लिम्बु बाइबल

Limbu Bible

Text © 2019-2023 Wycliffe Bible Translators Inc.

Published by ILLA (Isai Limbu Literature Association) & Wycliffe Bible Translators Inc.

This app is made available to you under the terms of the Creative Commons License: Attribution-NonCommercial-NoDerivative Works. To view a copy of the license please visit: (http://creativecommons.org/licenses/by-nc-nd/4.0/)

You may share, copy, distribute, transmit, and extract portions or quotations from this work for non-commercial purposes, provided that you do not change any of the text or punctuation and you include the above copyright information.

तोलिङ्‌सोमु

साप्‍पन् निसुम्

तोलिङ्‌सोमु मे़प्‍मनाबा पाःन्‍छेःक्‌वाःल्‍ले़ कुबेन् “नावागे़न् चइःत् इग्र कुहेःक्‍सिङ्‌मा” पोङ्॥ कन् साप्‍पन्‍नो इक्‍सादिङ् खाम्‍बेःक्‍माल्‍ले़ नावागे़न् चइःत् पोःक्‍खे़बा, मे़न्‍छाम् याप्‍मिहाॽ नावागे़न् चइःत् मे़बोःक्‍खे़बा, लायो लासोःत्‍ले़ कुहेःक्‍सिङ्‌मा पोःक्‍खे़बा हे़क्‍क्‍याङ् इक्‍सादिङ् खाम्‍बेःक्‍मो तुक्‍खे लाक्‍खे नु तुक्‍मा सिमारे़ कुहेःक्‍सिङ्‌मा पोःक्‍खे़बा खे़ब्‍याङ् तागे़रा निङ्‌वाॽफुमाङ्‌ङिल्‍ले़ मे़न्‍छाम् याप्‍मिहाॽनु ओगाप् चोगु पाःत्‍तुबा पाःन्‍हाॽ पत्॥ तोलिङ्‌सोमु साप्‍पनिन् ने़त्‍छि कुलक्‍को हामा सुक्‍ते़त्–

१) १-११ नाःत्‍ला– इक्‍सादिङ् खाम्‍बेःक्‍मान् नावागे़न् चइःत् पोःक्‍खे़बा नु मे़न्‍छाम्‍दिङ् नाम्‌याप्‍मिरे़ कुहेःक्‍सिङ्‌मा पोःक्‍खे़बा साप्‍मुःन्‍धुम्॥ कॽयो आदम नु हब्‍बा, कयिन नु हाबिल, नुह नु वदप्‍मा हे़क्‍क्‍याङ् बाबेलबा चङ्‌हिम्‍मो पोःक्‍खे़बा पाःन्‍हाॽ साप्‍ते़आङ् पत्॥

२) १२-५० नाःत्‍ला– इस्राइलबा सुवाङ्‌हाॽरे़ खुनिॽ पाधे़बा, सुधे़बा नु ताक्‍थे़बाहाॽरे़न् साप्‍मुःन्‍धुम् पत्॥ खे़ङ्‌हाॽरे़ खुनिॽ के़रे़क्‍नुःल्‍ले़ तगिबा मना अब्राहाम्‍मिन् वये़, खे़ल्‍ले़ तागे़रा निङ्‌वाॽफुमाङ्‌ङिन् ताःक्‍पोगे़न् नसान् चोगुबा नु कुइङ्‌जाङ्‌हाॽ इःत्‍तु नाःत्‍तुबा पाःन्‍हाॽ साॽरिक् नुरिक् के़इङ्‌बा चोक्॥ खे़न् एगाङ् खे़ल्‍ले़ कुस्‍सा इसहाक्‍के़न् कुम्‍मे़न्‍छाॽ याकुब (खुने़ॽ “इस्राइल” आङ् मे़मे़त्‍तु), याकुबरे़ कुस्‍सा ये़म्‍बित्‍छा थिबोङ्‌ङाङ् ने़त्‍छि (१२) मे़वये़, खे़ङ्‌हाॽलाम् इस्राइलओ थिबोङ्‌ङाङ् ने़त्‍छि सुवाङ्‌हाॽ मे़बोःक्‍खे़, खे़ङ्‌हाॽरे़ खुनिॽ मुःन्‍धुम्‍हाॽ कॽयो खोदे़त्॥ खे़न् थिबोङ्‌ङाङ् ने़त्‍छि ये़म्‍बित्‍छा साहाॽओ लत्‍छा युसुफ हे़क्‍क्‍याङ् खुने़ॽनु के़बोङ्‌बा हिन्‍दोक्‍हाॽ पत्, खे़ल्‍ले़ चोगुल्‍ले़ याकुब नु वेॽ कुस्‍साहाॽ खुनिॽ हिम्‍सयङ्‌नु सोरिक् मिस्र लाजेॽओ मे़बःन्‍दे़ मे़बे, खे़न् पाःन्‍हाॽ नुरिक्‍काङ् पोधक् पोःक्‍खे़आङ् पत्॥

कन् साप्‍पन्‍नो मे़न्‍छाम् याप्‍मिहाॽरे़ खुनिॽ खे़दाॽ पाःन्‍हाॽ पत्‍छाङ् कॽयो के़रे़क्‍नुःल्‍ले़ तगि तागे़रा निङ्‌वाॽफुमाङ्‌ङिल्‍ले़ थे़मा, थे, हे़न्‍हाॽ चोगु के़लॽबा पाःन्‍हाॽ नुरिक्‍काङ् चे़क्‍खे़ पाःत्‍ते़आङ् पत्॥ तागे़रा निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मान् से़क्‍खा, कुजे़क्‍पा, कुत्‍चाॽए नावागे़न् चइःत् ने़स्‍सुबा फाॽआङ् पाःत्‍तुर हेःक्‍सिङ् हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽ के़दिम्‍बा के़नाःप्‍पाहाॽ चक्‍मे़ल्‍लॽए लुङ्‌माॽ तुक्‍तुसि के़लॽबा माङ्‌हुप्‍नु सोसोरिक् साप्‍पनिन् नुप्॥ कुहेःक्‍सिङ्‌माआङ्‌धो कुनुप्‍मा थारिक् कन् साप्‍पन्‍नोबा तुम् पाङ्‌लोबाग निङ्‌वाॽफुमाङ्‌ङिन्‍नेरो॥ खुने़ॽ ताप्‍फे़ःम्‍बा याःम्‍बक् के़जोःक्‍पाहाॽ खासे़न् चोगुसिआङ् साम्‍बान् खुम्‍दिङ् पिरुसि, आबाङे कुमनाहाॽ लाम्‍लोसुसिआङ् फाॽरुसि हे़क्‍क्‍याङ् खे़ङ्‌हाॽरे़ खुनिॽ साप्‍मुःन्‍धुम्‍हाॽ यारिप् चोगु॥ मे़न्‍छाम् याप्‍मिहाॽरे़ खुनिॽ नसाःन्‍निन् खारात् युक्‍खुर खे़न् नासाॽमा नु नसाःन्‍निन् आभे़ल्‍ले़ आभे़ल्‍ले़ थारिक्‍साङ् कुहिङ्‌वे़त् हे़क्‍के वाॽर के़लॽबा निङ्‌सेःक्‍ले़ उःन्‍छोःन् उन्‍छोःन् कन् साप्‍पन्‍निन् साप्‍ते़बारो॥

ताङ्‌बा थामिङ्

काक् इक्‍सादिङ् खाम्‍बेःक्‍मान् नु मे़न्‍छाम् याप्‍मिरे़ नावागे़न् चइःत् पोःक्‍खे़बा १:१–२:२५

लायो लासोत् नु तुक्‍खे लाक्‍खेरे़ कुहेःक्‍सिङ्‌मा ३:१-२४

आदम्‍माङ्‌धो नुह थारिक् ४:१–५:३२

नुह नु वदप्‍मा ६:१–१०:३२

बाबेलबा चङ्‌हिम् ११:१-९

सेमआङ्‌धो अब्राहाम थारिक् ११:१०-३२

सुधे़बा थाःक्‍थे़बाहाॽ– अब्राहाम, इसाहाक नु याकुब १२:१–३५:२९

ए़साबरे़ कुस्‍सा कुएहाॽ ३६:१-४३

युसुफ नु कुम्‍भुॽ कुन्‍साॽहाॽ ३७:१–४५:२८

इस्राइलिहाॽ मिस्र लाजेॽओ ४६:१–५०:२६

तोलिङ्‌सोमु

तोलिङ्‌सोमु

१

कुहेःक्‍सिङ्‌मो तागे़रा निङ्‌वाॽफुमाङ्‌ङिल्‍ले़ तरःङ्‌गे़न् ताङ्‌साङ् नु इक्‍सादिङ् खाम्‍बेःक्‍मान् नावागे़न् चइःत् चोगु॥

२ इक्‍सादिङ् खाम्‍बेःक्‍मान् कुनावाइबेक् मे़ःन्‍ने मुसुन्‍ने खे़सुन्‍ने नु मुहःङ्‌लिङ् खे़हःङ्‌लिङ् ने़स्‍से़॥ वरःङ् सम्‍दाङ् खामाक्‍लुम् ने़स्‍से़॥ हे़क्‍क्‍याङ् निङ्‌वाॽफुमाङ्‌ङिल्‍ले़ कुयाम्‍साम्‍मिन् च्‍वाःत् सम्‍धाङ् ताक्‍कन्‍दे़र वये़॥

३ हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्‍तु, “से़न्‍दाङ्‌गे़न् ओःत्‍ति ओःत्‍ल,” खे़ब्‍याङ् खाओःत्‍ते़रो॥

४ हे़क्‍क्‍याङ् तागे़रा निङ्‌वाॽफुमाङ्‌ङिल्‍ले़ खागे़ओःप्‍पान् ओमे़त्‍तु, खे़न् नुबा चोगे़बा निसु॥ खुने़ॽ खागे़ओःप्‍पान् माक्‍चिगे़न् खादाम्‍मोलाम् से़न्‍दु॥

५ निङ्‌वाॽफुमाङ्‌ङिल्‍ले़ खागे़ओःप्‍पान् “ले़न्‍दिक्” मे़त्‍तु हे़क्‍क्‍याङ् माक्‍चिगे़न् खादाम्‍मान् “से़न्‍दिक्” मे़त्‍तु॥ युःन्‍छिक् पोःक्‍से़ हे़क्‍क्‍याङ् तानाम् पोःक्‍से़– थिक्‍सिगेक्‍पा ये़न्॥

६ हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्‍तु, “च्‍वाःत्‍तिन् मु नु थाःङ् कुलुम्‍मो के़से़म्‍बादे़न्‍धिक् पोङ्‌ल, हे़क्‍क्‍याङ् खे़ल्‍ले़ च्‍वाःत्‍तिन् ने़त्‍छि कुलक्‍को से़न्‍दुर॥”

७ हे़क्‍क्‍याङ् निङ्‌वाॽफुमाङ्‌ङिल्‍ले़ हे़क्‍के चोगुआङ् सिगाङ्‌बा च्‍वाःत्‍तिन् नु कुजङ्‌धाङ्‌बा च्‍वाःत्‍तिन् मु नु थाःङ् एॽए चोगु॥ खे़ब्‍याङ् हाबाहे़क्‍के पोःक्‍से़रो॥

८ निङ्‌वाॽफुमाङ्‌ङिल्‍ले़ कन् के़से़म्‍बादे़न्‍निन् “तरःङ्‌दिङ् ताङ्‌साङ्” मे़त्‍तु॥ युःन्‍छिक् पोःक्‍से़ हे़क्‍क्‍याङ् तानाम् पोःक्‍से़– निसिगेःक्‍पा ये़न्॥

९ हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्‍तु, “ताङ्‌साङ्‌बाल्‍ले़ कुभोसाङ्‌बा च्‍वाःत्‍तिन् थिक् ते़न्‍नो सुम्‍सिङ्‌ल हे़क्‍क्‍याङ् से़ङ्‌से़ङ्‌बा खाम् निधाःप्‍ल॥” खे़ब्‍याङ् हाबाहे़क्‍के पोःक्‍से़रो॥

१० निङ्‌वाॽफुमाङ्‌ङिल्‍ले़ से़ङ्‌से़ङ्‌बा खाम्‍मिन् “इक्‍सादिङ् खाम्‍बेःक्‍मा” मे़त्‍तु, हे़क्‍क्‍याङ् के़सुम्‍सिङ्‌बा च्‍वाःत्‍तिन् “वरःङ्” मे़त्‍तु॥ हे़क्‍क्‍याङ् निङ्‌वाॽफुमाङ्‌ङिल्‍ले़ ओमे़त्‍तुल्‍ले़ खे़न् नुबा निसु॥

११ खे़ब्‍याङ् निङ्‌वाॽफुमाङ्‌ङिल्‍ले़ पाःत्‍तु, “इक्‍सादिङ् खाम्‍बेःक्‍माल्‍ले़ थाबुसिङ्‌सेॽहाॽ कुलिःन्‍नो कुसेॽ के़धोःक्‍पाहाॽ लिङ्‌ल याःन्‍दुर, हे़क्‍क्‍याङ् कुबुङ् कुलिःन्‍नो कुसेॽ के़धोःक्‍पा आबाङे परिक्‍परिक्‍पा लिन् के़गप्‍पा कुजाॽ के़धोःक्‍पा सिङ्‌बुङ्‌हाॽ खाम्‍बेःक्‍माल्‍ले़ लिङ्‌ल याःन्‍दुर॥” खे़ब्‍याङ् हाबाहे़क्‍के पोःक्‍से़रो॥

१२ खाम्‍बेःक्‍माल्‍ले़ थाबुसिङ्‌सेॽहाॽ, कुबुङ् कुलिःन्‍नो कुसेॽ के़धोःक्‍पा हे़क्‍क्‍याङ् आबाङे आबाङे परिक् परिक्‍पा लिन् के़गप्‍पा कुजाॽ के़धोःक्‍पा सिङ्‌बुङ्‌हाॽ लिङे़र याःन्‍दु॥ हे़क्‍क्‍याङ् निङ्‌वाॽफुमाङ्‌ङिल्‍ले़ ओमे़त्‍तुल्‍ले़ खे़न् नुबा निसु॥

१३ युःन्‍छिक् पोःक्‍से़ हे़क्‍क्‍याङ् तानाम् पोःक्‍से़– सुम्‍सिगेःक्‍पा ये़न्॥

१४ हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्‍तु, “ले़न्‍दिक् नु से़न्‍दिक से़म्‍मारे़ लागि ताङ्‌साङ्‌बो ओःत्‍तिहाॽ मे़बत्‍ल॥ वाये़म्‍हाॽ, ये़न्‍हाॽ हे़क्‍क्‍याङ् तङ्‌बेहाॽ से़म्‍मारे़ लागि खे़ङ्‌हाॽ मिक्‍सेःन् मे़बोङ्‌ल॥

१५ हे़क्‍क्‍याङ् इक्‍सादिङ् खाम्‍बेःक्‍मान् थोॽमारे़ लागि खे़ङ्‌हाॽ ताङ्‌साङ्‌बो ओःत्‍ति मे़बोङ्‌ल॥” खे़ब्‍याङ् हाबाहे़क्‍के पोःक्‍से़॥

१६ हे़क्‍क्‍याङ् निङ्‌वाॽफुमाङ्‌ङिल्‍ले़ पयम् यम्‍बा ने़त्‍छि ओःत्‍तिहाॽ चोगुसि॥ यम्‍बा ओःत्‍तिःल्‍ले़ ले़न्‍दिक् थोॽरुर हे़क्‍क्‍याङ् चुक्‍पा ओःत्‍तिःल्‍ले़ से़न्‍दिक् थोॽरुर फाॽआङ् चोगुसि॥ खेसे-खेःम्‍सिक्‍पाहाॽआङ् खुने़ॽ चोगुसि॥

१७-१८ हे़क्‍क्‍याङ् इक्‍सादिङ् खाम्‍बेःक्‍मान् थोॽमारे़ लागि, ले़न्‍दिक् नु से़न्‍दिक् युक् चोःक्‍मारे़ लागि हे़क्‍क्‍याङ् खागे़ओःप्‍पा नु खागे़धाम्‍बा से़म्‍मारे़ लागि खे़न् ओःत्‍तिहाॽ ताङ्‌साक्‍पो फत्‍छुसि॥ हे़क्‍क्‍याङ् निङ्‌वाॽफुमाङ्‌ङिल्‍ले़ ओमे़त्‍तुल्‍ले़ खे़न् नुबा निसु॥

१९ युःन्‍छिक् पोःक्‍से़ हे़क्‍क्‍याङ् तानाम् पोःक्‍से़– लिसिगेःक्‍पा ये़न्॥

२० हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्‍तु, “वरःङ्‌ङिन् कुहिङ्‌वे़त् पाधुङ् ले़ःक्‍ङाहाॽरे़ मे़धिम्‍सुर॥ हे़क्‍क्‍याङ् पुसाहाॽ इक्‍सादिङ् खाम्‍बेःक्‍माल्‍ले़ कुजङ्‌धाङ् ताङ्‌साङ्‌ङो मे़बे़र॥”

२१ खे़ल्‍ले़ चोगुल्‍ले़ वरःङ्‌ङोबा यम्ब्‌यम्‍बा पाधुङ् ले़ःक्‍ङाहाॽ, च्‍वाःत्‍तो कुले़ःम् परिक्‍परिक्‍पा मुन्‍जिङ् वयाःक् के़लॽबा थक्‍साहाॽ हे़क्‍क्‍याङ् वेॽ वेॽ परिक्‍पा पुहाॽ निङ्‌वाॽफुमाङ्‌ङिल्‍ले़ नावागे़न् चइःत् चोगुसि॥ हे़क्‍क्‍याङ् निङ्‌वाॽफुमाङ्‌ङिल्‍ले़ खे़न् ओमे़त्‍तु, खे़न् नुबा चोगे़॥

२२ हे़क्‍क्‍याङ् निङ्‌वाॽफुमाङ्‌ङिल्‍ले़ खे़ङ्‌हाॽ अक्‍खे मे़त्‍तुसिर हाङ्‌वामुॽइ पिरुसि, “पोरे़म्‍मे़ॽ थे़ॽरे़म्‍मे़ॽर पेगाम्‍मे़ॽ॥ हे़क्‍क्‍याङ् पाधुङ् ले़ःक्‍ङाहाॽरे़ वरःङ्‌ङिन् मे़धिम्‍सुर॥ हे़क्‍क्‍याङ् पुसाहाॽआङ् इक्‍सादिङ् खाम्‍बेःक्‍मो मे़बोःन्‍ल मे़बेःक्‍ल॥”

२३ हे़क्‍क्‍याङ् युःन्‍छिक् पोःक्‍से़आङ् तानाम् पोःक्‍से़– ङासिगेःक्‍पा ये़न्॥

२४ हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्‍तु, “इक्‍सादिङ् खाम्‍बेःक्‍माल्‍ले़ परिक्‍परिक्‍पा कुहिङ्‌वे़त् थक्‍साहाॽ, परिक्‍परिक्‍पा हिम्‍थक्‍साहाॽ, के़सःन्‍छिङ्‌बा थक्‍साहाॽ हे़क्‍क्‍याङ् परिक्‍परिक्‍पा ताम्‍भुङ् थक्‍साहाॽ लःत्‍तुसिर॥” खे़ब्‍याङ् हाबाहे़क्‍के पोःक्‍से़॥

२५ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मोबा परिक्‍परिक्‍पा ताम्‍भुङ् थक्‍साहाॽ, परिक्‍परिक्‍पा हिम्‍थक्‍साहाॽ, हे़क्‍क्‍याङ् खाम्‍बेःक्‍मो के़सःन्‍छिङ्‌बा थक्‍साहाॽ चोगुसि॥ हे़क्‍क्‍याङ् निङ्‌वाॽफुमाङ्‌ङिल्‍ले़ ओमे़त्‍तु, खे़न् नुबा चोगे़॥

२६ याम्‍मो निङ्‌वाॽफुमाङ्‌ङिल्‍ले़ पाःत्‍तु, “मे़न्‍छाम् याप्‍मिन् आनिॽ चइःत्‍तो, हाबा आनिॽ चइःत् हे़क्‍तङ्‌बा चोगुम्॥ खे़ङ्‌हाॽरे़ वरःङ्‌ङोबा ङाहाॽ, ताङ्‌साङ्‌बो के़बे़बा पुहाॽ, हिङ्‌मनासिबा थक्‍साहाॽa हे़क्‍क्‍याङ् खाम्‍बेःक्‍मो मुन्‍जिङ् वयाःक् के़लॽबा के़रे़क् थक्‍साहाॽ सम्‍धाङ् युक् चोःक्‍सुर॥”

२७ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़

आबाङे कुजइःत्‍तो मे़न्‍छाम् याप्‍मिन् चोगु॥

निङ्‌वाॽफुमाङ्‌ले़ आबाङे़ खुने़ॽ हे़क्‍तङ्‌बा चोगु

खुने़ॽ खे़ङ्‌हाॽ ये़म्‍बित्‍छा नु मे़न्‍छुमाए

नावागे़न् चइःत् चोगुसिरो॥

२८ निङ्‌वाॽफुमाङ्‌ङिल्‍ले़ खे़ङ्‌हाॽ हाङ्‌वामुॽइ थासु पिरुसि, हे़क्‍क्‍याङ् खे़ङ्‌हाॽ मे़त्‍तुसि, “मिक्‍किभुङ् फे़क्‍ते़छे़ॽर पेगे़त्‍छे़ॽ, पोःन्‍दे़त्‍छे़र पेगे़त्‍छे़ॽ, इक्‍सादिङ् खाम्‍बेःक्‍मान् थिम्‍से़त्‍छे़ॽ हे़क्‍क्‍याङ् खे़न् आबाङे़ युक्‍को युक्‍ते़छे़ॽर पेगे़त्‍छे़ॽ॥ वरःङ्‌ङोबा ङाहाॽ, के़बे़बा पुहाॽ, हे़क्‍क्‍याङ् खाम्‍बेःक्‍मोबा के़रे़क् थक्‍साहाॽ सम्‍धाङ् युक् चोगे़त्‍छे़ॽ॥”

२९ खे़ब्‍याङ् निङ्‌वाॽफुमाङ्‌ले़ पाःत्‍तु, “ओमे़त्‍ते़छे़ॽ, इक्‍सा खाम्‍बेःक्‍मोबा याॽरिःम्‍बा के़लिङ्‌बा के़रे़क् कुबुङ्‌हाॽ हे़क्‍क्‍याङ् कुजाॽओए याॽरिःम्‍बा के़याक्‍पा के़रे़क् सिङ्‌सेॽहाॽ आङ्‌गाॽ खिन्‍छिॽ चामारे़ लागि पिने़छिङ्‌ङाङ् वाॽ॥

३० हे़क्‍क्‍याङ् इक्‍सादिङ् खाम्‍बेःक्‍कोबा के़रे़क् थक्‍सा, ताङ्‌साक्‍कोबा के़रे़क् पुसा, खाम्‍बेःक्‍मो मुन्‍जिङ् वयाःक् के़लॽबा कुसक्‍मा के़याक्‍पा के़रे़क् थक्‍साहाॽरे़ खुन्‍छिॽ चामारे़ लागिआङ् सरेःक्‍क्‍याःप्‍पा थाबु सिङ्‌लिङ्‌हाॽ पिरुङ्‌सिङ्‌ॽ॥” खे़ब्‍याङ् हाबाहे़क्‍के पोःक्‍से़॥

३१ हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽ चोगुबान् के़रे़क् ओमे़त्‍तुल्‍ले़ खे़न् साॽरिक् नुबा निसु॥ युःन्‍छिक् पोःक्‍से़ हे़क्‍क्‍याङ् तानाम् पोःक्‍से़– तुक्‍सिगेक्‍पा ये़न्॥

a 

१:२६ उनाहुरिबा लत्‍छा सिरियाक पाःन्‍ले़ङ्‌ङो थक्‍सा, हिम्‍धक्‍सा नु ताम्‍भुङ् थक्‍साहाॽ॥ हिब्रुओ हिम्‍धक्‍साहाॽ नु के़रे़क् इक्‍सादिङ् खाम्‍बेःक्‍मान्॥

२

अक्‍खेलॽरिक् साङ्‌ग्राम्‍पेदाङ् नु इक्‍सादिङ् खाम्‍बेःक् हे़क्‍क्‍याङ् खे़ॽयो के़वाॽबा के़रे़क् चोःक्‍मा चुरे़॥

२ हे़क्‍क्‍याङ् निङ्‌वाॽफुमाङ्‌ङिल्‍ले़ चोःक्‍मा के़बोङ्‌बा के़रे़क् याःम्‍बक्‍हाॽ तुक्‍सिगेःक्‍पा ये़न्‍नो चोगुसुरु॥ हे़क्‍क्‍याङ् नुसिगेक्‍पा ये़न्‍नो खुने़ॽ चोगुबा के़रे़क् कुयाःम्‍बक्‍हाॽलाम् नाःम्‍सिङ्॥

३ हे़क्‍क्‍याङ् निङ्‌वाॽफुमाङ्‌ङिल्‍ले़ नुसिगेक्‍पा ये़न्‍निन् हाङ्‌वागे़न् मुॽइसाम् पिरु हे़क्‍क्‍याङ् खे़न् सेसेबा चोगु, थेआङ्‌भे़ल्‍ले़ हाबा खे़न् ये़न्‍नो नावागे़न् चइःत् चोगुबा के़रे़क् याःम्‍बक्‍हाॽओनु खुने़ॽ नाःम्‍सिङ्‌लो॥

अदन सिङ्‌सेॽइक्

४ ताङ्‌साङ् नु खाम्‍बेःक्‍मान् नावागे़न् चइःत् पोःक्‍खे़बा पोधक्‍हाॽ हाबा कन्‍लो॥

यहवे दाङ्‌बा निङ्‌वाॽफुमाङ्‌ङिल्‍ले़ ताङ्‌साङ्‌बान् नु खाम्‍बेःक्‍मान् नावागे़न् चइःत् चोगुबा ये़न्‍नो

५ इक्‍सादिङ् खाम्‍बेःक्‍मो सिङ्‌बुङ् लुङ्‌बुङ् होःप्‍ते़॥ हे़क्‍क्‍याङ् खाम्‍बेःक्‍मो लत्‍थिक्‍काङ् याःन्‍सुङ् मे़ल्‍लिङ्‌ङे वये़, थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङिल्‍ले़ आल्‍ल थारिक् वहित् मे़न्‍धाए वये़ हे़क्‍क्‍याङ् खाम्‍बेःक्‍मान् के़धोःङ्‌बा के़अःक्‍पा मना हाःत्‍ताङ् होःप्‍ते़रो॥

६ कर इक्‍सादिङ् खाम्‍बेःक्‍मोलाम् वहःङ्‌हाॽ पुन्‍दे़ लःन्‍दे़आङ् खाम्‍बेःक्‍मान् के़रे़क् वरक्‍खु॥

७ खे़ब्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ खाम्‍बेःक्‍मोबा खाम्‍मोaलाम् मे़न्‍छाम् याप्‍मि चोगु, हे़क्‍क्‍याङ् खे़ल्‍ले़ कुन्‍बोओ हिङ्‌मन्‍ले़न् साःङ्‌गुगे़न् सक्‍मा मुःत्‍तु पिरु॥ हे़क्‍क्‍याङ् मे़न्‍छाम् याप्‍मिन् कुहिङ्‌वे़त् मना पोःक्‍खे़रो॥

८ यहवे दाङ्‌बा निङ्‌वाॽफुमाङ्‌ङिल्‍ले़ नाम्‍गे़त् पिसाङ् अदनओ लत्‍छा सिङ्‌सेॽइक् थिक् चोगु, हे़क्‍क्‍याङ् खुने़ॽ चोगुबा मे़न्‍छाम् याप्‍मिन् खे़ॽयो युक्‍खु॥

९ हे़क्‍क्‍याङ् ओमे़प्‍मे़ल्‍ले़ नुबा के़धाःप्‍पा नु चामाल्‍ले़ कुजागे़नुॽबा कुजाॽ के़धोःक्‍पा के़रे़क् परिक्‍पा सिङ्‌बुङ्‌हाॽ यहवे दाङ्‌बा निङ्‌वाॽफुमाङ्‌ङिल्‍ले़ खाम्‍बेःक्‍मोलाम् लिङे़र याःन्‍दु॥ खुने़ॽ सिङ्‌सेॽइक्‍के़ल्‍ले़ कुलुम्‍मो ने़त्‍तिगे़न् हिङ्‌मन्‍ले़ सिङ्‌बुङ् हे़क्‍क्‍याङ् नुबा नु ताप्‍फे़ःम्‍बा ने़हिनिङ्‌वाॽ आबिबिबा सिङ्‌बुङ्‌ङाङ्‌ लेःत्‍तु॥

१० सिङ्‌सेॽइक्‍के़न् वरङ्‌मारे़ लागि अदनलाम् वहःङ्‌धिक् कुक्‍से़ लःन्‍दे़आङ् ने़स्‍से़, हे़क्‍क्‍याङ् खे़प्‍मोलाम्‍बा लिसि कुलक्‍को से़रे़आङ् ने़स्‍से़॥

११ थिक्‍सिगेक्‍पा वहःङ्‌ङिल्‍ले़ कुमिङ् पिसोन, कन् वहःङ्‌ङिन् हाबिल लाजेन् के़रे़क् कबुर वगु, खे़प्‍मो साम्‍म्‍याङ् खोदे़त्‍लो॥

१२ खे़न् लाजेॽओबा साम्‍म्‍याङ्‌ङिन् नुबा चोक्॥ खे़प्‍मो कुनाम्‍गे़नुॽबा आःङ्‌घिःक्‌वा नु ओनिक्‍स् मे़प्‍मनाबा माङ्‌लुङ् खोदे़त्॥

१३ निसिगेक्‍पा वहःङ्‌ङिल्‍ले़ कुमिङ् गिहोन्, कुसb लाजेॽ के़बोङ्‌बार के़गुङ्‌बा वहःङ्‌ङिन् हाबा कन्‍लो॥

१४ सुम्‍सिगेक्‍पा वहःङ्‌ङिल्‍ले़ कुमिङ् ताइग्रिस, हाबा कन् वहःङ्‌ङिन् अस्‍सुररे़ नाङ्‌गे़न् पिसाङ् वगुरो॥ हे़क्‍क्‍याङ् लिसिगेक्‍पा वहःङ्‌ङिल्‍ले़ कुमिङ् युफ्रेतिसरो॥

१५ यहवे दाङ्‌बा निङ्‌वाॽफुमाङ्‌ङिल्‍ले़ मे़न्‍छाम् याप्‍मिन् अदन सिङ्‌सेॽइक्‍को तेॽरुआङ् खे़न् अःक्‍मा साःक्‍मा नु कोमारे़ लागि खे़ॽयो युक्‍खु॥

१६ हे़क्‍क्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ मे़न्‍छाम् याप्‍मिन् इङ्‌जाङ् पिरुआङ् मे़त्‍तु, “चप्‍चि मे़न्‍जोःक्‍के सिङ्‌सेॽइक्‍को के़युङ्‌बा के़रे़क् सिङ्‌बुङ्‌ङिल्‍ले़ कुजाॽहाॽ चामा के़सुक्‍तुॽ,

१७ कर नुबा नु ताप्‍फे़ःम्‍बा ने़हिनिङ्‌वाॽ आबिबिबा सिङ्‌बुङ्‌ङिल्‍ले़ कुजाॽइन् मे़न्‍जाए़ॽ, थेआङ्‌भे़ल्‍ले़ आत्‍तिन् ये़न्‍नो खे़न् के़जःॽ खे़ने़ॽ से़क्‍खाए के़सिरो॥”

१८ यहवे दाङ्‌बा निङ्‌वाॽफुमाङ्‌ङिल्‍ले़ याम्‍मो पाःत्‍तु, “मे़न्‍छाम् याप्‍मिन् एःक् वाॽमा नुबा मेःन्॥ आङ्‌गाॽ खे़ल्‍ले़ कुलागि लाॽरुबा कुभाॽबाङ्‌धिक् चोगुङ् पिरुङ्‌ॽ॥”

१९ यहवे दाङ्‌बाल्‍ले़ के़रे़क् ताम्‍भुङ् थक्‍साहाॽ हे़क्‍क्‍याङ् ताङ्‌साङ्‌बो के़बे़बा के़रे़क् पुसाहाॽ खाम्‍मोलाम् चोगुसिआङ् मे़न्‍छाम् याप्‍मिःल्‍ले़ थेधे मिङ् खे़ङ्‌हाॽ वाःत्‍तुसिइ फाॽआङ् ओमे़त्‍छे़ खे़ङ्‌हाॽ मे़न्‍छाम् याप्‍मिःल्‍लो तारुसि॥ हे़क्‍क्‍याङ् मे़न्‍छाम् याप्‍मिःल्‍ले़ के़रे़क् कुहिङ्‌वे़त् थक्‍सापुसाहाॽ आक्‍तङ्‌बा मिङ् वाःत्‍तुसि हाबा हे़क्‍तङ्‌बाए खे़ङ्‌हाॽरे़ खुन्‍छिॽ मिङ् पोःक्‍खे़॥

२० हे़क्‍क्‍याङ् मे़न्‍छाम् याप्‍मिःल्‍ले़ए के़रे़क् हिम्‍थक्‍साहाॽ, ताङ्‌साक्‍को के़बे़बा पुसाहाॽ हे़क्‍क्‍याङ् के़रे़क् ताम्‍भुङ् थक्‍साहाॽ मिङ् वाःत्‍तुसि॥

कर आदम्‍मिल्‍ले़ कुलागि खुने़ॽ खे़म्‍दु लाॽरुबा कुभाॽबाङ् हाःत्‍ताङ् खोमे़दे़त्‍ते़न्॥

२१ खे़ल्‍ले़ चोगुल्‍ले़ यहवे दाङ्‌बा निङ्‌वाॽफुमाङ्‌ङिल्‍ले़ मे़न्‍छाम् याप्‍मिन् मुरुक्‍खुरुक् इप्‍से़र याःन्‍दु, हे़क्‍क्‍याङ् खे़न् इप्‍सेआङ् ने़स्‍से़ल्‍ले़ खे़ल्‍ले़ कुबिम्‍बाहाॽओनु लत्‍थिक् लःत्‍तुआङ् खे़न् लःत्‍तुबा ते़न्‍नो ने़क्‍साःल्‍ले़ थिम्‍सुबिरु॥

२२ खे़ब्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ खे़न् मे़न्‍छाम् याप्‍मिओलाम् लःत्‍तुबा कुबिम्‍बे़न् मे़न्‍छुमाधिक् चोगुआङ् मे़न्‍छाम् याप्‍मिओ खे़न् तारु॥

२३ हे़क्‍केःल्‍ले़ मे़न्‍छाम् याप्‍मिःल्‍ले़ पाःत्‍तु,

“कङ्‌ग आङ्‌गाॽ आये़प्‍पाल्‍ले़ कुये़प्‍पा नु

आने़क्‍साःल्‍ले़ कुने़क्‍सारो॥

खुने़ॽ मे़न्‍छुमाc मे़प्‍मा पोङ्‌लो॥

थेआङ्‌भे़ल्‍ले़ खे़न् मे़न्‍छुमान् ये़म्‍बित्‍छालाम् लःप्‍मनामा वये़रो॥”

२४ हाबा कल्‍ले़चोगुल्‍ले़ मे़न्‍छाम् याप्‍मिःल्‍ले़ कुम्‍बा कुम्‍मासि ले़रुसिआङ् कुमेःत्‍तिन्‍नु तङ्‌लो, हे़क्‍क्‍याङ् खे़ङ्‌हाॽ लत्‍छा थक् पोङ्‌सिरो॥

२५ मे़न्‍छाम् याप्‍मिन् नु कुमेःत्‍तिन् ने़प्‍माङ् ले़क्‍चाॽबुधुक् वये़त्‍छि, हे़क्‍क्‍याङ् मे़नुःन्‍दे़छिन्॥

a 

२:७ खाम्‍बेःक्‍मोबा खाम् – खाम् इग्र मे़न्‍छाम् याप्‍मिन् हिब्रु पाःन्‍छेःक्‌वाओ “ये़म्‍बित्‍छा” नु “खाम्” पाःप्‍मे़ल्‍ले़ लत्‍छा हे़क्‍के खे़म्‍दे़त्॥

b 

२:१३ (मे़सोपोतामियाबा) कुस, इग्र इथोपिया॥

c 

२:२३ खुने़ॽ मे़न्‍छुमा – मे़न्‍छुमा इग्र ये़म्‍बित्‍छान् हिब्रु पाःन्‍छेःक्‌वाओ “मे़न्‍छुमा” नु “ये़म्‍बित्‍छा” पाःप्‍मे़ल्‍ले़ लत्‍छा हे़क्‍के खे़म्‍दे़त्॥

मे़न्‍छाम् याप्‍मिन् लायोल्‍ले़ ते़त्‍तुॽ

३

यहवे दाङ्‌बा निङ्‌वाॽफुमाङ्‌ङिल्‍ले़ चोगुसिबा ताम्‍भुङ् थक्‍साहाॽओ असेःक्‍के़न् के़रे़क्‍नुःल्‍ले़ कुॽइगे़भे़म्‍बा चोगे़॥ खे़न् असेःक्‍के़ल्‍ले़ मे़न्‍छुमान् मे़त्‍तु, “निङ्‌वाॽफुमाङ्‌ङिल्‍ले़ सिङ्‌सेॽइक्‍कोबा सिङ्‌बुङ्‌हाॽओ के़धोःक्‍पा आत्‍तिन् सिङ्‌सेन् मे़जे़से़न्‍ने़ॽ फाॽआङ् के़मे़त्‍ते़छिआङ् वाॽ?”

२ मे़न्‍छुमाःल्‍ले़ असेःक्‍के़न् मे़त्‍तु, “सिङ्‌सेॽइक्‍कोबा सिङ्‌बुङ्‌हाॽओबा सिङ्‌सेःन् आन्‍छिगे़ चामा सुक्‍सुगे़,

३ कर सिङ्‌सेॽइक्‍के़ल्‍ले़ कुलुम्‍मो के़युङ्‌बा सिङ्‌बुङ्‌ङिल्‍ले़ कुजाॽइल्‍ले़ कुयाःम्‍बेओ, ‘खे़न् मे़जे़से़न्‍ने़ॽ, मे़सुसे़छे़न्‍ने़ॽ, मेःन्‍ने़फाग्र खे़न्‍छिॽ के़सिसि’ फाॽआङ् यहवे दाङ्‌बाल्‍ले़ मे़त्‍ते़छिगे़आङ् वाॽ॥”

४ अस्‍सेःक्‍के़ल्‍ले़ मे़न्‍छुमान् मे़त्‍तु, “खे़न्‍छिॽ के़न्‍छिसिन्॥

५ थेआङ्‌भे़ल्‍ले़ आभे़ल्‍ले़ खे़न्‍छिॽ के़जासुॽ खे़न् ये़न्‍नो खे़न्‍छिॽ मिक् हन्, हे़क्‍क्‍याङ् नुबा नु ताप्‍फे़ःम्‍बा सिक्‍कुम् निङ्‌वाॽ के़घोसुआङ् खे़न्‍छिॽ निङ्‌वाॽभुमाङ्a हे़क्‍तङ्‌बा के़बोङ्‌सिॽ के़लॽबान् निङ्‌वाॽफुमाङ्‌ङे़ल्‍ले़ निसुॽरो॥”

६ मे़न्‍छुमाःल्‍ले़ खे़न् सिङ्‌बुङ्‌ङिल्‍ले़ कुजाॽइन् चामाल्‍ले़ नुबा के़बोङ्‌बा नु ओमे़प्‍मे़ल्‍ले़ नुबा निगे़धाःप्‍पा हे़क्‍क्‍याङ् सिक्‍कुम् निङ्‌वाॽ खोमारे़ लागि खे़न् सिङ्‌बुङ्‌ङिल्‍ले़ कुजाॽइन् चामा के़बोङ्‌बा निसु, हे़क्‍क्‍याङ् खे़न् सिङ्‌बुङ्‌ङिल्‍ले़ कुजाॽइन् तुबुआङ् च, खे़ब्‍याङ् कुये़ःम्‍बाःन्‍नाङ् पिरु, हे़क्‍क्‍याङ् खे़ल्‍ले़आङ् च॥

७ खे़ब्‍याङ् ने़प्‍मजाङ्‌ले़ खुन्‍छिॽ मिक् हरे़, हे़क्‍क्‍याङ् आन्‍छिॽग ले़क्‍चाॽबुधुक् नि आवाॽसिरे़छ के़लॽबा निङ्‌वाॽ खोसे़त्‍छु॥ हे़क्‍क्‍याङ् पःत्‍छेल्‍ले़ कुभे़क्‌वाहाॽ थत्‍ते़छुआङ् खुन्‍छिॽ चाङ् चोगे़त्‍छु॥

८ हे़क्‍क्‍याङ् युःन्‍छिक् युःन्‍छिक् यहवे दाङ्‌बा निङ्‌वाॽफुमाङ्‌ङिन् सिङ्‌सेॽइक्‍को ताक्‍कन्‍दे़र वये़बा खे़ङ्‌हाॽरे़ खे़प्‍से़त्‍छु हे़क्‍क्‍याङ् मे़न्‍छाम् याप्‍मिन् नु कुमेःत्‍तिन् यहवे दाङ्‌बे़ल्‍ले़ कुनिमे़प्‍मोलाम् सिङ्‌सेॽइक्‍कोबा सिङ्‌बुङ्‌हाॽओ चिङ्‌ने़त्‍छि॥

९ कर यहवे दाङ्‌बा निङ्‌वाॽफुमाङ्‌ङिल्‍ले़ मे़न्‍छाम् याप्‍मिन् उःत्‍तु, “खे़ने़ॽ आत्‍तो के़वाॽ?”

१० खे़ल्‍ले़ मे़त्‍तु, “सिङ्‌सेॽइक्‍को खे़ने़ॽ लाङ्‌गे़घेगे़र के़वये़बा आङ्‌गाॽ खे़प्‍सुङ्‌ङाङ् किसाङ्, थेआङ्‌भे़ल्‍ले़ आङ्‌गाॽ ले़क्‍चाॽबुधुक् वयाङ् हे़क्‍क्‍याङ् आङ्‌गाॽ चिङ्‌सिङाङ्॥”

११ खुने़ॽ खे़न् सेःन्‍दोसु, “खे़ने़ॽ ले़क्‍चाॽबुधुक् के़वाॽ फाॽआङ् हाःत्‍ले़ के़मे़त्‍ते़? मे़जे़न्‍नो मे़त्‍ने़बा सिङ्‌बुङ्‌ङिल्‍ले़ कुजाॽइन् के़जबि?”

१२ हे़क्‍क्‍याङ् मे़न्‍छाम् याप्‍मिःल्‍ले़ मे़त्‍तु, “आङ्‌गाॽनु वाॽसे़ के़बिराङ्‌मा मे़न्‍छुमाःल्‍ले़ खे़न् सिङ्‌बुङ्‌ङिल्‍ले़ कुजाॽइन् पिराङ् हे़क्‍क्‍याङ् आङ्‌गाॽ चाङ्॥”

१३ यहवे दाङ्‌बा निङ्‌वाॽफुमाङ्‌ङिल्‍ले़ मे़न्‍छुमान् मे़त्‍तु, “खे़ने़ॽ थेआङ् अक्‍खे के़जोगुबाबे?”

मे़न्‍छुमाःल्‍ले़ मे़त्‍तु, “असेःक्‍के़ल्‍ले़नि इङ्‌ले़क्‍ताङ् हे़क्‍क्‍याङ् आङ्‌गाॽ खे़न् चाङ्॥”

निङ्‌वाॽफुमाङ्‌ङिल्‍ले़ खुम्‍दिङ् पिरुसिॽ

१४ खे़ब्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ असेःक्‍के़न् मे़त्‍तु,

“खे़ने़ॽ अक्‍खे के़जोगुबाल्‍ले़ चोगुल्‍ले़

के़रे़क् हिम्‍थक्‍सा नु के़रे़क् ताम्‍भुङ् थक्‍साहाॽनुःल्‍ले़

यरिक् माङ्‌दे साक्‍मुरा के़घोबा के़बोङ्‌लो॥

खे़ने़ॽ के़साप्‍पोःक्‍किल्‍ले़ लाङ्‌गे़घेःक्‍लो

हे़क्‍क्‍याङ् के़हिङ्‌हिङ् खाम्‍मिन् के़जरो॥

१५ खे़ने़ॽ नु मे़न्‍छुमान् खे़न्‍छिॽलुम्‍मो,

हे़क्‍क्‍याङ् खे़ने़ॽ के़मुॽइदाङ्‌सा नु

मे़न्‍छुमाःल्‍ले़ कुमुॽइदाङ्‌सा लुम्‍मो

निङ्‌मि चिःत्‍छिङ्‌मा पान् केःत्‍तुङ् पिने़सिङ्‌लो॥

खुने़ॽ कुमुॽइदाङ्‌साहाॽओ थिक्‍ले़

के़धेगेःक्‍किन् यःप्‍सु के़बिरो

हे़क्‍क्‍याङ् खे़ने़ॽ खे़ल्‍ले़ कुलाङ्‌गाक्‍थिःम्‍बे़न् के़अगु के़बिरुॽ॥”

१६ खे़ब्‍याङ् मे़न्‍छुमान् मे़त्‍तु,

“खे़ने़ॽ के़सागप्‍मा के़दुङ्‌ङिन्

आङ्‌गाॽ चाॽरिक् फोसुङ् पिने़रो,

पसाक् साक्‍ल अङे़ःक्‌वा सागे़वाःन्‍दुॽ॥

हे़क्‍क्‍याङ् खे़ने़ॽ के़ये़म्‍बाःन् युक्‍को कप्‍मा निङ्‌वाॽ के़जोगु,

कर खे़ल्‍ले़ युक्‍को खे़ने़ॽ के़गत्॥”

१७ हे़क्‍क्‍याङ् खुने़ॽ मे़न्‍छाम् याप्‍मिन् मे़त्‍तु,

“खे़ने़ॽ मे़ल्‍लिङ्‌गे़न् के़मेःत्‍तिल्‍ले़ कुबाःन्‍निन्

के़घे़प्‍सुआङ् मे़न्‍जाओ मे़त्‍ने़बा सिङ्‌बुङ्‌ङिल्‍ले़

कुजाॽइन् के़जबाल्‍ले़ चोगुल्‍ले़,

खाम्‍बेःक्‍मो साङ्‌ग्रा माङ्‌दे थ्‍ये़आङ् वाॽरो॥

खे़ने़ॽ के़हिङ्‌हिङ् तुक्‍खे के़जोगुआङ्

खे़ॽयो के़धोःक्‍पा पोगुगे़न् कुजान् के़जरो॥

१८ हे़क्‍क्‍याङ् प्‍याङ्‌सिगे़न् इक्‍ताप्‍पोबा

नुधि साक्‍चिॽहाॽ के़जरो॥

कर खे़ल्‍ले़ खे़ने़ॽ के़लागि तिङ्‌ग्रेक् नु

सेर्दाःक्‍मा तिङ्‌हाॽ लिङ्‌ल याःन्‍दु के़बिरो॥

१९ खाम्‍मो मे़न्‍नुःङ् मे़म्‍बेःक्‍के थारिक्

स्‍याङ्‌मे़न्‍दाङ् के़होःम्‍ब्रिक्‌वा से़र

याःम्‍बक् के़जोगुआङ् कुजा के़जरो॥

थेआङ्‌भे़ल्‍ले़ खे़ने़ॽ खाम्‍मोलाम्

लःप्‍मनाआङ् के़वये़, खे़ने़ॽ खाम्‍ने़रो,

हे़क्‍क्‍याङ् खे़ने़ॽ खाम्‍मोए के़नुःङ् के़बेःक्‍लो॥”

२० आदम्‍मिल्‍ले़b कुमे़ल्‍लिङ्‌गे़न् कुमेःत्‍तिन् हवाc मिङ् वाःत्‍तु, थेआङ्‌भे़ल्‍ले़ के़रे़क् मे़न्‍छाम् याप्‍मिहाॽरे़ खुन्‍छिॽ मा खुने़ॽएरो॥

२१ हे़क्‍क्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ आदम्‍मिन् नु कुमेःत्‍तिन् सिहोॽबा तेत् तयुआङ् चाक्‍तुसि॥

आदम्‍मिन् नु हवान् सिङ्‌सेॽइक्‍कोलाम् लःन्‍छिॽ

२२ खे़ब्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ पाःत्‍तु, “मे़न्‍छाम् याप्‍मिन् आनिॽ हे़क्‍के नुबा नु ताप्‍फे़ःम्‍बा कुसिङ् के़निःप्‍पा पोःक्‍खे़आङ् वाॽ॥ आल्‍ल खे़ल्‍ले़ हिङ्‌मन्‍ले़ सिङ्‌बुङ्‌ङिल्‍ले़ कुजाॽइन् तुप्‍माआङ् चामा मे़घोसुल्‍ल, मे़ःन्‍ने़फाग्र खे़ल्‍ले़ तुबु चआङ् सदादिङ् हिङ्‌मा सुक्॥”

२३ खे़ल्‍ले़ चोगुल्‍ले़ यहवे दाङ्‌बा निङ्‌वाॽफुमाङ्‌ङिल्‍ले़ खे़ङ्‌हाॽ चोगुसिआङ् वये़बा खाम्‍बेःक्‍मो याःम्‍बक् चोःक्‍सि चासिर फाॽआङ् अदन सिङ्‌सेॽइक्‍कोलाम् लःत्‍तुदेसुसि॥

२४ खुने़ॽ खे़ङ्‌हाॽ लःत्‍तुदेसुसिआङ् हिङ्‌मन् के़बिबा सिङ्‌बुङ्‌ङिन् कोमारे़ लागि अदन सिङ्‌सेॽइक्‍के़ल्‍ले़ नाम्‍गे़न् पिसाङ् माङ्‌लाइङ्‌बाहाॽ नु के़रे़क् पिसाङ् के़इबाआङ् के़वाॽबा मिधुङ् मिराःक्‍ले़न् ताभे ये़प्‍सुसि॥

a 

३:५ इग्र माङ्‌हाॽ॥

b 

३:२० आदम – हिब्रुओ कन् मिङ्‌ङे़ल्‍ले़ कुबेन् “मना” पोङ्‌ॽ॥

c 

३:२० हवा – हिब्रुओ कन् मिङ्‌ङे़न् नु “कुहिङ्‌वे़त्” पाःप्‍मे़ल्‍ले़ लत्‍छा हे़क्‍के खे़म्‍दे़त्॥

कयिन नु हाबिल

४

आल्‍ल आदम्‍मे़न् मे़ल्‍लिङ्‌गे़न् कुमेत् हब्‍बाःन्‍नु इप्‍से़, हे़क्‍क्‍याङ् कुमेःत्‍ते़न् मे़न्‍छुक्‍मा पोःक्‍खे़ खे़ब्‍याङ् कयिने़न्a सावाःन्‍दुआङ् पाःत्‍तु, “यहवे दाङ्‌बाल्‍ले़ फाॽराङ्‌ङाङ् ये़म्‍बित्‍छा साधिक् कत्‍तुङ्॥”

२ याम्‍मो खे़ल्‍ले़ कयिने़ल्‍ले़ कुन्‍साॽ हाबिल्‍ले़न् कत्‍तु॥

हाबिल्‍ले़न् मे़ल्‍लुक् चागे़राम्‍बा पोःक्‍खे़, हे़क्‍क्‍याङ् कयिने़न् खाम्‍बेःक्‍मो याःन्‍गे़मबा के़जाबा पोःक्‍खे़॥

३ हे़क्‍के पोःक्‍खे़र पेःल्‍ले़ कयिने़ल्‍ले़ प्‍याङ्‌सिगे़न् इक्‍ताप्‍पोलाम् कुभा पोगुगे़न् कुजाजिॽ हुक्‌वा हे़क्‍के यहवे दाङ्‌बाओ तारु॥

४ कर हाबिलरे़ कुमे़ल्‍लुक् लुप्‍पोलाम् के़रे़क्‍नुःल्‍ले़ तगि के़धाप्‍पा मे़ल्‍लुक्‍साःत्‍तिल्‍ले़ कुसोःत्‍ते कुसोःत् के़बप्‍पा सान् तारु॥ यहवे दाङ्‌बाल्‍ले़ हाबिल्‍ले़न् नु खुने़ॽ तोःन्‍दुबा चोभाःन् ताःक्‍तु,

५ कर कयिन्‍ने़न् नु खे़ल्‍ले़ तोःन्‍दुबा चोभाःन् मे़दाःक्‍तुन्॥ खे़ल्‍ले़ चोगुल्‍ले़ कयिन्‍ने़न् चाॽरिक् कुयाःक्‍ले़ॽरे़, हे़क्‍क्‍याङ् खे़ल्‍ले़ कुनामाक्‍ते़॥

६ खे़ब्‍याङ् यहवे दाङ्‌बाल्‍ले़ कयिने़न् मे़त्‍तु, “खे़ने़ॽ थेआङ् के़याःक्‍ले़ॽबाबे? थेआङ् के़नारान् माक् लॽबाबे?

७ खे़ने़ॽ नुबा के़जोगुल्‍ले़ थे आङ्‌गाॽ आसिराॽ के़न्‍धाङ्‌ने़म्‍बि? कर खे़ने़ॽ नुबा याःम्‍बक् के़न्‍जोगुन्‍ने़भग्र लायोल्‍ले़ के़लाम्‍धेःप्‍पुङ्‌ङो लायोओ के़धार फाॽआङ् के़सुक्‍काङ् युङ्‌लो॥ खे़ल्‍ले़ खे़ने़ॽ युक्‍मा के़गोःत् कर खे़ने़ॽ खे़न् के़युक्‍तुरए पोङ्॥”

८ कयिने़ल्‍ले़ कुन्‍साॽ हाबिल्‍ले़न् मे़त्‍तु, “फे़रे़ॽ आन्‍छिॽ प्‍याङ्‌सिगे़न् इक्‍ताप्‍पो पित्‍छि॥”b हे़क्‍क्‍याङ् खे़ङ्‌हाॽ प्‍याङ्‌सिगे़न् इक्‍ताप्‍पो वये़सिल्‍ले़ कयिन्‍ने़ल्‍ले़ कुन्‍साॽ हाबिल्‍ले़न् हिप्‍तुआङ् से़रु॥

९ खे़ब्‍याङ् यहवे दाङ्‌बाल्‍ले़ कयिन्‍ने़न् सेःन्‍दोसु, “के़न्‍साॽ हाबिल्‍ले़न् आत्‍तो वाॽ?”

खे़ल्‍ले़ मे़त्‍तु, “आङ्‌गाॽ मे़निआन्॥ आङ्‌गाॽ आन्‍साॽ ओगे़मे़प्‍पाआबि?”

१० खे़ब्‍याङ् यहवे दाङ्‌बाल्‍ले़ खे़न् मे़त्‍तु, “खे़ने़ॽ थेआङ् अक्‍खे के़जोगुबा? के़न्‍साॽरे़ कुमाक्‍खिल्‍ले़ खाम्‍बेःक्‍मोलाम् हाःप्‍ल खे़ने़ॽ खुम्‍दिङ् पिमारे़ लागि आङ्‌गाॽ मे़त्‍तार वाॽ॥

११ थेआङ्‌भे़ल्‍ले़ खे़ने़ॽ के़न्‍साॽ के़से़रुआङ् कुमाक्‍खिन् खाम्‍बेःक्‍मो वागे़देःन्‍दुबाल्‍ले़ चोगुल्‍ले़ आल्‍लआङ्‌धो खे़ने़ॽ याःम्‍बक् चोःक्‍मा चामा के़न्‍छुक्‍ने़न्॥

१२ खे़ने़ॽ इक्‍ताप्‍पो पोगुगे़न् कुजा के़लेःत्‍तुल्‍ले़ खे़ल्‍ले़ कुजा फत्‍छु के़म्‍बिने़न्॥ खे़ने़ॽ इक्‍सादिङ् खाम्‍बेःक्‍मो के़घे़त्‍छिङ्‌बाआङ् ताक्‍के़बे़ॽबाआङ् के़वाॽबा के़बोङ्॥”

१३ कयिने़ल्‍ले़ यहवे दाङ्‌बान् मे़त्‍तु, “कङ्‌ग आङ्‌गाॽ थःप्‍माए मे़सुक्‍कान्‍बा साॽरिक् के़साक्‍पा खुम्‍दिङ् पोःक्‍खे़॥

१४ ओमे़त्‍ते़ॽओ, आइन् खे़ने़ॽ कन् लाजेॽलाम्‍बा के़लःत्‍ताङ् के़देसाङ्‌ङाङ् वाॽ, हे़क्‍क्‍याङ् खे़ने़ॽ के़मिक्‍साओलाम् आङ्‌गाॽ चिङ्‌सिङ्‌मा के़बोङ्‌बा पोःक्‍खे़आङ् वाॽ॥ आङ्‌गाॽ इक्‍सादिङ् खाम्‍बेःक्‍मो के़घे़त्‍छिङ्‌बा ताक्‍के़बे़ॽबाआङ् के़वाॽबा पोङ्‌आ, हे़क्‍क्‍याङ् आङ्‌गाॽ याप्‍मि के़दुम्‍बा आत्‍तिन्‍हाॽरे़साङ् मे़से़त्‍तारो॥”

१५ कर यहवे दाङ्‌बाल्‍ले़ खे़न् मे़त्‍तु, “हे़क्‍के मेःन्, हाःत्‍ले़ खे़ने़ॽ के़से़त्, खे़ल्‍ले़ कुले़क्‌वा नुसिले़ङ् थारिक् खुम्‍दिङ् खोसुॽ॥” हे़क्‍क्‍याङ् यहवे दाङ्‌बे़ल्‍ले़ कयिने़न् हाःत्‍ले़आङ् मे़से़रुल्‍ल फाॽआङ् कयिने़ल्‍ले़ कुधक्‍को लत्‍छा मिक्‍सेःन्‍धिक् फत्‍छुबिरु॥

१६ खे़ब्‍याङ् कयिने़न् यहवे दाङ्‌बाल्‍ले़ कुदगिलाम् लःन्‍दे़बेआङ् अदनलाम् नाम्‍गे़न् पिसाङ्‌बा नोद मे़प्‍मनाबा लाजेॽओ वाॽमा हेःक्‍ते़॥

कयिने़ल्‍ले़ कुस्‍सा कुएहाॽ

१७ कयिने़न् मे़ल्‍लिङ्‌गे़न् कुमेःत्‍तिन्‍नु इप्‍से़, हे़क्‍क्‍याङ् कुमेःत्‍ते़न् मे़न्‍छुक्‍मा पोःक्‍खे़आङ् हनोक्‍के़न् सावाःन्‍दु॥ कयिने़ल्‍ले़ लत्‍छा ये़क्‌यक्‍थिक् चोगु हे़क्‍क्‍याङ् कुस्‍साःल्‍ले़ कुमिङ्‌ङो खे़न् ये़क्‌यक्‍किल्‍ले़ कुमिङ् हनोक युक्‍खु॥

१८ हनोक्‍के़ल्‍ले़ कुस्‍सा इरादे़न् कत्‍तु॥ इरादे़ल्‍ले़ कुस्‍सा महुयाएल्‍ले़न् कत्‍तु॥ महुयाएल्‍ले़ल्‍ले़ कुस्‍सा मतुसेलान् कत्‍तु॥ मतुसेलाःल्‍ले़ कुस्‍सा ले़मे़क्‍खे़न् कत्‍तु॥

१९ ले़मे़क्‍के़ल्‍ले़ मे़ल्‍लिङ्‌गे़न् कुमेत् ने़त्‍छि वये़सि॥ थिक्‍के़ल्‍ले़ कुमिङ् आदा हे़क्‍क्‍याङ् वेॽस्‍माल्‍ले़ कुमिङ् सिल्‍ला वये़॥

२० आदाःल्‍ले़ याबाल्‍ले़न् कत्‍तु॥ खे़न् साःङ्‌गाहिम्‍हाॽओ के़युङ्‌बा नु थक्‍सा के़हिङ्‌बाहाॽरे़ खुन्‍छिॽ थाःक्‍थे़बा वये़॥

२१ खे़ल्‍ले़ कुन्‍साॽरे़ कुमिङ् युबाल वये़॥ खे़ङ्‌ग तुङ्‌ना के़हिप्‍पा नु मुफ्रामा के़मुङ्‌बा के़रे़क्‍ले़ खुन्‍छिॽ थाःक्‍थे़बा वये़॥

२२ सिल्‍लाःल्‍ले़ तुबल कयिने़न्c कत्‍तु॥ खे़न् के़रे़क् परिक्‍ले़न् कासा नु फे़न्‍जेल्‍ले़ फे़जुम्‍भे़या के़धक्‍पा वये़॥ तुबल कयिने़ल्‍ले़ नामा मे़प्‍मनामा कुन्‍साॽ मे़न्‍छुमाधिक् वये़॥

२३ ले़मे़क्‍के़ल्‍ले़ मे़ल्‍लिङ्‌गे़न् कुमेःत्‍हाॽ मे़त्‍तुसि,

“आदा नु सिल्‍लाए, आबाःन्‍निन् खे़प्‍से़त्‍छे़ॽ,

खिन्‍छिॽ ले़मे़क्‍के़ल्‍ले़ कुमेःत्‍छे,

आङ्‌गाॽ पाःत्‍तुङ्‌बा पाःन्‍निन् नुरिक्‍काङ् खे़प्‍से़त्‍छे़ॽ,

आङ्‌गाॽ याप्‍मि के़घाःम्‍बा थाङ्‌बे़न् मनान् से़रुङ्‌लो॥

२४ कयिन के़से़प्‍पे़ल्‍ले़ नुसिले़ङ् कुले़क्‌वा

खुम्‍दिङ् खोसुने़भग्र ले़मे़क्‍के़न् के़से़प्‍पे़ल्‍ले़

नुबोङ्‌ङाङ् नुसिले़ङ् कुले़क्‌वा खुम्‍दिङ् खोसुरो॥”

सेत नु एनोस

२५ याम्‍मो आदम्‍मे़न् मे़ल्‍लिङ्‌गे़न् कुमेःत्‍तिन्‍नु इप्‍से़, हे़क्‍क्‍याङ् कुमेःत्‍तिल्‍ले़ ये़म्‍बित्‍छा साधिक् कत्‍तु॥ हे़क्‍क्‍याङ् “कयिने़ल्‍ले़ से़रुबा हाबिलरे़ कुले़क्‌वाओ निङ्‌वाॽफुमाङ्‌ङे़ल्‍ले़ वेॽ अङे़ःक्‌वाधिक् पिराङ्‌लो” पाःत्‍तुआङ् खे़न् अङे़ःक्‌वान् सेतd मिङ् वाःत्‍तु॥

२६ सेःत्‍ते़ल्‍ले़आङ् साधिक् कत्‍तु, हे़क्‍क्‍याङ् खुने़ॽ खे़न् एनोस मिङ् वाःत्‍तु॥

खे़न् ये़म्‍माङ्‌धो मे़न्‍छाम् याप्‍मिहाॽरे़ यहवे दाङ्‌बाल्‍ले़ कुमिङ्‌ङो माङ्‌से़वा चोःक्‍मा मे़हेःक्‍तुरो॥

a 

४:१ कयिन – कन् मिङ्‌ङे़न् हिब्रुओ “आङ्‌गाॽ खोसुङ्” पाःप्‍मनाबा हे़क्‍के पोःङ्‌ॽ॥

b 

४:८फे़रे़ॽ आन्‍छिॽ प्‍याङ्‌सिगे़न् इक्‍ताप्‍पो पित्‍छि– कन् पाःन्‍छेःक्‌वाहाॽ हिब्रुओ मे़बत्‍ने़न्॥

c 

४:२२ तुबल कयिने़न्– उनाहुरिबा लत्‍छा पाःन्‍ले़ङ्‌ङो के़रे़क् कासा नु फे़न्‍जेल्‍ले़ फे़जुम्‍भे़या के़धक्‍पाहाॽरे़ खुनिॽ थाःक्‍थे़बा वये़॥

d 

४:२५ सेत– कन् मिङ्‌ङे़ल्‍ले़ कुबेन् हिब्रुओ “पिराङ्‌ङाङ् वाॽ” हे़क्‍तङ्‌बाए खे़म्‍दे़त्॥

आदम्‍मे़ल्‍ले़ कुमुॽइदाङ्‌साहाॽ

५

कङ्‌ग आदम्‍मिल्‍ले़ कुमुॽइदाङ्‌साहाॽरे़ खुनिॽ मिङ्‌स्रा साप्‍पन्‍लो॥

निङ्‌वाॽफुमाङ्‌ङिल्‍ले़ मे़न्‍छाम् याप्‍मिन् नावागे़न् चइःत् चोगुल्‍ले़ खे़न् आबाङे कुनारुम्‍भुङ् कुजइःत्‍तो चोगुरो॥

२ खुने़ॽ खे़ङ्‌हाॽ ये़म्‍बित्‍छा नु मे़न्‍छुमा नावागे़न् चइःत् चोगुसिआङ् हाङ्‌वागे़न् मुॽइसाम् थासु पिरुसि॥ हे़क्‍क्‍याङ् चोगुसिबा ये़न्‍नो खे़ङ्‌हाॽ खुने़ॽ “मे़न्‍छाम् याप्‍मि” मिङ् वाःत्‍तुसि॥

३ आदम्‍मे़न् किप् थिक्‍काङ् सुम्‍बोङ् तङ्‌बे के़रे़ल्‍ले़, खे़ल्‍ले़ आबाङे कुनारुम्‍भुङ् कुजइःत्‍तो ये़म्‍बित्‍छा साधिक् कत्‍तु, हे़क्‍क्‍याङ् खे़न् सेत मिङ् वाःत्‍तु॥

४ सेःत्‍ते़न् सावाःन्‍छिङ् हे़क्‍क्‍याङ् खे़न् एगाङ् आदम्‍मे़न् किप् ये़त्‍छि तङ्‌बे थारिक् हिङे़, हे़क्‍क्‍याङ् खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

५ आदम्‍मे़न् किप् फाङ्‌सिआङ् सुम्‍बोङ् तङ्‌बे थारिक् हिङे़, हे़क्‍क्‍याङ् खे़न् मासिङ्॥

६ सेःत्‍ते़न् किप् थिक्‍काङ् ङासि तङ्‌बे के़रे़ल्‍ले़ कुस्‍सा ए़नोसे़न् वये़॥

७ कुस्‍सा ए़नोसे़न् वये़आङ् सेःत्‍ते़न् किप् ये़त्‍छिआङ् नुसि तङ्‌बे थारिक् हिङे़, हे़क्‍क्‍याङ् खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

८ सेःत्‍ते़न् किप् फाङ्‌सिआङ् थिबोङ्‌ङाङ् ने़त्‍छि तङ्‌बे हिङे़, हे़क्‍क्‍याङ् खुने़ॽ मासिङ्॥

९ ए़नोसे़न् फाङ्‌बोङ् तङ्‌बे के़रे़ल्‍ले़ खे़ल्‍ले़ के़नाने़न् कत्‍तु॥

१० के़नाने़न् वये़आङ् ए़नोसे़न् किप् ये़त्‍छिआङ् थिबोङ्‌ङाङ् ङासि तङ्‌बे थारिक् हिङे़, हे़क्‍क्‍याङ् खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

११ ए़नोसे़न् किप् फाङ्‌सिआङ् ङासि तङ्‌बे हिङे़, हे़क्‍क्‍याङ् खुने़ॽ मासिङ्॥

१२ के़नाने़न् नुबोङ् तङ्‌बे के़रे़ल्‍ले़ खे़ल्‍ले़ महलाले़न् कत्‍तु॥

१३ महलाले़न् वये़आङ् के़नाने़न् किप् ये़त्‍छिआङ् थिबोङ् तङ्‌बे थारिक् हिङे़, हे़क्‍क्‍याङ् खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

१४ के़नाने़न् किप् फाङ्‌सिआङ् थिबोङ् तङ्‌बे हिङे़, हे़क्‍क्‍याङ् खुने़ॽ मासिङ्॥

१५ महलाले़न् तुक्‍पोङ्‌ङाङ् ङासि तङ्‌बे के़रे़ल्‍ले़ खे़ल्‍ले़ येरेदे़न् कत्‍तु॥

१६ ये़रे़दे़न् वये़आङ् महलाले़न् किप् ये़त्‍छिआङ् सुम्‍बोङ् तङ्‌बे थारिक् हिङे़, हे़क्‍क्‍याङ् खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

१७ महलाले़न् किप् ये़त्‍छिआङ् फाङ्‌बोङ्‌ङाङ् ङासि तङ्‌बे हिङे़, हे़क्‍क्‍याङ् खे़न् मासिङ्॥

१८ ये़रे़दे़न् किप् थिक्‍काङ् तुक्‍पोङ्‌ङाङ् ने़त्‍छि तङ्‌बे के़रे़ल्‍ले़ खे़ल्‍ले़ कुस्‍सा हनोक्‍के़न् वये़॥

१९ हनोक्‍के़न् वये़आङ् येरेदे़न् किप् ये़त्‍छि तङ्‌बे हिङे़॥ खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

२० ये़रे़दे़न् किप् फाङ्‌सिआङ् तुक्‍पोङ्‌ङाङ् ने़त्‍छि तङ्‌बे हिङे़, हे़क्‍क्‍याङ् खे़न् मासिङ्॥

२१ हनोक्‍के़न् तुक्‍पोङ्‌ङाङ् ङासि तङ्‌बे के़रे़ल्‍ले़ खे़ल्‍ले़ कुस्‍सा मतुसेलन् वये़॥

२२ मतुसेलन् वये़आङ् हनोक्‍के़न् किप् सुम्‍सि तङ्‌बे थारिक् निङ्‌वाॽफुमाङ्‌ङिन्‍नु सोसोरिक् वये़॥ खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

२३ हनोक्‍के़न् किप् सुम्‍सिआङ् तुक्‍पोङ्‌ङाङ् ङासि तङ्‌बे के़रे़आङ् वये़॥

२४ हनोक्‍के़न् निङ्‌वाॽफुमाङ्‌ङिन्‍नु सोसोरिक् वये़ हे़क्‍क्‍याङ् खुने़ॽ मये़बे, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खुने़ॽ फोःक्‍सुदेॽरु॥

२५ मतुसेलन् किप् थिक्‍काङ् ये़प्‍पोङ्‌ङाङ् नुसि तङ्‌बे के़रे़ल्‍ले़ खे़ल्‍ले़ कुस्‍सा ले़मे़क्‍के़न् वये़॥

२६ ले़मे़क्‍के़न् वये़आङ् मतुसेलन् किप् नुसिआङ् ये़प्‍पोङ्‌ङाङ् ने़त्‍छि तङ्‌बे थारिक् हिङे़, खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

२७ मतुसेलन् किप् फाङ्‌सिआङ् तुक्‍पोङ्‌ङाङ् फाङ्‌सि तङ्‌बे हिङे़, हे़क्‍क्‍याङ् खुने़ॽ मासिङ्॥

२८ ले़मे़क्‍के़न् किप् थिक्‍काङ् ये़प्‍पोङ्‌ङाङ् ने़त्‍छि तङ्‌बे के़रे़ल्‍ले़ खुने़ॽ ये़म्‍बित्‍छा साधिक् कत्‍तु॥

२९ ले़मे़क्‍के़ल्‍ले़ अक्‍खे पाःत्‍तुआङ् नुहa मिङ् वाःत्‍तु, “यहवे दाङ्‌बे़ल्‍ले़ साङ्‌ग्रा मे़त्‍तुबा खाम्‍बेःक्‍मो आनिॽ आजोगुम्‍बा तुक्‍खेलाक्‍खेबा याःम्‍बक्‍को कन् अङे़ःक्‌वाःल्‍ले़ आनिॽ हाङ्‌हाङ् आमे़त्‍लो॥”

३० नुहःन् वये़आङ् ले़मे़क्‍के़न् किप् ङासिआङ् फाङ्‌बोङ्‌ङाङ् ङासि तङ्‌बे हिङे़॥ खे़ल्‍ले़ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

३१ ले़मे़क्‍के़न् किप् नुसिआङ् नुबोङ्‌ङाङ् नुसि तङ्‌बे थारिक् हिङे़, हे़क्‍क्‍याङ् खुने़ॽ मासिङ्॥

३२ नुहःन् किप् ङासि तङ्‌बे के़रे़ल्‍ले़ खुने़ॽ सेम, हाम् नु ये़पेद् सुम्‍सि कुस्‍सा मे़वये़॥

a 

५:२९ कन् नुह मिङ्‌ङे़न् हिब्रुओ “हाङ्‌हाङ् मे़प्‍मा” पोङ्॥

वदप्‍मा

६

इक्‍सादिङ् खाम्‍बेःक्‍मो मे़न्‍छाम् याप्‍मिहाॽ यरिक् मे़बोःन्‍दे़र मे़बे हे़क्‍क्‍याङ् खे़ङ्‌हाॽरे़ खुन्‍छिॽ सा मे़न्‍छुमाहाॽ मे़वये़,

२ माङ्‌साहाॽरे़ मनाहाॽरे़ खुनिॽ मे़न्‍छुमा साहाॽ नुमा मे़निसुसि, हे़क्‍क्‍याङ् खुन्‍छिॽ सिराॽ थाङ्‌धाङ् मे़ल्‍लिङ्‌गे़न् मेःत् मे़दारुसि॥

३ खे़ब्‍याङ् यहवे दाङ्‌बाल्‍ले़ पाःत्‍तु, “मे़न्‍छाम् याप्‍मिहाॽनु आयाम्‍साम्‍मिन् सदादिङ् मे़वाॽने़न्, थेआङ्‌भे़ल्‍ले़ खे़न् नासिगे़न् थक्‍लारक्‍लो॥ खे़न् किप् थिक्‍काङ् निबोङ् तङ्‌बे थारिक् हिङ्‌लो॥”

४ खे़न् ये़म्‍मो नु खे़न् एगाङ्‌ङाङ् इक्‍सादिङ् खाम्‍बेःक्‍मो होरुहाॽ मे़वये़॥ माङ्‌साहाॽ मे़न्‍छाम् याप्‍मिहाॽरे़ खुन्‍छिॽ मे़न्‍छुमा साहाॽनु पोःप्‍मा मे़हेःक्‍ते़आङ् सामे़गत्‍तुसि॥ खे़ङ्‌हाॽरे़ मे़गत्‍तुसिबा साहाॽए उन्‍छेःन्‍बा ये़म्‍मोबा मुक्‍के़गुबा नु कुमिङ् के़इङ्‌बा मे़वये़॥

५ यहवे दाङ्‌बाल्‍ले़ इक्‍सा खाम्‍बेःक्‍कोबा मे़न्‍छाम् याप्‍मिहाॽ साॽरिक् कुइमे़भे़रे़बा नु खे़ङ्‌हाॽरे़ निङ्‌वाॽओ मे़इःत्‍तुबा थे पाःन्‍छाङ् आभे़ल्‍ले़साङ् ताप्‍फे़ःम्‍बारक् चोगे़बा निसु॥

६ इक्‍सादिङ् खाम्‍बेःक्‍मो मे़न्‍छाम् याप्‍मिहाॽ चोगुसिबाओ यहवे दाङ्‌बाल्‍ले़ कुनिङ्‌वाॽ पङे़, हे़क्‍क्‍याङ् साॽरिक् कुनिङ्‌वाॽ तुगे़॥

७ खे़ल्‍ले़ चोगुल्‍ले़ यहवे दाङ्‌बाल्‍ले़ पाःत्‍तु, “आङ्‌गाॽ नावागे़न् चइःत् चोगुङ्‌सिङ्‌बा मे़न्‍छाम् याप्‍मिहाॽ इक्‍सादिङ् खाम्‍बेःक्‍कोलाम् मे़क्‍खुङ्‌सिङ्, के़उःङ्‌सिङ्‌बा कुबु थक्‍साहाॽ, के़बे़बा पुसाहाॽ थेसाङ् के़रे़क् मे़क्‍खुङ्‌सिङ्‌ॽ, थेआङ्‌भे़ल्‍ले़ आङ्‌गाॽ खे़ङ्‌हाॽ चोगुङ्‌सिङ्‌बाओ आनिङ्‌वाॽ तुगे़आङ् वाॽ॥”

८ कर यहवे दाङ्‌बे़ल्‍ले़ नुहःन् कुसिराॽ थाङे़॥

नुह

९ नुहःल्‍ले़ नु कुहिम्‍सयङ्‌ङिल्‍ले़ कुस्‍साप्‍मुःन्‍धुम्‍मिन् हाबा कल्‍लो॥

खुने़ॽ कुये़म्‍मो नुहःन्‍लक् साम्‌योबा नु कुदोःप्‍मा मना वये़॥ खुने़ॽ निङ्‌वाॽभुमाङ्‌ङिन्‍नु सोसोरिक् के़वाॽबा मना वये़॥

१० नुहःल्‍ले़ सुम्‍सि कुस्‍सा ये़म्‍बित्‍छा मे़वये़– सेम, हाम् नु ये़पेद्॥

११ निङ्‌वाॽफुमाङ्‌ङिल्‍ले़ कुनिमो इक्‍सादिङ् खाम्‍बेःक्‍मान् फे़त्‍लाॽरे़बेआङ् फौदारि चोःक्‍मारे़ तिम्‍से़आङ् ने़स्‍से़॥

१२ यहवे दाङ्‌बाल्‍ले़ इक्‍सादिङ् खाम्‍बेःक्‍मान् ओमे़त्‍तुल्‍ले़ खे़न् फे़त्‍लाॽरे़बा निसु, थेआङ्‌भे़ल्‍ले़ इक्‍सादिङ् खाम्‍बेःक्‍मो के़वाॽबा के़रे़क् मे़न्‍छाम् याप्‍मिहाॽ फे़त्‍मे़लाॽरे़ मे़बेआङ् मे़वये़॥

१३ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ नुहःन् मे़त्‍तु, “के़रे़क् मे़न्‍छाम् याप्‍मिहाॽ मे़ङ्‌मासि निङ्‌वाॽ चोगुङ्‌ङाङ् वाॽ, थेआङ्‌भे़ल्‍ले़ खे़ङ्‌हाॽरे़ मे़जोगुबा फौदारिःल्‍ले़ इक्‍सादिङ् खाम्‍बेःक्‍मान् तिम्‍से़आङ् ने़ःॽ॥ ओमे़त्‍ते़ॽ, खे़ङ्‌हाॽ आङ्‌गाॽ इक्‍सादिङ् खाम्‍बेःक्‍मान्‍नु सोरिक् मे़क्‍खुङ्‌सिङ्‌ॽ॥

१४ आल्‍ल खे़ने़ॽ सैप्रस मे़प्‍मनाबा नुबा सिङ्‌ङे़ल्‍ले़न् वालाधाधिक् चोगे़ॽ॥ वालाधाओ याक्‍फाङ्‌हाॽ चोगे़से़ॽ, हे़क्‍क्‍याङ् कुसिगाङ् नु लाःक्‍कात् अलकत्राःल्‍ले़ ले़ङे़ॽ॥

१५ खे़ने़ॽ अक्‍खेलॽरिक् चोगे़ॽ– वालाधाःल्‍ले़ कुलाम्‍तिःन् किप् थिक्‍काङ् लिबोङ् मितर चोगे़ॽ हे़क्‍क्‍याङ् कुभे़रे़ःन् निबोङ्‌ङाङ् सुम्‍सि मितर चोगे़ॽ हे़क्‍क्‍याङ् कुलिङ्‌गे़न्‍निन् थिबोङ्‌ङाङ् लिसि मितरबा पोङ्‌ल चोगे़ॽ॥

१६ वालाधाःल्‍ले़ कुसम्‍धाङ् लिङ्‌खाम्‍बु चोगे़ॽआङ् खाप्‍ते़ॽ॥ हे़क्‍क्‍याङ् वालाधाःन्‍नु लिङ्‌खाम्‍बुःल्‍ले़ कुलुम्‍मो हुक्‍सिक्‍थिक् थे़म्‍बा पेधाःप् फत्‍छे़ॽ॥ खे़न् कुदाःल्‍ला सुम्‍सि के़ने़बा चोगे़ॽ॥

१७ थेआङ्‌भे़ल्‍ले़ ताङ्‌साङ्‌बाल्‍ले़ कुसिःक्‍तो कुसक्‍मा के़याक्‍पा कुहिङ्‌वे़त् के़वाॽबा के़रे़क् से़प्‍मासिरे़ लागि इक्‍सादिङ् खाम्‍बेःक्‍मो आङ्‌गाॽ वदप्‍मा थाङ्‌ल याःन्‍दुङ्‌ॽ, हे़क्‍क्‍याङ् इक्‍सादिङ् खाम्‍बेःक्‍मो के़वाॽबा कुसक्‍मा के़याक्‍पा के़रे़क् मे़सिरो॥

१८ कर खे़ने़ॽनुग आङ्‌गाॽ माङ्‌हुप् चोगुङ्‌लो॥ खे़ने़ॽ हे़क्‍क्‍याङ् के़मेःत्, के़स्‍साहाॽ नु के़म्‍बाङ्‌लिहाॽ के़रे़क् वालाधाओ के़लासिरो॥

१९ के़रे़क् कुहिङ्‌वे़त् थक्‍सा पुसाहाॽओ कुम्‍बाबा नु कुम्‍मामा ने़त्‍ने़त्‍छि वालाधाओ केःत्‍ते़से़ॽ, हे़क्‍केलॽरिक् खे़ङ्‌हाॽआङ् खे़ने़ॽनु मे़हिङ्‌ल॥

२० पुसाहाॽओ के़रे़क् परिक्‍पा, थक्‍साहाॽओ के़रे़क् परिक्‍पा हे़क्‍क्‍याङ् खाम्‍बेःक्‍मो के़उःङ्‌सिङ्‌बा थक्‍साहाॽओ परिक्‍परिक्‍पा के़रे़क् परिक्‍ले़न् ने़त्‍ने़त्‍छि– खे़ङ्‌हाॽ कुहिङ्‌वे़त् वाॽमारे़ लागि खे़ने़ॽओ मे़दारो॥

२१ के़रे़क् परिक्‍ले़न् कुजाहाॽआङ् खे़ने़ॽ सुप्‍से़ॽआङ् युक्‍से़ॽ॥ खे़न् खे़ने़ॽ नु खे़ङ्‌हाॽरे़ खुन्‍छिॽ लागि चामा थुङ्‌मा पोङ्‌ल॥”

२२ निङ्‌वाॽफुमाङ्‌ङिल्‍ले़ मुरामे़त्‍तुबा इसिःक् नुहःल्‍ले़ के़रे़क् पाःन्‍हाॽ चोगु॥

वदप्‍मा थाङे़बा

७

खे़ब्‍याङ् यहवे दाङ्‌बाल्‍ले़ नुहःन् मे़त्‍तु, “खे़ने़ॽ नु के़हिम्‍सयङ् के़रे़क् वालाधाओ लासे़म्‍मे़ॽ, थेआङ्‌भे़ल्‍ले़ कन् थाःक्‍को आङ्‌गाॽ आमिक्‍साओ खे़ने़ॽ साम्‌योबा निने़आङ् वाॽ॥

२ के़रे़क् परिक्‍ले़न् सुत्‍थोबा कुम्‍बाबा नु कुम्‍मामा कुगाप् नुसि थक्‍साहाॽ, हे़क्‍क्‍याङ् सुत्‍थोबा मेःम्‍बा थक्‍साहाॽलाम्‍बा कुम्‍बाबा नु कुम्‍मामा कुगाप् थिक्,

३ हे़क्‍क्‍याङ् के़रे़क् इक्‍सादिङ् खाम्‍बेःक्‍मोबा परिक् परिक्‍पा पुसाहाॽओलाम्‍माङ् कुगाप् नुसि तारे़से़ॽ॥ कुम्‍बाबा नु कुम्‍मामा थक्‍साहाॽ नु पुहाॽ मे़हिङ्‌ल फाॽआङ् तारे़से़ॽ॥

४ आल्‍लआङ्‌धो नुसि ये़न् एगाङ् इक्‍सादिङ् खाम्‍बेःक्‍मो आङ्‌गाॽ लिबोङ् ये़न् थारिक् से़न्‍दिक् ले़न्‍दिक् पाङ्‌गे़न्‍दिङ् वहिप्‍मान् थार याःन्‍दुङ्‌ॽ॥ आङ्‌गाॽ चोगुङ्‌सिङ्‌बा के़रे़क् थक्‍सापुसाहाॽ मे़क्‍खुङ्‌सिङ्‌ॽ॥”

५ खे़ब्‍याङ् यहवे दाङ्‌बाल्‍ले़ पाःत्‍तुबा हे़क्‍केए नुहःल्‍ले़ के़रे़क् चोगु॥

६ इक्‍सादिङ् खाम्‍बेःक्‍मो वदप्‍मा थाङे़ल्‍ले़ नुहःन् किप् तुक्‍सि तङ्‌बे के़रे़आङ् वये़॥

७ हे़क्‍क्‍याङ् नुहःन्, कुमेःत्‍तिन् कुस्‍सा ये़म्‍बित्‍छाहाॽ, हे़क्‍क्‍याङ् कुम्‍बाङ्‌लिहाॽ वदप्‍मा के़गे़प्‍पा च्‍वाःत्‍तोनु हिङ्‌मारे़ लागि वालाधाओ मे़लासे़॥

८ सुत्‍थो थक्‍साहाॽ नु सुत्‍थो मेःम्‍बा थक्‍साहाॽ हे़क्‍क्‍याङ् खाम्‍बेःक्‍मो के़उःङ्‌सिबा के़रे़क् थक्‍साहाॽ,

९ निङ्‌वाॽफुमाङ्‌ङिल्‍ले़ नुहःन् मुरामे़त्‍तुबा कुइसिःक् कुगाप् कुगाप्, कुम्‍बाबा नु कुम्‍मामा थक्‍साहाॽ नुहःन्‍नु वालाधाओ मे़द्‌ये़॥

१० हे़क्‍क्‍याङ् नुसि ये़न् के़रे़ल्‍ले़ इक्‍सादिङ् खाम्‍बेःक्‍मो वदप्‍मा च्‍वाःत्‍तिन् थाङे़॥

११ नुहःन् किप् तुक्‍सि तङ्‌बे के़रे़बा निसिगेक्‍पा ला थिबोङ्‌ङाङ् नुसि ये़न् के़रे़ल्‍ले़ यम्ब्‌यम्‍बा मुहिःक्‍सो खाहिःक्‍सोओ वाबुन्‍हाॽ फक्‍ते़लःन्‍दे़, हे़क्‍क्‍याङ् ताङ्‌साक्‍पोलाम् कुबेःक् कुलाःत् वहित् थ्‍ये़॥

१२ हे़क्‍क्‍याङ् लिबोङ् ये़न् थारिक् से़न्‍दिक् ले़न्‍दिक् चक्‍मे़ल्‍लॽए वहित् थ्‍ये़आङ् पत्‍छे़॥

१३ हाबा खे़न् ये़न्‍नो नुहःन्, कुमेःत्‍तिन् खुने़ॽ कुस्‍सा सेम, हाम् नु ये़पे़दे़न्, हे़क्‍क्‍याङ् खुने़ॽ कुम्‍बाङ्‌लिहाॽ वालाधा सिगाङ् मे़लासे़॥

१४ खे़ङ्‌हाॽ हे़क्‍क्‍याङ् के़रे़क् परिक्‍पा ताम्‍भुङ् थक्‍साहाॽ, के़रे़क् हिम्‍धक्‍साहाॽ, खाम्‍मो के़उःङ्‌सिङ्‌बा के़रे़क् थक्‍साहाॽ हे़क्‍क्‍याङ् के़रे़क् परिक्‍पा पुसाहाॽ वालाधाओ मे़लासे़॥

१५ साःङ्‌गुगे़न् कुसक्‍मा के़याक्‍पा के़रे़क् थक्‍साहाॽ नु पुसाहाॽ कुगाप् कुगाप् नुहओ मे़द्‌ये़आङ् वालाधाओ मे़लासे़॥

१६ निङ्‌वाॽफुमाङ्‌ङिल्‍ले़ नुहःन् मे़त्‍तुबा हे़क्‍केए वालाधाओ के़लाःप्‍पा थक्‍सापुसाहाॽ कुम्‍बाबा नु कुम्‍मामाए मे़द्‌ये़॥ खे़न् एगाङ् यहवे दाङ्‌बाल्‍ले़ वालाधाःल्‍ले़ लाम्‍धेत्‍तिन् सुबु॥

१७ इक्‍सादिङ् खाम्‍बेःक्‍मो लिबोङ् ये़न् थारिक् चक्‍मे़ल्‍लॽए वदप्‍मा के़रे़आङ् ने़स्‍से़॥ च्‍वाःत्‍तिन् पोरे़आङ् वालाधाःन् खाम्‍बेःक्‍मोनु थाःङ्‌धाःङ् पङ्‌मा हेःक्‍तु॥

१८ हे़क्‍क्‍याङ् च्‍वाःत्‍तिन् इक्‍सा खाम्‍बेःक्‍को सधे़क् तिम्‍से़आङ् वालाधाःन् च्‍वाःत् सम्‍धाङ् थाःङ्‌धाःङ् पोगे़॥

१९ च्‍वाःत्‍तिन् इक्‍सादिङ् खाम्‍बेःक्‍मो साॽरिक् यरिक् पोरे़ हे़क्‍क्‍याङ् ताङ्‌साक्‍पाल्‍ले़ कुसिःक्‍तोबा केःम्‍केःम्‍बा के़रे़क् कोःक्‍माहाॽ च्‍वाःत्‍तिल्‍ले़ लुप्‍तु॥

२० च्‍वाःत्‍तिन् पोरे़ थाङे़ हे़क्‍क्‍याङ् कोःक्‍माहाॽ नुसि मितर थारिक् यो लुप्‍तु॥

२१ इक्‍सादिङ् खाम्‍बेःक्‍मो मुन्‍जिङ् वयाःक् के़लॽबा के़रे़क्– पुसाहाॽ, हिम्‍धक्‍साहाॽ, ताम्‍भुङ् थक्‍साहाॽ, खाम्‍मो के़उःङ्‌सिङ्‌बा के़सःन्‍छिङ्‌बा के़रे़क् थक्‍साहाॽ हे़क्‍क्‍याङ् के़रे़क् मे़न्‍छाम् याप्‍मिहाॽ मे़स्‍ये़॥

२२ से़ङ्‌से़ङ्‌बा खाम्‍बेःक्‍मो के़वाॽबा साःङ्‌गुगे़न् कुसक्‍मा के़याक्‍पा के़रे़क् मे़स्‍ये़॥

२३ हे़क्‍क्‍याङ् खाम्‍बेःक्‍मो कुहिङ्‌वे़त् के़वाॽबा– मे़न्‍छाम् याप्‍मि, थक्‍सा, कुत्‍छिङ् के़उःङ्‌सिङ्‌बा के़सःन्‍छिङ्‌बा थक्‍साहाॽ नु पुहाॽ खक्‍पे़त् मे़स्‍ये़॥ खे़ङ्‌हाॽ इक्‍सादिङ् खाम्‍बेःक्‍मालाम् मे़मे़गे़, नुहःन् हे़क्‍क्‍याङ् खुने़ॽनु वालाधाओ के़याक्‍पाहाॽरक् मे़हिङे़॥

२४ हे़क्‍क्‍याङ् इक्‍सादिङ् खाम्‍बेःक्‍मो किप् थिक्‍काङ् ङाबोङ् ये़न् थारिक् च्‍वाःत्‍तिन् ने़स्‍से़॥

वदप्‍मान् चिबे़बा

८

कर निङ्‌वाॽफुमाङ्‌ङिल्‍ले़ वालाधाओ के़याक्‍पा नुहःन् नु के़रे़क् ताम्‍भुङ् थक्‍साहाॽ हे़क्‍क्‍याङ् हिम् थम्क्‍साहाॽ निङ्‌वाॽ इःत्‍तुसि, हे़क्‍क्‍याङ् खुने़ॽ इक्‍सादिङ् खाम्‍बेःक्‍मो सुरित् केजङ् हुरे़र याःन्‍दु, हे़क्‍क्‍याङ् च्‍वाःत्‍तिन् चबे़र पे॥

२ मुहिःक्‍सो खाहिःक्‍सोओबा वबुन्‍हाॽ चिबे़लासे़ हे़क्‍क्‍याङ् ताङ्‌साक्‍कोलाम् कुबेःक् कुलाःत् वहित् थामा नाॽरे़॥

३ हे़क्‍क्‍याङ् इक्‍सादिङ् खाम्‍बेःक्‍मो च्‍वाःत्‍तिन् थिक्‌याःन्‍धक् चबे़र पे॥ किप् थिक्‍काङ् ङाबोङ् ये़न् एगाङ् च्‍वाःत्‍तिन् युमे़॥

४ नुसिगेक्‍पा लाःल्‍ले़ थिबोङ्‌ङाङ् नुसि ये़न्‍नो वालाधाःन् आरारात नाङ्‌जङ्‌लुङ्‌हाॽओ नाःम्‍सिङ्॥

५ थिबोङ् ला थारिक् च्‍वाःत्‍तिन् थिक्‌याःन्‍धक् चबे़र पे॥ थिबोङ् ला के़रे़बा थिक्‍सिगेक्‍पा ये़न्‍नो कोःक्‍माहाॽरे़ कुसम्‍हाॽ निधाबे़॥

६ याम्‍मो वेॽ लिबोङ् ये़न् एगाङ् नुहःल्‍ले़ चोगुबा वालाधाओबा पेधाःप्‍पिन् खुने़ॽ हन्‍दु॥

७ हे़क्‍क्‍याङ् लत्‍छा काःक्‌वाधिक् फे़सुदेसु, हे़क्‍क्‍याङ् खाम्‍बेःक्‍मोबा च्‍वाःत्‍तिन् मे़न्‍जप्‍पे थारिक् खे़न् काःक्‌वान् ना नु कत्‍ना पे़रे़र वये़॥

८ खे़ब्‍याङ् नुहःल्‍ले़ खाम्‍बेःक्‍मो च्‍वाःत्‍तिन् युमे़बि फाआङ् लत्‍छा पुत्‍तुःक्‍के थिक्‍काङ् फे़सुदेसु॥

९ खे़न् पुत्‍तुःक्‍केःल्‍ले़ लाङ् तोॽमादे़न् मे़घोसुन्‍नाङ् खे़न् खुने़ॽओए वालाधाओ नुःक्‍खे़द्‌ये़, थेआङ्‌भे़ल्‍ले़ खाम्‍बेःक्‍मो आल्‍लसाङ् च्‍वाःत् ने़स्‍से़॥ खे़ब्‍याङ् नुहःल्‍ले़ कुहुक्‍किन् सन्‍छुआङ् खे़न् पुत्‍तुःक्‍केःन् ते़म्‍सुआङ् खुने़ॽनु वालाधाओ केःत्‍तु॥

१० हे़क्‍क्‍याङ् याम्‍मो नुसि ये़न् हाङ्‌घुआङ् खुने़ॽ खे़न् पुत्‍तुःक्‍केःन् वालाधाओलाम् फे़सुदेसु॥

११ खे़न् पुत्‍तुःक्‍केःन् युःन्‍छिक् खुने़ॽओ नुःक्‍खे़द्‌ये़॥ खे़ल्‍ले़ कुम्‍ब्राओ खारक् तुप्‍मनाबा पे़ःङ्‌वालिःत्‍छेल्‍ले़ कुभे़क्‌वाधिक् फिःत्‍तुआङ् पत्‍छे़॥ खे़ब्‍याङ् च्‍वाःत्‍तिन् खाम्‍बेःक्‍मो युमे़रत्‍छ के़लॽबा नुहःल्‍ले़ निङ्‌वाॽ खोसु॥

१२ खे़ब्‍याङ् खुने़ॽ वेॽ नुसि ये़न् हाङ्‌घुआङ् खे़न् पुत्‍तुःक्‍केःन् याम्‍मो फे़सुदेसु, कर कन्‍छुमो खे़न् खुने़ॽओ मे़नुःक्‍खे़न् मे़द्‌ये़ने़न्॥

१३ नुहःन् किप् तुक्‍सिआङ् तङ्‌बेधिक् के़रे़बा थिक्‍सिगेक्‍पा लाःल्‍ले़ थिक्‍सिगेक्‍पा ये़न्‍नो इक्‍सादिङ् खाम्‍बेःक्‍मोलाम् च्‍वाःत्‍तिन् चबे़, हे़क्‍क्‍याङ् नुहःल्‍ले़ वालाधाओबा लिङ्‌खाम्‍बुःन् हन्‍दुआङ् ओमे़त्‍तुल्‍ले़ खाम्‍बेःक्‍मे़न् से़ङ्‌से़ङ्‌बा निसु॥

१४ हे़क्‍क्‍याङ् निसिगेक्‍पा लाःल्‍ले़ निबोङ्‌ङाङ् नुसिगेक्‍पा ये़न्‍नो खाम्‍बेःक्‍मे़न् के़रे़क् हेरे़॥

१५ खे़ब्‍याङ् निङ्‌वाॽफुमाङ्‌ङिल्‍ले़ नुहःन् मे़त्‍तु,

१६ “खे़ने़ॽ, मे़ल्‍लिङ्‌गे़न् के़मेःत्‍तिन्, के़स्‍साहाॽ हे़क्‍क्‍याङ् के़म्‍बाङ्‌लिहाॽ वालाधाओलाम् लःन्‍दे़म्‍मे़ॽ॥

१७ खे़ने़ॽनु के़वाॽबा कुसक्‍मा के़याक्‍पा के़रे़क्– थक्‍साहाॽ, हे़क्‍क्‍याङ् पुसाहाॽ, खे़ब्‍याङ् के़उःङ्‌सिङ्‌बा थक्‍साहाॽ के़रे़क् लाःक्‍कात् लःत्‍ते़से़ॽ, हे़क्‍क्‍याङ् खे़ङ्‌हाॽ इक्‍सादिङ् खाम्‍बेःक्‍मो मे़बोन् मे़धे़ॽआङ् यरिक् मे़बोङ्‌ल मे़बेःक्‍ल॥”

१८ खे़ब्‍याङ् नुहःन्, मे़ल्‍लिङ्‌गे़न् कुमेःत्‍तिन्, कुस्‍साहाॽ, हे़क्‍क्‍याङ् कुम्‍बाङ्‌लिहाॽ वालाधाओलाम् मे़लःन्‍दे़॥

१९ हे़क्‍क्‍याङ् इक्‍साङिङ् खाम्‍बेःक्‍मो के़वाॽबा के़रे़क् परिक्‍पा कुलिःम्‍बा थक्‍साहाॽ, के़उःङ्‌सिङ्‌बा के़सःन्‍छिङ्‌बा थक्‍साहाॽ, पुसाहाॽ वालाधाओलाम् मे़लःन्‍दे़॥

नुहःल्‍ले़ मिधिङ्‌मनादेमनाबा सिदुङ्‌जभा तोःन्‍दुॽ

२० हे़क्‍क्‍याङ् नुहःल्‍ले़ यहवे दाङ्‌बाल्‍ले़ कुलागि लत्‍छा ले़त्‍ति तोःम्‍मादे़न्‍धिक् चोगुआङ् के़रे़क् परिक्‍पा सुत्‍थो थक्‍सा नु सुत्‍थो पुसाहाॽओलाम् मिधिङ्‌मनाबादेमनाबा सिदुङ्‌जभा ले़त्‍ति तोःन्‍दु॥

२१ यहवे दाङ्‌बाल्‍ले़ खे़न् कुनाम्‍गे़नुॽबा सिदुङ्‌जभा मिःक्‍खुॽइन् नाम्‍सुआङ् कुनिङ्‌वाॽओ पाःत्‍तु, “मे़न्‍छाम् याप्‍मिःल्‍ले़ कुनिङ्‌वाॽओबा पाःन्‍हाॽ खुने़ॽ चुःक्‍काङ्‌धोसा ताप्‍फे़ःम्‍बा चोक्, हे़क्‍केसाङ् ताप्‍फे़ःम्‍बा मे़न्‍छाम् याप्‍मिःल्‍ले़ चोगुबा याःम्‍बक्‍किल्‍ले़ चोगुल्‍ले़ आङ्‌गाॽ याम्‍मो आभे़ल्‍ले़आङ् इक्‍सादिङ् खाम्‍बेःक्‍मान् साक्‍मुरा मे़मे़त्‍तान्॥ आल्‍लो चोगुङ्‌बा कुइसिःक् के़रे़क् थक्‍सापुसाहाॽ याम्‍मो आभे़ल्‍ले़आङ् मे़मे़ङ्‌ङासिङिन्॥

२२ “इक्‍सादिङ् खाम्‍बेःक्‍मान् ने़र थारिक्

याॽरिम्‍बा ले़प्‍मा नु कुजा सुम्‍मा ये़म्,

सेःम्‍मा नु कोमा, हाङ्‌वामा नु चुङ्‌जिःक्‍मा,

हे़क्‍क्‍याङ् ले़न्‍दिक् नु से़न्‍दिक् आभे़ल्‍ले़आङ् मे़नुप्‍ने़ल्‍लो॥”

निङ्‌वाॽफुमाङ्‌ङिल्‍ले़ नुहःन्‍नु चोगुबा माङ्‌हुप्

९

खे़ब्‍याङ् निङ्‌वाॽफुमाङ्‌ङिल्‍ले़ नुहःन् नु कुस्‍साहाॽ हाङ्‌वामुॽइ पिरुसिआङ् मे़त्‍तुसि, “मिक्‍किफुङ् फे़क्‍ताम्‍मे़ॽर पोःन्‍दे़म् थे़ॽरे़म्‍मे़ॽ, हे़क्‍क्‍याङ् इक्‍सादिङ् खाम्‍बेःक्‍मान् थिम्‍से़म्‍मे़र पेगे़म्‍मे़ॽ॥

२ इक्‍सादिङ् खाम्‍बेःक्‍मोबा के़रे़क् थक्‍साहाॽ नु ताङ्‌साङ्‌बो के़बे़बा के़रे़क् पुसाहाॽरे़ हे़क्‍क्‍याङ् वरःङ्‌ङो के़याक्‍पा के़रे़क् ङाहाॽरे़ खिनिॽ के़म्‍गिरिॽ॥ खे़ङ्‌हाॽ खिनिॽ हुक्‍कोए मे़वाॽरो॥

३ कुसक्‍मा के़याक्‍पा मुन्‍जिङ् वयाःक् के़लॽबा के़रे़क् थक्‍सापुसाहाॽ खिनिॽ चामा कुजा पोङ्॥ के़रे़क् सरेःक्‍क्‍याःप्‍पा थाबुदिङ् सिङ्‌बुङ् लुङ्‌बुङ्‌हाॽ खिनिॽ पिनिङ्‌बा हे़क्‍केए आल्‍ल खिनिॽ के़रे़क् पाःन्‍हाॽ पिनिङ्‌लो॥

४ “कर खिनिॽ सा के़जाम्‍मिल्‍ले़ हिङ्‌मन् के़बिबा कुमाक्‍खिॽइन्‍नु सोरिक् सा मे़जे़म्‍मिन्‍ने़ॽ॥

५ हे़क्‍क्‍याङ् मे़न्‍छाम् याप्‍मि के़से़प्‍पे़न् के़सिबे़ल्‍ले़ कुमाक्‍खिॽइल्‍ले़ कुले़क्‌वा आङ्‌गाॽ खे़न् खुम्‍दिङ् पिरुङ्‌लो॥ मना के़से़प्‍पा थक्‍सान् सिरए पोङ्, हे़क्‍क्‍याङ् मे़न्‍छाम् याप्‍मि के़से़प्‍पा मनाःन्‍नाङ् सिरए पोङ्॥

६ “मना के़से़प्‍पान् मनारे़ए मे़से़रुरो,

थेआङ्‌भे़ल्‍ले़ निङ्‌वाॽफुमाङ्‌ङिल्‍ले़

आबाङे कुजइःत्‍तो मे़न्‍छाम् याप्‍मिन् चोगुबारो॥

७ खिनिॽग मिक्‍किफुङ् फे़क्‍ताम्‍मे़ॽर पोःन्‍दे़म् थे़ॽरे़म्‍मे़ॽ॥ इक्‍सादिङ् खाम्‍बेःक्‍मो आत्‍तातान्‍ने यरिक् हिन्‍जाॽबित्‍छाॽहाॽ मे़वाॽर, हे़क्‍क्‍याङ् यरिक् मे़बोङ्‌ङाङ् मे़बोन् मे़बेःक्‍ल॥”

८ खे़ब्‍याङ् निङ्‌वाॽफुमाङ्‌ङिल्‍ले़ नुहःन् नु कुस्‍साहाॽ अक्‍खे मे़त्‍तुसि,

९-१० “खिनिॽ हे़क्‍क्‍याङ् खिनिॽ सामे़न्‍छाॽहाॽनु, वालाधाओलाम् खिनिॽनु के़लःम्‍बा के़रे़क्– थक्‍सापुसाहाॽ, हिम्‍धक्‍साहाॽ, ताम्‍भुङ् थक्‍साहाॽनु आङ्‌गाॽ माङ्‌हुप् चोगुङ्‌लो॥

११ याम्‍मो आभे़ल्‍ले़आङ् वदप्‍माओबा च्‍वाःत्‍तिल्‍ले़ मे़न्‍छाम् याप्‍मि थक्‍सापुसाहाॽ मे़म्‍मे़क्‍ने़न्, इक्‍सादिङ् खाम्‍बेःक्‍मान् मे़ङ्‌मारे़ लागि याम्‍मो आभे़ल्‍ले़आङ् वदप्‍मा मे़धाङ्‌ने़न् फाॽआङ् आङ्‌गाॽ माङ्‌हुप् चोगुङ्‌लो॥”

१२ हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्‍तु, “खे़ने़ॽ हे़क्‍क्‍याङ् खे़ने़ॽनु के़वाॽबा के़रे़क् कुसक्‍मा के़याक्‍पा थक्‍सापुसाहाॽनु हे़क्‍क्‍याङ् ताःन्‍दि के़दाबा के़रे़क् थाःक्‍हाॽरे़ लागि आङ्‌गाॽ चोगुङ्‌बा माङ्‌हुप्‍पिल्‍ले़ मिक्‍सेन् कन् पोङ्‌लो–

१३ खाॽमिःत्‍तो आनाम्‍धिङ्‌गोन् फत्‍छुङ्, हे़क्‍क्‍याङ् खे़न् आङ्‌गाॽ नु इक्‍सादिङ् खाम्‍बेःक्‍माल्‍ले़ कुलुम्‍मो लत्‍छा माङ्‌हुप्‍ले़न् मिक्‍सेन् पोङ्‌लो॥

१४ आङ्‌गाॽ इक्‍सादिङ् खाम्‍बेःक्‍मो खाॽमिःप्‍पान् फत्‍छुङ्‌ङाङ् नाम्‍धिङ्‌गोन् निधाःप्‍पिल्‍ले़,

१५ आङ्‌गाॽ नु खिनिॽ हे़क्‍क्‍याङ् के़रे़क् परिक्‍पा थक्‍सा पुसाहाॽलुम्‍मो चोगुङ्‌बा आमाङ्‌हुप्‍पिन् निङ्‌वाॽ इःत्‍तुङ्‌लो॥ याम्‍मो आभे़ल्‍ले़आङ् के़रे़क् थक्‍सापुसाहाॽ के़से़प्‍पा वदप्‍मा च्‍वाःत्‍तिन् थाङ्‌ल मे़याःन्‍नाल्‍लो॥

१६ खाॽमिःप्‍पो नाम्‍धिङ्‌गोन् निधाःप्‍पिल्‍ले़, आङ्‌गाॽ खे़न् ओमे़त्‍तुङ् हे़क्‍क्‍याङ् इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मि हे़क्‍क्‍याङ् थक्‍सापुसाहाॽनु के़बोङ्‌बा सदादिङ्‌बा माङ्‌हुप्‍पिन् निङ्‌वाॽ इःत्‍तुङ्‌लो॥”

१७ निङ्‌वाॽफुमाङ्‌ङिल्‍ले़ अक्‍खेरिक् नुहःन् मे़त्‍तु, “आङ्‌गाॽ इक्‍सादिङ् खाम्‍बेःक्‍मोबा के़रे़क् कुसक्‍मा के़याक्‍पा थक्‍सापुसाहाॽ नु आङ्‌गाॽ चोगुङ्‌बा आमाङ्‌हुप्‍पिल्‍ले़ मिक्‍सेःन्‍निन् आम्‍भा कन्‍लो॥”

नुहःल्‍ले़ कुस्‍साहाॽ

१८ वालाधाओनु के़लःम्‍बा नुहःल्‍ले़ कुस्‍साहाॽ सेम, हाम्, ये़पे़द मे़वये़॥ हाममे़न् कनानले़ कुम्‍बा वये़॥

१९ नोहःल्‍ले़ कुस्‍साहाॽ हाबा कन् सुम्‍सि मे़वये़, कन्‍हाॽलाम्‍बाए इक्‍सादिङ् खाम्‍बेःक्‍मान् मे़न्‍छाम् याप्‍मिरे़ तिम्‍से़रो॥

२० नुहःन् याःन्‍गे़मबा के़जाबा वये़, खुने़ॽए के़रे़क्‍नुःल्‍ले़ तगि चे़ल्‍ले़क्‍सेॽ इक्‍ताप् के़लेःप्‍पा वये़॥

२१ खे़ल्‍ले़ चे़ल्‍ले़क्‍सेॽ थिन् थुङु, खे़ब्‍याङ् खुने़ॽ मयुआङ् कुसाःङ्‌गाहिम् सिगाङ् ले़क्‍चाॽबुधुक् इप्‍से़आङ् ने़स्‍से़॥

२२ कनानले़ कुम्‍बा हामे़ल्‍ले़ आबाङे कुम्‍बान् ले़क्‍चाॽबुधुक् ने़स्‍से़बा निसुआङ् लाःक्‍कात् लःन्‍दे़बे हे़क्‍क्‍याङ् कुम्‍भुॽसि ने़प्‍मजाङ् चे़क्‍तुसि॥

२३ कर से़मे़न् नु ये़पेत्‍ते़ल्‍ले़ लत्‍छा चिरिक्‍थिक् याङ्‌ने़त्‍छि, हे़क्‍क्‍याङ् ने़प्‍माङ्‌ले़ खुन्‍छिॽ फक्‍ताङ्‌ङो फत्‍छे़छु, हे़क्‍क्‍याङ् एगाङ् एगाङ् सःन्‍ने़छिर पेगे़त्‍छिआङ् खे़ङ्‌हाॽरे़ ले़क्‍चाॽबुधुक् के़ने़बा खुन्‍छिॽ पान् ते़प्‍ते़त्‍छु॥ खे़ङ्‌हाॽरे़ खुन्‍छिॽ नारान् एगाङ् ले़प्‍साङ् हिसिङ्‌ङाङ् पत्‍छे़बाल्‍ले़ चोगुल्‍ले़ खे़ङ्‌हाॽरे़ खुन्‍छिॽ पान् ले़क्‍चाॽ ने़स्‍से़बा मे़निसे़त्‍छुन्॥

२४ आक्‍खो नुहःन् चे़ल्‍ले़क्‍सेॽ थिःल्‍ले़ ममा ले़रु खे़ब्‍याङ् कुस्‍सा फोःक्‌वाबाल्‍ले़ चोगुबा पाःन्‍निन् निङ्‌वाॽ खोसु,

२५ खे़ब्‍याङ्‌ग खे़ल्‍ले़ पाःत्‍तु,

“हामे़ल्‍ले़ कुस्‍सा कनानने़न् माङ्‌दे साङ्‌ग्रारे़ ते़त्‍तुरो,

खे़ङ्‌ग कुम्‍भुॽसिरे़ खुन्‍छिॽ योःग्‍बाहाॽनुःल्‍ले़आङ्

योयोक्‍पा पोङ्‌लो॥”

२६ खे़ल्‍ले़ अक्‍खेआङ् पाःत्‍तु,

“से़मे़ल्‍ले़ कुयहवे दाङ्‌बा निङ्‌वाॽफुमाङ्‌ङिल्‍ले़ कुनारा पोररो,

हे़क्‍क्‍याङ् कनानने़न् खे़ल्‍ले़ कुयोक् पोङ्‌लरो॥

२७ निङ्‌वाॽफुमाङ्‌ङिल्‍ले़ ये़पे़त्‍ते़न्a पोःन्‍थे़ॽर याःन्‍दुररो,

खे़न् से़मे़ल्‍ले़ कुसाःङ्‌गा हिम्‍मो याङ्‌धोःक्‍लरो,

हे़क्‍क्‍याङ् कनानने़ङ्‌ग ये़पेत्‍ते़ल्‍ले़ कुयोक् पोङ्‌लरो॥”

२८ वदप्‍मा थाङे़आङ् एगाङ् नुहःन् किप् सुम्‍सिआङ् ङाबोङ् तङ्‌बे थारिक् हिङे़॥

२९ नुहःन् के़रे़क् कुगिप् फाङ्‌सिआङ् ङाबोङ् तङ्‌बे के़रे़आङ् वये़॥ हे़क्‍क्‍याङ् खुने़ॽ मासिङ्॥

a 

९:२७ ये़पे़त– कन् मिङ्‌ङे़न् हिब्रुओ “पोःम्‍मा थे़ॽमा” हे़क्‍तङ्‌बा खे़म्‍दे़त्॥

नुहःल्‍ले़ कुस्‍साहाॽरे़ खुनिॽ मुॽइदाङ्‌साहाॽ

१०

नुहःल्‍ले़ कुस्‍सा सेम, हाम नु येपेतरे़ खुन्‍छिॽ साप्‍मुःन्‍धुम् हाबा कल्‍लो॥ वदप्‍मा थाङे़आङ् याङ्‌सि खे़ङ्‌हाॽरे़आङ् खुन्‍छिॽ साए मे़बोःक्‍खे़॥

२ येपेतरे़ कुस्‍साहाॽ–

गोमेर, मागोग, मादे, याबान, तुबल, मेसेक नु तिरास॥

३ गोमेरले़ कुस्‍साहाॽ–

असकनज, रिपत नु तोगर्मा॥

४ याबाने़ल्‍ले़ कुस्‍साहाॽ–

एलिसाह, तर्सिस, कित्‍तिम नु रोदानिम॥

५ वरःङ्‌ङिल्‍ले़ कुयाओलाम् के़से़बार के़बेःक्‍पा मनाहाॽ कन्‍हाॽएरो, वेॽ लाजेॽओ आबाङे पाःन्‍दाङ् नु सुवाङ् इसिःक् के़से़बा मनाहाॽग ये़पे़तरे़ कुस्‍सासिरो॥

६ हामे़ल्‍ले़ कुस्‍साहाॽ–

कुस, मिस्रइम, पुत नु कनान॥

७ कुसरे़ कुस्‍साहाॽ–

सेबा, हबिला, सब्‍ता, रामाह नु सब्‍ताका॥

रामारे़ कुस्‍साहाॽ–

सेबा नु ददान॥

८ कुसरे़ निम्रोदे़न् कत्‍तु॥ खुने़ॽ इक्‍सादिङ् खाम्‍बेःक्‍मो के़रे़क्‍नुःल्‍ले़ तगि मुक्‍के़गुबा मना पोःक्‍खे़॥

९ खुने़ॽ मुक्‍के़गुबा सावागे़म्‍बा वये़॥ खे़ल्‍ले़ चोगुल्‍ले़ “निम्रोद हे़क्‍तङ्‌बा सावागे़म्‍बा” लॽरिक् पाःप्‍मा मुःन्‍धुम् वाॽ॥

१० कुहेःक्‍सिङ्‌मो खुने़ॽ कुहाङ्‌जुम्‍मिन् बे़बिलोन, ए़रे़क, अक्‍कद, हे़क्‍क्‍याङ् कल्‍ने वये़, खे़न् हाङ्‌जुम्‍हाॽ सिनार लाजेॽओ ने़रो॥

११ हाबा खे़न् लाजेॽओनु खुने़ॽ अस्‍सुर लाजेॽओ पे, हे़क्‍क्‍याङ् निनबे, रहोबोत-इर हे़क्‍क्‍याङ् कालह मे़प्‍मनाबा ये़क्‌यक्‍हाॽ,

१२ हे़क्‍क्‍याङ् निनबे नु कालह ये़क्‌यक्‍किल्‍ले़ कुलुम्‍मो रे़से़न ये़क्‌यक्‍किन् चोगु॥ रे़से़न्‍ने़ङ्‌ग पयम् यम्‍बा ये़क्‌यक्‍लो॥

१३ मिस्रइमे़न्

लुदिहाॽ, अनामिहाॽ, लहाबिहाॽ, नप्‍तुहिहाॽ,

१४ पत्रुसिहाॽ, कस्‍लुहिहाॽ (खे़ङ्‌हाॽलाम् पलिस्‍तिहाॽ मे़द्‌ये़) नु कप्‍तोरिहाॽरे़ खुनिॽ पानुदिङ् पा वये़॥

१५ कनाने़न्

खुने़ॽ कुस्‍सा तुम्‍बा सिदोनरे़ कुम्‍बा वये़, हे़क्‍क्‍याङ् हित्‍तिहाॽ,

१६ यबुसिहाॽ, एमोरिहाॽ, गिर्गासिहाॽ,

१७ हिब्‍बिहाॽ, अरकिहाॽ, सिनिहाॽ,

१८ अर्बादिहाॽ, समारिहाॽ नु हमातिहाॽ मे़लःन्‍दे़॥

खे़न् एगाङ् कनाने़ल्‍ले़ कुसुवाङ्‌हाॽ के़रे़क् पिसाङ् मे़से़रे़॥

१९ कनान् लाजेःल्‍ले़ इःन्‍दोन् सिदोन्‍लाम् गरार् पेःक्‍मालाम् ले़प्‍माङ् गाजा थारिक् ने़स्‍से़, हे़क्‍क्‍याङ् सदोम्, गमोरा, अद्‌मा नु सबोयिम पेःक्‍मालाम् ले़प्‍माङ्‌नु लासा थारिक् ने़स्‍से़॥

२० हामे़ल्‍ले़ कुस्‍साहाॽ, खे़ङ्‌हाॽरे़ खुन्‍छिॽ थाःक् नु खुन्‍छिॽ पाःन्‍दाङ् इसिःक्, हे़क्‍क्‍याङ् खे़ङ्‌हाॽरे़ खुन्‍छिॽ लाजेॽ नु खुन्‍छिॽ सुवाङ्‌हाॽ हाबा कन्‍छिरो॥

२१ ये़रे़दरे़ कुम्‍भुॽ सेमे़ल्‍ले़आङ् कुस्‍सा मे़वये़॥ से़मे़न् ए़बेररे़ के़रे़क् कुस्‍साहाॽरे़ खुन्‍छिॽ थाःक्‍थे़बा वये़॥

२२ सेमरे़ कुस्‍साहाॽ– एलाम, अस्‍सुर, अर्पछ्‌यद, लुद

नु अराम मे़वये़॥

२३ अरामरे़ कुस्‍साहाॽ–

उज, हुल, गेतेर नु मेसेक मे़वये़॥

२४ अर्पक्छ्‍यदे़ल्‍ले़ सेलहःन् कत्‍तु॥

सेलहःल्‍ले़ एबेरे़न् कत्‍तु॥

२५ एबेरे़ल्‍ले़ ने़प्‍फु सा कत्‍तुसि॥

लत्‍छाःल्‍ले़ कुमिङ् पेले़गa वये़, थे़आङ्‌भे़ल्‍ले़ खे़ल्‍ले़ कुये़म्‍मो इक्‍सादिङ् खाम्‍बेःक्‍मे़न् कुलक् कुलक् मे़हासुआङ् ने़स्‍से़॥ खुने़ॽ कुन्‍साॽरे़ कुमिङ् योक्‍तान वये़॥

२६ योक्‍ताने़न्

अल्‍मोदद, सेलेप, हसर्मवित, येरह,

२७ हदोरम, उजाल, दिक्‍ला,

२८ ओबाल, अबमाएल, सेबा,

२९ ओपिर, हबिला नु योबाबे़न् कत्‍तुसि॥ कङ्‌हाॽ के़रे़क् योक्‍ताने़ल्‍ले़ कुस्‍सा मे़वये़॥

३० खे़ङ्‌हाॽरे़ खुन्‍छिॽ युङ्‌मादे़न् मेसाआङ् कत्‍ना नाम्‍गे़न् पिसाङ्‌बा थे़गु माङ्‌वाहाॽओबा लाजेॽ सपारा पेःक्‍मालाम् थारिक् ने़स्‍से़॥

३१ से़मे़ल्‍ले़ कुस्‍साहाॽ, खे़ङ्‌हाॽरे़ खुन्‍छिॽ थाःक् नु खुन्‍छिॽ पाःन्‍दाङ् इसिःक्, हे़क्‍क्‍याङ् खे़ङ्‌हाॽरे़ खुन्‍छिॽ लाजेॽ नु खुन्‍छिॽ सुवाङ्‌हाॽ हाबा कन्‍छिरो॥

३२ नुहरे़ कुस्‍साहाॽरे़ खुन्‍छिॽ थाःक्‍हाॽ आबाङे खुन्‍छिॽ सुवाङ् इसिःक् कङ्‌हाॽएरो॥ वदप्‍मा थाङे़आङ् एगाङ् कन्‍हाॽलाम्‍बा वेॽ वेॽ मे़न्‍छाम् सुवाङ् मे़बोःक्‍खे़आङ् इक्‍सादिङ् खाम्‍बेःक्‍मो के़रे़क् पिसाङ् मे़से़र मे़बेरो॥

a 

१०:२५ पेले़ग– कन् मिङ्‌ङिन् हिब्रुओ “फःङ्‌मा” हे़क्‍तङ्‌बा खे़म्‍दे़त्॥

बाबेल्‍बा चङ्‌हिम्

११

खे़न् ये़म्‍मो के़रे़क् इक्‍सादिङ् खाम्‍बेःक्‍मो लत्‍छारक् पाःन्‍दाङ् वये़ हे़क्‍क्‍याङ् लत्‍छा परिक्‍ले़न् पाःन्‍छेःक्‌वा वये़॥

२ मे़न्‍छाम् याप्‍मिहाॽ नाम्‍गे़न् पिसाङ् मे़जत्‍छिङ्‌ल मे़बेःल्‍ले़ सिनार लाजेॽओ लत्‍छा ते़म्‍बेॽधिक् मे़घोसुआङ् हाबा खे़प्‍मो मे़युङ्‌सिङ्॥

३ खे़ङ्‌हाॽ अक्‍खे मे़मे़त्‍छिङ्, “आल्‍ल आनिॽ खाम्‍ले़क् चोगुम्‍माङ् सङ्‌ल ओॽरुम्॥” खे़ङ्‌हाॽरे़ लुङ्‌ङिल्‍ले़ कुले़क्‌वा खाम्‍ले़क् हे़क्‍क्‍याङ् सॽमनाबा खाम्‍मिल्‍ले़ कुले़क्‌वा अलकत्रान् ओगप् मे़जोगु॥

४ खे़ब्‍याङ् खे़ङ्‌हाॽरे़ मे़बाःत्‍तु, “लु, आनिॽ आबाङे़ लत्‍छा ये़क्‌यक्‍थिक् चोगुम्, खे़न् ये़क्‌यक्‍को थो साङ्‌ग्राम्‍पेदाङ् के़सुबा चङ्‌हिम्‍धिक् चोगुम्, हे़क्‍क्‍याङ् आनिॽ मिङ् युक्‍खुम् खे़ल्‍ले़ चोगुल्‍ले़ आनिॽ इक्‍सादिङ् खाम्‍बेःक्‍मो के़रे़क् पिसाङ् आन्‍छे़ने़न् आम्‍बेःक्‍नेल्‍लरो॥”

५ कर मे़न्‍छाम् याप्‍मिहाॽरे़ मे़जोगुर मे़यागे़बा ये़क्‌यःक्‍किन् नु चङ्‌हिम्‍मिन् ओमे़त्‍छे़ यहवे दाङ्‌बान् थासिङ् ये़॥

६ हे़क्‍क्‍याङ् यहवे दाङ्‌बाल्‍ले़ पाःत्‍तु, “आल्‍ल कन् मे़न्‍छाम् याप्‍मिहाॽ लत्‍छा सुवाङ् हे़क्‍के लत्‍छा परिक्‍ले़न् पाःन्‍दाङ् मे़बाःत्‍ताङ् आल्‍लो कन् मे़जोगुने़फाग्र, आल्‍ल खे़ङ्‌हाॽरे़ मे़इःत्‍तुबान् थेसाङ् चोःक्‍मा मे़सुक्‍तुरो॥

७ पेगि, आनिॽ यो थ्‍ये़ॽइआङ् खे़ङ्‌हाॽरे़ खुन्‍छिॽ पाःन्‍निन् फोःत्‍तुम् पिरुम्‍सिम्, हे़क्‍क्‍याङ् खे़ङ्‌हाॽ मे़बाःत्‍तिल्‍ले़ खुन्‍छिॽ पान् मे़दङ्‌ने़ल्‍ल॥”

८ खे़ब्‍याङ् यहवे दाङ्‌बाल्‍ले़ खे़ॽयोलाम् खे़ङ्‌हाॽ के़रे़क् इक्‍सादिङ् खाम्‍बेःक्‍मो से़सुदेसुसि, हे़क्‍क्‍याङ् खे़ङ्‌हाॽरे़ खे़न् ये़क्‌यःक्‍किन् चोःक्‍मा मे़नाॽरु॥

९ खे़ल्‍ले़ चोगुल्‍ले़ खे़न् ते़न्‍निन् बाबेलa मे़मे़त्‍तु, थेआङ्‌भे़ल्‍ले़ यहवे दाङ्‌बाल्‍ले़ खे़प्‍मोए इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽरे़ खुन्‍छिॽ पाःन्‍हाॽ फोःत्‍तु पिरुसिआङ् वये़॥ हे़क्‍केलॽरिक् यहवे दाङ्‌बाल्‍ले़ खे़ङ्‌हाॽ के़रे़क् इक्‍सादिङ् खाम्‍बेःक्‍मो से़सुदेसुसिरो॥

से़मे़ल्‍ले़ कुस्‍सा कुम्‍मे़न्‍छाॽहाॽ

(१ साप्‍मु १:२४-२७)

१० से़मे़ल्‍ले़ कुस्‍सा कुम्‍मे़न्‍छाॽहाॽरे़ खुन्‍छिॽ साप्‍मुःन्‍धुम्‍मिन् हाबा कङ्‌हाॽए मे़वये़रो॥ वदप्‍मा थाङे़आङ् वये़बा तङ्‌बे ने़त्‍छि एगाङ् से़मे़न् किप् थिक् तङ्‌बे के़रे़ल्‍ले़ खुने़ॽ अर्पक्छ्‍यदे़न् कत्‍तु॥

११ अर्पक्छ्‍यदे़न् वये़आङ् से़मे़न् याम्‍मो किप् ङासि तङ्‌बे थारिक् हिङे़ हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ मे़वये़॥

१२ अर्पक्छ्‍यदे़न् सुम्‍बोङ्‌ङाङ् ङासि तङ्‌बे के़रे़ल्‍ले़ खुने़ॽ कुस्‍सा ये़म्‍बित्‍छा सेलहःन् कत्‍तु॥

१३ सेलहःन् वये़आङ् अर्पक्छ्‍यदे़न् याम्‍मो किप् लिसिआङ् सुम्‍सि तङ्‌बे हिङे़ हे़क्‍क्‍याङ् वेॽ कुस्‍सा ये़म्‍बित्‍छा नु मे़न्‍छुमाहाॽ मे़वये़॥

१४ सेलहःन् सुम्‍बोङ् तङ्‌बे के़रे़ल्‍ले़ खुने़ॽ एबेरे़न् कत्‍तु॥

१५ ए़बेरे़न् वये़आङ् सेलहःन् याम्‍मो किप् लिसिआङ् सुम्‍सि तङ्‌बे थारिक् हिङे़, हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

१६ ए़बेरे़न् सुम्‍बोङ्‌ङाङ् लिसि तङ्‌बे के़रे़ल्‍ले़ खुने़ॽ पे़ले़गे़न् कत्‍तु॥

१७ पे़ले़गे़न् वये़आङ् ए़बेरे़न् याम्‍मो किप् लिसिआङ् सुम्‍बोङ् तङ्‌बे हिङे़, हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

१८ पे़ले़गे़न् सुम्‍बोङ् तङ्‌बे के़रे़ल्‍ले़ खुने़ॽ रउन् कत्‍तु॥

१९ रउन् वये़आङ् पे़ले़गे़न् याम्‍मो किप् ने़त्‍छिआङ् फाङ्‌सि तङ्‌बे थारिक् हिङे़, हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

२० रउन् सुम्‍बोङ्‌ङाङ् ने़त्‍छि तङ्‌बे के़रे़ल्‍ले़ खुने़ॽ सरुगे़न् कत्‍तु॥

२१ सरुगे़न् वये़आङ् रउन् याम्‍मो किप् ने़त्‍छिआङ् नुसि तङ्‌बे थारिक् हिङे़, हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

२२ सरुगे़न् सुम्‍बोङ् तङ्‌बे योरे़ल्‍ले़ खुने़ॽ नाहोरे़न् कत्‍तु॥

२३ नाहोरे़न् वये़आङ् सरुगे़न् याम्‍मो किप् ने़त्‍छि तङ्‌बे थारिक् हिङे़॥ हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

२४ नाहोरे़न् निबोङ्‌ङाङ् फाङ्‌सि तङ्‌बे के़रे़ल्‍ले़ खुने़ॽ तेरहःन् कत्‍तु॥

२५ तेरहःन् वये़आङ् नाहोरे़न् याम्‍मो किप् थिक् हे़क्‍क्‍याङ् थिबोङ्‌ङाङ् फाङ्‌सि तङ्‌बे हिङे़, हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ मे़बोःक्‍खे़॥

२६ तेरहःन् नुबोङ् तङ्‌बे के़रे़ल्‍ले़ खुने़ॽ अब्राम, नाहोर नु हारान्‍ने़न् कत्‍तुसि॥

तेरहःल्‍ले़ कुमुॽइदाङ्‌साहाॽ

२७ तेरहरे़ कुस्‍सा कुम्‍मे़न्‍छाॽहाॽरे़ खुन्‍छिॽ साप्‍मुःन्‍धुम्‍मिन्–

तेरहःल्‍ले़ अब्राम, नाहोर नु हाराने़न् कत्‍तुसि॥ हे़क्‍क्‍याङ् हाराने़ल्‍ले़ लुते़न् कत्‍तु॥

२८ तेरहःन् मे़न्‍छिए वये़ल्‍ले़सा हाराने़न् सावाःन्‍छिङ्‌बा कल्‍दिहाॽरे़ खुन्‍छिॽ लाजेॽ उरओ मासिङ्॥

२९ अब्राम नु नाहोर ने़प्‍मजाङ्‌ले़ मेःत् तारे़सुआङ् ते़न्‍धाम् मेःक्‍खिम् चोगे़त्‍छु॥ अब्राम्‍मिल्‍ले़ कुमेःत्‍तिल्‍ले़ कुमिङ् साराइ वये़, हे़क्‍क्‍याङ् नाहोरे़ल्‍ले़ कुमेःत्‍तिल्‍ले़ कुमिङ् मिल्‍का वये़॥ मिल्‍काःन् हाराने़ल्‍ले़ कुस्‍सा वये़॥ हाराने़न् मिल्‍का नु यिस्‍कारे़ खुन्‍छिॽ पा वये़॥

३० साराइन् सामे़ङ्‌गप्‍मनामा वये़, खे़ल्‍ले़ थिक्‍काङ् कुस्‍सा मे़होःप्‍ते़॥

३१ तेरहरे़ कुस्‍सा अब्राम्‍मे़न् नु कुम्‍बाङ्‌लि साराइन् हे़क्‍क्‍याङ् हाराने़ल्‍ले़ कुस्‍सा खुने़ॽ कुम्‍मे़न्‍छाॽ लुते़न् तेॽरुसिआङ् कनान लाजेॽओ पेःक्‍मारे़ लागि कल्‍दिहाॽरे़ खुन्‍छिॽ उर लाजेन् मे़ले़रुआङ् मे़लःन्‍दे़॥ कर खे़ङ्‌हाॽ हारान लाजेॽओ मे़गे़रे़आङ्‌ग हाबा खे़प्‍मोए युङ्‌मा मे़हेःक्‍ते़॥

३२ तेरहःन् किप् ने़त्‍छिआङ् तङ्‌बे ङासि हिङे़, हे़क्‍क्‍याङ् खुने़ॽ हारान्‍नो मासिङ्॥

a 

११:९ बाबेल– कन् मिङ्‌ङिन् हिब्रुओ “फःम्‍मा” हे़क्‍तङ्‌बा खे़म्‍दे़त्॥

निङ्‌वाॽफुमाङ्‌ङिल्‍ले़ अब्राम्‍मिन् उःत्‍तुॽ

१२

यहवे दाङ्‌बाल्‍ले़ अब्राम्‍मिन् मे़त्‍तु, “खे़ने़ॽ के़लाजेन् नु खे़ने़ॽ के़गाॽइहाॽ हे़क्‍क्‍याङ् के़म्‍बारे़ कुहिम्‍मोलाम् लःन्‍दे़ॽआङ् आङ्‌गाॽ उसेःन्‍धाक्‍ने़बा लाजेॽओ पेगे़ॽ॥

२ आङ्‌गाॽ खे़ने़ॽ लत्‍छा यम्‍बा सुवाङ् चोःक्‍ने़, हे़क्‍क्‍याङ् खे़ने़ॽ हाङ्‌वागे़न् मुॽइसाम् पिने़॥ आङ्‌गाॽ के़मिङ् तिःत्‍ल चोगुङ्‌ॽ, हे़क्‍क्‍याङ् खे़ने़ॽ हाङ्‌वागे़न् मुॽइसाम्‍ले़ कुबुङ् के़बोङ्‌लो॥

३ “खे़ने़ॽ हाङ्‌वामुॽइ के़बिबाहाॽ

आङ्‌गाॽ हाङ्‌वामुॽइ पिरुङ्‌सिङ्‌लो,

हे़क्‍क्‍याङ् खे़ने़ॽ साङ्‌ग्रा माङ्‌दे के़मे़प्‍पाहाॽ

आङ्‌गाॽ साङ्‌ग्रा मे़त्‍तुङ्‌सिङ्‌लो॥

खे़ने़ॽ लाम्‍बाए इक्‍सादिङ् खाम्‍बेःक्‍मोबा

के़रे़क् मे़न्‍छाम् याप्‍मिहाॽरे़ हाङ्‌वागे़न् मुॽइसाम् मे़घोसुरो॥”a

४ खे़ल्‍ले़ चोगुल्‍ले़ यहवे दाङ्‌बाल्‍ले़ मे़त्‍तुबा हे़क्‍के अब्राम्‍मिन् थासिङ्, हे़क्‍क्‍याङ् लुते़न्‍नाङ् खुने़ॽनु पे॥ हारान्‍लाम् लःन्‍दे़पेःल्‍ले़ अब्राम्‍मिन् नुबोङ्‌ङाङ् ङासि तङ्‌बे के़रे़आङ् वये़॥

५ अब्राम्‍मिन्, कुमेत् साराइन् हे़क्‍क्‍याङ् कुन्‍नाक्‍पा लुते़न् हे़क्‍क्‍याङ् खुन्‍छिॽ मे़धगुबा याङ्‌साकुन्‍धेन् हे़क्‍क्‍याङ् हारान्‍नो मे़घोसुसिबा मनाहाॽ मे़याङ्‌सिङ्‌ङाङ् कनान् लाजेॽओ पेःक्‍मा फाॽआङ् मे़धासिङ्, हे़क्‍क्‍याङ् खे़ङ्‌हाॽ खे़प्‍मो मे़गे़रे़॥

६ अब्राम्‍मिन् कनान लाजेॽ पोःक्‍खे़र पेःल्‍ले़ सेकेम्‍बा यहिबासिङ् के़युङ्‌बादे़न् मोरेओ थारिक् के़रे़॥ खे़न् ये़म्‍मो खे़ॽयो कनानि सुवाङ्‌हाॽ मे़युङे़॥

७ यहवे दाङ्‌बे़न् अब्राम्‍मिन्‍नु थाःम्‍सिङ्, हे़क्‍क्‍याङ् खे़न् मे़त्‍तु, “आङ्‌गाॽ खे़ने़ॽ के़स्‍सा के़म्‍मे़न्‍छाॽहाॽ कन् लाजेन् पिरुङ्‌सिङ्‌ॽ॥” खे़ल्‍ले़ चोगुल्‍ले़ खुने़ॽनु के़धाःम्‍सिङ्‌बा यहवे दाङ्‌बाल्‍ले़ कुलागि खुने़ॽ खे़प्‍मो लत्‍छा ले़त्‍ति तोःम्‍मादे़न् थिक् चोगु॥

८ खे़प्‍मोलाम् खुने़ॽ थासिङ्‌ङाङ् बेथे़ललाम् नाम्‍गे़न् पिसाङ्‌बा कोःक्‍माहाॽओ चत्‍छिङ्‌बे, हे़क्‍क्‍याङ् बेथे़ल्‍ले़न् नाम्‍धा पिसाङ् नु ऐ ये़क्‌यक्‍किन् नाम्‍गे़न् पिसाङ् तक्‍मे़त्‍तुआङ् कुसाःङ्‌गा हिम्‍मिन् खिङ्‌सु॥ खुने़ॽ यहवे दाङ्‌बाल्‍ले़ कुलागि याम्‍मो ले़त्‍ति तोःम्‍मादे़न थिक् चोगुआङ् यहवे दाङ्‌बाल्‍ले़ कुमिङ्‌ङो पेलि फाक्‍तु॥

९ हे़क्‍क्‍याङ् अब्राम्‍मिन् आल्‍लसाङ् लाम्‍दिक् चोगे़र यो लाङ्‌गे़न् ले़प्‍साङ्‌बा नेगेब मे़प्‍मनाबा लाजेॽओ पेगे़॥

अब्राम्‍मिन् मिस्र लाजेॽओ के़त्

१० हे़क्‍क्‍याङ् कनान लाजेॽओ के़साक्‍पा साक्‌वान् त्‍ये़बाल्‍ले़ चोगुल्‍ले़ अब्राम्‍मिन् मिस्र लाजेॽओ युङ्‌से़ पे॥

११ खुने़ॽ मिस्र लाजेॽओ लाःप्‍मा चोगे़ल्‍ले़ अब्राम्‍मिल्‍ले़ कुमेत् साराइन् मे़त्‍तु, “खे़ने़ॽ नुमासुक्‍मा के़जोक् के़लॽबान् आङ्‌गाॽ निसुङ्॥

१२ मिस्रबा मनाहाॽरे़ खे़ने़ॽ के़म्‍निःल्‍ले़ खे़ङ्‌हाॽरे़ ‘कङ्‌ग खुने़ॽ कुमेःत्‍लो’ मे़बाःत्‍तु हे़क्‍क्‍याङ् खे़ङ्‌हाॽरे़ आङ्‌गाॽ मे़से़त्‍ता कर खे़ने़ॽ कुहिङ्‌वे़त् के़म्‍दाङ्‌लो॥

१३ ‘आङ्‌गाॽ खुने़ॽ कुन्‍जेलिमाआ’ मे़त्‍ते़से़ॽ, हे़क्‍क्‍याङ् मिस्रबाहाॽरे़ खे़ने़ॽ खुन्‍छिॽ सिराॽ के़म्‍धाङ्‌बाल्‍ले़ चोगुल्‍ले़ आङ्‌गाॽ नुरिक् मे़मे़त्‍ताॽ हे़क्‍क्‍याङ् खे़ङ्‌हाॽरे़ थेआङ् मे़म्‍मे़त्‍ताल्‍लो॥”

१४ अब्राम्‍मिन् मिस्रओ के़रे़ल्‍ले़, मिस्रबा मनाहाॽरे़ खुने़ॽ कुमेःत्‍तिन् चाॽरिक् नुमा मे़न्‍छुमा मे़निसु॥

१५ हे़क्‍क्‍याङ् फारो हाङ्‌ङिल्‍ले़ कुसुहाङ् युक्‍पाहाॽरे़ साराइन् मे़निसुआङ् हाङ्‌ङिन् मे़जे़क्‍तु, हे़क्‍क्‍याङ् साराइन् हाङ्‌ङिल्‍ले़ कुहिम्‍मो मे़देॽरु॥

१६ साराइल्‍ले़ चोगुल्‍ले़ हाङ्‌ङिल्‍ले़ अब्राम्‍मिन् नुरिक् मे़त्‍तु, हे़क्‍क्‍याङ् खुने़ॽ मे़ल्‍लुक्‍हाॽ, पित्‍हाॽ, कुम्‍बाबा नु कुम्‍मामा अदङ्‌हाॽ, से़वारोबा सेवारोमाहाॽ हे़क्‍क्‍याङ् उमेहाॽ पिरु॥

१७ कर अब्राम्‍मिल्‍ले़ कुमेत् साराइन् फारोल्‍ले़ तेॽरुबाल्‍ले़ चोगुल्‍ले़ फारोन् नु कुहिम्‍सयङ्‌ङो यहवे दाङ्‌बाल्‍ले़ किप्‍मा के़घुबा माङ्‌दुक्‍मा पाङ्‌घुदासु॥

१८ खे़ल्‍ले़ चोगुल्‍ले़ फारोल्‍ले़ अब्राम्‍मिन् उःत्‍तुआङ् मे़त्‍तु, “खे़ने़ॽ कन् आङ्‌गाॽनु थे के़जोगुबाबे? साराइन् खे़ने़ॽ के़मेःत् फाॽआङ् थेआङ् के़म्‍मे़त्‍ताङ्‌ने़न्‍बाबे?

१९ ‘खुने़ॽ आन्‍जेलिमा’ लॽरिक् के़बाःत्‍तुबाल्‍ले़ चोगुल्‍ले़ खुने़ॽ आहिम्‍मो आहिम्‍सामा चोःक्‍से़ तेॽरुङ्‌ङाङ् वये़॥ आल्‍ल ओमे़त्‍ते़ॽ, खे़ने़ॽ के़मेःत्‍ते़न् हाबा कॽयो वाॽ॥ खे़न् तेॽरे़आङ् पेगे़घे़रे़ॽ॥”

२० खे़ब्‍याङ् फारोल्‍ले़ अब्राम्‍मिल्‍ले़ कुयाःम्‍बेओ कुमनाहाॽ इङ्‌जाङ् पिरुसि, हे़क्‍क्‍याङ् खे़ङ्‌हाॽरे़ अब्राम्‍मिन् नु कुहिम्‍सामे़न् हे़क्‍क्‍याङ् खुने़ॽ कत्‍तुबा के़रे़क् चिगक्‌वाहाॽनु लाजेॽलाम् मे़बाङ्‌घुमे़देसु॥

a 

१२:३ इग्र खे़ने़ॽ मुॽइसाम् पिने़बा हे़क्‍के के़रे़क् मे़न्‍छाम् सुवाङ्‌हाॽरे़ मुॽइसाम् आबिरे़ॽ फाॽआङ् आङ्‌गाॽ मे़नाःक्‍का॥

अब्राम्‍मिन् नु लुते़न् से़न्‍छिॽ

१३

अब्राम्‍मिन्, कुहिम्‍सामे़न् हे़क्‍क्‍याङ् खुने़ॽ कत्‍तुबा के़रे़क् चिगक्‌वाहाॽनु लुते़न् याङ्‌सिङ्‌ङाङ् मिस्रलाम् थासिङ्‌ङाङ् नेगेब लाजेॽओ थाङे़॥

२ यरिक् हिम्‍थक्‍सा नु साम्‍म्‍याङ् युप्‍पा कत्‍तुबाल्‍ले़ चोगुल्‍ले़ अब्राम्‍मिन् चाॽरिक् याङ्‌साकुन्‍धेसाबा पोःक्‍खे़आङ् वये़॥

३ खुने़ॽ नेगे़बलाम् यरिक् ते़न्‍हाॽओ चत्‍छिङ्‌ल पेःल्‍ले़ तगि बेथेल नु ऐरे़ कुलुम्‍मो खुने़ॽ साःङ्‌गाहिम् खिङ्‌सुआङ् ने़स्‍से़बादे़न्‍नो के़रे़॥

४ आम्‍भा कन् ते़न्‍नो अब्राम्‍मिल्‍ले़ तगि ले़त्‍ति तोःम्‍मादे़न् चोगुआङ् ने़स्‍से़॥ खे़ॽयो अब्राम्‍मिल्‍ले़ यहवे दाङ्‌बान् पेलि फाक्‍तु॥

५ अब्राम्‍मिन्‍नु सोरिक् के़बेःक्‍पा लुतरे़आङ् मे़ल्‍लुक् मे़ःन्‍दाहाॽ नु पित्‍हाॽ कत्‍तुसि हे़क्‍क्‍याङ् साःङ्‌गाहिम्‍हाॽआङ् कत्‍तु॥

६ खे़न् लाजेॽओ खुन्‍छिॽ ने़प्‍जाङ् सोसोरिक् वाॽमारे़ लागि युङ्‌मादे़न्‍निल्‍ले़ मे़दे़क्‍तुन्‍छिन्, थेआङ्‌भे़ल्‍ले़ खुन्‍छिॽ मे़ल्‍लुक् मे़ःन्‍दाक्‍हाॽ नु पित्‍हाॽ चाॽरिक् यल्‍लिक् मे़वये़, हे़क्‍केःल्‍ले़ खे़ङ्‌हाॽ सोरिक् वाॽमा मे़न्‍छुक्‍मना पोःक्‍खे़छि॥

७ अब्राम्‍मिन् नु लुते़ल्‍ले़ खुन्‍छिॽ पित् मे़ःन्‍दा के़गम्‍बाहाॽरे़ खुनिॽ लुम्‍मो खे़माॽआङ् पोःक्‍से़॥ खे़न् ये़म्‍मो खे़न् लाजेॽओ कनानिहाॽ नु परिज्‍जिहाॽआङ् मे़युङे़॥

८ खे़ल्‍ले़ चोगुल्‍ले़ अब्राम्‍मिल्‍ले़ लुते़न् मे़त्‍तु “खे़ने़ॽ नु आन्‍छिॽ लुम्‍मो हे़क्‍क्‍याङ् खे़ने़ॽ के़बित् के़मे़ःन्‍दाक् के़गम्‍बाहाॽ नु आङ्‌गाॽ आबित् आमे़ःन्‍दाक् ओगे़मे़प्‍पाहाॽरे़ खुनिॽ लुम्‍मो खे़माॽ चोगि मेःन्, थेआङ्‌भे़ल्‍ले़ आन्‍छिॽग निःत्‍ताङ्‌बा काॽइ कुम्‍भङा कुन्‍नाक्‍पा आधाप्‍सि॥

९ के़रे़क् लाजेन् खे़ने़ॽ के़दगाङ्‌ङे ने़ःॽ॥ आन्‍छिॽ से़सि॥ खे़ने़ॽ फे़ङ्‌वा ले़प्‍माङ् के़बेःक्‍निफाग्र आङ्‌गाॽ चुक्‌वा ले़प्‍माङ् पेःक्‍का, खे़ने़ॽ चुक्‌वा ले़प्‍माङ् के़बेःक्‍निफाग्र आङ्‌गाॽ फे़ङ्‌वा ले़प्‍माङ् पेःक्‍का॥”

१० लुते़ल्‍ले़ कुमिक्‍किन् खिरि हिसुआङ् ओमे़त्‍तु, हे़क्‍क्‍याङ् सोअर ले़प्‍माङ्‌बा यर्दन्‍बा के़रे़क् ते़म्‍बेःन् निसु॥ यहवे दाङ्‌बाल्‍ले़ कुभुङ्‌इक्a इग्र मिस्र लाजेन् हे़क्‍के खे़न् के़रे़क् च्‍वाःत्‍तिल्‍ले़ वभिःन्‍दुआङ् ने़स्‍से़॥ (कङ्‌ग यहवे दाङ्‌बाल्‍ले़ सदोम् नु गमोरा पाङ्‌जुम्‍मिन् मे़ङ्‌मानुःल्‍ले़ तगिबा पाःन्‍लो॥)

११ खे़ल्‍ले़ चोगुल्‍ले़ लुते़ल्‍ले़ यर्दन्‍बा काक् ते़म्‍बेःन् सेगुआङ् नाम्‍गे़त् पिसाङ् थासिङ्॥ अक्‍खेलॽरिक् लुते़न् नु कुम्‍भङा अब्राम्‍मिन् से़रे़सि॥

१२ अब्राम्‍मिन् कनान् लाजेॽओए युङे़लारे़, लुते़ङ्‌ग ते़म्‍बेॽओ के़ने़बा ये़क्‌यक्‍हाॽओ युङे़॥ हे़क्‍क्‍याङ् खे़ल्‍ले़ सदोम् ये़क्‌यक्‍किल्‍ले़ कुबेसाङ् साःङ्‌गाहिम् खिङ्‌सु॥

१३ सदोम्‍बा मनाहाॽ कुॽइके़भे़म्‍बा मे़जोगे़, हे़क्‍क्‍याङ् यहवे दाङ्‌बाल्‍ले़ कुदक्‍ले़ङ्‌वाओ चाॽरिक् लायो मे़जोगु॥

अब्राम्‍मिन् हे़ब्रोन पेक्

१४ लुते़न् सेन्‍दे़बेआङ् यहवे दाङ्‌बाल्‍ले़ अब्राम्‍मिन् मे़त्‍तु, “खे़ने़ॽ के़ये़प्‍पा ते़न्‍नोलाम् के़मिक्‍किन् हिसे़ॽआङ् थाङ्‌गे़त् नु लाङ्‌गे़त्, नाम्‍गे़न् नु नाम्‍धा के़रे़क् पिसाङ् ओमत्‍ते़ॽ॥

१५ थेआङ्‌भे़ल्‍ले़ खे़ने़ॽ के़निसुबा के़रे़क् ते़न्‍हाॽ खे़ने़ॽ नु के़मुॽइदाङ्‌साहाॽ सदादिङ्‌ले़ लागि पिनिङ्॥

१६ आङ्‌गाॽ के़मुॽइदाङ्‌साहाॽ इक्‍सादिङ् खाम्‍बेःक्‍मो फोसुङ्‌सिङ्‌ॽ॥ खाम्‍बुत्रान् निःप्‍मा सुक्‍मे़दे़त्‍ने़म्‍बा हे़क्‍के के़मुॽइदाङ्‌साहाॽआङ् निःप्‍मा सुक्‍मे़न्‍दे़त्‍ने़न्॥

१७ आल्‍ल पोगे़ॽ, हे़क्‍क्‍याङ् लाजेॽओ के़रे़क् पिसाङ् पेगे़ॽ, थेआङ्‌भे़ल्‍ले़ आङ्‌गाॽ खे़न् पिने़रो॥”

१८ खे़ब्‍याङ् अब्राम्‍मिल्‍ले़ कुसाःङ्‌गा हिम्‍मिन् चत्‍तु, हे़क्‍क्‍याङ् मम्रेबा यहिबासिङ्‌हाॽरे़ कुबेसाङ्‌बा हे़ब्रोःन्‍नो युङ्‌से़ पे॥ खे़प्‍मो खुने़ॽ यहवे दाङ्‌बाल्‍ले़ कुलागि लत्‍छा ले़त्‍ति तोःन्‍मादे़न् थिक् चोगु॥

a 

१३:१० यहवे दाङ्‌बाल्‍ले़ कुभुङ्‌इक्– कल्‍ले़ अदन फुङ्‌इक्‍के़ल्‍ले़ कुयाःम्‍बेओ पाःत्‍तुॽ॥

अब्राम्‍मिल्‍ले़ लुते़न् सेःप्‍तुॽ

१४

सिनारबा हाङ् अम्रापेले़न्, एल्‍लासारबा हाङ् आर्योके़न् एलाम्‍बा हाङ् कदोरलाओमे़रे़न् हे़क्‍क्‍याङ् गोयिम्‍बा हाङ् तिदाले़न् थिक्‍हुप् मे़बोःक्‍खे़॥

२ हे़क्‍क्‍याङ् सदोम्‍बा हाङ् बेरा, गमोराबा हाङ् बिर्सा, अद्‌माबा हाङ् सिनाब, सबोयिम्‍बा हाङ् सेमेबेर खे़ब्‍याङ् बेलाबा (खे़न् सोअरआङ् मे़मे़त्‍तु) हाङ्‌हाॽनु थङ् थक्‍मा फाॽआङ् मे़बे॥

३ कन् के़रे़क् हाङ्‌हाॽ थिक्‍हुप् तुरा मे़बोःक्‍खे़आङ् सिद्‌दिम्‍बा (युम् वरःङ्) ते़म्‍बेॽओ मे़भुङ्‌सिङ्॥

४ थिबोङ्‌ङाङ् ने़त्‍छि तङ्‌बे थारिक् खे़ङ्‌हाॽ कदोरलाओमे़रले़ कुयुक्‍को मे़वये़॥ कर थिबोङ्‌ङाङ् सुम्‍सि तङ्‌बे के़रे़ल्‍ले़ खे़ङ्‌हाॽरे़ खुने़ॽ कुदक्‍ले़ङ्‌वाओ हाङ् बिप्‍फ्युङ् मे़जोगु॥

५ थिबोङ्‌ङाङ् लिसिगेक्‍पा तङ्‌बेओ कदोर्लाओमे़रे़न्‍नु थिक्‍हुप् के़बोङ्‌बा हाङ्‌हाॽ मे़बेआङ् अस्‍ते़रोत् कर्नेम्‍बा रपाइहाॽ, हाम्‍बा जुजिहाॽ, साबे किर्‍यातैम्‍बा ए़मिहाॽ,

६ हे़क्‍क्‍याङ् होरिहाॽ सेइरबा थे़गु माङ्‌वा लाजेॽओबा एःक्‍सादे़न्‍निल्‍ले़ कुबेसाङ् के़ने़बा ए़ल्‍पारान् थारिक् मे़नाःन्‍दुसि॥

७ खे़ब्‍याङ् खे़ङ्‌हाॽ मे़नुःक्‍खे़आङ् एनमिस्‍पातो (कादेस) मे़बेआङ् अमालेकिहाॽरे़ खुनिॽ के़रे़क् लाजेॽहाॽ नु हासेसोन् तामारओ के़युङ्‌बा एमोरिहाॽआङ् मे़नाःन्‍दुसि॥

८ खे़ब्‍याङ् सदोम, गमोरा, अद्‌मा, सबोयिम नु बेलाबा (खे़न् सोअर) हाङ्‌हाॽ मे़लःन्‍दे़आङ् सिदिदम् ते़म्‍बेॽओ थिक्‍हुप् मे़बोःक्‍खे़आङ् मे़जुप्‍से़॥

९ ए़लाम लाजेॽबा हाङ् कदोरलाओमे़र, गोयिम्‍बा हाङ् तिदाल, सिनारबा हाङ् अम्रापेल्, हे़क्‍क्‍याङ् एल्‍लासारबा हाङ् आर्योक्‍के़न्, कन् लिसि हाङ्‌हाॽ खे़न् ङासि हाङ्‌हाॽनु थङ् चोःक्‍मा फाॽआङ् यारिप् मे़बोःक्‍खे़॥

१० सिद्‌दिम्‍बा ने़ने़बा ते़न्‍निन् अलकत्रा इस्‍सेःङ्‌बा लुम्‍बाःत्‍ते लुम्‍बात् के़ने़बा चोगे़॥ हे़क्‍क्‍याङ् सदोम नु गमोराबा हाङ्‌हाॽ थङ्‌ङोलाम् खे़त्‍ने़त्‍छिल्‍ले़ खे़ङ्‌हाॽरे़ कुभा खुन्‍छिॽ मनाहाॽ लुम्‍बाःत्‍हाॽओ मे़हुमे़ मे़लासे़॥ हे़क्‍क्‍याङ् वेॽ मनाहाॽ चैँ कोःक्‍मा फाङ्‌जङ् हे़ङ्‌हात्‍ति मे़घे़त्‍छिङ्॥

११ खे़न् लिसि हाङ्‌हाॽरे़ सदोम् नु गमोराबा पगुगे़न् कुजाहाॽ हे़क्‍क्‍याङ् के़रे़क् चिगक्‌वाहाॽ मे़याङ्‌सिङ्‌ङाङ् मे़धासिङ्॥

१२ खे़ङ्‌हाॽरे़ सदोम्‍मो के़युङ्‌बा अब्राम्‍मिल्‍ले़ कुन्‍नाक्‍पा लुते़न्‍नाङ् मे़देॽरु हे़क्‍क्‍याङ् कत्‍तुबा के़रे़क् कुजिगक्‌वाहाॽ मे़दे़ॽरु॥

१३ के़दाङ्‌बा के़याःक्‍पाआङ् के़घे़त्‍छिङ्‌बा लत्‍छा मनाधिक्‍ले़ हिब्रु अब्राम्‍मिन् कन् पाःन्‍निन् चे़क्‍तु॥ अब्राम्‍मिन् ए़स्‍कोल नु आनेर्ले़ कुन्‍साॽ एमोरि मम्रेरे़ यहिबासिङ्‌हाॽरे़ कुबेसाङ् युङे़॥ खे़ङ्‌हाॽ अब्राम्‍मिल्‍ले़ कुन्‍देःङ्‌बा वये़सि॥

१४ अब्राम्‍मिल्‍ले़ कुन्‍नाक्‍पान् मे़दे़म्‍सुमे़दे़ॽरु के़लॽबा इङ्‌घङ् खे़प्‍सुआङ् कुहिम्‍मोए सागे़वाःन्‍छिङ्‌बा नु थङ् थक्‍मा के़हुॽसिङ्‌बा किप् सुम्‍सिआङ् थिबोङ्‌ङाङ् ये़त्‍छि कुसेवारोबाहाॽ फुक्‍सुसि हे़क्‍क्‍याङ् खे़ङ्‌हाॽ दान् थारिक् नाःत्‍तुदेॽरुसि॥

१५ से़न्‍दिक् निङ्‌मिहाॽ फप्‍मासिरे़ लागि खुने़ॽ कुमनाहाॽ कुलुप् कुलुप् से़सुसि॥ हे़क्‍क्‍याङ् खे़ङ्‌हाॽरे़ निङ्‌मिहाॽ मे़नाःन्‍दुसि, दमस्‍कसबा थाङ्‌गे़त् पिसाङ् के़ने़बा होबा थारिक् मे़नाःत्‍तुसि॥

१६ खुने़ॽ के़रे़क् चिगक्‌वाहाॽ याङ्‌ना नाप्‍तुसि हे़क्‍क्‍याङ् खुने़ॽ कुन्‍नाक्‍पा लुते़न्, कुजिगक्‌वाहाॽ हे़क्‍क्‍याङ् मे़न्‍छुमाहाॽ नु वेॽ मे़दे़म्‍सु मे़देॽरुसिबा मनाहाॽआङ् नुःक्‍तु तारुसि॥

मल्‍किसे़दे़क्‍के़ल्‍ले़ अब्राम्‍मिन् मुॽइसाम् पिरु

१७ अब्राहाम्‍मिल्‍ले़ कदोरलाओमेरे़न् नु वेॽ हाङ्‌हाॽ नाःन्‍दुसिआङ् नुःक्‍खे़ फे़रे़ल्‍ले़ साबेबा ने़ने़बादे़न्‍नो (खे़न् हाङ्‌ङिल्‍ले़ कुने़ने़बा ते़न्‍नाङ् मे़मे़त्‍तु) सदोम्‍बा हाङ्‌ङिन् खुने़ॽ कुदुम्‍से़ त्‍ये़॥

१८ हे़क्‍क्‍याङ् सालेम्‍बा हाङ् मल्‍किसे़दे़क्‍के़न् खरे़ःङ् नु चे़ल्‍ले़क्‍सेॽ थि याङ्‌सिङ्‌ङाङ् अब्राम्‍मिल्‍ले़ कुदुम्‍से़ फे़रे़॥ मल्‍किसे़दे़क्‍के़न् पयम् यम्‍बा निङ्‌वाॽफुमाङ्‌ङोa सेवा के़जोःक्‍पा निङ्‌वाॽफुसाम्‍बा वये़॥

१९ खुने़ॽ अब्राहाम्‍मिन् अक्‍खे मे़त्‍तुर हाङ्‌वागे़न् मुॽइसाम् थासुपिरु,

“साङ्‌ग्राम्‍पेदाङ् नु इक्‍सादिङ् खाम्‍बेःक्‍मान्

नावागे़न् चइःत् के़ने़बा के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ अब्राम्‍मिन् हाङ्‌वागे़न् मुॽइसाम् पिरुररो॥

२० हे़क्‍क्‍याङ् के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़

कुमिङ्‌ङिन् मिमिदिङ् पोङ्‌लरो,

खुने़ॽए के़निङ्‌मिहाॽ खे़ने़ॽ के़हुक्‍को हुक्‍के़सुःप्‍ते़ के़बिरे़रो॥”

हे़क्‍क्‍याङ् अब्राम्‍मिल्‍ले़ नुःक्‍तु तारुबा के़रे़क् पाःन्‍हाॽरे़न् थिबोङ्‌लक् मल्‍किसे़दे़क्‍के़न् पिरु॥

२१ हे़क्‍क्‍याङ् सदोम्‍बा हाङ्‌ङिल्‍ले़ अब्राम्‍मिन् मे़त्‍तु, “आङ्‌गाॽ मनाहाॽरक् पिराङ्‌ङे़ॽ, कर चिगक्‌वाहाॽ खे़ने़ॽए लारे़ॽ॥”

२२ कर अब्राम्‍मिल्‍ले़ सदोम्‍बा हाङ्‌ङिन् मे़त्‍तु, “साङ्‌ग्राम्‍पेदाङ् नु इक्‍सादिङ् खाम्‍बेःक्‍मोबा यहवे दाङ्‌बा, के़रे़क्‍नुःल्‍ले़ पयम् यम्‍बा निङ्‌वाॽफुमाङ्ओ अक्‍खेलॽरिक् माङ्‌हुप् चोगुङ्‌ङाङ् वाॽआ,

२३ लत्‍छा खिधिक्‍काङ् इग्र लाङ्‌सुःप्‍पिल्‍ले़ कुनाम्‍धिक्‍काङ् खे़ने़ॽ के़जिगक्‌वा थेधिक्‍काङ् मे़देॽआन्, मेःन्‍ने़भग्र ‘अब्राहाम्‍मिन् आङ्‌गाॽ याङ्‌साकुन्‍धेसाबा चोगुङ्’ लॽरिक् खे़ने़ॽ के़बाःत्‍तुॽ॥

२४ आङ्‌गाॽनु के़बेःक्‍पाआङ् के़वाॽबा आमनाहाॽरे़ मे़जबा लक्‍किन्‍लक् ताःक्‍तुङ्, हे़क्‍क्‍याङ् कन् वेॽ मना आने़र, ए़स्‍कोल नु मम्रेरे़ खुन्‍छिॽ लक्‍किन् मे़दाःक्‍तुररो॥”

a 

१४:१८ पयम् यम्‍बा निङ्‌वाॽफुमाङ्– हिब्रुओ एल-एल्‍योःन्, १४:१९, २०, २२ओ आङ् पत्॥

निङ्‌वाॽफुमाङ्‌ङिल्‍ले़ अब्राम्‍मिन्‍नु चोगुबा माङ्‌हुप्

१५

खे़न् एगाङ् सुफोओ यहवे दाङ्‌बान् पारे़बा अब्राम्‍मिल्‍ले़ खे़प्‍सु,

“अब्राम्‍मे, खे़ने़ॽ मे़गिसे़न्‍ने़ॽओ,

खे़ने़ॽ के़धेःक्‍पा के़नाङ्‌बा आङ्‌गाॽआरो,

हे़क्‍क्‍याङ् आङ्‌गाॽ चाॽरिक् यम्‍बा हाङ्‌से़म्‍मिन् पिने़रो॥”

२ कर अब्राम्‍मिल्‍ले़ मे़त्‍तु, “यहवे दाङ्‌बा निङ्‌वाॽफुमाङ्‌ङे, खे़ने़ॽ थे के़बिआयाङ्‌ग? थेआङ्‌भे़ल्‍ले़ आङ्‌गाॽग आल्‍ल थारिक् सा मेःन्‍ने वाॽआ, आहिम् आधाःङ् के़दक्‍पा के़जाबाग दमस्‍कस्‍बा एलिएजरे़न् पोङ्‌लो॥”

३ अब्राम्‍मिल्‍ले़ याम्‍मो मे़त्‍तु, “खे़ने़ॽ सा मे़म्‍बिए के़गत्‍ता, खे़ल्‍ले़ चोगुल्‍ले़ आहिम्‍मो के़वाॽबा आसेवारोबान्‍ने आहिम् आधाःङ् के़दक्‍पा के़जाबा पोङ्‌लो॥”

४ खे़ब्‍याङ् यहवे दाङ्‌बे़ल्‍ले़ खुने़ॽ याम्‍मो अक्‍खे मे़त्‍तुबा खे़प्‍सु, “कन् मनान् के़हिम् के़धाःङ् के़दक्‍पा के़जाबा मे़बोङ्‌ने़न्, कर खे़ने़ॽ आबाङेलाम्‍बा के़वाॽबा के़स्‍साःन्‍ने के़हिम् के़धाःङ् के़दक्‍पा के़जाबा पोङ्‌लो॥”

५ हे़क्‍क्‍याङ् यहवे दाङ्‌बाल्‍ले़ खुने़ॽ लाःक्‍कात् लःत्‍तुआङ् मे़त्‍तु, “ताङ्‌साक्‍पो ओमे़त्‍ते़ॽ, खेःम्‍सिक्‍पाहाॽ निरे़साॽरे़से़, निःप्‍मा के़सुक्‍तुसुबि? खे़ने़ॽ के़मुॽइदाङ्‌साहाॽआङ् खे़म्‌याःक्‍के यरिक् मे़बोङ्‌लो॥”

६ हे़क्‍क्‍याङ् अब्राम्‍मिल्‍ले़ यहवे दाङ्‌बान् नसाःन् चोगुबाल्‍ले़ चोगुल्‍ले़ यहवे दाङ्‌बाल्‍ले़ खुने़ॽ साम्‌योबा लेःत्‍तु॥

७ याम्‍मो यहवे दाङ्‌बाल्‍ले़ खुने़ॽ मे़त्‍तु, “कन् लाजेन् खे़ने़ॽ हुक्‍सुप्‍मामारे़ लागि कल्‍दिहाॽरे़ खुन्‍छिॽ लाजेॽ उर् लाम्‍बा के़लःप्‍पा के़भे़प्‍पा यहवे दाङ्‌बान् आङ्‌गाॽएरो॥”

८ कर अब्राम्‍मिल्‍ले़ मे़त्‍तु, “यहवे दाङ्‌बा निङ्‌वाॽफुमाङ्‌ङे़, कन् आङ्‌गाॽइन् पोङ् फाॽआङ् आक्‍खेआङ् निङ्‌वाॽ खोसुङ्‌बाबे?”

९ यहवे दाङ्‌बाल्‍ले़ खुने़ॽ मे़त्‍तु, “आङ्‌गाॽ आलागि तङ्‌बे सुम्‍सि के़गे़प्‍मा करःङ् पिप्‍माधिक्, तङ्‌बे सुम्‍सि के़गे़प्‍मा मे़ःन्‍दमा थिक्, तङ्‌बे सुम्‍सि के़गे़प्‍पा थुःम्‍बाधिक्, पुत्‍तुःक्‍के थिक् हे़क्‍क्‍याङ् पे़रवासाःत् थिक् तारे़ॽ॥”

१० खुने़ॽ खे़न् थक्‍साहाॽ के़रे़क् यहवे दाङ्‌बाल्‍लो तारुसि, हे़क्‍क्‍याङ् से़रुसिआङ् कुलुम्‍मो कुघे़ल्‍ले़क् कुघे़ल्‍ले़क् जोगुसिआङ् तक् मे़मे़त्‍छिङ्‌ल ने़स्‍सुसि॥ कर पुहाॽग हे़क्‍केलॽरिक् कुघे़ल्‍ले़क् कुघे़ल्‍ले़क् मे़जोगुन्‍छिन्॥

११ हे़क्‍क्‍याङ् मुयाहाॽ नु किथहाॽरे़ खे़न् कुसिवे़त् थक्‍सापुसाहाॽ मे़भत्‍तुल्‍ले़ अब्राम्‍मिल्‍ले़ खे़ङ्‌हाॽ नाःत्‍तुसि॥

१२ नाम् थ्‍ये़बेःल्‍ले़ अब्राम्‍मिन् मुरुक्‍खुरुक् इप्‍से़लासे़, हे़क्‍क्‍याङ् माक्‍सिदिङ्‌क्‍याःपा नु किप्‍मा के़घुबा खादाम्‍माल्‍ले़ खुने़ॽ सुःप्‍तु॥

१३ हे़क्‍क्‍याङ् यहवे दाङ्‌बाल्‍ले़ अब्राम्‍मिन् मे़त्‍तु, “खे़ने़ॽ के़मुॽइदाङ्‌साहाॽ आबाङे खुन्‍छिॽ लाजेॽ मेःम्‍बा माःङ्‌घाबा लाजेॽओ मे़बेःक्‍काङ् मे़युङ् के़लॽबान् निङ्‌वाॽ खोसे़ युक्‍से़ॽओ, हे़क्‍क्‍याङ् खे़ङ्‌हाॽ खे़न् लाजेॽबा मनाहाॽरे़ खुन्‍छिॽ योग्‍बा मे़बोङ्, हे़क्‍क्‍याङ् किप् लिसि तङ्‌बे थारिक् साॽरिक् ताप्‍फेःल्‍लिक् मे़मे़त्‍तुसिरो॥

१४ कर खे़ङ्‌हाॽ योःक्‍पा के़जोःक्‍पा सुवाङ्‌हाॽ आङ्‌गाॽ खुम्‍दिङ् पिरुङ्‌सिङ्, हे़क्‍क्‍याङ् याङ्‌सि खे़ङ्‌हाॽ साॽरिक् यरिक् याङ्‌साकुन्‍धेनु मे़लन् मे़भे़न्‍लो॥

१५ कर खे़ने़ॽग काप्‍पोबा के़दुम्‍ल थारिक् के़हिङ्॥ हे़क्‍क्‍याङ् सनारुङ्‌ङो के़सिआङ् के़म्‍जिङ्‌लो॥

१६ खे़ङ्‌हाॽरे़ खुन्‍छिॽ लिसिगेःक्‍पा थाःक्‍को याम्‍मो कप्‍मो मे़नुःङ् मे़भे़न्‍लो, थेआङ्‌भे़ल्‍ले़ एमोरिहाॽ साॽरिक् कुॽइमे़भे़न्‍नाङ् खुम्‍दिङ् पिमासि ये़म् मे़ङ्‌गे़त्‍ते थारिक् आङ्‌गाॽ खे़ङ्‌हाॽ मे़नाःत्‍तासिङ्‌ङिन्॥”

१७ नाम् थ्‍ये़आङ् खाधामे़ल्‍ले़ मिःक्‍खुॽ के़लःम्‍बार के़बप्‍पा मिघाःङ् याङ्‌मा थिक् नु मि के़दिःप्‍पार के़बप्‍पा त्‍याःल्‍लोःत् थिक् साजिॽ लुम्‍मोलाम् लःन्‍दे़बे॥

१८ हाबा खे़न् ये़न्‍नो यहवे दाङ्‌बाल्‍ले़ अब्राम्‍मिन्‍नु अक्‍खे पाःत्‍तुर माङ्‌हुप् चोगु, “खे़ने़ॽ के़मुॽइदाङ्‌साहाॽ मिस्र लाजेॽलाम् युफ्रे़तिस् यङ्‌घङ् थारिक्‍पा–

१९ के़नि, के़नज्‍जि, कद्‌मोनि,

२० हित्‍ति, परिज्‍जि, रपाइ,

२१ एमोरि, कनानि, गिर्गासि हे़क्‍क्‍याङ् यबुसिहाॽ के़रे़क्‍ले़ खुन्‍छिॽ लाजेॽहाॽ पिरुङ्‌सिङ्‌लो॥”

हागार नु इस्‍माएल

१६

अब्राम्‍मिल्‍ले़ कुमेत् साराइलाम् कुस्‍सा मे़म्‍बोङ्‌ङे वये़॥ कर हागार मिङ् के़वाःप्‍मा साराइल्‍ले़ कुसे़वारोमा मिस्रबा मे़न्‍छुमाधिक् वये़॥

२ साराइल्‍ले़ अब्राम्‍मिन् मे़त्‍तु, “ओमे़त्‍ते़ॽओ, यहवे दाङ्‌बाल्‍ले़ आङ्‌गाॽ सामे़ङ्‌गप्नामा चोगाङ्‌ङाङ् वाॽ॥ खे़ल्‍ले़ चोगुल्‍ले़ आसेवारोमे़न्‍नु खे़ने़ॽ इप्‍से़ॽ, हाग कात्‍तै खे़ल्‍लोलाम् आङ्‌गाॽ आलागि अङे़ःक्‌वा वाॽमा सुक्‍पि॥”

साराइल्‍ले़ कुबाःन्‍निन् अब्राम्‍मिल्‍ले़ खे़प्‍सु॥

३ अब्राम्‍मिन् कनान् लाजेॽओ युङे़बा थिबोङ् तङ्‌बे के़रे़आङ् एगाङ् कुमेत् साराइल्‍ले़ कुये़म्‍बा अब्राम्‍मिन् मिस्रबा कुसेवारामा मे़न्‍छुमा हागारे़न् मेःत् पिरु॥

४ हे़क्‍क्‍याङ् अब्राम्‍मे़न् हागारे़न्‍नु इप्‍से़आङ् खे़न् मे़न्‍छुक्‍मा पोःक्‍खे़॥

आल्‍ल खे़ल्‍ले़ मे़न्‍छुक्‍मा पोःक्‍खे़बा निङ्‌वाॽ खोसु, खे़ब्‍याङ् खे़ल्‍ले़ कुन्‍दाङ्‌मे़न् कुनामे़न्‍छाॽ मे़प्‍मा हेःक्‍तु॥

५ साराइल्‍ले़ अब्राम्‍मिन् मे़त्‍तु, “आङ्‌गाॽ तुमुङ्‌बा कुनामे़न्‍छाॽ पाःन्‍निन् खे़ने़ॽ के़जोगुल्‍ले़ पोःक्‍खे़बारो॥ आङ्‌गाॽ आसेवारोमान् खे़ने़ॽ के़भक्‍थुङ्‌ङो पिने़, हे़क्‍क्‍याङ् खे़ङ् मे़न्‍छुक्‍मा पोःक्‍खे़नु मे़ःन्‍ने़ आङ्‌गाॽ चिःप्‍मा हेःक्‍ताङ्॥ यहवे दाङ्‌बाल्‍ले़ खे़ने़ॽ नु आङ्‌गाॽ खासे़न् आजोःक्‍सि आबिसिर॥”

६ कर अब्राम्‍मिल्‍ले़ साराइन् मे़त्‍तु, “ओमे़त्‍ते़ॽ, खे़ने़ॽ के़सेवारोमान् खे़ने़ॽ के़हुक्‍कोए वाॽ॥ खे़ने़ॽ खे़न् थे मे़प्‍मा निङ्‌वाॽ के़जोगु हे़क्‍केए चोगे़ॽ॥” खे़ब्‍याङ् साराइल्‍ले़ खे़न् ताप्‍फे़ःल्‍लिक् मे़प्‍मा हेःक्‍तु, हे़क्‍क्‍याङ् खे़न् खुने़ॽओलाम् खे़त्‍छिङ्‌ङाङ् पे॥

७ यहवे दाङ्‌बाल्‍ले़ कुमाङ्‌लाइङ्‌बाल्‍ले़ मुरे़ःक् खारे़ःक् थेआङ् के़होःप्‍पादे़न्‍नो सुर ले़प्‍माङ् के़बेःक्‍पा लाम्‍मोबा वबुन्‍दाक्‍किल्‍ले़ कुबेसाङ् खे़न् तुमु॥

८ हे़क्‍क्‍याङ् खे़ल्‍ले़ से़ःन्‍दोसु, “साराइल्‍ले़ कुसेवारोमा हागारे, आत्‍तान्‍लाम् के़द्‌ये़ हे़क्‍क्‍याङ् आत्‍तान् के़बेःक्‍पाबे?”

खे़ल्‍ले़ मे़त्‍तु, “आन्‍दाङ्‌मा साराइलाम् खे़त्‍छिङ्‌ङार पत्‍ताबारो॥”

९ यहवे दाङ्‌बाल्‍ले़ कुमाङ्‌लाइङ्‌बाल्‍ले़ खे़न् मे़त्‍तु, “के़न्‍दाङ्‌माल्‍लो नुःक्‍खे़आङ् पेगे़ॽ, हे़क्‍क्‍याङ् खुने़ॽ कुयुक्‍कोए वये़ॽ॥”

१० यहवे दाङ्‌बाल्‍ले़ कुमाङ्‌लाइङ्‌बाल्‍ले़ खे़न् याम्‍मो मे़त्‍तु, “आङ्‌गाॽ खे़ने़ॽ के़मुइदाङ्‌साहाॽ निःप्‍माए सुक्‍मे़न्‍दे़त्‍ते थारिक् यरिक् फोसुङ्‌सिङ्॥”

११ यहवे दाङ्‌बाल्‍ले़ कुमाङ्‌लाइङ्‌बाल्‍ले़ खे़न् मे़त्‍तु,

“खे़ने़ॽ मे़न्‍छुक्‍मा के़बोःक्‍खे़आङ् के़वाॽरो,

हे़क्‍क्‍याङ् खे़ने़ॽ ये़म्‍बित्‍छा साधिक् के़गत्‍तुरो॥

खे़ने़ॽ खे़ल्‍ले़ कुमिङ् इस्‍माएलa वाःत्‍ते़ॽओ,

थेआङ्‌भे़ल्‍ले़ यहवे दाङ्‌बे़ल्‍ले़ के़दुक्‍खेःन् खे़प्‍सुआङ् वाॽरो॥

१२ मे़न्‍छाम् याप्‍मिहाॽओ खे़न् ताम्‍भुङ् अदङ् हे़क्‍तङ्‌बा पोङ्‌लो,

खे़ल्‍ले़ कुहुक्‍किन् के़रे़क्‍ले़ खुन्‍छिॽ तक्‍ले़ङ्‌वाओ पोःक्‍लो

हे़क्‍क्‍याङ् के़रे़क्‍ले़ खुन्‍छिॽ हुक्‍किन् खुने़ॽ कुदक्‍ले़ङ्‌वाओ मे़भोःक्‍खुरो॥

खे़न् के़रे़क् कुगाॽइहाॽओ मे़न्‍दङ्‌मनाबा पोङ्‌ङाङ् वाॽगन्‍लो॥”

१३ हागारे़ल्‍ले़ खुने़ॽनु ताॽके़जे़ङ्‌बा यहवे दाङ्‌बान् अक्‍तङ्‌बा मिङ् पिरु, “खे़ने़ॽए आङ्‌गाॽ याप्‍मि के़निबा निङ्‌वाॽफुमाङ्‌ने़रो॥” थेआङ्‌भे़ल्‍ले़ खे़ल्‍ले़ पाःत्‍तु, “आङ्‌गाॽ याप्‍मि कम्‍ब्राङ् के़मे़प्‍पा निङ्‌वाॽफुमाङ्‌ङिन् से़क्‍खाए निसुङ्‌लो॥”

१४ खे़ल्‍ले़ चोगुल्‍ले़ खे़न् वबाक्‍किल्‍ले़ कुमिङ् बेअर लहाइ रोइ मे़युक्‍खु॥ खे़न् आल्‍लोसाङ् कादेस् नु बेरेदरे़ कुलुम्‍मो ने़रो॥

१५ हे़क्‍क्‍याङ् हागारे़ल्‍ले़ अब्राम्‍मिन् ये़म्‍बित्‍छा साधिक् कत्‍तु पिरु॥ हे़क्‍क्‍याङ् खे़ल्‍ले़ कत्‍तुबा अङे़ःक्‌वान् अब्राम्‍मिल्‍ले़ इस्‍माएल मिङ् वाःत्‍तु॥

१६ हागारे़ल्‍ले़ इस्‍माएले़न् कत्‍तुल्‍ले़ अब्राम्‍मिन् ये़प्‍पोङ्‌ङाङ् तुक्‍सि तङ्‌बे के़रे़आङ् वये़॥

a 

१६:११ इस्‍माएल– कन् मिङ्‌ङे़ल्‍ले़ कुबेन् हिब्रुओ “निङ्‌वाॽफुमाङ्‌ङिल्‍ले़ खे़प्‍सु” पोःङ्‌ॽ॥

हर्दो हे़क्‍मा माङ्‌हुप्

१७

अब्राम्‍मिन् फाङ्‌बोङ्‌ङाङ् फाङ्‌सि तङ्‌बे के़रे़ल्‍ले़, यहवे दाङ्‌बान् खुने़ॽओ ओसेःन्‍धाक्‍सिङ्‌ङाङ् मे़त्‍तु, “आङ्‌गाॽ मुक्‍साम्‍दाङ्‌बा निङ्‌वाॽफुमाङ्आ॥ आङ्‌गाॽ आदगाङ् लाङ्‌घेगे़ॽ, हे़क्‍क्‍याङ् फोत्‍या मेःन्‍ने वये़ॽओ॥

२ आङ्‌गाॽ खे़ने़ॽनु माङ्‌हुप् चोगुङ्, हे़क्‍क्‍याङ् यरिक् मुइदाङ्‌साहाॽ पिने़॥”

३ खे़ब्‍याङ् अब्राम्‍मे़न् साम्‍बोःन् हबत् फन्‍छिङ्, हे़क्‍क्‍याङ् निङ्‌वाॽफुमाङ्‌ङिल्‍ले़ मे़त्‍तु,

४ “आङ्‌गाॽ खे़ने़ॽनु कन् माङ्‌हुप्‍पिन् चोगुङ्‌ॽ॥ खे़ने़ॽ यरिक् मे़न्‍छाम् सुवाङ्‌हाॽरे़ खुनिॽ पानुदिङ् पा के़बोङ्‌लो॥

५ आल्‍लआङ्‌धो खे़ने़ॽ के़मिङ् अब्राम मेःन् कर अब्राहामa पोङ्‌लो, थेआङ्‌भे़ल्‍ले़ खे़ने़ॽग यरिक् मे़न्‍छाम् सुवाङ्‌हाॽरे़ खुनिॽ पानुदिङ् पा चोःक्‍ने़रो॥

६ आङ्‌गाॽ खे़ने़ॽ आत्‍ते़त्‍ति यरिक् के़बोःन् के़धे़ॽर याःन्‍ने़॥ हे़क्‍क्‍याङ् खे़ने़ॽलाम्‍बा यरिक् मे़न्‍छाम् सुवाङ् चोगुङ्‌सिङ्, खे़ने़ॽलाम्‍मे़ हाङ्‌हाॽ मे़बोङ्‌लो॥

७ “खे़ने़ॽ नु खे़ने़ॽ के़एगाङ् ताःन्‍दि के़बोङ्‌बा के़मुइदाङ्‌साहाॽरे़ खुन्‍छिॽ निङ्‌वाॽफुमाङ् पोङ्‌ङाबाल्‍ले़ चोगुल्‍ले़ आमाङ्‌हुप्‍पिन् हे़क्‍क्‍याङ् आङ्‌गाॽ नु खे़ने़ॽ के़एगाङ्‌बा के़मुइदाङ्‌साहाॽ लुम्‍मो सदादिङ् युक्‍खुङ्‌लो॥

८ खे़ने़ॽ वे़प्‍मिबा के़युङ्‌बा कन् के़रे़क् कनान लाजेन् खे़ने़ॽ नु ताःन्‍दिबा के़मुइदाङ्‌साहाॽरे़ युक् मे़जोगुर फाॽआङ् सदादिङ्‌ले़ लागि पिने़, हे़क्‍क्‍याङ् आङ्‌गाॽ खे़ङ्‌हाॽरे़ खुनिॽ निङ्‌वाॽफुमाङ् पोङ्आरो॥”

९ खे़ब्‍याङ् निङ्‌वाॽफुमाङ्‌ङिल्‍ले़ अब्राहाम्‍मे़न् मे़त्‍तु, “खे़ने़ॽ आमाङ्‌हुप्‍पिन् के़इःत्‍तु के़नाःत्‍तुर पोङ्, खे़ने़ॽ नु खे़ने़ॽ के़एगाङ्‌बा के़मुइदाङ्‌साहाॽरे़ थाःक् थाःक् थारिक् आमाङ्‌हुप्‍पिन् के़इःत्‍तुम् के़नाःत्‍तुम्‍ल पोङ्॥

१० आङ्‌गाॽ नु खे़ने़ॽ हे़क्‍क्‍याङ् खे़ने़ॽ के़एगाङ्‌बा के़मुइदासाहाॽ लुम्‍मो खिनिॽ इःप्‍मा नाःप्‍मा के़बोङ्‌बा आमाङ्‌हुप्‍पिन् हाबा कन्‍लो, खिनिॽ लुम्‍मो के़रे़क् ये़म्‍बित्‍छा साहाॽरे़ हर्दो हे़क्‍मा पोङ्‌लो॥

११ खिनिॽ हर्दो के़हे़गुम्‍ल पोङ्॥ आङ्‌गाॽ नु खिनिॽ लुम्‍मो के़बोङ्‌बा माङ्‌हुप्‍पिल्‍ले़ मिक्‍सेन् हाबा कन् पोङ्‌लो॥

१२ ताःन्‍दि के़दाबा खिनिॽ थाःक्‍थाःक्‍को थारिक् ये़म्‍बित्‍छासा वाॽबा ये़त्‍छि ये़न् के़त्‍तिल्‍ले़ हर्दो मे़हे़गु मे़बिरुसिर पोङ्॥ हे़क्‍क्‍याङ् खिनिॽ हिम्‍मो सागे़वाःन्‍छिङ्‌बा खिनिॽ सासि मे़ःन्‍छिसाङ्, वेॽ लाजेॽलाम् इङ्‌मना ताःप्‍नासिबा सेवारोबाहाॽ नु खे़ङ्‌हाॽरे़ खुन्‍छिॽ साहाॽआङ् सामे़वाःन्‍छिङ्‌बा एगाङ् हर्दो मे़हे़गु मे़बिरुसिर पोङ्॥

१३ के़हिम्‍मो सागे़वाःन्‍छिङ्‌बासाङ् कुमे़न् हुङ्‌मनाआङ् इङ्‌मना ताःप्‍मनाबासाङ् हर्दो हे़क्‍मा पिमा पोङ्॥ अक्‍खेलॽरिक् आमाङ्‌हुप्‍पिन् खिनिॽ नासिगे़न् थक्‍को थाःक्‍थाःक्‍को ताःन्‍दि थारिक् वाॽररो॥

१४ हर्दो मे़न्‍हे़क्‍केबा ये़म्‍बित्‍छा साःन् खुने़ॽ कुमनाहाॽलाम् मे़लःत्‍तु मे़देसुर॥ खे़ल्‍ले़ आमाङ्‌हुप्‍पिन् मे़न्‍इःत्‍ते मे़न्‍नाःत्‍ते वाॽ॥”

१५ निङ्‌वाॽफुमाङ्‌ङिल्‍ले़ अब्राहाम्‍मे़न् याम्‍मो मे़त्‍तु, “मे़ल्‍लिङ्‌गे़न् के़मेःत् साराइन् आल्‍लआङ्‌धो साराइ मे़मे़त्‍ते़न्‍ने़ॽ, कर खे़ल्‍ले़ कुमिङ् सारा पोङ्‌लो॥

१६ आङ्‌गाॽ खे़न् हाङ्‌वामुॽइ पिरुङ्, हे़क्‍क्‍याङ् से़क्‍खाए खुने़ॽलाम् खे़ने़ॽ ये़म्‍बित्‍छा साधिक् पिने़॥ आङ्‌गाॽ सारान् हाङ्‌वामुॽइ पिरुङ्, हे़क्‍क्‍याङ् खे़न् यरिक् मे़न्‍छाम् सुवाङ्‌हाॽरे़ खुन्‍छिॽ मा पोङ्॥ यरिक् मे़न्‍छाम् सुवाङ्‌हाॽरे़ खुन्‍छिॽ हाङ्‌हाॽ खुने़ॽलाम् मे़लःन्‍लो॥”

१७ हे़क्‍केःल्‍ले़ अब्राहाम्‍मे़न् अःक्‍खुम् फन्‍छिङ्‌ङाङ् कुनिङ्‌वाॽओ एरे़र पाःत्‍तु, “किप् थिक् तङ्‌बे के़गे़प्‍पे़ल्‍ले़आङ् सा कत्‍तुबि? फाङ्‌बोङ् तङ्‌बे के़गे़प्‍मा साराःल्‍ले़b सा कत्‍तुबि?”

१८ हे़क्‍क्‍याङ् अब्राहाम्‍मे़ल्‍ले़ निङ्‌वाॽफुमाङ्‌ङिन् मे़त्‍तु, “इस्‍माएल्‍ले़न्‍ने़ के़हाङ्‌वा मुॽइओ हिङ्‌ङिल्‍ले़ग नुबा पोङ्‌लो॥”

१९ खे़ब्‍याङ् निङ्‌वाॽफुमाङे़ल्‍ले़ मे़त्‍तु, “ओबे़, कर खे़ने़ॽ मे़ल्‍लिङ्‌गे़न् के़मेःत् साराःल्‍ले़ए खे़ने़ॽ के़लागि ये़म्‍बित्‍छा साधिक् कत्‍तु के़बि, हे़क्‍क्‍याङ् खे़ने़ॽ खे़न् इसाहाक्c मिङ् के़वाःत्‍तुरो॥ आङ्‌गाॽ खे़न्‍नु हे़क्‍क्‍याङ् खे़न् याङ्‌सि के़बोङ्‌बा खे़ल्‍ले़ कुमुॽइदाङ्‌साहाॽनु सदादिङ्‌ले़ लागि माङ्‌हुप् चोगुङ्॥

२० हे़क्‍क्‍याङ् इस्‍माएलरे़ कुयाःम्‍बेओ आङ्‌गाॽ के़बेलिन् खे़प्‍सुङ्॥ आङ्‌गाॽ से़क्‍खाए खे़न् हाङ्‌वामुॽइ पिरुङ्‌ॽ, हे़क्‍क्‍याङ् आङ्‌गाॽ खे़न् आत्‍ति आत्‍ति यरिक् पोःन्‍थे़ॽर याःन्‍दुङ्‌ॽ॥ खे़न् थिबोङ्‌ङाङ् ने़त्‍छि सुहाङ्‌गे़म्‍बाहाॽरे़ खुन्‍छिॽ पानुदिङ् पा पोङ्‌ॽ, हे़क्‍क्‍याङ् आङ्‌गाॽ खे़न्‍लाम्‍बा लत्‍छा यम्‍बा सुवाङ् चोगुङ्‌सिङ्‌ॽ॥

२१ कर आङ्‌गाॽ इसाहाक्‍के़न्‍नुए माङ्‌हुप् चोगुङ्‌लो, खे़ङ्‌ग आत्‍ने़म्‍मा हाबा कन् ये़म्‍मो साराःल्‍ले़ सा कत्‍तुरो॥”

२२ अब्राहाम्‍मिन्‍नु ताॽजे़ङ्‌मा सुरुआङ् निङ्‌वाॽफुमाङ्‌ङिन् पेघे़रे़रो॥

२३ अब्राहाम्‍मे़ल्‍ले़ कुस्‍सा इस्‍माएल्‍ले़न् हे़क्‍क्‍याङ् कुहिम्‍मो के़वाॽबा नु कुमे़न् हुङुआङ् इङुसिबा, से़वारोबा के़रे़क् ये़म्‍बित्‍छासाहाॽ निङ्‌वाॽफुमाङ्‌ङिल्‍ले़ खुने़ॽ मे़त्‍तुबा इसिःक् हाबा खे़न् ये़न्‍नो खे़ङ्‌हाॽरे़ खुन्‍छिॽ हर्दो हे़गु पिरुसि॥

२४ अब्राहाम्‍मिन् हर्दो मे़हे़गु मे़बिरुल्‍ले़ खुने़ॽ फाङ्‌बोङ्‌ङाङ् फाङ्‌सि तङ्‌बे के़रे़आङ् वये़॥

२५ हे़क्‍क्‍याङ् कुस्‍सा इस्‍माएल्‍ले़न् हर्दो मे़हे़गु मे़बिरुल्‍ले़ खे़न् थिबोङ्‌ङाङ् सुम्‍सि तङ्‌बे के़रे़आङ् वये़॥

२६ अब्राहाम्‍मे़न् नु खुने़ॽ कुस्‍सा इस्‍माएल्‍ले़न् थिक्‌याःन्‍ले़ हर्दो मे़हे़गु मे़बिरुसिआङ् वये़॥

२७ खुने़ॽ कुहिम्‍मो के़वाॽबा हे़क्‍क्‍याङ् वेॽ लाजेॽलाम् इङु तारुसिबा के़रे़क् ये़म्‍बित्‍छा साहाॽरे़न् खुने़ॽनु सोसोरिक् हर्दो मे़हे़गु मे़बिरुसि॥

a 

१७:५ अब्राहाम– कन् मिङ्‌ङे़न् हिब्रुओ “यरिक् मे़न्‍छाम् सुवाङ्‌हाॽरे़ खुनिॽ थाःक्‍थे़बा” पाःप्‍मनाबा हे़क्‍के खे़म्‍दे़त्॥

b 

१७:१७ सारा– कन् मिङ्‌ङे़ल्‍ले़ कुबेन् हिब्रुओ “हाङ्‌सामा” पोःङ्‌ॽ॥

c 

१७:१९ इसाहाक्– कन् मिङ्‌ङे़ल्‍ले़ कुबेन् हिब्रुओ “खुने़ॽ एःत्” पोःङ्‌ॽ॥

अब्राहाम्‍मिल्‍ले़ कुस्‍सा पोङ् के़लॽबा माङ्‌हुप्

१८

ले़न्‍दिक् नाम्‍से़ःक्‍ते़ल्‍ले़ मम्रे़बा यम्‍बा यहिबा सिङ्‌बुङ्‌हाॽरे़ कुबेसाङ्‌बा आबाङे़ कुसाःङ्‌गा हिम्‍मिल्‍ले़ लाम्‍धेःप्‍पुङ्‌ङो अब्राहाम्‍मिन् युङे़गरे़ल्‍ले़ यहवे दाङ्‌बान् खुने़ॽओ ओसेःन्‍धाक्‍सिङ्॥

२ अब्राहाम्‍मिन् अक्‍खे ओमये़ल्‍ले़ खुने़ॽ कुबेसाङ् सुम्‍सि मनाहाॽ मे़ये़बे़बा निसुसि॥ खुने़ॽ खे़ङ्‌हाॽ निसुसिआङ् साःङ्‌गाहिम् लाम्‍धेःप्‍पोलाम् खुन्‍छिॽ पाःन्‍छाःत्‍छे़ लोःक्‍ते़ पे, हे़क्‍क्‍याङ् खाम्‍बाङ्‌ङो थारिक् साम्‍बोःन् फन्‍छिङ्॥

३ हे़क्‍क्‍याङ् खुने़ॽ मे़त्‍तुसि, “आदाङ्‌बासे आङ्‌गाॽ खे़निॽ याप्‍मि लुङ्‌मा के़दुक्‍ने फाग्र आहिम्‍मो मे़न्‌युङ्एग मे़बेगे़म्‍मिन्‍ने़ॽओ॥ खिनिॽ सेवा चोःक्‍से़ कप्‍मो वाॽआरो॥

४ आङ्‌गाॽ च्‍वाःत्‍चि फे़त्‍तुङ् हे़क्‍क्‍याङ् खिनिॽ लाङ् वाहप्‍ते़म्‍मे़ॽ, हे़क्‍क्‍याङ् हाबा कन् सिङ्‌बुङ्‌ङिल्‍ले़ कुसिःक्‍तो नाःम्‍सिङ्‌ङाम्‍मे़ॽओ॥

५ आल्‍ल खे़निॽ से़वारोबाल्‍ले़ कुहिम्‍मो के़द्‌ये़ॽइ आङ्‌गाॽ मिसाक् कुजाजिॽ हुॽनिङ् खे़ल्‍ले़ खिनिॽ लाम्‍दिःक्‍को थुम् के़बिरिॽ॥”

खे़ङ्‌हाॽरे़ मे़मे़त्‍तु, “खे़ने़ॽ के़बाःत्‍तुबा इसिःक् चोगे़ॽओ॥”

६ खे़ब्‍याङ् अब्राहाम्‍मिन् चात्‍ते़र साःङ्‌गाहिम्‍मो पेआङ् सारान् मे़त्‍तु, “हारा फोलक् ङासि यारिक् नुबा सि फेॽरुम् सॽरे़आङ् खरे़ःङ् ले़ःक्‍खे़ॽ॥”

७ अब्राहाम्‍मिङ्‌ग पित्‍लुप्‍पो लोःक्‍ते़ पे़आङ् वरुप्‍लुप्‍पा नुबा पित्‍सात् थिक् सेगुफे़त्‍तुआङ् कुसेवाराबान् पिरु, हे़क्‍क्‍याङ् खे़न् से़वारोबे़ल्‍ले़ सप्‍फारे़सा से़रु चोगुआङ् थोःक्‍तु॥

८ हे़क्‍क्‍याङ् खुने़ॽ मिसाक् नुदाक्‌वा नु पित्‍नु हे़क्‍क्‍याङ् थोःक्‍मनाबा पित्‍छाःन् खे़ङ्‌हाॽरे़ खुन्‍छिॽ तगि युक्‍सु पिरुसि॥ खे़ङ्‌हाॽरे़ चामा मे़न्‍छुःत्‍ते थारिक् खुने़ॽ खुन्‍छिॽ पेसाङ् सिङ्‌बुङ्‌धिक्‍ले़ कुबुङ्‌ङो ये़बे़॥

९ हे़क्‍क्‍याङ् खे़ङ्‌हाॽरे़ खुने़ॽ से़ःन्‍मे़दोसु, “खे़ने़ॽ के़मेःत् सारान् आत्‍तान् वाॽबे?”

खुने़ॽ मे़त्‍तुसि, “खुने़ॽग साःङ्‌गाहिम्‍मो वाॽरो॥”

१० खे़ब्‍याङ् खे़ङ्‌हाॽओ थिक्‍पारे़ मे़त्‍तु, “आत्‍निम्‍मा हाबा कन् ये़म्‍मो आङ्‌गाॽ से़क्‍खासाङ् खे़ने़ॽओ नुःङ्आ ताआ, हे़क्‍क्‍याङ् ओमत्‍ते़ॽओ, के़मेःत् साराःल्‍ले़ ये़म्‍बित्‍छा साधिक् कत्‍तुरो॥”

साराःल्‍ले़ कन् पाःन्‍निन् साःङ्‌गाहिम् लाःप्‍मा लाम्‍धेःप्‍पोनु खे़प्‍सुर युङे़॥

११ अब्राहाम नु सारान् साॽरिक् काप्‍पोबा काप्‍मोमा तुम्‍से़त्‍छिआङ् वये़सि, हे़क्‍क्‍याङ् साराःङ्‌ग सागप्‍मारे़ लागि कुहप्‍सिङ्‌माआङ् मये़बेआङ् वये़॥

१२ खे़ल्‍ले़ चोगुल्‍ले़ साराःल्‍ले़ अक्‍खे पाःत्‍तुर आबाङे एरे़, “आङ्‌गाॽ हे़क्‍तङ्‌मा काप्‍मोमा के़दुम्‍माल्‍ले़ आक्‍खेआङ् सागप्‍मा सुक्‍तुङ्‌बाबे? हे़क्‍क्‍याङ् आये़म्‍बाःन्‍नाङ् काप्‍पोबा तुम्‍से़बेआङ् वाॽ, कन् पाःन्‍नो थे आङ्‌गाॽ सःप्‍मा खोआबि?”

१३ हे़क्‍केःल्‍ले़ यहवे दाङ्‌बाल्‍ले़ अब्राहाम्‍मिन् मे़त्‍तु, “‘आगाप्‍मु तुम्‍मोआङ् सागत्‍तुङ्‌बाबि’ पाःत्‍तुर थेआङ् सारान् एरे़बाबे?

१४ यहवे दाङ्‌बाल्‍ले़ कुलागि पोङ्‌मा मे़न्‍छुक्‍मनाबा पान् थे वाॽबे? आत्‍निम्‍मा बाकन् ये़म्‍मो आङ्‌गाॽ खे़ने़ॽओ नुःङ्आल्‍ले़ साराःल्‍ले़ ये़म्‍बित्‍छा साधिक् कत्‍तुरो॥”

१५ कर साराःल्‍ले़ “आङ्‌गाॽ मे़न्‌येःप्‍पारो” पाःत्‍तु, हे़नाङ्‌भे़ल्‍ले़ खुने़ॽ किसे़॥

कर यहवे दाङ्‌बाल्‍ले़ मे़त्‍तु, “खे़ने़ॽ के़एरे़बाएरो॥”

सदोम ये़क्‌यक्‍किल्‍ले़ कुलागि अब्राहाम्‍मिल्‍ले़ चोगुबा पेलि

१६ हे़क्‍क्‍याङ् खे़न् मनाहाॽ खे़प्‍मोलाम् मे़बोगे़ल्‍ले़ सदोम ले़प्‍माङ् यो ओमे़मये़॥ हे़क्‍क्‍याङ् अब्राहाम्‍मिन् चिनानाक् थारिक् खुन्‍छिॽ सासे़ पेगे़॥

१७ यहवे दाङ्‌बाल्‍ले़ पाःत्‍तु, “आङ्‌गाॽ चोगुङ् ने़त्‍तुङ्‌बा याःम्‍बक्‍किन् थे अब्राहाम्‍मिन् मे़मे़त्‍तान्‍बि?

१८ अब्राहाम्‍लाम्‍बा लत्‍छा यम्‍बा नु मुक्‍साम्‍साबा सुवाङ् मे़बोङ्, हे़क्‍क्‍याङ् खुने़ॽलाम्‍मे़ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़ हाङ्‌वागे़न् मुॽइसाम् मे़घोसुरो॥

१९ थेआङ्‌भे़ल्‍ले़ खे़ल्‍ले़ आबाङे़ कुस्‍साहाॽ नु कुमुइदाङ्‌साहाॽरे़ साम्‌यो नु खासे़न् मे़जोगुआङ् यहवे दाङ्‌बाल्‍ले़ कुनिङ्‌वाॽ हेक्‍के कुइङ्‌जाङ्‌हाॽ इःप्‍मा नाःप्‍मा पाङ्‌घुसिर फाॽआङ् आङ्‌गाॽ खुने़ॽ सेगुङ्‌ङाङ् वाॽ॥ खे़ल्‍ले़ चोगुल्‍ले़ यहवे दाङ्‌बाल्‍ले़ अब्राहाम्‍मिन्‍नु चोगुबा माङ्‌हुप्‍पिन् के़त्‍ल चोगुरो॥”

२० हे़क्‍केःल्‍ले़ यहवे दाङ्‌बाल्‍ले़ अब्राहाम्‍मिन् मे़त्‍तु, “सदोम नु गमोरा ये़क्‌यक्‍हाॽरे़ तक्‍ले़ङ्‌वाओ यम्‍बा आप्‍तिक् पान् पोगे़आङ् वाॽ, हे़क्‍क्‍याङ् खे़ॽयोबा मनाहाॽरे़ मे़जोगुबा लायोन् साॽरिक् यरिक् पोःक्‍खे़आङ् वाॽ॥

२१ आल्‍ल आङ्‌गाॽ खे़प्‍सुङ्‌बान् से़क्‍खाबि मे़ःम्‍बि फाॽआङ् ओमे़त्‍छे़ यो थासिङ्‌ङा पेःक्‍का॥ हे़क्‍के मे़ःन्‍ने़फाग्र से़क्‍खाबि मे़ःम्‍बि फाॽआङ् आङ्‌गाॽ निङ्‌वाॽ खोसुङ्‌लो॥”

२२ हे़क्‍क्‍याङ् खे़न् मनाहाॽ सदोम् ले़प्‍माङ् मे़धासिङ् मे़बे, कर अब्राहाम्‍मिन् यहवे दाङ्‌बाल्‍ले़ कुदगाङ् हाबा ये़बे़॥

२३ खे़ब्‍याङ् अब्राहाम्‍मिन् यहवे दाङ्‌बाल्‍ले़ कुबेसाङ् पेआङ् मे़त्‍तु, “से़क्‍खाए खे़ने़ॽ साम्‌योबाहाॽ लायोबाहाॽनु सोरिक् के़मे़क्‍खुसिबाबि?

२४ खे़ॽयो ङाबोङ् साम्‌योबा मनाहाॽ मे़वाॽइल्‍ले़ खे़न् ये़क्‌यक्‍किन् के़मे़क्‍खुबि? खे़ॽयो के़वाॽबा ङाबोङ् साम्‌योबा मनाहाॽरे़ लागि खे़न् ये़क्‌यक्‍किन् के़न्‍दाङ्‌घुन्‍बि?

२५ कुइगे़भे़म्‍बा मनाहाॽनु सोरिक् साम्‌योबा मनाहाॽ से़प्‍मासि याःम्‍बक् खे़ने़ॽलाम् आभे़ल्‍ले़आङ् मे़बोङ्‌ने़ल्‍लरो॥ लायोबा मनाःल्‍ले़ तुमुबा हे़क्‍तङ्‌बा साम्‌योबा मनाःल्‍ले़ खे़ने़ॽलाम् तुम्‍मा मे़बोङ्‌ने़ल्‍ल॥ खे़ने़ॽए के़रे़क् इक्‍सादिङ् खाम्‍बेःक्‍मोबा खासे़न्‍दाङ्‌बाने़, खे़ने़ॽ कुदोःप्‍मा खासे़न् के़न्‍लोःन्‍दुम्‍बि?”

२६ हे़क्‍क्‍याङ् यहवे दाङ्‌बाल्‍ले़ नुगप् पिरु, “सदोम् ये़क्‌यक्‍को ङाबोङ् साम्‌योबा मना खोसुङ्‌सिङ्‌ने़भग्र खे़ङ्‌हाॽरे़ खुनिॽ लागि ये़क्‌यक्‍किन् के़रे़क् ताङ्‌घुङ्॥”

२७ अब्राहाम्‍मिल्‍ले़ मे़त्‍तु, “ओमे़त्‍ते़ॽओ, आङ्‌गाॽ खाम् नु थाप्‍पुआरक्‍साङ् यहवे दाङ्‌बान्‍नु याम्‍मो ताॽजे़ङ्‌मा आःन्‍छिङ्‌आरो॥

२८ ङाबोङ्ओ ङासिरक् सुःल्‍लिक् साम्‌योबा मना मे़वाॽने़फाॽग्र, ङासिरक् मे़सुःन्‍निल्‍ले़ ये़क्‌यक्‍किन् के़रे़क् खाप्‍पुथ्‍यःङ् के़जोगुबि?”

यहवे दाङ्‌बाल्‍ले़ मे़त्‍तु, “खे़प्‍मो लिबोङ्‌ङाङ् ङासिरक् कुदोःप्‍मा मना खोसुङ्‌सिङ्‌ने़फाग्र आङ्‌गाॽ खे़न् मे़मे़ङ्‌ङान्‍लो॥”

२९ याम्‍मो अब्राहाम्‍मिल्‍ले़ मे़त्‍तु, “खे़प्‍मो लिबोङ् मे़वाॽइल्‍ले़ग?”

यहवे दाङ्‌बाल्‍ले़ मे़त्‍तु, “लिबोङ्‌ले़ लागिआङ् आङ्‌गाॽ हेक्‍के मे़जोक्‍कान्॥”

३० खे़ब्‍याङ् अब्राहाम्‍मिल्‍ले़ मे़त्‍तु, “आङ्‌गाॽ याम्‍मो पाःत्‍ता यहवे दाङ्‌बान् के़सिक् मे़बोगे़न्‍ने़ॽओ॥ खे़प्‍मो सुम्‍बोङ् खोमे़दे़त्‍तिल्‍ले़ग?”

खुने़ॽ मे़त्‍तु, “खे़प्‍मो सुम्‍बोङ्‌लक् खोसुङ्‌सिङ्‌साङ् आङ्‌गाॽ हेक्‍के मे़जोःक्‍कान्॥”

३१ अब्राहाम्‍मिल्‍ले़ मे़त्‍तु, “आङ्‌गाॽ पाःत्‍ता यहवे दाङ्‌बान् के़सिक् मे़बोगे़न्‍ने़ॽओ॥ खे़प्‍मो निबोङ् खोमे़दे़त्‍तिल्‍ले़ग?”

खुने़ॽ मे़त्‍तु, “खे़प्‍मो निबोङ्‌लक् खोसुङ्‌सिङ्‌साङ् आङ्‌गाॽ खे़न् खाप्‍पुथ्‍यःङ् मे़जोःक्‍कान्‍लो॥”

३२ हे़क्‍क्‍याङ् खे़ल्‍ले़ मे़त्‍तु, “आल्‍ल थिक्‍लेङ्‌लक् पाःत्‍ता यहवे दाङ्‌बान् के़सिक् मे़घे़ङ्‌ने़ल्‍ल॥ खे़प्‍मो थिबोङ् खोमे़दे़त्‍तिल्‍ले़ग?”

खुने़ॽ मे़त्‍तु, “थिबोङ्‌ले़ लागिसाङ् आङ्‌गाॽ खे़न् मे़मे़ङ्‌ङान्॥”

३३ अब्राहाम्‍मिन्‍नु ताॽजे़ङ्‌मा सुरुआङ् यहवे दाङ्‌बान् कुलाम्‍मो थासिङ् पे, हे़क्‍क्‍याङ् अब्राहाम्‍मे़न् कुसाःङगा हिम्‍मो नुःक्‍खे़॥

सदोम नु गमोरा ये़क्‌यक्‍हाॽ खाप्‍पुथ्‍यःङ् पोङ्

१९

खे़न् ने़प्‍फु माङ्‌लाइङ्‌बाहाॽ युःन्‍छिक् सदोम् ये़क्‌यक्‍को के़रे़त्‍छि॥ खे़न् ये़म्‍मो लुते़न् सदोम् ये़क्‌यक्‍को लाःप्‍मा यम्‍बा लाम्‍धेःप्‍पो युङे़ज्‍ये़॥ खे़ङ्‌हाॽ निसुसिआङ् लुते़न् खुन्‍छिॽ तुम्‍से़ पोगे़, हे़क्‍क्‍याङ् खाम्‍मो थारिक् साम्‍बोःन् फन्‍छिङ्,

२ हे़क्‍क्‍याङ् से़वा मे़त्‍तुसिर अक्‍खे मे़त्‍तुसि, “आदाङ्‌बासे, खिन्‍छिॽ चुङ्‌जिगे़न् से़वारोबा आङ्‌गाॽ आहिम्‍मो फे़रे़छे़ॽआङ् आइन् से़न्‍दिक् खे़प्‍मोए याःक्‍ते़छे़ॽ॥ खिन्‍छिॽ लाङ्‌हुक् वाहप्‍ते़छे़ॽ हे़क्‍क्‍याङ् तानाम्‍सा पोगे़त्‍छे़आङ् पेगे़त्‍छे़॥”

खे़ङ्‌हाॽरे़ मे़त्‍ते़छु, “मेःन्, आन्‍छिगे़ से़न्‍दिक् लाःक्‍कात् लक्‍खुम्‍मोए इम्‍सिगे़॥”

३ कर खे़ल्‍ले़ साॽरिक् पेलि फाक्‍तुसि॥ खे़ल्‍ले़ चोगुल्‍ले़ खे़ङ्‌हाॽ खुने़ॽनु कुहिम्‍मो पेसि॥ खे़ल्‍ले़ खे़ङ्‌हाॽ चामा थुङ्‌मा पिरुसि, हे़क्‍क्‍याङ् खरे़ःङ् के़भःङ्‌बा सिदाॽ मे़न्‌याक्‍के़बा खरे़ःङ् ले़ःक्‍सु पिरुसि, हे़क्‍क्‍याङ् खे़ङ्‌हाॽरे़ चे़त्‍छु॥

४ खे़ङ्‌हाॽ इम्‍मानुःल्‍ले़ तगि सदोम ये़क्‌यक्‍कोबा काक् पिसाङ्‌बा थाङ्‌बे़न् कुत्‍छिङ् काप्‍पोबा के़रे़क् मे़द्‌ये़आङ् लुतरे़ कुहिम्‍मिन् कब्रिङ् मे़गबु॥

५ खे़ङ्‌हाॽरे़ लुते़न् मे़उःत्‍तुआङ् मे़मे़त्‍तु, “युःन्‍छिक् खे़ने़ॽओ के़दाबा मनाहाॽ आत्‍ति वाॽसि? खे़ङ्‌हाॽ लाःक्‍कात् आनिगे तगि लःत्‍ते़से़ॽ, हे़क्‍क्‍याङ् आनिगे खे़ङ्‌हाॽनु इप्‍सिगे़॥”

६ लुते़न् खे़ङ्‌हाॽरे़ खुन्‍छिॽ तुम्‍से़ लाम्‍धेःत् लाःक्‍कात् लःन्‍दे़, हे़क्‍क्‍याङ् लाम्‍धेःत्‍तिन् कुएगाङ्‌लाम् सुबु,

७ हे़क्‍क्‍याङ् खे़ङ्‌हाॽ मे़त्‍तुसि, “तेःङ्‌जुम्‍से, आङ्‌गाॽ पेलि फाक्‍निङ्, अक्‍तङ्‌बा ताप्‍फे़ःम्‍बा याःम्‍बक् मे़जोगे़म्‍मिन्‍ने़ॽ॥

८ आत्‍तिन् ये़म्‍बित्‍छाःन्‍नुआङ् सोरिक् मे़न्‍इम्‍मे के़वाॽमा आस्‍सा मे़न्‍छुमा ने़त्‍छि वासि॥ आङ्‌गाॽ खे़ङ्‌हाॽ खिनिॽलुम्‍मो लाःक्‍कात् लःत्‍तुङ् फेत्‍तुङ्‌सिङ्॥ खिनिॽ खे़ङ्‌हाॽ थे मे़प्‍मासि निङ्‌वाॽ वाॽ, हे़क्‍केए चोगे़म्‍सिम्‍मे़ॽ॥ कर कन् मनाहाॽ थेआङ् मे़मे़त्‍ते़म्‍सिम्‍मे़न्‍ने़ॽ, थेआङ्‌भे़ल्‍ले़ खे़ङ्‌हाॽ आङ्‌गाॽ आहिम्‍मो के़दाबा तरेबासि, आल्‍लो खे़ङ्‌हाॽ आगम्‍ब्राङ्‌ङो वाॽसिरो॥”

९ कर खे़ङ्‌हाॽरे़ मे़मे़त्‍तु, “एगाङ् पेगे़ॽ॥” खे़ङ्‌हाॽरे़ याम्‍मो मे़मे़त्‍तु, “आनिॽनु युङ्‌से़ के़दाबा कन् मनान् आल्‍ल आनिॽ खासे़न् के़लोःम्‍बा पोङ्‌मा निङ्‌वाॽ चोगुॽ॥ आल्‍ल आनिगे खे़ङ्‌हाॽनुःल्‍ले़ खे़ने़ॽ ताप्‍फे़ःल्‍लिक् मे़त्‍तासिगे़॥” खे़ब्‍याङ् खे़ङ्‌हाॽरे़ लुते़न् चिजन् चिजन् मे़जन्‍दु हे़क्‍क्‍याङ् लाम्‍धेःत्‍तिन् यन्‍छे़ लाम्‍मे़लोसिङ्॥

१० कर खे़न् ने़प्‍फु मनाहाॽरे़ खुन्‍छिॽ हुक्‍किन् सन्‍छे़छुआङ् लुते़न् खुन्‍छिॽओ हिम्‍सिगाङ् केःत्‍ते़छु हे़क्‍क्‍याङ् लाम्‍धेःत्‍तिन् चिए़त् ए़त्‍ते़सु॥

११ हे़क्‍क्‍याङ् खे़ङ्‌हाॽरे़ हिम् लाःक्‍कात् के़वाॽबा थाङ्‌बे़न् नु काप्‍पोबा के़रे़क् मिक्‍फःम्‍बा मे़बोःक्‍खे़र चोगे़छुसि॥ खे़ल्‍ले़ चोगुल्‍ले़ खे़ङ्‌हाॽरे़ लाम्‍धेःत्‍तिन् खोमा मे़न्‍छुक्‍तुन्॥

लुतरे़ सदोम ये़क्‌यक्‍किन् ले़रुधआङ् पेबा

१२ खे़ङ् ने़त्‍छि मनाहाॽरे़ लुते़न् मे़त्‍ते़छु, “खे़ने़ॽनु कप्‍मो वेॽ मना मे़वाॽबि? के़म्‍बाङ्‌लुमिॽहाॽ, के़स्‍सा ये़म्‍बित्‍छाहाॽ, मे़न्‍छुमाहाॽ इग्र ये़क्‌यक्‍को के़मना मे़वाॽने़ फाग्र खे़ङ्‌हाॽ कन् ते़न्‍नोलाम् लःत्‍ते़ तेॽरे़से़ॽआङ् लःन्‍दे़म् पेगे़म्‍मे़ॽ॥

१३ कन् ते़न्‍निन् आन्‍छिगे खाप्‍पुथ्‍यःङ् चोःक्‍मा चोःक्‍सुगे़, थेआङ्‌भे़ल्‍ले़ कङ् मनाहाॽरे़ मे़जोगुबा ताप्‍फे़ःम्‍बा याःम्‍बक्‍किल्‍ले़ इक्‍लान् यहवे दाङ्‌बाल्‍ले़ कुदगि साॽरिक् पोरे़थाङे़आङ् वाॽ, हे़क्‍क्‍याङ् कङ् ये़क्‌यक्‍किन् खाप्‍पुथ्‍यःङ् चोःक्‍से़ यहवे दाङ्‌बाल्‍ले़ आन्‍छिगे़ पाङ्‌घे़छिगे़आङ् वाॽसिगे़॥”

१४ खे़ल्‍ले़ चोगुल्‍ले़ लुतरे़ कुस्‍सा मे़न्‍छ्‌याहाॽनु मेःक्‍खिम् चोःक्‍मा फाॽआङ् खुन्‍छिॽ नाःक्‍से़ के़दाबा कुम्‍बाङ्‌लुमिहाॽओ पेआङ् खुने़ॽ मे़त्‍तुसि, “खिन्‍छिॽ कन् ते़न्‍नोलाम् हारा पोगे़त्‍छे़ॽ, थेआङ्‌भे़ल्‍ले़ यहवे दाङ्‌बाल्‍ले़ कन् ये़क्‌यक्‍किन् खा मे़ङ्‌मा इःत्‍तु॥” कर कुम्‍बाङ्‌लुमिॽहाॽरे़ग खुने़ॽ हने़ वरे़ॽ पाःत् फाॽआङ् इःत्‍ते़छु॥

१५ हे़क्‍क्‍याङ् खाओःत्‍ते़र पत्‍छे़ल्‍ले़ खे़न् माङ्‌लाइङ्‌बाहाॽरे़ लुते़न् अक्‍खे मे़त्‍ते़छु, “हारा, के़मेःत्‍तिन् नु कप्‍मो के़वाॽमा ने़प्‍फु के़स्‍सा मे़न्‍छुमाहाॽ याङ्‌सिङे़ॽआङ् लःन्‍दे़ पेगे़ॽ, मेःन्‍ने़फाग्र कन् ये़क्‌यक्‍किल्‍ले़ तुमुबा खासे़न्‍नो के़धाआङ् खे़ने़ॽआङ् के़मे़क्‍लो॥”

१६ हे़क्‍केलॽरिक् लुते़न् ए़ल्‍ले़ङ्‌भे़ल्‍ले़ङ् नाम्‍देसिङ्‌ङाङ् यागे़ल्‍ले़, खे़न् ने़त्‍छि मनाहाॽरे़ खे़ल्‍ले़ कुहुक्‍किन् हे़क्‍क्‍याङ् खे़ल्‍ले़ कुमेःत्‍तिल्‍ले़ कुहुक्‍किन् हे़क्‍क्‍याङ् ने़प्‍मजाङ् कुस्‍साहाॽरे़ खुन्‍छिॽ हुक्‍हाॽ ते़म्‍से़छुआङ् ये़क्‌यक् लाःक्‍कात् लःत्‍ते़छुसि॥ यहवे दाङ्‌बाल्‍ले़ खे़ङ्‌हाॽ कुलुङ्‌माॽ स्‍याःत् मे़लॽरे़बाल्‍ले़ चोगुल्‍ले़ खुने़ॽ अक्‍खे चोगुबारो॥

१७ खे़ङ्‌हाॽ लाःक्‍कात् लःत्‍ते़छुसिनुमेःन्‍ने खे़ङ्‌हाॽ थिक्‍पारे़ मे़त्‍तुसि, “आबाङे थक् सेःप्‍मारे़ लागि खे़त्‍छिङे़म्‍मे़ॽ, एगाङ् ओमे़मये़म्‍मिन्‍ने़ॽ, हे़क्‍क्‍याङ् ने़ने़बा ते़म्‍बेॽओ मे़याःक्‍ते़म्‍मे़ॽ, कर कोःक्‍मा फाङ्‌जङ् थे़गु माङ्‌वा ले़प्‍माङ् खे़त्‍छिङे़म्‍मे़ॽ, मेःन्‍ने़फाग्र खिनिॽ थाप्‍पु थ्‍यःङ् के़बोःक्‍सिरो!”

१८ कर लुते़ल्‍ले़ खे़ङ्‌हाॽ मे़त्‍तुसि, “आदाङ्‌बासे, हे़क्‍के मेःन्‍लो॥

१९ ओमे़त्‍ते़छे़ॽओ, आङ्‌गाॽ खे़न्‍छिॽ से़वारोबान् याप्‍मि सिराॽगे़धाङे़आङ् वाॽ, हे़क्‍क्‍याङ् आङ्‌गाॽ आहिङ्‌मन्‍निन् के़से़ःप्‍ते़छु॥ आङ्‌गाॽ कोःक्‍मा फाङ्‌जङ् थे़गु माङ्‌वा ले़क्‍खाङ् खे़त्‍छिङ्‌मा मे़सुक्‍कान्, आङ्‌गाॽ खे़त्‍थो के़प्‍मानुःल्‍ले़ तगिए कन् के़साक्‍पा ये़त्‍तुक्‍खेओ थाएआङ् आङ्‌गाॽ हदॽ सिआरो॥

२० खा, कॽयो पाङ्‌भेॽधिक् ने़ःॽ खे़प्‍मो खे़त्‍छिङ्‌मा पेःक्‍मा निःत्‍ताङ् चोक्, हे़क्‍क्‍याङ् खे़न् चुःक्‍पाआङ् चोक् मे़ःम्‍बि? आङ्‌गाॽ खे़प्‍मो खे़त्‍छिङ्‌मा पेःक्‍मा खोआर॥ से़क्‍खासाङ् खे़प्‍मो पेःक्‍काल्‍ले़ आङ्‌गाॽ आहिङ्‌मन्‍निन् ताङ्‌से़ःप्‍पिला॥”

२१ माङ्‌लाइङ्‌बाल्‍ले़ खुने़ॽ मे़त्‍तु, “ओमे़त्‍ते़ॽ, कन् पाःन्‍नो आङ्‌गाॽ के़बेलिन् खे़प्‍सुङ्॥ खे़ने़ॽ के़बाःत्‍तुबा पाङ्‌भेःन् आङ्‌गाॽ खाप्‍पुथ्‍यःङ् मे़जोःक्‍कान्‍लो॥

२२ चात्‍ते़ॽर हाबा खे़प्‍मोए खे़त्‍छिङ् पेगे़ॽ, थेआङ्‌भे़ल्‍ले़ खे़ने़ॽ खे़प्‍मो मे़ङ्‌गे़त्‍ते थारिक् आङ्‌गाॽ थेआङ् चोःक्‍मा मे़सुक्‍कान्॥” (खे़ल्‍ले़ चोगुल्‍ले़ खे़न् ये़क्‌यक्‍किल्‍ले़ कुमिङ् सोअर मे़मे़त्‍तु॥)

सदोम् नु गमोरा ये़क्‌यक्‍किन् खाप्‍पुथ्‍यःङ् पोःक्‍खे़बा

२३ लुते़न् सोअर ये़क्‌यक्‍को के़रे़ल्‍ले़ खे़प्‍मो नाम् के़रे़आङ् चुरे़आङ् युङे़॥

२४ खे़ब्‍याङ् वहवे दाङ्‌बाल्‍ले़ ताङ्‌साक्‍पोलाम् सदोम् नु गमोरा ये़क्‌यक्‍को के़दिःप्‍पा कान्‍धाक् नु मिधुङ्‌दिङ् मिराःक् मक्‍थासु॥

२५ अक्‍खेलॽरिक् खुने़ॽ खे़न् ये़क्‌यक्‍हाॽ हे़क्‍क्‍याङ् के़रे़क् ने़ने़बा ते़म्‍बेॽहाॽ नु ये़क्‌यक्‍को के़युङ्‌बा के़रे़क् मनाहाॽ खे़ब्‍याङ् खाम्‍मो के़लिङ्‌बा के़रे़क् थाबु सिङ्‌लाहाॽ खाप्‍पुथ्‍यःङ् मे़क्‍खुरो॥

२६ कर लुते़ल्‍ले़ कुमेःत्‍ते़न् एगाङ् हिसिङ्‌ङाङ् ओमये़, हे़क्‍क्‍याङ् खे़न् युम् सित्‍लाङ् पोःक्‍खे़घे़रे़॥

२७ कुदाःन्‍दिक्‍स्‍मा तानाम् खाओःत्‍ते़नुमे़ःन्‍ने अब्राहाम्‍मिन् पोगे़आङ् खुने़ॽ ये़बे़बादे़न् यहवे दाङ्‌बाओ ये़बे़बा ते़न्‍नो पेगे़॥

२८ खुने़ॽ यो सदोम् नु गमोराबा ने़ने़बा ते़म्‍बेॽहाॽ के़रे़क् अक्‍खे ओमे़त्‍तु॥ हे़क्‍क्‍याङ् खे़न् ते़न्‍नोबा मिःक्‍खुॽइन् यम्‍बा मि हाःम्‍नाबा ते़न्‍नोलाम् के़लःम्‍बा मिःक्‍खुॽ कुइसिःक् हाःङ्‌गु हाःङ्‌गु पोगे़र पत्‍छे़बा निसु॥

२९ कर निङ्‌वाॽफुमाङ्‌ङिल्‍ले़ ने़ने़बा ते़म्‍बेॽओबा ये़क्‌यक्‍हाॽ मे़क्‍खुल्‍ले़ खुने़ॽ अब्राहाम्‍मिन् निङ्‌वाॽ इःत्‍तु॥ लुते़न् युङे़बा ये़क्‌यक्‍किन् खुने़ॽ खाप्‍पुथ्‍यःङ् चोगुल्‍ले़ मे़क्‍मा सिमालाम् लुते़न् से़ःप्‍तु लःत्‍तु॥

मोआबिहाॽ नु अम्‍मोनिहाॽरे़ खुन्‍छिॽ थाःक्‍थे़बाहाॽ

३० लुते़न् सोअरलाम् लःन्‍दे़आङ् कोःक्‍माओ पेआङ् खुने़ॽ नु ने़प्‍माङ् कुस्‍सा मे़न्‍छुमाहाॽ लत्‍छा फुक्‍कुओ युङ्‌मा मे़हेःक्‍ते़, थेआङ्‌भे़ल्‍ले़ सोअर पाङ्‌जुम्‍मो खुने़ॽ युङ्‌मा किसे़॥

३१ खुने़ॽ कुस्‍सा ने़त्‍छिओ थिक्‌ये़न् तुम्‍माल्‍ले़ कुन्‍साॽइन् मे़त्‍तु, “आन्‍छिॽ पाप्‍पाॽआङ् काप्‍पोबा तुम्‍से़, कन् इक्‍सादिङ् खाम्‍बेःक्‍मोa आन्‍छिॽनु मेःक्‍खिम् के़जोःक्‍पा ये़म्‍बित्‍छा हाःत्‍ताङ् होप्॥

३२ खे़ल्‍ले़ चोगुल्‍ले़ आल्‍ल पाप्‍पाॽ थि थुङ्‌सुआङ् मसु हे़क्‍क्‍याङ् खुने़ॽनु इम्‍सि हे़क्‍क्‍याङ् आन्‍छिॽ पा लाम् सा कत्‍छु॥”

३३ बा खे़न् से़न्‍दिक् खे़ङ्‌हाॽरे़ खुन्‍छिॽ पान् थि थुङ्‌से़त्‍छु, हे़क्‍क्‍याङ् तुम्‍मे़न् कुम्‍बारो पेआङ् इप्‍से़॥ खे़न् इम्‍से़ फे़रे़बा नु पोगे़आङ् पेबा लुते़ल्‍ले़ थेआङ् निङ्‌वाॽ मे़घोसुन्॥

३४ हे़क्‍क्‍याङ् कुदाःन्‍दिक तुम्‍मे़ल्‍ले़ कुन्‍साॽइन् मे़त्‍तु, “मिःप्‍मा से़न्‍दिक् आङ्‌गाॽ पाप्‍पाॽनु इप्‍साङ्॥ आइन् से़न्‍दिक्‍काङ् पाप्‍पाॽ थि थुङ्‌सुआङ् मसु हे़क्‍क्‍याङ् खे़ने़ॽ खुने़ॽनु इप्‍से़ॽ, हे़क्‍क्‍याङ् आन्‍छिॽ पाप्‍पाॽरे़ कुलागि सा कत्‍छुरो॥”

३५ हे़क्‍केलरिक् खे़ङ्‌हाॽरे़ खे़न् से़न्‍दिक्‍काङ् खुन्‍छि पान् थि थुङ्‌से़त्‍छु हे़क्‍क्‍याङ् फोॽमान् पेआङ् खुने़ॽनु इप्‍से़॥ याम्‍मो खे़न् इम्‍से़ फे़रे़बा नु पोगे़आङ् पेबान् लुतरे़ थेआङ् मे़निसुन्॥

३६ अक्‍खेलॽरिक् लुते़ल्‍ले़ ने़प्‍माङ् कुस्‍साहाॽ खुन्‍छिॽ आबाङे पालाम्‍बा मे़न्‍छुक्‍मा पोःक्‍खेछि॥

३७ खम्ब्‍याङ् तुम्‍मे़ल्‍ले़ ये़म्‍बित्‍छा साधिक् कत्‍तु, हे़क्‍क्‍याङ् खे़ल्‍ले़ खे़न् मोआबb मिङ् वाःत्‍तु, अक्‍खेःल्‍ले़बा मोआबिहाॽरे़ खुन्‍छिॽ थाःक्‍थे़बा खुने़ॽएरो॥

३८ फोॽमे़ल्‍ले़आङ् ये़म्‍बित्‍छा साधिक् कत्‍तु, हे़क्‍क्‍याङ् खुने़ॽ खे़न् अङे़ःक्‌वाःल्‍ले़ कुमिङ् बेन-अमिc वाःत्‍तु॥ अक्‍खेःल्‍ले़बा अम्‍मोनिहाॽरे़ खुन्‍छिॽ थाःक्‍थे़बा खुने़ॽएरो॥

a 

१९:३१ इग्र कन् लाजेॽओ॥

b 

१९:३७ मोआब कन् मिङ्‌ङे़न् हिब्रुओ “आङ्‌गाॽ आम्‍बालाम्” के़लॽबा खे़म्‍दे़त्॥

c 

१९:३८ बेन-अमि– कन् मिङ्‌ङिल्‍ले़ कुबेन् हिब्रुओ “आगाॽइःल्‍ले़ कुस्‍सा” पोःङ्‌ॽ॥ हे़क्‍क्‍याङ् हिब्रुओ “अम्‍मोनि” हे़क्‍के खे़म्‍दे़त्॥

अब्राहाम् नु अबिमे़ले़क्

२०

खे़ॽयोलाम् अब्राहाम्‍मिन् नेगेब ते़ङ्‌गप् ले़प्‍माङ् थासिङ्, हे़क्‍क्‍याङ् कादेस् नु सुर लाजेःल्‍ले़ कुलुम्‍मो युङ्‌मा हेःक्‍ते़॥ खे़न् एगाङ् खुने़ॽ सप्‍फा गरार् लाजेॽओ युङे़॥

२ खे़प्‍मो अब्राहाम्‍मिल्‍ले़ साराःल्‍ले़ कुबान् पाःत्‍तु, “खुने़ॽग आन्‍साॽरो॥” खे़ल्‍ले़ चोगुल्‍ले़ गरारबा हाङ् अबिमे़ले़क्‍किल्‍ले़ सारान् खुने़ॽओ ताःप्‍पाङ्‌घुसिआङ् मे़दे़ॽरु॥

३ कर थिक्‍ले़ङ् से़न्‍दिक् अबिमे़ले़क्‍किल्‍ले़ निङ्‌वाॽफुमाङ्‌ङिन् ओसेःन्‍धाक्‍सिङ्‌ङाङ् अक्‍खे मे़त्‍तुबा से़प्‍माङ् माक्‍तु, “आल्‍ल खे़ने़ॽ के़सिःॽ थेआङ्‌भे़ल्‍ले़ खे़न् मे़न्‍छुमाःन् हिम्‍धक्‍मारो॥”

४ कर अबिमे़ले़क्‍किन् खे़न् मे़न्‍छुमान्‍नु मे़न्‍इम्‍मे वये़, हे़क्‍केःल्‍ले़ खुने़ॽ मे़त्‍तु, “यहवे दाङ्‌बाए, खे़ने़ॽ फोत्‍या मेःन्‍नेबा मे़न्‍छाम् सुवाङ्‌ङिन् के़से़रुबाबि?

५ ‘खुने़ॽग आन्‍जेलिमा आन्‍साॽरो’ लॽरिक् अब्राहाम्‍मिल्‍ले़ पाःत्‍तुआङ् मे़वये़न्‍नाङ्‌बि? हे़क्‍क्‍याङ् कल्‍ले़आङ् ‘खुने़ॽग आङ्‌गाॽ आम्‍भुॽरो’ लॽरिक् पाःत्‍तुआङ् मे़वये़न्‍नाङ्‌म्‍बि? आङ्‌गाॽग कन् पाःन्‍निन् नुबा निङ्‌वाॽ नु कुदोःप्‍माआङ् चोगुङ्‌बारो॥”

६ खे़ब्‍याङ् निङ्‌वाॽफुमाङ्‌ङिल्‍ले़ अबिमेले़क्‍किन् से़प्‍माङ्‌ङो मे़त्‍तु, “ओबे़, खे़ने़ॽ नुबा निङ्‌वाॽरे़ के़जोगुबा फाॽआङ् आङ्‌गाॽ निसुङ्॥ हाबा खे़ल्‍ले़ लागि खे़ने़ॽ आदक्‍ले़ङ्‌वाओ लायो चोःक्‍मालाम् आङ्‌गाॽए साक्‍ने़बा, हे़क्‍क्‍याङ् आङ्‌गाॽ खे़न् सुमे़बाङ्‌ने़न्‍बारो॥

७ आल्‍ल खे़न् मनाःल्‍ले़ कुमेःत्‍तिन् नुःक्‍ते़ पिरे़ॽ, थेआङ्‌भे़ल्‍ले़ खे़ङ्‌ग माङ्‌निङ्‌वाॽपान् के़बाःप्‍पा मनारो॥ खे़ल्‍ले़ तुवा के़जोक् के़बि, हे़क्‍क्‍याङ् खे़ने़ॽ के़हिङ्‌लो॥ कर कुमेःत्‍तिन् के़न्‍नुःक्‍तुन्‍ने़फाग्र कन् पाःन्‍निन् निस्‍से कुसिङ्‌निःत्‍ते़ॽ, खे़ने़ॽ नु के़मनाहाॽ के़स्‍ये़ॽइरो॥”

८ अबिमे़ले़क्‍किन् कुनाम्‍दाःप्‍मा तानाम् हारावरा पोगे़आङ् के़रे़क् कुसुहाङ्‌युक्‍पाहाॽ उःत्‍तुसिआङ् कन् के़रे़क् पाःन्‍हाॽ चे़क्‍तुसि॥ खम्ब्‍याङ् खे़ङ् मनाहाॽ साॽरिक् मे़गिसे़॥

९ खे़ब्‍याङ् अबिमे़ले़क्‍किल्‍ले़ अब्राहाम्‍मिन् उःत्‍तुआङ् मे़त्‍तु, “खे़ने़ॽ आनिगे याप्‍मि थे के़मे़त्‍ते़बाबे? आङ्‌गाॽ खे़ने़ॽ के़धे फे़त्‍लाःन्‍दुङ्‌ङाङ् वये़आङ् आङ्‌गाॽ नु आहाङ्‌जुम्‍मो कन् यारिक् यम्‍बा लायो ताःप्‍मारे़ लागि खे़ने़ॽ आङ्‌गाॽनु मे़न्‍जोःक्‍मा याःम्‍बक् के़जोगुरो!”

१० अबिमे़ले़क्‍किल्‍ले़ याम्‍मो अब्राहाम्‍मे़न् मे़त्‍तु, “खे़ने़ॽ थे के़इःत्‍तुआङ् कम्‍भदाङ्‌बा याःम्‍बक् के़जोगुबे?”

११ अब्राहाम्‍मिल्‍ले़ मे़त्‍तु, “कन् ते़न्‍नो निङ्‌वाॽफुमाङ्‌ङिन् के़गिप्‍पा मना लत्‍छाआङ् होप् के़लॽबा आङ्‌गाॽ इःत्‍तुङ्‌ङाङ् वये़॥ आङ्‌गाॽ थेआङ् अक्‍खे चोगुङ्‌भे़ल्‍ले़ आमेःत्‍तिन् तेॽमारे़ लागि आङ्‌गाॽ मे़से़त्‍ताबि फाॽआङ् इःत्‍तुङ्॥

१२ से़क्‍खाःल्‍ले़ खुने़ॽग आङ्‌गाॽ आन्‍साॽएरो॥ खुने़ॽ आम्‍बारे़ए कुस्‍सारो कर आम्‍मारे़ कुस्‍सा मे़ःन् हे़क्‍क्‍याङ् याङ्‌सि ते़न्‍धाम् मेःक्‍खिम् मे़त्‍तुङ्‌बारो॥

१३ निङ्‌वाॽफुमाङ्‌ङिल्‍ले़ आङ्‌गाॽ आम्‍बारे़ कुहिम्‍मिन् ले़प्‍मारे़ लागि उःत्‍ताङ् हे़क्‍क्‍याङ् नाना कत्‍नाना ताक्‍के़गम्‍बाआङ् के़वाॽबा लाम्‍दिःक्‍पा चोगाङ्, खे़बे़ल्‍ले़ चिसासाजि आङ्‌गाॽ लुङ्‌माॽ तुक्‍ताङ्‌ङे़ॽआङ् मनाहाॽ ‘खुने़ॽग आङ्‌गाॽ आम्‍भुॽरो’ मे़त्‍ते़से़ॽ फाॽआङ् सारान् मे़त्‍तुङ्‌ङाङ् वये़॥”

१४ खे़ब्‍याङ् अबिमे़ले़क्‍किल्‍ले़ मे़ल्‍लुक्, पित्‍हाॽ, से़वारोबा सेवारोमाहाॽ तारुसिआङ् अब्राहाम्‍मिन् पिरु, हे़क्‍क्‍याङ् कुमेत् सारान् नुःक्‍तुबिरु॥

१५ हे़क्‍क्‍याङ् अबिमे़ले़क्‍किल्‍ले़ अब्राहाम्‍मिन् मे़त्‍तु, “ओमत्‍ते़ॽ, आङ्‌गाॽ आलाजेन् खे़ने़ॽ के़दगाङ्‌ङे ने़ःॽ, आत्‍तान् के़सिराॽथाङ् खे़प्‍मोए युङे़ॽ॥”

१६ खुने़ॽ सारान् मे़त्‍तु, “आङ्‌गाॽ हे़न्‍छिङ् थिक् युप्‍पायाङ् के़म्‍भुॽ पिरुङ्‌ङाङ् वाॽ॥ कन् खे़ने़ॽ ताप्‍फे़ःम्‍बा याःम्‍बक् थेआङ् मे़न्‍जोःक्‍के के़वाॽ फाॽआङ् मिक्‍सेःन्‍ले़ लागि के़रे़क् मनाहाॽरे़ खुन्‍छिॽ तगि चोगुङ्‌ङाङ् वाॽआरो॥ कङ्‌ग आङ्‌गाॽ खे़ने़ॽ ताफे़ःम्‍बा चोगुङ्‌ङाङ् वाॽबि फाॽआङ् के़नारा के़माङ्‌गे़न्‍ना फोःङ्‌मा पिने़बारो॥”

१७ खे़ब्‍याङ् अब्राहाम्‍मिल्‍ले़ निङ्‌वाॽफुमाङ्‌ङिन् पेलि फाक्‍तु, हे़क्‍क्‍याङ् निङ्‌वाॽफुमाङ्‌ङिल्‍ले़ अबिमे़ले़क्‍के़न्, कुमेःत्‍तिन् हे़क्‍क्‍याङ् कुसेवारोमाहाॽ याम्‍मो सागप्‍मा मे़सुक्‍ल फाॽआङ् खे़ङ्‌हाॽ वेःन्‍दुसि॥

१८ थेआङ्‌भे़ल्‍ले़ अबिमे़ले़क्‌रे़ अब्राहामरे़ कुमेःत्‍तिन् तेॽरुआङ् वये़बाल्‍ले़ चोगुल्‍ले़ के़रे़क् मे़न्‍छुमाहाॽ सागप्‍मा मे़न्‍छुक्‍मना चोगुसिआङ् वये़रो॥

साराःल्‍ले़ इसाहाक्‍के़न् कत्‍तु

२१

आल्‍ल यहवे दाङ्‌बाल्‍ले़ पाःत्‍तुबा इसिःक् खुने़ॽ सारान् मुॽइसाम् पिरु, हे़क्‍क्‍याङ् खुने़ॽ चोगुबा माङ्‌हुप्‍पिन् के़त्‍तु॥

२ सारान् मे़न्‍छुक्‍मा पोःक्‍खे़, हे़क्‍क्‍याङ् निङ्‌वाॽफुमाङ्‌ङिल्‍ले़ मे़त्‍तुआङ् वये़बा ये़म्‍मो खुने़ॽ अब्राहाम्‍मे़न् काप्‍पोबा तुम्‍से़ल्‍ले़ ये़म्‍बित्‍छा साधिक् कत्‍तुबिरु॥

३ साराःल्‍ले़ कत्‍तुबिरुबा खुने़ॽ कुस्‍सान् अब्राहाम्‍मिल्‍ले़ इसाहाक् मिङ् वाःत्‍तु॥

४ खुने़ॽ कुस्‍सा इसाहाक्‍के़न् ये़त्‍छि ये़न् योरे़ल्‍ले़ निङ्‌वाॽफुमाङ्‌ङिल्‍ले़ इङ्‌जाङ् पिरुबा इसिःक् खे़न् हर्दो हे़गुबिरु॥

५ अब्राहाम्‍मिल्‍ले़ कुस्‍सा इसाहाक्‍के़न् वये़ल्‍ले़ खुने़ॽ किप् थिक् तङ्‌बे के़रे़आङ् वये़॥

६ साराःल्‍ले़ पाःत्‍तु, “यहवे दाङ्‌बाल्‍ले़ आङ्‌गाॽ लत्‍छा निङ्‌वाॽ तामा एःप्‍मा के़युबाa पाःन्‍धिक् पिराङ्‌लो॥ कन् पाःन्‍निन् के़घे़म्‍बा के़रे़क् आङ्‌गाॽनु मे़एःत्‍लो॥”

७ खुने़ॽ याम्‍मो पाःत्‍तु, “साराःल्‍ले़ अङे़ःक्‌वान् नुधुक्‍तु के़लॽबा हाःत्‍ले़ अब्राहाम्‍मे़न् आभे़ल्‍ले़ मे़त्‍तुआङ् वये़ग? हे़क्‍केसाङ् खुने़ॽ कुगाप्‍पो तुम्‍मो आङ्‌गाॽ खुने़ॽ लत्‍छा ये़म्‍बित्‍छा साधिक् कत्‍तुङ् पिरुङ्‌ङाङ् वाॽ॥”

८ अङे़ःक्‌वान् पोरे़र पेगे़, हे़क्‍क्‍याङ् खे़ल्‍ले़ कुम्‍मारे़ कुनुःन् थुङ्‌मा ले़रु॥ हे़क्‍क्‍याङ् इसाहाक्‍ले़ नुधुङ्‌मा ले़रुबा ये़न्‍नो अब्राहाम्‍मिल्‍ले़ लत्‍छा यम्‍बा साभङ्‌जा से़सु॥

हागारे़न्‍नु इस्‍माएल्‍ले़न् मे़लःत्‍तु मे़देसुसि

९ कर मिस्रि हागारे़ल्‍ले़ कुस्‍सा इस्‍माएलरे़ इसाहाक्‍के़न् के़ॽरुबाb साराःल्‍ले़ निसु॥

१० खे़ल्‍ले़ चोगुल्‍ले़ खुने़ॽ अब्राहाम्‍मे़न् मे़त्‍तु, “कङ् योःग्‍मान् कुस्‍साःन्‍नु सोरिक् नाःत्‍ते़देसे़से़ॽ, थेआङ्‌भे़ल्‍ले़ कङ् योःग्‍माल्‍ले़ कुस्‍सान् आङ्‌गाॽ आस्‍सा इसहाक्‍के़न्‍नु लक्‍के़घोबा पोङ्‌मा मे़घोसुन्॥”

११ कन् पाःन्‍निल्‍ले़ अब्राहाम्‍मिन् साॽरिक् कुनिङ्‌वाॽ तुगे़, थेआङ्‌भे़ल्‍ले़ इस्‍माएल्‍ले़न्‍नाङ् खुने़ॽए कुस्‍सा वये़॥

१२ कर निङ्‌वाॽफुमाङ्‌ङिल्‍ले़ अब्राहाम्‍मिन् मे़त्‍तु, “खे़न् अङे़ःक्‌वान् नु के़सेवारोमाल्‍ले़ कुलागि खे़ने़ॽ के़निङ्‌वाॽ मे़न्‍दुक्‍केॽ॥ साराःल्‍ले़ के़मे़प्‍पा हे़क्‍केए चोगे़ॽ, थेआङ्‌भे़ल्‍ले़ इसाहाक्‍लाम्‍बाए आङ्‌गाॽ माङ्‌हुप् चोगुङ्‌बा के़मुॽइदाङ्‌साहाॽ मे़बोङ्‌लो॥

१३ खे़न् सेवारोमाल्‍ले़ कुस्‍सालाम्‍माङ् आङ्‌गाॽ लत्‍छा मे़न्‍छाम् सुवाङ् चोगुङ्‌सिङ्, थेआङ्‌भे़ल्‍ले़ खे़न्‍नाङ् खे़ने़ॽए के़स्‍सारो॥”

१४ हे़क्‍केःल्‍ले़ अब्राहाम्‍मिन् कुदाःन्‍दिक् खाओःत्‍ते़नुमे़ःन्‍ने तानाम्‍सा पोगे़, हे़क्‍क्‍याङ् खरे़ःङ् नु सेहोॽबा सुक्‌वाओ च्‍वाःत्‍ते़न् के़ःत्‍तुआङ् हागारे़ल्‍ले़ कुभक्‍ताङ्‌ङो युक्‍खुबिरु, अङे़ःक्‌वाःन्‍नाङ् कुएःक्‍को कुःत्‍तुआङ् पाङ्‌घुदेसु॥ हे़क्‍क्‍याङ् हागारे़न् बेर्सेबाबा मुरे़ःक् खारे़ःक् थेआङ् के़होःप्‍पा एःक्‍सादे़न् हे़ङ्‌गाःत्‍ति ताक्‍कम्‍मा हेःक्‍ते़॥

१५ सेहोॽबा सुक्‌वाओ च्‍वाःत्‍तिन् मारे़ल्‍ले़ खुने़ॽ अङे़ःक्‌वान् ते़क्‍से़क्‍से़ःक्‍पा सिङ्‌बुङ्‌धिक्‍ले़ कुबुङ्‌ङो ने़स्‍सु॥

१६ खे़ब्‍याङ् नानाक् थारिक् पेआङ् युङ्‌सिङ्, थेआङ्‌भे़ल्‍ले़ खे़ल्‍ले़ कन् अङे़ःक्‌वाःल्‍ले़ कुसक्‍मा पेःक्‍पा ओमे़प्‍मा मे़बोङ्‌ने़ल्‍ल फाॽआङ् इःत्‍तु॥ हे़क्‍क्‍याङ् खे़प्‍मो युङ्‌सिङ्‌ङाङ् उःक्‍काङ् उःक् हाःप्‍मा हेःक्‍ते़॥

१७ निङ्‌वाॽफुमाङ्‌ङिल्‍ले़ अङे़ःक्‌वान् हाबे़बा इक्‍लान् खे़प्‍सु॥ हे़क्‍क्‍याङ् निङ्‌वाॽफुमाङ्‌ङिल्‍ले़ कुमाङ्‌लाइङ्‌बाल्‍ले़ साङ्‌ग्राम्‍पेदाङ्‌लाम्‍बा हागारे़न् मे़त्‍तु, “हागारे, खे़ने़ॽ थे़मा तुक्‍खेन् के़दुमुबे? मे़ङ्‌गिए़ॽ, थेआङ्‌भे़ल्‍ले़ अङे़ःक्‌वान् ने़बा ते़न्‍नोलाम् खे़न् हाःप्‍पे़न् निङ्‌वाॽफुमाङ्‌ङिल्‍ले़ खे़प्‍सुआङ् वाॽरो॥

१८ पोगे़ॽ, पेगे़ॽआङ् अङे़ःक्‌वान् पक्‍खे़ हे़क्‍क्‍याङ् ले़मे़ॽ॥ थेआङ्‌भे़ल्‍ले़ खे़ल्‍ले़ कुधाःक्‍हाॽलाम्‍बा आङ्‌गाॽ लत्‍छा यम्‍बा मे़न्‍छाम् सुवाङ् चोगुङ्‌सिङ्॥”

१९ हे़क्‍क्‍याङ् निङ्‌वाॽफुमाङ्‌ङिल्‍ले़ हागारे़ल्‍ले़ कुमिक्‍किन् हन्‍दु पिरु, हे़क्‍क्‍याङ् खे़ल्‍ले़ वाबाक् थिक् निसु॥ खे़ब्‍याङ् खे़न् पेआङ् सेहोॽबा सुक्‌वाओ च्‍वाःत्‍ते़न् फाःत्‍तु फे़त्‍तुआङ् अङे़ःक्‌वान् थुङ्‌सु॥

२० हे़क्‍क्‍याङ् निङ्‌वाॽफुमाङ्‌ङिन् अङे़ःक्‌वाःन्‍नु वये़, हे़क्‍क्‍याङ् खे़न् यम्‍बा पोःक्‍खे़॥ हे़क्‍क्‍याङ् मुरे़ःक् खारे़ःक् थेआङ् के़होःप्‍पा एःक्‍सादे़न्‍नो युङे़आङ् कुसुर के़नुॽबा तोःङ्‌ लि के़आप्‍पा मना पोःक्‍खे़॥

२१ खुने़ॽ मुरे़ःक् खारे़ःक् थेआङ् के़होःप्‍पा पारानबा एःक्‍सादे़न्‍नो युङे़ल्‍ले़ कुम्‍मारे़ लत्‍छा मिस्र लाजेॽबा मे़न्‍छुमाधिक् कुलागि मेःत् तारुबिरु॥

अब्राहाम नु अबिमे़ले़क्‍किल्‍ले़ चोगे़त्‍छुबा माङ्‌हे़क्

२२ खे़न् ये़म्‍मो अबिमे़ले़क्‍के़न् नु खुने़ॽ कुधक्‍सुबाहाॽरे़ खुनिॽ थक्‍मोबा पिकोलरे़ अब्राहाम्‍मिन् मे़त्‍ते़छु, “खे़ने़ॽ के़जोगुबा के़रे़क् पाःन्‍हाॽओ निङ्‌वाॽफुमाङ्‌ङिन् खे़ने़ॽनु वाॽ॥

२३ खे़ल्‍ले़ चोगुल्‍ले़ आल्‍ल निङ्‌वाॽफुमाङ्‌ङिल्‍ले़ कुदगि खे़ने़ॽ आङ्‌गाॽनु इग्र आस्‍साहाॽनु मेःन्‍छाङ् आम्‍मे़न्‍छाॽ आजक्‍मे़न्‍छाॽहाॽनु इङ्‌ले़क्‍पा याःम्‍बक् मे़जोःक्‍कान् फाॽआङ् माङ्‌बाचा हे़क्‍सिङ्‌ङे़ॽ॥ हे़क्‍क्‍याङ् खे़ने़ॽ वेॽ लाजेॽलाम् के़द्‌ये़आङ् के़युङ्‌बा कन् लाजेॽओबा मनाहाॽनु, आङ्‌गाॽनु खे़ने़ॽ नुरिक् मे़त्‍ने़बा हे़क्‍केए चोगे़ॽ पाःत्‍ते़ॽओ॥”

२४ अब्राहाम्‍मिल्‍ले़ मे़त्‍तुसि, “आङ्‌गाॽ माङ्‌बाचा चोगुङ्‌लो॥”

२५ खे़ब्‍याङ् अबिमे़ले़क्‍के़ल्‍ले़ कुसेवारोबाहाॽरे़ मे़दे़न्‍दे़न्‍छाङ् मे़नाप्‍तु मे़देॽरुबा वबाक्‍किल्‍ले़ कुयाःम्‍बेओ अब्राहाम्‍मिल्‍ले़ अबिमे़ले़क्‍के़न् पान् मे़त्‍तुर चे़क्‍तु॥

२६ हे़क्‍केःल्‍ले़ अबिमे़ले़क्‍के़ल्‍ले़ मे़त्‍तु, “हाःत्‍ले़ अक्‍खे चोगु आङ्‌गाॽ मे़न्‍निबा॥ खे़ने़ॽ के़म्‍मे़त्‍ताङ्‌ङिन् हे़क्‍क्‍याङ् कन् पाःन्‍निन् आङ्‌गाॽ आइन्‍लक् खे़प्‍सुङ्॥”

२७ हे़क्‍क्‍याङ् अब्राहाम्‍मिल्‍ले़ मे़ल्‍लुक् नु पित्‍हाॽ तारुसिआङ् अबिमे़ले़क्‍के़न् पिरु, हे़क्‍क्‍याङ् ने़प्‍मजाङ्‌ले़ कुदङ्‌बा माङ्‌हुप् चोगे़त्‍छु॥

२८ अब्राहाम्‍मिल्‍ले़ मे़ल्‍लुक् लुप्‍पोलाम् नुसि कुम्‍मामा मे़ल्‍लुक्‍साःत्‍हाॽ से़न्‍दु लःत्‍तुसि॥

२९ हे़क्‍क्‍याङ् अबिमे़ले़क्‍के़ल्‍ले़ अब्राहाम्‍मे़न् सेःन्‍दोसु, “थेआङ् खे़ने़ॽ नुसि कुम्‍मामा मे़लुक्‍साःत्‍हाॽ के़से़न्‍दु के़लःत्‍तुसिबाबे? कल्‍ले़ कुबेन् थेग?”

३० अब्राहाम्‍मिल्‍ले़ मे़त्‍तु, “कन् वबाक्‍किन् आङ्‌गाॽए तयुङ्‌बा फाॽआङ् खे़ने़ॽ आङ्‌गाॽ तोःन्‍दि पिमारे़ लागि कन् नुसि कुम्‍मामा मे़लुक्‍साःत्‍हाॽ आङ्‌गाॽ आहुक्‍कोलाम् खे़ने़ॽ तेॽरे़से़ॽओ॥”

३१ खे़ल्‍ले़ चोगुल्‍ले़ खे़न् ते़न्‍निल्‍ले़ कुमिङ् बेर्सेबाc पोःक्‍खे़, थेआङ्‌भे़ल्‍ले़ खे़प्‍मो खुन्‍छिॽ ने़प्‍मजाङ् माङ्‌हे़क्‍ने़छिआङ् वये़सि॥

३२ अक्‍खेलॽरिक् खुन्‍छिॽ बे़र्से़बाओ माङ्‌हे़क्‍ने़छिआङ् अबिमे़ले़क्‍के़न् नु कुधक्‍सुबाहाॽरे़ खुनिॽ थक्‍पेबा पिकोले़न् पलिस्‍तिहाॽरे़ खुनिॽ लाजेॽओ नुःक्‍खे़त्‍छि॥

३३ अब्राहाम्‍मिल्‍ले़ बे़र्से़बाओ लत्‍छा तामारिस्‍क मे़प्‍मनाबा सिङ्‌बुङ् थिक् लेःत्‍तु, हे़क्‍क्‍याङ् खे़प्‍मो आभे़ल्‍ले़ना आभे़ल्‍ले़साङ् के़वाॽबा नुप्‍मे़न्‍दिङ् यहवे दाङ्‌बा निङ्‌वाॽफुमाङ्‌ङिल्‍ले़ कुमिङ्‌ङो पेलि फाक्‍तु॥

३४ खे़न् एगाङ् अब्राहाम्‍मे़न् पलिस्‍तिहाॽरे़ खुन्‍छिॽ लाजेॽओ यरिक् ये़म् थारिक् युङे़॥

a 

२१:६ एःप्‍मा के़युबा– हिब्रुओ इसाहाक् मिङ्‌ङे़ल्‍ले़ कुबेन् “खुने़ॽ एःत्” पोःङ्‌ॽ (१७:१७-१९ ओ आङ् ओमे़त्‍ते़ॽ)॥

b 

२१:९ कुभा उनाहुरिबा हिब्रु पाःन्‍ले़ङ्‌हाॽओ “इस्‍माएलरे़ इसाहाक्‍के़न् के़ॽरुबा” मे़बत्‍ने़न्॥ कर “इस्‍माएलरे़ के़ॽरुर यागे़” रक् पत्॥

c 

२१:३१ बेर्सेबा– हिब्रुओ कल्‍ले़ कुबेन् “माङ्‌हुप् वबाक्” इग्र “नुसि वबाक्” पोःङ्‌ॽ (२६:३३ ओ आङ् ओमे़त्‍ते़ॽ)॥

निङ्‌वाॽफुमाङ्‌ङिल्‍ले़ अब्राहाम्‍मे़न् कुनिङ्‌वाॽ साॽरु

२२

खे़न् एगाङ् निङ्‌वाॽफुमाङ्‌ङिल्‍ले़ अब्राहाम्‍मे़न् कुनिङ्‌वाॽ साॽरु, हे़क्‍क्‍याङ् खुने़ॽ मे़त्‍तु, “अब्राहाम्‍मे॥”

हम्‍भे़ल्‍ले़ खे़ल्‍ले़ खुने़ॽ मे़त्‍तु, “है, आङ्‌गाॽ आम्‍भा कॽयो वाॽआरो॥”

२ खे़ब्‍याङ् निङ्‌वाॽफुमाङ्‌ङिल्‍ले़ अब्राहाम्‍मे़न् मे़त्‍तु, “खे़ने़ॽ के़स्‍सा, खे़ने़ॽ साॽरिक् लुङ्‌माॽ के़दुक्‍तुबा लत्‍थिक्‍पा के़स्‍सा इसाहाक्‍के़न् मोरियाह लाजेॽओ तेॽरे़आङ् पेगे़ॽ हे़क्‍क्‍याङ् आङ्‌गाॽ ओसेःन्‍धाक्‍ने़बा कोःक्‍माओ खे़न् मिधिङ्‌मनादेमनाबा सिदुङजभा कुइसिःक् सिदुङ्‌जभा तोःन्‍दे़ॽ॥”

३ अब्राहाम्‍मे़न् खाओःत्‍ते़नुमे़ःन्‍ने तानाम्‍सा पोगे़आङ् अदङ्‌ङिन् कक् कुःत्‍तु, हे़क्‍क्‍याङ् ने़प्‍फु कुसेवारोबाहाॽ नु कुस्‍सा इसाहाक्‍के़न् तेॽरुसि॥ हे़क्‍क्‍याङ् वयागे़न् सिदुङ्‌जभा मिधिङ्‌मा सिङ् खे़रु, खे़ब्‍याङ् निङ्‌वाॽफुमाङ्‌ङिल्‍ले़ मे़त्‍तुबा ते़न्‍नो खुने़ॽ थासिङ्॥

४ लाम्‍दिक् मे़जोगे़बा सुम्‌यान् के़रे़ल्‍ले़ अब्राहाम्‍मिन् अक्‍खे ओमये़, हे़क्‍केःल्‍ले़ खुने़ॽ खे़न् ते़न्‍निन् माःङ्‌घालाम् निसु॥

५ खे़ब्‍याङ् अब्राहाम्‍मिल्‍ले़ खे़न् ने़प्‍फु कुसेवारोबाहाॽ मे़त्‍तुसि, “खे़न्‍छिॽ हाबा कॽयो अदङ्‌ङिन्‍नु युङे़से़ॽ॥ कन् चुक्‍पे़न् नु आङ्‌गाॽ चिनानाक् पित्‍छिगे़ हे़क्‍क्‍याङ् माङ्‌सेवा चोःक्‍सिगे़आङ् खे़न्‍छिॽओ आन्‍छिगे़ नुःङ्‌सि फे़न्‍छिगे़॥”

६ अब्राहाम्‍मिल्‍ले़ मिधिङ्‌मनादेमनाबा वयागे़न् सिदुङ्‌जभाःल्‍ले़ लागि सिङ्‌ङिन् पक्‍खुआङ् इसाहाक्‍के़न् कुःत्‍तु, हे़क्‍क्‍याङ् मि नु कार्दाःन् याङ्‌सिङ्॥ अक्‍खेलॽरिक् खे़ङ्‌हाॽ ने़प्‍मजाङ् सोरिक् पेगे़त्‍छिर पत्‍छे़सिल्‍ले़,

७ इसाहाक्‍के़ल्‍ले़ कुम्‍बा अब्राहाम्‍मे़न् मे़त्‍तु, “आम्‍बौ?”

कुम्‍बारे़ मे़त्‍तु, “थेग पाबुए?”

कुस्‍साःल्‍ले़ मे़त्‍तु, “कन् मिन् नु सिङ्‌ङिङ्‌ग वाॽ, कर वयागे़न् सिदुङ्‌जभा तोःम्‍मा थुःम्‍बाःङ्‌ग आत्‍ति वाॽबे?”

८ अब्राहाम्‍मिल्‍ले़ मे़त्‍तु, “आस्‍साए, मिधिङ्‌मनादेमनाबा वयागे़न् सिदुङ्‌जभारे़ लागि थुःम्‍बाःन् निङ्‌वाॽफुमाङ्‌ङिल्‍ले़ आबाङे तारु आबिःॽ॥” हे़क्‍क्‍याङ् खे़ङ्‌हाॽ ने़प्‍माङ् सोसोरिक् पेसि॥

९ निङ्‌वाॽफुमाङ्‌ङिल्‍ले़ खुने़ॽ मे़त्‍तुबा ते़न्‍नो खुन्‍छिॽ के़रे़त्‍छि, हे़क्‍क्‍याङ् अब्राहाम्‍मिल्‍ले़ खे़ॽयो लत्‍छा ले़त्‍ति तोःम्‍मादे़न् थिक् चोगुआङ् सिङ्‌ङिन् खे़ॽयो कुधाॽकुधाॽ से़त्‍तु॥ हे़क्‍क्‍याङ् कुस्‍सा इसाहाक्‍के़न् इघेःक्‍खुआङ् ले़त्‍ति तोःम्‍मा ते़न्‍नो सिङ्‌सम्‍धाङ् ने़स्‍सु॥

१० खे़ब्‍याङ् अब्राहाम्‍मिल्‍ले़ आबाङे कुस्‍सान् वयागे़न् सिदुङ्‌जभा चोःक्‍मारे़ लागि कार्दाःन् थाःङ् फोःक्‍खु॥

११ कर यहवे दाङ्‌बे़ल्‍ले़ कुमाङ्‌ला इङ्‌बाधिक् साङ्‌ग्राम्‍पेदाङ्‌लाम् अःक्‍ते़आङ् मे़त्‍तु, “अब्राहाम्‍मे, अब्राहाम्‍मे!”

खुने़ॽ मे़त्‍तु, “आङ्‌गाॽ हाबा कप्‍मोए वाॽआरो॥”

१२ खे़ल्‍ले़ मे़त्‍तु, “खे़न् चुक्‍पे़न् हुक्‍मे़याक्‍ते़न्‍ने़ॽओ, हे़क्‍क्‍याङ् खे़न् थेआङ् मे़मे़त्‍ते़न्‍ने़ॽओ॥ खे़ने़ॽ निङ्‌वाॽफुमाङ्‌ङिन्‍नु के़गिरत्‍छ के़लॽबान् आल्‍ल आङ्‌गाॽ निङ्‌वाॽ खोसुङ्‌लो, थेआङ्‌भे़ल्‍ले़ खे़ने़ॽ के़स्‍सा, लत्‍थिक्‍थिक् के़स्‍साःन्‍नाङ् आङ्‌गाॽलाम् के़न्‍दाङ्‌घुन् के़न्‌युक्‍खुल्‍लो॥”

१३ अब्राहाम्‍मिन् थो ले़प्‍माङ् ओमये़ हे़क्‍केःल्‍ले़ खुने़ॽ लत्‍छा थुःम्‍बाधिक् फात्‍ताप्‍पो कुदाङ्‌ङिन् हाप्‍तुआङ् ये़बे़बा निसु॥ हे़क्‍क्‍याङ् खुने़ॽ पेआङ् खे़न् थुःम्‍बाःन् युरु, हे़क्‍क्‍याङ् खुने़ॽ कुस्‍साःल्‍ले़ कुले़क्‌वा खे़न् वयागे़न् सिदुङ्‌जभा तोःन्‍दु॥

१४ खे़ल्‍ले़ चोगुल्‍ले़ अब्राहाम्‍मिल्‍ले़ खे़न् ते़न्‍निन् यहोवायिरे (खे़न् फाॽइन् यहवे दाङ्‌बाल्‍ले़ कुगोःक्‍माओ आदात् आबिःॽ फाॽआङ् मिङ् वाःत्‍तु॥) मनाहाॽरे़ आल्‍लो थारिक्‍साङ् “यहवे दाङ्‌बाल्‍ले़ कुगोःक्‍माओ आदात् आबिःॽ” फाॽआङ् मे़बाःत्‍तुरो॥

१५ यहवे दाङ्‌बाल्‍ले़ कुमाङ्‌ला इङ्‌बे़ल्‍ले़ निसिगेक्‍पाले़ङ् अब्राहाम्‍मे़न् साङ्‌ग्राम्‍पेदाङ्‌लाम् अःक्‍ते़आङ् मे़त्‍तु,

१६ “यहवे दाङ्‌बाल्‍ले़ पाःत्‍तु, ‘आङ्‌गाॽ आबाङे आमिङ्‌ङो माङ्‌हे़क्‍सिङ्‌ङाआङ् वाॽआ, खे़ने़ॽ कङ् याःम्‍बक्‍किन् के़जोगुबाल्‍ले़ हे़क्‍क्‍याङ् खे़ने़ॽ के़स्‍सा, लत्‍थिक्‍थिक् के़स्‍साःन्‍नाङ्

१७ के़न्‍दाङ्‌घुम्‍बाल्‍ले़ चोगुल्‍ले़ आङ्‌गाॽ से़क्‍खाए हाङ्‌वागे़न् मुॽइसाम् पिने़॥ खे़ने़ॽ के़मुॽइदासाहाॽ फोसुङ्‌सिङ्‌ङाङ् ताङ्‌साक्‍कोबा खेःम्‍सिक्‍पाहाॽ नु वरःङ्‌ङिल्‍ले़ कुयाओबा ये़ःङ्‌घा यारिक् यरिक् चोगुङ्‌सिङ्॥ खे़ने़ॽ के़मुॽइदाङ्‌साहाॽरे़ खुनिॽ निङ्‌मिहाॽरे़ खुन्‍छिॽ ये़क्‌यक्‍हाॽ मे़नाप्‍तुसिरो॥

१८ खे़ने़ॽ के़मुॽइदाङ्‌साहाॽ लाम्‍बाए इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़ हाङ्‌वागे़न् मुॽइसाम् मे़घोसु, थेआङ्‌भे़ल्‍ले़ खे़ने़ॽ आङ्‌गाॽ आबाःन्‍जाःक्‍किन् के़घे़प्‍सुरो॥’”

१९ खे़ब्‍याङ् अब्राहाम्‍मे़न् सेवारोबाहाॽओ नुःक्‍खे़ फे़रे़, हे़क्‍क्‍याङ् खे़ङ्‌हाॽ बेर्सेबा थारिक् सोसोरिक् मे़बे॥ हे़क्‍क्‍याङ् अब्राहाम्‍मे़न् बेर्सेबा ये़क्‌यक्‍को इरिक् युङे़॥

नाहोरले़ कुमुॽइदाङ्‌साहाॽ

२० मिसाक् याङ्‌सि मिल्‍काःल्‍ले़आङ् के़न्‍साॽ नाहोरे़न् ये़म्‍बित्‍छासाहाॽ कत्‍तुसि पिरु के़लॽबा पान् अब्राहाम्‍मिल्‍ले़ खे़प्‍सु॥

२१ तुम्‍बे़न् उज, खे़ल्‍ले़ कुन्‍साॽ बुज,

हे़क्‍क्‍याङ् कमुएल (आराम्‍मिल्‍ले़ कुम्‍बा),

२२ हे़क्‍क्‍याङ् केसेद, हजो, पिल्‍दास, यिदलाप नु बतुएल॥

२३ बतुएलरे़ रिबेकान् कत्‍तु॥

कङ् ये़त्‍छि ये़म्‍बित्‍छासाहाॽ अब्राहाम्‍मिल्‍ले़ कुन्‍साॽ नाहोरलाम् मिल्‍कारे़ कत्‍तुसि॥

२४ कङ्‌हाॽनुःल्‍ले़ वेॽ रुमा मिङ् के़वाःप्‍मा कुमेत् पाःक्‍मे़ल्‍ले़आङ्

तेबह, गहम, तहस नु माकान् मे़प्‍मनाबा साहाॽ कत्‍तुसिरो॥

सारान् मासिङ्‌ॽ

२३

सारान् किप् थिक्‍काङ् निबोङ् नुसि तङ्‌बे थारिक् हिङे़॥

२ सारान् कनान लाजेॽबा किर्यत-अर्बाओ स्‍ये़ (खे़न् ते़न्‍निन् हे़ब्रोःन्‍नाङ् मे़मे़त्‍तुॽ)॥ हे़क्‍क्‍याङ् खे़प्‍मो अब्राहाम्‍मिल्‍ले़ मे़रिङ् थक्‍ते़र सारान् हाःप्‍तु॥

३ खे़ब्‍याङ् अब्राहाम्‍मिन् के़सिमा मे़ल्‍लिङ्‌गे़न् कुमेःत्‍तिल्‍ले़ कुबेसाङ्‌लाम् पोगे़आङ् ये़म्‍सिङ्, हे़क्‍क्‍याङ् हित्‍तिहाॽ मे़त्‍तुसि,

४ “खिनिॽ लुम्‍मो आङ्‌गाॽ लत्‍छा वे़प्‍मिबाआ हे़क्‍क्‍याङ् वेॽ लाजेॽओबाआ॥ के़सिमा मेल्‍लिङ्‌गे़न् आमेःत्‍तिल्‍ले़ कुजेन् लुप्‍मारे़ लागि कॽयो लाजेॽधिक् इङ्‌मा आङ्‌गाॽ याप्‍मि आबिरे़ॽ, हे़क्‍केलॽरिक् के़सिमा आहिम्‍सामे़न् आङ्‌गाॽ खे़प्‍मो नुरिक्‍काङ् लुप्‍मा सुक्‍तुङ्‌ल॥”

५ हित्‍तिहाॽरे़ अब्राहाम्‍मिन् नोगप् मे़बिरु,

६ “आदाङ्‌बे, आघे़प्‍से़ॽओ॥ खे़ने़ॽग आनिगे लुम्‍मो मुक्‍के़गुबा हाङ्‌साने़रो, आनिगे इःप्‍पुङ्‌हाॽओ के़सेःक्‍सेःक्‍पा सेगे़ॽआङ् के़सिमा मे़ललिङ्‌गे़न् के़मेःत्‍तिन् खे़प्‍मो लुप्‍ते़ॽओ॥ आनिगे आत्‍तिल्‍ले़आङ् खुन्‍छिॽ इपुङ्‌ङो खे़ने़ॽ के़मेःत्‍तिल्‍ले़ कुसिवे़त् कुधक्‍किन् मे़ल्‍लुप्‍पे़ॽ मे़मे़त्‍तासिगे़ल्‍लो॥”

७ खे़ब्‍याङ् अब्राहाम्‍मे़न् पोगे़आङ् खे़ङ् लाजेॽबा मना हित्‍तिहाॽ से़वा मे़त्‍तुसि॥

८ खुने़ॽ खे़ङ्‌हाॽ अक्‍खे मे़त्‍तुसि, “आमेःत्‍तिल्‍ले़ कुसिवे़त् कुधक्‍किन् कप्‍मो लुप्‍मा याप्‍मि फाःक्‍मा खिनिॽ निङ्‌वाॽ वाॽने़ फाग्र, आङ्‌गाॽ याप्‍मि आघे़प्‍से़ॽओ, हे़क्‍क्‍याङ् सोहोरले़ कुस्‍सा ए़प्रोःन्‍ने़न् आङ्‌गाॽ आलागि पेलि आभाक्‍ते़ आबिरे़ॽओ॥

९ खुने़ॽ आबाङे कुलाजेॽ मक्‍पेलाबा फुक्‍कुन् आङ्‌गाॽ इङ्‌मा पिआर, खे़न् कुब्‍याङ्‌सिःल्‍ले़ कुयाओ ने़ःॽ॥ के़रे़क्‍ले़ खिनिॽ तगाङ् खे़न् ते़न्‍निन् के़बुॽबा कुमे़न्‍नो लत्‍छा इप्‍पुङ्‌ले़ लागि आङ्‌गाॽ पिआर॥”

१० खे़न् ये़म्‍मो एप्रोःन्‍ने़न् हित्‍तिहाॽरे़ खुनिॽ लुम्‍मोए युङे़गरे़॥ हे़क्‍क्‍याङ् कुये़क्‌यक्‍किल्‍ले़ लाम्‍धेःप्‍पो तगाङ् के़जुम्‍बा के़रे़क् हित्‍तिहाॽरे़ मे़घे़प्‍सुर एप्रोःन्‍ने़ल्‍ले़ अब्राहाम्‍मे़न् नोगप् पिरु,

११ “मेःन्‍लो आदाङ्‌बे, आबाःन्‍निन् खे़प्‍से़ॽओ॥ आङ्‌गाॽ खे़न् प्‍याङ्‌सिन् नु खे़प्‍मो के़ने़बा फुक्‍कुन्‍नाङ् पिने़॥ आमनाहाॽरे़ खुन्‍छिॽ तगाङ्‌ङे आङ्‌गाॽ खे़न् पिने़॥ खे़ने़ॽ खे़प्‍मोए के़सिमा के़हिम्‍सामे़न् लुप्‍ते़ॽओ॥”

१२ खे़ब्‍याङ् अब्राहाम्‍मिल्‍ले़ याम्‍मो खे़न् लाजेॽओबा मनाहाॽ अःक्‍खुम् फन्‍छिङ्‌ङाङ् से़वा मे़त्‍तुसि॥

१३ हे़क्‍क्‍याङ् खे़प्‍मोबा के़रे़क् मनाहाॽरे़ मे़घे़प्‍सुर खुने़ॽ ए़प्रोःन्‍ने़न् मे़त्‍तु, “खे़प्‍से़ॽ, आङ्‌गाॽ खे़न् प्‍याङ्‌सिःल्‍ले़ के़बुॽबा कुमे़न् पिने़रो॥ खे़न् खे़ने़ॽ ताःक्‍ते़ॽओ हे़क्‍क्‍याङ् खे़प्‍मो के़सिमा आहिम्‍सामे़न् लुप्‍मा खोसुङ्‌लरो॥”

१४ एप्रोने़ल्‍ले़ अब्राहाम्‍मे़न् मे़त्‍तु,

१५ “आदाङ्‌बे, आबाःन्‍निन् खे़प्‍से़ॽओ॥ प्‍याङ्‌सिःल्‍ले़ कुमे़न्‍ने़ङ्‌ग किप् लिसि युप्‍पायाङ्‌लो, कर आन्‍छिॽ लुम्‍मो खे़न् याङ्‌ङिन् थेसिक्‍काङ्‌निबे? के़सिमाल्‍ले़ कुधक्‍किन् खे़ॽयो लुप्‍ते़ॽओ॥”

१६ ए़प्रोने़ल्‍ले़ पाःत्‍तुबा पाःन्‍नो हित्‍तिहाॽरे़ खुन्‍छिॽ तगि अब्राहाम्‍मे़न् ते़न्‍दे़आङ् खे़न् ये़म्‍मो सामापुमा के़इङ्‌बा के़सङ्‌बा ले़ङ्‌हङ्‌बाहाॽरे़ मे़याङुबा इसिःक् पासाङ्‌गाओ किप् लिसि युप्‍पायाङ् थाङ्‌सुआङ् खुने़ॽ पिरु॥

१७ अक्‍खेलॽरिक् मक्‍पेलाओ के़ने़बा मम्रे कुबेसाङ्‌बा ए़प्रोने़ल्‍ले़ कुब्‍याङ्‌सिन् नु खे़प्‍मो के़ने़बा फुक्‍कुन् हे़क्‍क्‍याङ् सिङ्‌बुङ्‌हाॽआङ् हाॽयाक्

१८ ये़क्‌यक्‍कोबा लाम्‍धेःप्‍पो के़जुम्‍बा के़रे़क् हित्‍तिहाॽरे़ खुन्‍छिॽ तगाङ् एप्रोने़ल्‍ले़ अब्राहाम्‍मिन् कुयुक्‍को पिरु॥

१९ खे़न् एगाङ् अब्राहाम्‍मिल्‍ले़ कुमेत् सारान् कनान लाजेॽओ के़ने़बा मम्रे (हेब्रोन) कुबेसाङ्‌बा मक्‍पेला प्‍याङ्‌सिओबा फुक्‍कुओ लुप्‍तु॥

२० अक्‍खेलॽरिक् खे़न् प्‍याङ्‌सिन् नु खे़प्‍मोबा फुक्‍कुन् हित्‍तिहाॽरोलाम् इप्‍पुङ्‌दे़न्‍ले़ लागि अब्राहाम्‍मिल्‍ले़ कुलाजेॽ सिङ्‌बुङ् पोःक्‍खे़र मे़जोगुरो॥

इसाहाक्‍किल्‍ले़ मेःत् तारु

२४

आल्‍ल अब्राहाम्‍मिन् काप्‍पोबा तुम्‍से़घे़रे़आङ् वये़, हे़क्‍क्‍याङ् यहवे दाङ्‌बाल्‍ले़ के़रे़क् पाःन्‍हाॽओ अब्राहाम्‍मे़न् हाङ्‌वागे़न् मुॽइसाम् पिरुआङ् वये़॥

२ अब्राहाम्‍मिल्‍ले़ कुहिम्‍मो के़रे़क् पाःन्‍हाॽ के़हिबा के़दङ्‌बा के़रे़क्‍नुःल्‍ले़ यम्‍बा कुसेवारोबान् मे़त्‍तु, “खे़ने़ॽ के़हुक्‍किन् आलाङ् से़बङ्‌बाहाॽरे़ कुसिःक्‍तो ने़स्‍से़ॽआङ्a माङ्‌हे़क् चोगे़ॽ॥

३ आङ्‌गाॽ साम्‍ग्राम्‍पेदाङ् नु इक्‍सादिङ् खाम्‍बेःक्‍मोबा यहवे दाङ्‌बा निङ्‌वाॽफुमाङ्‌ङिल्‍ले़ कुमिङ्‌ङो कन् माङ्‌हे़क्‍किन् चोःक्‍पाङ्‌ने़, आल्‍लो आङ्‌गाॽ युङ्‌ङाबा ते़न्‍नोबा कनानि सुवाङ्‌हाॽरे़ खुन्‍छिॽ आत्‍तिन् मे़न्‍छुमा साहाॽनुआङ् आङ्‌गाॽ आसान् खे़ने़ॽ मेःक्‍खिम् मे़मे़त्‍ते़न्‍ने़ॽओ,

४ कर आङ्‌गाॽ आबाङे आलाजेॽओ के़बेःक्‍काङ् आङ्‌गाॽ आमनाहाॽओलाम्‍मे़ आस्‍सा इसाहाक्‍किल्‍ले़ कुलागि लत्‍छा पाङ्‌लिमा के़दारु के़बिरुर पोङ्‌लो॥”

५ से़वारोबाल्‍ले़ अब्राहाम्‍मे़न् मे़त्‍तु, “खे़न् मे़न्‍छुमाःन् कन् लाजेॽओ आङ्‌गाॽनु सोरिक् फे़म्‍मा मे़दे़न्‍ने़न्‍निल्‍ले़ग? खे़ने़ॽ के़ले़रु के़धबा लाजेॽओए के़स्‍सा इसहाक्‍किन् तेॽरुङ्‌बि?”

६ अब्राहाम्‍मिल्‍ले़ खे़न् मे़त्‍तु, “कन् पाःन्‍निन् निःन्‍धो चोगे़ॽ, खे़ने़ॽ आस्‍सान् खे़प्‍मो मे़नुःक्‍ते़न् मे़देॽरे़न्‍ने़ॽ॥

७ आङ्‌गाॽ आम्‍बारे़ कुहिम् नु आमनाहाॽरे़ खुन्‍छिॽ लाजेॽलाम् के़भे़प्‍पा साङ्‌ग्राम्‍पेदाङ् नु इक्‍सादिङ् खाम्‍बेःक्‍मोबा यहवे दाङ्‌बा निङ्‌वाॽफुमाङ्‌ङिन् माङ्‌हे़क्‍सिङ्‌ङाङ् आङ्‌गाॽनु कम्‍भलॽरिक् माङ्‌हुप् चोगुआङ् वाॽ, ‘आङ्‌गाॽ खे़ने़ॽ के़मुॽइदाङ्‌साहाॽए कन् लाजेन् पिरुङ्‌सिङ्॥’ आङ्‌गाॽ आस्‍साःल्‍ले़ कुलागि लत्‍छा मेःत्‍थिक् खे़प्‍मोलाम् फे़प्‍मा के़सुक्‍तुर फाॽआङ् खुने़ॽ कुमाङ्‌ला इङ्‌बाधिक् खे़ने़ॽ के़दगि पाङ्‌घुरो॥

८ खे़न् मे़न्‍छुमान् खे़ने़ॽनु फे़म्‍मा मे़दे़न्‍ने़न्‍निफाग्र आङ्‌गाॽ माङ्‌हे़क् चोगुङ्‌बा पाःन्‍निल्‍ले़ खे़ने़ॽ के़न्‍छुने़न्॥ कर आस्‍सान् खे़प्‍मो मे़नुःक्‍ते़न् मे़देॽरे़न्‍ने़ॽ॥”

९ खे़ब्‍याङ् खे़न् से़वारोबाल्‍ले़ कुन्‍दाङ्‌बा अब्राहाम्‍मिल्‍ले़ कुलाङ् से़बङ्‌बाल्‍ले़ कुसिःक्‍तो कुहुक्‍किन् ने़स्‍सुआङ् कन् पाःन्‍निल्‍ले़ कुयाःम्‍बेओ खुने़ॽनु माङ्‌हे़क्‍सिङ्॥

१० हे़क्‍क्‍याङ् खे़न् सेवारोबान् कुन्‍दाङ्‌बाल्‍ले़ थिबोङ् कुउमेहाॽ नु के़रे़क् परिक्‍ले़न् नुःब्नुबा मिक्‍तोक् चासुङ्‌हाॽ याङ्‌सिङ्‌ङाङ् थासिङ्॥ हे़क्‍क्‍याङ् अराम नहरैम् ले़प्‍माङ् थासिङ्‌ङाङ् नाहोरले़ कुये़क्‌यक्‍को पेगे़॥

११ युःन्‍छिक् मे़न्‍छुमा हिन्‍जाॽहाॽरे़ खुन्‍छिॽ च्‍वाःत् फाःप्‍मा ये़म् पोःक्‍खे़॥ हे़क्‍केःल्‍ले़ ये़क्‌यक् लाःक्‍कात् ले़प्‍माङ्‌बा वबाक्‍किल्‍ले़ कुबेसाङ् खुने़ॽ उमेहाॽ ये़प्‍सुसि॥

१२ हे़क्‍क्‍याङ् खे़ल्‍ले़ तुवा चोगु, “आन्‍दाङ्‌बा अब्राहाम्‍मिल्‍ले़ कुयहवे दाङ्‌बा निङ्‌वाॽफुमाङ्‌ङे, आइन् आङ्‌गाॽ आयाःम्‍बक्‍किन् कुलिङ्‌दो के़त्‍ताङ् पिराङ्‌ङे़ॽओ, खे़ब्‍याङ् आन्‍दाङ्‌बा अब्राहाम्‍मे़न् खे़ने़ॽ के़नुॽबा के़जोःक्‍पा पाःन्‍निन् उसेःन्‍धाक्‍ते़ॽओ॥

१३ ओमे़त्‍ते़ॽओ, आङ्‌गाॽ कन् वबाक्‍किल्‍ले़ कुयाओ ये़प्‍पारो, हे़क्‍क्‍याङ् ये़क्‌यक्‍कोबा मे़न्‍छुमा साहाॽ च्‍वाःत् फाःत्‍छे़ मे़भे़न्‍ल मे़बत्॥

१४ हे़क्‍केःल्‍ले़ अक्‍खे पोङ्‌लरो– आत्‍तिन् सिसादिङ् मे़न्‍छ्‌यान् आङ्‌गाॽ ‘के़गुःन्‍दाओलाम् च्‍वाःत् थुङ्‌मारे़लागि कुःन्‍दाःन् के़ःङ्‌या मे़त्‍तु पिराङ्‌ङे़ॽ’ मे़त्‍तुङ्, हे़क्‍क्‍याङ् आत्‍तिल्‍ले़ ‘थुङे़ॽबा’ मे़त्‍ताआङ् ‘के़उमेहाॽआङ् च्‍वाःत् थुङ्‌सुङ्‌सिङ्’ लॽ, हाबा खे़न्‍ने खे़ने़ॽ के़सेवारोबा इसाहाक्‍किल्‍ले़ कुलागि के़सेगुमा पोङ्‌लरो॥ खे़न्‍लाम्‍बाए खे़ने़ॽ के़नुॽबा के़जोक् के़लॽबा पाःन्‍निन् आङ्‌गाॽ आन्‍दाङ्‌बान् उसेःन्‍गे़धाक्‍तु फाॽआङ् आङ्‌गाॽ निङ्‌वाॽ खोसुङ्‌लो॥”

१५ खे़ल्‍ले़ कन् पाःप्‍माआङ् मे़न्‍छुःत्‍ते वये़र, रिबेकाःल्‍ले़ कुभक्‍ताङ्‌ङो कुःन्‍दाःन् पक्‍सुर खा फे़रे़॥ खे़न् अब्राहाम्‍मिल्‍ले़ कुन्‍साॽ नाहोरे़ल्‍ले़ कुमेत् मिल्‍कारे़ कुस्‍सा ये़म्‍बित्‍छा बतुए़लरे़ कुस्‍सा मे़न्‍छुमा वये़॥

१६ सिसादिङ् मे़न्‍छ्‌यान् चाॽरिक् नुमासुक्‍मा चोगे़, हे़क्‍क्‍याङ् कम्‍भ थारिक् आत्‍तिन् ये़म्‍बित्‍छाःन्‍नुआङ् सोरिक् मे़न्‍ने़ए वये़॥ खुने़ॽ वबाक्‍को यो थ्‍ये़आङ् च्‍वाःत्‍तिन् फाःत्‍तु हे़क्‍क्‍याङ् थो थाङे़॥

१७ खे़न् सेवारोबान् हारा लोःक्‍ते़र पेआङ् मे़त्‍तु, “के़गुःन्‍दाओलाम् मिसाक् च्‍वाःत् थुङ्‌माजि पिराङ्‌ङे़ॽ॥”

१८ खे़ल्‍ले़ “पोङ् आदाङ्‌बे, थुङे़ॽबा” मे़त्‍तुआङ् खिमो कुगुःन्‍दाःन् मु थासु, हे़क्‍क्‍याङ् कुहुक्‍किल्‍ले़ कुःन्‍दाःन् ते़म्‍सुआङ् सेवारोबे़न् च्‍वाःत् थुङ्‌सु॥

१९ च्‍वाःत् थुङ्‌सुसुरुआङ् खे़ल्‍ले़ सेवारोबान् मे़त्‍तु, “के़उमेहाॽरे़ लागिआङ् खुन्‍छिॽ थुङ्‌धुङ् आङ्‌गाॽ च्‍वाःत् पागुङ् पिरुङ्‌सिङ्॥”

२० हे़क्‍क्‍याङ् पजात् चात्‍ते़र वघोःङ्ओ खे़ल्‍ले़ कुगुःन्‍दाओबा च्‍वाःत्‍तिन् हुक्‍सुआङ् याम्‍मो च्‍वाःत् फाःत्‍छे़ वबाक् ले़प्‍माङ् लोःक्‍ते़र पे, हे़क्‍क्‍याङ् खे़ल्‍ले़ के़रे़क् कुउमेहाॽरे़ लागिआङ् च्‍वाःत् फाःत्‍तु पिरु॥

२१ खे़न् से़वारोबाल्‍ले़ आङ्‌गाॽ आलाम्‍दिःक्‍को पोङ्‌मा के़बोङ्‌बा पाःन्‍हाॽ यहवे दाङ्‌बाल्‍ले़ के़त्‍तु पिराङ्‌बाबि मे़ःम्‍बि फाॽआङ् निङ्‌वाॽ खोमारे़ लागि मे़म्‍बाःत्‍ते स्‍वाःत् नुरिक्‍काङ् खे़न् ओमे़त्‍तुर युङे़॥

२२ उमेहाॽरे़ च्‍वाःत् मे़धुङु मे़सुरुआङ् खे़न् से़वारोबाल्‍ले़ तुक्‍सि ग्राम यारिक्‍ले़न् साम्‍म्‍याङ् मुन्‍द्रि नु किप् थिक् ग्राम यारिक्‍ले़न् ने़प्‍जाङ् साम्‍म्‍याङ् हुक्‍पाःङ्‌गिहाॽ लःत्‍तु॥

२३ हे़क्‍क्‍याङ् मे़त्‍तु, “खे़ने़ॽ हाःत्‍ले़ कुस्‍साने़बे? खे़ने़ॽ के़म्‍बारे़ कुहिम्‍मो आइन् से़न्‍दिक् आनिगे लागि याङ्‌धोःक्‍मादे़न् ने़बि?”

२४ खुने़ॽ खे़न् मे़त्‍तु, “आङ्‌गाॽ नाहोरलाम् मिल्‍कारे़ कत्‍तुबा कुस्‍सा ये़म्‍बित्‍छा बतुए़लरे़ कुस्‍साआरो॥”

२५ खे़ल्‍ले़ याम्‍मोआङ् मे़त्‍तु, “आनिगे चासेॽ नु याॽलाङ् सिदत् कत्‍तुम्‍बे, हे़क्‍क्‍याङ् युःन्‍छिक् खिनिॽ याःक्‍मारे़ लागि याङ्‌धोःक्‍मादे़न्‍नाङ् ने़ःॽ॥”

२६ खे़ब्‍याङ् खे़न् से़वारोबाल्‍ले़ यहवे दाङ्‌बान् अःक्‍खुम् फन्‍छिङ्‌ङाङ् से़वा मे़त्‍तुर मे़त्‍तु,

२७ “यहवे दाङ्‌बा, आन्‍दाङ्‌बा अब्राहाम्‍मिल्‍ले़ कुनिङ्‌वाॽफुमाङ्‌ङिल्‍ले़ कुनारा पोररो, खुने़ॽ थधप् म़ेल्‍लॽमनाबा मिःम्‍जि नु नसाःन्‍साःन्‍बा चोःक्‍पा पाःन्‍निन् आन्‍दाङ्‌बान् ओसेःन्‍धाक्‍तुआङ् वाॽ॥ आङ्‌गाॽग यहवे दाङ्‌बाल्‍ले़ए लाम्‍मो तिःक्‍ताङ्‌ल आन्‍दाङ्‌बाल्‍ले़ कुइत्‍छाबाल्‍ले़ कुहिम्‍मो ताराङ्‌ङाङ् वाॽआरो॥”

२८ सिसादिङ् मे़न्‍छ्‌यान् पेआङ् कुम्‍मारे़ कुहिम्‍सयङ्‌हाॽ कन् के़रे़क् पाःन्‍हाॽ चे़क्‍तुसि॥

२९ रे़बिकाःल्‍ले़ लाबान् मिङ् के़वाःप्‍पा कुम्‍भुॽधिक् वये़॥ हे़क्‍क्‍याङ् लाबाने़न् लःन्‍दे़आङ् अब्राहाम्‍मिल्‍ले़ कुसेवारोबा के़वाॽबा वबाक्‍किल्‍ले़ कुबेसाङ् लोःक्‍ते़र पे॥

३० खुने़ॽ कुन्‍साॽरे़ कुन्‍बोओ मुन्‍द्रि नु कुहुक्‍कोबा हुक्‍पाःङ्‌गिहाॽ निसु हे़क्‍क्‍याङ् “खे़न् मनाःल्‍ले़ आङ्‌गाॽ अक्‍खे मे़त्‍ताङ्” के़लॽबा पाःन्‍निन् कुन्‍साॽरोलाम् खे़प्‍सुनेमे़ःन्‍ने खुने़ॽ खे़न् मनाओ पेगे़॥ खे़न् मनान् वबाक्‍किल्‍ले़ कुयाओ उमेहाॽरे़ खुन्‍छिॽ पेसाङ् ये़बे़बा लाबाने़ल्‍ले़ निसु॥

३१ हे़क्‍क्‍याङ् खुने़ॽ मे़त्‍तु, “निङ्‌वाॽफुमाङ्‌ङिल्‍ले़ कुमुॽइसाम् के़घोबा आदाङ्‌बे सिगाङ् फे़रे़ॽओ॥ थेआङ् लाःक्‍कात् थःप्‍पे़त् के़ये़प्‍पाबे? खे़ने़ॽ के़लागि ने़मादे़न् नु उमेहाॽरे़ लागि ये़प्‍मादे़न् यारिप् चोगुङ्‌ङाङ् ने़रो॥”

३२ हे़क्‍क्‍याङ् खे़न् से़वारोबे़न् लाबाने़न्‍नु हिम्‍मो पेगे़, हे़क्‍क्‍याङ् लाबाने़ल्‍ले़ उमेहाॽओलाम् कक्‍हाॽ थासुआङ् खे़ङ्‌हाॽ याॽलाङ् नु चासेॽ पिरुसि॥ हे़क्‍क्‍याङ् अब्राहाम्‍मिल्‍ले़ कुसेवारोबान् हे़क्‍क्‍याङ् खे़न्‍नु के़वाॽबा मनाहाॽरे़ लागि खुन्‍छिॽ लाङ् वाहप्‍मा च्‍वाःत्‍ताङ् पिरुसि॥

३३ हे़क्‍क्‍याङ् खे़ल्‍ले़ कुदगाङ् चामा थुङ्‌मा कुजाहाॽ मे़युक्‍सु मे़बुरु, कर खे़ल्‍ले़ मे़त्‍तुसि, “आङ्‌गाॽ आइङ्‌घङ्‌ङिन् खिनिॽ मे़म्‍मे़त्‍तेग आङ्‌गाॽ मे़जाआन् मे़धुङ्‌ङाल्‍लो॥”

लाबाने़ल्‍ले़ मे़त्‍तु, “लु, आमे़त्‍ते़ॽ॥”

३४ हे़क्‍क्‍याङ् खे़ल्‍ले़ मे़त्‍तुसि, “अब्राहाम्‍मिल्‍ले़ कुसेवारोबाहाॽओ आङ्‌गाॽ थिक्‍पाआरो॥

३५ यहवे दाङ्‌बाल्‍ले़ आङ्‌गाॽ आन्‍दाङ्‌बे़न् यरिक् मुॽइसाम् पिरुआङ् खुने़ॽ याङ्‌साकुन्‍धेसाबा यम्‍बा मना पोःक्‍खे़आङ् वाॽ॥ यहवे दाङ्‌बाल्‍ले़ खुने़ॽ मे़ल्‍लुक् नु मे़ःन्‍दालुप्‍हाॽ, हे़क्‍क्‍याङ् पित्‍हाॽ, साम्‍म्‍याङ् युप्‍पा, से़वारोबा सेवारोमाहाॽ, उमेहाॽ हे़क्‍क्‍याङ् अदङ्‌हाॽ पिरुआङ् वाॽरो॥

३६ आङ्‌गाॽ आन्‍दाङ्‌बाल्‍ले़ कुहिम्‍सामा साराःल्‍ले़ कुगाप्‍मो तुम्‍मो अब्राहाम्‍मिन् ये़म्‍बित्‍छा साधिक् कत्‍तु पिरु, हे़क्‍क्‍याङ् आन्‍दाङ्‌बाल्‍ले़ कत्‍तुबा के़रे़क् पाःन्‍हाॽ खुने़ॽ पिरुआङ् वाॽ॥

३७ आन्‍दाङ्‌बाल्‍ले़ आङ्‌गाॽ अक्‍खे मे़त्‍ताङ्‌ङाङ् माङ्‌हे़क्‍सिङ्‌मा पाङ्‌घाङ्‌ङाङ् वाॽ, ‘खे़ने़ॽ आसाःल्‍ले़ कुलागि आङ्‌गाॽ आल्‍लो युङ्आबा लाजेॽओबा कनानिहाॽरे़ खुन्‍छिॽ सामे़न्‍छ्‌याहाॽ आत्‍तिन्‍नाङ् पाङ्‌लि मे़दारे़न् मे़बिरे़न्‍ने़ॽओ॥

३८ कर आङ्‌गाॽ आबाङे आलाजेॽओ नु आम्‍बारे़ कुमनाहाॽओ पेगे़ॽआङ् आस्‍सान् लत्‍छा मेःत्‍थिक् कोःत्‍ते़ तारे़बिरे़ॽओ॥’

३९ “खे़ब्‍याङ् आङ्‌गाॽ आन्‍दाङ्‌बेन् मे़त्‍तुङ्, ‘खे़न् मे़न्‍छुमान् आङ्‌गाॽनु फे़म्‍मा मे़दे़न्‍ने़न्‍निल्‍ले़ग?’

४० “खुने़ॽ मे़त्‍ताङ्, ‘आङ्‌गाॽ कुदगि लाङ्‌घेःक्‍काबा यहवे दाङ्‌बाल्‍ले़ए कुमाङ्‌लाइङ्‌बान् खे़ने़ॽनु पाङ्‌घु के़बि, हे़क्‍क्‍याङ् खे़ने़ॽ के़याःम्‍बक्‍किन् कुलिङ्‌दो के़त्, हे़क्‍क्‍याङ् खे़ने़ॽ आगाॽइ नु आम्‍बारे़ कुहिम्‍सयःङ्‌बाहाॽलाम् आस्‍साःल्‍ले़ कुलागि लत्‍छा मेःत् के़दारु के़बिरुरो॥

४१ खे़ने़ॽ आङ्‌गाॽ आगाॽइहाॽओ के़बेःक्‍काङ् खे़ने़ॽ माङ्‌गे़हे़क्‍सिङ्‌बा पाःन्‍निन् के़गे़त्‍तुबा पोङ्॥ कर खे़ङ्‌हाॽरे़ खुन्‍छिॽ सा मे़न्‍छुमान् फे़म्‍मा मे़म्‍भाःक्‍तुन्‍छाङ् खे़ने़ॽ माङ्‌गे़हे़क्‍सिङ्‌बा पाःन्‍नो के़न्‍धाने़न्‍लो॥’

४२ “आइन् वबाक्‍को के़राङ्‌ङाङ् आङ्‌गाॽ अक्‍खेलॽरिक् पेलिगे़न् तुवा चोगुङ्, ‘आङ्‌गाॽ आन्‍दाङ्‌बा अब्राहाम्‍मिल्‍ले़ कुनिङ्‌वाॽफुमाङ्, यहवे दाङ्‌बाए, खे़ने़ॽ निङ्‌वाॽ के़जोगुनिफाॽग्र आयाःम्‍बक्‍किन् कुलिङ्‌दो के़त्‍ल याःन्‍दे़ॽओ॥’

४३ आङ्‌गाॽ खा, कन् वबाक्‍को ये़प्‍पाबान् खे़ने़ॽ के़निसुरो, आत्‍तिन् मे़न्‍छ्‌यान् च्‍वाःत् फाःत्‍छे़ फे़न्, हे़क्‍क्‍याङ् आङ्‌गाॽ खे़न् ‘खे़ने़ॽ के़गुःन्‍दाओलाम् चबे़ःत्‍छिक् च्‍वाःत् थुङ्‌मा पिराङ्‌ङे़ॽ,’ मे़त्‍तुङ्‌ॽ॥

४४ खे़ल्‍ले़ ‘थुङे़ॽओ’ मे़त्‍ताने़भग्र हे़क्‍क्‍याङ् ‘आङ्‌गाॽ के़उमेहाॽआङ् च्‍वाःत् पागुङ् पिरुङ्‌सिङ्,’ पाःत्‍तुॽ, हाबा खे़न् मे़न्‍छुमाःन्‍ने आन्‍दाङ्‌बाल्‍ले़ कुस्‍साःल्‍ले़ कुलागि यहवे दाङ्‌बे़ल्‍ले़ सेगुमा पोङ्‌लरो॥

४५ “आङ्‌गाॽ कन् पाःन्‍निन् आनिङ्‌वाॽओ पाःप्‍मा सुःप्‍मानुःल्‍ले़ तगि, कुभक्‍ताङ्‌ङो कुगुःन्‍दाःन् पक्‍खुर रिबेकान् खा फे़रे़, हे़क्‍क्‍याङ् वबाक्‍को यो थासिङ्‌ङाङ् च्‍वाःत् फाःत्‍तु॥ हे़क्‍केःल्‍ले़ खुने़ॽ मे़त्‍तुङ्, ‘आङ्‌गाॽ च्‍वाःत्‍चि थुङ्‌मा पिराङ्‌ङे़ॽ॥’

४६ “खिमो खुने़ॽ कुगुःन्‍दाःन् कुभक्‍ताङ्‌ङोलाम् यो थासुआङ् मे़त्‍ताङ् ‘पोङ् थुङे़ॽसिने़, आङ्‌गाॽ खे़ने़ॽ के़उमेहाॽआङ् च्‍वाःत् थुङ्‌सुङ्‌सिङ्‌ॽ॥’ खे़ब्‍याङ् आङ्‌गाॽ च्‍वाःत् थुङुङ्, हे़क्‍क्‍याङ् खुने़ॽ आउमेहाॽआङ् च्‍वाःत् थुङ्‌सुसि॥

४७ “आङ्‌गाॽ खुने़ॽ खे़ने़ॽ ‘हाःत्‍ले़ कुस्‍साने़बे?’ फाॽआङ् सेःन्‍दोसुङ्॥

“खुने़ॽ पाःत्‍तु, ‘नाहोर नु मिल्‍कारे़ खुन्‍छिॽ ये़म्‍बित्‍छासा बतुएलरे़ कुस्‍साआरो॥’

“खे़ब्‍याङ् आङ्‌गाॽ खुने़ॽ कुन्‍बोओ मुन्‍द्रिःन् नु कुहुक्‍को हुक्‍पाःङ्‌गिहाॽ वाःत्‍तुङ्॥

४८ हे़क्‍क्‍याङ् आङ्‌गाॽ अःक्‍खुम् फन्‍छिङ्‌ङाआङ् यहवे दाङ्‌बान् से़वा मे़त्‍तुङ्॥ हे़क्‍क्‍याङ् आङ्‌गाॽ आन्‍दाङ्‌बा अब्राहाम्‍मिल्‍ले़ कुन्‍साॽरे़ कुम्‍मे़न्‍छाॽइन् आन्‍दाङ्‌बाल्‍ले़ कुस्‍साओ पाङ्‌लिमा ताःप्‍मारे़ लागि कुदोःप्‍मा लाम् के़दोःम्‍बा आन्‍दाङ्‌बा अब्राहाम्‍मिल्‍ले़ कुनिङ्‌वाॽफुमाङ् यहवे दाङ्‌बान् कुनारा फोसुङ्॥

४९ आल्‍ल आङ्‌गाॽ आन्‍दाङ्‌बान्‍नु खिनिॽ थधप् म़ेल्‍लॽमनाबा मिःम्‍जि नु से़क्‍खाबा याःम्‍बक् चोःक्‍मा निङ्‌वाॽ के़जोगुम्‍ने फाॽग्र आङ्‌गाॽ आमे़त्‍ते़ॽ॥ मे़ःन्‍ने फाॽसाङ् आङ्‌गाॽ आमे़त्‍ते़ॽ, हे़क्‍क्‍याङ् आङ्‌गाॽ थे चोःक्‍मा पोङ् आङ्‌गाॽ खे़न् चोःक्‍मा निङ्‌वाॽ चोगुङ्॥”

५० खे़ब्‍याङ् लाबाने़न् नु बतुएलरे़ नोगप् पिरे़छु, “कन् पाःन्‍निन् यहवे दाङ्‌बालाम् के़दाबारो, हे़क्‍केःल्‍ले़ आन्‍छिगे़ खे़ने़ॽ वेॽ पान् थेआङ् मे़प्‍मा मे़सुक्‍ने़छिगे़न्‍लो॥

५१ खा ओमे़त्‍ते़ॽ, रिबेकान् बाकप्‍मोए वाॽ, खुने़ॽ तेॽरे़आङ् पेगे़ॽ, हे़क्‍क्‍याङ् यहवे दाङ्‌बाल्‍ले़ पाःत्‍तुबा हे़क्‍केए खे़न् खे़ने़ॽ के़न्‍दाङ्‌बाल्‍ले़ कुस्‍साःल्‍ले़ कुमेत् पोङ्‌ल॥”

५२ अब्राहाम्‍मिल्‍ले़ कुसे़वारोबाल्‍ले़ खे़ङ्‌हाॽरे़ खुन्‍छिॽ पाःन्‍निन् खे़प्‍सुआङ् खाम्‍बाङ्‌ङो साम्‍बोःन् हबत् फन्‍छिङ्‌ङाङ् यहवे दाङ्‌बे़न् से़वा मे़त्‍तु॥

५३ खे़ब्‍याङ् खे़ल्‍ले़ साम्‍म्‍याङ् नु युप्‍पा वाःत्‍तिहाॽ हे़क्‍क्‍याङ् चाङ्‌हाॽ लःत्‍तुआङ् रिबेकान् पिरु॥ खे़ल्‍ले़ रिबेकाःल्‍ले़ कुम्‍मा नु कुम्‍भुॽसिआङ् यरिक् कुमे़न् के़घिःक्‍पा मिक्‍तोःक्‍हाॽ पिरुसि॥

५४ खे़ब्‍याङ् खे़न् हे़क्‍क्‍याङ् खुने़ॽनु के़वाॽबा मनाहाॽरे़ मे़ज मे़धुङु, खे़न् से़न्‍दिक् खे़प्‍मोए मे़ने़स्‍से़॥

कर कुदाःन्‍दिक्‍मा खाओःत्‍ते़नुमे़ःन्‍ने ताःनाम्‍सा खे़ल्‍ले़ मे़त्‍तुसि, “आङ्‌गाॽ पेक् आबाङ्‌घे़ॽओ हे़क्‍क्‍याङ् आन्‍दाङ्‌बे़ओ पेःक्‍कारो॥”

५५ कर रिबेकाःल्‍ले़ कुम्‍भुॽ नु कुम्‍मारे़ नोगप् पिरे़छु, “हिन्‍जाॽइन् थिबोङ् ये़न् यारिक् आनिगे़नु वाॽर हे़क्‍क्‍याङ् पेःक्‍साङ् नुॽ॥”

५६ कर खे़न् से़वारोबाल्‍ले़ खे़ङ्‌हाॽ मे़त्‍तुसि, “आङ्‌गाॽग नुःङ्‌ङा पेःक्‍का याप्‍मि आन्‍छाक्‍ते़न्‍ने़ॽओ, यहवे दाङ्‌बाल्‍ले़ आङ्‌गाॽ आलाम्‍दिक् चोःक्‍मा याःम्‍बक्‍किन् कुलिङ्‌दो के़त्‍ताङ् पिराङ्‌ङाङ् वाॽ॥ आङ्‌गाॽ पेक् आबाङ्‌घे़ॽओ हे़क्‍क्‍याङ् आन्‍दाङ्‌बे़ओ पेःक्‍कारो॥”

५७ खे़ङ्‌हाॽरे़ मे़त्‍ते़छु, “हिन्‍जाॽइन्‍ने आनिॽ सेःन्‍दोसुम् खुने़ॽ थे पाःत्‍तुइ॥”

५८ हे़क्‍क्‍याङ् खुन्‍छिॽ रिबेकान् उःत्‍ते़छुआङ् सेःन्‍दोसे़छु, “कन् मनाःन्‍नु पेःक्‍मा के़दे़म्‍बि?”

खुने़ॽ पाःत्‍तु “आङ्‌गाॽ पेःक्‍का॥”

५९ खे़ल्‍ले़ चोगुल्‍ले़ खे़ङ्‌हाॽरे़ खुन्‍छिॽ नुसाॽ रे़बिकाःन्, सेवारोमानु सोरिक् अब्राहाम्‍मिल्‍ले़ कुसेवारोबे़न् हे़क्‍क्‍याङ् खे़ल्‍ले़ कुमनाहाॽनु मे़बाङ्‌घुमे़देसु॥

६० खे़ङ्‌हाॽरे़ रिबेकान् मुॽइसाम् मे़धासु मे़बुरुआङ् मे़मे़त्‍तु,

“आनिगे चेलिमा नुसाॽए,

खे़ने़ॽ हे़न्‍छिङ् हे़न्‍छिङ्‌ले़ खुन्‍छिॽ मा के़बोङ्‌लरो,

हे़क्‍क्‍याङ् खे़ने़ॽ के़स्‍सा के़एहाॽनु

थङ् के़जोःक्‍पा निङ्‌मिहाॽरे़ खुनिॽ ये़क्‌यक्‍हाॽ

के़स्‍साहाॽ हुक्‍काप् मे़मे़त्‍छिङ्‌लरो॥”

६१ खे़ब्‍याङ् रिबेकान् नु कुसेवारोमाहाॽ उमेहाॽओ मे़लासे़आङ् खे़न् अब्राहाम्‍मिल्‍ले़ कुसेवारोबे़न्‍नु मे़धासिङ् मे़बे॥ अक्‍खेलॽरिक् रिबेकान् याङ्‌सिङ्‌ङाङ् खे़न् मनान् थासिङ् पे॥

६२ आल्‍ल इसाहाक्‍के़न् बेअर लहै रोइलाम् फे़रे़, थेआङ्‌भे़ल्‍ले़ खे़न् ये़म्‍मो खुने़ॽ कनानबा नेगेब मे़प्‍मनाबादे़न्‍नो युङे़॥

६३ खुने़ॽ थिक्‌यान् युःन्‍छिक् पेलिगे़न् तुवा चोःक्‍से़ प्‍याङ्‌सिओ लःन्‍दे़, हे़क्‍क्‍याङ् थो ओमये़ल्‍ले़ उमेहाॽ मे़भे़रे़र मे़बत्‍छे़बा निसुसि॥

६४ हे़क्‍क्‍याङ् रिबेकान्‍नाङ् ओमये़ल्‍ले़ इसाहाक्‍के़न् निसु, हे़क्‍क्‍याङ् उमेओलाम् थासिङ्॥

६५ खे़ब्‍याङ् खे़न् सेवारोबान् सेःन्‍लाप्‍तु, “आनिॽ तुम्‍से़ प्‍याङ्‌सिओलाम् के़भे़म्‍बार के़बप्‍पा याप्‍मिन् हाःप्‍पे?”

खे़न् से़वारोबाल्‍ले़ मे़त्‍तु, “खुने़ॽग आङ्‌गाॽ आन्‍दाङ्‌बारो॥” हे़क्‍केःल्‍ले़ रिबेकाःल्‍ले़ कुबःत्‍थाङ्‌ङिन् खुःक्‍सिङ्‌ङाङ् कुनारान् ते़प्‍तु॥

६६ हे़क्‍क्‍याङ् सेवाराबाल्‍ले़ खुने़ॽ चोगुबा के़रे़क् पाःन्‍हाॽ इसाहाक्‍के़न् चे़क्‍तु॥

६७ इसाहाक्‍के़ल्‍ले़ रिबेकान् आबाङे कुम्‍मा साराःल्‍ले़ कुसाःङ्‌गा हिम्‍मो तेॽरुआङ् मेःक्‍खिम् मे़त्‍तु॥ खे़ब्‍याङ् खे़न् खुने़ॽ कुमेत् पोःक्‍खे़, हे़क्‍क्‍याङ् इसाहाक्‍किल्‍ले़ रिबेकान् नानुॽरु॥ अक्‍खेलॽरिक् इसाहाक्‍किल्‍ले़ आबाङे कुम्‍मा मासिङ्‌बा एगाङ् खुने़ॽ आःन्‍छिङ्‌मा खोसुरो॥

a 

२४:२ के़हुक्‍किन् आलाङ् से़बङ्‌बाहाॽरे़ कुसिःक्‍तो ने़स्‍से़ॽआङ्– अक्‍खेलॽरिक् आभे़ल्‍ले़आङ् ले़ङ्‌मा मे़न्‍छुक्‍मनाबा माङ्‌हे़क् चोःक्‍मा थिम् वये़॥

अब्राहाम्‍मिन् मासिङ्

२५

अब्राहाम्‍मिल्‍ले़ के़तुरा मिङ् के़वाःप्‍मा वेॽस्‍मा मे़न्‍छुमा थिक्‍काङ् ते़न्‍धाम् मेःक्‍खिम् मे़त्‍तु॥

२ खे़ल्‍ले़ अब्राहाम्‍लाम् जिम्रान, योक्‍छान, मेदान, मिध्‍यान, यिस्‍बाक, हे़क्‍क्‍याङ् सुहन् कत्‍तुसि॥

३ योक्‍छाने़ल्‍ले़ सेबा नु ददान ने़प्‍फु कुस्‍सा ये़म्‍बित्‍छा वये़सि॥ ददाने़ल्‍ले़ कुस्‍साहाॽ अस्‍सुरि, लतुसि हे़क्‍क्‍याङ् लउम्‍मि मे़वये़॥

४ मिध्‍याने़ल्‍ले़ कुस्‍साहाॽ ए़पा, एपेर हनोक, अबिदा नु एल्‍दा मे़वये़॥ कङ्‌हाॽ के़रे़क् के़तुरारे़ कुमुॽइदाङ्‌साहाॽ मे़वये़॥

५ अब्राहाम्‍मिल्‍ले़ कत्‍तुबा के़रे़क् पाःन्‍हाॽ कुस्‍सा इसाहाक्‍के़न् पिरु॥

६ कर खुने़ॽ मासिङ्‌मानुःल्‍ले़ तगि हिङे़रए कुमेत् पाःक्‍माहाॽरे़ खुनिॽ साहाॽ मिक्‍तोःक्‍हाॽ पिरुसि, हे़क्‍क्‍याङ् इसाहाक्‍लाम् से़न्‍दुसिआङ् माःङ्‌घा नाम्‍गे़न् पिसाङ्‌बा लाजेॽओ पाङ्‌घुदेसुसि॥

अब्राहाम्‍मिन् मासिङ्‌ङाङ् मे़लुप्‍तुॽ

७ अब्राहाम्‍मे़न् किप् थिक् हे़क्‍क्‍याङ् नुबोङ्‌ङाङ् ङासि तङ्‌बे थारिक् हिङे़,

८ हे़क्‍क्‍याङ् खुने़ॽ यरिक् तङ्‌बे थारिक् हिङे़ हे़क्‍क्‍याङ् खदाक्‍मि तुम्‍से़आङ् मासिङ्॥ हे़क्‍क्‍याङ् आबाङे़ कुधाःक्‍थे़बाहाॽनु तङ्‌सिङ्‌से़ पे॥

९ खुने़ॽ कुस्‍सा इसाहाक् नु इस्‍माएलरे़ हित्‍ति सोअररे़ कुस्‍सा एप्रोने़ल्‍ले़ कुब्‍याङ्‌सि मम्रेलाम् नाम्‍गे़त् पिसाङ्‌बा मक्‍पेला फुक्‍कुओ खुने़ॽ कुधक्‍किन् लुप्‍ते़छु॥

१० खे़न् प्‍याङ्‌सिन् अब्राहाम्‍मिल्‍ले़ हित्‍ति सुवाङ्‌हाॽलाम् इङुआङ् ने़स्‍से़॥ खे़ब्‍याङ् कुमेत् सारान् मे़लुप्‍तुबा ते़न्‍नोए खुने़ॽ मे़लुप्‍तु॥

११ अब्राहाम्‍मिन् मासिङ्‌ङाङ् कुस्‍सा इसाहाक्‍के़न् निङ्‌वाॽफुमाङ्‌ङिल्‍ले़ हाङ्‌वागे़न् मुॽइसाम् थासुपिरु॥ खे़न् ये़म्‍मो इसाहाक्‍के़न् बेअर लहै रोइरे़ कुबेसाङ् नेगे़बओ युङे़॥

इस्‍माएलरे़ कुस्‍साहाॽ

१२ साराःल्‍ले़ कुसेवारोमा मिस्रि हागार ले़प्‍माङ्‌लाम् साके़वाःन्‍छिङ्‌बा अब्राहाम्‍मिल्‍ले़ कुस्‍सा इस्‍माए़लरे़ कुस्‍सा कुम्‍मे़न्‍छाॽहाॽरे़ खुन्‍छिॽ साप्‍मुःन्‍धुम्‍मिन् हाबा कन्‍लो॥

१३ खे़ङ्‌हाॽ सामे़वाःन्‍छिङ्‌बा मिङ्‌स्रा कुइसिःक् इस्‍माए़लरे़ कुस्‍साहाॽरे़ खुन्‍छिॽ मिङ् कङ्‌हाॽरो–

इस्‍माए़लरे़ कुस्‍सा तुम्‍बान् नबायोत,

केदार, अदबेल, मिब्‍साम,

१४ मिस्‍मा, दुमा, मस्‍सा,

१५ हदद, तेमा, यतुर, नापिस नु केदमा॥

१६ इस्‍माएलरे़ कुस्‍साहाॽ कन्‍हाॽरो॥ खे़ङ्‌हाॽ थिक्‍ने़त् थाःक्‍हाॽरे़ खुन्‍छिॽ पाधे़बा मे़वये़ हे़क्‍क्‍याङ् खुन्‍छिॽ पाङ्‌भेॽ नु युङ्‌मादे़न् कुइसिःक् खुन्‍छिॽ मिङ्‌हाॽ पोःक्‍खे़॥

१७ इस्‍माएल्‍ले़न् १३७ तङ्‌बे के़रे़आङ् वये़, खे़ब्‍याङ् खुने़ॽ मासिङ् हे़क्‍क्‍याङ् कुधाःक्‍हाॽनु सोरिक् पोङ्‌से़ पे॥

१८ खुने़ॽ कुमुॽइदाङ्‌साहाॽ मिस्र लाजेॽ इःन्‍दोःल्‍ले़ कुबेसाङ्‌बा अस्‍सुर लाजेॽ ले़प्‍माङ् हबिलालाम् सुर थारिक् खे़ङ्‌हाॽ मे़बोःन्‍दे़आङ् मे़युङे़॥ हे़क्‍क्‍याङ् खे़ङ्‌हाॽ के़रे़क् खुन्‍छिॽ फुॽनुस्‍साॽ लुम्‍मो निङ्‌मि मे़बोःक्‍खे़आङ् मे़न्‍दङ्‌ङे मे़युङे़॥

याकुब नु ए़साब

१९ अब्राहामरे़ कुस्‍सा इसाहाक्‍किल्‍ले़ कुसाप्‍मुःन्‍धुम् हाबा कल्‍लो॥

अब्राहाम्‍मिल्‍ले़ इसाहाक्‍के़न् कत्‍तु॥

२० हे़क्‍क्‍याङ् इसाहाक्‍के़न् लिबोङ् तङ्‌बे के़रे़ल्‍ले़ पद्‌दन अराम्‍बा अरामि बतुए़लरे़ कुस्‍सा मे़न्‍छुमा अरामि लाबाने़ल्‍ले़ कुन्‍साॽ रिबेकान् ते़न्‍धाम् मेःक्‍खिम् मे़त्‍तु॥

२१ इसहाक्‍किल्‍ले़ कुमेःत्‍तिन् सामे़ङ्‌गप्‍मनामा पोःक्‍खे़बाल्‍ले़ चोगुल्‍ले़ खुने़ॽ कुमेःत्‍तिल्‍ले़ कुलागि यहवे दाङ्‌बान् पेलि फाक्‍तु॥ खुने़ॽ फाक्‍तुबा पेलिगे़न् तुवान् यहवे दाङ्‌बाल्‍ले़ खे़प्‍सु, हे़क्‍क्‍याङ् रिबेकान् मे़न्‍छुक्‍मा पोःक्‍खे़॥

२२ खुने़ॽ कुसाप्‍पोःक्‍को अङे़ःक्‌वा ने़त्‍छि यागे़सि, खे़न् अङे़ःक्‌वाहाॽ चुङ्‌मा हेःक्‍ते़छि॥ “आङ्‌गाॽओ थेआङ् अक्‍खे पोःक्‍खे़बाबे?” पाःत्‍तुर खे़ल्‍ले़ यहवे दाङ्‌बान् सेःन्‍दोमा हेःक्‍तु॥

२३ यहवे दाङ्‌बे़ल्‍ले़ खुने़ॽ अक्‍खे मे़त्‍तुरो,

“खे़ने़ॽ के़साप्‍पोःक्‍को ने़त्‍छि सुवाङ्‌बा

मे़न्‍छाम् याप्‍मि याक्‍सिरो,

के़साप्‍पोःक्‍कोलाम् खे़ङ्‌हाॽ के़गत्‍तुसिल्‍ले़सा

खे़ङ्‌हाॽ एॽए ने़त्‍छि सुवाङ् लःन्‍छिरो॥

लत्‍छान् वेॽस्‍मान्‍नुःल्‍ले़ मुक्‍के़गुबा पोङ्‌लो,

हे़क्‍क्‍याङ् तुम्‍बाल्‍ले़ फोःक्‌वाबे़ल्‍ले़न् कुसे़वा चोगुरो॥”

२४ खे़ल्‍ले़ कुस्‍सागप्‍मा ये़म् के़रे़, हे़क्‍क्‍याङ् खे़ल्‍ले़ कुसाप्‍पोःक्‍को काप्‍साबा अङे़ःक्‌वा ने़त्‍छि यागे़त्‍छि॥

२५ तुम्‍बे़न् हे़ःत्‍यङ्‌यङ्‌बा चोगे़, चाङ् चाक्‍सुबा हे़क्‍के कुधक्‍किन् सिदे़प् ते़प्‍तुर कुम्‍ब्रिॽ स्‍योःङ्‌स्‍योःङ् युङे़॥ खे़ल्‍ले़ चोगुल्‍ले़ खे़न् ए़साबa मिङ् मे़वाःत्‍तु॥

२६ खे़न् एगाङ् ए़साबे़ल्‍ले़ कुलाङ्‌काक्‍थिःम्‍बे़न् ते़म्‍सुर कुन्‍साॽइन् लःन्‍दे़॥ खे़ल्‍ले़ चोगुल्‍ले़ खे़न् याकुबb मिङ् मे़वाःत्‍तु॥ रिबेकाःल्‍ले़ खे़ङ्‌हाॽ कत्‍तुसिल्‍ले़ इसाहाक्‍के़न् तुक्‍पोङ् तङ्‌बे के़रे़आङ् वये़॥

ए़साबे़ल्‍ले़ तुम्‍बा कुलक्‍किन् सङ्‌घुॽ

२७ कङ्‌हाॽ यम्‍बा पोःक्‍खे़छिआङ् ए़साबे़न् साॽरिक् के़ले़बा सावागे़म्‍बा नु ते़म्‍बेॽओ ताक्‍के़गम्‍बा के़जाबा मना पोःक्‍खे़, हे़क्‍क्‍याङ् याकुबे़न् साःङ्‌गाहिम्‍मो के़युङ्‌बा कुसुत्‍ना के़नुॽबा मना पोःक्‍खे़॥

२८ इसाहाक्‍किल्‍ले़ ए़साबे़न् लुङ्‌माॽ तुक्‍तु, थेआङ्‌भे़ल्‍ले़ खे़ल्‍ले़ से़रुदारुबा साहाॽ चामा खोसुआङ् वये़॥ कर रिबेकाःल्‍ले़ग याकुबे़न् लुङ्‌माॽ तुक्‍तु॥

२९ थिक्‍ले़ङ् याकुबरे़ कुवा केःत्‍तुआङ् कारिॽइन् थे़न्‍दुर यागे़ल्‍ले़ ए़साबे़न् ते़म्‍बेॽओलाम् के़रे़द्‌ये़॥ खे़न् कुसे़त्‍लाःक्‍माल्‍ले़ कुधना ले़क्‍खे़आङ् वये़॥

३० ए़साबरे़ याकुबे़न् मे़त्‍तु, “हे़ःत्‍ताङ्‌बा कारिॽइल्‍ले़ कुवाजि आङ्‌गाॽ थुङ्‌मा पिराङ्‌ङे़ॽ॥ आङ्‌गाॽ आसे़त्‍लाःक्‍माल्‍ले़ आधना ले़क्‍खे़आङ् वाॽआ॥” (खे़ल्‍ले़ चोगुल्‍ले़ खुने़ॽ ए़दोम्‍माङ्c मे़मे़त्‍तु॥)

३१ याकुबरे़ मे़त्‍तु, “तगि खे़ने़ॽ तुम्‍बा के़लक्‍किन् आङ्‌गाॽ इङ्‌मा पिराङ्‌ङे़ॽ॥”

३२ ए़साबे़ल्‍ले़ मे़त्‍तु, “आङ्‌गाॽग सिमाए इःत्‍ताङ्‌लो॥ आङ्‌गाॽ सिआने़फाग्र तुम्‍बा आलक्‍किल्‍ले़ थे पोङ्‌ङाङ्‌बे?”

३३ कर याकुबे़ल्‍ले़ मे़त्‍तु, “खे़ने़ॽ तगि माङ्‌हे़क्‍सिङे़ॽआङ् पाःत्‍ते़ॽ॥” खे़ब्‍याङ् ए़साबे़न् माङ्‌हे़क्‍सिङ्, हे़क्‍क्‍याङ् खुने़ॽ तुम्‍बा कुलक्‍के़न् याकुबओ सङ्‌घुदेसु॥

३४ खे़न् एगाङ् याकुबरे़ ए़साबे़न् खरे़ःङ् नु थे़म्‍मनाबा कारिॽइल्‍ले़ कुवान् पिरु॥ खुने़ॽ थुङु चमाःन्‍दुआङ् लःन्‍दे़बे॥ अक्‍खेलॽरिक् ए़साबे़ल्‍ले़ तुम्‍बा कुलक्‍किन् कुनामे़न्‍छाॽ चोगु॥

a 

२५:२५ ए़साब– सेइरे़न् ओसेःन्‍धाङ् चोःक्‍मारे़ लागि कन् मिङ्‌ङे़न् कॽयो मे़दारुआङ् पत्, सेइर ते़ङ्‌गप्‍पिन् ए़साबरे़ कुमुॽइदाङ्‌साहाॽरे़ याङ्‌सि मे़युक्‍तुआङ् ने़स्‍से़, सेइर फाॽइन् हिब्रुओ “कुम्‍ब्रिक् स्‍योःङ्‌स्‍योःङ् के़युङ्‌बा” हे़क्‍के खे़म्‍दे़त्॥

b 

२५:२६ याकुब– कन् मिङ्‌ङे़न् हिब्रुओ “लाङ्‌गाक्‍थिःम्‍बा” नु “इङ्‌आले़क्‍ले़क्‍पा” हे़क्‍के खे़म्‍दे़त्॥

c 

२५:३० ए़दोम– कन् मिङ्‌ङे़न् हिब्रुओ “हे़ःत्‍ताङ्‌बा” हे़क्‍के खे़म्‍दे़त्॥

इसाहाक्‍किल्‍ले़ अबिमे़ले़क्‍के़न् इङ्‌ले़क्‍तु

२६

आल्‍ल अब्राहाम्‍मिल्‍ले़ कुये़म्‍मो साक् पोगे़बा हे़क्‍के खे़न् लाजेॽओ याम्‍मो साक्‌वान् त्‍ये़॥ खे़ब्‍याङ् पलिस्‍तिहाॽरे़ खुन्‍छिॽ हाङ् अबिमे़ले़क्‍के़न् युङे़बादे़न् गे़रारओ इसाहाक्‍के़न् पे॥

२ यहवे दाङ्‌बान् थाःन्‍छिङ्‌ङाङ् इसहाक्‍के़न् मे़त्‍तु, “मिस्र लाजेॽओ मे़म्‍बेःक्‍के़ॽ कर आङ्‌गाॽ मे़त्‍ने़बा ते़न्‍नोए युङे़ॽओ॥

३ हाबा कन् लाजेॽओ सप्‍फा युङे़ॽ, हे़क्‍के के़जोगुने़ फाग्र आङ्‌गाॽ खे़ने़ॽनु वाॽआ हे़क्‍क्‍याङ् हाङ्‌वागे़न् मुॽइसाम् पिने़॥ के़म्‍बा अब्राहाम्‍मे़न्‍नु चोगुङ्‌बा माङ्‌हुप्‍पिन् के़त्‍तुङ्‌ॽ हे़क्‍क्‍याङ् कन् के़रे़क् लाजेन् खे़ने़ॽ नु के़मुइदाङ्‌साहाॽ पिनिङ्‌लो॥

४ आङ्‌गाॽ के़मुॽइदाङ्‌साहाॽ ताङ्‌साङ्‌बो के़बप्‍पा खेसे खेःम्‍सिक्‍पाहाॽ हे़क्‍के आत्‍तातान्‍ने यरिक् चोगुङ्‌सिङ् हे़क्‍क्‍याङ् कन् के़रे़क् लाजेॽहाॽ खे़ङ्‌हाॽ पिरुङ्‌सिङ्॥ हे़क्‍क्‍याङ् खे़ने़ॽ के़मुॽइदाङ्‌साहाॽ लाम्‍बाए इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽरे़ हाङ्‌वागे़न् मुॽइसाम् मे़घोसुॽ,

५ थेआङ्‌भे़ल्‍ले़ अब्राहाम्‍मिल्‍ले़ आङ्‌गाॽ आबाःन्‍जाकिन् खे़प्‍सु, हे़क्‍क्‍याङ् आङ्‌गाॽ आधिम्‍हाॽ नु पिरुङ्‌बा आइङ्‌जाङ्‌हाॽ हे़क्‍क्‍याङ् आभाङ्‌हाॽ इःत्‍तु नाःत्‍तुरो॥”

६ खे़ल्‍ले़ चोगुल्‍ले़ इसाहाक्‍के़न् गरारओए युङ्‌सिङ्॥

७ हे़क्‍क्‍याङ् खे़प्‍मोबा याप्‍मिहाॽरे़ खुने़ॽ कुमेःत्‍तिल्‍ले़ कुयाःम्‍बेओ खुने़ॽ सेःन्‍मे़दोसुल्‍ले़, “खुने़ॽग आङ्‌गाॽ आन्‍जेलिमा आन्‍साॽ” मे़त्‍तुसि, थेआङ्‌भे़ल्‍ले़ खे़न् “आङ्‌गाॽ आमेःत्” फाॽआङ् मे़प्‍मासि खुने़ॽ किसे़आङ् वये़॥ खे़न् ते़न्‍नोबा मनाहाॽरे़ “रिबेकान् तेॽमारे़ लागि आङ्‌गाॽ मे़से़त्‍ता” फाॽआङ् खुने़ॽ इःत्‍तुआङ् वये़ थेआङ्‌भे़ल्‍ले़ खुने़ॽ साॽरिक् नुमा चोगे़॥

८ इसाहाक्‍के़न् खे़ॽयो यरिक् ये़न् थारिक् वये़, पलिस्‍तिहाॽरे़ खुनिॽ हाङ् अबिमे़ले़क्‍के़न् पे़धाःप्‍पोलाम् ओमये़ल्‍ले़ इसाहाक्‍के़ल्‍ले़ रिबेकान् सुःन्‍दुर यागे़बा निसु॥

९ खे़ल्‍ले़ चोगुल्‍ले़ अबिमे़ले़क्‍के़ल्‍ले़ इसाहाक्‍के़न् उःत्‍तुआङ् मे़त्‍तु, “खुने़ॽग से़क्‍खाए खे़ने़ॽ के़मेःत्‍रे़छ॥ ‘खुने़ॽ आन्‍साॽ’ लॽरिक् थेआङ् के़बाःत्‍तुबाबे?”

इसाहाक्‍के़ल्‍ले़ नुगप् पिरु, “खुने़ॽ तेॽमारे़ लागि कुभारे़ आङ्‌गाॽ मे़से़त्‍ता फाॽआङ् किसाङ्॥”

१० खे़ब्‍याङ् अबिमे़ले़क्‍के़ल्‍ले़ मे़त्‍तु, “थेआङ् खे़ने़ॽ कन् आनिगे़नु अक्‍खे के़जोगुबा? कुभा मनाहाॽओ थिक्‍पा के़मेःत्‍तिन्‍नु इप्‍सेल्‍ले़ग खे़ने़ॽ आनिगे़ओ आप्‍तिक् के़दारुमे़न्॥”

११ खे़ल्‍ले़ चोगुल्‍ले़ अबिमे़ले़क्‍के़ल्‍ले़ के़रे़क् मनाहाॽ अक्‍खेलॽरिक् इङ्‌जाङ् पिरुसि, “आत्‍तिल्‍ले़ कन् याप्‍मिन् इग्र कुमेःत्‍तिन् तुक्‍खे चाःत्‍तुॽ खे़न् से़प्‍मा पोङ्॥”

१२ इसाहाक्‍के़ल्‍ले़ याक्‌वा याॽरिःम्‍बा हेॽरु, हे़क्‍क्‍याङ् बाखे़न् तङ्‌बेओ किप्‍थिक् ले़ङ्‌नुःल्‍ले़ यरिक् कुजा फत्‍छु, थेआङ्‌भे़ल्‍ले़ यहवे दाङ्‌बाल्‍ले़ खुने़ॽ हाङ्‌वा मुॽइसाम् थासुपिरु॥

१३ हे़क्‍क्‍याङ् खुने़ॽ याङ्‌साकुन्‍धेसाबा पोःक्‍खे़, हे़क्‍क्‍याङ् खुने़ॽ साॽरिक् के़गप्‍पा याङ्‌साकुन्‍धेसाबा मे़म्‍बोङ्‌ङे थारिक् चक्‍मे़न्‍लॽए कुयाङ्‌सा कुन्‍धेहाॽ पोरे़र पे॥

१४ खुने़ॽ आत्‍तातान्‍ने यरिक् मे़ःन्‍दाॽ मे़ल्‍लुक्‍हाॽ हे़क्‍क्‍याङ् पित्‍हाॽ हे़क्‍क्‍याङ् से़वारोबा सेवारोमाहाॽ कत्‍तुसि॥ हे़क्‍केःल्‍ले़ पलिस्‍तिहाॽरे़ खुने़ॽ नामे़हे़त्‍तु॥

१५ खुने़ॽ कुम्‍बा अब्राहाम्‍मिल्‍ले़ कुये़म्‍मो कुसेवारोबाहाॽरे़ मे़दयु मे़ने़स्‍सुबा के़रे़क् वबाक्‍हाॽ पलिस्‍तिहाॽरे़ मे़साक्‍तु, हे़क्‍क्‍याङ् खाम्‍लुङ्‌हाॽ मे़गेःत्‍तुआङ् मे़लुप्‍तु॥

१६ खे़ब्‍याङ् अबिमे़ले़क्‍के़ल्‍ले़ इसाहाक्‍के़न् मे़त्‍तु, “आल्‍ल आनिगे़ओलाम् माःङ्‌घा पेगे़ॽओ, थेआङ्‌भे़ल्‍ले़ खे़ने़ॽ आनिगे़नुःल्‍ले़ मुक्‍साम्‍साबा के़बोःक्‍खे़आङ् के़वाॽरो॥”

१७ खे़ल्‍ले़ चोगुल्‍ले़ इसाहाक्‍के़न् खे़प्‍मोलाम् लःन्‍दे़आङ् गरारबा ने़ने़बा ते़न्‍नो साःङ्‌गाहिम् खिङ्‌सुआङ् बाखे़प्‍मो युङ्‌मा हेःक्‍ते़॥

१८ इसाहाक्‍के़ल्‍ले़ कुम्‍बा अब्राहाम्‍मिल्‍ले़ कुये़म्‍मो मे़दयुआङ् के़ने़बा वबाक्‍हाॽ याम्‍मो तमा पाङ्‌घुसि, थेआङ्‌भे़ल्‍ले़ अब्राहाम्‍मिन् मासिङ्‌ङाङ् एगाङ् पलिस्‍तिहाॽरे़ खे़न् वबाक्‍हाॽ मे़लुप्‍तु मे़देसुआङ् ने़स्‍से़॥ हे़क्‍क्‍याङ् कुम्‍बारे़ पाःत्‍तुधबा वबाक् मिङ्‌हाॽए खुने़ॽआङ् चोगु॥

१९ इसाहाक्‍के़ल्‍ले़ कुसेवारोबाहाॽरे ने़ने़बा ते़न्‍नो कुसङ् वबाक् मे़दयुल्‍ले़ च्‍वाःत् के़बुम्‍बा के़लःम्‍बा वबुन्‍दाक् मे़घोसु॥

२० कर गरारबा पित् के़गम्‍बाहाॽ मे़द्‌ये़आङ् “कन् च्‍वाःत्‍तिन् आनिगे़न्” मे़लॽरे़र इसाहाक्‍के़ल्‍ले़ कुबित् के़गम्‍बाहाॽनु खेमा मे़हेःक्‍ते़॥ हे़क्‍केलॽरिक् खे़माॽ मे़जोगे़बाल्‍ले़ चोगुल्‍ले़ इसाहाक्‍के़ल्‍ले़ खे़न् वबाक्‍किल्‍ले़ कुमिङ् एसेक् मे़त्‍तु॥

२१ खे़ब्‍याङ् इसहाक्‍किल्‍ले़ कुसे़वारोबाहाॽरे़ वेॽस्‍मा वबाक् थिक्‍काङ् मे़दयु, कर खे़प्‍मोआङ् खे़माॽ पोःक्‍खे़॥ खे़ल्‍ले़ चोगुल्‍ले़ खे़न् वबाक्‍किल्‍ले़ कुमिङ् सित्‍ना मे़मे़त्‍तु॥

२२ खुने़ॽ खे़प्‍मोलाम् वेॽस्‍मादे़न्‍नो पेगे़, हे़क्‍क्‍याङ् वेॽस्‍मा वबाक्‍थिक् तयु॥ खे़प्‍मोग आत्‍तिन्‍हाॽरे़आङ् खे़माॽ मे़न्‍जोगुन्॥ खे़ल्‍ले़ चोगुल्‍ले़ खे़न् वबाक्‍किल्‍ले़ कुमिङ् अक्‍खे पाःत्‍तुर “रहोबोत” युक्‍खु, “आल्‍लग यहवे दाङ्‌बाल्‍ले़ आनिॽ युङ्‌मादे़न् आबिरे़आङ् वाॽ, हे़क्‍क्‍याङ् आनिॽ कन् ते़न्‍नो आबोन् आधे़ॽरो॥”

२३ खे़प्‍मोलाम् इसाहाक्‍के़न् थो बेर्सेबा चत्‍छिङ् पे॥

२४ हाबा खे़न् से़न्‍दिक् यहवे दाङ्‌बान् खुने़ॽओ निधाःम्‍सिङ्, हे़क्‍क्‍याङ् मे़त्‍तु, “आङ्‌गाॽ के़म्‍बा अब्राहाम्‍मिल्‍ले़ कुनिङ्‌वाॽफुमाङ्आ॥ खे़ने़ॽ मे़ङ्‌गिए़ॽ थेआङ्‌भे़ल्‍ले़ आङ्‌गाॽ खे़ने़ॽनु वाॽआ॥ आङ्‌गाॽ खे़ने़ॽ हाङ्‌वामुॽइ पिने़, आसे़वारोबा अब्राहाम्‍मिन्‍नु चोगुङ्‌बा माङ्‌हुप्‍पिल्‍ले़ चोगुल्‍ले़ आङ्‌गाॽ के़मुॽइदाङ्‌साहाॽ फोसुङ्‌सिङ् पिने़॥”

२५ खे़ब्‍याङ् इसहाक्‍के़ल्‍ले़ खे़प्‍मो ले़त्‍ति तोःम्‍मादे़न् थिक् चोगुआङ् यहवे दाङ्‌बान् पेलि फाक्‍तु॥ हे़क्‍क्‍याङ् कुसाःङ्‌गा हिम्‍मिन् हाबा खे़प्‍मो खिङ्‌सुआङ् खे़प्‍मो इसाहाकरे़ कुसेवारोबाहाॽरे़ लत्‍छा वबाक्‍थिक् मे़दयु॥

इसाहाक् नु अबिमे़ले़करे़ खुन्‍छिॽ माङ्‌हे़क्

२६ थिक्‌यान् गरारलाम्‍बा अबिमे़ले़क्‍के़न् कुसुजादाङ्‌बा अहुज्‍जते़न् नु कुधक्‍सुबाहाॽरे़ खुनिॽ थक्‍मोबा पिकोल्‍ले़न् सोरिक् तेॽरुसिआङ् इसाहाक्‍के़ल्‍ले़ कुदुम्‍से़ त्‍ये़॥

२७ इसाहाक्‍के़ल्‍ले़ खे़ङ्‌हाॽ मे़त्‍तुसि, “निङ्‌मि कुसिक् आग्‍इते़आङ् खे़निॽ लाजेॽलाम् आङ्‌गाॽ याप्‍मि के़लःत्‍ते़ के़देसे़, हे़क्‍क्‍याङ् याम्‍मो थेआङ् आदुम्‍से़ के़द्‌ये़ॽइबाबे?”

२८ खे़ङ्‌हाॽरे़ खुने़ॽ मे़मे़त्‍तु, “यहवे दाङ्‌बान् खे़ने़ॽनु वाॽ के़लॽबान् आनिगे नुरिक्‍काङ् निःम्‍ना॥ खे़ल्‍ले़ चोगुल्‍ले़ हाबा कन् पाःन्‍निन् खे़ने़ॽ मे़प्‍मा निङ्‌वाॽ चोगुम्‍बे़ खे़ने़ॽनु आनिॽ लुम्‍मो पाःन्‍दङ् पोङ्‌ल, हे़क्‍क्‍याङ् खे़ने़ॽनु आनिॽ लुम्‍मो लत्‍छा माङ्‌हे़क् थिक् चोगुम्॥

२९ आनिगे खे़ने़ॽ थेआङ् ताप्‍फे़ःल्‍लिक् मे़म्‍मे़त्‍ते नुरिक् मे़त्‍तासिगे़आङ् सनारुङ्‌ङो पाङ्‌ने़छिगे़बा हे़क्‍के खे़ने़ॽआङ् आनिगे हान्‍ति मे़जोगे़न्‍ने़ॽओ॥ हे़क्‍क्‍याङ् आल्‍ल ओमे़त्‍ते़ॽ, यहवे दाङ्‌बाल्‍ले़ खे़ने़ॽ कम्‍भ्‍यारिक् यरिक् मुॽइसाम् के़बिरे़आङ् वाॽ॥”

३० खे़ब्‍याङ् इसाहाक्‍के़ल्‍ले़ खे़ङ्‌हाॽरे़ खुनिॽ लागि सा नु तःक् थोःक्‍तुआङ् पिरुसि, हे़क्‍क्‍याङ् खे़ङ्‌हाॽरे़ मे़ज मे़धुङु॥

३१ कुदाःन्‍दिक्‍मा तानाम्‍सा खे़ङ्‌हाॽ मे़बोगे़, हे़क्‍क्‍याङ् खुन्‍छिॽलुम्‍मो माङ्‌मे़हे़क्‍सिङ्॥ खे़ब्‍याङ् इसाहाक्‍के़ल्‍ले़ खे़ङ्‌हाॽ लाम्‍मे़त्‍तुसिआङ् निङ्‌वाॽ याङ्‌याङ् लॽरिक् मे़बे॥

३२ हाबा खे़न् ये़न्‍नो इसाहाक्‍के़ल्‍ले़ कुसेवारोबाहाॽ मे़द्‌ये़आङ् खुन्‍छिॽ मे़दयुबा वबाक्‍किल्‍ले़ कुयाःम्‍बेओ खुने़ॽ मे़मे़त्‍तु, “आनिगे च्‍वाःत् वबुन्‍दाक् खोमनाआङ् ने़ःॽ॥”

३३ खे़ब्‍याङ् खुने़ॽ खे़न् वबाक्‍किल्‍ले़ कुमिङ् सिबा युक्‍खु॥ खे़ल्‍ले़ चोगुल्‍ले़ आल्‍ल थारिक् खे़न् ये़क्‌यक्‍किल्‍ले़ कुमिङ् बेर्सेबा मे़मे़त्‍तुरो॥

ए़साबे़ल्‍ले़ वेॽ लाजेॽओबा कुमेःत्‍हाॽ

३४ ए़साबे़न् लिबोङ् तङ्‌बे योरे़ल्‍ले़ खुने़ॽ हित्‍ति बेरिरे़ कुस्‍सा मे़न्‍छुमा यहुदिते़न् नु हित्‍ति एलोने़ल्‍ले़ कुस्‍सा मे़न्‍छुमा बासमते़न् ते़न्‍धाम् मेःक्‍खिम् मे़त्‍तु तारुसि॥

३५ खे़ङ् मे़न्‍छुमाहाॽरे़ चोगे़छुल्‍ले़ इसाहाक् नु रिबेकाःल्‍ले़ खुन्‍छिॽ हिङ्‌मन्‍नो साॽरिक् निङ्‌वाॽ तुक्‍मा पाःन्‍हाॽ पोःक्‍खे़द्‌ये़॥

इसाहाक्‍के़ल्‍ले़ याकुबे़न् हाङ्‌वागे़न् मुॽइसाम् पिरु

२७

इसाहाक्‍के़न् खदाक्‍मि तुम्‍से़ल्‍ले़ मिक्‍निमा मे़न्‍छुक्‍मनाबा पोःक्‍खे़, खे़ब्‍याङ् कुस्‍सा तुम्‍बा ए़साबे़न् उःत्‍तुआङ् मे़त्‍तु, “आस्‍साए॥”

खे़ल्‍ले़ नुगप् पिरु, “है, आङ्‌गाॽ कॽयो वाॽआरो॥”

२ इसाहाक्‍के़ल्‍ले़ मे़त्‍तु, “आल्‍ल ओमे़त्‍ते़, आङ्‌गाॽ खदाक्‍मि तुम्‍साङ्॥ आङ्‌गाॽ आभे़ल्‍ले़ सिआ खे़न् पाःप्‍मा मे़सुक्‍कान्॥

३ आल्‍ल खे़ने़ॽ के़भे़जुम् के़भे़याहाॽ नु के़दोःङ् के़लिहाॽ याङ्‌सिङ्‌ङे़ॽआङ् ते़म्‍बेॽओ पेगे़ॽ, हे़क्‍क्‍याङ् आलागि सा से़रे़ तारे़ॽ॥

४ हे़क्‍क्‍याङ् आङ्‌गाॽ आलागि कुजागे़नुॽबा सा थोःक्‍ते़ॽआङ् पिराङ्‌ङे़ॽ, हे़क्‍क्‍याङ् आङ्‌गाॽ चाङ्‌ॽ॥ खे़ब्‍याङ् आङ्‌गाॽ सिमानुःल्‍ले़ तगि खे़ने़ॽ हाङ्‌वागे़न् मुॽइसाम् पिने़॥”

५ इसाहाक्‍के़न् ए़साबेन्‍नु ताॽजे़क्‍खे़र यागे़ल्‍ले़ रिबेकाःल्‍ले़ स्‍वाःत् खे़प्‍सुर युङे़॥ आल्‍ल ए़साबे़न् सा से़प्‍मा ताःप्‍मारे़ लागि ते़म्‍बेॽओ थासिङ् पे,

६ हे़क्‍केःल्‍ले़ रिबेकाःल्‍ले़ कुस्‍सा याकुबे़न् मे़त्‍तु, “ओमे़त्‍ते़ॽ, के़म्‍बारे़ के़म्‍भुॽ ए़साबे़न् अक्‍खे मे़त्‍तुर ताॽजे़क्‍तुर यागे़बा आङ्‌गाॽ खे़प्‍सुङ्,

७ ‘सा नाःत्‍ते़ॽआङ् से़रे़ तारे़ॽ, हे़क्‍क्‍याङ् आङ्‌गाॽ आलागि कुजागे़नुॽबा सा थोःक्‍ते़ॽ, हे़क्‍क्‍याङ् खे़न् आङ्‌गाॽ चाङ्‌ङाङ् आङ्‌गाॽ सिमानुःल्‍ले़ तगि यहवे दाङ्‌बाल्‍ले़ कुबेसाङ् खे़ने़ॽ मुॽइसाम् पिने़॥’

८ खे़ल्‍ले़ चोगुल्‍ले़ आस्‍साए, आङ्‌गाॽ आबाःन्‍निन् खे़प्‍से़ॽआङ् मे़त्‍ने़बा हे़क्‍के चोगे़ॽ॥

९ मे़ःन्‍दा लुप्‍पो पेगे़ॽआङ् वरुप्‍लुप्‍पा मे़ःन्‍दाज्‍याःक् ने़त्‍छि फे़त्‍ते़से़ॽ, हे़क्‍क्‍याङ् के़म्‍बारे़ कुसिराॽ के़धाङ्‌बा सा आङ्‌गाॽ थोःक्‍तुङ्‌ॽ॥

१० हे़क्‍क्‍याङ् खे़न् थोःक्‍मनाबा सान् खे़ने़ॽ के़म्‍बारे़ओ तेॽरे़ॽ, हे़क्‍क्‍याङ् खुने़ॽ कन् चआङ् सिमानुःल्‍ले़ तगि खे़ने़ॽए मुॽइसाम् के़बिर॥”

११ याकुबे़ल्‍ले़ कुम्‍मा रिबेकान् मे़त्‍तु, “कर आम्‍भुॽ ए़साबे़ङ्‌ग कुम्‍ब्रिक् स्‍योःङ्‌स्‍योःङ् के़युङ्‌बा मना चोक्, हे़क्‍क्‍याङ् आङ्‌गाॽग कुम्‍ब्रिक् के़होःप्‍पा चोःक्‍का॥

१२ आम्‍बारे़ आङ्‌गाॽ ससप् सोःम्‍आबिला, हे़क्‍क्‍याङ् खुने़ॽ कुदगि इङ्‌ले़क्‍पा पोङ्‌ङाआङ् मुॽइसाम्‍ग मेःन् कर आङ्‌गाॽ साङ्‌ग्रा माङ्‌देरे़नि ते़त्‍ताबि॥”

१३ कुम्‍मारे़ खुने़ॽ मे़त्‍तु, “आस्‍साए, खे़ने़ॽ साङ्‌ग्रा माङ्‌दे के़मे़प्‍पान् आङ्‌गाॽओए थार॥ आबाःन्‍निल्‍लक् स्‍वाःत् खे़प्‍से़ॽ, हे़क्‍क्‍याङ् पेगे़ॽआङ् आङ्‌गाॽ मे़त्‍ने़बान् ताराङ् पिराङ्‌ङे़ॽ॥”

१४ खे़ल्‍ले़ चोगुल्‍ले़ खुने़ॽ पेगे़आङ् खे़न् मे़ःन्‍दाज्‍याःक्‍हाॽ तारुसि हे़क्‍क्‍याङ् कुम्‍मा पिरु, खे़ब्‍याङ् खुने़ॽ याकुबे़ल्‍ले़ कुम्‍बारे़ कुसिराॽ के़धाङ्‌बा सा थोःक्‍तु॥

१५ खे़ब्‍याङ् रिबेकाःल्‍ले़ हिम्‍मोलाम् कुस्‍सा तुम्‍बे़ल्‍ले़ नुःब्‍नुबा कुजाङ्‌हाॽ लःत्‍तुआङ् फे़त्‍तु, हे़क्‍क्‍याङ् कुस्‍सा फोःक्‌वाबा याकुबे़न् चाक्‍तु॥

१६ खुने़ॽ याकुबे़ल्‍ले़ कुहुक्‍को नु कुसित्‍लाओ मुरिक् के़होःप्‍पा ते़न्‍नो मे़ःन्‍दा होरिक्‍हाॽ फत्‍छु पिरु॥

१७ खे़ब्‍याङ् खुने़ॽ थोःक्‍तुबा कुजागे़नुॽबा सा सुम्‍बाक्‍किन् नु खरे़ःङिन् कुस्‍सा याकुबे़न् पिरु॥

१८ याकुबे़न् कुम्‍बारो पेआङ् मे़त्‍तु, “आम्‍बौ॥” इसाहाक्‍के़ल्‍ले़ मे़त्‍तु, “हे़, आस्‍साए, खे़ने़ॽ आत्‍तिन्‍ने़बे, ए़साबे़ने़बि इ याकुबने़बि?”

१९ याकुबे़ल्‍ले़ कुम्‍बा मे़त्‍तु, “आङ्‌गाॽ के़स्‍सा तुम्‍बा ए़साबआरो॥ खे़ने़ॽ मुरा के़मे़त्‍ताङ्‌बा हे़क्‍केए आङ्‌गाॽ चोगुङ्‌ङाङ् वाॽ॥ आल्‍ल पोगे़ॽआङ् युङे़ॽ, हे़क्‍क्‍याङ् आङ्‌गाॽ सा नाःत्‍तुङ्‌ङाङ् तारुङ्‌बा सान् च्‍ये़ॽआङ् मुॽइसाम् पिराङ्‌ङे़ॽ॥”

२० इसाहाक्‍के़ल्‍ले़ मे़त्‍तु, “आस्‍साए, खे़ने़ॽ आक्‍खेआङ् खे़न् खे़म्‌याक् हारा खोमा के़सुक्‍तुबे?”

खे़ल्‍ले़ नुगप् पिरु, “यहवे दाङ्‌बा, के़निङ्‌वाॽफुमाङ्‌ङिल्‍ले़ आङ्‌गाॽ खोमा के़सुक्‍पा चोगाङ्॥”

२१ खे़ब्‍याङ् इसाहाक्‍के़ल्‍ले़ याकुबे़न् मे़त्‍तु, “आस्‍साए, कत्‍ना आबेसाङ् फे़रे़ॽ सुने़साॽने़, खे़ने़ॽ आस्‍सा ए़साबे़न्‍ने़बि मे़ःन्‍ने़बि अक्‍खे ओमे़त्‍ने़साॽने़॥”

२२ याकुबे़न् कुम्‍बारे़ कुबेसाङ् पे, हे़क्‍क्‍याङ् इसाहाक्‍के़ल्‍ले़ सोःप्‍सुआङ् मे़त्‍तु, “इक्‍लाःङ्‌ग याकुबे़ल्‍ले़ कुइक्‍ला, कर हुक्‍हाॽग ए़साबे़ल्‍ले़ कुहुक्॥”

२३ खे़ल्‍ले़ कुहुक्‍हाॽ ए़साबे़ल्‍ले़ कुहुक् हेक्‍के कुम्‍ब्रिक् स्‍योःङ्‌स्‍योःङ् के़लॽबा चोगे़बाल्‍ले़ खुने़ॽ कुसिङ् मे़निःत्‍तुन्॥ खे़ब्‍याङ् इसाहाक्‍के़ल्‍ले़ याकुबे़न् मुॽइसाम् पिमा इःत्‍तुल्‍ले़

२४ खुने़ॽ याम्‍मो सेःन्‍लाप्‍तु, “सेक्‍खाए खे़ने़ॽ आस्‍सा ए़साबने़बि?”

याकुबे़ल्‍ले़ नुगप् पिरु, “आङ्‌गाॽ ए़साबआरो॥”

२५ खे़ब्‍याङ् इसाहाक्‍के़ल्‍ले़ मे़त्‍तु, “खे़ने़ॽ सागे़नाःत्‍तुआङ् के़दारुबा सान् कत्‍ना फे़त्‍ते़ॽ, हे़क्‍क्‍याङ् आङ्‌गाॽ चाङ्‌ङाङ् खे़ने़ॽ मुॽइसाम् पिने़॥”

खम्‍भ्‍याङ् याकुबे़ल्‍ले़ खे़न् कुम्‍बा युक्‍खु पिरु, हे़क्‍क्‍याङ् कुम्‍बारे़ खे़न् च॥ हम्‍भ्‍याङ् खे़ल्‍ले़ चे़ल्‍ले़क्‍सेॽ थिःन्‍नाङ् पिरु, हे़क्‍क्‍याङ् खुने़ॽ थुङु॥

२६ खे़ब्‍याङ् कुम्‍बा इसाहाक्‍के़ल्‍ले़ खे़न् मे़त्‍तु, “आस्‍साए, आङ्‌गाॽ आबेसाङ् फे़रे़ॽआङ् चुप् मे़त्‍ताङ्‌ङे़ॽ॥”

२७ याकुबे़न् कुम्‍बारे़ कुबेसाङ् पेआङ् कुम्‍बा चुप् मे़त्‍तु॥ हे़क्‍क्‍याङ् इसाहाक्‍के़ल्‍ले़ खे़ल्‍ले़ कुजाङ्‌हाॽरे़ कुनाम्‍मिन् नाम्‍सुर अक्‍खेलॽरिक् मुॽइसाम् पिरु,

“आम्‍बि, आस्‍साःल्‍ले़ कुनाम्‍मिङ्‌ग,

यहवे दाङ्‌बाल्‍ले़ हाङ्‌वा माङ्‌वा थासुबा

प्‍याङ्‌सिःल्‍ले़ कुनाम् हे़क्‍के कुनाम् पनुॽनुॽरो॥

२८ निङ्‌वाॽफुमाङ्‌ङिल्‍ले़ खे़ने़ॽ ताङ्‌साङ्‌बोबा

सेःक्‌वालाम् नु इक्‍सादिङ् खाम्‍बेःक्‍मोबा आत्‍तातान्‍ने

यरिक् कुवाॽमा कुबेःक्‍मालाम्

यरिक् पुरुप्‍लुप्‍सेॽ थि नु पोगुगे़न् कुजा के़बिररो॥

२९ मे़न्‍छाम् सुवाङ्‌हाॽ खे़ने़ॽ के़सेरोवा मे़बोङ्‌लरो,

हे़क्‍क्‍याङ् मनाहाॽरे़ खे़ने़ॽ से़वा के़म्‍मे़त्‍लरो॥

के़म्‍भुॽ के़न्‍साॽसि के़युक्‍को मे़वाॽररो,

खे़ने़ॽ के़म्‍मारे़ कुस्‍साहाॽरे़ खे़ने़ॽ से़वा के़म्‍मे़त्‍लरो॥

खे़ने़ॽ साङ्‌ग्रा माङ्‌दे के़मे़प्‍पाहाॽ के़रे़क् साङ्‌ग्राःल्‍ले़ ते़त्‍तुसिररो,

हे़क्‍क्‍याङ् खे़ने़ॽ मुॽइसाम् के़बिबा के़रे़क्‍ले़ मुॽइसाम् मे़घोसुररो॥”

ए़साबे़ल्‍ले़ इसाहाकलाम् मुॽइसाम् नाःक्‍तु

३० इसाहाक्‍के़ल्‍ले़ याकुबे़न् मुॽइसाम् पिरुसुरुआङ् कुम्‍बारोलाम् खुने़ॽ लःन्‍दे़ पेनुमे़ःन्‍ने ए़साबे़न् सा नाःत्‍छे़ पेआङ् यागे़बालाम् खा के़रे़द्‌ये़॥

३१ खुने़ॽआङ् कुजा के़नुॽबा सादार्कारि थोःक्‍तु हे़क्‍क्‍याङ् कुम्‍बारो तारु, “आम्‍बौ, पोगे़ॽओ आङ्‌गाॽ सा नाःत्‍तुआङ् तारुबा सान् चे़ॽओ, हे़क्‍क्‍याङ् आङ्‌गाॽ मुॽइसाम् पिराङ्‌ङे़ॽओ॥”

३२ कुम्‍बा इसाहाक्‍के़ल्‍ले़ खुने़ॽ से़न्‍लाप्‍तु, “खे़ने़ॽ हाःत्‍ने़निग?”

खुने़ॽ नुगप् पिरु, “आङ्‌गाॽ खे़ने़ॽ के़स्‍सा तुम्‍बा ए़साबआरो॥”

३३ इसाहाक्‍के़न् साॽरिक् चिरिम्‍लिम्‍ना यक्‍खे़, हे़क्‍क्‍याङ् मे़त्‍तु, “हे़क्‍केने़ फाग्र खे़न् आत्‍तिन् वये़ग, खे़ल्‍ले़ सा से़रुआङ् कप्‍मो आङ्‌गाॽओ तारु, हे़क्‍क्‍याङ् खे़ने़ॽ तामानुःल्‍ले़ तगिसा खे़न् के़रे़क् आङ्‌गाॽ चाङ्‌ङाङ् खे़न् के़रे़क् मुॽइसाम् पिरुङ्‌सुरुङ्‌ग? ओरो, आल्‍ल से़क्‍खासाङ् खे़न्‍ने मुॽइसाबा पोङ्‌लो॥”

३४ कुम्‍बा इसाहाक्‍के़ल्‍ले़ पाःत्‍तुबा कन् पाःन्‍हाॽ ए़साबे़ल्‍ले़ खे़प्‍सु, खे़ब्‍याङ् खुने़ॽ यम्‍बा इक्‍लाओ उःक्‍काङ् उःक् हाबे़र साॽरिक् कुनिङ्‌वाॽ तुगे़, हे़क्‍क्‍याङ् कुम्‍बा मे़त्‍तु, “आम्‍बौ, आङ्‌गाॽआङ् मुॽइसाम् पिराङ्‌ङे़ॽ॥”

३५ कर इसाहाक्‍के़ल्‍ले़ मे़त्‍तु, “के़न्‍साॽरे़ इङ्‌ले़क् चोगुआङ् त्‍ये़, हे़क्‍क्‍याङ् खे़ने़ॽ खोमा के़बोङ्‌बा मुॽइसाम्‍मिन् तेॽरुआङ् पे॥”

३६ ए़साबे़ल्‍ले़ मे़त्‍तु, “खे़ल्‍ले़ कुमिङ् याकुब वाःप्‍मनाबे़न् मे़लाॽरुम्‍बि? थेआङ्‌भे़ल्‍ले़ खे़ल्‍ले़ आङ्‌गाॽ निले़ङ् इङ्‌ले़क्‍ताङ् सुराङ्॥ खे़ल्‍ले़ आङ्‌गाॽ तुम्‍बा आलक्‍किन् नाप्‍ताङ्, हे़क्‍क्‍याङ् आल्‍लो आङ्‌गाॽ खोमा के़बोङ्‌बा मुॽइसाम्‍मिन्‍नाङ् तेॽरु॥” खुने़ॽ याम्‍मोआङ् मे़त्‍तु, “खे़ने़ॽ आङ्‌गाॽ आलागि लत्‍थिक्‍काङ् मुॽइसाम् के़नन्‍छुबा होःप्‍पि?”

३७ इसाहाक्‍के़ल्‍ले़ ए़साबे़न् नोगप् पिरु, “ओमे़त्‍ते़ॽ, खे़न् खे़ने़ॽ के़न्‍दाङ्‌बा चोगुङ् सुरुङ्‌ङाङ् वाॽ॥ हे़क्‍क्‍याङ् खे़ल्‍ले़ कुम्‍भुॽ कुन्‍साॽसि के़रे़क् खुने़ॽ कुसे़वारोबा चोगुङ् तेसुङ्‌सिङ्॥ पोगुगे़न् कुजा नु चे़ल्‍ले़क्‍सेॽ थिःल्‍ले़ खे़न् खाःत्‍तुङ्‌ङाङ् वाॽ॥ आल्‍ल खे़ने़ॽ के़लागि थे चोःक्‍मा सुक्‍तुङ्‌बे, आस्‍साए?”

३८ ए़साबे़ल्‍ले़ कुम्‍बा मे़त्‍तु, “आम्‍बौ, खे़ने़ॽ लक्‍थिक्‍थिक् मुॽइसाम् के़गत्‍तुबि? आङ्‌गाॽआङ्‌सा मुॽइसाम् पिराङ्‌ङे़ॽना॥” हे़क्‍क्‍याङ् ए़साबे़न् यम्‍बा इक्‍लाओ उःक्‍काङ् उःक् हाबे़॥

३९ खे़ब्‍याङ् कुम्‍बा इसाहाक्‍के़ल्‍ले़ मे़त्‍तुरो,

“ओमे़त्‍ते़ॽ, खे़ने़ॽ के़युङ्‌मा के़वाॽमान्

खाम्‍बेःक्‍मोबा आत्‍तातान्‍ने नुॽमा तामालाम्

लाःक्‍कात् माःङ्‌घा पोङ्‌लो,

हे़क्‍क्‍याङ् ताङ्‌साङ्‌बोबा सेःक्‌वालाम्

लाःक्‍कात् माःङ्‌घा पोङ्‌लो॥

४० खे़ने़ॽ आबाङे के़दाभेःल्‍ले़ कुमुक्‍साम्‍मिल्‍ले़ के़हिङ्‌लो,

कर खे़ने़ॽ के़न्‍साॽरे़ कुसे़वारोबा के़बोङ्‌लो॥

कर खे़ने़ॽ के़नाके़सिआङ् खे़ने़ॽ खे़ल्‍ले़ कुजिघे़ःप्‍पिन्

के़निःङ्‌मोलाम् के़यक्‍खुआङ् लाप्‍के़भुसुरो॥”

४१ कुम्‍बारे़ याकुबे़न् मुॽइसाम् पिरुबा मुॽइसाम्‍मिल्‍ले़ चोगुल्‍ले़ ए़साबरे़ याकुबे़न् चिःप्‍मा हेःक्‍तु, हे़क्‍क्‍याङ् ए़साबरे़ कुनिङ्‌वाॽओ मे़त्‍छिङ्, “आम्‍बा मासिङ्‌मा चोक्॥ खे़न् एगाङ् आङ्‌गाॽ आन्‍साॽ याकुबे़न् सेरुङ्‌ॽ॥”

४२ कर खुने़ॽ कुस्‍सा तुम्‍बा ए़साबे़ल्‍ले़ चोःक्‍मा इःत्‍तुबान् रिबेकाःल्‍ले़ खे़प्‍सु॥ खे़ल्‍ले़ चोगुल्‍ले़ खुने़ॽ कुस्‍सा फोॽबा याकुबे़न् उःत्‍तुआङ् मे़त्‍तु, “ओमे़त्‍ते़ॽ, के़म्‍भुॽ ए़साबे़ल्‍ले़ खे़ने़ॽ से़प्‍मा निङ्‌वाॽ चोगुआङ् कुनिङ्‌वाॽ तासुआङ् वाॽ॥

४३ खे़ल्‍ले़ चोगुल्‍ले़ आस्‍साए, आङ्‌गाॽ मे़त्‍ने़बान् खे़प्‍से़ॽ॥ खे़ने़ॽ हारान लाजेॽओबा आङ्‌गाॽ आम्‍भुॽ लाबाने़ल्‍ले़ कुहिम्‍मो खे़त्‍छिङ्‌ङे़ॽआङ् पेगे़ॽ,

४४ हे़क्‍क्‍याङ् खे़ने़ॽ के़म्‍भुॽरे़ कुसाक्‍के़न् मे़न्‍जिःक्‍के थारिक् आङ्‌गाॽ आम्‍भुॽ लाबाने़न्‍नु वये़ॽ॥

४५ खे़ने़ॽ के़म्‍भुॽरे़ कुनिङ्‌वाॽ के़दुक्‍पा याःम्‍बक् के़जोगुबान् खे़ल्‍ले़ ताःन्‍दि निङ्‌वाॽ मुःत्‍छुॽ हे़क्‍क्‍याङ् खे़ने़ॽनु पोगे़बा कुसिक्‍के़न् चिःक्‍तुआङ् हिम्‍मो नुःङ्‌मारे़ लागि आङ्‌गाॽ इङ्‌घङ् हाक्‍ने़॥ थिक्‌याःल्‍ले़ खिन्‍छिॽ ने़प्‍माङ् मामाने़सिङ् मे़बोङ्‌ने़ल्‍ल॥”

इसाहाकरे़ याकुबे़न् लाबानरो पाङ्‌घुॽ

४६ खे़ब्‍याङ् रिबेकाःल्‍ले़ इसाहाक्‍के़न् मे़त्‍तु, “कॽयोबा हित्‍ति मे़न्‍छुमाहाॽरे़ मे़जोगुल्‍ले़ आङ्‌गाॽ आनिङ्‌साङ् पुगे़॥ याकुबे़ल्‍ले़आङ् कन् लाजेॽबा मे़न्‍छुमाहाॽ हे़क्‍तङ्‌मा लत्‍छा मे़न्‍छुमा थिक्‍नु मेःक्‍खिम् चोगुने़ फाग्र आङ्‌गाॽ हिङ्‌आबान् थेनाधे पोङ्‌लो॥”

२८

खे़ब्‍याङ् इसाहाक्‍के़ल्‍ले़ याकुबे़न् उःत्‍तुआङ् मुॽइसाम् पिरु, हे़क्‍क्‍याङ् अक्‍खे मे़त्‍तुर इङ्‌जाङ् पिरु, “खे़ने़ॽ आत्‍तिन् कनानि मे़न्‍छुमाहाॽनुआङ् मेःक्‍खिम् मे़जोगे़न्‍ने़ॽ॥

२ पद्‌दन आराम्‍मो के़म्‍मारे़ कुम्‍बा बतुएलरे़ कुहिम्‍मो पेगे़ॽआङ् खे़ने़ॽ के़ङ्‌ग्‍वा लाबाने़ल्‍ले़ कुस्‍सा मे़न्‍छुमाहाॽओ थिक्‍पानु मेःक्‍खिम् चोगे़ॽ॥

३ मुक्‍साम्‍दाङ्‌बा निङ्‌वाॽफुमाङ्‌ङिल्‍ले़a हाङ्‌वागे़न् मुॽइसाम् के़बिर, हे़क्‍क्‍याङ् खे़ने़ॽ के़बोःन् के़धे़ॽर चोगुआङ् के़भोर, हे़क्‍क्‍याङ् खे़ने़ॽलाम् यरिक् मे़न्‍छाम् सुवाङ् मे़बोङ्‌ल॥

४ निङ्‌वाॽफुमाङ्‌ङिल्‍ले़ खे़ने़ॽ नु के़मुॽइदाङ्‌साहाॽ अब्राहाम्‍मिल्‍ले़ खोसुबा हाङ्‌वागे़न् मुॽइसाम्‍मिन् के़बिरिर॥ खे़ने़ॽ के़युङ्‌बा कन् लाजेन् निङ्‌वाॽफुमाङ्‌ङिल्‍ले़ अब्राहाम्‍मिन् पिरुबारो, खे़न् खे़ने़ॽए के़युक्‍को पोङ्‌लरो॥”

५ अक्‍खेलॽरिक् इसाहाक्‍के़ल्‍ले़ याकुबे़न् लाबाने़न् वये़बा पद्‌दन आराम्‍मो पाङ्‌घुदेसु॥ हे़क्‍क्‍याङ् लाबाने़न् अरामि बतुएलरे़ कुस्‍सा हे़क्‍क्‍याङ् ए़साबे़न नु याकुबरे़ खुन्‍छिॽ मा रिबेकाःल्‍ले़ कुम्‍भुॽ वये़॥

ए़साबे़न् वेॽस्‍मा मे़न्‍छुमा थिक्‍नु मेःक्‍खिम् चोगे़

६ आल्‍ल इसाहाक्‍के़ल्‍ले़ याकुबे़न् हाङ्‌वागे़न् मुॽइसाम् पिरुआङ् मे़ल्‍लिङ्‌गे़न् मेःत् ताःत्‍छे़ खे़प्‍मोलाम्‍बा पद्‌दन आराम्‍मो पाङ्‌घुदेसुबा पाःन्‍निन् ए़साबे़ल्‍ले़ निङ्‌वाॽ खोसु॥ हे़क्‍क्‍याङ् हाङ्‌वागे़न् मुॽइसाम् पिरुल्‍ले़ याकुबे़न् मे़त्‍तु, “खे़ने़ॽ कनानि मे़न्‍छुमाहाॽओ आत्‍तिन्‍नुआङ् मेःक्‍खिम् मे़जोगे़न्‍ने़ॽ॥”

७ हे़क्‍क्‍याङ् याकुबे़ल्‍ले़ कुम्‍बा कुम्‍मासिरे़ खुन्‍छिॽ पाःन्‍निन् खे़म्‍मा ते़न्‍दे़आङ् पद्‌दन आराम ले़प्‍माङ् थासिङ्‌ङाङ् पे के़लॽबा पाःन्‍निन्‍नाङ् ए़साबरे़ निङ्‌वाॽ खोसु॥

८ कनानि मे़न्‍छुमाहाॽ कुम्‍बारे़ कुसिराॽ मे़न्‍धाङ्‌ने़म्‍बारछ के़लॽबा पाःन्‍निन् खुने़ॽ निङ्‌वा खोसु॥

९ खे़ब्‍याङ् खुने़ॽ इस्‍माएलरो पे, हे़क्‍क्‍याङ् खुने़ॽ वेॽ कुमेःत्‍हाॽ मे़वये़रसाङ् अब्राहाम्‍मिल्‍ले़ कुस्‍सा इसमाएलरे़ कुस्‍सा मे़न्‍छुमान्‍नु नबायोतरे़ कुन्‍साॽ महलते़न् मेःत् चोगु तारुसि॥

याकुबरे़ बेथेलओ से़प्‍माङ् माक्‍तुॽ

१० याकुबे़ल्‍ले़ बेर्सेबा ते़न्‍निन् ले़रुआङ् हारान ले़प्‍साङ् थासिङ् पे॥

११ नाम् थ्‍ये़ःल्‍ले़ खुने़ॽ लत्‍छा ते़न्‍नो के़रे़, हे़क्‍क्‍याङ् से़न्‍दिक् खे़प्‍मोए याङ्‌धोःक्‍ते़ याःक्‍ते़॥ खे़न् ते़न्‍नोबा लत्‍छा लुङ्‌धिक् तारुआङ् ताक्‍खोःङ् कोःक्‍सिङ् हे़क्‍क्‍याङ् इम्‍मारे़ लागि आम्‍भा खे़ॽयो ने़सिङ्॥

१२ खुने़ॽ लत्‍छा अक्‍तङ्‌बा से़प्‍माङ्‌धिक् माक्‍तु, खाम्‍बेःक्‍मोलाम् साङ्‌ग्राम्‍पेदाङ् थारिक् के़सुबा लत्‍छा थरेॽधिक् ये़बे़, हे़क्‍क्‍याङ् निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽ खे़न् थरेॽओलाम् यो मे़धासिङ् मे़ये़ हे़क्‍क्‍याङ् थो मे़लिङु मे़देॽरु॥

१३ हे़क्‍क्‍याङ् यहवे दाङ्‌बान् खे़ल्‍ले़ कुसम्‍धाङ् ये़म्‍सिङ्‌ङाङ् याकुबे़न् मे़त्‍तु, “आङ्‌गाॽ यहवे दाङ्‌बा के़न्‍धे़बा अब्राहाम्‍मिल्‍ले़ कुनिङ्‌वाॽफुमाङ् हे़क्‍क्‍याङ् के़म्‍बा इसाहाक्‍के़ल्‍ले़ कुनिङ्‌वाॽफुमाङ्‌आ॥ खे़ने़ॽ के़ने़बा कन् योॽबाःन् खे़ने़ॽ नु के़मुॽइदाङ्‌साहाॽ पिनिङ्॥

१४ खे़ने़ॽ के़मुॽइदाङ्‌साहाॽ खाम्‍बेःक्‍मोबा खाम्‍भुत्रा यारिक् मे़बोङ्॥ खे़ने़ॽ नाम्‍गे़त्, नाम्‍धा, थाङ्‌गे़त् नु लाङ्‌गे़त् पिसाङ् के़बोःन्‍ल के़बेःक्॥ खे़ने़ॽ नु के़मुॽइदाङ्‌साहाॽ लाम्‍बाए इक्‍सा खाम्‍बेःक्‍मोबा के़रे़क् मे़न्‍छाम् याप्‍मिहाॽरे़ हाङ्‌वागे़न् मुॽइसाम् मे़घोसुरो॥

१५ ओमे़त्‍ते़ॽ, आङ्‌गाॽ खे़ने़ॽनु वाॽआ हे़क्‍क्‍याङ् खे़ने़ॽ आत्‍ति के़बेःक्‍साङ् आङ्‌गाॽ कम्‍ब्राङ् मे़त्‍ने़॥ हे़क्‍क्‍याङ् आङ्‌गाॽ कन् ते़न्‍नो खे़ने़ॽ नुःक्‍ने़ ताःत्‍ने़, थेआङ्‌भे़ल्‍ले़ आङ्‌गाॽ खे़ने़ॽ मे़त्‍ने़बा पाःन्‍निन् मे़ङ्‌गे़त्‍ते़ थारिक् मे़ले़त्‍ने़ल्‍लो॥”

१६ खे़ब्‍याङ् याकुबे़न् कुमिक् युमालाम् सोरे़ लःन्‍दे़आङ् पाःत्‍तु, “से़क्‍खासाङ् कन् ते़न्‍नो यहवे दाङ्‌बान् वाॽरछ, आङ्‌गाॽ कन् मे़न्‍निबे़न्॥”

१७ खुने़ॽ साॽरिक् किसे़आङ् पाःत्‍तु, “कन् ते़न्‍निङ्‌ग आक्‍तङ्‌बा किप्‍मा के़घुबा ते़न्‍निग॥ कङ्‌ग निङ्‌वाॽफुमाङ्‌ङिल्‍ले़ कुहिम्‍लो॥ कङ्‌ग साङ्‌ग्राम्‍पेदाङ्‌बा लाम्‍धेःत्‍निरछ!”

१८ याकुबे़न् तानाम् आन्‍देःन् पोगे़ हे़क्‍क्‍याङ् ताक्‍खोःङ् कोःक्‍सुबा लुङ्‌ङिन् सित्‍लाङ् हे़क्‍के निङ्‌वाॽसोक्‍ले़ लागि तक्‍पे़त् फोःक्‍सुआङ् कुसम्‍मो निःङ्‌गेल्‍ले़ ले़ःक्‍तुआङ् निङ्‌वाॽफुमाङ्‌ङो तोःन्‍दु॥

१९ खुने़ॽ खे़न् ते़न्‍निल्‍ले़ कुमिङ् बे़थे़ल (निङ्‌वाॽफुमाङ्‌ङिल्‍ले़ कुहिम्) युक्‍खु॥ तगि खे़न् ते़न्‍निल्‍ले़ कुमिङ् लुज वये़॥

२० खे़ब्‍याङ् याकुबे़ल्‍ले़ अक्‍खे पाःत्‍तुर लत्‍छा माङ्‌हे़क् थिक् चोगु, “निङ्‌वाॽफुमाङ्‌ङिन् आङ्‌गाॽनु वाॽआङ्, आलाम्‍दिःक्‍को कम्‍ब्राङ् मे़त्‍ता, आजामा आधुङ्‌मा कुजा नु आजाङ्‌मा चाङ् पिआ,

२१ हे़क्‍क्‍याङ् मे़ङ्‌गे़ङ् मे़न्‍छःन्‍ए थेआङ् मे़ल्‍लॽए आङ्‌गाॽ आम्‍बारे़ कुहिम्‍मो नुःङ्‌आ ताआने फाग्र, यहवे दाङ्‌बान्‍ने आङ्‌गाॽ आनिङ्‌वाॽफुमाङ् पोङ्‌लो॥

२२ हे़क्‍क्‍याङ् आङ्‌गाॽ सित्‍लाङ् हे़क्‍के निङ्‌वाॽसोक्‍ले़ लागि हाक्‍तुङ्‌बा कन् लुङ्‌ङिन् निङ्‌वाॽफुमाङ्‌ङिल्‍ले़ कुहिम् पोङ्‌लो, हे़क्‍क्‍याङ् आङ्‌गाॽ खे़ने़ॽ के़बिआबा के़रे़क् पाःन्‍हाॽलाम् थिबोङ्‌लक् पिने़रो॥”

a 

२८:३ मुक्‍साम्‍दाङ्‌बा निङ्‌वाॽफुमाङ्– हिब्रुओ ए़ल-साद्‌दै॥

याकुबे़न् लाबाने़ल्‍ले़ कुहिम्‍मो के़त्

२९

खे़ब्‍याङ् याकुबे़न् पोगे़आङ् लाम् थासिङ्, हे़क्‍क्‍याङ् नाम्‍गे़न् पिसाङ् के़युङ्‌बा मनाहाॽरे़ खुनिॽ लाजेॽओ के़रे़॥

२ खे़न् ते़न्‍नोबा प्‍याङ्‌सिओ खुने़ॽ ओमे़त्‍तुल्‍ले़ लत्‍छा वबाक्‍थिक् निसु, हे़क्‍क्‍याङ् खे़ल्‍ले़ कुबेसाङ् सुम्‍सि मे़ल्‍लुक् लुप्‍हाॽ मे़ये़बे़, थेआङ्‌भे़ल्‍ले़ मनाहाॽरे़ आम्‍भा खे़न् वबाक्‍कोलाम् मे़ल्‍लुक् लुप्‍हाॽ च्‍वाःत् मे़धुङ्‌घुसि॥ खे़न् वबाक्‍किल्‍ले़ कुम्‍ब्रा ते़प्‍मा यम्‍बा लुङ्‌धिक् पत्‍छे़॥

३ के़रे़क् मे़ल्‍लुक् लुप्‍हाॽ खे़ॽयो मे़जुम् मे़जुःत्‍ताङ् मे़ल्‍लुक् ओगे़मप्‍पाहाॽरे़ वबाक्‍किल्‍ले़ कुसुःप्‍मा लुङ्‌ङिन् मे़इसुआङ् मे़ल्‍लुक्‍हाॽ च्‍वाःत् मे़धुङ्‌घुसि॥ खे़ब्‍याङ् खे़ङ्‌हाॽरे़ खे़न् लुङ्‌ङिन् याम्‍मो वबाक्‍किल्‍ले़ कुम्‍ब्राओ मे़भत्‍छु॥

४ याकुबे़ल्‍ले़ खे़न् मे़ल्‍लुक् ओगे़मे़प्‍पाहाॽ मे़त्‍तुसि, “आदाङ्‌बासे, खिनिॽ आत्‍ति के़युङ्‌बानिङ्‌बे?”

खे़ङ्‌हाॽरे़ मे़मे़त्‍तु, “आनिगे हारान के़युङ्‌बासिगे़रो॥”

५ खुने़ॽ मे़त्‍तुसि, “नाहोररे़ कुम्‍मे़न्‍छाॽ लाबान्‍ने़न् खिनिॽ कुसिङ् के़निःत्‍तुम्‍बि?”

खे़ङ्‌हाॽरे़ मे़मे़त्‍तु, “आनिगे खे़न् कुसिङ् निःत्‍तुम्‍बे़रो॥”

६ याकुबरे़ खे़ङ्‌हाॽ सेःन्‍दोसुसि, “खुने़ॽ नुॽदाआङ् वाॽबि?”

खे़ङ्‌हाॽरे़ मे़मे़त्‍तु, “खुने़ॽ नुॽदाआङ् वाॽरो॥ ओमे़त्‍ते़ॽ, खुने़ॽ कुस्‍सा मे़न्‍छुमा राहेलरे़ कुमे़ल्‍लुक्‍हाॽ फे़त्‍तुसिआङ् फे़ल्‍ल पत्॥”

७ खे़ब्‍याङ् याकुबे़ल्‍ले़ खे़ङ्‌हाॽ मे़त्‍तुसि, “ओमे़त्‍ते़म्‍मे़ॽ, नाम् मे़न्‍धाए वाॽ॥ मे़ःन्‍दा मे़ल्‍लुक्‍हाॽ सुम्‍मासि ये़म् मे़ङ्‌गे़त्‍ते वाॽ॥ मे़ल्‍लुक्‍हाॽ च्‍वाःत् थुङ्‌से़म्‍सिम्‍मे़ॽआङ् याम्‍मो चालाम्‍से़ तेॽराम्‍सिम्‍मे़ॽ॥”

८ खे़ङ्‌हाॽरे़ मे़मे़त्‍तु, “के़रे़क् मे़ल्‍लुक् लुप्‍हाॽ मे़न्‍जुम्‍मे थारिक् हे़क्‍क्‍याङ् वबाक्‍किल्‍ले़ कुसुःप्‍मा लुङ्‌ङिन् मे़न्‍इएग हे़क्‍के चोःक्‍मा मे़सुक्‍तुम्‍बे़न्॥ हे़क्‍क्‍याङ्‌लक् आनिगे मे़ल्‍लुक्‍हाॽ च्‍वाःत् थुङ्‌सुम्‍सिम्‍बे़॥”

९ याकुबे़न् खे़ङ्‌हाॽनु ताॽजे़क्‍खे़र ये़बे़ल्‍ले़, राहेल्‍ले़न् कुम्‍बारे़ कुमे़ल्‍लुक् लुप्‍हाॽ तारुसिआङ् खे़ॽयो के़रे़, थेआङ्‌भे़ल्‍ले़ मे़ल्‍लुक्‍हाॽ खुने़ॽए चाराम्‍सुसिर वये़॥

१० याकुबे़ल्‍ले़ आबाङे कुङ्‌ग्‍वारे़ कुस्‍सा कुल्‍लुङ्‌वामा राहेल्‍ले़न् नु कुङ्‌ग्‍वारे़ कुमे़ल्‍लुक्‍हाॽ निसुसि, हे़क्‍केःल्‍ले़ वबाक्‍किल्‍ले़ कुबेसाङ् पेआङ् वबाक्‍किल्‍ले़ कुम्‍ब्राओबा लुङ्‌ङिन् खुने़ॽ आबाङे चिनानाक् इसु, हे़क्‍क्‍याङ् कुङ्‌ग्‍वारे़ कुमे़ल्‍लुक्‍हाॽ च्‍वाःत् थुङ्‌घुसि॥

११ खे़ब्‍याङ् याकुबे़ल्‍ले़ राहेल्‍ले़न् चुप् मे़त्‍तु हे़क्‍क्‍याङ् हाःप्‍मा हेःक्‍ते़॥

१२ याकुबे़ल्‍ले़ राहेल्‍ले़न् “आङ्‌गाॽ के़म्‍बारे़ कुगाॽइ रेबिकाःल्‍ले़ कुस्‍साआ” मे़त्‍तु॥ खे़ब्‍याङ् राहेल्‍ले़न् लोःक्‍ते़र पेआङ् कन् पाःन्‍निन् कुम्‍बा चे़क्‍तु॥

१३ कुल्‍लाम्‍सा याकुबे़न् त्‍ये़बा इङ्‌घङ् खे़प्‍सुनुमे़ःन्‍ने लाबाने़न् खुने़ॽ कुदुम्‍से़ लोःक्‍ते़ फे़रे़आङ् हे़प्‍प्रे़क् हे़प्‍तुर चुप् मे़त्‍तु, हे़क्‍क्‍याङ् खे़न् कुहिम्‍मो तेॽरु॥ याकुबे़ल्‍ले़ के़रे़क् पाःन्‍हाॽ लाबाने़न् चे़क्‍तु॥

१४ हे़क्‍क्‍याङ् लाबाने़ल्‍ले़ मे़त्‍तु, “से़क्‍खाःल्‍ले़ खे़ने़ॽ आङ्‌गाॽ आप्‍फेक् आमनाने़रो॥” याकुबे़न् लाधिक् थारिक् खुने़ॽनु वये़॥

राहेल नु लिआरे़ खुन्‍छिॽ लागि याकुबरे़ याःम्‍बक् चोगुॽ

१५ लाबाने़ल्‍ले़ याकुबे़न् मे़त्‍तु, “आङ्‌गाॽ आगाॽइ के़बोःक्‍खे़बाल्‍ले़ हने़ आयाःम्‍बक् के़जोगुबाबि? नाम्‌याक् आक्‍ख्‍यारिक् के़बाःत्‍तु आङ्‌गाॽ मे़त्‍ताङ्‌ङे़ॽ॥”

१६ आल्‍ल लाबाने़ल्‍ले़ कुस्‍सा मे़न्‍छुमा ने़त्‍छि वये़त्‍छि॥ तुम्‍मे़ल्‍ले़ कुमिङ् लिआ हे़क्‍क्‍याङ् फोःक्‌वामे़ल्‍ले़ कुमिङ् राहेल वये़॥

१७ लिआरे़ कुमिक्‍हाॽ थःम्‍धःम्‍बा चोगे़, कर राहेल्‍ले़न् नारा नु थक्‍ला लिङ्‌गे़न्‍नो नुमा चोगे़॥

१८ याकुबे़ल्‍ले़ राहेल्‍ले़न् नानुॽरु हे़क्‍केःल्‍ले़ लाबाने़न् मे़त्‍तु, “खे़ने़ॽ के़स्‍सा फोःक्‌वामा राहे़लरे़ लागि आङ्‌गाॽ तङ्‌बे नुसि थारिक् के़से़वारोबा पोङ्‌आ॥”

१९ लाबाने़ल्‍ले़ मे़त्‍तु, “खे़न् वेॽ मनानु मेःक्‍खिम् चोःक्‍मा पिमानुःल्‍ले़ग खे़ने़ॽनु मेःक्‍खिम् चोःक्‍मा पिमाए नुबा पोङ्॥ नुॽ, आङ्‌गाॽनुए वये़ॽआङ् याःम्‍बक् चोगे़ॽ॥”

२० खे़ल्‍ले़ चोगुल्‍ले़ याकुबे़ल्‍ले़ राहेलरे़ कुलागि तङ्‌बे नुसि थारिक् याःम्‍बक् चोगु॥ खुने़ॽ खे़न् साॽरिक् नानुॽरुबाल्‍ले़ चोगुल्‍ले़ नुसि तङ्‌बेन् खुने़ॽ कुलागि थिक्‌यान् नियान् कुसिङ्‌लक् पोःक्‍खे़॥

२१ खे़ब्‍याङ् याकुबरे़ लाबाने़न् मे़त्‍तु, “आङ्‌गाॽ के़से़वारोबा पोङ्‌माआङ् याःम्‍बक् चोःक्‍मा के़बोङ्‌बा ये़म्‍मिन् मारे़॥ आल्‍ल राहेल्‍ले़न् आमेःत् चोःक्‍मारे़ लागि आङ्‌गाॽ पिराङ्‌ङे़ॽ॥ आङ्‌गाॽ खे़न्‍नु इम्‍मा आसिराॽ थाङे़आङ् वाॽ॥”

२२ हे़क्‍केःल्‍ले़ लाबानरे़ खे़न् ते़न्‍नोबा के़रे़क् मनाहाॽ सुप्‍सुसिआङ् सा नु तःक् थोःक्‍तुआङ् पिरुसि॥

२३ कर युःन्‍छिक् लाबाने़ल्‍ले़ कुस्‍सा लिआन् याकुबे़न् हुॽरु, हे़क्‍क्‍याङ् याकुबे़न् खे़न्‍नु इप्‍से़॥

२४ लाबाने़ल्‍ले़ कुसे़वारोमा जिल्‍पान् कुस्‍सा लिआरे़ कुसे़वारोमा पोङ्‌से़ पिरु॥

२५ याकुबरे़ खाओःत्‍ते़आङ् तानाम् ओमे़त्‍तुल्‍ले़ग लिआःन्‍निरछ! खे़ब्‍याङ् लाबाने़न् मे़त्‍तु, “खे़ने़ॽ थेआङ् आङ्‌गाॽनु अक्‍खे के़जोगुबा? आङ्‌गाॽग राहेलरे़ लागिने़ याःम्‍बक् चोगुङ्‌बा मे़ःम्‍बि? थेआङ् खे़ने़ॽ आङ्‌गाॽनु अक्‍तङ्‌बा इङ्‌ले़क् के़जोगुबा?”

२६ लाबाने़ल्‍ले़ मे़त्‍तु, “आनिगे लाजेॽओ तुम्‍मे़ल्‍ले़ कुमेःक्‍खिम् पोङ्‌मानुःल्‍ले़ तगि फोॽमे़ल्‍ले़ कुमेःक्‍खिम् चोःक्‍मा थिम् होप्॥

२७ मेःक्‍खिम्‍ले़ ससाङ्‌स्रोत् चोःक्‍मारे़ लागि नुसि ये़न् थारिक् लिआःन्‍नु वये़ॽ, हे़क्‍क्‍याङ् वेॽ तङ्‌बे नुसि आसे़वारोबा पोःक्‍खे़ॽ, खे़ल्‍ले़ कुले़क्‌वा आङ्‌गाॽ आस्‍सा फोॽमे़न्‍नाङ् खे़ने़ॽ पिने़देने़॥”

२८ हे़क्‍क्‍याङ् याकुबे़ल्‍ले़ हे़क्‍केए चोगु, खुने़ॽ लिआःन्‍नु वाॽमा नुसि ये़न् के़त्‍तु॥ हे़क्‍क्‍याङ् लाबाने़ल्‍ले़ कुस्‍सा राहे़ल्‍ले़न्‍नाङ् कुमेत् पोङ्‌से़ पिरु॥

२९ लाबाने़ल्‍ले़ आबाङे कुसे़वारोमा बिल्‍हान कुस्‍सा राहेलरे़ कुसेवारोमा पोङ्‌से़ पिरु॥

३० याकुबे़न् राहेले़न्‍नुआङ् इप्‍से़, खुने़ॽ लिआःन्‍नुःल्‍ले़ खे़न् चाॽरिक् नानुॽरुआङ् वये़॥ हे़क्‍क्‍याङ् वेॽ नुसि तङ्‌बे थारिक् याकुबरे़ लाबाने़ल्‍ले़ कुयाःम्‍बक् चोगु पिरु॥

याकुबे़ल्‍ले़ कुस्‍सा कुएहाॽ

३१ लिआःन् कुये़म्‍बाःल्‍ले़ नामे़नुॽरुम्‍बा यहवे दाङ्‌बाल्‍ले़ निसुआङ् खुने़ॽ खे़न् सागे़गप्‍मा चोगु॥ कर राहेल्‍ले़ङ्‌ग सामे़ङ्‌गप्‍मनामा पोःक्‍खे़आङ् वये़॥

३२ लिआःन् मे़न्‍छुक्‍मा पोःक्‍खे़आङ् ये़म्‍बित्‍छा साधिक् कत्‍तु, हे़क्‍क्‍याङ् खे़ल्‍ले़ अक्‍खे पाःत्‍तुर खे़न् अङे़ःक्‌वाःल्‍ले़ कुमिङ् रुबे़न्a वाःत्‍तु, “से़क्‍खासाङ् यहवे दाङ्‌बाल्‍ले़ आदुक्‍खेन् निसुआङ् वाॽ थेआङ्‌भे़ल्‍ले़ आल्‍लग आये़म्‍बाःल्‍ले़ आङ्‌गाॽ लुङ्‌माॽ तुक्‍कारो॥”

३३ खे़न् याम्‍मोआङ् मे़न्‍छुक्‍मा पोःक्‍खे़, हे़क्‍क्‍याङ् वेॽ ये़म्‍बित्‍छा साधिक् कत्‍तु, खे़ल्‍ले़ पाःत्‍तु, “आङ्‌गाॽ आये़म्‍बाःल्‍ले़ नामे़नुॽराङ्‌ङिन्‍बान् यहवे दाङ्‌बाल्‍ले़ निसुबाल्‍ले़ खुने़ॽ कन् अङे़ःक्‌वाःन्‍नाङ् पिराङ्‌लो॥” हे़क्‍क्‍याङ् खे़ल्‍ले़ खे़न् अङे़ःक्‌वान् सिमियोनb मिङ् वाःत्‍तु॥

३४ याम्‍मोआङ् खे़न् मे़न्‍छुक्‍मा पोःक्‍खे़ हे़क्‍क्‍याङ् लत्‍छा ये़म्‍बित्‍छा साधिक् कत्‍तुआङ् पाःत्‍तु, “कन्‍छुम्‍मोग आयेम्‍बान् आङ्‌गाॽनु खे़ःम्‍सिङ्‌ॽ, थेआङ्‌भे़ल्‍ले़ आङ्‌गाॽ खुने़ॽ कुलागि सुम्‍सि ये़म्‍बित्‍छासाहाॽ कत्‍तुङ् पिरुङ्‌ङाङ् वाॽ॥” खे़ल्‍ले़ चोगुल्‍ले़ खे़न् अङे़ःक्‌वान् ले़बि मिङ् मे़वाःत्‍तु॥

३५ खे़ब्‍याङ् खे़न् याम्‍मोआङ् मे़न्‍छुक्‍मा पोःक्‍खे़आङ् ये़म्‍बिछासा कत्‍तु हे़क्‍क्‍याङ् पाःत्‍तु, “कन्‍छुम्‍मोग आङ्‌गाॽ यहवे दाङ्‌बान् मिमिदिङ् पिरुङ्‌लो॥” खे़ल्‍ले़ चोगुल्‍ले़ खे़न् अङे़ःक्‌वान् यहुदाc मिङ् वाःत्‍तु॥ खे़ब्‍याङ् खे़न् सागप्‍मा नाॽरे़॥

a 

२९:३२ रुबे़न्– कन् मिङ्‌ङे़न् हिब्रुओ “ये़म्‍बित्‍छा, सान् ओमे़त्‍ते़ॽ” नु “खुने़ॽ आदुक्‍खेन् निसुआङ् वाॽ” पोःङ्‌ॽ॥

b 

२९:३३ सिमियोन कन् मिङ्‌ङे़न् हिब्रुओ “खे़म्‍मा” हे़क्‍तङ्‌बा खे़म्‍दे़त्॥

c 

२९:३५ यहुदा– कन् मिङ्‌ङे़न् हिब्रुओ “कुनारा फोमा” हे़क्‍के खे़म्‍दे़त्॥

३०

राहेलरे़ याकुबलाम् कुस्‍सा मे़बोःक्‍खे़म्‍बा निसुआङ् आबाङे़ कुन्‍ने़ॽ नाहे़प्‍मा हेःक्‍तु॥ खे़ल्‍ले़ याकुबे़न् मे़त्‍तु, “आङ्‌गाॽआङ् अङे़ःक्‌वा सा पिराङ्‌ङे़ॽ मे़ःन्‍ने़फाग्र सिआरो॥”

२ याकुबे़न् कुसिक् पोगे़आङ् मे़त्‍तु, “थे आङ्‌गाॽ निङ्‌वाॽफुमाङ्आबि?” खुने़ॽ सेःन्‍दोसु, “खुने़ॽए खे़ने़ॽ सामे़ङ्‌गप्‍मनामा के़जोगे़आङ् वाॽ॥”

३ खे़ब्‍याङ् राहे़लरे़ मे़त्‍तु, “आसे़वारोमा बिल्‍हाःन् ओघा कॽयो वाॽ, खे़न्‍नु इप्‍से़ॽ॥ हे़क्‍क्‍याङ् खे़ल्‍ले़ आलागि अङे़ःक्‌वा कत्‍तु पिआर, हे़क्‍क्‍याङ् आङ्‌गाॽआङ् आहिम्‍सयङ् मे़बोङ्‌ल॥”

४ खे़ल्‍ले़ चोगुल्‍ले़ राहे़लरे़ आबाङे कुसे़वारोमा बिल्‍हाःन् याकुबरे़ कुमेत् हे़क्‍के पिरु, हे़क्‍क्‍याङ् याकुबे़न् खे़न्‍नु इप्‍से़॥

५ हे़क्‍क्‍याङ् बिल्‍हाःन् मे़न्‍छुक्‍मा पोःक्‍खे़आङ् याकुबलाम् लत्‍छा ये़म्‍बित्‍छा साधिक् कत्‍तु॥

६ खे़ब्‍याङ् राहेलरे़ पाःत्‍तु, “निङ्‌वाॽफुमाङ्‌ङिल्‍ले़ आङ्‌गाॽ ले़प्‍माङ् खासे़न् लोःन्‍दाङ् पिराङ्, हे़क्‍क्‍याङ् आबेलिन् खे़प्‍सुआङ् ये़म्‍बित्‍छा साधिक् पिराङ्॥” खे़ल्‍ले़ चोगुल्‍ले़ खे़न् अङे़ःक्‌वान् दानa मिङ् वाःत्‍तु॥

७ राहेलरे़ कुसे़वारोमा बिल्‍हाःन् याम्‍मो मे़न्‍छुक्‍मा पोःक्‍खे़, हे़क्‍क्‍याङ् खे़ल्‍ले़ याकुबलाम् वेॽ ये़म्‍बित्‍छा साधिक् कत्‍तु॥

८ खे़ब्‍याङ् राहेलरे़ पाःत्‍तु, “आन्‍ने़ॽनु साॽरिक्‍के थक्‍ताङ् हे़क्‍क्‍याङ् आङ्‌गाॽ नाःन्‍दुङ्॥” खे़ल्‍ले़ चोगुल्‍ले़ खुने़ॽ खे़न् अङे़ःक्‌वान् नप्‍तालिb मिङ् वाःत्‍तु॥

९ हाबा खे़न् ये़म्‍मो लिआःल्‍ले़ आङ्‌गाॽ सागप्‍मा नाॽराङ् के़लॽबा निसुआङ् कुसे़वारोमा जिल्‍पान् तेॽरुआङ् याकुबे़न् कुमेत् चोःक्‍से़ पिरु॥

१० खे़ब्‍याङ् जिल्‍पाःल्‍ले़ याकुबलाम् ये़म्‍बित्‍छा साधिक् कत्‍तु॥

११ लिआःल्‍ले़ “आङ्‌गाॽ साॽरिक् कुदॽयान् के़नुॽमाआरो” पाःत्‍तु॥ खे़ल्‍ले़ चोगुल्‍ले़ अङे़ःक्‌वान् गादc मिङ् वाःत्‍तु॥

१२ लिआःल्‍ले़ कुसे़वारोमा जिल्‍पारे़ याकुबलाम् याम्‍मो वेॽ ये़म्‍बित्‍छा साधिक् कत्‍तु॥

१३ हे़क्‍क्‍याङ् लिआःल्‍ले़ पाःत्‍तु, “आङ्‌गाॽ कुनिङ्‌वाॽ ये़ये़ के़लॽमाआरो॥ आल्‍ल मे़न्‍छुमाहाॽरे़ आङ्‌गाॽ के़सःप्‍मा मे़मे़त्‍ता॥” खे़ल्‍ले़ चोगुल्‍ले़ अङे़ःक्‌वान् आसेरd मिङ् वाःत्‍तु॥

१४ मासि हे़क्‍मा ये़म्‍मो रुबे़ने़न् प्‍याङ्‌सिओ पेगे़, हे़क्‍क्‍याङ् आममबा सिङ्‌सेॽहाॽ खोसु तारुआङ् खे़न् कुम्‍मा लिआःन् पिरु॥ राहेलरे़ लिआःन् मे़त्‍तु, “के़साःल्‍ले़ तारुबा सिङ्‌सेहाॽ आङ्‌गाॽजि आजे़ःत्‍छिक् पिराङ्‌ङे़ॽना॥”

१५ कर लिआःल्‍ले़ खे़न् मे़त्‍तु, “आङ्‌गाॽ आये़ःम्‍बाःन् के़नाप्‍ताङ्‌ङाङ्‌साङ् के़निङ्‌वाॽ मे़द्‌ये़ने़म्‍बि? आल्‍ल खे़ने़ॽ आसाःल्‍ले़ तारुबा मे़न्‍द्रे़क्e मे़प्‍मनाबा याःन्‍निन् तेॽमा के़गोःत्‍तुबि?”

राहेलरे़ मे़त्‍तु, “के़साःल्‍ले़ तारुबा मे़न्‍द्रे़क् याःन्‍निन् के़बिआने़भग्र आइन् से़न्‍दिक् याकुबे़न्‍नु इम्‍मा के़सुक्॥”

१६ युःन्‍छिक् याकुबे़न् प्‍याङ्‌सिओलाम् के़रे़द्‌ये़ हे़क्‍क्‍याङ् लिआःन् खुने़ॽ कुदुम्‍से़ पेआङ् मे़त्‍तु, “खे़ने़ॽ आइन् से़न्‍दिक् आङ्‌गाॽनु के़इम्‍ल पोङ्, थेआङ्‌भे़ल्‍ले़ आसाःल्‍ले़ तारुबा मे़न्‍द्रे़क् याःन्‍निल्‍ले़ खे़ने़ॽ थे़ॽने़आङ् वाॽ॥” खे़ल्‍ले़ चोगुल्‍ले़ याकुबे़न् खे़न् से़न्‍दिक् लिआःन्‍नु इप्‍से़॥

१७ निङ्‌वाॽफुमाङ्‌ङिल्‍ले़ लिआःल्‍ले़ कुबेलिन् खे़प्‍सु हे़क्‍क्‍याङ् खे़न् मे़न्‍छुक्‍मा पोःक्‍खे़आङ् याकुबलाम् खे़ल्‍ले़ ङासिगेःक्‍पा ये़म्‍बित्‍छासा कत्‍तु॥

१८ खे़ब्‍याङ् लिआःल्‍ले़ पाःत्‍तु, “आङ्‌गाॽ आसे़वारोमान् आहिम्‍साबे़न् पिरुङ्‌बाल्‍ले़ निङ्‌वाॽफुमाङ्‌ङिल्‍ले़ थुम्‍घो पिराङ्‌लो॥” खे़ल्‍ले़ चोगुल्‍ले़ खुने़ॽ खे़न् इस्‍साकारf मिङ् वाःत्‍तु॥

१९ लिआःन् याम्‍मोआङ् मे़न्‍छुक्‍मा पोःक्‍खे़, हे़क्‍क्‍याङ् याकुबलाम् तुक्‍सिगेःक्‍पा ये़म्‍बित्‍छासा कत्‍तु॥

२० खे़ल्‍ले़ पाःत्‍तु, “निङ्‌वाॽफुमाङ्‌ङिल्‍ले़ आङ्‌गाॽ नुबा मिक्‍तोक् पिराङ्‌लो॥ आल्‍ल आये़म्‍बाःल्‍ले़ आङ्‌गाॽ इङ्‌धाङ् पिआबा पोःक्‍खे़, थेआङ्‌भे़ल्‍ले़ आङ्‌गाॽ तुक्‍सि ये़म्‍बित्‍छासाहाॽ खुने़ॽ कत्‍तुङ् पिरुङ्‌ङाङ् वाॽ” खे़ल्‍ले़ चोगुल्‍ले़ अङे़ःक्‌वान् जबुलुनg मिङ् वाःत्‍तु॥

२१ खे़न् एगाङ् खे़ल्‍ले़ लत्‍छा मे़न्‍छुमा साधिक् कत्‍तु, हे़क्‍क्‍याङ् खे़ल्‍ले़ खे़न् अङे़ःक्‌वान् दिना मिङ् वाःत्‍तु॥

२२ खे़ब्‍याङ् निङ्‌वाॽफुमाङ्‌ङिल्‍ले़ राहेल्‍ले़न् निङ्‌वाॽ इःत्‍तु, हे़क्‍क्‍याङ् खुने़ॽ कुबेलिन् खे़प्‍सुआङ् सागप्‍मा के़सुक्‍मा चोगु॥

२३ खे़न् मे़न्‍छुक्‍मा पोःक्‍खे़आङ् लत्‍छा ये़म्‍बित्‍छा साधिक् कत्‍तु, हे़क्‍क्‍याङ् खुने़ॽ पाःत्‍तु, “निङ्‌वाॽफुमाङ्‌ङिल्‍ले़ आङ्‌गाॽ हिनाःम् मे़जोगाङ्‌बान् खे़त्‍तुदेसु पिराङ्‌लो॥”

२४ हे़क्‍क्‍याङ् “यहवे दाङ्‌बाल्‍ले़ याम्‍मो वेॽ साआङ् पिआर” फाॽआङ् खे़न् अङे़ःक्‌वान् खुने़ॽ युसुफ मिङ् वाःत्‍तु॥

याकुबरे़ लाबाने़न् कुमे़न् नाःक्‍तुॽ

२५ राहेलरे़ युसुफे़न् सावाःन्‍दुबा कुभा ये़म् एगाङ् याकुबरे़ लाबान्‍ने़न् मे़त्‍तु, “आङ्‌गाॽ पेःक्‍मा फाःक्‍ताङ्‌ङे़ॽ खे़ब्‍याङ् आङ्‌गाॽ पेःक्‍का॥

२६ आङ्‌गाॽ आमेःत्‍हाॽ नु आस्‍साहाॽ ते़ॽमासिआङ् पेःक्‍मा फाःक्‍ताङ्‌ङे़ॽ, खे़ङ्‌हाॽरे़ लागि आङ्‌गाॽ के़याःम्‍बक् के़से़वा चोगुङ्‌ङाङ् वाॽ॥ आङ्‌गाॽ के़से़वा चोगुङ्‌बान् खे़ने़ॽ के़निसुआङ् वाॽरो॥”

२७ लाबाने़ल्‍ले़ नोगप् पिरु, “आङ्‌गाॽ के़सिराॽ थाङ्‌ङाने फाग्र पक्‍मे़ध्‍याङ्‌ङे़न्‍ने़ॽ॥ खे़ने़ॽ कप्‍मो के़वाॽबाल्‍ले़ चोगुल्‍ले़ यहवे दाङ्‌बाल्‍ले़ आङ्‌गाॽ मुॽइसाम् पिराङ्‌ङाङ् वाॽ के़लॽबा पाःन्‍निन् खाइक्‍लाम् आङ्‌गाॽ निसुङ्‌ङाङ् वाॽरो॥

२८ आभ्‍यारिक् नाम्‌याक् के़नाःक्‍तुॽ? आङ्‌गाॽ मे़त्‍ताङ्‌ङे़ॽ, खे़म्‍भ्‍यारिक् आङ्‌गाॽ पिने़॥”

२९ याकुबरे़ लाबाने़न् नोगप् पिरु, “आक्‍खेलॽरिक् के़याःम्‍बक् चोगुङ्, हे़क्‍क्‍याङ् के़धक्‍साहाॽ आगम्‍ब्राङ्‌ङो आक्‍खेलॽरिक् मे़बोःन्‍दे़ खे़ङ्‌ग खे़ने़ॽए के़निसुआङ् वाॽरो॥

३० थेआङ्‌भे़ल्‍ले़ आङ्‌गाॽ तामानुःल्‍ले़ तगि खे़ने़ॽ मिसाक्‍लक् के़गत्‍तुसि हे़क्‍क्‍याङ् आल्‍लो आत्‍तातान्‍ने यरिक् मे़बोःन्‍दे़आङ् मे़वाॽ॥ आङ्‌गाॽ चोगुङ्‌बा के़रे़क् पाःन्‍नो यहवे दाङ्‌बाल्‍ले़ मुॽइसाम् के़बिरे़आङ् के़वाॽ॥ कर आङ्‌गाॽ आहिम्‍सयङ्‌हाॽरे़ लागि आभे़ल्‍ले़ याःम्‍बक् चोगुङ्‌बाबे?”

३१ लाबाने़ल्‍ले़ याम्‍मो से़ःन्‍दोसु, “नाम्‌याक् आक्‍खे़न् चाहा के़जोक्?”

याकुबरे़ मे़त्‍तु, “आङ्‌गाॽ थेआङ् मे़बिराङ्‌ङे़न्‍ने़ॽ॥ खे़ने़ॽ आङ्‌गाॽ आलागि लत्‍छा पाःन्‍धिक् के़जोगुने़फाॽग्र के़धक्‍साहाॽ हाबा चाराम्‍सुङ्‌सिङ् ओमे़त्‍तुङ्‌सिङ् पिने़॥

३२ आइन् के़रे़क् के़धक्‍सा लुप्‍हाॽओलाम् माक्‍ताङ्‌बा थुःम्‍बाहाॽ, ते़क्‍क्राबा नु फदाङ्‌बा माक्‍ताङ्‌बा कुम्‍ब्रिक् के़युङ्‌बा मे़ःन्‍दा नु मे़ल्‍लुक्‍हाॽ से़म्‍मा लःप्‍मासि फाःक्‍ताङ्‌ङे़ॽ॥ हे़क्‍क्‍याङ् आनाम्‌याक् हाबा खे़ङ्‌हाॽ मे़बोङ्‌ल॥

३३ आङ्‌गाॽ आनाम्‌याक् के़बिआल्‍ले़ आङ्‌गाॽ कुदोःप्‍मा चोःक्‍काबि मे़ःम्‍बि के़लॽबा पाःन्‍निन् खे़ने़ॽ ओमे़प्‍मा उसुरु पोङ्॥ आधक्‍साहाॽओ ते़क्‍क्राबा फजिखे़ःङ् माक्‍चिखे़ःङ् मे़ःन्‍नेबा कुभरा नु कुमाक्‍ला मे़ःन्‍दा नु मे़ल्‍लुक्‍हाॽ के़घोसुसिने फाग्र आङ्‌गाॽ खे़ङ्‌हाॽ खे़ने़ॽओलाम् खुःत्‍तुङ्‌सिङ्‌बा फाॽआङ् निङ्‌वाॽ के़घोसुॽ॥”

३४ लाबाने़ल्‍ले़ मे़त्‍तु, “ओःक्, खे़ने़ॽ के़बाःत्‍तुबा हे़क्‍केए पोङ्‌लरो॥”

३५ बाखे़न् ये़न्‍नो लाबाने़ल्‍ले़ फदाङ्‌बा मिक्‍सेःन् के़बप्‍पा के़रे़क् फजिघेःङ् माक्‍चिघे़ःङ् के़लॽबा मे़ःन्‍दमा नु कुम्‍बाबा मे़ःन्‍दाहाॽ हे़क्‍क्‍याङ् कुमाक्‍ला थुःम्‍बाहाॽ के़रे़क् से़न्‍दुसिआङ् खुने़ॽ कुस्‍साहाॽरे़ खुनिॽ हुक्‍को ओमे़त्‍छे़ पिरुसि॥

३६ हे़क्‍क्‍याङ् याकुबे़न् नु खुन्‍छिॽलुम्‍मो लाबाने़ल्‍ले़ सुम्‌ये़न् थारिक्‍पा लाम् लाःत्‍लाःत् चोगुआङ् खे़ङ्‌हाॽ मे़युङे़॥ हे़क्‍क्‍याङ् याकुबरे़ लाबाने़ल्‍ले़ के़वाॽबा कुमे़ःन्‍दा कुमे़ल्‍लुक् लुप्‍हाॽ कम्‍मा ओमे़प्‍मा हेःक्‍तुसि॥

३७ खे़ब्‍याङ् याकुबरे़ पिपोर इवाःत्, खे़ङ्‌जा हे़क्‍क्‍याङ् ते़म्‍बेॽओ के़युङ्‌बा कुलेःत्‍लाॽ सिङ्‌बोराःक्‍हाॽ तक्‍कात् याङ्‌सिङ्‌ङाङ् खे़ङ्‌हाॽओ कुभरा कुसाप् चोःक्‍मारे़ लागि कुहोरिक्‍पान् थिःक्‍तु॥

३८ हे़क्‍क्‍याङ् खुने़ॽ थिःक्‍तुबा सिङ्‌बोराःक्‍हाॽ मे़ःन्‍दा नु मे़ल्‍लुक्‍हाॽरे़ खुन्‍छिॽ च्‍वाःत् थुङ्‌मादे़न् वघोःङ्ओ ये़प्‍सु॥ खे़न् मे़ःन्‍दा मे़ल्‍लुक्‍हाॽ च्‍वाःत् थुङ्‌से़ मे़द्‌ये़ःल्‍ले़ खे़ङ्‌हाॽ हाबा खे़प्‍मो मे़लिङ्‌सिङ् मे़लाम्‍सिङ्॥

३९ खे़न् मे़ःन्‍दा मे़ल्‍लुक् लुप्‍हाॽ खे़न् तक्‍काःत्‍हाॽ तगि मे़लाम्‍सिङ्‌बाल्‍ले़ चोगुल्‍ले़ खे़ङ्‌हाॽरे़ बाहे़क्‍तङ्‌बा ते़क्‍क्राबा, फजिखे़ःङ् माक्‍चिखे़ःङ् के़लॽबा मे़ःन्‍दज्‍याःक् मे़ल्‍लुक्‍साःत्‍हाॽ मे़धाप्‍तुसि॥

४० हे़क्‍क्‍याङ् याकुबे़ल्‍ले़ हे़क्‍तङ्‌बा मे़ःन्‍दा मे़ल्‍लुक् साःत्‍हाॽ से़न्‍दुसि हे़क्‍क्‍याङ् वेॽहाॽ लाबाने़ल्‍ले़ फजिघेःङ् माक्‍चिखे़ःङ् के़लॽबा कुमे़ःन्‍दा कुमे़ल्‍लुक्‍हाॽ ले़प्‍माङ् हिसुसि॥ हे़क्‍केलॽरिक् खुने़ॽ कुधक्‍सा लुप्‍हाॽ लाबाने़ल्‍ले़ कुमे़ःन्‍दा कुमे़ल्‍लुक्‍हाॽनु मे़म्‍भुत्‍छिङ्‌ङे आबाङे कुलागि एःक् कत्‍तुसि॥

४१ खे़न् तक्‍काःत्‍हाॽ तगिए मे़लाम्‍सिङ्‌ल फाॽआङ् के़मे़ॽबा मे़ःन्‍दा मे़ल्‍लुक् लुप्‍हाॽ मे़लाम्‍सिङ्‌ङे़ल्‍ले़ याकुबरे़ वघोःङ्‌ङो खे़न् मे़ःन्‍दा मे़ल्‍लुक् लुप्‍हाॽ तगि खे़न् तक्‍काःत्‍हाॽ खुन्‍छि मिक्‍किल्‍ले़ निसुर ये़प्‍सु॥

४२ कर ये़ःङ्‌घिःक्‍खिःक्‍पा मे़ःन्‍दा मे़ल्‍लुक्‍हाॽरे़ लागिग खे़न् तक्‍काःत्‍हाॽ मे़ये़प्‍सुन् मे़बिरुन्‍छिन्॥ खे़ल्‍ले़ चोगुल्‍ले़ ये़ःङ्‌घिःक्घिःक्‍पाहाॽ लाबाने़ल्‍ले़न् मे़बोःक्‍से़ हे़क्‍क्‍याङ् के़मे़ॽबाहाॽ याकुबरे़न् मे़बोःक्‍से़॥

४३ अक्‍खेलॽरिक् याकुबे़न् आत्‍तातान्‍ने याङ्‌साकुन्‍धेसाबा पोःक्‍खे़॥ खुने़ॽ यरिक् मे़ःन्‍दाक्, मे़ल्‍लुक् लुप्‍हाॽ, से़वारोबा, से़वारोमाहाॽ हे़क्‍क्‍याङ् उमेहाॽ नु अदङ्‌हाॽ कत्‍तुसिरो॥

a 

३०:६ दान– कन् मिङ्‌ङे़न् हिब्रुओ “कुदोःप्‍मा खासे़न् लोःम्‍मा” हे़क्‍के खे़म्‍दे़त्॥

b 

३०:८ नप्‍तालि– कन् मिङ्‌ङे़न् हिब्रुओ “थक्‍मा” हे़क्‍के खे़म्‍दे़त्॥

c 

३०:११ गाद– कन् मिङ्‌ङे़न् हिब्रुओ “तॽयान् नुॽमा” पोःङ्‌ॽ॥

d 

३०:१३ आसेर– कन् मिङ्‌ङे़न् हिब्रुओ “सःप्‍मा” पोःङ्‌ॽ॥

e 

३०:१५ खे़न् ये़म्‍मोबा मनाहाॽरे़ कन् मे़न्‍द्रे़क् मे़प्‍मनाबा याःन्‍निल्‍ले़ कुबक्‍किन् सागप्‍मा सुक्‍ते़त्‍ल फाॽआङ् मे़ज॥

f 

३०:१८ इस्‍साकार– कन् मिङ्‌ङे़न् हिब्रुओ “थुम्‍घोन् कॽयो वाॽ” हे़क्‍के खे़म्‍दे़त्॥

g 

३०:२० जबुलुन– कन् मिङ्‌ङे़न् हिब्रुओ “ताःक्‍मा” नु “मिक्‍तोःक्” हे़क्‍के खे़म्‍दे़त्॥

याकुबे़न् लाबाने़ल्‍लोलाम् खे़त्‍छिङ्‌ॽ

३१

थिक्‍ले़ङ् लाबाने़ल्‍ले़ कुस्‍साहाॽरे़ अक्‍खे मे़बाःत्‍तुर मे़यागे़बा याकुबरे़ खे़प्‍सु, “आनिॽ पाप्‍पाॽरे़ कत्‍तुबा के़रे़क् याकुबरे़ तेॽरु माःन्‍दु, हे़क्‍क्‍याङ् आनिॽ पाप्‍पाॽरे़ कुयाङ्‌सा कुन्‍धेलाम् खे़ल्‍ले़ कम्‌याक् यरिक् थगुबारो॥”

२ हे़क्‍क्‍याङ् लाबाने़ल्‍ले़ तगि हे़क्‍के खुने़ॽ नुरिक् मे़मे़त्‍तुम्‍बा याकुबरे़ निसु॥

३ खे़ब्‍याङ् यहवे दाङ्‌बाल्‍ले़ याकुबे़न् मे़त्‍तु, “खे़ने़ॽ के़सुधे़बा के़दाक्‍थे़बाहाॽ नु के़गाॽइहाॽरे़ खुनिॽ लाजेॽओ नुःक्‍खे़ पेगे़ॽ, हे़क्‍क्‍याङ् आङ्‌गाॽ खे़ने़ॽ नु वाॽआ॥”

४ खे़ल्‍ले़ चोगुल्‍ले़ याकुबरे़ राहेल्‍ले़न् नु लिआःन् खुने़ॽ कुमे़ल्‍लुक् मे़ःन्‍दा मे़वये़बादे़न्‍नो उःत्‍तुसि॥

५ हे़क्‍क्‍याङ् खे़ल्‍ले़ मे़त्‍तुसि, “खिन्‍छिॽ पाःल्‍ले़ तगि हे़क्‍के नुरिक् मे़मे़त्‍तान्‍बा आङ्‌गाॽ निसुङ्‌ॽ॥ कर आङ्‌गाॽ आम्‍बारे़ कुनिङ्‌वाॽफुमाङ्‌ङिन् आङ्‌गाॽनु वाॽ॥

६ आङ्‌गाॽ थुम्‍दाङ्‌ङाङ् आसुक्‍सुक् खे़न्‍छिॽ पानुदिङ् पान् से़वा याःम्‍बक् चोगुङ् पिरुङ्‌बाङ्‌ग खिन्‍छिॽ के़निसे़छुआङ्‌ङे़ के़वाॽसिरो॥

७ हे़क्‍केसाङ् खिन्‍छिॽ पाःल्‍ले़ आङ्‌गाॽ इङ्‌ले़क्‍ताङ्‌ङाङ् वाॽ, हे़क्‍क्‍याङ् आनाम्‌याक्‍किन् थिबोङ्‌ले़ङ् थारिक् ले़क्‍तु पिराङ्‌ङाङ् वाॽ॥ करसाङ् निङ्‌वाॽफुमाङ्‌ङिल्‍ले़ खुने़ॽ आहान्‍ति चोःक्‍मा मे़बाङ्‌घुन्॥

८ खुने़ॽ ते़क्‍क्राबाहाॽ खे़ने़ॽइन् मे़बोङ्‌ल पाःत्‍तुल्‍ले़ मे़ल्‍लुक् मे़ःन्‍दाहाॽरे़ ते़क्‍क्राबाए मे़धाप्‍तुसि॥ हे़क्‍क्‍याङ् फजिघेःङ् माक्‍चिघे़ःङ् के़लॽबाहाॽ खे़ने़ॽइन् मे़बोङ्‌ल पाःत्‍तुल्‍ले़ के़रे़क् मे़ल्‍लुक् मे़ःन्‍दाहाॽरे़ फजिघेःङ् माक्‍चिघे़ःङ् के़लॽबाए मे़धाप्‍तुसि॥

९ अक्‍खेलॽरिक् निङ्‌वाॽफुमाङ्‌ङिल्‍ले़ खिन्‍छिॽ पाःल्‍ले़ कुमे़ल्‍लुक् कुमे़ःन्‍दा लुप्‍हाॽ आङ्‌गाॽ पिराङ्॥

१० “खिन्‍छिॽ मे़ल्‍लुक् मे़ःन्‍दालुप्‍हाॽ मे़लाम्‍सिङ्‌ङे़ल्‍ले़ थुःम्‍बाहाॽ नु कुम्‍बाबा मे़ःन्‍दाहाॽ ते़क्‍क्राबा फजिखे़ःङ् माक्‍चिखे़ःङ् के़लॽबा हे़क्‍क्‍याङ् फदाङ्‌बा माक्‍ताङ्‌बा कुम्‍ब्रिक् के़युङ्‌बा मे़जोगे़बा आङ्‌गाॽ से़प्‍माङ्‌मो निसुङ्॥

११ खे़न् ये़म्‍मो निङ्‌वाॽफुमाङ्‌ङिल्‍ले़ कुमाङ्‌लाइङ्‌बाल्‍ले़ से़प्‍माङ्‌मो आङ्‌गाॽ ‘याकुबए’ मे़त्‍ताङ्॥ हे़क्‍क्‍याङ् ‘है, आङ्‌गाॽ कॽयो वाॽआरो’ मे़त्‍तुङ्॥

१२ हे़क्‍क्‍याङ् खुने़ॽ मे़त्‍ताङ्, ‘मे़ल्‍लुक् मे़ःन्‍दालुप्‍हाॽ के़लिङ्‌बा थुःम्‍बाहाॽ नु कुम्‍बाबा मे़ःन्‍दाहाॽ नुरिक्‍काङ् ओमे़त्‍ते़से़ॽ॥ खे़ङ्‌हाॽ फजिखे़ःङ् माक्‍चिखे़ःङ् के़लॽबा नु माक्‍ताङ्‌बा फदाङ्‌बा कुम्‍ब्रिक् के़युङ्‌बा मे़बोःक्‍खे़र आङ्‌गाॽ चोगुङ्‌सिङ् थेआङ्‌भे़ल्‍ले़ लाबाने़ल्‍ले़ खे़ने़ॽओ चोगुर याक्‍पा पाःन्‍निन् आङ्‌गाॽ निसुङ्‌ङाङ् वाॽ॥

१३ खे़ने़ॽ निङ्‌वाॽसोक्‍ले़ लागि सित्‍लाङ्‌ङिन् के़हाक्‍तुआङ् निःङ्‌गेॽ के़ले़ःक्‍तुबा नु माङ्‌गे़हे़क्‍सिङ्‌बा ते़न् बे़थे़लओ निगे़धाःम्‍सिङ्‌बा निङ्‌वाॽफुमाङ्‌ङिन् आङ्‌गाॽएरो॥ आल्‍ल पोगे़ॽ हे़क्‍क्‍याङ् कन् ते़न्‍नोलाम् खे़ने़ॽ सागे़वाःन्‍छिङ्‌बा लाजेॽओ पेगे़ॽ॥’”

१४ खे़ब्‍याङ् राहेल्‍ले़न् नु लिआःल्‍ले़ खुने़ॽ मे़त्‍ते़छु, “आन्‍छिगे़ पाःल्‍ले़ कुहिम्‍मो आन्‍छिगे़ खोमा लक् थे़मा वाॽआङ्‌बे?

१५ खुने़ॽ वेॽ लाजेॽबा हे़क्‍के आन्‍छिगे़ मे़मे़त्‍ते़छिगे़न्‍नाङ् मे़वाॽने़म्‍बि? हे़क्‍क्‍याङ् आन्‍छिगे़ ते़न्‍धाम् मेःक्‍खिम् मे़प्‍मारे़ लागि खे़ने़ॽ के़हुङुबा याङ्‌ङिन्‍नाङ् खुने़ॽए फे़त्‍लाःन्‍दुदेसुआङ् वाॽ॥

१६ आनिॽ पाप्‍पाॽलाम्‍बा निङ्‌वाॽफुमाङ्‌ङिल्‍ले़ तेॽरुबा कन् याङ्‌साकुन्‍धेःन् आनिॽइन् नु आनिॽ साहाॽरे़न् पोःक्‍खे़आङ् वाॽ॥ आल्‍ल निङ्‌वाॽफुमाङ्‌ङिल्‍ले़ खे़ने़ॽ के़मे़त्‍ते़बा हे़क्‍केए चोगे़ॽ॥”

१७ खे़ब्‍याङ् याकुबे़न् पोगे़आङ् कुस्‍सा कुएहाॽ नु कुमेःत्‍हाॽ उमेहाॽ सम्‍दाङ् युक्‍खुसि॥

१८ हे़क्‍क्‍याङ् खे़ल्‍ले़ के़रे़क् कुमे़ल्‍लुक् कुमे़ःन्‍दा कुधक्‍सा लुप्‍हाॽ नु खुने़ॽ पद्‌दन आराम्‍मो वये़ल्‍ले़ खुने़ॽ खोसुबा के़रे़क् याङ्‌साकुन्‍धेहाॽ याङ्‌सिङ्॥ खे़ब्‍याङ् कुम्‍बा इसाहाक्‍के़ल्‍ले़ कुलाजेॽ कनाननो थासिङ्‌ङाङ् पे॥

१९ खे़न् ये़म्‍मो लाबाने़न् मे़ल्‍लुक् मुरिक् खक्‍से़ पेआङ् यागे़॥ हे़क्‍केःल्‍ले़ राहेलरे़ग कुम्‍बारे़ कुहिम्‍साम्‍माङ्‌हाॽ खुःत्‍तुसिआङ् तेॽरुसि॥

२० खे़न्‍नुःल्‍ले़ वेॽ “आङ्‌गाॽ पेःक्‍का” फाॽआङ् याकुबे़ल्‍ले़ अरामि लाबान्‍ने़न् मे़मे़त्‍तुन्‍नाङ् इङ्‌ले़क्‍तु॥

२१ कम्‍भलॽरिक् खुने़ॽ कत्‍तुबा के़रे़क् चिगक्‌वाहाॽ याङ्‌सिङ्‌ङाङ् याकुबे़न् खे़त्‍छिङ् पे, हे़क्‍क्‍याङ् पयम् यम्‍बा युफ्रे़तिस वहःङ्‌ङिन् काःक्‍तुदेॽरुआङ् गिलादबा कोःक्‍मा लाजेॽ ले़प्‍माङ् थासिङ् पे॥

लाबाने़ल्‍ले़ याकुबे़न् नाःत्‍तुॽ

२२ सुम्‌यान् के़रे़ल्‍ले़ याकुबे़न् खे़त्‍छिङ् पे के़लॽबा पाःन्‍निन् लाबाने़ल्‍ले़ खे़प्‍सु॥

२३ हे़क्‍क्‍याङ् खुने़ॽ कुम्‍भुॽ कुन्‍साॽहाॽ फुक्‍सुसिआङ् नुसि ये़न् थारिक् याकुबे़न् मे़नाःत्‍तु मे़देॽरु, हे़क्‍क्‍याङ् खे़न् गिलादबा कोःक्‍मा लाजेॽओ खुने़ॽ मे़सिॽरु॥

२४ खे़ब्‍याङ् से़न्‍दिक् से़प्‍माङ्‌मो अरामि लाबाने़न्‍नु निङ्‌वाॽफुमाङ्‌ङिन् थाःन्‍छिङ्, हे़क्‍क्‍याङ् खुने़ॽ मे़त्‍तु, “सिङ्‌सिङ् ये़क्‌ये़क् लॽरे़ॽ खे़ने़ॽ याकुबे़न् मे़भे़ःक्‍ते़न्‍ने़ॽ॥”

२५ लाबाने़ल्‍ले़ याकुबे़न् सिॽरुल्‍ले़ याकुबरे़ गिलादबा कोःक्‍मा फाङ्‌जङ्‌बा लाजेॽओ कुसाःङ्‌गा हिम्‍मिन् खिङ्‌सुआङ् ने़स्‍से़, लाबाने़ल्‍ले़आङ् कुम्‍भुॽ कुन्‍साॽहाॽनु सोरिक् कुसाःङ्‌गा हिम्‍मिन् बाखे़प्‍मो खिङ्‌सु॥

२६ लाबाने़ल्‍ले़ याकुबे़न् मे़त्‍तु, “खे़ने़ॽ आङ्‌गाॽ इङ्‌गे़ले़क्‍ताङ्‌ङाङ् ते़न्‍धङ्‌ङोबा पुङ्‌लाधाबा हे़क्‍के आस्‍साहाॽ के़देॽरुसिआङ् कन् थे के़जोगुबाबे?

२७ आङ्‌गाॽ मे़म्‍मे़त्‍ते खे़ने़ॽ स्‍वाःत् सुल्‍लि के़घे़त्‍छिङ्‌ङाङ् थेआङ् आङ्‌गाॽ इङ्‌गे़ले़क्‍ताङ्‌बा? आङ्‌गाॽ मुक्‍ला नु सःप्‍मा लाःङ्‌मा हे़क्‍क्‍याङ् निङ्‌वाॽ पद्‌ये़द्‌ये़र पाङ्‌ने़सामे़न्॥

२८ आस्‍साहाॽ हे़क्‍क्‍याङ् आम्‍मे़न्‍छाॽहाॽनु से़म्‍मुॽइ चोःक्‍माआङ् चुप् मे़प्‍मासि आङ्‌गाॽ थेआङ् के़म्‍बाङ्‌घाङ्‌ङिन्‍बा? खे़ने़ॽ कन् ताप्‍फे़ःम्‍बा याःम्‍बक् के़जोगु॥

२९ खे़ने़ॽ हान्‍ति के़बोङ्‌ल चोःक्‍मा मुक्‍साम् आङ्‌गाॽ कत्‍तुङ्॥ कर मिःप्‍मा युसिक् के़म्‍बारे़ कुनिङ्‌वाॽफुमाङ्‌ङिल्‍ले़ आङ्‌गाॽ अक्‍खे मे़त्‍ताङ्, ‘सिङ्‌सिङ् ये़क्‌ये़क् लॽरे़ॽ, खे़ने़ॽ याकुबे़न् मे़भे़ःक्‍ते़न्‍ने़ॽ॥’

३० हे़क्‍क्‍याङ् आल्‍ल खे़ने़ॽ के़म्‍बारे़ कुहिम्‍मो पेःक्‍मा साॽरिक् निङ्‌वाॽ के़जोगुआङ् लाम् के़धासिङ्‌ङाङ् के़वाॽ, कर थेआङ् आहिम्‍साम्‍माङ्‌हाॽ के़घुःत्‍तुसिबाबे?”

३१ याकुबरे़ लाबाने़न् नोगप् पिरु, “खे़ने़ॽ के़स्‍सा मे़न्‍छुमाहाॽ आङ्‌गाॽ साक्‍के़ल्‍ले़क्‍काङ् के़नाप्‍पा के़देॽआबि फाॽआङ् आङ्‌गाॽ किसाङ्॥

३२ कर खे़ने़ॽ के़हिम्‍साम्‍माङ्‌हाॽ आत्‍तिन् मनाओ के़घोसुॽ खे़न् कुहिङ्‌वे़त् मे़दाङ्‌ने़न्॥ आङ्‌गाॽओ के़वाॽबा के़जिगक्‌वाहाॽ आनिॽ काॽइहाॽरे़ खुनिॽ तगि कुसिङ् निःत्‍ते़आङ् तेॽरे़ओ॥” राहेलरे़ खे़ङ्‌हाॽ खुःत्‍तुसिबान् याकुबे़ल्‍ले़ निमाए मे़न्‍निए वये़॥

३३ खे़ब्‍याङ् लाबाने़न् याकुबरे़ कुसाःङ्‌गाहिम् सिगाङ् लासे़ हे़क्‍क्‍याङ् लिआरे़ कुसाःङ्‌गा हिम्‍मो नु ने़प्‍मजाङ् से़वारोमाहाॽरे़ खुन्‍छिॽ साःङ्‌गाहिम् सिगाङ् लासे़, कर खुने़ॽ थेआङ् मे़घोसुन्॥ कुनुप्‍मो खुने़ॽ राहेलरे़ कुसाःङ्‌गा हिम्‍मो लासे़॥

३४ कर राहेले़ङ्‌ग खे़न् हिम्‍साम्‍माङ्‌हाॽ याङ्‌सिङ्‌ङाङ् उमेःल्‍ले़ कक् वेॽमादे़न्‍नो युक्‍खुसिआङ् बाखे़ल्‍ले़ कुजङ्‌ङो युङे़ज्‍ये़॥ लाबाःन्‍ने़ल्‍ले़ साःङ्‌गाहिम् सिगाङ् के़रे़क् पिसाङ् कोःत्‍तु कर हिम्‍साम्‍माङ्‌हाॽ खोमा मे़सुक्‍तुन्॥

३५ राहेलरे़ कुम्‍बा मे़त्‍तु, “आदाङ्‌बे, के़याःक् मे़ले़ॽरे़न्‍ने़ॽओ॥ आङ्‌गाॽ सिम् वहप्‍माल्‍ले़ सुसाङ्‌ङाङ् वाॽआ खे़ल्‍ले़ चोगुल्‍ले़ के़दगाङ् आङ्‌गाॽ ये़प्‍मा मे़नुरे़न्॥” कम्‍भलॽरिक् खुने़ॽ कोःप्‍माग कोःत्‍तुसि, कर खे़न् हिम्‍साम्‍माङ्‌हाॽ खोमा मे़सुक्‍तुसिन्॥

३६ याकुबे़न् थे़क्‍तुक् कुयाःक्‍ले़ॽरे़ हे़क्‍क्‍याङ् लाबाने़न् फे़ःक्‍तुआङ् पान् मे़त्‍तु, “आङ्‌गाॽ थे़मा याःम्‍बक् फेःन्‍दुङ्‌ङाङ् वयाङ्‌ङाङ् खे़ने़ॽ अक्‍खेलॽरिक् के़भत्‍ताङ्‌बाबे?

३७ आल्‍ल खे़ने़ॽ के़रे़क् आजिगक्‌वाहाॽ के़साॽरु॥ के़हिम्‍मोबा के़सामा के़बुमाहाॽ आत्‍ति वाॽ, के़घोसुबि? खे़ङ्‌हाॽ खे़ने़ॽ के़मनाहाॽ नु आमनाहाॽरे़ खुनिॽ तगि ने़स्‍से़ पिरे़से़ॽ॥ खे़ङ्‌हाॽरे़ आन्‍छिॽ लुम्‍मो खासे़न् मे़जोगुर॥

३८ “कन् निबोङ् तङ्‌बेआङ्‌धो आङ्‌गाॽ खे़ने़ॽनुए वाॽआ॥ कम्‍भ्‍यारिक् थारिक्‍ले़ खे़ने़ॽ के़मे़ल्‍लुक्‍हाॽ नु के़मे़ःन्‍दाहाॽरे़ आभे़ल्‍ले़आङ् सामे़ल्‍ले़म्‍सुसिन्॥ आङ्‌गाॽ के़धक्‍सा लुप्‍पोबा लत्‍छा मे़ल्‍लुक्‍काङ् मे़न्‍जाबा॥

३९ ताम्‍भुङ् थक्‍साहाॽरे़ मे़घाःन्‍दुसिबाहाॽआङ् आङ्‌गाॽ खे़ने़ॽओ मे़दारुङ्‌सिङ् खे़ङ्‌हाॽरे़ कुले़क्‌वा आङ्‌गाॽए हुङुङ्॥ से़न्‍दिक् इग्र ले़न्‍दिक् आभे़ल्‍ले़साङ् के़रे़क् के़माबाहाॽरे़ कुमे़न्‍नाङ् खे़ने़ॽ आङ्‌गाॽए के़गुःत्‍ताङ्॥

४० ले़न्‍दिक्‍पा हाङ्‌वा से़ःक्‍माल्‍ले़ आङ्‌गाॽ साॽरिक् तराङ् हे़क्‍क्‍याङ् से़न्‍दिक्‍पा चुङ्‌सिःक्‍माल्‍ले़ चोगुल्‍ले़ आङ्‌गाॽ आमिक्‍के मे़युसे़न्॥

४१ हे़क्‍केलॽरिक् निबोङ् तङ्‌बे खाराक् आङ्‌गाॽ के़याःम्‍बक् चोगुङ् पिने़आङ् वये़॥ के़स्‍सा मे़न्‍छुमा ने़त्‍छिरे़ लागि थिबोङ्‌ङाङ् लिसि तङ्‌बे थारिक् याःम्‍बक् चोगुङ्, हे़क्‍क्‍याङ् तुक्‍सि तङ्‌बे थारिक् खे़ने़ॽ के़मे़ःन्‍दा के़मे़ल्‍लुक्‍हाॽ ओमे़त्‍तुङ्‌सिङ्॥ हे़क्‍क्‍याङ् खे़ने़ॽ आनाम्‌याक्‍किन् थिबोङ्‌ले़ङ् थारिक् के़ले़क्‍खु॥

४२ आङ्‌गाॽ आम्‍बारे़ कुनिङ्‌वाॽफुमाङ् अब्राहाम्‍मिल्‍ले़ कुनिङ्‌वाॽफुमाङ् हे़क्‍क्‍याङ् आम्‍बा इसाहाक्‍के़ल्‍ले़ ‘मिङ्‌सो इङ्‌धाङ् पिरुबा’ कुनिङ्‌वाॽफुमाङ्‌ङिन् आङ्‌गाॽनु होःप्‍ते़ल्‍ले़ग खे़ने़ॽ आङ्‌गाॽ थेधिक्‍काङ् मे़ःन्‍ने कुघाले़म् हुक् के़बाङ्‌साङ् के़देसाङ्‌बामे़न्॥ कर निङ्‌वाॽफुमाङ्‌ङिल्‍ले़ आदुक्‍खेन् नु आङ्‌गाॽ साक्‍ते़र चोगुङ्‌बा आयाःम्‍बक्‍किन् निसुआङ् मिःप्‍मा से़न्‍दिक् खे़ने़ॽ पान् के़मे़त्‍ते़बारो॥”

याकुब नु लाबानरे़ चोगे़त्‍छुबा माङ्‌हे़क्

४३ खे़ब्‍याङ् लाबाने़ल्‍ले़ याकुबे़न् नोगप् पिरु, “कन् मे़न्‍छुमाहाॽ आङ्‌गाॽए आस्‍सा मे़न्‍छुमासि॥ हे़क्‍क्‍याङ् कङ् हिन्‍जाॽहाॽ आङ्‌गाॽए आम्‍मे़न्‍छाॽसि, हे़क्‍क्‍याङ् के़गत्‍तुबा थक्‍सालुप्‍हाॽ के़रे़क् आङ्‌गाॽइन्‍छि॥ हे़क्‍क्‍याङ् खे़ने़ॽ कॽयो के़निसुसिबा के़रे़क् पाःन्‍हाॽ आङ्‌गाॽइन्‍छि॥ कर आइन् आङ्‌गाॽ आस्‍साहाॽ नु आम्‍मे़न्‍छाॽहाॽ आङ्‌गाॽनु वये़म्‍मे़ॽ फाॽआङ् थे मे़प्‍मा सुक्‍तुङ्‌सिङ्‌ङाङ्‌बे?

४४ आल्‍ल खे़ने़ॽ कत्‍ना फे़रे़ॽ, हे़क्‍क्‍याङ् खे़ने़ॽ नु आङ्‌गाॽ लत्‍छा माङ्‌हे़क् थिक् चोःक्‍सु, हे़क्‍क्‍याङ् बाखे़न् आन्‍छिॽ लुम्‍मो तोःन्‍दि तसि पोङ्‌ल॥”

४५ खे़ब्‍याङ् याकुबे़ल्‍ले़ निङ्‌वाॽसोक्‍ले़ लागि लत्‍छा लुङ्‌धिक् तारुआङ् सित्‍लाङ् कुइसिःक् तक्‍पे़त् ये़प्‍सु॥

४६ हे़क्‍क्‍याङ् याकुबे़ल्‍ले़ कुगाॽइहाॽ मे़त्‍तुसि खिनिॽआङ् लुङ्‌हाॽ तारे़म्‍मे़ॽ॥ खे़ङ्‌हाॽरे़ लुङ्‌हाॽ मे़दारुआङ् लत्‍छादे़न्‍नो मे़लुप्‍सु हे़क्‍क्‍याङ् बाखे़प्‍मो खे़ङ्‌हाॽरे़ मे़ज मे़धुङु॥

४७ लाबाने़ल्‍ले़ खे़न् लुङ् मे़लुप्‍सुबा ते़न्‍निन्‍ले़ कुमिङ् यगर-सहदताa युक्‍खु, हे़क्‍क्‍याङ् याकुबे़ल्‍ले़ खे़न् गले़दb मे़त्‍तु॥

४८ लाबाने़ल्‍ले़ याकुबे़न् मे़त्‍तु, “आइन् कन् लुङ् लुम्‍मनाबा ते़न्‍निन् खे़ने़ॽ नु आङ्‌गाॽ आलुम्‍मो पर्माङ्‌गि हे़क्‍के ये़प्‍लो॥” खे़ल्‍ले़ चोगुल्‍ले़ खे़ल्‍ले़ कुमिङ् गालिद मिङ् मे़युक्‍खु॥

४९ खे़न् मिस्‍पाआङ्c मे़मे़त्‍तु, थेआङ्‌भे़ल्‍ले़ लाबाने़ल्‍ले़ पाःत्‍तु, “आन्‍छिॽ एॽए आसे़न्‍दे़छिसाङ् खे़ने़ॽ नु आङ्‌गाॽ लुम्‍मो यहवे दाङ्‌बाल्‍ले़ आत्‍छिॽ ने़प्‍माङ् ओआमे़त्‍छिर॥”

५० लाबाने़ल्‍ले़ याम्‍मो पाःत्‍तु, “खे़ने़ॽ आङ्‌गाॽ आस्‍साहाॽ ताप्‍फे़ःल्‍लिक् के़मे़त्‍तुसिने फाग्र हे़क्‍क्‍याङ् आस्‍साहाॽनुःल्‍ले़ वेॽ एयाङ्‌मा मेःत् के़दारुसिने फाग्र आन्‍छिॽ लुम्‍मो हाःत्‍ताङ् मे़होःप्‍साङ् खे़ने़ॽ नु आङ्‌गाॽ आन्‍छिॽ लुम्‍मो निङ्‌वाॽफुमाङ्‌ङिन् के़निबा वाॽ फाॽआङ् निङ्‌वाॽ इत्‍ते़ॽओ॥”

५१ लाबाने़ल्‍ले़ याकुबे़न् याम्‍मो मे़त्‍तु, “खे़ने़ॽ नु आङ्‌गाॽ आन्‍छिॽ लुम्‍मो निङ्‌वाॽसोक्‍ले़ लागि लुप्‍सुङ्‌बा लुङ्‌ङिन् हे़क्‍क्‍याङ् लुङ्‌सित्‍लाङ्‌ङिन् ओमे़त्‍ते़ॽ॥

५२ निङ्‌वाॽसोक्‍ले़ लागि लुम्‍मनाबा कन् लुङ्‌ङिन् नु कन् सित्‍लाङ्‌ङिन् पर्माङ्‌गि तोःन्‍दि पोङ्‌ल, कन् लुङ् लुम्‍मनाबा ते़न्‍निन् काःक्‍तुङ्‌ङाङ् नाहाङ्‌दाङ् आङ्‌गाॽ खे़ने़ॽओ हान्‍ति चोःक्‍से़ मे़भे़न्‍आन् हे़क्‍क्‍याङ् खे़ने़ॽआङ् निङ्‌वाॽसोक्‍ले़ लागि कन् लुम्‍मनाबा लुङ्‌ङिन् नु सित्‍लाङ्‌ङिन् मे़गाःक्‍ते़न्‍ने़ॽआङ् आङ्‌गाॽओ हान्‍ति चोःक्‍से़ मे़म्‍भे़न्‍ने़ॽ॥

५३ अब्राहाम्‍मिल्‍ले़ कुनिङ्‌वाॽफुमाङ् हे़क्‍क्‍याङ् नाहोरले़d कुनिङ्‌वाॽफुमाङ् हे़क्‍क्‍याङ् खुन्‍छिॽ पाहाॽरे़ खुनिॽ निङ्‌वाॽफुमाङ्‌ङिल्‍ले़ आन्‍छिॽ लुम्‍मो खासे़न् चोगुर॥”

खे़ल्‍ले़ चोगुल्‍ले़ कुम्‍बा इसाहाकरे़ मिङ्‌सो इङ्‌धाङ् पिरुबा निङ्‌वाॽफुमाङ्‌ङिल्‍ले़ कुमिङ्‌ङो याकुबे़न् माङ्‌हे़क्‍सिङ्॥

५४ याकुबे़ल्‍ले़ खे़न् कोःक्‍मा फाङ्‌जङ् थे़गु माङ्‌वाओ के़ने़बा लाजेॽओ सिदुङ्‌जभा तोःन्‍दु, हे़क्‍क्‍याङ् कुगाॽइहाॽ कुजा चासे़ उःत्‍तुसिआङ् मे़ज मे़धुङु॥ खे़न् से़न्‍दिक् खे़ङ्‌हाॽ आम्‍भा खे़प्‍मोए मे़ने़स्‍से़॥

५५ लाबाने़न् तानाम्‍सा पोगे़आङ् कुस्‍साहाॽ नु कुम्‍मे़न्‍छाॽहाॽ चुप् मे़त्‍तुसिआङ् हाङ्‌वागे़न् मुॽइसाम् पिरुसि॥ खे़ब्‍याङ् खुने़ॽ से़म्‍मुइ पोःक्‍खे़आङ् हिम्‍मो नुःक्‍खे़ पेरो॥

a 

३१:४७ यगर-सहदता– कन् मिङ्‌ङे़ल्‍ले़ कुबेन् आरामिकओ “लुम्‍मनाबा लुङ्‌ङिल्‍ले़ निङ्‌वाॽ इःप्‍मा आबाङ्” पोःङ्‌ॽ॥

b 

३१:४७ गले़द– कन् मिङ्‌ङे़ल्‍ले़ कुबेन् हिब्रुओ “लुम्‍मनाबा लुङ्‌ङिल्‍ले़ निङ्‌वाॽ इःप्‍मा आबाङ्” पोःङ्‌ॽ॥

c 

३१:४९ मिस्‍पा– कन् मिङ्‌ङे़न् हिब्रुओ “ओमे़प्‍मादे़न्” पोःङ्‌ॽ॥

d 

३१:५३ अब्राहाम...नाहोर– अब्राहाम्‍मिन् याकुबरे़ कुन्‍धे़बा वये़ हे़क्‍क्‍याङ् नाहोरे़न् लाबाने़ल्‍ले़ कुन्‍धे़बा वये़॥

याकुबे़न् ए़साबरे़ कुदुम्‍से़ पेःक्‍मा यारिप् पोःङ्‌ॽ

३२

याकुबे़न्‍नाङ् कुहिम् ले़प्‍माङ् थासिङ्, हे़क्‍क्‍याङ् निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽरे़ खुने़ॽ मे़दुमु॥

२ याकुबे़ल्‍ले़ खे़ङ्‌हाॽ निसुसिआङ् पाःत्‍तु, “कङ्‌ग निङ्‌वाॽफुमाङ्‌ङिल्‍ले़ कुधक्‍सुबा कुदुरायक्‍लो!” खे़ल्‍ले़ चोगुल्‍ले़ खुने़ॽ खे़न् ते़न्‍निल्‍ले़ कुमिङ् महनोमa मे़त्‍तु॥

३ कुम्‍भुॽ ए़साबरे़ कुदुम्‍से़ ए़दोम लाजेॽओबा सेइर ते़ङ्‌गप्‍पो याकुबे़ल्‍ले़ खुने़ॽनुःल्‍ले़ तगि इङ्‌घङ् के़साबाहाॽ पाङ्‌घुदेसुसि॥

४ याकुबे़ल्‍ले़ खे़ङ्‌हाॽ अक्‍तङ्‌बा इङ्‌जाङ् पिरुसि, “आङ्‌गाॽ आन्‍दाङ्‌बा ए़साबे़न् अक्‍खे मे़त्‍ते़म्‍मे़ॽ, के़से़वारोबा याकुबरे़ अक्‍खे पाःत्‍तु, ‘आङ्‌गाॽ लाबाने़न्‍नु वयाङ् हे़क्‍क्‍याङ् आल्‍ल थारिक् खुने़ॽनु वयाङ्॥

५ आङ्‌गाॽ पित्‍हाॽ, अदङ्‌हाॽ, मे़ल्‍लुक् मे़ःन्‍दाहाॽ हे़क्‍क्‍याङ् से़वारोबाहाॽ नु से़वारोमाहाॽ कत्‍तुङ्‌सिङ्‌ॽ॥ आल्‍ल आङ्‌गाॽ आन्‍दाङ्‌बाल्‍ले़ कुसिराॽथाङ्‌ङाबि फाॽआङ् कन् इङ्‌घङ्‌ङिन् हाङुङ्‌बारो॥’”

६ खे़न् इङ्‌घङ् के़साबाहाॽ याकुबरो मे़नुःक्‍से़ मे़भे़रे़आङ् खे़ङ्‌हाॽरे़ मे़बाःत्‍तु, “आनिगे पेःक्‍मनाआङ् के़म्‍भुॽ ए़साबे़न् तुम्‍ना, हे़क्‍क्‍याङ् आल्‍लो खुने़ॽ किप् लिसि मनाहाॽनु खे़ने़ॽ के़दुम्‍से़ फे़न्‍ल पत्॥”

७ हे़क्‍केःल्‍ले़ याकुबे़न् साॽरिक् किसे़आङ् निङ्‌साम्‍मो थ्‍ये़॥ खुने़ॽनु के़वाॽबा मनाहाॽ कुलुप् ने़त्‍छिओ फःक्‍खुसि हे़क्‍क्‍याङ् मे़ल्‍लुक् मे़ःन्‍दाहाॽ, पित्‍हाॽ, हे़क्‍क्‍याङ् उमेहाॽआङ् कुलुप् ने़त्‍छिओ फःक्‍खुसि॥

८ “ए़साबे़न् फे़न्‍नाङ् लत्‍छा लुप्‍पोबाहाॽ से़रुसिसाङ् वेॽस्‍मा लुप्‍पोबाहाॽग मे़दाङ्” फाॽआङ् खुने़ॽ निङ्‌वाॽ इःत्‍तु॥

९ खे़ब्‍याङ् याकुबे़ल्‍ले़ पेलिगे़न् तुवा चोगु, “आन्‍धे़बा अब्राहाम्‍मिल्‍ले़ कुनिङ्‌वाॽफुमाङ्, आम्‍बा इसाहाक्‍के़ल्‍ले़ कुनिङ्‌वाॽफुमाङ्, यहवे दाङ्‌बाए, ‘खे़ने़ॽ आबाङे के़लाजेॽओ हे़क्‍क्‍याङ् के़गाॽइहाॽओ नुःक्‍खे़ पेगे़ॽओ, हे़क्‍क्‍याङ् आङ्‌गाॽ नुरिक् मे़त्‍ने़रो’ के़मे़त्‍ताङ्‌ङाङ् वये़॥

१० खे़ने़ॽ के़से़वारोबान् उसेःन्‍धाङ् के़जोगुबा लुङ्‌माॽ के़दुक्‍तुबान् नु नसाःन्‍साबा के़बोःक्‍खे़बा पाःन्‍नो आङ्‌गाॽ मिसाक्‍काङ् मे़लाॽआन्‍लो॥ थेआङ्‌भे़ल्‍ले़ आङ्‌गाॽ यर्दन यङ्‌घङ्‌ङिन् काःक्‍तुङ्‌ङाङ् फे़राङ्‌ङिल्‍ले़ लत्‍छा तक्‍कात् थिक्‍लक् फे़त्‍तुङ्‌ङाङ् वये़॥ कर आल्‍लो कुलुप् ने़त्‍छि हिम्‍सयङ् नु कम्‍भ्‍यारिक् यरिक् थक्‍साहाॽ कत्‍तुङ्‌सिङ्‌ॽ॥

११ आङ्‌गाॽ पेलि फाक्‍ने़रो, आम्‍भुॽ ए़साबरे़ कुहुक्‍कोलाम् आङ्‌गाॽ से़ःप्‍ताङ्‌ङे़ॽओ, थेआङ्‌भे़ल्‍ले़ आनिगे कुम्‍मा कुस्‍साहाॽआङ् के़रे़क् से़रिगे़बि फाॽआङ् आङ्‌गाॽ खुने़ॽनु किआरो॥

१२ कर खे़ने़ॽ के़बाःत्‍तुआङ् वाॽ, ‘आङ्‌गाॽ से़क्‍खासाङ् खे़ने़ॽ के़नुॽ के़दार चोगुङ्, हे़क्‍क्‍याङ् के़मुॽइदाङ्‌साहाॽ वरःङ्‌ङोबा ये़ःङ्‌घा कुइसिःक् निःत्‍मे़दे़त् चोगुङ्‌सिङ्‌ॽ॥’”

१३ याकुबे़न् खे़न् से़न्‍दिक् हाबा खे़प्‍मो याङ्‌धोःक्‍ते़आङ् ने़स्‍से़, हे़क्‍क्‍याङ् खुने़ॽ कुयाङ्‌सा कुन्‍धेलाम् कुम्‍भुॽ ए़साबे़न् पिमा फाॽआङ् मिक्‍तोक् सुङ्‌हाॽ से़न्‍दु॥

१४ खे़न् मिक्‍तोक् सुङ्‌हाॽ– कुगिप् ने़त्‍छि मे़ःन्‍दामा, निबोङ् कुम्‍बाबा मे़ःन्‍दा, किप् ने़त्‍छि कुम्‍मामा मे़त्‍लुक् हे़क्‍क्‍याङ् निबोङ् थुःम्‍बा,

१५ सुम्‍बोङ् के़धाप्‍मा उमे नु उमेसाःत्‍हाॽ, हे़क्‍क्‍याङ् लिबोङ् पित्‍मा, थिबोङ् पित्, निबोङ् कुम्‍मामा अदङ् नु थिबोङ् अदङ्‌हाॽ मे़वये़॥

१६ खुने़ॽ खे़ङ्‌हाॽ के़रे़क् कुलुप् कुलुप् से़न्‍दुसि हे़क्‍क्‍याङ् कुसे़वारोमाहाॽरे़ खुन्‍छिॽ कम्‍ब्राङ्‌ङो पिरुसिआङ् खे़ङ्‌हाॽ मे़त्‍तुसि, “आङ्‌गाॽनुःल्‍ले़ तगि पेगे़म्‍मे़ॽ हे़क्‍क्‍याङ् थक्‍सा लुप्‍हाॽरे़ खुन्‍छिॽलुम्‍मो मिसाक् ताम्‍दाम्‍बा चोगे़म् ने़से़म्‍मे़ॽ॥”

१७ खुने़ॽ के़रे़क्‍नुःल्‍ले़ तगि लाम्‍गे़लोबान् सुजा पिरुआङ् मे़त्‍तु, “आम्‍भुॽ ए़साबरे़ खे़ने़ॽ के़दुम्‍माङ् से़ःन्‍गे़दोःॽ ‘खे़ने़ॽ हाःत्‍ले़ कुमनाने़? खे़ने़ॽ आत्‍तान् के़बेःक्‍पाने़? के़दगि के़बेःक्‍पा कन् थक्‍सालुप्‍हाॽ हाःत्‍ले़न्‍छिबे?’

१८ खे़ने़ॽ अक्‍खे मे़त्‍ते़ॽ, ‘खे़ङ्‌हाॽग के़से़वारोबा याकुबरे़ कुधाःक्‍सासे॥ कङ्‌हाॽ के़रे़क् आदाङ्‌बे ए़साबरे़ कुलागि मिक्‍तोक् सुङ्‌ले़ लागि हाङुबा॥ खुने़ॽग आनिगे एगाङ् फे़ल्‍ल पत्॥’”

१९ खुने़ॽ निसिगेःक्‍पा, सुम्‍सिगेःक्‍पा हे़क्‍क्‍याङ् थक्‍सालुप् के़दिःक्‍पाहाॽ के़रे़क् इङ्‌जाङ् पिरुसि, “ए़साबे़न् केदुम्‍मुम्‍मिल्‍ले़ खिनिॽ हाबाहे़क्‍के मे़त्‍ते़म्‍मे़ॽओ॥

२० ‘के़से़वारोबा याकुबे़न् आनिगे एगाङ् एगाङ् फे़ल्‍ल पत्’ फाॽआङ् ए़साबे़न् मे़त्‍ताम्‍मे़ॽओ॥” थेआङ्‌भे़ल्‍ले़ “आङ्‌गाॽ आदगि हाङुङ्‌बा मिक्‍तोःक्‍किल्‍ले़ ए़साबे़ल्‍ले़ कुसाक्‍के़न्‍निन् चिःक्‍मा सुक्‍तुबिला, हे़क्‍क्‍याङ् खे़न् एगाङ् आङ्‌गाॽ तुमुङ्‌ङिल्‍ले़ खुने़ॽ ताःक्‍काबिला” फाॽआङ् इःत्‍तुआङ् वये़॥

२१ खे़ल्‍ले़ चोगुल्‍ले़ याकुबरे़ कुमिक्‍तोक् सुङ्‌हाॽ खुने़ॽनुःल्‍ले़ तगि हाङुदेसु, हे़क्‍क्‍याङ् खुने़ॽ आबाङे़ग खे़न् से़न्‍दिक् आबाङे कुसाःङ्‌गा हिम्‍मो याःक्‍ते़॥

पनिएल मे़प्‍मनाबा ते़न्‍नो याकुबे़न् चुङ्‌ॽ

२२ खे़न् से़न्‍दिक् याकुबे़न् पोगे़, हे़क्‍क्‍याङ् ने़त्‍छि मेल्‍लिङ्‌गे़न् कुमेःत्‍हाॽ, ने़त्‍छि कुसे़वारोमाहाॽ नु थिबोङ्‌ङाङ् थिक् कुस्‍सा ये़म्‍बित्‍छाहाॽ याङ्‌सिङ्‌ङाङ् यब्‍बोक् यङ्‌घङ्‌ङिन् काःक्‍तु॥

२३ खुने़ॽ खे़ङ्‌हाॽ यङ्‌घङ्‌ङिल्‍ले़ नाधाःम्‍बि पाङ्‌घुसि, हे़क्‍केलॽरिक्‍के खुने़ॽ कत्‍तुबा के़रे़क् कुजिगक्‌वाहाॽआङ् हाङुदेसु॥

२४ अक्‍खेलॽरिक् याकुबे़न् एःक् याःक्‍ते़॥ हे़क्‍क्‍याङ् लत्‍छा मनाधिक् खामे़न्‍ओःत्‍ते थारिक् खुने़ॽनु चुङे़॥

२५ खे़न् मनाःल्‍ले़ याकुबे़न् नाःम्‍मा मे़सुक्‍तुम्‍बा निसुआङ् खे़ल्‍ले़ याकुबरे़ कुलाङ्‌भिःप्‍मे़न् सुसु पिरु, खे़ल्‍ले़ चोगुल्‍ले़ खे़न् मनाःन्‍नु चुङे़ल्‍ले़ याकुबरे़ कुलाङ्‌ङिन् लिघे़ॽ ले़न्‍दे़॥

२६ खे़ब्‍याङ् खे़न् मनाःल्‍ले़ मे़त्‍तु, “खाओःप्‍मा चोक्, आङ्‌गाॽ पेःक्‍मा पाङ्‌घाङ्‌ङे़ॽ॥”

कर याकुबरे़ नुगप् पिरु, “आङ्‌गाॽ मुॽइसाम् के़म्‍बिआन्‍ल थारिक् मे़ले़त्‍ने़न्॥”

२७ खे़न् मनाःल्‍ले़ मे़त्‍तु, “के़मिङ् थेग?”

खुने़ॽ नुगप् पिरु, “याकुब॥”

२८ खे़न् मनाःल्‍ले़ खुने़ॽ मे़त्‍तु, “आल्‍ल खे़ने़ॽ के़मिङ् याकुब मे़ःन् कर इस्राइलb पोङ्, थेआङ्‌भे़ल्‍ले़ खे़ने़ॽ निङ्‌वाॽफुमाङ्‌ङिन्‍नु हे़क्‍क्‍याङ् मे़न्‍छाम् याम्‍मिहाॽनु के़धक्‍ते़आङ् के़नाःन्‍दुरो॥”

२९ खे़ब्‍याङ् याकुबे़ल्‍ले़ खे़न् से़ःन्‍लाप्‍तु, “आङ्‌गाॽ पेलि फाक्‍ने़, के़मिङ् थेग? मे़त्‍ताङ्‌ङे़ॽ॥”

कर खे़ल्‍ले़ मे़त्‍तु, “थेआङ् आमिङ् से़ःन्‍गे़दोआबे?” खे़ब्‍याङ् याकुबे़न् मुॽइसाम् पिरु॥

३० खे़ल्‍ले़ चोगुल्‍ले़ याकुबरे़ खे़न् ते़न्‍निन् पनिएलc मिङ् वाःत्‍तु, थेआङ्‌भे़ल्‍ले़ “निङ्‌वाॽफुमाङ्‌ङिन् निसुङ्‌साङ् आङ्‌गाॽ कुहिङ्‌वे़त्‍ते़ वाॽआरो” लॽरिक् खुने़ॽ पाःत्‍तु॥

३१ खे़ल्‍ले़ कुलाङ्‌ङिल्‍ले़ चोगुल्‍ले़ ए़ःक्‍खङ् ए़ःक्‍खङ् लॽरे़र लाङ्‌घेगे़ हे़क्‍क्‍याङ् नाम् के़रे़ल्‍ले़ पनिएल मे़प्‍मनाबा ते़न्‍निन् ले़रुध॥

३२ खे़न् मनाःल्‍ले़ याकुबरे़ कुलाङ्‌भिःप्‍मो सुसु पिरु खे़ल्‍ले़ चोगुल्‍ले़ आल्‍लो थारिक्‍साङ् इस्राइलिहाॽरे़ सालाङ्‌भिःप्‍मोबा सान् मे़न्‍जने़ल्‍लो॥

a 

३२:२ महनोम– कन् मिङ्‌ङे़ल्‍ले़ कुबेन् हिब्रुओ “ने़त्‍छि तुरायक्” पोङ्॥

b 

३२:२८ इस्राइल– कन् मिङ्‌ङे़न् हिब्रुओ “खुने़ॽ निङ्‌वाॽफुमाङ्‌ङे़न्‍नु थक्” इग्र “निङ्‌वाॽफुमाङ्‌ङिन् थक्” खे़म्‍दे़त्॥

c 

३२:३० पनिएल– कन् मिङ्‌ङे़न् हिब्रुओ “निङ्‌वाॽफुमाङ्‌ङिल्‍ले़ कुनारा” खे़म्‍दे़त्॥

याकुबरे़ ए़साबे़न् तुमुॽ

३३

याकुबे़ल्‍ले़ अक्‍खे ओमे़त्‍तुल्‍ले़ ए़साबे़न् हे़क्‍क्‍याङ् खुने़ॽनु सोरिक् किप् लिसि मनाहाॽ मे़भे़रे़र मे़बत्‍छे़बा निसुसि॥ हे़क्‍केःल्‍ले़ खुने़ॽ लिआ नु राहेल हे़क्‍क्‍याङ् ने़त्‍छि खुन्‍छिॽ से़वारोमाहाॽरे़ खुनिॽ कम्‍ब्राङ्‌ङो कुस्‍साहाॽ से़न्‍दुसि॥

२ खुने़ॽ कुसे़वारोमाहाॽ नु खुन्‍छिॽ साहाॽ के़रे़क्‍नुःल्‍ले़ तगि लाम्‍लोसुसि, खे़ङ्‌हाॽरे़ खुन्‍छिॽ एगाङ् लिआःन् नु कुस्‍साहाॽ हे़क्‍क्‍याङ् के़रे़क्‍नुःल्‍ले़ एगाङ् राहेल नु युसुफे़न् फत्‍छुसि॥

३ खे़ङ्‌हाॽ के़रे़क्‍ले़ खुनिॽ तगि खुने़ॽ आबाङे़ग कुम्‍भुॽरे़ कुबेसाङ् मे़ङ्‌गे़त्‍ते थारिक् लाम्‍लोसिङ्‌ङाङ् नुसिले़ङ् साम्‍बोःन् हबत्‍ताङ् से़वा मये़र पे॥

४ कर ए़साबे़न् याकुबे़ल्‍ले़ कुदुम्‍से़ लोःक्‍ते़र फे़रे़ हे़क्‍क्‍याङ् खे़न् हे़प्‍प्रे़क् हे़प्‍तु, खे़ब्‍याङ् कुसाःङ्‌भेॽओ खिम्‍सिङ्‌ङाङ् खुने़ॽ चुप् मे़त्‍तु हे़क्‍क्‍याङ् खे़ङ्‌हाॽ ने़प्‍मजाङ् साॽरिक् हाबे़छि॥

५ खे़ब्‍याङ् ए़साबे़न् अक्‍खे ओमये़ल्‍ले़ मे़न्‍छुमाहाॽ नु हिन्‍जाॽ पित्‍छाॽहाॽ निसुसिआङ् मे़त्‍तु, “खे़ने़ॽनु के़वाॽबा के़वाॽमा कन् याप्‍मिहाॽ हाःत्‍छिनिबे?”

याकुबरे़ नुगप् पिरु, “निवाॽफुमाङ्‌ङिल्‍ले़ खे़ने़ॽ के़से़वारोबान् लुङ्‌माॽ तुक्‍तुआङ् पिरुबा हिन्‍जाॽसिरो॥”

६ खे़ब्‍याङ् से़वारोमाहाॽ नु खुन्‍छिॽ साहाॽ निःत्‍ताङ् मे़भे़रे़ हे़क्‍क्‍याङ् अःक्‍खुम् मे़भन्‍छिङ्‌ङाङ् ए़साबे़न् से़वा मे़मे़त्‍तु॥

७ खे़न् एगाङ् लिआःन् नु कुस्‍साहाॽ मे़भे़रे़आङ् से़वा मे़मे़त्‍तु॥ के़रे़क्‍नुःल्‍ले़ याङ्‌सि युसुफे़न् नु राहे़ले़न् फे़रे़छि हे़क्‍क्‍याङ् खे़ङ्‌हाॽरे़आङ् से़वा मे़त्‍ते़छु॥

८ ए़साबे़ल्‍ले़ याकुबे़न् से़ःन्‍लाप्‍तु, “आङ्‌गाॽ फे़राङ्‌ङिल्‍ले़ लाम्‍मो तुमुङ्‌सिङ्‌बा कन् थक्‍सालुप्‍हाॽ थेआङ् के़बाङ्‌घु के़भे़न्‍छुसिबाबे?”

याकुबरे़ नुगप् पिरु, “आदाङ्‌बे खे़ङ्‌हाॽग खे़ने़ॽ लुङ्‌माॽ के़दुक्‍कार फाॽआङ् मिक्‍तोक् सुङ् फे़त्‍तुङ्‌सिङ्‌बारो॥”

९ कर ए़साबे़ल्‍ले़ नोगप् पिरु, “आन्‍साॽए, आङ्‌गाॽ आलागि के़योबा कत्‍तुङ्‌सिङ्॥ खे़ने़ॽ के़गत्‍तुसिबाहाॽ खे़ने़ॽए कत्‍ते़से़ॽ॥”

१० याकुबे़ल्‍ले़ मे़त्‍तु, “मेःन्‍लो, खे़ने़ॽ के़सिराॽ थाङ्‌ङाने फाग्र आहुक्‍कोलाम् कन् मिक्‍तोक् सुङ्‌हाॽ ताःक्‍ते़ॽओ॥ खे़ने़ॽ नुरिक्‍काङ् लाङ् के़दाःक्‍ताङ्॥ से़क्‍खाए खे़ने़ॽ तुम्‍ने़ल्‍ले़ आङ्‌गाॽ निङ्‌वाॽफुमाङ्‌ङिन् तुमुङ्‌बा हे़क्‍के पोःक्‍खे़रो॥

११ खे़ने़ॽए के़लागि फाॽआङ् हुॽने़बा मिक्‍तोःक्‍किन् ताःक्‍ते़ॽ फाॽआङ् पेलि फाक्‍ने़रो॥ आङ्‌गाॽ आलागि के़योबा कत्‍तुङ् थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आङ्‌गाॽ नुरिक् मे़त्‍ताङ्‌ङाङ् वाॽ॥” कम्‍भलॽरिक् याकुबरे़ ये़ःक्‍काङ् ये़ःक् मे़त्‍तुबाल्‍ले़ चोगुल्‍ले़ ए़साबरे़ खे़न् मिक्‍तोक् सुङ्‌ङिन् ताःक्‍तु॥

१२ खे़ब्‍याङ् ए़साबे़ल्‍ले़ मे़त्‍तु, “आल्‍ल आनिॽ थाआसि॥ आङ्‌गाॽ खिनिॽ लाम्‍लोनिङ्॥”

१३ कर याकुबे़ल्‍ले़ मे़त्‍तु, “आदाङ्‌बारे़ के़निसुआङ्‌ङे के़वाॽरो, कन् हिन्‍जाॽ पित्‍छाॽहाॽ मे़जुःक् हे़क्‍क्‍याङ् सावामा थक्‍साहाॽ नुरिक् ओमे़प्‍मासि पोङ्॥ खे़ङ्‌हाॽ थिक् ये़न्‍धिक् च्‍यरिक् लाङ्‌घेःङ्‌मासिल्‍ले़ के़रे़क् मे़सिबिला॥

१४ खे़ल्‍ले़ चोगुल्‍ले़ आदाङ्‌बान् पेलि फाक्‍ने़, खे़ने़ॽए आनिगे़नुःल्‍ले़ तगि पेगे़ॽओ॥ आङ्‌गाॽ आदगि के़बेःक्‍पा थक्‍साहाॽ हे़क्‍क्‍याङ् कन् हिन्‍जाॽपित्‍छाॽ लाङ्‌मे़घेःक्‍पा कुइसिःक् सेइरओ खे़ने़ॽ मे़न्‍दुम्‍मे थारिक् आङ्‌गाॽ मस्‍सुआङ् फे़न्‍नारो॥”

१५ ए़साबे़ल्‍ले़ मे़त्‍तु, “हे़क्‍केग्र खे़ने़ॽ के़भाॽसे़ कुभा आमनाहाॽ ले़रुङ्‌धाङ्‌सिङ्॥”

कर याकुबरे़ मे़त्‍तु, “कन् चाहाब् मे़जोःक्‍कान्‍ना॥ खे़ने़ॽ लुङ्‌माॽरक् के़दुक्‍काआङ्‌ग पोङ्॥”

१६ खे़ल्‍ले़ चोगुल्‍ले़ हाबा खे़न् ये़न्‍नो ए़साबे़न् सेइर ले़प्‍मा थासिङ् पे॥

१७ कर याकुबे़ङ्‌ग सुक्‍कोतa ले़प्‍माङ् थासिङ्, हे़क्‍क्‍याङ् आबाङे़ खुने़ॽ कुलागि हिम्‍धिक् नु कुधक्‍साहाॽरे़ लागि याक्‍माहिम्‍हाॽ चोगु॥ खे़ल्‍ले़ चोगुल्‍ले़ खे़न् ते़न्‍निल्‍ले़ कुमिङ् सुक्‍कोत पोःक्‍खे़रो॥

१८ याकुबे़न् पद्‌दन आराम्‍लाम् लाङ्‌घेगे़ पेआङ् कनान लाजेॽओबा सकेम ये़क्‌यक्‍को नुरिक्‍काङ् के़रे़, हे़क्‍क्‍याङ् खे़न् ये़क्‌यक्‍किल्‍ले़ कुबेसाङ् साःङ्‌गाहिम् लेःत्‍तुआङ् युङ्‌सिङ्॥

१९ याकुबरे़ खुने़ॽ साःङ्‌गाहिम् लेःत्‍तुबा ते़न्‍निन् सकेमे़ल्‍ले़ कुम्‍बा हामोरे़ल्‍ले़ कुस्‍साहाॽलाम् किप् थिक् युप्‍पा याङ्‌इत्‍छि कुमे़ल्‍लुङ् केःत्‍तुआङ् इङु॥

२० खे़प्‍मो खुने़ॽ लत्‍छा ले़त्‍ति तोःम्‍मादे़न् थिक् चोगु हे़क्‍क्‍याङ् “ए़ल ए़लोह इस्राइल” (निङ्‌वाॽफुमाङ्‌ङिन्‍ग इस्राइलबा निङ्‌वाॽफुमाङ्) मिङ् युक्‍खुरो॥

a 

३३:१७ सुक्‍कोत– कन् मिङ्‌ङे़ल्‍ले़ कुबेन् हिब्रुओ “याक्‍माहिम्‍हाॽ” पोःङ्‌ॽ॥

दिनाःन् फे़त्‍मे़लाःन्‍दु

३४

याकुब नु लिआरे़ खुन्‍छिॽ सा दिनाःन् थिक्‌ये़न् खे़न् लाजेॽओबा मे़न्‍छुमाहाॽ तुम्‍मासि फाॽआङ् पे॥

२ खे़न् ते़ङ्‌गप्‍पोबा हाङ् हिब्‍बि हामोरे़ल्‍ले़ कुस्‍सा सकेमे़ल्‍ले़ दिनाःन् निसु, हे़क्‍क्‍याङ् उःक्‍खु तेॽरुआङ् मेःत्‍मे़त्‍तु॥

३ खे़ब्‍याङ् खे़ल्‍ले़ कुनिङ्‌वान् याकुबरे़ कुस्‍सा दिनाःन् ले़प्‍माङ् हिसिङ्॥ हे़क्‍क्‍याङ् खे़ल्‍ले़ खे़न् मे़न्‍छ्‌यान् लुङ्‌माॽ तुक्‍तुआङ् खे़न् नुःब्नुबा पाःन्‍हाॽ मे़त्‍तु॥

४ हे़क्‍क्‍याङ् सकेमे़ल्‍ले़ कुम्‍बा हमोरे़न् मे़त्‍तु, “खे़न् सिसादिङ् मे़न्‍छ्‌यान् आङ्‌गाॽ आहिम्‍सामा पोङ्‌से़ ताराङ् पिराङ्‌ङे़ॽ॥”

५ याकुबरे़ कुस्‍सा दिनाःन् सकेमे़ल्‍ले़ फे़त्‍लाःन्‍दुबा पाःन्‍निन् खे़प्‍सु॥ कर खुने़ॽ कुस्‍साहाॽ पित् कम्‍से़ मे़बेआङ् मे़वये़बाल्‍ले़ चोगुल्‍ले़ खे़ङ्‌हाॽ हिम्‍मो मे़न्‍नुःङ् मे़न्‍दाए थारिक् खुने़ॽ स्‍वाःत् युङे़॥

६ खे़ब्‍याङ् सकेमे़ल्‍ले़ कुम्‍बा हमोरे़न् याकुबरे़ कुहिम्‍मो ताॽजे़ङ्‌से़ फे़रे़॥

७ आल्‍ल याकुबरे़ कुस्‍साहाॽरे़ थे पोःक्‍खे़ के़लॽबा पाःन्‍निन् मे़घे़प्‍सुनुमे़ःन्‍ने पित् चाराम्‍मा ते़न्‍नोलाम् मे़नुःक्‍खे़ मे़द्‌ये़॥ खे़ङ्‌हाॽरे़ खुनिॽ निङ्‌वाॽ तुगे़आङ् खुन्‍छिॽ सिक् पोगे़आङ् वये़, थेआङ्‌भे़ल्‍ले़ सकेमे़ल्‍ले़ याकुबरे़ कुस्‍सान् फे़त्‍लाःन्‍दुआङ् के़रे़क् इस्राइलिहाॽरे़ खुन्‍छिॽ ने़बो तेसुआङ् वये़॥ अक्‍तङ्‌बा याःम्‍बक् चोःक्‍मा मे़न्‍नुॽमनाबा वये़॥

८ कर हमोरे़न् खे़ङ्‌हाॽनु अक्‍खेलॽरिक् ताॽजे़क्‍खे़, “आस्‍सा सकेमे़ल्‍ले़ कुनिङ्‌वाॽइन् खे़ने़ॽ के़स्‍सा मे़न्‍छुमान् ले़प्‍माङ् इगेःक्‍काङ् पत्॥ आस्‍सान् दिनाःन्‍नु मेःक्‍खिम् मे़प्‍मा आभाःक्‍ते़ॽ॥

९ खिनिॽ आनिगे़नु ते़न्‍धाम् मेःक्‍खिम् चोगे़म्‍मे़ॽ॥ खिनिॽ मे़न्‍छुमा साहाॽ आनिगे आबिरे़ॽ हे़क्‍क्‍याङ् आनिगे मे़न्‍छुमा साहाॽ खिनिॽ लागि तेॽराम्‍सिम्‍मे़ॽ॥

१० खिनिॽ आनिगे़नु युङ्‌मा के़सुक्‍तिॽ, हे़क्‍क्‍याङ् कन् लाजेन् खिनिॽ ओगप् चोगे़म्‍मे़ॽ॥ खिनिॽ कप्‍मोए युङे़म्‍मे़ॽ, कप्‍मोए ले़ङ्‌हङ् चोगे़म्‍मे़ॽ हे़क्‍क्‍याङ् लाजेॽसिङ्‌बुङ् इङाम्‍मे़ॽ॥”

११ खे़ब्‍याङ् सकेम्‍मे़ल्‍ले़आङ् दिनारे़ कुम्‍बा नु कुम्‍भुॽसि मे़त्‍तुसि, “खिनिॽ याप्‍मि नुरिक् आमे़त्‍ते़ॽ, हे़क्‍क्‍याङ् खिनिॽ च्‍या के़नाःक्‍तुम्‍साङ् आङ्‌गाॽ पिनिङ्॥

१२ मेःक्‍खिम्‍ले़ लागि आभ्‍यारिक् याङ् के़सिक्‍सुम्‍साङ् आङ्‌गाॽ पिनिङ्॥ खे़न् सिसादिङ् मे़न्‍छ्‌याःन्‍नु मेःक्‍खिम् चोःक्‍मारक् आबिरे़ॽओ॥”

१३ सकेमे़ल्‍ले़ खुन्‍छिॽ नुसाॽ दिनाःन् फे़त्‍लाःन्‍दुबाल्‍ले़ चोगुल्‍ले़ याकुबरे़ कुस्‍साहाॽ सकेम हे़क्‍क्‍याङ् खे़ल्‍ले़ कुम्‍बा हमोरे़न्‍नु इङ्‌ले़क् पान् मे़बारे़॥

१४ खे़ङ्‌हाॽरे़ मे़मे़त्‍तुसि, “हर्दो मे़न्‍हे़क्‍केबा मनान् आनिगे नुसाॽइन् पिमा मे़सुक्‍तुम्‍बे़न्॥ थेआङ्‌भे़ल्‍ले़ हे़क्‍के चोगुम्‍बे़ल्‍ले़ग आनिगे चाःत्‍थि पेक्॥

१५ कर खे़ने़ॽ के़बाःत्‍तुबा पाःन्‍निन् आनिगे लत्‍छा पाःन्‍नोरक् ते़न्‍दिगे, खिनिॽआङ् ये़म्‍बित्‍छा के़रे़क्‍ले़ आनिगे हे़क्‍के हर्दो के़हे़गुम्‍लए पोङ्॥

१६ खे़ब्‍याङ्‌लक् आनिगे मे़न्‍छुमा साहाॽ खिनिॽ पिने़त्‍छिगे़॥ हे़क्‍क्‍याङ् आनिगे खिनिॽ मे़न्‍छुमा साहाॽ तेॽरुम्‍सिम्‍बे़आङ् खिनिॽनु लत्‍छा सुवाङ् पोःक्‍खिगे़आङ् खिनिॽनु सोरिक् युङिगे़॥

१७ कर आनिगे पाःन्‍निन् के़ङ्‌घे़प्‍सुम्‍मिन्‍नाङ् हर्दो हे़क्‍मा के़न्‍दे़दिन्‍ने़फाग्र आनिगे नुस्‍साॽइन् तेॽरुम्‍बे़आङ् पेगिगे़॥”

१८ हमोर नु सकेमरे़ खे़ङ्‌हाॽरे़ खुन्‍छिॽ पाःन्‍निन् खे़म्‍मा ते़न्‍दे़त्‍छि॥

१९ खे़न् थाङ्‌बे़न्‍निल्‍ले़ खे़ङ्‌हाॽरे़ मे़बाःत्‍तुबा हे़क्‍के चोःक्‍मा मिसाक्‍काङ् मे़सुसे़न्, थेआङ्‌भे़ल्‍ले़ खुने़ॽ याकुबरे़ कुस्‍सा दिनाःन् नानुॽरुआङ् वये़॥ खुने़ॽग कुम्‍बारे़ कुहिम्‍सयङ्‌ङो के़रे़क्‍नुःल्‍ले़ इङ्‌धाङ्‌साबा चोगे़॥

२० खे़ल्‍ले़ चोगुल्‍ले़ हमोरे़न् नु कुस्‍सा सकेम्‍मिन् ये़क्‌यक्‍कोबा मा लाम्‍धेःप्‍पो पेसि हे़क्‍क्‍याङ् खुन्‍छिॽ ये़क्‌यक्‍को के़युङ्‌बाहाॽ अक्‍खे मे़त्‍ते़छुसि,

२१ “कङ् मनाहाॽ आनिॽनु आदङ्‌दङ्‌बा मे़जोक्॥ खे़ङ्‌हाॽ आनिॽ लाजेॽओ मे़युङ्‌ङाङ् ले़ङ्‌हङ् मे़जोःक्‍ल॥ खे़ङ्‌हाॽरे़ खुन्‍छिॽ लागि योॽबा सिङ्‌बुङ्‌आङ् ने़ःॽ॥ खे़ङ्‌हाॽरे़ खुन्‍छिॽ सा मे़न्‍छुमाहाॽ आनिॽ तेॽरुम्‍सिम् हे़क्‍क्‍याङ् आनिॽ सा मे़न्‍छुमाहाॽ खुन्‍छिॽ पिरुम्‍सिम्॥

२२ कर खे़न् मनाहाॽ आनिॽनु लत्‍छा सुवाङ् हे़क्‍के पोङ्‌माआङ् युङ्‌मारे़ लागि लत्‍छा पाःन्‍नोरक् मे़दे़न्, खे़ङ्‌ग खे़ङ्‌हाॽ हे़क्‍के आनिॽओ के़रे़क् ये़म्‍बिछाहाॽरे़ हर्दो मे़हे़गुरए पोङ्॥

२३ खे़ङ्‌हाॽरे़ खुनिॽ पित्‍मे़ःन्‍दाहाॽ हे़क्‍क्‍याङ् खुन्‍छिॽ याङ्‌साकुन्‍धेहाॽ हे़क्‍क्‍याङ् खे़ङ्‌हाॽरे़ मे़गत्‍तुसिबा वेॽ थक्‍साहाॽ आनिॽइन् मे़बोङ्‌ने़न्‍बि? खे़ङ्‌हाॽरे़ मे़बाःत्‍तुबा पाःन्‍निन्‍लक् चोःक्‍मा ते़न्‍दि, हे़क्‍क्‍याङ् खे़ङ्‌हाॽ आनिॽनु मे़युङ्॥”

२४ ये़क्‌यक्‍किल्‍ले़ मा लाम्‍धेःप्‍पो के़जुम्‍बा के़रे़क् मनाहाॽरे़ हमोरे़न् नु कुस्‍सा सकेम्‍मे़ल्‍ले़ मे़त्‍ते़छुसिबा पाःन्‍निन् खे़म्‍मा मे़दे़न्‍दे़॥ हे़क्‍क्‍याङ् ये़क्‌यक्‍कोबा के़रे़क् ये़म्‍बिछासाहाॽरे़ हर्दो मे़हे़गु॥

२५ सुम्‌ये़न् एगाङ् हर्दो मे़हे़गुबा याम् तुक्‍माल्‍ले़ खे़ङ्‌हाॽ चाॽरिक् याःन्‍दुसिआङ् मे़ने़स्‍से़, हे़क्‍केःल्‍ले़ याकुबरे़ कुस्‍साहाॽ, दिनारे़ कुम्‍भुॽ ने़प्‍फु सिमियोन नु ले़बिःल्‍ले़ आबाङे़ खुन्‍छिॽ ताभेहाॽ याङ्‌ने़छिआङ् स्‍वाःत्‍ताङ् ये़क्‌यक्‍को लासे़छि हे़क्‍क्‍याङ् के़रे़क् ये़म्‍बित्‍छाहाॽ च्‍ये़प्‍तु से़रे़छुसि॥

२६ खे़न् ने़प्‍फुरे़ हमोरे़न् नु खुने़ॽ कुस्‍सा सके़म्‍मिन्‍नाङ् ताभेःल्‍ले़ च्‍ये़प्‍ते़छु से़रे़छुसि, हे़क्‍क्‍याङ् सकेम्‍मिल्‍ले़ कुहिम्‍मोलाम् दिनाःन् लःत्‍ते़छु तेॽरे़छु॥

२७ हे़क्‍क्‍याङ् याकुबरे़ वेॽ कुस्‍साहाॽ के़सिबाहाॽरे़ खुनिॽ ये़क्‌यक्‍को मे़बेआङ् खे़ङ्‌हाॽरे़ खुनिॽ चिगक्‌वाहाॽ स्‍याक् वयाक् मे़नाःत्‍तुसि थेआङ्‌भे़ल्‍ले़ खे़ङ्‌हाॽरे़ खुन्‍छिॽ नुस्‍साॽइन् फे़त्‍मे़लाःन्‍दुआङ् वये़॥

२८ खे़ङ्‌हाॽरे़ पित् मे़ःन्‍दा, थक्‍सालुप्‍हाॽ, अदङ्‌हाॽ मे़देॽरुसि हे़क्‍क्‍याङ् ये़क्‌यक्‍कोबा नु लाःक्‍कात् प्‍याङ्‌सिओबा थेआङ् मे़न्‍नन्‍छुन्॥

२९ खे़ङ्‌हाॽरे़ खुन्‍छिॽ के़रे़क् याङ्‌साकुन्‍धेहाॽ हिम्‍धाःङ्‌हाॽ मे़नाप्‍तुसि॥ हे़क्‍क्‍याङ् खे़ङ्‌हाॽरे़ खुनिॽ हिन्‍जाॽबित्‍छाॽहाॽ नु मेःत्‍हाॽआङ् पुङ्‌लाधाबा हे़क्‍के मे़दे़म्‍सु मे़दे़ॽरुसि॥

३० खे़ब्‍याङ् याकुबरे़ सिमियोन नु ले़बिन् मे़त्‍तुसि, “आनिॽ आयुङ्‌बा कनानि नु परिज्‍जिहाॽरे़ खुनिॽ कन् लाजेॽओ आङ्‌गाॽ ताप्‍फे़ःम्‍बा पोःक्‍खाङ्‌ल के़जोगे़छुआङ् आङ्‌गाॽ के़साक्‍पो थ्‍याङ्‌ल याप्‍मि के़याःन्‍दे़छि॥ आङ्‌गाॽ आमनाहाॽ मिसाक्‍लक् मे़वाॽ॥ खे़ङ्‌हाॽ के़रे़क् मे़भुङ्‌सिङ्‌ङाङ् आङ्‌गाॽ मे़सॽआआङ् ते़न्‍धङ् मे़जोगुल्‍ले़ग आङ्‌गाॽ आहिम्‍मोबा के़रे़क् थाप्‍पु थ्‍यःङ् मे़जोगिगे़रो॥”

३१ कर खे़ङ्‌हाॽरे़ नोगप् पिरे़छु, “खे़ल्‍ले़ आनिगे नुसाॽइन् ये़म्‍बा के़गोःप्‍मा हे़क्‍के के़त्‍निमा चोःक्‍मा नुॽबि?”

निङ्‌वाॽफुमाङ्‌ङिल्‍ले़ याकुबे़न् बे़थे़लओ हाङ्‌वा मुॽइसाम् पिरुॽ

३५

खे़ब्‍याङ् निङ्‌वाॽफुमाङ्‌ङिल्‍ले़ याकुबे़न् मे़त्‍तुॽ, “पोगे़ॽआङ् थो बेथेलओ पेगे़ॽ हे़क्‍क्‍याङ् खे़प्‍मोए युङे़ॽओ, के़म्‍भुॽ ए़साबरोलाम् खे़ने़ॽ के़घे़त्‍छिङ्‌ङे़ल्‍ले़ खे़ने़ॽओ के़धाःम्‍सिङ्‌बा निङ्‌वाॽफुमाङ्‌ङिल्‍ले़ कुलागि खे़प्‍मो लत्‍छा ले़त्‍ति तोःम्‍मादे़न् थिक् चोगे़ॽओ॥”

२ खे़ल्‍ले़ चोगुल्‍ले़ याकुबरे़ कुहिम्‍सयङ् हे़क्‍क्‍याङ् खुने़ॽनु के़वाॽबाहाॽ के़रे़क् मे़त्‍तुसि, “खिनिॽ के़गत्‍तुम्‍सिम्‍बा मुरे़न्‍लाजेॽबा माङ्‌हाॽ लाप्‍फेसाम्‍सिम्‍मे़ॽ हे़क्‍क्‍याङ् आबाङे़ सेसेसाङ्‌साङ् चोःक्‍सिङ्‌ङाम्‍मे़ॽआङ् चाङ् ले़क्‍सिङाम्‍मे़ॽ॥

३ खे़ब्‍याङ् आनिॽ बेथेलओ पेगि, हे़क्‍क्‍याङ् आङ्‌गाॽ आदुक्‍खे़रे़न् ये़न्‍नो आबेलि के़घे़म्‍बा हे़क्‍क्‍याङ् आङ्‌गाॽ आत्‍तान् पेःक्‍कासाङ् आङ्‌गाॽनु सोसोरिक् के़वाॽबा निङ्‌वाॽफुमाङ्‌ङिल्‍ले़ कुलागि खे़प्‍मो आङ्‌गाॽ लत्‍छा ले़त्‍ति तोःम्‍मादे़न् थिक् चोगुङ्‌ॽ॥”

४ खे़ल्‍ले़ चोगुल्‍ले़ खे़ङ्‌हाॽरे़ आबाङे मे़गत्‍तुबा मुरे़न्‍लाजेबा माङ्‌हाॽ हे़क्‍क्‍याङ् आबाङे़ खुनिॽ ने़क्‍खोओ मे़वारुबा निरिक्‌वाहाॽ मे़भे़न्‍दुआङ् याकुबे़न् मे़बिरु हे़क्‍क्‍याङ् याकुबरे़ सकेमरे़ कुबेसाङ्‌बा यहिबा सिङ्‌बुङ्‌ङिल्‍ले़ कुबुङ्‌ङो लुप्‍तु॥

५ खे़ङ्‌हाॽ लाम्‍दिःक्‍को मे़धासिङ्‌ङे़ल्‍ले़ खिर्लिबा ये़क्‌यक्‍हाॽओ निङ्‌वाॽफुमाङ्‌लाम् किमा यङ्‌मा त्‍ये़, हे़क्‍क्‍याङ् आत्‍तिल्‍ले़आङ् खे़ङ्‌हाॽ मे़म्‍भत्‍तुन्‍सिन्‍लो॥

६ याकुब हे़क्‍क्‍याङ् खुने़ॽनु के़वाॽबा के़रे़क् कनान् लाजेॽबा लुज पाङ्‌जुम्‍मो (बेथेलआङ् मे़मे़त्‍तुॽ) मे़गे़रे़॥

७ खे़प्‍मो खुने़ॽ लत्‍छा ले़त्‍ति तोःम्‍मादे़न् थिक् चोगु॥ खे़न् ते़न्‍निन् खुने़ॽ ए़ल्‍बेथे़ल मिङ् वाःत्‍तु थेआङ्‌भे़ल्‍ले़ खुने़ॽ कुम्‍भुॽरोलाम्‍बा खे़त्‍छिङ्‌ङे़ल्‍ले़ निङ्‌वाॽफुमाङ्‌ङिन् आबाङे खे़प्‍मो खुने़ॽनु थाःम्‍सिङ्‌ङाङ् वये़॥

८ खे़प्‍मो रे़बिकारे़ कुसेवारोमा दे़बोरान् स्‍ये़ हे़क्‍क्‍याङ् खे़न् बेथेलरे़ कुबेसाङ्‌बा ये़हिबा सिङ्‌बुङ्‌ङिल्‍ले़ कुबुङ्‌ङो मे़लुप्‍तु॥ खे़ल्‍ले़ चोगुल्‍ले़ खे़न् ते़न्‍निल्‍ले़ कुमिङ् अल्‍लोन कुबत मिङ् मे़वातु॥

९ याकुबे़न् पदन आरामलाम् नुःक्‍से़आङ् याम्‍मो निङ्‌वाॽफुमाङ्‌ङिन् थाःम्‍सिङ् हे़क्‍क्‍याङ् खुने़ॽ हाङ्‌वा मुॽइसाम् पिरु॥

१० निङ्‌वाॽफुमाङ्‌ङिल्‍ले़ खुने़ॽ मे़त्‍तु, “खे़ने़ॽ के़मिङ्‌ङिन्‍ग याकुबरो, कर आल्‍लआङ्‌धो खे़ने़ॽ याकुब के़मे़म्‍मे़त्‍ने़ल्‍लो, खे़ने़ॽ के़मिङ् इस्राइल पोङ्‌लो॥” खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुमिङ् इस्राइल मे़त्‍तु॥

११ निङ्‌वाॽफुमाङ्‌ङिल्‍ले़ खुने़ॽ मे़त्‍तु, “आङ्‌गाॽ मुक्‍साम्‍दाङ्‌बा निङ्‌वाॽफुमाङ्‌आरो॥ फुङ्‌वाफे़क्‍ते़ॽर पेगे़ॽ, हे़क्‍क्‍याङ् यरिक् पोःन्‍दे़ॽर पेगे़ॽ॥ लत्‍छा सुबाङ् हे़क्‍क्‍याङ् सुवाङ्‌हाॽरे़ खुन्‍छि लुप्‍हाॽ खे़ने़ॽलाम्‍मे़ मे़बोःन्‍लो, हे़क्‍क्‍याङ् हाङ्‌हाॽआङ् खे़ने़ॽलाम् मे़लःन्‍लो॥

१२ अब्राहाम नु इसाहाक्‍के़न् पिरुङ्‌सिङ्‌बा लाजेन् आङ्‌गाॽ खे़ने़ॽ पिने़, हे़क्‍क्‍याङ् आङ्‌गाॽ खे़न् लाजेन् खे़ने़ॽ के़एगाङ् के़स्‍सा के़म्‍मे़न्‍छाॽहाॽ पिरुङ्‌सिङ्‌ॽ॥”

१३ खे़ब्‍याङ् खुने़ॽनु ताॽजे़क्‍खे़बा ते़न्‍नोलाम् निङ्‌वाॽफुमाङ्‌ङिन् थो पेगे़रो॥

१४ निङ्‌वाॽफुमाङ्‌ङिन् खुने़ॽनु ताॽजे़क्‍खे़बा ते़न्‍नो याकुबरे़ निङ्‌वाॽसोक्‍ले़ लत्‍छा लुङ् सित्‍लाङ् थिक् फोःक्‍सु॥ हे़क्‍क्‍याङ् खुने़ॽ खे़ॽयो निङ्‌वाॽफुमाङ्‌ङो चे़ल्‍ले़क्‍सेॽ थि सिदुङ्‌जभा तोःन्‍दु हे़क्‍क्‍याङ् निःङ्‌गेॽइल्‍ले़ ले़ःक्‍तु॥

१५ हे़क्‍क्‍याङ् याकुबरे़ निङ्‌वाॽफुमाङ्‌ङिन् खुने़ॽनु ताॽजे़क्‍खे़बा ते़न्‍निल्‍ले़ कुमिङ् बेथेल युक्‍खु॥

राहेल्‍ले़न् मासिङ्‌ॽ

१६ खे़ङ्‌हाॽ याम्‍मो बे़थे़ल्‍लाम् मे़धासिङ्‌ङाङ् एप्रात के़प्‍मा मिसाक्‍लक् वये़ल्‍ले़ राहेल्‍ले़न् कुसादुङ्‌ङिल्‍ले़ तरु हे़क्‍क्‍याङ् खे़न् साॽरिक् तुगे़॥

१७ खे़न् कुसादुङ्‌ङे़ल्‍ले़ तम्‍मा ले़रुआङ् हुक्‍के़लामे़ल्‍ले़ खे़न् मे़त्‍तु, “मे़ङ्‌गिएओ वेॽ के़स्‍सा ये़म्‍बित्‍छाधिक् पोःक्‍खे़॥”

१८ खे़ल्‍ले़ कुसक्‍मा पेःक्‍मा चोगे़ल्‍ले़ खे़ल्‍ले़ खे़न् अङे़ःक्‌वान् बे़न–ओनि (आङ्‌गाॽ आदुक्‍खेःल्‍ले़ कत्‍तुङ्‌बा सा) मिङ् वाःत्‍तु॥ कर कुम्‍बारे़ खे़न् अङे़ःक्‌वान् बे़न्‌यामिन् (आजुक्‌वा हुक् सा) मिङ् वाःत्‍तु॥

१९ अक्‍खेलॽरिक् राहे़लले़न् स्‍ये़, हे़क्‍क्‍याङ् एप्रात (बेथले़हे़म) पेःक्‍मा लाम्‍मो खे़ङ्‌हाॽरे़ खे़न् मे़लुप्‍तु॥

२० याकुबरे़ खे़ल्‍ले़ कुइःत्‍तिल्‍ले़ सम्‍दाङ् लत्‍छा सित्‍लाङ्‌धिक् लेःत्‍तु॥ कन् राहेलरे़ कुइःत्‍तोबा सित्‍लाङ्‌ङिन् आल्‍लो थारिक्‍आङ् ने़रो॥

२१ इस्राइल्‍ले़न् लाम्‍दिःक्‍को तगि थासिङ् खुने़ॽ मिगदल एदेरलाम् नाधाःम्‍बि साःङ्‌गाहिम् लेःत्‍तु॥

याकुबरे़ कुस्‍सा कुएहाॽ

(१ साप्‍मु २:१-२)

२२ इस्राइल्‍ले़न् खे़न् लाजेॽओ वये़ल्‍ले़ रुबे़न्‍ने़न् कुम्‍बारे़ कुजक्‍मेत् बिल्‍हाःन्‍नु इप्‍से़, हे़क्‍क्‍याङ् इस्राइलरे़ कन् पाःन्‍निन् खे़प्‍सु॥

याकुबरे़ थिक्‍ने़त् कुस्‍सा ये़म्‍बित्‍छाहाॽ मे़वये़–

२३ लिआ ले़प्‍माङ्‌बा कुस्‍साहाॽ–

तुम्‍बे़न् रुबे़न्

खे़ब्‍याङ् सिमियोन, ले़बि, यहुदा, इस्‍साखार हे़क्‍क्‍याङ् जबलुन॥

२४ राहे़ल ले़प्‍माङ्‌बा कुस्‍सा ये़म्‍बित्‍छाहाॽ

युसुफ नु बे़न्‌यामिन्॥

२५ राहे़लरे़ कुसेवारोमा बिल्‍हालाम्‍बा के़बोङ्‌बा कुस्‍सा ये़म्‍बित्‍छाहाॽ,

दान नु नप्‍तालि॥

२६ लिआरे़ कुसेवारोमा जिल्‍पा ले़प्‍माङ्‌लाम् के़बोङ्‌बा कुस्‍सा ये़म्‍बित्‍छाहाॽ

गाद नु आसेर॥

पदन आरामओ साके़वाःन्‍छिङ्‌बा याकुबरे़ कुस्‍सा ये़म्‍बित्‍छाहाॽ हाबा कन्‍हाॽसिरो॥

इसाहाक्‍के़न् मासिङ्‌ॽ

२७ याकुबे़न् खुने़ॽ कुम्‍बा इसाहाकरो मम्रे इग्र किर्यतअर्बाओ त्‍ये़ (खे़ङ्‌ग हे़ब्रोनरो), खे़प्‍मो अब्राहाम नु इसाहाक युङे़त्‍छिआङ् वये़सि॥

२८ इसाहाक्‍के़न् किप्‍थिक्‍काङ् ये़त्‍पोङ् तङ्‌बे के़रे़आङ् वये़॥

२९ खे़ब्‍याङ् इसाहाके़न् मासिङ्॥ खुने़ॽ खदाक्‍मि तुम्‍से़र थारिक् हिङे़ हे़क्‍क्‍याङ् कुसुधे़बा कुधाक्‍थे़बाहाॽनु तङ्‌से़ पे॥ हे़क्‍क्‍याङ् कुस्‍सा ए़साब नु याकुबरे़ खे़न् लुप्‍ते़त्‍छु॥

ए़साबरे़ कुमुॽइदाङ्‌साहाॽ

३६

ए़साबे़ल्‍ले़ कुधाःक्‍हाॽरे़ खुन्‍छिॽ साप्‍मुःन्‍धुम्‍मिन् हाबा कन्‍लो (खे़न् एदोम्‍माङ् मे़मे़त्‍तु)॥

२ ए़साबरे़ कनानि मे़न्‍छुमाहाॽ कुभा मेःत्‍हाॽ तारुसि॥ हित्‍ति एलोनरे़ कुस्‍सा मे़न्‍छुमा आदान्, हे़क्‍क्‍याङ् हिब्‍बि सिबोरे़ कुस्‍सा ये़म्‍बित्‍छा आनारे़ कुस्‍सा मे़न्‍छुमा ओहोलिबामान्,

३ हे़क्‍क्‍याङ् इस्‍माए़लरे़ कुस्‍सा मे़न्‍छुमा नबायोतरे़ कुन्‍साॽ बासमते़न्॥

४ ए़साबलाम् आदाःल्‍ले़ एलिपजे़न् कत्‍तु हे़क्‍क्‍याङ् बासमते़ल्‍ले़ रुएल्‍ले़न् कत्‍तु,

५ हे़क्‍क्‍याङ् ओहोलिबामाःल्‍ले़ ये़उस, यालाम नु कोरहन् कत्‍तु॥ कनान् लाजेॽओ सागे़वाःन्‍छिङ्‌बा ए़साबरे़ कुस्‍साहाॽ हाबा कन्‍हाॽरो॥

६ हे़क्‍क्‍याङ् ए़साबरे़ आबाङे कुमेःत्‍हाॽ, कुस्‍साहाॽ हे़क्‍क्‍याङ् कुस्‍सा मे़न्‍छुमाहाॽ खुने़ॽ कुहिम्‍मोबा के़रे़क् मनाहाॽ पित्‍मे़ःन्‍दाहाॽ हे़क्‍क्‍याङ् कनान लाजेॽओ थगुबा के़रे़क् कुयाङ्‌सा कुन्‍धेहाॽ याङ्‌सिङ्आङ् कुन्‍साॽ याकुबनु से़न्‍दे़आङ् वेॽस्‍मा लाजेॽओ पेगे़॥

७ खुन्‍छिॽ साॽरिक् यरिक् याङ्‌साकुन्‍धे कत्‍ते़छुबाल्‍ले़ चोगुल्‍ले़ खुन्‍छिॽ युङे़छिबा ते़न्‍निल्‍ले़ खुन्‍छिॽ थक्‍साहाॽ सोरिक् वाॽमारे़ लागि मे़योरुन्‍सिन्॥

८ खे़ल्‍ले़ चोगुल्‍ले़ ए़साबे़न् (ए़दोमआङ् मे़मे़त्‍तु) कोःक्‍मा फाङ्‌जङ् सेइर लाजेॽओ युङ्‌मा हेःक्‍ते़॥

९ सेइरबा थे़गु माङ्‌वा कोःक्‍मा फाङ्‌जङ् लाजेॽओ के़युङ्‌बा ए़साबरे़ कुमुॽइदाङ्‌सा एदोमिहाॽरे़ खुन्‍छिॽ साप्‍मुःन्‍धुम्‍मिन् हाबा कन्‍हाॽरो॥

१० ए़साबरे़ कुस्‍साहाॽरे़ खुनिॽ मिङ्‌हाॽ हाबा कन्‍लो–

ए़साबरे़ कुमेत् आदारे़ कुस्‍सा एलिपज, हे़क्‍क्‍याङ् ए़साबरे़ कुमेत् बासमतरे़ कुस्‍सा रुएल॥

११ एलिपजरे़ कुस्‍सा ये़म्‍बित्‍छाहाॽ–

ते़मान, ओमार, सपो, गाताम, हे़क्‍क्‍याङ् कनज॥

१२ ए़साबरे़ कुस्‍सा एलिपजरे़ तिम्‍न मिङ् के़वाःप्‍मा लत्‍छा कुजक्‍मेःत् थिक् वये़॥ एलिपजलाम् खे़ल्‍ले़ अमाले़क्‍के़न् कत्‍तु॥ ए़साबरे़ कुमेत् आदारे़ कुम्‍मे़न्‍छाॽहाॽ हाबा कन्‍हाॽरो॥

१३ रुएलरे़ कुस्‍साहाॽ–

नहत, जेरह, सम्‍मा नु मिज्‍जा॥ ए़साबरे़ कुमेत् बासमतरे़ कुम्‍मे़न्‍छाॽहाॽ हाबा कन्‍हाॽरो॥

१४ ए़साबरे़ कुमेत् ओहोलिबामा, खुने़ॽग सिबोने़ल्‍ले़ कुम्‍मे़न्‍छाॽ हे़क्‍क्‍याङ् अनारे़ कुस्‍सा वये़, ए़साबलाम् खुने़ॽ कत्‍तुसिबा कुस्‍साहाॽ हाबा कन्‍हाॽरो–

येउस, यालाम नु कोरह॥

१५ ए़साबरे़ कुधाःक्‍हाॽओ तुम् लाम्‍लोबाहाॽ हाबा कन्‍हाॽ मे़वये़रो–

ए़साबरे़ कुस्‍सा तुम्‍बा एलिपजरे़ कुस्‍साहाॽओ तुम् लाम्‍लोबाहाॽ तेमान, ओमार, सपो, कनज,

१६ कोरह, गाताम हे़क्‍क्‍याङ् अमाले़क॥ ए़दोम लाजेॽओ एलिपजलाम् के़बोङ्‌बा तुम् लाम्‍लाम्‍लोबाहाॽ हाबा कन्‍हाॽरो॥ कन्‍हाॽ आदारे़ कुम्‍मे़न्‍छाॽसिरो॥

१७ ए़साबे़ल्‍ले़ कुस्‍सा रुएलरे़ कुस्‍सा तुम् लाम्‍लोबाहाॽ

नहत, जेरह सम्‍मा हे़क्‍क्‍याङ् मिज्‍जा॥ ए़दोम लाजेॽओ रुएललाम् के़बोङ्‌बा तुम् लाम्‍लोबाहाॽ हाबा कन्‍हाॽरो॥ ए़साबरे़ कुमेत् बासमतरे़ कुम्‍मे़न्‍छाॽहाॽ हाबा कन्‍हाॽ मे़वये़॥

१८ ए़साबरे़ कुमेत् ओहोलिबामारे़ तुम् लाम्‍लोबा कुस्‍साहाॽ–

ये़उस, यालाम् हे़क्‍क्‍याङ् कोरह॥ अनारे़ कुस्‍सा ए़साबरे़ कुमेत् ओहोलिबारे़ कत्‍तुसिबा तुम् लाम्‍लाम्‍लोबाहाॽ हाबा कन्‍हाॽ मे़वये़॥

१९ ए़साबे़ल्‍ले़ (ए़दोम फाॽआङ्‌ङाङ् कुसिङ् निःत्‍ते़त्) कुस्‍साहाॽ हाबा कन्‍हाॽरो, हे़क्‍क्‍याङ् खे़ङ्‌हाॽरे़ खुनिॽ तुम् लाम्‍लोबाहाॽ कङ्‌हाॽरो॥

सेइरले़ कुमुॽइदाङ्‌साहाॽ

(१ साप्‍मु १:३८-४२)

२० खे़न् लाजेॽओ के़युङ्‌बा होरि सेइरले़ कुस्‍साहाॽ हाबा कन्‍हाॽरो–

लोतान, सोबाल, सिबोन, अना

२१ दिसोन, एसेर नु दिसान॥ सेइररे़ कन् कुमुॽइदाङ्‌सा होरिहाॽ ए़दोम लाजेॽओ तुम् लाम्‍लोबा मे़वये़॥

२२ लोतानरे़ कुस्‍साहाॽ–

होरि नु हेमाम॥ तिम्‍नन् लोताने़ल्‍ले़ कुन्‍साॽ मे़न्‍छुमा वये़॥

२३ सोबालरे़ कुस्‍साहाॽ–

अल्‍बान, मानहत, एबाल, सपो नु ओनाम॥

२४ सिबोनरे़ कुस्‍साहाॽ–

अय्‍या नु अना॥ हाबा कन् अनाःल्‍ले़ए कुम्‍बा सिबोनरे़ कुअदङ्‌हाॽ कमुसि कत्‍तुल्‍ले़ एःक्‍सादे़न्‍नो मक्‌वा च्‍वाःत्‍तिल्‍ले़ वबुन्‍दाक् खोसुआङ् वये़॥

२५ अनारे़ कुस्‍साहाॽ–

दिसोन नु अनारे़ कुस्‍सा मे़न्‍छुमा ओहोलिबामा॥

२६ दिसोनरे़ कुस्‍साहाॽ–

हेम्‍दान, एस्‍बान, यित्रान नु करान॥

२७ ए़सेररे़ कुस्‍साहाॽ–

बिल्‍हान, जाबान नु अकान॥

२८ दिसानरे़ कुस्‍सा–

ये़म्‍बित्‍छाहाॽ उज नु अरान॥

२९ कन्‍हाॽए होरिहाॽरे़ खुन्‍छिॽ तुम् लाम्‍लोबासिरो–

लोतान, सोबाल, सिबोन, अना,

३० दिसोन, एसेर नु दिसान॥

सेइर लाजेॽओ खे़ङ्‌हाॽरे़ खुनिॽ थाःक्‍हाॽओ होरि तुम् लाम्‍लोबाहाॽ हाबा कन्‍हाॽरो॥

एदोम्‍बा हाङ्‌हाॽ

(१ साप्‍मु १:४३-५४)

३१ इस्राइलबा आत्‍तिन् हाङ्‌हाॽरे़आङ् हाङ्‌युक् मे़न्‍जोःक्‍के तगि ए़दोम लाजेॽओ हाङ्‌युक् के़जोःक्‍पा हाङ्‌हाॽ हाबा कन्‍हाॽरो–

३२ बओररे़ कुस्‍सा बेलारे़ ए़दोमओ हाङ्‌युक् चोगुआङ् वये़॥ खुने़ॽ कुहाङ्‌बाङ्‌भेॽइल्‍ले़ कुमिङ् दिन्‍हावा ने़स्‍से़॥

३३ बेलान् स्‍ये़आङ् खुने़ॽ कुले़क्‌वा बोज्राओ के़युङ्‌बा जेरहरे़ कुस्‍सा योबाबे़ल्‍ले़ हाङ् चोगु॥

३४ योबाबे़न् मासिङ्‌ङाङ् खुने़ॽ कुले़क्‌वा ते़मानिहाॽरे़ खुनिॽ लाजेॽबा हुसामे़ल्‍ले़ हाङ्‌युक् चोगु॥

३५ हुसामे़न् मासिङ्‌ङाङ् बददरे़ कुस्‍सा हददे़न् हाङ् पोःक्‍खे़॥ खुने़ॽ मोआब लाजेॽओ मिद्‌यानिहाॽ नाःन्‍दुसि॥ खुने़ॽ कुये़क्‌यक्‍किल्‍ले़ कुमिङ् अवित ने़स्‍से़॥

३६ हददे़न् मासिङ्‌ङाङ् खुने़ॽ कुले़क्‌वा मास्रेकाओ के़युङ्‌बा सम्‍लारे़ हाङ्‌युक् चोगु॥

३७ सम्‍लाःन् मासिङ्‌ङाङ् युफ्रेतिस वहःङ्‌ङिल्‍ले़ कुयाओ के़ने़बा रहोबोतबा सौले़न् हाङ् पोःक्‍खे़॥

३८ सौले़न् मासिङ्‌ङाङ् अक्‍बोररे़ कुस्‍सा बाल-हानाने़न् हाङ् पोःक्‍खे़॥

३९ अक्‍बोररे़ कुस्‍सा बाल-हानाने़न् स्‍ये़आङ् खुने़ॽ कुले़क्‌वा हददरे़ हाङ्‌युक् चोगु॥ खे़ल्‍ले़ कुये़क्‌यक्‍किल्‍ले़ कुमिङ् पाउ ने़स्‍से़॥ खुने़ॽ कुमेःत्‍तिल्‍ले़ कुमिङ् महेतबेल वये़, खुने़ॽ मत्रेदरे़ कुस्‍सा, मे-जाहाबरे़ कुम्‍मे़न्‍छाॽमा वये़॥

४० ए़साबलाम् के़बोङ्‌बा कुधे़गेक् लाम्‍लाम्‍लोबाहाॽ खे़ङ्‌हाॽरे़ खुनिॽ मिङ् लाजेॽ नु खुन्‍छिॽ थाःक् कुइसिःक् कन्‍हाॽएरो–

तिम्‍न, अल्‍वा, यतेत,

४१ ओहोलिबामा, एलाह, पिनोन,

४२ कनज, तेमान, मिब्‍सार,

४३ मग्‍दिएल नु इराम॥

खे़ङ्‌हाॽरे़ मे़नाःन्‍दुसिबा लाजेॽओ खे़ङ्‌हाॽरे़ खुनिॽ युङ्‌मादे़न् कुइसिःक् एदोम्‍बा कुधे़गेक् लाम्‍लाम्‍लोबाहाॽ हाबा कन्‍हाॽरो॥

कन्‍हाॽ के़रे़क् ए़साबलाम्‍बा के़बोःम्‍बा के़धे़ॽबा एदोमिहाॽरे़ खुनिॽ सुधे़बा ताक्‍थे़बासिरो॥

युसुफ नु खुने़ॽ कुम्‍भुॽ कुन्‍साॽहाॽ

३७

याकुबे़न् आबाङे कुम्‍बा युङे़बा कनान लाजेॽओ युङे़॥

२ याकुबे़ल्‍ले़ कुयाःम्‍बेॽओ के़बोङ्‌बा साप्‍मुःन्‍धुम्‍मिन् हाबा कल्‍लो॥

युसुफे़न् थिबोङ्‌ङाङ् नुसि तङ्‌बे के़रे़ल्‍ले़ खुने़ॽ कुम्‍बारे़ कुमेत् जिल्‍पा नु बिल्‍हारे़ खुन्‍छिॽ ये़म्‍बित्‍छासा खुने़ॽ कुम्‍भुॽसिनु थिक्‌यान् मे़ःन्‍दा मे़ल्‍लुक् चाराम्‍नु वये़॥ थिक्‌यान् कुम्‍भुॽसिरे़ खुनिॽ कुइभे़म्‍मा याःम्‍बक्‍किन् निसुआङ् कुम्‍बा चे़क्‍तु॥

३ याकुबे़न् काप्‍पोबा तुम्‍से़ल्‍ले़ युसुफे़न् कत्‍तुबाल्‍ले़ चोगुल्‍ले़ वेॽ कुस्‍साहाॽनुःल्‍ले़ यरिक् खुने़ॽ लुङ्‌माॽ तुक्‍तु॥ हे़क्‍क्‍याङ् याकुबे़ल्‍ले़ कुस्‍सा युसुफे़न् कुभुङ् इसेःङ्‌बा लत्‍छा केःम्‍बा लगेःत्‍थिक् तॽरु॥

४ कर कुम्‍भुॽसिरे़ युसुफे़न् खुन्‍छिॽ पाःल्‍ले़ खुन्‍छिॽनुःल्‍ले़आङ् यरिक् लुङ्‌माॽ तुक्‍तुबा मे़निसुबाल्‍ले़ चोगुल्‍ले़ खुने़ॽ चिःप्‍मा मे़हेःक्‍तु हे़क्‍क्‍याङ् खे़ङ्‌हाॽ खुने़ॽनु नुरिक्‍काङ् मे़म्‍बारे़न्॥

५ थिक्‍ले़ङ् योसेफरे़ से़प्‍माङ्‌धिक् माक्‍तु॥ खुने़ॽ खे़न् कुसे़प्‍माङ्‌ङिन् कुम्‍भुॽसि चे़क्‍तुसि खे़ङ्‌हाॽरे़ खुने़ॽ तगिनुःल्‍ले़आङ् साॽरिक् चिःप्‍मा मे़हेःक्‍तु॥

६ खुने़ॽ खे़ङ्‌हाॽ मे़त्‍तुसि, “आङ्‌गाॽ माक्‍तुङ्‌बा से़प्‍माङ्‌ङिन् खे़प्‍से़म्‍मे़ॽओ॥

७ आनिॽ के़रे़क् प्‍याङ्‌सिओ सिधःङ्‌मा इआघेःक्‍सुम्‍ल आयागे़॥ आङ्‌गाॽ इघेःक्‍सुङ्‌बा सिधःङ्‌मा आगक्‍किन् पोगे़, हे़क्‍क्‍याङ् खिनिॽ सिधःङ्‌मा कक्‍हाॽ खिर्लि मे़जुप्‍से़आङ् आङ्‌गाॽ आसिधःङ्‌मा आगक्‍किन् से़वा मे़मे़त्‍तु॥”

८ खे़ल्‍ले़ कुम्‍भुॽसिरे़ खुने़ॽ मे़मे़त्‍तु, “खे़ने़ॽ थे आनिगे सम्‍धाङ् हाङ्‌युक् के़जोगुबाबि? थे खे़ने़ॽ आनिगे याप्‍मि के़युक्‍पाबि?” हे़क्‍क्‍याङ् खे़ल्‍ले़ कुसे़प्‍माङ्‌ङिन् नु खुने़ॽ कुबाःन्‍निल्‍ले़ चोगुल्‍ले़ खे़ङ्‌हाॽरे़ छान् साॽरिक् चिःप्‍मा मे़हेःक्‍तु॥

९ खे़ब्‍याङ् खुने़ॽ वेॽ से़प्‍माङ्‌धिक् माक्‍तु हे़क्‍क्‍याङ् कुम्‍भुॽसि चे़क्‍तुसि, “खे़प्‍से़म्‍मो, आङ्‌गाॽ वेॽ से़प्‍माङ्‌धिक् माक्‍तुङ्॥ नाम्, लाबा नु थिबोङ्‌ङाङ् थिक् खेःम्‍सिक्‍पाहाॽरे़ आङ्‌गाॽ से़वा मे़मे़त्‍ताङ्॥”

१० कुम्‍भुॽसि चे़क्‍तुसिबा हे़क्‍के खुने़ॽ कुसे़प्‍माङ्‌ङिन् कुम्‍बा चे़क्‍तुल्‍ले़, कुम्‍बारे़ फे़ःक्‍तुर मे़त्‍तु, “खे़ने़ॽ कन् के़माक्‍तुबा से़प्‍माङ्‌ङिन् थे़माबे? से़क्‍खाए खे़ने़ॽ के़म्‍मा नु के़म्‍भुॽसि हे़क्‍क्‍याङ् आङ्‌गाॽ फे़रिगे़आङ् साम्‍बोन् हबत्‍ताङ् से़वा मे़त्‍तासिगे़बाबि?”

११ खे़ब्‍याङ् खे़ल्‍ले़ कुम्‍भुॽसिरे़ खुने़ॽ नाहे़प्‍मा मे़हेःक्‍तु॥ कर कन् पाःन्‍निन् खुने़ॽ कुम्‍बारे़ग कुनिङ्‌वाॽओए युक्‍खु॥

युसुफे़न् मिस्र लाजेॽओ मे़सङ्‌घु मे़देसुॽ

१२ थिक्‍ले़ङ् युसुफरे़ कुम्‍भुॽहाॽ कुम्‍बारे़ कुमे़ल्‍लुक् कुमे़ःन्‍दा मे़ल्‍लुक् चाराम्‍से़ सकेम कुबेसाङ् मे़बेआङ् मे़वये़॥

१३ हे़क्‍क्‍याङ् याकुबे़ल्‍ले़ युसुफे़न् मे़त्‍तु, “के़म्‍भुॽसि सकेम्‍मो मे़ल्‍लुक्‍हाॽ चामे़राम्‍सुसिर मे़याक्॥ फे़रे़ॽसाॽरे़, आङ्‌गाॽ खुन्‍छिॽओ खे़ने़ॽ पाङ्‌ने़देने़॥” युसुफरे़ मे़त्‍तु, “ओक्, आङ्‌गाॽ पेःक्‍का॥”

१४ कुम्‍बारे़ खुने़ॽ मे़त्‍तु, “के़म्‍भुॽसि नु मे़ल्‍लुक्‍हाॽ आक्‍खे मे़लॽ मे़जाइ पेगे़ॽआङ् ओमे़त्‍ते़से़ॽ॥ हे़क्‍क्‍याङ् आङ्‌गाॽओ इङ्‌घङ् तारे़ॽओ॥” खे़ब्‍याङ् याकुबरे़ खे़न् हे़ब्रोनबा ने़ने़बादे़न्‍नोलाम् सकेम्‍मो पाङ्‌घुदेसु, युसुफे़न् सकेम्‍मो के़रे़॥

१५ लत्‍छा मनाधिक्‍ले़ खुने़ॽ प्‍याङ्‌सिओ ताक्‍कन्‍दे़र वये़बा तुमु॥ खे़न् मनाःल्‍ले़ खुने़ॽ सेःन्‍दोसु, “खे़ने़ॽ हात् के़गोःत्‍तुर के़वाॽबाबे?”

१६ युसुफरे़ खे़न् मे़त्‍तु, “आङ्‌गाॽ आम्‍भुॽसि कोःत्‍तुङ्‌सिङ्‌ल वाॽआबा॥ आत्‍तिसोरि खे़ङ्‌हाॽरे़ खुनिॽ मे़ल्‍लुक् लुप्‍हाॽ चामे़राम्‍सुसिर मे़वाॽबे मे़त्‍ताङ्‌ङे़ना?”

१७ खे़न् मनाःल्‍ले़ मे़त्‍तु, “खुन्‍छिॽग कॽयोलाम् मे़बे, थेआङ्‌भे़ल्‍ले़ ‘आनिॽ दोतान ले़प्‍माङ् पेगि’ मे़लॽरे़र मे़यागे़बा आङ्‌गाॽ खे़प्‍सुङ्‌सिङ्॥” खे़ल्‍ले़ चोगुल्‍ले़ युसुफे़न् दोतान ले़प्‍माङ् कुम्‍भुॽसि कोःत्‍तु हक्‍सुसिर पेआङ् खे़ङ्‌हाॽ तुमुसि॥

१८ खे़ङ्‌हाॽरे़ खुने़ॽ माःङ्‌घालाम्‍मे फे़रे़र पत्‍छे़बा मे़निसु, हे़क्‍क्‍याङ् खुन्‍छिॽ पेसाङ् के़प्‍मानुःल्‍ले़ तगिए खुने़ॽ से़प्‍मा पान् इङ्‌मे़दङ्‌घु॥ खे़ङ्‌हाॽ अक्‍खे मे़मे़त्‍छिङ्,

१९ “खे़न् से़प्‍माङ् के़माक्‍पे़न् फे़ल्‍ल पत्‍लो॥

२० लु, आल्‍ल खे़न् से़रुम्‍माङ् लत्‍छा वबाक्‍को लाप्‍फेसुम् केःत्‍तुम्॥ ‘ताम्‍भुङ् थक्‍साःल्‍ले़ खे़न् चरछ’ फाॽआङ् पाप्‍पाॽ मे़त्‍तुम्, खे़ब्‍याङ् खे़ल्‍ले़ कुसे़प्‍माङ्‌हाॽ थे पोङ्‌बि, ओमे़त्‍तुम् साॽरुम्॥”

२१ कन् पाःन्‍निन् खे़प्‍सुआङ् रुबे़ने़ल्‍ले़ अक्‍खे़ पाःत्‍तुर खे़ङ्‌हाॽरे़ खुनिॽ हुक्‍को थामालाम् से़ःप्‍मा कोःत्‍तुर मे़त्‍तुसि, “आनिॽ खे़न् से़प्‍माएग मे़नुॽने़न्॥

२२ आनिॽ खे़ल्‍ले़ कुमाक्‍खिॽ से़सुम् मे़ःन्॥ एःक्‍सादे़न्‍नोबा लत्‍छा वबाक्‍कोरक् आक्‍तुम्, कर खुने़ॽ खाःन्‍दुम् मे़ःन्॥” खे़ङ्‌हाॽरे़ खुन्‍छिॽ हुक्‍कोलाम् से़ःप्‍माआङ् खे़न् कुम्‍बारो तेॽमा फाॽआङ् रुबे़ने़ल्‍ले़ हे़क्‍के मे़त्‍तुसिआङ् वये़॥

२३ कल्‍ले़चोगुल्‍ले़ युसुफे़न् कुम्‍भुॽसिरे़ खुनिॽ पेसाङ् के़रे़ल्‍ले़ खुने़ॽ चाक्‍सुबा नुबा कुभुङ् इस्‍सेःङ्‌बा केःम्‍बा कुलगेःत्‍तिन् मे़भे़न्‍दु मे़बिरुआङ् मे़नाप्‍तु॥

२४ हे़क्‍क्‍याङ् खे़ङ्‌हाॽरे़ खे़न् लत्‍छा केःम्‍बा वबाक्‍को लाप्‍मे़देसु मे़गेःत्‍तु॥ खे़न् च्‍वाःत् के़होःप्‍पा से़ङ्‌से़ङ्‌बा वबाक् ने़स्‍से़॥

२५ हे़क्‍क्‍याङ् खे़ङ्‌हाॽ तःक् चासे़ मे़युङ्‌सिङे़ल्‍ले़ खे़ङ्‌हाॽ अक्‍खे थो ओमे़मये़ हे़क्‍केःल्‍ले़ ले़ङ्‌हङ् के़जोःक्‍पा गिलादलाम् के़भे़म्‍बार के़बप्‍पा इस्‍माइलि मनाजि थे़ःक्‍पे़त् मिस्र लाजेॽ ले़प्‍माङ् कुनाम्‍गे़नुॽबा मारुक्, हुःत्‍छिङ्‌मनाबा फात्‍छे, हे़क्‍क्‍याङ् मुर्र कक्‍हाॽ उमेहाॽ मे़गुःत्‍तुसिहाङ् मे़देॽरुसिर मे़बत्‍छे़बा मे़निसुसि॥

२६ खे़ब्‍याङ् यहुदाःल्‍ले़ कुम्‍भुॽ कुन्‍साॽहाॽ मे़त्‍तुसि, “आनिॽ नुसाॽइन् आसे़रुम्‍माङ् आमाॽरुम्‍मिल्‍ले़ आनिॽ थे आघोसुम्‍माङ्‌बे?

२७ फे़रे़म्‍मे़ॽ, आल्‍ल आनिॽ खे़न् इस्‍माएलिहाॽरे़ खुनिॽ हुक्‍को सङ्‌सुम्‍देसुम्॥ आनिॽ खे़न् खाःन्‍दुम् मे़ःन्॥ थेआङ्‌भे़ल्‍ले़ खे़न् आबाङे आनिॽ नुसाॽरो, आनिॽग लत्‍छा पाःल्‍ले़ कुस्‍सादि॥” खुने़ॽ कुम्‍भुॽ कुन्‍साॽसिरे़ कुबाःन्‍निन् मे़घे़प्‍सु॥

२८ खे़ल्‍ले़ चोगुल्‍ले़ मिध्‍यान के़युङ्‌बा ले़ङ्‌हङ् के़जोःक्‍पाहाॽ हाबा खे़न् लाम्‍मोलाम् मे़भे़रे़ल्‍ले़ युसुफे़न् खुने़ॽ कुम्‍भुॽसिरे़ वबाक्‍कोनु मे़उःक्‍खु मे़लःत्‍तुआङ् खे़न् इस्‍माएलिहाॽरे़ खुनिॽ हुक्‍को निबोङ् युप्‍पायाङ्‌ङो मे़सङ्‌घु मे़देसु॥ हे़क्‍क्‍याङ् खे़ङ्‌हाॽरे़ युसुफे़न् मिस्र लाजेॽओ मे़देॽरुआङ् मे़बे॥

२९ रुबे़ने़न् लुम्‍बाःत्‍तो नुःक्‍खे़ त्‍ये़ःल्‍ले़ युसुफे़न् खे़न् वबाक्‍को होःप्‍ते़बा निसुआङ् खुने़ॽ कुजाङ्‌ङिन् थे़ःक्‍खु॥

३० हे़क्‍क्‍याङ् कुन्‍साॽहाॽरो पेगे़आङ् मे़त्‍तुसि, “हिन्‍जाॽइन्‍ग होःप्‍पिङग? आल्‍ल आङ्‌गाॽ आत्‍तान् पेःक्‍काबाबे?”

३१ खे़ब्‍याङ् खे़ङ्‌हाॽरे़ लत्‍छा मे़ःन्‍दासाःत्‍थिक् मे़से़रुआङ् युसुफरे़ कुदेःत्‍तिन् खे़न् माक्‍खिॽओ मे़निःप्‍सु॥

३२ हे़क्‍क्‍याङ् खे़न् नुबा कुभुङ् इस्‍सेःङ्‌बा लगेःत्‍तिन् खे़ङ्‌हाॽरे़ खुनिॽ पा याकुबरो मे़दारुआङ् मे़मे़त्‍तु, “कन् आनिगे खोसुम्‍बे़॥ ओमे़त्‍ते़साॽरे़ॽ, कन् के़स्‍साःल्‍ले़न्‍बि मे़ःम्‍बि?”

३३ कुम्‍बारे़ खे़न् लगेःत्‍तिन् कुसिङ् निःत्‍तुआङ् पाःत्‍तु, “कन् लगेःत्‍तिङ्‌ग आस्‍साःल्‍ले़ए कुलगेःत्‍लो॥ से़क्‍खासाङ् ताम्‍भुङ् थक्‍साःल्‍ले़ चदेसुआङ् कुजक्‍ता कुले़म्‍दा पोःक्‍खे़बिला॥”

३४ खे़ब्‍याङ् याकुबरे़ कुलगेःत्‍तिन् थे़ःक्‍खु, हे़क्‍क्‍याङ् फॽइ युम्‍मा ते़न्‍नो सगितेत् कित्‍छिङ्‌ङाङ् कुस्‍साःल्‍ले़ कुलागि यरिक् ये़न् थारिक् मेरिङ् थक्‍ते़॥

३५ खुने़ॽ के़रे़क् कुस्‍सा ये़म्‍बित्‍छाहाॽ नु मे़न्‍छुमाहाॽ मे़द्‌ये़आङ् हाङ्‌हाङ् मे़प्‍मा मे़गोःत्‍तु, कर खुने़ॽ कुनिङ्‌वाॽओ सनारुङ् मे़बोःक्‍खे़न्॥ खुने़ॽ पाःत्‍तु, “मे़ःन्, आस्‍सान् मेरिङ् थक्‍तुङ्‌ल आङ्‌गाॽ सिआरो॥” अक्‍खेलॽरिक् युसुफे़न् कुम्‍बारे़ खे़न् हाःप्‍तु॥

३६ हाबा खे़न् ये़म्‍मो मिध्‍यानबा मनाहाॽरे़ युसुफे़न् मिस्र लाजेॽबा हाङ्‌हिम् कम्‍ब्राङ् के़मे़प्‍पा थक्‍पेबा पोतिफरे़ल्‍लो मे़सङ्‌घु मे़देसुरो॥

यहुदा नु तामारे़न्

३८

खे़न् ये़म्‍मो यहुदाःङ्‌ग कुम्‍भुॽ कुन्‍साॽसि ले़रुसिआङ् अदुल्‍लाम् ये़क्‌यक्‍को के़युङ्‌बा हैरा मे़प्‍मनाबा मनाःल्‍लो युङ्‌से़ पेगे़॥

२ खे़ॽयो यहुदाःल्‍ले़ सुआ मिङ् के़वाःप्‍पा कनानि मनाधिक्‍ले़ कुस्‍सा मे़न्‍छुमान् निसु॥ खुने़ॽ खे़न् ते़न्‍धाम् मेःक्‍खिम् मे़त्‍तुआङ् खे़न्‍नु इप्‍से़॥

३ खे़न् मे़न्‍छुमान् मे़न्‍छुक्‍मा पोःक्‍खे़आङ् ये़म्‍बित्‍छा साधिक् कत्‍तु, हे़क्‍क्‍याङ् खे़ल्‍ले़ कुमिङ् ए़र वाःत्‍तु॥

४ खे़न् याम्‍मो मे़न्‍छुक्‍मा पोःक्‍खे़आङ् वेॽ ये़म्‍बित्‍छा साधिक् कत्‍तु॥ खे़ल्‍ले़ खे़न् ओनान मिङ् वाःत्‍तु॥

५ याम्‍मोआङ् खे़न् मे़न्‍छुक्‍मा पोःक्‍खे़आङ् ये़म्‍बित्‍छा साधिक् कत्‍तु॥ हे़क्‍क्‍याङ् खे़ल्‍ले़ खे़न् सेलह मिङ् वाःत्‍तु॥ कजिब मे़प्‍मनाबादे़न्‍नो मे़युङ्‌ङे़ल्‍ले़ खे़ल्‍ले़ सेलहःन् कत्‍तु॥

६ यहुदाःल्‍ले़ कुस्‍सा तुम्‍बा ए़रले़ कुलागि लत्‍छा मेःत् तारु पिरु॥ खे़ल्‍ले़ कुमिङ् तामार वये़॥

७ कर यहुदाःल्‍ले़ कुस्‍सा तुम्‍बा ए़रे़न् यहवे दाङ्‌बे़ल्‍ले़ कुनिमो कुॽइके़भे़म्‍बा वये़, हे़क्‍क्‍याङ् यहवे दाङ्‌बे़ल्‍ले़ खे़न् से़रु॥

८ खे़ब्‍याङ् यहुदाःल्‍ले़ ओनाने़न् मे़त्‍तु, “के़म्‍भुॽरे़ कुमेःत्‍तिन्‍नु इप्‍से़ॽ, हे़क्‍क्‍याङ् नुसाॽरे़ चोःक्‍मा के़बोङ्‌बा थिम् इसिःक् चोगे़ॽ, हे़क्‍केःल्‍ले़ के़म्‍भुॽरे़ कुलागि साहाॽ के़गत्‍तुसिर॥”

९ कर आबाङे़ कुस्‍सा मे़म्‍बोङ्‌मनाबा निसुआङ् ओनाने़ल्‍ले़ कुन्‍ने़द्रेःन्‍नु इप्‍से़ल्‍ले़ कुम्‍भुॽरे़ कुलागि कुस्‍सा मे़बोङ्‌ने़ल्‍ल फाॽआङ् याॽरिःम्‍बे़न् लाःक्‍कात् खाम्‍बाङ्‌ङो मुत्‍थासुदेसु॥

१० खे़ल्‍ले़ चोगुबा कन् याःम्‍बक्‍किन् यहवे दाङ्‌बाल्‍ले़ कुनिमो ताप्‍फे़ःम्‍बा थाबे़, हे़क्‍क्‍याङ् खुने़ॽ खे़न्‍नाङ् स्‍ये़र याःन्‍दु॥

११ खे़ब्‍याङ् यहुदाःल्‍ले़ कुम्‍बाङ्‌लि तामारे़न् मे़त्‍तु, “आस्‍सा सेलहःन् यम्‍बा मे़म्‍बोङ्‌ङे थारिक् खे़नेॽ के़म्‍बारे़ कुहिम्‍मो मेमेदुमाए पोःक्‍खे़आङ् वये़ॽ॥” सेलहःन्‍नाङ् कुम्‍भुॽसि हे़क्‍केए सिबिला फाॽआङ् खुने़ॽ किसे़आङ् वये़ खे़ल्‍ले़ चोगुल्‍ले़ तामारे़न् कुम्‍बारे़ कुहिम्‍मो युङ्‌से़ पेआङ् वये़॥

१२ कुभा तङ्‌बे एगाङ् यहुदाःल्‍ले़ कुहिम्‍सामा सुआरे़ कुस्‍सान् मासिङ्॥ मेरिङ् थक्‍मा ये़म् चुरे़आङ् यहुदान् अदुल्‍लाम् के़युङ्‌बा कुन्‍जुम् हैराने़न् तेॽरुआङ् तिम्‍नाओ कुमे़ल्‍लुक् मुरिक् के़घक्‍पाहाॽ साॽसे़ पेगे़॥

१३ कुन्‍नुःप्‍पे़न् तिम्‍नाओ मे़ल्‍लुक् मुरिक् के़घक्‍पाहाॽरो पेर पत्‍छे़बा इङ्‌घङ् तामारे़ल्‍ले़ खोसु॥

१४ खुने़ॽ सेलहःन् यम्‍बा पोःक्‍खे़आङ्‌साङ् खे़ल्‍ले़ कुमेत् पोङ्‌मा मे़घोसुम्‍बा निसु॥ हे़क्‍केःल्‍ले़ खुने़ॽ मेमेदुमा कुजाङ्‌ङिन् फे़न्‍दुआङ् पःत्‍थाङ्‌ङिल्‍ले़ कुनाःन् ते़प्‍तु हे़क्‍क्‍याङ् वेॽ मे़न्‍छुमा ले़ङ्‌सिङ्‌ङाङ् तिम्‍ना के़बेःक्‍पा लाम्‍मो एनैम ये़क्‌यक्‍कोबा लाम्‍धेःप्‍पो युङ्‌सिङ्॥

१५ खे़ल्‍ले़ कुनाःन् ते़प्‍तुबा यहुदाःल्‍ले़ निसुआङ् ये़म्‍बा के़गोःप्‍मा के़त्‍निमारछ लॽरे़॥

१६ लाम्‍मिल्‍ले़ कुयाओ पेआङ् खुने़ॽ खे़न् मे़त्‍तु, “लु, आङ्‌गाॽ खे़ने़ॽनु इम्‍से़ फे़न्‍ना॥” आल्‍ल खुने़ॽ आबाङे कुम्‍बाङ्‌लिन् फाॽआङ् मे़निसुन्॥

खे़ल्‍ले़ मे़त्‍तु, “खे़ने़ॽ आङ्‌गाॽनु के़इम्‍मिल्‍ले़ थे के़बिआबे?”

१७ खुने़ॽ मे़त्‍तु, “मे़ःन्‍दा लुप्‍पोलाम् लत्‍छा मे़ःन्‍दाज्‍याःक् थिक् खे़ने़ॽ पिने़ॽ॥”

खे़ल्‍ले़ मे़त्‍तु, “खे़ने़ॽ खे़न् मे़न्‍हाङ्‌ङे थारिक् आङ्‌गाॽनु कुभा मिक्‍सेन् के़धाॽआबि?”

१८ यहुदाःल्‍ले़ मे़त्‍तु, “आङ्‌गाॽ थे खे़ने़ॽ थाॽने़बे?”

खे़ल्‍ले़ मे़त्‍तु, “खे़ने़ॽ के़इःत्‍छाःप्‍पिन् हे़क्‍क्‍याङ् के़इदाःक्‍किन् नु कङ् के़हुक्‍कोबा तक्‍कातिन् के़युक्‍खु के़धःल्‍ले़ नुॽ॥” खे़ल्‍ले़ चोगुल्‍ले़ यहुदाःल्‍ले़ खे़न् पाःन्‍हाॽ खे़न् पिरु, हे़क्‍क्‍याङ् खे़न्‍नु इप्‍से़॥ हे़क्‍क्‍याङ् खुने़ॽलाम्‍बा खे़न् मे़न्‍छुक्‍मा पोःक्‍खे़॥

१९ खे़ब्‍याङ् खे़न् पोगे़आङ् थासिङ् पे, हे़क्‍क्‍याङ् कुबःत्‍थाङ्‌ङिन् फुन्‍दुआङ् याम्‍मु मेमेदुमा चाङ्‌ङिन् चाक्‍सिङ्॥

२० यहुदाःल्‍ले़ ने़स्‍सुधबा कुजिगक्‌वाहाॽरे़ कुधे़ॽसे़ अदुल्‍लाम के़युङ्‌बा कुन्‍देःङ्‌बाल्‍ले़ कुहुक्‍को लत्‍छा मे़ःन्‍दाज्‍याःक् थिक् हाङुदेसु॥ कर खे़ल्‍ले़ खे़न् मे़न्‍छुमान् मे़दुमुन्॥

२१ “एनैमओ लाम्‍मिल्‍ले़ कुयाओ के़युङ्‌मा के़त्‍निमान् आत्‍ति वाॽबे?” मे़त्‍तुसिर खुने़ॽ खे़न् ते़न्‍नोबा मनाहाॽ सेःन्‍लाप्‍तुसि॥

कॽयोग “के़त्‍निमाग हाःत्‍ताङ् होप्‍लो” फाॽआङ् खे़ङ्‌हाॽरे़ मे़मे़त्‍तु॥

२२ खे़ब्‍याङ् खे़न् यहुदाःल्‍लो नुःक्‍खे़ फे़रे़आङ् मे़त्‍तु, “आङ्‌गाॽग खे़न् मे़ङ्‌घोबाङ्॥ याम्‍मो खे़न् ते़न्‍नोबा मनाहाॽरे़आङ् ‘कॽयोग के़त्‍निमाग हाःत्‍ताङ् होप्‍लो’ मे़बाःत्‍तु॥”

२३ यहुदाःल्‍ले़ पाःत्‍तु, “खे़ल्‍ले़ खे़न् चिगक्‌वाहाॽ खे़ल्‍ले़ए युक्‍खुर, मेःन्‍ने़फाग्र मनारे़ आम्‌येःत्‍ताङ् नाधारो॥ ओमे़त्‍ते़ॽ, आल्‍ल आङ्‌गाॽ कङ् मे़ःन्‍दासाःत्‍लिन् खुने़ॽ हाक्‍तुङ्‌ङाङ्‌ङे वये़, कर खे़ने़ॽ खे़न् के़न्‍दुमुन्॥”

२४ खप्‍मे़न् ला सुम्‍सि एगाङ् “खे़ने़ॽ के़म्‍बाङ्‌लि तामारे़न् ये़म्‍बा के़गोःप्‍मा के़त्‍निमा ले़ङ्‌सिङ्‌ङाङ् वाॽरो हे़क्‍क्‍याङ् आल्‍लो मे़न्‍छुक्‍मा वाॽ” के़लॽबा इङ्‌घङ्‌ङिन् कुभा मनारे़ यहुदान् मे़मे़त्‍तु॥

खे़ब्‍याङ् यहुदाःल्‍ले़ मे़त्‍तुसि, “खे़न् कॽयो तारे़म्‍मे़ॽआङ् मिओ लाबाम्‍मे़ॽ॥”

२५ खे़न् मे़भे़त्‍तुर मे़बत्‍छे़ल्‍ले़ कुन्‍नुःप्‍पे़न् अक्‍तङ्‌बा इङ्‌घङ् हाक्‍तु, “कन् चिगक्‌वाहाॽरे़ कुन्‍दाङ्‌बाल्‍लोलाम् आङ्‌गाॽ मे़न्‍छुक्‍मा पोःक्‍खाङ्‌बारो॥” हे़क्‍क्‍याङ् खे़ल्‍ले़ पाःत्‍तु, “ओमे़त्‍ते़म्‍मे़ॽ, कन् इत्‍छाःप्‍पिन् हे़क्‍क्‍याङ् इदाःक्‍किन् नु कङ् तक्‍कातिन् हाःत्‍ले़न्‍बे?”

२६ खे़ब्‍याङ् यहुदाःल्‍ले़ खुने़ॽ कुजिगक्‌वाहाॽ कुसिङ् निःत्‍तुआङ् मे़त्‍तुसि, “खे़ङ्‌ग आङ्‌गाॽनुःल्‍ले़आङ् साम्‌योनिमारे़छ, थेआङ्‌भे़ल्‍ले़ आस्‍सा सेलहःन् खे़ल्‍ले़ कुये़म्‍बा पोङ्‌से़ मे़म्‍बिबान्॥” खे़ब्‍याङ्‌ङाङ्‌धो खुने़ॽ खे़न्‍नु याम्‍मो मे़इप्‍से़न्॥

२७ तामारे़ल्‍ले़ कुस्‍सागप्‍मा ये़म् के़रे़ल्‍ले़ खे़ल्‍ले़ कुसाप्‍पोःक्‍को काप्‍साबा याक्‍सिॽ के़लॽबा हुक्‍के़लामाहाॽरे़ निङ्‌वाॽ मे़घोसु॥

२८ खे़ल्‍ले़ कुस्‍सागप्‍मा ये़म्‍मो लत्‍थिक्‍ले़ कुहुक्‍किन् लाःक्‍कात् लःत्‍तु, हे़क्‍क्‍याङ् हुक्‍के़लिःङ्‌मे़ल्‍ले़ “कन् तगि सागे़वाःन्‍छिङ्‌बा” पाःत्‍तुर खे़ल्‍ले़ कुहुक्‍को हे़ःत्‍ताङ्‌बा खिःल्‍ले़ इभुत्‍तु पिरु॥

२९ कर खे़ल्‍ले़ कुहुक्‍किन् याम्‍मो सिगाङ् केःत्‍तुआङ् खे़ल्‍ले़ कुन्‍साॽइन्‍ने़ तगि सावाःन्‍छिङ्॥ हे़क्‍क्‍याङ् खे़ल्‍ले़ अक्‍खे मे़त्‍तु, “हौ, खे़ने़ॽग आक्‍खेआङ्‌नि तगि के़भक्‍ते़ के़लःन्‍दे़ग?” हे़क्‍क्‍याङ् खे़न् फारेसa मिङ् मे़वाःत्‍तु॥

३० खे़ब्‍याङ् याङ्‌सि कुहुक्‍को हे़ःत्‍ताङ्‌बा खिःल्‍ले़ इभुप्‍मनाबे़न् सावाःन्‍छिङ्॥ खे़न् जेरहb मिङ् मे़वाःत्‍तु॥

a 

३८:२९ फारेस– कन् मिङ्‌ङे़ल्‍ले़ कुबेन् हिब्रुओ “फक्‍मा लःम्‍मा” पोङ्‌ॽ॥

b 

३८:३० जेरह– कन् मिङ्‌ङे़न् हिब्रुओ “तानाम् हे़ःत् लॽरिक् नाम्‍गे़के़प्‍पा पाःन्‍छेःक्‌वा” हे़क्‍के खे़म्‍दे़त्॥

युसुफे़न् नु पोतिफरे़ल्‍ले़ कुमेःत्‍तिन्

३९

आल्‍ल युसुफे़न् मिस्र लाजेॽओ मे़दे़ॽरु, फारो हाङ्‌ङिल्‍ले़ कुसुहाङ्‌युक्‍पा, थक्‍कम्‍ब्राङ् के़मे़प्‍पा थक्‍पे़बा पोतिफर मे़प्‍मनाबा लत्‍छा मिस्रिधिक्‍ले़ खे़न् खे़ॽयो के़दाःप्‍पा इस्‍माइलिहाॽरे़ खुन्‍छिॽ हुक्‍कोलाम् इङु॥

२ यहवे दाङ्‌बान् युसुफे़न्‍नु वये़, खे़ॽयो खुने़ॽ नुरे़दासे़॥ हे़क्‍क्‍याङ् खुने़ॽ मिस्रि कुन्‍दाङ्‌बाल्‍ले़ कुहिम्‍मो वये़॥

३ खुने़ॽ कुन्‍दाङ्‌बाल्‍ले़ यहवे दाङ्‌बान् युसुफे़न्‍नु वाॽ के़लॽबान् निसु हे़क्‍क्‍याङ् वहवे दाङ्‌बे़ल्‍ले़ खुने़ॽ चोगुबा के़रे़क् याःम्‍बक्‍हाॽ कुलिङ्‌दो के़त्‍तु पिरु के़लॽबान् निङ्‌वाॽ खोसु॥

४ खे़ल्‍ले़ चोगुल्‍ले़ पोतिफरे़न् युसुफे़न्‍नु कुनिङ्‌वाॽ त्‍ये़॥ युसुफरे़ खुने़ॽ कुयाःम्‍बक् चोगु पिरु, खे़ल्‍ले़ खुने़ॽ कुहिम्‍मोबा के़रे़क् हुक्‍सुप्‍तुआङ् याःम्‍बक्‍हाॽ के़हिबा के़दङ्‌बा चोगु॥

५ खुने़ॽ कुहिम्‍मोबा हे़क्‍क्‍याङ् कत्‍तुबा के़रे़क् पाःन्‍हाॽओ के़हिबा के़दङ्‌बा चोगुबा ये़म्‍माङ्‌धो यहवे दाङ्‌बाल्‍ले़ युसुफरे़ चोगुल्‍ले़ खे़न् मिस्रिःल्‍ले़ कुहिम्‍मो नु कुइक्‍ताप्‍पो हाङ्‌वामुॽइ थासु॥ यहवे दाङ्‌बे़ल्‍ले़ कुहाङ्‌वा मुॽइःन् कुहिम् कुधाःङ्‌ङो, इक्‍ताप्‍पोबा कुजा कुधिओ हे़क्‍क्‍याङ् के़रे़क् पाःन्‍हाॽओ थ्‍ये़आङ् वये़॥

६ खे़ल्‍ले़ चोगुल्‍ले़ खुने़ॽ कत्‍तुबा के़रे़क् पाःन्‍हाॽ युसुफरे़ कुहुक्‍को युक्‍खु पिरु॥ खुने़ॽ कुजामा कुधुङ्‌माआङ्‌धो खुने़ॽ कत्‍तुबा आत्‍तिन् पाःन्‍निन्‍नाङ् यार मे़जोगुन्॥

युसुफे़न् कुइत् के़दाबा नु नुबासुक्‍पा चोगे़॥

७ कुभा ये़म् एगाङ् खुने़ॽ कुन्‍दाङ्‌बाल्‍ले़ कुहिम्‍सामाल्‍ले़ युसुफे़न् कुसिराॽ थाङे़आङ् अक्‍खे मे़त्‍तु, “आङ्‌गाॽनु इप्‍से़ॽ॥”

८ कर खुने़ॽ मे़दे़न्‍दे़न्‍नाङ् कुन्‍दाङ्‌बाल्‍ले़ कुहिम्‍सामे़न् मे़त्‍तु, “ओमे़त्‍ते़ॽ, आङ्‌गाॽ कन् हिम्‍मो वाॽआबाल्‍ले़ चोगुल्‍ले़ आन्‍दाङ्‌बान् आत्‍तिन् पाःन्‍नोआङ् निङ्‌साङ् मे़जोःक्‍ने़न्, हे़क्‍क्‍याङ् खुने़ॽ कत्‍तुबा के़रे़क् पाःन्‍हाॽ आहुक्‍को पिराङ्‌ङाङ् वाॽ॥

९ कन् हिम्‍मो आङ्‌गाॽनुःल्‍ले़ यम्‍बा हाःत्‍ताङ् होप्॥ खे़ने़ॽरक् मे़ःन्‍नाङ् खुने़ॽ के़रे़क् पाःन्‍हाॽ आङ्‌गाॽ पिराङ्‌ङाङ् वाॽ, थेआङ्‌भे़ल्‍ले़ खे़ने़ॽग आन्‍दाङ्‌बाल्‍ले़ कुमेःत्‍ने़रो॥ खे़बे़ल्‍ले़ आक्‍खेलॽरिक् निङ्‌वाॽप्‍फुमाङ्‌ङिल्‍ले़ कुदक्‍ले़ङ्‌वाओ अक्‍तङ्‌बा ताप्‍फे़ःम्‍बा लायो चोगुङ्‌बाबे?”

१० हे़क्‍केसाङ् खे़न् मे़न्‍छुमाःल्‍ले़ थिक्‌याःन्‍धक् आन्‍छिॽ इम्‍सि मे़त्‍तुसाङ् युसुफे़न् इम्‍मा मे़दे़न्‍दे़न् हे़क्‍क्‍याङ् खे़न्‍नु वाॽमा मे़दे़न्‍दे़न्॥

११ थिक्‌यान् युसुफे़न् हिम्‍सिगाङ् कुयाःम्‍बक् चोःक्‍से़ लासे़आङ् यागे़॥ हिम्‍मो याःम्‍बक् के़जोःक्‍पा वेॽ सेवारोबाहाॽ हाःत्‍ताङ् मे़होःप्‍ते़॥

१२ खे़ल्‍ले़ युसुफरे़ कुलगेःत्‍तिन् ते़म्‍सुआङ् मे़त्‍तु, “फे़रे़ॽ आङ्‌गाॽनु इप्‍से़ॽ॥” कर युसुफे़न् हिम्‍मोलाम् लाःक्‍कात् खे़त्‍छिङ् लःन्‍दे़ खुने़ॽ कुलगेःत्‍तिन् खे़ल्‍ले़ कुहुक्‍कोए ले़रुध॥

१३ युसुफरे़ कुलगेःत्‍तिन् खे़ल्‍ले़ कुहुक्‍कोए ले़रुधआङ् हिम्‍मोलाम् खे़त्‍छिङ् लःन्‍दे़बा निसुआङ्,

१४ खे़ल्‍ले़ कुहिम्‍मोबा से़वारोबाहाॽ उःत्‍तुसिआङ् मे़त्‍तुसि, “ओमे़त्‍ते़म्‍मे़ॽ, आङ्‌गाॽ आहिम्‍दाङ्‌बे़ल्‍ले़ तारुबा हिब्रुःङ्‌ग आनिॽ साम्‍मिक् थासे़ने त्‍ये़बारछ॥ खे़न् आङ्‌गाॽनु इम्‍से़ सिगाङ् लासे़भे़रे़, हे़क्‍क्‍याङ् आङ्‌गाॽ अःक्‍ताङ् फिःक्‍ताङ्॥

१५ आङ्‌गाॽ अःक्‍ताङ् फिःक्‍ताङ्‌बा खे़प्‍सुआङ् खे़ल्‍ले़ कुलगेःत्‍तिन् आङ्‌गाॽओए ले़रुधआङ् खे़त्‍छिङ्, हे़क्‍क्‍याङ् हिम्‍मोलाम् लाःक्‍कात् ह्‌याप् लःन्‍दे़बे॥”

१६ खे़ल्‍ले़ कुये़म्‍बाःन् हिम्‍मो मे़न्‍दाए थारिक् खुने़ॽ खे़न् लगेःत्‍तिन् हाबा कत्‍तुआङ् युङे़॥

१७ हे़क्‍क्‍याङ् कुये़म्‍बाःन् त्‍ये़आङ् खे़ल्‍ले़ अक्‍खे मे़त्‍तुर आम्‍भा खे़न् पाःन्‍निन् चे़क्‍तु, “आनिॽओ के़दारुबा हिब्रु से़वारोबान् आङ्‌गाॽ आउःङ्‌से़ कॽयो सिगाङ् लासे़॥

१८ कर आङ्‌गाॽ अःक्‍ताङ् फिःक्‍ताङ्‌नुमे़ःन्‍ने खे़ल्‍ले़ कुलगेःत्‍तिन् आङ्‌गाॽओ ले़रुधआङ् हिम्‍मोलाम् खे़त्‍छिङ्‌ङाङ् पेगे़॥”

१९ “खे़ने़ॽ के़से़वारोबाल्‍ले़ आङ्‌गाॽ अक्‍खेलॽरिक् मे़त्‍ताङ्” के़लॽबा पाःन्‍निन् युसुफरे़ कुन्‍दाङ्‌बे़ल्‍ले़ आबाङे कुमेःत्‍लाम्‍बा खे़प्‍सु खे़ब्‍याङ् कुसाक्‍के़न्‍निल्‍ले़ खुने़ॽ मि पोःक्‍खे़॥

२० खे़ल्‍ले़ युसुफे़न् हाङ्‌ङिल्‍ले़ कुमना मे़साक्‍तुसिबा पुङ्‌लाहिम्‍मो तेॽरुआङ् यो चिसाक् साक्‍तु॥

हे़क्‍केलॽरिक् युसुफे़न् पुङ्‌लाहिम्‍मो साक्‍पा थ्‍ये़॥

२१ कर यहवे दाङ्‌बान् युसुफे़न्‍नु वये़, हे़क्‍क्‍याङ् खुने़ॽ खे़न् कुलुङ्‌माॽ स्‍याःत् लॽरे़, हे़क्‍क्‍याङ् खे़न् पुङ्‌लाहिम् ओगे़मप्‍पा सुहाङ्‌गे़म्‍बाल्‍ले़ खुने़ॽ नुरिक् मे़त्‍तुर याःन्‍दु॥

२२ खे़ल्‍ले़ चोगुल्‍ले़ पुङ्‌लाहिम्‍मोबा सुहाङ्‌गे़म्‍बाल्‍ले़ खे़न् पुङ्‌लाहिम्‍मो के़याक्‍पा के़रे़क् पुङ्‌लाथाबाहाॽ युसुफे़न् ओमे़प्‍मा पाङ्‌घु॥ खे़प्‍मो च्‍याज्‍या पोःक्‍खे़साङ् खे़ङ्‌हाॽ के़रे़क् युसुफरे़ पाःत्‍तुबा हे़क्‍केए पोङ्‌मा के़बोङ्‌बा वये़॥

२३ युसुफरे़ ओमे़प्‍मा के़बोङ्‌बा आत्‍तिन् पाःन्‍नोआङ् पुङ्‌लाहिम् ओगे़मप्‍पा सुहाङ्‌गे़म्‍बाल्‍ले़ ओमे़प्‍मा चाहाब् मे़जोगे़न्, थेआङ्‌भे़ल्‍ले़ यहवे दाङ्‌बान् युसुफे़न्‍नु वये़॥ युसुफे़ल्‍ले़ थे चोगुसाङ् यहवे दाङ्‌बाल्‍ले़ खुने़ॽ कुलिङ्‌दो के़त्‍तुबिरुरो॥

युसुफरे़ पुङ्‌लाथाबाहाॽरे़ खुन्‍छिॽ से़प्‍माङ्‌ङिल्‍ले़ कुबे हन्‍दुॽ

४०

मिसाक् ये़म् एगाङ्, मिस्रबा हाङ्‌ङिन् थि के़दोःम्‍बा के़बिबा तुम् कुमनान् नु तःक् के़धोःक्‍पा तुम् कुमनाःल्‍ले़ मिस्रबा हाङ् खुन्‍छिॽ आबाङे दाङ्‌बान् कुसिक् फोःक्‍खे़छु॥

२ हे़क्‍क्‍याङ् फारोन् कन् ने़प्‍फु कुसुहाङ्‌गे़म्‍बाहाॽनु साॽरिक् कुसिक् पोगे़॥

३ खुने़ॽ खे़ङ्‌हाॽ थक्‍कम्‍ब्राङ् के़मे़प्‍पा थक्‍पे़बाल्‍ले़ कुहिम्‍मो पुङ्‌लाहिम्‍मो साक्‍तुसि॥ युसुफे़न्‍नाङ् हाबा खे़ॽयो साक्‍ते़आङ् यागे़॥

४ थक्‍कम्‍ब्राङ् के़मे़प्‍पा थक्‍पे़बाल्‍ले़ खे़ङ् ने़प्‍फुहाॽ युसुफे़न् हुक्‍सुप्‍तुसिआङ् खुने़ॽ खे़ङ्‌हाॽ ओमे़त्‍तुसि, हे़क्‍क्‍याङ् खुने़ॽ खे़ङ्‌हाॽ ओमे़त्‍तुसि॥

कुभा ये़म् थारिक् खे़ङ्‌हाॽ साक्‍पा के़धाबा कम्‍ब्राङ्‌ङो वये़सि॥

५ थिक्‍ले़ङ् थिक्‍से़न्‍ले़ पुङ्‌लाहिम्‍मो साक्‍पा के़धाबा मिस्रबा हाङ्‌ङिल्‍ले़ तुम् कुधि के़दोःम्‍बे़न्‍नु तुम् कुदःक् के़धोःक्‍पे़ल्‍ले़ आबाङे कुबे के़याक्‍पा से़प्‍माङ् माक्‍ते़त्‍छु॥

६ युसुफे़न् तानाम् खुन्‍छिओ त्‍ये़ःल्‍ले़ खे़ङ्‌हाॽ खुन्‍छिॽ नामाक्‍ते़बा निसुसि॥

७ खे़ल्‍ले़ चोगुल्‍ले़ खुने़ॽ खे़ङ्‌हाॽ सेःन्‍लाप्‍तुसि, “आइन् थेआङ् खिन्‍छिॽ नामाक्‍पाबे?”

८ खे़ङ्‌हाॽरे़ खुने़ॽ मे़त्‍ते़छु, “आन्‍छिगे़ ने़प्‍माङ्‌ले़ से़प्‍माङ् माक्‍ते़त्‍छुगे़, कर खे़ल्‍ले़ कुबे के़हम्‍बा मना हाःत्‍ताङ् होप्॥”

युसुफरे़ खे़ङ्‌हाॽ मे़त्‍तुसि, “से़प्‍माङ्‌ङिल्‍ले़ कुबेःङ्‌ग निङ्‌वाॽफुमाङ्‌ङिल्‍ले़ कुहुक्‍को मे़वाॽने़म्‍बि? खे़न्‍छिॽ से़प्‍माङ्‌हाॽ आमे़त्‍ते़छे़ॽ॥”

९ खे़ब्‍याङ् थि के़दोःम्‍बा के़बिबा तुम् मनाःल्‍ले़ कुसे़प्‍माङ्‌ङिन् अक्‍खेलॽरिक् युसुफे़न् चे़क्‍तु, “आङ्‌गाॽ माक्‍तुङ्‌बा से़प्‍माङ्‌मो आदगाङ् लत्‍छा चे़ल्‍ले़क्‍सेल्‍ले़ कुबुङ्‌धिक् युङे़॥

१० चे़ल्‍ले़क्‍सेल्‍ले़ कुबुङ्‌ङो सुम्‍सि कुबोराक् पत्‍छे़॥ खे़ॽयो कुजङ् लिङे़ थाङे़आङ् कुभुङ् फे़क्‍ते़, हे़क्‍क्‍याङ् चे़ल्‍ले़क्‍सेल्‍ले़ कुजाॽ थोःक्‍ते़आङ् कुबजाहाॽ मराःक् यारिक् तुम्‍से़॥

११ फारोल्‍ले़ कुजल्‍लाङ्‌ना खोर्‍यान् आङ्‌गाॽ आहुक्‍कोए कत्‍तुङ्, हे़क्‍क्‍याङ् आङ्‌गाॽ चे़ल्‍ले़क्‍सेल्‍ले़ कुजाॽइन् तुबुङ्‌ङाङ् चिबुत् चिबुत् पुत्‍तुङ् हे़क्‍क्‍याङ् फारोल्‍ले़ कुजल्‍लाङ्‌ना खोर्‍याओ केःत्‍तुङ्, हे़क्‍क्‍याङ् खे़न् कुहुक्‍को युक्‍खुङ् पिरुङ्॥”

१२ युसुफरे़ खे़न् मे़त्‍तु, “कल्‍ले़ कुबेन् हाबा कन्‍लो– सुम्‍सि कुबोराक्‍हाॽ फाॽइन् सुम्‌ये़न्‍लो॥

१३ सुम्‌ये़न् थारिक्‍ले़ फारोल्‍ले़ खे़ने़ॽ के़ना चाङ्‌जाङ् चोगु के़बि, हे़क्‍क्‍याङ् याम्‍मो खे़ने़ॽ के़याःम्‍बक्‍किन् के़बिरो, तगि खुने़ॽ तुम् कुधि के़दोःम्‍बा के़बिबा के़वये़बान् हे़क्‍के याम्‍मो फारोल्‍ले़ कुजल्‍लाङ्‌ना खोर्‍यान् खुने़ॽ के़दोःन्‍दु के़बिरुरो॥

१४ कर खे़ने़ॽ के़नुॽ के़दाःल्‍ले़ आङ्‌गाॽआङ् इःत्‍ताङ्‌ङे़ॽओ॥ आङ्‌गाॽ आयाःम्‍बेओ फारोःन्‍नु ताॽजे़क्‍खे़आङ् आङ्‌गाॽ कन् पुङ्‌लाहिम्‍मोलाम् लःत्‍ताङ्‌ङे़ॽओ॥

१५ थेआङ्‌भे़ल्‍ले़ आङ्‌गाॽग से़क्‍खाःल्‍ले़ हिब्रुहाॽरे़ खुन्‍छिॽ लाजेॽलाम् मे़घुःत्‍ताङ्‌ङाङ् मे़दाराङ्‌बारो, हे़क्‍क्‍याङ् कॽयोआङ् पुङ्‌लाहिम्‍मो थामै के़बोङ्‌बा याःम्‍बक् मे़न्‍जोःक्‍के वयाङ्॥”

१६ से़प्‍माङ्‌ङिल्‍ले़ कुबेन् नुबा निसुआङ् तुम् तःक् के़धोःक्‍पे़ल्‍ले़आङ् युसुफे़न् चे़क्‍तु, “आङ्‌गाॽआङ् अक्‍तङ्‌बा से़प्‍माङ्‌धिक् माक्‍तुङ्॥ आध्‍गेक्‍को खरे़ःङ् याङ्‌मा सुम्‍सि पक्‌वाहाॽ युङे़॥

१७ थोस्‍मा पक्‌वाओ फारोल्‍ले़ कुलागि परिक् परिक्‍पा कुजाहाॽ यागे़, कर आध्‍गेक् सम्‍धाङ्‌बा पक्‌वाओबा खरे़ःङ्‌ङिन् पुहाॽरे़ मे़अगुए मे़जर मे़यागे़॥”

१८ युसुफरे़ मे़त्‍तु, “कल्‍ले़ कुबेन् हाबा कन्‍लो– सुम्‍सि पक्‌वाहाॽ सुम्‌ये़न्‍लो॥

१९ सुम्‌ये़न् थारिक्‍ले़ फारोल्‍ले़ खे़ने़ॽ के़धे़गेःक्‍किन् फुत्‍चिक् च्‍ये़प्‍तुदेसु के़बि, हे़क्‍क्‍याङ् सिङ्‌बुङ्‌ङो के़भोःन्‍लो, हे़क्‍क्‍याङ् पुहाॽरे़ के़ने़क्‍सान् मे़अगुए मे़जरो॥”

२० सुम्‍सिगेक्‍पा ये़न्‍नो फारोल्‍ले़ कुसावाःन्‍छिङ्‌मा साभङ्‌जा ये़न् वये़॥ खे़न् ये़न्‍नो खुने़ॽ कुसुहाङ्‌गे़म्‍बाहाॽ के़रे़क् उःत्‍तुसिआङ् चामा थुङ्‌मा पिरुसि, हे़क्‍क्‍याङ् खे़न् सुहाङ्‌गे़म्‍बाहाॽरे़ खुन्‍छिॽ तगि तुम् थि के़दोःम्‍बा के़बिबा मनान् नु तुम् तःक् के़धोःक्‍पे़न् ये़प्‍सुसि॥

२१ खुने़ॽ तुम् थि के़दोःम्‍बा के़बिबे़न् आबाङे कुयाःम्‍बक्‍को याम्‍मो फत्‍छु, हे़क्‍क्‍याङ् खे़ल्‍ले़ फारोन् चल्‍लाङ्‌ना खोर्‍यान् तोःन्‍दु पिरु॥

२२ कर युसुफरे़ खे़ल्‍ले़ से़प्‍माङ्‌ङिल्‍ले़ कुबेन् हन्‍दु पिरुबा हे़क्‍केए तुम् तःक् के़धोःक्‍पे़न् ते़ल्‍ले़म् फोःन्‍दु॥

२३ हे़क्‍केसाङ् तुम् थि के़दोःम्‍बा के़बिबाल्‍ले़ युसुफे़न् निङ्‌वाॽ मे़इःत्‍तुन्, कर खुने़ॽ निङ्‌वाॽ सर्मुःन् मुःत्‍छु॥

युसुफरे़ हाङ्‌ङिल्‍ले़ कुसे़प्‍माङ्‌ङिल्‍ले़ कुबे हन्‍दुॽ

४१

तङ्‌बे ने़त्‍छि के़रे़आङ् एगाङ् फारोल्‍ले़ लत्‍छा से़प्‍माङ्‌धिक् माक्‍तु॥ से़प्‍माङ्‌ङो खुने़ॽ निल यङ्‌घङ्‌ङिल्‍ले़ कुयाओ ये़बे़बा माक्‍तु॥

२ निल यङ्‌घङ्‌ङोलाम् साॽरिक् वरिक्‍लिक्‍मा के़मे़ॽमा नुसि पिप्‍माहाॽ मे़लःन्‍दे़ मे़धाङे़, हे़क्‍क्‍याङ् सारान् चामा मे़हेःक्‍तु॥

३ खे़न् एगाङ् वेॽ नुसि ये़प् नु होरिक्‍लक् के़बप्‍पा ये़ःङ्‌घिःक्‍खिःक्‍मा पिप्‍माहाॽ मे़लःन्‍दे़, हे़क्‍क्‍याङ् निल यङ्‌घङ्‌ङिल्‍ले़ कुयाओ के़ये़प्‍मा तगिबा पिप्‍माहाॽनु मे़ये़म्‍सिङ्॥

४ खे़न् नुसि ये़प्‍पा नु होरिक्‍लक् के़बप्‍पा ये़ःङ्‌घिःक्‍खिःक्‍मा पिप्‍माहाॽरे़ के़मे़ॽमा वरिक्‍लिक्‍मा नुसि पिप्‍माहाॽ मे़जमे़देसुसि॥ खे़ब्‍याङ् फारोन् सोरे़॥

५ खे़न् एगाङ् खुने़ॽ याम्‍मो इप्‍से़लासे़, हे़क्‍क्‍याङ् वेॽ से़प्‍माङ्‌धिक् माक्‍तु॥ पनुॽ के़नुॽबा नु नुसि नुबा चादाप्‍माहाॽ लत्‍छा कुबुङ्‌ङो लिङ्‌से़आङ् पत्‍छे़॥

६ खे़ब्‍याङ् कुभिॽ इस्‍सेःङ्‌बा हे़क्‍क्‍याङ् नाम्‍गे़न् पिसाङ्‌लाम् के़बोःक्‍पा साम्‍मिःत्‍तिल्‍ले़ मुःत्‍तुआङ् इगे़ले़म्‍बा वेॽ नुसि चादाप्‍माहाॽ मे़गे़रे़॥

७ हे़क्‍क्‍याङ् खे़न् कुभिॽ इस्‍सेःङ्‌बा चादाप्‍माहाॽरे़ कुजाॽइ नुसि नुबा चादाप्‍माहाॽ मे़लरु मे़देसुसि॥ खे़ब्‍याङ् फारोन् सोरे़, खे़ङ्‌ग से़प्‍माङ्‌निरे़छ फाॽआङ् निङ्‌वाॽ खोसु॥

८ सोरे़आङ् तानाम् कुनिङ्‌वाॽ साॽरिक् तुक्‍खे च्‍ये़, हे़क्‍क्‍याङ् मिस्र लाजेॽबा के़रे़क् कित्‍चाक्‍हाॽ नु खे़ॽयोबा सिक्‍कुम्‍साबा मनाहाॽ खुने़ॽ उःत्‍तुसि॥ फारोल्‍ले़ खे़ङ्‌हाॽ कुसे़प्‍माङ्‌हाॽ चे़क्‍तुसि, कर खे़ॽयो खुने़ॽ कुसे़प्‍माङ्‌ङिल्‍ले़ कुबे के़हम्‍बा के़बिबा हाःत्‍ताङ् मे़होःप्‍ते़॥

९ खे़ब्‍याङ् खे़न् तुम् थि के़दोःम्‍बा के़बिबाल्‍ले़ फारोन् मे़त्‍तु, “आङ्‌गाॽ निङ्‌वाॽ मुःत्‍छुङ्‌बा पाःन्‍निन् आइन् आनिङ्‌वाॽ सुम्‍लॽरे़॥

१० कुभा ये़म् तगि खे़ने़ॽ के़सेवारोबाहाॽनु के़सिक् पोगे़आङ् आङ्‌गाॽ नु तुम् तःक् के़धोःक्‍पे़न् थक्‍कम्‍ब्राङ् के़मे़प्‍पा थक्‍पे़बे़ल्‍ले़ कुबुङ्‌लाहिम्‍मो याप्‍मि के़याक्‍ते़ल्‍ले़

११ थिक्‍से़न्‍नो खुने़ॽ नु आङ्‌गाॽ आबाङे कुबे हम्‍मा के़बोङ्‌बा से़प्‍माङ् माक्‍ते़छुगे़॥

१२ खे़ॽयो थक्‍कम्‍ब्राङ् के़मे़प्‍पा थक्‍पे़बे़ल्‍ले़ कुसे़वारोबा लत्‍छा हिब्रु थाङ्‌बे़न्‍धिक् आन्‍छिगे़नु वये़, हे़क्‍क्‍याङ् आन्‍छिगे़ ने़प्‍माङ्‌ले़ से़प्‍माङ्‌ङिन् खे़न् चे़क्‍ते़छुगे़, हे़क्‍क्‍याङ् आन्‍छिगे़ ने़प्‍माङ्‌ले़न् से़प्‍माङ्‌ङिल्‍ले़ आबाङे वेॽ वेॽ कुबे हन्‍दु पिरे़त्‍छिगे़॥

१३ खे़ल्‍ले़ आक्‍तङ्‌बा कुबे हन्‍दुआङ् वये़, हे़क्‍तङ्‌बाए पोःक्‍खे़रो॥ आङ्‌गाॽ आबाङे़ आयाःम्‍बक्‍को याम्‍मो लासाङ्, कर खे़न् तुम् तःक् के़धोःक्‍पे़न्‍ग मे़भोःन्‍दुरो॥”

१४ खे़ल्‍ले़ चोगुल्‍ले़ फारोल्‍ले़ युसुफे़न् कुउःत्‍छे़ पाङ्‌घुसि, हे़क्‍क्‍याङ् खे़ङ्‌हाॽरे़ खिमो पुङ्‌लाहिम्‍मोलाम् मे़लःत्‍तु मे़भे़त्‍तु॥ खुने़ॽ कुम्‍धोॽ नु कुधे़गेक् नःक्‍खु, हे़क्‍क्‍याङ् चाङ् ले़क्‍सिङ्‌ङाङ् खुने़ॽ फारोःल्‍लो त्‍ये़॥

१५ फारोल्‍ले़ युसुफे़न् मे़त्‍तु, “आङ्‌गाॽ लत्‍छा से़प्‍माङ्‌धिक् माक्‍तुङ्, कर कॽयो आत्‍तिल्‍ले़आङ् खे़ल्‍ले़ कुबे हम्‍मा मे़न्‍छुक्‍तुन्॥ आङ्‌गाॽ खे़ने़ॽ के़याःम्‍बेओ खे़प्‍सुङ्, खे़ने़ॽ से़प्‍माङ् के़घे़प्‍सुआङ् खे़ल्‍ले़ कुबे हम्‍मा के़सुक्‍तुमु॥”

१६ युसुफरे़ फारोन् मे़त्‍तु, “अक्‍तङ्‌बा साम्‍जिःक्‍क आङ्‌गाॽ मे़गत्‍तान्॥ कर निङ्‌वाॽफुमाङ्‌ङिल्‍ले़ के़से़प्‍माङ्‌ङिल्‍ले़ कुबे के़हन् के़बिःॽ हे़क्‍क्‍याङ् के़निङ्‌वाॽ याःन्‍दिक् ताःॽ॥”

१७ खे़ब्‍याङ् फारोल्‍ले़ युसुफे़न् मे़त्‍तु, “आङ्‌गाॽ आसे़प्‍माङ्‌ङो निल यङ्‌घङ्‌ङिल्‍ले़ कुयाओ ये़बाङ्‌ज्‍याङ्‌बा माक्‍तुङ्॥

१८ निल यङ्‌घङ्‌ङोलाम् साॽरिक् वरिक्‍लिक्‍मा के़मे़ॽमा नुसि पिप्‍माहाॽ मे़लःन्‍दे़ मे़धाङे़, हे़क्‍क्‍याङ् सारा के़युङ्‌बा ते़न्‍नो चालाम्‍मा मे़हेःक्‍ते़॥

१९ खे़न् एगाङ् ये़प्‍पा नु होरिक्‍लक् के़बप्‍पा नुसि ये़ःङ्‌घिःक्‍खिःक्‍मा पिप्‍माहाॽरे़ तगिबा पिप्‍माहाॽ मे़दिम्‍दुसि हे़क्‍तङ्‌बा पिप्‍माहाॽ मिस्र लाजेॽओ आङ्‌गाॽ मे़न्‍निसिङ्‌ङे वयाङ्॥

२० खे़न् नुसि ये़प्‍पा नु होरिक्‍लक् के़बप्‍मा ये़ःङ्‌घिःक्‍खिःक्‍मा पिप्‍माहाॽरे़ के़मे़ॽमा वरिक्‍लिक्‍मा नुसि पिप्‍माहाॽ मे़जमे़देसुसि॥

२१ कर खे़ङ्‌हाॽरे़ खे़न् नुसि पित्‍माहाॽ मे़जमे़देसुसिसाङ् खे़ङ्‌हाॽरे़ मे़जसि फाॽआङ् हाःत्‍ले़आङ् पाःप्‍मा मे़न्‍छुक्‍तुन्, थेआङ्‌भे़ल्‍ले़ खे़ङ्‌हाॽ आल्‍लसाङ् तगिबा हे़क्‍के ये़ःङ्‌घिःक्‍खिःक्‍माए मे़जोगे़॥ खे़ब्‍याङ् आङ्‌गाॽ निःत्‍छिङ्‌ङाङ् लःन्‍दाङ्॥

२२ “आङ्‌गाॽ निसिगेक्‍पा आसे़प्‍माङ्‌ङो कन्‍नाङ् माक्‍तुङ्– लत्‍छा कुबुङ्‌ङो कुजाॽ इस्‍सेःङ्‌बा नु पनुॽ के़नुॽबा नुसि चादाप्‍माहाॽ लिङ्‌से़॥

२३ याम्‍मो कुभिॽ इस्‍सेःङ्‌बा हे़क्‍क्‍याङ् नाम्‍गे़न् पिसाङ्‌लाम् के़बोःक्‍पा साम्‍मिःत्‍तिल्‍ले़ मुःत्‍तुआङ् इगे़ले़म्‍बा वेॽ नुसि चादाप्‍माहाॽ मे़गे़रे़॥

२४ खे़न् कुभिॽ इस्‍सेःङ्‌बा चादाप्‍माहाॽरे़ पनुॽ के़नुॽबा नुसि नुबा कुजाॽइ चादाप्‍माहाॽ मे़लरु मे़देसुसि॥ आङ्‌गाॽ कित्‍चाक्‍हाॽ कन् से़प्‍माङ्‌हाॽ चे़क्‍तुङ्‌सिङ् कर कल्‍ले़ कुबे हाःत्‍ले़आङ् मे़न्‍हन्‍दाङ्‌ङे़न् मे़म्‍बिराङ्‌ङे़न्॥”

२५ खे़ब्‍याङ् युसुफरे़ फारोन् मे़त्‍तु, “फारोल्‍ले़ कुसे़प्‍माङ्‌हाॽ लत्‍छासिरो॥ निङ्‌वाॽफुमाङ्‌ङिल्‍ले़ चोःक्‍मा कोःत्‍तुआङ् के़वाॽबा याःम्‍बक्‍किन् निङ्‌वाॽफुमाङ्‌ङिल्‍ले़ फारोन् ओसेःन्‍धाक्‍तुबारो॥

२६ खे़न् वरिक्‍लिक्‍मा के़मे़ॽमा नुसि पिप्‍माहाॽ नुसि तङ्‌बे हे़क्‍क्‍याङ् कुजाॽइ नुसि नुबा चादाप्‍माहाॽ नुसि तङ्‌बेसिरो॥ से़प्‍माङ्‌ङिन् लत्‍छारो॥

२७ खे़ङ्‌हाॽरे़ खुन्‍छिॽ एगाङ् के़दाबा नुसि ये़प्‍पा नु होरिक्‍लक् के़बप्‍मा ये़ःङ्‌घिःक्‍खिःक्‍मा पिप्‍माहाॽ नुसि साक्‌वान् पोःक्‍मा नुसि तङ्‌बेरो॥ हे़क्‍क्‍याङ् कुभिॽ इस्‍सेःङ्‌बा हे़क्‍क्‍याङ् नाम्‍गे़न् पिसाङ्‌लाम् के़बोःक्‍पा साम्‍मिःत्‍तिल्‍ले़ मुःत्‍तुबा नुसि चादाप्‍माहाॽआङ् साक्‌वान् पोःक्‍मा नुसि तङ्‌बेरो॥

२८ “कङ्‌ग आङ्‌गाॽ खे़ने़ॽ मे़त्‍ने़बा हे़क्‍दङ्‌बारो– चोःक्‍मा कोःत्‍तुआङ् के़वाॽबा याःम्‍बक्‍किन् निङ्‌वाॽफुमाङ्‌ङिल्‍ले़ फारोन् ओसेःन्‍धाक्‍तुबारो॥

२९ के़रे़क् मिस्र लाजेॽओ तङ्‌बे नुसि थारिक् पोगुगे़न् कुजा नुरिक् थोक्,

३० कर खे़न् एगाङ् साक्‍किल्‍ले़न् नुसि तङ्‌बे ताःॽ, हे़क्‍क्‍याङ् के़रे़क् मिस्र लाजेॽओ खे़न् पोगुगे़न् कुजा के़नुॽबा तङ्‌बेःल्‍ले़ ये़म्‍मिन् निङ्‌वाॽ मुःन्‍लो॥ हे़क्‍क्‍याङ् साक् पोःक्‍काङ् लाजेन् थ्‍यःङ् पोङ्‌लो॥

३१ एगाङ् के़दाबा साक्‍किल्‍ले़ चोगुल्‍ले़ लाजेॽओ पोगुगे़न् कुजा पोगे़बान् निङ्‌वाॽसुम् मे़दाने़ल्‍लो, थेआङ्‌भे़ल्‍ले़ खे़न् साक्‍किन् साॽरिक् किप्‍मा के़घुबा पोङ्‌लो॥

३२ खे़ने़ॽ याम्‍मो के़माक्‍तुबा कन् से़प्‍माङ्‌ङिल्‍ले़ग निङ्‌वाॽफुमाङ्‌ङिल्‍ले़ चोःक्‍मा निङ्‌वाॽ चोगुबान् तगि निङ्‌सेक् चोगुसुरुआङ् वाॽ के़लॽबा ओसेःन्‍धाङ् चोगुॽ, हे़क्‍क्‍याङ् खुने़ॽ हाराए चोगुरो॥

३३ “खे़ल्‍ले़ चोगुल्‍ले़ आल्‍ल खे़ने़ॽ लत्‍छा चाःप्‍पा नु सिक्‍कुम्‍साबा मनाधिक् सेगे़ॽआङ् मिस्र लाजेॽओ के़रे़क् युक् चोगुर फाॽआङ् मुरा मे़त्‍ते़ॽ॥

३४ पोगुगे़न् कुजा के़बप्‍पा नुसि तङ्‌बे थारिक् मिस्रओ के़बोःक्‍पा कुजाःल्‍ले़ कुलक् ङासिन् फोःङ्‌मारे़ लागि लाजेॽओ याःम्‍बक् के़जोःक्‍पाहाॽ मुरा मे़मे़त्‍तुसिर॥

३५ खे़ङ्‌हाॽरे़ के़दाबा पोगुगे़न् कुजा के़बप्‍पा तङ्‌बेहाॽओ के़रे़क् कुजाहाॽ मे़भोःक्‍सुर, हे़क्‍क्‍याङ् ये़क्‌यक् थप्‍मे चामारे़ लागि फारोल्‍ले़ पाःत्‍तुबा कुइसिःक् चाहाॽ मे़लुप्‍सुर हे़क्‍क्‍याङ् खे़न् मे़गोसुर॥

३६ “साक्‍किल्‍ले़ लाजेन् मे़मे़क्‍ने़ल्‍ल फाॽआङ् मिस्र लाजेॽओ के़दाबा के़ने़प्‍पा नुसि तङ्‌बेबा साक्‍को चामा फाॽआङ् लाजेःल्‍ले़ लागि चाहाॽ सुम्‍मा युङ्‌मा पोङ् हे़क्‍केलॽरिक् मिस्र लाजेन् साक्‍किल्‍ले़ मे़मे़क्‍ने़ल्‍ल॥”

युसुफे़न् मिस्रबा सुहाङ्‌युक्‍पा पोःङ्‌ॽ

३७ कन् सुजान् फारोन् नु कुसुहाङ्‌गे़म्‍बा के़रे़क्‍ले़ खुन्‍छिॽ सिराॽथाङे़॥

३८ हे़क्‍क्‍याङ् फारोल्‍ले़ खे़ङ्‌हाॽ मे़त्‍तुसि, “कन् मनान् हे़क्‍तङ्‌बा निङ्‌वाॽफुमाङ्‌ङिल्‍ले़ कुयाम्‍साम् के़गप्‍पा वेॽ मना आनिॽ हात् खोमा आसुक्‍तुम्‍बे?”

३९ खे़ब्‍याङ् फारोल्‍ले़ युसुफे़न् मे़त्‍तु, “थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ के़रे़क् पाःन्‍हाॽ ओसेःन्‍गे़धाक्‍ते़आङ् वाॽ, खे़ने़ॽ हे़क्‍तङ्‌बा चाःप्‍पा नु सिक्‍कुम्‍साबा मना वेॽ हाःत्‍ताङ् होप्‍लो॥

४० आङ्‌गाॽ आहिम्‍मो खे़ने़ॽए युक् चोगे़ॽ, हे़क्‍क्‍याङ् खे़ने़ॽ के़बाःत्‍तुबा हे़क्‍के के़रे़क् आङ्‌गाॽ आमनाहाॽरे़ मे़जोगुरो॥ हाङ्‌युक्‍नाःल्‍ले़ कुयाःम्‍बेओरक् आङ्‌गाॽ खे़ने़ॽनुःल्‍ले़ थो वाॽआ॥”

४१ हे़क्‍क्‍याङ् फारोल्‍ले़ युसुफे़न् मे़त्‍तु, “ओमे़त्‍ते़ॽ, आङ्‌गाॽ मिस्र लाजेॽबा के़रे़क् युक्‍किन् खे़ने़ॽ पिने़आङ् वाॽ॥”

४२ खे़ब्‍याङ् फारोल्‍ले़ कुएःप्‍साप् स्‍वागेःप्‍पिन् कुहुक्‍चोःत्‍लोलाम् फिःक्‍खुआङ् युसुफरे़ कुहुक्‍चोःत्‍लो वाःत्‍तु, हे़क्‍क्‍याङ् खे़न् पारान्‍ला चाङ्‌ङिन् चाक्‍तु, हे़क्‍क्‍याङ् खे़ल्‍ले़ कुसित्‍लाओ साम्‍म्‍याङ् सिक्रिःन् वाःत्‍तु॥

४३ खे़न् फारोल्‍ले़ आबाङे कुसिःक्‍तोबा निसिगेक्‍पा ताक्‍फाओबा सुहाङ्‌युक्‍पा हे़क्‍के अन्‍लाधाओ युक्‍खुआङ् लाङ्‌घेःक्‍सु॥ मनाहाॽ खुने़ॽ कुदगि “थुम्‍बोॽहजॽ युङे़म्‍मे़ॽआङ् साम्‍बोन् फन्‍छिङ्‌ङे़म्‍मे़ॽ” मे़बाःत्‍तुर मे़अःक्‍ते़र लाङ्‌मे़घेगे़॥ अक्‍खेलॽरिक् मिस्र लाजेॽओ के़रे़क् युक्‍किन् खुने़ॽ पिरु॥

४४ फारोल्‍ले़ याम्‍मोआङ् युसुफे़न् मे़त्‍तु, “आङ्‌गाॽ फारोआ, कर आङ्‌गाॽ कन् पाःत्‍तुङ् खे़ने़ॽ के़निङ्‌वाॽ इसिःक्‍काङ्‌धो वेॽ आत्‍तिन् मनाःल्‍ले़आङ् मिस्र लाजेॽओ थेआङ् चोःक्‍मा मे़घोसुल्‍लो॥”

४५ फारोल्‍ले़ युसुफरे़ कुमिङ् सापनत-पानेह युक्‍खु, हे़क्‍क्‍याङ् खुने़ॽ खे़न् ओनबा निङ्‌वाॽफुसाम्‍बा पोतिपेराःल्‍ले़ कुस्‍सा मे़न्‍छुमा आसनते़न्‍नु ते़न्‍धाम् मेःक्‍खिम् मे़त्‍तु॥ खे़न् एगाङ् युसुफे़न् मिस्र लाजेॽ खाराक् लाम्‍दिक् चोःक्‍मा हेःक्‍ते़॥

४६ मिस्रबा हाङ् फारोल्‍ले़ कुहाङ् याःम्‍बक्‍को सेगे़ल्‍ले़ युसुफे़न् तङ्‌बे सुम्‍बोङ् के़रे़आङ् वये़॥ हे़क्‍क्‍याङ् युसुफे़न् फारोल्‍ले़ कुदगाङ्‌लाम् लःन्‍दे़आङ् मिस्र लाजेॽ खाराक् ताक्‍कन्‍दे़॥

४७ कुजा के़बप्‍पा नुसि तङ्‌बेहाॽओ आत्‍तातान्‍ने चा नुरे़॥

४८ युसुफरे़ कुजा के़बप्‍पा नुसि तङ्‌बे थारिक् मिस्रबा के़रे़क् चाहाॽ सुप्‍सु, हे़क्‍क्‍याङ् ये़क्‌यक् थप्‍मे चाहाॽ फुक्‍खुयुक्‍खु॥ खुने़ॽ के़रे़क् ये़क्‌यक्‍को खिरिबा प्‍याङ्‌सिओबा चाहाॽ युक्‍खु॥

४९ युसुफरे़ वरःङ्‌ङोबा ये़ःङ्‌घा यारिक् चा सुप्‍सुयुक्‍खु, खे़न् यरिक् पोःक्‍खे़बाल्‍ले़ चोगुल्‍ले़ खुने़ॽ खे़न् खारात् साप्‍मा युङ्‌माआङ् ले़रुदेसु॥

५० साक्‍के़ल्‍ले़ तङ्‌बेहाॽ तामानुःल्‍ले़ तगि ओनबा निङ्‌वाॽफुसाम्‍बाल्‍ले़ कुस्‍सा मे़न्‍छुमा आसनतलाम्‍बा युसुफरे़ ने़प्‍फु कुस्‍सा ये़म्‍बित्‍छा वये़सि॥

५१ तुम्‍बे़ल्‍ले़ कुमिङ् युसुफरे़ मनस्‍सेa वाःत्‍तु, हे़क्‍क्‍याङ् खुने़ॽ पाःत्‍तु, “निङ्‌वाॽफुमाङ्‌ङिल्‍ले़ आदुक्‍खेहाॽ नु आम्‍बारे़ कुहिम्‍मिल्‍ले़ निङ्‌वासुम्‍मिन् निङ्‌वाॽ मुःत्‍छुङ्‌ल याःन्‍दाङ्‌ङाङ् वाॽ॥”

५२ वेॽस्‍माल्‍ले़ कुमिङ् खुने़ॽ एफ्राइम्b वाःत्‍तु हे़क्‍क्‍याङ् पाःत्‍तु, “निङ्‌वाॽफुमाङ्‌ङिल्‍ले़ आङ्‌गाॽ तुक्‍खे च्‍याङ्‌बा लाजेॽओ नुॽमा तामान् पिराङ्‌ङाङ् वाॽ॥”

५३ मिस्रबा चा नुॽमा नुसि तङ्‌बेहाॽ ले़क्‍ते़॥

५४ खे़ब्‍याङ् युसुफरे़ पाःत्‍तुबा हे़क्‍केए साक्‍के़ल्‍ले़ नुसि तङ्‌बेहाॽ तामा हेःक्‍ते़॥ के़रे़क् लाजेॽहाॽओ साक्‌वान् पोगे़, कर मिस्र खाराक् चा वये़॥

५५ के़रे़क् मिस्रओ साक्‍के़न् त्‍ये़ःल्‍ले़, यक्‌युङ्‌बाहाॽरे़ फारोन् चारे़ लागि पेलि मे़भाक्‍तु॥ फारोल्‍ले़ के़रे़क् मिस्रिहाॽ मे़त्‍तुसि, “युसुफरे़ओ पेगे़म्‍मे़ॽ, खुने़ॽ थे चोःक्‍मा के़बाङ्‌घिॽ खे़न्‍ने चोगाम्‍मे़ॽ॥”

५६ के़रे़क् लाजेॽ खाराक् साक्‍के़न् त्‍ये़ःल्‍ले़, युसुफरे़ के़रे़क् चायुङ्‌मा ते़न्‍हाॽ हन्‍दुआङ् मिस्रबा मनाहाॽओ चा सङ्‌मा हेःक्‍तु, थेआङ्‌भे़ल्‍ले़ मिस्र खाराक् के़साक्‍पा साक् पोगे़आङ् वये़॥

५७ खे़ल्‍ले़ चोगुल्‍ले़ के़रे़क् लाजेॽओबा मनाहाॽ मिस्रओ युसुफरो चा इङ्‌से़ मे़द्‌ये़॥ थेआङ्‌भे़ल्‍ले़ इक्‍सादिङ् खाम्‍बेक् खाराक् साॽरिक् यम्‍बा साक् पोगे़आङ् वये़॥

a 

४१:५१ मनस्‍से– कन् मिङ्‌ङे़न् हिब्रुओ “निङ्‌वाॽमुःम्‍मा आयान्” हे़क्‍तङ्‌बा खे़म्‍दे़त्॥

b 

४१:५२ एफ्राइम्– कन् मिङ्‌ङे़न् हिब्रुओ “निङ्‌वाॽफुमाङ्‌ङिल्‍ले़ सा-ए पिराङ्” हे़क्‍के खे़म्‍दे़त्॥

मिस्र लाजेॽओ युसुफरे़ कुम्‍भुॽसि चा इङ्‌से़ मे़बेःक्

४२

मिस्र लाजेॽओ चा वाॽ के़लॽबा निङ्‌वाॽ खोसुआङ् याकुबरे़ कुस्‍साहाॽ मे़त्‍तुसि, “खिनिॽ थेआङ् ओगे़मे़त्‍तासिआङ् के़युङिबाबे?

२ मिस्र लाजेॽओ चा वाॽमु के़लॽबा खे़प्‍सुङ्‌ङाङ् वाॽ॥ आनिॽ हिङ्‌माए पोङ्‌ने़ फाॽग्र खे़ॽयो पेगे़म्‍मे़ॽआङ् आनिॽ लागि चा इङे़म् थाक्‍ते़म्‍मे़ॽ॥”

३ कल्‍ले़चोगुल्‍ले़ युसुफरे़ थिबोङ् कुम्‍भुॽहाॽ मिस्रओ चा इङ्‌से़ मे़बे॥

४ कर याकुबे़ल्‍ले़ युसुफरे़ कुन्‍साॽ बे़न्‍जामिने़ङ्‌ग कुम्‍भुॽसिनु मे़बाङ्‌घुन्, थेआङ्‌भे़ल्‍ले़ खे़न् के़साक्‍पो थाबि फाॽआङ् याकुबे़न् किसे़॥

५ अक्‍खेलॽरिक् वेॽ चा इङ्‌से़ के़बेःक्‍पाहाॽनु सोरिक् याकुबरे़ कुस्‍साहाॽआङ् चा इङ्‌से़ मे़बे, थेआङ्‌भे़ल्‍ले़ कनान लाजेॽओआङ् साक् पोगे़आङ् ने़स्‍से़॥

६ खे़न् ये़म्‍मो युसुफे़न् मिस्र लाजेॽओ सुहाङ्‌युक्‍पा वये़॥ लाजेॽओबा के़रे़क् मनाहाॽ चा के़सङ्‌बा के़बिबाआङ् खुने़ॽए वये़॥ खे़ल्‍ले़ चोगुल्‍ले़ युसुफे़ल्‍लो कुम्‍भुॽसि मे़द्‌ये़आङ् खाम्‍बाङ्‌ङो थारिक् अःक्‍खुम् मे़भन्‍छिङ्‌ङाङ् से़वा मे़मे़त्‍तु॥

७ युसुफरे़ कुम्‍भुॽसि निसुसिआङ् कुसिङ् निःत्‍तुसि, कर खुने़ॽ खे़ङ्‌हाॽ कुसिङ् मे़निःत्‍तुन्‍छिन्‍बा हे़क्‍के ले़ङ्‌सिङ्‌ङाङ् माङ्‌भा चाॽरे़र खे़ङ्‌हाॽ सेःन्‍लाप्‍तुसि, “खिनिॽ आत्‍तोलाम् के़द्‌ये़ॽइबाबे?”

खे़ङ्‌हाॽरे़ मे़मे़त्‍तु, “कनान लाजेलाम् चा इङ्‌से़ त्‍ये़ॽइगे़बारो॥”

८ युसुफरे़ आबाङे कुम्‍भुॽसि कुसिङ् निःत्‍तुसि, कर खे़ङ्‌हाॽरे़ खुने़ॽ कुसिङ् मे़न्‍निःत्‍तुन्॥

९ खे़ब्‍याङ् युसुफरे़ खुन्‍छिॽ याःम्‍बेओ से़प्‍माङ् माक्‍तुबा से़प्‍माङ्‌हाॽ निङ्‌वाॽ इःत्‍तु, हे़क्‍क्‍याङ् खुने़ॽ खे़ङ्‌हाॽ मे़त्‍तुसि, “खिनिॽ योःक्‍थक्‍पानिङ्॥ कन् लाजेन् आक्‍खेआङ् नाःम्‍मा सुक्‍ते़त्‍ति फाॽआङ् कुओमे़त्‍छे़ के़द्‌ये़ॽइबारो॥”

१० खे़ङ्‌हाॽरे़ युसुफे़न् मे़मे़त्‍तु, “आदाङ्‌बे, हे़क्‍के मेःन्‍लो॥ आनिगे आदाङ्‌बारे़ के़से़वारोबाहाॽ चा इङ्‌से़ त्‍ये़ॽइगे़बारो॥

११ आनिगे लत्‍छा मनाःल्‍ले़ कुस्‍सादिगे़रो॥ आनिगे़ग कुदोःप्‍मा मनासिगे़, थोःम्‍स्‍वाबादिगे़ मेःल्‍लो॥”

१२ खुने़ॽ खे़ङ्‌हाॽ मे़त्‍तुसि, “मेःन्, कन् लाजेन् आक्‍खेआङ् नाःम्‍मा सुक्‍ते़त्‍ति फाॽआङ् कुओमे़त्‍छे़ के़द्‌ये़ॽइबारो॥”

१३ खे़ब्‍याङ् खे़ङ्‌हाॽरे़ मे़मे़त्‍तु, “आनिगे आदाङ्‌बारे़ के़से़वारोबाहाॽ थिबोङ्‌ङाङ् ने़त्‍छि वाॽमना॥ कनान लाजेॽओबा लत्‍छा मनाःल्‍ले़ कुस्‍सादिगे़रो॥ फोःक्‌वाबे़न् आल्‍लो आनिगे पाःन्‍नु वाॽ, हे़क्‍क्‍याङ् लत्‍छाःङ्‌ग मासिङ्‌ङाङ् आल्‍लो होप्॥”

१४ युसुफरे़ खे़ङ्‌हाॽ मे़त्‍तुसि, “आङ्‌गाॽ पाःत्‍तुङ्‌बा हे़क्‍केए खिनिॽ थोःम्‍स्‍वाबानिङ्‌रछ॥

१५ आल्‍ल अक्‍खेलॽरिक् खिनिॽ साॽनिङ्‌लो॥ फारोन् कुहिङ्‌वे़त् वाॽबा हे़क्‍के, खिनिॽ फोःक्‌वाबा नुसाॽइन् मे़न्‍दाए थारिक् खिनिॽ कन् ते़न्‍नोलाम् पेःक्‍मा के़ङ्‌घोसिल्‍लो॥

१६ खिनिॽओ थिप्‍पा खिनिॽ नुसाॽ लासे़ पाङ्‌घे़म्‍मे़ॽ॥ खुने़ॽ कुयुयु खिनिॽ पुङ्‌लाहिम्‍मो यागाम्‍मे़ॽ॥ अक्‍खेलॽरिक् खिनिॽ के़बाःत्‍तुम्‍बा पाःन्‍निन् से़क्‍खाबि मेःम्‍बि फाॽआङ् साॽरुङ्॥ मेःन्‍ने़फाग्र फारोल्‍ले़ कुहिङ्‌मन्‍नो माङ्‌हे़क्‍सिङ्‌आ खिनिॽग थोःम्‍स्‍वाबानिङ्‌ङेरो॥”

१७ हे़क्‍क्‍याङ् युसुफरे़ खे़ङ्‌हाॽ पुङ्‌लाहिम्‍मो थिक्‍मे़त् सुम्‌ये़न् युक्‍खुसि॥

१८ सुम्‌ये़न्‍नो युसुफरे़ खे़ङ्‌हाॽ मे़त्‍तुसि, “अक्‍खे चोगे़म्‍मे़ॽ, हे़क्‍क्‍याङ् खिनिॽ के़हिङिरो, थेआङ्‌भे़ल्‍ले़ आङ्‌गाॽ निङ्‌वाॽफुमाङ्‌ङिन्‍नु किआ॥

१९ खिनिॽ कुदोःप्‍मानिङ्‌ने़ फाग्र खिनिॽ फुॽनुसाॽहाॽओ थिप्‍पा कॽयो पुङ्‌लाहिम्‍मो युङे़म्‍मे़ॽ, हे़क्‍क्‍याङ् वेॽहाॽरे़ खिनिॽ हिम्‍सयङ्‌हाॽरे़ कुजा चामा मे़घोसुर फाॽआङ् चा कुयाम् तेॽराम्‍मे़ॽ॥

२० कर खिनिॽ फोःक्‌वाबा नुसाॽइन् कॽयो आङ्‌गाॽओ तारे़म्‍मे़ॽ॥ अक्‍खेलॽरिक् खिनिॽ पाःन्‍निन् से़क्‍खारो फाॽआङ् निदे़त्‍लो, हे़क्‍क्‍याङ् खिनिॽ के़न्‍छ्‌ये़ॽइन्‍लो॥” खे़ङ्‌हाॽ हे़क्‍के़ चोःक्‍मा मे़दे़न्‍दे़॥

२१ खुन्‍छिॽ लुम्‍मो अक्‍खे मे़मे़त्‍छिङ्, “से़क्‍खासाङ् आनिॽ नुसाॽइल्‍ले़ कुयाःम्‍बेओ आप्‍तिक् आघोसुम्‍माङ् आवाॽ, थेआङ्‌भे़ल्‍ले़ खे़ल्‍ले़ पेलि आभाक्‍ते़ल्‍ले़ खे़ल्‍ले़ कुनिङ्‌वाॽ तुगे़बान् आनिॽ आनिसुम्‍माङ्‌साङ् खे़ल्‍ले़ कुबाःन्‍निन् आङ्‌घे़प्‍सुम्‍ने़न्॥ खे़ल्‍ले़ चोगुल्‍ले़ कन् ये़त्‍तुक्‍खेन् आनिॽओ त्‍ये़बारो॥”

२२ रुबे़ने़ल्‍ले़ खे़ङ्‌हाॽ नोगप् पिरुसि, “खे़न् चुःक्‍पे़ल्‍ले़ कुदक्‍ले़ङ्‌वाओ लायो मे़जोगे़म्‍मिन्‍ने़ॽ फाॽआङ् खिनिॽ मे़त्‍निङ्‌बा मे़ःम्‍बि? कर खिनिॽ खे़म्‍माए के़ङ्‌घे़प्‍सुम्‍ने़न्॥ आल्‍ल खे़ल्‍ले़ कुमाक्‍खिॽइल्‍ले़ कुले़क्‌वा आनिॽ आदुमुम्‍ल पोङ्॥”

२३ युसुफे़न् नु कुम्‍भुॽ कुन्‍साॽसि लुम्‍मो पान् के़ले़ङ्‌बा मनाधिक् वये़बाल्‍ले़ चोगुल्‍ले़ खुन्‍छिॽ पाःन्‍निन् युसुफरे़ कुसिङ्‌निःत्‍तु फाॽआङ् मे़न्‍निसुन्॥

२४ युसुफे़न् खे़ङ्‌हाॽलाम् थिक्‍ले़प्‍माङ् हिसिङ्‌ङाङ् हाबे़ हे़क्‍क्‍याङ् याम्‍मो खुन्‍छिॽ ले़प्‍माङ् हिसिङ्‌ङाङ् खे़ङ्‌हाॽनु ताॽजे़क्‍खे़॥ खुने़ॽ खे़ङ्‌हाॽरे़ खुन्‍छिॽ तगिए खे़ङ्‌हाॽरे़ मे़निसुरए सिमियोने़न् इघेःक्‍खु॥

युसुफरे़ कुम्‍भुॽसि कनान लाजेॽ मे़नुःङ्‌ॽ

२५ युसुफरे़ खुन्‍छिॽ सुक्‌वाहाॽओ चा केःत्‍ते़म् पिरे़म्‍सिम्‍मे़ॽ हे़क्‍क्‍याङ् खे़ङ्‌हाॽरे़ खुन्‍छिॽ युप्‍पा याङ्‌हाॽ आबाङे खुन्‍छिॽ चा सुक्‌वाओए केःत्‍ते़म् पिरे़म्‍सिम्‍मे़ॽ हे़क्‍क्‍याङ् खुन्‍छिॽ लाम्‍दिःक्‍को चाहाब् के़जोःक्‍पा चासाक् कुःत्‍ते़म्‍देसे़म्‍से़ॽ फाॽआङ् मुरा मे़त्‍तुसि॥ खे़ङ्‌हाॽरे़ खुन्‍छिॽ लागि हे़क्‍केए मे़जोगु॥

२६ खे़ब्‍याङ् खुन्‍छिॽ अदङ्‌हाॽ चागक् मे़गुःत्‍तुसिआङ् खे़ॽयोलाम् मे़धासिङ् मे़बे॥

२७ याङ्‌धोःक्‍मा ते़न्‍नो खे़ङ्‌हाॽओ थिक्‍ले़ कुअदङ्‌ङिन् चा पिमा फाॽआङ् कुसुक्‌वान् हन्‍दुल्‍ले़ कुयुप्‍पा याङ्‌हाॽ कुसुक्‌वाःल्‍ले़ कुसम्‍धाङ् यागे़बा निसु॥

२८ खे़ल्‍ले़ कुम्‍भुॽ कुन्‍साॽसि मे़त्‍तुसि, “आङ्‌गाॽ आयुप्‍पा याङ्‌ङिङ्‌ग मे़नुःक्‍ताङ् मे़बिराङ्‌निबि? ओमे़त्‍ते़म्‍मे़ॽ, आसुक्‌वाःल्‍ले़ कुसम्‍धाङ्‌ङे याक्‍लो॥”

कन् मे़निसुआङ् खे़ङ्‌हाॽ किमाल्‍ले़ खुन्‍छिॽ साम्‍मिक् मये़, हे़क्‍क्‍याङ् खे़ङ्‌हाॽ चिरिम्‍लिम्‍ना मे़यक्‍खे़र ओमे़मत्‍छिङ्‌ल अक्‍खे मे़त्‍छिङ्‌मा मे़हेःक्‍ते़, “निङ्‌वाॽफुमाङ्‌ङिल्‍ले़ कन् आनिॽ थे चोःक्‍मा इःत्‍तुइरो?”

२९ खे़ङ्‌हाॽ कनान लाजेॽओ खुन्‍छिॽ पानुदिङ् पा याकुबरो मे़गे़रे़, खे़ब्‍याङ् खुन्‍छिॽनु पोःक्‍खे़बा के़रे़क् पाःन्‍हाॽ मे़मे़त्‍तु,

३० “खे़न् लाजेःल्‍ले़ कुन्‍दाङ्‌बे़ल्‍ले़ आनिगे़नु के़साक्‍पा पान् पाःत्‍तु॥ आनिगे़ग खे़न् लाजेॽओ खे़ल्‍ले़ थोःम्‍स्‍वाबा लेःत्‍तिगे़॥

३१ कर आनिगे खे़न् मे़प्‍मना, ‘आनिगे कुदोःप्‍मा मनासिगे़॥ आनिगे थोःमस्‍वाबा मेःन्‍छिगे़॥

३२ आनिगे पाःल्‍ले़ थिबोङ्‌ङाङ् ने़त्‍छि कुस्‍सासिगे़॥ लत्‍छाग मासिङ्‌ङाङ् आल्‍लो होप्, फोःक्‌वाबे़ङ्‌ग आल्‍लो आनिगे पाःन्‍नु वाॽ॥’

३३ “खे़न् लाजेॽओबा सुहाङ्‌युक्‍पाल्‍ले़ मे़त्‍तिगे़, ‘कन् पाःन्‍नोलाम् खिनिॽ कुदोःप्‍मा मनानिङ् फाॽआङ् आङ्‌गाॽ निङ्‌वाॽ खोसुङ्‌लो, खिनिॽ फुॽनुस्‍साॽओ थिप्‍पा कॽयो आङ्‌गाॽनु युक्‍खे़म् थ्‍ये़म्‍मे़ॽ, हे़क्‍क्‍याङ् साक्‍को खिनिॽ हिम्‍सयङ्‌हाॽ खाःप्‍मासिरे़ लागि चा याङ्‌ङासिम्‍मे़ॽआङ् थासिङ्‌ङाम्‍मे़ॽ॥

३४ कर खिनिॽ फोःक्‌वाबा नुसाॽइन् कॽयो ताराम्‍मे़ॽ॥ खे़ब्‍याङ्‌लक् खिनिॽ थोःम्‍स्‍वाबा मेःन्‍निङ्, कर कुदोःप्‍मा मनानिङ् फाॽआङ् आङ्‌गाॽ निङ्‌वाॽ खोसुङ्‌लो, हे़क्‍क्‍याङ् आङ्‌गाॽ कन् खिनिॽ नुसाॽइन् खिनिॽ हुक्‍को पिनिङ्, हे़क्‍क्‍याङ् खिनिॽ कन् लाजेॽओ ले़ङ्‌हङ् चोःक्‍मा के़घोसुम्‍लो॥’”

३५ खे़ङ्‌हाॽरे़ खुन्‍छिॽ सुक्‌वान् मे़लिङ्‌सुल्‍ले़ के़रे़क्‍ले़ खुन्‍छिॽ युप्‍पा याङ्‌ङिल्‍ले़ कुसुङ्‌मे़न् आबाङे खुन्‍छिॽ सुक्‌वाओ यागे़रछ॥ खे़ङ्‌हाॽरे़ हे़क्‍क्‍याङ् खुन्‍छिॽ पाःल्‍ले़ खे़न् युप्‍पा याङ्‌ङिल्‍ले़ कुसुङ्‌मे़न् निसुआङ् खे़ङ्‌हाॽ मे़गिसे़॥

३६ खुन्‍छिॽ पा याकुबरे़ खे़ङ्‌हाॽ मे़त्‍तुसि, “खिनिॽग आङ्‌गाॽ आस्‍साहाॽ आग्‍नाप्‍ते़आङ् आङ्‌गाॽ साॽरिक् मे़रिङ्‌ङो याप्‍मि के़धासे़आङ् वाॽ॥ युसुफे़न् होप्, सिमियोने़न् होप्, आल्‍ल बे़न्‍जामिने़न्‍नाङ् तेॽमा के़जोगुम्॥ कन् के़रे़क् पाःन्‍हाॽ आङ्‌गाॽ आसम्‍धाङ् थ्‍ये़आङ् वाॽ॥”

३७ खे़ब्‍याङ् रुबे़ने़ल्‍ले़ कुम्‍बा मे़त्‍तु, “आङ्‌गाॽ बे़न्‍जामिने़न् खे़ने़ॽओ मे़दाःत्‍तान्‍ने फाग्र आङ्‌गाॽ ने़प्‍फु आस्‍साहाॽ स्‍ये़रे़से़ॽ॥ बे़न्‍जामिने़न् आङ्‌गाॽ आहुक्‍को पिराङ्‌ङे़ॽ॥ खे़न् आङ्‌गाॽ खे़ने़ॽओ नुःक्‍तुङ्‌ङाङ् तारुङ्‌लो॥”

३८ कर याकुबरे़ मे़त्‍तु, “आङ्‌गाॽ आस्‍सान् खिनिॽनु मे़बेःक्‍ने़न्, थेआङ्‌भे़ल्‍ले़ कुम्‍भुॽइन् मासिङ्‌घे़रे़, हे़क्‍क्‍याङ् आल्‍ल खुने़ॽरक् ताङे़आङ् वाॽ॥ खिनिॽ लाम्‍दिःक्‍को खुने़ॽआङ् के़साक्‍पा पान् तुमुल्‍ले़ग, खिनिॽ कन् के़भुप्‍पा आधे़गेःक्‍के़न् निङ्‌वाॽ मे़न्‍दाए इप्‍पुङ्‌ङो के़गे़त्‍तुम्‍लो॥”

युसुफरे़ कुम्‍भुॽसि बे़न्‍जामिने़न्‍नु सोरिक् मिस्रओ मे़बेःक्

४३

कनान् लाजेॽओ के़साक्‍पा साॽरिक् यम्‍बा साक् पोगे़आङ् वये़॥

२ मिस्रलाम् मे़दारुबा चाःन् खे़ङ्‌हाॽरे़ मे़जमे़माःन्‍दु, खे़ब्‍याङ् खुन्‍छिॽ पाःल्‍ले़ खे़ङ्‌हाॽ मे़त्‍तुसि, “आनिॽ लागि चा इङ्‌से़ याम्‍मो पेगे़म्‍मे़ॽ॥”

३ कर यहुदाःल्‍ले़ खुने़ॽ मे़त्‍तु, “खे़न् मनाःल्‍ले़ ‘खिनिॽ नुसाॽइन् खिनिॽनु मे़न्‍दाःत्‍ते थारिक् आङ्‌गाॽओ तामा के़ङ्‌घोसिन्’ मे़त्‍तिगे़आङ् के़साक्‍पा साम्‍दिङ् पिरिगे़आङ् वाॽ॥

४ खे़ने़ॽ आनिगे नुसाॽइन् आनिगे़नु के़बाङ्‌सुग्ररक् आनिगे पेगिगे़आङ् के़लागि चा इङुम् थाक्‍तुम्‍बे़॥

५ कर खे़न् के़म्‍बाङ्‌सुन्‍ने़ फाग्र आनिगे मे़बेगिगे़न्‍लो, थेआङ्‌भे़ल्‍ले़ खे़न् मनाःल्‍ले़ ‘खिनिॽ नुसाॽइन् खिनिॽनु होःप्‍ने़ फाग्र आङ्‌गाॽ आदगाङ् तामा के़ङ्‌घोसिल्‍लो’ फाआङ् आनिगे मे़त्‍तिगे़आङ् वाॽ॥”

६ याकुबरे़ मे़त्‍तु, “खिनिॽ खे़न् मनान् आनिगे वेॽ नुसाॽधिक् वाॽ के़मे़त्‍तुमाङ् खिनिॽ थेआङ् आङ्‌गाॽओ तुक्‍खे के़दारुम्‍बाबे?”

७ खे़ङ्‌हाॽरे़ नोगप् मे़बिरु, “खे़न् मनाःल्‍ले़ अक्‍खे मे़त्‍तिगे़र आनिगे काॽइरे़ कुयाःम्‍बेओ सेःन्‍दोसिगे़, ‘खिनिॽ पानुदिङ् पान् आल्‍लसाङ् वाॽबि? खिनिॽ वेॽ नुसाॽआङ् वाॽबि?’ आनिगे़ग हाबा कन् सेःन्‍दोःल्‍ले़ कुनोगप्‍लक् पिमना॥ खे़ल्‍ले़ ‘खिनिॽ नुसाॽइन् कॽयो ताराम्‍मे़ॽ’ आनिगे मे़त्‍तिगे़ फाॽआङ् आत्‍तिलाम् निसुम्‍बे़ग?”

८ खे़ब्‍याङ् यहुदाःल्‍ले़ कुम्‍बा मे़त्‍तु, “कन् चुःक्‍पे़न् आङ्‌गाॽनु पाङ्‌से़ॽ, हे़क्‍क्‍याङ् आनिगे खिमो थाने़छिगे़, खे़ल्‍ले़ चोगुल्‍ले़ आनिगे नु खे़ने़ॽ हे़क्‍क्‍याङ् आनिॽ साहाॽनु स्‍ये़ॽइ मे़ःन् कर हिङिरो॥

९ कल्‍ले़ लागि आङ्‌गाॽए पोःक्‍साङ्, खे़न् योधो पोङ्‌ने़ फाग्र आङ्‌गाॽ ते़म्‍साङ्‌ङे़ॽ॥ आङ्‌गाॽ कन् नुःक्‍तुङ्‌ङाङ् मे़न्‍दाःप्‍पान्‍ने फाग्र हे़क्‍क्‍याङ् खे़ने़ॽ के़दगाङ् मे़न्‌युङ्‌बान्‍ने़ फाग्र, आङ्‌गाॽ सदादिङ्‌ले़ लागि आप्‍तिक् कुयुङ्‌लो॥

१० आनिॽ आन्‍छुसे़न्‍निल्‍ले़ग निले़ङ्‌ङाङ् आगे़रे़ आधाङे़बारो॥”

११ खे़ब्‍याङ् खुन्‍छिॽ पा याकुबरे़ खे़ङ्‌हाॽ मे़त्‍तुसि, “अक्‍खे पोङ्‌मै पोङ्‌ग्र अक्‍खे चोगे़म्‍मे़ॽ, कन् लाजेॽओ के़बोःक्‍पा नुःब्नुबा पाःन्‍हाॽ, कुभा कुनाम् के़नुॽबा हुःत्‍छिङ्‌मनाबा, कुभा सक्‌वा खु, कुभा कुनाम् के़नुॽबा मारुक्, मुर्र, पेस्‍ता हे़क्‍क्‍याङ् खङ्‌जङ्‌सेॽहाॽ खे़न् मनाःल्‍ले़ कुलागि खिनिॽ सुक्‌वाओ आक्‍ते़म्‍मे़ॽआङ् चे़सुङ् हे़क्‍के तेॽराम् पिरे़म्‍मे़ॽ॥

१२ खिनिॽनु युप्‍पायाङ्‌ङिन् ने़त्‍छिले़ङ्‌बा यारिक् याङ्‌ङाङ् तेॽरे़म्‍मे़ॽ, थेआङ्‌भे़ल्‍ले़ खे़न् खिनिॽ सुक्‌वाःल्‍ले़ कुसम्‍धाङ् के़याक्‍पा युप्‍पायाङ्‌ङिन् नुःक्‍मा पोङ्॥ खे़न् मे़भेःन्‍दुआङ् मे़गेःत्‍तुबिला॥

१३ खिनिॽ नुसाॽइन् तेॽरे़म्‍मे़ॽआङ् हारा खे़न् मनाःल्‍लो याम्‍मो पेगे़म्‍मे़ॽ॥

१४ खिनिॽ वेॽ नुसाॽइन् ले़प्‍मारे़ लागि बे़न्‍जामिने़न् खे़निॽनु नुःङ्‌भे़ल्‍ल खे़न् मनाःल्‍ले़ कुदगि मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ खिनिॽ नुरिक् के़मे़त्‍तिर॥ आङ्‌गाॽ आस्‍साहाॽ मामै पोङ्‌साङ्, हे़क्‍केए पोङ्‌लरो॥”

१५ खे़ब्‍याङ् खे़न् मनाहाॽ चे़सुङ्, ने़त्‍छिले़ङ् यारिक् युप्‍पायाङ् हे़क्‍क्‍याङ् बे़न्‍जामिने़न् खुन्‍छिॽनु मे़याङ्‌सिङ्‌ङाङ् मिस्र ले़प्‍माङ् मे़धासिङ्, हे़क्‍क्‍याङ् युसुफरे़ कुदगि मे़दोःन्‍छिङ्॥

१६ युसुफरे़ खे़ङ्‌हाॽनु बेन्‍जामिने़न् निसु खे़ब्‍याङ् खुने़ॽ कुहिम्‍मोबा के़हिबा के़दङ्‌बा से़वारोबान् मे़त्‍तु, “कन् मनाहाॽ आहिम्‍मो तेॽरे़से़ॽ, हे़क्‍क्‍याङ् लत्‍छा थक्‍साधिक् से़रे़ॽआङ् साभङ्‌जा यारिप् चोगे़ॽ॥ थेआङ्‌भे़ल्‍ले़ कन् मनाहाॽ आइन् आङ्‌गाॽनुए तःक् मे़जारो॥”

१७ युसुफरे़ इङ्‌जाङ् पिरुबा हे़क्‍के खे़न् मनाःल्‍ले़ चोगु, हे़क्‍क्‍याङ् खे़न् मनाहाॽ युसुफरे़ कुहिम्‍मो तारुसि॥

१८ कर युसुफरे़ कुहिम्‍मो मे़दारुसिबाल्‍ले़ युसुफरे़ कुम्‍भुॽहाॽ मे़गिसे़आङ् अक्‍खे मे़मे़त्‍छिङ्, “तगिस्‍मो आनिॽ सुक्‌वाओ मे़नुःक्‍तुबा युप्‍पाःल्‍ले़ चोगुल्‍ले़ आनिॽ कॽयो आम्‍दारे़बाबिला॥ आल्‍ल खे़ल्‍ले़ आनिॽ आदे़म्‍माङ् आनिॽ योक् आजोःक् हे़क्‍क्‍याङ् आनिॽ अदङ्‌हाॽ आनाप्‍पिला॥”

१९ कल्‍ले़चोगुल्‍ले़ युसुफरे़ कुहिम्‍मो के़हिबा के़दङ्‌बा से़वारोबाल्‍ले़ कुलाम्‍धेःप्‍पुङ्‌ङो मे़बेआङ् खे़ङ्‌हाॽरे़ मे़मे़त्‍तु,

२० “आदाङ्‌बे, तगिस्‍मा ये़म्‍मो आनिगे चा इङ्‌से़ तामनाआङ् वये़॥

२१ आनिगे नुःक्‍खिगे़र पत्‍छिगे़ल्‍ले़ याङ्‌धोःक्‍मा ते़न्‍नो के़रिगे़ हे़क्‍क्‍याङ् आनिगे सुक्‌वाहाॽ फाःक्‍खुम्‍बे़ल्‍ले़ आनिगे के़रे़क्‍ले़ सुक्‌वाओ आबाङे आनिगे कत्‍तुम्‍बे़बा के़रे़क् युप्‍पान् खोमना॥ खे़ल्‍ले़ चोगुल्‍ले़ खे़न् आनिगे़नुए युरुम्‍बे़आङ् वाॽ॥

२२ चा इङ्‌मारे़ लागि वे़ॽ च्‍यल्‍लिक् युप्‍पाआङ् तारुम्‍बे़आङ् वाॽ॥ आनिगे सुक्‌वाहाॽओ आनिगे युप्‍पान् हाःत्‍ले़ केःत्‍तु पिरिगे़ खे़न् आनिगे मे़निसुम्‍बे़ल्‍लो॥”

२३ खे़ल्‍ले़ नोगप् पिरुसि, “नुॽ, मे़गिसे़म्‍मिन्‍ने़ॽ॥ से़क्‍खासाङ् खिनिॽ निङ्‌वाॽफुमाङ्, खिनिॽ पाःल्‍ले़ कुनिङ्‌वाॽफुमाङ्‌ङिल्‍ले़ खिनिॽ सुक्‌वाहाॽओ याङ् केःत्‍तु के़बिरिबाबिला॥ खिनिॽ युप्‍पाःङ्‌ग आङ्‌गाॽ खोसुङ्‌ङाङ्‌ङे वये़॥” खे़ब्‍याङ् खे़ल्‍ले़ सिमियोने़न् लःत्‍तुआङ् खे़ङ्‌हाॽरो तारु॥

२४ खे़न् मनाःल्‍ले़ खे़ङ्‌हाॽ युसुफरे़ कुहिम्‍सिगाङ् तेॽरुसि, हे़क्‍क्‍याङ् खुन्‍छिॽ लाङ् वाहप्‍मारे़ लागि च्‍वाःत् पिरुसि, हे़क्‍क्‍याङ् खुन्‍छिॽ अदङ्‌हाॽआङ् कुजा पिरुसि॥

२५ ले़न्‍दिक् युसुफे़न् कुदुम्‍मा ये़म्‍ले़ लागि खे़ङ्‌हाॽरे़ चे़सुङ् यारिप् मे़जोगु, थेआङ्‌भे़ल्‍ले़ खे़प्‍मोए तःक् चामा पोङ् फाॽआङ् मे़मे़त्‍तुसिआङ् वये़॥

२६ युसुफे़न् हिम्‍मो त्‍ये़ःल्‍ले़ खे़ङ्‌हाॽरे़ खुन्‍छिॽ मे़दारुबा चे़सुङ्‌ङिन् खुने़ॽ पिमा फाॽआङ् कुहिम्‍मो मे़दारु, हे़क्‍क्‍याङ् खुने़ॽ साम्‍बोन् हबत्‍ताङ् से़वा मे़मे़त्‍तु॥

२७ खुने़ॽ खे़ङ्‌हाॽनु हे़ना मये़र से़ःन्‍लाप्‍तुसिआङ् मे़त्‍तुसि, “खिनिॽ पा खदाक्‍मिन् नुॽआङ् वाबि? खुने़ॽ आल्‍लसाङ् वाॽबि?”

२८ खे़ङ्‌हाॽरे़ मे़मे़त्‍तु, “के़से़वारोबा आनिगे पानुदिङ् पान् नुॽदारो, हे़क्‍क्‍याङ् आल्‍ल थारिक् वाॽरो॥” खे़ब्‍याङ् खाम्‍बाङ्‌ङो थारिक् साम्‍बोन् मे़भन्‍छिङ्‌ङाङ् खे़ङ्‌हाॽरे़ खुने़ॽ से़वा मे़मे़त्‍तु॥

२९ युसुफरे़ अक्‍खे ओमये़र आबाङे कुन्‍साॽ, आबाङे कुम्‍मारे़ कुस्‍सा, बे़न्‍जामिने़न् निसुआङ् मे़त्‍तुसि, “खिनिॽ आङ्‌गाॽ याप्‍मि के़मे़त्‍ते़बा खिनिॽ फोःक्‌वाबा नुसाॽइन् हाबा कन्‍बि?” खे़ब्‍याङ् युसुफरे़ मे़त्‍तु, “पाबु, निङ्‌वाॽफुमाङ्‌ङिल्‍ले़ कुलुङ्‌गुम्‍मिन् खे़ने़ॽनु वाॽर॥”

३० खुने़ॽ कुन्‍साॽरे़ लागि कुयोःम् पुॽरे़ थाङे़आङ् कुहाःप्‍मा युसे़आङ् चात्‍ते़र हाःप्‍मा ते़न् कोःत्‍तुर कुयाक्‍फाओ लासे़आङ् हाबे़॥

३१ खे़ब्‍याङ् कुनाःन् हप्‍तुआङ् लाःक्‍कात् लःन्‍दे़, हे़क्‍क्‍याङ् आबाङे ते़म्‍सिङ्‌ल खुने़ॽ मे़त्‍तुसि, “आल्‍ल तःक् फे़त्‍ताम्‍मे़ॽ॥”

३२ खे़ब्‍याङ् युसुफरे़ कुलागि वेॽ हे़क्‍क्‍याङ् खुने़ॽ कुम्‍भुॽ कुन्‍साॽसिरे़ लागि वेॽ हे़क्‍क्‍याङ् खुने़ॽनु के़जाबा मिस्रिहाॽरे़ लागि वेॽ तःक् मे़युक्‍खु, थेआङ्‌भे़ल्‍ले़ मिस्रिहाॽरे़ हिब्रुहाॽनु सोसोरिक् युङ्‌माआङ् चामा मे़न्‍नुॽमनाबा वये़॥ हे़क्‍के चोःक्‍मा मिस्रिहाॽरे़ लागि सिक्‍के़ले़ःङ्‌बा पान् वये़॥

३३ तुम्‍बाआङ्‌धो फोःक्‌वाबा थारिक् खुन्‍छिॽ तङ्‌बे इसिःक् युसुफरे़ युक्‍खुसिआङ् युङे़॥ खे़न् मनाहाॽ खुन्‍छिॽ निङ्‌वाॽ मये़आङ् ओमे़मे़त्‍छिङ्‌ल मे़युङे़॥

३४ खे़ङ्‌हाॽरे़ खुन्‍छिॽ लक्‍किन् युसुफरे़ कुजामाने़त्‍तो लाम्‍बा मे़धाबु मे़बिरुसिआङ् वये़॥ कर बे़न्‍जामिने़ल्‍ले़ कुलक्‍किन् खुन्‍छिॽ के़रे़क्‍ले़ लक्‍किन्‍नुःल्‍ले़ ङासिले़ङ् यारिक् यल्‍लिक् योरे़॥ अक्‍खेलॽरिक् खे़ङ्‌हाॽरे़ युसुफे़न्‍नु सोरिक् मे़ज मे़धुङुआङ् ये़ये़ मे़लॽरे़॥

के़माबा चःङ्‌गे खोर्‍यान्

४४

खे़ब्‍याङ् युसुफरे़ कुहिम्‍मो के़हिबा के़दङ्‌बा से़वारोबे़न् अक्‍खे मे़त्‍तुर इङ्‌जाङ् पिरु, “खे़ङ्‌हाॽरे़ आक्‍ख्‍यारिक् कुमा मे़सुक्‍तुॽ खुन्‍छिॽ सुक्‍सुक् खे़न् मनाहाॽरे़ खुन्‍छिॽ सुक्‌वाओ चा सिःक्‍ते़ पिरे़से़ॽ, हे़क्‍क्‍याङ् के़रे़क् मनाहाॽरे़ खुन्‍छिॽ याङ्‌इत्‍छेन् आबाङे सुक्‌वाःल्‍ले़ कुम्‍ब्राओ केःत्‍ते़ पिरे़स्‍से़ॽ॥

२ हे़क्‍क्‍याङ् आङ्‌गाॽ युप्‍पा आघोर्‍यान् खे़न् फोःक्‌वाबे़ल्‍ले़ चायाङ्‌मा कुसुक्‌वाओ याङ्‌इत्‍छेन्‍नु सोरिक् केःत्‍ते़बिरे़ॽ॥” हे़क्‍क्‍याङ् खे़ल्‍ले़ युसुफरे़ मे़त्‍तुबा इसिःक् चोगु॥

३ तानाम् खाओःत्‍ते़नु मेःन्‍ने खुन्‍छि अदङ्‌हाॽनु सोरिक् खे़ल्‍ले़ खे़न् मनाहाॽ पाङ्‌घुदेसुसि॥

४ खे़ङ्‌हाॽ ये़क्‌यक्‍कोलाम् मिसाक् नानाक् मे़गे़रे़आङ् युसुफरे़ हिम्‍मो के़हिबा के़दङ्‌बा से़वारोबे़न् मे़त्‍तु, “हारा खे़न् मनाहाॽरे़ खुन्‍छि एगाङ् एगाङ् पेगे़ॽ, हे़क्‍क्‍याङ् खे़ङ्‌हाॽ सिॽरे़से़ॽआङ् मे़त्‍ते़से़ॽ, ‘खे़निॽनु नुबा चोगुङ्‌ङिल्‍ले़ थेआङ् खे़निॽ ताप्‍फे़ःम्‍बा के़जोगुम्‍बाबे?

५ हाबा कन् चःङ्‌गे खोर्‍यालाम् आन्‍दाङ्‌बे़ल्‍ले़ थुङु मे़ःम्‍बि हे़क्‍क्‍याङ् खे़न् लाम्‍बाए नुबा नु ताप्‍फे़ःम्‍बा ओमे़मे़त्‍तुन्‍बि? कङ्‌ग खिनिॽ मे़न्‍नुबा याःम्‍बक् के़जोगुम्‍लो!’”

६ खे़ल्‍ले़ खे़ङ्‌हाॽ सिॽरुसिआङ् हाबाहे़क्‍के खे़ङ्‌हाॽ मे़त्‍तुसि॥

७ खे़ङ्‌हाॽरे़ खे़न् मे़मे़त्‍तु, “आदाङ्‌बे, थेआङ् अक्‍खेदङ्‌बा पान् के़बाःत्‍तुबाबे? अक्‍खेदङ्‌बा याःम्‍बक् आदाङ्‌बारे़ के़सेवारोबाहाॽरोलाम् मे़बोङ्‌ने़ल्‍लरो॥

८ ओमत्‍ते़ॽ, आनिगे सुक्‌वाःल्‍ले़ कुसम्‍धाङ्‌बा युप्‍पाःन्‍ग कनान लाजेॽलाम् नुःक्‍तुम्‍बे़ल्‍ले़ थेआङ् के़न्‍दाङ्‌बाल्‍ले़ कुहिम्‍मोलाम् युप्‍पा इग्र साम्‍म्‍याङ् खुःत्‍तुम्‍बे़ग?

९ आदाङ्‌बारे़ के़सेवारोबाहाॽरो आत्‍तिल्‍लो खे़न् के़घोसुॽ, खे़न् से़प्‍मा पोङ्॥ हे़क्‍क्‍याङ् आनिगे वेॽहाॽ आदाङ्‌बारे़ के़योःग्‍बा पोःक्‍खिगे़रो॥”

१० खे़ल्‍ले़ मे़त्‍तुसि, “खे़निॽ के़बाःतुम्‍बा हे़क्‍केए पोङ्‌लरो॥ कर आत्‍तिल्‍लो खे़न् खोदे़त् खे़न्‍लक् आयोःग्‍बा पोङ्॥ वेॽग पेःक्‍मा के़सुक्‍तिॽ॥”

११ खे़ब्‍याङ् आल्‍लोघ्रो मे़जात्‍ते़र आबाङे सुक्‌वाहाॽ खाम्‍बाङ्‌ङो मे़धासुआङ् मे़भाःक्‍खु॥

१२ हे़क्‍क्‍याङ् तङ्‌हिबाल्‍ले़ तुम्‍बे़ल्‍लोलाम् फोःक्‌वाबे़ल्‍लो थारिक् साॽरु, हे़क्‍क्‍याङ् खे़न् युप्‍पा खोर्‍यान् बे़न्‍जामिने़ल्‍ले़ कुसुक्‌वाओ खोसु॥

१३ खे़ब्‍याङ् कुम्‍भुॽसिरे़ खुन्‍छिॽ सिक्‍फे़क्‍ते़बाल्‍ले़ चोगुल्‍ले़ खुन्‍छिॽ चाङ्‌हाॽ मे़धे़ःक्‍खु, अदङ्‌हाॽ कक् मे़गुःत्‍तुसिआङ् ये़क्‌यक्‍को मे़नुःक्‍खे़॥

१४ यहुदा नु खुने़ॽ कुम्‍भुॽ कुन्‍साॽहाॽ युसुफरे़ कुहिम्‍मो मे़गे़रे़ल्‍ले़ खुने़ॽ खे़ॽयोए वये़, हे़क्‍क्‍याङ् खे़ङ्‌हाॽरे़ खुने़ॽ कुदगि खाम्‍बाङ्‌ङो साम्‍बोन् मे़भन्‍छिङ्‌ङाङ् से़वा मे़मे़त्‍तु॥

१५ युसुफरे़ खे़ङ्‌हाॽ मे़त्‍तुसि, “खिनिॽ अक्‍खेदङ्‌बा याःम्‍बक् थे के़जोगुम्‍बाबे? आङ्‌गाॽ हे़क्‍तङ्‌बा मनाःन्‍नु तादिगे़न् पान् निमा सुक्‍तुङ् फाॽआङ् के़न्‍निसुम्‍ने़न्‍बि?”

१६ यहुदाःल्‍ले़ मे़त्‍तु, “आनिगे थे मे़त्‍तासिगे़बाबे आदाङ्‌बे, आक्‍खेआङ् चोगुम्‍बे़बा मेःन् फाॽआङ् पाःप्‍मा सुक्‍तुम्‍बे़ग? आदाङ्‌बारे़ के़सेवारोबाहाॽरे़ लायोन् निङ्‌वाॽफुमाङ्‌ङिल्‍ले़ थाबे़र चोगुआङ् वाॽ॥ ओमत्‍ते़ॽ, आल्‍ल आनिगे आदाङ्‌बारे़ के़योःग्‍बा पोःक्‍खिगे़रो॥ आनिगे हे़क्‍क्‍याङ् आत्‍तिल्‍लो खे़न् युप्‍पा खोर्‍यान् खोदे़त्‍ते़ खे़न्‍नाङ् के़योःग्‍बा पोःक्‍खे़रो॥”

१७ कर युसुफरे़ मे़त्‍तु, “आङ्‌गाॽ लाम्‍बा अक्‍खेदङ्‌बा आभे़ल्‍ले़आङ् मे़बोङ्‌ने़ल्‍लो॥ आत्‍तिल्‍ले़ कुहुक्‍को खे़न् युप्‍पा खोर्‍यान् याङ्‌दे़त्‍ते़ खे़ल्‍लक् आङ्‌गाॽ आयोःग्‍बा पोङ्‌लो॥ कर खिनिॽग खिनिॽ पाःल्‍लो सनारुङ्‌नु पेगे़म्‍मे़ॽओ॥”

यहुदाःल्‍ले़ बे़न्‍जामिने़ल्‍ले़ कुलागि पेलि फाक्‍तुॽ

१८ खे़ब्‍याङ् यहुदान् युसुफरे़ कुबेसाङ् पेआङ् मे़त्‍तु, “आदाङ्‌बे, पेलि फाक्‍ने़रो, के़सेवारोबे़न् लत्‍छा पाःन्‍धिक् पाःप्‍मा पिराङ्‌ङो॥ आदाङ्‌बे़न् हाङ् इसिःक् के़जोःक्‍साङ् के़सेवारोबे़न्‍नु के़याःक् मे़ले़ॽरे़न्‍ने़ॽओ॥

१९ आदाङ्‌बारे़ के़सेवाराबाहाॽ अक्‍खेलॽरिक् सेःन्‍के़दोसुसिआङ् वये़, ‘खे़निॽ पा इग्र नुसाॽ वाबि?’

२० हे़क्‍क्‍याङ् आनिगे आदाङ्‌बा मे़त्‍ने़छिगे़, ‘आनिगे पा खदाक्‍मि धिक् वाॽ, हे़क्‍क्‍याङ् खुने़ॽ कुगाप्‍पो तुम्‍मो कत्‍तुबा आनिगे चुःक्‍पा नुसाॽधिक् वाॽ॥ खे़ल्‍ले़ कुम्‍भुॽइन् मासिङ्‌घे़रे़, हे़क्‍क्‍याङ् आबाङे कुम्‍मा ले़प्‍माङ्‌बा आल्‍ल खे़न्‍लक् वाॽ, हे़क्‍क्‍याङ् खे़न् खुने़ॽ कुम्‍बारे़ साॽरिक्‍के लुङ्‌माॽ तुक्‍तुॽ॥’

२१ “खे़ब्‍याङ् आदाङ्‌बारे़ याप्‍मि के़मे़त्‍ते़, ‘खे़न् कॽयो आङ्‌गाॽओ तारे़म्‍मे़ॽ, आङ्‌गाॽ खे़न् ओमे़त्‍तुङ्‌ॽ॥’

२२ आनिगे आदाङ्‌बा मे़त्‍तासिगे़, ‘खे़न् चुःक्‍पे़ल्‍ले़ कुम्‍बा ले़प्‍मा मे़सुक्‍तुन्‌ॽ॥ थेआङ्‌भे़ल्‍ले़ खे़न् चुःक्‍पे़ल्‍ले़ कुम्‍बा ले़रुने़फाग्र कुम्‍बाःङ्‌ग सिबेःक्‍लो॥’

२३ कर आदाङ्‌बारे़ के़सेवारोबाहाॽ के़मे़त्‍तुसि, ‘खिनिॽ फोःक्‌वाबा नुसाॽइन् खिनिॽनु मे़दाने़न्‍ने फाग्र आङ्‌गाॽ आदगि तामा खिनिॽ के़ङ्‌घोसिल्‍लो॥’

२४ खे़ब्‍याङ् आनिगे पा, आदाङ्‌बारे़ के़सेवारोबाल्‍लो पेःक्‍मना॥ हे़क्‍क्‍याङ् आदाङ्‌बारे़ के़बाःन्‍निन् खुने़ॽ चे़क्‍मना॥

२५ “आनिगे पाःल्‍ले़ मे़त्‍तिगे़, ‘याम्‍मो पेगे़म्‍मे़ॽआङ् मिसाक् चा इङे़म्‍मे़ॽ’

२६ खे़ब्‍याङ् आनिगे खुने़ॽ मे़त्‍तुम्‍बे़, ‘आनिगे पेःक्‍मा मे़सुक्‍तिगे़ल्‍लो॥ आनिगे फोःक्‌वाबा नुसाॽइन् आनिगे़नु पेःक्‍किल्‍ले़रक् आनिगे पेगिगे़॥ थेआङ्‌भे़ल्‍ले़ आनिगे फोःक्‌वाबा नुसाॽइन् आनिगे़नु मे़बेःक्‍ने़न्‍नि फाग्र खे़न् मनाःल्‍ले़ कुदगि आनिगे पेःक्‍मा मे़घोसिगे़ल्‍लो॥’

२७ “खे़ब्‍याङ् आदाङ्‌बारे़ के़सेवारोबा आनिगे पाःल्‍ले़ मे़त्‍तिगे़, ‘आङ्‌गाॽ आमेःत् ले़प्‍माङ्‌बा ने़त्‍छि आस्‍साहाॽ वये़त्‍छिबा खिनिॽ के़निसुम्‍लो॥

२८ लत्‍छाःल्‍ले़ आङ्‌गाॽ लाप्‍फुसाङ्‌देसाङ्॥ से़क्‍खासाङ् खे़न् कुजक्‍ता कुले़म्‍दाए चोगु लॽरिक् पाःत्‍तुङ्॥’ खे़न्‍नाङ्‌धो आङ्‌गाॽ खे़न् मे़न्‍निए वाॽआरो॥

२९ कन्‍नाङ् आङ्‌गाॽओलाम् के़देॽरुम्‍माङ् कुभा के़साक्‍पा खुने़ॽ तुमुल्‍ले़ग, खिनिॽ आङ्‌गाॽ के़भुप्‍पा आधेगेःक्‍किन् निङ्‌साङ् पुक्‍मोए इप्‍पुङ्‌ङो याप्‍मि के़गे़त्‍लो॥

३० “खे़ल्‍ले़ चोगुल्‍ले़ आदाङ्‌बारे़ के़सेवारोबान् आनिगे पाःल्‍लो के़त्‍तिल्‍ले़ खे़न् चुःक्‍पे़न् आनिगे़नु होःप्‍पिल्‍ले़ग खुने़ॽ कुसक्‍मान् हाबा खे़न् चुःक्‍पे़ल्‍ले़ कुसक्‍माःन्‍नु चक्‍ते़आङ् वाॽबाल्‍ले़ चोगुल्‍ले़,

३१ आनिगे़नु खे़न् होःप्‍पा निसुने मेःन्‍ने खुने़ॽ कुसक्‍मा पेःक्‍लो॥ आनिगे आदाङ्‌बारे़ के़सेवारोबाहाॽरे़ आनिगे पानुदिङ् पान् के़भुप्‍पा कुधेगेःक्‍नु निङ्‌साम् चोःक्‍मोए इप्‍पुङ्‌ङो के़त्‍तुम्‍बे़रो॥

३२ आदाङ्‌बारे़ के़सेवारोबा, आङ्‌गाॽ आबाङे कन् चुःक्‍पे़ल्‍ले़ कुले़क्‌वा आङ्‌गाॽ पोःक्‍साङ्॥ हे़क्‍क्‍याङ् आनिगे पान् आङ्‌गाॽ अक्‍खे मे़त्‍तुङ्, ‘आङ्‌गाॽ कन् चुःक्‍पे़न् नुःक्‍तुङ्‌ङाङ् खे़ने़ॽओ मे़न्‍दाःप्‍पाङ्‌ने फाग्र आङ्‌गाॽ आहिङ्‌हिङ् खे़ने़ॽ के़दगि आप्‍तिक् के़जोःक्‍पा थाःप्‍पारो॥’

३३ खे़ल्‍ले़ चोगुल्‍ले़ पेलि फाक्‍ने़रो, कन् चुःक्‍पे़ल्‍ले़ कुले़क्‌वा आङ्‌गाॽ आदाङ्‌बारे़ के़सेवारोबान्‍ने आदाङ्‌बारे़ के़योःग्‍बा चोगाङ्‌ङे़ॽ, हे़क्‍क्‍याङ् कन् चुक्‍पे़ङ्‌ग कुम्‍भुॽहाॽनु हिम्‍मो नुःङ्‌मा पेःक्‍मा फाःक्‍ते़ॽओ॥

३४ थेआङ्‌भे़ल्‍ले़ कन् चुःक्‍पे़न् आङ्‌गाॽनु होःप्‍ने़ फाग्र आङ्‌गाॽ आक्‍खेआङ् आम्‍बारे़ॽओ पेःक्‍काबाबे? आम्‍बारे़ खा तुम्‍मा इःत्‍तुबा कुदुक्‍खेःन् आङ्‌गाॽ ओमे़प्‍मा मे़सुक्‍काल्‍लो॥”

युसुफे़न् कुम्‍भुॽसिनु ओसेःन्‍धाक्‍सिङ्‌ॽ

४५

खे़ब्‍याङ् खुने़ॽ कुघिरि के़ये़प्‍पा के़रे़क् से़वारोबाहाॽरे़ खुन्‍छिॽ तगि आबाङे थम्‍मा मे़सुक्‍तुन्‍नाङ् यसुफरे़ अःक्‍ते़र मे़त्‍तुसि, “कॽयोलाम् के़रे़क् लाःक्‍कात् पाङ्‌घे़म्‍से़ॽ॥” कल्‍ले़चोगुल्‍ले़ यसुफरे़ कुम्‍भुॽ कुन्‍साॽसिनु ओःन्‍धाक्‍सिङ्‌ङे़ल्‍ले़ खे़प्‍मो वेॽ हाःत्‍ताङ् मे़होःप्‍ते़॥

२ हे़क्‍क्‍याङ् खुने़ॽ कम्‍भ्‍यारिक् यम्‍बा इक्‍लाओ हाबे़, खे़न् मिस्रिहाॽरे़ मे़घे़प्‍सु, हे़क्‍क्‍याङ् फारोल्‍ले़ कुहिम्‍सयङ्‌ले़आङ् निङ्‌वाॽ मे़घोसु॥

३ युसुफरे़ आबाङे कुम्‍भुॽ कुन्‍साॽसि मे़त्‍तुसि, “आङ्‌गाॽ युसुफए़रो॥ आम्‍बा कुहिङ्‌वे़त्‍ते वाॽबि?” कर खुने़ॽ कुम्‍भुॽसिरे़ नोगप् पिमा मे़न्‍छुक्‍तुन्, थेआङ्‌भे़ल्‍ले़ खुने़ॽ कुदगि खे़ङ्‌हाॽ खुन्‍छिॽ मे़गिसे़आङ् मे़यक्‍खे़आङ् मे़वये़॥

४ खे़ब्‍याङ् युसुफरे़ आबाङे कुम्‍भुॽ कुन्‍साॽसि मे़त्‍तुसि, “आङ्‌गाॽ आबेसाङ् ते़म्‍मे़ॽओ॥” खे़ङ्‌हाॽ कुबेसाङ् मे़बेआङ् खुने़ॽ मे़त्‍तुसि, “खिनिॽ मिस्रओ के़सङ्‌घुम्‍बा खिनिॽ नुसाॽ युसुफे़न् आङ्‌गाॽएरो॥

५ खिनिॽ आङ्‌गाॽ याप्‍मि आगे़सङ्‌घे़बाओ निङ्‌वाॽ मे़दुक्‍खे़म्‍मे़न्‍ने़ॽ॥ हे़क्‍क्‍याङ् आबाङेआङ् निङ्‌वाॽ मे़लोरे़म्‍मिन्‍ने़ॽ, थेआङ्‌भे़ल्‍ले़ मनाहाॽ हिङ्‌मासि फाॽआङ् निङ्‌वाॽफुमाङ्‌ङिल्‍ले़ खिनिॽनुःल्‍ले़ तगि आङ्‌गाॽ कॽयो पाङ्‌घाङ्‌बारो॥

६ लाजेॽओ साक् त्‍ये़बा तङ्‌बे ने़त्‍छि पोःक्‍खे़, हे़क्‍क्‍याङ् आल्‍लसाङ् तङ्‌बे ङासि आत्‍तिआङ् के़क्‍चुॽ मे़धोःङ्‌ने़ल्‍लो, हे़क्‍क्‍याङ् चाआङ् मे़सुम्‍ने़ल्‍लो॥

७ कर निङ्‌वाॽफुमाङ्‌ङिल्‍ले़ खे़निॽ हिम्‍सयङ्‌हाॽ मे़हिङ्‌ल फाॽआङ् खे़निॽनुःल्‍ले़ तगि कॽयो पाङ्‌घाङ्‌बा हे़क्‍केःल्‍ले़ खे़निॽ यरिक् मुॽइदाङ्‌साहाॽ के़गत्‍तुम्‍सिम्‍ल॥

८ “खे़ल्‍ले़ चोगुल्‍ले़ आङ्‌गाॽ कॽयो याप्‍मि के़बाङ्‌बा खिनिॽ मे़ःन्‍निङ्, कर निङ्‌वाॽफुमाङ्‌ङिन्‍नेरो॥ खुने़ॽ आङ्‌गाॽ फारोल्‍ले़ कुसुजादाङ्‌बा नु खुने़ॽ कुहिम्‍सयङ्‌ङिल्‍ले़ कुन्‍दाङ्‌बा हे़क्‍क्‍याङ् मिस्र खाराक्‍पा सुहाङ्‌युक्‍पा चोगाङ्‌ङाङ् वाॽ॥

९ आल्‍ल हारा आम्‍बारे़ॽओ पेगे़म्‍मे़ॽआङ् खुने़ॽ मे़त्‍ते़म्‍मे़ॽ, ‘के़स्‍सा युसुफरे़ अक्‍खे पाःत्‍तुरो– निङ्‌वाॽफुमाङ्‌ङिल्‍ले़ आङ्‌गाॽ मिस्र लाजेःल्‍ले़ कुन्‍दाङ्‌बा चोगाङ्‌ङाङ् वाॽ॥ मे़न्‍छुए हारा आङ्‌गाॽओ ये़ॽओ॥

१० खे़ने़ॽ गोसेन् ते़ङ्‌गप्‍पो युङे़ॽ॥ खे़ने़ॽ नु खे़ने़ॽ के़स्‍साहाॽ के़म्‍मे़न्‍छाॽहाॽ हे़क्‍क्‍याङ् खे़ने़ॽ के़बित्‍हाॽ के़मे़ःन्‍दाक्‍हाॽ नु खे़ने़ॽ के़गत्‍तुबा के़रे़क् पाःन्‍हाॽ आङ्‌गाॽ आबेसाङ् मे़वाॽरो॥

११ खे़ॽयो आङ्‌गाॽ खे़ने़ॽ हिङ्‌ने़, थेआङ्‌भे़ल्‍ले़ आल्‍लसाङ् साक्‍किल्‍ले़ ङासि तङ्‌बे तामाए वाॽ॥ मेःन्‍निल्‍ले़ग खे़ने़ॽ नु खे़ने़ॽ के़हिम्‍सयङ् खम्‍ब्‍याङ् खे़ने़ॽनु के़वाॽबा के़रे़क् साक्‍किल्‍ले़ के़स्‍ये़ॽइरो॥’

१२ “आल्‍ल खे़निॽनु ताॽगे़जे़ङ्‌बान् आङ्‌गाॽ युसुफे़न्‍ने फाॽआङ् खे़निॽ आबाङे मिक्‍किल्‍ले़ याप्‍मि के़निसे़ हे़क्‍क्‍याङ् आन्‍साॽ बे़न्‍जामिने़ल्‍ले़आङ् निसाङ्‌ङाङ् वाॽ॥

१३ मिस्र लाजेॽओ आङ्‌गाॽ आमिमिदिङ्‌ङिन् नु खे़निॽ के़निसुम्‍बा के़रे़क् पाःन्‍हाॽ आम्‍बा चे़क्‍ते़म्‍मे़ॽ, हे़क्‍क्‍याङ् हाराए आम्‍बा कॽयो युरे़म्‍मे़ॽओ॥”

१४ खे़ब्‍याङ् आबाङे कुन्‍साॽ बे़न्‍जामिने़न् हे़प्‍प्रे़क् हे़प्‍तुआङ् साॽरिक् हाबे़, हे़क्‍क्‍याङ् बे़न्‍जामिने़ल्‍ले़आङ् हे़प्‍प्रे़क् हे़प्‍तुआङ् हाबे़॥

१५ खे़ब्‍याङ् खुने़ॽ हाबे़र कुम्‍भुॽसि के़रे़क् चुप् मे़त्‍तुसि॥ हे़क्‍क्‍याङ् खे़न् एगाङ् खुने़ॽ कुम्‍भुॽसिआङ् खुने़ॽनु ताॽमे़जे़क्‍खे़॥

१६ युसुफरे़ कुम्‍भुॽ कुन्‍साॽसि मे़द्‌ये़आङ् मे़वाॽ के़लॽबा इङ्‌घङ् फारोल्‍ले़ कुहिम्‍मो के़रे़ल्‍ले़ फारोःन्‍नु खुने़ॽ कुसुहाङ्‌गे़म्‍बाहाॽ के़रे़क् मे़सःत्‍ते़॥

१७ फारोल्‍ले़ युसुफे़न् मे़त्‍तु, “खे़ने़ॽ के़म्‍भुॽ के़न्‍साॽहाॽ मे़त्‍ते़से़ॽ, ‘खे़निॽ थक्‍साहाॽ चा कुःत्‍ते़म्‍सिम्‍मे़ॽआङ् कनान लाजेॽओ नुःक्‍खे़म् पेगे़म्‍मे़ॽ,

१८ हे़क्‍क्‍याङ् खे़निॽ पान् नु खुने़ॽ कुहिम्‍सयङ्‌ङोबा के़रे़क् याङ्‌सिङे़म्‍मे़ॽआङ् आङ्‌गाॽओ ये़म्‍मे़ॽ॥ मिस्रबा के़रे़क्‍नुःल्‍ले़ नुबा ते़न्‍निन् आङ्‌गाॽ खिनिॽ पिनिङ्‌ॽ हे़क्‍क्‍याङ् खिनिॽ कन् लाजेॽओबा नुबा चा के़जाम्‍लो॥’

१९ “खे़ङ्‌हाॽ अक्‍खेआङ् मे़त्‍ते़से़ॽआङ् इङ्‌जाङ् पिरे़से़ॽ, ‘खिनिॽ साहाॽरे़ लागि नु मेःत्‍हाॽरे़ लागि पित्‍लाधाहाॽ मिस्र लाजेॽलाम् तेॽरे़म्‍सिम्‍मे़ॽ, हे़क्‍क्‍याङ् खिनिॽ पान् युरे़म्‍मे़ॽ॥

२० खिनिॽ चिगक्‌वाहाॽरे़ लागि खिनिॽ निङ्‌वाॽ मे़बिरे़म्‍मिन्‍ने़ॽ, थेआङ्‌भे़ल्‍ले़ मिस्रबा नुःब्नुबा के़रे़क् पाःन्‍हाॽ खिनिॽइन्‍ने़रो॥’”

२१ याकुबरे़ कुस्‍साहाॽरे़ हे़क्‍केए मे़जोगु॥ फारोल्‍ले़ इङ्‌जाङ् पिरुबा हे़क्‍के युसुफरे़ खे़ङ्‌हाॽ पित्‍लाधाहाॽ नु लाम्‍दिःक्‍ले़ लागि चे़साक् फुङ्‌साक् पिरुसि॥

२२ खे़ङ्‌हाॽ के़रे़क् कुसङ् चाङ् पिरुसि॥ कर बे़न्‍जामिने़ङ्‌ग किप् सुम्‍सि युप्‍पायाङ् नु कुगाप् ङासि चाङ् पिरु॥

२३ मिस्रबा नुःब्‍नुबा पाःन्‍हाॽरे़ चिबे़ःत् मे़बे़ःत्‍ते़र थिबोङ् अदङ्‌हाॽ कुःत्‍तुसिआङ् कुम्‍बारे़ कुलागि कन् पाःन्‍हाॽ हाङु, हे़क्‍क्‍याङ् चा, खरे़ःङ् नु वेॽ कुजा के़गुमा थिबोङ् कुम्‍मामा अदङ्‌हाॽ हाङुदेसु॥

२४ खुने़ॽ कुम्‍भुॽ कुन्‍साॽहाॽ पाङ्‌घुदेसुसि, हे़क्‍क्‍याङ् मे़धासिङ्‌ङिल्‍ले़ कुम्‍भुॽ कुन्‍साॽसि मे़त्‍तुसि, “लाम्‍मो मे़ङ्‌घेए पेगे़म्‍मे़ॽओ॥”

२५ अक्‍खेलॽरिक् खे़ङ्‌हाॽ मिस्र लाजेॽलाम्‍बा आबाङे खुन्‍छिॽ पा याकुबरे़ओ मे़धाङे़॥

२६ खे़ङ्‌हाॽरे़ खुने़ॽ मे़मे़त्‍तु, “युसुफे़ङ्‌ग आल्‍लोसाङ् कुहिङ्‌वे़त्‍ते वाॽरछ, हे़क्‍क्‍याङ् मिस्रबा सुहाङ्‌युक्‍पा खुने़ॽए पोःक्‍खे़आङ् वाॽरछ॥” कन् पाःन्‍निन् खुने़ॽ खे़प्‍सुआङ् कुलुङ्‌माॽ तिक्‍तिक् लॽरे़॥ खुने़ॽ खे़ङ्‌हाॽरे़ खुन्‍छिॽ पाःन्‍निन् नामे़साॽरुन्॥

२७ कर युसुफरे़ खे़ङ्‌हाॽ मे़त्‍तुसिआङ् पाङ्‌घुसिबा के़रे़क् पाःन्‍हाॽ खे़प्‍सु हे़क्‍क्‍याङ् खुने़ॽ कुलासे़ युसुफरे़ हाङुबा पित्‍लाधाहाॽ निसुसिआङ् खुन्‍छिॽ पा याकुबरे़ कुनिङ्‌वाॽ सेरे़॥

२८ हे़क्‍क्‍याङ् याकुबरे़ मे़त्‍तुसि, “आङ्‌गाॽ आनिङ्‌वाॽ त्‍ये़॥ आस्‍सा युसुफे़न् आल्‍लसाङ् कुहिङ्‌वे़त् वाॽरछ आङ्‌गाॽ पेःक्‍कारो, हे़क्‍क्‍याङ् सिमानुःल्‍ले़ तगि आङ्‌गाॽ खे़ल्‍ले़ कुनारान् ओमे़त्‍तुङ्‌लो॥”

याकुबे़न् कुहिम्‍सयङ्‌नु मिस्रओ पेक्

४६

खे़ब्‍याङ् याकुबे़न् खुने़ॽ कत्‍तुबा के़रे़क् पाःन्‍हाॽ याङ्‌सिङ्‌ङाङ् थासिङ्, हे़क्‍क्‍याङ् बेर्सेबाओ के़रे़आङ् कुम्‍बा इसाहाक्‍के़ल्‍ले़ कुनिङ्‌वाॽफुमाङ्‌ङिल्‍ले़ कुलागि सिदुङ्‌जभा तोःन्‍दु॥

२ हे़क्‍क्‍याङ् से़न्‍दिक् सुफोओ निङ्‌वाॽफुमाङ्‌ङिन् खुने़ॽनु पारे़, “याकुबे, याकुबे” मे़त्‍तुर खुने़ॽ उःत्‍तु॥

हे़क्‍क्‍याङ् खुने़ॽ मे़त्‍तु, “है, आङ्‌गाॽ कॽयोए वाआरो॥”

३ निङ्‌वाॽफुमाङ्‌ङिल्‍ले़ मे़त्‍तु, “आङ्‌गाॽ निङ्‌वाॽफुमाङ्, खे़ने़ॽ के़म्‍बारे़ कुनिङ्‌वाॽफुमाङ्‌आरो॥ मिस्रओ पेःक्‍मा मे़ङ्‌गिओ, थेआङ्‌भे़ल्‍ले़ खे़ॽयो आङ्‌गाॽ खे़ने़ॽलाम् लत्‍छा यम्‍बा मे़न्‍छाम् सुवाङ्‌धिक् चोगुङ्॥

४ आङ्‌गाॽ खे़ने़ॽनु मिस्रओ पेःक्‍का, हे़क्‍क्‍याङ् आङ्‌गाॽ से़क्‍खाए याम्‍मो नुःक्‍ने़ थाक्‍ने़, हे़क्‍क्‍याङ् खे़ने़ॽ के़स्‍सिःल्‍ले़ युसुफरे़ कुहुक्‍किल्‍ले़ए के़मिक्‍किन् सुबु के़बिरो॥”

५ खे़न् एगाङ् याकुबे़न् बेर्सेबालाम्‍बा थासिङ्॥ इस्राइलरे़ कुस्‍साहाॽरे़ खुन्‍छिॽ पा याकुबे़न् हे़क्‍क्‍याङ् खुन्‍छिॽ साहाॽ नु खुन्‍छिॽ मेःत्‍हाॽरे़ लागि फारोल्‍ले़ खे़ङ्‌हाॽरे़ खुन्‍छिॽ लासे़ हाङुबा पित्‍लाधाहाॽओ मे़युक्‍खुसिआङ् मे़देॽरुसि॥

६ खे़ङ्‌हाॽरे़ खुनिॽ मे़ःन्‍दाहाॽ नु कनान लाजेॽओ मे़सुप्‍सुबा चिगक्‌वाहाॽ मे़याङ्‌सिङ्‌ङाङ् याकुबे़न् हे़क्‍क्‍याङ् के़रे़क् कुस्‍साहाॽ मिस्रओ मे़बे॥

७ याकुबरे़ खुने़ॽनु कुस्‍साहाॽ, कुम्‍मे़न्‍छाॽहाॽ, कुस्‍सा मे़न्‍छुमाहाॽ, कुम्‍मे़न्‍छाॽमाहाॽ हे़क्‍क्‍याङ् के़रे़क् कुमुॽइदाङ्‌साहाॽ मिस्रओ तेॽरुसि॥

८ मिस्रओ के़बेःक्‍पा इस्राइलरे़ कुस्‍सा ये़म्‍बित्‍छाहाॽरे़ खुन्‍छिॽ मिङ् कङ्‌हाॽरो–

याकुबरे़ कुस्‍सा तुम्‍बा रुबे़न॥

९ रुबेनरे़ कुस्‍साहाॽ– हनोक, पल्‍लु, हे़स्रोन नु कर्मि॥

१० सिमियोनरे़ कुस्‍साहाॽ–

यमुएल, यामिन, ओहद, याकिन, सोहार हे़क्‍क्‍याङ् कनानि कुमेत् ले़प्‍माङ्‌बा कुस्‍सा साउल॥

११ ले़बिरे़ कुस्‍साहाॽ–

गेर्सोन, कहात नु मरारि॥

१२ यहुदारे़ कुस्‍साहाॽ–

एर, ओनान, सेलह, फारे़स हे़क्‍क्‍याङ् जेरह॥ (कर ए़र नु ओनाने़न् कनान लाजेॽओए माने़त्‍छि)॥

फारे़सरे़ कुस्‍साहाॽ–

हे़स्रोन नु हामुल वये़सि॥

१३ इस्‍साकारले़ कुस्‍साहाॽ–

तोला, पुवा, यासुब नु सिम्रोन॥

१४ जबलुनरे़ कुस्‍साहाॽ–

सेरेद, एलोन हे़क्‍क्‍याङ् यहलेला॥

१५ कङ्‌हाॽ याकुबलाम्‍बा लिआरे़ पद्‌दन आराम्‍मो कत्‍तुसिबा कुस्‍साहाॽओ दिनाःन्‍नाङ् लत्‍छा कुस्‍सा मे़न्‍छुमारो॥ लिआलाम्‍बा के़बोङ्‌बा याकुबरे़ के़रे़क् कुस्‍सा ये़म्‍बित्‍छा नु मे़न्‍छुमाहाॽ सुम्‍बोङ्‌ङाङ् सुम्‍सि मे़वये़॥

१६ गादरे़ कुस्‍साहाॽ–

सेफोन, हाग्‍यि, सुनि, यसबिन्, ए़रि, अरोदि नु अरेलि॥

१७ आसेररे़ कुस्‍साहाॽ–

यिम्‍ना, यिस्‍बा, यिस्‍बि नु बरिआ॥ खे़ङ्‌हाॽरे़ खुन्‍छिॽ नुस्‍साॽ मे़न्‍छुमा सेरह वये़॥

बरिआरे़ कुस्‍साहाॽ–

हे़बेर नु मल्‍किएल वये़सि॥

१८ लाबानरे़ कुस्‍सा लिआःन् पिरुबा योःग्‍मा जिल्‍पा ले़प्‍माङ्‌लाम्‍बा के़बोङ्‌बा कुस्‍साहाॽ कन्‍हाॽरो॥ कङ्‌हाॽ के़रे़क्‍ले़ थिबोङ्‌ङाङ् तुक्‍सि मे़वये़॥

१९ याकुबरे़ कुमेत् राहे़लरे़ कुस्‍साहाॽ–

युसुफ नु बे़न्‍जामिन॥

२० ओनबा निङ्‌वाॽफुसाम्‍बा पोतिफेरारे़ कुस्‍सा मे़न्‍छुमा आसनत ले़प्‍माङ्‌लाम्‍बा मिस्रओ के़बोङ्‌बा युसुफरे़ कुस्‍साहाॽ– मनस्‍से नु एफ्राइम्॥

२१ बे़न्‍जामिनरे़ कुस्‍साहाॽ–

बेला, बेकेर, अस्‍बेल, गेरा, नामान, ए़हि, रोस, मुप्‍पिम, हुप्‍पिम नु आर्द॥

२२ राहे़ललाम्‍बा के़बोङ्‌बा याकुबरे़ कुस्‍साहाॽ कङ्‌हाॽएरो॥ खे़ङ्‌हाॽ के़रे़क्‍ले़ थिबोङ्‌ङाङ् लिसि मे़वये़॥

२३ दानरे़ कुस्‍सा–

हुसिम॥

२४ नाप्‍तालिरे़ कुस्‍साहाॽ–

यहसेल, गुनि, ये़सेर, नु सिल्‍ले़म॥

२५ लाबानरे़ कुस्‍सा राहे़ले़न् पिरुबा योःग्‍मा बिल्‍हाःल्‍ले़ याकुबलाम्‍बा कत्‍तुसिबा कुस्‍साहाॽ कङ्‌हाॽएरो॥ खे़ङ्‌हाॽ के़रे़क्‍ले़ नुसि मे़वये़॥

२६ याकुबे़न्‍नु मिस्रओ के़बेःक्‍पा कुम्‍बाङ्‌लिहाॽनुःल्‍ले़ वेॽ आबाङे कुमुॽइदाङ्‌साहाॽ तुक्‍बोङ्‌ङाङ् तुक्‍सि मे़वये़॥

२७ मिस्रओ के़बोङ्‌बा युसुफरे़ कुस्‍साहाॽ ने़प्‍फु वये़सि॥ मिस्रओ के़युबा याकुबरे़ कुहिम्‍सयङ्‌हाॽ के़रे़क्‍ले़ नुबोङ् मे़वये़॥

याकुबे़न् कुहिम्‍सयङ्‌नु मिस्रओ

२८ गोसेन्‍नो खुने़ॽ कुदुम्‍से़ युर फाआङ् याकुबरे़ यहुदान् युसुफरो इङ्‌घङ् पिसे़ तगि पाङ्‌घु॥

२९ युसुफरे़ कुअन्‍लाधान् यारिप् चोःक्‍पाङ्‌घुसि हे़क्‍क्‍याङ् गोसेन थारिक् कुम्‍बा याकुबरे़ कुदुम्‍से़ फे़रे़॥ युसुफरे़ कुम्‍बा निसुनेमे़ःन्‍ने कुम्‍बा हे़प्रे़क् हे़प्‍तुआङ् यरिक् ये़म् थारिक् हाबे़॥

३० याकुबरे़ युसुफे़न मे़त्‍तु, “आङ्‌गाॽ के़नारान् निसुङ्‌ङाङ् खे़ने़ॽ कुहिङ्‌वे़त्‍ते के़वाॽबा निसुङ्‌बाल्‍ले़ चोगुल्‍ले़ आल्‍ल आङ्‌गाॽ आनिङ्‌वाॽ तार सिए़रो॥”

३१ युसुफरे़ कुम्‍भुॽ कुन्‍साॽसि हे़क्‍क्‍याङ् कुम्‍बानु के़युबाहाॽ के़रे़क् मे़त्‍तुसि, “आल्‍ल आङ्‌गाॽ पेःक्‍काआङ् फारोन् इङ्‌घङ् पिरुङ्‌ॽ हे़क्‍क्‍याङ् खुने़ॽ मे़त्‍तुङ्, ‘कनान लाजेॽबा आम्‍भुॽ आन्‍साॽसि हे़क्‍क्‍याङ् आम्‍बानु के़युबाहाॽ के़रे़क् आङ्‌गाॽओ मे़ये़आङ् मे़वाॽ॥

३२ खे़ङ्‌हाॽ के़रे़क् पित् मे़ःन्‍दा के़हिङ्‌बा मे़जोःक्‍पाल्‍ले़ पित् के़गम्‍बासिरो॥ खे़ङ्‌हाॽरे़ खुन्‍छिॽ के़रे़क् पित् नु मे़ःन्‍दालुप्‍हाॽ, हे़क्‍क्‍याङ् खुन्‍छिॽ मे़गत्‍तुबा के़रे़क् पाःन्‍हाॽ मे़युरुआङ् मे़ये़आङ् मे़वाॽ॥’

३३ फारोल्‍ले़ खिनिॽ के़उःत्‍तिआङ् ‘खिनिॽ थे़मा याःम्‍बक् के़जोःक्‍पानिङ्?’ फाॽआङ् से़ःन्‍गे़लाप्‍तिॽ,

३४ खे़बे़ल्‍ले़ खिनिॽ अक्‍खे़ मे़त्‍ते़म्‍मे़ॽ, ‘आदाङ्‌बारे़ के़से़वारोबाहाॽ आनिगे कुम्‍बा कुस्‍सा के़रे़क् चुःक्‍तिगे़आङ्‌धो आल्‍लो थारिक् पित् मे़ःन्‍दाॽ के़हिङ्‌बासिगे़॥’ हे़क्‍क्‍याङ् खिनिॽ गोसेन्‍नो युङ्‌मा के़घोसुम्, थेआङ्‌भे़ल्‍ले़ मिस्रिहाॽरे़ के़रे़क् पित् के़गम्‍बाहाॽ मे़जिःत्‍तुसिॽ॥”

४७

खे़ब्‍याङ् युसुफे़न् पेआङ् फारोन् मे़त्‍तु, “आङ्‌गाॽ आम्‍बा नु आम्‍भुॽ आन्‍साॽसि, खुन्‍छिॽ पित्‍हाॽ, मे़ल्‍लुक् मे़ःन्‍दाहाॽ हे़क्‍क्‍याङ् खुन्‍छिॽ मे़गत्‍तुबा के़रे़क् पाःन्‍हाॽ मे़युरुआङ् कनान लाजेॽलाम् मे़ये़आङ् मे़वाॽ हे़क्‍क्‍याङ् आल्‍लो खे़ङ्‌हाॽ गोसेन ते़ङ्‌गप्‍पो मे़वाॽ॥”

२ खुने़ॽ कुम्‍भुॽ कुन्‍साॽहाॽओ ङासि फारोल्‍ले़ॽओ तारुसि॥

३ फारोल्‍ले़ खुने़ॽ कुम्‍भुॽ कुन्‍साॽहाॽ सेःन्‍दोसुसि, “खिनिॽ थे याःम्‍बक् के़जोगिबे?”

खे़ङ्‌हाॽरे़ फारोन् मे़मे़त्‍तु, “आनिगे आदाङ्‌बारे़ के़से़वारोबाहाॽ आनिगे पाधे़बाहाॽआङ्‌धोसा पित् के़गम्‍बासिगे़रो॥”

४ खे़ङ्‌हाॽरे़ फारोन् याम्‍मो मे़मे़त्‍तु, “आनिगे कन् लाजेॽओ सप्‍फा युङ्‌से़ त्‍ये़ॽइगे़आङ् वयिगे़, थेआङ्‌भे़ल्‍ले़ कनान लाजेॽओ साॽरिक् यम्‍बा साक् त्‍ये़बाल्‍ले़ चोगुल्‍ले़ आदाङ्‌बारे़ के़से़वारोबाहाॽरे़ लागि मे़ल्‍लुक् मे़ःन्‍दाक् चाराम्‍मासिरे़ लागि यान् होप्॥ आल्‍ल पेलि फाक्‍कासिगे़, गोसेन् ते़ङ्‌गप्‍पो युङ्‌मा आबिरे़ॽओ॥”

५ फारोल्‍ले़ युसुफे़न् मे़त्‍तु, “खे़ने़ॽ के़म्‍बा नु के़म्‍भुॽ के़न्‍साॽसि खे़ने़ॽओ मे़ये़रछ॥

६ मिस्र लाजेन् खे़ने़ॽ के़दगि ने़ःॽ॥ लाजेॽओबा के़रे़क्‍नुःल्‍ले़ नुबा ते़न्‍नो के़म्‍बा नु के़म्‍भुॽ के़न्‍साॽसि युक्‍खे़से़ॽ॥ खे़ङ्‌हाॽ गोसेन ते़ङ्‌गप्‍पोए युङ्‌मा पाङ्‌घे़से़ॽ॥ खे़ङ्‌हाॽओ नुरिक्‍काङ् पित् मे़ःन्‍दा कम्‍मा के़सुक्‍पा के़घोसुसिने़भग्र आङ्‌गाॽ आबित् मे़ःन्‍दाहाॽआङ् ओमे़प्‍मा पाङ्‌घे़से़ॽ॥”

७ खे़ब्‍याङ् युसुफरे़ कुम्‍बा याकुबे़न्‍नाङ् फारोल्‍ले़ कुदगि तारु॥ याकुबरे़ फारोन् हाङ्‌वा मुॽइसाम् पिरु॥

८ फारोल्‍ले़ याकुबे़न् से़न्‍दोसु, “खे़ने़ॽ आक्‍खे़न् तङ्‌बे के़गे़रे़बे?”

९ याकुबरे़ मे़त्‍तु, “आङ्‌गाॽ ताक्‍के़गम्‍बा के़जाबा आहिङ्‌मन्‍निन् तङ्‌बे किप् थिक्‍काङ् सुम्‍बोङ् के़रे़॥ आङ्‌गाॽ कन् आदङ्‌बेहाॽग ताङ्‌बा नु तुक्‍खेवा पोःक्‍खे़आङ् वाॽरो, आदाङ्‌बे॥ आङ्‌गाॽ आम्‍बा आन्‍धे़बासि कन् ताक्‍कन्‍निबा हिङ्‌मन्‍नो मे़हिङे़बा तङ्‌बे यारिक्‍क आङ्‌गाॽ मे़ङ्‌गे़त्‍ते वाॽआ॥”

१० हे़क्‍क्‍याङ् याकुबरे़ याम्‍मो फारोन् हाङ्‌वा मुॽइसाम् थासुपिरु, हे़क्‍क्‍याङ् खुने़ॽ फारोल्‍ले़ कुदगिलाम् लःन्‍दे़ पेगे़॥

११ खे़ब्‍याङ् युसुफरे़ कुम्‍बा नु कुम्‍भुॽ कुन्‍साॽहाॽ युक्‍खुसि, हे़क्‍क्‍याङ् फारोल्‍ले़ इङ्‌जाङ् चोगुबा इसिःक् मिस्रओबा के़रे़क्‍नुःल्‍ले़ नुबा ते़न् रामसेस मे़प्‍मनाबा ते़ङ्‌गप्‍पोबा योॽबा सिङ्‌बुङ्‌हाॽ खे़ङ्‌हाॽरे़ खुन्‍छिॽ युक्‍को पिरुसि॥

१२ युसुफरे़ कुम्‍भुॽ कुन्‍साॽसि हे़क्‍क्‍याङ् कुम्‍बानु के़युबा के़रे़क् खुन्‍छिॽ साएहाॽ आक्‍ख्‍याक् मे़वये़ खे़न् इसिःक् कुजा पिरुसि॥

तामा के़बोङ्‌बा साक्‍किन्

१३ साॽरिक् के़साक्‍पा साक्‍के़ल्‍ले़ लाजेन् यक्‍खे़आङ् ने़स्‍से़बाल्‍ले़ चोगुल्‍ले़ लाजेॽओ चामा चा थेआङ् होःप्‍ते़॥ साक्‍के़ल्‍ले़ मिस्र नु कनान ने़प्‍माङ् लाजे़ॽहाॽ यक्‍खे़आङ् ने़स्‍से़॥

१४ मिस्र नु कनानबा मनाहाॽरे़ चा मे़इङुबा के़रे़क् याङ्‌ङिन् युसुफरे़ सुप्‍सुआङ् फारोल्‍ले़ कुहिम्‍मो युक्‍खु॥

१५ मिस्र नु कनानबा मनाहाॽरे़ खुन्‍छिॽ याङ् मारे़ल्‍ले़, के़रे़क् मिस्रिहाॽ मे़द्‌ये़आङ् युसुफे़न् मे़मे़त्‍तु, “आनिगे चा आबिरे़ॽ खे़ने़ॽ के़दगि आनिगे थेआङ् स्‍ये़ॽइगे़बाबे? आनिगे कत्‍तुम्‍बे़बा याङ् के़रे़क् मारे़॥”

१६ युसुफरे़ खे़ङ्‌हाॽ मे़त्‍तुसि, “खिनिॽ याङ् मारे़ग्र खिनिॽ पित् मे़ःन्‍दाक्‍हाॽ तारे़म्‍से़ॽ॥ खिनिॽ पित् मे़ःन्‍दारे़ कुले़क्‌वा आङ्‌गाॽ चा पिनिङ्॥”

१७ खे़ल्‍ले़ चोगुल्‍ले़ खे़ङ्‌हाॽरे़ खुन्‍छिॽ पित् मे़ःन्‍दाक्‍हाॽ युसुफरे़ओ मे़दारुसि, हे़क्‍क्‍याङ् युसुफरे़ खे़ङ्‌हाॽरे़ खुन्‍छिॽ अन्, पिप्‍मा, अदङ्‌हाॽरे़ कुले़क्‌वा खे़ङ्‌हाॽ कुजा पिरुसि॥ खे़न् तङ्‌सि पित् मे़ःन्‍दाक्‍ले़ कुले़क्‌वा खे़ङ्‌हाॽ खुने़ॽ कुजा पिरुसि॥

१८ खे़न् तङ्‌बेःन् ले़क्‍ते़आङ् याम्‍मो के़दाबा वेॽ तङ्‌बेओ मे़द्‌ये़आङ् खे़ङ्‌हाॽरे़ युसुफे़न् मे़मे़त्‍तु, “आनिगे याङ् के़रे़क् मारे़बाग आदाङ्‌बारे़ के़निसुआङ्‌ङे वाॽरो॥ पित् मे़ःन्‍दा लुप्‍हाॽआङ् खे़ने़ॽइन्‍ने मे़बोःक्‍खे़ मे़जुरे़आङ् वाॽ॥ आल्‍ल आदाङ्‌बारे़ के़लागि आनिगे थक्‍किन् नु योॽबा सिङ्‌बुङ्‌आङ्‌धो वेॽ थेआङ् होप्‍लो॥

१९ आनिगे खे़ने़ॽ के़दगि थेआङ् स्‍ये़ॽइगे़बाबे? आनिगे कुजा चामा खोमारे़ लागि आनिगे नु आनिगे योॽबा सिङ्‌बुङ्‌नु सोरिक् याप्‍मि आइङे़ॽ, हे़क्‍क्‍याङ् आनिगे फारोल्‍ले़ कुयोःग्‍बा पोःक्‍खिगे़रो॥ आनिगे याॽरिःम्‍बा आबिरे़ॽ, हे़क्‍क्‍याङ् आनिगे हिङिगे़रो हे़क्‍क्‍याङ् आनिगे योॽबा सिङ्‌बुङ्‌ङिन् मुरे़ःक् खारे़ःक् मे़बोङ्‌ने़न्॥”

२० अक्‍खेलॽरिक् युसुफरे़ मिस्रबा के़रे़क् योॽबा सिङ्‌बुङ्‌ङिन् फारोल्‍ले़ कुलागि इङु॥ खे़ॽयो साॽरिक् के़साक्‍पा साक् पोगे़बाल्‍ले़ चोगुल्‍ले़ के़रे़क् मिस्रिहाॽरे़ खुन्‍छिॽ योॽबा सिङ्‌बुङ्‌हाॽ मे़सङ्‌घु॥ अक्‍खेलॽरिक् योॽबा सिङ्‌बुङ्‌हाॽ फारोल्‍ले़न् पोःक्‍खे़॥

२१ युसुफरे़ मिस्रबा थिक् कुयालाम्‍बा नास्‍मा कुसुक्‍पो थारिक्‍पा के़रे़क् मनाहाॽ योःग्‍बा योःग्‍मा चोगुसि॥

२२ कर निङ्‌वाॽभुसाम्‍बाहाॽरे़ खुन्‍छिॽ योॽबा सिङ्‌बुङ्‌ङिङ्‌ग मे़इङुन्, थेआङ्‌भे़ल्‍ले़ निङ्‌वाॽभुसाम्‍बाहाॽरे़ खुन्‍छिॽ लागि फारोलाम्‍बा चा मे़घोसुर मे़वये़, हे़क्‍क्‍याङ् फारोल्‍ले़ पिरुसिबा लक् लाम्‍बाए खे़ङ्‌हाॽरे़ चा मे़ज॥ खे़ल्‍ले़ चोगुल्‍ले़ खे़ङ्‌हाॽरे़ग खुन्‍छिॽ योॽबा सिङ्‌बुङ् सङ्‌मा मे़बोःक्‍खे़न्॥

२३ युसुफरे़ मनाहाॽ मे़त्‍तुसि, “ओमे़त्‍ते़म्‍मे़ॽ, आइन् आङ्‌गाॽ फारोल्‍ले़ कुलागि योॽबा सिङ्‌बुङ्‌ङिन् नु खिनिॽआङ् इङ्‌निङ्‌ङाङ् वाॽ, हे़क्‍क्‍याङ् कन् याॽरिःम्‍बे़न् खिनिॽ योॽबा सिङ्‌बुङ्‌ङो हेॽरे़म्‍मे़ॽ॥

२४ कर चासुम्‍मा ये़म्‍मो ङासि लक्‍किन् फारोन् खिनिॽ के़बिरुम्‍ल पोङ्॥ लिसि लक्‍किन् याम्‍मो याॽरिःम्‍बा हेॽमारे़ लागि हे़क्‍क्‍याङ् खे़निॽ नु खे़निॽ हिम्‍सयङ् हम्‍ब्‍याङ् खिनिॽ साहाॽरे़ चामारे़ लागि खे़ने़ॽइन्‍ने पोङ्‌लो॥”

२५ खे़ङ्‌हाॽरे़ मे़मे़त्‍तु, “आदाङ्‌बारे़ आनिगे सक्‍मा केःक्‍तुर के़जोगुरो॥ आनिगे याप्‍मि लुङ्‌माॽ के़दुक्‍ते़रो॥ आनिगे फारोल्‍ले़ कुयोःग्‍बा पोःक्‍खिगे़रो॥”

२६ कल्‍ले़चोगुल्‍ले़ मिस्र लाजेॽओ योॽबा सिङ्‌बुङ्‌ले़ कुयाःम्‍बेओ युसुफरे़ लत्‍छा थिम् चोगु, खे़न् आइन् थारिक्‍काङ् वाॽरो, के़बोःक्‍पा चाःल्‍ले़ ङासिगेक्‍पा लक्‍किन् फारोल्‍ले़ कुलक् पोङ्‌लो॥ निङ्‌वाॽफुसाम्‍बाहाॽरे़ खुनिॽ लाजेॽ सिङ्‌बुङ्‌हाॽरक् फारोल्‍ले़न् मे़बोःक्‍खे़न्॥

याकुबरे़ चोगुबा कुनुप्‍मा पेलि

२७ आल्‍ल मिस्रबा गोसेन्‍नो इस्राइलिहाॽ युङ्‌मा मे़हेःक्‍ते़, हे़क्‍क्‍याङ् खे़ङ्‌हाॽरे़ खे़ॽयोबा योॽबा सिङ्‌बुङ्‌ङिन् खुन्‍छिॽ युक्‍को मे़मे़त्‍छिङ्॥ हे़क्‍क्‍याङ् खे़ॽयो खे़ङ्‌हाॽ मे़बोःन्‍दे़ मे़धे़ॽरे़आङ् साॽरिक् यरिक् मे़बोःक्‍खे़र मे़बे॥

२८ याकुबे़न् मिस्रओ थिबोङ्‌ङाङ् नुसि तङ्‌बे हिङे़, खुने़ॽ किप् थिक् हे़क्‍क्‍याङ् लिबोङ्‌ङाङ् नुसि तङ्‌बे के़रे़॥

२९ याकुबे़न् सिमा इःत्‍ते़ल्‍ले़ खे़ल्‍ले़ कुस्‍सा युसुफे़न् उःत्‍तुआङ् मे़त्‍तु, “खे़ने़ॽ आङ्‌गाॽ के़सिराॽ थाङ्‌ए़बान् ओसेःन्‍गे़धाक्‍काने़भग्र खे़ने़ॽ के़हुक्‍किन् आसे़बङ्‌बाल्‍ले़ कुसिःक्‍तो ने़स्‍से़ॽआङ् ‘आङ्‌गाॽ खे़ने़ॽ मिस्रओ मे़लुप्‍ने़न्’ फाॽआङ् माङ्‌हे़क्‍सिङे़ॽ॥

३० आङ्‌गाॽ आम्‍बा हे़क्‍क्‍याङ् आन्‍धे़बाहाॽनु के़लुप्‍पाबा निङ्‌वाॽ चोगुङ्‌लो॥ आङ्‌गाॽ सिआल्‍ले़ मिस्र लाजेॽलाम्‍बा तेॽराङ्‌ङे़ॽआङ् खुन्‍छिॽ मे़लुप्‍तुसिबा ते़न्‍नो लुप्‍ताङ्‌ङे़ॽ॥”

खुने़ॽ मे़त्‍तु, “खे़ने़ॽ के़बाःत्‍तुबा इसिःक् आङ्‌गाॽ चोगुङ्‌लो॥”

३१ याकुबरे़ मे़त्‍तु, “‘हे़क्‍के चोगुङ्’ फाॽआङ् माङ्‌हे़क्‍सिङे़ॽ॥” हे़क्‍क्‍याङ् युसुफे़न् माङ्‌हे़क्‍सिङ्॥ खे़ब्‍याङ् ने़त्‍नाओए याकुबरे़ नुगे़न् पिरुरो॥

याकुबरे़ एफ्राइम् नु मनस्‍सेन् हाङ्‌वामुॽइ पिरुसिॽ

४८

कुभा ये़म् एगाङ् “आदाङ्‌बारे़ के़म्‍बारे़ कुयाम् तुक्” फाॽआङ् कुभारे़ युसुफे़न् इङ्‌घङ् मे़हाक्‍तु॥ खे़ल्‍ले़ चोगुल्‍ले़ ने़प्‍फु कुस्‍सा मनस्‍सेन् नु एफ्राइम्‍मे़न् याङ्‌सिङ्‌ङाङ् कुम्‍बारे़ॽओ खुने़ॽ पे॥

२ हे़क्‍क्‍याङ् “खे़ने़ॽ के़स्‍सा युसुफे़न् खे़ने़ॽ के़दुम्‍से़ फे़रे़आङ् वाॽ” लॽरिक् इङ्‌घङ् कुभारे़ याकुबे़न् मे़मे़त्‍तु॥ खे़ब्‍याङ् खुने़ॽ कुने़त्‍नाओ आबाङे़ पोगे़आङ् युङ्‌सिङ्॥

३ याकुबरे़ युसुफे़न् मे़त्‍तु, “मुक्‍साम्‍दाङ्‌बा निङ्‌वाॽफुमाङ्‌ङिन् कनान लाजेॽबा लुजओ आङ्‌गाॽनु थाःन्‍छिङ्, हे़क्‍क्‍याङ् खुने़ॽ आङ्‌गाॽ मुॽइसाम् पिराङ्

४ हे़क्‍क्‍याङ् मे़त्‍ताङ् ‘ओमे़त्‍ते़ॽ, आङ्‌गाॽ खे़ने़ॽ के़बोःन् के़धे़ॽर याःन्‍ने़, हे़क्‍क्‍याङ् यरिक् के़बोङ्‌ल चोःक्‍ने़॥ खे़ने़ॽलाम्‍बा आङ्‌गाॽ मे़न्‍छाम् सुवाङ्‌हाॽ लःत्‍तुङ्‌सिङ्, हे़क्‍क्‍याङ् खे़ने़ॽ के़एगाङ् खे़ने़ॽ के़मुॽइदाङ्‌साहाॽ कन् लाजेन् सदादिङ्‌ले़ लागि युक्‍मा पाङ्‌घुङ्‌सिङ्‌लो॥’”

५ खे़ब्‍याङ् याकुबे़न् युसुफरो पेआङ् मे़त्‍तु, “आङ्‌गाॽ मिस्रओ युमा तगि मिस्रओ के़गत्‍तुसिबा के़स्‍साहाॽ आङ्‌गाॽइन्‍सिरो॥ रुबे़न नु सिमियोने़न् हे़क्‍के एफ्राइम नु मनस्‍सेन् आङ्‌गाॽइन्‍सिएरो॥

६ खे़ङ्‌हाॽनुःल्‍ले़ एगाङ् के़बोङ्‌बा के़स्‍साहाॽ खे़ने़ॽइन् मे़बोङ्॥ खे़ङ्‌हाॽरे़ लाजेॽसिङ्‌बुङ् लक् मे़घोसुल्‍ले़ एफ्राइम नु मनस्‍सेलाम् मे़घोसुॽ॥

७ आङ्‌गाॽग पद्‌दन आरामलाम् एफ्रातओ के़प्‍मा आल्‍लसाङ् माःङ्‌घा वये़ल्‍ले़सा राहेल्‍ले़न् कनान लाजेॽओ मासिङ्, हे़क्‍क्‍याङ् आङ्‌गाॽ आनिङ्‌वाॽ साॽरिक् तुक्‍खे च्‍ये़र एफ्रात (बेथले़हे़म्‍माङ् मे़मे़त्‍तुॽ) पेःक्‍मा लाम्‍मोए खुने़ॽ लुप्‍तुङ्॥”

८ युसुफरे़ कुस्‍साहाॽ निसुसिआङ् याकुबरे़ पाःत्‍तु, “कङ्‌हाॽ हाःत्‍छिबे?”

९ युसुफरे़ कुम्‍बा मे़त्‍तु, “निङ्‌वाॽफुमाङ्‌ङिल्‍ले़ आङ्‌गाॽ कॽयो पिराङ्‌बा कङ्‌हाॽ आस्‍सासिरो॥”

खे़ब्‍याङ् याकुबरे़ मे़त्‍तु, “खे़ङ्‌हाॽ कॽयो आङ्‌गाॽओ फे़त्‍ते़से़ॽ हे़क्‍क्‍याङ् आङ्‌गाॽ खे़ङ्‌हाॽ मुॽइसाम् पिरुङ्‌सिङ्‌ॽ॥”

१० खे़न् ये़म्‍मो खदाक्‍मि तुम्‍से़बाल्‍ले़ चोगुल्‍ले़ याकुबरे़ कुमिक् मये़आङ् नुरिक् खामे़न्‍निमनाबा पोःक्‍खे़आङ् वये़॥ खे़ल्‍ले़ चोगुल्‍ले़ युसुफरे़ खे़ङ्‌हाॽ कुम्‍बारे़ कुबेसाङ् तेॽरुसि हे़क्‍क्‍याङ् कुम्‍बारे़ खे़ङ्‌हाॽ चुप् मे़त्‍तुसिआङ् हे़प्‍प्रे़क् हे़प्‍तुसि॥

११ याकुबरे़ युसुफे़न् मे़त्‍तु, “आङ्‌गाॽग खे़ने़ॽ के़नारा निसुङ् फाॽआङ् इःत्‍तुङ्‌बाए होःप्‍ते़, कर ओमे़त्‍ते़ॽ, खे़ने़ॽ के़स्‍साहाॽआङ् निङ्‌वाॽफुमाङ्‌ङिल्‍ले़ आङ्‌गाॽ ओमे़प्‍मा पिराङ्‌लो॥”

१२ खे़ब्‍याङ् युसुफरे़ खे़ङ्‌हाॽ याकुबरे़ कुधुङ्‌बोओलाम् चत्‍तुसि, हे़क्‍क्‍याङ् खुने़ॽ खाम्‍बाङ्‌ङो थारिक् साम्‍बोन् फन्‍छिङ्‌ङाङ् से़वा मे़त्‍तु॥

१३ युसुफरे़ खे़न् ने़प्‍माङ् तेॽरुसिआङ् एफ्राइम्‍मे़न् आबाङे कुजुप्‍साङ् ले़प्‍माङ् हे़क्‍क्‍याङ् याकुबरे़ कुभे़न्‍छाङ् ले़प्‍माङ्, हे़क्‍क्‍याङ् मनस्‍सेन् आबाङे कुभे़न्‍छाङ् ले़प्‍माङ् हे़क्‍क्‍याङ् याकुबरे़ कुजुप्‍साङ् ले़प्‍माङ् चोगुसिआङ् याकुबरे़ कुबेसाङ् तारुसि॥

१४ कर याकुबरे़ कुहुक्‍हाॽ पित्‍ताङ्‌दोरा सन्‍छुआङ् कुजुक्‌वा हुक्‍किन् फोःक्‌वाबा एफ्राइमरे़ कुधे़गेःक्‍को ने़स्‍सु, हे़क्‍क्‍याङ् मनस्‍सेन् तुम्‍बासाङ् खे़ल्‍ले़ कुधे़गेःक्‍को याकुबरे़ कुभे़न्‍छाङ् हुक्‍किन् ने़स्‍सु॥

१५ खे़ब्‍याङ् खुने़ॽ युसुफे़न्a हाङ्‌वा मुॽइसाम् पिरुआङ् मे़त्‍तुरो,

“आम्‍बा अब्राहाम्‍मे़न् नु इसाहाक्‍के़न्

आत्‍तिन् निङ्‌वाॽफुमाङङिन्‍नु सोसोरिक् लाङ्‌घेगे़त्‍छि–

आत्‍तिन् निङ्‌वाॽफुमाङ्‌ङिल्‍ले़ आइन् थारिक्

आङ्‌गाॽ के़रे़क् आहिङ्‌मन्‍नो लाम्‍लोसाङ्‌ङाङ् वाॽरो,

१६ के़रे़क् काःम्‍मालाम् याप्‍मि ताङ्‌गे़से़ःप्‍पा माङ्‌लाइङ्‌बाल्‍ले़–

निङ्‌वाॽफुमाङ्‌ङिल्‍ले़ कन् अङे़ःक्‌वाहाॽ हाङ्‌वा मुॽइसाम् पिरुसिररो॥

कङ्‌हाॽओए आङ्‌गाॽ आमिङ्‌ङिन् वाॽररो,

हे़क्‍क्‍याङ् आङ्‌गाॽ आम्‍बा अब्राहाम नु

इसाहाक्‍के़ल्‍ले़ खुन्‍छिॽ मिङ् सदादिङ् वाॽररो,

हे़क्‍क्‍याङ् इक्‍सादिङ् खाम्‍बेःक्‍मो कङ्‌हाॽ

निःत्‍मे़न्‍दे़त्‍ते थारिक् मे़बोःन्‍लरो॥”

१७ खुने़ॽ कुम्‍बारे़ कुजुप्‍साङ् हुक्‍किन् एफ्राइमरे़ कुधे़गेःक्‍को ने़स्‍सुबा निसुआङ् युसुफरे़ कुसिराॽ मे़धाङे़न्, हे़क्‍क्‍याङ् खुने़ॽ एफ्राइमरे़ कुधे़गेःक्‍कोलाम् मनस्‍सेरे़ कुधे़गेःक्‍को ने़मा फाॽआङ् कुम्‍बारे़ कुहुक्‍किन् चप्‍मारे़ लागि फोःक्‍खु॥

१८ खुने़ॽ कुम्‍बा मे़त्‍तु, “आम्‍बौ, हे़क्‍के मेःन्, थेआङ्‌भे़ल्‍ले़ तुम्‍बे़ङ्‌ग कन्‍निरो॥ खे़ने़ॽ के़जुप्‍साङ् हुक्‍किन् कल्‍ले़ कुसम्‍धाङ् ने़स्‍से़ॽ॥”

१९ कर कुम्‍बारे़ मे़दे़न्‍दे़ल्‍ल मे़त्‍तु, “आङ्‌गाॽ निसुङ्, पाबुए आङ्‌गाॽ निसुङ्‌लो॥ कल्‍ले़न्‍नाङ् लत्‍छा यम्‍बा मे़न्‍छाम् कुसुवाङ् पोङ्‌लो॥ कर कल्‍ले़ कुन्‍साॽइङ्‌ग कन्‍नुःल्‍ले़आङ् यम्‍बा पोङ्‌लो, हे़क्‍क्‍याङ् खे़ल्‍ले़ कुमुॽइदाङ्‌साहाॽ मे़न्‍छाम् सुवाङ्‌हाॽरे़ लत्‍छा कुलुप् पोङ्‌लो॥”

२० याकुबरे़ खे़न् ये़न्‍नो खे़ङ्‌हाॽ अक्‍खे मे़त्‍तुसिर हाङ्‌वा मुॽइसाम् पिरुसिरो,

“इस्राइलरे़ खे़न्‍छिॽ मिङ् लोःक्‍खुआङ्

कुमनाहाॽ अक्‍खेदङ्‌बा हाङ्‌वा मुॽइसाम् पिरुसिररो,

‘निङ्‌वाॽफुमाङ्‌ङिल्‍ले़ खे़निॽ एफ्राइम् नु

मनस्‍से हे़क्‍के के़जोगिररो॥’”

अक्‍खेलॽरिक् याकुबे़ल्‍ले़ मनस्‍सेःन्‍नुःल्‍ले़ एफ्राइम्‍मे़न् तगि युक्‍खु॥

२१ खे़ब्‍याङ् याकुबरे़ युसुफे़न् मे़त्‍तु, “आल्‍ल आङ्‌गाॽ सिमा इःत्‍ताङ्‌ङाङ् वाॽआ, कर निङ्‌वाॽफुमाङ्‌ङिन् खिनिॽनु वाॽरो, हे़क्‍क्‍याङ् खिनिॽ पाधे़बाहाॽरे़ खुन्‍छिॽ लाजेॽओ याम्‍मो खिनिॽ के़देॽरिरो॥

२२ खे़न्‍नुःल्‍ले़ वेॽग के़म्‍भुॽ के़न्‍साॽसिनुःल्‍ले़ खे़ने़ॽ यरिक् के़जोःक्‍पाल्‍ले़ चोगुल्‍ले़ आङ्‌गाॽ आबाङे आदाभे नु आदोःङ् आलिरे़ ए़मोरिहाॽरे़ खुन्‍छिॽ हुक्‍कोलाम् आङ्‌गाॽइन् चोगुङ्‌बा कोःक्‍मा थे़गुधिक् खे़ने़ॽ पिने़रो॥”

a 

४८:१५ याकुबरे़ इफ्राइम् नु मनस्‍सेन् मुॽइसाम् पिरुसिल्‍ले़ खुने़ॽ से़क्‍खाःल्‍ले़ युसुफे़न् हाङ्‌वागे़न् मुॽइसाम् पिरुबारो॥

याबुबरे़ कुनुप्‍मा कुबाःन्‍छेःक्‌वाहाॽ

४९

खे़ब्‍याङ् याकुबरे़ कुस्‍साहाॽ उःत्‍तुसिआङ् मे़त्‍तुसि, “खिनिॽ कॽयो चुप्‍से़म्‍मे़ॽ, हे़क्‍क्‍याङ् ताःन्‍दि खिनिॽ थेधे के़दुमुम् खे़न् आङ्‌गाॽ मे़त्‍निङ्‌लो॥

२ “याकुबरे़ कुस्‍सासे, चुप्‍से़म्‍मे़ॽआङ् खे़प्‍से़म्‍मे़ॽओ,

खिनिॽ पा इस्राइलरे़ पाःत्‍तुबा पाःन्‍निन् खे़प्‍से़म्‍मे़ॽओ॥

३ “रुबे़न्‍ने, खे़ने़ॽ आङ्‌गाॽ तुम्‍बा आस्‍साने़रो,

आमुक्‍साम् नु आसाॽइरे़ तगिबा आस्‍साने़रो,

मिमिदिङ् नु मुक्‍साम्‍मो के़रे़क्‍नुःल्‍ले़ के़ये़ःक्‍पाने़रो॥

४ च्‍वाःत् हे़क्‍तङ्‌बा खे़ने़ॽ के़ले़ःङ्‌बाआङ् के़वाॽबाने़रो,

के़मिङ्‌सो के़धाङ्‌सोरे़ के़न्‍दक्‍ने़ल्‍लो,

थेआङ्‌भे़ल्‍ले़ खे़ने़ॽ के़म्‍बारे़ कुइप्‍नाओ के़लासे़रो,

हे़क्‍क्‍याङ् खुने़ॽ कुमेःत्‍ते़न्‍नु के़इप्‍से़रो॥

५ “सिमियोन नु ले़बिन् कुम्‍भुॽ कुन्‍साॽसिरो,

खे़ङ्‌हाॽरे़ खुन्‍छिॽ ताभेःन्‍ने हयङ्‌ते़न्‍धङ् के़जोःक्‍पारो,

६ आङ्‌गाॽ खे़ङ्‌हाॽरे़ खुन्‍छिॽ चुम्‍लुङ्‌ङो मे़दाआन्‍लो,

आङ्‌गाॽ खे़ङ्‌हाॽनु वाॽमा मे़बोङ्‌ने़ल्‍लरो,

थेआङ्‌भे़ल्‍ले़ खे़ङ्‌हाॽरे़ खुन्‍छिॽ सिक् पोगे़ल्‍ले़

मनाहाॽ से़रे़त्‍छुसिआङ् वाॽरो,

थेनाधे खे़ङ्‌हाॽरे़ खुन्‍छिॽ पित्‍हाॽरे़ खुन्‍छिॽ

लाङ्‌साॽइ हे़गे़छु पिरे़त्‍छुसिआङ् वाॽरो॥

७ खे़ङ्‌हाॽरे़ खुन्‍छिॽ सिक्‍पोःक्‍मो नु

खे़ङ्‌हाॽरे़ खुन्‍छिॽ साक्‍के़न् चम्‍मो साङ्‌ग्राःल्‍ले़ ते़त्‍तुसिररो,

थेआङ्‌भे़ल्‍ले़ खे़ङ्‌हाॽ सिक्‍तोःक्‍ना चोःक्‍सिरो॥

खे़ङ्‌हाॽ आङ्‌गाॽ याकुबरे़ओ से़सुङ्‌देसुसिङ्‌ॽ,

हे़क्‍क्‍याङ् इस्राइलओ खे़ङ्‌हाॽ फुत्‍छिङ्‌छ्‌याःङ् से़सुसिङ्‌ॽ॥

८ “यहुदाए, के़म्‍भुॽ के़न्‍साॽसिरे़ खे़ने़ॽ के़नारा मे़भोसुरो,

के़हुक्‍किल्‍ले़ के़निङ्‌मिहाॽरे़ खुन्‍छिॽ सित्‍ला यॽरुरो,

खे़ने़ॽ के़म्‍बारे़ कुस्‍साहाॽ खे़ने़ॽ के़दगि साम्‍बोन् हबत् मे़बत्‍लो॥

९ यहुदान् थे़रिङ्‌बे़ल्‍ले़ कुस्‍सारो,

आस्‍साए, खे़ने़ॽ के़जामा सा के़से़रुरो,

हे़क्‍क्‍याङ् के़घाओ के़नुःक्‍खे़आङ् के़वाॽरो,

हे़क्‍क्‍याङ् थे़रिङ्‌बे़न् हे़क्‍के थिङ्‌सिङ्‌ङाङ् ने़रो,

हाःत्‍ले़ खे़न् फोःङ्‌मा कोःत्‍तुबे?

१० यहुदाःल्‍ले़ कुहुक्‍कोलाम् हाङ्‌तक्‍काःत्‍तिन् मे़ले़त्‍ने़ल्‍लो,

कुन्‍दाङ्‌बे़न् मे़न्‍दाए थारिक् हाङ्‌जुम्‍मो ओगप् के़बोङ्‌बा

तक्‍काःत्‍तिन् कुलाङ्‌भिःप्‍मोलाम् मे़जत्‍ने़ल्‍लो॥

हे़क्‍क्‍याङ् मे़न्‍छाम् सुवाङ्‌हाॽ खुने़ॽ

मे़त्‍तुसिबा पाःन्‍निन् खे़म्‍मा के़दे़म्‍बा मे़बोङ्‌लो॥

११ खे़ल्‍ले़ कुअदङ्‌ङिन् चे़ल्‍ले़क्‍सेल्‍ले़ कुबुङ्‌ङो नु

कुअदङ्‌साःत्‍तिन् नुबा परिक्‍ले़न्

चे़ल्‍ले़क्‍सेल्‍ले़ कुबोराक्‍को इघेःक्‍खुरो॥

खे़ल्‍ले़ कुजाङ्‌हाॽ चे़ल्‍ले़क्‍सेॽ थिओ,

खुने़ॽ चे़ल्‍ले़क्‍सेल्‍ले़ कुवाओ कुदेःत्‍हाॽ वाहप्‍तुरो॥

१२ खे़ल्‍ले़ कुमिक्‍किन् चे़ल्‍ले़क्‍सेॽ थिःन्‍नुःल्‍ले़आङ् हे़ःत्‍ताङ्‌बा,

हे़क्‍क्‍याङ् कुहाःन् पित्‍नुनुःल्‍ले़आङ् फदाङ्‌बा पोङ्‌लो॥

१३ “जबुलुनरे़ कुयाङ्‌धोःक्‍मा ते़न् वरःङ्‌ङिल्‍ले़ कुयान् पोङ्‌लो,

वालाधाहाॽरे़ लागि खे़न् वालाधाखेःङ् पोङ्‌लो,

हे़क्‍क्‍याङ् खे़ल्‍ले़ कुइःन्‍दोन् सिदोन थारिक् पोङ्‌लो॥

१४ “इस्‍साकारे़न् ने़त्‍छि कक्‍हाॽरे़ कुलुम्‍मो

के़ने़बा के़धुम्‍बा अदङ्‌लो॥

१५ खुने़ॽ कुनाःम्‍सिङ्‌मा ते़न्‍निन् नुबा चोक्‍लो

हे़क्‍क्‍याङ् खुने़ॽ कुलाजेन् सिक् पसम्

के़सम्‍बा चोक् के़लॽबान् खे़ल्‍ले़ निसुआङ्,

खे़ल्‍ले़ कक् कुमारे़ लागि कुभक्‍ताङ्‌ङिन् सोरो मे़त्‍तुरो,

हे़क्‍क्‍याङ् से़वारोबा याःम्‍बक् चोःक्‍मा ते़न्‍लो॥

१६ दाने़न् इस्राइलबा लत्‍छा थाःक् पोङ्‌ङाङ्

खुने़ॽ कुमनाहाॽरे़ लागि खासे़न् चोगुरो॥

१७ दाने़न्‍ग लाम्‍मो के़ने़बा अस्‍सेःक्‍लो,

हे़क्‍क्‍याङ् चुःक्‍पा लाम्‍मो के़ने़बा कुनिङ् के़याक्‍पा अस्‍सेःक्‍लो,

खे़ल्‍ले़ अन्‍हाॽरे़ खुन्‍छिॽ लाङ्‌गाक्‍क्‍थिःम्‍बे़न् अगुरो,

हे़क्‍क्‍याङ् खे़न् अन् के़युक्‍पे़न् खे़ल्‍ले़ कुएगाङ् ले़प्‍साङ् ले़ङ्‌लो॥

१८ “आदाङ्‌बा निङ्‌वाॽफुमाङ्‌ङे,

आङ्‌गाॽ खे़ने़ॽ याप्‍मि ताङ्‌गे़से़ःप्‍पि फाॽआङ्

के़लाम् ओमे़त्‍तुङ्‌ल युङ्‌आरो॥

१९ “गादे़न् लत्‍छा मना लुप्‍पिल्‍ले़ फप्‍माग मे़भत्‍तुरो,

कर खे़ल्‍ले़ने खे़ङ्‌हाॽ नाःत्‍तुसिर फत्‍तुसिरो॥

२० “आसेरे़ल्‍ले़ फत्‍छुबा कुजान् नुबा पोङ्‌लो,

खे़ल्‍ले़ हाङ्‌हाॽरे़ खुनिॽ लागि चामा कुजा तारुरो॥

२१ “नप्‍तालिन् ले़प्‍मनाबा पे़ःङ्‌वाॽ मारो,

खे़ल्‍ले़ नुःब्नुबा पे़ःङ्‌वासाःत् थाप्‍तुसिरो॥

२२ “युसुफे़न् कुजाॽ इस्‍सेःङ्‌बा इवाःत्‍लो,

वबुन्‍दाक्‍किल्‍ले़ कुबेसाङ्‌बा कुजाॽ के़बप्‍पा कुइवाःत्‍लो,

खे़ल्‍ले़ कुबोराक्‍हाॽ लुङ्‌धाक् चङ् हे़ॽयो ताप्‍पेःक्‍लो॥

२३ तोःङ्‌ लि के़याङ्‌बाहाॽरे़ खे़न् साॽरिक् तुक्‍खे मे़जाःत्‍तुरो,

खे़न् तोःङ्‌ङिल्‍ले़ मे़आबु, हे़क्‍क्‍याङ् खे़न् मे़नाःत्‍तु॥

२४ हे़क्‍केसाङ् खे़ल्‍ले़ कुलिन् के़जाॽबाए चोगे़रो,

हे़क्‍क्‍याङ् कुहुक्‍हाॽ के़धुम्‍बाए पोःक्‍खे़रो,

याकुबरे़ कुनिङ्‌वाॽफुमाङ्‌ङिल्‍ले़ कुमुक्‍साम्‍लाम्,

खुने़ॽ कम्‍ब्राङ् के़मे़प्‍पा कुनिङ्‌वाॽफुमाङ्‌लाम्,

इस्राइलरे़ कुलुङ्‌लाम्,

२५ खे़ने़ॽ के़भाॽबाङ् के़म्‍बारे़ कुनिङ्‌वाॽफुमाङ्, खुने़ॽ के़भाॽरो,

मुक्‍साम्‍दाङ्‌बा निङ्‌वाॽफुमाङ्, खुने़ॽ खे़ने़ॽ हाङ्‌वा मुॽइसाम् के़बिरो–

थो साङ्‌ग्राम्‍पेदाङ्‌बा हाङ्‌वा मुॽइसाम्‍हाॽ,

यो च्‍वाःत् सिगाङ्‌बा हाङ्‌वा मुॽइसाम्‍हाॽ,

हे़क्‍क्‍याङ् साप्‍पोःक्‍कोबा हाङ्‌वा मुॽइसाम्‍हाॽ॥

२६ के़म्‍बारे़ कुहाङ्‌वा मुॽइसाम्‍हाॽ उन्‍छेःन्‍बा थे़गु माङ्‌वाहाॽओबा हाङ्‌वा मुॽइसाम्‍नुःल्‍ले़आङ्

हे़क्‍क्‍याङ् सदादिङ् के़ने़बा कोःक्‍माहाॽओबा

हाङ्‌वा मुॽइसाम्‍हाॽनुःल्‍ले़आङ् मुक्‍साम्‍बा चोक्‍लो॥

खे़न् के़रे़क् मुॽइसाम्‍हाॽ युसुफरे़ कुधे़गेःक्‍को चुक्‍लरो,

कुम्‍भुॽ कुन्‍साॽहाॽओ लाम्‍लोबा के़बोङ्‌बा युसुफरे़ कुद्‌वाबो थाररो॥

२७ “बेन्‍जामिने़न्‍ग लत्‍छा सा के़नाःप्‍पा के़जाबा पराबारो,

तानाम् खे़ल्‍ले़ तारुबा सान् चरो,

हे़क्‍क्‍याङ् युःन्‍छिक् खे़ल्‍ले़ खुःत्‍तुबा सान् हासुरो॥”

२८ कङ्‌हाॽ के़रे़क् इस्राइलबा थिबोङ्‌ङाङ् ने़त्‍छि थाःक्‍सिरो॥ खुन्‍छिॽ पाःल्‍ले़ हाङ्‌वा मुॽइसाम् पिरुसिबा पाःन्‍हाॽ हाबा कल्‍लो॥ खुने़ॽ के़रे़क् लाॽरुसिबा हाङ्‌वा मुॽइसाम् पिरुसिरो॥

याकुबे़न् मासिङ्‌ॽ

२९ खे़ब्‍याङ् याकुबरे़ खे़ङ्‌हाॽ कन् इङ्‌जाङ्‌ङिन् पिरुसि, “आङ्‌गाॽग सिमा चोःक्‍काआङ् आमनाहाॽओ पेःक्‍मा इःत्‍ताङ्‌लो॥ हित्‍ति एप्रोने़ल्‍ले़ कुब्‍याङ्‌सिओबा फुक्‍कुओ आसुधे़बा आदाक्‍थे़बाहाॽनु याप्‍मि आलुप्‍ते़ॽओ॥

३० कनान लाजेॽबा मम्रेःल्‍ले़ कुबेसाङ्‌बा मक्‍पेलाबा प्‍याङ्‌सिओ के़ने़बा फुक्‍कुओ, खे़न् अब्राहाम्‍ले़ हित्‍ति एप्रोनलाम्‍बा प्‍याङ्‌सिःन्‍नुए इपुङ् चोःक्‍मारे़ लागि इङुआङ् वये़॥

३१ खे़प्‍मोए खे़ङ्‌हाॽरे़ अब्राहाम नु कुमेत् सारान् मे़लुप्‍तुसिआङ् ने़स्‍से़॥ हे़क्‍क्‍याङ् खे़प्‍मोए खे़ङ्‌हाॽरे़ इसाहाक्‍के़न् नु रिबेकान्‍नाङ् मे़लुप्‍तुसिआङ् ने़स्‍से़॥ खे़प्‍मोए आङ्‌गाॽ लिआःन् लुप्‍तुङ्॥

३२ खे़न् प्‍याङ्‌सिन् नु खे़प्‍मो के़ने़बा फुक्‍कुन् हित्‍तिहाॽलाम्‍बा इङ्‌मनाबारो॥”

३३ कुस्‍साहाॽ कन् इङ्‌जाङ्‌ङिन् पिरु सुरुसिआङ् याकुबरे़ ने़त्‍नाओ कुलाङ्‌ङिन् थुःक्‍खुआङ् कुसक्‍मा पे, हे़क्‍क्‍याङ् कुसुधे़बा कुदाक्‍थे़बाहाॽनु तङ्‌से़ पेरो॥

५०

युसुफे़न् कुम्‍बारे़ कुदगि साम्‍बोन् फन्‍छिङ्‌ङाङ् हाबे़, हे़क्‍क्‍याङ् खुने़ॽ चुप् मे़त्‍तु॥

२ खे़ब्‍याङ् युसुफरे़ खुने़ॽ कुसे़वा के़जोःक्‍पा सिदाॽसाम्‍बाहाॽ कुम्‍बारे़ कुधक्‍को कुनाम्‍गे़नुॽबा निःङ्‌गेॽ हुःप्‍पाङ्‌घुसि॥ खे़ल्‍ले़ चोगुल्‍ले़ याकुबरे़ कुजेओ कुनाम्‍गे़नुॽबा निःङ्‌गेॽ मे़हुःत्‍तु॥

३ अक्‍खे चोःक्‍मारे़ लागि लिबोङ् ये़न् थारिक् चोःक्‍मा के़बोङ्‌बा वये़॥ खुने़ॽ कुलागि मिस्रिहाॽआङ् नुबोङ् ये़न् थारिक् मे़रिङ् मे़धक्‍ते़॥

४ खुने़ॽ कुलागि मे़रिङ् थक्‍मा ये़म् चुरे़आङ् युसुफे़न् फारोल्‍ले़ कुसुहाङ्‌युक्‍पाहाॽनु अक्‍खेलॽरिक् हे़ना मये़, “खे़निॽ याप्‍मि सिराॽ आग्‍धाङ्‌ने़ फाग्र कन् आबाःन्‍निन् फारोःल्‍लो तेॽरे़ आबिरे़ॽओ॥

५ आम्‍बारे़ अक्‍खे पाःत्‍तुर खुने़ॽनु माङ्‌हे़क्‍सिङ्‌मा पाङ्‌घाङ्, ‘आङ्‌गाॽ सिमा इःत्‍ताङ्‌ङाङ् वाॽआरो॥ कनान लाजेॽओ आङ्‌गाॽ आबाङे तयुङ्‌ङाङ् के़ने़बा आइपुङ्‌ङो आङ्‌गाॽ लुप्‍ताङ्‌ङे़ॽओ॥’ आङ्‌गाॽ पेःक्‍मा आभाःक्‍ते़ॽ हे़क्‍क्‍याङ् आम्‍बा खे़प्‍मो लुप्‍तुङ्‌धाङ् खे़ब्‍याङ् नुःङ्‌ङा फे़न्‍नारो॥”

६ फारोल्‍ले़ नोगप् पिरु, “खे़ने़ॽ माङ्‌हे़क्‍सिङ्‌मा खुने़ॽ के़बाङ्‌घे़बा इसिःक् पेगे़ॽआङ् के़म्‍बा लुप्‍ते़ॽ॥”

७ खे़ल्‍ले़ चोगुल्‍ले़ कुम्‍बा लुप्‍से़ युसुफे़न् पेगे़॥ खुने़ॽनु फारोल्‍ले़ के़रे़क् कुसुहाङ्‌गे़म्‍बाहाॽ, खुने़ॽ कुसुहाङ्‌युक्‍पाहाॽ हे़क्‍क्‍याङ् मिस्रबा के़रे़क् के़ये़क्‍पा यम्‍बा मनाहाॽ,

८ युसुफरे़ के़रे़क् कुहिम्‍सयङ्‌हाॽ, खुने़ॽ कुम्‍भुॽ कुन्‍साॽसि हे़क्‍क्‍याङ् कुम्‍बानु के़युबा के़रे़क् खुन्‍छिॽ साएहाॽ मे़बे॥ खे़ङ्‌हाॽरे़ खुन्‍छिॽ अङे़ःक्‌वासाहाॽ, खे़ङ्‌हाॽरे़ खुन्‍छिॽ पित् मे़ःन्‍दाक् लुप्‍हाॽरक् गोसेन्‍नो मे़ले़रु मे़धसि॥

९ खुन्‍छिॽनु अन्‍लाधाहाॽ नु अन् के़युक्‍पाहाॽआङ् मे़बे॥ खे़न् चे सासे़ के़बेःक्‍पा लत्‍छा यम्‍बा मनालुप् मे़वये़॥

१० खे़ङ्‌हाॽ यर्दन वहःङ्‌ङिल्‍ले़ नाहाङ्‌दाङ् आतादरे़ कुघाःल्‍लाओ मे़गे़रे़ल्‍ले़, खे़ङ्‌हाॽ खुन्‍छिॽ निङ्‌वाॽ तुगे़आङ् यम्‍बा इक्‍लाओ मेरिङ् मे़धक्‍ते़र मे़हाबे॥ हे़क्‍क्‍याङ् खे़ॽयो युसुफे़न् कुम्‍बारे़ कुलागि नुसि ये़न् थारिक् मे़रिङ् थक्‍ते़॥

११ खे़न् लाजेॽओ के़युङ्‌बा कनानिहाॽरे़ आतादरे़ कुघाःल्‍लाओ मे़रिङ् मे़धक्‍ते़बा मे़निसुआङ् मे़बाःत्‍तु, “कङ्‌ग मिस्रिहाॽरे़ खुन्‍छिॽ यम्‍बा मे़रिङ्‌रछ॥” खे़ल्‍ले़ चोगुल्‍ले़ यर्दने़ल्‍ले़ कुयाओबा खे़न् ते़न्‍निल्‍ले़ कुमिङ् हाबिल–मिस्रइमa मे़युक्‍खु॥

१२ अक्‍खेलॽरिक् याकुबरे़ मे़त्‍तुसिबा हे़क्‍केए कुस्‍साहाॽरे़ मे़जोगु॥

१३ खुने़ॽ कुस्‍साहाॽरे़ खुने़ॽ कनान थारिक्‍के मे़देॽरु, हे़क्‍क्‍याङ् हित्‍ति ए़प्रोने़ल्‍लोलाम् अब्राहाम्‍मे़ल्‍ले़ इपुङ् चोःक्‍मा फाॽआङ् इङुबा फुक्‍कुन्, हे़क्‍क्‍याङ् मम्रेःल्‍ले़ कुबेसाङ्‌बा मक्‍पेलाबा प्‍याङ्‌सिओ के़ने़बा फुक्‍कुओ खुने़ॽ मे़लुप्‍तु॥

१४ कुम्‍बा लुप्‍तु सुरुआङ् कुम्‍भुॽसि हे़क्‍क्‍याङ् कुम्‍बा कुलुप्‍से़ के़बेःक्‍पा के़रे़क्‍नु सोरिक् युसुफे़न् मिस्र नुःक्‍खे़॥

युसुफरे़ कुम्‍भुॽ कुन्‍साहाॽ हाङ्‌हाङ् मे़त्‍तुसिॽ

१५ खुन्‍छिॽ पान् मासिङ्‌बा मे़निसुआङ् युसुफरे़ कुम्‍भुॽसि अक्‍खे मे़मे़त्‍छिङ्, “आल्‍ल युसुफरे़ आनिॽनु निङ्‌मि चोगुइरो हे़क्‍क्‍याङ् खुने़ॽ कुदक्‍ले़ङ्‌वाओ आनिॽ आजोगुम्‍बा ताप्‍फे़ःम्‍बा याःम्‍बक्‍किल्‍ले़ कुले़क्‌वा हुङुइरो॥”

१६ खे़ल्‍ले़ चोगुल्‍ले़ खे़ङ्‌हाॽरे़ अक्‍खे मे़मे़त्‍तुआङ् इङ्‌घङ् मे़हाक्‍तु, “सिमानुःल्‍ले़ तगि के़म्‍बारे़ अक्‍खेदङ्‌बा इङ्‌जाङ् पिरिगे़आङ् वये़,

१७ ‘खिनिॽ युसुफे़न् मे़त्‍ते़म्‍मे़ॽ, के़म्‍भुॽसिरे़ खे़ने़ॽओ मे़जोगुबा लायोन् नु ताप्‍फे़ःल्‍लिक् के़म्‍मे़त्‍ते़बान् ले़प्‍मि पिरे़से़ॽओ॥’ आल्‍ल पेलि फक्‍कासिगे़रो, खे़ने़ॽ के़म्‍बारे़ कुनिङ्‌वाॽफुमाङ्‌ङिल्‍ले़ कुसेवारोबाहाॽरे़ खुन्‍छिॽ लायोन् ले़प्‍मि आबिरे़ॽओ॥” खे़ङ्‌हाॽरे़ अक्‍खेदङ्‌बा खुन्‍छिॽ पाःन्‍निन् खे़प्‍सुआङ् युसुफे़न् हाबे़॥

१८ खुने़ॽ कुम्‍भुहाॽआङ् मे़भे़रे़आङ् खुने़ॽ कुदगि साम्‍बोन् मे़भन्‍छिङ्‌ल मे़मे़त्‍तु, “ओमे़त्‍ते़ॽ, आनिगे खे़ने़ॽ के़योःग्‍बासिगे़रो॥”

१९ कर युसुफरे़ खे़ङ्‌हाॽ मे़त्‍तुसि, “मे़गिसे़म्‍मिन्‍ने़ॽ, आङ्‌गाॽ निङ्‌वाॽफुमाङ्‌ङिन् युङ्‌बा ते़न्‍नो वाॽआबि?

२० खिनिॽ आङ्‌गाॽ आदक्‍ले़ङ्‌वाओ ताप्‍फे़ःम्‍बा के़इत्‍तुम्‍माङ् के़वयि, कर निङ्‌वाॽफुमाङ्‌ङिल्‍ले़ हाबा खे़न् याःम्‍बक्‍कोलाम् नुबा चोःक्‍मा निङ्‌वाॽ चोगु, आइन् पोङ्‌ल पप्‍पा हे़क्‍केए यरिक् मनाहाॽ मे़हिङ्‌ङाङ् मे़वाॽर॥

२१ खे़ल्‍ले़ चोगुल्‍ले़ मे़गिसे़म्‍मिन्‍ने़ॽ, खिनिॽ नु खिनिॽ साहाॽ के़रे़क् आङ्‌गाॽ हिङ्‌निङ्‌ॽ॥” अक्‍खेलॽरिक् खुने़ॽ खे़ङ्‌हाॽ हाङ्‌हाङ् मे़त्‍तुसि हे़क्‍क्‍याङ् ले़मुसिरो॥

युसुफे़न् मासिङ्‌ॽ

२२ युसुफ नु खुने़ॽ कुम्‍बारे़ कुहिम्‍सयङ्‌हाॽ मिस्रओए मे़युङे़, हे़क्‍क्‍याङ् युसुफे़न् किप् थिक्‍काङ् थिबोङ् तङ्‌बे हिङे़॥

२३ युसुफरे़ एफ्राइमे़ल्‍ले़ कुमुमे़न्‍छाॽ थारिक्‍काङ् निसु॥ मनस्‍सेरे़ कुस्‍सा माकिर्रे़ खारक् के़बोङ्‌बा कुस्‍साहाॽआङ् युसुफरे़ कुधुङ्‌बोओ मे़युक्‍खुसि॥

२४ खे़ब्‍याङ् युसुफरे़ कुम्‍भुॽसि मे़त्‍तुसि, “आङ्‌गाॽ आसिमा ये़म् के़रे़, कर से़क्‍खासाङ् निङ्‌वाॽफुमाङ्‌ङिल्‍ले़ के़भाॽरिरो, हे़क्‍क्‍याङ् खुने़ॽ कन् मिस्र लाजेॽलाम्‍बा आब्राहाम्, इसाहाक् हे़क्‍क्‍याङ् याकुबे़न्‍नु माङ्‌हुप् चोगुबा लाजेॽओ खिनिॽ के़देॽरिरो॥”

२५ हे़क्‍क्‍याङ् युसुफरे़ इस्राइलरे़ कुस्‍साहाॽ माङ्‌हे़क्‍सिङ्‌मा पाङ्‌घुसिआङ् मे़त्‍तुसि, “निङ्‌वाॽफुमाङ्‌ङिल्‍ले़ खिनिॽ ओगे़मे़त्‍तिरो, हे़क्‍क्‍याङ् खे़न् ये़म्‍मो आङ्‌गाॽ आये़प्‍पाहाॽ कॽयोलाम् खे़न् लाजेॽओ तेॽरे़म्‍मे़ॽओ॥”

२६ अक्‍खेलॽरिक् युसुफे़न् किप् थिक्‍काङ् थिबोङ् तङ्‌बे के़रे़ल्‍ले़ मासिङ्॥ हे़क्‍क्‍याङ् खे़ङ्‌हाॽरे़ कुधक्‍को कुनाम्‍गे़नुॽबा निःङ्‌गेॽ मे़हुःत्‍तुआङ् चे सन्‍दोःक्‍को मे़गेःत्‍तुआङ् मिस्रओए मे़ने़स्‍सुरो॥

a 

५०:११ हाबिल–मिस्रइम– कन् मिङ्‌ङे़ल्‍ले़ कुबेन् हिब्रुओ “मिस्रबा मनाहाॽ मेरिङ् मे़धक्‍पा” हे़क्‍के खे़म्‍दे़त्॥

लाम्‍दिक् साप्‍पन्

साप्‍पन् निसुम्

लाम्‍दिःक्‍किल्‍ले़ कुबेन् “याःन्‍दिक् तामा” इग्र “लाम्‍दिःक्‍ले़ कुहेःक्‍सिङ्‌मा” पोःङ्‌ॽ॥ कन् साप्‍पन्‍नो इस्राइलबा साप्‍मुःन्‍धिल्‍ले़ कुबुङ् हिन्‍दोक्‍किन् नु इस्राइलबा मनाहाॽ योःग्‍बा योःग्‍मा मे़बोःक्‍खे़आङ् मे़युङे़बा मिस्र लाजेॽलाम् इस्राइलबा सुवाङ्‌हाॽ नाःम्‍सिङ्‌मा मे़घोसे़बा पाःन्‍हाॽ चे़क्‍खे़ पाःत्‍ते़आङ् पत्॥ कन् साप्‍पन्‍नो से़क्‍खाबा कुलक् सुम्‍सि पत्–

१) हिब्रुहाॽ योःक्‍लाम् मे़से़न्‍दे़बा नु खे़ङ्‌हाॽ सिनै कोःक्‍मा थारिक् लाम्‍दिक् मे़जोगे़बा॥

२) सिनै कोःक्‍माओ निङ्‌वाॽफुमाङ्‌ङिल्‍ले़ आबाङे कुमनाहाॽनु माङ्‌हुप् चोगुबा, खे़न्‍लाम् खे़ङ्‌हाॽ हिङ्‌मारे़ लागि खुन्‍छिॽ ये़प्‍ले़क्, खासिङ्‌निःप्‍मा, यक्‌युङ् नु साम्‌योथिम् इङ्‌जाङ्‌हाॽ मे़घोसु॥

३) इस्राइलिहाॽरे़ माङ्‌से़वा चोःक्‍मारे़ लागि मे़जोगुबा नु मे़जोःक्‍तुबा ले़त्‍ति तोःम्‍मादे़न् हे़क्‍क्‍याङ् निङ्‌वाॽफुसाम्‍बा नु निङ्‌वाॽफुमाङ्‌ङिन् माङ्‌से़वा मे़प्‍मा थिम्‍हाॽ॥

कुहेःक्‍सिङ्‌मो के़रे़क्‍नुःल्‍ले़ तगि कन् साप्‍पन्‍नो निङ्‌वाॽफुमाङ्‌ङिल्‍ले़ योःक्‍को के़वाॽबा कुमनाहाॽ से़न्‍दुसिआङ् ताःन्‍दि के़दाबा ये़म्‍मिल्‍ले़ लागि लाम्‍ओमे़प्‍मा निङ्‌साङ् के़गप्‍पा सुवाङ् चोःक्‍मासिरे़ लागि खुने़ॽ थेधे चोगु, खे़न् नुरिक् तारिक् पोधक् पोःक्‍खे़आङ् पत्॥

कन् साप्‍पन्‍नो के़ये़क्‍पा मना मोसान् पत्, निङ्‌वाॽफुमाङ्‌ङिल्‍ले़ कुमनाहाॽ मिस्र लाजेॽलाम् लाम्‍लोमासिआङ् लःप्‍मा फे़प्‍मासिरे़ लागि खुने़ॽ सेगु॥ कन् साप्‍पन्‍नो के़बप्‍पा लक्‍किङ्‌ग थिबोङ् इङ्‌जाङ्‌ङिल्‍ले़ थामिङ्‌ङिन् के़रे़क्‍नुःल्‍ले़ के़इङ्‌बा चोक्, खे़न् नाःत्‍ला निबोङ्‌ङो पत्‍लो॥

ताङ्‌बा थामिङ्

इस्राइलिहाॽरे़ मिस्र लाजेॽलाम् चोःक्‌युम्‍भो मे़घोसुॽ १:१–१५:२१

क) मिस्र लाजेॽओ योःग्‍बा योःग्‍मा मे़वये़बा १:१-२२

ख) मोसान् सावाःन्‍छिङ्‌बा नु हिन्‍जाॽ वये़बा २:१–४:३१

ग) मोसान् नु हारुने़ल्‍ले़ मिस्रबा हाङ्‌ङिन् तिङ्‌दिङ् नारा तुमे़सुबा ५:१–१५:१०

घ) सिदाॽ मे़म्‍भःन्‍नेबा खरे़ःङ् चामा तङ्‌नाम् नु मिस्र लाजेॽलाम् लाम्‍दिक् १२:१–१५:२१

हे़ःत्‍ताङ्‌बा वरःङ्‌ङोनु सिनै कोःक्‍मा थारिक्‍पा लाम्‍दिक् १५:२२–१८:२७

साम्‌योथिम् इङ्‌जाङ् नु माङ्‌हुप् १९:१–२४:१८

सेसे साःङ्‌गाहिम् नु माङ्‌से़वा चोःक्‍मा इङ्‌जाङ् २५:१–४०:३८

लाम्‍दिक् साप्‍पन्

मिस्र लाजेॽओ इस्राइलिहाॽ ताप्‍फे़ःल्‍लिक् मे़मे़त्‍तुसि

१

खुन्‍छिॽ आबाङे हिम्‍सयङ्‌हाॽ के़देॽबाआङ् याकुबे़न्‍नु मिस्र लाजेॽओ के़बेःक्‍पा इस्राइलरे़ कुस्‍सा ये़म्‍बित्‍छाहाॽरे़ खुन्‍छि मिङ्‌हाॽ–

२ रुबे़न, सिमियोन, ले़बि, यहुदा,

३ इस्‍साखार, जबलुन, बेन्‍यामिन,

४ दान, नप्‍तालि,

गाद नु आसेर मे़वये॥

५ याकुबरे़ कुमुॽइदाङ्‌हाॽ के़रे़क्‍ले़ नुबोङ् मे़वये़॥ खुने़ॽ कुस्‍सा योसेफे़न् तगिआङ्‌धोए मिस्रओ वये़॥

६ मे़वये़ मे़युङे़ल्‍ले़ योसेफे़न् कुम्‍भुॽ कुन्‍साॽहाॽ नु खे़न् थाःक्‍कोबाहाॽ के़रे़क् मे़स्‍ये़॥

७ कर खे़ङ्‌हाॽरे़ खुनिॽ इस्राइलि मुॽइदाङ्‌साहाॽरे़ खुन्‍छिॽ यरिक् साएहाॽ मे़वये़॥ खे़ङ्‌हाॽ निःप्‍मा सुक्‍मे़न्‍दे़त् यरिक् नु मुक्‍साम्‍साबा मे़बोःक्‍खे़॥ मिस्र लाजेन् के़रे़क् इस्राइलिहाॽरे़ मे़धिम्‍सु॥

८ खे़ब्‍याङ् मिस्रओ योसेफरे़ कुयाःम्‍बेओ थेआङ् कुसिङ् मे़न्‍निःप्‍मनाबा लत्‍छा वेॽ हाङ्‌धिक्‍ले़ हाङ्‌युक् चोःक्‍मा हेःक्‍तु॥

९ खे़ल्‍ले़ खुने़ॽ कुमनाहाॽ मे़त्‍तुसि, “ओमे़त्‍ते़म्‍मे़ॽ, कन् इस्राइलिहाॽ साॽरिक् यरिक् नु मुक्‍साम्‍साबा मे़बोःक्‍खे़आङ् मे़वाॽ॥

१० आल्‍ल आनिॽ कन्‍हाॽनु निङ्‌वाःल्‍ले़ याःम्‍बक् चोःक्‍मा पोःङ्‌ॽ, मेःन्‍ने़भग्र खे़ःङ्‌हाॽ खानिःत्‍तो आल्‍लसाङ् यरिक् मे़बोर मे़बेःक्, हे़क्‍क्‍याङ् थङ् पोङ्‌ङिल्‍ले़ आनिॽ निङ्‌मिहाॽनु मे़धुक्‍सिङ्‌ङाङ् आनिॽनु थङ् मे़जोक् खे़ब्‍याङ् लाजेन् मे़ले़रुआङ् मे़बेःक्॥”

११ कल्‍ले़चोगुल्‍ले़ खे़ङ्‌हाॽरे़ खुन्‍छिॽ सम्‍धाङ् मिस्रबा मना याःम्‍बक्‍को के़भम्‍बा साॽरिक् कुॽइगे़भे़म्‍बाहाॽ मुरा मे़मे़त्‍तुसि, खे़ङ्‌हाॽरे़ खुन्‍छिॽ साॽरिक् किप्‍मा के़घुबा नु के़साक्‍पा याःम्‍बक् चोःक्‍मा मे़बाङ्‌घुसिआङ् खुन्‍छिॽ निङ्‌साङ् साक्‍ख्रिक् पुगे़र मे़याःन्‍दुसि॥ हाङ् चिगक्‌वा फुङ्‌मा युङ्‌मारे़ लागि इस्राइलिहाॽरे़ पिताम नु रामसेस ये़क्‌यक्‍हाॽ मे़जोगु॥

१२ कर मिस्रबा मनाहाॽरे़ इस्राइलिहाॽ आक्‍ख्‍यारिक् मे़युक्‍तुसि, खे़म्‍म्‍याक्‍के यरिक् खे़ङ्‌हाॽरे़ खुनिॽ खानिःत्‍तिन् पोरे़र पे हे़क्‍क्‍याङ् खे़ङ्‌हाॽ लाजेॽओ आल्‍लसाङ् यरिक् मे़बोःन्‍दे़र मे़बे॥ मिस्रिहाॽ खे़ङ्‌हाॽनु किमा मे़हेःक्‍ते़॥

१३ हे़क्‍क्‍याङ् मिस्रिहाॽरे़ इस्राइलिहाॽ लुङ्‌माॽ मे़न्‍दुक्‍सिङ्‌ङे साॽरिक् ताप्‍फे़ःम्‍बा के़साक्‍पा योःग्‍बा याःम्‍बक्‍को मे़भत्‍छुसिआङ् इस्राइलिहाॽरे़ खुन्‍छिॽ हिङ्‌मे़न् तुक्‍खेलाक्‍खेओ मे़धासु मे़बिरुसि॥

१४ हिम् चोःक्‍मा याःम्‍बक् नु खाम्‍ले़ ले़ःङ्‌मा याःम्‍बक् हे़क्‍क्‍याङ् प्‍याङ्‌सिओबा के़रे़क् परिक्‍ले़न् याःम्‍बक्‍को मिस्रिहाॽरे़ खे़ङ्‌हाॽ मे़युःत्‍तुसिआङ् लुङ्‌माॽ मे़न्‍दुक्‍तुसिन्॥

१५ खे़ब्‍याङ् सिप्रा नु पुआ मिङ् के़वाःप्‍मा ने़त्‍छि हुक्‍के़लामा हिब्रु मे़न्‍छुमाहाॽ मिस्रबा हाङ्‌ङिल्‍ले़ मे़त्‍तुसि॥

१६ “हिब्रु मे़न्‍छुमाहाॽरे़ सा मे़गत्‍तुसिल्‍ले़ खे़ङ्‌हाॽ फाॽमासिरे़ लागि खिनिॽ के़बिगिल्‍ले़ ये़म्‍बित्‍छासा मे़गत्‍तुसिने़भग्र खे़ङ्‌हाॽ से़रे़म्‍सिम्‍मे़ॽ, कर मे़न्‍छुमासा मे़गत्‍तुसिने़भग्र कुहिङ्‌वे़त् ले़रे़म्‍सिम्‍मे़ॽ॥”

१७ कर खे़न् हुक्‍के़लामाहाॽ निङ्‌वाॽफुमाङ्‌ङिन्‍नु मे़गिसे़ हे़क्‍क्‍याङ् हाङ्‌ङिल्‍ले़ मे़त्‍तुसिबान् मे़ङ्‌घे़प्‍सुन्॥ खे़ङ्‌हाॽरे़ ये़म्‍बित्‍छा साहाॽआङ् कुहिङ्‌वे़त्‍ते मे़ले़रुसि॥

१८ कल्‍ले़चोगुल्‍ले़ हाङ्‌ङिल्‍ले़ खे़न् ने़त्‍छि हुक्‍के़लामाहाॽ उःत्‍तुसिआङ् सेःन्‍दोसुसि, “खे़न्‍छिॽ थे के़जोःक्‍सुर के़वाॽसि? थेआङ् ये़म्‍बित्‍छा साहाॽआङ् कुहिङ्‌वे़त्‍ते के़ले़त्‍छुसिबा?”

१९ खे़ङ्‌हाॽरे़ नोगप् पिरे़सु, “हिब्रु मे़न्‍छुमाहाॽ मिस्रि मे़न्‍छुमाहाॽ हे़क्‍के मे़ल्‍लॽने़न्, खे़ङ्‌हाॽरे़ कुगत् नुॽर सामे़गत्‍तुसि, हुक्‍के़लामाहाॽ के़प्‍मानुःल्‍ले़ तगि खे़ङ्‌हाॽरे़ सामे़गत्‍तु मे़सुरुसि॥”

२० हे़क्‍क्‍याङ् निङ्‌वाॽफुमाङ्‌ङिल्‍ले़ हुक्‍के़लामाहाॽ लुङ्‌माॽ तुक्‍तुसिआङ् इस्राइलिहाॽ आल्‍लसाङ् यरिक् मे़बोःन्‍दे़र मे़बे हे़क्‍क्‍याङ् खे़ङ्‌हाॽ मुक्‍साम्‍साबा मे़बोःक्‍खे़॥

२१ हुक्‍के़लामाहाॽ निङ्‌वाॽफुमाङ्‌ङिन्‍नु मे़गिसे़बाल्‍ले़ चोगुल्‍ले़ खुने़ॽ खे़ङ्‌हाॽ खुन्‍छिॽ आबाङे मुॽइदाङ्‌साहाॽ पिरुसि॥

२२ खे़ब्‍याङ् कुनुप्‍मो फारो हाङ्‌ङिल्‍ले़ के़रे़क् कुमनाहाॽ अक्‍तङ्‌बा इङ्‌जाङ् पिरुसि, “हिब्रुहाॽरे़ खारक् सागे़वाःन्‍छिङ्‌बा खुन्‍छिॽ अङे़ःक्‌वा ये़म्‍बित्‍छासाहाॽ निल वहःङ्‌ङो लाप्‍फुसाम्‍से़ॽ कर मे़न्‍छुमा साहाॽ कुहिङ्‌वे़त्‍ते ले़रे़म्‍सिम्‍मे़ॽओ॥”

मोसाःल्‍ले़ कुसावाःन्‍छिङ्‌मा

२

हाबा खे़न् ये़म्‍मो लत्‍छा ले़बि थाःक्‍कोबा मनाधिक्‍ले़ खुने़ॽ आबाङे ले़बि कुधाःक्‍कोबा मे़न्‍छुमाधिक् ते़न्‍धाम् मेःक्‍खिम् मे़त्‍तु॥

२ हे़क्‍क्‍याङ् खे़न् मे़न्‍छुक्‍मा पोःक्‍खे़आङ् खे़न् मे़न्‍छुमाःल्‍ले़ लत्‍छा ये़म्‍बित्‍छा साधिक् कत्‍तु॥ अङे़ःक्‌वान् साॽरिक् लरिक्‍लिक्‍पा चोगे़बा निसुआङ् खुने़ॽ ला सुम्‍सि थारिक् चिक्‍खु कत्‍तु॥

३ अङे़ःक्‌वान् आल्‍लसाङ् इरिक् चिङ्‌मा कप्‍मा मे़सुक्‍तुन्‍नाङ् साराःल्‍ले़ फमनाबा पक्‌वाधिक् याङ्‌सिङ् हे़क्‍क्‍याङ् खिप्‍नाःक् खिप्‍नाःक् के़लॽबा नु अलकात्‍त्राःल्‍ले़ ले़ङुआङ् च्‍वाःत् मे़ल्‍लाःप्‍मनाबा चोगु॥ अङे़ःक्‌वान् पक्‌वाओ याक्‍तुआङ् निल वहःङ्‌ङिल्‍ले़ कुयाओ के़ःम्‍ब् केःम्‍बा सारा के़युङ्‌बादे़न्‍निल्‍ले़ कुलुम्‍मो ने़स्‍सुध॥

४ अङे़ःक्‌वाःल्‍ले़ कुन्‍ने़ॽइन् मिसाक् माःङ्‌घा ये़म्‍सिङ् हे़क्‍क्‍याङ् थे़मा लॽइ फाॽआङ् हाबा ओमे़त्‍तुआङ् ये़बे़॥

५ आम्‍भा कन् ये़म्‍मो हाङ्‌ङिल्‍ले़ कुस्‍सान् निल वहःङ्‌ङो वारुम्‍सिङ्‌से़ ये़॥ खुने़ॽ कुसे़वारोमाहाॽ वहःङ्‌ङिल्‍ले़ कुयाओ लाङ्‌मे़घे़गे़आङ् मे़वये़॥ हक्‍चघत् हाङ्‌सामाल्‍ले़ साराःल्‍ले़ कुलुम्‍मोबा पक्‌वान् निसुआङ् लत्‍छा से़वारोमाधिक् खे़न् कुलासे़ पाङ्‌घु॥

६ हाङ्‌सामाल्‍ले़ पक्‌वान् हन्‍दुल्‍ले़ अङे़ःक्‌वान् निसु॥ अङे़ःक्‌वान् हाबे़र यागे़ हे़क्‍क्‍याङ् हाङ्‌सामाल्‍ले़ खे़न् अङे़ःक्‌वान् कुलुङ्‌माॽ तुगे़॥ खुने़ॽ पाःत्‍तु, “कङ्‌ग लत्‍छा हिब्रु अङे़ःक्‌वारो॥”

७ खे़ब्‍याङ् खे़न् अङे़ःक्‌वाःल्‍ले़ कुन्‍ने़ॽरे़ फारोल्‍ले़ कुस्‍सा मे़न्‍छुमान् मे़त्‍तु, “थे आङ्‌गाॽ पेःक्‍काआङ् हिब्रु मे़न्‍छुमाहाॽओ अङे़ःक्‌वान् नुधुक्‍मारे़ लागि कुभा मे़न्‍छुमाधिक् खे़ने़ॽ के़लागि उःत्‍तुङ् पिने़बि?”

८ खे़ब्‍याङ् फारोल्‍ले़ कुस्‍सा मे़न्‍छुमाःल्‍ले़ खे़न् मे़त्‍तु, “पोःङ्‌ॽ, पेगे़ॽ॥” हे़क्‍क्‍याङ् खे़न् चुक्‍मे़न् पेआङ् अङे़ःक्‌वाःल्‍ले़ कुम्‍माःन्‍ने उःत्‍तु तारु॥

९ हे़क्‍क्‍याङ् फारोल्‍ले़ कुस्‍साःल्‍ले़ खे़न् मे़त्‍तु, “कन् अङे़ःक्‌वान् तेरे़ॽआङ् आङ्‌गाॽ आलागि नुधुक्‍ते़ॽ हे़क्‍क्‍याङ् हिङ्‌सेॽ कुम्‍से़ॽ, हे़क्‍क्‍याङ् आङ्‌गाॽ खे़ने़ॽ के़नाम्‍म्‍याक् पिने़॥” खे़ल्‍ले़ चोगुल्‍ले़ खे़न् मे़न्‍छुमाःल्‍ले़ अङे़ःक्‌वान् तेॽरु, हे़क्‍क्‍याङ् खे़न् नुधुक्‍तु॥

१० याङ्‌सि अङे़ःक्‌वान् यम्‍बा पोःक्‍खे़आङ् खे़ल्‍ले़ फारोल्‍ले़ कुस्‍साओ तारु, हे़क्‍क्‍याङ् खे़न् खुने़ॽ कुस्‍सा चोगु॥ खे़ल्‍ले़ खुने़ॽ मोसा मिङ् वाःत्‍तु, थेआङ्‌भे़ल्‍ले़ खे़ल्‍ले़ पाःत्‍तु, “आङ्‌गाॽ कन् च्‍वाःत्‍तोलाम् लःत्‍तुङ्‌बारो॥”

मोसान् मिद्‌यान लाजेॽ खे़त्‍छिङ्‌ङाङ् पेक्

११ आल्‍ल मोसान् यम्‍बा पोःक्‍खे़ खे़ब्‍याङ् खे़न् खुने़ॽ कुम्‍भुॽ कुन्‍साॽहाॽरो पे, हे़क्‍केःल्‍ले़ खे़ङ्‌हाॽ साॽरिक् साक्‍ते़र याःम्‍बक् चोःक्‍मा मे़बाङ्‌घुसिबा निसु॥ खुने़ॽ आबाङे कुम्‍भुॽ कुन्‍साॽहाॽओ लत्‍छा हिब्रुधिक् मिस्रिधिक्‍ले़ हिप्‍तुर यागे़बा निसु॥

१२ मोसान् के़रे़क् पिसाङ् कब्रिङ् ओमये़, खुने़ॽ हाःत्‍ले़आङ् निसुबा होःप्‍ते़॥ खे़न् मिस्रिःन् स्‍ये़रुआङ् खे़ल्‍ले़ कुजेन् ये़ःङ्‌घाओ लुप्‍तु॥

१३ कुदाःन्‍दिक्‍मा खुने़ॽ पेःल्‍ले़ हिब्रु ने़त्‍छि आबाङे हिप्‍ने़त्‍छिर यागे़सिबा खुने़ॽ निसुसि॥ खे़ल्‍ले़ कुॽइगे़भे़म्‍बे़न् मे़त्‍तु, “खे़ने़ॽ आप्‍फेक् के़मना हिब्रुन् थेआङ् के़हिप्‍तुबा?”

१४ खे़न् मे़नाःल्‍ले़ मे़त्‍तु, “हाःत्‍ले़ खे़ने़ॽ आनिगे हाङ्‌युक्‍पा नु खासे़न्‍लोःम्‍बा के़जोगे़? खे़न् मिस्रिःन् हे़क्‍के आङ्‌गाॽआङ् के़से़त्‍ताबाबि?” मोसान् किसे़आङ् निङ्‌वाॽ इःत्‍छिङ्, “आङ्‌गाॽ चोगुङ्‌बान् मनाहाॽरे़ निङ्‌वाॽ मे़घोसुरे़त्‍छ॥”

१५ कन् पाःन्‍निन् फारोल्‍ले़आङ् निङ्‌वाॽ खोसु हे़क्‍क्‍याङ् खुने़ॽ मोसान् से़प्‍मा निङ्‌वाॽ चोगु॥ खे़ब्‍याङ् मोसान् फारोःन्‍लाम् खे़त्‍छिङ् पेआङ् मिद्‌यान लाजेॽओ युङ्‌मा हेःक्‍ते़॥

थिक्‌यान् मोसान् लत्‍छा वगे़ङ् थिक्‍ले़ कुयाओ युङ्‌सिङ्‌ङाङ् युङे़॥

१६ मिद्‌यानबा निङ्‌वाॽफुसाम्‍बा यित्रोःल्‍ले़ नुसि कुस्‍सा मे़न्‍छुमाहाॽ खे़प्‍मो च्‍वाःत् फाःत्‍छे़ मे़द्‌ये़, हे़क्‍क्‍याङ् खुन्‍छिॽ पाःल्‍ले़ कुमे़ल्‍लुक् कुमे़ःन्‍दाहाॽ च्‍वाःत् थुङ्‌मासिरे़ लागि वाघोःङ्‌हाॽ च्‍वाःत्‍तिल्‍ले़ थिम्‍मा मे़हेःक्‍तु॥

१७ कर कुभा मे़क्‍लुक्‍कम्‍बाहाॽरे़ यित्रोःल्‍ले़ कुस्‍सा मे़न्‍छुमाहाॽ मे़नाःत्‍तुमे़देसुसि॥ खे़ब्‍याङ् मोसाःल्‍ले़ खे़न् मे़न्‍छ्‌या चुक्‍माहाॽ नाङुसि हे़क्‍क्‍याङ् खे़ङ्‌हाॽरे़ खुन्‍छिॽ मे़ल्‍लुक् मे़ःन्‍दाहाॽ च्‍वाःत् थुङ्‌घुसि॥

१८ खे़ङ्‌हाॽ हिम्‍मो मे़नुःक्‍खे़ मे़द्‌ये़ःल्‍ले़ खुनिॽ पाःल्‍ले़ सेःन्‍दोसुसि, “आइन् खिनिॽ कम्‍भ्‍यारिक् हारा आक्‍खेआङ् के़द्‌येॽइ?”

१९ खे़न् मे़न्‍छ्‌या चुक्‍माहाॽरे़ मे़बाःत्‍तु, “लत्‍छा मिस्रबा मनाधिक्‍ले़ मे़ल्‍लुक्‍कम्‍बाहाॽलाम् आनिगे से़ःप्‍तिगे़॥ खे़न्‍नुःल्‍ले़ वेॽ खे़ल्‍ले़ आनिगे लागि च्‍वाःत् फाःत्‍तुआङ् मे़ल्‍लुक् मे़ःन्‍दाहाॽआङ् च्‍वाःत् थुङ्‌घुसि॥”

२० खुन्‍छिॽ पाःल्‍ले़ खे़ङ्‌हाॽ सेःन्‍दोसुसि, “खुने़ॽ आत्‍ति वाॽ? खिनिॽ थेआङ् खे़न् मनान् खे़प्‍मोए के़ले़रुम्‍माङ् खिनिॽरक् के़द्‌ये़ॽइबा? पेगे़म्‍मे़ॽ, खुने़ॽ आनिॽनु कुजा चासे़ उःत्‍ताम् तारे़म्‍मे़ॽ॥”

२१ खे़ब्‍याङ् मोसान् खे़न् मनाहाॽनु युङ्‌मारे़ लागि ते़न्‍दे़॥ यित्रोःल्‍ले़ खुने़ॽ कुस्‍सा सिपोराःन् मोसाःन्‍नु ते़न्‍धाम् मेःक्‍खिम् मे़त्‍तु॥

२२ सिप्‍पोराःल्‍ले़ ये़म्‍बित्‍छा साधिक् कत्‍तु, हे़क्‍क्‍याङ् मोसाःल्‍ले़ खे़न् गेर्सोम मिङ् वाःत्‍तु, थेआङ्‌भे़ल्‍ले़ खुने़ॽ पाःत्‍तु, “आङ्‌गाॽ वेॽ लाजेॽओ वे़प्‍मिबा पोःक्‍खाङ्‌ङाङ् युङ्‌ङा॥”

२३ यरिक् तङ्‌बे याङ्‌सि मिस्रबा हाङ्‌ङिन् स्‍ये़ कर इस्राइलिहाॽ योक् याःम्‍बक्‍को मे़युःत्‍तुसिआङ् आल्‍लसाङ् खुन्‍छिॽ सक्‍मा पुॽरे़आङ् मे़यागे़ हे़क्‍क्‍याङ् कुभाॽरे़ लागि पेलि फाक्‍मा मे़हेःक्‍ते़॥ खे़ङ्‌हाॽरे़ खुन्‍छिॽ पेलिन् निङ्‌वाॽफुमाङ्‌ङो के़रे़॥

२४ निङ्‌वाॽफुमाङ्‌ङिल्‍ले़ खे़ङ्‌हाॽ मे़यारे़बान् खे़प्‍सु हे़क्‍क्‍याङ् खुने़ॽ अब्राहाम, इसहाक् हे़क्‍क्‍याङ् याकुबे़न्‍नु चोगुबा माङ्‌हुप्‍पिन् निङ्‌वाॽ इःत्‍तु॥

२५ कल्‍ले़चोगुल्‍ले़ निङ्‌वाॽफुमाङ्‌ङिल्‍ले़ इस्राइलिहाॽ ओमे़त्‍तुसि खे़ब्‍याङ् खे़ङ्‌हाॽरे़ खुन्‍छिॽ लागि निङ्‌वाॽ इःत्‍तुसिरो॥

निङ्‌वाॽफुमाङ्‌ङिल्‍ले़ मोसान् उःत्‍तु

३

आल्‍ल मोसाःल्‍ले़ खुने़ॽ कुन्‍नुःप्‍पा मिद्‌याःन्‍बा निङ्‌वाॽफुसाम्‍बा यित्रोःल्‍ले़ कुमे़ल्‍लुक् कुमे़ःन्‍दाहाॽ चाराम्‍सुसिर वये़॥ हे़क्‍क्‍याङ् खुने़ॽ मे़ल्‍लुक् मे़ःन्‍दाक्‍हाॽ चाराम्‍सुसिर मुरे़ःक् खारे़ःक् थेआङ् के़होःप्‍पादेन्‍निल्‍ले़ नाधाःम्‍बि निङ्‌वाॽफुमाङ्‌ङिल्‍ले़ कुगोःक्‍मा होरेब थारिक् तेॽरुसि॥

२ खे़प्‍मो यहवे दाङ्‌बे़ल्‍ले़ कुमाङ्‌लाइङ्‌बाधिक् फात्‍ताप्‍पिल्‍ले़ कुलुम्‍मो के़दिःप्‍पार के़बप्‍पा मिराःक् कुइसिःक् खुने़ॽ कुदगि निधाःम्‍सिङ्॥ मोसाःल्‍ले़ फात्‍ताप्‍पिन् मिदिगे़र पत्‍छे़बा निसु, हे़क्‍केसाङ् खे़न् खाप्‍पुथ्‍यःङ् मे़बोःक्‍खे़न्॥

३ खे़ल्‍ले़ चोगुल्‍ले़ मोसाःल्‍ले़ कुनिङ्‌वाॽओ पाःत्‍तु, “आल्‍ल आङ्‌गाॽ निःत्‍ताङ् पेःक्‍काआङ् कन् निङ्‌वाॽ के़माबा पाःन्‍निन् ओमे़त्‍तुङ्‌ॽ॥ खे़न् फात्‍ताप्‍पिन् थेआङ् मिमे़दिक्‍ने़म्‍बारे़त्‍छ?”

४ आल्‍ल ओमे़प्‍मारे़ लागि मोसान् खे़त्‍ना ले़प्‍माङ् पेबान् यहवे दाङ्‌बे़ल्‍ले़ निसु, खे़ब्‍याङ् यहवे दाङ्‌बे़ल्‍ले़ फात्‍ताप्‍पिल्‍ले़ कुलुम्‍मोलाम् अक्‍खे मे़त्‍तु, “मोसाए, मोसाए!”

मोसाःल्‍ले़ मे़त्‍तु, “आदाङ्‌बे, आङ्‌गाॽ कप्‍मो वाॽआरो॥”

५ निङ्‌वाॽफुमाङ्‌ङिल्‍ले़ मे़त्‍तु, “निःत्‍ताङ् मे़भे़रे़न्‍ने़ॽ॥ खे़ने़ॽ के़लाङ्‌सुःप्‍पिन् फे़न्‍दे़ॽ थेआङ्‌भे़ल्‍ले़ खे़ने़ॽ सेसेबादे़न्‍नो के़ये़प्॥”

६ खुने़ॽ आल्‍लसाङ् मे़त्‍तु, “आङ्‌गाॽ खे़ने़ॽ के़म्‍बा कुन्‍धे़बा अब्राहाम, इसहाक नु याकुबरे़ खुन्‍छिॽ निङ्‌वाॽफुमाङ्‌आ॥” खे़ब्‍याङ् मोसाःल्‍ले़ कुनारान् ते़प्‍तु, थेआङ्‌भे़ल्‍ले़ खुने़ॽ निङ्‌वाॽफुमाङ्‌ङिन् ओमे़प्‍मा किसे़॥

७ यहवे दाङ्‌बे़ल्‍ले़ मे़त्‍तु, “मिस्र लाजेॽओ आङ्‌गाॽ आमनाहाॽ साॽरिक् ताप्‍फेःल्‍लिक् मे़मे़त्‍तुसिआङ् तुक्‍खे मे़जाःत्‍तुसिर मे़याक्, खे़न् आङ्‌गाॽ निसुङ्‌ङाङ् वाॽ॥ याःम्‍बक्‍को मना के़भम्‍बा मिस्रिहाॽरे़ खुन्‍छिॽ हुक्‍कोलाम् से़म्‍मारे़ लागि खे़ङ्‌हाॽरे़ खुन्‍छिॽ पेलिन् आङ्‌गाॽ खे़प्‍सुङ्‌ङाङ् वाॽ॥ खे़ङ्‌हाॽरे़ खुनिॽ तुक्‍खेन् नु के़साक्‍पा मे़दुमुबान् आङ्‌गाॽ कुसिङ् निःत्‍तुङ्‌ॽ॥

८ कल्‍ले़चोगुल्‍ले़ खे़ङ्‌हाॽ मिस्रिहाॽरे़ खुन्‍छिॽ हुक्‍कोलाम् ताङ्‌से़ःप्‍मासिरे़ लागि नु मिस्र लाजेॽलाम् लःप्‍मासिआङ् लत्‍छा ताम्‍दाम्‍बा लाजेॽओ के़प्‍मासिरे़ लागि आङ्‌गाॽ थ्‍याङ्‌ङाङ् वाॽआ॥ खे़न् लाजेन् पित्‍नु नु सक्‌वाघु के़गुङ्‌बा चोक्,a खे़प्‍मो आल्‍लो कनानि, हित्‍ति, एमोरि, परिज्‍जि हिब्‍बि नु यबुसिहाॽ मे़युङ्‌ॽ॥

९ आङ्‌गाॽ से़क्‍खाए आमनाहाॽरे़ खुन्‍छिॽ हाःप्‍मा फिःक्‍मान् खे़प्‍सुङ्‌ङाङ् वाॽ हे़क्‍क्‍याङ् मिस्रिहाॽरे़ आक्‍खेलॽरिक् खे़ङ्‌हाॽ तुक्‍खे मे़जाःत्‍तुसिर मे़वाॽ आङ्‌गाॽ खे़न् निसुङ्‌ङाङ् वाॽ॥

१० आल्‍ल आङ्‌गाॽ खे़ने़ॽ मिस्र लाजेॽबा हाङ्‌ङेओ पाङ्‌ने़र पत्‍ता हे़क्‍क्‍याङ् खे़ने़ॽ आङ्‌गाॽ आमना इस्राइलिहाॽ खे़ल्‍ले़ कुलाजेॽलाम्‍बा के़दिःक्‍तुसिआङ् के़लःत्‍तु के़भे़त्‍तुसिॽ॥”

११ कर मोसाःल्‍ले़ निङ्‌वाॽफुमाङ्‌ङिन् मे़त्‍तु, “आङ्‌गाॽ हाःत्‍ताआङ्‌बे? आङ्‌गाॽ आक्‍केलॽरिक् फारोओb पेःक्‍का हे़क्‍क्‍याङ् इस्राइलिहाॽ लःत्‍तुङ्‌सिङ्‌ङाङ् फे़प्‍मा सुक्‍तुङ्‌सिङ्‌बे?”

१२ हे़क्‍क्‍याङ् निङ्‌वाॽफुमाङ्‌ङिल्‍ले़ मोसान् मे़त्‍तु, “आङ्‌गाॽ खे़ने़ॽनु वाॽआ, खे़ब्‍याङ् आङ्‌गाॽ खे़ने़ॽ पाङ्‌ने़बा के़लॽबा पाःन्‍निल्‍ले़ मिक्‍सेःन्‍निन् खे़ने़ॽओ कन् पोःङ्‌ॽ– खे़ने़ॽ खे़न् मनाहाॽ मिस्रलाम्‍बा के़लःत्‍ति के़भे़त्‍तुसिल्‍ले़ खे़निॽ कन् कोःक्‍माओ निङ्‌वाॽफुमाङ्‌ङिन् माङ्‌से़वा के़मे़त्‍तुम्॥”

१३ मोसाःल्‍ले़ निङ्‌वाॽफुमाङ्‌ङिन् मे़त्‍तु, “ओमे़त्‍ते़ॽ, आल्‍ल आङ्‌गाॽ इस्राइलिहाॽरो पेःक्‍काआङ् अक्‍खेग मे़त्‍तुङ्‌सिङ्‌ॽ, ‘खिनिॽ पाधे़बाहाॽरे़ खुनिॽ निङ्‌वाॽफुमाङ्‌ङिल्‍ले़ आङ्‌गाॽ खिनिॽओ पाङ्‌घाङ्‌बा,’ खे़ब्‍याङ् खे़ङ्‌हाॽरे़ ‘खुने़ॽ कुमिङ् थे़माबे?’ फाॽआङ् सेःन्‍मे़दाआल्‍ले़ आङ्‌गाॽ खे़ङ्‌हाॽ थे मे़त्‍तुङ्‌सिङ्‌बाबे?”

१४ खे़ब्‍याङ् निङ्‌वाॽफुमाङ्‌ङिल्‍ले़ मोसान् मे़त्‍तु, “आङ्‌गाॽ आङ्‌गाॽएआ॥ याम्‍मो खुने़ॽ पाःत्‍तु, इस्राइलिहाॽ खे़ने़ॽ अक्‍खे मे़त्‍ते़से़ॽ, ‘आङ्‌गाॽ के़लॽबाल्‍ले़ खिनिॽओ पाङ्‌घाङ्‌बारो॥’”

१५ निङ्‌वाॽफुमाङ्‌ङिल्‍ले़ मोसान् कन्‍नाङ् मे़त्‍तु, “इस्राइलिहाॽ मे़त्‍ते़से़ॽ, ‘खिनिॽ पा थे़बा अब्राहाम, इसहाक नु याकुबरे़ कुनिङ्‌वाॽफुमाङ् यहवे दाङ्‌बे़ल्‍ले़ आङ्‌गाॽ खिनिॽओ पाङ्‌घाङ्‌बारो॥’

“सदादिङ्‌ले़ लागि आङ्‌गाॽ आमिङ्‌ङिन् ‘आङ्‌गाॽएआ’ रो,

हे़क्‍क्‍याङ् के़रे़क् थाःक्‍कोबा मनाहाॽरे़

आम्‍भा कन् आमिङ्‌ङिन् निङ्‌वाॽ मे़इःत्‍तुॽ॥

१६ “पेगे़ॽआङ् इस्राइलबा लाम्‍लोबाहाॽ थिक्‍मे़त् फुक्‍खेसे़ॽ हे़क्‍क्‍याङ् यहवे दाङ्‌बा खिनिॽ ताक्‍थे़बा अब्राहाम, इसहाक नु याकुबरे़ कुनिङ्‌वाॽफुमाङ्‌ङिल्‍ले़ खे़ने़ॽ सुफो पिने़बा फाॽआङ् खे़ङ्‌हाॽ मे़त्‍ते़से़ॽ, खुने़ॽ खे़ङ्‌हाॽरे़ खुनिॽ लुम्‍मो ये़आङ् वाॽ हे़क्‍क्‍याङ् मिस्रिहाॽरे़ खे़ङ्‌हाॽ थे मे़मे़त्‍तुसिर मे़वाॽ खे़न् के़रे़क् आङ्‌गाॽ निसुङ्‌ङाङ् वाॽ॥

१७ मिस्र लाजेॽबा तुक्‍खे लाक्‍खेलाम् खुने़ॽ खिनिॽ के़लःत्‍तिआङ् लत्‍छा पित्‍नु नु सक्‌वाघु के़गुङ्‌बा लाजेॽ के़ने़बा लाजेॽओ के़गे़त्‍ति फाॽआङ् खुने़ॽ कुत्‍चाॽ निःन्‍धो चोगुआङ् वाॽ॥ खे़न् लाजेःङ्‌ग कनानि, हित्‍ति, एमोरि, परिज्‍जि हिब्‍बि नु यबुसिहाॽरे़ खुन्‍छिॽ लाजेॽरो॥

१८ “इस्राइलबा लाम्‍लोबाहाॽरे़ खे़ने़ॽ के़बाःन्‍निन् मे़घे़प्‍सुॽ॥ खे़ब्‍याङ् खे़ने़ॽ नु इस्राइलबा खे़न् लाम्‍लोबाहाॽ मिस्रबा हाङ्‌ङे़ओ के़बिगिॽ, हे़क्‍क्‍याङ् खिनिॽ खे़न् अक्‍खे के़मे़त्‍तुम्‌ॽ, ‘यहवे दाङ्‌बा हिब्रुहाॽरे़ खुनिॽ निङ्‌वाॽफुमाङ्‌ङिन् आनिगे तुम्‍से़ ये़आङ् वाॽ, खे़ब्‍याङ् यहवे दाङ्‌बा आनिगे निङ्‌वाॽफुमाङ्‌ङिल्‍ले़ कुलागि वयागे़न् सिदुङ्‌जभा तोःन्‍छे़ मुरे़ःक् खारे़ःक्‍पा थेआङ् के़होःप्‍पादे़न्‍नो सुम्‌यान्‍बा लाम्‍दिःक्‍को पेःक्‍मा आभाःक्‍ते़ॽ॥’

१९ कर मुक्‍साम्‍बा हुक्‍किल्‍ले़ मिस्रबा हाङ्‌ङिन् के़साक्‍पा तुमुर मे़न्‌याःन्‍ने थारिक् खुने़ॽ खिनिॽ पेःक्‍मा के़म्‍भाःक्‍तिन् फाॽआङ् आङ्‌गाॽ निसुङ्‌ॽ॥

२० कल्‍ले़चोगुल्‍ले़ आङ्‌गाॽ आहुक्‍किल्‍ले़ मिस्रिहाॽ साःप्‍सुङ्‌सिङ्‌ङाङ् खे़ङ्‌हाॽरे़ खुनिॽ लुम्‍मो आङ्‌गाॽ के़रे़क् निङ्‌वाॽ के़माबा आयाःम्‍बक्‍लाम् खुम्‍दिङ् पिरुङ्‌सिङ्‌ॽ, हे़क्‍क्‍याङ् खे़न् एगाङ् खे़ल्‍ले़ खिनिॽ पेःक्‍मा के़भाःक्‍ति॥

२१ “आङ्‌गाॽ मिस्रिहाॽरे़ खिनिॽ नुरिक् के़म्‍मे़त्‍तिर चोगुङ्‌ॽ हे़क्‍क्‍याङ् आङ्‌गाॽ आमनाहाॽ खे़प्‍मोलाम् से़म्‍मुॽइ मे़बोङ्‌ङिल्‍ले़ हुक्‍को थे़माआङ् मे़ःन्‍ने मे़ल्‍लःन्‍ने़न् मे़म्‍बेःक्‍ने़न्॥

२२ के़रे़क् इस्राइलि मे़न्‍छुमाहाॽ खुन्‍छिॽ हिम्‍बेसाङ्‌बा मिस्रि मे़न्‍छुमाहाॽओ मे़बेःक्‍काङ् खे़न् हिम्‍मो के़वाॽमा मे़न्‍छुमाहाॽ चाङ्‌वान् नु साम्‍म्‍याङ् युप्‍पा वाःत्‍तिहाॽ मे़नाःक्‍तुसिॽ॥ इस्राइलिहाॽरे़ खे़न् चाङ्‌हाॽ नु वाःत्‍तिहाॽ खुन्‍छिॽ ये़म्‍बित्‍छा मे़न्‍छुमा साहाॽ मे़जाक्‍तुसिॽ मे़वाःत्‍तुसिॽ हे़क्‍क्‍याङ् कम्‍भलॽरिक् मिस्रबा याङ्‌साकुन्‍धेहाॽ खे़ङ्‌हाॽरे़ मे़देॽरुआङ् मे़बेःक्‍लो॥”

a 

३:८ कन् फाॽइन् साॽरिक् यरिक् पोगुगे़न् कुजा के़धोःक्‍पा लाजेॽ

b 

३:११ मिस्रिहाॽरे़ हाङ्‌ङिन् “फारो” मे़मे़त्‍तु

मोसारे़ निङ्‌वाॽ के़माबा याःम्‍बक्‍हाॽ चोगु

४

खे़ब्‍याङ् मोसाःल्‍ले़ यहवे दाङ्‌बान् मे़त्‍तु, “कर इस्राइलिहाॽरे़ आङ्‌गाॽ नामे़न्‍छाॽआन् हे़क्‍क्‍याङ् आङ्‌गाॽ आबाःन्‍निन् मे़ङ्‌घे़प्‍सुन्‍नाङ् ‘यहवे दाङ्‌बे़न् खे़ने़ॽओ निधाःम्‍सिङ्‌बा मे़ःन्’ फाॽआङ् खे़ङ्‌हाॽरे़ मे़बाःत्‍तुल्‍ले़ आङ्‌गाॽ थे़मा चोगुङ्‌बाबे?”

२ यहवे दाङ्‌बे़ल्‍ले़ सेःन्‍दोसु, “खे़ने़ॽ के़हुक्‍को थे़माःन् के़गत्‍तुॽ?”

खे़ल्‍ले़ पाःत्‍तुॽ, “तक्‍कात्॥”

३ यहवे दाङ्‌बे़ल्‍ले़ मे़त्‍तु, “खे़न् खाम्‍बाङ्‌ङो लाप्‍फुसे़ॽ॥”

मोसाःल्‍ले़ तक्‍काःत्‍तिन् खाम्‍बाङ्‌ङो लाप्‍फुसु हे़क्‍क्‍याङ् खे़न् असेःक् पोःक्‍खे़ खे़ब्‍याङ् मोसान् किसे़आङ् खे़त्‍छिङ्॥

४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “के़हुक्‍किन् सन्‍छे़ॽआङ् खे़ल्‍ले़ कुमिओ ते़म्‍से़ॽ॥” हे़क्‍क्‍याङ् मोसाःल्‍ले़ कुहुक्‍किन् सन्‍छुआङ् ते़म्‍सु, खे़ब्‍याङ् खे़न् खुने़ॽ कुहुक्‍को याम्‍मो तक्‍काःत्‍ते पोःक्‍खे़बे॥

५ यहवे दाङ्‌बे़ल्‍ले़ मे़त्‍तु, “खे़ङ्‌हाॽरे़ खुन्‍छिॽ पाधे़बा थाःक्‍थे़बा अब्राहाम, इसहाक नु याकुबरे़ कुनिङ्‌वाॽफुमाङ्‌ङिन् खे़ने़ॽओ ओःन्‍धाक्‍सिङ्‌बारे़त्‍छ फाॽआङ् खे़ङ्‌हाॽरे़ आम्‍भा कन् याःम्‍बक्‍कोलाम्‍बा नामे़साॽरुर॥”

६ खे़ब्‍याङ् यहवे दाङ्‌बाल्‍ले़ मोसान् आल्‍लसाङ् अक्‍खे मे़त्‍तु, “खे़ने़ॽ के़हुक्‍किन् के़हे़प्‍सुबा सुङ्‌घेःक्‌वाओ थे़क्‍तेॽ॥” खुने़ॽ कुहुक्‍किन् हे़प्‍सुबा सुङ्‌घेःक्‌वाओ केःत्‍तु, हे़क्‍क्‍याङ् कुहुक्‍किन् लाःक्‍कात् लःत्‍तुल्‍ले़ खे़न् से़ॽमा तुक्‍मे़ल्‍ले़ तरुआङ् कुहुक्‍किन् नाःङ् हे़क्‍के फसुःक्‍क्‍याःप्‍पा पोःक्‍खे़बे॥

७ खे़ब्‍याङ् यहवे दाङ्‌बे़ल्‍ले़ मे़त्‍तु, “खे़ने़ॽ के़हुक्‍किन् याम्‍मो सुङ्‌घेःक्‌वाओ याक्‍ते़ॽ॥” मोसाःल्‍ले़ हे़क्‍केए चोगु हे़क्‍क्‍याङ् याम्‍मो कुहुक्‍किन् लाःक्‍कात् लःत्‍तुल्‍ले़ खे़न् खुने़ॽ कुधक्‍कोबा ने़क्‍सा हे़क्‍तङ्‌बाए नुबा पोःक्‍खे़॥

८ यहवे दाङ्‌बे़ल्‍ले़ खुने़ॽ मे़त्‍तु, “खे़ङ्‌हाॽरे़ खे़ने़ॽ के़बाःन्‍निन् नामे़न्‍छाॽरुन् हे़क्‍क्‍याङ् खे़न् तगिबा मिक्‍सेःन्‍निन् नसान् मे़न्‍जोगुन्‍ने़भग्र कन् मिक्‍सेःन्‍निल्‍ले़ चोगुल्‍ले़ खे़ङ्‌हाॽरे़ नसान् मे़जोगुॽ॥

९ कर खे़ङ्‌हाॽरे़ कन् ने़प्‍माङ् मिक्‍सेःन्‍हाॽआङ् नामे़न्‍छाॽरुन् हे़क्‍क्‍याङ् खे़ने़ॽ के़बाःन्‍ने़न्‍नाङ् मे़ङ्‌घे़प्‍सुन्‍ने़भग्र निल वहःङ्‌ङोबा कुभा च्‍वाःत्‍चि फे़त्‍ते़ॽआङ् कुसे़ङ्‌ग्रा खाम्‍बाङ्‌ङो हुक्‍खे़ॽ॥ खे़ने़ॽ निल वहःङ्‌ङोलाम् के़भे़त्‍तुबा खे़न् च्‍वाःत्‍तिन् खाम्‍बाङ्‌ङो माक्‍खिॽ पोःङ्‌ॽ॥”

१० कर मोसाःल्‍ले़ मे़त्‍तु, “यहवे दाङ्‌बाए आङ्‌गाॽ मे़बाङ्‌घाङ्‌ङिन्‍ने़ॽओ॥ आङ्‌गाॽ नुरिक्‍काङ् पाःप्‍मा मे़सुक्‍कान्॥ आदाङ्‌बारे़ के़बाःन्‍जाःक्‍किन् खे़प्‍सुङ्‌ङाङ्‌साङ् आङ्‌गाॽ नुरिक् पाःप्‍मा के़सुक्‍पा मे़म्‍बोङ्‌ङे वाॽआ, थेआङ्‌भे़ल्‍ले़ आङ्‌गाॽ मसुआङ् आम्‍ब्रा खॽरुररक् पाःप्‍मा सुक्‍का॥”

११ यहवे दाङ्‌बे़ल्‍ले़ खुने़ॽ मे़त्‍तु, “मनान् पाःप्‍मारे़ लागि हाःत्‍ले़ मुरा पिरुबे? हाःत्‍ले़ खुने़ॽ कुबान् मे़ल्‍लःम्‍मनाबा इग्र कुनागे़धाक्‍पा चोगुबे? हाःत्‍ले़ खुने़ॽ मिक् पिरु इग्र मिक्‍फःम्‍बा चोगुबे? कन् के़रे़क् पाःन्‍हाॽ के़जोःक्‍पा आङ्‌गाॽ यहवे दाङ्‌बे़न्‍ने मे़ःम्‍बि?

१२ आल्‍ल खे़ने़ॽ पेगे़ॽ, आङ्‌गाॽ पाःप्‍मारे़ लागि फाॽने़॥ थे़मा पाःप्‍मा पोःङ्‌ॽ, आङ्‌गाॽ खे़ने़ॽ हुॽने़॥”

१३ कर मोसाःल्‍ले़ नोगप् पिरु, “मे़ःन्, यहवे दाङ्‌बाए, कुभा वेॽ थिक् पाङ्‌घे़ॽओ॥”

१४ कन् पाःन्‍नो यहवे दाङ्‌बे़न् मोसाःन्‍नु कुयाःक्‍ले़ॽरे़ हे़क्‍क्‍याङ् खुने़ॽ मे़त्‍तु, “के़म्‍भुॽ ले़बि हारुनले़ कुयाःम्‍बेओ खे़ने़ॽ थे के़बाःत्‍तुॽ? खुने़ॽ नुरिक्‍काङ् पाःप्‍मा के़ले़बा चोक् फाॽआङ् आङ्‌गाॽ निसुङ्‌ॽ॥ से़क्‍खाःल्‍ले़ खुने़ॽ आल्‍लो खे़ने़ॽ के़दुम्‍से़ फे़ल्‍ल पत् हे़क्‍क्‍याङ् खे़ने़ॽ के़निआङ् कुनिङ्‌वाॽ ताःॽ॥

१५ खुने़ॽनु पारे़ॽ हे़क्‍क्‍याङ् थे पाःप्‍मा पोःङ्‌ॽ, खे़न् मे़त्‍ते़ॽ॥ हे़क्‍क्‍याङ् थे चोःक्‍मा पोःङ्‌ॽ, खे़न्‍छिॽ ने़प्‍माङ् आङ्‌गाॽ पाःप्‍मा हुॽने़सिङ्‌ॽ॥

१६ खे़ने़ॽ के़लागि खुने़ॽ पान् के़बाःप्‍पा पोङ्‌ङाङ् मनाहाॽनु ताॽजे़ङ्‌ॽ॥ खे़ने़ॽ चैँ निङ्‌वाॽफुमाङ् हे़क्‍तङ्‌बा पोःक्‍खे़आङ् खे़ल्‍ले़ थे़मा पाःप्‍मा पोःङ्‌ॽ, खे़न् पाःन्‍निन् खुने़ॽ मे़त्‍ते़ॽ॥

१७ कर कन् तक्‍काःत्‍तिन् खे़ने़ॽ के़हुक्‍कोए तेॽरे़आङ् पेगे़ॽ॥ खे़ने़ॽ कन् तक्‍काःत्‍तोलाम् निङ्‌वाॽ के़माबा मिक्‍सेःन्‍हाॽ के़जोगुरो॥”

मोसान् मिस्र लाजेॽओ नुःङ्‌ॽ

१८ खे़न् एगाङ् मोसान् नुःक्‍खे़आङ् खुने़ॽ कुन्‍नुःप्‍पा यित्रोओ त्‍ये़आङ् मे़त्‍तु, “आल्‍ल आङ्‌गाॽ पेलि फाक्‍ने़, आम्‍भुॽ आन्‍साॽसिरे़ खुन्‍छिॽ तुम्‍से़ मिस्र लाजेॽओ पेःक्‍मा फाःक्‍ताङ्‌ङे़ॽओ, खे़ङ्‌हाॽ कुहिङ्‌वे़त्‍ते मे़वाॽबि इ थे मे़जोःक्‍ल मे़याक्‍पि खुन्‍छिॽ तुम्‍से़ पेःक्‍मा पोःक्‍खे़॥” यित्रोःल्‍ले़ मे़त्‍तु, “पोःङ्‌ॽ, नुरिक्‍काङ् पेगे़ॽओ॥”

१९ मोसान् मिद्‌यान लाजेॽलाम् थासिङ्‌मानुःल्‍ले़ तगि यहवे दाङ्‌बे़ल्‍ले़ खुने़ॽ मे़त्‍तु, “खे़ने़ॽ मिस्र नुःक्‍खे़ पेगे़ॽ॥ खे़ने़ॽ से़प्‍मा के़गोःप्‍पाहाॽ के़रे़क् मे़स्‍ये़ मे़घे़रे़॥”

२० कल्‍ले़चोगुल्‍ले़ मोसाःल्‍ले़ खुने़ॽ कुमेत् नु कुस्‍साहाॽ लत्‍छा अदङ्‌ङो युक्‍खुसि हे़क्‍क्‍याङ् निङ्‌वाॽफुमाङ्‌ङिल्‍ले़ कुदक्‍काःत्‍तिन् कुहुक्‍को याङ्‌सिङ्‌ङाङ् खुने़ॽ मिस्र ले़प्‍माङ् थासिङ्॥

२१ यहवे दाङ्‌बे़ल्‍ले़ मोसान् मे़त्‍तु, “आल्‍ल खे़ने़ॽ मिस्र लाजेॽओ के़नुःङ्‌ङाङ् के़बेःक्‍ल के़बत्॥ आङ्‌गाॽ खे़ने़ॽ निङ्‌वाॽ के़माबा याःम्‍बक्‍हाॽ चोःकमारे़ लागि मुक्‍साम् पिने़आङ् वाॽ, खे़ङ्‌हाॽ के़रे़क् हाङ्‌ङिल्‍ले़ कुदगि चोःक्‍मारे़ लागि निङ्‌वाॽ इःत्‍ते़ॽ॥ कर आङ्‌गाॽ हाङ्‌ङिन् हादिङ् के़धक्‍पा चोगुङ्‌ॽ हे़क्‍क्‍याङ् खुने़ॽ इस्राइलिहाॽ पेःक्‍मा मे़भाःक्‍तुसिन्‌ॽ॥

२२ खे़ब्‍याङ् खे़ने़ॽ हाङ्‌ङिन् अक्‍खे मे़त्‍ते़ॽ, ‘यहवे दाङ्‌बाल्‍ले़ अक्‍खे पाःत्‍तुॽ, इस्राइले़न् आङ्‌गाॽ आस्‍सा तुम्‍बारो॥

२३ हे़क्‍क्‍याङ् आङ्‌गाॽ खे़ने़ॽ मे़त्‍ने़, “आङ्‌गाॽ आस्‍सान् पेःक्‍मा फाःक्‍ते़ॽ हे़क्‍क्‍याङ् खे़ल्‍ले़ आङ्‌गाॽ माङ्‌से़वा मे़त्‍तार॥ खे़ने़ॽ खे़न् पेःक्‍मा के़म्‍भाःक्‍तुन्‍ने़भग्र, ओमे़त्‍ते़ॽ, आङ्‌गाॽ खे़ने़ॽ के़स्‍सा तुम्‍बे़न् स्‍ये़रुङ्‌ॽ॥”’”

२४ हे़क्‍क्‍याङ् लाम्‍मो याङ्‌धोःक्‍मादे़न्‍नो यहवे दाङ्‌बे़ल्‍ले़ मोसान् तुमु खे़ब्‍याङ् खुने़ॽ से़प्‍मा कोःत्‍तु॥

२५ कर सिप्‍पोराःल्‍ले़ लत्‍छा हागे़सुक्‍पा कुहे़क्‍मा लुङ्‌से़रुङ्‌बे़न् याङ्‌सिङ् हे़क्‍क्‍याङ् कुस्‍साःल्‍ले़ कुजुत्‍चुॽबाल्‍ले़ कुसम्‍मिन् हे़गुआङ् मोसाःल्‍ले़ कुलाङ्‌ङिन् सुसु पिरु, कम्‍भलॽरिक् हर्दो हे़गुआङ् खुने़ॽ मे़त्‍तु, “खे़ने़ॽ आङ्‌गाॽ आलागि माक्‍खिॽलाम्‍बाबा आहिम्‍साबाने़रो॥”

२६ (“खे़ने़ॽग माक्‍खिॽलाम्‍बाबा आङ्‌गाॽ आहिम्‍साबाने़रो” लॽरे़बान् सिप्‍पोराःल्‍ले़ हर्दो हे़क्‍मान् पाःत्‍तुबारो॥) कल्‍ले़चोगुल्‍ले़ यहवे दाङ्‌बे़ल्‍ले़ मोसान् मे़से़रुन्॥

२७ आम्‍भा कन् ये़म्‍मो यहवे़ दाङ्‌बे़ल्‍ले़ हारुने़न् मे़त्‍तु, “मुरे़ःक् खारे़ःक् थेआङ् के़होःप्‍पादे़न्‍नो पे़गे़ॽआङ् मोसान् तुमे़ॽ॥” कम्‍भलॽरिक् हारुने़न् मोसाःल्‍ले़ कुदुम्‍से़ सेसे कोःक्‍माओ पे हे़क्‍क्‍याङ् खुने़ॽ तुमुआङ् हे़प्‍प्रे़क् हे़प्‍तु॥

२८ खे़ब्‍याङ् यहवे दाङ्‌बे़ल्‍ले़ खुने़ॽ मिस्र लाजेॽ पेःक्‍मा इङ्‌जाङ् पिरुल्‍ले़ मे़त्‍तुबा के़रे़क् पाःन्‍हाॽ मोसाःल्‍ले़ हारुने़न् चे़क्‍तु॥ आत्‍तिन् आत्‍तिन् निङ्‌वाॽ के़माबा याःम्‍बक्‍हाॽ खुने़ॽ चोःक्‍मा पाङ्‌घुआङ् वये़, खे़न्‍नाङ् मोसाःल्‍ले़ हारुने़न् चे़क्‍तु॥

२९ हे़क्‍क्‍याङ् मोसान् नु हारुने़न् मिस्र पेसे़त्‍छि खे़ब्‍याङ् के़रे़क् इस्राइलि लाम्‍लोबाहाॽ सोरिक् फुक्‍खे़सुसि॥

३० यहवे दाङ्‌बे़ल्‍ले़ मोसान् मे़त्‍तुबा के़रे़क् पाःन्‍हाॽ हारुने़ल्‍ले़ खे़ङ्‌हाॽ चे़क्‍तुसि॥ मोसाःल्‍ले़ के़रे़क् इस्राइलिहाॽरे़ खुन्‍छिॽ तगि निङ्‌वाॽ के़माबा याःम्‍बक्‍हाॽ चोगुआङ् ओःन्‍धाक्‍तुसि॥

३१ हे़क्‍क्‍याङ् इस्राइलिहाॽरे़ नसान् मे़जोगु, खे़ब्‍याङ् यहवे दाङ्‌बे़ल्‍ले़ इस्राइलिहाॽ ओमे़त्‍तुसिबा नु खे़ङ्‌हाॽरे़ खुन्‍छिॽ तुक्‍खे़ःन् निसुबा पाःन्‍निन् मे़घे़प्‍सु हे़क्‍क्‍याङ् खे़ङ्‌हाॽ अःक्‍खुम् मे़भन्‍छिङ्‌ङाङ् यहवे दाङ्‌बान् से़वा नु माङ्‌से़वा मे़मे़त्‍तुरो॥

मिस्रबा हाङ्‌ङिल्‍ले़ कुगदि मोसान् नु हारुने़न्

५

खे़न् एगाङ् मोसान् नु हारुने़न् मिस्रबा हाङ्‌ङे़ओ पेसे़त्‍छिआङ् मे़त्‍ते़सु, “इस्राइलबा निङ्‌वाॽफुमाङ् यहवे दाङ्‌बे़ल्‍ले़ अक्‍खे़ पाःत्‍तुॽ, ‘आङ्‌गाॽ आमनाहाॽ पेःक्‍मा फाःक्‍ते़से़ॽ हे़क्‍क्‍याङ् खे़ङ्‌हाॽरे़ मुरे़ःक् खारे़ःक् थेआङ् के़होःप्‍पादे़न्‍नो आङ्‌गाॽ माङ्‌से़वा मे़प्‍मारे़ लागि लत्‍छा तङ्‌नाम्‍धिक् मे़दोसुर॥’”

२ फारो हाङ्‌ङिल्‍ले़ पाःत्‍तु, “यहवे दाङ्‌बान् हाःप्‍पे? आङ्‌गाॽ खुने़ॽ कुबाःन्‍निन् खे़प्‍सुङ्‌ङाङ् थेआङ् इस्राइलिहाॽ पेक् फाःक्‍तुङ्‌सिङ्‌बाबे? आङ्‌गाॽ यहवे दाङ्‌बान् कुसिङ् मे़निःत्‍तान् हे़क्‍क्‍याङ् इस्राइलिहाॽ पेःक्‍मा मे़भाःक्‍तुङ्‌सिङ्‌ङिन्॥”

३ मोसान् नु हारुने़ल्‍ले़ नोगप् पिरे़त्‍छुआङ् मे़त्‍ते़सु, “हिब्रुहाॽरे़ खुन्‍छिॽ निङ्‌वाॽफुमाङ्‌ङिल्‍ले़ आनिगे मिक्‍निमा सुफो पिरिगे़आङ् वाॽ॥ मुरे़ःक् खारे़ःक् थेआङ् के़होःप्‍पादे़न्‍नो सुम्‌यान् थारिक् लाम्‍दिक् चोःक्‍मा आनिगे आभाःक्‍ते़ॽ हे़क्‍क्‍याङ् आनिगे खे़प्‍मो पेगिगे़आङ् आनिगे यहवे दाङ्‌बा निङ्‌वाॽफुमाङ्‌ङो सिदुङ्‌जभा तोःन्‍दुम्‍बे़॥ आनिगे अक्‍खे मे़जोगुम्‍बे़न्‍ने़भग्र माङ्‌दुक्‍मा इग्र थङ्‌लाम्‍बा खुने़ॽ खाप्‍पुथ्‍यःङ् चोगिगे़॥”

४ खे़ब्‍याङ् मिस्रबा हाङ्‌ङिल्‍ले़ मोसान् नु हारुने़न् मे़त्‍तुसि, “मनाहाॽ याःम्‍बक् चोःक्‍मा मे़म्‍बाङ्‌मासिरे़ कुबेन् थेबे? खे़न् योःग्‍बा योःग्‍माहाॽ खुन्‍छिॽ याःम्‍बक् चोःक्‍से़ पाङ्‌घे़देसे़से़ॽ॥”

५ फारोल्‍ले़ याम्‍मो मे़त्‍तुसि, “ओमे़त्‍ते़से़ॽ, खे़ङ्‌हाॽ लाजेॽओबा मनाहाॽनुःल्‍ले़आङ् यरिक् मे़बोःक्‍खे़आङ् मे़वाॽ, कर खिन्‍छिॽग खे़ङ्‌हाॽ याःम्‍बक् चोःक्‍मा मे़म्‍बाङ्‌मासि निङ्‌वाॽ के़जोःक्‍सुर के़वाॽसि!”

६ आम्‍भा खे़न् ये़न्‍ले़ याःन्‍दिक् हाङ्‌ङिल्‍ले़ याःम्‍बक्‍को मना के़भम्‍बा मिस्रिहाॽ नु याःम्‍बक् ओगे़मे़प्‍पा इस्राइलिहाॽ अक्‍तङ्‌बा इङ्‌जाङ् पिरुसि,

७ “इस्राइलिहाॽ खाम्‍ले़क् चोःक्‍मारे़ लागि के़बिरुम्‍सिम्‍बा याॽलाङ्‌ङिन् आल्‍लआङ्‌धो मे़बिराम्‍सिम्‍मिन्‍ने़ॽ॥ खे़ङ्‌हाॽ मे़बेःक्‍काङ् चाहा मे़जोःक्‍पा याॽलाङ्‌ङिन् आबाङे मे़गोःत्‍तु मे़दारुर॥

८ कर आल्‍लो कम्‍भ थारिक् खे़ङ्‌हाॽरे़ आक्‍ख्‍यारिक् खाम्‍ले़क् मे़जोगुर मे़वये़ खे़म्‍म्‍याक्‍के खे़ङ्‌हाॽ चोःक्‍मा पाङ्‌घाम्‍सिम्‍मे़ॽ॥ आक्‍ख्‍यारिक्‍काङ् मे़सुःन्‍ने़न्‍ल चबे़ःत्‍छिक्‍लक् चोःक्‍मा मे़भाःक्‍ताम्‍सिम्‍मिन्‍ने़ॽ, थेआङ्‌भे़ल्‍ले़ खे़ङ्‌हाॽ के़ले़म्‍बा मे़बोःक्‍खे़आङ् मे़वाॽ॥ खे़ल्‍ले़ चोगुल्‍ले़ए खे़ङ्‌हाॽ अक्‍खे मे़लॽआङ् मे़अःक्‍ल मे़वाॽ, ‘आनिगे निङ्‌वाॽफुमाङ्‌ङिल्‍ले़ कुलागि सिदुङ्‌जभा तोःन्‍छे़ पेःक्‍मा आभाःक्‍ते़ॽ॥’

९ खे़ङ्‌हाॽरे़ खुनिॽ सुक्‍सुक् याःम्‍बक् चोःक्‍मा पाङ्‌घाम्‍सिम्‍मे़ॽ हे़क्‍क्‍याङ् नाःम्‍सिङ्‌मा मे़भाःक्‍ताम्‍सिम्‍मिन्‍ने़ॽ॥ हे़क्‍के पोङ्‌ङिल्‍ले़ खे़ङ्‌हाॽ इङ्‌ले़क्‍पा पान् खे़म्‍मा याःन्‍दिक् मे़न्‍दाने़न्॥”

१० खे़ब्‍याङ् याःम्‍बक्‍को मना के़भम्‍बा मिस्रिहाॽ नु याःम्‍बक् ओगे़मे़प्‍पा इस्राइलिहाॽ मे़बेआङ् इस्राइलिहाॽ मे़मे़त्‍तुसि, “हाङ्‌ङिल्‍ले़ पाःत्‍तुआङ् वाॽ, आल्‍लआङ्‌धो आनिगे याॽलाङ् मे़बिआसिगे़न्॥

११ खिनिॽ आबाङे आत्‍तिनुसाङ् याॽलाङ् के़गोःत्‍तुम् के़दारुम्‍ल पोःङ्‌ॽ॥ कर तगिबा यारिक्‍के खाम्‍ले़क् के़जोगुम्‍ल पोःङ्‌ॽ॥”

१२ कल्‍ले़चोगुल्‍ले़ इस्राइलिहाॽ मिस्र लाजेॽ खाराक् याॽलाङ् चेःक्‌वा कोःप्‍मारे़ लागि मे़से़रे़आङ् मे़वये़॥

१३ खे़न् याःम्‍बक्‍को के़भम्‍बाहाॽरे़ खे़ङ्‌हाॽ अक्‍खे मे़मे़त्‍तुसिर के़साक्‍पा मे़जाःत्‍तुसि, “याॽलाङ् पिआसिगे़ल्‍ले़ थिक्‌याःन्‍ले़ आक्‍ख्‍यारिक् खाम्‍ले़क् के़जोगुम् खे़म्‍म्‍याःक्‍के़ के़जोगुम्‍ल पोःङ्‌ॽ॥”

१४ फारोल्‍ले़ कुयाःम्‍बक्‍को मना के़भम्‍बा मिस्रिहाॽरे़ याःम्‍बक् ओगे़मे़प्‍पा इस्राइलिहाॽ मे़हिप्‍तुसि, हे़क्‍क्‍याङ् खे़ङ्‌हाॽ अक्‍खे़ मे़मे़त्‍तुसिआङ् सेःन्‍मे़दोसुसि, “तगिबा यारिक्‍के खाम्‍ले़क् मे़न्‍जोःक्‍के मिःप्‍मा नु आइन् खिनिॽ मनाहाॽरे़ याःम्‍बक्‍किन् थेआङ् चोःक्‍मा मे़न्‍छुरुन्?”

१५ खे़ब्‍याङ् मना याःम्‍बक्‍को के़भम्‍बा इस्राइलिहाॽ फारोओ मे़बेआङ् पे़लि मे़भाक्‍तु, “आदाङ्‌बारे़ के़से़वारोबाहाॽ आदाङ्‌बारे़ थेआङ् अक्‍खेलॽरिक् ताप्‍फे़ःल्‍लिक् केमे़त्‍तुसिबाबे?

१६ आनिगे याॽलाङ् मे़घोसुम्‍बे़न् हे़क्‍केसाङ् आनिगे खाम्‍ले़क् चोःक्‍मा याप्‍मि इङ्‌जाङ् मे़बिरिगे़॥ कम्‍भरक् मे़ःन् आल्‍ल आनिगे हिप्‍माआङ् मे़हेःक्‍तिगे़आङ् वाॽ॥ कर आदाङ्‌बारे़ के़मनाहाॽरे़ए याःम्‍बक्‍क मे़भेःन्‍दुआङ् वाॽ॥”

१७ फारोल्‍ले़ मे़त्‍तुसि, “खिनिॽ पले़म् के़ले़मि हे़क्‍क्‍याङ् याःम्‍बक् चोःक्‍मा निङ्‌वाॽ के़न्‍जोगुम्‍मिन्॥ कल्‍ले़चोगुल्‍ले़ खिनिॽ के़बाःत्‍तुम्‌ॽ, ‘यहवे दाङ्‌बाओ सिदुङ्‌जभा तोःम्‍मारे़ लागि आनिगे पेःक्‍मा आभाःक्‍ते़॥’

१८ याःम्‍बक्‍को नुःक्‍खे़म् पेगे़म्‍मे़ॽ॥ खिनिॽ याॽलाङ् के़ङ्‌घोसुम्‍मिन् कर तगिबा यारिक्‍के खाम्‍ले़क् के़जोगुम्‍ल पोःङ्‌ॽ॥”

१९ तगिबा यारिक्‍के थिक्‌याःन्‍धक् खाम्‍ले़क् चोःक्‍मा पोःङ्‌ॽ के़लॽबा पान् मे़घे़प्‍सुआङ् खे़न् याःम्‍बक्‍को के़भम्‍बा लाम्‍लोहाॽरे़ आल्‍ल आनिॽ के़साक्‍पो आध्‍ये़रे़त्‍छ फाॽआङ् निङ्‌वाॽ मे़घोसु॥

२० खे़न् याःम्‍बक्‍को के़भम्‍बा लाम्‍लोबाहाॽ मे़नुःक्‍खे़ मे़भे़रे़ल्‍ले़ लाम्‍मो मोसान् नु हारुने़ल्‍ले़ खे़ङ्‌हाॽ हाङ्‌घे़सुसिर युङे़सिबा खे़ङ्‌हाॽरे़ मे़दुमुसि॥

२१ खे़ङ्‌हाॽरे़ मोसान् नु हारुने़न् मे़मे़त्‍तुसि, “खिन्‍छिॽ थे़मा के़जोगुसिआङ् के़वाॽसि, यहवे दाङ्‌बे़ल्‍ले़ निसुआङ् वाॽ॥ खिन्‍छिॽ के़जोगुसिल्‍ले़ हाङ्‌ङिन् नु कुसुहाङ्‌युक्‍पाहाॽ आनिगे़नु खुन्‍छिॽ याःक्‍ले़ॽरे़आङ् वाॽ॥ खे़ल्‍ले़ लागि निङ्‌वाॽफुमाङ्‌ङिल्‍ले़ खिन्‍छिॽ खुम्‍दिङ् के़बिसिॽ॥ खे़न्‍छिॽ के़जोगुसिबाल्‍ले़ चोगुल्‍ले़ खे़ङ्‌हाॽरे़ आनिगे से़प्‍मारे़ लागि खे़माॽ चोःक्‍मा लाम् मे़घोसुआङ् वाॽ॥”

मोसाःल्‍ले़ यहवे दाङ्‌बाओ कुलुङ्‌हान् पाःन्‍हाॽ युक्‍खु

२२ खे़ब्‍याङ् मोसान् याम्‍मो यहवे दाङ्‌बान् ले़प्‍माङ् हिसिङ्‌ङाङ् पाःत्‍तु, “यहवे दाङ्‌बाए, थेआङ् खे़ने़ॽ के़मनाहाॽ के़साक्‍पो के़धासुसिबाबे? खे़ने़ॽ थेआङ् आङ्‌गाॽ कॽयो के़बाङ्‌घाङ्‌बाबे?

२३ खे़ने़ॽ के़मिङ्‌ङो आङ्‌गाॽ पेगाङ्‌ङाङ् हाङ्‌ङिन्‍नु पाराङ्‌बा ये़म्‍माङ्‌धो खे़ल्‍ले़ कन्‍हाॽ आल्‍लसाङ् साॽरिक् ताप्‍फेःल्‍लिक् मे़त्‍तुसिआङ् वाॽ॥ कन्‍हाॽ से़म्‍मासिरे़ लागि खे़ने़ॽ थे़माआङ् मे़न्‍जोःक्‍के के़वाॽरो॥”

६

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “आङ्‌गाॽ फारोन् थे मे़त्‍तुङ्‌ॽ, आल्‍ल खे़ने़ॽ के़निसुॽ॥ आङ्‌गाॽ आमनाहाॽ ले़प्‍मासिरे़ लागि आङ्‌गाॽ खे़न् के़साक्‍पा चाःत्‍तुङ्‌ॽ॥ खुने़ॽ कुलाजेॽओलाम् खे़ङ्‌हाॽ नाःप्‍मादेमासिरे़ लागि आङ्‌गाॽ खे़ल्‍ले़ के़साक्‍पा तुमुर याःन्‍दुङ्‌ॽ॥”

निङ्‌वाॽफुमाङ्‌ङिल्‍ले़ मोसान् उःत्‍तुॽ

२ निङ्‌वाॽफुमाङ्‌ङिल्‍ले़ मोसान् मे़त्‍तु, “आङ्‌गाॽ यहवे दाङ्‌बाआ॥

३ अब्राहाम, इसहाक नु याकुबओ आङ्‌गाॽ मुक्‍साम्‍दाङ्‌बा निङ्‌वाॽफुमाङ्‌ङिन् ओसेःन्‍धाक्‍सिङ्‌ङाआङ् वयाङ् कर आङ्‌गाॽ आसेसे मिङ् यहवे दाङ्‌बालाम् खे़ङ्‌हाॽरे़ओ ओसेःन्‍धाङ् मे़जोःक्‍सिङ्‌ङान्॥

४ खे़ङ्‌हाॽ वेॽ लाजेॽबा मे़बोःक्‍खे़आङ् मे़युङे़बा कन् कनान लाजेन् माङ्‌हुप् चोगुङ् हे़क्‍क्‍याङ् खे़ङ्‌हाॽ पिनिङ् मे़त्‍तुङ्‌सिङ्‌ङाङ् माङ्‌हुप्‍पाङ् चोगुङ्‌ङाङ् वये़॥

५ आङ्‌गाॽ आल्‍ल इस्राइलिहाॽरे़ खुन्‍छिॽ तुक्‍खे़ःन् नु मेरिङ्‌ङिन् खे़प्‍सुङ्‌ङाङ् वाॽआ॥ मिस्रिहाॽरे़ खे़ङ्‌हाॽ योःग्‍बा योःग्‍मा मे़जोगुसिङ्‌आङ् वाॽ हे़क्‍क्‍याङ् आङ्‌गाॽ चोगुङ्‌बा माङ्‌हुप्‍पिन् निङ्‌वाॽ इःत्‍तुङ्‌ङाङ् वाॽ॥

६ “कल्‍ले़चोगुल्‍ले़ इस्राइलिहाॽ मे़त्‍ते़से़ॽ, ‘आङ्‌गाॽ यहवे दाङ्‌बाआ, आङ्‌गाॽ खिनिॽ ताङ्‌से़ःप्‍निङ्‌ॽ हे़क्‍क्‍याङ् मिस्रिहाॽरे़ योक् के़म्‍जोगिबालाम् से़न्‍ने़निङ्‌ॽ॥ आङ्‌गाॽ मुक्‍साम्‍साबा आहुक्‍किल्‍ले़ साःप्‍सुङ्‌सिङ्‌ङाङ् मिस्रिहाॽ किप्‍मा के़घुबा खुम्‍दिङ् पिरुङ्‌सिङ् हे़क्‍क्‍याङ् खिनिॽ ताङ्‌से़ःप्‍निङ्‌ॽ॥

७ आङ्‌गाॽ खिनिॽ आबाङे आमना पोङ्‌मारे़ लागि ताःक्‍निङ्, हे़क्‍क्‍याङ् आङ्‌गाॽ खिनिॽ निङ्‌वाॽफुमाङ् पोङ्‌ङा॥ खे़ब्‍याङ् आङ्‌गाॽ खिनिॽ यहवे दाङ्‌बा निङ्‌वाॽफुमाङ्‌आ, मिस्रिहाॽरे़ योक् के़म्‍जोगिबालाम् खुने़ॽ खिनिॽ के़लःत्‍ति के़भे़त्‍ति के़लॽबा पाःन्‍निन् खिनिॽ कुसिङ् के़निःत्‍तुम्‌ॽ॥

८ आत्‍तिन् लाजेन् आङ्‌गाॽ अब्राहाम, इसहाक नु याकुबे़न् पिनिङ् मे़त्‍तुङ्‌सिङ्‌ङाङ् माङ्‌हुप् चोगुङ्‌ङाङ् वये़, खे़न् लाजेॽओ आङ्‌गाॽ खिनिॽ के़त्‍निङ्‌ॽ हे़क्‍क्‍याङ् खे़न् लाजेन् आङ्‌गाॽ खिनिॽ युक्‍को पिनिङ्‌ॽ॥ आङ्‌गाॽए यहवे दाङ्‌बाआरो॥’”

९ मोसाःल्‍ले़ खे़न् पाःन्‍हाॽ इस्राइलिहाॽ मे़त्‍तुसि, कर खे़न् पाःन्‍निन् खे़म्‍मा खे़ङ्‌हाॽ मे़न्‍दे़न्‍दे़न् थेआङ्‌भे़ल्‍ले़ साॽरिक् ताप्‍फे़ःल्‍लिक् मे़मे़त्‍तुसिआङ् योक् मे़जोगुसिबाल्‍ले़ खे़ङ्‌हाॽरे़ खुनिॽ निङ्‌साङ् पुगे़आङ् मे़वये़॥

१० खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

११ “पेगे़ॽ, खे़ने़ॽ इस्राइलिहाॽ खे़न् लाजेॽओलाम्‍बा पेःक्‍मा के़भाःक्‍तुसिरए पोःङ्‌ॽ फाॽआङ् खे़न् मिस्रबा हाङ्‌ङिन् मे़त्‍ते़ॽ॥”

१२ कर मोसाःल्‍ले़ यहवे दाङ्‌बान् मे़त्‍तु, “आङ्‌गाॽ पाःप्‍माए मे़ल्‍ले़मनाबे़ल्‍ले़ आबाःन्‍निन् इस्राइलिहाॽरे़ मे़ङ्‌घे़प्‍सुन्‌ॽ, हाङ्‌ङिल्‍ले़ग आत्‍तान् खे़प्‍सुआङ्‌बे?”

१३ मोसान् नु हारुने़न् यहवे दाङ्‌बे़ल्‍ले़ अक्‍तङ्‌बा इङ्‌जाङ् पिरुसि, “मिस्र लाजेॽलाम् इस्राइलिहाॽ लःप्‍मातेॽमासिरे़ लागि आङ्‌गाॽ खे़न्‍छिॽ मे़त्‍ने़सिङ्‌ङाङ् वाॽ फाॽआङ् खे़न् मिस्रिहाॽ नु हाॽङ्‌ङिन् मे़त्‍ते़से़ॽओ॥”

मोसा नु हारुने़ल्‍ले़ खुन्‍छिॽ मिङ्‌स्रा

१४ खे़ङ्‌हाॽरे़ खुन्‍छिॽ हिम्‍सयङ्‌हाॽरे़ लाम्‍लोबा मनाहाॽ कन्‍हाॽ मे़वये़–

इस्राइलरे़ कुस्‍सा तुम्‍बा रुबे़न वये़,

खुने़ॽ कुस्‍साहाॽ हनोक, पल्‍लु, हेस्रोन नु कर्मि मे़वये़॥

रुबे़ने़ल्‍ले़ कुधाःक्‍हाॽ हाबा कन्‍हाॽ मेवये़॥

१५ सिमियोनरे़ तुक्‍सि कुस्‍सा ये़म्‍बत्‍छा मे़वये़–

यमुएल, यामिन, ओहद, याकिन, सोहर नु कनानि मे़न्‍छुमा ले़प्‍माङ्‌बा सौल॥

खुन्‍छिॽ आबाङे आबाङे मिङ् कुइसिःक्‍पा हिम्‍सयङ्‌हाॽरे़ खुनिॽ थाःक्‍थे़बा मे़बोःक्‍खे़॥

१६ ले़बिरे़ कुस्‍सा ये़म्‍बित्‍छा सुम्‍सि मे़वये़–

गेर्सोन, कहात नु मरारि॥ खे़ङ्‌हाॽ आबाङे आबाङे खुन्‍छिॽ मिङ् कुइसिःक्‍पा हिम्‍सयङ्‌हाॽरे़ खुनिॽ थाःक्‍थे़बा मे़बोःक्‍खे़॥

ले़बिन् १३७ तङ्‌बे थारिक् हिङे़॥

१७ गे़र्सोनरे़ कुस्‍सा ये़म्‍बित्‍छा ने़त्‍छि वये़सि–

लिब्‍नि नु सिमि॥ खे़ङ्‌हाॽरे़ खुन्‍छिॽ यरिक् मुॽइदाङ्‌सा मे़वये़॥

१८ कहातरे़ कुस्‍सा ये़म्‍बित्‍छा लिसि मे़वये़–

अम्राम, यिसहार, हे़ब्रोन नु उज्‍जिएल वये़॥

कहाते़न् १३३ तङ्‌बे थारिक् हिङे़॥

१९ मरारिरे़ कुस्‍सा ये़म्‍बित्‍छा ने़त्‍छि वये़सि॥

महलि नु मुसि॥

ले़बिरे़ कुधाःक्‍हाॽरे़ खुन्‍छिॽ हिम्‍सयङ्‌हाॽ खे़ङ्‌हाॽरे़ खुन्‍छिॽ थाःक्‍हाॽ कन्‍हाॽएरो॥

२० अम्रामे़ल्‍ले़ आबाङे कुन्‍न्‍या योकेबेदे़न् मेःक्‍खिम् मे़त्‍तु, खे़ल्‍ले़ हारुने़न् नु मोसान् सावाःन्‍दुसि॥

अम्रामे़न् १३७ तङ्‌बे हिङे़॥

२१ यिसहाररे़ कुस्‍सा ये़म्‍बित्‍छा सुम्‍सि मे़वये़–

कोरह, नेपेग नु जिक्रि॥

२२ उज्‍जिएलरे़आङ् कुस्‍सा ये़म्‍बित्‍छा सुम्‍सि मे़वये़–

मिसाएल, एलसाफान नु सिथ्रि॥

२३ हारुने़ल्‍ले़ अम्‍मिनादाबरे़ कुस्‍सा मे़न्‍छुमा नहसोनरे़ कुन्‍साॽ एलिसिबाःन् मेःक्‍खिम् मे़त्‍तु, खे़ल्‍ले़ नादाब, अबिहु, एलाजार नु इतामरे़न् सावाःन्‍दुसि॥

२४ कोरहरे़ कुस्‍साहाॽ–

अस्‍सिर, एल्‍काना नु अबिआसाप मे़वये़॥

कोरहरे़ कुहिम्‍सयङ्‌हाॽ हाबा कन्‍हाॽएरो॥

२५ हारुने़ल्‍ले़ कुस्‍सा एलाजारे़ल्‍ले़ पतिएलरे़ कुस्‍सा मे़न्‍छुमाहाॽओ लत्‍छा मेःक्‍खिम् मे़त्‍तु, खे़ल्‍ले़ पिनहासे़न् सा कत्‍तु॥

ले़बिहाॽरे़ खुनिॽ हिम्‍सयङ्‌हाॽओबा मुलि मनाहाॽ खे़ङ्‌हाॽरे़ खुनिॽ थाःक्‍थाःक् कुइसिःक् कन्‍हाॽए मे़वये़॥

२६ इस्राइलिहाॽ खुन्‍छिॽ मनासुम् कुइसिःक् मिस्रलाम्‍बा लःत्‍ते़ फे़त्‍ते़से़ॽ फाॽआङ् यहवे दाङ्‌बे़ल्‍ले़ हाबा खे़न् मोसान् नु हारुने़न्‍ने मे़त्‍तुसिआङ् वये़॥

२७ मिस्रलाम्‍बा इस्राइलिहाॽ लःप्‍मा फे़प्‍मासिरे़ लागि मिस्रबा हाङ्‌ङिन्‍नु पान् के़बाःप्‍पा मोसान् नु हारुने़न्‍ने वये़सि॥

यहवे दाङ्‌बे़ल्‍ले़ मोसाःन्‍नु हारुने़न् इङ्‌जाङ् पिरुसि

२८ आत्‍तिन् ये़न्‍नो यहवे दाङ्‌बान् मोसाःन्‍नु पारे़आङ् वये़,

२९ आम्‍भा खे़ल्‍ले़ याःन्‍दिक् खुने़ॽ अक्‍खे पाःत्‍तु, “आङ्‌गाॽ यहवे दाङ्‌बाआ॥ आङ्‌गाॽ खे़ने़ॽ थेधे पाःन्‍हाॽ मे़त्‍ने़आङ् वाॽ, खे़ङ्‌हाॽ के़रे़क् मिस्रबा हाङ्‌ङिन् मे़त्‍ते़ॽ॥”

३० कर मोसाःल्‍ले़ मे़त्‍तु, “आङ्‌गाॽ पाःप्‍मा के़ले़बा मे़जोःक्‍कान् के़लॽबा आदाङ्‌बारे़ के़निसुॽ॥ आङ्‌गाॽ आबाःन्‍निन् हाङ्‌ङिल्‍ले़ आक्‍खेआङ् खे़प्‍सुबे?”

७

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “ओमे़त्‍ते़ॽ, आङ्‌गाॽ खे़ने़ॽ फारोल्‍ले़ कुलागि माङ् हे़क्‍तङ्‌बा चोःक्‍ने़आङ् वाॽ, हे़क्‍क्‍याङ् के़म्‍भुॽ हारुने़न् खे़ने़ॽ के़माङ्‌निङ्‌वाॽपान् के़बाःप्‍पा पोङ्‌ङाङ् पाःत्॥

२ आङ्‌गाॽ खे़ने़ॽ मे़त्‍ने़बा के़रे़क् पाःन्‍हाॽ के़म्‍भुॽ हारुने़न् मे़त्‍ते़ॽ॥ हे़क्‍क्‍याङ् खुने़ॽ इस्राइलिहाॽ के़लाजेॽलाम्‍बा पेःक्‍मा फाःक्‍ते़से़ॽ फाॽआङ् हाङ्‌ङिन् मे़त्‍तुॽ॥

३ कर आङ्‌गाॽ हाङ्‌ङिन् हादिङ् के़धक्‍पा चोगुङ्‌ॽ हे़क्‍क्‍याङ् आङ्‌गाॽ मिस्रओ आक्‍ख्‍यारिक् किप्‍मा के़घुबा याःम्‍बक्‍हाॽ चोगुङ्‌साङ् खे़ल्‍ले़ खे़ने़ॽ के़बाःन्‍निन् मे़घे़प्‍सुन्‌ॽ॥

४ खे़ब्‍याङ् आङ्‌गाॽ आमुक्‍साम्‍मिन् मिस्र लाजेॽओ ओसेःन्‍धाङ् चोगुङ्‌ॽ, हे़क्‍क्‍याङ् यम्‍बा खासे़न् चोगुङ्‌ङाङ् आङ्‌गाॽ आधक्‍सुबा, इस्राइलि आसुवाङ्‌हाॽ मिस्रलाम्‍बा लःत्‍तुङ् फे़त्‍तुङ्‌सिङ्‌ॽ॥

५ आल्‍ल आङ्‌गाॽ मिस्रिहाॽ मुक्‍साम्‍साबा आहुक्‍किल्‍ले़ साःप्‍सुङ्‌सिङ्‌ङाङ् खुन्‍छिॽ लुम्‍मोलाम्‍बाए इस्राइलिहाॽ लःत्‍तुङ् फे़त्‍तुङ्‌सिङ्, हे़क्‍क्‍याङ् आङ्‌गाॽ यहवे दाङ्‌बाआ फाॽआङ् मिस्रिहाॽरे़ निङ्‌वाॽ मे़घोसुॽ॥”

६ मोसान् नु हारुने़ल्‍ले़ यहवे दाङ्‌बे़ल्‍ले़ मुरा मे़त्‍तुसिबा हे़क्‍केए चोगे़त्‍छु॥

७ फारोःन्‍नु पारे़सिबा ये़म्‍मो मोसान् ये़प्‍पोङ् तङ्‌बे के़रे़आङ् वये़ हे़क्‍क्‍याङ् हारुने़न् ये़प्‍पोङ्‌ङाङ् सुम्‍सि तङ्‌बे के़रे़आङ् वये़रो॥

हारुने़ल्‍ले़ कुदक्‍काःत्

८ खे़ब्‍याङ् यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

९ “फारोल्‍ले़ खिन्‍छिॽ आप्‍फेक् मिक्‍सेन् पिमारे़ लागि खुने़ॽ लत्‍छा निङ्‌वाॽ के़माबा याःम्‍बक् चोःक्‍मा के़बाङ्‌सिने़भग्र हारुने़ल्‍ले़ कुदक्‍काःत्‍तिन् फारोल्‍ले़ कुदगि लाप्‍फुमा पाङ्‌घे़ॽ हे़क्‍क्‍याङ् खे़न् असेःक् पोःङ्‌ॽ॥”

१० मोसान् नु हारुने़न् फारोओ पेसे़त्‍छिआङ् यहवे दाङ्‌बे़ल्‍ले़ पाःत्‍तुबा हे़क्‍के चोगे़सु॥ हारुने़ल्‍ले़ कुदक्‍काःत्‍तिन् याङ्‌सिङ्‌ङाङ् फारो हाङ्‌ङिन् नु खुने़ॽ कुसुहाङ्‌युक्‍पाहाॽरे़ खुन्‍छिॽ तगि लाप्‍फुसु हे़क्‍क्‍याङ् खे़न् लत्‍छा असेःक् पोःक्‍खे़॥

११ खे़ब्‍याङ् हाङ्‌ङिल्‍ले़आङ् सिक्‍कुम्‍साबा कुमनाहाॽ नु कुगित्‍चाक् के़जोःक्‍पाहाॽरे़ खुन्‍छिॽ उःत्‍छे़ पाङ्‌घुसि हे़क्‍क्‍याङ् खे़ङ्‌हाॽरे़आङ् मिक्‍ले़ःङ्‌मालाम् हे़क्‍तङ्‌बाए मे़जोगु॥

१२ के़रे़क्‍ले़ खुन्‍छिॽ तक्‍काःत्‍हाॽ लाप्‍मे़भुसु हे़क्‍क्‍याङ् खे़न् तक्‍काःत्‍हाॽ असेःक् मे़बोःक्‍खे़॥ कर हारुने़ल्‍ले़ कुदक्‍काःत्‍तिल्‍ले़ खे़ङ्‌हाॽरे़ खुनिॽ तक्‍काःत्‍हाॽ लरुदेसुसि॥

१३ कर फारोन् आल्‍लसाङ् हादिङ् के़धक्‍पा पोःक्‍खे़आङ् युङे़ हे़क्‍क्‍याङ् यहवे दाङ्‌बे़ल्‍ले़ पाःत्‍तुबा कुइसिःक्‍के मोसान् नु हारुने़ल्‍ले़ खुन्‍छिॽ पाःन्‍निन् खे़म्‍मा मे़दे़न्‍दे़न्॥

मिस्रओ ये़त्‍तुक्‍खेहाॽ

माक्‍खिॽ

१४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “फारोन् हादिङ् के़धक्‍पा पोःक्‍खे़आङ् वाॽ हे़क्‍क्‍याङ् इस्राइलिहाॽ पेःक्‍मा मे़भाःक्‍तुसिन्॥

१५ तानाम् खाओःत्‍तिल्‍ले़ हाङ्‌ङिन् निल वहःङ्‌ङो पेःक्‍किल्‍ले़ खे़ने़ॽ पे़गे़ॽआङ् खुने़ॽ तुमे़ॽ॥ खे़न् असेःक् के़बोङ्‌बा तक्‍काःत्‍तिन् तेॽरे़आङ् पेगे़ॽ खे़ब्‍याङ् वहःङ्‌ङिल्‍ले़ कुयाओ खे़न् हाङ्‌घे़ॽआङ् युङे़ॽ॥

१६ हे़क्‍क्‍याङ् खुने़ॽ मे़त्‍ते़ॽ, ‘यहवे दाङ्‌बा, हिब्रुहाॽरे़ खुनिॽ निङ्‌वाॽफुमाङ्‌ङिल्‍ले़ कुमनाहाॽ पेःक्‍मा फाःक्‍ते़से़ॽ खम्‍भ्‍याङ् खे़ङ्‌हाॽरे़ मुरे़ःक् खारे़ःक् थेआङ् के़होःप्‍पादे़न्‍नो खुने़ॽ माङ्‌से़वा मे़मे़त्‍तुॽ फाॽआङ् के़मे़त्‍छे़ खुने़ॽ आङ्‌गाॽ पाङ्‌घाङ्‌बा॥ कर आल्‍ल थारिक् खे़ने़ॽ के़ङ्‌घे़प्‍सुन्॥

१७ कल्‍ले़चोगुल्‍ले़ आल्‍ल हाङ्‌ङे, खुने़ॽ कुयाःम्‍बक्‍हाॽ खे़ने़ॽ के़निसुआङ् खुने़ॽ हाःत्‍ले़त्‍छ फाॽआङ् खुने़ॽ कुसेःन् के़निसुॽ॥ ओमे़त्‍ते़ॽ, आङ्‌गाॽ कन् तक्‍काःत्‍तिल्‍ले़ निल वहःङ्‌ङोबा च्‍वाःत्‍तिन् हिप्‍तुङ्‌ॽ हे़क्‍क्‍याङ् च्‍वाःत्‍तिन् माक्‍खिॽ पोःङ्‌ॽ॥

१८ वहःङ्‌ङोबा ङाहाॽ मे़स्‍सिःॽ, हे़क्‍क्‍याङ् वहःङ्‌ङिन् साॽरिक् नाम्‍सुबाल्‍ले़ चोगुल्‍ले़ मिस्रबा मनाहाॽरे़ च्‍वाःत्‍तिन् थुङ्‌मा मे़न्‍छुक्‍तुन्‌ॽ॥’”

१९ याम्‍मो यहवे दाङ्‌बे़ल्‍ले़ मोसान् मे़त्‍तु, “हारुने़न् मे़त्‍ते़ॽ, ‘खे़ने़ॽ के़दक्‍काःत्‍तिन् याङ्‌सिङ्‌ङे़ॽआङ् मिस्रओ के़ने़ने़बा च्‍वाःत्, इग्र वहःङ्, खावा, नु वरक्‍कोबा च्‍वाःत्‍तिन् माक्‍खिॽ पोङ्‌बेःक्‍ल फाॽआङ् खे़ङ्‌हाॽरे़ कुसम्‍धाङ् के़हुक्‍किन् सन्‍छे़ॽ॥’ हे़क्‍क्‍याङ् खे़ङ्‌हाॽ माक्‍खिॽ पोःङ्‌ॽ॥ मिस्र लाजेॽ के़रे़क् के़ने़बा च्‍वाःत्, खर्बा नु लुङ्‌बाक्‌वा च्‍वाःत्‍हाॽआङ् माक्‍खिॽ पोःङ्‌ॽ॥”

२० खे़ब्‍याङ् मोसान् नु हारुने़ल्‍ले़ यहवे दाङ्‌बे़ल्‍ले़ मे़त्‍तुसिबा हे़क्‍केए चोगे़सु॥ हाङ्‌ङिन् नु कुसुहाङ्‌युक्‍पाहाॽरे़ खुन्‍छिॽ तगि हारुने़ल्‍ले़ कुदक्‍काःत्‍तिन् फोःक्‍खुआङ् वहःङ्‌ङिन् हिप्‍तु हे़क्‍क्‍याङ् खे़प्‍मो के़ने़बा के़रे़क् च्‍वाःत्‍हाॽ माक्‍खिॽ पोःक्‍खे़॥

२१ च्‍वाःत्‍तोबा ङाहाॽ मे़स्‍ये़ हे़क्‍क्‍याङ् मिस्रिहाॽरे़ च्‍वाःत्‍ते थुङ्‌मा मे़न्‍छुक्‍के थारिक् साॽरिक् नाम्‍बसु सुसे़॥ मिस्रबा के़रे़क् च्‍वाःत्‍हाॽ माक्‍खिॽ पोःक्‍खे़॥

२२ कर मिस्रबा कित्‍चाक् के़जोःक्‍पाहाॽरे़आङ् खुन्‍छिॽ मिक्‍ले़ःङ्‌मालाम् हे़क्‍तङ्‌बाए मे़जोगु॥ हे़क्‍केःल्‍ले़ फारो हाङ्‌ङिन् तगि हे़क्‍के़ए हादिङ् के़धक्‍पा पोःक्‍खे़॥ यहवे दाङ्‌बाल्‍ले़ पाःत्‍तुबा हे़क्‍केए हाङ्‌ङिल्‍ले़ मोसान् नु हारुने़ल्‍ले़ खुन्‍छिॽ पाःन्‍निन् खे़म्‍मा मे़दे़न्‍दे़न्॥

२३ परुमाल्‍ले़ कन् के़रे़क् पाःन्‍हाॽ निनि खे़म्‍घे़म् मे़ल्‍लाप्‍पे खुने़ॽ हाङ्‌हिम् ले़प्‍माङ् थासिङ्‌ङाङ् पे॥

२४ के़रे़क् मिस्रिहाॽरे़ थुङ्‌मा च्‍वाःत् मे़गोःत्‍तुर वहःङ्‌ङिल्‍ले़ कुयाओ वबाक् तमा मे़हेःक्‍तु थेआङ्‌भे़ल्‍ले़ वहःङ्‌ङोबा च्‍वाःत्‍तिन् थुङ्‌मा मे़न्‍छुक्‍तुन्॥

२५ यहवे दाङ्‌बे़ल्‍ले़ वहःङ्‌ङोबा च्‍वाःत्‍तिन् माक्‍खिॽओ ले़क्‍खुआङ् एगाङ् वेॽ ये़त्‍नाम् ले़क्‍ते़बेरो॥

पे़दःक्‍हाॽलाम् मिङ्‌देॽ पोगे़

८

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “फारोओ पेगे़ॽ हे़क्‍क्‍याङ् यहवे दाङ्‌बे़ल्‍ले़ अक्‍खे पाःत्‍तुर पत् मे़त्‍ते़ॽ, ‘आङ्‌गाॽ आमनाहाॽ पेःक्‍मा फाःक्‍ते़से़ॽ हे़क्‍क्‍याङ् मे़बेःक्‍काङ् खे़ङ्‌हाॽरे़ आङ्‌गाॽ माङ्‌से़वा मे़मे़त्‍ता॥

२ खे़ने़ॽ मनाहाॽ पेःक्‍मा के़म्‍भाःक्‍तुसिन्‍ने़भग्र आङ्‌गाॽ खे़ने़ॽ के़रे़क् के़लाजेॽओ पे़दःक्‍हाॽ पाङ्‌घुङ्‌सिङ्‌ङाङ् तुक्‍खे चाःत्‍ने़॥

३ निल वहःङ्‌ङिन् पे़दःक्‍हाॽरे़ सधे़क् मे़धिम्‍सुॽ, हे़क्‍क्‍याङ् खे़न् पे़दःक्‍हाॽ खे़ने़ॽ के़हिम्‍मो, के़इम्‍मादे़न् याक्‍फाङ्‌ङो, के़ने़त्‍नाओ, के़सुहाङ्‌युक्‍पाहाॽ नु के़मनाहाॽरे़ खुन्‍छिॽ हिम्‍हाॽओ हे़क्‍क्‍याङ् के़दःक् थोःक्‍मादे़न्‍नो नु फेॽरुम् सॽमा खप्‍प्‍याओआङ् मे़दाःॽ॥

४ खे़न् पे़दःक्‍हाॽ खे़ने़ॽ नु खे़ने़ॽ के़मनाहाॽओ हे़क्‍क्‍याङ् के़रे़क् के़सुहाङ्‌युक्‍पाहाॽओ पित्‍चाक् पित्‍चाक् मे़बिन्‍ल मे़दाःॽ॥’”

५ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “हारुने़न् मे़त्‍ते़ॽ, ‘के़दक्‍काःत्‍तिन् याङ्‌सिङ्‌ङे़ॽआङ् वहःङ्‌हाॽओ, खावाहाॽओ नु वरक्‍हाॽओ के़हुक्‍किन् सन्‍छे़ॽ, हे़क्‍क्‍याङ् मिस्र कुले़ःम् पे़दःक्‍हाॽ मे़दार॥’”

६ कल्‍ले़चोगुल्‍ले़ मिस्रबा च्‍वाःत्‍हाॽओ हारुने़ल्‍ले़ कुहुक्‍किन् सन्‍छु हे़क्‍क्‍याङ् पे़दःक्‍हाॽ मे़लःन्‍दे़आङ् लाजेन् सिदे़प् मे़दे़प्‍तु॥

७ कर कित्‍चाक्‍हाॽरे़आङ् मिक्‍ले़ःङ्‌मालाम् हे़क्‍केए मे़जोगु, हे़क्‍क्‍याङ् लाजेॽओ पे़दःक्‍हाॽ मे़लःत्‍तुसि॥

८ खे़ब्‍याङ् फारो हाङ्‌ङिल्‍ले़ मोसान् नु हारुने़न् खुन्‍छिॽ उःत्‍छे़ पाङ्‌घुसिआङ् मे़त्‍तुसि, “आङ्‌गाॽ नु आमनाहाॽलाम् पे़दःक्‍हाॽ खे़त्‍तुदेसुसिर फाॽआङ् यहवे दाङ्‌बान् पेलि फाक्‍ते़से़ॽ, हे़क्‍क्‍याङ् यहवे दाङ्‌बे़ल्‍ले़ कुलागि सिदुङ्‌जभा तोःन्‍छे़ खे़न्‍छिॽ मनाहाॽ पेःक्‍मा फाःक्‍तुङ्‌सिङ्‌ॽ॥”

९ मोसाःल्‍ले़ फारोन् मे़त्‍तु, “आङ्‌गाॽ सःत्‍तार खे़ने़ॽ के़लागि पेलिगे़न् तुवा चोगुङ्‌ॽ॥ खे़ने़ॽ, के़सुहाङ्‌गे़म्‍बाहाॽ नु के़मनाहाॽरे़ खुन्‍छिॽ लागि आङ्‌गाॽ आभे़ल्‍ले़ पेलि फाक्‍मा के़बोङ्‌बा खे़न् ये़म्‍मिन् निःन्‍धो चोगाङ् पिराङ्‌ङे़ॽ॥ खे़ब्‍याङ् के़रे़क् पे़दःक्‍हाॽ मे़मा हे़क्‍क्‍याङ् निल वहःङ्‌ङोरक् खोमे़दे़त् वेॽ आत्‍तिआङ् खोमे़न्‍दे़त्‍ने़न्॥”

१० फारोल्‍ले़ मे़त्‍तु, “ताःन्‍दिक् आङ्‌गाॽ आलागि पेलि फाक्‍ताङ् पिराङ्‌ङे़ॽ॥”

मोसाःल्‍ले़ मे़त्‍तु, “खे़ने़ॽ के़बाःत्‍तुबा हे़क्‍केए आङ्‌गाॽ चोगुङ्‌ॽ, खे़ब्‍याङ् यहवे दाङ्‌बा निङ्‌वाॽफुमाङ्‌ङिन् हे़क्‍तङ्‌बा वेॽ हाःत्‍ताङ् होप् फाॽआङ् खे़ने़ॽ निङ्‌वाॽ के़घोसुॽ॥

११ पे़दःक्‍हाॽ खे़ने़ॽ नु खे़ने़ॽ के़हिम्‍हाॽओलाम् हे़क्‍क्‍याङ् के़सुहाङ्‌गे़म्‍बाहाॽ नु खे़ने़ॽ के़मनाहाॽओलाम् मे़नुःङ् मे़बेःक्, हे़क्‍क्‍याङ् निल वहःङ्‌ङोरक् मे़याक्॥”

१२ खे़ब्‍याङ् मोसान् नु हारुने़न् फारोओलाम् लःन्‍देसिआङ् पेगे़त्‍छि हे़क्‍क्‍याङ् लाजेॽओ के़दाबा पे़दःक्‍हाॽ मे़मार फाॽआङ् मोसाःल्‍ले़ यहवे दाङ्‌बान् पेलि फाक्‍तु॥

१३ यहवे दाङ्‌बे़ल्‍ले़ मोसाःल्‍ले़ पेलि फाक्‍तुबान् खे़प्‍सु हे़क्‍क्‍याङ् हिम्‍हिम्, लक्‍खुम् नु प्‍याङ्‌सि इक्‍ताप्‍हाॽओ के़वाॽबा पे़दःक्‍हाॽ हर्गुप् मे़स्‍ये़॥

१४ खे़न् के़सिबा पे़दःक्‍हाॽ मिस्रिहाॽरे़ मे़भुक्‍खुसिआङ् मे़लुप्‍सुसि हे़क्‍क्‍याङ् लाजेःन्‍ने नाम्‍सुमा हेःक्‍ते़॥

१५ आल्‍ल हाङ्‌ङिल्‍ले़ पे़दःक्‍हाॽ मे़स्‍ये़बा निसुआङ् यहवे दाङ्‌बाल्‍ले़ पाःत्‍तुबा हे़क्‍केए कुनिङ्‌वाॽओ हादिङ् थक्‍मा हेःक्‍ते़ हे़क्‍क्‍याङ् मोसान् नु हारुने़ल्‍ले़ खुन्‍छिॽ पाःन्‍निन् मे़घेप्‍सुन्‍लो॥

याङ्‌नाहाॽलाम् मिङ्‌देॽ पोगे़

१६ याम्‍मो यहवे दाङ्‌बे़ल्‍ले मोसान् मे़त्‍तु, “हारुने़न् मे़त्‍ते़ॽ, खुने़ॽ कुदक्‍काःत्‍तिल्‍ले़ खाम्‍बाङ्‌ङिन् हिप्‍तुर हे़क्‍क्‍याङ् मिस्र लाजेॽ के़रे़क्‍पा खाम्‍हिःक्‍हाॽ याङ्‌ना मुजिक् मे़बोङ्‌ल॥”

१७ खुन्‍छिॽ हे़क्‍केए चोगे़त्‍छु॥ हारुने़ल्‍ले़ तक्‍काःत्‍तिन् याङ्‌सिङ्‌ङाङ् कुहुक्‍किन् सन्‍छु हे़क्‍क्‍याङ् खाम्‍बाङ्‌ङोबा खाम्‍हिःक्‍किन् हिप्‍तु, खे़ब्‍याङ् मनाहाॽओ नु थक्‍साहाॽओ याङ्‌ना मुजिक्‍हाॽ मे़जुक्‍ते़॥ मिस्र लाजेॽ के़रे़क्‍पा खाम्‍हिःक्‍हाॽ याङ्‌नाए याङ्‌ना मुजिक् मे़बोःक्‍खे़॥

१८ फारोल्‍ले़ कुगित्‍चाक् के़जोःक्‍पाहाॽरे़आङ् मिक्‍ले़ङ्‌मालाम् याङ्‌नाहाॽ ताःप्‍मा मे़गोःत्‍तुसि, कर मे़न्‍छुक्‍तुन्॥

मनाहाॽओ नु थक्‍साहाॽओ याङ्‌नाहाॽ आम्‍भा मे़बत्‍छे़॥

१९ हे़क्‍क्‍याङ् कित्‍चाक्‍हाॽरे़ हाङ्‌ङिन् मे़मे़त्‍तु, “कन् याःम्‍बक्‍किङ्‌ग निङ्‌वाॽफुमाङ्‌ङिल्‍ले़ चोगुबारो!” कर हाङ्‌ङिन् हाबा हादिङ् थक्‍ते़आङ् युङे़ हे़क्‍क्‍याङ् यहवे दाङ्‌बे़ल्‍ले़ पाःत्‍तुबा हे़क्‍के मोसान् नु हारुने़ल्‍ले़ खुन्‍छिॽ पाःन्‍निन् खे़म्‍मा मे़दे़न्‍दे़न्‍लो॥

सिजाहाॽलाम् मिङ्‌देॽ पोगे़

२० याम्‍मो यहवे दाङ्‌बे़ल्‍ले़ मोसान् मे़त्‍तु, “ताःन्‍दिक् तानाम्‍सा पोःक्‍काङ् हाङ्‌ङिन् वहःङ्‌ङो पेःक्‍किल्‍ले़ खुने़ॽ तुमे़आङ् मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तु, आङ्‌गाॽ आमनाहाॽ पेःक्‍मा फाःक्‍ते़से़ॽ हे़क्‍क्‍याङ् खे़ङ्‌हाॽरे़ आङ्‌गाॽ माङ्‌से़वा मे़मे़त्‍तार॥

२१ आङ्‌गाॽ आबाःन्‍निन् खे़म्‍मा के़न्‍दे़न्‍ने़न्‍ने़भग्र आङ्‌गाॽ खे़ने़ॽ के़हिम्‍मो, खे़ने़ॽ के़सुहाङ्‌गे़म्‍बाहाॽरे़ खुन्‍छिॽ हिम्‍मो नु के़मनाहाॽरे़ खुन्‍छिॽ हिम्‍मो सिजाहाॽ पाङ्‌घुङ् तासुङ्‌सिङ्‌ङाङ् खे़ने़ॽ खुम्‍दिङ् पिने़॥ मिस्रबाहाॽरे़ खुन्‍छिॽ हिम्‍हाॽ, लाजेॽ सिङ्‌बुङ्‌ङिन् के़रे़क् सिजाहाॽरे़ सधे़क् तिम्‌ॽ, आङ्‌गाॽ पाःत्‍तुङ्‌बा कन् साम्‍दिङ् पाःन्‍निन् खे़प्‍से़ॽ॥

२२ “‘कर आङ्‌गाॽ खे़न् ये़न्‍नो आङ्‌गाॽ आमनाहाॽ मे़युङ्‌बा गोसेन् लाजेःङ्‌ग ताङ्‌से़ःप्‍तुङ् हे़क्‍क्‍याङ् खे़प्‍मो सिजाहाॽ मे़न्‍दाने़न्॥ आङ्‌गाॽ हे़क्‍के चोगुङ्‌ॽ हे़क्‍क्‍याङ् खे़ने़ॽ के़लाजेॽओ आङ्‌गाॽ यहवे दाङ्‌बे़ल्‍ले़ए कन् याःम्‍बक्‍हाॽ चोगुङ्‌ल वाॽआ फाॽआङ् खे़ने़ॽ कुसिङ् के़निःत्‍तुॽ॥

२३ कम्‍भलॽरिक् आङ्‌गाॽ आमनाहाॽ नु खे़ने़ॽ के़मनाहाॽ एॽए से़न्‍दुङ्‌सिङ्‌ॽ॥ कन् निङ्‌वाॽ के़माबा याःम्‍बक्‍किल्‍ले़ मिक्‍सेःन्‍निन् ताःन्‍दिक् पोःङ्‌ॽ॥’”

२४ हे़क्‍क्‍याङ् यहवे दाङ्‌बे़ल्‍ले़ फारोल्‍ले़ कुहिम्‍मो नु सुहाङ्‌गे़म्‍बाहाॽरे़ खुन्‍छिॽ हिम्‍मो सिजाहाॽ साॽरिक् यरिक् कुबन्‍ज्‍याङ् कुबन्‍ज्‍याङ् पाङ्‌घु तासुसि॥ सिजाहाॽरे़ मिस्र लाजेॽओ के़रे़क् सक्‍मा हिःक्‍हिःक् मे़मे़त्‍तु॥

२५ खे़ब्‍याङ् फारोल्‍ले़ मोसान् नु हारुने़न् उःत्‍तुसिआङ् मे़त्‍तुसि, “खे़निॽ पेगे़म्‍मे़ॽ कर हाबा कन् लाजेॽओ खिनिॽ निङ्‌वाॽफुमाङ्‌ङो सिदुङ्‌जभा तोःन्‍दे़म्‍मे़ॽ॥”

२६ कर मोसाःल्‍ले़ मे़त्‍तु, “हे़क्‍के चोःक्‍मा नुबा मे़बोङ्‌ने़न् थेआङ्‌भे़ल्‍ले़ आनिगे निङ्‌वाॽफुमाङ् यहवे दाङ्‌बाओ थक्‍साहाॽ वयागे़न् सिदुङ्‌जभा तोःम्‍मासि पाःन्‍निल्‍ले़ कुयाःम्‍बेओ मिस्रिहाॽ खुन्‍छिॽ याःक्‍ले़ॽ॥a मिस्रिहाॽरे़ खुन्‍छिॽ मिक् तगि आनिगे कन् थक्‍साहाॽ सिदुङ्‌जभा तोःम्‍मा हे़ःक्‍तुम्‍सिबे़ल्‍ले़ खे़ङ्‌हाॽरे़ आनिगे लुङ्‌ङिल्‍ले़ मे़बःत्‍तिगे़ मे़स्‍ये़रिगे़॥

२७ आनिगे सुम्‌यान्‍बा लाम् मुरे़ःक् खारे़ःक् थेआङ् के़होःप्‍पादे़न्‍नो पेगिगे़आङ् खे़प्‍मो आनिगे यहवे दाङ्‌बाओ सिदुङ्‌जभा तोःम्‍दुम्‍बे़ खुने़ॽ आनिगे हे़क्‍तङ्‌बाए इङ्‌जाङ् पिरिगे़आङ् वयिगे़॥”

२८ फारोल्‍ले़ मे़त्‍तुसि, “खिनिॽ साॽरिक् माःङ्‌लिक् के़म्‍बेगिन्‍ने़भग्र मुरे़ःक् खारे़ःक् थेआङ् के़होःप्‍पादे़न्‍नो खिनिॽ पेःक्‍माआङ् यहवे दाङ्‌बा खिनिॽ निङ्‌वाॽफुमाङ्‌ङो सिदुङ्‌जभा तोःम्‍मा फाःक्‍निङ्‌ॽ॥ आङ्‌गाॽ आलागिआङ् पेलि फाक्‍ताम् आबिरे़म्‍मे़ॽ॥”

२९ मोसाःल्‍ले़ मे़त्‍तु, “आङ्‌गाॽ कप्‍मोलाम्‍बा पेःक्‍कानुमे़ःन्‍ने, खे़ने़ॽ नु खे़ने़ॽ के़सुहाङ्‌गे़म्‍बाहाॽ हे़क्‍क्‍याङ् के़मनाहाॽलाम् ताःन्‍दिक्‍सा सिजा पन्‍ज्‍याङ्‌माहाॽ मे़मार फाॽआङ् आङ्‌गाॽ पेलिगे़न् तुवा चोगुङ्‌ॽ॥ कर यहवे दाङ्‌बाओ सिदुङ्‌जभा तोःन्‍छे़ पेःक्‍मारे़ लागि याप्‍मि मे़साक्‍ते़न्‍ने़आङ् याम्‍मो इङ्‌ले़क् मे़जोगे़न्‍ने़ॽ॥”

३० खे़ब्‍याङ् मोसान् फारोःन्‍नु से़रे़आङ् लाःक्‍कात् पे हे़क्‍क्‍याङ् सिजाहाॽ मे़मार फाॽआङ् यहवे दाङ्‌बान् पेलि फाक्‍तु॥

३१ खम्‍भ्‍याङ् यहवे दाङ्‌बे़ल्‍ले़ मोसाःल्‍ले़ कुबेलिन् खे़प्‍सु, हे़क्‍क्‍याङ् फारोन् नु कुसुहाङ्‌गे़म्‍बाहाॽ हे़क्‍क्‍याङ् खुने़ॽ कुमनाहाॽओलाम् सिजाःल्‍ले़ कुबन्‍ज्‍याङ्‌माहाॽ लत्‍छाआङ् मे़ःन्‍ने मे़मये़॥

३२ कर याम्‍मोआङ् हाङ्‌ङिन् हादिङ् के़धक्‍पा पोःक्‍खे़ हे़क्‍क्‍याङ् याम्‍मोआङ् इस्राइलिहाॽ पेःक्‍मा मे़भाःक्‍तुसिन्‍लो॥

a 

८:२६ खे़न् ये़म्‍मो मिस्रिहाॽरे़ पित्‍हाॽ नु मे़ल्‍लुक्‍हाॽ सेसे थक्‍सा मे़लेःत्‍तुसिरो

थक्‍साहाॽ मे़स्‍ये़

९

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “फारोओ पेगे़ॽ हे़क्‍क्‍याङ् यहवे दाङ्‌बे़ल्‍ले़ अक्‍खे पाःत्‍तुर पत् मे़त्‍ते़ॽ, ‘आङ्‌गाॽ आमनाहाॽ पेःक्‍मा फाःक्‍ते़से़ॽ हे़क्‍क्‍याङ् मे़बेःक्‍काङ् खे़ङ्‌हाॽरे़ आङ्‌गाॽ माङ्‌से़वा मे़मे़त्‍तार॥

२ खे़ने़ॽ खे़ङ्‌हाॽ पेःक्‍मा के़म्‍भाःक्‍तुसिन् हे़क्‍क्‍याङ् आल्‍लसाङ् के़साक्‍तु के़गत्‍तुसिने़भग्र,

३ ताम्‍दाम्‍बा लाजेॽओ के़वाॽबा खे़ने़ॽ के़धक्‍साहाॽ, इग्र अन्‍हाॽ, अदङ्‌हाॽ, पित्‍हाॽ नु मे़ल्‍लुक् मे़ःन्‍दाहाॽओ आङ्‌गाॽ आहुक्‍किन् थासुङ्‌ॽ, हे़क्‍क्‍याङ् खे़प्‍मो किप्‍मा के़घुबा मिङ्‌देॽ पोःक्॥

४ कर यहवे दाङ्‌बे़ल्‍ले़ इस्राइलबा पित्‍थक्‍साहाॽ नु मिस्रबा पित्‍थक्‍साहाॽ से़न्‍दुसिॽ हे़क्‍क्‍याङ् इस्राइलिहाॽरे़ खुनिॽ लत्‍छाआङ् थक्‍साहाॽ मे़न्‍छिने़न्॥’”

५ यहवे दाङ्‌बे़ल्‍ले़ अक्‍खे पाःत्‍तुआङ् लत्‍छा ये़म्‍धिक् निःन्‍धो चोगु, “ताःन्‍दिक्‍सा कन् लाजेॽओ यहवे दाङ्‌बे़ल्‍ले़ कन् याःम्‍बक्‍किन् चोगुॽ॥”

६ कुदाःन्‍दिक्‍मा यहवे दाङ्‌बे़ल्‍ले़ खुने़ॽ पाःत्‍तुबा कुइसिःक् चोगु हे़क्‍क्‍याङ् मिस्रओबा के़रे़क् थक्‍साहाॽ मे़स्‍ये़॥ कर इस्राइलिहाॽरे़ खुन्‍छिॽ थक्‍साहाॽ लत्‍छाधिक्‍काङ् मे़न्‍छ्‌ये़ने़न्॥

७ फारोल्‍ले़ खे़न् ओमे़प्‍मारे़ लागि मनाहाॽ पाङ्‌घुसि, कर इस्राइलिहाॽरे़ खुन्‍छिॽ थक्‍सा पित्‍हाॽ लत्‍छाआङ् मे़स्‍ये़बा मे़न्‍निसुन्॥ हे़क्‍केसाङ् फारोन् हादिङ्‌ङे थक्‍ते़आङ् पत्‍छे़, हे़क्‍क्‍याङ् खुने़ॽ मनाहाॽ पेःक्‍मा मे़भाःक्‍तुसिन्॥

याङ्‌घेःक् नु फक्‌वा

८ खे़ब्‍याङ् यहवे दाङ्‌बे़ल्‍ले़ मोसान् नु हारुने़न् मे़त्‍तुसि, “मिधुङ्‌दिङ् मिराःक्‍कोलाम् हुक्‍पुत् काङ्‌गाङ्‌बा खाप्‍पुःन् याङ्‌ने़त्‍छे़ॽ, हे़क्‍क्‍याङ् मोसाःल्‍ले़ फारोल्‍ले़ निसुरए कन् खाप्‍पुःन् ताङ्‌साङ्‌बो फुत्‍लुम् से़सुदेसुर॥

९ खाप्‍पुःन् खाम्‍हिःक् कुइसिःक् पोङ्‌ङाङ् मिस्र लाजेॽ के़रे़क् हत्‍छे़ से़ःॽ हे़क्‍क्‍याङ् के़रे़क् मनाहाॽ नु थक्‍साहाॽरे़ खुन्‍छिॽ थक्‍को होॽ लःन्॥ खे़न् होॽहाॽ तुआङ् फक्‌वाले़ःङ्‌वा याङ्‌घेःक् पोःङ्‌ॽ॥”

१० कम्‍भलॽरिक् खे़न् ने़प्‍माङ्‌ले़ मिधुङ्‌दिङ् मिराःक्‍कोबा खाप्‍पुःन् याङ्‌ने़त्‍छिआङ् फारोल्‍ले़ कुदगि ये़म्‍ने़त्‍छि, हे़क्‍क्‍याङ् मोसाःल्‍ले़ सुरित् केजङ्‌ङो खे़न् फुत्‍लुम् से़सुदेसु॥ हे़क्‍क्‍याङ् मनाहाॽ नु पित् थक्‍साहाॽरे़ खुन्‍छिॽ थक्‍को होॽ लःन्‍दे़र याःन्‍दु॥ होॽइन् तुरे़आङ् फक्‌वाले़ःङ्‌वा याङ्‌घेःक् पोःक्‍खे़॥

११ कित्‍चाक् के़जोःक्‍पाहाॽ याङ्‌घेःक्‍किल्‍ले़ चोगुल्‍ले़ मोसाःल्‍ले़ कुबेसाङ् वाॽमा मे़न्‍छुक्‍ते़न्, थेआङ्‌भे़ल्‍ले़ कित्‍चाक् के़जोःक्‍पाहाॽरे़ खुन्‍छिॽ थक्‍को नु मिस्र लाजेॽओबा के़रे़क्‍ले़ खुन्‍छिॽ थक्‍को याङ्‌घेःक् लःन्‍दे़आङ् पत्‍छे़॥

१२ कर यहवे दाङ्‌बे़ल्‍ले़ हाङ्‌ङिल्‍ले़ कुनिङ्‌वान् हादिङ् के़धक्‍पा चोगु पिरु॥ यहवे दाङ्‌बे़ल्‍ले़ पाःत्‍तुबा कुइसिःक् खे़ल्‍ले़ मोसान् नु हारुने़ल्‍ले़ खुन्‍छिॽ पाःन्‍निन् खे़म्‍मा मे़दे़न्‍दे़न्॥

फःन्

१३ यहवे दाङ्‌बे़ल्‍ले़ मोसान् मे़त्‍तु, “ताःन्‍दिक् तानाम्‍सा फारोन् तुमे़आङ् मे़त्‍ते़ॽ, ‘यहवे दाङ्‌बा हिब्रुहाॽरे़ खुन्‍छिॽ निङ्‌वाॽफुमाङ्‌ङिल्‍ले़ पाःत्‍तुॽ, आङ्‌गाॽ आमनाहाॽ पेःक्‍मा फाःक्‍ते़से़ॽ हे़क्‍क्‍याङ् खे़ङ्‌हाॽ मे़बेःक्‍काङ् आङ्‌गाॽ माङ्‌से़वा मे़मे़त्‍तार॥

१४ मेःन्‍ने़भग्र कन्‍छलाम्‍बा आङ्‌गाॽ खे़ने़ॽ के़सुहाङ्‌गे़म्‍बा नु के़मनाहाॽरक् मेःन्‍दुक्, कर खे़ने़ॽआङ् खुम्‍दिङ् पिने़॥ खे़ब्‍याङ् आङ्‌गाॽ हे़क्‍तङ्‌बा निङ्‌वाॽफुमाङ् कन् इक्‍सादिङ् खाम्‍बेःक्‍मो वेॽ हाःत्‍ताङ् होप् फाॽआङ् निङ्‌वाॽ के़घोसुॽ॥

१५ आङ्‌गाॽ आहुक्‍किन् फोःक्‍खुङ्‌ङाङ् खे़ने़ॽ नु खे़ने़ॽ के़मनाहाॽओ माङ्‌दुक्‍मा पाङ्‌घुङ्‌बा हे़क्‍केःल्‍ले़ खे़निॽ के़रे़क् वरे़ङ्‌ले़ङ् के़मे़गिबा वये़॥

१६ कर आङ्‌गाॽ आमुक्‍साम्‍मिन् ओसे़ःन्‍धाङ् चोःक्‍मारे़ लागि के़रे़क् इक्‍सादिङ् खाम्‍बे़ःक्‍को आमिङ् तिःत्‍ल फाॽआङ् आङ्‌गाॽ कुहिङ्‌वे़त् ले़त्‍ने़आङ् के़वाॽ॥

१७ कर आल्‍ल थारिक्‍साङ् खे़ने़ॽ हादिङ् के़धक्‍पा के़बोःक्‍खे़आङ् के़वाॽ हे़क्‍क्‍याङ् आङ्‌गाॽ आमनाहाॽ पेःक्‍मा के़म्‍भाःक्‍तुसिन्‌ॽ॥

१८ कल्‍ले़चोगुल्‍ले़ ताःन्‍दिक् आम्‍भा कन् ये़म्‍मो मिस्र लाजेन् पोःक्‍खे़आङ् कत्‍थो आभे़ल्‍ले़आङ् मे़न्‍धाए के़वाॽबा साॽरिक् यम्‍बा फःन् थार याःन्‍दुङ्‌ॽ॥

१९ आल्‍ल मनाहाॽ पाङ्‌घे़से़ॽआङ् ताम्‍दाम्‍बादे़न्‍नो के़वाॽबा पित्‍थक्‍साहाॽ नु के़वाॽवाॽबा के़रे़क् सिगाङ् मे़दारुसिर याःन्‍दे़से़ॽ, थेआङ्‌भे़ल्‍ले़ ताम्‍दाम्‍बादे़न्‍नो के़ले़प्‍पाआङ् के़वाॽबा नु हिम्‍मो मे़न्‍दारुसिन्‍बा के़रे़क् मनाहाॽ नु थक्‍साहाॽ फःन्‍निल्‍ले़ लःप्‍सुसि, हे़क्‍क्‍याङ् खे़ङ्‌हाॽ मे़स्‍सिःॽ॥’”

२० यहवे दाङ्‌बाल्‍ले़ पाःत्‍तुबा पाःन्‍निन् मे़घे़प्‍सुआङ् हाङ्‌ङिल्‍ले़ कुभा कुसुहाङ्‌युक्‍पाहाॽ मे़गिसे़॥ खे़ङ्‌हाॽ के़रे़क्‍ले़ खुन्‍छिॽ थक्‍साहाॽ नु योःग्‍बा योःग्‍माहाॽ हिम्‍मो मे़दारुसिआङ् हिम् मे़मे़त्‍तुसि॥

२१ कर वेॽहाॽरे़ चाहि यहवे दाङ्‌बे़ल्‍ले़ पाःत्‍तुबा साम्‍दिङ् पाःन्‍निन् निनि खे़म्‍घे़म् मे़ल्‍लाप्‍तुन् हे़क्‍क्‍याङ् खुन्‍छिॽ पित्‍थक्‍साहाॽ नु योःग्‍बा योःग्‍माहाॽ ताम्‍दाम्‍बादे़न्‍नो ताप्‍मे़रा मे़ले़रुसि॥

२२ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ने़ॽ के़हुक्‍किन् ताङ्‌साङ्‌बो ले़प्‍माङ् सन्‍छे़ॽ हे़क्‍क्‍याङ् मिस्र लाजेॽओ के़रे़क् साॽरिक् यम्‍बा फःन् थासुॽ– मना, थक्‍सा नु खाम्‍बाङ्‌ङो के़युङ्‌बा याःङ्‌सुङ् के़रे़क् सम्‍धाङ् यम्‍बा फःन् सःक्‍थाःॽ॥”

२३ खे़ब्‍याङ् मोसाःल्‍ले़ कुदक्‍काःत्‍तिन् ताङ्‌साङ्‌बो ले़प्‍माङ् सन्‍छु, हे़क्‍क्‍याङ् यहवे दाङ्‌बाल्‍ले़ खे़रे़ङ्‌घुरुङ् लॽरे़आङ् फःन् थ्‍ये़र याःन्‍दु, खे़म्‍ब्‍याङ् इक्‍सादिङ् खाम्‍बेःक्‍मो साःम्‍भे ले़क्‍ते़॥ हे़क्‍क्‍याङ् यहवे दाङ्‌बे़ल्‍ले़ मिस्रओ आत्‍ति आत्‍ति यम्‍बा फःन् थ्‍ये़र याःन्‍दु॥

२४ यहवे दाङ्‌बे़ल्‍ले़ खइक् खइक् इक्‍सिङ्‌ल फःन् थ्‍ये़र याःन्‍दु, ताङ्‌साङ्‌बो थिक् कुयाओनु वेॽस्‍मा कुयाओ थारिक् साःम्‍भे ले़क्‍ते़॥ मिस्र लाजेॽओ अक्‍तङ्‌बा फःन्‍ग तगि आभे़ल्‍ले़आङ् मे़न्‍धाए वये़॥

२५ मिस्र लाजेॽ के़रे़क् ताप्‍मे़रा ताम्‍दाम्‍बादे़न्‍नो के़वाॽबा थक्‍साहाॽ नु मनाहाॽ खक्‍पे़त् फःन्‍निल्‍ले़ लःप्‍सुसिआङ् सोःन्‍दुसि॥ ताम्‍दाम्‍बादे़न्‍नोबा याःङ्‌सुङ् नु सिङ्‌हाॽ मुरे़ःक् खारे़ःक् पोःक्‍खे़॥

२६ इस्राइलिहाॽ मे़युङे़बा गोसेन ते़ङ्‌गप्‍पोरक् फःन् मे़धासुन्॥

२७ फारोल्‍ले़ मोसान् नु हारुने़न् उःत्‍तुसिआङ् मे़त्‍तुसि, “कन्‍छुमो आङ्‌गाॽ लायो चोगुङ्॥ यहवे दाङ्‌बान् कुदोःप्‍मा चोक्, आङ्‌गाॽ नु आमनाहाॽरे़ याःम्‍बक् फेःन्‍दुम्‍बे़॥

२८ यहवे दाङ्‌बान् पेलि आभाक्‍ते़ आबिरे़म्‍मे़ॽ, थेआङ्‌भे़ल्‍ले़ कन् खे़रे़ङ्‌घुरुङ् के़लॽबा इक्‍लान् नु फःन्‍निन् साॽरिक् इःत्‍ते़॥ आङ्‌गाॽ खिनिॽ पेःक्‍मा फाःक्‍निङ् फाॽआङ् पाःत्‍तुङ्‌ॽ, आल्‍ल खिनिॽ कॽयो युङ्‌मा मे़बोङ्‌ने़न्॥”

२९ मोसाःल्‍ले़ हाङ्‌ङिन् मे़त्‍तु, “ये़क्‌यक्‍कोलाम् लाःक्‍कात् लःन्‍दिगे़ पेगिगे़नुमे़ःन्‍ने आङ्‌गाॽ आहुक्‍हाॽ फोःक्‍खुङ्‌ङाङ् यहवे दाङ्‌बे़न् पेलि फाक्‍तुङ्‌ॽ॥ खे़रे़ङ्‌घुरुङ् लॽमा नाॽ हे़क्‍क्‍याङ् फःन् थामा नाॽ॥ खे़ब्‍याङ् कन् इक्‍सादिङ् खाम्‍बेःक्‍मान् यहवे दाङ्‌बे़ल्‍ले़न्‌रे़त्‍छ फाॽआङ् खे़ने़ॽ निङ्‌वाॽ के़घोसुॽ॥

३० कर आङ्‌गाॽ कुसिङ् निःत्‍तुङ्‌ॽ, खे़ने़ॽ नु खे़ने़ॽ के़सुङ्‌हाङ्‌युक्‍पाहाॽरे़ आल्‍लसाङ् यहवे दाङ्‌बे़न् मे़ङ्‌गित्‍ते के़गत्‍तुम्॥”

३१ (साप्‍फक्‍क्रा नु हःक्‍सिन् फःन्‍निल्‍ले़ हिप्‍तुदेसु, थेआङ्‌भे़ल्‍ले़ हःक्‍सिःल्‍ले़ कुदाप्‍मा लःन्‍दे़ चुरे़आङ् पत्‍छे़, हे़क्‍क्‍याङ् साप्‍फक्‍क्राःन् फे़क्‍ते़आङ् पत्‍छे़॥

३२ कर मासिन् नु हःक्‍सिन् मे़हिप्‍तुन्, थेआङ्‌भे़ल्‍ले़ खे़न् याङ्‌सिरक् तुम्॥)

३३ फारोःन्‍नु से़न्‍दे़आङ् मोसान् लाःकात् लःन्‍दे़बे हे़क्‍क्‍याङ् कुहुक्‍हाॽ फोःक्‍खुआङ् यहवे दाङ्‌बे़न् पेलि फाक्‍तु हे़क्‍क्‍याङ् ताङ्‌साङ्‌बो खे़रे़ङ्‌घुरुङ् लॽमा नु फःन् वहित् थामा नाॽरे़॥

३४ कर आल्‍ल फारोल्‍ले़ वहित्, फःन् थामा नु ताङ्‌साङ्‌बे़न् खे़रे़ङ्‌घुरुङ् लॽमा नाॽरे़बा निसु, खे़ब्‍याङ्‌ग खुने़ॽ आल्‍लसाङ् यरिक् लायो चोगु, हे़क्‍क्‍याङ् खुने़ॽ नु कुसुहाङ्‌युक्‍पाहाॽरे़ खुन्‍छिॽ निङ्‌वान् हादिङ् के़धक्‍पा मे़जोगु॥

३५ कम्‍भलॽरिक् फारोल्‍ले़ कुनिङ्‌वान् हादिङ् के़धक्‍पा पोःक्‍खे, हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तुबा हे़क्‍के खुने़ॽ इस्राइलिहाॽ पेःक्‍मा मे़भाःक्‍तुसिन्‍लो॥

निःङ्‌घुक्‍हाॽलाम् मिङ्‌देॽ

१०

याम्‍मो यहवे दाङ्‌बाल्‍ले़ मोसान् मे़त्‍तु, “खे़ने़ॽ पेगे़ॽआङ् फारोन् तुमे़ॽ॥ आङ्‌गाॽ फारोन् नु खुने़ॽ कुसुहाङ्‌युक्‍पाहाॽरे़ खुन्‍छिॽ निङ्‌वान् हादिङ् के़धक्‍पा चोगुङ् पिरुङ्‌सिङ्‌ङाङ् वाॽ॥ खे़ङ्‌हाॽरे़ खुन्‍छिॽ निङ्‌वान् हादिङ् के़धक्‍पा चोःक्‍पाल्‍ले़ चोगुल्‍ले़ खुन्‍छिॽ लुम्‍मो आङ्‌गाॽ कन् निङ्‌वाॽ के़माबा याःम्‍बक्‍हाॽ चोगुङ्‌ॽ॥

२ हे़क्‍केलॽरिक् मिस्रिहाॽ अदङ् चोगुङ्‌सिङ्‌ङाङ् खुन्‍छिॽ निङ्‌वान् हादिङ् के़धक्‍पा चोगुङ् पिरुङ्‌सिङ् हे़क्‍क्‍याङ् खे़ङ्‌हाॽरे़ खुन्‍छिॽ लुम्‍मो निङ्‌वाॽ के़माबा याःम्‍बक्‍हाॽ चोगुङ्‌बान् खिनिॽ सामे़न्‍छाॽहाॽ मे़प्‍मा के़सुक्‍तुम्‍सिम्‍ल॥ हे़क्‍क्‍याङ् खिनिॽ के़रे़क्‍ले़ आङ्‌गाॽ यहवे दाङ्‌बाआ फाॽआङ् कुसिङ् के़निःत्‍तुम्‌ॽ॥”

३ कल्‍ले़चोगुल्‍ले़ मोसान् नु हारुने़न् फारोओ पेसे़त्‍छिआङ् मे़त्‍ते़सु, “हिब्रुहाॽरे़ खुनिॽ निङ्‌वाॽफुमाङ् यहवे दाङ्‌बाल्‍ले़ पाःत्‍तुॽ, ‘आप्‍फाल्‍ले़ थारिक् खे़ने़ॽ आङ्‌गाॽ आदगि नःम्‍सिङ्‌मा के़न्‍दे़न्‍ने़म्‍बाबे? आङ्‌गाॽ आमनाहाॽ पेःक्‍मा फाःक्‍ते़से़ॽ हे़क्‍क्‍याङ् खे़ङ्‌हाॽ मे़बेःक्‍काङ् आङ्‌गाॽ माङ्‌से़वा मे़मे़त्‍तार॥

४ खे़ने़ॽ आङ्‌गाॽ आमनाहाॽ पेःक्‍मा के़म्‍भाःक्‍तुसिन्‍ने़भग्र, ओमे़त्‍ते़ॽ, ताःन्‍दिक् खे़ने़ॽ के़लाजेॽओ निःङ्‌घुक्‌वाहाॽ तारुङ्‌सिङ्‌ॽ॥

५ खे़ङ्‌हाॽरे़ खाम्‍बेःन्‍मान् निमे़न्‍धाःप्‍पे थारिक् सिदे़प् मे़दे़प्‍तुॽ॥ फःन् थ्‍ये़आङ् ताङे़ याःक्‍ते़बा के़रे़क् कुजाहाॽ खे़ङ्‌हाॽरे़ मे़जमे़देसुॽ॥ खिनिॽ इक्‍ताप्‍पो के़लिङ्‌बा के़रे़क् सिङ्‌बुङ्‌हाॽआङ् खे़ङ्‌हाॽरे़ मे़जमे़देसुॽ॥

६ खे़ने़ॽ के़हिम्‍मो नु खे़ने़ॽ के़सुहाङ्‌युक्‍पाहाॽरे़ खुन्‍छिॽ हिम्‍मो हे़क्‍क्‍याङ् मिस्र लाजेॽओबा के़रे़क् हिम्‍हाॽ खे़ङ्‌हाॽरे़ मे़धिम्‍सुॽ॥ खे़म्‍भ्‍यारिक् यरिक् निःङ्‌घुक्‌वा खे़ने़ॽ के़म्‍बा के़धाःक्‍थे़बाहाॽरे़ कन् लाजेॽओ मे़द्‌ये़आङ्‌धो आइन् थारिक् आभे़ल्‍ले़आङ् मे़न्‍निए मे़वये़॥’” खे़ब्‍याङ् मोसान् हिसिङ्‌ङाङ् फारोओलाम् लःन्‍दे़ पे॥

७ फारोल्‍ले़ कुसुहाङ्‌गे़म्‍बाहाॽरे़ खुने़ॽ मे़मे़त्‍तु, “कन् मनाःल्‍ले़ आप्‍फाल्‍ले़ थारिक् आनिॽ तुक्‍खे आजाःत्‍ताङ् पप्‍पाबे? इस्राइलिहाॽ ले़रे़देसे़से़ॽ हे़क्‍क्‍याङ् खे़ङ्‌हाॽ मे़बेःक्‍काङ् यहवे दाङ्‌बा खुन्‍छिॽ निङ्‌वाॽफुमाङ्‌ङिन् माङ्‌से़वा मे़मे़त्‍तुर॥ मिस्र लाजेःन्‍ने खाप्‍पुथ्‍यःङ् पोङ्‌मा चोक्, थे आदाङ्‌बारे़ के़न्‍निसुम्‍बि?”

८ खे़ब्‍याङ् मोसान् नु हारुने़न् फारोओ मे़दारुसि हे़क्‍क्‍याङ् हाङ्‌ङिल्‍ले़ खुन्‍छिॽ मे़त्‍तुसि, “खिनिॽ पेगे़म्‍मे़ॽ, हे़क्‍क्‍याङ् खिनिॽ यहवे दाङ्‌बा निङ्‌वाॽफुमाङ्‌ङिन् माङ्‌से़वा मे़त्‍ते़म्‍मे़ॽ॥ कर खिनिॽओ आत्‍तिन् आत्‍तिन्‍हाॽ के़बेगिबा?”

९ मोसाःल्‍ले़ मे़त्‍तु, “आनिगे के़रे़क्, हिन्‍जाॽबित्‍छाॽहाॽ नु काप्‍पो काप्‍मु खक्‍पे़त्‍ते पेगिगे़॥ आनिगे साएहाॽ, मे़ल्‍लुक् मे़ःन्‍दाहाॽ नु थक्‍साहाॽ के़रे़क् तेॽरुम्‍सिम्‍बे़ थेआङ्‌भे़ल्‍ले़ यहवे दाङ्‌बे़न् आनिगे मिङ्‌सो इङ्‌धाङ् पिरुम्‍बे़आङ् लत्‍छा तङ्‌नाम् तोसुम्‍बे़॥”

१० फारोल्‍ले़ मे़त्‍तु, “यहवे दाङ्‌बे़ल्‍ले़ थे खिनिॽ के़से़ःप्‍तिबिॽ? आङ्‌गाॽ मे़न्‍छुमाहाॽ, हिन्‍जाॽबित्‍छाॽहाॽ खिनिॽ ते़ॽमासिआङ् पेःक्‍मा मे़भाःक्‍निङ्‌ङिन्॥ खिनिॽ ताप्‍फे़ःम्‍बा चोःक्‍मा के़इःत्‍तुम्‍बा पाःन्‍निन् नुरिक्‍काङ् निदे़त्॥

११ मेःन्‍दुक्, खिनिॽ ये़म्‍बित्‍छाहाॽरक् यहवे दाङ्‌बे़न् माङ्‌से़वा मे़त्‍छे़ पेगे़म्‍मे़ॽ, थेआङ्‌भे़ल्‍ले़ खिनिॽ हाबाहे़क्‍के चोःक्‍मा के़नाःक्‍तुम्‍माङ् वाॽ॥” हे़क्‍के मे़त्‍तुसिआङ् मोसान् नु हारुने़न् फारोल्‍ले़ कुदगिलाम्‍बा मे़लःत्‍तु मे़देसुसि॥

१२ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “कुबन्‍ज्‍याङ् कुबन्‍ज्‍याङ् निःङ्‌घुक्‌वाहाॽ मिस्रओ मे़गे़त्‍ल फाॽआङ् खे़ने़ॽ के़हुक्‍किन् सन्‍छे़ॽ॥ प्‍याङ्‌सि इक्‍ताप्‍पो के़बोःक्‍पा के़रे़क् नुधिसाक्‍चिॽ नु फःन्‍लाम्‍बा के़दाङ्‌बा के़याःक्‍पा के़रे़क् कुजाहाॽ खे़ङ्‌हाॽ मे़दाआङ् मे़जमे़दे़सुॽ॥”

१३ मोसाःल्‍ले़ कुदक्‍काःत्‍तिन् मिस्रओ फोःक्‍खु हे़क्‍क्‍याङ् यहवे दाङ्‌बे़ल्‍ले़ खे़ल्‍ले़ याःन्‍दिक् नाम्‍धाधा नु से़न्‍दिक् नाम्‍दाःत्‍तात् मिस्र लाजेॽओ नाङ्‌गे़न् ले़प्‍माङ्‌लाम् सुरित् केजङ् हुरे़र याःन्‍दु॥ कुदाःक्‍दिक्‍मा तानाम् खे़न् सुरित् केजङ्‌ङिल्‍ले़ निःङ्‌घुक्‌वाहाॽ तारुसि॥

१४ हे़क्‍क्‍याङ् खे़न् निःङ्‌घुक्‍हाॽ कुबन्‍ज्‍याङ् कुबन्‍ज्‍याङ्‌मा मे़द्‌ये़ खे़ब्‍याङ् मिस्र लाजेन् के़रे़क् सिदे़प् मे़दे़प्‍तु॥ खे़म्‍भ्‍यारिक् यरिक् निःङ्‌घुक्‌वा तगि आभे़ल्‍ले़आङ् मे़ङ्‌गे़त्‍ते मे़वये़ हे़क्‍क्‍याङ् ताःन्‍दि याम्‍मो आप्‍फाल्‍ले़आङ् मे़ङ्‌गे़त्‍ने़न्‌ॽ॥

१५ खे़ङ्‌हाॽरे़ खाम्‍बेःक्‍मान् माक्‍ताङ्‌बा पोःक्‍खे़र यारिक् सिदे़प् मे़दे़प्‍तु॥ फःन्‍लाम्‍बा के़दाङ्‌बा के़याःक्‍पा के़रे़क् कुजाहाॽ नु सिङ्‌सेॽहाॽ खे़ङ्‌हाॽरे़ मे़जमे़देसु॥ मिस्र लाजेॽओ के़युङ्‌बा लेःत्‍ताङ्‌बा हिःक्‍ताङ्‌बा नु नुधिसाक्‍चि थेआङ् मे़नरे़न्॥

१६ खे़ब्‍याङ् हाङ्‌ङिल्‍ले़ हाराहारा मोसान् नु हारुने़न् उःत्‍तुसिआङ् मे़त्‍तुसि, “आङ्‌गाॽ खिनिॽ यहवे दाङ्‌बान् नु खिनिॽ तक्‍ले़ङ्‌वाओ लायो चोगुङ्॥

१७ कल्‍ले़चोगुल्‍ले़ कन्‍छलाम्‍बारे़ लागि आङ्‌गाॽ आलायोन् ले़प्‍मि चोगे़ आबिरे़ॽ हे़क्‍क्‍याङ् खे़न् सिमालिङ्‌धो यारिक्‍पा खुम्‍दिङ्‌ङिन् खे़प्‍मारे़ लागि खिनिॽ यहवे दाङ्‌बा निङ्‌वाॽफुमाङ्‌ङिन् पेलि फाक्‍ताम् आबिरे़म्‍मे़ॽ॥”

१८ खे़ब्‍याङ् मोसान् फारोओनु लःन्‍दे़आङ् पे, हे़क्‍क्‍याङ् यहवे दाङ्‌बान् पेलि फाक्‍तु॥

१९ यहवे दाङ्‌बे़ल्‍ले़ नाङ्‌गे़न् पिसाङ्‌लाम् के़भे़म्‍बा सुरित् केजङ्‌ङिन् खइक् खइक् के़इक्‍सिङ्‌बा नाम्‍धा पिसाङ्‌लाम् के़हुबा सुरित् चोगु हे़क्‍क्‍याङ् खे़न् सुरित् केजङ्‌ङिल्‍ले़ निःङ्‌घुक्‌वाहाॽ फे़सुसिआङ् हे़ःत्‍ताङ्‌बा वरःङ्‌ङो केःत्‍तुसि॥ मिस्र लाजेॽओ लत्‍छाआङ् निःङ्‌घुक्‌वा मे़न्‌याःक्‍ते़न्॥

२० कर यहवे दाङ्‌बे़ल्‍ले़ फारोल्‍ले़ कुनिङ्‌वान् हादिङ् के़धक्‍पा चोगु पिरु हे़क्‍क्‍याङ् खे़ल्‍ले़ इस्राइलिहाॽ पेःक्‍मा मे़भाःक्‍तुसिन्॥

माक्‍सिःङ्‌ग्‍याःप्‍पा खामाक्‍चुम्‍बा

२१ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ने़ॽ के़हुक्‍किन् ताङ्‌साङ्‌बो ले़प्‍माङ् फोःक्‍खे़ॽ हे़क्‍क्‍याङ् मिस्र लाजेॽओ खामाक्‍चुम्‍बा माक्‍सिःङ्‌ग्‍याःप्‍पा पोःङ्‌ॽ॥ सम्‍मे़ल्‍ले़ याङ्‌के़दे़प्‍पा हे़क्‍के खामाक्‍चुम्‍बा माक्‍सिःङ्‌ग्‍याःप्‍पा पोङ्‌ल॥”

२२ हे़क्‍क्‍याङ् मोसाःल्‍ले़ कुहुक्‍किन् ताङ्‌साङ्‌बो ले़प्‍माङ् सन्‍छु हे़क्‍क्‍याङ् मिस्र लाजेॽ के़रे़क् सुम्‌यान् थारिक् माक्‍सिःङ्‌ग्‍याःप्‍पा खामाक्‍चुम्‍बा पोःक्‍खे़॥

२३ मिस्रिहाॽ खुन्‍छिॽ निमा मे़न्‍छुक्‍सिङ्‌ङिन् हे़क्‍क्‍याङ् सुम्‌यान् थारिक् आत्‍तिन्‍हाॽरे़आङ् खुन्‍छिॽ हिम्‍हाॽ ले़प्‍मा मे़ल्‍ले़रुन्॥ कर इस्राइलिहाॽ मे़युङे़बादे़न्‍नोग खाओःत्‍तेआङ्‌ङे पत्‍छे़॥

२४ खे़ब्‍याङ् फारो हाङ्‌ङिल्‍ले़ मोसान् उःत्‍तुआङ् मे़त्‍तु, “खिनिॽ पेगे़म्‍मे़ॽआङ् खिनिॽ यहवे दाङ्‌बे़न् माङ्‌से़वा मे़त्‍ताम्‍मे़ॽ, खिनिॽ मे़न्‍छुमाहाॽ, हिन्‍जाॽबित्‍छाॽहाॽआङ् मे़बेःक्‍ल॥ कर खिनिॽ मे़ल्‍लुक् मे़ःन्‍दाहाॽ पित् नु कुम्‍बाबा पित्‍हाॽ आम्‍भा कप्‍मो मे़याःक्‍ल॥”

२५ मोसाःल्‍ले़ नोगप् पिरु, “हे़क्‍केने़भग्र आनिगे निङ्‌वाॽफुमाङ् यहवे दाङ्‌बाओ सिदुङ्‌जभा तोःम्‍मारे़ लागि, वयागे़न् सिदुङ्‌जभा तोःम्‍मारे़ लागि थक्‍साहाॽ तेॽमा खे़ने़ॽ याप्‍मि के़भाःक्‍लए पोःङ्‌ॽ॥

२६ आनिगे थक्‍साहाॽआङ् आनिगे़नु सोरिक् मे़बेःक्, हे़क्‍क्‍याङ् खुन्‍छिॽ लत्‍छा लाङ् तोॽभे़ःत् थिक्‍काङ् याःक्‍मा मे़नुॽने़न्॥ आनिगे यहवे दाङ्‌बा निङ्‌वाॽफुमाङ्‌ङिन् माङ्‌से़वा मे़प्‍मारे़ लागि खे़ङ्‌हाॽलाम्‍बाए कुभा तोःम्‍मासि के़बोङ्‌बा वाॽ॥ आनिगे खे़प्‍मो मे़ङ्‌गे़त्‍ते थारिक् थेधेहाॽ तोःम्‍मासिआङ् यहवे दाङ्‌बे़न् माङ्‌से़वा मे़प्‍मा पोःङ्‌ॽ खे़न् आनिगे मे़निसुम्‍बे़न्॥”

२७ कर यहवे दाङ्‌बे़ल्‍ले़ हाङ्‌ङिल्‍ले़ कुनिङ्‌वान् हादिङ् के़धक्‍पा चोगु पिरु, हे़क्‍क्‍याङ् खे़ल्‍ले़ इस्राइलिहाॽ पेःक्‍मा मे़भाःक्‍तुसिन्॥

२८ खुने़ॽ मोसान् मे़त्‍तु, “आङ्‌गाॽ आदगाङ्‌लाम्‍बा लःन्‍दे़ पेगे़ॽ! खे़ने़ॽ के़नारान् आङ्‌गाॽ याम्‍मो ओःन्‍मे़धाक्‍ताङ्‌ङिन्‍ने़ॽ! आत्‍तिन् ये़न्‍नो खे़ने़ॽ आङ्‌गाॽ आदगि ओःन्‍गेधाक्‍सिङ्‌ॽ हाबा खे़ल्‍ले़ याःन्‍दिक् खे़ने़ॽ के़सिःॽ!”

२९ मोसाःल्‍ले़ मे़त्‍तु, “खे़ने़ॽ कुदोःप्‍माए के़बाःत्‍तु, खे़ने़ॽ याम्‍मो आभे़ल्‍ले़आङ् आङ्‌गाॽ के़न्‍निआन्॥”

मिस्रबा तुम्‍बा साहाॽ मे़स्‍ये़

११

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “आल्‍ल आङ्‌गाॽ मिस्रबा हाङ्‌ङिन् नु मनाहाॽरे़ खुनिॽ सम्‍धाङ् आल्‍लसाङ् लत्‍छा यम्‍बा ये़त्‍तुक्‍खे पाङ्‌घुङ् तासुङ्‌ॽ॥ खे़न् एगाङ् खे़ल्‍ले़ खिनिॽ पेःक्‍मा के़भाःक्‍तिॽ॥ से़क्‍खाःल्‍ले़ खुने़ॽए खिनिॽ के़रे़क् कॽयोलाम्‍बा के़नाःत्‍ति के़देसिॽ॥

२ आल्‍ल इस्राइलि मे़न्‍छुमा ये़म्‍बित्‍छा के़रे़क्‍ले़ खुन्‍छिॽ हिम्‍बेसाङ्‌बाहाॽ साम्‍म्‍याङ् नु युप्‍पा वाःत्‍ति सामाहाॽ मे़नाःक्‍तुसिर याःन्‍दे़से़ॽ॥”

३ हे़क्‍क्‍याङ् इस्राइलिहाॽ मिङ्‌सो इङ्‌धाङ् पिमासि निङ्‌वाॽ यहवे दाङ्‌बे़ल्‍ले़ मिस्रिहाॽ पिरुसि॥ से़क्‍खाःल्‍ले़ के़रे़क् सुहाङ्‌गे़म्‍बा नु मनाहाॽरे़ मोसान् लत्‍छा साॽरिक् यम्‍बा मना मे़लेःत्‍तुॽ॥

४ खे़ब्‍याङ् मोसाःल्‍ले़ हाङ्‌ङिन् मे़त्‍तु, “यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽ से़न्‍दिक् से़त्‍लुम्‍भक्‍किल्‍ले़ मिस्र लाजेॽलाम्‍बा पोङ्‌ङाआङ् पेःक्‍का॥

५ हे़क्‍क्‍याङ् मिस्रओ के़वाॽबा के़रे़क् तुम्‍बा साहाॽ मे़सिःॽ, लुङ्‌सुम्‍मो याॽके़युःप्‍मा योःग्‍मे़ल्‍ले़ कुस्‍सा तुम्‍बाआङ्‌धो हाङ्‌युक्‍नाओ युक्‍साबा के़बोङ्‌बा फारोल्‍ले़ कुस्‍सा तुम्‍बे़न्‍नाङ् सिःॽ॥ पित् थक्‍साहाॽओ के़रे़क्‍नुःल्‍ले़ तगि के़धाप्‍पा पित्‍सात्‍हाॽआङ् मे़सिःॽ॥

६ मिस्र लाजेॽ खाराक् तगि आभे़ल्‍ले़आङ् मे़ङ्‌घे़म्‍मे के़वाॽबा नु ताःन्‍दि याम्‍मो आभे़ल्‍ले़आङ् खे़म्‍मे़न्‍दे़प्‍मनाबा हाःप्‍मा चिःङ्‌मा पोःङ्‌ॽ॥

७ कर इस्राइलिहाॽ नु खे़ङ्‌हाॽरे़ खुन्‍छिॽ पित् थक्‍साहाॽग कोःत्‍चो थिक्‍ले़आङ् मे़हॽरुसिन्‌ॽ॥’ खे़ब्‍याङ् यहवे दाङ्‌बे़ल्‍ले़ इस्राइलिहाॽ नु मिस्रिहाॽरे़ एॽए से़न्‍दुसिॽ फाॽआङ् खिनिॽ निङ्‌वाॽ के़घोसुम्‌ॽ॥

८ हे़क्‍क्‍याङ् खे़ने़ॽ कन् के़रे़क् के़सुहाङ्‌युक्‍पाहाॽ आङ्‌गाॽओ मे़दाआङ् आङ्‌गाॽ से़वा मे़मे़त्‍तार मे़बाःत्‍तुॽ, ‘आदाङ्‌बारे़ के़एगाङ् के़बप्‍पा के़रे़क् मनाहाॽनु सोरिक् लःन्‍दे़आङ् पेगे़ॽ॥’ खे़न् एगाङ् आङ्‌गाॽ लःन्‍ना पेःक्‍का॥” खे़ब्‍याङ् मोसान् कुसाक्‍के़न्‍निल्‍ले़ कुमिक्‍किन् खाधाप्‍तुआङ् थासिङ्॥

९ यहवे दाङ्‌बाल्‍ले़ मोसान् अक्‍खे मे़त्‍तुआङ् वये़, “फारोल्‍ले़ खे़ने़ॽ के़बाःन्‍निन् खे़म्‍मा नाॽरुर वाॽबाल्‍ले़ चोगुल्‍ले़ आङ्‌गाॽ आप्‍फेक् निङ्‌वाॽ के़माबा याःम्‍बक्‍हाॽ मिस्र लाजेॽओ चोगुङ्‌ल वाॽआ॥”

१० मोसान् नु हारुने़ल्‍ले़ कन् के़रे़क् निङ्‌वाॽ के़माबा याःम्‍बक्‍हाॽ फारोल्‍ले़ कुदगि चोगे़त्‍छु॥ कर यहवे दाङ्‌बे़ल्‍ले़ फारोल्‍ले़ कुनिङ्‌वान् हादिङ् के़धक्‍पा चोगु पिरु, हे़क्‍क्‍याङ् खुने़ॽ इस्राइलिहाॽ कुलाजेॽओलाम् पेःक्‍मा मे़भाःक्‍तुसिन्‍लो॥

चोःक्‌युम्‍भो खोमा तङ्‌नाम्

१२

मिस्र लाजेॽओ यहवे दाङ्‌बे़ल्‍ले़ मोसान् नु हारुने़न् अक्‍खे मे़त्‍तुसि,

२ “कन् लाःन् खिनिॽ लागि तङ्‌बेःल्‍ले़ कुहेःक्‍सिङ्‌मा ला पोःङ्‌ॽ॥

३ इस्राइलबा के़रे़क् मनाहाॽ अक्‍खे मे़त्‍ते़से़ॽ, ‘कन् लाओबा थिबोङ् ये़न्‍नो इस्राइलबा के़रे़क्‍ले़ आबाङे आबाङे खिनिॽ हिम्‍सयङ्‌ले लागि लत्‍छा मे़ल्‍लुक्‍साःत् इग्र मे़ःन्‍दाज्‍याःक् थिक् तारे़म्‍मे़ॽआङ् से़रे़म् च्‍ये़म्‍मे़ॽ॥

४ कुभारे़ खुन्‍छिॽ हिम्‍सयङ्‌ङो चबे़ःत्‍छिक्‍लक् मना मे़वाॽआङ् मे़ःन्‍दाज्‍याःक् थिक् चामा माःम्‍मा मे़न्‍छुक्‍तुन्‍ने़भग्र खुन्‍छिॽ के़रे़क् आक्‍ख्‍यारिक् के़जाबा मे़वाॽ हे़क्‍क्‍याङ् के़रे़क्‍ले़ आक्‍खे़न् चामा मे़सुक्‍तुॽ, खुन्‍छिॽ मे़निःत्‍छिङ्‌ङाङ् हिम्‍सयङ्‌ङिल्‍ले़ कुहिम्‍बेसाङ्‌बान्‍नु खे़न् मे़ःन्‍दाज्‍याःक्‍किन् मे़भःक्‍खु मे़जसाङ् पोःङ्‌ॽ॥

५ मे़ल्‍लुक्‍साःत् इग्र कुम्‍बाबा मे़ःन्‍दाज्‍याःक् थेसाङ् पोःङ्‌ॽ, कर खे़न् तङ्‌बे थिक् के़गे़प्‍पा नु याङ्‌घेःक् मे़म्‍बप्‍मनाबा पोङ्‌मा पोःङ्‌ॽ॥

६ खिनिॽ खे़न् लाओबा थिबोङ्‌ङाङ् लिसि ये़न् थारिक् कत्‍ते़म्‍मे़ॽ, हे़क्‍क्‍याङ् इस्राइलि सङ्‌जुम्‍भोबा मनाहाॽरे़ युःन्‍छिक् खे़न् मे़से़रुर॥

७ खे़ब्‍याङ् आत्‍तिन् आत्‍तिन् हिम्‍मो खे़न् मे़ल्‍लुक्‍साःत् इग्र मे़ःन्‍दाज्‍याःक् सान् मे़ज, खे़न् हिम्‍मोबा लाम्‍धेत् सम्‍धाङ् नु लाम्‍धेत् सित्‍लाङ्‌हाॽओ खे़न् सामाक्‍खिॽइन् मुहुःत्‍तुर॥

८ खे़ङ्‌हाॽरे़ हाबा खे़न् से़न्‍दिक् खे़न् सान् मे़ओॽरुआङ् के़भङ्‌बा सिदाॽ मे़म्‍भःन्‍नेबा खरे़ःङ्‌ङिन्‍नु मे़जर॥ के़घिःक्‍पा नुधिःन्‍नु खे़ङ्‌हाॽरे़ खे़न् मे़जर॥

९ खे़न् सान् कुमाङ्‌वा इग्र च्‍वाःत्‍तो हाङ्‌वा मे़लक्‍ते़म्‍मिन्‍ने़ॽआङ् मे़जे़म्‍मिन्‍ने़ॽ कर कुधे़गेःक्‍किन् कुभुम्‍बा, कुहिदुत् कुधे़गाःङ्‌मानु सोरिक् मिओ ओॽरे़म्‍मे़ॽआङ् चाम्‍मे़ॽ॥

१० साःल्‍ले़ कुलक्‍हाॽ तानाम् थारिक् कुधेथिक्‍काङ् मे़नन्‍छे़म् मे़युक्‍खे़म्‍मिन्‍ने़ॽ, कर कुभा नरे़ने़भग्र मिओ खे़न् ओॽरे़म् तेसे़म्‍मे़ॽ॥

११ खिनिॽ खे़न् हाराहारा चे़म्‍मे़ॽ थेआङ्‌भे़ल्‍ले़ खिनिॽ लाङ्‌ङो लाङ्‌सुःप् चाङ्‌मा हे़क्‍क्‍याङ् हुक्‍को तक्‍कात् याङ्‌सिङ्‌माआङ् लाम्‍दिक् चोःक्‍मारे़ लागि फॽइ युम्‍माआङ् युङ्‌मा पोःङ्‌ॽ॥ कन् चोःक्‌युम्‍भोa तङ्‌नाम्‍मिन् यहवे दाङ्‌बे़ल्‍ले़न्‍लो॥

१२ “‘खे़न् से़न्‍दिक् आङ्‌गाॽ मिस्र लाजेॽलाम् पोङ्‌ङाआङ् पेःक्‍का हे़क्‍क्‍याङ् मिस्रओ के़वाॽबा के़रे़क् तुम्‍बा साहाॽ नु पित् थक्‍साहाॽरे़ तगि मे़धाप्‍तुसिबा पित्‍सात्‍हाॽ आङ्‌गाॽ स्‍ये़रुङ्‌सिङ्‌ॽ हे़क्‍क्‍याङ् मिस्रबा के़रे़क् माङ्‌हाॽ खुम्‍दिङ् पिरुङ्‌सिङ्‌ॽ॥ आङ्‌गाॽ यहवे दाङ्‌बाआ॥

१३ खिनिॽ के़युङिबा हिम्‍हाॽओ लाम्‍धेत् सित्‍लाङ्‌ङो हुःप्‍मनाआङ् के़बप्‍पा खे़न् माक्‍खिन् मिक्‍से़ःन् पोःङ्‌ॽ॥ खे़न् माक्‍खिन् आङ्‌गाॽ निसुङ्‌ङाङ् आङ्‌गाॽ खिनिॽ काःक्‍निङ् थानिङ्‌ॽ हे़क्‍क्‍याङ् आङ्‌गाॽ मिस्रिहाॽ खुम्‍दिङ् पिरुङ्‌सिङ्‌बा आत्‍तिन् मिङ्‌देॽइल्‍ले़आङ् खिनिॽ के़न्‍छुसिन्॥

१४ “‘खे़न् ये़न्‍नो खिनिॽ लत्‍छा साम्‌योबा तङ्‌नाम् थिक् के़दोसुम्‌ॽ हे़क्‍क्‍याङ् आङ्‌गाॽ यहवे दाङ्‌बे़ल्‍ले़ थे़मा चोगुङ्‌ङाङ् वये़ खे़न् तङ्‌नाम्‍मिल्‍ले़ खिनिॽ निङ्‌वाॽसुम् तारु के़बिरिॽ॥ खे़न् तङ्‌नाम्‍मिन् सदादिङ्‌ले़ लागि के़दाबा ये़न्‍हाॽओ तोसे़म्‍मे़ॽ॥’”

सिदाॽ मे़म्‍भःन्‍नेबा खरे़ःङ् चामा तङ्‌नाम्

१५ यहवे दाङ्‌बे़ल्‍ले़ पाःत्‍तु, “नुसि ये़न् थारिक् खिनिॽ सिदाॽ मे़म्‍भःन्‍नेबा खरे़ःङ् चे़म्‍मे़ॽ॥ थिक्‍सिगेक्‍पा ये़न्‍नोए खिनिॽ हिम्‍मो के़गत्‍तुम्‍बा के़रे़क् खरे़ःङ् के़भङ्‌बा सिदाॽइन् लःत्‍ते़म् तेसे़म्‍मे़ॽ थेआङ्‌भे़ल्‍ले़ कुभारे़ खे़न् नुसि ये़न् थारिक् खरे़ःङ् के़भङ्‌बा सिदाॽ याक्‍मनाबा खरे़ःङ्‌ङिन् मे़जने़भग्र खे़ङ्‌हाॽ आङ्‌गाॽ आमनाहाॽलाम् मे़लःत्‍तु मे़देसुसिर॥

१६ थिक्‍सिगेक्‍पा ये़न्‍नो खिनिॽ लत्‍छा सेसे चुम्‍लुङ् चोगे़म्‍मे़ॽ, नुसि ये़न् के़त्‍तिल्‍ले़ वेॽधिक् चोगे़म्‍मे़ॽ॥ खे़न् ये़न्‍नो आत्‍तिन् परिक्‍पाआङ् याःम्‍बक् मे़जोगे़म्‍मिन्‍ने़ॽ, कुजा थोःक्‍माआङ्‌धो वेॽ थे़माआङ् याःम्‍बक् मे़जोगे़म्‍मिन्‍ने़ॽ॥

१७ “खिनिॽ के़भङ्‌बा सिदाॽ मे़न्‌याक्‍केबा खरे़ःङ् चामा तङ्‌नाम् तोसे़म्‍मे़ॽ, थेआङ्‌भे़ल्‍ले़ आम्‍भा कन् ये़न्‍नो खिनिॽ सुवाङ्‌हाॽ मिस्र लाजेॽलाम्‍बा लःत्‍तुङ् फेत्‍तुङ्‌सिङ्॥ के़दाबा ये़न्‍नो सदादिङ्‌ले़ लागि खिनिॽ थाःक्‍थाःक्‍को कन् तङ्‌नाम्‍मिन् तोमा पोःङ्‌ॽ॥

१८ थिक्‍सिगेक्‍पा ला थिबोङ्‌ङाङ् लिसि ये़न् युःन्‍छिक्‍काङ्‌धो निबोङ्‌ङाङ् निसिगेक्‍पा ये़न् युःन्‍छिक् थारिक् खिनिॽ के़भङ्‌बा सिदाॽ मे़न्‌याक्‍मनाबा खरे़ःङ् चे़म्‍मे़ॽ॥

१९ नुसि ये़न् थारिक् खिनिॽ हिम्‍मो खरे़ःङ् के़भङ् सिदाॽ थेआङ् होःप्‍ल॥ कुभारे़ कन् ये़त्‍नाम्‍मो के़भङ्‌बा सिदाॽ के़याक्‍पा कुजा मे़जने़भग्र खे़न् वेॽ लाजेॽबा पोङ्‌साङ्, इग्र आप्‍फेक् लाजेॽबा पोङ्‌साङ्, इस्राइलबा सङ्‌जुम्‍भोलाम् खे़न् मे़लःत्‍तु मे़देसुर॥

२० कन् ये़न्‍हाॽओ खिनिॽ के़भङ्‌बा सिदाॽ के़याक्‍पा थे़माआङ् मे़जे़म्‍मिन्‍ने़ॽ॥ खिनिॽ आत्‍ति के़युङिसाङ् के़भङ्‌बा सिदाॽ मे़न्‌याक्‍के़बा खरे़ःङ् चे़म्‍मे़ॽ नुसि ये़न् थारिक् आत्‍तिन्‍हाॽरे़आङ् खिनिॽ हिम्‍मो खरे़ःङ् के़भङ्‌बा सिदाॽ खोमे़दे़त्‍ने़न्‍ल॥”

काःक्‍माआङ् ले़प्‍मनाबा तङ्‌नाम्

२१ खे़ब्‍याङ् मोसाःल्‍ले़ इस्राइलबा के़रे़क् लाम्‍लोबाहाॽ उःत्‍तुसिआङ् मे़त्‍तुसि, “खिनिॽ के़रे़क् हिम्‍सयङ्‌ले़ लत्‍छा लत्‍छा मे़ल्‍लुक्‍साःत् सेगे़म्‍मे़ॽआङ् से़रे़म्‍मे़ॽ हे़क्‍केलॽरिक् खिनिॽ हिम्‍सयङ्‌हाॽरे़ काःक्‍माआङ् ले़प्‍मनाबा तङ्‌नाम् तोमा मे़सुक्‍तुर॥

२२ हिसप् याःन्‍निल्‍ले़ लत्‍छा चुक्‍सा कुबोराक् थिक् तारे़म्‍मे़ॽ, मे़ःन्‍दसाःत्‍तिल्‍ले़ कुमाक्‍खिॽ याङ्‌मा खप्‍प्‍याओ खे़न् हुम्‍साम्‍मे़ॽ हे़क्‍क्‍याङ् खिनिॽ हिम्‍मोबा लाम्‍धेत् सित्‍लाङ्‌हाॽ नु लाम्‍धेःत्‍तो थाःङ् माक्‍खिन् हुःत्‍ते़म्‍मे़ॽ॥ तानाम् खाओःत् थारिक् हाःत्‍ताङ् हिम्‍मोलाम् लाःक्‍कात् मे़लःन्‍ने़न्‍ल॥

२३ थेआङ्‌भे़ल्‍ले़ यहवे दाङ्‌बे़न् मिस्रिहाॽरे़ खुनिॽ से़त्‍छे़ लाजेॽलाम् पोङ्‌ङाङ् पेःक्‍किल्‍ले़ खे़न् ये़म्‍मो खुने़ॽ खिनिॽ लाम्‍धेःप्‍पोबा सित्‍लाङ्‌हाॽओ नु लाम्‍धेःत्‍तो थाःङ् माक्‍खिन् निसुआङ् आसे़त्‍से़प्‍पा माङ्‌लाइङ्‌बान् खिनिॽ हिम्‍मिन् काःक्‍माआङ् खिनिॽ ले़प्‍मानिङ् पाङ्‌घुॽ॥

२४ “खिनिॽ नु खिनिॽ मुॽइदाङ्‌साहाॽरे़ कन् थिम्‍मिन् सदादिङ्‌ले़ लागि के़दोसुम्‍ल पोःङ्‌ॽ॥

२५ यहवे दाङ्‌बे़ल्‍ले़ खिनिॽ पिमानिङ् फाॽआङ् माङ्‌हुप् चोगुबा लाजेॽओ के़लासि के़जुरिआङ्‌साङ् कन् थिम्‍मिन् खिनिॽ के़इःत्‍तुम् के़नाःत्‍तुम्‍ल पोःङ्‌ॽ॥

२६ आल्‍ल खिनिॽ मुॽइदाङ्‌साहाॽरे़ कन् तङ्‌नाम्‍मिल्‍ले़ कुबेन् थे़माबे फाॽआङ् सेःन्‍के़म्‍दोसिॽ,

२७ खे़ब्‍याङ् खे़ङ्‌हाॽ अक्‍खे मे़त्‍ताम्‍सिम्‍मे़ॽ, ‘कन् यहवे दाङ्‌बे़न् मिङ्‌सो इङ्‌धाङ् पिमनाआङ् तोःम्‍मनाबा काःक्‍माआङ् ले़प्‍मनाबा वयागे़न् सिदुङ्‌जभा तङ्‌नाम्‍लो थेआङ्‌भे़ल्‍ले़ खुने़ॽ मिस्रओ के़ने़बा इस्राइलिहाॽरे़ खुन्‍छिॽ हिम्‍हाॽ काःक्‍तुआङ् पेःल्‍ले़ खुने़ॽ मिस्रिहाॽ स्‍ये़रुसि करसाङ् आनिॽ इस्राइलिहाॽ आदाङ्‌घे़आङ् वये़॥’” खे़ब्‍याङ् इस्राइलिहाॽ थुङ्‌बोहजॽ मे़युङ्‌सिङ्‌ङाङ् यहवे दाङ्‌बान् माङ्‌से़वा मे़मे़त्‍तु॥

२८ हे़क्‍क्‍याङ् खे़ङ्‌हाॽ मे़बेआङ् यहवे दाङ्‌बे़ल्‍ले़ मोसान् नु हारुने़न् मे़त्‍तुसिबा हे़क्‍के के़रे़क् पाःन्‍हाॽ मे़जोगुरो॥

तुम्‍बा साहाॽ मे़स्‍ये़

२९ हे़क्‍क्‍याङ् से़न्‍दिक् से़त्‍लुम्‍भक्‍ते़ल्‍ले़ यहवे दाङ्‌बे़ल्‍ले़ मिस्रबा के़रे़क् तुम्‍बा साहाॽ स्‍ये़रुसि, हाङ्‌युक्‍नाओ लक्‍खोबा के़बोङ्‌बा हाङ्‌साआङ्‌धो लुम्‍बाःत्‍तो मे़साक्‍तुसिबा पुङ्‌लाधाबाहाॽरे़ खुन्‍छिॽ के़रे़क् तुम्‍बा साहाॽ स्‍ये़रुसि॥ पित् थक्‍साहाॽरे़ तगि मे़धाप्‍तुसिबा पित्‍सात्‍हाॽआङ् मे़स्‍ये़॥

३० खे़न् से़न्‍दिक् फारोन्, खुने़ॽ कुसुहाङ्‌गे़म्‍बाहाॽ नु वेॽ के़रे़क् मिस्रबा मनाहाॽ मे़सोरे़ मे़लःन्‍दे़॥ मिस्र लाजेॽओ यम्‍बा इक्‍लाओ मे़हाबे़ मे़भिःक्‍ते़ थेआङ्‌भे़ल्‍ले़ खे़प्‍मो तुम्‍बा सा मे़न्‍छ्‌ये़ने़म्‍बा हिम्‍मे होःप्‍ते़॥

३१ खे़न् से़न्‍दिक् फारोल्‍ले़ मोसान् नु हारुने़न् खुन्‍छिॽ उःत्‍छे़ पाङ्‌घुसिआङ् मे़त्‍तुसि, “खिन्‍छिॽ नु खिनिॽ इस्राइलिहाॽ लःन्‍दे़म्‍मे़ॽआङ् पेगे़म्‍मे़ॽ॥ आङ्‌गाॽ आलाजेन् ले़रे़म्‍मे़ॽआङ् पेगे़म्‍मे़ॽ हे़क्‍क्‍याङ् खिनिॽ के़बाःत्‍तुम्‍बा हे़क्‍के खिनिॽ यहवे दाङ्‌बे़न् माङ्‌से़वा मे़त्‍ते़म्‍मे़ॽ॥

३२ खिनिॽ के़बाःत्‍तुम्‍बा हे़क्‍के खिनिॽ मे़ल्‍लुक् मे़ःन्‍दा नु पित्‍थक्‍साहाॽ तेॽरे़म्‍सिम्‍मे़ॽआङ् पेगे़म्‍मे़ॽ॥ कर खिनिॽ के़बेगिल्‍ले़ आङ्‌गाॽआङ् हाङ्‌वागे़न् मुॽइसाम् आबिरे़म्‍मे़ॽ॥”

३३ मिस्रिहाॽरे़आङ् इस्राइलिहाॽ हारावरा लाजेन् ले़प्‍माआङ् पेःक्‍मा मे़याःन्‍दुसि॥ खे़ङ्‌हाॽरे़ मे़बाःत्‍तु, “खिनिॽ के़म्‍बेगिन्‍ने़भग्र आनिगे के़रे़क् स्‍ये़ॽइगे़॥”

३४ कल्‍ले चोगुल्‍ले़ इस्राइलिहाॽरे़ खुन्‍छिॽ मे़सॽरु मे़युक्‍खुबा फेॽरुम्‍मिन् के़भङ्‌बा सिदाॽ याक्‍मानुःल्‍ले़ तगि मे़भोःक्‍खु, हे़क्‍क्‍याङ् खे़ङ्‌हाॽरे़ खुन्‍छिॽ फे़ॽरुम् सॽमा फुजिक्‍हाॽ तेःप्‍फुङ्‌हाॽओ मे़सुङुआङ् फक्‍ताङ्‌ङो मे़युक्‍खु॥

३५ हे़क्‍क्‍याङ् इस्राइलिहाॽरे़ मोसाःल्‍ले़ मे़त्‍तुसिबा हे़क्‍के मे़जोगुआङ् वये़, खे़ङ्‌हाॽरे़ मिस्रिहाॽलाम्‍बा साम्‍म्‍याङ् युप्‍पा वाःत्‍ति सामाहाॽ नु तेःप्‍फुङ्‌हाॽ मे़नाःक्‍तुसि॥

३६ यहवे दाङ्‌बे़ल्‍ले़ मिस्रिहाॽरे़ इस्राइलिहाॽ नुरिक् मे़मे़त्‍तुसिर चोगु, हे़क्‍क्‍याङ् इस्राइलिहाॽरे़ मे़नाःक्‍तुबा पाःन्‍हाॽ मिस्रहाॽरे़ के़रे़क् मे़बिरुसिर चोगु॥ कम्‍भलॽरिक् मिस्रिहाॽरे़ खुन्‍छिॽ याङ्‌साकुन्‍धेहाॽ इस्राइलिहाॽरे़ मे़देॽरुआङ् मे़बेरो॥

इस्राइलिहाॽरे़ मिस्र लाजेन् मे़ले़रु

३७ इस्राइलिहाॽ रामसेसलाम् लाङ्‌मे़घेगे़आङ् सुक्‍कोत मे़बे॥ लाङे़न्‍छिङ् तुक्‍सिग ६,००,००० ये़म्‍बित्‍छारक् मे़वये़ हे़क्‍क्‍याङ् मे़न्‍छुमा नु हिन्‍जाॽबित्‍छाॽआङ् मे़वये़॥

३८ खे़न्‍नुःल्‍ले़ वेॽ यरिक् इस्राइलि मेःम्‍बा मनाहाॽ नु यरिक् मे़ल्‍लुक् मे़ःन्‍दा हे़क्‍क्‍याङ् पित्‍हाॽआङ् खुन्‍छिॽनु मे़बे॥

३९ मिस्रलाम्‍बा मे़भे़त्‍तुआङ् मे़भे़रेबा मे़सॽरुबा फेॽरुम्‍मिन् खे़ङ्‌हाॽरे़ के़भङ्‌बा सिदाॽ मे़न्‌याक्‍केबा खरे़ःङ् मे़ले़ःक्‍खु थेआङ्‌भे़ल्‍ले़ खे़ङ्‌हाॽरे़ मिस्र लाजेन् खिमो मेले़रुआङ् मे़वये़ खे़ब्‍याङ् तःक् थोःक्‍मा नु के़भङ्‌बा सिदाॽ याक्‍मनाबा खरे़ःङ् ले़ःङ्‌माआङ् मे़ङ्‌घोसुन्॥

४० इस्राइलिहाॽ मिस्र लाजेॽओ मे़युङे़बा ४३० तङ्‌बे के़रे़आङ् वये़॥

४१ यहवे दाङ्‌बे़ल्‍ले़ कुमनाहाॽओबा के़रे़क् सुवाङ्‌हाॽ ४३० तङ्‌बे के़रे़ल्‍ले़ याःन्‍दिक्‍के मिस्र लाजेॽलाम् मे़लःन्‍दे़॥

४२ यहवे दाङ्‌बे़ल्‍ले़ खे़ङ्‌हाॽ मिस्रलाम् लःप्‍मा फे़प्‍मासिरे़ लागि से़न्‍दिक् नाम्‍दाःत्‍तात् कम्‍ब्राङ् मे़त्‍तुसि॥ खे़न् से़न्‍दिक्‍किङ्‌ग सदादिङ्‌ले़ लागि यहवे दाङ्‌बाओ तोःम्‍मनाबा से़न्‍दिक्‍लो, हे़क्‍क्‍याङ् इस्राइलिहाॽ से़न्‍दिक् चाङ्‌जाङ् युङ्‌माआङ् आभे़ल्‍ले़साङ् यहवे दाङ्‌बे़न् मिङ्‌सो इङ्‌धाङ् मे़बिरुर पोङ्‌लो॥

काःक्‍माआङ् ले़प्‍मनाबा तङ्‌नाम् तोमा थिम्‍हाॽ

४३ यहवे दाङ्‌बे़ल्‍ले़ मोसान् नु हारुने़न् मे़त्‍तुसि, “काःक्‍माआङ् ले़प्‍मनाबा तङ्‌नाम् तोमा थिम्‍हाॽ हाबा कन्‍हाॽरो–

“कुभा वेॽ लाजेॽबा मनाःल्‍ले़ काःक्‍माआङ् ले़प्‍मनाबा तङ्‌नाम्‍बा कुजान् मे़जने़न्‍ल,

४४ कर खिनिॽ के़दारुम्‍बा योःक्‍किन् खिनिॽ हर्दो के़हे़गुम् के़बिरुम्‍माङ् वाॽने़भग्र खे़ल्‍ले़ चररो॥

४५ नाम्‍म्‍याक् के़दाःक्‍पाआङ् याःम्‍बक् के़जोःक्‍पा नु कुभा ये़न्‍ले़ लागि याङ्‌गे़धोःक्‍पा मनाहाॽरे़ खे़न् मे़न्‍जने़ल्‍ल॥

४६ “आत्‍तिन् हिम्‍मो चामा कुजा मे़धोःक्‍तुआङ् युङ्, खे़न् आम्‍भा खे़प्‍मो चामा माःम्‍मा पोःङ्‌ॽ॥ हिम्‍मोलाम् खे़न् लाःक्‍कात् मलःत्‍ते़म्‍मिन्‍ने़ॽ॥ खे़न् से़प्‍मनाबा थक्‍साःल्‍ले़ कुलुङ्‌सिन् ए़ङ्‌मा मे़नुॽने़न्॥

४७ के़रे़क् इस्राइलि सङ्‌जुम्‍भोहाॽरे़ कन् चोःक्‌युम्‍भो तङ्‌नाम्‍मिन् तोमाए पोःङ्‌ॽ॥

४८ “कर हर्दो मे़न्‍हे़क्‍के के़वाॽबा आत्‍तिन् मनाःल्‍ले़आङ् खे़न् चामा मे़नुॽने़न्॥ खिनिॽलुम्‍मो के़युङ्‌बा कुभा वेॽ लाजेॽबा मनाहाॽरे़ काःक्‍माआङ् ले़प्‍मनाबा तङ्‌नाम्‍मिन् तोमाआङ् यहवे दाङ्‌बे़न् मिङ्‌सो इङ्‌धाङ् पिमा निङ्‌वाॽ मे़जोगुने़भग्र तगि खिनिॽ खे़ङ्‌हाॽरे़ खुन्‍छिॽ हिम्‍यसङ्‌ङोबा ये़म्‍बित्‍छाहाॽ हर्दो हे़गे़म् पिरे़म्‍सिम्‍मे़ॽ॥ खे़न् एगाङ् खे़न् ये़म्‍बित्‍छाःन् आबाङे लाजेॽओ सागे़वाःन्‍छिङ्‌बा इस्राइलि लेःत्‍ते़म्‍मे़ॽ हे़क्‍क्‍याङ् तङ्‌नाम् तोमा पाङ्‌घे़म्‍मे़ॽ॥

४९ आबाङे लाजेॽओ सागे़वाःन्‍छिङ्‌बा इस्राइलिहाॽ नु खिनिॽलुम्‍मो के़युङ्‌बा वेॽ लाजेॽबा मनाहाॽरे़ लत्‍छा परिक्‍पा थिम् इःप्‍मा नाःप्‍मा पोःङ्‌ॽ॥”

५० के़रे़क् इस्राइलिहाॽरे़ इङ्‌जाङ्‌ङिन् मे़इःत्‍तु मे़नाःत्‍तु हे़क्‍क्‍याङ् यहवे दाङ्‌बे़ल्‍ले़ मोसान् नु हारुने़न् मे़त्‍तुसिबा कुइसिःक् खे़ङ्‌हाॽरे़ मे़जोगु॥

५१ आम्‍भा खे़ल्‍ले़ याःन्‍दिक् यहवे दाङ्‌बे़ल्‍ले़ के़रे़क् इस्राइलि सुवाङ्‌हाॽ मिस्रलाम्‍बा लःत्‍तु फे़त्‍तुसिरो॥

a 

१२:११ हिब्रु पाःन्‍दाङ्‌ङोलाम् के़युबा चोःक्‌युम्‍भो तङ्‌नाम्‍मिन् मे़ल्‍लुक्‍साःत्‍तिन् इग्र मे़ःन्‍दाज्‍याःक्‍किन् सिदुङ्‌जभा चोःक्‍माआङ् इस्राइबा तुम्‍बा साहाॽ से़ःप्‍मासि के़लॽबा पोःङ्‌ॽ॥ कन् चोःक्‌युम्‍भो तङ्‌नाम्‍मिङ्‌ग निङ्‌वाॽफुमाङ्‌ङिन् इःप्‍मनाबा नु खुने़ॽ मिङ्‌सो इङ्‌धाङ् पिमनाबारो

तुम्‍बा साहाॽ मे़दोन्‍दुसि

१३

यहवे दाङ्‌बे़ल्‍ले़ मोसान् मे़त्‍तु,

२ “तगि सागे़वाःन्‍छिङ्‌बा के़रे़क् अङे़ःक्‌वाहाॽ नु पित् थक्‍साहाॽरे़ मे़धाप्‍तुसिबा पित्‍सात्‍हाॽ आङ्‌गाॽओ तोःन्‍दे़म्‍सिम्‍मे़ॽ थेआङ्‌भे़ल्‍ले़ इस्राइलबा के़रे़क् तुम्‍बा साहाॽ नु पित् थक्‍साहाॽरे़ मे़धाप्‍तुसिबा थिक्‍सिगेक्‍पा पित्‍सात्‍हाॽ आङ्‌गाॽए़न्‍छिरो॥”

काःक्‍माआङ् ले़प्‍मनाबा तङ्‌नाम्

३ खे़ब्‍याङ् मोसाःल्‍ले़ मनाहाॽ मे़त्‍तुसि, “खिनिॽ योःग्‍बा योःग्‍मा के़बोःक्‍खिआङ् के़वयिबा मिस्र लाजेन् के़ले़रुम्‍माङ् के़भे़रिबा कन् ये़न्‍निन् निङ्‌वाॽ इःत्‍ते़म्‍मे़ॽ॥ कल्‍ले़ याःन्‍दिक् यहवे दाङ्‌बे़ल्‍ले़ खुने़ॽ पयम् यम्‍बा कुमुक्‍साम्‍मिल्‍ले़ खिनिॽ के़लःत्‍ति के़भे़त्‍ति॥ कल्‍ले़ याःन्‍दिक् के़भङ्‌बा सिदाॽ मे़न्‌याक्‍के़बा खरे़ःङ्‌रक् खिनिॽ चे़म्‍मे़ॽ॥

४ अबिब मे़प्‍मना लाओबा आइन्‍ले़ याःन्‍दिक् खिनिॽ मिस्र लाजेन् के़ले़रुम्‍माङ् के़बिगिर के़बत्‍छिॽ॥

५ यहवे दाङ्‌बे़ल्‍ले़ कनानि, हित्‍ति, एमोरि नु यबुसिहाॽरे़ खुन्‍छिॽ लाजेन् खिनिॽ सुधे़बा ताक्‍थे़बाहाॽ पिमासि माङ्‌हुप् चोगुआङ् वाॽ॥ आल्‍ल खुने़ॽ खिनिॽ खे़न् याङ्‌साकुन्‍धे़बा नु चा के़नुॽबा लाजेॽओ के़गे़त्‍तिॽ, खे़ब्‍याङ् खिनिॽ तङ्‌बे थक्‍मा थिक्‍सिगेक्‍पा लाओ कन् तङ्‌नाम्‍मिन् तोसे़म्‍मे़ॽ॥

६ नुसि ये़न् थारिक् खिनिॽ के़भङ्‌बा सिदाॽ मे़न्‌याक्‍केबा खरे़ःङ् चे़म्‍मे़ॽ नुसि ये़न् के़त्‍तिल्‍ले़ याःन्‍दिक् यहवे दाङ्‌बे़न् मिङ्‌सो इङ्‌धाङ् पिरे़म्‍मे़ॽर कन् तङ्‌नाम्‍मिन् तोसे़म्‍मे़ॽ॥

७ खे़न् नुसि ये़न् थारिक् के़भङ्‌बा सिदाॽ मे़न्याक्‍मनाबा खरे़ःङ्‌रक् चाम्‍मे़ॽ, खिनिॽ लाजेॽओबा इःन्‍दोहाॽओ के़भङ्‌बा सिदाॽ के़याक्‍पा पान् नु के़भङ्‌बा सिदाॽ थे़माआङ् निधाःप्‍मा मे़नुॽने़न्॥

८ खे़ल्‍ले़ याःन्‍दिक् खिनिॽ साहाॽ अक्‍खेलॽरिक् चे़क्‍ते़म्‍सिम्‍मे़ॽ, ‘आङ्‌गाॽ मिस्र लाजेॽलाम् लःन्‍दाङ् फे़राङ्‌ङिल्‍ले़ यहवे दाङ्‌बे़ल्‍ले़ आङ्‌गाॽ आलागि थे चोगुआङ् वये़, आम्‍भा खे़ल्‍ले़ लागि आङ्‌गाॽ कन् चोगुङ्‌बारो॥’

९ यहवे दाङ्‌बे़ल्‍ले़ खुने़ॽ मुक्‍साम्‍बा कुहुक्‍किल्‍ले़ मिस्र लाजेॽलाम् खिनिॽ के़लःत्‍ति के़भे़त्‍तिबाल्‍ले़ चोगुल्‍ले़ कन् तोःम्‍मनाबा तङ्‌नाम्‍मिन् खिनिॽ निङ्‌वाॽसुम् के़मे़प्‍पा पोङ्‌ल फाॽआङ् खुने़ॽ के़रे़क् कुधिम्‍हाॽ खिनिॽ मुराओ तामाआङ् पप्‍मारे़ लागि कन् खिनिॽ लागि लत्‍छा मिक्‍सेन् हुक्‍को नु त्‍वाबो पत्‍ल॥

१० तङ्‌बे थक्‍मा कुदोक् के़बोङ्‌बा ये़म्‍मो खिनिॽ कन् तङ्‌नाम्‍मिन् तोसे़म्‍मे़ॽओ॥

तगि सागे़वाःन्‍छिङ्‌बाहाॽ

११ “यहवे दाङ्‌बे़ल्‍ले़ खिनिॽ कनानिहाॽरे़ खुन्‍छिॽ लाजेॽओ के़गे़त्‍तिॽ॥ खुने़ॽ खे़न् लाजेन् खिनिॽ नु खिनिॽ सुधे़बा ताक्‍थे़बाहाॽ पिमासि माङ्‌हुप् चोगुआङ् वाॽ॥ आल्‍ल खे़न् लाजेन् खिनिॽ के़घोसुम्‌ॽ,

१२ खे़ब्‍याङ् खिनिॽ आबाङे आबाङे तुम्‍बा साहाॽ यहवे दाङ्‌बाओ के़दोःम्‍दुम्‍सिम्‍ल पोःङ्‌ॽ॥ खिनिॽ थक्‍साहाॽरे़ मे़धाप्‍तुसिबा तगिबा कुम्‍बाबा थक्‍सा च्‍याःक्‍हाॽआङ् यहवे दाङ्‌बे़ल्‍ले़न्‍ने मे़बोङ्‌ॽ॥

१३ कर अदङ्‌ङिल्‍ले़ तगिबा कुस्‍सा अदङ्‌ज्‍याःक्‍किन् मे़ःन्‍दसाःत्‍तिल्‍ले़ थे़ॽमा पोःङ्‌ॽ॥ अदङ्‌ङिन् खे़निॽ थे़ॽमा निङ्‌वाॽ होप्‍ने़भग्र खे़ल्‍ले़ कुनिगिःङ्‌मान् ए़क्‍खे़म् पिरे़म्‍मे़ॽ॥ खिनिॽ आबाङे आबाङे तुम्‍बा साहाॽ कुमे़ल्‍लुङ् हुङ्‌माआङ् थे़ॽमासि पोःङ्‌ॽ॥

१४ “ताःन्‍दि के़दाबा ये़म्‍मो खिनिॽ सा ये़म्‍बित्‍छाहाॽरे़ थेआङ् अक्‍खे के़जोगुम्‍बाबे फाॽआङ् से़ःन्‍के़म्‍दोसिने़भग्र खिनिॽ अक्‍खे मे़त्‍ते़म्‍सिम्‍मे़ॽ, ‘यहवे दाङ्‌बे़ल्‍ले़ आनिगे योःग्‍बा योःग्‍मा पोःक्‍खिगे़आङ् वयिगे़बा मिस्र लाजेॽलाम्‍बा खुने़ॽ मुक्‍साम्‍साबा कुहुक्‍किल्‍ले़ लःत्‍तिगे़ फे़त्‍तिगे़॥

१५ फारोन् हादिङ् के़धक्‍पा पोःक्‍खे़आङ् आनिगे मे़ले़रिगे़न्‍निल्‍ले़ यहवे दाङ्‌बे़ल्‍ले़ मिस्रबा के़रे़क् मनाहाॽरे़ खुन्‍छिॽ तुम्‍बा साहाॽ नु थक्‍साहाॽरे़ तगि मे़धाप्‍तुसिबा कुम्‍बाबा थक्‍साहाॽ मे़क्‍खुसि॥ कल्‍ले़चोगुल्‍ले़ आनिगे थक्‍साहाॽरे़ तगि मे़धाप्‍तुसिबा कुम्‍बाबा थक्‍सा साःत्‍हाॽ यहवे दाङ्‌बे़ल्‍ले़ कुलागि आनिगे वयागे़न् सिदुङ्‌जभा चोगुम्‍सिम्‍बे़आङ् तोःन्‍दुम्‍सिम्‍बे़, कर तुम्‍बा साहाॽरे़ खुन्‍छिॽ लागि खुन्‍छिॽ ले़क्‌वाओ कुभा थे़माइ तोःन्‍तुम्‍बेआङ् थे़ॽरुम्‍सिम्‍बे़॥’

१६ यहवे दाङ्‌बे़ल्‍ले़ कुमुक्‍साम्‍साबा हुक्‍किल्‍ले़ मिस्र लाजेॽलाम् आनिॽ आलःत्‍ते़ आभे़त्‍ते़बा फाॽआङ् खिनिॽ लागि हुक्‍को के़बप्‍पा लत्‍छा मिक्‍सेन् नु त्‍वाबो के़बप्‍पा मिक्‍सेन् पोङ्‌लो॥”

खाॽमित् नु मिधुङ् मिराःक् सित्‍लाङ्

१७ फारोल्‍ले़ इस्राइलिहाॽ ले़रुसिआङ् निङ्‌वाॽफुमाङ्‌ङिल्‍ले़ खे़ङ्‌हाॽ पलिस्‍तिहाॽरे़ खुन्‍छिॽ लाजेॽलाम् मे़देॽरुसिन्॥ हे़क्‍केग खे़न् लाम्‍मिन् के़रे़क्‍नुःल्‍ले़ ताङ्‌बा चोगे़ हम्‍भसाङ् खुने़ॽ हे़क्‍के मे़जोगुन्॥ खुने़ॽ निङ्‌वाॽ पाःत्‍तु, “कन् मनाहाॽरे़ लाम्‍मो थङ् चोःक्‍मा के़बोङ्‌बारे़त्‍छ लॽरिक् खुन्‍छिॽ निङ्‌वाॽ मे़नुःक्‍तुआङ् मिस्र लाजेॽओ नुःङ्‌मा निङ्‌वाॽ मे़जोगुबा आङ्‌गाॽ ओमे़प्‍मा आनिङ्‌वाॽ होप्॥”

१८ कल्‍ले़चोगुल्‍ले़ खुने़ॽ खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍नो लाम्‍बा हे़ःत्‍ताङ्‌बा वरःङ् ले़प्‍माङ् तेॽरुसि॥ इस्राइलिहाॽ मिस्रलाम् थङ् चोःक्‍मारे़ लागि खजुम्‍घया फे़जुम्‍भे़या मे़याङ्‌सिङ्‌ङाङ् मे़लःन्‍दे़ मे़धाङे़॥

१९ मोसाःल्‍ले़ युसुफरे़ कुये़प् कुलुङ्‌सिहाॽ खुने़ॽनु सोरिक् तेॽरु थेआङ्‌भे़ल्‍ले़ युसुफरे़ इस्राइलिहाॽरे़ हे़क्‍के़ मे़जोगुर फाॽआङ् खे़ङ्‌हाॽनु माङ्‌हुप् चोगुआङ् वये़॥ योसेफरे़ मे़त्‍तुसिआङ् वये़, “आल्‍ल निङ्‌वाॽफुमाङ्‌ङिल्‍ले़ खिनिॽ चोःक्‌युम्‍भो के़बिरिल्‍ले़, आङ्‌गाॽ आये़प् आलुङ्‌सिहाॽआङ् खिनिॽ कन् ते़न्‍नोलाम् के़देॽरुम्‍ल पोःङ्‌ॽ॥”

२० इस्राइलिहाॽ सुक्‍कोतलाम्‍बा लाङ्‌मे़घेगे़ मे़बे हे़क्‍क्‍याङ् मुरे़ःक् खारे़ःक् थेआङ् के़होःप्‍पादे़न्‍निल्‍ले़ कुयाओ एथाम मे़प्‍मनाबादे़न्‍नो साःङ्‌गाहिम् मे़घिङ्‌घु॥

२१ हे़क्‍क्‍याङ् खे़ङ्‌हाॽ से़न्‍दिक् ले़न्‍दिक् लाङ्‌घेःक्‍मा मे़सुक्‍ल फाॽआङ् खे़ङ्‌हाॽ लाम् ओःन्‍धाक्‍मासिरे़ लागि यहवे दाङ्‌बे़न् ले़न्‍दिक् खाॽमित् सित्‍लाङ्‌ङो नु से़न्‍दिक् मि सित्‍लाङ्‌ङो पोःक्‍खे़आङ् खुन्‍छिॽ तगि तगि पे॥

२२ आभे़ल्‍ले़साङ् ले़न्‍दिक् खाॽमित् सित्‍लाङ् नु से़न्‍दिक् के़दिःप्‍पा मिधुङ्‌दिङ् मिराःक्‍किन् मनाहाॽरे़ खुन्‍छिॽ तगि तगि थासिङ् पेर वये़रो॥

इस्राइलिहाॽरे़ हे़ःत्‍ताङ्‌बा वरःङ्‌ङिन् मे़गाःक्‍तु

१४

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

२ “मिग्‍दोल नु हे़ःत्‍ताङ्‌बा वरःङ्‌ङिल्‍ले़ कुलुम्‍मो के़ने़बा पि-हहिरोत निःत्‍ताङ् याङ्‌मे़धोःक्‍ल हे़क्‍क्‍याङ् वरःङ्‌ङिल्‍ले़ कुबेसाङ् बाल सेफोन तगाङ्‌ङे साःङ्‌गाहिम् मे़जोगुआङ् मे़युङ्‌ल फाॽआङ् इस्राइलिहाॽ इङ्‌जाङ् पिरे़से़ॽ॥

३ हे़क्‍क्‍याङ् इस्राइलिहाॽ आम्‍भा कन् लाजेॽओ ताक्‍कन्‍नु मे़वाॽ खे़म्‍ब्‍याङ् मुरे़ःक् खारे़ःक् थेआङ् के़होःप्‍पादे़न्‍निल्‍ले़ खे़ङ्‌हाॽ साक्‍तुसिआङ् मे़वाॽ फाॽआङ् फारोल्‍ले़ निङ्‌वाॽ इःत्‍तुॽ॥

४ हे़क्‍क्‍याङ् आङ्‌गाॽ खे़ल्‍ले़ कुनिङ्‌वान् हादिङ् के़धक्‍पा चोगुङ् पिरुङ्‌ॽ खे़ब्‍याङ् खे़ल्‍ले़ खे़ङ्‌हाॽ नाःत्‍तुसिॽ, कर खे़न् नु खे़ल्‍ले़ कुधक्‍सुबाहाॽ आङ्‌गाॽ नाःन्‍दुङ्‌सिङ्‌ॽ हे़क्‍क्‍याङ् मनाहाॽरे़ आङ्‌गाॽ मिमिदिङ् मे़बिआ॥ खे़ब्‍याङ् मिस्रिहाॽरे़ यहवे दाङ्‌बान् आङ्‌गाॽए फाॽआङ् निङ्‌वाॽ मे़घोसुॽ॥” हे़क्‍क्‍याङ् इस्राइलिहाॽरे़ हे़क्‍केए मे़जोगु॥

५ आल्‍ल इस्राइलिहाॽ मे़घे़त्‍छिङ् के़लॽबा इङ्‌घङ्‌ङिन् मिस्रिहाॽरे़ खुनिॽ हाङ्‌ङे़ओ के़रे़, खे़ब्‍याङ् खुने़ॽ नु खुने़ॽ कुसुहाङ्‌गे़म्‍बाहाॽरे़ खुन्‍छिॽ निङ्‌वाॽ के़जिःप्‍पा मे़जोगुआङ् अक्‍खे मे़बाःत्‍तु, “आनिॽ थे़मानि आजोगुम्‍बे हौ? इस्राइलिहाॽ आनिॽ पेःक्‍मा आभाःक्‍तुम्‍सिम् हे़क्‍क्‍याङ् आनिॽ से़वारोबा से़वारे़माहाॽ आले़रुम् आदेसुम्‍सिम्!”

६ हे़क्‍क्‍याङ् हाङ्‌ङिल्‍ले़ कुअन्‍लाःन् नु कुधक्‍सुबाहाॽ यारिप् चोगुसि॥

७ खुने़ॽ के़रे़क्‍नुःल्‍ले़ नुबा ६०० अन्‍लाहाॽ नु खे़ङ्‌हाॽरे़ खुन्‍छिॽ थक्‍पेबाहाॽनु सोसोरिक् मिस्रबा वेॽ के़रे़क् अन्‍लाहाॽ याङ्‌सिङ्‌ङाङ् खे़ङ्‌हाॽरे़ खुन्‍छिॽ एगाङ् थासिङ्॥

८ यहवे दाङ्‌बाल्‍ले़ हाङ्‌ङिन् कुनिङ्‌वाॽ हादिङ् के़धक्‍पा चोगु हे़क्‍क्‍याङ् खे़ल्‍ले़ थङ् के़नाःम्‍बा हे़क्‍के़ के़बेःक्‍पार के़बप्‍पा इस्राइलिहाॽ नाःत्‍तुसि॥

९ खे़ब्‍याङ् मिस्रिहाॽरे़, फारोल्‍ले़ के़रे़क् कुअन्, कुअन्‍ला खुने़ॽ कुअन् के़लोङ्‌बाहाॽ नु कुधक्‍सुबाहाॽरे़ इस्राइलिहाॽ मे़नाःत्‍तुसि, हे़क्‍क्‍याङ् खे़ङ्‌हाॽरे़ खुन्‍छिॽ पि-हहिरोतरे़ कुबेसाङ् बाल सेफोन तगि ले़प्‍माङ् वरःङ्‌ङिल्‍ले़ कुयाओ साःङ्‌गाहिम् मे़लेःत्‍तुआङ् याङ्‌मे़धोःक्‍ते़बादे़न्‍नो मे़सिॽरुसि॥

१० मिस्रबा हाङ्‌ङिन् नु थक्‍सुबाहाॽ खुन्‍छिॽ ले़प्‍माङ् मे़भे़रे़बा मे़निसुसिल्‍ले़ इस्राइलिहाॽ साॽरिक् मे़गिसे़ हे़क्‍क्‍याङ् आभाॽरे़ॽ फाॽआङ् यहवे दाङ्‌बे़न् पेलि मे़भाक्‍तु॥

११ खे़ङ्‌हाॽरे़ मोसान् मे़मे़त्‍तु, “थे मिस्र लाजेॽओ इपुङ् मे़ने़स्‍से़न्‍बि? थे खे़ने़ॽ आनिगे कन् मुरे़ःक् खारे़ःक् थेआङ् के़होःप्‍पादे़न्‍नो सिसे़ याप्‍मि के़भे़त्‍ते़बाबि? मिस्रलाम्‍बा आनिगे याप्‍मि के़लःत्‍ते़ के़भे़त्‍ते़आङ् आल्‍ल आनिगे याप्‍मि थे के़मे़त्‍ते़बाबे?

१२ अक्‍खेए पोःङ्‌ॽ फाॽआङ् आनिगे थे मिस्रओ वयिगे़ल्‍ले़सा तगिए पाःत्‍तुम्‍बे़बा होःप्‍ते़बि? आनिगे आले़रे़ॽ हे़क्‍क्‍याङ् मिस्रिहाॽरे़ खुन्‍छिॽ योःग्‍बा योःग्‍माए पोःक्‍खिगे़आङ् वयिगे़र फाॽआङ् आनिगे खे़ने़ॽ तगिए मे़त्‍तासिगे़आङ् वयिगे़॥ कन् मुरे़ःक् खारे़ःक् थेआङ् के़होःप्‍पादे़न्‍नो सिमानुःल्‍ले़ग खे़न् मिस्र लाजेॽओ योःग्‍बा योःग्‍मा पोङ्‌माआङ् वाॽमाए नुबा पोःक्‍खे़बा वये़॥”

१३ मोसाःल्‍ले़ इस्राइलिहाॽ मे़त्‍तुसि, “खिनिॽ मे़गिसे़म्‍मिन्‍ने़ॽ, हाङ्‌हाङ् लॽरे़म्‍मे़ॽ, हे़क्‍क्‍याङ् आइन् यहवे दाङ्‌बे़ल्‍ले़ खिनिॽ ताङ्‌गे़से़ःप्‍तिबान् ओमे़त्‍ते़म्‍मे़ॽ॥ खिनिॽ आइन् के़निसुम्‍सिम्‍बा कन् मिस्रिहाॽ याम्‍मो आभे़ल्‍ले़आङ् के़न्‍निसुम्‍सिम्‍मिन्‌ॽ॥

१४ यहवे दाङ्‌बान् खिनिॽ लागि ते़न्‍धङ् चोक्, खिनिॽ स्‍वाःत् युङे़म्‍मे़ॽ॥”

१५ यहवे दाङ्‌बे़ल्‍ले़ मोसान् मे़त्‍तु, “आभाॽरे़ फाॽआङ् खिनिॽ आङ्‌गाॽ थेआङ् याप्‍मि पेलि के़भाक्‍तिबाबे? मनाहाॽ तगि पेगे़म्‍मे़ॽ मे़त्‍ते़से़ॽ॥

१६ खे़ने़ॽ के़दक्‍काःत्‍तिन् फोःक्‍खे़ॽआङ् वरःङ्‌ङिल्‍ले़ कुसम्‍धाङ् सन्‍छे़ॽ॥ च्‍वाःत्‍तिन् कुलक् ने़त्‍छि पोङ्‌ङाङ् एॽए से़न् हे़क्‍क्‍याङ् इस्राइलिहाॽ से़ङ्‌से़ङ्‌बा खाम्‍बाङ्‌ङो वरःङ्‌ङिल्‍ले़ कुलुम्‍मो पोङ्‌माआङ् पेःक्‍मा मे़सुक्॥

१७ आङ्‌गाॽ मिस्रिहाॽरे़ खुन्‍छिॽ निङ्‌वान् के़जिःप्‍पा चोगुङ् पिरुङ्‌सिङ्‌ङाङ् इस्राइलिहाॽरे़ खुन्‍छिॽ तगि तगि मे़धाङ् हे़क्‍क्‍याङ् आङ्‌गाॽ याम्‍मो हाङ्‌ङिन् नु खे़ल्‍ले़ कुधक्‍सुबाहाॽ, अन्‍लाहाॽ नु अन् के़लोङ्‌बाहाॽ नाःन्‍दुङ्‌सिङ्‌ङाङ् आङ्‌गाॽ आमिमिदिङ्‌ङिन् फोसुङ्‌ॽ॥

१८ आल्‍ल आङ्‌गाॽ मिस्रिहाॽ नाःन्‍दुङ्‌सिङ्‌ॽ, खे़ब्‍याङ् खे़ङ्‌हाॽरे़ आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुॽ॥”

१९ खे़ब्‍याङ् इस्राइलबा थक्‍सुबाहाॽरे़ खुन्‍छिॽ तगाङ् तगाङ् लाङ्‌गे़घेःक्‍पा यहवे दाङ्‌बे़ल्‍ले़ कुमाङ्‌लाइङ्‌बान् चत्‍छिङ्‌ङाङ् खुन्‍छिॽ एगाङ् ले़प्‍माङ् पे, हे़क्‍क्‍याङ् खाॽमित् सित्‍लाङ्‌ङिन् तगिलाम्‍बा चत्‍छिङ्‌ङाङ् खुन्‍छिॽ एगाङ् ले़प्‍माङ् ये़म्‍सिङ्॥

२० खे़न् मिस्रबा थक्‍सुबाहाॽ नु इस्राइलबा थक्‍सुबाहाॽरे़ खुन्‍छिॽ लुम्‍मो ये़म्‍सिङ्॥ से़न्‍दिक् नाम्‍दाःत्‍तात् खाॽमिःत्‍तिल्‍ले़ मिस्रिहाॽ ले़प्‍माङ् खाधामे़र चोगु कर इस्राइलिहाॽ ले़प्‍माङ् खाओःत्‍ते़र चोगु॥ कम्‍भलॽरिक् मिस्रिहाॽ से़न्‍दिक् नाम्‍दाःत्‍तात् निःत्‍ताङ् तामा फे़म्‍मा मे़न्‍छुक्‍ते़न्॥

२१ खे़ब्‍याङ् मोसाःल्‍ले़ कुहुक्‍किन् हे़ःत्‍ताङ्‌बा वरःङ्‌ङिल्‍ले़ कुसम्‍धाङ् सन्‍छु हे़क्‍क्‍याङ् यहवे दाङ्‌बे़ल्‍ले़ नाङ्‌गे़न् पिसाङ्‌लाम् साॽरिक् यम्‍बा सुरित् केजङ् हुसे़र याःन्‍दु, हे़क्‍क्‍याङ् वरःङ्‌ङिन् एगाङ् नुःक्‍खे़बेर चोगुआङ् च्‍वाःत्‍ते़न् कुलुम्‍मो से़न्‍छिङ् हे़क्‍क्‍याङ् वरःङ्‌ङिन् से़ङ्‌से़ङ्‌बा खाम्‍बाङ् पोःक्‍खे़॥

२२ इस्राइलिहाॽ वरःङ्‌ङिल्‍ले़ कुलुम्‍मोलाम्‍बा से़ङ्‌से़ङ्‌बा खाम्‍बाङ्‌ङो लाङ्‌मे़घेगे़आङ् मे़बे, हे़क्‍क्‍याङ् चुक्‌वा नु फे़ङ्‌वा ले़प्‍माङ् खे़ङ्‌हाॽरे़ खुन्‍छिॽ लागि च्‍वाःत्‍तिन् लुङ्‌धाक् पोःक्‍खे़आङ् ये़बे़॥

२३ मिस्रिहाॽ, फारोल्‍ले़ कुअन्‍हाॽ, खुने़ॽ कुअन्‍लाधाहाॽ नु अन्‍गे़लोङ्‌बाहाॽरे़ इस्राइलिहाॽ मे़नाःत्‍तुसिआङ् वरःङ्‌ङो मे़लासे़॥

२४ तानाम् खाओःप्‍मानुःल्‍ले़ तगि मि नु खाॽमित् सित्‍लाङ्‌लाम्‍बा यहवे दाङ्‌बे़ल्‍ले़ मिस्रि थक्‍सुबाहाॽ ओमे़त्‍तुसि हे़क्‍क्‍याङ् खे़ङ्‌हाॽ साॽरिक् मे़गिसे़आङ् मे़यक्‍खे़॥

२५ खुने़ॽ खे़ङ्‌हाॽरे़ खुन्‍छिॽ अन्‍लाधा काप्‍लोःक्‍हाॽ ले़क्‌वाओ हुम्‍सु पिरुसि हे़क्‍क्‍याङ् खे़न् काप्‍लोःक्‍हाॽ हाप्‍तु॥ साॽरिक् साक्‍ते़र अन्‍लाधाहाॽ मुम्‍मा हेःक्‍ते़ हे़क्‍क्‍याङ् मिस्रिहाॽ अक्‍खे लॽमा मे़हेःक्‍ते़, “इस्राइलिहाॽरे़ खुन्‍छिॽ लागि यहवे दाङ्‌बान् आनिॽनु थङ् चोःक्‍ल पत्॥ आनिॽ कप्‍मोलाम् लःन्‍दि!”

२६ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ने़ॽ के़हुक्‍किन् वरःङ्‌ङिल्‍ले़ कुसम्‍धाङ् सन्‍छे़ॽ हे़क्‍क्‍याङ् मिस्रिहाॽ हे़क्‍क्‍याङ् खे़ङ्‌हाॽरे़ खुन्‍छिॽ अन्‍ला नु अन्‍गे़लोङ्‌बाहाॽ सम्‍धाङ् खे़न् च्‍वाःत्‍तिन् याम्‍मो कुङ् युर॥”

२७ मोसाःल्‍ले़ कुहुक्‍किन् वरःङ्‌ङिल्‍ले़ कुसम्‍धाङ् सन्‍छु हे़क्‍क्‍याङ् तानाम् खाओःत्‍ते़ल्‍ले़ च्‍वाःत्‍तिन् तगिबा कुलाङ्‌घेःक्‍मादे़न्‍नो याम्‍मो नुःक्‍खे़ ये़॥ मिस्रिहाॽ च्‍वाःत्‍तोलाम्‍बा खे़त्‍छिङ्‌मा मे़गोःत्‍ते़ कर यहवे दाङ्‌बे़ल्‍ले़ खे़ङ्‌हाॽ च्‍वाःत्‍तोए लाप्‍फुसु केःत्‍तुसि॥

२८ च्‍वाःत्‍तिन् नुःक्‍खे़आङ् ये़, अन्‍लाहाॽ, अन्‍गे़लोङ्‌बाहाॽ नु इस्राइलिहाॽ के़नाःप्‍पार वरःङ्‌ङो के़लाःप्‍पा के़रे़क् मिस्रि थक्‍सुबाहाॽ मे़हुमे़ मे़लासे़ लत्‍छाआङ् मे़न्‍हिङे़न्॥

२९ कर इस्राइलिहाॽग वरःङ्‌ङिल्‍ले़ कुलुम्‍मोलाम् से़ङ्‌से़ङ्‌बा खाम्‍बाङ्‌ङो लाङ्‌मे़घेगे़आङ् मे़बे॥ च्‍वाःत्‍तिन् खुन्‍छिॽ चुक्‌वा नु फे़ङ्‌वा ले़प्‍माङ् लुङ्‌धाक् पोःक्‍खे़॥

३० खे़न् ये़न्‍नो यहवे दाङ्‌बे़ल्‍ले़ इस्राइलिहाॽ मिस्रिहाॽरे़ खुन्‍छिॽ हुक्‍कोलाम् ताङ्‌से़ःप्‍तुसि॥ हे़ःत्‍ताङ्‌बा वरःङ्‌ङिल्‍ले़ कुया कुले़ःम् मिस्रिहाॽरे़ खुन्‍छिॽ चेहाॽ ने़स्‍से़बा इस्राइलिहाॽरे़ मे़निसु॥

३१ यहवे दाङ्‌बे़ल्‍ले़ खुने़ॽ पयम् यम्‍बा कुमुक्‍साम्‍मिल्‍ले़ मिस्रिहाॽ नाःन्‍दुसिबा मे़निसुआङ् इस्राइलिहाॽ यहवे दाङ्‌बान्‍नु मे़गिसे़॥ हे़क्‍क्‍याङ् खे़ङ्‌हाॽरे़ यहवे दाङ्‌बेन् नु खुने़ॽ कुसे़वारोबा मोसान् नामे़साॽरुसिरो॥

मोसाःल्‍ले़ कुसाम्‍लो

१५

खे़ब्‍याङ् मोसान् नु इस्राइलिहाॽरे़ यहवे दाङ्‌बे़ल्‍ले़ कुनारा मे़भोसुर साम्‍मे़लोरे़रो–

“आङ्‌गाॽ यहवे दाङ्‌बे़ल्‍ले़ कुनारा फोसुङ्‌ल साम्‍लोआरो

थेआङ्‌भे़ल्‍ले़ खुने़ॽ मिङ्‌सो थाःङ्‌सोनु थङ् नाःन्‍दुआङ् वाॽरो,

खुने़ॽ अन्‍हाॽ नु अन्‍गे़युक्‍पाहाॽ सोरिक् वरःङ्‌ङो

लाप्‍फुसु केःत्‍तुसिआङ् वाॽरो॥

२ “यहवे दाङ्‌बा मुक्‍साम्‍दाङ्‌बे़ल्‍ले़ आङ्‌गाॽ नाङ्‌ङा थेःक्‍कारो,

खुने़ॽए आङ्‌गाॽ ताङ्‌से़ःप्‍पारो॥

खुने़ॽ आङ्‌गाॽ आनिङ्‌वाॽफुमाङ्‌लो,

आङ्‌गाॽ खुने़ॽ कुनारा फोसुङ्‌लो,

खुने़ॽ आङ्‌गाॽ आम्‍बारे़ कुनिङ्‌वाॽफुमाङ्‌लो

आङ्‌गाॽ साम्‍लो साम्‍मे़त्‍तुङ्‌ङाङ् कुनारा फोसुङ्‌लो॥

३ यहवे दाङ्‌बाङ्‌ग थङ् के़धक्‍पारो,

खुने़ॽ कुमिङ्‌ग यहवे दाङ्‌बारो॥

४ फारोल्‍ले़ कुधक्‍सुबाहाॽ नु कुअन्‍लाधाहाॽ

खुने़ॽ वरःङ्‌ङो लाप्‍फुसुसिरो,

फारोल्‍ले़ के़रे़क्‍नुःल्‍ले़ नुबा थोधोक्‍पा कुसुहाङ्‌गे़म्‍बाहाॽ

हे़ःत्‍ताङ्‌बा वरःङ्‌ङो मे़हुमे़रो॥

५ कुदिःम्‍बे केःम्‍बा वरःङ्‌ङिल्‍ले़ खे़ङ्‌हाॽ हुम्‍सु देसुसिरो,

हे़क्‍क्‍याङ् खे़ङ्‌हाॽ लुङ् हे़क्‍के वरःङ्‌सिगाङ् मे़निबे़ मे़लासे़रो॥

६ यहवे दाङ्‌बाए, खे़ने़ॽ के़जुक्‌वा हुक्‍को

किप्‍मा के़घुबा मुक्‍साम् यागे़रो,

यहवे दाङ्‌बाए, खे़ने़ॽ के़जुक्‌वा हुक्‍किल्‍ले़

निङ्‌मिहाॽ स्‍याक् स्‍याक् के़भुॽरुसिरो॥

७ “आदाङ्‌बारे़ के़दक्‍ले़ङ्‌वाओ के़बोःक्‍पाहाॽ,

आदाङ्‌बारे़ थोधोबा के़हाङ्‌वा के़माङ्‌वाःल्‍ले़ खे़ङ्‌हाॽ यो के़धासुसिरो॥

खे़ने़ॽ साॽरिक् के़सिक् पोःक्‍मान् ओःन्‍गे़धाक्‍तुसिरो,

हे़क्‍क्‍याङ् खे़न् मि हे़क्‍के के़दिःप्‍पा कुसिक्‍किल्‍ले़

खे़ङ्‌हाॽ याॽलाङ् कुइसिःक् खाप्‍पुथ्‍यःङ् चोगुसिरो॥

८ खे़ने़ॽ के़सक्‍माःल्‍ले़ वरःङ्‌ङिन् के़मुःत्‍तुरो,

हे़क्‍क्‍याङ् च्‍वाःत्‍तिन् लुःप्‍पे़त् लुम्‍सिङ्‌लो,

हे़क्‍क्‍याङ् खे़न् वइक्‍लान् लुङ्‌धाक् हे़क्‍तङ्‌बा पोःक्‍खे़आङ् ये़म्‍सिङ्‌लो,

वरःङ्‌ङोबा च्‍वाःत्‍तिन् ताक्‍तुआङ् हादुन्‍दुम्‍बारो॥

९ निङ्‌मिःल्‍ले़ पाःत्‍तु, ‘आङ्‌गाॽ खे़ङ्‌हाॽ नाःत्‍तुङ्‌सिङ्‌लो,

खे़ङ्‌हाॽ नाप्‍तुङ्‌सिङ्‌बा सामाहाॽ फःक्‍खुङ्‌लो॥

आङ्‌गाॽ खे़ङ्‌हाॽ आबाःप्‍पात् मे़त्‍तुसिङ्‌लो

आङ्‌गाॽ आदाभेन् तरप् फिःक्‍खुङ्‌लो,

हे़क्‍क्‍याङ् आहुक्‍किल्‍ले़ खे़ङ्‌हाॽ मे़क्‍खुङ्‌सिङ्‌लो॥’

१० कर यहवे दाङ्‌बे, खे़ने़ॽ के़सक्‍माःल्‍ले़ के़मुःत्‍तुरो,

हे़क्‍क्‍याङ् मिस्रिहाॽ वरःङ्‌ङो मे़हुमे़ मे़लासे़रो,

किप्‍मा पघुगे़घुबा च्‍वाःत्‍तो खे़ङ्‌हाॽ माक्‍लुम्‍बा हे़क्‍के मे़निबे़ मे़लासे़रो॥

११ यहवे दाङ्‌बाए, माङ्‌हाॽओ खे़ने़ॽ हे़क्‍तङ्‌बा हात् वाॽबे?

सेसे साङ्‌साङ्‌ङो खे़ने़ॽ हे़क्‍तङ्‌बा निङ्‌वाॽ के़माबा हात् वाॽबे?

हाःत्‍ले़ खे़ने़ॽ हे़क्‍के निङ्‌वाॽरे़ मे़न्‍धाप्‍मनाबा नु

मुक्‍साम्‍साबा याःम्‍बक् चोःक्‍मा सुक्‍तुबे?

१२ “खे़ने़ॽ के़जुक्‌वा हुक्‍किन् के़सन्‍छुरो

हे़क्‍क्‍याङ् इक्‍सादिङ् खाम्‍बेःक्‍माल्‍ले़

आनिगे निङ्‌मिहाॽ लरुदेसुसिरो॥

१३ माङ्‌हुप् के़जोगुबा पाःन्‍नो आदाङ्‌बा नसाःन्‍साबा के़जोःक्‍लो,

हे़क्‍क्‍याङ् आदाङ्‌बारे़ के़से़ःप्‍तुसिबा के़मनाहाॽ

चक्‍मे़ल्‍लॽए लुङ्‌माॽ के़दुक्‍तुसिरो,

आदाङ्‌बारे़ के़मुक्‍साम्‍मिल्‍ले़ खे़ङ्‌हाॽ

के़सेसे़ युङ्‌मादे़न्‍नो लाम्‍गे़लोसुसिरो॥

१४ मे़न्‍छाम् सुवाङ्‌हाॽरे़ मे़घे़प्‍सुआङ् मे़वाॽरो,

हे़क्‍क्‍याङ् खे़ङ्‌हाॽ किमाल्‍ले़ थे़गक्‍कक् मे़यङ्‌लो,

पलिस्‍त लाजेॽबा मनाहाॽ यङ्‌मा के़रे़आङ् वाॽरो॥

१५ एदोम्‍बा लाम्‍लोबाहाॽ साॽरिक् खुन्‍छिॽ यङ्‌मा के़रे़आङ् वाॽरो,

मोआबबा के़धुम्‍बा मनाहाॽ चिरिम्‍लिम्‍ना मे़यङ्‌ल मे़वाॽरो,

कनानबा यक्‌युङ्‌बाहाॽरे़ खुन्‍छिॽ सक्‍मा पुॽरे़आङ् वाॽरो॥

१६ खे़ङ्‌हाॽ किमा नु यङ्‌मा के़प्‍माल्‍ले़ सुःप्‍तुसिआङ् वाॽरो॥

यहवे दाङ्‌बाए! खे़ङ्‌हाॽरे़ खे़ने़ॽ के़मुक्‍साम्‍मिन् मे़निसुरो,

खे़ने़ॽ योःक्‍लाम् के़से़न्‍दु के़भे़त्‍तुसिबा के़मनाहाॽ,

लाङ्‌मे़घेःक्‍काङ् नाधाःम्‍बि मे़बेःक्‍किल्‍ले़

निङ्‌मिहाॽ किमाल्‍ले़ चिरिम्‍लिम्‍ना मे़यङ्‌ङाङ् मे़म्‍बाःत्‍ते़ मे़ये़प्‍लो॥

१७ खे़ने़ॽ खे़ङ्‌हाॽ के़भे़त्‍तुसिआङ् के़गोःक्‍माओ के़युक्‍खुसिरो,

खे़ने़ॽ आदाङ्‌बा यहवे दाङ्‌बे़ल्‍ले़ खे़न् ते़न्‍निन्,

के़युङ्‌मादे़न् चोःक्‍मारे़ लागि के़सेगुआङ् ने़रो,

खे़न् सेसेदे़न्‍निन्, आबाङे के़हुक्‍किल्‍ले़ के़जोगुआङ् ने़रो॥

१८ “यहवे दाङ्‌बाए, खे़ने़ॽ सदादिङ्

आभे़ल्‍ले़साङ् हाङ् के़बोङ्‌लो॥”

मिरियमरे़ कुसाम्‍लो

१९ इस्राइलिहाॽ वरःङ्‌ङिल्‍ले़ कुलुम्‍मो खाम्‍बाङ्‌ङो लाङ्‌मे़घेगे़आङ् मे़बे॥ कर फारोल्‍ले़ कुअन्‍लाहाॽ नु कुअन् के़युक्‍पाहाॽ वरःङ्‌ङो मे़लासे़ल्‍ले़, यहवे दाङ्‌बे़ल्‍ले़ च्‍वाःत्‍तिन् याङ्‌यो पाङ्‌घुयुसु हे़क्‍क्‍याङ् खे़ङ्‌हाॽ च्‍वाःत्‍तो मे़हुमे़॥

२० हारुने़ल्‍ले़ कुन्‍ने़ॽ माङ्‌निङ्‌वाॽपान् के़बाःप्‍मा मिरियम्‍मिन् हुक्‍को खित्‍चिङ् खित्‍चिङ् के़लॽबा मुक्‍लाःन् याङ्‌सिङ् हे़क्‍क्‍याङ् के़रे़क् मे़न्‍छुमाहाॽ मे़लाःक्‍खे़र खित्‍चिङ् खित्‍चिङ् के़लॽबा मुक्‍लाःन् मे़मुक्‍खुर, खे़ल्‍ले़ कुएगाङ् कुएगाङ् मे़धासिङ्॥

२१ मिरियम्‍मिन् अक्‍खेलॽरिक् साम्‍लोरे़रो–

“यहवे दाङ्‌बान् कुनारा फोसे़म्‍मे़र साम्‍लोरे़म्‍मे़ॽओ,

थेआङ्‌भे़ल्‍ले़ खुने़ॽ मिमिदिङ्‌गे़न् थङ् नाःन्‍दुआङ् वाॽरो,

खुने़ॽ अन्‍हाॽ अन्‍गे़युक्‍पाहाॽनु सोरिक्

वरःङ्‌ङो लाप्‍फुसु याक्‍तुसिरो॥”

साक्‍खिःक् के़घिःक्‍पा च्‍वाःत्

२२ खे़ब्‍याङ् मोसाःल्‍ले़ इस्राइलिहाॽ हे़ःत्‍ताङ्‌बा वरःङ्‌ङोलाम् सुर मे़प्‍मनाबा मुरे़ःक् खारे़ःक् थेआङ् के़होःप्‍पादे़न् ले़प्‍माङ् लाम्‍लोसु तेॽरुसि॥ सुम्‌यान् थारिक् खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍निल्‍ले़ कुलुम्‍मोलाम् मे़बे हे़क्‍क्‍याङ् खे़ङ्‌हाॽरे़ थुङ्‌मा च्‍वाःत् मे़ङ्‌घोसुन्॥

२३ खे़ब्‍याङ् खे़ङ्‌हाॽ मारा मे़प्‍मनाबादे़न्‍नो मे़गे़रे़ कर खे़प्‍मोबा च्‍वाःत्‍तिन् साक्‍खिःक् खिःक्‍ते़आङ् हाःत्‍ले़आङ् थुङ्‌मा मे़न्‍छुक्‍तुन्॥ खे़ल्‍ले़ चोगुल्‍ले़ खे़न् ते़न्‍निन् माराa मिङ् मे़वाःत्‍तु॥

२४ खे़ब्‍याङ् मनाहाॽ मोसान् ले़प्‍माङ् मे़हिसिङ्‌ङाङ् मने़धिक्‍मा मे़हेःक्‍ते़, हे़क्‍क्‍याङ् खे़ङ्‌हाॽरे़ अक्‍खे मे़बाःत्‍तु, “आल्‍ल आनिगे थेःन् थुङुम्‍बे़बाबे?”

२५ मोसाःल्‍ले़ यहवे दाङ्‌बान् कुलुङ्‌माॽ कुसोःम्‍मालाम्‍मे पेलि फाक्‍तु हे़क्‍क्‍याङ् यहवे दाङ्‌बे़ल्‍ले़ खुने़ॽ लत्‍छा सिङ्‌भे़ल्‍ले़क् थिक् ओःन्‍धाक्‍तु॥ मोसाःल्‍ले़ खे़न् सिङ्‌भे़ल्‍ले़क्‍किन् च्‍वाःत्‍तो लाप्‍फुसु केःत्‍तु खे़ब्‍याङ् च्‍वाःत्‍तिन् थुङ्‌मा के़नुॽबा पोःक्‍खे़॥

आम्‍भा खे़न् ते़न्‍नो यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ निङ्‌वाॽ साॽमारे़ लागि कन् थिम्‍मिन् नु इङ्‌जाङ्‌ङिन् पिरुसि॥

२६ हे़क्‍क्‍याङ् खुने़ॽ पाःत्‍तु, “यहवे दाङ्‌बा खिनिॽ आबाङे निङ्‌वाॽफुमाङ्‌ङिल्‍ले़ कुबाःन्‍निन् ये़क्‌ये़क्‍काङ् के़घे़प्‍सुम्, खुने़ॽ कुनिमो आत्‍तिन् पाःन्‍निन् कुदोःप्‍मा चोक् खे़न् के़जोगुम्, हे़क्‍क्‍याङ् खुने़ॽ कुइङ्‌जाङ्‌हाॽ निङ्‌वाॽ के़बिरुम्, खे़ब्‍याङ् खुने़ॽ कुधिम्‍हाॽ इःप्‍मा नाःप्‍मा के़दे़न्‍दिने़भग्र, आङ्‌गाॽ मिस्रिहाॽरे़ खुनिॽ सम्‍धाङ् तारुङ्‌बा तुक्‍मा लाःक्‍माहाॽ खिनिॽ सम्‍धाङ् लत्‍छाआङ् मे़दाःत्‍तान्, थेआङ्‌भे़ल्‍ले़ खिनिॽ के़वेःम्‍बा आङ्‌गाॽ यहवे दाङ्‌बाआरो॥”

२७ कुदाःन्‍दिक्‍मा खे़ङ्‌हाॽ एलिम्‍मो मे़गे़रे़, खे़प्‍मो थिबोङ्‌ङाङ् ने़त्‍छि च्‍वाःत् वाबुन्‍दाक्‍हाॽ ने़स्‍से़ हे़क्‍क्‍याङ् नुबोङ् खे़बक्‍सिङ्‌ङिल्‍ले़ कुबुङ्‌हाॽ युङे़॥ हाबा खे़न् च्‍वाःत्‍हाॽरे़ कुबेसाङ् खे़ङ्‌हाॽरे़ साःङ्‌गाहिम् मे़घिङ्‌घुरो॥

a 

१५:२३ “मारा” खे़ल्‍ले़ कुबेन् साक्‍खिःक् के़घिःक्‍पा पोःङ्‌ॽ॥

मन्‍न नु मुःत्‍लुङ्‌गेॽ

१६

इस्राइलिहाॽरे़ खुन्‍छिॽ के़रे़क् सुवाङ्‌हाॽ एलिमलाम् लाङ्‌मे़घेगे़॥ खे़ङ्‌हाॽरे़ मिस्र लाजेन् मे़ले़रुआङ् एगाङ् निसिगेक्‍पा ला थिबोङ्‌ङाङ् ङासिगेक्‍पा ये़न् के़रे़ल्‍ले़ याःन्‍दिक् खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न् सिन मे़गे़रे़ मे़भे़रे़॥ सिन मे़प्‍मनाबा ते़न्‍निन् एलिम नु सिनैःल्‍ले़ कुलुम्‍मो ने़ःॽ॥

२ खे़ब्‍याङ् मुरे़ःक् खारे़ःक् थेआङ् के़होःप्‍पादे़न्‍नो के़रे़क् सङ्‌जुम्‍भोहाॽ मने़मे़धिक्‍ते़आङ् मोसान् नु हारुने़न् पान् मे़मे़त्‍तुसि॥

३ हे़क्‍क्‍याङ् इस्राइलिहाॽरे़ खे़ङ्‌हाॽ मे़मे़त्‍तुसि, “मिस्रबा सा थोःक्‍मा खप्‍प्‍याहाॽ कब्रिङ् युङिगे़आङ् आनिगे कुजा नु सा चाम्‍बे़बा वये़मे़न्॥ हाबा खे़न् ये़म्‍मो यहवे दाङ्‌बे़ल्‍ले़ कुहुक्‍कोलाम् स्‍ये़ॽइगे़ल्‍ले़ नुबा पोःक्‍खे़मे़न्॥ कर आनिगे कन् के़रे़क् सङ्‌जुम्‍भोहाॽ साक्‍के़ल्‍ले़ सिमारे़ लागि कन् मुरे़ःक् खारे़ःक् थेआङ् के़होःप्‍पादे़न्‍नो याप्‍मि के़भे़त्‍तिआङ् के़वयि॥”

४ यहवे दाङ्‌बे़ल्‍ले़ मोसान् मे़त्‍तु, “आल्‍ल आङ्‌गाॽ खिनिॽ के़रे़क्‍ले़ लागि ताङ्‌साङ्‌बोलाम् चामा कुजा थासुङ् पिनिङ्‌ॽ॥ मनाहाॽ थिक्‌याःन्‍धक् मे़बेःक्‍काङ् खे़न् ये़न्‍निल्‍ले़ खुन्‍छिॽ लागि के़योबा कुजा मे़भुक्‍खुर पोःङ्‌ॽ॥ अक्‍खेलॽरिक् खे़ङ्‌हाॽरे़ आङ्‌गाॽ पाःत्‍तुङ्‌बा पाःन्‍निन् मे़घे़प्‍सुबि मे़ःम्‍बि खे़न् ओमे़त्‍तुङ् साॽरुङ्‌ॽ॥

५ तुक्‍सिगेक्‍पा ये़न्‍नो खे़ङ्‌हाॽरे़ आक्‍ख्‍यारिक् मे़भुक्‍खु खे़न् खे़ङ्‌हाॽरे़ यारिप् मे़जोगु मे़युक्‍खुर, हे़क्‍क्‍याङ् खे़न् वेॽ ये़न्‍नुःल्‍ले़ निले़ङ् यारिक् यरिक् पोङ्‌ङाङ् युङ्‌ल॥”

६ कल्‍ले़चोगुल्‍ले़ मोसा नु हारुने़ल्‍ले़ के़रे़क् इस्राइलिहाॽ मे़त्‍ते़सुसि, “यहवे दाङ्‌बे़ल्‍ले़ए मिस्रलाम्‍बा खिनिॽ के़लःत्‍ति के़भे़त्‍तिबा फाॽआङ् आक्‍खो युःन्‍छिक् निङ्‌वाॽ के़घोसुम्‌ॽ॥

७ यहवे दाङ्‌बे़न् आनिॽ लुम्‍मो ये़बा फाॽआङ् कुसिङ् निःप्‍मारे़ लागि ताःन्‍दिक् तानाम् यहवे दाङ्‌बे़ल्‍ले़ यम्‍बा कुमुक्‍साम्‍मिन् खिनिॽ के़निसुम्‌ॽ॥ खुने़ॽ कुदक्‍ले़ङ्‌वाओ मने़गे़धिक्‍तिबान् खुने़ॽ खे़प्‍सुआङ् वाॽ॥ आन्‍छिगे़ हाःत्‍छिगे़आङ् खिनिॽ आन्‍छिगे़ तक्‍ले़ङ्‌वाओ मने़गे़धिक्‍तिबाबे॥”

८ खे़न् एगाङ् याम्‍मो मोसाःल्‍ले़ पाःत्‍तु, “यहवे दाङ्‌बे़ल्‍ले़ए खिनिॽ युःन्‍छिक् सा नु तानाम् खिनिॽ चाहा के़जोगिबा यारिक् खरे़ःङ् के़बिरिॽ थेआङ्‌भे़ल्‍ले़ खिनिॽ खुने़ॽ कुदक्‍ले़ङ्‌वाओ साॽरिक् मने़गे़धिक्‍ति, खे़न् खुने़ॽ खे़प्‍सुआङ् वाॽ॥ आन्‍छिगे़ तक्‍ले़ङ्‌वाओ खिनिॽ मने़गे़धिक्‍तिल्‍ले़ से़क्‍खाःल्‍ले़ खिनिॽ यहवे दाङ्‌बे़ल्‍ले़ कुदक्‍ले़ङ्‌वाओ मने़गे़धिक्‍तिबा पोःङ्‌ॽ॥”

९ खे़ब्‍याङ् मोसाःल्‍ले़ हारुने़न् मे़त्‍तु, “इस्राइलिहाॽरे़ खुन्‍छिॽ के़रे़क् सङ्‌जुम्‍भोहाॽ मे़त्‍ते़से़ॽ, ‘यहवे दाङ्‌बे़ल्‍ले़ कुबेसाङ् त्‍ये़म्‍मे़ॽ, थेआङ्‌भे़ल्‍ले़ खिनिॽ मने़गे़धिक्‍तिबान् खुने़ॽ खे़प्‍सुआङ् वाॽ॥’”

१० हारुने़न् के़रे़क् सङ्‌जुम्‍भोहाॽनु पारे़र पत्‍छे़ल्‍ले़ खे़ङ्‌हाॽरे़ खुन्‍छिॽ नारान् मुरे़ःक् खारे़ःक् थेआङ् के़होःप्‍पादे़न् ले़प्‍माङ् मे़हिसु हे़क्‍क्‍याङ् हक्‍चघत् यहवे दाङ्‌बे़ल्‍ले़ से़दिङ्‌दिङ् के़ओःप्‍पा कुमिमिदिङ्‌ङिन् खाॽमिःत्‍तो निधाबे़॥

११ यहवे दाङ्‌बाल्‍ले़ मोसान् मे़त्‍तु,

१२ “आङ्‌गाॽ इस्राइलिहाॽ मने़मे़धिक्‍ते़बान् खे़प्‍सुङ्, खे़ङ्‌हाॽ मे़त्‍ते़से़ॽ, ‘युःन्‍छिक् चामारे़ लागि सा के़जाम्‌ॽ, हे़क्‍क्‍याङ् तानाम् खरे़ःङ्‌ङिल्‍ले़ के़घासिॽ॥ खे़ब्‍याङ् आङ्‌गाॽए यहवे दाङ्‌बा खिनिॽ निङ्‌वाॽफुमाङ्‌आ फाॽआङ् कुसिङ् के़निःत्‍तुम्‌ॽ॥’”

१३ खे़ब्‍याङ् युःन्‍धो मुःत्‍लुङ्‌गेॽ पुहाॽ हुरुरु मे़द्‌ये़आङ् साःङ्‌गाहिम्‍हाॽ सधे़क् मे़धिम्‍सु, हे़क्‍क्‍याङ् तानाम् साःङ्‌गाहिम्‍हाॽ के़रे़क् पिसाङ् हिःक्‌वा थासुआङ् ने़स्‍से़॥

१४ सेःक्‌वान् हेरे़आङ् एगाङ् खे़प्‍मो चुजुक्‍सा कुगाक्‍मा हे़क्‍तङ्‌बा कुजा ने़स्‍से़बा मे़निसु॥ खे़न् सेःक्‌वा हे़क्‍तङ्‌बा चोगे़॥

१५ इस्राइलिहाॽरे़ खे़न् मे़निसुआङ् कुसिङ् मे़न्‍निःत्‍तुन् हे़क्‍क्‍याङ् खुन्‍छिॽ लुम्‍मो अक्‍खेलॽरिक् सेःन्‍मे़दोःसिङ्, “कन् थे़मानिबे?”

मोसाःल्‍ले़ खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ खिनिॽ चामा के़बिरिबा कुजान् हाबा कन्‍छबा॥

१६ यहवे दाङ्‌बे़ल्‍ले़ अक्‍खे पाःत्‍तुआङ् वाॽ, ‘कॽयोनु के़रे़क् मना थप्‍मे के़जाम्‍बा यारिक्‍लक् फुक्‍खे़म्‍मे़ॽ॥ खिनिॽ आबाङे आबाङे साःङ्‌गाहिम्‍मो के़याक्‍पा के़रे़क् मना थक्‍मा ओमरa थिक्‍थिक् फुक्‍खे़म्‍मे़ॽ॥’”

१७ इस्राइलिहाॽरे़ हे़क्‍केए मे़जोगु॥ कुभारे़ यरिक् नु कुभारे़ सुःल्‍लिक् मे़भुक्‍खु॥

१८ खे़ङ्‌हाॽरे़ मे़भुक्‍खुबान् ओमरओ मे़सिःक्‍तुल्‍ले़ यरिक् के़भुङ्‌बाहाॽरे़न् यरिक् नु सुःल्‍लिक् के़भुङ्‌बाहाॽरे़न् सुःल्‍लिक् मे़बोःक्‍खे़न्॥ के़रे़क्‍ले़ खुन्‍छिॽ चाहा मे़जोगे़बा यारिक्‍लक् मे़भुक्‍खु॥

१९ खे़ब्‍याङ् मोसाःल्‍ले़ खे़ङ्‌हाॽ मे़त्‍तुसि, “आत्‍तिन्‍हाॽरे़आङ् खे़न् ताःन्‍दिक्‍ले़ लागि तानाम् थारिक् मे़नन्‍छे़म् मे़युक्‍खे़म्‍मिन्‍ने़ॽ॥”

२० कर खे़ङ्‌हाॽओ कुभारे़ मोसाःल्‍ले़ कुबाःन्‍निन् मे़ङ्‌घे़प्‍सुन्, खे़ङ्‌हाॽरे़ खे़न् कुभा तानाम् थारिक् मे़नन्‍छु मे़युक्‍खु॥ कर कुदाःन्‍दिक्‍मा तानाम् खे़प्‍मो फेॽबात् थ्‍ये़आङ् नाम्‍सुमा हेःक्‍ते़आङ् युङे़॥ मोसान् खे़ङ्‌हाॽनु कुसिक् पोगे़॥

२१ कम्‍भलॽरिक् तानाम् थप्‍मे के़रे़क् मनाहाॽरे़ खुन्‍छिॽ चाहा के़जोःक्‍पा यारिक् मे़भुक्‍खु, हे़क्‍क्‍याङ् नाम् से़ःक्‍मा हेःक्‍ते़आङ् खाम्‍बाङ्‌ङो के़ने़बा के़याःक्‍पाहाॽ के़रे़क् योःन्‍दे़बे॥

२२ तुक्‍सिगेक्‍पा ये़न्‍नो खे़ङ्‌हाॽरे़ के़रे़क्‍ले़ लागि तगिबा ये़न्‍हाॽओ मे़भुक्‍खुबानुःल्‍ले़ निले़ङ् यारिक् यरिक् ओमर ने़त्‍ने़त्‍छि मे़भुक्‍खु, हे़क्‍क्‍याङ् सङ्‌जुम्‍भोबा के़रे़क् लाम्‍लोबाहाॽ मे़द्‌ये़आङ् खे़न् पाःन्‍निन् मोसान् मे़जे़क्‍तु॥

२३ खे़ब्‍याङ् खुने़ॽ खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ इङ्‌जाङ् चोगुबा पाःन्‍निन् हाबा कन्‍लो– ‘ताःन्‍दिक्‍क नाःम्‍सिङ्‌मा ये़न्‍लो, खे़ङ्‌ग यहवे दाङ्‌बाल्‍ले़ कुलागि सेसे सबाथरो॥ थोःक्‍मा के़बोङ्‌बा नु थे़म्‍मा के़बोङ्‌बा कुजाहाॽ आइन्‍छा थोःक्‍ते़म्‍मे़ॽ थे़न्‍दे़म्‍मे़ॽ॥ के़जाम्‍माङ् के़नम्‍बा थोःक्‍मनाबा कुजान् ताःन्‍दिक्‍ले़ लागि से़न्‍दाम् युक्‍खे़म्‍मे़ॽ॥’”

२४ मोसाःल्‍ले़ मे़त्‍तुसिबा कुइसिःक् खे़ङ्‌हाॽरे़ के़नम्‍बा कुजान् कुदाःन्‍दिक्‍मा थे़म्‍मा मे़युक्‍खु॥ खे़न् नाम्‍मे़सुसे़न् हे़क्‍क्‍याङ् खे़प्‍मो फेॽबात् मे़ध्‍ये़ने़न्॥

२५ मोसाःल्‍ले़ मे़त्‍तुसि, “आइन् खे़न् चे़म्‍मे़ॽ थेआङ्‌भे़ल्‍ले़ आइन्‍बा ये़न्‍निङ्‌ग यहवे दाङ्‌बाओ तोःम्‍मनाबा नाःम्‍सिङ्‌मा ये़न्‍लो॥ खिनिॽ के़युङिबादे़न् लाःक्‍कात् आइन् थे़माआङ् कुजा के़ङ्‌घोसुम्‍मिन्‌ॽ॥

२६ खिनिॽ तुक्‍सि ये़न् थारिक् चामा कुजा फुक्‍खे़म्‍मे़ॽ कर नुसिगेक्‍पा ये़न् नाःम्‍सिङ्‌मा ये़न्‍नो खिनिॽ थेआङ् के़ङ्‌घोसुम्‍मिन्‌ॽ॥”

२७ हे़क्‍केसाङ् नुसिगेक्‍पा ये़न्‍नो कुभा मना कुजा फुङ्‌से़ लाःक्‍कात् मे़बे, कर खे़ङ्‌हाॽरे़ थे़माआङ् मे़ङ्‌घोसुन्॥

२८ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खिनिॽ आप्‍फाल्‍ले़ थारिक् आङ्‌गाॽ आइङ्‌जाङ्‌हाॽ नु आधिम्‍हाॽ खे़म्‍मा के़न्‍दे़न्‍दिम्‍बाबे?

२९ निङ्‌वाॽ हे़त्‍तासिम्‍मे़ॽ, यहवे दाङ्‌बे़ल्‍ले़ सबाथ के़बिरिआङ् वाॽ॥ कल्‍ले़ चोगुल्‍ले़ए यहवे दाङ्‌बे़ल्‍ले़ खिनिॽ लागि तुक्‍सिगेक्‍पा ये़न्‍नो नियान् के़योबा चामा कुजा के़बिरिॽ॥ नुसिगेक्‍पा ये़न्‍नो खिनिॽ आत्‍ति आत्‍ति के़वयिॽ हाबा खे़प्‍मोए युङे़म्‍मे़ॽ, आत्‍तिन् मनाःन्‍नाङ् कुसाःङ्‌गाहिम्‍मोलाम् लाःक्‍कात् मे़लःन्‍ने़न्‍ल॥”

३० कल्‍ले़चोगुल्‍ले़ मनाहाॽ नुसिगेक्‍पा ये़न्‍नो याःम्‍बक् मे़न्‍जोगे़न्॥

३१ इस्राइलिहाॽरे़ खे़न् कुजाःल्‍ले़ कुमिङ् “मन्‍न”b मे़मे़त्‍तु॥ खे़न् सःप्‍फाःल्‍ले़ कुसेॽ हे़क्‍तङ्‌बा फदाङ्‌बा चोगे़ हे़क्‍क्‍याङ् सक्‌वाघुःन्‍नु सॽमनाबा हे़क्‍के पाॽबाःम्‍बा चुक्‍सा खरे़ःङ् कुसिङ् कुजागे़नुॽबा चोगे़॥

३२ मोसाःल्‍ले़ पाःत्‍तु, “यहवे दाङ्‌बाल्‍ले़ अक्‍तङ्‌बा इङ्‌जाङ् चोगुआङ् वाॽ– ‘मिस्रलाम् आङ्‌गाॽ खिनिॽ लःत्‍निङ् फे़त्‍निङ्‌ङिल्‍ले़ मुरे़ःक् खारे़ःक् थेआङ् के़होःप्‍पादे़न्‍नो आक्‍तङ्‌बा कुजा चाःत्‍निङ्‌ङाङ् वये़, खे़न् कुजान् ताःन्‍दि के़दाबा मुॽइदाङ्‌साहाॽरे़ मे़निसुर फाॽआङ् खे़न् मन्‍नःन् ओमेर थिक् थाःक्‍थाःक्‍को थारिक् कत्‍ते़म्‍मे़ॽ॥’”

३३ मोसाःल्‍ले़ हारुने़न् मे़त्‍तु, “लत्‍छा कुयाङ्‌मा थिक् तेॽरे़आङ् खे़प्‍मो ओमर थिक् मन्‍न थे़क्‍ते़ॽ, हे़क्‍क्‍याङ् खे़न् ताःन्‍दिबा मुॽइदाङ्‌साहाॽरे़ लागि यहवे दाङ्‌बे़ल्‍ले़ कुदगि युक्‍खे़ॽ॥”

३४ यहवे दाङ्‌बे़ल्‍ले़ मोसान् मे़त्‍तुबा कुइसिःक् हारुने़ल्‍ले़ खे़न् कुयाङ्‌मान् माङ्‌हुप् सन्‍दोःक्‍किल्‍ले़ कुदगाङ् खे़न् मे़मे़क्‍ने़ल्‍ल फाॽआङ् युक्‍खु॥

३५ मना मे़युङे़बा लाजेॽओ मे़ङ्‌गे़त्‍ते थारिक् इस्राइलिहाॽरे़ लिबोङ् तङ्‌बे थे़म्‍बा मन्‍नःन् मे़जोआङ् मे़वये़॥ कनान लाजेॽबा इःन्‍दोओ मे़ङ्‌गे़त्‍ते थारिक् खे़ङ्‌हाॽरे़ खे़न् मन्‍नःन् मे़जर मे़वये़॥

३६ (ओमर थिक्‍के़न् कुलक् थिबोङ् एफारे़ कुलक् थिक्‍लो॥)

a 

१६:१६ “ओमर” थिक् मे़प्‍मनाबे़न् लितर ने़त्‍छि योरे़॥

b 

१६:३१ “मन्‍न” ले़ कुबेन् “कन् थे़माबे?” पोःङ्‌ॽ॥

याक्‍पेॽओबा च्‍वाःत्

१७

के़रे़क् इस्राइलि सङ्‌जुम्‍भोहाॽ यहवे दाङ्‌बे़ल्‍ले़ इङ्‌जाङ् पिरुसिबा कुइसिःक् मुरे़ःक् खारे़ःक् थेआङ् के़होःप्‍पादे़न् सिनलाम्‍बा वेॽ वे़ॽ ते़न्‍हाॽओ मे़जत्‍छिङ्‌ल मे़जत्‍छिङ्‌ल लाङ्‌मे़घेगे़आङ् रपिदिम मे़गे़रे़ मे़भे़रे़॥ खे़प्‍मो खुन्‍छिॽ साःङ्‌गाहिम् मे़घिङ्‌घु, कर खे़प्‍मो मनाहाॽरे़ लागि थुङ्‌मा च्‍वाःत् होःप्‍ते़॥

२ कल्‍ले़चोगुल्‍ले़ खे़ङ्‌हाॽ खे़माॽ मे़जोगे़आङ् मोसान् पान् मे़मे़त्‍तु, “आनिगे थुङ्‌मा च्‍वाःत् आबिरे़ॽ॥”

मोसाःल्‍ले़ खे़ङ्‌हाॽ मे़त्‍तुसि, “खिनिॽ थेआङ् मने़गे़धिक्‍तिबाबे? खिनिॽ थेआङ् यहवे दाङ्‌बे़ल्‍ले़ कुनिङ्‌वाॽ के़साॽरुम्‍बाबे?”

३ कर मनाहाॽ साॽरिक्‍के खुन्‍छिॽ वामिसे़ हे़क्‍क्‍याङ् अक्‍खे मे़लॽरे़आङ् मोसाःल्‍ले़ कुदक्‍ले़ङ्‌वाओ मने़मे़धिक्‍ते़, “खे़ने़ॽ आनिगे, आनिगे साहाॽ नु आनिगे थक्‍साहाॽ वामिःक्‍माल्‍ले़ से़प्‍मारे़ लागि थेआङ् मिस्र लाजेॽलाम् याप्‍मि के़भे़त्‍ते़बाबे?”

४ मोसाःल्‍ले़ कुसिक्‍लुङ्‌मोलाम् यहवे दाङ्‌बान् पेलि फाक्‍तुआङ् मे़त्‍तु, “आङ्‌गाॽ कन् मनाहाॽ थे मे़त्‍तुङ्‌सिङ्‌बाबे? कन्‍हाॽरे़ आङ्‌गाॽ लुङ्‌ङिल्‍ले़ खा ले़प्‍मा मे़इःत्‍तारो॥”

५ यहवे दाङ्‌बे़ल्‍ले़ मोसान् मे़त्‍तु, “इस्राइलिहाॽरे़ खुन्‍छिॽ लाम्‍लोबाहाॽओ कुभा खे़ने़ॽनु सोरिक् तेॽरे़से़ॽआङ् मनाहाॽरे़ खुन्‍छिॽ तगि पेगे़ॽ, हे़क्‍क्‍याङ् खे़ने़ॽ निल वहःङ्‌ङिन् के़हिप्‍तुबा तक्‍काःत्‍तिन्‍नाङ् के़हुक्‍को तेॽरे़आङ् पेगे़ॽ॥

६ आङ्‌गाॽ होरेब कोःक्‍माओ लत्‍छा याक्‍पेॽ थिक्‍ले़ कुदगि के़बेसाङ् ये़प्‍पा॥ खे़न् याक्‍पेःन् खे़ने़ॽ हिप्‍ते़ॽ हे़क्‍क्‍याङ् खे़प्‍मोनु मनाहाॽरे़ लागि थुङ्‌मा च्‍वाःत् लःन्॥” खे़ब्‍याङ् मोसाःल्‍ले़ इस्राइलबा लाम्‍लोबाहाॽरे़ खुन्‍छिॽ तगि हे़क्‍केए चोगु॥

७ “यहवे दाङ्‌बान् आनिॽ लुम्‍मो वाॽबि मे़ःम्‍बि” लॽरिक् इस्राइलिहाॽ खे़जे़क् मे़जोगे़ हे़क्‍क्‍याङ् खे़ङ्‌हाॽरे़ यहवे दाङ्‌बान् कुनिङ्‌वाॽ मे़साॽरुबाल्‍ले़ चोगुल्‍ले़ मोसाःल्‍ले़ खे़न् ते़न्‍निन् मस्‍साa नु मेरिबाb मिङ् वाःत्‍तुरो॥

अमालेकिहाॽनु थङ् पोःक्‍खे़

८ अमालेकिहाॽ मे़द्‌ये़आङ् रपिदिम्‍मो इस्राइलिहाॽ मे़भत्‍तुसि॥

९ मोसाःल्‍ले़ यहोसुःन् मे़त्‍तु, “आनिॽ लागि मनाहाॽ सेगे़से़ॽआङ् अमालेकिहाॽनु थङ् चोःक्‍से़ पेगे़ॽ॥ ताःन्‍दिक् यहवे दाङ्‌बे़ल्‍ले़ कुदक्‍काःत्‍तिन् आहुक्‍को याङ्‌सिङ्‌ङाआङ् कोःक्‍माल्‍ले़ कुसम्‍धाङ् आङ्‌गाॽ ये़प्‍पा॥”

१० खे़ब्‍याङ् मोसाःल्‍ले़ मे़त्‍तुबा कुइसिःक् यहोसुःल्‍ले़ चोगु, हे़क्‍क्‍याङ् अमालेकिहाॽनु थङ् चोःक्‍मा हेःक्‍ते़॥ मोसा, हारुन नु हुरे़न् कोःक्‍माओ थो मे़बे॥

११ मोसोःल्‍ले़ कुहुक्‍किन् थो फोःक्‍खु फत्‍छुर थारिक् इस्राइलिहाॽरे़ मे़नाःन्‍दुसि॥ कर खुने़ॽ कुहुक्‍किन् यो थासुल्‍ले़ अमालेकिहाॽरे़ मे़नाःन्‍दुसि॥

१२ आल्‍ल मोसाःल्‍ले़ कुहुक्‍किन् नासे़ल्‍ले़ खे़ङ्‌हाॽरे़ लुङ्‌धिक् मे़दारुआङ् खुने़ॽ कुसिगाङ् मे़ने़स्‍सु, हे़क्‍क्‍याङ् खुने़ॽ खे़ल्‍ले़ कुसम्‍धाङ् युङ्‌सिङ्॥ हारुने़न् नु हुरे़ल्‍ले़ नाहाङ् नु कत्‍नाहाङ् खुने़ॽ कुहुक्‍किन् तक्‍ते़ फत्‍छे़सु॥ कम्‍भलॽरिक् नाम् मे़न्‍धाए थारिक् खुने़ॽ कुहुक्‍किन् थधप् मे़ल्‍लॽए पत्‍छे़॥

१३ अक्‍खेलॽरिक् यहोसुःल्‍ले़ अमालेकि थक्‍सुबाहाॽ ताभेःल्‍ले़ ले़ःक्‍खुसि॥

१४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “कन् पाःन्‍निन् निङ्‌वाॽसोक्‍ले़ लागि साप्‍लाथःङ्‌मो साप्‍ते़ॽ, हे़क्‍क्‍याङ् यहोसुःन् मे़त्‍ते़ॽ, थेआङ्‌भे़ल्‍ले़ ताङ्‌साङ्‌बाल्‍ले़ कुसिगाङ् आङ्‌गाॽ अमालेकिहाॽरे़ खुन्‍छिॽ मिङ् वरे़ङ्‌ले़ङ् मासुङ् पिरुङ्‌सिङ्‌ॽ॥”

१५ मोसाःल्‍ले़ खे़प्‍मो लत्‍छा ले़त्‍ति तोःम्‍मादे़न् चोगु हे़क्‍क्‍याङ् “यहवे दाङ्‌बान् आङ्‌गाॽ आमाङ्‌निसा” फाॽआङ् मिङ् वाःत्‍तु॥

१६ हे़क्‍क्‍याङ् खुने़ॽ मे़त्‍तुसि, “यहवे दाङ्‌बे़ल्‍ले़ कुनिसान् थाःङ् फोःक्‍खे़म्‍मे़ॽ॥ यहवे दाङ्‌बान् सदादिङ् आप्‍फाल्‍ले़साङ् अमालेकिहाॽनु ते़न्‍धङ् चोक्‍लो!”

a 

१७:७ “मस्‍सा” ले़ कुबेन् “निङ्‌वाॽ साॽमा” पोःङ्‌ॽ॥

b 

१७:७ “मेरिबा” ले़ कुबेन् “खेमा” पोःङ्‌ॽ॥

यित्रोःल्‍ले़ मोसान् तुमुॽ

१८

निङ्‌वाॽफुमाङ्‌ङिल्‍ले़ मोसान् नु खुने़ॽ आबाङे कुमना इस्राइलिहाॽरे़ लागि चोगुबा के़रे़क् पाःन्‍हाॽ, हे़क्‍क्‍याङ् आक्‍खेलॽरिक् यहवे दाङ्‌बाल्‍ले़ इस्राइलिहाॽ मिस्रलाम्‍बा लःत्‍तु फे़त्‍तुसिआङ् वये़, खे़न् पाःन्‍निन् मिद्‌याःन्‍बा निङ्‌वाॽफुसाम्‍बा मोसाःल्‍ले़ कुन्‍नुःप्‍पा यित्रोःल्‍ले़ खे़प्‍सु॥

२ मोसाःल्‍ले़ कुमेत् सिप्‍पोराःन् कुम्‍बारे़ कुहिम्‍मो पाङ्‌घुदेसु, हे़क्‍क्‍याङ् कुभा ये़म् एगाङ् कुन्‍नुःप्‍पा यित्रोःल्‍ले़ सिप्‍पोराःन्

३ हे़क्‍क्‍याङ् कुस्‍सा ये़म्‍बित्‍छा ने़त्‍छि गेर्सोम नु एलिएजरे़न् तारुसिआङ् यित्रोःन् मोसाओ त्‍ये़॥ मोसाःल्‍ले़ कुस्‍साधिक्‍ले़ कुमिङ् गेर्सोम मिङ् वाःत्‍तुआङ् वये़ थे़आङ्‌भे़ल्‍ले़ खुने़ॽ पाःत्‍तु, “आङ्‌गाॽ वेॽ लाजेॽओ वे़प्‍मिबा पोःक्‍खाङ्‌ङाङ् युङाङ्॥”

४ हे़क्‍क्‍याङ् खुने़ॽ वे़ॽ कुस्‍साःल्‍ले़ कुमिङ् एलिएजर मिङ् वाःत्‍तु, थेआङ्‌भे़ल्‍ले़ खुने़ॽ पाःत्‍तु, “आङ्‌गाॽ आम्‍बारे़ कुनिङ्‌वाॽफुमाङ्‌ङिल्‍ले़ फाॽराङ् हे़क्‍क्‍याङ् फारोल्‍ले़ कुदाभेओ थामालाम् ताङ्‌से़ःप्‍ताङ्॥”

५ मोसाःल्‍ले़ साःङ्‌गाहिम् चोगुआङ् युङे़बा मुरे़ःक् खारे़ःक् थेआङ् के़होःप्‍पादे़न् सेसे कोःक्‍माल्‍ले़ कुबेसाङ् यित्रोःल्‍ले़ मोसाःल्‍ले़ कुस्‍सा ये़म्‍बित्‍छा ने़प्‍फुहाॽ नु कुमेःत्‍ते़न् फे़त्‍तुसिआङ् फे़रे़॥

६ यित्रोःल्‍ले़ मोसान् अक्‍तङ्‌बा इङ्‌घङ् हाक्‍तुआङ् वये़, “आङ्‌गाॽ खे़ने़ॽ के़न्‍नुःप्‍पे़न् खे़ने़ॽ के़मेःत् सिप्‍पोराःन् नु ने़प्‍फु के़स्‍सा ये़म्‍बित्‍छाहाॽ फे़त्‍तुङ्‌सिङ्‌ङाङ् खे़ने़ॽओ फे़न्‍नार पत्‍ता॥”

७ कल्‍ले़चोगुल्‍ले़ खुने़ॽ कुदुम्‍से़ मोसान् लःन्‍दे़, हे़क्‍क्‍याङ् खुने़ॽ तुमुआङ् से़वा मे़त्‍तुर चुप् मे़त्‍तु॥a खे़ङ्‌हाॽ खुन्‍छिॽ लुम्‍मो आक्‍खे के़लॽरि के़नुरि के़दासिबि फाॽआङ् सेःन्‍मे़दोःसिङ् हे़क्‍क्‍याङ् मोसाःल्‍ले़ कुसाःङ्‌गाहिम्‍मो मे़लासे़॥

८ यहवे दाङ्‌बे़ल्‍ले़ इस्राइलिहाॽरे़ खुन्‍छिॽ लागि फारोन् नु मिस्रिहाॽ आक्‍खे मे़त्‍तुसि, हे़क्‍क्‍याङ् लाम्‍मो खे़ङ्‌हाॽरे़ आक्‍तङ्‌बा तुक्‍खे लाक्‍खे मे़दुमु, हे़क्‍क्‍याङ् यहवे दाङ्‌बाल्‍ले़ इस्राइलिहाॽ आक्‍खेलॽरिक् से़ःप्‍तुसि के़लॽबा पाःन्‍निन् मोसाःल्‍ले़ कुन्‍नुःप्‍पान् चे़क्‍तु॥

९ मिस्रिहाॽरे़ खुन्‍छिॽ हुक्‍कोलाम् इस्राइलिहाॽ से़न्‍दुसिआङ् फे़त्‍तुसिल्‍ले़ खे़ङ्‌हाॽरे़ खुन्‍छिॽ लागि यहवे दाङ्‌बे़ल्‍ले़ चोगुबा के़रे़क् नुबा पाःन्‍हाॽरे़ चोगुल्‍ले़ यित्रोःन् साॽरिक् कुनिङ्‌वाॽ त्‍ये़॥

१० हे़क्‍क्‍याङ् खुने़ॽ मे़त्‍तु, “मिस्रिहाॽरे़ खुन्‍छिॽ हुक्‍कोलाम् नु फारोल्‍ले़ कुहुक्‍कोलाम् चोःक्‌युम्‍भो आबिबिबा यहवे दाङ्‌बे़ल्‍ले़ कुनारा पोररो॥

११ आल्‍ल यहवे दाङ्‌बे़न् वेॽ के़रे़क् माङ् साम्‍माङ्‌हाॽनुःल्‍ले़आङ् पयम् यम्‍बा चोःक्‍ले़त्‍छ फाॽआङ् आङ्‌गाॽ कुसिङ् निःत्‍तुङ्‌लो, थेआङ्‌भे़ल्‍ले़ मिस्रिहाॽरे़ इस्राइलिहाॽ कुनामे़न्‍छाॽ मे़मे़त्‍तुसिआङ् ताप्‍फे़ःल्‍लिक् मे़मे़त्‍तुसिल्‍ले़ खुने़ॽ खे़ङ्‌हाॽ ताङ्‌से़ःप्‍तुसि॥”

१२ खे़न् एगाङ् मोसाःल्‍ले़ कुन्‍नुःप्‍पा यित्रोःल्‍ले़ यहवे दाङ्‌बाओ मिधिङ्‌मनादेमनाबा वयागे़न् सिदुङ्‌जभा नु वेॽ सिदुङ्‌जभाहाॽ तोःन्‍दु॥ हे़क्‍क्‍याङ् हारुने़न् नु इस्राइलबा के़रे़क् लाम्‍लोबाहाॽ मोसाःल्‍ले़ कुन्‍नुःप्‍पा यित्रोःन्‍नु सोरिक् निङ्‌वाॽफुमाङ्‌ङिल्‍ले़ कुदगि सेसे कुजा चासे़ मे़द्‌ये़रो॥

खासे़न्‍लोःम्‍बाहाॽ सेःक्‌युक् मे़जोगुसि

(साम्‌यो इङ् १:९-१८)

१३ कुदाःन्‍दिक्‍मा मोसाःल्‍ले़ के़घेबा मनाहाॽ तङ्‌मासिरे़ खासे़न् लोःम्‍मा याःम्‍बक् चोगु हे़क्‍क्‍याङ् तानाम्‍माङ्‌धो युःन्‍छिक् थारिक्‍के खुने़ॽ खे़न् याःम्‍बक्‍को यागे़॥

१४ मनाहाॽरे़ लागि मोसाःल्‍ले़ चोगुबा के़रे़क् याःम्‍बक्‍हाॽ मोसाःल्‍ले़ कुन्‍नुःप्‍पे़ल्‍ले़ निसुआङ् खे़न् सेःन्‍दोसु, “मनाहाॽरे़ लागि खे़ने़ॽ के़जोगुबा कन् याःम्‍बक्‍किन् थे़माबे? थेआङ् खे़ने़ॽरक् खासे़न् लोःन्‍छे़ एःक् के़युङ्‌बा, हे़क्‍क्‍याङ् कन् के़रे़क् मनाहाॽ तानाम्‍माङ्‌धो युःन्‍छिक् थारिक् खे़ने़ॽ के़गब्रिङ् हाबा मे़ये़प्‍पिङ्‌ग?”

१५ मोसाःल्‍ले़ मे़त्‍तु, “आङ्‌गाॽ अक्‍खेए चोःक्‍मा पोःङ्‌ॽ थे़आङ्‌भे़ल्‍ले़ मनाहाॽ आङ्‌गाॽओ निङ्‌वाॽफुमाङ्‌ङिल्‍ले़ कुनिङ्‌वाॽ कुसिङ्‌निःत्‍छे़ मे़दाःॽ॥

१६ खे़ङ्‌हाॽरे़ खुन्‍छिॽ निङ्‌वाॽ मे़न्‍दङ्‌मा पान् वाॽने़भग्र खे़ङ्‌हाॽ आङ्‌गाॽओ मे़दाःॽ, हे़क्‍क्‍याङ् कुभा मना नु खुने़ॽ कुम्‍भुॽ कुन्‍साॽलुम्‍मो आङ्‌गाॽ खासे़न् लोःन्‍दुङ् पिरुङ्‌सिङ्‌ॽ, हे़क्‍क्‍याङ् खे़ङ्‌हाॽ निङ्‌वाॽफुमाङ्‌ङिल्‍ले़ कुधिम्‍हाॽ चे़क्‍तुङ्‌सिङ्‌ॽ॥”

१७ खे़ब्‍याङ् यित्रोःल्‍ले़ मे़त्‍तु, “कन् याःम्‍बक्‍किन् खे़ने़ॽ लाॽरु खे़म्‍दुर मे़न्‍जोःक्‍के के़वाॽ॥

१८ खे़ने़ॽ नु खे़ने़ॽओ के़दाबा के़रे़क् मनाहाॽ के़नासि॥ थे़आङ्‌भे़ल्‍ले़ कन् याःम्‍बक्‍किन् खे़ने़ॽ के़लागि साॽरिक् के़जाॽबा चोक्॥ कन् याःम्‍बक्‍किन् खे़ने़ॽरक् एःक् चोःक्‍मा के़न्‍छुक्‍तुन्‌ॽ॥

१९ आङ्‌गाॽ खे़ने़ॽ के़लागि नुबा सुजा पिने़र पत्‍ता हे़क्‍क्‍याङ् निङ्‌वाॽफुमाङ्‌ङिन् खे़ने़ॽ ले़प्‍माङ् वाॽर॥ खे़ने़ॽ मनाहाॽरे़ खुन्‍छिॽ इङ्‌घङ्‌साबा के़बोङ्‌ङाङ् खे़ङ्‌हाॽरे़ खुन्‍छिॽ खेमा थक्‍मा पाःन्‍निन् निङ्‌वाॽफुमाङ्‌ङिल्‍ले़ कुदगि तारे़ॽ॥

२० खे़ने़ॽ खे़ङ्‌हाॽ निङ्‌वाॽफुमाङ्‌ङिल्‍ले़ कुधिम्‍हाॽ हुॽमासि पोःङ्‌ॽ, हे़क्‍क्‍याङ् खे़ङ्‌हाॽ आक्‍खेलॽरिक् हिङ्‌मा पोःङ्‌ॽ खे़ब्‍याङ् थे याःम्‍बक् चोःक्‍मा पोःङ्‌ॽ, खे़न् पाःन्‍निन् खे़ङ्‌हाॽ हुॽरे़से़ॽ॥

२१ कर के़रे़क् मनाहाॽओलाम् निङ्‌वाॽफुमाङ्‌ङिन्‍नु के़गिबा, सुम्‍बोधासाबा ये़म्‍बित्‍छाहाॽ सेगे़से़ॽ॥ खे़ङ्‌हाॽ मे़न्‌वाॽमनाबा पाःन्‍हाॽलाम् याङ्‌थक्‍मा के़जिःप्‍पा कुदोःप्‍मा मना मे़बोङ्‌ल॥ खे़ङ्‌हाॽ हे़न्‍छिङ् हे़न्‍छिङ्, किप्‍थिक् किप्‍थिक्, ङाबोङ् ङाबोङ् नु थिबोङ् थिबोङ् मनाहाॽरे़ लागि लाम्‍लोबा चोगे़से़ॽ॥

२२ खे़ङ्‌हाॽरे़ चक्‍मे़ल्‍लॽए मनाहाॽरे़ खुन्‍छिॽ लागि खासे़न्‍लोःम्‍बा याःम्‍बक् मे़जोगुर॥ खे़ङ्‌हाॽरे़ के़रे़क् के़साक्‍पा तुःन्‍देॽ पाःन्‍हाॽ खे़ने़ॽओ ताःप्‍मा मे़सुक्‍तुॽ, कर चुक्‍पा ताङ्‌बा पाःन्‍हाॽ खे़ङ्‌हाॽरे़ आबाङे तङ्‌मा मे़सुक्‍तुॽ॥ हे़क्‍के के़जोगुल्‍ले़ खे़ने़ॽ के़लागि याःम्‍बक् चोःक्‍मा उसुरु पोःङ्‌ॽ थेआङ्‌भे़ल्‍ले़ खे़ङ्‌हाॽरे़आङ् खे़ने़ॽ याःम्‍बक् चोःक्‍मा के़म्‍भाॽ॥

२३ खे़ने़ॽ कन् याःम्‍बक्‍किन् के़जोगु हे़क्‍क्‍याङ् निङ्‌वाॽफुमाङ्‌ङिल्‍ले़आङ् आम्‍भा कन् इङ्‌जाङ्‌ङिन् के़बिने़भग्र, खे़ने़ॽ के़न्‍नाने़न्, हे़क्‍क्‍याङ् कन् मनाहाॽआङ् खुन्‍छिॽ निङ्‌वाॽ ताआङ् आबाङे हिम्‍हिम् मे़बेःक्॥”

२४ मोसाःल्‍ले़ खुने़ॽ कुन्‍नुःप्‍पे़ल्‍ले़ पाःत्‍तुबा पाःन्‍निन् खे़प्‍सु, हे़क्‍क्‍याङ् खे़ल्‍ले़ पाःत्‍तुबा हे़क्‍के के़रे़क् चोगु॥

२५ मोसाःल्‍ले़ के़रे़क् इस्राइलिहाॽलाम् सुम्‍बोधासाबा मनाहाॽ सेगुसि, हे़क्‍क्‍याङ् खे़ङ्‌हाॽ हे़न्‍छिङ् हे़न्‍छिङ्‌ले़ लागि लाम्‍लोबा, किप्‍थिक् किप्‍थिक्‍ले़ लागि लाम्‍लोबा, ङाबोङ् ङाबोङ्‌ले़ लागि लाम्‍लोबा नु थिबोङ् थिबोङ्‌ले़ लागि लाम्‍लोबा चोगुसि॥

२६ खे़ङ्‌हाॽरे़ चक्‍मे़ल्‍लॽए मनाहाॽ खासे़न्‍लोःम्‍बा हे़क्‍के मे़भाॽरुसि॥ के़साक्‍पा मे़न्‍दङ्‌मनाबा पाःन्‍हाॽ चाहि खे़ङ्‌हाॽरे़ मोसाओ मे़दारु, कर के़रे़क् चुक्‍पा ताङ्‌बा खेमा थक्‍मा पाःन्‍हाॽ खे़ङ्‌हाॽरे़ आबाङे मे़दङ्‌घु मे़बिरुसि॥

२७ खे़न् एगाङ् मोसाःल्‍ले़ यित्रोःन् लाम्‍मे़त्‍तुदेसु हे़क्‍क्‍याङ् यित्रोःन् कुलाजेॽओ नुःक्‍खे़रो॥

a 

१८:७ खे़न् साक्‍थिम्‍मो कन् के़वाॽबा थिम् वये़॥ मोसाःल्‍ले़ खुने़ॽ कुन्‍नुःप्‍पे़न् लुङ्‌माॽ तुक्‍तुबा नु मिःम्‍जि मे़त्‍तुबा पाःन्‍निल्‍ले़न् ओसेःन्‍धाङ् वये़॥

इस्राइलिहाॽ सिनै कोःक्‍माओ मे़गे़त्

१९

इस्राइलिहाॽ मिस्रलाम् मे़लःन्‍दे़बा ला सुम्‍सिओबा थिक्‍सिगेक्‍पा ये़न्‍नो खे़ङ्‌हाॽ सिनै कोःक्‍माओबा मुरे़ःक् खारे़ःक् थेआङ् के़होःप्‍पादे़न्‍नो खे़ङ्‌हाॽ मे़गे़रे़ मे़भे़रे़॥

२ आल्‍ल खे़ङ्‌हाॽ रपिदिमलाम् लाङ्‌मे़घेगे़आङ् सिनैबा मुरे़ःक् खारे़ःक् थेआङ् के़होःप्‍पादे़न्‍नो मे़गे़रे़, हे़क्‍क्‍याङ् हाबा खे़न् कोःक्‍माल्‍ले़ कुबेसाङ् इस्राइलिहाॽरे़ साःङ्‌गाहिम् मे़जोगु॥

३ खे़ब्‍याङ् निङ्‌वाॽफुमाङ्‌ङिन्‍नु तुम्‍मारे़ लागि मोसाःल्‍ले़ थे़गुन् थाःङ् लिङुदेॽरु॥ हे़क्‍क्‍याङ् यहवे दाङ्‌बे़ल्‍ले़ मोसान् थे़गुओ उःत्‍तुआङ् मे़त्‍तु, “याकुबरे़ कुमुॽइदाङ्‌सा इस्राइलिहाॽ अक्‍खे मे़प्‍मासि पाङ्‌घु–

४ ‘आङ्‌गाॽ यहवे दाङ्‌बे़ल्‍ले़ मिस्रिहाॽ आक्‍खे मे़त्‍तुङ्‌सिङ्, आक्‍खेलॽरिक् आङ्‌गाॽ खिनिॽ कक्‍कफिःक्‍माल्‍ले़ कुस्‍साहाॽ कुलाप्‍पो पक्‍खुसिबा हे़क्‍के खिनिॽ पङ्‌निङ् हे़क्‍क्‍याङ् कप्‍मो आङ्‌गाॽओ ताःत्‍निङ्, खे़न् खिनिॽ के़निसुम्‍माङ् के़वयिॽ॥

५ आल्‍ल आङ्‌गाॽ आबाःन्‍निन् खिनिॽ से़क्‍खाए के़घे़प्‍सुम्‌ॽ हे़क्‍क्‍याङ् आङ्‌गाॽ चोगुङ्‌बा माङ्‌हुप्‍पिन् के़इःत्‍तुम् के़नाःत्‍तुम्‍ने़भग्र, के़रे़क् मे़न्‍छाम् सुवाङ्‌हाॽओ खिनिॽ चैँ आङ्‌गाॽ इमे़ल्‍लुङ्‌बा आयाङ्‌सा कुन्‍धे के़बोःक्‍खिॽ॥ काक् इक्‍सादिङ् खाम्‍बेःक्‍मान् आङ्‌गाॽइन्‍छाङ्

६ खिनिॽ आङ्‌गाॽ आलागि निङ्‌वाॽफुसाम्‍बा हाङ्‌जुम् नु सेसे सुवाङ् के़बोःक्‍खिॽ॥’ इस्राइलिहाॽ खे़ने़ॽ मे़प्‍मासि के़बोङ्‌बा पाःन्‍निन् हाबा कन्‍लो॥”

७ मोसान् कोःक्‍माओनु यो थासिङ् ये़ हे़क्‍क्‍याङ् इस्राइलि लाम्‍लोबाहाॽ फुक्‍खुसिआङ् यहवे दाङ्‌बे़ल्‍ले़ खुने़ॽ इङ्‌जाङ् पिरुबा के़रे़क् पाःन्‍हाॽ खे़ङ्‌हाॽ चे़क्‍तुसि॥

८ के़रे़क् मनाहाॽरे़ थिक्‍ले़ङ्‌ले़ अक्‍खे मे़बाःत्‍तु, “यहवे दाङ्‌बे़ल्‍ले़ पाःत्‍तुबा के़रे़क् पाःन्‍हाॽ आनिगे इःत्‍तुम् नाःत्‍तुम्‍बे़रो॥” खे़ब्‍याङ् मनाहाॽरे़ मे़बाःत्‍तुबा नोगप्‍पिन् मोसाःल्‍ले़ यहवे दाङ्‌बे़न् मे़त्‍तु॥

९ यहवे दाङ्‌बे़ल्‍ले़ मोसान् मे़त्‍तु, “आङ्‌गाॽ माक्‍सिःङ्‌ग्‍याःप्‍पा खाॽमिःत्‍तोलाम् खे़ने़ॽओ युआ हे़क्‍क्‍याङ् मनाहाॽरे़ आङ्‌गाॽ खे़ने़ॽनु पाःत्‍ताबान् मे़घे़प्‍सुॽ खे़ब्‍याङ् आल्‍लआङ्‌धो खे़ने़ॽ नसान् के़म्‍जोःक्॥” मनाहाॽरे़ आक्‍तङ्‌बा नोगप् मे़बाःत्‍तुआङ् मे़वये़, खे़न् पाःन्‍निन् मोसाःल्‍ले़ यहवे दाङ्‌बे़न् मे़त्‍तु॥

१० यहवे दाङ्‌बे़ल्‍ले़ मोसान् मे़त्‍तु, “आङ्‌गाॽ माङ्‌से़वा मे़प्‍मारे़ लागि आइन् नु ताःन्‍दिक् मनाहाॽ आबाङे सुत्‍थो मे़जोःक्‍सिङ्‌ल फाॽआङ् खे़ङ्‌हाॽ मे़त्‍ते़से़ॽ॥ खे़ङ्‌हाॽरे़ खुन्‍छिॽ तेःप्‍फुङ्‌हाॽ आबाङे मे़हप्‍तुर,

११ हे़क्‍क्‍याङ् सुम्‍सिगेक्‍पा ये़न्‍निल्‍ले़ लागि खे़ङ्‌हाॽ यारिप् मे़बोङ्‌ल, थे़आङ्‌भे़ल्‍ले़ सुम्‍सिगेक्‍पा ये़न्‍नो कोःक्‍माओ के़रे़क् मनाहाॽरे़ मिक्‍किल्‍ले़ निसुरए यहवे दाङ्‌बान् युरो॥

१२ कोःक्‍माओ के़रे़क् पिसाङ् मनाहाॽ मे़म्‍बेःक्‍ने़न्‍ल फाॽआङ् लत्‍छा इःन्‍दोधिक् ने़स्‍से़ पिरे़से़ॽ, ‘मनाहाॽ कोःक्‍माओ थाःङ् मे़बेगे़म्‍मिन्‍ने़ॽ, खे़ल्‍ले़ कुयाओआङ् मे़बेगे़म्‍मिन्‍ने़ॽ फाॽआङ् इङ्‌जाङ् पिरे़से़ॽ॥ आत्‍तिल्‍ले़ कोःक्‍मान् सुसु खे़न् सिरो॥

१३ खे़न् हाःत्‍ले़आङ् मे़न्‍छुए लुङ्‌ङिल्‍ले़ ले़प्‍ते़म्‍मे़ॽ इग्र तोःङ्‌ङिल्‍ले़ आबाम्‍मे़ॽ॥ थक्‍सा इग्र मनासाङ् खे़न् कुहिङ्‌वे़त् पोङ्‌मा मे़सुक्‍ने़न्॥’ सादाङ्‌ङिन् केःम्‍बा लाइःक्‍किल्‍ले़ मनाहाॽ कोःक्‍माओ थाःङ् मे़धाङ्‌ल॥”

१४ खे़ब्‍याङ् मोसान् कोःक्‍माओनु यो थासिङ् ये़ हे़क्‍क्‍याङ् निङ्‌वाॽफुमाङ्‌ङिन् माङ्‌से़वा मे़प्‍मारे़ लागि मनाहाॽ यारिप् पोःक्‍खे़म्‍मे़ॽ फाॽआङ् इङ्‌जाङ् पिरुसि॥ खे़ङ्‌हाॽरे़ खुन्‍छिॽ चाङ्‌हाॽ वामे़हप्‍तु॥

१५ खे़न् एगाङ् मोसाःल्‍ले़ खे़ङ्‌हाॽ मे़त्‍तुसि, “आत्‍छिन्‍दाःन् थारिक् खे़निॽ यारिप् युङे़म्‍मे़ॽ हे़क्‍क्‍याङ् खे़न्‍नुःल्‍ले़ तगि मे़न्‍छुमाहाॽनु मे़इप्‍से़म्‍मिन्‍ने़ॽ॥”

१६ सुम्‌यान् के़रे़ल्‍ले़ याःन्‍दिक् तानाम् साःम्‍भे ले़क्‍ते़ हे़क्‍क्‍याङ् ताङ्‌साङ्‌बे़न् खे़रे़ङ्‌घुरुङ् लॽरे़, माक्‍सिःङ्‌ग्‍याःप्‍पा खाॽमिःप्‍पान् कोःक्‍माओ थाःङ् फन्‍छिङ् खे़ब्‍याङ् थुत्‍थुरिःप्‍पान् यम्‍बा लाइक्‍ते़बा खे़म्‍दे़त्‍ते़॥ साःङ्‌गाहिम्‍मोबा के़रे़क् मनाहाॽ किमाल्‍ले़ थे़गक्‍कक् मे़यक्‍खे़॥

१७ मोसाःल्‍ले़ खे़ङ्‌हाॽ निङ्‌वाॽफुमाङ्‌ङिन्‍नु तुम्‍से़ लाःक्‍कात् लःत्‍तुसि हे़क्‍क्‍याङ् खे़ङ्‌हाॽ कोःक्‍मा फाङ्‌जङ्‌ङिल्‍ले़ कुबुङ्‌ङो मे़ये़म्‍सिङ्॥

१८ सिनै कोःक्‍मान् के़रे़क् मिःक्‍खोॽइल्‍ले़ थिम्‍सुआङ् पत्‍छे़ थेआङ्‌भे़ल्‍ले़ यहवे दाङ्‌बे़न् मिःल्‍ले़ कुसम्‍धाङ् खे़प्‍मो थासिङ् ये़आङ् वये़॥ मिःक्‍खुन् मिधुङ् मिराःक्‍कोबा मिःक्‍खुॽ कुइसिःक् लःन्‍दे़आङ् पत्‍छे़॥ हे़क्‍क्‍याङ् के़रे़क् कोःक्‍मा फाङ्‌जङ्‌ङिन् थुरुप्‍लुप्‍ना यक्‍खे़॥

१९ हे़क्‍क्‍याङ् थुत्‍थुरिःप्‍पान् आल्‍लसाङ् चाॽरिक् लाइःक्‍मा हेःक्‍ते़॥ मोसान् पारे़ खे़ब्‍याङ् निङ्‌वाॽफुमाङ्‌ङिल्‍ले़ खे़रे़ङ्‌घुरुङ् के़ले़क्‍पा इक्‍लाओ खुने़ॽ पाःन्‍छाःत्‍तु॥

२० हे़क्‍क्‍याङ् यहवे दाङ्‌बान् सिनै कोःक्‍माल्‍ले़ कुसम्‍धाङ् थासिङ् ये़, खे़म्‍ब्‍याङ् यहवे दाङ्‌बे़ल्‍ले़ मोसान् कोःक्‍माल्‍ले़ कुसम्‍धाङ् थो उःत्‍तु, हे़क्‍क्‍याङ् मोसान् थोःक्‍सिङ् पे॥

२१ हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ङ्‌हाॽरे़ इःन्‍दोन् मे़गाःक्‍तुआङ् मे़म्‍बेःक्‍ने़ल्‍ल हे़क्‍क्‍याङ् ओमे़म्‍मे़त्‍तान्‍ल फाॽआङ् खे़ने़ॽ यो थासिङ् पेगे़ॽआङ् खे़ङ्‌हाॽ मे़त्‍ते़से़ॽ॥ मेःन्‍ने़भग्र खे़ङ्‌हाॽ यरिक्‍तङ्‌बा मे़सिरो॥

२२ आङ्‌गाॽ आबेसाङ् के़दाबा निङ्‌वाॽफुसाम्‍बाहाॽआङ् आबाङे सुत्‍थो मे़जोःक्‍सिङ्‌ल, मेःन्‍ने़भग्र आङ्‌गाॽ खे़ङ्‌हाॽ खिमो मे़क्‍खुङ्‌सिङ्‌ॽ॥”

२३ मोसाःल्‍ले़ यहवे दाङ्‌बान् मे़त्‍तु, “मनाहाॽ सिनै कोःक्‍माओ थाःङ् थोःक्‍सिङ्‌मा थाङ्‌मा मे़न्‍छुक्‍ने़न्, थेआङ्‌भे़ल्‍ले़ आदाङ्‌बारे़ आङ्‌गाॽ ‘कोःक्‍मान् कब्रिङ् कुधेःक्‍मा फत्‍छे़ॽआङ् सेसेबा चोक् लॽरिक् लाःत्‍लाःत् चोगे़ॽ’ फाॽआङ् इङ्‌जाङ् के़बिराङ्‌ङाङ् वये़॥”

२४ हे़क्‍क्‍याङ् यहवे दाङ्‌बे़ल्‍ले़ खुने़ॽ मे़त्‍तु, “पेगे़ॽ, खे़ने़ॽ आबाङे यो पेगे़ॽ, हे़क्‍क्‍याङ् हारुने़न्‍नु सोरिक् थाःङ् थोःक्‍सिङ् थाङे़ॽ॥ कर मनाहाॽ नु निङ्‌वाॽफुसाम्‍बाहाॽग आङ्‌गाॽओ इःन्‍दोन् मे़गाःक्‍तुआङ् मे़न्‍धाङ्‌ने़न्‍ल, मेःन्‍ने़भग्र आङ्‌गाॽ खे़ङ्‌हाॽ खिमो मे़क्‍खुङ्‌सिङ्‌ॽ॥”

२५ खे़ब्‍याङ् मोसान् यो मनाहाॽरो थासिङ् ये़ हे़क्‍क्‍याङ् यहवे दाङ्‌बे़ल्‍ले़ पाःत्‍तुबा पाःन्‍निन् खे़ङ्‌हाॽ चे़क्‍तुसिरो॥

थिबोङ् इङ्‌जाङ्‌हाॽ

२०

हे़क्‍क्‍याङ् कन् के़रे़क् पाःन्‍हाॽ निङ्‌वाॽफुमाङ्‌ङिल्‍ले़ पाःत्‍तु,

२ “आङ्‌गाॽ खिनिॽ यहवे दाङ्‌बा निङ्‌वाॽफुमाङ्‌आ, आङ्‌गाॽ खिनिॽ योःग्‍बा योःग्‍मा के़बोःक्‍खिआङ् के़युङिबा मिस्र लाजेॽलाम् खिनिॽ लःत्‍निङ् फे़त्‍निङ्॥

३ “आङ्‌गाॽनुःल्‍ले़ वेॽ आत्‍तिन् माङ् साम्‍माङ्‌हाॽआङ् से़वा मे़मे़त्‍ते़म्‍सिम्‍मिन्‍ने़ॽ॥

४ “खिनिॽ आबाङे लागि सिङ्‌हाॽ मे़घोःन्‍दे़म्‍मिन्‍ने़ॽआङ् आत्‍तिन् परिक्‍ले़न्‍नाङ् नावाइत्‍ला मे़जोगे़म्‍मिन्‍ने़ॽ, थाःङ् ताङ्‌साङ्‌बोबा इग्र इक्‍सादिङ् खाम्‍बेक् नु मु च्‍वाःतो के़याक्‍पा आत्‍तिन् परिक्‍ले़न्‍नाङ् नावाइत्‍ला मे़जोगे़म्‍मिन्‍ने़ॽ॥

५ आत्‍तिन् नावाइत्‍लाःन्‍नाङ् खिनिॽ से़वा मे़मे़त्‍ते़म्‍मिन्‍ने़ॽ हे़क्‍क्‍याङ् खिनिॽ खे़न् माङ्‌से़वाआङ् मे़मे़त्‍ते़म्‍मिन्‍ने़ॽ थेआङ्‌भे़ल्‍ले़ आङ्‌गाॽ यहवे दाङ्‌बाआ॥ खिनिॽ वेॽ माङ्‌ङिन् माङ्‌से़वा के़मे़त्‍तुम्‍मिल्‍ले़ आङ्‌गाॽ नासि मे़धःत्‍तान्॥ आङ्‌गाॽ याप्‍मि के़जिःप्‍पाहाॽ खुन्‍छिॽ मुॽइदाङ्‌साहाॽरे़ खुन्‍छिॽ सुम्‍सिगेक्‍पा नु लिसिगेक्‍पा थाःक् थारिक् खुम्‍दिङ् पिरुङ्‌सिङ्‌ॽ॥

६ कर आत्‍तिन्‍हाॽरे़ आङ्‌गाॽ मिःम्‍जि मे़मे़त्‍ताआ हे़क्‍क्‍याङ् आङ्‌गाॽ आइङ्‌जाङ्‌हाॽ मे़इःत्‍तु मे़नाःत्‍तु, खे़ङ्‌हाॽरे़ खुन्‍छिॽ हे़न्‍छिङ् हे़न्‍छिङ् थाःक्‍हाॽ आङ्‌गाॽ लुङ्‌माॽ तुक्‍तुङ्‌सिङ्‌ॽ॥

७ “आत्‍तिन् ताप्‍फे़ःम्‍बा निङ्‌सेःक्‍ले़ लागिआङ् आङ्‌गाॽ आमिङ्‌ङिन् हने़ मे़बाताम्‍मिन्‍ने़ॽ, थेआङ्‌भे़ल्‍ले़ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ हे़क्‍क्‍याङ् आङ्‌गाॽ आमिङ् फे़क्‍के़लाःम्‍बाहाॽ आङ्‌गाॽ खुम्‍दिङ् पिरुङ्‌सिङ्‌ॽ॥

८ “नाःम्‍सिङ्‌मा ये़न्‍निन् ने़त्‍ते़म्‍मे़ॽ हे़क्‍क्‍याङ् खे़न् ये़न्‍निन् सेसे कत्‍ते़म्‍मे़ॽ॥

९ खिनिॽ याःम्‍बक्‍किन् तुक्‍सि ये़न् थारिक् चोगे़म्‍मे़ॽ,

१० कर नुसिगेक्‍पा ये़न्‍निन् चाहि यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि नाःम्‍सिङ्‌मा ये़न्‍लो॥ खे़ल्‍ले़ याःन्‍दिक् खिनिॽ थेआङ् याःम्‍बक् मे़जोगे़म्‍मिन्‍ने़ॽ, खिनिॽ सा ये़म्‍बित्‍छाःल्‍ले़, सा मे़न्‍छुमाःल्‍ले़, खिनिॽ योःग्‍बा योःग्‍मे़ल्‍ले़, खिनिॽ पित् थक्‍साःल्‍ले़, खिनिॽ लाजेॽओ के़वाॽबा वेॽ लाजेॽबा मनाःल्‍ले़ थेआङ् याःम्‍बक् चोःक्‍मा मे़नुॽने़न्॥

११ थेआङ्‌भे़ल्‍ले़ तुक्‍सि ये़न्‍नो यहवे दाङ्‌बे़ल्‍ले़ ताङ्‌साङ्‌बा, इक्‍सादिङ् खाम्‍बेःक्‍मा, वरःङ् नु खे़प्‍मो के़याक्‍पा के़रे़क् पाःन्‍हाॽ चोगु, कर नुसिगेक्‍पा ये़न्‍नो खुने़ॽ नाःम्‍सिङ्॥ खे़ल्‍ले़ चोगुल्‍ले़ यहवे दाङ्‌बे़ल्‍ले़ नाःम्‍सिङ्‌मा ये़न्‍निन् हाङ्‌वागे़न् मुॽइसाम् पिरु, हे़क्‍क्‍याङ् खे़न् सेसे चोगु॥

१२ “खिनिॽ पानुदिङ् पा नु मानुदिङ् माहाॽ मिङ्‌सोइङ्‌धाःङ् पिरे़म्‍सिम्‍मे़ॽ, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिबा लाजेॽओ खिनिॽ इरिक् के़हिङिर॥

१३ “मना मे़से़रे़म्‍मे़न्‍ने़ॽ॥

१४ “खिनिॽ याम्‍बोःप्‍मा याःम्‍बक् मे़जोगे़म्‍मिन्‍ने़ॽ॥

१५ “खिनिॽ मे़घुःत्‍ते़म्‍मिन्‍ने़ॽ॥

१६ “खिनिॽ हिम्‍बेसाङ्‌बे़न् मे़न्‌वाॽमनाबा आप्‍तिक् मे़गुते़म्‍मिन्‍ने़ॽ॥

१७ “खिनिॽ हिम्‍बेसाङ्‌बे़ल्‍ले़ कुहिम्‍मिन् खिम्‍यक् मे़जोगे़म्‍मिन्‍ने़ॽ॥ खिनिॽ हिम्‍बेसाङ्‌बे़ल्‍ले़ कुमेःत्‍तिन् मिक् मे़गेःत्‍ते़म्‍मिन्‍ने़ॽ, खिनिॽ हिम्‍बेसाङ्‌बे़ल्‍ले़ कुयोःग्‍बा, कुयोःग्‍मा, कुबित्, कुअदङ् इग्र खे़ल्‍ले़ कुधे़मा पाःन्‍निन्‍नाङ् मिक् मे़गेःत्‍ते़म्‍मिन्‍ने़ॽ॥”

मनाहाॽ यङ्‌मा मे़सिःॽ

(साम्‌यो इङ् ५:२२-३३)

१८ आल्‍ल के़रे़क् मनाहाॽरे़ ताङ्‌साङ्‌बो खे़रे़ङ्‌घुरुङ् के़लॽबा नु थुत्‍थुरिःप्‍पा लाइक्‍ते़बा इक्‍लान् मे़घे़प्‍सु हे़क्‍क्‍याङ् साःम्‍भे ले़क्‍ते़बा नु थे़गुओलाम् के़लःम्‍बा मिःक्‍खुन् मेनिसु, खे़ब्‍याङ् खे़ङ्‌हाॽ किमे़ल्‍ले़ मे़यक्‍खे़ हे़क्‍क्‍याङ् लाःत्‍लाःत् मे़ये़म्‍सिङ्॥

१९ खे़ङ्‌हाॽरे़ मोसान् मे़मे़त्‍तु, “खे़ने़ॽ आनिगे़नु के़बाःत्‍ने़भग्र आनिगे खे़ने़ॽ के़बाःन्‍निन् खे़प्‍सुम्‍बे़, कर निङ्‌वाॽफुमाङ्‌ङिन् आनिगे़नु पाःत्‍ने़भग्र आनिगे स्‍ये़ॽइगे़ फाॽआङ् किसिगे़॥”

२० मोसाःल्‍ले़ मनाहाॽ मे़त्‍तुसि, “मे़गिसे़म्‍मिन्‍ने़ॽ, निङ्‌वाॽफुमाङ्‌ङिन् खिनिॽ निङ्‌वाॽ साॽसे़ ये़आङ् वाॽ थेआङ्‌भे़ल्‍ले़ खिनिॽ लायो मे़जोगे़म्‍मिन्‍ने़ॽ फाॽआङ् खुने़ॽ किप्‍मारे़ लागि खिनिॽ हुॽसे़ ये़आङ् वाॽ॥”

२१ कर मनाहाॽ माःङ्‌घाए मे़ये़म्‍सिङ्‌ङाङ् मे़ये़बे़ हे़क्‍क्‍याङ् मोसाःल्‍लक् माक्‍सिदिःङ्‌ग्‍याःप्‍पा खाॽमिःत्‍तिल्‍ले़ कुबेसाङ् पे, खे़प्‍मो निङ्‌वाॽफुमाङ्‌ङिन् वये़रो॥

ले़त्‍ति तोःम्‍मा थिम्‍हाॽ

२२ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ने़ॽ इस्राइलिहाॽ अक्‍तङ्‌बा इङ्‌जाङ् पिरे़से़ॽ, ‘आङ्‌गाॽ यहवे दाङ्‌बान् आक्‍खेलॽरिक् साङ्‌ग्राम्‍पेदाङ्‌लाम् खिनिॽनु पाराङ् खे़न् खिनिॽ के़निसुम्‍माङ् के़वयिॽ॥

२३ आङ्‌गाॽनु सोसोरिक् खिनिॽ वेॽ माङ्‌हाॽ मे़जोगे़म्‍सिम्‍मिन्‍ने़ॽ॥ युप्‍पा माङ्‌हाॽ, साम्‍म्‍याङ् माङ्‌हाॽ आबाङे लागि मे़जोगे़म्‍सिम्‍मिन्‍ने़ॽ॥

२४ “‘आङ्‌गाॽ आलागि लत्‍छा ले़त्‍ति तोःम्‍मा खाम्‍धिक् चोगे़म्‍मे़ॽ हे़क्‍क्‍याङ् खे़प्‍मो खिनिॽ मे़ल्‍लुक् नु से़गम्‍बाहाॽ सिदुङ्‌जभा चोगे़म्‍सिम्‍मे़ॽआङ् मिधिङ्‌मनादेमनाबा वयागे़न् सिदुङ्‌जभा नु नादङ् चोःक्‍मा वयागे़न् सिदुङ्‌जभाहाॽ तोःन्‍दे़म्‍मे़ॽ खे़ब्‍याङ् खे़न् थक्‍साहाॽ मिःल्‍ले़ खाप्‍पुथ्‍यःङ् मिधिक्‍खे़म् तेसे़म्‍सिम्‍मे़ॽ॥ आङ्‌गाॽ एःक् से़न्‍दुङ्‌बा आसे़वा मे़प्‍मा के़रे़क् ते़न्‍हाॽओ आङ्‌गाॽ खिनिॽओ ताआ हे़क्‍क्‍याङ् आङ्‌गाॽ खिनिॽ हाङ्‌वागे़न् मुॽइसाम् पिनिङ्‌ॽ॥

२५ खिनिॽ आङ्‌गाॽ आलागि लुङ्‌ङिल्‍ले़न् ले़त्‍ति तोःम्‍मादे़न् के़जोगुम्‍ने़भग्र खे़न् लक्‍मनाबा खक्‍मनाबा लुङ्‌हाॽ मे़जोगे़म्‍मिन्‍ने़ॽ॥ थेआङ्‌भे़ल्‍ले़ खे़प्‍मो खिनिॽ सामाहाॽ ओगप् के़जोगुम्‍मिल्‍ले़ खे़न् आसुत्‍थो के़जोगुम्‌ॽ॥

२६ हे़क्‍क्‍याङ् मनाहाॽरे़ आङ्‌गाॽओ ले़त्‍ति मे़दोन्‍दुबादे़न्‍नो नाहाङ्‌सेक् मे़भत्‍छे़म्‍मिन्‍ने़ॽ हे़क्‍क्‍याङ् मे़लिङे़म्‍मिन्‍ने़ॽ॥ हे़क्‍के के़जोगुम्‍मिल्‍ले़ खिनिॽ ले़क्‍चाॽबे़धिक्‍किन् निधाःप्‍लो॥’”

२१

“आल्‍ल आङ्‌गाॽ हिब्रुहाॽ पिरुङ्‌सिङ्‌बा थिम्‍हाॽ हाबा कन्‍हाॽएरो॥

हिब्रु योःग्‍बा योःग्‍माहाॽ

२ “आल्‍ल खिनिॽ लत्‍छा हिब्रु योक् के़इङुम्‍मिल्‍ले़ खे़ल्‍ले़ तङ्‌बे तुक्‍सि थारिक् खिनिॽ याःम्‍बक् चोगु के़बिरिॽ॥ तङ्‌बे नुसि तोॽरुल्‍ले़ खे़न् हाबा ले़रे़म्‍देसे़म्‍मे़ॽ॥

३ खे़न् योक् पोःक्‍खे़आङ् त्‍ये़बा ये़म्‍मो मेःक्‍खिम् मे़न्‍जोःक्‍के त्‍ये़आङ् वये़ने़भग्र खे़न् पेःक्‍किल्‍ले़आङ् खे़ल्‍ले़ कुमेःत्‍तिन् मे़न्‍देॽए ए़क्‍ले़ःक् पेःक्‍ल, कर खे़न् मेःक्‍खिम् चोगे़आङ् त्‍ये़आङ् वये़ने़भग्र खे़ल्‍ले़ कुमेःत्‍तिन् तेॽरुआङ् पेःक्‍ल॥

४ कुन्‍दाङ्‌बे़ल्‍ले़ खे़न् मेःत् पिरुआङ् वये़, हे़क्‍क्‍याङ् खे़ल्‍ले़ कुस्‍साकुए मे़वये़ने़भग्र खे़न् कुमेत् कुस्‍साहाॽ कुङ्‌दाङ्‌बे़ल्‍ले़न् मे़बोङ्‌ॽ, हे़क्‍क्‍याङ् खे़न्‍लक् एःक् पेःक्‍ल॥

५ “कर खे़न् योःग्‍बाःल्‍ले़ खुने़ॽ कुन्‍दाङ्‌बान्, कुमेत् कुस्‍साहाॽ कुलुङ्‌माॽ मे़दुक्‍काङ् से़मा मे़दे़न्‍ने़भग्र,

६ कुन्‍दाङ्‌बे़ल्‍ले़ खे़न् माङ्‌से़वा चोःक्‍मादे़न्‍नो तेॽरुआङ् पेःक्‍ल हे़क्‍क्‍याङ् खे़प्‍मो लाम्‍धेःप्‍पो इग्र लाम्‍धेत् सित्‍लाङ्‌ङो ये़प्‍सुआङ् खे़ल्‍ले़ कुने़क्‍खोन् ताक्‍क्‍वाःल्‍ले़ यत्‍तु पिरुर॥ खे़न् एगाङ् खुने़ॽ कुहिङ्‌हिङ् योक् पोङ्‌ङाङ् वाॽ॥

७ “आत्‍तिन् मनाःल्‍ले़ कुस्‍सा मे़न्‍छुमान् योःग्‍मा चोगुआङ् सङ्‌घुदेसुने़भग्र खे़न् मे़न्‍छ्‌यान् योःग्‍बाहाॽ हे़क्‍के चोःक्‌युम्‍भो पोङ्‌माआङ् पेःक्‍मा मे़घोने़न्॥

८ आत्‍तिल्‍ले़ खे़न् मेःत् चोःक्‍मारे़ लागि इङुआङ् वये़ हे़क्‍क्‍याङ् आल्‍ल खे़ल्‍ले़ मेःत् चोःक्‍माआङ् कप्‍मा कुसिराॽ मे़धाङ्‌ने़न्‍ने़भग्र खे़न् मे़न्‍छ्‌यान् हाबा कुम्‍बारे़ओ याङ्‌ना सङ्‌घुदेसुर॥ खे़ल्‍ले़ कुन्‍दाङ्‌बे़ल्‍ले़ खे़न् वेॽ लाजेॽबा आत्‍तिल्‍ले़ कुहुक्‍कोआङ् सङ्‌मादेमा मे़घोसुन्‌ॽ थेआङ्‌भे़ल्‍ले़ खे़ल्‍ले़ खे़न् योःग्‍मे़न्‍नु चोगुबा माङ्‌हुप्‍पिन् फेःन्‍दुआङ् वाॽ॥

९ आत्‍तिन् मनाःल्‍ले़ कुस्‍सा ये़म्‍बित्‍छाःल्‍ले़ लागि योःग्‍मा इङुआङ् वाॽ, खे़न् कुस्‍सा मे़न्‍छुमा हे़क्‍केए नुरिक् मे़त्‍तुर॥

१० कुभा मनाधिक्‍ले़ वेॽ मेःत् तारुने़भग्र खे़ल्‍ले़ तगिमा कुमेःत्‍तिन् चामा थुङ्‌मा, चाङ् नु तगिबा हे़क्‍केए मेःत्‍तिल्‍ले़ कुघोमा युक्‍किन् पिरुर॥

११ खे़न् मनाःल्‍ले़ चोःक्‍मा के़बोङ्‌बा कन् याःम्‍बक्‍हाॽ मे़गे़त्‍तुन्‍ने़भग्र खे़ल्‍ले़ याङ्‌धिक्‍काङ् मे़न्‍दाःक्‍के तगिमा कुमेःत्‍तिन् चोःक्‌युम्‍भो चोगुआङ् ले़रुदेसुररो॥

आगाःन्‍ने़ल्‍ले़बा थिम्‍हाॽ

१२ “हाःत्‍ले़ मनान् सिर हिप्‍तुस्‍ये़रुॽ खे़न्‍नाङ् सिरए हिप्‍मा से़प्‍मा पोःङ्‌ॽ॥

१३ कर कुभा मनाःल्‍ले़ खे़न् निनिबा चोगुबा होःप्‍ते़ कर निङ्‌वाॽफुमाङ्‌ङिल्‍ले़ हे़क्‍के चोःक्‍मा पाङ्‌घुबाने़भग्र, खे़न् खे़त्‍छिङ्‌मा पेःक्‍मारे़ लागि आङ्‌गाॽ लत्‍छा ते़न्‍धिक् निःन्‍धो चोगुङ् पिरुङ्‌ॽ॥

१४ कर आत्‍तिल्‍ले़ कुसिक् पोःक् हे़क्‍क्‍याङ् से़प्‍माए निङ्‌वाॽ चोगुआङ् वेॽ मनान् स्‍ये़रुॽ, खे़ब्‍याङ् खुने़ॽ से़ःप्‍सिङ्‌मारे़ लागि आङ्‌गाॽओ ले़त्‍ति मे़दोन्‍दुबादे़न्‍नोए त्‍ये़आङ् वाॽसाङ् खे़न् ले़प्‍मा मे़नुॽने़न्, खे़न् से़प्‍माए पोःङ्‌ॽ॥

१५ “आत्‍तिल्‍ले़ आबाङे कुम्‍बा इग्र कुम्‍मा हिप्‍तुॽ, खे़न् से़प्‍माए पोःङ्‌ॽ॥

१६ “आत्‍तिल्‍ले़ कुभा थिक् योक् चोगुआङ् सङ्‌से़ इग्र युङ्‌से़ मे़न्‍दे़न्‍ने साक्‍के़ल्‍ले़क् तेॽरुने़भग्र खे़न् के़देॽबे़न् से़प्‍माए पोःङ्‌ॽ॥

१७ “आत्‍तिल्‍ले़ आबाङे कुम्‍बा इग्र कुम्‍मा माङ्‌दे साङ्‌ग्रा मे़त्‍तु, खे़न् से़प्‍माए पोःङ्‌ॽ॥

१८-१९ “मनाहाॽ मे़घे मे़धक्‍किल्‍ले़ थिक्‍ले़ वेॽइन् लुङ्‌ङिल्‍ले़ ले़प्‍तुॽ इग्र हुक्‍पुत्‍ते़ल्‍ले़ हिप्‍तु कर खे़न् मे़स्‍ये़रुन् हे़क्‍क्‍याङ् ते़ःम्‍भुक् के़जाबा मनान् ने़त्‍नाओ ने़सिङ् हे़क्‍क्‍याङ् ताःन्‍दि पोःक्‍काङ् तक्‍कात् तक्‍सिङ्‌ल वाॽमा के़सुक्‍पा पोङ्‌ने़भग्र के़हिप्‍पा मनान् साम्‍बान् मे़धाने़न्॥ कर खे़न् ने़त्‍नाओ ने़सिङ्‌ङिल्‍ले़ के़लाःप्‍पा याङ्‌ङिन् पिरुर हे़क्‍क्‍याङ् खे़न् मे़न्‌वेःत्‍ते थारिक् खे़ल्‍ले़ सिदाॽ पाङ्‌दा मे़त्‍तुर॥

२० “आत्‍तिन् मनाःल्‍ले़ आबाङे कुयोःग्‍बान् इग्र कुयोःग्‍मान् तक्‍काःत्‍तिल्‍ले़ हिप्‍तुल्‍ले़ हिप्‍तुबादे़न्‍नोए स्‍ये़ने़भग्र खे़न् मनान् खुम्‍दिङ् पिमाए पोःङ्‌ॽ॥

२१ कर खे़न् योःग्‍बान् इग्र योःग्‍मान् थिक्‌यान् इग्र नियान् थारिक् मे़स्‍ये़ने़न् हे़क्‍क्‍याङ् खे़न् एगाङ्‌लक् स्‍ये़ने़भग्र खे़न् खुम्‍दिङ्‌ङो मे़धाने़न्॥ खे़ल्‍ले़ के़सिबा कुयोःग्‍बे़न्‍ने खुने़ॽ कुलागि खुम्‍दिङ् पोःङ्‌ॽ॥

२२ “मनाहाॽ मे़घेःल्‍ले़ कुभा मे़न्‍छुक्‍मा के़वाॽमा मे़न्‍छुमान् काःन् हे़क्‍क्‍याङ् खे़ल्‍ले़ कुस्‍साले़म् कर मे़न्‍छुमान् वेॽ थेआङ् मे़लॽने़न्‍ने़भग्र खे़न् मे़न्‍छुमाःल्‍ले़ कुये़म्‍बाःल्‍ले़ नाःक्‍तुबा यारिक् खासे़न्‍लोःम्‍बाल्‍ले़ पाःत्‍तुबा साम्‍बाःन्‍निन् खे़न् के़घाःम्‍बा मनाःल्‍ले़ हुङ्‌मा पोःङ्‌ॽ॥

२३ कर खे़न् मे़न्‍छुमान् काःन्‍दे़ने़भग्र सक्‍माःल्‍ले़ कुले़क्‌वा सक्‍मा,

२४ मिक्‍किल्‍ले़ कुले़क्‌वा मिक्, हाबोॽबाल्‍ले़ कुले़क्‌वा हाबोॽबा, हुक्‍किल्‍ले़ कुले़क्‌वा हुक्, लाङ्‌ङिल्‍ले़ कुले़क्‌वा लाङ्,

२५ मिगे़दिक्‍पा याङ्‌घेःक्‍किल्‍ले़ कुले़क्‌वा मिगे़दिक्‍पा याङ्‌घेःक्, के़गाःम्‍बाल्‍ले़ कुले़क्‌वा के़गाःम्‍बा नु याङ्‌घेःक्‍किल्‍ले़ कुले़क्‌वा याङ्‌घेःक्‍के खुम्‍दिङ् तुमुर पोःङ्‌ॽ॥

२६ “कुभा मनाःल्‍ले़ खुने़ॽ कुयोःग्‍बान् इग्र कुयोःग्‍मान् कुमिक्‍को हिप्‍तुआङ् कुमिक्‍किन् फे़क्‍ने़भग्र खे़ल्‍ले़ मिक्‍किल्‍ले़ कुले़क्‌वा खे़न् योःग्‍बा इग्र योःग्‍मान् आम्‍भा ले़रुदेसुर पोःङ्‌ॽ॥

२७ खे़ल्‍ले़ योःग्‍बा इग्र योःग्‍माल्‍ले़ कुहाबोॽबान् लुःक्‍खु पिरुने़भग्र हाबोॽबाल्‍ले़ कुले़क्‌वा खे़न् हाबा ले़रुदे़सुररो॥

कुन्‍दाङ्‌बाहाॽरे़ चोःक्‍मा के़बोङ्‌बा लक्‍पे़न्

२८ “आधोःङ्‌धोःङ्‌बा पित्‍ते़ल्‍ले़ कुभा ये़म्‍बित्‍छा इग्र मे़न्‍छुमान् कुदाङ्‌ङिल्‍ले़ थोःक्‍खु स्‍ये़रुने़भग्र, खे़न् आधोःङ्‌धोःङ्‌बा पित्‍ते़न् लुङ्‌ङिल्‍ले़ ले़प्‍ते़म् से़रे़म्‍मे़ॽ, हे़क्‍क्‍याङ् खे़न् मे़जे़म्‍मिन्‍ने़ॽ, कर पित्‍ते़ल्‍ले़ कुन्‍दाङ्‌बे़न् साम्‍बान् मे़धाने़न्॥

२९ कर से़गम्‍बे़ल्‍ले़ तगि मना थोःक्‍खुसि हे़क्‍क्‍याङ् खे़ल्‍ले़ कुन्‍दाङ्‌बे़न् खे़न् पाःन्‍निन् मे़मे़त्‍तुसाङ् से़गम्‍बान् मे़घेःक्‍खुन् मे़ये़प्‍सुन् खे़ब्‍याङ् खे़न् से़गम्‍बाल्‍ले़ कुदाङ्‌ङिल्‍ले़ थोःक्‍खु स्‍ये़रुने़भग्र लुङ्‌ङिल्‍ले़ खे़न् ले़प्‍ते़म् स्‍ये़रे़म्‍मे़ॽ हे़क्‍क्‍याङ् खे़ल्‍ले़ कुन्‍दाङ्‌बे़न्‍नाङ् स्‍ये़रे़म्‍मे़ॽ॥

३० कर खे़न् कुन्‍दाङ्‌बे़ल्‍ले़ हिङ्‌मारे़ लागि साम्‍बान् कुःप्‍मनाबा याङ्‌ङिन् हुङुने़भग्र खे़न् नाःक्‍मनाबा यारिक् के़त्‍ल हुङुर पोःङ्‌ॽ॥

३१ कुम्‍बाबा पित्‍ते़ल्‍ले़ कुभारे़ खुन्‍छिॽ सा ये़म्‍बित्‍छा इग्र सा मे़न्‍छुमा थोःक्‍खु स्‍ये़रुसिल्‍ले़ हाबा कन् थिम्‍मिन् कुइसिःक् साम्‍बान् कुःत्‍ते़म्‍सिम्‍मे़ॽ॥

३२ कुम्‍बाबा पित्‍ते़ल्‍ले़ कुभा योःग्‍बा इग्र योःग्‍मान् स्‍ये़रुआङ् वाॽने़भग्र, पित्‍ते़ल्‍ले़ कुन्‍दाङ्‌बे़ल्‍ले़ खे़न् के़सिबाल्‍ले़ कुन्‍दाङ्‌बान् सुम्‍बोङ् युप्‍पा याङ्‌इत्‍छे़ॽ पिरुर, हे़क्‍क्‍याङ् खे़न् कुम्‍बाबा पित्‍ते़न् चाहि लुङ्‌ङिल्‍ले़ ले़प्‍ते़म् स्‍ये़रे़म्‍मे़ॽ॥

३३ “कुभा मनारे़ लुम्‍बाःत्‍तिल्‍ले़ कुदे़प्‍मान् हन्‍दुदेसु इग्र लुम्‍बात् तयुआङ् मे़दे़प्‍तुन् हे़क्‍क्‍याङ् से़गम्‍बा इग्र अदङ्‌ङिन् लुम्‍बाःत्‍तो मक्‍थ्‍ये़ लासे़ने़भग्र

३४ खे़न् मनाःल्‍ले़ खे़न् सेगम्‍बा इग्र अदङ्‌ङिल्‍ले़ कुमे़न् हुङुर पोःङ्‌ॽ॥ थक्‍साःल्‍ले़ कुन्‍दाङ्‌बान् कुमे़न् पिरुआङ् के़सिबा थक्‍सान् लुम्‍बात् के़दबाल्‍ले़ लारुर॥

३५ “लत्‍छा थक्‍सादाङ्‌बाल्‍ले़ कुसे़गम्‍बाल्‍ले़ वेॽइल्‍ले़ कुसे़गम्‍बान् स्‍ये़रुने़भग्र खे़न् ने़प्‍मजाङ् थक्‍सादाङ्‌बाहाॽ तङ्‌ने़छिआङ् खे़न् कुहिङ्‌वे़त् से़गम्‍बान् सङ्‌सुर हे़क्‍क्‍याङ् खोसुबा कुमे़न्‍निन् खुन्‍छिॽ फःङ्‌सुर॥ के़सिबा थक्‍सा साःन्‍नाङ् खुन्‍छिॽ लुम्‍मो फःङ्‌सुर॥

३६ कर से़गम्‍बान् आधोःङ्‌धोःङ्‌बा वये़ फाॽआङ् कुन्‍दाङ्‌बे़ल्‍ले़ निङ्‌वाॽ कत्‍तु हे़क्‍केसाङ् खे़ल्‍ले़ मे़घेःक्‍सुन् मे़ये़प्‍सुन्‍ने़भग्र खे़न् थक्‍सादाङ्‌बे़ल्‍ले़ के़सिबा थक्‍साःल्‍ले़ कुन्‍दाङ्‌बान् कुहिङ्‌वे़त् से़गम्‍बाधिक् पिरुर पोःङ्‌ॽ हे़क्‍क्‍याङ् के़सिबा से़गम्‍बान् खे़ल्‍ले़ तेॽमा सुक्‍तुरो॥”

साम्‍बान् हुङ्‌मा थिम्

२२

“आत्‍तिल्‍ले़ पित्‍मा इग्र मे़ल्‍लुक् खुःत्‍तुआङ् खे़न् से़रु इग्र सङ्‌घुदेसुने़भग्र खे़ल्‍ले़ लत्‍छा पित्‍माःल्‍ले़ कुले़क्‌वा पित्‍मा ङासि नु मे़ल्‍लुक् थिक्‍ले़ कुले़क्‌वा मे़ल्‍लुक् लिसि हुङुर पोःङ्‌ॽ॥

२ खुःन्‍द्रिक्‍पे़ल्‍ले़ हिम्‍मिन् से़सुर याक्‍पा मे़दुमु हे़क्‍क्‍याङ् मे़हिप्‍तुल्‍ले़ खे़न् सिने़भग्र, खे़न् के़से़प्‍पा मनान् मनासे़प्‍मा आप्‍तिक्‍को मे़धाने़न्॥

३ कर नाम् लिङ् चुःत्‍ताङ्‌ने़भग्र, खे़न् खुःन्‍द्रिक्‍पा के़से़प्‍पान् आप्‍तिक्‍को थाःॽ॥ के़घुःप्‍पाल्‍ले़ के़रे़क् पाःन्‍हाॽ साम्‍बान् हुङुर पोःङ्‌ॽ॥ हुङ्‌मारे़ लागि खे़ल्‍ले़ थेआङ् मे़गत्‍तुन्‍ने़भग्र, खुःत्‍तुबान् कुहुङ्‌से़ खे़न् के़घुःप्‍पान् योक् पोङ्‌मारे़ लागि मे़सङ्‌घु मे़देसुर पोःङ्‌ॽ॥

४ खुने़ॽ खुःत्‍तुसिबा थक्‍साहाॽ कुहिङ्‌वे़त् कत्‍तुसिबा खोमे़दे़त्‍ने़भग्र, खे़न् कुम्‍बाबा पित् इग्र अदङ् इग्र मे़ल्‍लुक् च्‍यासाङ् खे़न् खुःत्‍तुबाल्‍ले़ निले़ङ् कुले़क्‌वा हुङुर पोःङ्‌ॽ॥

५ “आत्‍तिन् मनाःल्‍ले़ कुधक्‍सान् प्‍याङ्‌सिओ इग्र चे़ल्‍ले़क्‍सेॽ इक्‍ताप्‍पो चाराम्‍से़ ले़रु हे़क्‍क्‍याङ् थक्‍सान् पेःक्‍काङ् याप्‍मिःल्‍ले़ कुब्‍याङ्‌सिओबा कुजान् चदेसु पिरुने़भग्र खे़न् मनाःल्‍ले़ याप्‍मिःल्‍ले़ हान्‍ति के़बोङ्‌बान् खुने़ॽ कुब्‍याङ्‌सि इग्र कुजे़ल्‍ले़क्‍से़ॽ इक्‍ताप्‍पोबा के़रे़क्‍नुःल्‍ले़ नुबा कुजान् पिरुआङ् साम्‍बान् हुङुर पोःङ्‌ॽ॥

६ “आत्‍तिन् मनाःल्‍ले़ कुब्‍याङ्‌सिओ मि तुप्‍तु हे़क्‍क्‍याङ् मिन् हाॽरुर पेःक्‍काङ् याप्‍मिःल्‍ले़ कुजे़ल्‍ले़क्‍सेॽ इक्‍ताप् नु खे़प्‍मो के़लिङ्‌बा इग्र कुजा मे़हे़गुआङ् इमे़घेःक्‍खु मे़युक्‍खुबा चाधःङ्‌मान् थ्‍यःङ् मिदिक् पेःक्‍ने़भग्र मि के़हाःम्‍बा मनाःल्‍ले़ साम्‍बान् हुङुरए पोःङ्‌ॽ॥

७ “कुभा मनाधिक्‍ले़ कुहिम्‍बेसाङ्‌बान् याङ् इग्र सामा युङ्‌मा पिरु, हे़क्‍क्‍याङ् खे़न् मनाःल्‍ले़ कुहिम्‍मोलाम् खे़न् मे़घुःत्‍तुआङ् खे़न् के़घुःप्‍पान् मे़दे़म्‍सुने़भग्र, खे़न् के़घुःप्‍पाल्‍ले़ निले़ङ् यारिक् यरिक् हुङुर पोःङ्‌ॽ॥

८ कर खे़न् खुःन्‍द्रिक्‍पान् मे़न्‌याङ्‌घुन्‍ने़भग्र, खे़न् हिम्‍दाङ्‌बे़ल्‍ले़ कुहिम्‍बेसाङ्‌बे़ल्‍ले़ कुसामाओ हुक्‍थे़क्‍तुआङ् वाॽबि मे़ःम्‍बि खे़न् निङ्‌वाॽ खोमारे़ लागि खुने़ॽ खासे़न्‍लोःम्‍बाहाॽरो पेःक्‍ल पोःङ्‌ॽ॥

९ के़रे़क् परिक्‍पा याङ्‌साकुन्‍धेःल्‍ले़ कुयाःम्‍बेओ पाःन्‍धङ्‌ङो, पित् इग्र अदङ्, इग्र मे़ल्‍लुक्, चाङ्‌देःत्, इग्र कुभा के़माबा चिगक्‌वान् ओसेःन्‍धाङ् पोङ्‌ङाङ् कुभारे़ खे़न् ‘आङ्‌गाॽइन्’ पाःत्‍तुने़भग्र, खासे़न्‍लोःम्‍बाहाॽरे़ खुन्‍छिॽ तगि खे़ङ्‌हाॽ मे़दारुसिर पोःङ्‌ॽ॥ खासे़न्‍लोःम्‍बाहाॽरे़ आत्‍तिन् आप्‍तिक्‍साबा मे़लेःत्‍तु, खुने़ॽ कुहिम्‍बेसाङ्‌बान् निले़ङ् यारिक् यरिक् खे़ल्‍ले़ पिरुर पोःङ्‌ॽ॥

१० “कुभा मनाःल्‍ले़ कुहिम्‍बेसाङ्‌बे़न् अदङ् इग्र पित् इग्र मे़ल्‍लुक् इग्र वेॽ थक्‍सा कप्‍मा पिरु, हे़क्‍क्‍याङ् खे़न् हाःत्‍ले़आङ् मे़न्‍निए सिःॽ इग्र खे़न् काःन् इग्र खे़न् मे़नाःत्‍तु मे़देसुने़भग्र,

११ खे़न् ने़प्‍माङ्‌ले़ खुन्‍छिॽलुम्‍मोबा खे़माॽइन् आप्‍फेक् हिम्‍बेसाङ्‌बे़ल्‍ले़ कुयाङ्‌साकुन्‍धेओ हुक्‍केःत्‍ते़सुबा मे़ःन् फाॽआङ् यहवे दाङ्‌बे़ल्‍ले़ कुदगि माङ्‌हे़क्‍ने़त्‍सिआङ् पान् तङ्‌सुर पोःङ्‌ॽ॥ खे़ब्‍याङ् खे़न् थक्‍साःल्‍ले़ कुन्‍दाङ्‌बे़न् खे़न् पाःन्‍नो ते़न्‍ल पोःङ्‌ॽ, हे़क्‍क्‍याङ् खुने़ॽ साम्‍बान् हुङ्‌मा मे़बोङ्‌ने़न्॥

१२ कर थक्‍सान् मे़घुःत्‍तु मे़देॽरुबाने़भग्र खे़न् थक्‍सा ओगे़मे़प्‍पाल्‍ले़ कुन्‍दाङ्‌बान् हान्‍ति पोःक्‍खे़बाल्‍ले़ कुले़क्‌वा पिमा पोःङ्‌ॽ॥

१३ थक्‍सान् ताम्‍भुङ् थक्‍साःल्‍ले़ स्‍ये़रुने़भग्र खे़न् थक्‍सा ओगे़मे़प्‍पे़ल्‍ले़ खे़न् कुसिवे़त् थक्‍सान् तारुआङ् ओसेःन्‍धाङ् चोगुर पोःङ्‌ॽ॥ ताम्‍भुङ् थक्‍साःल्‍ले़ स्‍ये़रुबाने़भग्र खे़ल्‍ले़ कुले़क्‌वा हुङ्‌मा मे़बोङ्‌ने़न्॥

१४ “कुभारे़ हिम्‍बेसाङ्‌बालाम् कुभा थक्‍सा थे़त्‍लङ् तारु हे़क्‍क्‍याङ् खे़ल्‍ले़ कुन्‍दाङ्‌बान् होःप्‍ते़ल्‍ले़ खे़न् थक्‍सान् काःन्‍दे़ इग्र स्‍ये़नेगभ्र खे़न् थे़त्‍लङ् के़नाःक्‍पा मनाःल्‍ले़ खे़ल्‍ले़ कुले़क्‌वाओ कुमे़न् पिरुर पोःङ्‌ॽ॥

१५ कर कुन्‍दाङ्‌बे़ल्‍ले़ निसुरए खे़न् थक्‍सान् स्‍ये़ इग्र काःन्‍दे़ने़भग्र खे़न् मनाःल्‍ले़ कुमे़न् हुङ्‌मा मे़बोङ्‌ने़न्॥ खे़न् थक्‍सान् नाम्‍म्‍याक्‍को तारुआङ् वये़बाने़भग्र खे़न् हान्‍ति के़बोङ्‌बान् खे़न् थक्‍साःल्‍ले़ कुनाम्‍म्‍याक्‍को खक्‍मा पोङ्‌लो॥

खासिङ्‌निःप्‍मा नु साम्‌यो साक्‍थिम्‍हाॽ

१६ “पाःन्‍मे़म्‍भुॽए के़ये़प्‍मा सिसागे़न् मे़न्‍छ्‌यान् कुभा मनाःल्‍ले़ ले़मु सुःन्‍दुआङ् खे़न् इप्‍तुने़भग्र, खे़न् मनाःल्‍ले़ मेःक्‍खिम्‍सामा मे़न्‍छ्‌याःल्‍ले़ कुलागि याङ् हुङुआङ् खे़न् मेःत् चोगुर पोःङ्‌ॽ॥

१७ कर खे़न् मे़न्‍छ्‌याःल्‍ले़ कुम्‍बान् मेःक्‍खिम् चोःक्‍मा पिमा मे़दे़न्‍ने़न्‍ने़भग्र, खुने़ॽ सिसागे़न् मे़न्‍छ्‌या साक्‍थिम् कुइसिःक् मेःक्‍खिम्‍सामाल्‍ले़ कुमे़ल्‍लुङ् हुङ्‌मा पोःङ्‌ॽ॥

१८ “साम्‍माङ्‌च्‍याङ् के़याङ्‌मा कित्‍चाक् के़जोःक्‍मा मे़न्‍छुमान् कुहिङ्‌वे़त् ले़प्‍मा मे़नुॽने़न्॥

१९ “आत्‍तिन् मनाःल्‍ले़ थक्‍साःन्‍नु इम्‍मा याःम्‍बक् चोगुॽ, खे़न् मनान् से़प्‍मा पोःङ्‌ॽ॥

२० “आत्‍तिल्‍ले़ यहवे दाङ्‌बान्‍नुःल्‍ले़ वेॽ कुभा माङ्‌ङो सिदुङ्‌जभा तोःन्‍दुॽ, खे़न् मनान् मे़ङ्‌मा पोःङ्‌ॽ॥

२१ “वेॽ लाजेॽबा मनान् तुक्‍खे मे़जाःत्‍ते़म्‍मिन्‍ने़ॽ, ताप्‍फे़ःल्‍लिक् मे़मे़त्‍ते़म्‍मिन्‍ने़ॽ, थेआङ्‌भे़ल्‍ले़ खिनिॽआङ् मिस्र लाजेॽओ वेॽ लाजेॽबा के़बोःक्‍खिआङ् के़वयि॥

२२ मेमेदुमाहाॽ इग्र ये़त्‍छाबा ये़त्‍छामाहाॽ तुक्‍खे मे़जाःत्‍ते़म्‍सिम्‍मे़न्‍ने़ॽ॥

२३ खिनिॽ हे़क्‍के के़जोगुम्‍ने़भग्र खे़ङ्‌हाॽरे़ आङ्‌गाॽ कुभाॽरे़ लागि पेलि मे़भाक्‍काल्‍ले़ आङ्‌गाॽ यहवे दाङ्‌बाल्‍ले़ खे़ङ्‌हाॽ नोगप् पिरुङ्‌सिङ्‌ॽ॥

२४ हे़क्‍क्‍याङ् आङ्‌गाॽ आयाःक्‍ले़ॽआङ् खिनिॽ मे़ङ्‌निङ्‌ॽ॥ खिनिॽ मेःत्‍हाॽआङ् मेमेदुमा मे़बोङ्‌ॽ, खे़ब्‍याङ् खिनिॽ साएहाॽआङ् ये़त्‍छाबा ये़त्‍छामा मे़बोङ्‌ॽ॥

२५ “आङ्‌गाॽ आमनाहाॽओ कुभा याङ्‌गे़साॽबा मनान् खिनिॽ सिङ्‌नात् याङ् के़बिरुम्‍मिल्‍ले़ खिनिॽ सिङ्‌नात्‍दाङ्‌बा कुइसिःक् मे़बोःक्‍खे़म्‍मिन्‍ने़ॽ हे़क्‍क्‍याङ् याङ्‌ङिल्‍ले़ कुस्‍सा मे़दाःक्‍ताम्‍मिन्‍ने़ॽ॥

२६ खिनिॽ हिम्‍बेसाङ्‌बाल्‍ले़ कुसुङ्‌घेक्‌वान् याङ्‌ङो के़युक्‍खुम्‍माङ् वाॽने़भग्र, नाम्‍धामानुःल्‍ले़ तगिए खे़न् खुने़ॽ नुःक्‍ते़म् पिरे़म्‍मे़ॽ,

२७ थेआङ्‌भे़ल्‍ले़ खे़ल्‍ले़ खे़न्‍लक् लत्‍छा खाम्‍मा कत्‍तु॥ खे़न् होःप्‍पिल्‍ले़ खुने़ॽ थे़माओ इम्? खे़ल्‍ले़ आङ्‌गाॽ पेलि फाक्‍काने़भग्र खे़ल्‍ले़ कुबेलिन् आङ्‌गाॽ खे़प्‍सुङ्‌ॽ, थेआङ्‌भे़ल्‍ले़ आङ्‌गाॽ के़नुॽबा चोःक्‍का॥

२८ “निङ्‌वाॽफुमाङ्‌ङिन् चे़ॽया मे़मे़त्‍ते़म्‍मिन्‍ने़ॽ हे़क्‍क्‍याङ् आप्‍फेक् सुवाङ्‌बा लाम्‍लोबान् माङ्‌दे़ साङ्‌ग्रा मे़मे़त्‍ते़म्‍मिन्‍ने़ॽ॥

२९ “खिनिॽ आङ्‌गाॽओ तोःम्‍मा के़बोङ्‌बा पोगुगे़न् कुजा नु चे़ल्‍ले़क्‍से़ॽ सेजङ्‌वान् वे़त्‍ते़सरे़ कुवाॽमालाम् लाॽरुर ये़म् वाॽरए आबिरे़म्‍मे़ॽ॥

“खिनिॽ तुम्‍बा साहाॽ आङ्‌गाॽओ तोःन्‍दे़म्‍सिम्‍मे़ॽ॥

३० हे़क्‍केलॽरिक् खिनिॽ पित्‍थक्‍साहाॽ नु मे़ल्‍लुक्‍हाॽलाम्‍बाआङ् तोःन्‍दे़म्‍मे़ॽ॥ तगि के़धाप्‍पा पित्‍सात्तिन् इग्र मे़ल्‍लुक्‍साःत्‍तिन् नुसि ये़न् थारिक् कुम्‍माःन्‍नु वाॽर हे़क्‍क्‍याङ् ये़त्‍छि ये़न् के़त्‍तिल्‍ले़ खे़न् आङ्‌गाॽओ तोःन्‍दे़म्‍मे़ॽओ॥

३१ “खिनिॽ आङ्‌गाॽ आलागि सेसे मना पोङ्‌मा पोःङ्‌ॽ॥ कल्‍ले़चोगुल्‍ले़ ताम्‍भुङ्‌ङोबा थक्‍साहाॽरे़ मे़भुयुसिबा थक्‍सा सान् खिनिॽ मे़जे़म्‍मिन्‍ने़ॽ॥ खे़न् सान् कोःत्‍चोहाॽ लाप्‍फुसे़म् पिरे़म्‍सिम्‍मे़ॽओ॥”

कुदोःप्‍मा खासे़न् नु एःक्‍पएःक् चोःक्‍मा मे़ःन्

२३

“मे़न्‌वाॽमनाबा पान् मे़इङ्‌साम्‍मिन्‍ने़ॽ हे़क्‍क्‍याङ् फे़न्‌याःम्‍बक् के़जोःक्‍पा मनान् फाॽमारे़ लागि इङ्‌ले़क्‍पा साःक्‍खि मे़बिरे़म्‍मिन्‍ने़ॽ॥

२ “फे़न्‌याःम्‍बक् चोःक्‍मारे़ लागि यरिक् मनाहाॽ ले़प्‍माङ् मे़बत्‍छे़म्‍मिन्‍ने़ॽ॥ तुःन्‍देॽओ हयङ् किल्‍लिङ् पिसाङ् तोःन्‍दि मे़बिरे़म्‍मिन्‍ने़ॽआङ् कुदोःप्‍मा खासे़न्‍निन् फे़त्‍मे़लाःन्‍दे़म्‍मिन्‍ने़ॽ॥

३ याङ्‌गे़साॽबा फाॽआङ् तुःन्‍देॽओ खुने़ॽ ले़प्‍माङ् मे़बत्‍छे़म्‍मिन्‍ने़ॽ॥

४ “खिनिॽ निङ्‌मिःल्‍ले़ कुबित्‍तिन् इग्र अदङ्‌ङिन् साम्‍माङ् पेःक्‍ल पप्‍पा के़निसुम्‍ने़भग्र, खे़न् नुःक्‍ते़म्‍मे़ॽआङ् याम्‍मो खुने़ॽओ साम्‍धाम्‍मे़ॽ॥

५ खे़ल्‍ले़ कुअदङ्‌ङिन् के़ङ्‌ङाङ् कक्‍किल्‍ले़ सिगाङ् के़प्‍तु आङ् ने़बा के़निसुम्‍ने़भग्र, खे़न् हाबा मे़ले़रे़म्‍मिन्‍ने़ॽ, कर खे़न् फोःक्‍खे़म्‍मे़ॽ॥

६ “याङ्‌गे़साॽबाल्‍ले़ कुदुःन्‍देॽओ मे़न्‌वाॽमनाबा खासे़न् मे़जोगे़म्‍मिन्‍ने़ॽ॥

७ वेॽहाॽ इङ्‌ले़क् मे़प्‍मासि पाःन्‍नोलाम् लाःत्‍लाःत् वये़म्‍मे़ॽ॥ फे़न् याःम्‍बक् मे़न्‍जोःक्‍मनाबा नु कुदोःप्‍मा मनान् सिमे़ल्‍ले़ खुम्‍दिङ् मे़बिरे़म्‍मिन्‍ने़ॽ, थेआङ्‌भे़ल्‍ले़ आप्‍तिक्‍साबे़न् आङ्‌गाॽ आभे़ल्‍ले़आङ् कुदोःप्‍मा मे़लेःत्‍तान्॥

८ “स्‍वाःत्‍ताङ् सुरुत्‍याङ् मे़जे़म्‍मिन्‍ने़ॽ, थेआङ्‌भे़ल्‍ले़ सुरुत् याङ्‌ङिल्‍ले़ मनान् मिक्‍फःम्‍बा चोगुॽ, हे़क्‍क्‍याङ् साम्‌योबा पाःन्‍निन् मे़न्‌वाॽमनाबा पाःन्‍नो ले़क्‍खुॽ॥

९ “वेॽ लाजेॽबा मनान् ताप्‍फे़ःल्‍लिक् मे़मे़त्‍ते़म्‍मिन्‍ने़ॽ॥ मिस्रओ खिनिॽ के़वयिबाल्‍ले़ चोगुल्‍ले़ वेॽमिबाल्‍ले़ कुनिङ्‌वान् खिनिॽ कुसिङ् के़निःत्‍तुम्‍लो॥

नुसिगेक्‍पा तङ्‌बे नु नुसिगेक्‍पा ये़न्

१० “तङ्‌बे तुक्‍सि थारिक् खिनिॽ प्‍याङ्‌सि इक्‍ताप्‍पो याॽरिःम्‍बा हेॽरे़म्‍मे़ॽ हे़क्‍क्‍याङ् खे़प्‍मो के़बप्‍पा कुजान् सुप्‍से़म्‍मे़ॽ॥

११ कर नुसिगेक्‍पा तङ्‌बे के़त्‍तिल्‍ले़ खे़न् मे़न्‍धोःङ्‌ङे हाबा ले़रे़म् ने़से़म्‍मे़ॽ, हे़क्‍क्‍याङ् खे़न्‍लाम् खिनिॽओबा कुभा याङ्‌गे़साॽबाहाॽरे़ मे़मयु मे़जर॥ खे़ङ्‌हाॽरे़ मे़नन्‍छुबान् चाहि ताम्‍भुङ् थक्‍साहाॽरे़ मे़जर, खिनिॽ आबाङे चे़ल्‍ले़क्‍सेॽ नु चैतुन इक्‍ताहाॽओआङ् हे़क्‍केए चोगे़म्‍मे़ॽ॥

१२ “तुक्‍सि ये़न् थारिक् याःम्‍बक् चोगे़म्‍मे़ॽ, कर नुसिगेक्‍पा ये़न्‍नो याःम्‍बक् मे़जोगे़म्‍मिन्‍ने़ॽ॥ हे़क्‍केःल्‍ले़ खिनिॽ योःग्‍बा योःग्‍माहाॽरे़ नु खिनिॽ याःम्‍बक् के़जोःक्‍पा वेॽ लाजेॽबा मनाहाॽरे़ खे़ब्‍याङ् पित्‍थक्‍सा नु अदङ्‌हाॽरे़ नाःम्‍सिङ्‌मा मे़घोसुॽ॥

१३ “आङ्‌गाॽ यहवे दाङ्‌बे़ल्‍ले़ खिनिॽ मे़त्‍निङ्‌बा के़रे़क् पाःन्‍हाॽ खे़प्‍से़म्‍मे़ॽआङ् खे़ङ्‌हाॽ इःत्‍ते़म् नाःत्‍ते़म्‍मे़ॽ॥ वेॽ माङ्‌हाॽ पेलि मे़भाक्‍ते़म्‍से़म्‍मिन्‍ने़ॽ, खे़ङ्‌हाॽरे़ खुन्‍छिॽ मिङ्‌ङाङ् मे़बाःत्‍ताम्‍मिन्‍ने़ॽओ॥

सुम्‍सि यम्‍बा तङ्‌नाम्‍हाॽ

(ला ३४:१८-२६, साम्‌यो इङ् १६:१-१७)

१४ “आङ्‌गाॽ मिङ्‌सो इङ्‌धाङ् पिमारे़ लागि तङ्‌बे थक्‍मा खिनिॽ तङ्‌बेरे़ सुम्‍सि तङ्‌नाम्‍हाॽ तोसाम्‍मे़ॽ॥

१५ “खिनिॽ खरे़ःङ् के़भङ्‌बा सिदाॽ मे़न्‌याक्‍केबा तङ्‌नाम् तोसे़म्‍मे़ॽ॥ खिनिॽ इङ्‌जाङ् पिनिङ्‌बा हे़क्‍के अबिब लाओ तोमा के़बोङ्‌बा नुसि ये़न् थारिक् के़भङ्‌बा सिदाॽ मे़न्‌याक्‍केबा खरे़ःङ् चे़म्‍मे़ॽ, थेआङ्‌भे़ल्‍ले़ हाबा खे़न् लाओ खिनिॽ मिस्रलाम्‍बा के़लःन्‍दि के़भे़रिबारो॥

“हुक्‍को थेआङ् मे़न्‍दाःत्‍ते आङ्‌गाॽ आदगि हाःत्‍ताङ् ओःन्‍मे़धाक्‍सिङ्‌ङिन्‍ल॥

१६ “प्‍याङ्‌सिओ खिनिॽ के़हेॽरुम्‍बा कुजाःल्‍ले़ तगिबा कुजाॽइन् तोःन्‍दे़म्‍मे़ॽआङ् चा हे़क्‍मा तङ्‌नाम् तोसे़म्‍मे़ॽ॥

“तङ्‌बेःल्‍ले़ कुनुप्‍मो खिनिॽ प्‍याङ्‌सिओ स्‍याङ्‌मे़न्‍दाङ् याःम्‍बक् के़जोगुम्‍बा कुजान् के़सुप्‍सुम्, खे़न् ये़म्‍मो कुजा चिङ्‌मा तङ्‌नाम् तोसे़म्‍मे़ॽ॥

१७ “तङ्‌बे थक्‍मा कन् सुम्‍सि तङ्‌नाम्‍हाॽओ खिनिॽ ये़म्‍बित्‍छा मनाहाॽ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌ङिन् माङ्‌से़वा मे़त्‍छे़ मे़दार पोःङ्‌ॽ॥

१८ “वयागे़न् सिदुङ्‌जभा तोःम्‍मनासिबा थक्‍सा माक्‍खिॽइन्‍नु सोरिक् के़भङ्‌बा सिदाॽ याक्‍मनाबा खरे़ःङ् मे़दोःन्‍दे़म्‍मिन्‍ने़ॽ॥

“कन् तङ्‌नाम्‍हाॽओ वयागे़न् सिदुङ्‌जभा तोःम्‍मनासिबा थक्‍साहाॽरे़ खुन्‍छिॽ सोःत्‍तिन् कुदाःन्‍दिक्‍मा तानाम् थारिक् याःक्‍ल मे़जोगे़म्‍मिन्‍ने़ॽ॥

१९ “तङ्‌बे थक्‍मा खिनिॽ लाजेॽ सिङ्‌बुङ्‌ङोबा के़रे़क्‍नुःल्‍ले़ तगि के़दुम्‍बा कुजाहाॽओ नुबा कुजान् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुहिम्‍मो तारे़म्‍मे़ॽ॥

“मे़ःन्‍दज्‍याःक् सान् खे़ल्‍ले़ कुम्‍मारे़ कुनुओ मे़धोःक्‍ते़म्‍मिन्‍ने़ॽओ॥

माङ्‌हुप्‍हाॽ नु खाहुन्‍हाॽ

२० “ओमे़त्‍ते़म्‍मे़ॽ, लाम्‍मो खिनिॽ कम्‍ब्राङ् मे़प्‍मारे़ लागि नु आङ्‌गाॽ यारिप् चोगुङ्‌बा ते़न्‍नो खिनिॽ के़प्‍मारे़ लागि आङ्‌गाॽ लत्‍छा माङ्‌लाइङ्‌बाधिक् खिनिॽ तगि तगि पाङ्‌घुङ्‌ॽ॥

२१ सिङ्‌सिङ् ये़क्‌ये़क्‍काङ् खे़ल्‍ले़ कुबाःन्‍निन् खे़प्‍से़म्‍मे़ॽ हे़क्‍क्‍याङ् खे़न् इःत्‍ते़म् नाःत्‍ते़म्‍मे़ॽ॥ खे़न् मे़अत्‍ते़म्‍मिन्‍ने़ॽ थेआङ्‌भे़ल्‍ले़ खे़न् आङ्‌गाॽए पाङ्‌घुङ्‌बा हे़क्‍क्‍याङ् खे़ल्‍ले़ खिनिॽ फे़न्‌याःम्‍बक्‍को ले़प्‍मि के़म्‍बिरिन्‌ॽ॥

२२ खे़ल्‍ले़ कुबाःन्‍निन् खिनिॽ के़घे़प्‍सुम्‌ॽ, हे़क्‍क्‍याङ् आङ्‌गाॽ पाःत्‍तुङ्‌बा के़रे़क् पाःन्‍हाॽ के़जोगुम्‍ने़भग्र, आङ्‌गाॽ खिनिॽ निङ्‌मिहाॽरे़ खुन्‍छिॽ निङ्‌मि पोङ्‌ङा हे़क्‍क्‍याङ् खिनिॽ के़अप्‍पाहाॽ अत्‍तुङ्‌सिङ्‌ॽ॥

२३ आङ्‌गाॽ आमाङ्‌लाइङ्‌बान् खिनिॽ तगि तगि पेक्, हे़क्‍क्‍याङ् एमोरि, हित्‍ति, परिज्‍जि, कनानि, हिब्‍बि नु यबुसिहाॽरे़ खुन्‍छिॽ लाजेॽओ खिनिॽ के़गे़त्‍तिॽ, हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ मिङ् मासुङ् पिरुङ्‌सिङ्‌ॽ॥

२४ खे़ङ्‌हाॽरे़ खुन्‍छिॽ माङ्‌हाॽ से़वा मे़मे़त्‍ते़म्‍सिम्‍मिन्‍ने़ॽ हे़क्‍क्‍याङ् खे़ङ्‌हाॽरे़ खुन्‍छिॽ साम्‌यो साक्‍थिम्‍हाॽ मे़इःत्‍ते़म् मे़नाःत्‍ते़म्‍मिन्‍ने़ॽ, कर खे़ङ्‌हाॽ वरे़ङ्‌ले़ङ् मे़क्‍खे़म्‍सिम्‍मे़ॽआङ् खे़ङ्‌हाॽरे़ खुन्‍छिॽ सेसे लुङ्‌हाॽ कुम्‍जिक्‍मा चोगे़म् पिरे़म्‍सिम्‍मे़ॽ॥

२५ यहवे दाङ्‌बा खिनिॽ आबाङे निङ्‌वाॽफुमाङ्‌ङिन् माङ्‌से़वा मे़त्‍ते़म्‍मे़ॽ, हे़क्‍क्‍याङ् खुने़ॽ खिनिॽ पोगुगे़न् चामा कुजा नु च्‍वाःत्‍तो हाङ्‌वागे़न् मुॽइसाम् थासु के़बिरिॽ॥ आङ्‌गाॽ खिनिॽलुम्‍मोलाम् तुक्‍मा लाःक्‍माहाॽ खे़त्‍तुङ्‌देसुङ् पिनिङ्‌ॽ॥

२६ खिनिॽ लाजेॽओ आत्‍तिन् मे़न्‍छुमाहाॽआङ् कुस्‍सा के़ले़म्‍मा नु सामे़ङ्‌गप्‍मनामा मे़म्‍बोङ्‌ने़न्॥ आङ्‌गाॽ खिनिॽ थाःक् चाॽर चोगुङ् पिनिङ्‌ॽ॥

२७ “खिनिॽ के़अप्‍पा मनाहाॽ आङ्‌गाॽ मे़गित्‍तार याःन्‍दुङ्‌सिङ्‌ॽ॥ आत्‍तिन्‍हाॽनु खिनिॽ थङ् के़जोगिॽ, खे़ङ्‌हाॽरे़ खुन्‍छिॽलुम्‍मो हयङ् किल्‍लिङ् पोङ्‌ल चोगुङ्‌ॽ, खे़ब्‍याङ् खिनिॽ के़रे़क् निङ्‌मिहाॽ खिनिॽलाम्‍बा मे़घे़त्‍छिङ् मे़बेःक्॥

२८ खिनिॽ निङ्‌मिहाॽ आङ्‌गाॽ यङ्‌मा मे़सिर याःन्‍दुङ्‌सिङ्‌ॽ॥ खिनिॽ तगि के़बोरिर के़बेगिल्‍ले़ हिब्‍बिहाॽ, कनानिहाॽ, हित्‍तिहाॽ आङ्‌गाॽ नाःत्‍तुङ्‌सिङ्‌ॽ॥

२९ कर आङ्‌गाॽ खे़ङ्‌हाॽ खिनिॽ तगिलाम्‍बा तङ्‌बेधिक्‍ले़सा मे़नाःत्‍तुङ्‌सिङ्‌ङिन्, मेःन्‍ने़भग्र लाजेन् चिजि खक्‍खक् पोःङ्‌ॽ, हे़क्‍क्‍याङ् ताम्‍भुङ् थक्‍साहाॽ खिनिॽ लागि खानिःत्‍तो यरिक् मे़बोङ्‌ॽ॥

३० आङ्‌गाॽ खे़ङ्‌हाॽ खिनिॽ तगिलाम् याःक्‌याःक्‍काङ् नाःत्‍तुङ्‌देसुङ्‌सिङ्‌ॽ हे़क्‍क्‍याङ् कन् लाजेन् के़रे़क् खिनिॽ हुक्‍को मे़न्‍धाए थारिक् आङ्‌गाॽ खिनिॽ फोनिङ्‌ॽ॥

३१ “आङ्‌गाॽ खिनिॽ इःन्‍दोन् हे़ःत्‍ताङ्‌बा वरःङ्‌ङोनु पलिस्‍तिहाॽरे़ खुन्‍छिॽ लुम्‍बा वरःङ् थारिक्, हे़क्‍क्‍याङ् मुरे़ःक् खे़रे़ःक् थेआङ् के़होःप्‍पादे़न्‍नाङ् कत्‍ना युफ्रे़तिस थारिक्‍के ने़स्‍सुङ् पिनिङ्‌ॽ॥ आङ्‌गाॽ खे़न् लाजेॽबा यक्‌युङ्‌बाहाॽ खिनिॽ हुक्‍को थासुङ्‌सिङ्‌ॽ, खे़ब्‍याङ् खिनिॽ खे़ङ्‌हाॽ के़नाःत्‍तुम् के़देसुम्‍सिम्‌ॽ॥

३२ खे़ङ्‌हाॽनु इग्र खे़ङ्‌हाॽरे़ खुन्‍छिॽ माङ्‌हाॽनु माङ्‌हुप् मे़जोगे़म्‍मिन्‍ने़ॽ॥

३३ खे़न् मनाहाॽ खिनिॽ लाजेॽओ युङ् मे़भाःक्‍ताम्‍सिम्‍मिन्‍ने़ॽ, खे़ङ्‌हाॽ खिनिॽ युङ्‌मा के़भाःक्‍तुम्‍सिम्‍ने़भग्र खे़ङ्‌हाॽरे़ खिनिॽ आङ्‌गाॽ आदक्‍ले़ङ्‌वाओ लायो चोःक्‍मा के़म्‍बाङ्‌घिॽ॥ खे़ङ्‌हाॽरे़ खुन्‍छिॽ माङ्‌हाॽ खिनिॽ से़वा के़मे़त्‍तुम्‍सिने़भग्र खिनिॽ सिमा इओ के़ध्‍ये़ॽइरो॥”

माङ्‌हुप्‍पो एःप्‍साप् मे़युक्‍तुॽ

२४

याम्‍मो खुने़ॽ मोसान् मे़त्‍तु, “खे़ने़ॽ, हारुन, नादाब, अबिहु नु साम्‌यो लाम्‍लोबाहाॽलाम् नुबोङ् इस्राइलबा लाम्‍लोबाहाॽ यहवे दाङ्‌बाओ थाःङ् थाङे़म्‍मे़ॽ, हे़क्‍क्‍याङ् लाःत्‍लाःत्‍लाम्‍बा अःक्‍खुम् फन्‍नासिम्‍मे़ॽआङ् आङ्‌गाॽ माङ्‌से़वा आमे़त्‍ते़ॽ॥

२ कर खे़ने़ॽरक् आङ्‌गाॽ आबेसाङ् थाङे़ॽ, वेॽहाॽ आङ्‌गाॽ आबेसाङ् मे़न्‍धाङ्‌ने़ल्‍ल, मनाहाॽआङ् खे़ने़ॽनु थाःङ् मे़न्‍धाङ्‌ने़न्‍ल॥”

३ मोसान् पेआङ् यहवे दाङ्‌बाल्‍ले़ के़रे़क् कुइङ्‌जाङ्‌हाॽ नु कुसाम्‌यो साक्‍थिम्‍हाॽ मनाहाॽ चे़क्‍तुसि॥ मनाहाॽरे़ थिक्‍ले़ङ्‌ले़ नोगप् मे़बिरु, “यहवे दाङ्‌बे़ल्‍ले़ पाःत्‍तुबा के़रे़क् पाःन्‍हाॽ आनिगे के़त्‍तुम्‍बे़॥”

४ खे़ब्‍याङ् मोसाःल्‍ले़ यहवे दाङ्‌बे़ल्‍ले़ के़रे़क् कुइङ्‌जाङ्‌हाॽ साप्‍तु॥

कुदाःन्‍दिक्‍मा तानाम्‍सा खुने़ॽ कोमाल्‍ले़ कुबुङ्ओ लत्‍छा ले़त्‍ति तोःम्‍मादे़न् चोगु हे़क्‍क्‍याङ् खे़प्‍मो इस्राइलबा के़रे़क् थाःक्‍हाॽरे़ खुन्‍छिॽ मिङ्‌ङो लत्‍छा लत्‍छा थिबोङ्‌ङाङ् ने़त्‍छि लुङ्‌हाॽ फुक्‍खुआङ् सित्‍लाङ् लेःत्‍तु॥

५ खे़ब्‍याङ् खुने़ॽ थाङ्‌बे़न्‍हाॽ पाङ्‌घुसि हे़क्‍क्‍याङ् खे़ङ्‌हाॽरे़ यहवे दाङ्‌बाओ मिधिङ्‌मनादेमनाबा सिदुङ्‌जभा मे़दोन्‍दु हे़क्‍क्‍याङ् कुभा से़गम्‍बाहाॽ तङ्‌जुम्‍बा सिदुङ्‌जभा मे़दोन्‍दुसि॥

६ खे़न् थक्‍साहाॽरे़ खुन्‍छिॽ माक्‍खिन् कुभ्रे़ःङ् मोसाःल्‍ले़ खप्‍प्‍याओ केःत्‍तु हे़क्‍क्‍याङ् कुभ्रे़ःङ् सामाक्‍खिन् ले़त्‍ति तोःम्‍मादे़न्‍नो साक्‍खु॥

७ खे़न् एगाङ् खुने़ॽ यहवे दाङ्‌बे़ल्‍ले़ कुइङ्‌जाङ्‌हाॽ साप्‍मनाबा माङ्‌हुप् साप्‍पन्‍निन् याङ्‌सिङ् हे़क्‍क्‍याङ् मनाहाॽरे़ खुनिॽ तगि मे़घे़प्‍सुर निरुआङ् खे़म्‍बाङ्‌घुसि॥ मनाहाॽरे़ मे़बाःत्‍तु, “यहवे दाङ्‌बाल्‍ले़ कुइङ्‌जाङ्‌ङिन् आनिगे इःत्‍तुम् नाःत्‍तुम्‍बे़रो हे़क्‍क्‍याङ् यहवे दाङ्‌बाल्‍ले़ इङ्‌जाङ् चोगुबा के़रे़क् पाःन्‍हाॽ आनिगे के़त्‍तुम्‍बे़रो॥”

८ खे़ब्‍याङ् मोसाःल्‍ले़ सामाक्‍खिन् याङ्‌सिङ्‌ङाङ् मनाहाॽरे़ खुन्‍छिॽ सम्‍धाङ् साक्‍खु, हे़क्‍क्‍याङ् खुने़ॽ मे़त्‍तुसि, “ओमे़त्‍ते़म्‍मे़ॽ, कन् माङ्‌हुप्‍पोबा माक्‍खिॽरो, यहवे दाङ्‌बे़ल्‍ले़ कन् कुबाःन्‍जाःक्‍हाॽ कुइसिःक् खिनिॽनु माङ्‌हुप् चोगुआङ् वाॽ॥”

९ खे़न् एगाङ् मोसा, हारुन, नादाब, अबिहु नु इस्राइलबा लाम्‍लोबाहाॽओ नुबोङ् मनाहाॽ कोःक्‍माओ थाःङ् मे़बेआङ्

१० खे़ङ्‌हाॽरे़ इस्राइलबा निङ्‌वाॽफुमाङ्‌ङिन् मे़निसु॥ खुने़ॽ कुलाङ्‌वाजक्‍पो सिगाङ् माङ्‌लुङ् फे़मनाबा ताङ्‌साक् हे़क्‍तङ्‌बा माङ्‌लुङ् लाम् ने़स्‍से़॥

११ कर खुने़ॽ इस्राइलिहाॽरे़ खुन्‍छिॽ लाम्‍लोबाहाॽ थे़माआङ् हान्‍ति मे़जोगुन्‍सिन्, हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिन् मे़निसु खे़ब्‍याङ् खे़ङ्‌हाॽरे़ मे़ज मे़धुङुरो॥

सिनै कोःक्‍माओ मोसान्

१२ हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु, “आङ्‌गाॽ वाॽआबा कोःक्‍माओ थाःङ् थाङे़ॽआङ् युङे़ॽ॥ खे़ने़ॽ खे़ङ्‌हाॽ हुॽमासिरे़ लागि आङ्‌गाॽ साप्‍तुङ्‌बा साम्‌योथिम् इङ्‌जाङ्‌ङिन् नु इङ्‌जाङ्‌हाॽ के़बप्‍पा लुङ्‌साप्‍हाॽ आङ्‌गाॽ खे़ने़ॽ पिने़॥”

१३ खे़ब्‍याङ् मोसान् नु खुने़ॽ कुभाॽबाङ् यहोसुःन् यारिप् पोःक्‍खे़सि हे़क्‍क्‍याङ् मोसाःल्‍ले़ सेसे कोःक्‍मान् लिङ्‌मा हेःक्‍तु॥

१४ मोसाःल्‍ले़ खे़न् लाम्‍लोबाहाॽ मे़त्‍तुसि, “आन्‍छिगे़ मे़न्‍नुःङ् मे़न्‌युए थारिक् आम्‍भा कन् साःङ्‌गाहिम्‍मो युङे़म्‍मे़ॽआङ् आहाङ्‌घे़म्‍मे़ॽ॥ हारुने़न् नु हुरे़न् खिनिॽनु कप्‍मो वाॽसि हे़क्‍क्‍याङ् कुभारे़ कुभा पान् चे़ङ्‌मा पाःप्‍मा के़बोङ्‌बा वाॽने़भग्र खे़ङ्‌हाॽ खे़न् ने़प्‍फु मनाहाॽओ पेःक्‍मा मे़सुक्॥”

१५ खे़ब्‍याङ् मोसान् सिनै कोःक्‍माओ थोःक्‍सिङ् हे़क्‍क्‍याङ् खाॽमिःत्‍तिल्‍ले़ कोःक्‍मान् सिदे़प् ते़प्‍तु॥

१६ यहवे दाङ्‌बे़ल्‍ले़ कुमिमिदिङ्‌ङिन् सिनै कोःक्‍माओ पत्‍छे़, हे़क्‍क्‍याङ् खाॽमिःत्‍तिल्‍ले़ तुक्‍सि ये़न् थारिक् कोःक्‍मान् पन्‍छुआङ् पत्‍छे़॥ नुसि ये़न्‍नो याःन्‍दिक् खाॽमिःत्‍तिल्‍ले़ कुलुम्‍मोलाम् यहवे दाङ्‌बे़ल्‍ले़ मोसान् पाःन्‍छाःत्‍तु॥

१७ इस्राइलिहाॽरे़ मे़निसुल्‍ले़ यहवे दाङ्‌बे़ल्‍ले़ कुमिमिदिङ्‌ङिन् कोःक्‍माल्‍ले़ कुजङ्‌ङो आमे़ङ्‌मे़ङ्‌बा मिधुङ् मिराःक् हे़क्‍तङ्‌बा चोगे़॥

१८ खे़ब्‍याङ् मोसान् खाॽमिःत्‍तिल्‍ले़ कुलुम्‍मोलाम्‍बा पोःक्‍खे़आङ् कोःक्‍माओ थाःङ् थोःक्‍सिङ्, हे़क्‍क्‍याङ् खुने़ॽ कोःक्‍माओ लिबोङ् ये़न् नु लिबोङ् से़न् थारिक् युङे़रो॥

सेसे साःङ्‌गाहिम्‍ले़ लागि ले़त्‍ति

(ला ३५:४-९)

२५

यहवे दाङ्‌बे़ल्‍ले़ मोसान् मे़त्‍तु,

२ “आङ्‌गाॽ आलागि इस्राइलिहाॽरे़ हुक्‌वा मे़दारुर फाॽआङ् खे़ङ्‌हाॽ मे़त्‍ते़से़ॽ॥ के़रे़क्‍ले़ आबाङे खुन्‍छिॽ निङ्‌वाॽ हे़क्‍के मे़दोन्‍दुबा हुक्‌वान् खे़ने़ॽ आङ्‌गाॽ आलागि ताःक्‍ते़ॽ॥

३ खे़ङ्‌हाॽलाम्‍बा ताःक्‍मा के़बोङ्‌बा हुक्‌वाहाॽ हाबा कन्‍हाॽए पोङ्‌लो– साम्‍म्‍याङ्, युप्‍पा, कासा,

४ लिप्‍लिङ्‌गे खिलाम् थाक्‍मनाबा चिरिक्, हिःक्‌यङ्‌यङ्‌बा, पारान्‍ला नु हे़ःत्‍ताङ्‌बा से़मुरिक्, मे़ःन्‍दाक् मुरिक्‍लाम् थाक्‍मनाबा चिरिक्,

५ हे़ःत्‍ताङ्‌बा चाःम्‍मनाबा मे़ल्‍लुक् होरिक्‍हाॽ, के़रे़क्‍नुःल्‍ले़ नुबा साहोरिक्‍पाहाॽ, सिरिस सिङ्,

६ सेमि हाःम्‍मारे़ लागि चैतुन निःङ्‌गेॽ, माङ्‌थोःक्‍ना चोःक्‍मा निःङ्‌गेॽरे़ लागि मारुक्‍हाॽ नु कुनाम् के़नुॽबा सुक्‍पारे़ लागि मारुक्‍हाॽ

७ मानिङ्‌वाॽफुसाम्‍बाल्‍ले़ कुलागि एपोद हे़क्‍क्‍याङ् साःङ्‌बे से़ःप्‍चाङ्‌ङो वाःप्‍मनाबा अनिक्‍स मुधिङ्‌लुङ् नु वेॽ कुमे़न् के़घिःक्‍पा मुधिङ्‌लुङ्‌हाॽ॥

८ “आङ्‌गाॽ मनाहाॽरे़ खुन्‍छिॽ लुम्‍मो वाॽमारे़ लागि खे़ङ्‌हाॽरे़ सेसेदे़न् थिक् मे़जोगुर पोःङ्‌ॽ॥

९ आङ्‌गाॽ खे़ने़ॽ ओःन्‍धाक्‍ने़बा कुबि कुइसिःक् खे़ने़ॽ सेसेदे़न् नु खे़ल्‍ले़ कुघे़म्‍सिङ्‌मा के़रे़क् सामा पुमाहाॽ चोगे़ॽओ॥

निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोक्

(ला ३७:१-९)

१० “खे़ङ्‌हाॽरे़ बबुल सिङ्‌ङिल्‍ले़न् लत्‍छा सन्‍दोक् मे़गाम्‍सुर॥ खे़ल्‍ले़ कुलाम्‍तिःन् हुक्‍सिक् ने़त्‍छिआङ् कुभ्रे़ःङ्, कुभे़रे़ःन् हुक्‍सिक् थिक्‍काङ् कुभ्रे़ःङ् नु कुलिङ्‌गे़न्‍निन् हुक्‍सिक् थिक्‍काङ् कुभ्रे़ःङ्‌बा पोङ्‌ल॥

११ खे़न् खे़ने़ॽ इसेःङ्‌बा साम्‍म्‍याङ्‌ङिल्‍ले़ सुःप्‍ते़ॽ॥ सिगाङ्, लाःक्‍कात् खे़ने़ॽ खे़न् सुःप्‍ते़ॽ॥ खे़ल्‍ले़ के़रे़क् पिसाङ् कुगःङ्‌ग्‍या फत्‍छे़ॽ॥

१२ खे़ल्‍ले़ लागि लिसि साम्‍म्‍याङ् कुन्‍दुल्‍लोहाॽ योःन्‍दे़ॽआङ् खे़ल्‍ले़ लिसि कुलाङ्‌हाॽओ फत्‍छे़ॽ, कुन्‍दुल्‍लो ने़त्‍छि कत्‍नाहाङ् नु कुन्‍दुल्‍लो ने़त्‍छि नाहाङ् पत्‍ल पोःङ्‌ॽ॥

१३ खे़ब्‍याङ् खे़ने़ॽ बबुल सिङ्‌ङिल्‍ले़न् तक्‍लाङ्‌हाॽ चोगे़ॽआङ् खे़ङ्‌हाॽ साम्‍म्‍याङ्‌ङिल्‍ले़ सुःप्‍ते़ॽ॥

१४ खे़न् तक्‍लाङ्‌हाॽ सन्‍दोःक्‍को नाहाङ् कत्‍नाहाङ् के़बप्‍पा कुन्‍दुल्‍लोहाॽओ सन्‍दोःक्‍किन् पङ्‌मारे़ लागि याक्‍ते़ॽ॥

१५ खे़न् तक्‍लाङ्‌हाॽ सन्‍दोःक्‍कोबा कुन्‍दुल्‍लोहाॽओए पत्‍ल पोःङ्‌ॽ, खे़न् तक्‍लाङ्‌हाॽ खे़प्‍मोलाम्‍बा मे़लःत्‍ते़न्‍ने़ॽ॥

१६ आङ्‌गाॽ खे़ने़ॽ ने़त्‍छि साप्‍लुङ्‌हाॽ पिने़॥ खे़ब्‍याङ् खे़न् साप्‍लुङ्‌हाॽ खे़न् सन्‍दोःक्‍को याक्‍ते़ॽ॥ खे़न् साप्‍लुङ्‌हाॽओ आङ्‌गाॽ आइङ्‌जाङ्‌हाॽ साप्‍ते़आङ् पत्॥

१७ “हे़क्‍क्‍याङ् साम्‍म्‍याङ् इसेःङ्‌बा लत्‍छा माङ्‌हुप् सन्‍दोःक्‍किल्‍ले़ कुदे़प्‍फे़ॽ थिक् चोगे़ॽ॥ खे़ल्‍ले़ कुलाम्‍तिःन् हुक्‍सिक् ने़त्‍छिआङ् कुभ्रे़ःङ् नु कुभे़रे़ःन् हुक्‍सिक् थिक्‍काङ् कुभ्रे़ःङ् पोङ्‌ल॥

१८ थवाःल्‍ले़ हिप्‍मना लःप्‍मनाबा ने़त्‍छि साम्‍म्‍याङ् करुबहाॽ माङ्‌हुप् सन्‍दोःक्‍किल्‍ले़ कुदे़प्‍फेओबा कुया ने़प्‍माङ् ले़प्‍माङ् युङ्‌सिर पोःङ्‌ॽ–

१९ हे़क्‍क्‍याङ् माङ्‌हुप् सन्‍दोःक्‍किल्‍ले़ कुदे़प्‍फेःल्‍ले़ कुलाम्‍ति पिसाङ् ने़प्‍माङ् कुया ले़प्‍माङ् खे़न् करुबहाॽ फत्‍छे़से़ॽ॥ खे़न् करुबहाॽ लायोलाम् ले़प्‍मि खोमा कुदे़प्‍फेन्‍नु तुम्‍से़ॽआङ् लत्‍छा साम्‍म्‍याङ् कुआःत् हे़क्‍के निदे़त्‍ल चोगे़ॽ॥

२० खे़न् करुबहाॽ तक् नु तक् चोगे़से़ॽआङ् कुदे़प्‍फेओ युक्‍खे़से़ॽ॥ खे़ङ्‌हाॽरे़ खुन्‍छिॽ लाप्‍हाॽ थाःङ् ले़प्‍माङ् हप्‍फे़ फे़सुबा नु लायोलाम् ले़प्‍मि खोमा कुदे़प्‍फेन् ओमे़त्‍छुआङ् खुन्‍छिॽ लाप्‍पिल्‍ले़ सुःप्‍सुर पोःङ्‌ॽ॥

२१ ने़त्‍छि साप्‍लुङ्‌हाॽ सन्‍दोःक्‍को याक्‍ते़से़ॽ हे़क्‍क्‍याङ् खे़ल्‍ले़ कुसम्‍धाङ् कुदे़प्‍फेःल्‍ले़ ते़प्‍ते़ॽ॥

२२ हाबा खे़प्‍मो आङ्‌गाॽ खे़ने़ॽ तुम्‍ने़, हे़क्‍क्‍याङ् माङ्‌हुप् साप्‍लुङ् के़याक्‍पा सन्‍दोःक्‍किल्‍ले़ कुसम्‍धाङ् ने़त्‍छि करुबहाॽरे़ खुन्‍छिॽ लुम्‍मोलाम् आङ्‌गाॽ इस्राइलबा मनाहाॽरे़ खुनिॽ लागि आङ्‌गाॽ के़रे़क् आधिम्‍हाॽ खे़ने़ॽ पिने़रो॥

निङ्‌वाॽफुमाङ्‌ङो तोःम्‍मनाबा खरे़ःङ् ने़मा चप्‍ते़न्

(ला ३७:१०-१६)

२३ “खे़ने़ॽ बबुल सिङ्‌ङिल्‍ले़न् लत्‍छा चप्‍ते़न् चोगे़ॽ॥ खे़ल्‍ले़ कुलाम्‍तिःन् हुक्‍सिक् ने़त्‍छि, कुभे़रे़ःन् हुक्‍सिक्‍थिक् नु कुलिङ्‌गे़न्‍निन् हुक्‍सिक् थिक्‍काङ् कुभ्रे़ःङ् पोङ्‌मा पोःङ्‌ॽ॥

२४ खे़न् इसेःङ्‌बा साम्‍म्‍याङ्‌ङिल्‍ले़ सुःप्‍ते़ॽ हे़क्‍क्‍याङ् के़रे़क् पिसाङ् साम्‍म्‍याङ् कुगःङ्‌ग्‍या फत्‍छे़ॽ॥

२५ खे़न् के़रे़क् पिसाङ् हुक्‍ताप्‍पेॽ थिक् कुभे़रे़ के़बप्‍पा लत्‍छा कुगःङ्‌ग्‍या चोगे़ॽ, हे़क्‍क्‍याङ् खे़न् कब्रिङ् पिसाङ् खे़प्‍मो कुगःङ्‌ग्‍या फत्‍छे़ॽ॥

२६ चप्‍ते़निल्‍ले़ कुलागि लिसि साम्‍म्‍याङ् कुन्‍दुल्‍लोहाॽ चोगे़ॽ, हे़क्‍क्‍याङ् खे़न् लिसि कुन्‍दुल्‍लोहाॽ खे़ल्‍ले़ लिसिए कुलाङ्‌हाॽरे़ कुसुक्‍पो फत्‍छे़ॽ॥

२७ चप्‍ते़न् पङ्‌मा तक्‍लाङ्‌हाॽ याक्‍मा कुन्‍दुल्‍लोहाॽ कुगःङ्‌ग्‍याःल्‍ले़ कुबेसाङ् फत्‍छे़ॽ॥

२८ खे़न् तक्‍लाङ्‌हाॽ बबुल सिङ्‌ङिल्‍ले़न् पोङ्‌ल॥ साम्‍म्‍याङ्‌ङिल्‍ले़ खे़न् सुःप्‍ते़ॽ, हे़क्‍क्‍याङ् खे़न् सन्‍दोःक्‍किल्‍ले़ कुबङ्‌मा पोङ्‌ल॥

२९ चप्‍तेन्‍निल्‍ले़ कुलागि खे़ने़ॽ साम्‍म्‍याङ् इसेःङ्‌बा च्‍ये़त्‍थ्‍याहाॽ, साङ्‌ते़रे़ङ्‌हाॽ, हे़क्‍क्‍याङ् कुवा सिदुङ्‌जभा हुङ्‌मारे़ लागि फङ्‌ना नु खोर्‍याहाॽ थगे़ॽ॥

३० सन्‍दोःक्‍किल्‍ले़ कुदगि ले़प्‍माङ् चप्‍ते़न्‍ने़न् युक्‍खे़ॽ हे़क्‍क्‍याङ् आङ्‌गाॽओ मे़दोन्‍दुबा खरे़ःङ्‌हाॽ आभे़ल्‍ले़साङ् चप्‍ते़न् सम्‍धाङ् मे़ने़स्‍सुररो॥

सेमियुङ्‌दे़न्

(ला ३७:१७-२४)

३१ “खे़ने़ॽ इसेःङ्‌बा साम्‍म्‍याङ्‌ङिन् फे़ःत्‍छे़ॽआङ् सेमियुङ्‌दे़न् थिक् चोगे़ॽ॥ खे़ल्‍ले़ कुयुक्‍नान् नु कुलाङ्‌हाॽ साम्‍म्‍याङ्‌ङिल्‍ले़न् चोगे़ॽ, खे़ल्‍ले़ कुघे़म्‍मारे़ लागि चोःक्‍मनाबा फुङ्, फुङ्‌फे़क्‍मे़ःत्‍तिन् नु चल्‍लाङ्‌ना खोर्‍याहाॽ लत्‍छा साम्‍म्‍याङ् कुलःप्‍लालाम्‍बा चोगे़ॽ॥

३२ खे़ल्‍ले़ तुक्‍सि कुबोराक्‍हाॽओ सुम्‍सि कुबोराक्‍हाॽ सेमियुङ्‌दे़न् थिक्‍ले़प्‍माङ् नु सुम्‍सि कुबोराक्‍हाॽ वेॽ ले़प्‍माङ् के़लःम्‍बा पोङ्‌ल पोःङ्‌ॽ॥

३३ लत्‍छा कुबोराक्‍को खजङ्‌सेॽ फुङ् हे़क्‍तङ्‌बा सुम्‍सि चल्‍लाङ्‌ना खोर्‍या, हे़क्‍क्‍याङ् खे़न्‍नु सोसोरिक् कुभे़क्‍मेत् नु कुभुङ्‌हाॽ पत्‍ल पोःङ्‌ॽ॥ वेॽ कुबोराक्‍कोआङ् सुम्‍सिए कुभे़क्‍मेत् नु कुभुङ्‌हाॽ पत्‍ल पोःङ्‌ॽ॥ सेमि युङ्‌दे़न्‍लाम्‍बा के़लःम्‍बा खे़न् तुक्‍सिए कुबोराक्‍हाॽओ अक्‍तङ्‌बाए पोङ्‌ल॥

३४ खे़न्‍नु सोसोरिक्, सेमि युङ्‌दे़न्‍निल्‍ले़ कुलाङ्‌ङो खजङ्‌सेॽ फुङ् हे़क्‍तङ्‌बा लिसि चल्‍लाङ्‌ना खोर्‍या, खे़ल्‍ले़ आप्‍फेक् कुभे़क्‍मेत् नु कुभुङ्‌ङाङ् पत्‍ल पोःङ्‌ॽ॥

३५ सेमि युङ्‌दे़नलाम् के़लःम्‍बा थिक्‍सिगेक्‍पा कुगाप् पोराःक्‍किल्‍ले़ कुसिङ्‌गाङ् लत्‍छा कुभे़क्‍मेत्, निसिगेक्‍पा कुगाप् सिगाङ् निसिगेक्‍पा कुभे़क्‍मे़त्, सुम्‍सिगेक्‍पा कुगाप् सिगाङ् सुम्‍सिगेक्‍पा कुभे़क्‍मेत् तुक्‍सि कुबोराक्‍हाॽओबा ने़त्‍छि ने़त्‍छि कुबोराक् सिगाङ् लत्‍छा लत्‍छा कुभे़क्‍मे़त् पत्‍ल॥

३६ सेमियुङ्‌दे़न्, कुभे़क्‍मेत् नु कुबोराक्‍हाॽ के़रे़क् थक्‍मनाबा लत्‍छा साम्‍म्‍याङ् कुलःप्‍लालाम् चोगे़ॽ॥

३७ “सेमि युङ्‌दे़न्‍ले़ लागि नुसि छक्‍कङ्‌हाॽ चोगे़ॽ॥ खे़न् छक्‍कङ्‌हाॽ सेमियुङ्‌दे़न् तगि ले़प्‍माङ् थोॽमारे़ लागि हाःन्‍दे़ युक्‍खे़॥

३८ खे़प्‍मोबा सलाइतोःल्‍ले़ कुभिःप्‍मा लाभिःत्‍हाॽ नु खे़प्‍मोबा माक्‍सुःन्‍दा ताःक्‍मे़न् इसेःङ्‌बा साम्‍म्‍याङ्‌ङिल्‍ले़न् चोगे़ॽ॥

३९ सेमियुङ्‌दे़न्, छक्‍कङ् नु कन् के़रे़क् खे़म्‍सिङ्‌ल चोःक्‍मारे़ लागि तोराa थिक् इसेःङ्‌बा साम्‍म्‍याङ् याङ्‌सिङ्‌ङे़ॽ॥

४० आङ्‌गाॽ खे़ने़ॽ कोःक्‍माओ थो ओःन्‍धाक्‍ने़बा कुजोःङ् कुइसिःक् कन्‍हाॽ के़रे़क् सिङ्‌सिङ् ये़क्‌ये़क्‍काङ् चोगे़ॽओ॥

a 

२५:३९ तोरा थिक्‍किन् सुम्‍बोङ्‌ङाङ् ङासि किलोग्राम पोःङ्‌ॽ॥

यहवे दाङ्‌बे़ल्‍ले़ कुसेसे साःङ्‌गाहिम्

(ला ३६:८-३८)

२६

“खे़ने़ॽ थिबोङ् फोःन्‍दा के़बप्‍पा सेसेदे़न् थिक् चोगे़ॽ॥ खे़न् फोःन्‍दाहाॽ चुन्‍जुन् लॽरिक् फमनाबा नैनासुत् चिरिक्‍किल्‍ले़न् नु हिःक्‍कोःम्‍कोःम्‍बा, पारान्‍ला हे़क्‍क्‍याङ् हे़ःत्‍ताङ्‌बा चाःम्‍मनाबा से़मुरिक्‍के़ल्‍ले़न् पोङ्‌ल पोःङ्‌ॽ॥ खे़ङ्‌हाॽओ के़ले़बा चोबेगुबाहाॽरे़ याःम्‍बक् मे़जोगुबा करुबहाॽआङ् खे़ने़ॽ चोगे़॥

२ के़रे़क् फोःन्‍दाहाॽरे़ कुलाम्‍तिःन् निबोङ्‌ङाङ् ये़त्‍छि हुक्‍सिक् नु कुभे़रे़ःन् हुक्‍सिक् लिसि के़बप्‍पा पोङ्‌ल॥ के़रे़क् फोःन्‍दाहाॽ लत्‍छा परिक्‍ले़ कुसिःक्‍मा के़बप्‍पा पोङ्‌ल॥

३ ङासि फोःन्‍दाहाॽ सोरिक् चक्‍ते़ॽ, हे़क्‍क्‍याङ् वेॽ ङासिहाॽआङ् हे़क्‍केलॽरिक्‍के चक्‍ते़ॽ॥

४ थिक्‍सिगेक्‍पा चक्‍मनाबाल्‍ले़ कुलक्‍किल्‍ले़ थिक्‍स्‍मा फोःन्‍दाःल्‍ले़ कुयाओ हिःक्‌यङ्‌यङ्‌बा कुवेॽमा चोगे़ॽ॥ निसिगेक्‍पा चक्‍मनाबे़ल्‍ले़ कुलक्‍किन् थिक्‍स्‍मा फोःन्‍दाःल्‍ले़ कुयाओआङ् हे़क्‍तङ्‌बाए चोगे़॥

५ लत्‍छा फोःन्‍दाओ ङाबोङ् इस्रुप्‍पा फत्‍छे़ॽ, हे़क्‍क्‍याङ् निसिगेक्‍पा चक्‍मनाबा कुलक्‍किल्‍ले़ नाहाङ् ले़प्‍माङ्‌बा फोःन्‍दाओ ङाबोङ् इस्रुप्‍पा फत्‍छे़ॽ॥ खे़न् इस्रुप्‍पाहाॽ ना नु कत्‍ना तुम्‍दुम्‍बा पत्‍ल पोःङ्‌ॽ॥

६ खे़ब्‍याङ् ङाबोङ् साम्‍म्‍याङ् खेःक्‍चुरिहाॽ चोगे़ॽआङ् फोःन्‍दाहाॽ थिक्‍नु वेॽइन् खेःक्‍चुरिहाॽरे़ तुम्‍से़ॽ, हे़क्‍क्‍याङ् अक्‍खेलॽरिक् सेसे साःङ्‌गाहिम्‍मिन् लत्‍छा पोःङ्‌ॽ॥

७ “सेसेदे़न्‍निल्‍ले़ कुसम्‍धाङ् खाप्‍मारे़ लागि मे़ःन्‍दाक् मुरिक्‍किल्‍ले़न् फोःन्‍दाहाॽ चोगे़ॽ॥ खे़ने़ॽ के़रे़क्‍ले़ थिबोङ्‌ङाङ् थिक् फोःन्‍दाहाॽ चोगे़ॽ॥

८ फोःन्‍दा थक्‍मा सुम्‍बोङ् हुक्‍सिक् कुलाम्‍ति नु कुभे़रे़ःन् हुक्‍सिक् लिसिबा पोङ्‌ल पोःङ्‌ॽ॥ थिबोङ्‌ङाङ् थिक् फोःन्‍दाहाॽरे़न् लत्‍छा परिक्‍पा कुसिःक्‍मा पत्‍ल पोःङ्‌ॽ॥

९ ङासि कुघे़ल्‍ले़क् फोःन्‍दाहाॽ सोसोरिक् नु तुक्‍सि फोःन्‍दाहाॽ सोसोरिक् तुम्‍से़ॽ॥ तुक्‍सिगेक्‍पा फोःन्‍दाःन् साःङ्‌गाहिम्‍मिल्‍ले़ कुदगि निले़ङ् फाक्‍ते़ॽ॥

१० थिक्‍सिगेक्‍पा चक्‍मनाबे़ल्‍ले़ कुलक्‍किल्‍ले़ नाःस्‍मा फोःन्‍दाःल्‍ले़ कुयाओ ङाबोङ् कुसःम्‍मा चोगे़ॽ, हे़क्‍क्‍याङ् वेॽ चक्‍मनाबे़ल्‍ले़ कुलक्‍कोबा नाःस्‍मा फोःन्‍दाःल्‍ले़ कुयाओआङ् ङाबोङ् कुसःम्‍माहाॽ फत्‍छे़ॽ॥

११ खे़ब्‍याङ् साःङ्‌गाहिम्‍मिल्‍ले़ कुघाप्‍मान् लत्‍छा चोःक्‍मारे़ लागि खे़ने़ॽ कासाःल्‍ले़न् ङाबोङ् खेःक्‍चुरिहाॽ चोगे़ॽ, हे़क्‍क्‍याङ् खे़न् खे़ःक्‍चुरिःन् कुसःम्‍माहाॽओ फत्‍छे़ॽ॥

१२ साःङ्‌गाहिम्‍मिल्‍ले़ कुघाप्‍माहाॽओबा के़नम्‍बा लक् खे़न् कुभ्रे़ःङ् फोःन्‍दाःन् सेसेदे़न्‍निल्‍ले़ कुएगाङ् ले़प्‍माङ् फोःन्‍छिङ्‌ङाङ् पत्‍ल॥

१३ साःङ्‌गाहिम्‍मिल्‍ले़ कुघाप्‍माहाॽओबा के़नम्‍बान् हुक्‍सिक्‍थिक् कत्‍नाहाङ् ले़प्‍माङ् नु हुक्‍सिक् थिक्‍नाहाङ् ले़प्‍माङ् साःङ्‌गाहिम्‍मिन् ते़प्‍मारे़ लागि खे़ल्‍ले़ ने़प्‍माङ् कुयाओ फोःन्‍छिङ्‌ङाङ् पत्‍ल॥

१४ “कुहे़ःत्‍ला चाःम्‍मनाबा मे़ल्‍लुक् होरिक्‍पाल्‍ले़ खाम्‍बुःन् खाप्‍मारे़ लागि साःङ्‌गाहिम्‍मिल्‍ले़ कुघाप्‍मा चोगे़ॽ, हे़क्‍क्‍याङ् खे़ल्‍ले़ कुसम्‍धाङ् ते़प्‍मारे़ लागि वरःङ् पित्‍तिल्‍ले़ कुहोरिक्‍किल्‍ले़ वेॽ खाम्‍बु चोगे़ॽ॥

१५ “सेसे साःङ्‌गाहिम्‍मल्‍ले़ लागि बबुल सिङ्‌ङिल्‍ले़न् सिङ्‌भे़ल्‍ले़क्‍हाॽ तक्‍पे़त् तक्‍पे़प्‍पा चोगे़ॽ॥

१६ सिङ्‌भे़ल्‍ले़क् थक्‍मा थिबोङ् हुक्‍सिक् कुलाम्‍ति नु कुभे़रे़ःन् हुक्‍सिक् थिक्‍काङ् कुभ्रे़ःङ्‌बा पोङ्‌ल॥

१७ सिङ्‌भे़ल्‍ले़क् थक्‍मा ने़त्‍छि ने़त्‍छि चम्‍बे़त् के़लःम्‍बा पे़म्‍बे़न् पत्‍ल पोःङ्‌ॽ॥ सेसे साःङ्‌गाहिम्‍मोबा के़रे़क् सिङ्‌भे़ल्‍ले़क्‍हाॽ खे़ने़ॽ कम्‍भलॽरिक्‍के चोगे़ॽ॥

१८ सेसे साःङ्‌गाहिम् लाङ्‌गे़त् पिसाङ्‌बा कुलक्‍किल्‍ले़ लागि निबोङ् सिङ्‌भे़ल्‍ले़क्‍हाॽ चोगे़ॽ॥

१९ खे़न् निबोङ्‌ङे सिङ्‌भे़ल्‍ले़क्‍हाॽरे़ कुसिगाङ् ले़प्‍माङ् युप्‍पाःल्‍ले़न् लिबोङ् कुयुक्‍नाहाॽ चोगे़ॽ, ने़त्‍छि कुयुक्‍नाहाॽ सिङ्‌भे़ल्‍ले़क् थिक्‍ले़ मुहाङ् ले़प्‍माङ् चम्‍बे़त् के़लःम्‍बा चोगे़ॽ॥

२० सेसे साःङ्‌गाहिम् थिक्‍नाहाङ् ले़प्‍माङ्, इग्र थाङ्‌गे़त् पिसाङ्‌ले़ लागि निबोङ् सिङ्‌भे़ल्‍ले़क्,

२१ हे़क्‍क्‍याङ् खे़ल्‍ले़न् लिबोङ् कुयुक्‍नादे़न्‍हाॽ युप्‍पाःल्‍ले़न् चोगे़ॽ, लत्‍छा सिङ्‌भे़ल्‍ले़क् मुहाङ् ने़त्‍छि कुयुक्‍नादे़न्‍हाॽ चोगे़ॽ॥

२२ सेसे साःङ्‌गाहिम्‍मिल्‍ले़ कुएगाङ्‌बा कुलक्, इग्र नाम्‍धा ले़प्‍साङ्‌बा कुलक्‍किल्‍ले़ लागि तुक्‍सि सिङ्‌भे़ल्‍ले़क्‍हाॽ चोगे़ॽ॥

२३ नाःस्‍मा कुनुप्‍मा कुसुक्‍पाहाॽरे़ लागि खे़ने़ॽ ने़त्‍छि सिङ्‌भे़ल्‍ले़क्‍हाॽ चोॽगे़॥

२४ खे़ङ्‌हाॽ मुहाङ्‌नु थाःङ् थारिक् कुबःत् कुबःत् खाप्‍सिङ्‌ल पोङ्‌मा पोःङ्‌ॽ, हे़क्‍क्‍याङ् कम्‍भलॽरिक् खे़ङ्‌हाॽ लत्‍छा कुन्‍दुल्‍लोओ तुम्‍ल पोःङ्‌ॽ॥ खे़न् ने़प्‍माङ् सिङ्‌भे़ल्‍ले़क्‍हाॽ अक्‍तङ्‌बाए पोङ्‌ल॥

२५ खे़प्‍मो ये़त्‍छि सिङ्‌भे़ल्‍ले़क्‍हाॽ पत्‍ल, हे़क्‍क्‍याङ् खे़ल्‍ले़ लागि युप्‍पाःल्‍ले़न् थिबोङ्‌ङाङ् तुक्‍सि कुयुक्‍नादे़न्‍हाॽ पोङ्‌ल॥ लत्‍छा सिङ्‌भे़ल्‍ले़क् मुहाङ् ने़त्‍छि कुयुक्‍नादे़न् युङ्‌ल पोःङ्‌ॽ॥

२६ “खे़ने़ॽ बबुल सिङ्‌ङिल्‍ले़न् पे़रे़म् कुसाक्‍मा सिङ्‌हाॽ चोगे़ॽ– सेसे साःङ्‌गाहिम्‍मोबा थिक्‍नाहाङ् ले़प्‍माङ्‌बा सिङ्‌भे़ल्‍ले़क्‍हाॽरे़ लागि ङासि पे़रे़म् कुसाक्‍मा सिङ्,

२७ हे़क्‍क्‍याङ् वेॽ ले़प्‍माङ्‌बा सिङ्‌भे़ल्‍ले़क्‍हाॽरे़ लागि ङासि पे़रे़म् कुसाक्‍मा सिङ्, खे़ब्‍याङ् नाम्‍धा पिसाङ् कुएगाङ्‌बा कुलक्‍कोबा सिङ्‌भे़ल्‍ले़क्‍हाॽरे़ लागि ङासि कुसाक्‍मा पे़रे़म्‍सिङ् पोःङ्‌ॽ॥

२८ सिङ्‌भे़ल्‍ले़क्‍हाॽरे़ कुलुम्‍मो के़याक्‍पा पे़रे़म् सिङ्‌ङिन् थिक् कुयाओलाम् वेॽस्‍मा कुयाओ थारिक् खाराक् याक्‍ल पोःङ्‌ॽ॥

२९ सिङ्‌भे़ल्‍ले़क्‍हाॽ के़रे़क् साम्‍म्‍याङ्‌ङिल्‍ले़ सुःप्‍ते़ॽ॥ पे़रे़म्‍सिङ् कुसाक्‍माहाॽ ते़म्‍मारे़ लागि साम्‍म्‍याङ् कुन्‍दोल्‍लोहाॽ चोगे़ॽ॥ पे़रे़म्‍सिङ् कुसाक्‍माहाॽआङ् साम्‍म्‍याङ्‌ङिल्‍ले़ सुःप्‍ते़ॽ॥

३० “खे़ने़ॽ कोःक्‍माओ ओःन्‍धाक्‍ने़बा कुबि कुइसिःक् सेसे साःङ्‌गाहिम् चोगे़ॽआङ् फोःक्‍खे़ॽ॥

३१ “हे़क्‍क्‍याङ् हिःक्‌यङ्‌यङ्‌बा, पारान्‍ला, हे़ःत्‍ताङ्‌बा खि नु चुन्‍जुम्‍बा फःमनाबा नैनासुत् चिरिक्‍किल्‍ले़न् लत्‍छा कुधेःक्‍मा फोःन्‍दा चोगे़ॽ, हे़क्‍क्‍याङ् खे़प्‍मो कुहुक्‌वा के़नुॽबा के़ले़बा चोबेगुःल्‍ले़ चोगुबा करुबहाॽ के़बप्‍पा पोङ्‌ल॥

३२ साम्‍म्‍याङ्‌ङिल्‍ले़ सुःप्‍मनाबा बबुल सिङ्‌ङिल्‍ले़न् लिसि सित्‍लाङ्‌हाॽओ साम्‍म्‍याङ् खेःक्‍चुरिहाॽरे़ खे़न् खिङ्‌घे़ॽ॥ खे़न् लिसि सित्‍लाङ्‌हाॽ लिसि युप्‍पा कुयुक्‍नादे़न् सम्‍धाङ् पोङ्‌ल॥

३३ खे़ने़ॽ खे़न् कुधेःक्‍मा फोःन्‍दाःन् खे़ःक्‍चुरिहाॽलाम् फोःन्‍दे़ॽ हे़क्‍क्‍याङ् खे़ल्‍ले़ कुएगाङ् माङ्‌हुप् साप्‍लुङ् के़याक्‍पा सन्‍दोःक्‍किन् युक्‍खे़ॽ॥ फोःन्‍दाःल्‍ले़ खिनिॽ लागि सेसेबादे़न्‍निन् साॽरिक् सेसेबादेन्‍नोलाम् लाःत्‍लाःत् से़न्‍दु॥

३४ साॽरिक् सेसेबादे़न्‍नो माङ्‌हुप् साप्‍लुङ् के़याक्‍पा सन्‍दोक् सम्‍धाङ् कुदे़प्‍फेन् फत्‍छे़ॽ॥

३५ फोःन्‍दाःल्‍ले़ लाःक्‍कात् ले़प्‍माङ् सेसे साःङ्‌गाहिम् थो ले़प्‍माङ् चप्‍ते़न्‍ने़न् युक्‍खे़ॽ, हे़क्‍क्‍याङ् सेसे साःङ्‌गाहिम् यो ले़प्‍माङ् चप्‍ते़न्‍ने़ल्‍ले़ कुदगि सेमि युङ्‌दे़न्‍निन् युक्‍खे़ॽ॥

३६ “साःङ्‌गाहिम् लाम्‍धेःत्‍तिल्‍ले़ लागि खे़ने़ॽ हिःक्‌यङ्‌यङ्‌बा, पारान्‍ला हे़क्‍क्‍याङ् हे़ःत्‍ताङ्‌बा खि नु चुन्‍जुन् लॽरिक् थाक्‍मनाबा नैनासुत् चिरिक्‍किल्‍ले़न्, कुभुङ् लक्‍मना याःम्‍बक् के़बोङ्‌बा फोःन्‍दा थिक् चोगे़ॽ॥

३७ खे़न् फोःन्‍दाःल्‍ले़ लागि बबुल सिङ्‌ङिल्‍ले़न् ङासि सित्‍लाङ्‌हाॽ चोगे़ॽ, हे़क्‍क्‍याङ् खे़ङ्‌हाॽ साम्‍म्‍याङ्‌ङिल्‍ले़ सुःप्‍ते़ॽ॥ खे़प्‍मोबा खेःक्‍चुरिहाॽ साम्‍म्‍याङ्‌ङिल्‍ले़न् पोङ्‌ल, खम्‍भ्‍याङ् खे़ल्‍ले़ लागि ङासि कासाःल्‍ले़न् युङ्‌दे़न्‍हाॽ चोगे़ॽओ॥

मिधिङ्‌मनादेमनाबा वयागे़न् सिदुङ्‌जभा ले़त्‍ति तोःम्‍मादे़न्

२७

“खे़ने़ॽ बबुल सिङ्‌ङिल्‍ले़न् हुक्‍सिक् ङासि कुलाम्‍ति नु हुक्‍सिक् ङासि कुभे़रे़ के़बप्‍पा कुदङ्‌बा कुया लिसि के़बप्‍पा ले़त्‍ति तोःम्‍मादे़न् थिक् चोगे़ॽ॥ खे़ल्‍ले़ कुलिङ्‌गे़न्‍निन् हुक्‍सिक् सुम्‍सि केःम्‍बा पोङ्‌ल॥

२ खे़ल्‍ले़ के़रे़क् लिसि कुसुक्‍पो लत्‍छा लत्‍छा कुदाङ् फत्‍छे़ॽ॥ ले़त्‍ति तोःम्‍मादे़न्‍निन्‍नु खे़ल्‍ले़ कुदाङ्‌हाॽ हाबा खे़न् लत्‍छा सिङ्‌भे़ल्‍ले़क्‍लाम् चोःक्‍मनाबा पोङ्‌ल॥ ले़त्‍ति तोःम्‍मादे़न्‍निन् कासाःल्‍ले़ सुःप्‍ते़ॽ॥

३ खे़प्‍मोबा खाप्‍पुःन् लःप्‍मारे़ लागि खप्‍प्‍याहाॽ, हे़क्‍क्‍याङ् ताबिल्‍लोहाॽ, साङ्‌मा छ्‌ये़ःङ्‌ग्‍याहाॽ, सा लक्‍मालःप्‍मा खे़ःक्‍चुरि के़बप्‍पा उःक्‍खिहाॽ नु मि ने़मा साङ्‌ते़रे़ःङ्‌हाॽ चोगे़ॽ, साङ्‌ते़रे़ःङ्‌हाॽ के़रे़क् कासाःल्‍ले़न् पोङ्‌मा पोःङ्‌ॽ॥

४ खे़ल्‍ले़ लागि कासाबा चिॽलिङ्‌गेॽ चोगे़ॽ, हे़क्‍क्‍याङ् चिॽलिङ्‌गेल्‍ले़ कुसम्‍धाङ् लिसि कुसुक्‍पो लिसि कासा कुन्‍दुल्‍लोहाॽ फत्‍छे़ॽ॥

५ खे़ने़ॽ कन् चैँ ले़त्‍ति तोःम्‍मादे़न्‍निल्‍ले़ कुसिगाङ् के़रे़क् पिसाङ्‌बा कुगःङ्‌ग्‍याःल्‍ले़ कुसिगाङ् युक्‍खे़ॽ, हे़क्‍केलॽरिक् चिॽलिङ्‌गे़न् ले़त्‍ति तोःम्‍मादे़न्‍निल्‍ले़ कुलुम्‍मो थारिक् के़त्‍ल॥

६ ले़त्‍ति तोःम्‍मादे़न्‍निल्‍ले़ लागि बबुल सिङ्‌ङिल्‍ले़न् तक्‍लाङ्‌हाॽ चोगे़ॽ॥ हे़क्‍क्‍याङ् खे़ङ्‌हाॽ कासाःल्‍ले़ सुःप्‍ते़ॽ॥

७ खे़प्‍मोबा तक्‍लाङ्‌हाॽ कुन्‍दुल्‍लोहाॽओ लिःक्‍खे़ॽ, हे़क्‍क्‍याङ् खे़न् पङ्‌मे़ल्‍ले़ खे़न् तक्‍लाङ्‌हाॽ ले़त्‍ति तोःम्‍मादे़न्‍नो नाहाङ् कत्‍नाहाङ् पत्‍ल॥

८ खे़ने़ॽ ले़त्‍ति तोःम्‍मादे़न्‍निन् सिङ्‌भे़ल्‍ले़क्‍किल्‍ले़न् कुहोःन्‍द्रा के़बप्‍पा चोगे़ॽ॥ आङ्‌गाॽ कोःक्‍माओ ओःन्‍धाक्‍ने़बा कुइसिःक् खे़न् चोगे़ॽओ॥

तुम्‍मादे़न् साःङ्‌गाहिम्‍मोबा लक्‍खुम्

(ला ३८:९-२०)

९ “खे़ने़ॽ सेसे साःङ्‌गाहिम्‍मिल्‍ले़ लागि लक्‍खुम् थिक् चोगे़ॽ॥ खे़ल्‍ले़ लाङ्‌गे़त् ले़प्‍माङ्‌बा लक्‍किल्‍ले़ कुलाम्‍तिःन् किप् थिक् हुक्‍सिक् ने़र पोःङ्‌ॽ, हे़क्‍क्‍याङ् खे़ल्‍ले़ लागि चुन्‍जुम्‍बा खिःल्‍ले़ फमनाबा नैनासुत् चिरिक्‍किल्‍ले़न् फोःन्‍दाहाॽ चोगे़ॽ॥

१० खे़प्‍मोबा निबोङ् कासा सित्‍लाङ्‌हाॽ नु खे़ल्‍ले़ कुयुक्‍नाहाॽआङ् निबोङ्‌ङे कासाःल्‍ले़न् पोङ्‌मा पोङ्‌ॽ॥ सित्‍लाङ्‌ङोबा खेःक्‍चुरिहाॽ नु खे़ल्‍ले़ कुनाम्‍हाॽग युप्‍पाःल्‍ले़न् पोङ्‌ल॥

११ हे़क्‍केलॽरिक्‍के थाङ्‌गे़त् पिसाङ्‌बा कुलक्‍किल्‍ले़ लागिआङ् किप् थिक् हुक्‍सिक् यारिक् केःम्‍बा फोःन्‍दाहाॽ पत्‍ल, हे़क्‍क्‍याङ् खे़प्‍मोबा सित्‍लाङ्‌हाॽ निबोङ् नु खे़ल्‍ले़ कुयुक्‍नाहाॽआङ् निबोङ्‌ङे पत्‍ल, के़रे़क् कासाःल्‍ले़न् पोङ्‌ल॥ कर सित्‍लाङ्‌ङोबा खेःक्‍चुरिहाॽ नु कुनाम्‍हाॽ युप्‍पाःल्‍ले़न् पोङ्‌ल॥

१२ “लक्‍खुम्‍मोबा नाम्‍धा पिसाङ्‌बा कुभे़रे़ःल्‍ले़ लागि ङाबोङ् हुक्‍सिक् के़बप्‍पा फोःन्‍दाःन् पत्‍ल॥ खे़प्‍मोबा सित्‍लाङ्‌हाॽ थिबोङ् नु कुयुक्‍नाहाॽआङ् थिबोङ्‌ङे पोङ्‌ल॥

१३ लक्‍खुम्‍मोबा नाङ्‌गे़न् इग्र नाम्‍धा पिसाङ्‌बा कुनुप्‍मोबा कुभे़रे़ःन् ङाबोङ् हुक्‍सिक् ने़र पोःङ्‌ॽ॥

१४ मा लाम्‍धेःत्‍तोबा थिक् ले़प्‍माङ्‌ले़ लागि थिबोङ्‌ङाङ् ङासि हुक्‍सिक् के़बप्‍पा फोःन्‍दाहाॽ पत्‍ल पोःङ्‌ॽ॥ खे़प्‍मोबा सित्‍लाङ्‌हाॽ सुम्‍सि नु कुयुक्‍नाहाॽआङ् सुम्‍सिए पोङ्‌ल पोःङ्‌ॽ॥

१५ वेॽ पिसाङ्‌ले़ लागि थिबोङ्‌ङाङ् ङासि हुक्‍सिक् के़बप्‍पा फोःन्‍दाहाॽ पत्‍ल॥ खे़प्‍मोबा सित्‍लाङ्‌हाॽ सुम्‍सि नु कुयुक्‍नाहाॽआङ् सुम्‍सिए पोङ्‌ल पोःङ्‌ॽ॥

१६ “लक्‍खुम्‍मोबा लाम्‍धेःत्‍तिल्‍ले़ लागि हिःक्‌यङ्‌यङ्‌बा, पारान्‍ला हे़ःत्‍ताङ्‌बा खि नु चुन्‍जुन् लॽरिक् थाक्‍मनाबा नैनासुत् चिरिक्‍किल्‍ले़न् निबोङ् हुक्‍सिक् के़बप्‍पा फोःन्‍दा पत्‍ल पोःङ्‌ॽ॥ खे़प्‍मो कुभुङ् लक्‍मना केःप्‍मनाबा याःम्‍बक् पोङ्‌ल॥ खे़प्‍मोबा सित्‍लाङ्‌हाॽ लिसि नु कुयुक्‍नाहाॽआङ् लिसिए पोङ्‌ल॥

१७ लक्‍खुम्‍मोबा के़रे़क् पिसाङ्‌बा के़रे़क् सित्‍लाङ्‌हाॽओबा कुनाम्‍हाॽ नु कुवेॽमा खे़ःक्‍चुरिहाॽ युप्‍पाःल्‍ले़न् पोङ्‌मा पोःङ्‌ॽ॥ खे़ल्‍ले़ कुयुक्‍नाहाॽ कासाःल्‍ले़न् पोङ्‌ल॥

१८ लक्‍खुम्‍मिल्‍ले़ कुलाम्‍तिःन् किप् थिक् हुक्‍सिक् नु खे़ल्‍ले़ कुभे़रे़ःन् ङाबोङ् हुक्‍सिक् पोङ्‌ल पोःङ्‌ॽ॥ खे़प्‍मोबा फोःन्‍दाहाॽरे़ कुलिङ्‌गे़न्‍निन् हुक्‍सिक् ङासि के़बप्‍पा पोङ्‌ल॥ खे़ङ्‌हाॽ चुन्‍जुन् लॽरिक् थाक्‍मनाबा नैनासुत् चिरिक्‍किल्‍ले़न् पोङ्‌मा पोःङ्‌ॽ, हे़क्‍क्‍याङ् खे़प्‍मोबा कुयुक्‍नाहाॽ कासाःल्‍ले़न् पोङ्‌मा पोःङ्‌ॽ॥

१९ सेसे साःङ्‌गाहिम्‍मोबा माङ्‌से़वा चोःक्‍मा के़रे़क् सामाहाॽ नु साःङ्‌गाहिम्‍मिल्‍ले़ कुउःङ्‌मा के़रे़क् लक्‍चुहाॽ हे़क्‍क्‍याङ् खे़प्‍मोबा लक्‍खुम्‍मोबा के़रे़क् कुहाक्‍मा लक्‍चुहाॽ कासाःल्‍ले़न् पोङ्‌मा पोङ्‌लो॥

सेमि हाःम्‍मा निःङ्‌गेॽ

(ले़बि २४:१-४)

२० “ओःत्‍तिःल्‍ले़ लागि इस्राइलिहाॽरे़ मे़युसुबा चैतुन इसेःङ्‌बा निःङ्‌गेःन् मे़दारुर, हे़क्‍क्‍याङ् सेमिहाॽ चक्‍मे़ल्‍लॽए हाॽरुआङ् युङ्‌ल फाॽआङ् खे़ने़ॽ खे़ङ्‌हाॽ इङ्‌जाङ् पिरे़से़ॽ॥

२१ तुम्‍मादे़न् साःङ्‌गाहिम्‍मो माङ्‌हुप् सन्‍दोःक्‍किल्‍ले़ कुदगि के़बप्‍पा फोःन्‍दा लाःक्‍कात् हारुने़न् नु कुस्‍साहाॽरे़ खे़न् सेमिहाॽ युःन्‍छिक्‍काङ्‌धो तानाम् थारिक् यहवे दाङ्‌बे़ल्‍ले़ कुदगि मे़हाःन्‍दुआङ् मे़याक्‍ल॥ इस्राइलिहाॽरे़ खुन्‍छिॽ लागि थाःक्‍थाःक्‍को थारिक् कन् सदादिङ्‌बा थिम् पोङ्‌लरो॥”

निङ्‌वाॽफुसाम्‍बाहाॽरे़ खुन्‍छिॽ चाङ्

२८

“खे़ने़ॽ इस्राइलिहाॽरे़ खुन्‍छिॽ लुम्‍मोलाम् के़म्‍भुॽ हारुने़न् नु खुने़ॽ कुस्‍सा नादाब, अबिहु, एलाजार नु इतामारे़न् आङ्‌गाॽओ उःत्‍ते़ तारे़से़ॽ, हे़क्‍क्‍याङ् खे़ङ्‌हाॽरे़ आङ्‌गाॽ आलागि निङ्‌वाॽफुसाम्‍बा याःम्‍बक् मे़जोगुर॥

२ मिङ्‌सो थाङ्‌सो नु खे़म्‍सिङ्‌मारे़ लागि खे़ने़ॽ के़म्‍भुॽ हारुने़ल्‍ले़ कुलागि सेसे चाङ्‌हाॽ तये़ॽ॥

३ कुहुक्‌वा के़नुॽबा आक्‍ख्‍यारिक् मे़वाॽ आङ्‌गाॽ खे़ङ्‌हाॽ अक्‍तङ्‌बा पाःन्‍नो सिक्‍कुम्‍दिङ् निङ्‌वाॽरे़ कुधिम् चोगुङ्‌सिङ्‌ङाङ् मे़वाॽ, खे़ङ्‌हाॽरे़ हारुने़न् कन् याःम्‍बक्‍को युक्‍तिङ् चोःक्‍मारे़ लागि खुने़ॽ कुजाङ्‌ङिन् यारिप् मे़जोगुर फाॽआङ् खे़ने़ॽ खे़ङ्‌हाॽ मे़त्‍ते़से़ॽ, हे़क्‍क्‍याङ् खे़ल्‍ले़ निङ्‌वाॽफुसाम्‍बा ताक्‍फाओ आङ्‌गाॽ आलागि माङ्‌से़वा याःम्‍बक् चोगुर॥

४ खे़ङ्‌हाॽरे़ चोःक्‍मा के़बोङ्‌बा चाङ्‌हाॽ हाबा कन्‍हाॽरो– साःङ्‌बे से़ःप्‍चाङ्, एपोद, लगेःप्, थाक्‍मनाबा तागावा, फे़ता नु फॽइ॥ चोःक्‍मारे़ लागि चबेगुहाॽ मे़त्‍ते़से़ॽ॥ खे़ङ्‌हाॽरे़ खे़ने़ॽ के़म्‍भुॽ हारुने़न् नु खुने़ॽ कुस्‍साहाॽरे़ लागि निङ्‌वाॽफुसाम्‍बा ताक्‍फाओ आङ्‌गाॽ आलागि माङ्‌से़वा याःम्‍बक् चोःक्‍से़ सेसे चाङ्‌हाॽ तये़ॽ॥

५ खे़ङ्‌हाॽरे़ साम्‍म्‍याङ्, हे़क्‍क्‍याङ् हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुम्‍बा नैनासुत् चिरिक् ओगप् मे़जोगुर॥

एपोद

६ “खे़ङ्‌हाॽरे़ एपोदे़न् साम्‍म्‍याङ्‌ङिल्‍ले़न् मे़जोगुर, हे़क्‍क्‍याङ् हिःक्‌यङ्‌यङ्‌बा, पारान्‍ला, हे़ःत्‍ताङ्‌बा चाःम्‍मनाबा खि नु चुन्‍जुम्‍बा नैनासुत् चिरिक्‍किल्‍ले़ खुन्‍छिॽ हुक्‌वानुॽर मे़जोगुर॥

७ एपोदे़न् इभुप्‍मारे़ लागि फक्‍ताङ्‌ङो ने़प्‍माङ् कुयाओ कुइभुप्‍माहाॽ ने़त्‍छि पत्‍ल॥

८ खे़ल्‍ले़ कुसम्‍धाङ् के़बप्‍पा साॽरिक् नुरिक् फमनाबा युम्‍मा फॽइःन् एपोदे़ल्‍ले़ हाबा खे़न् कुघे़ल्‍ले़क्‍किल्‍ले़न् नु हाबा हे़क्‍तङ्‌बाए याःम्‍बक् के़बोङ्‌बा साम्‍म्‍याङ्‌ङिल्‍ले़न् नु हियःक्‌यङ्‌यङ्‌बा, पारान्‍ला, हे़ःत्‍ताङ्‌बा खि नु चुन्‍जुम्‍बा लॽरिक् फमनाबा नैनासुत् चिरिक्‍किल्‍ले़न् पोङ्‌ल॥

९ “खे़ने़ॽ ने़त्‍छि अनिक्‍स माङ्‌लुङ्‌हाॽ याङ्‌सिङ्‌ङे़ॽआङ् खे़प्‍मो इस्राइलरे़ कुस्‍सा ये़म्‍बित्‍छाहाॽरे़ खुन्‍छिॽ मिङ्‌हाॽ लक्‍ते़ॽ॥

१० खे़ङ्‌हाॽ सामे़वाःन्‍छिङ्‌बा कुइसिःक् खे़ङ्‌हाॽओबा तुक्‍सिरे़ खुन्‍छिॽ मिङ्‌हाॽ लत्‍छा माङ्‌लुङ्‌ङो हे़क्‍क्‍याङ् वेॽ तुक्‍सिरे़ खुन्‍छिॽ मिङ्‌हाॽ वेॽस्‍मा माङ्‌लुङ्‌ङो लक्‍ते़ॽ॥

११ माङ्‌लुङ् के़लक्‍पा चबेगुःल्‍ले़ आक्‍खेलॽरिक् लक्‍तु, हे़क्‍केलॽरिक्‍के खे़न् ने़प्‍माङ् माङ्‌लुङ्‌हाॽओ इस्राइलबा ये़म्‍बित्‍छा साहाॽरे़ खुन्‍छिॽ मिङ्‌हाॽ लक्‍ते़ॽ॥ खे़ब्‍याङ् खे़ने़ॽ नुबा साम्‍म्‍याङ् कुयुङ्‌मादे़न्‍नो खे़न् माङ्‌लुङ्‌हाॽ फम्‍मा पाङ्‌घे़से़ॽ॥

१२ खे़न् ने़प्‍माङ् माङ्‌लुङ्‌हाॽ एपोदबा फक्‍ताङ् फक्‍ताङ्‌ङो इस्राइलबा ये़म्‍बित्‍छा साहाॽरे़ लागि निङ्‌वाॽसोक् माङ्‌लुङ् पोङ्‌मारे़ लागि फत्‍छे़ॽ, हे़क्‍क्‍याङ् हारुने़ल्‍ले़ खे़ङ्‌हाॽरे़ खुन्‍छिॽ मिङ्‌ङिन् यहवे दाङ्‌बे़ल्‍ले़ कुदगि आबाङे फक्‍ताङ्‌ङो निङ्‌वाॽसोक्‍ले़ लागि पक्‍खुर पोःङ्‌ॽ॥

१३ हे़क्‍क्‍याङ् खे़ने़ॽ नुबा साम्‍म्‍याङ् कुयुङ्‌मादे़न् फत्‍छे़ॽ॥

१४ इदाक् हे़क्‍के़ माःप्‍मनाबा साम्‍म्‍याङ् इसेःङ्‌बा ने़त्‍छि साम्‍म्‍याङ् सिक्‍क्रि चोगे़ॽ, हे़क्‍क्‍याङ् खे़न् माःप्‍मनाबा साम्‍म्‍याङ् सिक्‍क्रिःन् खे़न् नुबा साम्‍म्‍याङ् कुयुङ्‌मादे़न्‍नो वेॽरे़ॽओ॥

साःङ्‌बे से़ःप्‍चाङ्

(ला ३९:८-२१)

१५ “निङ्‌वाॽ निःन्‍धो चोःक्‍मारे़ लागि साःङ्‌बे से़ःप्‍चाङ्‌ङिन् कुहुक्‌वा के़नुॽबा के़ले़बा चोबेगुलाम् चोगे़ॽ, एपोदे़न् चोःक्‍मनाबा कुइसिःक्‍के खे़न्‍नाङ् साम्‍म्‍याङ् नु हिःक्‌यङ्‌यङ्‌बा, परान्‍ला हे़ःत्‍ताङ्‌बा चाःम्‍मनाबा खि हे़क्‍क्‍याङ् चुन्‍जुन् लॽरिक् फमनाबा नैनासुत् चिरिक्‍किल्‍ले़न् पोङ्‌ल॥

१६ खे़न् कुदङ्‌बा कुलाम्‍ति नु कुभे़रे़ के़बप्‍पा लिसि कुसुक्‍पा चोगे़ॽआङ् कुलुम्‍मो फाक्‍ते़ॽ॥ खे़ल्‍ले़ कुलाम्‍तिःन् पित्‍ता थिक् नु कुभे़रे़ःन्‍नाङ् पित्‍ता थिक्‍पाए पोङ्‌ल॥

१७ खे़ब्‍याङ् खे़ने़ॽ खे़ॽयो कुदिःक्‍ला लिसि इमे़ल्‍लुङ्‌बा मुधिङ्‌हाॽ तिःक्‍खे़ॽ, थिक्‍सिगेक्‍पा कुदिःक्‍लाःन् हे़ःत्‍यङ्‌यङ्‌बा मुधिङ्‌लुङ्, हिःक्‌यङ्‌यङ्‌बा मुधिङ्‌लुङ् नु अम्‍दाङ्‌बा मुधिङ्‌लुङ् पोङ्‌ल॥

१८ निसिगेक्‍पा कुदिःक्‍लाओ हिःक्‍कोःम्‍कोःम्‍बा मुधिङ्‌लुङ्, कुभिङ्‌ला मुधिङ्‌लुङ् नु लेःत्‍ताङ्‌बा मुधिङ्‌लुङ्‌ले़न्,

१९ सुम्‍सिगेक्‍पा कुदिःक्‍लाओ माक्‍कुम् के़लॽबा कुहे़ःत्‍ला मुधिङ्‌लुङ्, वरे़ङ्‌ले़ङ्‌बा कुहिःक्‍ला कुहे़ःत्‍ला मुधिङ्‌लुङ् नु पारान्‍ला चाःम्‍बा मुधिङ्‌लुङ्‌ले़न्,

२० लिसिगेक्‍पा कुदिःक्‍लाओ, नुधि चाःम्‍बा मुधिङ्‌लुङ्, अनिक्‍स मुधिङ्‌लुङ् नु अम्‍अम् के़लॽबा मुधिङ्‌लुङ्‌ले़न् पोङ्‌ल॥ कन्‍हाॽ के़रे़क् साम्‍म्‍याङ् कुजक्‍मो मे़जक्‍तुर याःन्‍दे़से़ॽ॥

२१ खे़न् मुधिङ्‌लुङ्‌हाॽ इस्राइलबा ये़म्‍बित्‍छा साहाॽरे़ खुन्‍छिॽ मिङ्‌हाॽ कुइसिःक् थिबोङ्‌ङाङ् ने़त्‍छि पोङ्‌ल॥ के़रे़क् लक्‍मनाआङ् के़बप्‍पा कुइसिःक् थिबोङ्‌ङाङ् ने़त्‍छि थाःक्‍हाॽरे़ खुन्‍छिॽ मिङ् लत्‍छा लुङ्‌ङो थाःक्‍थक्‍माबा लत्‍छा मिङ् पत्‍ल पोःङ्‌ॽ॥

२२ “साःङ्‌बे से़ःप्‍चाङ्‌ले़ लागि इदाक् हे़क्‍के माःप्‍मनाबा इसेःङ्‌बा साम्‍म्‍याङ् सिक्रिहाॽ चोगे़ॽ॥

२३ खे़ने़ॽ खे़ल्‍ले़ लागि साम्‍म्‍याङ् कुन्‍दुल्‍लो ने़त्‍छि चोगे़ॽआङ् साःङ्‌बे सेःप्‍चाङ्‌ङिल्‍ले़ थाःङ् ले़प्‍माङ्‌बा ने़प्‍माङ् कुसुक्‍पो फत्‍छे़ॽ॥

२४ खे़न् साम्‍म्‍याङ् सिक्‍क्रिहाॽ साःङ्‌बे सेःप्‍चाङ्‌ङिल्‍ले़ कुयाओ के़बप्‍पा खे़न् कुन्‍दुल्‍लोहाॽओ फत्‍छे़ॽ॥

२५ ने़प्‍माङ् सिक्‍क्रिःल्‍ले़ वेॽ ने़त्‍छि कुयाहाॽ खे़न् ने़प्‍माङ् कुयुङ्‌मादे़न्‍नो चक्‍ते़ॽआङ् एपोदबा फक्‍ताङ्‌ङोनु यो पेर्हेःक् के़धाबा फॽइःन्‍नु खे़न् तगाङ् ले़प्‍माङ् तुम्‍से़ॽ॥

२६ याम्‍मो साम्‍म्‍याङ् कुन्‍दुल्‍लो ने़त्‍छि चोगे़ॽआङ् साःङ्‌बे से़ःप्‍चाङ्‌ङो योस्‍मा वेॽ ने़प्‍माङ् कुसुक्‍पो एपोद ले़प्‍माङ् सिगाङ् पिसाङ् कुबेओ तुम्‍से़ॽ॥

२७ साम्‍म्‍याङ्‌ङिल्‍ले़न् आल्‍लसाङ् कुन्‍दुल्‍लो ने़त्‍छि चोगे़ॽआङ् एपोदे़ल्‍ले़ तगि ले़प्‍माङ् ने़प्‍माङ् फक्‍ताङ्‌ङोबा पे़र्हेःक् के़धाबा फॽइःल्‍ले़ कुसिगाङ्‌लाम् नु एपोदबा युम्‍मनाबा फॽइःन्‍नु तुम्‍से़ॽ॥

२८ साःङ्‌बे से़ःप्‍जाङ्‌ङिङ्‌ग खे़प्‍मोबा कुन्‍दोल्‍लोहाॽलाम् एपोदओबा कुन्‍दोल्‍लोहाॽओ हिःक्‍कोःम्‍कोःम्‍बा कुनाम्‍मिल्‍ले़ के़ङ्‌ङो युम्‍मनाबा फॽइओ खेःक्‍खे़ॽ, हे़क्‍केलॽरिक् एपोदओलाम् खे़न् वाःङ्‌सःक्‍सःक्‍पा मे़बोङ्‌ने़न्॥

२९ “आल्‍ल हारुने़न् सेसेबादे़न्‍नो लाःत्‍तिल्‍ले़ खुने़ॽ कुलुङ्‌माॽ सम्‍धाङ् निङ्‌वाॽ निःन्‍धो चोःक्‍मारे़ लागि साःङ्‌बे से़ःप्‍चाङ्‌ङो यहवे दाङ्‌बे़ल्‍ले़ कुदगि चक्‍मे़ल्‍लॽमनाबा निङ्‌वाॽसोक्‍ले़ लागि इस्राइलरे़ कुस्‍साहाॽरे़ खुन्‍छिॽ मिङ्‌हाॽ पक्‍खुर॥

३० खे़ने़ॽ निङ्‌वाॽ निःन्‍धो चोःक्‍मारे़ लागि साःङ्‌बे से़ःप्‍चाङ्‌ङो उरिम नु तुम्‍मिम फत्‍छे़ॽ, हे़क्‍केलॽरिक् हारुने़न् यहवे दाङ्‌बे़ल्‍ले़ कुदगि पेःक्‍थक्‍मा खे़ङ्‌हाॽ खुने़ॽ कुलुङ्‌माॽओ खे़न् वाॽर॥ कम्‍भलॽरिक् हारुने़ल्‍ले़ इस्राइलिहाॽरे़ खुन्‍छिॽ लागि खासे़न् चोःक्‍मा चिगक्‌वाहाॽ खुने़ॽ कुनिङ्‌वाॽओ यहवे दाङ्‌बे़ल्‍ले़ कुदगि चक्‍मे़ल्‍लॽए पक्‍खु कत्‍तुररो॥

निङ्‌वाॽफुसाम्‍बाहाॽरे़ खुन्‍छिॽ वेॽ चाङ्‌हाॽ

(ला ३९:२२-३१)

३१ “खे़ने़ॽ एपोदरे़ कुसिङ्‌गाङ्‌बा के़रे़क् लगेःप्‍पिन् हिःक्‌यङ्‌यङ्‌बा चिरिक्‍किल्‍ले़न् चोगे़ॽ॥

३२ खे़ल्‍ले़ कुलुम्‍मो थे़गेक् लिःङ्‌मारे़ लागि कुहङ्‌धिक् फत्‍छे़ॽ, हे़क्‍क्‍याङ् मे़दे़ःङ्‌ने़ल्‍ल फाॽआङ् कुहङ्‌ङिल्‍ले़ कुम्‍ब्राःन् के़धुम्‍बा चोःक्‍मारे़ लागि के़रे़क् फमनाबा कुया चोगे़ॽ॥

३३ खे़ल्‍ले़ कुसिगाङ्‌बा कुयाओ हिःक्‌यङ्‌यङ्‌बा, पारान्‍ला नु हे़ःत्‍ताङ्‌बा खिःल्‍ले़ फुॽले़सेॽ कुभुङ्‌हाॽ लक्‍ते़आङ् फत्‍छे़ॽ हे़क्‍क्‍याङ् कुलुम्‍मो कुलुम्‍मो साम्‍म्‍याङ् पःङ्‌गेॽहाॽ फोःन्‍दे़ॽ॥

३४ लत्‍छा साम्‍म्‍याङ् पःङ्‌गेॽ नु याम्‍मो लत्‍छा फुॽले़सेॽ चुक्‍ल लगेःत्‍तिल्‍ले़ कब्रिङ् पिसाङ् पत्‍ल॥

३५ हारुने़ल्‍ले़ माङ्‌से़वा याःम्‍बक् चोगुल्‍ले़ खे़न् चाक्‍खुर॥ सेसेबादे़न्‍नो यहवे दाङ्‌बे़ल्‍ले़ कुदगि हारुने़न् सिगाङ् लाःत् हे़क्‍क्‍याङ् लाःक्‍कात् लःन्‍निल्‍ले़ खुने़ॽ कुइक्‍लान् खे़म्‍दे़त्‍ल हे़क्‍क्‍याङ् खुने़ॽ मे़सिने़न्‍ल॥

३६ “खे़ने़ॽ साम्‍म्‍याङ् इसेःङ्‌बा फे़मनाबा ले़प्‍पे़प्‍पा थिक् चोगे़ॽआङ् खे़प्‍मो स्‍वागेःप्‍पिल्‍ले़ कुयोक् लक्‍मनाबा हे़क्‍के कन् पाःन्‍निन् ‘यहवे दाङ्‌बाल्‍ले़ कुलागि सेसे तोःम्‍मनाबा’ फाॽआङ् लक्‍ते़ॽ॥

३७ हिःक्‌यङ्‌यङ्‌बा कुनाम्‍मिल्‍ले़ फे़ताओ खे़न् इघेःक्‍खे़ॽ, हे़क्‍क्‍याङ् खे़न् फे़तान् तगाङ् पत्‍ल॥

३८ हारुने़ल्‍ले़ कुद्‌वाबो खे़न् पत्‍ल, हे़क्‍क्‍याङ् इस्राइलिहाॽरे़ सेसे हुक्‌वायाङ् च्‍या मे़दोन्‍दुॽ, खे़न् सेसे चिगक्‌वाहाॽरे़ आप्‍तिक्‍किन् हारुने़ल्‍ले़ ताःक्‍तुर॥ खे़न् चक्‍मे़ल्‍लॽए खे़ल्‍ले़ कुद्‌वाबोए पत्‍कन्॥ कम्‍भलॽरिक् खे़न् हुक्‌वा याङ्‌हाॽ यहवे दाङ्‌बे़ल्‍ले़ ताःक्‍मा सुम्‍बम्‍धोबा पोङ्‌ल॥

३९ “लगेःप्‍पिन् चुन्‍जुम्‍बा नैनासुत् चिरिक्‍किल्‍ले़न् चोगे़ॽ हे़क्‍क्‍याङ् फे़ताःन्‍नाङ् चुन्‍जुम्‍बा नैनासुत् चिरिक्‍किल्‍ले़न् चोगे़ॽ॥ कुभुङ् लक्‍मनाबा फॽइआङ् चोगे़ॽ॥

४० “खे़ने़ॽ हारुने़ल्‍ले़ कुस्‍साहाॽरे़ खुन्‍छिॽ लागि लगेःप्, फॽइ नु पागरिहाॽ खे़ङ्‌हाॽरे़ खुन्‍छिॽ मिङ्‌सो इङ्‌धाङ् नु खे़म्‍सिङ्‌मारे़ लागि चोगे़ॽ॥

४१ खे़न् चाङ्‌वाःन्‍हाॽ खे़ने़ॽ के़म्‍भुॽ नु कुस्‍साहाॽ चाक्‍ते़से़ॽ हे़क्‍क्‍याङ् खे़ङ्‌हाॽ माङ्‌थोःक्‍ना पिरे़से़ॽआङ् युक्‍तिङ् चोगे़से़ॽ॥ खे़ङ्‌हाॽ सेसे चोगे़से़ॽ, खम्‍भ्‍याङ् खे़ङ्‌हाॽरे़ निङ्‌वाॽफुसाम्‍बा ताक्‍फाओ आङ्‌गाॽ आलागि माङ्‌से़वा याःम्‍बक् मे़जोगुर॥

४२ “खे़ने़ॽ खे़ङ्‌हाॽरे़ खुन्‍छिॽ याम्‍धक्‍किन् ते़प्‍मारे़ लागि नैनासुत् चिरिक्‍किल्‍ले़न् सिगाङ् चाङ्‌मा तॽरे़से़ॽ॥ खे़न् चाङ्‌हाॽ साप्‍पोःक्‍कोनु यो लाङ्‌से़बङ्‌बो थे़म्‍बा के़त्‍ल॥

४३ तुम्‍मादे़न् साःङ्‌गाहिम्‍मो हारुने़न् नु खुने़ॽ कुस्‍साहाॽ मे़लाःत्‍तिल्‍ले़ इग्र सेसेदे़न्‍नो माङ्‌से़वा चोःक्‍मारे़ लागि ले़त्‍ति तोःम्‍मादे़न्‍निल्‍ले़ कुबेसाङ् मे़दाःल्‍ले़ खे़न् चाङ्‌हाॽ मे़जाक्‍खुर, हे़क्‍केलॽरिक् खे़ङ्‌हाॽ आप्‍तिक्‍साबा मे़म्‍बोङ्‌ने़न्‍नाङ् मे़न्‍छिने़न्‍ल॥

“हारुने़न् नु खुने़ॽ कुमुॽइदाङ्‌साहाॽरे़न् फाॽआङ् कन् आप्‍फाल्‍ले़साङ् सदादिङ्‌ले़ लागि लत्‍छा साम्‌योसाक्‍थिम् पोङ्‌लरो॥”

निङ्‌वाॽफुसाम्‍बाहाॽ तोःम्‍मासि थिम्

२९

“खेङ्‌हाॽरे़ निङ्‌वाॽफुसाम्‍बा ताक्‍फाओ आङ्‌गाॽ आलागि माङ्‌से़वा याःम्‍बक् मे़जोगुर फाॽआङ् खे़ङ्‌हाॽ सेसे चोःक्‍मासि खे़ङ्‌हाॽरे़ खुन्‍छिॽ लागि चोःक्‍मा के़बोङ्‌बा याःम्‍बक्‍किन् आम्‍भा कन्‍लो– लत्‍छा पित्‍सात् नु ने़त्‍छि वरिक्‍लिक्‍पा मे़ल्‍लुक्‍हाॽ तारे़से़ॽआङ् त्‍ये़ॽ,

२ हे़क्‍क्‍याङ् खरे़ःङ्, निःङ्‌गेॽओ सॽमनाबा चारःप्‍पा, निःङ्‌गेॽ हुःप्‍मनाबा पाॽपाःम्‍बा लोःत्‍तो, खे़ङ्‌हाॽ के़रे़क् के़भङ्‌बा सिदाॽ मे़न्‌याक्‍केबा चुन्‍जुम्‍बा मासि फेॽरुम्‍मिल्‍ले़न् चोगे़ॽ॥

३ हे़क्‍क्‍याङ् खे़ङ्‌हाॽ पक्‌वाओ केःत्‍ते़ॽआङ् खे़न् पक्‌वाःन्, से़गम्‍बा पित्‍ते़न् नु खे़न् ने़प्‍माङ् मेल्‍लुक्‍हाॽ तारे़से़ॽ॥

४ खे़न् एगाङ् तुम्‍मादे़न् साःङ्‌गाहिम्‍मोबा लाम्‍धेःत्‍तिल्‍ले़ कुबेसाङ् हारुने़न् नु खुने़ॽ कुस्‍साहाॽ तारे़से़ॽआङ् खे़ङ्‌हाॽ च्‍वाःत्‍तिल्‍ले़ वारुःप्‍से़से़ॽ॥

५ खे़न् चाङ्‌हाॽ तारे़ॽआङ् हारुने़न् लगेःप्, एपोदे़ल्‍ले़ कुसिगाङ्‌बा चाङ्, एपोद नु साःङ्‌बे से़ःप्‍चाङ् चाक्‍ते़ॽआङ् नुरिक्‍काङ् फमनाबा युम्‍मा फॽइःन् खे़ल्‍ले़ कुसम्‍धाङ् खेःक्‍खे़ पिरे़ॽ॥

६ खुने़ॽ कुधे़गेःक्‍पो खे़न् साम्‍म्‍याङ् इसेःङ्‌बा ले़प्‍पे़प्‍पा फे़ःत्‍तान् खुःक्‍ते़ॽ, फे़ःत्‍ताःल्‍ले़ कुसम्‍धाङ् सेसे तिचःन् फत्‍छे़ पिरे़ॽ॥

७ खे़न् एगाङ् माङ्‌थोःक्‍ना पिमा निःङ्‌गेन् याङ्‌सिङ्‌ङे़ॽआङ् खे़ल्‍ले़ कुधे़गेःक्‍पो ले़ःक्‍ते़ॽआङ् माङ्‌थोःक्‍ना पिरे़ॽ॥

८ हे़क्‍क्‍याङ् खे़ल्‍ले़ कुस्‍साहाॽ तारे़से़ॽआङ् खे़ङ्‌हाॽ लगेःप् तेत् चाक्‍ते़से़ॽ,

९ हम्‍भ्‍याङ् खे़ङ्‌हारे़ खुन्‍छिॽ थे़गेःक्‍पो फे़ःत्‍ता खेःक्‍खे़ पिरे़से़ॽ॥ खे़ब्‍याङ् हारुने़न् नु खे़ल्‍ले़ कुस्‍साहाॽ फॽइ युप्‍ते़से़ॽ॥ सदादिङ् के़वाॽबा साक्‍थिक्‍लाम् खे़ङ्‌हाॽरे़ निङ्‌वाॽफुसाम्‍बा ताक्‍फा मे़घोसुॽ॥ कम्‍भलॽरिक् खे़ने़ॽ हारुने़न् नु खे़ल्‍ले़ कुस्‍साहाॽ निङ्‌वाॽफुसाम्‍बा याःम्‍बक्‍को युक्‍तिङ् चोगे़से़ॽ॥

१० “तुम्‍मादे़न् साःङ्‌गाहिम्‍मिल्‍ले़ कुदगाङ् खे़न् से़गम्‍बा पित्‍ते़न् तारे़ॽ, हे़क्‍क्‍याङ् हारुने़न् नु खुने़ॽ कुस्‍साहाॽरे़ से़गम्‍बा पित्‍ते़ल्‍ले़ कुधे़गेःक्‍पो खुन्‍छिॽ हुक्‍हाॽ मे़ने़स्‍सुर॥

११ खे़न् से़गम्‍बा पित्‍ते़न् यहवे दाङ्‌बे़ल्‍ले़ कुदगाङ् तुम्‍मादे़न् साःङ्‌गाहिम्‍मोबा लाम्‍धेःत्‍तिल्‍ले़ कुदगि वयागे़न् सिदुङ्‌जभा चोगे़ॽ॥

१२ से़गम्‍बा पित्‍तिल्‍ले़ कुभा कुमाक्‍खिॽजि याङ्‌सिङ्‌ङे़ॽआङ् ले़त्‍ति तोःम्‍मादे़न्‍निल्‍ले़ कुदाङ्‌हाॽओ खे़ने़ॽ के़हुक्‍चोःल्‍ले़ हुःत्‍ते़ॽ, हे़क्‍क्‍याङ् खे़ल्‍ले़ के़नम्‍बा कुमाक्‍खिन् ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खे़ॽ॥

१३ हे़क्‍क्‍याङ् खे़ने़ॽ कुहिदुत् कुधे़गाःङ् के़दे़प्‍पा कुसोःत्‍हाॽ नु कुलुङ्‌माॽओबा सान् हे़क्‍क्‍याङ् ने़प्‍माङ् कुले़म्‍भेःम्‍माहाॽ नु खे़ल्‍ले़ कुसम्‍मोबा कुसोःत्‍तिन् याङ्‌सिङ्‌ङे़ॽआङ् ले़त्‍ति तोःम्‍मादे़न्‍नो मिधिक्‍खे़देसे़ॽ॥

१४ कर से़गम्‍बा पित्‍छाःन् नु खे़ल्‍ले़ कुहोरिक्‍पान् हे़क्‍क्‍याङ् कुहिदुत् कुधे़गाःङ्‌हाॽ साःङ्‌गाहिम्‍मोलाम् लाःक्‍कात् मिओ मिधिक्‍खे़देसे़ॽ॥ खे़ङ्‌ग लायोलाम् ले़प्‍मि खोमा वयागे़न् सिदुङ्‌जभारो॥

१५ “याम्‍मो लत्‍छा थुःम्‍बा थिक् याङ्‌सिङ्‌ङे़ॽ, हे़क्‍क्‍याङ् हारुने़न् नु खुने़ॽ कुस्‍साहाॽरे़ थुःम्‍बाःल्‍ले़ कुधे़गेःक्‍पो खुन्‍छिॽ हुक्‍हाॽ मे़ने़स्‍सुर॥

१६ थुःम्‍बाःन् वयागे़न् सिदुङ्‌जभा चोगे़ॽ हे़क्‍क्‍याङ् खे़ल्‍ले़ कुमाक्‍खिन् याङ्‌सिङ्‌ङे़ॽआङ् ले़त्‍ति तोःम्‍मादे़न् कब्रिङ् साक्‍खे़ॽ॥

१७ खे़न् थुःम्‍बाःन् कुजक्‍ता कुले़म्‍दा खक्‍ते़ॽआङ् खे़ल्‍ले़ कुहिदुत् कुधे़गाःङ्‌ङिन् नु कुलाङ्‌हाॽ वाहप्‍ते़ॽ खे़ब्‍याङ् खे़ल्‍ले़ कुजक्‍ता कुले़म्‍दाहाॽ नु कुधे़गेःक्‍किन्‍नुए सोरिक् ने़स्‍से़ॽ॥

१८ खे़न् थुःम्‍बाःन् के़रे़क् ले़त्‍ति तोःम्‍मादे़न्‍नो मिधिक्‍खे़ॽ॥ खे़ङ्‌ग मिलाम्‍बा तोःम्‍मनाबा मिधिङ्‌मनादेमनाबा यहवे दाङ्‌बे़ल्‍ले़ कुसिराॽ के़धाङ्‌बा नु कुनाम् के़नुॽबा सिदुङ्‌जभारो॥

१९ “खे़ने़ॽ वेॽ मे़ल्‍लुक्‍थिक् याङ्‌सिङ्‌ङे़ॽ, हे़क्‍क्‍याङ् हारुने़न् नु कुस्‍साहाॽरे़ मे़ल्‍लुक्‍किल्‍ले़ कुधे़गेक् सम्‍धाङ् खुन्‍छिॽ हुक्‍हाॽ मे़ने़स्‍सुर॥

२० खे़ब्‍याङ् मे़ल्‍लुक्‍किन् वयागे़न् सिदुङ्‌जभा चोगे़ॽ हे़क्‍क्‍याङ् खे़ल्‍ले़ कुभा कुमाक्‍खिॽजि याङ्‌सिङ्‌ङे़ॽआङ् हारुने़ल्‍ले़ कुजुक्‌वा कुन्‍भाक्‍को नु खुने़ॽ कुस्‍साहाॽरे़ खुन्‍छिॽ चुक्‌वा ने़भाक् खिओ, हे़क्‍क्‍याङ् खे़ङ्‌हाॽरे़ खुन्‍छिॽ चुक्‌वा हुक्‍कोबा हुक्‍माओ नु चुक्‌वा लाङ्‌ङोबा लाङ्‌माओ हुःत्‍ते़ पिरे़से़ॽ॥ खे़न् एगाङ् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बे़न् सामाक्‍खिल्‍ले़ ले़ःक्‍ते़ॽ॥

२१ हे़क्‍क्‍याङ् ले़त्‍ति तोःम्‍मादे़न्‍नो के़युङ्‌बा सामाक्‍खिन् नु माङ्‌थोःक्‍ना पिमा निःङ्‌गेॽओलाम् आजे़ःत्‍छिक् याङ्‌सिङ्‌ङे़ॽआङ् हारुने़न् नु खुने़ॽ कुजाङ्‌हाॽओ हे़क्‍क्‍याङ् खुने़ॽ कुस्‍साहाॽरे़ खुन्‍छिॽ सम्‍धाङ् नु खुन्‍छिॽ चाङ्‌हाॽरे़ कुसम्‍धाङ् साक्‍खे़ॽ॥ कम्‍भलॽरिक् खुने़ॽ, खुने़ॽ कुस्‍साहाॽ नु खे़ङ्‌हाॽ के़रे़क्‍ले़ खुन्‍छिॽ चाङ्‌हाॽआङ् सेसेसाङ्‌साङ् पोःङ्‌ॽ॥

२२ “खे़ने़ॽ खे़न् थुम्‍बाःल्‍ले़ कुसोःत्‍तिन् नु कुमिओबा कुसोःत्‍ते़न् हे़क्‍क्‍याङ् कुहिदुत् कुधे़गाःङ् के़दे़प्‍पा कुसोःत् पःत्‍थाङ्‌ङिन् नु कुलुङ्‌माॽओबा सान् खे़ब्‍याङ् कुसोःत्‍तिन्‍नु सोरिक्‍पा कुले़म्‍भेःप्‍मान् नु कुजुक्‌वा ले़प्‍माङ्‌बा कुलाङ्‌भे़ल्‍ले़क्‍मान् याङ्‌सिङ्‌ङे़ॽ॥ (खे़न् युक्‍तिङ् चोःक्‍मे़ल्‍ले़ ओगप्‍ले़ लागि तोःम्‍मनाबा थुःम्‍बारो॥)

२३ यहवे दाङ्‌बे़ल्‍ले़ कुदगि के़युङ्‌बा के़भङ्‌बा सिदाॽ मे़न्‌याक्‍केबा खरे़ःङ् के़याक्‍पा नाॽइमोलाम् लत्‍छा खरे़ःङ् हे़क्‍क्‍याङ् निःङ्‌गेॽओ ले़ःङ्‌मनाबा लत्‍छा चारःप्‍पा नु निःङ्‌गेॽ मे़ःन्‍नेबा खरे़ःङ्‌धिक् याङ्‌सिङ्‌ङे़ॽआङ्

२४ खे़ङ्‌हाॽ के़रे़क् हारुने़न् नु खुने़ॽ कुस्‍साहाॽरे़ खुन्‍छिॽ हुक्‍को ने़स्‍से़ पिरे़से़ॽ॥ खे़न् यहवे दाङ्‌बे़ल्‍ले़ कुदगि थाःङ् पङ्‌मनाबा सिदुङ्‌जभा कुइसिःक् पक्‍खे़म्‍मे़ॽ॥

२५ खे़ब्‍याङ् खे़ङ्‌हाॽरे़ खुन्‍छिॽ हुक्‍कोलाम् खे़ङ्‌हाॽ ताःक्‍ते़ॽआङ् यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍नुॽमारे़ लागि मिधिङ्‌मनादेमनाबा वयागे़न् सिदुङ्‌जभाःन्‍नु सोरिक् ले़त्‍ति तोःम्‍मादे़न्‍नो मिधिक्‍खे़देसे़ॽ॥ कङ्‌ग यहवे दाङ्‌बे़ल्‍ले़ कुलागि मिलाम्‍बा तोःम्‍मनाबा सिदुङ्‌जभारो॥

२६ हे़क्‍क्‍याङ् हारुने़ल्‍ले़ तोःन्‍दुबा थुःम्‍बाःल्‍ले़ कुसङ्‌बप्‍मे़न् याङ्‌सिङ्‌ङे़ॽआङ् यहवे दाङ्‌बे़ल्‍ले़ कुदगि थाःङ् पङ्‌मनाबा सिदुङ्‌जभा कुइसिःक् पक्‍खे़ॽ॥ खे़न् खे़ने़ॽ के़लक् पोःङ्‌ॽ॥

२७ “तोःम्‍मनाबा थुःम्‍बालाम् हारुने़न् नु खुने़ॽ कुस्‍साहाॽरे़ खुन्‍छिॽ लागि के़बोङ्‌बा थाःङ् पङ्‌मनाबा कुसङ्‌बप्‍मे़न् नु तोःम्‍मनाबा कुलाङ्‌भे़ल्‍ले़क्‍मान् सेसेसाङ्‌साङ् चोगे़ॽ हे़क्‍क्‍याङ् खे़न् खे़ङ्‌हाॽरे़न् पोःङ्‌ॽ॥

२८ हारुने़न् नु खुने़ॽ कुस्‍साहाॽरे़ लागि इस्राइलिहाॽरे़ आभे़ल्‍ले़साङ् लःप्‍मा के़बोङ्‌बा लक्‍किन् हाबा कन्‍लो, थेआङ्‌भे़ल्‍ले़ इस्राइलिहाॽरे़ खुन्‍छिॽ तङ्‌जुम् वयागे़न् सिदुङ्‌जभाहाॽलाम् यहवे दाङ्‌बाओ तोःम्‍मा के़बोङ्‌बा लक्‍किन् आम्‍भा खे़न्‍लो॥

२९ “हे़क्‍केलॽरिक् खे़ङ्‌हाॽ माङ्‌थोःक्‍ना मे़बोङ्‌ङाङ् युक्‍तिङ् मे़जोगुसिल्‍ले़ हारुने़ल्‍ले़ सेसे कुजाङ्‌हाॽ खुने़ॽ कुमुॽइदाङ्‌साहाॽरे़ खुन्‍छिॽ लागि पोङ्‌ल॥ हे़क्‍क्‍याङ् खे़ङ्‌हाॽरे़ खे़न् चाङ्‌हाॽ मे़जाक्‍खुर॥

३० हारुने़ल्‍ले़ कुले़क्‌वाओ निङ्‌वाॽफुसाम्‍बा के़बोङ्‌बा कुस्‍सान् तुम्‍मादे़न् साःङ्‌गाहिम्‍मोबा सेसेबादे़न्‍नो माङ्‌से़वा चोःक्‍से़ ताःल्‍ले़, नुसि ये़न् थारिक् खे़ल्‍ले़ खे़न् चाङ्‌ङिन् चाक्‍खुर॥

३१ “युक्‍तिङ् चोःक्‍मे़ल्‍ले़ ओगप् चोःक्‍मारे़ लागि तोःम्‍मनाबा थुःम्‍बाःन् याङ्‌सिङ्‌ङे़ॽ हे़क्‍क्‍याङ् खे़न् सान् लत्‍छा चक्‍खोबादे़न्‍नो थोःक्‍ते़ॽ॥

३२ खे़न् एगाङ् हारुने़न् नु खुने़ॽ कुस्‍साहारे़ खे़न् थुःम्‍बा सान् नु नाॽइमाओ के़याक्‍पा खरे़ःङ्‌ङिन् तुम्‍मादे़न् साःङ्‌गाहिम्‍मोबा लाःप्‍मादे़न्‍नो मे़जर॥

३३ खे़ङ्‌हाॽ युक्‍तिङ् नु सेसे चोःक्‍मासिरे़ लागि आत्‍तिन् आत्‍तिन् कुजाहाॽलाम् ले़प्‍मि मे़नाःक्‍तुआङ् मे़वये़, खे़न् कुजान् खे़ङ्‌हाॽरे़ मे़जर॥ कर कुभा वेॽ मनाहाॽरे़ खे़न् मे़न्‍जने़न्‍ल, थेआङ्‌भे़ल्‍ले़ खे़न् कुजाहाॽ सेसेबा चोक्॥

३४ तोःम्‍मनाबा थुःम्‍बा सान् इग्र खरे़ःङ्‌हाॽ कुभा तानाम् थारिक् नन्‍ने़भग्र खे़न् के़नम्‍बा लक्‍किन् मिओ मिधिक्‍खे़देसेॽ॥ खे़न् चामा मे़नुॽने़न्, थेआङ्‌भे़ल्‍ले़ खे़न् सेसेबा चोक्॥

३५ “खे़ने़ॽ आङ्‌गाॽ पिने़बा के़रे़क् इङ्‌जाङ्‌हाॽ कुइसिःक् हारुने़न् नु खुने़ॽ कुस्‍साहाॽरे़ लागि चोगे़ॽ॥ नुसि ये़न् थारिक्‍ले़ खे़ङ्‌हाॽ युक्‍तिङ् चोगे़से़ॽ॥

३६ लायोल्‍ले़ लागि ले़प्‍मि नाःक्‍मा याःम्‍बक् चोःक्‍मारे़ लागि लायोलाम् ले़प्‍मि खोमा वयागे़न् सिदुङ्‌जभा से़गम्‍बा पित्‍ते़न् खे़ने़ॽ थिक्‌याःन्‍धक्‍मा तोःन्‍दे़ॽ॥ खे़ब्‍याङ् चैतुन निःङ्‌गेल्‍ले़ ले़त्‍ति तोःम्‍मादे़न्‍निन् माङ्‌थोःक्‍ना चोगे़ॽआङ् सुत्‍थो चोगे़ॽ॥

३७ नुसि ये़न् थारिक् ले़त्‍ति तोःम्‍मादे़न्‍निन्‍ले़ लागि खे़ने़ॽ लायोलाम् ले़प्‍मि नाःक्‍मा याःम्‍बक् चोगे़ॽर पत्‍छे़ॽ, हे़क्‍क्‍याङ् खे़न् सेसे चोगे़ॽ॥ अक्‍खेलॽरिक् ले़त्‍ति तोःम्‍मादे़न्‍निन् साॽरिक् सेसे पोःङ्‌ॽ॥ थे़मा थे़माहाॽरे़ खे़न् ले़त्‍ति तोःम्‍मादे़न्‍निन् मे़सुसु खे़ङ्‌हाॽ सेसे मे़बोङ्‌लो॥

थिक्‌याःन्‍धक् तोःम्‍मा के़बोङ्‌बा सिदुङ्‌जभा

(खानिःत् २८:१-८)

३८ “आल्‍ल ले़त्‍ति तोःम्‍मादे़न्‍नो खे़ने़ॽ थिक्‌याःन्‍धक् तोःम्‍मा के़बोङ्‌बा पाःन्‍निन् हाबा कन्‍लो– तङ्‌बे थिक् के़गे़प्‍पा थुःम्‍बा ने़त्‍छि॥

३९ लत्‍छा थुःम्‍बा तानाम् तोःन्‍दे़ॽ हे़क्‍क्‍याङ् लत्‍छा वेॽइन् युःन्‍छिक् तोःन्‍दे़ॽ॥

४० थिक्‍सिगेक्‍पा थुःम्‍बाःन्‍नु सोरिक् युमनाबा माना लिसि चैतुन निःङ्‌गेॽओ सॽमनाबा माना ने़त्‍छि फेॽरुम्, हे़क्‍क्‍याङ् सेजःङ्‌वा सिदुङ्‌जभारे़ लागि लितर थिक् चे़ल्‍ले़क्‍सेॽ सेजःङ्‌वा सिदुङ्‌जभारे़ लागि तोःन्‍दे़ॽ॥

४१ वेॽ थुःम्‍बाःन् युःन्‍छिक् तोःन्‍दे़ॽ, हे़क्‍क्‍याङ् खे़न्‍नु सोरिक् तानाम् के़दोःन्‍दुबान् हे़क्‍के पोगुगे़न् कुजा सिदुङ्‌जभा नु सिजःङ्‌वा सिदुङ्‌जभा पोङ्‌ल॥ यहवे दाङ्‌बे़ल्‍ले़ कुलागि मिलाम् तोःम्‍मनाबा खे़न् कुनाम् के़नुॽबा सिदुङ्‌जभा पोःङ्‌ॽ॥

४२ खिनिॽ थाःक्‍थाःक्‍ले़ लागि यहवे दाङ्‌बे़ल्‍ले़ कुदगि तुम्‍मादे़न् साःङ्‌गाहिम्‍मोबा लाःप्‍मादे़न्‍निल्‍ले़ कुबेसाङ् खे़न् थिक्‌याःन्‍धक्‍पा मिधिङ्‌मनादेमनाबा वयागे़न् सिदुङ्‌जभा तोःम्‍मा पोःङ्‌ॽ॥ हाबा खे़न् ते़न्‍नो आङ्‌गाॽ खे़ने़ॽनु पाःप्‍मारे़ लागि खे़ने़ॽ तुम्‍ने़ॽ॥

४३ इस्राइलिहाॽनु आङ्‌गाॽ हाबा खे़म्‍मोए तुम्‍मा याःम्‍बक् चोगुङ्‌ॽ, हे़क्‍क्‍याङ् खे़न् साःङ्‌गाहिम्‍मिन् आङ्‌गाॽ आमिमिदिङ्‌ङिल्‍ले़ सेसे पोःङ्‌ॽ॥

४४ “तुम्‍मादे़न् साःङ्‌गाहिम्‍मिन् नु ले़त्‍ति तोःम्‍मादे़न्‍निन् आङ्‌गाॽ सेसे चोगुङ्‌ॽ॥ हारुने़न् नु खुने़ॽ कुस्‍साहाॽआङ् आङ्‌गाॽ आलागि निङ्‌वाॽफुसाम्‍बा ताक्‍फाओ माङ्‌से़वा याःम्‍बक् चोःक्‍मारे़ लागि सेसे चोगुङ्‌सिङ्‌ॽ॥

४५ आङ्‌गाॽ इस्राइलिहाॽरे़ खुन्‍छिॽ लुम्‍मो याङ्‌धोःक्‍का, हे़क्‍क्‍याङ् खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा॥

४६ खे़ङ्‌हाॽरे़ खुन्‍छिॽ लुम्‍मो वाॽमा फाॽआङ् खे़ङ्‌हाॽ मिस्रलाम् के़लःप्‍पा के़भे़प्‍पान् आङ्‌गाॽ यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌आ फाॽआङ् खे़ङ्‌हाॽरे़ निङ्‌वाॽ मे़घोसुॽ॥ आङ्‌गाॽ यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌आरो॥

सुक्‍पा हाःम्‍मादे़न्

३०

“खे़ने़ॽ सुक्‍पा हाःम्‍मारे़ लागि बबुल सिङ्‌ङिल्‍ले़न् लत्‍छा ले़त्‍ति तोःम्‍मादे़न् चोगे़ॽ॥

२ खे़ल्‍ले़ कुलाम्‍तिःन् हुक्‍सिक्‍थिक् नु खे़ल्‍ले़ कुभे़रे़ःन् हुक्‍सिक्‍थिक् पोङ्‌ल॥ खे़न् लिसि कुसुक्‍पा के़बप्‍पा पोङ्‌मा पोःङ्‌ॽ, हे़क्‍क्‍याङ् कुलिङ्‌गे़न्‍निन् हुक्‍सिक् ने़त्‍छि के़बप्‍पा पोङ्‌मा पोःङ्‌ॽ॥ खे़ल्‍ले़ कुदाङ्‌हाॽ हाबा खे़न् लत्‍छा सिङ्‌ङिल्‍ले़ कुआःत्‍तोबा सिङ्‌ङिल्‍ले़न् पोङ्‌ल॥

३ खे़ल्‍ले़ थाःङ् ले़प्‍माङ्‌बान् नु लिसि पिसाङ्‌बा कुयाम्‍ले़ङ्‌बाहाॽ हे़क्‍क्‍याङ् खे़प्‍मोबा कुदाङ्‌हाॽआङ् इसेःङ्‌बा साम्‍म्‍याङ्‌ङिल्‍ले़ सुःप्‍ते़ॽ, खे़ब्‍याङ् खे़ल्‍ले़ लागि कब्रिङ् पिसाङ् साम्‍म्‍याङ् कुगःङ्‌ग्‍या थिक् चोगे़ॽ॥

४ खे़न् कुगःङ्‌ग्‍याःल्‍ले़ कुसिगाङ् ले़त्‍ति तोःम्‍मादे़न्‍निल्‍ले़ ने़प्‍माङ् कुयाम्‍ले़ङ्‌बो ने़त्‍छि साम्‍म्‍याङ् कुन्‍दुल्‍लो चोगे़ॽ हे़क्‍क्‍याङ् खे़न् ने़प्‍माङ् ले़प्‍माङ् फत्‍छे़ॽ, खे़ब्‍याङ् खे़न् कुन्‍दुल्‍लोहाॽ कुबङ्‌मा तक्‍लाङ्‌हाॽरे़ लागि कुलिःङ्‌मादे़न् पोङ्‌ल॥

५ तक्‍लाङ्‌हाॽ बबुल सिङ्‌ङिल्‍ले़न् चोगे़ॽआङ् साम्‍म्‍याङ्‌ङिल्‍ले़ सुःप्‍ते़ॽ॥

६ कन् ले़त्‍ति तोःम्‍मादे़न्‍निन् माङ्‌हुप् सन्‍दोःक्‍किल्‍ले़ कुदगाङ् ले़प्‍माङ् के़बप्‍पा फोःन्‍दाःल्‍ले़ कुदगाङ् लाःक्‍कात् युक्‍खे़ॽ॥ तोःन्‍दि पिमा साप्‍लुङ् के़याक्‍पा कुदे़प्‍फेःल्‍ले़ कुसम्‍धाङ् युक्‍खे़ॽ, खे़प्‍मो आङ्‌गाॽ खे़ने़ॽ तुम्‍ने़॥

७ “ले़त्‍ति तोःम्‍मादे़न्‍नो हारुने़ल्‍ले़ तानाम् थप्‍मे सेमिहाॽ तोःक्‍तुल्‍ले़ कुनाम्‍गे़नुॽबा मारुक् सुक्‍पा हाःन्‍दुर पोःङ्‌ॽ॥

८ याम्‍मो युःन्‍छिक् हारुनरे़ सेमि हाःन्‍दुल्‍ले़ खे़न् सुक्‍पान् हाःन्‍दुर॥ कम्‍भलॽरिक् के़दाबा थाःक्‍थाःक्‍को थारिक् यहवे दाङ्‌बे़ल्‍ले़ कुदगि खे़न् चक्‍मे़ल्‍लॽए के़हाॽबाआङ् के़युङ्‌बा सुक्‍पा पोःङ्‌ॽ॥

९ खे़न् ले़त्‍ति तोःम्‍मादे़न्‍नो खे़ने़ॽ वेॽ परिक्‍पा सुक्‍पा, मिधिङ्‌मनादेमनाबा वयागे़न् सिदुङ्‌जभा, पोगुगे़न् कुजा सिदुङ्‌जभा मे़दोःन्‍दे़न्‍ने़ॽ, हे़क्‍क्‍याङ् सिजःङ्‌वा सिदुङ्‌जभाआङ् मे़दोःन्‍दे़न्‍ने़ॽ॥

१० तङ्‌बेरे़ थिक्‍ले़ङ् हारुने़ल्‍ले़ लायोलाम् ले़प्‍मि नाःक्‍मा वयागे़न् सिदुङ्‌जभाःल्‍ले़ कुमाक्‍खिन् खे़प्‍मोबा कुदाङ्‌हाॽओ हुःत्‍तुॽ हे़क्‍क्‍याङ् ले़त्‍ति तोःम्‍मादे़न्‍निन् सुत्‍थो चोःक्‍मा थिम् चोगुआङ् सेसे सासाङ् चोगुर॥ के़दाबा ये़म्‍मो सदादिङ्‌ले़ लागि तङ्‌बे थक्‍मा अक्‍खे चोःक्‍मा पोःङ्‌ॽ॥ कन् ले़त्‍ति तोःम्‍मादे़न्‍निन् के़रे़क् सेसेसाङ्‌साङ् पोङ्‌मा पोःङ्‌ॽ हे़क्‍क्‍याङ् यहवे दाङ्‌बाओ तोःम्‍मा पोङ्‌लो॥”

लायोलाम् ले़प्‍मि नाःक्‍मा याङ्

११ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

१२ “खे़ने़ॽ इस्राइलिहाॽ याम्‍नाःत्‍निःत् के़जोगुसिल्‍ले़ खे़ङ्‌हाॽओबा के़रे़क् थिक्‍थिक्‍ले़ आबाङे खुन्‍छिॽ याम्‍साम्‍मिन् से़ःप्‍मारे़ लागि कम्‍भलॽरिक् कुमे़ल्‍लुङ् मे़हुङुर पोःङ्‌ॽ, हे़क्‍क्‍याङ् खानिःत् मे़जोगुसिल्‍ले़ खे़ङ्‌हाॽरे़ खुन्‍छिॽ सम्‍धाङ् थे़माआङ् माङ्‌दुक्‍मा मे़दाने़न्॥

१३ आक्‍ख्‍यारिक् खानिःत् मे़जोगुसि खे़ङ्‌हाॽरे़ सेसेदे़न्‍निल्‍ले़ लागि हुङ्‌मा के़बोङ्‌बा सेकेलरे़a कुभ्रे़ःङ् सेकेल हुङ्‌मा पोःङ्‌ॽ॥ लत्‍छा सेकेलले़न् निबोङ् गेराb योरो॥ कम्‍भलॽरिक् यहवे दाङ्‌बाओ तोःम्‍मा के़बोङ्‌बा सिदुङ्‌जभान् कुभ्रे़ःङ् सेकेलबा पोङ्‌ल॥

१४ खानिःत् मे़जोगुसिल्‍ले़ तङ्‌बे निबोङ् के़गे़प्‍पा नु खे़न्‍नुःल्‍ले़ यरिक् तङ्‌बे के़गे़प्‍पाहाॽरे़ यहवे दाङ्‌बाओ हुक्‌वा मे़लःत्‍तुर पोःङ्‌ॽ॥

१५ आल्‍ल खिनिॽ हिङ्‌मे़न् आप्‍तिक्‍लाम्‌ सुत्‍थो चोःक्‍मा याःम्‍बक् चोःक्‍मारे़ लागि नु यहवे दाङ्‌बाओ कुदोःप्‍मा पोङ्‌मारे़ लागि खुने़ॽओ सिदुङ्‌जभा के़दोःन्‍दुम्‍मिल्‍ले़ याङ्‌साकुन्‍धेसाबे़ल्‍ले़ हुङ्‌मा के़बोङ्‌बानुःल्‍ले़ यरिक् मे़दोन्‍दुन्‍ल हे़क्‍क्‍याङ् याङ्‌गे़साॽबे़ल्‍ले़ खे़न्‍नुःल्‍ले़ सुःल्‍लिक् मे़दोन्‍दुन्‍ल॥

१६ इस्राइलिहाॽलाम् नादङ् चोःक्‍मा याङ्‌ङिन् ताःक्‍ते़ॽआङ् तुम्‍मादे़न् साःङ्‌गाहिम्‍मोबा माङ्‌से़वा याःम्‍बक्‍ले़ लागि ओगाप् चोगे़ॽ, हे़क्‍क्‍याङ् खे़न् हिङ्‌मे़ल्‍ले़ लागि आप्‍तिक्‍लाम्‌ सुत्‍थो चोःक्‍मा याःम्‍बक् चोःक्‍मारे़ लागि यहवे दाङ्‌बे़ल्‍ले़ कुदगि इस्राइलिहाॽरे़ खुनिॽ लागि निङ्‌वाॽसोक् पोङ्‌लरो॥”

वाहप्‍सिङ्‌मा छे़ःङ्‌ग्‍या

१७ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

१८ “वाहप्‍सिङ्‌मारे़ लागि लत्‍छा कासा छे़ङ्‌ग्‍या थगे़ॽ॥ खे़ल्‍ले़ कुलाङ्‌हाॽआङ् कासाःल्‍ले़न् चोगे़ॽ॥ तुम्‍मादे़न् साःङ्‌गाहिम्‍मिन् नु ले़त्‍ति तोःम्‍मादे़न्‍निल्‍ले़ कुलुम्‍मो खे़न् युक्‍खे़ॽ हे़क्‍क्‍याङ् खे़प्‍मो च्‍वाःत् केःत्‍ते़ॽ॥

१९ खे़न् च्‍वाःत्‍तिल्‍ले़ हारुने़न् नु खुने़ॽ कुस्‍साहाॽरे़ खुन्‍छिॽ लाङ् हुक्‍हाॽ वामे़हप्‍तुर॥

२० आल्‍ल खे़ङ्‌हाॽ तुम्‍मादे़न् साःङ्‌गाहिम्‍मो मे़लाःत्‍तिल्‍ले़ ले़त्‍ति तोःम्‍मादे़न्‍नो माङ्‌से़वा चोःक्‍से़ यहवे दाङ्‌बे़ल्‍ले़ कुलागि मिलाम्‍बा तोःम्‍मा के़बोङ्‌बा वयागे़न् सिदुङ्‌जभा मिधिङ्‌से़ मे़दारो,

२१ खे़ब्‍याङ् खे़ङ्‌हाॽरे़ हाबा कन् च्‍वाःत्‍तिल्‍ले़ खुन्‍छिॽ लाङ्‌हुक् वामे़हप्‍तुर हे़क्‍क्‍याङ् खे़ङ्‌हाॽ मे़न्‍छिने़न्‍ल॥ कन् हारुने़न् नु खुने़ॽ कुमुॽइदाङ्‌साहाॽरे़ लागि थाःक्‍थाःक्‍को थारिक् सदादिङ्‌बा थिम् पोङ्‌लरो॥”

माङ्‌थोःक्‍ना पिमा निःङ्‌गेॽ

२२ याम्‍मो यहवे दाङ्‌बे़ल्‍ले़ मोसान् मे़त्‍तु,

२३ “खे़ने़ॽ नुःब्‍नुबा मारुक्, इग्र ५०० सेकेलc कुवा मुर्र नु खे़ल्‍ले़ कुभ्रे़ःङ्, इग्र २५० सेकेलd सिन्‍काउलिःल्‍ले़ कुभे़क्‌वा, हे़क्‍क्‍याङ् २५० सेकेल कुनाम्‍गे़नुॽबा लुप्‍लाःक्,

२४ खम्‍भ्‍याङ् ५०० सेकेल सिन्‍कौलि– कन् के़रे़क्‍ले़ कुधाङ्‌मान् सेसेदे़न्‍नोबा कुधाङ्‌मा कुइसिःक् पोङ्‌ल– हे़क्‍क्‍याङ् हिन्e थिक् चैतुन निःङ्‌गेॽ तेॽरे़ॽ॥

२५ हे़क्‍क्‍याङ् माङ्‌थोःक्‍ना पिमासि सेसे निःङ्‌गेॽ चोगे़ॽ, कुनाम्‍गे़नुॽबा मारुक् के़जोःक्‍पाल्‍ले़ कुइसिःक् चोगे़ॽ॥ माङ्‌थोःक्‍ना पिमासिरे़ लागि खे़न् सेसे निःङ्‌गेॽ पोङ्‌ल॥

२६ तुम्‍मादे़न् साःङ्‌गाहिम्‍मिन् नु माङ्‌हुप् साप्‍लुङ् के़याक्‍पा सन्‍दोःक्‍किन्,

२७ हे़क्‍क्‍याङ् चप्‍ते़न्, खे़प्‍मोबा के़रे़क् सामाहाॽनु सोरिक्, खे़ब्‍याङ् सेमियुङ्‌दे़न्, खे़प्‍मोबा के़रे़क् सामाहाॽनु सोरिक्, हे़क्‍क्‍याङ् सुक्‍पा हाःम्‍मा ले़त्‍ति तोःम्‍मादे़न्,

२८ मिधिङ्‌मनादेमनाबा ले़त्‍ति तोःम्‍मादे़न्, खे़प्‍मोबा के़रे़क् सामाहाॽ, हे़क्‍क्‍याङ् वाहप्‍सिङ्‌मा छे़ःङ्‌ग्‍या, खे़ल्‍ले़ कुलाङ्‌हाॽनु सोरिक्, आम्‍भा खे़ल्‍ले़ माङ्‌थोःक्‍ना पिरे़से़ॽ॥

२९ कम्‍भलॽरिक् कन्‍हाॽ सुत्‍थो चोगे़से़ॽ, हे़क्‍क्‍याङ् खे़ङ्‌हाॽ साॽरिक् सेसेबा पोङ्‌ल॥ आत्‍तिन् चिगक्‌वाःल्‍ले़ खे़ङ्‌हाॽ सुसुसि खे़न् सेसे पोःङ्‌ॽ॥

३० “हारुने़न् नु खुने़ॽ कुस्‍साहाॽ माङ्‌थोःक्‍ना पिरे़से़ॽआङ् खे़ङ्‌हाॽ सेसेसाङ्‌साङ् चोगे़से़ॽ, हे़क्‍क्‍याङ् खे़ङ्‌हाॽरे़ निङ्‌वाॽफुसाम्‍बा ताक्‍फाओ आङ्‌गाॽ आलागि माङ्‌से़वा याःम्‍बक् मे़जोगुर॥

३१ इस्राइलिहाॽ अक्‍खे मे़त्‍ते़से़ॽ, ‘खे़न् खिनिॽ थाःक्‍थाःक्‍को थारिक् माङ्‌थोःक्‍ना चोःक्‍मा निःङ्‌गेःन् आङ्‌गाॽ आलागि माङ्‌से़वा याःम्‍बक् चोःक्‍मारे़ लागि पोङ्‌ल॥’

३२ आत्‍तिन् मनाःल्‍ले़ कुधक्‍कोआङ् खे़न् मे़न्‍हुक्‍खुन्‍ल, हे़क्‍क्‍याङ् आम्‍भा खे़न् कुवाहाॽ मे़भःन्‍दे़न्‍ने़ॽआङ् हाबा हे़क्‍तङ्‌बा कुवा मे़जोगे़न्‍ने़ॽ॥ खे़न् सुत्‍थो चोक्, हे़क्‍क्‍याङ् खिनिॽ खे़न् सुत्‍थो लेःत्‍ते़म्‍मे़ॽ॥

३३ आत्‍तिल्‍ले़ फःन्‍दुआङ् खे़न् हे़क्‍तङ्‌बा फुङ्‌नाम् चोगुॽ, हे़क्‍क्‍याङ् खे़न्‍लाम्‍बा निङ्‌वाॽफुसाम्‍बाहाॽनुःल्‍ले़ वेॽ मनाःल्‍ले़ कुधक्‍को हुक्‍खुॽ, खे़न् आबाङे कुमनाहाॽलाम् मे़लःत्‍तु मे़देसुररो॥”

कुनाम्‍गे़नुॽबा सुक्‍पा

३४ याम्‍मो यहवे दाङ्‌बे़ल्‍ले़ मोसान् मे़त्‍तु, “कुनाम्‍गे़नुॽबा मारुक्– आःङ्‌घिःक्‌वा, सेखलेत नु नाङ् हे़क्‍तङ्‌बा कुदुःक्‌वा– कुभरा इसेःङ्‌बा सुक्‍पा कुधाङ्‌मो कुदङ्‌बा याङ्‌सिङ्‌ङे़ॽ,

३५ हे़क्‍क्‍याङ् खे़ल्‍ले़ कुनाम्‍गे़नुॽबा, फःम्‍मनाबा सुक्‍पा फुङ्‌नाम् के़जोःक्‍पाल्‍ले़ हे़क्‍केए चोगे़ॽ॥ खे़न् युम् फुप्‍मना इसेःङ्‌बा नु सुत्‍थो पोङ्‌मा पोःङ्‌ॽ॥

३६ खे़ॽयोलाम् कुभा थगे़ॽआङ् चुन्‍जुम्‍बा फेॽरुम् चोगे़ॽ, हे़क्‍क्‍याङ् आजे़ःत्‍छिक् आङ्‌गाॽ खे़ने़ॽनु तुम्‍मा के़बोङ्‌बा साःङ्‌गाहिम्‍मो निङ्‌वाॽफुमाङ्‌ङिल्‍ले़ कुसन्‍दोक् तगाङ् साक्‍खे़ॽ॥ खे़न् खिनिॽ लागि साॽरिक् सेसेबा पोङ्‌ल॥

३७ खे़न् फुप्‍मनाबा कुइसिःक् खे़न् सुक्‍पान् खिनिॽ आबाङे लागि मे़जोगे़म्‍मिन्‍ने़ॽ॥ खे़न् खे़ने़ॽ के़मिक्‍साओ यहवे दाङ्‌बे़ल्‍ले़ कुलागि सेसे पोङ्‌ल॥

३८ आत्‍तिल्‍ले़ खे़न् कुनाम्‍गे़नुॽबा खे़प्‍सुआङ् खे़न् हे़क्‍तङ्‌बाए कुभा सुक्‍पा चोगुने़भग्र खे़न् खुने़ॽ कुमनाहाॽलाम् मे़लःत्‍तु मे़देसुररो॥”

a 

३०:१३ खे़न् फाॽइन् हप्‍मे़न् ११.५ आउन्‍स ५.८ ग्राम पाःत्‍ला १५ ओआङ् पत्

b 

३०:१३ गेरा थिक् फाॽइन् ०.६ ग्राम युप्‍पा योरे़॥

c 

३०:२३ इग्र हप्‍मे़न् ६ किलोग्राम॥

d 

३०:२३ इग्र हप्‍मे़न् ३ किलोग्राम॥

e 

३०:२४ हिन् थिक्‍ले़ हप्‍मे़न् ४ लितर योःॽ॥

यहवे दाङ्‌बे़ल्‍ले़ कुयुङ्‌मादे़न् के़जोःक्‍पाहाॽ

३१

हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु,

२ “ओमे़त्‍ते़ॽ, यहुदाबा थाःक्‍कोबा हुररे़ कुम्‍मे़न्‍छाॽ, उरिःल्‍ले़ कुस्‍सा बजलेःल्‍ले़न् सेगुङ्‌ङाङ् वाॽ॥

३ आङ्‌गाॽ निङ्‌वाॽफुमाङ्‌ङिल्‍ले़ आयाम्‍साम्‍मिल्‍ले़, सिक्‍कुम् निङ्‌वाॽ नु खासिङ्‌निःप्‍मे़ल्‍ले़, के़रे़क् परिक्‍पा चोबेगु सिक्‍कुम् निङ्‌वाॽरे़ के़ले़बा चोगुङ्‌ङाङ् वाॽ॥

४ खे़ल्‍ले़ साम्‍म्‍याङ्, युप्‍पा, कासा कुहुक्‌वा पनुॽनुॽर याःम्‍बक् चोःक्‍मा,

५ हे़क्‍क्‍याङ् लुङ् खक्‍मा नु काम्‍मा, सिङ् लक्‍मा खे़ब्‍याङ् के़रे़क् परिक्‍पा चोबेगु चोःक्‍मा याःम्‍बक् चोगुर॥

६ दानरे़ कुधाःक्‍कोबा अहिसामाके़ल्‍ले़ कुस्‍सा ओहोलिआबे़न् आङ्‌गाॽ खे़न् फाॽरुर फाॽआङ् युक्‍तिङ् चोगुङ्‌ङाङ् वाॽ॥ थे़मा थे़मा पाःन्‍हाॽओ के़रे़क् वेॽ याःम्‍बक् के़जोःक्‍पाहाॽ इङ्‌जाङ् पिरुङ्‌सिङ्‌ङाङ् वाॽ, आङ्‌गाॽ खे़ङ्‌हाॽ कन् मु के़बप्‍पा याःम्‍बक्‍हाॽ चोःक्‍मा के़सुक्‍पा चोगुङ्‌सिङ्‌ङाङ् मे़वाॽ–

७ तुम्‍मादे़न् साःङ्‌गाहिम्, नु खे़ल्‍ले़ कुदे़प्‍फेॽ, हे़क्‍क्‍याङ् साःङ्‌गाहिम्‍मोबा के़रे़क् सामापुमाहाॽ–

८ चप्‍ते़न् नु खे़प्‍मोबा सामाहाॽ, साम्‍म्‍याङ् इसेःङ्‌बा सेमियुङ्‌दे़न् हे़क्‍क्‍याङ् खे़प्‍मोबा के़रे़क् सामाहाॽ, खे़ब्‍याङ् सुक्‍पा हाःम्‍मा ले़त्‍ति तोःम्‍मादे़न्,

९ मिधिङ्‌मनादेमनाबा वयागे़न् सिदुङ्‌जभा तोःम्‍मादे़न् नु खे़प्‍मोबा के़रे़क् सामापुमाहाॽ, वहप्‍सिङ्‌मा छे़ःङ्‌ग्‍या हे़क्‍क्‍याङ् खे़ल्‍ले़ कुलाङ्‌हाॽ–

१० फमनाबा चाङ्‌हाॽ, निङ्‌वाॽफुसाम्‍बा हारुनरे़ कुलागि सुत्‍थो चाङ्‌हाॽ हे़क्‍क्‍याङ् खे़ल्‍ले़ कुस्‍साहाॽरे़ निङ्‌वाॽफुसाम्‍बा ताक्‍फाओ माङ्‌से़वा चोःक्‍मा खुन्‍छिॽ चाङ्‌हाॽ,

११ खम्‍भ्‍याङ् सेसेदे़न्‍निल्‍ले़ लागि माङ्‌थोःक्‍ना पिमासि निःङ्‌गे़ॽ नु कुनाम्‍गे़नुॽबा सुक्‍पान् खे़ङ्‌हाॽरे़ मे़जोगुर॥ आङ्‌गाॽ खे़ने़ॽ पिने़बा के़रे़क् इङ्‌जाङ्‌हाॽ कुइसिःक् खे़ङ्‌हाॽरे़ मे़जोगुररो॥”

नाःम्‍सिङ्‌मा ये़न्

१२ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

१३ “खे़ने़ॽ इस्राइलिहाॽ अक्‍खेआङ् मे़त्‍ते़से़ॽ, ‘खिनिॽ से़क्‍खासाङ् आङ्‌गाॽ आनाःम्‍सिङ्‌मा ये़न्‍हाॽ इःत्‍ते़म् नाःत्‍ते़म्‍मे़ॽ॥ खिनिॽ नु आङ्‌गाॽ लुम्‍मो कन् लत्‍छा सदादिङ्‌बा मिक्‍सेन् पोःङ्‌ॽ, आङ्‌गाॽ यहवे दाङ्‌बे़ल्‍ले़ए खिनिॽ सेसे चोःक्‍निङ्‌ॽ फाॽआङ् खिनिॽ निङ्‌वाॽ खोसे़म्‍मे़ॽ॥

१४ “‘नाःम्‍सिङ्‌मा ये़न्‍निन् खिनिॽ ने़त्‍ते़म्‍मे़ॽ, थेआङ्‌भे़ल्‍ले़ खिनिॽ लागि कन् सेसे चोक्॥ कन् आसुत्‍थो के़जोःक्‍पान् कुमनाहाॽलाम् मे़लःत्‍तु मे़देसुररो॥ आत्‍तिन् आत्‍तिन्‍हाॽरे़ खे़ल्‍ले़ याःन्‍दिक् याःम्‍बक् मे़जोगुॽ खे़ङ्‌हाॽ खुन्‍छिॽ मनाहाॽरे़ मे़नाॽरुसिबा मे़बोङ्‌ॽ॥

१५ तुक्‍सि ये़न् थारिक् याःम्‍बक् हे़न्‌या मे़जोःक्‍ल, कर नुसिगेक्‍पा नाःम्‍सिङ्‌मा सबाथ ये़न्‍निन् यहवे दाङ्‌बाल्‍ले़ कुलागि सेसेबा चोक्॥ आत्‍तिन् आत्‍तिन्‍हाॽरे़ नाःम्‍सिङ्‌मा सबाथ ये़न्‍नो याःम्‍बक् मे़जोक् खे़ङ्‌हाॽ से़प्‍मासि पोःङ्‌ॽ॥

१६ इस्राइलिहाॽरे़ नाःम्‍सिङ्‌मा ये़न्‍निन् मे़ने़त्‍तुर, हे़क्‍क्‍याङ् खे़न् ये़न्‍निन् खे़ङ्‌हाॽरे़ खुन्‍छिॽ के़रे़क् थाःक्‍को चक्‍मे़ल्‍लॽमनाबा माङ्‌हुप् कुइसिःक् मे़इःत्‍तु मे़नाःत्‍तुर पोःङ्‌ॽ॥

१७ आङ्‌गाॽ नु इस्राइलिहाॽरे़ खुन्‍छिॽ लुम्‍मो खे़न् सदादिङ्‌ले़ लागि लत्‍छा मिक्‍सेन् पोःङ्‌ॽ, थेआङ्‌भे़ल्‍ले़ यहवे दाङ्‌बे़ल्‍ले़ तुक्‍सि ये़न्‍हाॽओ तरःङ्‌दिङ् ताङ्‌साङ् नु इक्‍सादिङ् खाम्‍बेःक्‍मान् चोगु, कर नुसिगेक्‍पा ये़न्‍नो खुने़ॽ याःम्‍बक् चोःक्‍मा ले़रुआङ् नाःम्‍सिङ्॥’”

१८ सिनै कोःक्‍माओ निङ्‌वाॽफुमाङ्‌ङिल्‍ले़ मोसाःन्‍नु पाःप्‍मा सुरुआङ्, आबाङे कुहुक्‍किल्‍ले़ साप्‍तुबा ने़त्‍छि साप्‍लुङ्‌हाॽ खुने़ॽ मोसान् पिरुरो॥

साम्‍म्‍याङ् पित्‍सात्

३२

आल्‍ल मनाहाॽरे़ मोसान् कोःक्‍माओलाम्‍बा थासिङ्‌मा युमा सुसे़बा मे़निसु, खे़ब्‍याङ् खे़ङ्‌हाॽ हारुन वये़बादे़न्‍नो मे़जुप्‍से़आङ् खुने़ॽ अक्‍खे मे़प्‍मा मे़हेःक्‍तु, “पोगे़ॽ, हे़क्‍क्‍याङ् आनिगे तगि तगि पेःक्‍मारे़ लागि माङ्‌हाॽ चोगे़से़ॽ, थेआङ्‌भे़ल्‍ले़ मिस्रलाम् आनिगे याप्‍मि के़लःप्‍पा के़भे़प्‍पा मना मोसान् थे़मा पोःक्‍खेइ आनिगे थेआङ् मे़निसुम्‍बे़न्॥”

२ हारुने़ल्‍ले़ खे़ङ्‌हाॽ मे़त्‍तुसि, “खिनिॽ मेःत्‍हाॽ नु साहाॽरे़ खुन्‍छिॽ ने़क्‍खोॽओ मे़वारुबा कुन्‍दुल्‍लोहाॽ फे़न्‍दे़म्‍मे़ॽआङ् कप्‍मो तारे़म्‍मे़ॽ॥”

३ खे़ब्‍याङ् खे़न् के़रे़क् मनाहाॽरे़ खुन्‍छिॽ ने़क्‍खोॽओ के़बप्‍पा कुन्‍दुल्‍लोहाॽ मे़भे़न्‍दुआङ् हारुने़न् मे़बिरु॥

४ खुने़ॽ खे़ङ्‌हाॽरे़ खुन्‍छिॽ हुक्‍कोलाम् ताःक्‍तुआङ् योःन्‍दु हे़क्‍क्‍याङ् सार्दाम्‍मिल्‍ले़ यत्‍तुआङ् लत्‍छा पित्‍सात् हे़क्‍तङ्‌बा नावाइत्‍ला चोगु॥

खे़ब्‍याङ् खे़ङ्‌हाॽरे़ मे़बाःत्‍तु, “इस्राइलिसे, मिस्रलाम्‍बा खिनिॽ के़लःप्‍पा के़भे़प्‍पा खिनिॽ माङ्‌ङिन् कन्‍नेरो॥”

५ कन् निसुआङ् हारुने़ल्‍ले़ पित्‍सात्तिल्‍ले़ कुदगाङ् लत्‍छा ले़त्‍ति तोःम्‍मादे़न् चोगु, हे़क्‍क्‍याङ् खुने़ॽ अक्‍खे पाःत्‍तुआङ् इङ्‌भन् चोगु, “ताःन्‍दिक् यहवे दाङ्‌बे़ल्‍ले़ कुलागि लत्‍छा तङ्‌नाम् पोःङ्‌ॽ॥”

६ कुदाःन्‍दिक्‍मा मनाहाॽ तानाम्‍सा मे़बोगे़आङ् थक्‍साहाॽ मिधिङ्‌मनादेमनाबा वयागे़न् सिदुङ्‌जभा नु तङ्‌जुम् वयागे़न् सिदुङ्‌जभाहाॽ मे़दोन्‍दुसि, खे़ङ्‌हाॽ कुजा चामारे़ लागि मे़युङ्‌सिङ्, हे़क्‍क्‍याङ् खे़न् एगाङ् सोसोत्‍लराङ् चोःक्‍मा मे़हेःक्‍ते़॥

७ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “यो थासिङ्‌ङे़ॽ, थेआङ्‌भे़ल्‍ले़ खे़ने़ॽ मिस्रलाम् के़लःत्‍तु के़भे़त्‍तुसिबा खे़ने़ॽ के़मनाहाॽ खुन्‍छिॽ आबाङे लायो चोःक्‍मा मे़हेःक्‍तुआङ् साॽरिक् फे़त्‍मे़लाॽरे़ मे़स्‍ये़आङ् मे़याक्॥

८ आङ्‌गाॽ खे़ङ्‌हाॽ आत्‍तिन् लाम्‍मो लाङ्‌घेःक्‍मा इङ्‌जाङ् पिरुङ्‌सिङ्‌ङाङ् वये़, खे़ङ्‌हाॽरे़ खे़न् लाम्‍मिन् साॽरिक् हारा मे़ले़रुआङ् थिक्‍नाहाङ् मे़बेआङ् मे़वाॽ॥ खे़ङ्‌हाॽरे़ खुनिॽ लागि साम्‍म्‍याङ्‌ङिन् मे़योःन्‍दुआङ् पित्‍सात्तिल्‍ले़ कुजइःत्‍तो नावाइत्‍ला मे़धगु हे़क्‍क्‍याङ् खे़न् माङ्‌से़वा मे़मे़त्‍तुआङ् मे़वा, खे़ब्‍याङ् खे़ल्‍ले़ए कुलागि सिदुङ्‌जभा मे़दोन्‍दुआङ् अक्‍खे मे़बाःत्‍तुआङ् मे़वाॽ, ‘इस्राइलिसे, मिस्रलाम् खिनिॽ के़लःप्‍पा के़भे़प्‍पा खिनिॽ माङ्‌ङिन् आम्‍भा कन्‍लो॥’”

९ यहवे दाङ्‌बे़ल्‍ले़ मोसान् मे़त्‍तु, “आङ्‌गाॽ कन् मनाहाॽ निसुङ्‌सिङ्॥ कन्‍हाॽग आधिङ्‌गानि मनासिरे़त्‍छ॥

१० आल्‍ल आङ्‌गाॽ मे़धेःक्‍ताङ्‌ङिन्‍ने़ॽ, आङ्‌गाॽ आसाक्‍के़न्‍निन् कन्‍हाॽरे़ खुन्‍छिॽ सम्‍धाङ् चुक्‍ल॥ आङ्‌गाॽ कन्‍हाॽ खाप्‍पुथ्‍यःङ् तेसुङ्‌सिङ्‌ॽ॥ खम्‍भ्‍याङ् खे़ने़ॽ लाम्‍बाए लत्‍छा यम्‍बा मे़न्‍छाम् सुवाङ् चोगुङ्‌सिङ्‌ॽ॥”

११ कर मोसाःल्‍ले़ यहवे दाङ्‌बा खुने़ॽ कुनिङ्‌वाॽफुमाङ्‌ङिन् पेलि फाक्‍तुआङ् मे़त्‍तु, “यहवे दाङ्‌बाए, खे़ने़ॽ यम्‍बा के़मुक्‍साम् नु मुक्‍साम्‍साबा के़हुक्‍किल्‍ले़ मिस्रलाम् के़लःत्‍तु के़भेत्‍तुसिबा के़मनाहाॽनु खे़ने़ॽ थेआङ् कम्‍म्‍याक् साॽरिक् के़साक्‍केन्‍निल्‍ले़ मि के़बोङ्‌बाबे?

१२ मिस्रबा मनाहाॽरे़ थेआङ् अक्‍खे़ पाःप्‍मा लाम् मे़घोसुर पोङ्‌बाबे? ‘ताप्‍फे़ःम्‍बा निङ्‌वाॽ इःत्‍तुआङ् कोःक्‍माहाॽओ खे़ङ्‌हाॽ से़त्‍छे़, हे़क्‍क्‍याङ् खे़ङ्‌हाॽ इक्‍सादिङ् खाम्‍बेःक्‍मोलाम् मे़ङ्‌से़ खुने़ॽ खे़ङ्‌हाॽ तेॽरुसि॥’ आदाङ्‌बारे़ साॽरिक् के़सिक् पोःक्‍मान् चिःक्‍तुर चोगे़ॽ, खे़ब्‍याङ् आबाङे के़मनाहाॽ हान्‍ति चोःक्‍मासिलाम् खे़ने़ॽ के़निङ्‌वान् नुःक्‍ते़ॽ॥

१३ अब्राहाम, इसहाक नु याकुब आदाङ्‌बारे़ के़से़वारोबाहाॽ निङ्‌वाॽ इःत्‍ते़से़ॽओ, खे़ङ्‌हाॽनु आदाङ्‌बारे़ आबाङे के़मिङ्‌ङो माङ्‌हुप् के़जोगु हे़क्‍क्‍याङ् आदाङ्‌बारे़ अक्‍खे के़बाःत्‍तुआङ् वये़, ‘आङ्‌गाॽ खिनिॽ मुॽइदाङ्‌साहाॽ ताङ्‌साङ्‌बोबा खेःम्‍सिक्‍पाहाॽ कुइसिःक् यरिक् चोगुङ्‌सिङ्‌ॽ॥ आङ्‌गाॽ माङ्‌हुप् चोगुङ्‌बा कन् के़रे़क् लाजेन् खिनिॽ थिन्‍दाङ् सायोबोराहाॽ पिरुङ्‌सिङ्‌ॽ, हे़क्‍क्‍याङ् खे़ङ्‌हाॽ आभे़ल्‍ले़ आभे़ल्‍ले़ थारिक्‍साङ् खे़न् लाजेःल्‍ले़ लागि लक्‍के़घोबा मे़बोङ्‌ॽ॥’”

१४ खे़ब्‍याङ् खुने़ॽ आबाङे कुमनाहाॽ खुने़ॽ पाःत्‍तुबा हे़क्‍के हान्‍ति चोःक्‍मासिलाम् यहवे दाङ्‌बे़ल्‍ले़ कुनिङ्‌वाॽ नुःक्‍तु॥

१५ हे़क्‍क्‍याङ् मोसान् नुःक्‍खे़आङ् इङ्‌जाङ्‌हाॽ साप्‍ते़आङ् के़बप्‍पा ने़प्‍माङ् साप्‍लुङ्‌हाॽ खुने़ॽ कुहुक्‍को याङ्‌सिङ्‌ङाङ् कोःक्‍माओलाम् थासिङ् ये़॥ खे़न् साप्‍लुङ्‌हाॽओ तगाङ् नु एगाङ् ने़प्‍माङ् ले़प्‍माङ् साप्‍मनाबा पत्‍छे़॥

१६ खे़न् साप्‍लुङ्‌हाॽ निङ्‌वाॽफुमाङ्‌ङिल्‍ले़ कुयाःम्‍बक् वये़॥ खे़न् साप्‍लुङ्‌ङो के़बप्‍पान् निङ्‌वाॽफुमाङ्‌ङिल्‍ले़ लक्‍तुआङ् साप्‍तुआङ् पत्‍छे़॥

१७ यहोसुःल्‍ले़ मनाहाॽ मे़भिःक्‍ते़बा खे़प्‍सुआङ् मोसान् मे़त्‍तु, “साःङ्‌गाहिम्‍मोग ते़ङ्‌धङ्‌ङोबा हयङ् किल्‍लिङ् हे़क्‍तङ्‌बा इक्‍लानि खे़म्‍दे़त्‍ल पत्॥”

१८ मोसाःल्‍ले़ मे़त्‍तु,

“कन् इक्‍लान् के़नाःम्‍बाहाॽरे़न्‍नाङ् मे़ःन्‍लो,

हारि के़दाबाहाॽरे़न्‍नाङ् मे़ःन्‍लो,

कर आङ्‌गाॽग साम्‍गे़लोबाहाॽरे़

खुन्‍छिॽ इक्‍लान् खे़प्‍सुङ्‌ल पत्‍तारो॥”

१९ साःङ्‌गाहिम्‍मो के़रे़ त्‍ये़आङ् पत्‍छे़र मोसाःल्‍ले़ पित्‍साःत्‍तिन् नु मनाहाॽ मे़लाःक्‍खे़र मे़यागे़बा निसुसि॥ मोसान् साॽरिक् कुसिक् पोगे़, हे़क्‍क्‍याङ् खुने़ॽ खे़न् साप्‍लुङ्‌हाॽ खुने़ॽ आबाङे कुहुक्‍किल्‍ले़ कोःक्‍माल्‍ले़ कुबुङ्‌मो लाप्‍फेसुआङ् फयःप् यःप्‍सुदेसु॥

२० खे़ब्‍याङ् खे़ङ्‌हाॽरे़ मे़जोगुबा खे़न् पित्‍सात्तिन् तेॽरुआङ् खुने़ॽ मिओ मिधिक्‍खुदेसु, हे़क्‍क्‍याङ् खे़न् यःप्‍सुआङ् कुम्‍जिक्‍मा चोगुआङ् च्‍वाःत्‍तो से़सुकेःत्‍तु॥ हे़क्‍क्‍याङ् खुने़ॽ इस्राइलिहाॽ खे़न् थुङ्‌मा पाङ्‌घुसि॥

२१ खे़न् एगाङ् मोसाःल्‍ले़ हारुने़न् मे़त्‍तु, “कन् मनाहाॽरे़ आदाङ्‌बा थे़मा के़म्‍मे़त्‍ते़आङ् आदाङ्‌बारे़ कन्‍हाॽ कम्‍म्‍याक् यम्‍बा लायोओ के़धासुसिबे?”

२२ हारुने़ल्‍ले़ मे़त्‍तु, “आङ्‌गाॽनु आदाङ्‌बारे़ के़याःक् मे़ले़ॽरे़न्‍ने़ॽ॥ आदाङ्‌बारे़ग कन् मनाहाॽ कुसिङ् के़निःत्‍तुसिआङ्‌ङे के़वाॽ॥ कन्‍हाॽ साॽरिक् ताप्‍फे़ःम्‍बा पान् ले़प्‍माङ् मे़लासे़आङ् मे़वाॽ॥

२३ खे़ङ्‌हाॽरे़ आङ्‌गाॽ अक्‍खे मे़मे़त्‍ताङ्, ‘आनिगे लागि आनिगे तगितगि के़बेःक्‍पा माङ्‌हाॽ चोगे़से़ॽ, थेआङ्‌भे़ल्‍ले़ मिस्रलाम् आनिगे याप्‍मि के़लःप्‍पा के़भे़प्‍पा मना मोसान् थे़मा पोःक्‍खे़इ आनिगे मे़निसुम्‍बे़न्॥’

२४ खे़ब्‍याङ् आङ्‌गाॽ खे़ङ्‌हाॽ मे़त्‍तुङ्‌सिङ्, ‘आत्‍तिन् आत्‍तिन्‍हाॽरे़ साम्‍म्‍याङ् वाःत्‍तिहाॽ के़गत्‍तुम्, खे़न् वाःत्‍तिहाॽ फे़न्‍दे़म्‍मे़ॽआङ् आङ्‌गाॽओ तारे़म्‍मे़ॽ॥’ हे़क्‍क्‍याङ् खे़ङ्‌हाॽरे़ आङ्‌गाॽ साम्‍म्‍याङ् मे़बिराङ्॥ आङ्‌गाॽ मिओ केःत्‍तुङ्, हे़क्‍क्‍याङ् खे़न् पित्‍सात्तिन् लःन्‍दे़!”

२५ मोसाःल्‍ले़ मनाहाॽ खुन्‍छिॽ निङ्‌वाॽ पाःत्‍पाःत् के़जोःक्‍पा मे़बोःक्‍खे़ मे़जुरे़बा निसुसि, थेआङ्‌भे़ल्‍ले़ हारुने़ल्‍ले़ खे़ङ्‌हाॽ खुन्‍छिॽ निङ्‌वाॽ पाःत्‍पाःत् के़जोःक्‍पा मे़बोःक्‍खे़र याःन्‍दुसिआङ् वये़, खे़ङ्‌हाॽ खुनिॽ आबाङे निङ्‌मिहाॽरे़ खुन्‍छिॽ तगिए एःत्‍लाबा मे़बोःक्‍खे़आङ् मे़वये़॥

२६ खे़ब्‍याङ् मोसान् साःङ्‌गाहिम्‍मोबा लाम्‍धेःप्‍पो ये़म्‍सिङ्‌ङाङ् पाःत्‍तु, “आत्‍तिन् आत्‍तिन्‍हाॽ यहवे दाङ्‌बाओ मे़वाॽ, खे़ङ्‌हाॽ आङ्‌गाॽओ कत्‍ना मे़भे़न्‍ल!” हे़क्‍क्‍याङ् ले़बिःल्‍ले़ के़रे़क् कुमुॽइदाङ्‌साहाॽ खुने़ॽओ मे़भे़रे़आङ् मे़जुप्‍से़॥

२७ मोसाःल्‍ले़ खे़ङ्‌हाॽ मे़त्‍तुसि, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘खिनिॽ के़रे़क्‍ले़ आबाङे ताभे़हाॽ हेॽआसिम्‍मे़ॽ हे़क्‍क्‍याङ् साःङ्‌गाहिम्‍मोबा कत्‍नास्‍मा कुयाओनु नाःस्‍मा कुयाओबा लाम्‍धेःत्‍तो पेगे़म्‍मे़ॽआङ् के़रे़क्‍ले़ आबाङे फुॽनुसाॽ हे़क्‍क्‍याङ् चुम्‍देङ् नु आबाङे हिम्‍बेसाङ्‌बाहाॽ से़रे़म्‍सिम्‍मे़ॽ॥’”

२८ खे़ब्‍याङ् ले़बिःल्‍ले़ कुमुॽइदाङ्‌साहाॽरे़ मोसाःल्‍ले़ मे़त्‍तुसिबा कुइसिःक् मे़जोगु॥ खे़ल्‍ले़ याःन्‍दिक् मनाहाॽरे़ खुन्‍छिॽ लुम्‍मो ३,००० यारिक् ये़म्‍बित्‍छाहाॽ मे़से़रुसि॥

२९ खे़ब्‍याङ् मोसाःल्‍ले़ मे़त्‍तुसि, “आइन् खिनिॽ आबाङे साहाॽ नु फुॽनुसाहाॽ मे़ङ्‌मनासि हे़क्‍क्‍याङ् यहवे दाङ्‌बाल्‍ले़ कुलागि खिनिॽ लाःत्‍लाःत् से़म्‍मनानिङ्‌ङाङ् के़वयि॥ आइन् खुने़ॽ खिनिॽ हाङ्‌वागे़न् मुॽइसाम् के़बिरिआङ् वाॽ॥”

३० कुदाःन्‍दिक्‍मा मोसाःल्‍ले़ मनाहाॽ मे़त्‍तुसि, “खिनिॽ यम्‍बा लायो के़जोगुम्‍माङ् के़वयि॥ कर आल्‍ल आङ्‌गाॽ यहवे दाङ्‌बाओ थोःक्‍सिङ्‌ङाआङ् पेःक्‍का॥ निङ्‌वाॽफुमाङ्‌ङिन्‍नु नादङ् चोःक्‍से़ खिनिॽ लायोल्‍ले़ लागि ले़प्‍मि नाःक्‍मा पिमा सुक्‍तुङ्‌बि हाग॥”

३१ हे़क्‍क्‍याङ् मोसान् यहवे दाङ्‌बाओ नुःक्‍खे़ पेआङ् अक्‍खे मे़त्‍तु, “चिःत्‍ते़स्‍ये़रो! कन् मनाहाॽरे़ आक्‍तङ्‌बा यम्‍बा लायोनि मे़जोगुआङ् मे़वाॽबे! खे़ङ्‌हाॽरे़ खुन्‍छिॽ लागि साम्‍म्‍याङ्‌लाम् माङ् मे़जोगुआङ् वाॽ॥

३२ हे़क्‍केसाङ् खे़ङ्‌हाॽ लायोलाम् ले़प्‍मि पिरे़से़ॽओ– मेःन्‍ने़भग्र, खे़ने़ॽ के़साप्‍तुबा साप्‍पन्‍नोलाम्‍बा आङ्‌गाॽ आमिङ् आयोःक्‍के मासाङ् पिराङ्‌ङे़ॽओ॥”

३३ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “आत्‍तिल्‍ले़ आङ्‌गाॽ आदक्‍ले़ङ्‌वाओ लायो चोगुआङ् वाॽ, खे़न्‍ने आङ्‌गाॽ आसाप्‍पन्‍नो कुमिङ् मासुङ् पिरुङ्‌ॽ॥

३४ आल्‍ल खे़ने़ॽ पेगे़ॽ, आङ्‌गाॽ खे़ने़ॽ मे़त्‍ने़बा ते़न्‍नो मनाहाॽ लाम्‍लोसे़ तेॽरे़से़ॽ, हे़क्‍क्‍याङ् आङ्‌गाॽ आइङ्‌घङ्‌साबे़न् खे़ने़ॽ के़दगि के़दगि पेक्, हे़क्‍केसाङ् खे़ङ्‌हाॽ खुम्‍दिङ् पिमासि ये़म् ताआङ् आङ्‌गाॽ खे़ङ्‌हाॽरे़ खुन्‍छिॽ लायोल्‍ले़ कुले़क्‌वा खुम्‍दिङ् पिरुङ्‌सिङ्‌ॽ॥”

३५ हे़क्‍क्‍याङ् हारुने़ल्‍ले़ चोगुबा पित्‍सात्तिन् खे़ङ्‌हाॽरे़ से़वा मे़मे़त्‍तुबे़ल्‍ले़ चोगुल्‍ले़ यहवे दाङ्‌बे़ल्‍ले़ मनाहाॽ माङ्‌दुक्‍माल्‍ले़ स्‍ये़रुसिरो॥

मोसाःल्‍ले़ चोगुबा पेलिगे़न् तुवा

३३

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “मिस्रलाम्‍बा फे़प्‍मनासिबा कन् मनाहाॽनु खे़ने़ॽ खे़न् लाजेॽओ पेगे़ॽ, खे़ल्‍ले़ कुयाःम्‍बेओ ‘खे़ने़ॽ के़मुॽइदाङ्‌साहाॽ पिरुङ्‌सिङ्‌ॽ’ फाॽआङ् आङ्‌गाॽ अब्राहाम, इसहाक हे़क्‍क्‍याङ् याकुबे़न्‍नु माङ्‌हुप् चोगुङ्‌ङाङ् वयाङ्॥

२ आङ्‌गाॽ खिनिॽ तगि तगि लत्‍छा माङ्‌लाइङ्‌बा पाङ्‌घुङ्‌ॽ, हे़क्‍क्‍याङ् कनानि, एमोरि, हित्‍ति, परिज्‍जि, हिब्‍बि नु यबुसिहाॽ नाःत्‍तुङ्‌देसुङ्‌सिङ्‌ॽ॥

३ पित्‍नु नु सक्‌वाघु के़गुङ्‌बा खे़न् लाजेॽओ पेगे़म्‍मे़ॽ॥ कर खिनिॽ आधिङ्‌गानि के़जोःक्‍पा मनानिङ्, कल्‍ले़चोगुल्‍ले़ आङ्‌गाॽ खिनिॽ लुम्‍मो मे़बेःक्‍कान्, मेःन्‍ने़भग्र लाम्‍मोसा आङ्‌गाॽ खिनिॽ मे़ङ्‌मा सुक्‍निङ्‌बिला॥”

४ आल्‍ल मनाहाॽरे़ कन् फे़न् इङ्‌घङ्‌ङिन् मे़घे़प्‍सु, खे़ब्‍याङ् खे़ङ्‌हाॽरे़ खुनिॽ निङ्‌वाॽ तुक्‍खे च्‍ये़, हे़क्‍क्‍याङ् आत्‍तिन्‍हाॽरे़आङ् वाःत्‍ति सामाहाॽ मे़न्‌वारुन्॥

५ थेआङ्‌भे़ल्‍ले़ यहवे दाङ्‌बे़ल्‍ले़ मोसान् अक्‍खे मे़त्‍तुआङ् वये़, “इस्राइलिहाॽ मे़त्‍ते़से़ॽ, ‘खिनिॽ आधिङ्‌गानि मनानिङ्॥ आङ्‌गाॽ मिक्‍चिराप्‍पा थिक्‍लक् खिनिॽ लुम्‍मो ताआने़भग्र आङ्‌गाॽ खिनिॽ खाप्‍पुथ्‍यःङ् मे़ङ्‌निङ्॥ आल्‍ल खिनिॽ वाःत्‍ति सामाहाॽ फे़न्‍दे़म्‍मे़ॽ, हे़क्‍क्‍याङ् खिनिॽनु थे़मा चोःक्‍मा पोःङ्‌ॽ, खे़न् पाःन्‍नो आङ्‌गाॽ निङ्‌वाॽ इःत्‍तुङ्॥’”

६ कल्‍ले़चोगुल्‍ले़ होरेब कोःक्‍माओ इस्राइलिहाॽरे़ खुन्‍छिॽ सामाहाॽ मे़भे़न्‍दुरो॥

तुम्‍मादे़न् साःङ्‌गाहिम्

७ मोसान् तुम्‍मादे़न् साःङ्‌गाहिम्‍लाम् लाःक्‍कात् नानाक् सेसे साःङ्‌गाहिम्‍मिन् चोगुर यागे़॥ खुने़ॽ खे़न् “तुम्‍मादे़न् साःङ्‌गाहिम्” मे़त्‍तु॥ यहवे दाङ्‌बान्‍नु तुम्‍मा निङ्‌वाॽ के़जोःक्‍पा के़रे़क् मनाहाॽ साःङ्‌गाहिम् लाःक्‍कात् के़ने़बा आम्‍भा खे़न् साःङ्‌गाहिम्‍मो मे़बे॥

८ आल्‍ल मोसान् लःन्‍दे़आङ् तुम्‍मादे़न् साःङ्‌गाहिम्‍मो पे, खे़ब्‍याङ् के़रे़क् मनाहाॽ मे़बोगे़आङ् आबाङे खुन्‍छिॽ साःङ्‌गाहिम्‍मोबा लाम्‍धेःप्‍पो मे़ये़म्‍सिङ्‌ङाङ् मोसान् साःङ्‌गाहिम्‍मो मे़ल्‍लाःत्‍ते थारिक् आम्‍भा खुने़ॽ ले़ङ् लॽरिक् ओमे़मे़त्‍तुआङ् मे़बत्‍छे़॥

९ आल्‍ल मोसान् खे़न् साःङ्‌गाहिम्‍मो लासे़ हे़क्‍केःल्‍ले़ खाॽमिःप्‍पा सित्‍लाङ्‌ङिन् थासिङ् ये़आङ् साःङ्‌गाहिम्‍मोबा लाम्‍धेःप्‍पो तक्‍पे़त् ये़म्‍सिङ्॥ खे़ब्‍याङ् यहवे दाङ्‌बे़न् मोसाःन्‍नु पारे़॥

१० आल्‍ल मनाहाॽरे़ खाॽमिःप्‍पा सित्‍लाङ्‌ङिन् साःङ्‌गाहिम्‍मोबा लाम्‍धेःप्‍पो तक्‍पेत् ये़म्‍सिङ्‌बा मे़निसु, खे़भे़ल्‍ले़ खे़ङ्‌हाॽ मे़बोगे़आङ् खुन्‍छिॽ आबाङे आबाङे साःङ्‌गाहिम्‍मोबा लाम्‍धेःप्‍पो माङ्‌से़वा मे़जोगे़॥

११ कम्‍भलॽरिक् कुभा चुम्‍देङ्‌नु ताॽजे़ङ्‌मना पाःप्‍मनाबा हे़क्‍के यहवे दाङ्‌बान् मोसाःन्‍नु तुम्‍दुम्‍बा ताॽजे़क्‍खे़॥ खे़ब्‍याङ् मोसान् नुःक्‍खे़आङ् साःङ्‌गाहिम्‍मो त्‍ये़, कर खुने़ॽ थाङ्‌बे़न् कुभाॽबाङ् नुनरे़ कुस्‍सा यहोसुःन् खे़न् साःङ्‌गाहिम्‍मोलाम् मे़ल्‍लःन्‍ने यागे़कत्‍ते़रो॥

मोसाःल्‍ले़ यहवे दाङ्‌बाल्‍ले़ कुमिमिदिङ्‌ङिन् निसु

१२ हे़क्‍क्‍याङ् मोसाःल्‍ले़ यहवे दाङ्‌बे़न् मे़त्‍तु, “आदाङ्‌बारे़ आङ्‌गाॽ ‘कन् मनाहाॽ तेॽरे़सेॽआङ् पेगे़ॽ’ के़मे़त्‍ता, कर आङ्‌गाॽनु सोरिक् हाःत्‍हाःत्‍छि के़बाङ्‌घुसि आदाङ्‌बारे़ आङ्‌गाॽ मे़म्‍मे़त्‍ते के़गत्‍ता॥ खे़ने़ॽ अक्‍खे के़बाःत्‍तुआङ् वाॽ, ‘खे़ने़ॽग आङ्‌गाॽ के़मिङ्‌लाम्‍बाए कुसेःन् निने़– हे़क्‍क्‍याङ् खे़ने़ॽनु आङ्‌गाॽ आनिङ्‌वाॽ त्‍ये़आङ् वाॽ॥’

१३ आदाङ्‌बारे़ आङ्‌गाॽनु के़निङ्‌वाॽ त्‍ये़आङ् वाॽने़भग्र, आल्‍ल आदाङ्‌बारे़ चोःक्‍मा के़इःत्‍तुबा पाःन्‍निन् आङ्‌गाॽ ओःन्‍धाक्‍ताङ्‌ङे़ॽ, हे़क्‍क्‍याङ् आङ्‌गाॽ आदाङ्‌बारे़ कुसिङ् निःप्‍मा सुक्‍ने़र हन्‍नाङ् आदाङ्‌बारे़ के़मिक्‍साओ आङ्‌गाॽनु के़निङ्‌वाॽ ताआङ् पत्‍ल॥ कन् सुवाङ्‌ङिन् आदाङ्‌बारे़न्‍ने फाॽआङ् निङ्‌वाॽ इःत्‍ते़ॽ॥”

१४ हे़क्‍क्‍याङ् यहवे दाङ्‌बे़ल्‍ले़ पाःत्‍तु, “आङ्‌गाॽ खे़ने़ॽनु पेःक्‍का, खे़ब्‍याङ् आङ्‌गाॽ खे़ने़ॽ नाःम्‍सिङ्‌मा पिने़॥”

१५ खे़ब्‍याङ् मोसाःल्‍ले़ मे़त्‍तु, “आदाङ्‌बा आङ्‌गाॽनु के़म्‍बेःक्‍ने़न्‍ने़भग्र आनिगे कप्‍मोलाम्‍बा खे़त्‍ना याप्‍मि आन्‍देॽरे़न्‍ने़ॽ॥

१६ आदाङ्‌बा आनिगे़नु के़म्‍बेःक्‍ने़ल्‍ल थारिक् आङ्‌गाॽ नु आदाङ्‌बारे़ कन् के़मनाहाॽओ के़निङ्‌वाॽ त्‍ये़आङ् वाॽ फाॽआङ् आक्‍खेलॽरिक् कुसिङ्‌निःप्‍माबे? वेॽ थे़मा पाःन्‍निल्‍ले़ आङ्‌गाॽ नु आदाङ्‌बारे़ के़मनाहाॽ इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽलाम् वेॽ पोःक्‍खिगे़बे?”

१७ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ने़ॽ के़बाःत्‍तुबा पाःन्‍निन्‍ने आङ्‌गाॽ चोगुङ्‌ॽ, थेआङ्‌भे़ल्‍ले़ आङ्‌गाॽ आमिक्‍साओ खे़ने़ॽनु आनिङ्‌वाॽ त्‍ये़आङ् वाॽ, हे़क्‍क्‍याङ् आङ्‌गाॽ खे़ने़ॽ के़मिङ्‌लाम्‍बाए कुसिङ् निःत्‍ने़आङ् वाॽ॥”

१८ मोसाःल्‍ले़ मे़त्‍तु, “आल्‍ल आङ्‌गाॽ आदाङ्‌बारे़ के़मिमिदिङ्‌ङिन् ओसेःन्‍धाक्‍ताङ्‌ङे़ॽ॥”

१९ खुने़ॽ पाःत्‍तु, “आङ्‌गाॽ खे़ने़ॽ के़बेसाङ्‌ङे आङ्‌गाॽ आगे़रे़क् नुबा पाःन्‍हाॽ ओःन्‍धाक्‍ने़, हे़क्‍क्‍याङ् खे़ने़ॽ के़बेसाङ्‌ङे ‘यहवे दाङ्‌बा’ मिङ्‌ङिन् उवा चोगुङ्‌ॽ॥ आत्‍तिन् आङ्‌गाॽ लुङ्‌माॽ तुक्‍मा निङ्‌वाॽ चोगुङ्‌ॽ आङ्‌गाॽ खे़न् लुङ्‌माॽ तुक्‍तुङ्‌ॽ॥ आत्‍तिन् आङ्‌गाॽ नुरिक् मे़प्‍मा निङ्‌वाॽ चोगुङ्‌ॽ, आङ्‌गाॽ खे़न् नुरिक् मे़त्‍तुङ्‌ॽ॥”

२० हे़क्‍क्‍याङ् खुने़ॽ मे़त्‍तु, “कर आङ्‌गाॽ आनारान् ओमे़प्‍मा के़न्‍छुक्‍तुन्, थेआङ्‌भे़ल्‍ले़ आनारान् ओमे़मे़त्‍तुआङ् मनाहाॽ हिङ्‌मा मे़न्‍छुक्‍ने़न्॥”

२१ खे़ब्‍याङ् यहवे दाङ्‌बे़ल्‍ले़ मे़त्‍तु, “आङ्‌गाॽ आबेसाङ् लत्‍छा ते़न् ने़ःॽ, आम्‍भा कन् याक्‍पेॽओ खे़ने़ॽ ये़बे़ॽ॥

२२ आङ्‌गाॽ आमिमिदिङ्‌ङिन् खे़प्‍मोलाम्‍बा पोङ्‌ङाङ् पेःक्‍किल्‍ले़ आङ्‌गाॽ खे़ने़ॽ खे़न् याक्‍पेॽओबा हङ्‌ग्रिङ्‌बो ये़म्‍ने़, हे़क्‍क्‍याङ् आङ्‌गाॽ खे़प्‍मोलाम् पोङ्‌ङाआङ् मे़न्‍नुःङ् मे़म्‍भे़ःम्‍ने थारिक् खे़ने़ॽ आङ्‌गाॽ आहुक्‍किल्‍ले़ए ते़प्‍ने़भन्‍ने़॥

२३ खे़न् एगाङ् आङ्‌गाॽ आहुक्‍किन् खे़त्‍तुङ्‌ॽ, हे़क्‍क्‍याङ् खे़ने़ॽ आङ्‌गाॽ आएःक्‍के़न् के़निसुॽ, कर आङ्‌गाॽ आनाराःङ्‌ग के़न्‍निसुन्‍लो॥”

निसिगेक्‍पा कुगाप् साप्‍लुङ्

३४

यहवे दाङ्‌बे़ल्‍ले़ मोसान् मे़त्‍तु, “तगिबा हे़क्‍केए लुङ्‌ङिल्‍ले़न् साप्‍लुङ् ने़त्‍छि खे़रे़आङ् तारे़ॽ॥ खे़ने़ॽ खे़न् तगि के़हे़रु के़देसुबा साप्‍लुङ्‌ङो साप्‍ते़आङ् के़बप्‍पा आम्‍भा खे़न् पाःन्‍निन् आङ्‌गाॽ खे़न् साप्‍लुङ्‌ङो साप्‍तुङ्‌ॽ॥

२ तानाम्‍सा यारिप् पोःक्‍खे़आङ् सिनै कोःक्‍माओ थोःक्‍सिङ्‌ङे़ॽ हे़क्‍क्‍याङ् कोःक्‍माल्‍ले़ कुसम्‍धाङ् आङ्‌गाॽ आबेसाङ् थाङे़ॽ॥

३ आत्‍तिन् मनाहाॽआङ् खे़ने़ॽनु मे़न्‍धाङ्‌ने़न्‍ल, हे़क्‍क्‍याङ् कोःक्‍माओबा आत्‍तिन् ते़न्‍नोआङ् ओःन्‍मे़न्‍धाक्‍सिङ्‌ङिन्‍ल॥ आत्‍तिन् मे़ल्‍लुक् मे़ःन्‍दाक् इग्र थक्‍सा पित्‍हाॽआङ् कोःक्‍माल्‍ले़ कुदगि ले़प्‍माङ् चामे़ल्‍लाम्‍ने़ल्‍ल॥”

४ खे़ब्‍याङ् मोसाःल्‍ले़ तगिबा हे़क्‍तङ्‌बा लुङ्‌ङिल्‍ले़न् साप्‍लुङ् ने़त्‍छि खक्‍तु हे़क्‍क्‍याङ् यहवे दाङ्‌बाल्‍ले़ मे़त्‍तुबा कुइसिःक् तानाम्‍सा पोगे़ॽआङ् सिनै कोःक्‍माओ थोःक्‍सिङ्॥ खुने़ॽ कुहुक्‍को खे़न् ने़त्‍छि साप्‍लुङ्‌हाॽआङ् तेॽरुआङ् पे॥

५ हे़क्‍क्‍याङ् यहवे दाङ्‌बान् खाॽमिःप्‍पो थासिङ् ये़, हे़क्‍क्‍याङ् खुने़ॽनु खे़प्‍मो ये़म्‍सिङ्‌ङाङ् खुने़ॽ कुमिङ् “यहवे दाङ्‌बा” के़लॽबा उवा चोगु॥

६ खे़न् एगाङ् यहवे दाङ्‌बे़न् खुने़ॽ कुबेसाङ्‌लाम् पोःक्‍खे़आङ् अक्‍खे के़लॽबा उवा चोगु, “यहवे दाङ्‌बा, यहवे दाङ्‌बान् मना साॽरिक् लुङ्‌माॽ के़दुक्‍पा नु के़नुॽबा निङ्‌वाॽफुमाङ्, हे़क्‍क्‍याङ् हने़ कुसिक् मे़म्‍बोःक्‍मनाबा नु साॽरिक् नासि के़धःप्‍पा चोक्, खे़ब्‍याङ् थधप् म़ेल्‍लॽमनाबा मिम् आमे़प्‍मे़प्‍पा नु नसाःन्‍साबा चोक्॥

७ खुने़ॽ हे़न्‍छिङ् हे़न्‍छिङ् मनाहाॽ लुङ्‌माॽ तुक्‍तुसि, हे़क्‍क्‍याङ् फे़न्‌याःम्‍बक्, पिफ्‍युङ् नु लायोन् ले़प्‍मि चोगुॽ॥ कर खुने़ॽ आप्‍तिक्‍साबान् आक्‍खे फाॽआङ्‌साङ् खुम्‍दिङ् पिरु॥ पाधे़बाहाॽरे़ मे़जोगुबा फे़न्‌याःम्‍बक्‍किल्‍ले़ कुले़क्‌वा खे़ङ्‌हाॽरे़ खुन्‍छिॽ साहाॽ, मे़न्‍छाॽहाॽ हे़क्‍क्‍याङ् सुम्‍सिगेक्‍पा लिसिगेक्‍पा थाःक् थारिक् खुम्‍दिङ् पिरुसिॽ॥”

८ खे़ब्‍याङ् मोसान् हारावराॽ खाम्‍बाङ्‌ङो अःक्‍खुम् फन्‍छिङ्‌ङाङ् निङ्‌वाॽफुमाङ्‌ङिन् माङ्‌से़वा मे़त्‍तु॥

९ खुने़ॽ मे़त्‍तु, “आङ्‌गाॽ आदाङ्‌बारे़ के़निमो के़निङ्‌वाॽ के़दाबा पोःक्‍खाङ्‌ङाङ् वाॽआने़भग्र, यहवे दाङ्‌बाए, आङ्‌गाॽ पेलि फाक्‍ने़, यहवे दाङ्‌बान्‍ने आनिगे़नु सोरिक् लाङ्‌घेगे़ॽ॥ कन्‍हाॽ आधिङ्‌गानि मना मे़बोःक्‍खे़साङ् आनिगे फे़न्‌याःम्‍बक् नु लायोलाम् ले़प्‍मि आबिरे़ॽआङ् लक्‍खोबा कुइसिःक् आबाङे के़माना हे़क्‍के आदाःक्‍ते़ॽओ॥”

कुसङ् माङ्‌हुप्

(ला २३:१४-१९, साम्‌यो इङ् ७:१-५, १६:१-१७)

१० खे़ब्‍याङ् यहवे दाङ्‌बे़ल्‍ले़ मे़त्‍तु, “ओमे़त्‍ते़ॽ, खे़ने़ॽनु आङ्‌गाॽ लत्‍छा माङ्‌हुप् थिक् चोगुङ्‌ॽ॥ खे़ने़ॽ के़रे़क् के़मनाहाॽरे़ खुन्‍छिॽ तगि आङ्‌गाॽ साॽरिक् निङ्‌वाॽ के़माबा याःम्‍बक्‍हाॽ चोगुङ्‌ॽ, खे़न् निङ्‌वाॽ के़माबा याःम्‍बक्‍किन् इक्‍सादिङ् खाम्‍बेःक्‍मो आत्‍तिन्‍नाङ् मे़न्‍छाम् सुवाङ्‌हाॽओ आभे़ल्‍ले़आङ् मे़न्‍जोःक्‍के वाॽ॥ खे़ने़ॽ कन् मनाहाॽरे़ खुन्‍छिॽ लुम्‍मो के़युङ्‌ॽ, खे़ने़ॽ के़लागि आङ्‌गाॽ यहवे दाङ्‌बे़ल्‍ले़ लत्‍छा निङ्‌वाॽ के़माबा याःम्‍बक् चोगुङ्‌ॽ फाॽआङ् खे़ङ्‌हाॽरे़ मे़निसुॽ॥

११ आइन् आङ्‌गाॽ खे़ने़ॽ पिने़र पत्‍ताबा इङ्‌जाङ्‌ङिन् खे़ने़ॽ इःत्‍ते़ॽ नाःत्‍ते़ॽ, आङ्‌गाॽ खे़ने़ॽ के़दगिलाम्‍बा एमोरि, कनानि, हित्‍ति, परिज्‍जि, हिब्‍बि नु यबुसिहाॽ नाःत्‍तुङ्‌देसुङ्‌सिङ्‌ॽ॥

१२ सिङ्‌सिङ् ये़क्‌ये़क्‍काङ् वयेॽ! खे़ने़ॽ के़बेःक्‍ल के़बप्‍पा लाजेॽओबा मनाहाॽनु खे़ने़ॽ तङ्‌मे मे़जोगे़न्‍ने़ॽ, मेःन्‍ने़भग्र खे़ङ्‌हाॽ खिनिॽ लागि चे़न् मे़बोङ्‌ॽ॥

१३ खे़ङ्‌हाॽरे़ खुन्‍छिॽ ले़त्‍ति तोःम्‍मादे़न्‍हाॽ यन्‍छे़ पिरे़से़ॽ॥ खे़ङ्‌हाॽरे़ खुन्‍छिॽ सुत्‍थो फाॽआङ् मे़इःत्‍तुबा लुङ्‌हाॽ फयःप्‍फयःप् यःप्‍से़ पिरे़से़ॽ, हे़क्‍क्‍याङ् खे़ङ्‌हाॽरे़ खुन्‍छिॽ असेरा माङ्‌सित्‍लाङ्‌हाॽ च्‍ये़प्‍ते़आङ् सोःन्‍दे़ पिरे़से़ॽ॥

१४ “खिनिॽ वेॽ आत्‍तिन् माङ्‌ङिन्‍नाङ् से़वा मे़मे़त्‍ते़म्‍मिन्‍ने़ॽ, थेआङ्‌भे़ल्‍ले़ यहवे दाङ्‌बा, खुने़ॽ कुमिङ्‌ग ‘कुना के़हे़म्‍बारो’ कुना के़हे़म्‍बाङ्‌ग निङ्‌वाॽफुमाङ्‌ङिन्‍नेरो॥

१५ “सिङ्‌सिङ् ये़क्‌ये़क् लॽरे़म्‍मे़ॽ, खे़न् लाजेॽओबा मनाहाॽनु खिनिॽ तङ्‌मे मे़जोगे़म्‍मिन्‍ने़ॽ, मेःन्‍ने़भग्र खे़ङ्‌हाॽ खुन्‍छिॽ आबाङे माङ्‌हाॽ मे़दिम्‍दु मे़नाःत्‍तुसिआङ् निङ्‌वाॽओ याम्‍बोःप्‍मा याःम्‍बक् हे़क्‍तङ्‌बा मे़जोगुल्‍ले़ हे़क्‍क्‍याङ् खुन्‍छिॽ माङ्‌हाॽरे़ लागि वयागे़न् सिदुङ्‌सभा मे़जोगुल्‍ले़, खे़ङ्‌हाॽरे़ खिनिॽ के़म्‍उःत्‍तिॽ खे़ब्‍याङ् खिनिॽ खे़ङ्‌हाॽरे़ खुन्‍छिॽ सिदुङ्‌जभाहाॽ के़जाम्‌ॽ॥

१६ आल्‍ल खे़ङ्‌हाॽरे़ खुन्‍छिॽ मे़न्‍छुमा साहाॽओबा कुभा खिनिॽ ये़म्‍बित्‍छा साहाॽरे़ लागि के़दारुम्‍सिम्‍बिला, हे़क्‍क्‍याङ् खे़न् मे़न्‍छुमासाहाॽरे़ खुन्‍छिॽ माङ्‌हाॽ मे़दिम्‍दु मे़नाःत्‍तुसिआङ् नावाइत्‍लाहाॽ से़वा मे़मे़त्‍तुसिबिला हे़क्‍क्‍याङ् याःम्‍बोःप्‍मा याःम्‍बक् हे़क्‍तङ्‌बा मे़जोगुआङ् खे़ङ्‌हाॽरे़ खिनिॽ ये़म्‍बित्‍छा साहाॽआङ् हाबा खे़न् चोःक्‍मा मे़बाङ्‌घुसिॽ॥

१७ “खिनिॽ आबाङे लागि नावाइत्‍लाहाॽ मे़जोगे़म्‍सिम्‍मिन्‍ने़ॽ॥

१८ “के़भङ्‌बा सिदाॽ मे़न्‌याक्‍केबा खरे़ःङ् चामा तङ्‌नाम् तोसे़म्‍मे़ॽ॥ आङ्‌गाॽ इङ्‌जाङ् पिनिङ्‌बा कुइसिःक् अबिब लाओ तोमा के़बोङ्‌बा ये़म्‍मो नुसि ये़न् थारिक् के़भङ्‌बा सिदाॽ मे़न्‌याक्‍के़बा खरे़ःङ् चे़म्‍मे़ॽर वये़म्‍मे़ॽ॥ थेआङ्‌भे़ल्‍ले़ अबिब लाओ मिस्र लाजेॽलाम्‍बा खिनिॽ के़लःन्‍दि के़भे़रिआङ् वये़॥

१९ “साप्‍पोःक्‍कोलाम् तगि के़लःम्‍बा के़रे़क् आङ्‌गाॽइन् मे़बोङ्‌ॽ॥ खिनिॽ थक्‍साहाॽरे़ मे़धाप्‍तुसिबा कुम्‍बाबा, पित्‍थक्‍साहाॽ नु मे़ल्‍लुक् मे़ःन्‍दाक्‍हाॽरे़ तगि मे़धाप्‍तुसिबाहाॽ खक्‍पे़त् आङ्‌गाॽइन् मे़बोङ्‌ॽ॥

२० अदङ्‌माःल्‍ले़ तगि थाप्‍तुबा अदङ्‌साःत्‍तिन् मे़ल्‍लुक्‍साःत्‍तिल्‍ले़ ले़क्‍ते़म्‍मे़ॽआङ् से़न्‍दे़म्‍मे़ॽ॥ खे़न् के़ल्‍ले़क्‍तुम्‍मिन्‍ने़भग्र खे़ल्‍ले़ कुसित्‍लाःन् ए़क्‍खे़म् पिरे़म्‍मे़ॽ॥ खिनिॽ तुम्‍बा साहाॽ के़रे़क् थे़माइ पिरे़म्‍सिम्‍मे़ॽआङ् से़न्‍दे़म्‍सिम्‍मे़ॽ॥

“आङ्‌गाॽ आदगि आत्‍तिन्‍हाॽआङ् थे़माआङ् मे़ःन्‍ने़ ओःन्‍मे़न्‍धाक्‍सिङ्‌ङिन्‍ल॥

२१ “तुक्‍सि ये़न् थारिक् आबाङे याःम्‍बक् चोगे़म्‍मे़ॽर वये़म्‍मे़ॽ, कर नुसिगेक्‍पा ये़न्‍नो नाःम्‍मासिम्‍मे़ॽ॥ के़क्‍चु थोःङ्‌मा नु चासुम्‍मा ये़म्‍मोआङ् नाःम्‍मासिम्‍मे़ॽ॥

२२ “ये़त्‍नाम्‍हाॽओबा तङ्‌नाम्‍हाॽ तगि के़दुम्‍बा मासिःन्‍नु खिनिॽ तोसे़म्‍मे़ॽ, हे़क्‍क्‍याङ् तङ्‌बेओबा कुनुप्‍मो कुजा चिङ्‌मा तङ्‌नाम्‍माङ् तोसे़म्‍मे़ॽ॥

२३ “कन् सुम्‍सि तङ्‌नाम्‍हाॽओ तङ्‌बेरे़ सुम्‍सिले़ङ् खिनिॽ के़रे़क् ये़म्‍बित्‍छाहाॽ इस्राइलबा निङ्‌वाॽफुमाङ् यहवे दाङ्‌बे़ल्‍ले़ कुदगि ओसेःन्‍मे़धाक्‍सिङ्‌ल॥

२४ आङ्‌गाॽ मे़न्‍छाम् सुवाङ्‌हाॽ खिनिॽ तगिलाम्‍बा लःत्‍तुङ्‌देसुङ्‌सिङ्‌ॽ, हे़क्‍क्‍याङ् खिनिॽ इःन्‍दोन् फोसुङ् पिनिङ्‌ॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि तङ्‌बेरे़ सुम्‍ले़ङ् ओसेःन्‍गे़धाक्‍कासिल्‍ले़ आत्‍तिन्‍हाॽरे़आङ् खिनिॽ लाजेॽ सिङ्‌बुङ्‌हाॽओ मिक् मे़ङ्‌गेःत्‍तुन्‌ॽ॥

२५ “आङ्‌गाॽओ के़दोःन्‍दुम्‍बा वयागे़न् सिदुङ्‌जभाःल्‍ले़ कुमाक्‍खिन् के़भङ्‌बा सिदाॽ याक्‍मनाबा खरे़ःङ्‌ङिन्‍नु मे़दोःन्‍दे़म्‍मिन्‍ने़ॽ, हे़क्‍क्‍याङ् के़भङ्‌बा सिदाॽ मे़न्‌याक्‍केबा खरे़ःङ् चामा तङ्‌नाम्‍मो सिदुङ्‌जभा तोःम्‍मनाबा थक्‍साःल्‍ले़ कुभा थेआङ् तानाम् थारिक् मे़गत्‍ते़म्‍मिन्‍ने़ॽ॥

२६ “खिनिॽ लाजेॽ सिङ्‌बुङ्‌ङोबा तगि के़दुम्‍बा कुजाहाॽओबा के़रे़क्‍नुःल्‍ले़ नुबा कुजाॽइ कुजान् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुहिम्‍मो तारे़म्‍मे़ॽ॥

“मे़ःन्‍दज्‍याःक् सान् खे़ल्‍ले़ कुम्‍मारे़ कुनुओ मे़धोःक्‍ते़म्‍मिन्‍ने़ॽओ॥”

२७ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “कन् पाःन्‍हाॽ साप्‍ते़ॽ, थेआङ्‌भे़ल्‍ले़ कन् पाःन्‍हाॽ कुइसिःक् खे़ने़ॽ हे़क्‍क्‍याङ् इस्राइलिहाॽनु माङ्‌हुप् चोगुङ्‌ङाङ् वाॽ॥”

२८ मोसान् खे़प्‍मो लिबोङ् ये़न् थारिक् नु लिबोङ् से़न्‍दिक् थे़म्‍बा वये़॥ खुने़ॽ खरे़ःङ्‌ङाङ् मे़जने़न् हे़क्‍क्‍याङ् च्‍वाःत्‍ताङ् मे़धुङुन्॥ खुने़ॽ खे़न् साप्‍लुङ्‌हाॽओ खे़न् माङ्‌हुप्‍पोबा पाःन्‍जाःक्‍किन् खे़न् थिबोङ् इङ्‌जाङ्‌हाॽ साप्‍तुरो॥

मोसान् सिनै कोःक्‍माओलाम् थासिङ् युःॽ

२९ आल्‍ल मोसान् तोःन्‍दिले़न् खे़न् ने़त्‍छि साप्‍लुङ्‌हाॽ कुहुक्‍को याङ्‌सिङ् हे़क्‍क्‍याङ् सिनै कोःक्‍माओलाम् थासिङ् ये़, खे़ब्‍याङ् खुने़ॽ निङ्‌वाॽफुमाङ्‌ङिन्‍नु पारे़बाल्‍ले़ चोगुल्‍ले़ खुने़ॽ कुनारान् से़दिङ्‌दिङ् ओःत्‍ल पत् के़लॽबा पाःन्‍निन् मोसाःल्‍ले़ निङ्‌वाॽ मे़घोसुन्॥

३० आल्‍ल हारुने़न् नु के़रे़क् इस्राइलिहाॽरे़ मोसान् मे़निसु, हे़क्‍केःल्‍ले़ खे़ङ्‌हाॽरे़ खुने़ॽ कुनारान् से़दिङ्‌दिङ् ओःत्‍ते़बा मे़निसु, हे़क्‍क्‍याङ् खुने़ॽ कुबेसाङ् तामा खे़ङ्‌हाॽ मे़गिसे़॥

३१ कर मोसाःल्‍ले़ खे़ङ्‌हाॽ उःत्‍तुसि, हे़क्‍क्‍याङ् सङ्‌जुम्‍भोबा के़रे़क् लाम्‍लोबाहाॽनु सोसोरिक् हारुने़न् मोसान् ले़प्‍माङ् मे़नुःक्‍खे़ मे़द्‌ये़, खे़ब्‍याङ् मोसान् खे़ङ्‌हाॽनु पारे़॥

३२ खे़न् एगाङ् के़रे़क् इस्राइलिहाॽआङ् निःत्‍ताङ् मे़द्‌ये़, हे़क्‍क्‍याङ् यहवे दाङ्‌बे़ल्‍ले़ खुने़ॽ सिनै कोःक्‍माओ मे़त्‍तुबा के़रे़क् इङ्‌जाङ् पाःन्‍हाॽ खुने़ॽ खे़ङ्‌हाॽ चे़क्‍तुसि॥

३३ आल्‍ल मोसान् खे़ङ्‌हाॽनु पारे़ चुरे़, खे़ब्‍याङ् खे़ल्‍ले़ खुने़ॽ कुनारान् पःत्‍थाङ् थिक्‍ले़ ते़प्‍तु॥

३४ कर आल्‍ल मोसान् यहवे दाङ्‌बे़ल्‍ले़ कुदगि खुने़ॽनु पाःत्‍छे़ पेःल्‍ले़ लाःक्‍कात् मे़ल्‍लःन्‍ने थारिक् खुने़ॽ खे़न् पःत्‍थाङ्‌ङिन् हन्‍दुदेसु॥ खुने़ॽ खे़प्‍सुबा इङ्‌जाङ्‌ङिन् खुने़ॽ लाःक्‍कात् लःन्‍दे़आङ् इस्राइलिहाॽ चे़क्‍तुसि॥

३५ इस्राइलिहाॽरे़ मोसाःल्‍ले़ कुनारान् ओःत्‍ते़बा मे़निसु॥ खे़ब्‍याङ् मोसान् यहवे दाङ्‌बे़न्‍नु पाःप्‍मारे़ लागि सिगाङ् मे़ल्‍लाःत्‍ते थारिक् खे़न् पःत्‍थाङ्‌ङिन् खुने़ॽ कुनाराओ याम्‍मो ते़प्‍तुरो॥

नाःम्‍सिङ्‌मा ये़न् थिम्‍बे

३५

मोसाःल्‍ले़ इस्राइलबा के़रे़क् सङ्‌जुम्‍भोहाॽ फुक्‍खुसिआङ् खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ इङ्‌जाङ् चोगुबा खिनिॽ चोःक्‍मा के़बोङ्‌बा पाःन्‍हाॽ हाबा कन्‍हाॽएरो–

२ तुक्‍सि ये़न् थारिक् याःम्‍बक् चोःक्‍मा के़घोसुम्‌ॽ, कर नुसिगेक्‍पा ये़न्‍निन् खिनिॽ लागि सेसेबा चोक्‍लो॥ यहवे दाङ्‌बे़ल्‍ले़ कुलागि खे़ङ्‌ग साब्‍बाथरो॥a खे़ल्‍ले़ याःन्‍दिक् आत्‍तिल्‍ले़ याःम्‍बक् चोगुॽ खे़न् से़प्‍मा पोःङ्‌ॽ॥

३ साब्‍बाथ ये़न्‍निल्‍ले़ याःन्‍दिक् खिनिॽ आत्‍तिन् हिम्‍मोआङ् मि मे़दुप्‍ते़म्‍मिन्‍ने़ॽओ॥”

सेसे साःड्‌गाहिम्‍मिल्‍ले़ लागि चिगक्‌वाहाॽ

(ला २५:१-९)

४ मोसाःल्‍ले़ के़रे़क् इस्राइलि सङ्‌जुम्‍भोबा मनाहाॽ अक्‍खे मे़त्‍तुसि, “यहवे दाङ्‌बाल्‍ले़ इङ्‌जाङ् चोगुबा पाःन्‍हाॽ हाबा कन्‍हाॽएरो–

५ खिनिॽ लुम्‍मोलाम्‍बा यहवे दाङ्‌बाल्‍ले़ कुलागि हुक्‌वा तारे़म्‍मे़ॽ॥ आबाङे निङ्‌वाॽओलाम् पिमा निङ्‌वाॽ के़जोःक्‍पाल्‍ले़ यहवे दाङ्‌बाल्‍ले़ कुलागि कन् चिगक्‌वाहाॽ तारुर– साम्‍म्‍याङ्, युप्‍पा, हे़क्‍क्‍याङ् कासा

६ हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु लिप्‍लिङ्‌गे खिःल्‍ले़न् नैनासुत् चिरिक्, हे़क्‍क्‍याङ् मे़ःन्‍दा मुरिक्,

७ हे़ःत्‍ताङ्‌बा चाःम्‍मनाबा मे़ल्‍लुक् होरिक्, साॽरिक् नुबा साहोरिक्, हे़क्‍क्‍याङ् बबुल सिङ्,

८ ओःत्‍तिःल्‍ले़ लागि निःङ्‌गेॽ, खे़ब्‍याङ् माङ्‌थोःक्‍ना पिमासि निःङ्‌गेॽरे़ लागि मारुक् नु कुनाम्‍गे़नुॽबा सुक्‍पा हाःम्‍मारे़ लागि मारुक्,

९ एपोद नु साःङ्‌बे से़ःप्‍चाङ्‌ङो तिःङ्‌मारे़ लागि अनिक्‍स नु वेॽ मुधिङ्‌लुङ्‌हाॽ॥

यहवे दाङ्‌बे़ल्‍ले़ कुसेसे साःङ्‌गाहिम्‍मो चाहा के़जोःक्‍पा चिगक्‌वाहाॽ

(ला ३९:३२-४३)

१० “खिनिॽ लुम्‍मो आक्‍ख्‍यारिक् कुहुक्‌चो के़नुॽबा मे़वाॽ, खे़ङ्‌हाॽ के़रे़क् मे़दाआङ् यहवे दाङ्‌बे़ल्‍ले़ इङ्‌जाङ् चोगुबा के़रे़क् पाःन्‍हाॽ मे़जोगुर–

११ सेसे साःङ्‌गाहिम् नु खे़ल्‍ले़ कुघाप्‍मा, साःङ्‌गाहिम्‍मोबा काप्‍पो साङ्‌साङ् काःङ्‌भाहाॽ, खेःक्‍चुरिहाॽ, सिङ्‌भे़ल्‍ले़क्‍हाॽ, कुसाक्‍मा कुधेःक्‍माहाॽ, सित्‍लाङ्‌हाॽ नु कुयुक्‍नादे़न्‍हाॽ,

१२ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोक् नु खे़ल्‍ले़ कुबङ्‌मा तक्‍लाङ्‌हाॽ, कुदे़प्‍फेॽ नु कुधेःक्‍मा फोःन्‍दाहाॽ,

१३ चप्‍ते़न् हे़क्‍क्‍याङ् खे़प्‍मोबा तक्‍लाङ्‌हाॽ नु खे़प्‍मोबा के़रे़क् सामा सार्दाम्‍हाॽ खे़ब्‍याङ् निङ्‌वाॽफुमाङ्‌ङो तोःम्‍मनाबा सेसे खरे़ःङ्,

१४ सेमिःन्‍ले़ लागि सेमियुङ्‌दे़न् नु खे़प्‍मोबा सामा सार्दाम् छक्‍कङ्‌हाॽ, हे़क्‍क्‍याङ् सेमिःल्‍ले़ लागि निःङ्‌गेॽ,

१५ सुक्‍पा हाःम्‍मा ले़त्‍ति तोःम्‍मादे़न् नु खे़प्‍मोबा तक्‍लाङ्‌हाॽ, माङ्‌थोःक्‍ना पिमासि निःङ्‌गेॽ, कुनाम्‍गे़नुॽबा सुक्‍पा, सेसे साःङ्‌गाहिम्‍मोबा फोःन्‍दा,

१६ मिधिङ्‌मनादेमनाबा वयागे़न् सिदुङ्‌जभा तोःम्‍मादे़न् नु खे़ल्‍ले़ लागि कासा चिॽलिङ्‌गेॽ, खे़ल्‍ले़ कुदक्‍लाङ्‌हाॽ हे़क्‍क्‍याङ् के़रे़क् सामा सार्दाम्‍हाॽ, वाहप्‍सिङ्‌मा कासा छे़ःङ्‌ग्‍या, खे़ल्‍ले़ कुयुक्‍नाहाॽनु सोसोरिक्,

१७ लक्‍खुम्‍मोबा फोःन्‍दाहाॽ नु सित्‍लाङ्‌हाॽ हे़क्‍क्‍याङ् खे़ल्‍ले़ कुयुक्‍नादे़न्‍हाॽ, लक्‍खुम्‍मोबा यम्‍बा लाम्‍धे़ःत्‍तिल्‍ले़ लागि फोःन्‍दा,

१८ सेसे साःङ्‌गाहिम् नु लक्‍खुम्‍मो कुहाप्‍मा लक्‍चुहाॽ नु इदाःक्‍हाॽ,

१९ सेसे साःङ्‌गाहिम्‍मो माङ्‌से़वा चोःक्‍मारे़ लागि फमनाबा चाङ्‌हाॽ– हारुन निङ्‌वाॽफुसाम्‍बाल्‍ले़ कुलागि सुत्‍थोबा चाङ्‌हाॽ नु निङ्‌वाॽफुसाम्‍बा याःम्‍बक्‍को माङ्‌से़वा चोःक्‍मारे़ लागि खुने़ॽ कुस्‍साहाॽरे़ खुन्‍छिॽ चाङ्‌हाॽ॥”

मनाहाॽरे़ खुन्‍छिॽ हुक्‌वायाङ्

२० खे़ब्‍याङ् इस्राइलबा के़रे़क् सङ्‌जुम्‍भोहाॽ मोसाःल्‍ले़ कुदगिलाम् से़म्‍मुॽइ मे़बोःक्‍खे़॥

२१ आत्‍तिन् आत्‍तिन्‍हाॽ खुन्‍छिॽ सिक्‍लुङ्‌माॽ नु निङ्‌वाःल्‍ले़ मुरा मे़त्‍तुसि, खे़ङ्‌हाॽरे़ तुम्‍मादे़न् साःङ्‌गाहिम्‍मोबा याःम्‍बक्, खे़ल्‍ले़ लागि के़रे़क् माङ्‌से़वा चोःक्‍मा याःम्‍बक् नु सुत्‍थो चाङ्‌ले़ लागि यहवे दाङ्‌बे़ल्‍ले़ कुलागि हुक्‌वायाङ् मे़दारु॥

२२ आबाङे निङ्‌वाःल्‍ले़ मुरा मे़त्‍तुसिबा ये़म्‍बित्‍छा नु मे़न्‍छुमा खक्‍पे़त्‍ले़ के़रे़क् परिक्‍पा सामाहाॽ– के़भिःप्‍मा, कुन्‍दुल्‍लो, स्‍वागेप् नु चोःक्‍सिङ्‌मा साम्‍म्‍याङ् वाःत्‍ति सामाहाॽ मे़दारु॥ खे़ङ्‌हाॽरे़ खुन्‍छिॽ साम्‍म्‍याङ्‌ङिन् यहवे दाङ्‌बाओ थाःङ् पङ्‌मनाबा हुक्‌वा कुइसिःक् मे़दोन्‍दु॥

२३ आत्‍तिन्‍हाॽरे़ हिःक्‍कङ्‌कङ्‌बा, परान्‍ला, हे़ःत्‍ताङ्‌बा खि, चुन्‍जुम्‍बा खिःल्‍ले़न् नैनासुत् चिरिक्, मे़ःन्‍दा मुरिक्, हे़ःत्‍ताङ्‌बा चाःम्‍बमना मे़ल्‍लुक् होरिक्‍हाॽ, नु साॽरिक् नुबा साहोरिक्‍पाहाॽ मे़गत्‍तु, खे़ङ्‌हाॽ मे़दारु॥

२४ युप्‍पा नु कासाःल्‍ले़ हुक्‌वा के़दोःम्‍बा के़रे़क्‍ले़ यहवे दाङ्‌बे़ल्‍ले़ कुलागि हुक्‌वा कुसिङ्‌बा मे़दारु॥ आत्‍तिन् आत्‍तिन्‍हाॽओ कुभा माङ्‌से़वा याःम्‍बक्‍ले़ लागि बबुल सिङ् ने़स्‍से़, खे़न् खे़ङ्‌हाॽरे़ मे़दारु॥

२५ आबाङे हुक्‍किल्‍ले़ मे़लःन्‍दुबा हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुम्‍बा नैनासुत् चिरिक् के़गप्‍मा कुहुक्‌वा के़नुॽमा मे़न्‍छुमाहाॽरे़ खे़न् मे़दारु॥

२६ आबाङे निङ्‌वाॽलाम् चोःक्‍मा निङ्‌वाॽ के़गप्‍मा नु सुम्‍बोधामा मे़न्‍छुमाहाॽरे़ मे़ःन्‍दा मुरिक्‍किन् मे़लःन्‍दु॥

२७ लाम्‍लोबाहाॽरे़ एपोद नु साःङ्‌बे से़ःप्‍चाङ्‌ङो तिःङ्‌मारे़ लागि अनिक्‍स मुधिङ्‌लुङ् हे़क्‍क्‍याङ् वेॽ कुमे़न् के़घिःक्‍पा मुधिङ्‌हाॽ मे़दारु॥

२८ सेमिरे़ लागि निःङ्‌गेॽ, माङ्‌थोःक्‍ना पिमासि निःङ्‌गेॽरे़ लागि मारुक् नु कुनाम्‍गे़नुॽबा सुक्‍पा हाःम्‍मारे़ लागि मारुक् मे़दारु॥

२९ यहवे दाङ्‌बाल्‍ले़ मोसालाम् इङ्‌जाङ् पिरुबा के़रे़क् याःम्‍बक्‍हाॽरे़ लागि निङ्‌वाॽओ चोःक्‍मा निङ्‌वाॽ के़गप्‍पा इस्राइलबा के़रे़क् मे़न्‍छुमाहाॽ नु ये़म्‍बित्‍छाहाॽरे़ आबाङे खुन्‍छिॽ निङ्‌वाःल्‍ले़ मुरा मे़त्‍तुसिबा कुइसिःक् हुक्‌वा मे़दारुरो॥

सेसे साःङ्‌गाहिम् के़जोःक्‍पा चोबेगुहाॽ

(ला ३१:१-११)

३० खे़ब्‍याङ् मोसाःल्‍ले़ इस्राइलिहाॽ मे़त्‍तुसि, “ओमे़त्‍ते़म्‍मे़ॽ, यहुदा थाःक्‍कोबा हुररे़ कुम्‍मे़न्‍छाॽ, उरिःल्‍ले़ कुस्‍सा बजलेःल्‍ले़न् यहवे दाङ्‌बे़ल्‍ले़ उःत्‍तुआङ् वाॽ॥

३१ निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़, के़रे़क् परिक्‍पा चोबेगु याःम्‍बक् चोःक्‍मा ने़हिनिङ्‌वाॽ नु सिक्‍कुम् निङ्‌वाॽरे़ खुने़ॽ कुधिम् चोगुआङ् वाॽ॥

३२ खे़ल्‍ले़ साम्‍म्‍याङ्, युप्‍पा, कासाओ कुभुङ् लक्‍मा सिक्‍कुम् निङ्‌वाॽ,

३३ हे़क्‍क्‍याङ् लुङ् खक्‍मा नु काम्‍मा, सिङ् लक्‍मा खे़ब्‍याङ् के़रे़क् परिक्‍पा चोबेगुरे़ चोःक्‍मा के़बोङ्‌बा याःम्‍बक् चोःक्‍मारे़ लागि खुने़ॽ सिक्‍कुम् निङ्‌वाॽ खोसुआङ् वाॽ॥

३४ खुने़ॽ नु दानरे़ कुधाःक्‍कोबा अहिसामाकरे़ कुस्‍सा अहिहोआबे़ल्‍ले़ वेॽहाॽ हुॽसुसिर फाॽआङ् यहवे दाङ्‌बे़ल्‍ले़ खे़ङ्‌हाॽ हे़क्‍के चोःक्‍मा निङ्‌वाॽ पिरुसिआङ् वाॽ॥

३५ खे़ङ्‌हाॽरे़ के़रे़क् परिक्‍पा चोबेगुरे़ याःम्‍बक्, कुसाप् लक्‍मा, हिःक्‌यङ्‌यङ्‌बा, पारान्‍ला, हे़ःत्‍ताङ्‌बा खि नु चुन्‍जुम्‍बा नैनासुत् चिरिक्‍को फुङ् लक्‍मा नु फमा याःम्‍बक्‍को, के़रे़क् परिक्‍ले़न् चोबेगु नु चोबेगुरे़ चोःक्‍मनाबा हुक्‌वानुॽमा याःम्‍बक् मे़जोगुर फाॽआङ् यहवे दाङ्‌बे़ल्‍ले़ खे़ङ्‌हाॽ सुम्‍बोधासाबा चोगुसिआङ् वाॽरो॥”

a 

३५:२ साब्‍बाथ फाॽइन् नाःम्‍सिङ्‌मा नुसिगेक्‍पा ये़न्॥

३६

“कल्‍ले़चोगुल्‍ले़ बजलेल, ओहोलिआब नु के़रे़क् कुहुक्‌वा के़नुॽबा मनाहाॽ खे़न् सेसे साःङ्‌गाहिम्‍मिन् चोःक्‍मारे़ लागि यहवे दाङ्‌बे़ल्‍ले़ सिक्‍कुम् निङ्‌वाॽसाबा नु सुम्‍बोधासाबा चोगुसिआङ् वाॽ, खे़ङ्‌हाॽ के़रे़क्‍ले़ यहवे दाङ्‌बे़ल्‍ले़ इङ्‌जाङ् चोगुबा कुइसिःक् मे़जोगुररो॥”

मनाहाॽरे़ हुक्‌वा मे़दारुॽ

२ खे़ब्‍याङ् बजले़ल, ओहोलिआब नु यहवे दाङ्‌बाल्‍ले़ सुम्‍बोधासाबा हे़क्‍क्‍याङ् याःम्‍बक् चोःक्‍मारे़ लागि के़धुक्‍पा निङ्‌वाॽ पिरुसिबा के़रे़क् मनाहाॽ मोसाःल्‍ले़ उःत्‍तुसि,

३ इस्राइलिहाॽरे़ सेसे साःङ्‌गाहिम् चोःक्‍मा याःम्‍बक्‍ले़ लागि थेधेहाॽ मे़दारुआङ् वये़, खे़न् के़रे़क् हुक्‌वाहाॽ खे़ङ्‌हाॽरे़ मोसाःल्‍ले़ कुहुक्‍लाम्‍बा मे़दाःक्‍तु॥ मनाहाॽरे़ तानाम् थक्‍मा आबाङे निङ्‌वाःल्‍ले़ वेॽ हुक्‌वाहाॽआङ् मे़दारु॥

४ सेसेदे़न्‍नोबा याःम्‍बक् के़जोःक्‍पा के़रे़क् कुहुक्‍चो के़नुॽबा चोबेगु मनाहाॽरे़ खुन्‍छिॽ आप्‍फेक् आप्‍फेक् याःम्‍बक्‍हाॽ मे़ले़रुआङ् मोसाओ मे़द्‌ये़,

५ हे़क्‍क्‍याङ् खे़ङ्‌हाॽरे़ मोसान् मे़मे़त्‍तु, “यहवे दाङ्‌बे़ल्‍ले़ चोःक्‍मारे़ लागि इङ्‌जाङ् चोगुबा याःम्‍बक्‍किल्‍ले़ लागि चाहा के़जोःक्‍पानुःल्‍ले़ आल्‍लसाङ् यरिक् चिगक्‌वाहाॽ मनाहाॽरे़ मे़दारुर मे़बत्॥”

६ खे़ब्‍याङ् मोसाःल्‍ले़ मे़त्‍तुसि, हे़क्‍क्‍याङ् खे़ङ्‌हाॽरे़ साःङ्‌गाहिम् कुले़ःम् कन् पाःन्‍निन् उवा चोःक्‍मा मे़हेःक्‍तु, “सेसेदे़न्‍नोबा हुक्‌वारे़ लागि आल्‍ल आत्‍तिन् ये़म्‍बित्‍छा इग्र मे़न्‍छुमाःल्‍ले़ वेॽ थे़मा पाःन्‍नाङ् मे़जोगुन्‍ल॥” कम्‍भलॽरिक् मनाहाॽ आल्‍लसाङ् वेॽ यरिक् चिगक्‌वा ताःप्‍मा मे़म्‍भाःक्‍तुसिन्,

७ थेआङ्‌भे़ल्‍ले़ सेसेदे़न् चोःक्‍मारे़ लागि खे़ङ्‌हाॽओ चाहा के़जोःक्‍पानुःल्‍ले़ यरिक् चिगक्‌वा वये़रो॥

यहवे दाङ्‌बे़ल्‍ले़ सेसे कुसाःङ्‌गाहिम् चोःक्‍मा याःम्‍बक्

(ला २६:१-३७)

८ याःम्‍बक् के़जोःक्‍पाहाॽ आक्‍ख्‍यारिक् कुहुक्‌वा के़नुॽबा चोबेगु मे़वये़, खे़ङ्‌हाॽरे़ थिबोङ् फोःन्‍दा के़बप्‍पा सेसे साःङ्‌गाहिम् मे़जोगु॥ खे़न् फोःन्‍दाहाॽ चुन्‍जुन् लॽरिक् फमनाबा हे़क्‍क्‍याङ् हिःक्‌यङ्‌यङ्‌बा, पारान्‍ला नु हे़ःत्‍ताङ्‌बा खिःल्‍ले़न्, कुहुक्‌वा के़नुॽबा चोबेगुहाॽरे़ मे़जोगुबा करुबहाॽ के़बप्‍पा वये़॥

९ के़रे़क् फोःन्‍दाहाॽरे़ कुलाम्‍ति निबोङ्‌ङाङ् ये़त्‍छि हुक्‍सिक् नु कुभे़रे़ःन् हुक्‍सिक् लिसि के़बप्‍पा चोगे़॥ के़रे़क् फोःन्‍दाहाॽरे़ कुसिःक्‍मान् लत्‍छा परिक्‍पा चोगे़॥

१० खे़ङ्‌हाॽरे़ ङासि फोःन्‍दाहाॽ थिक्‍नु वेॽइन् मे़जक्‍तु, वेॽ ङासि फोःन्‍दाहाॽआङ् थिक्‍नु वेॽइन् मे़जक्‍तु॥

११ थिक्‍सिगेःक्‍पो मे़जक्‍तुबा कुलक्‍किल्‍ले़ नाःस्‍मा फोःन्‍दाःल्‍ले़ कुयाओ खे़ङ्‌हाॽरे़ हिःक्‍कङ्‌कङ्‌बा कुसःम्‍मा मे़जोगु॥ निसिगेक्‍पा मे़जक्‍तुबा कुलक्‍किल्‍ले़ नाःस्‍मा फोःन्‍दाःल्‍ले़ कुयाओआङ् हे़क्‍केए मे़जोगु॥

१२ लत्‍छा फोःन्‍दाओ खे़ङ्‌हाॽरे़ ङाबोङ् कुसःम्‍माहाॽ मे़जोगु, हे़क्‍क्‍याङ् के़जक्‍सिङ्‌बा कुलक्‍किल्‍ले़ नाःस्‍मा फोःन्‍दाःल्‍ले़ कुयाओआङ् खे़ङ्‌हाॽरे़ ङाबोङ् कुन्‍दोल्‍लोहाॽ मे़जोगु॥ खे़न् कुसःम्‍माहाॽ थिक्‍नु वेॽइन् तुम्‍दुम्‍बा पत्‍छे़॥

१३ खे़ङ्‌हाॽरे़ ङाबोङ् साम्‍म्‍याङ् कुन्‍दुल्‍लोहाॽ मे़जोगुआङ् फोःन्‍दाःल्‍ले़ कुदुम्‍बेहाॽ खेःक्‍चुरिहाॽरे़ थिक्‍नु वेॽइन् मे़दुम्‍सु॥ कम्‍भलॽरिक् सेसे साःङ्‌गाहिम्‍मिन् लत्‍छा पोःक्‍खे़॥

१४ सेसे साःङ्‌गाहिम् थाःङ्‌बा साःङ्‌गाःन् ते़प्‍मारे़ लागि खे़ङ्‌हाॽरे़ मे़ःन्‍दा मुरिक्‍पा थिबोङ्‌ङाङ् थिक् कुघाप्‍माहाॽ मे़जोगु॥

१५ के़रे़क् फोःन्‍दाहाॽरे़ कुलाम्‍तिःन् सुम्‍बोङ् हुक्‍सिक् कुलाम्‍ति नु हुक्‍सिक् लिसि कुभे़रे़ के़बप्‍पा चोगे़॥ खे़न् थिबोङ्‌ङाङ् थिक् फोःन्‍दाहाॽ लत्‍छा परिक्‍ले़ कुसिःक्‍मा के़बप्‍पा चोगे़॥

१६ खे़ङ्‌हाॽरे़ ङासि फोःन्‍दाहाॽ थिक्‍मे़त् सोरिक् नु तुक्‍सि फोःन्‍दाहाॽ थिक्‍मे़त् सोरिक् मे़जक्‍तु॥

१७ थिक्‍सिगेक्‍पा मे़जक्‍तुबा लक्‍किल्‍ले़ नाःस्‍मा फोःन्‍दाःल्‍ले़ कुयाओ खे़ङ्‌हाॽरे़ ङाबोङ् कुसःम्‍माहाॽ मे़जोगु॥ वेॽ मे़जक्‍तुबा लक्‍किल्‍ले़ नाःस्‍मा फोःन्‍दाःल्‍ले़ कुयाओआङ् खे़ङ्‌हाॽरे़ ङाबोङ् कुसःम्‍माहाॽ मे़जोगु॥

१८ याम्‍मो खे़ङ्‌हाॽरे़ खे़न् साःङ्‌गाहिम्‍मिल्‍ले़ कुघाप्‍मे़न् मे़दुम्‍सुआङ् लत्‍छा चोःक्‍मारे़ ङाबोङ् कासा खेःक्‍चुरिहाॽ मे़जोगु॥

१९ साःङ्‌गाहिम्‍मिन् खाप्‍मारे़ लागि खे़ङ्‌हाॽरे़ हे़ःत्‍ताङ्‌बा चाःम्‍मनाबा मे़ल्‍लुक् होरिक्‍पाहाॽलाम् लत्‍छा कुदे़प्‍मा मे़जोगु, हे़क्‍क्‍याङ् खे़ल्‍ले़ कुसम्‍धाङ् साॽरिक् नुबा साहोरिक्‍हाॽरे़न् लत्‍छा वेॽ कुदे़प्‍मा मे़जोगु॥

२० खे़ङ्‌हाॽरे़ सेसे साःङ्‌गाहिम्‍मल्‍ले़ लागि बबुल सिङ्‌भे़ल्‍ले़क्‍हाॽ तक्‍पेत् तक्‍पे़त् के़ये़प्‍पा मे़जोगु॥

२१ के़रे़क् सिङ्‌भे़ल्‍ले़क्‍हाॽरे़ कुलिङ्‌गे़न् हुक्‍सिक् थिबोङ् केःम्‍बा नु कुभे़रे़ःन् हुक्‍सिक् थिक्‍काङ् कुभ्रे़ःङ् के़बप्‍पा चोगे़॥

२२ के़रे़क् सिङ्‌भे़ल्‍ले़हाॽओ चम्‍बे़प्‍पा ने़त्‍छि ने़त्‍छि थिक्‍नु वेॽइन् तुम्‍दुम्‍बा मे़ये़प्‍सुआङ् ये़बे़॥ आम्‍भा कन् परिक्‍ले़ खे़ङ्‌हाॽरे़ सेसे साःङ्‌गाहिम्‍मोबा के़रे़क् सिङ्‌भे़ल्‍ले़क्‍हाॽ मे़जोगु॥

२३ खे़ङ्‌हाॽरे़ सेसे साःङ्‌गाहिम् यो ले़प्‍माङ्‌बा लक्‍किल्‍ले़ लागि निबोङ् सिङ्‌भे़ल्‍ले़क्‍हाॽ,

२४ हे़क्‍क्‍याङ् निबोङ्‌ङे सिङ्‌भे़ल्‍ले़क्‍हाॽरे़ कुसिगाङ् लिबोङ् युप्‍पा कुयुक्‍नादे़न्‍हाॽ मे़जोगु– लत्‍छा सिङ्‌भे़ल्‍ले़क् सिगाङ् ने़त्‍छि कुयुक्‍ना, हे़क्‍क्‍याङ् लत्‍छा हासम्‍सम्‍बा थक्‍मा लत्‍छा कुयुक्‍ना ने़स्‍से़॥

२५ थिक्‍नाहाङ् ले़प्‍माङ्, इग्र सेसे साःङ्‌गाहिम् थो ले़प्‍माङ् खे़ङ्‌हाॽरे़ निबोङ् सिङ्‌भे़ल्‍ले़क्‍हाॽ,

२६ हे़क्‍क्‍याङ् खे़ल्‍ले़ लागि लिबोङ् कुयुक्‍नादे़न्‍हाॽ युप्‍पाःल्‍ले़न् मे़जोगु– के़रे़क् सिङ्‌भे़ल्‍ले़क् थक्‍मा सिङ्‌भे़ल्‍लेक्‍किल्‍ले़ कुसिगाङ् ने़त्‍छि कुयुक्‍ना मे़जोगु॥

२७ सेसे साःङ्‌गाहिम् नाम्‍धा ले़प्‍माङ् नाःस्‍मा कुलक्‍किल्‍ले़ लागि खे़ङ्‌हाॽरे़ तुक्‍सि सिङ्‌भे़ल्‍ले़क्‍हाॽ मे़जोगु॥

२८ सेसे साःङ्‌गाहिम्‍मोबा नाःस्‍मा कुसुक्‍पाहाॽरे़ लागि ने़त्‍छि सिङ्‌भे़ल्‍ले़क्‍हाॽ मे़जोगु॥

२९ खे़न् ने़त्‍छि कुसुक्‍पोबा सिङ्‌भे़ल्‍ले़क्‍हाॽ मुआङ्‌धो थाःङ् थारिक् निले़ङ् कुघाप् कुघाप् फाक्‍सिङ्‌ङाङ् पत्‍छे़॥ कम्‍भलॽरिक् खे़ङ्‌हाॽ लत्‍छा कुन्‍दुल्‍लोओ चक्‍सिङ्‌ङाङ् पत्‍छे़॥ कम्‍भलॽरिक्‍के खे़ङ्‌हाॽरे़ खे़न् ने़त्‍छि लत्‍छा परिक्‍पा मे़जोगु॥

३० के़रे़क्‍ले़ ये़त्‍छि सिङ्‌भे़ल्‍ले़क् मे़बोःक्‍खे़, हे़क्‍क्‍याङ् खे़ल्‍ले़ लागि युप्‍पाःल्‍ले़न् थिबोङ्‌ङाङ् तुक्‍सि कुयुक्‍नादे़न्‍हाॽ मे़जोगु॥ लत्‍छा लत्‍छा सिङ्‌भे़ल्‍ले़क् सिगाङ् ने़त्‍छि ने़त्‍छि कुयुक्‍ना ने़स्‍से़॥

३१ खे़ङ्‌हाॽरे़ बबुल सिङ्‌ङिल्‍ले़न् पे़रे़म् कुसाक्‍मा सिङ्‌हाॽ मे़जोगु– सेसे साःङ्‌गाहिम् थिक्‍ले़प्‍माङ्‌बा सिङ्‌भे़ल्‍ले़क्‍हाॽरे़ लागि ङासि पे़रे़म् कुसाक्‍मा सिङ्,

३२ हे़क्‍क्‍याङ् वेॽ ले़प्‍माङ्‌बा सिङ्‌भे़ल्‍ले़क्‍हाॽरे़ लागि कुसाक्‍मा ङासि पे़रे़म्‍सिङ्, नु नाम्‍धा ले़प्‍माङ् नाःस्‍मा कुलक्‍कोबा सिङ्‌भे़ल्‍ले़क्‍हाॽरे़ लागि ङासि कुसाक्‍मा पे़रे़म्‍सिङ् मे़याक्‍तु॥

३३ खे़ङ्‌हाॽरे़ सिङ्‌भे़ल्‍ले़क्‍हाॽरे़ कुलुम्‍मो के़बप्‍पा कुसाक्‍माङ्‌ग सेसे साःङ्‌गाहिम्‍मे़ल्‍ले़ लत्‍छा कुयाओनु वेॽ कुयाओ थारिक् खाराक् के़गे़प्‍पा मे़जोगु॥

३४ खे़ङ्‌हाॽरे़ खे़न् सिङ्‌भे़ल्‍ले़क्‍हाॽ साम्‍म्‍याङ्‌ङिल्‍ले़ मे़सुःप्‍तु, हे़क्‍क्‍याङ् कुसाक्‍माहाॽ ते़म्‍मारे़ लागि साम्‍म्‍याङ् कुन्‍दोल्‍लोहाॽ मे़जोगु॥ खे़ङ्‌हाॽरे़ खे़न् पे़रे़म्‍बा कुसाक्‍माहाॽआङ् साम्‍म्‍याङ्‌ङिल्‍ले़ मे़सुःप्‍तु॥

३५ खे़ङ्‌हाॽरे़ हिःक्‍कङ्‌कङ्‌बा, पारान्‍ला, हे़क्‍क्‍याङ् हे़ःत्‍ताङ्‌बा चाःम्‍मनाबा से़मुरिक्‍किल्‍ले़ मे़भयुआङ् मे़जक्‍तुबा चुन्‍जुम्‍बा नैनासुत् चिरिक्‍किल्‍ले़न् लत्‍छा फोःन्‍दा मे़जोगु खे़ब्‍याङ् खे़प्‍मो कुलाप् के़बप्‍पा करुबे़ल्‍ले़ कुजइःत् मे़जोगुआङ् कुभुङ् मे़लक्‍तु॥

३६ खे़ङ्‌हाॽरे़ खे़ल्‍ले़ लागि बबुल सिङ्‌ङिल्‍ले़न् लिसि सित्‍लाङ्‌हाॽ मे़जोगुआङ् साम्‍म्‍याङ्‌ङिल्‍ले़ मे़सुःप्‍तु॥ खे़प्‍मोबा साम्‍म्‍याङ् कुवेॽमा खेःक्‍चुरिहाॽ पत्‍छे़॥ खे़ङ्‌हाॽरे़ फोःन्‍दाहाॽ फोःम्‍मारे़ लागि लिसि युप्‍पा कुयुक्‍नाहाॽ मे़जोगु॥

३७ खे़ङ्‌हाॽरे़ साःङ्‌गाहिम्‍मोबा लाम्‍धेःत्‍तिल्‍ले़ लागि हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुन् लॽरिक् मे़भयुबा नैनासुत् चिरिक्‍किल्‍ले़न्, फुङ् के़लक्‍पे़ल्‍ले़ याःम्‍बक् चोगुबा लत्‍छा फोःन्‍दा मे़जोगु॥

३८ खे़ङ्‌हाॽरे़ खे़ल्‍ले़ लागि ङासि सित्‍लाङ् नु कुवेॽमा खे़ःक्‍चुरिहाॽआङ् मे़जोगु॥ खे़ङ्‌हाॽरे़ सित्‍लाङ्‌ङिल्‍ले़ कुसम्‍मे़न् नु खे़ल्‍ले़ कुवेॽमा कुनाम्‍मिन् साम्‍म्‍याङ्‌ङिल्‍ले़ मे़सुःप्‍तु, खम्‍भ्‍याङ् खे़ल्‍ले़ ङासि कासा कुयुक्‍नाहाॽ मे़जोगुरो॥

माङ्‌हुप् सन्‍दोक् चोःक्‍मा याःम्‍बक्

३७

बजले़लरे़ बबुल सिङ्‌ङिल्‍ले़न् माङ्‌हुप् सन्‍दोक् चोगु॥ खे़ल्‍ले़ कुलाम्‍ति हुक्‍सिक् ने़त्‍छिआङ् कुभ्रे़ःङ्, कुभे़रे़ हुक्‍सिक् थिक्‍काङ् कुभ्रे़ःङ् नु कुलिङ्‌गे़न्‍निन् हुक्‍सिक् थिक्‍काङ् कुभ्रे़ःङ्‌बा चोगे़॥

२ खुने़ॽ खे़न् सिगाङ् नु लाःक्‍कात् ले़प्‍माङ् इसेःङ्‌बा साम्‍म्‍याङ्‌ङिल्‍ले़ सुःप्‍तु, हे़क्‍क्‍याङ् खे़ल्‍ले़ कब्रिङ् पिसाङ् साम्‍म्‍याङ्‌ङिल्‍ले़ कुगःङ्‌ग्‍या फत्‍छु॥

३ खुने़ॽ खे़ल्‍ले़ लागि लिसि साम्‍म्‍याङ् कुन्‍दुल्‍लोहाॽ योःन्‍दुआङ् थगु, हे़क्‍क्‍याङ् खे़ङ्‌हाॽ खे़ल्‍ले़ कुलाङ्‌हाॽओ फत्‍छु– ने़त्‍छि कुन्‍दुल्‍लोहाॽ थिक्‍ले़प्‍माङ् नु ने़त्‍छि कुन्‍दुल्‍लोहाॽ वेॽ ले़प्‍माङ् फत्‍छु॥

४ खे़ब्‍याङ् खुने़ॽ बबुल सिङ्‌ङिल्‍ले़न् तक्‍लाङ्‌हाॽ चोगुआङ् खे़ङ्‌हाॽ साम्‍म्‍याङ्‌ङिल्‍ले़ सुःप्‍तु॥

५ खुने़ॽ खे़न् कुबङ्‌मा तॽलाङ्‌हाॽ माङ्‌हुप् सन्‍दोक् ने़प्‍माङ् पिसाङ् के़बप्‍पा कुन्‍दुल्‍लोहाॽओ याक्‍तु॥

६ खुने़ॽ इसेःङ्‌बा साम्‍म्‍याङ्‌ङिल्‍ले़न् लत्‍छा कुदे़प्‍फेॽ चोगु॥ खे़ल्‍ले़ कुलाम्‍तिःन् हुक्‍सिक् ने़त्‍छिआङ् कुभ्रे़ःङ् नु कुभे़रे़ःन् हुक्‍सिक् थिक्‍काङ् कुभ्रे़ःङ् के़बप्‍पा चोगे़॥

७ थवाःल्‍ले़ थक्‍मना लःप्‍मनाबा साम्‍म्‍याङ्‌ङिल्‍ले़न् ने़त्‍छि करुबहाॽ खुने़ॽ चोगु॥ खुने़ॽ कुदे़प्‍फेॽ ने़प्‍माङ् ले़प्‍माङ् चोगु–

८ लत्‍छा करुब थिक् कुयाओनु वेॽ करुबे़न् वेॽ ले़प्‍माङ्‌बा कुयाओ युक्‍खु॥ खे़न् ने़त्‍छि करुबहाॽ नु कुदे़प्‍फेन् लत्‍छा साम्‍म्‍याङ् कुआःत्‍लाम् ने़प्‍माङ् कुयाओ चोगु॥

९ खे़न् ने़त्‍छि करुबहाॽरे़ खुन्‍छिॽ लाप्‍हाॽ थाःङ् ले़प्‍माङ् हप्‍फे़ फे़सुसिआङ् कुदे़प्‍फेन् इःप्‍तेसुआङ् पत्‍छे़सि॥ खे़ङ्‌हाॽरे़ खुन्‍छिॽ नाराहाॽग तक् नु तक् कुदे़प्‍फेॽ ले़प्‍माङ् हिसिङ्‌ङाङ् पत्‍छे़रो॥

निङ्‌वाॽफुमाङ्‌ङो तोःम्‍मनाबा खरे़ःङ् ने़मा चप्‍ते़न्

(ला २५:२३-३०)

१० बजले़लरे़ बबुल सिङ्‌ङिल्‍ले़न् चप्‍ते़न् चोगु॥ खे़ल्‍ले़ कुलाम्‍तिःन् हुक्‍सिक् ने़त्‍छि, कुभे़रे़ःन् हुक्‍सिक्‍थिक् नु कुलिङ्‌गे़न्‍निन् हुक्‍सिक् थिक्‍काङ् कुभ्रे़ःङ् पत्‍छे़॥

११ खुने़ॽ खे़न् इसेःङ्‌बा साम्‍म्‍याङ्‌ङिल्‍ले़ सुःप्‍तु, हे़क्‍क्‍याङ् खे़न् कब्रिङ् पिसाङ् साम्‍म्‍याङ्‌ङिल्‍ले़ कुगःङ्‌ग्‍या फत्‍छु॥

१२ खे़ल्‍ले़ के़रे़क् पिसाङ् हुक्‍ताप्‍पे थिक् कुभे़रे़ के़बप्‍पा कुया थिक् चोगु, हे़क्‍क्‍याङ् कब्रिङ् पिसाङ् साम्‍म्‍याङ्‌ङिल्‍ले़ कुगःङ्‌ग्‍या फत्‍छु॥

१३ चप्‍ते़न्‍ले़ लागि खुने़ॽ योःन्‍दुआङ् लिसि साम्‍म्‍याङ् कुन्‍दुल्‍लोहाॽ चोगु, हे़क्‍क्‍याङ् खे़न् कुन्‍दुल्‍लोहाॽ खे़न् चप्‍ते़न्‍निल्‍ले़ लिसि कुलाङ् के़बप्‍पा कुसुक्‍पो फत्‍छु॥

१४ खे़न् कुन्‍दुल्‍लोहाॽ चप्‍ते़न् पङ्‌मा तक्‍लाङ्‌हाॽरे़ लागि कुलिःङ्‌मादे़न् पोङ्‌ल फाॽआङ् कप्‍मनाबे़ल्‍ले़ कुयाओए पत्‍छे़॥

१५ खुने़ॽ खे़न् चप्‍ते़न्‍निन् पङ्‌मारे़ लागि खे़न् तक्‍लाङ्‌हाॽ बबुल सिङ्‌ङिल्‍ले़न् चोगुआङ् साम्‍म्‍याङ्‌ङिल्‍ले़ सुःप्‍तु॥

१६ खुने़ॽ चप्‍ते़न्‍नोबा सामाहाॽ, इग्र च्‍ये़त्‍थ्‍याहाॽ, साङ्‌ते़रे़ःङ्‌हाॽ, चल्‍लाङ्‌ना खोर्‍याहाॽ नु सिजःङ्‌वा सिदुङ्‌जभा हुङ्‌मा खोर्‍याहाॽ के़रे़क् इसेःङ्‌बा साम्‍म्‍याङ्‌ङिल्‍ले़न् चोगुरो॥

सेमियुङ्‌दे़न् मे़जोगु

(ला २५:३१-४०)

१७ खुने़ॽ इसेःङ्‌बा साम्‍म्‍याङ्‌ङिन् थगुआङ् सेमियुङ्‌दे़न् चोगु॥ खे़ल्‍ले़ कुयुक्‍ना, कुलाङ्, फुङ् हे़क्‍तङ्‌बा चल्‍लाङ्‌ना खोर्‍या, कुभे़क्‍मेत् नु कुभुङ्‌हाॽ के़रे़क् हाबा खे़न् लत्‍छा कुआःत्‍लाम्‍बा चोगु॥

१८ खे़ल्‍ले़ तुक्‍सि कुबोराक्‍हाॽ लाःक्‍कात् लःन्‍दे़आङ् पत्‍छे़– कुबोराक् सुम्‍सि सेमियुङ्‌दे़न् थिक्‍ले़प्‍माङ् नु कुबोराक् सुम्‍सि वेॽ ले़प्‍माङ् पत्‍छे़॥

१९ लत्‍छा कुबोराक्‍को खजङ्‌सेॽ फुङ् हे़क्‍तङ्‌बा सुम्‍सि चल्‍लाङ्‌ना खोर्‍या, हे़क्‍क्‍याङ् खे़न्‍नु सोसोरिक् कुभे़क्‍मेत् नु कुभुङ्‌हाॽ पत्‍छे़॥ वे़ॽस्‍मा कुबोराक्‍कोआङ् सुम्‍सि चल्‍लाङ्‌ना खोर्‍याहाॽ पत्‍छे़॥ सेमि युङ्‌दे़न्‍नोलाम् के़लःम्‍बा खे़न् तुक्‍सि कुबोराक्‍हाॽ लत्‍छा परिक्‍पा चोगे़ॽ॥

२० सेमियुङ्‌दे़न्‍नो खजङ्‌सेॽ फुङ् हे़क्‍तङ्‌बा लिसि चल्‍लाङ्‌ना खोर्‍याहाॽ, आप्‍फेक् आप्‍फेक् कुभुङ्‌फे़क्‍मेत् नु फुङ्‌हाॽआङ् पत्‍छे़॥

२१ सेमि युङ्‌दे़न्‍नोलाम् के़लःम्‍बा तुक्‍सि कुबोराक्‍हाॽओ थिक्‍सिगेक्‍पा कुगाप्‍पिन् कुबोराक् सिगाङ् लत्‍छा कुभे़क्‍मे़त्, निसिगेक्‍पा कुगाप् कुबोराक् सिगाङ् निसिगेक्‍पा कुभे़क्‍मेत्, हे़क्‍क्‍याङ् सुम्‍सिगेक्‍पा कुगाप् कुबोराक् सिगाङ् सुम्‍सिगेक्‍पा कुभे़क्‍मेत् पत्‍छे़॥

२२ सेमि युङ्‌दे़न, खे़ल्‍ले़ कुभे़क्‍मेत् नु कुबोराक्‍हाॽ थक्‍मनाबा साम्‍म्‍याङ् इसेःङ्‌बा लत्‍छा कुआःत्‍लाम्‍बा चोगुआङ् वये़॥

२३ खुने़ॽ नुसि सेमि हाःम्‍मा छक्‍कङ्‌हाॽ नु सेमि कुहाःम्‍माहाॽरे़ कुभिःप्‍मा लाभिःत्‍हाॽ नु खे़प्‍मोबा माक्‍सुःन्‍दा ताःक्‍मे़न् इसेःङ्‌बा साम्‍म्‍याङ्‌ङिल्‍ले़न् चोगु॥

२४ खुने़ॽ सेमियुङ्‌दे़न् नु खे़प्‍मोबा के़रे़क् सामापुमाहाॽ तोराa थिक् इसेःङ्‌बा साम्‍म्‍याङ्‌ङिल्‍ले़न् चोगुरो॥

सुक्‍पा हाःम्‍मा ले़त्‍ति तोःम्‍मादे़न्

(ला ३०:१-५)

२५ खुने़ॽ बबुल सिङ्‌ङिल्‍ले़न् सुक्‍पा हाःम्‍मादे़न् चोगु॥ खे़ल्‍ले़ कुलाम्‍ति हुक्‍सिक्‍थिक् नु कुभे़रे़ हुक्‍सिक्‍थिक् चोगे़॥ खे़न् लिसि कुसुक्‍पा के़बप्‍पा चोगे़, हे़क्‍क्‍याङ् खे़ल्‍ले़ कुलिङ्‌गे़न्‍निन् हुक्‍सिक् ने़त्‍छि के़बप्‍पा चोगे़॥ खे़ल्‍ले़ कुदाङ्‌हाॽ आम्‍भा खे़न् लत्‍छा सिङ्‌ङिल्‍ले़न् युङे़॥

२६ खुने़ॽ खे़ल्‍ले़ थाःङ् ले़प्‍माङ्‌बान् नु के़रे़क् पिसाङ्‌बा कुयाम्‍ले़ङ्‌बाहाॽ खे़ल्‍ले़ चम्‍बे़प्‍पा कुदाङ्‌हाॽआङ् इसेःङ्‌बा साम्‍म्‍याङ्‌ङिल्‍ले़ सुःप्‍तु, हे़क्‍क्‍याङ् खे़ल्‍ले़ लागि कब्रिङ् पिसाङ् लत्‍छा साम्‍म्‍याङ्‌ङिल्‍ले़ कुगःङ्‌ग्‍या चोगु॥

२७ खे़ल्‍ले़ कुबङ्‌मा तक्‍लाङ्‌हाॽरे़ लागि कुलिःङ्‌मादे़न् पप्‍मारे़ लागि ले़त्‍ति तोःम्‍मादे़न्‍नोबा ने़प्‍माङ् कुयाम्‍ले़ङ्‌बो ने़त्‍छि साम्‍म्‍याङ् कुन्‍दुल्‍लो चोगुआङ् ने़प्‍माङ् पिसाङ् खे़प्‍मो फत्‍छु॥

२८ तक्‍लाङ्‌हाॽ बबुल सिङ्‌ङिल्‍ले़न् चोगुआङ् खुने़ॽ खे़ङ्‌हाॽ साम्‍म्‍याङ्‌ङिल्‍ले़ सुःप्‍तुरो॥

माङ्‌थोःक्‍नारे़ लागि निःङ्‌गेॽ नु सुक्‍पा

(ला ३०:२२-३८)

२९ खुने़ॽ माङ्‌थोःक्‍ना पिमासि सुत्‍थो निःङ्‌गेॽ नु फुङ्‌नाम् के़जोःक्‍पाल्‍ले़ कुइसिःक् साॽरिक् कुनाम्‍गे़नुॽबा सुत्‍थो सुक्‍पा चोगुरो॥

a 

३७:२४ तोरा थिक् फाॽइन् हप्‍मे़न् ३४ किलोग्राम योरे़॥

वयागे़न् सिदुङ्‌जभा ले़त्‍ति तोःम्‍मादे़न्

३८

बजले़लरे़ मिधिङ्‌मनादेमनाबा वयागे़न् सिदुङ्‌जभा तोःम्‍मारे़ लागि ले़त्‍ति बबुल सिङ्‌ङिल्‍ले़न् तोःम्‍मादे़न् चोगु॥ खे़ल्‍ले़ हुक्‍सिक् ङासि कुलाम्‍ति, हुक्‍सिक् ङासि कुभे़रे़, कुसुक्‍पा लिसि के़बप्‍पा नु हुक्‍सिक् सुम्‍सि के़बप्‍पा कुलिङ्‌गे़न् चोगे़॥

२ खे़ल्‍ले़ लिसिए कुसुक्‍पो खुने़ॽ चम्‍बे़प्‍पा कुदाङ्‌हाॽ चोगु॥ खे़न् कुदाङ्‌हाॽ नु ले़त्‍ति तोःम्‍मादे़न्‍निन् हाबा खे़न् लत्‍छा कुआःत् सिङ्‌ङिल्‍ले़न् वये़, हे़क्‍क्‍याङ् खुने़ॽ खे़न् कासाःल्‍ले़ सुःप्‍तु॥

३ खे़ल्‍ले़ ले़त्‍ति तोःम्‍मादे़न्‍नोबा के़रे़क् सामा पुमाहाॽ, लङ्‌घत्‍हाॽ, साङ्‌मा छे़ःङ्‌ग्‍याहाॽ, सा लक्‍मा सुम्‍जुलिहाॽ नु मि ने़मा खाम्‍ले़क्‍हाॽ– कासाःल्‍ले़न् चोगु॥

४ ले़त्‍ति तोःम्‍मादे़न्‍निल्‍ले़ लागि खे़ल्‍ले़ कुसिगाङ् के़रे़क् पिसाङ् कुगःङ्‌ग्‍याःल्‍ले़ कुसिगाङ् कुयाम्‍ले़ङ्‌बा कब्रिङ् कुलुम्‍मो थारिक्‍के के़गे़प्‍पा कासा चिॽलिङ्‌गेःल्‍ले़ थिक् चोगु॥

५ खे़न् कासा चिॽलिङ्‌गेल्‍ले़ लिसि कुसुक्‍पो तक्‍लाङ्‌हाॽरे़ कुलिःङ्‌मादे़न् फम्‍मारे़ लागि खे़ल्‍ले़ लिसि कुन्‍दुल्‍लोहाॽ फत्‍छु॥

६ तक्‍लाङ्‌हाॽ बबुल सिङ्‌ङिल्‍ले़न् चोगुआङ् खुने़ॽ खे़न् कासाःल्‍ले़ सुःप्‍तु॥

७ खे़न् तक्‍लाङ्‌हाॽ ले़त्‍ति तोःम्‍मादे़न्‍निल्‍ले़ कुयाओबा कुन्‍दुल्‍लोहाॽओ खे़न् पङ्‌मारे़ लागि थे़क्‍तु॥ खे़ल्‍ले़ खे़न् सिङ्‌भे़ल्‍ले़क्‍हाॽलाम् खे़न् कुहोःन्‍द्रा के़बप्‍पा चोगुरो॥

च्‍वाःत् याङ्‌मा कासा खप्‍प्‍या

(ला ३०:१८)

८ खे़ल्‍ले़ तुम्‍मादे़न् साःङ्‌गाहिम्‍मोबा लाःप्‍मादे़न्‍नो माङ्‌से़वा के़जोःक्‍मा मे़न्‍छुमाहाॽरे़ खुन्‍छिॽ थोॽसिङ्‌मा से़ले़ङ्‌घोहाॽलाम् हप्‍सिङ्‌मा कासा छे़ङ्‌ग्‍या नु खे़ल्‍ले़ कुलाङ् चोगुरो॥

लक्‍खुम्

(ला २७:९-१९)

९ खे़ब्‍याङ् खुने़ॽ लक्‍खुम् चोगु॥ खे़ल्‍ले़ यो ले़प्‍माङ्‌बा लक्‍किल्‍ले़ कुलाम्‍तिःन् किप् थिक् हुक्‍सिक् ने़स्‍से़, हे़क्‍क्‍याङ् खे़प्‍मो चुन्‍जुन् लॽरिक् फमनाबा नैनासुत् चिरिक्‍किल्‍ले़न् फोःन्‍दाहाॽ पत्‍छे़॥

१० खे़प्‍मोबा सित्‍लाङ्‌हाॽ निबोङ् नु खे़ल्‍ले़ कुबुङ्‌हाॽआङ् निबोङ् कासाःल्‍ले़न् युङे़॥ सित्‍लाङ्‌ङोबा खेःक्‍चुरिहाॽ नु खे़ल्‍ले़ कुउःङ्‌मा कुनाम्‍हाॽ युप्‍पाःल्‍ले़न् वये़॥

११ थो ले़प्‍माङ्‌बा कुलक्‍किल्‍ले़ लागिआङ् किप् थिक् हुक्‍सिक् के़बप्‍पा कुलाम्‍ति के़बप्‍पा फोःन्‍दाहाॽ नु खे़प्‍मोबा निबोङ् सित्‍लाङ्‌हाॽ हे़क्‍क्‍याङ् खे़ल्‍ले़ कुबुङ्‌हाॽआङ् निबोङ्‌ङे के़रे़क् कासाःल्‍ले़न्‍ने़ युङे़॥ कर सित्‍लाङ्‌हाॽरे़ कुउःङ्‌मा खेःक्‍चुरिहाॽ नु कुनाम्‍हाॽ युप्‍पाःल्‍ले़न् पत्‍छे़॥

१२ नाम्‍धा पिसाङ्‌ले़ लागि ङाबोङ् हुक्‍सिक् कुलाम्‍ति के़बप्‍पा फोःन्‍दाहाॽ पत्‍छे़॥ खे़प्‍मोबा सित्‍लाङ्‌हाॽ थिबोङ् नु कुयुक्‍नाहाॽ थिबोङ्‌ङे युङे़, कर सित्‍लाङ्‌हाॽओबा खेःक्‍चुरिहाॽ नु कुनाम्‍हाॽ युप्‍पाःल्‍ले़न् पत्‍छे़॥

१३ सेसे साःङ्‌गाहिम्‍मे़ल्‍ले़ कुदगाङ् ले़प्‍माङ् नाङ्‌गे़न् ले़प्‍माङ्‌बा कुभे़रे़ःन् ङाबोङ् हुक्‍सिक् ने़स्‍से़॥

१४ यम्‍बा लाम्‍धेःत्‍तोबा थिक्‍नाहाङ् ले़प्‍माङ्‌बाल्‍ले़ लागि थिबोङ्‌ङाङ् ङासि हुक्‍सिक् कुलाम्‍ति के़बप्‍पा फोःन्‍दाहाॽ पत्‍छे़॥ खे़प्‍मोबा सित्‍लाङ्‌हाॽ सुम्‍सि नु कुयुक्‍नाहाॽआङ् सुम्‍सिए युङे़॥

१५ वेॽ ले़प्‍माङ्‌बाल्‍ले़ लागि अक्‍तङ्‌बाए चोगे़॥ लक्‍खुम्‍मोबा लाम्‍धेत् चुप्‍साङ् नु फे़न्‍छाङ् ले़प्‍माङ् थिबोङ्‌ङाङ् ङासि हुक्‍सिक् कुलाम्‍ति के़बप्‍पा फोःन्‍दाहाॽ पत्‍छे़॥ खे़प्‍मोबा सित्‍लाङ्‌हाॽ सुम्‍सि नु खे़ल्‍ले़ कुयुक्‍नाहाॽ सुम्‍सिए युङे़॥

१६ लक्‍खुम् के़रे़क् पिसाङ् के़रे़क् फोःन्‍दाहाॽ चुन्‍जुन् लॽरिक् फमनाबा चिरिक्‍किल्‍ले़न् पत्‍छे़॥

१७ सित्‍लाङ्‌ङिल्‍ले़ कुबुङ्‌हाॽ कासाःल्‍ले़न् युङे़, कर सित्‍लाङ्‌हाॽओबा खे़ःक्‍चुरिहाॽ नु कुउःङ्‌मा कुनाम्‍हाॽग युप्‍पाःल्‍ले़न् पत्‍छे़॥ खे़ल्‍ले़ कुसम्‍हाॽ युप्‍पाःल्‍ले़ मे़सुःप्‍तुआङ् पत्‍छे़॥ लक्‍खुम्‍मोबा के़रे़क् सित्‍लाङ्‌हाॽरे़ कुउःङ्‌मा कुनाम्‍हाॽ युप्‍पाःल्‍ले़न् पत्‍छे़॥

१८ लक्‍खुम्‍मोबा यम्‍बा लाम्‍धेःत्‍तोबा फोःन्‍दाःन् फुङ् के़लक्‍पे़ल्‍ले़ कुयाःम्‍बक् के़लाःप्‍पा हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुन् लॽरिक् थाक्‍मनाबा नैनासुत् चिरिक्‍लाम् मे़जोगुबा चोगे़॥ खे़ल्‍ले़ कुलाम्‍तिःन् निबोङ् हुक्‍सिक् नु कुलिङ्‌गे़न्‍निन् लक्‍खुम्‍मोबा फोःन्‍दाःन्‍नु कुदङ्‌बा हुक्‍सिक् ङासि के़बप्‍पा चोगे़॥

१९ खे़प्‍मोबा सित्‍लाङ्‌हाॽ लिसि नु खे़ल्‍ले़ कासा कुयुक्‍नाहाॽ लिसिए युङे़॥ खे़प्‍मोबा खेःक्‍चुरिहाॽ नु कुउःङ्‌मा कुनाम्‍हाॽ युप्‍पाःल्‍ले़न् पत्‍छे़, हे़क्‍क्‍याङ् खे़ल्‍ले़ कुसम्‍हाॽआङ् युप्‍पाःल्‍ले़ मे़सुःप्‍तुआङ् पत्‍छे़रो॥

२० सेसे साःङ्‌गाहिम् नु खे़न् कब्रिङ् पिसाङ्‌बा लक्‍खुम्‍मोबा के़रे़क् कुउःङ्‌मा लक्‍चुहाॽ कासाःल्‍ले़न् युङे़रो॥

सेसे साःङ्‌गाहिम् चोःक्‍मा चिगक्‌वाहाॽ

२१ माङ्‌हुप् साप्‍लुङ् के़याक्‍पा निङ्‌वाॽफुमाङ् सन्‍दोक् के़युङ्‌बा सेसे साःङ्‌गाहिम्‍मिल्‍ले़ लागि ओगप् के़बोङ्‌बा चिगक्‌वा सामाहाॽ मोसाःल्‍ले़ इङ्‌जाङ् पिरुसिबा कुइसिःक् निङ्‌वाॽफुसाम्‍बा हारुनरे़ कुस्‍सा इतामारलाम् ले़बिहाॽरे़ मे़जोगुआङ् वये़बा पाःन्‍हाॽरे़ पोधक्‍किन् हाबा कन्‍लो॥

२२ (यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् यहुदारे़ कुधाःक्‍कोबा हुरे़ल्‍ले़ कुम्‍मे़न्‍छाॽ, उरिःल्‍ले़ कुस्‍सा बजले़लरे़ के़रे़क् पाःन्‍हाॽ चोगु॥

२३ खुने़ॽनु दानरे़ कुधाःक्‍कोबा अहिसामाक्‍के़ल्‍ले़ कुस्‍सा ओहोलिआबे़न् चोबेगु याःम्‍बक् चोःक्‍मा, हे़क्‍क्‍याङ् चइःत्‍हाॽ चोःक्‍मा नु हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि खे़ब्‍याङ् चुन्‍जुम्‍बा नैनासुत् चिरिक्‍को फुङ् लक्‍मा कुहुक्‌वा के़नुॽबा वये़सि॥)

२४ सेसेदे़न्‍नोबा के़रे़क् याःम्‍बक्‍हाॽरे़ लागि थाःङ् पङ्‌मनाबा सिदुङ्‌जभाओबा के़रे़क् साम्‍म्‍याङ्‌ङिन्, सेसेदे़न्‍नोबा सेकेलरे़ कुधाङ्‌मा कुइसिःक् २९ तोरा नु ७३० सेकेल वये़॥

२५ सङ्‌जुम्‍भोओ याम्‍नाःत्‍निःत् मे़जोगुसिबा मनाहाॽरे़ खुन्‍छिॽ युप्‍पान् सेसेदे़न्‍नोबा सेकेलरे़ कुधाङ्‌मा कुइसिःक् १०० तोरा नु १,७७५ सेकेलबा वये़–

२६ तङ्‌बे निबोङ् नु खे़न्‍नुःल्‍ले़ यरिक् तङ्‌बे के़गे़प्‍पा मनाहाॽ मे़निरुसिआङ् मे़वये़, खे़ङ्‌हाॽ ६०३, ५५० मनाहाॽ के़रे़क्‍लाम्‍बा बेका थिक्‍थिक् इग्र, सेसेदे़न्‍नोबा कुधाङ्‌मे़ल्‍ले़ कुभ्रे़ःङ् सेकेल वये़॥

२७ १०० तोरान् सेसेदे़न् नु फोःन्‍दाहाॽरे़ कुयुक्‍नादे़न्‍हाॽ योःम्‍मारे़ लागि वये़॥ लत्‍छा कुयुक्‍ना थक्‍मा तोरा थिक् यागे़, के़रे़क् कुयुक्‍नादे़न्‍हाॽओ १०० तोरा यागे़॥

२८ खे़न् १,७७५ सेकेललाम् खे़ङ्‌हाॽरे़ सित्‍लाङ्‌हाॽरे़ लागि खे़ःक्‍चुरि मे़जोगु, खे़ल्‍ले़ कुसम्‍हाॽ मे़सुःप्‍तु हे़क्‍क्‍याङ् कुउःङ्‌मा कुनाम्‍हाॽ मे़जोगु॥

२९ थाःङ् पङ्‌मनाबा सिदुङ्‌जभाओबा कासान् ७० तोरा नु २,४०० सेकेलबा वये़॥

३० हाबा खे़न्‍लाम्‍बाए खे़ङ्‌हाॽरे़ तुम्‍मादे़न् साःङ्‌गाहिम्‍मोबा लाम्‍धेःत्‍तिल्‍ले़ लागि कुयुक्‍नाहाॽ, कासा ले़त्‍ति तोःम्‍मादे़न् हे़क्‍क्‍याङ् खे़ल्‍ले़ लागि कासा चिॽलिङ्‌गेॽ नु ले़त्‍ति तोःम्‍मादे़न्‍नोबा के़रे़क् सामाहाॽ,

३१ खे़ब्‍याङ् के़रे़क् पिसाङ्‌बा लक्‍खुम्‍मोबा कुयुक्‍नाहाॽ नु लक्‍खुम्‍मोबा यम्‍बा लाम्‍धेःत्‍तोबा कुयुक्‍नाहाॽ, हे़क्‍क्‍याङ् सेसे साःङ्‌गाहिम्‍मोबा के़रे़क् कुउःङ्‌मा लक्‍चुहाॽ नु लक्‍खुम्‍मोबा के़रे़क् पिसाङ्‌बा कुउःङ्‌मा लक्‍चुहाॽ मे़जोगुरो॥

निङ्‌वाॽफुसाम्‍बा चाङ्

३९

सेसेदे़न्‍नोबा माङ्‌से़वा याःम्‍बक्‍ले़ लागि खे़ङ्‌हाॽरे़ हिःक्‍कङ्‌कङ्‌बा, पारान्‍ला, हे़ःत्‍ताङ्‌बा चाःम्‍मनाबा खिलाम् थाक्‍मनाबा चाङ्‌हाॽ, हे़क्‍क्‍याङ् हारुने़ल्‍ले़ कुलागि यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् सुत्‍थो चाङ्‌हाॽ मे़जोगु॥

२ एपोदे़ङ्‌ग खे़ङ्‌हाॽरे़ साम्‍म्‍याङ्, हे़क्‍क्‍याङ् हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुन् लॽरिक् फमनाबा नैनासुत् चिरिक्‍किल्‍ले़न् मे़जोगु॥

३ खे़ङ्‌हाॽरे़ साम्‍म्‍याङ्‌ङिन् मे़भे़ःत्‍छुआङ् पाॽपाःम्‍बा कुले़प्‍हाॽ मे़घक्‍तु हे़क्‍क्‍याङ् इदाःक्‍हाॽ मे़जोगु॥ खे़न् हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुम्‍बा नैनासुत् चिरिक्‍को तङ्‌मारे़ लागि कुहुक्‌वा के़नुॽबा चोबेगुःल्‍ले़ कुयाःम्‍बक् वये़॥

४ एपोदे़न् इभुप्‍मारे़ लागि खे़ङ्‌हाॽरे़ खे़न् ने़त्‍छि कुयाओ मे़जक्‍तुबा ने़त्‍छि फक्‍ताङ्‌ङो कुइभुप्‍माहाॽ मे़जोगु॥

५ यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़बा कुइसिःक्, खे़ल्‍ले़ कुसम्‍धाङ् के़बप्‍पा साॽरिक् नुरिक् मे़भयुबा के़ङ्‌ङो युम्‍मनाबा फॽइःन् एपोदे़न्‍नु के़दुम्‍बा लत्‍छा चिरिक् खे़ल्‍ले़क् हे़क्‍के याःम्‍बक् के़बोङ्‌बा साम्‍म्‍याङ्, नु हियःक्‌यङ्‌यङ्‌बा, पारान्‍ला, हे़ःत्‍ताङ्‌बा खि नु चुन्‍जुन् लॽरिक् फमनाबा नैनासुत् चिरिक्‍किल्‍ले़न् वये़॥

६ खे़ङ्‌हाॽरे़ साम्‍म्‍याङ्‌ङोबा कुहङ्‌हाॽओ अनिक्‍स मुधिङ्‌लुङ्‌हाॽ मे़दिःक्‍सु हे़क्‍क्‍याङ् इस्राइलबा ये़म्‍बित्‍छा साहाॽरे़ खुन्‍छिॽ मिङ्‌हाॽ एःप्‍साप्‍पो पप्‍पा हे़क्‍के खे़ॽयो मे़साप्‍तु॥

७ यहवे दाङ्‌बे़ल्‍ले़ मोसान् मे़त्‍तुबा हे़क्‍के खे़ङ्‌हाॽरे़ एपोदओ के़बप्‍पा फक्‍ताङ्‌ङोबा कुॽइभुप्‍माहाॽओ इस्राइलबा ये़म्‍बित्‍छा साहाॽरे़ खुन्‍छिॽ लागि निङ्‌वाॽसोक् मुधिङ्‌लुङ् पोङ्‌मारे़ लागि खे़ङ्‌हाॽ खे़प्‍मो मे़भत्‍छुरो॥

साःङ्‌बे से़ःप्‍चाङ् मे़जोगु

(ला २८:१५-३०)

८ खे़ङ्‌हाॽरे़ ए़पोदओबा याःम्‍बक् कुइसिःक् कुहुक्‌वा के़नुॽबा चोबेगुःल्‍ले़ चोगुबा कुयाःम्‍बक्‍किल्‍ले़न् साःङ्‌बे से़ःप्‍चाङ्, साम्‍म्‍याङ्, हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुन् लॽरिक् फमनाबा चिरिक्‍किल्‍ले़न् मे़जोगु॥

९ खे़न् लिसि कुसुक्‍पा के़बप्‍पा नु निले़ङ् मे़भाक्‍तुबा चोगे़॥ खे़न् सोःक्‍पित्‍ता थिक् कुलाम्‍ति नु सोःक्‍पित्‍ता थिक् कुभे़रे़ के़बप्‍पा चोगे़॥

१० खे़प्‍मो मुधिङ्‌लुङ्‌हाॽरे़ लिसि कुदिःक्‍ला मे़दिःक्‍सु मे़भत्‍छु॥ थिक्‍सिगेक्‍पा कुदिःक्‍लाःन् हे़ःत्‍यङ्‌यङ्‌बा मुधिङ्‌लुङ्, हिःक्‌यङ्‌यङ्‌बा मुधिङ्‌लुङ्, अम्‍दाङ्‌बा मुधिङ् पत्‍छे़॥

११ निसिगेक्‍पा कुदिःक्‍लाओ हिःक्‍कोःम्‍कोःम्‍बा मुधिङ्‌लुङ्, कुभिङ्‌ला मुधिङ्‌लुङ् नु लेःत्‍ताङ्‌बा मुधिङ्‌लुङ् पत्‍छे़॥

१२ सुम्‍सिगेक्‍पा कुदिःक्‍लाओ माक्‍कुम् के़लॽबा कुहे़ःत्‍ला मुधिङ्‌लुङ्, वरे़ङ्‌ले़ङ्‌बा कुहिःक्‍ला कुहे़ःत्‍ला मुधिङ्‌लुङ् नु पारान्‍ला चाःम्‍बा मुधिङ्‌लुङ् पत्‍छे़॥

१३ हे़क्‍क्‍याङ् लिसिगेक्‍पा कुदिःक्‍लाओ, नुधि चाःम्‍बा मुधिङ्‌लुङ्, अनिक्‍स मुधिङ्‌लुङ् नु अम्‍अम् के़लॽबा मुधिङ्‌लुङ् पत्‍छे़॥

१४ खे़न् मुधिङ्‌लुङ्‌हाॽ इस्राइलबा ये़म्‍बित्‍छा साहाॽरे़ खुन्‍छिॽ मिङ्‌हाॽ कुइसिक् थिबोङ्‌ङाङ् ने़त्‍छि वये़॥ के़रे़क्‍को एःप्‍साप्‍पो लक्‍मनाबा कुइसिःक् थिबोङ्‌ङाङ् ने़त्‍छि थाःक्‍हाॽओबा लत्‍छा मुधिङ्‌लुङ् थक्‍मा लत्‍छा लत्‍छा मिङ् पत्‍छे़॥

१५ खे़ङ्‌हाॽरे़ साःङ्‌बे से़ःप्‍चाङ्‌ले़ लागि इदाक् हे़क्‍के माःप्‍मनाबा इसेःङ्‌बा साम्‍म्‍याङ् सिक्रिहाॽ मे़जोगु,

१६ साम्‍म्‍याङ्‌ङिल्‍ले़न् ने़त्‍छि मुधिङ्‌लुङ्‌हाॽ फम्‍मा कुहङ्‌हाॽ नु साम्‍म्‍याङ् कुन्‍दुल्‍लो ने़त्‍छि मे़जोगु हे़क्‍क्‍याङ् ने़प्‍माङ् कुन्‍दुल्‍लोहाॽ साःङ्‌बे सेःप्‍चाङ्‌ङोबा थाःङ् ले़प्‍माङ् नाहाङ् कत्‍नाहाङ् कुयाओ मे़भत्‍छु॥

१७ साःङ्‌बे सेःप्‍चाङ्‌ङिल्‍ले़ कुया कुयाओ के़बप्‍पा खे़न् कुन्‍दुल्‍लोओ ने़त्‍छि साम्‍म्‍याङ् सिक्‍क्रिहाॽ मे़याक्‍तु॥

१८ ने़प्‍माङ् सिक्‍क्रिहाॽरे़ वेॽ ने़त्‍छि कुयाहाॽ खे़न् ने़प्‍माङ् मुधिङ्‌युङ्‌मा कुहङ्‌ङो मे़दुम्‍सुआङ् एपोदओबा फक्‍ताङ्‌ङोबा कुइभुप्‍मो तगाङ् ले़प्‍माङ् मे़भत्‍छु॥

१९ खे़ङ्‌हाॽरे़ ने़त्‍छि साम्‍म्‍याङ् कुन्‍दुल्‍लो मे़जोगुआङ् साःङ्‌बे से़ःप्‍जाङ्‌ङोबा एपोद सिगाङ् ले़प्‍माङ् वेॽ ने़प्‍माङ् कुसुक्‍पोबा कुगःङ्‌ग्‍याओ मे़भत्‍छु॥

२० खे़ङ्‌हाॽरे़ आल्‍लसाङ् ने़त्‍छि साम्‍म्‍याङ् कुन्‍दुल्‍लोहाॽ मे़जोगुआङ् एपोदे़ल्‍ले़ कुदगाङ् ले़प्‍माङ् फक्‍ताङ्‌ङो इघेःङ्‌मनाबा कुसिगाङ्‌लाम् नु एपोदबा फोॽओ युम्‍मनाबा फॽइःल्‍ले़ कुसम्‍धाङ्‌बा कुदमादे़न्‍नो मे़भत्‍छु॥

२१ साःङ्‌बे से़ःप्‍जाङ्‌ङिङ्‌ग खे़प्‍मो के़बप्‍पा कुन्‍दोल्‍लोहाॽलाम् एपोदओबा कुन्‍दोल्‍लोहाॽओ हिःक्‍कोःम्‍कोःम्‍बा कुनाम्‍मिल्‍ले़ फॽइओ इमे़घेःक्‍खु, हे़क्‍केलॽरिक् खे़न् एपोदे़न् ना नु कत्‍ना सःम्‍मा मे़घोने़न्॥ हे़क्‍तङ्‌बाए चोःक्‍मा यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़रो॥

निङ्‌वाॽफुसाम्‍बाहाॽरे़ वेॽ खुन्‍छिॽ चाङ्‌हाॽ

(ला २८:३१-४३)

२२ हे़क्‍क्‍याङ् खे़ङ्‌हाॽरे़ एपोदबा के़रे़क् लगेःप्‍पे़न् हिःक्‍कङ्‌कङ्‌बा चाःम्‍मनाबाल्‍ले़ थाक्‍मनाबा चिरिक्‍किल्‍ले़न् मे़जोगु॥

२३ खे़ल्‍ले़ कुलुम्‍मो काल्‍दारे़ल्‍ले़ कुहङ् हे़क्‍तङ्‌बा लगेःप्‍पिल्‍ले़ कुहङ् मे़भत्‍छु, हे़क्‍क्‍याङ् मे़न्‍दे़ःङ्‌मारे़ लागि कुहङ् कब्रिङ् वरुःक् तर्घे़वा मे़दयुआङ् कुबे मे़से़रुॽ॥

२४ खे़ल्‍ले़ यो कुभे़राओ हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खि नु चुन्‍जुन् लॽरिक् फमनाबा नैनासुत् चिरिक्‍किल्‍ले़न् फुॽले़सेॽहाॽ मे़जोगु॥

२५ साम्‍म्‍याङ् इसेःङ्‌बा पःङ्‌गेॽहाॽ मे़जोगुआङ् खे़न् यो के़बप्‍पा तेःप्‍फे़राओ कब्रिङ् फुॽले़सेॽहाॽरे़ कुलुम्‍मो कुलुम्‍मो खे़ङ्‌हाॽरे़ मे़भत्‍छु॥

२६ माङ्‌से़वा याःम्‍बक् चोःक्‍मे़ल्‍ले़ चाङ्‌मनाबा लगेःत्‍तिल्‍ले़ यो कुभे़राओ लत्‍छा पःङ्‌गेॽ नु याम्‍मो लत्‍छा फुॽले़सेॽ चुक्‍ते़र कब्रिङ् मे़भत्‍छु, हे़क्‍तङ्‌बा चोःक्‍माए यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़॥

२७ हारुने़न् नु खुने़ॽ कुस्‍साहाॽरे़ लागि फमनाबा चुन्‍जुम्‍बा नैनासुत् चिरिक्‍किल्‍ले़न् हक्‍सुःप्‍पा चाङ्‌हाॽ,

२८ हे़क्‍क्‍याङ् चुन्‍जुम्‍बा नैनासुत् फे़ःत्‍ता नु नैनासुत् चिरिक्‍किल्‍ले़न् वेॽ फे़ःत्‍ताहाॽ नु चुन्‍जुम्‍बा नैनासुत् चिरिक्‍किल्‍ले़न् सिगाङ् चाङ्‌मा चाङ्‌हाॽ खे़ङ्‌हाॽरे़ मे़जोगु॥

२९ खम्‍भ्‍याङ् खे़ङ्‌हाॽरे़ चुन्‍जुन् लॽरिक् फमनाबा नैनासुत् चिरिक्‍किल्‍ले़न्, हे़क्‍क्‍याङ् हिःक्‍कङ्‌कङ्‌बा, पारान्‍ला, हे़ःत्‍ताङ्‌बा खिःल्‍ले़न् फुङ् के़लक्‍पे़ल्‍ले़ कुयाःम्‍बक् चोगुबा फॽइ मे़जोगु, हे़क्‍तङ्‌बाए यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़॥

३० खे़ङ्‌हाॽरे़ ले़प्‍पे़प्‍पा, सुत्‍थो तिचःन् इसेःङ्‌बा साम्‍म्‍याङ्‌ङिल्‍ले़न् मे़जोगु, हे़क्‍क्‍याङ् खे़प्‍मो एःप्‍साप्‍पो लक्‍मनाबा हे़क्‍के कन् पाःन्‍हाॽ “यहवे दाङ्‌बे़ल्‍ले़ कुलागि सेसेबा” लॽरिक् मे़लक्‍तु॥

३१ खे़ङ्‌हाॽरे़ सुत्‍थो तिचःन् फे़ःत्‍ताओ फम्‍मारे़ लागि खे़न् हिःक्‍कङ्‌कङ्‌बा कुनाम्‍मिल्‍ले़ इमे़घेःक्‍खु, हे़क्‍तङ्‌बाए यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़रो॥

सेसे साःङ्‌गाहिम्‍मिन् चोःक्‍मा मे़सुरु

(ला ३५:१०-१९)

३२ कम्‍भलॽरिक् तुम्‍मादे़न् सेसे साःङ्‌गाहिम्‍मोबा के़रे़क् याःम्‍बक्‍किन् चोःक्‍मा चुरे़॥ यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍केए इस्राइलिहाॽरे़ मे़जोगु॥

३३ खे़ब्‍याङ् खे़ङ्‌हाॽरे़ सेसे साःङ्‌गाहिम्‍मिन् मोसाओ मे़दारु,

खे़न् तुम्‍मादे़न् साःङ्‌गाहिम्‍मिन् नु खे़प्‍मोबा के़रे़क् सामाहाॽ– कुउःङ्‌मा लक्‍चुहाॽ, सिङ्‌भे़ल्‍ले़क्‍हाॽ, कुसाक्‍मा सिङ्‌हाॽ, सित्‍लाङ्‌हाॽ, कुयुक्‍नाहाॽ,

३४ हे़ःत्‍ताङ्‌बा मे़जाःन्‍दुबा मे़ल्‍लुक् होरिक्‍पा कुधेःक्‍माहाॽ, साॽरिक् नुबा साहोरिक् कुधेःक्‍माहाॽ, कुधे़ःक्‍मा फोःन्‍दा,

३५ माङ्‌हुप् साप्‍लुङ् के़याक्‍पा सन्‍दोःक्‍किन् नु खे़ल्‍ले़ कुबङ्‌मा तक्‍लाङ्‌हाॽ हे़क्‍क्‍याङ् कुदे़प्‍फेॽ,

३६ चप्‍ते़न् नु खे़ल्‍ले़ के़रे़क् कुसामाहाॽ हे़क्‍क्‍याङ् निङ्‌वाॽफुमाङ्‌ङो तोःम्‍मनाबा खरे़ःङ्,

३७ साम्‍म्‍याङ् इसेःङ्‌बा सेमियुङ्‌दे़न् खे़ब्‍याङ् खे़प्‍मोबा सेमि हाःम्‍माहाॽ हे़क्‍क्‍याङ् खे़ल्‍ले़ के़रे़क् कुसामाहाॽ नु ओःत्‍तिःल्‍ले़ लागि निःङ्‌गेॽ,

३८ साम्‍म्‍याङ् ले़त्‍ति तोःम्‍मादे़न्, माङ्‌थोःक्‍ना पिमासि निःङ्‌गेॽ, कुनाम्‍गे़नुॽबा सुक्‍पा, साःङ्‌गाहिम्‍मोबा लाम्‍धेःत्‍तिल्‍ले़ लागि फोःन्‍दा,

३९ कासाःल्‍ले़न् ले़त्‍ति तोःम्‍मादे़न्, खे़प्‍मोबा कासा चिॽलिङ्‌गेॽ, खे़प्‍मोबा तक्‍लाङ्‌हाॽ नु खे़ल्‍ले़ के़रे़क् कुसामाहाॽ,

च्‍वाःत् याङ्‌मा छे़ःङ्‌ग्‍या नु खे़ल्‍ले़ कुलाङ्‌हाॽ

४० लक्‍खुम्‍मोबा फोःन्‍दाहाॽ, खे़प्‍मोबा सित्‍लाङ्‌हाॽ नु कुयुक्‍नाहाॽ,

लक्‍खुम्‍मोबा लाम्‍धेःत्‍तोबा फोःन्‍दा, खे़प्‍मोबा इदाःक्‍हाॽ नु कुउःङ्‌मा लक्‍चुहाॽ

हे़क्‍क्‍याङ् तुम्‍मादे़न् साःङ्‌गाहिम्, सेसे साःङ्‌गाहिम्‍मिल्‍ले़ लागि माङ्‌से़वा चोःक्‍मा के़रे़क् सामाहाॽ

४१ सेसे साःड्‌गाहिम्‍मो माङ्‌से़वा चोःक्‍मा याःम्‍बक्‍ले़ लागि फमनाबा चाङ्‌हाॽ, निङ्‌वाॽफुसाम्‍बा हारुने़ल्‍ले़ सुत्‍थो कुजाङ्‌हाॽ नु निङ्‌वाॽफुसाम्‍बा ताक्‍फाओ माङ्‌से़वा चोःक्‍मारे़ लागि खुने़ॽ कुस्‍साहाॽरे़ खुन्‍छिॽ चाङ्‌हाॽ॥

४२ यहवे दाङ्‌बे़ल्‍ले़ मोसान् पिरुबा इङ्‌जाङ् कुइसिःक् के़रे़क् याःम्‍बक्‍हाॽ इस्राइलिहाॽरे़ मे़जोगु॥

४३ खे़ब्‍याङ् मोसाःल्‍ले़ खे़न् याःम्‍बक्‍हाॽ ओमे़त्‍तु, हे़क्‍क्‍याङ् यहवे दाङ्‌बे़ल्‍ले़ आक्‍खेलॽरिक् इङ्‌जाङ् पिरुआङ् वये़ खे़ङ्‌हाॽरे़ हे़क्‍तङ्‌बाए मे़जोगुआङ् वये़॥ हे़क्‍क्‍याङ् मोसाःल्‍ले़ खे़ङ्‌हाॽ के़रे़क् हाङ्‌वागे़न् मुॽइसाम् पिरुसिरो॥

सेसे साःङ्‌गाहिम् यारिप् चोःक्‍मा नु तोःम्‍मा

४०

खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

२ “थिक्‍सिगेक्‍पा लाओबा थिक्‍सिगेक्‍पा ये़न्‍नो तुम्‍मादे़न् सेसे साःङ्‌गाहिम् चोगे़ॽ॥

३ खे़ॽयो माङ्‌हुप् साप्‍लुङ् के़याक्‍पा सन्‍दोःक्‍किन् युक्‍खे़ॽआङ् फोःन्‍दाःल्‍ले़ खे़न् थेःक्‍ते़ॽ॥

४ चप्‍ते़न्‍निन् सिगाङ् थे़क्‍ते़ॽआङ् खे़ल्‍ले़ कुसम्‍धाङ् के़ने़बा चिगक्‌वाहाॽ पघे़म् खे़म्‍दुर ने़स्‍से़ॽ, हे़क्‍क्‍याङ् सेमि युङ्‌दे़न्‍निन् सिगाङ् केःत्‍ते़ॽआङ् खे़प्‍मो सेमि हाःम्‍मा छक्‍कङ्‌हाॽ तङ्‌घे़ॽ॥

५ माङ्‌हुप् साप्‍लुङ् के़याक्‍पा सन्‍दोःक्‍किल्‍ले़ कुदगाङ् सुक्‍पा हाःम्‍मा साम्‍म्‍याङ् साङ्‌ते़रे़ःङ्‌ङिन् युक्‍खे़ॽ, हे़क्‍क्‍याङ् सेसे साःङ्‌गाहिम्‍मोबा लाम्‍धेःत्‍तोबा फोःन्‍दाःन् फत्‍छे़ॽ॥

६ “तुम्‍मादे़न् सेसे साःङ्‌गाहिम्‍मोबा लाम्‍धेःत्‍तिल्‍ले़ कुदगि मिधिङ्‌मनादेमनाबा वयागे़न् सिदुङ्‌जभा ले़त्‍ति तोःम्‍मादे़न्‍निन् युक्‍खे़ॽ॥

७ खे़न् एगाङ् तुम्‍मादे़न् साःङ्‌गाहिम्‍मो नु ले़त्‍ति तोःम्‍मादे़न्‍निल्‍ले़ कुलुम्‍मो छे़ःङ्‌ग्‍यान् युक्‍खे़आङ् खे़ॽयो च्‍वाःत् केःत्‍ते़ॽ॥

८ हे़क्‍क्‍याङ् लक्‍खुम्‍मोबा पाःन्‍हाॽ कब्रिङ् फाक्‍ते़ॽ, हे़क्‍क्‍याङ् लक्‍खुम्‍मो लाःप्‍मा लाम्‍धेःत्‍तोबा फोःन्‍दाःन् खिङ्‌घे़ॽ॥

९ “माङ्‌थोःक्‍ना पिमासि निःङ्‌गेःन् याङ्‌सिङ्‌ङे़ॽआङ् सेसे साःङ्‌गाहिम्‍मिन् नु खे़प्‍मो के़युङ्‌बा के़रे़क् पाःन्‍हाॽ माङ्‌थोःक्‍ना चोगे़ॽ खे़ब्‍याङ् खे़न् नु खे़प्‍मोबा के़रे़क् सामाहाॽ माङ्‌से़वा याःम्‍बक्‍ले़ लागि सुत्‍थो चोगे़ॽ, हे़क्‍क्‍याङ् खे़न् सेसे पोःङ्‌ॽ॥

१० खे़ब्‍याङ् मिधिङ्‌मनादेमनाबा वयागे़न् सिदुङ्‌जभा ले़त्‍ति तोःम्‍मादे़न्‍नोबा के़रे़क् सामाहाॽआङ् माङ्‌थोःक्‍ना चोगे़ॽआङ् खे़न् सेसे चोगे़ॽ, हे़क्‍क्‍याङ् खे़न् साॽरिक् सेसेबा पोःङ्‌ॽ॥

११ छे़ःङ्‌ग्‍यान् नु खे़ल्‍ले़ कुलाङ्‌हाॽ माङ्‌थोःक्‍ना पिरे़ॽआङ् सुत्‍थो चोगे़ॽ॥

१२ “खे़न् एगाङ् तुम्‍मादे़न् साःङ्‌गाहिम्‍मोबा लाम्‍धेःप्‍पो हारुने़न् नु खुने़ॽ कुस्‍साहाॽ तारे़से़ॽआङ् खे़ङ्‌हाॽ च्‍वाःत्‍तिल्‍ले़ वारुःप्‍से़से़ॽ॥

१३ हे़क्‍क्‍याङ् हारुने़न् सुत्‍थो चाङ्‌हाॽ चाक्‍ते़आङ् खे़न् माङ्‌थोःक्‍ना पिरे़ॽ, खे़ब्‍याङ् खे़ल्‍ले़ निङ्‌वाॽफुसाम्‍बा ताक्‍फाओ आङ्‌गाॽ आलागि माङ्‌से़वा याःम्‍बक् चोःक्‍मारे़ लागि सुत्‍थो चोगे़ॽ॥

१४ खे़ल्‍ले़ कुस्‍साहाॽ तारे़से़ॽआङ् खे़ङ्‌हाॽ हक्‍सुःप्‍पा लगेःप् चाक्‍ते़से़ॽ॥

१५ खे़ने़ॽ खे़ङ्‌हाॽरे़ खुन्‍छिॽ पानुदिङ् पान् माङ्‌थोःक्‍ना के़बिरुबा हे़क्‍केए खे़ङ्‌हाॽआङ् माङ्‌थोःक्‍ना पिरे़से़ॽ, खम्‍भ्‍याङ् खे़ङ्‌हाॽरे़ निङ्‌वाॽफुसाम्‍बा ताक्‍फाओ आङ्‌गाॽ आलागि माङ्‌से़वा याःम्‍बक् मे़जोगुर॥ खे़ङ्‌हाॽरे़ खुन्‍छिॽ लागि माङ्‌थोःक्‍नाःङ्‌ग लत्‍छा सदादिङ् के़वाॽबा निङ्‌वाॽफुसाम्‍बा ताक्‍फा कुइसिःक् खे़ङ्‌हाॽरे़ खुन्‍छिॽ के़रे़क् थाःक्‍हाॽरे़ लागि पोःङ्‌ॽ॥”

१६ खे़ब्‍याङ् यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍केए खुने़ॽ के़रे़क् चोगु॥

१७ कम्‍भलॽरिक् निसिगेक्‍पा तङ्‌बेओबा थिसिगेक्‍पा लाओबा थिक्‍सिगेक्‍पा ये़न्‍निल्‍ले़ याःन्‍दिक् सेसे साःङ्‌गाहिम्‍मिन् मे़भोःक्‍खु॥

१८ मोसाःल्‍ले़ सेसे साःङ्‌गाहिम्‍मिन् फोःक्‍खुआङ् खे़ल्‍ले़ कुयुक्‍नाहाॽ युक्‍खु हे़क्‍क्‍याङ् खे़प्‍मोबा सिङ्‌भे़ल्‍ले़क्‍हाॽ तक्‍पे़त् ये़प्‍सुआङ् खे़ङ्‌हाॽओ कुसाक्‍मा पे़रे़म्‍सिङ्‌हाॽ केःत्‍तुआङ् खे़प्‍मोबा सित्‍लाङ्‌हाॽ ये़प्‍सु॥

१९ खे़न् एगाङ् यहवे दाङ्‌बे़ल्‍ले़ इङ्‌जाङ् पिरुआङ् वये़बा कुइसिःक् खुने़ॽ सेसे साःङ्‌गाहिम्‍मिल्‍ले़ कुसम्‍धाङ् कुघाप्‍मे़न् खिङ्‌घुआङ् कुघाप्‍मे़ल्‍ले़ कुसम्‍धाङ् कुघाप्‍मा केःत्‍तु॥

२० हे़क्‍क्‍याङ् खुने़ॽ ने़त्‍छि साप्‍लुङ्‌हाॽ तारुआङ् माङ्‌हुप् सन्‍दोःक्‍को याक्‍तु खे़ब्‍याङ् तक्‍लाङ्‌हाॽ माङ्‌हुप् सन्‍दोःक्‍को फत्‍छु, हे़क्‍क्‍याङ् कुदे़प्‍फेन् सन्‍दोःक्‍किल्‍ले़ कुसम्‍धाङ् युक्‍खु॥

२१ खे़ब्‍याङ् यहवे दाङ्‌बे़ल्‍ले़ इङ्‌जाङ् पिरुआङ् वये़बा कुइसिःक् खुने़ॽ माङ्‌हुप् साप्‍लुङ् के़याक्‍पा सन्‍दोःक्‍किन् सेसे साःङ्‌गाहिम्‍मो केःत्‍तु, हे़क्‍क्‍याङ् कुधेःक्‍मा फोःन्‍दाःन् खिङ्‌घुआङ् माङ्‌हुप् सन्‍दोःक्‍किन् थेःक्‍तु॥

२२ हे़क्‍क्‍याङ् मोसाःल्‍ले़ तुम्‍मादे़न् साःङ्‌गाहिम्‍मिल्‍ले़ थो ले़प्‍माङ् के़बप्‍पा फोःन्‍दाःल्‍ले़ लाःक्‍कात् पिसाङ् चप्‍ते़न्‍निन् युक्‍खु॥

२३ खे़न् एगाङ् यहवे दाङ्‌बे़ल्‍ले़ खुने़ॽ इङ्‌जाङ् पिरुआङ् वये़बा इसिःक् खे़ल्‍ले़ कुसम्‍धाङ् यहवे दाङ्‌बे़ल्‍ले़ कुदगि मे़दोन्‍दुबा खरे़ःङ्‌ङिन् पे़न्‍छु ने़स्‍सु॥

२४ तुम्‍मादे़न् साःङ्‌गाहिम्‍मो खुने़ॽ चप्‍ते़न्‍निल्‍ले़ कुदगाङ् सेसे साःङ्‌गाहिम् यो ले़प्‍माङ् सेमि युङ्‌दे़न्‍निन् युक्‍खु॥

२५ यहवे दाङ्‌बे़ल्‍ले़ खुने़ॽ इङ्‌जाङ् पिरुआङ् वये़बा कुइसिःक् खे़ल्‍ले़ यहवे दाङ्‌बे़ल्‍ले़ कुदगि सेमिहाॽ तङ्‌घु॥

२६ मोसाःल्‍ले़ तुम्‍मादे़न् साःङ्‌गाहिम्‍मोबा फोःन्‍दाःल्‍ले़ कुदगाङ् साम्‍म्‍याङ् ले़त्‍ति तोःम्‍मादे़न्‍निन् युक्‍खु॥

२७ यहवे दाङ्‌बे़ल्‍ले़ खुने़ॽ इङ्‌जाङ् पिरुआङ् वये़बा कुइसिःक् खुने़ॽ खे़प्‍मो कुनाम्‍गे़नुॽबा सुक्‍पा हाःन्‍दु॥

२८ हे़क्‍क्‍याङ् खुने़ॽ सेसे साःङ्‌गाहिम्‍मोबा लाम्‍धेःप्‍पो फोःन्‍दाःन् फोःन्‍दु॥

२९ खे़ब्‍याङ् यहवे दाङ्‌बे़ल्‍ले़ खुने़ॽ इङ्‌जाङ् पिरुआङ् वये़बा कुइसिःक् तुम्‍मादे़न् सेसे साःङ्‌गाहिम्‍मोबा लाम्‍धेःप्‍पो मिधिङ्‌मनादेमनाबा वयागे़न् सिदुङ्‌जभा ले़त्‍ति तोःम्‍मादे़न्‍निन् युक्‍खु हे़क्‍क्‍याङ् पोगुगे़न् कुजा सिदुङ्‌जभान् तोःन्‍दु॥

३० तुम्‍मादे़न् साःङ्‌गाहिम्‍मो नु ले़त्‍ति तोःम्‍मादे़न्‍निल्‍ले़ कुलुम्‍मो खुने़ॽ छे़ःङ्‌ग्‍यान् युक्‍खुआङ् वाहप्‍सिङ्‌मारे़ लागि च्‍वाःत् केःत्‍तु॥

३१ मोसा, हारुन नु खुने़ॽ कुस्‍साहाॽरे़ खे़प्‍मो खुन्‍छिॽ हुक् लाङ्‌हाॽ वामे़हप्‍तु॥

३२ यहवे दाङ्‌बे़ल्‍ले़ खुने़ॽ इङ्‌जाङ् पिरुआङ् वये़बा कुइसिःक् खे़ङ्‌हाॽ तुम्‍मादे़न् साःङ्‌गाहिम्‍मो मे़लासे़ल्‍ले़ इग्र ले़त्‍ति तोःम्‍मादे़न्‍नो मे़बेःल्‍ले़ खे़ङ्‌हाॽरे़ खुन्‍छिॽ लाङ् हुक्‍हाॽ वामे़हप्‍तु॥

३३ खे़ब्‍याङ् मोसाःल्‍ले़ सेसे साःङ्‌गाहिम् नु ले़त्‍ति तोःम्‍मादे़न् के़रे़क् पिसाङ् लक्‍खुम्‍मिल्‍ले़ कुया फोःक्‍खु, हे़क्‍क्‍याङ् लक्‍खुम्‍मोबा लाम्‍धेःत्‍तोबा फोःन्‍दाःन् फोःन्‍दु॥ कम्‍भलॽरिक् मोसाःल्‍ले़ याःम्‍बक् चोःक्‍मा सुरुरो॥

यहवे दाङ्‌बे़ल्‍ले़ कुमिमिदिङ्

(खानिःत् ९:१५-२३)

३४ खे़ब्‍याङ् तुम्‍मादे़न् साःङ्‌गाहिम्‍मिन् खाॽमिःत्‍तिल्‍ले़ पन्‍छु, हे़क्‍क्‍याङ् यहवे दाङ्‌बे़ल्‍ले़ कुमिमिदिङ्‌ङिल्‍ले़ सेसे साःङ्‌गाहिम्‍मिन् सधे़क् तिम्‍से़॥

३५ खम्‍भ्‍याङ् तुम्‍मादे़न् साःङ्‌गाहिम्‍मो मोसान् लाःप्‍मा मे़सुक्‍ते़न्, थेआङ्‌भे़ल्‍ले़ खे़न् खाॽमिःत्‍तिन् खे़प्‍मो हाबा पत्‍छे़गरे़, हे़क्‍क्‍याङ् यहवे दाङ्‌बे़ल्‍ले़ कुमिमिदिङ्‌ङिल्‍ले़ सेसे साःङ्‌गाहिम्‍मिन् सधे़क् तिम्‍से़॥

३६ इस्राइलिहाॽरे़ खुन्‍छिॽ के़रे़क् लाम्‍दिःक्‍हाॽओ, आल्‍ल खे़न् खाॽमिःत्‍तिन् सेसे साःङ्‌गाहिम्‍मोलाम् थाःङ् पोगे़ल्‍ले़ खे़ङ्‌हाॽ तगि मे़धासिङ्॥

३७ कर खे़न् खाॽमिःत्‍तिन् थाःङ् मे़म्‍बोःक्‍के आक्‍खे़न्‍द्‌यान् थारिक् खे़न् खे़प्‍मो पत्‍छे़ खे़म्‍म्‍याक् थारिक् खे़ङ्‌हाॽ मे़न्‍धासिङ्‌ङे़न्॥

३८ खे़ल्‍ले़ चोगुल्‍ले़ के़रे़क् इस्राइलिहाॽरे़ खुन्‍छिॽ हिम्‍सयङ् तगि नु खे़ङ्‌हाॽरे़ खुन्‍छिॽ के़रे़क् लाम्‍दिक् खाराक् ले़न्‍दिक् यहवे दाङ्‌बे़ल्‍ले़ कुघाॽमिःत्‍ते़न् सेसे साःङ्‌गाहिम्‍मो पत्‍छे़, हे़क्‍क्‍याङ् से़न्‍दिक् चैँ खाॽमिःत्‍तो मि पत्‍छे़रो॥

ले़बिहाॽरे़ खुन्‍छिॽ साप्‍पन्

साप्‍पन् निसुम्

उन्‍छेःन् इस्राइलओ पोःक्‍खे़बा माङ्‌से़वा चोःक्‍मा थिम्, साम्‌योथिम्, चोःक्‍थिम् नु खे़न् कुलिङ्‌दो के़प्‍मारे़ लागि युक्‍तिङ् मे़जोगुसिबा निङ्‌वाॽफुसाम्‍बाहाॽरे़ इःप्‍मा नाःप्‍मा के़बोङ्‌बा साक्‍थिम्‍हाॽ कन् साप्‍पन्‍नो पत्॥

कन् साप्‍पन्‍नो निङ्‌वाॽफुमाङ्‌ङिन् से़क्‍खा सेसेबा चोक् के़लॽबा पाःन्‍निल्‍ले़ कुयाःम्‍बेओ साप्‍ते़आङ् पत्॥ इस्राइलिहाॽरे़ इस्राइलबा सेसेबा निङ्‌वाॽफुमाङ्‌ङिन्‍नु काॽइ चोःक्‍मारे़ लागि निङ्‌वाॽफुमाङ्‌ङिन् माङ्‌से़वा मे़प्‍मा नु आप्‍फेक् हिङ्‌मन् कुदोःप्‍मा चोःक्‍मा पाःन्‍हाॽरे़ कुबिहाॽ कन् साप्‍पन्‍नो पत्॥ ये़सु ख्रिस्‍ते़ल्‍ले़ निसिगेक्‍पा पयम् यम्‍बा इङ्‌जाङ् फाॽआङ् “के़हिम्‍बेसाङ्‌बान् आप्‍फेक् कुइसिःक् लुङ्‌माॽ तुक्‍ते़ॽ” पाःत्‍तुबा के़इङ्‌बा पे़न्‍छिङ्‌लाःन् कन् साप्‍पन्‍नोबा १९:१८ ओ खोदे़त्‍लो॥

ताङ्‌बा थामिङ्

हुक्‌वा नु सिदुङ्‌जभारे़ लागि थिम्‍बेहाॽ १:१–७:३८

हारुने़न् नु कुस्‍साहाॽ निङ्‌वाॽफुसाम्‍बा ताक्‍फाओ युक्‍तिङ् मे़जोगुसि ८:१–१०:२०

सुत्‍थो नु आसुत्‍थो चोःक्‍थिम्‍ले़ लागि थिम्‍हाॽ ११:१–१५:३३

आप्‍तिक्‍लाम्‌ सुत्‍थो पोङ्‌मा याःम्‍बक् चोःक्‍मा ये़न् १६:१-३४

थिक्‌याःन्‍थक्‍माबा हिङ्‌मन् नु माङ्‌से़वा याःम्‍बक्‍को चोःक्‍मा थिम्‍हाॽ १७:१–२७:३४

ले़बिहाॽरे़ खुन्‍छिॽ साप्‍पन्

कुलिङ्‌दो के़गे़प्‍पा मिधिङ्‌मनादेमनाबा सिदुङ्‌जभाहाॽ

१

यहवे दाङ्‌बे़ल्‍ले़ मोसान् तुम्‍मादे़न् साःङ्‌गाहिम् सिगाङ्‌लाम् उःत्‍तुआङ् मे़त्‍तु,

२ “इस्राइलिहाॽ अक्‍खे मे़त्‍ते़से़ॽ– ‘खिनिॽओलाम् कुभा आत्‍तिन् मनाःल्‍ले़साङ् यहवे दाङ्‌बे़ल्‍ले़ कुलागि सिदुङ्‌जभा तोःन्‍दुल्‍ले़ वयागे़न् सिदुङ्‌जभान् खिनिॽ पित् लुप्‍पोबा इग्र मे़ल्‍लुक् मे़ःन्‍दा लुप्‍पोलाम् खे़ल्‍ले़ सिदुङ्‌जभा तोःन्‍दुर पोःङ्‌ॽ॥

३ “‘खे़ल्‍ले़ तोःन्‍दुबा सिदुङ्‌जभान् पित्‍मा पित् मिधिङ्‌मनादेमनाबा सिदुङ्‌जभाने़भग्र, मे़ङ्‌गाःम्‍मनाबा कुम्‍बाबा पित्‍सात्तिन् तोःन्‍दुर पोःङ्‌ॽ॥ तुम्‍मादे़न् साःङ्‌गाहिम्‍मोबा लाम्‍धेःत्‍तो खुने़ॽ खे़न् तोःन्‍दुर, हे़क्‍क्‍याङ् यहवे दाङ्‌बे़ल्‍ले़ खे़न् ताःक्‍तुॽ॥

४ खे़ल्‍ले़ मिधिङ्‌मनादेमनाबा सिदुङ्‌जभाःल्‍ले़ कुधे़गेःक्‍पो खुने़ॽ कुहुक्‍किन् ने़स्‍सुर, हे़क्‍क्‍याङ् खुने़ॽ कुलायोलाम् ले़प्‍मि खोमारे़ लागि निङ्‌वाॽफुमाङ्‌ङिल्‍ले़ खे़न् ताःक्‍तुॽ॥

५ खे़ल्‍ले़ खे़न् पित्‍सात्तिन् यहवे दाङ्‌बे़ल्‍ले़ कुदगि च्‍ये़प्‍तुआङ् स्‍ये़रुर॥ हे़क्‍क्‍याङ् हारुने़ल्‍ले़ कुस्‍सा निङ्‌वाॽफुसाम्‍बाहाॽरे़ सामाक्‍खिन् निःत्‍ताङ् मे़देॽरुर हे़क्‍क्‍याङ् तुम्‍मादे़न् साःड्‌गाहिम्‍मोबा लाम्‍धेःत्‍तिल्‍ले़ कुबेसाङ्‌बा ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् मे़हुक्‍खु मे़देसुर॥

६ खे़न् एगाङ् खे़ल्‍ले़ मिधिङ्‌मनादेमनाबा वयागे़न् सिदुङ्‌जभाःल्‍ले़ कुहोरिक्‍के़न् थिःक्‍तुआङ् खे़न् थक्‍सान् कुजक्‍ता कुले़म्‍दा पोङ्‌ल थारिक् खक्‍तुर॥

७ निङ्‌वाॽफुसाम्‍बा हारुने़ल्‍ले़ कुस्‍साहाॽरे़ ले़त्‍ति तोःम्‍मादे़न्‍नो सिङ्‌हाॽ मे़बे़न्‍छुआङ् मिःल्‍ले़ कुसम्‍धाङ् मे़ने़स्‍सुर हे़क्‍क्‍याङ् मि मे़हाःन्‍दुर॥

८ हारुने़ल्‍ले़ कुस्‍सा निङ्‌वाॽफुसाम्‍बाहाॽरे़ ले़त्‍ति तोःम्‍मादे़न्‍निल्‍ले़ कुसम्‍धाङ् मिओ मे़ने़स्‍सुबा सिङ्‌ङिल्‍ले़ कुसम्‍धाङ् खे़न् कुजक्‍ता कुले़म्‍दाहाॽ, कुधे़गेःक्‍किन् नु कुसोःत्‍तिन् मे़बे़न्‍छु मे़ने़स्‍सुर॥

९ खुने़ॽ खे़ल्‍ले़ कुहिदुत् कुधे़ङाङ् नु कुलाङ्‌हाॽ च्‍वाःत्‍तिल्‍ले़ वाहप्‍तुर, हे़क्‍क्‍याङ् खे़न् के़रे़क्‍के़ निङ्‌वाॽफुसाम्‍बाल्‍ले़ ले़त्‍ति तोःम्‍मादे़न्‍नो मिधिक्‍खुदेसुर॥ यहवे दाङ्‌बाल्‍ले़ कन् लत्‍छा कुसिराॽगे़धाङ्‌बा कुनाम्‍गे़नुॽबा, मिलाम्‍बा तोःम्‍मनाबा मिधिङ्‌मनादेमनाबा वयागे़न् सिदुङ्‌जभारो॥

१० “‘खे़ल्‍ले़ तोःन्‍दुबा सिदुङ्‌जभान् थक्‍सा लुप्‍पोलाम् मे़ल्‍लुक् इग्र मे़ःन्‍दाःल्‍ले़न् मिधिङ्‌मनादेमनाबा सिदुङ्‌जभाने़भग्र, खे़ल्‍ले़ मे़ङ्‌गाःम्‍मनाबा थुःम्‍बा इग्र मे़ःन्‍दबकान् तोःन्‍दुर॥

११ खे़ल्‍ले़ निङ्‌वाॽफुमाङ्‌ङिल्‍ले़ कुदगि ले़त्‍ति तोःम्‍मादे़न्‍नोबा थाङ्‌गे़त् ले़प्‍माङ् खे़न् च्‍ये़प्‍तु से़रुर हे़क्‍क्‍याङ् हारुने़ल्‍ले़ कुस्‍सा निङ्‌वाॽफुसाम्‍बाहाॽरे़ खे़ल्‍ले़ कुमाक्‍खिन् ले़त्‍ति तोःम्‍मादे़न् कब्रिङ् मे़साक्‍खुर॥

१२ खे़ल्‍ले़ खे़न् थक्‍सान् कुजक्‍ता कुले़म्‍दा खक्‍तुर हे़क्‍क्‍याङ् कुधे़गेःक्‍किन् नु कुसोःत्‍तिन् सोसोरिक् खे़न् कुजक्‍ता कुले़म्‍दा खक्‍तुबाहाॽ ले़त्‍ति तोःम्‍मादे़न्‍नो के़ने़बा मिःल्‍ले़ कुसम्‍धाङ्‌बा सिङ्‌ङो निङ्‌वाॽफुसाम्‍बाल्‍ले़ खे़न् पे़न्‍छु ने़स्‍सुर॥

१३ खे़ल्‍ले़ कुहिदुत् कुधे़ङाङ् नु कुलाङ्‌हाॽ च्‍वाःत्‍तिल्‍ले़ वाहप्‍तुआङ् खे़न् के़रे़क् निङ्‌वाॽफुसाम्‍बाल्‍ले़ ले़त्‍ति तोःम्‍मादे़न्‍नो ओॽरुआङ् मिधिक्‍खुदेसुर॥ यहवे दाङ्‌बे़ल्‍ले़ कन् कुसिराॽ के़धाङ्‌बा कुनाम्‍गे़नुॽबा, मिलाम्‍बा तोःम्‍मनाबा मिधिङ्‌मनादेमनाबा सिदुङ्‌जभारो॥

१४ “‘यहवे दाङ्‌बाल्‍ले़ कुलागि खे़ल्‍ले़ तोःन्‍दुबा सिदुङ्‌जभान् पुसालाम्‍बाबा मिधिङ्‌मनादेमनाबा सिदुङ्‌जभाने़भग्र, खे़ल्‍ले़ तोःन्‍दुबान् पुत्‍तुःक्‍के इग्र पे़र्‍वाःल्‍ले़ कुस्‍साहाॽ खे़ल्‍ले़ सिदुङ्‌जभान् तोःन्‍दुर॥

१५ निङ्‌वाॽफुसाम्‍बाल्‍ले़ ले़त्‍ति तोःम्‍मादे़न्‍नो खे़न् तारुआङ् खे़ल्‍ले़ कुधे़गेक्‍पान् खइक् इगु फुॽरुर हे़क्‍क्‍याङ् कुधे़गेःक्‍के़न् ले़त्‍ति तोःम्‍मादे़न्‍नो मिधिक्‍खुदेसुर॥ हे़क्‍क्‍याङ् माक्‍खिन् चैँ ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो सिःप्‍तुर॥

१६ खे़ल्‍ले़ खे़न् वहिनु सोरिक्‍पा कुदक्‍फन् कुहिदुत् कुम्‍ब्रिक्‍हाॽ ले़त्‍ति तोःम्‍मादे़न् नाङ्‌गे़न् ले़प्‍माङ्‌बा खाप्‍पु के़ने़बादे़न्‍नो लाप्‍फेसुर॥

१७ खे़ल्‍ले़ खे़न् मे़ङ्‌घक्‍के कुलाप्‍पिल्‍ले़ कुलुम्‍मोलाम् थे़सुर॥ निङ्‌वाॽफुसाम्‍बाल्‍ले़ ले़त्‍ति तोःम्‍मादे़न्‍नो के़ने़बा मिःल्‍ले़ कुसम्‍धाङ्‌बा मिओ खे़न् मिधिक्‍खुर, यहवे दाङ्‌बाल्‍ले़ कन् कुसिराॽ के़धाङ्‌बा कुनाम्‍गे़नुॽबा, मिलाम्‍बा तोःम्‍मनाबा मिधिङ्‌मनादेमनाबा वयागे़न् सिदुङ्‌जभारो॥’”

पोगुगे़न् कुजा सिदुङ्‌जभा

२

“‘कुभा मनाःल्‍ले़ यहवे दाङ्‌बे़ल्‍ले़ कुलागि कुभा पोगुगे़न् कुजा सिदुङ्‌जभा तोःन्‍दुने़भग्र खे़ल्‍ले़ तोःन्‍दुबा सिदुङ्‌जभान् चुन्‍जुम्‍बा फेॽरुम्‍मिल्‍ले़न् पोङ्‌मा पोःङ्‌ॽ॥ खुने़ॽ खे़ल्‍ले़ कुसम्‍धाङ् निःङ्‌गेल्‍ले़ ले़ःक्‍तुआङ् सुक्‍पा याक्‍तुर॥

२ खे़ब्‍याङ् खे़ल्‍ले़ हारुने़ल्‍ले़ कुस्‍सा निङ्‌वाॽफुसाम्‍बाहाॽओ खे़न् तारुर॥ खे़न्‍लाम्‍बा निङ्‌वाॽफुसाम्‍बाल्‍ले़ हुक्‍पुप्‍थिक् काङ्‌गाङ्‌बा चुन्‍जुम्‍बा फेॽरुम् नु निःङ्‌गे़न् के़रे़क् सुक्‍पान्‍नु सोरिक् लःत्‍तु लारुर॥ हे़क्‍क्‍याङ् निङ्‌वाॽफुसाम्‍बाल्‍ले़ यहवे दाङ्‌बे़ल्‍ले़ खे़न् कुसिराॽ के़धाङ्‌बा कुनाम्‍गे़नुॽबा, मिलाम्‍बा तोःम्‍मनाबा सिदुङ्‌जभा, हुक्‌वा हे़क्‍के ले़त्‍ति तोःम्‍मादे़न्‍नो मिधिक्‍खुदेसुर॥

३ पोगुगे़न् कुजा सिदुङ्‌जभालाम् के़नम्‍बा कुजान् हारुने़न् नु खुने़ॽ कुस्‍साहाॽरे़ खुन्‍छिॽ लक् पोङ्‌ल॥ यहवे दाङ्‌बाल्‍ले़ कुलागि मिलाम्‍बा तोःम्‍मनाबा सिदुङ्‌जभाहाॽओ कन् साॽरिक् सेसेबा सिदुङ्‌चभारो॥

४ “‘मिहाॽलुङ्‌ङो ओॽमनाबा पोगुगे़न् कुजा सिदुङ्‌जभा तोःम्‍मा निङ्‌वाॽ वाॽने़भग्र, के़भङ्‌बा सिदाॽ मे़न्‌याक्‍केबा खरे़ःङ् ले़ःङ्‌मा पोःङ्‌ॽ॥ खे़न् चुन्‍जुम्‍बा फे़ॽरुम् नु चैतुन निःङ्‌गेॽओ सॽमनाआङ् ले़ःङ्‌मनाबा के़धुङ्‌बा खरे़ःङ् पोङ्‌मा पोःङ्‌ॽ इग्र के़भङ्‌बा सिदाॽ मे़न्‌याक्‍केबा निःङ्‌गेॽ हुःप्‍मनाबा पाॽबाःम्‍बा खरे़ःङ् पोङ्‌मा पोःङ्‌ॽ॥

५ “‘खिनिॽ पोगुगे़न् कुजा सिदुङ्‌जभान् खेःक्‌याओ ले़ःङ्‌मनाबाने़ग्र, खरे़ःङ् निःङ्‌गेॽओ सॽमनाबा के़भङ्‌बा सिदाॽ मे़न्‌याक्‍मनाबा चुन्‍जुम्‍बा फेॽरुम्‍मिल्‍ले़न् पोङ्‌मा पोःङ्‌ॽ॥

६ खे़न् खे़ल्‍ले़क् खे़ल्‍ले़क् खे़ःक्‍खे़ॽआङ् खे़प्‍मो निःङ्‌गे़न् हुक्‍खे़ॽ॥ खे़ङ्‌ग पोगुगे़न् कुजा सिदुङ्‌जभारो॥

७ “‘खिनिॽ पोगुगे़न् कुजा सिदुङ्‌जभान् खरे़ःङ् ले़ःङ्‌मा खेःक्‌याओ के़एःप्‍सुम्‍बाने़भग्र, खे़न् चुन्‍जुम्‍बा फेॽरुम् नु निःङ्‌गेॽले़न् पोङ्‌मा पोःङ्‌ॽ॥

८ कन् कुजाहाॽलाम् के़जोगुम्‍बा पोगुगे़न् कुजा सिदुङ्‌जभान् यहवे दाङ्‌बाओ तेॽरे़म्‍मे़ॽ॥ निङ्‌वाॽफुसाम्‍बाओ खे़न् तारे़म्‍मे़ॽ हे़क्‍क्‍याङ् निङ्‌वाॽफुसाम्‍बाल्‍ले़ खे़न् ले़त्‍ति तोःम्‍मादे़न्‍नो तारुर॥

९ हे़क्‍क्‍याङ् निङ्‌वाॽफुसाम्‍बाल्‍ले़ पोगुगे़न् कुजा सिदुङ्‌जभालाम्‍बा हुक्‌वा कुइसिःक् कुलक् लःत्‍तुर खे़ब्‍याङ् यहवे दाङ्‌बे़ल्‍ले़ खे़न् कुसिराॽ के़धाङ्‌बा कुनाम्‍गे़नुॽबा, मिओलाम् तोःम्‍मनाबा सिदुङ्‌जभा कुइसिःक् ले़त्‍ति तोःम्‍मादे़न्‍नो मिधिक्‍खुर॥

१० पोगुगे़न् कुजा सिदुङ्‌जभालाम् के़नम्‍बा कुजान् हारुने़न् नु खुने़ॽ कुस्‍साहाॽरे़ खुन्‍छिॽ लक् पोङ्‌ल॥ यहवे दाङ्‌बे़ल्‍ले़ कुलागि मिओलाम् तोःम्‍मनाबा सिदुङ्‌जभाहाॽओ कन् साॽरिक् सेसेबा सिदुङ्‌चभारो॥

११ “‘यहवे दाङ्‌बे़ल्‍ले़ कुलागि खिनिॽ के़दोःन्‍दुम्‍बा आत्‍तिन् पोगुगे़न् कुजाःन्‍नाङ् के़भङ्‌बा सिदाॽ याक्‍मनाबा पोङ्‌मा मे़नुॽने़न्, थेआङ्‌भे़ल्‍ले़ यहवे दाङ्‌बे़ल्‍ले़ कुलागि मिओलाम् तोःम्‍मनाबा सिदुङ्‌जभाओ खिनिॽ के़भङ्‌बा सिदाॽ नु सक्‌वाघुन् मिमे़धिक्‍खे़म्‍मिन्‍ने़ॽ॥

१२ खे़ङ्‌ग तगि के़दुम्‍बा पोगुगे़न् कुजा सिदुङ्‌जभाहाॽ कुइसिःक् यहवे दाङ्‌बे़ल्‍ले़ कुलागि के़दोःन्‍दुम्‍मिल्‍ले़ पोःङ्‌ॽ, कर कुनाम्‍गे़नुॽबा सिदुङ्‌जभारे़ लागि खे़ङ्‌हाॽ ले़त्‍ति तोःम्‍मादे़न्‍नो मे़दोःन्‍दे़म्‍मिन्‍ने़ॽ॥

१३ खिनिॽ के़रे़क् पोगुगे़न् कुजाःल्‍ले़ सिदुङ्‌जभान् युम्‍मिल्‍ले़ के़लिम्‍बा चोगे़म्‍मे़ॽ, थेआङ्‌भे़ल्‍ले़ निङ्‌वाॽफुमाङ्‌ङिन् नु खिनिॽ लुम्‍मोबा माङ्‌हुप्‍पिन् युम्‍मिल्‍ले़ ओसेःन्‍धाङ् चोगु॥ खिनिॽ के़रे़क् सिदुङ्‌जभाओ युम्‍माङ् तोःन्‍दे़म्‍मे़ॽ॥

१४ “‘यहवे दाङ्‌बे़ल्‍ले़ कुलागि तगि के़दुम्‍बा खिनिॽ पोगुगे़न् कुजा सिदुङ्‌जभा के़दोःन्‍दुम्‍ने़भग्र, खिनिॽ पोगुगे़न् कुजा सिदुङ्‌जभाःल्‍ले़ लागि युःप्‍मनाबा नु मिओ सिप्‍फङ्‌ग्रा चोःक्‍मनाबा कुजा तोःन्‍दे़म्‍मे़ॽ॥

१५ खे़प्‍मो निःङ्‌गेॽ याक्‍ते़म्‍मे़ॽ हे़क्‍क्‍याङ् सुक्‍पा केःत्‍ते़म्‍मे़ॽ॥ खे़ङ्‌ग पोगुगे़न् कुजा सिदुङ्‌जभारो॥

१६ हे़क्‍क्‍याङ् निङ्‌वाॽफुसाम्‍बाल्‍ले़ के़रे़क् सुक्‍पान्‍नु सोरिक् निःङ्‌गेॽ नु युःप्‍मनाबा कुजालाम् कुभा लक् याङ्‌सिङ्‌ङाङ् खे़न् हुक्‌वा कुइसिःक् मिधिक्‍खुर॥ यहवे दाङ्‌बे़ल्‍ले़ कुलागि खे़न् मिओलाम् तोःम्‍मनाबा कुजा सिदुङ्‌जभारो॥’”

तङ्‌जुम् सिदुङ्‌जभा

३

“‘कुभारे़ तोःन्‍दुबा हुक्‌वान् तङ्‌जुम् सिदुङ्‌जभाने़भग्र, हे़क्‍क्‍याङ् खे़ल्‍ले़ पित्‍हाॽलाम् कुभा लत्‍छा कुम्‍बाबा पित् तोःन्‍दुने़भग्र, खे़ल्‍ले़ खे़न् यहवे दाङ्‌बे़ल्‍ले़ कुदगि मे़ङ्‌गाःम्‍मनाबा पित् इग्र पिप्‍मा थिक् तोःन्‍दुर॥

२ खे़ल्‍ले़ कुहुक्‍किन् खुने़ॽ तोःन्‍दुबा वयागे़न् सिदुङ्‌जभाःल्‍ले़ कुधे़गेःक्‍पो ने़स्‍सुर हे़क्‍क्‍याङ् तुम्‍मादे़न् साःङ्‌गाहिम् लाःप्‍मादे़न्‍नो च्‍ये़प्‍तु स्‍ये़रुर॥ खे़ब्‍याङ् हारुने़ल्‍ले़ कुस्‍साहाॽ, इग्र निङ्‌वाॽफुसाम्‍बाहाॽरे़ खे़ल्‍ले़ कुमाक्‍खिन् ले़त्‍ति तोःम्‍मादे़न् कब्रिङ् मे़साक्‍खुर॥

३ तङ्‌जुम् वयागे़न् सिदुङ्‌जभालाम् खे़ल्‍ले़ यहवे दाङ्‌बाओ मिओलाम् सिदुङ्‌जभा तोःन्‍दुर– इग्र, कुहिदुत् कुधे़गाःङ्‌ङिल्‍ले़ कुदे़प्‍मा कुसोःत्‍तिन् नु कुहिदुःत्‍तिल्‍ले़ कुसम्‍धाङ्‌बा कुसोःत्‍तिन् के़रे़क्,

४ ने़प्‍माङ् कुले़म्‍मिन् हे़क्‍क्‍याङ् खे़ल्‍ले़ कुसम्‍धाङ्‌बा कुसोःत्‍तिन् नु कुगे़ङ्‌ङोबा कुसोःत्‍तिन्, खे़ब्‍याङ् कुले़म्‍हाॽनु सोरिक् कुलुङ्‌माॽ के़दे़प्‍पा कुने़क्‍सान् खे़ल्‍ले़ लःत्‍तुर॥

५ खे़ब्‍याङ् हारुने़ल्‍ले़ कुस्‍साहाॽरे़ ले़त्‍ति तोःम्‍मादे़न्‍नो मिओबा सिङ्‌ङिल्‍ले़ कुसम्‍धाङ् के़ने़बा मिधिङ्‌मनादेमनाबा सिदुङ्‌जभाओ मिमे़धिक्‍खुर॥ यहवे दाङ्‌बे़ल्‍ले़ कन् कुसिराॽ के़धाङ्‌बा कुनाम्‍गे़नुॽबा, मिओलाम् तोःम्‍मनाबा सिदुङ्‌जभारो॥

६ “‘खे़ल्‍ले़ यहवे दाङ्‌बाल्‍ले़ कुलागि तङ्‌जुम् सिदुङ्‌जभा फाॽआङ् मे़ल्‍लुक् मे़ःन्‍दाहाॽओलाम् लत्‍छा तोःन्‍दुने़भग्र, खे़ल्‍ले़ मे़ङ्‌गाःम्‍मनाबा कुम्‍बाबा इग्र कुम्‍मामा थिक् तोःन्‍दुर॥

७ खे़ल्‍ले़ खुने़ॽ तोःन्‍दुबा सिदुङ्‌जभाःल्‍ले़ लागि मे़ल्‍लुक्‍साःत्‍तिन् तोःन्‍दुने़भग्र यहवे दाङ्‌बाओ खे़न् तोःन्‍दुर॥

८ खे़ल्‍ले़ खुने़ॽ तोःन्‍दुबा सिदुङ्‌जभाःल्‍ले़ कुधे़गेःक्‍पो खुने़ॽ कुहुक्‍किन् ने़स्‍सुर, हे़क्‍क्‍याङ् तुम्‍मादे़न् साःङ्‌गाहिम् तगाङ् खे़न् से़रुर॥ हारुने़ल्‍ले़ कुस्‍साहाॽरे़ खे़ल्‍ले़ कुमाक्‍खिन् ले़त्‍ति तोःम्‍मादे़न् कब्रिङ् पिसाङ् मे़साक्‍खुर॥

९ खे़ल्‍ले़ तङ्‌जुम् सिदुङ्‌जभालाम् यहवे दाङ्‌बे़ल्‍ले़ कुलागि मिलाम्‍बा सिदुङ्‌जभा तोःन्‍दुर– इग्र, खे़ल्‍ले़ कुसोःत्‍तिन् नु कुमिःल्‍ले़ कुबुङ्‌ङोबा कुसोःत्‍तिन् कुएःक्‍कोनु खे़ल्‍ले़ से़न्‍दुर, हे़क्‍क्‍याङ् कुहिदुत् कुधे़गाःङ्‌ङिल्‍ले़ कुबःत्‍थाङ्‌ङिन् नु कुहिदुत् सम्‍धाङ्‌बा के़रे़क् कुसोःत्‍तिन्,

१० ने़प्‍माङ् कुले़म्‍हाॽ नु खे़ल्‍ले़ कुसम्‍धाङ्‌बा हे़क्‍क्‍याङ् कुगेङ्‌ङो के़बप्‍पा कुसोःत्‍तिन्, खे़ब्‍याङ् कुले़म्‍मिन्‍नु सोरिक् कुलुङ्‌माॽ के़दे़प्‍पा सान् खे़ल्‍ले़ वे़गु लःत्‍तुर॥

११ निङ्‌वाॽफुसाम्‍बाल्‍ले़ खे़न् यहवे दाङ्‌बाओ मिओलाम् तोःम्‍मनाबा सिदुङ्‌जभान् ले़त्‍ति तोःम्‍मादे़न्‍नो कुजा सिदुङ्‌जभा कुइसिःक् मिधिक्‍खुदेसुर॥

१२ “‘खे़ल्‍ले़ तोःन्‍दुबा सिदुङ्‌जभान् मे़ःन्‍दाने़भग्र, खे़ल्‍ले़ खे़न् यहवे दाङ्‌बाओ तोःन्‍दुर॥

१३ खे़ल्‍ले़ खुने़ॽ कुहुक्‍किन् खे़न् सिदुङ्‌जभाःल्‍ले़ कुधे़गेःक्‍पो ने़स्‍सुर, हे़क्‍क्‍याङ् तुम्‍मादे़न् साःङ्‌गाहिम्‍मिल्‍ले़ कुदगि खे़न् से़रुर॥ हे़क्‍क्‍याङ् हारुने़ल्‍ले़ कुस्‍साहाॽरे़ ले़त्‍ति तोःम्‍मादे़न् कब्रिङ् खे़ल्‍ले़ कुमाक्‍खिन् मे़साक्‍खुर॥

१४ खुने़ॽ खे़न्‍लाम्‍बा खुने़ॽ तोःन्‍दुबा सिदुङ्‌जभान् यहवे दाङ्‌बे़ल्‍ले़ कुलागि मिओलाम् तोःन्‍दुर– कुहिदुत् कुधे़ङाङ् के़दे़प्‍पा कुबःत्‍थाःङ्‌ङिन् नु कुहिदुःत्‍तिल्‍ले़ कुसम्‍धाङ्‌बा के़रे़क् कुसोःत्‍तिन्,

१५ ने़प्‍माङ् कुले़म्‍हाॽ हे़क्‍क्‍याङ् खे़ल्‍ले़ कुसम्‍धाङ्‌बा नु कुगेङ्‌ङो के़बप्‍पा कुसोःत्‍तिन्, खम्‍ब्‍याङ् कुले़म्‍हाॽनु सोसोरिक् कुलुङ्‌माॽ के़दे़प्‍पा सान् खे़ल्‍ले़ वे़गु लःत्‍तुर॥

१६ निङ्‌वाॽफुसाम्‍बाल्‍ले़ खे़न् कुनाम्‍गे़नुॽबा पोङ्‌मारे़ लागि मिओलाम् तोःम्‍मनाबा सिदुङ्‌जभान् ले़त्‍ति तोःम्‍मादे़न्‍नो कुजा कुइसिःक् तोःन्‍दुर॥ कुसोःत् के़याक्‍पाहाॽ के़रे़क् यहवे दाङ्‌बे़ल्‍लेन्‍नेरो॥

१७ “‘खिनिॽ कुसोःत्‍तिन् नु कुमाक्‍खिन् मे़जाम्‍मिन्‍ने़ॽ॥ कन् खिनिॽ थाःक्‍थाःक्‍ले़ लागि खिनिॽ आत्‍ति के़युङिसाङ् आभे़ल्‍ले़साङ् सदादिङ्‌बा साम्‌योसाक्‍थिम् पोङ्‌लरो॥’”

मे़न्‍नि मे़न्‍धा के़बोङ्‌बा लायोलाम् ले़प्‍मि खोमा सिदुङ्‌जभा

४

यहवे दाङ्‌बे़ल्‍ले़ मोसान् मे़त्‍तु,

२ “इस्राइलिहाॽ अक्‍खे मे़त्‍ते़से़ॽ– ‘आल्‍ल यहवे दाङ्‌बाल्‍ले़ चोःक्‍मा मे़नुॽने़न् फाॽआङ् पाःत्‍तुबा कुभा पाःन्‍नो चोःक्‍मा निङ्‌वाॽ मे़न्‍इःत्‍ते आत्‍तिल्‍ले़ लायो चोगुॽ–

३ “‘कुभा माङ्‌थोःक्‍ना मे़बिरुबा निङ्‌वाॽफुसाम्‍बाल्‍ले़ लायो चोगुआङ् मनाहाॽओ आप्‍तिक् तारुने़भग्र खे़ल्‍ले़ खुने़ॽ चोगुबा लायोल्‍ले़ लागि कुलाङ् मे़न्‍छक्‍मनाबा मे़ङ्‌गाःम्‍मनाबा कुम्‍बाबा पित्‍सात् थिक् तारुआङ् यहवे दाङ्‌बाओ लायोलाम् ले़प्‍मि खोमा सिदुङ्‌जभा तोःन्‍दुर॥

४ खुने़ॽ खे़न् से़गम्‍बान् तुम्‍मादे़न् साःङ्‌गाहिम् लाःप्‍मादे़न्‍निल्‍ले़ कुयाओ यहवे दाङ्‌बे़ल्‍ले़ कुदगि तारुर हे़क्‍क्‍याङ् खे़ल्‍ले़ कुधे़गेःक्‍पो कुहुक्‍किन् ने़स्‍सुआङ् खे़न् यहवे दाङ्‌बाल्‍ले़ कुदगि से़रुर॥

५ हे़क्‍क्‍याङ् माङ्‌थोःक्‍ना मे़बिरुबा निङ्‌वाॽफुसाम्‍बाल्‍ले़ से़गम्‍बाल्‍ले़ कुमाक्‍खिन् तेॽरुआङ् तुम्‍मादे़न् साःङ्‌गाहिम्‍मो तारुर॥

६ निङ्‌वाॽफुसाम्‍बाल्‍ले़ कुहुक्‍चोःन् माक्‍खिॽओ हुम्‍सुआङ् खे़न् माक्‍खिॽओलाम् सेसेदे़न्‍नोबा फोःन्‍दाःल्‍ले़ कुदगि ले़प्‍माङ् यहवे दाङ्‌बाल्‍ले़ कुबेसाङ् नुसिले़ङ् थारिक् साक्‍खुर॥

७ खे़न् एगाङ् निङ्‌वाॽफुसाम्‍बाल्‍ले़ तुम्‍मादे़न् साःङ्‌गाहिम् सिगाङ् के़युङ्‌बा कुनाम्‍गे़नुॽबा सुक्‍पा ले़त्‍ति तोःन्‍मादे़न्‍नोबा ताङ्‌हाॽओ यहवे दाङ्‌बाल्‍ले़ कुबेसाङ् खे़न् माक्‍खिॽओलाम् कुभा तारुर, हे़क्‍क्‍याङ् से़गम्‍बाल्‍ले़ के़नम्‍बा कुमाक्‍खिन् तुम्‍मादे़न् साःङ्‌गाहिम्‍मोबा लाम्‍धेःत्‍तो मिधिङ्‌मनादेमनाबा सिदुङ्‌जभा ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खुर॥

८ लायोलाम् ले़प्‍मि खोमा सिदुङ्‌जभा से़गम्‍बाल्‍ले़ कुसोःत्‍तिन् के़रे़क् खुने़ॽ खे़प्‍मोनु लःत्‍तुर, कुहिदुत् कुधे़ङाङ् के़दे़प्‍पा कुसोःत्‍तिन् नु कुहिदुःत्‍तिल्‍ले़ कुसम्‍धाङ्‌बा कुसोःत्‍तिन्,

९ ने़प्‍माङ् कुले़म्‍हाॽ नु खे़ल्‍ले़ कुसम्‍धाङ्‌बा हे़क्‍क्‍याङ् कुगे़ङ्‌ङोबा कुसोःत्‍तिन् नु कुले़म्‍हाॽनु सोरिक् कुलुङ्‌माॽ के़दे़प्‍पा सान् खे़ल्‍ले़ वे़गु लःत्‍तुर॥

१० तङ्‌जुम् वयागे़न् सिदुङ्‌जभाःल्‍ले़ लागि से़प्‍मनाबा थक्‍साओलाम् कुसोःत्‍तिन् लःप्‍मनाबा हे़क्‍के निङ्‌वाॽफुसाम्‍बाल्‍ले़ मिधिङ्‌मनादेमनाबा वयागे़न् सिदुङ्‌जभाःल्‍ले़ कुसोःत्‍तिन् लःत्‍तुआङ् ले़त्‍ति तोःम्‍मादे़न्‍नो मिधिक्‍खुदेसुर,

११ कर से़गम्‍बाल्‍ले़ कुहोरिक्‍पान्, खे़न् के़रे़क् साःन्, कुधे़ःक्‍किन्, कुलाङ्‌हाॽ नु कुहिदुत् कुधे़गाङ् कुहिःन् सोसोरिक्,

१२ के़दाङ्‌बा के़याःक्‍पा से़गम्‍बे़ल्‍ले़ कुजक्‍ता कुले़म्‍दाहाॽ साःङ्‌गाहिम्‍हाॽलाम् लाःक्‍कात् खाप्‍पु लाप्‍फुमा चक्‍खोबादे़न्‍नो तेॽरुर हे़क्‍क्‍याङ् सिङ्‌ङिल्‍ले़ कुसम्‍धाङ् ने़स्‍सुआङ् मिओ मिधिक्‍खुर– आत्‍तिदि खाप्‍पु लाप्‍फुमादे़न् ने़, खे़प्‍मोए खे़न् मिधिक्‍खुर॥

१३ “‘इस्राइलबा के़रे़क् सङ्‌जुम्‍भोहाॽरे़ चोःक्‍मा निङ्‌वाॽ मे़न्‍इःत्‍ते लायो मे़जोगुआङ् वाॽने़भग्र हे़क्‍क्‍याङ् यहवे दाङ्‌बे़ल्‍ले़ चोःक्‍मा मे़नुॽने़न् फाॽआङ् पाःत्‍तुबा लत्‍छा पान् मे़जोगुआङ् वाॽने़भग्र, खे़न् पाःन्‍निन् खे़न् सङ्‌जुम्‍भोबा मनाहाॽरे़ खुनिॽ मिक्‍साओ निमे़धाःप्‍ने़न्‍छाङ् कन्‍हाॽ आप्‍तिक्‍साबा मे़बोङ्‌ॽ॥

१४ कन्‍हाॽरे़ मे़जोगुबा खे़न् लत्‍छा लायोन् ओसे़ःन्‍धाङ् पोङ्‌ङिल्‍ले़ सङ्‌जुम्‍भोबाहाॽरे़ लायोलाम् ले़प्‍मि खोमा सिदुङ्‌जभा कुइसिःक् से़गम्‍बान् ताःप्‍माआङ् तुम्‍मादे़न् साःङ्‌हिम्‍मिल्‍ले़ कुदगि तोःम्‍मा पोःङ्‌ॽ॥

१५ सङ्‌जुम्‍भोबा लाम्‍लोबाहाॽरे़ से़गम्‍बाल्‍ले़ कुधे़गेःक्‍पो खे़ङ्‌हाॽरे़ खुन्‍छिॽ हुक्‍हाॽ यहवे दाङ्‌बे़ल्‍ले़ कुदगि मे़ने़स्‍सुर हे़क्‍क्‍याङ् खे़न् से़गम्‍बान् यहवे दाङ्‌बे़ल्‍ले़ कुदगि मे़से़रुर॥

१६ खे़न् एगाङ् माङ्‌थोःक्‍ना मे़बिरुबा निङ्‌वाॽफुसाम्‍बाल्‍ले़ खे़न् से़गम्‍बाल्‍ले़ कुमाक्‍खिलाम् कुभा याङ्‌सिङ्‌ङाङ् तुम्‍मादे़न् साःङ्‌गाहिम्‍मो तारुर॥

१७ निङ्‌वाॽफुसाम्‍बाल्‍ले़ आबाङे कुहुक्‍चोःन् माक्‍खिॽओ निःप्‍सुआङ् खे़न् माक्‍खिन् फोःन्‍दाःल्‍ले़ कुदगि ले़प्‍माङ् यहवे दाङ्‌बाल्‍ले़ कुदगि नुसिले़ङ् थारिक् साक्‍खुर॥

१८ खे़न् एगाङ् तुम्‍मादे़न् साःङ्‌गाहिम् सिगाङ् के़युङ्‌बा ले़त्‍ति तोःम्‍मादे़न्‍नोबा ताङ्‌हाॽओ खे़ल्‍ले़ यहवे दाङ्‌बे़ल्‍ले़ कुदगि खे़न् माक्‍खिॽओलाम् कुभा हुःत्‍तुर, हे़क्‍क्‍याङ् के़रे़क् के़नम्‍बा माक्‍खिन् तुम्‍मादे़न् साःङ्‌गाहिम् लाःप्‍मादे़न्‍नो मिधिङ्‌मनादेमनाबा सिदुङ्‌जभा ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खुर॥

१९ खे़ल्‍ले़ के़रे़क् कुसोःत्‍तिन् खुने़ॽ खे़प्‍मोलाम् लःत्‍तुआङ् ले़त्‍ति तोःम्‍मादे़न्‍नो मिधिक्‍खुर॥

२० लायोलाम् ले़प्‍मि खोमा वयागे़न् सिदुङ्‌जभा से़गम्‍बाल्‍ले़ लागि खे़ल्‍ले़ थे़मा चोगुआङ् वये़ कन् से़गम्‍बाल्‍ले़ लागिआङ् खुने़ॽ हे़क्‍केए चोगुर॥ अक्‍खेलॽरिक् निङ्‌वाॽफुसाम्‍बे़ल्‍ले़ खे़ङ्‌हाॽरे़ खुन्‍छिॽ लागि ले़प्‍मि नाःक्‍मा याःम्‍बक् चोगु पिरुसिर, हे़क्‍क्‍याङ् खे़ङ्‌हाॽरे़ ले़प्‍मि मे़घोसुॽ॥

२१ खे़ल्‍ले़ खे़न् से़गम्‍बान् साःङ्‌गाहिम्‍हाॽलाम् लाःक्‍कात् तेॽरुआङ् तगिबान् मिधिक्‍खुबा हे़क्‍केए मिधिक्‍खुर॥ सङ्‌जुम्‍भोबाहाॽरे़ खुन्‍छिॽ लागि कन् लायोलाम् ले़प्‍मि खोमा सिदुङ्‌जभारो॥

२२ “‘आल्‍ल कुभा युक्‍साबाल्‍ले़ चोःक्‍मा निङ्‌वाॽ मे़न्‍इःत्‍ते़ लायो चोगुॽ हे़क्‍क्‍याङ् यहवे दाङ्‌बा खे़ल्‍ले़ कुनिङ्‌वाॽफुमाङ्‌ङिल्‍ले़ चोःक्‍मा मे़नुॽने़न् पाःत्‍तुबा पाःन्‍हाॽओ कुभा पान् चोगुने़भग्र, खे़न् आप्‍तिक्‍साबा पोःङ्‌ॽ॥

२३ खे़ल्‍ले़ चोगुबा लायोन् खुने़ॽओ ओसेःन्‍धाङ् पोङ्‌ङिल्‍ले़, खे़ल्‍ले़ लत्‍छा मे़ङ्‌गाःम्‍मनाबा कुम्‍बाबा मे़ःन्‍दाधिक् सिदुङ्‌जभा कुइसिःक् तारुर पोःङ्‌ॽ॥

२४ खे़ल्‍ले़ कुम्‍बाबा मे़ःन्‍दाःल्‍ले़ कुधे़गेःक्‍पो कुहुक्‍किन् ने़स्‍सुर, हे़क्‍क्‍याङ् आत्‍ति यहवे दाङ्‌बे़ल्‍ले़ कुगदि थक्‍सान् मे़से़रुॽ, खे़प्‍मोए खे़न् मे़से़रुर॥ खे़न् चैँ लायोलाम् ले़प्‍मि खोमा वयागे़न् सिदुङ्‌जभारो॥

२५ खे़न् एगाङ् निङ्‌वाॽफुसाम्‍बाल्‍ले़ आप्‍फेक् कुहुक्‍चोःल्‍ले़ लायोलाम् ले़प्‍मि खोमा सिदुङ्‌जभाःल्‍ले़ कुमाक्‍खिॽओलाम् कुभा याङ्‌सिङ्‌ङाङ् मिधिङ्‌मनादेमनाबा सिदुङ्‌जभा ले़त्‍ति तोःम्‍मादे़न्‍नोबा ताङ्‌हाॽ हुःत्‍तुर, हे़क्‍क्‍याङ् के़नम्‍बा माक्‍खिन् ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खुर॥

२६ खे़ल्‍ले़ के़रे़क् कुसोःत्‍तिन्‍नाङ् तङ्‌जुम् वयागे़न् सिदुङ्‌जभाःल्‍ले़ कुसोःत्‍तिन् कुइसिःक् ले़त्‍ति तोःम्‍मादे़न्‍नो खे़ल्‍ले़ मिधिक्‍खुर॥ कम्‍भलॽरिक् निङ्‌वाॽफुसाम्‍बाल्‍ले़ खे़न् युक्‍साबे़ल्‍ले़ कुलायोल्‍ले़ लागि ले़प्‍मि नाःक्‍मा हे़क्‍क्‍याङ् निङ्‌वाॽफुमाङ्‌ङिन्‍नु नादङ् चोःक्‍मा पिमा याःम्‍बक् चोगु पिरुॽ, हे़क्‍क्‍याङ् खे़ल्‍ले़ लायोलाम् ले़प्‍मि खोसुॽ॥

२७ “‘सङ्‌जुम्‍भोबा मनाहाॽओलाम् कुभारे़ चोःक्‍मा निङ्‌वाॽ मे़न्‍जोःक्‍के लायो चोगुॽ हे़क्‍क्‍याङ् यहवे दाङ्‌बे़ल्‍ले़ चोःक्‍मा मे़नुॽने़न् फाॽआङ् पाःत्‍तुबा पाःन्‍हाॽओबा कुभा पान् चोगुने़भग्र, खे़न् आप्‍तिक्‍साबा पोःङ्‌ॽ॥

२८ खुने़ॽ चोगुबा खे़न् लायोन् खुने़ॽ कुलागि ओसे़ःन्‍धाङ् पोङ्‌ङिल्‍ले़, खे़ल्‍ले़ चोगुबा लायोल्‍ले़ लागि हुक्‌वा कुइसिःक् कुलाङ् मे़न्‍छक्‍मना मे़ङ्‌गाःम्‍ना कुम्‍मामा मे़ःन्‍दाधिक् सिदुङ्‌जभा तोःम्‍मारे़ लागि खुने़ॽ तारुर पोःङ्‌ॽ॥

२९ खे़ल्‍ले़ लायोलाम् ले़प्‍मि खोमा सिदुङ्‌जभाःल्‍ले़ कुधे़गेःक्‍पो कुहुक्‍किन् ने़स्‍सुर, हे़क्‍क्‍याङ् मिधिङ्‌मनादेमनाबा सिदुङ्‌जभा तोःम्‍मादे़न्‍नो खे़ल्‍ले़ लायोलाम् ले़प्‍मि खोमा खे़न् सिदुङ्‌जभान् से़रुर॥

३० खे़न् एगाङ् निङ्‌वाॽफुसाम्‍बाल्‍ले़ आप्‍फेक् कुहुक्‍चोःल्‍ले़ लायोलाम् ले़प्‍मि खोमा सिदुङ्‌जभाःल्‍ले़ कुमाक्‍खिॽओलाम् कुभा याङ्‌सिङ्‌ङाङ् मिधिङ्‌मनादेमनाबा सिदुङ्‌जभा तोःम्‍मा ले़त्‍ति तोःम्‍मादे़न्‍नोबा ताङ्‌हाॽओ हुःत्‍तुर, खे़ब्‍याङ् के़नम्‍बा माक्‍खिन् ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खुर॥

३१ खे़ल्‍ले़ के़रे़क् कुसोःत्‍तिन् तङ्‌जुम्‍बा सिदुङ्‌जभाःल्‍ले़ कुसोःत्‍तिन् हे़क्‍के खे़ल्‍ले़ लःत्‍तुर, हे़क्‍क्‍याङ् निङ्‌वाॽफुसाम्‍बाल्‍ले़ यहवे दाङ्‌बे़ल्‍ले़ कुलागि ले़त्‍ति तोःम्‍मादे़न्‍नो खे़न् मिधिक्‍खुर हे़क्‍क्‍याङ् खे़न् कुनाम्‍गे़नुॽबे़ल्‍ले़ यहवे दाङ्‌बे़न् कुनिङ्‌वाॽ तासु पिरु॥ कम्‍भलॽरिक् निङ्‌वाॽफुसाम्‍बाल्‍ले़ खे़ल्‍ले़ कुलागि लायोलाम् ले़प्‍मि नाःक्‍तु पिरुॽ, खे़ब्‍याङ् खे़ल्‍ले़ लायोलाम् ले़प्‍मि खोसुॽ॥

३२ “‘खे़ल्‍ले़ लायोलाम् ले़प्‍मि खोमारे़ लागि मे़ल्‍लुक्‍साःत्‍तिन् खुने़ॽ हुक्‌वा हे़क्‍के तारुने़भग्र मे़ङ्‌गाःम्‍ना कुम्‍मामा मे़ल्‍लुक् च्‍याःक्‍थिक् तारुर॥

३३ खे़ल्‍ले़ लायोलाम् ले़प्‍मि खोमा सिदुङ्‌जभाःल्‍ले़ कुधे़गेःक्‍पो कुहुक्‍किन् ने़स्‍सुर, हे़क्‍क्‍याङ् आत्‍ति मिधिङ्‌मनादेमनाबा वयागे़न् सिदुङ्‌जभा थक्‍सान् मे़से़रुॽ, आम्‍भा खे़प्‍मोए लायोलाम् ले़प्‍मि खोमारे़ लागि खे़न् मे़से़रुर॥

३४ खे़न् एगाङ् निङ्‌वाॽफुसाम्‍बाल्‍ले़ कुहुक्‍चोःल्‍ले़ लायोलाम् ले़प्‍मि खोमा सिदुङ्‌जभाःल्‍ले़ कुभा कुमाक्‍खिॽजि याङ्‌सिङ्‌ङाङ् मिधिङ्‌मनादेमनाबा सिदुङ्‌जभा तोःम्‍मा ले़त्‍ति तोःम्‍मादे़न्‍नोबा ताङ्‌हाॽओ हुःत्‍तुर, हे़क्‍क्‍याङ् खे़ल्‍ले़ के़नम्‍बा कुमाक्‍खिन् ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खुर॥

३५ खे़ल्‍ले़ के़रे़क् कुसोःत्‍तिन् तङ्‌जुम्‍बा वयागे़न् सिदुङ्‌जभा मे़क्‍लुक्‍साःत्‍तिल्‍ले़ कुसोःत्‍तिन् कुइसिःक् खे़ल्‍ले़ वे़गु लःत्‍तुर, हे़क्‍क्‍याङ् निङ्‌वाॽफुसाम्‍बाल्‍ले़ यहवे दाङ्‌बे़ल्‍ले़ कुलागि खे़न् मिलाम्‍बा तोःम्‍मनाबा सिदुङ्‌जभा ले़त्‍ति तोःम्‍मादे़न्‍नो मिधिक्‍खुर॥ कम्‍भलॽरिक् खे़ल्‍ले़ चोगुबा कुलायोल्‍ले़ लागि निङ्‌वाॽफुसाम्‍बाल्‍ले़ खुने़ॽ ले़प्‍मि नाःक्‍तु पिरुॽ, खे़ब्‍याङ् खे़ल्‍ले़ ले़प्‍मि खोसुरो॥’”

लायोलाम् ले़प्‍मि खोमा सिदुङ्‌जभाहाॽ

५

“‘कुभा मनाःल्‍ले़ लायो चोगुबा पाःन्‍निन् के़निबा मनान् साखि पोङ्‌ङाङ् मनाहाॽरे़ खुनिॽ तगि पाःप्‍मा पोङ्‌ङिल्‍ले़आङ् खुने़ॽ निसुबा नु ले़सुबा पाःन्‍निन् मे़बाःत्‍तुन्‍ने़भग्र, खे़ल्‍ले़ लागि खुने़ॽ आप्‍तिक्‍साबा पोःङ्‌ॽ॥

२ “‘कुभा मनाःल्‍ले़ निङ्‌वाॽ मे़ङ्‌घोए कुभा आसुत्‍थो पान् थेसाङ्, आसुत्‍थो ताम्‍भुङ् थक्‍सा थेसाङ् आसुत्‍थो हिङ्‌मनाबा थक्‍सा, आसुत्‍थो के़सःन्‍छिङ्‌बा के़सिबा थक्‍सान् सुसु, हे़क्‍क्‍याङ् खे़न् पाःन्‍निन् खुने़ॽ निङ्‌वाॽ मे़घोसुन्‍छाङ् खुने़ॽ आसुत्‍थो पोःङ्‌ॽ, खे़ब्‍याङ् आप्‍तिक्‍साबा पोःङ्‌ॽ॥

३ “‘कुभा मनाःल्‍ले़ निङ्‌वाॽ मे़ङ्‌घोए मनालाम् के़लःम्‍बा आसुत्‍थो आजोःक्‍चोःक्‍पा पाःन्‍निन् सुसुॽ हे़क्‍क्‍याङ् खे़न् खुने़ॽ निङ्‌वाॽ खोसुल्‍ले़ खे़न् आप्‍तिक्‍साबा पोःङ्‌ॽ॥

४ “‘कुभारे़ निङ्‌वाॽ मे़न्‍इःत्‍छिङ्‌ङे कुभा नुबा इग्र ताप्‍फे़ःम्‍बा पान् चोःक्‍मारे़ लागि कुम्‍ब्राःल्‍ले़ माङ्‌हे़क् चोगु– हे़क्‍क्‍याङ् च्‍याज्‍या पाःन्‍नो मनान् निङ्‌वाॽ मे़न्‍इःत्‍छिङ्‌ङे माङ्‌हे़क्‍सिङ्‌ॽ– खे़प्‍मोलाम्‍बा खे़न् पाःन्‍निन् निमे़धाःप्‍ने़न्‍छाङ् खे़ल्‍ले़ खे़न् पाःन्‍निन् निङ्‌वाॽ खोसुआङ् हे़क्‍तङ्‌बा पाःन्‍नो खे़न् आप्‍तिक्‍साबा पोःङ्‌ॽ॥

५ “‘कुभा मनाःल्‍ले़ आप्‍तिक्‍साबाआ फाॽआङ् खे़न् कुभा पाःन्‍हाॽओ निङ्‌वाॽ खोसुने़भग्र खुने़ॽ चोगुबा लायोओ खुने़ॽ ते़न्‍ल पोःङ्‌ॽ॥

६ खे़ल्‍ले़ चोगुबा खे़न् लायोल्‍ले़ खुम्‍दिङ्‌ङिल्‍ले़ लागि यहवे दाङ्‌बाओ थक्‍सा लुप्‍पोलाम् मे़ल्‍लुक् इग्र कुम्‍मामा मे़ःन्‍दाज्‍याःक् थिक् लायोलाम् ले़प्‍मि सिदुङ्‌जभा कुइसिःक् खे़ल्‍ले़ तारुर पोःङ्‌ॽ॥ निङ्‌वाॽफुसाम्‍बाल्‍ले़ खे़ल्‍ले़ कुलायोल्‍ले़ लागि ले़प्‍मि नाःक्‍तु पिरुॽ॥

७ “‘मे़ःन्‍दाज्‍याःक् ताःप्‍मा खे़ल्‍ले़ मे़सुक्‍तुन्‍ने़भग्र, खे़ल्‍ले़ खुने़ॽ चोगुबा खे़न् लायोल्‍ले़ खुम्‍दिङ्‌ङिल्‍ले़ लागि ने़त्‍छि साप्‍पेत्‍त्रुःक्‍मा इग्र पे़र्‍वाःल्‍ले़ कुस्‍सा ने़त्‍छि यहवे दाङ्‌बाओ तारुसिर– लत्‍छा लायोलाम् ले़प्‍मि खोमा सिदुङ्‌जभा नु वेॽइन् मिधिङ्‌मनादेमनाबा सिदुङ्‌जभारे़ लागि पोङ्‌ल॥

८ खे़ल्‍ले़ निङ्‌वाॽफुसाम्‍बाओ खे़ङ्‌हाॽ तारुसिर॥ खे़ल्‍ले़ लत्‍छा चाहे लायोलाम् ले़प्‍मि खोमा सिदुङ्‌जभाःल्‍ले़ लागि तगि तोःन्‍दुॽ॥ खुने़ॽ खे़ल्‍ले़ कुसित्‍लाओ ते़म्‍सुआङ् खइक् इगुर, कर खे़न् स्‍याक् मे़भुॽरुन् मे़देसुन्‍ल॥

९ हे़क्‍क्‍याङ् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो लायोलाम् ले़प्‍मि खोमा सिदुङ्‌जभाःल्‍ले़ कुमाक्‍खिॽओलाम् निङ्‌वाॽफुसाम्‍बाल्‍ले़ कुभा साक्‍खुर, हे़क्‍क्‍याङ् के़नम्‍बा कुमाक्‍खिन् चैँ ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् हुक्‍खुदेसुर॥ कन् लायोलाम् ले़प्‍मि खोमा सिदुङ्‌जभारो॥

१० खे़न् एगाङ् निङ्‌वाॽफुसाम्‍बाल्‍ले़ वेॽइन् मिधिङ्‌मनादेमनाबा सिदुङ्‌जभारे़ लागि साम्‌योसाक्‍थिम् कुइसिःक् तोःन्‍दुॽ॥ खे़ल्‍ले़ चोगुबा लायोल्‍ले़ लागि कम्‍भलॽरिक् निङ्‌वाॽफुसाम्‍बाल्‍ले़ लायोलाम् ले़प्‍मि नाःक्‍मा याःम्‍बक् चोगुॽ, खे़ब्‍याङ् खे़ल्‍ले़ ले़प्‍मि खोसुॽ॥

११ “‘कर ने़त्‍छि साप्‍पे़त्‍त्रुःक्‍मा इग्र पे़र्‍वा च्‍याःक् ने़त्‍छि ताःप्‍माआङ् मे़सुक्‍तुन्‍ने़भग्र, खे़ल्‍ले़ थे़मा पाःन्‍नो लायो चोगु, खे़ल्‍ले़ लागि खुने़ॽ हुक्‌वा कुइसिःक् लायोलाम् ले़प्‍मि खोमा सिदुङ्‌जभारे़ लागि किलोधिक् चुन्‍जुम्‍बा फेॽरुम् तारुर॥ खे़ल्‍ले़ खे़प्‍मो निःङ्‌गे़ॽ नु सुक्‍पा याक्‍मा मे़नुॽने़न्, थेआङ्‌भे़ल्‍ले़ कन् लायोलाम् ले़प्‍मि खोमा सिदुङ्‌जभारो॥

१२ खुने़ॽ खे़न् निङ्‌वाॽफुसाम्‍बाओ तारुर॥ हे़क्‍क्‍याङ् निङ्‌वाॽफुसाम्‍बाल्‍ले़ खे़प्‍मोलाम् हुक्‌वा कुइसिःक् सोःल्‍लाक् थिक् याङ्‌सिङ्‌ङाङ् यहवे दाङ्‌बाल्‍ले़ कुलागि मिओ मिधिङ्‌मनादेमनाबा सिदुङ्‌जभा सम्‍धाङ् ले़त्‍ति तोःम्‍मादे़न्‍नो मिधुक्‍खुर॥ कन् लायोलाम् ले़प्‍मि खोमा सिदुङ्‌जभारो॥

१३ खे़ल्‍ले़ खे़न् पाःन्‍हाॽओबा आत्‍तिन् पाःन्‍निल्‍ले़ कुयाःम्‍बेओ लायो चोगुआङ् वाॽ, निङ्‌वाॽफुसाम्‍बाल्‍ले़ खे़ल्‍ले़ कुलागि लायोलाम् ले़प्‍मि नाःक्‍तु पिरुॽ, हे़क्‍क्‍याङ् खे़ल्‍ले़ कुलायोन् ले़प्‍मि पोःङ्‌ॽ॥ के़नम्‍बा सिदुङ्‌जभान् चाहे पोगुगे़न् कुजा सिदुङ्‌जभा हे़क्‍के निङ्‌वाॽफुसाम्‍बाल्‍ले़ कुलक् पोङ्‌लो॥’”

आप्‍तिक्‍लाम्‌ ले़प्‍मि खोमा सिदुङ्‌जभा

१४ याम्‍मो यहवे दाङ्‌बे़ल्‍ले़ मोसान् अक्‍खे मे़त्‍तु,

१५ “कुभा मनाःल्‍ले़ यहवे दाङ्‌बे़ल्‍ले़ कुसेसे पाःन्‍हाॽ पिमा निङ्‌वाॽ फेःत्‍छुआङ् मे़न्‍नि मे़न्‍धा लायो चोगुल्‍ले़ खे़ल्‍ले़ यहवे दाङ्‌बाओ सेसेदे़न्‍नोबा सेकेल खानिःत् कुइसिःक् थुःम्‍बाःल्‍ले़ कुमे़ल्‍लुङ् कुइसिःक् यारुबा थक्‍सा लुप्‍पोलाम् मे़ङ्‌गाःम्‍मनाबा थुःम्‍बाःन् खुने़ॽ खोमा के़बोङ्‌बा खुम्‍दिङ्‌ङिल्‍ले़ कुले़क्‌वाओ ताःप्‍मा पोःङ्‌ॽ॥ कङ्‌ग साम्‍बान् हुङ्‌मा वयागे़न् सिदुङ्‌जभारो॥

१६ खे़ल्‍ले़ आत्‍तिन् सेसे पाःन्‍निन् चोःक्‍मा मे़गे़त्‍तुन्‍नाङ् वाॽ खे़ल्‍ले़ कुले़क्‌वा खुने़ॽ हुङ्‌मा पोःङ्‌ॽ, हे़क्‍क्‍याङ् खे़ल्‍ले़ ङासिगेक्‍पा कुलक् आल्‍लसाङ् हुङ्‌मा पोःङ्‌ॽ, खे़ब्‍याङ् निङ्‌वाॽफुसाम्‍बान् खे़न् के़रे़क् पिमा पोःङ्‌ॽ॥ निङ्‌वाॽफुसाम्‍बाल्‍ले़ आप्‍तिक्‍लाम्‌ ले़प्‍मि खोमा सिदुङ्‌जभा थुःम्‍बाःन् लाम्‍बा खे़ल्‍ले़ कुलागि लायोलाम् ले़प्‍मि नाःक्‍तु पिरुॽ, हे़क्‍क्‍याङ् खे़ल्‍ले़ कुलायोन् ले़प्‍मि पोःङ्‌ॽ॥

१७ “यहवे दाङ्‌बे़ल्‍ले़ चोःक्‍मा मे़नुॽने़न् फाॽआङ् पाःत्‍तुबा कुभा पाःन्‍हाॽ चोगुआङ् कुभा मनाःल्‍ले़ लायो चोगुॽ, हे़क्‍क्‍याङ् खे़न् खुने़ॽ निङ्‌वाॽ मे़घोसुन्‍छाङ् खुने़ॽ आप्‍तिक्‍साबा पोःङ्‌ॽ हे़क्‍क्‍याङ् खे़ल्‍ले़ खुम्‍दिङ् खोसुॽ॥

१८ यारुबा कुमे़ल्‍लुङ् कुइसिःक् खुने़ॽ कुधक्‍सा लुप्‍पोलाम् कुलाङ् मे़न्‍छक्‍मनाबा मे़ङ्‌गाःम्‍मनाबा थुःम्‍बा थिक् खुने़ॽ आप्‍तिक्‍लाम्‌ ले़प्‍मि खोमा सिदुङ्‌जभारे़ लागि निङ्‌वाॽफुसाम्‍बाओ तारुर॥ खे़ल्‍ले़ निङ्‌वाॽ मे़ङ्‌घोए मे़न्‍नि मे़न्‍धा चोगुबा फे़न्‌याःम्‍बक्‍किल्‍ले़ कुले़क्‌वा कम्‍भलॽरिक् निङ्‌वाॽफुसाम्‍बाल्‍ले़ ले़प्‍मि नाःक्‍तु पिरुॽ, हे़क्‍क्‍याङ् खे़ल्‍ले़ कुलायोन् ले़प्‍मि पोःङ्‌ॽ॥

१९ कन् खे़ल्‍ले़ यहवे दाङ्‌बे़ल्‍ले़ कुदक्‍ले़ङ्‌वाओ चोगुबा आप्‍तिक्‍लाम्‌ ले़प्‍मि खोमा वयागे़न् सिदुङ्‌जभारो॥”

६

याम्‍मो यहवे दाङ्‌बे़ल्‍ले़ मोसान् मे़त्‍तु,

२ “कॽयो के़बप्‍पा पाःन्‍हाॽ इसिक्– कुभारे़ कन् फे़न्‌याःम्‍बक्‍हाॽ चोगुआङ् यहवे दाङ्‌बे़ल्‍ले़ कुदक्‍ले़ङ्‌वाओ लायो चोगुने़भग्र, कुभारे़ कप्‍मा मे़बिरुबा पाःन्‍नो, तिःक्‍को मे़युक्‍खुबा चिगक्‌वान् खुःत्‍तु इग्र खुःत्‍तुबा पाःन्‍नो हिम्‍बेसाङ्‌बे़न् इङ्‌ले़क्‍तुने़भग्र,

३ इग्र के़माबा चिगक्‌वान् खोसुसाङ् इङ्‌ले़क् पाःत्‍तुने़भग्र, इग्र मनाहाॽरे़ चक्‍मे़ल्‍लॽए मे़जोगुआङ् मे़बप्‍पा इङ्‌ले़क् चोःक्‍मा लायोहाॽरे़ कुयाःम्‍बेओ माङ्‌हे़क्‍सिङ्‌ने़भग्र–

४ आल्‍ल खे़ल्‍ले़ कम्‍भलॽरिक् लायो चोगुआङ् आप्‍तिक्‍साबा पोःक्‍खे़आङ् वाॽ, खे़ब्‍याङ् खे़ल्‍ले़ खुःत्‍तुबा, तेॽरुबा, माॽरु कत्‍तुबा सामा, के़माबा सामा खोसुबा,

५ इग्र च्‍याज्‍या पाःन्‍निल्‍ले़ कुयाःम्‍बेओ खे़ल्‍ले़ मे़न्‌वाॽमनाबा पाःन्‍नो माङ्‌हे़क्‍सिङ्‌ङाङ् वाॽने़भग्र, खे़ल्‍ले़ कन् के़रे़क् पाःन्‍हाॽओ कुलक् ङासि योॽरुआङ् के़रे़क् नुःक्‍तुर पोःङ्‌ॽ॥ खे़ल्‍ले़ आप्‍तिक्‍लाम्‌ ले़प्‍मि खोमा सिदुङ्‌जभा तोःन्‍दुबा ये़न्‍निल्‍ले़ याःन्‍दिक्‍के खे़न् सामाःन् हाःत्‍ले़ कुसामा वये़, खुने़ॽए खे़न् नुःक्‍तुर पिरुर पोःङ्‌ॽ॥

६ हे़क्‍क्‍याङ् खे़ल्‍ले़ निङ्‌वाॽफुसाम्‍बाओ, इग्र यहवे दाङ्‌बाओ यारुबा कुमे़ल्‍लुङ् कुइसिःक् खुने़ॽ कुआप्‍तिक्‍किल्‍ले़ लागि मे़ङ्‌गाःम्‍मनाबा थुःम्‍बा थिक् वयागे़न् सिदुङ्‌जभा तारुर पोःङ्‌ॽ॥

७ कम्‍भलॽरिक् निङ्‌वाॽफुसाम्‍बाल्‍ले़ खे़ल्‍ले़ कुलागि यहवे दाङ्‌बे़ल्‍ले़ कुदगि लायोलाम् ले़प्‍मि नाःक्‍तु पिरुॽ, हे़क्‍क्‍याङ् आत्‍तिन् पाःन्‍निल्‍ले़ चोगुल्‍ले़ खुने़ॽ आप्‍तिक्‍साबा पोःक्‍खे़बा, खे़न् पाःन्‍नो खुने़ॽ ले़प्‍मि खोसुरो॥”

मिधिङ्‌मनादेमनाबा सिदुङ्‌जभा

८ यहवे दाङ्‌बे़ल्‍ले़ मोसान् मे़त्‍तु,

९ “हारुने़न् नु खुने़ॽ कुस्‍साहाॽ अक्‍तङ्‌बा इङ्‌जाङ् पिरे़से़ॽ– ‘मिधिङ्‌मनादेमनाबा वयागे़न् सिदुङ्‌जभा साम्‌योथिम्‍हाॽ हाबा कन्‍हाॽरो– मिधिङ्‌मनादेमनाबा वयागे़न् सिदुङ्‌जभान् सिङ्‌सम्‍धाङ् से़न्‍दिक् नाम्‍दाःत्‍तात् तानाम् थारिक् ले़त्‍ति तोःम्‍मादे़न्‍नो ने़र, हे़क्‍क्‍याङ् ले़त्‍ति तोःम्‍मादे़न्‍नोबा मिन् खे़ॽयो तिःत्‍ताङ् युङ्‌ल॥

१० निङ्‌वाॽफुसाम्‍बे़ल्‍ले़ नैनासुत् चिरिक्‍किल्‍ले़ कुजाङ्‌ङिन्, नैनासुत् चिरिक्‍किल्‍ले़न् सिगाङ् चाङ्‌मनाबा कजाङ्‌ङिन्‍नाङ् कुधक्‍को चाक्‍खुॽ, खे़ब्‍याङ् मिःल्‍ले़ खाप्‍पुथ्‍यःङ् मिधिक्‍खुबा मिधिङ्‌मनादेमनाबा सिदुङ्‌जभाओबा खाप्‍पुःन् चाहे खे़ल्‍ले़ लःत्‍तुआङ् ले़त्‍ति तोःम्‍मादे़न्‍निल्‍ले़ कुबेसाङ् हुक्‍खुर॥

११ खे़ब्‍याङ् खे़ल्‍ले़ कन् कुजाङ्‌हाॽ फे़न्‍दुआङ् वेॽ चाङ् चाक्‍सिङ्‌ल हे़क्‍क्‍याङ् साःङ्‌गाहिम्‍हाॽलाम् लाःक्‍कात् लत्‍छा सेसे साङ्‌साङ्‌बादे़न्‍नो खे़न् खाप्‍पुःन् पक्‍खु तेॽरुर॥

१२ ले़त्‍ति तोःम्‍मादे़न्‍नोबा मिन् तिःत्‍ताङ्‌ङे युङ्‌ल हे़क्‍क्‍याङ् खे़न् मे़सिने़न्‍ल॥ तानाम् थक्‍मा निङ्‌वाॽफुसाम्‍बाल्‍ले़ खे़प्‍मो सिङ्‌हाॽ योॽरुर, खम्‍भ्‍याङ् मिधिङ्‌मनादेमनाबा सिदुङ्‌जभान् मिओ तङ्‌सुआङ् खे़ल्‍ले़ कुसम्‍धाङ् तङ्‌जुम्‍बा सिदुङ्‌जभाःल्‍ले़ कुसोःत्‍तिन् मिधिक्‍खुर॥

१३ ले़त्‍ति तोःम्‍मादे़न्‍नो चक्‍मे़ल्‍लॽए मिन् तिःत्‍ताङ्‌ङे युङ्‌ल, खे़न् आभे़ल्‍ले़आङ् मे़सिने़न्‍लरो॥

पोगुगे़न् कुजा सिदुङ्‌जभा

१४ “‘पोगुगे़न् कुजा सिदुङ्‌जभा साम्‌योथिम्‍मिन् हाबा कन्‍हाॽएरो– हारुने़ल्‍ले़ कुस्‍साहाॽरे़ यहवे दाङ्‌बे़ल्‍ले़ कुदगि ले़त्‍ति तोःम्‍मादे़न्‍निल्‍ले़ तगाङ् ले़प्‍माङ् खे़न् मे़दारुर॥

१५ निङ्‌वाॽफुसाम्‍बाल्‍ले़ पोगुगे़न् कुजा सिदुङ्‌जभाःल्‍ले़ लागि सोःल्‍लाक् थिक् चुन्‍जुम्‍बा फेॽरुम् नु हुक्‍पक् थिक् निःङ्‌गेःन् याङ्‌सिङ्‌ङाङ् के़रे़क् सुक्‍पान् यहवे दाङ्‌बाल्‍ले़ कुलागि कुनाम्‍गे़नुॽबा कुनाम् पोङ्‌मारे़ लागि हुक्‌वा हे़क्‍तङ्‌बा लक् ले़त्‍ति तोःम्‍मादे़न्‍नो मिधिक्‍खुर॥

१६ के़नम्‍बान् हारुने़न् नु खुने़ॽ कुस्‍साहाॽरे़ मे़जररो॥ कर लत्‍छा सेसेबादे़न्‍नो के़भङ्‌बा सिदाॽ मे़न्‌याक्‍के खे़न् मे़जर॥ तुम्‍मादे़न् साःङ्‌गाहिम्‍मोबा लक्‍खुम्‍मो खे़ङ्‌हाॽरे़ खे़न् मे़जर॥

१७ खे़न् खरे़ःङ् के़भङ्‌बा सिदाॽइन्‍नु थोःक्‍मा मे़नुॽने़न्॥ मिलाम् तोःम्‍मनाबा आङ्‌गाॽ आसिदुङ्‌जभाहाॽलाम् खे़ङ्‌हाॽरे़ खुन्‍छिॽ खोमा लक् हे़क्‍तङ्‌बा आङ्‌गाॽ खे़ङ्‌हाॽ पिरुङ्‌सिङ्‌ङाङ् वाॽ॥ लायोलाम् ले़प्‍मि खोमा सिदुङ्‌जभा नु आप्‍तिक्‍लाम्‌ लायो खोमा सिदुङ्‌जभा हे़क्‍के खे़न्‍नाङ् साॽरिक् सेसेबा चोक्॥

१८ हारुने़ल्‍ले़ कुमुॽइदाङ्‌साहाॽओ आत्‍तिन् ये़म्‍बित्‍छा साःल्‍ले़साङ् खे़न् चामा सुक्‍तुॽ॥ यहवे दाङ्‌बाल्‍ले़ कुलागि मिओलाम् तोःम्‍मनाबा सिदुङ्‌जभाहाॽओलाम् खे़ङ्‌हाॽरे़ खुन्‍छिॽ के़रे़क् थाःक्‍को थारिक् कन् खे़ङ्‌हाॽरे़ खुनिॽ खोमा लक् पोङ्‌ल॥ खे़ल्‍ले़ सुसुबा के़रे़क् पाःन्‍हाॽ सेसे पोःङ्‌ॽ॥’”

१९ याम्‍मो यहवे दाङ्‌बे़ल्‍ले़ मोसान् मे़त्‍तु,

२० “हारुने़न् नु खुने़ॽ कुस्‍साहाॽ निःङ्‌गेल्‍ले़ मे़ले़ःक्‍तुसिआङ् मे़सेःन्‍दुसिबा ये़न्‍नो निङ्‌वाॽफुमाङ्‌ङो तोःम्‍मा के़बोङ्‌बा सिदुङ्‌जभान् आम्‍भा कन्‍लो, इग्र किलो थिक् चुन्‍जुम्‍बा फेॽरुम्, तानाम् कुभ्रे़ःक्, युःन्‍छिक् कुभ्रेःक् तोःन्‍दे़ॽ॥ आल्‍लआङ्‌धो आभे़ल्‍ले़साङ् पोगुगे़न् कुजा सिदुङ्‌जभा तोःन्‍दे़ॽ॥

२१ निःङ्‌गेन्‍नु कन् नुरिक् फःन्‍दे़ॽआङ् खरे़ःङ् ले़ःङ्‌मा खेःक्‌याओ ले़ःक्‍खे़ॽ, हे़क्‍क्‍याङ् यहवे दाङ्‌बे़ल्‍ले़ कुलागि कुनाम्‍गे़नुॽबा कुनाम् हे़क्‍के पोङ्‌ल कुघे़ःङ् कुघे़ःङ् चोगे़ॽआङ् पोगुगे़न् सिदुङ्‌जभा तोःन्‍दे़ॽ॥

२२ खे़ल्‍ले़ कुस्‍साहाॽओ आत्‍तिन् खुने़ॽ कुदाक्‍फाओ निङ्‌वाॽफुसाम्‍बा माङ्‌थोःक्‍ना मे़बिरुॽ, आम्‍भा खे़ल्‍ले़ कन् तोःन्‍दुर॥ कङ्‌ग यहवे दाङ्‌बे़ल्‍ले़ आभे़ल्‍ले़साङ् कुघोमा लक्‍लो, हे़क्‍क्‍याङ् कन् खक्‍पे़त् मिधिङ्‌मा पोःङ्‌ॽ॥

२३ निङ्‌वाॽफुसाम्‍बाल्‍ले़ तोःन्‍दुबा के़रे़क् पोगुगे़न् कुजा सिदुङ्‌जभान् खप्‍पे़त् मिधिङ्‌मादेमा पोःङ्‌ॽ॥ कन् चामा मे़नुॽने़न्‍लो॥”

लायोलाम् ले़प्‍मि खोमा सिदुङ्‌जभा थिम्‍हाॽ

२४ यहवे दाङ्‌बे़ल्‍ले़ मोसान् याम्‍मो मे़त्‍तु,

२५ “हारुने़न् नु खे़ल्‍ले़ कुस्‍साहाॽ अक्‍खे मे़त्‍ते़से़ॽ ‘लायोलाम् ले़प्‍मि खोमा सिदुङ्‌जभा साम्‌यो थिम्‍मिन् हाबा कन्‍लो– आत्‍तिन् ते़न्‍नो मिधिङ्‌मनादेमनाबा सिदुङ्‌जभान् से़प्‍मा पोःङ्‌ॽ, हाबा खे़न् ते़न्‍नो यहवे दाङ्‌बे़ल्‍ले़ कुदगि लायोलाम् ले़प्‍मि खोमा सिदुङ्‌जभान् से़प्‍मा पोःङ्‌ॽ॥ कन् साॽरिक् सेसेबा सिदुङ्‌जभारो॥

२६ कन् के़दोःम्‍बा निङ्‌वाॽफुसाम्‍बे़ल्‍ले़ कन् चर॥ सेसेबादे़न्‍नो, तुम्‍मादे़न् साःङ्‌गाहिम्‍मोबा लक्‍खुम्‍मो मे़जर॥

२७ थेःल्‍ले़ खे़न् सान् सुसुॽ, खे़न् सेसे पोःङ्‌ॽ॥ खे़ल्‍ले़ कुमाक्‍खिल्‍ले़ कुभा चाङ्‌ङिन् पित्‍तुने़भग्र खे़ङ्‌हाॽरे़ खे़न् माक्‍खिल्‍ले़ पित्‍तुबा चाङ्‌ङिन् कुभा सेसेबादे़न्‍नो वाहप्‍मा पोःङ्‌ॽ॥

२८ आत्‍तिन् फुजिक्‍को खे़न् सान् थे़म्‍मा पोःङ्‌ॽ, खे़न् फुजिक्‍किन् हे़प्‍मा पोःङ्‌ॽ॥ कन् सान् कासा खप्‍प्‍याओ थे़म्‍मा पोङ्‌ने़भग्र, खे़न् इःङ्‌माआङ् च्‍वाःत्‍तिल्‍ले़ वरे़क्‍मा पोःङ्‌ॽ॥

२९ निङ्‌वाॽफुसाम्‍बा हिम्‍सयङ्‌ङोबा आत्‍तिन् ये़म्‍बित्‍छा साःल्‍ले़साङ् खे़न् चामा सुक्‍तुॽ॥ कन् साॽरिक् सेसेबा चोक्॥

३० कर लायोलाम् ले़प्‍मि खोमा आत्‍तिन् सिदुङ्‌जभाःल्‍ले़ कुमाक्‍खिन् सेसेबादे़न् साःङ्‌गाहिम्‍मो लायोलाम् ले़प्‍मि नाःक्‍मारे़ लागि मे़दारुॽ, खे़न् सिदुङ्‌जभान् चामा मे़नुॽने़न्॥ कन् मिओ मिधिङ्‌मादेमाए पोङ्‌लो॥

आप्‍तिक् सिदुङ्‌जभा थिम्‍हाॽ

७

“‘आप्‍तिक् सिदुङ्‌जभा थिम्‍हाॽ हाबा कन्‍हाॽएरो– कन् साॽरिक् सेसेबा चोःक॥

२ आत्‍तिन् ते़न्‍नो मिधिङ्‌मनादेमनाबा सिदुङ्‌जभान् से़प्‍मा पोःङ्‌ॽ, आप्‍तिक्‍लाम्‌ ले़प्‍मि खोमा सिदुङ्‌जभाःन्‍नाङ् आम्‍भा खे़प्‍मो से़प्‍मा पोःङ्‌ॽ॥ खे़ल्‍ले़ कुमाक्‍खिन् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् हुङ्‌मादेमा पोःङ्‌ॽ॥

३ खे़ल्‍ले़ के़रे़क् कुसोःत्‍तिन्, इग्र कुमिःल्‍ले़ कुबुङ्‌ङोबा कुसोःत्‍तिन् नु कुहिदुत् कुधे़ङाङ् कुदे़प्‍मा कुसोःत्‍तिन्,

४ ने़प्‍माङ् कुले़म्‍हाॽ नु खे़ल्‍ले़ कुसम्‍धाङ्‌बा हे़क्‍क्‍याङ् कुगे़ङ्‌ङोबा कुसोःत्‍तिन्, खे़ब्‍याङ् कुले़म्‍मिन् सोसोरिक् कुलुङ्‌माॽ के़दे़प्‍पा सान् वे़ःक्‍मा लःप्‍माआङ् तोःम्‍मा पोःङ्‌ॽ॥

५ निङ्‌वाॽफुसाम्‍बाल्‍ले़ यहवे दाङ्‌बाल्‍ले़ कुलागि मिओलाम्‍बा तोःम्‍मनाबा सिदुङ्‌जभा कुइसिःक्‍के खे़ङ्‌हाॽ ले़त्‍ति तोःम्‍मादे़न्‍नो मिधिक्‍खुर॥ कन् आप्‍तिक्‍लाम्‌ ले़प्‍मि खोमा सिदुङ्‌जभारो॥

६ निङ्‌वाॽफुसाम्‍बा हिम्‍सयङ्‌ङोबा आत्‍तिन् ये़म्‍बित्‍छा साःल्‍ले़साङ् खे़न् चामा सुक्‍तुॽ॥ कर कन् सेसेबादे़न्‍नो चर पोःङ्‌ॽ॥ कन् साॽरिक् सेसेबा चोक्॥

७ “‘लायोलाम् ले़प्‍मि खोमा सिदुङ्‌जभान् आक्‍तङ्‌बा चोक्, आप्‍तिक्‍लाम्‌ ले़प्‍मि खोमा सिदुङ्‌जभाःन्‍नाङ् हे़क्‍तङ्‌बाए चोक्॥ खे़ल्‍ले़ लागि लत्‍छा साम्‌योथिम् वाॽ॥ आत्‍तिन् निङ्‌वाॽफुसाम्‍बाल्‍ले़ खे़न् तोःन्‍दुआङ् लायोलाम् ले़प्‍मि नाःक्‍तुर, खे़न् खे़ल्‍ले़न्‍ने पोङ्‌ल॥

८ आत्‍तिन् निङ्‌वाॽफुसाम्‍बाल्‍ले़ मनाःल्‍ले़ तारुबा मिधिङ्‌मनादेमनाबा सिदुङ्‌जभान् तोःन्‍दुॽ, खे़न् मिधिङ्‌मनादेमनाबा सिदुङ्‌जभाःल्‍ले़ कुहोरिक्‍पान् हाबा खे़न् निङ्‌वाॽफुसाम्‍बाल्‍ले़न्‍ने पोङ्‌ल॥

९ मिहाॽलुङ्‌ङो थोःक्‍मनाबा, हे़क्‍क्‍याङ् खरे़ःङ् ले़ःङ्‌मा खेःक्‌याओ नु खप्‍प्‍याओ थोःक्‍मनाबा के़रे़क् पोगुगे़न् कुजा सिदुङ्‌जभान् खे़न् के़दोःम्‍बा निङ्‌वाॽफुसाम्‍बाल्‍ले़न् पोङ्‌ल॥

१० हे़क्‍क्‍याङ् निःङ्‌गेॽओ सॽमनाबा नु से़ङ्‌से़ङ्‌बा के़रे़क् पोगुगे़न् कुजा सिदुङ्‌जभान् हारुने़ल्‍ले़ कुस्‍सा के़रे़क्‍ले़ कुदङ्‌बा मे़घोसुररो॥

तङ्‌जुम् सिदुङ्‌जभा थिम्‍हाॽ

११ “‘यहवे दाङ्‌बाल्‍ले़ कुलागि तोःम्‍मनाबा तङ्‌जुम् सिदुङ्‌जभा थिम्‍हाॽ हाबा कन्‍हाॽएरो–

१२ “‘तङ्‌जुम् सिदुङ्‌जभान् कुभारे़ नुगे़न् पिरुर तोःन्‍दुने़भग्र निःङ्‌गेॽओ सॽरुआङ् के़भङ्‌बा सिदाॽ मे़न्‌याक्‍केबा चारःप्‍पा, निःङ्‌गेॽ हुःप्‍मनाबा के़भङ्‌बा सिदाॽ मे़न्‌याक्‍केबा खरे़ःङ्, हे़क्‍क्‍याङ् निःङ्‌गेॽओ वरङ्‌मनाबा चुन्‍जुम्‍बा फेॽरुम्‍लाम् ले़ःङ्‌मनाबा चारःप्‍पान् तोःन्‍दुर॥

१३ खे़ल्‍ले़ खुने़ॽ नुगे़न् तोःन्‍दुबा तङ्‌जुम् सिदुङ्‌जभाःन्‍नु के़भङ्‌बा सिदाॽ याक्‍मनाबा खरे़ःङ्‌ङिन्‍नाङ् तोःन्‍दुर॥

१४ खे़ङ्‌हाॽलाम् लत्‍छा लत्‍छा लॽरिक् यहवे दाङ्‌बे़ल्‍ले़ कुलागि सिदुङ्‌जभारे़ लागि खे़ल्‍ले़ तोःन्‍दुर॥ तङ्‌जुम् वयागे़न् सिदुङ्‌जभाःल्‍ले़ कुमाक्‍खिन् आत्‍तिन् निङ्‌वाॽफुसाम्‍बाल्‍ले़ ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो साक्‍खुॽ खे़न् खे़ल्‍ले़न्‍ने पोङ्‌ल॥

१५ नुगे़न् तोःम्‍मा तङ्‌जुम् सिदुङ्‌जभा सान् खे़न् तोःम्‍मनाबा ये़न्‍नोए चामा पोःङ्‌ॽ, तानाम् थारिक् खे़ल्‍ले़ थे़माआङ् मे़नन्‍छुन् मे़युक्‍खुन्‍ल॥

१६ “‘कर तोःम्‍मा के़बोङ्‌बा तङ्‌जुम् वयागे़न् सिदुङ्‌जभान् माङ्‌हुप्‍पिन् के़प्‍मारे़ लागि इग्र आबाङे निङ्‌वाःल्‍ले़ तोःम्‍मनाबा सिदुङ्‌जभाने़भग्र खे़ल्‍ले़ सिदुङ्‌जभा तोःन्‍दुबा ये़न्‍नोए खुने़ॽ खे़न् चर, खे़ब्‍याङ् के़नम्‍बाआङ् के़युङ्‌बान् कुदाःन्‍दिक्‍मा मे़जर॥

१७ आन्‍छिन्‍दान् थारिक् के़नम्‍बाआङ् के़युङ्‌बा सिदुङ्‌जभा सान् चाहे मिओ मिधिङ्‌मादेमा पोःङ्‌ॽ॥

१८ तङ्‌जुम् सिदुङ्‌जभाओबा सान् कुआत्‍छिन्‍दाःन् कुभारे़ चने़भग्र खे़न् सान् याम्‍ले़ मे़न्‍दाःक्‍मनाबा पोःङ्‌ॽ, मेःन्‍ने़भग्र खे़ल्‍ले़ तोःन्‍दुबान् निङ्‌वाॽफुमाङ्‌ङिल्‍ले़ मे़दाःन्‍तुन्‌ॽ, कर खे़न् आसुत्‍थो पोःङ्‌ॽ, हे़क्‍क्‍याङ् खे़न् के़जाबा मनाःल्‍ले़ खुम्‍दिङ् खोसुॽ॥

१९ “‘कुभा आसुत्‍थो थेःल्‍ले़साङ् सुसुबा सान् मे़जाम्‍मिन्‍ने़ॽ॥ मिओ खे़न् मिधिक्‍खे़म्‍मे़ॽ॥ वेॽ सान् चाए, आक्‍खे़म्‍म्‍याक् मना सुत्‍थो मे़वाॽ खे़ङ्‌हाॽरे़ खे़न् चामा मे़सुक्‍तुॽ॥

२० कर खुने़ॽ आसुत्‍थो पोङ्‌ङाङ् यहवे दाङ्‌बाओ तोःम्‍मनाबा तङ्‌जुम् वयागे़न् सिदुङ्‌जभा सान् कुभारे़ चने़भग्र खे़न् खुने़ॽ कुमनाहाॽलाम् मे़लःत्‍तु मे़देसुर॥

२१ कुभा मनाःल्‍ले़ कुभा आसुत्‍थो पाःन्‍हाॽ सुसुॽ आसुत्‍थो मनालाम् के़लःम्‍बा पान् आसुसुबा पान् इग्र आसुत्‍थो थक्‍सासाङ् इग्र खाम्‍बाङ्‌ङो के़उःङ्‌सिङ्‌बा वेॽ सिक्‍के़ले़ःङ्‌बा पाःन्‍हाॽ सुसुआङ् यहवे दाङ्‌बाओ तोःम्‍मनाबा तङ्‌जुम् वयागे़न् सिदुङ्‌जभा सान् चने़भग्र, खे़न् खुने़ॽ कुमनाहाॽलाम् मे़लःत्‍तु मे़देसुररो॥’”

सासोःत् नु सामाक्‍खिॽ चामा मे़नुॽने़न्

२२ याम्‍मो यहवे दाङ्‌बे़ल्‍ले़ मोसान् मे़त्‍तु,

२३ “इस्राइलिहाॽ मे़त्‍ते़से़ॽ– ‘खिनिॽ सेगम्‍बा इग्र मे़ल्‍लुक् किग्र मे़ःन्‍दाःल्‍ले़ कुसोःत् थे़माआङ् मे़जाम्‍मिन्‍ने़ॽ॥

२४ आबाङे के़सिबा नु कुभा ताम्‍भुङ् थक्‍साहाॽरे़ मे़भुयुआङ् मे़से़रुबा कुभा थक्‍साःल्‍ले़ कुसोःत्‍तिन् कुभा वेॽ याःम्‍बक्‍को ओगप् के़जोगुम्‍मिल्‍ले़ पोःङ्‌ॽ, कर आक्‍खेआङ्‌साङ् खे़न् मे़जाम्‍मिन्‍ने़ॽ॥

२५ यहवे दाङ्‌बाल्‍ले़ कुलागि मिओलाम् तोःम्‍मनाबा सिदुङ्‌जभाःल्‍ले़ कुसोःत्‍तिन् आत्‍तिन् मनाःल्‍ले़ चःॽ खे़न् मनान् कुमनाहाॽलाम् मे़लःत्‍तु मे़देसुर॥

२६ खिनिॽ के़युङिबा आत्‍तिन् ते़न्‍नोसाङ् आत्‍तिन् पुसा इग्र थक्‍साःल्‍ले़ कुमाक्‍खिॽ मे़जाम्‍मिन्‍ने़ॽ॥

२७ माक्‍खिॽ के़जाबा आत्‍तिन् मनाःन्‍छाङ् खुने़ॽ कुमनाहाॽलाम्‍बा खे़न् मे़लःत्‍तु मे़देसुर॥’”

२८ यहवे दाङ्‌बे़ल्‍ले़ मोसान् मे़त्‍तु,

२९ “इस्राइलिहाॽ मे़त्‍ते़से़ॽ– ‘यहवे दाङ्‌बे़ल्‍ले़ कुलागि तङ्‌जुम् सिदुङ्‌सभा के़दोःम्‍बे़ल्‍ले़ तङ्‌जुम् सिदुङ्‌जभाःल्‍ले़ लत्‍छा कुलक् सिदुङ्‌जभा कुइसिःक् यहवे दाङ्‌बाओ तारुर॥

३० खे़ल्‍ले़ यहवे दाङ्‌बे़ल्‍ले़ कुलागि मिओलाम् तोःम्‍मा के़बोङ्‌बा सिदुङ्‌जभान् आबाङे खुने़ॽ कुहुक्‍किल्‍ले़ तारुर॥ खे़ल्‍ले़ सासोःत्‍तिन्, कुसङ्‌बप्‍मे़न्‍नाङ् तारुर, हे़क्‍क्‍याङ् कुसङ्‌बे़ॽमे़न् चाहे यहवे दाङ्‌बे़ल्‍ले़ कुदगि थाःङ् पङ्‌मनाबा सिदुङ्‌जभारे़ लागि थाःङ् पक्‍खुर॥

३१ निङ्‌वाॽफुसाम्‍बे़ल्‍ले़ सासोःत्‍ते़न् ले़त्‍ति तोःम्‍मादे़न्‍नो मिधिक्‍खुर, कर कुसङ्‌बप्‍मे़न् चाए हारुने़न् नु कुस्‍साहाॽरे़ खुन्‍छिॽ लक् पोःङ्‌ॽ॥

३२ कुजुप्‍साङ् ले़प्‍माङ्‌बा कुलाङ्‌भे़ल्‍लेक्‍मान् चाहे खिनिॽ आबाङे तङ्‌जुम् सिदुङ्‌जभालाम् हुक्‌वा कुइसिःक् निङ्‌वाॽफुसाम्‍बान् पिरे़म्‍मे़ॽ॥

३३ हारुने़ल्‍ले़ कुस्‍साहाॽओलाम् हाःत्‍ले़ तङ्‌जुम् सिदुङ्‌जभाःल्‍ले़ कुमाक्‍खिन् नु कुसोःत्‍तिन् तोःन्‍दु, कुजुप्‍साङ् ले़प्‍माङ्‌बा कुलाङ्‌भे़ल्‍ले़क्‍मान् खे़ल्‍ले़ कुलक् पोःङ्‌ॽ॥

३४ थेआङ्‌भे़ल्‍ले़ इस्राइलिहाॽरे़ खुन्‍छिॽ तङ्‌जुम् सिदुङ्‌जभालाम्‍बा थाःङ् पङ्‌मनाबा कुसङ्‌बप्‍मान् नु फोःङ्‌मनाबा कुलाङ्‌भे़ल्‍ले़क्‍मान् आङ्‌गाॽ खिनिॽलाम् याङ्‌सिङ्‌ङा हे़क्‍क्‍याङ् इस्राइलिहाॽरे़ खुन्‍छिॽ ले़प्‍माङ्‌लाम् हारुने़न् नु खुने़ॽ कुस्‍साहाॽ सदादिङ् पिरुङ्‌सिङ्‌ङाङ् वाॽ॥’”

३५ हारुने़न् नु खुने़ॽ कुस्‍साहाॽ आत्‍तिन् ये़न्‍नो निङ्‌वाॽफुसाम्‍बा ताक्‍फाओ यहवे दाङ्‌बाल्‍ले़ कुलागि माङ्‌सेवा चोःक्‍से़ माङ्‌थोःक्‍ना मे़बिरुसिआङ् मे़वये़, हाबा खे़ल्‍ले़ याःन्‍दिक्‍के यहवे दाङ्‌बे़ल्‍ले़ कुलागि मिओलाम् यहवे दाङ्‌बाओ तोःम्‍मनाबा सिदुङ्‌जभाहाॽलाम् कन् खे़ङ्‌हाॽरे़ खुन्‍छिॽ लक् पोःक्‍खे़आङ् वये़॥

३६ आत्‍तिन् ये़न्‍नो खुने़ॽ खे़ङ्‌हाॽ माङ्‌थोःक्‍ना पिरुसिआङ् वये़ आम्‍भा खे़ल्‍ले़ याःन्‍दिक्‍के इस्राइलिहाॽलाम्‍बा खे़ङ्‌हाॽरे़ खुन्‍छिॽ खोमा के़बोङ्‌बा कन् लक्‍किन् यहवे दाङ्‌बाल्‍ले़ इङ्‌जाङ् पिरुसिआङ् वये़॥ खे़ङ्‌हाॽरे़ खुन्‍छिॽ थाःक्‍थाःक्‍ले़ लागि कन् सदादिङ्‌बा लक् पोःङ्‌ॽ॥

३७ मिधिङ्‌मनादेमनाबा सिदुङ्‌जभा, पोगुगे़न् कुजा सिदुङ्‌जभा, लायोलाम् ले़प्‍मि खोमा सिदुङ्‌जभा, आप्‍तिक्‍लाम्‌ ले़प्‍मि खोमा सिदुङ्‌जभा, तोःम्‍मनाबा सिदुङ्‌जभा नु तङ्‌जुम् सिदुङ्‌जभारे़ लागि थिम्‍हाॽ हाबा कन्‍हाॽएरो॥

३८ खे़न् साम्‌योथिम्‍मिन् सिनै कोःक्‍माओ यहवे दाङ्‌बे़ल्‍ले़ मोसान् पिरुआङ् वये़, हाबा खे़ल्‍ले़ याःन्‍दिक् सिनैबा मुरे़ःक् खारे़ःक् थेआङ् के़होःप्‍पादे़न्‍नो यहवे दाङ्‌बे़ल्‍ले़ इस्राइलिहाॽ खुन्‍छिॽ सिदुङ्‌जभाहाॽ खुने़ॽओ ताःप्‍मारे़ लागि इङ्‌जाङ् पिरुसिआङ् वये़रो॥

हारुन नु कुस्‍साहाॽ माङ्‌थोःक्‍ना मे़बिरुसि

(ला २९:१-३७)

८

याम्‍मो यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ हारुने़न्, खे़ल्‍ले़ कुस्‍साहाॽआङ् सोसोरिक्, खे़ङ्‌हाॽरे़ खुन्‍छिॽ चाङ्‌हाॽ, माङ्‌थोःक्‍ना पिमासि निःङ्‌गेन्, लायोलाम् ले़प्‍मि खोमा सिदुङ्‌जभा से़गम्‍बान्, थुःम्‍बा ने़त्‍छि नु के़भङ्‌बा सिदाॽ मे़न्‌याक्‍मनाबा खरे़ःङ् के़याक्‍पा नाॽइमान् याङ्‌सिङ्‌ङे़ॽ

३ हे़क्‍क्‍याङ् के़रे़क् सङ्‌जुम्‍भोहाॽ तुम्‍मादे़न् साःङ्‌गाहिम् लाःप्‍मादे़न्‍नो फुक्‍खे़से़ॽ॥”

४ खे़ब्‍याङ् यहवे दाङ्‌बे़ल्‍ले़ इङ्‌जाङ् पिरुबा हे़क्‍के़ए मोसाःल्‍ले़ चोगु, हे़क्‍क्‍याङ् तुम्‍मादे़न् साःङ्‌गाहिम् लाःप्‍मादे़न्‍नो सङ्‌जुम्‍भोहाॽ सुप्‍सुसि॥

५ मोसाःल्‍ले़ सङ्‌जुम्‍भोहाॽ मे़त्‍तुसि, “यहवे दाङ्‌बे़ल्‍ले़ चोगे़म्‍मे़ॽ फाॽआङ् इङ्‌जाङ् चोगुबा याःम्‍बक्‍किन् हाबा कन्‍लो॥”

६ मोसाःल्‍ले़ हारुने़न् नु खुने़ॽ कुस्‍साहाॽ तारुसिआङ् च्‍वाःत्‍तिल्‍ले़ वारुःप्‍सुसि॥

७ खुने़ॽ हारुने़न् लगेःप् चाक्‍तुआङ् कब्रिङ् खेःक्‍खु पिरु, हे़क्‍क्‍याङ् हक्‍सुःप्‍पा तेत् चाक्‍तुआङ् कुसम्‍धाङ् एपोदे़न् फत्‍छु पिरु॥ खे़ब्‍याङ् कुहुक्‌वा के़नुॽबाल्‍ले़ फुङ् लक्‍तुबा फॽइःन् एपोदे़ल्‍ले़ कुसम्‍धाङ् फत्‍छुआङ् कुगेङ्‌ङो कब्रिङ् युप्‍तु॥

८ खे़न् एगाङ् खे़ल्‍ले़ हारुने़न् खदि फत्‍छु पिरुआङ् खे़प्‍मो, “उरिम” नु “तुम्‍मिम्‍मे़न्” केःत्‍तु॥

९ खे़ब्‍याङ् यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् खुने़ॽ हारुने़ल्‍ले़ कुधे़गेःक्‍पो खे़ल्‍ले़ फेःत्‍ता खुःक्‍तु, हे़क्‍क्‍याङ् फेःत्‍ताःल्‍ले़ कुसम्‍धाङ् तगाङ् ले़प्‍माङ् फे़मनाबा साम्‍म्‍याङ्‌ङिन् फत्‍छु पिरु, खे़ल्‍ले़ खुने़ॽ निङ्‌वाॽफुमाङ्‌ङो तोःन्‍छिङ्‌बा मिक्‍सेन् पोःङ्‌ॽ॥

१० खे़न् एगाङ् मोसाःल्‍ले़ माङ्‌थोःक्‍ना पिमासि निःङ्‌गे़न् याङ्‌सिङ्‌ङाङ् सेसे साःङ्‌गाहिम् नु खे़प्‍मो के़युङ्‌बा के़रे़क् पाःन्‍हाॽ माङ्‌थोःक्‍ना चोगुआङ् सेसेसाङ्‌साङ् चोगु॥

११ खे़प्‍मोलाम्‍बा कुभा निःङ्‌गेॽजि याङ्‌सिङ्‌ङाङ् खुने़ॽ ले़त्‍ति तोःम्‍मादे़न्‍नो नुसिले़ङ् साक्‍खु, हे़क्‍क्‍याङ् ले़त्‍ति तोःम्‍मादे़न्‍निन् नु खे़प्‍मोबा के़रे़क् खप्‍प्‍या सामाहाॽ, लाङ्‌हुक् वाहप्‍मा छे़ःङ्‌ग्‍या खे़ल्‍ले़ कुदक्‍मा कुलाङ्‌हाॽआङ् तोःम्‍मारे़ लागि माङ्‌थोःक्‍ना चोःक्‍मा याःम्‍बक् चोगु॥

१२ याम्‍मो खुने़ॽ माङ्‌थोःक्‍ना पिमासि निःङ्‌गे़न् याङ्‌सिङ् हे़क्‍क्‍याङ् हारुने़ल्‍ले़ कुधे़गेःक्‍पो हुक्‍खुआङ् खुने़ॽ तोःम्‍मारे़ लागि माङ्‌थोःक्‍ना पिरु॥

१३ खे़न् एगाङ् यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍केए खुने़ॽ हारुने़ल्‍ले़ कुस्‍साहाॽ तारुसिआङ् लगेःप् चाक्‍तुसि हे़क्‍क्‍याङ् फॽइ युप्‍तुसिआङ् खे़ङ्‌हाॽ पागरि खुःक्‍तुसि॥

१४ खे़न् एगाङ् खुने़ॽ लायोलाम् ले़प्‍मि खोमा सिदुङ्‌जभा से़गम्‍बान् तारु, हे़क्‍क्‍याङ् हारुने़न् नु खुने़ॽ कुस्‍साहाॽरे़ लायोलाम् ले़प्‍मि खोमा सिदुङ्‌जभा से़गम्‍बाल्‍ले़ कुधे़गेःक्‍पो खुन्‍छिॽ हुक्‍हाॽ मे़ने़स्‍सु॥

१५ खे़ब्‍याङ् मोसाःल्‍ले़ खे़न् से़रु, खम्‍ब्‍याङ् खे़ल्‍ले़ कुभा माक्‍खिॽजि याङ्‌सिङ्‌ङाङ् कुहुक्‍चोःल्‍ले़ ले़त्‍ति तोःम्‍मादे़न्‍नोबा ताङ्‌हाॽओ हुःत्‍तु हे़क्‍क्‍याङ् ले़त्‍ति तोःम्‍मादे़न्‍निन् सेसेसाङ्‌साङ् चोगु॥ हे़क्‍क्‍याङ् के़नम्‍बा कुमाक्‍खिन् खे़ल्‍ले़ ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खु॥ खे़ल्‍ले़ लागि लायोलाम् ले़प्‍मि नाःक्‍मारे़ लागि खे़ल्‍ले़ कम्‍भलॽरिक् ले़त्‍ति तोःम्‍मादे़न्‍निन् सेसेसाङ्‌साङ् चोगु॥

१६ कुहिदुत् कुधे़ङाःङ्‌हाॽ के़दे़प्‍पा के़रे़क् कुसोःत्‍तिन् नु कुलुङ्‌माॽ के़दे़प्‍पा सान् हे़क्‍क्‍याङ् कुसोःत्‍नु सोरिक्‍पा ने़प्‍माङ् कुले़म्‍हाॽ मोसान् याङ्‌सिङ्, खे़ब्‍याङ् ले़त्‍ति तोःम्‍मादे़न्‍नो मिधिक्‍खुदेसु॥

१७ कर यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़बा कुइसिःक् खुने़ॽ से़गम्‍बान् चाहे खे़ल्‍ले़ कुहोरिक्‍पान् नु सान् हे़क्‍क्‍याङ् पिॽहिःन्‍नु सोरिक् साःङ्‌गाहिम्‍हाॽलाम् लाःक्‍कात् मिओ मिधिक्‍खुदेसु॥

१८ खे़न् एगाङ् खुने़ॽ मिधिङ्‌मनादेमनाबा सिदुङ्‌जभा मे़ल्‍लुक्‍किन् तोःन्‍दु॥ हारुने़न् नु खे़ल्‍ले़ कुस्‍साहाॽरे़ खुन्‍छिॽ हुक्‍हाॽ थुःम्‍बाःल्‍ले़ कुधे़गेःक्‍पो मे़ने़स्‍सु॥

१९ खे़ब्‍याङ् खुने़ॽ खे़न् से़रु॥ हे़क्‍क्‍याङ् मोसाःल्‍ले़ खे़ल्‍ले़ कुमाक्‍खिन् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् हुक्‍खुदेसु॥

२० हे़क्‍क्‍याङ् खुने़ॽ थुःम्‍बाःन् कुजक्‍ता कुले़म्‍दा से़न्‍दुआङ् खक्‍तु, खे़ब्‍याङ् कुधे़गेःक्‍किन्, खे़न् सागाक्‍माहाॽ नु कुसोःत्‍तिन्‍नाङ् सोसोरिक् मिधिक्‍खुदेसु॥

२१ यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍केए खुने़ॽ कुहिदुत् कुधे़ङाङ् नु कुलाङ्‌हाॽ च्‍वाःत्‍तिल्‍ले़ वरे़क्‍तु, हे़क्‍क्‍याङ् खे़ङ्‌हाॽ यहवे दाङ्‌बे़ल्‍ले़ कुलागि मिओलाम्‍बा तोःन्‍दु, कुनाम्‍गे़नुॽबा मिधिङ्‌मनादेमनाबा सिदुङ्‌जभा कुइसिःक् खुने़ॽ कुभुल्‍ला मे़ल्‍लुक्‍किन् ले़त्‍ति तोःम्‍मादे़न्‍नो मिधिक्‍खु॥

२२ खे़ब्‍याङ् मोसाःल्‍ले़ निङ्‌वाॽफुसाम्‍बाहाॽ तोःम्‍मासिरे़ लागि निसिगेक्‍पा थुःम्‍बाःन् तोःन्‍दु॥ हे़क्‍क्‍याङ् हारुने़न् नु खुने़ॽ कुस्‍साहाॽरे़ खुन्‍छिॽ हुक्‍हाॽ खे़न् थुःम्‍बाःल्‍ले़ कुधे़गेःक्‍पो मे़ने़स्‍सु॥

२३ खे़ब्‍याङ् मोसाःल्‍ले़ खे़न् से़रु, हे़क्‍क्‍याङ् खुने़ॽ खे़ल्‍ले़ कुमाक्‍खिन् याङ्‌सिङ्‌ङाङ् हारुने़ल्‍ले़ कुजुक्‌वा ले़प्‍माङ्‌बा कुने़क्‍खोॽ लोःप्‍माओ, खुने़ॽ कुजुक्‌वा कुहुक्‍माओ नु खुने़ॽ कुजुक्‌वा लाङ्‌माओ हुःत्‍तु पिरु॥

२४ खे़न् एगाङ् मोसाःल्‍ले़ हारुने़ल्‍ले़ कुस्‍साहाॽ तारुसि, खम्‍ब्‍याङ् खुने़ॽ खे़ङ्‌हाॽरे़ खुन्‍छिॽ चुप्‍साङ् चुप्‍साङ् ले़प्‍माङ्‌बा ने़क्‍खोॽ लोःप्‍माओ, चुप्‍साङ् चुप्‍साङ् ले़प्‍माङ्‌बा हुक्‍माओ नु चुप्‍साङ् चुप्‍साङ् ले़प्‍माङ्‌बा लाङ्‌माओ माक्‍खिॽ हुःत्‍तु पिरुसि, हे़क्‍क्‍याङ् के़नम्‍बा माक्‍खिन् ले़त्‍ति तोःम्‍मादे़न् कब्रिङ् साक्‍खु॥

२५ खे़ब्‍याङ् खे़ल्‍ले़ कुसोःत्‍तिन्, कुमिःल्‍ले़ कुबुङ्‌ङोबा कुसोःत्‍तिन्, कुहिदुत् कुधे़ङाङ् के़दे़प्‍पा के़रे़क् कुसोःत्‍तिन्, कुने़रे़त् के़दे़प्‍पा साःन्, कुसोःत्‍नु सोरिक्‍पा ने़प्‍माङ् कुले़म्‍हाॽ नु कुजुक्‌वा ले़प्‍माङ्‌बा कुलाङ्‌भे़ल्‍ले़क्‍मान् मे़त्‍छिङ्॥

२६ हे़क्‍क्‍याङ् यहवे दाङ्‌बे़ल्‍ले़ कुदगि के़युङ्‌बा के़भङ्‌बा सिदाॽ मे़न्‌याक्‍मनाबा खरे़ःङ् के़याक्‍पा नाॽइमालाम् खे़ल्‍ले़ लत्‍छा चारःप्‍पा, निःङ्‌गेॽओ सॽमनाबा लत्‍छा खरे़ःङ् नु लत्‍छा खरे़ःङ् याङ्‌सिङ्‌ङाङ् खे़न् सासोःत्‍तिन् नु चुक्‌वा ले़प्‍माङ्‌बा कुलाङ्‌भे़ःल्‍ले़ कुसम्‍धाङ् ने़स्‍सु॥

२७ खे़ङ्‌हाॽ के़रे़क् हारुने़न् नु खे़ल्‍ले़ कुस्‍साहाॽरे़ खुन्‍छिॽ हुक्‍को ने़स्‍सु पिरुसि, हे़क्‍क्‍याङ् यहवे दाङ्‌बे़ल्‍ले़ कुगदि पङ्‌मनाबा सिदुङ्‌जभा कुइसिःक् खे़ङ्‌हाॽरे़ थाःङ् मे़बक्‍खु॥

२८ खे़न् एगाङ् मोसाःल्‍ले़ खे़ङ्‌हाॽरे़ खुन्‍छिॽ हुक्‍कोलाम् थाःङ् पङ्‌मनाबा सिदुङ्‌जभाहाॽ याङ्‌सिङ्‌ङाङ् यहवे दाङ्‌बाओ हारुने़न् नु कुस्‍साहाॽ तोःम्‍मासिरे़ लागि मिओलाम् तोःम्‍मनाबा, कुनाम्‍गे़नुॽबा कुनाम् तोःम्‍मनाबा हे़क्‍के मिधिङ्‌मनादेमनाबा वयागे़न् सिदुङ्‌जभा के़ने़बा ले़त्‍ति तोःम्‍मादे़न्‍निल्‍ले़ कुसम्‍धाङ् मिधिक्‍खु॥

२९ यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़बा हे़क्‍के़ए खुने़ॽ सिदुङ्‌जभाःल्‍ले़ कुसङ्‌बे़ॽमे़न्‍नाङ् याङ्‌सिङ्‌ङाङ् पङ्‌मनाबा सिदुङ्‌जभा कुइसिःक् यहवे दाङ्‌बे़ल्‍ले़ कुदगि थाःङ् पक्‍खु॥ खे़न् चाहे तोःम्‍मनाबा मे़ल्‍लुक्‍लाम् मोसाःल्‍ले़ कुघोमा लक् वये़॥

३० खे़ब्‍याङ् मोसोःल्‍ले़ माङ्‌थोःक्‍ना पिमासि कुभा निःङ्‌गे़ॽजि नु ले़त्‍ति तोःम्‍मादे़न्‍निल्‍ले़ कुसम्‍धाङ् के़युङ्‌बा माक्‍खिॽलाम्‍बा कुभा याङ्‌सिङ्‌ङाङ् हारुने़न् नु खे़ल्‍ले़ कुजाङ्‌हाॽओ हे़क्‍क्‍याङ् खे़ल्‍ले़ कुस्‍साहाॽ नु खे़ङ्‌हाॽरे़ खुन्‍छिॽ चाङ्‌हाॽओआङ् साक्‍खु॥ अक्‍खेलॽरिक् खे़ल्‍ले़ हारुने़न् खुने़ॽ कुजाङ्‌हाॽनु सोरिक् हे़क्‍क्‍याङ् खे़ल्‍ले़ कुस्‍साहाॽ खुन्‍छिॽ चाङ्‌हाॽआङ् तोःन्‍दु॥

३१ खे़ब्‍याङ् मोसाःल्‍ले़ हारुने़न् नु खे़ल्‍ले़ कुस्‍साहाॽ मे़त्‍तुसि, “तुम्‍मादे़न् साःङ्‌गाहिम्‍मोबा लाम्‍धेःप्‍पो सान् थोःक्‍ते़म्‍मे़ॽआङ् च्‍ये़म्‍मे़ॽ खे़ब्‍याङ् हारुने़न् नु कुस्‍साहाॽ तोःम्‍नासिल्‍ले़बा सिदुङ्‌जभाओबा नाॽइमो के़याक्‍पा तोःम्‍मनाबा खरे़ःङ्‌ङिन्‍नाङ् आङ्‌गाॽ मे़त्‍निङ्‌बा हे़क्‍केए हाबा खे़प्‍मोए चे़म्‍मे़ॽ॥

३२ के़नम्‍बा सान् नु खरे़ःङ्‌ङिन् मिधिक्‍खे़म्‍देसे़म्‍मे़ॽ॥

३३ खिनिॽ के़दोःन्‍दुम्‍बा ये़न्‍निन् के़रे़क् मे़ङ्‌गे़त्‍ते थारिक् नुसि ये़न् थे़म्‍बा सेसे साःङ्‌गाहिम्‍मोलाम् लाःक्‍कात् खिनिॽ मे़बेगे़म्‍मिन्‍ने़ॽ, थेआङ्‌भे़ल्‍ले़ खिनिॽ के़दोःम्‍दुम्‍बान् नुसि ये़न् थारिक् पत्॥

३४ आइन् थेधे पोःक्‍खे़आङ् वाॽ यहवे दाङ्‌बे़ल्‍ले़ खिनिॽ लायोन् ले़प्‍मि नाःक्‍मारे़ लागि हाबा हे़क्‍तङ्‌बाए इङ्‌जाङ् चोगुआङ् वये़॥

३५ खिनिॽ नुसि ये़न् थारिक् से़न्‍दिक् ले़न्‍दिक् तुम्‍मादे़न् साःङ्‌गाहिम् लाःप्‍मादे़न्‍नो वये़म्‍मे़ॽआङ् यहवे दाङ्‌बे़ल्‍ले़ चोःक्‍मा के़बिरिबा याःम्‍बक्‍किन् के़त्‍ते़म्‍मे़ॽ, मेःन्‍ने़भग्र खिनिॽ के़स्‍ये़ॽइरो, थेआङ्‌भे़ल्‍ले़ यहवे दाङ्‌बे़ल्‍ले़ आङ्‌गाॽ हाबा कन् इङ्‌जाङ्‌ङिन् पिराङ्‌ङाङ् वाॽ॥”

३६ हे़क्‍क्‍याङ् यहवे दाङ्‌बे़ल्‍ले़ मोसान् पिरुबा के़रे़क् इङ्‌जाङ्‌हाॽ हारुने़न् नु खे़ल्‍ले़ कुस्‍साहाॽरे़ मे़इःत्‍तु मे़नाःत्‍तुरो॥

हारुने़ल्‍ले़ सिदुङ्‌जभा तोःन्‍दुॽ

९

माङ्‌थोःक्‍ना पिरुसिबा थिम् ये़त्‍छिगेक्‍पा ये़न् के़रे़ल्‍ले़ मोसाःल्‍ले़ हारुने़न्, खे़ल्‍ले़ कुस्‍साहाॽ नु इस्राइलबा लाम्‍लोबाहाॽ उःत्‍तुसि॥

२ हे़क्‍क्‍याङ् खुने़ॽ हारुने़न् मे़त्‍तु, “खे़ने़ॽ के़लागि लायोलाम् ले़प्‍मि खोमारे़ लागि मे़ङ्‌गाःम्‍मनाबा लत्‍छा पिसाःत् नु मिधिङ्‌मनादेमनाबा सिदुङ्‌जभारे़ लागि मे़ङ्‌गाःम्‍मनाबा लत्‍छा मे़ल्‍लुक् तारे़ॽआङ् यहवे दाङ्‌बे़ल्‍ले़ कुदगि सिदुङ्‌जभा तोःन्‍दे़ॽ॥

३ हे़क्‍क्‍याङ् इस्राइलिहाॽ खे़ने़ॽ अक्‍खे मे़त्‍ते़से़ॽ, ‘खिनिॽ लायोलाम् ले़प्‍मि खोमा सिदुङ्‌जभाःल्‍ले़ लागि कुम्‍बाबा मे़ःन्‍दा थिक् खे़ब्‍याङ् मिधिङ्‌मनादेमनाबा सिदुङ्‌जभाःल्‍ले़ लागि तङ्‌बे थिक् के़गे़प्‍पा लत्‍छा मे़ङ्‌गाःम्‍मनाबा पित्‍सात् थिक् नु तङ्‌बे थिक् के़गे़प्‍पा मे़ङ्‌गाःम्‍मनाबा थुःम्‍बा थिक् तारे़म्‍मे़ॽ॥

४ यहवे दाङ्‌बे़ल्‍ले़ कुदगि सिदुङजभा चोःक्‍से़ तङ्‌जुम् वयागे़न् सिदुङ्‌जभारे़ लागि लत्‍छा से़गम्‍बा नु लत्‍छा मे़ल्‍लुक्, हे़क्‍क्‍याङ् निःङ्‌गेॽओ सॽमनाबा लत्‍छा पोगुगे़न् कुजा सिदुङ्‌जभाआङ् तारे़ॽ॥ थेआङ्‌भे़ल्‍ले़ आइन् यहवे दाङ्‌बे़न् खिनिॽओ ओसेःन्‍धाक्‍सिङ्‌ॽ॥’”

५ मोसाःल्‍ले़ मे़त्‍तुसिबा कुइसिःक् खे़ङ्‌हाॽरे़ के़रे़क् पाःन्‍हाॽ तुम्‍मादे़न् साःङ्‌हिम्‍मिल्‍ले़ कुदगि मे़दारु, हे़क्‍क्‍याङ् के़रे़क् सङ्‌जुम्‍भोहाॽ यहवे दाङ्‌बे़ल्‍ले़ कुदगि मे़द्‌ये़आङ् मे़ये़म्‍सिङ्॥

६ हे़क्‍क्‍याङ् मोसाःल्‍ले़ मे़त्‍तुसि, “यहवे दाङ्‌बे़ल्‍ले़ इङ्‌जाङ् चोगुबा खिनिॽ चोःक्‍मा के़बोङ्‌बा याःम्‍बक्‍किन् हाबा कन्‍लो, खे़ब्‍याङ् यहवे दाङ्‌बाल्‍ले़ कुमिमिदिङ्‌ङिन् खिनिॽओ ओसेःन्‍धाङ् पोःङ्‌ॽ॥”

७ मोसाःल्‍ले़ हारुने़न् मे़त्‍तु, “ले़त्‍ति तोःम्‍मादे़न्‍निल्‍ले़ कुबेसाङ् त्‍ये़ॽआङ् खे़ने़ॽ लायोलाम् ले़प्‍मि खोमा सिदुङ्‌जभान् नु मिधिङ्‌मनादेमनाबा के़सिदुङ्‌जभान् तोःन्‍दे़ॽ, खम्‍भ्‍याङ् खे़ने़ॽ आबाङे के़लागि नु मनाहाॽरे़ खुन्‍छिॽ लागि लायोल्‍ले़ लागि ले़प्‍मि नाःक्‍ते़ॽ॥ यहवे दाङ्‌बे़ल्‍ले़ इङ्‌जाङ् चोगुबा कुइसिःक् मनाहाॽरे़ मे़दारुबा सिदुङ्‌जभान् तोःन्‍दे़ॽआङ् खे़ङ्‌हाॽरे़ खुन्‍छिॽ लागि ले़प्‍मि नाःक्‍ते़ॽ॥”

८ खे़ब्‍याङ् ले़त्‍ति तोःम्‍मादे़न्‍निल्‍ले़ कुबेसाङ् हारुने़न् त्‍ये़आङ् खुने़ॽ आबाङे कुलागि लायोलाम् ले़प्‍मि खोमा सिदुङ्‌जभा पित्‍सात्ते़न् से़रु॥

९ हारुने़ल्‍ले़ कुस्‍साहाॽरे़ माक्‍खिन् खुने़ॽओ मे़दारु॥ खुने़ॽ कुहुक्‍चोःन् माक्‍खिॽओ निःब्‍सुआङ् ले़त्‍ति तोःम्‍मादे़न्‍नोबा ताङ्‌हाॽओ हुःत्‍तु, हे़क्‍क्‍याङ् के़नम्‍बा माक्‍खिन् चाहे ले़त्‍ति तोःम्‍मादे़न्‍निल्‍ले़ कुबुङ्‌ङो हुक्‍खु॥

१० यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् खुने़ॽ लायोलाम् ले़प्‍मि खोमा सिदुङ्‌जभाःल्‍ले़ कुसोःत्‍तिन्, कुले़म्‍मिन्, हे़क्‍क्‍याङ् कुने़रे़त् के़दे़प्‍पा सान् ले़त्‍ति तोःम्‍मादे़न्‍नो मिधिक्‍खु॥

११ कर सान् नु कुहोरिक्‍पान् चाहे साःङ्‌गाहिम् लाःक्‍कात् मिओ मिधिक्‍खु॥

१२ खे़ब्‍याङ् हारुने़ल्‍ले़ मिधिङ्‌मनादेमनाबा सिदुङ्‌जभान् से़रु, खम्‍ब्‍याङ् खुने़ॽ कुस्‍साहाॽरे़ माक्‍खिन् खुने़ॽओ मे़दारु, हे़क्‍क्‍याङ् खुने़ॽ ले़त्‍ति तोःम्‍मादे़न् के़रे़क् पिसाङ् खे़न् साक्‍खु॥

१३ खे़ङ्‌हाॽरे़ मिधिङ्‌मनादेमनाबा सिदुङ्‌जभान् कुजक्‍ता कुले़म्‍दा मे़जोगुआङ् कुधे़गेःक्‍किन्‍नाङ् खुने़ॽओ मे़दारु, खे़ब्‍याङ् खुने़ॽ खे़न् ले़त्‍ति तोःम्‍मादे़न्‍नो मिधिक्‍खु॥

१४ कुहिदुत् कुधे़ङाःङ्‌ङिन् नु कुलाङ्‌हाॽ वाहप्‍तुआङ् ले़त्‍ति तोःम्‍मादे़न्‍नोबा मिधिङ्‌मनादेमनाबा सिदुङ्‌जभाःल्‍ले़ कुसम्‍धाङ् मिधिक्‍खु॥

१५ खे़न् एगाङ् मनाहाॽरे़ खुन्‍छिॽ लागि सिदुङ्‌जभान् तारुआङ् खे़ङ्‌हाॽरे़ खुन्‍छिॽ लायोलाम् ले़प्‍मि खोमा सिदुङ्‌जभा मे़ःन्‍दबकान् हारुने़ल्‍ले़ से़रु, हे़क्‍क्‍याङ् तगिबा हे़क्‍केए लायोलाम् ले़प्‍मि सिदुङ्‌जभारे़ लागि खे़न् तोःन्‍दु॥

१६ खे़न् एगाङ् खुने़ॽ मिधिङ्‌मनादेमनाबा वयागे़न् सिदुङ्‌जभान् याङ्‌सिङ्‌ङाङ् थिम् कुइसिःक् खे़न् तोःन्‍दु॥

१७ हे़क्‍क्‍याङ् पोगुगे़न् कुजा सिदुङ्‌जभान् याङ्‌सिङ्‌ङाङ् सोःल्‍लाक् थिक् कुले़ःम् ले़त्‍ति तोःम्‍मादे़न्‍नो तानाम् तोःम्‍मनाबा मिधिङ्‌मनादेमनाबा सिदुङ्‌जभाःन्‍नुःल्‍ले़ वेॽ खे़न्‍नाङ् मिधिक्‍खु॥

१८ मनाहाॽरे़ खुन्‍छिॽ लागि तङ्‌जुम् सिदुङ्‌जभा से़गम्‍बान् नु मे़ल्‍लुक्‍किन्‍नाङ् हारुने़ल्‍ले़ से़रु॥ खुने़ॽ कुस्‍साहाॽरे़ माक्‍खिन् मे़याङ्‌सिङ्‌ङाङ् खुने़ॽ मे़बिरु, खे़ब्‍याङ् खुने़ॽ खे़न् ले़त्‍ति तोःम्‍मादे़न्‍निल्‍ले़ कब्रिङ् पिसाङ् साक्‍खु॥

१९ कर से़गम्‍बान् नु थुःम्‍बाःल्‍ले़ कुसोःत्‍तिन्, कुमिःल्‍ले़ कुबुङ्‌ङोबा कुसोःत्‍तिन्, कुहिदुत् कुधे़ङाङ् के़दे़प्‍पा कुसोःत्‍तिन्, कुले़म्‍हाॽ नु कुने़रे़त् के़दे़प्‍पा साःन्–

२० खे़ङ्‌हाॽरे़ सिदुङ्‌जभाःल्‍ले़ कुसङ्‌बप्‍माहाॽरे़ कुसम्‍धाङ् मे़ने़स्‍सु, हे़क्‍क्‍याङ् खुने़ॽ कुसोःत्‍तिन् चाहे ले़त्‍ति तोःम्‍मादे़न्‍नो मिधिक्‍खु॥

२१ कुसङ्‌बप्‍मान्‍नु सोरिक् कुजुप्‍साङ् ले़प्‍माङ्‌बा कुलाङ्‌भे़ल्‍ले़क्‍माङ्‌ग मोसाःल्‍ले़ मुरामे़त्‍तुबा कुइसिःक् हारुने़ल्‍ले़ पङ्‌मनाबा सिदुङ्‌जभाःल्‍ले़ लागि यहवे दाङ्‌बे़ल्‍ले़ कुदगि थाःङ् फोःक्‍खु॥

२२ खे़ब्‍याङ् हारुने़ल्‍ले़ कुहुक्‍किन् मनाहाॽ ले़प्‍माङ् फोःक्‍खुआङ् खे़ङ्‌हाॽ मुॽइसाम् पिरुसि॥ कम्‍भलॽरिक् लायोलाम् ले़प्‍मि खोमा सिदुङ्‌जभाःन्, मिधिङ्‌मनादेमनाबा सिदुङ्‌जभान् नु तङ्‌जुम् सिदुङ्‌जभान् तोःन्‍दुआङ् यो थासिङ्॥

२३ खे़ब्‍याङ् मोसान् नु हारुने़न् तुम्‍मादे़न् साःङ्‌गाहिम् सिगाङ् लासे़त्‍छि, हे़क्‍क्‍याङ् लःन्‍दे़सिआङ् मनाहाॽ हाङ्‌वागे़न् मुॽइसाम् पिरे़त्‍छुसि॥ खम्‍भ्‍याङ् यहवे दाङ्‌बे़ल्‍ले़ कुमिमिदिङ्‌ङिन् के़रे़क् मनाहाॽओ ओसेःन्‍धाङ् पोःक्‍खे़॥

२४ यहवे दाङ्‌बे़ल्‍ले़ कुदगिलाम्‍बा मिन् लःन्‍दे़आङ् ले़त्‍ति तोःम्‍मादे़न्‍नो के़ने़बा मिधिङ्‌मनादेमनाबा सिदुङ्‌जभान् नु कुसोःत्‍तिन् खाप्‍पुथ्‍यःङ् चोगु॥ आल्‍ल खे़न् मनाहाॽरे़ मे़निसु, खे़ब्‍याङ् खे़ङ्‌हाॽ खुन्‍छिॽ निङ्‌वाॽ त्‍ये़आङ् मे़अःक्‍ते़र साम्‍बोन् मे़भन्‍छिङ्‌ङाङ् से़वा मे़जोगे़रो॥

नादाब नु अबिहुरे़ खुन्‍छिॽ लायो

१०

हारुने़ल्‍ले़ कुस्‍सा नादाब नु अबिहुःल्‍ले़ खुन्‍छिॽ आबाङे आबाङे सुक्‍पा हाःम्‍मा साङ्‌ते़रे़ःङ्‌हाॽ याङ्‌ने़त्‍छिआङ् खे़प्‍मो मि हाःन्‍दुसि॥ कम्‍भलॽरिक् नादाब नु अबिहुःल्‍ले़ यहवे दाङ्‌बे़ल्‍ले़ मुरा मे़त्‍तुसिआङ् मे़वये़ने़म्‍बा मिन् खुने़ॽ कुदगि तोःन्‍दे़सु॥

२ कल्‍ले़चोगुल्‍ले़ खे़न् ये़म्‍मो यहवे दाङ्‌बाल्‍ले़ मिन् पाङ्‌घु हे़क्‍क्‍याङ् यहवे दाङ्‌बे़ल्‍ले़ कुदगि मिःल्‍ले़ खुन्‍छिॽ खाप्‍पुथ्‍यःङ् चोगुसि॥

३ खे़ब्‍याङ् मोसाःल्‍ले़ हारुने़न् मे़त्‍तु, “यहवे दाङ्‌बे़ल्‍ले़ पाःत्‍तुबा पाःन्‍निन् हाबा कन् वाॽ– ‘आङ्‌गाॽ आबेसाङ् के़दाबाहाॽओ आङ्‌गाॽ सेसेबा पोङ्‌ङा, हे़क्‍क्‍याङ् के़रे़क् मनाहाॽरे़ खुन्‍छिॽ तगि आङ्‌गाॽ आमिमिदिङ् पोःङ्‌ॽ॥’”

हारुने़न् स्‍वाःत् युङे़॥

४ हारुने़ल्‍ले़ कुम्‍भङा उज्‍जिएलरे़ कुस्‍सा मिसाएल नु एलसाफाने़न् मोसाःल्‍ले़ उःत्‍तुसिआङ् मे़त्‍तुसि, “फे़रे़त्‍छे़आङ् खे़न्‍छिॽ नाक्‍पाहाॽ सेसेबादे़न्‍निल्‍ले़ कुदगिलाम् पक्‍खे़ तेॽरे़से़ॽ॥”

५ कल्‍ले़चोगुल्‍ले़ खुन्‍छिॽ फे़रे़छि हे़क्‍क्‍याङ् खुन्‍छिॽ चाक्‍खे़छुबा लगेःप्‍पो मोसाःल्‍ले़ मे़त्‍तुसिबा कुइसिःक् साःङ्‌गाहिम् लाःक्‍कात् खे़न् चेहाॽ पक्‍खे़ तेॽरे़सुसि॥

६ खे़ब्‍याङ् मोसाःल्‍ले़ हारुने़न् नु खे़ल्‍ले़ कुस्‍सा एलाजार नु इतामारे़न् मे़त्‍तुसि, “खिनिॽ थे़गेःक्‍कोबा थे़गेःक्‍इःन् ताङ्‌जिङ्‌सा मे़ले़रे़म्‍मिन्‍ने़ॽ, खिनिॽ चाङ्‌हाॽ मे़धे़ःक्‍खे़म्‍मिन्‍ने़ॽ, मेःन्‍ने़भग्र खिनिॽ के़स्‍ये़ॽइ हे़क्‍क्‍याङ् के़रे़क् सङ्‌जुम्‍भोहाॽओ यहवे दाङ्‌बे़ल्‍ले़ कुसाक्‍के़न्‍निन् थाःॽ॥ कर यहवे दाङ्‌बे़ल्‍ले़ पाङ्‌घुबा मिधुङ्‌दिङ् मिराःक्‍किल्‍ले़ खाप्‍पुथ्‍यःङ् के़बोङ्‌बाआङ् के़सिबाहाॽरे़ लागि खिनिॽ काॽइहाॽरे़, इस्राइलबा के़रे़क् हिम्‍सयङ्‌हाॽ मेरिङ् मे़धक्‍किल्‍ले़ पोःङ्‌ॽ॥

७ खिनिॽ चैँ तुम्‍मादे़न् साःङ्‌गाहिम् लाःप्‍मादे़न्‍नोलाम् लाःक्‍कात् मे़बेगे़म्‍मिन्‍ने़ॽ, मेःन्‍ने़भग्र खिनिॽ के़स्‍ये़इॽ, थेआङ्‌भे़ल्‍ले़ यहवे दाङ्‌बे़ल्‍ले़ माङ्‌थोःक्‍ना पिमा कुनिःङ्‌गे़न् खिनिॽ सम्‍धाङ् पत्॥” कल्‍ले़चोगुल्‍ले़ खे़ङ्‌हाॽरे़ मोसाःल्‍ले़ मे़त्‍तुसिबा कुइसिःक् मे़जोगुरो॥

निङ्‌वाॽफुसाम्‍बाहाॽरे़ लागि साम्‌योथिम्‍हाॽ

८ खे़न् एगाङ् यहवे दाङ्‌बे़ल्‍ले़ हारुने़न् मे़त्‍तु,

९ “खिनिॽ तुम्‍मादे़न् साःङ्‌गाहिम्‍मो के़बेगिल्‍ले़ खे़ने़ॽ नु खे़ने़ॽ के़स्‍साहाॽरे़ चे़ल्‍ले़क्‍सेॽ सिजःङ्‌वा इग्र वेॽ सिजःङ्‌वा मे़धुङे़म्‍मिन्‍ने़ॽ, मेःन्‍ने़भग्र खिनिॽ के़स्‍ये़इॽ॥ कन् पाःन्‍निन् खिनिॽ के़दाबा थाःक्‍हाॽओ थिम् पोङ्‌ल॥

१० हे़क्‍केलॽरिक् खिनिॽ चक्‍खोबा नु मे़न्‍जोबा, हे़क्‍क्‍याङ् सुत्‍थो नु आसुत्‍थो पाःन्‍हाॽ के़से़न्‍दुम्‍ल पोःङ्‌ॽ॥

११ यहवे दाङ्‌बे़ल्‍ले़ मोसाःन्‍लाम् के़बिरिबा थिम्‍मिन् के़रे़क् इस्राइलिहाॽ खिनिॽ के़हुॽरुम्‍सिम्‍ल पोःङ्‌ॽ॥”

१२ मोसाःल्‍ले़ हारुने़न् नु खे़ल्‍ले़ के़हिङ्‌बा के़याःक्‍पा कुस्‍सा एलाजार नु इतामारे़न् मे़त्‍तुसि, “यहवे दाङ्‌बाल्‍ले़ कुलागि मिओलाम् तोःम्‍मनाबा सिदुङ्‌जभाहाॽलाम् के़नम्‍बाआङ् के़वाॽबा पोगुगे़न् कुजा सिदुङ्‌जभान् याङ्‌सिङ्‌ङे़म्‍मे़ॽआङ् ले़त्‍ति तोःम्‍मादे़न्‍नो के़भङ्‌बा सिदाॽ मे़न्‌याक्‍के चे़म्‍मे़ॽ, थेआङ्‌भे़ल्‍ले़ खे़न् साॽरिक् सेसेबा चोक्॥

१३ खे़निॽ खे़न् कुभा सेसेबादे़न्‍नो चे़म्‍मे़ॽ, थेआङ्‌भे़ल्‍ले़ यहवे दाङ्‌बे़ल्‍ले़ कुलागि मिओलाम् तोःम्‍मनाबा सिदुङ्‌जभाहाॽलाम् कन् खे़ने़ॽ नु खे़ने़ॽ के़स्‍साहाॽरे़ खिनिॽ खोमा लक्‍लो, थेआङ्‌भे़ल्‍ले़ आङ्‌गाॽ अक्‍तङ्‌बाए इङ्‌जाङ् खोसुङ्‌ङाङ् वाॽ॥

१४ कर थाःङ् पङ्‌मनाबा सिदुङ्‌जभाःल्‍ले़ कुसङ्‌बप्‍मे़न् नु तोःम्‍मनाबा कुलाङ्‌भे़ल्‍ले़क्‍मान् खे़ने़ॽ नु खे़ने़ॽ के़स्‍सा के़एहाॽरे़ सेसेबादे़न्‍नो चे़म्‍मे़ॽ, थेआङ्‌भे़ल्‍ले़ खे़ङ्‌हाॽग इस्राइलिहाॽरे़ खुन्‍छिॽ तङ्‌जुम् वयागे़न् सिदुङ्‌जभाहाॽलाम् खे़ने़ॽ नु खे़ने़ॽ के़स्‍सा के़एहाॽरे़ खिनिॽ खोमा लक् के़म्‍बिरिबारो॥

१५ मिओलाम् तोःम्‍मनाबा सिदुङ्‌जभाहाॽरे़ कुसोःत्‍तिन्‍नु सोसोरिक्, तोःम्‍मनाबा कुलाङ्‌भे़ल्‍ले़क्‍मान् नु पङ्‌मनाबा कुसङ्‌बप्‍मे़न् यहवे दाङ्‌बे़ल्‍ले़ कुदगि थाःङ् पङ्‌मनाबा सिदुङ्‌जभारे़ लागि खे़ङ्‌हाॽरे़ मे़दारुर, हे़क्‍क्‍याङ् यहवे दाङ्‌बे़ल्‍ले़ इङ्‌जाङ् चोगुबा कुइसिःक् खे़ने़ॽ नु खे़ने़ॽ के़स्‍सा के़एहाॽरे़ लागि खे़ङ्‌हाॽ सदादिङ्‌ले़ लागि खोमा युक् पोःङ्‌ॽ॥”

१६ आल्‍ल मोसाःल्‍ले़ लायोलाम् ले़प्‍मि खोमा सिदुङ्‌जभा कुम्‍बाबा मे़ःन्‍दाःल्‍ले़ कुयाःम्‍बेओ पान् सेःन्‍दोसुल्‍ले़ खे़ङ्‌ग मिमे़धिक्‍खु मे़सुरुबा तुमु, खुने़ॽ हारुने़ल्‍ले़ के़हिङ्‌बा के़याःक्‍पा कुस्‍सा एलाजार हे़क्‍क्‍याङ् इतामारे़न्‍नु कुयाःक्‍ले़ॽरे़आङ् मे़त्‍तुसि,

१७ “खे़न्‍छिॽ थेआङ् लायोलाम् ले़प्‍मि खोमा सिदुङ्‌जभान् सेसेदे़न्‍नो के़न्‍ज्‍ये़सुन्? थेआङ्‌भे़ल्‍ले़ खे़ङ्‌ग चाॽरिक् सेसेबा पान् चोक्॥ सङ्‌जुम्‍भोहाॽरे़ लागि लायोलाम् ले़प्‍मि नाःक्‍माआङ् खे़ङ्‌हाॽरे़ खुन्‍छिॽ आप्‍तिक्‍किन् खे़प्‍मा फाॽआङ् यहवे दाङ्‌बे़ल्‍ले़ कुदगि खे़न् खे़न्‍छिॽ पिने़सिङ्‌ङाङ् के़वये़सि॥

१८ खे़ल्‍ले़ कुमाक्‍खिन् सेसेदे़न्‍नो के़न्‍दारे़छुन्‍बाल्‍ले़ चोगुल्‍ले़ खे़न्‍छिॽ से़क्‍खासाङ् आङ्‌गाॽ मुरा मे़त्‍ने़छिङ्‌बा कुइसिःक् खे़न् कुम्‍बाबा मे़ःन्‍दा सान् सेसेदे़न्‍नो चामा के़बोङ्‌बा वये़॥”

१९ खे़ब्‍याङ् हारुने़ल्‍ले़ मोसान् मे़त्‍तु, “आइन्‍छा खे़ङ्‌हाॽरे़ खुन्‍छिॽ लायोलाम् ले़प्‍मि खोमा सिदुङ्‌जभान् नु मिधिङ्‌मनादेमनाबा वयागे़न् सिदुङ्‌जभान् यहवे दाङ्‌बे़ल्‍ले़ कुगदि मे़दोन्‍दुआङ् वाॽ, हे़क्‍केसाङ् आङ्‌गाॽओ अक्‍तङ्‌बा पान् पोःक्‍खे़द्‌ये़आङ् वाॽ॥ आङ्‌गाॽ आइन् लायोलाम् ले़प्‍मि खोमा सिदुङ्‌जभान् चाङ्‌बा हे़क्‍केःल्‍ले़ थे खे़न् यहवे दाङ्‌बे़ल्‍ले़ कुमिक्‍साओ नुबा पोःक्‍खे़बाबि?”

२० आल्‍ल मोसाःल्‍ले़ खे़न् पाःन्‍निन् खे़प्‍सु, खे़ब्‍याङ् खुने़ॽ कुनिङ्‌वाॽ त्‍ये़रो॥

चामा के़नुॽबा थक्‍साहाॽ

११

यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२ “इस्राइलिहाॽ खे़न्‍छिॽ अक्‍खे मे़त्‍ते़छे़से़ॽ– इक्‍सादिङ् खाम्‍बेःक्‍मो केवाॽबा के़रे़क् कुहिङ्‌वे़त् थक्‍साहाॽओ खिनिॽ कन्‍हाॽ चामासि नुॽ॥

३ थक्‍साहाॽओ ने़त्‍छि कुलक्‍को कुलाङ् तोॽभेःत् के़से़बा नु कुजा के़अम्‍बाहाॽ चामासि नुॽ॥

४ “‘हे़क्‍केसाङ् कुजा के़अम्‍बारक् इग्र कुलाङ् तोॽभे़ःत् के़से़बारक् के़बप्‍पा कन् थक्‍साहाॽ खिनिॽ चामासि मे़नुॽने़न्– उमे, थेआङ्‌भे़ल्‍ले़ उमेःल्‍ले़ कुजान् अन्‍दु कर खे़ल्‍ले़ कुलाङ् तोॽभे़ःत्‍तिन् के़से़बा मे़बप्‍ने़न्, खे़न् खिनिॽ लागि आसुत्‍थो चोक्॥

५ हे़क्‍क्‍याङ् मिघक्‍पा सुबा, थेआङ्‌भे़ल्‍ले़ खे़ल्‍ले़ कुजा अन्‍दुॽ, कर खे़ल्‍ले़ कुलाङ् तोॽभे़ःत्‍तिन् के़से़म्‍बा मे़बत्‍ने़न्॥ खे़न् खिनिॽ लागि आसुत्‍थो चोक्॥

६ हे़क्‍क्‍याङ् फःत्‍ता, थेआङ्‌भे़ल्‍ले़ खे़ल्‍ले़ कुजा अन्‍दु, कर खे़ल्‍ले़ कुलाङ् तोॽभेःत्‍तिन् के़से़म्‍बा मे़बत्‍ने़न्॥ खे़न् खिनिॽ लागि आसुत्‍थो चोक्॥

७ हे़क्‍क्‍याङ् फाक्, थेआङ्‌भे़ल्‍ले़ खे़ल्‍ले़ कुलाङ् तोॽभेःत्‍तिन् के़से़म्‍बाग पत्, कर कुजान् मे़अन्‍दुन्‌ॽ॥ खे़न् खिनिॽ लागि आसुत्‍थो चोक्॥

८ खे़न् थक्‍सा साहाॽ खिनिॽ मे़जे़म्‍मिन्‍ने़ॽ, खे़ब्‍याङ् खे़न् थक्‍सा के़सिबाहाॽ सुमासि मे़नुॽने़न्॥ खे़ङ्‌हाॽ खिनिॽ लागि आसुत्‍थो मे़जोक्॥

९ “‘च्‍वाःत्‍तो के़याक्‍पा कन् थक्‍साहाॽ खिनिॽ चामा मे़नुॽ, इग्र वरःङ्‌ङो नु वहःङ्‌हाॽओ के़याक्‍पा कुलाप् हे़क्‍क्‍याङ् कुसेःक् के़बप्‍पाहाॽ खिनिॽ चामासि नुॽ॥

१० कर वरःङ् नु वहःङ्‌हाॽओ के़याक्‍पा कुलाप् नु कुसेःक् मे़म्‍बप्‍मनाबा, च्‍वाःत्‍तो मुन्‍जिङ् वयाःक् के़लॽबा के़रे़क् पाधुङ् ले़क्‍ङा नु च्‍वाःत्‍तो हयङ् हयङ् के़याक्‍पा के़रे़क् कुहिङ्‌वे़त् थक्‍साहाॽ के़रे़क् खिनिॽ लागि सिक्‍के़ले़ःङ्‌बा मे़जोक्॥

११ खे़ङ्‌हाॽ खिनिॽ लागि सिक्‍के़ले़ःङ्‌बा मे़जोःक्‍पाल्‍ले़ चोगुल्‍ले़, खिनिॽ खे़न् पाधुङ् ले़क्‍ङा साहाॽ मे़जेम्‍मिन्‍ने़ॽ, हे़क्‍क्‍याङ् खे़न् पाधुङ् ले़क्‍ङा कुसिवे़त्‍हाॽरे़ कुबेसाङ् खिनिॽ पेःक्‍माए मे़बेगे़म्‍मिन्‍ने़ॽ॥

१२ च्‍वाःत्‍तो के़याक्‍पा कर कुलाप् नु कुसेःक् मे़म्‍बप्‍मनाबाहाॽ खिनिॽ लागि सिक्‍के़ले़ःङ्‌बा मे़जोक्॥

१३ “‘पुसाहाॽओ कन्‍हाॽ खिनिॽ लागि सिक्‍के़ले़ःङ्‌बा मे़जोक्– खे़ङ्‌हाॽ खिनिॽ चामासि मे़नुॽने़न्, थेआङ्‌भे़ल्‍ले़ खे़ङ्‌हाॽ याम्‍गे़सिङ्‌बा मे़जोक्– कक्‍कफिःक्‍मा, किथ, कुमाक्‍ला किथ,

१४ कुहे़ःत्‍ला मया नु के़रे़क् परिक्‍पा मयाहाॽ,

१५ के़रे़क् परिक्‍पा आःक्‌वाहाॽ,

१६ यम्‍बा फक्‍थिःम्‍बा, कुलुलु के़लॽबा फक्‍थिःम्‍बा, वरःङ्‌ङोबा पु, के़रे़क् परिक्‍पा फिःत्‍चोहाॽ,

१७ चुक्‍सा फक्‍थिःम्‍बा, च्‍वाःत्‍तो के़याक्‍पा काःक्‌वा, हम्‍बुःम्‍मा,

१८ कुभरा फक्‍थिःम्‍बा, मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नोबा फक्‍थिःम्‍बा, ङा के़जाबा मया,

१९ ताःङ्‌वा, के़रे़क् परिक्‍पा लिलिवा, खे़प् पु नु ने़क्‌वा मे़वाराप्॥

२० “‘कुलाप् के़बप्‍पा कुलाङ् लिसिरे़ लाङ्‌गे़घेःक्‍पा के़रे़क् परिक्‍पा फेॽबाःत्‍हाॽ खिनिॽ लागि याम्‍गे़सिङ्‌बा मे़जोक्॥

२१ कर कुलाप् के़बप्‍पा कुलाङ् लिसिरे़ लाङ्‌गे़घेःक्‍पाहाॽओ खाम्‍बाङ्‌ङो लाङ्‌घेःक्‍मारे़ लागि कुलाङ्‌मिक् के़बप्‍पाहाॽ खिनिॽ चामासि मे़नुॽ॥

२२ खे़ङ्‌हाॽओ कन्‍हाॽ खिनिॽ चामासि नुॽ– इग्र के़रे़क् परिक्‍पा निःङ्‌घुक्‌वाहाॽ, ताङ्‌ले़ःक्‍क्‍या प्‍याःत्, किरिःक्‌वा, लम्‍लम् प्‍याःप्‍मा॥

२३ कर कुलाङ् लिसिबा कुलाप् के़बप्‍पा वेॽ के़रे़क् खिनिॽ लागि याम्‍गे़सिङ्‌बा मे़जोक्॥

२४ “‘कन्‍हाॽलाम् खिनिॽ आसुत्‍थो के़बोःक्‍खिॽ॥ आत्‍तिल्‍ले़ कन् कुसिवे़त्‍हाॽ सुसुसिॽ, खे़न् युःन्‍छिक् थारिक् आसुत्‍थो पोःङ्‌ॽ॥

२५ आत्‍तिल्‍ले़ कन्‍हाॽओबा कुभा के़सिबाहाॽ पक्‍खुसिॽ, खुने़ॽ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् युःन्‍छिक् थारिक् खे़न् आसुत्‍थो पोःङ्‌ॽ॥

२६ “‘कुलाङ् तोॽभेःत् के़से़बा मे़म्‍बप्‍मनाबा नु कुजा मे़न्‍अम्‍मनाबा के़रे़क् थक्‍साहाॽ खिनिॽ लागि आसुत्‍थो मे़जोक्॥ खे़न् कुसिवे़त्‍हाॽ के़सुबाहाॽ के़रे़क् आसुत्‍थो मे़बोङ्‌ॽ॥

२७ खुन्‍छिॽ लाङ् तोॽभेःत्‍तिल्‍ले़ के़दक्‍सिङ्‌बाआङ् लिसि लाङ्‌ङिल्‍ले़ लाङ्‌गे़घेःक्‍पा के़रे़क् थक्‍साहाॽ खिनिॽ लागि आसुत्‍थो मे़जोक्॥ खे़न् कुसिवे़त् थक्‍सा के़सुबाहाॽ के़रे़क् युःन्‍छिक् थारिक् आसुत्‍थो मे़बोङ्‌ॽ॥

२८ खे़न् कुसिवे़त्‍हाॽ के़बङ्‌बे़ल्‍ले़ कुजाङ्‌ङिन् वाहप्‍तुर पोःङ्‌ॽ, हे़क्‍क्‍याङ् खे़न् युःन्‍छिक् थारिक् आसुत्‍थो पोःङ्‌ॽ॥ खे़ङ्‌हाॽ खिनिॽ लागि आसुत्‍थो मे़जोक्॥

२९ “‘खाम्‍बाङ्‌ङो मुन्‍जिङ् वयाःक् के़लॽबाहाॽओ कन्‍हाॽ चाहे खिनिॽ लागि आसुत्‍थोसिरो– इग्र हियु, सुबा, के़रे़क् परिक्‍पा हःन्‍दगेःक्‍हाॽ,

३० कदा, नाम्‌युःक्, नल्‍ले़ःक्, ये़ःङ्‌घाओ के़याक्‍पा हःन्‍दगेःक् नु कुनारा के़ले़ङ्‌बा हःन्‍दगेःक्॥

३१ मुन्‍जिङ् वयाःक् के़लॽबाहाॽओ आसुत्‍थो कन्‍हाॽरो॥ कल्‍ले़ कुसिवे़त्‍हाॽ हाःत्‍ले़ सुसुसि, खे़न् युःन्‍छिक् थारिक् आसुत्‍थो पोःङ्‌ॽ॥

३२ कन्‍हाॽओबा कुसिवे़त् थिक् कुभा आत्‍तिन् सामाओसाङ् लाःत्‍ने़भग्र, खे़न् पाःन्‍निन् आसुत्‍थो पोःङ्‌ॽ॥ खे़न् सिङ्‌ले़ चिगक्‌वा, इग्र चाङ्, सिहोॽबा, सागिसाङ् आसुत्‍थो पोःङ्‌ॽ॥ खे़न् च्‍वाःत्‍तो हुम्‍मा पोःङ्‌ॽ, हे़क्‍क्‍याङ् खे़न् युःन्‍छिक् थारिक् आसुत्‍थो पोःङ्‌ॽ, खे़न् एगाङ्‌लक् खे़न् सुत्‍थो पोःङ्‌ॽ॥

३३ कुभा खाम् खप्‍प्‍याओ कन् मुन्‍जिङ् वयाःक् के़लॽबाहाॽलाम् कुभा लत्‍थिक् लासे़ने़भग्र खे़न् खप्‍प्‍याओ के़याक्‍पा के़रे़क् पाःन्‍निन् आसुत्‍थो पोःङ्‌ॽ॥ खे़न् खप्‍प्‍यान् खिनिॽ यःप्‍से़म्‍दे़से़म्‍मे़ॽ॥

३४ हे़क्‍तङ्‌बा खप्‍प्‍याओ युङ्‌मनाबा च्‍वाःत्‍तिन् आत्‍तिन् कुजाओ लाःत्‍छाङ् खे़न् आसुत्‍थो पोःङ्‌ॽ, खे़ब्‍याङ् हे़क्‍तङ्‌बा खप्‍प्‍याओ के़याक्‍पा थुङ्‌मनाबा थे़माःन्‍छाङ् आसुत्‍थो पोःङ्‌ॽ॥

३५ थे़मा पाःन्‍नोसाङ्, मिहाॽलुङ् किग्र तःक् थोःक्‍मा खप्‍प्‍या, खे़प्‍मो खे़ल्‍ले़ कुसिवे़त्‍हाॽ मे़लासे़नेगभ्र खे़न् आसुत्‍थो पोःङ्‌ॽ॥ खे़न् पक्‍क्रे़ॽ पक्‍क्रे़ॽ हे़रे़म्‍देसे़म्‍मे़ॽ॥ खे़ङ्‌हाॽ आसुत्‍थोसि, हे़क्‍क्‍याङ् खिनिॽ लागि आसुत्‍थोए मे़जोक्॥

३६ हे़क्‍केसाङ् वाबुन्‍दाक्‌वा इग्र वबाक्‍कोबा च्‍वाःत्‍तिन् सुत्‍थोए पोङ्‌ङाङ् ने़ःॽ, कर खे़न् कुसिवे़त्‍हाॽ के़सुबान् आसुत्‍थो पोःङ्‌ॽ॥

३७ हेॽमारे़ लागि युङ्‌मनाबा याॽरिःम्‍बाओ हे़क्‍तङ्‌बा आसुत्‍थो पाःन्‍निन् लाःत्‍छाङ् याॽरिःम्‍बान् सुत्‍थोए पोःङ्‌ॽ॥

३८ कर खे़न् याॽरिःम्‍बाओ च्‍वाःत् केःप्‍मनाआङ् याक्‍काङ् खे़न् कुसिवे़त्‍हाॽ खे़ल्‍ले़ कुसम्‍धाङ् चुक्‍ते़ने़भग्र, खे़न् खिनिॽ लागि आसुत्‍थो पोःङ्‌ॽ॥

३९ “‘खिनिॽ साजामा कुभा थक्‍सान् स्‍ये़ने़भग्र खे़न् कुसिवे़त् थक्‍सा के़सुबे़न् युःन्‍छिक् थारिक् आसुत्‍थो पोःङ्‌ॽ॥

४० कुसिवे़त् सा के़जाबा इग्र के़बङ्‌बे़ल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् खे़न् युःन्‍छिक् थारिक् आसुत्‍थो पोःङ्‌ॽ॥

४१ “‘खाम्‍बाङ्‌ङो के़सःन्‍छिङ्‌बा चुजुक्‍सा के़रे़क् मुन्‍जिङ् वयाःक् के़लॽबाहाॽ याम्‍गे़सिङ्‌बा मे़जोक्, खे़ङ्‌हाॽ मे़जाम्‍सिम्‍मिन्‍ने़ॽ॥

४२ साप्‍पोःक्‍लाम् के़सःन्‍छिङ्‌बा, इग्र लाङ् लिसिरे़ के़उःङ्‌सिङ्‌बा, किग्र यरिक् लाङ्‌हाॽरे़ खाम्‍बाङ्‌ङो के़सःन्‍छिङ्‌बा मुन्‍जिङ् वयाःक् के़लॽबा फेॽबाःत्‍हाॽ खिनिॽ चामासि मे़नुॽने़न्, थेआङ्‌भे़ल्‍ले़ खे़ङ्‌हाॽ याम्‍गे़सिङ्‌बा मे़जोक्॥

४३ आत्‍तिन् के़सःन्‍छिङ्‌बा मुन्‍जिङ् वयाःक् के़लॽबा थक्‍साःन्‍लाम्‍माङ् खिनिॽ आसुत्‍थो मे़बोःक्‍खे़म्‍मिन्‍ने़ॽ॥ खे़ङ्‌हाॽ मे़सुसे़म्‍सिम्‍मिन्‍ने़ॽ, मे़जाम्‍सिम्‍मिन्‍ने़ॽ हे़क्‍क्‍याङ् आसुत्‍थो मे़बोःक्‍खे़म्‍मिन्‍ने़ॽ॥

४४ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥ खिनिॽ आबाङे तोःन्‍नासिम्‍मे़ॽआङ् सेसे पोःक्‍खे़म्‍मे़ॽ, थेआङ्‌भे़ल्‍ले़ आङ्‌गाॽ सेसेबा चोःक्‍का॥ खाम्‍बाङ्‌ङो के़उःङ्‌सिङ्‌बा आत्‍तिन् परिक्‍पा मुन्‍जिङ् वयाःक् के़लॽबा थक्‍सालाम्‍माङ् आसुत्‍थो मे़बोःक्‍खे़म्‍मिन्‍ने़ॽ॥

४५ थेआङ्‌भे़ल्‍ले़ खिनिॽ निङ्‌वाॽफुमाङ् पोङ्‌मारे़ लागि मिस्रलाम् खिनिॽ के़लःप्‍पा के़भे़प्‍पा यहवे दाङ्‌बे़न् आङ्‌गाॽआ॥ कल्‍ले़चोगुल्‍ले़ खिनिॽ सेसे पोःक्‍खे़म्‍मे़ॽ, थेआङ्‌भे़ल्‍ले़ आङ्‌गाॽ सेसे चोःक्‍का॥

४६ “‘थक्‍सा, पुसा नु च्‍वाःत्‍तो मुन्‍जिङ् वयाःक् के़लॽबा हे़क्‍क्‍याङ् खाम्‍बाङ्‌ङो के़सःन्‍छिङ्‌बा के़रे़क् थक्‍सारे़ याःम्‍बेओबा थिम्‍हाॽ हाबा कन्‍हाॽरो॥

४७ सुत्‍थो नु आसुत्‍थो, हे़क्‍क्‍याङ् थक्‍साहाॽओ चामा के़नुॽबा नु मे़न्‍नुॽमनाबा के़से़न्‍दुम्‍सिम्‍ल पोङ्‌लो॥’”

के़साङ्‌सिङ्‌मा मे़न्‍छुमान् सुत्‍थो पोङ्‌मा थिम्

१२

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ मे़त्‍ते़से़ॽ– ‘मे़न्‍छुक्‍मा के़बोङ्‌माआङ् ये़म्‍बित्‍छासा के़गप्‍मा मे़न्‍छुमान् नुसि ये़न् थारिक् आसुत्‍थो पोःङ्‌ॽ॥ कुसिम् वाहप्‍मा वाॽबा ये़न्‍नो हे़क्‍केए खे़न् आसुत्‍थो पोःङ्‌ॽ॥

३ ये़त्‍छिगेक्‍पा ये़न्‍नो ये़म्‍बित्‍छा अङे़ःक्‌वान् हर्दो मे़हे़गु मे़बिरुर॥

४ खे़न् एगाङ् खे़न् मे़न्‍छुमाःल्‍ले़ कुमाक्‍खिॽ वयुमालाम् सुत्‍थो पोङ्‌मारे़ लागि सुम्‍बोङ्‌ङाङ् सुम्‍सि ये़न् थारिक् हाङ्‌घुर पोःङ्‌ॽ, हे़क्‍क्‍याङ् सुत्‍थो पोङ्‌मा ये़न् मे़ङ्‌गे़त् मे़न्‍जुःत्‍ते थारिक् खुने़ॽ आत्‍तिन् सुत्‍थो पाःन्‍निन्‍नाङ् सुमा मे़नुॽने़न्, सेसेदे़न्‍नोआङ् पेःक्‍मा मे़नुॽने़न्॥

५ “‘कर खे़ल्‍ले़ मे़न्‍छुमासा कत्‍तुने़भग्र कुसिम् वाहप्‍मा वाॽमा ये़न्‍नो हे़क्‍केए खुने़ॽ ये़त्‍नाम् ने़त्‍छि थारिक् आसुत्‍थो पोःङ्‌ॽ, हे़क्‍क्‍याङ् कुमाक्‍खिॽ वयुमालाम् सुत्‍थो पोङ्‌मारे़ लागि तुक्‍पोङ्‌ङाङ् तुक्‍सि ये़न् थारिक् हाङ्‌मा पोःङ्‌ॽ॥

६ “‘खुने़ॽ सुत्‍थो कुबोङ्‌मा ये़न्‍निन् के़प्‍मा चुःत्‍ताङ्, ये़म्‍बित्‍छासाःल्‍ले़ कुलागिसाङ् मे़न्‍छुमा साःल्‍ले़ कुलागिसाङ्, खुने़ॽ मिधिङ्‌मनादेमनाबा वयागे़न् सिदुङ्‌जभारे़ लागि तङ्‌बे थिक् के़गे़प्‍पा थुःम्‍बा नु लायोलाम् ले़प्‍मि खोमा सिदुङ्‌जभारे़ लागि लत्‍छा पे़र्‍वाज्‍याःक् इग्र साप्‍पे़त्‍त्रुःक्‍मा थिक् तुम्‍मादे़न् साःङ्‌गाहिम्‍मोबा लाःप्‍मादे़न्‍नो निङ्‌वाॽफुसाम्‍बाओ तारुर॥

७ निङ्‌वाॽफुसाम्‍बाल्‍ले़ यहवे दाङ्‌बे़ल्‍ले़ कुगदि खे़ङ्‌हाॽ तोःन्‍दुसिआङ् खे़न् मे़न्‍छुमाःल्‍ले़ कुलागि लायोलाम् ले़प्‍मि नाःक्‍तुॽ॥ हे़क्‍क्‍याङ् खे़न् मे़न्‍छुमान् कुमाक्‍खिॽ वयुमालाम् सुत्‍थो पोङ्‌बा निःन्‍धो पोःङ्‌ॽ॥

“‘मे़न्‍छुमाःल्‍ले़ ये़म्‍बित्‍छा इग्र मे़न्‍छुमासा कत्‍तुआङ् एगाङ् खे़ल्‍ले़ लागि चोःक्‍मा के़बोःड्‌बा थिम्‍मिन् हाबा कन्‍लो॥

८ “‘थुःम्‍बा ताःप्‍मा खे़ल्‍ले़ मे़हिॽरुन्‍ने़भग्र खुने़ॽ ने़त्‍छि साप्‍पे़त्‍त्रुःक्‍मा इग्र पे़र्‍वाज्‍याःक् ने़त्‍छि– लत्‍छा मिधिङ्‌मनादेमनाबा सिदुङ्‌जभारे़ लागि नु वेॽइन् लायोलाम् ले़प्‍मि खोमा सिदुङ्‌जभारे़ लागि तारुर॥ कम्‍भलॽरिक् निङ्‌वाॽफुसाम्‍बाल्‍ले़ खे़ल्‍ले़ कुलागि लायोलाम् ले़प्‍मि नाःक्‍तुॽ, हे़क्‍क्‍याङ् खे़न् मे़न्‍छुमान् सुत्‍थो पोङ्‌बा निःन्‍धो पोङ्‌लो॥’”

होरिक्‍को याङ्‌घेःक् के़लःम्‍बाल्‍ले़ कुयाःम्‍बेओ थिम्‍हाॽ

१३

यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२ “कुभा मनाःल्‍ले़ कुहोरिक्‍पान् थङ्‌दु इग्र फक्‌वा लःन्‍दे़ किग्र फदाङ्‌बा कुयोक् चुक्‍ते़ने़भग्र, हे़क्‍क्‍याङ् खे़ल्‍ले़ कुहोरिक्‍को के़जत्‍छिङ्‌बा तुक्‍माल्‍ले़ याङ्‌घुने़भग्र, खे़न् निङ्‌वाॽफुसाम्‍बा हारुनओ इग्र कुस्‍साहाॽओबा कुभा थिक्‍पारो मे़दारुर॥

३ खे़ल्‍ले़ कुहोरिक्‍पो के़लःम्‍बा याङ्‌घेःक्‍किन् निङ्‌वाॽफुसाम्‍बाल्‍ले़ ओमे़त्‍तुर, हे़क्‍क्‍याङ् खे़ल्‍ले़ कुहोरिक्‍को तुक्‍माल्‍ले़ तरुबादे़न्‍नो के़लिङ्‌बा कुम्‍ब्रिक्‍किन् फदाङ्‌बा पोःक्‍खे़आङ् युङ्‌ॽ हे़क्‍क्‍याङ् खे़न् याङ्‌घेःक्‍किन् होरिक्‍किन्‍नुःल्‍ले़आङ् पाक्‍खोःङ् निधाबे़ने़भग्र, खे़ङ्‌ग आलिःक्‍लिःक्‍पा तुक्‍मारो॥ निङ्‌वाॽफुसाम्‍बाल्‍ले़ खुने़ॽ साॽरुआङ् आसुत्‍थो लेःत्‍तुआङ् उवा चोगुर॥

४ कर खे़न् कुयोःक्‍किन् होरिक्‍पो फदाङ्‌बा चोःक्‍ने़भग्र, हे़क्‍क्‍याङ् ओमे़प्‍मे़ल्‍ले़ खे़न् होरिक्‍पो मुमुक् सिगाङ् थारिक् निमे़दे़त्‍ते़न्‍ने़भग्र, खे़ब्‍याङ् खे़प्‍मो के़लिङ्‌बा मुरिक्‍किन्‍नाङ् फदाङ्‌बा मे़म्‍बोङ्‌ङे युङ्‌ने़भग्र, निङ्‌वाॽफुसाम्‍बे़ल्‍ले़ खे़न् के़दुक्‍पे़न् नुसि ये़न् थारिक् लाःत्‍लाःत् युक्‍खुर॥

५ नुसि ये़न् के़त्‍तिल्‍ले़ याःन्‍दिक् निङ्‌वाॽफुसाम्‍बे़ल्‍ले़ खे़न् साॽरुल्‍ले़ कुइसिःक्‍सिःक् पत्, हे़क्‍क्‍याङ् होरिक्‍पो खे़न् याङ्‌घेःक्‍किन् मे़म्‍बोए पत्‍ने़भग्र, निङ्‌वाॽफुसाम्‍बाल्‍ले़ खे़न् याम्‍मो वेॽ नुसि ये़न् थारिक् लाःत्‍लाःत् युक्‍खुर॥

६ नुसि ये़न् के़त्‍तिल्‍ले़ याःम्‍मा निङ्‌वाॽफुसाम्‍बाल्‍ले़ खे़न् याम्‍मो साॽरुल्‍ले़ तुक्‍मे़न् आजे़ःत् चप्‍चप् लॽरे़आङ् पत् हे़क्‍क्‍याङ् होरिक्‍पो मे़न्‌वाम्‍मे पत्‍ने़भग्र, निङ्‌वाॽफुसाम्‍बाल्‍ले़ खे़न् सुत्‍थो लेःत्‍तुआङ् उवा चोगुर॥ खे़ङ्‌ग याङ्‌घेःक्‌रक्‍लो॥ खे़ल्‍ले़ कुजाङ्‌ङिन् वाहप्‍तुर हे़क्‍क्‍याङ् थिम् कुइसिःक् खे़न् सुत्‍थो पोःङ्‌ॽ॥

७ कर सुत्‍थो पोङ्‌मान् निःन्‍धो चोःक्‍मारे़ लागि निङ्‌वाॽफुसाम्‍बाओ ओसेःन्‍धाङ् चोःक्‍मा सुःप्‍माआङ्‌साङ् खे़न् याङ्‌घेःक्‍किन् होरिक्‍पो याम्‍मो वामुदेॽरुने़भग्र, निङ्‌वाॽफुसाम्‍बाओ खुने़ॽ आबाङे पेःक्‍माआङ् ओःन्‍धाक्‍सिङ्‌मा पोःङ्‌ॽ॥

८ हे़क्‍क्‍याङ् निङ्‌वाॽफुसाम्‍बाल्‍ले़ साॽरुल्‍ले़ होरिक्‍को याङ्‌घेःक्‍किन् वामे़आङ् पत्‍ने़भग्र, निङ्‌वाॽफुसाम्‍बाल्‍ले़ खे़न् आसुत्‍थो लेःत्‍तुआङ् उवा चोगुर, खे़न् आलिःक्‍लिःक्‍पा तुक्‍मारो॥

९ “कुभा मनाःन् आलिःक्‍लिःक्‍पा होरिक्‍पा तुक्‍माल्‍ले़ याङ्‌घुआङ् वाॽने़भग्र, खे़न् मनान् निङ्‌वाॽफुसाम्‍बाओ ताःप्‍मा पोःङ्‌ॽ॥

१० हे़क्‍क्‍याङ् निङ्‌वाॽफुसाम्‍बे़ल्‍ले़ साॽरुल्‍ले़ होरिक्‍पान् फदाङ्‌बा थङ्‌दुबाल्‍ले़ चोगुल्‍ले़ खे़प्‍मोबा मुरिक्‍किन् फदाङ्‌बा पोःक्‍खे़बा नु थङ्‌दुबादे़न्‍नो हे़न्‍ने़क्‍सा निगे़धाःप्‍पा याङ्‌घेःक् पोःक्‍खे़ने़भग्र,

११ खे़न् यरिक् ये़म् थे़म्‍बा के़बप्‍पा होरिक्‍पा तुक्‍मारो, हे़क्‍क्‍याङ् निङ्‌वाॽफुसाम्‍बे़ल्‍ले़ खे़न् आसुत्‍थो लेःत्‍तुआङ् उवा चोगुर॥ खुने़ॽ खे़न् लाःत्‍लाःत् मे़युक्‍खुन्‍ल, थेआङ्‌भे़ल्‍ले़ खे़न् आसुत्‍थो पोःक्‍खे़चुरे़आङ् वाॽ॥

१२ “तुक्‍मे़न् होरिक्‍पाओ पोरे़र पे, हे़क्‍क्‍याङ् निङ्‌वाॽफुसाम्‍बे़ल्‍ले़ खे़न् ओमे़त्‍तुल्‍ले़ के़दुक्‍पे़ल्‍ले़ कुधे़गेःक्‍कोनु कुलाङ्‌ङो थारिक्‍के होरिक्‍पाओ वामुआङ् पत्‍ने़भग्र,

१३ खम्‍भ्‍याङ् निङ्‌वाॽफुसाम्‍बे़ल्‍ले़ खे़न् साॽरुल्‍ले़ तुक्‍मे़न् थक्‍को कुरे़ःम् थिम्‍सुआङ् पत्‍ने़भग्र, खुने़ॽ खे़न् के़दुक्‍पे़न् सुत्‍थो पोःक्‍खे़ फाॽआङ् उवा चोगुर॥ खे़न् के़रे़क् फुत्‍त्रिःङ्‌ग्‍याःप्‍पा पोःक्‍खे़ चुरे़बाल्‍ले़ चोगुल्‍ले़ खे़न् मनाःङ्‌ग सुत्‍थोरो॥

१४ कर खे़ॽयो हे़न्‍ने़क्‍सा निदे़त्‍ने़भग्र खे़न् आसुत्‍थो पोःङ्‌ॽ॥

१५ निङ्‌वाॽफुसाम्‍बे़ल्‍ले़ खे़न् साॽरुल्‍ले़ कुहे़न्‍ने़क्‍सान् निधाबे़ने़भग्र खे़न् आसुत्‍थो लेःत्‍तुआङ् उवा चोगुर॥ खे़न् हे़न्‍ने़क्‍साःङ्‌ग आसुत्‍थोरो, खे़न् आलिःक्‍लिःक्‍पा तुक्‍मारो॥

१६ कर खे़न् हे़न्‍ने़क्‍सान् याम्‍मो फदाङ्‌बा पोःक्‍खे़ लःन्‍दे़ने़भग्र खे़न् मनान् निङ्‌वाॽफुसाम्‍बाल्‍लो पेःक्‍ल,

१७ हे़क्‍क्‍याङ् निङ्‌वाॽफुसाम्‍बे़ल्‍ले़ खे़न् साॽरुल्‍ले़ खे़न् याङ्‌घेःक्‍किन् फदाङ्‌बा पोःक्‍खे़आङ् पत्‍ने़भग्र खे़न् निङ्‌वाॽफुसाम्‍बे़ल्‍ले़ खे़न् के़दुक्‍पे़न् सुत्‍थो लेःत्‍तुआङ् उवा चोगुर॥ खे़ब्‍याङ् खे़न् मनान् सुत्‍थो पोःङ्‌ॽ॥

१८ “कुभा मनाःल्‍ले़ कुहोरिक्‍पो होॽ लःन्‍दे़आङ् वेःत्‍ते़,

१९ हे़क्‍क्‍याङ् खे़न् होॽ लःन्‍दे़बादे़न्‍निन् फदाङ्‌बा पोःक्‍खे़आङ् थङ्‌दु इग्र हे़ःत्‍के़लॽबा फदाङ्‌बा कुयोक् खे़ॽयो चुक्‍ते़ने़भग्र, खे़न् पेःक्‍काङ् निङ्‌वाॽफुसाम्‍बान् आबाङे ओःन्‍धाक्‍तुर पोःङ्‌ॽ॥

२० निङ्‌वाॽफुसाम्‍बे़ल्‍ले़ साॽरुल्‍ले़ खे़न् कुयोःक्‍किन् होरिक्‍पान्‍नुःल्‍ले़ मुमुक् निधाबे़ हे़क्‍क्‍याङ् मुरिक्‍किन्‍नाङ् फदाङ्‌बा पोःक्‍खे़ने़भग्र, निङ्‌वाॽफुसाम्‍बे़ल्‍ले़ खे़न् आसुत्‍थो लेःत्‍तुआङ् उवा चोगुर॥ खे़न् आलिःक्‍लिःक्‍पा तुक्‍मारो॥ खे़ङ्‌ग होॽओलाम् के़लःम्‍बारो॥

२१ कर निङ्‌वाॽफुसाम्‍बे़ल्‍ले़ साॽरुल्‍ले़ खे़ॽयो कुभा फदाङ्‌बा मुरिक् मे़युङ्‌ङे़न्‍ने़भग्र, हे़क्‍क्‍याङ् होरिक्‍पान्‍नुःल्‍ले़ सिगाङ् मुमुक् होप् खे़ब्‍याङ् हेरे़आङ् मये़ने़भग्र, निङ्‌वाॽफुसाम्‍बाल्‍ले़ खे़न् नुसि ये़न् थारिक् लाःत्‍लाःत् युक्‍खुर॥

२२ खे़न् होरिक्‍पाओ वामुआङ् पत्‍ने़भग्र, निङ्‌वाॽफुसाम्‍बे़ल्‍ले़ खे़न् आसुत्‍थो लेःत्‍तुआङ् उवा चोगुर, खे़ङ्‌ग आलिःक्‍लिःक्‍पा तुक्‍मारो॥

२३ कर खे़न् कुयोःक्‍किन् मे़न्‌वाम्‍मे थिक्‍मे़त्‍थिक् पत्‍ने़भग्र खे़ङ्‌ग होॽइल्‍ले़ कुयोःक्‍लो॥ निङ्‌वाॽफुसाम्‍बे़ल्‍ले़ खे़न् सुत्‍थो लेःत्‍तुआङ् उवा चोगुर॥

२४ “कुभारे़ कुहोरिक्‍पो मिगे़राक्‍पा याङ्‌घेःक् चुक्‍ते़ हे़क्‍क्‍याङ् खे़न् मिगे़राक्‍पा याङ्‌घेःक्‍कोबा हे़न्‍ने़क्‍साओ हे़ःत्‍हे़ःत् के़लॽबा फदाङ्‌बा इग्र फदाङ्‌बा कुयोक् चुक्‍ते़भग्र,

२५ निङ्‌वाॽफुसाम्‍बे़ल्‍ले़ खे़न् कुयोःक्‍किन् साॽरुर, हे़क्‍क्‍याङ् खे़न् कुयोःक्‍को के़लिङ्‌बा मुरिक्‍किन् फदाङ्‌बा नु ओमे़प्‍माल्‍ले़ होरिक्‍पान्‍नुःल्‍ले़ सिगाङ् मुमुक् निदे़त्‍ते़ने़भग्र, खे़न् आलिःक्‍लिःक्‍पा तुक्‍मारो॥ खे़ङ् मिगे़राक्‍पा याङ्‌घेःक्‍को के़दे़बा के़लःम्‍बारो॥ निङ्‌वाॽफुसाम्‍बाल्‍ले़ खे़न् आसुत्‍थो लेःत्‍तुआङ् उवा चोगुर, खे़ङ्‌ग होरिक्‍पाओ के़लःम्‍बा आलिःक्‍लिःक्‍पा तुक्‍मारो॥

२६ कर निङ्‌वाॽफुसाम्‍बे़ल्‍ले़ साॽरुल्‍ले़ खे़न् कुयोःक्‍को फदाङ्‌बा मुरिक् मे़युङे़न्, हे़क्‍क्‍याङ् होरिक्‍पान्‍नुःल्‍ले़ मुमुक् सिगाङ्‌ङाङ् मे़जोःक्‍ने़न् कर हेर पेःक्‍ल पत्‍ने़भग्र, निङ्‌वाॽफुसाम्‍बे़ल्‍ले़ खे़न् नुसि ये़न् थारिक् लाःत्‍लाःत् युक्‍खुर॥

२७ निङ्‌वाॽफुसाम्‍बे़ल्‍ले़ खे़न् नुसिगेक्‍पा ये़न्‍नो साॽरुर॥ खे़न् होरिक्‍पाओ वामुआङ् पत्‍ने़भग्र निङ्‌वाॽफुसाम्‍बे़ल्‍ले़ खे़न् आसुत्‍थो लेःत्‍तुआङ् उवा चोगुर॥ खे़न् होरिक्‍कोबा आलिःक्‍लिःक्‍पा तुक्‍मारो॥

२८ कर खे़न् कुयोःक्‍किन् मे़न्‌वाम्‍मे थिक्‍मे़त्‍थिक् पत्‍ने़भग्र हे़क्‍क्‍याङ् मये़ने़भग्र, खे़न् मिगे़दिक्‍पा याङ्‌घेःक्‍कोलाम् थङ्‌दुबारो॥ खे़ब्‍याङ् निङ्‌वाॽफुसाम्‍बे़ल्‍ले़ खे़न् सुत्‍थो लेःत्‍तुआङ् उवा चोगुर, थेआङ्‌भे़ल्‍ले़ खे़ङ्‌ग मिगे़राक्‍पा याङ्‌घेःक्‍किल्‍ले़ कुयोःक्‍लक्‍लो॥

२९ “कुभा ये़म्‍बित्‍छा इग्र मे़न्‍छुमाःल्‍ले़ कुधे़गेःक्‍पो किग्र कुसिङ्‌दाङ्‌मो याङ्‌घेःक् पत्‍ने़भग्र,

३० निङ्‌वाॽफुसाम्‍बे़ल्‍ले़ खे़न् याङ्‌घेःक्‍किन् साॽरुर, हे़क्‍क्‍याङ् खे़न् होरिक्‍पान्‍नुःल्‍ले़ मुमुक् निदे़त्‍ते़ने़भग्र खम्‍भ्‍याङ् खे़प्‍मो के़बप्‍पा मुरिक्‍किन् साॽरिक् काॽराःङ्‌लाःङ्‌बा नु अम्‍दाङ्‌बा चोःक्‍ने़भग्र, निङ्‌वाॽफुसाम्‍बे़ल्‍ले़ खे़न् आसुत्‍थो लेःत्‍तुआङ् उवा चोगुर॥ खे़ङ्‌ग के़सोबा तुक्‍मा, इग्र थे़गेक् किग्र सिङ्‌दाङ्‌मोबा आलिःक्‍लिःक्‍पा तुक्‍मारो॥

३१ कर निङ्‌वाॽफुसाम्‍बे़ल्‍ले़ खे़न् तुक्‍मे़न् साॽरुल्‍ले़ खे़न् होरिक्‍पान्‍नुःल्‍ले़ मुमुक् निमे़दे़त्‍ने़न् हे़क्‍क्‍याङ् खे़प्‍मो माक्‍ताङ्‌बा मुरिक्‍काङ् मे़युङ्‌ने़न्‍ने़भग्र, निङ्‌वाॽफुसाम्‍बे़ल्‍ले़ खे़न् के़दुक्‍पे़न् नुसि ये़न् थारिक् लाःत्‍लाःत् युक्‍खुर॥

३२ नुसिगेक्‍पा ये़न्‍नो निङ्‌वाॽफुसाम्‍बे़ल्‍ले़ खे़न् याङ्‌घेःक्‍किन् साॽरुर, हे़क्‍क्‍याङ् खे़न् के़सोबा तुक्‍मे़न् मे़न्‌वाम्‍मे पत् खे़ब्‍याङ् खे़प्‍मो मुरिक्‍के़न् अम्‍दाङ्‌बा मे़म्‍बोङ्‌ङे युङ्‌ॽ खम्‍भ्‍याङ् खे़न् होरिक्‍पान्‍नुःल्‍ले़ मुमुक् मे़ल्‍लाःत्‍ते पत्‍ने़भग्र,

३३ खे़ल्‍ले़ कुयाङ्‌घेःक्‍के़न् चाहे ले़रुआङ् खुने़ॽ कुधे़गेःक्‍किन् नु कुम्‍धोन् नःक्‍खुर॥ निङ्‌वाॽफुसाम्‍बाल्‍ले़ खे़न् के़दुक्‍पे़न् आल्‍लसाङ् नुसि ये़न् थारिक् लाःत्‍लाःत् युक्‍खुर॥

३४ नुसिगेक्‍पा ये़न्‍नो निङ्‌वाॽफुसाम्‍बे़ल्‍ले़ खे़ल्‍ले़ के़सोबा कुदुक्‍मे़न् साॽरुर॥ खे़न् तुक्‍मे़न् मे़न्‌वाःम्‍मे पत्‍ताङ् होरिक्‍पान्‍नुःल्‍ले़ मुमुक् पप्‍पा निमे़धाःप्‍ने़न्‍ने़भग्र निङ्‌वाॽफुसाम्‍बाल्‍ले़ खे़न् सुत्‍थो लेःत्‍तुआङ् उवा चोगुर॥ हे़क्‍क्‍याङ् खे़ल्‍ले़ कुजाङ्‌ङिन् वाहप्‍तुआङ् खुने़ॽ सुत्‍थो पोःङ्‌ॽ॥

३५ कर खे़न् सुत्‍थो पोःक्‍खे़बा उवा चोगुआङ्‌साङ् के़सोबा तुक्‍मे़न् होरिक्‍पो वाम्‍मा हेःक्‍तुने़भग्र,

३६ निङ्‌वाॽफुसाम्‍बाल्‍ले़ खे़न् साॽरुर॥ खे़न् होरिक्‍पो वामुर तेॽरुने़भग्र, निङ्‌वाॽफुसाम्‍बे़ल्‍ले़ अम्‍दाङ्‌बा मुरिक् युङ्‌बि मे़ःम्‍बि फाॽआङ् ओमे़प्‍मा चाहा मे़जोःक्‍ने़न्॥ खे़ङ्‌ग आसुत्‍थोरो॥

३७ कर निङ्‌वाॽफुसाम्‍बे़ल्‍ले़ साॽरुल्‍ले़ खे़न् के़सोबा तुक्‍मे़न् आम्‍भा कुइसिःक्‍सिःक् पत् हे़क्‍क्‍याङ् खे़प्‍मो माक्‍ताङ्‌बा मुरिक् लिङ्‌से़ने़भग्र, खे़न् तुक्‍मे़ङ्‌ग वेःत्‍ते़बारो॥ खे़न् सुत्‍थो चोक्, खे़ब्‍याङ् निङ्‌वाॽफुसाम्‍बे़ल्‍ले़ खे़न् सुत्‍थो लेःत्‍तुआङ् उवा चोगुर॥

३८ “कुभा ये़म्‍बित्‍छा इग्र मे़न्‍छुमाःल्‍ले़ कुहोरिक्‍पो फदाङ्‌बा कुयोःक्‍हाॽ पत्‍ने़भग्र,

३९ निङ्‌वाॽफुसाम्‍बे़ल्‍ले़ खे़न् साॽरुर, हे़क्‍क्‍याङ् खे़ल्‍ले़ कुहोरिक्‍पो खे़न् कुयोःक्‍हाॽ फुःत्‍तक्‍तक्‍पा पत्‍ने़भग्र खे़ङ्‌ग होरिक्‍पो के़लःम्‍बा कुयोःक्‍रक्‍लो॥ खे़न् मनान् सुत्‍थोए चोक्॥

४० “कुभारे़ कुधेगेःक् मुरिक्‍किन् के़रे़क् लुगे़आङ् वाॽने़भग्र खे़न् त्‍वाले़ःक्‍के पोःक्‍खे़बारक्, कर खे़न् सुत्‍थोए चोक्॥

४१ खे़ल्‍ले़ कुधे़गेक् इःन् खे़ल्‍ले़ कुधे़गेःक्‍किल्‍ले़ तगाङ् ले़प्‍माङ् ले़ःक्‍ते़आङ् पत्‍ने़भग्र खे़ल्‍ले़ कुद्‌वाबे़न् ले़ःक्‍ते़बारो, कर खे़न् सुत्‍थोए चोक्॥

४२ कर खे़ल्‍ले़ कुने़रे़म्‍बोःप्‍मा इग्र कुद्‌वाबा के़ले़ःक्‍पो हे़ःत्‍हे़ःत् के़लॽबा फदाङ्‌बा याङ्‌घेःक्‍ने़भग्र खे़न् ने़रे़म्‍बोःप्‍मा इग्र त्‍वाबोलाम् के़भे़क्‍पा के़लःम्‍बा आलिःक्‍लिःक्‍पा तुक्‍मारो॥

४३ निङ्‌वाॽफुसाम्‍बे़ल्‍ले़ खे़न् साॽरुआङ् ओमे़त्‍तुल्‍ले़ आलिःक्‍लिःक्‍पा तुक्‍मा हे़क्‍के ने़रे़म्‍बोःप्‍मा इग्र त्‍वाबा के़ले़ःक्‍पो थङ्‌दुआङ् हे़ःत्‍हे़ःत् के़लॽबा याङ्‌घेःक् निधाबे़ने़भग्र,

४४ खे़न् मनान् के़दुक्‍पा नु आसुत्‍थोरो॥ खे़ल्‍ले़ कुधे़गेःक्‍पो के़बप्‍पा याङ्‌घेःक्‍किल्‍ले़ चोगुल्‍ले़, निङ्‌वाॽफुसाम्‍बे़ल्‍ले़ खे़न् आसुत्‍थो लेःत्‍तुआङ् उवा चोगुर॥

४५ “आलिःक्‍लिःक्‍पा तुक्‍मा के़गप्‍पा मनाःल्‍ले़ के़दे़ःङ्‌बा चाङ् चाङ्‌मा पोःङ्‌ॽ, हे़क्‍क्‍याङ् खे़ल्‍ले़ कुधे़गेःक्‍पोबा थे़गेःक्‍इःन् ताङ्‌जिङ्‌सा पप्‍मा पोःङ्‌ॽ॥ खे़ल्‍ले़ मुहाङ् ले़प्‍माङ्‌बा कुनाःन् ते़प्‍तुआङ् ‘आसुत्‍थो! आसुत्‍थो!’ लॽर अःक्‍ल पोःङ्‌ॽ॥

४६ आप्‍फाल्‍ले़ थारिक् खे़न् तुक्‍मे़ल्‍ले़ मे़ले़रुन्, खे़न् आसुत्‍थोए पोःङ्‌ॽ॥ खे़न् एःक्‍से़त्‍छा युङ्‌मा पोःङ्‌ॽ॥ खे़ल्‍ले़ कुयुङ्‌मादे़न्‍निन् साःङ्‌गाहिम्‍हाॽलाम् लाःक्‍कात् पोङ्‌मा पोङ्‌लो॥

सुक्‍नाःम्‍बा के़धॽबाल्‍ले़ कुयाःम्‍बेओ थिम्‍हाॽ

४७ “आत्‍तिन् चाङ्‌ङो सुक्‍नाःम्‍बा के़धाबा कुयोक् पत्, खे़न् से़मुरिक् पोङ्‌साङ् इग्र नैनासुत् पोङ्‌साङ्,

४८ खे़न् थाक्‍मनाबा पोङ्‌साङ् इग्र फमनाबा पोङ्‌साङ्, नैनासुत् इग्र से़मुरिक् थे़मा पोङ्‌साङ्, सिहोॽबा किग्र सिहोॽबा तमनाबा च्‍यासाङ्–

४९ हिःक्‍ताङ्‌बा सुक्‍नाःम्‍बा इग्र हे़ःत्‍ताङ्‌बा सुक्‍नाःम्‍बा के़धाबा, चाङ्, सिहोॽबा, थाक्‍मनाबा, फमनाबा इग्र सिहोॽबा चिगक्‌वा थे़माओ पत्‍छाङ् खे़ङ्‌ग के़वाम्‍बा सुक्‍नाःम्‍बारो, हे़क्‍क्‍याङ् निङ्‌वाॽफुसाम्‍बान् ओःन्‍धाक्‍मा पोःङ्‌ॽ॥

५० निङ्‌वाॽफुसाम्‍बे़ल्‍ले़ खे़ल्‍ले़ कुयोःक्‍किन् साॽरुर, हे़क्‍क्‍याङ् खे़न् कुयोक् के़जुक्‍पा चिगक्‌वान् नुसि ये़न् थारिक् लाःत्‍लाःत् युक्‍खुर॥

५१ निङ्‌वाॽफुसाम्‍बे़ल्‍ले़ खे़न् कुयोःक्‍किन् नुसिगेक्‍पा ये़न्‍नो साॽरुर॥ चाङ्, थाक्‍मनाबा, फमनाबा इग्र थे़मा याःम्‍बक्‍को याङ्‌मनाबा सिहोॽबाओ खे़न् सुक्‍नाःम्‍बान् वामुआङ् पत्‍ने़भग्र खे़न् किप्‍मागे़घुबा सुक्‍नाःम्‍बारो॥ खे़न् चिगक्‌वान् आसुत्‍थोरो॥

५२ खे़ब्‍याङ् खे़न् सुक्‍नाःम्‍बा के़धॽबा चाङ्‌ङिन्, थाक्‍मनाबा, से़मुरिक्, नैनासुत् इग्र थे़मा सिहोॽबा चिगक्‌वा थेसाङ् निङ्‌वाॽफुसाम्‍बाल्‍ले़ खे़न् मिधिक्‍खुदेसुर, थेआङ्‌भे़ल्‍ले़ खे़न् आगिःन्‍गिःम्‍बा सुक्‍नाःम्‍बारो॥ मिओ खे़न् मिधिङ्‌मादेमा पोःङ्‌ॽ॥

५३ “कर निङ्‌वाॽफुसाम्‍बे़ल्‍ले़ खे़न् साॽरुल्‍ले़ खे़न् सुक्‍नाःम्‍बान् चाङ्, थाक्‍मनाबा, फमनाबा, इग्र थे़मा सिहोॽबा चिगक्‌वाओआङ् वामुबा होप्‍ने़भग्र,

५४ खे़न् सुक्‍नाःम्‍बा के़धॽबा चाङ्‌ङिन् वाहप्‍मारे़ लागि निङ्‌वाॽफुसाम्‍बे़ल्‍ले़ इङ्‌जाङ् पिरुसिर॥ खे़ब्‍याङ् खे़ल्‍ले़ आल्‍लसाङ् नुसि ये़न् थारिक् लाःत्‍लाःत् युक्‍खुर॥

५५ खे़न् चिगक्‌वान् वामे़हप्‍तुआङ् निङ्‌वाॽफुसाम्‍बे़ल्‍ले़ साॽरुर, हे़क्‍क्‍याङ् सुक्‍नाःम्‍बे़न् मे़न्‌वाम्‍मे़ पत्‍ताङ् मे़न्‍जाःन्‍नेबा हे़क्‍के लॽने़भग्र खे़न् आल्‍लसाङ् आसुत्‍थोए चोक्॥ खे़न् सुक्‍नाःम्‍बे़न् सिगाङ् ले़प्‍माङ् पत्‍छाङ् लाःक्‍कात् पत्‍छाङ्, मिओ खे़न् चाङ्‌ङिन् मिधिङ्‌मादेमा पोःङ्‌ॽ॥

५६ खे़न् चाङ्‌ङिन् वामे़हप्‍तुआङ् निङ्‌वाॽफुसाम्‍बे़ल्‍ले़ साॽरुल्‍ले़ सुक्‍नाःम्‍बे़न् माबेःक्‍ल पत्‍ने़भग्र खे़न् चाङ्‌ङिन्, थाक्‍मनाबा, इग्र फमनाबा किग्र सिहोॽबोलाम् खे़न् सुक्‍नाःम्‍बा के़धॽबा कुले़प्‍पिल्‍लक् निङ्‌वाॽफुसाम्‍बे़ल्‍ले़ थे़ःक्‍खुदे़सुर॥

५७ कर खे़न् सुक्‍नाःम्‍बे़न् आल्‍लसाङ् चाङ्, थाक्‍मनाबा, फमनाबा इग्र कुभा सिहोॽबा चिगक्‌वाओ याम्‍मो निधाबे़ने़भग्र, खे़न् वामुदेॽरुर पप्‍पारो॥ खे़न् सुक्‍नाःम्‍बा के़धॽबा चिगक्‌वान् मिओ मिधिङ्‌मादेमा पोःङ्‌ॽ॥

५८ आत्‍तिन् चाङ्, थाक्‍मनाबा, फमनाबा इग्र थे़मा सिहोॽबा चिगक्‌वासाङ् वाहप्‍मे़ल्‍ले़ खे़प्‍मोलाम् सुक्‍नाःम्‍बे़न् पेगे़ने़भग्र, खे़न् याम्‍मो निले़ङ् वाहप्‍मा पोःङ्‌ॽ, हे़क्‍क्‍याङ् खे़न् सुत्‍थो पोःङ्‌ॽ॥”

५९ से़मुरिक् इग्र नैनासुत् चिरिक्‍को, थाक्‍मनाबा किग्र फमनाबा नु कुभा सिहोॽबा चिगक्‌वाओ सुक्‍नाःम्‍बा के़धॽबा कुयोःक्‍किन् सुत्‍थो नु आसुत्‍थो लेःप्‍मारे़ लागि इःप्‍मा नाःप्‍मा के़बोङ्‌बा थिम्‍हाॽ आम्‍भा कन्‍हाॽरो॥

होरिक्‍पो के़लःम्‍बा याङ्‌घेःक्‍कोलाम् सुत्‍थो पोङ्‌मा याःम्‍बक्

१४

यहवे दाङ्‌बे़ल्‍ले़ मोसान् मे़त्‍तु,

२ “के़दुक्‍पे़न् सुत्‍थो चोःक्‍मे़ल्‍ले़ कन् थिम्‍हाॽ ओगप् चोःक्‍मा पोःङ्‌ॽ॥ आत्‍तिन् ये़न्‍नो खे़न् सुत्‍थो पोङ्‌मा के़बोङ्‌बा वाॽ खे़ल्‍ले़ याःन्‍दिक् खे़न् मनान् निङ्‌वाॽफुसाम्‍बाओ ताःप्‍मा पोःङ्‌ॽ॥

३ निङ्‌वाॽफुसाम्‍बाल्‍ले़ साःङ्‌गाहिम्‍हाॽलाम् खे़न् लाःक्‍कात् तेॽरुआङ् खे़न् साॽरुर॥ होरिक्‍पो के़लःम्‍बा आलिःक्‍लिःक्‍पा तुक्‍मे़न् वेःत्‍ते़ने़भग्र,

४ खे़ल्‍ले़ लागि ने़त्‍छि कुहिङ्‌वे़त् सुत्‍थो पुसा, साम्‍माङ्‌सिङ्, हिसप् यान् नु हे़ःक्‍कङ्‌कङ्‌बा खि मे़दारुर फाॽआङ् निङ्‌वाॽफुसाम्‍बे़ल्‍ले़ इङ्‌जाङ् पिरुसिर॥

५ खे़ब्‍याङ् निङ्‌वाॽफुसाम्‍बे़ल्‍ले़ फुजिक्‍को के़याक्‍पा सेसेबा च्‍वाःत्‍तिल्‍ले़ कुसम्‍धाङ् खे़न् ने़त्‍छि पुहाॽओ लत्‍छा से़प्‍मारे़ लागि इङ्‌जाङ् पिरुसिर॥

६ खे़न् कुहिङ्‌वे़त् पुःन् साम्‍माङ्‌सिङ्, हे़ःक्‍कङ्‌कङ्‌बा खि नु हिसप् याःन्‍निन्‍नाङ् याङ्‌सिङ्‌ङाङ् आम्‍भा खे़न् फुजिक्‍को के़याक्‍पा सेसेबा च्‍वाःत्‍तिल्‍ले़ कुसम्‍धाङ् से़प्‍मनाबा पुःल्‍ले़ कुमाक्‍खिॽओ खे़ल्‍ले़ हुम्‍सुर॥

७ आलिःक्‍लिःक्‍पा तुक्‍मालाम् सुत्‍थो पोङ्‌मा के़बोङ्‌बाल्‍ले़ कुसम्‍धाङ् नुसिले़ङ् थारिक् साक्‍खुआङ् खुने़ॽ खे़न् सुत्‍थो लेःत्‍तुआङ् उवा चोगुर॥ खे़ब्‍याङ् खुने़ॽ खे़न् कुहिङ्‌वे़त् पुःन् ताम्‍दाम्‍बादे़न्‍नो ले़रुदेसुर॥

८ “खे़न् सुत्‍थो पोङ्‌मा के़बोङ्‌बे़ल्‍ले़ खुने़ॽ कुजाङ्‌ङिन् वाहप्‍तुर, हे़क्‍क्‍याङ् के़रे़क् कुधे़गेक् इःन् लिगोॽ नःक्‍खुआङ् वारुःम्‍सिङ्‌ल, हे़क्‍क्‍याङ् खुने़ॽ सुत्‍थो पोःङ्‌ॽ॥ खे़न् एगाङ् खुने़ॽ साःङ्‌गाहिम्‍हाॽओ पेःक्‍ल, कर नुसि ये़न् थारिक् खुने़ॽ कुसाःङ्‌गाहिम्‍मोलाम् लाःक्‍कात्‍ते युङ्‌मा पोःङ्‌ॽ॥

९ नुसिगेक्‍पा ये़न्‍नो खुने़ॽ कुधे़गेःक्‍किन् लिगोॽ नःक्‍खुर, कुम्‍धोॽ, कुमिक्‍खुङ्‌बान् नु खुने़ॽ के़रे़क् कुम्‍ब्रिक्‍हाॽ नःक्‍खुर॥ खे़ल्‍ले़ कुजाङ्‌हाॽ वाहप्‍तुआङ् खुने़ॽ कुधक्‍किन् च्‍वाःत्‍तिल्‍ले़ वारुःप्‍सुर, हे़क्‍क्‍याङ् खे़न् सुत्‍थो पोःङ्‌ॽ॥

१० “ये़त्‍छिगेक्‍पा ये़न्‍नो खे़ल्‍ले़ मे़ङ्‌गाःम्‍मनाबा ने़न्‍छि मे़ल्‍लुक्‍साःत् नु तङ्‌बे थिक् के़गे़प्‍मा मे़ङ्‌गाःम्‍नाबा कुम्‍मामा लत्‍छा मे़ल्‍लुक्‍साःत्, हे़क्‍क्‍याङ् पोगुगे़न् कुजा सिदुङ्‌जभारे़ लागि चैतुन निःङ्‌गेॽओ सॽमनाबा किलो तुक्‍सि फेॽरुम् नु माना कुभ्रे़ःङ् चैतुन निःङ्‌गेॽ तारुर॥

११ खे़न् सुत्‍थो पोङ्‌मा के़बोङ्‌बा मनान् खे़न् हुक्‌वाहाॽनु सोरिक् तुम्‍मादे़न् साःङ्‌गाहिम्‍मोबा लाःप्‍मादे़न्‍नो यहवे दाङ्‌बे़ल्‍ले़ कुदगि सुत्‍थो के़लेःप्‍पाआङ् उवा के़जोःक्‍पा निङ्‌वाॽसाम्‍बे़ल्‍ले़ तोःन्‍दुर॥

१२ “खे़ब्‍याङ् निङ्‌वाॽफुसाम्‍बे़ल्‍ले़ खे़न् माना कुभ्रे़ःङ्‌बा निःङ्‌गेन्‍नु सोरिक् मे़ल्‍लुक्‍साःत्‍हाॽलाम् लत्‍छा याङ्‌सिङ्‌ङाङ् आप्‍तिक्‍लाम्‌ ले़प्‍मि खोमा सिदुङ्‌जभा तोःन्‍दुर, हे़क्‍क्‍याङ् पङ्‌मनाबा सिदुङ्‌जभाःल्‍ले़ लागि यहवे दाङ्‌बे़ल्‍ले़ कुदगि थाःङ् पक्‍खुर॥

१३ हे़क्‍क्‍याङ् खे़ल्‍ले़ लायोलाम् ले़प्‍मि खोमा सिदुङ्‌जभाओ नु मिधिङ्‌मनादेमनाबा सिदुङ्‌जभा से़प्‍मा सेसेबादे़न्‍नो खे़न् मे़ल्‍लुक्‍साःत्‍तिन् से़रुर, थेआङ्‌भे़ल्‍ले़ लायोलाम् ले़प्‍मि खोमा सिदुङ्‌जभान् निङ्‌वाॽफुसाम्‍बे़ल्‍ले़ कुलक् पोङ्‌बा कुइसिःक् आप्‍तिक्‍लाम्‌ ले़प्‍मि खोमा सिदुङ्‌जभाःन्‍नाङ् खे़ल्‍ले़न्‍ने पोःङ्‌ॽ॥ खे़न् साॽरिक् सेसेबा चोक्॥

१४ खे़ब्‍याङ् निङ्‌वाॽफुसाम्‍बे़ल्‍ले़ आप्‍तिक्‍लाम्‌ ले़प्‍मि खोमा सिदुङ्‌जभाःल्‍ले़ कुभा कुमाक्‍खिॽजि याङ्‌सिङ्‌ङाङ् सुत्‍थो पोङ्‌मा के़बोङ्‌बा मनाःल्‍ले़ कुजुक्‌वा ले़प्‍साङ्‌बा कुने़क्‍खो लोःत्‍तिःन् कुजुक्‌वा कुहुक्‍माःन् नु कुजुक्‌वा कुलाङ्‌माओ हुःत्‍तु पिरुर॥

१५ निङ्‌वाॽफुसाम्‍बाल्‍ले़ माना कुभ्रे़ःङ् निःङ्‌गेन् याङ्‌सिङ्‌ङाङ् खुने़ॽ कुभे़ङ्‌वा हुक्‍कोबा कुहुक्‍ताप्‍पेओ कुभा हुक्‍खुर॥

१६ निङ्‌वाॽफुसाम्‍बे़ल्‍ले़ खुने़ॽ कुजुक्‌वा कुहुक्‍चोःन् कुभे़ङ्‌वा हुक्‍को कत्‍तुबा निःङ्‌गेॽओ हुम्‍सुर हे़क्‍क्‍याङ् खे़न्‍लाम्‍बा कुभा याङ्‌सिङ्‌ङाङ् खुने़ॽ कुहुक्‍चोःल्‍ले़ यहवे दाङ्‌बे़ल्‍ले़ कुदगि नुसिले़ङ् साक्‍खुर॥

१७ हे़क्‍क्‍याङ् निङ्‌वाॽफुसाम्‍बे़ल्‍ले़ कुहुक्‍को कत्‍तुबा निःङ्‌गे़ॽलाम् कुभा याङ्‌सिङ्‌ङाङ् खे़न् सुत्‍थो पोङ्‌मा के़बोङ्‌बा मनाःल्‍ले़ कुजुक्‌वा ले़प्‍माङ्‌बा कुने़क्‍खोॽ लोःप्‍माओ, खे़ल्‍ले़ कुजुक्‌वा हुक्‍कोबा कुहुक्‍माओ नु खे़ल्‍ले़ कुजुक्‌वा लाङ्‌ङोबा कुलाङ्‌माओ आप्‍तिक्‍लाम्‌ ले़प्‍मि खोमा सिदुङ्‌जभाःल्‍ले़ कुमाक्‍खिॽ सम्‍धाङ् हुःत्‍तु पिरुर॥

१८ निङ्‌वाॽफुसाम्‍बे़ल्‍ले़ कुहुक्‍को कत्‍तुबा के़नम्‍बा निःङ्‌गे़न् खे़न् सुत्‍थो पोङ्‌मा के़बोङ्‌बा मनाःल्‍ले़ कुधे़गेःक्‍को हुःत्‍तु पिरुर, खे़ब्‍याङ् खुने़ॽ यहवे दाङ्‌बे़ल्‍ले़ कुदगि खे़ल्‍ले़ कुलागि लायोलाम् ले़प्‍मि नाःक्‍तु पिरुर॥

१९ “खे़ब्‍याङ् खे़न् आसुत्‍थोलाम् सुत्‍थो पोङ्‌मा के़बोङ्‌बाल्‍ले़ चोगुल्‍ले़ निङ्‌वाॽफुसाम्‍बे़ल्‍ले़ लायोलाम् ले़प्‍मि खोमा सिदुङ्‌जभा तोःन्‍दुआङ् खे़ल्‍ले़ कुलागि लायोलाम् ले़प्‍मि नाःक्‍तु पिरुर॥ खे़न् एगाङ् खे़ल्‍ले़ मिधिङ्‌मनादेमनाबा सिदुङ्‌जभान् से़रुर॥

२० निङ्‌वाॽफुसाम्‍बे़ल्‍ले़ मिधिङ्‌मनादेमनाबा सिदुङ्‌जभान् नु पोगुगे़न् कुजा सिदुङ्‌जभान् ले़त्‍ति तोःम्‍मादे़न्‍नो तोःन्‍दुर, हे़क्‍क्‍याङ् खे़ल्‍ले़ कुलागि लायोलाम् ले़प्‍मि नाःक्‍तु पिरुर, खे़ब्‍याङ् खे़न् सुत्‍थो पोःङ्‌ॽ॥

२१ “कर खे़न् याङ्‌गे़साॽबा चोक् हे़क्‍क्‍याङ् खाम्‍भ्‍यारिक्‍काङ् ताःप्‍मा मे़सुक्‍तुन्‍ने़भग्र, खुने़ॽ कुलागि लायोलाम् ले़प्‍मि नाःक्‍मारे़ लागि आप्‍तिक्‍लाम्‌ ले़प्‍मि खोमा सिदुङ्‌जभाःल्‍ले़ लागि पङ्‌मा फाॽआङ् लत्‍छा मे़ल्‍लुक्‍साःत्, हे़क्‍क्‍याङ् पोगुगे़न् कुजा सिदुङ्‌जभारे़ लागि चैतुन निःङ्‌गेॽओ सॽमनाबा किलो ने़त्‍छि चुन्‍जुम्‍बा फेॽरुम्, खे़ब्‍याङ् माना कुभ्रे़ःङ् निःङ्‌गेॽ तारुर॥

२२ हे़क्‍क्‍याङ् खुने़ॽ थे़मा लःप्‍मा सुक्‍तुॽ, साप्‍पे़त्‍त्रुःक्‍मा ने़त्‍छि इग्र पे़र्‍वाज्‍याःक् ने़त्‍छि, लत्‍छा लायोलाम् ले़प्‍मि खोमा सिदुङ्‌जभारे़ लागि नु वेॽइन् मिधिङ्‌मनादेमनाबा सिदुङ्‌जभारे़ लागि तारुर॥

२३ “ये़त्‍छिगेक्‍पा ये़न्‍नो खुने़ॽ सुत्‍थो पोङ्‌मारे़ लागि खे़ल्‍ले़ तुम्‍मादे़न् साःङ्‌गाहिम्‍मोबा लाःप्‍मादे़न्‍नो यहवे दाङ्‌बे़ल्‍ले़ कुदगि निङ्‌वाॽफुसाम्‍बाओ खे़ङ्‌हाॽ तारुर॥

२४ खे़ब्‍याङ् निङ्‌वाॽफुसाम्‍बे़ल्‍ले़ आप्‍तिक्‍लाम्‌ ले़प्‍मि खोमा सिदुङ्‌जभा मे़ल्‍लुक्‍साःत्‍तिन् नु माना कुभ्रे़ःङ् निःङ्‌गे़न् याङ्‌सिङ्‌ङाङ् पङ्‌मनाबा सिदुङ्‌जभाःल्‍ले़ लागि यहवे दाङ्‌बे़ल्‍ले़ कुदगि खे़न् थाःङ् पक्‍खुर॥

२५ आप्‍तिक्‍लाम्‌ ले़प्‍मि खोमा सिदुङ्‌जभा मे़ल्‍लुक्‍साःत्‍तिन् से़रुआङ् निङ्‌वाॽफुसाम्‍बे़ल्‍ले़ सिदुङ्‌जभाःल्‍ले़ कुमाक्‍खिॽओलाम् कुभा याङ्‌सिङ्‌ल हे़क्‍क्‍याङ् खे़न् सुत्‍थो पोङ्‌मा के़बोङ्‌बाल्‍ले़ कुजुक्‌वा कुने़क्‍खोॽ लोःप्‍माओ, कुजुक्‌वा हुक्‍कोबा कुहुक्‍माओ नु कुजुक्‌वा लाङ्‌ङोबा कुलाङ्‌माओ हुःत्‍तु पिरुर॥

२६ निङ्‌वाॽफुसाम्‍बे़ल्‍ले़ खे़न् निःङ्‌गेॽओलाम् खुने़ॽ कुभे़ङ्‌वा हुक्‍कोबा कुहुक्‍ताप्‍पेओ कुभा हुक्‍खुर,

२७ हे़क्‍क्‍याङ् खुने़ॽ कुजुक्‌वा हुक्‍कोबा कुहुक्‍चोःल्‍ले़ खुने़ॽ कुभे़ङ्‌वा हुक्‍को कत्‍तुबा कुभा निःङ्‌गे़न् यहवे दाङ्‌बे़ल्‍ले़ कुदगि नुसिले़ङ् साक्‍खुर॥

२८ हे़क्‍क्‍याङ् निङ्‌वाॽफुसाम्‍बे़ल्‍ले़ कुहुक्‍को कत्‍तुबा निःङ्‌गेॽलाम् कुभा याङ्‌सिङ्‌ङाङ् खे़न् सुत्‍थो पोङ्‌मा के़बोङ्‌बाल्‍ले़ कुजुक्‌वा ले़प्‍माङ्‌बा कुन्‍भाक्‍किल्‍ले़ कुलोःप्‍मे़न्, कुजुक्‌वा हुक्‍कोबा कुहुक्‍माःन् नु कुजुक्‌वा लाङ्‌ङोबा कुलाङ्‌माओ आप्‍तिक्‍लाम्‌ ले़प्‍मि खोमा सिदुङ्‌जभाःल्‍ले़ कुमाक्‍खिन् हुःत्‍तु पिरुबादे़न्‍नोए हुःत्‍तु पिरुर॥

२९ हे़क्‍क्‍याङ् निङ्‌वाॽफुसाम्‍बे़ल्‍ले़ खुने़ॽ कुहुक्‍को कत्‍तुबा के़नम्‍बा निःङ्‌गेन् खे़न् सुत्‍थो पोङ्‌मा के़बोङ्‌बाल्‍ले़ कुलायोन् ले़प्‍मि नाःक्‍मारे़ लागि यहवे दाङ्‌बे़ल्‍ले़ कुदगि खे़ल्‍ले़ कुधे़गेःक्‍को हुःत्‍तु पिरुर॥

३० खे़न् एगाङ् खे़न् मनाःल्‍ले़ च्‍या लःप्‍मा सुक्‍तुबा साप्‍पे़त्‍त्रुःक्‍मा इग्र पे़र्‍वाज्‍याःक्‍हाॽ निङ्‌वाॽफुसाम्‍बे़ल्‍ले़ सिदुङ्‌जभा तोःन्‍दुर,

३१ लत्‍छा लायोलाम् ले़प्‍मि खोमा सिदुङ्‌जभारे़ लागि, वेॽइन् मिधिङ्‌मनादेमनाबा सिदुङ्‌जभाःल्‍ले़ लागि निङ्‌वाॽफुसाम्‍बे़ल्‍ले़ पोगुगे़न् कुजा सिदुङ्‌जभाःन्‍नु सोरिक् तोःन्‍दुर॥ कम्‍भलॽरिक् निङ्‌वाॽफुसाम्‍बे़ल्‍ले़ खे़न् सुत्‍थो पोङ्‌मा के़बोङ्‌बाल्‍ले़ कुलागि यहवे दाङ्‌बे़ल्‍ले़ कुदगि लायोलाम् ले़प्‍मि नाःक्‍तु पिरुॽ॥”

३२ होरिक्‍पाओ आलिःक्‍लिःक्‍पा याङ्‌घेःक् के़लःम्‍बाआङ् सुत्‍थो पोङ्‌मारे़ लागि चाहा के़जोःक्‍पा पाःन्‍हाॽ लःप्‍मा मे़न्‌याःम्‍मनाबा मनाःल्‍ले़ कुलागि चोःक्‍मा के़बोङ्‌बा थिम्‍हाॽ आम्‍भा कन्‍हाॽरो॥

हिम्‍मोबा सुक्‍नाःम्‍बा

३३ यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

३४ “आल्‍ल आङ्‌गाॽ खिनिॽ युक्‍को पिमानिङ् इःत्‍तुङ्‌बा कनान लाजेॽओ के़गे़रिल्‍ले़, हे़क्‍क्‍याङ् खिनिॽ युक्‍को के़घोसुम्‍बा लाजेॽओबा हिम्‍मो के़वाम्‍बा कुभा सुक्‍नाःम्‍बान् आङ्‌गाॽ थार याःन्‍दुङ्‌ने़भग्र,

३५ खे़न् हिम्‍मोबा हिम्‍दाङ्‌बान् पेःक्‍काङ् ‘आङ्‌गाॽ आहिम्‍मो सुक्‍नाःम्‍बा थ्‍ये़बा हे़क्‍के लॽ’ फाॽआङ् निङ्‌वाॽफुसाम्‍बान् मे़त्‍तुर॥

३६ सुक्‍नाःम्‍बान् साॽमानुःल्‍ले़ तगि निङ्‌वाॽफुसाम्‍बे़ल्‍ले़ कुजा चिगक्‌वा हे़न्‌याहाॽ हिम्‍मोलाम् मे़लःत्‍तुर फाॽआङ् मे़त्‍तुसिर, हे़क्‍केलॽरिक् निङ्‌वाॽफुसाम्‍बे़ल्‍ले़ हिम्‍मिन् आसुत्‍थो चोक् फाॽआङ् उवा चोगुल्‍ले़ खे़प्‍मोबा थे़मा सामापुमाहाॽआङ् आसुत्‍थो मे़बोङ्‌ल॥ खे़न् एगाङ् निङ्‌वाॽफुसाम्‍बे़न् हिम्‍मिन् साॽमारे़ लागि सिगाङ् लाःत्‍ल॥

३७ हे़क्‍क्‍याङ् खे़ल्‍ले़ सुक्‍नाःम्‍बान् साॽरुर॥ खे़न् सुक्‍नाःम्‍बान् हिम्‍मोबा लुङ्‌धाक्‍को हिःक्‍ताङ्‌बा इग्र हे़ःत्‍हे़ःत्‍ताङ्‌बा चोःक्‍पा हे़क्‍के लॽने़भग्र, खे़ब्‍याङ् लुङ्‌धाक्‍किन् चिॽरुर पप्‍पा कुसिङ् लॽने़भग्र,

३८ हिम्‍मोलाम् लाम्‍धेःत्‍तो पोङ्‌ङाङ् लाःक्‍कात् लःन्‍ल हे़क्‍क्‍याङ् नुसि ये़न् थारिक् खे़न् हिम्‍मिन् सुबुर॥

३९ नुसिगेक्‍पा ये़न्‍नो निङ्‌वाॽफुसाम्‍बान् याम्‍मो ताआङ् खे़न् हिम्‍मिन् ओमे़त्‍तुर, हे़क्‍क्‍याङ् खे़न् हिम्‍मोबा लुङ्‌धाक्‍हाॽओ सुक्‍नाःम्‍बान् वामुआङ् पत्‍ने़भग्र,

४० निङ्‌वाॽफुसाम्‍बे़ल्‍ले़ खे़न् सुक्‍नाःम्‍बा के़धाबा लुङ्‌हाॽ लःत्‍तुआङ् ये़क्‌यक् लाःक्‍कात् कुभा आसुत्‍थोबादे़न्‍नो लाप्‍फुमा पाङ्‌घुसिर॥

४१ खे़ल्‍ले़ हिम्‍सिगाङ् ले़प्‍माङ् के़रे़क् पिसाङ् हिःप्‍मा पाङ्‌घुसिआङ् हप्‍मा पाङ्‌घुसिर, खम्‍भ्‍याङ् मे़हिबुबा खे़न् सुक्‍नाःम्‍बा के़धॽबा खाम्‍मिन् खे़ङ्‌हाॽरे़ ये़क्‌यक् लाःक्‍कात् कुभा आसुत्‍थोबादे़न्‍नो लाप्‍मे़देसुर॥

४२ खे़न् एगाङ् खे़ङ्‌हाॽरे़ वेॽ लुङ्‌हाॽ मे़दारुआङ् खे़न् तगिबा लुङ्‌हाॽ यागे़बादे़न्‍नो मे़गेःत्‍तुर, हे़क्‍क्‍याङ् वेॽ खाम्‍मिल्‍ले़ मे़ले़ङुर॥

४३ “लुङ्‌हाॽ मे़लःत्‍तु खे़ब्‍याङ् हिम्‍मिन् मे़हिबु मे़ले़ङु मे़सुरुआङ् खे़न् सुक्‍नाःम्‍बान् याम्‍मो निधाबे़ने़भग्र,

४४ निङ्‌वाॽफुसाम्‍बे़न् पेःक्‍काङ् ओमे़त्‍तुर॥ खे़न् सुक्‍नाःम्‍बान् वामुआङ् पत्‍ने़भग्र, खे़ङ्‌ग किप्‍मागे़घुबा सुक्‍नाःम्‍बारो॥ खे़न् हिम्‍मिन् आसुत्‍थो के़बोङ्‌बा पोःङ्‌ॽ॥

४५ खे़न् हिम्‍मिन् लुःम्‍मादेमा पोःङ्‌ॽ, खे़प्‍मोबा लुङ्‌हाॽ, सिङ्‌हाॽ नु ले़ङ्‌मनाबा पिःन्‍दाहाॽ मे़देॽरुआङ् ये़क्‌यक् लाःक्‍कात् कुभा आसुत्‍थोबादे़न्‍नो लाप्‍मे़भुसुर॥

४६ खे़न्‍नाङ्‌धो एगाङ् खे़न् हिम्‍मिन् मे़सुबु मे़भत्‍छुर थारिक् हिम्‍मो कुभा मे़लासे़ने़भग्र खे़ङ्‌हाॽ युःन्‍छिक् थारिक् आसुत्‍थो मे़बोङ्‌ॽ॥

४७ हे़क्‍क्‍याङ् खे़न् हिम्‍मो के़इम्‍बा इग्र के़जाबे़ल्‍ले़ खुने़ॽ कुजाङ्‌ङिन् वाहप्‍मा पोःङ्‌ॽ॥

४८ “कर निङ्‌वाॽफुसाम्‍बे़न् खे़न् हिम्‍मो लाःत्‍ताङ् साॽरुल्‍ले़ हिम्‍मिन् मे़ले़ङुआङ् एगाङ् सुक्‍नाःम्‍बान् वामुबा होप्‍ने़भग्र, निङ्‌वाॽफुसाम्‍बे़ल्‍ले़ खे़न् हिम्‍मिन् सुत्‍थो लेःत्‍तुआङ् उवा चोगुर, थेआङ्‌भे़ल्‍ले़ सुक्‍नाःम्‍बा थॽमा नाॽरे़आङ् वाॽ॥

४९ हे़क्‍क्‍याङ् हिम्‍मिन् सुत्‍थो चोःक्‍मारे़ लागि खे़ल्‍ले़ पु ने़त्‍छि, साम्‍माङ्‌सिङ्, हिसप् याःन्‍निन् नु हे़ःत्‍ताङ्‌बा खि तारुर॥

५० हे़क्‍क्‍याङ् खे़ल्‍ले़ फुजिक्‍को के़याक्‍पा सेसेबा च्‍वाःत्‍तिल्‍ले़ कुसम्‍धाङ् ने़त्‍छि पुहाॽओ लत्‍छा से़रुर॥

५१ खे़ब्‍याङ् साम्‍माङ्‌सिङ्, हिसप् याःन्, हे़ःत्‍ताङ्‌बा खिःन् हे़क्‍क्‍याङ् कुहिङ्‌वे़त् पुःन् याङ्‌सिङ्‌ङाङ् खे़न् से़प्‍मनाबा पुःल्‍ले़ कुमाक्‍खिॽओ नु सेसेबा च्‍वाःत्‍तो निःप्‍सुआङ् खे़न् हिम्‍मो नुसिले़ङ् थारिक् साक्‍खुर॥

५२ खे़ल्‍ले़ पुःल्‍ले़ कुमाक्‍खिन्, सेसेबा च्‍वाःत्‍तिन्, कुहिङ्‌वे़त् पुःन्, साम्‍माङ्‌सिङ्‌ङिन्, हिसप् यान् नु हे़ःत्‍ताङ्‌बा खिःल्‍ले़ हिम्‍मिन् सुत्‍थो चोगुर॥

५३ खे़ब्‍याङ् खे़ल्‍ले़ कुहिङ्‌वे़त् पुःन् चाहे ये़क्‌यक् लाःक्‍कात् ताम्‍दाम्‍बादे़न्‍नो ले़रुदेसुर॥ कम्‍भलॽरिक् खुने़ॽ खे़न् हिम्‍मिल्‍ले़ लागि लायोलाम् ले़प्‍मि नाःक्‍तुॽ, खे़ब्‍याङ् खे़न् हिम्‍मिन् सुत्‍थो पोःङ्‌ॽ॥”

५४ होरिक्‍पो के़लःम्‍बा के़रे़क् परिक्‍पा आलिःक्‍लिःक्‍पा तुक्‍मा, हे़क्‍क्‍याङ् के़सोबा तुक्‍मा,

५५ चाङ्‌ङोबा नु हिम्‍मोबा सुक्‍नाःम्‍बा,

५६ याङ्‌घेःक् नु के़धङ्‌बा, हे़क्‍क्‍याङ् फक्‌वाःल्‍ले़ कुयोःक्‍किन् सुत्‍थो नु आसुत्‍थो लेःप्‍मा थिम्‍मिन् हाबा कन्‍हाॽरो॥

५७ होरिक्‍पो के़लःम्‍बा आलिःक्‍लिःक्‍पा तुक्‍माहाॽ नु सुक्‍नाःम्‍बा के़धॽबालाम् सुत्‍थो पोङ्‌मा थिम्‍हाॽ आम्‍भा कन्‍हाॽरो॥

थक्‍कोनु के़लःम्‍बा आसुत्‍थो पाःन्‍हाॽ

१५

यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२ “इस्राइलिहाॽ खिन्‍छिॽ अक्‍खे मे़त्‍ते़छे़से़ॽ, ‘कुभा ये़म्‍बित्‍छा मनान् वयामा तुक्‍मे़ल्‍ले़ तरुने़भग्र, खे़न् से़मे़वान् आसुत्‍थो पोःङ्‌ॽ॥

३ खे़ल्‍ले़ कुधक्‍कोलाम्‍बा चक्‍मे़ल्‍लॽए वयासुॽ, इग्र वयामा नाॽसाङ् खे़ल्‍ले़ मनान् आसुत्‍थोए चोगुॽ॥ अक्‍खेलॽरिक् खे़न् से़मे़वाःल्‍ले़ मनाओ आसुत्‍थो तारुॽ–

४ “‘वयुमा तुक्‍मे़ल्‍ले़ के़दम्‍बा खे़न् मनान् ने़बा, युङ्‌बा के़रे़क् पाःन्‍हाॽ आसुत्‍थो पोःङ्‌ॽ॥

५ आत्‍तिल्‍ले़ खे़ल्‍ले़ कुने़त्‍नान् सुसु, खे़न् के़सुबा मनाःल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् आबाङेआङ् च्‍वाःत्‍तो वारुःम्‍सिङ्‌मा पोःङ्‌ॽ, खे़ब्‍याङ् युःन्‍छिक् थारिक् आसुत्‍थो पोङ्‌मा पोःङ्‌ॽ॥

६ से़मे़वा वयामा तुक्‍मे़ल्‍ले़ के़दम्‍बा मनान् युङ्‌बा थे़मा पाःन्‍नोसाङ् हात् युङ्‌ॽ खे़ल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् आप्‍फेक्‍काङ् वारुःम्‍सिङ्‌मा पोःङ्‌ॽ, खे़ब्‍याङ् युःन्‍छिक् थारिक् खे़न् आसुत्‍थो पोःङ्‌ॽ॥

७ “‘आत्‍तिल्‍ले़ वयामा तुक्‍मे़ल्‍ले़ तरुबा मनान् सुसु, खे़ल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् आबाङेआङ् वारुःम्‍सिङ्‌मा पोःङ्‌ॽ, खे़ब्‍याङ् खुने़ॽ युःन्‍छिक् थारिक् आसुत्‍थो पोःङ्‌ॽ॥

८ “‘खे़न् के़दुक्‍पा मनाःल्‍ले़ कुभा सुत्‍थो मनान् थ्‍यात्‍थोःक्‍तुने़भग्र खे़ल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् खुने़ॽ आबाङेआङ् वारुःम्‍सिङ्‌मा पोःङ्‌ॽ, खम्‍भ्‍याङ् युःन्‍छिक् थे़म्‍मा खे़न् आसुत्‍थो पोःङ्‌ॽ॥

९ “‘आत्‍तिन् सिङ्‌दाक्‍खोःक् इग्र युक्‍नाओ खे़न् के़दुक्‍पान् युङ्‌ॽ, खे़न् आसुत्‍थो पोःङ्‌ॽ॥

१० आत्‍तिल्‍ले़ खे़ल्‍ले़ कुसिगाङ् के़ने़बा कुभा पाःन्‍निन् सुसुॽ, खे़न् युःन्‍छिक् थारिक् आसुत्‍थो पोःङ्‌ॽ॥ आत्‍तिल्‍ले़ खे़न् पाःन्‍हाॽ फोःक्‍खुॽ, खे़ल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् वारुःम्‍सिङ्‌मा पोःङ्‌ॽ, खे़ब्‍याङ् खे़न् युःन्‍छिक् थारिक् आसुत्‍थो पोःङ्‌ॽ॥

११ “‘खे़न् के़दुक्‍पा मनाःल्‍ले़ कुहुक्‍किन् च्‍वाःत्‍तो वामे़न्‍हप्‍पे कुभा मनान् सुसुने़भग्र, खे़न् सुसुबा मनाःल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् च्‍वाःत्‍तो वारुःम्‍सिङ्‌मा पोःङ्‌ॽ, खम्‍भ्‍याङ् युःन्‍छिक् थारिक् खे़न् आसुत्‍थो युङ्‌मा पोःङ्‌ॽ॥

१२ “‘खे़न् के़दुक्‍पा मनाःल्‍ले़ कुभा फुजिक्‍के़न् सुसुने़भग्र खे़न् यःम्‍मादेमा पोःङ्‌ॽ, कर सिङ्‌ङिल्‍ले़न् के़रे़क् सामाहाॽ च्‍वाःत्‍तिल्‍ले़ इःङ्‌मासि पोःङ्‌ॽ॥

१३ “‘खे़न् मनाःन् वयामा तुक्‍मोलाम् वेःत्‍ते़ल्‍ले़ खुने़ॽ सुत्‍थो पोङ्‌मारे़ लागि नुसि ये़न् थारिक् निरुर, हे़क्‍क्‍याङ् कुजाङ्‌ङिन् वाहप्‍तुआङ् कुधक्‍किन् सेसेबा च्‍वाःत्‍तिल्‍ले़ वारुःप्‍सुर, खे़ब्‍याङ् खुने़ॽ सुत्‍थो पोःङ्‌ॽ॥

१४ ये़त्‍छिगेक्‍पा ये़न्‍नो खे़ल्‍ले़ साप्‍पे़त्‍त्रुःक्‍मा ने़त्‍छि इग्र पे़र्‍वाज्‍याःक् ने़त्‍छि तुम्‍मादे़न् साःङ्‌गाहिम्‍मोबा लाःप्‍मादे़न्‍नो यहवे दाङ्‌बे़ल्‍ले़ कुदगाङ् तारुसिआङ् तार, हे़क्‍क्‍याङ् निङ्‌वाॽफुसाम्‍बे़न् खे़ङ्‌हाॽ पिरुर॥

१५ खे़ब्‍याङ् निङ्‌वाॽफुसाम्‍बे़ल्‍ले़ खे़ङ्‌हाॽओलाम् लत्‍छा लायोलाम् ले़प्‍मि खोमा सिदुङ्‌जभा नु वेॽइन् मिधिङ्‌मनादेमनाबा सिदुङ्‌जभारे़ लागि तोःन्‍दुसिर॥ कम्‍भलॽरिक् निङ्‌वाॽफुसाम्‍बे़ल्‍ले़ यहवे दाङ्‌बे़ल्‍ले़ कुदगि वयुमा तुक्‍मे़ल्‍ले़ तरुबा मनाःल्‍ले़ कुलागि लायोलाम् ले़प्‍मि नाःक्‍तु पिरुॽ॥

१६ “‘याम्‍मो कुभा ये़म्‍बित्‍छाःल्‍ले़ कुसे़मे़वान् खुने़ॽलाम् हाबा लःन्‍दे़ने़भग्र, खुने़ॽ कुधक्‍किन् खक्‍पे़त् वारुःप्‍सुर, हे़क्‍क्‍याङ् युःन्‍छिक् थारिक् आसुत्‍थो पोःङ्‌ॽ॥

१७ आत्‍तिन् चाङ्‌ङो इग्र सिहोॽबाओ खे़न् से़मे़वान् चुक्, खे़न् च्‍वाःत्‍तिल्‍ले़ वाहप्‍मा पोःङ्‌ॽ, हे़क्‍क्‍याङ् युःन्‍छिक् थारिक् आसुत्‍थो पोङ्‌ल॥

१८ कुभा ये़म्‍बित्‍छाःल्‍ले़ मे़न्‍छुमान्‍नु ने़मा याःम्‍बक् चोगु हे़क्‍क्‍याङ् से़मे़वा लःन्‍नाङ् एगाङ् ने़प्‍माङ् वारुःम्‍ने़सिर पोःङ्‌ॽ, हे़क्‍क्‍याङ् युःन्‍छिक् थारिक् खुन्‍छिॽ आसुत्‍थो पोङ्‌सिॽ॥

१९ “‘कुभा मे़न्‍छुमाःल्‍ले़ कुमाक्‍खिॽ लःम्‍मा हेःक्‍ते़आङ् खे़न् कुसिम् वाहप्‍पाने़भग्र, खुने़ॽ कुसिम् वाहप्‍मा आसुत्‍थोन् नुसि ये़न् थारिक् पत्॥ आत्‍तिल्‍ले़ खुने़ॽ सुसु, खे़न् युःन्‍छिक् थारिक् आसुत्‍थो पोःङ्‌ॽ॥

२० “‘खे़ल्‍ले़ कुसिम् वाहप्‍मा ये़न् वाॽर थारिक् थे़मा थे़माहाॽओ खे़न् ने़ःॽ, खे़ङ्‌हाॽ के़रे़क् आसुत्‍थो पोःङ्‌ॽ॥ हे़क्‍क्‍याङ् थेधे युक्‍नादे़न्‍हाॽओ खे़न् युङ्‌ॽ, खे़ङ्‌हाॽआङ् आसुत्‍थो पोःङ्‌ॽ॥

२१ आत्‍तिल्‍ले़ खे़ल्‍ले़ कुने़त्‍नान् सुसुॽ, खे़न् आसुत्‍थो पोःङ्‌ॽ खे़ल्‍ले़ कुजाङ्‌ङिन् वाहप्‍मा पोःङ्‌ॽ, हे़क्‍क्‍याङ् खुने़ॽ आबाङेआङ् वारुःम्‍सिङ्‌मा पोःङ्‌ॽ, खे़ब्‍याङ् युःन्‍छिक् थारिक् खे़न् आसुत्‍थो पोःङ्‌ॽ॥

२२ आत्‍तिल्‍ले़ खे़ल्‍ले़ कुयुक्‍नान् सुसुॽ खुने़ॽ आसुत्‍थो पोःङ्‌ॽ खे़ल्‍ले़ कुजाङ्‌ङिन् वाहप्‍मा पोःङ्‌ॽ हे़क्‍क्‍याङ् खुने़ॽ आबाङेआङ् च्‍वाःत्‍तिल्‍ले़ वारुःम्‍सिङ्‌मा पोःङ्‌ॽ, खे़ब्‍याङ् युःन्‍छिक् थारिक् खे़न् आसुत्‍थो पोःङ्‌ॽ॥

२३ ने़त्‍ना च्‍यासाङ् इग्र युक्‍तुबा थे़मासाङ् आत्‍तिल्‍ले़ सुसुॽ, खे़न् के़सुबे़न् युःन्‍छिक् थारिक् आसुत्‍थो पोःङ्‌ॽ॥

२४ “‘कुभा ये़म्‍बित्‍छाःन् खुने़ॽनु इप्‍से़ हे़क्‍क्‍याङ् खे़ल्‍ले़ कुसिम् वाहप्‍मे़ल्‍ले़ खुने़ॽ सुसुने़भग्र, खे़न् नुसि ये़न् थारिक् आसुत्‍थो पोःङ्‌ॽ, खे़ब्‍याङ् खुने़ॽ इम्‍बा आत्‍तिन् इम्‍नादे़न्‍निन्‍छाङ् आसुत्‍थो पोःङ्‌ॽ॥

२५ “‘कुभा मे़न्‍छुमाःल्‍ले़ कुसिम् वाहप्‍मा वाॽबा ये़न्‍निन्‍नुःल्‍ले़ वेॽ यरिक् ये़न् थारिक् माक्‍खिॽ वयुसु इग्र कुसिम् वाहप्‍मा वाॽबा ये़न्‍निन्‍नुःल्‍ले़ वेॽ ये़न् थारिक् माक्‍खिॽ वयुसुने़भग्र, माक्‍खिॽ वयुसुआङ् वाॽर थारिक् खुने़ॽ आसुत्‍थो पोःङ्‌ॽ॥ कुसिम् वाहप्‍मा वाॽबा ये़न्‍हाॽओ हे़क्‍केए खुने़ॽ आसुत्‍थो पोःङ्‌ॽ॥

२६ खे़ल्‍ले़ कुमाक्‍खिॽ वयुबा के़रे़क् ये़न्‍हाॽओ खुने़ॽ इम्‍बा आत्‍तिन् कुने़त्‍नाःन्‍छाङ् कुसिम् वाहप्‍मा वाॽमा ये़म्‍मोबा हे़क्‍केए लेःप्‍मा पोःङ्‌ॽ॥ थे़मा थे़मा युक्‍नाहाॽ युक्‍तुॽ, खुने़ॽ कुसिम् वाहप्‍मा वाॽबा ये़न्‍हाॽ हे़क्‍केए खे़ङ्‌हाॽआङ् आसुत्‍थो पोङ्‌ल॥

२७ खे़न् पाःन्‍हाॽ के़सुबे़न् आसुत्‍थो पोःङ्‌ॽ॥ खे़ल्‍ले़ आबाङे कुजाङ्‌हाॽ वाहप्‍तुर पोःङ्‌ॽ, हे़क्‍क्‍याङ् खुने़ॽ आबाङेआङ् वारुःम्‍सिङ्‌मा पोःङ्‌ॽ, खे़ब्‍याङ् युःन्‍छिक् थारिक् खुने़ॽ आसुत्‍थो पोःङ्‌ॽ॥

२८ “‘खे़ल्‍ले़ कुसिम् वाहप्‍मे़न् वाॽमा नाॽआङ् एगाङ् खुने़ॽ नुसि ये़न् थारिक् निरुर, हे़क्‍क्‍याङ् खे़न् एगाङ् खुने़ॽ सुत्‍थो पोःङ्‌ॽ॥

२९ ये़त्‍छिगेक्‍पा ये़न्‍नो खे़ल्‍ले़ पुत्‍तुःक्‍के ने़त्‍छि इग्र पे़र्‍वाज्‍याःक् ने़त्‍छि याङ्‌सिङ्‌ङाङ् तुम्‍मादे़न् साःङ्‌गाहिम्‍मोबा लाःप्‍मादे़न्‍नो तार हे़क्‍क्‍याङ् निङ्‌वाॽफुसाम्‍बे़न् पिरुर॥

३० खे़ब्‍याङ् निङ्‌वाॽफुसाम्‍बे़ल्‍ले़ लत्‍छा लायोलाम् ले़प्‍मि खोमा सिदुङ्‌जभाःल्‍ले़ लागि नु वे़ॽइन् मिधिङ्‌मनादेमनाबा वयागे़न् सिदुङ्‌जभाःल्‍ले़ लागि तोःन्‍दुर॥ कम्‍भलॽरिक् निङ्‌वाॽफुसाम्‍बे़ल्‍ले़ खे़न् मे़न्‍छुमाःल्‍ले़ कुमाक्‍खिॽ वागे़युबा आसुत्‍थोःल्‍ले़ लागि यहवे दाङ्‌बे़ल्‍ले़ कुगदि लायोलाम् ले़प्‍मि नाःक्‍तुॽ॥

३१ “‘कम्‍भलॽरिक् खिनिॽ इस्राइलिहाॽ आसुत्‍थो के़जोःक्‍पा पाःन्‍हाॽलाम् लाःत्‍लाःत् कत्‍ते़म्‍सिम्‍मे़ॽ, मेःन्‍ने़भग्र खे़ङ्‌हाॽरे़ खुनिॽ लुम्‍मो के़युङ्‌बा आङ्‌गाॽ आवाॽमादे़न्‍निन् खे़ङ्‌हाॽरे़ आसुत्‍थो मे़जोगुल्‍ले़ खे़ङ्‌हाॽ आबाङे़ खुन्‍छिॽ आसुत्‍थोओ मे़सिःॽ॥’”

३२ आत्‍तिल्‍ले़ वयामा तुक्‍मा कत्‍तुॽ, हे़क्‍क्‍याङ् हाःत्‍ले़ कुसे़मे़वान् लःन्‍बेःक् हे़क्‍क्‍याङ् खे़न् लाम्‍बा आसुत्‍थो पोःङ्‌ॽ,

३३ खे़ब्‍याङ् कुसिम् वाहप्‍मा के़वाॽमा मे़न्‍छुमा, वयामा तुक्‍मे़ल्‍ले़ याङ्‌घुबा ये़म्‍बित्‍छा इग्र मे़न्‍छुमा, खम्‍भ्‍याङ् आसुत्‍थो के़बोङ्‌मा मे़न्‍छुमान्‍नु इम्‍मा याःम्‍बक् के़जोःक्‍पा ये़म्‍बित्‍छा खे़न् के़रे़क् पाःन्‍हाॽरे़ कुयाःम्‍बेओबा थिम्‍हाॽ कन्‍हाॽएरो॥

आप्‍तिक्‍लाम्‌ सुत्‍थो पोङ्‌मा याःम्‍बक् चोःक्‍मा ये़न्

१६

हारुने़ल्‍ले़ कुस्‍सा ने़त्‍छि यहवे दाङ्‌बे़ल्‍ले़ कुबेसाङ् पेसे़त्‍छिल्‍ले़ खुन्‍छिॽ स्‍ये़सि हे़क्‍क्‍याङ् खे़न् एगाङ् यहवे दाङ्‌बे़न् मोसाःन्‍नु पारे़॥

२ यहवे दाङ्‌बे़ल्‍ले़ मोसान् मे़त्‍तु, “खे़ने़ॽ के़म्‍भुॽ हारुने़न् सन्‍दोःक्‍किल्‍ले़ कुसम्‍धाङ् के़युङ्‌बा कुदे़प्‍फेल्‍ले़ कुदगि फोःन्‍दा सिगाङ्‌बा साॽरिक् सेसेबादे़न्‍नो कुनिङ्‌वाॽ पाःत्‍पाःत् मे़दाने़न्‍ल फाॽआङ् मे़त्‍ते़ॽ॥ मेःन्‍ने़भग्र खुने़ॽ सिरो, थेआङ्‌भे़ल्‍ले़ आङ्‌गाॽ सन्‍दोःक्‍किल्‍ले़ कुसम्‍मोबा लायोलाम् ले़प्‍मि खोमा कुदे़प्‍फेःल्‍ले़ कुसम्‍धाङ् खाॽमिःत्‍तो आङ्‌गाॽ ओसेःन्‍धाङ् पोङ्‌ङा॥

३ “हारुने़न् सेसेदे़न्‍नो लाःप्‍मानुःल्‍ले़ तगि लायोलाम् ले़प्‍मि खोमा सिदुङ्‌जभारे़ लागि लत्‍छा से़गम्‍बा नु मिधिङ्‌मनादेमनाबा वयागे़न् सिदुङ्‌जभारे़ लागि लत्‍छा मे़ल्‍लुक् याङ्‌सिङ्‌ङाङ् खुने़ॽ ताररो॥”

४ नैनासुत् चिरिक्‍किल्‍ले़न् सेसेबा लगेःप्, नैनासुत् चिरिक्‍किल्‍ले़न् सिगाङ् चाङ्‌मा चाङ्, नैनासुत् चिरिक्‍किल्‍ले़न् फॽइ, हे़क्‍क्‍याङ् नैनासुत् चिरिक्‍किल्‍ले़न् पागरि खुःक्‍सुआङ् तार॥ खे़ङ्‌हाॽ सेसेबा चाङ्‌लो॥ कल्‍ले़चोगुल्‍ले़ खुने़ॽ वारुःम्‍सिङ्‌ङाङ्‌लक् खे़न् चाङ्‌हाॽ चाक्‍खुर॥

५ इस्राइलिहाॽरे़ खुन्‍छिॽ सङ्‌जुम्‍भोओलाम् लायोलाम् ले़प्‍मि खोमा सिदुङ्‌जभारे़ लागि कुम्‍बाबा मे़ःन्‍दा ने़त्‍छि नु मिधिङ्‌मनादेमनाबा सिदुङ्‌जभारे़ लागि लत्‍छा मे़ल्‍लुक् खे़ल्‍ले़ तारुर॥

६ “खे़न् एगाङ् हारुने़ल्‍ले़ खुने़ॽ लायोलाम् ले़प्‍मि खोमा सिदुङ्‌जभा से़गम्‍बान् तोःन्‍दुर, हे़क्‍क्‍याङ् खुने़ॽ आबाङे नु आबाङे कुहिम्‍सयङ्‌ले़ लागि लायोलाम् ले़प्‍मि नाःक्‍तुर॥

७ खे़ब्‍याङ् खे़ल्‍ले़ खे़न् ने़प्‍माङ् कुम्‍बाबा मे़ःन्‍दाहाॽ याङ्‌सिङ्‌ङाङ् तुम्‍मादे़न् साःड्‌गाहिम्‍मोबा लाःप्‍मादे़न्‍नो यहवे दाङ्‌बे़ल्‍ले़ कुदगि तारुर॥

८ खे़न् एगाङ् हारुने़ल्‍ले़ ने़प्‍माङ् कुम्‍बाबा मे़ःन्‍दाहाॽओ तॽयाःन्‍सोन् के़सुर, लत्‍छा यहवे दाङ्‌बे़ल्‍ले़ कुलागि नु वेॽइन् ले़प्‍मनादेमनाबा मे़ःन्‍दबकाa पोङ्‌मारे़ लागि॥

९ तॽयाःन्‍सोःन्‍नो यहवे दाङ्‌बे़ल्‍ले़ कुलक्‍को के़धाबा कुम्‍बाबा मे़ःन्‍दाःन् चाहे हारुने़ल्‍ले़ निःत्‍ताङ् तारुआङ् लायोलाम् ले़प्‍मि खोमा सिदुङ्‌जभाःल्‍ले़ लागि खे़न् तोःन्‍दुर॥

१० कर तॽयाःन्‍सोःन्‍नो ले़प्‍मनादेमनाबा कुम्‍बाबा मे़ःन्‍दाःल्‍ले़ कुलक्‍को के़धाबा कुम्‍बाबा मे़ःन्‍दाःन् यहवे दाङ्‌बे़ल्‍ले़ कुदगि कुहिङ्‌वे़त्‍ते़ मे़दारुर, हे़क्‍क्‍याङ् खे़न् एगाङ् लायोलाम् ले़प्‍मि नाःक्‍मारे़ लागि मुरे़ःक् खारे़ःक् थेआङ् के़होःप्‍पादे़न्‍नो मे़ले़रु मे़देसुर॥

११ “हारुने़ल्‍ले़ लायोलाम् ले़प्‍मि खोमा कुसिदुङ्‌जभा से़गम्‍बान् तारुर, हे़क्‍क्‍याङ् खुने़ॽ आबाङे नु खुने़ॽ कुहिम्‍सयङ्‌ले़ लागि लायोलाम् ले़प्‍मि नाःक्‍तुर॥ खे़ल्‍ले़ लायोलाम् ले़प्‍मि खोमा सिदुङ्‌जभारे़ लागि से़गम्‍बान् से़रुर॥

१२ खे़ल्‍ले़ यहवे दाङ्‌बे़ल्‍ले़ कुदगिबा ले़त्‍ति तोःम्‍मादे़न्‍नोलाम् हुरुरुना के़दिःप्‍पा मिःल्‍ले़ के़दिम्‍बा साङ्‌ते़रे़ःङ्‌ङिन् नु मे़हागुबा के़साःम्‍बा कुनाम्‍गे़नुॽबा सुक्‍पे़न् पे़ःङ्‌गोॽ थिक् कुले़ःम् याङ्‌सिङ्‌ङाङ् फोःन्‍दा सिगाङ् तारुर॥

१३ खे़ल्‍ले़ यहवे दाङ्‌बे़ल्‍ले़ कुदगिबा मिओ सुक्‍पा केःत्‍तुर, हे़क्‍क्‍याङ् सुक्‍पाओबा मिःक्‍खुल्‍ले़ माङ्‌हुप् सन्‍दोःक्‍किल्‍ले़ कुसम्‍धाङ् के़युङ्‌बा कुदे़प्‍फेन् ते़प्‍तुर, मेःन्‍ने़भग्र खे़न् सिरो॥

१४ खे़न् एगाङ् खुने़ॽ से़गम्‍बे़ल्‍ले़ कुमाक्‍खिॽओलाम् कुभा याङ्‌सिङ्‌ङाङ् खुने़ॽ कुहुक्‍चोःल्‍ले़ कुदे़प्‍फेःल्‍ले़ कुदगि साक्‍खुर, हे़क्‍क्‍याङ् लायोलाम् ले़प्‍मि खोमा कुदे़प्‍फेःल्‍ले़ कुदगि ले़प्‍माङ् खुने़ॽ कुहुक्‍चोःल्‍ले़ खे़न् माक्‍खिन् नुसिले़ङ् थारिक् साक्‍खुर॥

१५ “खे़ब्‍याङ् खुने़ॽ मनाहाॽरे़ खुन्‍छिॽ लागि सिदुङ्‌जभा कुम्‍बाबा मे़ःन्‍दाःन् से़रुर, हे़क्‍क्‍याङ् खे़ल्‍ले़ कुमाक्‍खिन् फोःन्‍दा सिगाङ् तारुआङ् से़गम्‍बे़ल्‍ले़ कुमाक्‍खिन् हे़क्‍के कुदे़प्‍फेःल्‍ले़ कुसम्‍धाङ् नु कुदे़प्‍फेःल्‍ले़ कुदगाङ् साक्‍खुर॥

१६ कम्‍भलॽरिक् इस्राइलिहाॽरे़ खुन्‍छिॽ आसुत्‍थो, फे़न्‌याःम्‍बक् नु खे़ङ्‌हाॽरे़ खुन्‍छिॽ के़रे़क् लायोल्‍ले़ चोगुल्‍ले़ साॽरिक् सेसेबादे़न्‍निल्‍ले़ लागि खे़ल्‍ले़ लायोलाम् ले़प्‍मि नाःक्‍तुरb॥ खे़ङ्‌हाॽरे़ खुन्‍छिॽ आसुत्‍थो लुम्‍मो तुम्‍मादे़न् साःङ्‌गाहिम्‍मिल्‍ले़ लागिआङ् खे़ल्‍ले़ हे़क्‍केए चोगुर॥

१७ आल्‍ल हारुने़न् लायोलाम् ले़प्‍मि नाःक्‍मारे़ लागि साॽरिक् सेसेबादे़न्‍नो लाःत्, हे़क्‍क्‍याङ् खुने़ॽ आबाङे लागि, खुने़ॽ आबाङे कुहिम्‍सयङ्‌ले़ लागि नु इस्राइलबा के़रे़क् सङ्‌जुम्‍भोहाॽरे़ लागि लायोलाम् ले़प्‍मि नाःक्‍तुआङ् मे़न्‍नुःङ् मे़ल्‍लःन्‍ने थारिक् तुम्‍मादे़न् साःङ्‌गाहिम्‍मो हाःत्‍ताङ् मे़लाःत्‍ने़न्‍ल॥

१८ “खे़ब्‍याङ् खे़ल्‍ले़ लाःक्‍कात् ले़त्‍ति तोःम्‍मादे़न्‍नो पेःक्‍काङ् यहवे दाङ्‌बे़ल्‍ले़ कुदगि खे़ल्‍ले़ लागि लायोलाम् ले़प्‍मि नाःक्‍तुर॥ हे़क्‍क्‍याङ् से़गम्‍बान् नु कुम्‍बाबा मे़ःन्‍दाःल्‍ले़ कुमाक्‍खिॽओलाम् कुभा आजे़ःत्‍छिक् याङ्‌सिङ्‌ङाङ् के़रे़क् पिसाङ्‌बा ताङ्‌हाॽओ हुःत्‍तुर॥

१९ माक्‍खिॽओलाम् कुहुक्‍चोःल्‍ले़ नुसिले़ङ् थारिक् खे़ल्‍ले़ कुसम्‍धाङ् साक्‍खुआङ् इस्राइलिहाॽरे़ खुन्‍छिॽ आसुत्‍थोलाम् ले़त्‍ति तोःम्‍मादे़न्‍निन् सुत्‍थो नु सेसे चोगुररो॥

लायोलाम् ले़प्‍मि नाःक्‍मा मे़ल्‍लुक्‍साःत्

२० “आल्‍ल हारुने़ल्‍ले़ साॽरिक् सेसेबादे़न्, तुम्‍मादे़न् साःङ्‌गाहिम् नु ले़त्‍ति तोःम्‍मादे़न्‍निल्‍ले़ लागि लायोलाम् ले़प्‍मि नाःक्‍मा सुरुआङ् खे़ल्‍ले़ कुहिङ्‌वे़त् कुम्‍बाबा मे़ःन्‍दाःन् तारुर॥

२१ हे़क्‍क्‍याङ् हारुने़ल्‍ले़ खुने़ॽ ने़प्‍माङ् कुहुक्‍हाॽ कुहिङ्‌वे़त् कुम्‍बाबा मे़ःन्‍दाःल्‍ले़ कुधे़गेःक्‍पो ने़स्‍सुर, खे़ब्‍याङ् इस्राइलिहाॽरे़ खुन्‍छिॽ के़रे़क् फे़न्‌याःम्‍बक्, पिफ्‍युङ् नु लायो चोगुम्‍बे़ लॽरिक् पाःप्‍मा मे़दे़न्‍नाङ् खे़न् कुम्‍बाबा मे़ःन्‍दाःल्‍ले़ कुधे़गेःक्‍पो मे़धासुर॥ खुने़ॽ खे़न् लायोहाॽ कुम्‍बाबा मे़न्‍दाःल्‍ले़ कुधे़गेःक्‍पो ने़स्‍सुआङ् खुने़ॽ तगिआङ्‌धोए मुरामे़त्‍तुबा मनाःन्‍नु सोरिक् मुरे़ःक् खारे़ःक् थेआङ् के़होःप्‍पादे़न्‍नो खे़न् मे़ःन्‍दाःन् पाङ्‌घुदेसुर॥

२२ कम्‍भलॽरिक् खे़न् कुम्‍बाबा मे़ःन्‍दाःल्‍ले़ए खे़ङ्‌हाॽरे़ खुन्‍छिॽ के़रे़क् लायो लासोःत्‍हाॽ चिजि खक्‍खक्‍पादे़न्‍नो कुयुदेॽरुर, हे़क्‍क्‍याङ् खे़न् मनाःल्‍ले़ खे़न् कुम्‍बाबा मे़ःन्‍दाःन् मुरे़ःक् खारे़ःक् थेआङ् के़होःप्‍पादे़न्‍नो ले़रुदेसुर॥

२३ “खे़न् एगाङ् हारुने़न् साॽरिक् सेसेबादे़न्‍नो लाःप्‍मानुःल्‍ले़ तगि खुने़ॽ नैनासुत् कुजाङ्‌हाॽ चाक्‍सिङ्‌ल॥ खुने़ॽ तुम्‍मादे़न् साःङ्‌गाहिम्‍मोलाम् लःन्‍निल्‍ले़ खुने़ॽ चाक्‍खुबा नैनासुत् चाङ्‌हाॽ फे़न्‍दुआङ् आम्‍भा खे़प्‍मो ने़स्‍सुधर॥

२४ खुने़ॽ कुभा सेसेबा च्‍वाःत् के़ने़बादे़न्‍नो वारुःम्‍सिङ्‌ल, हे़क्‍क्‍याङ् कुजाङ्‌हाॽ चाक्‍सिङ्‌ङाङ् ताररो॥ खे़ब्‍याङ् आबाङे कुलागि मिधिङ्‌मनादेमनाबा वयागे़न् सिदुङ्‌जभा नु मनाहाॽरे़ खुन्‍छिॽ लागि मिधिङ्‌मनादेमनाबा वयागे़न् सिदुङ्‌जभा तोःन्‍दुआङ् लायोलाम् ले़प्‍मि नाःक्‍तुर॥

२५ लायोलाम् ले़प्‍मि खोमा सिदुङ्‌जभाःल्‍ले़ कुसोःत्‍तिन्‍नाङ् खे़ल्‍ले़ ले़त्‍ति तोःम्‍मादे़न्‍नो मिधिक्‍खुर॥

२६ “कुबाःप्‍पाःत् वाॽमा के़घोबा कुम्‍बाबा मे़ःन्‍दा ले़त्‍छे़ के़बेःक्‍पा मनाःल्‍ले़ कुजाङ्‌ङिन् वाहप्‍तुआङ् खुने़ॽ वारुःम्‍सिङ्‌ल, खे़ब्‍याङ् खे़न् एगाङ् खे़न् साःङ्‌गाहिम्‍मो नुःङ्‌दार॥

२७ लायोलाम् ले़प्‍मि नाःक्‍मारे़ लागि तोःम्‍मनाबा से़गम्‍बान् नु कुम्‍बाबा मे़ःन्‍दाःल्‍ले़ कुमाक्‍खिन् साॽरिक् सेसेबादे़न्‍नो मे़दारुआङ् वये़, खे़न् वयागे़न् सिदुङ्‌जभाहाॽरे़ खुन्‍छिॽ थक्‍हाॽ साःङ्‌गाहिम्‍हाॽलाम् लाःक्‍कात् तेॽरुआङ् साहोरिक्‍हाॽ, साहाॽ नु पिॽहिहाॽ साःङ्‌गाहिम्‍हाॽलाम् लाःक्‍कात् मिधिक्‍खुदेसुर पोःङ्‌ॽ॥

२८ खे़न् मिगे़धिङ्‌बाल्‍ले़ कुजाङ्‌ङिन् वाहप्‍तुआङ् खुने़ॽ वारुःम्‍सिङ्‌ल, हे़क्‍क्‍याङ् खे़न् एगाङ् खुने़ॽ साःङ्‌गाहिम्‍हाॽओ ताररो॥

आप्‍तिक्‍लाम्‌ सुत्‍थो पोङ्‌मा याःम्‍बक् चोःक्‍मा ये़न् तोमा थिम्

२९ “खिनिॽ लागि कन् सदादिङ्‌बा थिम् पोङ्‌ल॥ नुसिगेक्‍पा ला थिबोङ् ये़न्‍नो खिनिॽ आप्‍फेक् आप्‍फेक् नाॽआसिम्‍मे़ॽc॥ लाजेॽओ खिनिॽ सागे़वाःन्‍छिङ्‌बानिङ्‌साङ्, इग्र खिनिॽलुम्‍मो के़वाॽबा वेॽ लाजेॽबासाङ्, खिनिॽ आत्‍तिन्‍हाॽरे़आङ् थे़मा परिक्‍ले़न्‍नाङ् याःम्‍बक् मे़जोगे़म्‍मिन्‍ने़ॽ,

३० थेआङ्‌भे़ल्‍ले़ हाबा खे़न् ये़न्‍नो खिनिॽ सुत्‍थो चोःक्‍मानिङ् फाॽआङ् खिनिॽ लागि लायोलाम् ले़प्‍मि नाःक्‍मा पोःङ्‌ॽ॥ खे़ब्‍याङ् यहवे दाङ्‌बे़ल्‍ले़ कुदगि के़रे़क् लायोलाम् खिनिॽ सुत्‍थो के़बोःक्‍खिॽ॥

३१ खे़न् ये़न्‍निङ्‌ग साॽरिक् सेसेबा ये़न्‍लो॥ खे़ल्‍ले़ याःन्‍दिक् खिनिॽ तःक्‍ने़त् युङे़म्‍मे़ॽ हे़क्‍क्‍याङ् याःम्‍बक् थेआङ् मे़जोगे़म्‍मिन्‍ने़ॽ॥ कन् थिम्‍हाॽ सदादिङ् आभे़ल्‍ले़साङ् इःप्‍मा नाःप्‍मा पोःङ्‌ॽ॥

३२ माङ्‌थोःक्‍ना मे़बिरुबा नु कुम्‍बारे़ कुले़क्‌वाओ तुम् निङ्‌वाॽफुसाम्‍बा पोङ्‌मारे़ लागि हात् युक्‍तिङ् पोःक्‍खे़आङ् वाॽ, आम्‍भा खुने़ॽ लायोलाम् ले़प्‍मि नाःक्‍तुर, हे़क्‍क्‍याङ् खे़ल्‍ले़ सेसे नैनासुत् चाङ्‌हाॽ चाक्‍खुर॥

३३ खे़ल्‍ले़ साॽरिक् सेसेबादे़न्, तुम्‍मादे़न् साःङ्‌गाहिम् नु ले़त्‍ति तोःम्‍मादे़न्‍निल्‍ले़ लागि लायोलाम् ले़प्‍मि नाःक्‍तुर॥ हे़क्‍क्‍याङ् खे़ल्‍ले़ निङ्‌वाॽफुसाम्‍बाहाॽ नु सङ्‌जुम्‍भोबा के़रे़क् मनाहाॽरे़ लागिआङ् लायोलाम् ले़प्‍मि नाःक्‍तुर॥

३४ “कन् खे़ङ्‌हाॽरे़ खुन्‍छिॽ लागि आभे़ल्‍ले़साङ् के़वाॽबा सदादिङ्‌बा थिम् पोङ्‌ल– तङ्‌बेरे़ थिक्‍ले़ङ् इस्राइलिहाॽरे़ खुन्‍छिॽ के़रे़क् लायोल्‍ले़ लागि ले़प्‍मि नाःक्‍तुर॥”

हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तुबा कुइसिःक् खुने़ॽ हे़क्‍केए चोगुरो॥

a 

१६:८ कन् मे़ःन्‍दबकाःल्‍ले़ मनाहाॽरे़ खुन्‍छिॽ लायोहाॽरे़ आप्‍तिक्‍किन् कुमा तेॽमारे़ लागि मुरे़ःक् खारे़ःक् थेआङ् के़होःप्‍पादे़न्‍नो मे़ले़रु मे़देसु॥

b 

१६:१६ निङ्‌वाॽफुसाम्‍बे़ल्‍ले़ साॽरिक् सेसेबादे़न्‍निल्‍ले़ लागि, तुम्‍मादे़न् साःङ्‌गाहिम्‍मिल्‍ले़ लागि नु ले़त्‍ति तोःम्‍मादे़न्‍निल्‍ले़ लागि

c 

१६:२९ इग्र तःक्‍ने़त् युङ्‌मा॥ हे़क्‍तङ्‌बाए पाःत्‍ला ३१ ओ आङ् पत्॥

सामाक्‍खिॽ चामा मे़नुॽने़न्

१७

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ हारुने़न्, खे़ल्‍ले़ कुस्‍साहाॽ नु के़रे़क् इस्राइलिहाॽ मे़त्‍ते़सेॽ– ‘यहवे दाङ्‌बे़ल्‍ले़ इङ्‌जाङ् चोगुबा पाःन्‍हाॽ कन्‍हाॽरो–

३ इस्राइलिहाॽरे़ खुन्‍छिॽ लुम्‍मो आत्‍तिल्‍ले़ साःङ्‌गाहिम्‍हाॽ सिगाङ् इग्र लाःक्‍कात् पित्, मे़ल्‍लुक्‍साःत् किग्र मे़ःन्‍दाक् च्‍या से़रुॽ,

४ हे़क्‍क्‍याङ् तुम्‍मादे़न् साःङ्‌गाहिम्‍मोबा लाम्‍धेःप्‍पो यहवे दाङ्‌बे़ल्‍ले़ कुसेसे युङ्‌दे़न् तगि ले़प्‍माङ् सिदुङ्‌सभा तोःम्‍मारे़ लागि मे़दारुन्, खे़न् मनान् माक्‍खिॽइल्‍ले़ ते़त्‍तुर॥ खे़ल्‍ले़ माक्‍खिॽ वदेःन्‍दुआङ् वाॽ॥ खे़न् खुने़ॽ कुमनाहाॽलाम् मे़लःत्‍तु मे़देसुर॥

५ मनाहाॽरे़ खुन्‍छिॽ तोःम्‍मा के़बोङ्‌बा सिदुङ्‌जभाहाॽ लाःक्‍कात् ताम्‍दाम्‍बादे़न्‍नो सिदुङजभा मे़न्‍दोःन्‍दुन्‍ल फाॽआङ् कन् इङ्‌जाङ्‌ङिन् पोःक्‍खे़आङ् वाॽ॥ खे़ङ्‌हाॽरे़ निङ्‌वाॽफुसाम्‍बाओ तुम्‍मादे़न् साःङ्‌गाहिम्‍मोए ताःप्‍मासिआङ् खे़ङ्‌हाॽ यहवे दाङ्‌बाओ तङ्‌जुम् वयागे़न् सिदुङ्‌जभा हे़क्‍के तोःम्‍मासि पोःङ्‌ॽ॥

६ निङ्‌वाॽफुसाम्‍बे़ल्‍ले़ खे़न् माक्‍खिन् तुम्‍मादे़न् साःङ्‌गाहिम्‍मोबा लाःप्‍मादे़न्‍नो यहवे दाङ्‌बाओ ले़त्‍ति तोःम्‍मादे़न्‍नो साक्‍खुर, हे़क्‍क्‍याङ् कुसोःत्‍तिन् चाहे यहवे दाङ्‌बे़ल्‍ले़ कुलागि कुनाम्‍गे़नुॽबा कुनाम् पोङ्‌मारे़ लागि मिधिक्‍खुदेसुर॥

७ खे़ङ्‌हाॽरे़ आल्‍ल मे़ःन्‍दा नारा नावाइत्‍लाहाॽa से़वा मे़म्‍मे़त्‍तुसिन्‍ल हे़क्‍क्‍याङ् खुन्‍छिॽ मे़दोन्‍दुबा सिदुङ्‌जभाःल्‍ले़ आङ्‌गाॽनु नसान् के़ले़ङ्‌बा चोगुसिआङ् याम्‍बोःप्‍मा याःम्‍बक् के़जोःक्‍पा हे़क्‍तङ्‌बा मे़जोगुसिन्‍ल॥ खे़ङ्‌हाॽ नु खे़ङ्‌हाॽरे़ खुन्‍छिॽ थाःक्‍थाःक्‍ले़ लागि कन् सदादिङ्‌बा थिम् पोङ्‌ल॥’

८ “खे़ने़ॽ खे़ङ्‌हाॽ मे़त्‍ते़से़ॽ, ‘इस्राइलिहाॽ इग्र खे़ङ्‌हाॽनु के़युङ्‌बा वेॽ लाजेॽबा मनाहाॽरे़ मिधिङ्‌मनादेमनाबा वयागे़न् सिदुङ्‌जभा इग्र कुभा वेॽ सिदुङ्‌जभा मे़दोन्‍दुल्‍ले़

९ आत्‍तिल्‍ले़ यहवे दाङ्‌बे़ल्‍ले़ कुलागि खे़न् तोःन्‍छे़ तुम्‍मादे़न् साःङ्‌गाहिम्‍मोबा लाःप्‍मादे़न्‍नो मे़दारुन्, खे़न् मनान् खुने़ॽ कुमनाहाॽलाम् मे़लःत्‍तु मे़दे़सुर॥

१० “‘इस्राइलिहाॽ इग्र खे़ङ्‌हाॽनु के़युङ्‌बा वेॽ लाजेॽबा मनाहाॽओ कुभारे़ आत्‍तिन् सामाक्‍खिन्‍छाङ् चने़भग्र, खे़न् माक्‍खिॽ के़जाबे़न् आङ्‌गाॽ अत्‍तुङ्‌ॽ, हे़क्‍क्‍याङ् खे़न् खुने़ॽ कुमनाहाॽलाम् लःत्‍तुङ्‌देसुङ्‌ॽ,

११ थेआङ्‌भे़ल्‍ले़ कुसक्‍मा के़याक्‍पा थक्‍सा पुसाहाॽरे़ खुन्‍छिॽ सक्‍मान् माक्‍खिॽओ याक्॥ आङ्‌गाॽ माक्‍खिन् चाहे ले़त्‍ति तोःम्‍मादे़न्‍नो खिनिॽ लागि लायोलाम् ले़प्‍मि नाःक्‍मारे़ लागि पिनिङ्‌ङाङ् वाॽ, थेआङ्‌भे़ल्‍ले़ माक्‍खिॽलाम्‍बाए मे़न्‍छाम् याप्‍मिरे़ हिङ्‌मन् लायोलाम् ले़प्‍मि नाःक्‍मा पोःङ्‌ॽ॥

१२ कल्‍ले़ चुगुल्‍ले़ खिनिॽ इग्र खिनिॽनु के़युङ्‌बा वेॽ लाजेॽबा मनाहाॽओ आत्‍तिल्‍ले़आङ् माक्‍खिॽ मे़जने़न्‍ल फाॽआङ् आङ्‌गाॽ इस्राइलिहाॽ मे़त्‍तुङ्‌सिङ्‌बारो॥

१३ “‘इस्राइलिहाॽ इग्र खिनिॽनु के़युङ्‌बा वेॽ लाजेॽबा मनाहाॽओ आत्‍तिल्‍ले़ सानाःप्‍मा चामा के़नुॽबा कुभा थक्‍सा इग्र पुःन् ते़म्‍सुॽ, खुने़ॽ खे़ल्‍ले़ के़रे़क् कुमाक्‍खिन् सिःप्‍तुलःत्‍तुआङ् खाम्‍मिल्‍ले़ लुप्‍तुर॥

१४ थेआङ्‌भे़ल्‍ले़ के़रे़क् कुसक्‍मा के़याक्‍पा मुन्‍जिङ् वयाःक् के़लॽबा थक्‍सा पुसाहाॽरे़ खुन्‍छिॽ सक्‍मान् खे़ङ्‌हाॽरे़ खुन्‍छिॽ माक्‍खिॽओ याःक्॥ कल्‍ले़चोगुल्‍ले़ आङ्‌गाॽ इस्राइलिहाॽ मे़त्‍तुङ्‌सिङ्‌ङाङ् वाॽ– “आत्‍तिन् कुहिङ्‌वे़त् थक्‍सा पुसाःल्‍ले़ कुमाक्‍खिन्‍नाङ् मे़जे़म्‍मिन्‍ने़ॽ, थेआङ्‌भे़ल्‍ले़ के़रे़क् कुहिङ्‌वे़त् थक्‍सा पुसाहाॽरे़ खुन्‍छिॽ सक्‍मान् खुन्‍छिॽ माक्‍खिॽओ याक्॥ खे़न् माक्‍खिॽ के़जाबा आत्‍तिन्‍छाङ् लःप्‍मादेमा पोःङ्‌ॽ॥”

१५ “‘लाजेॽओबासाङ् इग्र वेॽ लाजेॽबासाङ् हाःत्‍ले़ आप्‍फेक् के़सिबा इग्र ताम्‍भुङ् थक्‍साहाॽरे़ मे़भुयुबा सान् चःॽ, खे़ल्‍ले़ खुने़ॽ कुजाङ्‌ङिन् वाहप्‍तुर पोःङ्‌ॽ हे़क्‍क्‍याङ् आबाङे च्‍वाःत्‍तो वारुःम्‍सिङ्‌मा पोःङ्‌ॽ, हे़क्‍क्‍याङ् युःन्‍छिक् थारिक् आसुत्‍थो पोःङ्‌ॽ॥ खे़न् एगाङ् खुने़ॽ सुत्‍थो पोःङ्‌ॽ॥

१६ कर खे़ल्‍ले़ कुजाङ्‌ङिन् वामे़हप्‍तुन् हे़क्‍क्‍याङ् आबाङेआङ् वामे़रुःम्‍सिङ्‌ङे़न्‍ने़भग्र खे़ल्‍ले़ लागि खुने़ॽ खुम्‍दिङ् पिमाए पोङ्‌लो॥’”

a 

१७:७ इग्र मे़ःन्‍दा नारा के़गप्‍पा साम्‍माङ्‌हाॽ॥

सोरिक् इम्‍मा मे़न्‍नुॽमनाबा पाःन्‍हाॽ

१८

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

३ खिनिॽ के़युङि के़वयिबा मिस्र लाजेॽबा मनाहाॽरे़ खुन्‍छिॽ थिम्‍बे साक्‍थिम्‍हाॽ मे़इःत्‍ते़म् मे़नाःत्‍ताम्‍मिन्‍ने़ॽ॥ हे़क्‍क्‍याङ् आल्‍ल आङ्‌गाॽ कनान लाजेॽओ खिनिॽ तेॽनिङ्‌ल पत्‍ता, कल्‍ले़चोगुल्‍ले़ खे़प्‍मोबा थिम्‍बे साक्‍थिम्‍हाॽआङ् मे़नाःत्‍ते़म्‍मिन्‍ने़ॽ॥

४ खिनिॽ आङ्‌गाॽ आसाम्‌यो थिम्‍हाॽ नु आधिम्‍हाॽ इःप्‍मा नाःप्‍माआङ् खे़न् कुइसिःक् वाॽमा पोःङ्‌ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

५ खिनिॽ कन् आसाम्‌योथिम् साक्‍थिम्‍हाॽ इःत्‍ते़म् नाःत्‍ते़म्‍मे़ॽ, थेआङ्‌भे़ल्‍ले़ खे़ङ्‌हाॽ के़इःप्‍पा के़नाःप्‍पा मनान् खे़ङ्‌हाॽलाम्‍बाए हिङ्‌ॽ॥ आङ्‌गाॽ यहवे दाङ्‌बाआ॥

६ “‘खिनिॽ लुम्‍मो आत्‍तिल्‍ले़आङ् निःत्‍ताङ् काॽइ के़धाप्‍पा के़धाप्‍माहाॽनु सोरिक् इम्‍मा याःम्‍बक् मे़जोगुन्‍ल॥ आङ्‌गाॽ यहवे दाङ्‌बाआ॥

७ “‘खे़ने़ॽ के़म्‍मा मेःत् तेॽमा याःम्‍बक् मे़जोगे़न्‍ने़ॽ हे़क्‍क्‍याङ् खे़ने़ॽ के़म्‍बा सिरिङ्‌ममो मे़धासे़न्‍ने़ॽ॥ खे़न् खे़ने़ॽ मानुदिङ् के़म्‍मारो॥ खे़ने़ॽ खुने़ॽनु सोरिक् इम्‍मा याःम्‍बक् मे़जोगे़न्‍ने़ॽ॥

८ “‘खे़ने़ॽ आबाङे के़म्‍बारे़ कुमेत् के़म्‍मा पाःक्‍मे़न्‍नु सोरिक् इम्‍मा याःम्‍बक् मे़जोगे़न्‍ने़ॽ॥ हे़क्‍के के़जोगुल्‍ले़ खे़ने़ॽ आबाङे के़म्‍बारे़ कुजाःत्‍थि के़देसुॽ॥

९ “‘खे़ने़ॽ आबाङे के़न्‍ने़ॽ के़न्‍साॽ इग्र के़म्‍मा पाःक्‍मा ले़प्‍माङ्‌बा किग्र आप्‍फेक् के़म्‍बा ले़प्‍माङ्‌बा के़न्‍ने़ॽ के़न्‍साॽइन् हिम्‍मो इग्र लाःक्‍कात् सागे़वाःन्‍छिङ्‌मासाङ् खे़न् मेःत् तेॽमा याःम्‍बक् मे़जोगे़न्‍ने़ॽ॥

१० “‘खे़ने़ॽ आबाङे के़स्‍सा ये़म्‍बित्‍छा ले़प्‍माङ्‌बासाङ् के़स्‍सा मे़न्‍छुमा ले़प्‍माङ्‌बासाङ् खे़ने़ॽ आबाङे के़म्‍मे़न्‍छाॽइन्‍नु सोरिक् इम्‍मा याःम्‍बक् मे़जोगे़न्‍ने़ॽ॥ खुने़ॽलाम्‍बा खे़ने़ॽ आबाङे कुनामे़न्‍छाॽ के़जोःक्‍सिङ्‌ॽ॥

११ “‘खे़ने़ॽ आबाङे के़म्‍मा पाःक्‍माल्‍ले़ कुस्‍साःन्‍नु सोरिक् इम्‍मा याःम्‍बक् मे़जोगे़न्‍ने़ॽ॥ खे़ने़ॽ खे़न् के़माङ्‌गे़न्‍ना के़न्‍साॽरो॥

१२ “‘खे़ने़ॽ आबाङे के़न्‌यानु सोरिक् इम्‍मा याःम्‍बक् मे़जोगे़न्‍ने़ॽ॥ खे़न् खे़ने़ॽ के़म्‍बारे़ निःत्‍ताङ्‌बा कुगाॽइरो॥

१३ “‘खे़ने़ॽ आबाङे के़म्‍मारे़ कुन्‍साॽ के़न्‍छुमानु सोरिक् इम्‍मा याःम्‍बक् मे़जोगे़न्‍ने़ॽ॥ खे़न् खे़ने़ॽ के़म्‍मारे़ निःत्‍ताङ्‌बा कुगाॽइरो॥

१४ “‘खे़ने़ॽ के़न्‍दुम्‍मा इग्र के़न्‍छुमाःन् मेःत् तेॽमा याःम्‍बक् मे़जोगे़न्‍ने़ॽ हे़क्‍क्‍याङ् आबाङे के़म्‍बारे़ कुन्‍साॽ कुम्‍भुॽहाॽ कुनामे़न्‍छाॽ मे़मे़त्‍ते़से़न्‍ने़ॽ॥ खुने़ॽग खे़ने़ॽ के़न्‍दुम्‍मा इग्र के़न्‍छुमारो॥

१५ “‘खे़ने़ॽ आबाङे के़म्‍बाङ्‌लिःन्‍नु सोरिक् इम्‍मा याःम्‍बक् मे़जोगे़न्‍ने़ॽ॥ खे़न् खे़ने़ॽ के़स्‍साःल्‍ले़ कुमेःत्‍लो॥ खे़ने़ॽ खे़न्‍नु मे़इप्‍से़न्‍ने़ॽ॥

१६ “‘खे़ने़ॽ आबाङे के़म्‍भुॽरे़ कुमेत् इग्र के़न्‍साॽरे़ कुमेःत्‍ते़न्‍नु सोरिक् इम्‍मा याःम्‍बक् मे़जोगे़न्‍ने़ॽआङ् के़न्‍साॽ के़म्‍भुॽहाॽ कुनामे़न्‍छाॽ मे़मे़त्‍ते़से़न्‍ने़ॽ॥

१७ “‘कुभा मे़न्‍छुमा हे़क्‍क्‍याङ् खे़ल्‍ले़ कुस्‍सा मे़न्‍छुमा ने़प्‍माङ्‌नु खे़ने़ॽ सोरिक् इम्‍मा याःम्‍बक् मे़जोगे़न्‍ने़ॽ॥ हे़क्‍क्‍याङ् कुस्‍सा ये़म्‍बित्‍छा इग्र कुस्‍सा मे़न्‍छुमा ले़प्‍माङ्‌बा कुम्‍मे़न्‍छाॽइन्‍नु सोरिक् इम्‍मा याःम्‍बक् मे़जोगे़न्‍ने़ॽ॥ खे़न् खुने़ॽ निःत्‍ताङ्‌बा कुगाॽइरो॥ हे़क्‍के चोःक्‍माग फे़न्‌याःम्‍बक् पोःङ्‌ॽ॥

१८ “‘खे़ने़ॽ आप्‍फेक् के़मेःत्‍तिन् हिङ्‌ङाङ् वाॽर खुने़ॽ कुन्‍ने़ॽ इग्र कुन्‍साॽइन् लाॽमा मे़दारे़न्‍ने़ॽआङ् सोरिक् इम्‍मा याःम्‍बक् मे़जोगे़न्‍ने़ॽ॥

१९ “‘कुभा मे़न्‍छुमाःल्‍ले़ कुसिम् वाहप्‍मा वाॽबा आसुत्‍थो पोङ्‌बा ये़म्‍मो खे़न्‍नु सोरिक् इम्‍मा याःम्‍बक् मे़जोगे़न्‍ने़ॽ॥

२० “‘खे़ने़ॽ के़हिम्‍बेसाङ्‌बे़ल्‍ले़ कुमेत् एयाङ्‌मा मे़न्‍छुमान्‍नु सोरिक् इम्‍मा याःम्‍बक् मे़जोगे़न्‍ने़ॽ॥ हे़क्‍केलॽरिक् खे़ने़ॽ आप्‍फेक् आसुत्‍थो मे़जोःक्‍सिङ्‌ङिन्‍ने़ॽ॥

२१ “‘खे़ने़ॽ के़स्‍सा के़एहाॽ मोलोख माङ्‌ङिल्‍ले़ कुलागि मिमे़धिक्‍खे़से़न्‍ने़ॽआङ् के़निङ्‌वाॽफुमाङ्‌ङिल्‍ले़ कुमिङ्‌ङिन् फे़त्‍मे़लाःन्‍दे़न्‍ने़ॽ॥ आङ्‌गाॽए यहवे दाङ्‌बाआ॥

२२ “‘मे़न्‍छुमाहाॽनु हे़क्‍के खे़ने़ॽ ये़म्‍बित्‍छाःन्‍नु सोरिक् इम्‍मा याःम्‍बक् मे़जोगे़न्‍ने़ॽ॥ खे़न् याम्‍गे़सिङ्‌बा याःम्‍बक्‍लो॥

२३ “‘आत्‍तिन् थक्‍साःन्‍नुआङ् सोरिक् इम्‍मा याःम्‍बक् मे़जोगे़न्‍ने़ॽआङ् आबाङे आसुत्‍थो मे़जोःक्‍सिङ्‌ङिन्‍ने़ॽ॥ मे़न्‍छुमान् सोरिक् इम्‍मा याःम्‍बक्‍ले़ लागि थक्‍साःन्‍नु मे़इम्‍ने़ल्‍ल॥ खे़न् मे़न्‌वाॽमनाबा फे़न्‌याःम्‍बक्‍लो॥

२४ “‘अक्‍तङ्‌बा के़रे़क् याःम्‍बक्‍हाॽलाम् आप्‍फेक् आसुत्‍थो मे़जोःक्‍कासिम्‍मिन्‍ने़ॽ॥ आङ्‌गाॽ खिनिॽ तगिलाम्‍बा लःप्‍मादेमा चोगुङ्‌सिङ्‌बा मे़न्‍छाम् सुवाङ्‌हाॽ के़रे़क् अक्‍तङ्‌बा पाःन्‍हाॽओए आसुत्‍थो मे़बोःक्‍खे़आङ् मे़वाॽ॥

२५ हे़क्‍केलॽरिक्‍के खे़न् लाजेन् आसुत्‍थो पोःक्‍खे़बारो॥ हे़क्‍क्‍याङ् आङ्‌गाॽ खे़ल्‍ले़ कुसम्‍धाङ् खे़ल्‍ले़ चोगुबा कुभे़न् याःम्‍बक्‍किल्‍ले़ कुले़क्‌वा खुम्‍दिङ् पिरुङ्, खे़ब्‍याङ् खे़न् लाजेःल्‍ले़ खे़प्‍मो के़युङ्‌बा मनाहाॽ असुसिआङ् लाप्‍फेसुसि॥

२६ कर लाजेॽओ के़युङ्‌बासाङ् इग्र खिनिॽलुम्‍मो के़युङ्‌बा वेॽ लाजेॽबा मनासाङ्, खिनिॽ आङ्‌गाॽ आसाम्‌यो थिम्‍हाॽ नु आधिम्‍हाॽ इःत्‍ताम् नाःत्‍ताम्‍मे़ॽ, खे़ब्‍याङ् अक्‍तङ्‌बा याम्‍गे़सिङ्‌बा याःम्‍बक्‍हाॽ मे़जोगे़म्‍मिन्‍ने़ॽ॥

२७ थेआङ्‌भे़ल्‍ले़ अक्‍तङ्‌बा के़रे़क् याम्‍गे़सिङ्‌बा याःम्‍बक्‍हाॽ खे़न् लाजेॽओ तगि के़युङ्‌बाहाॽरे़ मे़जोगु, खम्‍भ्‍याङ् खे़न् लाजेन् आसुत्‍थो पोःक्‍खे़॥

२८ आङ्‌गाॽ आसाम्‌यो साक्‍थिम्‍हाॽ के़न्‍इःत्‍तुम्‍मिन् के़न्‍नाःत्‍तुम्‍मिन्‍नाङ् खे़न् लाजेन् खिनिॽ आसुत्‍थो के़जोगुम्‍ने़भग्र खे़प्‍मो तगि के़युङ्‌बाहाॽ हे़क्‍के खिनिॽआङ् खे़न् लाजेःल्‍ले़ के़असिआङ् लाप्‍के़दे़सिॽ॥

२९ कन्‍हाॽओबा आत्‍तिल्‍ले़ कुभा याम्‍गे़सिङ्‌बा याःम्‍बक् चोगुने़भग्र खे़न् खुने़ॽ कुमनाहाॽलाम्‍बा मे़लःत्‍तु मे़देसुर॥

३० “‘कल्‍ले़चोगुल्‍ले़ उन्‍छोःन् उन्‍छोःन्‍बाहाॽरे़ मे़जोगु मे़युरुबा याम्‍गे़सिङ्‌बा याःम्‍बक्‍किन् खिनिॽ मे़जोगे़म्‍मिन्‍ने़ॽ हे़क्‍क्‍याङ् आबाङे आसुत्‍थो मे़जोःक्‍कासिम्‍मिन्‍ने़ॽ फाॽआङ् पिनिङ्‌बा आइङ्‌जाङ्‌ङिन् इःत्‍ताम् नाःत्‍ताम्‍मे़ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आरो॥’”

सेसे नु कुदोःप्‍मा खासे़न् लोःम्‍मा थिम्‍हाॽ

१९

यहवे दाङ्‌बे़ल्‍ले़ मोसान् मे़त्‍तु,

२ “के़रे़क् इस्राइलि सङ्‌जुम्‍भोहाॽ अक्‍खे मे़त्‍ते़से़ॽ– ‘खिनिॽ सेसे पोःक्‍खे़म्‍मे़ॽ, थेआङ्‌भे़ल्‍ले़ आङ्‌गाॽ, यहवे दाङ्‌बा खिनिॽ निङ्‌वाॽफुमाङ्‌ङिन्, सेसेबा चोःक्‍का॥

३ “‘खिनिॽ के़रे़क्‍ले़ आबाङे पानुदिङ् पाहाॽ थामे़न्‍दिङ् माहाॽ मिङ्‌सो इङ्‌धाङ् पिरे़म्‍सिम्‍मे़ॽ, हे़क्‍क्‍याङ् आङ्‌गाॽ आनाःम्‍सिङ्‌मा सबाथ ये़न्‍निन् ने़त्‍ते़म्‍मे़ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

४ “‘नावाइत्‍लाहाॽ ले़प्‍माङ् खिनिॽ मे़बत्‍छे़म्‍मिन्‍ने़ॽ, हे़क्‍क्‍याङ् खिनिॽ योःम्‍मनाबा माङ्‌हाॽआङ् मे़जोगे़म्‍सिम्‍मे़न्‍ने़ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

५ “‘खिनिॽ तङ्‌जुम् वयागे़न् सिदुङ्‌जभान् के़दोःम्‍दुम्‍मिल्‍ले़ आङ्‌गाॽ पिनिङ्‌बा थिम्‍हाॽ इःत्‍ते़म् नाःत्‍ते़म्‍मे़ॽ हे़क्‍क्‍याङ् आङ्‌गाॽ सिदुङ्‌जभान् ताःक्‍तुङ्‌ॽ॥

६ खिनिॽ के़दोःन्‍दुम्‍बा ये़न्‍नोए इग्र कुदाःन्‍दिक्‍मा थारिक् खे़न् चे़म्‍मे़ॽ॥ कर कुआत्‍छिन्‍दाःन् थारिक् नरे़ने़भग्र खे़न् मिओ मिधिक्‍खे़म्‍देसे़म्‍मे़ॽ॥

७ कुआत्‍छिन्‍दाःन् थारिक्‍काङ् के़जाम्‍ने़भग्र खे़न् आसुत्‍थो पोःङ्‌ॽ॥ खे़न् निङ्‌वाॽफुमाङ्‌ङिल्‍ले़ मे़दाःक्‍तुन्॥

८ खे़न् आत्‍तिन्‍हाॽरे़ मे़जःॽ खे़न् के़जाबाहाॽ खुन्‍छिॽ फे़न्‌याःम्‍बक्‍किल्‍ले़ लागि खुम्‍दिङ् पिमासिए पोःङ्‌ॽ, थे़आङ्‌भे़ल्‍ले़ खे़ङ्‌हाॽरे़ यहवे दाङ्‌बे़ल्‍ले़ कुसेसे पाःन्‍निन् आसुत्‍थो मे़जोगु॥ हे़क्‍क्‍याङ् खे़ङ्‌हाॽ खुन्‍छिॽ मनाहाॽलाम् मे़लःत्‍तु मे़देसुसिर॥

९ “‘खिनिॽ आबाङे के़दुम्‍बा पोगुगे़न् कुजान् के़हे़गुम्‍मिल्‍ले़ खिनिॽ प्‍याङ्‌सिगे़न् इक्‍ताप्‍पिल्‍ले़ कुयाओ थारिक् मे़हे़गे़म्‍मिन्‍ने़ॽ॥ के़हे़गुम्‍माङ के़माबा के़याःक्‍पा कुदाप्‍माहाॽ मे़भुक्‍खे़म्‍मिन्‍ने़ॽ॥

१० खिनिॽ चे़ल्‍ले़क्‍सेॽ इक्‍ताप्‍पो कुजाॽहाॽ वरे़ङ्‌ले़ङ् मे़दुबे़म्‍मिन्‍ने़ॽ, हे़क्‍क्‍याङ् चे़ल्‍ले़क्‍से़ॽ इक्‍ताप्‍पो मक्‍के़धाबा कुजाॽहाॽ मे़सुप्‍से़म्‍मिन्‍ने़ॽ॥ खे़ङ्‌हाॽग याङ्‌गे़साॽबा नु वेॽ लाजेॽबा मनाहाॽरे़ खुन्‍छिॽ लागि ले़रे़म्‍धे़म्‍मे़ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

११ “‘खिनिॽ मे़घुःत्‍ते़म्‍मिन्‍ने़ॽ॥

“‘इङ्‌ले़क् मे़जोगे़म्‍मिन्‍ने़ॽ॥

“‘वेॽहाॽनु इङ्‌ले़क् पान् मे़बारे़म्‍मिन्‍ने़ॽ॥

१२ “‘खिनिॽ आङ्‌गाॽ आमिङ्‌ङो इङ्‌ले़क्‍के माङ्‌हे़क् मेजोगे़म्‍मिन्‍ने़ॽ॥ हे़क्‍के के़जोगुम्‍मिल्‍ले़ खिनिॽ निङ्‌वाॽफुमाङ्‌ङिल्‍ले़ कुमिङ्‌ङिन् फे़त्‍के़लाःम्‍दुम्‌ॽ॥ आङ्‌गाॽ यहवे दाङ्‌बाआ॥

१३ “‘खिनिॽ आप्‍फेक् हिम्‍बेसाङ्‌बे़न् मे़युक्‍ते़म्‍मिन्‍ने़ॽ, हे़क्‍क्‍याङ् खे़न् मे़नाप्‍ते़म्‍मिन्‍ने़ॽ॥

“‘नाम्‌याक्‍को याःम्‍बक् के़जोःक्‍पे़ल्‍ले़ कुयाङ्‌ङिन् खिनिॽ थिक् से़न्‍नाङ् मे़गत्‍ते़म्‍मिन्‍ने़ॽ॥

१४ “‘कुनागे़धाक्‍पा मनान् माङ्‌दे साक्‍मुरा मे़मे़त्‍ते़म्‍मिन्‍ने़ॽ॥ मिक्‍फःम्‍बे़ल्‍ले़ कुदगि आदोःक्‍तोःक्‍पा पान् मे़ने़स्‍से़म्‍मिन्‍ने़ॽ, कर आबाङे निङ्‌वाॽफुमाङ्‌ङिन्‍नु किसे़म्‍मे़ॽ॥ आङ्‌गाॽ यहवे दाङ्‌बाआ॥

१५ “‘खिनिॽ मे़न्‌वाॽमनाबा मे़जोगे़म्‍मिन्‍ने़ॽ॥ चुक्‍पासाङ् इग्र यम्‍बासाङ्, मनान् ओमे़प्‍माआङ् मे़ःन्, कर के़रे़क् मनाहाॽरे़ खुन्‍छिॽ लागि कुदोःप्‍मा खासे़न् चोगे़म्‍मे़ॽ॥

१६ “‘मनाहाॽरे़ खुन्‍छिॽ लुम्‍मो इङ्‌ले़क् पान् मे़इङ्‌साम्‍मिन्‍ने़ॽ॥

“‘खिनिॽ आप्‍फेक् हिम्‍बेसाङ्‌बे़न् सिमालिङ्‌धो के़त्‍ल मे़जोगे़म्‍मिन्‍ने़ॽ॥ आङ्‌गाॽ यहवे दाङ्‌बाआ॥

१७ “‘आबाङे फुॽनुसाॽहाॽ निङ्‌मि मे़जोगे़म्‍सिम्‍मिन्‍ने़ॽ॥ आबाङे हिम्‍बेसाङ्‌बे़न् नादुम्‍दुम्‍बा पान् मे़त्‍ते़म्‍मे़ॽ, मेःन्‍ने़भग्र खिनिॽआङ् खे़ल्‍ले़ कुभे़न् याःम्‍बक्‍को कुदङ्‌बा के़ध्‍ये़ॽइ॥

१८ “‘आबाङे हिम्‍बेसाङ्‌बेन्‍नु कुले़क्‌वा नुःक्‍मा मे़गोःत्‍ते़म्‍मिन्‍ने़ॽ हे़क्‍क्‍याङ् सिक् मे़गुये़म्‍मिन्‍ने़ॽ, कर आप्‍फेक् हिम्‍बेसाङ्‌बे़न् आप्‍फेक् कुइसिःक् लुङ्‌माॽ तुक्‍ते़म्‍मे़ॽ॥ आङ्‌गाॽ यहवे दाङ्‌बाआ॥

१९ “‘खिनिॽ आङ्‌गाॽ आसाम्‌यो थिम्‍हाॽ इःत्‍ते़म् नाःत्‍ते़म्‍मे़ॽ॥

“‘ने़त्‍छि वेॽ वेॽ परिक्‍पा थक्‍साहाॽ मे़लाम्‍सिङ्‌ल मे़याःन्‍दे़म्‍सिम्‍मिन्‍ने़ॽ॥

“‘खिनिॽ इक्‍ताप्‍पो ने़त्‍छि परिक्‍पा याॽरिःम्‍बाहाॽ मे़हेॽरे़म्‍मिन्‍ने़ॽ॥

“‘खिनिॽ ने़त्‍छि परिक्‍ले़न् खि के़बःम्‍बा चाङ् मे़जाक्‍खे़म्‍मिन्‍ने़ॽ॥

२० “‘मेःक्‍खिम्‍ले़ लागि पान् के़बुॽमाआङ् के़ये़प्‍मा कर मे़ल्‍ले़त्‍ते के़वाॽमा इग्र चोःक्‌युम्‍भो मे़म्‍बोङ्‌ङे के़वाॽमा योःग्‍मा मे़न्‍छ्‌यान् कुभा मनाःल्‍ले़ इप्‍तुने़भग्र, खे़न् पाःन्‍निन् साॽमाआङ् निःन्‍धो चोःक्‍मा पोःङ्‌ॽ॥ खे़न् मनान् से़प्‍माग मे़नुॽने़न्, थेआङ्‌भे़ल्‍ले़ खे़न् मे़न्‍छ्‌यान् चोःक्‌युम्‍भो मे़म्‍बोङ्‌ङे वये़॥

२१ कर खे़न् ये़म्‍बित्‍छाःल्‍ले़ तुम्‍मादे़न् साःङ्‌गाहिम्‍मोबा लाःप्‍मादे़न्‍नो खुने़ॽ कुआप्‍तिक्‍लाम् ले़प्‍मि खोमा सिदुङ्‌जभारे़ लागि लत्‍छा थुःम्‍बा यहवे दाङ्‌बाओ तोःम्‍मारे़ लागि तारुर पोःङ्‌ॽ॥

२२ हे़क्‍क्‍याङ् खे़न् मनाःल्‍ले़ कुलायोल्‍ले़ लागि आप्‍तिक्‍लाम्‌ ले़प्‍मि खोमा सिदुङ्‌जभा थुःम्‍बाःन्‍लाम्‍बा निङ्‌वाॽफुसाम्‍बाल्‍ले़ यहवे दाङ्‌बे़ल्‍ले़ कुदगि लायोलाम् ले़प्‍मि नाःक्‍तु पिरुर, खे़ब्‍याङ् खे़ल्‍ले़ कुलायोन् ले़प्‍मि पोःङ्‌ॽ॥

२३ “‘खिनिॽ खे़न् लाजेॽओ के़गे़रि हे़क्‍क्‍याङ् कुभा परिक्‍पा चामा के़नुॽबा सिङ्‌सेॽ के़लेःत्‍तुम्‍माङ् तङ्‌बे सुम्‍सि थारिक् खे़ल्‍ले़ कुजाॽइन् चामा मे़नुॽने़न् फाॽआङ् निङ्‌वाॽ इःत्‍ते़म्‍मे़ॽ॥

२४ लिसिगेक्‍पा तङ्‌बेओ चाहे के़रे़क् सिङ्‌सेॽहाॽ सेसेबा पोःङ्‌ॽ, हे़क्‍क्‍याङ् यहवे दाङ्‌बाओ नाराफोमा सिदुङ्‌जभा पोःङ्‌ॽ॥

२५ कर ङासिगेक्‍पा तङ्‌बेओ खे़ल्‍ले़ कुजाॽइन् खिनिॽ चामा नुॽ॥ हे़क्‍केलॽरिक् कन् पाःन्‍निन् के़इःत्‍तुम् के़नाःत्‍तुम्‍ने़भग्र खे़न् यरिक् कुजाॽ थोःक्‍ल पेक्॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

२६ “‘कुभा थक्‍सा पुसान् खे़ल्‍ले़ कुमाक्‍खिन्‍नु सोरिक् खिनिॽ मे़जे़म्‍मिन्‍ने़ॽ॥

“‘खिनिॽ थुम्‍म्‍या मे़इसे़म्‍मिन्‍ने़ॽ हे़क्‍क्‍याङ् कित्‍चाक् मे़जोगे़म्‍मिन्‍ने़ॽ॥

२७ “‘खिनिॽ ने़सिःम्‍बोबा थे़गेःक्‍इःन् मे़घक्‍ते़म्‍मिन्‍ने़ॽ, खे़ब्‍याङ् मुधोॽइल्‍ले़ कुसुक्‍पाहाॽ मे़साःक्‍ते़म्‍मिन्‍ने़ॽ॥

२८ “‘के़सिबा मनाहाॽरे़ लागि खिनिॽ थक्‍को मे़हे़गे़म्‍मिन्‍ने़ॽआङ् मे़घाःन्‍दाम्‍मिन्‍ने़ॽ॥ हे़क्‍क्‍याङ् आप्‍फेक् थक्‍को आत्‍तिन् परिक्‍ले़न्‍नाङ् कुयोक् मे़भत्‍छे़म्‍मिन्‍ने़ॽ॥ आङ्‌गाॽ यहवे दाङ्‌बाआ॥

२९ “‘खिनिॽ मे़न्‍छुमा साहाॽ ये़म्‍बा हङ्‌जेना के़त्‍निमा मे़जोगे़म्‍सिम्‍मिन्‍ने़ॽआङ् फे़त्‍मे़लाःन्‍दे़म्‍सिम्‍मिन्‍ने़ॽ, मेःन्‍ने़भग्र लाजेन् के़त्‍निमा चोःक्‍मा ले़प्‍साङ् लाःत्, खे़ब्‍याङ् लाजेन् फेन्‌याःम्‍बक्‍किल्‍ले़ तिम्‌ॽ॥

३० “‘खिनिॽ आङ्‌गाॽ आनाःम्‍सिङ्‌मा सबाथ ये़न्‍निन् ने़त्‍ते़म्‍मे़ॽ हे़क्‍क्‍याङ् आसेसेदे़न्‍निन् मिङ्‌सो इङ्‌धाङ् पिरे़म्‍मे़ॽ॥ आङ्‌गाॽ यहवे दाङ्‌बाआ॥

३१ “‘खिनिॽ माङ्‌बा याःम्‍बक् के़जोःक्‍पा इग्र के़सिबा साम् के़भोःङ्‌बा ले़प्‍माङ् मे़लासे़म्‍मिन्‍ने़ॽ॥ खे़ङ्‌हाॽनु सुजा मे़नाःक्‍ताम्‍मिन्‍ने़ॽआङ् खिनिॽ आबाङे आसुत्‍थो मे़जोःक्‍कासिम्‍मिन्‍ने़ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

३२ “‘काप्‍पो तुम्‍साहाॽ मिङ्‌सो इङ्‌धाङ् पिमासिरे़ लागि पोगे़म्‍मे़ॽ हे़क्‍क्‍याङ् खदाक्‍मिहाॽ नाजम् पिरे़म्‍सिम्‍मे़ॽ॥ निङ्‌वाॽफुमाङ्‌ङिन्‍नु खिनिॽ किसे़म्‍मे़ॽ॥ आङ्‌गाॽ यहवे दाङ्‌बाआ॥

३३ “‘खिनिॽओ याङ्‌धोःक्‍से़ के़दाबा वेॽ लाजेॽबा मनान् ताप्‍फे़ःल्‍लिक् मे़मे़त्‍ते़म्‍मिन्‍ने़ॽ॥

३४ खे़न् खिनिॽ आबाङे लाजेॽओ सागे़वाःन्‍छिङ्‌बा मना हे़क्‍के लेःत्‍ते़म्‍मे़ॽ॥ खिनिॽ खे़न् आबाङे कुसिङ् लुङ्‌माॽ तुक्‍ताम्‍मे़ॽ, थेआङ्‌भे़ल्‍ले़ खिनिॽआङ् मिस्र लाजेॽओ वेॽ लाजेॽबा के़वयि॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

३५ “‘खिनिॽ के़सिःक्‍तुम्‍मिल्‍ले़, के़धाङ्‌घुम्‍मिल्‍ले़ हे़क्‍क्‍याङ् के़धिम्‍सुम्‍मिल्‍ले़ इङ्‌ले़क् मे़जोगे़म्‍मिन्‍ने़ॽ॥

३६ खिनिॽ कुदोःप्‍मा ते़म्‍दुरि नु कुधाङ्‌मा, हे़क्‍क्‍याङ् के़गे़प्‍पा कुसिःक्‍मा नु पासाङ्‌गाहाॽ कत्‍ते़म्‍मे़ॽ॥ मिस्र लाजेॽलाम् खिनिॽ के़लःप्‍पा के़भे़प्‍पा आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

३७ “‘खिनिॽ आङ्‌गाॽ के़रे़क् आसाम्‌यो थिम्‍हाॽ नु आधिम्‍हाॽ इःत्‍ते़म् नाःत्‍ते़म्‍मे़ॽ॥ आङ्‌गाॽ यहवे दाङ्‌बाआरो॥’”

फे़न्‌याःम्‍बक् के़जोःक्‍पे़ल्‍ले़ खुम्‍दिङ् खोसु

२०

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘इस्राइलिहाॽ इग्र खे़ङ्‌हाॽनु सोरिक् के़युङ्‌बा वेॽ लाजेॽबा इस्राइलओ के़युङ्‌बा मनाहाॽओ आत्‍तिल्‍ले़ कुस्‍सा अङे़ःक्‌वान् मोलोख साम्‍माङ्‌ङो तोःन्‍दुॽ खे़न् से़प्‍मा पोःङ्‌ॽ॥ सङ्‌जुम्‍भोबा मनाहाॽरे़ खे़न् लुङ्‌ङिल्‍ले़ मे़ले़प्‍तुर॥

३ खे़ङ्‌हाॽओ कुस्‍सा अङे़ःक्‌वान् मोलोख माङ्‌ङो के़दोःम्‍बे़ल्‍ले़ आङ्‌गाॽ आसेसेदे़न्‍निन् चिःन्‍दुॽ हे़क्‍क्‍याङ् सेसेबा आमिङ्‌ङिन् फे़त्‍लाःन्‍दुॽ॥ कल्‍ले़चोगुल्‍ले़ आङ्‌गाॽ खे़न् अत्‍तुङ्‌ङाङ् खुने़ॽ कुमनाहाॽलाम् लःत्‍तुङ्‌देसुङ्‌ॽ॥

४ खे़ल्‍ले़ खुने़ॽ अङे़ःक्‌वा कुस्‍सान् मोलोख माङ्‌ङो तोःन्‍दुल्‍ले़ सङ्‌जुम्‍भोबा मनाहाॽरे़ खे़न् मनान् मे़न्‍छे़रुन् हे़क्‍क्‍याङ् मे़न्‍निमनाबा मे़ले़ङिसिङ्‌ने़भग्र,

५ खे़न् मनान् नु खे़ल्‍ले़ कुहिम्‍सयङ्‌हाॽ अत्‍तुङ्‌सिङ्‌ॽ, आङ्‌गाॽ खे़न् हे़क्‍क्‍याङ् खुने़ॽनु सोसोरिक् मोलोख माङ्‌ङिन् के़दिम्‍बाआङ् के़त्‍निमा के़जोःक्‍सिङ्‌बाहाॽ के़रे़क् खुन्‍छिॽ मनाहाॽलाम् मे़लःत्‍तु मे़देसुसिर चोगुङ्‌ॽ॥

६ “‘आत्‍तिन् मनाःन् माङ्‌बा याःम्‍बक् चोःक्‍मा ले़प्‍माङ् इग्र के़सिबा साम्‍हाॽ के़भोःङ्‌बा ले़प्‍माङ् लाःत्‍ताङ् आङ्‌गाॽ इङ्‌ले़क्‍का, आङ्‌गाॽ खे़न् अत्‍तुङ्‌ङाङ् खुने़ॽ कुमनाहाॽलाम्‍बा लःत्‍तुङ्‌देसुङ्‌ॽ॥

७ “‘आबाङे तोःन्‍नासिम्‍मे़ॽआङ् सेसे पोःक्‍खे़म्‍मे़ॽ॥ थेआङ्‌भे़ल्‍ले़ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

८ खिनिॽ आङ्‌गाॽ आसाम्‌यो थिम्‍हाॽ इःत्‍ते़म् नाःत्‍ते़म्‍मे़ॽ॥ आङ्‌गाॽए खिनिॽ सेसे के़जोःक्‍पा यहवे दाङ्‌बाआ॥

९ “‘आत्‍तिल्‍ले़ खुने़ॽ कुम्‍बा कुम्‍मा साङ्‌ग्रा माङ्‌दे मे़त्‍तुसिॽ खे़न् से़प्‍माए पोःङ्‌ॽ॥ खुने़ॽ आबाङे कुम्‍बा कुम्‍मा माङ्‌दे साङ्‌ग्रा मे़त्‍तुसिबाल्‍ले़ चोगुबाल्‍ले़ खुने़ॽ आप्‍फेक् सिमा के़बोङ्‌बा पोङ्‌लो॥

१० “‘कुभा मनाःन् वेॽइल्‍ले़ कुमेःत्‍तिन्‍नु याम्‍बोःप्‍मा याःम्‍बक् चोगुने़भग्र याम्‍बोःप्‍मा याःम्‍बक् के़जोःक्‍पे़न् नु याःम्‍बोःप्‍मा याःम्‍बक् के़जोःक्‍मे़न् ने़प्‍माङ् से़प्‍मासिए पोःङ्‌ॽ॥

११ “‘आप्‍फेक् कुम्‍बारे़ कुमेःत्‍तिन्‍नु सोरिक् इम्‍मा याःम्‍बक् के़जोःक्‍पे़ल्‍ले़ खुने़ॽ आबाङे कुम्‍बा कुनामे़न्‍छाॽ मे़त्‍तुबा पोःङ्‌ॽ॥ खे़ङ्‌हाॽ ने़प्‍माङ् से़प्‍मासिए पोःङ्‌ॽ॥ खुन्‍छिॽ चोःक्‍सुबा फे़न्‌याःम्‍बक्‍किल्‍ले़ चोगुल्‍ले़ खुन्‍छिॽ आप्‍फेक् सिमा के़बोङ्‌बा पोःङ्‌ॽ॥

१२ “‘कुभा मनाःल्‍ले़ खुने़ॽ आप्‍फेक् कुम्‍बाङ्‌लिःन्‍नु सोरिक् इम्‍मा याःम्‍बक् चोगुने़भग्र खे़न् ये़म्‍बित्‍छाःन् नु मे़न्‍छुमान् ने़प्‍माङ् से़प्‍मासिए पोःङ्‌ॽ॥ खुन्‍छिॽ चोगे़सुबान् फे़त्‍लाॽमा याःम्‍बक्‍लो॥ खुन्‍छिॽ हे़क्‍के चोगे़सुबे़ल्‍ले़ चोगुल्‍ले़ खुन्‍छिॽ आप्‍फेक् सिमा पोःङ्‌ॽ॥

१३ “‘कुभा मनाःल्‍ले़ मे़न्‍छुमान्‍नु सोरिक् इम्‍मा याःम्‍बक् चोगुबा कुइसिःक् ये़म्‍बित्‍छाःन्‍नु हे़क्‍के चोगुने़भग्र खे़न् याम्‍गे़सिङ्‌बा याःम्‍बक् पोःङ्‌ॽ॥ खे़न् ने़प्‍माङ् से़प्‍मासिए पोःङ्‌ॽ॥ खुन्‍छिॽ हे़क्‍के चोगे़सुबे़ल्‍ले़ चोगुल्‍ले़ खुन्‍छिॽ आप्‍फेक् सिमा पोःङ्‌ॽ॥

१४ “‘कुभा मनाःल्‍ले़ कुम्‍मा कुस्‍सा ने़प्‍माङ् मेःत् चोगुसिने़भग्र खे़न् फे़न्‌याःम्‍बक्‍लो॥ खे़न् मनान् खे़ङ्‌हाॽनु सोरिक् मिधिङ्‌मा पोःङ्‌ॽ, हे़क्‍क्‍याङ् खिनिॽ लुम्‍मो हे़क्‍तङ्‌बा याःम्‍बक् मे़बोङ्‌ने़न्‍ल॥

१५ “‘कुभारे़ थक्‍साःन्‍नु सोरिक् इम्‍मा याःम्‍बक् चोगुने़भग्र खे़न् मनान् से़प्‍माए पोःङ्‌ॽ, खे़ब्‍याङ् खे़न् थक्‍साःन्‍नाङ् से़प्‍मा पोःङ्‌ॽ॥

१६ “‘कुभा मे़न्‍छुमाःल्‍ले़ थक्‍सान् ये़म्‍बा चोगुबा तुम्‍दे़त्‍ते़ने़भग्र खे़न् मे़न्‍छुमान्‍नु थक्‍सान् ने़प्‍माङ् से़प्‍मासिए पोःङ्‌ॽ॥ खुन्‍छिॽ हे़क्‍के चोगे़सुबे़ल्‍ले़ चोगुल्‍ले़ खुन्‍छिॽ आप्‍फेक् सिमाए पोःङ्‌ॽ॥

१७ “‘आत्‍तिल्‍ले़ आबाङे कुन्‍साॽ, इग्र आबाङे कुम्‍बा इग्र कुम्‍मा ले़प्‍माङ्‌बा मे़न्‍छुमासान् मेःक्‍खिम् मे़त्‍तुआङ् सोरिक् इम्‍मा याःम्‍बक् चोगुने़भग्र खे़ङ्‌ग साॽरिक् सिरिङ्‌ममा पाःन्‍लो॥ खे़न् ने़प्‍माङ् मनाहाॽरे़ मे़निसुसिरए खुन्‍छिॽ आप्‍फेक् मनाहाॽलाम् लःप्‍मादेमासि पोःङ्‌ॽ॥ खे़ल्‍ले़ आबाङे कुन्‍साॽ मे़न्‍छुमान् कुनामे़न्‍छाॽ मे़त्‍तुआङ् वाॽ॥ खुन्‍छिॽ हे़क्‍के चोगे़सुबे़ल्‍ले़ चोगुल्‍ले़ खुन्‍छिॽ आप्‍फेक् सिमा पोःङ्‌ॽ॥

१८ “‘कुसिम् वाहप्‍मा वाॽबा ये़म्‍मो कुभा मनाःल्‍ले़ मे़न्‍छुमान्‍नु सोरिक् इम्‍मा याःम्‍बक् चोगुने़भग्र खे़न् ने़प्‍माङ् खुन्‍छिॽ मनाहाॽलाम्‍बा लःप्‍मादेमासि पोःङ्‌ॽ, थेआङ्‌भे़ल्‍ले़ खे़न् ये़म्‍बित्‍छाःल्‍ले़ मे़न्‍छुमाःल्‍ले़ कुमाक्‍खिल्‍ले़ कुबुन्‍निन् ओसेःन्‍धाङ् चोगु हे़क्‍क्‍याङ् मे़न्‍छुमाःल्‍ले़ग खुने़ॽ कुमाक्‍खिल्‍ले़ कुबुन्‍निन् ओःन्‍धाक्‍तु॥

१९ “‘खे़ने़ॽ आबाङे के़म्‍बा इग्र के़म्‍मारे़ कुन्‍ने़ॽ कुन्‍साॽनु सोरिक् इम्‍मा याःम्‍बक् मे़जोगे़न्‍ने़ॽ॥ थेआङ्‌भे़ल्‍ले़ कल्‍ले़ निःत्‍ताङ्‌बा काॽइःन् कुनामे़न्‍छाॽ चोगुॽ॥ खे़न्‍छिॽ हे़क्‍के के़जोगुसिबे़ल्‍ले़ चोगुल्‍ले़ खे़न्‍छिॽ आप्‍फेक् के़सिसिर पोःङ्‌ॽ॥

२० “‘कुभारे़ आबाङे कुम्‍भङा इग्र कुन्‍दुम्‍बारे़ कुमेःत्‍तिन्‍नु सोरिक् इम्‍मा याःम्‍बक् चोगुने़भग्र खे़ल्‍ले़ आप्‍फेक् कुम्‍भङा इग्र कुन्‍दुम्‍बा कुनामे़न्‍छाॽ मे़त्‍तुरो॥ खे़ङ्‌हाॽ खुन्‍छिॽ लायोल्‍ले़ कुले़क्‌वा खुम्‍दिङ् खोमा पोःङ्‌ॽ॥ खे़ङ्‌हाॽ खुन्‍छिॽ सामे़न्‌वाॽए मे़सिर पोःङ्‌ॽ॥

२१ “‘कुभारे़ आबाङे कुन्‍साॽरे़ कुमेत् कुअङे़ःक्‍मान् इग्र कुम्‍भुॽरे़ कुमेःत्‍ते़न् मेःक्‍खिम् मे़प्‍माग आसुत्‍थो पाःन्‍लो॥a खे़ल्‍ले़ आबाङे कुम्‍भुॽ कुन्‍साॽहाॽ कुनामे़न्‍छाॽ मे़त्‍तुसिबा पोःङ्‌ॽ॥ खे़ङ्‌हाॽ खुन्‍छिॽ सामे़न्‌वाॽए लुक्‍पा खक्‍पा मे़बोङ्‌ङाङ् मे़सिरो॥

२२ “‘आङ्‌गाॽ के़रे़क् आसाम्‌यो थिम्‍हाॽ इःत्‍ते़म् नाःत्‍ते़म्‍मे़ॽ॥ मेःन्‍ने़भग्र आत्‍तिन् लाजेॽओ आङ्‌गाॽ खिनिॽ तेॽनिङ्‌ल पत्‍ता खे़ल्‍ले़ खिनिॽ के़असिआङ् लाप्‍के़भुसिॽ॥

२३ खिनिॽ तगि आङ्‌गाॽ लःप्‍मादेमा इःत्‍तुङ्‌सिङ्‌बा मे़न्‍छाम् सुवाङ्‌हाॽरे़ खुन्‍छिॽ ये़प्‍ले़क्‍को खिनिॽ लाङ्‌मे़घेगे़म्‍मिन्‍ने़ॽ॥ खे़ङ्‌हाॽरे़ कन् के़रे़क् याःम्‍बक्‍हाॽ मे़जोगुआङ् मे़वये़, खे़ल्‍ले़ चोगुल्‍ले़ आङ्‌गाॽ खे़ङ्‌हाॽ चिःत्‍तुङ्‌सिङ्॥

२४ कर आङ्‌गाॽ खिनिॽ मे़त्‍निङ्‌ङाङ् वाॽ, “खिनिॽ खे़ङ्‌हाॽरे़ खुन्‍छिॽ लाजेन् युक् के़जोगुम्‌ॽ, हे़क्‍क्‍याङ् पित्‍नु नु सक्‌वाघु के़गुङ्‌बा लाजेन् खिनिॽ पिनिङ्‌ॽ॥” खिनिॽ वेॽ मे़न्‍छाम् सुवाङ्‌हाॽलाम् के़से़म्‍बा आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

२५ “‘कल्‍ले़चोगुल्‍ले़ खिनिॽ सुत्‍थो नु आसुत्‍थो थक्‍सापुसाहाॽ से़न्‍दे़म्‍सिम्‍मे़ॽ॥ आङ्‌गाॽ आसुत्‍थो लेःत्‍तुङ्‌सिङ्‌ङाङ् ओसेःन्‍धाक्‍निङ्‌बा थक्‍सापुसा इग्र खाम्‍बाङ्‌ङो के़सःन्‍छिङ्‌बा मुन्‍जिङ् वयाःक् के़लॽबाहाॽलाम् खिनिॽ आसुत्‍थो मे़जोःक्‍कासिम्‍मिन्‍ने़ॽ॥

२६ खिनिॽ आङ्‌गाॽ आलागि सेसेबा पोःक्‍खे़म्‍मे़ॽ, थेआङ्‌भे़ल्‍ले़ आङ्‌गाॽ, यहवे दाङ्‌बान्, सेसेबा चोःक्‍का, हे़क्‍क्‍याङ् खिनिॽ आङ्‌गाॽ आमना पोङ्‌मारे़ लागि आङ्‌गाॽ खिनिॽ वेॽ मे़न्‍छाम् सुवाङ्‌हाॽलाम् लाःत्‍लाःत् एःक् से़न्‍निङ्‌बारो॥

२७ “‘खिनिॽओबा कुभा ये़म्‍बित्‍छा इग्र मे़न्‍छुमान् माङ्‌बा याःम्‍बक् के़जोःक्‍पा ले़प्‍माङ् इग्र के़सिबा साम्‍हाॽ के़भोःङ्‌बा ले़प्‍माङ् लाःत्‍ने़भग्र खे़न् से़प्‍माए पोःङ्‌ॽ॥ खे़ङ्‌हाॽ लुङ्‌ङिल्‍ले़ ले़प्‍मा से़प्‍मासि पोःङ्‌ॽ॥ खुन्‍छिॽ हे़क्‍के मे़जोगुबाल्‍ले़ चोगुल्‍ले़ खुन्‍छिॽ आप्‍फेक् सिमा पोङ्‌लो॥’”

a 

२०:२१ साम्‌यो इङ् २५:५ ओ पाःत्‍तुआङ् पप्‍पा कुइसिःक् इस्राइिल साक्‍थिम्‍मो फुॽहाॽ इग्र नुसाॽहाॽ खुन्‍छिॽ सामे़न्‌वाॽए मे़स्‍ये़मे़घे़रे़ने़भग्र मुॽइदाङ्‌सा कप्‍मा पिमासिरे़ लागि फुॽनुसाहाॽरे़ खुन्‍छिॽ मेःत्‍हाॽ थिक्‍पारे़ मेःत् तेॽमासि के़नुॽबा थिम् वये़॥ कर कन् पाःत्‍ला २१ ओ फुॽनुसाॽहाॽ कुहिङ्‌वे़त् मे़वाॽरएग मेःत् तेॽमासि मे़नुॽने़न्॥ (मत्‍ति १४:३, ४)॥

निङ्‌वाॽफुसाम्‍बा सुत्‍थो पोङ्‌मा थिम्

२१

यहवे दाङ्‌बे़ल्‍ले़ मोसान् मे़त्‍तु, “हारुने़ल्‍ले़ कुस्‍सा, निङ्‌वाॽफुसाम्‍बाहाॽ खे़ने़ॽ अक्‍खे मे़त्‍ते़से़ॽ– ‘खे़ङ्‌हाॽरे़ खुन्‍छिॽ आप्‍फेक् मनाहाॽ कुभा मे़सिःल्‍ले़ खिनिॽ कुभारे़ चेःन् मे़सुसे़म्‍मिन्‍ने़ॽआङ् आप्‍फेक् आसुत्‍थो मे़जोःक्‍कासिम्‍मिन्‍ने़ॽ,

२ आप्‍फेक् काॽइ के़धाप्‍पाहाॽरक्, इग्र आप्‍फेक् मानुदिङ् मा, पानुदिङ् पा, साहाॽ, फुॽनुसाॽ,

३ इग्र हिम्‍मोए के़वाॽमा मेःक्‍खिम् मे़म्‍बोङ्‌ङेमा माङ्‌गे़न्‍ना ने़ॽनुसाॽहाॽरे़ लागि खुने़ॽ आसुत्‍थो चोःक्‍सिङ्‌ल॥

४ ते़न्‍धाम् मेःक्‍खिम्‍लाम् काॽइ के़धाप्‍पा कुभारे़ लागिआङ् खे़न् आप्‍फेक् आसुत्‍थो चोःक्‍सिङ्‌ङाङ् मे़जिःन्‍छिङ्‌ङिन्‍ल॥

५ “‘मिक्‌वा मे़गुःल्‍ले़ निङ्‌वाॽफुसाम्‍बाहाॽरे़ खुन्‍छिॽ थे़गेःक्‍किन् मे़न्‍नःक्‍खुन्‍ल, खुन्‍छिॽ मुधोॽहाॽरे़ कुसुक्‍पाहाॽ मे़न्‍छाःक्‍तुन्‍ल हे़क्‍क्‍याङ् खुन्‍छिॽ थक्‍किन् मे़ङ्‌घाःन्‍दुन्‍ल॥

६ खुन्‍छिॽ निङ्‌वाॽफुमाङ्‌ङिल्‍ले़ कुलागि खे़ङ्‌हाॽ सेसे मे़युङ्‌ल, हे़क्‍क्‍याङ् खुन्‍छिॽ निङ्‌वाॽफुमाङ्‌ङिल्‍ले़ कुमिङ्‌ङिन् कुनामे़न्‍छाॽ पोङ्‌ल मे़न्‍जोगुन्‍ल, थेआङ्‌भे़ल्‍ले़ खे़ङ्‌हाॽरे़ यहवे दाङ्‌बे़ल्‍ले़ कुलागि मिओलाम्‍बा तोःम्‍मनाबा सिदुङ्‌जभा, इग्र निङ्‌वाॽफुमाङ्‌ङिल्‍ले़ कुजान् तोःम्‍मा याःम्‍बक् मे़जोगुॽ॥ कल्‍ले़चोगुल्‍ले़ खे़ङ्‌हाॽ सेसे मे़बोङ्‌ल॥

७ “‘खे़ङ्‌हाॽरे़ ये़म्‍बा हङ्‌जेना के़बोङ्‌माआङ् फे़क्‍के़लाॽमा मे़न्‍छुमान् इग्र कुये़म्‍बाःल्‍ले़ लाप्‍फेसुमा आत्‍तिन् मे़न्‍छुमान्‍नाङ् मे़न्‍दारुन्‍ल, थेआङ्‌भे़ल्‍ले़ निङ्‌वाॽफुसाम्‍बाहाॽ खुन्‍छिॽ निङ्‌वाॽफुमाङ्‌ङिल्‍ले़ कुलागि सेसेबा मे़जोक्॥

८ निङ्‌वाॽफुसाम्‍बाहाॽ खिनिॽ सेसेबा लेःत्‍ताम्‍सिम्‍मे़ॽ, थेआङ्‌भे़ल्‍ले़ खे़ङ्‌हाॽरे़ खुन्‍छिॽ निङ्‌वाॽफुमाङ्‌ङिल्‍ले़ कुजान् तोःम्‍मा याःम्‍बक् मे़जोगुॽ, थेआङ्‌भे़ल्‍ले़ खिनिॽ सेसेबा के़जोःक्‍पा आङ्‌गाॽ, यहवे दाङ्‌बान्, सेसेबा चोःक्‍का॥

९ “‘कुभा निङ्‌वाॽफुसाम्‍बे़ल्‍ले़ कुस्‍सा मे़न्‍छुमाःल्‍ले़ ये़म्‍बा कोःप्‍मा के़त्‍निमा याःम्‍बक् चोगुआङ् आबाङे आसुत्‍थो चोःक्‍सिङ्‌ने़भग्र, खे़ल्‍ले़ कुम्‍बा कुनामे़न्‍छाॽ मे़त्‍तुॽ॥ खे़न् मिओ मिमे़धिक्‍खुर॥

१० “‘आत्‍तिन् खुने़ॽ कुम्‍भुॽकुन्‍साॽहाॽओ तुम् निङ्‌वाॽफुसाम्‍बा पोःक्‍खे़आङ् वाॽ, हे़क्‍क्‍याङ् आत्‍तिल्‍ले़ कुधे़गेःक्‍पो पिमा माङ्‌थोःक्‍ना निःङ्‌गे़न् मे़ले़ःक्‍तुआङ् पत्, खे़ब्‍याङ् निङ्‌वाॽफुसाम्‍बा ताक्‍फा चाङ् चाङ्‌मारे़ लागि आत्‍तिन् लाःत्‍लाःत् मे़से़न्‍दुआङ् वाॽ, खुने़ॽ मिक्‌वाःल्‍ले़ ते़त्‍तुबा फाॽआङ् ओसेःन्‍धाङ् चोःक्‍मारे़ लागि कुधे़गेक् इःन् मे़भाःक्‍खुन्‍ल, हे़क्‍क्‍याङ् खुने़ॽ कुदेःत्‍तिन् मे़धेःक्‍खुन्‍ल॥

११ खुने़ॽ कुभा चे के़ने़बादे़न्‍नो मे़बेःक्‍ने़न्‍ल॥ खुने़ॽ आप्‍फेक् कुम्‍बा इग्र कुम्‍मारे़ कुजे के़ने़बादे़न्‍नोआङ् पेःक्‍काङ् आसुत्‍थो मे़जोःक्‍सिङ्‌ङिल्‍ल॥

१२ सेसेदे़न्‍नोलाम् खे़न् लाःक्‍कात् मे़लःन्‍ने़ल्‍ल, हे़क्‍क्‍याङ् खे़ल्‍ले़ खुने़ॽ कुनिङ्‌वाॽफुमाङ्‌ङिल्‍ले़ कुसेसेदे़न्‍निन् आसुत्‍थो मे़जोगुन्‍ल, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ माङ्‌थोःक्‍ना पिमा कुनिःङ्‌गेःल्‍ले़ खे़न् मे़दोन्‍दुआङ् वाॽ॥ आङ्‌गाॽ यहवे दाङ्‌बाआ॥

१३ “‘खे़ल्‍ले़ सिसागे़न् मे़न्‍छ्‌यान् मेःक्‍खिम् मे़त्‍तुर॥

१४ खे़ल्‍ले़ कुये़म्‍बा के़सिमा मेमेदुमा, कुये़म्‍बाःल्‍ले़ नाॽरुबा मे़न्‍छुमान्, इग्र ये़म्‍बा हङ्‌जेना याःम्‍बक्‍किल्‍ले़ फे़क्‍के़लाॽमा मे़न्‍छुमान् मे़दारुन्‍ल, कर आबाङे कुधाःक्‍कोबा सिसागे़न् मे़न्‍छ्‌यान् खे़ल्‍ले़ ते़न्‍धाम् मेःक्‍खिम् मे़त्‍तुर,

१५ खे़ल्‍ले़ चोगुल्‍ले़ खुने़ॽ आबाङे कुमनाहाॽरे़ खुन्‍छिॽ लुम्‍मो आबाङे कुस्‍सा कुएहाॽ आसुत्‍थो मे़जोगुसिन्‍ल॥ खुने़ॽ सेसे के़जोःक्‍पा आङ्‌गाॽए यहवे दाङ्‌बाआ॥’”

१६ यहवे दाङ्‌बे़ल्‍ले़ मोसान् मे़त्‍तु,

१७ “खे़ने़ॽ हारुने़न् मे़त्‍ते़ॽ– ‘खे़ने़ॽ के़हिम्‍सयङ्‌बा के़रे़क् थाःक्‍को के़गाःम्‍बा कुयोक् के़बप्‍पा आत्‍तिन्‍छाङ्, खुने़ॽ निङ्‌वाॽफुमाङ्‌ङिल्‍ले़ कुजा तोःन्‍छे़ निःत्‍ताङ् मे़दाने़न्‍ल॥

१८ के़गाःम्‍बा के़बप्‍पा आत्‍तिन् मनाःन्‍छाङ्, कुमिक् के़होःप्‍पा मिक्‍फःम्‍बा इग्र लाङ्‌सक्‍पा, कुनारा फे़क्‍के़लाॽबा, इग्र कुधक् फे़क्‍के़लाॽबा,

१९ कुलाङ् इग्र कुहुक् के़दुःङ्‌बा,

२० एःक्‍थुःक्‍के, थे़प्‍प्रुक्‍या, कुमिक् के़दुक्‍पा, के़दुम्‍बा याङ्‌घेःक् के़बप्‍पा, कुधिःन्‍नो के़गाःम्‍बा आत्‍तिन्‍नाङ् निःत्‍ताङ् मे़दाने़न्‍ल॥

२१ हारुन निङ्‌वाॽफुसाम्‍बे़ल्‍ले़ कुहिम्‍सयङ्‌हाॽओबा के़गाःम्‍बा के़बप्‍पा आत्‍तिन् ये़म्‍बित्‍छाःन्‍नाङ् यहवे दाङ्‌बे़ल्‍ले़ कुलागि मिओ मिधिङ्‌मनादेमनाबा सिदुङ्‌जभा तोःम्‍मारे़ लागि निःत्‍ताङ् मे़दाने़न्‍ल॥ खे़प्‍मो कुयोक् पत्॥ खे़न् कुनिङ्‌वाॽफुमाङ्‌ङिल्‍ले़ कुजा तोःन्‍छे़ निःत्‍ताङ् तामा मे़नुॽने़न्॥

२२ खुने़ॽ कुनिङ्‌वाॽफुमाङ्‌ङिल्‍ले़ सेसेबा नु साॽरिक् सेसेबा कुजान् खे़ल्‍ले़ चामा सुक्‍तुॽ॥

२३ कर खे़प्‍मो के़गाःम्‍बा पप्‍पाल्‍ले़ चोगुल्‍ले़ खुने़ॽ फोःन्‍दा नु ले़त्‍ति तोःम्‍मादे़न्‍निल्‍ले़ निःत्‍ताङ् ताआङ् आङ्‌गाॽ आसेसेदे़न्‍निन् आसुत्‍थो मे़जोगुन्‍ल॥ खे़ङ्‌हाॽ सेसे के़जोःक्‍पा आङ्‌गाॽए यहवे दाङ्‌बाआ॥’”

२४ खे़ब्‍याङ् मोसाःल्‍ले़ हारुने़न् खुने़ॽ कुस्‍साहाॽ नु के़रे़क् इस्राइलिहाॽ कन् पाःन्‍हाॽ चे़क्‍तुसिरो॥

सुत्‍थोबा सिदुङ्‌जभा

२२

यहवे दाङ्‌बे़ल्‍ले़ मोसान् मे़त्‍तु,

२ “हारुने़न् नु खुने़ॽ कुस्‍साहाॽ अक्‍खे मे़त्‍ते़से़ॽ– ‘इस्राइलिहाॽरे़ आङ्‌गाॽ आलागि मे़दोन्‍दुआङ् सिदुङ्‌जभा मे़जोगुबा सुत्‍थोबा सिदुङ्‌जभाहाॽ खिनिॽ इङ्‌धाङ् पिरे़म्‍मे़ॽ, हे़क्‍क्‍याङ् आङ्‌गाॽ आसेसे मिङ्‌ङिन् फे़त्‍मे़लाःन्‍दे़म्‍मिन्‍ने़ॽ॥ आङ्‌गाॽ यहवे दाङ्‌बाआ॥’

३ “खे़ने़ॽ खे़ङ्‌हाॽ मे़त्‍ते़से़ॽ– ‘खिनिॽ आत्‍तिन् थाःक्‍कोबासाङ् कुभा आसुत्‍थो निङ्‌वाॽफुसाम्‍बान् इस्राइलिहाॽरे़ मे़दोन्‍दुआङ् सिदुङ्‌जभा मे़जोगुबा सुत्‍थो सिदुङ्‌जभाहाॽरे़ कुबेसाङ् पेःक्‍ने़भग्र, खे़न् आङ्‌गाॽ आबेसाङ्‌लाम्‍बा लःप्‍मादेमा पोःङ्‌ॽ॥ आङ्‌गाॽ यहवे दाङ्‌बाआ॥

४ “‘हारुने़ल्‍ले़ कुस्‍साहाॽओबा कुभा आत्‍तिन्‍छाङ् होरिक्‍पो याङ्‌घेःक् लःम्‍मा नु वायुमा तुक्‍मे़ल्‍ले़ तरुआङ् वाॽने़भग्र, खे़न् सुत्‍थो मे़म्‍बोङ्‌ङे थारिक् सुत्‍थोबा सिदुङ्‌जभाहाॽओबा थे़माआङ् कुजा खे़ल्‍ले़ मे़जने़न्‍ल॥ चे के़सुबा, से़मे़वा वायुमा तुक्‍मे़ल्‍ले़ के़याङ्‌बान् के़सुबा,

५ इग्र के़उःङ्‌सिङ्‌बा मुन्‍जिङ् वयाःक् के़लॽबा थक्‍सान् इग्र आसुत्‍थो मना इग्र आसुत्‍थो पान् थेःल्‍ले़साङ् खुने़ॽ आसुत्‍थो चोगुॽ॥

६ खे़न् मनान् युःन्‍छिक् थारिक् आसुत्‍थो पोङ्‌ल पोःङ्‌ॽ॥ खुने़ॽ वामे़ल्‍लुःम्‍सिङ्‌ङे थारिक् सुत्‍थोबा सिदुङ्‌जभाहाॽ मे़जने़न्‍ल॥

७ नाम्‍धाआङ्‌लक् खुने़ॽ सुत्‍थो पोःङ्‌ॽ॥ खे़न् एगाङ् खुने़ॽ सुत्‍थो सिदुङ्‌जभाहाॽ चामा सुक्‍तुॽ, थेआङ्‌भे़ल्‍ले़ खे़ङ्‌ग खुने़ॽ कुजामारो॥

८ आप्‍फेक् के़सिबा इग्र ताम्‍भुङ् थक्‍साःल्‍ले़ थे़ःक्‍खु से़रुबा थक्‍सान् खे़ल्‍ले़ मे़जने़न्‍ल॥ हे़क्‍क्‍याङ् खुने़ॽ खे़न् चआङ् आबाङे आसुत्‍थो मे़जोःक्‍सिङ्‌ङिन्‍ल॥ आङ्‌गाॽ यहवे दाङ्‌बाआ॥

९ “‘निङ्‌वाॽफुसाम्‍बाहाॽरे़ आङ्‌गाॽ आइङ्‌जाङ्‌हाॽ मे़इःत्‍तु मे़नाःत्‍तुर, मेःन्‍ने़भग्र खे़ङ्‌हाॽरे़ आङ्‌गाॽ आधिम्‍हाॽ मे़नाॽरुबाल्‍ले़ चोगुल्‍ले़ खे़ङ्‌हाॽ आप्‍तिक्‍साबा मे़बोङ्‌ङाङ् मे़सिःॽ॥ खे़ङ्‌हाॽ सेसे के़जोःक्‍पा आङ्‌गाॽ यहवे दाङ्‌बाआ॥

१० “‘निङ्‌वाॽफुसाम्‍बे़ल्‍ले़ कुहिम्‍सयङ्‌नुःल्‍ले़ वेॽ आत्‍तिन् मनाःल्‍ले़आङ् सुत्‍थोबा सिदुङ्‌जभान् मे़जने़न्‍ल, खे़ब्‍याङ् निङ्‌वाॽफुसाम्‍बे़ल्‍ले़ कुदरे़बा इग्र कुयाःल्‍ले़क् से़वारोबाल्‍ले़आङ् सुत्‍थोबा सिदुङ्‌जभान् मे़जने़न्‍ल॥

११ कर निङ्‌वाॽफुसाम्‍बे़ल्‍ले़ कुमे़ल्‍लुङ् हुङुआङ् इङुबा कुयोःग्‍बा इग्र खुने़ॽ कुहिम्‍मो सागे़वाःन्‍छिङ्‌बा योःग्‍बाने़भग्र खे़ल्‍ले़ निङ्‌वाॽफुसाम्‍बाल्‍ले़ कुजामा लक्‍कोलाम् चःल्‍ले़ नुॽ॥

१२ निङ्‌वाॽफुसाम्‍बे़ल्‍ले़ कुस्‍सा मे़न्‍छुमान् वेॽ थाःक्‍कोबा कुभा ये़म्‍बित्‍छाःन्‍नु कुमेःक्‍खिम् पोःक्‍खे़आङ् वाॽने़भग्र आत्‍तिन् सुत्‍थोबा सिदुङ्‌जभालाम्‍माङ् खुने़ॽ मे़जने़न्‍ल॥

१३ कर कुभा निङ्‌वाॽफुसाम्‍बे़ल्‍ले़ कुस्‍सा मे़न्‍छुमान् कुये़म्‍बा के़सिमा मेमेदुमा इग्र मे़नाॽरुमा नु खे़ल्‍ले़ कुस्‍सा मे़न्‌वाॽए खुने़ॽ आप्‍फेक् कुम्‍बारे़ कुहिम्‍मो वाॽने़भग्र, खुने़ॽ हिन्‍जाॽ वये़बा हे़क्‍केए खे़ल्‍ले़ कुम्‍बा निङ्‌वाॽफुसाम्‍बा पोःक्‍खे़आङ् खोसुबा कुलक्‍कोलाम् चररो॥ चामा खोमा युक् के़गप्‍पाहाॽरे़रक् खे़न् मे़जर॥

१४ “‘कुभा मनाःल्‍ले़ निङ्‌वाॽ मे़ङ्‌घोए सुत्‍थोबा सिदुङ्‌जभालाम् कुभा थे़माइ चने़भग्र, खे़ल्‍ले़ कुलक् ङासि योॽमाआङ् खे़न् सुत्‍थोबा सिदुङ्‌जभाःल्‍ले़ कुले़क्‌वा निङ्‌वाॽफुसाम्‍बान् पिरुर॥

१५ इस्राइलिहाॽरे़ यहवे दाङ्‌बे़न् मे़दोन्‍दु मे़बिरुबा सेसे सिदुङ्‌जभाहाॽ निङ्‌वाॽफुसाम्‍बाहाॽरे़ आसुत्‍थो मे़न्‍जोगुन्‍ल॥ मनाहाॽ मे़म्‍बिरूसिन्‍ल॥

१६ निङ्‌वाॽफुसाम्‍बाहाॽरे़ सेसे सिदुङ्‌जभान् मनाहाॽ मे़म्‍बिरून्‍छिन्‍ल, मे़ःन्‍ने़फाग्र खे़न्‍हाॽरे़ आप्‍फेक् खुन्‍छि आप्‍तिक् नु खुम्‍दिङ् मे़दारूरो॥ सिदुङ्‌जभाहाॽ सेसे के़जोःक्‍पा आङ्‌गाॽ यहवे दाङ्‌बाआरो॥’”

१७ यहवे दाङ्‌बे़ल्‍ले़ मोसान् मे़त्‍तु,

१८ “हारुन, नु खुने़ॽ कुस्‍साहाॽ हे़क्‍क्‍याङ् के़रे़क् इस्राइलिहाॽ मे़त्‍ते़से़ॽ– ‘इस्राइलि इग्र इस्राइलओ के़युङ्‌बा वेॽ लाजेॽबा मनाःल्‍ले़ माङ्‌हे़क् चोगुबा इग्र आबाङे कुनिङ्‌वाॽ लाम्‍बाबा मिधिङ्‌मनादेमनाबा वयागे़न् सिदुङ्‌जभान् यहवे दाङ्‌बाओ तोःन्‍दुल्‍ले़,

१९ निङ्‌वाॽफुमाङ्‌ङिल्‍ले़ खे़न् ताःक्‍मारे़ लागि पित्, मे़ल्‍लुक् इग्र मे़ःन्‍दबकाहाॽलाम् मे़ङ्‌गाःम्‍मनाबा कुम्‍बाबान् तोःन्‍दुर॥

२० के़गाःम्‍बा थक्‍सा थे़माःन्‍नाङ् खिनिॽ मे़दोःन्‍दे़म्‍मिन्‍ने़ॽ, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़न् मे़दाःक्‍तुन्‌ॽ॥

२१ तङ्‌जुम् वयागे़न् सिदुङ्‌जभा तोःम्‍माआङ् यहवे दाङ्‌बाओ आप्‍फेक् चोःक्‍मनाबा माङ्‌हे़क्‍किन् के़प्‍मे़ल्‍ले़ इग्र आबाङे निङ्‌वाॽलाम्‍बाबा सिदुङ्‌जभान् तोःम्‍मे़ल्‍ले़ थक्‍सा लुप्‍पो इग्र थक्‍सा सुम्‍मोलाम् ताःप्‍मनाबा थक्‍सान् निङ्‌वाॽफुमाङ्‌ङिल्‍ले़ ताःक्‍तुबा पोङ्‌मारे़ लागि खे़न् मे़ङ्‌गाःम्‍मनाबा नु कुलाङ् कुहुक् मे़न्‍छक्‍मनाबा पोङ्‌मा पोःङ्‌ॽ॥

२२ मिक्‍मे़न्‍निमनाबा, के़गाःम्‍बा, कुभुदुक् के़बोङ्‌बा, सेःप्‍मा के़लःम्‍बा इग्र के़दुम्‍बा याङ्‌घेःक् के़बप्‍पा थक्‍सान् खिनिॽ यहवे दाङ्‌बे़ल्‍ले़ कुलागि मिओ मिधिङ्‌मनादेमनाबा सिदुङ्‌जभारे़ लागि ले़त्‍ति तोःम्‍मादे़न्‍नो मे़दोःन्‍दे़म्‍मिन्‍ने़ॽ॥

२३ कुलाङ् के़सक्‍पा, कुमिक् के़भे़क्‍पा से़गम्‍बान् इग्र मे़ल्‍लुक्‍किन् चाहे खिनिॽ आबाङे निङ्‌वाॽलाम्‍बाबा सिदुङ्‌जभाओ के़दोःन्‍दुम्‍मिल्‍ले़ पोःङ्‌ॽ॥ कर माङ्‌हुप् के़जोगुम्‍बा सिदुङ्‌जभाओ चाए निङ्‌वाॽफुमाङ्‌ङिल्‍ले़ खे़न् मे़दाःक्‍तुन्‌ॽ॥

२४ आत्‍तिन् थक्‍साःल्‍ले़ कुल्‍धिःम्‍बान् फे़ङ्‌मनाबा इग्र यःम्‍मनाबा, हे़प्‍मनाबा इग्र चे़रे़बा चोक्, यहवे दाङ्‌बाल्‍ले़ कुलागि खे़न् मे़दोःन्‍दे़म्‍मिन्‍ने़ॽ॥ खिनिॽ लाजेॽ के़रे़क् अक्‍खे चोःक्‍मा मे़नुॽने़न्॥

२५ कुभा वेॽ लाजेॽबा मनालाम्‍बाआङ् अक्‍तङ्‌बा थक्‍सा मे़दारे़म्‍मिन्‍ने़ॽ हे़क्‍क्‍याङ् निङ्‌वाॽफुमाङ्‌ङिल्‍ले़ कुजा कुइसिःक् मे़दोःन्‍दे़म्‍मिन्‍ने़ॽ॥ खे़ङ्‌हाॽओ के़बप्‍पा कुभुदुक्‍मा नु के़गाःम्‍बा कुयोःक्‍किल्‍ले़ चोगुल्‍ले़, खे़ङ्‌हाॽ खिनिॽ लागि निङ्‌वाॽफुमाङ्‌ङिल्‍ले़ मे़दाःक्‍तुन्॥’”

२६ यहवे दाङ्‌बे़ल्‍ले़ मोसान् मे़त्‍तु,

२७ “पित्‍सात् इग्र मे़ल्‍लुक् मे़ःन्‍दाक्‍किल्‍ले़ के़धाप्‍पा कुस्‍सान् नुसि ये़न् थारिक् खे़न् कुम्‍मानुए वाॽर॥ ये़त्‍छिगेक्‍पा ये़न्‍नाङ्‌धो खे़न् मिओलाम् सिदुङ्‌जभा तोःम्‍मे़ल्‍ले़ यहवे दाङ्‌बे़ल्‍ले़ खे़न् ताःक्‍तुबा पोःङ्‌ॽ॥

२८ कुम्‍मामा पित् इग्र कुम्‍मामा मे़ल्‍लुक्‍किन् खे़ल्‍ले़ कुस्‍साःन्‍नु सोसोरिक् थिक्‌याःन्‍ले़ से़प्‍मासि मे़ःन्॥

२९ “यहवे दाङ्‌बे़ल्‍ले़ कुलागि खिनिॽ नुगे़न् तोःम्‍मा सिदुङ्‌जभा के़दोःम्‍दुम्‍मिल्‍ले़ निङ्‌वाॽफुमाङ्‌ङिल्‍ले़ कुधिम्‍हाॽ कुइसिःक् चोगे़म्‍मे़ॽ हे़क्‍क्‍याङ् खुने़ॽ खिनिॽ के़दाःक्‍तिरो॥

३० आम्‍भा खे़ल्‍ले़ याःन्‍दिक् खे़न् चे़म्‍देसे़म्‍मे़ॽ॥ खे़प्‍मो के़नम्‍बा कुभा थे़माआङ् तानाम् थारिक् मे़गत्‍ते़म्‍मिन्‍ने़ॽ॥ आङ्‌गाॽ यहवे दाङ्‌बाआ॥

३१ “आङ्‌गाॽ आइङ्‌जाङ्‌हाॽ खिनिॽ इःत्‍ते़म् नाःत्‍ते़म्‍मे़ॽ॥ आङ्‌गाॽ यहवे दाङ्‌बाआ॥

३२ आङ्‌गाॽ सेसे आमिङ्‌ङिन् खिनिॽ आसुत्‍थो मे़जोगे़म्‍मिन्‍ने़ॽ॥ इस्राइलिहाॽरे़ आङ्‌गाॽ सेसेबा चोःक्‍का के़लॽबा पाःन्‍नो मे़दे़न्‍ल पोःङ्‌ॽ॥ खिनिॽ सेसे के़जोःक्‍पा,

३३ हे़क्‍क्‍याङ् खिनिॽ मुक्‍साम्‍दाङ्‌बा यहवे दाङ्‌बा पोङ्‌मारे़ लागि मिस्रलाम् खिनिॽ के़लःप्‍पा के़भे़प्‍पा यहवे दाङ्‌बाआ॥ आङ्‌गाॽ यहवे दाङ्‌बाआरो॥”

साम्‌योबा तङ्‌नाम्‍हाॽ

२३

यहवे दाङ्‌बाल्‍ले़ मोसान् मे़त्‍तु,

२ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘सेसे चुम्‍लुङ् कुइसिःक् खिनिॽ उवा चोःक्‍मा के़बोङ्‌बा यहवे दाङ्‌बे़ल्‍ले़ निःन्‍धो चोगुबा तङ्‌नाम्‍हाॽ हाबा कन्‍हाॽरो॥

सबाथ नाःम्‍सिङ्‌मा ये़न्

३ “‘तुक्‍सि ये़न् थारिक् याःम्‍बक् मे़जोःक्‍ल, कर नुसिगेक्‍पा ये़न्‍नो चैँ नाःम्‍सिङ्‌मा, सबाथ लत्‍छा सेसे चुम्‍लुङ् ये़न् पोङ्‌ल॥ खे़ल्‍ले़ याःन्‍दिक् खिनिॽ आत्‍तिन् परिक्‍ले़न्‍नाङ् याःम्‍बक् मे़जोगे़म्‍मिन्‍ने़ॽ॥ खिनिॽ आत्‍ति के़वयि के़युङिसाङ् खे़ङ्‌ग यहवे दाङ्‌बे़ल्‍ले़ कुसाबाथ ये़न्‍लो॥

चोःक्‌युम्‍भो तङ्‌नाम्‍हाॽ नु सिदाॽ मे़न्‌याक्‍केबा खरे़ःङ् चामा तङ्‌नाम्

(खानिःत् २८:१६-२५)

४ “‘कुदोक् के़बोङ्‌बा ये़म्‍मो खिनिॽ उवा चोःक्‍मा के़बोङ्‌बा यहवे दाङ्‌बे़ल्‍ले़ निःन्‍धो चोगुबा तङ्‌नाम्‍हाॽ, इग्र सेसे चुम्‍लुङ्‌हाॽ कन्‍हाॽएरो॥

५ “‘थिक्‍सिगेक्‍पा लाओबा थिबोङ्‌ङाङ् लिसिगेक्‍पा ये़न् युःन्‍छिक् यहवे दाङ्‌बे़ल्‍ले़ कुलागि तोमा के़बोङ्‌बा चोःक्‌युम्‍भो तङ्‌नाम्‍मिन् हे़ःक्‍सिङ्‌ॽ॥

६ हाबा खे़न् लाओबा थिबोङ्‌ङाङ् ङासिगेक्‍पा ये़न्‍नो यहवे दाङ्‌बे़ल्‍ले़ कुलागि के़भङ्‌बा सिदाॽ मे़न्‌याक्‍केबा खरे़ःङ् चामा तङ्‌नाम्‍मिन् हेःक्‍सिङ्‌ॽ॥ नुसि ये़न् थारिक् खिनिॽ के़भङ्‌बा सिदाॽ मे़न्‌याक्‍के खरे़ःङ् चाम्‍मे़ॽ॥

७ थिक्‍सिगेक्‍पा ये़न्‍निन् सेसे चुम्‍लुङ् पोङ्‌ल॥ खे़ल्‍ले़ याःन्‍दिक् खिनिॽ थिक्‌याःन्‍धक्‍पा चोःक्‍मा के़बोङ्‌बा याःम्‍बक् मे़जोगे़म्‍मिन्‍ने़ॽ॥

८ नुसि ये़न् थारिक् खिनिॽ यहवे दाङ्‌बे़ल्‍ले़ कुलागि मिओ तोःम्‍मा के़बोङ्‌बा मिधिङ्‌मनादेमनाबा सिदुङ्‌जभा तोःन्‍दे़म्‍मे़ॽ॥ हे़क्‍क्‍याङ् नुसिगेक्‍पा ये़न्‍नो सेसे चुम्‍लुङ् पोङ्‌ल॥ खे़न् ये़न्‍नो खिनिॽ थिक्‌याःन्‍धक् चोःक्‍मा के़बोङ्‌बा याःम्‍बक् मे़जोगे़म्‍मिन्‍ने़ॽ॥’”

९ यहवे दाङ्‌बे़ल्‍ले़ मोसान् मे़त्‍तु,

१० “इस्राइलिहाॽ अक्‍खे मे़त्‍ते़से़ॽ– ‘आल्‍ल आङ्‌गाॽ खिनिॽ पिनिङ्‌बा लाजेॽओ के़गे़रिॽ खे़ब्‍याङ् खे़प्‍मोबा के़दुम्‍बा कुजान् के़हे़गुम्‍मिल्‍ले़ खिनिॽ लागि नुबा पोङ्‌ल फाॽआङ् थिक्‍सिगेक्‍पा कुधःङ्‌माधिक् निङ्‌वाॽफुसाम्‍बाओ तारे़म्‍मे़ॽ॥

११ निङ्‌वाॽफुमाङ्‌ङिल्‍ले़ खे़न् ताःक्‍तुबा पोङ्‌मारे़ लागि खे़न् मनाःल्‍ले़ खे़न् चाधःङ्‌मान् यहवे दाङ्‌बे़ल्‍ले़ कुदगि खे़न् थाःङ् पक्‍खुर॥ सबाथ ये़न्‍निल्‍ले़ कुदाःक्‍दिक्‍मा निङ्‌वाॽफुसाम्‍बे़ल्‍ले़ खे़न् थाःङ् पक्‍खुर॥

१२ खे़न् चाधःङ्‌मान् थाःङ् पङ्‌मा ये़न्‍नो यहवे दाङ्‌बे़ल्‍ले़ कुलागि मिधिङ्‌मनादेमनाबा सिदुङ्‌जभारे़ लागि तङ्‌बेधिक् के़गे़प्‍पा मे़ङ्‌गाःम्‍मनाबा लत्‍छा थुःम्‍बा खिनिॽ तोःन्‍दे़म्‍मे़ॽ॥

१३ खे़न्‍नु सोरिक्‍पा पोगुगे़न् कुजा सिदुङ्‌जभान् यहवे दाङ्‌बाल्‍ले़ कुलागि लत्‍छा कुनाम्‍गे़नुॽबा, मिओलाम् तोःम्‍मनाबा सिदुङ्‌जभा कुइसिःक् निःङ्‌गेॽओ सॽमनाबा चुन्‍जुम्‍बा किलो ने़त्‍छि फे़ॽरुम् के़दोःन्‍दुम्‍ल पोःङ्‌ॽ॥ कुवा सिदुङ्‌जभाःङ्‌ग लितर थिक् चे़ल्‍ले़क्‍सेॽ सिजःङ्‌वा के़दोःन्‍दुम्‍ल पोःङ्‌ॽ॥

१४ खिनिॽ कन् सिदुङ्‌जभान् आप्‍फेक् यहवे दाङ्‌बे़ल्‍ले़ कुलागि के़न्‍दारुम्‍मिल्‍ल थारिक् खरे़ःङ्, नमनाबा कुजा नु कुरेःत्‍ला चादाप्‍मा थे़माआङ् मे़जाम्‍मिन्‍ने़ॽ॥ खिनिॽ आत्‍ति के़युङि के़वयिसाङ् खिनिॽ थाःक्‍थाःक्‍को थारिक् कन् आप्‍फाल्‍ले़साङ् के़वाॽबा थिम् पोङ्‌लरो॥

ये़त्‍नाम्‍हाॽओबा तङ्‌नाम्

(खानिःत् २८:२६-३१)

१५ “‘सबाथ कुदाःन्‍दिक्‍माआङ्‌धो, इग्र खिनिॽ थाःङ् के़भोःक्‍खुम्‍बा सिदुङ्‌जभा चाधःङ्‌मान् के़दारुम्‍बा ये़न्‍नाङ्‌धो नुसि ये़त्‍नाम् खिनिॽ निरे़म्‍मे़ॽ,

१६ इग्र नुसिगेक्‍पा सबाथआङ्‌धो कुदाःन्‍दिक्‍मा थारिक् ङाबोङ् ये़न् निरे़म्‍मे़ॽ॥ हाबा खे़न् ये़न्‍नो यहवे दाङ्‌बे़ल्‍ले़ कुलागि तगि के़दुम्‍बा कुजा सिदुङ्‌जभान् खिनिॽ तोःन्‍दे़म्‍मे़ॽ॥

१७ खिनिॽ आबाङे हिम्‍मोनु किलो ने़त्‍छि चुन्‍जुम्‍बा फेॽरुम्‍लाम् के़जोगुम्‍बा नु के़भङ्‌बा सिदाॽ के़याक्‍तुम्‍माङ् के़ले़ःङ्‌सुम्‍बा खरे़ःङ् ने़त्‍छि यहवे दाङ्‌बे़ल्‍ले़ कुलागि तगि के़दुम्‍बा पोगुगे़न् कुजा सिदुङ्‌जभा कुइसिःक् पक्‍खे़म्‍मे़ॽ॥

१८ खे़न् खरे़ःङ्‌हाॽनु सोसोरिक् तङ्‌बेधिक् के़गे़प्‍पा मे़ङ्‌गाःम्‍मनाबा नुसि थुःम्‍बा नु लत्‍छा से़गम्‍बा हे़क्‍क्‍याङ् थुःम्‍बा ने़त्‍छि मिधिङ्‌मनादेमनाबा वयागे़न् सिदुङ्‌जभा हे़क्‍के तोःन्‍दे़म्‍सिम्‍मे़ॽ॥ खे़ङ्‌हाॽनु सोरिक्‍पा पोगुगे़न् कुजा सिदुङ्‌जभा नु चे़ल्‍ले़क्‍सेॽ सिजःङ्‌वा सिदुङ्‌जभाःन्‍नाङ् यहवे दाङ्‌बाल्‍ले़ कुलागि मिओलाम् तोःम्‍मनाबा कुनाम्‍गे़नुॽबा मिधिङ्‌मनादेमनाबा सिदुङ्‌जभा पोङ्‌ल॥

१९ खे़न् एगाङ् खिनिॽ लायोलाम् ले़प्‍मि खोमा सिदुङ्‌जभाःल्‍ले़ लागि लत्‍छा मे़ःन्‍दबका नु तङ्‌जुम् सिदुङ्‌जभारे़ लागि तङ्‌बेधिक् के़गे़प्‍पा थुःम्‍बा ने़त्‍छि तोःन्‍दे़म्‍सिम्‍मे़ॽ॥

२० निङ्‌वाॽफुसाम्‍बे़ल्‍ले़ यहवे दाङ्‌बे़ल्‍ले़ कुदगि, तगि के़दुम्‍बा कुजाःल्‍ले़ खरे़ःङ्‌ङिन्‍नु सोसोरिक् थाःङ् पङ्‌मनाबा सिदुङ्‌जभाःल्‍ले़ लागि मे़ल्‍लुक् ने़त्‍छि थाःङ् पक्‍खुसिर॥ निङ्‌वाॽफुसाम्‍बाल्‍ले़ कुलक् पोङ्‌मारे़ लागि यहवे दाङ्‌बे़ल्‍ले़ कुलागि खे़न् सेसे सिदुङ्‌जभा पोङ्‌ल॥

२१ खे़न् ये़न्‍निन् सेसे चुम्‍लुङ् फाॽआङ् खिनिॽ उवा चोगे़म्‍मे़ॽ॥ खे़ल्‍ले़ याःन्‍दिक् खिनिॽ थिक्‌याःन्‍धक् चोःक्‍मा के़बोङ्‌बा याःम्‍बक्‍हाॽ मे़जोगे़म्‍मिन्‍ने़ॽ॥ खिनिॽ आत्‍ति के़वयिसाङ् थाःक्‍थाःक्‍ले़ लागि खे़न् आप्‍फाल्‍ले़साङ् के़वाॽबा थिम् पोङ्‌ल॥

२२ “‘खिनिॽ आबाङे लाजेॽओ प्‍याङ्‌सिगे़न् इक्‍ताप्‍पोबा कुजान् के़हे़गुम्‍मिल्‍ले़ प्‍याङ्‌सिगे़न् इक्‍ताप्‍पिल्‍ले़ कुयाहाॽ वरे़ङ्‌ले़ङ् मे़हे़गे़म्‍मिन्‍ने़ॽ॥ खिनिॽ पोगुगे़न् कुजाःल्‍ले़ के़माबा के़याःक्‍पा सिलाहाॽ मे़भुक्‍खे़म्‍मिन्‍ने़ॽ॥ खे़न् कुजाहाॽ याङ्‌गे़साॽबा नु वेॽ लाजेॽबा मनाहाॽरे़ लागि ले़रे़म्‍धे़म्‍मे़ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आरो॥’”

सादाङ् मुःप्‍मा तङ्‌नाम्‍हाॽ

(खानिःत् २९:१-६)

२३ यहवे दाङ्‌बे़ल्‍ले़ मोसान् मे़त्‍तु,

२४ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘नुसिगेक्‍पा लाःल्‍ले़ थिक्‍सिगेक्‍पा ये़न्‍नो खिनिॽ लागि लत्‍छा के़ये़क्‍पा नाःम्‍सिङ्‌मा ये़न् पोङ्‌ल॥ खे़ल्‍ले़ याःन्‍दिक् निङ्‌वाॽसोक्‍ले़ लागि सादाङ्‌ङिन् मुःत्‍ते़म्‍मे़ॽआङ् सेसे चुम्‍लुङ् चोगे़म्‍मे़ॽ॥

२५ खिनिॽ खे़ल्‍ले़ याःन्‍दिक् थिक्‌याःन्‍धक् चोःक्‍मा के़बोङ्‌बा याःम्‍बक्‍किन् मे़जोगे़म्‍मिन्‍ने़ॽ, कर यहवे दाङ्‌बे़ल्‍ले़ कुलागि मिओलाम् तोःम्‍मनाबा मिधिङ्‌मनादेमनाबा सिदुङ्‌जभा तोःन्‍दे़म्‍मे़ॽओ॥’”

आप्‍तिक्‍लाम्‌ सुत्‍थो पोङ्‌मा ये़न्

(खानिःत् २९:७-११)

२६ यहवे दाङ्‌बे़ल्‍ले़ मोसान् मे़त्‍तु,

२७ “नुसिगेक्‍पा लाओबा थिबोङ्‌गेक्‍पा ये़न्‍निन् लायोल्‍ले़ लागि ले़प्‍मि नाःक्‍मा ये़न् पोङ्‌ल॥ खे़ल्‍ले़ याःन्‍दिक् खिनिॽ सेसे चुम्‍लुङ् चोगे़म्‍मे़ॽ॥ खिनिॽ आबाङे नाॽआसिम्‍मे़ॽ,a हे़क्‍क्‍याङ् यहवे दाङ्‌बे़ल्‍ले़ कुलागि खिनिॽ मिधिङ्‌मनादेमनाबा सिदुङ्‌जभा तोःन्‍दे़म्‍मे़ॽ॥

२८ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि खिनिॽ लागि लायोलाम् ले़प्‍मि नाःक्‍मा याःम्‍बक् पोङ्‌ङिल्‍ले़ याःन्‍दिक् खिनिॽ आत्‍तिन् परिक्‍ले़न्‍नाङ् याःम्‍बक् मे़जोगे़म्‍मिन्‍ने़ॽ, थेआङ्‌भे़ल्‍ले़ खिनिॽ लागि खे़न् लायोलाम् ले़प्‍मि नाःक्‍मा ये़न्‍लो॥

२९ खे़ल्‍ले़ याःन्‍दिक् आत्‍तिन् आबाङे नाॽसिङ्‌मा मे़दे़न्‍ने़न्, खे़न् खुने़ॽ कुमनाहाॽलाम् मे़लःत्‍तु मे़देसुर॥

३० खे़ल्‍ले़ याःन्‍दिक् कुभा परिक्‍पा याःम्‍बक् के़जोःक्‍पा मनान् खुने़ॽ कुमनाहाॽरे़ खुनिॽ लुम्‍मोलाम् आङ्‌गाॽ मे़क्‍खुङ्‌ॽ॥

३१ खिनिॽ आत्‍तिन् परिक्‍ले़न्‍नाङ् याःम्‍बक् मे़जोगे़म्‍मिन्‍ने़ॽ॥ खिनिॽ आत्‍ति के़युङि के़वयिसाङ् खिनिॽ थाःक्‍थाःक्‍ले़ लागि कन् सदादिङ्‌बा थिम् पोङ्‌ल॥

३२ खिनिॽ लागि कन् लत्‍छा के़ये़क्‍पा नाःम्‍सिङ्‌मा ये़न् सबाथ पोङ्‌ल, हे़क्‍क्‍याङ् खिनिॽ ये़न्‍नो कुजा थेआङ् मे़जाम्‍मिन्‍ने़ॽ॥ खे़न् लाओबा फाङ्‌सिगेक्‍पा ये़न्‍नोबा युःन्‍छिक्‍काङ्‌धो कुदाःन्‍दिक्‍मा युःन्‍छिक् थारिक् सबाथ ये़न्‍निन् खिनिॽ इःत्‍ते़म् नाःत्‍ते़म्‍मे़ॽओ॥”

तक्‍तक्‌वा हिम् याःक्‍मा तङ्‌नाम्

(खानिःत् २९:१२-४०)

३३ यहवे दाङ्‌बे़ल्‍ले़ मोसान् मे़त्‍तु,

३४ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘नुसिगेक्‍पा ला थिबोङ्‌ङाङ् ङासिगेक्‍पा ये़न्‍नाङ्‌धो नुसि ये़न् थारिक् यहवे दाङ्‌बाल्‍ले़ कुलागि तक्‍तक्‌वा हिम् याःक्‍मा तङ्‌नाम् पोङ्‌ल॥

३५ खे़ल्‍ले़ याःन्‍दिक्‍पा थिक्‍सिगेक्‍पा ये़न्‍नो सेसे चुम्‍लुङ् पोङ्‌ल॥ खे़ल्‍ले़ याःन्‍दिक् खिनिॽ थिक्‌याःन्‍धक् चोःक्‍मा के़बोङ्‌बा याःम्‍बक् मे़जोगे़म्‍मिन्‍ने़ॽ॥

३६ नुसि ये़न् थारिक् यहवे दाङ्‌बे़ल्‍ले़ कुलागि खिनिॽ मिओलाम् तोःम्‍मनाबा सिदुङ्‌जभा तोःन्‍दे़म्‍मे़ॽ॥ ये़त्‍छिगेक्‍पा ये़न्‍नो खिनिॽ सेसे चुम्‍लुङ् चोगे़म्‍मे़ॽ, हे़क्‍क्‍याङ् यहवे दाङ्‌बे़ल्‍ले़ कुलागि खिनिॽ मिओ तोःम्‍मनाबा लत्‍छा सिदुङ्‌जभा तोःन्‍दे़म्‍मे़ॽ॥ कन् सुप्‍मनाबा चुम्‍लुङ्‌लो॥ खिनिॽ थिक्‌याःन्‍धक् चोःक्‍मा के़बोङ्‌बा याःम्‍बक् मे़जोगे़म्‍मिन्‍ने़ॽ॥

३७ (“‘सेसे चुम्‍लुङ् कुइसिःक् खिनिॽ उवा चोःक्‍मा के़बोङ्‌बा यहवे दाङ्‌बे़ल्‍ले़ कुदोक् के़बोङ्‌बा तङ्‌नाम्‍हाॽ हाबा कन्‍हाॽरो॥ कन् ये़न्‍हाॽओ मिओलाम् कन् सिदुङ्‌जभाहाॽ तोःन्‍दे़म्‍मे़ॽ– कन् तङ्‌नाम्‍हाॽओ यहवे दाङ्‌बे़ल्‍ले़ कुलागि खिनिॽ मिओलाम् तोःम्‍मा के़बोङ्‌बा मिधिङ्‌मनादेमनाबा सिदुङ्‌जभा, पोगुगे़न् कुजा सिदुङ्‌जभा, वयागे़न् सिदुङ्‌जभा नु सिजःङ्‌वा सिदुङ्‌जभाहाॽ तोःम्‍मा के़बोङ्‌बा ये़न्‍नो तोःन्‍दे़म्‍मे़ॽ॥

३८ यहवे दाङ्‌बे़ल्‍ले़ कुसबाथ, खिनिॽ मिक्‍तोःक्‍हाॽ, के़जोगुम्‍बा माङ्‌हुप्‍हाॽ नु आबाङे निङ्‌वाॽलाम् यहवे दाङ्‌बे़न् के़बिरुम्‍बा सिदुङ्‌जभाहाॽनुःल्‍ले़ कन्‍हाॽ वेॽ पोङ्‌मा पोःङ्‌ॽ॥)

३९ “‘नुसिगेक्‍पा लाओबा थिबोङ्‌ङाङ् ङासिगेक्‍पा ये़न्‍नो आबाङे खिनिॽ लाजेॽओबा सिङ्‌सेॽहाॽ के़सुप्‍सुम्‍माङ् एगाङ् खिनिॽ नुसि ये़न् थारिक् यहवे दाङ्‌बे़ल्‍ले़ कुलागि कन् तङ्‌नाम्‍मिन् तोसे़म्‍मे़ॽ॥ थिक्‍सिगेक्‍पा ये़न्‍निन् नु ये़त्‍छिगेक्‍पा ये़न्‍निङ्‌ग नाःम्‍सिङ्‌माए के़बोङ्‌बा ये़न्‍लो॥

४० थिक्‍सिगेक्‍पा ये़न्‍नो सिङ्‌सेॽहाॽरे़ नुबा नुबा कुजाॽहाॽ, खे़बक्‍सिङ्‌ङिल्‍ले़ कुबोराक्‍हाॽ, यरिक् कुभे़क्‌वा के़बप्‍पा सिङ्‌बोराःक्‍हाॽ, नु पिपोरे़ल्‍ले़ कुबोराक्‍हाॽ याङ्‌ङासिम्‍मे़ॽआङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि नुसि ये़न् थारिक् ये़ये़ लॽरे़म्‍मे़ॽ॥

४१ तङ्‌बेरे़ खिनिॽ नुसि ये़न् थारिक् यहवे दाङ्‌बे़ल्‍ले़ कुलागि कन् तङ्‌नाम्‍मिन् तोसे़म्‍मे़ॽ॥ कन् खिनिॽ थाःक्‍थाःक्‍ले़ लागि आप्‍फाल्‍ले़साङ् के़वाॽबा थिम् पोङ्‌ल॥ नुसिगेक्‍पा लाओ खिनिॽ कन् तोसे़म्‍मे़ॽ॥

४२ नुसि ये़न् थारिक् खिनिॽ के़रे़क् इस्राइलिहाॽ तक्‍तक्‌वा हिम्‍हाॽओ युङे़म्‍मे़ॽ॥ के़रे़क् लाजेॽसाबा इस्राइलिहाॽग तक्‍तक्‌वा हिम्‍हाॽओ मे़युङ्‌ल,

४३ हे़क्‍क्‍याङ् आङ्‌गाॽ इस्राइलिहाॽ मिस्रलाम् लःत्‍तुङ् फे़त्‍तुङ्‌सिङ्‌ङिल्‍ले़ खे़ङ्‌हाॽ तक्‍तक्‌वा हिम्‍हाॽओ याङ्‌धोःक्‍मा पाङ्‌घुङ्‌सिङ्‌ङाङ् वयाङ् फाॽआङ् खिनिॽ याङ्‌सिबा मुॽइदाङ्‌साहाॽरे़ निङ्‌वाॽ मे़घोसुर॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥’”

४४ कम्‍भलॽरिक् मोसाःल्‍ले़ इस्राइलिहाॽ यहवे दाङ्‌बाओ कुदोक् के़बोङ्‌बा तङ्‌नाम्‍हाॽ तोमा इङ्‌जाङ् पिरुसिरो॥

a 

२३:२७ इग्र तःक्‍ने़त् युङे़म्‍मे़ॽ– हे़क्‍तङ्‌बाए पाःत्‍ला २९ नु ३२ओआङ् पत्॥

सेमियुङ्‌दे़न्‍हाॽ याङ्‌याङ् मे़प्‍मा

२४

यहवे दाङ्‌बाल्‍ले़ मोसान् मे़त्‍तु,

२ “इस्राइलिहाॽ अक्‍खेलॽरिक् इङ्‌जाङ् पिरे़से़ॽ– ‘सेमिहाॽ आभे़ल्‍ले़साङ् हाॽरुआङ् युङ्‌ल फाॽआङ् ओःत्‍तिःल्‍ले़ लागि युमनाबा सेसे चैतुन निःङ्‌गेॽ इसेःङ्‌बा निःङ्‌गे़ॽ तारे़म्‍मे़ॽ॥’

३ तुम्‍मादे़न् साःङ्‌गाहिम्‍मो तोःन्‍दि पिमा फोःन्‍दाःल्‍ले़ लाःक्‍कात् ले़प्‍माङ् यहवे दाङ्‌बे़ल्‍ले़ कुदगिलाम् युःन्‍छिक्‍काङ्‌धो तानाम् थारिक् हारुने़ल्‍ले़ खे़न् सेमिहाॽ ओमे़त्‍तु चोगुर॥ कन् खिनिॽ थाःक्‍थाःक्‍को थारिक् आप्‍फाल्‍ले़साङ् सदादिङ्‌बा थिम् पोङ्‌ल॥

४ खे़ल्‍ले़ यहवे दाङ्‌बे़ल्‍ले़ कुदगि चक्‍मे़ल्‍लॽए साम्‍म्‍याङ् इसेःङ्‌बा सेमियुङ्‌दे़न्‍नो के़युङ्‌बा सेमिहाॽ ओमे़त्‍तु चोगुररो॥

यहवे दाङ्‌बाओ तोःम्‍मनाबा खरे़ःङ्

५ “थिबोङ्‌ङाङ् ने़त्‍छि किलो चुन्‍जुम्‍बा फेॽरुम् याङ्‌सिङ्‌ङे़ॽ हे़क्‍क्‍याङ् किलो थिक् थिक्‍ले़न् थिबोङ्‌ङाङ् ने़त्‍छि खरे़ःङ् ले़ःक्‍खे़ॽ॥

६ थे़ःक्‍पे़त् पे़न्‍बे़न् तुक्‍सि तुक्‍सि कुदिःक्‍ला ने़त्‍छि चोगे़ॽआङ् यहवे दाङ्‌बे़ल्‍ले़ कुदगि के़युङ्‌बा साम्‍म्‍याङ् इसेःङ्‌बा चप्‍ते़न्‍नो पे़न्‍छ़े ने़स्‍से़ॽ॥

७ लत्‍छा लत्‍छा कुदिःक्‍लाओ सुत्‍थोबा सुक्‍पा याक्‍ते़ॽ, हे़क्‍क्‍याङ् खे़न् खरे़ःङ्‌ङिल्‍ले़ निङ्‌वाॽसोक् कुइसिःक् मिओलाम् यहवे दाङ्‌बाओ तोःम्‍मनाबा खरे़ःङ् पोङ्‌ल॥

८ सबाथ थक्‍मा यहवे दाङ्‌बाल्‍ले़ कुदगि खे़न् खरे़ःङ्‌हाॽ आप्‍फाल्‍ले़साङ् युङ्‌मा पोःङ्‌ॽ॥ इस्राइलिहाॽरे़ खुन्‍छिॽ लागि कन् सदादिङ्‌बा माङ्‌हुप् पोङ्‌ल॥

९ हारुन नु खुने़ॽ कुस्‍साहाॽरे़ लागि, हे़क्‍क्‍याङ् खे़ङ्‌हाॽरे़ सेसेदे़न्‍नो खे़न् मे़जरो, थेआङ्‌भे़ल्‍ले़ यहवे दाङ्‌बे़ल्‍ले़ कुलागि मिओलाम् तोःम्‍मनाबा सिदुङ्‌जभाहाॽओ खे़ङ्‌हाॽरे़ खुन्‍छिॽ खोमा लक्‍किन् साॽरिक् सेसेबा चोक्‍लो॥”

कुदोःप्‍मा खासे़न् नु के़लाॽबा खुम्‍दिङ्‌ङिल्‍ले़ कुबि

१० मिस्रि ये़म्‍बित्‍छा नु इस्राइलि मे़न्‍छुमाःल्‍ले़ खुन्‍छि ये़म्‍बित्‍छा साधिक् इस्राइलिहाॽरो पेआङ् वये़॥ खे़न् इस्राइलि मे़न्‍छुमाःल्‍ले़ कुस्‍सान् नु लत्‍छा इस्राइलि ये़म्‍बित्‍छाःन् साःङ्‌गाहिम्‍हाॽओ खुन्‍छिॽ ने़त्‍छि आबाङे खे़माॽ चोगे़त्‍छि॥

११ खे़न् इस्राइलि मे़न्‍छुमाःल्‍ले़ कुस्‍साःल्‍ले़ सेसे मिङ्‌ङिन् साङ्‌ग्रा मे़त्‍तुर चे़ॽया इङ्‌दो मे़प्‍मा हेःक्‍तु, हे़क्‍क्‍याङ् मनाहाॽरे़ खे़न् मोसाओ मे़दारु॥ खे़ल्‍ले़ कुम्‍मारे़ कुमिङ् सलोमित वये़॥ खे़न् दान थाःक्‍कोबा दिब्रिरे़ कुस्‍सा मे़न्‍छुमा वये़॥

१२ यहवे दाङ्‌बे़ल्‍ले़ कुनिङ्‌वान् खे़ङ्‌हाॽरे़ निङ्‌वाॽ मे़ङ्‌घोए थारिक् खे़न् मे़साक्‍तु मे़गत्‍तु॥

१३ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

१४ “खे़न् माङ्‌दे साङ्‌ग्रा के़बाःप्‍पा मनान् साःङ्‌गाहिम्‍मोलाम् लाःक्‍कात् तेॽरे़ॽ, हे़क्‍क्‍याङ् खे़ल्‍ले़ पाःत्‍तुबा पान् के़घे़म्‍बा के़रे़क्‍ले़ खुन्‍छिॽ हुक्‍हाॽ खे़ल्‍ले़ कुधे़गेःक्‍पो मे़ने़स्‍सुर॥ खे़न् एगाङ् के़रे़क् सङ्‌जुम्‍भोहाॽरे़ खुने़ॽ लुङ्‌ङिल्‍ले़ मे़ले़प्‍तु मे़से़रुर॥

१५ खे़ने़ॽ इस्राइलिहाॽ अक्‍खे मे़त्‍ते़से़ॽ, ‘आत्‍तिल्‍ले़ आबाङे कुनिङ्‌वाॽफुमाङ्‌ङिन् माङ्‌दे साङ्‌ग्रा मे़त्‍तुॽ, खे़ल्‍ले़ खुने़ॽ कुलायोल्‍ले़ खुम्‍दिङ् खोसुॽ॥

१६ यहवे दाङ्‌बे़ल्‍ले़ कुमिङ्‌ङिन् चे़ॽया इङ्‌दो के़मे़प्‍पा मनान् के़रे़क् सङ्‌जुम्‍भोहाॽरे़ लुङ्‌ङिल्‍ले़ मे़ले़प्‍तु मे़से़रुर॥ आबाङे लाजेॽसाबा इग्र वेॽ लाजेॽबा हाःत्‍छाङ्, खे़ल्‍ले़ यहवे दाङ्‌बाल्‍ले़ कुमिङ्‌ङिन् चे़ॽया इङ्‌दो मे़त्‍तुने़भग्र खे़न् से़प्‍माए पोःङ्‌ॽ॥

१७ “‘कुभा मना के़से़प्‍पा मनान् से़प्‍माए पोःङ्‌ॽ॥

१८ थक्‍सा के़से़प्‍पा मनाःल्‍ले़ कुले़क्‌वा थक्‍सा कुले़क्‌वा हुङुर पोःङ्‌ॽ॥

१९ कुभा मनाःल्‍ले़ खुने़ॽ आबाङे कुहिम्‍बेसाङ्‌बाल्‍ले़ कुधक्‍किन् खाःन्‍दुने़भग्र, खे़ल्‍ले़ आक्‍खे चोगुआङ् वाॽ खुने़ॽ हे़क्‍केलॽरिक्‍के खाःम्‍मा पोःङ्‌ॽ॥

२० ये़त् के़ए़ङ्‌बे़ल्‍ले़ कुये़त्‍ते़न् एङ्‌माए पोःङ्‌ॽ, मिक्‍किल्‍ले़ कुले़क्‌वा मिक्, हाबोॽबाल्‍ले़ कुले़क्‌वा हाबोॽबा, आक्‍खेलॽरिक् खे़ल्‍ले़ वेॽइल्‍ले़ कुधक्‍किन् खाःन्‍दु खुने़ॽआङ् हे़क्‍केए मे़प्‍मा पोःङ्‌ॽ॥

२१ थक्‍सा के़से़प्‍पाल्‍ले़ खे़ल्‍ले़ कुले़क्‌वा हुङुर पोःङ्‌ॽ॥ कर मना के़से़प्‍पान् चाए से़प्‍माए पोःङ्‌ॽ॥

२२ लाजेॽसाबा नु वेॽ लाजेॽबा मनाःल्‍ले़ लागि लत्‍छा परिक्‍पा कुभाङ् पोङ्‌मा पोःङ्‌ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥’”

२३ मोसाःल्‍ले़ इस्राइलिहाॽ कन् पाःन्‍निन् मे़त्‍तुसिआङ् एगाङ् खे़ङ्‌हाॽरे़ खे़न् माङ्‌दे़ साङ्‌ग्रा के़बाःप्‍पान् साःङ्‌गाहिम् लाःक्‍कात् मे़देॽरुआङ् लुङ्‌ङिल्‍ले़ मे़ले़प्‍तु मे़से़रु॥ कम्‍भलॽरिक् यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् इस्राइलिहाॽरे़ मे़जोगुरो॥

नुसिगेक्‍पा तङ्‌बे

२५

सिनै कोःक्‍माओ यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘आङ्‌गाॽ खिनिॽ पिनिङ्‌बा लाजेॽओ खिनिॽ के़गे़रिआङ् लाजेःल्‍ले़आङ् यहवे दाङ्‌बे़ल्‍ले़ कुलागि लत्‍छा सबाथ ने़त्‍तुर॥

३ तङ्‌बे तुक्‍सि खिनिॽ इक्‍ताप्‍पो कुजा हेॽरे़म्‍मे़ॽ॥ तङ्‌बे तुक्‍सि खिनिॽ चे़ल्‍ले़क्‍सेॽ इक्‍ताप्‍हाॽ साःक्‍ते़म्‍मे़ॽ, हे़क्‍क्‍याङ् खे़ल्‍ले़ कुजाॽहाॽ फुक्‍खे़म्‍मे़ॽ॥

४ कर नुसिगेक्‍पा तङ्‌बेओ लाजेःल्‍ले़ लागि नाःम्‍सिङ्‌मा सबाथ पोङ्‌ल– यहवे दाङ्‌बे़ल्‍ले़ कुलागि लत्‍छा सबाथ पोङ्‌ल॥ नुसिगेक्‍पा तङ्‌बेओ खिनिॽ प्‍याङ्‌सिओ कुजा मे़लेःत्‍ते़म्‍मिन्‍ने़ॽ, चे़ल्‍ले़क्‍सेॽ इक्‍ताप्‍पिन् मे़साःक्‍ते़म्‍मे़ॽ,

५ खिनिॽ के़दुम्‍बा कुजाओ आप्‍फेक् के़लिङ्‌बा कुजान् मे़हे़गे़म्‍मिन्‍ने़ॽ, मे़न्‍छाःक्‍के के़युङ्‌बा चे़ल्‍ले़क्‍सेॽइल्‍ले़ कुजाॽहाॽ मे़सुप्‍से़म्‍मिन्‍ने़ॽ॥ लाजेःल्‍ले़ लागि तङ्‌बे थिक् खे़न् कुनाःम्‍सिङ्‌मा पोङ्‌ल॥

६ खे़न् लाजेःल्‍ले़ कुनाःम्‍सिङ्‌मा तङ्‌बेओ के़धोःक्‍पा कुजाःन्‍ने खिनिॽ लागि, खिनिॽ योःग्‍बा योःग्‍मा, से़वारोबा सेवारोमा, खिनिॽनु सोरिक् के़युङ्‌बा वेॽ लाजेॽबा मनाहाॽ,

७ खिनिॽ थक्‍साहाॽ, हे़क्‍क्‍याङ् लाजेॽओबा ताम्‍भुङ् थक्‍साहाॽरे़ लागि चामा कुजा पोःङ्‌ॽ॥ खे़न् तङ्‌बेओ लाजेॽबा के़रे़क् के़धोःक्‍पा कुजान् के़जाम्‍साङ् नुॽरो॥

साम्‍म्‍याङ् तङ्‌बे

८ “‘खिनिॽ आबाङे लागि नुसि सबाथबा तङ्‌बेहाॽ नुसिले़ङ् निरे़म्‍मे़ॽ, खे़न् के़रे़क्‍ले़ लिबोङ्‌ङाङ् फाङ्‌सि तङ्‌बे पोःङ्‌ॽ॥

९ हे़क्‍क्‍याङ् नुसिगेक्‍पा लाओबा थिबोङ् ये़न्‍नो साॽरिक् लागे़इक्‍पा सादाङ्‌ङिन् मुःप्‍मा पाङ्‌घाम्‍सिम्‍मे़ॽ॥ लायोल्‍ले़ लागि ले़प्‍मि नाःक्‍मा ये़न्‍नो खिनिॽ लाजेॽ के़रे़क् खे़न् सादाङ्‌ङिन् मुःप्‍मा पाङ्‌घाम्‍सिम्‍मे़ॽ॥

१० ङाबोङ्‌बा तङ्‌बेन् खिनिॽ सेसेबा चोगे़म्‍मे़ॽ, हे़क्‍क्‍याङ् लाजेॽ के़रे़क्‍पा यक्‌युङ्‌बाहाॽरे़ लागि चोःक्‌युम्‍भो उवा चोगे़म्‍मे़ॽ॥ खे़न् खिनिॽ लागि साम्‍म्‍याङ् तङ्‌बे पोःङ्‌ॽ, खे़ब्‍याङ् के़रे़क् मनाहाॽ आबाङे खुन्‍छिॽ लाजेॽसिङ्‌बुङ् नु हिम्‍सयङ्‌हाॽओ मे़नुःङ्‌ल॥

११ खे़न् ङाबोङ् तङ्‌बेन् खिनिॽ लागि साम्‍म्‍याङ् तङ्‌बे पोःङ्‌ॽ॥ खे़न् तङ्‌बेओ खिनिॽ थे़माआङ् मे़लेःत्‍ते़म्‍मिन्‍ने़ॽ, हे़क्‍क्‍याङ् आप्‍फेक् के़लिङ्‌बा कुजाहाॽ मे़हे़गे़म्‍मिन्‍ने़ॽ, मे़न्‍छाःक्‍केबा चे़ल्‍ले़क्‍सेॽइल्‍ले़ कुइवाःत्‍हाॽलाम् चे़ल्‍ले़क्‍सेॽहाॽ मे़दुबे़म्‍मिन्‍ने़ॽ॥

१२ थेआङ्‌भे़ल्‍ले़ कङ्‌ग साम्‍म्‍याङ् तङ्‌बेरो॥ खे़न् खिनिॽ लागि सेसे पोङ्‌ल॥ प्‍याङ्‌सिओ आप्‍फेक् के़लिङ्‌बा कुजाहाॽ खे़न् तङ्‌बेओ खिनिॽ के़जाम्‌ॽ॥

१३ “‘खे़न् साम्‍म्‍याङ् तङ्‌बेओ के़रे़क् मनाहाॽ आबाङे खुन्‍छिॽ लाजेॽओ मे़नुःङ्‌ल॥

१४ “‘आप्‍फेक् हिम्‍बेसाङ्‌बे़न्‍नु लाजेॽसिङ्‌बुङ् सङ्‌मा इङ्‌मा याःम्‍बक् के़जोगुम्‍मिल्‍ले़ थिक्‍ले़ वेॽइन् मे़न्‌वाॽमनाबा मे़मे़त्‍तासिम्‍मिन्‍ने़ॽ॥

१५ साम्‍म्‍याङ् तङ्‌बे एगाङ् याङ्‌सिबा तङ्‌बेहाॽ निरे़म्‍मे़ॽ हे़क्‍क्‍याङ् खिनिॽ हिम्‍बेसाङ्‌बान्‍नु लाजेॽसिङ्‌बुङ् इङे़म्‍मे़ॽ, खे़ब्‍याङ् ताःन्‍दि के़दाबा साम्‍म्‍याङ् तङ्‌बे थारिक्‍ले़ लाजेॽओ के़धोःक्‍पा कुजान् सिःक्‍तुर कुमे़न् हे़न्‍दुआङ् खुने़ॽ खिनिॽओ सङ्‌घुर॥

१६ कुजा थोःक्‍मा आल्‍लसाङ् यरिक् तङ्‌बे वाॽने़भग्र, हे़म्‍भ्‍यारिक्‍के यरिक् कुमे़न् फोसे़म्‍मे़ॽ, हे़क्‍क्‍याङ् सुःल्‍लिक् तङ्‌बेरक् याःक्‍ते़आङ् वाॽने़भग्र खे़म्‍म्‍याक्‍के खिनिॽ कुमे़न्‍निन् सुःल्‍लिक् चोगे़म्‍मे़ॽ, थेआङ्‌भे़ल्‍ले़ खे़न् तङ्‌बेहाॽओ के़धोःक्‍पा कुजाहाॽए खिनिॽओ सङ्‌घुबारो॥

१७ आप्‍फेक् हिम्‍बेसाङ्‌बे़न्‍नु लाजेॽसिङ्‌बुङ् सङ्‌मा इङ्‌मा याःम्‍बक् के़जोगुम्‍मिल्‍ले़ थिक्‍ले़ वेॽइन् मे़न्‌वाॽमनाबा मे़मे़त्‍तासिम्‍मिन्‍ने़ॽ॥ कर निङ्‌वाॽफुमाङ्‌ङिन्‍नु खिनिॽ किसे़म्‍मे़ॽ, थेआङ्‌भे़ल्‍ले़ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आरो॥

नुसिगेक्‍पा तङ्‌बेओ के़साक्‍पा याःम्‍बक्

१८ “‘खिनिॽ आङ्‌गाॽ आसाम्‌यो थिम्‍हाॽ नु आधिम्‍हाॽ इःत्‍ते़म् नाःत्‍ते़म्‍मे़ॽआङ् खे़ङ्‌हाॽ के़त्‍ते़म्‍मे़ॽ॥ खे़ब्‍याङ् खिनिॽ खे़न् लाजेॽओ ताप्‍थेक् याम्‍धेक् के़बोःक्‍खिॽ॥

१९ लाजेःल्‍ले़ पोगुगे़न् कुजा फत्‍छु के़बिरिॽ, हे़क्‍क्‍याङ् चामा थुङ्‌मारे़लागि खिनिॽ तुक्‍खे के़न्‍ज्‍ये़ॽइन्, खे़म्‍ब्‍याङ् लाजेओ खिनिॽ निङ्‌वाॽ तुक्‍खे मे़न्‍जाए युङ्‌मा के़घोसिॽ॥

२० “कुजा मे़न्‍हेॽए, कुजा मे़न्‍छुम्‍मे नुसिगेक्‍पा तङ्‌बेओ आनिगे थे़माःन् चाम्‍बे़बे?” लॽरिक् खिनिॽ के़बाःत्‍तुम्‍ने़भग्र,

२१ तुक्‍सिगेक्‍पा तङ्‌बेओ आङ्‌गाॽ खिनिॽ हाङ्‌वागे़न् मुॽइसाम् पिनिङ्‌ॽ, हे़क्‍क्‍याङ् लाजेॽओ तङ्‌बे सुम्‍सिबा पोगुगे़न् कुजा थोक्॥

२२ ये़त्‍छिगेक्‍पा तङ्‌बेओ कुजा के़लेःत्‍तुम्‍मिल्‍ले़, तगि के़धोःक्‍पा कुजान् चे़म्‍मे़ॽर वये़म्‍मे़ॽ॥ फाङ्‌सिगेक्‍पा तङ्‌बेओ कुजा मे़न्‍दुम्‍मे थारिक् खिनिॽ खे़न् तगिबा कुजाःन्‍ने चे़म्‍मे़ॽर वये़म्‍मे़ॽओ॥

याङ्‌साकुन्‍धे नुःक्‍मा थिम्

२३ “‘लाजेन् सदादिङ्‌ले़ लागि सिॽयाक् मे़सङ्‌घे़म् मे़देसे़म्‍मिन्‍ने़ॽ॥ थेआङ्‌भे़ल्‍ले़ लाजेःङ्‌ग आङ्‌गाॽइन्‍लो॥ खिनिॽग वेॽ लाजेॽबा नु वे़प्‍मिबा के़बोःक्‍खिआङ् आङ्‌गाॽनु के़युङिर के़वयिॽ॥

२४ खिनिॽ युक्‍को के़दाबा लाजेन् कुन्‍दाङ्‌बे़ल्‍ले़ याम्‍मो थे़ॽमा खोसुर याःन्‍देम्‍मे़ॽ॥

२५ “‘याङ्‌साॽमारे़ चोगुल्‍ले़ हिम्‍बेसाङ्‌बाहाॽओ कुभारे़ आबाङे कुलाजेॽ सिङ्‌बुङ्‌ङोबा कुभा कुलक् सङ्‌मा के़बोङ्‌बा पोःक्‍खे़ने़भग्र, खे़ल्‍ले़ कुनिःत्‍ताङ्‌बा कुगाॽइःन् ताआङ् खे़न् थे़ॽरुर॥

२६ कर कुभारे़ कम्‍भलॽरिक् के़धे़ॽबा के़बिबा हाःत्‍ताङ् होप् हे़क्‍क्‍याङ् खे़न् ताःन्‍दि याङ्‌साकुन्‍धेसाबा पोङ्‌ङाङ् थे़ॽमा के़सुक्‍पा पोङ्‌ने़भग्र,

२७ खुने़ॽ खे़न् लाजेन् सङ्‌घुबा तङ्‌बेहाॽ निरुर, हे़क्‍क्‍याङ् आत्‍तिन् मनाओ सङ्‌घुआङ् वये़ खे़न् तामा के़वाॽबा तङ्‌बेहाॽओ के़धोःक्‍पा कुजाःल्‍ले़ कुमे़ल्‍लुङ्‌ङिन् नुःक्‍तु पिरुर॥ हे़क्‍क्‍याङ् खुने़ॽ आप्‍फेक् कुलाजेॽओ नुःङ्‌ल॥

२८ कर खुने़ॽ आप्‍फेक् थे़ॽमा मे़सुक्‍तुन्‍ने़भग्र साम्‍म्‍याङ् तङ्‌बे थारिक् खे़न् लाजेॽ के़इङ्‌बे़ल्‍ले़ कुहुक्‍कोए ने़र॥ खे़ब्‍याङ् साम्‍म्‍याङ् तङ्‌बेओ खे़न् नुःक्‍तुर॥ खे़न् एगाङ् खे़न् मनान् आप्‍फेक् कुलाजेॽ सिङ्‌बुङ्‌ङो पेःक्‍मा सुक्॥

२९ “‘कुभारे़ लुङ्‌धाक् कब्रिङ् से़प्‍मनाबा ये़क्‌यक्‍को के़युङ्‌बा कुहिम्‍मिन् सङ्‌घुने़भग्र, सङ्‌घुबा तङ्‌बे थिक्‍ले़सा खुने़ॽ खे़न् थे़ॽमा खोसुॽ॥ खे़ल्‍ले़ हे़क्‍के चोःक्‍मा युक् तङ्‌बेधिक् थारिक् खोसुॽ॥

३० कर तङ्‌बेधिक्‍ले़ खे़न् थे़ॽमा मे़सुक्‍तुन्‍ने़भग्र के़इङ्‌बान् नु खुने़ॽ याङ्‌सिबा कुस्‍सा कुएहाॽरे़ लागि खे़न् हिम्‍मिन् आभे़ल्‍ले़साङ् के़वाॽबा याङ्‌साकुन्‍धे पोङ्‌ल॥ साम्‍म्‍याङ् तङ्‌बेओआङ् खे़न् मे़नुःङ्‌ने़न्॥

३१ कर लुङ्‌धाक्‍किल्‍ले़ कब्रिङ् मे़ङ्‌गप्‍पेबा पाङ्‌भे़ॽहाॽओबा हिम्‍मिन् लाजेॽओबा वेॽ लाजेॽसिङ्‌बुङ् हे़क्‍तङ्‌बा इःत्‍ते़म्‍मे़ॽ॥ खे़ङ्‌हाॽग थे़ॽमा सुक्‍ते़त्, हे़क्‍क्‍याङ् साम्‍म्‍याङ् तङ्‌बेओ खे़न् नुःक्‍मा सुक्‍ते़त्॥

३२ “‘ले़बि थाःक्‍हाॽरे़ खुन्‍छिॽ युक्‍कोबा आबाङे ये़क्‌यक्‍हाॽओ के़ने़बा हिम्‍हाॽ खे़ङ्‌हाॽरे़ आप्‍फाल्‍ले़साङ् थे़ॽमा मे़सुक्‍तुॽ॥

३३ ले़बि थाःक्‍कोबा युक्‍को के़ने़बा ये़क्‌यक्‍हाॽओ कुभा ले़बिःल्‍ले़ खुने़ॽ आबाङे सङ्‌घुबा हिम्‍मिन् नुःक्‍मा मे़सुक्‍तुन्‍ने़भग्र साम्‍म्‍याङ् तङ्‌बेओ खे़न् हिम्‍मिन् खुने़ॽ मे़नुःक्‍तु मे़बिरुर, थेआङ्‌भे़ल्‍ले़ ले़बिहाॽरे़ खुन्‍छिॽ ये़क्‌यक्‍हाॽओ के़ने़बा हिम्‍हाॽग इस्राइलओ खे़ङ्‌हाॽरे़ खुन्‍छिॽ पालाम्‍बाबा याङ्‌सा कुन्‍धेरो॥

३४ कर खे़ङ्‌हाॽरे़ खुन्‍छिॽ ये़क्‌यक् लाकात्‍पा थक्‍सा चाराम्‍मादे़न्‍हाॽ सङ्‌मादेमा मे़ङ्‌घोसुन्‌ॽ, थेआङ्‌भे़ल्‍ले़ खे़न् थक्‍सा चाराम्‍मादे़न्‍हाॽ खे़ङ्‌हाॽरे़ खुन्‍छिॽ सदादिङ्‌बा याङ्‌सा कुन्‍धेरो॥

याङ्‌गे़साॽबाहाॽरे़ लागि सिङ्‌नात्

३५ “‘खिनिॽ इस्राइलि फुॽनुसाॽहाॽओ कुभाॽ साॽरिक् याङ्‌गे़साॽबा पोङ्‌ङाङ् आबाङे कम्‍ब्राङ् मे़त्‍छिङ्‌मा मे़सुक्‍ने़न्‍ने़भग्र, खिनिॽए वेॽ लाजेॽबा तरेबे़न् कम्‍ब्राङ् के़मे़त्‍तुम्‍बा कुइसिःक् खे़न् फाॽरे़म्‍मे़ॽ, हे़क्‍क्‍याङ् खुने़ॽ खिनिॽनु युङ्‌मा वाॽमा खोसुर॥

३६ खे़न् सिङ्‌नात् के़बिरुम्‍मिल्‍ले़ इन्‍धा इग्र याङ्‌ङिल्‍ले़ कुस्‍सा मे़जे़म्‍मिन्‍ने़ॽ॥ खिनिॽ आबाङे निङ्‌वाॽफुमाङ्‌ङिन्‍नु किसे़म्‍मे़ॽ, हे़क्‍क्‍याङ् खिनिॽ फुॽनुसाॽहाॽ खिनिॽनु सोरिक् मे़युङ् मे़वाॽर॥

३७ कुस्‍सा चामारे़ लागि खिनिॽ खे़न् याङ् मे़बिराम्‍मिन्‍ने़ॽ॥ खिनिॽ के़बिरुम्‍बा चामा कुजाःन्‍नुःल्‍ले़ यरिक् खुने़ॽलाम् मे़दाःक्‍ते़म्‍मिन्‍ने़ॽ॥

३८ कनान लाजेन् खिनिॽ पिमारे़ लागि नु खिनिॽ निङ्‌वाॽफुमाङ् पोङ्‌मारे़ लागि मिस्र लाजेॽलाम् खिनिॽ के़लःप्‍पा के़भे़प्‍पा आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌ए़रो॥

योःग्‍बा योःग्‍माहाॽरे़ खुन्‍छिॽ चोःक्‌युम्‍भो

३९ “‘खिनिॽ कुभा इस्राइलि फुॽनुसाॽहाॽ साॽरिक् याङ्‌गे़साॽबा मे़बोःक्‍खे़बाल्‍ले़ चोगुल्‍ले़ खुन्‍छिॽ आप्‍फेक् खिनिॽ हुक्‍को मे़सङ्‌सिङ्‌ने़भग्र खे़ङ्‌हाॽ योक् कुइसिःक् खे़न् याःम्‍बक्‍को मे़भत्‍छे़म्‍सिम्‍मे़न्‍ने़ॽ॥

४० खे़न् खिनिॽनु नाम्‌याक् खोमारे़ लागि इग्र वेॽ लाजेॽबा तरेबा कुइसिःक् पोङ्‌ङाङ् युङ्‌ल, हे़क्‍क्‍याङ् साम्‍म्‍याङ् तङ्‌बे थारिक् खिनिॽनु वाॽआङ् खे़ल्‍ले़ खिनिॽ याःम्‍बक् चोगु के़बिरिर॥

४१ खे़न् एगाङ् खे़न् नु खुने़ॽ कुस्‍साहाॽ खिनिॽनु मे़से़न्‍नाङ् खुन्‍छिॽ हिम्‍सयङ्‌हाॽओ नु याङ्‌साकुन्‍धेओ मे़नुःङ्‌ल॥

४२ थेआङ्‌भे़ल्‍ले़ आङ्‌गाॽ मिस्रलाम् लःत्‍तुङ् फे़त्‍तुङ्‌सिङ्‌बा खे़ङ्‌हाॽ आङ्‌गाॽ आसे़वारोबा आसे़रोमासिरो॥ खे़ङ्‌हाॽ योःग्‍बा योःग्‍मा हे़क्‍के खे़ङ्‌हाॽ सङ्‌मासि मे़नुॽने़न्॥

४३ खिनिॽ खे़ङ्‌हाॽ साॽरिक् ताप्‍फेःल्‍लिक् मे़मे़त्‍ते़म्‍सिम्‍मिन्‍ने़ॽ, कर खिनिॽ निङ्‌वाॽफुमाङ्‌ङिन्‍नु किसे़म्‍मे़ॽ॥

४४ “‘खिनिॽ योःग्‍बा योःग्‍मा चाहा के़जोगिने़भग्र खिनिॽ कब्रिङ् पिसाङ्‌बा सुवाङ्‌हाॽओलाम् इङे़म् तारे़म्‍सेॽ॥

४५ खिनिॽनु के़युङ्‌बा वेॽ लाजेॽबा नु खिनिॽ लाजेॽओ सागे़वाःन्‍छिङ्‌बा खे़ङ्‌हाॽरे़ खुन्‍छिॽ साएहाॽआङ् खिनिॽ इङ्‌मासिआङ् आप्‍फेक् खिनिॽ याङ्‌साकुन्‍धे चोःक्‍मा के़सुक्‍तुम्‍सिम्‌ॽ॥

४६ खे़न् योःग्‍बा योःग्‍माहाॽ लक्‍खोमा कुइसिःक् खिनिॽ मुॽइदाङ्‌साहाॽ पिमा के़सुक्‍तुम्‍सिम्‌ॽ॥ हे़क्‍केलॽरिक् खे़ङ्‌हाॽरे़ खुन्‍छिॽ हिङ्‌हिङ् खिनिॽ साहाॽ याःम्‍बक् मे़जोगु मे़बिरुसिर, कर खे़ङ्‌हाॽरे़ ताप्‍फेःल्‍लिक् मे़प्‍मासिआङ् युक्‍को कप्‍मासि मे़ःन्॥

४७ “‘खिनिॽ लुम्‍मो के़युङ्‌बाआङ् याङ्‌साकुन्‍धेसाबा के़बोङ्‌बा वेॽ लाजेबा इग्र वे़प्‍मिबाल्‍ले़ किग्र खे़ल्‍ले़ कुहिम्‍सयङ्‌ङिल्‍ले़ कुहुक्‍को खिनिॽ कुभा याङ्‌गे़साॽबा फुॽनुसाॽइन् आबाङे सङ्‌सिङ्‌ङाङ् वाॽने़भग्र,

४८ खे़न् के़सङ्‌सिङ्‌बान् थे़ॽमा सुक्‍ते़त्॥ खुने़ॽए कुन्‍साॽ कुगाॽइहाॽओबा कुभारे़ खे़न् थे़ॽमा मे़सुक्‍तुॽ॥

४९ खे़ल्‍ले़ए कुम्‍भङा, कुम्‍भुॽ कुन्‍साॽ, इग्र कुभा निःत्‍ताङ्‌बा कुगाॽइ के़धाप्‍पा कुभारे़ खे़न् थे़ॽरुर॥ मेःन्‍छाङ् खे़ल्‍ले़ ताःन्‍दि सुक्‍तुने़भग्र खुने़ॽ आप्‍फेक् थे़ॽसिङ्‌ल॥

५० खे़न् मनान् कुन्‍दाङ्‌बो सङ्‌सिङ्‌बा तङ्‌बेआङ्‌धो साम्‍म्‍याङ् तङ्‌बे थारिक्‍पा ये़म्‍हाॽ खे़न् के़सङ्‌सिङ्‌बे़न् नु खुने़ॽ के़इङ्‌बा कुन्‍दाङ्‌बा ने़प्‍माङ्‌ले़ निःत्‍छुर॥ नाम्‌याक्‍को फम्‍मनाबा मनाःल्‍ले़ खोसुबा कुनाम्‌याक् कुइसिःक् खे़न् तङ्‌बेहाॽओबा नाम्‌याक्‍किन् हुङुआङ् खुने़ॽ कुन्‍दाङ्‌बे़न्‍नु आबाङे थे़ॽसिङ्‌ल॥

५१ याम्‍मो युक्‍सिङ्‌बा तङ्‌बे तामा यरिक् ये़म् वाॽने़भग्र, खुने़ॽ मे़इङुबा के़रे़क् मे़ल्‍लुङ्‌ङिन् निःप्‍माआङ् चोःक्‌युम्‍भो खोमारे़ लागि यरिक् खे़ल्‍ले़ मे़ल्‍लुङ्‌ङिन् नुःक्‍तु पिरुसिर पोःङ्‌ॽ॥

५२ याम्‍मो युक्‍सिङ्‌बा तङ्‌बे तामा आजे़ःत्‍छिक्‍लक् ये़म् वाॽने़भग्र, खुने़ॽ मे़इङुबा के़रे़क् मे़ल्‍लुङ्‌ङिन् निःप्‍माआङ् चोःक्‌युम्‍भो खोमारे़ लागि खे़ल्‍ले़ मे़ल्‍लुङ्‌ङिन् नुःक्‍तु पिरुसिर पोःङ्‌ॽ॥

५३ नाम्‌याक् खोमारे़ लागि याःम्‍बक् के़जोःक्‍पा से़वारोबा कुइसिःक् वेॽ लाजेबा कुन्‍दाङ्‌बे़न्‍नु खे़न् वाॽर पोःङ्‌ॽ॥ हे़क्‍क्‍याङ् खिनिॽ इस्राइलिहाॽरे़ खे़न् वेॽ लाजेबा मनाःल्‍ले़ खुने़ॽ ताप्‍फेःल्‍लिक् मे़प्‍माआङ् युक्‍मा मे़भाःक्‍ते़म्‍मिन्‍ने़ॽ॥

५४ कन् पाःन्‍हाॽ लाम्‍माङ् खे़ल्‍ले़ चोःक्‌युम्‍भो मे़घोसुन्‍ने़भग्र, खे़न् खुने़ॽ कुस्‍साहाॽनु सोसोरिक् साम्‍म्‍याङ् तङ्‌बेओ लःन्‍नाङ् पेःक्‍ल॥

५५ इस्राइलबा मनाहाॽ वेॽहाॽरे़ खुन्‍छिॽ मनासि मे़ःन् कर खे़ङ्‌हाॽग आङ्‌गाॽए आमनासिआङ् आसे़वारोबासिरो॥ आङ्‌गाॽए खे़ङ्‌हाॽ मिस्रलाम् लःत्‍तुङ् फेत्‍तुङ्‌सिङ्॥ आङ्‌गाॽ यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌आरो॥’”

इङ्‌जाङ्‌हाॽ इःप्‍मा नाःप्‍माल्‍ले़ के़धाबा मुॽइसाम्‍हाॽ

(साम्‌यो इङ् ७:१२-२४, २८:१-१४)

२६

यहवे दाङ्‌बे़ल्‍ले़ पाःत्‍तुॽ, “‘खिनिॽ आबाङे लागि नावाइत्‍लाहाॽ मे़जोगे़म्‍सिम्‍मिन्‍ने़ॽ॥ हे़क्‍क्‍याङ् आबाङे लागि कुभा खोःम्‍मना लक्‍मनाबा नावाइत्‍ला इग्र सेसे लुङ्‌हाॽ मे़ये़प्‍से़म्‍सिम्‍मिन्‍ने़ॽ, हे़क्‍क्‍याङ् खोःम्‍मना लक्‍मनाबा लुङ्‌हाॽ खिनिॽ लाजेॽओ मे़ये़प्‍से़म्‍सिम्‍मिन्‍ने़ॽआङ् से़वा मे़प्‍मासिरे़ लागि साम्‍बोन् मे़बत्‍छे़म्‍मिन्‍ने़ॽ॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥

२ खिनिॽ आङ्‌गाॽ आसाबाथ ये़न्‍निन् ने़त्‍ते़म्‍मे़ॽ, हे़क्‍क्‍याङ् आङ्‌गाॽ आसेसेदे़न्‍निन् मिङ्‌सो इङ्‌धाङ् पिरे़म्‍मे़ॽ॥ आङ्‌गाॽ यहवे दाङ्‌बाआ॥

३ “‘आङ्‌गाॽ आधिम्‍हाॽ कुइसिःक् खिनिॽ के़वयिआङ् आङ्‌गाॽ आइङ्‌जाङ्‌हाॽ के़इःत्‍तुम् के़नाःत्‍तुम्‍ने़भग्र

४ चाहा के़जोःक्‍पा ये़म्‍मो आङ्‌गाॽ वहित् थार याःन्‍दुङ्‌ॽ, खे़ब्‍याङ् इक्‍ताप् लाजेॽओ पोगुगे़न् कुजा थोक्, हे़क्‍क्‍याङ् प्‍याङ्‌सि इक्‍ताप्‍पोबा सिङ्‌सेॽबुङ्‌हाॽओ कुजाॽ थोक्॥

५ चे़ल्‍ले़क्‍सेॽ तुप्‍मा ये़म् थारिक्‍के खिनिॽ पोगुगे़न् कुजा के़नुगुम् के़धाप्‍सुम्‌ॽ, हे़क्‍क्‍याङ् कुजा लेःप्‍मा ये़म् थे़म्‍बाए चे़ल्‍ले़क्‍से़ॽ के़सुप्‍सुम्‌ॽ॥ खिनिॽ चामा थुङ्‌मारे़लागि के़साक्‍पा के़न्‍दुमुम्‍मिन्, खम्‍भ्‍याङ् लाजेॽओ खिनिॽ हाङ्‌हाङ् के़बोःक्‍खिॽ॥

६ “‘आङ्‌गाॽ लाजेॽओ सनारुङ् तारुङ्‌ॽ॥ खिनिॽ के़सोःन्‍नासिआङ् के़इप्‍सिॽ, हे़क्‍क्‍याङ् खिनिॽ हाःत्‍ले़आङ् यङ्‌मा के़न्‍छे़रिन्‌ॽ॥ आङ्‌गाॽ लाजेॽओलाम् मना आजाजाबा थक्‍साहाॽ खे़त्‍तुङ्‌देसुङ्‌सिङ्‌ॽ खे़ब्‍याङ् खिनिॽ लाजेॽओ खेमा थक्‍मा मे़बोङ्‌ने़न्॥

७ खिनिॽ आप्‍फेक् निङ्‌मिहाॽ के़नाःत्‍तुम्‍सिम्‍माङ् ताभेःल्‍ले़ खल्‍ले़ःङ् खल्‍ले़ःङ् के़ले़ःक्‍खुम्‍सिम्‌ॽ॥

८ खिनिॽ ङासि मनारे़ किप् ङासि नु किप् थिक् मनारे़ हे़न्‍छिङ् थिबोङ् मनाहाॽ के़नाःत्‍तुम्‍सिम्‌ॽ॥ खिनिॽ निङ्‌मिहाॽ खिनिॽ ताभेःल्‍ले़ खल्‍ले़ःङ् खल्‍ले़ःङ् ले़ःक्‍खुसिॽ॥

९ आङ्‌गाॽ खिनिॽ मुॽइसाम् पिनिङ्‌ॽ, हे़क्‍क्‍याङ् खिनिॽ के़नुरि के़दासिर याःन्‍निङ्‌ङाङ् के़बोःन्‍दिर चोःक्‍निङ्‌ॽ, खे़ब्‍याङ् आङ्‌गाॽ चोगुङ्‌बा माङ्‌हुप्‍पिन् खिनिॽनु योधो मे़म्‍बोङ्‌ङे चोगुङ्‌ॽ॥

१० खिनिॽ के़गत्‍तुम् के़युक्‍खुम्‍बा तगि के़दुम्‍बा कुजान् के़जाम्‍ल के़वयिरसाङ् कुसङ् के़दुम्‍बा कुजा युङ्‌मादे़न् तङ्‌मारे़ लागि तगिबा कुजान् खे़प्‍मा पोःङ्‌ॽ॥

११ आङ्‌गाॽ खिनिॽ मे़न्‍जिःत्‍ते खिनिॽ लुम्‍मोएa वाॽआ॥

१२ आङ्‌गाॽ खिनिॽ लुम्‍मो लाङ्‌घेःक्‍कार वाॽआ, हे़क्‍क्‍याङ् खिनिॽ निङ्‌वाॽफुमाङ् पोङ्‌ङा, खे़ब्‍याङ् खिनिॽग आङ्‌गाॽ आमना के़बोःक्‍खिॽ॥

१३ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥ खिनिॽ मिस्रिहाॽरे़ खुन्‍छिॽ योःग्‍बा के़म्‍बोःक्‍खिन्‍ल फाॽआङ् आङ्‌गाॽ मिस्रलाम् खिनिॽ लःत्‍निङ् फे़त्‍निङ्॥ आङ्‌गाॽ खिनिॽ के़म्‍गुःत्‍तिबा खे़ःप्‍सिङ्‌ङिन् ए़क्‍खुङ्‌ङाङ् नारा चाङ्‌जाङ्‌ङाङ् लाङ्‌गे़घेःक्‍पा चोःक्‍निङ्‌ङाङ् वाॽरो॥’”

इङ्‌जाङ्‌हाॽ मे़न्‍इःप्‍मा मे़न्‍नाःप्‍माल्‍ले़ के़दाबा खुम्‍दिङ्‌हाॽ

(साम्‌यो इङ् २८:१५-६८)

१४ यहवे दाङ्‌बे़ल्‍ले़ पाःत्‍तु, “‘कर खिनिॽ आङ्‌गाॽ आबाःन्‍निन् के़ङ्‌घे़प्‍सुम्‍मिन्‌ॽ, हे़क्‍क्‍याङ् कन् के़रे़क् इङ्‌जाङ्‌हाॽ के़न्‍इःत्‍तुम् के़न्‍नाःत्‍तुम्‍मिन्‌ॽ,

१५ खे़ब्‍याङ् आङ्‌गाॽ आधिम्‍हाॽ के़जिःत्‍तुम्‍माङ् के़नाॽरुम्‌ॽ, हे़क्‍क्‍याङ् आङ्‌गाॽ के़रे़क् आइङ्‌जाङ्‌हाॽ के़न्‍इःत्‍तुम् के़न्‍नाःत्‍तुम्‍मिन्‍नाङ् आङ्‌गाॽ चोगुङ्‌बा माङ्‌हुप्‍पिन् के़भे़ःन्‍दुम्‍ने़भग्र,

१६ आङ्‌गाॽ खिनिॽ लुम्‍मो किमा यङ्‌मा पोङ्‌ल चोगुङ्‌ॽ, खम्‍भ्‍याङ् थक्‍किन् के़मे़ङ्‌बार के़देॽबा, मिक्‍किन् मार के़जोःक्‍पा नु सक्‍मा मे़न्‌याक्‍मनाबा के़जोःक्‍पार के़देॽबा साॽरिक् किप्‍मा के़घुबा तुक्‍माहाॽ पाङ्‌घुङ् तासुङ्‌ॽ॥ खिनिॽ के़लेःत्‍तुम्‍बा याॽरिःम्‍बाहाॽ थेनाधेबा पोःङ्‌ॽ, थेआङ्‌भे़ल्‍ले़ खिनिॽ निङ्‌मिहाॽरे़ कुजा के़दुम्‍बान् मे़जमे़देसु के़म्‍बिरिॽ॥

१७ आङ्‌गाॽ खिनिॽ अत्‍ने़निङ्‌ॽ, हे़क्‍क्‍याङ् खिनिॽ निङ्‌मिहाॽलाम् हारि के़द्‌ये़ॽइ॥ खिनिॽ कुनामे़न्‍छाॽ के़मे़प्‍पाहाॽरे़ खिनिॽ सम्‍धाङ् युक् मे़जोगुॽ, खे़ब्‍याङ् हाःत्‍ले़आङ् मे़न्‍नाःत्‍तेसाङ् खिनिॽ के़घे़त्‍तासिॽ॥

१८ “‘खिनिॽ आल्‍लसाङ् आङ्‌गाॽ आबाःन्‍निन् के़ङ्‌घे़प्‍सुम्‍मिन्‍ने़भग्र खिनिॽ लायोल्‍ले़ नुसिले़ङ् थारिक्‍नुःल्‍ले़ यरिक् खुम्‍दिङ् पिनिङ्‌ॽ॥

१९ आङ्‌गाॽ खिनिॽ यम्‍बा हे़न्‍छिङ्‌मान् नु हादिङ् थक्‍मान् थेनाधेबा चोगुङ्‌ॽ॥ खिनिॽ सम्‍धाङ्‌बा ताङ्‌साङ्‌बान् फे़न्‍जेॽ हे़क्‍तङ्‌बा नु खिनिॽ सिगाङ्‌बा खाम्‍बेःक्‍मान् कासा कुइसिःक् के़साक्‍पा चोगुङ्‌ॽ॥

२० खिनिॽ मुक्‍साम्‍मिन् चासोःक्‍काङ् पेक्, थेआङ्‌भे़ल्‍ले़ खिनिॽ इक्‍ताप् लाजेॽओ पोगुगे़न् कुजा मे़धोःक्‍ने़न्‌ॽ, हे़क्‍क्‍याङ् लाजेॽओबा सिङ्‌सेॽहाॽओ कुजाॽ मे़धोःक्‍ने़न्॥

२१ “‘खिनिॽ आङ्‌गाॽ आदक्‍ले़ङ्‌वाओ लाङ्‌गे़घेगिआङ् आल्‍लसाङ् आङ्‌गाॽ आबाःन्‍निन् के़ङ्‌घे़प्‍सुम्‍मिन्‍ने़भग्र आङ्‌गाॽ खिनिॽ खोमा के़बोङ्‌बा लायोल्‍ले़ खुम्‍दिङ्‌ङिन् नुसिलेङ्‌नुःल्‍ले़ यरिक् याम्‍मो तुक्‍खे लाक्‍खेहाॽ खिनिॽ सम्‍धाङ् तारुङ्‌ॽ॥

२२ आङ्‌गाॽ खिनिॽ लुम्‍मो ताम्‍भुङ् थक्‍साहाॽ पाङ्‌घुङ् तासुङ्‌सिङ्‌ॽ, खे़ङ्‌हाॽरे़ खिनिॽ अङे़ःक्‌वा साहाॽ मे़जसिॽ, हे़क्‍क्‍याङ् खिनिॽ पित्‍थक्‍साहाॽ मे़मे़क्‍खुसिॽ, खम्‍भ्‍याङ् खे़ङ्‌हाॽरे़ खिनिॽ साॽरिक् के़सुःन्‍दिर के़म्‍जोगिआङ् खिनिॽ लाम्‍हाॽए चिजि खक्‍खक् पोङ्‌ल यारिक् खे़ङ्‌हाॽ साॽरिक् यरिक् मे़बोःन्‌ॽ॥

२३ “‘कन्‍हाॽ के़रे़क् पोङ्‌ङाङ्‌साङ् खिनिॽ आङ्‌गाॽ ले़प्‍माङ् के़न्‍नुःक्‍खिन्‌ॽ हे़क्‍क्‍याङ् आङ्‌गाॽ आदक्‍ले़ङ्‌वाओ हाबा लाङ्‌गे़घेगिआङ् के़बत्‍छिने़भग्र,

२४ आङ्‌गाॽ खिनिॽ तक्‍ले़ङ्‌वाओ वाॽआ, हे़क्‍क्‍याङ् खिनिॽ लायोल्‍ले़ चोगुल्‍ले़ आङ्‌गाॽ नुसिले़ङ् यारिक् खुम्‍दिङ् पिनिङ्‌ॽ॥

२५ आङ्‌गाॽ खिनिॽ सम्‍धाङ् ते़न्‍धङ्‌हाॽ तारुङ्‌ॽ, हे़क्‍क्‍याङ् आङ्‌गाॽ चोगुङ्‌बा माङ्‌हुप्‍पिन् के़भेःन्‍दुम्‍बाल्‍ले़ कुले़क्‌वा नुःक्‍तुङ्‌ॽ॥ खिनिॽ आप्‍फेक् आप्‍फेक् येक्‌यक्‍हाॽओ के़जुप्‍सिॽ, आङ्‌गाॽ खे़प्‍मोआङ् खिनिॽ लुम्‍मो तुक्‍मा लाःक्‍मा पाङ्‌घुङ्‌ॽ, खे़ब्‍याङ् खिनिॽ निङ्‌मिहाॽरे़ खुन्‍छिॽ हुक्‍को के़ध्‍ये़ॽइ॥

२६ आङ्‌गाॽ खिनिॽ पोगुगे़न् कुजाहाॽ साॽरिक् सुःल्‍लिक् चोगुङ् पिनिङ्‌ॽ खे़न् कुजान् लत्‍छा हिम्‍मोबा मिहाःत्‍लुङ्‌ङो थिबोङ् हिम्‍मोबा मे़न्‍छुमाहाॽरे़ मे़धोःक्‍तुॽ, हे़क्‍क्‍याङ् मे़धोःक्‍तुआङ् मे़हासुल्‍ले़ हाःत्‍ताङ् खाघा मे़दे़क्‍तुन्‌ॽ॥

२७ “‘कन्‍हाॽ के़रे़क् पोङ्‌ङाङ्‌साङ् खिनिॽ आङ्‌गाॽ आबाःन्‍निन् के़ङ्‌घे़प्‍सुम्‍मिन् हे़क्‍क्‍याङ् आङ्‌गाॽ आदक्‍ले़ङ्‌वाओ लाङ्‌घेःक्‍मा के़ल्‍ले़रुम्‍मिन्‍ने़भग्र,

२८ आङ्‌गाॽ आसिक् पोःक्‍मो खिनिॽ तक्‍ले़ङ्‌वाओ पोःक्‍का, खे़ब्‍याङ् खिनिॽ लायोल्‍ले़ चोगुल्‍ले़ खिनिॽ नुसिले़ङ् यारिक् खुम्‍दिङ् पिनिङ्‌ॽ॥

२९ खिनिॽ आबाङे ये़म्‍बित्‍छा मे़न्‍छुमासाहाॽरे़ खुन्‍छिॽ ने़क्‍सान् चामा के़बोङ्‌बा पोःङ्‌ॽ॥

३० आङ्‌गाॽ खिनिॽ थे़गु माङ्‌वाओ के़जोगुम्‍बा माङ्‌धाःन्‍हाॽ मे़क्‍खुङ् पिनिङ्‌ॽ, आङ्‌गाॽ खिनिॽ सुक्‍पा हाःम्‍मा ले़त्‍ति तोःम्‍मादे़न्‍हाॽ लुःन्‍दुङ् पिनिङ्‌ॽ, हे़क्‍क्‍याङ् खिनिॽ चेहाॽ खिनिॽ कुसिवे़त् नावाइत्‍लाहाॽ सम्‍धाङ् लाप्‍फेसुङ्‌ॽ, खम्‍भ्‍याङ् खिनिॽ नाॽनिङ्‌ॽ॥

३१ आङ्‌गाॽ खिनिॽ ये़क्‌यक्‍हाॽ मुरे़ःक् खारे़ःक् चोगुङ् पिनिङ्‌ॽ, हे़क्‍क्‍याङ् खिनिॽ साम्‌योबादे़न्‍हाॽ चिजि खक्‍खक् चोगुङ् पिनिङ्‌ॽ, खे़ब्‍याङ् आङ्‌गाॽ खिनिॽ कुनाम्‍गे़नुॽबा सिदुङ्‌जभान् मे़दाःक्‍कान्॥

३२ आङ्‌गाॽ लाजेन् खाप्‍पुथ्‍यःङ् चोगुङ्‌ॽ॥ कन्‍हाॽ के़रे़क् मे़निसुआङ् खे़प्‍मो के़युङ्‌बा खिनिॽ निङ्‌मिहाॽ यङ्‌मा के़त्॥

३३ आङ्‌गाॽ चाए खिनिॽ मे़न्‍छाम् सुवाङ्‌हाॽरे़ खुन्‍छिॽ लुम्‍मो फुत्‍छिङ्‌ज्‍याङ् से़निङ्‌देनिङ्‌ॽ, हे़क्‍क्‍याङ् ताभेन् तरप् फिःक्‍खुङ्‌ङाङ् नाःत्‍निङ्‌ॽ॥ खिनिॽ लाजेन् चिजि खक्‍खक्‍पा नु खिनिॽ ये़क्‌यक्‍किन् मुरे़क् खारे़ःक्‍पा पोःङ्‌ॽ॥

३४ चिजि खक्‍खक् पोङ्‌ङिल्‍ले़ लाजेःल्‍ले़ नाःम्‍सिङ्‌मा सबाथ तङ्‌बेहाॽ ने़प्‍मा खोसुॽ हे़क्‍क्‍याङ् खिनिॽग आबाङे निङ्‌मिहाॽरे़ खुनिॽ लाजेॽओ के़वयिॽ, खे़ब्‍याङ् आम्‍भा खे़न् ये़म्‍मो लाजेन् नाःम्‍सिङ्‌ङाङ् सबाथ्‍हाॽ ने़त्‍तुॽ॥

३५ आक्‍ख्‍यारिक् ये़न् खे़न् चिजि खक्‍खक् पोङ्‌ङाङ् ने़ःॽ लाजेःल्‍ले़ नाःम्‍सिङ्‌मा खोसुॽ॥ खिनिॽ खे़प्‍मो के़युङिल्‍ले़ सबाथ्‍हाॽओ के़घोसुम्‍बा नाःम्‍सिङ्‌मान् खे़ल्‍ले़ खोसुॽ॥

३६ “‘निङ्‌मिहाॽरे़ खुन्‍छिॽ लाजेॽओ के़वाॽबा के़याःक्‍पा मनाहाॽरे़ खुन्‍छिॽ लुङ्‌माॽसोःम्‍मिन् चाॽरिक् के़गिबा चोगुङ् पिरुङ्‌सिङ्‌ॽ, ते़त्‍लाफे़क्‌वा मक्‍थाबा इक्‍लाधिक् मे़घे़प्‍सुसाङ् खे़ङ्‌हाॽ निङ्‌मिहाॽरे़ मे़नाःत्‍तुसिबा हे़क्‍के मे़लोक्॥ खे़ब्‍याङ् खे़ङ्‌हाॽ कुभारे़ ताभेःल्‍ले़ से़प्‍मासिरे़ लागि नाःत्‍तुसिबा कुसिङ् पुबेलाप्‍सा मे़घे़त्‍छिङ् मे़बेक् हे़क्‍क्‍याङ् हाःत्‍ले़आङ् मे़नाःत्‍तुसिन्‍छाङ् खे़ङ्‌हाॽ खाम्‍बाङ्‌ङो लरे़ःङ्‌भरे़ःङ् मे़जोःन्‌ॽ॥

३७ हाःत्‍लेआङ् मे़नाःत्‍तुसिन्‍छाङ् ताभेःल्‍ले़ मे़नाःत्‍तुसिबा कुइसिःक् खे़ङ्‌हाॽ मे़लोक् हे़क्‍क्‍याङ् थिक्‍ले़ कुसम्‍धाङ् थिक् मे़दोःक्‍ल मे़गे़ङ्‌ॽ॥ कल्‍ले़चोगुल्‍ले़ खिनिॽ निङ्‌मिहाॽरे़ खुन्‍छिॽ तगि ये़प्‍मा के़न्‍छुक्‍तिन्‌ॽ॥

३८ मे़न्‍छाम् सुवाङ्‌हाॽरे़ खुन्‍छिॽ लुम्‍मो खिनिॽ के़मे़गिॽ, हे़क्‍क्‍याङ् खिनिॽ निङ्‌मिहाॽरे़ खुन्‍छिॽ लाजेःल्‍ले़ खिनिॽ मिङ् मासु के़बिरिॽ॥

३९ के़दाङ्‌बा के़याःक्‍पाहाॽ निङ्‌मिहाॽरे़ खुन्‍छिॽ लाजेॽओ आबाङे नु आबाङे पाधे़बाहाॽरे़ खुन्‍छिॽ फे़न्‌याःम्‍बक्‍किल्‍ले़ चोगुल्‍ले़ मे़मे़क्‍ल मे़बेक्॥

४० “‘कर खे़ङ्‌हाॽरे़ आबाङे नु खुन्‍छिॽ पाधे़बाहाॽरे़ खुन्‍छिॽ लायोन्, हे़क्‍क्‍याङ् आङ्‌गाॽ आदक्‍ले़ङ्‌वाओ खे़ङ्‌हाॽरे़ इङ्‌ले़क्‍को थामा याःम्‍बक् मे़जोगुबा फे़न्‌याःम्‍बक्‍किन् नु खे़ङ्‌हाॽरे़ आङ्‌गाॽनु निङ्‌मि मे़जोगे़बा पाःन्‍निन् पाःप्‍मा मे़दे़न्‍ने़भग्र–

४१ खे़ल्‍ले़ आङ्‌गाॽ खे़ङ्‌हाॽरे़ खुन्‍छिॽ निङ्‌मि पोःक्‍खाङ्, हे़क्‍क्‍याङ् आङ्‌गाॽ खे़ङ्‌हाॽ खुन्‍छिॽ निङ्‌मिहाॽरे़ लाजेॽओ पाङ्‌घुङ्‌सिङ्‌ने़भग्र– खे़ङ्‌हाॽरे़ खुन्‍छिॽ पाःन्‍मे़ङ्‌घे़म्‍मनाबा निङ्‌वान् नःम्‍नःम्‍बा मे़जोगुआङ् खुन्‍छिॽ लायोल्‍ले़ कुले़क्‌वा खुम्‍दिङ्‌ङिन् मे़दुमुने़भग्र,

४२ याकुब, इसहाक हे़क्‍क्‍याङ् अब्राहाम्‍मिन्‍नु चोगुङ्‌बा माङ्‌हुप्‍पिन् हे़क्‍क्‍याङ् खे़न्‍नु सोसोरिक् खे़न् लाजेःन्‍नाङ् आङ्‌गाॽ निङ्‌वाॽ इःत्‍तुङ्‌ॽ॥

४३ खे़न् लाजेन् खे़ङ्‌हाॽरे़ मे़ले़रुमे़धआङ् खे़ङ्‌हाॽ मे़ःन्‍ने चिजि खक्‍खक् पोङ्‌ङाङ्‌ने़ःल्‍ले़ लाजेःल्‍ले़ सबाथ्‍हाॽ ने़प्‍मा खोसुॽ॥ हे़क्‍क्‍याङ् खे़ङ्‌हाॽरे़ खुन्‍छिॽ फे़न्‌याःम्‍बक्‍किल्‍ले़ कुले़क्‌वा खुम्‍दिङ् मे़दुमुॽ, खे़न् खुम्‍दिङ्‌ङिन् आङ्‌गाॽ आसाम्‌यो थिम्‍मिन् मे़नाॽरुबा नु आधिम्‍मिन् मे़जिःत्‍तुबाल्‍ले़ चोगुल्‍ले़ आङ्‌गाॽ खे़ङ्‌हाॽ खुम्‍दिङ् पिरुङ्‌सिङ्‌ङाङ् वये़॥

४४ कन्‍हाॽ के़रे़क् मे़जोगुसाङ् आल्‍ल खे़ङ्‌हाॽ निङ्‌मि लाजेॽओ मे़वाॽइल्‍ले़ आङ्‌गाॽ नाॽरुङ्‌सिङ्‌बा नु अत्‍तुङ्‌सिङ्‌बाओ खे़ङ्‌हाॽ युम्रे़क्‍क मे़मे़ङ्‌ङासिङ्‌ङिन्, हे़क्‍क्‍याङ् आङ्‌गाॽ चोगुङ्‌बा माङ्‌हुप्‍पिन्‍नाङ् मे़ले़ङ्‌ङाङ्॥ आङ्‌गाॽ यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌आ॥

४५ कर आङ्‌गाॽ खे़ङ्‌हाॽनु खुनिॽ लागि चोगुङ्‌बा खे़ङ्‌हाॽरे़ खुन्‍छिॽ पाधे़बाहाॽनु चोगुङ्‌बा माङ्‌हुप्‍पिन् निङ्‌वाॽ इःत्‍तुङ्‌ॽ॥ आङ्‌गाॽ खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌मारे़ लागि खे़ङ्‌हाॽरे़ खुन्‍छिॽ पाधे़बाहाॽ मे़न्‍छाम् सुवाङ्‌हाॽरे़ खुन्‍छिॽ तगि मिस्रलाम् लःत्‍तुङ् फे़त्‍तुङ्‌सिङ्‌ङाङ् मे़वये़॥ आङ्‌गाॽ यहवे दाङ्‌बाआ॥’”

४६ सिनै कोःक्‍माओ यहवे दाङ्‌बे़ल्‍ले़ खुने़ॽ नु इस्राइलिहाॽरे़ खुन्‍छिॽ लुम्‍मो खुने़ॽ मोसान् लाम्‍बा इस्राइलिहाॽ पिरुसिबा थिम्‍हाॽ नु इङ्‌जाङ्‌हाॽ हाबा कन्‍हाॽरो॥

a 

२६:११ इग्र आङ्‌गाॽ आसेसे युङ्‌दे़न्‍निन् युक्‍खुङ्‌ॽ॥

माङ्‌हे़क् नु थिबोङ्‌लक् तोःम्‍मा थिम्‍हाॽ

२७

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘कुभा मनाःल्‍ले़ माङ्‌हे़क् चोगुल्‍ले़ यहवे दाङ्‌बाओ खुने़ॽ माङ्‌हुप् चोगुबा मनान् तोःन्‍दुने़भग्र, खे़ल्‍ले़ यारुबा कुमे़ल्‍लुङ् कुइसिःक्

३ निबोङ्‌ङाङ्‌धो तुक्‍पोङ् तङ्‌बे थारिक्‍पा ये़म्‍बित्‍छाःन् सेसेदे़न्‍नोबा सेकेलa कुइसिःक् ङाबोङ् युप्‍पा सेकेल कुमे़ल्‍लुङ् हे़म्‍मा पिमा॥

४ हे़क्‍क्‍याङ् मे़न्‍छुमान् सुम्‍बोङ् युप्‍पा सेकेल कुमे़ल्‍लुङ् हे़म्‍मा पिमा॥

५ तङ्‌बे ङासिआङ्‌धो निबोङ् थारिक्‍पा ये़म्‍बित्‍छाःन् निबोङ् सेकेल नु मे़न्‍छुमान् थिबोङ् सेकेल कुमे़ल्‍लुङ् हे़म्‍मा पिमा॥

६ ला थिक्‍काङ्‌धो तङ्‌बे ङासि थारिक्‍पा ये़म्‍बित्‍छाःन् ङासि युप्‍पा सेकेल नु मे़न्‍छुमान् सुम्‍सि युप्‍पा सेकेल कुमे़ल्‍लुङ् हे़म्‍मा पिमा॥

७ तुक्‍पोङ् तङ्‌बेआङ् थोबा ये़म्‍बित्‍छाःन् थिबोङ्‌ङाङ् ङासि युप्‍पा सेकेल नु मे़न्‍छुमान् थिबोङ् युप्‍पा सेकेल कुमे़ल्‍लुङ् हे़म्‍मा पिमा॥

८ कुमे़ल्‍लुङ् हुङ्‌मा मे़न्‍छुक्‍मनाबा कुभा याङ्‌गे़साॽबा वाॽने़भग्र खे़न् निङ्‌वाॽफुसाम्‍बाओ मे़दारुर, हे़क्‍क्‍याङ् निङ्‌वाॽफुसाम्‍बे़ल्‍ले़ए माङ्‌हे़क् के़जोःक्‍पा मनाःल्‍ले़ सुक्‍तुबा यारिक् खुने़ॽ कुमे़ल्‍लुङ् हे़न्‍दु पिरुर॥

९ “‘यहवे दाङ्‌बे़ल्‍ले़ कुलागि तोःम्‍मा के़बोङ्‌बा सिदुङ्‌जभान् यहवे दाङ्‌बे़ल्‍ले़ ताःक्‍तुबा थक्‍सा वाॽने़भग्र सिदुङ्‌जभा थक्‍सान् सेसेबा चोक्॥

१० खे़ल्‍ले़ नुबाल्‍ले़ कुले़क्‌वा ताप्‍फे़ःम्‍बा इग्र ताप्‍फे़ःम्‍बाल्‍ले़ कुले़क्‌वा नुबा ले़क्‍मा मे़नुॽने़न्‌ॽ॥ खे़ल्‍ले़ थक्‍साःल्‍ले़ कुले़क्‌वा थक्‍साए ले़क्‍तुने़भग्र ले़क्‍तुसिबा ने़प्‍माङ् थक्‍साहाॽ सेसेबा चोःक्‍सिॽ॥

११ खे़न् माङ्‌हे़क् चोगुबा थक्‍सान् तोःम्‍मा मे़न्‍नुॽमनाबा आसुत्‍थो थक्‍साने़भग्र खुने़ॽ खे़न् थक्‍सान् निङ्‌वाॽफुसाम्‍बाल्‍लो तारुर॥

१२ नुबा चोःक्‍साङ् ताप्‍फे़ःम्‍बा चोःक्‍साङ् निङ्‌वाॽफुसाम्‍बाल्‍ले़ खे़ल्‍ले़ कुमे़ल्‍लुङ् हे़न्‍दुर॥ हे़क्‍क्‍याङ् निङ्‌वाॽफुसाम्‍बे़ल्‍ले़ च्‍या कुमे़ल्‍लुङ् हे़न्‍दुॽ हाबा खे़न् कुइसिःक् पोःङ्‌ॽ॥

१३ खे़न् मनाःल्‍ले़ कुमे़ल्‍लुङ् हुङुआङ् थक्‍सान् थे़ॽरुबाने़भग्र, हे़म्‍मनाबा कुमे़ल्‍लुङ्‌ङो आल्‍लसाङ् ङासिले़ङ् कुलक् योॽरुआङ् लःत्‍तुर पोःङ्‌ॽ॥

१४ “‘कुभा मनाःल्‍ले़ यहवे दाङ्‌बाओ खुने़ॽ कुहिम्‍मिन् तोःन्‍दुने़भग्र निङ्‌वाॽफुसाम्‍बाल्‍ले़ खे़न् नुबा चोःक्‍पि ताप्‍फे़ःम्‍बा चोःक्‍पि फाॽआङ् खे़न् ओमे़त्‍तुर हे़क्‍क्‍याङ् खे़ल्‍ले़ कुमे़ल्‍लुङ् हे़न्‍दु पिरुर॥ निङ्‌वाॽफुसाम्‍बाल्‍ले़ आक्‍ख्‍यारिक् कुमे़ल्‍लुङ् हे़न्‍दुॽ खे़ल्‍ले़ कुमे़ल्‍लुङ् खे़म्‍भ्‍यारिक्‍के पोङ्‌ल॥

१५ कर के़दोःम्‍बाल्‍ले़ कुमे़ल्‍लुङ् हुङ्‌माआङ् खे़न् थे़ॽमा निङ्‌वाॽ चोगुने़भग्र, हे़म्‍मनाबा कुमे़ल्‍लुङ्‌ङो आल्‍लसाङ् ङासिले़ङ् कुलक् योॽरुआङ् खे़ल्‍ले़ लःत्‍तुर पोःङ्‌ॽ, खे़ब्‍याङ् खे़न् हिम्‍मिन् हाबा खे़न् मनाःल्‍ले़न् पोःङ्‌ॽ॥

१६ “‘कुभा मनाःल्‍ले़ आप्‍फेक् कुलाजेॽ सिङ्‌बुङ्‌ङिल्‍ले़ कुभा कुलक्‍किन् यहवे दाङ्‌बे़ल्‍ले़ कुलागि तोःम्‍मा निङ्‌वाॽ चोगुने़भग्र खे़प्‍मो के़लाःप्‍पा याॽरिःम्‍बान् चिजे़प्‍तुर हे़क्‍क्‍याङ् खिनिॽ खे़ल्‍ले़ कुमे़ल्‍लुङ् हे़न्‍दे़म्‍मे़ॽ॥ खे़न् कुइसिःक् निबोङ् किलो हःक्‍सिरे़ लागि थिबोङ् कुआत् युप्‍पा कुमे़ल्‍लुङ् मे़हे़न्‍दुर॥

१७ साम्‍म्‍याङ् तङ्‌बेआङ्‌धो खे़ल्‍ले़ कुइक्‍ताप्‍पिन् तोःन्‍दुबाने़भग्र खे़ल्‍ले़ कुमे़ल्‍लुङ्‌ङिन् मे़हे़न्‍दुबा कुइसिःक् पोङ्‌ल॥

१८ कर खे़ल्‍ले़ कुइक्‍ताप्‍पिन् साम्‍म्‍याङ् तङ्‌बे एगाङ् तोःन्‍दुबाने़भग्र, साम्‍म्‍याङ् तङ्‌बे तामा आक्‍ख्‍यारिक् याःक्‍ते़आङ् वाॽ निङ्‌वाॽफुसाम्‍बे़ल्‍ले़ निरुर, हे़क्‍क्‍याङ् मे़हे़न्‍दुबा कुमे़ल्‍लुङ्‌ङिन् खे़न्‍लाम्‍बा युम्‍सुर॥

१९ खे़न् इक्‍ताप्‍पिन् के़दोःम्‍बे़ल्‍ले़ए कुमे़ल्‍लुङ् हुङुआङ् तेॽरुबाने़भग्र, मे़हे़न्‍दुबा कुमे़ल्‍लुङ्‌ङो आल्‍लसाङ् ङासिगेक्‍पा कुलक् योॽरुआङ् लःत्‍तुर, हे़क्‍क्‍याङ् खे़न् खुने़ॽइन्‍ने पोःङ्‌ॽ॥

२० कर खे़ल्‍ले़ खे़न् इक्‍ताप्‍पिन् कुमे़ल्‍लुङ् मे़हुङुन्‍नाङ् मे़धे़ॽरुन् इग्र खे़ल्‍ले़ वेॽ मनाओ खे़न् इक्‍ताप्‍पिन् सङ्‌घुआङ् ने़ने़भग्र, खे़ल्‍ले़ कुमे़ल्‍लुङ् हुङुआङ् आभे़ल्‍ले़आङ् थे़ॽमा मे़सुक्‍तुन्‌ॽ॥

२१ खे़न् इक्‍ताप्‍पिन् साम्‍म्‍याङ् तङ्‌बेओ खाल्‍सा लःन्‍निल्‍ले़ सेसेबा पोःङ्‌ॽ, हे़क्‍केलॽरिक्‍के यहवे दाङ्‌बे़ल्‍ले़ कुलागि सरक् तोःम्‍मनाबा इक्‍ताप्‍पिन् सेसेबा पोःङ्‌ॽ, खे़ब्‍याङ् खे़न् इक्‍ताप् युक्‍किन् निङ्‌वाॽफुसाम्‍बे़ल्‍ले़न् पोःङ्‌ॽ॥

२२ “‘कुभा मनाःल्‍ले़ खोमा युक् लाम्‍बा खोसुबा मे़ःन् कर इङुबा इक्‍ताप्‍पिन् यहवे दाङ्‌बाओ तोःन्‍दुने़भग्र,

२३ निङ्‌वाॽफुसाम्‍बे़ल्‍ले़ साम्‍म्‍याङ् तङ्‌बे तामा आक्‍ख्‍यारिक् वाॽ खे़न् निरुआङ् आक्‍ख्‍यारिक् कुमे़ल्‍लुङ् हे़न्‍दुॽ खे़ल्‍ले़ यहवे दाङ्‌बे़ल्‍ले़ कुलागि सेसे चोक् के़लॽबा निःन्‍धो चोगुआङ् आम्‍भा खे़ल्‍ले़ याःन्‍दिक् हुङुर॥

२४ याम्‍मो कुसङ् पोङ्‌मा तङ्‌बेओ खे़न् इक्‍ताप्‍पिन् खुने़ॽ हाःत्‍लोलाम् इङुआङ् ने़स्‍से़, इग्र हाःत्‍ले़ कुयुक्‍को खे़न् ने़स्‍से़, खे़ल्‍ले़ओए खे़न् नुःक्‍तुदेसुर॥

२५ हे़म्‍मनाबा कुमे़ल्‍लुङ्‌ङिन् के़रे़क् सेसेदे़न्‍नोबा युप्‍पा सेकेल कुइसिःक् पोङ्‌ल– निबोङ् गेरान् सेकेल थिक् पोःङ्‌ॽ॥

२६ “‘थक्‍साहाॽरे़ मे़धाप्‍तुसिबा थिक्‍सिगेक्‍पा थक्‍सा साःत्‍हाॽ, से़गम्‍बा इग्र मे़ल्‍लुक्‍किल्‍ले़ कुस्‍सा च्‍या पोङ्‌साङ्, आल्‍लआङ्‌धो खे़ङ्‌हाॽ यहवे दाङ्‌बे़ल्‍ले़न्‍ने मे़बोङ्‌ॽ– खे़ङ्‌हाॽ चाए मे़दोःन्‍देम्‍सिम्‍मिन्‍ने़ॽ॥

२७ खे़न् आसुत्‍थो थक्‍साःल्‍ले़ कुस्‍साने़भग्र, हे़म्‍मनाबा कुमे़ल्‍लुङ्‌ङो आल्‍लसाङ् ङासिगेक्‍पा कुलक् योॽमाआङ् खे़न् से़म्‍मा पोःङ्‌ॽ, कर थे़ॽमनाबा मेःन्‍ने़भग्र हे़म्‍मनाबा कुमे़ल्‍लुङ्‌ङो खे़न् सङ्‌मा पोःङ्‌ॽ॥

२८ “‘कर यहवे दाङ्‌बे़ल्‍ले़ कुलागि सरक् तोःम्‍मनाबा मना, थक्‍सा इग्र आप्‍फेक् लाजेॽ सिङ्‌बुङ्‌ङिन् सङ्‌मा सुक्‍मे़दे़त्‍ने़न् हे़क्‍क्‍याङ् से़म्‍माआङ् सुक्‍मे़दे़त्‍ने़न्॥ सरक् तोःम्‍मनाबा के़रे़क् पाःन्‍हाॽ यहवे दाङ्‌बे़ल्‍ले़ कुलागि साॽरिक् सेसेबा चोक्॥

२९ “‘मे़क्‍मारे़ लागि सरक् तोःम्‍मनाबा मनान्, खे़न् मे़ल्‍लुङ् हुङ्‌माआङ् थे़ॽमा मे़ःन्॥ खे़न् से़प्‍माए पोःङ्‌ॽ॥

३० “‘सिङ्‌सेॽहाॽरे़ कुजाॽहाॽ इग्र इक्‍ताप्‍पोबा याॽरिःम्‍बा च्‍यासाङ्, इक्‍ताप्‍पो के़दुम्‍बा कुजाःल्‍ले़ थिबोङ्‌लक्‍किन् यहवे दाङ्‌बे़ल्‍ले़न्‍ने पोःङ्‌ॽ, हे़क्‍क्‍याङ् खे़ङ्‌हाॽ यहवे दाङ्‌बे़ल्‍ले़ कुलागि सेसेबा चोक्॥

३१ कुभा मनाःल्‍ले़ कुधिबोङ् लक्‍किन् कुमे़ल्‍लुङ् हुङ्‌माआङ् थे़ॽमा निङ्‌वाॽ चोगुने़भग्र, खे़प्‍मो कुलक् ङासि योॽरुआङ् लःत्‍तुर पोःङ्‌ॽ॥

३२ थक्‍सा निःप्‍मा तक्‍काःत्‍तिल्‍ले़ कुसिगाङ् के़लिःन्‍छिङ् के़बेःक्‍पा थक्‍साओ, पित्‍थक्‍सा, मे़ल्‍लुक् मे़ःन्‍दा च्‍यासाङ्, थिबोङ्‌लक्‍किन् यहवे दाङ्‌बाल्‍ले़ कुलागि सेसेबा पोःङ्‌ॽ॥

३३ नुबा इग्र ताप्‍फे़ःम्‍बा थक्‍साहाॽ खे़ल्‍ले़ मे़से़न्‍दुसिन्‍ल हे़क्‍क्‍याङ् मे़ले़क्‍तुसिन्‍ल॥ ले़क्‍माए पोङ्‌ने़भग्र, ले़क्‍तुसिबा ने़प्‍माङ् थक्‍साहाॽ सेसेबा पोङ्‌सिॽ, खे़ब्‍याङ् कुमे़ल्‍लुङ् हुङ्‌माआङ् खे़ङ्‌हाॽ थे़ॽमा सुक्‍मे़न्‍दे़त्‍ने़न्॥’”

३४ यहवे दाङ्‌बे़ल्‍ले़ इस्राइलिहाॽरे़ खुनिॽ लागि सिनै कोःक्‍माओ मोसान् पिरुबा इङ्‌जाङ्‌हाॽ हाबा कन्‍हाॽएरो॥

a 

२७:३ सेकेल फाॽइन् युप्‍पा ११.५ ग्रामबा वये़॥

खानिःत् साप्‍पन्

साप्‍पन् निसुम्

इस्राइलिहाॽरे़ सिनै कोःक्‍मान् मे़ले़रुआङ् एगाङ् निङ्‌वाॽफुमाङ्‌ङिल्‍ले़ माङ्‌हुप् चोगुबा लाजेःल्‍ले़ नाङ्‌गे़न् पिसाङ् थारिक् के़प्‍मा हप्‍मे़न्– लिबोङ् तङ्‌बे थरुआङ् वये़॥ खे़न् ये़म्‍मोबा मुःन्‍धुम्‍मिन् खानिःत् साप्‍पन्‍नो साप्‍ते़आङ् पत्॥ मुःन्‍धुम्‍मो के़बप्‍पा के़ये़क्‍पा पाःन्‍निल्‍ले़ कुयाःम्‍बे इग्र मोसान् सिनै कोःक्‍माओलाम् से़म्‍मुॽइ पोङ्‌मानुःल्‍ले़ तगि इस्राइलिहाॽरे़ खुन्‍छिॽ याम्‍नाःत्‍निःत् चोगुबा नु याम्‍मो खे़न् लत्‍छा थाःक् एगाङ् यर्दन नाङ्‌गे़न् पिसाङ्‌बा मोआब लाजेॽओ याम्‍नाःत्‍निःत् चोगुबा पाःन्‍निन्‍नु सोरिक् कन् साप्‍पन्‍निल्‍ले़ कुमिङ्‌ङिल्‍ले़ काॽइ पान् पत्॥ खे़न् ने़त्‍छि याम्‍नाःत्‍निःत् पोःक्‍खे़बाल्‍ले़ कुलुम्‍मो इस्राइलिहाॽ कनान लाजेॽबा लाङ्‌गे़त् पिसाङ्‌बा कादेस-बर्नेओ मे़गे़रे़ कर पिफ्‍युङ् मे़जोगे़आङ् खे़प्‍मोलाम् कन् माङ्‌हुप् पोःक्‍खे़बा लाजेॽओ लाःप्‍मा मे़न्‍दे़न्‍दे़न्॥ खे़न् थुम्‍मो यरिक् तङ्‌बे थारिक् मे़वये़आङ् खे़ङ्‌हाॽ यर्दन वहःङ् नाङ्‌गे़न् ले़प्‍माङ्‌बा लाजेॽओ मे़गे़रे़॥ लत्‍छा कुलक् इस्राइलिहाॽ खे़प्‍मोए युङ्‌मा वाॽमा मे़हेःक्‍ते़ हे़क्‍क्‍याङ् के़याःक्‍पा मनाहाॽ वहःङ्‌ङिन् मे़गाःक्‍तुआङ् कनान लाजेॽओ लाःप्‍मारे़ लागि यारिप् पोङ्‌मा मे़हेःक्‍ते़॥

के़साक्‍पा मे़दुमुल्‍ले़ के़गिबा नु निङ्‌साङ् के़बुक्‍पा मे़न्‍छाम् सुवाङ्‌हाॽ हे़क्‍क्‍याङ् निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ नु खुने़ॽ खे़ङ्‌हाॽ लाम्‍लोमासिरे़ लागि मुरामे़त्‍तुबा मोसाःल्‍ले़ कुदक्‍ले़ङ्‌वाओ खे़माॽ के़जोःक्‍पा मे़न्‍छाम् सुवाङ्‌हाॽरे़ खुनिॽ मुःन्‍धुम्‍मिन् खानिःत् साप्‍पन्‍नो साप्‍ते़आङ् पत्॥ मनारे़ मे़न्‍छुक्‍मा मे़ङ्‌गे़प्‍मा, पान् मे़ङ्‌घे़म्‍मा नु खे़ल्‍ले़ कुले़क्‌वाओ आबाङे मे़न्‍छाम् याप्‍मिहाॽ ले़प्‍माङ् निङ्‌वाॽफुमाङ्‌ङिन् नसाःन्‍साबा चोःक्‍पा पाःन्‍निन् नु चक्‍मे़ल्‍लॽए कम्‍ब्राङ् मे़त्‍तुसिबा पाःन्‍निल्‍ले़ मुःन्‍धुम्‍मिन् कॽयो पत्॥ कुभा ये़म्‍मो मोसान् योधो लॽरे़साङ् निङ्‌वाॽफुमाङ्‌ङिन् नु कुमनाहाॽ ले़प्‍माङ् खुने़ॽ थधप् मे़ल्‍लॽमनाबा नु कुयाःम्‍बक्‍किल्‍ले़ मुःन्‍धुम्‍मिन् कन् साप्‍पन्‍नो खोदे़त्‍लो॥

ताङ्‌बा थामिङ्

इस्राइलिहाॽ सिनै कोःक्‍मान् ले़प्‍मा यारिप् मे़बोङ्‌ॽ १:१–९:२३

क) थिक्‍सिगेक्‍पा याम्‍नाःत्‍निःत् १:१–४:४९

ख) वेॽ वेॽ थिम् नु साम्‌योथिम्‍हाॽ ५:१–८:२६

ग) निसिगेक्‍पा चोःक्‌युम्‍भो तङ्‌नाम् ९:१-२३

सिनै कोःक्‍मालाम् मोआब थारिक् १०:१–२१:३५

मोआबओ पोःक्‍खे़बा हिन्‍दोक्‍हाॽ २२:१–३२:४२

मिस्रलाम् मोआब थारिक्‍पा लाम्‍दिःक्‍ले़ चुक्‍मुक्‍पा पान् ३३:१-४९

यर्दन वहःङ्‌ङिन् काःक्‍मानुःल्‍ले़ तगिबा सिवा खाहुन्‍हाॽ ३३:५०–३६:१३

खानिःत् साप्‍पन्

इस्राइलिहाॽरे़ खुन्‍छिॽ थिक्‍सिगेक्‍पा याम्‍नाःत्‍निःत्

१

इस्राइलिहाॽ मिस्र लाजेॽलाम् मे़भे़रे़बा निसिगेक्‍पा तङ्‌बेओबा निसिगेक्‍पा लाःल्‍ले़ थिक्‍सिगेक्‍पा ये़न्‍नो सिनैबा मुरे़ःक् खारे़ःक् थेआङ् के़होःप्‍पादे़न्‍नोबा तुम्‍मादे़न् साःङ्‌गाहिम्‍मो यहवे दाङ्‌बे़न् मोसाःन्‍नु पारे़॥

२ खुने़ॽ मे़त्‍तु, “के़रे़क् इस्राइलि सङ्‌जुम्‍भोओ ये़म्‍बित्‍छाहाॽरे़ खुनिॽ याम्‍नाःत्‍निःत्‍ते़न् खे़ङ्‌हाॽरे़ खुन्‍छिॽ थाःक्‍थाःक् नु हिम्‍सयङ् कुइसिःक् लत्‍थिक्‍काङ् मे़ःन्‍ने के़रे़क्‍ले़ खुन्‍छिॽ मिङ् साप्‍ते़ॽ॥

३ इस्राइलओ निबोङ् तङ्‌बे नु खे़न्‍नुःल्‍ले़ थोबा थङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽ हारुने़न् नु खे़ने़ॽ कुलुप् कुलुप् चोगे़ॽसे़ॽआङ् निरे़से़ॽ॥

४ के़रे़क् थाःक्‍लाम्‍बा लत्‍छा लत्‍छा मना, के़रे़क्‍ले़ आबाङे खुन्‍छिॽ हिम्‍सयङ्‌बा लाम्‍लोबे़ल्‍ले़ खे़निॽ के़भाॽरिर॥

५ खे़निॽ फाॽबाङ्‌हाॽरे़ खुन्‍छिॽ मिङ्‌हाॽ हाबा कन्‍हाॽएरो–

“रुबेनरे़ कुधाःक्‍लाम् सदेउररे़ कुस्‍सा एलिसुर,

६ सिमियोनरे़ कुधाःक्‍लाम् सुरिसद्‌दैरे़ कुस्‍सा सलुमिएल॥

७ यहुदारे़ कुधाःक्‍लाम् अम्‍मिनादाबरे़ कुस्‍सा नहसोन,

८ इस्‍साखाररे़ कुधाःक्‍लाम् सुआररे़ कुस्‍सा नतनेल,

९ जबलुनरे़ कुधाःक्‍लाम् हे़लोनरे़ कुस्‍सा एलिआब,

१० युसुफरे़ कुस्‍साहाॽलाम्–

इफ्राइमरे़ कुधाःक्‍लाम् अम्‍मिहुदरे़ कुस्‍सा एलिसामा,

मनस्‍सेरे़ कुधाःक्‍लाम् पदासुररे कुस्‍सा गमलिएल,

११ बेन्‍यामिनरे़ कुधाःक्‍लाम् गिदेओनिरे़ कुस्‍सा अबिदान,

१२ दानरे़ कुधाःक्‍लाम् अम्‍मिसद्‌दैरे़ कुस्‍सा अहिएजेर,

१३ आसेररे़ कुधाःक्‍लाम् ओक्रानरे़ कुस्‍सा पगिएल,

१४ गादरे़ कुधाःक्‍लाम् दुएलरे़ कुस्‍सा एल्‍यासाप,

१५ नप्‍तालिरे़ कुधाःक्‍लाम् एनानरे़ कुस्‍सा अहिर॥”

१६ इस्राइलि सङ्‌जुम्‍भोलाम् खुन्‍छिॽ आप्‍फेक् आप्‍फेक् पाधाःक् लाम्‍बाबा लाम्‍लोबाहाॽ कन्‍हाॽए मे़वये़॥

१७ कन् थाःङ् खुन्‍छिॽ मिङ् साप्‍ते़आङ् के़बप्‍पा मनाहाॽ मोसान् नु हारुने़ल्‍ले़ याङ्‌ने़सि,

१८ हे़क्‍क्‍याङ् निसिगेक्‍पा लाःल्‍ले़ थिक्‍सिगेक्‍पा ये़न्‍नो के़रे़क् सङ्‌जुम्‍भोःन् खे़ङ्‌हाॽरे़ सोरिक् मे़भुक्‍खुसि॥ मनाहाॽरे़ खुन्‍छिॽ आप्‍फेक् आप्‍फेक् थाःक्‍थे़बाहाॽरे़ खुन्‍छिॽ थाःक् नु हिम्‍सयङ्‌हाॽ मे़दोन्‍दुसि, हे़क्‍क्‍याङ् निबोङ् तङ्‌बे के़गे़प्‍पा नु खे़न्‍नुःल्‍ले़आङ् थोबा के़रे़क्‍ले़ खुन्‍छिॽ मिङ्‌हाॽ मे़साप्‍तु॥

१९ हे़क्‍क्‍याङ् यहवे दाङ्‌बे़ल्‍ले़ इङ्‌जाङ् पिरुसिबा कुइसिःक् मोसाःल्‍ले़ सिनैबा मुरे़ःक् खारे़ःक् थेआङ् के़होःप्‍पादे़न्‍नो खे़ङ्‌हाॽ निरुसि॥

२० इस्राइलरे़ कुस्‍सा तुम्‍बा रुबेनरे़ कुमुॽइदाङ्‌सालाम्–

निबोङ् के़गे़प्‍पा नु खे़न्‍नुःल्‍ले़आङ् थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

२१ रुबे़नरे़ कुधाःक्‍लाम्‍बाबा खुन्‍छिॽ खानिःत्‍तिन् ४६, ५०० मेवये़॥

२२ सिमियोनरे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌हाॽ खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

२३ सिमियोनरे़ कुधाःक्‍लाम्‍बाबा खानिःत्‍तिन् ५९,३०० मे़वये़॥

२४ गादरे़ कुमुॽइदाङ्‌सालाम्–

तङ्‌बे निबोङ् नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

२५ गादरे़ कुधाःक्‍लाम्‍बाबा खानिःत्‍तिन् ४५, ६५० मे़वये़॥

२६ यहुदारे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

२७ यहुदारे़ कुधाःक्‍लाम्‍बाबा खानिःत्‍तिन् ७४, ६०० मे़वये़॥

२८ इस्‍साखाररे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

२९ इस्‍साखाररे़ कुधाःक्‍लाम्‍बाबा खानिःत्‍तिन् ५४, ४०० मे़वये़॥

३० जबलुनरे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

३१ जबलुनरे़ कुधाःक्‍लाम्‍बाबा खानिःत्‍तिन् ५७,४०० मे़वये़॥

३२ युसुफरे़ कुस्‍साहाॽलाम्–

एफ्राइमरे़ कुमुॽइदाङ्‌सालाम्–

तङ्‌बे निबोङ् नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

३३ इफ्राइमरे़ कुधाःक्‍लाम्‍बाबा खानिःत्‍तिन् ४०,५०० मे़वये़॥

३४ मनस्‍सेरे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बिम्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

३५ मनस्‍सेरे़ कुधाःक्‍लाम्‍बाबा खानिःत्‍तिन् ३२, २०० मे़वये़॥

३६ बेन्‍यामिनरे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

३७ बिन्‍यामिनरे़ कुधाःक्‍लाम्‍बाबा खानिःत्‍तिन् ३५, ४०० मे़वये़॥

३८ दानरे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

३९ दानरे़ कुधाःक्‍लाम्‍बाबा खानिःत्‍तिन् ६२, ७०० मे़वये़॥

४० आसेररे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

४१ आसे़ररे कुधाःक्‍लाम्‍बाबा खानिःत्‍तिन् ४१, ५०० मे़वये़॥

४२ नप्‍तालिरे़ कुमुॽइदाङ्‌सालाम्–

निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽरे़ खुन्‍छिॽ मिङ्‌ङिन् खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ थाःक् नु हिम्‍सयङ् कुइसिःक् मे़साप्‍तु॥

४३ नप्‍तालिरे़ कुमुॽइदाङ्‌सालाम्‍बाबा खानिःत्‍तिन् ५३, ४०० मे़वये़॥

४४ आप्‍फेक् आप्‍फेक् थाःक्‍कोबा इस्राइलबा थिबोङ्‌ङाङ् ने़त्‍छि थाःक्‍लाम्‍लोबाहाॽ हे़क्‍क्‍याङ् मोसान् नु हारुने़ल्‍ले़ निरे़सुबा खक्‍पे़त् मनाहाॽरे़ खुनिॽ खानिःत्‍तिन् हाबा कन्‍हाॽए मे़वये़रो॥

४५ निबोङ् तङ्‌बे नु खे़न्‍नुःल्‍ले़ थोबा ते़न्‍धङ्‌ङो पेःक्‍मा के़सुक्‍पा के़रे़क् ये़म्‍बित्‍छाहाॽ खुन्‍छिॽ आप्‍फेक् आप्‍फेक् हिम्‍सयङ् कुइसिःक् मे़निरुसि॥

४६ खे़ङ्‌हाॽरे़ खुनिॽ खानिःत्‍तिन् के़रे़क्‍ले़ ६,०३,५५० मे़वये़॥

४७ ले़बिरे़ कुधाःक्‍किन् वेॽहाॽनु मे़न्‍निरुसिन्॥

४८ थेआङ्‌भे़ल्‍ले़ यहवे दाङ्‌बे़ल्‍ले़ मोसान् मे़त्‍तुआङ् वये़,

४९ “ले़बिरे़ कुधाःक्‍किन् मे़निरे़न्‍ने़ॽ, हे़क्‍क्‍याङ् इस्राइलिहाॽनु सोसोरिक् खे़ङ्‌हाॽरे़ खुन्‍छिॽ खानिःत् मे़जोगे़न्‍ने़ॽ॥

५० कर खे़ने़ॽ ले़बिहाॽ माङ्‌हुप् साप्‍लुङ् के़याक्‍पा सन्‍दोक् के़युङ्‌बा साःङ्‌गाहिम्‍मो नु खे़प्‍मोबा के़रे़क् सामा चिगक्‌वा ओमे़प्‍मा याःम्‍बक्‍को मुरामे़त्‍ते़से़ॽ॥ साःङ्‌गाहिम्‍मिन् खे़प्‍मोबा के़रे़क् सामा चिगक्‌वाहाॽआङ् खे़ङ्‌हाॽरे़ए मे़बक्‍खुर॥ खे़ङ्‌हाॽरे़ खे़न् सामा चिगक्‌वाहाॽ ओमे़मे़त्‍तुर॥ खे़ङ्‌हाॽरे़ खुन्‍छिॽ खिङ्‌मनाबा साःङ्‌गाहिम्‍हाॽ खे़न् साःङ्‌गाहिम्‍मिल्‍ले़ए कब्रिङ् पिसाङ् मे़जोगुर॥

५१ साःङ्‌गाहिम्‍मिन् तगि मे़देॽरुल्‍ले़ ले़बिहाॽरे़ खे़न् मे़आःक्‍खुर, हे़क्‍क्‍याङ् साःङ्‌गाहिम् फोःङ्‌मा ये़म्‍मो ले़बिहाॽरे़ए खे़न् मे़भोःक्‍खुर॥ साःङ्‌गाहिम् पिसाङ् के़दाबा ले़बिहाॽनुःल्‍ले़ एयाङ्‌बा मनान् से़रे़म्‍मे़ॽ॥

५२ इस्राइलिहाॽरे़ आप्‍फेक् आप्‍फेक् खुन्‍छिॽ मनासुम्‍मोबा नु खुन्‍छिॽ आबाङे निसाःल्‍ले़ कुया कुया खुन्‍छिॽ खिङ्‌मनाबा साःङ्‌गाहिम् मे़जोगुर॥

५३ कर ले़बिहाॽरे़ माङ्‌हुप् साप्‍लुङ् के़याक्‍पा सन्‍दोक् के़युङ्‌बा साःङ्‌गाहिम् कब्रिङ् पिसाङ् माङ्‌हुप् साप्‍लुङ् के़याक्‍पा सन्‍दोक् के़युङ्‌बा साःङ्‌गाहिम् खुन्‍छिॽ खिङ्‌मनाबा मे़जोगुर, हे़क्‍केलॽरिक् इस्राइलिहाॽरे़ खुन्‍छिॽ सङ्‌जुम्‍भो सम्‍धाङ् यहवे दाङ्‌बे़ल्‍ले़ कुसाक्‍के़न्‍निन् मे़धाने़न्‍ल॥ ले़बिहाॽरे़ए तोःन्‍दि पिमा साःङ्‌गाहिम्‍मिन् कोमा ओमे़प्‍मा याःम्‍बक् मे़जोगुर॥”

५४ खे़ल्‍ले़ चोगुल्‍ले़ यहवे दाङ्‌बे़ल्‍ले़ मोसान् पिरुबा के़रे़क् इङ्‌जाङ्‌हाॽ कुइसिःक्‍के इस्राइलिहाॽरे़ मे़जोगुरो॥

थाःक् थाःक्‍पा मनाहाॽ साःङ्‌गाहिम्‍हाॽओ युङ्‌मा तङ्‌गाम्

२

यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२ “इस्राइलिहाॽ के़रे़क्‍ले़ खुन्‍छिॽ आप्‍फेक् हिम्‍सयङ् कुइसिःक् खुनिॽ आप्‍फेक् आप्‍फेक् निसाःल्‍ले़ कुसिगाङ् साःङ्‌गाहिम्‍हाॽ मे़घिङ्‌घुर॥ खे़ङ्‌हाॽरे़ तुम्‍मादे़न् साःङ्‌गाहिम् के़रे़क् पिसाङ् आजे़ःत् लाःत्‍लाःत् खुन्‍छिॽ आबाङे आबाङे साःङ्‌गाहिम्‍हाॽ मे़घिङ्‌घुर॥”

३ नाङ्‌गे़न् ले़प्‍माङ् नाम् के़लिङ्‌बा पिसाङ् यहुदाःल्‍ले़ कुसाःङ्‌गाहिम्‍हाॽओबा मनासुम्‍हाॽरे़ खुन्‍छिॽ निसाःल्‍ले़ कुसिगाङ् खे़ङ्‌हाॽरे़ साःङ्‌गाहिम्‍हाॽ मे़जोगुर॥ अम्‍मिनादाबरे़ कुस्‍सा नहसोने़न् यहुदाबा मनाहाॽरे़ खुन्‍छिॽ थाःक्‍लाम्‍लोबा पोङ्‌ल॥

४ खानिःत् कुइसिःक् खे़ल्‍ले़ कुमना सुम् ७४,६०० मे़वाॽ॥

५ खे़ल्‍ले़ कुबेसाङ् इस्‍साखाररे़ कुधाःक्‍हाॽरे़ साःङ्‌गाहिम्‍हाॽ मे़भोःक्‍खुर॥ इस्‍साखाररे़ कुधाःक् लाम्‍लोबा सुआररे़ कुस्‍सा नातानेले़न् पोङ्‌ल॥

६ खानिःत् कुइसिःक् खे़ल्‍ले़ कुमना सुम् ५४,४०० मे़वाॽ॥

७ खे़न् एगाङ् जबलुनरे़ कुधाःक्‍हाॽ मे़वाॽर॥ जबलुनरे़ कुधाःक् लाम्‍लोबा हे़लोने़ल्‍ले़ कुस्‍सा एलिआबे़न् पोङ्‌ल॥

८ खानिःत् कुइसिःक् खे़ल्‍ले़ कुमना सुम् ५७,४०० मे़वाॽ॥

९ यहुदाःल्‍ले़ कुसाःङ्‌गाहिम्‍हाॽ मे़निरुसिबाहाॽरे़ के़रे़क् खुनिॽ खानिःत्‍तिन् खुन्‍छिॽ आप्‍फेक् आप्‍फेक् ये़म्‍बित्‍छा मनासुम् कुइसिःक् १,८६,४०० मे़वाॽ॥ कन्‍हाॽए तगि तगि लाङ्‌मे़घेःक्‍काङ् मे़बेःक्॥

१० लाङ्‌गे़त् पिसाङ् रुबेनरे़ कुसाःङ्‌गाहिम्‍हाॽओबा मनासुम्‍हाॽ खे़ङ्‌हाॽरे़ खुन्‍छिॽ निसाःल्‍ले़ कुसिगाङ् मे़वाॽ॥ रुबेनरे़ कुमनाहाॽरे़ खुन्‍छिॽ थाःक्‍लाम्‍लोबा सदेउररे़ कुस्‍सा एलिसुरे़न् पोङ्‌ल॥

११ खानिःत् कुइसिःक् खे़ल्‍ले़ कुमना सुम्‍हाॽ ४६,५०० मे़वाॽ॥

१२ खे़ल्‍ले़ कुबेसाङ् सिमियोनरे़ कुधाःक्‍हाॽरे़ साःङ्‌गाहिम् मे़जोगुर॥ सिमियोनरे़ कुमनाहाॽरे़ खुन्‍छिॽ थाःक्‍लाम्‍लोबा सुरिसद्‌दैरे़ कुस्‍सा सलुमिएले़न् पोङ्‌ल॥

१३ खानिःत् कुइसिःक् खे़ल्‍ले़ कुमना सुम्‍हाॽ ५९,३०० मे़वाॽ॥

१४ खे़न् एगाङ् गादरे़ कुधाःक्‍हाॽ मे़वाॽर॥ दुएलरे़ कुस्‍सा एल्‍यासापे़न् गादे़ल्‍ले़ कुमनाहाॽरे़ खुन्‍छिॽ थाःक्‍लाम्‍लोबा पोङ्‌ल॥

१५ खानिःत् कुइसिःक् खे़ल्‍ले़ कुमना सुम्‍हाॽ ४५,६५० मे़वाॽ॥

१६ रुबेनरे़ कुसाःङ्‌गाहिम्‍हाॽओ मे़निरुसिबा के़रे़क् खानिःत्‍ते़न् आप्‍फेक् आप्‍फेक् ये़म्‍बित्‍छा मनासुम् कुइसिःक् १,५१,४५० मे़वाॽ॥ खे़ङ्‌हाॽ निसिगेक्‍पा तिःक्‍लाओ लाङ्‌मे़घेःक्॥

१७ खे़ब्‍याङ् थिक्‍सिगेक्‍पा ने़त्‍छि साःङ्‌गाहिम्‍हाॽ नु एगाङ्‌स्‍मा ने़त्‍छि साःङ्‌गाहिम्‍हाॽरे़ खुन्‍छिॽ लुम्‍मो ले़बिहाॽरे़ सेसे साःङ्‌गाहिम्‍मिन् मे़बक्‍खुआङ् लाङ्‌मे़घेःक्‍ल॥ खे़ङ्‌हाॽरे़ साःङ्‌गाहिम् मे़घिङ्‌घुबा कुइसिःक् खुन्‍छिॽ आप्‍फेक् आप्‍फेक् निसा सिगाङ् के़रे़क् मनाहाॽ थिक्‍थिक् आप्‍फेक् आप्‍फेक् ते़न्‍नो लाङ्‌मे़घेःक्‍ल॥

१८ नाम्‍धा पिसाङ् एफ्राइमरे़ कुसाःङ्‌गाहिम्‍मोबा मनासुम्‍हाॽ खुन्‍छिॽ निसाःल्‍ले़ कुसिगाङ् मे़वाॽ॥

१९ इफ्राइमबा मनाहाॽरे़ खुन्‍छिॽ थाःक्‍लाम्‍लोबा अम्‍मिहुदरे़ कुस्‍सा एलिसामाःन् पोङ्‌ल॥ खानिःत् कुइसिःक् खे़ल्‍ले़ कुमनासुम्‍हाॽ ४०,५०० मे़वाॽ॥

२० खे़ल्‍ले़ कुबेसाङ् मनस्‍सेःल्‍ले़ कुधाःक्‍हाॽ मे़वाॽर॥ मनस्‍सेःल्‍ले़ कुमनाहाॽरे़ खुन्‍छिॽ थाःक्‍लाम्‍लोबा पदासुररे़ कुस्‍सा गमलिएले़न् पोङ्॥

२१ खानिःत् कुइसिःक् खे़ल्‍ले़ कुमनासुम्‍हाॽ ३२,२०० मे़वाॽ॥

२२ खे़न् एगाङ् बे़न्‍यामिनरे़ कुधाःक्‍कोबा मनाहाॽ मे़वाॽर॥ बे़न्‍यामिनरे़ कुमनाहाॽरे़ खुन्‍छिॽ थाःक्‍लाम्‍लोबा गिदेओनिरे़ कुस्‍सा अबिदाने़न् पोङ्‌ल॥

२३ खानिःत् कुइसिःक् खे़ल्‍ले़ कुमनासुम्‍हाॽ ३५,४०० मे़वाॽ॥

२४ इफ्राइमरे़ कुसाःङ्‌गाहिम्‍हाॽओ मे़निरुसिबा के़रे़क् खानिःत्‍ते़न् खुन्‍छिॽ आप्‍फेक् आप्‍फेक् ये़म्‍बित्‍छा मनासुम्‍हाॽ कुइसिःक् १,०८,१०० मे़वाॽ॥ कन्‍हाॽ सुम्‍सिगेक्‍पा तिःक्‍लाओ लाङ्‌मे़घेःक्॥

२५ थाङ्‌गे़त् ले़प्‍माङ् दानरे़ कुसाःङ्‌गाहिम्‍मोबा मनासुम्‍हाॽ खे़ङ्‌हाॽरे़ खुन्‍छिॽ निसा सिगाङ् मे़वाॽ॥ दानरे़ कुमनाहाॽरे़ खुन्‍छिॽ थाःक्‍लाम्‍लोबा अम्‍मिसद्‌दैरे़ कुस्‍सा अहिएजेरे़न् पोङ्‌ल॥

२६ खानिःत् कुइसिःक् खे़ल्‍ले़ कुमनासुम्‍हाॽ ६२,७०० मे़वाॽ॥

२७ खे़ल्‍ले़ कुनिःत्‍ताङ् आसेररे़ कुधाःक्‍कोबा मनाहाॽरे़ साःङ्‌गाहिम् मे़भोःक्‍खुर॥ आसे़ररे़ कुमनाहाॽरे़ खुन्‍छिॽ थाःक्‍लाम्‍लोबा ओक्रानरे़ कुस्‍सा पगिएले़न् पोङ्‌ल॥

२८ खानिःत् कुइसिःक् खे़ल्‍ले़ कुमनासुम्‍हाॽ ४१,५०० मे़वाॽ॥

२९ खे़न् एगाङ् नप्‍तालिरे़ कुधाःक्‍कोबा मनाहाॽ मे़वाॽर॥ नप्‍तालिरे़ कुमनाहाॽरे़ खुन्‍छिॽ थाःक्‍लाम्‍लोबा एनानरे़ कुस्‍सा अहिरे़न् पोङ्॥

३० खानिःत् कुइसिःक् खे़ल्‍ले़ कुमनासुम्‍हाॽ ५३,४०० मे़वाॽ॥

३१ दानरे़ कुसाःङ्‌गाहिम्‍हाॽओ मे़निरुसिबा के़रे़क् ये़म्‍बित्‍छा मनासुम् खानिःत्‍ते़न् १,५७,६०० मे़वाॽ॥ कन्‍हाॽग खुन्‍छिॽ आप्‍फेक् आप्‍फेक् निसाःल्‍ले़ कुसिगाङ् के़रे़क्‍नुःल्‍ले़ एगाङ् लाङ्‌मे़घेःक्॥

३२ इस्राइलिहाॽरे़ खुन्‍छिॽ आप्‍फेक् आप्‍फेक् हिम्‍सयङ् कुइसिःक् मे़निरुसिबाहाॽ हाबा कन्‍हाॽएरो॥ खुन्‍छिॽ आप्‍फेक् आप्‍फेक् ये़म्‍बित्‍छा मनासुम् कुइसिःक् के़रे़क् साःङ्‌गाहिम्‍हाॽओ मे़निरुसिबाहाॽ के़रे़क् ६,०३,५५० मे़वाॽ॥

३३ यहवे दाङ्‌बे़ल्‍ले़ मोसान् पिरुबा इङ्‌जाङ् इसिःक् इस्राइलिहाॽनु सोरिक् ले़बिरे़ कुधाःक्‍हाॽ मे़निरुसिबा होःप्‍ते़॥

३४ यहवे दाङ्‌बे़ल्‍ले़ इङ्‌जाङ् पिरुसिबा हे़क्‍के इस्राइलिहाॽरे़ खुन्‍छिॽ आप्‍फेक् आप्‍फेक् निसाःल्‍ले़ कुनिःत्‍ताङ् साःङ्‌गाहिम् मे़घिङ्‌घु॥ हे़क्‍केलॽरिक्‍के आबाङे आबाङे थाःक् नु हिम्‍सयङ् कुइसिःक् खे़ङ्‌हाॽ लाङ्‌मे़घेगे़रो॥

हारुनरे़ कुस्‍साहाॽ

३

सिनै कोःक्‍माओ यहवे दाङ्‌बान् मोसाःन्‍नु पारे़बा ये़म्‍मोबा हारुने़न् नु मोसाःल्‍ले़ खुन्‍छिॽ थिन्‍दाङ् सायोबोराहाॽरे़न् साप्‍मुःन्‍धुम्‍मिन् हाबा कन्‍हाॽएरो॥

२ हारुने़ल्‍ले़ कुस्‍सा ये़म्‍बित्‍छाहाॽरे़ खुन्‍छिॽ मिङ् हाबा कन्‍हाॽ वये़– तुम्‍बे़न् नादाब हे़क्‍क्‍याङ् अबिहु, एलाजार नु इतामार॥

३ निङ्‌वाॽफुसाम्‍बा पोङ्‌माआङ् निङ्‌वाॽफुसाम्‍बा याःम्‍बक् चोःक्‍मारे़ लागि युक्‍तिङ् के़बोङ्‌बा माङ्‌थोःक्‍ना मे़बिरुसिबा हारुने़ल्‍ले़ कुस्‍सा ये़म्‍बित्‍छाहाॽरे़ खुन्‍छिॽ मिङ् कन्‍हाॽए वये़॥

४ कर सिनैबा मुरे़ःक् खारे़ःक् थेआङ् के़होःप्‍पादे़न्‍नो यहवे दाङ्‌बे़ल्‍ले़ इङ्‌जाङ् मे़बिरुसिन्‍बा मिःल्‍ले़ सिदुङ्‌जभा तोःन्‍दे़सु हे़क्‍क्‍याङ् खुने़ॽ कुदगिए खुन्‍छिॽ स्‍ये़सि, हे़क्‍क्‍याङ् खे़न् ने़प्‍फुरे़ खुन्‍छिॽ साए मे़होःप्‍ते़॥ खे़ल्‍ले़ चोगुल्‍ले़ एलाजारे़न् नु इतामारे़न्‍लक् खुन्‍छिॽ पानुदिङ् पा हारुने़ल्‍ले़ कुबाःल्‍लाओ निङ्‌वाॽफुसाम्‍बा याःम्‍बक् चोगे़सिरो॥

ले़बिहाॽ युक्‍तिङ् मे़जोगुसि

५ यहवे दाङ्‌बे़ल्‍ले़ मोसान् मे़त्‍तु,

६ “ले़बिःल्‍ले़ कुधाःक्‍किन् कप्‍मो निःत्‍ताङ् तारे़से़ॽ॥ हे़क्‍क्‍याङ् खे़ङ्‌हाॽ निङ्‌वाॽफुसाम्‍बा हारुने़ल्‍ले़ कुबेसाङ् ये़प्‍से़से़ॽ, खे़ब्‍याङ् खे़ङ्‌हाॽ खुने़ॽ कुभाॽबाङ् मे़बोङ्‌ङाङ् खुने़ॽ मे़भाॽरुर॥

७ सेसे युङ्‌दे़न्‍नो माङ्‌से़वा याःम्‍बक् मे़जोःक्‍किल्‍ले़ खे़ङ्‌हाॽरे़ हारुने़न् नु के़रे़क् सङ्‌जुम्‍भोःल्‍ले़ लागि तुम्‍मादे़न् साःङ्‌गाहिम्‍मो याःम्‍बक् मे़जोगुॽ॥

८ तुम्‍मादे़न् साःङ्‌गाहिम्‍मोबा के़रे़क् सामा चिगक्‌वाहाॽ ओमे़प्‍मा याःम्‍बक्‍किन् खे़ङ्‌हाॽरे़ मे़जोगुॽ, हे़क्‍क्‍याङ् सेसे साःङ्‌गाहिम्‍मो याःम्‍बक् मे़जोगुआङ् इस्राइलिहाॽरे़ चोःक्‍मा के़बोङ्‌बा लक्‍पे़न्‍निन् कुलिङ्‌दो मे़गे़त्‍तुॽ॥

९ हारुने़न् नु खुने़ॽ कुस्‍साहाॽरे़ लागि ले़बिहाॽ पिरे़से़ॽ॥ खे़ङ्‌हाॽ इस्राइलबा मनाहाॽरे़ खुनिॽ लुम्‍मोलाम् खुन्‍छिॽ फाॽमासिरे़ लागि के़ये़क्‍पा याःम्‍बक् मे़बिरुसिआङ् वाॽ॥

१० खे़ने़ॽ हारुने़न् नु कुस्‍साहाॽ निङ्‌वाॽफुसाम्‍बा ताक्‍फाओ युक्‍तिङ् चोगे़से़ॽ॥ खे़ङ्‌हाॽआङ्‌धो सेसेदे़न्‍निल्‍ले़ कुबेसाङ् के़दाबा कुभा वेॽ मनाहाॽ से़प्‍मासि पोःङ्‌ॽ॥”

११ याम्‍मो यहवे दाङ्‌बे़ल्‍ले़ मोसान् मे़त्‍तु,

१२ “ओमे़त्‍ते़ॽ, इस्राइलिहाॽओ तुम्‍बा सागे़वाःन्‍छिङ्‌बा ये़म्‍बित्‍छा साहाॽरे़ खुन्‍छिॽ ले़क्‌वाओ आङ्‌गाॽ इस्राइलिहाॽरे़ खुन्‍छिॽ लुम्‍मोलाम् ले़बिहाॽ सेगुङ्‌सिङ्‌ङाङ् मे़वाॽ॥ कल्‍ले़चोगुल्‍ले़ ले़बिहाॽ आङ्‌गाॽ आमनासि,

१३ थेआङ्‌भे़ल्‍ले़ तगि सागे़वाःन्‍छिङ्‌बाहाॽ के़रे़क् आङ्‌गाॽइन्‍सिरो॥ मिस्र लाजेॽओ तगि सागे़वाःन्‍छिङ्‌बाहाॽ के़रे़क् से़रुङ्‌सिङ्‌बा ये़न्‍नो आङ्‌गाॽ इस्राइलबा तगि सागे़वाःन्‍छिङ्‌बा मना नु तगि के़धाप्‍पा थक्‍सा के़रे़क् आङ्‌गाॽ आलागि से़न्‍दुङ्‌सिङ्‌ङाङ् वयाङ्॥ खे़ङ्‌हाॽ आङ्‌गाॽ आमना आधक्‍सासि॥ आङ्‌गाॽ यहवे दाङ्‌बाआरो॥”

ले़बिरे़ कुधाःक्‍हाॽ मे़निरुसि

१४ सिनैबा मुरे़ःक् खारे़ःक् थेआङ् के़होःप्‍पादे़न्‍नो यहवे दाङ्‌बे़ल्‍ले़ मोसान् मे़त्‍तु,

१५ “खुन्‍छिॽ आप्‍फेक् आप्‍फेक् थाःक्‍हाॽ नु हिम्‍सयङ् सोसोरिक् चोगे़ॽआङ् ले़बिरे़ कुधाःक्‍किन् निरे़से़ॽ॥ लाधिक् के़गे़प्‍पा नु खे़न्‍नुःल्‍ले़ यम्‍बा के़रे़क् ये़म्‍बित्‍छाहाॽ खे़ने़ॽ निरे़से़ॽ॥”

१६ कम्‍भलॽरिक् यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् खुने़ॽ कुबाःन्‍जाक् हे़क्‍के़ मोसाःल्‍ले़ खे़ङ्‌हाॽ निरुसिरो॥

१७ ले़बिःल्‍ले़ कुस्‍सा ये़म्‍बित्‍छाहाॽरे़ खुन्‍छिॽ मिङ् कन्‍हाॽए वये़–

गेर्सोन, कहात नु मरारि॥

१८ गेर्सोनरे़ कुधाःक्‍हाॽरे़ खुन्‍छिॽ मिङ्‌हाॽ हाबा कन्‍हाॽएरो–

लिब्‍ना नु सिमि॥

१९ कहातरे़ कुधाःक्‍हाॽ–

अम्राम, यिसहार, हेब्रोन नु उज्‍जिएल॥

२० मरारिःल्‍ले़ कुधाःक्‍हाॽ–

महलि नु मुसि॥

ले़बिःल्‍ले़ कुधाःक्‍हाॽ खुन्‍छिॽ आप्‍फेक् आप्‍फेक् हिम्‍सयङ् कुइसिःक् कन्‍हाॽए मे़वये़॥

२१ गेर्सोनलाम् लिब्‍नि नु सिमिहाॽरे़ खुन्‍छिॽ थाःक् वये़॥ गेर्सोनरे़ कुधाःक्‍हाॽ कन्‍हाॽए मे़वये़॥

२२ लाधिक् के़गे़प्‍पा नु खे़न्‍नुःल्‍ले़ यरिक् के़योबा ये़म्‍बित्‍छाहाॽरे़ खुन्‍छिॽ खानिःत् कुइसिक् खे़ङ्‌हाॽ ७,५०० मे़वये़॥

२३ गेर्सोनिहाॽरे़ खुन्‍छिॽ थाःक्‍हाॽरे़ खुन्‍छिॽ आबाङे खिङ्‌मनाबा साःङ्‌गाहिम्‍हाॽ सेसे साःङ्‌गाहिम् एगाङ् नाम्‍धा ले़प्‍माङ् खिङ्‌मा के़बोङ्‌बा वये़॥

२४ गेर्सोनिहाॽरे़ खुन्‍छिॽ हिम्‍सयङ्‌हाॽरे़ खुनिॽ लाम्‍लोबान् लाएलरे़ कुस्‍सा एल्‍यासापे़न् वये़॥

२५ तुम्‍मादे़न् साःङ्‌गाहिम्‍मो सेसे युङ्‌दे़न्, खिङ्‌मनाबा साःङ्‌गाहिम्, खे़ल्‍ले़ लागि लिङ्‌घाम्‍बु, तुम्‍मादे़न् साःङ्‌गाहिम् लाःप्‍मादे़न्‍नो के़बप्‍पा फोःन्‍दा,

२६ लक्‍खुम्‍मोबा फोःन्‍दाहाॽ, सेसे साःङ्‌गाहिम् नु ले़त्‍ति तोःम्‍मादे़न् कब्रिङ् पिसाङ् लक्‍खुम्‍मो लाःप्‍मादे़न्‍निन् के़गप्‍पा फोःन्‍दाहाॽ, थाक्‍पाहाॽ नु कल्‍ले़ लागि ओगप् चोःक्‍मा के़बोङ्‌बा के़रे़क् चिगक्‌वा सामाहाॽ गेर्सोनिहाॽरे़ ओमे़प्‍मा याःम्‍बक् वये़॥

२७ कहातलाम् अम्रामि, यिसहारि, हे़ब्रोनि नु उज्‍जिएलिहाॽरे़ खुन्‍छिॽ थाःक् मे़बोःक्‍खे़॥ कहातरे़ कुधाःक्‍हाॽ कन्‍हाॽएरो॥

२८ लाधिक् के़गे़प्‍पा नु खे़न्‍नुःल्‍ले़ यरिक् के़गे़प्‍पा ये़म्‍बित्‍छाहाॽरे़ खुन्‍छिॽ खानिःत् कुइसिःक् खे़ङ्‌हाॽ ८,६०० मे़वये़॥ कहातिहाॽरे़ सेसेदे़न्‍निन् ओमे़प्‍मा के़बोङ्‌बा वये़॥

२९ कहातरे़ कुधाःक्‍हाॽरे़ सेसे साःङ्‌गाहिम्‍मोबा लाङ्‌गे़त् ले़प्‍माङ् साःङ्‌गाहिम्‍हाॽ खिङ्‌मा के़बोङ्‌बा वये़॥

३० उज्‍जिएलरे़ कुस्‍सा एलिसापाने़न् कहातरे़ कुधाःक्‍हाॽरे़ खुन्‍छिॽ लाम्‍लोबा वये़॥

३१ माङ्‌हुप् सन्‍दोक्, चप्‍ते़न्, सेमियुङ्‌दे़न्, ले़त्‍ति तोःम्‍मादे़न्‍हाॽ हे़क्‍क्‍याङ् खे़ङ्‌हाॽरे़ माङ्‌से़वा याःम्‍बक् मे़जोगुल्‍ले़ सेसेदे़न्‍नो चाहा के़जोःक्‍पा चिगक्‌वा सामाहाॽ, साॽरिक् सेसेबादे़न् के़धेःक्‍पा फोःन्‍दा नु कन्‍हाॽ याङ्‌मा के़रे़क् सामा पुमाहाॽ ओमे़प्‍मा के़बोङ्‌बा खे़ङ्‌हाॽरे़ खुन्‍छिॽ याःम्‍बक् वये़॥

३२ निङ्‌वाॽफुसाम्‍बा हारुने़ल्‍ले़ कुस्‍सा एलाजारे़ङ्‌ग ले़बि थाःक्‍कोबा तुम् लाम्‍लोबा वये़॥ सेसेदे़न्‍नोबा पाःन्‍हाॽ कम्‍ब्राङ् के़मे़प्‍पा के़रे़क् मनाहाॽ मुरा मे़प्‍मासिरे़ लागि खुने़ॽ युक्‍तिङ् मे़जोगु॥

३३ मरारिलाम् महलि नु मुसिहाॽरे़ खुन्‍छिॽ थाःक्‍हाॽ मे़बोःक्‍खे़॥ मरारिरे़ कुधाःक्‍हाॽ हाबा कन्‍हाॽरो॥

३४ लाधिक् के़गे़प्‍पा नु खे़न्‍नुःल्‍ले़ यरिक् के़योबा ये़म्‍बित्‍छाहाॽरे़ खुन्‍छिॽ खानिःत् कुइसिःक् खे़ङ्‌हाॽ ६,२०० मे़वये़॥

३५ मरारिहाॽरे़ खुन्‍छिॽ थाःक्‍हाॽरे़ खुनिॽ लाम्‍लोबान् अबिहेलरे़ कुस्‍सा सुरिएले़न् वये़॥ खे़ङ्‌हाॽरे़ सेसे साःङ्‌गाहिम् थोःन्‍दाङ् ले़प्‍माङ् साःङ्‌गाहिम्‍हाॽ खिङ्‌मा के़बोङ्‌बा वये़॥

३६ सेसे साःङ्‌गाहिम्‍मोबा सिङ्‌भे़ल्‍ले़क्‍हाॽ, पे़रे़म् कुसाक्‍माहाॽ, सित्‍लाङ्‌हाॽ, कुयुक्‍नाहाॽ नु खे़ल्‍ले़ लागि के़रे़क् चिगक्‌वा सामाहाॽ हे़क्‍क्‍याङ् कन्‍हाॽ ओगप् चोःक्‍मा के़रे़क् सामाहाॽ,

३७ के़रे़क् पिसाङ्‌बा लक्‍खुम्‍मोबा सित्‍लाङ्‌हाॽ, खे़ल्‍ले़ कुयुक्‍नाहाॽ, लक्‍चुहाॽ नु थाक्‍पाहाॽ मरारिहाॽरे़ ओमे़प्‍मा के़बोङ्‌बा याःम्‍बक् वये़॥

३८ सेसे साःङ्‌गाहिम् नाङ्‌गे़न् ले़प्‍माङ्, तुम्‍मादे़न् साःङ्‌गाहिम् तगि नाम् के़गे़प्‍पा ले़प्‍माङ् मोसा, हारुन नु खुने़ॽ कुस्‍साहाॽरे़ साःङ्‌गाहिम्‍हाॽ खिङ्‌मा के़बोङ्‌बा वये़॥ इस्राइलिहाॽरे़ खुन्‍छिॽ लागि खे़ङ्‌हाॽरे़ सेसेदे़न्‍निन् ओमे़प्‍मा के़बोङ्‌बा याःम्‍बक् वये़॥ खे़ल्‍ले़ कुबेसाङ् के़दाबा वेॽ आत्‍तिन् मनाःन्‍छाङ् से़प्‍मा पोःङ्‌ॽ॥

३९ यहवे दाङ्‌बे़ल्‍ले़ कुइङ्‌जाङ् कुइसिःक् मोसान् नु हारुने़ल्‍ले़ निरे़सुसिबा लाधिक् के़गे़प्‍पा नु खे़न्‍नुःल्‍ले़ यरिक् के़योबा ले़बिहाॽ खुन्‍छिॽ के़रे़क् खानिःत्‍ते़न् २२,००० मे़वये़रो॥

तुम्‍बा साहाॽरे़ खुन्‍छिॽ ताक्‍फाःन् ले़बिहाॽ मे़मे़त्‍छिङ्

४० खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “लाधिक् के़गे़प्‍पा नु खे़न्‍नुःल्‍ले़ यरिक् के़योबा इस्राइलिहाॽरे़ खुन्‍छिॽ तुम्‍बा ये़म्‍बित्‍छासाहाॽ निरे़से़ॽआङ् खुन्‍छिॽ मिङ्‌हाॽ साप्‍ते़ॽ॥

४१ इस्राइलिहाॽरे़ खुन्‍छिॽ तुम्‍बा साहाॽरे़ खुन्‍छिॽ ले़क्‌वाओ खे़ने़ॽ ले़बिहाॽ तारे़से़ॽ॥ कम्‍भलॽरिक्‍के इस्राइलिहाॽरे़ खुन्‍छिॽ तगि के़धाप्‍पा थक्‍साहाॽरे़ कुले़क्‌वाओ ले़बिहाॽरे़ खुन्‍छिॽ थक्‍साहाॽ तारे़से़ॽ॥ आङ्‌गाॽ यहवे दाङ्‌बाआ॥”

४२ कल्‍ले़चोगुल्‍ले़ यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् खुने़ॽ इस्राइलिहाॽरे़ खुन्‍छिॽ तुम्‍बा साहाॽ निरुसि॥

४३ लाधिक् के़गे़प्‍पा नु खे़न्‍नुःल्‍ले़ यरिक् के़योबा तुम्‍बा साहाॽरे़ खुन्‍छिॽ मिङ् कुइसिःक् खे़ङ्‌हाॽरे़ खुन्‍छिॽ के़रे़क् खानिःत् २२,२७३ वये़॥

४४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

४५ “इस्राइलिहाॽरे़ खुन्‍छिॽ तुम्‍बा साहाॽरे़ खुनिॽ ले़क्‌वाओ ले़बिहाॽ नु खे़ङ्‌हाॽरे़ खुन्‍छिॽ पित् थक्‍साहाॽरे़ ले़क्‌वाओ ले़बिहाॽरे़ खुन्‍छिॽ पित्‍थक्‍साहाॽ तेॽरे़से़ॽ॥ ले़बिहाॽ आङ्‌गाॽइन् मे़बोङ्‌ॽ॥ आङ्‌गाॽ यहवे दाङ्‌बाआ॥

४६ हे़क्‍क्‍याङ् इस्राइलिहाॽरे़ खुन्‍छिॽ तुम्‍बा साहाॽ ले़बिहाॽनुःल्‍ले़ २७३ यरिक् मे़यो॥ कन् के़नम्‍बा तुम्‍बा साहाॽ थे़ॽमासिरे़ लागि,

४७ सेसेदे़न्‍नोबा सेकेलa कुइसिःक् थिक्‍थिक् के़रे़क्‍ले़ लागि सेकेल ङासि ङासि युप्‍पा फुक्‍खेॽ॥ निबोङ् गे़रारे़ सेकेल थिक् पोःङ्‌ॽ॥

४८ हे़क्‍क्‍याङ् याम्‍मो कुयोॽबा तुम्‍बा सागे़वाःन्‍छिङ्‌बा इस्राइलिहाॽरे़ खुन्‍छिॽ तुम्‍बा साहाॽ थे़ॽमासिरे़ लागि याङ्‌ङिन् हारुने़न् नु कुस्‍साहाॽ पिरे़से़ॽ॥”

४९ कम्‍भलॽरिक् ले़बिहाॽलाम् चोःक्‌युम्‍भो मे़बिरुसिबा के़नम्‍बा मनाहाॽलाम्‍बा मोसाःल्‍ले़ थे़ॽमासि याङ्‌ङिन् फुक्‍खु॥

५० खुने़ॽ इस्राइलिहाॽरे़ खुन्‍छिॽ तुम्‍बा साहाॽरे़ खुनिॽ युप्‍पा खे़ःक्‍हाॽ फुक्‍खु, खे़न् युप्‍पा खे़ल्‍ले़क्‍हाॽ सेसेदे़न्‍नोबा सेकेल कुइसिःक् १,३६५ सेकेलb योरे़॥

५१ यहवे दाङ्‌बे़ल्‍ले़ मोसान् इङ्‌जाङ् पिरुबा कुसिङ् खे़न् मना थे़ॽमा याङ्‌ङिन् खुने़ॽ हारुने़न् नु कुस्‍साहाॽ पिरुसिरो॥

a 

३:४७ सेकेल थिक्‍के़न् ११.५ ग्राम योरे़

b 

३:५० हप्‍मे़न् १६ किलो

ले़बि थाःक्‍कोबा कहात हिम्‍सयङ्‌हाॽरे़ खुन्‍छिॽ याःम्‍बक्‍हाॽ

४

यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२ “ले़बिःल्‍ले़ कुधाःक् लुम्‍मोलाम्‍बा कहातिहाॽ खुन्‍छिॽ आप्‍फेक् आप्‍फेक् थाःक् नु हिम्‍सयङ् कुइसिःक् खे़ङ्‌हाॽ निरे़से़ॽ॥

३ तुम्‍मादे़न् साःङ्‌गाहिम्‍मो याःम्‍बक् चोःक्‍से़ के़दाबा खे़न् सुम्‍बोङ्‌ङाङ्‌धो ङाबोङ् तङ्‌बे थारिक् के़गे़प्‍पा ये़म्‍बित्‍छाहाॽ के़रे़क् निरे़से़ॽ॥

४ “तुम्‍मादे़न् साःङ्‌गाहिम्‍मो साॽरिक् सेसेबा चिगक्‌वा पाःन्‍हाॽ कहातिहाॽरे़ खुन्‍छिॽ ओमे़प्‍मा याःम्‍बक्‍लो॥

५ साःङ्‌गाहिम्‍हाॽ तगि चप्‍मा तेॽमे़ल्‍ले़ हारुने़न् नु खुने़ॽ कुस्‍साहाॽ सेसे साःङ्‌गाहिम्‍मो मे़लाःत्‍ल हे़क्‍क्‍याङ् कुधेःक्‍मा फोःन्‍दान् मे़धासुआङ् माङ्‌हुप् साप्‍लुङ् के़याक्‍पा सन्‍दोःक्‍किन् आम्‍भा खे़ल्‍ले़ मे़दे़प्‍तुर॥

६ खे़ङ्‌हाॽरे़ खे़ल्‍ले़ कुसम्‍धाङ् साॽरिक् नुबा साहोरिक्‍किल्‍ले़ मे़दे़प्‍तुर, खे़ब्‍याङ् खे़ल्‍ले़ कुसम्‍धाङ् के़रे़क् हिःक्‍कोःम्‍कोःम्‍बा चिरिक्‍किल्‍ले़ मे़घाप्‍तुर॥ कुनुप्‍मो, खे़ङ्‌हाॽरे़ माङ्‌हुप् सन्‍दोःक्‍किल्‍ले़ कुबङ्‌मा तक्‍लाङ्‌हाॽ कुयाक्‍नाओ मे़याक्‍तुर॥

७ “खे़ङ्‌हाॽरे़ सेसे खरे़ःङ् ने़मा चप्‍ते़न्‍निल्‍ले़ कुसम्‍धाङ् लत्‍छा हिःक्‍कोःम्‍कोःम्‍बा चिरिक् थिक् मे़भे़सुर हे़क्‍क्‍याङ् खे़ल्‍ले़ कुसम्‍धाङ् चे़त्‍थ्‍याहाॽ, सुक्‍पा हाःम्‍मा साङ्‌ते़रे़ःङ्‌हाॽ, छे़ःङ्‌ग्‍याहाॽ नु चे़ल्‍ले़क्‍सेॽ सिजःङ्‌वा सिदुङ्‌जभा याङ्‌मा चल्‍लाङ्‌ना खोर्‍याहाॽ मे़युक्‍खुर, खे़ब्‍याङ् खे़प्‍मो आभे़ल्‍ले़साङ् के़ने़बा खरे़ःङ्‌ङिन् खे़ल्‍ले़ कुसम्‍धाङ् मे़ने़स्‍सुर॥

८ खे़ङ्‌हाॽरे़ खे़ल्‍ले़ कुसम्‍धाङ् हे़ःत्‍ताङ्‌बा चिरिक्‍किल्‍ले़न् मे़भे़सुर हे़क्‍क्‍याङ् खे़ल्‍ले़ कुसम्‍धाङ् वरःङ्‌ङोबा थक्‍सा होरिक्‍किन् मे़भत्‍छुर, खे़ब्‍याङ् चप्‍ते़न्‍निल्‍ले़ कुबङ्‌मा तक्‍लाङ्‌हाॽ कुयाक्‍नाओ मे़याक्‍तुर॥

९ “खे़ङ्‌हाॽरे़ हिःक्‍कोःम्‍बा चिरिक्‍किन् मे़याङ्‌सिङ्‌ङाङ् सेमियुङ्‌दे़न्, खे़ल्‍ले़ कुहाःम्‍मा सेमिहाॽ नु सेमि हाःम्‍मा खिःल्‍ले़ कुघक्‍मा ने़ॽयाहाॽ, माक्‍सुःन्‍दाःल्‍ले़ कुदाःक्‍मे़न् हे़क्‍क्‍याङ् के़रे़क् निःङ्‌गेॽ याङ्‌मा खप्‍प्‍याहाॽ मे़दे़प्‍तुर॥

१० खे़न् एगाङ् खे़ङ्‌हाॽरे़ सेमि युङ्‌दे़न्‍निन् नु खे़प्‍मोबा के़रे़क् सामा चिगक्‌वाहाॽआङ् साॽरिक् नुबा साहोरिक्‍किल्‍ले़ मे़गित्‍तुआङ् खे़ल्‍ले़ कुबङ्‌मा तक्‍लाङ्‌ङो मे़भत्‍छुर॥

११ “खे़ङ्‌हाॽरे़ ले़त्‍ति तोःम्‍मा साम्‍म्‍याङ्‌ङिल्‍ले़ कुसम्‍धाङ् हिःक्‍कोःम्‍कोःम्‍बा चिरिक्‍किन् मे़भे़सुर हे़क्‍क्‍याङ् वरःङ्‌ङोबा नुबा साहोरिक्‍किल्‍ले़ मे़दे़प्‍तुर, खे़ब्‍याङ् खे़ल्‍ले़ कुबङ्‌मा तक्‍लाङ्‌हाॽ याक्‍मादे़न्‍नो मे़धे़क्‍तुर॥

१२ “सेसेदे़न्‍नो खे़ङ्‌हाॽरे़ खुन्‍छिॽ याङ्‌मा के़रे़क् माङ्‌से़वा याःम्‍बक् चोःक्‍मा सामाहाॽ मे़याङ्‌सिङ्‌ङाङ् खे़ङ्‌हाॽ हिःक्‍कोःम्‍कोःम्‍बा चिरिक्‍को मे़ने़स्‍सुर खे़ब्‍याङ् वरःङ्‌ङोबा नुबा साहोरिक्‍किल्‍ले़ मे़बन्‍छुर हे़क्‍क्‍याङ् खे़ङ्‌हाॽ कुबङ्‌मा तक्‍लाङ्‌हाॽरे़ कुसम्‍धाङ् मे़भत्‍छुर॥

१३ “खे़ङ्‌हाॽरे़ ले़त्‍ति तोःम्‍मा कासाओलाम् खाप्‍पुःन् मे़बागुर हे़क्‍क्‍याङ् खे़ल्‍ले़ कुसम्‍धाङ् परान्‍ला चाःम्‍बा चिरिक्‍किन् मे़भे़सुर॥

१४ खे़ल्‍ले़ कुसम्‍धाङ् खे़ङ्‌हाॽरे़ ले़त्‍ति तोःम्‍मादे़न्‍नो माङ्‌से़वा चोःक्‍मे़ल्‍ले़ याङ्‌मनाबा के़रे़क् खप्‍प्‍याहाॽ, इग्र मि ने़मा साङ्‌ते़रे़ःङ्‌हाॽ, सा उःङ्‌मा सुम्‍जुलिहाॽ, ताबिल्‍लोहाॽ, सामाक्‍खिॽ साङ्‌मा छे़ःङ्‌ग्‍याहाॽ नु ले़त्‍ति तोःम्‍मादे़न्‍नोबा के़रे़क् सामा चिगक्‌वाहाॽ मे़युक्‍खुर, खे़ब्‍याङ् खे़ल्‍ले़ कुसम्‍धाङ् खे़ङ्‌हाॽरे़ वरःङ्‌ङोबा थक्‍सा होरिक्‍किन् मे़भे़सुआङ् खे़ल्‍ले़ कुबङ्‌मा तक्‍लाङ्‌हाॽ कुयाक्‍मादे़न्‍नो मे़लिःक्‍खुर॥

१५ “साःङ्‌गाहिम्‍हाॽ तगि चप्‍मा ये़म् पोङ्‌ङिल्‍ले़ हारुने़न् नु खुने़ॽ कुस्‍साहाॽ सेसेदे़न्‍नोबा के़रे़क् सुत्‍थो सामा चिगक्‌वाहाॽ मे़दे़प्‍तु मे़सुरुआङ् खे़ङ्‌हाॽ कुबङ्‌से़ कहातिहाॽ मे़दार॥ कर खे़ङ्‌हाॽरे़ सेसेबा चिगक्‌वा सामाहाॽ मे़न्‍छुसुन्‍ल, मेःन्‍ने़भग्र खे़ङ्‌हाॽ हदॽ मे़स्‍सिःॽ॥ तुम्‍मादे़न् साःङ्‌गाहिम्‍मोबा के़रे़क् चिगक्‌वाहाॽ कहातिहाॽरे़ मे़बक्‍खुर॥

१६ “निङ्‌वाॽफुसाम्‍बा हारुने़ल्‍ले़ कुस्‍सा ए़लाजारे़ल्‍ले़ कुलक्‍पे़न्‍नो हुक्‍सुप्‍मनाबा पाःन्‍हाॽ हाबा कन्‍हाॽरो– सेमि हाःम्‍मारे़ लागि निःङ्‌गेॽ, कुनाम्‍गे़नुॽबा सुक्‍पा, थिक्‌याःन्‍धक्‍पा पोगुगे़न् कुजा सिदुङ्‌जभा, माङ्‌थोःक्‍ना पिमा निःङ्‌गेॽ– के़रे़क् सेसेदे़न्‍निन् नु खे़प्‍मो के़युङ्‌बा खक्‍पे़त् सामापुमाहाॽ॥”

१७ यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

१८ “कहातिहाॽरे़ खुन्‍छिॽ थाःक्‍हाॽ ले़बिहाॽरे़ मे़मे़क्‍खुसिर मे़जोगे़से़न्‍ने़ॽ॥

१९ खे़ङ्‌हाॽ साॽरिक् सेसेबा पाःन्‍हाॽरे़ कुबेसाङ् मे़दाःल्‍ले़ मे़न्‍छिने़न्‍ल फाॽआङ् कन् खुन्‍छिॽ लागि चोगे़से़ॽ– हारुन नु खे़ल्‍ले़ कुस्‍साहाॽ सेसेदे़न्‍नो मे़बेःक्‍ल हे़क्‍क्‍याङ् खे़ङ्‌हाॽ के़रे़क्‍ले़ खुन्‍छिॽ आप्‍फेक् आप्‍फेक् याःम्‍बक् नु थे़मा थे़माहाॽ पङ्‌मा पोःङ्‌ॽ मुरामे़त्‍ते़से़ॽ॥

२० कर कहातिहाॽ सेसेबा पाःन्‍हाॽ ओमे़त्‍छे़ सप्‍फा थिक्‍ले़ लागि सिगाङ् मे़न्‍लाःत्‍ने़न्‍ल, मेःन्‍ने़भग्र खे़ङ्‌हाॽ मे़सिरो॥”

ले़बि थाःक्‍हाॽरे़ खुन्‍छिॽ याःम्‍बक्‍हाॽ

२१ यहवे दाङ्‌बे़ल्‍ले़ मोसान् मे़त्‍तु,

२२ “गेर्सोनि सुवाङ्‌हाॽआङ् खुन्‍छिॽ आप्‍फेक् आप्‍फेक् हिम्‍सयङ् नु खुन्‍छिॽ थाःक्‍हाॽ कुइसिःक् निरे़से़ॽ॥

२३ तुम्‍मादे़न् साःङ्‌गाहिम्‍मो याःम्‍बक् चोःक्‍से़ के़दाबा सुम्‍बोङ् तङ्‌बेआङ्‌धो ङाबोङ् तङ्‌बे थारिक्‍पा ये़म्‍बित्‍छाहाॽ के़रे़क् निरे़से़ॽ॥

२४ “कक् कुमा नु याःम्‍बक् चोःक्‍मारे़ लागि गेर्सोन सुवाङ्‌हाॽरे़ याःम्‍बक्‍किन् आम्‍भा कन्‍लो–

२५ सेसे साःङ्‌गाहिम्‍मोबा फोःन्‍दाहाॽ, तुम्‍मादे़न् साःङ्‌गाहिम्, खे़ल्‍ले़ कुघाप्‍मा, खे़ल्‍ले़ कुसम्‍धाङ्‌बा साॽरिक् नुबा साहोरिक् कुघाप्‍मा नु सेसे साःङ्‌गाहिम् लाःप्‍मादे़न्‍नो के़बप्‍पा फोःन्‍दा,

२६ सेसे साःङ्‌गाहिम् नु ले़त्‍ति तोःम्‍मादे़न् के़रे़क् पिसाङ्‌बा लक्‍खुम्‍मोबा फोःन्‍दाहाॽ, खे़प्‍मोबा लाःम्‍धेःत् फोःन्‍दा, थाक्‍पाहाॽ, हे़क्‍क्‍याङ् खे़ल्‍ले़ लागि याःम्‍बक्‍ले़ लागि याङ्‌मनाबा के़रे़क् सामा चिगक्‌वाहाॽ मे़बक्‍खुर॥ कन् के़रे़क् पाःन्‍हाॽलाम् च्‍याज्‍या याःम्‍बक् चोःक्‍मा के़बोङ्‌बा पोःङ्‌ॽ, खे़ङ्‌हाॽआङ् गेर्सोन सुवाङ्‌हाॽरे़ए मे़जोगुर॥

२७ खे़ङ्‌हाॽरे़ खुन्‍छिॽ के़रे़क् माङ्‌से़वा याःम्‍बक्‍हाॽ, इग्र कक् कुमा याःम्‍बक् पोङ्‌साङ् किग्र वेॽ याःम्‍बक् पोङ्‌साङ्, खे़ङ्‌हाॽ के़रे़क् हारुन नु खुने़ॽ कुस्‍साहाॽरे़ मुरामे़मे़त्‍तुसिबा कुइसिःक् गेर्सोन सुवाङ्‌हाॽरे़ मे़जोगुर॥ खे़ङ्‌हाॽरे़ चोःक्‍मा के़बोङ्‌बा के़रे़क् याःम्‍बक्‍हाॽ खे़निॽए मुरामे़त्‍ते़म्‍से़ॽ॥

२८ तुम्‍मादे़न् साःङ्‌गाहिम्‍मो गेर्सोनि सुवाङ्‌हाॽरे़ खुन्‍छिॽ याःम्‍बक्‍किन् हाबा कन्‍लो॥ खे़ङ्‌हाॽरे़ चोःक्‍मा के़बोङ्‌बा लक्‍पे़न्‍निन् निङ्‌वाॽफुसाम्‍बा हारुने़ल्‍ले़ कुस्‍सा इतामारे़ल्‍ले़ कुयुक्‍को वाॽररो॥”

मरारि थाःक्‍कोबा ले़बिहाॽरे़ खुन्‍छिॽ याःम्‍बक्‍हाॽ

२९ यहवे दाङ्‌बे़ल्‍ले़ मोसान् मे़त्‍तु, “खे़ने़ॽ मरारिहाॽ खुन्‍छिॽ आप्‍फेक् आप्‍फेक् थाःक् नु हिम्‍सयङ् कुइसिःक् निरे़से़ॽ॥

३० तुम्‍मादे़न् साःङ्‌गाहिम्‍मो याःम्‍बक् चोःक्‍से़ के़दाबा सुम्‍बोङ् तङ्‌बेआङ्‌धो ङाबोङ् तङ्‌बे थारिक् के़गे़प्‍पाहाॽ ये़म्‍बित्‍छाहाॽ के़रे़क् निरे़से़ॽ॥

३१ तुम्‍मादे़न् साःङ्‌गाहिम्‍मो खे़ङ्‌हाॽरे़ चोःक्‍मा के़बोङ्‌बा याःम्‍बक्‍हाॽ हाबा कन्‍हाॽएरो– सेसे साःङ्‌गाहिम्‍मोबा सिङ्‌भे़ल्‍ले़क्‍हाॽ, खे़ल्‍ले़ कुसाक्‍माहाॽ, तक्‍लाङ्‌हाॽ, सित्‍लाङ्‌हाॽ नु कुयुङ्‌नाहाॽ,

३२ खे़न्‍नु सोसोरिक् के़रे़क् पिसाङ्‌बा लक्‍खुम्‍मोबा सित्‍लाङ्‌हाॽ, हे़क्‍क्‍याङ् खे़ल्‍ले़ कुयुक्‍नाहाॽ, लक्‍चुहाॽ, थाक्‍पाहाॽ नु खे़न्‍नु सोरिक्‍पा सामा चिगक्‌वाहाॽ, खे़ब्‍याङ् कन्‍हाॽ याङ्‌मारे़ चाहा के़जोःक्‍पा के़रे़क् पाःन्‍हाॽ खे़ङ्‌हाॽरे़ मे़बक्‍खुर॥ परिक् परिक्‍पा सामाहाॽ पङ्‌मारे़ लागि खे़ङ्‌हाॽओ आप्‍फेक् आप्‍फेक् खुन्‍छिॽ मिङ् कुइसिःक् मनाहाॽ मुरामे़त्‍ते़से़ॽ॥

३३ तुम्‍मादे़न् साःङ्‌गाहिम्‍मो मरारि थाःक्‍हाॽरे़ निङ्‌वाॽफुसाम्‍बा हारुनरे़ कुस्‍सा इतामारे़ल्‍ले़ कुइङ्‌जाङ्‌ङो चोःक्‍मा के़बोङ्‌बा याःम्‍बक्‍हाॽ हाबा कन् वये़रो॥”

ले़बिरे़ कुधाःक्‍हाॽ खानित् मे़जोगुसि

३४ मोसा, हारुन नु सङ्‌जुम्‍भोबा लाम्‍लोबाहाॽरे़ कहातिहाॽ खुन्‍छिॽ आप्‍फेक् आप्‍फेक् थाःक् नु हिम्‍सयङ् इसिःक् मे़निरुसि॥

३५ तुम्‍मादे़न् साःङ्‌गाहिम्‍मो याःम्‍बक् चोःक्‍मारे़ लागि मे़लासे़आङ् मे़वये़बा सुम्‍बोङ् तङ्‌बेआङ्‌धो ङाबोङ् तङ्‌बे थारिक् के़गे़प्‍पा खक्‍पे़त् ये़म्‍बित्‍छाहाॽ,

३६ थाःक्‍थाःक् मे़जोगुसिआङ् मे़निरुसिबाहाॽ के़रे़क्‍ले़ २,७५० मे़वये़॥

३७ यहवे दाङ्‌बे़ल्‍ले़ मोसाःन्‍लाम् पिरुसिबा इङ्‌जाङ् कुइसिःक् मोसान् नु हारुने़ल्‍ले़ निरे़छुसिबा तुम्‍मादे़न् साःङ्‌गाहिम्‍मो याःम्‍बक् के़जोःक्‍पा कहातिहाॽरे़ खुन्‍छिॽ के़रे़क् खानिःत् हाबा कन् वये़॥

३८ गेर्सोनिहाॽ खुन्‍छिॽ आप्‍फेक् आप्‍फेक् थाःक् नु हिम्‍सयङ् कुइसिःक् मे़निरुसिआङ् वये़॥

३९ तुम्‍मादे़न् साःङ्‌गाहिम्‍मो याःम्‍बक् चोःक्‍मारे़ लागि के़लाःप्‍पाआङ् के़वाॽबा सुम्‍बोङ्‌ङाङ्‌धो ङाबोङ् तङ्‌बे थारिक् के़गे़प्‍पा खक्‍पे़त् ये़म्‍बित्‍छाहाॽ,

४० खे़न् थाःक्‍थाःक् नु मे़निरुसिबा हिम्‍सयङ्‌हाॽ के़रे़क् २,६३० मे़वये़॥

४१ यहवे दाङ्‌बाल्‍ले़ कुइङ्‌जाङ् कुइसिःक् मोसान् नु हारुनरे़ निरे़छुसिबा तुम्‍मादे़न् साःङ्‌गाहिम्‍मो याःम्‍बक् के़जोःक्‍पा गेर्सोनिहाॽरे़ खुन्‍छिॽ के़रे़क् खानिःत्‍तिन् आम्‍भा कन् वये़॥

४२ मरारिहाॽ खुन्‍छिॽ आप्‍फेक् आप्‍फेक् थाःक् नु हिम्‍सयङ् कुइसिःक् मे़निरुसिआङ् मे़वये़॥

४३ तुम्‍मादे़न् साःङ्‌गाहिम्‍मो याःम्‍बक् चोःक्‍मारे़ लागि के़लाःप्‍पाआङ् के़वाॽबा सुम्‍बोङ्‌ङाङ्‌धो ङाबोङ् तङ्‌बे थारिक् के़गे़प्‍पा खक्‍पे़त् ये़म्‍बित्‍छाहाॽ,

४४ खे़न् थाःक्‍थाःक् मे़जोगुसिबा मे़निरुसिबाहाॽ के़रे़क् ३,२०० मे़वये़॥

४५ यहवे दाङ्‌बाल्‍ले़ कुइङ्‌जाङ् कुइसिःक् मोसान् नु हारुनरे़ निरे़छुसिबा तुम्‍मादे़न् साःङ्‌गाहिम्‍मो याःम्‍बक् के़जोःक्‍पा मरारिहाॽरे़ खुन्‍छिॽ के़रे़क् खानिःत्‍तिन् आम्‍भा कन् वये़॥

४६ कम्‍भलॽरिक् मोसा, हारुन नु इस्राइलि लाम्‍लोबाहाॽरे़ के़रे़क् ले़बिहाॽरे़ खुन्‍छिॽ आप्‍फेक् आप्‍फेक् थाःक्‍थाःक् नु हिम्‍सयङ् कुइसिःक् मे़निरुसि॥

४७ तुम्‍मादे़न् साःङ्‌गाहिम्‍मो याःम्‍बक् चोःक्‍मा नु कक् कुमारे़ लागि के़लाःप्‍पाआङ् के़वाॽबा सुम्‍बोङ्‌ङाङ्‌धो ङाबोङ् तङ्‌बे थारिक् के़गे़प्‍पा खक्‍पे़त् ये़म्‍बित्‍छाहाॽ,

४८ खे़न् मे़निरुसिबाहाॽ के़रे़क् ८,५८० मे़वये़॥

४९ खुन्‍छिॽ आप्‍फेक् आप्‍फेक् खुन्‍छिॽ याःम्‍बक् नु कक् कुमा याःम्‍बक् कुइसिःक् यहवे दाङ्‌बाल्‍ले़ कुइङ्‌जाङ् कुइसिःक् मोसाःन्‍लाम् खे़ङ्‌हाॽ युक्‍तिङ् मे़बोःक्‍खे़आङ् मे़वये़॥

यहवे दाङ्‌बे़ल्‍ले़ मोसान् मे़त्‍तुबा कुइसिःक् खुने़ॽ खे़ङ्‌हाॽ निरुसिरो॥

साःङ्‌गाहिम्‍हाॽओ पोङ्‌मा के़बोङ्‌बा सुत्‍थो

५

यहवे दाङ्‌बे़ल्‍ले़ मोसान् मे़त्‍तु,

२ “होरिक्‍पो आलिःक्‍लिःक्‍पा याङ्‌घेःक् के़लःम्‍बा, थक्‍कोलाम् वयुमा तुक्‍मा के़गप्‍पा, हे़क्‍क्‍याङ् चे के़सुबाआङ् आसुत्‍थो के़बोङ्‌बा इस्राइलिहाॽ साःङ्‌गाहिम्‍हाॽलाम् लाःक्‍कात् लाःत्‍लाःत् मे़वाॽर के़लॽबा इङ्‌जाङ् पिरे़से़ॽ॥

३ ये़म्‍बित्‍छा नु मे़न्‍छुमा ने़प्‍माङ् लाःक्‍कात् युक्‍खे़से़ॽ॥ खे़ङ्‌हाॽरे़ खुन्‍छिॽ लुम्‍मो आङ्‌गाॽ याङ्‌धोःक्‍काबा साःङ्‌गाहिम्‍हाॽ खे़ङ्‌हाॽरे़ आसुत्‍थो मे़न्‍जोगुन्‍ल॥”

४ इस्राइलिहाॽरे़ हे़क्‍के़ए मे़जोगु, खे़ङ्‌हाॽ साःङ्‌गाहिम्‍हाॽलाम् लाःक्‍कात् मे़युक्‍खुसि॥ यहवे दाङ्‌बे़ल्‍ले़ मोसान् मे़त्‍तुबा हे़क्‍के़ए इस्राइलिहाॽरे़ मे़जोगुरो॥

फेन्‌याःम्‍बक्‍ले़ कुले़क्‌वा हुङ्‌मा के़बोङ्‌बा साम्‍बान्

५ यहवे दाङ्‌बे़ल्‍ले़ मोसान् मे़त्‍तु,

६ “खे़ने़ॽ इस्राइलिहाॽ मे़त्‍ते़से़ॽ– ‘आल्‍ल कुभा ये़म्‍बित्‍छा इग्र मे़न्‍छुमाःल्‍ले़ यहवे दाङ्‌बान् इङ्‌ले़क् मे़त्‍तुआङ् कुभा वेॽ परिक्‍पा लायो फे़न्‌याःम्‍बक् चोगुने़भग्र, खे़न् मनान् आप्‍तिक्‍साबा पोःङ्‌ॽ,

७ हे़क्‍क्‍याङ् खे़ल्‍ले़ खुने़ॽ चोगुबा लायोबा पाःन्‍नो ते़म्‍मा पोःङ्‌ॽ॥ खे़ल्‍ले़ खुने़ॽ हात् ताप्‍फे़ःम्‍बा मे़त्‍तुआङ् वाॽ, खुने़ॽ खे़न् मे़त्‍तुबा आप्‍तिक्‍ले़ कुले़क्‌वा के़रे़क् साम्‍बान् नु आल्‍लसाङ् ङासिगेक्‍पा लक् पिरुर पोःङ्‌ॽ॥

८ कर खे़न् मनान् स्‍ये़घे़रे़आङ् कुआप्‍तिक्‍किल्‍ले़ कुले़क्‌वा साम्‍बान् के़हुङ्‌बा हाःत्‍ताङ् कुमना मे़होःप्‍ने़भग्र, खे़न् साम्‍बान् चिगक्‌वान् यहवे दाङ्‌बे़ल्‍ले़न् पोङ्‌ङाङ् निङ्‌वाॽफुसाम्‍बे़न् पिमा पोःङ्‌ॽ॥ साम्‍बान् हुङ्‌मा नु आप्‍तिक्‍साबे़ल्‍ले़ कुलायोल्‍ले़ लागि ले़प्‍मि नाःक्‍मा लत्‍छा थुःम्‍बाधिक् निङ्‌वाॽफुसाम्‍बे़न् पिमा पोःङ्‌ॽ॥

९ इस्राइलिहाॽरे़ निङ्‌वाॽफुसाम्‍बाओ मे़दोन्‍दु मे़दारुबा सेसेबा सिदुङ्‌जभाहाॽ निङ्‌वाॽफुसाम्‍बे़ल्‍ले़न् पोङ्‌ल॥

१० के़रे़क् मनाहाॽरे़ खुन्‍छिॽ सेसेबा मिक्‍तोःक्‍हाॽ खुन्‍छिॽइन्‍नेरो, कर मनाहाॽरे़ निङ्‌वाॽफुसाम्‍बे़न् मे़बिरुबा थे़माःन्‍छाङ् निङ्‌वाॽफुसाम्‍बे़ल्‍ले़न्‍ने पोङ्‌लरो॥’”

कुनागे़हे़म्‍बा ये़म्‍बित्‍छाहाॽरे़ खुन्‍छिॽ मेःत्‍हाॽ

११ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

१२ “खे़ने़ॽ इस्राइलिहाॽ मे़त्‍ते़से़ॽ– ‘कुभा मनाःल्‍ले़ कुमेःत्‍तिन् ताक्‍कन् हे़क्‍क्‍याङ् खे़ल्‍ले़ कुये़म्‍बाःन् इङ्‌ले़क्‍को थासुआङ्

१३ वेॽ ये़म्‍बित्‍छाःन्‍नु इम्‍मा याःम्‍बक् चोगुॽ, हे़क्‍क्‍याङ् कन् पाःन्‍निन् कुये़म्‍बाःल्‍ले़ निङ्‌वाॽ मे़ङ्‌घोए कत्‍तुॽ, खम्‍भ्‍याङ् खे़न् मे़न्‍छुमान् फे़त्‍लारे़साङ् खुने़ॽ कुदक्‍ले़ङ्‌वाओ हाःत्‍ताङ् के़निबा होःप्‍ते़बे़ल्‍ले़ चोगुल्‍ले़ खुने़ॽ मे़न्‌याङ्‌ङेआङ् वये़,

१४ हे़क्‍क्‍याङ् खे़न् फे़क्‍के़लाॽमा कुमेःत्‍तिन् खुने़ॽ कुनिङ्‌वाॽओ नाहे़त्‍तु, खे़ब्‍याङ् मिक्‍चोबोॽमा हेःक्‍तु, इग्र खे़ल्‍ले़ कुमेःत्‍तिन् फे़त्‍मे़ल्‍लाॽए वाॽसाङ् कुनाहे़न्‍नाङ् नाहे़त्‍तुने़भग्र,

१५ खे़न् मनाःल्‍ले़ खुने़ॽ कुमेःत्‍तिन् निङ्‌वाॽफुसाम्‍बाओ तारुर, हे़क्‍क्‍याङ् खुने़ॽ खे़ल्‍ले़ कुलागि माना लिसि यारिक् हःक्‍सि फेॽरुम् सिदुङ्‌जभा तोःन्‍दुर॥ खुने़ॽ खे़प्‍मो निःङ्‌गेॽ इग्र सुक्‍पा मे़याक्‍तुन्‍ल, थेआङ्‌भे़ल्‍ले़ कङ्‌ग आप्‍तिक्‍के़न् निङ्‌वाॽसुम् के़लॽबा, इग्र नाहे़न्‍ले़ लागि तोःम्‍मनाबा पोगुगे़न् कुजा सिदुङ्‌जभारो॥

१६ “‘हे़क्‍क्‍याङ् निङ्‌वाॽफुसाम्‍बे़ल्‍ले़ खे़न् मे़न्‍छुमान् निःत्‍ताङ् तारुआङ् यहवे दाङ्‌बे़ल्‍ले़ कुदगि ले़त्‍ति तोःम्‍मादे़न्‍नो ये़प्‍सुर॥

१७ खे़न् एगाङ् निङ्‌वाॽफुसाम्‍बे़ल्‍ले़ खाम् खप्‍प्‍याओ सेसेबा च्‍वाःत् तारुर, खे़ब्‍याङ् सेसे साःङ्‌गाहिम् सिगाङ्‌बा खाम्‍बाङ्‌ङोबा खाम्‍हिःक्‍किन् याङ्‌सिङ्‌ङाङ् खे़न् च्‍वाःत्‍तो केःत्‍तुर॥

१८ खम्‍भ्‍याङ् निङ्‌वाॽफुसाम्‍बे़ल्‍ले़ खे़न् मे़न्‍छुमान् यहवे दाङ्‌बे़ल्‍ले़ कुदगि ले़त्‍ति तोःम्‍मादे़न्‍नो ये़प्‍सुआङ् एगाङ् कुधे़गेक् इःन् फाःक्‍खु पिरुर हे़क्‍क्‍याङ् खे़ल्‍ले़ कुहुक्‍को निङ्‌वाॽसोक् सिदुङ्‌जभा नाहे़न् सिदुङ्‌जभान् केःत्‍तु पिरुर, हे़क्‍क्‍याङ् माङ्‌दे साङ्‌ग्रा के़दाःप्‍पा के़घिःक्‍पा च्‍वाःत्‍तिन् निङ्‌वाॽफुसाम्‍बे़ल्‍ले़ कुहुक्‍को याङ्‌सिङ्‌ल॥

१९ खे़ब्‍याङ् निङ्‌वाॽफुसाम्‍बे़ल्‍ले़ खे़न् मे़न्‍छुमान् माङ्‌हे़क्‍सिङ्‌मा पाङ्‌घुआङ् अक्‍खे मे़त्‍तुर, “कुभा ये़म्‍बित्‍छाःन् खे़ने़ॽनु मे़न्‍ने़ए वाॽ, हे़क्‍क्‍याङ् खे़ने़ॽ के़ये़म्‍बाःल्‍ले़ कुयुक्‍को के़वये़ल्‍ले़ फे़त्‍लाॽमा लाम्‍मो मे़न्‌वाॽए के़वये़आङ् आसुत्‍थो मे़म्‍बोङ्‌ङे के़वाॽने़भग्र, माङ्‌दे साङ्‌ग्रा के़दाःप्‍पा कन् के़घिःक्‍पा च्‍वाःत्‍तिल्‍ले़ खे़ने़ॽ थे़माआङ् हान्‍ति के़न्‍जोःक्‍ने़न्‍ल॥

२० कर खे़ने़ॽ के़ये़म्‍बाःल्‍ले़ कुयुक्‍को के़वये़ल्‍ले़ खे़ने़ॽ के़ले़ङे़ के़बेआङ् के़वये़, हे़क्‍क्‍याङ् खे़ने़ॽ के़ये़म्‍बाःन्‍नुःल्‍ले़आङ् वेॽ ये़म्‍बित्‍छाःन्‍नु खे़ने़ॽ के़ने़स्‍से़आङ् फे़क्‍के़लाॽरे़आङ् के़वाॽ॥”

२१ (कन् ये़म्‍मो, निङ्‌वाॽफुसाम्‍बे़ल्‍ले़ खे़न् मे़न्‍छुमान् माङ्‌दे साङ्‌ग्राबा माङ्‌हे़क् चोःक्‍मा पाङ्‌घुर) “यहवे दाङ्‌बे़ल्‍ले़ खे़ने़ॽ कुस्‍सा मे़न्‌याक्‍मनामा नु खे़ने़ॽ के़साप्‍पोक् के़धङ्‌मा के़जोःक्‍किल्‍ले़, खुने़ॽ खे़ने़ॽ के़मनाहाॽरे़ खुन्‍छिॽ लुम्‍मो माङ्‌दे साङ्‌ग्रा के़दाःप्‍मा नु चिःत्‍ते़ स्‍ये़मा के़जोःक्‍ल॥

२२ कन् माङ्‌दे साङ्‌ग्रा के़दाःप्‍पा च्‍वाःत्‍तिन् के़साप्‍पोःक्‍को लाःत्‍ताङ् कुसाप्‍पोक् के़धङ्‌मा नु कुस्‍सा मे़न्‌याक्‍मनामा के़जोःक्‍ल॥”

“‘खे़ब्‍याङ् खे़न् मे़न्‍छुमाःल्‍ले़ अक्‍खे पाःत्‍तुर “आमिन्, अक्‍तङ्‌बाए पोङ्‌ल॥”

२३ “‘हे़क्‍क्‍याङ् निङ्‌वाॽफुसाम्‍बे़ल्‍ले़ खे़न् माङ्‌दे साङ्‌ग्राहाॽ साप्‍लाथःङ्‌मो साप्‍तुर खे़ब्‍याङ् के़घिःक्‍पा च्‍वाःत् के़याक्‍पा खोर्‍याओ खे़न् केःत्‍तुआङ् वाहप्‍तुदेसुर,

२४ खम्‍भ्‍याङ् खुने़ॽ खे़न् मे़न्‍छुमान् खे़न् माङ्‌दे के़दाःप्‍पा के़घिःक्‍पा च्‍वाःत्‍तिन् थुङ्‌मा पाङ्‌घुर, हे़क्‍क्‍याङ् खे़न् माङ्‌दे़ के़दाःप्‍पा च्‍वाःत्‍तिन् खे़न् मे़न्‍छुमाओ लाःत्‍ताङ् खुने़ॽ आप्‍तिक्‍सामा चोःक्‍ने़भग्र खे़न् च्‍वाःत्‍तिल्‍ले़ साॽरिक् के़दुक्‍मा पोङ्‌ल याःन्‍दुॽ॥

२५ खे़ब्‍याङ् निङ्‌वाॽफुसाम्‍बे़ल्‍ले़ नाहे़म्‍मा पोगुगे़न् कुजा सिदुङ्‌जभान् खे़न् मे़न्‍छुमाःल्‍ले़ कुहुक्‍कोलाम् याङ्‌सिङ्‌ङाङ् यहवे दाङ्‌बे़ल्‍ले़ कुदगि खे़न् पोगुगे़न् सिदुङ्‌जभान् थाःङ् पक्‍खुर, हे़क्‍क्‍याङ् ले़त्‍ति तोःम्‍मादे़न्‍नो तारुर॥

२६ निङ्‌वाॽफुसाम्‍बे़ल्‍ले़ पोगुगे़न् कुजा सिदुङ्‌जभालाम् हुक्‍पक् थिक् याङ्‌सिङ्‌ल हे़क्‍क्‍याङ् निङ्‌वाॽसोक् सिदुङ्‌जभा तङ्‌बा ले़त्‍ति तोःम्‍मादे़न्‍नो खे़न् मिधिक्‍खुर, हे़क्‍क्‍याङ् खे़न् एगाङ् खे़न् च्‍वाःत्‍तिन् खे़न् मे़न्‍छुमान् थुङ्‌मा पाङ्‌घुर॥

२७ आल्‍ल खुने़ॽ खे़न् मे़न्‍छुमान् च्‍वाःत् थुङ्‌मा पाङ्‌घुल्‍ले़, खे़न् फे़त्‍लाॽरे़आङ् वाॽ हे़क्‍क्‍याङ् खे़ल्‍ले़ खुने़ॽ कुये़म्‍बाःल्‍ले़ कुदक्‍ले़ङ्‌वाओ फे़न्‌याःम्‍बक् चोगुआङ् वाॽने़भग्र, खे़न् माङ्‌दे के़दाःप्‍पा च्‍वाःत्‍तिन् खुने़ॽ कुसाप्‍पोःक्‍को लाःत्‍ताङ् साॽरिक् थःप्‍माए मे़सुक्‍तुन्‍ल थारिक् तुक्॥ खे़ल्‍ले़ कुसाप्‍पोःक्‍किन् थङ्‌दुॽ हे़क्‍क्‍याङ् खे़ल्‍ले़ कुस्‍सा मे़न्‌याक्‍मनामा पोःङ्‌ॽ, हे़क्‍क्‍याङ् खे़न् मे़न्‍छुमान् खुने़ॽ कुमनाहाॽरे़ खुन्‍छिॽ लुम्‍मो माङ्‌दे साङ्‌ग्रा के़दाःप्‍मा पोःङ्‌ॽ॥

२८ कर खे़न् मे़न्‍छुमान् फे़त्‍मे़न्‍लाॽए वाॽआङ् कुआप्‍तिक् आसुत्‍थो मे़म्‍बोङ्‌ङे वाॽने़भग्र, खे़न् आप्‍तिक् मे़ःन्‍नेमा कुदोःप्‍मा पोङ्‌ङाङ् सागप्‍मारे़ लागि मे़न्‍छुक्‍मा पोङ्‌मा सुक्॥

२९ “‘कुये़म्‍बाःल्‍ले़ कुयुक्‍को के़वाॽमा मेःत्‍तिन् ताक्‍कन् हे़क्‍क्‍याङ् इङ्‌ले़क्‍स्‍वामा पोङ्‌ङाङ् आसुत्‍थो के़बोङ्‌मा,

३० इग्र निङ्‌वाॽओ नाहे़न् के़इःप्‍पाआङ् कुमेत् मिक्‍चो के़बोॽबाल्‍ले़ लागि थिम्‍बे आम्‍भा कन्‍लो॥ निङ्‌वाॽफुसाम्‍बे़ल्‍ले़ खे़न् मे़न्‍छुमान् यहवे दाङ्‌बे़ल्‍ले़ कुदगि ये़प्‍सुर, हे़क्‍क्‍याङ् कन् थिम्‍बेःन् के़रे़क् खुने़ॽ कुःत्‍तुर॥

३१ खे़ब्‍याङ् खे़न् कुये़म्‍बाःन् कुभा परिक्‍पा फे़न्‌याःम्‍बक्‍लाम् आप्‍तिक् मे़ःन्‍नेबा पोःङ्‌ॽ, कर खे़न् मे़न्‍छुमाःल्‍ले़ग खुने़ॽ चोगुबा कुभे़न् याःम्‍बक्‍किल्‍ले़ कुले़क्‌वा खुम्‍दिङ् तुमुरो॥’”

नाजिरिहाॽरे़ लागि थिम्‍हाॽ

६

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ मे़त्‍ते़से़ॽ– ‘कुभा ये़म्‍बित्‍छाहाॽ इग्र मे़न्‍छुमाहाॽरे़ चोःक्‍माए के़बोङ्‌बा माङ्‌हुप्, यहवे दाङ्‌बे़ल्‍ले़ कुलागि लाःत्‍लाःत् पोङ्‌मा फाॽआङ् नाजिरि चोःक्‍सिङ्‌मा माङ्‌हुप् चोःक्‍मा निङ्‌वाॽ मे़जोगुने़भग्र,

३ चे़ल्‍ले़क्‍सेॽ सिजःङ्‌वा नु थिलाम् खे़ङ्‌हाॽ लाःत्‍लाःत् मे़बोङ्‌ल॥ खे़ङ्‌हाॽरे़ के़सुःप्‍पा चे़ल्‍ले़क्‍से़ॽ सिजःङ्‌वा नु के़सुःप्‍पा थि मे़न्‍धुङुन्‍ल, हे़क्‍क्‍याङ् चे़ल्‍ले़क्‍सेल्‍ले़ कुवा इग्र कुरेःत्‍ला किग्र नाम्‍भे़प्‍मनाबा चे़ल्‍ले़क्‍सेॽहाॽ मे़न्‍जने़न्‍ल॥

४ आक्‍खे़न् यारिक् इरिक् खे़ङ्‌हाॽ नाजिरि मे़बोङ्‌ङाङ् मे़वाॽ, खे़म्‍म्‍याक् थारिक्‍के खे़ङ्‌हाॽरे़ कुभा चे़ल्‍ले़क्‍सेल्‍ले़ कुलिःम्‍बा इग्र कुहोरिक्‍काङ् मे़न्‍जने़न्‍ल॥

५ “‘खे़न् लाःत्‍लाःत् पोङ्‌मा माङ्‌हुप् मे़जोगुबा के़रे़क् ये़न्‍हाॽ मे़ङ्‌गे़त्‍ते थारिक् खे़ङ्‌हाॽरे़ खुन्‍छिॽ थे़गेःक्‍किन् मे़न्‍नःक्‍खुन्‍ल॥ आभे़ल्‍ले़ थारिक् यहवे दाङ्‌बे़ल्‍ले़ कुलागि खे़ङ्‌हाॽ लाःत्‍लाःत् मे़जोःक्‍सिङ्‌ॽ, खे़न् ये़म्‍मिन् मे़ङ्‌गे़त्‍ते़ थे़म्‍बा खे़ङ्‌हाॽ सुत्‍थो मे़बोङ्‌ङाङ् मे़युङ्‌ल॥ खे़ङ्‌हाॽरे़ खुन्‍छिॽ थे़गेःक्‍किन् केःम्‍बा मे़हिङ्‌घुर॥

६ “‘आभे़ल्‍ले़ थारिक् खे़ङ्‌हाॽ यहवे दाङ्‌बे़ल्‍ले़ कुलागि लाःत्‍लाःत् मे़बोङ्‌ङाङ् मे़युङ्, खे़म्‍म्‍याक् ये़न् थारिक्‍के खे़ङ्‌हाॽ चेःल्‍ले़ कुबेसाङ् मे़म्‍बेःक्‍ने़ल्‍ल॥

७ खे़ङ्‌हाॽरे़ खुन्‍छिॽ पानुदिङ् पा इग्र मानुदिङ् मा, किग्र खुन्‍छिॽ फुॽनुसाॽ इग्र ने़ॽनुसाॽ मे़स्‍सिसाङ् खे़ङ्‌हाॽरे़ लागि खुन्‍छिॽ आसुत्‍थो मे़न्‍जोःक्‍सिङ्‌ङिन्‍ल, थेआङ्‌भे़ल्‍ले़ खुन्‍छिॽ आप्‍फेक् निङ्‌वाॽफुमाङ्‌ङिल्‍ले़ कुलागि एःक् मे़से़न्‍छिङ्‌बा मिक्‍सेःन्‍निन् खे़ङ्‌हाॽरे़ खुन्‍छिॽ थे़गेःक्‍पो पत्॥

८ खे़ङ्‌हाॽरे़ खुन्‍छिॽ एःक् से़न्‍छिङ्‌मा के़रे़क् ये़न् थारिक् खे़ङ्‌हाॽ यहवे दाङ्‌बे़ल्‍ले़ कुलागि सेसेबा मे़बोङ्‌ॽ॥

९ “‘हक्‍चघत् कुभा मनाधिक् खे़ङ्‌हाॽरे़ खुन्‍छिॽ पेसाङ् सिआङ् खे़ङ्‌हाॽरे़ मे़दोन्‍दुबा खुन्‍छिॽ थे़गेःक्‍इःन् आसुत्‍थो पोङ्‌ने़भग्र, सुत्‍थो पोङ्‌मा नुसिगेक्‍पा ये़न्‍नो खे़ङ्‌हाॽरे़ खुन्‍छिॽ थे़गेःक्‍किन् मे़नःक्‍खुर॥

१० हे़क्‍क्‍याङ् ये़त्‍छिगेक्‍पा ये़न्‍नो खे़ङ्‌हाॽरे़ ने़त्‍छि साप्‍पे़त्‍त्रुःक्‍मा इग्र पे़र्‍वाज्‍याःक् ने़त्‍छि तुम्‍मादे़न् साःङ्‌गाहिम्‍मोबा लाःप्‍मादे़न्‍नो निङ्‌वाॽफुसाम्‍बाओ मे़दारुर॥

११ चेःल्‍ले़ कुबेसाङ् मे़बोःक्‍खे़आङ् खे़ङ्‌हाॽ आसुत्‍थो मे़जोगुबाल्‍ले़ चोगुल्‍ले़ निङ्‌वाॽफुसाम्‍बे़ल्‍ले़ खे़ङ्‌हाॽरे़ खुन्‍छिॽ लागि लायोलाम् ले़प्‍मि खोमा वयागे़न् सिदुङ्‌जभा हे़क्‍क्‍याङ् खे़ङ्‌हाॽलाम् लत्‍छा थिम् कुइसिःक् सुत्‍थो पोङ्‌मा वयागे़न् सिदुङ्‌जभा, वेॽइन् मिधिङ्‌मनादेमनाबा सिदुङ्‌जभा चोगुआङ् तोःन्‍दुर॥ हे़क्‍क्‍याङ् हाबा खे़ल्‍ले़ याःन्‍दिक् खे़ङ्‌हाॽरे़ खुन्‍छिॽ थे़गेःक्‍किन् सेसेबा मे़जोगुर॥

१२ खे़ङ्‌हाॽ एःक् मे़से़न्‍छिङ्‌ङाङ् मे़वये़बा ये़म्‍मो आसुत्‍थो मे़बोःक्‍खे़बाल्‍ले़ चोगुल्‍ले़, खे़न् तगिबा ये़न्‍हाॽ निःप्‍मा मे़बोङ्‌ने़न्॥ खे़ङ्‌हाॽरे़ खुन्‍छिॽ मे़जोगुबा माङ्‌हुप्‍पिन् के़रे़क् के़प्‍मारे़ लागि नाजिरि कुइसिःक् यहवे दाङ्‌बाओ खे़ङ्‌हाॽ याम्‍मो मे़दोःन्‍छिङ्‌ल पोःङ्‌ॽ, हे़क्‍क्‍याङ् आप्‍तिक्‍लाम्‌ ले़प्‍मि खोमा वायागेन् सिदुङ्‌जभाःल्‍ले़ लागि तङ्‌बेधिक् के़गे़प्‍पा लत्‍छा थुःम्‍बा मे़दारुर॥

१३ “‘खुन्‍छिॽ एःक् मे़से़न्‍छिङ्‌बा ये़म्‍मिन् के़प्‍मा चुःत्‍ताङ् एगाङ् नाजिरिहाॽरे़ लागि थिम् आम्‍भा कन्‍लो॥ खे़ङ्‌हाॽ तुम्‍मादे़न् साःङ्‌गाहिम् लाःप्‍मादे़न्‍नो ताःप्‍मासि पोःङ्‌ॽ॥

१४ खे़ङ्‌हाॽरे़ यहवे दाङ्‌बाल्‍ले़ लागि कन् सिदुङ्‌जभाहाॽ तोःम्‍मासि पोःङ्‌ॽ– मिधिङ्‌मनादेमनाबा सिदुङ्‌जभारे़ लागि तङ्‌बेधिक् के़गे़प्‍पा मे़ङ्‌गाःम्‍मनाबा लत्‍छा कुम्‍बाबा मे़ल्‍लुक्‍साःत्, थिम् कुइसिःक् लायोलाम् ले़प्‍मि खोमा वयागे़न् सिदुङ्‌जभारे़ लागि तङ्‌बेधिक् के़गे़प्‍मा मे़ङ्‌गाःम्‍ना लत्‍छा कुम्‍मामा मे़ल्‍लुक्‍साःत्, हे़क्‍क्‍याङ् तङ्‌जुम् वायागेन् सिदुङ्‌जभारे़ लागि मे़ङ्‌गाःम्‍मनाबा लत्‍छा थुःम्‍बा,

१५ पक्‌वाधिक् खरे़ःङ् के़भङ्‌बा सिदाॽ मे़न्‌याक्‍केबा खरे़ःङ्– निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़न् के़धुङ्‌बा चारःप्‍पा नु निःङ्‌गेॽ हुःप्‍मनाबा पाॽबाःम्‍बा खरे़ःङ्– हे़क्‍क्‍याङ् खे़ङ्‌हाॽनु सोरिक्‍पा पोगुगे़न् कुजा सिदुङ्‌जभा नु चे़ल्‍ले़क्‍सेॽ सिजःङ्‌वा सिदुङ्‌जभा॥

१६ “‘खे़ब्‍याङ् निङ्‌वाॽफुसाम्‍बे़ल्‍ले़ यहवे दाङ्‌बे़ल्‍ले़ कुदगि खे़ङ्‌हाॽरे़ खुन्‍छिॽ लागि लायोलाम् ले़प्‍मि खोमा वयागे़न् सिदुङ्‌जभा नु मिधिङ्‌मनादेमनाबा सिदुङ्‌जभान् तोःन्‍दुर॥

१७ निङ्‌वाॽफुसाम्‍बे़ल्‍ले़ यहवे दाङ्‌बाल्‍ले़ कुलागि तङ्‌जुम् वायागेन् सिदुङ्‌जभारे़ कुइसिःक् पक्‌वाओ के़याक्‍पा के़भङ्‌बा सिदाॽ मे़न्‌याक्‍मनाबा खरे़ःङ्‌ङिन् नु थुःम्‍बाःन् तङ्‌जुम् वयागे़न् सिदुङ्‌जभा कुइसिःक् तोःन्‍दुर, हे़क्‍क्‍याङ् खे़न्‍नु सोसोरिक् खे़ङ्‌हाॽरे़ खुन्‍छिॽ पोगुगे़न् कुजा सिदुङ्‌जभान् नु चे़ल्‍ले़क्‍से़ॽ सिजःङ्‌वा सिदुङ्‌जभान् तोःन्‍दुर॥

१८ “‘खे़ब्‍याङ् खे़न् नाजिरिहाॽरे़ तुम्‍मादे़न् साःङ्‌गाहिम् लाःप्‍मादे़न्‍नो खुन्‍छिॽ मे़दोन्‍दुबा थे़गेःक्‍इःन् मे़नःक्‍खुर, हे़क्‍क्‍याङ् खे़न् थे़गेःक्‍इःन् मे़देॽरुआङ् तङ्‌जुम् वायागेन् सिदुङ्‌जभाःल्‍ले़ कुसिगाङ्‌बा मिओ मे़गेःत्‍तुर॥

१९ “‘खे़ङ्‌हाॽरे़ मे़दोन्‍दुबा खुन्‍छिॽ थे़गेःक्‍इःन् मे़नःक्‍खु मे़सुरुआङ् एगाङ् निङ्‌वाॽफुसाम्‍बे़ल्‍ले़ मे़धे़न्‍दुबा मे़ल्‍लुक्‍किल्‍ले़ कुभक्‍ताङ्‌ङिन्, पक्‌वाओ के़याक्‍पा खरे़ःङ् के़भङ्‌बा सिदाॽ मे़न्‌याक्‍केबा चारःप्‍पा थिक् नु खरे़ःङ् के़भङ्‌बा सिदाॽ मे़न्‌याक्‍केबा खरे़ःङ्‌ङिन् याङ्‌सिङ्‌ङाङ् खे़न् नाजिरिहाॽरे़ खुन्‍छिॽ हुक्‍को केःत्‍तु पिरुसिर॥

२० हे़क्‍क्‍याङ् निङ्‌वाॽफुसाम्‍बे़ल्‍ले़ खे़न् थाःङ् पङ्‌मनाबा सिदुङ्‌जभा कुइसिःक् यहवे दाङ्‌बे़ल्‍ले़ कुदगि खे़न् थाःङ् पक्‍खुर॥ कन्‍हाॽ नु थाःङ् पङ्‌मनाबा सा सङ्‌बप्‍मान् हे़क्‍क्‍याङ् तोःम्‍मनाबा कुलाङ्‌भे़ल्‍ले़क्‍मान् निङ्‌वाॽफुसाम्‍बे़ल्‍ले़ कुलागि सेसेबा कुघोमा लक् पोःङ्‌ॽ॥ खे़न् एगाङ् खे़न् नाजिरिहाॽरे़ चे़ल्‍ले़क्‍सेॽ सेजङ्‌वान् मे़धुङुल्‍ले़ नुॽ॥

२१ “‘नाजिरिहाॽरे़ चोःक्‍मा के़बोङ्‌बा माङ्‌हुप्‍पिल्‍ले़ लागि थिम् आम्‍भा कन्‍लो॥ खे़ङ्‌हाॽ आप्‍फेक् मे़दोःन्‍छिङ्‌बा कुइसिःक् यहवे दाङ्‌बाओ तोःम्‍मा के़बोङ्‌बा सिदुङ्‌जभान् हाबा कन्‍लो॥ खे़ङ्‌हाॽरे़ मे़सुक्‍तुने़भग्र कुयोॽबा सिदुङ्‌जभाहाॽआङ् ताःप्‍मा मे़सुक्‍तुॽ॥ खे़ङ्‌हाॽरे़ खुन्‍छिॽ मे़जोगुबा माङ्‌हुप्‍पिन् नाजिरि थिम् कुइसिःक् खे़ङ्‌हाॽरे़ के़रे़क् इःप्‍मा नाःप्‍मा पोङ्‌लो॥’”

निङ्‌वाॽफुसाम्‍बाहाॽरे़ थामा के़बोङ्‌बा मुॽइसाम्

२२ यहवे दाङ्‌बे़ल्‍ले़ मोसान् मे़त्‍तु,

२३ “हारुने़न् नु खुने़ॽ कुस्‍साहाॽ मे़त्‍ते़से़ॽ, ‘इस्राइलिहाॽ खिनिॽ मुॽइसाम् के़बिरुम्‍सुम्‍मिल्‍ले़ अक्‍खे मे़त्‍ते़म्‍सिम्‍मे़ॽओ–

२४ “‘यहवे दाङ्‌बे़ल्‍ले़ खिनिॽ हाङ्‌वागे़न् मुॽइसाम् के़बिरिररो,

हे़क्‍क्‍याङ् खिनिॽ ताप्‍थेक् याम्‍धेक् के़गत्‍तिररो॥

२५ यहवे दाङ्‌बाल्‍ले़ कुजित्‍लि नारान् खिनिॽ सम्‍धाङ् ओःत्‍लरो,

हे़क्‍क्‍याङ् खुने़ॽ लुङ्‌माॽ के़दुक्‍तिररो॥

२६ यहवे दाङ्‌बाल्‍ले़ कुजित्‍लि नारान् खिनिॽ सम्‍धाङ् हिसुररो,

हे़क्‍क्‍याङ् खुने़ॽ नुॽमा तामा सनारुङ् के़बिरिररो॥’”

२७ “कम्‍भलॽरिक्‍के खे़ङ्‌हाॽरे़ इस्राइलिहाॽओ आङ्‌गाॽ आमिङ्‌ङिन् वाॽर मे़याःन्‍दुॽ, हे़क्‍क्‍याङ् आङ्‌गाॽ खे़ङ्‌हाॽ हाङ्‌वागे़न् मुॽइसाम् पिरुङ्‌सिङ्‌लो॥”

सेसे साःङ्‌गाहिम्‍मिन् मे़दोन्‍दुबा ये़न्‍नोबा हुक्‍सोयाङ्‌हाॽ

७

मोसाःल्‍ले़ सेसे साःङ्‌गाहिम्‍मिन् चोगु सुरुआङ् एगाङ्, खे़न् नु खे़प्‍मोबा के़रे़क् सामाहाॽ, हे़क्‍क्‍याङ् खे़न्‍नु सोरिक्‍पा ले़त्‍ति तोःम्‍मादे़न्‍निन् नु खे़प्‍मोबा के़रे़क् खप्‍प्‍या सामाहाॽ माङ्‌थोःक्‍ना चोगुआङ् सेसेसाङ्‌साङ् चोगु॥

२ खे़ब्‍याङ् इस्राइलबा लाम्‍लोबाहाॽ– खानिःत् चोःक्‍मा याःम्‍बक् के़जोःक्‍पा थाःक्‍लाम्‍लोबा हिम्‍सयङ्‌बा लाम्‍लोबाहाॽरे़ खुन्‍छिॽ आप्‍फेक् आप्‍फेक् सिदुङ्‌जभाहाॽ मे़दोन्‍दु॥

३ खे़ङ्‌हाॽरे़ यहवे दाङ्‌बे़ल्‍ले़ कुदगि ते़प्‍मनाबा तुक्‍सि पित्‍लाधाहाॽ नु थिबोङ्‌ङाङ् ने़त्‍छि पित्‍हाॽ, ने़त्‍छि ने़त्‍छि थाःक्‍लाम्‍लोबाहाॽरे़ खुन्‍छिॽ लागि लत्‍छा लत्‍छा पित्‍लाधा नु लाम्‍लोबाहाॽ थक्‍मा लत्‍छा लत्‍छा पित् खुन्‍छिॽ आप्‍फेक् आप्‍फेक् सिदुङ्‌जभा मे़दारुआङ् सेसे साःङ्‌गाहिम्‍मिल्‍ले़ कुदगि मे़दोन्‍दुसि॥

४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

५ “खे़ङ्‌हाॽलाम् खे़न् मे़दारुसिबाहाॽ ताःक्‍ते़ॽ, हे़क्‍क्‍याङ् तुम्‍मादे़न् साःङ्‌गाहिम्‍मोबा याःम्‍बक्‍को खे़ङ्‌हाॽ ओगप् मे़जोगुसिर॥ ले़बिहाॽरे़ खुन्‍छिॽ आप्‍फेक् आप्‍फेक् याःम्‍बक् कुइसिःक् खे़ङ्‌हाॽ खे़ने़ॽ पिरे़से़ॽ॥”

६ खे़ब्‍याङ् मोसाःल्‍ले़ खे़न् पित्‍लाधाहाॽ नु पित्‍हाॽ ले़बिहाॽ पिरुसि॥

७ ने़त्‍छि पित्‍लाधाबा नु लिसि पित्‍हाॽ खुने़ॽ खे़ङ्‌हाॽ खुन्‍छिॽ याःम्‍बक् कुइसिःक् गेर्सोनिहाॽ पिरुसि॥

८ खुने़ॽ मरारिहाॽ खुन्‍छिॽ याःम्‍बक् कुइसिःक् खुने़ॽ लिसि पित्‍लाधा नु ये़त्‍छि पित् पिरुसि॥ खे़ङ्‌हाॽ के़रे़क् निङ्‌वाॽफुसाम्‍बा हारुने़ल्‍ले़ कुस्‍सा इमातारे़ल्‍ले़ कुयुक्‍को याःम्‍बक् के़जोःक्‍पा मे़वये़॥

९ कर कहातिहाॽ खुने़ॽ थे़माआङ् मे़बिरुसिन्, थेआङ्‌भे़ल्‍ले़ खे़ङ्‌हाॽरे़ खुन्‍छिॽ फक्‍ताङ्‌ङो सेसेबा सामाहाॽ पङ्‌मा के़बोङ्‌बा खुन्‍छिॽ याःम्‍बक् वये़॥

१० ले़त्‍ति तोःम्‍मादे़न्‍निन् माङ्‌धोःक्‍ना मे़जोगुबा ये़न्‍निल्‍ले़ याःन्‍दिक् थाःक्‍लाम्‍लोबाहाॽरे़ खे़न् तोःम्‍मा याःम्‍बक्‍को खुन्‍छिॽ आप्‍फेक् आप्‍फेक् हुक्‌वाहाॽ मे़दारुआङ् ले़त्‍ति तोःम्‍मादे़न् तगि मे़दोन्‍दु॥

११ थेआङ्‌भे़ल्‍ले़ यहवे दाङ्‌बे़ल्‍ले़ मोसान् अक्‍खे मे़त्‍तुआङ् वये़, “ले़त्‍ति तोःम्‍मादे़न्‍निन् तोःम्‍मा याःम्‍बक्‍किल्‍ले़ लागि थिक्‌याःन्‍धक्‍मा थाःक्‍लाम्‍लोबाहाॽओ लत्‍छारे़ खुने़ॽ कुहुक्‌वान् तोःन्‍दुर॥”

१२ यहुदा थाःक्‍कोबा अम्‍मिनादाबरे़ कुस्‍सा नहसोने़न् थिक्‍सिगेक्‍पा ये़न्‍नो हुक्‌वा के़दोःम्‍बा वये़॥

१३ खे़ल्‍ले़ तोःन्‍दुबा हुक्‌वान् हाबा कन् वये़– सेसेदे़न्‍नोबा सेकेल कुइसिःक् १३० सेके़लबाa लत्‍छा युप्‍पा च्‍ये़त्‍थ्‍या, ७० सेकेलबाb लत्‍छा युप्‍पा सामाक्‍खिॽ साङ्‌मा छे़ःङ्‌ग्‍या– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गे़ॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

१४ सुक्‍पाल्‍ले़ के़दिम्‍बा थिबोङ् सेकेलबाc लत्‍छा साम्‍म्‍याङ् साङ्‌ते़रे़ःङ्,

१५ मिधिङ्‌मनादेमनाबा सिदुङ्‌जभाःल्‍ले़ लागि लत्‍छा कुम्‍बाबा पित्‍सात्, लत्‍छा थुःम्‍बा नु तङ्‌बे थिक् के़गे़प्‍पा लत्‍छा मे़ल्‍लुक्,

१६ लायोलाम् ले़प्‍मि खोमा वयागे़न् सिदुङ्‌जभारे़ लागि लत्‍छा मे़ःन्‍दबका,

१७ हे़क्‍क्‍याङ् तङ्‌जुम् वयागे़न् सिदुङ्‌जभाःल्‍ले़ लागिग से़गम्‍बा ने़त्‍छि, ङासि थुःम्‍बा, ङासि मे़ःन्‍दबका नु तङ्‌बे थिक् के़गे़प्‍पा ङासि मे़ल्‍लुक्‍साःत्॥ अम्‍मिनादाबरे़ कुस्‍सा नहसोनरे़ कुहुक्‌वा हाबा कन्‍हाॽ वये़॥

१८ निसिगेक्‍पा ये़न्‍नो इस्‍साखारबा थाःक्‍लाम्‍लोबा सुआररे़ कुस्‍सा नाताने़ल्‍ले़ कुहुक्‌वान् तारु॥

१९ खे़ल्‍ले़ तारुबा हुक्‌वान् आम्‍भा कन् वये़– सेसेदे़न्‍नोबा सेकेल कुइसिःक् १३० सेकेलबा लत्‍छा युप्‍पा चे़त्‍थ्‍या, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या– खे़न्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

२० सुक्‍पाल्‍ले़ के़दिम्‍बा थिबोङ् सेकेलबा लत्‍छा साम्‍म्‍याङ् साङ्‌ते़रे़ःङ्,

२१ मिधिङ्‌मनादेमनाबा सिदुङ्‌जभाःल्‍ले़ लागि लत्‍छा कुम्‍बाबा पित्‍सात्, लत्‍छा थुःम्‍बा नु तङ्‌बे थिक् के़गे़प्‍पा लत्‍छा मे़ल्‍लुक्,

२२ लायोलाम् ले़प्‍मि खोमा वयागे़न् सिदुङ्‌जभारे़ लागि लत्‍छा मे़ःन्‍दबका,

२३ हे़क्‍क्‍याङ् तङ्‌जुम् वायागेन् सिदुङ्‌जभाःल्‍ले़ लागिग से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ सुआररे़ कुस्‍सा नतने़लरे़ कुहुक्‌वा आम्‍भा कन्‍हाॽ वये़॥

२४ सुम्‍सिगेक्‍पा ये़न्‍नो जबुलुनबा थाःक्‍लाम्‍लोबा हेलोनरे़ कुस्‍सा एलिआबरे़ कुहुक्‌वान् तारु॥

२५ खे़ल्‍ले़ कुहुक्‌वान् हाबा कन् वये़– सेसेदे़न्‍नोबा सेकेल कुइसिःक् १३० सेकेलबा लत्‍छा युप्‍पा च्‍ये़त्‍थ्‍या, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़॥

२६ सुक्‍पाल्‍ले़ के़दिम्‍बा थिबोङ् सेकेलबा लत्‍छा साम्‍म्‍याङ् साङ्‌ते़रे़ःङ्,

२७ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

२८ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

२९ हे़क्‍क्‍याङ् तङ्‌जुम् वयागे़न् सिदुङ्‌जभाःल्‍ले़ लागिग, से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ हेलोनरे़ कुस्‍सा एलिआबरे़ कुहुक्‌वा आम्‍भा कन् वये़॥

३० लिसिगेक्‍पा ये़न्‍नो रुबेनले़ कुधाःक्‍लाम्‍लोबा सउररे़ कुस्‍सा एलिसुररे़ कुहुक्‌वान् तारु॥

३१ खे़ल्‍ले़ कुहुक्‌वान् हाबा कन् वये़– सेसेदे़न्‍नोबा सेकेल कुइसिःक् १३० सेकेलबा लत्‍छा युप्‍पा च्‍ये़त्‍थ्‍या, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या– कन्‍हाॽ ने़प्‍माङ् पोगुगे़न् सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़॥

३२ सुक्‍पाल्‍ले़ के़दिम्‍बा थिबोङ् सेकेलबा लत्‍छा साम्‍म्‍याङ् साङ्‌ते़रे़ःङ्,

३३ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

३४ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

३५ हे़क्‍क्‍याङ् तङ्‌जुम् वायागेन् सिदुङ्‌जभाःल्‍ले़ लागिग से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍सात् ङासि॥ सदेउररे़ कुस्‍सा एलिसुररे़ कुहुक्‌वा हाबा कन् वये़॥

३६ ङासिगेक्‍पा ये़न्‍नो सिमियोनबा थाःक्‍लाम्‍लोबा सुरिसद्‌दैरे़ कुस्‍सा सलुमिएलरे़ खुने़ॽ कुहुक्‌वान् तारु॥

३७ खे़ल्‍ले़ कुहुक्‌वान् आम्‍भा कन् वये़– सेसेदे़न्‍नोबा सेकेल कुइसिःक् १३० सेकेलबा लत्‍छा युप्‍पा खप्‍प्‍या, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

३८ सुक्‍पाल्‍ले़ के़दिम्‍बा थिबोङ् सेकेलबा लत्‍छा सम्‍म्‍याङ् साङ्‌ते़रे़ःङ्,

३९ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा लत्‍छा मे़ल्‍लुक्‍साःत्,

४० लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

४१ हे़क्‍क्‍याङ् तङ्‌जुम् वायागेन् सिदुङ्‌जभाःल्‍ले़ लागि से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ सुरिसद्‌दैरे़ कुस्‍सा सलुमिएलरे़ कुहुक्‌वा हाबा कन् वये़॥

४२ तुक्‍सिगेक्‍पा ये़न्‍नो गादबा थाःक्‍लाम्‍लोबा दुएलरे़ कुस्‍सा एल्‍यासापरे़ कुहुक्‌वान् तारु॥

४३ खे़ल्‍ले़ कुहुक्‌वान् आम्‍भा कन् वये़– सेसेदे़न्‍नोबा सेकेल कुइसिःक् १३० सेकेलबा लत्‍छा युप्‍पा चे़त्‍थ्‍या, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़॥

४४ सुक्‍पाल्‍ले़ के़दिम्‍बा थिबोङ् सेकेलबा लत्‍छा साम्‍म्‍याङ् साङ्‌ते़रे़ःङ्,

४५ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

४६ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

४७ हे़क्‍क्‍याङ् तङ्‌जुम् वयागे़न् सिदुङ्‌जभाःल्‍ले़ लागि से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ दुएलरे़ कुस्‍सा एल्‍यासापरे़ कुहुक्‌वान् आम्‍भा कन् वये़॥

४८ नुसिगेक्‍पा ये़न्‍नो एफ्राइमरे़ कुधाःक्‍लाम्‍लोबा अम्‍मिहुदरे़ कुस्‍सा एलिसामाःल्‍ले़ कुहुक्‌वान् तारु॥

४९ खे़ल्‍ले़ कुहुक्‌वान् हाबा कन् वये़– सेसेदे़न्‍नोबा सेकेल कुइसिःक् १३० सेकेलबा लत्‍छा युप्‍पा चे़त्‍थ्‍या, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़॥

५० सुक्‍पाल्‍ले़ के़दिम्‍बा थिबोङ् सेकेलबा लत्‍छा साम्‍म्‍याङ् साङ्‌ते़रे़ःङ्,

५१ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

५२ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

५३ हे़क्‍क्‍याङ् तङ्‌जुम् वयागे़न् सिदुङ्‌जभाःल्‍ले़ लागि से़गम्‍बा ने़त्‍छि, थुःम्‍बा ङासि, मे़ःन्‍दबका ङासि, खे़ब्‍याङ् तङ्‌बे थिक् के़गे़प्‍पा मे़ल्‍लुक्‍साःत् ङासि॥ अम्‍मिहुदरे़ कुस्‍सा एलिसामाःल्‍ले़ कुहुक्‌वान् आम्‍भा कन् वये़॥

५४ ये़त्‍छिगेक्‍पा ये़न्‍नो मनस्‍सेबा थाःक्‍लाम्‍लोबा पदासुररे़ कुस्‍सा गमलिएलरे़ कुहुक्‌वान् तारु॥

५५ खे़ल्‍ले़ कुहुक्‌वान् हाबा कन् वये़– सेसेदे़न्‍नोबा सेकेल कुइसिःक् १३० सेकेलबा युप्‍पा चे़त्‍थ्‍या थिक्, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या थिक्– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

५६ सुक्‍पाल्‍ले़ के़दिम्‍बा थिबोङ् सेकेलबा साम्‍म्‍याङ् साङ्‌ते़रे़ःङ्,

५७ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

५८ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

५९ हे़क्‍क्‍याङ् तङ्‌जुम् वयागे़न् सिदुङ्‌जभाःल्‍ले़ लागि से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ पदासुररे़ कुस्‍सा गमलिएलरे़ कुहुक्‌वा हाबा कन् वये़॥

६० फाङ्‌सिगेक्‍पा ये़न्‍नो बेन्‍यामिनबा थाःक्‍लाम्‍लोबा गिदेओनिरे़ कुस्‍सा अबिदानरे़ कुहुक्‌वान् तारु॥

६१ खे़ल्‍ले़ कुहुक्‌वा आम्‍भा कन् वये़– सेसेदे़न्‍नोबा सेकेल कुइसिःक् १३० सेकेलबा युप्‍पा चे़त्‍थ्‍या थिक्, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या थिक्– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

६२ सुक्‍पाल्‍ले़ के़दिम्‍बा थिबोङ् सेकेलबा लत्‍छा साम्‍म्‍याङ् साङ्‌ते़रे़ःङ्,

६३ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, मे़ल्‍लुक्‍साःत्‍थिक् नु तङ्‌बे थिक् के़गे़प्‍पा थुःम्‍बा थिक्,

६४ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

६५ हे़क्‍क्‍याङ् तङ्‌जुम् वयागे़न् सिदुङ्‌जभाःल्‍ले़ लागि से़गम्‍बा ने़त्‍छि, मे़ल्‍लुक्‍साःत् ङासि, मे़ःन्‍दबका ङासि नु तङ्‌बे थिक् के़गे़प्‍पा थुःम्‍बा ङासि॥ गिदेओनिःल्‍ले़ कुस्‍सा अबिदानरे़ कुहुक्‌वान् हाबा कन् वये़॥

६६ थिबोङ्‌गेक्‍पा ये़न्‍नो दानरे़ कुधाःक्‍लाम्‍लोबा अम्‍मिसद्‌दैरे़ कुस्‍सा अहिएजेररे़ कुहुक्‌वान् तारु॥

६७ खे़ल्‍ले़ कुहुक्‌वान् हाबा कन् वये़– सेसेदे़न्‍नोबा सेकेल कुइसिःक् १३० सेकेलबा युप्‍पा चे़त्‍थ्‍या थिक्, नुबोङ् सेके़लबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या थिक्, कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

६८ सुक्‍पाल्‍ले़ के़दिम्‍बा थिबोङ् सेकेलबा साम्‍म्‍याङ् साङ्‌ते़रे़ःङ् थिक्,

६९ हे़क्‍क्‍याङ् मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

७० लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

७१ तङ्‌जुम् सिदुङ्‌जभाःल्‍ले़ लागिग से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ अम्‍मिसद्‌दैरे़ कुस्‍सा अहिएजेररे़ कुहुक्‌वा आम्‍भा कन् वये़॥

७२ थिबोङ्‌ङाङ् थिक्‍सिगेक्‍पा ये़न्‍नो आसेरबा थाःक्‍लाम्‍लोबा ओक्रानरे़ कुस्‍सा पगिएलरे़ कुहुक्‌वान् तारु॥

७३ खे़ल्‍ले़ कुहुक्‌वा आम्‍भा कन् वये़– सेसेदे़न्‍नोबा सेकेल कुइसिःक् १३० सेकेलबा युप्‍पा चे़त्‍थ्‍या थिक्, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या थिक्– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

७४ सुक्‍पाल्‍ले़ के़दिम्‍बा थिबोङ् सेकेलबा लत्‍छा साम्‍म्‍याङ् साङ्‌ते़रे़ःङ् थिक्,

७५ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

७६ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

७७ हे़क्‍क्‍याङ् तङ्‌जुम् वायागेन् सिदुङ्‌जभाःल्‍ले़ लागि से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ ओक्रानरे़ कुस्‍सा पगिएलरे़ तारुबा कुहुक्‌वान् आम्‍भा कन् वये़॥

७८ थिबोङ्‌ङाङ् ने़त्‍छिगेक्‍पा ये़न्‍नो नप्‍तालिबा थाःक्‍लाम्‍लोबा एलानरे़ कुस्‍सा अहिररे़ कुहुक्‌वान् तारु॥

७९ खे़ल्‍ले़ कुहुक्‌वान् आम्‍भा कन् वये़– सेसेदे़न्‍नोबा सेकेल कुइसिःक् १३० सेकेलबा युप्‍पा चे़त्‍थ्‍या थिक्, नुबोङ् सेकेलबा लत्‍छा सामाक्‍खिॽ साङ्‌मा युप्‍पा छे़ःङ्‌ग्‍या थिक्– कन्‍हाॽ ने़प्‍माङ् पोगुगे़न् कुजा सिदुङ्‌जभाःल्‍ले़ लागि निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़ के़दिम्‍बा चोगे़–

८० सुक्‍पाल्‍ले़ के़दिम्‍बा थिबोङ् सेकेलबा साम्‍म्‍याङ् साङ्‌ते़रे़ःङ् थिक्,

८१ मिधिङ्‌मनादेमनाबा सिदुङ्‌जभाःल्‍ले़ लागि कुम्‍बाबा पित्‍सात् थिक्, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक्‍साःत्‍थिक्,

८२ लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्,

८३ हे़क्‍क्‍याङ् तङ्‌जुम् वायागेन् सिदुङ्‌जभाःल्‍ले़ लागि से़गम्‍बा ने़त्‍छि, थुःम्‍बा ङासि, मे़ःन्‍दबका ङासि नु तङ्‌बे थिक् के़गे़प्‍पा मे़ल्‍लुक्‍साःत् ङासि॥ एनानरे़ कुस्‍सा अहिररे़ कुहुक्‌वा हाबा कन् वये़॥

८४ ले़त्‍ति तोःम्‍मादे़न्‍निन् माङ्‌धोःक्‍ना चोःक्‍मा नु तोःम्‍मा याःम्‍बक्‍को इस्राइलबा थाःक्‍लाम्‍लोबाहाॽरे़ मे़दोन्‍दुबा हुक्‌वाहाॽ हाबा कन्‍हाॽए वये़– थिबोङ्‌ङाङ् ने़त्‍छि युप्‍पा चे़त्‍थ्‍या, थिबोङ्‌ङाङ् ने़त्‍छि सामाक्‍खिॽ साङ्‌मा युप्‍पा छे़ःङ्‌ग्‍याहाॽ, हे़क्‍क्‍याङ् थिबोङ् ने़त्‍छि साम्‍म्‍याङ् साङ्‌ते़रे़ःङ्॥

८५ के़रे़क् युप्‍पा चे़त्‍थ्‍याहाॽ १३० सेकेल यारिक् के़लिःप्‍पा चोगे़ हे़क्‍क्‍याङ् सामाक्‍खिॽ साङ्‌मा युप्‍पा छे़ःङ्‌ग्‍याहाॽ नुबोङ् सेकेल यारिक् के़लिःप्‍पा चोगे़॥ खप्‍प्‍या सामाहाॽरे़ के़रे़क् युप्‍पाःल्‍ले़ कुलिःप्‍मान् सेसेदे़न्‍नोबा सेकेल कुइसिःक् २०,४०० सेकेलd योरे़॥

८६ सुक्‍पाल्‍ले़ के़दिम्‍बा थिबोङ्‌ङाङ् ने़त्‍छि साम्‍म्‍याङ् साङ्‌ते़रे़ःङ्‌हाॽ, सेसेदे़न्‍नोबा सेकेल कुइसिःक् के़रे़क् थिबोङ् थिबोङ् सेकेलबा साम्‍म्‍याङ् साङ्‌ते़रे़ःङ्‌हाॽ १२० सेकेलe के़लिःप्‍पा चोगे़॥

८७ मिधिङ्‌मनादेमनाबा सिदुङ्‌जभाःल्‍ले़ लागि, खे़न् पोगुगे़न् कुजा सिदुङ्‌जभाःन्‍नु सोसोरिक्, थिबोङ्‌ङाङ् ने़त्‍छि से़गम्‍बा, थिबोङ्‌ङाङ् ने़त्‍छि थुःम्‍बाहाॽ नु तङ्‌बे थिक् के़गे़प्‍पा थिबोङ्‌ङाङ् ने़त्‍छि मे़ल्‍लुक्‍साःत् मे़वये़ हे़क्‍क्‍याङ् लायोलाम् ले़प्‍मि खोमा वयागे़न् सिदुङ्‌जभारे़ लागि थिबोङ्‌ङाङ् ने़त्‍छि मे़ःन्‍दबका मे़वये़॥

८८ हे़क्‍क्‍याङ् तङ्‌जुम् वायागेन् सिदुङ्‌जभाःल्‍ले़ लागि थक्‍साहाॽनु सोसोरिक् के़रे़क् निबोङ्‌ङाङ् लिसि से़गम्‍बा, तुक्‍पोङ् थुःम्‍बा, तुक्‍पोङ् मे़ःन्‍दबका नु तङ्‌बे थिक् के़गे़प्‍पा तुक्‍पोङ् मे़ल्‍लुक्‍साःत् मे़वये़॥ ले़त्‍ति तोःम्‍मादे़न्‍निन् माङ्‌थोःक्‍ना पोःक्‍खे़आङ् एगाङ् खे़न् तोःम्‍मा याःम्‍बक्‍ले़ लागि हुक्‌वाहाॽ आम्‍भा कन्‍हाॽए वये़॥

८९ मोसान् तुम्‍मादे़न् साःङ्‌गाहिम्‍मो यहवे दाङ्‌बे़न्‍नु पाःप्‍मारे़ लागि सिगाङ् लासे़धक्‍मा निङ्‌वाॽफुमाङ् माङ्‌हुप् साप्‍लुङ् के़याक्‍पा सन्‍दोःक्‍किल्‍ले़ कुसम्‍धाङ्‌बा ने़त्‍छि करुबहाॽरे़ खुन्‍छिॽ लुम्‍मोलाम् खुने़ॽ यहवे दाङ्‌बे़ल्‍ले़ कुइक्‍लान् खे़प्‍सु॥ अक्‍खेलॽरिक् यहवे दाङ्‌बे़न् खुने़ॽनु पारे़रो॥

a 

७:१३ हप्‍मे़न् १.५ किलो

b 

७:१३ हप्‍मे़न् ८०० ग्राम

c 

७:१४ हप्‍मे़न् ११.५ ग्राम

d 

७:८५ हप्‍मे़न् २८ किलो

e 

७:८६ हप्‍मे़न् १.४ किलो

सेमियुङ्‌दे़न् युङ्‌मा थिम्

८

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ हारुने़न् मे़त्‍ते़ॽ– ‘खे़ने़ॽ नुसि सेमिहाॽ के़युक्‍खुल्‍ले़ खे़न् सेमिहाॽरे़ सेमियुङ्‌दे़न् तगि ले़प्‍माङ्‌बा ते़न्‍निन् थोॽरुर॥’”

३ हे़क्‍क्‍याङ् हारुने़ल्‍ले़ हे़क्‍केए चोगु॥ यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक्‍के सेमि युङ्‌दे़न्‍निल्‍ले़ तगि ले़प्‍माङ् थोॽरुर खुने़ॽ सेमिहाॽ युक्‍खु॥

४ खे़ल्‍ले़ कुयुक्‍नाआङ्‌धो कुभुङ्‌हाॽ थारिक् सेमि युङ्‌दे़न्‍निन् थक्‍मनाबा साम्‍म्‍याङ् कुलःप्‍पा चोगे़॥ यहवे दाङ्‌बे़ल्‍ले़ मोसान् कुबि ओःन्‍धाक्‍तुबा कुइसिःक् खे़न् से़मि युङ्‌दे़न्‍निन् मे़जोगुरो॥

ले़बिहाॽरे़ खुन्‍छिॽ सुत्‍थो चोःक्‍सिङ्‌मा नु तोःन्‍छिङ्‌मा

५ यहवे दाङ्‌बे़ल्‍ले़ मोसान् मे़त्‍तु,

६ “खे़ने़ॽ इस्राइलिहाॽ लुम्‍मोबा ले़बिहाॽ तेॽरे़से़ॽआङ् खे़ङ्‌हाॽ थिम् कुइसिःक् सुत्‍थो चोगे़से़ॽ॥

७ खे़ङ्‌हाॽ सुत्‍थो चोःक्‍मासिरे़ लागि खे़ने़ॽ अक्‍खे चोगे़ॽ– खे़ङ्‌हाॽरे़ खुन्‍छिॽ सम्‍धाङ् सुत्‍थो चोःक्‍सिङ्‌मा च्‍वाःत्‍तिन् साक्‍खे़ॽ, हे़क्‍क्‍याङ् खे़ङ्‌हाॽरे़ खुन्‍छिॽ थक्‍कोबा के़रे़क् मुरिक्‍हाॽ मे़नःक्‍सुआङ् खुन्‍छिॽ आप्‍फेक् आप्‍फेक् चाङ्‌हाॽ वामे़हप्‍तुर हे़क्‍क्‍याङ् खे़ङ्‌हाॽ सुत्‍थो मे़बोङ्‌ल॥

८ खे़ङ्‌हाॽरे़ कुम्‍बाबा पित्‍सात् थिक् नु निःङ्‌गेॽ सॽमनाबा चुन्‍जुम्‍बा फेॽरुम्‍मिल्‍ले़न् पोगुगे़न् कुजा सिदुङ्‌जभा मे़दारुर, खे़ब्‍याङ् लायोलाम् ले़प्‍मि खोमा वयागे़न् सिदुङ्‌जभारे़ लागिग खे़ने़ॽ वेॽ कुम्‍बाबा पित्‍सात् थिक् तारे़ॽ॥

९ खे़ने़ॽ ले़बिहाॽ तुम्‍मादे़न् साःङ्‌गाहिम् तगि तारे़से़ॽआङ् इस्राइलिहाॽरे़ खुन्‍छिॽ के़रे़क् सङ्‌जुम्‍भोःन् फुक्‍खे़से़ॽ॥

१० खे़ने़ॽ ले़बिहाॽ यहवे दाङ्‌बे़ल्‍ले़ कुदगि तारे़से़ॽ, हे़क्‍क्‍याङ् इस्राइलिहाॽरे़ खुन्‍छिॽ आप्‍फेक् आप्‍फेक् हुक्‍हाॽ ले़बिहाॽरे़ खुन्‍छिॽ सम्‍धाङ् मे़ने़स्‍सुर॥

११ यहवे दाङ्‌बे़ल्‍ले़ कुलागि माङ्‌से़वा याःम्‍बक् चोःक्‍से़ ले़बिहाॽ यारिप् मे़बोङ्‌ल फाॽआङ् इस्राइलिहाॽलाम् थाःङ् पङ्‌मनाबा सिदुङ्‌जभा कुइसिःक् ले़बिहाॽ यहवे दाङ्‌बे़ल्‍ले़ कुदगि हारुने़ल्‍ले़ तोःन्‍दुसिर॥

१२ “खे़न् एगाङ् ले़बिहाॽरे़ खुन्‍छिॽ हुक्‍हाॽ खे़न् ने़त्‍छि कुम्‍बाबा पित्‍सात्‍हाॽरे़ खुन्‍छिॽ थे़गेःक्‍हाॽ सम्‍धाङ् मे़ने़स्‍सुॽ॥ ले़बिहाॽरे़ खुन्‍छि लायोल्‍ले़ लागि ले़प्‍मि नाःक्‍मा लत्‍छा पित्‍सात्ते़न् सुत्‍थो पोङ्‌मा वयागे़न् सिदुङ्‌जभारे़ लागि नु वेॽ पित्‍सात्ते़न् मिधिङ्‌मनादेमनाबा वयागे़न् सिदुङ्‌जभारे़ लागि यहवे दाङ्‌बाओ मे़दोन्‍दुसिर॥

१३ खे़ने़ॽ ले़बिहाॽ हारुने़न् नु खुने़ॽ कुस्‍साहारे़ खुन्‍छिॽ तगि ये़प्‍से़से़ॽ हे़क्‍क्‍याङ् यहवे दाङ्‌बाल्‍ले़ कुलागि थाःङ् पङ्‌मनाबा सिदुङ्‌जभा कुइसिःक् खे़ङ्‌हाॽ तोःन्‍दे़से़ॽ॥

१४ कम्‍भलॽरिक् खे़ने़ॽ ले़बिहाॽ वेॽ इस्राइलिहाॽलाम् एःक् से़न्‍दे़से़ॽ, हे़क्‍क्‍याङ् ले़बिहाॽ आङ्‌गाॽ आमनासिरो॥

१५ “खे़ने़ॽ ले़बिहाॽ सुत्‍थो के़जोगुसिआङ् थाःङ् पङ्‌मनाबा सिदुङ्‌जभा हे़क्‍के खे़ङ्‌हाॽ तोःन्‍दे़से़ॽ खे़न् एगाङ् तुम्‍मादे़न् साःङ्‌गाहिम्‍मो माङ्‌से़वा चोःक्‍मारे़ लागि ले़बिहाॽ सिगाङ् मे़लाःत्‍ल॥

१६ इस्राइलिहाॽरे़ खुन्‍छिॽ लुम्‍मोलाम् खे़ङ्‌हाॽ के़रे़क्‍के आङ्‌गाॽओ मे़दोन्‍दुसिबारो॥ इस्राइलिहाॽरे़ खुन्‍छिॽ तुम्‍बा साहाॽरे़ खुन्‍छिॽ ले़क्‌वाओ आङ्‌गाॽ आप्‍फेक् आमना हे़क्‍के खे़ङ्‌हाॽ ताःक्‍तुङ्‌सिङ्‌ङाङ् वाॽआ॥

१७ इस्राइलओ, मनासाङ्, थक्‍सासाङ्, तगि सागे़वाःन्‍छिङ्‌बा के़धाप्‍पाहाॽ के़रे़क् आङ्‌गाॽ आमना आधक्‍सासिरो॥ मिस्रिहाॽरे़ खुन्‍छिॽ के़रे़क् तुम्‍बा साहाॽ आङ्‌गाॽ से़रुङ्‌सिङ्‌बा ये़न्‍नो कन्‍हाॽ आङ्‌गाॽ आलागि एःक् से़न्‍दुङ्‌सिङ्॥

१८ हे़क्‍क्‍याङ् इस्राइलिहाॽरे़ खुन्‍छिॽ तुम्‍बा साहाॽ के़रे़क्‍ले़ खुन्‍छिॽ ले़क्‌वाओ आङ्‌गाॽ ले़बिहाॽ ताःक्‍तुङ्‌सिङ्‌ङाङ् मे़वाॽ॥

१९ हे़क्‍क्‍याङ् के़रे़क् इस्राइलिहाॽलाम्, आङ्‌गाॽ ले़बिहाॽ हारुने़न् नु कुस्‍साहाॽ पिरुङ्‌सिङ्‌ङाङ् वाॽ॥ इस्राइलिहाॽरे़ खुन्‍छिॽ ले़क्‌वाओ खे़ङ्‌हाॽरे़ तुम्‍मादे़न् साःङ्‌गाहिम्‍मो याःम्‍बक् मे़जोगु मे़बिरुसिर हे़क्‍क्‍याङ् मनाहाॽ लायोल्‍ले़ लागि ले़प्‍मि नाःक्‍मा फाॽआङ् सिदुङ्‌भजाहाॽ मे़जोगु मे़बिरुसिर हे़क्‍केलॽरिक् इस्राइलिहाॽ सेसेदे़न्‍नो मे़दाःल्‍ले़ तुक्‍मा लाःक्‍मारे़ मे़दरुसिन्‍ल॥”

२० ले़बिहाॽरे़ खुनिॽ याःम्‍बेओ यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् मोसा, हारुन नु इस्राइलबा के़रे़क् सङ्‌जुम्‍भोःल्‍ले़ ले़बिहाॽ मे़दोन्‍दुसि॥

२१ ले़बिहाॽरे़ खुन्‍छिॽ आप्‍फेक् आप्‍फेक् सुत्‍थो मे़जोःक्‍सिङ्‌ङाङ् खुन्‍छिॽ चाङ्‌हाॽ वामे़हप्‍तु॥ खे़ब्‍याङ् हारुने़ल्‍ले़ खे़ङ्‌हाॽ थाःङ् पङ्‌मनाबा सिदुङ्‌जभा कुइसिःक् यहवे दाङ्‌बे़ल्‍ले़ कुदगि तोःन्‍दुसि, हे़क्‍क्‍याङ् खुने़ॽ खे़ङ्‌हाॽ सुत्‍थो चोःक्‍मासि फाॽआङ् लायोल्‍ले़ लागि ले़प्‍मि नाःक्‍मा याःम्‍बक् चोगु॥

२२ खे़न् एगाङ् तुम्‍मादे़न् साःङ्‌गाहिम्‍मो हारुने़न् नु खुने़ॽ कुस्‍साहाॽरे़ खुन्‍छिॽ युक्‍को खुन्‍छिॽ आप्‍फेक् आप्‍फेक् याःम्‍बक् चोःक्‍से़ ले़बिहाॽ सिगाङ् मे़लासे़॥ ले़बिहाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ इङ्‌जाङ् पिरुसिबा कुइसिःक् खे़ङ्‌हाॽरे़ मे़जोगु॥

२३ यहवे दाङ्‌बे़ल्‍ले़ मोसान् मे़त्‍तु,

२४ “ले़बिहाॽरे़ खुन्‍छिॽ याःम्‍बक्‍किल्‍ले़ थिम्‍मिन् हाबा कन्‍लो– निबोङ्‌ङाङ् ङासि तङ्‌बे के़गे़प्‍पा नु खे़न्‍नुःल्‍ले़ थोबाहाॽ तुम्‍मादे़न् साःङ्‌गाहिम्‍मो याःम्‍बक् चोःक्‍से़ मे़लाःत्‍ल॥

२५ कर ङाबोङ् तङ्‌बे मे़गे़त्‍ताङ् एगाङ् खे़ङ्‌हाॽरे़ याःम्‍बक् मे़न्‍जोगुन्‍ल, हे़क्‍क्‍याङ् याःम्‍बक्‍लाम् खे़ङ्‌हाॽ मे़अङ्‌सिङ्‌ल, खे़ब्‍याङ् याम्‍मो याःम्‍बक् मे़न्‍जोगुन्‍ल॥

२६ कर याःम्‍बक् हे़न्‌या चोःक्‍माआङ् वाॽमारे़ लागि ले़बि फुॽनुसाॽ तुम्‍मादे़न् साःङ्‌गाहिम्‍मो मे़भाॽरुसिर मे़वाॽर, कर खे़ङ्‌हाॽरे़ आप्‍फेक् याःम्‍बक् मे़न्‍जोगुन्‍ल॥ ले़बिहाॽरे़ खुन्‍छिॽ चोःक्‍मा के़बोङ्‌बा याःम्‍बक्‍किल्‍ले़ कुयाःम्‍बेओ खे़ने़ॽ अक्‍खेए चोगे़ॽओ॥”

चोःक्‌युम्‍भो तङ्‌नाम्

९

खे़ङ्‌हाॽ मिस्रलाम् मे़लःन्‍दे़ मे़भे़रे़बा निसिगेक्‍पा तङ्‌बे के़रे़बा थिक्‍सिगेक्‍पा लाओ सिनैबा मुरे़ःक् खारे़ःक् थेआङ् के़होःप्‍पादे़न्‍नो यहवे दाङ्‌बे़ल्‍ले़ मोसान् अक्‍खे मे़त्‍तुआङ् पारे़

२ “इस्राइलिहाॽरे़ निःन्‍धो के़बोङ्‌बा ये़म्‍मो चोःक्‌युम्‍भो खोमा तङ्‌नाम् मे़दोसुर॥

३ आम्‍भा कन् लाओबा थिबोङ्‌ङाङ् लिसि ये़न्‍नोबा युःन्‍छिक् निःन्‍धो के़बोङ्‌बा ये़म्‍मो खिनिॽ कन् तोसे़म्‍मे़ॽ॥ खे़ल्‍ले़ लागि के़रे़क् थिम् नु साक्‍थिम् कुइसिःक् खिनिॽ तोसे़म्‍मे़ॽ॥”

४ खे़ब्‍याङ् खे़ङ्‌हाॽरे़ चोःक्‌युम्‍भो तङ्‌नाम् मे़दोसुर फाॽआङ् मोसाःल्‍ले़ इस्राइलिहाॽ मे़त्‍तुसि॥

५ खे़ङ्‌हाॽरे़ सिनैबा मुरे़ःक् खारे़ःक् थेआङ् के़होःप्‍पादे़न्‍नो थिक्‍सिगेक्‍पा लाओबा थिबोङ्‌ङाङ् लिसिगेक्‍पा ये़न्‍निल्‍ले़ याःन्‍दिक् युःन्‍छिक् चोःक्‌युम्‍भो खोमा तङ्‌नाम् मे़दोसु॥ यहवे दाङ्‌बे़ल्‍ले़ मोसान् पिरुबा के़रे़क् इङ्‌जाङ् कुइसिःक् इस्राइलिहाॽरे़ मे़जोगु॥

६ कर मना के़सिबा चेःन् मे़सुसुआङ् आसुत्‍थो के़बोङ्‌बा यरिक्‍तङ्‌बा मनाहाॽ मे़वये़, खे़ङ्‌हाॽरे़ खे़ल्‍ले़ याःन्‍दिक् चोःक्‌युम्‍भो तङ्‌नाम् तोमा मे़न्‍छुक्‍तुन्॥ खे़ङ्‌हाॽ आम्‍भा खे़ल्‍ले़ याःन्‍दिक् मोसान् नु हारुने़ल्‍ले़ खुन्‍छिॽ पेसाङ् मे़द्‌ये़॥

७ खे़न् मनाहाॽरे़ मोसान् मे़मे़त्‍तु, “के़सिबा मनाःल्‍ले़ कुजेन् आनिगे सुसुम्‍बे़आङ् आसुत्‍थो पोःक्‍खिगे़आङ् वयिगे़॥ निःन्‍धो के़बोङ्‌बा ये़न्‍नो आनिगे इस्राइलिहाॽनु सोसोरिक् यहवे दाङ्‌बाओ आनिगे सिदुङ्‌जभान् थेआङ् तोःम्‍मा मे़घोसुम्‍बे़न्‍बाबे?”

८ मोसाःल्‍ले़ खे़ङ्‌हाॽ मे़त्‍तुसि, “सप्‍फा हाङ्‌घे़म्‍मे़ॽ, यहवे दाङ्‌बे़ल्‍ले़ खिनिॽ याःम्‍बेओ थे़मा इङ्‌जाङ् के़बिरिॽ, आङ्‌गाॽ निङ्‌वाॽ खोसुङ्‌ल॥”

९ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

१० “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘खिनिॽ हिम्‍सयङ्‌ङो मना के़सिबा चेःन् कुभा मनाःल्‍ले़ सुसुआङ् आसुत्‍थो पोःक्‍खे़आङ् वाॽ, इग्र माःङ्‌घा माःङ्‌घा वेॽ लाजेॽ पेआङ् वाॽसाङ् खे़ल्‍ले़ यहवे दाङ्‌बे़ल्‍ले़ कुजोःक्‌युम्‍भो खोमा तङ्‌नाम्‍मिन् तोसुर पोःङ्‌ॽ॥

११ निसिगेक्‍पा लाओबा थिबोङ्‌ङाङ् लिसि ये़न्‍निल्‍ले़ याःन्‍दिक् युःन्‍छिक् खे़ङ्‌हाॽरे़ कन् मे़दोसुर॥ खे़ङ्‌हाॽरे़ मे़ल्‍लुक्‍साःत्, खरे़ःङ् के़भङ्‌बा सिदाॽ मे़न्‌याक्‍मनाबा खरे़ःङ् नु के़घिःक्‍पा नुधिआङ् मे़जर॥

१२ खे़ङ्‌हाॽरे़ कुदाःन्‍दिक्‍मा तानाम् थारिक् खे़न्‍लाम्‍बा कुभा थेआङ् मे़न्‍नन्‍छुन्‍ल॥ खे़ल्‍ले़ आत्‍तिन् कुये़प्‍पान्‍नाङ् मे़न्‍ए़क्‍खुन्‍ल॥ चोॽक्‌युम्‍भो खोमा तङ्‌नाम्‍बा के़रे़क् थिम् कुइसिःक् खे़ङ्‌हाॽरे़ मे़दोसुर॥

१३ कर आत्‍तिन् मनान् सुत्‍थो चोक्, हे़क्‍क्‍याङ् लाम्‍दिःक्‍कोआङ् होप्, खे़ल्‍ले़ चोक्‌युम्‍भो तङ्‌नाम् मे़दोसुन्‍ने़भग्र खे़न् मनान् कुमनाहाॽलाम् मे़लःत्‍तु मे़देसुर, थेआङ्‌भे़ल्‍ले़ खे़ल्‍ले़ निःन्‍धो के़बोङ्‌बा ये़म्‍मो यहवे दाङ्‌बे़ल्‍ले़ कुलागि खुने़ॽ सिदुङ्‌जभा मे़दोन्‍दुन्॥ खे़न् मनाःल्‍ले़ खुने़ॽ कुलायोल्‍ले़ खुम्‍दिङ् खोसुर॥

१४ “‘खिनिॽ लुम्‍मो कुभा वेॽ लाजेॽबा मनान् युङ्, हे़क्‍क्‍याङ् खे़ल्‍ले़ यहवे दाङ्‌बे़ल्‍ले़ कुलागि चोक्‌युम्‍भो तङ्‌नाम् तोमा निङ्‌वाॽ चोगुने़भग्र, खे़ल्‍ले़ चोःक्‌युम्‍भो तङ्‌नाम्‍बा थिम् नु साक्‍थिम् कुइसिःक् खे़ल्‍ले़ तोसुर॥ वेॽ लाजेॽबा नु आप्‍फेक् लाजेॽबा मनारे़ लागि खिनिॽ लत्‍छा थिम् कप्‍मा पोङ्‌लो॥’”

सेसे साःङ्‌गाहिम्‍मिल्‍ले़ कुसम्‍धाङ् के़बप्‍पा खाॽमित्

(ला ४०:३४-३८)

१५ माङ्‌हुप् साप्‍लुङ् के़याक्‍पा निङ्‌वाॽफुमाङ् सन्‍दोक् के़युङ्‌बा सेसे साःङ्‌गाहिम्‍मिन् मे़भोःक्‍खुल्‍ले़ याःन्‍दिक् खाॽमिःत्‍तिल्‍ले़ खे़न् पन्‍छु॥ सेसे साःङ्‌गाहिम्‍मिल्‍ले़ कुसम्‍धाङ्‌बा खे़न् खाॽमिःत्‍तिन् युःन्‍छिक् पोःक्‍खे़आङ्‌धो तानाम् थारिक्‍के मिधुङ् मिराःक् हे़क्‍तङ्‌बा निधाबे़॥

१६ कन् आप्‍फाल्‍ले़साङ् अक्‍तङ्‌बाए पोःक्‍खे़र वये़– ले़न्‍दिक् खाॽमिःत्‍तिल्‍ले़ पन्‍छु, हे़क्‍क्‍याङ् से़न्‍दिक् मिधुङ् मिराःक् हे़क्‍तङ्‌बा निधाबे॥

१७ आल्‍ल साःङ्‌गाहिम्‍मिल्‍ले़ कुसम्‍धाङ्‌बा खाॽमिःत्‍तिन् इःङ्‌सिङ्‌ङिल्‍ले़, इस्राइलिहाॽ लाम् मे़धासिङ्, हे़क्‍क्‍याङ् आत्‍तिन् ते़न्‍नो खाॽमिःत्‍तिन् फन्‍छिङ्, हाबा खे़न् ते़न्‍नोए इस्राइलिहाॽरे़ साःङ्‌गाहिम्‍हाॽ मे़घिङ्‌घु॥

१८ यहवे दाङ्‌बे़ल्‍ले़ कुइङ्‌जाङ्‌ङो इस्राइलिहाॽ लाम् मे़धासिङ्, हे़क्‍क्‍याङ् यहवे दाङ्‌बे़ल्‍ले़ए कुइङ्‌जाङ्‌ङो खे़ङ्‌हाॽरे़ साःङ्‌गाहिम्‍हाॽ मे़घिङ्‌घु॥ सेसे साःङ्‌गाहिम्‍मिल्‍ले़ कुसम्‍धाङ् खाॽमिःत्‍तिन् पत्‍छे़र थारिक् खे़ङ्‌हाॽ साःङ्‌गाहिम्‍हाॽओए याङ्‌मे़धोःक्‍ते़॥

१९ यरिक् ये़न् थारिक् खाॽमिःत्‍तिन् सेसे साःङ्‌गाहिम्‍मिल्‍ले़ कुसम्‍धाङ् आम्‍भा पत्‍छे़ने़भग्र, इस्राइलिहाॽरे़ यहवे दाङ्‌बे़ल्‍ले़ कुइङ्‌जाङ्‌ङिन् मे़घे़प्‍सुआङ् लाम् मे़न्‍धासिङ्‌ङिन्॥

२० कुभा ये़म्‍मो सेसे युङ्‌दे़न्‍निल्‍ले़ कुसम्‍धाङ् कुभा ये़न् थे़म्‍बारक् खाॽमिःत्‍तिन् पत्‍छे़॥ यहवे दाङ्‌बे़ल्‍ले़ कुइङ्‌जाङ् कुइसिःक् खे़ङ्‌हाॽ याङ्‌मे़धोःक्‍ते़, हे़क्‍क्‍याङ् यहवे दाङ्‌बे़ल्‍ले़ कुइङ्‌जाङ् कुइसिःक् खे़ङ्‌हाॽ लाम् मे़धासिङ्॥

२१ हे़क्‍क्‍याङ् कुभा ये़म्‍मो युःन्‍छिक्‍काङ्‌धो तानाम् थारिक्‍लक् खाॽमिःत्‍तिन् पत्‍छे़, खम्‍भ्‍याङ् तानाम् खाॽमिःत्‍ते़न् इःङ्‌सिङ्‌ङाङ् खे़ङ्‌हाॽ लाम् मे़धासिङ्॥ ले़न्‍दिक्‍साङ् इग्र से़न्‍दिक्‍साङ्, खाॽमिःत्‍ते़न् इःङ्‌सिङ्‌नुमे़ःन्‍ने़ खे़ङ्‌हाॽ लाम् मे़धासिङ्॥

२२ नियान् इग्र लाधिक् किग्र तङ्‌बेधिक् थारिक्‍साङ् सेसे साःङ्‌गाहिम्‍मिल्‍ले़ कुसम्‍धाङ् खाॽमिःत्‍ते़न् पत्‍छे़र थारिक् इस्राइलिहाॽ लाम् मे़न्‍धासिङ्‌ङिन्, कर खाॽमिःत्‍ते़न् इःङ्‌सिङ्‌नुमे़ःन्‍ने खे़ङ्‌हाॽ लाम् मे़धासिङ्॥

२३ यहवे दाङ्‌बे़ल्‍ले़ कुइङ्‌जाङ्‌ङो खे़ङ्‌हाॽरे़ साःङ्‌गाहिम्‍हाॽ मे़घिङ्‌घु, हे़क्‍क्‍याङ् यहवे दाङ्‌बे़ल्‍ले़ कुइङ्‌जाङ्‌ङोए खे़ङ्‌हाॽ लाम् मे़धासिङ्॥ यहवे दाङ्‌बे़ल्‍ले़ मोसाःन्‍लाम् आक्‍तङ्‌बा इङ्‌जाङ् चोगुआङ् वये़, खे़ङ्‌हाॽरे़ हाबा खे़न्‍ने मे़इःत्‍तु मे़नाःत्‍तुरो॥

युप्‍पा थुत्‍तुरिःप्‍पाहाॽ

१०

यहवे दाङ्‌बे़ल्‍ले़ मोसान् मे़त्‍तु,

२ “युप्‍पा थुत्‍तुःप्‍पा ने़त्‍छि चोगे़ॽ॥ खे़ङ्‌हाॽ थक्‍मनाआङ् चोःक्‍मनाबा पोङ्‌मा पोःङ्‌ॽ॥ सङ्‌जुम्‍भो फुङ्‌मासि नु साःङ्‌गाहिम्‍हाॽओनु लाम् थामासिल्‍ले़ खे़न् थुत्‍तुरिःप्‍पाहाॽ मुःप्‍मा पोःङ्‌ॽ॥

३ खे़न् ने़प्‍मजाङ् केःम्‍बा इक्‍ला मुःप्‍माल्‍ले़ के़रे़क् सङ्‌जुम्‍भो तुम्‍मादे़न् साःङ्‌गाहिम्‍मोबा लाःप्‍मादे़न्‍नो खे़ने़ॽओ मे़जुम् मे़दार॥

४ कर लत्‍छारक् मुःप्‍मे़ल्‍ले़ लाम्‍लोबाहाॽ, इग्र इस्राइलिहाॽरे़ खुन्‍छिॽ थाःक्‍लाम्‍लोबाहाॽ खे़ने़ॽओ मे़जुम् मे़दार॥

५ आल्‍ल इङ्‌घङ् पिमासि ताङ्‌बा इक्‍लान् मुक्‍किल्‍ले़ नाङ्‌गे़न् पिसाङ् के़ने़बा साःङ्‌गाहिम्‍मोबा मनाहाॽ लाम् मे़धासिङ्‌ल॥

६ आल्‍ल निले़ङ् इङ्‌घङ् पिमासि ताङ्‌बा इक्‍लान् मुक्‍किल्‍ले़ लाङ्‌गे़त् पिसाङ् के़ने़बा साःङ्‌गाहिम्‍मोबा मनाहाॽ लाम् मे़धाङ्‌सिङ्‌ल॥ इङ्‌घङ् पिमासि लाम् थासिङ्‌मारे़ लागि मिक्‍से़ःन् पोःङ्‌ॽ॥

७ सङ्‌जुम्‍भो फुङ्‌मासि ये़म्‍मोआङ् केःम्‍बा इक्‍ला मुःप्‍मा पोःङ्‌ॽ॥

८ “हारुने़ल्‍ले़ कुस्‍साहाॽ, निङ्‌वाॽफुसाम्‍बाहाॽरे़ थुत्‍तुरिःप्‍पाहाॽ मे़मुःत्‍तुर॥ कन् खिनिॽ र खिनिॽ याङ्‌सिबा थाःक्‍हाॽरे़ लागि सदादिङ्‌बा थिम् पोङ्‌ल॥

९ आबाङे खिनिॽ लाजेॽओ खिनिॽ सम्‍धाङ् युक् के़जोःक्‍पा निङ्‌मिहाॽरे़ खुन्‍छिॽ तक्‍ले़ङ्‌वाओ खिनिॽ ते़न्‍धङ् चोःक्‍से़ के़बेगिल्‍ले़ थुत्‍तुरिःप्‍पा इक्‍लालाम् इङ्‌घङ् पिरे़म्‍सिम्‍मे़ॽ॥ खे़ब्‍याङ् आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ आबेसाङ् खिनिॽ निङ्‌वाॽ इःत्‍निङ्‌ॽ, हे़क्‍क्‍याङ् खिनिॽ निङ्‌मिहाॽलाम् आङ्‌गाॽ से़ःप्‍निङ्‌ॽ॥

१० खिनिॽ सःप्‍मा ये़म्‍मो– खिनिॽ लागि निःन्‍धो के़बोङ्‌बा तङ्‌नाम्‍हाॽ नु लादुप्‍पोबा तङ्‌नाम्‍हाॽओ– खिनिॽ मिधिङ्‌मनादेमनाबा सिदुङ्‌जभा नु तङ्‌जुम् सिधुङ्‌जभाहाॽ के़दोःन्‍दुम्‍मिल्‍ले़ खिनिॽ थुत्‍तुरिःप्‍पा मुःत्‍ते़म्‍मे़ॽ, हे़क्‍क्‍याङ् आप्‍फेक् खिनिॽ निङ्‌वाॽफुमाङ्‌ङिल्‍ले़ कुदगि खे़न् खिनिॽ लागि निङ्‌वाॽसोक् पोङ्‌ल॥ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आरो॥”

इस्राइलिहाॽरे़ साःङ्‌गाहिम्‍मिन् मे़यङु मे़देॽरु

११ निसिगेक्‍पा तङ्‌बेओबा निसिगेक्‍पा ला निबोङ् ये़न्‍नो माङ्‌हुप् साप्‍लुङ् के़याक्‍पा सन्‍दोक् के़युङ्‌बा सेसे साःङ्‌गाहिम्‍मिल्‍ले़ कुसम्‍धाङ् के़बप्‍पा खाॽमिःत्‍तिन् इःङ्‌सिङ्॥

१२ सिनैबा मुरे़ःक् खारे़ःक् थेआङ् के़होःप्‍पादे़न्‍नोलाम् इस्राइलिहाॽ मे़धासिङ्‌ङाङ् वेॽ वेॽ ते़न्‍हाॽओ मे़बे, हे़क्‍क्‍याङ् पारानबा मुरे़ःक् खारे़ःक्‍पा थेआङ् के़होःप्‍पादे़न्‍नो खाॽमिःत्‍ते़न् फन्‍छिङ्॥

१३ के़रे़क्‍नुःल्‍ले़ तगि मोसाःन्‍लाम् यहवे दाङ्‌बे़ल्‍ले़ खे़ङ्‌हाॽ पिरुसिबा इङ्‌जाङ् कुइसिःक् खे़ङ्‌हाॽरे़ लाम्‍दिक् चोःक्‍मा मे़हेःक्‍तु॥

१४ थिक्‍सिगेःक्‍पो यहुदारे़ कुसाःङ्‌गाहिम्‍हाॽओबा मनासुम्‍हाॽ खुन्‍छिॽ आप्‍फेक् आप्‍फेक् निसान मे़भोःक्‍खुआङ् तगि मे़धासिङ्॥ अम्‍मिनादाबरे़ कुस्‍सा नहसोने़न् मनासुम्‍हाॽ लाम्‍गे़लोबा वये़॥

१५ सुआररे़ कुस्‍सा नतनेले़न् इस्‍साखार थाःक्‍हाॽ लाम्‍गे़लोबा वये़॥

१६ हेलोनरे़ कुस्‍सा एलिआबे़न् जबलुन थाःक्‍हाॽ लाम्‍गे़लोबा वये़॥

१७ खे़ब्‍याङ् सेसेदे़न्‍निन् मे़यङु, हे़क्‍क्‍याङ् खे़न् मे़बक्‍खुआङ् गेर्सोनिहाॽ नु मरारिहाॽ तगाङ् मे़धासिङ्॥

१८ खे़न् एगाङ् रुबे़नरे़ कुसाःङ्‌गाहिम्‍हाॽओबा मनासुम्‍हाॽ खुन्‍छिॽ आप्‍फेक् आप्‍फेक् निसान मे़बक्‍खुआङ् तगाङ् मे़धासिङ्॥ सदेउररे़ कुस्‍सा एलिसुरे़न् मनासुम्‍हाॽ लाम्‍गे़बा वये़॥

१९ सुरिसद्‌दैरे़ कुस्‍सा सलुमिएले़न् सिमियोनरे़ कुधाःक्‍हाॽ लाम्‍गे़लोबा वये़,

२० हे़क्‍क्‍याङ् दुएलरे़ कुस्‍सा एल्‍यासापे़न् गादरे़ कुधाःक्‍हाॽ लाम्‍गे़लोबा वये़॥

२१ खे़ब्‍याङ् कहातिहाॽ सेसेबा पाःन्‍हाॽ मे़बक्‍खुआङ् तगाङ् मे़धासिङ्॥ खे़ङ्‌हाॽ के़प्‍मा तामानुःल्‍ले़ तगिए सेसे साःङ्‌गाहिम्‍मे़न् फोःङ्‌मा सुःप्‍मा के़बोङ्‌बा वये़॥

२२ खे़न् एगाङ् एफ्राइमरे़ कुसाःङ्‌गाहिम्‍हाॽओबा मनासुम्‍हाॽ खुन्‍छिॽ आप्‍फेक् निसान मे़भोःक्‍खुआङ् तगि मे़धासिङ्॥ अम्‍मिहुदरे़ कुस्‍सा एलिसामाःन् मनासुम्‍हाॽ लाम्‍गे़लोबा वये़॥

२३ पदासुररे़ कुस्‍सा गमलिएले़न् मनस्‍सेरे़ कुधाःक्‍हाॽ लाम्‍गे़लोबा वये़,

२४ हे़क्‍क्‍याङ् गिदेओनिरे़ कुस्‍सा अबिदाने़न् बे़न्‍यामिनरे़ कुधाःक्‍हाॽ लाम्‍गे़लोबा वये़॥

२५ खे़न् एगाङ् के़रे़क्‍नुःल्‍ले़ एगाङ् के़बप्‍पा दानरे़ कुसाःङ्‌गाहिम्‍हाॽओबा मनासुम्‍हाॽरे़ खुन्‍छिॽ आप्‍फेक् निसान मे़भोःक्‍खु हे़क्‍क्‍याङ् के़रे़क् मनासुम्‍हाॽ कम्‍ब्राङ् मे़मे़त्‍तुसिर तगाङ् मे़धासिङ्॥ अम्‍मिसद्‌दैरे़ कुस्‍सा अहिएजेरे़न् मनासुम्‍हाॽ लाम्‍गे़लोबा वये़॥

२६ ओक्रानरे़ कुस्‍सा पगिएले़न् आसेररे़ कुधाःक्‍हाॽ लाम्‍गे़लोबा वये़,

२७ हे़क्‍क्‍याङ् एलानरे़ कुस्‍सा अहिरे़न् नप्‍तालिरे़ कुधाःक्‍हाॽ लाम्‍गे़लोबा वये़॥

२८ खुन्‍छिॽ आप्‍फेक् आप्‍फेक् मनासुम्‍हाॽ कुइसिःक् इस्राइलिहाॽ मे़धासिङ्‌ङिल्‍ले़ कम्‍भलॽरिक् लाङ्‌घेःक्‍मा के़बोङ्‌बा वये़॥

२९ हे़क्‍क्‍याङ् मोसाःल्‍ले़ कुन्‍नुःप्‍पा मिध्‍यानबा रुएलरे़ कुस्‍सा होबाबे़न् मे़त्‍तु, “यहवे दाङ्‌बे़ल्‍ले़ पिनिङ् मे़त्‍तिगे़बा ते़न्‍नो आनिगे पेगिगे़र पत्‍छिगे़॥ खे़ने़ॽआङ् आनिगे़नुए पेगे़ॽ, आनिगे खे़ने़ॽ नुरिक्‍के मे़त्‍तासिगे़, थेआङ्‌भे़ल्‍ले़ यहवे दाङ्‌बे़ल्‍ले़ इस्राइलिहाॽरे़ लागि नुॽमा तामा माङ्‌हुप् चोगुआङ् वाॽ॥”

३० कर खे़ल्‍ले़ मे़त्‍तु, “आङ्‌गाॽ मे़बेःक्‍कान्॥ आङ्‌गाॽ आप्‍फेक् आलाजेॽओ नु आप्‍फेक् आमनाहाॽओ नुःङ्‌ङा पेःक्‍का॥”

३१ कर मोसाःल्‍ले़ मे़त्‍तु, “आङ्‌गाॽ पेलि फाक्‍ने़, आनिगे एःक् आल्‍ले़रे़न्‍ने़ॽ॥ मुरे़ःक् खारे़ःक् थेआङ् के़होःप्‍पादे़न्‍नो आनिगे आत्‍ति आत्‍ति साःङ्‌गाहिम् चोःक्‍मा पोःङ्‌ॽ खे़न् खे़ने़ॽ के़निसुॽ हे़क्‍क्‍याङ् खे़ने़ॽ आनिगे लागि लाम् ओःन्‍गे़धाक्‍पा पोङ्‌मा के़सुक्॥

३२ खे़ने़ॽ आनिगे़नु सोरिक् के़बेःक्‍ने़भग्र यहवे दाङ्‌बे़ल्‍ले़ आनिगे पिरिगे़बा नुॽमा तामान् खे़ने़ॽआङ् फःङ्‌ङा पिआसिगे़रो॥”

इस्राइलिहाॽरे़ लाम्‍दिक् चोःक्‍मा मे़हेःक्‍तु

३३ हे़क्‍क्‍याङ् यहवे दाङ्‌बे़ल्‍ले़ कुगोःक्‍माओलाम् खे़ङ्‌हाॽ सुम्‌यान् लाम्‍दिक् मे़जोगे़॥ यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बाहाॽ खे़ङ्‌हाॽरे़ खुन्‍छिॽ लागि याङ्‌धोःक्‍मादे़न् कोःत्‍छे़ आभे़ल्‍ले़साङ् तगि तगि मे़बेर मे़वये़॥

३४ खे़ङ्‌हाॽ साःङ्‌गाहिम्‍हाॽओलाम् मे़धासिङ्‌ङे़ल्‍ले़ यहवे दाङ्‌बे़ल्‍ले़ कुघाॽमिःत्‍ते़न् ले़न्‍दिक् खे़ङ्‌हाॽरे़ खुन्‍छिॽ सम्‍धाङ् पत्‍छे़॥

३५ आभे़ल्‍ले़साङ् माङ्‌हुप् सन्‍दोःक्‍किन् तगि मे़देॽरुल्‍ले़, मोसाःल्‍ले़ अक्‍खे पाःत्‍तुरो,

“यहवे दाङ्‌बाए, पोगे़ॽओ!

खे़ने़ॽ के़निङ्‌मिहाॽ फुत्‍छिङ्‌ज्‍याङ् मे़बोङ्‌लरो!

खे़ने़ॽ के़जिःप्‍पाहाॽ के़दगि के़दगि मे़घे़त्‍छिङ्‌लरो॥”

३६ हे़क्‍क्‍याङ् माङ्‌हुप् सन्‍दोःक्‍किन् मे़नाःप्‍सुल्‍ले़ खुने़ॽ अक्‍खे पाःत्‍तुरो,

“यहवे दाङ्‌बाए, इस्राइलबा हे़न्‍छिङ् हे़न्‍छिङ् हिम्‍सयङ्‌हाॽओ

खे़ने़ॽ नुःक्‍खे़ त्‍ये़ॽओ!”

इस्राइलिहाॽ मने़मे़धिक्‍ते़

११

कन् ये़म्‍मो यहवे दाङ्‌बे़ल्‍ले़ खे़प्‍सुर थारिक् खे़न् मनाहाॽ खुन्‍छिॽ तुक्‍खेःल्‍ले़ कुयाःम्‍बेओ मने़धिक्‍मा मे़हेःक्‍ते़॥ आल्‍ल यहवे दाङ्‌बे़ल्‍ले़ कन् खे़प्‍सु, खे़ब्‍याङ् खुने़ॽ कुसाक्‍के़न्‍निल्‍ले़ मि पोःक्‍खे, हे़क्‍क्‍याङ् यहवे दाङ्‌बालाम् के़लःम्‍बा मिन् हाॽरुआङ् साःङ्‌गाहिम्‍हाॽरे़ कुया कुदिङ्‌हाॽ खाप्‍पुथ्‍यःङ् पोःक्‍खे़॥

२ हे़क्‍क्‍याङ् मनाहाॽ मोसाओ मे़द्‌ये़आङ् मेरिङ् मे़धक्‍ते़॥ खे़ब्‍याङ् मोसाःल्‍ले़ यहवे दाङ्‌बान् पेलि फाक्‍तु, हे़क्‍क्‍याङ् मिन् स्‍ये़॥

३ कल्‍ले़चोगुल्‍ले़ खे़न् ते़न्‍निल्‍ले़ कुमिङ् तबेराa मे़मे़त्‍तु, थेआङ्‌भे़ल्‍ले़ यहवे दाङ्‌बाओलाम् के़लःम्‍बा मिन् खे़ङ्‌हाॽरे़ खुन्‍छिॽ लुम्‍मो तिरे़आङ् वये़॥

४ हे़क्‍क्‍याङ् खे़ङ्‌हाॽनु के़वाॽबा खे़जे़क् के़जोःक्‍पा मनासुम्‍हाॽ साॽरिक् कुजाघ्या मे़बोःक्‍खे़, खे़ब्‍याङ् इस्राइलिहाॽ याम्‍मो मे़हाबे़आङ् अक्‍खे लॽमा मे़हेःक्‍ते़, “आनिगे सा चामा खोसुम्‍बे़ल्‍ले़ नुबा पोःक्‍खे़बामे़न्!

५ मिस्रओ आनिगे हाबा चामा खोसुम्‍बे़बा ङासान्– हे़क्‍क्‍याङ् खाम्‍पइत्, कक्‍पा, छे़ःप्‍पि नु माक्‍खोॽ कुजःक्‍हाॽ निङ्‌वाॽसुम् लॽरिगे़॥

६ कर कन् मन्‍नःन्‍नुःल्‍ले़ वेॽ थेआङ् कुजा निमे़दे़त्‍ने़न्॥ आल्‍लग आनिगे चामाआङ् मे़जाम्‍बे़न्॥”

७ मन्‍न मे़प्‍मनाबे़न् सःप्‍फाःल्‍ले़ कुसेॽ हे़क्‍तङ्‌बा चोगे़, हे़क्‍क्‍याङ् ओमे़प्‍मे़ल्‍ले़ आःङ्‌घिःक्‌वा कुइसिःक् निदे़त्‍ते़॥

८ मनाहाॽ मे़बेआङ् खे़न् मे़भुक्‍खु, लुङ्‌सुम्‍मो मे़युःत्‍तुआङ् इग्र सुम्‍बाङ्‌ङो मे़हागु, हे़क्‍क्‍याङ् खप्‍प्‍याओ मे़धोःक्‍तुआङ् हाःक्‌वा मे़जोगु॥ खे़न् चैतुन निःङ्‌गेॽओ थोःक्‍मनाबा कुजा हे़क्‍के कुजानुरे़॥

९ साःङ्‌गाहिम्‍हाॽओ से़न्‍दिक् सेःक्‌वा थ्‍ये़ःल्‍ले़ मन्‍नःन्‍नाङ् सोरिक् थासु॥

१० खुन्‍छिॽ आप्‍फेक् आप्‍फेक् साःङ्‌गाहिम्‍मोबा लाम्‍धेःप्‍पो मे़ये़म्‍सिङ्‌ङाङ् के़रे़क् हिम्‍सयङ्‌बा मनाहाॽ मे़हाबे़र मे़ये़बे़बा मोसाःल्‍ले़ खे़प्‍सु॥ यहवे दाङ्‌बान् साॽरिक् कुसिक् पोगे़, हे़क्‍क्‍याङ् मोसान् निङ्‌वाॽ तुक्‍मो थ्‍ये़॥

११ मोसाःल्‍ले़ यहवे दाङ्‌बान् मे़त्‍तु, “आदाङ्‌बारे़ थेआङ् के़से़वारोबान् कम्‍भलॽरिक् तुक्‍खे के़जाःत्‍तुबाबे? हे़क्‍क्‍याङ् खे़ने़ॽ थेआङ् आङ्‌गाॽनु के़निङ्‌वाॽ मे़दाने़म्‍बाबे? खे़ब्‍याङ् आदाङ्‌बारे़ थेआङ् कन् मनाहाॽरे़ खुन्‍छिॽ कक्‍किन् के़गुःत्‍ताबाबे?

१२ थे आङ्‌गाॽ कन् मनाहाॽ आसाप्‍पोःक्‍को कुयुङ्‌सिङ्‌ङाङ् सावाःन्‍दुङ्‌सिङ्‌बाबि? नुयाम्‍मोबा अङे़ःक्‌वान् नुगे़धुक्‍माल्‍ले़ पक्‍खुबा हे़क्‍के कन्‍हाॽ पङ्‌मासिआङ् तेॽमासि के़याःन्‍नाबाबि?

१३ कन् के़रे़क् मनाहाॽरे़ खुन्‍छिॽ चामा सान् आङ्‌गाॽ आत्‍तिनु खोसुङ्‌ङाङ् तारुङ्‌बे? खे़ङ्‌हाॽ आङ्‌गाॽओ मे़दाआङ् अक्‍खेलॽरिक् मे़हाःप्, ‘आनिगे सा चामा आबिरे़ॽ॥’

१४ आङ्‌गाॽ एःक् कन् मनाहाॽरे़ खुन्‍छिॽ कक्‍किन् कुमा मे़सुक्‍कान्, थेआङ्‌भे़ल्‍ले़ कन् कक्‍किन् आङ्‌गाॽ आलागि साॽरिक् के़लिःप्‍पा चोक्॥

१५ आदाङ्‌बारे़ आङ्‌गाॽ अक्‍खेए के़मे़त्‍ता, हे़क्‍क्‍याङ् खे़ने़ॽ आङ्‌गाॽ लुङ्‌माॽ के़दुक्‍काने़भग्र, आङ्‌गाॽ पेलि फाक्‍ने़, परुमाल्‍ले़ आङ्‌गाॽ से़राङ्‌ङे़ॽ, खे़ब्‍याङ् आङ्‌गाॽ आमे़क्‍मान् आङ्‌गाॽ आबाङे ओमे़प्‍मा मे़बोङ्‌ने़न्‍ल॥”

१६ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “इस्राइलिहाॽओबा नुबोङ् लाम्‍लोबाहाॽ फुक्‍खे़से़ॽ, खे़ङ्‌हाॽ मनाहाॽओ लाम्‍लोबा नु युक्‍साबा मे़वाॽ के़लॽबा खे़ने़ॽ के़निसुॽ, हे़क्‍क्‍याङ् खे़ङ्‌हाॽ तुम्‍मादे़न् साःङ्‌गाहिम्‍मो आङ्‌गाॽओ तारे़से़ॽ, खे़ब्‍याङ् खे़ङ्‌हाॽ खे़प्‍मो खे़ने़ॽनु सोरिक् मे़ये़प्‍ल॥

१७ आङ्‌गाॽ यो युआआङ् खे़ने़ॽनु ताॽजे़ङ्‌ङा॥ खे़ने़ॽ के़सम्‍धाङ् के़वाॽबा याम्‍साम्‍लाम् कुभा याम्‍साम् याङ्‌सिङ्‌ङाआङ् खे़ङ्‌हाॽओ थे़क्‍तुङ् पिरुङ्‌सिङ्‌ॽ॥ खे़ङ्‌हाॽरे़ खे़ने़ॽनु सोसोरिक् खे़न् मनाहाॽरे़ खुन्‍छिॽ कक्‍किन् मे़गुयुॽ, हे़क्‍क्‍याङ् खे़ने़ॽरक् एःक् कुमा मे़बोङ्‌ने़न्‍ल॥

१८ “खे़ने़ॽ मनाहाॽ मे़त्‍ते़से़ॽ– ‘खिनिॽ सुत्‍थो चोःक्‍कासिम्‍मे़ॽ थेआङ्‌भे़ल्‍ले़ ताःन्‍दिक् सा चामा के़घोसुम्‌ॽ॥ खिनिॽ यहवे दाङ्‌बे़ल्‍ले़ कुने़क्‍खोॽओ अक्‍खे के़लॽरिआङ् के़हाबिआङ् के़वयिॽ, “आनिगे सा तम्‍मा खोसुम्‍बे़ल्‍ले़गमे़न् नुरे़बा वये़! आनिगे लागि मिस्र लाजेःन्‍ने नुबा चोगे़॥” आल्‍ल यहवे दाङ्‌बे़ल्‍ले़ खिनिॽ सा के़बिरिॽ, हे़क्‍क्‍याङ् खिनिॽ खे़न् के़जाम्‌ॽ॥

१९ थिक्‌यान् नियाःन्, लियान् ङासि ये़न्, थिबोङ् इग्र निबोङ् ये़न्‍लक् मे़ःन्,

२० कर ने़बोओलाम्‍बा लःन्‍नाङ् निङ्‌सत्‍ले़ॽ ले़ॽरुर थारिक् लाधिक् खाराक् खिनिॽ खे़न् के़जाम्‌ॽ॥ थेआङ्‌भे़ल्‍ले़ खिनिॽ आप्‍फेक् लुम्‍मो के़वाॽबा यहवे दाङ्‌बान् के़नाॽरुम्‍माङ् खुने़ॽए कुदगि अक्‍खेलॽरिक् के़हाबिआङ् के़वयिॽ, “आनिगे थेआङ् मिस्र लाजेन् ले़रुम्‍बे़आङ् फे़रिगे़बाबे?”’”

२१ मोसाःल्‍ले़ यहवे दाङ्‌बे़न् मे़त्‍तु, “आङ्‌गाॽ कॽयो ६,००,००० मनाहाॽ तिःक्‍तुङ्‌सिङ्‌ङाङ् लाङ्‌घेःक्‍कार पत्‍ता हे़क्‍क्‍याङ् ‘खे़ङ्‌हाॽ लाधिक् थारिक् के़योबा सा पिरुङ्‌सिङ् फाॽआङ् खे़ने़ॽ के़बाःत्‍तुॽ॥’

२२ थे कन् के़रे़क् मे़ल्‍लुक् मे़ःन्‍दाक् लुप्‍हाॽ नु पित्‍थक्‍साहाॽ से़प्‍मासिल्‍ले़ कम्‍भ्‍यारिक् मनाहाॽ योरुसिबि? इग्र वरःङ्‌ङो के़याक्‌याक्‍पा के़रे़क् ङाहाॽ ते़म्‍मासिसाङ् खे़ङ्‌हाॽ ते़क्‍तुसिबि?”

२३ यहवे दाङ्‌बे़ल्‍ले़ मोसान् मे़त्‍तु, “थे आङ्‌गाॽ यहवे दाङ्‌बे़ल्‍ले़ आमुक्‍साम्‍मिन् सुःल्‍लिक् पोःक्‍खे़आङ् वाॽबि? आल्‍ल आङ्‌गाॽ खे़ने़ॽ मे़त्‍ने़बा पाःन्‍निन् के़त्‍ति मे़गे़त्‍ने़म्‍बि खे़न् खे़ने़ॽ के़निसुॽ॥”

२४ कल्‍ले़चोगुल्‍ले़ मोसान् लाःक्‍कात् पेआङ् यहवे दाङ्‌बे़ल्‍ले़ पाःत्‍तुबा पाःन्‍निन् मनाहाॽ मे़त्‍तुसि॥ खुने़ॽ लाम्‍लोबाहाॽलाम् नुबोङ् मनाहाॽ सेसे साःङ्‌गाहिम् कब्रिङ् पिसाङ् ये़प्‍सुसि॥

२५ खे़ब्‍याङ् यहवे दाङ्‌बान् खाॽमिःत्‍तो यो ये़आङ् खुने़ॽनु ताॽजे़क्‍खे़, हे़क्‍क्‍याङ् खुने़ॽनु के़वाॽबा याम्‍साम्‍मोलाम् कुभा याङ्‌सिङ्‌ङाङ् खे़न् नुबोङ् लाम्‍लोबाहाॽओ याक्‍तु पिरुसि॥ हे़क्‍क्‍याङ् खे़ङ्‌हाॽओ याम्‍साम्‍मिन् ये़आङ् खे़ङ्‌हाॽ माङ्‌निङ्‌वाॽपान् मे़बारे़॥ कर ताःन्‍दि ताःन्‍दिग खे़ङ्‌हाॽ हे़क्‍के पाःप्‍मा मे़नाॽरे़॥

२६ खे़न् साःङ्‌गाहिम्‍हाॽओ एल्‍दाद नु मेदाद मिङ् के़वाःप्‍पा ने़न्‍छि मना वये़त्‍छि॥ खे़न् ने़प्‍फुरे़ खुन्‍छिॽ मिङ्‌ङाङ् मे़साप्‍तुआङ् पत्‍छे़, कर खे़न् ने़प्‍फु मनाहाॽ सेसे साःङ्‌गाहिम्‍मो मे़म्‍बेःक्‍के वये़त्‍छि॥ कर याम्‍साम्‍मिन् खुन्‍छिॽ सम्‍धाङ्‌ङाङ् ये़, हे़क्‍क्‍याङ् साःङ्‌गाहिम्‍हाॽओए खुन्‍छिॽ माङ्‌निङ्‌वाॽपान् पाःत्‍ते़छु॥

२७ खे़ब्‍याङ् लत्‍छा थाङ्‌बे़न् थिक् लोःक्‍ते़ पेआङ् मोसान् मे़त्‍तु, “ए़ल्‍दाद नु मेदादरे़ साःङ्‌गाहिम्‍हाॽओ माङ्‌निङ्‌वाॽपान् पाःत्‍छुर याक्‍सि॥”

२८ नालिगे़न् थाङ्‌बे़न् वये़आङ्‌धोबा मोसारे़ कुभाॽबाङ्, नुनरे़ कुस्‍सा यहोसुःल्‍ले़ मोसान् मे़त्‍तु, “आदाङ्‌बे, खे़ङ्‌हाॽ माङ्‌निङ्‌वाॽपान् पाःप्‍मा मे़भाःक्‍ते़से़न्‍ने़ॽ॥”

२९ कर मोसाःल्‍ले़ खे़न् मे़त्‍तु, “थे आङ्‌गाॽ आलागि खे़ने़ॽ नाहे़म्‍ब्रिःक्‍पा के़बोःक्‍खे़बि? यहवे दाङ्‌बे़ल्‍ले़ खुने़ॽ कुयाम्‍साम्‍मिन् आप्‍फेक् आप्‍फेक् कुमनाहाॽओ केःत्‍तु पिरुसिआङ् खे़ङ्‌हाॽ के़रे़क् माङ्‌निङ्‌वाॽपान् के़बाःप्‍पा मे़बोङ्‌ङिल्‍ले़ग साॽरिक् नुबा पोङ्‌बा वये़मे़न्!”

३० खे़ब्‍याङ् मोसान् नु इस्राइलबा साम्‌योसिक्‍साम्‍बाहाॽ साःङ्‌गाहिम्‍मो मे़नुःक्‍खे़रो॥

इस्राइलिहाॽरे़ मुःत्‍लुङ्‌गेॽ पुहाॽ मे़जसि

३१ आल्‍ल यहवे दाङ्‌बे़ल्‍ले़ फोःक्‍खु फे़न्‍छुबा सुरित् केजङ्‌ङिल्‍ले़ वरःङ्‌ङोलाम् मुःत्‍लुङ्‌गेॽ पुहाॽ फे़सु तारुसि, हे़क्‍क्‍याङ् साःङ्‌गाहिम् कब्रिङ् पिसाङ् थिक्‌यान् थारिक्‍पा लाम् कुले़ःम् खाम्‍बाङ्‌ङो हुक्‍सिक् ने़त्‍छि यारिक् कुसे़त् कुसे़त् खे़ङ्‌हाॽ मे़युङ्‌सिङ्॥

३२ मनाहाॽरे़ खे़ल्‍ले़ याःन्‍दिक् नाम्‍धाधा, से़न्‍दिक् नाम्‍दाःत्‍तात् नु कुदाःन्‍दिक्‍मा नाम्‍धाधाआङ् खे़ङ्‌हाॽ मे़दे़म्‍सुसि॥ साॽरिक् आजे़ःत्‍छिक्‍लक् के़दे़म्‍बाहाॽरे़आङ् १,६०० किलोनुःल्‍ले़ सुःल्‍लिक् मे़न्‍दे़म्‍सुसिन्॥ खे़ङ्‌हाॽरे़ खुन्‍छिॽ आप्‍फेक् लागि साःङ्‌गाहिम् कब्रिङ् पिसाङ् खे़ङ्‌हाॽ मे़घे़क्‍खुसि॥

३३ कर सान् खे़ङ्‌हाॽरे़ खुन्‍छिॽ हाबोॽबो पत्‍छे़र हे़क्‍क्‍याङ् खे़न् सान् खाम्‍माए मे़ङ्‌घोए यहवे दाङ्‌बे़ल्‍ले़ कुसाक्‍के़न्‍निन् खे़न् मनाहाॽओ चुक्‍ते़, खे़ब्‍याङ् खुने़ॽ खे़न् मनाहाॽ साॽरिक् यम्‍बा मिङ्‌देॽओ मे़ध्‍ये़र याःन्‍दुसि॥

३४ कल्‍ले़चोगुल्‍ले़ खे़न् ते़न्‍निल्‍ले़ कुमिङ् किब्रोथ-हत्‍तावाb मे़वाःत्‍तु, थेआङ्‌भे़ल्‍ले़ वेॽ यरिक् साःल्‍ले़ लागि कुजाघ्या के़बोङ्‌बा मनाहाॽ हाबा खे़प्‍मोए खे़ङ्‌हाॽरे़ मे़लुप्‍तु मे़धसि॥

३५ किब्रोथ-हत्‍तावालाम् मनाहाॽ लाङ्‌मे़घेगे़आङ् हसेरोत ले़प्‍माङ् मे़धासिङ्, हे़क्‍क्‍याङ् खे़ङ्‌हाॽ खे़प्‍मो कुभा ये़म् याङ्‌मे़धोःक्‍ते़रो॥

a 

११:३ तबेरा– कल्‍ले़ कुमिङ्‌ङे़न् हिब्रुओ “मिगे़दिक्‍पा” कुइसिःक् खे़म्‍दे़त्॥

b 

११:३४ किब्रोथ-हत्‍तावा मे़प्‍मनाबे़ल्‍ले़ कुबेन् “कुजाघ्याहाॽरे़ खुन्‍छिॽ इःप्‍पुङ्‌हाॽ॥”

मिरियम नु हारुनरे़ मोसान् अत्‍ते़सु

१२

कुस लाजेॽ के़युङ्‌मा मोसाःल्‍ले़ कुमेत् कुसिःल्‍ले़ चोगुल्‍ले़ मिरियम नु हारुने़न् मोसाःल्‍ले़ कुदक्‍ले़ङ्‌वोओ पाःप्‍मा हेःक्‍ते़सि, थेआङ्‌भे़ल्‍ले़ मोसाःल्‍ले़ कुस लाजेॽबा मे़न्‍छुमा थिक् मेःत् तारुआङ् वये़॥

२ खे़न् ने़प्‍माङ्‌ले़ पाःत्‍ते़छु, “थे यहवे दाङ्‌बान् मोसाःन्‍लाम्‍बारक् पारे़आङ् वाॽबि? थे खुने़ॽ आन्‍छिॽलाम्‍माङ् मे़बारे़न्‍नाङ् मे़वाॽने़म्‍बि?” हे़क्‍क्‍याङ् यहवे दाङ्‌बे़ल्‍ले़ कन् पाःन्‍निन् खे़प्‍सु॥

३ मोसान् इक्‍सादिङ् खाम्‍बेःक्‍मो के़रे़क्‍नुःल्‍ले़ नःम्‍नःम्‍बा मना वये़॥

४ यहवे दाङ्‌बे़ल्‍ले़ खिमो मोसाःन्, हारुने़न् नु मिरियम्‍मिन् मे़त्‍तुसि, “खिनिॽ सुम्‍ब्राङ् तुम्‍मादे़न् साःङ्‌गाहिम्‍मो त्‍ये़म्‍मे़ॽ॥” हे़क्‍क्‍याङ् खे़ङ्‌हाॽ सुम्‍ब्राङ् मे़द्‌ये़॥

५ खे़ब्‍याङ् यहवे दाङ्‌बान् खाॽमिःप्‍पा सित्‍लाङ्‌ङो ये़ हे़क्‍क्‍याङ् तुम्‍मादे़न् साःङ्‌गाहिम् लाःप्‍मादे़न्‍नो फन्‍छिङ्‌ङाङ् हारुने़न् नु मिरियम्‍मिन् उःत्‍तुसि॥ आल्‍ल खे़न् ने़प्‍माङ् तगि त्‍ये़सि,

६ खे़ब्‍याङ् खुने़ॽ मे़त्‍तुसि, “आङ्‌गाॽ आबाःन्‍निन् खे़न्‍छिॽ खे़प्‍से़त्‍छे़ॽओ–

“खिनिॽ लुम्‍मो माङ्‌निङ्‌वाॽपान् के़बाःप्‍पे़न् वाॽइल्‍ले़,

खे़न् मनाःन्‍नु आङ्‌गाॽ यहवे दाङ्‌बे़न् सुफोओ ओःन्‍धाक्‍सिङ्‌ङारो,

से़प्‍माङ्‌मो आङ्‌गाॽ खे़न्‍नु पाःत्‍तारो॥

७ कर आङ्‌गाॽ आसे़वारोबा मोसाःन्‍नुग

आङ्‌गाॽ हे़क्‍के मे़जोःक्‍कान्‍लो॥

खुने़ॽग के़रे़क् आहिम्‍सयङ्‌ङो नसाःन्‍साबा चोक्‍लो॥

८ आङ्‌गाॽ खे़न्‍नु स्‍वाःत्‍ताङ् ताॽदिओ मे़ःन्‍लो,

कर नारा तुम्‍दुम्‍बा नुरिक्‍काङ् ताॽजे़ङ्‌ङारो,

हे़क्‍क्‍याङ् खे़ल्‍ले़ आङ्‌गाॽ आनारान् ओमे़त्‍तुरो॥

कल्‍ले़चोगुल्‍ले़ आङ्‌गाॽ आसे़वारोबा मोसान्

चे़क्‌या इङ्‌दो मे़प्‍मा थेआङ् के़ङ्‌गिसे़त्‍छिन्‍बाबे?”

९ हे़क्‍क्‍याङ् खे़ङ्‌हाॽरे़ खुन्‍छिॽ तक्‍ले़ङ्‌वाओ यहवे दाङ्‌बे़ल्‍ले़ साॽरिक् कुसिक् पोगे़, खम्‍भ्‍याङ् खुने़ॽ खे़प्‍मोनु ह्‌याप् थासिङ्‌ङाङ् पेघे़रे़॥

१० सेसे साःङ्‌गाहिम्‍मिल्‍ले़ कुसम्‍धाङ्‌लाम् खाॽमिःत्‍ते़न् इःङ्‌सिङ्‌ङे़ल्‍ले़ मिरियम्‍मिन् आलिःक्‍लिःक्‍पा होरिक्‍पा तुक्‍मे़ल्‍ले़ तरुआङ् नाःङ् हे़क्‍के फुत्‍त्रिःङ्‌ग्‍याःप्‍मा पोःक्‍खे़चुरे़आङ् ये़बे़॥ हारुनरे़ मिरियम्‍मिन् ओमे़त्‍तुल्‍ले़ खे़न् होरिक्‍पा तुक्‍मे़ल्‍ले़ तरुबा निसु॥

११ हारुनरे़ मोसान् मे़त्‍तु, “आदाङ्‌बे, आङ्‌गाॽ पेलि फाक्‍ने़, आन्‍छिगे़ अदङ् याःम्‍बक् चोगे़त्‍छुगे़ हे़क्‍क्‍याङ् लायो चोगे़त्‍छुगे़आङ् वाॽ, कर खे़न्‍लाम्‍बाबा खुम्‍दिङ्‌ङिन् आन्‍छिगे़ तुम्‍मा मे़बोङ्‌ने़न्‍ल॥

१२ कुम्‍मारे़ कुसाप्‍पोःक्‍कोलाम् लःन्‍दे़ल्‍ले़सा खे़न् कुभ्रे़ःङ् किरे़आङ् स्‍ये़बा हे़क्‍तङ्‌बा पोङ्‌ल मे़याःन्‍दे़न्‍ने़ॽ॥”

१३ खे़ब्‍याङ् मोसाःल्‍ले़ अक्‍खे पाःत्‍तुआङ् यहवे दाङ्‌बान् पेलि फाक्‍तु, “यहवे दाङ्‌बाए, आङ्‌गाॽ चुङ्‌जिगे़न् नःम्‍नःम्‍माङ् पेलि फाक्‍ने़! खे़न् वेःन्‍देॽओ॥”

१४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़न् खुने़ॽ कुम्‍बारे़ कुनाराओ थ्‍याःत् थोःक्‍तुबा हे़क्‍केःल्‍ले़, थे खे़न् ये़त्‍नाम् थारिक् कुना मे़ध्‍ये़ने़म्‍बाबि? खे़न् ये़त्‍नाम् थारिक् साःङ्‌गाहिम्‍हाॽलाम् लाःक्‍कात् साक्‍ते़ युक्‍खे़ॽ, खे़न् एगाङ्‌लक् खुने़ॽ सिगाङ् तारे़ॽ॥”

१५ खे़ब्‍याङ् मिरियम्‍मिन् ये़त्‍नाम् थे़म्‍बा साःङ्‌गाहिम्‍हाॽलाम् लाःक्‍कात् मे़साक्‍तु मे़युक्‍खु, हे़क्‍क्‍याङ् मिरियम्‍मिन् सिगाङ् मे़न्‍धे़क्‍के थारिक् मनाहाॽआङ् तगि मे़म्‍बेने़न्॥

१६ खे़न् एगाङ् हसेरोतलाम् तगि मे़बेआङ् पारानबा मुरे़ःक् खारे़ःक् थेआङ् के़होःप्‍पादे़न्‍नो खे़ङ्‌हाॽरे़ साःङ्‌गाहिम्‍हाॽ मे़घिङ्‌घुरो॥

थोःम्‍जिबाहाॽ

(साम्‌यो इङ् १:१९-३३)

१३

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ कनान लाजेॽओ थोःम्‍जिबाहाॽ पाङ्‌घे़से़ॽ॥ आङ्‌गाॽ खे़न् लाजेन् इस्राइलिहाॽ पिरुङ्‌सिङ्‌ॽ॥ आप्‍फेक् आप्‍फेक् खुन्‍छिॽ थाःक्‍कोलाम् लाम्‍लोबा थिक्‍थिक् पाङ्‌घे़से़ॽ॥”

३ कल्‍ले़चोगुल्‍ले़ यहवे दाङ्‌बे़ल्‍ले़ कुइङ्‌जाङ् कुइसिःक् पारानबा मुरे़ःक् खारे़ःक् थेआङ् के़होःप्‍पादे़न्‍नोलाम् मोसाःल्‍ले़ खे़ङ्‌हाॽ पाङ्‌घुदेसुसि॥ खे़ङ्‌हाॽ के़रे़क् इस्राइलिहाॽरे़ खुन्‍छिॽ लाम्‍लोबा मे़वये़॥

४ खे़ङ्‌हाॽरे़ खुन्‍छिॽ मिङ् हाबा कन्‍हाॽए वये़–

रुबे़नरे़ कुधाःक्‍लाम् जक्‍कुररे़ कुस्‍सा सम्‍मुअ,

५ सिमियोनरे़ कुधाःक्‍लाम् होरिरे़ कुस्‍सा साफात,

६ यहुदारे़ कुधाःक्‍कोलाम् यपुन्‍नेरे़ कुस्‍सा कालेब,

७ इस्‍साखाररे़ कुधाःक्‍लाम् युसुफरे़ कुस्‍सा यिगाल,

८ इफ्राइमरे़ कुधाःक्‍लाम् नुनरे़ कुस्‍सा होसिया,

९ बेन्‍यामिनरे़ कुधाःक्‍कोलाम् रफुरे़ कुस्‍सा पलति,

१० जबलुनरे़ कुधाःक्‍कोलाम् सोदिरे़ कुस्‍सा गद्‌दिएल,

११ युसुफरे़ कुधाःक्‍कोनु मनस्‍सेरे़ कुधाःक्‍कोलाम् सुसिरे़ कुस्‍सा गेद्‌दि,

१२ दानरे़ कुधाःक्‍कोलाम् गमल्‍लिरे़ कुस्‍सा अम्‍मिएल,

१३ आसेररे़ कुधाःक्‍कोलाम् मिखाएलरे़ कुस्‍सा सतुर,

१४ नप्‍तालिरे़ कुधाःक्‍कोलाम् वोफ्सिरे़ कुस्‍सा नहबि,

१५ गादरे़ कुधाःक्‍लाम् माकिरे़ कुस्‍सा गुएल॥

१६ लाजेॽओबा सिबिॽ पाःन्‍हाॽ कुसिङ् निःप्‍मारे़ लागि मोसाःल्‍ले़ पाङ्‌घुसिबा मनाहाॽरे़ खुन्‍छिॽ मिङ् आम्‍भा कन्‍हाॽएरो॥ (मोसाःल्‍ले़ नुनरे़ कुस्‍सा होसियान् यहोसु मिङ् वाःत्‍तु॥)

१७ मोसाःल्‍ले़ खे़ङ्‌हाॽ कनान लाजेन् थोःम्‍मारे़ लागि पाङ्‌घुसिआङ् खुने़ॽ खे़ङ्‌हाॽ अक्‍खे मे़त्‍तुसि, “खिनिॽ कप्‍मोलाम् थाआसिम्‍मे़ॽआङ् नेगेव मे़प्‍मनाबा लाङ्‌गे़त् ले़प्‍माङ्‌बा ते़ङ्‌गप्‍पोलाम् कोःक्‍मा पिसाङ् पेगे़म्‍मे़ॽ,

१८ हे़क्‍क्‍याङ् लाजेन् आक्‍तङ्‌बा चोक्, खे़प्‍मो के़युङ्‌बा मनाहाॽ आक्‍ख्‍यारिक् के़धुम्‍बा मे़जोःक्‍पि इ मे़म्‍धुम्‍मनाबा मे़जोःक्‍पि, यरिक् मे़वाॽबि इ सुःल्‍लिक् मे़वाॽबि खे़न् पाःन्‍निन् निङ्‌वाॽ खोसे़म्‍मे़ॽ॥

१९ खे़ङ्‌हाॽ मे़युङ्‌बा लाजेन् नुबा चोःक्‍पि इ ताप्‍फे़ःम्‍बा चोःक्‍पि, आक्‍तङ्‌बा चोक्, हे़क्‍क्‍याङ् खे़ङ्‌हाॽ साःङ्‌गाहिम्‍हाॽओ मे़युङ्‌बि इ यक्‍को मे़युङ्‌बि, आक्‍तङ्‌बा ये़क्‌यक्‍को मे़युङ्‌ॽ?

२० लाजेॽ सिङ्‌बुङ्‌ङिन् आक्‍तङ्‌बा चोक्, चा के़नुॽबा चोःक्‍पि मे़न्‍नुॽमनाबा चोःक्‍पि, खे़प्‍मो ताम्‍भुङ् ने़बि मे़ने़ने़म्‍बि खे़न् ओमे़त्‍ते़म्‍मे़ॽ॥ हाङ्‌हाङ् लॽरे़म्‍मे़ॽ, हे़क्‍क्‍याङ् खे़प्‍मोबा कुभा सिङ्‌सेॽहाॽ फे़त्‍ते़म्‍मे़ॽ॥” खे़न् ये़म्‍मो के़रे़क्‍नुःल्‍ले़ तगि चे़ल्‍ले़क्‍सेॽ तुम्‍मा याक्‌वा वये़॥

२१ कल्‍ले़चोगुल्‍ले़ खे़ङ्‌हाॽ थाम्‍माङ् थो मे़धोःक्‍सिङ् मे़बे हे़क्‍क्‍याङ् जिनबा मुरे़ःक् खारे़ःक् थेआङ् के़होःप्‍पादे़न्‍नोलाम् ले़बो-हमात ले़प्‍माङ्‌बा रहोब थारिक् खे़न् लाजेन् मे़धोःप्‍सु॥

२२ खे़ङ्‌हाॽ ने़गेबलाम् मे़धोःक्‍सिङ्‌ङाङ् हे़ब्रानओ मे़गे़रे़, खे़प्‍मो अनाकरे़ कुमुॽइदाङ्‌सा अहिमन, सेसै नु तल्‍मैन् मे़युङे़॥ हे़ब्रोने़ङ्‌ग मिस्रबा सोअन ये़क्‌यक्‍के़न्‍नुःल्‍ले़ तङ्‌बे नुसि तगि चुक्‍ते़चुरे़आङ् ने़स्‍से़॥

२३ खे़न् एगाङ् खे़ङ्‌हाॽ एस्‍कोलबा ने़ने़बादे़न्‍नो मे़बे, हे़क्‍क्‍याङ् खे़प्‍मोलाम् चे़ल्‍ले़क्‍सेल्‍ले़ कुबोराक्‍कोबा लत्‍छा कुबजाधिक् मे़ज्‍ये़प्‍तुआङ् लत्‍छा सिङ्‌लःङ्‌साओ मे़दिःक्‍खु खे़ब्‍याङ् ने़प्‍फु मनारे़ पक्‍खे़छुआङ् फे़त्‍ते़छु॥ खे़ङ्‌हाॽरे़ फुॽले़ॽसेॽ नु पःत्‍छेॽआङ् मे़भे़त्‍तु॥

२४ इस्राइलिहाॽरे़ खे़प्‍मोलाम् खे़न् चे़ल्‍ले़क्‍सेॽइल्‍ले़ कुबजान् मे़ज्‍ये़प्‍तुबाल्‍ले़ चोगुल्‍ले़ खे़न् ते़न्‍निल्‍ले़ कुमिङ्‌ङिन् एस्‍कलोनa ने़ने़बादे़न् मे़मे़त्‍तुबारो॥

२५ लिबोङ् ये़न् के़रे़बा कुनुप्‍मो खे़न् लाजेन् मे़धोःप्‍सु मे़सुरुआङ् खे़ङ्‌हाॽ मे़नुःक्‍खे़॥

थोःम्‍जिबा पाःन्‍हाॽ मे़जे़क्‍खु

२६ खे़ङ्‌हाॽ मे़नुःक्‍खे़आङ् पारानबा मुरे़ःक् खारे़ःक् थेआङ् के़होःप्‍पादे़न् कादेसओ मोसा, हारुन नु इस्राइलबा के़रे़क् सङ्‌जुम्‍भोओ मे़द्‌ये़, हे़क्‍क्‍याङ् काक् सङ्‌जुम्‍भोःन् के़रे़क् पाःन्‍हाॽ मे़जे़क्‍तुसि, खे़ब्‍याङ् खे़न् लाजेॽओबा सिङ्‌सेॽहाॽ खे़ङ्‌हाॽ ओःन्‍मे़धाक्‍तुसि॥

२७ खे़ङ्‌हाॽरे़ मोसान् अक्‍खे मे़मे़त्‍तु, “खे़ने़ॽ याप्‍मि के़बाङ्‌घे़बादे़न्‍नो आनिगे के़रिगे़॥ से़क्‍खाए खे़न् लाजेॽओ पित्‍नु नु सक्‌वाघु कुङ्‌लत्‍छ, हे़क्‍क्‍याङ् खे़प्‍मो के़धोःक्‍पा सिङ्‌सेॽहाॽ हाबा कन्‍लो॥

२८ कर खे़प्‍मो के़युङ्‌बा मनाहाॽ साॽरिक् के़धुम्‍बा मे़जोःक्‍लत्‍छ खम्‍भ्‍याङ् ये़क्‌यक्‍हाॽ लुङ्‌धाक्‍किल्‍ले़ कब्रिङ् मे़भाक्‍तुबा नु चाॽरिक् यम्‍ब्‌यम्‍बा ने़रे़त्‍छ॥ खे़न्‍नुःल्‍ले़ वेॽ आनिगे खे़प्‍मो अनाकरे़ कुस्‍साहाॽआङ् निसुम्‍सिम्‍बे़॥

२९ ने़गेब मे़प्‍मनाबा लाङ्‌गे़त् पिसाङ्‌बा ते़ङ्‌गप्‍पो अमालेकिहाॽ, हे़क्‍क्‍याङ् कोःक्‍मा फाङ्‌जङ्‌बा ते़ङ्‌गप्‍पो हित्‍ति, यबुसि नु एमोरिहाॽ खे़ब्‍याङ् वरःङ्‌ङिल्‍ले़ कुबेसाङ् नु यर्दन वहःङ्‌ङिल्‍ले़ कुयाओ कनानिहाॽ मे़युङ्‌लत्‍छ॥”

३० खे़ब्‍याङ् कालेबरे़ मोसाःल्‍ले़ कुदगि मनाहाॽ स्‍वाःत् मे़युङे़र याःन्‍दुसिआङ् मे़त्‍तुसि, “आनिॽ खिमो खे़प्‍मो पेगिआङ् खे़न् लाजेन् हुक्‍काप् चोगुम्‌ॽ, थेआङ्‌भे़ल्‍ले़ आनिॽ खे़न् से़क्‍खासाङ् नाःम्‍मा आसुक्‍तुम्‌ॽ॥”

३१ कर खुने़ॽनु के़बेःक्‍पा मनाहाॽरे़ मे़बाःत्‍तु, “खे़न् मनाहाॽनु थक्‍से़ पेःक्‍मा आनिॽ आन्‍छुक्‍तुम्‍मिन्, थेआङ्‌भे़ल्‍ले़ खे़ङ्‌हाॽ आनिॽनुःल्‍ले़ पधुम् के़धुम्‍बा मे़जोक्॥”

३२ लाजेॽ थोःम्‍से़ के़बेःक्‍पाहाॽरे़ ताप्‍फे़ःम्‍बा इङ्‌घङ् मे़जे़क्‍तुसिआङ् खे़ङ्‌हाॽरे़ इस्राइलिहाॽ मे़मे़त्‍तुसि, “आनिगे लाजेॽ थोःम्‍से़ पेगिगे़आङ् नुःक्‍खिगे़बा लाजेःल्‍ले़ग खे़प्‍मो के़युङ्‌बा आप्‍फेक् कुमनाहाॽ लरुदेसुसिबारत्‍छ, हे़क्‍क्‍याङ् आनिगे खे़प्‍मो निसुम्‍सिम्‍बे़बा मनाहाॽग आजाजाबा होरु हे़क्‍तङ्‌बा मे़जोःक्‍ले़त्‍छ॥

३३ खे़प्‍मो आनिगे नेफिलिम होरुहाॽ निसुम्‍सिम्‍बे़, खे़ङ्‌हाॽग अनाकरे़ कुधिन्‍दाङ् सायोबोरासिरे़त्‍छ॥ खे़ङ्‌हाॽरे़ खुन्‍छिॽ पेसाङ् आनिगे आप्‍फेक्‍क प्‍याःत् हे़क्‍तङ्‌बा निआसिगे़॥ खे़ङ्‌हाॽरे़ आनिगे मे़निसिगे़ल्‍ले़ हे़क्‍तङ्‌बाए निधाबिगे़रो॥”

a 

१३:२४ एस्‍कलोन– हिब्रुओ कन् मिङ्‌ङे़ल्‍ले़ कुबेन् “चे़ल्‍ले़क्‍सेॽहाॽरे़ कुबोराक्॥”

इस्राइलिहाॽरे़ यहवे दाङ्‌बान् मे़अत्‍तु

१४

खे़न् से़न्‍दिक् के़रे़क् सङ्‌जुम्‍भोःन् फिरिक् फिरिक् मे़भिःक्‍ते़र मे़हाबे़॥

२ के़रे़क् इस्राइलिहाॽ मोसान् नु हारुनरे़ खुन्‍छिॽ तक्‍ले़ङ्‌वाओ मने़मे़धिक्‍ते़, हे़क्‍क्‍याङ् के़रे़क् सङ्‌जुम्‍भोःल्‍ले़ खुन्‍छिॽ मे़मे़त्‍तुसि, “मिस्र लाजेॽओए आनिगे स्‍ये़ॽइगे़ल्‍ले़ नुबा पोःक्‍खे़बा वये़बामे़न्, इग्र कन् मुरे़ःक् खारे़ःक् थेआङ् के़होःप्‍पादे़न्‍नो स्‍ये़ॽइगे़साङ् नुरे़बा वये़मे़न्॥

३ निङ्‌वाॽफुमाङ्‌ङिल्‍ले़ ताभेःल्‍ले़ आनिगे से़प्‍मारे़ लागि थेआङ् कन् ते़न्‍नो फे़त्‍तिगे़र पत्‍छिगे़बाबे? आनिगे मेःत्‍हाॽ नु साहाॽ नाप्‍मनाबा चिगक्‌वा हे़क्‍के मे़दे़म्‍सुसिॽ॥ आल्‍ल आनिॽ मिस्र लाजेॽओए नुःङ्‌मा पेःक्‍मा नुबा मे़बोङ्‌ने़म्‍बि?”

४ हे़क्‍क्‍याङ् खे़ङ्‌हाॽरे़ खुन्‍छिॽ लुम्‍मो अक्‍खे मे़बाःत्‍तु, “आनिॽ लत्‍छा लाम्‍लोबा सेगुम्‍माङ् मिस्र लाजेॽ नुःक्‍खिॽ॥”

५ खे़ब्‍याङ् मोसान् नु हारुने़न् इस्राइलबा के़रे़क् सङ्‌जुम्‍भोःल्‍ले़ खुन्‍छिॽ तगि साम्‍बोन् हबत् फन्‍ने़छिआङ् ने़ने़त्‍छि॥

६ लाजेॽ थोःम्‍से़ के़बेःक्‍पाहाॽओ नुनरे़ कुस्‍सा यहोसुःन्‍नु नु यपुन्‍नेरे़ कुस्‍सा कालेबरे़ खुन्‍छिॽ चाङ्‌हाॽ थे़ःक्‍खे़छु,

७ हे़क्‍क्‍याङ् इस्राइलबा के़रे़क् सङ्‌जुम्‍भोःन् खुन्‍छिॽ अक्‍खे मे़त्‍ते़छुसि, “आनिगे कुधोःम्‍से़ पेगिगे़बा लाजेन् साॽरिक् नुबा लाजेॽ चोक्॥

८ यहवे दाङ्‌बान् आनिॽनु कुनिङ्‌वाॽ ताने़भग्र, खुने़ॽ आनिॽ खे़न् लाजेॽओ आदेॽ, हे़क्‍क्‍याङ् खे़न् पित्‍नु नु सक्‌वाघु के़गुङ्‌बा लाजेन् खुने़ॽ आबिरो॥

९ कर यहवे दाङ्‌बे़ल्‍ले़ कुदक्‍ले़ङ्‌वाओरक् मे़बोगे़म्‍मिन्‍ने़ॽ॥ हे़क्‍क्‍याङ् खे़न् लाजेॽओबा मनाहाॽनु मे़गिसे़म्‍मिन्‍ने़ॽ, थेआङ्‌भे़ल्‍ले़ खे़ङ्‌हाॽग आनिॽ सानाःत् मे़बोङ्‌ॽ॥ खे़ङ्‌हाॽ कम्‍ब्राङ् के़मे़प्‍पान् खुन्‍छिॽलाम् खे़त्‍छिङ् पेआङ् होप्, कर यहवे दाङ्‌बान् आनिॽनु वाॽ॥ खिनिॽ खे़ङ्‌हाॽनु मे़गिसे़म्‍मिन्‍ने़ॽ॥”

१० कर के़रे़क् सङ्‌जुम्‍भोःल्‍ले़ खे़ङ्‌हाॽ लुङ्‌ङिल्‍ले़ ले़प्‍मासि फाॽआङ् पान् मे़हुप्‍तु॥ खे़न् ये़म्‍मो यहवे दाङ्‌बे़ल्‍ले़ कुमिमिदिङ्‌ङिन् तुम्‍मादे़न् साःङ्‌गाहिम्‍मो के़रे़क् इस्राइलिहाॽओ ओसेःन्‍धाङ् पोःक्‍खे़॥

११ हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु, “कन् मनाहाॽरे़ आङ्‌गाॽ आक्‍ख्‍यारिक् इरिक् मे़नाॽआर मे़वाॽबे? कन्‍हाॽरे़ खुन्‍छिॽ लुम्‍मो आङ्‌गाॽ चोगुङ्‌बा मिक्‍सेःन्‍हाॽ मे़निसुआङ्‌साङ् कन्‍हाॽरे़ आक्‍खे़न् थारिक् आङ्‌गाॽ नसान् मे़न्‍जोःक्‍काआन्‍बाबे?

१२ कन्‍हाॽ आङ्‌गाॽ मिङ्‌देल्‍ले़ मे़क्‍खुङ्‌सिङ्‌ॽ, कर खे़ने़ॽ लाम्‍बाए कन्‍हाॽनुःल्‍ले़आङ् यम्‍बा सुवाङ् नु मुक्‍साम्‍साबा चोगुङ्‌सिङ्‌ॽ॥”

१३ मोसाःल्‍ले़ यहवे दाङ्‌बे़न् मे़त्‍तु, “मिस्रिहाॽरे़ कन् पाःन्‍निन् मे़घे़प्‍सुल्‍ले़ खे़ङ्‌हाॽरे़ थे मे़बाःत्‍तुॽ? आदाङ्‌बारे़ के़मुक्‍साम्‍मिन् ओःन्‍गे़धाक्‍तुसिआङ् खे़ङ्‌हाॽरे़ खुन्‍छिॽ लुम्‍मोलाम् आदाङ्‌बारे़ए कन्‍हाॽ के़लःत्‍तु के़धाक्‍तुसिबारो॥

१४ कन् लाजेॽओ के़युङ्‌बाहाॽ मिस्रिहाॽरे़ कन् पाःन्‍निन् मे़जे़क्‍तुसिॽ॥ खे़ने़ॽ यहवे दाङ्‌बे़न् कन्‍हाॽरे़ खुन्‍छिॽ लुम्‍मो के़वाॽ के़लॽबा पाःन्‍निन् खे़ङ्‌हाॽरे़ मे़घे़प्‍सु मे़सुरुआङ् वाॽ, खे़ने़ॽ नादुम्‍दुम्‍बाए निगे़धाबे़आङ् के़वाॽ, हे़क्‍क्‍याङ् खे़ने़ॽ के़घाॽमिःत्‍तिन् कन्‍हाॽरे़ खुन्‍छिॽ सम्‍धाङ् ये़म्‍सिङ् खे़ब्‍याङ् ले़न्‍दिक् खाॽमित् सित्‍लाङ् नु से़न्‍दिक् मि सित्‍लाङ् के़बोङ्‌ङाङ् खे़ने़ॽ कन्‍हाॽरे़ खुन्‍छिॽ तगि तगि के़बेःक्॥

१५ आल्‍ल खे़ने़ॽ कन् मनाहाॽ थिक्‍ले़ङ्‌ले़ के़से़रुसिल्‍ले़ग खे़ने़ॽ के़मिङ्‌सो के़धाःङ्‌सो के़घे़म्‍बा सुवाङ्‌हाॽरे़ अक्‍खे मे़लॽआङ् पान् मे़बाःत्‍तुॽ,

१६ ‘यहवे दाङ्‌बे़ल्‍ले़ खे़न् मनाहाॽ लाजेॽ पिनिङ् मे़त्‍तुसि हे़क्‍क्‍याङ् माङ्‌हे़क् चोगु कर माङ्‌हुप् चोगुबा लाजेॽओ फे़प्‍मा मे़सुक्‍तुसिन्, कल्‍ले़चोगुल्‍ले़ खुने़ॽ खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍नो स्‍ये़रुसि॥’

१७ “कल्‍ले़चोगुल्‍ले़ यहवे दाङ्‌बाए, खे़ने़ॽ के़मुक्‍साम्‍मिन् ओसेःन्‍धाङ् चोगे़ॽओ, खे़ने़ॽ अक्‍खे के़बाःत्‍तुआङ् वाॽ–

१८ ‘यहवे दाङ्‌बान् हने़ कुसिक् मे़म्‍बोःक्‍मनाबा नु लुङ्‌माॽ आदुक्‍तुक्‍पा चोक्, फे़न्‌याःम्‍बक् नु लायो लासोत् ले़प्‍मि के़बिबा चोक्, कर आप्‍तिक्‍साबान् आत्‍तिन् परिक्‍ले़आङ् आप्‍तिक् मे़ःन्‍नेबा मे़न्‍जोःक्‍मनाबा, पाधे़बा थाःक्‍थे़बाहाॽरे़ खुन्‍छिॽ लायोल्‍ले़ कुले़क्‌वा खुन्‍छिॽ सुम्‍सि लिसि थाःक् थारिक्‍साङ् खुम्‍दिङ् के़बिबा चोक्॥’

१९ आङ्‌गाॽ खे़ने़ॽ पेलि फाक्‍ने़, खे़ने़ॽ साॽरिक् लुङ्‌माॽ आदुक्‍तुक्‍पा के़जोःक्‍पा कुइसिःक्, हे़क्‍क्‍याङ् मिस्र लाजेॽलाम् आल्‍लो थारिक् ले़प्‍मि के़बिरुसिर के़वाॽबा हे़क्‍के कन् मनाहाॽरे़ खुन्‍छिॽ लायोन् ले़प्‍मि पिरे़से़ॽओ॥”

२० खे़ब्‍याङ् यहवे दाङ्‌बे़ल्‍ले़ पाःत्‍तु, “खे़ने़ॽ के़बाःत्‍तुबा कुसिङ्‌ङे आङ्‌गाॽ कन्‍हाॽ ले़प्‍मि पिरुङ्‌सिङ्‌ङाङ् वाॽ॥

२१ हे़क्‍केसाङ्, आङ्‌गाॽ से़क्‍खाए कुहिङ्‌वे़त् वाॽआबा कुइसिःक् हे़क्‍क्‍याङ् आङ्‌गाॽ आमिमिदिङ्‌ङिन् इक्‍सादिङ् खाम्‍बेःक्‍मो खाराक् वाॽबा कुइसिःक्,

२२ मिस्र नु मुरे़ःक् खारे़ःक् थेआङ् के़होःप्‍पादे़न्‍नो आङ्‌गाॽ आमिमिदिङ्‌ङिन् नु आङ्‌गाॽ चोगुङ्‌बा निङ्‌वाॽ के़माबा याःम्‍बक्‍हाॽ मे़निसुआङ्‌साङ् इङ्‌जाङ् मे़न्‍इःप्‍मना मे़न्‍नाःप्‍मनाबा के़बोङ्‌बाआङ् थिबोङ्‌ले़ङ् थारिक् आङ्‌गाॽ आनिङ्‌वाॽ के़साॽबा कन् के़रे़क् मनाहाॽरे़–

२३ खुन्‍छिॽ थाःक्‍थे़बाहाॽ माङ्‌हे़क् मे़त्‍तुङ्‌सिङ्‌ङाङ् माङ्‌हुप् चोगुङ्‌बा लाजेन् खे़ङ्‌हाॽओ लत्‍छारे़आङ् निमा मे़ङ्‌घोसुन्‌ॽ॥ आङ्‌गाॽ के़नाॽबाहाॽरे़ खे़न् लाजेन् आप्‍फाल्‍ले़आङ् निमा मे़ङ्‌घोसुन्‌ॽ॥

२४ कर आङ्‌गाॽ आसे़वारोबा काले़बरे़ओ वेॽस्‍मा याम्‍साम् याक्, हे़क्‍क्‍याङ् खे़ल्‍ले़ के़रे़क् परिक्‍ले़ आङ्‌गाॽ आजोःङ् इःत्‍तुआङ् वाॽ॥ कल्‍ले़ चोगुल्‍ले़ए खुने़ॽ के़रे़आङ् फे़रे़बा लाजेॽओ आङ्‌गाॽ खुने़ॽ तेॽरुङ्‌ॽ हे़क्‍क्‍याङ् खुने़ॽ कुमुॽइदाङ्‌साहाॽरे़ खे़न् लाजेॽओ युक् मे़जोगुॽ॥

२५ अमालेकिहाॽ नु कनानिहाॽ ने़ने़बादे़न्‍हाॽओ मे़युङ्‌बाल्‍ले़ चोगुल्‍ले़ ताःन्‍दिक्‍सा खिनिॽ नुःक्‍खे़म्‍मे़ॽ हे़क्‍क्‍याङ् हे़ःत्‍ताङ्‌बा वरःङ्‌ङो लाम्‍बा पोःक्‍खे़म्‍मे़ॽआङ् मुरे़ःक् खारे़ःक् थेआङ् के़होःप्‍पादे़न् ले़प्‍माङ् पेगे़म्‍मे़ॽ॥”

२६ यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२७ “आङ्‌गाॽ आदक्‍ले़ङ्‌वाओ कन् कुॽइगे़भे़म्‍बा सङ्‌जुम्‍भोःन् आक्‍ख्‍यारिक् इरिक् मने़मे़धिक्‍पाबे? खे़ङ्‌हाॽ आङ्‌गाॽ आदक्‍ले़ङ्‌वाओ मने़मे़धिक्‍ते़बे़न् आङ्‌गाॽ खे़प्‍सुङ्‌ङाङ् वाॽ॥

२८ खिन्‍छिॽ खे़ङ्‌हाॽ मे़त्‍ते़से़से़ॽ, ‘आङ्‌गाॽ से़क्‍खाए कुहिङ्‌वे़त् वाॽआबा कुइसिःक्, यहवे दाङ्‌बाल्‍ले़ उवा चोगुॽ, आङ्‌गाॽ खे़प्‍सुङ्‌ल खिनिॽ थे़मा थे़मा के़बाःत्‍तुम्‍माङ् वये़, आङ्‌गाॽ हाबा खे़न्‍ने चोगुङ्‌ॽ॥

२९ खिनिॽ चे थक्‍हाॽ आम्‍भा कन् मुरे़ःक् खारे़ःक् थेआङ् के़होःप्‍पादे़न्‍नो ने़याःक्, खिनिॽ आङ्‌गाॽ आदक्‍ले़ङ्‌वाओ मने़गे़धिक्‍तिआङ् के़वयिॽ॥ खे़ल्‍ले़ चोगुल्‍ले़ खिनिॽओ निबोङ् तङ्‌बेनुःल्‍ले़ यरिक् के़योबा आत्‍तिन्‍हाॽआङ् खे़न् लाजेॽओ लाःप्‍मा के़ङ्‌घोसिन्‌ॽ॥

३० हे़क्‍क्‍याङ् यपुन्‍नेरे़ कुस्‍सा काले़बे़न् नु नुनरे़ कुस्‍सा यहोसुःन्‍नुःल्‍ले़ वेॽ आत्‍तिन्‍नाङ् आङ्‌गाॽ पिनिङ् फाॽआङ् माङ्‌हे़क्‍सिङ्‌ङाआङ् माङ्‌हुप् चोगुङ्‌बा लाजेॽओ लाःप्‍माआङ् युङ्‌मा के़ङ्‌घोसिन्‌ॽ॥

३१ नाप्‍मनासिबा चिगक्‌वा हे़क्‍के मे़दे़म्‍सुसि फाॽआङ् खिनिॽ के़बाःत्‍तुम्‍बा खिनिॽ साएहाॽग आङ्‌गाॽ खे़प्‍मो के़त्‍तुङ्‌सिङ्‌ॽ, खम्‍भ्‍याङ् खिनिॽ निनि खे़म्‍घे़म् के़ल्‍लाप्‍तुम्‍मिन्‍बा ते़न्‍निन् खे़ङ्‌हाॽरे़ मे़घोसुॽ॥

३२ कर खिनिॽ चे थक्‍हाॽग आम्‍भा कन् मुरे़ःक् खारे़ःक् थेआङ् के़होःप्‍पादे़न्‍नो ने़याःक्॥

३३ खिनिॽ थिन्‍दाङ् सायोबोराहाॽ कन् मुरे़ःक् खारे़ःक् थेआङ् के़होःप्‍पादे़न्‍नो लिबोङ् तङ्‌बे थारिक् ताक्‍मे़गन्‍नाङ् मे़वाॽ हे़क्‍क्‍याङ् खिनिॽ नसान् के़न्‍जोगुम्‍मिन्‍बाल्‍ले़ चोगुल्‍ले़ मुरे़ःक् खारे़ःक् थेआङ् के़होःप्‍पादे़न्‍नो खिनिॽ के़रे़क् मे़न्‍छिए थारिक् खे़ङ्‌हाॽरे़ तुक्‍खे लाक्‍खे मे़दुमुॽ॥

३४ खिनिॽ खे़न् लाजेन् थोःम्‍मारे़ लागि लिबोङ् ये़न् के़देसुम्‍माङ् के़वयि, कल्‍ले़चोगुल्‍ले़ थिक्‌यान् कुदङ्‌बा तङ्‌बे थिक्, लिबोङ् तङ्‌बे थारिक् खिनिॽ फे़न्‌याःम्‍बक्‍किल्‍ले़ कुले़क्‌वा तुक्‍खे च्‍ये़म्‍मे़ॽ, हे़क्‍क्‍याङ् आङ्‌गाॽ खिनिॽ निङ्‌मि पोङ्‌ङाल्‍ले़ थे पोःङ्‌ॽ खे़न् खिनिॽ निङ्‌वाॽ के़घोसुम्‌ॽ॥’

३५ कन् के़बाःप्‍पे़न् आङ्‌गाॽ यहवे दाङ्‌बाआ, हे़क्‍क्‍याङ् आङ्‌गाॽ आदक्‍ले़ङ्‌वाओ के़जुम्‍बा कन् कुॽइगे़भे़म्‍बा सङ्‌जुम्‍भोःन् आङ्‌गाॽ अक्‍खेए मे़त्‍तुङ्‌ॽ॥ आम्‍भा कन् मुरे़ःक् खारे़ःक् थेआङ् के़होःप्‍पादे़न्‍नो मे़सिआङ् मे़माःत्॥”

३६ मोसाःल्‍ले़ लाजेन् थोःम्‍मारे़ लागि पाङ्‌घुसिल्‍ले़ मे़नुःक्‍खे़ मे़भे़रे़आङ् ताप्‍फे़ःम्‍बा इङ्‌घङ् मे़भे़त्‍तु हे़क्‍क्‍याङ् के़रे़क् सङ्‌जुम्‍भोःन् मोसाःल्‍ले़ कुदक्‍ले़ङ्‌वाओ मे़बारे़र मे़याःन्‍दुसिआङ् वये़,

३७ खे़न् ताप्‍फे़ःम्‍बा इङ्‌घङ् के़भे़प्‍पा मनाहाॽ यहवे दाङ्‌बे़ल्‍ले़ कुदगि माङ्‌दुक्‍मे़ल्‍ले़ मे़स्‍ये़॥

३८ लाजेॽ थोःम्‍से़ के़बेःक्‍पा मनाहाॽओ नुनरे़ कुस्‍सा यहोसुःन् नु यपुन्‍नेरे़ कुस्‍सा काले़बे़न्‍लक् कुहिङ्‌वे़त् याःक्‍ते़सि॥

३९ आल्‍ल मोसाःल्‍ले़ के़रे़क् इस्राइलिहाॽ कन् पाःन्‍निन् चे़क्‍तुसिल्‍ले़ मनाहाॽ साॽरिक् मेरिङ् मे़धक्‍ते़आङ् हाःप्‍मा मे़हेःक्‍ते़॥

४० खे़ङ्‌हाॽ आन्‍देःन् तानाम्‍सा मे़बोगे़आङ् अक्‍खे़ मे़लॽरे़र कोःक्‍मा फाङ्‌जङ्‌बा ते़ङ्‌गप् ले़प्‍माङ् थोःक्‍सिङ्‌मा मे़हेःक्‍ते़, “ओमे़त्‍ते़म्‍मे़ॽ, आनिॽ कप्‍मोलाम् आल्‍ल यहवे दाङ्‌बे़ल्‍ले़ माङ्‌हुप् चोगुबादे़न्‍नो थोःक्‍कासिआङ् पेगि, थेआङ्‌भे़ल्‍ले़ आनिॽग लायो आजोगुम्‍माङ् आवाॽ॥”

४१ कर मोसाःल्‍ले़ मे़त्‍तुसि, “खिनिॽ थेआङ् यहवे दाङ्‌बे़ल्‍ले़ कुइङ्‌जाङ्‌ङिन् के़भेःन्‍दुम्‍बाबे? कन् कुलिङ्‌दो मे़गे़त्‍ने़न्॥

४२ खिनिॽ थो मे़धोःक्‍कासिम्‍मिन्‍ने़ॽ, मेःन्‍ने़भग्र निङ्‌मिहाॽरे़ खिनिॽ के़म्‍नाःन्‍दिॽ, थेआङ्‌भे़ल्‍ले़ यहवे दाङ्‌बान् खिनिॽ लुम्‍मो होप्॥

४३ खे़प्‍मो अमालेकिहाॽ नु कनानिहाॽ खिनिॽनु मे़धक्, हे़क्‍क्‍याङ् खिनिॽ खे़ङ्‌हाॽलाम् हारि के़द्‌ये़ॽइॽ॥ यहवे दाङ्‌बान् खिनिॽ तिम्‍मा नाःप्‍मा के़ले़रुम्॥ कल्‍ले़चोगुल्‍ले़ यहवे दाङ्‌बे़न् खिनिॽनु होप्, कर ताभेलाम् खिनिॽ के़स्‍ये़ॽइरो॥”

४४ हे़क्‍केसाङ् पाःन्‍ने मे़ङ्‌घे़म्‍मे खे़ङ्‌हाॽ कोःक्‍मा फाङ्‌जङ् ते़ङ्‌गप् ले़प्‍माङ् तगि मे़धोःक्‍सिङ्॥ कर यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् नु मोसान् साःङ्‌गाहिम्‍हाॽओलाम् मे़लःन्‍दे़न्॥

४५ खे़ब्‍याङ् खे़न् कोःक्‍माओ के़युङ्‌बा अमालेकिहाॽ नु कनानिहाॽ यो मे़धासिङ् मे़ये़आङ् खे़ङ्‌हाॽ होर्मा थारिक्‍के मे़धगुसिर हे़क्‍क्‍याङ् मे़नाःत्‍तुसिर मे़भे़त्‍तुसिरो॥

सिदुङ्‌जभा चोःक्‍मा थिम्‍हाॽ

१५

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘आल्‍ल आङ्‌गाॽ खिनिॽ युङ्‌मारे़ लागि पिनिङ्‌ल पत्‍ताबा लाजेॽओ खिनिॽ के़गे़रिॽ,

३ यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍गे़नुॽबा पोगुगे़न् कुजा सिदुङ्‌जभा कुइसिःक् तोःन्‍दे़म्‍मे़ॽ॥ कन् सिदुङ्‌जभाहाॽओ मिधिङ्‌मनादेमनाबा सिदुङ्‌जभा, माङ्‌हुप् के़प्‍मा सिदुङ्‌जभा इग्र आबाङे निङ्‌वाॽरे़ तोःम्‍मनाबा सिदुङ्‌जभा, तङ्‌बेओबा तङ्‌नाम्‍हाॽओ तोःम्‍मा के़बोङ्‌बा सिदुङ्‌जभा तोःन्‍दे़म्‍मे़ॽ, हे़क्‍क्‍याङ् खिनिॽ पित्‍थक्‍सा इग्र मे़ल्‍लुक् मे़ःन्‍दाक्‍हाॽलाम् सिदुङ्‌जभाहाॽ तोःम्‍मा के़सुक्‍तुम्‌ॽ॥

४ हे़क्‍केःल्‍ले़ सिदुङ्‌जभा के़दोःन्‍दुम्‍मिल्‍ले़ लितर थिक् चैतुन निःङ्‌गेॽओ सॽमनाबा माना लिसि चुन्‍जुम्‍बा फेॽरुम्‍मिल्‍ले़न् पोगुगे़न् कुजा सिदुङ्‌जभा यहवे दाङ्‌बाओ तोःन्‍दे़म्‍मे़ॽ॥

५ के़रे़क् सिदुङ्‌जभा इग्र मिधिङ्‌मनादेमनाबा सिदुङ्‌जभा मे़ल्‍लुक्‍साःत्‍ते़न्‍नु सोसोरिक् वदुम्‍बक्‌वा सिदुङ्‌जभाःल्‍ले़ लागि माना लिसि चे़ल्‍ले़क्‍सेॽ सेॽजःङ्‌वाआङ् खिनिॽ यारिप् चोगे़म्‍मे़ॽ॥

६ “‘थुःम्‍बाःन्‍नु सोरिक् चाहे पोगुगे़न् कुजा सिदुङ्‌जभाःल्‍ले़ लागि लितर थिक्‍काङ् कुभ्रे़ःङ् चैतुन निःङ्‌गेॽओ सॽमनाबा फोलक् थिक् चुन्‍जुम्‍बा फे़ॽरुम्,

७ हे़क्‍क्‍याङ् वदुम्‍बक्‌वा सिदुङ्‌जभाःल्‍ले़ लागि लितर थिक्‍काङ् कुभ्रेःङ् चे़ल्‍ले़क्‍सेॽ सिजःङ्‌वा यारिप् चोगे़म्‍मेॽ॥ यहवे दाङ्‌बे़ल्‍ले़ कुलागि खे़न् कुनाम्‍गे़नुॽबा सिदुङ्‌जभा हे़क्‍तङ्‌बा तोःन्‍दे़म्‍मे़ॽ॥

८ “‘मिधिङ्‌मनादेमनाबा सिदुङ्‌जभा कुइसिःक् इग्र माङ्‌हुप्‍पिन् के़प्‍मारे़ लागि सिदुङ्‌जभा के़दोःन्‍दुल्‍ले़ किग्र यहवे दाङ्‌बाओ खे़ने़ॽ तङ्‌जुम् वायागेन् सिदुङ्‌जभा कुइसिःक् कुम्‍बाबा पित्‍सात्ते़न् के़दोःन्‍दुल्‍ले़,

९ खे़न् पित्‍सात्ते़न्‍नु सोरिक् लितर ने़त्‍छि निःङ्‌गेॽओ सॽमनाबा फोलक् थिक्‍काङ् कुभ्रे़ःक् चुन्‍जुम्‍बा फेॽरुम् पोगुगे़न् कुजा सिदुङ्‌जभा हे़क्‍तङ्‌बाआङ् तोःन्‍दे़ॽ॥

१० हे़क्‍क्‍याङ् वदुम्‍बक्‌वा सिदुङ्‌जभाःल्‍ले़ लागि लितर ने़त्‍छि चे़ल्‍ले़क्‍सेॽ सिजःङ्‌वा तारे़म्‍मे़ॽ॥ खे़ङ्‌हाॽ यहवे दाङ्‌बे़ल्‍ले़ कुलागि कुसिराॽ के़धाङ्‌बा कुनाम्‍गे़नुॽबा पोगुगे़न् कुजा सिदुङ्‌जभा पोःङ्‌ॽ॥

११ के़रे़क् से़गम्‍बा इग्र थुःम्‍बा किग्र मे़ल्‍लुक्‍साःत् किग्र मे़ःन्‍दसाःत्‍ले़ लागि खिनिॽ अक्‍खेए चोगे़म्‍मे़ॽ॥

१२ खिनिॽ आक्‍ख्‍यारिक् के़दोःम्‍दुम्‍सिम्‌ॽ, खे़ङ्‌हाॽ के़रे़क् हे़क्‍केए चोगे़म्‍सिम्‍मे़ॽ॥

१३ “‘लाजेॽसाबाहाॽरे़ यहवे दाङ्‌बाल्‍ले़ कुलागि कुनाम्‍गे़नुॽबा कुनाम् के़लःम्‍बा पोगुगे़न् कुजा सिदुङ्‌जभान् मे़दोन्‍दुल्‍ले़ के़रे़क्‍ले़ हाबा कन् परिक्‍ले़ मे़जोगुर॥

१४ खिनिॽनु सोरिक् के़युङ्‌बा वेॽ लाजेॽबा इग्र के़दाबा थाःक्‍को खिनिॽनु सोरिक् के़युङ्‌बा कुभा मनाःल्‍ले़ यहवे दाङ्‌बे़ल्‍ले़ कुलागि कुनाम्‍गे़नुॽबा कुनाम् के़लःम्‍बा पोगुगे़न् कुजा सिदुङ्‌जभाःल्‍ले़ लागि तोःन्‍दुल्‍ले़ खिनिॽ के़जोगुम्‍बा हे़क्‍केए आत्‍तिआङ् मे़म्‍बेःक्‍के खे़ल्‍ले़ चोगुर॥

१५ खिनिॽ सङ्‌जुम्‍भोरे़ लागि हे़क्‍क्‍याङ् खिनिॽनु सोरिक् के़युङ्‌बा वेॽ लाजेॽबाहाॽरे़ लागि लत्‍छा परिक्‍पा थिम् पोङ्‌ल॥ कन् खिनिॽ ताःन्‍दि के़दाबा थाःक्‍थाःक्‍को थारिक् आभे़ल्‍ले़साङ् के़वाॽबा थिम् पोङ्‌ल॥ वेॽ लाजेॽबान्‍नाङ् यहवे दाङ्‌बाल्‍ले़ कुदगि खिनिॽ हे़क्‍तङ्‌बाए पोङ्‌ल॥

१६ खिनिॽ हे़क्‍क्‍याङ् खिनिॽनु सोरिक् के़युङ्‌बा वेॽ लाजेॽबाल्‍ले़ लागि लत्‍छा परिक्‍पा थिम् नु साक्‍थिम् पोङ्‌ल॥’”

१७ यहवे दाङ्‌बे़ल्‍ले़ मोसान् मे़त्‍तु,

१८ “खे़ने़ॽ इस्राइलिहाॽ मे़त्‍ते़से़ॽ– ‘आल्‍ल आङ्‌गाॽ खिनिॽ तेॽनिङ्‌बा लाजेॽओ के़गे़रिॽ,

१९ खे़ब्‍याङ् खिनिॽ खे़न् लाजेॽओबा पोगुगे़न् कुजान् के़जाम्‍मिल्‍ले़ यहवे दाङ्‌बाओ सिदुङ्‌जभा कुइसिःक् कुजा लक् से़न्‍दे़म्‍मे़ॽ॥

२० खिनिॽ खरे़ःङ् के़ले़ःङ्‌सुम्‍मिल्‍ले़ तगि के़दुम्‍बा कुजालाम्‍बाबा खरे़ःङ्‌ङिन् सिदुङ्‌जभा कुइसिःक् यहवे दाङ्‌बाओ तोःन्‍दे़म्‍मे़ॽ॥ खिनिॽ कुजा के़धाप्‍सुम्‍मिल्‍ले़ के़से़न्‍दुम्‍बा कुजालाम्‍बा सिदुङ्‌जभा के़दोःन्‍दुम्‍बा हे़क्‍केए खे़न् खरे़ःङ्‌ङिन् के़दोःन्‍दुम्‍ल पोःङ्‌ॽ॥

२१ खिनिॽ ताःन्‍दि के़दाबा थाःक्‍थाःक्‍को थारिक् खिनिॽ थिक्‍सिगेक्‍पा फेॽरुम्‍लाम् यहवे दाङ्‌बाल्‍ले़ कुलागि सिदुङ्‌जभा तोःन्‍दे़म्‍मे़ॽ॥

मे़न्‍नि मे़न्‍धा के़बोङ्‌बा लायोहाॽरे़ लागि सिदुङ्‌जभाहाॽ

२२ “‘आल्‍ल खिनिॽ याःम्‍बक् के़भेःन्‍दुम्‍माङ् यहवे दाङ्‌बाल्‍ले़ मोसान् पिरुबा कन् इङ्‌जाङ्‌हाॽओबा लत्‍छाआङ् के़न्‍इःत्‍तुम्‍मिन् के़न्‍नाःत्‍तुम्‍मिन्‍ने़भग्र,

२३ खिनिॽ के़रे़क् थाःक्‍थाःक्‍को थारिक् थिक्‍सिगेक्‍पा ये़न्‍नाङ्‌धो आल्‍लो थारिक् यहवे दाङ्‌बे़ल्‍ले़ मोसाःन्‍लाम् के़बिरिबा इङ्‌जाङ्‌हाॽओबा आत्‍तिन् इङ्‌जाङ्‌ङिन्‍नाङ् के़न्‍इःत्‍तुम्‍मिन् के़न्‍नाःत्‍तुम्‍मिन्‍ने़भग्र,

२४ हे़क्‍क्‍याङ् सङ्‌जुम्‍भोःल्‍ले़ निङ्‌वाॽ मे़ङ्‌घोए खे़न् याःम्‍बक्‍किन् आन्‍जानिओ मे़जोगुबाने़भग्र, के़रे़क् सङ्‌जुम्‍भोःल्‍ले़ यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍गे़नुॽबा मिधिङ्‌मनादेमनाबा सिदुङ्‌जभा हे़क्‍तङ्‌बारे़ लागि कुम्‍बाबा पित्‍सात् थिक्, खे़ल्‍ले़ पोगुगे़न् कुजा सिदुङ्‌जभा नु वदुम्‍बक्‌वा सिदुङ्‌जभाःन्‍नु सोरिक् थिम् कुइसिःक् तोःन्‍दे़म्‍मे़ॽ, हे़क्‍क्‍याङ् लायोलाम् ले़प्‍मि खोमा वयागे़न् सिदुङ्‌जभारे़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥

२५ निङ्‌वाॽफुसाम्‍बाल्‍ले़ इस्राइलिहाॽरे़ खुन्‍छिॽ के़रे़क् सङ्‌जुम्‍भोःल्‍ले़ लागि लायोल्‍ले़ लागि ले़प्‍मि नाःक्‍मा याःम्‍बक् चोगुर, हे़क्‍क्‍याङ् खे़ङ्‌हाॽरे़ खुनिॽ लायोन् ले़प्‍मि पोःङ्‌ॽ, थेआङ्‌भे़ल्‍ले़ खे़न् निङ्‌वाॽ मे़ङ्‌घोए मे़जोगुआङ् वये़, हे़क्‍क्‍याङ् खे़ङ्‌हाॽरे़ खुन्‍छिॽ फे़न्‌याःम्‍बक्‍किल्‍ले़ लागि यहवे दाङ्‌बाओ मे़दोन्‍दुबा पोगुगे़न् कुजा सिदुङ्‌जभान् नु सुत्‍थो पोङ्‌मा वयागे़न् सिदुङ्‌जभान् यहवे दाङ्‌बे़ल्‍ले़ कुदगि मे़दारुआङ् वाॽ॥

२६ कम्‍भलॽरिक् इस्राइलिहाॽरे़ के़रे़क् खुन्‍छिॽ सङ्‌जुम्‍भोःन् नु खे़ङ्‌हाॽरे़ खुन्‍छिॽ लुम्‍मो के़युङ्‌बा वेॽ लाजेॽबाहाॽरे़ खुनिॽ लायोन् नाङ् ले़प्‍मि पोःङ्‌ॽ, थेआङ्‌भे़ल्‍ले़ के़रे़क् मनाहाॽ निङ्‌वाॽ मे़ङ्‌घोए कन् फे़न्‌याःम्‍बक्‍को मे़ध्‍ये़आङ् मे़वये़॥

२७ “‘कर कुभा लत्‍छा मनाःल्‍ले़ निङ्‌वाॽ मे़ङ्‌घोए लायो चोगुने़भग्र, खे़ल्‍ले़ तङ्‌बे थिक् के़गे़प्‍मा कुम्‍मामा मे़ःन्‍दसाःत् थिक् लायोलाम् ले़प्‍मि खोमा वयागे़न् सिदुङ्‌जभा हे़क्‍के तोःन्‍दुर॥

२८ निङ्‌वाॽ मे़ङ्‌घोए लायो के़जोःक्‍पा खे़न् मनान् निङ्‌वाॽफुसाम्‍बे़ल्‍ले़ यहवे दाङ्‌बाल्‍ले़ कुदगि लायोल्‍ले़ लागि ले़प्‍मि नाःक्‍मा याःम्‍बक् चोगु पिरुर, हे़क्‍क्‍याङ् लायोल्‍ले़ लागि ले़प्‍मि नाःक्‍मा याःम्‍बक् पोङ्‌ङिल्‍ले़ खे़ल्‍ले़ ले़प्‍मि खोसुरो॥

२९ निङ्‌वाॽ मे़ङ्‌घोए लायो के़जोःक्‍पा इस्राइलि यक्‌युङ्‌बा हे़क्‍क्‍याङ् खिनिॽनु सोरिक् के़युङ्‌बा वेॽ लाजेॽबा मनाःल्‍ले़ कुलागि लत्‍छा थिम् पोङ्‌ल॥

३० “‘कर आप्‍फेक् लाजेॽसाबा इग्र वेॽ लाजेॽबा कुभा मनाःल्‍ले़ निनिबा लायो चोगुने़भग्र, यहवे दाङ्‌बे़न् इङ्‌दो मे़त्‍तुबा आप्‍तिक्‍किन् खे़ल्‍ले़ कुसम्‍धाङ् थारो, हे़क्‍क्‍याङ् खे़न् मनान् खुने़ॽ कुमनाहाॽरे़ खुन्‍छिॽ लुम्‍मोलाम् मे़लःत्‍तु मे़देसुॽ॥

३१ थेआङ्‌भे़ल्‍ले़ खे़ल्‍ले़ यहवे दाङ्‌बे़ल्‍ले़ कुबाःन्‍जाक्‍किन् कुनामे़न्‍छाॽ मे़त्‍तुआङ् वाॽ, खे़ब्‍याङ् खुने़ॽ कुइङ्‌जाङ्‌ङिन् फेःन्‍दुआङ् वाॽ॥ खे़न् मनान् कुमनाहाॽलाम् मे़लःत्‍तु मे़देसुर॥ खे़ल्‍ले़ चोगुबा फे़न्‌याःम्‍बक्‍किल्‍ले़ कुले़क्‌वा तुमुररो॥’”

नाःम्‍सिङ्‌मा ये़न् के़भेःम्‍बा मना

३२ इस्राइलिहाॽ मुरे़ःक् खारे़ःक् थेआङ् के़होःप्‍पादे़न्‍नो मे़वये़ल्‍ले़ खे़ङ्‌हाॽरे़ खुन्‍छिॽ मनाधिक् नाःम्‍सिङ्‌मा ये़न्‍नो सिङ् सुम्‍नु यागे़बा मे़निसु॥

३३ सिङ् के़सुम्‍बा मनान् खे़ङ्‌हाॽरे़ मोसा, हारुन हे़क्‍क्‍याङ् के़रे़क् इस्राइलि सङ्‌जुम्‍भोओ मे़दारु॥

३४ खे़न् खुम्‍दिङ् पिमा के़बोङ्‌बा थिम्‍मिन् खे़ङ्‌हाॽरे़ निङ्‌वाॽ मे़ङ्‌गत्‍तुम्‍बाल्‍ले़ चोगुल्‍ले़ खे़ङ्‌हाॽरे़ खे़न् मनान् मे़साक्‍तु मे़युक्‍खु॥

३५ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़न् मनान् से़प्‍माए पोःङ्‌ॽ॥ के़रे़क् सङ्‌जुम्‍भोःल्‍ले़ खे़न् मनान् साःङ्‌गाहिम्‍हाॽ लाःक्‍कात् लुङ्‌ङिल्‍ले़ मे़ले़प्‍तु मे़से़रुर॥”

३६ हे़क्‍क्‍याङ् यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍केए के़रे़क् सङ्‌जुम्‍भोःल्‍ले़ खे़न् साःङ्‌गाहिम्‍हाॽ लाःक्‍कात् मे़देॽरु, खे़ब्‍याङ् खे़न् लुङ्‌ङे़ल्‍ले़ मे़ले़प्‍तु मे़से़रुरो॥

चाङ्‌हाॽरे़ कुबोराक्‍हाॽरे़ लागि थिम्‍हाॽ

३७ याम्‍मो यहवे दाङ्‌बे़ल्‍ले़ मोसान् अक्‍खे मे़त्‍तु,

३८ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘खिनिॽ के़रे़क् थाःक्‍थाःक्‍को थारिक् खिनिॽ चाङ्‌हाॽरे़ कुयाओ कुबोराक्‍हाॽ फत्‍छे़म्‍मे़ॽ हे़क्‍क्‍याङ् खे़प्‍मो लत्‍छा हिःक्‍कोःम्‍कोःम्‍बा खि थे़क्‍ते़म्‍मे़ॽ॥

३९ खे़न् कुबोराक्‍किन् ओगे़मे़त्‍तुम्‍मिल्‍ले़ खिनिॽ खे़न् इङ्‌जाङ्‌हाॽ इःत्‍ते़म् नाःत्‍ते़म्‍मे़ॽ, हे़क्‍क्‍याङ् खिनिॽ आप्‍फेक् मिक्‍ले़ निसुबा पाःन्‍निन् नु निङ्‌वाॽरे़ इःत्‍तुबा पाःन्‍निन् खोसुम्‍बे़गो मे़लॽरे़म्‍मिन्‍ने़ॽ के़लॽबा यहवे दाङ्‌बे़ल्‍ले़ कुइङ्‌जाङ्‌ङिन् निङ्‌वाॽसुम् लॽर॥

४० खे़ब्‍याङ् आङ्‌गाॽ के़रे़क् आइङ्‌जाङ्‌हाॽ खिनिॽ इःप्‍मा नाःप्‍मा निङ्‌वाॽ याक्‍काङ् खिनिॽ निङ्‌वाॽफुमाङ्‌ङिल्‍ले़ कुलागि सेसेबा के़बोःक्‍खिॽ॥

४१ खिनिॽ निङ्‌वाॽफुमाङ् पोङ्‌मारे़ लागि मिस्रलाम् खिनिॽ के़लःप्‍पा के़धाक्‍पा यहवे दाङ्‌बा खिनिॽ निङ्‌वाॽफुमाङ्‌आ॥ यहवे दाङ्‌बा खिनिॽ निङ्‌वाॽफुमाङ्‌ङिन् आङ्‌गाॽएरो॥’”

कोरह, दातान नु अबिरामे़ल्‍ले़ मोसान् मे़अत्‍तु

१६

थिक्‌यान् यिसहाररे़ कुस्‍सा कोरह, ले़बिःल्‍ले़ कुस्‍सा कोरहःल्‍ले़ कुमुॽइदाङ्‌सा, हे़क्‍क्‍याङ् रुबेनरे़ कुधाःक्‍कोबा एलिबरे़ कुस्‍सा दातान नु अबिरामे़न् हे़क्‍क्‍याङ् पेलेथरे़ कुस्‍सा ओने़न् पान् मे़ङ्‌घे़म्‍मनाबा मे़बोःक्‍खे़॥

२ हे़क्‍क्‍याङ् खे़ङ्‌हाॽ मोसाःल्‍ले़ कुदक्‍ले़ङ्‌वाओ इस्राइलबा सङ्‌जुम्‍भोबा २५० लाम्‍लोबा मनाहाॽनु थिक्‍हुप् मे़बोःक्‍खे़॥

३ खे़ङ्‌हाॽ मोसान् नु हारुने़ल्‍ले़ खुन्‍छिॽ तक्‍ले़ङ्‌वाओ के़रे़क् मे़भुङ्‌सिङ्‌ङाङ् खे़ङ्‌हाॽ मे़मे़त्‍तुसि, “खिनिॽ साॽरिक्‍के मे़न्‌वाॽमनाबा के़जोगुम्! सङ्‌जुम्‍भोबा के़रे़क् मनाहाॽ सेसेबा मे़जोक्, हे़क्‍क्‍याङ् यहवे दाङ्‌बे़न् खे़ङ्‌हाॽरे़ खुन्‍छिॽ लुम्‍मो वाॽ॥ खिनिॽ थेआङ् आप्‍फेक् यहवे दाङ्‌बे़ल्‍ले़ के़रे़क् कुमनाहाॽनुःल्‍ले़ यम्‍बा के़हे़न्‍नासिबाबे?”

४ कन् पाःन्‍निन् खे़प्‍सुनुमे़ःन्‍ने मोसान् साम्‍बोन् फन्‍छिङ्‌ङाङ् ने़सिङ्॥

५ हे़क्‍क्‍याङ् खुने़ॽ कोरहःन् नु खुने़ॽनु के़दिम्‍बा के़रे़क् मनाहाॽ अक्‍खे मे़त्‍तुसि, “ताःन्‍दिक् तानाम् हात् खुने़ॽ कुमना, आत्‍तिन् सेसेबा चोक्, हे़क्‍क्‍याङ् हात् खुने़ॽ कुबेसाङ् तामा फाःक्‍तुॽ खे़न् पाःन्‍निन् यहवे दाङ्‌बे़ल्‍ले़ ओसे़ःन्‍धाङ् चोगुॽ॥ हात् खुने़ॽ सेगुॽ, खे़न् खुने़ॽ कुबेसाङ् तामा फाःक्‍तुॽ॥

६ कोरहए, खे़ने़ॽ अक्‍खे चोगे़ॽ, खे़ने़ॽ नु खे़ने़ॽ के़दिम्‍बा मनाहाॽरे़ साङ्‌ते़रे़ःङ्‌हाॽ याङ्‌ङासिम्‍मे़ॽ॥

७ ताःन्‍दिक् यहवे दाङ्‌बे़ल्‍ले़ कुदगि खे़न् साङ्‌ते़रे़ःङ्‌हाॽओ मि नु सुक्‍पा याक्‍ते़म्‍मे़ॽ॥ हात् यहवे दाङ्‌बे़ल्‍ले़ सेगुॽ, हाबा खे़न् सेसेबा पोःङ्‌ॽ॥ ले़बिःल्‍ले़ कुमुॽइदाङ्‌सासे, खिनिॽ साॽरिक्‍के कुॽइगे़भे़रि!”

८ खे़ब्‍याङ् मोसाःल्‍ले़ कोरहःन् मे़त्‍तु, “ले़बिसे, खे़प्‍से़म्‍मे़ॽ॥

९ इस्राइलबा निङ्‌वाॽफुमाङ्‌ङिल्‍ले़ खुने़ॽ कुसेसे साःङ्‌गाहिम्‍मो याःम्‍बक् चोःक्‍मा नु सङ्‌जुम्‍भो तगि याःम्‍बक् चोःक्‍मारे़ लागि खुने़ॽ के़दारिआङ् इस्राइलबा सङ्‌जुम्‍भोलाम् खुने़ॽए के़सेगिबान् थे खिनिॽ खे़न् चुक्‍पा के़लेःत्‍तुम्‍बि?

१० खुने़ॽ खे़ने़ॽनु सोरिक् के़म्‍भुॽ के़न्‍साॽ ले़बिहाॽ निःत्‍ताङ् तारुसिआङ् वाॽ॥ आल्‍ल थे खिनिॽ निङ्‌वाॽफुसाम्‍बा ताक्‍फाआङ् के़गोःत्‍तुम्‍बि?

११ खे़ने़ॽ के़दिम्‍बा के़रे़क् मनाहाॽनु यहवे दाङ्‌बे़ल्‍ले़ कुदक्‍ले़ङ्‌वाओ के़जुप्‍सिआङ् के़वयिबि? हारुने़न् हाःत्‍ताङ् खिनिॽ खुने़ॽ कुदक्‍ले़ङ्‌वाओ मने़गे़धिक्‍तिबे?”

१२ खे़ब्‍याङ् मोसाःल्‍ले़ एलिआबरे़ कुस्‍सा दाताने़न् नु अबिरामे़न् उःत्‍छे़ पाङ्‌घुसि॥ कर खुन्‍छिॽ अक्‍खे पाःत्‍ते़छु, “आन्‍छिगे़ मे़भे़न्‍छिन्‍गे़न्॥

१३ पित्‍नु नु सक्‌वाघु के़गुङ्‌बा लाजेॽओलाम् मुरे़ःक् खारे़ःक् थेआङ् के़होःप्‍पादे़न्‍नो सिसे़ याप्‍मि के़भे़त्‍ते़साङ् खे़ने़ॽ के़न्‌योरे़न्‍बि? याम्‍मो आनिगे सम्‍धाङ् युक् चोःक्‍माआङ् के़गोःत्‍तुबि?

१४ खे़ने़ॽ आनिगे पित्‍नु नु सक्‌वाघु के़गुङ्‌बा लाजेॽओआङ् याप्‍मि के़म्‍भे़त्‍ते़न्, हे़क्‍क्‍याङ् इक्‍ताप् नु चे़ल्‍ले़क्‍सेॽ इक्‍ताप्‍पाहाॽ हुक्‍काप् चोःक्‍माआङ् याप्‍मि के़म्‍बे़रे़न्॥ खे़ने़ॽ थे कन् मनाहाॽरे़ खुन्‍छिॽ मिक्‍किन् ते़प्‍मा निङ्‌वाॽ के़जोगुबि? आनिगे फे़म्‍माए मे़भे़रिगे़न्॥”

१५ खे़ब्‍याङ् साॽरिक् कुसिक् पोगे़आङ् यहवे दाङ्‌बान् मे़त्‍तु, “खे़ङ्‌हाॽरे़ मे़दोन्‍दुबा सिदुङ्‌जभान् मे़दाःक्‍ते़न्‍ने़ॽ॥ आङ्‌गाॽ खे़ङ्‌हाॽरे़ खुन्‍छिॽ लत्‍छा अदङ् थिक्‍काङ् मे़न्‍देॽए वाॽआ॥ आङ्‌गाॽ खे़ङ्‌हाॽओ कुभा हाःत्‍ताङ् हान्‍ति मे़न्‍जोःक्‍के वाॽआ॥”

१६ मोसाःल्‍ले़ कोरहःन् मे़त्‍तु, “खे़ने़ॽ नु खे़ने़ॽ के़दिम्‍बा के़रे़क् मनाहाॽ हे़क्‍क्‍याङ् हारुने़न्‍नाङ् ताःन्‍दिक् यहवे दाङ्‌बे़ल्‍ले़ कुदगि त्‍ये़म्‍मे़ॽ॥

१७ खिनिॽ के़रे़क्‍ले़ आप्‍फेक् आप्‍फेक् साङ्‌ते़रे़ःङ्‌हाॽ याङ्‌ङासिम्‍मे़ॽआङ् खे़ङ्‌हाॽओ सुक्‍पा केःत्‍ते़म्‍मे़ॽ, हे़क्‍क्‍याङ् के़रे़क्‍ले़ आप्‍फेक् आप्‍फेक् साङ्‌ते़रे़ःङ्‌हाॽ, इग्र किप् ने़त्‍छिआङ् ङाबोङ् साङ्‌ते़रे़ःङ्‌हाॽ यहवे दाङ्‌बे़ल्‍ले़ कुदगि तारे़म्‍मे़ॽ॥ हारुने़न् नु खे़ने़ॽआङ् आप्‍फेक् आप्‍फेक् साङ्‌ते़रे़ःङ्‌हाॽ तारे़से़ॽ॥”

१८ कल्‍ले़चोगुल्‍ले़ खे़ङ्‌हाॽ के़रे़क्‍ले़ खुन्‍छिॽ आप्‍फेक् आप्‍फेक् साङ्‌ते़रे़ःङ्‌हाॽ मे़याङ्‌सिङ् हे़क्‍क्‍याङ् खे़प्‍मो मिन् मे़धे़क्‍तुआङ् सुक्‍पा मे़हाःन्‍दु॥ खम्‍भ्‍याङ् खे़ङ्‌हाॽ मोसान् हे़क्‍क्‍याङ् हारुने़न् सोरिक् तुम्‍मादे़न् साःङ्‌गाहिम्‍मोबा लाम्‍धेःप्‍पो मे़ये़म्‍सिङ्॥

१९ कोरहःल्‍ले़ खुने़ॽ के़दिम्‍बा मनाहाॽ खे़ङ्‌हाॽरे़ खुन्‍छिॽ तक्‍ले़ङ्‌वाओ तुम्‍मादे़न् साःङ्‌गाहिम्‍मो सुप्‍सुसिल्‍ले़ यहवे दाङ्‌बे़ल्‍ले़ कुमिमिदिङ्‌ङिन् खक्‍पे़त् सङ्‌जुम्‍भोओ ओसेःन्‍धाङ् पोःक्‍खे़॥

२० यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२१ “कन् सङ्‌जुम्‍भोओनु खिनिॽ लाःत्‍लाःत् पोःक्‍खे़म्‍मे़ॽ, हे़क्‍क्‍याङ् आङ्‌गाॽ कन्‍हाॽ थिक्‍ले़ङ्‌ले़ खाप्‍पुथ्‍यःङ् चोगुङ्‌सिङ्‌ॽ॥”

२२ खे़ब्‍याङ् मोसान् नु हारुने़न् साबन् फन्‍ने़छिआङ् ने़ने़सि हे़क्‍क्‍याङ् अक्‍खे मे़त्‍ते़सु, “निङ्‌वाॽफुमाङ्‌ङे, के़रे़क् मुन्‍जिङ् वयाःक् के़लॽबाहाॽरे़ खुन्‍छिॽ सक्‍मा के़गेःप्‍पा के़बिबा निङ्‌वाॽफुमाङ्‌ङे, लत्‍छा मनारे़ लायो चोगुबाओ थे खे़ने़ॽ के़रे़क् सङ्‌जुम्‍भोःन्‍नु के़सिक् पोःक्‍पाबि?”

२३ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

२४ “खे़ने़ॽ खे़न् सङ्‌जुम्‍भोःन् अक्‍खे मे़त्‍ते़से़ॽ, ‘कोरह, दातान नु अबिरामरे़ खुन्‍छिॽ साःङ्‌गाहिम्‍हाॽरे़ कुबेसाङ्‌लाम् खिनिॽ लाःत्‍लाःत् खे़त्‍तासिम्‍मे़ॽ॥’”

२५ मोसान् पोगे़आङ् दातान नु अबिरामओ पे, हे़क्‍क्‍याङ् इस्राइलबा लाम्‍लोबाहाॽआङ् खुने़ॽ कुएगाङ् मे़धासिङ्॥

२६ खुने़ॽ सङ्‌जुम्‍भोःन् सिङ्‌सिङ् ये़क्‌ये़क् पोङ्‌मा पाङ्‌घुसि, “कन् कुॽइगे़भे़म्‍बा मनाहाॽरे़ खुन्‍छिॽ साःङ्‌गाहिम्‍हाॽओलाम् लाःत्‍लाःत् खे़त्‍तासिम्‍मे़ॽ, हे़क्‍क्‍याङ् कन्‍हाॽरे़ खुन्‍छिॽ थे़माआङ् मे़सुसे़म्‍मिन्‍ने़ॽ, मेःन्‍ने़भग्र कन्‍हाॽरे़ खुन्‍छिॽ के़रे़क् लायोल्‍ले़ चोगुल्‍ले़ खिनिॽआङ् युम्रे़क् के़मे़गिॽ॥”

२७ कल्‍ले़चोगुल्‍ले़ कोरह, दातान नु अबिरामरे़ खुन्‍छिॽ साःङ्‌गाहिम्‍हाॽओलाम् खे़ङ्‌हाॽ मे़लःन्‍दे़ मे़बे॥ दातान नु अबिरामे़न् खुन्‍छिॽ मे़ःत्‍साहाॽनु सोरिक् खुन्‍छिॽ आप्‍फेक् आप्‍फेक् साःङ्‌गाहिम्‍मोलाम् लाःत्‍लाःत् मे़ये़म्‍सिङ्॥

२८ खे़ब्‍याङ् मोसाःल्‍ले़ मे़त्‍तुसि, “कन् के़रे़क् याःम्‍बक्‍हाॽ चोःक्‍मारे़ लागि आङ्‌गाॽ यहवे दाङ्‌बे़ल्‍ले़ पाङ्‌घाङ्‌बा हे़क्‍क्‍याङ् आङ्‌गाॽ आबाङे आनिङ्‌वाःल्‍ले़ चोगुङ्‌बा मे़ःन् फाॽआङ् कन् लाम्‍बा खिनिॽ निङ्‌वाॽ के़घोसुम्‌ॽ॥

२९ कन् मनाहाॽआङ् वेॽ के़रे़क् मनाहाॽ कुसिङ् आप्‍फेक् खुन्‍छिॽ थाःक् पुन्‍नाङ् मे़सिने़भग्र, यहवे दाङ्‌बे़ल्‍ले़ आङ्‌गाॽ पाङ्‌घाङ्‌बा मे़ःन्॥

३० कर यहवे दाङ्‌बे़ल्‍ले़ निङ्‌वाॽ के़माबा याःम्‍बक् चोगुॽ हे़क्‍क्‍याङ् खाम्‍बाङ्‌ङिन् पक्‍क्रे़ॽ पःङ्‌ङाङ् कन्‍हाॽरे़ खुन्‍छिॽ के़रे़क् चिगक्‌वा सामाहाॽनु सोरिक् कन्‍हाॽ कुहिङ्‌वे़त्‍ते खे़मा यङ्‌सङ्‌ङो मे़बेःक्‍ल याःन्‍दुसिने़भग्र, कन् मनाहाॽरे़ यहवे दाङ्‌बे़न् कुनामे़न्‍छाॽए मे़मे़त्‍तुरे़छ के़लॽबा खिनिॽ निङ्‌वाॽ के़घोसुम्‌ॽ॥”

३१ खुने़ॽ कन् के़रे़क् पाःन्‍हाॽ पाःप्‍मा सुरुआङ्‌लक् थे पत्‍छे़, खे़ङ्‌हाॽरे़ खुन्‍छिॽ सिगाङ्‌बा खाम्‍बाङ्‌ङिन् हर्गे़ॽ पःक्‍खे़॥

३२ हे़क्‍क्‍याङ् खाम्‍बाङ्‌ङिन् मुरान् हा मे़प्‍मनाबा कुसिङ् पःक्‍खे़आङ् खे़ङ्‌हाॽ नु खुन्‍छिॽ हिम्‍सयङ्‌हाॽ, कोरहरे़ के़रे़क् कुमनाहाॽ नु खे़ङ्‌हाॽरे़ खुन्‍छिॽ के़रे़क् चिगक्‌वाहाॽआङ् खाङ्‌बाङ्‌ङिल्‍ले़ लरुदेसुसि॥

३३ खुन्‍छिॽ मे़गत्‍तुबा के़रे़क् चिगक्‌वाहाॽनु सोरिक् कुहिङ्‌वे़त्‍ते खे़ङ्‌हाॽ खे़मा यङ्‌सङ्‌ङो मे़बे॥ खाम्‍बाङ्‌ङिन् खे़ङ्‌हाॽरे़ खुन्‍छिॽ सम्‍धाङ् चिजुप् चुबे़आङ् लरुदेसुसि, खे़ब्‍याङ् इस्राइलबा सङ्‌जुम्‍भोःल्‍ले़ खुन्‍छिॽ लुम्‍मोलाम् खे़ङ्‌हाॽ मे़मे़गे़॥

३४ खे़ङ्‌हाॽ मे़भिःक्‍ते़बा इक्‍लान् कब्रिङ् पिसाङ्‌बा इस्राइलिहाॽरे़ मे़घे़प्‍सु खे़ल्‍ले़ चोगुल्‍ले़ मे़घे़त्‍छिङ्‌ल अक्‍खे लॽमा मे़हेःक्‍ते़, “आनिॽआङ् आल्‍ल खाम्‍बाङ्‌ङिल्‍ले़ आलत् आदेबिला!”

३५ हे़क्‍क्‍याङ् यहवे दाङ्‌बाओलाम् मिधुङ् मिराःक् लःन्‍दे़आङ् सुक्‍पा के़हाःम्‍बा २५० मनाहाॽ खाप्‍पुथ्‍यःङ् चोगुसि॥

३६ यहवे दाङ्‌बे़ल्‍ले़ मोसान् मे़त्‍तु,

३७ “निङ्‌वाॽफुसाम्‍बा हारुने़ल्‍ले़ कुस्‍सा एलाजारे़न् के़दिःप्‍पाआङ् के़युङ्‌बा मिधुङ् मिराःक्‍कोलाम् साङ्‌ते़रे़ःङ्‌हाॽ लःप्‍मा नु मिसाङ्‌हाॽ माङ्‌भा माःङ्‌घा तेॽमाआङ् से़मारे़ लागि मुरा मे़त्‍ते़ॽ॥ थेआङ्‌भे़ल्‍ले़ खे़न् साङ्‌ते़रे़ःङ्‌हाॽ सेसेबा चोक्–

३८ खे़ङ्‌हाॽग खुन्‍छिॽ आबाङे याम्‍साम्‍मिन् हान्‍ति चोगुर थारिक् लायो के़जोःक्‍पाहाॽरे़ खुनिॽ साङ्‌ते़रे़ःङ्‌सिरो॥ खे़न् साङ्‌ते़रे़ःङ्‌हाॽलाम् ले़त्‍ति तोःम्‍मादे़न्‍निन् पम्‍मारे़ लागि ले़प्‍पे़प्‍पा फे़ःत्‍छे़म्‍मे़ॽआङ् चोगे़म्‍मे़ॽ, थेआङ्‌भे़ल्‍ले़ खे़ङ्‌हाॽ यहवे दाङ्‌बे़ल्‍ले़ कुदगि मे़दोन्‍दुबाल्‍ले़ चोगुल्‍ले़ सेसेबा चोक्॥ इस्राइलिहाॽरे़ खुन्‍छिॽ लागि खे़न् मिक्‍सेन् पोङ्‌ल॥”

३९ खे़ब्‍याङ् एलाजार निङ्‌वाॽफुसाम्‍बे़ल्‍ले़ खे़न् खाप्‍पुथ्‍यःङ् के़बोङ्‌बाहाॽरे़ मे़दोन्‍दुबा कासा साङ्‌ते़रे़ःङ्‌हाॽ याङ्‌सिङ्, हे़क्‍क्‍याङ् खे़ङ्‌हाॽ थगु फे़ःत्‍छुआङ् ले़त्‍ति तोःम्‍मादे़न्‍निल्‍ले़ कुगिप्‍मा पाॽपाःम्‍बा कुले़ःप्‍ला चोगु,

४० यहवे दाङ्‌बे़ल्‍ले़ मोसाःन्‍लाम् एलाजारे़न् मे़त्‍तुआङ् वये़बा हे़क्‍केए खे़ल्‍ले़ चोगु॥ हारुनरे़ कुमुॽइदाङ्‌साहाॽनुःल्‍ले़ वेॽ आत्‍तिन् मनाःन्‍नाङ् सुक्‍पा हाःन्‍छे़ निःत्‍ताङ् मे़दाने़न्‍ल फाॽआङ् सिङ्‌सिङ् ये़क्‌ये़क् लॽमारे़ लागि इस्राइलिहाॽरे़ खुन्‍छिॽ लागि कन् के़रे़क् पाःन्‍हाॽ पोःक्‍खे़आङ् वये़, मेःन्‍ने़भग्र खे़न्‍नाङ् कोरहःन् नु खुने़ॽ के़दिम्‍बा मनाहाॽ हे़क्‍के खाप्‍पुथ्‍यःङ् मे़बोङ्‌ॽ॥

४१ कुदाःन्‍दिक्‍मा इस्राइलबा के़रे़क् सङ्‌जुम्‍भोःन् मोसान् नु हारुने़न् खुन्‍छिॽ तक्‍ले़ङ्‌वाओ अक्‍खे मे़लॽरे़आङ् मने़मे़धिक्‍ते़, “खे़न्‍छिॽए यहवे दाङ्‌बे़ल्‍ले़ कुमनाहाॽ के़से़रुसिआङ् वाॽ॥”

४२ कर आल्‍ल सङ्‌जुम्‍भोःल्‍ले़ मोसान् नु हारुनरे़ खुन्‍छिॽ तक्‍ले़ङ्‌वाओ मे़जुप्‍से़आङ् तुम्‍मादे़न् साःङ्‌गाहिम्‍मिन् ओमे़मे़त्‍तु, खे़ब्‍याङ् चघप् खाॽमिःत्‍ते़ल्‍ले़ खे़न् चिबन् पन्‍छु, हे़क्‍क्‍याङ् यहवे दाङ्‌बे़ल्‍ले़ कुमिमिदिङ्‌ङिन् ओसेःन्‍धाङ् पोःक्‍खे़॥

४३ मोसान् नु हारुने़न् तुम्‍मादे़न् साःङ्‌गाहिम् तगि पेसि,

४४ हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु,

४५ “खिनिॽ चैँ कन् सङ्‌जुम्‍भोओलाम् लाःत्‍लाःत् खे़त्‍तासिम्‍मे़ॽ, खम्‍भ्‍याङ् आङ्‌गाॽ कन् मनाहाॽ मिक्‍चिराप्‍पा थिक्‍ले़सा खाप्‍पुथ्‍यःङ् चोगुङ्‌सिङ्‌ॽ॥” खे़ब्‍याङ् खे़ङ्‌हाॽ साम्‍बोन् हबत् मे़भन्‍छिङ्‌ङाङ् मे़ने़सिङ्॥

४६ हे़क्‍क्‍याङ् मोसाःल्‍ले़ हारुने़न् मे़त्‍तु, “खे़ने़ॽ के़साङ्‌ते़रे़ःङ्‌ङिन् याङ्‌सिङ्‌ङे़ॽ, खे़ब्‍याङ् खे़प्‍मो ले़त्‍ति तोःम्‍मादे़न्‍नोलाम् मिन् केःत्‍ते़आङ् सुक्‍पा याक्‍ते़ॽ, हे़क्‍क्‍याङ् खिमो खे़न् सङ्‌जुम्‍भोओ तेॽरे़आङ् खे़ङ्‌हाॽ खुन्‍छिॽ आप्‍तिक्‍लाम्‌ सुत्‍थो चोःक्‍मासि हे़क्‍क्‍याङ् खे़ङ्‌हाॽ यहवे दाङ्‌बे़न्‍नु नादङ् चोःक्‍मासि याःम्‍बक् चोगे़ पिरे़से़ॽ, थेआङ्‌भे़ल्‍ले़ यहवे दाङ्‌बे़ल्‍ले़ मि हे़क्‍तङ्‌बा कुसाक्‍के़न्‍निन् पोगे़ चुरे़आङ् वाॽ– मिङ्‌देॽ पोगे़ चुरे़आङ् वाॽ॥”

४७ खे़ब्‍याङ् मोसाःल्‍ले़ मे़त्‍तुबा कुसिङ् हारुनरे़ साङ्‌ते़रे़ःङ्‌ङिन् याङ्‌सिङ्‌ङाङ् सङ्‌जुम्‍भोःल्‍ले़ खुन्‍छिॽ लुम्‍मो लोःक्‍ते़आङ् पे॥ मिङ्‌दे़न् मनाहाॽरे़ खुन्‍छिॽ लुम्‍मो पोङ्‌मा हेःक्‍ते़ चुरे़आङ् वये़, कर खुने़ॽ सुक्‍पा हाःन्‍दुआङ् मनाहाॽ खुन्‍छिॽ आप्‍तिक्‍लाम्‌ सुत्‍थो चोःक्‍मासि याःम्‍बक् चोगु पिरुसि॥

४८ खुने़ॽ के़सिबा नु कुहिङ्‌वे़त्‍हाॽरे़ खुन्‍छिॽ लुम्‍मो ये़म्‍सिङ्, हे़क्‍क्‍याङ् मिङ्‌देॽ पोःक्‍मे़न् चक् लॽरे़॥

४९ कोरहरे़ कुहिन्‍दोक्‍को के़सिबाहाॽनुःल्‍ले़ वेॽ खे़न् ये़म्‍मो मिङ्‌देल्‍ले़ के़सिबाहाॽ १४,७०० मे़वये़॥

५० मिङ्‌दे़न् चक्‍लॽरे़आङ् एगाङ् हारुने़न् तुम्‍मादे़न् सेसे साःङ्‌गाहिम्‍मो मोसारोओ नुःक्‍खे़रो॥

हारुनरे़ कुदक्‍काःत्

१७

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ मे़त्‍ते़से़ॽआङ् खे़ङ्‌हाॽरे़ खुन्‍छिॽ थाःक्‍थक्‍मा लत्‍छा लत्‍छा लॽरिक् थिबोङ्‌ङाङ् ने़त्‍छि तक्‍काःत्‍हाॽ तारे़ॽ, हे़क्‍क्‍याङ् खे़ङ्‌हाॽ के़रे़क्‍ले़ खुन्‍छिॽ मिङ्‌हाॽ खे़ने़ॽ खे़ङ्‌हाॽरे़ खुन्‍छिॽ आप्‍फेक् आप्‍फेक् तक्‍काःत्‍हाॽओ साप्‍ते़ॽ॥

३ ले़बि थाःक्‍कोबा तक्‍काःत्‍तो खे़ने़ॽ हारुनरे़ कुमिङ् साप्‍ते़ॽ, थेआङ्‌भे़ल्‍ले़ के़रे़क् थाःक्‍थक्‍माबा लाम्‍लोबा मनाःल्‍ले़ लागि लत्‍छा तक्‍कात् कप्‍मा पोःङ्‌ॽ॥

४ तुम्‍मादे़न् साःङ्‌गाहिम्‍मो माङ्‌हुप् साप्‍लुङ्‌हाॽ के़याक्‍पा निङ्‌वाॽफुमाङ् सन्‍दोःक्‍किल्‍ले़ कुबेसाङ् आङ्‌गाॽ खिनिॽ तुम्‍निङ्‌बादे़न्‍नो खे़न् तक्‍काःत्‍हाॽ ने़स्‍से़ॽ॥

५ आङ्‌गाॽ आत्‍तिन् मनान् सेगुङ्‌ॽ, खे़ल्‍ले़ कुदक्‍काःत्‍तिन् कुजःक् लःन्‌ॽ॥ कम्‍भलॽरिक् खे़ने़ॽ के़दक्‍ले़ङ्‌वाओ इस्राइलिहाॽ मने़धिक्‍मा मे़नाॽर चोगुङ्‌ॽ॥”

६ खे़ब्‍याङ् मोसाःल्‍ले़ इस्राइलिहाॽ कन् पाःन्‍निन् चे़क्‍तुसि, हे़क्‍क्‍याङ् खे़ङ्‌हाॽरे़ खुन्‍छिॽ लाम्‍लोबाहाॽरे़ खुन्‍छिॽ आप्‍फेक् आप्‍फेक् पाधे़बाहाॽरे़ खुन्‍छिॽ थाःक् कुइसिःक् थाःक्‍लाम्‍लोबाहाॽरे़ खुन्‍छिॽ लागि लत्‍छा लत्‍छा लॽरिक् थिबोङ्‌ङाङ् ने़त्‍छि तक्‍काःत्‍हाॽ खुने़ॽ मे़बिरु॥ हारुनरे़ कुदक्‍काःत्‍तिन्‍नाङ् खे़ङ्‌हाॽरे़ खुन्‍छिॽ तक्‍काःत्‍तिल्‍ले़ कुलुम्‍मो ये़बे़॥

७ मोसाःल्‍ले़ खे़न् तक्‍काःत्‍हाॽ याङ्‌सिङ् हे़क्‍क्‍याङ् माङ्‌हुप् साप्‍लुङ्‌हाॽ के़याक्‍पा निङ्‌वाॽफुमाङ् सन्‍दोक् के़युङ्‌बा साःङ्‌गाहिम्‍मो यहवे दाङ्‌बे़ल्‍ले़ कुदगि ने़स्‍सु॥

८ कुदाःक्‍दिक्‍मा मोसान् माङ्‌हुप् साप्‍लुङ् के़याक्‍पा निङ्‌वाॽफु सन्‍दोक् के़युङ्‌बा साःङ्‌गाहिम्‍मो पे॥ हे़क्‍क्‍याङ् ले़बि थाःक्‍किल्‍ले़ लागि मे़ने़स्‍सुबा हारुनरे़ कुदक्‍काःत्‍तो कुभे़क्‍मेत् लःन्‍दे़आङ् पत्‍छे़, हे़क्‍क्‍याङ् कुभे़क्‍मेत् लःन्‍दे़आङ् कुभुङ् फे़क्‍ते़ खे़ब्‍याङ् खजङ्‌सेॽआङ्‌नि तुम्‍से़ चुरे़आङ् पत्‍छे़!

९ खे़ब्‍याङ् मोसाःल्‍ले़ के़रे़क् तक्‍काःत्‍हाॽ यहवे दाङ्‌बे़ल्‍ले़ कुदगिलाम् इस्राइलिहाॽओ तारु हे़क्‍क्‍याङ् ओमे़मे़त्‍तुआङ् के़रे़क्‍ले़ खुन्‍छिॽ आप्‍फेक् आप्‍फेक् तक्‍काःत्‍हाॽ मे़मे़त्‍छिङ्॥

१० यहवे दाङ्‌बे़ल्‍ले़ मोसान् मे़त्‍तु, “पिफ्‍युङ् के़जोःक्‍पा थाःक्‍हाॽरे़ खुन्‍छिॽ तक्‍ले़ङ्‌वाओ मिक्‍सेःन्‍ले़ लागि हारुनरे़ कुदक्‍काःत्‍तिन् माङ्‌हुप् साप्‍लुङ् के़याक्‍पा निङ्‌वाॽफुमाङ् सन्‍दोःक्‍को कुदगि तेॽरे़आङ् ये़प्‍से़ॽ, खे़ब्‍याङ् आङ्‌गाॽ आदक्‍ले़ङ्‌वाओ खे़ङ्‌हाॽ मने़धिक्‍मा मे़नाॽर चोगे़ पिरे़से़ॽ, मेःन्‍ने़भग्र खे़ङ्‌हाॽ मे़सिरो॥”

११ यहवे दाङ्‌बे़ल्‍ले़ इङ्‌जाङ् चोगुबा कुसिङ् मोसाःल्‍ले़ के़रे़क् चोगु॥

१२ इस्राइलिहाॽरे़ मोसान् मे़मे़त्‍तु, “ओमे़त्‍ते़साॽरे़, आनिगे मे़गिगे़, फे़त्‍लाॽरिगे़, आनिगे के़रे़क् थेनाधेबा पोःक्‍खिगे़!

१३ यहवे दाङ्‌बे़ल्‍ले़ कुसेसे युङ्‌दे़न्‍निल्‍ले़ कुबेसाङ् के़दाबा के़रे़क् थिक्‍काङ् मे़ःन्‍ने मे़सिरो॥ थे आनिगे़आङ् के़रे़क् मे़क्‍मा पोङ्‌बाबि?”

निङ्‌वाॽफुसाम्‍बा नु ले़बिहाॽरे़ खुन्‍छिॽ याःम्‍बक्‍हाॽ

१८

खे़ब्‍याङ् यहवे दाङ्‌बे़ल्‍ले़ हारुने़न् मे़त्‍तु, “खे़ने़ॽ, के़स्‍सा के़म्‍मे़त्‍छाॽहाॽ नु ले़बिरे़ कुधाःक्‍लाम्‍बाबा खे़ने़ॽ के़म्‍बारे़ कुहिम्‍सयङ्‌हाॽरे़ सेसेदे़न्‍निल्‍ले़ कुदक्‍ले़ङ्‌वाओ मे़जोगुबा फे़न्‌याःम्‍बक्‍किल्‍ले़ आप्‍तिक्‍किन् खिनिॽ के़गुयुम्‍ल पोःङ्‌ॽ, कर खे़ने़ॽ नु के़स्‍सा ये़म्‍बित्‍छाहाॽरे़रक् निङ्‌वाॽफुसाम्‍बा ताक्‍फाःल्‍ले़ कुयाःम्‍बेओबा फे़न्‌याःम्‍बक्‍किल्‍ले़ कुले़क्‌वा मे़दुमुम्‌ॽ॥

२ खे़ने़ॽ नु खे़ने़ॽ के़स्‍साहाॽरे़ माङ्‌हुप् साप्‍लुङ् के़याक्‍पा निङ्‌वाॽफुमाङ् सन्‍दोक् के़युङ्‌बा साःङ्‌गाहिम्‍मिल्‍ले़ कुदगाङ् माङ्‌से़वा के़जोगुम्‍मिल्‍ले़ खे़ने़ॽ के़धाःक्‍थे़बा ले़बि थाःक्‍कोबा खे़ने़ॽ के़म्‍भुॽके़न्‍साॽहाॽआङ् खे़ने़ॽनु सोरिक् तारे़से़ॽआङ् त्‍ये़ॽ, हे़क्‍क्‍याङ् खे़ङ्‌हाॽ खे़ने़ॽनु मे़दङ्‌सिङ्‌ङाङ् के़म्‍भाॽर॥

३ खे़ङ्‌हाॽ खे़ने़ॽ के़सम्‍धाङ् लक्‍पे़न्‍साबा मे़बोङ्‌ल, हे़क्‍क्‍याङ् सेसे साःङ्‌गाहिम्‍मोबा के़रे़क् याःम्‍बक्‍हाॽ खे़ङ्‌हाॽरे़ मे़जोगुर पोःङ्‌ॽ॥ खे़ङ्‌हाॽ सेसेदे़न्‍नोबा सामाहाॽ नु ले़त्‍ति तोःम्‍मादे़न्‍निल्‍ले़ कुबेसाङ्‌लक् मे़न्‍दाने़न्‍ल, मेःन्‍ने़भग्र खिनिॽआङ् खे़ङ्‌हाॽनुए सोरिक् के़स्‍ये़ॽइ॥

४ खे़ङ्‌हाॽरे़ खिनिॽनु सोरिक् मे़बोङ्‌ङाङ् साःङ्‌गाहिम्‍मोबा के़रे़क् याःम्‍बक्‍हाॽ तुम्‍मादे़न् साःङ्‌गाहिम्‍मोबा याःम्‍बक्‍हाॽ ओमे़मे़त्‍तुर॥ वेॽ मना आत्‍तिन्‍नाङ् खिनिॽ निःत्‍ताङ् तामा मे़घोने़न्‍ल॥

५ “खे़ने़ॽए सेसेदे़न्‍निन् नु ले़त्‍ति तोःम्‍मादे़न्‍नोबा याःम्‍बक्‍हाॽ ओमे़त्‍ते़ चोगे़ॽ, खे़ल्‍ले़ चोगुल्‍ले़ इस्राइलिहाॽरे़ खुन्‍छिॽ सम्‍धाङ् याम्‍मो निङ्‌वाॽफुमाङ्‌ङिल्‍ले़ कुसाक्‍के़न्‍निन् मे़धाने़न्‍ल॥

६ आङ्‌गाॽए इस्राइलिहाॽरे़ खुन्‍छिॽ लुम्‍मोलाम् खे़ने़ॽ के़म्‍भुॽ के़न्‍साॽ ले़बिहाॽ सेगुङ्‌सिङ्‌ङाङ् वाॽ॥ खे़ङ्‌हाॽ सेसे साःङ्‌गाहिम्‍मो याःम्‍बक् चोःक्‍मारे़ लागि यहवे दाङ्‌बाओ तोःम्‍मनासिबा खे़ने़ॽ के़लागि हुक्‌वासिरो॥

७ कर खे़ने़ॽ नु के़स्‍सा ये़म्‍बित्‍छाहाॽरे़रक् ले़त्‍ति तोःम्‍मादे़न्‍निन् नु फोःन्‍दा सिगाङ्‌बा के़रे़क् पाःन्‍हाॽरे़ कुयाःम्‍बेओ निङ्‌वाॽफुसाम्‍बा ताक्‍फाःल्‍ले़ याःम्‍बक्‍किन् लक्‍पे़न् ताःक्‍ते़ॽआङ् याःम्‍बक् चोगे़ॽओ॥ कन् निङ्‌वाॽफुसाम्‍बा ताक्‍फाःन् आङ्‌गाॽ खिनिॽ हुक्‌वा कुइसिःक् पिनिङ्‌ल पत्‍ता॥ कुभा वेॽ मना कॽयो ताने़भग्र खे़न् स्‍ये़प्‍मा पोङ्‌लो॥”

निङ्‌वाॽफुसाम्‍बाहाॽरे़ खुन्‍छिॽ खोमा लक्‍हाॽ

८ याम्‍मो यहवे दाङ्‌बे़ल्‍ले़ हारुने़न् मे़त्‍तु, “इस्राइलिहाॽरे़ आङ्‌गाॽओ मे़दोन्‍दुबा के़रे़क् सेसेबा सिदुङ्‌जभाहाॽ आङ्‌गाॽ खे़ने़ॽ ओमे़प्‍मा याःम्‍बक् पिने़आङ् वाॽ॥ आङ्‌गाॽ खे़ने़ॽ के़गत्‍तुबा निङ्‌वाॽफुसाम्‍बा ताक्‍फाःल्‍ले़ चोगुल्‍ले़ खे़न् लक्‍हाॽ खे़ने़ॽ नु खे़ने़ॽ के़स्‍सा ये़म्‍बित्‍छाहाॽ आभे़ल्‍ले़साङ् के़घोसुम्‍बा लक् कुसिङ् से़न्‍दुङ् पिनिङ्‌ङाङ् वाॽ॥

९ मिलाम्‍बा से़म्‍मनाबा ने़मनाबा साॽरिक् सुत्‍थो सिदुङ्‌जभाहाॽओबा लक्‍किन् खे़ने़ॽ के़लक् पोङ्‌ल॥ मनाहाॽरे़ आङ्‌गाॽओ मे़दोन्‍दुबा खे़न् साॽरिक् सेसेबा पोगुगे़न् कुजा सिदुङ्‌जभा, लायोलाम् ले़प्‍मि खोमा सिदुङ्‌जभा नु आप्‍तिक्‍लाम्‌ ले़प्‍मि खोमा सिदुङ्‌जभाहाॽओबा लक्‍हाॽ खे़ने़ॽ नु खे़ने़ॽ के़स्‍साहाॽरे़ लागि खोमा लक् पोःङ्‌ॽ॥

१० खे़ने़ॽ खे़न् साॽरिक् सेसेबा लेःत्‍ते़आङ् च्‍ये़ॽ॥ के़रे़क् ये़म्‍बित्‍छाहाॽरे़ खे़न् मे़जर॥ कन् खे़ने़ॽ सुत्‍थोबा लेःप्‍मा पोःङ्‌ॽ॥

११ “खे़न्‍नाङ् खे़ने़ॽइन्‍ने़ पोङ्‌ल– इस्राइलिहाॽरे़ खुन्‍छिॽ थाःङ् पङ्‌मनाबा सिदुङ्‌जभारे़ लागि से़म्‍मनाबा के़रे़क् हुक्‌वासुङ्‌हाॽ आङ्‌गाॽ खे़ने़ॽ नु खे़ने़ॽ के़स्‍साहाॽरे़ लागि आभे़ल्‍ले़साङ् खोमा के़बोङ्‌बा लक् कुसिङ् पिनिङ्‌ङाङ् वाॽ॥ खे़ने़ॽ के़हिम्‍मो सुत्‍थो के़बोङ्‌बा के़रे़क्‍ले़ खे़न् चामा मे़सुक्‍तुॽ॥

१२ “खे़ङ्‌हाॽरे़ यहवे दाङ्‌बान् मे़बिरुबा नुबा चैतुन निःङ्‌गेॽ, कुबोक् चे़ल्‍ले़क्‍सेॽ सिजःङ्‌वा, पोगुगे़न् कुजान् तगि के़दुम्‍बा कुजा हे़क्‍के आङ्‌गाॽ खे़ने़ॽए पिने़आङ् वाॽ॥

१३ खे़ङ्‌हाॽरे़ यहवे दाङ्‌बाओ तोःन्‍छे़ मे़दारुबा खुन्‍छिॽ तगि मे़दुम्‍सुबा कुजाहाॽ खे़ने़ॽइन्‍ने पोङ्‌ल॥ खे़ने़ॽ के़हिम्‍मो सुत्‍थो के़बोङ्‌बा के़रे़क्‍ले़ खे़न् चामा मे़सुक्‍तुॽ॥

१४ “आङ्‌गाॽओ सरक् मे़दोन्‍दुबा इस्राइलबा के़रे़क् पाःन्‍हाॽ खिनिॽइन्‍नेरो॥

१५ मना इग्र थक्‍साहाॽलाम् यहवे दाङ्‌बाओ मे़दोन्‍दुसिबा तगि के़धाप्‍पा नु सागे़वाःन्‍छिङ्‌बा के़रे़क् थक्‍साज्‍याक् नु अङे़ःक्‌वाहाॽ खे़ने़ॽइन्‍ने़ मे़बोङ्‌ल॥ अक्‍खे पोङ्‌साङ् तगि सागे़वाःन्‍छिङ्‌बा मना नु के़धाप्‍पा थक्‍सान् खे़ने़ॽ कुमे़न् के़हुङुआङ् के़धे़ॽरुर पोःङ्‌ॽ॥

१६ लाधिक् योःल्‍ले़ सेसेदे़न्‍नोबा सेकेल कुइसिःक् खे़ने़ॽ कुमे़ल्‍लुङ् हे़न्‍दे़आङ् सेकेल ङासि कुमे़ल्‍लुङ् हुङे़ॽआङ् खे़न् के़धे़ॽरुर पोःङ्‌ॽ॥ निबोङ् गेरारे़ सेकेल थिक् पोःङ्‌ॽ॥

१७ “कर तगि के़धाप्‍पा पित्, मे़ल्‍लुक् इग्र मे़ःन्‍दाःन् से़म्‍मा मे़बोङ्‌ने़न्॥ खे़न् सुत्‍थो चोक्॥ खे़ङ्‌हाॽरे़ खुन्‍छिॽ माक्‍खिन् खे़ने़ॽ ले़त्‍ति तोःम्‍मादे़न्‍नो साक्‍खे़ॽ, हे़क्‍क्‍याङ् यहवे दाङ्‌बाल्‍ले़ कुसिराॽ के़धाङ्‌बा कुनाम्‍गे़नुॽबा कुनाम् पोङ्‌मारे़ लागि तोःम्‍मनाबा पोगुगे़न् कुजा सिदुङ्‌जभा कुसिङ् खे़ङ्‌हाॽरे़ खुन्‍छिॽ सोःत्‍ते़न् मिधिक्‍खे़ॽ॥

१८ कर थाःङ् पङ्‌मनाबा सिदुङ्‌जभाःल्‍ले़ कुसङ्‌बप्‍मे़न् हे़क्‍के नु कुजुक्‌वा कुलाङ्‌भे़ल्‍ले़क्‍मे़न् हे़क्‍के खे़न् तगि के़धाप्‍पा पित्, मे़ल्‍लुक् नु मे़ःन्‍दा साःन्‍नाङ् खे़ने़ॽइन्‍ने़ पोङ्‌ल॥

१९ इस्राइलिहाॽरे़ यहवे दाङ्‌बाओ मे़दोन्‍दुबा सेसेबा सिदुङ्‌जभालाम् लाःत्‍लाःत् से़म्‍मनाबा के़रे़क् लक्‍हाॽ आभे़ल्‍ले़साङ् के़घोसुम्‍बा लक् कुइसिःक् आङ्‌गाॽ खे़ने़ॽ नु के़स्‍साहाॽ पिनिङ्‌ङाङ् वाॽ॥ यहवे दाङ्‌बे़ल्‍ले़ कुदगि खे़ने़ॽ नु खे़ने़ॽ के़स्‍सा ये़म्‍बित्‍छा मे़न्‍छुमाहाॽरे़ लागि सदादिङ् आप्‍फाल्‍ले़आङ् मे़म्‍बेःम्‍मनाबा माङ्‌हुप् पोःङ्‌ॽ॥”

२० यहवे दाङ्‌बे़ल्‍ले़ हारुने़न् मे़त्‍तु, “खे़ङ्‌हाॽरे़ खुन्‍छिॽ लाजेॽओबा लाजेॽ सिङ्‌बुङ्‌हाॽओ खिनिॽ लाजेॽ लक्‍खोमा युक् होप्॥ खे़ङ्‌हाॽनु सोसोरिक् खे़ने़ॽ थे़माआङ् लक् के़ङ्‌घोसुन्‌ॽ॥ इस्राइलिहाॽरे़ खुन्‍छिॽ लुम्‍मो खे़ने़ॽ के़घोमा लक् नु के़लक् आङ्‌गाॽआएरो॥”

ले़बिहाॽरे़ खुन्‍छिॽ खोमा लक्

२१ यहवे दाङ्‌बे़ल्‍ले़ पाःत्‍तु, “ले़बिःल्‍ले़ कुमुॽदाङ्‌साहाॽरे़ खुन्‍छिॽ लागिग तुम्‍मादे़न् साःङ्‌गाहिम्‍मो माङ्‌से़वा चोःक्‍मारे़ लागि आङ्‌गाॽ इस्राइलिहाॽरे़ खुन्‍छिॽ के़रे़क् थिबोङ् लक्‍हाॽ खे़ङ्‌हाॽरे़ खुन्‍छिॽ खोमा लक् कुइसिःक् पिरुङ्‌सिङ्‌ङाङ् वाॽ॥

२२ आल्‍लआङ्‌धो तुम्‍मादे़न् साःङ्‌गाहिम् निःत्‍ताङ् इस्राइलिहाॽ मे़न्‍दाने़न्‍ल, मेःन्‍ने़भग्र खुन्‍छिॽ लायोल्‍ले़ चोगुल्‍ले़ खे़ङ्‌हाॽ मे़सिरो॥

२३ कर तुम्‍मादे़न् साःङ्‌गाहिम्‍मो माङ्‌से़वा चोःक्‍मा याःम्‍बक्‍किन् ले़बिहाॽरे़ मे़जोगुर, हे़क्‍क्‍याङ् खे़ल्‍ले़ कुदक्‍ले़ङ्‌वाओ के़बोङ्‌बा फे़न्‌याःम्‍बक्‍किन् खे़ङ्‌हाॽए खुन्‍छिॽ थे़गेःक्‍पो थारो॥ खे़न् खिनिॽ थाःक्‍थाःक्‍को थारिक् आभे़ल्‍ले़साङ् के़वाॽबा थिम् पोङ्‌ल॥ इस्राइलिहाॽरे़ खुन्‍छिॽ लुम्‍मोग कन्‍हाॽरे़ खुन्‍छिॽ थे़माआङ् लक्‍खोमा युक् होप्॥

२४ थेआङ्‌भे़ल्‍ले़ इस्राइलिहाॽरे़ सिदुङ्‌जभारे़ लागि यहवे दाङ्‌बाओ मे़दोन्‍दुबा थिबोङ् लक्‍किन्‍ने आङ्‌गाॽ ले़बिहाॽ खुन्‍छिॽ खोमा के़बोङ्‌बा लक् हे़क्‍के पिरुङ्‌सिङ्‌ङाङ् वाॽ॥ आङ्‌गाॽ कन्‍हाॽरे़ खुन्‍छिॽ याःम्‍बेओ अक्‍खे़ पाःत्‍तुङ्‌ङाङ् वाॽ, ‘इस्राइलिहाॽओ कन्‍हाॽरे़ थे़माआङ् लक्‍खोमा युक् मे़ङ्‌गत्‍तुन्‍लो॥’”

ले़बिहाॽरे़ तोःम्‍मा के़बोङ् थिबोङ्‌लक्

२५ हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु,

२६ “खे़ने़ॽ ले़बिहाॽ मे़त्‍ते़से़ॽ, ‘खिनिॽ खोमा के़बोङ्‌बा लाजेॽसिङ्‌बुङ् लक्‍ले़ लागि आङ्‌गाॽ पिनिङ्‌बा इस्राइलिहाॽरे़ खुन्‍छिॽ थिबोङ् लक्‍हाॽ के़दाःक्‍तुम्‍मिल्‍ले़ खे़न् लाम्‍बाआङ् यहवे दाङ्‌बाओ खिनिॽ थिबोङ्‌लक् से़न्‍दाम्‍मे़ॽआङ् सिदुङ्‌जभा तोःन्‍दे़म्‍मे़ॽ॥

२७ खिनिॽ सिदुङ्‌जभान् चाधाम्‍मादे़न्‍नोबा पोगुगे़न् कुजा नु चे़ल्‍ले़क्‍सेॽ एःम्‍मादे़न्‍नोलाम् के़लःम्‍बा चे़ल्‍ले़क्‍सेॽ सेजःङ्‌वा कुसिङ्‌बा पोःङ्‌ॽ॥

२८ कम्‍भलॽरिक् इस्राइलिहाॽलाम् के़घोसुम्‍बा के़रे़क् थिबोङ्‌लक्‍लाम् खिनिॽआङ् यहवे दाङ्‌बाओ सिदुङ्‌जभा तोःम्‍मा याःम्‍बक् चोगे़म्‍मे़ॽ, हे़क्‍क्‍याङ् खे़न् लाम्‍बा यहवे दाङ्‌बाओ के़दोःन्‍दुम्‍बा सिदुङ्‌जभान् निङ्‌वाॽफुसाम्‍बा हारुने़न् पिरे़म्‍मे़ॽ॥

२९ खिनिॽ के़घोसुम्‍बालाम् के़रे़क्‍नुःल्‍ले़ नुबा नु सुत्‍थो लक्‍किन् चाए सिदुङ्‌जभा हे़क्‍के यहवे दाङ्‌बाओ तोःन्‍दे़म्‍मे़ॽ॥’

३० “खे़ने़ॽ ले़बिहाॽ मे़त्‍ते़से़ॽ- ‘आल्‍ल खिनिॽ के़रे़क्‍नुःल्‍ले़ नुबा लक्‍किन् के़दोःन्‍दुम्‍मिल्‍ले़ खे़न् खिनिॽ लागि चाधाम्‍मादे़न्‍नोबा कुजा नु चे़ल्‍ले़क्‍सेॽ एःम्‍मादे़न्‍नोबा चे़ल्‍ले़क्‍सेॽ सिजःङ्‌वा कुसिङ्‌बा पोःङ्‌ॽ॥

३१ हे़क्‍क्‍याङ् खिनिॽ नु खिनिॽ हिम्‍सयङ्‌हाॽरे़ खे़न् आत्‍तिन् ते़न्‍नोसाङ् चामा के़सुक्‍तुम्‌ॽ, थेआङ्‌भे़ल्‍ले़ तुम्‍मादे़न् साःङ्‌गाहिम्‍मो खिनिॽ के़जोगुम्‍बा याःम्‍बक्‍किल्‍ले़ कुले़क्‌वा खिनिॽ खोमा नाम्‌याःक्‍लो॥

३२ खिनिॽ साॽरिक् नुबा लक्‍किन् के़दोःन्‍दुम्‍बाल्‍ले़ चोगुल्‍ले़ खिनिॽ आप्‍तिक्‍को के़न्‍ध्‍ये़ॽइन्, खे़ब्‍याङ् इस्राइलिहाॽरे़ खुन्‍छिॽ सेसेबा सिदुङ्‌जभाहाॽ खिनिॽ आसुत्‍थो के़न्‍जोगुम्‍मिन्‌ॽ, खम्‍भ्‍याङ् खिनिॽ के़न्‍छे़ॽइन्‍नाङ्‌लो॥’”

सुत्‍थो पोङ्‌मा थिम्‍हाॽ

१९

यहवे दाङ्‌बे़ल्‍ले़ मोसान् नु हारुने़न् मे़त्‍तुसि,

२ “यहवे दाङ्‌बे़ल्‍ले़ के़बिरिबा साम्‌योथिम् इङ्‌जाङ्‌ङोबा लत्‍छा थिम् हाबा कन्‍लो- कुदुक्‍मा कुयॽमा के़होःप्‍मा वरुप्‍लुप्‍मा, आप्‍फाल्‍ले़आङ् खे़ःप्‍सिङ् मे़ङ्‌गुःत्‍ते़मा हे़ःत्‍ताङ्‌मा कुम्‍मामा पित्‍सात् थिक् खे़ङ्‌हाॽओ तारे़म्‍मे़ॽ फाॽआङ् इस्राइलिहाॽ मे़त्‍ते़से़ॽ॥

३ खिनिॽ खे़न् कुम्‍मामा पित्‍सात्तिन् निङ्‌वाॽफुसाम्‍बा एलाजारे़न् पिरे़म्‍मे़ॽ, हे़क्‍क्‍याङ् साःङ्‌गाहिम्‍हाॽलाम् लाःक्‍कात् खुने़ॽ खे़न् लःत्‍तुर, खे़ब्‍याङ् खुने़ॽ कुबेसाङ् खे़न् मे़से़रुर॥

४ खे़न् एगाङ् निङ्‌वाॽफुसाम्‍बा एलाजारे़ल्‍ले़ कुहुक्‍चोओलाम् खे़न् सामाक्‍खिन् कुभा याङ्‌सिङ्‌ल हे़क्‍क्‍याङ् तुम्‍मादे़न् साःङ्‌गाहिम् तगि नुसिले़ङ् साक्‍खुर॥

५ खुने़ॽ निसुरए खे़न् कुम्‍मामा पित्‍सात्तिन्, कुहोरिक्, कुने़क्‍सा, कुमाक्‍खिॽ नु पिॽहिःन् सोसोरिक् मिमे़धिक्‍खु मे़देसुर॥

६ खे़ब्‍याङ् निङ्‌वाॽफुसाम्‍बे़ल्‍ले़ साम्‍माङ्‌सिङ्, हिसप् याःन्, हे़ःत्‍ताङ्‌बा से़मुरिक्‍किन् याङ्‌सिङ्‌ङाङ् मिमे़धिक्‍खुआङ् के़ने़बा कुम्‍मामा पित्‍साःत्‍तो लाप्‍फुसु केःत्‍तुर॥

७ खे़न् एगाङ् निङ्‌वाॽफुसाम्‍बे़ल्‍ले़ खुने़ॽ कुजाङ्‌ङिन् वाहप्‍तुर, हे़क्‍क्‍याङ् च्‍वाःत्‍तिल्‍ले़ वारुःम्‍सिङ्‌ङाङ् साःङ्‌गाहिम्‍हाॽओ नुःङ्‌ल॥ कर खे़न् निङ्‌वाॽफुसाम्‍बे़न् युःन्‍छिक् थारिक् आसुत्‍थो पोङ्‌ल॥

८ खे़न् मिगे़धिङ्‌बे़ल्‍ले़आङ् कुजाङ्‌ङिन् वाहप्‍तुर, हे़क्‍क्‍याङ् च्‍वाःत्‍तिल्‍ले़ वारुःम्‍सिङ्‌ल॥ खुने़ॽआङ् युःन्‍छिक् थे़म्‍बाए आसुत्‍थो पोङ्‌ल॥

९ “कुभा लत्‍छा सुत्‍थो मनाःल्‍ले़ खे़न् कुम्‍मामा पित्‍सात् खाप्‍पुःन् फुक्‍खुर हे़क्‍क्‍याङ् साःङ्‌गाहिम्‍हाॽलाम् लाःक्‍कात् कुभा सुत्‍थोबा ते़न्‍नो खे़न् युक्‍खुर॥ खे़ङ्‌ग ओगप् चोःक्‍मारे़ लागि लायोलाम् सुत्‍थो पोङ्‌मा फाॽआङ् सुत्‍थो चोःक्‍सिङ्‌मा च्‍वाःत्‍तो इस्राइलि सङ्‌जुम्‍भोःल्‍ले़ मे़युक्‍खुर पोःङ्‌ॽ॥ कङ्‌ग लायोलाम् सुत्‍थो पोङ्‌मारे़ लागिरो॥

१० कुम्‍मामा पित्‍सात् खाप्‍पु के़भुङ्‌बाल्‍ले़ कुजाङ्‌ङिन् वाहप्‍तुर, हे़क्‍क्‍याङ् युःन्‍छिक् थारिक्‍के खुने़ॽआङ् आसुत्‍थो पोःङ्‌ॽ॥ इस्राइलिहाॽ नु खे़ङ्‌हाॽरे़ खुन्‍छिॽ लुम्‍मो के़युङ्‌बा वेॽ लाजेॽबा मनाहाॽरे़ लागि कन् सदादिङ्‌बा थिम् पोङ्‌लरो॥

चेःन् सुमाआङ् सुत्‍थो चोःक्‍सिङ्‌मा थिम्

११ “चे के़सुबा मनान् नुसि ये़न् थारिक् आसुत्‍थो पोःङ्‌ॽ॥

१२ खुने़ॽ खे़न् च्‍वाःत्‍तिल्‍ले़ सुम्‍सिगेक्‍पा नु नुसिगेक्‍पा ये़न्‍नो सुत्‍थो चोःक्‍सिङ्‌ल, हे़क्‍क्‍याङ् खुने़ॽ सुत्‍थो पोःङ्‌ॽ॥ कर खे़ल्‍ले़ सुम्‍सिगेक्‍पा नु नुसिगेक्‍पा ये़न्‍नो खुने़ॽ सुत्‍थो मे़जोःक्‍सिङ्‌ने़न्‍ने़भग्र खे़न् सुत्‍थो मे़बोङ्‌ने़न्॥

१३ आत्‍तिल्‍ले़ चेःन् सुसुआङ् खुने़ॽ सुत्‍थो मे़जोःक्‍सिङ्‌ङिन्, खे़ल्‍ले़ यहवे दाङ्‌बे़ल्‍ले़ कुसेसे युङ्‌दे़न्‍निन् आसुत्‍थो चोगुॽ॥ खे़न् मनान् इस्राइलिहाॽलाम् मे़लःत्‍तु मे़देसुर॥ सुत्‍थो चोःक्‍सिङ्‌मा च्‍वाःत्‍तिन् खे़ल्‍ले़ कुसम्‍धाङ् मे़न्‍छाक्‍खुन्, कल्‍ले़चोगुल्‍ले़ खे़न् आसुत्‍थोए चोक्॥ खे़ल्‍ले़ कुआसुत्‍थोन् खुने़ॽ कुसम्‍धाङ्‌ङे हाबा वाॽर॥

१४ “कुभा मनाःन् साःङ्‌गाहिम्‍मो सिने़भग्र खे़ल्‍ले़ लागि थिम् हाबा कन्‍लो- खे़न् साःङ्‌गाहिम्‍मो के़दाबा नु साःङ्‌गाहिम् सिगाङ् के़वाॽबा के़रे़क् मनाहाॽ नुसि ये़न् थारिक् आसुत्‍थो मे़बोङ्‌ॽ॥

१५ कुसुःप्‍मा मे़ःन्‍ने हङ् लॽरिक् के़युङ्‌बा के़रे़क् खप्‍प्‍याहाॽ आसुत्‍थो पोःङ्‌ॽ॥

१६ “लाःक्‍कात् ले़प्‍माङ् ताभेःल्‍ले़ मे़से़रुसिबा इग्र आप्‍फेक् के़सिबा चे किग्र मनाःल्‍ले़ कुये़त् इग्र इपुङ्‌ङिन् हाःत्‍ले़ सुसुॽ, खे़न् नुसि ये़न् थारिक् आसुत्‍थो पोःङ्‌ॽ॥

१७ “खे़न् आसुत्‍थो मनाःल्‍ले़ कुलागि थिम् कुइसिःक् सुत्‍थो पोङ्‌मा सिदुङ्‌जभा मिधिङ्‌मनादेमनाबा पिप्‍मा खाप्‍पुःन् याङ्‌सिङाङ् खप्‍प्‍याओ केःत्‍तुर हे़क्‍क्‍याङ् सेसेबा च्‍वाःत्‍तिल्‍ले़ खे़न् ले़ःक्‍तुर पोःङ्‌ॽ॥

१८ खे़ब्‍याङ् कुभा सुत्‍थो मनाःल्‍ले़ हिसप् याःन्‍ने़न् याङ्‌सिङ्‌ङाङ् खे़न् च्‍वाःत्‍तो हुम्‍सुर हे़क्‍क्‍याङ् साःङ्‌गाहिम्‍मो नु खे़प्‍मो के़युङ्‌बा खप्‍प्‍या सामाहाॽओ खम्‍भ्‍याङ् खे़प्‍मो के़वाॽबा मनाहाॽ सम्‍धाङ् साक्‍खुर॥ हे़क्‍क्‍याङ् आत्‍तिन्‍हाॽरे़ लुङ्‌सि ये़त्, मे़से़रुबा इग्र आबाङे के़सिबा चेहाॽ, इग्र इपुङ्‌हाॽ मे़सुसुॽ खे़ङ्‌हाॽरे़ खुन्‍छिॽ सम्‍धाङ्‌ङाङ् साक्‍खुर॥

१९ सुत्‍थो मनाःल्‍ले़ आसुत्‍थो के़बोङ्‌बा मनाहाॽरे़ खुन्‍छिॽ सम्‍धाङ् सुम्‍सिगेक्‍पा नु नुसिगेक्‍पा ये़न्‍नो खे़न् च्‍वाःत्‍तिन् साक्‍खुर॥ सुत्‍थो मनाःल्‍ले़ नुसिगेक्‍पा ये़न्‍नो चैँ खुने़ॽ खे़ङ्‌हाॽ सुत्‍थो चोगुसिर, हे़क्‍क्‍याङ् खे़ङ्‌हाॽरे़ खुन्‍छिॽ चाङ्‌हाॽ वामे़हप्‍तुआङ् वामे़रुःम्‍सिङ्‌ल, खे़ब्‍याङ् खे़ङ्‌हाॽ युःन्‍छिक् थारिक् आसुत्‍थो मे़बोङ्‌ॽ॥

२० कर आसुत्‍थो के़बोङ्‌बा मनाहाॽ आप्‍फेक् सुत्‍थो मे़न्‍जोःक्‍सिङ्‌ङिन्‍ने़भग्र खे़न् मनाहाॽ सङ्‌जुम्‍भोलाम् मे़लःत्‍तु मे़देसुसिर, थेआङ्‌भे़ल्‍ले़ खे़ङ्‌हाॽरे़ यहवे दाङ्‌बे़ल्‍ले़ कुसेसेदे़न्‍निन् आसुत्‍थो मे़जोगु॥ सुत्‍थो पोङ्‌मा च्‍वाःत्‍तिन् खे़ङ्‌हाॽ सम्‍धाङ् मे़न्‍छाङ्‌ङे वाॽबे़ल्‍ले़ चोगुल्‍ले़ए खे़ङ्‌हाॽ आसुत्‍थो मे़जोक्॥

२१ खे़ङ्‌हाॽरे़ खुन्‍छिॽ लागि खे़न् सदादिङ्‌ले़ लागि थिम् पोङ्‌ल॥

“सुत्‍थो चोःक्‍सिङ्‌मा च्‍वाःत् के़साङ्‌बे़ल्‍ले़आङ् कुजाङ्‌ङिन् वाहप्‍तुर॥ खे़न् सुत्‍थो चोःक्‍सिङ्‌मा च्‍वाःत् के़सुबे़न्‍नाङ् युःन्‍छिक् थारिक् आसुत्‍थो पोःङ्‌ॽ॥

२२ आसुत्‍थो मनाःल्‍ले़ सुसुबा थे़माःन्‍छाङ् आसुत्‍थो पोःङ्‌ॽ, हे़क्‍क्‍याङ् खे़न् सुसुबा पाःन्‍हाॽ के़सुबे़न्‍नाङ् युःन्‍छिक् थारिक् आसुत्‍थो पोङ्‌लो॥”

सियाक्‍पेॽ थे़याक्‍पेॽओलाम् च्‍वाःत्

(ला १७:१-७)

२०

इस्राइलिहाॽरे़ खुन्‍छिॽ के़रे़क् सङ्‌जुम्‍भोःन् थिक्‍सिगेक्‍पा लाओ जिनबा मुरे़ःक् खारे़ःक् थेआङ् के़होःप्‍पादे़न्‍नो मे़गे़रे़, हे़क्‍क्‍याङ् कादेसओ याङ्‌मे़धोःक्‍ते़॥ खम्‍भ्‍याङ् मिरियम्‍मिन् आम्‍भा खे़प्‍मो मासिङ्, हे़क्‍क्‍याङ् खे़ङ्‌हाॽरे़ खुने़ॽ आम्‍भा खे़प्‍मो मे़लुप्‍तु॥

२ सङ्‌जुम्‍भोःल्‍ले़ खुन्‍छिॽ लागि खे़प्‍मो थुङ्‌मा च्‍वाःत् होःप्‍ते़, हे़क्‍क्‍याङ् मनाहाॽ मोसान् नु हारुनरे़ खुन्‍छिॽ तक्‍ले़ङ्‌वाओ मे़जुप्‍से़॥

३ खे़ङ्‌हाॽ मोसाःन्‍नु खे़माॽ मे़जोगे़आङ् अक्‍खे मे़मे़त्‍तु, “आनिगे फुॽनुसाॽहाॽ यहवे दाङ्‌बे़ल्‍ले़ कुबेसाङ् मे़स्‍ये़ःल्‍ले़ आनिगे़आङ् स्‍ये़ॽइगे़ल्‍ले़ नुरे़बामे़न्॥

४ थेआङ्‌भे़ल्‍ले़ आल्‍ल आनिगे पित्‍थक्‍साहाॽनु सोसोरिक् आनिगे़आङ् स्‍ये़ॽइगे़॥ थेआङ् यहवे दाङ्‌बे़ल्‍ले़ कुसङ्‌जुम्‍भोन् खे़ने़ॽ कन् मुरे़ःक् खारे़ःक् थेआङ् के़होःप्‍पादे़न्‍नो के़भे़त्‍तुसिबाबे?

५ मिस्रलाम् थेआङ् कन् ताप्‍फे़ःम्‍बा ते़न्‍नो आनिगे याप्‍मि के़भे़त्‍ते़बाबे? कन् ते़न्‍नो कुजा, इग्र पःत्‍छेॽ किग्र चे़ल्‍ले़क्‍सेॽ फुॽले़सेॽहाॽ थे़माआङ् होप्॥ कॽयो थुङ्‌मा च्‍वाःत्‍ताङ् होप्!”

६ खे़ब्‍याङ् मोसान् नु हारुने़न् सङ्‌जुम्‍भोःल्‍ले़ खुन्‍छिॽ तगिलाम् तुम्‍मादे़न् साःङ्‌गाहिम्‍मोबा लाम्‍धेःत्‍तो पेसिआङ् साम्‍बोन् हबत् फन्‍ने़सिआङ् ने़ने़सि, हे़क्‍क्‍याङ् यहवे दाङ्‌बाल्‍ले़ कुमिमिदिङ्‌ङिन् खे़ङ्‌हाॽरे़ खुन्‍छिॽ लुम्‍मो ओसेःन्‍धाङ् पोःक्‍खे़॥

७ यहवे दाङ्‌बे़ल्‍ले़ मोसान् मे़त्‍तु,

८ “माङ्‌हुप् सन्‍दोःक्‍के़ल्‍ले़ कुदगि के़ने़बा कन् तक्‍काःत्‍तिन् तेॽरे़आङ् खे़ने़ॽ नु खे़ने़ॽ के़म्‍भुॽ हारुने़न् पेसे़ॽ हे़क्‍क्‍याङ् सङ्‌जुम्‍भोःन् फुक्‍खे़से़ॽ॥ खे़ङ्‌हाॽरे़ खुन्‍छिॽ मिक्‍ले़ तगिए कन् याक्‍पे़न् इङ्‌जाङ् पिरे़ॽ हे़क्‍क्‍याङ् कन् याक्‍पेॽओलाम् च्‍वाःत् लाक्‍तु लःन्‍नाङ् खे़ने़ॽ सङ्‌जुम्‍भोःन् नु खे़ङ्‌हाॽरे़ खुन्‍छिॽ पित्‍थक्‍साहाॽ याक्‍पेॽओलाम् च्‍वाःत् के़बिरुसिॽ॥”

९ खे़ब्‍याङ् यहवे दाङ्‌बे़ल्‍ले़ इङ्‌जाङ् चोगुबा हे़क्‍के मोसाःल्‍ले़ तक्‍काःत्‍तिन् याङ्‌सिङ्‌ङाङ् खुने़ॽ कुगदिलाम् पे,

१० हे़क्‍क्‍याङ् मोसान् नु हारुनरे़ याक्‍पेःल्‍ले़ कुदगि सङ्‌जुम्‍भोःन् फुक्‍खे़सुसि॥ खे़ब्‍याङ् मोसाःल्‍ले़ खे़ङ्‌हाॽ मे़त्‍तुसि, “खे़प्‍से़म्‍मे़ॽ, पिफ्‍युङ् के़जोःक्‍पासे! थे आन्‍छिगे़ हाबा कन् याक्‍पेॽओलाम् खिनिॽ च्‍वाःत् लःत्‍छु पिआसिगे़बि?”

११ हे़क्‍क्‍याङ् मोसाःल्‍ले़ कुहुक्‍किन् फोःक्‍खुआङ् निरे़ङ् कुदक्‍काःत्‍तिल्‍ले़ याक्‍पेन् हिप्‍तु॥ खे़ब्‍याङ् खे़प्‍मोलाम् फजङ्‌जङ् लॽरिक् वे़त्‍ते़सरे़ च्‍वाःत् फक्‍ते़लःन्‍दे़, हे़क्‍क्‍याङ् सङ्‌जुम्‍भो नु पित् थक्‍साहाॽरे़ मे़धुङु॥

१२ कर यहवे दाङ्‌बे़ल्‍ले़ मोसान् नु हारुने़न् मे़त्‍तुसि, “आङ्‌गाॽ सेसे चोगाङ्‌बा पाःन्‍नो मिङ्‌सो इङ्‌धाङ् पिमारे़ लागि इस्राइलिहाॽरे़ खुन्‍छिॽ तगि नुरिक्‍काङ् खे़न्‍छिॽ आङ्‌गाॽ नसान् याप्‍मि के़न्‍जोगे़सिन्‍बाल्‍ले़ चोगुल्‍ले़ आङ्‌गाॽ खे़ङ्‌हाॽ पिमा इःत्‍तुङ्‌सिङ्‌बा लाजेॽओ खे़न्‍छिॽ खे़ङ्‌हाॽ के़प्‍मा के़ङ्‌घोसुन्॥”

१३ मेरिबाओबाa च्‍वाःत् हाबा कन् मे़मे़त्‍तुॽ॥ हाबा कॽयो इस्राइलिहाॽ यहवे दाङ्‌बान्‍नु खे़माॽ मे़जोगे़, हे़क्‍क्‍याङ् खे़ङ्‌हाॽरे़ खुन्‍छिॽ लुम्‍मो खुने़ॽ सेसे लॽरिक् ओःन्‍धाक्‍सिङ्‌लो॥

एदोमबा हाङ्‌ङिल्‍ले़ इस्राइलिहाॽ नाॽरुसि

१४ मोसाःल्‍ले़ कादेसलाम् इङ्‌साबाहाॽ अक्‍खे मे़त्‍तुसिआङ् एदोमबा हाङ्‌ङिन् इङ्‌घङ् हाक्‍तुरो,

“खे़ने़ॽ के़गाॽइ इस्राइलबा मनाहाॽरे़ अक्‍खे मे़बाःत्‍तुॽ, आनिगे तुमुम्‍बे़बा तुक्‍खे़ःन् खे़ने़ॽ के़निसुआङ् वाॽ॥

१५ आनिगे थाःक्‍थे़बाहाॽ मिस्र लाजेॽओ मे़बेआङ् मे़वये़, हे़क्‍क्‍याङ् आनिगे यरिक् तङ्‌बे थारिक् मिस्र लाजेॽओ वयिगे़, खम्‍भ्‍याङ् मिस्रबा मनाहाॽरे़ आनिगे नु आनिगे थाःक्‍थे़बाहाॽ साॽरिक् ताप्‍फे़ःल्‍लिक् मे़मे़त्‍तिगे़॥

१६ कर यहवे दाङ्‌बान् आनिगे पेलि फाक्‍तुम्‍बे़, खे़ब्‍याङ् खुने़ॽ आनिगे पेलिन् खे़प्‍सु, खम्‍भ्‍याङ् खुने़ॽ माङ्‌लाइङ्‌बा थिक् पाङ्‌घुआङ् मिस्रलाम् आनिगे लःत्‍ति फे़त्‍तिगे़॥

“आनिगे आल्‍लो खे़ने़ॽ के़लाजेॽ इःन्‍दोओ के़ने़बा कादेस ये़क्‌यक्‍को वयिगे़॥

१७ चुङ्‌जिगे़न् पेलि फाक्‍कासिगे़, आनिगे खे़ने़ॽ के़लाजेॽओलाम् पोङ्‌माआङ् पेःक्‍मा आभाःक्‍ते़ॽ॥ इक्‍ताप् इग्र चे़ल्‍ले़क्‍सेॽ इक्‍ताप्‍लाम् आनिगे पोःक्‍खिगे़आङ् मे़बेगिगे़न्‌ॽ॥ खे़ने़ॽ के़ज्‍वाःत् थुङ्‌मा के़वाबाक्‍को आनिगे च्‍वाःत् मे़धुङुम्‍बे़न्‌ॽ॥ हाङ् माराम्‍लाम् आनिगे पोःक्‍खिगे़आङ् पेगिगे़॥ खे़ने़ॽ के़इःन्‍दोन् मे़ङ्‌गाःक्‍के थारिक् आनिगे चुक्‌वा फे़ङ्‌वा मे़लॽरिगे़न्‌ॽ॥”

१८ कर एदोम्‍बा हाङ्‌ङिल्‍ले़ खे़ङ्‌हाॽ मे़त्‍तुसि,

“कन् लाजेॽलाम् पोङ्‌माआङ् खिनिॽ पेःक्‍मा के़ङ्‌घोसिन्‌ॽ, मेःन्‍ने़भग्र ताभेन् याङ्‌ङासिगे़आङ् आनिगे खिनिॽ थङ् चोःक्‍मारे़ लागि फत्‍तासिगे़॥”

१९ इस्राइलिहाॽरे़ नोगप् मे़बिरुसि,

“माराम् लाम्‍बाए आनिगे पोःक्‍खिगे़आङ् पेगिगे़ॽ॥ आनिगे नु आनिगे पित् थक्‍साहाॽरे़ खे़ने़ॽ के़ज्‍वाःत्‍ते़न् थुङुम्‍बे़ने़भग्र खे़ल्‍ले़ कुमे़ल्‍लुङ् आनिगे हुङुम्‍बे़॥ आनिगे खे़ने़ॽ के़लाजेॽओलाम्‍बारक् पोङ्‌माआङ् पेःक्‍मा आभाःक्‍ते़ॽ॥”

२० याम्‍मो एदोम्‍बा हाङ्‌ङिल्‍ले़ मे़त्‍तुसि,

“आनिगे खिनिॽ पेःक्‍मा मे़भाःक्‍कासिगे़न्‌ॽ!”

खे़ब्‍याङ् एदोम्‍बा हाङ्‌ङिल्‍ले़ खे़ङ्‌हाॽरे़ खुन्‍छिॽ तक्‍ले़ङ्‌वाओ मुक्‍के़गुबा यरिक् थक्‍सुबा फे़त्‍तुसिआङ् फे़रे़॥

२१ कम्‍भलॽरिक् इस्राइलिहाॽरे़ खुने़ॽ कुइन्‍दोःन् काःक्‍माआङ् पेःक्‍मा खुने़ॽ मे़दे़न्‍दे़न्॥ कल्‍ले़चोगुल्‍ले़ इस्राइलिहाॽ खे़प्‍मोलाम् मे़नुःक्‍खे़ मे़भे़रे़रो॥

हारुने़न् मासिङ्

२२ के़रे़क् सङ्‌जुम्‍भोःन् कादेसलाम् लाम्‍दिक् मे़जोगे़आङ् होर कोःक्‍माओ मे़गे़रे़ मे़भे़रे़॥

२३ ए़दोम लाजेॽबा इःन्‍दो पेसाङ्‌बा होर कोःक्‍माओ यहवे दाङ्‌बे़ल्‍ले़ मोसान् नु हारुने़न् अक्‍खे मे़त्‍तुसि,

२४ “हारुने़न् खुने़ॽ कुसुधे़बा कुदाक्‍थे़बाहाॽओ पेःक्‍काङ् तङ्‌सिङ्॥ मेरिबाओबा च्‍वाःत्‍तो खे़न्‍छिॽ ने़प्‍मजाङ् आङ्‌गाॽ आइङ्‌जाङ्‌ङिल्‍ले़ कुदक्‍ले़ङ्‌वाओ के़बोगे़सिबाल्‍ले़ चोगुल्‍ले़, आङ्‌गाॽ इस्राइलिहाॽ पिमा इःत्‍तुङ्‌सिङ्‌बा लाजेॽओ खे़न् लाःप्‍मा मे़घोने़न्॥

२५ हारुने़न् नु खुने़ॽ कुस्‍सा एलाजारे़न् खे़ने़ॽ थो होर कोःक्‍माओ तेॽरे़से़ॽआङ् पेगे़ॽ॥

२६ हारुनरे़ कुजाङ्‌ङिन् फे़न्‍दे़ॽआङ् खुने़ॽ कुस्‍सा एलाजारे़न् चाक्‍ते़ॽ॥ खे़न् एगाङ् हारुने़न् खुने़ॽ कुधाःक्‍हाॽओ पेःक्‍काङ् तङ्‌सिङ्‌ॽ खे़ब्‍याङ् खे़प्‍मोए सिरो॥”

२७ यहवे दाङ्‌बे़ल्‍ले़ इङ्‌जाङ् चोगुबा हे़क्‍केए मोसोःल्‍ले़ चोगु, हे़क्‍क्‍याङ् के़रे़क् सङ्‌जुम्‍भोःल्‍ले़ खुन्‍छिॽ मिक्‍ले़ तगि खे़ङ्‌हाॽ होर कोःक्‍माओ मे़धोःक्‍सिङ् मे़बे॥

२८ मोसाःल्‍ले़ हारुनरे़ कुजाङ्‌ङिन् फे़न्‍दुआङ् कुस्‍सा एलाजारे़न् चाक्‍तु, हे़क्‍क्‍याङ् आम्‍भा खे़न् कोःक्‍माल्‍ले़ कुजङ्‌ङो हारुने़न् मासिङ्॥ खे़ब्‍याङ् मोसान् नु एलाजारे़न् कोःक्‍माओलाम् यो थाने़सि॥

२९ के़रे़क् सङ्‌जुम्‍भोःल्‍ले़ हारुने़न् मासिङ्‌बा निङ्‌वाॽ मे़घोसु, खे़ब्‍याङ् के़रे़क् इस्राइलिहाॽरे़ सुम्‍बोङ् ये़न् थारिक् मेरिङ् मे़धक्‍ते़रो॥

a 

२०:१३ मेरिबा– कन् मिङ्‌ङिल्‍ले़ कुबेन् हिब्रुओ “मने़धिक्‍मा/खे़माॽ चोःक्‍मा” पोःङ्‌ॽ॥

कनानिहाॽ हारिमे़द्‌ये़

२१

आल्‍ल नेगेवओ के़युङ्‌बा आरादबा कनानि हाङ्‌ङिल्‍ले़ इस्राइलिहाॽ अतारिमबा लाम्‍मो मे़भे़न्‍ल मे़बत् के़लॽबा इङ्‌घङ् खे़प्‍सु, खे़ब्‍याङ् खुने़ॽ इस्राइलिहाॽनु थङ् चोगे़, खे़ब्‍याङ् खे़ङ्‌हाॽओबा कुभाग खुने़ॽ ते़म्‍सुसिआङ् पुङ्‌लाधाबा चोगु फे़त्‍तुसि॥

२ खे़ब्‍याङ् इस्राइलिहाॽरे़ यहवे दाङ्‌बे़न्‍नु कन् माङ्‌हुप्‍पिन् मे़जोगुआङ् मे़मे़त्‍तु, “खे़ने़ॽ कन् मनाहाॽ आनिगे हुक्‍को के़धासुसिने़भग्र आनिगे खे़ङ्‌हाॽ नु खे़ङ्‌हाॽरे़ खुन्‍छिॽ ये़क्‌यक्‍हाॽ सरक् तोःन्‍दुम्‍बे़आङ् वरे़ङ्‌ले़ङ् खाप्‍पुथ्‍यःङ् चोगुम् पिरुम्‍सिम्‍बे़॥”

३ यहवे दाङ्‌बे़ल्‍ले़ इस्राइलिहाॽरे़ खुन्‍छिॽ पेलिन् खे़प्‍सु, हे़क्‍क्‍याङ् कनानिहाॽ खुन्‍छिॽ हुक्‍को थासुसि॥ इस्राइलिहाॽरे़ खे़ङ्‌हाॽ नु खुन्‍छिॽ ये़क्‌यक्‍हाॽआङ् वरे़ङ्‌ले़ङ् खाप्‍पुथ्‍यःङ् मे़जोगु॥ कल्‍ले़चोगुल्‍ले़ खे़न् ते़न्‍निन् होर्माa मिङ् मे़वाःत्‍तुरो॥

कासा असेःक्

४ खे़ङ्‌हाॽरे़ ए़दोम लाजेन् कप्‍माआङ् पेःक्‍मारे़ लागि होर कोःक्‍माओलाम् हे़ःत्‍ताङ्‌बा वरःङ्‌लाम्‍बा मे़बोःक्‍खे़आङ् मे़बे॥ कर लाम्‍दिःक्‍किल्‍ले़ चोगुल्‍ले़ मनाहाॽ साॽरिक् नासिमे़न्‍धःप्‍मनाबा मे़बोःक्‍खे़॥

५ खे़ब्‍याङ् खे़ङ्‌हाॽ निङ्‌वाॽफुमाङ्‌ङिन् नु मोसान् खुन्‍छिॽ तक्‍ले़ङ्‌वाओ अक्‍खे लॽमा मे़हेःक्‍ते़, “कन् मुरे़ःक् खारे़ःक् थेआङ् के़होःप्‍पादे़न्‍नो सिसे़ खे़ने़ॽ थेआङ् मिस्र लाजेॽलाम् आनिगे आग्‍भे़त्‍ते़बाबे? कॽयो खरे़ःङ् होप्, कॽयो च्‍वाःत्‍ताङ् होप्॥ कन् कुजागे़भे़म्‍बा कुजाःल्‍ले़ आनिगे निङ्‌सत्‍ले़ॽ ले़ॽरु!”

६ खे़ब्‍याङ् यहवे दाङ्‌बे़ल्‍ले़ खे़न् मनाहाॽरे़ खुन्‍छिॽ लुम्‍मो कुनिङ् के़आःप्‍पा असेःक्‍हाॽ पाङ्‌घु तासुसि, हे़क्‍क्‍याङ् मनाहाॽ मे़अगुसि, हे़क्‍क्‍याङ् यरिक् इस्राइलि मनाहाॽ मे़स्‍ये़॥

७ हे़क्‍क्‍याङ् मनाहाॽ मोसाओ मे़द्‌ये़आङ् मे़मे़त्‍तु, “यहवे दाङ्‌बे़ल्‍ले़ कुदक्‍ले़ङ्‌वाओ नु खे़ने़ॽ के़दक्‍ले़ङ्‌वाओ पारिगे़आङ् आनिगे लायो चोगुम्‍बे़आङ् वाॽ॥ खुने़ॽ आनिगे़ओलाम् कन् असेःक्‍हाॽ खे़त्‍तुदे़सुसिर फाॽआङ् यहवे दाङ्‌बान् पेलि फाक्‍ते़ आबिरे़ॽ॥” खे़ब्‍याङ् खे़न् मनाहाॽरे़ खुन्‍छिॽ लागि मोसाःल्‍ले़ पे़लिगे़न् तुवा चोगु॥

८ यहवे दाङ्‌बे़ल्‍ले़ मोसान् मे़त्‍तु, “खे़ने़ॽ लत्‍छा कुनिङ् के़आःप्‍पा असेःक् थिक्‍ले़ कुजइःत् चोगे़ॽ हे़क्‍क्‍याङ् खे़न् लत्‍छा सित्‍लाङ्‌ङो फोःन्‍दे़ॽ॥ असेःक्‍किल्‍ले़ अगुसिबाहाॽरे़ खे़न् ओमे़मे़त्‍तुॽ हे़क्‍क्‍याङ् खे़ङ्‌हाॽ मे़हिङ्‌ॽ॥”

९ खे़म्‍ब्‍याङ् मोसाःल्‍ले़ लत्‍छा कासा असेःक् चोगुआङ् खे़न् लत्‍छा सित्‍लाङ्‌ङो फोःन्‍दु॥ असेःक्‍किल्‍ले़ अगुसिबा के़रे़क्‍ले़ कासा असेःक्‍किन् ओमे़मे़त्‍तुआङ् खे़ङ्‌हाॽ मे़हिङे़॥

मोआब पेःक्‍मारे़ लागि लाम्‍दिक्

१० इस्राइलिहाॽ लाम्‍दिक् मे़जोगे़आङ् ओबोतओ साःङ्‌गाहिम् मे़घिङ्‌घु॥

११ हे़क्‍क्‍याङ् ओबोतलाम् लाम्‍दिक् मे़जोगे़आङ् मोआबरे़ कुबेसाङ् नाङ्‌गे़न् ले़प्‍माङ् इये–अबारिमबा मुरे़ःक् खारे़ःक् थेआङ् के़होःप्‍पादे़न्‍नो खे़ङ्‌हाॽरे़ साःङ्‌गाहिम् मे़घिङ्‌घु॥

१२ खे़प्‍मोलाम् खे़ङ्‌हाॽ लाम्‍दिक् मे़जोगे़आङ् जेरेदबा ने़ने़बादे़न्‍नो साःङ्‌गाहिम् मे़घिङ्‌घु॥

१३ खे़प्‍मोलाम् खे़ङ्‌हाॽ लाम्‍दिक् मे़जोगे़आङ् एमोरिहाॽरे़ खुन्‍छिॽ इःन्‍दोओलाम् के़लःम्‍बा मुरे़ःक् खारे़ःक् थेआङ् के़होःप्‍पादे़न्‍नो के़ने़बा अर्नोन वहःङ् नाधाःम्‍बि ले़प्‍माङ् साःङ्‌गाहिम् मे़घिङ्‌घु॥ अर्नोन वहःङ्‌ङिङ्‌ग मोआबरे़ कुइःन्‍दोरो, खे़न् मोआबि नु एमोरिहाॽरे़ खुन्‍छिॽ लुम्‍मो ने़ःॽ॥

१४ कल्‍ले़चोगुल्‍ले़ यहवे दाङ्‌बे़ल्‍ले़ कुदे़न्‍धङ् साप्‍पन्‍नो अक्‍खे साप्‍ते़आङ् पत्‍लो–

“सुपा ते़ङ्‌गप्‍पोबा वाहेब ये़क्‌यक्‍को

हे़क्‍क्‍याङ् अर्नोन वहःङ्‌ङोबा ने़ने़बादे़न्‍हाॽओ

१५ खे़ब्‍याङ् ने़ने़बादे़न्‍हाॽओबा सुरेःम्‍ले़ःम्‍बाहाॽ,

खे़न् ते़न्‍हाॽ आर ये़क्‌यक् ले़प्‍माङ् हिसिङ्‌ङाङ्

मोआबरे़ कुइःन्‍दो थारिक् पेआङ् ने़रो॥”

१६ खे़प्‍मोलाम् खे़ङ्‌हाॽ बेओर मे़बे॥ यहवे दाङ्‌बे़ल्‍ले़ मोसान् अक्‍खे मे़त्‍तुबा वाबाक्‍किन् आम्‍भा कप्‍मो ने़रो, “खे़ने़ॽ मनाहाॽ फुक्‍खे़से़ॽ, हे़क्‍क्‍याङ् आङ्‌गाॽ खे़ङ्‌हाॽ च्‍वाःत् पिरुङ्‌सिङ्‌ॽ॥”

१७ खे़ब्‍याङ् इस्राइलिहाॽरे़ कन् नाराफोमा साम्‍लोन् साम्‍मे़मे़त्‍तुरो,

“वाबाक्‍के, फक्‍ते़ लःन्‍दे़ॽओ,

खे़ल्‍ले़ कुसाम्‍लोन् साम्‍मे़त्‍ते़म्‍मे़ॽओ

१८ खे़न् वाबाक्‍किङ्‌ग लाम्‍लोबाहाॽरे़ मे़दयुआङ् ने़स्‍से़रो,

मनाहाॽरे़ खुन्‍छिॽ सुहाङ्‌गे़म्‍बाहाॽरे़ खुन्‍छिॽ हाङ्‌तक्‍कात् नु

तक्‍काःत्‍तिल्‍ले़ मे़दयुआङ् ने़स्‍से़रो॥”

खे़ब्‍याङ् इस्राइलिहाॽ मुरे़ःक् खारे़ःक् थेआङ् के़होःप्‍पादे़न्‍नोलाम् मे़लःन्‍दे़आङ् मत्‍तानाओ लाम्‍दिक् मे़जोगे़,

१९ हे़क्‍क्‍याङ् मत्‍तानालाम् नहलिएलओ, नहलिएललाम् बमोतओ,

२० खे़ब्‍याङ् बमोतलाम् मोआबबा ते़ल्‍लक् के़ने़बा ने़ने़बादे़न्‍नो थारिक् लाम्‍दिक् मे़जोगे़ खे़प्‍मोनु पिसगाबा थो चन्‍जम्‍बादे़न्‍नोबा मुरे़ःक् खारे़ःक् थेआङ् के़होःप्‍पादे़न्‍निन् निधाःप्‍लो॥

सिहोननु ओग हाङ्‌हाॽ हारिमे़द्‌ये़

(साम्‌यो इङ् २:२६–३:११)

२१ इस्राइलिहाॽरे़ अक्‍खे मे़मे़त्‍तुसिआङ् एमोरिहाॽरे़ खुन्‍छिॽ हाङ् सिहोनओ इङ्‌साबाहाॽ मे़बाङ्‌घुसि,

२२ “खे़ने़ॽ के़लाॽजेओलाम् पोङ्‌माआङ् पेःक्‍मा आनिगे आभाःक्‍ते़ॽ॥ इक्‍ताप् ले़प्‍माङ् इग्र चे़ल्‍ले़क्‍सेॽ इक्‍ताप् ले़प्‍माङ् आनिगे मे़लासिगे़न्‌ॽ॥ आनिगे खे़ने़ॽ आत्‍तिन् के़वाबाक्‍कोआङ् च्‍वाःत् मे़धुङुम्‍बेन्‌ॽ॥ खे़ने़ॽ के़इःन्‍दोन् मे़ङ्‌गाःक्‍के थारिक् आनिगे हाङ् माराम्‍मे माराम्‍लाम्‍लक् पोःक्‍खिगे़आङ् पेगिगे़॥”

२३ कर सिहोनरे़ इस्राइलिहाॽ खुने़ॽ कुइःन्‍दोन् काःक्‍माआङ् पेःक्‍मा मे़भाःक्‍तुसिन्॥ खुने़ॽ कुधक्‍सुबाहाॽ फुक्‍खुसि, हे़क्‍क्‍याङ् मुरे़ःक् खारे़ःक् थेआङ् के़होःप्‍पादे़न् यहसा थारिक् फे़रे़आङ् इस्राइलिहाॽनु थङ् चोगे़॥

२४ कर इस्राइलिहाॽरे़ खुने़ॽ ताभेःल्‍ले़ मे़ज्‍ये़प्‍तु मे़से़रु, हे़क्‍क्‍याङ् अर्नोन हःङ्‌गुआङ्‌धो यब्‍बोक् वहःङ् थारिक् खुने़ॽ कुलाजेन् हुक्‍काप् मे़जोगु॥ कर अम्‍मोनिहाॽरे़ खुन्‍छिॽ इःन्‍दोओ थारिक्‍लक् खे़ङ्‌हाॽरे़ हुक्‍काप् मे़जोगु, थेआङ्‌भे़ल्‍ले़ अम्‍मोनिहाॽरे़ खुन्‍छिॽ इःन्‍दोन् नाःम्‍मा सुक्‍मे़न्‍दे़प्‍मनाबा चोगे़॥

२५ इस्राइलिहाॽरे़ कन् के़रे़क् ये़क्‌यक्‍हाॽ हुक्‍को मे़धासु, खम्‍भ्‍याङ् खे़ङ्‌हाॽरे़ एमोरिहाॽरे़ खुन्‍छिॽ खक्‍पे़त् ये़क्‌यक्‍हाॽओ, हेस्‍बोन नु खे़न् कब्रिङ् पिसाङ्‌बा के़रे़क् पाङ्‌भे़ॽहाॽओआङ् मे़युङ्‌सिङ्॥

२६ हेस्‍बोने़न् एमोरिहाॽरे़ खुन्‍छिॽ हाङ् सिहोनरे़ कुहाङ्‌पाङ् ने़स्‍से़॥ मोआबबा थिक्‍सिगेक्‍पा हाङ्‌ङिन्‍नु सिहोने़न् थङ् थक्‍ते़आङ् वये़ हे़क्‍क्‍याङ् खे़ल्‍ले़ कुलाजेन् अर्नोन हःङ्‌गु थारिक्‍के कुयुक्‍कोलाम् नाप्‍तुआङ् ने़स्‍से़॥

२७ कल्‍ले़ चोगुल्‍ले़ए साम्‍मिल्‍लाबाहाॽरे़ अक्‍खे मे़बाःत्‍तुआङ् साम्‍मे़मे़त्‍तुआङ् वाॽरो,

“हेस्‍बोनओ खिनिॽ त्‍ये़म्‍मे़ॽओ

हे़क्‍क्‍याङ् खे़न् याम्‍मो चोगे़म्‍मे़ॽओ॥

सिहोनरे़ कुये़क्‌यक्‍किन् याम्‍मो चुक्‍लरो॥

२८ “हे़स्‍बोनलाम् मिधुङ् मिराःक् लःन्‍दे़रो,

सिहोनबा ये़क्‌यक्‍कोलाम् मिधुङ् मिराःक् पोगे़रो

हे़क्‍क्‍याङ् मोआबबा आर ये़क्‌यक्‍किन्

नु अर्नोन चन्‍जम्‍बादे़न्‍नोबा मनाहाॽ खाप्‍पुथ्‍यःङ् मे़बोःक्‍खे़आङ् मे़वये़रो॥

२९ मोआबे, खे़ने़ॽग के़जिःत्‍ते़ के़स्‍ये़रो!

कमोसरे़b कुमनासे, खिनिॽ के़मे़गिरो!

खिनिॽ माङ्‌ङिल्‍ले़ कुस्‍साहाॽ के़घे़त्‍छिङ्‌बा हे़क्‍के

हे़क्‍क्‍याङ् कुस्‍सा कुएहाॽ पुङ्‌लाधाबा हे़क्‍के

एमोरिहाॽरे़ खुन्‍छिॽ हाङ् सिहोने़न् पिरुसिआङ् वाॽरो॥

३० “कर आनिगे खे़ङ्‌हाॽ नाःन्‍दुम्‍सिम्‍बे़आङ् वाॽरो॥

हेस्‍बोने़ङ्‌ग दिबोन थारिक्‍के मे़गे़रो,

हे़क्‍क्‍याङ् मेदबा थारिक् के़गे़प्‍पा नोपान्

आनिगे मे़क्‍खुम्‍बे़आङ् वाॽरो॥”

३१ कम्‍भलॽरिक् इस्राइलिहाॽ एमोरिहाॽरे़ खुन्‍छिॽ लाजेॽओ युङ्‌मा मे़हेःक्‍ते़॥

३२ मोसाःल्‍ले़ याजेरे़न् थोःम्‍मारे़ लागि मनाहाॽ पाङ्‌घुसि हे़क्‍क्‍याङ् खे़न् एगाङ् इस्राइलिहाॽरे़ खे़न् कब्रिङ् पिसाङ्‌बा पाङ्‌भेॽहाॽ हुक्‍काप् मे़जोगुआङ् खे़प्‍मोबा एमोरिहाॽ मे़नाःत्‍तु मे़दे़सुसि॥

३३ खे़न् एगाङ् खे़ङ्‌हाॽ मे़इरे़र बासानबा लाम् मे़बोःक्‍खे़आङ् मे़धोःक्‍सिङ्॥ बासानबा हाङ् ओग नु खुने़ॽ कुमनाहाॽ खे़ङ्‌हाॽनु थक्‍मारे़ लागि एद्रइ मे़प्‍मनादे़न्‍नो मे़लःन्‍दे़ मे़द्‌ये़॥

३४ यहवे दाङ्‌बे़ल्‍ले़ मोसान् मे़त्‍तु, “खे़न्‍नु खे़ने़ॽ मे़गिसे़न्‍ने़ॽ, थेआङ्‌भे़ल्‍ले़ खे़न्, खे़ल्‍ले़ के़रे़क् कुमनाहाॽ नु खे़ल्‍ले़ कुलाजेःन्‍नाङ् खे़ने़ॽ हुक्‍सुप्‍ने़आङ् वाॽ॥ खे़ने़ॽ हेस्‍बोनओ हाङ्‌युक् के़जोःक्‍पा एमोरिहाॽरे़ खुन्‍छिॽ हाङ् सिहोने़न् के़मे़त्‍तुबा हे़क्‍के कन्‍नाङ् मे़त्‍ते़ॽ॥”

३५ कल्‍ले़चोगुल्‍ले़ इस्राइलिहाॽरे़ खुने़ॽ, खुने़ॽ कुस्‍साहाॽ हे़क्‍क्‍याङ् खुने़ॽ के़रे़क् कुधक्‍सुबाहाॽ आत्‍तिन्‍नाङ् मे़ल्‍ले़त् मे़न्‍धाए के़रे़क् मे़स्‍ये़रुसिआङ् खुने़ॽ कुलाजेन् हुक्‍काप् मे़जोगुरो॥

a 

२१:३ होर्मा फाॽइन् खाप्‍पुथ्‍यःङ् पोङ्‌मा॥

b 

२१:२९ कमोसे़न् मोआबबा माङ् वये़

मोआब हाङ् बालाकरे़ बालामे़न् उःत्‍तु

२२

खे़ब्‍याङ् इस्राइलिहाॽ लाम्‍दिक् मे़जोगे़र मोआबबा ने़ने़बादे़न्‍नो मे़बे हे़क्‍क्‍याङ् यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ साःङ्‌गाहिम्‍हाॽ मे़घिङ्‌घु॥

२ इस्राइलिहाॽरे़ एमोरिहाॽ थे़मा थे़मा मे़मे़त्‍तुसिआङ् वये़, सिप्‍पोरारे़ कुस्‍सा बालाकरे़ खे़न् निसुआङ् वये़,

३ हे़क्‍क्‍याङ् मोआबे़न् इस्राइलिहाॽनु साॽरिक् किसे़, थेआङ्‌भे़ल्‍ले़ खे़ङ्‌हाॽ यरिक् मे़वये़॥ इस्राइलिहाॽरे़ मे़जोगुल्‍ले़ खे़ङ्‌हाॽ खुन्‍छिॽ साम्‍मिक्‍ले़ ले़रुसि॥

४ मोआबिहाॽरे़ मिद्‌यानबा काप्‍पो तुम्‍साहाॽ मे़मे़त्‍तुसि, “आल्‍ल आनिॽ के़रे़क् पिसाङ्‌बा ते़न्‍निन् आधोःङ्‌धोःङ्‌बा पित्‍ते़ल्‍ले़ ते़ल्‍लक् इक्‍ताप्‍हाॽ लाःक्‍तु फे़त्‍तुआङ् याःन्‍हाॽ युम्रे़क् मे़क्‍खुबा हे़क्‍के कन् मनालुप्‍लिहाॽरे़ के़रे़क् पाःन्‍हाॽ युम्रे़क् मे़मे़क्‍खुबा पोःक्‍खे़॥”

खे़न् ये़म्‍मो सिप्‍पोरारे़ कुस्‍सा बालाके़न् मोआबबा हाङ् वये़॥

५ खुने़ॽ युफ्रेतिस कुबेसाङ् के़युङ्‌बा, खुने़ॽ आप्‍फेक् कुसुवाङ्‌बा कुन्‍साॽरे़ कुबाङ्‌भे़ॽ पतोरओ बओररे़ कुस्‍सा बालामे़न् अक्‍खे मे़त्‍तुआङ् इङ्‌घङ् हाक्‍तुरो,

“मिस्रलाम् लत्‍छा सुवाङ्‌बा मनाहाॽ मे़भे़रे़आङ् लाजेःन्‍ने सधे़क् मे़धिम्‍सु मे़सुरु॥ खे़ङ्‌हाॽ आङ्‌गाॽए आइःन्‍दोओ मे़भे़रे़आङ् मे़युङ्‌सिङ्‌ङाङ् मे़युङ्॥

६ आल्‍ल फे़रे़ॽआङ् आङ्‌गाॽ आलागि कन् सुवाङ्‌हाॽ माङ्‌दे साङ्‌ग्रा मे़त्‍ते़से़ॽ, थेआङ्‌भे़ल्‍ले़ खे़ङ्‌हाॽ आङ्‌गाॽनुःल्‍ले़ साॽरिक् मुक्‍साम्‍साबा मे़जोक्॥ हे़क्‍के के़जोगुने़भग्र आङ्‌गाॽ खे़ङ्‌हाॽ नाःन्‍दुङ्‌सिङ्‌ङाङ् लाजेॽलाम् नाःप्‍मादे़मा सुक्‍तुङ्‌बि हाग॥ थे़आङ्‌भे़ल्‍ले़ खे़ने़ॽ आत्‍तिन् मनान् हाङ्‌वागे़न् मुॽइसाम् के़बिरुॽ खुने़ॽओ मुॽइसाम् थाःॽ, हे़क्‍क्‍याङ् आत्‍तिन् माङ्‌दे साङ्‌ग्रा के़मे़त्‍तुॽ खे़न् साङ्‌ग्रारे़ ते़त्‍तुॽ, खे़न् आङ्‌गाॽ निसुङ्‌ङाङ् वाॽ॥”

७ मोआब नु मिद्‌यानबा काप्‍पो तुम्‍साहाॽरे़ थुम्‍म्‍या इमा कुजे़न् याङ्‌ङिन् मे़दाःक्‍तु, हे़क्‍क्‍याङ् बालामओ मे़द्‌ये़आङ् बालाकरे़ कुइङ्‌घङ्‌ङिन् मे़मे़त्‍तु॥

८ बालामे़ल्‍ले़ खे़ङ्‌हाॽ मे़त्‍तुसि, “आइन् से़न्‍दिक् आम्‍भा कम्‍मोए याःक्‍ते़म्‍मे़ॽ, हे़क्‍क्‍याङ् यहवे दाङ्‌बे़ल्‍ले़ आङ्‌गाॽ थे़मा मे़त्‍ताआ, आङ्‌गाॽ हाबा खे़न् पाःन्‍निन् चे़क्‍निङ्‌ॽ॥” कल्‍ले़चोगुल्‍ले़ मोआबबा लाम्‍लोबाहाॽ बालामरो याङ्‌मे़धोःक्‍ते़॥

९ निङ्‌वाॽफुमाङ्‌ङिन् बालामरो ये़आङ् मे़त्‍तु, “खे़ने़ॽओ के़याःक्‍पा मनाहाॽ हाःत्‍छिबे?”

१० बालामरे़ निङ्‌वाॽफुमाङ्‌ङिन् मे़त्‍तु, “मोआबबा हाङ् सिप्‍पोराःल्‍ले़ कुस्‍सा बालाकरे़ आङ्‌गाॽ अक्‍तङ्‌बा इङ्‌घङ् हाक्‍ताङ्‌ङाङ् वाॽ,

११ ‘मिस्रलाम् के़लःम्‍बा के़भे़म्‍बा लत्‍छा सुवाङ्‌स्‍मा मनाहाॽरे़ लाजेन् के़रे़क् सधे़क् मे़धिम्‍सुआङ् ने़ःॽ॥ आल्‍ल खे़ने़ॽ फे़रे़ॽआङ् आङ्‌गाॽ ले़प्‍माङ्‌लाम् खे़ङ्‌हाॽ माङ्‌देसे़से़ॽ॥ हे़क्‍के के़जोगुने़भग्र आङ्‌गाॽ खे़ङ्‌हाॽ नाःन्‍दुङ्‌सिङ्‌ङाङ् लाजेॽलाम् नाःप्‍मादे़मा सुक्‍तुङ्‌बि हाग॥’”

१२ कर निङ्‌वाॽफुमाङ्‌ङिल्‍ले़ बालामे़न् अक्‍खे मे़त्‍तु, “खे़ने़ॽ कन्‍हाॽनु मे़बेगे़न्‍ने़ॽ॥ खे़ने़ॽ कन् सुवाङ्‌हाॽ माङ्‌दे साङ्‌ग्रा मे़प्‍मासि मे़नुॽने़न्, थेआङ्‌भे़ल्‍ले़ खे़ङ्‌हाॽ मुॽइसाबा मे़जोक्॥”

१३ खे़ब्‍याङ् बालामे़न् तानाम् आन्‍देःन् पोगे़, हे़क्‍क्‍याङ् बालाकरे़ कुलाम्‍लोबा मनाहाॽ मे़त्‍तुसि, “खिनिॽ आप्‍फेक् लाजेॽओ पेगाम्‍मे़ॽ, थेआङ्‌भे़ल्‍ले़ यहवे दाङ्‌बे़ल्‍ले़ आङ्‌गाॽ खिनिॽनु सोरिक् पेःक्‍मा मे़भाःक्‍ताङ्‌ङिन्॥”

१४ हे़क्‍क्‍याङ् मोआबबा लाम्‍लोबाहाॽ बालाकओ मे़बेआङ् मे़मे़त्‍तु, “बालामे़न् आनिगे़नु फे़म्‍मा मे़दे़न्‍दे़न्॥”

१५ खे़ब्‍याङ् बालाके़ल्‍ले़ तगि पाङ्‌घुसिबानुःल्‍ले़आङ् यरिक् के़दम्‍बा लाम्‍लोबाहाॽ नु थोधोक्‍पा यम्‍बा सुहाङ्‌युक्‍पाहाॽ पाङ्‌घुसि॥

१६ खे़ङ्‌हाॽ बालामरो मे़द्‌ये़आङ् खुने़ॽ मे़मे़त्‍तु, “सिप्‍पोराःल्‍ले़ कुस्‍सा बालाकरे़ अक्‍खे पाःत्‍तुरो–

“खे़ने़ॽ आङ्‌गाॽ आभाॽसे़ फे़म्‍मारे़ लागि थे़मा पाःन्‍निल्‍ले़आङ् के़न्‍छाक्‍ने़ल्‍ल॥

१७ आङ्‌गाॽ खे़ने़ॽ यम्‍बा नाजम् पिने़आङ् मिङ्‌सो इङ्‌धाङ्‌साबा चोःक्‍ने़॥ खे़ने़ॽ थे के़बाःत्‍तुॽ आङ्‌गाॽ हाबा खे़न् चोगुङ्‌ॽ॥ कल्‍ले़चोगुल्‍ले़ चिसाजि फे़रे़ॽ, हे़क्‍क्‍याङ् कन् सुवाङ्‌बा मनाहाॽ माङ्‌देसे़से़ॽ॥”

१८ कर बालामे़ल्‍ले़ बालाकरे़ कुइङ्‌साबाहाॽ अक्‍खे मे़त्‍तुसिआङ् नोगप् पिरुसि, “बालाकरे़ कुहाङ् कुहिम्‍मो कत्‍तुबा के़रे़क् साम्‍म्‍याङ् नु युप्‍पाहाॽ पिआसाङ् यहवे दाङ्‌बा आङ्‌गाॽ आनिङ्‌वाफुमाङ्‌ङिल्‍ले़ कुबाःन्‍निन् चुक्‍पा इग्र यम्‍बा पाःन्‍नो फेःम्‍मा मे़सुक्‍कान्॥

१९ आल्‍ल वेॽहाॽरे़ मे़जोगुबा हे़क्‍केए खिनिॽआङ् आइन् से़न्‍दिक् हाबा कॽयो याःक्‍ते़म्‍मे़ॽ, हे़क्‍क्‍याङ् यहवे दाङ्‌बे़ल्‍ले़ आल्‍लसाङ् वेॽ थे़मा पाःत्‍तुॽ, आङ्‌गाॽ निङ्‌वाॽ खोसुङ्‌ॽ॥”

२० निङ्‌वाॽफुमाङ्‌ङिन् खे़न् से़न्‍दिक् बालामरे़ओ ये़आङ् खुने़ॽ मे़त्‍तु, “कन् मनाहाॽ खे़ने़ॽ के़उःत्‍छे़ मे़द्‌ये़बारो॥ कल्‍ले़चोगुल्‍ले़ खे़ने़ॽ कन्‍हाॽनु सोरिक् पेगे़ॽ, कर आङ्‌गाॽ खे़ने़ॽ थे़मा थे़मा मे़त्‍ने़, खे़न्‍लक् चोगे़ॽ॥”

बालामरे़ कुअदङ्‌ङिन्

२१ बालामे़न् तानाम्‍सा पोगे़, हे़क्‍क्‍याङ् कुअदङ्‌ङो कारेःल्‍लिन् इघेःक्‍खुआङ् मोआबबा लाम्‍लोबाहाॽनु सोरिक् पेरो॥

२२ कर बालामे़न् पेबाल्‍ले़ चोगुल्‍ले़ यहवे दाङ्‌बान् कुसिक् पोगे़, हे़क्‍क्‍याङ् दाङ्‌बे़ल्‍ले़ कुमाङ्‌लाइङ्‌बान् ये़आङ् कुलाम्‍मिन् थेःक्‍तु पिरु॥ खुने़ॽ आप्‍फेक् कुअदङ्‌ङिन् युक्‍तुआङ् पेर पत्‍छे़॥ बालाम्‍मे़ल्‍ले़ खुने़ॽ कुअदङ्‌ङिन् युक्‍तुआङ् वये़ हे़क्‍क्‍याङ् खुने़ॽनुए सोरिक् कुसे़वारोबा ने़त्‍छिआङ् वये़त्‍छि॥

२३ यहवे दाङ्‌बे़ल्‍ले़ कुमाङ्‌लाइङ्‌बान् कुहुक्‍को ताभेन् याङ्‌सिङ्‌ङाङ् लाम्‍मो ये़बे़गरे़बा खे़न् अदङ्‌ङिल्‍ले़ निसु, हे़क्‍क्‍याङ् अदङ्‌ङिन् लाम्‍मोनु हिल्‍लिक् हिसिङ्‌ङाङ् इक्‍ताप् ले़प्‍माङ् थासिङ्॥ लाम्‍मो हिमारे़ लागि बालामे़ल्‍ले़ अदङ्‌ङिन् हिप्‍तु॥

२४ नाहाङ् कत्‍नाहाङ् लुङ्‌धाक् से़प्‍मनाबाआङ् के़ये़प्‍पा चे़ल्‍ले़क्‍सेॽ इक्‍ताप् ने़त्‍छिरे़ कुलुम्‍मोबा चिहुॽहुॽबादे़न्‍नो यहवे दाङ्‌बे़ल्‍ले़ कुमाङ्‌लाइङ्‌बान् ये़म्‍सिङ्॥

२५ यहवे दाङ्‌बे़ल्‍ले़ कुमाङ्‌ला इङ्‌बे़न् निसुआङ् अदङ्‌ङिन् लुङ्‌धाक्‍को चिघे़ःम् खे़ःम्‍सिङ् हे़क्‍क्‍याङ् बालामरे़ कुलाङ्‌ङिन् लुङ्‌धाक्‍को चिभिःत् फिःत्‍तु॥ खुने़ॽ अदङ्‌ङिन् याम्‍मो हिप्‍तु॥

२६ याम्‍मो यहवे दाङ्‌बे़ल्‍ले़ कुमाङ्‌लाइङ्‌बे़न् आल्‍लसाङ् नानाक् पेआङ् चुक्‌वा फे़ङ्‌वा आत्‍तिआङ् हिसिङ्‌मा सुक्‍मे़न्‍दे़प्‍मनाबा चिहुॽहुॽबादे़न्‍नो ये़म्‍सिङ्॥

२७ अदङ्‌ङिल्‍ले़ यहवे दाङ्‌बे़ल्‍ले़ कुमाङ्‌लाइङ्‌बान् निसुआङ् हर्गुप् ने़सिङ्॥ खे़ब्‍याङ् बालामे़न् कुसिक् पोगे़, हे़क्‍क्‍याङ् कुदक्‍काःत्‍तिल्‍ले़ अदङ्‌ङिन् लःम्‍मा हेःक्‍तु॥

२८ खे़ब्‍याङ् यहवे दाङ्‌बे़ल्‍ले़ अदङ्‌ङिन् पारे़र याःन्‍दु, हे़क्‍क्‍याङ् खे़ल्‍ले़ बालामे़न् मे़त्‍तु, “आङ्‌गाॽ खे़ने़ॽ थे मे़त्‍ने़आङ् वाॽआङ् आङ्‌गाॽ सुम्‍दुःक् के़हिप्‍ताङ्‌बे?”

२९ बालामे़ल्‍ले़ अदङ्‌ङिन् मे़त्‍तु, “खे़ने़ॽ आङ्‌गाॽ सधःक्‍पा के़जोगाङ्॥ आङ्‌गाॽ आहुक्‍को ताभेन् वये़बा हे़क्‍केःल्‍ले़ आल्‍लोसा खे़ने़ॽ से़त्‍ने़बा वये़मे़न्!”

३० अदङ्‌ङिल्‍ले़ बालामे़न् मे़त्‍तु, “खे़ने़ॽ के़हिङ्‌हिङ् थे़म्‍बा आइन्‍बा ये़न् थारिक् खे़ने़ॽ के़युक्‍तुबा अदङ्‌ङिन् थे आङ्‌गाॽए मे़ःन्‍नाबि? आङ्‌गाॽ आप्‍फाल्‍ले़ खे़ने़ॽनु अक्‍तङ्‌बा चोगुङ्‌ङाङ् वये़बे?”

हे़क्‍क्‍याङ् बालामे़ल्‍ले़ मे़त्‍तु, “मेःन्, मे़न्‍जोःक्‍के के़वाॽ॥”

३१ खे़ब्‍याङ् यहवे दाङ्‌बे़ल्‍ले़ बालामे़न् मिक् निसे़र याःन्‍दु, हे़क्‍क्‍याङ् ताभे के़भिःङ्‌बाआङ् हुक्‍को के़याङ्‌सिङ्‌बा लाम्‍मो के़ये़प्‍पा के़जाबा यहवे दाङ्‌बे़ल्‍ले़ कुमाङ्‌लाइङ्‌बान् खुने़ॽ निसु॥ हे़क्‍क्‍याङ् अःक्‍खुम् मे़ःत्‍छिङ्‌ङाङ् साम्‍बोन् फन्‍छिङ्॥

३२ खे़ब्‍याङ् यहवे दाङ्‌बे़ल्‍ले़ कुमाङ्‌लाइङ्‌बाल्‍ले़ खुने़ॽ मे़त्‍तु, “खे़ने़ॽ थेआङ् के़अदङ्‌ङिन् सुम्‍दुःक् के़हिप्‍तुबा? ओमे़त्‍ते़ॽ, आङ्‌गाॽ खे़ने़ॽ के़लाम् थेःक्‍से़ याङ्‌ङाङ् वाॽआ, थेआङ्‌भे़ल्‍ले़ आङ्‌गाॽ आदगि खे़ने़ॽ आप्‍फेक् के़निङ्‌वाॽ पाःप्‍पाःत् लाङ्‌गे़घेःक्‍ल के़बत्॥

३३ खे़न् अदङ्‌ङिल्‍ले़ आङ्‌गाॽ निसाङ्‌ङाङ् आल्‍लो थारिक्‍ले़ सुम्‍दुःक् आङ्‌गाॽ आदगिलाम् खे़त्‍छिङ्॥ आङ्‌गाॽलाम् खे़न् मे़घे़त्‍छिङ्‌ङे़न्‍बा हे़क्‍केःल्‍ले़ आल्‍लो थारिक्‍ले़ आङ्‌गाॽ खे़ने़ॽ आन्‍देःन् से़त्‍ने़मे़न्, कर खे़ङ्‌ग कुहिङ्‌वे़त् ले़रुङ्‌मे़न्॥”

३४ बालामे़ल्‍ले़ यहवे दाङ्‌बे़ल्‍ले़ कुमाङ्‌लाइङ्‌बे़न् मे़त्‍तु, “आङ्‌गाॽ लायो चोगुङ्‌ङाङ् वाॽ॥ आङ्‌गाॽ आलाम्‍मिन् के़धेःक्‍तुआङ् खे़ने़ॽ के़ये़बे़बा आङ्‌गाॽ मे़न्‍निबा॥ कल्‍ले़चोगुल्‍ले़ खे़ने़ॽ के़मिक्‍साओ कन् नुबा मे़जोक्‍ने़न्‍ने़भग्र आङ्‌गाॽ याम्‍मो नुःङ्‌ङा पेःक्‍का॥”

३५ यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ बालामे़न् मे़त्‍तु, “कन् मनाहाॽनु सोरिक् पेगे़ॽ॥ कर आङ्‌गाॽ थे़मा थे़मा मे़त्‍ने़, हाबा खे़न्‍लक् खे़ने़ॽ पाःत्‍ते़ॽ॥ कल्‍ले़चोगुल्‍ले़ बालामे़न् बालाकरे़ कुलाम्‍लोबाहाॽनु सोरिक् पेरो॥”

बालाकरे़ बालामे़न् लाङ्‌दाःक् मे़त्‍तु

३६ बालाकरे़ बालामे़न् फे़रे़बा खे़प्‍सुआङ् खुने़ॽ कुलाजेॽओबा कुया कुदिङ्‌हाॽरे़ कुबेसाङ्‌बा अर्नोन इःन्‍दोओ के़ने़बा मोआबि ये़क्‌यक् थारिक्‍के खुन्‍छिॽ तुम्‍से़ पे॥

३७ बालाकरे़ बालामे़न् मे़त्‍तु, “आङ्‌गाॽ खे़ने़ॽ के़उःत्‍छे़ मनाहाॽ पाङ्‌घुङ्‌सिङ्, कर खे़ने़ॽ आङ्‌गाॽओ थेआङ् के़म्‍भे़रे़न्? थे आङ्‌गाॽ खे़ने़ॽ यम्‍बा नाजम् पिमा मे़सुक्‍ने़म्‍बा वये़बि?”

३८ खे़ब्‍याङ् बालामरे़ बालाके़न् मे़त्‍तु, “ओमे़त्‍ते़ॽ, आल्‍ल आङ्‌गाॽ खे़ने़ॽओ फे़राङ्‌ङाङ् वाॽआ॥ थे़मा पान् पाःप्‍पाआङ् आङ्‌गाॽ मुक्‍साम् मे़गत्‍तान्॥ निङ्‌वाॽफुमाङ्‌ङिल्‍ले़ आङ्‌गाॽ थे़मा इङ्‌जाङ् पिआ आम्‍भा खे़न्‍लक् आङ्‌गाॽ पाःप्‍मा पोःङ्‌ॽ॥”

३९ खे़ब्‍याङ् बालामे़न् बालाके़न्‍नु सोरिक् पे, हे़क्‍क्‍याङ् खे़ङ्‌हाॽ किर्यत-हुसोतओ मे़भे़रे़॥

४० बालाके़ल्‍ले़ पित्‍हाॽ नु मे़ल्‍लुक्‍हाॽ सिदुङ्‌सभा तोःन्‍दुसिआङ् बालामे़न् हे़क्‍क्‍याङ् खुने़ॽनु के़भे़म्‍बा लाम्‍लोबाहाॽ पिरुसिरो॥

४१ कुदाःन्‍दिक्‍मा तानाम् बालाकरे़ बालामे़न् तेॽरुआङ् बमोत-बालओ थोःक्‍ने़सि पेसि॥ खे़प्‍मोलाम् बालामरे़ इस्राइलिहाॽरे़ खुन्‍छिॽ साःङ्‌गाहिम्‍हाॽरे़ कुभा कुया कुदिङ्‌हाॽ निसुरो॥

बालामरे़ थिक्‍सिगेक्‍पा कुइङ्‌घङ्

२३

बालामे़ल्‍ले़ बालाके़न् मे़त्‍तु, “आङ्‌गाॽ आलागि नुसि ले़त्‍ति तोःम्‍मादे़न्‍हाॽ चोगाङ् पिराङ्‌ङे़ॽ, हे़क्‍क्‍याङ् नुसि से़गम्‍बा नु नुसि थुःम्‍बाहाॽ यारिप् चोगाङ् पिराङ्‌ङे़ॽ॥”

२ बालामे़ल्‍ले़ मे़त्‍तुबा हे़क्‍केए बालाकरे़ चोगु॥ बालाक नु बालामरे़ ले़त्‍ति तोःम्‍मादे़न् थक्‍मा लत्‍छा लत्‍छा से़गम्‍बा नु लत्‍छा लत्‍छा मे़ल्‍लुक् सिदुङ्‌जभा तोःन्‍दे़सु॥

३ बालामे़ल्‍ले़ बालाके़न् मे़त्‍तु, “आङ्‌गाॽ यहवे दाङ्‌बे़ल्‍ले़ कुदुम्‍से़ पेःक्‍काल्‍ले़ खे़ने़ॽ चैँ के़सिदुङ्‌जभाःल्‍ले़ कुबेसाङ् ये़म्‍सिङ्‌ङे़ॽ॥ आल्‍ल आङ्‌गाॽ चैँ नाहाङ् ले़प्‍माङ् पेःक्‍का, हे़क्‍क्‍याङ् यहवे दाङ्‌बान् आङ्‌गाॽ आदुम्‍से़ युबिला॥ खुने़ॽ आङ्‌गाॽ च्‍याज्‍या ओःन्‍धाक्‍का, खे़न् आङ्‌गाॽ खे़ने़ॽ मे़त्‍ने़॥” खे़क्‍क्‍याङ् खुने़ॽ मुरे़ःक् खारे़ःक्‍पा कोःक्‍मा ले़प्‍माङ् पे॥

४ निङ्‌वाॽफुमाङ्‌ङिल्‍ले़ बालामे़न् तुमु॥ हे़क्‍क्‍याङ् बालामे़ल्‍ले़ खुने़ॽ मे़त्‍तु, “आङ्‌गाॽ नुसि ले़त्‍ति तोःम्‍मादे़न् चोगुङ्‌ङाङ् खे़प्‍मो आङ्‌गाॽ ले़त्‍ति तोःम्‍मादे़न् थक्‍मा से़गम्‍बा थिक्‍थिक् नु थुःम्‍बा थिक्‍थिक् सिदुङ्‌जभा तोःन्‍दुङ्‌सिङ्‌ङाङ् मे़ने़रो॥”

५ यहवे दाङ्‌बे़ल्‍ले़ बालामे़ल्‍ले़ कुम्‍ब्राओ इङ्‌घङ् थिक् केःत्‍तु पिरुआङ् मे़त्‍तु, “खे़ने़ॽ नुःङ्‌मा पेःक्‍माआङ् बालाके़न् मे़प्‍मा के़बोङ्‌बा इङ्‌घङ्‌ङिन् हाबा कन्‍लो॥”

६ हे़क्‍क्‍याङ् बालाम्‍मे़न् बालाकओ नुःक्‍खे़आङ् पे॥ कन् ये़म्‍मो बालाके़न् मोआबबा के़रे़क् तुम् मनाहाॽनु सोरिक् खुने़ॽ कुसिदुङ्‌जभाःन्‍नु आल्‍लसाङ् ये़बे़गरे़॥

७ खे़ब्‍याङ् बालामे़ल्‍ले़ आरामलाम् नाङ्‌गे़न् ले़प्‍माङ्‌बा कोःक्‍माहाॽओनु फे़त्‍ताङ्॥ हे़क्‍क्‍याङ् खुने़ॽ कम्‍भलॽरिक् कुमाङ्‌निङ्‌वाॽपान्‍निन् पाःत्‍तुरो–

“‘त्‍ये़म्‍मे़ॽओ, आलागि याकुबे़न् माङ्‌देसे़म्‍मे़ॽओ

त्‍ये़म्‍मे़ॽओ,’ मोआबबा हाङ् बालाकरे़ अक्‍खे मे़त्‍ताङ्‌लो

‘खे़ने़ॽ इस्राइलिहाॽ यङ्‌मा से़रे़से़ॽओ॥’

८ निङ्‌वाॽफुमाङ्‌ङिल्‍ले़ए साङ्‌ग्रा मे़मे़त्‍तुन्‍छिन्‍बाहाॽ

आङ्‌गाॽ आक्‍खेलॽरिक् माङ्‌देसुङ्‌सिङ्‌बे?

यहवे दाङ्‌बे़ल्‍ले़ए चे़क्‌या इङ्‌दो मे़मे़त्‍तुन्‍छिन्‍बाहाॽ

आङ्‌गाॽ आक्‍खेआङ् आप्‍तिक् कुःत्‍तुङ्‌सिङ्‌बे?

९ सियाक्‍पेॽ थे़याक्‍पेॽहाॽरे़ कुजङ्‌ङोनु

आङ्‌गाॽ खे़ङ्‌हाॽ निसुङ्‌सिङ्‌लो,

हे़क्‍क्‍याङ् कोःक्‍मा थे़गुहाॽओनु

आङ्‌गाॽ खे़ङ्‌हाॽ ओमे़त्‍तुङ्‌सिङ्‌लो॥

ओमे़त्‍ते़म्‍मे़ॽ, कङ्‌ग एःक् के़युङ्‌बा सुवाङ्‌लो,

खे़ङ्‌हाॽ वेॽ मे़न्‍छाम् सुवाङ्‌हाॽलाम् लाःत्‍लाःत् मे़से़न्‍छिङ्‌लो॥

१० ये़ःङ्‌घा यारिक् यरिक् याकुबरे़ कुमुॽइदाङ्‌साहाॽ हाःत्‍ले़ निःप्‍मा सुक्‍तुसिबे?

इग्र इस्राइलबा कुलक् लिसिओ

कुलक् थिक्‍हाॽआङ् हाःत्‍ले़ निःप्‍मा सुक्‍तुसिबे?

आसिमे़न् साम्‌योबा हे़क्‍तङ्‌बा पोङ्‌लरो,

हे़क्‍क्‍याङ् आनुप्‍मे़न् खे़ङ्‌हाॽरे़न् हे़क्‍तङ्‌बा पोङ्‌लरो॥”

११ खे़ब्‍याङ् बालाके़ल्‍ले़ बालामे़न् मे़त्‍तु, “खे़ने़ॽ आङ्‌गाॽ थे़मा के़मे़त्‍ताबाबे? आनिङ्‌मिहाॽ साङ्‌ग्रा मे़प्‍मासिरे़ लागि आङ्‌गाॽ खे़ने़ॽ फे़त्‍ने़, कर खे़ने़ॽग खे़ङ्‌हाॽ ताङ्‌ग्रात्‍चि मुॽइसाम्‍ने केबिरुसि!”

१२ खुने़ॽ बालाकेन् मे़त्‍तु, “यहवे दाङ्‌बे़ल्‍ले़ मे़त्‍ताङ्‌बा पाःन्‍जाःक्‍किन्‍ने आङ्‌गाॽ पाःप्‍मा मे़बोङ्‌ने़म्‍बि?”

बालामरे़ निसिगेक्‍पा कुइङ्‌घङ्

१३ खे़ब्‍याङ् बालाकरे़ खुने़ॽ मे़त्‍तु, “चिसासाजि वेॽस्‍मादे़न्‍नो आङ्‌गाॽओ फे़रे़ॽ॥ खे़प्‍मोलाम् खे़ने़ॽ खे़ङ्‌हाॽ के़निसुसिॽ॥ खे़ने़ॽ खे़ङ्‌हाॽरे़ खुन्‍छिॽ साःङ्‌गाहिम्‍हाॽरे़ कुया कुदिङ्‌हाॽरक् के़निसु, कर खे़ङ्‌हाॽ के़रे़क् के़न्‍निसुसिन्‌ॽ॥ हाबा खे़प्‍मोलाम् खे़ङ्‌हाॽ आङ्‌गाॽ आलागि माङ्‌दे साङ्‌ग्रा मे़त्‍ते़से़ॽ॥”

१४ खे़ब्‍याङ् बालाकरे़ खुने़ॽ पिसगाबा कोःक्‍माल्‍ले़ कुजङ्‌ङो के़ने़बा सोफिमबा इक्‍ताप्‍पो तेॽरु, हे़क्‍क्‍याङ् नुसि ले़त्‍ति तोःम्‍मादे़न् चोगुआङ् ले़त्‍ति तोःम्‍मादे़न् थक्‍मा लत्‍छा लत्‍छा से़गम्‍बा नु लत्‍छा लत्‍छा थुःम्‍बा सिदुङ्‌जभा तोःन्‍दुसि॥

१५ बालामे़ल्‍ले़ बालाके़न् मे़त्‍तु, “आङ्‌गाॽ यहवे दाङ्‌बे़ल्‍ले़ कुदुम्‍से़ पेःक्‍काल्‍ले़ खे़ने़ॽ चैँ कन् के़सिदुङ्‌जभाओ हाबा ये़बे़ॽ॥”

१६ यहवे दाङ्‌बे़ल्‍ले़ बालामे़न् तुमु, हे़क्‍क्‍याङ् खुने़ॽ कुम्‍ब्राओ पाःन्‍जाक् केःत्‍तु पिरु, खम्‍भ्‍याङ् खुने़ॽ मे़त्‍तु, “खे़ने़ॽ नुःङ्‌मा पेःक्‍माआङ् बालाके़न् मे़प्‍मा के़बोङ्‌बा पाःन्‍जाःक्‍किन् आम्‍भा कन्‍लो॥”

१७ खे़ब्‍याङ् बालाम्‍मे़न् बालाकरे़ओ पे॥ बालाक्‍के़न् हे़क्‍क्‍याङ् खुने़ॽनु के़वाॽबा मोआबबा तुम् मनाहाॽ खे़ने़ॽ कुसिदुङ्‌जभाःल्‍ले़ कुबेसाङ् आल्‍लसाङ् ये़बे़गरे़॥ बालाके़ल्‍ले़ खुने़ॽ सेःन्‍दोसु, “यहवे दाङ्‌बे़ल्‍ले़ थे़मा के़मे़त्‍ते़बे?”

१८ खे़ब्‍याङ् बालामे़ल्‍ले़ खुने़ॽ कुमाङ्‌निङ्‌वाॽपान्‍निन् पाःत्‍तुरो–

बालाकए, खे़ने़ॽ पोगे़ॽआङ् खे़प्‍से़ॽओ,

सिप्‍पोराःल्‍ले़ कुस्‍साए,

आङ्‌गाॽ आबाःन्‍नो निङ्‌वाॽ पिरे़ॽओ॥

१९ निङ्‌वाॽफुमाङ्‌ङिल्‍ले़ इङ्‌आल्‍ले़क्‍ने़न्‍लो,

थेआङ्‌भे़ल्‍ले़ खुने़ॽ मे़न्‍छाम् याप्‍मि मे़ःल्‍लो,

खुने़ॽ कुनिङ्‌वाॽ मे़ले़क्‍खुन्‍लो,

हे़नाङ्‌भे़ल्‍ले़ खुने़ॽ मे़न्‍छाम् याप्‍मि मुॽइदाङ्‌सा मे़ःन्‍लो॥

थे खुने़ॽ पाःत्‍तुआङ् खे़न् मे़जोगुन्‍बि?

इग्र थे खुने़ॽ माङ्‌हुप् चोगुआङ् खे़न् मे़गे़त्‍तुम्‍बि?

२० ओमे़त्‍ते़म्‍मे़ॽ, मुॽइसाम् थामारे़ लागि

आङ्‌गाॽग इङ्‌जाङ् खोसुङ्‌ङाङ् वाॽरो

खुने़ॽ मुॽइसाम् थासुआङ् वाॽरो,

आङ्‌गाॽ खे़न् ले़ङ्‌मा मे़सुक्‍कान्‍लो॥

२१ “याकुबओ तॽयान् फे़म्‍मा निमे़न्‍दे़त्‍ते वाॽरो॥

इस्राइलओ तुक्‍खे लाक्‍खे निमे़न्‍धाःप्‍पे वाॽरो॥

यहवे दाङ्‌बा, खुन्‍छिॽ निङ्‌वाॽफुमाङ्‌ङिन् खुन्‍छिॽनुए वाॽरो,

हे़क्‍क्‍याङ् खुने़ॽए खुन्‍छिॽ हाङ् फाॽआङ् खे़ङ्‌हाॽरे़ उवा मे़जोगुरो॥

२२ निङ्‌वाॽफुमाङ्‌ङिल्‍ले़ मिस्रलाम्

खे़ङ्‌हाॽ लःत्‍तु फे़त्‍तुसिआङ् मे़वाॽरो॥

खुने़ॽग ताम्‍भुङ्‌ङोबा से़गम्‍बान् हे़क्‍के

खुन्‍छिॽ लागि ते़न्‍धङ् चोक्‍लो॥

२३ से़क्‍खासाङ् याकुबे़न् के़याङ्‌बा कित्‍चाक् होप्‍लो,

इस्राइलरे़ कुदक्‍ले़ङ्‌वाओ थे़मा थुम्‍म्‍याआङ् होप्‍लो॥

याकुब नु इस्राइलरे़ खुन्‍छिॽ याःम्‍बेओ अक्‍खे मे़बाःत्‍तुरो,

‘निङ्‌वाॽफुमाङ्‌ङिल्‍ले़ चाॽरिक् निङ्‌वाॽ के़माबा चोगुआङ् वाॽरो!’

२४ ओमे़त्‍ते़म्‍मे़ॽ, खे़न् सुवाङ्‌हाॽ खिरिङ्‌मान् हे़क्‍के मे़बोःक्‍लो,

याप्‍मि फप्‍मा के़जोःक्‍पा खिरिङ्‌बान् हे़क्‍के

खे़न् तक्‍पेत् मुत्‍थ्रिक् पोःक्‍लो॥

खे़ल्‍ले़ सानाःत्‍तिन् मे़न्‍जाए थारिक्

हे़क्‍क्‍याङ् कुमाक्‍खिन् मे़न्‍धुङ्‌ङे थारिक्

खे़न् मे़नाःम्‍सिङ्‌ङिन्‍लो॥”

२५ खे़ब्‍याङ् बालाके़ल्‍ले़ बालामे़न् मे़त्‍तु, “खे़ङ्‌हाॽ माङ्‌दे साङ्‌ग्राआङ् मे़मे़त्‍ते़से़न्‍ने़ॽ, हे़क्‍क्‍याङ् मुॽइसाम्‍माङ् मे़बिरे़से़न्‍ने़ॽ!”

२६ कर बालामे़ल्‍ले़ बालाके़न् मे़त्‍तु, “यहवे दाङ्‌बाल्‍ले़ च्‍या पाःत्‍तुॽ खे़न् आङ्‌गाॽ से़क्‍खा चोःक्‍माए पोङ् फाॽआङ् खे़ने़ॽ तगिए मे़मे़त्‍ने़न्‍नाङ् मे़वये़न्‍बि?”

बालामरे़ सुम्‍सिगेक्‍पा कुइङ्‌घङ्

२७ खे़ब्‍याङ् बालाकरे़ बालामे़न् मे़त्‍तु, “फे़रे़ॽ, आल्‍ल आङ्‌गाॽ खे़ने़ॽ वेॽस्‍मादे़न्‍नो तेॽने़॥ पोङ्‌मा सुक्, खे़प्‍मोलाम् आङ्‌गाॽ आलागि खे़ने़ॽ खे़ङ्‌हाॽ साङ्‌ग्रा मे़प्‍मासि निङ्‌वाॽफुमाङ्‌ङिल्‍ले़ कुनिङ्‌वाॽ वाॽबि॥”

२८ हे़क्‍क्‍याङ् बालाके़ल्‍ले़ बालामे़न् पोरबा चन्‍जम्‍बादे़न्‍नो तेॽरु, खे़प्‍मोलाम् मुरे़ःक् खारे़ःक् थेआङ् के़होःप्‍पादे़न्‍निन् निधाबे़॥

२९ खे़ब्‍याङ् बालामे़ल्‍ले़ बालाके़न् मे़त्‍तु, “आङ्‌गाॽ आलागि कॽयो नुसि ले़त्‍ति तोःम्‍मादे़न्‍हाॽ चोगे़ॽआङ् नुसि से़गम्‍बा नु नुसि थुःम्‍बाहाॽ यारिप् चोगाङ् पिराङ्‌ङे़ॽ॥”

३० बालामे़ल्‍ले़ मे़त्‍तुबा कुसिङ्‌ङे बालाके़ल्‍ले़ चोगु, हे़क्‍क्‍याङ् ले़त्‍ति तोःम्‍मादे़न् थप्‍मे लत्‍छा लत्‍छा से़गम्‍बा नु लत्‍छा लत्‍छा थुःम्‍बाहाॽ खुने़ॽ तोःन्‍दुसिरो॥

२४

आल्‍ल इस्राइलिहाॽ हाङ्‌वागे़न् मुॽइसाम् पिमासि यहवे दाङ्‌बे़ल्‍ले़ कुनिङ्‌वाॽ वाॽ के़लॽबा बालामे़ल्‍ले़ निङ्‌वाॽ खोसु, खे़ब्‍याङ् खुने़ॽ वेॽ ये़म्‍मो हे़क्‍के खालोःन्‍छे़ मे़बेने़न्, कर खुने़ॽ कुनारान् मुरे़ःक् खारे़ःक् थेआङ् के़होःप्‍पादे़न् ले़प्‍माङ् हिसु॥

२ आल्‍ल बालामे़ल्‍ले़ कुमिक्‍के़न् कारिक् मे़त्‍तुआङ् ओमुये़, हे़क्‍केःल्‍ले़ इस्राइलिहाॽ खुन्‍छिॽ आप्‍फेक् आप्‍फेक् थाःक्‍हाॽनु मे़युङे़बा निसुसि, खे़ब्‍याङ् निङ्‌वाॽफुमाङ्‌ङिल्‍ले़ कुयाम्‍साम्‍मिन् खुने़ॽओ ये़॥

३ हे़क्‍क्‍याङ् खुने़ॽ कुबाःप्‍मा माङ्‌निङ्‌वाॽपान्‍निन् पाःत्‍तुरो–

“बओररे़ कुस्‍सा बालामे़ल्‍ले़ पाःत्‍तुरो,

खे़न् मनाःल्‍ले़ नुरिक्‍काङ् कुसिङ् निःत्‍तुरो

कङ्‌ग खुने़ॽ कुइङ्‌घङ्‌लो॥

४ निङ्‌वाॽफुमाङ्‌ङिल्‍ले़ कुबाःन्‍जाक् के़घे़म्‍बे़ल्‍ले़ अक्‍खे पाःत्‍तुरो,

खुने़ॽ मुक्‍साम्‍दाङ्‌बान् लाम् सुफो निसुरो,

खुने़ॽ साम्‍बोन् फन्‍छिङ्‌ङाङ् से़वा मे़त्‍तुरो,

हे़क्‍क्‍याङ् खे़ल्‍ले़ कुमिक्‍किन् हङ् लॽरो॥

५ “याकुबए, खे़ने़ॽ के़साःङ्‌गाहिम्‍हाॽ साॽरिक् नुबा चोक्‍लो,

इस्राइलए, खे़ने़ॽ के़युङ्‌मादेन्‍हाॽ चाॽरिक् नुबा चोक्‍लो!

६ “खे़ङ्‌हाॽ ने़ने़बादे़न् हे़क्‍के फे़भे़बा मे़जोःक्‍लो,

वहःङ्‌ङिल्‍ले़ कुयाओबा फुङ्‌इक् हे़क्‍के,

यहवे दाङ्‌बे़ल्‍ले़ लेःत्‍तुबा तोलिसिङ्‌मा हे़क्‍के,

च्‍वाःत्‍तिल्‍ले़ कुयाओबा साम्‍माङ्‌सिङ्‌हाॽ हे़क्‍के ताबे़आङ् ने़रो॥

७ खे़ल्‍ले़ कुज्‍वाःत् याङ्‌मा खप्‍प्‍याहाॽओलाम्

च्‍वाःत्‍तिन् कुले़ःम् तिम्‍माङ् वे़त्‍लो,

खे़ल्‍ले़ कुलिःम्‍बे़ल्‍ले़ पयो योरुर च्‍वाःत् खोसुरो॥

“खे़ङ्‌हाॽरे़ खुन्‍छिॽ हाङ्‌ङिन् अगागे़न्‍नुःल्‍ले़आङ् यम्‍बा पोङ्‌लो,

हे़क्‍क्‍याङ् खुन्‍छिॽ हाङ्‌जुम्‍मिन् मिङ्‌सो इङ्‌धाङ् मे़बिरुबा पोङ्‌लो॥

८ “निङ्‌वाॽफुमाङ्‌ङिल्‍ले़ खे़ङ्‌हाॽ मिस्रलाम् लःत्‍तु फे़त्‍तुसिरो॥

खुने़ॽग ताम्‍भुङ्‌ङोबा से़गम्‍बान् हे़क्‍के खुन्‍छिॽ लागि ते़न्‍धङ् चोक्‍लो॥

खे़ङ्‌हाॽरे़ खुन्‍छिॽ निङ्‌मि सुवाङ्‌हाॽ मे़लरु मे़दे़सुसिरो,

हे़क्‍क्‍याङ् खे़ङ्‌हाॽरे़ खुन्‍छिॽ ये़त्‍हाॽ फयःप्‍फयःप् मे़यःप्‍सुरो,

खुन्‍छिॽ तोःङ्‌हाॽरे़ खे़ङ्‌हाॽ तिःक्‍खु से़रुसिर॥

९ खे़ङ्‌हाॽ खिरिङ्‌बान् हे़क्‍के के़ङ्‌ग्रोबा मे़जाआङ् मे़ने़रो,

खिरिङ्‌मान् हे़क्‍के खे़ङ्‌हाॽ हाःत्‍ले़ फोःङ्‌मा सुक्‍तुसिबे?

“खे़ङ्‌हाॽ मुॽइसाम् के़बिबाहाॽ मुॽइसाबा मे़बोङ्‌लरो॥

खे़ङ्‌हाॽ माङ्‌गे़दे़बाहाॽ साङ्‌ग्रारे़ ते़त्‍तुसिररो॥”

१० खे़ब्‍याङ् बालाके़न् बालामे़न्‍नु साॽरिक् कुसिक् पोगे़॥ खुने़ॽ कुहुक्‍किल्‍ले़ साःप्‍सुआङ् बालामे़न् मे़त्‍तु, “आङ्‌गाॽ आनिङ्‌मिहाॽ साङ्‌ग्रा मे़प्‍मासिरे़ लागि खे़ने़ॽ उःत्‍ने़आङ् वये़, कर ओमे़त्‍ते़, खे़ने़ॽ खे़ङ्‌हाॽ सुम्‍दुःक् मुॽइसाम् के़बिरुसि॥

११ कल्‍ले़चोगुल्‍ले़ आल्‍ल खे़ने़ॽ आप्‍फेक् के़वाॽमादे़न्‍नो नुःक्‍खे़ पेगे़ॽ॥ आङ्‌गाॽ खे़ने़ॽ यम्‍बा मिङ्‌सो इङ्‌धाङ् पिमा निङ्‌वाॽ चोगुङ्‌ङाङ् वये़, कर यहवे दाङ्‌बे़ल्‍ले़ खे़ने़ॽ मिङ्‌सो इङ्‌धाङ् खोमा लाम् के़साक्‍ते़॥”

१२ बालामे़ल्‍ले़ बालाके़न् मे़त्‍तु, “खे़ने़ॽ आङ्‌गाॽओ के़बाङ्‌घुसिबा इङ्‌साबाहाॽ अक्‍खे मे़त्‍तुङ्‌सिङ्‌ङाङ् मे़वये़ने़म्‍बि?

१३ ‘बालाके़ल्‍ले़ कुहाङ्‌हिम्‍मो कत्‍तुबा के़रे़क् साम्‍म्‍याङ् नु युप्‍पाहाॽ आङ्‌गाॽ पिआसाङ् यहवे दाङ्‌बे़ल्‍ले़ कुबाःन्‍जाक्‍किन् काःक्‍माआङ् आनिङ्‌वाॽ पाःत्‍पाःत् नुबा इग्र ताप्‍फे़ःम्‍बा चोःक्‍मा मे़सुक्‍कान्॥ यहवे दाङ्‌बे़ल्‍ले़ च्‍या मे़त्‍ता, आङ्‌गाॽ खे़न्‍ने पाःत्‍तुङ्‌ॽ॥’

१४ आल्‍ल आङ्‌गाॽ आप्‍फेक् आमनाहाॽओ पेःक्‍का, कर इस्राइलिहाॽरे़ खे़ने़ॽ के़मनाहाॽ ताःन्‍दि थे़मा मे़मे़त्‍तुसिॽ, आङ्‌गाॽ खे़न् मे़त्‍ने़रो॥”

बालामरे़ लिसिगेक्‍पा कुइङ्‌घङ्

१५ खे़ब्‍याङ् खुने़ॽ कुबाःप्‍मा माङ्‌निङ्‌वाॽपान्‍निन् अक्‍खेलॽरिक् पाःत्‍तुरो–

“बओररे़ कुस्‍सा बालामे़ल्‍ले़ पाःत्‍तुरो,

खे़न् मनाःल्‍ले़ कुमिक्‍के़न् हङ् लॽरो

कङ्‌ग खुने़ॽ कुइङ्‌घङ्‌लो॥

१६ निङ्‌वाॽफुमाङ्‌ङिल्‍ले़ कुबाःन्‍जाक् के़घे़म्‍बे़ल्‍ले़

के़रे़क्‍नुःल्‍ले़ यम्‍बा निङ्‌वाॽफुमाङ्‌लाम् सिक्‍कुम्‍दिङ् निङ्‌वाॽ खोसुरो,

खुने़ॽ मुक्‍साम्‍दाङ्‌बालाम् सुफो निसुरो

खुने़ॽ साम्‍बोन् फन्‍छिङ्‌ङाङ् से़वा मे़त्‍तुरो,

हे़क्‍क्‍याङ् खे़ल्‍ले़ कुमिक्‍किन् हङ् लॽ लॽरिक् पाःत्‍तुरो॥

१७ “आङ्‌गाॽ खुने़ॽ निसुङ्‌ॽ, कर आल्‍लोग मे़ःन्‍लो॥

आङ्‌गाॽ खुने़ॽ ओमे़त्‍तुङ्‌ॽ, कर निःत्‍ताङ् लाम्‍बाग मे़ःन्‍लो॥

याकुबलाम् लत्‍छा खेःम्‍सिक्‍पा लिङ्‌लो,

हे़क्‍क्‍याङ् इस्राइललाम् हाङ्‌तक्‍कात् थिक् पोःक्‍लो॥

खुने़ॽ मोआबरे़ कुलाम्‍लोबाहाॽ यःप्‍सुङ्‌सिङ्‌लो,

हे़क्‍क्‍याङ् सेथरे़ कुमुॽइदाङ्‌सान् मे़क्‍खुरो॥

१८ एदोमे़न् हारि तारो,

हे़क्‍क्‍याङ् कुनिङ्‌मि सेइरे़न्‍नाङ् हारि तारो,

कर इस्राइले़ङ्‌ग के़धुम्‍बा पोङ्‌लो॥

१९ याकुबलाम् लत्‍छा युक्‍साबा थिक् लःन्‍लो,

खम्‍भ्‍याङ् ये़क्‌यक्‍को के़हिङ्‌बाहाॽ मे़क्‍खुसिरो॥”

बालामरे़ ङासिगेक्‍पा कुइङ्‌घङ्

२० खे़ब्‍याङ् खुने़ॽ अमालेकिहाॽ ओमे़त्‍तुसिआङ् कुबाःप्‍मा माङ्‌निङ्‌वाॽपान्‍निन् पाःत्‍तुरो–

“के़रे़क् सुवाङ्‌हाॽओ अमालेकिन् साॽरिक् मुक्‍के़गुबा वये़रो,

कर मे़क्‍मा सिमे़न्‍ने खे़ल्‍ले़ कुनुप्‍मा पोङ्‌लो॥”

बालामरे़ तुक्‍सिगेक्‍पा कुइङ्‌घङ्

२१ हे़क्‍क्‍याङ् केनिहाॽ ओमे़त्‍तुसिआङ् कुबाःप्‍मा माङ्‌निङ्‌वाॽपान्‍निन् पाःत्‍तुरो–

“खिनिॽ युङ्‌मादे़न्‍निन् ताप्‍थेक् याम्‍धेक्‍पा चोक्‍लो,

खिनिॽ खे़न् युक्‍नान् याक्‍पेॽओबा पुहाप् हे़क्‍तङ्‌बा चोक्‍लो॥

२२ कर अस्‍सुररे़ खिनिॽ के़दे़म्‍सि के़देॽरिरो

हे़क्‍केःल्‍ले़ खिनिॽ केनिहाॽ खाप्‍पुथ्‍यःङ् के़बोखिरो॥”

बालामरे़ नुसिगेक्‍पा कुइङ्‌घङ्

२३ खे़ब्‍याङ् खुने़ॽ याम्‍मो माङ्‌निङ्‌वाॽपान् पाःत्‍तुरो–

“चिःत्‍ते़स्‍ये़रो! निङ्‌वाॽफुमाङ्‌ङिल्‍ले़ अक्‍खे़ चोगुल्‍ले़ हात् हिङ्‌मा सुक्‍पे?

२४ कित्‍तिमरे़ कुयाओनु वालाधाहाॽ मे़भे़न्‍लो,

हे़क्‍क्‍याङ् खे़ङ्‌हाॽरे़ अस्‍सुर नु एबेरे़न् मे़नाःन्‍दुसिरो

कर खे़ङ्‌हाॽ आप्‍फेक्‍काङ् सदादिङ्‌ले़ लागि मे़मे़क्‍लो॥”

२५ खे़न् एगाङ् बालामे़न् पोगे़आङ् कुहिम्‍मो नुःक्‍खे़, हे़क्‍क्‍याङ् बालाके़न्‍नाङ् कुलाम्‍मो थासिङ्‌लो॥

पोर मे़प्‍मनाबादे़न्‍नो इस्राइलिहाॽ

२५

इस्राइलिहाॽ सित्‍तिमबा ने़ने़बादे़न्‍नो साःङ्‌गाहिम् मे़लेःत्‍तुआङ् मे़युङे़ल्‍ले़ कुभा ये़म्‍बे़त्‍छिहाॽरे़ मोआबबा ते़न्‍छामा मे़न्‍छुमाहाॽनु याम्‍बोःप्‍मा याःम्‍बक् मोजुआङ् आसुत्‍थो मे़जोःक्‍सिङ्॥

२ खे़ङ्‌हाॽरे़ खुन्‍छिॽ माङ्‌हाॽ सिदुङ्‌जभा मे़बिरुसिल्‍ले़ कन् ये़म्‍बित्‍छाहाॽ मे़उःत्‍तुसि, हे़क्‍क्‍याङ् कन् ये़म्‍बित्‍छाहाॽरे़ सिदुङ्‌जभाओबा सा नु तःक् मे़जआङ् खे़ङ्‌हाॽरे़ खुन्‍छिॽ माङ्‌हाॽ से़वा मे़मे़त्‍तुसि॥

३ कम्‍भलॽरिक् इस्राइलिहाॽरे़ पोरबा बाल माङ्‌ङो मे़घे़ःम्‍सिङ्॥ हे़क्‍क्‍याङ् यहवे दाङ्‌बे़न् इस्राइलिहाॽनु साॽरिक् हाङ्‌गे़न् सिक्‍चा लोरे़॥

४ यहवे दाङ्‌बे़ल्‍ले़ मोसान् मे़त्‍तु, “मनाहाॽरे़ खुन्‍छिॽ के़रे़क् लाम्‍लोबाहाॽ तेॽरे़सेॽआङ् से़रे़से़ॽ हे़क्‍क्‍याङ् यहवे दाङ्‌बे़ल्‍ले़ कुदगि नाम्‍लाःङ्‌मो नाम्‍भे़त्‍ते़से़ॽ, हे़क्‍केलॽरिक् यहवे दाङ्‌बे़ल्‍ले़ मि हे़क्‍तङ्‌बा कसिक् पोःक्‍मान् इस्राइलिहाॽ लाम्‍बा माःङ्‌घा पोङ्‌ल॥”

५ मोसाःल्‍ले़ इस्राइलिहाॽरे़ खुन्‍छिॽ युक्‍साबाहाॽ मे़त्‍तुसि, “खिनिॽ के़रे़क् पोरबा बाल माङ्‌ङो के़घे़ःम्‍मासि॥”

६ इस्राइलिहाॽ तुम्‍मादे़न् साःङ्‌गाहिम्‍मोबा लाम्‍धेःप्‍पो मे़हाबे़र मे़युङे़॥ खे़न् ये़म्‍मो लत्‍छा इस्राइलि थिक्‍ले़ मोसान् नु इस्राइलि सङ्‌जुम्‍भोःल्‍ले़ खुन्‍छिॽ तगिए खुने़ॽ कुहिम्‍सयङ्‌ङो मिध्‍यानि मे़न्‍छुमाधिक् तारु॥

७ आल्‍ल एलाजाररे़ कुस्‍सा, हारुन निङ्‌वाॽफुसाम्‍बे़ल्‍ले़ कुम्‍मे़न्‍छाॽ पिनहासरे़ खे़न् निसु, खे़ब्‍याङ् खे़ल्‍ले़ सङ्‌जुम्‍भोःल्‍ले़ खुन्‍छिॽ लुम्‍मोलाम् मुत्‍थ्रिक् पोगे़ हे़क्‍क्‍याङ् कुहुक्‍को लाःक्‍थिक् याङ्‌सिङ्‌ङाङ्

८ खे़न् इस्राइलिःल्‍ले़ कुएगाङ् कुएगाङ् साःङ्‌गाहिम्‍मो लासे़ हे़क्‍क्‍याङ् खे़न् मे़न्‍छुमाःल्‍ले़ कुसम्‍धाङ् के़बप्‍पा खे़न् इस्राइलिन् ने़प्‍माङ् मे़न्‍छुमाःल्‍ले़ कुसाप्‍पोःक्‍कोलाम् फ्‍याक् लस्‍सुर थुबुसि॥ खे़न् एगाङ् इस्राइलिहाॽओलाम् खे़न् मिङ्‌देन् माःङ्‌घा पोःक्‍खे़॥

९ कर खे़न् मिङ्‌देल्‍ले़ २४,००० मनाहाॽ से़रुसि॥

१० खे़ब्‍याङ् यहवे दाङ्‌बे़ल्‍ले़ मोसान् मे़त्‍तु,

११ “आङ्‌गाॽ आमिङ्‌सो आधाःङ्‌सोरे़ लागि आङ्‌गाॽ थुक्‍काबा कुइसिःक् इस्राइलिहाॽरे़ खुन्‍छिॽ लुम्‍मो एलाजाररे़ कुस्‍सा, निङ्‌वाॽफुसाम्‍बा हारुनरे़ कुम्‍मे़न्‍छाॽ पिनहासे़न् आङ्‌गाॽ मिङ्‌सो इङ्‌धाङ् पिमारे़ लागि थुक्‍तुआङ् वाॽ हे़क्‍क्‍याङ् इस्राइलिहाॽरे़ खुन्‍छिॽ लुम्‍मोलाम् आङ्‌गाॽ आसाक्‍के़न्‍निन् खे़त्‍तुदेसु॥ कल्‍ले़चोगुल्‍ले़ आङ्‌गाॽ आसिक् पोःक्‍मो खे़ङ्‌हाॽ आङ्‌गाॽ खाप्‍पुथ्‍यःङ् मे़जोगुङ्‌सिङ्‌ङिन्॥

१२ कल्‍ले चोगुल्‍ले़ आङ्‌गाॽ खे़न्‍नु तङ्‌मा माङ्‌हुप् चोगुङ्‌ॽ फाॽआङ् खुने़ॽ मे़त्‍ते़ॽ॥

१३ खे़न् नु खे़ल्‍ले़ कुधाःक्‍हाॽआङ् सदादिङ्‌ले़ लागि निङ्‌वाॽफुसाम्‍बा ताक्‍फाओ युक्‍तिङ् चोगुङ्‌सिङ्‌ॽ, थेआङ्‌भे़ल्‍ले़ खे़न् खुने़ॽ कुनिङ्‌वाॽफुमाङ्‌ङिल्‍ले़ लागि थुक्‍तुआङ् वये़॥ खे़ल्‍ले़ इस्राइलिहाॽरे़ खुन्‍छिॽ लायोल्‍ले़ लागि ले़प्‍मि नाःक्‍मा याःम्‍बक् चोगु पिरुसि॥”

१४ खे़न् मिध्‍यानबा मे़न्‍छुमान्‍नु मे़से़रुबा इस्राइलिःल्‍ले़ कुमिङ् जिम्रि वये़, खे़न् सिमियोनरे़ कुधाःक्‍कोबा लत्‍छा हिम्‍सयङ्‌बा लाम्‍लोबा सालुरे़ कुस्‍सा वये़॥

१५ खे़न् मे़से़रुमा मिध्‍यानबा मे़न्‍छुमाःल्‍ले़ कुमिङ् चाए कोजबि वये़, खे़न् मिध्‍यानि सःङ्‌बा लाम्‍लोबा सुररे़ कुस्‍सा मे़न्‍छुमा वये़॥

१६ याम्‍मो यहवे दाङ्‌बे़ल्‍ले़ मोसान् मे़त्‍तु,

१७ “खे़ने़ॽ मिध्‍यानबाहाॽ तुक्‍खे चाःत्‍ते़से़आङ् से़रे़से़ॽ,

१८ थेआङ्‌भे़ल्‍ले़ खे़ङ्‌हाॽरे़आङ् खिनिॽ तुक्‍खे के़म्‍जाःत्‍ति, हे़क्‍क्‍याङ् पोरओ इङ्‌ले़क् के़म्‍मे़त्‍तिआङ् माङ्‌हाॽ से़वा मे़प्‍मा के़म्‍बाङ्‌घि, खे़न् ये़म्‍मो मिध्‍यानि लाम्‍लोबाल्‍ले़ कुस्‍सा मे़न्‍छुमा कोजबिन् पोरबा मिङ्‌देॽ ये़न्‍नो मे़से़रुआङ् वये़रो॥”

निसिगेक्‍पा याम्‍नाःत्‍निःत्a

२६

मिङ्‌देॽ एगाङ् यहवे दाङ्‌बे़ल्‍ले़ मोसान् नु निङ्‌वाॽफुसाम्‍बा हारुनरे़ कुस्‍सा एलाजारे़न् अक्‍खे मे़त्‍तुसि,

२ “के़रे़क् इस्राइलि सङ्‌जुम्‍भोलाम् तङ्‌बे निबोङ् नु खे़न्‍नुःल्‍ले़ यरिक् तङ्‌बे के़गे़प्‍पा इस्राइलबा थक्‍सुबा याःम्‍बक्‍को पेःक्‍मा के़सुक्‍पाहाॽ खुन्‍छिॽ हिम्‍सयङ् कुइसिःक् निरे़म्‍से़ॽ॥”

३ खे़ब्‍याङ् मोसान् नु निङ्‌वाॽफुसाम्‍बा एलाजाररे़ यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ मोआबबा ने़ने़बादे़न्‍नो खे़ङ्‌हाॽ फुक्‍खे़सुसिआङ् मे़त्‍तुसि,

४ “निङ्‌वाॽफुमाङ्‌ङिल्‍ले़ मोसान् इङ्‌जाङ् पिरुबा कुइसिःक् तङ्‌बे निबोङ् के़गे़प्‍पा नु खे़न्‍नुःल्‍ले़ यरिक् तङ्‌बे के़गे़प्‍पा मनाहाॽ निरे़म्‍से़ॽ॥”

मिस्रलाम् के़लःम्‍बा के़भे़म्‍बा इस्राइलिहाॽ हाबा कन्‍हाॽ मे़वये़रो–

५ इस्राइलरे़ कुस्‍सा तुम्‍बा रुबे़नरे़ कुमुॽइदाङ्‌साहाॽ–

हानोकलाम्‍बा, हानोकिहाॽरे़ खुन्‍छिॽ थाःक्,

पल्‍लुलाम्‍बा, पल्‍लुइहाॽरे़ खुन्‍छिॽ थाःक्,

६ हेस्रोनलाम्‍बा, हेस्रोनिहाॽरे़ खुन्‍छिॽ थाःक्,

कर्मिलाम्‍बा, कर्मिहाॽरे़ खुन्‍छिॽ थाःक् मे़बोःक्‍खे़॥

७ रुबे़निहाॽरे़ खुन्‍छिॽ थाःक्‍हाॽ हाबा कन्‍हाॽरो॥ खे़ङ्‌हाॽ ४३,७३० खानिःत् मे़वये़॥

८ पल्‍लुरे़ कुस्‍सा एलिआब वये़॥

९ एलिआबरे़ कुस्‍सा ये़म्‍बित्‍छाहाॽ नमुएल, दातान नु अबिराम मे़वये़॥ कन्‍हाॽ आम्‍भा खे़न् दातान नु अबिराम सङ्‌जुम्‍भोबा सुहाङ्‌गे़म्‍बाहाॽरो, खे़ङ्‌हाॽ कोरहरे़ कुमना सुम्‍मो मे़भुङ्‌सिङ्‌ङाङ् मोसान् हे़क्‍क्‍याङ् हारुने़न्‍नु खे़माॽ मे़जोगे़आङ् यहवे दाङ्‌बे़ल्‍ले़ कुसिक् मे़भोःक्‍खुआङ् वये़॥

१० खे़ब्‍याङ् खाम्‍बाङ्‌ङिन् हम्‍बाःङ् पाःक्‍खे़आङ् खे़ङ्‌हाॽ कोरहःन् नु ङाबोङ् मनाहाॽ सोसोरिक् मे़लासे़ मे़घे़रे़, खे़न् ये़म्‍मो मिधुङ्‌दिङ् मिराःक्‍के़ल्‍ले़ कोरहःन् के़दिम्‍बा २५० मनाहाॽ खाप्‍पुथ्‍यःङ् मे़बोःक्‍खे़आङ् वये़॥ खे़ङ्‌हाॽ इस्राइलि सुवाङ्‌हाॽरे़ खुन्‍छिॽ लागि साम्‍दिङ्‌ले़ कुबि मे़बोःक्‍खे़॥

११ कर कोरहरे़ कुमुॽइदाङ्‌साहाॽ चैँ मे़न्‍छिए मे़वये़॥

१२ सिमियोनरे़ कुमुॽइदाङ्‌साहाॽरे़ खुन्‍छिॽ थाःक्‍थाःक् कुइसिःक्–

नमुएललाम् नमुएलरे़ कुमुॽइदाङ्‌सा,

यामिनलाम् यामिनिहाॽरे़ खुन्‍छिॽ मुॽइदाङ्‌सा,

याकिनलाम् याकिनिहाॽरे़ खुन्‍छिॽ मुॽइदाङ्‌सा,

१३ जेरहलाम् जेरतिहाॽरे़ खुन्‍छिॽ मुॽइदाङ्‌सा,

सौललाम् सौलिहाॽरे़ खुन्‍छिॽ मुॽइदाङ्‌सा,

१४ सिमियोनिहाॽरे़ खुन्‍छिॽ थाःक्‍हाॽ हाबा कन्‍हाॽरो॥ खे़ङ्‌हाॽ २२,२०० खानिःत् मे़वये़॥

१५ गादरे़ कुमुॽइदाङ्‌साहाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

सेफोनलाम् सेफोनिहाॽरे़ खुन्‍छिॽ मुॽइदाङ्‌सा,

हाग्‍यिलाम् हाग्‍यिहाॽरे़ खुन्‍छिॽ मुॽइदाङ्‌सा,

सुनिलाम् सुनिहाॽरे़ खुन्‍छिॽ मुॽइदाङ्‌सा,

१६ ओजनिलाम् ओजनिहाॽरे़ खुन्‍छिॽ मुॽइदाङ्‌सा,

एरिलाम् एरिहाॽरे़ खुन्‍छिॽ मुॽइदाङ्‌सा,

१७ अरोदिलाम् अरोदिहाॽरे़ खुन्‍छिॽ मुॽइदाङ्‌सा,

अरेलिलाम् अरेलिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

१८ गादिहाॽरे़ खुन्‍छिॽ मुॽइदाङ्‌साहाॽ हाबा कन्‍हाॽएरो॥ खे़ङ्‌हाॽ ४०,५०० मे़वये़॥

१९ एर नु ओनाने़न् यहुदाःल्‍ले़ कुस्‍सा वये़सि, कर खुन्‍छिॽ कनान लाजेॽओ माने़सि॥

२० यहुदाःल्‍ले़ कुमुॽइदाङ्‌साहाॽ खुन्‍छिॽ थाःक्‍थाःक् कुइसिःक्–

सलेहलाम् सेलानिहाॽरे़ खुन्‍छिॽ मुॽइदाङ्‌सा,

फारेसलाम् फारेसिहाॽरे़ खुन्‍छिॽ मुॽइदाङ्‌सा,

जेरहलाम् जेरहातिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

२१ फारेसरे़ कुमुॽइदाङ्‌साहाॽ–

हेस्रोनलाम् हेस्रोनिहाॽरे़ खुन्‍छिॽ मुॽइदाङ्‌सा,

हामुललाम् हामुलिहाॽरे़ खुन्‍छिॽ मुॽइदाङ्‌सा मेबोःक्‍खे़॥

२२ यहुदाःल्‍ले़ कुहिम्‍सयङ्‌लाम्‍बाबा थाःक्‍हाॽ हाबा कन्‍हाॽरो॥ खे़ङ्‌हाॽ ७६,५०० मे़वये़॥

२३ इस्‍साखाररे़ कुमुॽइदाङ्‌सा खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

तोलालाम् तोलाहिहाॽरे़ खुन्‍छिॽ मुॽइदाङ्‌सा,

पुवालाम् पुवातिहाॽरे़ खुन्‍छिॽ मुॽइदाङ्‌सा,

२४ यासुबलाम् यासुबिहाॽरे़ खुन्‍छिॽ मुॽइदाङ्‌सा,

सिम्रोनलाम् सिम्रोनिहाॽरे़ खुन्‍छिॽ थाःक् मे़बोःक्‍खे़॥

२५ इस्‍साखाररे़ कुहिम्‍सयङ्‌लाम्‍बाबा मुॽइदाङ्‌सा हाबा कन्‍हाॽएरो॥ खे़ङ्‌हाॽ ६४,३०० खानिःत् मे़वये़॥

२६ जबलुनरे़ कुमुॽइदाङ्‌साहाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

सेरेदलाम् सेरेदिहाॽरे़ खुन्‍छिॽ मुॽइदाङ्‌सा,

एलोनलाम् एलोनिहाॽरे़ खुन्‍छिॽ मुॽइदाङ्‌सा,

यहलेललाम् यहेलेलिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

२७ जबलुनिहाॽरे़ खुन्‍छिॽ मुॽइदाङ्‌साहाॽ हाबा कन्‍हाॽएरो॥ खे़ङ्‌हाॽ ६०,५०० खानिःत् मे़वये़॥

२८ योसेफरे़ कुमुॽइदाङ्‌सा मनस्‍से नु एफ्राइमलाम् खे़ङ्‌हाॽरे़ खुन्‍छिॽ थाःक्‍थाःक् कुइसिःक् हाबा कन्‍हाॽएरो–

२९ मनस्‍सेरे़ कुमुॽइदाङ्‌साहाॽ–

माकिरलाम् माकिरे़हाॽरे़ खुन्‍छिॽ मुॽइदाङ्‌सा (माकिररे़ गिलादे़न् कत्‍तु),

गिलादलाम् गिलादिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

३० गिलादरे़ कुमुॽइदाङ्‌साहाॽ–

इएजेरलाम् इएजेरिहाॽरे़ खुन्‍छिॽ मुॽइदाङ्‌सा,

हेलेकलाम् हेलेकिहाॽरे़ खुन्‍छिॽ मुॽइदाङ्‌सा,

३१ अस्रिएललाम् अस्रिएलिहाॽरे़ खुन्‍छिॽ मुॽइदाङ्‌सा,

सेकेमलाम् सेकेमिहाॽरे़ खुन्‍छिॽ मुॽइदाङ्‌सा,

३२ समिदालाम् समिदिहाॽरे़ खुन्‍छिॽ मुॽइदाङ्‌सा,

हेपेरलाम् हेपेरिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

३३ (हेपेररे़ कुस्‍सा सलोफादरे़ कुस्‍सा थिक्‍काङ् ये़म्‍बित्‍छा मे़होःप्‍ते़, कर कुस्‍सा मे़न्‍छुमारक् मे़वये़॥ सलोफादरे़ कुस्‍सा मे़न्‍छुमाहाॽरे़ खुन्‍छिॽ मिङ् महला, नोआह, होग्‍ला, मिल्‍का नु तिर्सा वये़॥)

३४ मनस्‍सेरे़ कुहिम्‍सङ्‌बा मुॽइदाङ्‌साहाॽ आम्‍भा कन्‍हाॽ मे़वये़रो॥ खे़ङ्‌हाॽ ५२,७०० खानिःत् मे़वये़॥

३५ इफ्राइमरे़ कुमुॽइदाङ्‌साहाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

सुतेलहलाम् सुतेलहिहाॽरे़ खुन्‍छिॽ मुॽइदाङ्‌सा,

बेकेरलाम् बेकेरिहाॽरे़ खुन्‍छिॽ मुॽइदाङ्‌सा,

तहनलाम् तहनिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

३६ सुतेलहरे़ कुमुॽइदाङ्‌साहाॽ–

एरानलाम् एरानिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

३७ इफ्राइमरे़ कुहिम्‍सयङ्‌बा मुॽइदाङ्‌साहाॽ हाबा कन्‍हाॽएरो॥ खे़ङ्‌हाॽ ३२,५०० खानिःत् मे़वये़॥

योसेफरे़ कुमुॽइदाङ्‌हाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक् हाबा कन्‍हाॽएरो॥

३८ बेन्‍यामिनरे़ कुमुॽइदाङ्‌साहाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

बेलालाम् बेलाहिहाॽरे़ खुन्‍छिॽ मुॽइदाङ्‌सा,

अस्‍बेललाम् अस्‍बेलिहाॽरे़ खुन्‍छिॽ मुॽइदाङ्‌सा,

अहेरामलाम् अहेरामिहाॽरे़ खुन्‍छिॽ मुॽइदाङ्‌सा,

३९ सुपामलाम् सुपामिहाॽरे़ खुन्‍छिॽ मुॽइदाङ्‌सा,

हुपामलाम् हुपामिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

४० आर्द नु नामानलाम् बेलारे़ कुमुॽइदाङ्‌साहाॽ–

आर्दलाम् आर्दिहाॽरे़ खुन्‍छिॽ मुॽइदाङ्‌सा,

नामानलाम् नामानिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

४१ बे़न्‍यामिनरे़ कुहिम्‍सयङ्‌बा मुॽइदाङ्‌साहाॽ हाबा कन्‍हाॽएरो॥ खे़ङ्‌हाॽ ४५,६०० खानिःत् मे़वये़॥

४२ दानरे़ कुमुॽइदाङ्‌साहाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

सुहामलाम् सुहामिहाॽरे़ खुन्‍छिॽ मुॽइदाङ्‌सा मे़बोःक्‍खे़॥ दानरे़ कुहिम्‍सयङ्‌बा थाःक्‍हाॽ हाबा कन्‍हाॽएरो॥

४३ कन्‍हाॽ के़रे़क् सुहामिहाॽरे़ खुन्‍छिॽ मुॽइदाङ्‌सा मे़बोःक्‍खे़॥ खे़ङ्‌हाॽ ६४,४०० खानिःत् मे़वये़॥

४४ आसेररे़ कुमुॽइदाङ्‌साहाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

यिम्‍नालाम् यिम्‍निहाॽरे़ खुन्‍छिॽ मुॽइदाङ्‌सा,

यिस्‍विलाम् यिस्‍विहाॽरे़ खुन्‍छिॽ मुॽइदाङ्‌सा,

बरिआलाम् बरिअतिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

४५ हे़क्‍क्‍याङ् बरिआरे़ कुमुॽइदाङ्‌साहाॽलाम्–

हेबेरलाम् हेबेरिहाॽरे़ खुन्‍छिॽ मुॽइदाङ्‌सा,

मल्‍किएललाम् मल्‍किएलिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

४६ (आसेररे़ कुस्‍सा मे़न्‍छुमा थिक्‍ले़ कुमिङ् सेरह वये़॥)

४७ आसेररे़ कुहिम्‍सयङ्‌बा मुॽइदाङ्‌साहाॽ हाबा कन्‍हाॽएरो॥ खे़ङ्‌हाॽ ५३,४०० खानिःत् मे़वये़॥

४८ नप्‍तालिरे़ कुमुॽइदाङ्‌साहाॽ खे़ङ्‌हाॽरे़ खुन्‍छिॽ थाःक्‍थाःक् कुइसिःक्–

यहसिललाम् यहसिलिहाॽरे़ खुन्‍छिॽ मुॽइदाङ्‌सा,

गुनिलाम् गुनिहाॽरे़ खुन्‍छिॽ मुॽइदाङ्‌सा,

४९ येसेरलाम् येसेरिहाॽरे़ खुन्‍छिॽ मुॽइदाङ्‌सा,

सिल्‍लेमलाम् सिल्‍लेमिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

५० नप्‍तालिरे़ कुहिम्‍सयङ्‌बा मुॽइदाङ्‌साहाॽ हाबा कन्‍हाॽएरो॥ खे़ङ्‌हाॽ ४५,४०० खानिःत् मे़वये़॥

५१ इस्राइलि ये़म्‍बित्‍छाहाॽ के़रे़क्‍ले़ ६,०१,७३० खानिःत् मे़वये़॥

५२ यहवे दाङ्‌बे़ल्‍ले़ मोसान् मे़त्‍तु,

५३ “मे़निरुसिबा ये़म्‍बित्‍छाहाॽरे़ खुन्‍छिॽ खानिःत् कुइसिःक् लाजेन् खे़ङ्‌हाॽरे़ खुन्‍छिॽ लागि लक्‍खोमा लक्‍किन् मे़भःक्‍खुर॥

५४ यरिक् थाःक्‍हाॽरे़ खुन्‍छिॽ लागि यम्‍बा लाजेॽ नु चुक्‍पा थाःक्‍हाॽरे़ लागि चुक्‍पाए लाजेॽ पिरे़से़ॽ॥ लत्‍छा लत्‍छा हिम्‍सयङ्‌बाहाॽ खे़ङ्‌हाॽरे़ खुन्‍छिॽ खानिःत् कुइसिःक् लक्‍खोमा लक् पिरे़से़ॽ॥

५५ हे़क्‍केसाङ् खे़न् लाजेन् तॽयान्‍सोःन् मे़गे़सुआङ् मे़भःक्‍खुर पोःङ्‌ॽ॥ मे़निरुसिबा ये़म्‍बित्‍छाहाॽरे़ खुन्‍छिॽ खानिःत् कुइसिःक् लाजेन् खे़ङ्‌हाॽरे़ खुन्‍छिॽ लागि लक्‍खोमा लक्‍किन् मे़भःक्‍खुर॥

५६ यम्‍बा नु चुक्‍पारे़ खुन्‍छिॽलुम्‍मोबा लक्‍खोमा लक्‍किन् तॽयान्‍सोःन् मे़गे़सुआङ्‌ङे़ मे़भःक्‍खुर॥”

५७ ले़बिःल्‍ले़ कुमुॽइदाङ्‌साहाॽरे़ खुन्‍छिॽ थाःक्‍थाःक् कुइसिःक् मे़निरुसिबा ले़बिहाॽ हाबा कन्‍हाॽएरो–

गेर्सोनलाम् गेर्सोनिहाॽरे़ खुन्‍छिॽ मुॽइदाङ्‌सा,

कहातलाम् कहातिहाॽरे़ खुन्‍छिॽ मुॽइदाङ्‌सा,

मरारिलाम् मरारिहाॽरे़ खुन्‍छिॽ मुॽइदाङ्‌सा मे़बोःक्‍खे़॥

५८ ले़बिरे़ कुधाःक्‍कोबा कुमुॽइदाङ्‌साहाॽ हाबा कन्‍हाॽएरो॥

लिब्‍निहाॽरे़ खुन्‍छिॽ मुॽइदाङ्‌सा,

हेब्रोनिहाॽरे़ खुन्‍छिॽ मुॽइदाङ्‌सा,

महलिहाॽरे़ खुन्‍छिॽ मुॽइदाङ्‌सा,

मुसिहाॽरे़ खुन्‍छिॽ मुॽइदाङ्‌सा,

कोरहिहाॽरे़ खुन्‍छिॽ मुॽइदाङ्‌सा,

(कहाते़न् अम्रामरे़ कुधाःक्‍थे़बा वये़॥

५९ अम्रामरे़ कुमेःत्‍ते़ल्‍ले़ कुमिङ् योकेबेद वये़॥ खे़न् ले़बिरे़ कुधाःक्‍लाम् मिस्र लाजेॽओ सागे़वाःन्‍छिङ्‌मा मे़न्‍छुमासा वये़॥ खे़ल्‍ले़ अम्रामलाम्, हारुन, मोसान् नु खुन्‍छिॽ ने़ॽ मिरियम्‍मिन् सा कत्‍तुसि॥

६० नादाब, अबिहु, एलाजार नु इतामारे़न् हारुनलाम् सागे़वाःन्‍छिङ्‌बासिरो॥

६१ कर नादाब नु अबिहुन् चाहि यहवे दाङ्‌बे़ल्‍ले़ मुरा मे़त्‍तुसिआङ् मे़वये़ने़म्‍बा मिन् खुने़ॽ कुदगि तोःन्‍दे़सुल्‍ले़ खुन्‍छिॽ स्‍ये़सि॥)

६२ लत्‍छा ला के़गे़प्‍पा नु खे़न्‍नुःल्‍ले़ थोधोःक्‍पा ले़बि ये़म्‍बित्‍छाहाॽ २३,००० खानिःत् मे़वये़॥ खे़ङ्‌हाॽ वेॽ इस्राइलिहाॽनु सोरिक् मे़न्‍निःत्‍छे मे़वये़, थेआङ्‌भे़ल्‍ले़ इस्राइलिहाॽरे़ खुन्‍छिॽ लुम्‍मो खे़ङ्‌हाॽ थे़माआङ् लक्‍खोमा लक् कुसिङ्‌बा लाजेॽ मे़म्‍बिसे मे़वये़॥

६३ मोसा नु निङ्‌वाॽफुसाम्‍बा एलाजाररे़ निरे़सुसिबा के़रे़क् कन्‍हाॽए मे़वये़॥ खुन्‍छिॽ इस्राइलिहाॽ यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ मोआबबा ने़ने़बादे़न्‍नो निरे़सुसिआङ् वये़॥

६४ कर कन् के़वाॽबाहाॽओ मोसान् नु निङ्‌वाॽफुसाम्‍बा हारुनरे़ सिनैबा मुरे़ःक् खारे़ःक् थेआङ् के़होःप्‍पादे़न्‍नो निरे़सुसिबा इस्राइलिहाॽओ लत्‍छाआङ् मे़होःप्‍ते़,

६५ थेआङ्‌भे़ल्‍ले़ यहवे दाङ्‌बे़ल्‍ले़ अक्‍खे पाःत्‍तुआङ् वये़, “खे़ङ्‌हाॽ मुरे़ःक् खरे़ःक् थेआङ् के़होःप्‍पादे़न्‍नोए मे़सि मे़याःक्॥” यपुन्‍नेरे़ कुस्‍सा कालेब नु नुनरे़ कुस्‍सा यहोसुःन्‍लक् वये़सि वेॽ आत्‍तिन् मनाहाॽआङ् मे़होःप्‍ते़रो॥

a 

२६:१ थिक्‍सिगेक्‍पा याम्‍नाःत्‍निःत्‍ते़न् खानिःत् १:१-४६

सलोफादरे़ कुस्‍सा मे़न्‍छुमाहाॽ

२७

योसेफरे़ कुस्‍सा मनस्‍सेरे़ कुधाःक्‍को के़वाॽबा मनस्‍सेरे़ कुबे़म्‍मे़न्‍छाॽ, माकिररे़ कुजक्‍मे़न्‍छाॽ, गिलादरे़ कुम्‍मे़न्‍छाॽ, हे़पेररे़ कुस्‍सा सलोफादरे़ कुस्‍सा मे़न्‍छुमाहाॽ महला, नोआह, होग्‍ला, मिल्‍का नु तिर्सा मे़वये़॥ हे़क्‍क्‍याङ् खे़ङ्‌हाॽ पेलि मे़भाक्‍ते़आङ्

२ तुम्‍मादे़न् साःङ्‌गाहिम्‍मोबा लाम्‍धेःत्‍तो मोसा, निङ्‌वाॽफुसाम्‍बा एलाजार, लाम्‍लोबाहाॽ नु के़रे़क् सङ्‌जुम्‍भोःल्‍ले़ खुन्‍छिॽ तगि खे़न् मे़न्‍छुमाहाॽ मे़ये़म्‍सिङ्॥

३ “आनिगे पानुदिङ् पान् मुरे़ःक् खारे़ःक् थेआङ् के़होःप्‍पादे़न्‍नो मासिङ्, कर यहवे दाङ्‌बे़ल्‍ले़ कुदक्‍ले़ङ्‌वाओ के़बोःक्‍पा कोरहरे़ कुमना सुम्‍मो खुने़ॽ होःप्‍ते़, कर खुने़ॽ आप्‍फेक् कुलायोल्‍ले़ मासिङ्॥ खुने़ॽ कुस्‍सा ये़म्‍बित्‍छाआङ् मे़होःप्‍ते़॥

४ थे कुस्‍सा ये़म्‍बित्‍छा मे़होःप्‍ते़ फाॽआङ् आनिगे पाःल्‍ले़ कुमिङ्‌ङे़न् माबाबि? आनिगे पाःल्‍ले़ कुम्‍भुॽकुन्‍साॽहाॽओ आनिगे़आङ् याङ्‌साकुन्‍धे आबिरे़म्‍मे़ॽ॥”

५ मोसाःल्‍ले़ खे़ङ्‌हाॽरे़ खुन्‍छिॽ लुङ्‌हान् पाःन्‍निन् यहवे दाङ्‌बाओ तारु॥

६ हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु,

७ “सलोफादरे़ कुस्‍सा मे़न्‍छुमाहाॽरे़ के़वाॽबाए पान् मे़बाःत्‍तु॥ खे़ने़ॽ खे़ङ्‌हाॽरे़ खुन्‍छिॽ पाःल्‍ले़ कुम्‍भुॽ कुन्‍साॽहाॽनु खुन्‍छिॽ खोमा लक् पिरे़से़ॽ॥ खे़ने़ॽ खे़ङ्‌हाॽ खुन्‍छिॽ पाःल्‍ले़ कुलक् के़घोमा चोगे़से़ॽ॥

८ “खे़ने़ॽ इस्राइलिहाॽ मे़त्‍ते़से़ॽ, ‘कुभा मनान् कुस्‍सा ये़म्‍बित्‍छा मे़न्‌वाॽए मासिङ्‌ने़भग्र कुस्‍सा मे़न्‍छुमान्‍ने लक् के़घोमा चोगे़ॽ॥

९ खे़ल्‍ले़ कुस्‍सा मे़न्‍छुमाआङ् मे़होःप्‍ने़भग्र खे़ल्‍ले़ कुघोमा लक्‍किन् खुने़ॽ कुम्‍भुॽकुन्‍साॽहाॽरे़ मे़घोसुर॥

१० खुने़ॽ कुम्‍भुॽ कुन्‍साॽआङ् मे़होःप्‍ने़भग्र खुने़ॽ कुम्‍बारे़ कुन्‍भुॽकुन्‍साॽहाॽरे़ मे़घोसुर॥

११ खे़ल्‍ले़ कुम्‍बारे़ कुम्‍भुॽकुन्‍साॽहाॽ हाःत्‍ताङ् मे़होःप्‍ने़भग्र हिम्‍सयङ्‌ङोबा के़रे़क्‍नुःल्‍ले़ निःत्‍ताङ्‌बा थाःक्‍कोबा फुॽनुसाॽ के़धाप्‍पान् खे़न् मनाःल्‍ले़ कुलक् के़घोबा चोगे़ॽ, हे़क्‍क्‍याङ् खे़ल्‍ले़ खे़न् खुने़ॽ कुयुक्‍को ताःक्‍तुर॥ यहवे दाङ्‌बे़ल्‍ले़ मोसान् पिरुबा इङ्‌जाङ् कुइसिःक् इस्राइलिहाॽरे़ खुन्‍छिॽ लागि कन् साम्‌योसाक्‍थिम् पोङ्‌लरो॥’”

मोसान् मासिङ्‌ङाङ् यहोसुःन् लाम्‍लोबा पोःक्‍खे़

(साम्‌यो इङ् ३१:१-८)

१२ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ने़ॽ कन् अबारिम कोःक्‍मा फाङ्‌जङ् थे़गु माङ्‌हाॽओ थाःङ् थोःक्‍सिङ्‌ङे़ॽ, हे़क्‍क्‍याङ् आङ्‌गाॽ इस्राइलिहाॽ पिरुङ्‌सिङ्‌बा लाजेन् ओमे़त्‍ते़ॽ॥

१३ खे़ने़ॽ खे़न् के़निसुआङ् एगाङ् खे़ने़ॽआङ् के़म्‍भुॽ हारुने़न् हे़क्‍के के़सुधे़बा के़दाक्‍थे़बाहाॽनु तङ्‌सिङ्‌से़ के़बेःक्॥

१४ थेआङ्‌भे़ल्‍ले़ जिनबा मुरे़ःक् खारे़ःक् थेआङ् के़होःप्‍पादे़न्‍नो के़ने़बा च्‍वाःत्‍हाॽओ सङ्‌जुम्‍भोःन् आङ्‌गाॽ आदक्‍ले़ङ्‌वाओ मे़बोगे़ल्‍ले़, खे़न्‍छिॽ ने़प्‍माङ्‌ले़ खे़ङ्‌हाॽरे़ खुन्‍छिॽ तगि आङ्‌गाॽ सेसेबा चोःक्‍काबा पाःन्‍निन् इङ्‌धाङ् मे़म्‍बिए आङ्‌गाॽ आइङ्‌जाङ्‌ङिन् के़भेःन्‍दुसिआङ् के़वये़सि॥” (कन् हिन्‍दोक्‍किन् सिनबा मुरे़ःक् खारे़ःक् थेआङ् के़होःप्‍पादे़न्‍नो के़ने़बा मेरिबा-कादेसबा च्‍वाःत्‍हाॽओ पोःक्‍खे़आङ् वये़॥)

१५ मोसाःल्‍ले़ यहवे दाङ्‌बान् मे़त्‍तु,

१६ “के़रे़क् मुन्‍जिङ् वयाःक् के़लॽबाहाॽरे़ खुन्‍छिॽ सक्‍मा के़गेःप्‍पा के़बिबा यहवे दाङ्‌बा निङ्‌वाॽफुमाङ्‌लाम्‍बाए कन् सङ्‌जुम्‍भोओ लत्‍छा मना युक्‍तिङ् पोङ्‌ल,

१७ खुने़ॽ खे़ङ्‌हाॽरे़ खुन्‍छिॽ तगि तगि लाःक्‍कात् के़बेःक्‍पा नु सिगाङ् के़दाबा पोङ्‌ल, खे़ल्‍ले़ खे़ङ्‌हाॽ लाम्‍लोसु तेॽरुसिर, हे़क्‍क्‍याङ् खे़ङ्‌हाॽ सिगाङ् तारुसिॽ॥ कम्‍भलॽरिक् यहवे दाङ्‌बे़ल्‍ले़ कुजुम्‍भोन् खुन्‍छिॽ कप्‍पाङ् के़होःप्‍पा मे़ल्‍लुक् हे़क्‍तङ्‌बा मे़म्‍बोङ्‌ने़न्‍ल॥”

१८ यहवे दाङ्‌बे़ल्‍ले़ मोसान् मे़त्‍तु, “लाम्‍लोबा याःम्‍बक् चोःक्‍मा याम्‍साम्‍मिन् के़वाॽबा नुनरे़ कुस्‍सा यहोसुःन् तेॽरे़आङ् खे़ने़ॽ खे़ल्‍ले़ कुधे़गेःक्‍पो खे़ने़ॽ के़हुक्‍किन् ने़स्‍से़ॽ,

१९ हे़क्‍क्‍याङ् खुने़ॽ निङ्‌वाॽफुसाम्‍बा एलाजारे़न् नु के़रे़क् सङ्‌जुम्‍भोःल्‍ले़ खुन्‍छिॽ तगि ये़प्‍से़ॽ॥ खे़ङ्‌हाॽरे़ मे़निसुरए खे़ने़ॽ कन् लक्‍पे़न्‍निन् खुने़ॽ हुक्‍सुप्‍ते़ॽ॥

२० खे़ने़ॽ के़युक्‍कोलाम् खुने़ॽ कुभा युक् पिरे़ॽ, हे़क्‍केलॽरिक् खक्‍पे़त् इस्राइलि सङ्‌जुम्‍भोःल्‍ले़ खुने़ॽ कुइङ्‌जाङ्‌ङिन् मे़इःत्‍तु मे़नाःत्‍तुर॥

२१ खुने़ॽ खे़न् निङ्‌वाॽफुसाम्‍बा एलाजारओ तार हे़क्‍क्‍याङ् एलाजाररे़ चैँ यहवे दाङ्‌बे़ल्‍ले़ कुदगि ‘उरिम’ नु ‘तुम्‍मिम’a लाम् निःन्‍धो पान् फुॽरुआङ् खे़न् ताॽजे़क्‍तुर॥ यहोसुरे़ए कुइङ्‌जाङ् कुइसिःक् के़रे़क् इस्राइलिहाॽरे़ तामा नु पेःक्‍मा याःम्‍बक् मे़जोगुर॥”

२२ खे़ब्‍याङ् यहवे दाङ्‌बे़ल्‍ले़ खे़न् इङ्‌जाङ् पिरुबा हे़क्‍के मोसाःल्‍ले़ चोगु॥ खुने़ॽ यहोसुःन् तेॽरुआङ् निङ्‌वाॽफुसाम्‍बा एलाजारे़न् नु के़रे़क् सङ्‌जुम्‍भोःल्‍ले़ खुन्‍छिॽ तगि ये़प्‍सु॥

२३ यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍के़ए खुने़ॽ कुहुक्‍किन् खे़ल्‍ले़ कुधे़गेःक्‍पो ने़स्‍सु हे़क्‍क्‍याङ् खे़ल्‍ले़ चोःक्‍मा के़बोङ्‌बा याःम्‍बक्‍किन् खुने़ॽ हुक्‍सुप्‍तुरो॥

a 

२७:२१ उरिम नु तुम्‍मिम मे़प्‍मनाबे़न् ने़त्‍छि परिक्‍पा पान् वये़, निङ्‌वाॽफुमाङ्‌ङिल्‍ले़ कुनिङ्‌वाॽ पाःन्‍निन् निःन्‍धो चोःक्‍मारे़ लागि निङ्‌वाॽफुसाम्‍बे़ल्‍ले़ ओगप् चोगुआङ् वये़, कन्‍हाॽ आक्‍खेलॽरिक् ओगप् मे़जोगुआङ् वये़ के़लॽबा पाःन्‍निन् नुरिक्‍काङ् मे़न्‍निए वाॽ॥ ला २८:३० ओमे़त्‍ते़ॽ॥

चक्‍मे़ल्‍लॽए तोःम्‍मा के़बोङ्‌बा सिदुङ्‌जभाहाॽ

(ला २९:३८-४६)

२८

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ अक्‍खे मे़त्‍ते़से़ॽआङ् इङ्‌जाङ् पिरे़से़ॽ– ‘आङ्‌गाॽ आसिराॽ के़धाङ्‌बा कुनाम्‍गे़नुॽबा पोगुगे़न् कुजा सिदुङ्‌जभाहाॽ आङ्‌गाॽओ तोःम्‍मा के़बोङ्‌बा ये़म्‍मो खिनिॽ इःत्‍ते़म्‍मे़ॽआङ् निङ्‌वाॽ निःन्‍धो चोगे़म्‍मे़ॽ॥’

३ खे़ने़ॽ खे़ङ्‌हाॽ अक्‍खे मे़त्‍ते़से़ॽ– ‘यहवे दाङ्‌बे़ल्‍ले़ कुलागि तोःम्‍मा के़बोङ्‌बा पोगुगे़न् कुजा सिदुङ्‌जभान् हाबा कन्‍लो– मे़ङ्‌गाःम्‍मनाबा तङ्‌बे थिक् के़गे़प्‍पा मे़ल्‍लुक्‍साःत् ने़त्‍छि चक्‍मे़ल्‍लॽएबा मिधिङ्‌मनादेमनाबा सिदुङ्‌जभान् थिक्‌याःन्‍धक् तोःन्‍दे़म्‍मे़ॽ,

४ लत्‍छा तानाम् नु लत्‍छा युःन्‍छिक्॥

५ पोगुगे़न् कुजा सिदुङ्‌जभाःल्‍ले़ लागि युमनाबा माना लिसि चैतुन निःङ्‌गेॽओ सॽमनाबा किलो थिक् चुन्‍जुम्‍बा फेॽरुम्‍माङ् तोःन्‍दे़म्‍मे़ॽ॥

६ कन् चक्‍मे़ल्‍लॽए तोःम्‍मना मिधिङ्‌मनादेमनाबा सिदुङ्‌जभान् सिनै कोःक्‍माओ निःन्‍धो पोःक्‍खे़आङ् वये़बा कुइसिःक् पोगुगे़न् कुजा सिदुङ्‌जभान् कुनाम्‍गे़नुॽबा कुनाम् पोङ्‌ल यहवे दाङ्‌बाओ तोःन्‍दे़म्‍मे़ॽ॥

७ कन्‍नु तोःम्‍मनाबा वदुम्‍बक्‌वा सिदुङ्‌जभान् लत्‍छा थुःम्‍बाःल्‍ले़ लागि लितर थिक् सिजःङ्‌वा चाहा चोक्॥ खे़न् वदुम्‍बक्‌वा सिदुङ्‌जभान् सेसेदे़न्‍नो यहवे दाङ्‌बे़ल्‍ले़ कुलागि तोःन्‍दे़म्‍मे़ॽ॥

८ निसिगेक्‍पा थुःम्‍बाःन् युःन्‍छिक् तोःन्‍दे़म्‍मे़ॽ॥ तानाम् के़दोःन्‍दुम्‍बा हे़क्‍के पोगुगे़न् कुजा सिदुङ्‌जभान् नु सिजःङ्‌वा सिदुङ्‌जभान् तोःन्‍दे़म्‍मे़ॽ॥ कन् कुजा सिदुङ्‌जभान् कुनाम्‍गे़नुॽबा कुनाम् पोङ्‌ल यहवे दाङ्‌बाओ तोःन्‍दे़म्‍मे़ॽओ॥

नाःम्‍सिङ्‌मा ये़न्‍नोबा हुक्‌वा

९ “‘सबाथ ये़न्‍निल्‍ले़ याःन्‍दिक् मे़ङ्‌गाःम्‍मनाबा तङ्‌बे के़गे़प्‍पा थुःम्‍बा ने़त्‍छि, चैतुन निःङ्‌गेॽओ सॽमनाबा फोलक् थिक् चुन्‍जुम्‍बा फेॽरुम् पोगुगे़न् कुजा सिदुङ्‌जभारे़ लागि हे़क्‍क्‍याङ् खे़न्‍नु सोरिक् तोःम्‍मा के़बोङ्‌बा सिजःङ्‌वा सिदुङ्‌जभाःन्‍नाङ् तोःन्‍दे़म्‍मे़ॽ॥

१० चक्‍मे़ल्‍लॽए तोःम्‍मनाबा मिधिङ्‌मनादेमनाबा सिदुङ्‌जभाओ सिजःङ्‌वा सिदुङ्‌जभाःन्‍नु सोसोरिक् सबाथ ये़न् थक्‍मा तोःम्‍मनाबा कन् मिधिङ्‌मनादेमनाबा सिदुङ्‌जभारो॥

ला थक्‍मा थिक्‍सिगेक्‍पा ये़न्‍नो तोःम्‍मनाबा सिदुङ्‌जभा

११ “‘ला थक्‍मा थिक्‍सिगेक्‍पा ये़न्‍नो यहवे दाङ्‌बे़ल्‍ले़ कुलागि खिनिॽ मिधिङ्‌मनादेमनाबा सिदुङ्‌जभारे़ लागि कुम्‍बाबा पित्‍सात् ने़त्‍छि, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक् नुसि तोःन्‍दे़म्‍सिम्‍मे़ॽ॥ कन्‍हाॽ के़रे़क् मे़ङ्‌गाःम्‍मनाबा मे़बोङ्‌ल पोःङ्‌ॽ॥

१२ लत्‍छा कुम्‍बाबा पित्‍सात् थक्‍मा चैतुन निःङ्‌गे़ॽओ सॽमनाबा चुन्‍जुम्‍बा फोलक् थिक्‍काङ् कुभ्रे़ःक् फेॽरुम् पोगुगे़न् कुजा सिदुङ्‌जभारे़ लागि, थुःम्‍बाःन्‍नु सोसोरिक् चैतुन निःङ्‌गे़ॽओ सॽमनाबा फोलक् थिक् चुन्‍जुम्‍बा फेॽरुम् पोगुगे़न् कुजा सिदुङ्‌जभारे़ लागि,

१३ हे़क्‍क्‍याङ् मे़ल्‍लुक् थप्‍मे पोगुगे़न् कुजा सिदुङ्‌जभारे़ लागि चैतुन निःङ्‌गेॽओ सॽमनाबा माना लिसि चुन्‍जुम्‍बा फेॽरुम् तोःन्‍दे़म्‍मे़ॽ॥ कङ्‌ग मिधिङ्‌मनादेमनाबा सिदुङ्‌जभारे़ लागि कुजा सिदुङ्‌जभान् कुनाम्‍गे़नुॽबा कुनाम् पोङ्‌ल यहवे दाङ्‌बाओ तोःन्‍दे़म्‍मे़ॽ॥

१४ खे़न्‍नु सोरिक् तोःम्‍मनाबा सिजःङ्‌वा सिदुङ्‌जभा, लत्‍छा पित्‍सात्ते़न्‍नु सोसोरिक् चे़ल्‍ले़क्‍सेॽ सिजःङ्‌वा लितर ने़त्‍छि, हे़क्‍क्‍याङ् लत्‍छा थुःम्‍बा थप्‍मे लितर थिक्‍काङ् कुभ्रे़ःक् चे़ल्‍लेक् सिजःङ्‌वा के़दोःम्‍दुम्‍ल पोःङ्‌ॽ॥ कुम्‍बाबा मे़ल्‍लुक्‍साःत् थक्‍मा लितर थिक् चे़ल्‍ले़क्‍सेॽ सिजःङ्‌वा, तङ्‌बेओबा के़रे़क् लाहाॽओ लादुप् थक्‍मा तोःम्‍मा के़बोङ्‌बा मिधिङ्‌मनादेमनाबा सिदुङ्‌जभान् हाबा कन्‍लो॥

१५ लायोलाम् ले़प्‍मि खोमा वयागे़न् सिदुङ्‌जभारे़ लागि यहवे दाङ्‌बे़ल्‍ले़ कुलागि लत्‍छा मे़ःन्‍दबकान् चक्‍मे़ल्‍लॽएबा मिधिङ्‌मनादेमनाबा सिदुङ्‌जभा नु सिजःङ्‌वा सिदुङ्‌जभाःल्‍ले़ वेॽ तोःन्‍दे़म्‍मे़ॽओ॥

चोःक्‌युम्‍भो खोमा तङ्‌नाम्

(ले़बि २३:५-१४)

१६ “‘थिक्‍सिगेक्‍पा लाःल्‍ले़न् थिबोङ्‌ङाङ् लिसि ये़न्‍नो यहवे दाङ्‌बाल्‍ले़न् चोःक्‌युम्‍भो तङ्‌नाम्‍मिन् तोमा पोःङ्‌ॽ॥

१७ खे़न् लाओबा थिबोङ्‌ङाङ् ङासि ये़न्‍नो लत्‍छा सोसोःत् लराङ् पोङ्‌ल॥ खे़न् सोसोःत्‍लराङ्‌ङो नुसि ये़न् थारिक् के़भङ्‌बा सिदाॽ मे़न्‌याक्‍मनाबा खरे़ःङ् चामा पोःङ्‌ॽ॥

१८ थिक्‍सिगेक्‍पा ये़न्‍नो सेसे चुम्‍लुङ् पोङ्‌ल॥ खे़न् ये़न्‍नो खिनिॽ थिक्‌याःन्‍धक् चोःक्‍मा के़बोङ्‌बा याःम्‍बक् थे़माआङ् मे़जोगे़म्‍मिन्‍ने़ॽ॥

१९ यहवे दाङ्‌बे़ल्‍ले़ कुलागि तोःम्‍मनाबा पोगुगे़न् कुजा सिदुङ्‌जभाःल्‍ले़ लागि कुम्‍बाबा पित्‍सात् ने़त्‍छि, थुःम्‍बा थिक् नु तङ्‌बे के़गे़प्‍पा कुम्‍बाबा मे़ल्‍लुक्‍साःत् नुसि मिधिङ्‌मनादेमनाबा सिदुङ्‌जभा तोःन्‍दे़म्‍मे़ॽ॥ कन्‍हाॽ के़रे़क् मे़ङ्‌गाःम्‍ना मे़बोङ्‌ल पोःङ्‌ॽ॥

२० खे़न्‍नु सोरिक्‍पा पोगुगे़न् सिदुङ्‌जभाःल्‍ले़ लागि लत्‍छा कुम्‍बाबा पित्‍सात् नु सोसोरिक् चैतुन निःङ्‌गेॽओ सॽमनाबा फोलक् थिक्‍काङ् कुभ्रे़ःक् चुन्‍जुम्‍बा फेॽरुम्, थुःम्‍बाःन्‍नु फोलक् थिक्,

२१ हे़क्‍क्‍याङ् नुसि थुःम्‍बाहाॽओ लत्‍छा थुःम्‍बा थप्‍मे माना लिसि चुन्‍जुम्‍बा फेॽरुम्॥

२२ खे़न्‍नु सोसोरिक् खिनिॽ लायोल्‍ले़ लागि ले़प्‍मि नाःक्‍मा याःम्‍बक् चोःक्‍मारे़ लागि लायोलाम् ले़प्‍मि खोमा वयागे़न् सिदुङ्‌जभारे़ लागि मे़ःन्‍दबका थिक्‍काङ् तोःन्‍दे़म्‍मे़ॽ॥

२३ कन् तानाम् थक्‍मा तोःम्‍मनाबा मिधिङ्‌मनादेमनाबा सिदुङ्‌जभाःन्‍नुःल्‍ले़ वेॽ तोःन्‍दे़म्‍मे़ॽ॥

२४ हाबा कन् परिक्‍ले़ नुसि ये़न् थारिक्‍के यहवे दाङ्‌बाल्‍ले़ कुलागि कुनाम्‍गे़नुॽबा कुनाम् पोङ्‌ल फाॽआङ् पोगुगे़न् कुजा सिदुङ्‌जभान् थिक्‌याःन्‍धक् तोःन्‍दे़म्‍मे़ॽ॥ कन् चक्‍मे़न्‍लॽएबा मिधिङ्‌मनादेमनाबा सिदुङ्‌जभा नु खे़न्‍नु सोरिक्‍पा सिजःङ्‌वा सिदुङ्‌जभाःन्‍नुःल्‍ले़ वेॽ तोःन्‍दे़म्‍मे़ॽ॥

२५ नुसिगेक्‍पा ये़न्‍नो खिनिॽ लत्‍छा सेसे चुम्‍लुङ् चोःक्‍मा पोःङ्‌ॽ, हे़क्‍क्‍याङ् खिनिॽ खे़ल्‍ले़ याःन्‍दिक् थिक्‌याःन्‍धक् के़जोगुम्‍बा थे़मा याःम्‍बक्‍काङ् मे़जोगे़म्‍मिन्‍ने़ॽओ॥

ये़त्‍नाम्‍हाॽओबा तङ्‌नाम्

(ले़बि २३:१५-२२)

२६ “‘तगि के़दुम्‍बा कुजा ये़न्‍नो यहवे दाङ्‌बे़ल्‍ले़ कुलागि खिनिॽ ये़त्‍नाम्‍हाॽओबा तङ्‌नाम्‍मो खारक् के़दुम्‍बा पोगुगे़न् कुजा सिदुङ्‌जभा के़दोःन्‍दुम्‍मिल्‍ले़ खिनिॽ लत्‍छा सेसे चुम्‍लुङ् पोङ्‌ल॥ खिनिॽ खे़ल्‍ले़ याःन्‍दिक् थिक्‌याःन्‍धक् के़जोगुम्‍बा थे़मा याःम्‍बक्‍काङ् मे़जोगे़म्‍मिन्‍ने़ॽ॥

२७ यहवे दाङ्‌बे़ल्‍ले़ कुलागि कुनाम्‍गे़नुॽबा कुनाम् पोङ्‌ल फाॽआङ् चक्‍मे़ल्‍लॽए मिधिङ्‌मनादेमनाबा सिदुङ्‌जभारे़ लागि कुम्‍बाबा पित्‍सात् ने़त्‍छि, थुःम्‍बा थिक् नु तङ्‌बे थिक् के़गे़प्‍पा मे़ल्‍लुक् नुसि

२८ खे़न्‍नु सोरिक्‍पा पोगुगे़न् कुजा सिदुङ्‌जभारे़ लागि लत्‍छा कुम्‍बाबा पित्‍सात् थक्‍मे चैतुन निःङ्‌गेॽओ सॽमनाबा चुन्‍जुम्‍बा फोलक् थिक्‍काङ् कुभ्रे़ःक् फेॽरुम्, थुःम्‍बाःन् नु फोलक् थिक्,

२९ हे़क्‍क्‍याङ् नुसि कुम्‍बाबा मे़ल्‍लुक्‍साःत्‍हाॽओ लत्‍छा कुम्‍बाबा मे़ल्‍लुक्‍साःत् थप्‍मे माना लिसि चुन्‍जुम्‍बा फेॽरुम् तोःन्‍दे़म्‍मे़ॽ॥

३० खे़न्‍नु सोसोरिक् खिनिॽ लायोल्‍ले़ लागि ले़प्‍मि नाःक्‍मा याःम्‍बक् चोःक्‍मारे़ लागि मे़ःन्‍दबका थिक्‍काङ् तोःन्‍दे़म्‍मे़ॽ॥

३१ चक्‍मे़ल्‍लॽएबा मिधिङ्‌मनादेमनाबा सिदुङ्‌जभा नु खे़न्‍नु सोरिक्‍पा पोगुगे़न् कुजा सिदुङ्‌भाःन्‍नुःल्‍ले़ वेॽ खे़न्‍नु सोरिक् सिजःङ्‌वा सिदुङ्‌जभा तोःन्‍दे़म्‍मे़ॽ॥ खे़ङ्‌हाॽ के़रे़क् मे़ङ्‌गाःम्‍मनाबा मे़बोङ्‌ल पोङ्‌लो॥’”

सादाङ् मुःप्‍मा तङ्‌नाम्

(ले़बि २३:२३-२५)

२९

“‘नुसिगेक्‍पा लाःल्‍ले़न् थिक्‍सिगेक्‍पा ये़न्‍नो खिनिॽ लत्‍छा सेसे चुम्‍लुङ् पोङ्‌ल॥ खे़ल्‍ले़ याःन्‍दिक् खिनिॽ थिक्‌याःन्‍धक् के़जोगुम्‍बा थे़मा याःम्‍बक्‍काङ् मे़जोगे़म्‍मिन्‍ने़ॽ॥ खे़ङ्‌ग खिनिॽ लागि थुत्‍थुरिःप्‍पा मुःप्‍मा ये़न्‍लो॥

२ यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍गे़नुॽबा कुनाम् पोङ्‌ल फाॽआङ् मिधिङ्‌मनादेमनाबा सिदुङ्‌जभारे़ लागि कुम्‍बाबा पित्‍सात् थिक्, थुःम्‍बाधिक् नु तङ्‌बे थिक् के़गे़प्‍पा नुसि कुम्‍बाबा मे़ल्‍लुक्‍साःत्‍हाॽ तोःन्‍दे़म्‍सिम्‍मे़ॽ॥ कन्‍हाॽ के़रे़क् कुलाङ् कुहुक् मे़न्‍छक्‍मना मे़ङ्‌गाःम्‍मनाबा मे़बोङ्‌ल पोःङ्‌ॽ॥

३ खे़न्‍नु सोरिक्‍पा पोगुगे़न् कुजा सिदुङ्‌जभाःल्‍ले़ लागि पित्‍सात्तिन्‍नु सोसोरिक् चैतुन निःङ्‌गेॽओ सॽमनाबा फोलक् थिक्‍काङ् कुभ्रे़ःक् चुन्‍जुम्‍बा फेॽरुम्, मे़ल्‍लुक्‍के़न्‍नु सोरिक् फोलक् थिक् चुन्‍जुम्‍बा फेॽरुम्,

४ हे़क्‍क्‍याङ् नुसिए थुःम्‍बाहाॽओ के़रे़क् थुःम्‍बा थप्‍मे माना लिसि फेॽरुम् तोःन्‍दे़म्‍मे़ॽ॥

५ खे़न्‍नु सोसोरिक् खिनिॽ लायोल्‍ले़ लागि ले़प्‍मि नाःक्‍मा याःम्‍बक् चोःक्‍मारे़ लागि लायोलाम् ले़प्‍मि खोमा वयागे़न् सिदुङ्‌जभारे़ लागि कुम्‍बाबा मे़ःन्‍दाक् थिक्‍काङ् तोःन्‍दे़म्‍मे़ॽ॥

६ कन्‍हाॽ के़रे़क् ला थक्‍मा नु ये़न् थक्‍माबा मिधिङ्‌मनादेमनाबा सिदुङ्‌जभाहाॽ हे़क्‍क्‍याङ् खे़न्‍नु सोरिक्‍पा कुजा सिदुङ्‌जभा नु सिजःङ्‌वा सिदुङ्‌जभाहाॽनुःल्‍ले़ वेॽ पोङ्‌मा पोःङ्‌ॽ॥ खे़ङ्‌हाॽग यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍गे़नुॽबा पोगुगे़न् कुजा सिदुङ्‌जभारो॥’”

आप्‍तिक्‍लाम्‌ सुत्‍थो पोङ्‌मारे़ लागि ये़न्

(ले़बि २३:२६-३२)

७ “‘आम्‍भा खे़न् नुसिगेक्‍पा लाओबा थिबोङ्‌गेक्‍पा ये़न्‍नो खिनिॽ लत्‍छा सेसे चुम्‍लुङ् पोङ्‌ल॥ खे़न् ये़न्‍निल्‍ले़ याःन्‍दिक् खिनिॽ थे़माआङ् मे़जाम्‍मिन्‍ने़ॽ मे़धुङे़म्‍मिन्‍ने़ॽ, हे़क्‍क्‍याङ् खिनिॽ थे़मा परिक्‍ले़न् याःम्‍बक्‍काङ् मे़जोगे़म्‍मिन्‍ने़ॽ॥

८ यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍गे़नुॽबा कुनाम् पोङ्‌मारे़ लागि मिधिङ्‌मनादेमनाबा सिदुङ्‌जभारे़ लागि खिनिॽ कुम्‍बाबा पित्‍सात् थिक्, थुःम्‍बाधिक् नु तङ्‌बे थिक् के़गे़प्‍पा नुसि थुःम्‍बा तोःन्‍दे़म्‍सिम्‍मे़ॽ॥ खे़ङ्‌हाॽ के़रे़क् कुलाङ् कुहुक् मे़न्‍छक्‍मना नु मे़ङ्‌गाःम्‍मनाबा मे़बोङ्‌ल पोःङ्‌ॽ॥

९ हे़क्‍क्‍याङ् पित्‍सात्तिन्‍नु सोसोरिक् पोगुगे़न् कुजा सिदुङ्‌जभाःन्‍नु चैतुन निःङ्‌गेॽओ सॽमनाबा फोलक् थिक्‍काङ् कुभ्रे़ःक् चुन्‍जुम्‍बा फेॽरुम् तोःन्‍दे़म्‍मे़ॽ, थुःम्‍बाःन्‍नु सोसोरिक् फोलक् थिक् फेॽरुम् तोःन्‍दे़म्‍मे़ॽ॥

१० हे़क्‍क्‍याङ् नुसिए कुम्‍बाबा मे़ल्‍लुक्‍साःत्‍हाॽ थक्‍मा माना लिसि फेॽरुम् तोःन्‍दे़म्‍मे़ॽ॥

११ आप्‍तिक्‍लाम्‌ सुत्‍थो पोङ्‌मा याःम्‍बक् चोःक्‍मारे़ लागि लायोलाम् ले़प्‍मि खोमा वयागे़न् सिदुङ्‌जभा मे़ःन्‍दबका थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए तोःम्‍मनाबा लायोलाम् ले़प्‍मि खोमा वयागे़न् सिदुङ्‌जभा नु चक्‍मे़ल्‍लॽए मिधिङ्‌मनादेमनाबा सिदुङ्‌जभा हे़क्‍क्‍याङ् खे़न्‍नु सोरिक् तोःम्‍मनाबा पोगुगे़न् कुजा सिदुङ्‌जभा खम्‍भ्‍याङ् खे़न्‍नु सोसोरिक्‍पा सिजःङ्‌वा चे़ल्‍ले़क्‍से सिदुङ्‌भाःन्‍नुःल्‍ले़ वेॽ तोःन्‍दे़म्‍मे़ॽओ॥’”

तक्‍तक्‌वा हिम् तङ्‌नाम्‍मोबा हुक्‌वाहाॽ

(ले़बि २३:३३-४४)

१२ “‘नुसिगेक्‍पा ला थिबोङ्‌ङाङ् ङासिगेक्‍पा ये़न्‍नो खिनिॽ लत्‍छा सेसे चुम्‍लुङ् पोङ्‌ल, हे़क्‍क्‍याङ् खे़ल्‍ले़ याःन्‍दिक् खिनिॽ के़जोगुम्‍बा थिक्‌याःन्‍धक्‍पा याःम्‍बक् थे़माआङ् मे़जोगे़म्‍मिन्‍ने़ॽ॥ यहवे दाङ्‌बे़ल्‍ले़ कुलागि खिनिॽ नुसि ये़न् थारिक् तङ्‌नाम् तोसे़म्‍मे़ॽ॥

१३ यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍गे़नुॽबा कुनाम् पोङ्‌मारे़ लागि पोगुगे़न् कुजा सिदुङ्‌जभान् मिधिङ्‌मनादेमनाबा सिदुङ्‌जभाःल्‍ले़ लागि थिबोङ्‌ङाङ् सुम्‍सि कुम्‍बाबा पित्‍सात्, थुःम्‍बा ने़त्‍छि, तङ्‌बे थिक् के़गे़प्‍पा थिबोङ्‌ङाङ् लिसि कुम्‍बाबा मे़ल्‍लुक् तोःन्‍दे़म्‍सिम्‍मे़ॽ॥ कन्‍हाॽ के़रे़क् मे़ङ्‌गाःम्‍नाबा मे़बोङ्‌ल पोःङ्‌ॽ॥

१४ खे़न्‍नु सोरिक्‍पा पोगुगे़न् कुजा सिदुङ्‌जभाःल्‍ले़ लागि थिबोङ्‌ङाङ् सुम्‍सिए पित्‍सात्‍हाॽओ लत्‍छा पित्‍सात् थक्‍मे चैतुन निःङ्‌गेॽओ सॽमनाबा फोलक् थिक्‍काङ् कुभ्रे़ःक् चुन्‍जुम्‍बा फेॽरुम्, ने़त्‍छि थुःम्‍बाहाॽओ लत्‍छा थुःम्‍बाःन्‍नु सोरिक् फोलक् थिक् फेॽरुम्,

१५ हे़क्‍क्‍याङ् थिबोङ्‌ङाङ् लिसिए मे़ल्‍लुक्‍हाॽनु सोरिक् माना लिसि फेॽरुम् तोःन्‍दे़म्‍मे़ॽ॥

१६ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभारे़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए मिधिङ्‌मनादेमनाबा सिदुङ्‌जभा के़दोःन्‍दुम्‍बा नु खे़न्‍नु सोरिक्‍पा पोगुगे़न् कुजा सिदुङ्‌जभा हे़क्‍क्‍याङ् सिजःङ्‌वा सिदुङ्‌जभाःन्‍नुःल्‍ले़ वेॽ तोःन्‍दे़म्‍मे़ॽ॥

१७ “‘निसिगेक्‍पा ये़न्‍नो कुम्‍बाबा पित्‍सात् थिबोङ्‌ङाङ् ने़त्‍छि, थुःम्‍बा ने़त्‍छि, तङ्‌बे थिक् के़गे़प्‍पा थिबोङ्‌ङाङ् सिलि कुम्‍बाबा मे़ल्‍लुक्‍हाॽ खिनिॽ तोःन्‍दे़म्‍सिम्‍सिम्‍मे़ॽ॥ कन्‍हाॽ के़रे़क् मे़ङ्‌गाःम्‍मनाबा मे़बोङ्‌ल पोःङ्‌ॽ॥

१८ खे़न्‍नु सोरिक्‍पा पोगुगे़न् कुजा सिदुङ्‌जभा नु सिजःङ्‌वा सिदुङ्‌जभा पित्‍सात्‍हाॽ, थुःम्‍बाहाॽ नु मे़ल्‍लुक्‍हाॽ खानिःत् कुइसिःक् तोःम्‍दे़म्‍सिम्‍मे़ॽ॥

१९ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभाःल्‍ले़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽमनाबा मिधिङ्‌मनादेमनाबा सिदुङ्‌जभा, खे़न्‍नु सोरिक्‍पा पोगुगे़न् कुजा सिदुङ्‌जभा नु खे़न्‍नु सोरिक्‍पा सिजःङ्‌वा सिदुङ्‌जभाहाॽनुःल्‍ले़ वेॽ तोःन्‍दे़म्‍मे़ॽ॥

२० “‘सुम्‍सिगेक्‍पा ये़न्‍नो थिबोङ्‌ङाङ् थिक् पित्‍सात्‍हाॽ, थुःम्‍बा ने़त्‍छि नु तङ्‌बे थिक् के़गे़प्‍पा थिबोङ्‌ङाङ् लिसि कुम्‍बाबा मे़ल्‍लुक्‍हाॽ तोःन्‍दे़म्‍सिम्‍मे़ॽ॥ कन्‍हाॽ के़रे़क् मे़ङ्‌गाःम्‍मनाबा मे़बोङ्‌ल पोःङ्‌ॽ॥

२१ खे़न्‍नु सोरिक्‍पा पोगुगे़न् कुजा सिदुङ्‌जभान् नु सिजःङ्‌वा सिदुङ्‌जभा पित्‍सात्‍हाॽ, थुःम्‍बाहाॽ हे़क्‍क्‍याङ् मे़ल्‍लुक्‍हाॽ खानिःत् कुइसिःक् तोःन्‍दे़म्‍सिम्‍मे़ॽ॥

२२ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभाःल्‍ले़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए तोःम्‍मनाबा मिधिङ्‌मनादेमनाबा सिदुङ्‌जभाःन्, खे़न्‍नु सोरिक्‍पा पोगुगे़न् कुजा सिदुङ्‌जभा हे़क्‍क्‍याङ् सेॽजःङ्‌वाःन्‍नुःल्‍ले़ वेॽ तोःन्‍दे़म्‍मे़ॽ॥

२३ “‘लिसिगेक्‍पा ये़न्‍नो थिबोङ् पित्‍सात्‍हाॽ, थुःम्‍बा ने़त्‍छि नु तङ्‌बे थिक् के़गे़प्‍पा थिबोङ्‌ङाङ् लिसि कुम्‍बाबा मे़ल्‍लुक्‍हाॽ तोःन्‍दे़म्‍सिम्‍मे़ॽ॥ थक्‍साहाॽ के़रे़क् कुलाङ् कुहुक् मे़न्‍छक्‍मनाबा मे़ङ्‌गाःम्‍नाबा मे़बोङ्‌ल पोःङ्‌ॽ॥

२४ खे़न्‍नु सोरिक्‍पा पोगुगे़न् कुजा सिदुङ्‌जभा नु सिजःङ्‌वा सिदुङ्‌जभा पित्‍सात्‍हाॽ, थुःम्‍बाहाॽ हे़क्‍क्‍याङ् मे़ल्‍लुक्‍हाॽ खानिःत् कुइसिःक् तोःन्‍दे़म्‍सिम्‍मे़ॽ,

२५ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभाःल्‍ले़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए तोःम्‍मनाबा मिधिङ्‌मनादेमनाबा सिदुङ्‌जभा, खे़न्‍नु सोरिक्‍पा पोगुगे़न् कुजा सिदुङ्‌जभा खे़ब्‍याङ् सिजःङ्‌वा सिदुङ्‌जभानुःल्‍ले़ एःक् तोःन्‍दे़म्‍मे़ॽ॥

२६ “‘ङासिगेक्‍पा ये़न्‍नो फाङ्‌सि पित्‍सात्, थुःम्‍बा ने़त्‍छि नु तङ्‌बे थिक् के़गे़प्‍पा थिबोङ्‌ङाङ् लिसि कुम्‍बाबा मे़ल्‍लुक्‍हाॽ तोःन्‍दे़म्‍सिम्‍मे़ॽ॥ कन्‍हाॽ के़रे़क् कुलाङ् कुहुक् मे़न्‍छक्‍मनाबा मे़ङ्‌गाःम्‍नाबा मे़वाॽर पोःङ्‌ॽ॥

२७ खे़न्‍नु सोरिक्‍पा पोगुगे़न् कुजा सिदुङ्‌जभा नु सिजःङ्‌वा सिदुङ्‌जभा पित्‍सात्‍हाॽ, मे़ल्‍लुक्‍हाॽ हे़क्‍क्‍याङ् थुःम्‍बाहाॽ खानिःत् कुइसिःक् तोःन्‍दे़म्‍सिम्‍मे़ॽ॥

२८ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभाःल्‍ले़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए तोःम्‍मनाबा मिधिङ्‌मनादेमनाबा सिदुङ्‌जभा, खे़न्‍नु सोरिक्‍पा पोगुगे़न् कुजा सिदुङ्‌जभा हे़क्‍क्‍याङ् सिजःङ्‌वा सिदुङ्‌जभाःन्‍नुःल्‍ले़ एःक् तोःन्‍दे़म्‍मे़ॽ॥

२९ “‘तुक्‍सिगेक्‍पा ये़न्‍नो ये़त्‍छि पित्‍सात्‍हाॽ, थुःम्‍बा ने़त्‍छि नु तङ्‌बे थिक् के़गे़प्‍पा थिबोङ्‌ङाङ् लिसि मे़ल्‍लुक्‍हाॽ तोःन्‍दे़म्‍सिम्‍मे़ॽ॥ कन्‍हाॽ के़रे़क् कुलाङ् कुहुक् मे़न्‍छक्‍मनाबा मे़ङ्‌गाःम्‍मनाबा पोङ्‌मा पोःङ्‌ॽ॥

३० खे़न्‍नु सोरिक्‍पा पोगुगे़न् कुजा सिदुङ्‌जभा नु सिजःङ्‌वा सिदुङ्‌जभा पित्‍सात्‍हाॽ, मे़ल्‍लुक्‍हाॽ हे़क्‍क्‍याङ् थुःम्‍बाहाॽ खानिःत् कुइसिःक् तोःन्‍दे़म्‍सिम्‍मे़ॽ॥

३१ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभाःल्‍ले़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए तोःम्‍नाबा मिधिङ्‌मनादेमनाबा सिदुङ्‌जभा, खे़न्‍नु सोरिक्‍पा पोगुगे़न् कुजा सिदुङ्‌जभा हे़क्‍क्‍याङ् सिजःङ्‌वा सिदुङ्‌जभाःन्‍नुःल्‍ले़ वेॽ तोःन्‍दे़म्‍मे़ॽ॥

३२ “‘नुसिगेक्‍पा ये़न्‍नो खिनिॽ नुसि पित्‍सात्‍हाॽ, मे़ल्‍लुक् ने़त्‍छि नु तङ्‌बे थिक् के़गे़प्‍पा थिबोङ्‌ङाङ् लिसि थुःम्‍बाहाॽ तोःन्‍दे़म्‍सिम्‍मे़ॽ॥ कन्‍हाॽ के़रे़क् कुलाङ् कुहुक् मे़न्‍छक्‍मनाबा मे़ङ्‌गाःम्‍नाबा पोङ्‌मा पोःङ्‌ॽ॥

३३ खे़न्‍नु सोरिक्‍पा पोगुगे़न् कुजा सिदुङ्‌जभान् नु सिजःङ्‌वा सिदुङ्‌जभा पित्‍सात्‍हाॽ, थुःम्‍बाहाॽ हे़क्‍क्‍याङ् मे़ल्‍लुक्‍हाॽ खानिःत् कुइसिःक् तोःन्‍दे़म्‍सिम्‍मे़ॽ॥

३४ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभाःल्‍ले़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए तोःम्‍मना मिधिङ्‌मनादेमनाबा सिदुङ्‌जभा, खे़न्‍नु सोरिक्‍पा पोगुगे़न् कुजा सिदुङ्‌जभा हे़क्‍क्‍याङ् सिजःङ्‌वा सिदुङ्‌जभाःन्‍नुःल्‍ले़ वेॽ तोःन्‍दे़म्‍मे़ॽ॥

३५ “‘ये़त्‍छिगेक्‍पा ये़न्‍नो खिनिॽ लत्‍छा सेसे चुम्‍लुङ् पोङ्‌ल, खे़ब्‍याङ् खिनिॽ थिक्‌याःम्‍धक् के़जोगुम्‍बा थे़मा याःम्‍बक्‍काङ् मे़जोगे़म्‍मिन्‍ने़ॽ॥

३६ यहवे दाङ्‌बे़ल्‍ले़ कुसिराॽ के़धाङ्‌बा कुनाम्‍गे़नुॽबा कुनाम् पोङ्‌ल फाॽआङ् पोगुगे़न् कुजा सिदुङ्‌जभान् मिधिङ्‌मनादेमनाबा सिदुङ्‌जभाःल्‍ले़ लागि पित्‍सात् थिक्, थुःम्‍बाधिक् नु तङ्‌बे थिक् के़गे़प्‍पा कुम्‍बाबा मे़ल्‍लुक् नुसि तोःन्‍दे़म्‍सिम्‍मे़ॽ॥ खे़ङ्‌हाॽ के़रे़क् कुलाङ् कुहुक् मे़न्‍छक्‍मना मे़ङ्‌गाःम्‍नाबा मे़बोङ्‌ल पोःङ्‌ॽ॥

३७ खे़न्‍नु सोरिक्‍पा पोगुगे़न् कुजा सिदुङ्‌जभान् नु सिजःङ्‌वा सिदुङ्‌जभा पित्‍सात्, मे़ल्‍लुक् हे़क्‍क्‍याङ् थुःम्‍बाहाॽ खानिःत् कुइसिःक् तोःन्‍दे़म्‍सिम्‍मे़ॽ॥

३८ खे़न्‍नु सोसोरिक् लायोलाम् ले़प्‍मि खोमा वयागे़न् सिदुङ्‌जभाःल्‍ले़ लागि कुम्‍बाबा मे़ःन्‍दा थिक्‍काङ् तोःन्‍दे़म्‍मे़ॽ॥ कन् चक्‍मे़ल्‍लॽए तोःम्‍मनाबा मिधिङ्‌मनादेमनाबा सिदुङ्‌जभा, खे़न्‍नु सोरिक्‍पा पोगुगे़न् कुजा सिदुङ्‌जभा हे़क्‍क्‍याङ् सिजःङ्‌वा सिदुङ्‌जभाःन्‍नुःल्‍ले़ एःक् तोःन्‍दे़म्‍मे़ॽ॥

३९ “‘खिनिॽ माङ्‌हुप् के़जोगुम्‍बा नु आप्‍फेक् निङ्‌वाॽरे़ के़दोःन्‍दुम्‍बा सिदुङ्‌जभाःन्‍नुःल्‍ले़ वेॽ मिधिङ्‌मनादेमनाबा सिदुङ्‌जभाहाॽ, पोगुगे़न् कुजा सिदुङ्‌जभाहाॽ, सिजःङ्‌वा सिदुङ्‌जभाहाॽ खम्‍भ्‍याङ् तङ्‌जुम् सिदुङ्‌जभाहाॽ खिनिॽ निःन्‍धो के़बोङ्‌बा तङ्‌नाम्‍हाॽओ यहवे दाङ्‌बाओ तोःन्‍दे़म्‍मे़ॽ॥’”

४० यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् के़रे़क् पाःन्‍हाॽ मोसाःल्‍ले़ इस्राइलिहाॽ मे़त्‍तुसिरो॥

माङ्‌हुप् चोःक्‍मा थिम्‍हाॽ

३०

मोसाःल्‍ले़ इस्राइलिहाॽरे़ खुन्‍छिॽ थाःक्‍लाम्‍लोबाहाॽ अक्‍खे मे़त्‍तुसि, “यहवे दाङ्‌बे़ल्‍ले़ इङ्‌जाङ् चोगुबा पाःन्‍हाॽ हाबा कन्‍हाॽरो-

२ कुभा मनाःल्‍ले़ यहवे दाङ्‌बे़ल्‍ले़ कुलागि माङ्‌हुप् चोगुॽ इग्र माङ्‌हे़क्‍सिङ्‌ङाङ् चोगुबा माङ्‌हुप्‍पिन् के़प्‍मा पान् पाःत्‍तुने़भग्र, खुने़ॽ माङ्‌हुप् चोगुबा पाःन्‍निन् मे़ङ्‌गे़प्‍मा मे़नुॽने़न्॥ खुने़ॽ कुम्‍ब्राःल्‍ले़ थे़मा पान् पाःत्‍तुआङ् वये़, खुने़ॽ खे़न् के़प्‍माए पोःङ्‌ॽ॥

३ “कुभा सिसागे़न् मे़न्‍छ्‌यान् कुम्‍बारे़ कुहिम्‍मो वाॽआङ् यहवे दाङ्‌बे़ल्‍ले़ कुलागि माङ्‌हुप् चोगुॽ इग्र माङ्‌हे़क्‍सिङ्‌ङाङ् माङ्‌हुप्‍पिन् के़प्‍मा पान् पाःत्‍तुॽ,

४ हे़क्‍क्‍याङ् कुम्‍बारे़ खे़न् माङ्‌हुप्‍पिन् इग्र माङ्‌हे़क्‍किन् खे़प्‍सुआङ्‌साङ् खुने़ॽ स्‍वाःत् वाॽने़भग्र, खे़न् माङ्‌हुप्‍पिन् इग्र माङ्‌हे़क्‍किन् के़प्‍मा पोःङ्‌ॽ॥

५ कर कुम्‍बारे़ खे़न् खे़प्‍सुबा ये़न्‍निल्‍ले़ याःन्‍दिक् खे़न् अत्‍तुने़भग्र, खे़न् सिसागे़न् मे़न्‍छ्‌याःल्‍ले़ चोगुबा माङ्‌हुप्‍पिन् इग्र माङ्‌हे़क्‍किन् थेनाधेबा पोःङ्‌ॽ॥ खुने़ॽ कुम्‍बारे़ए अत्‍तुबाल्‍ले़ चोगुल्‍ले़ यहवे दाङ्‌बे़ल्‍ले़ खे़न् मे़न्‍छ्‌यान् ले़रुदेसुॽ॥

६ “खुने़ॽ माङ्‌हुप् चोगु सुरुआङ्, इग्र नुरिक् निङ्‌वाॽ मे़न्‍इःत्‍छिङ्‌ङे माङ्‌हे़क्‍सिङ्‌ॽ हे़क्‍क्‍याङ् खुने़ॽ कुमेःक्‍खिम् पोःक्‍खे़,

७ खे़ब्‍याङ् खुने़ॽ कुये़म्‍बाःल्‍ले़ खे़न् पाःन्‍निन् निङ्‌वाॽ खोसुबा ये़न्‍नो स्‍वाःत् मे़म्‍बाःत्‍ते़ युङे़ने़भग्र खे़न् माङ्‌हुप्‍पिन् इग्र माङ्‌हे़क्‍किन् के़प्‍मा पोःङ्‌ॽ॥

८ कर खुने़ॽ कुये़म्‍बाःल्‍ले़ निङ्‌वाॽ खोसुबा ये़न्‍निल्‍ले़ याःन्‍दिक् खे़न् पाःन्‍निन् खुने़ॽ अत्‍तुने़भग्र, खे़न् मे़न्‍छुमाःल्‍ले़ चोगुबा माङ्‌हुप्‍पिन् इग्र माङ्‌हे़क्‍किन् थेनाधेबा पोःङ्‌ॽ, हे़क्‍क्‍याङ् यहवे दाङ्‌बे़ल्‍ले़ खे़न् मे़न्‍छुमान् ले़रुदेसुॽ॥

९ “कुये़म्‍बा के़सिमा मेमेदुमा नु कुये़म्‍बाःल्‍ले़ नाॽरुमा मे़न्‍छुमाःल्‍ले़ चोगुबा माङ्‌हुप्‍पिन् इग्र माङ्‌हे़क्‍किन् के़प्‍मा पोःङ्‌ॽ॥

१० “कुभा मे़न्‍छुमान् कुये़म्‍बाःल्‍ले़ कुहिम्‍मो ताजुःत्‍ताङ् कुभा माङ्‌हुप् चोगुॽ इग्र माङ्‌हुप् के़प्‍मारे़ माङ्‌हे़क्‍सिङ्‌ॽ,

११ हे़क्‍क्‍याङ् खे़न् माङ्‌हुप्‍पिन् इग्र माङ्‌हे़क्‍किन् खे़प्‍सुआङ्‌साङ् खुने़ॽ कुये़म्‍बाःन् स्‍वाःत् वाॽआङ् मे़अत्‍तुन्‍ने़भग्र, खे़न् माङ्‌हुप्‍पिन् इग्र माङ्‌हे़क्‍किन् के़प्‍मा पोःङ्‌ॽ॥

१२ कर खुने़ॽ कुये़म्‍बाःल्‍ले़ खे़न् पाःन्‍निन् खे़प्‍सुबा ये़न्‍निल्‍ले़ याःन्‍दिक् खे़ल्‍ले़ कुमाङ्‌हुप्‍पिन् इग्र कुमाङ्‌हे़क्‍किन् थेनाधेबा चोगुने़भग्र, खे़न् मे़न्‍छुमाःल्‍ले़ कुम्‍ब्राओलाम् के़लःम्‍बा पाःन्‍निन् हने़बा पोःङ्‌ॽ॥ यहवे दाङ्‌बे़ल्‍ले़ खे़न् मे़न्‍छुमान् ले़रुदेसुॽ थेआङ्‌भे़ल्‍ले़ खुने़ॽ कुये़म्‍बाले़ए खे़न् कुमाङ्‌हुप्‍पो के़प्‍मालाम् थेःक्‍तु॥

१३ खे़ल्‍ले़ चोगुबा माङ्‌हे़क्‍किन् इग्र माङ्‌हुप्‍पिन् के़प्‍मा नु मे़ङ्‌गे़प्‍मा खुने़ॽ कुये़म्‍बाःल्‍ले़ चोःक्‍मा युक् कत्‍तुॽ॥

१४ कर खुने़ॽ कुये़म्‍बाःल्‍ले़ कुमेःत्‍तिल्‍ले़ चोगुबा माङ्‌हुप्‍पिन् इग्र माङ्‌हे़क्‍किल्‍ले़ कुयाःम्‍बेओ थिक्‌याःन्‍धक्‍मा स्‍वाःत् मे़म्‍बाःत्‍ते वाॽने़भग्र, खुने़ॽ खे़न् निःन्‍धो चोगुबा पोःङ्‌ॽ॥ खुने़ॽ खे़न् खे़प्‍सुआङ्‌साङ् स्‍वाःत् मे़म्‍बाःत्‍ते वाॽबाल्‍ले़ चोगुल्‍ले़ कुमेःत्‍तिन् हे़क्‍के चोःक्‍मा फाःक्‍तुबा कुदङ्‌बा पोःङ्‌ॽ॥

१५ कर खुने़ॽ खे़प्‍सुबा कुभा ये़म् एगाङ् खे़न् पाःन्‍निन् थेनाधेबा चोगुने़भग्र, खे़न् मे़न्‍छुमाःल्‍ले़ कुआप्‍तिक्‍के़न् खुने़ॽओए थारो॥”

१६ ये़म्‍बा, मेःत् नु कुम्‍बा कुम्‍मारे़ खुन्‍छिॽ हिम्‍मो के़वाॽमा मे़न्‍छ्‌या साःल्‍ले़ कुयाःम्‍बेओ यहवे दाङ्‌बे़ल्‍ले़ मोसान् पिरुबा थिम्‍हाॽ हाबा कन्‍हाॽएरो॥

इस्राइलिहाॽरे़ मिध्‍यानिहाॽ मे़नाःन्‍दुसि

३१

यहवे दाङ्‌बे़ल्‍ले़ मोसान् मे़त्‍तु,

२ “इस्राइलिहाॽरे़ खुन्‍छिॽ लागि मिध्‍यानिहाॽओ खे़ने़ॽ कुले़क्‌वा नुःक्‍ते़ॽ॥ खे़न् एगाङ् खे़ने़ॽ के़सिआङ् आबाङे के़सुधे़बा के़दाक्‍थे़बाहाॽनु सोरिक् पोङ्‌से़ के़बेःक्॥”

३ खे़ब्‍याङ् मोसाःल्‍ले़ मनाहाॽ अक्‍खे मे़त्‍तुसि, “मिध्‍यानिहाॽनु ते़न्‍धङ् चोःक्‍मारे़ लागि हे़क्‍क्‍याङ् खुन्‍छिॽओ यहवे दाङ्‌बे़ल्‍ले़ कुले़क्‌वा नुःक्‍मारे़ लागि खिनिॽ मनाहाॽओलाम् कुभा मनाहाॽ यारिप् चोगे़म्‍सिम्‍मे़ॽ॥

४ इस्राइलबा थाःक्‍थक्‍मा १,००० थिक्‍थिक् मनाहाॽ थङ्‌ङो खिनिॽ पाङ्‌घाम्‍सिम्‍मे़ॽ॥”

५ कल्‍ले़चोगुल्‍ले़ इस्राइलि थाःक्‍थक्‍मा ते़न्‍धङ्‌ले़ लागि १,००० थिक्‍थिक् मनाहाॽ मे़भुक्‍खुसि हे़क्‍क्‍याङ् १२,००० थक्‍सुबाहाॽ मे़लःत्‍तुसि॥

६ मोसाःल्‍ले़ के़रे़क् थाःक्‍हाॽओलाम् थाःक्‍थक्‍मा १,००० थिक्‍थिक् थङ्‌ङो पाङ्‌घुसि, हे़क्‍क्‍याङ् खे़ङ्‌हाॽनु सोरिक् निङ्‌वाॽफुसाम्‍बा एलाजारे़ल्‍ले़ कुस्‍सा पिनहासे़न् सेसेदे़न्‍नोबा सामापुमाहाॽ नु उःत्‍छिङ्‌मारे़ मुःप्‍मनाबा थुत्‍थुरिःप्‍पाहाॽ हुक्‍मे़सुप्‍तुआङ् मे़बाङ्‌घुमे़देसु॥

७ यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् खे़ङ्‌हाॽ मिध्‍यानिहाॽनु ते़न्‍धङ् मे़जोगे़, हे़क्‍क्‍याङ् खे़ङ्‌हाॽरे़ खुन्‍छिॽ के़रे़क् ये़म्‍बित्‍छा मनाहाॽ मे़से़रुसि॥

८ के़सिबाहाॽओ मिध्‍यानबा एबि, रेकेम, सुर, हुर नु रेबा ङासि हाङ्‌हाॽ मे़वये़॥ खे़ङ्‌हाॽरे़ बओररे़ कुस्‍सा बालामे़न्‍नाङ् ताभेःल्‍ले़ मे़से़रु॥

९ इस्राइलिहाॽरे़ मिध्‍यानि ये़म्‍बित्‍छाहाॽरे़ खुन्‍छिॽ मेःत्‍हाॽ नु मे़न्‍छुमा ये़म्‍बित्‍छा हिन्‍जाॽबित्‍छाॽआङ् मे़दे़म्‍सु मे़देॽरुसि, हे़क्‍क्‍याङ् खे़ङ्‌हाॽरे़ खुन्‍छिॽ के़रे़क् पित्‍हाॽ, मे़ल्‍लुक्‍हाॽ नु याङ्‌साकुन्‍धेहाॽ मे़देॽरु मे़बिरुसि॥

१० खे़ङ्‌हाॽ मे़युङे़बा के़रे़क् ये़क्‌यक्‍हाॽ नु साःङ्‌गाहिम्‍हाॽआङ् मिमे़धिक्‍खु मे़बिरुसि॥

११ खे़ङ्‌हाॽरे़ मे़दे़म्‍सुसिबाहाॽ, थक्‍साहाॽ नु याङ्‌साकुन्‍धे चिगक्‌वाहाॽग मे़देॽरुआङ् मे़बे॥

१२ हे़क्‍क्‍याङ् यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ मोआबबा ने़ने़बादे़न्‍नोबा साःङ्‌गाहिम्‍मो मोसा, निङ्‌वाॽफुसाम्‍बा एलाजारे़न् नु इस्राइलि सङ्‌जुम्‍भोःल्‍ले़ खुन्‍छिॽ तगि खे़न् मे़दे़म्‍सु मे़देॽरुसिबाहाॽ, थक्‍साहाॽ नु याङ्‌साकुन्‍धे चिगक्‌वाहाॽ मे़देॽरु॥

१३ मोसा, निङ्‌वाॽफुसाम्‍बा एलाजार नु सङ्‌जुम्‍भोओबा के़रे़क् लाम्‍लोबाहाॽ खे़ङ्‌हाॽरे़ खुन्‍छिॽ तुम्‍से़ साःङ्‌गाहिम् लाःक्‍कात् मे़लःन्‍दे़॥

१४ थङ्‌ङोलाम् के़नुःङ्‌बा थक्‍सुबाहाॽरे़ खुन्‍छिॽ हे़न्‍छिङ् नु किप् थिक्‍काङ् थोबा थक्‍पेबा हे़क्‍क्‍याङ् थक्‍मोबाहाॽनु मोसान् कुयाःक्‍ले़ॽरे़॥

१५ मोसाःल्‍ले़ खे़ङ्‌हाॽ मे़त्‍तुसि, “थे के़रे़क् मे़न्‍छुमाहाॽ खिनिॽ कुहिङ्‌वे़त् के़ले़रुम्‍सिम्‍बि?

१६ ओमे़त्‍ते़म्‍मे़ॽ, बालामे़ल्‍ले़ मुरा मे़त्‍तुसिआङ् पोरओ हाबा कन्‍हाॽरे़ए इस्राइलिहाॽ यहवे दाङ्‌बे़ल्‍ले़ कुदक्‍ले़ङ्‌वाओ फे़न्‌याःम्‍बक् चोःक्‍मा मे़बाङ्‌घुसिआङ् वये़॥ कल्‍ले़चोगुल्‍ले़ यहवे दाङ्‌बे़ल्‍ले़ कुसङ्‌जुम्‍भोओ मिङ्‌देॽआङ् पोगे़आङ् वये़॥

१७ कल्‍ले चोगुल्‍ले़ के़रे़क् हिन्‍जाॽबित्‍छाॽहाॽओ ये़म्‍बित्‍छा अङे़ःक्‌वाहाॽ नु ये़म्‍बित्‍छानु सोरिक् के़ने़मा के़सुःप्‍मा मे़न्‍छुमाहाॽ से़रे़म्‍सिम्‍मे़ॽ॥

१८ कर कुमेःक्‍खिम् मे़म्‍बोङ्‌ङे के़वाॽमा मे़न्‍छ्‌याहाॽ चाए खिनिॽ आप्‍फेक् लागि कुहिङ्‌वे़त् कत्‍ते़म्‍सिम्‍मे़ॽ॥

१९ “खिनिॽओ आत्‍तिन्‍हाॽरे़ कुभा मना के़से़रुम्‍सिम्‍माङ् वाॽ इग्र चे के़सुसुम्‍माङ् वाॽ, खे़ङ्‌हाॽ के़रे़क् साःङ्‌गाहिम्‍लाम् लाःक्‍कात् नुसि ये़न् थारिक् युङ्‌मा पोःङ्‌ॽ॥ सुम्‍सिगेक्‍पा नु नुसिगेक्‍पा ये़न्‍नो खिनिॽ आप्‍फेक् नु के़दे़म्‍सुम् के़दारुम्‍सिम्‍बाहाॽआङ् सुत्‍थो चोगे़म्‍सिम्‍मे़ॽ॥

२० के़रे़क् चाङ्‌हाॽ नु सिहोॽबाहाॽ, मे़ःन्‍दा मुरिक् नु सिङ्‌ङिल्‍ले़न् के़रे़क् चिगक्‌वा सामाहाॽ खिनिॽ सुत्‍थो चोःक्‍मासि पोःङ्‌ॽ॥”

२१ खे़ब्‍याङ् निङ्‌वाॽफुसाम्‍बा एलाजारे़ल्‍ले़ थङ्‌ङो के़बेःक्‍पा के़रे़क् थक्‍सुबाहाॽ मे़त्‍तुसि, “यहवे दाङ्‌बे़ल्‍ले़ अक्‍खेलॽरिक् मोसान् साम्‌योथिम् इङ्‌जाङ् पिरुआङ् वाॽ-

२२ साम्‍म्‍याङ्, युप्‍पा, कासा, फे़न्‍जेॽ, तिन् नु लियोलिप्,

२३ हे़क्‍क्‍याङ् मिःल्‍ले़ खाप्‍पुथ्‍यःङ् मे़म्‍बोङ्‌मनाबा के़रे़क् सामाहाॽ मिओ केःत्‍ते़म्‍मे़ॽआङ् सुत्‍थो चोगे़म्‍सिम्‍मे़ॽ॥ खे़न्‍नुःल्‍ले़ वेॽ खे़ङ्‌हाॽ के़रे़क् सेसेसाङ्‌साङ् चोःक्‍मा च्‍वाःत्‍तो केःप्‍मासिआङ् सुत्‍थो चोःक्‍मासि पोःङ्‌ॽ॥ खे़ब्‍याङ् मिःल्‍ले़ खाप्‍पुथ्‍यःङ् के़बोङ्‌बा चिगक्‌वाहाॽ चाए आम्‍भा खे़न् च्‍वाःत्‍तो केःप्‍मासिआङ् सुत्‍थो चोःक्‍मासि पोःङ्‌ॽ॥

२४ नुसिगेक्‍पा ये़न्‍नो खिनिॽ चाङ्‌हाॽ वाहप्‍ते़म्‍मे़ॽ, हे़क्‍क्‍याङ् खिनिॽ सुत्‍थो के़बोःक्‍खिॽ॥ खे़न् एगाङ् खिनिॽ साःङ्‌गाहिम्‍मो के़द्‌ये़ॽइल्‍ले़ पोङ्‌लो॥”

थङ्‌ङो मे़नाप्‍तुसिबा चिगक्‌वा सामाहाॽ मे़भःक्‍खु

२५ यहवे दाङ्‌बे़ल्‍ले़ मोसान् मे़त्‍तु,

२६ “मे़दे़म्‍सु मे़दारुसिबा मनाहाॽ नु थक्‍साहाॽ खे़ने़ॽ नु निङ्‌वाॽफुसाम्‍बा एलाजार हे़क्‍क्‍याङ् सङ्‌जुम्‍भोबा लाम्‍लोबाहाॽरे़ निरे़म्‍सिम्‍से़ॽ॥

२७ थङ्‌ङो के़बेःक्‍पा थक्‍सुबाहाॽरे़ खुन्‍छिॽ लुम्‍मो नु वेॽ के़रे़क् सङ्‌जुम्‍भोःल्‍ले़ खुन्‍छिॽ लुम्‍मो खे़न् चिगक्‌वा सामाहाॽ कुलक् ने़त्‍छि चोगे़म्‍मे़ॽआङ् फःक्‍खे़म्‍मे़ॽ॥

२८ थङ्‌ङो के़बेःक्‍पा थक्‍सुबाहाॽलाम् मनाहाॽ, कुम्‍मामा कुम्‍बाबा पित्‍हाॽ, अदङ्, मे़ल्‍लुक् मे़ःन्‍दाहाॽओलाम् किप् ङासि थक्‍मा लत्‍छा यहवे दाङ्‌बे़ल्‍ले़ कुलागि एःङ् हुङे़म्‍मे़ॽ॥

२९ खे़ङ्‌हाॽरे़ खुन्‍छिॽ कुभ्रे़ःङ् लक्‍कोलाम् कम्‍भ्‍यारिक् याङ्‌ङासिम्‍मे़ॽआङ् यहवे दाङ्‌बे़ल्‍ले़ कुलागि हुक्‌वा कुसिङ् निङ्‌वाॽफुसाम्‍बा एलाजारे़न् पिरे़म्‍मे़ॽ॥

३० इस्राइलिहाॽरे़ खुन्‍छिॽ कुभ्रे़ःङ् लक्‍कोलाम् मनाहाॽ, कुम्‍मामा कुम्‍बाबा पित्‍हाॽ, अदङ्, मे़ल्‍लुक् मे़ःन्‍दाहाॽ इग्र वेॽ थक्‍साहाॽलाम् ङाबोङ् थक्‍मा लत्‍छा याङ्‌ङासिम्‍मे़ॽआङ् यहवे दाङ्‌बे़ल्‍ले़ कुसेसेदे़न्‍निन् ओमे़प्‍मा याःम्‍बक् के़जोःक्‍पा ले़बिहाॽ पिरे़म्‍सिम्‍मे़ॽ॥”

३१ हे़क्‍क्‍याङ् यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍के मोसान् नु निङ्‌वाॽफुसाम्‍बा एलाजाररे़ चोगे़छु॥

३२ थङ्‌गे़धक्‍पा थक्‍सुबाहाॽरे़ हुक्‍को मे़धासुबा के़नम्‍बा याङ्‌साकुन्‍धेहाॽ हाबा कन्‍हाॽ वये़रो– मे़ल्‍लुक् नु मे़ःन्‍दा ६,७५,०००

३३ कुम्‍मामा नु कुम्‍बाबा पित् ७२,०००

३४ अदङ् ६१,०००

३५ हे़क्‍क्‍याङ् ये़म्‍बित्‍छानु सोरिक् मे़न्‍इम्‍मे के़वाॽमा मे़न्‍छुमाहाॽ के़रे़क्‍ले़ ३२,०००॥

३६ खे़न्‍लाम् थङ्‌ङो के़बेःक्‍पा थक्‍सुबाहाॽरे़ खुन्‍छिॽ लक्‍को के़धाबा कुभ्रे़ःङ् लक्‍किन् हाबा कन् वये़रो–

३,३७,५०० मे़ल्‍लुक्,

३७ खे़ङ्‌हाॽलाम् यहवे दाङ्‌बे़ल्‍ले़ कुलागि एःङ् ६७५ मे़ल्‍लुक् मे़वये़,

३८ ३६,००० कुम्‍मामा नु कुम्‍बाबा पित्, खे़ङ्‌हाॽलाम् यहवे दाङ्‌बे़ल्‍ले़ कुलागि एःङ् ७२ मे़वये़,

३९ ३०,५०० अदङ्‌हाॽ, खे़ङ्‌हाॽलाम् यहवे दाङ्‌बे़ल्‍ले़ कुलागि एःङ् ६१ मे़वये़,

४० १६,००० मे़न्‍छुमाहाॽ, खे़ङ्‌हाॽलाम् यहवे दाङ्‌बे़ल्‍ले़ कुलागि एःङ् ३२ मे़वये़॥

४१ यहवे दाङ्‌बे़ल्‍ले़ मोसान् मे़त्‍तुबा हे़क्‍के़ यहवे दाङ्‌बे़ल्‍ले़ कुलागि हुक्‌वा एःङ्‌ङिन् मोसाःल्‍ले़ निङ्‌वाॽफुसाम्‍बा एलाजारे़न् पिरु॥

४२ थङ्‌ङो के़बेःक्‍पा मनाहाॽलाम् मोसाःल्‍ले़ फःक्‍खुबा इस्राइलिहाॽरे़ खुन्‍छिॽ कुभ्रे़ःङ् सङ्‌जुम्‍भो लक्‍किन् कन् वये़–

४३ ३,३७,५०० मे़ल्‍लुक्,

४४ ३६,००० कुम्‍मामा नु कुम्‍बाबा पित्,

४५ ३०,५००० अदङ्,

४६ १६,००० सिसागे़न् मे़न्‍छ्‌याहाॽ॥

४७ इस्राइलिहाॽरे़ खुन्‍छिॽ कुभ्रे़ःङ् लक्‍कोलाम् मोसाःल्‍ले़ यहवे दाङ्‌बे़ल्‍ले़ कुइङ्‌जाङ् कुइसिःक् मनाहाॽ नु थक्‍साहाॽलाम् ङाबोङ् थक्‍मा लत्‍छा याङ्‌सिङ्‌ङाङ् यहवे दाङ्‌बे़ल्‍ले़ कुसेसे युङ्‌दे़न् ओमे़प्‍मा याःम्‍बक् के़जोःक्‍पा ले़बिहाॽ पिरुसि॥

४८ खे़ब्‍याङ् थक्‍सुबाहाॽरे़ खुन्‍छिॽ हे़न्‍छिङ् नु किप् थिक्‍काङ् थोबा थक्‍पेबा नु थक्‍मोबाहाॽ हे़क्‍क्‍याङ् किप् थिक्‍पा थक्‍पेबाहाॽ मोसाओ मे़द्‌ये़॥

४९ हे़क्‍क्‍याङ् खे़ङ्‌हाॽरे़ मोसान् मे़मे़त्‍तु, “आनिगे युक्‍को के़वाॽबा थक्‍सुबाहाॽ आनिगे निरुम्‍सिम्‍बे़आङ् वाॽ॥ आनिगे लत्‍छा मनाआङ् मे़न्‍छुःन्‍ने़न्॥

५० कल्‍ले़चोगुल्‍ले़ आनिगे के़रे़क्‍ले़ खोसुम्‍बे़बा साम्‍म्‍याङ् लाङ्‌बाःङ्‌गि, हुक्‍पाःङ्‌गि, स्‍वागेप्, कुन्‍दुल्‍लो नु सिक्‍क्रिहाॽ यहवे दाङ्‌बाओ तोःम्‍माआङ् आनिगे लायोल्‍ले़ लागि ले़प्‍मि नाःक्‍मा याःम्‍बक् चोःक्‍मारे़ लागि खे़ङ्‌हाॽ आनिगे तारुम्‍बे़आङ् वाॽ॥”

५१ मोसान् नु निङ्‌वाॽफुसाम्‍बा एलाजाररे़ खे़न् मनाहाॽलाम् खे़न् के़रे़क् साम्‍म्‍याङ् सामाहाॽ ताःक्‍ते़सु॥

५२ हे़न्‍छिङ् थक्‍सुबाहाॽरे़ खुन्‍छिॽ थक्‍मोबा नु किप् थिक् थक्‍सुबाहाॽरे़ खुन्‍छिॽ थक्‍पेबाहाॽलाम् मोसान् नु निङ्‌वाॽफुसाम्‍बा एलाजाररे़ ताःक्‍ते़सुआङ् यहवे दाङ्‌बाओ हुक्‌वा हे़क्‍के तोःन्‍दे़सुबा साम्‍म्‍याङ्‌ङिन् १६,७५० सेकेलa योरे़॥

५३ थङ्‌ङो के़बेःक्‍पा मनाहाॽ के़रे़क्‍ले़ थङ्‌ङो मे़नाप्‍तुसिबा याङ्‌साकुन्‍धेहाॽ आप्‍फेक् आप्‍फेक्‍के मे़देॽरुआङ् वये़॥

५४ खे़ब्‍याङ् मोसान् नु निङ्‌वाॽफुसाम्‍बा एलाजाररे़ हे़न्‍छिङ् नु किप् थिक् थक्‍सुबाहाॽरे़ खुन्‍छिॽ थक्‍मोबाहाॽ हे़क्‍क्‍याङ् थक्‍पेबाहाॽरे़ मे़दारुबा साम्‍म्‍याङ्‌हाॽ याङ्‌ने़छिआङ् यहवे दाङ्‌बे़ल्‍ले़ कुदगि इस्राइलिहाॽरे़ खुनिॽ लागि निङ्‌वाॽसोक् पोङ्‌ल फाॽआङ् तुम्‍मादे़न् साःङ्‌गाहिम्‍मो तारे़छुरो॥

a 

३१:५२ खे़न् फाॽइन् हप्‍मे़न् १९० किलो यारिक् योरे़॥

यर्दन नाङ्‌गे़न् पिसाङ्‌बा थाःक्‍हाॽ

(साम्‌यो इङ् ३:१२-२२)

३२

रुबेन नु गादरे़ खुन्‍छिॽ मुॽइदाङ्‌साहाॽरे़ खुनिॽ यरिक् कुलुप् कुलुप् पित्‍थक्‍साहाॽ मे़वये़॥ खे़ङ्‌हाॽरे़ याजेर नु गिलाद लाजेन् पित्‍थक्‍सा चाराम्‍मादे़न्‍ले़ लागि नुबा के़बोङ्‌बा मे़निसु॥

२ कल्‍ले़चोगुल्‍ले़ गाद नु रुबेनरे़ खुन्‍छिॽ मुॽइदाङ्‌सा मोसा, निङ्‌वाॽफुसाम्‍बा एलाजार हे़क्‍क्‍याङ् सङ्‌जुम्‍भोबा लाम्‍लोबाहाॽओ मे़द्‌ये़आङ् अक्‍खे मे़बाःत्‍तु,

३ “अतारोत, दिबोन, याजेर, निम्रा, हेस्‍बोन, एलाले़, सबाम, नेबो नु बओन–

४ खे़न् के़रे़क् लाजेॽहाॽ यहवे दाङ्‌बे़ल्‍ले़ इस्राइलि सङ्‌जुम्‍भोःल्‍ले़ खुन्‍छिॽ तगि नाःन्‍दुआङ् ने़स्‍से़, कन् लाजेॽहाॽ पित्‍थक्‍सा चाराम्‍मादे़न्‍ले़ लागि नुबा चोक्॥ आनिगे पित् थक्‍साआङ् कत्‍तुम्‍सिम्‍बे़॥

५ आनिगे याप्‍मि लुङ्‌माॽ के़दुक्‍तिने़भग्र कन् लाजेन् आनिगे युक्‍को आबिरे़ॽ॥ यर्दन नाधाःम्‍बिग आनिगे आन्‍देॽरे़न्‍ने़ॽ॥”

६ मोसाःल्‍ले़ गाद नु रुबेनरे़ खुन्‍छिॽ मुॽइदाङ्‌हाॽ मे़त्‍तुसि, “खिनिॽ फुॽनुसाॽहाॽ ना ते़न्‍धङ्‌ङो मे़बेःक्‍किल्‍ले़ खिनिॽ चाए निङ्‌वाॽ याःन्‍दिक् ताआङ् हाबा के़युङिबि?

७ यहवे दाङ्‌बे़ल्‍ले़ पिरुसिबा नाधाःम्‍बिबा लाजेॽओ पेःक्‍मा के़इःप्‍पा इस्राइलिहाॽरे़ खुन्‍छिॽ निङ्‌वाॽ थेआङ् पङ्‌ल के़याःन्‍दुम् के़बिरुम्‍सिम्‍बाबे?

८ कादेस-बर्नेलाम् आङ्‌गाॽ खिनिॽ सुधे़बा थाःक्‍थे़बाहाॽ कन् लाजेन् थोःम्‍से़ पाङ्‌घुङ्‌सिङ्‌ङिल्‍ले़ खिनिॽ सुधे़बा थाःक्‍थे़बाहाॽ हाबा अक्‍खेए मे़जोगुआङ् मे़वये़॥

९ आल्‍ल खे़ङ्‌हाॽ एस्‍कोलबा ने़ने़बादे़न्‍नो मे़बेआङ् कन् लाजेन् मे़निसु, खे़ब्‍याङ् यहवे दाङ्‌बे़ल्‍ले़ इस्राइलिहाॽ पिरुसिबा लाजेॽओ खे़ङ्‌हाॽ मे़म्‍बेःक्‍ने़न्‍ल फाॽआङ् खुन्‍छिॽ निङ्‌वाॽ पङे़र मे़याःन्‍दु मे़बिरुसिआङ् वये़॥

१० खे़ल्‍ले़ याःन्‍दिक् यहवे दाङ्‌बे़न् साॽरिक् हाङ्‌गे़न् सिक्‍चा लोरे़, हे़क्‍क्‍याङ् अक्‍खे पाःत्‍तुआङ् माङ्‌हे़क्‍सिङ्‌ङाङ् वये़-

११ ‘आङ्‌गाॽ अब्राहाम, इसहाक हे़क्‍क्‍याङ् याकुबे़न्‍नु माङ्‌हे़क्‍सिङ्‌ङाआङ् माङ्‌हुप् चोगुङ्‌बा लाजेॽओ मिस्रलाम् के़भे़म्‍बा निबोङ् तङ्‌बे नु खे़न्‍नुःल्‍ले़ थोबा आत्‍तिन्‍हाॽआङ् लाःप्‍मा मे़ङ्‌घोने़न्, थेआङ्‌भे़ल्‍ले़ खे़ङ्‌हाॽरे़ कुलिङ्‌दो के़रे़र आङ्‌गाॽ मे़न्‍दिम्‍दाङ्‌ङिन्॥

१२ कनज्‍जि यपुन्‍नेरे़ कुस्‍सा कालेब नु नुनरे़ कुस्‍सा यहोसुःन्‍लक् लाःप्‍मा खोसि, थेआङ्‌भे़ल्‍ले़ कन् ने़प्‍फुरे़ग कुलिङ्‌दो के़रे़र यहवे दाङ्‌बे़न् तिम्‍दे़सु॥’

१३ इस्राइलिहाॽनु यहवे दाङ्‌बे़न् साॽरिक् कुसिक् पोगे़, हे़क्‍क्‍याङ् यहवे दाङ्‌बे़ल्‍ले़ कुमिक्‍साओ फे़न्‌याःम्‍बक् के़जोःक्‍पा थाःक्‍कोबाहाॽ के़रे़क् मे़न्‍छे़ने़ल्‍ल थारिक् लिबोङ् तङ्‌बे थारिक् खुने़ॽ खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍नो ना नु कत्‍ना ताक्‍कन्‍दु कत्‍तुसि॥

१४ “लायोबाहाॽरे़ खुन्‍छिॽ थिन्‍दाङ्‌सायोबोरासे! यहवे दाङ्‌बे़ल्‍ले़ किप्‍मा के़घुबा कुसाक्‍के़न्‍निन् आल्‍लसाङ् यरिक् इस्राइलिहाॽ ले़प्‍माङ् फोःङ्‌मारे़ लागि खिनिॽ सुधे़बा ताक्‍थे़बाहाॽरे़ खुन्‍छिॽ ते़न्‍नो के़बोगिआङ् के़वयिॽ॥

१५ खिनिॽ खुने़ॽ तिम्‍मा के़न्‍दे़न्‍दिन्‍ने़भग्र, खुने़ॽ कन् के़रे़क् मनाहाॽ याम्‍मो मुरे़ःक् खारे़ःक् थेआङ् के़होःप्‍पादे़न्‍नोए पजेःक् पक्‍थसिॽ हे़क्‍क्‍याङ् खे़ङ्‌हाॽरे़ खुनिॽ मे़क्‍मासिमे़न् खिनिॽए के़जोगुम्‍बा पोङ्‌ॽ॥”

१६ खे़ब्‍याङ् खे़ङ्‌हाॽ मोसाःल्‍ले़ कुबेसाङ् मे़द्‌ये़आङ् मे़बाःत्‍तु, “आनिगे मे़ल्‍लुक्‍हाॽरे़ लागि मे़ल्‍लुक्‍खर नु आनिगे मेःत्‍साहाॽरे़ खुन्‍छिॽ लागि कॽयो ये़क्‌यक्‍हाॽ चोःक्‍मा निङ्‌वाॽ चोगुम्‍बे़,

१७ कर आनिगे आप्‍फेक् चाए इस्राइलिहाॽ खुन्‍छिॽ ते़न्‍नो मे़ङ्‌गे़त्‍छे थारिक् फे़जुम्‍भे़या खजुम्‍घया काप्‍सिङ्‌माआङ् खे़ङ्‌हाॽरे़ खुन्‍छिॽ तगि तगि थासिङ्‌मा यारिप् वयिगे़॥ कन् ये़म्‍मो कन् लाजेॽबा मनाहाॽरे़ आनिगे मे़ःत्‍साहाॽ थे़माआङ् मे़म्‍मे़त्‍छे खे़न् ये़क्‌यक्‍हाॽओबा लुङ्‌धाक्‍को ताप्‍थेक् याम्‍धेक् मे़बोङ्‌ङाङ् मे़याक्॥

१८ इस्राइलबा के़रे़क् मनाहाॽरे़ खुन्‍छिॽ युक्‍कोबा लक्‍हाॽ मे़ङ्‌घोसुन्‍ल थारिक् हिम्‍मो आनिगे मे़नुःक्‍खिगे़न्‌ॽ॥

१९ यर्दन नाधाःम्‍बि नु खे़न्‍नुःल्‍ले़आङ् ना खे़ङ्‌हाॽलाम् आनिगे खोमा लक् मे़जोगुम्‍बे़न्‌ॽ, थेआङ्‌भे़ल्‍ले़ आनिगे युक्‍कोबा खोमा लक्‍किन् यर्दन कत्‍नाहाङ्‌दाङ्‌ङे चुक्‍ते़आङ् ने़रो॥”

२० खे़ब्‍याङ् मोसाःल्‍ले़ खे़ङ्‌हाॽ मे़त्‍तुसि, “ल पोःङ्‌ॽ॥ यहवे दाङ्‌बे़ल्‍ले़ कुदगि खिनिॽ फे़जुम्‍भे़या खजुम्‍घयानु थङ्‌ङो के़बेगिॽ,

२१ हे़क्‍क्‍याङ् यहवे दाङ्‌बे़ल्‍ले़ कुनिङ्‌मिहाॽ नाःत्‍तुदेसुसिआङ् मे़नाःन्‍दुसिन्‍ल थारिक् यहवे दाङ्‌बे़ल्‍ले़ कुदगि खिनिॽ फे़जुम्‍भे़या खजुम्‍घयानु यर्दन नाधाःम्‍बि के़बिगिॽ,

२२ हे़क्‍क्‍याङ् यहवे दाङ्‌बे़ल्‍ले़ कुदगि खे़न् लाजेन् हुक्‍को थाने़भग्र खिनिॽ नुःङ्‌मा फे़म्‍मा के़सुक्‍तिॽ॥ खे़म्‍ब्‍याङ् यहवे दाङ्‌बान् नु इस्राइल ले़प्‍माङ् खिनिॽ चोःक्‍मा के़बोङ्‌बा याःम्‍बक्‍लाम् चोःक्‌युम्‍भो के़घोसुम्‌ॽ॥ खे़ब्‍याङ् कन् लाजेन् यहवे दाङ्‌बे़ल्‍ले़ कुदगि खिनिॽ युक्‍को थारो॥

२३ “कर खिनिॽ अक्‍खे के़न्‍जोगुम्‍मिन्‍ने़भग्र, यहवे दाङ्‌बे़ल्‍ले़ कुदगि खिनिॽ लायो के़जोगुम्‌ॽ, हे़क्‍क्‍याङ् खिनिॽ लायोल्‍ले़ से़क्‍खाए खिनिॽ के़दे़म्‍सिॽ॥

२४ खिनिॽ मेःत्‍हाॽ नु साहाॽरे़ खुन्‍छिॽ लागि येक्‌यक्‍हाॽ नु मे़ल्‍लुक् मे़ःन्‍दाहाॽरे़ लागि खरहाॽ चोगे़म्‍मे़ॽ, कर खिनिॽ के़जोगुम्‍बा माङ्‌हुप्‍हाॽआङ् के़त्‍ते़म्‍मे़ॽ॥”

२५ खे़ब्‍याङ् गाद नु रुबेनरे़ खुन्‍छिॽ मुॽइदाङ्‌साहाॽरे़ मोसान् मे़मे़त्‍तु, “आदाङ्‌बारे़ के़बाःत्‍तुबा हे़क्‍के आनिगे चोगुम्‍बे़॥

२६ आनिगे अङे़ःक्‌वा साहाॽ, मेःत्‍हाॽ, मे़ल्‍लुक् मे़ःन्‍दाहाॽ नु पित्‍मा पित्‍हाॽ के़रे़क् आम्‍भा कन् गिलादबा ये़क्‌यक्‍कोए मे़याःक्॥

२७ कर आदाङ्‌बारे़ के़से़वारोबाहाॽ खे़ने़ॽ के़इङ्‌जाङ् कुइसिःक् यहवे दाङ्‌बे़ल्‍ले़ कुदगि आनिगे फे़जुम्‍भे़या खजुम्‍घयानु नाधाःम्‍बि पेगिगे़ॽ॥”

२८ खे़ब्‍याङ् मोसाःल्‍ले़ खे़ङ्‌हाॽरे़ खुन्‍छिॽ याःम्‍बेओ निङ्‌वाॽफुसाम्‍बा एलाजार, नुनरे़ कुस्‍सा यहोसुःन् नु इस्राइलिहाॽरे़ खुन्‍छिॽ थाःक् हिम्‍सयङ्‌बा लाम्‍लोबाहाॽ इङ्‌जाङ् पिरुसि॥

२९ मोसाःल्‍ले़ खे़ङ्‌हाॽ अक्‍खे मे़त्‍तुसि, “गाद नु रुबेनरे़ खुन्‍छिॽ मुॽइदाङ्‌साहाॽ खिनिॽनु सोरिक् यहवे दाङ्‌बे़ल्‍ले़ कुदगि थङ्‌ङो फे़जुम्‍भे़या खजुम्‍घया मे़याङ्‌सिङ्‌ङाङ् यर्दन नाधाःम्‍बि मे़बेःक्, हे़क्‍क्‍याङ् लाजेन् खिनिॽ हुक्‍को थाने़भग्र, गिलाद लाजेन् खिनिॽ खे़ङ्‌हाॽरे़ खुन्‍छिॽ युक्‍को पिरे़म्‍सिम्‍मे़ॽ॥

३० कर खे़ङ्‌हाॽ फे़जुम्‍भे़या खजुम्‍घया याङ्‌सिङ्‌माआङ् खिनिॽनु सोरिक् यर्दन नाधाःम्‍बि पेःक्‍मा मे़न्‍दे़न्‍ने़न्‍ने़भग्र, खे़ङ्‌हाॽरे़ खिनिॽनु सोरिक् कनान लाजेॽओए युक्‍कोबा खोमा लक्‍किन् मे़घोसुॽ॥”

३१ गाद र रुबेनरे़ खुन्‍छिॽ मुॽइदाङ्‌साहाॽरे़ अक्‍खे मे़बाःत्‍तु, “यहवे दाङ्‌बे़ल्‍ले़ आनिगे थे़मा चोगे़म्‍मे़ॽ मे़त्‍तिगे़आङ् वाॽ आनिगे हाबा खे़न् चोगुम्‍बे़॥

३२ आनिगे फेजुम्‍भे़या खजुम्‍घया हेॽआसिगे़आङ् यहवे दाङ्‌बे़ल्‍ले़ कुदगि नाधाःम्‍बि कनान लाजेॽओ पेगिगे़ॽ, कर आनिगे युक्‍कोबा खोमा लक्‍किन् यर्दन कत्‍नाहाङ्‌दाङ्‌ङे चुक्‍ल॥”

३३ खे़ब्‍याङ् गाद नु रुबेनरे़ खुन्‍छिॽ मुॽइदाङ्‌सा हे़क्‍क्‍याङ् योसेफरे़ कुस्‍सा मनस्‍सेरे़ कुभ्रे़ःक् कुधाःक्‍हाॽ एमोरिहाॽरे़ खुन्‍छिॽ हाङ् सिहोनरे़ कुहाङ्‌जुम्‍मिन् नु बासानबा हाङ् ओगरे़ कुहाङ्‌जुम्‍मिन्, खुन्‍छिॽ इःन्‍दोओ के़ने़बा के़रे़क् येक्‌यक्‍हाॽआङ् खक्‍पे़त् मोसाःल्‍ले़ पिरुसि॥

३४ खे़ब्‍याङ् गादरे़ कुमुॽइदाङ्‌साहाॽरे़ दिबोन, अतारोत, अरोएर,

३५ अत्रोत-सोपान, याजेर, योगबहा,

३६ बेथ-निम्रा नु बेथ-हाराने़न्– कन्‍हाॽ लुङ्‌धाक्‍किल्‍ले़ कबुबा येक्‌येक्‍हाॽ मे़जोगु, खे़ब्‍याङ् मे़ल्‍लुक् मे़ःन्‍दा साक्‍मा खरहाॽ मे़जोगु॥

३७ रुबेनरे़ कुमुॽइदाङ्‌साहाॽरे़ हेस्‍बोन, एलाले़, किर्यातैम,

३८ नेबो, बाल-मोन (कन् ते़न्‍हाॽरे़ कुमिङ् ले़क्‍खे़आङ् ने़रो) नु सिब्‍मा मे़जोगु, हे़क्‍क्‍याङ् खे़ङ्‌हाॽरे़ मे़जोगुबा ये़क्‌यक्‍हाॽरे़ कुमिङ् मे़युक्‍खु॥

३९ मनस्‍सेरे़ कुस्‍सा माकिरे़ कुधाःक्‍हाॽ गिलाद लाजेॽओ मे़बे, हे़क्‍क्‍याङ् खे़न् हुक्‍काप् चोगुआङ् खे़प्‍मो के़युङ्‌बा एमोरिहाॽ मे़नाःत्‍तुमे़देसुसि॥

४० कल्‍ले़चोगुल्‍ले़ मोसाःल्‍ले़ मनस्‍सेरे़ कुस्‍सा माकिररे़ कुमुॽइदाङ्‌साहाॽ गिलाद लाजेन् पिरुदेसुसि, खे़ब्‍याङ् खे़ङ्‌हाॽ हाबा खे़प्‍मो मे़युङे़॥

४१ मनस्‍सेरे़ कुमुॽइदाङ्‌सा याइरे़न् पेआङ् खे़प्‍मोबा पाङ्‌जुम्‍हाॽ हुक्‍काप् चोगु, हे़क्‍क्‍याङ् खे़न् के़रे़क् पाङ्‌जुम्‍हाॽरे़ कुमिङ् हब्‍बात-याइरa युक्‍खु॥

४२ हे़क्‍क्‍याङ् नोबहःन् पेआङ् केनात नु खे़प्‍मोबा पाङ्‌जुम्‍हाॽ हुक्‍काप् चोगु, खे़ब्‍याङ् आप्‍फेक् कुमिङ्‌ङोलाम् खे़ङ्‌हाॽ के़रे़क् नोबह मिङ् वाःत्‍तुरो॥

a 

३२:४१ याइररे़ कुबाङ्‌भेॽहाॽ॥

मिस्रलाम् मोआब थारिक्‍पा लाम्‍दिक्

३३

मोसान् नु हारुनरे़ मिस्रलाम् लाम्‍लोसु फे़त्‍ते़सुसिबा इस्राइलि थाःक्‍हाॽरे़ मिस्र लाजेन् मे़ले़रुआङ् एगाङ् खे़ङ्‌हाॽरे़ आत्‍तिन् आत्‍तिन् ते़न्‍हाॽओ साःङ्‌गाहिम्‍हाॽ मे़जोगु खे़न् ते़न्‍हाॽरे़ पोधक्‍किन् हाबा कन्‍लो॥

२ लाम्‍दिक् मे़जोगे़बा वेॽवेॽ ते़न्‍हाॽओ यहवे दाङ्‌बे़ल्‍ले़ इङ्‌जाङ् चोगुबा कुइसिःक् मोसाःल्‍ले़ लाम्‍दिक् चोःक्‍मा मे़हेःक्‍तुबा ते़न्‍हाॽरे़ कुमिङ् साप्‍तु॥ खे़ङ्‌हाॽरे़ लाम्‍दिक् मे़जोगुबा ताॽजे़ङ् पाःन्‍हाॽ अक्‍तङ्‌बा चोक्‍लो–

३ थिक्‍सिगेक्‍पा ला थिबोङ्‌ङाङ् ङासिगेक्‍पा ये़न्‍नो खे़ङ्‌हाॽ रामसेसलाम् मे़धासिङ् मे़भे़रे़॥ थिक्‍सिगेक्‍पा चोःक्‌युम्‍भोःल्‍ले़ कुदाःन्‍दिक्‍समा के़रे़क् मिस्रिहाॽरे़ खुन्‍छिॽ तगि इस्राइलिहाॽ कुदुङ्‌दुङ् मे़धासिङ् मे़भे़रे़॥

४ खे़न् ये़म्‍मो मिस्रिहाॽरे़ चाए यहवे दाङ्‌बे़ल्‍ले़ स्‍ये़रुसिबा खुन्‍छिॽ तुम्‍बा साहाॽ चेलुप् खःङ्‌लुप् मे़प्‍मा मे़जोगुसिर मे़यागे़॥ थेआङ्‌भे़ल्‍ले़ यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ माङ्‌हाॽ खासे़न् चोगुसिआङ् मे़वये़॥

५ इस्राइलिहाॽ रामसेसलाम् लाङ्‌मे़घेगे़ मे़भे़रे़ हे़क्‍क्‍याङ् सुक्‍कोतओ मे़गे़रे़आङ् याङ्‌मे़धोःक्‍ते़॥

६ खे़ङ्‌हाॽ सुक्‍कोतलाम् लाङ्‌मे़घेगे़आङ् मुरे़ःक् खारे़ःक् थेआङ् के़होःप्‍पादे़न्‍निल्‍ले़ कुयाओबा एथामओ याङ्‌मे़धोःक्‍ते़॥

७ एथामलाम् लाङ्‌मे़घेगे़आङ् बाल सेफोन नाङ्‌गे़न् ले़प्‍माङ्‌बा पि-हहिरोतओ मे़नुःक्‍खे़, हे़क्‍क्‍याङ् मिग्‍दोलनु निःत्‍ताङ् याङ्‌मे़धोःक्‍ते़॥

८ खे़ङ्‌हाॽ पि-हहिरोतलाम् मे़लःन्‍दे़आङ् हे़ःत्‍ताङ्‌बा वरःङ्‌ङिल्‍ले़ कुलुम्‍मोलाम् मे़बोःक्‍खे़र मुरे़ःक् खारे़ःक् थेआङ् के़होःप्‍पादे़न्‍नो मे़लासे़॥ खे़ङ्‌हाॽ सुम्‌यान्‍बा लाम् एथामबा मुरे़ःक् खारे़ःक् थेआङ् के़होःप्‍पादे़न्‍नो लाङ्‌मे़घेगे़आङ् माराओ याङ्‌मे़धोःक्‍ते़॥

९ मारालाम् लाङ्‌मे़घेगे़आङ् एलिमओ मे़बे, खे़प्‍मो थिबोङ्‌ङाङ् ने़त्‍छि च्‍वाःत् वाबुन्‍दाक्‌वा ने़स्‍से़ हे़क्‍क्‍याङ् नुबोङ् खे़बक्‍सिङ्‌हाॽ युङे़॥ खे़ङ्‌हाॽ आम्‍भा खे़प्‍मो याङ्‌मे़धोःक्‍ते़॥

१० खे़ङ्‌हाॽ एलिमलाम् लाङ्‌मे़घेगे़आङ् हे़ःत्‍ताङ्‌बा वरःङ्‌ङिल्‍ले़ कुबेसाङ् याङ्‌मे़धोःक्‍ते़॥

११ खे़ङ्‌हाॽ हे़ःत्‍ताङ्‌बा वरःङ्‌ङोनु लाङ्‌मे़घेगे़आङ् सिनबा मुरे़ःक् खारे़ःक् थेआङ् के़होःप्‍पादे़न्‍नो याङ्‌मे़धोःक्‍ते़॥

१२ खे़ङ्‌हाॽ सिनबा मुरे़ःक् खारे़ःक् थेआङ् के़होःप्‍पादे़न्‍नोलाम् लाङ्‌मे़घेगे़आङ् दोफकाओ याङ्‌मे़धोःक्‍ते़॥

१३ खे़ङ्‌हाॽ दोफकालाम् लाङ्‌मे़घेगे़आङ् आलुसओ याङ्‌मे़धोःक्‍ते़॥

१४ आलुसलाम् लाङ्‌मे़घेगे़आङ् रपिदिमओ याङ्‌मे़धोःक्‍ते़, खे़प्‍मो मनाहाॽरे़ लागि थुङ्‌मा च्‍वाःत् मे़ने़स्‍से़न्॥

१५ खे़ङ्‌हाॽ रपिदिमलाम् लाङ्‌मे़घेगे़आङ् सिनैबा मुरे़ःक् खारे़ःक् थेआङ् के़होःप्‍पादे़न्‍नो याङ्‌मे़धोःक्‍ते़॥

१६ खे़ङ्‌हाॽ सिनैबा मुरे़ःक् खारे़ःक् थेआङ् के़होःप्‍पादे़न्‍नोलाम् लाङ्‌मे़घेगे़आङ् किब्रोथ-हत्‍तावाओ याङ्‌मे़धोःक्‍ते़॥

१७ खे़ङ्‌हाॽ किब्रोथ-हत्‍तावालाम् लाङ्‌मे़घेगे़आङ् हसेरोतओ याङ्‌मे़धोःक्‍ते़॥

१८ खे़ङ्‌हाॽ हसेरोतलाम् लाङ्‌मे़घेगे़आङ् रित्‍नाओ याङ्‌मे़धोःक्‍ते़॥

१९ खे़ङ्‌हाॽ रित्‍नालाम् लाङ्‌मे़घेगे़आङ् रिम्‍मोन-फारेसओ याङ्‌मे़धोःक्‍ते़॥

२० खे़ङ्‌हाॽ रिम्‍मोन-फारेसलाम् लाङ्‌मे़घेगे़आङ् लिब्‍नाओ याङ्‌मे़धोःक्‍ते़॥

२१ खे़ङ्‌हाॽ लिब्‍नालाम् लाङ्‌मे़घेगे़आङ् रिस्‍साओ याङ्‌मे़धोःक्‍ते़॥

२२ खे़ङ्‌हाॽ रिस्‍सालाम् लाङ्‌मे़घेगे़आङ् केहेलाताओ याङ्‌मे़धोःक्‍ते़॥

२३ खे़ङ्‌हाॽ केहेलातालाम् लाङ्‌मे़घेगे़आङ् सेपेर कोःक्‍माओ याङ्‌मे़धोःक्‍ते़॥

२४ खे़ङ्‌हाॽ सेपेर कोःक्‍माओनु लाङ्‌मे़घेगे़आङ् हरादाहओ याङ्‌मे़धोःक्‍ते़॥

२५ खे़ङ्‌हाॽ हरादालाम् लाङ्‌मे़घे़गे़आङ् मखेलोतओ याङ्‌मे़धोःक्‍ते़॥

२६ मखेलोतलाम् लाङ्‌मे़घे़गे़आङ् तहतओ याङ्‌मे़धोःक्‍ते़॥

२७ खे़ङ्‌हाॽ तहतलाम् लाङ्‌मे़घेगे़आङ् तेरहओ याङ्‌मे़धोःक्‍ते़॥

२८ खे़ङ्‌हाॽ तेरहलाम् लाङ्‌मे़घेगे़आङ् मित्‍काओ याङ्‌मे़धोःक्‍ते़॥

२९ खे़ङ्‌हाॽ मित्‍कालाम् लाङ्‌मे़घेगे़आङ् हसमोनाओ याङ्‌मे़धोःक्‍ते़॥

३० खे़ङ्‌हाॽ हसमोनालाम् लाङ्‌मे़घेगे़आङ् मसेरोतओ याङ्‌मे़धोःक्‍ते़॥

३१ खे़ङ्‌हाॽ मसेरोतलाम् लाङ्‌मे़घेगे़आङ् बनेयाकानओ याङ्‌मे़धोःक्‍ते़॥

३२ खे़ङ्‌हाॽ बने-याकानलाम् लाङ्‌मे़घेगे़आङ् होर-हगिदगादओ याङ्‌मे़धोःक्‍ते़॥

३३ खे़ङ्‌हाॽ होर-हगिदगादलाम् लाङ्‌मे़घेगे़आङ् योतबाताओ याङ्‌मे़धोःक्‍ते़॥

३४ खे़ङ्‌हाॽ योतबातालाम् लाङ्‌मे़घेगे़आङ् अब्रोनाओ याङ्‌मे़धोःक्‍ते़॥

३५ खे़ङ्‌हाॽ अब्रोनालाम् लाङ्‌मे़घेगे़आङ् एस्‍योन-गेबेरओ याङ्‌मे़धोःक्‍ते़॥

३६ खे़ङ्‌हाॽ एस्‍योन-गेबेरलाम् लाङ्‌मे़घेगे़आङ् जिनबा मुरे़ःक् खारे़ःक् थेआङ् के़होःप्‍पादे़न्‍नो के़ने़बा कादेसओ याङ्‌मे़धोःक्‍ते़॥

३७ खे़ङ्‌हाॽ कादेसलाम् लाङ्‌मे़घेगे़आङ् ए़दोम लाजेॽओबा इःन्‍दोओ के़युङ्‌बा होर थे़गुओ याङ्‌मे़धोःक्‍ते़॥

३८ खे़प्‍मो निङ्‌वाॽफुसाम्‍बा हारुने़ल्‍ले़ यहवे दाङ्‌बाल्‍ले़ कुइङ्‌जाङ्‌ङिन् खे़प्‍सुआङ् होर थे़गुःत्‍थाःङ् थोःक्‍सिङ् पे, हे़क्‍क्‍याङ् इस्राइलिहाॽ मिस्र लाजेॽलाम् मे़लःन्‍दे़ मे़भे़रे़बा लिबोङ् तङ्‌बे एगाङ् ङासिगेक्‍पा ला के़रे़बा थिक्‍सिगेक्‍पा ये़न्‍नो खुने़ॽ मासिङ्॥

३९ होर कोःक्‍माओ हारुने़न् मासिङ्‌ङे़ल्‍ले़ खुने़ॽ १२३ तङ्‌बे के़रे़आङ् वये़॥

४० कनानबा नेगेव मे़प्‍मनाबा लाजेॽओ के़युङ्‌बा आरादबा कनानि हाङ्‌ङिल्‍ले़ इस्राइलिहाॽ मे़भे़न्‍ल मे़बत् के़लॽबा इङ्‌घङ् खे़प्‍सु॥

४१ खे़ङ्‌हाॽ होर कोःक्‍मा फाङ्‌जङ्‌लाम् लाङ्‌मे़घेगे़आङ् सलमोनाओ याङ्‌मे़धोःक्‍ते़॥

४२ खे़ङ्‌हाॽ सलमोनालाम् लाङ्‌मे़घेगे़आङ् पुनोनओ याङ्‌मे़धोःक्‍ते़॥

४३ खे़ङ्‌हाॽ पुनोनलाम् लाङ्‌मे़घेगे़आङ् ओबोतओ याङ्‌मे़धोःक्‍ते़॥

४४ खे़ङ्‌हाॽ ओबोतलाम् लाङ्‌मे़घेगे़आङ् मोआबबा इःन्‍दोओ के़ने़बा इये-अबारिमओ याङ्‌मे़धोःक्‍ते़॥

४५ खे़ङ्‌हाॽ इये-अबारिमलाम् लाङ्‌मे़घेगे़आङ् दिबोन-गादओ याङ्‌मे़धोःक्‍ते़॥

४६ खे़ङ्‌हाॽ दिबोन-गादलाम् लाङ्‌मे़घेगे़आङ् अल्‍मोन-दिब्‍लातैमओ याङ्‌मे़धोःक्‍ते़॥

४७ खे़ङ्‌हाॽ अल्‍मोन-दिब्‍लातैमलाम् लाङ्‌मे़घेगे़आङ् नेबो कोःक्‍माल्‍ले़ कुबेसाङ् अबारिमबा कोःक्‍माहाॽओ याङ्‌मे़धोःक्‍ते़॥

४८ खे़ङ्‌हाॽ अबारिमबा कोःक्‍माहाॽओलाम् लाङ्‌मे़घे़गे़आङ् यर्दन वहःङ्‌ङिल्‍ले़ कुयाओ यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ मोआबबा ने़ने़बादे़न्‍नो याङ्‌मे़धोःक्‍ते़॥

४९ यर्दन वहःङ्‌ङिल्‍ले़ कुयाओबा मोआबबा ने़ने़बादे़न्‍नो बेथ-यसिमोतलाम् हाबिल-सित्‍तिम थारिक्‍के खे़ङ्‌हाॽ याङ्‌मे़धोःक्‍ते़रो॥

कनानिहाॽ लःप्‍मादेमासि इङ्‌जाङ्

५० खे़ब्‍याङ् यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ मोआबबा ने़ने़बादे़न्‍नो यहवे दाङ्‌बे़ल्‍ले़ मोसान् मे़त्‍तु,

५१ “खे़ने़ॽ इस्राइलिहाॽ अक्‍खे मे़त्‍ते़से़ॽ– ‘आल्‍ल खिनिॽ यर्दन वहःङ्‌ङिन् के़गाःक्‍तुम्‍माङ् कनान लाजेॽओ के़गे़रिॽ,

५२ खे़ब्‍याङ् खिनिॽ खे़न् लाजेॽओबा यक्‌युङ्‌बाहाॽ के़रे़क् खे़प्‍मोलाम् नाःत्‍ते़म्‍देसे़म्‍सिम्‍मे़ॽ, हे़क्‍क्‍याङ् खे़ङ्‌हाॽरे़ खुन्‍छिॽ खोःम्‍मना लक्‍मनाबा चइःत्‍हाॽ नु योःम्‍मनाबा नावाइत्‍लाहाॽ के़रे़क् खाप्‍पुथ्‍यःङ् चोगे़म् पिरे़म्‍सिम्‍मे़ॽ॥ खे़ङ्‌हाॽरे़ खुन्‍छिॽ कोःक्‍माओबा माङ्‌धाःन्‍हाॽ लुःन्‍दे़म् पिरे़म्‍सिम्‍मे़ॽ॥

५३ खे़न् लाजेन् हुक्‍को थासे़म्‍मे़ॽआङ् खिनिॽ खे़प्‍मो युङे़म्‍मे़ॽ, थेआङ्‌भे़ल्‍ले़ खे़न् लाजेन् युक् चोःक्‍मारे़ लागि आङ्‌गाॽ खिनिॽ पिनिङ्‌ङाङ् ने़रो॥

५४ खिनिॽ आप्‍फेक् आप्‍फेक् थाःक् कुइसिःक् खे़न् लाजेॽओ तॽयाःन्‍सोन् के़से़म्‍मे़ॽआङ् खिनिॽ लक्‍हाॽ फःक्‍खे़म्‍मे़ॽ॥ यरिक् हिम्‍सयङ् के़वाॽबा थाःक्‍हाॽ यम्‍बा युक् पिरे़म्‍सिम्‍मे़ॽ, हे़क्‍क्‍याङ् सुःल्‍लिक् हिम्‍सयङ् के़वाॽबा थाःक्‍हाॽ चुक्‍पा युक् पिरे़म्‍सिम्‍मे़ॽ॥ हाःत्‍ले़ कुदॽयाःन्‍सोःन्‍निन् आत्‍ति थाःॽ खे़न् खुने़ॽइन्‍ने पोङ्‌ल॥ खिनिॽ पाधे़बाहाॽरे़ खुन्‍छिॽ थाःक् कुइसिःक् खिनिॽ खोमा लक्‍हाॽ हासे़म्‍मे़ॽ॥

५५ “‘कर खिनिॽ खे़न् लाजेॽओबा यक्‌युङ्‌बाहाॽ के़न्‍नाःत्‍तुम् के़न्‍देसुम्‍सिम्‍मे़न्‍ने़भग्र, खे़प्‍मो युङ्‌मा के़भाःक्‍तुम्‍सिम्‍बाहाॽग खिनिॽ मिक्‍को के़लाःप्‍पा साक्‍चिॽ नु थक्‍किन् के़धुप्‍पा तिङ् हे़क्‍तङ्‌बा मे़बोङ्‌ॽ, खम्‍भ्‍याङ् खिनिॽ आत्‍ति के़युङिसाङ् खे़ङ्‌हाॽरे़ तुक्‍खे के़म्‍जाःत्‍तिॽ॥

५६ हे़क्‍क्‍याङ् आङ्‌गाॽ खे़ङ्‌हाॽ थे़मा मे़त्‍तुङ्‌सिङ्‌ॽ फाॽआङ् इःत्‍तुङ्‌ङाङ् वये़, खे़न् आङ्‌गाॽ खिनिॽ मे़त्‍निङ्‌लो॥’”

कनान लाजेॽबा इःन्‍दोहाॽ

३४

यहवे दाङ्‌बे़ल्‍ले़ मोसान् मे़त्‍तु,

२ “खे़ने़ॽ इस्राइलिहाॽ मे़त्‍ते़से़ॽ– ‘आल्‍ल खिनिॽ कनान लाजेॽओ के़लासिल्‍ले़ याङ्‌साकुन्‍धे हे़क्‍के खिनिॽ पिनिङ्‌बा लाजेॽओबा इःन्‍दोन् अक्‍तङ्‌बा चोक्‍लो–

३ “‘लाङ्‌गे़त् ले़प्‍माङ्‌बा इःन्‍दोन् सिनबा मुरे़ःक् खारे़ःक् थेआङ् के़होःप्‍पादे़न्‍लाम् एदोमरे़ कुइःन्‍दोःन्‍नु सोसोरिक् पेक्॥ खिनिॽ लाङ्‌गे़त् ले़प्‍माङ् इःन्‍दोन् कुसिवे़त् वरःङ्‌ङिल्‍ले़a यो कुनुप्‍मोलाम् नाङ्‌गे़न् पिसाङ्‌लाम् हेःक्‍सिङ्‌ॽ॥

४ खे़न् लाङ्‌गे़त् ले़प्‍माङ्‌लाम् अक्रब्‍बिमबा कुभोसाङ् लःन्‍नाङ् जिन थारिक् नु कादेस-बर्नेबा लाङ्‌गे़त् पिसाङ् के़त्‍ल॥ खे़प्‍मोलाम् हसर-अद्‌दर पोङ्‌ल अज्‍मोन थारिक् के़त्‍ल॥

५ खे़ब्‍याङ् इःन्‍दोन् अज्‍मोनलाम् इआङ् मिस्रबा खल्‍साओ के़त्‍ताङ् लुम्‍बा वरःङ् नुप्‍ल॥

६ “‘नाम्‍धा पिसाङ्‌बा इःन्‍दोःन्‍ग तुङ्‌गोदिङ् वरःङ् नु खे़ल्‍ले़ कुयाए कुया पोङ्‌ल॥ खिनिॽ नाम्‍धा पिसाङ्‌बा इःन्‍दोन् हाबा कन् पोःङ्‌ॽ॥

७ “‘खिनिॽ थो थाङ्‌गे़न् ले़प्‍माङ्‌बा इःन्‍दोन् हाबा कन् पोङ्‌ल– वरःङ्‌ङाङ्‌धो होर कोःक्‍मा फाङ्‌जङ् थारिक् खिनिॽ इःन्‍दो युक्‍खे़म्‍मे़ॽ,

८ हे़क्‍क्‍याङ् होर कोःक्‍मा फाङ्‌जङ्‌लाम् ले़बो-हमात थारिक् इःन्‍दो युक्‍खे़म्‍मे़ॽ॥ खे़ब्‍याङ् इःन्‍दोन् सदाद पोङ्‌ङाङ्

९ सिप्रोन थारिक् के़त्‍ल॥ खे़ल्‍ले़ कुनुप्‍मान् चाए हसर-एनाने़न् पोङ्‌ल॥ खिनिॽ थाङ्‌गे़त् पिसाङ्‌बा इःन्‍दोन् आम्‍भा कन् पोःङ्‌ॽ॥

१० “‘खिनिॽ नाङ्‌गे़न् ले़प्‍माङ्‌बा इःन्‍दोःन्‍ग हसर-एनानलाम् सपाम थारिक् युक्‍खे़म्‍मे़ॽ॥

११ हे़क्‍क्‍याङ् खे़न् इःन्‍दोन् सपामलाम् यो थासिङ्‌ङाङ् एेनबा नाङ्‌गे़न् ले़प्‍माङ् रिब्‍ला थारिक् के़त्‍ल॥ खे़न् इःन्‍दोन् याम्‍मो यो थाआङ् गालिलb वरःङ्‌ङिल्‍ले़ कुयाकुयाबा याक्‍केःक्‍केःक्‍पा ते़न्‍हाॽलाम् नाङ्‌गे़न् पिसाङ् के़त्‍ल॥

१२ खे़ब्‍याङ् खे़न् इःन्‍दोन् यर्दन वहःङ्‌ङिल्‍ले़ कुयाए कुया पोङ्‌ङाङ् कुसिवे़त् वरःङ् वरःङ्‌ङो लःन्‍ल॥

“‘के़रे़क् पिसाङ्‌बा इःन्‍दोहाॽ सोसोरिक् खिनिॽ लाजेन् हाबा कन्‍लो॥’”

१३ मोसाःल्‍ले़ इस्राइलिहाॽ अक्‍खे मे़त्‍तुसिआङ् इङ्‌जाङ् पिरुसि, “यहवे दाङ्‌बे़ल्‍ले़ कुइङ्‌जाङ् कुइसिःक् तॽयाःन्‍सोन् मे़गेसुआङ् फाङ्‌सिआङ् कुभ्रे़ःङ् थाःक्‍हाॽरे़ युक् चोःक्‍मा के़बोङ्‌बा लाजेन् हाबा कन्‍लो,

१४ थेआङ्‌भे़ल्‍ले़ रुबेन नु गादरे़ खुन्‍छिॽ थाःक्‍हाॽरे़ खुन्‍छिॽ हिम्‍सयङ्‌हाॽ हे़क्‍क्‍याङ् मनस्‍सेरे़ कुभ्रे़ःङ् कुधाःक्‍कोबा हिम्‍सयङ्‌हाॽरे़ खुन्‍छिॽ खोमा लक्‍किन् मे़घोसु मे़सुरुआङ् ने़रो॥

१५ खे़न् ने़त्‍छिआङ् कुभ्रे़ःङ् थाःक्‍हाॽरे़ यरिहो कुदोःप्‍मा यर्दन वहःङ्‌ङिल्‍ले़ नाङ्‌गे़न् ले़प्‍माङ् खुन्‍छिॽ आप्‍फेक् आप्‍फेक् युक्‍किन् मे़घोसु मे़सुरुआङ् ने़रो॥”

१६ यहवे दाङ्‌बे़ल्‍ले़ मोसान् मे़त्‍तु,

१७ “युक् चोःक्‍मारे़ लागि खिनिॽ लाजेॽ के़भःङ्‌बा के़बिबाहाॽरे़ खुन्‍छिॽ मिङ् हाबा कन्‍हाॽरो- निङ्‌वाॽफुसाम्‍बा एलाजार नु नुनरे़ कुस्‍सा यहोसु॥

१८ युक्‍ले़ लागि नु लाजेन् फःङ्‌मारे़ लागि खिनिॽ थाःक्‍थक्‍मा लत्‍छा लत्‍छा लाम्‍लोबा सेगे़म्‍सिम्‍मे़ॽ॥

१९ खे़ङ्‌हाॽरे़ खुन्‍छिॽ मिङ्‌हाॽ कन् परिक्‍पा वाॽरो–

“यहुदारे़ कुधाःक्‍कोलाम्

यपुन्‍नेरे़ कुस्‍सा कालेब,

२० सिमियोनरे़ कुधाःक्‍कोलाम्

अम्‍मिहुदरे़ कुस्‍सा सेमुएल,

२१ बेन्‍यामिनरे़ कुधाःक्‍कोलाम्

किसलोनरे़ कुस्‍सा एलिदाद,

२२ दानरे़ कुधाक् लाम्‍लोबालाम्

योगलिरे़ कुस्‍सा बुक्‍कि,

२३ योसेफरे़ कुस्‍सा मनस्‍सेरे़ कुधाःक् लाम्‍लोबालाम्

एपोदरे़ कुस्‍सा हन्‍निएल,

२४ योसेफरे़ कुस्‍सा एफ्राइमरे़ कुधाःक् लाम्‍लोबालाम्

सिप्‍तानरे़ कुस्‍सा कमुएल,

२५ जबलुनरे़ कुधाःक् लाम्‍लोबालाम्

पर्नाकरे़ कुस्‍सा एलिजापान,

२६ इस्‍साखाररे़ कुधाःक् लाम्‍लोबालाम्

अजानरे़ कुस्‍सा पल्‍तिएल,

२७ आसेररे़ कुधाःक् लाम्‍लोबालाम्

सलोमिरे़ कुस्‍सा अहिहुद,

२८ नप्‍तालिरे़ कुधाःक् लाम्‍लोबालाम्

अम्‍मिहुदरे़ कुस्‍सा पदहेल॥”

२९ कनान लाजेॽओ इस्राइलिहाॽरे़ खुन्‍छिॽ लुम्‍मो खे़ङ्‌हाॽरे़ खुनिॽ खोमा लक्‍हाॽ हामारे़ लागि यहवे दाङ्‌बे़ल्‍ले़ युक्‍तिङ् चोगुसिबा मनाहाॽ हाबा कन्‍हाॽरो॥

a 

३४:३ हिब्रुओ, युम्‍लाःक्‍खाङ् वरःङ्, पाःत्‍ला १२ओ पत्

b 

३४:११ खे़ङ्‌ग हिब्रुओ किन्‍नरेत वरःङ्‌ङिन्‍लो॥

ले़बिहाॽरे़ खुन्‍छिॽ खोमा लक्

३५

यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ मोआबबा ने़ने़बादे़न्‍नो यहवे दाङ्‌बे़ल्‍ले़ मोसान् मे़त्‍तु,

२ “खिनिॽ युक्‍को के़धाबा लक्‍लाम् ले़बिहाॽ युङ्‌मारे़ लागि ये़क्‌यक्‍हाॽ पिरे़म्‍सिम्‍मे़ॽ फाॽआङ् इस्राइलिहाॽ इङ्‌जाङ् पिरे़से़ॽ॥ हे़क्‍क्‍याङ् खे़न् ये़क्‌यक्‍हाॽरे़ कब्रिङ् पिसाङ्‌बा थक्‍सा चाराम्‍मादे़न्‍नोबा लाजेॽहाॽ ले़बिहाॽ पिरे़म्‍सिम्‍मे़ॽ॥

३ ये़क्‌यक्‍हाॽओ चाए खे़ङ्‌हाॽ मे़युङ्‌ल॥ पित्‍थक्‍सा चाराम्‍मादे़न्‍हाॽ चाए खे़ङ्‌हाॽरे़ खुन्‍छिॽ पिप्‍मा पित्, मे़ल्‍लुक् मे़ःन्‍दा नु खुन्‍छिॽ वेॽ थक्‍साहाॽरे़ लागि पोङ्‌ल॥

४ “येक्‌यक्‍हाॽओबा आत्‍तिन् आत्‍तिन् पित्‍थक्‍सा चाराम्‍मादे़न्‍हाॽ खिनिॽ ले़बिहाॽ के़बिरुम्‍सिम्‌ॽ, खे़न् ये़क्‌यक्‍हाॽओबा लुङ्‌धाक्‍हाॽलाम् १,००० हुक्‍सिक् माःङ्‌घा थारिक् फे़भे़ के़लॽबा के़बेःक्‍पा पोङ्‌मा पोःङ्‌ॽ॥

५ येक्‌यक्‍किल्‍ले़ लाःक्‍कात् ले़प्‍माङ् नाङ्‌गे़न् पिसाङ् २,००० हुक्‍सिक्, लाङ्‌गे़त् पिसाङ् २,००० हुक्‍सिक्, नाम्‍धा पिसाङ् २,००० हुक्‍सिक् नु थाङ्‌गे़त् पिसाङ् २,००० हुक्‍सिक्, ये़क्‌यक्‍किन् कुलुम्‍मो चुक्‍ल सिःक्‍ते़म्‍मे़ॽ॥ खे़ङ्‌हाॽरे़ खुन्‍छिॽ ये़क्‌यक्‍कोबा पित्‍थक्‍सा चाराम्‍मादे़न्‍निन् हाबा कन्‍लो॥

से़ःप्‍सिङ्‌मादे़न् ये़क्‌यक्‍हाॽ

(साम्‌यो इङ् १९:१-१३, यहो २०:१-९)

६ “खिनिॽ ले़बिहाॽ के़बिरुम्‍सिम्‍बा ये़क्‌यक्‍हाॽओ तुक्‍सिग सेःप्‍सिङ्‌मा ये़क्‌यक् पोःङ्‌ॽ॥ आन्‍जानिःल्‍ले़ मना के़से़प्‍पे़न् खे़प्‍मो खे़त्‍छिङ् पेःक्‍काङ् युङ्‌मा सुक्॥ कन्‍हाॽनुःल्‍ले़ वेॽ खिनिॽ ले़बिहाॽ लिबोङ्‌ङाङ् ने़त्‍छि ये़क्‌यक्‍हाॽ पिरे़म्‍सिम्‍मे़ॽ॥

७ ले़बिहाॽ पिमासि के़बोङ्‌बा ये़क्‌यक् नु खे़प्‍मोबा पित्‍थक्‍सा चाराम्‍मादे़न्‍हाॽ के़रे़क्‍ले़ लिबोङ्‌ङाङ् ये़त्‍छि पोङ्‌मा पोःङ्‌ॽ॥

८ इस्राइलिहाॽओ यरिक् लक्‍के़घोबा के़वाॽबाहाॽलाम् यरिक् नु आजे़ःत्‍छिक्‍लक् के़घोबा के़वाॽबालाम् आजे़ःत्‍छिक्‍लक् ये़क्‌यक्‍हाॽ मे़त्‍तासिम्‍मे़ॽ॥ आत्‍तिन् आत्‍तिन्‍हाॽरे़ आक्‍ख्‍यारिक् ये़क्‌यक्‍हाॽ मे़गत्‍तुॽ, चिजे़प्‍ते़म्‍मे़ॽआङ् खे़न् कुइसिःक् ये़क्‌यक्‍हाॽ ले़बिहाॽ पिरे़म्‍सिम्‍मे़ॽ॥”

९ यहवे दाङ्‌बे़ल्‍ले़ याम्‍मो मोसान् मे़त्‍तु,

१० “खे़ने़ॽ इस्राइलिहाॽ मे़त्‍ते़से़ॽ– ‘खिनिॽ यर्दन वहःङ्‌ङिन् के़गाःक्‍तुम्‍मिल्‍ले़ कनान लाजेॽओ के़गे़रिआङ्,

११ खिनिॽ खे़प्‍मो कुभा से़ःप्‍सिङ्‌मा ये़क्‌यक्‍हाॽ सेगे़म्‍मे़ॽ, खम्‍भ्‍याङ् कुभारे़ आन्‍जानिःल्‍ले़ मना स्‍ये़रुने़भग्र खे़न् मना के़से़प्‍पे़न् खे़प्‍मो खे़त्‍छिङ् पेःक्‍ल॥

१२ माक्‍खिल्‍ले़ कुलेक्‌वा नुःक्‍मा के़गोःप्‍पालाम् खे़त्‍छिङ्‌मारे़ लागि खे़न् ये़क्‌यक्‍हाॽ से़ःप्‍सिङ्‌मादे़न् पोःङ्‌ॽ, हे़क्‍क्‍याङ् खे़न् मना के़से़प्‍पे़न् खासे़न्‍ले़ लागि सङ्‌जुम्‍भोःल्‍ले़ खुन्‍छिॽ तगि मे़न्‌ये़म्‍मे़ थे़म्‍बा मे़न्‍छे़रुन्‍ल॥

१३ खिनिॽ के़बिरुम्‍सिम्‍बा से़ःप्‍सिङ्‌मादे़न् ये़क्‌यक्‍हाॽ तुक्‍सि यारिक् ने़र॥

१४ यर्दन कत्‍नाहाङ्‌दाङ् नाङ्‌गे़न् पिसाङ् सुम्‍सि, कनान लाजेॽओ सुम्‍सि से़ःप्‍सिङ्‌मा ये़क्‌यक्‍हाॽ से़न्‍दाम्‍मे़ॽ॥

१५ इस्राइलिहाॽ, वे़प्‍मिबाहाॽ नु खे़ङ्‌हाॽरे़ खुन्‍छिॽ लुम्‍मो के़युङ्‌बा वेॽ मनाहाॽरे़ लागि खे़न् ये़क्‌यक्‍हाॽओ तुक्‍सि चाए से़ःप्‍सिङ्‌मा ये़क्‌यक्‍हाॽ पोःङ्‌ॽ॥ कम्‍भलॽरिक् आन्‍जानिःल्‍ले़ कुभा मना के़से़प्‍पा मनान् खे़प्‍मो खे़त्‍छिङ्‌मा पेःक्‍मा सुक्॥

१६ “‘कुभा मनाःल्‍ले़ फे़न्‍जेॽइल्‍ले़ कुभा मना हिप्‍तु स्‍ये़रुने़भग्र खे़ङ्‌ग मना के़से़प्‍पाएरो॥ खे़न् मनान् सिमे़ल्‍ले़ खुम्‍दिङ् पिमाए पोःङ्‌ॽ॥

१७ कुभा मनाःल्‍ले़ कुभा लुङ्‌ङिल्‍ले़ ले़प्‍तुआङ् खे़न् स्‍ये़ने़भग्र खे़न् मना के़से़प्‍पाएरो॥ खे़न् मना के़से़प्‍पे़न् सिमे़ल्‍ले़ खुम्‍दिङ् पिमाए पोःङ्‌ॽ॥

१८ इग्र कुभा मनाःल्‍ले़ सिङ् खजुम् खयान् याङ्‌सिङ्‌ङाङ् कुभा हिप्‍तुआङ् खे़न् स्‍ये़ने़भग्र खे़न् मना के़से़प्‍पाए पोःङ्‌ॽ॥ खे़न् मना के़से़प्‍पे़न् सिमे़ल्‍ले़ खुम्‍दिङ् पिमाए पोःङ्‌ॽ॥

१९ माक्‍खिल्‍ले़ कुले़क्‌वा माक्‍खिॽए नुःक्‍मा निङ्‌वाॽ के़जोःक्‍पा मनाःल्‍ले़ खे़न् मना के़से़प्‍पे़न् स्‍ये़रुर॥ खे़न् तुमुनुमे़ःन्‍ने खुने़ॽ खे़न् मना के़से़प्‍पे़न् स्‍ये़रुर॥

२० कुभा मनाःल्‍ले़ चिःत्‍तुआङ् कुभा चन्‍दु स्‍ये़रु इग्र सिङ्‌आःत्‍तिल्‍ले़ ले़प्‍तु स्‍ये़रुॽ,

२१ किग्र हुक्‍किल्‍ले़ हिप्‍तुआङ् कुभा स्‍ये़रुने़भग्र, के़हिप्‍पा मनान् से़प्‍माए पोःङ्‌ॽ॥ खे़ङ्‌ग मना के़से़प्‍पारो॥ माक्‍खिल्‍ले़ कुले़क्‌वा माक्‍खिॽए कुले़क्‌वा नुःक्‍मा निङ्‌वा के़जोःक्‍पा मनाःल्‍ले़ खे़न् आत्‍ति तुमुॽ खे़प्‍मोए स्‍ये़रुर॥

२२ “‘कर कुभा मनाःल्‍ले़ कुभा आन्‍जानिःल्‍ले़ चन्‍दु स्‍ये़रुॽ, इग्र कुभा लुङ्‌सिङ् लाप्‍फुसुदेसुल्‍ले़ याङ्‌घुआङ् खे़न् स्‍ये़,

२३ किग्र निङ्‌मि होःप्‍ते़बा नु खाःम्‍मा निङ्‌वाॽ मे़न्‍जोःक्‍मनाबा मनाःल्‍ले़ लाप्‍पुङ्‌देसुबा लुङ्‌ङिल्‍ले़ याङ्‌घुआङ् कुभा मना स्‍ये़ने़भग्र,

२४ सङ्‌जुम्‍भोःल्‍ले़ मना के़से़प्‍पे़न् नु माक्‍खिॽ कुले़क्‌वा नुःक्‍मा निङ्‌वाॽ के़जोःक्‍पाल्‍ले़ खुन्‍छिॽ लुम्‍मो कन् थिम्‍हाॽ कुइसिःक् खासेन् चोःक्‍मासि पोःङ्‌ॽ॥

२५ सङ्‌जुम्‍भोःल्‍ले़ खे़न् मना के़से़प्‍पे़न् माक्‍खिल्‍ले़ कुले़क्‌वा माक्‍खिॽ नुःक्‍मा निङ्‌वाॽ के़जोःक्‍पाल्‍ले़ कुहुक्‍कोलाम् मे़से़न्‍दुर, हे़क्‍क्‍याङ् खे़न् खे़त्‍छिङ्‌ङाङ् पेबा से़ःप्‍सिङ्‌मादे़न्‍नोए खे़न् मे़बाङ्‌घु मे़दे़सुर॥ खे़ब्‍याङ् सेसेबा निःङ्‌गेल्‍ले़ माङ्‌थोःक्‍मा के़बोङ्‌बा तुम् निङ्‌वाॽफुसाम्‍बान् मे़सिने़न्‍ल थारिक् खे़न् मनान् हाबा खे़प्‍मोए वाॽर॥

२६ “‘कर खे़न् मना के़से़प्‍पे़न् कुभा ये़म्‍मो खुने़ॽ खे़त्‍छिङ्‌ङाङ् पेबा से़ःप्‍सिङ्‌मादे़न् ये़क्‌यक्‍कोलाम् लाःक्‍कात् पे,

२७ हे़क्‍क्‍याङ् माक्‍खिल्‍ले़ कुले़क्‌वा माक्‍खिॽ नुःक्‍मा के़गोःप्‍पे़ल्‍ले़ कम्‍भलॽरिक् खे़न् लाःक्‍कात् तुमुआङ् मना के़से़प्‍पे़न् स्‍ये़रुने़भग्र, खुने़ॽ माक्‍खिॽ के़से़बा आप्‍तिक्‍साबा मे़बोङ्‌ने़न्॥

२८ थेआङ्‌भे़ल्‍ले़ तुम् निङ्‌वाॽफुसाम्‍बान् मे़न्‍छिए थारिक् खुने़ॽ ये़क्‌यक्‍कोए से़ःप्‍सिङ्‌मारे़ लागि युङ्‌मा के़बोङ्‌बा वये़॥ तुम् निङ्‌वाॽफुसाम्‍बे़न् सिआङ्‌लक् खे़न् मनान् खुने़ॽ कुलक्‍खोमा लक् लाजेॽओ नुःङ्‌बेःक्‍ल॥

२९ “‘खिनिॽ आत्‍ति के़युङिसाङ् खिनिॽ नु खिनिॽ मनाहाॽरे़ खुन्‍छिॽ याङ्‌सिबा के़दाबा थाःक्‍हाॽओ कन् थिम्‍बे साक्‍थिम्‍मिन् कुइसिःक्‍सिःक् वाॽ॥

३० “‘कुभा मनाःल्‍ले़ कुभा स्‍ये़रुने़भग्र खे़न् मना के़से़प्‍पे़न् ने़त्‍छि तोःन्‍दि के़बिबाहाॽरे़ पाःत्‍छुबा पर्माङ्‌गि कुइसिःक्‍लक् खुने़ॽ सिमे़ल्‍ले़ खुम्‍दिङ् खोसुर॥ कर लत्‍छा तोःन्‍दिरे़ पाःत्‍तुबा पर्माङ्‌गि पाःन्‍नोरक् हाःत्‍ताङ् सिमे़ल्‍ले़ खुम्‍दिङ् मे़बिरे़म्‍मिन्‍ने़ॽ॥

३१ “‘सिमे़ल्‍ले़ खुम्‍दिङ् खोमा के़याःप्‍पा मना के़से़प्‍पा मनान् से़ःप्‍मारे़ लागि खिनिॽ कुधे़ॽमा याङ् मे़दाःक्‍ताम्‍मिन्‍ने़ॽ॥ खे़ल्‍ले़ सिमे़ल्‍ले़ खुम्‍दिङ् खोमाए पोःङ्‌ॽ॥

३२ “‘से़ःप्‍सिङ्‌मा ये़क्‌यक्‍को के़घे़त्‍छिङ् के़बेःक्‍पोलाम् कुधे़ॽमा याङ् खिनिॽ मे़दाःक्‍ताम्‍मिन्‍ने़ॽ, खे़ब्‍याङ् तुम् निङ्‌वाॽफुसाम्‍बे़न् मे़न्‍छिए थारिक् खे़न् आबाङे कुभाङ्‌भेॽओ नुःङ्‌माबेःक्‍मा मे़घोने़न्‍ल॥

३३ “‘खिनिॽ आप्‍फेक् लाजेॽहाॽ आसुत्‍थो मे़जोगे़म्‍मिन्‍ने़ॽ॥ थेआङ्‌भे़ल्‍ले़ माक्‍खिल्‍ले़ लाजेन् आसुत्‍थो चोगुॽ, माक्‍खिॽ कसे़बे़ल्‍ले़ कुमाक्‍खिन्‍नुःल्‍ले़ वेॽ आत्‍तिन् माक्‍खिल्‍ले़आङ् खे़न् माक्‍खिॽ के़से़बा लाजेःल्‍ले़ लागि लायोल्‍ले़ लागि ले़प्‍मि नाःक्‍मा सुक्‍मे़दे़त्‍ने़न्॥

३४ खिनिॽ आप्‍फेक् के़युङिबा लाजेन् आसुत्‍थो मे़जोगे़म्‍मिन्‍ने़ॽ, खे़प्‍मो आङ्‌गाॽआङ् वाॽआ, थेआङ्‌भे़ल्‍ले़ आङ्‌गाॽ यहवे दाङ्‌बे़न् इस्राइलिहाॽरे़ खुन्‍छिॽ लुम्‍मो वाॽआरो॥’”

हिम्‍धक्‍मा मे़न्‍छुमाहाॽरे़ खुन्‍छिॽ पालाम्‍बाबा याङ्‌साकुन्‍धे

३६

योसेफरे़ कुजक्‍मे़न्‍छाॽ, मनस्‍सेरे़ कुम्‍मे़न्‍छाॽ, माकिररे़ कुस्‍सा गिलादरे़ कुधाःक्‍कोबा लाम्‍लोबाहाॽ मे़द्‌ये़, हे़क्‍क्‍याङ् मोसान् नु इस्राइलि लाम्‍लोबाहाॽ खुन्‍छिॽ हिम्‍सयङ्‌बा कुधे़गेःक्‍हाॽरे़ खुन्‍छिॽ तगि मे़ये़म्‍सिङ्‌ङाङ् मे़मे़त्‍तुसि,

२ “तॽयाःन्‍सोन् के़माआङ् लाजेन् इस्राइलिहाॽ हुक्‍सुप्‍मासि फाॽआङ् यहवे दाङ्‌बे़ल्‍ले़ आदाङ्‌बा इङ्‌जाङ् के़बिरे़आङ् वये़, हे़क्‍क्‍याङ् आनिगे नुसाॽ सलोफादरे़ कुयुक्‍किन् खुने़ॽ कुस्‍सा मे़न्‍छुमाहाॽ के़बिरुसिर फाॽआङ् यहवे दाङ्‌बे़ल्‍ले़ आदाङ्‌बा इङ्‌जाङ् के़बिरे़आङ् वये़॥

३ आल्‍ल इस्राइलिहाॽरे़ खुन्‍छिॽ वेॽ थाःक्‍कोबा ये़म्‍बित्‍छाहाॽनु खे़ङ्‌हाॽ ते़न्‍धाम् मेःक्‍खिम् मे़जोक्‍ने़भग्र, खे़न् मे़न्‍छुमाहाॽरे़ खुन्‍छिॽ युक्‍किन् वेॽ थाःक्‍कोबा ये़म्‍बित्‍छाहाॽरे़ खुन्‍छिॽ युक्‍को योॽसिङ्‌ॽ॥ कम्‍भलॽरिक् आनिॽ पालाम्‍बाबा याङ्‌साकुन्‍धेन् माआङ् पेक्॥

४ इस्राइलिहाॽरे़ खुन्‍छिॽ याम्‍मो कुसङ् पोङ्‌मा तङ्‌बेःन् ताःल्‍ले़ खे़न् मे़न्‍छुमाहाॽरे़ खुन्‍छिॽ पालाम्‍बाबा याङ्‌साकुन्‍धेःन्‍नाङ् ते़न्‍धाम् मेःक्‍खिम् मे़जोगे़आङ् मे़बेबा थाःक्‍कोबा याङ्‌साकुन्‍धेओ योॽसिङ्‌ॽ॥ कम्‍भलॽरिक् आनिगे पाधे़बा थाःक्‍कोबा पालाम्‍बाबा याङ्‌साकुन्‍धेहाॽ मासुम्‍बे़ॽ॥”

५ खे़ब्‍याङ् यहवे दाङ्‌बे़ल्‍ले़ कुइङ्‌जाङ् कुइसिःक् मोसाःल्‍ले़ इस्राइलिहाॽ अक्‍खे मे़त्‍तुसिआङ् इङ्‌जाङ् पिरुसि– “योसेफरे़ कुमुॽइदाङ्‌साहाॽरे़ खुन्‍छिॽ थाःक्‍हाॽरे़ मे़बाःत्‍तुबा पाःन्‍निन् कुदोःप्‍माए चोक्॥

६ सलोफादरे़ कुस्‍सा मे़न्‍छुमाहाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ कन् इङ्‌जाङ्‌ङिन् याप्‍मि पिरे़आङ् वाॽ– ‘आप्‍फेक् खुन्‍छिॽ पाले़प्‍माङ्‌बा थाःक्‍कोबा हिम्‍सयङ्‌ङिन् हाःत्‍ले़ कुसिराॽथाङ्, खे़न्‍नुरक् खे़ङ्‌हाॽरे़ मेःक्‍खिम् मे़जोगुर॥’

७ अक्‍खे चोःक्‍मे़ल्‍ले़ इस्राइलिहाॽरे़ खुन्‍छिॽ पालाम्‍बाबा आत्‍तिन् याङ्‌साकुन्‍धेःन्‍नाङ् लत्‍छा थाःक्‍कोलाम् वेॽस्‍मा थाःक्‍को पेःक्‍मा मे़घोने़न्॥ इस्राइलि थाःक्‍थक्‍मा इस्राइलिहाॽरे़ खुन्‍छिॽ पालाम्‍बाबा याङ्‌साकुन्‍धेन् आप्‍फेक् थाःक्‍कोए चुक्‍ल॥

८ इस्राइलिहाॽरे़ खुन्‍छिॽ थाःक्‍कोबा पालाम्‍बाबा याङ्‌साकुन्‍धे के़घोमा सिसागे़न् मे़न्‍छ्‌याःल्‍ले़ खुने़ॽ कुम्‍बा पिसाङ्‌बा थाःक्‍को मेःक्‍खिम् चोगुर, हे़क्‍केलॽरिक् के़रे़क् इस्राइलिहाॽरे़ खुन्‍छिॽ आप्‍फेक् पालाम्‍बाबा याङ्‌साकुन्‍धे लक्‍किन् मे़घोसुर॥

९ पालाम्‍बाबा आत्‍तिन् याङ्‌साकुन्‍धेःन्‍नाङ् लत्‍छा थाःक्‍कोलाम् वेॽस्‍मा थाःक्‍को मे़न्‍जत्‍तुन्‍ल, कर आत्‍तिन् इस्राइलिःल्‍ले़साङ् आप्‍फेक् पाधे़बा थाःक्‍कोबा पालाम्‍बाबा याङ्‌साकुन्‍धेन् कत्‍तुर॥”

१० यहवे दाङ्‌बे़ल्‍ले़ मोसान् इङ्‌जाङ् पिरुबा हे़क्‍केए सलोफादरे़ कुस्‍सा मे़न्‍छुमाहाॽरे़ मे़जोगु॥

११ सलोफादरे़ कुस्‍सा मे़न्‍छुमा महला, तिर्सा, होग्‍ला, मिल्‍का नु नोआहरे़ आप्‍फेक् खुन्‍छिॽ पाःल्‍ले़ कुम्‍भुॽ कुन्‍साॽहाॽरे़ खुनिॽ साहाॽनु मेःक्‍खिम् मे़जोगु॥

१२ खे़ङ्‌हाॽरे़ खुन्‍छिॽ ते़न्‍धाम् मेःक्‍खिम् योसेफरे़ कुस्‍सा मनस्‍सेरे़ कुमुॽइदाङ्‌साहाॽरे़ खुनिॽ थाःक्‍हाॽओबा हिम्‍सयङ्‌ङोए पोःक्‍खे़॥

१३ यरिहो कुदोःप्‍मा नाङ्‌गे़न् पिसाङ् यर्दन वहःङ्‌ङिल्‍ले़ कुयाओ मोआबबा ने़ने़बादे़न्‍नो यहवे दाङ्‌बे़ल्‍ले़ मोसाःन्‍लाम् इस्राइलिहाॽ पिरुसिबा इङ्‌जाङ् नु थिम्‍हाॽ आम्‍भा कन्‍हाॽरो॥

साम्‌योथिम् इङ्‌जाङ्

साप्‍पन् निसुम्

मुरे़ःक् खारे़ःक् थेआङ् के़होःप्‍पादे़न्‍हाॽओ साॽरिक् माःङ्‌लिक् लाम्‍दिक् मे़जोगे़बा एगाङ् इस्राइलिहाॽ मोआब लाजेॽओ मे़गे़रे़आङ् मे़नाःम्‍सिङ् हे़क्‍क्‍याङ् खे़प्‍मोनु कनान लाजेॽओ मे़लासे़॥ खे़न् लाजेन् हुक्‍को थामारे़ लागि खे़ङ्‌हाॽ मुन्‍छिङ्‌मा मे़हेःक्‍ते़॥ मोआब लाजेॽओ हे़क्‍केलॽरिक् खे़ङ्‌हाॽ मे़युङे़बा ये़म्‍मो मोसाःल्‍ले़ इस्राइलिहाॽ यरिक् पाःन्‍हाॽ मे़त्‍तुसिआङ् वये़॥ कम्‍भलॽरिक् मोसाःल्‍ले़ खे़ङ्‌हाॽ मे़त्‍तुसिबा पाःन्‍हाॽ थे़ःक्‍पे़त् मे़दङ्‌घुआङ् कन् साम्‌योथिम् इङ्‌जाङ्‌ङोबा हिन्‍दोक् साप्‍पन्‍निन् यारिप् पोःक्‍खे़आङ् वाॽ॥

कन् साप्‍पन्‍नो साप्‍ते़बा कुभा पाःन्‍निल्‍ले़ कुयाःम्‍बेहाॽ हाबा कन्‍हाॽरो– १) मोसाःल्‍ले़ पेबा ये़म् लिबोङ् तङ्‌बेओबा कुभा के़ये़क्‍पा हिन्‍दोक्‍हाॽ निङ्‌वाॽसुम् तारु पिरुसि॥ निङ्‌वाॽफुमाङ्‌ङिल्‍ले़ आक्‍खेलॽरिक् खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍हाॽ लुम्‍मो लाम्‍लोसु फे़त्‍तुसि॥ खे़न् निङ्‌वाॽ मे़इःत्‍तुआङ् खुने़ॽ कुबान् के़घे़म्‍बा नु खुने़ॽओ से़वा के़जोःक्‍पा मे़बोङ्‌ङाङ् मे़वाॽर फाॽआङ् मोसाःल्‍ले़ मनाहाॽ हुॽरुसिॽ॥ २) मोसाःल्‍ले़ थिबोङ् इङ्‌जाङ्‌हाॽ याम्‍मो साप्‍तुॽ हे़क्‍क्‍याङ् यहवे दाङ्‌बाओरक् माङ्‌से़वा चोःक्‍मा के़लॽबा थिक्‍सिगेक्‍पा इङ्‌जाङ्‌ङिन् तगि तारुॽ॥ खे़न् एगाङ् वेॽ परिक् परिक्‍पा थिम्‍हाॽ याम्‍मो नुःक्‍तुर ओमे़त्‍तुॽ, खे़न् कुइसिःक् माङ्‌हुप् लाजेॽओ इस्राइलिहाॽरे़ खुन्‍छिॽ थाःक् थाःक्‍पा के़बोङ्‌बा वये़॥ ३) मोसाःल्‍ले़ मनाहाॽ निङ्‌वाॽफुमाङ्‌ङिल्‍ले़ खुन्‍छिॽनु चोगुबा माङ्‌हुप्‍पिल्‍ले़ कुबेन् निङ्‌वाॽसुम् तारु पिरुसिॽ हे़क्‍क्‍याङ् खे़न् कुलिङ्‌दो के़प्‍मारे़ लागि याम्‍मो मे़दोःन्‍छिङ्‌ल याःन्‍दुसिॽ॥ ४) मोसाःल्‍ले़ कुएङ्‌गाङ् मनाहाॽ लाम्‍लोमासिरे़ लागि यहोसुःन् लाम्‍लोबा मे़जोगुॽ॥ निङ्‌वाॽफुमाङ्‌ङिन् नसाःन्‍साबा चोःक्‍पा पाःन्‍नो कुनारा फोमा साम्‍लोन् साम्‍मे़मे़त्‍तुआङ् इस्राइलबा थाःक्‍हाॽ हाङ्‌वागे़न् मुॽइसाम् थासु पिरुसिॽ खे़न् एगाङ् यर्दन वहःङ्‌ङोबा नाङ्‌गे़न् पिसाङ् मोआबबा ने़ने़बादे़न्‍नो मोसान् मासिङ्‌ॽ॥

कन् साप्‍पन्‍नो के़बप्‍पा कुनुप्‍मा पाःन्‍निङ्‌ग– निङ्‌वाॽफुमाङ्‌ङिल्‍ले़ खुने़ॽ आप्‍फेक् सेगुसिबा मे़न्‍छाम् सुवाङ्‌हाॽ सेःप्‍तुसिआङ् मुॽइसाम् पिरुसिआङ् वाॽ॥ खे़न् मे़न्‍छाम् सुवाङ्‌हाॽ खुने़ॽ लुङ्‌माॽ तुक्‍तुसिॽ॥ खुने़ॽ कुमनाहाॽरे़ कन् पाःन्‍हाॽ निङ्‌वाॽ इःप्‍मा पोःङ्‌ॽ हे़क्‍क्‍याङ् खे़ङ्‌हाॽरे़ हिङ्‌मन् मे़घोसुॽ खे़ब्‍याङ् आप्‍फाल्‍ले़साङ् हाङ्‌वागे़न् मुॽइसाम् खोमा मे़सुक्‍तुॽ॥ नाःत्‍ला तुक्‍सि पाःत्‍ला लिसिआङ्‌धो तुक्‍सिन् कन् साप्‍पन्‍नोबा के़ये़क्‍पा पाःत्‍लारो॥ खे़प्‍मो अक्‍खे साप्‍ते़आङ् पत्– “यहवे दाङ्‌बान्‍लक् आनिॽ निङ्‌वाॽफुमाङ्‌लो॥ खे़ने़ॽ के़निङ्‌वाॽफुमाङ् यहवे दाङ्‌बान् के़रे़क् के़याम्‍साम्‍मिल्‍ले़, के़रे़क् के़सक्‍मा साम्‍मिल्‍ले़ हे़क्‍क्‍याङ् के़रे़क् के़धुम्‍मिल्‍ले़ मिःम्‍जि मे़त्‍ते़ॽ (४-५ पाःत्‍ला)॥” ये़सु ख्रिस्‍तरे़ कन् के़रे़क्‍नुःल्‍ले़ यम्‍बा इङ्‌जाङ् फाॽआङ् पाःत्‍तुआङ् वाॽरो॥

ताङ्‌बा थामिङ्

मोसाःल्‍ले़ थिक्‍सिगेक्‍पा कुसाम्‌यो खाहुन् १:१–४:४९

मोसाःल्‍ले़ निसिगेक्‍पा कुसाम्‌यो खाहुन् ५:१–२६:१९

क) थिबोङ् इङ्‌जाङ् ५:१–१०:१२

ख) थिम्, साक्‍थिम् नु साम्‍दिङ् ११:१–२६:१९

कनान लाजेॽओ लाःप्‍मा इङ्‌जाङ् २७:१–२८:६८

याम्‍मो कुसङ् माङ्‌हुप् पोःङ्‌ॽ २९:१–३०:२०

मोसाःल्‍ले़ पिप्‍मिरि कुसोःन्‍दिओबा कुबाःन्‍हाॽ ३१:१–३३:२९

मोसान् मासिङ्‌ॽ ३४:१-१२

साम्‌योथिम् इङ्‌जाङ्

होरेबलाम् लःम्‍मा पेःक्‍मा उवा

१

सुपरे़ कुदगिबा यर्दन ने़ने़बादे़न्‍नो, हे़क्‍क्‍याङ् खे़ङ्‌हाॽ मे़युङे़बादे़न्‍लाम् थिक्‍नाहाङ् के़ने़बा पारान, तोफेल, लाबान, हसेरोत नु दिसाहातरे़ कुलुम्‍मोबा यर्दन नाम्‍गे़न् पिसाङ्‌बा मुरे़ःक् खारे़ःक् थेआङ् के़होःप्‍पादे़न्‍नो के़रे़क् इस्राइलिहाॽ मोसाःल्‍ले़ मे़त्‍तुसिबा पाःन्‍जाःक्‍किन् हाबा कन्‍लो॥

२ (सेइर कोःक्‍मा फाङ्‌जङ् पोङ्‌माआङ् होरेबलाम्a कादेस-बर्ने थारिक् पेःक्‍मा थिबोङ्‌ङाङ् थिक्‌यान् थरुॽ)॥

३ मिस्रःन् मे़ले़रुबा लिबोङ् तङ्‌बेबा थिबोङ्‌ङाङ् थिक् ला के़रे़बा थिक्‍सिगेक्‍पा ये़न्‍नो यहवे दाङ्‌बे़ल्‍ले़ इस्राइलिहाॽरे़ खुन्‍छिॽ लागि मोसान् थे़मा थे़मा इङ्‌जाङ्‌हाॽ पिरुआङ् वये़, खे़न् के़रे़क् पाःन्‍हाॽ मोसाःल्‍ले़ इस्राइलिहाॽ मे़त्‍तुसि॥

४ हेस्‍बोनओ हाङ्‌युक् के़जोःक्‍पा एमोरिहाॽरे़ खुन्‍छिॽ हाङ् सिहोने़न् नु एद्रइ हे़क्‍क्‍याङ् अस्‍तारोतओ हाङ्‌युक् के़जोःक्‍पा बासानबा हाङ् ओगे़न् मोसाःल्‍ले़ नाःन्‍दुसिआङ् कन् अक्‍खे पोःक्‍खे़आङ् वये़॥

५ यर्दन नाधाःम्‍बि ले़प्‍माङ् मोआब लाजेॽओ मोसाःल्‍ले़ अक्‍खे पाःत्‍तुआङ् कन् साम्‌योथिम् इङ्‌जाङ्‌ङोबा पाःन्‍हाॽ चे़ङ्‌मा पाःप्‍मा हेःक्‍तुरो–

६ होरेब कोःक्‍माओ यहवे दाङ्‌बा आनिॽ निङ्‌वाॽफुमाङ्‌ङिल्‍ले़ आनिॽ अक्‍खे आमे़त्‍ते़, “खिनिॽ कन् कोःक्‍मा फाङ्‌जङ्‌ङो के़युङिबा यरिक् ये़न् पोःक्‍खे़मारे़॥

७ आल्‍ल खिनिॽ साःङ्‌गाहिम्‍हाॽ यङे़म्‍मे़ॽआङ् लाम् थाआसिम्‍मे़ॽ॥ एमोरिहाॽरे़ खुन्‍छिॽ कोःक्‍मा फाङ्‌जङ्‌बा लाजेॽओ नु खे़ल्‍ले़ कुया कुयाओबा के़रे़क् मे़न्‍छाम् सुवाङ्‌हाॽओ– यर्दन ने़ने़बादे़न्‍नो, थे़गु माङ्‌वाओ, नाम्‍धा पिसाङ्‌बा ते़म्‍बेॽओ, नेगेव लाजेॽओ हे़क्‍क्‍याङ् वरःङ्‌ङिल्‍ले़ कुयाओ कनानिहाॽरे़ खुन्‍छिॽ लाजेॽओ थारिक्, लेबनान थारिक् नु पयम् यम्‍बा वहःङ् युफ्रेतिस थारिक्‍के पेगे़म्‍मे़ॽ॥

८ ओमे़त्‍ते़म्‍मे़ॽ, आङ्‌गाॽ खिनिॽ पिनिङ्‌ल पत्‍ताबा के़रे़क् इङ्‌जाङ्‌हाॽ सिङ्‌सिङ् ये़क्‌ये़क्‍काङ् इःत्‍ते़म् नाःत्‍ते़म्‍मे़ॽ, हे़क्‍केलॽरिक् खिनिॽ कुहिङ्‌वे़त् वाॽमा के़सुक्‍तिर हे़क्‍क्‍याङ् यरिक् पोःम्‍मा थे़ॽमा के़सुक्‍तिर, हे़क्‍क्‍याङ् यहवे दाङ्‌बे़ल्‍ले़ खिनिॽ पाधे़बाहाॽ माङ्‌हे़क्‍तुसिआङ् माङ्‌हुप् चोगुबा लाजेन् खिनिॽ पेःक्‍माआङ् युक् चोःक्‍मा के़सुक्‍तुम्‍लरो॥”

मोसाःल्‍ले़ खासे़न्‍लोःम्‍बाहाॽ सेगुसि

(ला १८:१३-२७)

९ खे़न् ये़म्‍मो आङ्‌गाॽ खिनिॽ मे़त्‍निङ्, “आङ्‌गाॽ एःक् खिनिॽ लाम्‍लोमादेॽमा मे़सुक्‍निङ्‌ङिन्॥

१० यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ यरिक् के़बोःन्‍दि के़धे़ॽरिर के़याःन्‍दिआङ् वाॽ, हे़क्‍क्‍याङ् आल्‍लो खिनिॽ ताङ्‌साङ्‌बोबा खेसे खेःम्‍सिक् कुइसिःक् यरिक् के़बोःक्‍खिआङ् के़वयिॽ॥

११ यहवे दाङ्‌बा खिनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिल्‍ले़ खिनिॽ आल्‍लसाङ् हे़न्‍छिङ् हे़न्‍छिङ् के़भोसिर खे़ब्‍याङ् खुने़ॽ माङ्‌हुप् चोगुबा कुइसिःक् खिनिॽ हाङ्‌वागे़न् मुॽइसाम् के़बिरिर!

१२ कर आङ्‌गाॽ आक्‍खेलॽरिक् खिनिॽ तुक्‍खेहाॽ, कक्‍हाॽ नु खे़माॽहाॽ एःक् तङ्‌मा सुक्‍तुङ्‌बे?

१३ खिनिॽ थाःक्‍थक्‍मा कुभा सिक्‍कुम्‍साबा, खासिङ् के़निःप्‍पा नु मिङ्‌सो इङ्‌धाङ्‌साबा मनाहाॽ खिनिॽ सेगे़म्‍सिम्‍मे़ॽ, हे़क्‍क्‍याङ् आङ्‌गाॽ खे़ङ्‌हाॽ खिनिॽ लाम्‍लोबा युक्‍तिङ् चोगुङ्‌सिङ्‌ॽ॥”

१४ खिनिॽ के़बाःत्‍तुम्, “खे़ने़ॽ याप्‍मि के़बिरे़बा सुजान् नुबा चोक्॥”

१५ कल्‍ले़चोगुल्‍ले़ आङ्‌गाॽ खिनिॽ थाःक्‍थक्‍माबा कुधे़गेक् मनाहाॽ सेगुङ्‌सिङ्॥ खे़ङ्‌हाॽ के़रे़क् खासिङ् के़निःप्‍पा नु मिङ्‌सो इङ्‌धाङ्‌साबा मना मे़वये़, खे़ब्‍याङ् खिनिॽ थाःक्‍थक्‍माबा मनाहाॽरे़ लागि खे़ङ्‌हाॽ हे़न्‍छिङ्, किप् थिक्, ङाबोङ् नु थिबोङ्‌ले़ लागि लाम्‍लोबा सेःन्‍दुङ्‌सिङ्॥ थाःक्‍थाःक्‍ले़ लागि थाःक्‍लाम्‍लोबाहाॽआङ् सेःन्‍दुङ्‌सिङ्॥

१६ खे़न् ये़म्‍मो आङ्‌गाॽ खिनिॽ खासे़न्‍लोःम्‍बाहाॽ अक्‍खे मे़त्‍तुङ्‌सिङ्‌ङाङ् इङ्‌जाङ् पिरुङ्‌सिङ्‌ङाङ् वये़– “खिनिॽ फुॽनुसाॽ लुम्‍मोबा खे़माॽहाॽ खे़प्‍से़म्‍मे़ॽ हे़क्‍क्‍याङ् कुदोःप्‍मा खासे़न् लोःन्‍दे़म्‍मे़ॽ, खे़न् खे़माॽइन् खिनिॽ लुम्‍मो के़युङ्‌बा वेॽ लाजेॽबा लुम्‍मोबासाङ् खासे़न् लोःन्‍दे़म्‍मे़ॽ॥

१७ खिनिॽ खासे़न् के़लोःन्‍दुम्‍मिल्‍ले़ मनाहाॽ खिनिॽ थिक्‍के़न् नुरिक् नु वेॽइन् ताप्‍फे़ःल्‍लिक् मे़मे़त्‍ते़म्‍मिन्‍ने़ॽ॥ खिनिॽ चुक्‍पा यम्‍बा ने़प्‍माङ्‌ले़ खुन्‍छिॽ पाःन्‍निन् खे़प्‍से़म्‍मे़ॽ॥ आत्‍तिन् मनाःन्‍नुआङ् मे़गिसे़म्‍मिन्‍ने़ॽ, थेआङ्‌भे़ल्‍ले़ खासेन् पाःन्‍निल्‍ले़ निःन्‍धोःङ्‌ग निङ्‌वाॽफुमाङ्‌ङिल्‍ले़ कुहुक्‍को वाॽ॥ खिनिॽ के़साक्‍पा के़दुमुम्‍बा पाःन्‍निन् आङ्‌गाॽओ तारे़म्‍मे़ॽ, खे़ब्‍याङ् आङ्‌गाॽ खे़न् खे़प्‍सुङ्‌ॽ॥”

१८ खे़न् ये़म्‍मो खिनिॽ चोःक्‍मा के़बोङ्‌बा के़रे़क् पाःन्‍हाॽ आङ्‌गाॽ इङ्‌जाङ् पिनिङ्‌ङाङ् वये़रो॥

कादेस-बर्नेलाम् थोःम्‍जिबाहाॽ मे़बाङ्‌घुसि

(खानिःत् १३:१-२५)

१९ खे़न् एगाङ् यहवे दाङ्‌बा निङ्‌वाॽफुमाङ्‌ङिल्‍ले़ कुइङ्‌जाङ् कुइसिःक् होरे़बलाम् लाङ्‌घेगिगे़ हे़क्‍क्‍याङ् खे़ने़ॽ के़निसुबा खे़न् पयम् यम्‍बा नु किप्‍मा पघुगे़घुबा मुरे़ःक् खारे़ःक् थेआङ् के़होःप्‍पादे़न्‍लाम् पोःक्‍खिगे़आङ् एमोरिहाॽ मे़युङ्‌बा कोःक्‍मा फाङ्‌जङ् ले़प्‍माङ् पेगिगे़॥ खे़न् एगाङ् कादेस-बर्ने लाजेॽओ के़रिगे़॥

२० हे़क्‍क्‍याङ् आङ्‌गाॽ खिनिॽ मे़त्‍निङ्, “यहवे दाङ्‌बा आनिॽ निङ्‌वाॽफुमाङ्‌ङिल्‍ले़ आबिबा एमोरिहाॽरे़ खुन्‍छिॽ कोःक्‍मा फाङ्‌जङ्‌बा लाजेॽओ खिनिॽ के़गे़रिआङ् के़वयिॽ॥

२१ ओमे़त्‍ते़म्‍मे़ॽ, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़न् लाजेन् खिनिॽ के़बिरिआङ् ने़रो॥ यहवे दाङ्‌बा खिनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिल्‍ले़ पाःत्‍तुबा हे़क्‍के पेगे़म्‍मे़ॽआङ् खे़न् युक् चोगे़म्‍मे़ॽ॥ खिनिॽ मे़गिसे़म्‍मिन्‍ने़ॽ, निङ्‌वाॽ स्रोःन् मे़लॽरे़म्‍मिन्‍ने़ॽ॥”

२२ खे़ब्‍याङ् खिनिॽ के़रे़क्‍ले़ आङ्‌गाॽओ के़द्‌ये़ॽइआङ् के़बाःत्‍तुम्, “थोःम्‍मारे़ लागि आनिॽ तगि मनाहाॽ पाङ्‌घुम्‍सिम्॥ खे़न् लाजेॽओ आनिॽ आत्‍तिलाम् पेःक्‍मा पोःङ्‌ॽ खे़ब्‍याङ् आत्‍तिन् आत्‍तिन् ये़क्‌यक्‍को आगे़त् के़लॽबा इङ्‌घङ्‌ङिन् खे़ङ्‌हाॽरे़ आनिॽओ मे़गे़त्‍तु॥”

२३ कन् पाःन्‍निन् आङ्‌गाॽ आलागि नुबा चोगे़॥ हे़क्‍क्‍याङ् आङ्‌गाॽ के़रे़क् थाःक्‍कोलाम् थिक्‍थिक् के़रे़क्‍ले़ थिबोङ्‌ङाङ् ने़त्‍छि मनाहाॽ सेगुङ्‌सिङ्॥

२४ खे़ङ्‌हाॽ कोःक्‍मा फाङ्‌जङ् ले़प्‍माङ् मे़धासिङ् खे़ब्‍याङ् एस्‍कोलबा सेःङ्‌घाओ मे़गे़रे़आङ् खे़न् खप्‍पे़त् मे़गन्‍दु॥

२५ खे़ङ्‌हाॽरे़ खे़न् लाजेॽओबा कुभा सिङ्‌सेॽहाॽ मे़भे़त्‍तु॥ हे़क्‍क्‍याङ् खे़ङ्‌हाॽरे़ अक्‍तङ्‌बा इङ्‌घङ् मे़गे़त्‍तु, “यहवे दाङ्‌बा आनिॽ निङ्‌वाॽफुमाङ्‌ङिल्‍ले़ आनिॽ आबिबा खे़न् लाजेन् चाॽरिक् नुबा चोःक्‍ले़त्‍छ॥”

इस्राइलिहाॽरे़ यहवे दाङ्‌बे़न् मे़अत्‍तु

(खानिःत् १३:२६-३३)

२६ कर खिनिॽ खे़प्‍मो पेःक्‍मा के़न्‍दे़न्‍दिन्॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌ङिल्‍ले़ तङ्‌ले़ङ्‌वाओ खिनिॽ के़बोगि॥

२७ खिनिॽ आप्‍फेक् आप्‍फेक् साःङ्‌गाहिम्‍हाॽओ मने़गे़धिक्‍तिआङ् खिनिॽ के़बाःत्‍तुम् “यहवे दाङ्‌बे़ल्‍ले़ आनिॽ आनाॽरे़बाल्‍ले़ चोगुल्‍ले़ एमोरिहाॽरे़ खुन्‍छिॽ हुक्‍को थामासिआङ् मे़ङ्‌मासि फाॽआङ् मिस्रलाम् आनिॽ आलःत्‍ते़ आभे़त्‍ते़बारो॥

२८ आनिगे आत्‍ति पेःक्‍मा सुक्‍तिगे़बे? आनिगे नुसाॽहाॽरे़ आनिगे निङ्‌साङ् मे़बुक्‍खुआङ् वाॽ॥ खे़ङ्‌हाॽरे़ मे़बाःत्‍तुॽ, ‘खे़न् मनाहाॽ आनिॽनुःल्‍ले़ यम्‍बा नु केःम्‍बा मे़जोक्॥ खे़ङ्‌हाॽरे़ खुनिॽ ये़क्‌यक्‍हाॽ यम्‍बा चोक् हे़क्‍क्‍याङ् ताङ्‌साङ् के़दक्‍पा लुङ्‌धाक् मे़से़त्‍तुआङ् ये़प्॥ आनिगे खे़प्‍मो अनाकिहाॽआङ् निसुम्‍सिम्‍बे़॥’”

२९ खे़ब्‍याङ् आङ्‌गाॽ खिनिॽ मे़त्‍निङ्, “खिनिॽ यङ्‌मा मे़स्‍ये़ॽइन्‍ने़ॽ॥ खे़ङ्‌हाॽनु मे़गिसे़म्‍मिन्‍ने़ॽ॥

३० खिनिॽ मिक्‍ले़ निसुरए खिनिॽ लागि मिस्र लाजेॽओ आक्‍खेलॽरिक् थङ् थक्‍ते़ के़बिरिआङ् वये़ हाबा हे़क्‍केलॽरिक्‍के खिनिॽ तगाङ् तगाङ् के़बेःक्‍पा यहवे दाङ्‌बा खिनिॽ निङ्‌वाॽफुमाङ्‌ङिन्‍ने खिनिॽ लागि थङ् चोक्॥

३१ मुरे़ःक् खारे़ःक् थेआङ् के़होःप्‍पादे़न्‍नो खिनिॽ लाङ्‌गे़घेगिबा लाम् खाराक् कुम्‍बारे़ कुस्‍सान् कुयुबा हे़क्‍के यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ कप्‍मो मे़ङ्‌गे़त्‍ते थारिक् आक्‍खेलॽरिक् खिनिॽ के़बक्‍खि के़भे़त्‍तिआङ् वये़, खे़न् खिनिॽ खे़प्‍मो के़निसुम्‍माङ् वये़॥”

३२ हे़क्‍केसाङ् यहवे दाङ्‌बा खिनिॽ निङ्‌वाॽफुमाङ्‌ङो खिनिॽ निङ्‌वाॽ के़न्‌युक्‍खुम्‍मिन्,

३३ खुने़ॽ खिनिॽ लागि साःङ्‌गाहिम् लेःप्‍मादे़न् कोःत्‍छे़ नु खिनिॽ पेःक्‍मा के़बोङ्‌बालाम् ओःन्‍धाक्‍से़ से़न्‍दिक् मिधुङ् मिराःक् सित्‍लाङ् नु ले़न्‍दिक् खाॽमित् सित्‍लाङ् पोःक्‍खे़आङ् लाम्‍दिक् खाराक् तगाङ् तगाङ् थासिङ् पेर वये़रो॥

यहवे दाङ्‌बे़ल्‍ले़ इस्राइलिहाॽ खुम्‍दिङ् पिरुसि

(खानिःत् १४:२०-४५)

३४ खिनिॽ मने़के़धिक्‍तिबा पाःन्‍निन् यहवे दाङ्‌बे़ल्‍ले़ खे़प्‍सुआङ् खुने़ॽ साॽरिक् कुसाक्‍के़न् पोगे़, हे़क्‍क्‍याङ् अक्‍खे पाःत्‍तुआङ् माङ्‌हे़क्‍सिङ्,

३५ “कन् आसुत्‍थो थाःक्‍कोबा लत्‍छारे़आङ् आङ्‌गाॽ खिनिॽ पाधे़बाहाॽ पिनिङ् मे़त्‍तुङ्‌सिङ्‌ङाङ् माङ्‌हुप् चोगुङ्‌बा खे़न् नुबा लाजेन् निमा के़ङ्‌घोसुम्‍मिन्‌ॽ॥

३६ यपुन्‍नेरे़ कुस्‍सा कालेबरे़रक् खे़न् लाजेन् निमा खोसुॽ॥ खुने़ॽ तोॽरुबा लाजेन् आङ्‌गाॽ खुने़ॽ नु कुमुॽइदाङ्‌साहाॽ पिरुङ्‌सिङ्‌ॽ, थेआङ्‌भे़ल्‍ले़ खे़ल्‍ले़ यहवे दाङ्‌बान् कुलिङ्‌दो के़रे़र तिम्‍दुआङ् वाॽ॥”

३७ खिनिॽ के़जोगुम्‍मिल्‍ले़ यहवे दाङ्‌बान् आङ्‌गाॽनु कुयाःक्‍ले़ॽरे़आङ् मे़त्‍ताङ्, “मोसाए, खे़ने़ॽआङ् खे़प्‍मो लाःप्‍मा के़ङ्‌घोने़न्॥

३८ कर खे़ने़ॽ के़भाॽबाङ् नुनरे़ कुस्‍सा यहोसुःन् खे़प्‍मो लाःत्॥ खे़ने़ॽ खे़न् आःन्‍छिङ्‌मा पिरे़ॽ, थेआङ्‌भे़ल्‍ले़ खुने़ॽ खे़न् लाजेन् इस्राइलिहाॽरे़ खुन्‍छिॽ हुक्‍को थार चोगुॽ॥

३९ खिनिॽ अङे़ःक्‌वा साहाॽरे़ खुन्‍छिॽ याःम्‍बेओ खे़ङ्‌हाॽ पुङ्‌लाधाबा मे़बोङ्‌ॽ फाॽआङ् के़बाःत्‍तुम्, कर परुमाल्‍ले़ खे़न् नुबा नु ताप्‍फे़ःम्‍बा कुसिङ् मे़न्‍निःप्‍मनाबा आम्‍भ्रे़ःङ्‌वा अङे़ःक्‌वाहाॽ चाए खे़प्‍मो मे़लात्॥ आङ्‌गाॽ खे़न् लाजेन् खे़ङ्‌हाॽ पिरुङ्‌सिङ्‌ॽ हे़क्‍क्‍याङ् खे़न् खे़ङ्‌हाॽरे़ युक् मे़जोगुॽ॥

४० कर खिनिॽग नुःक्‍खे़म्‍मे़ॽआङ् हे़ःत्‍ताङ्‌बा वरःङ् ले़प्‍माङ् मुरे़ःक् खारे़ःक् थेआङ् के़होःप्‍पादे़न्‍हाॽओ पेगे़म्‍मे़ॽ॥”

४१ कर खिनिॽ आङ्‌गाॽ आग्‍मे़त्‍ते़, “यहवे दाङ्‌बे़ल्‍ले़ कुदक्‍ले़ङ्‌वाओ आनिगे लायो चोगुम्‍बे़आङ् वयिगे़ॽ॥ यहवे दाङ्‌बा आनिगे निङ्‌वाॽफुमाङ्‌ङिल्‍ले़ पाःत्‍तुबा कुइसिःक् आनिगे पेगिगे़आङ् थक्‍तिगे़॥” कन् कोःक्‍माबा लाजेॽओ थोःक्‍सिङ्‌मा उसुरु के़निसुम्‍माङ् खिनिॽ के़रे़क्‍ले़ आप्‍फेक् आप्‍फेक् फे़जुम्‍भे़या खजुम्‍घयाहाॽ के़हेॽआसि॥

४२ कर यहवे दाङ्‌बे़ल्‍ले़ आङ्‌गाॽ मे़त्‍ताङ्, “खे़ङ्‌हाॽ मे़त्‍ते़से़ॽ, ‘मे़धोःक्‍कासिम् मे़बेगे़म्‍मिन्‍ने़ॽ हे़क्‍क्‍याङ् थङ् मे़जोगे़म्‍मिन्‍ने़ॽ॥ मेःन्‍ने़भग्र खिनिॽ निङ्‌मिहाॽरे़ खुनिॽ तगि हारि के़द्‌ये़ॽइ, थेआङ्‌भे़ल्‍ले़ आङ्‌गाॽ खिनिॽ लुम्‍मो होःप्‍पा॥’”

४३ कन् पाःन्‍निन् आङ्‌गाॽ खिनिॽ मे़त्‍निङ्, कर खिनिॽ खे़म्‍माए के़ङ्‌घे़प्‍सुम्‍मिन्॥ यहवे दाङ्‌बे़ल्‍ले़ कुइङ्‌जाङ्‌ङिल्‍ले़ कुदक्‍ले़ङ्‌वोओ खिनिॽ के़बेगि, हे़क्‍क्‍याङ् आधिङ्‌गानि के़बोःक्‍खिआङ् कोःक्‍मा फाङ्‌जङ्‌बा लाजेॽओ के़धोःक्‍कासि॥

४४ हे़क्‍क्‍याङ् कोःक्‍माओ के़युङ्‌बा एमोरिहाॽ खिनिॽनु मे़धक्‍ते़, खम्‍भ्‍याङ् सक्‌वा पन्‍ज्‍याङ्‌मे़ल्‍ले़ मनान् मे़नाःत्‍तुबा हे़क्‍के खे़ङ्‌हाॽरे़ खिनिॽ पुबेलाप्‍सा के़म्‍नाःत्‍ति, खे़ब्‍याङ् सेइरलाम् होर्मा थारिक् खे़ङ्‌हाॽरे़ खिनिॽ के़म्‍नाःन्‍दि॥

४५ हे़क्‍क्‍याङ् खिनिॽ के़नुःक्‍खि के़ये़ॽइआङ् यहवे दाङ्‌बे़ल्‍ले़ कुदगि के़हाबि, कर खुने़ॽ खिनिॽ के़हाबि के़जिःक्‍तिबान् मे़घे़प्‍सुन्, खे़म्‍घे़म्‍माङ् मे़लाप्‍तुन्॥

४६ कल्‍ले़चोगुल्‍ले़ खिनिॽ खे़न् कादेसओ यरिक् ये़न् तेमा के़बोङ्‌बा पोःक्‍खे़रो॥

a 

१:२ होरेब फाॽइन् सिनै कोःक्‍मे़ल्‍ले़ वेॽस्‍मा कुमिङ्॥

मुरे़ःक् खारे़ःक्‍पा ये़ःङ्‌घादे़न्‍नो के़बेःक्‍पा तङ्‌बेहाॽ

२

खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्‌बा कुइसिःक् आनिगे नुःक्‍खिगे़आङ् हेःत्‍ताङ्‌बा वरःङ् ले़प्‍माङ् मुरे़ःक् खारे़ःक् थेआङ् के़होःप्‍पादे़न् पिसाङ् पेगिगे़, हे़क्‍क्‍याङ् यरिक् ये़न् थारिक् सेइरबा कोःक्‍मा फाङ्‌जङ् लाजेन् कबुम्‍बे़॥

२ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्,

३ “खिनिॽ कन् कोःक्‍मा फाङ्‌जङ्‌बा लाजेन् के़गबुम्‍बा यरिक् ये़न् पोःक्‍खे़॥ आल्‍ल थाङ्‌गे़त् ले़प्‍माङ् थाआसिम्‍मे़ॽ॥

४ खे़ने़ॽ मनाहाॽ अक्‍खे मे़त्‍ते़से़ॽआङ् इङ्‌जाङ् पिरे़से़ॽ, ‘खिनिॽ ए़साबरे़ कुमुॽइदाङ्‌साहाॽ, आप्‍फेक् खिनिॽ फुॽनुसाॽ सेइर के़युङ्‌बाहाॽरे़ खुनिॽ लाजेॽओ के़बोःक्‍खिआङ् पेःक्‍मा के़इःत्‍तिॽ॥ खे़ङ्‌हाॽ खिनिॽनु मे़गिरो, कल्‍ले़चोगुल्‍ले़ खिनिॽ यरिक् सिङ्‌सिङ् ये़क्‌ये़क् लॽरे़म्‍मे़ॽ॥

५ खे़ङ्‌हाॽ थङ् चोःक्‍मारे़ लागि खुन्‍छिॽ सिक् मे़भोःक्‍खे़म्‍मिन्‍ने़ॽ, थेआङ्‌भे़ल्‍ले़ आङ्‌गाॽ खिनिॽ खे़ङ्‌हाॽरे़ खुन्‍छिॽ लाजेॽओ लाङ्‌दाप्‍पेॽ याःप्‍पा थिक्‍काङ् लाजेॽ मे़बिनिङ्‌ङिन्‌ॽ॥ सेइरबा कोःक्‍मा फाङ्‌जङ् लाजेन् आङ्‌गाॽ ए़साबरे़ कुयुक्‍को पिरुङ्‌ङाङ् ने़रो॥

६ चामा कुजा नु थुङ्‌मा च्‍वाःत्‍ले़ लागि खिनिॽ खे़ङ्‌हाॽ युप्‍पायाङ् के़बिरुम्‍सिम्‍ल पोःङ्‌ॽ॥’”

७ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़रे़क् परिक्‍पा याःम्‍बक्‍को हाङ्‌वागे़न् मुॽइसाम् के़बिरिआङ् वाॽ॥ कन् यम्‍बा मुरे़ःक् खारे़ःक् थेआङ् के़होःप्‍पादे़न्‍नोबा लाम्‍दिक् खाराक् खुने़ॽ खिनिॽ ताप्‍थेक् याम्‍धेक् के़गत्‍तिआङ् वाॽ॥ कन् लिबोङ् तङ्‌बे थारिक् यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽनु सोरिक् वाॽ, हे़क्‍क्‍याङ् खिनिॽ थे़मा पाःन्‍निन्‍ले़ कुहोःप्‍मा कुसाक्‍मोआङ् मे़न्‍धाए के़वयिॽ॥

८ कल्‍ले़चोगुल्‍ले़ सेइरओ के़युङ्‌बा ए़साबरे़ कुमुॽइदाङ्‌सा, आनिगे फुॽनुसाॽहाॽरे़ खुनिॽ लुम्‍मोलाम् पेगिगे़॥ यर्दन ने़ने़बादे़न्‍नोलाम् मे़म्‍बेःक्‍के एलात नु एस्‍योन-गेबेरलाम् हिआसिगे़आङ् थो मोआबबा मुरे़ःक् खारे़ःक् थेआङ् के़होःप्‍पादेन् लाम् थाआसिगे़॥

९ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “मोआबबा मनाहाॽ तुक्‍खेलाक्‍खे मे़जाःत्‍ताम्‍सिम्‍मे़न्‍ने़ॽ, हे़क्‍क्‍याङ् खे़ङ्‌हाॽ थङ् चोःक्‍मारे़ लागि खुन्‍छिॽ सिक् मे़भोःक्‍खे़म्‍मिन्‍ने़ॽ॥ खे़ङ्‌हाॽरे़ खुन्‍छिॽ लाजेॽओलाम् थे़माआङ् लाजेॽसिङ्‌बुङ् मे़बिनिङ्‌ङिन्‌ॽ, थेआङ्‌भे़ल्‍ले़ आङ्‌गाॽ मोआब लाजेॽबा हाङ्‌पाङ् आर ये़क्‌यक्‍किन् लोतरे़ कुमुॽइदाङ्‌साहाॽरे़ खुन्‍छिॽ युक्‍को पिरुङ्‌सिङ्‌ङाङ् ने़रो॥”

१० (कुभा ये़म् खे़प्‍मो एमिहाॽ मे़युङे़, खे़ङ्‌हाॽ साॽरिक् यरिक् मे़योरे़, कुहाङ्‌वा कुमाङ्‌वा के़याक्‍पा नु अनाकिहाॽ हे़क्‍के केःम्‍ब् केःम्‍बा मे़जोगे़॥

११ अनाकिहाॽ हे़क्‍केए कन्‍हाॽआङ् रपाइए मे़लेःत्‍तुसि, कर मोआबिहाॽरे़ग कन्‍हाॽ एमि मे़मे़त्‍तुसि॥

१२ उन्‍छोःन् उन्‍छोःन् होरिहाॽआङ् सेइरओ मे़युङे़, कर ए़साबरे़ कुमुॽइदाङ्‌साहाॽरे़ कन्‍हाॽ मे़नाःत्‍तुमे़देसुसि॥ यहवे दाङ्‌बे़ल्‍ले़ युक् चोःक्‍से़ पिरुसिबा लाजेन् इस्राइलिहाॽरे़ मेदेॽरुबा हे़क्‍केए खे़ङ्‌हारे़ कन्‍हाॽ मे़मे़क्‍खुसिआङ् खुन्‍छिॽ ले़क्‌वाओ कन्‍हाॽ मे़युङ्‌सिङ्॥)

१३ हे़क्‍क्‍याङ् यहवे दाङ्‌बे़ल्‍ले़ पाःत्‍तु, “आल्‍ल जेरेद ने़ने़बादे़न्‍निन् काःक्‍ताम्‍मे़ॽ॥” हे़क्‍क्‍याङ् आनिगे जेरेद वहःङ् नाधाःम्‍बि पेगिगे़॥

१४ कादेस-बर्ने ले़रुम्‍बे़आङ् जेरेद वहःङ्‌ङिन् काःक्‍मारे़ लागि सुम्‍बोङ्‌ङाङ् ये़त्‍छि तङ्‌बे थरु॥ खे़न् ये़म्‍मो यहवे दाङ्‌बे़न् माङ्‌हे़क्‍सिङ्‌बा हे़क्‍केए आनिगे थक्‍सुबा साःङ्‌गाहिम्‍मोलाम् थङ् के़जोःक्‍पा मनाहाॽ मुरे़ःक् खारे़ःक् थेआङ् के़होःप्‍पादे़न्‍नो के़रे़क् मे़मे़गे़॥

१५ थक्‍सुबा साःङ्‌गाहिम्‍मोलाम् खे़ङ्‌हाॽ के़रे़क् मे़म्‍मे़गे़न्‍ल थारिक् यहवे दाङ्‌बे़ल्‍ले़ कुहुक्‍किन् खे़ङ्‌हाॽरे़ खुन्‍छिॽ तक्‍ले़ङ्‌वाओ पत्‍छे़॥

१६ मना सङ्‌जुम्‍भोहाॽरे़ खुनिॽ लुम्‍मोलाम् थङ् के़जोःक्‍पा मनाहाॽ के़रे़क् मे़मे़गे़आङ् एगाङ्

१७ यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्,

१८ “आइन् खिनिॽ मोआबरे़ कुदे़ःङ्‌गप्‍पो के़ने़बा आर ये़क्‌यक्‍किल्‍ले़ कुबेसाङ् काःक्‍माआङ् खिनिॽ पेःक्‍मा के़बोङ्‌बा पोःक्‍खे़आङ् वाॽ॥

१९ आल्‍ल खिनिॽ अम्‍मोनिहाॽरे़ खुन्‍छिॽ इःन्‍दोओ के़गे़रि, हे़क्‍केःल्‍ले़ खिनिॽ खे़ङ्‌हाॽ तुक्‍खेलाक्‍खे मे़जाःत्‍ते़म्‍सिम्‍मे़न्‍ने़ॽ॥ खे़ङ्‌हाॽ थङ् चोःक्‍मारे़ लागि खुन्‍छिॽ सिक् मे़भोःक्‍खे़म्‍मिन्‍ने़ॽ, थेआङ्‌भे़ल्‍ले़ अम्‍मोनिहाॽरे़ खुन्‍छिॽ लाजेॽलाम् युक् चोःक्‍मा आङ्‌गाॽ खिनिॽ थे़माआङ् लक् मे़बिनिङ्‌ङिन्‌ॽ॥ आङ्‌गाॽ खे़न् लाजेन् लोतरे़ कुमुॽइदाङ्‌साहाॽरे़ खुन्‍छिॽ युक्‍को पिरुङ्‌सिङ्‌ङाङ् ने़रो॥”

२० (खे़न्‍नाङ् रपाइहाॽरे़ खुन्‍छिॽ लाजेॽए मे़लेःत्‍तुआङ् ने़स्‍से़॥ उन्‍छोःन् खे़प्‍मो रपाइहाॽ मे़युङे़, कर अम्‍मोनिहाॽरे़ कन्‍हाॽ जमजुम्‍मि मे़मे़त्‍तुसि॥

२१ कन्‍हाॽ साॽरिक् यरिक् मे़योरे़ हे़क्‍क्‍याङ् कुहाङ्‌वा कुमाङ्‌वा के़याक्‍पा नु अनाकिहाॽ हे़क्‍के केःम्‍ब् केःम्‍बा मे़जोगे़॥ कर यहवे दाङ्‌बे़ल्‍ले़ कन्‍हाॽ अम्‍मोनिहाॽरे़ खुन्‍छिॽ तगि मे़क्‍खुसि, हे़क्‍क्‍याङ् खे़ङ्‌हाॽरे़ जमजुम्‍मिहाॽ मे़नाःत्‍तु मे़देसुसिआङ् एगाङ् खुन्‍छिॽ ले़क्‌वाओ अम्‍मोनिहाॽ मे़द्‌ये़आङ् मे़युङ्‌सिङ्॥

२२ यहवे दाङ्‌बे़ल्‍ले़ सेइरओ के़युङ्‌बा ए़साबरे़ कुमुॽइदाङ्‌साहाॽरे़ लागिआङ् अक्‍खेए चोगु, खुने़ॽ खे़ङ्‌हाॽरे़ खुन्‍छिॽ तगि होरिहाॽ मे़क्‍खुसिआङ् वये़॥ खे़ङ्‌हाॽरे़ होरिहाॽ मे़नाःत्‍तु मे़देसुसिआङ् आइन् थारिक् खुन्‍छिॽ ते़न्‍नो एदोमिहाॽ मे़युङ्‌ॽ॥

२३ हे़क्‍क्‍याङ् गाजा थारिक् के़युङ्‌बा अब्‍बिहाॽ कप्‍तोरलाम् के़दाबा कप्‍तोरिहाॽरे़ मे़मे़क्‍खुसि, खे़ङ्‌हाॽरे़ खुन्‍छिॽ ते़न्‍नो कन्‍हाॽ मे़युङ्‌सिङ्॥)

इस्राइलिहाॽरे़ सिहोन हाङ्‌ङिन् मे़नाःन्‍दु

(खानिःत् २१:२१-३०)

२४ यहवे दाङ्‌बे़ल्‍ले़ याम्‍मो पाःत्‍तु, “पोगे़म्‍मे़ॽ, लाम् थाआसिम्‍मे़ॽ, हे़क्‍क्‍याङ् अर्नोन हःङ्‌गु नाधाःम्‍बि पेगे़म्‍मे़ॽ॥ ओमे़त्‍ते़म्‍मे़ॽ, आङ्‌गाॽ हे़स्‍बोनबा एमोरि सिहोने़न् नु खुने़ॽ कुलाजेन् खिनिॽ हुक्‍को पिनिङ्‌ङाङ् ने़रो॥ खे़न् लाजेन् खिनिॽ युक् चोःक्‍मा हेःक्‍ते़म्‍मे़ॽ हे़क्‍क्‍याङ् खे़न्‍नु थङ् चोगे़म्‍मे़ॽ॥

२५ आइन्‍बा ये़न् ताङ्‌साङ्‌बे़ल्‍ले़ फत्‍तुबाओ के़वाॽबा के़रे़क् मे़न्‍छाम् याप्‍मिहाॽ खिनिॽनु मे़गिर हे़क्‍क्‍याङ् यङ्‌मा मे़सिर याःन्‍दुङ्‌सिङ्‌ॽ॥ खे़ङ्‌हाॽरे़ खिनिॽ मे़न्‍नो मे़घे़प्‍सुआङ् थे़गक्‍कक्‍ना मे़यङ्, खे़ब्‍याङ् खुन्‍छिॽ यङ्‌मा के़त्‍लो॥”

२६ कदेमोतबा मुरे़ःक् खारे़ःक् थेआङ् के़होःप्‍पादे़नलाम् आङ्‌गाॽ तङ्‌मा पाःन्‍ले़ सनारुङ् पेलिनु इङ्‌साबाहाॽ हेस्‍बोनबा हाङ् सिहोनओ पाङ्‌घुङ्‌सिङ्,

२७ “खे़ने़ॽ के़हाङ्‌जुम्‍मोलाम् पोङ्‌माआङ् पेःक्‍मा आनिगे आभाःक्‍ते़ॽ॥ लाम्‍मे़ लाम्‍लक् आनिगे पेगिगे़ॽ॥ फे़ङ्‌वा चुक्‌वा आनिगे मे़लॽरिगे़न्॥

२८ चामा कुजा नु थुङ्‌मारे़लागि च्‍वाःत्‍तिन् युप्‍पायाङ्‌ङो आनिगे़ओ सङ्‌घे़म्‍मे़ॽ॥ खे़ने़ॽ के़लाजेॽओ लाम्‍लक् आनिगे लाङ्‌घेःक्‍माआङ् पेःक्‍मा आभाःक्‍ते़ॽ-

२९ यहवे दाङ्‌बा आनिगे निङ्‌वाॽफुमाङ्‌ङिल्‍ले़ आनिगे पिमा इःत्‍तिगे़बा लाजेॽओ के़प्‍मारे़ लागि यर्दन वहःङ्‌ङिन् आनिगे मे़ङ्‌गाःक्‍के थारिक् सेइरओ के़युङ्‌बा ए़साबरे़ कुमुॽइदाङ्‌साहाॽ नु आरओ के़युङ्‌बा मोआबिहाॽरे़ आनिगे लागि हे़क्‍के मे़जोगुआङ् वये़॥”

३० “कर हेस्‍बोनबा हाङ् सिहोनरे़ आनिगे पेःक्‍मा मे़भाःक्‍तिगे़न्, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हुक्‍को थामारे़ लागि कुनिङ्‌वाॽ के़जिःप्‍पा नु पाःन्‍मे़ङ्‌घे़म्‍मनाबा चोगु पिरुआङ् वये़॥ हे़क्‍क्‍याङ् आइन्‍बा ये़न् थारिक् खे़न् खिनिॽए हुक्‍को वाॽ॥”

३१ हे़क्‍क्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “सिहोने़न् नु खुने़ॽ कुलाजेन् आल्‍ल आङ्‌गाॽ खिनिॽ पिनिङ्‌ॽ॥ आल्‍ल खे़ल्‍ले़ कुलाजेन् युक् चोःक्‍मा नु हुक्‍को थामा हेःक्‍ते़म्‍मे़ॽ॥”

३२ सिहोने़न् नु खुने़ॽ के़रे़क् कुधक्‍सुबाहाॽ यहसा मे़प्‍मनाबादे़न्‍नो आनिगे़नु थक्‍से़ मे़भे़रे़ल्‍ले़,

३३ यहवे दाङ्‌बा आनिगे निङ्‌वाॽफुमाङ्‌ङिल्‍ले़ खे़न् आनिगे हुक्‍को थासु, हे़क्‍क्‍याङ् खे़न्, खुने़ॽ कुस्‍साहाॽ नु खुने़ॽ कुमनाहाॽ के़रे़क् आनिगे से़रुम्‍सिम्‍बे़॥

३४ खे़न् ये़म्‍मो खुने़ॽ के़रे़क् कुये़क्‌यक्‍हाॽ आनिगे हुक्‍काप् चोगुम्‍बे़, हे़क्‍क्‍याङ् ये़म्‍बित्‍छाहाॽ, मे़न्‍छुमाहाॽ नु हिन्‍जाॽबित्‍छाॽ सोसोरिक् मनाहाॽ मे़युङे़बा के़रे़क् ये़क्‌यक्‍हाॽ वरे़ङ्‌ले़ङ् खाप्‍पुथ्‍यःङ् चोगुम्‍बे़॥ आनिगे आत्‍तिन्‍हाॽआङ् मे़ले़रुम्‍सिम्‍बे़न्॥

३५ आनिगे हुक्‍काप् चोगुम्‍बे़बा ये़क्‌यक्‍हाॽओबा पित्‍थक्‍साहाॽ नु याङ्‌साकुन्‍धेहाॽरक् आनिगे आप्‍फेक् लागि थङ् नाःन्‍दुम्‍बे़बा चिगक्‌वा कुसिङ् मे़त्‍तासिगे़॥

३६ अर्नोन हःङ्‌गुःल्‍ले़ कुबेसाङ् के़ने़बा अरोएरलाम् नु हःङ्‌गुओ के़ने़बा ये़क्‌यक्‍काङ् कत्‍ना गिलाद थारिक् आनिगे हुक्‍को थामा मे़सुक्‍तुम्‍बे़म्‍बा मुक्‍साम्‍बा ये़क्‌यक् आत्‍तिआङ् मे़ने़स्‍से़न्॥ यहवे दाङ्‌बा आनिगे निङ्‌वाॽफुमाङ्‌ङिल्‍ले़ के़रे़क् आनिगे हुक्‍सुप्‍तिगे़॥

३७ अम्‍मोनिहाॽरे़ खुनिॽ मुॽइदाङ्‌साहाॽरे़ खुन्‍छिॽ लाजेःल्‍ले़ कुयाओ, यब्‍बोक वहःङ्‌ङिल्‍ले़ के़रे़क् कुयाहाॽओबा लाजेॽओ नु कोःक्‍मा फाङ्‌जङ् लाजेॽबा ये़क्‌यक्‍हाॽओरक् यहवे दाङ्‌बा आनिगे निङ्‌वाॽफुमाङ्‌ङिल्‍ले़ इङ्‌जाङ् चोगुबा कुइसिःक् मे़बेगिगे़न्‍लो॥

इस्राइलरे़ ओग हाङ्‌ङिन् नाःन्‍दु

(खानिःत् २१:३१-३५)

३

खे़न् एगाङ् बासान ले़प्‍माङ् थाआदिगे़॥ बासानबा हाङ् ओगे़न् खुने़ॽ के़रे़क् कुधक्‍सुबाहाॽ फे़त्‍तुसिआङ् आनिगे़नु ते़न्‍धङ् चोःक्‍से़ एद्रइओ के़रे़भे़रे़॥

२ कर यहवे दाङ्‌बे़ल्‍ले़ आङ्‌गाॽ मे़त्‍ताङ्, “खे़ने़ॽ खे़न्‍नु मे़गिसे़न्‍ने़ॽ, थेआङ्‌भे़ल्‍ले़ खे़न्, के़रे़क् कुधक्‍सुबाहाॽनु सोसोरिक् खुने़ॽ कुलाजेःन्‍नाङ् आङ्‌गाॽ खे़ने़ॽ के़हुक्‍को पिने़आङ् वाॽ॥ हेस्‍बोनओ हाङ्‌युक् के़जोःक्‍पा एमोरिहाॽरे़ खुनिॽ हाङ् सिहोने़न्, खे़ने़ॽ आक्‍खे के़मे़त्‍तु खे़न्‍नाङ् हाबा हे़क्‍केए मे़त्‍ते़ॽ॥”

३ खे़ल्‍ले़ चोगुल्‍ले़ यहवे दाङ्‌बा आनिगे निङ्‌वाॽफुमाङ्‌ङिल्‍ले़ बासानबा हाङ् ओगे़न् नु खुने़ॽ के़रे़क् कुधक्‍सुबाहाॽ आनिगे हुक्‍को थासुसि॥ आनिगे लत्‍छाआङ् मे़ल्‍ले़त्‍ते खक्‍पे़त् से़रुम्‍सिम्‍बे़॥

४ हाबा खे़न् ये़म्‍मो आनिगे लत्‍छाआङ् मे़ल्‍ले़त्‍ते खुने़ॽ तुक्‍पोङ् कुये़क्‌यक्‍हाॽ आनिगे हुक्‍काप् चोगुम्‍बे़, बासानबा ओग हाङ्‌ङिल्‍ले़ कुहाङ्‌जुम् अर्गोबबा के़रे़क् ते़ङ्‌गप्‍हाॽआङ् हुक्‍काप् चोगुम्‍बे़॥

५ कन् के़रे़क् ये़क्‌यक्‍हाॽ केःम्‍ब् केःम्‍बा लुङ्‌धाक्‍हाॽरे़ कबुबा, कुए़प्‍मा नु यम्‍बा लाम्‍धेःत्‍हाॽ के़ये़प्‍पा चोगे़॥ कन्‍नुःल्‍ले़ वेॽ लुङ्‌धाक् मे़न्‌ये़प्‍मनाबा यरिक् पाङ्‌भेॽहाॽआङ् ने़स्‍से़॥

६ हेस्‍बोनबा हाङ् सिहोने़न् मे़प्‍मनाबा हे़क्‍केए खे़ङ्‌हाॽरे़ खुनिॽ के़रे़क् ये़क्‌यक्‍हाॽ, ये़म्‍बित्‍छाहाॽ, मे़न्‍छुमाहाॽ नु हिन्‍जाॽबित्‍छाहाॽ खक्‍पे़त् आनिगे मे़क्‍खुम्‍सिम्‍बे़॥

७ कर के़रे़क् पित्‍थक्‍साहाॽ नु ये़क्‌यक्‍कोबा चिगक्‌वा याङ्‌साकुन्‍धेहाॽ आनिगे नाःम्‍मनाबा याङ्‌साकुन्‍धे कुइसिःक् आबाङे लागि तेॽरुम्‍बे़॥

८ खे़ल्‍ले़ चोगुल्‍ले़ खे़न् ये़म्‍मो कन् ने़त्‍छि एमोरि हाङ्‌हाॽरे़ खुन्‍छिॽ हुक्‍कोलाम् अर्नोन वहःङ्‌ङोनु हेर्मोन कोःक्‍मा थारिक् यर्दन नाङ्‌गे़न् पिसाङ्‌बा लाजेन् आनिगे हुक्‍काप् चोगुम्‍बे़॥

९ (हेर्मोने़न् सिदोनिहाॽरे़ सिरिओन नु एमोरिहाॽरे़ सेनिर मे़मे़त्‍तु॥)

१० ते़ल्‍लक्‍को के़रे़क् ये़क्‌यक्‍हाॽ नु के़रे़क् गिलादे़न् नु के़रे़क् बासाने़न् नु बासानओ के़ने़बा ओगरे़ कुहाङ्‌जुम्‍मोबा सलका नु एद्रइ ये़क्‌यक्‍हाॽ थारिक्‍काङ् आनिगे हुक्‍काप् चोगुम्‍बे़॥

११ (के़दाङ्‌बा के़याःक्‍पा रपाइहाॽओ बासानबा ओग हाङ्‌ङिन् वये़॥ खुने़ॽ कुने़त्‍ना आःन्‍धान् फे़न्‍जेःल्‍ले़न् ने़स्‍से़॥ कन् आःन्‍धान् आइन् थारिक्‍साङ् अम्‍मोनिहाॽरे़ खुन्‍छिॽ ये़क्‌यक् रब्‍बाओ ने़रो॥ हुक्‍किल्‍ले़ सिःक्‍मे़ल्‍ले़ कन् हुक्‍सिक् फाङ्‌सि कुलाम्‍ति नु हुक्‍सिक् लिसि कुभे़रे़बा चोगे़रो॥)

यर्दन नाङ्‌गे़न् ले़प्‍माङ्‌बा लाजेॽहाॽ मे़भःक्‍खु

(खानिःत् ३२:१-४२)

१२ खे़न् ये़म्‍मो खे़न् लाजेन् आनिगे युक्‍को तारुम्‍बे़ल्‍ले़, अर्नोन वहःङ्‌ङोबा अरोएरलाम् थाङ्‌गे़त् पिसाङ्‌बा ते़ङ्‌गप्‍पिन् नु गिलादबा कोःक्‍मा फाङ्‌जङ्‌बा लाजेःल्‍ले़ कुभ्रे़ःक्, खे़प्‍मोबा ये़क्‌यक्‍हाॽआङ् आङ्‌गाॽ रुबेनिहाॽ नु गादिहाॽ पिरुङ्‌सिङ्॥

१३ गिलाद लाजेॽओबा के़नम्‍बा लक्‍किन् नु ओगरे़ कुहाङ्‌जुम्‍बा के़रे़क् बासाने़न् आङ्‌गाॽ मनस्‍सेःल्‍ले़ कुभ्रे़ःक् कुधाःक्‍हाॽ पिरुङ्‌सिङ्॥ (बासानओ के़ने़बा अर्गोबबा के़रे़क् ते़ङ्‌गप्‍हाॽ रपाइहाॽरे़ खुनिॽ लाजेॽ मे़मे़त्‍तुआङ् ने़स्‍से़॥

१४ मनस्‍सेरे़ कुमुॽइदाङ्‌सा याइररे़ गसुरि नु माकातिहाॽरे़ खुन्‍छिॽ इःन्‍दोओ थारिक् अर्गोबबा के़रे़क् ते़ङ्‌गप्‍हाॽ मे़त्‍छिङ् हे़क्‍क्‍याङ् खे़ङ्‌हाॽ आप्‍फेक् कुमिङ्‌लाम् मिङ् वाःत्‍तु॥ कल्‍ले़चोगुल्‍ले़ आइन् थारिक्‍साङ् बासाने़न् हब्‍बात याइर मे़मे़त्‍तु॥)

१५ हे़क्‍क्‍याङ् गिलादे़न् आङ्‌गाॽ माकिरे़न् पिरुङ्॥

१६ कर गिलादलाम् अर्नोन हःङ्‌गुःल्‍ले़ कुलुम्‍मो थारिक् नु अम्‍मोनिहाॽरे़ खुन्‍छिॽ इःन्‍दो, यब्‍बोक् वहःङ् थारिक् चिभिॽफिॽबा ने़ने़बादे़न्‍निन् आङ्‌गाॽ रुबेनिहाॽ नु गादिहाॽ पिरुङ्‌सिङ्॥

१७ खे़ल्‍ले़ नाम्‍धा पिसाङ्‌बा इःन्‍दोन् यर्दन ने़ने़बादे़न्, गालिल वरःङ्‌ङोलाम् पिसगाबा याक्‍केःक्‍किल्‍ले़ कुसिगाङ् के़ने़बा अराबाबा वरःङ्, खे़न् युम्‍लाःक्‍खाङ् वरःङ्‌ङाङ् मे़मे़त्‍तु॥

१८ खे़न् ये़म्‍मो आङ्‌गाॽ खे़न् सुवाङ्‌हाॽ अक्‍खे मे़त्‍तुङ्‌सिङ्‌ङाङ् इङ्‌जाङ् पिरुङ्‌सिङ्, “यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कन् लाजेन् युक् चोःक्‍मारे़ लागि खिनिॽ के़बिरिआङ् ने़रो॥ हे़क्‍केसाङ् खिनिॽओलाम् के़रे़क् थक्‍सुबाहाॽ फे़जुम्‍भे़या हेॽसिङ्‌माआङ् खिनिॽ इस्राइलि फुॽनुसाॽहाॽ फाॽमासिरे़ लागि खुन्‍छिॽ तगि पेःक्‍मा पोःङ्‌ॽ॥

१९ खिनिॽ मेःत्‍हाॽ, हिन्‍जाॽबित्‍छाहाॽ नु साॽरिक् यरिक् थक्‍साहाॽग आङ्‌गाॽ पिनिङ्‌बा ये़क्‌यक्‍हाॽओ मे़वाॽ मे़याःक्॥

२० यहवे दाङ्‌बे़ल्‍ले़ खिनिॽ हे़क्‍केए खिनिॽ फुॽनुसाॽहाॽ नाःम्‍सिङ्‌मा मे़म्‍बिसे थारिक्, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ यर्दन नाम्‍धा पिसाङ् पिरुसिबा लाजेन् खे़ङ्‌हाॽरे़ युक् मे़न्‍जोःक्‍के थारिक्, खिनिॽ अक्‍खे चोगे़म्‍मे़ॽ॥ खे़न् एगाङ् आङ्‌गाॽ खिनिॽ युक्‍को पिनिङ्‌बा लाजेॽओ खिनिॽ के़रे़क् नुःङ्‌माभे़म्‍मा के़सुक्‍तिॽ॥”

२१ आङ्‌गाॽ खे़न् ये़म्‍मो यहोसुःन् अक्‍तङ्‌बा इङ्‌जाङ् पिरुङ्, “यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कन् ने़प्‍फु हाङ्‌हाॽ आक्‍खे मे़त्‍तुसिआङ् वये़ खे़ङ्‌हाॽ के़रे़क् खिनिॽ आबाङे मिक्‍किल्‍ले़ के़निसुम्‍माङ् के़वयिॽ॥ आल्‍ल खिनिॽ यर्दन नाधाःम्‍बि के़बेगिल्‍ले़ खे़न् के़रे़क् हाङ्‌जुम्‍हाॽआङ् यहवे दाङ्‌बे़ल्‍ले़ हे़क्‍केए मे़त्‍तुसिॽ॥

२२ खे़ङ्‌हाॽनु खिनिॽ मे़गिसे़म्‍मिन्‍ने़ॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽ लागि थक्‍लो॥”

मोसान् कनान लाजेॽओ लाःप्‍मा मे़घोने़न्

२३ खे़न् ये़म्‍मो आङ्‌गाॽ यहवे दाङ्‌बे़न् कम्‍भलॽरिक् पेलि फाक्‍तुङ्,

२४ “यहवे दाङ्‌बा निङ्‌वाॽफुमाङ्‌ङे, खे़ने़ॽ आप्‍फेक् के़से़वारोबे़न् खे़ने़ॽ साॽरिक् पयम् यम्‍बा के़जोःक्‍पा नु के़मुक्‍साम्‍मिन् ओःन्‍धाक्‍मा के़इःत्‍तुआङ् वाॽ, थेआङ्‌भे़ल्‍ले़ साङ्‌ग्राम्‍पेदाङ् नु इक्‍सादिङ् खाम्‍बेःक्‍मो खे़ने़ॽ के़जोगुबा हे़क्‍तङ्‌बा याःम्‍बक् नु हाङ्‌वा माङ्‌वाबा याःम्‍बक् चोःक्‍मा के़सुक्‍पा हात् वाॽबे?

२५ आङ्‌गाॽ नाधाःम्‍बि पेःक्‍मा फाःक्‍ताङ्‌ङे़ॽ, हे़क्‍क्‍याङ् यर्दन नाधाःम्‍बिबा खे़न् नुबा लाजेःन्, खे़न् नुबा कोःक्‍मा फाङ्‌जङ्‌बा लाजेन् नु ले़बनाने़न् आङ्‌गाॽ निमा खोसुङ्‌ल॥”

२६ कर खिनिॽ के़जोगुम्‍मिल्‍ले़ यहवे दाङ्‌बान् आङ्‌गाॽनु कुयाःक्‍ले़ॽरे़आङ् वये़, हे़क्‍क्‍याङ् आङ्‌गाॽ आबाःन्‍निन् खुने़ॽ मे़घे़प्‍सुन्॥ यहवे दाङ्‌बे़ल्‍ले़ आङ्‌गाॽ मे़त्‍ताङ्, “याःक्‍तु, आल्‍ल कल्‍ले़ कुयाःम्‍बेओ आङ्‌गाॽनु वेॽ पान् मे़बाःत्‍ते़न्‍ने़ॽ॥

२७ पिसगाःल्‍ले़ कुजङ्‌ङो थोःक्‍सिङ्‌ङे़ पेगे़ॽ, हे़क्‍क्‍याङ् नाम्‍गे़न् नाम्‍धा, थाङ्‌गे़त्, लाङ्‌गे़त्, के़रे़क् पिसाङ् ओमुये़ॽ॥ आप्‍फेक् के़मिक्‍किल्‍ले़ खे़न् लाजेन् ओमे़त्‍ते़ॽ, थेआङ्‌भे़ल्‍ले़ खे़ने़ॽ यर्दने़न् खे़ने़ॽ काःक्‍मा के़ङ्‌घोसुन्‌ॽ॥

२८ परुमाल्‍ले़ खे़ने़ॽ यहोसुःन् इङ्‌जाङ् पिरे़ॽ, खे़ब्‍याङ् आःन्‍छिङ्‌मा पिरे़ॽआङ् हाङ्‌हाङ् के़लॽबा चोगे़ॽ, थेआङ्‌भे़ल्‍ले़ खे़ल्‍ले़ए कन् मनाहाॽ नाधाःम्‍बि तेॽरुसि हे़क्‍क्‍याङ् खे़ने़ॽ निमा के़जोगुबा खे़न् लाजेन् खे़ङ्‌हाॽ युक् चोःक्‍मा पाङ्‌घुसिॽ॥”

२९ कल्‍ले़चोगुल्‍ले़ आनिगे बेथ-पोररे़ कुबेसाङ्‌बा ने़ने़बादे़न्‍नो युङिगे़रो॥

मोसाःल्‍ले़ इस्राइलिहाॽ पेलि फाक्‍तुसि

४

आल्‍ल, इस्राइलिसे, आङ्‌गाॽ खिनिॽ हुॽमा चोःक्‍निङ्‌बा साक्‍थिम्‍हाॽओ निङ्‌वाॽ पिरे़म्‍मे़ॽ॥ खे़ङ्‌हाॽ खिनिॽ इःत्‍ते़म् नाःत्‍ते़म्‍मे़ॽ, खे़ब्‍याङ् खिनिॽ के़हिङिॽ, खम्‍भ्‍याङ् खिनिॽ पाधे़बाहाॽरे़ खुनिॽ यहवे दाङ्‌बा निङ्‌वाॽफुमाङ्‌ङिल्‍ले़ खिनिॽ पिमा के़इःत्‍तिबा लाजेन् युक् के़जोगुम्‌ॽ॥

२ आङ्‌गाॽ खिनिॽ पिनिङ्‌बा इङ्‌जाङ्‌हाॽओ कुभा थे़माआङ् मे़योॽरे़म्‍मिन्‍ने़ॽ, थे़माआङ् मे़घक्‍ते़म्‍मिन्‍ने़ॽ कर आङ्‌गाॽ खिनिॽ पिनिङ्‌ल पत्‍ताबा यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइजाःङ्‌हाॽ इःत्‍ते़म् नाःत्‍ते़म्‍मे़ॽ॥

३ बाल-पोरओ यहवे दाङ्‌बे़ल्‍ले़ थे़मा चोगु खे़न् खिनिॽ आप्‍फेक् मिक्‍किल्‍ले़ के़निसुम्‍माङ् वाॽ॥ पोरबा बाल माङ्‌ङिन् के़दिम्‍बा के़रे़क् मनाहाॽ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लुम्‍मोलाम् मे़क्‍खुसि॥

४ कर यहवे दाङ्‌बा खिनिॽ निङ्‌वाॽफुमाङ्‌ङो चक्‍मे़ल्‍लॽए के़बप्‍पा खिनिॽ लुम्‍मोबा मनाहाॽ के़रे़क् आइन् थारिक्‍साङ् कुहिङ्‌वे़त् मे़वाॽ॥

५ ओमे़त्‍ते़म्‍मे़ॽ, यहवे दाङ्‌बा आङ्‌गाॽ माङ्‌से़वा मे़त्‍तुङ्‌बा निङ्‌वाॽफुमाङ्‌ङिल्‍ले़ इङ्‌जाङ् पिराङ्‌बा कुइसिःक् खिनिॽ युक् चोःक्‍मा के़जोगुम्‍बा लाजेॽओ कन्‍हाॽ के़रे़क् इःप्‍मा नाःप्‍मारे़ लागिए आङ्‌गाॽ खिनिॽ कन् थिम्‍हाॽ हुॽनिङ्‌ङाङ् वाॽ॥

६ खिनिॽ खे़न् इङ्‌जाङ्‌हाॽओ ते़न्‍दे़म्‍मे़ॽ हे़क्‍क्‍याङ् इःत्‍ते़म् नाःत्‍ते़म्‍मे़ॽ, थेआङ्‌भे़ल्‍ले़ आम्‍भा कन्‍लाम् वेॽ सुवाङ्‌हाॽरे़ खुन्‍छिॽ तगि खिनिॽ सिक्‍कुम्‍दिङ् निङ्‌वान् नु खासिङ्‌निःप्‍मान् इङ्‌मे़भोसुॽ॥ कन् के़रे़क् थिम्‍हाॽ मे़घे़प्‍सुआङ् खे़ङ्‌हाॽरे़ अक्‍खे मे़बाःत्‍तुॽ, “से़क्‍खासाङ् कन् पयम् यम्‍बा सुवाङ्‌बा मनाहाॽ साॽरिक् सिक्‍कुम्‍साबा नु खासिङ् के़निःप्‍पासिरे़त्‍छ!”

७ आनिॽ खुने़ॽ पेलि आभाक्‍तुम्‍मिल्‍ले़ यहवे दाङ्‌बा आनिॽ निङ्‌वाॽफुमाङ्‌ङिन् आनिॽ निःत्‍ताङ् वाॽबा हे़क्‍के खुन्‍छिॽ निङ्‌वाॽफुमाङ् निःत्‍ताङ् के़वाॽबा वेॽ आत्‍तिन् पयम् यम्‍बा मे़न्‍छाम् सुवाङ् वाॽबे?

८ आङ्‌गाॽ आइन् खिनिॽ पिनिङ्‌बा कन् साम्‌योथिम्‍हाॽ कुइसिःक् साम्‌यो साक्‍थिम्‍हाॽ के़गप्‍पा वेॽ आत्‍तिन् पयम् यम्‍बा सुवाङ् वाॽबे?

९ कर सिङ्‌सिङ् वये़म्‍मे़ॽ हे़क्‍क्‍याङ् आप्‍फेक् निङ्‌वाॽ ये़क्‌ये़क् लॽरे़म्‍मे़ॽ, हे़क्‍केलॽरिक् खिनिॽ मिक्‍किल्‍ले़ के़निसुम्‍बा पाःन्‍हाॽ निङ्‌वाॽ मे़भे़ःत्‍छे़म्‍मिन्‍ने़ॽ हे़क्‍क्‍याङ् खे़न् खिनिॽ हिङ्‌हिङ् थारिक् खिनिॽ निङ्‌वाॽओनु मे़लःन्‍ने़न् मे़बेःक्‍ने़न्‍ल॥ खे़ङ्‌हाॽ खिनिॽ साहाॽ नु मे़न्‍छाॽहाॽ हुॽरे़म्‍सिम्‍मे़ॽ॥

१० होरेब कोःक्‍माओ खिनिॽ यहवे दाङ्‌बा निङ्‌वाॽफुमाङ्‌ङिल्‍ले़ कुदगि के़ये़बिबा ये़न्‍निन् निङ्‌वाॽ इःत्‍ते़म्‍मे़ॽ, आल्‍ल खुने़ॽ आङ्‌गाॽ अक्‍खे मे़त्‍ताङ्, “आङ्‌गाॽ आबाःन्‍जाक् खे़म्‍मारे़ लागि मनाहाॽ आङ्‌गाॽ आदगि सुप्‍से़से़ॽ, हे़क्‍क्‍याङ् खे़न् लाजेॽओ खुन्‍छिॽ हिङ्‌हिङ् आङ्‌गाॽनु किमा मे़हुॽसिङ्‌ल खम्‍भ्‍याङ् खे़न् पाःन्‍जाःक्‍हाॽ खुन्‍छिॽ साहाॽआङ् मे़हुॽरुसिर॥”

११ कोःक्‍मा फाङ्‌जङ्‌ङो मिधुङ्‌दिङ् मिराःक् पोगे़आङ् ताङ्‌साङ्‌बो थारिक्‍के के़रे़, हे़क्‍क्‍याङ् कुबःत् कुबःत् खाॽमित् इक्‍सिङ् त्‍ये़आङ् खे़प्‍मो खामाक्‍ते़बा ये़म्‍मो खिनिॽ के़द्‌ये़ॽइ हे़क्‍क्‍याङ् कोःक्‍मा फाङ्‌जङ्‌ङिल्‍ले़ कुबुङ्‌ङो के़ये़बि॥

१२ खे़ब्‍याङ् मिधुङ् मिराःक् लुम्‍मोलाम् यहवे दाङ्‌बे़न् खिनिॽनु पारे़॥ खे़न् ये़म्‍मो खिनिॽ पाःन्‍छेःक्‌वा इक्‍लाःन्‍लक् के़घे़प्‍सुम्, कर कुभा थे़मा चइःत्‍ताङ् के़न्‍निसुम्‍मिन्॥ खिनिॽ लत्‍छा इक्‍लारक् के़घे़प्‍सुम्॥

१३ खुने़ॽ कुमाङ्‌हुप्‍पिन्, थिबोङ् कुइङ्‌जाङ्‌हाॽ खिनिॽ के़इःत्‍तुम् के़नाःत्‍तुम्‍ल फाॽआङ् खुने़ॽ के़बिरि, हे़क्‍क्‍याङ् ने़त्‍छि साप्‍लुङ्‌ङो खे़ङ्‌हाॽ साप्‍तु के़बिरि॥

१४ यर्दन नाधाःम्‍बि के़गाःक्‍तुम्‍माङ् खिनिॽ युक् चोःक्‍मा के़इःत्‍तुम्‍बा लाजेॽओ खिनिॽ इःत्‍ते़म् नाःत्‍ते़म्‍मे़ॽ फाॽआङ् थिम् साक्‍थिम्‍हाॽ खिनिॽ हुॽमा इङ्‌जाङ् यहवे दाङ्‌बे़ल्‍ले़ खे़न् ये़म्‍मो आङ्‌गाॽ पिराङ्‌ङाङ् वये़रो॥

नावाइत्‍लान् से़वा मे़प्‍मा मे़नुॽने़न्

१५ होरेब कोःक्‍माओ मिधुङ्‌दिङ् मिराःक् लुम्‍मोलाम् यहवे दाङ्‌बे़न् पारे़ल्‍ले़ याःन्‍दिक् खिनिॽ थे़माआङ् चइःत् के़न्‍निसुम्‍मिन्॥ सिङ्‌सिङ् ये़क्‌ये़क्‍काङ् वये़म्‍मे़ॽ,

१६ मेःन्‍ने़भग्र खिनिॽ फे़क्‍के़ल्‍लाॽरिॽ, खिनिॽ आप्‍फेक् लागि लत्‍छा नावाइत्‍ला के़जोगुम्‌ॽ हे़क्‍क्‍याङ् कुभा ये़म्‍बित्‍छा इग्र मे़न्‍छुमा चइःत्,

१७ इग्र इक्‍सादिङ् खाम्‍बेःक्‍कोबा थक्‍साहाॽ किग्र कुभा ताङ्‌साङ्‌बो के़बे़बा कुभा पुःल्‍ले़न्,

१८ खाम्‍बाङ्‌ङो के़सःन्‍छिङ्‌बा कुभा मुन्‍जिङ् वयाःक् के़लॽबा इग्र च्‍वाःत्‍तो के़याक्‍पा कुभा ङाःल्‍ले़ कुजइःत् मे़जोगे़म्‍मिन्‍ने़ॽ॥

१९ ताङ्‌साङ्‌बो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़रे़क् मे़न्‍छाम् याप्‍मिहाॽरे़ लागि पिरुसिबा नाम्, लाबा, खेःम्‍सिक्‍पाहाॽ के़रे़क् खेसेबाहाॽ केनिसुम्‍सिम्‍मिल्‍ले़ खे़ङ्‌हाॽओ खिनिॽ सिक्‍मे़सम्‍ने़न्‍ल हे़क्‍क्‍याङ् खे़ङ्‌हाॽ माङ्‌से़वा नु से़वा मे़मे़त्‍ते़म्‍सिम्‍मिन्‍ने़ॽ॥

२० कर खिनिॽग यहवे दाङ्‌बे़ल्‍ले़ फे़न्‍जेॽ योःम्‍मा मिघाङ्‌ग्रोःक् हे़क्‍तङ्‌बा मिस्रलाम् आप्‍फेक् कुलक्‍खोमा हे़क्‍तङ्‌बा आइन् के़वयिबा हे़क्‍के कुमना चोःक्‍मानिङ्‌ले़ लागि के़लःत्‍ति के़भे़त्‍तिबान् निङ्‌वाॽ इःत्‍ते़म्‍मे़ॽ॥

२१ खिनिॽ के़जोगुम्‍मिल्‍ले़ यहवे दाङ्‌बे़न् आङ्‌गाॽनु कुयाःक्‍ले़ॽरे़, हे़क्‍क्‍याङ् आङ्‌गाॽ यर्दन नाधाःम्‍बि पेःक्‍मा मे़ङ्‌घोमनाबा नु यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युक् पिमा के़इःत्‍तिबा खे़न् नुबा लाजेॽओ लाःप्‍मा मे़घोआन्‍बा माङ्‌हे़क् चोगु॥

२२ आङ्‌गाॽ हाबा कन् लाजेॽओए सिमा के़बोङ्‌बा वाॽ॥ आङ्‌गाॽ यर्दन नाधाःम्‍बि पेःक्‍मा मे़घोआन्, कर खिनिॽ नाधाःम्‍बि पेःक्‍माआङ् खे़न् नुबा लाजेन् युक् चोःक्‍मा के़जोगुम्‌ॽ॥

२३ खे़ल्‍ले़ चोगुल्‍ले़ खिनिॽ सिङ्‌सिङ् ये़क्‌ये़क् लॽरे़म्‍मे़ॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽनु चोगुबा माङ्‌हुप्‍पिन् निङ्‌वाॽ मे़भेःत्‍छे़म्‍मिन्‍ने़ॽ, हे़क्‍क्‍याङ् खुने़ॽ चोःक्‍मा मे़नुॽने़न् पाःत्‍तुबा आत्‍तिन् पाःन्‍निन्‍नाङ् खिनिॽ नावाइत्‍ला मे़जोगे़म्‍मिन्‍ने़ॽ॥

२४ यहवे दाङ्‌बा खिनिॽ निङ्‌वाॽफुमाङ्‌ङिङ्‌ग आमे़ङ्‌मे़ङ्‌बा मिरो, खुने़ॽग वेॽ माङ्‌हाॽ नासिमे़न्‍धःप्‍मनाबा निङ्‌वाॽफुमाङ्‌लो॥

२५ खिनिॽ ये़म्‍बित्‍छा मे़न्‍छुमा साहाॽ नु मे़न्‍छाॽहाॽ के़गत्‍तुम् के़सुरुम्‍सिम्‍माङ् हाबा खे़न् लाजेॽओ यरिक् तङ्‌बे यारिक् के़युङि के़जुरि हे़क्‍क्‍याङ्‌साङ् फे़त्‍के़लारिआङ् कुभा पाःन्‍निल्‍ले़ कुजइःत् कुइसिःक् कुइःत् के़लक्‍तुम् के़घोःन्‍दुम्‍माङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमिक्‍साओ फे़न्‌याःम्‍बक् के़जोगुम्‍माङ् खुने़ॽ कुसिक् के़भोःक्‍खुम्‍ने़भग्र,

२६ खिनिॽ युक् चोःक्‍मारे़ लागि यर्दन नाधाःम्‍बि पेःक्‍मा के़इःत्‍तिबा खे़न् लाजेॽओ हाराए खिनिॽ के़रे़क् हर्गुप् के़मे़गि फाॽआङ् आङ्‌गाॽ आइन्‍बा ये़न्‍नो साङ्‌ग्राम्‍पेदाङ् नु इक्‍सादिङ् खाम्‍बेःक्‍मान् खिनिॽ तक्‍ले़ङ्‌वाओ इङ्‌सुङ्‌ॽ, हे़क्‍क्‍याङ् यरिक् ये़न् युङ्‌मा के़ङ्‌घोसुम्‍मिन्‌ॽ कर वरे़ङ्‌ले़ङ् युम्रे़क् के़मे़गिॽ॥

२७ यहवे दाङ्‌बे़ल्‍ले़ मे़न्‍छाम् याप्‍मिहाॽ लुम्‍मो फुत्‍छिङ्‌ज्‍याङ् के़जोगिॽ, हे़क्‍क्‍याङ् खुने़ॽ खिनिॽ के़नाःत्‍ति के़देसिबा लाजेॽओबा मे़न्‍छाम् सुवाङ्‌हाॽ लुम्‍मो खिनिॽ साॽरिक् सुःल्‍लिक् के़बोःक्‍खिॽ॥

२८ खे़प्‍मो मनाहाॽरे़ खुन्‍छिॽ हुक्‍किल्‍ले़ मे़जोगुसिबा, निमा मे़न्‍छुक्‍मनाबा, खे़म्‍मा मे़न्‍छुक्‍मनाबा, चामा मे़न्‍छुक्‍मनाबा, नाम्‍मा मे़न्‍छुक्‍मनाबा सिङ् नु लुङ् माङ्‌हाॽ खिनिॽ से़वा के़मे़त्‍तुम्‍सिम्‌ॽ॥

२९ कर खे़प्‍मोआङ् यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽ के़गोःत्‍तुम्‌ॽ खे़ब्‍याङ् खिनिॽ के़रे़क् सिक्‍लुङ्‌माॽ नु सक्‍मा साम्‍मिल्‍ले़ के़हक्‍सुम्‍ने़भग्र खिनिॽ खुने़ॽ के़घोसुम्‌ॽ॥

३० याङ्‌सिबा ये़न्‍हाॽओ आल्‍ल खिनिॽ के़साक्‍पो के़ध्‍येॽइ हे़क्‍क्‍याङ् आङ्‌गाॽ मे़त्‍निङ्‌बा के़रे़क् पाःन्‍हाॽ खिनिॽ सम्‍धाङ् इदारो, खे़ब्‍याङ् यहवे दाङ्‌बा खिनिॽ आप्‍फेक् निङ्‌वाॽफुमाङ् ले़प्‍माङ् के़नुःक्‍खिॽ, खम्‍भ्‍याङ् खुने़ॽ कुबाःन्‍जाक्‍किन् के़इःत्‍तुम् के़नाःत्‍तुम्‌ॽ॥

३१ खुने़ॽ खिनिॽ लाप्‍के़न्‍दिसिन्‌ॽ के़म्‍मे़क्‍खिन्‌ॽ॥ खिनिॽ पाधे़बाहाॽनु खुने़ॽ चोगुबा माङ्‌हे़क्‍लाम् निःन्‍धो चोगुबा माङ्‌हुप्‍पिन् खुने़ॽ निङ्‌वाॽ मे़भेःत्‍छुन्‌ॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन् लुङ्‌माॽ आदुक्‍तुक्‍पा चोक्‍लो॥

निङ्‌वाॽफुमाङ् लत्‍छारक् वाॽ

३२ अक्‍तङ्‌बा पयम् यम्‍बा हिन्‍दोक् आप्‍फाल्‍ले़ पोःक्‍खे़आङ् वये़ इग्र खे़म्‍दे़त्‍ते़आङ् वये़बे? इक्‍सादिङ् खाम्‍बेःक्‍मो निङ्‌वाॽफुमाङ्‌ङिल्‍ले़ मे़न्‍छाम् याप्‍मि नावागे़न् चोगुसिबा तोलिङ्‌सोमुल्‍ले़ कुयाःम्‍बेओ कोःत्‍ते़म् हक्‍से़म्‍मे़ॽ॥ ताङ्‌साङ्‌बाल्‍ले़ कत्‍नास्‍मा कुयाओनु नास्‍मा कुयाओ थारिक्‍काङ् हाबा कन् पाःन्‍निन् निःन्‍धो चोगे़म्‍मे़ॽ॥

३३ आत्‍तिन् सुवाङ्‌हाॽरे़ खिनिॽ हे़क्‍केए मिलाम् के़बाःप्‍पा निङ्‌वाॽफुमाङ्‌ङिल्‍ले़ कुबाःन्‍निन् मे़घे़प्‍सुआङ् मे़वाॽबे? हे़क्‍क्‍याङ् मे़हिङे़आङ् मे़वाॽबि?

३४ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लागि मिस्र लाजेॽओ चोगुबा कुइसिःक् आत्‍तिन् माङ्‌ङिल्‍ले़ कुसुवाङ्‌ङिन् वेॽस्‍मा सुवाङ्‌लाम् लःत्‍तुसिआङ् आप्‍फेक् कुमना चोगुसिआङ् वाॽबे? खिनिॽए मिक् तगि खुने़ॽ पयम् यम्‍बा कुमुक्‍साम्‍मिन् नु कुमुक्‍किन् ओगप् चोगु॥ खुने़ॽ पयम् यम्‍बा माङ्‌दुक्‍मा नु ते़न्‍धङ् पोगे़र याःन्‍दु, ने़हिनिङ्‌वाॽरे़ मे़न्‍धाप्‍मनाबा नु निङ्‌वाॽ के़माबा याःम्‍बक्‍हाॽ चोगुआङ् किप्‍मा के़घुबा पाःन्‍हाॽ पोःक्‍खे़र याःन्‍दु॥

३५ यहवे दाङ्‌बे़न्‍ने निङ्‌वाॽफुमाङ्, हे़क्‍क्‍याङ् खुने़ॽनुःल्‍ले़ वेॽ हाःत्‍ताङ् होप् के़लॽबा पाःन्‍निन् कुसिङ् मे़निःत्‍तुर फाॽआङ् खे़ङ्‌हाॽ खुने़ॽ ओःन्‍धाक्‍तुसिबारो॥

३६ खिनिॽ हे़न्‍थिम् याक्‍मारे़ लागि खुने़ॽ साङ्‌ग्राम्‍पेदाङ्‌लाम् कुइक्‍लान् के़घे़प्‍सुम्‍ल के़याःन्‍दि, हे़क्‍क्‍याङ् इक्‍सादिङ् खाम्‍बेःक्‍मो खुने़ॽ यम्‍बा मिन् ओःन्‍गे़धाक्‍ति॥ मिलाम्‍बा खिनिॽ खुने़ॽ कुबाःन्‍हाॽ के़घे़प्‍सुम्॥

३७ खुने़ॽ खिनिॽ पाधे़बाहाॽ लुङ्‌माॽ तुक्‍तुसिबाल्‍ले़ चोगुल्‍ले़ हे़क्‍क्‍याङ् खे़ङ्‌हाॽरे़ खुनिॽ एगाङ् खुन्‍छिॽ थाःक्‍हाॽ सेगुसिबाल्‍ले़ चोगुल्‍ले़, खुने़ॽ आप्‍फेक् कुवाॽमा नु खुने़ॽ पयम् यम्‍बा कुमुक्‍साम्‍लाम् मिस्रलाम् खिनिॽ के़लःत्‍ति के़भे़त्‍ति॥

३८ खिनिॽ आप्‍फेक्‍नुःल्‍ले़ यम्‍बा नु मुक्‍साम्‍बा सुवाङ्‌हाॽरे़ खुनिॽ लाजेॽओ लाःप्‍माआङ् युक् चोःक्‍मारे़ लागि आइन् खुने़ॽ खे़ङ्‌हाॽ नाःत्‍तुदेसुसिआङ् वाॽ॥

३९ यहवे दाङ्‌बे़न्‍ने थाःङ् साङ्‌ग्राम्‍पेदाङ् नु यो इक्‍सादिङ् खाम्‍बेःक्‍माल्‍ले़ कुसम्‍धाङ् निङ्‌वाॽफुमाङ्‌लो हे़क्‍क्‍याङ् खुने़ॽनुःल्‍ले़ वेॽ हाःत्‍ताङ् होप् के़लॽबा आइन् खिनिॽ निङ्‌वाॽ खोसे़म्‍मे़ॽआङ् सिक्‍लुङ्‌माॽओ युक्‍खे़म्‍मे़ॽ॥

४० आइन् आङ्‌गाॽ खिनिॽ पिनिङ्‌बा खुने़ॽ कुधिम् नु कुइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ, खे़ब्‍याङ् खिनिॽ नु खिनिॽ याङ्‌सिबा थाःक्‍हाॽ मे़नुॽमे़दार, खम्‍भ्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सदादिङ्‌ले़ लागि के़बिरिबा लाजेॽओ खिनिॽ थाःक् चाॽररो॥

यर्दन नाङ्‌गे़न् पिसाङ्‌बा से़ःप्‍सिङ्‌मादे़न् ये़क्‌यक्‍हाॽ

४१ खे़ब्‍याङ् मोसाःल्‍ले़ यर्दन नाङ्‌गे़न् ले़प्‍माङ् ये़क्‌यक् सुम्‍सि लाःत्‍लाःत् से़न्‍दु॥

४२ खे़प्‍मो निङ्‌मि मे़न्‌वाॽए नु से़प्‍मा निङ्‌वाॽ मे़न्‍इःत्‍ते कुभारे़ आन्‍जानिःल्‍ले़ मना स्‍ये़रुने़भग्र खुने़ॽ खे़न् ये़क्‌यक्‍हाॽओबा लत्‍छा ये़क्‌यक्‍को खे़त्‍छिङ्‌मा पेःक्‍माआङ् से़ःप्‍सिङ्‌मा सुक्॥

४३ खे़न् ये़क्‌यक्‍हाॽ कन्‍हाॽए ने़स्‍से़– रुबेनिहाॽरे़ खुन्‍छिॽ लागि मुरे़ःक् खारे़ःक् थेआङ् के़होःप्‍पादे़न् सम्‍धाङ्‌बा ते़ल्‍लक् बेसेर, हे़क्‍क्‍याङ् गादिहाॽरे़ गिलादबा रामोत नु मनस्‍से़रे़ कुमुॽइदाङ्‌हाॽरे़ लागि बासानबा गोलाने़न् ने़स्‍से़रो॥

निङ्‌वाॽफुमाङ्‌ङिल्‍ले़ कुधिम्‍हाॽ खोमानुःल्‍ले़ तगिबा हिन्‍दोक्‍हाॽ

४४ मोसाःल्‍ले़ इस्राइलिहाॽ पिरुसिबा साम्‌योथिम्‍मिन् हाबा कन्‍लो॥

४५ मिस्रलाम् मे़लःन्‍दे़ मे़भे़रे़आङ् मोसाःल्‍ले़ इस्राइलिहाॽ मे़त्‍तुसिबा थिम् नु साक्‍थिम्‍हाॽ हाबा कन्‍हाॽएरो॥

४६ कन् थिम्‍हाॽ मोसाःल्‍ले़ यर्दनलाम् नाङ्‌गे़न् पिसाङ् बेथ-पोर तगाङ्‌बा ने़ने़बादे़न् हेस्‍बोनओ हाङ्‌युक् के़जोःक्‍पा एमोरिहाॽरे़ खुनिॽ हाङ् सिहोनरे़ कुलाजेॽओ पिरुसिआङ् वये़॥ मोसान् नु इस्राइलिहाॽ मिस्रलाम् मे़लःन्‍दे़ मे़भे़रे़र मे़बत्‍छे़ल्‍ले़ सिहोने़न् मे़नाःन्‍दु॥

४७ इस्राइलिहाॽरे़ खुने़ॽ कुलाजेन् नु बासानबा हाङ् ओगरे़ कुलाजेन्, हे़क्‍क्‍याङ् यर्दन नाङ्‌गे़न् पिसाङ् के़ने़बा ने़त्‍छि एमोरि हाङ्‌हाॽरे़ खुन्‍छिॽ लाजेॽहाॽ युक् मे़जोगु॥

४८ खे़ल्‍ले़ चोगुल्‍ले़ इस्राइलिहाॽरे़ अरोएरलाम् अर्नोन हःङ्‌गुःल्‍ले़ कुयाओबा चिभिॽभिॽबा के़रे़क् ते़न्‍हाॽ सिरियोन् कोःक्‍मा थारिक्, हेर्मोन कोःक्‍माआङ् मे़मे़त्‍तुबा थारिक् मे़नाःन्‍दु॥

४९ हे़क्‍क्‍याङ् यर्दन वहःङ् नाङ्‌गे़न् पिसाङ् पिसगाबा सुरेःम्‍ले़ःम्‍बा ते़न्‍निल्‍ले़ कुसिगाङ् के़ने़बा युम्‍लाःक्‍खाङ् वरःङ्‌ङोनु यो ले़प्‍माङ् थारिक् इस्राइलिहाॽरे़ मे़नाःन्‍दुरो॥

थिबोङ् इङ्‌जाङ्

(ला २०:१-१७)

५

मोसाःल्‍ले़ के़रे़क् इस्राइलिहाॽ उःत्‍तुसिआङ् मे़त्‍तुसि, “इस्राइलिसे, आइन् आङ्‌गाॽ खिनिॽ पिनिङ्‌बा थिम् नु साम्‌यो साक्‍थिम्‍हाॽ खे़प्‍से़म्‍मे़ॽ, हे़क्‍क्‍याङ् खे़ङ्‌हाॽ खिनिॽ सिङ्‌सिङ् ये़क्‌ये़क्‍काङ् इःत्‍ते़म् नाःत्‍ते़म्‍मे़ॽ॥

२ “यहवे दाङ्‌बा आनिॽ निङ्‌वाॽफुमाङ्‌ङिल्‍ले़ आनिॽनु होरेब कोःक्‍माओ माङ्‌हुप् चोगु॥

३ यहवे दाङ्‌बे़ल्‍ले़ कन् माङ्‌हुप्‍पिन् आनिॽ पाधे़बाहाॽनुरक् मे़ःन्, कर आइन् कॽयो आनिॽ कुहिङ्‌वे़त् के़वाॽबा आनिॽ के़रे़क्‍नुआङ् चोगु॥

४ कोःक्‍मा फाङ्‌जङ्‌ङो यहवे दाङ्‌बे़न् मिधुङ् मिराःक् लुम्‍मोलाम् खिनिॽनु नारा तुम्‍दुम्‍बा ताॽजे़क्‍खे़॥

५ खे़न् ये़म्‍मो आङ्‌गाॽए यहवे दाङ्‌बान् नु खिनिॽ लुम्‍मो पोःक्‍खाङ्‌ङाङ् यहवे दाङ्‌बे़ल्‍ले़ कुबाःन्‍जाक्‍के़न् खिनिॽ मे़प्‍मारे़ लागि ये़बाङ्, थेआङ्‌भे़ल्‍ले़ मिःल्‍ले़ चोगुल्‍ले़ खिनिॽ के़गिसिआङ् कोःक्‍मा फाङ्‌जङ्‌ङो के़न्‍धोःक्‍कासिन्॥ हे़क्‍क्‍याङ् खुने़ॽ अक्‍खे पाःत्‍तुरो,

६ “आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ, आङ्‌गाॽ मिस्र लाजेॽ, इग्र योक् के़म्‍जोगिबा लाजेॽलाम् खिनिॽ लःत्‍निङ् फे़त्‍निङ्॥

७ “आङ्‌गाॽनुःल्‍ले़ वेॽ आत्‍तिन् माङ् साम्‍माङ्‌हाॽआङ् से़वा मे़मे़त्‍ते़म्‍सिम्‍मिन्‍ने़ॽ॥

८ “खिनिॽ आप्‍फेक् लागि मे़घोःन्‍दे़म् मे़लक्‍ते़म्‍मिन्‍ने़ॽआङ् आत्‍तिन् परिक्‍ले़न्‍नाङ् नावाइत्‍ला मे़जोगे़म्‍मिन्‍ने़ॽ, थाःङ् ताङ्‌साङ्‌बा इग्र मु इक्‍सादिङ् खाम्‍बेक् किग्र च्‍वाःत्‍तो के़याक्‍पा थे़मा पाःन्‍निल्‍ले़ कुइत्‍तोआङ् चइःत् नावाइत्‍ला मे़जोगे़म्‍मिन्‍ने़ॽ॥

९ खे़ङ्‌हाॽ तगि अःक्‍खुम् मे़भन्‍नासिम्‍मिन्‍ने़ॽ, खे़ङ्‌हाॽ माङ्‌से़वा मे़मे़त्‍ते़म्‍सिम्‍मिन्‍ने़ॽ, थेआङ्‌भे़ल्‍ले़ आङ्‌गाॽ यहवे दाङ्‌बा वेॽ माङ्‌हाॽ नासिमे़न्‍धःप्‍मनाबा निङ्‌वाॽफुमाङ्‌आ॥ आङ्‌गाॽ के़नाॽबा पाधे़बाहाॽरे़ खुन्‍छिॽ फे़न्‌याःम्‍बक्‍किल्‍ले़ खुम्‍दिङ्‌ङिन् खे़ङ्‌हाॽरे़ खुनिॽ थिन्‍दाङ् सायोबोहाॽरे़ खुन्‍छिॽ सुम्‍सिगेक्‍पा लिसिगेक्‍पा थाःक् थारिक् पिरुङ्‌सिङ्‌ॽ,

१० कर आङ्‌गाॽ मिःम्‍जि के़मे़प्‍पा नु आङ्‌गाॽ आइङ्‌जाङ् के़इःप्‍पा के़नाःप्‍पाहाॽरे़ खुन्‍छिॽ हे़न्‍छिङ् थाःक् थारिक् आङ्‌गाॽ लुङ्‌माॽ तुक्‍तुङ्‌सिङ्‌ॽ॥

११ “आत्‍तिन् ताप्‍फे़ःम्‍बा निङ्‌सेःक्‍ले़ लागिआङ् आङ्‌गाॽ आमिङ्‌ङिन् हने़ मे़बाताम्‍मिन्‍ने़ॽ, थेआङ्‌भे़ल्‍ले़ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ हे़क्‍क्‍याङ् आङ्‌गाॽ आमिङ् फे़क्‍के़लाःम्‍बाहाॽ आङ्‌गाॽ खुम्‍दिङ् पिरुङ्‌सिङ्‌ॽ॥

१२ “यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ इङ्‌जाङ् के़बिरिबा हे़क्‍के सबाथ ये़न्‍निन् सेसे लॽरिक् ने़प्‍मारे़ लागि निङ्‌वाॽओ युक्‍खे़म्‍मे़ॽ॥

१३ खिनिॽ याःम्‍बक्‍किन् तुक्‍सि ये़न् थारिक् चोगे़म्‍मे़ॽ,

१४ कर नुसिगेक्‍पा ये़न्‍निङ्‌ग यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि सबाथरो॥ खे़ल्‍ले़ याःन्‍दिक् खिनिॽ थे़माआङ् याःम्‍बक् मे़जोगे़म्‍मिन्‍ने़ॽ– खिनिॽ साहाॽरे़, योःग्‍बा योःग्‍माहाॽरे़, पित्‍हाॽरे़, अदङ् कुभा थक्‍सा ये़क्‌यक्‍को के़वाॽबा वेॽ लाजेॽबाल्‍ले़आङ् थे़मा याःम्‍बक्‍काङ् मे़जोगुन्‍ल॥ खिनिॽ योःग्‍बा योःग्‍माहाॽ खिनिॽनु मे़नाःम्‍सिङ्‌ल॥

१५ मिस्र लाजेॽओ खिनिॽ योक् के़बोःक्‍खिआङ् के़वयिल्‍ले़ आक्‍खेलॽरिक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खुने़ॽ कुमुक्‍साम् नु कुहुक्‍किन् सन्‍छुआङ् खिनिॽ के़लःत्‍ति के़भे़त्‍ति, खे़न् खिनिॽ निङ्‌वाॽ इःत्‍ते़म्‍मे़ॽ॥ कल्‍ले़चोगुल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सबाथ ये़न्‍निन् ने़प्‍मारे़ लागि खिनिॽ इङ्‌जाङ् के़बिरिबारो॥

१६ “यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ इङ्‌जाङ् के़बिरिबा हे़क्‍केए खिनिॽ पानुदिङ् पा नु मानुदिङ् माःन् मिङ्‌सो इङ्‌धाङ् पिरे़म्‍सिम्‍मे़ॽ, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिबा लाजेॽओ खिनिॽ थाःक् चाॽर, खे़ब्‍याङ् खे़प्‍मो खिनिॽ के़नुरि के़दासिर॥

१७ “मना मे़से़रे़म्‍मे़न्‍ने़ॽ॥

१८ “याम्‍बोःप्‍मा याःम्‍बक् मे़जोगे़म्‍मिन्‍ने़ॽ॥

१९ “खिनिॽ मे़घुःत्‍ते़म्‍मिन्‍ने़ॽ॥

२० “खिनिॽ हिम्‍बेसाङ्‌बे़न् मे़न्‌वाॽमनाबा आप्‍तिक् मे़गुते़म्‍मिन्‍ने़ॽ॥

२१ “खिनिॽ हिम्‍बेसाङ्‌बे़ल्‍ले़ कुमेःत्, कुहिम्, कुइक्‍ताप्, कुयोःग्‍बा, कुयोःग्‍मा, कुबित्, कुअदङ् इग्र खे़ल्‍ले़ कुधे़मा पाःन्‍निन्‍नाङ् मिक् मे़गेःत्‍ते़म्‍मिन्‍ने़ॽ॥”

२२ कन् इङ्‌जाङ्‌हाॽ यहवे दाङ्‌बे़ल्‍ले़ कोःक्‍मा फाङ्‌जङ्‌ङो मिधुङ्‌दिङ् मिराःक् नु खाॽमित् हे़क्‍क्‍याङ् खामाक्‍मा लुम्‍मोलाम् यम्‍बा इक्‍लाओ खिनिॽ के़रे़क् चुम्‍भोःन् के़मे़त्‍ति॥ खुने़ॽ कुयोॽबा वेॽ थे़माआङ् मे़बाःत्‍तुन्॥ हे़क्‍क्‍याङ् खे़न् इङ्‌जाङ्‌हाॽ ने़त्‍छि साप्‍लुङ्‌हाॽओ साप्‍तुआङ् आङ्‌गाॽ पिराङ्‌लो॥

इस्राइलिहाॽ किमा यङ्‌माओ मे़ध्‍ये़

(ला २०:१८-२१)

२३ खिनिॽ खामाक्‍मा लुम्‍मोलाम् इक्‍लान् के़घे़प्‍सुम्, हे़क्‍क्‍याङ् कोःक्‍मा फाङ्‌जङ्‌ङिन् मिधुङ् मिराःक् तिरे़आङ् युङे़, खे़ब्‍याङ् खिनिॽ थाःक्‍कोबा के़रे़क् लाम्‍लोबाहाॽ नु तुम्‍म्‍याङ्‌हाङ्‌हाॽ आङ्‌गाॽ आबेसाङ् मे़द्‌ये़॥

२४ खे़ङ्‌हाॽरे़ मे़बाःत्‍तु, “यहवे दाङ्‌बा आनिगे निङ्‌वाॽफुमाङ्‌ङिल्‍ले़ कुमिमिदिङ् नु कुहाङ्‌वान् आनिगे ओःन्‍धाक्‍तिगे़॥ आनिगे खुने़ॽ कुइक्‍लान् मिधुङ् मिराःक्‍लाम् खे़प्‍सुम्‍बे़॥ निङ्‌वाॽफुमाङ्‌ङिन् मनाहाॽनु पारे़साङ् मनाहाॽ कुहिङ्‌वे़त् मे़वाॽबा आनिगे आइन्‍ने निसुम्‍बे़॥

२५ कर आल्‍ल, कम्‍भ्‍यारिक् यम्‍बा मिधुङ् मिराःक्‍को थेआङ् मिदिक्‍माआङ् सिमाबे? यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुइक्‍लान् आल्‍लसाङ् आनिॽ आघे़प्‍सुम्‍ने़भग्र आनिॽ आसिरो!

२६ मिधुङ् मिराःक्‍कोलाम् कुहिङ्‌वे़त् निङ्‌वाॽफुमाङ्‌ङिन् पारे़बान् के़घे़म्‍बाआङ् आनिॽ हे़क्‍के के़हिङ्‌बा नासिगे़न् थक्‍ला के़गप्‍पा आत्‍तिन् मनान् वाॽबे?

२७ खे़ने़ॽ आप्‍फेक्‍के निःत्‍ताङ् पेगे़ॽ, हे़क्‍क्‍याङ् यहवे दाङ्‌बा आनिगे निङ्‌वाॽफुमाङ्‌ङिल्‍ले़ पाःत्‍तुबा के़रे़क् पाःन्‍हाॽ खे़प्‍से़ॽआङ् आनिगे आमे़त्‍ते़ॽ, खे़ब्‍याङ् आनिगे खे़प्‍सुम्‍बे़आङ् इःत्‍तुम् नाःत्‍तुम्‍बे़॥”

२८ खिनिॽ आङ्‌गाॽनु के़बारिबान् यहवे दाङ्‌बे़ल्‍ले़ खे़प्‍सु, हे़क्‍क्‍याङ् खुने़ॽ आङ्‌गाॽ मे़त्‍ताङ्, “कन् मनाहाॽरे़ खे़ने़ॽ के़म्‍मे़त्‍ताबान् आङ्‌गाॽ खे़प्‍सुङ्, खे़ब्‍याङ् खे़ङ्‌हाॽरे़ कुदोःप्‍माए मे़बाःत्‍तु॥

२९ आङ्‌गाॽनु किमा हे़क्‍क्‍याङ् आभे़ल्‍ले़साङ् के़रे़क् आबाःन्‍हाॽ खे़म्‍मा खे़ङ्‌हाॽरे़ निङ्‌वाॽ के़गत्‍तुम्‍मिल्‍ले़ग नुबा पोःक्‍खे़बा वये़, हे़क्‍केलॽरिक् खे़ङ्‌हाॽ नु खुन्‍छिॽ मुॽइदाङ्‌साहाॽ सदादिङ् मे़नुरे़ मे़दासे़बामे़न्॥

३० पेगे़ॽआङ् खे़ने़ॽ खे़ङ्‌हाॽ मे़त्‍ते़से़ॽ, ‘खिनिॽ आप्‍फेक् आप्‍फेक् साःङ्‌गाहिम्‍मो नुःक्‍खे़म्‍मे़ॽ॥’

३१ कर खे़ने़ॽ कॽयो आङ्‌गाॽ आबेसाङ् ये़बे़ॽ॥ हे़क्‍क्‍याङ् खे़ने़ॽ खे़ङ्‌हाॽ हुॽमासि के़बोङ्‌बा के़रे़क् इङ्‌जाङ्‌हाॽ, थिम् नु साम्‌योथिम्‍हाॽ आङ्‌गाॽ खे़ने़ॽ मे़त्‍ने़, खे़ब्‍याङ् आङ्‌गाॽ खे़ङ्‌हाॽरे़ खुनिॽ युक्‍को पिरुङ्‌सिङ्‌ङाङ् ने़बा लाजेॽओ खे़ङ्‌हाॽरे़ खे़न् थिम्‍हाॽ मे़इःत्‍तु मे़नाःत्‍तुर॥”

३२ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़रे़क् कुइङ्‌जाङ्‌हाॽ नुरिक्‍काङ् इःप्‍मा नाःप्‍मारे़ लागि सिङ्‌सिङ् ये़क्‌ये़क् लॽरे़म्‍मे़ॽ, चुक्‌वा फे़ङ्‌वा ले़प्‍माङ् आत्‍तिआङ् मे़बेगे़म्‍मिन्‍ने़ॽ॥

३३ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लाङ्‌घेःक्‍मारे़ लागि के़बिरिबा इङ्‌जाङ् कुइसिःक् के़रे़क् लाम्‍हाॽओ लाङ्‌घेगे़म्‍मे़ॽ, हे़क्‍केलॽरिक् खिनिॽ युक् के़जोगुम्‍बा लाजेॽओ खिनिॽ कुहिङ्‌वे़त् वये़म्‍मे़ॽ, हे़क्‍क्‍याङ् खिनिॽ के़नुरि के़दासिर, खे़ब्‍याङ् खिनिॽ थाःक् चाॽररो॥

के़रे़क्‍नुःल्‍ले़ यम्‍बा इङ्‌जाङ्

६

खिनिॽ यर्दन नाधाःम्‍बि के़बेगिआङ् युक् चोःक्‍मा के़इःत्‍तुम्‍बा लाजेॽओ खिनिॽ के़इःत्‍तुम् के़नाःत्‍तुम्‍ल फाॽआङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हुॽसे़ आङ्‌गाॽ इङ्‌जाङ् पिराङ्‌बा इङ्‌जाङ्, थिम् नु साम्‌यो साक्‍थिम्‍हाॽ हाबा कन्‍हाॽरो॥

२ खिनिॽ हिङ्‌हिङ् यहवे दाङ्‌बा खिनिॽ निङ्‌वाॽफुमाङ्‌ङिन्‍नु किसे़म्‍मे़ॽआङ् खिनिॽ नु खिनिॽ साएहाॽ हे़क्‍क्‍याङ् मे़न्‍छाॽहाॽरे़ आङ्‌गाॽ पिनिङ्‌ल पत्‍ताबा के़रे़क् कुधिम्‍हाॽ नु कुइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ, हे़क्‍केलॽरिक् खिनिॽ थाःक् चाॽर॥

३ इस्राइलिसे खे़प्‍से़म्‍मे़ॽ, कन्‍हाॽ के़रे़क् इःप्‍मा नाःप्‍मारे़ लागि सिङ्‌सिङ् ये़क्‌ये़क् लॽरे़म्‍मे़ॽ, खे़ब्‍याङ् खिनिॽ के़नुरि के़दासिर, हे़क्‍क्‍याङ् यहवे दाङ्‌बा खिनिॽ पाधे़बाहाॽरे़ खुनिॽ निङ्‌वाॽफुमाङ्‌ङिल्‍ले़ खिनिॽनु माङ्‌हुप् चोगुबा कुइसिःक् पित्‍नु नु सक्‌वाघु के़गुङ्‌बा लाजेॽओ खिनिॽ यरिक् के़बोःन्‍दि के़धे़ॽरिॽआङ्‌लो॥

४ इस्राइलिसे, खे़प्‍से़म्‍मे़ॽ, यहवे दाङ्‌बा आनिॽ निङ्‌वाॽफुमाङ्, यहवे दाङ्‌बा लत्‍छारक् वाॽ॥

५ यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽ के़रे़क् सिक्‍लुङ्‌माॽरे़, खिनिॽ के़रे़क् निङ्‌वाॽरे़ हे़क्‍क्‍याङ् खिनिॽ के़रे़क् मुक्‍साम्‍मिल्‍ले़ मिःम्‍जि मे़त्‍ताम्‍मे़ॽ॥

६ हे़क्‍क्‍याङ् आइन् आङ्‌गाॽ खिनिॽ मे़त्‍निङ्‌बा कन् इङ्‌जाङ्‌हाॽ खिनिॽ के़रे़क् सिक्‍लुङ्‌माॽओ युक्‍खे़म्‍मे़ॽ॥

७ खिनिॽ हिम्‍मो के़वयिल्‍ले़, लाम्‍मो लाङ्‌गे़घेगिल्‍ले़, के़नाःम्‍मासिल्‍ले़ नु के़बोगिल्‍ले़ खिनिॽ खे़ङ्‌हाॽरे़ कुयाःम्‍बेओ पाःन्‍छुम् इङ्‌सुम् तारे़म्‍मे़ॽ खम्‍भ्‍याङ् खिनिॽ साहाॽ हुॽरे़म्‍सिम्‍मे़ॽ॥

८ खे़ङ्‌हाॽ खिनिॽ हुक्‍को मिक्‍सेःन्‍ले़ लागि इघेःक्‍खे़म् फत्‍छे़म्‍मे़ॽ॥ खे़ङ्‌हाॽ खिनिॽ त्‍वाबो खेःक्‍खाम् फत्‍छे़म्‍मे़ॽ॥

९ खे़ङ्‌हाॽ खिनिॽ हिम् लाम्‍धेःत्‍पुङ् नु मालाम्‍धेःत्‍हाॽओ साप्‍ताम्‍मे़ॽ॥

१० आल्‍ल यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ पाधे़बा अब्राहाम, इसहाक हे़क्‍क्‍याङ् याकुबेन्‍नु खिनिॽ पिनिङ् फाॽआङ् माङ्‌हे़क् चोगुबा लाजेॽओ खुने़ॽ के़गे़त्‍तिॽ, खिनिॽ के़न्‍जोगुम्‍मिन्‍बा यम्‍ब्‌यम्‍बा नु नुःब्‍नुबा ये़क्‌यक्‍हाॽ के़ने़बा लाजेॽओ,

११ खे़प्‍मो खिनिॽ के़न्‍छुप्‍सुम्‍मिन्‍बा साॽरिक् नुबा पाःन्‍हाॽरे़ सधे़क् के़दिम्‍बा हिम्‍हाॽ मे़युङ्‌ॽ, हे़क्‍क्‍याङ् के़न्‍दयुम्‍मिन्‍बा वबाक्‍हाॽ नु के़ल्‍लेःत्‍तुम्‍मिन्‍बा चे़ल्‍ले़क्‍सेॽ नु चैतुन इक्‍ताप्‍हाॽ ने़रो, खे़ब्‍याङ् खिनिॽ खे़ङ्‌हाॽ के़जाम्‍माङ् के़घासिॽ,

१२ हे़क्‍केःल्‍ले़ खिनिॽ सिङ्‌सिङ् ये़क्‌यक् लॽरे़म्‍मे़ॽ, हे़क्‍क्‍याङ् योक् के़म्‍जोगिबा लाजेॽ मिस्रलाम् खिनिॽ के़लःप्‍पा के़भे़प्‍पा यहवे दाङ्‌बे़न् निङ्‌वाॽ मे़भेःत्‍छे़म्‍मिन्‍ने़ॽ॥

१३ यहवे दाङ्‌बा खिनिॽ निङ्‌वाॽफुमाङ्‌ङिन् किरे़म्‍मे़ॽ, खुने़ॽइन्‍लक् माङ्‌सेवा याःम्‍बक् चोगे़म्‍मे़ॽ हे़क्‍क्‍याङ् खुने़ॽए कुमिङ्‌ङो माङ्‌हे़क्‍कासिम्‍मे़ॽ॥

१४ खिनिॽ कब्रिङ् पिसाङ्‌बा मे़न्‍छाम् सुवाङ्‌हाॽरे़ खुन्‍छिॽ वेॽ माङ्‌हाॽ मे़दिम्‍दे़म् मे़नाःत्‍ते़म्‍सिम्‍मे़न्‍ने़ॽ,

१५ थेआङ्‌भे़ल्‍ले़ खिनिॽ लुम्‍मो के़वाॽबा यहवे दाङ्‌बा खिनिॽ निङ्‌वाॽफुमाङ्‌ङिन् वेॽ माङ्‌हाॽ नासिमे़न्‍धःप्‍मनाबा निङ्‌वाॽफुमाङ्‌लो॥ मेःन्‍ने़भग्र यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुसाक्‍के़न्‍निन् खिनिॽ सम्‍धाङ् चुक्, खे़ब्‍याङ् खुने़ॽ इक्‍सादिङ् खाम्‍बेःक्‍मोलाम् खिनिॽ के़मे़क्‍खिॽ॥

१६ मस्‍साओ हे़क्‍के यहवे दाङ्‌बा खिनिॽ निङ्‌वाॽफुमाङ्‌ङिन् कुनिङ्‌वाॽ मे़साॽरे़म्‍मिन्‍ने़ॽ॥

१७ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ साम्‌योथिम् कुइङ्‌जाङ्‌हाॽ नु खुने़ॽ खिनिॽ के़बिरिबा थिम्‍हाॽ हे़क्‍क्‍याङ् साम्‌योथिम्‍हाॽ सिङ्‌सिङ् ये़क्‌ये़क्‍काङ् इःत्‍ते़म् नाःत्‍ते़म्‍मे़ॽ॥

१८ यहवे दाङ्‌बे़ल्‍ले़ कुमिक्‍साओ आत्‍तिन् आत्‍तिन् पाःन्‍हाॽ कुदोःप्‍मा नु नुबा चोक् खे़न् चोगे़म्‍मे़ॽ, हे़क्‍केलॽरिक् खिनिॽ के़नुरि के़दासिर, खे़ब्‍याङ् खिनिॽ पाधे़बाहाॽनु यहवे दाङ्‌बे़ल्‍ले़ माङ्‌हे़क्‍सिङ्‌ङाङ् माङ्‌हे़क् चोगुबा खे़न् नुबा लाजेन् खिनिॽ हुक्‍काप् चोगे़म्‍मे़ॽ,

१९ हे़क्‍क्‍याङ् यहवे दाङ्‌बे़ल्‍ले़ पाःत्‍तुबा कुइसिःक् खिनिॽ के़रे़क् निङ्‌मिहाॽ खिनिॽ तगिलाम् नाःत्‍ते़म्‍दे़से़म्‍सिम्‍मे़ॽ॥

२० के़दाबा ये़म्‍मो खिनिॽ ये़म्‍बित्‍छा साहाॽरे़ अक्‍खेलॽरिक् सेःन्‍के़म्‍दोसिॽ, “यहवे दाङ्‌बा आनिॽ निङ्‌वाॽफुमाङ्‌ङिल्‍ले़ आबिरे़बा कन् थिम्‍हाॽ नु साम्‌योथिम्‍हाॽरे़ कुबेन् थे़माबे?”

२१ हे़क्‍केःल्‍ले़ खिनिॽ खे़ङ्‌हाॽ अक्‍खे मे़त्‍ते़म्‍सिम्‍मे़ॽ, “मिस्र लाजेॽओ फारोल्‍ले़ कुयोःग्‍बा आवये़, हे़क्‍क्‍याङ् यहवे दाङ्‌बे़ल्‍ले़ मिस्रलाम् खुने़ॽ कुमुक्‍साम्‍मिल्‍ले़ आलःत्‍ते़ आभे़त्‍ते़॥

२२ यहवे दाङ्‌बे़ल्‍ले़ आनिॽ मिक्‍किल्‍ले़ निसुरए मिस्रिहाॽ, फारोन् नु खुने़ॽ के़रे़क् कुहिम्‍सयङ्‌हाॽओ साॽरिक् किप्‍मागे़घुबा निङ्‌वाॽ के़माबा मिक्‍सेन् नु ने़हिनिङ्‌वाॽरे़ मे़न्‍धाप्‍मनाबा याःम्‍बक्‍हाॽ ओसेःन्‍धाङ् चोगु॥

२३ आनिॽ पाधे़बाहाॽनु माङ्‌हे़क्‍सिङ्‌ङाङ् पिनिङ् लॽरिक् माङ्‌हुप् चोगुबा लाजेॽओ आनिॽ फे़प्‍मारे़ लागि खुने़ॽ खे़प्‍मोलाम् आलःत्‍ते़॥

२४ यहवे दाङ्‌बे़ल्‍ले़ए आनिॽ कन् के़रे़क् थिम्‍हाॽ इःप्‍मा नाःप्‍मा नु यहवे दाङ्‌बा आनिॽ निङ्‌वाॽफुमाङ्‌ङिन् किप्‍मारे़ लागि इङ्‌जाङ् आबिरे़बारो, हे़क्‍केलॽरिक् आनिॽ चक्‍मे़ल्‍लॽए आनुॽ आदार, हे़क्‍क्‍याङ् आइन् हे़क्‍केए आनिॽआङ् ताप्‍थेक् याम्‍धेक्‍को आवाॽर॥

२५ खुने़ॽ कुइङ्‌जाङ् कुइसिःक् खुने़ॽ कुमिक्‍सा तगि यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कन् के़रे़क् कुइङ्‌जाङ्‌हाॽ इःप्‍मा नाःप्‍मारे़ आनिॽ सिङ्‌सिङ् ये़क्‌ये़क् आलॽने़भग्र, हाबा खे़न्‍ने आनिॽ लागि साम्‌योबा पोङ्‌लो॥”

कनानिहाॽनु फुत्‍छिङ्‌मा मे़नुॽने़न्

(ला ३४:११-१६)

७

आल्‍ल खिनिॽ युक् चोःक्‍मा फाॽआङ् पेःक्‍मा के़जोगिबा लाजेॽओ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़भे़त्‍तिॽ, हे़क्‍क्‍याङ् खिनिॽनुःल्‍ले़ आत्‍तातान्‍ने यरिक् नु पधुम् के़धुम्‍बा कन् नुसि मे़न्‍छाम् सुवाङ्, हित्‍ति, गिर्गासि, एमोरि, कनानि, परिज्‍जि, हिब्‍बि नु यबुसिहाॽ खिनिॽ तगिलाम् खुने़ॽ नाःत्‍तुदेसुसिॽ,

२ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़ङ्‌हाॽ खिनिॽ युक्‍को तारुसि के़बिरिॽ, खे़ब्‍याङ् खिनिॽ खे़ङ्‌हाॽ के़नाःन्‍दुम्‍सिम्‍बा मे़बोङ्‌ॽ, हे़क्‍केःल्‍ले़ खिनिॽ खे़ङ्‌हाॽ खक्‍पे़त् मे़क्‍खे़म्‍सिम्‍मे़ॽ॥ खिनिॽ खे़ङ्‌हाॽनु थे़मा पाःन्‍नोआङ् मे़दङ्‌ङासिम्‍मिन्‍ने़ॽ॥ खे़ङ्‌हाॽ लुङ्‌माॽ मे़दुक्‍ते़म्‍सिम्‍मिन्‍ने़ॽ॥

३ खे़ङ्‌हाॽनु ते़न्‍धाम् मेःक्‍खिम् मे़जोगे़म्‍मिन्‍ने़ॽ॥ खिनिॽ मे़न्‍छुमा साहाॽ खे़ङ्‌हाॽरे़ खुन्‍छिॽ ये़म्‍बित्‍छासाहाॽ मे़बिरे़म्‍सिम्‍मिन्‍ने़ॽ इग्र खे़ङ्‌हाॽरे़ खुन्‍छिॽ मे़न्‍छुमा साहाॽ खिनिॽ ये़म्‍बित्‍छा साहाॽरे़ लागि मे़दारे़म्‍सिम्‍मिन्‍ने़ॽ,

४ थेआङ्‌भे़ल्‍ले़ खे़ङ्‌हाॽरे़ खिनिॽ ये़म्‍बित्‍छासाहाॽ यहवे दाङ्‌बालाम् मे़हुसुसिआङ् वेॽ माङ्‌हाॽ से़वा मे़प्‍मा मे़बाङ्‌घुसिॽ॥ अक्‍खे पोङ्‌बाल्‍ले़ यहवे दाङ्‌बे़ल्‍ले़ कुसाक्‍के़न्‍निन् खिनिॽ सम्‍धाङ् थारो, हे़क्‍क्‍याङ् खुने़ॽ खिनिॽ खिमो के़मे़क्‍खिॽ॥

५ खिनिॽ खे़ङ्‌हाॽनु अक्‍तङ्‌बा याःम्‍बक् चोगे़म्‍मे़ॽ॥ खे़ङ्‌हाॽरे़ खुन्‍छिॽ ले़त्‍ति तोःम्‍मादे़न्‍हाॽ यन्‍छे़म् पिरे़म्‍सिम्‍मे़ॽ, खे़ङ्‌हाॽरे़ खुन्‍छिॽ चखोबा लुङ्‌हाॽ फयःप्‍फयःप् यःप्‍से़म् पिरे़म्‍सिम्‍मे़ॽ, खे़ङ्‌हाॽरे़ खुन्‍छिॽ असेरा माङ्‌ङिल्‍ले़ कुसित्‍लाङ्‌हाॽ खक्‍ते़म्‍मे़ॽआङ् सोःन्‍दे़म् पिरे़म्‍सिम्‍मे़ॽ, हे़क्‍क्‍याङ् खे़हाॽरे़ खुन्‍छिॽ नावाइत्‍लाहाॽ मिओ मिधिक्‍खे़म् पिरे़म्‍सिम्‍मे़ॽ॥

६ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि खिनिॽ लत्‍छा सेसेबा सुवाङ्‌निङ्‌लो॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍को के़वाॽबा के़रे़क् मे़न्‍छाम् याप्‍मिहाॽलाम् खुने़ॽ कुलागि लत्‍छा के़ये़क्‍पा सुवाङ्, लत्‍छा इमे़ल्‍लुङ्‌बा याङ्‌साकुन्‍धे चोःक्‍मारे़ लागि खिनिॽ के़सेगिआङ् वाॽ॥

७ खिनिॽ खानिःत्‍तो वेॽ मे़न्‍छाम् सुवाङ्‌हाॽनुःल्‍ले़ यरिक् के़योरिबाल्‍ले़ चोगुल्‍ले़ यहवे दाङ्‌बे़ल्‍ले़ खिनिॽ लुङ्‌माॽ के़दुक्‍तिबा इग्र के़सेगिबा मे़ःन्, थेआङ्‌भे़ल्‍ले़ खिनिॽग खानिःत्‍तो के़रे़क् मे़न्‍छाम् सुवाङ्‌हाॽनुःल्‍ले़ चबे़त्‍छिक् के़वयि॥

८ कर यहवे दाङ्‌बे़ल्‍ले़ खिनिॽ लुङ्‌माॽ के़दुक्‍तिबाल्‍ले़ चोगुल्‍ले़, हे़क्‍क्‍याङ् खुने़ॽ खिनिॽ पाधे़बाहाॽनु चोगुबा माङ्‌हुप्‍पिन् के़प्‍मारे़ लागिए यहवे दाङ्‌बाल्‍ले़ खुने़ॽ आप्‍फेक् कुमुक्‍साम्‍मिल्‍ले़ खिनिॽ के़लःत्‍ति के़भे़त्‍ति, खे़ब्‍याङ् मिस्रबा हाङ् फारोल्‍ले़ कुहुक्‍कोलाम्, योक् के़म्‍जोगिबा लाजेॽलाम् चोःक्‌युम्‍भो के़बिरि॥

९ कल्‍ले़चोगुल्‍ले़ निङ्‌वाॽओ युक्‍खे़म्‍मे़ॽ, यहवे दाङ्‌बा खिनिॽ निङ्‌वाॽफुमाङ्‌ङिन्‍लक् लत्‍छा नसाःन्‍साबा निङ्‌वाॽफुमाङ् वाॽ॥ खुने़ॽ मिःम्‍जि के़मे़प्‍पा नु खुने़ॽ कुइङ्‌जाङ् के़इःप्‍पा के़नाःप्‍पा हे़न्‍छिङ् थाःक्‍हाॽओ नसाःन्‍साबा कुमाङ्‌हुप्‍पिन् के़त्‍तुॽ॥

१० कर खुने़ॽ के़नाॽबाहाॽ से़क्‍खासाङ् मे़क्‍खुसिॽ, खम्‍भ्‍याङ् खुने़ॽ के़जिःप्‍पाहाॽरे़ खुन्‍छिॽ तक्‍ले़ङ्‌वाओ कुले़क्‌वा नुःक्‍मारे़ लागि खुने़ॽ मे़सुने़न्॥

११ कल्‍ले़चोगुल्‍ले़ आङ्‌गाॽ आइन् खिनिॽ पिनिङ्‌बा इङ्‌जाङ्, थिम् नु साम्‌योथिम्‍हाॽ सिङ्‌सिङ् ये़क्‌ये़क्‍काङ् इःत्‍ते़म् नाःत्‍ते़म्‍मे़ॽ॥

इङ्‌जाङ् के़इःप्‍पा के़नाःप्‍पाहाॽरे़ लागि मुॽइसाम्

(साम्‌यो इङ् २८:१-१४)

१२ खिनिॽ कन् थिम्‍हाॽ के़घे़प्‍सुम्‍माङ् के़इःत्‍तुम् के़नाःत्‍तुम्‍ने़भग्र यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ पाधे़बाहाॽनु माङ्‌हुप् चोगुआङ् वये़बा कुइसिःक् खिनिॽ लुङ्‌माॽ के़दुक्‍तिबा कुमाङ्‌हुप्‍पिन् के़त्‍तुॽ॥

१३ खुने़ॽ खिनिॽ लुङ्‌माॽ के़दुक्‍तिॽ, हे़क्‍क्‍याङ् खुने़ॽ खिनिॽ हाङ्‌वागे़न् मुॽइसाम् के़बिरिआङ् खिनिॽ के़भोसिॽ॥ खुने़ॽ पिनिङ् फाॽआङ् खिनिॽ पाधे़बाहाॽनु माङ्‌हुप् चोगुबा लाजेॽओ खिनिॽ थक्‍लारे़ लागि यरिक् सामे़न्‍छाॽहाॽ के़बिरिॽ, इक्‍ताप्‍पो के़धोःक्‍पा कुजारे़ लागि, कुबोक् चे़ल्‍ले़क्‍सेॽ थि नु निःङ्‌गेॽ, पित्‍थक्‍सा, कुम्‍बाबा कुम्‍मामा पित्‍सात्‍हाॽ नु मे़ल्‍लुक् मे़न्‍दाक् साःत्‍हाॽओआङ् खुने़ॽ हाङ्‌वागे़न् मुॽइसाम् थासुॽ॥

१४ खिनिॽ वेॽ मनाहाॽनुःल्‍ले़ साॽरिक् मुॽइसाबा के़बोःक्‍खिॽ॥ खिनिॽ ये़म्‍बित्‍छा इग्र मे़न्‍छुमा मनाहाॽओ आत्‍तिन्‍हाॽआङ् लुक्‍पा खक्‍पा मे़म्‍बोङ्‌ने़न् हे़क्‍क्‍याङ् थक्‍साहाॽओआङ् आत्‍तिन्‍हाॽआङ् मे़न्‍धाप्‍मना मे़म्‍बोङ्‌ने़न्॥

१५ हे़क्‍क्‍याङ् यहवे दाङ्‌बे़ल्‍ले़ खिनिॽ के़रे़क् तुक्‍मा लाःक्‍मालाम् के़वेःन्‍दिॽ॥ मिस्रओ खिनिॽ के़निसुम्‍बा किप्‍मा के़घुबा मिङ्‌देॽहाॽ खिनिॽ सम्‍धाङ् मे़दारुन्‌ॽ, कर खिनिॽनु निङ्‌मि के़जोःक्‍पाहाॽओ खे़न् मिङ्‌देॽहाॽ तारुॽ॥

१६ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हुक्‍को के़बिरिबा के़रे़क् मे़न्‍छाम् सुवाङ्‌हाॽ खिनिॽ मे़क्‍खे़म्‍सिम्‍मे़ॽ, खे़ङ्‌हाॽ लुङ्‌माॽ मे़दुक्‍ते़म्‍सिम्‍मे़न्‍ने़ॽ॥ खे़ङ्‌हाॽरे़ खुन्‍छिॽ माङ्‌हाॽ से़वा मे़मे़त्‍ते़म्‍सिम्‍मिन्‍ने़ॽ, थेआङ्‌भे़ल्‍ले़ आम्‍भा खे़न्‍ने खिनिॽ इओ थामा इजो पोःङ्‌ॽ॥

१७ खिनिॽ आबाङे अक्‍खे के़इःत्‍तुम्‍बिला, “कन् सुवाङ्‌हाॽ आनिॽनुःल्‍ले़ के़धुम्‍बा मे़जोक्॥ आनिॽ आक्‍खेआङ् कन्‍हाॽ नाःप्‍मा आसुक्‍तुम्‍सिम्‍बे?”

१८ कर खिनिॽ मे़गिसे़म्‍मिन्‍ने़ॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ फारोन् नु के़रे़क् मिस्र लाजेन् आक्‍खे मे़त्‍तु खे़न् निङ्‌वाॽ इःत्‍ते़म्‍मे़ॽ॥

१९ यम्‍ब्‌यम्‍बा तुक्‍खे लाक्‍खेहाॽ, निङ्‌वाॽ के़माबा मिक्‍सेःन्‍हाॽ नु खे़न् ने़हिरे़ मे़न्‍धाप्‍मनाबा पयम् यम्‍बा याःम्‍बक्‍हाॽ आप्‍फेक् खिनिॽ मिक्‍किल्‍ले़ के़निसुम्॥ हे़क्‍क्‍याङ् खुने़ॽ कुमुक्‍साम् नु कुहुक्‍किन् सन्‍छुआङ् खुने़ॽ खिनिॽ के़लःत्‍ति के़भे़त्‍तिबान् खे़प्‍मो खिनिॽ आप्‍फेक् के़निसुम्‍माङ् के़वयि– हे़क्‍केलॽरिक्‍के यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ आल्‍लो के़गिरुम्‍सिम्‍बा खे़न् सुवाङ्‌हाॽआङ् हे़क्‍केए मे़त्‍तुसिॽ॥

२० कन्‍नुःल्‍ले़ वेॽ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़ङ्‌हाॽरे़ खुन्‍छिॽ के़दाङ्‌बा के़याःक्‍पा नु खिनिॽलाम् के़जिङ्‌सिङ्‌बाहाॽ मे़म्‍मे़क्‍ने़न्‍ल थारिक् खे़ङ्‌हाॽरे़ खुन्‍छिॽ लुम्‍मो सावाहाॽ पाङ्‌घु तासुसिॽ॥

२१ खे़ङ्‌हाॽनु खिनिॽ मे़गिसे़म्‍मिन्‍ने़ॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽनु वाॽ॥ खुने़ॽ पयम् यम्‍बा नु किप्‍मा के़घुबा निङ्‌वाॽफुमाङ् चोक्॥

२२ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़न् सुवाङ्‌हाॽ यङेःक् यङेःक् खिनिॽ तगिलाम् लःत्‍तुदेसुसिॽ॥ खिनिॽ खे़ङ्‌हाॽ थिक्‍ले़ङ्‌ले़ मे़ङ्‌मा के़ङ्‌घोसुम्‍सिम्‍मिन्‌ॽ, मेःन्‍ने़भग्र खिनिॽ कब्रिङ् पिसाङ्‌बा ताम्‍भुङ् थक्‍साहाॽ यरिक् मे़बोःन्‍ल मे़बेःक्॥

२३ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़ङ्‌हाॽ खिनिॽ युक्‍को तारुसि के़बिरिॽ, हे़क्‍क्‍याङ् खे़ङ्‌हाॽ मे़म्‍मे़क्‍ने़न्‍ल थारिक् खे़ङ्‌हाॽ साॽरिक् मे़नाक्‍ल याःन्‍दुसिॽ॥

२४ हे़क्‍क्‍याङ् खुने़ॽ खे़ङ्‌हाॽरे़ खुन्‍छिॽ हाङ्‌हाॽ खिनिॽ हुक्‍को थासुसि के़बिरिॽ, खम्‍भ्‍याङ् खिनिॽ ताङ्‌साङ्‌बाल्‍ले़ कुसिगाङ्‌लाम् खे़ङ्‌हाॽरे़ खुन्‍छिॽ मिङ्‌ङे के़मासुम् के़बिरुम्‍सिम्‌ॽ॥ आत्‍तिन् मनाहाॽआङ् खिनिॽ तगि ये़प्‍मा मे़न्‍छुक्‍ने़न्॥ खिनिॽ खे़ङ्‌हाॽ के़मुक्‍खुम्‍सिम्‌ॽ॥

२५ खे़ङ्‌हाॽरे़ खुन्‍छिॽ माङ्‌हाॽरे़न् नावाइत्‍लाहाॽ मिओ खिनिॽ मिधिक्‍खे़म्‍देसे़म्‍सिम्‍मे़ॽ॥ नावाइत्‍लाओ के़याक्‍पा साम्‍म्‍याङ् युप्‍पाहाॽ मिक् मे़गेःत्‍ते़म्‍मिन्‍नेॽ हे़क्‍क्‍याङ् आप्‍फेक् लागि मे़मे़त्‍तासिम्‍मिन्‍ने़ॽ, थेआङ्‌भे़ल्‍ले़ आम्‍भा खे़न्‍ने खिनिॽ इओ थामा इजो पोःङ्‌ॽ॥ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि कन् कुसिक्‍के़ले़ःङ्‌बा चोक्॥

२६ आत्‍तिन् सिक्‍के़ले़ःङ्‌बा पाःन्‍निन्‍नाङ् खिनिॽ हिम्‍मो मे़दाराम्‍मिन्‍ने़ॽ, मेःन्‍ने़भग्र खिनिॽआङ् खे़न् हे़क्‍के मे़क्‍मारे़ लागि लाःत्‍लाःत् के़बोःक्‍खिॽ॥ खिनिॽ खे़न् चाॽरिक्‍के चिःत्‍ते़म्‍मे़ॽ खे़ब्‍याङ् नाॽरे़म्‍मे़ॽ, थेआङ्‌भे़ल्‍ले़ खे़न् मे़ङ्‌मारे़ लागि लाःत्‍लाःत् से़म्‍मनाबा पाःन्‍लो॥

निङ्‌वाॽफुमाङ्‌ङिल्‍ले़ माङ्‌हुप् चोगुबा लाजेॽ

८

आङ्‌गाॽ खिनिॽ पिनिङ्‌ल पत्‍ताबा के़रे़क् इङ्‌जाङ्‌हाॽ सिङ्‌सिङ् ये़क्‌ये़क्‍काङ् इःत्‍ते़म् नाःत्‍ते़म्‍मे़ॽ, हे़क्‍केलॽरिक् खिनिॽ कुहिङ्‌वे़त् वाॽमा के़सुक्‍तिर हे़क्‍क्‍याङ् यरिक् पोःम्‍मा थे़ॽमा के़सुक्‍तिर, हे़क्‍क्‍याङ् यहवे दाङ्‌बे़ल्‍ले़ खिनिॽ पाधे़बाहाॽ माङ्‌हे़क्‍तुसिआङ् माङ्‌हुप् चोगुबा लाजेन् खिनिॽ पेःक्‍माआङ् युक् चोःक्‍मा के़सुक्‍तुम्‍ल॥

२ खिनिॽ नःम्‍नःम्‍बा चोःक्‍मारे़ लागि, निङ्‌वाॽ साॽमारे़ लागि नु खुने़ॽ कुइङ्‌जाःड्‌ङिन् खिनिॽ इःप्‍मा नाःप्‍मा निङ्‌वाॽ के़गत्‍तुम्‍बि मे़ःम्‍बि फाॽआङ् कुसिङ् निःप्‍मारे़ लागि कन् लिबोङ् तङ्‌बे थारिक्‍पा मुरे़ःक् खारे़ःक् थेआङ् के़होःप्‍पादे़न् लाम्‍दिःक्‍को यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ आक्‍खेलॽरिक् लाम्‍गे़लोसि, खे़न् खिनिॽ निङ्‌वाॽ इःत्‍ते़म्‍मे़ॽ॥

३ खुने़ॽ खिनिॽ नःम्‍नःम्‍बा चोःक्‍मारे़ लागि साक्‍किल्‍ले़ के़दरिर के़याःन्‍दि, हे़क्‍क्‍याङ् खुने़ॽ खिनिॽ मन्‍न के़जाःत्‍ति, खे़ल्‍ले़ कुयाःम्‍बेओ खिनिॽ नु खिनिॽ पाधे़बाहाॽरे़ थे़माआङ् कुसिङ् मे़न्‍निःत्‍ते के़वयि॥ मे़न्‍छाम् याप्‍मिन् कुजाःल्‍ले़रक् मे़हिङ्‌ने़न्, कर यहवे दाङ्‌बे़ल्‍ले़ पाःत्‍तुबा पाःन्‍जाःक्‍किल्‍ले़ हिङ्‌ॽ के़लॽबा पाःन्‍निन् कुसिङ् के़निःत्‍तुम्‍ल फाॽआङ् खुने़ॽ अक्‍खे चोगुबारो॥

४ खे़न् लिबोङ् तङ्‌बे थारिक् खिनिॽ थक्‍कोबा चाङ्‌हाॽ मे़दे़ःक्‍खे़न्, हे़क्‍क्‍याङ् खिनिॽ लाङ्‌हाॽ मे़धङ्‌दुन्॥

५ खिनिॽ कन् पाःन्‍निन् कुसिङ् निःप्‍मा पोःङ्‌ॽ, मनाःल्‍ले़ आप्‍फेक् कुस्‍सान् हे़न्‍थिम् याक्‍तुबा कुइसिःक् यहेवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हे़न्‍थिम् के़याक्‍तिॽ॥

६ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलाम्‍मो लाङ्‌घेगे़म्‍मे़ॽ हे़क्‍क्‍याङ् खुने़ॽनु किसे़म्‍मे़ॽआङ् खुने़ॽ कुइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ॥

७ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लत्‍छा नुबा लाजेॽओ के़देॽरिर के़बत्‍छिॽ॥ खे़प्‍मो वहःङ् यहःङ् नु वाबुन्‍दाक्‌वा के़लाक्‍पा के़लःम्‍बा च्‍वाःत्‍तिन् कोःक्‍मा फाङ्‌जङ् नु ने़ने़बादे़न् पोङ्‌ङाङ् कुङ्‌लो॥

८ खे़न् लाजेन् मासि, हःक्‍सि, चे़ल्‍ले़क्‍सेॽ, पःत्‍छेॽ, फुत्‍ले़ॽसेॽ, पे़ःङ्‌वालिःत्‍छेॽ निःङ्‌गेॽ नु सक्‌वाघुःल्‍ले़ के़दिम्‍बा चोक्॥

९ खे़न् लाजेॽओ खिनिॽ लागि कुजा साक्‍किल्‍ले़ के़न्‍दरिन्॥ खे़प्‍मो खिनिॽ लागि थे़मा पाःन्‍नोआङ् कुहोःप्‍मा कुसाक्‍मो के़न्‍ध्‍ये़ॽइन्॥ खे़न् लाजेॽओबा लुङ्‌हाॽओ फे़न्‍जेॽ याक्, हे़क्‍क्‍याङ् खे़प्‍मोबा कोःक्‍माहाॽओलाम् फे़मि के़लःत्‍तुम्‌ॽ॥

१० आल्‍ल खिनिॽ के़घासिर थारिक् चामा के़घोसुम्‍मिल्‍ले़, खुने़ॽ खिनिॽ के़बिरिबा लाजेःल्‍ले़ लागि खिनिॽ निङ्‌वाॽफुमाङ्‌ङिन् कुनारा फोसे़म्‍मे़ॽओ॥

यहवे दाङ्‌बे़न् निङ्‌वाॽफेःम्‍मा मे़नुॽने़न्

११ सिङ्‌सिङ् ये़क्‌ये़क्‍काङ् वये़म्‍मे़ॽ! आङ्‌गाॽ आइन् खिनिॽ पिनिङ्‌बा खुने़ॽ कुइङ्‌जाङ्‌हाॽ नु खुने़ॽ कुधिम्‍हाॽ मे़भेःन्‍दे़म्‍मिन्‍ने़ॽ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिन् निङ्‌वाॽ मे़भेःत्‍छे़म्‍मिन्‍ने़ॽ॥

१२ मेःन्‍ने़भग्र आल्‍ल खिनिॽ के़जाम्‍माङ् खिनिॽ के़घासिॽ, खम्‍भ्‍याङ् नुःब्‍नुबा हिम्‍हाॽ के़जोगुम्‍माङ् के़युङिॽ,

१३ खे़ब्‍याङ् खिनिॽ थक्‍सालुप्‍हाॽ नु थक्‍सा सुम्‍हाॽ यरिक् मे़बोङ्‌ल मे़बेःक्, हे़क्‍क्‍याङ् खिनिॽ साम्‍म्‍याङ् युप्‍पा नु खिनिॽ के़गत्‍तुम्‍बा के़रे़क् पाःन्‍हाॽ वे़त्‍ते़सरे़ पोःङ्‌ॽ,

१४ खे़ब्‍याङ् खिनिॽ आङ्‌दिङ् के़लॽरिआङ् योक् के़म्‍जोगिबा लाजे मिस्रलाम् के़लःप्‍पा के़भे़प्‍पा यहवे दाङ्‌बा खिनिॽ निङ्‌वाॽफुमाङ्‌ङिन् निङ्‌वाॽ के़भेःत्‍छुम्‌ॽ॥

१५ कुनिङ् के़आःप्‍पा असेःक् नु ताङ्‌साङ् खे़बक्‍हाॽ के़याक्‍पा, चिजि खक्‍खक्‍पा नु चा मे़न्‍नुॽमनाबा लाजेॽ के़ने़बा पयम् यम्‍बा हे़क्‍क्‍याङ् किप्‍मा के़घुबा मुरे़ःक् खारे़ःक् थेआङ् के़होःप्‍पादे़न्‍निल्‍ले़ कुलुम्‍मो खुने़ॽ खिनिॽ लाम्‍गे़लोसि के़भे़त्‍ति॥ खुने़ॽ खिनिॽ लागि सियाक्‍पेॽ थे़याक्‍पेॽलाम् च्‍वाःत् लःत्‍तु॥

१६ मुरे़ःक् खारे़ःक् थेआङ् के़होःप्‍पादे़न्‍नो खिनिॽ सुधे़बा ताक्‍थे़बाहाॽरे़ कुसिङ् मे़न्‍निःत्‍तुन्‍बा मन्‍नःन् के़जाःत्‍तिआङ् कुनुप्‍मो खिनिॽ के़नुरि के़दासिर फाॽआङ् खुने़ॽ खिनिॽ नःम्‍नःम्‍बा के़जोगि हे़क्‍क्‍याङ् खिनिॽ निङ्‌वाॽ साॽरु॥

१७ कन् के़रे़क् पाःन्‍हाॽ खुने़ॽए चोगु खे़ल्‍ले़ चोगुल्‍ले़ खिनिॽ अक्‍खे़ मे़लॽरे़म्‍मिन्‍ने़ॽ, “कन् याङ्‌साकुन्‍धेहाॽ आनिगे थुम्‍मा साक्‍मा नु मुक्‍किल्‍ले़ खोसुम्‍बे़॥”

१८ यहवे दाङ्‌बा खिनिॽ निङ्‌वाॽफुमाङ्‌ङिन् निङ्‌वाॽ इःत्‍ते़म्‍मे़ॽ, थेआङ्‌भे़ल्‍ले़ खुने़ॽए खिनिॽ याङ्‌साकुन्‍धे खोमा मुक्‍साम् के़बिरिॽ॥ कम्‍भलॽरिक्‍के खुने़ॽ खिनिॽ पाधे़बा ताक्‍थे़बाहाॽनु चोगुबा माङ्‌हुप्‍पिन् आप्‍फाल्‍ले़साङ् वाॽर चोगुॽ, खे़न् आइन् थारिक्‍के हाबा वाॽ॥

१९ आङ्‌गाॽ आइन् खिनिॽ कन् के़साक्‍पा साम्‍दिङ् पिनिङ्‌ल पत्‍ता, यहवे दाङ्‌बा खिनिॽ निङ्‌वाॽफुमाङ्‌ङिन् निङ्‌वाॽ के़मुःत्‍छुम्‌ॽ हे़क्‍क्‍याङ् वेॽ माङ्‌हाॽ के़दिम्‍दुम्‍सिम्‍माङ् खे़ङ्‌हाॽ माङ्‌से़वा नु से़वा के़मे़त्‍तुम्‍सिम्‍ने़भग्र, खिनिॽ से़क्‍खासाङ् के़मे़गिॽ॥

२० यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुबाःन्‍जाक्‍किन् के़न्‍इःत्‍तुम्‍मिन् के़न्‍नाःत्‍तुम्‍मिन्‍ने़भग्र, खिनिॽ तगिए यहवे दाङ्‌बे़ल्‍ले़ मे़क्‍खुसिबा मे़न्‍छाम् सुवाङ्‌हाॽ हे़क्‍के खिनिॽआङ् के़मे़क्‍खिरो॥

इस्राइलिहाॽरे़ इङ्‌जाङ् मे़इःत्‍तुन् मे़न्‍नाःत्‍तुन्

९

इस्राइलिसे, खे़प्‍से़म्‍मे़ॽ! खिनिॽनुःल्‍ले़ पयम् यम्‍बा नु मुक्‍साम्‍साबा मे़न्‍छाम् सुवाङ्‌हाॽरे़ खुन्‍छिॽ लाजेन् युक् चोःक्‍मारे़ लागि आइन् खिनिॽ यर्दन नाधाःम्‍बि के़बेगिर के़बत्‍छि॥ खे़ङ्‌हाॽ ताङ्‌साङ्‌बा के़दक्‍पा लुङ्‌धाक्‍हाॽरे़ थेःक्‍तुबा ये़क्‌यक्‍हाॽओ मे़युङ्‌ॽ!

२ खे़प्‍मोबा मनाहाॽग अनाकिसिरो, खे़ङ्‌हाॽरे़ खुनिॽ याःम्‍बेओ खिनिॽ के़घे़प्‍सुम्‍माङ् के़वयिॽ॥ खे़ङ्‌हाॽ के़धुम्‍बा नु केःम्‍ब् केःम्‍बा मे़जोक्॥ खिनिॽ अक्‍तङ्‌बा पान् के़घे़प्‍सुम्‍माङ् वाॽ, “अनाकिहाॽरे़ खुन्‍छिॽ पेसाङ् हात् ये़प्‍मा सुक्‍पे?”

३ कर आइन् कन् पाःन्‍निन् से़क्‍खाए कुसिङ् निःत्‍ते़म् युक्‍खे़म्‍मे़ॽ, खाप्‍पुथ्‍यःङ् आमे़ङ्‌मे़ङ्‌बा मिधुङ् मिराःक् कुइसिःक् खिनिॽ तगाङ् तगाङ् के़बेःक्‍पा यहवे दाङ्‌बान् खिनिॽ निङ्‌वाॽफुमाङ्‌ङिन्‍नेरो॥ खुने़ॽ खे़ङ्‌हाॽ युम्रे़क् मे़क्‍खुसिॽ खे़ब्‍याङ् खिनिॽ युक्‍को तारुसिॽ॥ यहवे दाङ्‌बे़ल्‍ले़ खिनिॽनु माङ्‌हुप् चोगुबा हे़क्‍केए खिनिॽ खे़ङ्‌हाॽ के़नाःत्‍तुम् के़देसुम्‍सिम्‍माङ् हाराए के़मे़क्‍खुम्‍सिम्‌ॽ॥

४ यहवे दाङ्‌बे़ल्‍ले़ खिनिॽ तगिलाम् खे़ङ्‌हाॽ लःत्‍तुदेसि सुरुसिआङ् खिनिॽ निङ्‌वाॽओ अक्‍खे़ मे़बाःत्‍ते़म्‍मिन्‍ने़ॽ, “आनिॽ साम्‌योबा याःम्‍बक्‍किल्‍ले़ चोगुल्‍ले़ए कन् लाजेन् युक् चोःक्‍मारे़ लागि यहवे दाङ्‌बे़ल्‍ले़ आनिॽ आदारे़बारो॥” परुमाल्‍ले़ कन् मे़न्‍छाम् सुवाङ्‌हाॽरे़ खुन्‍छिॽ फे़न्‌याःम्‍बक्‍किल्‍ले़ चोगुल्‍ले़ए यहवे दाङ्‌बे़ल्‍ले़ खे़ङ्‌हाॽ आनिॽ तगिलाम् नाःत्‍तुदेसुसिॽ॥

५ खिनिॽ साम्‌योबा याःम्‍बक् इग्र कुदोःप्‍मा के़जोगिबाल्‍ले़ चोगुल्‍ले़ खे़ङ्‌हाॽरे़ खुनिॽ लाजेन् युक् चोःक्‍मारे़ खिनिॽ लाःप्‍मा के़इःत्‍तिबा मे़ःन्॥ कर कन् मे़न्‍छाम् सुवाहाॽरे़ खुनिॽ फे़न्‌याःम्‍बक्‍किल्‍ले़ चोगुल्‍ले़ खिनिॽ थाःक्‍थे़बा अब्राहाम, इसहाक हे़क्‍क्‍याङ् याकुबे़न्‍नु चोगुबा माङ्‌हे़क्‍किन् के़प्‍मारे़ लागि यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कन्‍हाॽ खिनिॽ तगिलाम् लःत्‍तुदेसुसिॽ॥

६ कल्‍ले़चोगुल्‍ले़ खिनिॽ निङ्‌वाॽ हे़त्‍तासिम्‍मे़ॽ, खिनिॽ साम्‌योबा याःम्‍बक्‍किल्‍ले़ चोगुल्‍ले़ कन् नुबा लाजेन् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युक्‍को पिमा के़जोगिबा मे़ःन्॥ थेआङ्‌भे़ल्‍ले़ खिनिॽग पान् मे़ङ्‌घे़म्‍मनाबा मनानिङ्‌लो॥

साम्‍म्‍याङ् नावाइत्‍ला

७ मुरे़ःक् खारे़ःक् थेआङ् के़होःप्‍पादे़न्‍नो आक्‍खेलॽरिक् यहवे दाङ्‌बा खिनिॽ निङ्‌वाॽफुमाङ्‌ङिन् कुसाक्‍के़न् के़भोःक्‍खुम्, कन् पाःन्‍निन् खिनिॽ निङ्‌वाॽ इःत्‍ते़म्‍मे़ॽ, हे़क्‍क्‍याङ् आप्‍फाल्‍ले़आङ् निङ्‌वाॽ मे़भेःत्‍छे़म्‍मिन्‍ने़ॽ॥ मिस्रलाम् के़लःन्‍दिबा ये़न्‍नाङ्‌धो कन् ते़न्‍नो के़गे़रि के़भे़रिबा थारिक्‍ले़ खिनिॽ यहवे दाङ्‌बे़न् हाबा के़अत्‍तुम्‍माङ्‌ङे के़बत्‍छिॽ॥

८ होरे़बओआङ् यहवे दाङ्‌बे़न् खिनिॽ कुसाक्‍के़न् के़भोःक्‍खुम्, हे़क्‍क्‍याङ् खिनिॽ युम्रे़क् मे़ङ्‌मानिङ् थारिक् यहवे दाङ्‌बान् साॽरिक् कुसिक् पोगे़आङ् वये़॥

९ यहवे दाङ्‌बे़ल्‍ले़ खिनिॽनु चोगुबा माङ्‌हुप् के़बप्‍पा साप्‍लुङ्‌हाॽ युःप्‍मारे़ लागि आङ्‌गाॽ कोःक्‍मा फाङ्‌जङ्‌ङो आङ्‌गाॽ थाःङ् थोःक्‍सिङ् पेगाङ्‌ङाङ् वयाङ्, खे़ब्‍याङ् आङ्‌गाॽ खे़न् कोःक्‍मा फाङ्‌जङ्‌ङो से़न्‍दिक् ले़न्‍दिक् लिबोङ् ये़न् थारिक् वयाङ्॥ आङ्‌गाॽ खरे़ःङ् इग्र च्‍वाःत् मे़न्‍जाबा मे़न्‍धुङ्‌बा॥

१० हे़क्‍क्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ कुहुक्‍किल्‍ले़ साप्‍तुबा साप्‍लुङ् ने़त्‍छि आङ्‌गाॽ हुक्‍सुप्‍ताङ्॥ कोःक्‍मा फाङ्‌जङ् सम्‍धाङ् मिधुङ् मिराःक्‍लुम्‍मो चुम्‍भोःल्‍ले़ याःन्‍दिक् यहवे दाङ्‌बे़ल्‍ले़ पिराङ्‌बा के़रे़क् इङ्‌जाङ्‌हाॽ खे़प्‍मो पत्‍छे़॥

११ यहवे दाङ्‌बे़ल्‍ले़ लिबोङ् ये़न् नु लिबोङ् से़न्‍दिक् कुनुप्‍मो माङ्‌हुप्‍पोबा खे़न् ने़त्‍छि साप्‍लुङ्‌हाॽ आङ्‌गाॽ पिराङ्॥

१२ खे़न् एगाङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “पोगे़ॽ, खिमो कप्‍मोनु यो थासिङ् पेगे़ॽ, थेआङ्‌भे़ल्‍ले़ खे़ने़ॽ मिस्रलाम् के़भे़त्‍तुसिबा खे़ने़ॽ के़मनाहाॽ फे़त्‍मे़लाॽरे़आङ् मे़वाॽ॥ आङ्‌गाॽ खे़ङ्‌हाॽ वाॽमारे़ लागि पिरुङ्‌सिङ्‌बा इङ्‌जाङ्‌ङोलाम् खे़ङ्‌हाॽ आक्‍खे़न् हारा मे़नुःक्‍खे़ मे़बे! हे़क्‍क्‍याङ् मे़योःन्‍दुआङ् खुन्‍छिॽ लागि लत्‍छा नावाइत्‍ला मे़जोगुआङ् वाॽ!”

१३ यहवे दाङ्‌बे़ल्‍ले़ आङ्‌गाॽ अक्‍खेआङ् मे़त्‍ताङ्, “आङ्‌गाॽ कन् मनाहाॽ ओमे़त्‍तुङ्‌सिङ्, हे़क्‍क्‍याङ् कन्‍हाॽग साॽरिक् पान् मे़ङ्‌घे़म्‍मनाबा मनासिरे़त्‍छ॥

१४ आल्‍ल आङ्‌गाॽ ले़राङ्‌देसाङ्‌ङे़ॽ, हे़क्‍क्‍याङ् आङ्‌गाॽ कन्‍हाॽ हदॽ मे़क्‍खुङ्‌सिङ्‌ॽ, खम्‍भ्‍याङ् खे़ङ्‌हाॽरे़ खुन्‍छिॽ मिङ्‌ङिन् साङ्‌ग्राम्‍पेदाङ् सिगाङ्‌लाम् मासुङ् पिरुङ्‌सिङ्‌ॽ॥ हे़क्‍क्‍याङ् खे़ने़ॽ लाम्‍बाए खे़ङ्‌हाॽनुःल्‍ले़ मुक्‍के़गुबा नु यरिक् के़योबा मे़न्‍छाम् सुवाङ् चोगुङ्‌सिङ्‌ॽ॥”

१५ खे़ल्‍ले़ चोगुल्‍ले़ आङ्‌गाॽ हिल्‍लिक् हिसिङ्‌ङाङ् हे़क्‍क्‍याङ् कोःक्‍मा फाङ्‌जङ्‌ङोलाम् यो थ्‍याङ्॥ खे़न् ये़म्‍मो कोःक्‍मा फाङ्‌जङ्‌ङिन् मिधुङ्‌दिङ् मिराःक्‍के़ल्‍ले़ तिरे़आङ् युङे़, हे़क्‍क्‍याङ् तगाङ् नु एगाङ् ने़प्‍माङ् ले़प्‍माङ् साप्‍मनाबा माङ्‌हुप्‍पिल्‍ले़न् ने़त्‍छि साप्‍लुङ्‌हाॽ आङ्‌गाॽ आहुक्‍को वये़॥

१६ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ खिनिॽ लायो के़जोगुम्‍बा निसुङ् खे़ब्‍याङ् खिनिॽ आप्‍फेक् लागि के़योःन्‍दुम्‍माङ् लत्‍छा पित्‍सात् नावाइत्‍ला के़जोगुम्॥ यहवे दाङ्‌बे़ल्‍ले़ खिनिॽ के़बिरिबा इङ्‌जाङ्‌लाम् कम्‍भ्‍यारिक् हारा थिक्‍नाहाङ् के़नुःक्‍खि के़बेगिआङ् के़वयि॥

१७ कल्‍ले़चोगुल्‍ले़ आङ्‌गाॽ खे़न् ने़प्‍माङ् साप्‍लुङ्‌हाॽ याङ्‌सिङ्‌ङाआङ् आहुक्‍कोलाम् लाप्‍फेसुङ् हे़क्‍क्‍याङ् खिनिॽ मिक् तगिए पक्‍क्रे़ॽ पक्‍क्रे़ॽ हे़रुङ्॥

१८ यहवे दाङ्‌बे़ल्‍ले़ कुमिक्‍साओ खिनिॽ फे़न्‌याःम्‍बक् के़जोगुम्‍माङ् खिनिॽ के़रे़क् लायोल्‍ले़ चोगुल्‍ले़ खुने़ॽ कुसाक्‍के़न् के़भोःक्‍खुम्॥ खे़ल्‍ले़ चोगुल्‍ले़ तगिबा हे़क्‍के से़न्‍दिक् ले़न्‍दिक् लिबोङ् ये़न् थारिक् यहवे दाङ्‌बे़ल्‍ले़ कुदगि ले़म्‍बे़त् ने़स्‍साङ्‌गराङ्॥ आङ्‌गाॽ खरे़ःङ् इग्र च्‍वाःत् मे़न्‍जाबा मे़न्‍धुङ्‌बा॥

१९ यहवे दाङ्‌बे़ल्‍ले़ कुसिक् पोःक्‍मा नु कुयाःक्‍ले़ॽमालाम् आङ्‌गाॽ किसाङ्, थेआङ्‌भे़ल्‍ले़ खिनिॽ युम्रे़क् मे़ङ्‌मा थारिक् खुने़ॽ कुयाःक्‍ले़ॽरे़आङ् वये़॥ कर कन्‍छुमोआङ् यहवे दाङ्‌बे़ल्‍ले़ आङ्‌गाॽ आबेलिन् खे़प्‍सु॥

२० हारुने़न्‍नाङ् मे़ङ्‌मा यारिक् यहवे दाङ्‌बे़न् खुने़ॽनु कुयाःक्‍ले़ॽरे़आङ् वये़, कर आङ्‌गाॽ खे़न् ये़म्‍मो हारुनरे़ कुलागिआङ् पेलि फाक्‍तुङ्॥

२१ खे़न् एगाङ् आङ्‌गाॽ खिनिॽ लायोबा चिगक्‌वा, खिनिॽ के़जोगुम्‍बा खे़न् पित्‍सात्ते़न् याङ्‌सिङ्‌ङाआङ् मिओ मिधिक्‍खुङ् हे़क्‍क्‍याङ् खे़न् फयःप्‍फयःप् यःप्‍सुङ्‌ङाङ् कुम्‍जिक्‍मा चोगुङ्, खम्‍भ्‍याङ् खे़न् कुम्‍जिक्‍मान् कोःक्‍मा फाङ्‌जङ्‌ङोनु के़धाबा वहःङ्‌ङो लाप्‍फेसुङ् के़ःत्‍तुङ्॥

२२ तबेरा, मस्‍सा नु किब्रोथ-हत्‍तावाओआङ् यहवे दाङ्‌बान् खिनिॽ साॽरिक् कुसिक् के़भोःक्‍खुम्॥

२३ हे़क्‍क्‍याङ् यहवे दाङ्‌बे़ल्‍ले़ कादेस-बर्नेलाम् खिनिॽ अक्‍खे के़मे़त्‍तिआङ् के़बाङ्‌घि, “खिनिॽ पेगे़म्‍मे़ॽआङ् आङ्‌गाॽ खिनिॽ पिनिङ्‌बा लाजेन् युक् चोगे़म्‍मे़ॽ॥” कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् के़अत्‍तुम्, खे़ब्‍याङ् खिनिॽ खुने़ॽ कुना के़न्‍छाॽरुम्‍मिन्, हे़क्‍क्‍याङ् खुने़ॽ कुबाःन्‍नाङ् के़ङ्‌घे़प्‍सुम्‍मिन्॥

२४ आङ्‌गाॽ खिनिॽ कुसिङ् निःत्‍निङ्‌बा ये़न्‍नाङ्‌धोए खिनिॽ यहवे दाङ्‌बे़ल्‍ले़ कुदक्‍ले़ङ्‌वाओ के़वयि॥

२५ यहवे दाङ्‌बे़ल्‍ले़ खिनिॽ मे़ङ्‌मा पान् पाःत्‍तुबाल्‍ले़ चोगुल्‍ले़ यहवे दाङ्‌बे़ल्‍ले़ कुदगि आङ्‌गाॽ लिबोङ् ये़न् से़न्‍दिक् ले़न्‍दिक् ने़स्‍साङ्‌गराङ्॥

२६ यहवे दाङ्‌बान् आङ्‌गाॽ पेलि फाक्‍तुङ्‌ङाङ् मे़त्‍तुङ्, “यहवे दाङ्‌बा निङ्‌वाॽफुमाङ्‌ङे, खे़ने़ॽ यम्‍बा के़मुक्‍साम्‍मोलाम् के़से़न्‍दुसिआङ् मुक्‍साम्‍साबा के़हुक्‍लाम् मिस्रलाम् के़लःत्‍तु के़भे़त्‍तुसिबा खे़ने़ॽ के़मनाहाॽ नु खे़ने़ॽ आप्‍फेक् के़लक्‍खोबाहाॽ मे़मे़क्‍खे़से़न्‍ने़ॽ॥

२७ अब्राहाम, इसहाक नु याकुब खे़ने़ॽ के़सेवारोबाहाॽ निङ्‌वाॽ इःत्‍ते़से़ॽ॥ कन् मनाहाॽरे़ खुनिॽ पान् मे़ङ्‌घे़म्‍मा, फेन्‌याःम्‍बक् नु लायोहाॽ ओमे़मे़त्‍ते़न्‍ने़ॽ,

२८ मेःन्‍ने़भग्र, खे़ने़ॽ आनिगे याप्‍मि के़लःत्‍ते़ के़भे़त्‍ते़बा लाजेॽओबा मनाहाॽरे़ अक्‍खे मे़बाःत्‍तु, ‘यहवे दाङ्‌बे़ल्‍ले़ माङ्‌हुप् चोगुबा लाजेॽओ खे़ङ्‌हाॽ तेॽमा मे़सुक्‍तुसिन्‍बा नु खे़ङ्‌हाॽ चिःत्‍तुसिबाल्‍ले़ चोगुल्‍ले़ मुरे़ःक् खारे़ःक् थेआङ् के़होःप्‍पादे़न्‍नो खुने़ॽ खे़ङ्‌हाॽ से़त्‍छे़ तेॽरुसि॥’

२९ कर खे़ने़ॽ यम्‍बा के़मुक्‍साम् नु आप्‍फेक् के़हुक्‍किन् के़सन्‍छुआङ् के़लःत्‍तु के़भे़त्‍तुसिबा खे़ङ्‌हाॽ खे़ने़ॽ के़मना नु खे़ने़ॽ आप्‍फेक् के़याङ्‌सा कुन्‍धेसिरो॥”

मोसाःल्‍ले़ थिबोङ् इङ्‌जाङ्‌ङिन् याम्‍मो खोसु

(ला ३४:१-१०)

१०

खे़न् ये़म्‍मो यहवे दाङ्‌बे़ल्‍ले़ आङ्‌गाॽ मे़त्‍ताङ्, “तगिबा हे़क्‍केए लुङ्‌ङिल्‍ले़न् साप्‍लुङ् ने़त्‍छि खे़रे़ॽ, हे़क्‍क्‍याङ् कोःक्‍मा फाङ्‌जङ्‌ङो थोःक्‍सिङ्‌ङे़ॽआङ् आङ्‌गाॽओ थाङे़ॽ॥ लत्‍छा सिङ्‌ङिल्‍ले़न् सन्‍दोक् थिक्‍काङ् चोगे़ॽ॥

२ खे़ने़ॽ के़हे़रुबा तगिबा साप्‍लुङ्‌ङो के़बप्‍पा पाःन्‍जाःक्‍हाॽ आङ्‌गाॽ कन् साप्‍लुङ्‌हाॽओ साप्‍तुङ् पिने़रो, हे़क्‍क्‍याङ् खे़ङ्‌हाॽ खे़ने़ॽ सन्‍दोःक्‍को के़याक्‍तुर पोःङ्‌ॽ॥”

३ खे़ब्‍याङ् मोसाःल्‍ले़ बबुल सिङ्‌ङिल्‍ले़न् सन्‍दोक् चोगु, तगिबा हे़क्‍तङ्‌बा लुङ्‌ङिल्‍ले़न् साप्‍लुङ् ने़त्‍छि खक्‍तु हे़क्‍क्‍याङ् यहवे दाङ्‌बाल्‍ले़ मे़त्‍तुबा कुइसिःक् तानाम्‍सा पोगे़ॽआङ् सिनै कोःक्‍माओ थोःक्‍सिङ्॥ खुने़ॽ कुहुक्‍को खे़न् ने़त्‍छि साप्‍लुङ्‌हाॽआङ् तेॽरुआङ् पे॥

४ हे़क्‍क्‍याङ् यहवे दाङ्‌बे़ल्‍ले़ चुम्‍भो ये़न्‍निल्‍ले़ याःन्‍दिक् कोःक्‍मा फाङ्‌जङ्‌ङो मिधुङ्‌दिङ् मिराःक् लुम्‍मोलाम् खिनिॽ के़बिरिबा थिबोङ् इङ्‌जाङ्‌ङिन् तगि हे़क्‍केए हाबा खे़न् पाःन्‍जाःक्‍हाॽ खे़न् साप्‍लुङ्‌हाॽओ साप्‍तुआङ् आङ्‌गाॽ पिराङ्॥

५ खे़न् एगाङ् आङ्‌गाॽ कोःक्‍मा फाङ्‌जङ्‌लाम् यो थासिङ्‌ङा, खम्‍भ्‍याङ् यहवे दाङ्‌बे़ल्‍ले़ आङ्‌गाॽ इङ्‌जाङ् पिराङ्‌बा हे़क्‍केए आङ्‌गाॽ चोगुङ्‌बा कन् सन्‍दोःक्‍को खे़न् साप्‍लुङ्‌हाॽ केःत्‍तुङ्, खे़ब्‍याङ् आल्‍लो खे़न् साप्‍लुङ्‌हाॽ खे़प्‍मो याक्॥

६ (इस्रइलिहाॽ याकानिहाॽरे़ खुन्‍छिॽ वाबाक्‍हाॽओलाम् लाङ्‌मे़घेगे़आङ् मोसेराओ मे़गे़रे़ मे़भे़रे़॥ खे़प्‍मो हारुने़न् मासिङ्, हे़क्‍क्‍याङ् खुने़ॽ खे़प्‍मो मे़जिक्‍खु॥ खे़ब्‍याङ् खुने़ॽ कुदाक्‍फाओ कुस्‍सा एलाजाररे़ निङ्‌वाॽफुसाम्‍बा याःम्‍बक् चोःक्‍मा हेःक्‍तु॥

७ खे़प्‍मोलाम् इस्राइलिहाॽ गुदगुदा थारिक् लाङ्‌मे़घेगे़, हे़क्‍क्‍याङ् गुदगुदालाम् वहःङ्‌हाॽ के़ने़बा योतबाताओ मे़बे॥

८ आइन् थारिक् के़बोङ्‌बा के़युबा कुइसिःक् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् पङ्‌मारे़ लागि, यहवे दाङ्‌बे़ल्‍ले़ कुदगि ये़प्‍माआङ् खुने़ॽ कुमाङ्‌से़वा याःम्‍बक् चोःक्‍मा नु खुने़ॽ कुमिङ्‌ङो हाङ्‌वागे़न् मुॽइसाम् थामारे़ लागि खे़न् ये़म्‍मो यहवे दाङ्‌बे़ल्‍ले ले़बि थाःक्‍किन् से़न्‍दु॥

९ कल्‍ले़चोगुल्‍ले़ ले़बिःल्‍ले़ कुमुॽइदाङ्‌साहाॽरे़ खुन्‍छिॽ फुॽनुसाॽहाॽलाम् लाजेॽसिङ्‌बुङ् लक् खोमा इग्र लक्‍खोमा मे़ङ्‌गत्‍तुन्‌ॽ॥ यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ खे़ङ्‌हाॽ मे़त्‍तुसिबा कुइसिःक् यहवे दाङ्‌बे़न्‍ने खे़ङ्‌हाॽरे़ खुन्‍छिॽ लक्‍खोमा लक्‍लो॥)

१० तगिबा हे़क्‍केए, आङ्‌गाॽ कोःक्‍मा फाङ्‌जङ्‌ङो लिबोङ् ये़न् थारिक् से़न्‍दिक् ले़न्‍दिक् वयाङ्॥ कन् लाम्‍बाआङ् यहवे दाङ्‌बे़ल्‍ले़ आङ्‌गाॽ आबेःल्‍लिन् खे़प्‍सु॥ खुने़ॽ खिनिॽ मे़ङ्‌मा निङ्‌वाॽ मे़जोगुन्॥

११ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “पोगे़ॽ, मनाहाॽ लाम्‍लोसे़से़ॽ, हे़क्‍क्‍याङ् आङ्‌गाॽ खे़ङ्‌हाॽरे़ खुनिॽ पाधे़बाहाॽनु माङ्‌हे़क् चोगुङ्‌ङाङ् पिनिङ् मे़त्‍तुङ्‌सिङ्‌बा लाजेॽओ खे़ङ्‌हाॽ मे़लाःत्‍ताङ् खे़न् लाजेन् युक् मे़जोगुररो॥”

निङ्‌वाॽफुमाङ्‌ङिन् किप्‍मा पोःङ्‌ॽ

१२ कल्‍ले़चोगुल्‍ले़ आल्‍ल इस्राइलिसे, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽलाम् खोमा इःत्‍तुबा पाःन्‍हाॽ हाबा कन्‍लो- यहवे दाङ्‌बा निङ्‌वाॽफुमाङ्‌ङिन्‍नु खिनिॽ किसे़म्‍मे़ॽ, खुने़ॽ के़रे़क् कुलाम्‍हाॽओ लाङ्‌घेगे़म्‍मे़ॽ, खुने़ॽ मिःम्‍जि मे़त्‍ते़म्‍मे़ॽ, खिनिॽ के़रे़क् सिक्‍लुङ्‌माॽ नु सक्‍मा साम्‍मिल्‍ले़ निङ्‌वाॽफुमाङ्‌ङिन् माङ्‌से़वा मे़त्‍ते़म्‍मे़ॽ,

१३ हे़क्‍क्‍याङ् खिनिॽ नुॽमा तामारे़ लागि आङ्‌गाॽ आइन् खिनिॽ इङ्‌जाङ् पिनिङ्‌बा यहवे दाङ्‌बे़ल्‍ले़ कुइङ्‌जाङ्‌हाॽ नु कुधिम्‍हाॽ इःत्‍ते़म् नाःत्‍ते़म्‍मे़ॽ॥

१४ ताङ्‌साङ्‌बाहाॽ, ताङ्‌साङ्‌बान्‍नुःल्‍ले़आङ् थाःड्‌धाक्‍पा पाःन्‍हाॽ, हे़क्‍क्‍याङ् इक्‍सादिङ् खाम्‍बेःक्‍मा नु खे़प्‍मो के़वाॽबा के़रे़क् पाःन्‍हाॽ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़न्‍नेरो॥

१५ हे़क्‍केसाङ् खिनिॽ पाधे़बाहाॽए खुने़ॽ कुलुङ्‌माॽ स्‍याःत् मे़लॽरे़आङ् निङ्‌वाॽफुमाङ्‌ङिल्‍ले़ खे़ङ्‌हाॽ लुङ्‌माॽ तुक्‍तुसि, हे़क्‍क्‍याङ् खिनिॽ के़निसुम्‍बा हे़क्‍केए खे़ङ्‌हाॽरे़ खुनिॽ थिन्‍दाङ् सायोबोरा खिनिॽए के़रे़क् मे़न्‍छाम् याप्‍मि लुम्‍मोलाम् खुने़ॽ के़सेगि॥

१६ कल्‍ले़चोगुल्‍ले़ खिनिॽ निङ्‌वाॽओ हर्दो के़हे़क्‍पा पोःक्‍खे़म्‍मे़ॽ, हे़क्‍क्‍याङ् आल्‍लआङ्‌धो पान् मे़ङ्‌घे़म्‍मनाबा मे़बोःक्‍खे़म्‍मिन्‍ने़ॽ॥

१७ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन्‍ने माङ्‌हाॽरे़ खुनिॽ निङ्‌वाॽफुमाङ् नु दाङ्‌बाहाॽरे़ खुनिॽ यहवे दाङ्‌बा, के़रे़क्‍नुःल्‍ले़ यम्‍बा निङ्‌वाॽफुमाङ्, मुक्‍साम्‍साबा नु किप्‍मा के़घुबा चोक्‍लो॥ खुने़ॽ आत्‍तिन्‍हाॽआङ् एःक् पएःक् मे़जोगुसिन्‌ॽ, खे़ब्‍याङ् खुने़ॽ आप्‍फाल्‍ले़आङ् स्‍वाःत्‍ताङ् सुरुत्‍याङ् मे़दाःक्‍तुन्‌ॽ॥

१८ खुने़ॽ ये़त्‍छाबाहाॽ नु मेमेदुमाहाॽ खुन्‍छिॽ ले़प्‍माङ् कुदोःप्‍मा खासे़न् लोःन्‍दु पिरुसिॽ, हे़क्‍क्‍याङ् वे़प्‍मिबाहाॽ लुङ्‌माॽ तुक्‍तुसिॽ खे़ब्‍याङ् खुने़ॽ कुजा नु चाङ् पिरुसिॽ॥

१९ खिनिॽआङ् मिस्रओ वे़प्‍मिबा के़वयि कल्‍ले़चोगुल्‍ले़ खिनिॽआङ् वे़प्‍मिबाहाॽ लुङ्‌माॽ तुक्‍मासि पोःङ्‌ॽ॥

२० यहवे दाङ्‌बा खिनिॽ निङ्‌वाॽफुमाङ्‌ङिन्‍नु किसे़म्‍मे़ॽ, खुने़ॽ कुसे़वा याःम्‍बक् चोगे़म्‍मे़ॽ, खुने़ॽओ खिम्‍मासिम्‍मे़ॽ, हे़क्‍क्‍याङ् खिनिॽ माङ्‌के़हे़क्‍कासिल्‍ले़ खुने़ॽ कुमिङ्‌ङोए माङ्‌हे़क्‍कासिम्‍मे़ॽ॥

२१ खुने़ॽए खिनिॽ नाराफोमा लाम्‍लो॥ खुने़ॽए खिनिॽ निङ्‌वाॽफुमाङ्‌लो, खुने़ॽए खिनिॽ लागि खिनिॽ मिक्‍किल्‍ले़ निसुबा खे़न् पयम् यम्‍बा नु निङ्‌वाॽ के़माबा याःम्‍बक्‍हाॽ चोगु॥

२२ खिनिॽ पाधे़बाहाॽग नुबोङ्‌रक् मिस्र मे़बेआङ् मे़वये़, कर आल्‍ल यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ ताङ्‌साङ्‌बोबा खेसेबाहाॽ कुइसिःक् खिनिॽ निःप्‍मा सुक्‍मे़न्‍दे़प्‍मनाबा के़जोगिआङ् वाॽरो!

यहवे दाङ्‌बे़न् के़रे़क्‍नुःल्‍ले़ यम्‍बा

११

यहवे दाङ्‌बा खिनिॽ निङ्‌वाॽफुमाङ्‌ङिन् मिःम् मे़त्‍ते़म्‍मे़ॽ, हे़क्‍क्‍याङ् खुने़ॽ कुभाङ्‌हाॽ, कुइङ्‌दत्‍हाॽ, कुधिम्‍हाॽ नु कुइङ्‌जाङ्‌हाॽ आभे़ल्‍ले़साङ् इःत्‍ते़म् नाःत्‍ते़म्‍मे़ॽ॥

२ आइन् कन् पाःन्‍निन् निङ्‌वाॽ इःत्‍ते़म्‍मे़ॽ, यहवे दाङ्‌बे़ल्‍ले़ कुहे़न्‍थिम्‍मिन् खिनिॽ निङ्‌वाॽ के़घोसुम् कर खिनिॽ साहाॽरे़ निङ्‌वाॽ मे़ङ्‌घोए मे़गत्‍तुॽ॥ खुने़ॽ कुहाङ्‌वा कुमाङ्‌वा, खुने़ॽ मुक्‍साम्‍बा कुहुक्‍किन् नु सन्‍छुबा कुहुक्‍किन् खिनिॽ के़निसुम्‍माङ्‌ङे वाॽ॥

३ मिस्र लाजेॽ लुम्‍मो, मिस्रबा हाङ् फारो नु खुने़ॽ के़रे़क् कुलाजेॽ कुले़ःम् खुने़ॽ ओसेःन्‍धाङ् चोगुबा मिक्‍सेन् नु याःम्‍बक्‍हाॽ खिनिॽ के़निसुम्‍माङ्‌ङे वाॽ॥

४ मिस्रबा थक्‍सुबाहाॽ, अन्‍हाॽ नु अन्‍लाधाहाॽरे़ खिनिॽ के़म्‍नाःत्‍तिल्‍ले़ यहवे दाङ्‌बे़ल्‍ले़ हे़ःत्‍ताङ्‌बा वरःङ्‌ङोबा च्‍वाःत्‍तो खे़ङ्‌हाॽ हुम्‍सुसिआङ् सदादिङ्‌ले़ लागि मे़क्‍खुसिबा पाःन्‍निन्‍नाङ् खिनिॽ के़निसुम्‍माङ् के़वयिॽ॥

५ कन् ते़न्‍नो खिनिॽ मे़ङ्‌गे़त् मे़म्‍भे़न्‍ने थारिक् मुरे़ःक् खारे़ःक् थेआङ् के़होःप्‍पादे़न्‍नो खुने़ॽ थे़मा थे़मा चोगु खे़न् के़निबा खिनिॽ साहाॽ मे़ःन्॥

६ हे़क्‍क्‍याङ् खाम्‍बाङ्‌ङिन् मुरान् हा मे़प्‍मनाबा कुसिङ् पःक्‍खे़आङ् आक्‍खेलॽरिक् रुबेन थाःक्‍कोबा एलिआबरे़ कुस्‍सा दातान नु अबिरामे़न्, खे़ङ्‌हाॽरे़ खुन्‍छिॽ हिम्‍सयङ्‌हाॽ, साःङ्‌गाहिम्‍हाॽ नु खे़ङ्‌हाॽरे़ खुन्‍छिॽ के़रे़क् कुहिङ्‌वे़त् थक्‍साहाॽ सोसोरिक् के़रे़क् इस्राइलिहाॽरे़ खुनिॽ तगि खे़ङ्‌हाॽ लरुदेसुसिबान्‍नाङ् खिनिॽए के़निसुम्‍माङ् वाॽ॥

७ खिनिॽ आप्‍फेक् मिक्‍किल्‍ले़ यहवे दाङ्‌बे़ल्‍ले़ चोगुबा कन् के़रे़क् पयम् यम्‍बा याःम्‍बक्‍हाॽ खिनिॽ के़निसुम्‍माङ् वाॽरो॥

माङ्‌हुप् के़बोङ्‌बा लाजेॽओ हाङ्‌वागे़न् मुॽइसाम्

८ कल्‍ले़चोगुल्‍ले़ आङ्‌गाॽ आइन् आक्‍ख्‍यारिक् इङ्‌जाङ् पिनिङ्‌ल पत्‍ता खे़ङ्‌हाॽ के़रे़क् इःत्‍ते़म् नाःत्‍ते़म्‍मे़ॽ, हे़क्‍केलॽरिक् खिनिॽ के़धुम्‍बा पोःक्‍खे़म्‍मे़ॽआङ् यर्दन वहःङ्‌ङिन् काःक्‍ताम्‍मे़ॽ हे़क्‍क्‍याङ् युक् चोःक्‍मा के़बोङ्‌बा लाजेन् आप्‍फेक् लाजेॽ चोःक्‍मा सुक्‍ते़म्‍मे़ॽ॥

९ हे़क्‍क्‍याङ् यहवे दाङ्‌बे़ल्‍ले़ खिनिॽ पाधे़बाहाॽनु खे़ङ्‌हाॽ नु खे़ङ्‌हाॽरे़ खुनिॽ मुॽइदाङ्‌साहाॽ पिमासि माङ्‌हे़क् चोगुबा वे़त्‍ते़सरे़ पित्‍नु नु सक्‌वाघु के़गुङ्‌बा लाजेॽओ खिनिॽ थाःक् चाॽर॥

१० खिनिॽ युक् चोःक्‍मा के़जोगुम्‍बा लाजेन् खिनिॽ के़लःन्‍दि के़भे़रिबा मिस्र लाजेॽ हे़क्‍तङ्‌बा मे़जोःक्‍ने़न्, खे़म्‍मोग खिनिॽ याॽरिःम्‍बा के़हेॽरुम्‍माङ् नुधि इक्‍ताप्‍पो हे़क्‍के लाङ्‌ङिल्‍ले़ च्‍वाःत् के़साःत्‍तुम् के़याक्‍तुम्॥

११ कर खिनिॽ युक् चोःक्‍मारे़ लागि यर्दन नाधाःम्‍बि के़बेगिर के़बत्‍छिबा लाजेःङ्‌ग कोःक्‍मा फाङ्‌जङ् नु ने़ने़बादे़न्‍नोबा लाजेॽरो, खे़प्‍मोग ताङ्‌साङ्‌बोबा च्‍वाःत्‍तिल्‍ले़ खाम्‍बेःक्‍किन् वारक्‍खुॽ॥

१२ खे़न् लाजेन् ओमे़प्‍मा चोःक्‍मा याःम्‍बक्‍किङ्‌ग यहवे दाङ्‌बा निङ्‌वाॽफुमाङ्‌ङिल्‍ले़ए चोगुॽ॥ तङ्‌बेःल्‍ले़ कुहेःक्‍सिङ्‌माआङ्‌धो तङ्‌बेःल्‍ले़ कुनुप्‍मा थारिक्‍के यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ नुरिक् तारिक्‍काङ् खे़न् ओमे़त्‍तुॽ॥

१३ कल्‍ले़चोगुल्‍ले़ आङ्‌गाॽ आइन् खिनिॽ पिनिङ्‌बा इङ्‌जाङ्‌हाॽ नसाःन्‍साबा के़बोःक्‍खिआङ् यहवे दाङ्‌बा खिनिॽ निङ्‌वाॽफुमाङ्‌ङिन् मिःम्‍जि के़मे़त्‍तुम्‌ॽ हे़क्‍क्‍याङ् खिनिॽ के़रे़क् सिक्‍लुङ्‌माॽ नु सक्‍मा साम्‍मिल्‍ले़ कुसे़वा याःम्‍बक् के़जोगुम्‍ने़भग्र,

१४ आङ्‌गाॽ वयाम् कुइसिःक् चुङ्‌वाःम्‍मा नु हाङ्‌वाःम्‍मोबा वहित्‍हाॽ थासुर याःन्‍दुङ्‌ॽ, हे़क्‍केलॽरिक् खिनिॽ कुजा, कुबोक् चे़ल्‍ले़क्‍सेॽ थि नु निःङ्‌गेॽ सुम्‍मा के़सुक्‍तुम्‍ल॥

१५ आङ्‌गाॽ खिनिॽ पित् थक्‍साहाॽरे़ लागिआङ् थक्‍सा चाराम्‍मादे़न्‍नो यान् पिनिङ्‌ॽ, हे़क्‍क्‍याङ् खिनिॽ चाहा के़जोगिबा के़रे़क् कुजाहाॽ खिनिॽ के़घोसुम्‌ॽ॥

१६ कल्‍ले़चोगुल्‍ले़ खिनिॽ सिङ्‌सिङ् ये़क्‌ये़क् लॽरे़म्‍मे़ॽ, मेःन्‍ने़भग्र खिनिॽ लाःत्‍लाःत् के़मे़त्‍तासिआङ् वेॽ माङ्‌साम्‍माङ्‌हाॽ से़वा नु माङ्‌से़वा के़मे़त्‍तुम्‍सिम्‍बिला,

१७ हे़क्‍क्‍याङ् यहवे दाङ्‌बे़ल्‍ले़ कुसाक्‍के़न्‍निन् खिनिॽ तक्‍ले़ङ्‌वाओ थारो, खे़ब्‍याङ् वहित् मे़धाने़न्‍ल हे़क्‍क्‍याङ् खाम्‍बेःक्‍को पोगुगे़न् कुजा मे़धोःक्‍ने़न्‍ल फाॽआङ् खुने़ॽ ताङ्‌साङ्‌बोबा वगेःङ्‌मान्‍ने साक्‍तुॽ, हे़क्‍क्‍याङ् यहवे दाङ्‌बे़ल्‍ले़ खिनिॽ पिमा के़इःत्‍तिबा खे़न् लाजेॽलाम् खिनिॽ हाराए के़मे़गि के़मारिॽ॥

१८ खे़ल्‍ले़ चोगुल्‍ले़ आङ्‌गाॽ कन् आबाःन्‍जाःक्‍हाॽ खिनिॽ निङ्‌वाॽओ नु सिक्‍लुङ्‌माॽओ युक्‍खे़म्‍मे़ॽ॥ खे़ङ्‌हाॽ खिनिॽ हुक्‍हाॽओ नु त्‍वाबो मिक्‍सेन् कुइसिःक् खेःक्‍खे़म्‍मे़ॽ॥

१९ खिनिॽ हिम्‍मो के़वयिल्‍ले़, लाम्‍मो लाङ्‌गे़घेगिल्‍ले़, के़नाःम्‍मासिल्‍ले़ नु के़बोगिल्‍ले़ खिनिॽ खे़ङ्‌हाॽरे़ कुयाःम्‍बेओ पाःन्‍छुम् इङ्‌सुम् तारे़म्‍मे़ॽ खम्‍भ्‍याङ् खिनिॽ साहाॽ हुॽरे़म्‍सिम्‍मे़ॽ॥

२० खिनिॽ हिम्‍मोबा लाम्‍धेःत्‍पुङ् नु मालाम्‍धेःत्‍हाॽओ खे़ङ्‌हाॽ साप्‍ते़म्‍मे़ॽ,

२१ हे़क्‍केलॽरिक् खिनिॽ सुधे़बा ताक्‍थे़बाहाॽ पिमासि माङ्‌हे़क् चोगुबा लाजेॽओ खिनिॽ नु खिनिॽ मुॽइदाङ्‌साहाॽ इक्‍सादिङ् खाम्‍बेक् सम्‍धाङ् ताङ्‌साङ्‌बे़न् पत्‍ल थारिक् खुनिॽ थाःक् चाॽर॥

२२ यहवे दाङ्‌बा खिनिॽ निङ्‌वाॽफुमाङ्‌ङिन् मिःम्‍जि मे़प्‍मा, खुने़ॽ के़रे़क् कुलाम्‍मो लाङ्‌घेःक्‍मा नु खुने़ॽओ खिम्‍सिङ्‌मारे़ लागि आङ्‌गाॽ खिनिॽ इःप्‍मा नाःप्‍मारे़ लागि पिनिङ्‌ल पत्‍ताबा कन् के़रे़क् इङ्‌जाङ्‌हाॽ खिनिॽ सिङ्‌सिङ् ये़क्‌ये़क्‍काङ् के़इःत्‍तुम् के़नाःत्‍तुम्‍ने़भग्र,

२३ यहवे दाङ्‌बे़ल्‍ले़ कन् के़रे़क् सुवाङ्‌हाॽ खिनिॽ तगिलाम् नाःत्‍तुदेसुसिॽ, हे़क्‍क्‍याङ् खिनिॽनुःल्‍ले़ यम्‍बा नु के़धुम्‍बा सुवाङ्‌हाॽ खिनिॽ के़नाःन्‍दुम्‍सिम्‌ॽ॥

२४ खिनिॽ लाङ्‌दाप्‍पे़ल्‍ले़ के़दोॽरुम्‍बा के़रे़क् ते़न्‍हाॽ खिनिॽइन् पोःङ्‌ॽ– मुरे़ःक् खारे़ःक् थेआङ् के़होःप्‍पादे़न्‍नाङ्‌धो लेबनान थारिक्, हे़क्‍क्‍याङ् पयम् यम्‍बा वहःङ् युफ्रेतिसआङ् कत्‍ना नाम्‍धा पिसाङ्‌बा लुम्‍बा वरःङ् थारिक्‍के खिनिॽ इःन्‍दो पोःङ्‌ॽ॥

२५ खिनिॽ तगि आत्‍तिन्‍हाॽरे़आङ् मे़न्‍धरुन्‌ॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़मे़त्‍तिबा कुइसिःक् खिनिॽ आत्‍तान् के़बेगिसाङ् के़रे़क् लाजेॽओ खिनिॽ के़म्‍गिरिआङ् यङ्‌मा मे़सि॥

२६ ओमे़त्‍ते़म्‍मे़ॽ, आइन् आङ्‌गाॽ खिनिॽ तगि हाङ्‌वागे़न् मुॽइसाम् नु माङ्‌दे साङ्‌ग्रा सेःक्‍मा सुये़म् पिनिङ्‌ल पत्‍ता॥

२७ आङ्‌गाॽ आइन् खिनिॽ पिनिङ्‌ल पत्‍ताबा इङ्‌जाङ्‌हाॽ कुइसिःक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ के़इःत्‍तुम् के़नाःत्‍तुम्‍ने़भग्र खिनिॽ मुॽइसाम् के़घोसुम्‌ॽ॥

२८ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ के़न्‍इःत्‍तुम् के़न्‍नाःत्‍तुम्‍मिन्‍नाङ् खिनिॽ कुसिङ् के़न्‍निःत्‍तुम्‍सिम्‍मे़न्‍बा माङ्‌हाॽ के़दिम्‍दुम्‍सिम्‌ॽ हे़क्‍क्‍याङ् आङ्‌गाॽ आइन् इङ्‌जाङ् पिनिङ्‌बा लाम्‍मिन् के़ले़रुम्‍ने़भग्र माङ्‌दे साङ्‌ग्राःल्‍ले़ खिनिॽ के़दे़त्‍तिॽ॥

२९ आल्‍ल यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़लासिबा लाजेॽओ के़भे़त्‍तिॽ, खे़ब्‍याङ् खिनिॽ मुॽइसाम्‍मिन् गिरिज्‍जिम थे़गु सम्‍धाङ् हे़क्‍क्‍याङ् माङ्‌दे साङ्‌ग्राःन् चाए एबाल थे़गु सम्‍धाङ् उवा चोगे़म्‍मे़ॽ॥

३० (ओमे़त्‍ते़म्‍मे़ॽ, कन् ने़त्‍छि कोःक्‍माहाॽ यर्दन नाम्‍धा पिसाङ्, यर्दन ने़ने़बादे़न्‍नो के़युङ्‌बा कनानिहाॽरे़ खुन्‍छिॽ लाजेॽओ युङ्, गिलगाल ये़क्‌यक् निःत्‍ताङ् मोरेबा यहिबा सिङ्‌बुङ्‌लाम् माःङ्‌घा मे़जोःक्‍ने़न्॥)

३१ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ पिमा के़इःत्‍तिबा लाजेन् युक्‍मारे़ लागि यर्दन नाधाःम्‍बि खिनिॽ पेःक्‍मा के़जोगिॽ॥ आल्‍ल खे़न् ते़न्‍निन् खिनिॽ युक्‍मारे़ लागि खिनिॽ खे़प्‍मो के़युङि के़गरि,

३२ हे़क्‍केःल्‍ले़ आङ्‌गाॽ आइन् खिनिॽ पिनिङ्‌बा कन् के़रे़क् थिम्‍हाॽ इःप्‍मा नाःप्‍मा निङ्‌वाॽ निःन्‍धो चोगे़म्‍मे़ॽओ॥

लत्‍छारक् माङ्‌से़वा चोःक्‍मादे़न्

१२

खिनिॽ पाधे़हाॽरे़ खुनिॽ यहवे दाङ्‌बा निङ्‌वाॽफुमाङ्‌ङिल्‍ले़ खिनिॽ युक् चोःक्‍मारे़ लागि के़बिरिबा लाजेॽओ खिनिॽ हिङ्‌हिङ् खिनिॽ सिङ्‌सिङ् ये़क्‌ये़क्‍काङ् इःप्‍मा नाःप्‍मा के़बोङ्‌बा थिम्‍हाॽ नु साम्‌योथिम्‍हाॽ हाबा कन्‍हाॽरो॥

२ खिनिॽ युक्‍को ताःप्‍मा के़जोगुम्‍सिम्‍बा सुवाङ्‌हाॽरे़ खुन्‍छिॽ केःम्‍बा कोःक्‍मा नु थे़गु माङ्‌वाओ के़ने़बा खुन्‍छिॽ माङ्‌हाॽ से़वा मे़मे़त्‍तुसिबादे़न्‍हाॽ नु हुम्‍बे़त् कुबोराक् के़से़बा सिङ्‌बुङ् सिगाङ्‌बा के़रे़क् ते़न्‍हाॽ खिनिॽ वरे़ङ्‌ले़ङ् खाप्‍पुथ्‍यःङ् चोगे़म्‍मे़ॽ॥

३ खे़ङ्‌हाॽरे़ खुन्‍छिॽ नावाइत्‍लाहाॽ हे़रे़म् पिरे़म्‍सिम्‍मे़ॽ॥ खे़ङ्‌हाॽरे़ खुन्‍छिॽ सुत्‍थोबा लुङ्‌हाॽ फयःप्‍फयःप् यःप्‍से़म् पिरे़म्‍सिम्‍मे़ॽ॥ खे़ङ्‌हाॽरे़ खुन्‍छिॽ असेरा माङ्‌ङिल्‍ले़ कुसित्‍लाङ्‌हाॽ मिओ हाःन्‍दाम्‍दे़से़म्‍मे़ॽ॥ खे़ङ्‌हाॽरे़ खुन्‍छिॽ माङ् नावाइत्‍लाहाॽ सोःन्‍दे़म् पिरे़म्‍सिम्‍मे़ॽ हे़क्‍क्‍याङ् खे़न् ते़न्‍हाॽलाम् खुन्‍छिॽ मिङ् मासे़म् पिरे़म्‍सिम्‍मे़ॽ॥

४ खे़ङ्‌हाॽरे़ मे़जोगुबा परिक्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन् माङ्‌से़वा मे़मे़त्‍ते़म्‍मिन्‍ने़ॽ॥

५ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खुने़ॽ आप्‍फेक् कुमिङ् युङ्‌मा नु खुने़ॽ आप्‍फेक् याङ्‌धोःक्‍मारे़ लागि खिनिॽ के़रे़क् थाःक्‍हाॽओलाम्‍बा लत्‍छा ते़न्‍धिक् सेगुॽ॥ खिनिॽ आम्‍भा खे़न् ते़न्‍नो पेगे़म्‍मे़ॽ॥

६ हाबा खे़प्‍मोए खिनिॽ मिधिङ्‌मनादे़मनाबा सिदुङ्‌जभा, सिदुङ्‌जभा, थिबोङ्‌लक् नु मे़न्‍दोःन्‍ने मे़म्‍बोङ्‌मनाबा हुक्‌वा, माङ्‌हुप् के़जोगुम्‍बा सिदुङ्‌जभा, आप्‍फेक् निङ्‌वाॽलाम् तोःम्‍मनाबा सिदुङ्‌जभा, हे़क्‍क्‍याङ् पित्‍थक्‍सा नु मे़ल्‍लुक् मे़ःन्‍दाहाॽओबा तगि के़धाप्‍पा थक्‍साहाॽ तारे़म्‍से़ॽ॥

७ आम्‍भा खे़प्‍मोए खिनिॽ नु खिनिॽ हिम्‍सयङ्‌हाॽरे़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि के़जाम् के़धुङुम् हे़क्‍क्‍याङ् खिनिॽ के़जोगुम्‍बा के़रे़क् याःम्‍बक्‍को खिनिॽ के़सःत्‍तिॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हाङ्‌वागे़न् मुॽइसाम् के़बिरिआङ् वाॽ॥

८ आइन् आनिॽ के़रे़क्‍ले़ आप्‍फेःक् मिक्‍साओ कुदोःप्‍मा आलेःत्‍तुम्‍बा माङ्‌से़वा चोःक्‍मना हे़क्‍तङ्‌बा पान् खे़प्‍मो मे़जोगे़म्‍मिन्‍ने़ॽ,

९ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ नाःम्‍सिङ्‌मादे़न् नु लक्‍खोमा पिमा के़जोगिआङ् ने़रो, खे़प्‍मो आल्‍लसाङ् खिनिॽ मे़ङ्‌गे़त्‍ते़ के़वयिॽ॥

१० कर यर्दन वहःङ्‌ङिन् नाधाःम्‍बि के़गाःक्‍तुम्‍माङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ पिमा के़इःत्‍तिबा लाजेन् के़युक्‍तुम्‍माङ् खे़प्‍मो के़युङिॽ, हे़क्‍क्‍याङ् खुने़ॽ खिनिॽ ताप्‍थेक् याम्‍धेक् के़युक्‍खिआङ् के़रे़क् पिसाङ्‌बा निङ्‌मिहाॽलाम् खिनिॽ नाःम्‍सिङ्‌मा के़बिरिॽ॥

११ खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ आप्‍फेक् कुमिङ् युङ्‌मारे़ लागि खुने़ॽ सेगुबा ते़न्‍नो आङ्‌गाॽ खिनिॽ पिनिङ्‌बा इङ्‌जाङ् खिनिॽ मिधिङ्‌मनादे़मनाबा सिदुङ्‌जभा, वयागे़न् सिदुङ्‌जभाहाॽ, खिनिॽ थिबोङ्‌लक्, तोःम्‍माए के़बोङ्‌बा हुक्‌वाहाॽ नु खिनिॽ यहवे दाङ्‌बे़ल्‍ले़ कुलागि माङ्‌हुप् के़जोगुम्‍बा नुःब्‍नुबा पाःन्‍हाॽ तारे़म्‍मे़ॽ॥

१२ हे़क्‍क्‍याङ् खिनिॽ, खिनिॽ साहाॽ, योःग्‍बा योःग्‍माहाॽ नु खिनिॽ ये़क्‌यक्‍को के़वाॽबा आप्‍फेक् खुन्‍छिॽ लक् नु लाजेॽसिङ्‌बुङ् मे़ङ्‌गप्‍मनाबा ले़बिःल्‍ले़ कुमुॽइदाङ्‌साहाॽ, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि सोसोत्‍लराङ् चोगे़म्‍मे़ॽ॥

१३ सिङ्‌सिङ् ये़क्‌ये़क्‍काङ् वये़म्‍मे़ॽ॥ खिनिॽ मिधिङ्‌मनादे़मनाबा सिदुङ्‌जभान् च्‍याज्‍या खिनिॽ सिराॽगे़धाङ्‌बादे़न्‍नो मे़दोःन्‍दे़म्‍मिन्‍ने़ॽ॥

१४ कर यहवे दाङ्‌बे़ल्‍ले़ खिनिॽ थाःक्‍कोलाम् सेगुबादे़न्‍नोरक् तोःन्‍दे़म्‍मे़ॽ, हे़क्‍क्‍याङ् आङ्‌गाॽ इङ्‌जाङ् पिनिङ्‌ल पत्‍ताबा के़रे़क् याःम्‍बक्‍हाॽआङ् खे़प्‍मो चोगे़म्‍मे़ॽ॥

१५ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिबा हाङ्‌वागे़न् मुॽइसाम् कुइसिःक् खिनिॽ आत्‍तिन् ये़क्‌यक्‍कोसाङ् खिनिॽ निङ्‌वाॽ के़जोगुम्‍बा यारिक् खिनिॽ सुत्‍थो थक्‍साहाॽ से़प्‍मासिआङ् चामा के़सुक्‍तुम्‌ॽ- स्‍याःक्‍पा नु पेःङ्‌वा सा के़जाम्‍बा कुइसिःक्, थिम् के़त्‍ल सुत्‍थो नु आसुत्‍थो आत्‍तिन् मनाःल्‍ले़साङ् खे़न् चामा सुक्‍तुॽ॥

१६ माक्‍खिन्‍लक् मे़जाम्‍मिन्‍ने़ॽ॥ खे़न् च्‍वाःत् कुइसिःक् खाम्‍बाङ्‌ङो हुक्‍खे़म्‍देसे़म्‍मे़ॽ॥

१७ खिनिॽ आप्‍फेक् ये़क्‌यक्‍को पोगुगे़न् कुजा, कुबोक् चे़ल्‍ले़क्‍सेॽ थि नु निःङ्‌गेःल्‍ले़ थिबोङ्‌लक्, इग्र पित्‍थक्‍सा किग्र मे़ल्‍लुक् मे़ःन्‍दाहाॽलाम् तगि के़धाप्‍पा थक्‍सा, इग्र माङ्‌हुप् के़जोगुम्‍बा कुभा पान् किग्र आप्‍फेक् निङ्‌वाॽओबा सिदुङ्‌जभा इग्र तोःम्‍माए के़बोःड्‌बा सिदुङ्‌जभान् खिनिॽ आप्‍फेक् ये़क्‌यक्‍को मे़जाम्‍मिन्‍ने़ॽ॥

१८ परुमाल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सेगुबादे़न्‍नो खुने़ॽ कुदगि खिनिॽ, खिनिॽ साहाॽ, योःग्‍बा योःग्‍मा नु खिनिॽ ये़क्‌यक्‍को के़वाॽबा ले़बिःल्‍ले़ कुमुॽइदाङ्‌साहाॽरे़ खे़ङ्‌हाॽ चे़म्‍मे़ॽ, खे़ब्‍याङ् खिनिॽ के़जोगुम्‍बा के़रे़क् याःम्‍बक्‍को यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि सोसोत्‍लराङ् चोगे़म्‍मे़ॽ॥

१९ सिङ्‌सिङ् ये़क्‌ये़क् वये़म्‍मे़ॽ, हे़क्‍क्‍याङ् खिनिॽ आप्‍फेक् लाजेॽओ के़वयिर थारिक् ले़बिःल्‍ले़ कुमुॽइदाङ्‌साहाॽ पे़ल्‍ले़ङ् मे़मे़त्‍ते़म्‍सिम्‍मे़न्‍ने़ॽ॥

२० आल्‍ल यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमाङ्‌हुप् कुइसिःक् खिनिॽ इःन्‍दोन् फोसु के़बिरिॽ, हे़क्‍क्‍याङ् खिनिॽ सा चाम्‍बे़गो के़लॽरिआङ् अक्‍खे के़बाःत्‍तुम्‌ॽ, “आनिगे सा चाम्‍बे़,” हे़क्‍केःल्‍ले़ खिनिॽ चामा निङ्‌वाॽ के़जोगुम्‍बा यारिक् चे़म्‍मे़ॽ॥

२१ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ आप्‍फेक् कुमिङ् युङ्‌मारे़ लागि लत्‍छा ते़न् खुने़ॽ सेगुॽ, खे़न् माःङ्‌ने़भग्र, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिबा पित्‍थक्‍सा नु मे़ल्‍लुक् मे़ःन्‍दाहाॽ से़रे़म्‍सिम्‍मे़ॽ, खे़ब्‍याङ् आङ्‌गाॽ इङ्‌जाङ् पिनिङ्‌बा कुइसिःक् आप्‍फेक् ये़क्‌यक्‍को चाहा के़जोगिबा यारिक् चे़म्‍मे़ॽ॥

२२ स्‍याःक्‍पा इग्र पे़ःङ्‌वा के़जाम्‍बा इसिःक् खे़ङ्‌हाॽआङ् चे़म्‍मे़ॽ– थिम् के़त्‍ल सुत्‍थो इग्र आसुत्‍थो मना हाःत्‍ले़साङ् खे़न् चामा सुक्‍तुॽ॥

२३ माक्‍खिॽइन् आप्‍फाल्‍ले़आङ् मे़जे़म्‍मिन्‍ने़ॽ, थेआङ्‌भे़ल्‍ले़ माक्‍खिङ्‌ग हिङ्‌मन्‍लो, हे़क्‍क्‍याङ् साःन्‍नु सोरिक् हिङ्‌मन् चामा मे़नुॽने़न्॥

२४ खिनिॽ खे़न् माक्‍खिन् चामा मे़नुॽने़न्॥ च्‍वाःत् हे़क्‍के खे़न् खाम्‍बाङ्‌ङो हुक्‍खे़म्‍देसे़म्‍मे़ॽ॥

२५ खिनिॽ खे़न् मे़जाम्‍मे़न्‍ने़ॽ, हे़क्‍क्‍याङ् यहवे दाङ्‌बाल्‍ले़ कुमिक्‍साओ थेःन् कुदोःप्‍मा वाॽ खे़न् खिनिॽ के़जोगुम्‍बाल्‍ले़ चोगुल्‍ले़ खिनिॽ नु खिनिॽ याङ्‌सिबा मुॽइदाङ्‌साहाॽ मे़नुॽमे़दार॥

२६ खिनिॽ के़दोःन्‍दुम्‍बा हुक्‌वाहाॽ नु माङ्‌हुप् के़जोगुम्‍बा सिदुङ्‌जभाहाॽ याङ्‌ङासिम्‍मे़ॽआङ् यहवे दाङ्‌बे़ल्‍ले़ सेगुबादे़न्‍नो पेगे़म्‍मे़ॽ॥

२७ खिनिॽ मिधिङ्‌मनादे़मनाबा सिदुङ्‌जभा साहाॽ नु माक्‍खिन् ने़प्‍माङ् यहवे दाङ्‌बा खिनिॽ निङ्‌वाॽफुमाङ्‌ङो तोःम्‍मा ले़त्‍ति तोःम्‍मादे़न्‍नो तोःन्‍दे़म्‍मे़ॽ॥ सिदुङ्‌जभा माक्‍खिन् यहवे दाङ्‌बा खिनिॽ निङ्‌वाॽफुमाङ्‌ङो तोःम्‍मा ले़त्‍ति तोःम्‍मादे़न्‍निल्‍ले़ कुबेसाङ् के़हुक्‍खुम् के़देसुम्‍ल पोःङ्‌ॽ॥ सान् चाए खिनिॽ चामा के़सुक्‍तुम्‌ॽ॥

२८ आङ्‌गाॽ खिनिॽ इङ्‌जाङ् पिनिङ्‌ल पत्‍ताबा थिम्‍हाॽ इःप्‍मा नाःप्‍मारे़ लागि निङ्‌वाॽ पिरे़म्‍मे़ॽ, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमिक्‍साओ थेःन् नुबा नु कुदोःप्‍मा चोक् खे़न् खिनिॽ के़जोगुम्‍बाल्‍ले़ चोगुल्‍ले़ खिनिॽ नु याङ्‌सिबा खिनिॽ मुॽइदाङ्‌साहाॽ मे़नुॽमे़दाररो॥

नावाइत्‍लाहाॽ से़वा मे़प्‍मासि मे़नुॽने़न्

२९ खिनिॽ ते़न्‍धङ् के़जोगिआङ् नाःप्‍मादे़मा के़जोगुम्‍सिम्‍बा मे़न्‍छाम् सुवाङ्‌हाॽ, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़ङ्‌हाॽ खिनिॽ तगाङ्‌ङे मे़क्‍खुसिॽ॥ कर खे़ङ्‌हाॽ के़नाःत्‍तुम् के़देसुम्‍सिम्‍माङ् आल्‍ल खुन्‍छिॽ लाजेॽओ के़युङिॽ,

३० हे़क्‍केःल्‍ले़ खिनिॽ सिङ्‌सिङ् ये़क्‌ये़क् युङे़म्‍मे़ॽ, हे़क्‍क्‍याङ् खे़ङ्‌हाॽ मे़मे़क् मे़जुःत्‍ताङ् खे़ङ्‌हाॽरे़ खुनिॽ साक्‍थिम्‍मो खिनिॽ मे़ध्‍ये़म्‍मिन्‍ने़ॽ, हे़क्‍क्‍याङ् अक्‍खे़ मे़लॽरे़म्‍मिन्‍ने़ॽ, “कन् सुवाङ्‌हाॽरे़ खुन्‍छिॽ माङ्‌साम्‍माङ्‌हाॽ आक्‍खेलॽरिक्‍ने माङ्‌से़वा मे़मे़त्‍तुसिबे?” खे़ङ्‌हाॽरे़ खुन्‍छिॽ माङ्‌साम्‍माङ्‌हाॽरे़ पाःन्‍नो कुसिङ् निःप्‍मा निङ्‌वाॽ मे़जोगे़म्‍मिन्‍ने़ॽ॥ आनिगे़आङ् हे़क्‍केए चोगुम्‍बे़ मे़लॽरे़म्‍मिन्‍ने़ॽ॥

३१ खे़ङ्‌हाॽरे़ मे़जोगुबा हे़क्‍के़ यहवे दाङ्‌बा खिनिॽ निङ्‌वाॽफुमाङ्‌ङिन् माङ्‌से़वा मे़मे़त्‍ते़म्‍मिन्‍ने़ॽ, थेआङ्‌भे़ल्‍ले़ खे़ङ्‌हाॽरे़ खुन्‍छिॽ माङ्‌साम्‍माङ्‌हाॽ से़वा मे़मे़त्‍तुसिल्‍ले़ खे़ङ्‌हाॽरे़ के़रे़क् परिक्‍पा सिक्‍के़ले़ःङ्‌बा पाःन्‍हाॽ मे़जोगुॽ, यहवे दाङ्‌बे़ल्‍ले़ खे़न् चिःत्‍तुॽ॥ खे़ङ्‌हाॽरे़ खुन्‍छिॽ माङ्‌हाॽरे़ लागि खुन्‍छिॽ साहाॽआङ् मिओ सिदुङ्‌जभा मे़जोगुसिॽ॥

३२ खे़ल्‍ले़ चोगुल्‍ले़ आङ्‌गाॽ पिनिङ्‌ल पत्‍ताबा के़रे़क् इङ्‌जाङ्‌हाॽ इःप्‍मा नाःप्‍मारे़ लागि सिङ्‌सिङ् ये़क्‌ये़क् लॽरे़म्‍मे़ॽ॥ खे़ङ्‌हाॽओ कुभा थे़माआङ् मे़योॽरे़म्‍मिन्‍ने़ॽ, इग्र कुभा थे़माआङ् मे़घे़ःक्‍खे़म्‍मिन्‍ने़ॽओ॥

नावाइत्‍ला से़वा मे़प्‍मा मे़ःन् के़लॽबा साम्‍दिङ्

१३

खिनिॽ लुम्‍मो कुभा माङ्‌निङ्‌वाॽपान् पाःप्‍मा इग्र ताॽदि से़प्‍माङ् माक्‍पा निङ्‌वाॽ के़माबा मिक्‍सेन् इग्र निङ्‌वाॽ के़माबा याःम्‍बक् ओःन्‍धाक्‍मा ताम्‍सिङ् चोक्,

२ हे़क्‍क्‍याङ् खे़ल्‍ले़ पाःत्‍तुबा मिक्‍सेःन्‍निन् इग्र ने़हिनिङ्‌वाॽरे़ मे़न्‍धाप्‍मनाबा पाःन्‍निन् पोःङ्‌ॽ हे़क्‍क्‍याङ् (खिनिॽ तगि कुसिङ् के़न्‍निःत्‍तुम्‍सिम्‍मिन्‍बा) “वेॽ माङ्‌साम्‍माङ्‌हाॽ तिम्‍दुम्‍सिम् हे़क्‍क्‍याङ् खे़ङ्‌हाॽ माङ्‌से़वा मे़त्‍तुम्‍सिम्” खे़ल्‍ले़ हे़क्‍के पाःत्‍तुने़भग्र,

३ खिनिॽ खे़न् माङ्‌निङ्‌वाॽपान् के़बाःप्‍पा इग्र ताॽदि से़प्‍माङ् के़माक्‍पे़ल्‍ले़ कुबाःन्‍निन् मे़घे़प्‍से़म्‍मिन्‍ने़ॽ॥ खे़ङ्‌ग यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽ के़रे़क् सिक्‍लुङ्‌माॽ नु निङ्‌वाःल्‍ले़ मिःम्‍जि के़मे़त्‍तुम्‍बि के़म्‍मे़त्‍तुम्‍मिन्‍बि फाॽआङ् खिनिॽ निङ्‌वाॽ साॽरुबारो॥

४ खिनिॽग यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलाम्‍मो लाङ्‌घेगे़म्‍मे़ॽ, खुने़ॽनु किसे़म्‍मे़ॽ, खुने़ॽ कुइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ, खुने़ॽ कुबाःन्‍जाक्‍हाॽ खे़प्‍से़म्‍मे़ॽ, खुने़ॽ कुसे़वा याःम्‍बक् चोगे़म्‍मे़ॽ हे़क्‍क्‍याङ् खुने़ॽओए खिम्‍मासिम्‍मे़ॽ॥

५ कर कन् माङ्‌निङ्‌वाॽपान् के़बाःप्‍पा इग्र ताॽदि से़प्‍माङ् के़माक्‍पे़न् से़प्‍माए पोःङ्‌ॽ, थेआङ्‌भे़ल्‍ले़ योक् के़म्‍जोगिबा मिस्र लाजेॽलाम् खिनिॽ चोःक्‌युम्‍भो के़बिबाआङ् के़लःप्‍पा के़भे़प्‍पा यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ इङ्‌जाङ् के़बिरिबा लाम्‍मोलाम् खिनिॽ हुमा पङमारे़ लागि खे़ल्‍ले़ खुने़ॽ कुबिफ्‍युङ् चोःक्‍मा के़हुसि॥ कम्‍भलॽरिक् खिनिॽ लुम्‍मोलाम् ताप्‍फे़ःम्‍बा पाःन्‍निन् खे़त्‍ताम्‍मे़ॽ॥

६ खिनिॽ आप्‍फेक् फुॽनुसाॽ, खिनिॽ ये़म्‍बित्‍छा मे़न्‍छुमा साहाॽ, खिनिॽ लुङ्‌माॽ के़दुक्‍तुम्‍सिम्‍मा मेःत्‍हाॽ इग्र निःत्‍ताङ्‌बा ते़ःङ्‌जुम्‍हाॽरे़आङ् खिनिॽ पाधे़बाहाॽलाम् कुसिङ् के़न्‍निःत्‍तुम्‍सिम्‍मिन्‍बा वेॽ माङ्‌हाॽ माङ्‌से़वा मे़त्‍तुम्‍सिम्‌ॽ फाॽआङ् खिनिॽ स्‍वाःत् के़म्‍ले़मिने़भग्र–

७ खिनिॽ कब्रिङ् पिसाङ् के़युङ्‌बा मनाहाॽरे़ खुन्‍छिॽ निःत्‍ताङ्‌बा माङ्‌सिसाङ् माःङ्‌घाबासिसाङ्, लाजेःल्‍ले़ लत्‍छा कुयाओबा पोङ्‌साङ् किग्र वेॽ कुयाओबा पोङ्‌साङ्–

८ खे़न् इङ्‌ले़क्‍स्‍वाबे़ल्‍ले़ कुबाःन्‍निन् मे़घे़प्‍से़म्‍मिन्‍ने़ॽ, खे़न् मे़दिम्‍दे़म्‍मिन्‍ने़ॽ॥ परुमाल्‍ले़ लुङ्‌माॽ मे़न्‍दुक्‍के, मे़म्‍माॽए इग्र मे़न्‍छे़ःप्‍पे

९ खिनिॽ खे़न् से़क्‍खासाङ् के़से़रुम्‍लए पोःङ्‌ॽ॥ खे़ने़ॽए तगि खे़न् मनान् लुङ्‌ङिल्‍ले़ ले़प्‍ते़ॽ हे़क्‍क्‍याङ् वेॽहाॽरे़आङ् लुङ्‌ङिल्‍ले़ मे़ले़प्‍तुर॥

१० खिनिॽ खे़न् हदॽ सिर थारिक् लुङ्‌ङिल्‍ले़ ले़प्‍ते़म्‍मे़ॽ, थेआङ्‌भे़ल्‍ले़ योक् लाजेॽ मिस्रलाम् खिनिॽ के़लःप्‍पा के़भे़प्‍पा यहवे दाङ्‌बा निङ्‌वाॽफुमाङ्‌लाम् खे़ल्‍ले़ खिनिॽ लाम्‍भोःप्‍मा के़गोःत्‍ति॥

११ कम्‍भलॽरिक् के़रे़क् इस्राइलिहाॽरे़ कन् मे़घे़प्‍सुआङ् मे़गिरो, हे़क्‍क्‍याङ् खिनिॽ लुम्‍मो अक्‍तङ्‌बा ताप्‍फे़ःम्‍बा याम्‍मो हाःत्‍ले़आङ् मे़जोगुन्‌ॽ॥

१२ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युङ्‌मारे़ लागि पिमा के़इःत्‍तिबा कुभा ये़क्‌यक्‍को

१३ कुभा कुसुम् मे़न्‍दम्‍मनाबा मनाहाॽ मे़ये़म्‍सिङ्‌ङाङ् खे़प्‍मो के़युङ्‌बाहाॽ “आप्‍फाल्‍ले़आङ् कुसिङ् मे़न्‍निःत्‍तेबा माङ्‌हाॽ माङ्‌से़वा मे़त्‍तुम्‍सिम्” मे़मे़त्‍तुसिआङ् मे़हुसुसिबा खिनिॽ के़घे़प्‍सुम्‍ने़भग्र,

१४ सेःन्‍दोसे़म्‍से़ॽ, हक्‍साम्‍मे़ॽ कोःत्‍ते़म्‍मे़ॽ हे़क्‍क्‍याङ् साॽराम्‍मे़ॽ, खे़म्‍ब्‍याङ् हे़क्‍तङ्‌बा याम्‍गे़सिङ्‌बा याःम्‍बक् खिनिॽ लुम्‍मो से़क्‍खाए पोःक्‍खे़बाने़भग्र,

१५ खिनिॽ खे़न् ये़क्‌यक्‍को के़युङ्‌बाहाॽ नु खे़ङ्‌हाॽरे़ खुन्‍छिॽ के़रे़क् पित्‍थक्‍साहाॽ ताभेःल्‍ले़ च्‍ये़प्‍ते़म् से़रे़म्‍सिम्‍मे़ॽ हे़क्‍क्‍याङ् खे़न् ये़क्‌यक्‍किन् वरे़ङ्‌ले़ङ् मे़क्‍खे़म्‍मे़ॽ॥

१६ खे़प्‍मोबा के़रे़क् सामापुमाहाॽआङ् ये़क्‌यक्‍किल्‍ले़ कुलुम्‍मो फुक्‍खे़म्‍मे़ॽआङ् खे़न् ये़क्‌यक्‍किन् नु सामापुमाहाॽ सोसोरिक् खाप्‍पुथ्‍यःङ् मिधिक्‍खे़म्‍देसे़म्‍मे़ॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि खे़न् मिधिङ्‌मनादेमनाबा सिदुङ्‌जभा कुइसिःक् पोःङ्‌ॽ॥ खे़न् सदादिङ्‌ले़ लागि खाप्‍पुथ्‍यःङ् पोङ्‌ल हे़क्‍क्‍याङ् खे़न् याम्‍मो मे़न्‍जोगुन्‍ल॥

१७ खाप्‍पुथ्‍यःङ् चोःक्‍मारे़ लागि से़म्‍मनाबा थे़मा पाःन्‍हाॽआङ् खिनिॽ मे़देॽरे़म्‍मिन्‍ने़ॽ, हे़क्‍क्‍याङ् यहवे दाङ्‌बे़ल्‍ले़ साॽरिक् किप्‍मा के़घुबा कुस्‍साक्‍के़न्‍निन् चिप्‍तुॽ॥ खुने़ॽ खिनिॽ लुङ्‌गुम्‌ ओःन्‍गे़धाक्‍तिॽ हे़क्‍क्‍याङ् लुङ्‌माॽ के़दुक्‍तिआङ् खिनिॽ पाधे़बाहाॽनु चोगुबा कुमाङ्‌हुप् इसिःक् खुने़ॽ खिनिॽ यरिक् के़भोसिॽ,

१८ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुबान् के़घे़म्‍बा के़बोःक्‍खिआङ् आइन् आङ्‌गाॽ खिनिॽ पिनिङ्‌ल पत्‍ताबा आइङ्‌जाङ् कुइसिःक् खुने़ॽ के़रे़क् कुइङ्‌जाङ्‌हाॽ खिनिॽ के़इःत्‍तुम् के़नाःत्‍तुम् हे़क्‍क्‍याङ् खुने़ॽ कुमिक्‍साओ कुदोःप्‍मा याःम्‍बक् के़जोगुम्‍लो॥

मे़न्‌वाॽमनाबा ने़त्‍युक्‍मा साक्‍थिम्

१४

खिनिॽग यहेवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमुॽइदाङ्‌सानिङ्॥ के़सिबाहाॽरे़ खुन्‍छिॽ लागि खिनिॽ मेरिङ् मे़धक्‍ते़म्‍मिन्‍ने़ॽ, थे़गेःक्‍को तगाङ् ले़प्‍माङ्‌बान् मे़नःक्‍खे़म्‍मिन्‍ने़ॽ॥

२ थेआङ्‌भे़ल्‍ले़ खिनिॽग यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़सेःन्‍दिबा सुवाङ्‌निङ्‌लो॥ यहवे दाङ्‌बे़ल्‍ले़ इक्‍सादिङ् खाम्‍बेःक्‍मो के़वाॽवाॽबा के़रे़क् मे़न्‍छाम् सुवाङ्‌हाॽलाम् खिनिॽए खुने़ॽ इमे़ल्‍लुङ्‌बा कुयाङ्‌साकुन्‍धे पोङ्‌से़ के़सेगिआङ् वाॽरो॥

सुत्‍थो नु आसुत्‍थो थक्‍सापुसाहाॽ

(ले़बि ११:१-४७)

३ आत्‍तिन् याम्‍गे़सिङ्‌बा पाःन्‍हाॽआङ् खिनिॽ मे़जे़म्‍मिन्‍ने़ॽ॥

४ खिनिॽ चामा के़नुॽबा थक्‍साहाॽ हाबा कन्‍हाॽएरो– कुम्‍बाबा पित्, मे़ल्‍लुक्, मे़ःन्‍दा,

५ पे़ःङ्‌वा, स्‍याःक्‍पा, कुदाङ् के़युङ्‌बा स्‍याःक्‍पा, ताम्‍भुङ् मे़ःन्‍दा, ताम्‍भुङ् थुःम्‍बा, ताङ्‌गेःम्‍बा स्‍याःक्‍पा नु नाङ्‌जङ्‌लुङ्‌ङोबा मे़ल्‍लुक्॥

६ थक्‍साहाॽओबा ने़त्‍छि कुलक्‍को कुलाङ् तोॽभेःत् के़से़बा नु कुजा के़अम्‍बान् खिनिॽ चामा नुॽ॥

७ कर कुजा के़अम्‍बा नु नुरिक् कुलाङ् तोॽभेःत् मे़न्‍छे़मनाबाहाॽओ कन्‍हाॽ मे़ज्‍ये़म्‍मिन्‍ने़ॽ– उमे, फःत्‍ता, कुमि के़होःप्‍पा सुबा– थेआङ्‌भे़ल्‍ले़ कन्‍हाॽरे़ कुजाग मे़अन्‍दु कर खुन्‍छिॽ लाङ्‌तोॽभेःत् के़से़म्‍बा मे़बत्‍ने़न्॥ कन्‍हाॽ खिनिॽ लागि थिम् कुइसिःक् आसुत्‍थो मे़जोक्॥

८ फाक्‍किन्‍नाङ् आसुत्‍थो चोक्, थेआङ्‌भे़ल्‍ले़ खे़ल्‍ले़ कुलाङ् तोॽभे़ःत्‍तिन् के़से़म्‍बाग पत् कर खे़ल्‍ले़ कुजा मे़अन्‍दुन्‌ॽ॥ खे़ङ्‌हाॽ खिनिॽ लागि आसुत्‍थो मे़जोक्॥ खे़न् थक्‍सा साहाॽ खिनिॽ मे़जे़म्‍मिन्‍ने़ॽ, खे़न् कुसिवे़त् थक्‍साहाॽ मे़सुसे़म्‍मिन्‍ने़ॽ॥

९ च्‍वाःत्‍तो के़याक्‍पाहाॽओ कुलाप् नु कुसेःक् के़बप्‍पाहाॽ खिनिॽ चामा नुॽ॥

१० कर कुलाप् नु कुसेःक् मे़म्‍बप्‍मनाबाहाॽ खिनिॽ मे़जे़म्‍मिन्‍ने़ॽ॥ खे़ङ्‌हाॽ खिनिॽ लागि आसुत्‍थो मे़जोक्॥

११ सुत्‍थो पुसा आत्‍तिन्‍छाङ् खिनिॽ चामा नुॽ॥

१२ कर खिनिॽ चामा मे़न्‍नुॽमनाबाहाॽग कन्‍हाॽएरो– कक्‍कफिःक्‍मा, किथ नु कुमाक्‍ला किथ,

१३ के़रे़क् परिक्‍पा कुहे़ःत्‍ला मया, हे़क्‍क्‍याङ् कुमाक्‍ला किथ,

१४ के़रे़क् परिक्‍पा काःक्‌वा,

१५ यम्‍बा फक्‍थिःम्‍बा, कुलुलु के़लॽबा फक्‍थिःम्‍बा, नु वरःङ्‌ङोबा पु, के़रे़क् परिक्‍पा फिःत्‍चो,

१६ चुक्‍पा फक्‍थिःम्‍बा, यम्‍बा फक्‍थिःम्‍बा, कुभरा फक्‍थिःम्‍बा,

१७ मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नोबा फक्‍थिःम्‍बा, ङा के़जाबा मया, च्‍वाःत्‍तो के़याक्‍पा काःक्‌वा,

१८ वरःङ्‌वा, के़रे़क् परिक्‍पा लिलिवा, सिङ्‌धक्‍थक्‌वा नु ने़क्‌वा मे़वाराप्॥

१९ कुलुप् कुलुप्‍पो के़बे़बा के़रे़क् फेॽबाःत्‍हाॽ खिनिॽ लागि आसुत्‍थो मे़जोक्॥ खे़ङ्‌हाॽ मे़जे़म्‍सिम्‍मिन्‍ने़ॽ॥

२० कर कुलाप् के़बप्‍पा के़रे़क् वरि के़लॽबा पाःन्‍हाॽ खिनिॽ चामा नुॽ॥

२१ खिनिॽ थे़माःन् कुसिवे़त् के़घोसुम्‌ॽ, खिनिॽ खे़न् मे़जे़म्‍मिन्‍ने़ॽ॥ खिनिॽ ये़क्‌यक्‍को के़युङ्‌बा वेॽ लाजेॽबा मनान् खे़न् पिमा के़सुक्‍तुम्‌ॽ, हे़क्‍क्‍याङ् खुने़ॽ खे़न् चःल्‍ले़ नुॽ, इग्र खिनिॽ खे़न् के़घोसुम्‍बा कुसिवे़त्‍ते़न् कुभा वेॽ लाजेॽबा मनाओ सङ्‌मा के़सुक्‍तुम्॥ कर खिनिॽग यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि के़सेःन्‍दिबा सुवाङ्‌निङ्‌लो॥

मे़ःन्‍दसाःत् सान् कुम्‍मारे़ कुनुओ मे़धोःक्‍ते़म्‍मिन्‍ने़ॽओ॥

थिबोङ्‌लक् तोःम्‍मा थिम्

२२ तङ्‌बे थक्‍मा इक्‍ताप्‍हाॽओ के़धोःक्‍पा के़रे़क् पोगुगे़न् कुजाहाॽलाम् खिनिॽ थिबोङ्‌लक् से़म्‍मा खिनिॽ निङ्‌वाॽ मे़भेःत्‍छे़म्‍मिन्‍ने़ॽ॥

२३ आत्‍तिन् ते़न्‍नो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खुने़ॽ कुमिङ्‌ङो कुयुङ्‌मादे़न्‍निल्‍ले़ लागि सेगु, आम्‍भा खे़प्‍मो खिनिॽ कुजा, चे़ल्‍ले़क्‍सेॽ थि नु निःङ्‌गेल्‍ले़ थिबोङ्‌लक् हे़क्‍क्‍याङ् खिनिॽ पित्‍थक्‍साहाॽ नु मे़ल्‍लुक् मे़ःन्‍दाहाॽरे़ तगि मे़धाप्‍तुसिबा साहाॽ खुने़ॽ कुदगि चे़म्‍मे़ॽ॥ कम्‍भलॽरिक्‍के आप्‍फाल्‍ले़साङ् यहवे दाङ्‌बा खिनिॽ निङ्‌वाॽफुमाङ्‌ङिन् किप्‍मा के़हुॽआसिॽ॥

२४ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हाङ्‌वागे़न् मुॽइसाम् के़बिरिआङ् वाॽ, हे़क्‍क्‍याङ् खिनिॽ थिबोङ्‌लक्‍किन् पङ्‌मा तेॽमा के़न्‍छुक्‍तुम्‍मिन्‌ॽ, थेआङ्‌भे़ल्‍ले़ खिनिॽ थिबोङ्‌लक्‍किन् तेॽमारे़ लागि खुने़ॽ सेगुबा खुने़ॽ कुमिङ्‌ङोबा युङ्‌दे़न्‍निन् साॽरिक् माःङ्‌ने़भग्र,

२५ खिनिॽ थिबोङ्‌लक्‍किन् सङ्‌घे़म्‍मे़ॽआङ् याङ्‌ङिन् खिनिॽ हुक्‍को याङ्‌ङासिम्‍मे़ॽ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सेगुबादे़न्‍नो पेगे़म्‍मे़ॽ॥

२६ आप्‍फेक् खिनिॽ निङ्‌वाॽ इसिःक् पित्‍थक्‍सा, मे़ल्‍लुक्, चे़ल्‍ले़क्‍सेॽ के़दुम्‍बा थि इग्र वेॽ थि, च्‍यासाङ् आम्‍भा खे़न् याङ्‌ङिल्‍ले़ इङे़म्‍मे़ॽ खम्‍भ्‍याङ् खिनिॽ हिम्‍सयङ्‌हाॽनु यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि चाम्‍मे़ॽआङ् सोसोत्‍लराङ् चोगे़म्‍मे़ॽ॥

२७ खिनिॽ ये़क्‌यक्‍को के़युङ्‌बा ले़बिःल्‍ले़ कुमुॽइदाङ्‌साहाॽ निङ्‌वाॽ मे़भेःत्‍छे़म्‍सिम्‍मिन्‍ने़ॽ, थेआङ्‌भे़ल्‍ले़ खे़ङ्‌हाॽरे़ खुन्‍छिॽ आप्‍फेक् थे़माआङ् लक् इग्र खोमा लक् मे़ङ्‌गत्‍तुन्‌ॽ॥

२८ तङ्‌बे सुम्‍सि केत् थक्‍मा कुनुप्‍मो तङ्‌बे तङ्‌बेबा खिनिॽ के़रे़क् पोगुगे़न् कुजाहाॽरे़न् थिबोङ्‌लक्‍किन् ये़क्‌यक्‍कोबा चाधाःङ्‌ङो युक्‍खे़म्‍मे़ॽ,

२९ खिनिॽ ये़क्‌यक्‍को के़युङ्‌बा थे़माआङ् लक् इग्र खोमा लक् मे़ङ्‌गप्‍मनाबा ले़बिःल्‍ले़ कुमुॽइदाङ्‌साहाॽ, हे़क्‍क्‍याङ् वेॽ लाजेॽबा, ये़त्‍छा होॽदोःक् नु मेमेदुमाहाॽ पिरे़म्‍सिम्‍मे़ॽ, खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़रे़क् याःम्‍बक्‍को खिनिॽ हाङ्‌वागे़न् मुॽइसाम् के़बिरिररो॥

नुसिगेक्‍पा तङ्‌बे

(ले़बि २५:१-७)

१५

नुसि तङ्‌बे केत् थक्‍मा कुनुप्‍मो सिङ्‌नात् के़देॽबान् ले़प्‍मादेमा पोःङ्‌ॽ॥

२ खे़न् कम्‍भलॽरिक् चोःक्‍मा पोःङ्‌ॽ– सिङ्‌नात् के़बिबा के़रे़क्‍ले़ खुन्‍छिॽ काॽइ सोॽधोःक् फुॽनुसाॽ इस्राइलिहाॽ मे़बिरुसिबा सिङ्‌नात्‍तिन् मे़ले़रु मे़देसुर॥ खे़ल्‍ले़ खुने़ॽ आप्‍फेक् लाजेॽबा फुॽनुसाॽहाॽ सिङ्‌नात् नुःक्‍मारे़ लागि के़साक्‍पा मे़जाःत्‍तुसिन्‍ल, थेआङ्‌भे़ल्‍ले़ यहवे दाङ्‌बे़ल्‍ले़ कुसिङ्‌नात् ले़प्‍मि खोमा ये़म् उवा पोःक्‍खे़आङ् वाॽ॥

३ वेॽ लाजेॽबा मनान् नाःक्‍मा के़सुक्‍तुम्, कर खिनिॽ फुॽनुसाॽहाॽरे़ मे़देॽरुबा सिङ्‌नात्‍तिन् ले़रे़म्‍देसे़म्‍मे़ॽ॥

४ थेआङ्‌भे़ल्‍ले़ खिनिॽ युक्‍को के़बिरिबा लाजेॽओ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ से़क्‍खाए मुॽइसाम् के़बिरिॽ, खिनिॽओ हाःत्‍ताङ् याङ्‌गे़साॽबा मे़बोङ्‌ने़न्॥

५ आङ्‌गाॽ आइन् इङ्‌जाङ् पिनिङ्‌बा यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुबाःन्‍जाक्‍किन् सिङ्‌सिङ् ये़क्‌ये़क्‍काङ् के़इःत्‍तुम् के़नाःत्‍तुम्‍ने़भग्र खुने़ॽ कन् चोगुॽ॥

६ खुने़ॽ कुमाङ्‌हुप् कुइसिःक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हाङ्‌वागे़न् मुॽइसाम् के़बिरिॽ, हे़क्‍क्‍याङ् खिनिॽ यरिक् मे़न्‍छाम् सुवाङ्‌हाॽ सिङ्‌नात् के़बिरुम्‍सिम्‌ॽ, कर खिनिॽग सिङ्‌नात् ताःप्‍मा मे़बोङ्‌ने़न्॥ खिनिॽ यरिक् मे़न्‍छाम् सुवाङ्‌हाॽ सम्‍धाङ् युक् के़जोगुम्‌ॽ, कर खे़ङ्‌हाॽरे़ खिनिॽ सम्‍धाङ् युक् मे़न्‍जोगुन्‌ॽ॥

७ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ पिमा के़इःत्‍तिबा लाजेॽओबा कुभा ये़क्‌यक्‍को कुभा फुॽनुसाॽहाॽ याङ्‌गे़साॽबा मे़वाॽने़भग्र, खिनिॽ खे़न् नुसाॽइल्‍ले़ कुलागि निङ्‌वाॽ चुःक्‍पा मे़जोगे़म्‍मिन्‍ने़ॽ हे़क्‍क्‍याङ् खिनिॽ हुक् मे़म्‍बाःङ्‌मनाबा मे़बोःक्‍खे़म्‍मिन्‍ने़ॽ॥

८ परुमाल्‍ले़ खिनिॽ हुक्‍किन् फाःक्‍खे़म्‍मे़ॽआङ् खे़ल्‍ले़ के़साक्‍पा तुमुबा कुइसिःक् खुने़ॽ चाहा चोःक्‍पा यारिक् थे़त्‍लङ् पिरे़म्‍मे़ॽ॥

९ सिङ्‌सिङ् ये़क्‌ये़क् लॽरे़म्‍मे़ॽ! सिङ्‌नात् ले़प्‍मा तङ्‌बेन् तामा इःत्‍ते़आङ् वाॽ फाॽआङ् निङ्‌वाॽ चुक्‍पा के़जोगुम्‍माङ् याङ्‌गे़साॽबा आप्‍फेक् फुॽनुसाॽहाॽ फाॽमासि के़न्‍दे़न्‍दिन्‍ने़भग्र, खे़न् याङ्‌गे़साॽबे़ल्‍ले़ खिनिॽ तक्‍ले़ङ्‌वाओ यहवे दाङ्‌बाओ पेलिगे़न् तुवा चोगुॽ, हे़क्‍क्‍याङ् लायोबा आप्‍तिक्‍को के़ध्‍ये़ॽइ॥

१० खिनिॽ खे़न् निङ्‌वाॽ मे़न्‍दुक्‍के पिरे़म्‍मे़ॽ, खे़न् खिनिॽ के़बिरुम्‍मिल्‍ले़ खिनिॽ निङ्‌वाॽ मे़दुक्‍ने़न्‍ल, थेआङ्‌भे़ल्‍ले़ आम्‍भा कल्‍ले़ चोगुल्‍ले़ए यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़रे़क् याःम्‍बक्‍को नु खिनिॽ हुक् के़याक्‍तुम्‍बा के़रे़क् पाःन्‍नो खिनिॽ मुॽइसाम् के़बिरिॽ॥

११ लाजेॽओ आभे़ल्‍लेसाङ् याङ्‌गे़साॽबा मनाहाॽ मे़वाॽ॥ कल्‍ले़चोगुल्‍ले़ आङ्‌गाॽ खिनिॽ इङ्‌जाङ् पिनिङ्‌ल पत्‍ता, खिनिॽ फुॽनुसाॽहाॽ नु खिनिॽ लाजेॽओ के़वाॽबा याङ्‌गे़साॽबाहाॽ नु थेआङ् मे़ङ्‌गप्‍मनाबाहाॽ खिनिॽ निङ्‌वाॽ यम्‍बा चोगे़म्‍मे़ॽआङ् पिरे़सिम्‍मे़ॽओ॥

योःग्‍बा योःग्‍माहाॽ चोःक्‌युम्‍भो पिमासि

(ला २१:१-११)

१२ खिनिॽ आत्‍तिन् यहुदि नुसाॽ नुसाॽमाहाॽ खिनिॽ हुक्‍को आप्‍फेक् मे़सङ्‌सिङ्‌ॽ, हे़क्‍क्‍याङ् खे़ङ्‌हाॽरे़ तङ्‌बे तुक्‍सि थारिक् खिनिॽ याःम्‍बक् मे़जोगु के़म्‍बिरिने़भग्र, नुसिगेक्‍पा तङ्‌बेओ चोःक्‌युम्‍भो पोङ्‌माआङ् पेःक्‍मा फाःक्‍ते़म्‍मे़ॽ॥

१३ खे़न् चोःक्‌युम्‍भो पोङ्‌ङाङ् पेःक्‍किल्‍ले़ थे़माआङ् मे़ःन्‍ने मे़बाङ्‌घाम् मे़देसे़म्‍मिन्‍ने़ॽ,

१४ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ हाङ्‌वागे़न् मुॽइसाम् के़बिरिबा कुइसिःक् खिनिॽ मे़ल्‍लुक् मे़ःन्‍दा, चाधाम्‍मादे़न्‍नो नु चे़ल्‍ले़क्‍सेॽ एःम्‍मादे़न्‍नोलाम् कुयोयो पिरे़म्‍मे़ॽआङ् खे़न् पाङ्‌घे़म्‍देसे़म्‍मे़ॽ॥

१५ मिस्रओ खिनिॽ योक् के़वयिल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ चोःक्‌युम्‍भो के़बिरिबा पाःन्‍निन् निङ्‌वाॽ इःत्‍ते़म्‍मे़ॽ॥ हाबा खे़ल्‍ले़ चोगुल्‍ले़ आङ्‌गाॽ आइन् खिनिॽ कन् इङ्‌जाङ्‌ङिन् पिनिङ्‌ल पत्‍ता॥

१६ कर खिनिॽ योःग्‍बे़ल्‍ले़ खे़ने़ॽ नु खे़ने़ॽ के़हिम्‍सयङ्‌ङिन् लुङ्‌माॽ के़हिःप्‍तिॽ हे़क्‍क्‍याङ् खिनिॽनु खुने़ॽ कुनिङ्‌वाॽ ताआङ् अक्‍खे पाःत्‍तुॽ, “आङ्‌गाॽ खे़ने़ॽओलाम् पेःक्‍मा आनिङ्‌वाॽ होप्”

१७ हे़क्‍केनेभ्र ताक्‍क्‍वा थिक् याङ्‌ङासिम्‍मे़ॽ हे़क्‍क्‍याङ् खे़ल्‍ले़ कुने़क्‍खोॽ खिःन् लाम्‍धेःत्‍तो खे़ःप्‍से़म्‍मे़ॽआङ् यत्‍ते़म्‍मे़ॽ, खे़ब्‍याङ् खे़न् कुहिङ्‌हिङ् थारिक् खिनिॽ योःग्‍बा पोःङ्‌ॽ॥ खिनिॽ योःग्‍मान्‍नाङ् हे़क्‍केए चोगे़म्‍मे़ॽ॥

१८ खे़न् चोःक्‌युम्‍भो पोङ्‌ङाङ् पेःक्‍मा के़भाःक्‍तुम्‍मिल्‍ले़ खिनिॽ निङ्‌वान् चुःक्‍पा मे़जोगे़म्‍मिन्‍ने़ॽ, थेआङ्‌भे़ल्‍ले़ निम्‌याक्‍को याःम्‍बक् के़जोःक्‍पा से़वारोबाल्‍ले़ ताःक्‍तुबा निले़ङ् कुनिम्‌याक्‍के़न्‍नुःल्‍ले़आङ् यरिक् याःम्‍बक् खे़न् हिब्रुःल्‍ले़ तुक्‍सि तङ्‌बेओ चोगु॥ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़रे़क् याःम्‍बक्‍को हाङ्‌वागे़न् मुॽइसाम् के़बिरिरो॥

तगि के़धाप्‍पा थक्‍सा

१९ खिनिॽ पित्‍थक्‍साहाॽ नु मे़ल्‍लुक् मे़ःन्‍दाहाॽलाम् तगि के़धाप्‍पा के़रे़क् पित्‍सात् इग्र मे़ःन्‍दसाःत्‍तिन् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि से़न्‍दे़म् ये़प्‍से़म्‍मे़ॽ॥ खिनिॽ पित्‍थक्‍साहाॽओबा तगि के़धाप्‍पाहाॽलाम् थे़माआङ् याःम्‍बक् मे़जोगे़म्‍मिन्‍ने़ॽ, हे़क्‍क्‍याङ् तगि के़धाप्‍पा खिनिॽ मे़ल्‍लुक्‍किल्‍ले़ कुम्‍ब्रिक्‍के़न् मे़घक्‍ते़म्‍मिन्‍ने़ॽ॥

२० आत्‍तिन् ते़न्‍निन् यहवे दाङ्‌बे़ल्‍ले़ सेगुॽ खे़प्‍मो खिनिॽ हिम्‍सयङ्‌हाॽनु तङ्‌बे थक्‍मा यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि खे़न् चे़म्‍मे़ॽ॥

२१ कुभा कुलाङ् के़सक्‍पा इग्र कुमिक् के़भे़क्‍पा थक्‍सा मे़वाॽने़भग्र, किग्र वेॽ परिक्‍पा याङ्‌घेःक् के़बप्‍पा के़गाःम्‍बा पत्‍ने़भग्र यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि खे़न् सिदुङ्‌जभा मे़दोःन्‍दे़म्‍मिन्‍ने़ॽ॥

२२ आप्‍फेक् खिनिॽ ये़क्‌यक्‍कोए खे़न् चे़म्‍मे़ॽ॥ पे़ःङ्‌वा इग्र स्‍याःक्‍पा सा के़जाम्‍बा कुइसिःक् थिम् के़प्‍माआङ् सुत्‍थो इग्र आसुत्‍थो मनाःल्‍ले़ खे़न् चामा सुक्‍तुॽ॥

२३ कर खे़ल्‍ले़ कुमाक्‍खिन्‍लक् मे़जे़म्‍मिन्‍ने़ॽ॥ च्‍वाःत् कुइसिःक् खाम्‍बाङ्‌ङो खे़न् हुक्‍खे़म्‍दे़से़म्‍मे़ॽओ॥

चोःक्‌युम्‍भो खोमा तङ्‌नाम्

(ला १२:१-२०)

१६

अबिब लाःन् निङ्‌वाॽसोक् चोगे़म्‍मे़ॽआङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ चोःक्‌युम्‍भो खोमा कुदङ्‌नाम्‍मिन् तोसे़म्‍मे़ॽ, थेआङ्‌भे़ल्‍ले़ अबिब लाओए खुने़ॽ खिनिॽ से़न्‍दिक् मिस्रलाम् के़लःत्‍ति के़भे़त्‍ति॥

२ आत्‍तिन् ते़न्‍निन् यहवे दाङ्‌बा आप्‍फेक् कुमिङ्‌ले़ लागि युङ्‌दे़न् सेगुॽ, आम्‍भा खे़प्‍मोए यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि मे़ल्‍लुक् मे़ःन्‍दा नु पित्‍थक्‍साहाॽलाम् चोःक्‌युम्‍भो तङ्‌नाम्‍बा सिदुङ्‌जभा तोःन्‍दे़म्‍मे़ॽ॥

३ खरे़ःङ् के़भङ्‌बा सिदाॽ याक्‍मनाबा खरे़ःङ्‌ङिन्‍नु खे़न् मे़जे़म्‍मिन्‍ने़ॽ॥ कर नुसि ये़न् थारिक् खरे़ःङ् के़भङ्‌बा सिदाॽ मे़न्‌याक्‍मनाबा खरे़ःङ् चे़म्‍मे़ॽ॥ कन् खरे़ःङ्‌ङिल्‍ले़ खिनिॽ तुक्‍खे के़ज्‍ये़ॽइबा ये़न्‍हाॽ ओसेःन्‍धाङ् चोगुॽ, थेआङ्‌भे़ल्‍ले़ मिस्रलाम् खिनिॽ हाराहारा के़लःन्‍दि के़भे़रि॥ मिस्रलाम् के़लःन्‍दि के़भे़रिबान् खिनिॽ हिङ्‌हिङ् निङ्‌वाॽ लिङ्‌मा पोःक्‍खे़बाल्‍ले़ चोगुल्‍ले़ खिनिॽ कन् चामा पोःक्‍खे़बारो॥

४ नुसि ये़न् थारिक् खिनिॽ लाजेॽओ खिनिॽ के़गत्‍तुम्‍बा खरे़ःङ् के़भङ्‌बा सिदाॽइन् खोमे़दे़त्‍ने़न्‍ल॥ थिक्‍सिगेक्‍पा ये़न्‍निल्‍ले़ याःन्‍दिक् युःन्‍छिक् खिनिॽ सिदुङ्‌जभा के़दोःन्‍दुम्‍बा थक्‍सा सान् हाबा खे़न् से़न्‍दिक्‍सा चाम्‍देसाम्‍मे़ॽ तानाम् थारिक् खे़न् मे़गत्‍ते़म्‍मिन्‍ने़ॽ॥

५ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिआङ् ने़बा च्‍याज्‍या ये़क्‌यक्‍हाॽओ चोःक्‌युम्‍भो तङ्‌नाम्‍बा सिदुङ्‌जभा मे़दोःन्‍दे़म्‍मिन्‍ने़ॽ॥

६ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमिङ्‌ङोबा युङ्‌दे़न्‍निल्‍ले़ लागि सेगुबादे़न्‍नोए नाम्‍धाबा ये़म्‍मो मिस्रलाम् खिनिॽ लाम् के़धाआसिबा ये़म्‍मो चोःक्‌युम्‍भो खोमा तङ्‌नाम्‍बा सिदुङ्‌जभान् तोःन्‍दे़म्‍मे़ॽ॥

७ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सेगुबादे़न्‍नो खे़न् थोःक्‍ते़म्‍मे़ॽआङ् चे़म्‍मे़ॽ, हे़क्‍क्‍याङ् तानाम् नुःक्‍खे़म्‍मे़ॽआङ् आप्‍फेक् आप्‍फेक् साःङ्‌गाहिम्‍मो पेगे़म्‍मे़ॽ॥

८ तुक्‍सि ये़न् थारिक् के़भङ्‌बा सिदाॽ मे़न्‌याक्‍मनाबा खरे़ःङ् चे़म्‍मे़ॽ, खे़ब्‍याङ् नुसिगेक्‍पा ये़न्‍नो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि लत्‍छा चुम्‍लुङ् चोगे़म्‍मे़ॽ॥ खे़ल्‍ले़ याःन्‍दिक् थे़मा याःम्‍बक्‍काङ् मे़जोगे़म्‍मिन्‍ने़ॽओ॥

ये़त्‍नाम्‍बा तङ्‌नाम्‍हाॽ

(ला ३४:२२, ले़बि २३:१५-२१)

९ के़दुम्‍बा कुजान् हे़क्‍मा के़हेःक्‍तुम्‍बा ये़म्‍माङ्‌धो नुसि ये़त्‍नाम् निरे़म्‍मे़ॽ॥

१० खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिबा हाङ्‌वागे़न् मुॽइसाम् कुइसिःक् आप्‍फेक् निङ्‌वाॽलाम् के़दोःन्‍दुम्‍बा सिदुङ्‌जभान् तोःन्‍दे़म्‍मे़ॽआङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि ये़त्‍नाम्‍बा तङ्‌नाम्‍हाॽ तोसे़म्‍मे़ॽ॥

११ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खुने़ॽ आप्‍फेक् कुमिङ् युङ्‌दे़न् चोःक्‍मारे़ लागि सेगुबादे़न्‍नो खिनिॽ, खिनिॽ साहाॽ, योःग्‍बा योःग्‍मा, ये़क्‌यक्‍को के़युङ्‌बा ले़बिःल्‍ले़ कुमुॽइदाङ्‌साहाॽ, वेॽ लाजेॽबा मनाहाॽ, ये़त्‍छा होॽदोःक्‍हाॽ नु खिनिॽ लुम्‍मो के़युङ्‌बा मेमेदुमा के़रे़क् आप्‍फेक् निङ्‌वाॽफुमाङ्‌ङिल्‍ले़ कुदगि सःत्‍ते़म्‍मे़ॽ॥

१२ निङ्‌वाॽ हे़त्‍तासिम्‍मे़ॽ, मिस्रओ खिनिॽ योःग्‍बा योःग्‍मा के़वयि, हे़क्‍क्‍याङ् कन् थिम्‍हाॽ सिङ्‌सिङ् ये़क्‌ये़क्‍काङ् इःत्‍ते़म् नाःत्‍ते़म्‍मे़ॽओ॥

तक्‍तक्‌वा हिम् तङ्‌नाम्

(ले़बि २३:३३-४३)

१३ खिनिॽ चाधाम्‍मादे़न्‍नो नु चे़क्‍ले़क्‍सेॽ एःम्‍मादे़न्‍नोलाम् के़रे़क् कुजाहाॽ सुम्‍मा के़सुरुम्‍माङ् खिनिॽ नुसि ये़न् थारिक् तक्‍तक्‌वा हिम् तङ्‌नाम् तोसे़म्‍मे़ॽ॥

१४ खिनिॽ, खिनिॽ साहाॽ, योःग्‍बा योःग्‍माहाॽ हे़क्‍क्‍याङ् खिनिॽ ये़क्‌यक्‍को के़युङ्‌बा ले़बिःल्‍ले़ कुमुॽइदाङ्‌साहाॽ, वेॽ लाजेॽबा मनाहाॽ, ये़त्‍छाबा ये़त्‍छामाहाॽ नु मेमेदुमाहाॽ के़रे़क्‍ले तङ्‌नाम् तोसे़म्‍मे़ॽआङ् सःत्‍ते़म्‍मे़ॽ॥

१५ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सेगुबादे़न्‍नो नुसि ये़न् थारिक् खुने़ॽ मिङ्‌सो इङ्‌धाङ् पिमारे़ लागि तङ्‌नाम् तोसे़म्‍मे़ॽ, थेआङ्‌भे़ल्‍ले़ खुने़ॽए खिनिॽ कुजा थोःक्‍मा नु याःम्‍बक्‍हाॽ हे़न्‌याहाॽओ खिनिॽ मुॽइसाम् के़बिरिॽ खे़ब्‍याङ् खिनिॽ सःप्‍मे़न् कुलिङ्‌दो के़त्॥

१६ आत्‍तिन् ते़न्‍निन् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सेगुॽ, खे़प्‍मो तङ्‌बेरे़ सुम्‍ले़ङ् के़भङ्‌बा सिदाॽ मे़न्‌याक्‍मनाबा खरे़ःङ् चामा तङ्‌नाम्‍मो, ये़त्‍नाम्‍बा तङ्‌नाम्‍मो नु तक्‍तक्‌वा हिम् तङ्‌नाम्‍मो खिनिॽ के़रे़क् ये़म्‍बित्‍छा मनाहाॽ खुने़ॽ कुदगि ओःन्‍मे़धाक्‍सिङ्‌ल॥ यहवे दाङ्‌बे़ल्‍ले़ कुदगि आत्‍तिन्‍हाॽआङ् कुघाले़म् हुक् थेआङ् मे़ःन्‍ने ओःन्‍मे़न्‍धाक्‍सिङ्‌ङिल्‍ल॥

१७ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ मुॽइसाम् के़बिरिबा कुइसिःक् के़रे़क्‍ले़ खिनिॽ हुक्‌वान् तोःन्‍दे़म्‍मे़ॽओ॥

मनाहाॽरे़ लागि कुदोःप्‍मा खासे़न्‍लोःम्‍मा

१८ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिबा खिनिॽ के़रे़क् ये़क्‌यक्‍हाॽओ खिनिॽ आप्‍फेक् आप्‍फेक् थाःक् कुइसिःक् खासे़न्‍लोःम्‍बाहाॽ नु युक्‍साबाहाॽ युक्‍तिङ् चोगे़म्‍सिम्‍मे़ॽ॥ मनाहाॽरे़ खुनिॽ लागि खे़ङ्‌हाॽरे़ के़वाॽबा कुदोःप्‍मा खासे़न् मे़लोःन्‍दुॽ॥

१९ मे़न्‌वाॽमनाबा खासे़न् मे़लोःन्‍दे़म्‍मिन्‍ने़ॽ, एःक् पएःक् मे़जोगे़म्‍मिन्‍ने़ॽ॥ स्‍वाःत्‍ताङ् सुरुत्‍याङ् मे़जे़म्‍मिन्‍ने़ॽ, थेआङ्‌भे़ल्‍ले़ स्‍वाःत्‍ताङ् सुरुत्‍याङ् के़जाबे़ल्‍ले़ खासिङ् के़निःप्‍पे़न् मिक्‍मे़न्‍निमनाबा चोगुॽ खम्‍भ्‍याङ् साम्‌योबा मनाःल्‍ले़ कुबाःन्‍निन् पिर्बेःम्‍बा चाःत्‍तुॽ॥

२० खासे़न्‍निन् तिम्‍दे़म् नाःत्‍ते़म्‍मे़ॽ, कुदोःप्‍मा खासे़न्‍लक् चोगे़म्‍मे़ॽ, हे़क्‍केलॽरिक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ पिमा के़इःत्‍तिबा लाजेन् युक्‍ते़म्‍मे़ॽआङ् खिनिॽ कुहिङ्‌वे़त् वाॽमा के़सुक्‍तिर॥

वेॽ माङ्‌हाॽ से़वा मे़प्‍मासि मे़ःन्

२१ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि के़जोगुम्‍बा ले़त्‍ति तोःम्‍मादे़न्‍निल्‍ले़ कुयाओ असेरा माङ्‌ङिल्‍ले़न् सिङ् सित्‍लाङ्‌ङिन् तक्‍पे़त् मे़हाक्‍ते़म्‍मिन्‍ने़ॽ॥

२२ खिनिॽ कुभा सेसेबा लुङ् मे़हाक्‍ते़म्‍मिन्‍ने़ॽ, थेआङ्‌भे़ल्‍ले़ खे़ङ्‌हाॽ के़रे़क् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ चिःत्‍तुरो॥

१७

यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि कुभा याङ्‌घेःक् इग्र कुयोक् के़बप्‍पा कुम्‍बाबा पित् किग्र मे़ल्‍लुक्‍किन् सिदुङ्‌जभा मे़जोगे़म्‍मिन्‍ने़ॽ, थेआङ्‌भे़ल्‍ले़ खुने़ॽ कुलागि खे़न् सिक्‍के़ले़ःङ्‌बा चोक्॥

२ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिआङ् ने़बा कुभा ये़क्‌यक्‍को खिनिॽ लुम्‍मो के़युङ्‌बा कुभा मे़न्‍छुमा इग्र ये़म्‍बित्‍छाःल्‍ले़ वेॽ माङ्‌हाॽ किग्र नाम् लाबा,

३ इग्र ताङ्‌साङ्‌बोबा खेःम्‍सिक्‍पाहाॽ से़वा माङ्‌से़वालाम् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमाङ्‌हुप्‍पिन् फेःन्‍दुआङ् खुने़ॽ कुमिक्‍साओ फे़न्‌याःम्‍बक् चोगुबा खिनिॽ निङ्‌वाॽ के़घोसुम्‍ने़भग्र,

४ खिनिॽ खे़न् नुरिक्‍काङ् सेःन्‍दोमा कुसिङ् निःप्‍मा नु साॽमा पोःङ्‌ॽ॥ कन् से़क्‍खा नु अक्‍तङ्‌बा सिक्‍के़ले़ःङ्‌बा याःम्‍बक् इस्राइलओ पोःक्‍खे़बाएने भग्र

५ अक्‍तङ्‌बा फे़न्‌याःम्‍बक् के़जोःक्‍पा ये़म्‍बित्‍छा इग्र मे़न्‍छुमान् ये़क्‌यक्‍कोबा यम्‍बा लाम्‍धेत् लाःक्‍कात् तारे़म्‍मे़ॽआङ् लुङ्‌ङिल्‍ले़ पःत्‍ते़म् से़रे़म्‍मे़ॽ॥

६ से़प्‍मनाबा मनान् ने़त्‍छि इग्र सुम्‍सि के़निबा तोःन्‍दिओरक् से़रे़म्‍मे़ॽ॥ लत्‍छारक् के़निबा तोःन्‍दिओ आत्‍तिन्‍नाङ् मे़से़रे़म्‍मिन्‍ने़ॽ॥

७ खे़न् से़प्‍मारे़ लागि के़निबा तोःन्‍दिहाॽरे़ए के़रे़क्‍नुःल्‍ले़ तगि हुक् मे़याक्‍तुर॥ खे़न् एगाङ् वेॽ मनाहाॽरे़ हुक् मे़गेःत्‍तुर॥ खिनिॽ लुम्‍मोलाम् खिनिॽ लुम्‍मोलाम् ताप्‍फे़ःम्‍बा पाःन्‍निन् खे़त्‍ताम्‍मे़ॽ॥

८ कुभा मनासे़प्‍मा नाम्‍ला, कुभाङ् पाःन्‍धङ् इग्र हिप्‍सिङ्‌मा थक्‍सिङ्‌मा नाम्‍ला पाःन्‍हाॽ खे़मा थक्‍मा पाःन्‍हाॽ तङ्‌मारे़ लागि खिनिॽ के़साक्‍पा के़दुमुम्‍ने़भग्र, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सेःक्‍मा इःत्‍तुबादे़न्‍नो पेगे़म्‍मे़ॽ॥

९ ले़बिःल्‍ले़ कुधाःक्‍कोबा निङ्‌वाॽफुसाम्‍बाहाॽओ पेगे़म्‍मे़ॽ, हे़क्‍क्‍याङ् खे़ङ्‌हाॽ सेःन्‍दोसे़म्‍सिम्‍मे़ॽ, खे़ब्‍याङ् खे़न् ये़म्‍मोबा खासे़न्‍लोःम्‍बाओ पेगे़म्‍मे़ॽआङ् सुजा नाःक्‍ताम्‍मे़ॽ हे़क्‍क्‍याङ् खुने़ॽ कुनुप्‍मा खासे़न् लोःन्‍दुर॥

१० यहवे दाङ्‌बे़ल्‍ले़ सेःक्‍मा इःत्‍तुबादे़न्‍नो खे़ङ्‌हाॽरे़ खिनिॽ निःन्‍धो के़म्‍बिरिबा पाःन्‍निन् के़जोगुम्‍ल पोःङ्‌ॽ॥ खे़ङ्‌हाॽरे़ के़म्‍बिरिबा इङ्‌जाङ् कुइसिःक् के़रे़क् पाःन्‍हाॽ चोःक्‍मारे़ लागि सिङ्‌सिङ् ये़क्‌ये़क्‍काङ् निङ्‌वाॽ पिरे़म्‍मे़ॽ॥

११ खे़ङ्‌हाॽरे़ खिनिॽ के़म्‍हुॽरिबा साम्‌योथिम् नु के़म्‍बिरिबा निःन्‍धो पान् इसिःक् खिनिॽ चोगे़म्‍मे़ॽ॥ खे़ङ्‌हाॽरे़ खिनिॽ के़म्‍मे़त्‍तिबा पाःन्‍हाॽलाम् चुक्‌वा फे़ङ्‌वा ले़प्‍माङ् मे़बेगे़म्‍मिन्‍ने़ॽ॥

१२ यम्‍बा के़हे़न्‍छिङ्‌बाआङ् खे़प्‍मो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुयाःम्‍बक्‍को के़दाबा के़जुम्‍बा निङ्‌वाॽफुसाम्‍बाहाॽ इग्र खासे़न्‍लोःम्‍बे़न् कुनामे़न्‍छाॽ के़मे़प्‍पा मनान् खिनिॽ से़रे़म्‍मे़ॽ॥ खिनिॽ कम्‍भलॽरिक् इस्राइललाम् ताप्‍फे़ःम्‍बा पाःन्‍निन् मे़ङ्‌मा पोःङ्‌ॽ॥

१३ के़रे़क् मनाहाॽरे़ मे़घे़प्‍सुॽ हे़क्‍क्‍याङ् किमा यङ्‌मा मे़धारो, खे़ब्‍याङ् याम्‍मो कुनामे़न्‍छाॽ मे़बोङ्‌ने़न्‍लो॥

हाङ्‌ङिल्‍ले़ कुयाःम्‍बेओ इङ्‌जाङ्‌हाॽ

१४ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ पिमा के़जोगिबा लाजेॽओ खिनिॽ के़गे़रिॽ हे़क्‍क्‍याङ् खे़न् के़युक्‍तुम्‍माङ् खे़प्‍मो युङ्‌मा के़हेःक्‍तिॽ खे़न् एगाङ्, “आनिॽ कब्रिङ् पिसाङ्‌बा के़रे़क् सुवाङ्‌हाॽरे़ मे़जोगुबा कुइसिःक् आनिॽआङ् आनिॽओ लत्‍छा हाङ् युक्‍तिङ् चोगुम्‌ॽ” के़लॽरिने़भग्र

१५ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ सेगुबा मनाःन्‍ने खिनिॽ निःन्‍धो चोगे़म्‍मे़ॽआङ् खिनिॽ हाङ् लेःत्‍ते़म्‍मे़ॽ॥ खे़न् खिनिॽ फुॽनुसाॽहाॽलाम् थिक्‍पा पोङ्‌मा पोःङ्‌ॽ॥ इस्राइलि नुसाॽ मेःन्‍बा, लत्‍छा वेॽ लाजेॽबा मनान् खिनिॽ सम्‍धाङ् युक्‍तिङ् मे़जोगे़म्‍मिन्‍ने़ॽ॥

१६ खे़न् हाङ्‌ङिल्‍ले़ आत्‍तातान्‍ने यरिक् अन्‍हाॽ मे़भुक्‍खुसिन्‍ल, इग्र आल्‍ल यरिक् अन्‍हाॽ फे़प्‍मासिरे़ लागि मनाहाॽ मिस्र लाजेॽओ मे़न्‍नुःङ्‌ने़न् मे़म्‍बेःक्‍ने़न्‍ल, थेआङ्‌भे़ल्‍ले़ “खे़न् लाम्‍मो याम्‍मो मे़नुःक्‍खे़म् मे़बेगे़म्‍मिन्‍ने़ॽ” फाॽआङ् यहवे दाङ्‌बे़ल्‍ले़ खिनिॽ के़मे़त्‍तिआङ् वाॽ॥

१७ खे़ल्‍ले़ खुने़ॽ कुलागि यरिक् मेःत्‍हाॽ मे़दारुसिन्‍ल, मेःन्‍ने़भग्र खे़ल्‍ले़ कुनिङ्‌वाॽ चाराम्॥ खे़ल्‍ले़ खुने़ॽ कुलागि यरिक् साम्‍म्‍याङ् युप्‍पाआङ् मे़भुक्‍खुन् मे़युक्‍खुन्‍ल॥

१८ आल्‍ल खे़न् खुने़ॽ कुहाङ्‌युक्‍नाओ युङ्‌ॽ, खे़ब्‍याङ् ले़बिःल्‍ले़ कुधाःक्‍कोबा निङ्‌वाॽफुसाम्‍बाहाॽरे़ मे़गत्‍तुबा साम्‌योथिम्‍मिन् खे़ल्‍ले़ लत्‍छा साप्‍पन्‍नो लिङ्‌घुर॥

१९ खे़न् साम्‌योथिम्‍मोबा के़रे़क् पाःन्‍हाॽ नु कन् थिम्‍हाॽ सिङ्‌सिङ् ये़क्‌ये़क्‍काङ् इःप्‍मा नाःप्‍मारे़ लागि खे़न् साप्‍लाथःङ्‌मे़न् खुने़ॽ कत्‍तुर खम्‍भ्‍याङ् खुने़ॽ कुहिङ्‌हिङ् थारिक् आप्‍फाल्‍ले़साङ् निरुर, हे़क्‍केलॽरिक् खुने़ॽ यहवे दाङ्‌बा कुनिङ्‌वाॽफुमाङ्‌ङिन् किप्‍मा हुॽसिङ्‌ल॥

२० खे़न् खुने़ॽ आप्‍फेक् कुम्‍भुॽ कुन्‍साॽहाॽनुःल्‍ले़ थोधोक्‍पा मे़लेःत्‍छिङ्‌ङिन्‍ल, हे़क्‍क्‍याङ् साम्‌योथिम्‍मोलाम् थिक्‍नाहाङ् हिसिङ्‌ङाङ् फे़ङ्‌वा इग्र चुक्‌वा मे़लॽने़न्‍ल॥ कम्‍भलॽरिक् खुने़ॽ नु खुने़ॽ कुमुॽइदाङ्‌साहाॽरे़ यरिक् ये़म् थारिक् इस्राइलओ खुने़ॽ कुहाङ्‌जुम्‍मो युक् मे़जोगुरो॥

निङ्‌वाॽफुसाम्‍बे़ल्‍ले़ कुघोमा लक्

१८

निङ्‌वाॽफुसाम्‍बाहाॽग ले़बिःल्‍ले़ कुधाःक्‍कोबासिरो, से़क्‍खाओ के़रे़क् ले़बि थाःक्‍हाॽरे़ इस्राइलिहाॽलाम् खुन्‍छिॽ लाजेॽसिङ्‌बुङ् लक्‍खोमा इग्र लक्‍खोमा थेआङ् होप्॥ यहवे दाङ्‌बाओ तोःम्‍मनाबा कुजा सिदुङ्‌जभाहाॽ मे़जआङ् खे़ङ्‌हाॽ मे़हिङ्‌सिङ्‌ल, थेआङ्‌भे़ल्‍ले़ खे़ङ्‌हाॽरे़ खुन्‍छिॽ खोमा लक्‍किन् हाबा खे़न्‍लो॥

२ खे़ङ्‌हाॽरे़ खुन्‍छिॽ फुॽनुसाॽ लुम्‍मो खे़ङ्‌हाॽरे़ खुन्‍छिॽ खोमा लक् थेआङ् होप्॥ यहवे दाङ्‌बे़ल्‍ले़ चोगुबा माङ्‌हुप् कुइसिःक् आम्‍भा खुने़ॽए खे़ङ्‌हाॽरे़ खुन्‍छिॽ लक्‍खोमा लक्‍लो॥

३ पित् इग्र मे़ल्‍लुक् सिदुङ्‌जभा के़दोःम्‍बाहाॽलाम् निङ्‌वाॽफुसाम्‍बाहाॽरे़ खोमा के़बोङ्‌बा लक्‍किन् हाबा कन्‍लो– सिदुङ्‌जभाःल्‍ले़ कुभक्‍ताङ्‌ङिन्, कुहासिङ्‌बा ने़प्‍माङ् ले़प्‍माङ्‌बा लक्‍हाॽ नु कुहिदुत् के़धे़ङाःङ्‌हाॽ॥

४ पोगुगे़न् कुजा, कुबोक् चे़ल्‍ले़क्‍सेॽ थि, चैतुन निःङ्‌गेॽ तगि के़दुम्‍बा कुजा हे़क्‍क्‍याङ् मे़ल्‍लुक्‍किल्‍ले़ तगिबा कुम्‍ब्रिक्‍किन् खिनिॽ खे़ङ्‌हाॽ के़बिरुम्‍सिम्‍ल पोःङ्‌ॽ॥

५ थेआङ्‌भे़ल्‍ले़ खुने़ॽ कुमिङ्‌ङो ये़प्‍माआङ् आप्‍फाल्‍ले़साङ् खुने़ॽ कुसे़वा याःम्‍बक् चोःक्‍मारे़ लागि यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़रे़क् थाःक्‍हाॽओलाम् ले़बि थाःक्‍हाॽए खुने़ॽ सेगुसिआङ् वाॽ॥

६ इस्राइलबा कुभा ये़क्‌यक्‍को के़युङ्‌बा ले़बिःल्‍ले़ कुमुॽइदाङ्‌साधिक् लःन्‍नाङ् यहवे दाङ्‌बे़ल्‍ले़ सेगुबादे़न्‍नो कुसिराॽ पधाङ् थाङ्‌ल ताने़भग्र,

७ खे़प्‍मो यहवे दाङ्‌बे़ल्‍ले़ कुदगि माङ्‌से़वा के़जोःक्‍पा के़रे़क् ले़बिःल्‍ले़ कुधाःक्‍कोबा फुॽनुसाॽहाॽ कुइसिःक् खे़ल्‍ले़आङ् यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ कुमिङ्‌ङो माङ्‌से़वा याःम्‍बक् चोगुर॥

८ खुने़ॽ कुहिम्‍सयङ्‌ङोबा याङ्‌साकुन्‍धे सङ्‌घुबा याङ् खोसुसाङ् खुने़ॽ खे़ङ्‌हाॽनु कुदङ्‌बा मिक्‍तोक् खोसुर पोङ्‌लो॥

मे़न्‌वाॽमनाबा थिम्‍मिल्‍ले़ कुदक्‍ले़ङ्‌वाओ साम्‍दिङ्

९ यहवे दाङ्‌बे़ल्‍ले़ खिनिॽ पिमा के़इःत्‍तिबा लाजेॽओ खिनिॽ के़गे़रि के़द्‌ये़ॽइआङ् खे़प्‍मो के़युङ्‌बा सुवाङ्‌हाॽरे़ खुन्‍छिॽ सिक्‍के़ले़ःङ्‌बा थिम् साक्‍थिम्‍हाॽ चोःक्‍मा मे़हुॽआसिम्‍मिन्‍ने़ॽ॥

१० आप्‍फेक् ये़म्‍बित्‍छा इग्र मे़न्‍छुमा साहाॽ मिओ सिदुङ्‌जभा के़जोःक्‍पा, तॽयान् नुॽमा फे़म्‍मा ओगे़मे़प्‍पा, थुम्‌या के़इबा, कित्‍चाक् के़जोःक्‍पा,

११ साम्‍माङ्‌च्‍याःङ् मुरा के़मे़प्‍पा, खे़मायङ्‌सङ् सुजा के़नाःक्‍पा ये़बा इग्र फे़दाङ्‌मा खिनिॽ लुम्‍मो हाःत्‍ताङ् मे़न्‌वाॽने़न्‍ल॥

१२ अक्‍तङ्‌बा याःम्‍बक् के़जोःक्‍पा मनान् यहवे दाङ्‌बे़ल्‍ले़ कुदगि याम्‍गे़सिङ्‌बा चोक्॥ कन् याम्‍गे़सिङ्‌बा थिम् साक्‍थिम्‍हाॽरे़ चोगुल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़न् मे़न्‍छाम् सुवाङ्‌हाॽ खिनिॽ तगिलाम् लःत्‍तुदेसुसिॽ॥

१३ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि खिनिॽ आप्‍तिक् मे़ःन्‍नेबा कुदोःप्‍मा पोङ्‌मा पोङ्‌लो॥

माङ्‌निङ्‌वाॽपान् के़बाःप्‍पा पाङ्‌मा माङ्‌हुप्

१४ खिनिॽ युक् चोःक्‍मासि के़बोङ्‌बा सुवाङ्‌हाॽरे़ थुम्‌या मे़इसु हे़क्‍क्‍याङ् कित्‍चाक् मे़जोगुॽ॥ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ अक्‍खे चोःक्‍मा के़म्‍भाःक्‍तिन्‌ॽ॥

१५ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ आप्‍फेक् फुॽनुसाॽहाॽओलाम् आङ्‌गाॽ हे़क्‍तङ्‌बाए माङ्‌निङ्‌वाॽपान् के़बाःप्‍पा थिक् खिनिॽ लागि लःत्‍तुॽ॥ खिनिॽ खे़ल्‍ले़ कुबाःन्‍निन् खे़प्‍से़म्‍मे़ॽ॥

१६ थेआङ्‌भे़ल्‍ले़ होरेब कोःक्‍माओबा चुम्‍भोःल्‍ले़ याःन्‍दिक् यहवे दाङ्‌बा खिनिॽ निङ्‌वाॽफुमाङ्‌ङिन् अक्‍खेलॽरिक् पेलि के़भाक्‍तुम्‍माङ् वये़, “आल्‍ल याम्‍मो यहवे दाङ्‌बा आनिगे निङ्‌वाॽफुमाङ्‌ङिल्‍ले़ कुइक्‍लान् खे़म्‍मा मे़बोङ्‌ने़न्‍ल हे़क्‍क्‍याङ् कन् किप्‍मा के़घुबा मिधुङ्‌दिङ् मिराःक्‍किन् ओमे़प्‍मा मे़बोङ्‌ने़न्‍ल, मेःन्‍ने़भग्र आनिगे स्‍ये़ॽइगे़रो॥”

१७ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “खे़ङ्‌हाॽरे़ कुदोःप्‍माए मे़बाःत्‍तुआङ् वाॽ॥

१८ खे़ङ्‌हाॽरे़ खुन्‍छिॽ लागि खे़ङ्‌हाॽरे़ खुन्‍छिॽ इस्राइलि फुॽनुसाॽहाॽ लुम्‍मोलाम् खे़ने़ॽ हे़क्‍तङ्‌बा थिक् आङ्‌गाॽ माङ्‌निङ्‌वाॽपान् के़बाःप्‍पा थिक् लःत्‍तुङ्‌ॽ॥ आङ्‌गाॽ आबाःन्‍जाःक्‍किन् खे़ल्‍ले़ कुम्‍ब्राओ केःत्‍तुङ् पिरुङ्‌ॽ, हे़क्‍क्‍याङ् आङ्‌गाॽ इङ्‌जाङ् पिरुङ्‌बा के़रे़क् पाःन्‍हाॽ खे़ल्‍ले़ खे़ङ्‌हाॽ मे़त्‍तुसिॽ॥

१९ खे़न् माङ्‌निङ्‌वाॽपान् के़बाःप्‍पे़ल्‍ले़ आङ्‌गाॽ आमिङ्‌ङो पाःत्‍तुबा आबाःन्‍जाःक्‍हाॽ मे़ङ्‌घे़म्‍मनाबाहाॽ आङ्‌गाॽ मे़ले़रुङ्‌सिङ्‌ङिन्‌ॽ॥

२० कर आङ्‌गाॽ इङ्‌जाङ्‌ङे मे़बिरुङ्‌सिङ्‌ङिन्‍बा पाःन्‍जाःक्‍किन् आमिङ्‌ङो के़बाःप्‍पा इग्र वेॽ माङ्‌ङिल्‍ले़ कुमिङ्‌ङो माङ्‌निङ्‌वाॽपान् के़बाःप्‍पे़न् से़प्‍मा पोःङ्‌ॽ॥”

२१ खिनिॽ आप्‍फेक् से़ःन्‍गे़लाप्‍पासिबिला, “यहवे दाङ्‌बे़ल्‍ले़ कुबाःन्‍जाक् पिइ मे़ःम्‍बि फाॽआङ् आनिॽ आक्‍खेलॽरिक् कुसिङ् निःप्‍माबे?”

२२ कुभा माङ्‌निङ्‌वाॽपान् के़बाःप्‍पे़ल्‍ले़ यहवे दाङ्‌बे़ल्‍ले़ कुमिङ्‌ङो पाःत्‍तुबा पाःन्‍निन् मे़गे़रे़न् इग्र से़क्‍खा मे़बोक्‍खे़न्‍ने़भग्र, यहवे दाङ्‌बे़ल्‍ले़ खे़न् पाःत्‍तुबा मे़ःन्॥ खे़ङ्‌ग हाबा खे़न् माङ्‌निङ्‌वाॽपान् के़बाःप्‍पे़ल्‍ले़ आप्‍फेक् कुनिङ्‌वाॽ थाप्‍थाप् पाःत्‍तुबा पाःन्‍लो॥ खिनिॽ खे़न्‍नु मे़गिसे़म्‍मिन्‍ने़ॽओ॥

इःम्‍सिङ्‌मादे़न् ये़क्‌यक्‍हाॽ

(खानिःत् ३५:९-३४, यहो २०:१-९)

१९

यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़न् मे़न्‍छाम् सुवाङ्‌हाॽ मे़क्‍खुसिॽ हे़क्‍क्‍याङ् खे़ङ्‌हाॽरे़ खुनिॽ लाजेन् खिनिॽ युक्‍को के़बिरिॽ खे़ब्‍याङ् खिनिॽ खे़ङ्‌हाॽ लाःक्‍कात् के़नाःत्‍तुम् के़देसुम्‍मसिम्‌ॽ हे़क्‍क्‍याङ् खे़ङ्‌हाॽरे़ खुन्‍छिॽ हिम्‍हाॽओ के़लासिआङ् के़युङिॽ,

२ खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युक्‍को पिमा के़इःत्‍तिबा लाजेॽओ सुम्‍सि ये़क्‌यक्‍हाॽ एःक् से़न्‍दे़म्‍मे़ॽ॥

३ यहवे दाङ्‌बा निङ्‌वाॽफुमाङ्‌ङिल्‍ले़ खिनिॽ युक्‍को पिमा के़इःत्‍तिबा लाजेन् पेगे़म्‍मे़ॽआङ् ओमे़त्‍ते़म्‍मे़ॽ हे़क्‍क्‍याङ् कुलक् सुम्‍सि चोगे़म्‍मे़ॽ खे़ब्‍याङ् मना के़से़प्‍पा कुभा मनान् से़ःप्‍सिङ्‌मारे़ लागि इःम्‍सिङ्‌मा ये़क्‌यक्‍हाॽओबा लत्‍छाओ खे़त्‍छिङ्‌मा पेःक्‍मा सुक्‍ल॥

४ निङ्‌मि मे़न्‌वाॽए आत्‍तिल्‍ले़ कुहिम्‍बेसाङ्‌बे़न् आन्‍जानिःल्‍ले़ स्‍ये़रुआङ् आप्‍फेक् से़ःप्‍सिङ्‌मारे़ लागि खे़प्‍मो के़घे़त्‍छिङ्‌बा के़बेःक्‍पा मनाःल्‍ले़ कुयाःम्‍बेओ थिम् हाबा कन्‍लो-

५ लत्‍छा कुबिरे़ लागि, लत्‍छा मनान् आप्‍फेक् कुहिम्‍बेसाङ्‌बे़न्‍नु ताम्‍भुङ्‌ङो सोरिक् सिङ् कोःत्‍छे़ पेक् हे़क्‍क्‍याङ् सिङ्‌बुङ्‌ङिन् सोःम्‍मारे़ लागि याङुबा कुदःन्‍दे़न् कुलाओलाम् तरप् पिःङ्‌ङाङ् खे़न् हिम्‍बेसाङ्‌बान् याङ्‌घुआङ् सिःॽ॥ खे़न् मनान् कन् ये़क्‌यक्‍हाॽओबा कुभा लत्‍छाओ खे़त्‍छिङ्‌मा पेःक्‍मा सुक् हे़क्‍क्‍याङ् खे़न् ताङ्‌से़ःप्‍सिङ्‌मा सुक्॥

६ मेःन्‍ने़भग्र लत्‍छारक् ये़क्‌यक् ने़आङ् लाम्‍मिन् साॽरिक् माःङ्‌ङाङ् माक्‍खिल्‍ले़ कुले़क्‌वा के़नुःक्‍पाल्‍ले़ कुसाक्‍के़न्‍निल्‍ले़ खे़न् नाःत्‍तुॽ हे़क्‍क्‍याङ् खुने़ॽ खे़न् लाम्‍मो सिॽरुआङ् से़प्‍मा सुक्‍तुॽ॥ से़क्‍खाःल्‍ले़ खे़न् से़प्‍माग यारुबा होःप्‍ते़, थेआङ्‌भे़ल्‍ले़ सिक् मे़ङ्‌गुए खे़ल्‍ले़ कुहिम्‍बेसाङ्‌बे़न् से़रुआङ् वये़॥

७ कल्‍ले़चोगुल्‍ले़ खिनिॽ लागि सुम्‍सि ये़क्‌यक् एःक् से़न्‍दे़म्‍मे़ॽ फाॽआङ् आङ्‌गाॽ खिनिॽ इङ्‌जाङ् पिनिङ्‌ल पत्‍ता॥

८ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ पाधे़बाहाॽनु माङ्‌हे़क् चोगुबा कुइसिःक् खिनिॽ लाजेॽ युक्‍फुङ्‌ङिन् थोबो पोङ्‌ल चोगुॽआङ् माङ्‌हुप् चोगुबा के़रे़क् के़बिरिल्‍ले़,

९ यहवे दाङ्‌बा खिनिॽ निङ्‌वाॽफुमाङ्‌ङिन् मिःम्‍जि के़मे़त्‍तुम्‌ॽ हे़क्‍क्‍याङ् आभे़ल्‍ले़साङ् खुने़ॽ कुलाम्‍मो लाङ्‌गे़घेगिने़भग्र, आङ्‌गाॽ आइन् पिनिङ्‌बा थिम्‍हाॽ सिङ्‌सिङ् ये़क्‌ये़क्‍काङ् के़इःत्‍तुम् के़नाःत्‍तुम्‍ने़भग्र खिनिॽ वेॽ सुम्‍सि ये़क्‌यक्‍हाॽआङ् योॽमा पोःङ्‌ॽ॥

१० मेःन्‍ने़भग्र यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युक्‍को पिमा के़जोगिबा लाजेॽओ कुदोःप्‍मा मनाःल्‍ले़ कुमाक्‍खिॽ से़रो, हे़क्‍क्‍याङ् खे़ल्‍ले़ कुआप्‍तिक्‍किन् खिनिॽओए थारो॥

११ कर कुभा मनाःल्‍ले़ सिक् कुयुआङ्‌ङे कुहिम्‍बेसाङ्‌बे़न् सुगुआङ् हिप्‍तुसे़रु हे़क्‍क्‍याङ् खे़न् ये़क्‌यक्‍हाॽओबा कुभा लत्‍छाओ खे़त्‍छिङ् पेःक्‍ने़भग्र,

१२ खुने़ॽ आप्‍फेक् कुये़क्‌यक्‍कोबा लाम्‍लोबाहाॽरे़ मना मे़बाङ्‌घु मे़देसुसिर हे़क्‍क्‍याङ् खे़न् मे़दारुआङ् माक्‍खिल्‍ले़ कुले़क्‌वा माक्‍खिॽ नुःक्‍मा के़गोःप्‍पान् हुक्‍मे़सुप्‍तुर॥

१३ खे़न् लुङ्‌माॽ मे़दुक्‍ते़म्‍मिन्‍ने़ॽ, खिनिॽ नुॽमा तामारे़ लागि इस्राइललाम् कुदोःप्‍मा मनासे़प्‍मा आप्‍तिक्‍किन् खे़त्‍ते़म्‍देसे़म्‍मे़ॽओ॥

तगि के़ने़बा इःन्‍दोहाॽ

१४ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युक्‍को पिमा के़इःत्‍तिबा लाजेॽओ खिनिॽ आप्‍फेक् लक्‍को पाधे़बाहाॽरे़ मे़ने़स्‍सुबा इःन्‍दोन् मे़गाःक्‍ते़म्‍मिन्‍ने़ॽआङ् हिम्‍बेसाङ्‌बे़ल्‍ले़ कुइःन्‍दोओबा लुङ्‌ङिन् मे़घे़त्‍ते़म् मे़देसे़म्‍मिन्‍ने़ॽओ॥

तोःन्‍दिरे़ कुयाःम्‍बेओ इङ्‌जाङ्

१५ कुभारे़ कुआप्‍तिक् इग्र कुभे़न् याःम्‍बक्‍को लत्‍छारक् तोःन्‍दिल्‍ले़ पाःत्‍तुबा पाःन्‍नो हाःत्‍ताङ् साम्‍बान् मे़गुःत्‍ते़म्‍मिन्‍ने़ॽ॥ ने़त्‍छि इग्र सुम्‍सि तोःन्‍दिहाॽरे़ मे़बाःत्‍तुबा पाःन्‍नोलाम्‍बारक् आप्‍तिक्‍किन् निःन्‍धो चोःक्‍मा सुक्‍ते़त्॥

१६ कुभा मनान् आप्‍तिक् कुःप्‍मारे़ लागि कुभा कुॽइगे़भे़म्‍बा मनान् ये़म्‍सिङ्‌ने़भग्र,

१७ आप्‍तिक्‍साबान् हे़क्‍क्‍याङ् आप्‍तिक् के़गुःप्‍पान् ने़प्‍माङ् खे़न् ये़म्‍मोबा निङ्‌वाॽफुसाम्‍बान् नु खासे़न्‍लोःम्‍बाहाॽरे़ खुन्‍छिॽ पेसाङ् यहवे दाङ्‌बे़ल्‍ले़ कुदगि तासिर पोःङ्‌ॽ॥

१८ खे़ब्‍याङ् खासे़न्‍लोःम्‍बाहाॽरे़ खे़न् ने़त्‍छि मनाहाॽ नुरिक् तारिक्‍काङ् पान् सेःन्‍मे़दोसुसिर पोःङ्‌ॽ॥ तोःन्‍दि पाःन्‍निन् इङ्‌ले़क्‍पा चोक् हे़क्‍क्‍याङ् आप्‍फेक् नुसाॽइल्‍ले़ कुदक्‍ले़ङ्‌वाओ मे़न्‌वाॽमना पाःत्‍तुबाने़भग्र,

१९ खुने़ॽ आप्‍फेक् कुन्‍साॽइन् थे़मा मे़प्‍मा निङ्‌वाॽ इःत्‍तुआङ् वये़ खे़न्‍नाङ् हाबाहे़क्‍के मे़त्‍ते़म्‍मे़ॽ॥ खिनिॽ लुम्‍मोलाम् ताप्‍फे़ःम्‍बा पाःन्‍निन् खे़त्‍ताम्‍मे़ॽ॥

२० कन् मे़घे़प्‍सुआङ् वेॽहाॽ मे़गिरो॥ खे़न् एगाङ् खिनिॽ लुम्‍मो अक्‍तङ्‌बा ताप्‍फे़ःम्‍बा याम्‍मो आप्‍फाल्‍ले़आङ् मे़बोङ्‌ने़न्॥

२१ आप्‍तिक्‍को के़धाबे़न् खिनिॽ लुङ्‌माॽ मे़दुक्‍ते़म्‍मिन्‍ने़ॽ॥ खे़न् खुम्‍दिङ् के़बिरुम्‍मिल्‍ले़ थक्‍किल्‍ले़ कुले़क्‌वा थक्, मिक्‍किल्‍ले़ कुले़क्‌वा मिक्, हाबोॽबाल्‍ले़ कुले़क्‌वा हाबोॽबा, हुक्‍किल्‍ले़ कुले़क्‌वा हुक् नु लाङ्‌ङिल्‍ले़ कुले़क्‌वा लाङ् पोङ्‌मा पोङ्‌लो॥

ते़न्‍धङ्‌ले़ कुयाःम्‍बेओ इङ्‌जाङ्

२०

खिनिॽ ते़न्‍धङ्‌ङो के़बेगिल्‍ले़ निङ्‌मिहाॽरे़ अन्‍हाॽ, अन्‍लाधाहाॽ हे़क्‍क्‍याङ् खिनिॽनुःल्‍ले़ आत्‍तातान्‍ने यरिक् थक्‍सुबाहाॽ मे़गत्‍तुसिबा के़निसुम्‍मिल्‍ले़ मे़गिसे़म्‍मिन्‍ने़ॽ, थेआङ्‌भे़ल्‍ले़ मिस्रलाम् खिनिॽ के़लःप्‍पा के़भे़प्‍पा यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽनु वाॽ॥

२ थङ्‌ङो पेःक्‍मानुःल्‍ले़ तगि निङ्‌वाॽफुसाम्‍बे़ल्‍ले़ थक्‍सुबाहाॽरे़ खुन्‍छिॽ पेसाङ् अक्‍खे पाःप्‍मा पोःङ्‌ॽ॥

३ खुने़ॽ खे़ङ्‌हाॽ अक्‍खे मे़त्‍तुसिर पोःङ्‌ॽ, “इस्राइलबा के़रे़क् नालिगे़न् थाङ्‌बे़न् मनासे, आङ्‌गाॽ आबाःन्‍निन् खे़प्‍से़म्‍मे़ॽ! आइन् खिनिॽ निङ्‌मिहाॽरे़ खुन्‍छिॽ तक्‍ले़ङ्‌वाओ थङ् चोःक्‍से़ के़बेगिर के़बत्‍छि॥ खिनिॽ निङ्‌वान् के़धुम्‍बा चोगे़म्‍मे़ॽ, मे़गिसे़म्‍मिन्‍ने़ॽ, मे़नाक्‍ते़म्‍मिन्‍ने़ॽ॥ खे़ङ्‌हाॽरे़ खुनिॽ तगि यङ्‌मा मे़स्‍ये़ॽइन्‍ने़ॽ॥

४ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन्‍ने खिनिॽ निङ्‌मिहाॽरे़ खुन्‍छिॽ तक्‍ले़ङ्‌वाओ ते़न्‍धङ् चोःक्‍काङ् खिनिॽ थङ् के़नाःम्‍बा चोःक्‍मारे़ लागि सोसोरिक् पेक्!”

५ खे़ब्‍याङ् सुहाङ्‌गे़म्‍बाहाॽरे़ मनाहाॽ अक्‍खे मे़मे़त्‍तुसिर, “हिम् के़जोःक्‍पाआङ् तोःम्‍मा मे़ङ्‌घोमनाबा कुभा कॽयो वाॽने़भग्र, खे़न् कुहिम्‍मो नुःङ्‌ङाङ् पेःक्‍ल॥ थङ्‌ङो खे़न् मे़से़रुने़भग्र, वेॽ मनाःल्‍ले़ खुने़ॽ कुहिम्‍मिन् तोःन्‍दुॽ॥

६ चे़ल्‍ले़क्‍सेॽ इक्‍ताप् के़लेःप्‍पाआङ् खे़ल्‍ले़ कुजाॽइन् तुप्‍मा चामा मे़ङ्‌घोमनाबा कुभा कॽयो वाॽने़भग्र, खे़न् हिम्‍मो नुःङ्‌ङाङ् पेःक्‍ल॥ थङ्‌ङो खे़न् मे़से़रुने़भग्र, वेॽ मनाःल्‍ले़ खे़न् तुबु चरो॥

७ कुभारे़ खारक् पाःन्‍फुॽरुआङ् के़ये़प्‍मा मे़न्‍छ्‌यान् हिम् मे़ल्‍लिःङ्‌ङे कत्‍तुने़भग्र, खुने़ॽ कुहिम्‍मो नुःङ्‌ङाङ् पेःक्‍ल॥ खुने़ॽ थङ्‌ङो मे़स्‍ये़रुने़भग्र वेॽ ये़म्‍बित्‍छाःल्‍ले़ खे़न् मे़न्‍छ्‌यान् तेॽरुॽ॥”

८ हे़क्‍क्‍याङ् सुहाङ्‌गे़म्‍बाहाॽरे़ मनाहाॽ अक्‍खेआङ् मे़मे़त्‍तुसिर, “कॽयो कुभा साॽरिक् के़गिबा के़सिबा नु कुने़रे़त् के़होःप्‍पा वाॽने़भग्र, खे़न् कुहिम्‍मो नुःङ्‌ङाङ् पेःक्‍ल॥ थेआङ्‌भे़ल्‍ले़ खे़ल्‍ले़ चोगुल्‍ले़ खुने़ॽ कुम्‍भुॽ कुन्‍साॽहाॽरे़ सावेःत् यङ्‌ॽ॥”

९ सुहाङ्‌गे़म्‍बाहाॽरे़ मनाहाॽ मे़मे़त्‍तु मे़से़रुसिआङ् खे़ङ्‌हाॽरे़ मनाहाॽरे़ खुन्‍छिॽ थक्‍सुबा लाम्‍लोबाहाॽ युक्‍तिङ् मे़जोगुसिर॥

१० थङ् चोःक्‍से़ कुभा ये़क्‌यक्‍किल्‍ले़ कुबेसाङ् के़गे़रिआङ् के़रे़क्‍नुःल्‍ले़ तगि खे़प्‍मोबा मनाहाॽरे़ खुनिॽ तगि तङ्‌मा सनारुङ् पान् युक्‍खे़म्‍मे़ॽ॥

११ खिनिॽ के़युक्‍खुम्‍बा तङ्‌मा सनारुङ् पाःन्‍निन् खे़ङ्‌हाॽरे़ मे़घे़प्‍सुआङ् खुन्‍छिॽ यम्‍बा लाम्‍धेःप्‍पाहाॽ मे़हन्‍दु के़म्‍बिरिने़भग्र, खे़प्‍मो के़वाॽबा के़रे़क् मनाहाॽ स्‍याङ्‌मे़न्‍दाङ् याःम्‍बक्‍को फत्‍छे़म्‍सिम्‍मे़ॽ हे़क्‍क्‍याङ् खे़ङ्‌हाॽरे़ खिनिॽ याःम्‍बक् मे़जोगु के़म्‍बिरिर पोःङ्‌ॽ॥

१२ कर खे़ङ्‌हाॽरे़ खिनिॽनु मे़न्‍दङ्‌ने़न्‍नाङ् ते़न्‍धङ्‌ङे चोःक्‍मा निङ्‌वाॽ चोःक्‍मा मे़गोःत्‍ने़भग्र, खे़न् ये़क्‌यक्‍किन् किर्गप् कबे़म्‍मे़ॽ॥

१३ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़न् ये़क्‌यक्‍किन् खिनिॽ हुक्‍के़सुप्‍तिआङ् एगाङ् खे़प्‍मोबा के़रे़क् ये़म्‍बित्‍छाहाॽ ताभेःल्‍ले़ च्‍ये़प्‍ते़म् से़रे़म्‍सिम्‍मे़ॽ॥

१४ कर मे़न्‍छुमा, हिन्‍जाॽबित्‍छाॽहाॽ, पित्‍थक्‍साहाॽ नु खे़न् ये़क्‌यक्‍को के़वाॽबा वेॽ के़रे़क् पाःन्‍हाॽ खिनिॽ थङ् के़नाःन्‍दुम्‍बा चिगक्‌वा कुइसिःक् मे़प्‍मासिङ् के़सुक्‍कासिॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ निङ्‌मिहाॽलाम् के़बिरिबा के़नाप्‍तुम्‍सिम्‍बा चिगक्‌वान् खिनिॽ याङ्‌मा के़सुक्‍तुम्‌ॽ॥

१५ खिनिॽलाम् माःङ्‌घा के़ने़बा के़रे़क् ये़क्‌यक्‍हाॽरक् हे़क्‍के चोगे़म्‍मे़ॽ, कुयाकुयाबा सुवाङ्‌हाॽरे़ खुनिॽ ये़क्‌यक्‍हाॽ मे़ःन्॥

१६ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लक्‍खोमा कुइसिःक् खिनिॽ पिमा के़इःत्‍तिबा कन् सुवाङ्‌हाॽरे़ खुन्‍छिॽ ये़क्‌यक्‍हाॽओ चाए कुसक्‍मा के़याक्‍पा थे़माःन्‍नाङ् कुहिङ्‌वे़त् मे़ले़रे़म्‍मिन्‍ने़ॽ॥

१७ कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ इङ्‌जाङ् के़बिरिबा कुइसिःक् हित्‍ति, एमोरि, कनानि, परिज्‍जि, हिब्‍बि नु यबुसिहाॽ खिनिॽ वरे़ङ्‌ले़ङ् मे़क्‍खे़म्‍सिम्‍मे़ॽ॥

१८ मेःन्‍ने़भग्र खे़ङ्‌हाॽरे़ खुन्‍छिॽ माङ्‌हाॽ से़वा मे़मे़त्‍तुसिबा के़रे़क् सिक्‍के़ले़ःङ्‌बा याःम्‍बक्‍हाॽ खिनिॽ के़म्‍हुॽरिॽ, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ खिनिॽ लायो के़जोगुम्‌ॽ॥

१९ कुभा ये़क्‌यक्‍किन् हुक्‍काप् चोःक्‍मा फाॽआङ् खे़ल्‍ले़ कुदक्‍ले़ङ्‌वाओ थङ् के़जोगिआङ् यरिक् ये़म् थारिक् किर्गप् के़गबुम् के़ने़स्‍सुम्‍मिल्‍ले़, खे़प्‍मोबा सिङ्‌बुङ्‌हाॽ मे़आःत्‍ते़म्‍मिन्‍ने़ॽ, थेआङ्‌भे़ल्‍ले़ खे़ल्‍ले़ कुजाॽहाॽ खिनिॽ चामा के़सुक्‍तुम्‌ॽ॥ कल्‍ले़चोगुल्‍ले़ कन्‍हाॽ मे़आःत्‍ताम् मे़देसे़म्‍मिन्‍ने़ॽ॥ थे ताम्‍भुङ्‌ङोबा सिङ्‌बुङ्‌हाॽ मनासिआङ् खिनिॽ खे़ङ्‌हाॽ के़गबुम्‍माङ् के़मे़क्‍खुम्‍बि?

२० कर कुजाॽ मे़न्‍धोःक्‍मनाबा सिङ्‌बुङ्‌रे़छ के़लॽबा निङ्‌वाॽ के़घोसुम्‍माङ्‌लक् खिनिॽ खे़न् सिङ्‌बुङ्‌हाॽ ताङ्‌मादेमा के़सुक्‍तुम्‌ॽ॥ खिनिॽनु थङ् के़जोःक्‍पा ये़क्‌यक्‍किन् मे़न्‍नाःन्‍ने थारिक् किर्गप् कप्‍मा ने़मा याःम्‍बक्‍को खे़न् सिङ्‌हाॽ याङ्‌मा के़सुक्‍तुम्‍लो॥

मना के़से़प्‍पान् याङ्‌मे़दे़त्‍ने़न्‍निल्‍ले़ चाहा के़जोःक्‍पा थिम्

२१

यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युक्‍को के़बिरिआङ् ने़बा लाजेॽओबा कुभा इक्‍ताप्‍पो कुभा मे़से़रुबा मना के़घोसुम् हे़क्‍क्‍याङ् के़से़प्‍पा मनान् के़न्‌याङ्‌घुम्‍मिन्‍ने़भग्र,

२ लाम्‍लोबाहाॽ नु खासे़न्‍लोःम्‍बाहाॽ मे़बेःक्‍काङ् मे़से़रुबा मना के़ने़बादे़न्‍लाम् आत्‍तिन् ये़क्‌यक्‍किन् निःत्‍ताङ् ने़ खे़न् निङ्‌वाॽ निःन्‍धो मे़जोगुर॥

३ खे़न् निःत्‍ताङ्‌बा ये़क्‌यक्‍कोबा लाम्‍लोबाहाॽरे़ याःम्‍बक्‍को मे़म्‍भत्‍छुम्‍मा नु खे़ःप्‍सिङ् मे़न्‌याक्‍तुम्‍मा करःङ् पित्‍माधिक् मे़याङ्‌सिङ्‌ङाङ्

४ मे़न्‍धोःक्‍खुम्‍बा नु याॽरिःम्‍बा मे़न्‍हेॽरुम्‍बा ने़वालाओबा कुभा वहःङ्‌ङिल्‍ले़ कुयाओ मे़गे़त्‍तुआङ् खे़ल्‍ले़ कुसित्‍लाःन् मे़ए़क्‍खु मे़बिरुर पोःङ्‌ॽ॥

५ खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ लागि कुसे़वा याःम्‍बक् चोःक्‍मा नु खुने़ॽ हाङ्‌वागे़न् मुॽइसाम् पिमासिरे़ लागि हे़क्‍क्‍याङ् के़रे़क् खेमा थक्‍माहाॽ हिप्‍सिङ्‌मा थक्‍सिङ्‌माहाॽ तङ्‌मा पिमासि याःम्‍बक्‍ले़ लागि खुने़ॽ सेगुसिबाल्‍ले़ चोगुल्‍ले़ ले़बिःल्‍ले़ कुधाःक्‍कोबा निङ्‌वाॽफुसाम्‍बाहाॽ खे़प्‍मो मे़वाॽर॥

६ खे़न् मे़से़रुबा चेःल्‍ले़ साॽरिक् कुबेसाङ्‌बा ये़क्‌यक्‍कोबा के़रे़क् लाम्‍लोबाहाॽरे़ वहःङ्‌ङो कुनिगिःङ्‌मा मे़ए़क्‍खुबा करःङ् पिप्‍माःल्‍ले़ कुसम्‍धाङ् खुन्‍छिॽ हुक्‍हाॽ वामे़हप्‍तुर॥

७ खे़ब्‍याङ् खे़ङ्‌हाॽरे़ अक्‍खे मे़बाःत्‍तुर, “कन् मनासे़प्‍मा याःम्‍बक्‍किन् आनिगे चोगुम्‍बे़बा मे़ःन्, आनिगे मिक्‍किल्‍ले़आङ् खे़न् हे़क्‍के पोःक्‍खे़र पत्‍छे़बा निसुबा मे़ःन्॥

८ यहवे दाङ्‌बाए, खे़ने़ॽ चोःक्‌युम्‍भो के़बिरुसिबा खे़ने़ॽ के़मनाहाॽरे़ खुनिॽ आप्‍तिक् खे़प्‍मा कन् सिदुङ्‌जभान् ताःक्‍ते़ॽओ, हे़क्‍क्‍याङ् कुआप्‍तिक् मे़ःन्‍नेबा कन् मे़से़रुबा मनाःल्‍ले़ कुआप्‍तिक्‍के़ल्‍ले़ के़मना इस्राइलिहाॽ मे़दे़त्‍तुसिन्‍ल॥” हे़क्‍क्‍याङ् कन् मे़से़रुबा मनालाम् के़बोङ्‌बा आप्‍तिक्‍के़न् ले़प्‍मि नाःक्‍मा पोःङ्‌ॽ॥

९ कम्‍भलॽरिक् यहवे दाङ्‌बे़ल्‍ले़ कुमिक्‍साओ खिनिॽ के़लाॽबा याःम्‍बक् के़जोगुम्‍बाल्‍ले़ चोगुल्‍ले़ खिनिॽ लुम्‍मोलाम् खे़न् कुआप्‍तिक् मे़ःन्‍नेबा मना मे़से़रुबाल्‍ले़ कुआप्‍तिक्‍किन् खिनिॽलाम् लाःत्‍लाःत् पोङ्‌लो॥

थङ्‌ङो के़दे़म्‍सुम् के़दारुम्‍सिम्‍मा मे़न्‍छुमाहाॽ

१० खिनिॽ निङ्‌मिहाॽरे़ खुनिॽ तक्‍ले़ङ्‌वोओ के़बेगिल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हुक्‍को थासुसिआङ् खे़ङ्‌हाॽ के़दे़म्‍सुम् के़दारुम्‍सिम्‍मिल्‍ले़,

११ के़दे़म्‍सुम् के़दारुम्‍सिम्‍माहाॽओबा कुभा लत्‍छा नुमा मे़न्‍छुमान् खिनिॽ सिराॽथाङ्‌ने़भग्र, खिनिॽ खे़न् मेःत् चोःक्‍मा के़सुक्‍तुम्‌ॽ॥

१२ खे़न् खिनिॽ हिम्‍मो तेॽरे़म्‍मे़ॽ हे़क्‍क्‍याङ् खे़न् कुधे़गेक् इःन् नःङ्‌मा नु कुसेःन्‍दुॽबान् खक्‍मा पाङ्‌घे़म्‍मे़ॽ,

१३ खे़ब्‍याङ् खे़न् के़दे़म्‍सुम्‍मिल्‍ले़ खे़ल्‍ले़ चाक्‍खुबा चाङ्‌ङिन् ले़क्‍सिङ्‌मा पाङ्‌घे़म्‍मे़ॽ॥ खिनिॽ हिम्‍मो युङ् हे़क्‍क्‍याङ् खे़ल्‍ले़ लत्‍छा ला खाराक् कुम्‍बा कुम्‍मारे़सिरे़ लागि मेरिङ् थक्‍मा सुरुआङ् एगाङ् खिनिॽ खे़प्‍मो पेःक्‍मा नु खुने़ॽ कुये़म्‍बा पोङ्‌मा के़सुक्‍तिॽ, खे़ब्‍याङ् खे़न् खिनिॽ मेःत् पोःङ्‌ॽ॥

१४ ताःन्‍दि खे़न् खिनिॽ सिराॽमे़धाङ्‌ने़न्‍ने़भग्र, खे़ल्‍ले़ आत्‍ति पेःक्‍मा निङ्‌वाॽ चोगुॽ पेःक्‍मा फाःक्‍ते़म्‍मे़ॽओ॥ खे़ने़ॽ खे़न् सङ्‌मा मे़नुॽने़न् इग्र योःग्‍मा हे़क्‍के ताप्‍फेःल्‍लिक् मे़प्‍मा मे़नुॽने़न्, थेआङ्‌भे़ल्‍ले़ खे़ने़ॽ खे़न् कुनामे़न्‍छाॽ के़मे़त्‍तुआङ् वाॽरो॥

तुम्‍बा साःल्‍ले़ कुघोमा लक्

१५ कुभा मनाःल्‍ले़ कुमेत् ने़त्‍छि वाॽसि, लत्‍छा लुङ्‌माॽ हिःप्‍तुमा नु वेॽइन् लुङ्‌माॽ मे़हिःप्‍तुम्‍मा हे़क्‍क्‍याङ् खे़न् ने़प्‍माङ्‌ले़ ये़म्‍बित्‍छासा कत्‍छुल्‍ले़ लुङ्‌माॽ मे़हिःप्‍तुम्‍माल्‍ले़ तुम्‍बा सा ये़म्‍बित्‍छा कत्‍तुने़भग्र,

१६ लाजेॽसिङ्‌बुङ् मे़भःक्‍खुल्‍ले़ लुङ्‌माॽ हिःप्‍तुमाल्‍ले़ कुस्‍सा ये़म्‍बित्‍छा फाॽआङ् लुङ्‌माॽ मे़हिःप्‍तुम्‍माल्‍ले़ से़क्‍खाबा कुस्‍सा तुम्‍बान् काःक्‍तुआङ् कुम्‍बारे़ फोॽबान् युक् पिमा मे़घोसुन्‌ॽ॥

१७ कर खे़न् लुङ्‌माॽ मे़हिःप्‍तुम्‍माल्‍ले़ कुस्‍सान्‍ने खुने़ॽ के़रे़क् कुयाङ्‌साकुन्‍धेःल्‍ले़ निले़ङ् कुलक्‍किन् पिरुर थेआङ्‌भे़ल्‍ले़ खुने़ॽग कुम्‍बारे़ कुमुक्‍किल्‍ले़ थिक्‍सिगेक्‍पा लक्‍लो॥ हे़क्‍क्‍याङ् तुम्‍बा फाॽआङ् ताःक्‍तुर पोःङ्‌ॽ॥ तुम्‍बा लक्‍खोमा युक्‍किन् खे़ल्‍ले़न्‍ने पोङ्‌लो॥

पाःन्‍मे़ङ्‌घे़म्‍मनाबा ये़म्‍बित्‍छासा

१८ कुम्‍बा कुम्‍मारे़ खुन्‍छिॽ इङ्‌जाङ् मे़ङ्‌घे़म्‍मनाबा कुभा पाःन्‍मे़ङ्‌घे़म्‍मनाबा कुॽइगे़भे़म्‍बा ये़म्‍बित्‍छा सान् हे़न्‍थिम् मे़याक्‍तुसाङ् खे़ङ्‌हाॽरे़ खुन्‍छिॽ पाःन्‍निन् मे़घे़प्‍सुन्‍ने़भग्र,

१९ खे़ल्‍ले़ कुम्‍बा कुम्‍मासिरे़ खे़न् मे़दे़म्‍सुआङ् ये़क्‌यक्‍कोबा लाम्‍लोबाहाॽरे़ओ ये़क्‌यक्‍कोबा यम्‍बा लाम्‍धेःप्‍पो मे़देॽरुर॥

२० ये़क्‌यक्‍कोबा लाम्‍लोबाहाॽरे़ खुन्‍छि अक्‍खे मे़त्‍छुर, “कन् आन्‍छिगे़ ये़म्‍बित्‍छा सान् पाःन्‍मे़ङ्‌घे़म्‍मनाबा नु खार्मे़न्‍दक् के़जोःक्‍पा चोक्॥ खे़ल्‍ले़ आन्‍छिगे़ पान् मे़घे़प्‍सुन्॥ कन् तःक्‍थे़ःक्‍के नु थिमसाङ् चोक्॥”

२१ खे़ब्‍याङ् खे़न् ये़क्‌यक्‍कोबा के़रे़क् ये़म्‍बित्‍छाहाॽरे़ खे़न् सिर थारिक् लुङ्‌ङिल्‍ले़ मे़ले़प्‍तुर॥ खिनिॽ लुम्‍मोलाम् ताप्‍फे़ःम्‍बा पाःन्‍निन् खे़त्‍ताम्‍मे़ॽ, खे़ब्‍याङ् हे़क्‍केलॽरिक् खिनिॽ खे़न् कुॽइगे़भे़म्‍बे़न् के़घे़त्‍तुम्‌ॽ॥ इस्राइलबा के़रे़क्‍ले़ कन् पाःन्‍निन् मे़घे़प्‍सुॽ हे़क्‍क्‍याङ् मे़गिरो॥

वेॽ थिम्‍हाॽ

२२ कुभा मनाःल्‍ले़ सिमे़ल्‍ले़ खुम्‍दिङ् खोमा यारिक्‍पा लायो चोगुल्‍ले़ खिनिॽ खे़न् के़से़रुम्‍माङ् खे़ल्‍ले़ कुधक्‍किन् सिङ्‌बुङ्‌ङो के़भोःन्‍दुम्‍मिल्‍ले़,

२३ खे़ल्‍ले़ कुधक् चेःन् से़न्‍दिक् नाम्‍दाःत्‍तात् सिङ्‌बुङ्‌ङो मे़भोःन्‍दे़म् मे़भत्‍छे़म्‍मिन्‍ने़ॽ, कर हाबा खे़ल्‍ले़ याःन्‍दिक् खे़न् लुप्‍ते़म्‍मे़ॽ, थेआङ्‌भे़ल्‍ले़ फोःम्‍मनाबा मनान् निङ्‌वाॽफुमाङ्‌लाम् माङ्‌दे साङ्‌ग्राःल्‍ले़ ते़त्‍तुबा पोःङ्‌ॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लक्‍खोमा के़बिरिआङ् ने़बा लाजेन् आसुत्‍थो मे़जोगे़म्‍मिन्‍ने़ॽओ॥

२२

खिनिॽ फुॽनुसाॽहाॽरे़ खुन्‍छिॽ पित् इग्र मे़ल्‍लुक्‍किन् नाना थोधो पेःक्‍पा के़निसुम्‍मिल्‍ले़ मे़न्‍निमनाबा मे़ले़ङ्‌ङासिम्‍मिन्‍ने़ॽ॥ खे़न् खिनिॽ फुॽनुसाॽहाॽओ साम्‍धाम्‍मे़ॽ॥

२ कर खे़न् नुॽसाॽइन् निःत्‍ताङ् मे़युङ्‌ने़न् इग्र खे़ने़ॽ खे़न् कुसेःन् के़न्‍निसुन्‍ने़भग्र, खे़ल्‍ले़ कुधक्‍सान् खुने़ॽ मे़गोःत्‍तुन् मे़दाने़न्‍ल थारिक् खे़ने़ॽ के़हिम्‍मो खे़न् तारे़ॽआङ् कत्‍ते़ॽ॥ खे़न् एगाङ् के़न्‍साॽ नुःक्‍ते़ पिरे़ॽ॥

३ खिनिॽ फुॽनुसाॽइल्‍ले़ कुअदङ् इग्र कुजाङ् किग्र खे़ल्‍ले़ मासुबा थे़मासाङ् के़घोसुम्‍मिल्‍ले़ हे़क्‍केए चोगे़म्‍मे़ॽ, स्‍वाःत् मे़वये़म्‍मिन्‍ने़ॽ॥

४ खिनिॽ फुॽनुसाॽइल्‍ले़ कुअदङ् इग्र कुबित्‍तिन् लाम्‍मो के़ङे़बा के़निसुम्‍साङ् मे़न्‍निमनाबा मे़ले़ङ्‌ङासिम्‍मिन्‍ने़ॽ॥ खे़न् फोःङ्‌मारे़ लागि खुने़ॽ फाॽरे़म्‍मे़ॽ॥

५ ये़म्‍बित्‍छारे़ चाङ्‌मनाबा चाङ्‌ङिन् मे़न्‍छुमारे़ चाङ्‌मा मे़नुॽने़न्, हे़क्‍क्‍याङ् मे़न्‍छुमाःल्‍ले़ कुजाङ्‌ङिन्‍नाङ् ये़म्‍बित्‍छारे़ चाङ्‌मा मे़नुॽने़न्॥ अक्‍खे के़जोःक्‍पान् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ चिःत्‍तुॽ॥

६ लाम्‍मिल्‍ले़ कुबेसाङ् सिङ्‌बुङ्‌ङो इग्र खाम्‍बाङ्‌ङो आत्‍तिसाङ् पुज्‍याःक् इग्र कुधिःन्‍निन् कुम्‍मारे़ कुप्‍तुआङ् युङ्‌बा पुहाप् के़घोसुम्‍ने़भग्र, पुज्‍याःक्‍हाॽनु सोसोरिक् कुम्‍मान् मे़देॽरे़म्‍मिन्‍ने़ॽ॥

७ कुम्‍मान् ले़प्‍माआङ् पुज्‍याःक्‍हाॽ खिनिॽ तेॽमा के़सुक्‍तुम्‍सिम्‌ॽ॥ अक्‍खे चोगे़म्‍मे़ॽ, हे़क्‍केलॽरिक् खिनिॽ के़नुरि के़दासिर, हे़क्‍क्‍याङ् खिनिॽ थाःक् चाॽर॥

८ कुसङ् हिम् के़जोगुम्‍मिल्‍ले़ खाम्‍बु सम्‍धाङ् कब्रिङ् पिसाङ् फाङाम्‍मे़ॽ, खम्‍भ्‍याङ् कुभा मना मे़गे़ङ् मे़सिःल्‍ले़ खिनिॽ हिम्‍मिन् सिमे़ल्‍ले़ आप्‍तिक् मे़धाने़न्॥

९ चे़ल्‍ले़क्‍सेॽ इक्‍ताप्‍पो ने़त्‍छि परिक्‍पा याॽरिःम्‍बा मे़लेःत्‍ते़म्‍मिन्‍ने़ॽ, मेःन्‍ने़भग्र खिनिॽ हे़क्‍के के़जोगुम्‍मिल्‍ले़ खिनिॽ के़लेःत्‍तुम्‍बा याॽरिःम्‍बे़न्‍लक् मे़ःन् कर चे़ल्‍ले़क्‍सेॽइल्‍ले़ कुजाॽइन्‍नाङ् आसुत्‍थो पोःङ्‌ॽ॥

१० पित्‍ते़न् नु अदङ्‌ङिन् सोरिक् फम्‍मासिआङ् तोःङ्‌मासि मे़नुॽने़न्॥

११ खि नु नैनासुत् फःम्‍मनाआङ् थाक्‍मनाबा चाङ् चाङ्‌मा मे़नुॽने़न्॥

१२ खिनिॽ के़जाक्‍खुम्‍बा चाङ्‌ङिल्‍ले़ कुभे़राओ स्‍योःङ्‌स्‍योःङ् के़लॽबा कुबोराक् फत्‍छे़म्‍मे़ॽओ॥

मे़न्‍छुमा नु ये़म्‍बित्‍छा सोरिक् इम्‍मा थिम्

१३ कुभा ते़न्‍धाम् मेःक्‍खिम् चोःक्‍काङ् कुमेःत्‍तिन्‍नु सोरिक् इम्‍से़ पेःक्‍किल्‍ले़ खुने़ॽ नुबा पान् मे़घोसुन्,

१४ हे़क्‍क्‍याङ् खे़न् मे़न्‍छुमान् कुजाःत्‍थि तेमा पिमारे़ लागि मे़न्‌वाॽमनाबा आप्‍तिक् कुःत्‍तुआङ् अक्‍खे पाःत्‍तुने़भग्र, “आङ्‌गाॽ तारुङ्‌मा आमेःत्‍तिन्‍नु इप्‍साङ्‌ङिल्‍ले़ खुने़ॽ सिसागे़न् मे़न्‍छ्‌या हे़क्‍के मे़लॽरे़न्॥”

१५ खे़न् सिसागे़न् मे़न्‍छ्‌याःल्‍ले़ कुम्‍मा कुम्‍बारे़ ये़क्‌यक्‍कोबा यम्‍बा लाम्‍धेःत्‍तो लाम्‍लोबाहाॽरे़ खुन्‍छिॽ मे़न्‍छुमासान् सिसागे़न् मे़न्‍छ्‌या वाॽबा निःन्‍धो पान् खङ्‌सुर पोःङ्‌ॽ॥

१६ खे़ब्‍याङ् खे़न् मे़न्‍छ्‌याःल्‍ले़ कुम्‍बारे़ लाम्‍लोबाहाॽ अक्‍खे मे़त्‍तुसिर, “आङ्‌गाॽ आस्‍सा मे़न्‍छुमान् कन् मनान् मेःत् पिरुङ्, कर खे़ल्‍ले़ कन् आस्‍सान् नाॽरुॽ॥

१७ कन् मनाःल्‍ले़ खुने़ॽ अक्‍खे मे़त्‍तुआङ् आप्‍तिक् कुःत्‍तुर पत्, ‘आङ्‌गाॽ खे़ने़ॽ के़स्‍सा मे़न्‍छुमान् सिसागे़न् मे़न्‍छ्‌या चोगे़बा पर्माःङ्‌गि मे़ङ्‌घोबा’ कर कन् आस्‍सान् सिसागे़न् मे़न्‍छ्‌या चोःक्‍पा पर्माःङ्‌गि कॽयो वाॽ॥” खे़ब्‍याङ् मे़न्‍छ्‌याःल्‍ले़ कुम्‍बारे़ लाम्‍लोबाहाॽरे़ खुन्‍छिॽ तगि ने़त्‍नान् फे़सुर॥

१८ हे़क्‍क्‍याङ् ये़क्‌यक्‍कोबा लाम्‍लोबाहाॽरे़ खे़न् मनान् मे़देॽरुआङ् खुम्‍दिङ् मे़बिरुर,

१९ खम्‍भ्‍याङ् इस्राइलबा लत्‍छा सिसागे़न् मे़न्‍छ्‌यान् कुजाःत्‍थि तेसुबाल्‍ले़ चोगुल्‍ले़ खे़ल्‍ले़ किप्‍थिक् युप्‍पा सेकेलa मे़न्‍छ्‌याःल्‍ले़ कुम्‍बाओ साम्‍बान् हुङुर, हे़क्‍क्‍याङ् मे़न्‍छुमान् खे़ल्‍ले़ कुमेत् पोङ्‌ङाङ् हाबा वाॽर॥ खे़न् कुहिङ्‌हिङ् खुने़ॽ खे़न् मे़न्‍छ्‌यान् नाॽमा मे़घोसुन्॥

२० कर आप्‍तिक्‍किन् से़क्‍खा पोःक्‍खे़ हे़क्‍क्‍याङ् खे़न् मे़न्‍छ्‌याओ सिसागे़न् मे़न्‍छ्‌या मिक्‍सेन् वाॽबा पर्माःङ्‌गि खोमे़दे़त्‍ते़न्‍ने़भग्र,

२१ कुम्‍बारे़ कुहिम्‍मो वये़ल्‍ले़सा चे़ल्‍ले़क्‍ले़क् लॽरे़आङ् इस्राइलरे़ कुना कुसाम् थामा याःम्‍बक् चोगुबाल्‍ले़ चोगुल्‍ले़ खुने़ॽ कुम्‍बारे़ए कुहिम् लाम्‍धेःप्‍पो मे़दारुआङ् ये़क्‌यक्‍कोबा मनाहाॽरे़ लुङ्‌ङिल्‍ले़ मे़ले़प्‍तु मे़से़रुर॥ खिनिॽ लुम्‍मोबा अक्‍तङ्‌बा ताप्‍फे़ःम्‍बा पाःन्‍निन् खे़त्‍ताम्‍मे़ॽ॥

२२ कुभा ये़म्‍बित्‍छा मनान् वेॽइल्‍ले़ कुमेःत्‍तिन्‍नु इम्‍मा याःम्‍बक् चोगुर पप्‍पा के़दुमुम्‍ने़भग्र, खे़न्‍नु के़इम्‍बा ये़म्‍बित्‍छाःन् नु खे़न् मे़न्‍छुमान् ने़प्‍माङ् से़प्‍मासि पोःङ्‌ॽ॥ इस्राइललाम् खिनिॽ अक्‍तङ्‌बा फे़न्‌याःम्‍बक्‍किन् खे़प्‍मा पोःङ्‌ॽ॥

२३ पाःन्‍मे़भुॽरुआङ् के़ये़प्‍मा सिसागे़न् मे़न्‍छ्‌यान् कुभा ये़म्‍बित्‍छा थिक्‍ले़ तुमुआङ् ये़क्‌यक्‍को खे़न् इप्‍तुबा के़दुमुम्‍ने़भग्र,

२४ खे़ङ्‌हाॽ ने़प्‍माङ् ये़क्‌यक् लाम्‍धेत् लाःक्‍कात् तेॽरे़म्‍सिम्‍मे़ॽआङ् लुङ्‌ङिल्‍ले़ ले़प्‍ते़म् से़रे़म्‍सिम्‍मे़ॽ, ये़क्‌यक्‍कोए वये़साङ् कुभाॽरे़ लागि मे़अःक्‍ते़म्‍बे़ल्‍ले़ चोगुल्‍ले़ खे़न् मे़न्‍छुमान् से़रे़म्‍मे़ॽ, हे़क्‍क्‍याङ् वेॽ ये़म्‍बित्‍छाःल्‍ले़ कुमेःत्‍तिन् मेःत्‍मे़त्‍तुबाल्‍ले़ चोगुल्‍ले़ ये़म्‍बित्‍छाःन्‍नाङ् से़प्‍मा पोःङ्‌ॽ॥ खिनिॽ लुम्‍मोलाम् अक्‍तङ्‌बा ताप्‍फे़ःम्‍बा पाःन्‍निन् खे़त्‍ताम्‍मे़ॽ॥

२५ कर कुभा ये़म्‍बित्‍छाःल्‍ले़ पाःन्‍मे़भुॽरुआङ् के़ये़प्‍मा मे़न्‍छ्‌यान् लाःक्‍कात् चिजि खक्‍खक्‍पा ते़न्‍नो तुमुॽ हे़क्‍क्‍याङ् उःक्‍खुआङ् मेःत्‍मे़त्‍तुने़भग्र खे़न् ये़म्‍बित्‍छाःन्‍लक् से़रे़म्‍मे़ॽ॥

२६ कर खे़न् मे़न्‍छ्‌यान् थेआङ् मे़मे़त्‍ते़म्‍मिन्‍ने़ॽ, खे़ल्‍ले़ सिमा यारिक्‍पा लायो चोगुबा होप्, कन् पाःन्‍निङ्‌ग कुभा मनाःल्‍ले़ आप्‍फेक् कुहिम्‍बेसाङ्‌बे़न् फत्‍तुआङ् से़रुबा कुइसिःक्‍लो॥

२७ थेआङ्‌भे़ल्‍ले़ खे़न् पाःन्‍मे़भुॽरुआङ् के़ये़प्‍मा मे़न्‍छ्‌यान् अःक्‍ते़साङ् चिजि खक्‍खक्‍पा ते़न्‍नो खे़ल्‍ले़ मेःत्‍मे़त्‍तुल्‍ले़ खे़प्‍मो खुने़ॽ के़भाॽबा हाःत्‍ताङ् होःप्‍ते़॥

२८ कुभा ये़म्‍बित्‍छाःल्‍ले़ पाःन्‍मे़म्‍भुॽए के़ये़प्‍मा सिसागे़न् मे़न्‍छ्‌यान् उःक्‍खुआङ् मेःत्‍मे़त्‍तुबा तुम्‍दे़त्‍ते़ने़भग्र,

२९ खे़न् ये़म्‍बित्‍छाःल्‍ले़ खे़न् मे़न्‍छ्‌याःल्‍ले़ कुम्‍बा ङाबोङ् सेकेलb युप्‍पा पिरुर पोःङ्‌ॽ॥ खे़न् ये़म्‍बित्‍छाःल्‍ले़ खे़न् सिसागे़न् मे़न्‍छ्‌यान् उःक्‍खुआङ् मेःत्‍मे़त्‍तुबाल्‍ले़ चोगुल्‍ले़ खुने़ॽ खे़न् कुमेत् चोगुर पोःङ्‌ॽ, हे़क्‍क्‍याङ् खुने़ॽ कुहिङ्‌हिङ् खे़न् नाॽमा मे़घोसुन्‌ॽ॥

३० आत्‍तिन् मनाःल्‍ले़आङ् कुम्‍बारे़ कुमेःत्‍तिन् मे़गत्‍तुन्‍ल, हे़क्‍क्‍याङ् कुम्‍बारे़ कुइप्‍नाःन् कुनामे़न्‍छाॽ मे़मे़त्‍तुन्‍लरो॥

a 

२२:१९ १.२ किलो युप्‍पा

b 

२२:२९ ६०० ग्राम युप्‍पा

इस्राइलि सङ्‌जुम्‍भोलाम् लःप्‍मादेमा के़बोङ्‌बा मना

२३

कुल्‍धिःम्‍बा मे़भे़ःत्‍छुबा इग्र कुजुत्‍चुॽबा मे़घक्‍तुबा ये़म्‍बित्‍छान् यहवे दाङ्‌बे़ल्‍ले़ कुसङ्‌जुम्‍भोओ लाःप्‍मा मे़नुॽने़न्॥

२ ते़न्‍धाम् मेःक्‍खिम् मे़न्‍जोःक्‍मनालाम् इग्र काॽइ सोॽधोःक्‍लाम् सागे़वाःन्‍छिङ्‌बा मनान् यहवे दाङ्‌बे़ल्‍ले़ कुसङ्‌जुम्‍भोओ लाःप्‍मा मे़नुॽने़न्॥ थिबोङ् थाःक् थारिक् खे़ल्‍ले़ आत्‍तिन् कुमुॽइदाङ्‌साःन्‍नाङ् यहवे दाङ्‌बे़ल्‍ले़ कुसङ्‌जुम्‍भोओ लाःप्‍मा मे़नुॽने़न्॥

३ अम्‍मोनि इग्र मोआबिहाॽ यहवे दाङ्‌बे़ल्‍ले़ कुसङ्‌जुम्‍भोओ लाःप्‍मा मे़ङ्‌घोने़न्॥ थिबोङ् थाःक् थारिक् खे़ङ्‌हाॽरे़ खुन्‍छिॽ आत्‍तिन् मुॽइदाङ्‌साहाॽआङ् यहवे दाङ्‌बे़ल्‍ले़ कुसङ्‌जुम्‍भोओ लाःप्‍मा मे़ङ्‌घोने़न्॥

४ थेआङ्‌भे़ल्‍ले़ मिस्रलाम् खिनिॽ के़भे़रिल्‍ले़ कुजा नु च्‍वाःत् के़मे़म्‍बिरिन् हे़क्‍क्‍याङ् लाङ्‌दाःक् के़मे़म्‍मे़त्‍तिन्॥ खे़ङ्‌हाॽरे़ अराम-नाहारैमबा पतोरओ के़युङ्‌बा बओररे़ कुस्‍सा बालाम्‍मिन् खिनिॽ माङ्‌दे साङ्‌ग्रा मे़प्‍मारे़ लागि याङ् मे़बिरुआङ् मे़उःत्‍तु॥

५ हे़क्‍केसाङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ बालामरे़ कुबाःन्‍निन् मे़घे़प्‍सुन्, कर खुने़ॽ खे़न् माङ्‌देन् हाङ्‌वागे़न् मुॽइसाम् पोःक्‍खे़र चोगु, थेआङ्‌भे़ल्‍ले़ खुने़ॽ खिनिॽ लुङ्‌माॽ के़दुक्‍तिॽ॥

६ खिनिॽ हिङ्‌हिङ् अम्‍मोनि हे़क्‍क्‍याङ् मोआबिहाॽनु चुम्‍देङ् पोङ्‌मारे़ लागि नादङ् मे़जोगे़म्‍मिन्‍ने़ॽ॥

७ आत्‍तिन् एदोमिहाॽआङ् खिनिॽ मे़नाॽरे़म्‍सिम्‍मिन्‍ने़ॽ, थेआङ्‌भे़ल्‍ले़ खे़ङ्‌हाॽग खिनिॽ फुॽनुसासिरो॥ आत्‍तिन् मिस्रिहाॽआङ् खिनिॽ मे़नाॽरे़म्‍सिम्‍मिन्‍ने़ॽ, थेआङ्‌भे़ल्‍ले़ खे़ङ्‌हाॽरे़ खुनिॽ लाजेॽओ खिनिॽ वे़प्‍मिबा के़वयिरो॥

८ खे़ङ्‌हाॽलाम् सागे़वाःन्‍छिङ्‌बा सुम्‍सिगेक्‍पा थाःक्‍कोबा थिन्‍दाङ् सायोबोराहाॽ यहवे दाङ्‌बे़ल्‍ले़ कुजुम्‍भोओ लाःप्‍मा मे़घोरो॥

साःङ्‌गाहिम्‍हाॽ सुत्‍थो चोःक्‍मा याःम्‍बक्

९ खिनिॽ निङ्‌मिहाॽरे़ खुन्‍छिॽ तक्‍ले़ङ्‌वाओ ते़न्‍धङ् चोःक्‍से़ के़बेगिल्‍ले़ के़रे़क् आसुत्‍थो पाःन्‍हाॽलाम् से़ःप्‍पासिम्‍मे़ॽआङ् वये़म्‍मे़ॽ॥

१० कुभा ये़म्‍बित्‍छा मनान् से़प्‍माङ्‌मो मे़न्‍छुमानु ने़बा से़प्‍माङ् माक्‍तुआङ् आसुत्‍थो पोङ्‌ने़भग्र, खुने़ॽ साःङ्‌गाहिम्‍हाॽलाम् लाःक्‍कात् लःन्‍बेःक्‍ल हे़क्‍क्‍याङ् हाबा खे़प्‍मोए युङ्‌ल॥

११ युःन्‍धो पोङ्‌ल पेःक्‍किल्‍ले़ वरुःम्‍सिङ्‌ल हे़क्‍क्‍याङ् नाम्‍धाआङ् एगाङ् खुने़ॽ थक्‍सुबा साःङ्‌गाहिम्‍मो तामा सुक्॥

१२ पाहारा पेःक्‍मादे़न्‍निन् साःङ्‌गाहिम्‍हाॽ लाःक्‍कात् चोगे़म्‍मे़ॽ॥

१३ खिनिॽ फेजुम्‍भे़याःन्‍नु कुदमा लक्‍चु थिक्‍काङ् कत्‍ते़म्‍मे़ॽ, हे़क्‍क्‍याङ् पाहारा के़युङ्‌ङि के़सुःत्‍तासिआङ् आम्‍भा खे़ल्‍ले़ पाक्‍पे़प्‍पा तये़म्‍मे़ॽआङ् पाहाराःन् लुप्‍ते़म्‍मे़ॽ॥

१४ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽ ताङ्‌से़ःप्‍मारे़ लागि नु निङ्‌मिहाॽ हुक्‍को थामासिरे़ लागि खिनिॽ साःङ्‌गाहिम्‍हाॽओ नाना कत्‍ना लाङ्‌घेःक्‍काङ् वाॽ॥ खिनिॽ लुम्‍मो आत्‍तिन् परिक्‍ले़न्‍नाङ् चिःन्‍जिःन् के़घुबा पाःन्‍हाॽ यहवे दाङ्‌बे़ल्‍ले़ कुदगि निमे़धाःप्‍ने़न्‍ल फाॽआङ् खिनिॽ थक्‍सुबा साःङ्‌गाहिम्‍मिन् सेसे पोङ्‌मा पोःङ्‌ॽ, मेःन्‍ने़भग्र खुने़ॽ खिनिॽलाम् नुःङ्‌बेःक्‍लो॥

यरिक् परिक्‍पा थिम्‍हाॽ

१५ कुभा योःग्‍बान् खे़त्‍छिङ्‌ङाङ् इःम्‍सिङ्‌मारे़ लागि खिनिॽओ ताने़भग्र खुने़ॽ कुन्‍दाङ्‌बे़न् हुक्‍मे़सुप्‍ते़म्‍मिन्‍ने़ॽ॥

१६ खे़ल्‍ले़ कुसिराॽ के़धाङ्‌बा ये़क्‌यक्‍किल्‍ले़ कुभा ते़न्‍नो खे़न् खिनिॽ युङ्‌मा फाःक्‍ते़म्‍मे़ॽ॥ खिनिॽ खे़न् ताप्‍फे़ःल्‍लिक् मे़मे़त्‍ते़म्‍मिन्‍ने़ॽ॥

१७ आत्‍तिन् इस्राइलि ये़म्‍बित्‍छा इग्र मे़न्‍छुमाःल्‍ले़आङ् माङ्‌धाःन्‍नोबा याम्‍बोःप्‍मा याःम्‍बक् मे़जोगुन्‍ल॥

१८ कुभा माङ्‌हे़क्‍किन् के़प्‍मारे़ लागि मे़न्‍छुमाःल्‍ले़ इग्र ये़म्‍बित्‍छाःल्‍ले़ याम्‍बोःप्‍मा याःम्‍बक्‍लाम् थगु तारुबा आत्‍तिन् याङ्‌ङिन्‍नाङ् निङ्‌वाॽफुमाङ्‌ङिल्‍ले़ कुहिम्‍मो मे़दारे़म्‍मिन्‍ने़ॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ ने़प्‍माङ् चिःत्‍तुसिॽ॥

१९ कुस्‍सा याङ् थक्‍मा सुक्‍के़दे़प्‍पा याङ्, कुजा इग्र वेॽ कुभा पाःन्‍हाॽ सिङ्‌नात् के़बिरुम्‍सिम्‍मिल्‍ले़ फुॽनुसाॽलाम् कुस्‍सा मे़ज्‍ये़म्‍मिन्‍ने़ॽ॥

२० वेॽ लाजेॽबा मनान् लाम्‍बा कुस्‍सा ताःक्‍मा के़सुक्‍तुम्‌ॽ, कर आप्‍फेक् फुॽनुसाॽ इस्राइलिहाॽ लाम्‍बा मे़ःन्, हे़क्‍केलॽरिक् खिनिॽ युक् चोःक्‍मा के़इःत्‍तुम्‍बा लाजेॽओ खिनिॽ चोःक्‍मा के़जोगुम्‍बा याःम्‍बक्‍को यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हाङ्‌वागे़न् मुॽइसाम् के़बिरिर॥

२१ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि खिनिॽ कुभा माङ्‌हुप् के़जोगुम्‍माङ् खे़न् के़प्‍मारे़ लागि खिनिॽ मे़सुसे़म्‍मिन्‍ने़ॽ, थेआङ्‌भे़ल्‍ले़ खुने़ॽ खे़न् खिनिॽ के़गे़त्‍तुम्‍बा ओमे़प्‍मा निङ्‌वाॽ चोगुॽ॥ मेःन्‍ने़भग्र लायोओ खिनिॽ के़ध्‍ये़ॽइरो॥

२२ कर माङ्‌हुप्‍पे मे़न्‍जोःक्‍के के़वयिने़भग्र लायोओ खिनिॽ के़न्‍ध्‍ये़ॽइन्‌ॽ॥

२३ थे़मा पाःन्‍निन् खिनिॽ मुराओलाम् लःन् खे़न् खिनिॽ के़प्‍माए पोःङ्‌ॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङो खिनिॽ आप्‍फेक् निङ्‌वाॽलाम् खिनिॽ आप्‍फेक् मुराःल्‍ले़ माङ्‌हुप् के़जोगुम्‍बारो॥

२४ खिनिॽ हिम्‍बेसाङ्‌बे़ल्‍ले़ कुजे़ल्‍ले़क्‍सेॽ इक्‍ताप्‍पो के़लासिने़भग्र चामा खिनिॽ सिराॽथाङ्‌बा यारिक् चे़ल्‍ले़क्‍सेःन् चामा के़सुक्‍तुम्‌ॽ, कर खिनिॽ नॽइमाओ थे़माआङ् मे़याक्‍ते़म्‍मिन्‍ने़ॽ॥

२५ खिनिॽ हिम्‍बेसाङ्‌बे़ल्‍ले़ कुइक्‍ताप्‍पो के़लासिने़भग्र चाःल्‍ले़ कुदाप्‍मान् हुक्‍किल्‍ले़ खिमा के़सुक्‍तुम्, कर के़दुम्‍बा इक्‍ताप्‍पो कात्‍च्‍या याङ्‌मा मे़नुॽने़न्‍लो॥

नाॽमा नु याम्‍मो मेःक्‍खिम् चोःक्‍मा

२४

कुभा ये़म्‍बित्‍छाःल्‍ले़ ते़न्‍धाम् मेःक्‍खिम् लगुमा मे़न्‍छुमाओ कुभा आप्‍तिक् खोसुॽ हे़क्‍क्‍याङ् कुनिङ्‌वाॽ मे़दाने़न्‍नाङ् नाॽरुबा साप्‍ला साप्‍तु पिरुॽ खे़ब्‍याङ् हिम्‍मोलाम् खे़न् लःत्‍तुदेसुॽ,

२ हे़क्‍क्‍याङ् हिम्‍मिन् ले़रुआङ् एगाङ् खे़न् वेॽ मनाःल्‍ले़ कुमेत् पोःङ्‌ॽ

३ हे़क्‍क्‍याङ् निसिगेक्‍पा कुयेम्‍बाःन्‍नाङ् कुनिङ्‌वाॽ मे़दाने़न्‍नाङ् नाॽरुबा साप्‍तु पिरुआङ् हिम्‍मोलाम् खे़न् लःत्‍तुदेसुॽ इग्र ये़म्‍बित्‍छाःन् आप्‍फेक् स्‍ये़ने़भग्र,

४ खे़न् आसुत्‍थो पोःक्‍खे़बाल्‍ले़ चोगुल्‍ले़ खे़न् के़नाॽबा तगिबा कुये़म्‍बाःल्‍ले़ खुने़ॽ याम्‍मो मेःत् तेॽमा मे़नुॽने़न्‍लो॥ यहवे दाङ्‌बे़ल्‍ले़ कुनिमो कन् लत्‍छा याम्‍गे़सिङ्‌बा चोक्॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लक्‍खोमाओ के़बिरिबा लाजेॽओ लायोल्‍ले़न् आप्‍तिक् मे़दारे़म्‍मिन्‍ने़ॽओ॥

परिक् परिक्‍पा थिम्‍हाॽ

५ खारक् मेःक्‍खिम् के़जोःक्‍पा ये़म्‍बित्‍छाःन् थक्‍सुबा पोङ्‌से़ मे़बाङ्‌घे़म्‍मिन्‍ने़ॽ इग्र वेॽ याःम्‍बक्‍ले़ लागि लक्‍पे़न् मे़बिरे़म्‍मिन्‍ने़ॽ॥ तङ्‌बे थिक् थारिक् खे़न् कुहिम्‍मो नाना थोधो मे़ल्‍लॽए युङ्‌ल हे़क्‍क्‍याङ् खुने़ॽ तारुमा कुमेःत्‍तिन् कुनिङ्‌वाॽ तासु पिरुर॥

६ सिङ्‌नात्‍तिल्‍ले़ कुले़क्‌वा तिक् हे़क्‍के लुङ्‌सुम्‍मोबा ने़प्‍माङ् लुङ्‌हाॽ इग्र थाहाङ्‌बा लुङ्‌ङिन्‍नाङ् मे़देॽरे़म्‍मिन्‍ने़ॽ, थेआङ्‌भे़ल्‍ले़ खे़न् मनाःल्‍ले़ कुसाप्‍पोक् हिङ्‌मे़न्‍ने तिक् के़युक्‍खुम्‍बा कुइसिःक् पोःङ्‌ॽ॥

७ कुभारे़ आत्‍तिन् इस्राइलि नुसाॽइन् ते़म्‍सु तेॽरुआङ् खे़न् योक् चोगुॽ इग्र सङ्‌घुदेसुने़भग्र, खे़न् के़दे़म्‍बा के़देॽबा मनान् से़प्‍मा पोःङ्‌ॽ॥ खिनिॽ लुम्‍मोलाम् ताप्‍फे़ःम्‍बा पाःन्‍निन् खे़त्‍ताम्‍मे़ॽ॥

८ आलिःक्‍लिःक्‍पा होरिक्‍पा तुक्‍मे़ल्‍ले़ कुयाःम्‍बेओग ले़बिःल्‍ले़ कुधाःक्‍कोबा निङ्‌वाॽफुसाम्‍बाहाॽरे़ खिनिॽ के़म्‍हुॽरिबा पाःन्‍हाॽ कुइसिःक्‍सिःक् चोःक्‍मा सिङ्‌सिङ् ये़क्‌ये़क् के़लॽरिर पोःङ्‌ॽ॥ आङ्‌गाॽ खे़ङ्‌हाॽ पिरुङ्‌सिङ्‌बा इङ्‌जाङ्‌ङिन् खिनिॽ नुरिक्‍काङ् इःप्‍मा नाःप्‍मा पोःङ्‌ॽ॥

९ मिस्रलाम् खिनिॽ के़भे़रिल्‍ले़ लाम्‍मो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ मिरियम्‍मिन् मे़त्‍तुबा पाःन्‍निन् खिनिॽ निङ्‌वाॽ इःत्‍ते़म्‍मे़ॽ!

१० खिनिॽ हिम्‍बेसाङ्‌बे़न् कुभा परिक्‍पा सिङ्‌नात् के़बिरुम्‍मिल्‍ले़ खे़ल्‍ले़ युक्‍खुबा तिक् लासे़ हिम्‍मो खिनिॽ फुरुत् मे़लासे़म्‍मिन्‍ने़ॽ॥

११ हिम् लाःक्‍कात्‍ते खिनिॽ हाङ्‌घाम्‍मे़ॽ, हे़क्‍क्‍याङ् सिङ्‌नात् के़देॽबे़ल्‍ले़ए लाःक्‍कात् लःत्‍तु के़बिरिर॥

१२ खे़न् मनान् याङ्‌गे़साॽबा चोःक्‍ने़भग्र खे़ल्‍ले़ तिक् युक्‍खुबा कुघाम्‍देःत्‍तो मे़युक्‍खे़म्‍मिन्‍ने़ॽआङ् मे़इप्‍से़म्‍मिन्‍ने़ॽ॥

१३ नाम्‍धा थारिक्‍ले़ खिनिॽ खे़न् युक्‍खुबा तिःक्‍के़न् नुःक्‍ते़म् पिरे़म्‍मे़ॽ, हे़क्‍क्‍याङ् खुने़ॽ खे़न् कुघाम्‍देःत्‍तो इम्‍माङ् खिनिॽ मुॽइसाम् के़बिरिर॥ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमिक्‍साओ कन् खिनिॽ लागि साम्‌योबा पोङ्‌ल॥

१४ खिनिॽ इस्राइलि नुसाॽसाङ् इग्र खिनिॽ ये़क्‌यक्‍को के़दाबाआङ् के़युङ्‌बा वेॽ लाजेॽबासाङ्, कुभा याङ्‌गे़साॽबा थेआङ् मे़ङ्‌गप्‍मनाबा याःल्‍लेःक् के़ने़ॽबा के़जाबे़न् मे़न्‌वाॽमनाबा पाःन्‍नो मे़घुम्‍से़म्‍मिन्‍ने़ॽ॥

१५ नाम्‍धामानुःल्‍ले़ तगिए थिक्‌याःन्‍धक् खे़ल्‍ले़ कुनिम्‍म्‍याक्‍किन् पिरे़म्‍देसे़म्‍मे़ॽ, थेआङ्‌भे़ल्‍ले़ खे़न् याङ्‌गे़साॽबा चोक् हे़क्‍क्‍याङ् खुने़ॽ खे़न् कुनिम्‍म्‍याक्‍कोए कुनिङ्‌वाॽ इगेःक् पत्॥ मेःन्‍ने़भग्र खे़ल्‍ले़ खिनिॽ तक्‍ले़ङ्‌वाओ यहवे दाङ्‌बे़न् पेलि फाक्‍तुने़भग्र, लायोल्‍ले़ खिनिॽ के़दे़त्‍तिॽ॥

१६ साहाॽरे़ मे़जोगुबा लायोल्‍ले़ लागि पामाहाॽ से़प्‍मासि मे़नुॽने़न् हे़क्‍क्‍याङ् पामाहाॽरे़ मे़जोगुबा लायोल्‍ले़ लागि साहाॽ से़प्‍मासि मे़नुॽने़न्॥ के़रे़क् मनाहाॽ खुन्‍छिॽ आप्‍फेक् फे़न्‌याःम्‍बक्‍किल्‍ले़ लागि मे़सिरो॥

१७ वेॽ लाजेॽबाहाॽ नु ये़त्‍छा होॽदोःक्‍हाॽरे़ लागि मे़न्‌वाॽमनाबा खासे़न् मे़लोःन्‍दे़म्‍मिन्‍ने़ॽ॥ आत्‍तिन् मेमेदुमाल्‍ले़ कुघाम्‍देःत्‍तिन्‍नाङ् याङ्‌ङो मे़युक्‍खे़म्‍मिन्‍ने़ॽ॥

१८ मिस्रओ खिनिॽ योक् के़वयिल्‍ले़ यहवे दाङ्‌बा निङ्‌वाॽफुमाङ्‌ङिल्‍ले़ खिनिॽ चोःक्‌युम्‍भो के़बिरिबा पाःन्‍निन् खिनिॽ निङ्‌वाॽ इःत्‍ते़म्‍मे़ॽ॥ कल्‍ले़चोगुल्‍ले़ आङ्‌गाॽ खिनिॽ अक्‍खे चोःक्‍मा इङ्‌जाङ् पिनिङ्‌बारो॥

१९ इक्‍ताप्‍पो कुजा के़हे़गुम्‍मिल्‍ले़ कुधःङ्‌मा थिक् निङ्‌वाॽ के़भेःत्‍छुम्‍ने़भग्र, खे़ल्‍ले़ कुलासे़ मे़बेगे़म्‍मिन्‍ने़ॽ॥ वेॽ लाजेॽबा, ये़त्‍छाबा होॽदोःक्‍हाॽ नु मेमेदुमाहाॽरे़ लागि खे़न् ले़रे़म्‍मे़ॽ, हे़क्‍केलॽरिक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हुक्‍को के़रे़क् याःम्‍बक्‍को खिनिॽ हाङ्‌वागे़न् मुॽइसाम् के़बिरिर॥

२० चैतुन सिङ्‌बुङ्‌ङिन् वद्राःल्‍ले़ के़हिप्‍तुम्‌ॽ हे़क्‍क्‍याङ् खे़ल्‍ले़ कुजाॽइन् के़धासुम्‍माङ् एगाङ् याम्‍मो निले़ङ् कुबोराक्‍कोलाम् कुजाॽइन् मे़धासे़म्‍मिन्‍ने़ॽ॥ वेॽ लाजेॽबा, ये़त्‍छा होॽदोःक्‍हाॽ नु मेमेदुमाहाॽरे़ लागि खे़न् के़नम्‍बाहाॽ ले़रे़म् पिरे़म्‍सिम्‍मे़ॽ॥

२१ खिनिॽ चे़ल्‍ले़क्‍सेॽ इक्‍ताप्‍पोबा चे़ल्‍ले़क्‍सेॽ के़दुबुम्‍मिल्‍ले़ याम्‍मो निले़ङ् सुरुक् वरुक् मे़सुःन्‍दे़म्‍मिन्‍ने़ॽ॥ वेॽ लाजेॽबा, ये़त्‍छा होॽदोःक्‍हाॽ नु मेमेदुमाहाॽरे़ लागि खे़न् के़नम्‍बाहाॽ ले़रे़म् पिरे़म्‍सिम्‍मे़ॽ॥

२२ मिस्र लाजेॽओ खिनिॽ योक् के़वयिबा पाःन्‍निन् निङ्‌वाॽ इःत्‍ते़म्‍मे़ॽ॥ आम्‍भा कल्‍ले़चोगुल्‍ले़ आङ्‌गाॽ खिनिॽ अक्‍खे चोःक्‍मा इङ्‌जाङ् पिनिङ्‌बारो॥

२५

मनाहाॽरे़ खुनिॽ लुम्‍मो खे़माॽ पोङ्‌ङिल्‍ले़ खे़ङ्‌हाॽरे़ खे़न् खासे़न्‍लोःम्‍मादे़न् हिम्‍मो मे़देॽरुर हे़क्‍क्‍याङ् खासे़न्‍लोःम्‍बाल्‍ले़ खे़न् खे़माॽइन् खक्‍सुर खे़ब्‍याङ् कुदोःप्‍मा मनान् ले़रुर हे़क्‍क्‍याङ् फे़न्‌याःम्‍बक् के़जोःक्‍पान् आप्‍तिक्‍साबा लेःत्‍तुर॥

२ आप्‍तिक्‍साबा मनान् हिप्‍मा पोङ्‌ने़भग्र, खासे़न्‍लोःम्‍बाल्‍ले़ खे़न् सम्‍बे़त् ने़मा पाङ्‌घुर हे़क्‍क्‍याङ् फे़न्‌याःम्‍बक् चोगुबा कुइसिःक् ते़ःम्‍भुक् याक्‍पाङ्‌घुसिर,

३ कर लिबोङ् ले़ङ्‌नुःल्‍ले़ यरिक् ते़ःम्‍भुक् याक्‍मे़बाङ्‌घुसिन्‍ल॥ खे़ल्‍नुःल्‍ले़ यरिक् ते़ःम्‍भुक् चाःल्‍ले़ खिनिॽ मिक्‍साओ खिनिॽ नुसाॽइन् कुनामे़न्‍छाॽ पोःङ्‌ॽ॥

४ याॽ के़धाप्‍सुम्‍मिल्‍ले़ पित्‍ते़ल्‍ले़ कुम्‍ब्राओ चःप्‍पिल्‍ले़ मे़सुःप्‍ते़म्‍मिन्‍ने़ॽओ॥

के़मासिङ्‌बा फुॽनुसाॽहाॽरे़ लागि चोःक्‍मा के़बोङ्‌बा याःम्‍बक्

५ सोरिक् के़युङिबा फुॽनुसाॽहाॽओ कुभा कुस्‍सा ये़म्‍बित्‍छा मे़न्‌वाॽए मासिङ्‌ने़भग्र, खे़ल्‍ले़ कुमेःत्‍तिल्‍ले़ लाकात्‍पा वेॽ सुवाङ्‌ङो मेःक्‍खिम् मे़जोगुन्‍ल॥ के़मासिङ्‌बे़ल्‍ले़ए कुम्‍भुॽ इग्र कुन्‍साॽइल्‍ले़ खे़न् आप्‍फेक् मेःत् चोगुर, हे़क्‍क्‍याङ् के़मासिङ्‌बा कुये़म्‍बाःल्‍ले़ कुम्‍भुॽ इग्र कुन्‍साॽरे़ चोःक्‍मा के़बोङ्‌बा याःम्‍बक्‍किन् के़त्‍तुर॥

६ खे़ल्‍ले़ कत्‍तुबा तुम्‍बा कुस्‍सान् के़मासिङ्‌बा कुम्‍भुॽ इग्र कुन्‍साॽरे़ कुमिङ् युक्‍खु पिरुर, हे़क्‍केलॽरिक् खे़ल्‍ले़ कुमिङ्‌ङिन् इस्राइललाम् मे़माने़न्‍ल॥

७ कर के़सिबे़ल्‍ले़ कुमेःत्‍तिन् युङ्‌मा निङ्‌वाॽ मे़जोगुन्‍ने़भग्र, फुॽनुसाॽ मेःत्‍तिन् ये़क्‌यक्‍कोबा यम्‍बा लाम्‍धेःप्‍पो पेःक्‍काङ् लाम्‍लोबाहाॽ अक्‍खे मे़त्‍तुसिर, “के़सिबा आये़म्‍बाःल्‍ले़ कुमिङ्‌ङिन् कुम्‍भुॽ इग्र कुन्‍साॽरे़ इस्राइलओ वाॽर के़लॽबा निङ्‌वाॽ मे़जोगुन्‌ॽ॥ खे़ल्‍ले़ आङ्‌गाॽनु चोःक्‍मा के़बोङ्‌बा याःम्‍बक्‍किन् मे़जोगुन्‌ॽ॥”

८ खे़ब्‍याङ् खे़ल्‍ले़ कुये़क्‌यक्‍कोबा लाम्‍लोबाहाॽरे़ सुजा मे़बिरुर॥ हे़क्‍क्‍याङ् खे़न् आबाङे कुबाःन्‍नो हादिङ् थक्‍काङ् “आङ्‌गाॽ कन् मेःत् मे़देॽआन्” फाॽआङ् अक्‍खे पाःत्‍तुने़भग्र

९ कुन्‍ने़ॽद्रेन् लाम्‍लोबाहाॽरे़ खुन्‍छिॽ तगि खुने़ॽओ पेःक्‍काङ् खे़ल्‍ले़ए लत्‍छा कुलाङ्‌सुःप्‍पिन् फे़न्‍दुर हे़क्‍क्‍याङ् कुम्‍ब्राओ थ्‍याःत् थोःक्‍तुआङ् अक्‍खे मे़त्‍तुर, “आत्‍तिन् कुम्‍भुॽकुन्‍साॽहाॽरे़ खुन्‍छिॽ हिम्‍सयङ् फोमा मे़दे़न्‍ने़न्, खे़न् अक्‍खेए मे़प्‍मा पोःङ्‌ॽ॥”

१० हे़क्‍क्‍याङ् इस्राइलओ खे़न् ये़म्‍बित्‍छाःल्‍ले़ कुहिम्‍सयङ्‌हाॽ अक्‍खे मे़मे़त्‍तुसिॽ, “लाङ्‌सुःप् फे़म्‍मनाबा हिम्‍सयङ्‌सिरो॥

वेॽ थिम्‍हाॽ

११ “ये़म्‍बित्‍छा ने़न्‍छि चुङ्‌सिल्‍ले़ थिक्‍पारे़ कुमेःत्‍तिन् ताआङ् आप्‍फेक् कुये़म्‍बाःन् नाङ्‌मारे़ लागि वेॽस्‍माल्‍ले़ कुजुत्‍चुॽबे़न् यॽरु पिरुने़भग्र,

१२ खिनिॽ खे़ल्‍ले़ कुहुक्‍किन् खक्‍ते़म् पिरे़म्‍मे़ॽ, खे़न् चबे़ःत्‍छिक्‍काङ् लुङ्‌माॽ मे़दुक्‍ते़म्‍मिन्‍ने़ॽ॥

१३ “लत्‍छा कुधाङ्‌मारे़ लागि के़लिःप्‍पा नु याङ्‌याङ्‌बा परिक् परिक्‍पा कुधाङ्‌मा खिनिॽ सुक्‌वाओ मे़गत्‍ते़म्‍मिन्‍ने़ॽ॥

१४ खिनिॽ हिम्‍मोआङ् लत्‍छा कुसिःक्‍मारे़ लागि ने़त्‍छि परिक्‍पा यम्‍बा नु चुक्‍पा कुसिःक्‍मा मे़गत्‍ते़म्‍मिन्‍ने़ॽ॥

१५ कर खिनिॽ कुदोःप्‍मा पासाङ्‌गा हे़क्‍क्‍याङ् के़गे़प्‍पा कुधाङ्‌मा नु कुसिःक्‍मा के़गत्‍तुम्‍ल पोःङ्‌ॽ, हे़क्‍केलॽरिक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिआङ् ने़बा लाजेॽओ खिनिॽ थाःक् चाॽर॥

१६ थेआङ्‌भे़ल्‍ले़ अक्‍तङ्‌बा याःम्‍बक् के़जोःक्‍पा इङ्‌ले़क् के़जोःक्‍पान् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ चिःत्‍तुरो॥

अमालेकिहाॽ से़प्‍मासि इङ्‌जाङ्

१७ “मिस्रलाम् खिनिॽ के़भे़रिल्‍ले़ अमालेकिहाॽरे़ लाम्‍मो खिनिॽ ताप्‍फे़ःल्‍लिक् के़म्‍मे़तिबा पाःन्‍निन् आप्‍फाल्‍ले़आङ् निङ्‌वाॽ मे़भेःत्‍छे़म्‍मिन्‍ने़ॽ॥

१८ लाम्‍मो खिनिॽ पना के़नासिबा ये़म्‍मो खे़ङ्‌हाॽरे़ खिनिॽ के़म्‍दुमि हे़क्‍क्‍याङ् के़नाबाआङ् एगाङ् केबप्‍पाहाॽ के़रे़क् मे़से़रुसि॥ खे़ङ्‌हाॽरे़ निङ्‌वाॽफुमाङ्‌ङिन् मे़ङ्‌गिरुन्॥

१९ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ युक्‍को पिमा के़इःत्‍तिबा लाजेॽओ निङ्‌मिहाॽरे़ थङ्‌ङो के़म्‍भत्‍तिबालाम् नाःम्‍सिङ्‌मा के़घोसुम्‍माङ् इक्‍सादिङ् खाम्‍बेःक्‍मोलाम् अमालेकिहाॽरे़ खुन्‍छिॽ मिङ् मिक्‍सेःन्‍ने मासे़म् पिरे़म्‍सिम्‍मे़ॽ॥ कन् पाःन्‍निन् खिनिॽ आप्‍फाल्‍ले़आङ् निङ्‌वाॽ मे़भेःत्‍छे़म्‍मिन्‍ने़ॽओ!”

के़रे़क्‍नुःल्‍ले़ तगि के़दुम्‍बा कुजान् थिबोङ्‌लक् तोःम्‍मा

२६

यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ आप्‍फेक् युक्‍को पिमा के़इःत्‍तिबा लाजेॽओ के़गे़रिआङ् खे़न् के़युक्‍तुम्‌ॽ हे़क्‍क्‍याङ् खिनिॽ खे़प्‍मो के़युङिआङ् एगाङ्

२ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिआङ् ने़बा लाजेॽओलाम् के़बोःक्‍पा के़रे़क् परिक्‍पा तगि के़दुम्‍बा कुजान् लत्‍छा नाॽइमाओ याक्‍ते़म्‍मे़ॽ हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ आप्‍फेक् कुमिङ् युङ्‌मारे़ लागि सेगुबादे़न्‍नो तेॽरे़म्‍मे़ॽ,

३ हे़क्‍क्‍याङ् खे़न् ये़म्‍मोबा निङ्‌वाॽफुसाम्‍बाओ पेगे़म्‍मे़ॽआङ् मे़त्‍ते़म्‍मे़ॽ, “खुने़ॽ आनिगे पिनिङ् मे़त्‍तिगे़आङ् आनिगे पाधे़हाॽनु चोगुबा माङ्‌हे़क् लाजेॽओ आङ्‌गाॽ के़राङ् फाॽआङ् यहवे दाङ्‌बा के़निङ्‌वाॽफुमाङ्‌ङिल्‍ले़ कुदगि आङ्‌गाॽ उवा चोगुङ्‌ॽ॥”

४ खे़ब्‍याङ् निङ्‌वाॽफुसाम्‍बे़ल्‍ले़ खिनिॽ हुक्‍कोलाम् खे़न् नाॽइमान् याङ्‌सिङाङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि ले़त्‍ति तोःम्‍मादे़न्‍निल्‍ले़ कुगदि युक्‍खुॽ॥

५ खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि खिनिॽ अक्‍खे पाःत्‍ते़म्‍मे़ॽ, “आङ्‌गाॽ आदाक्‍थे़बान् ताक्‍के़बे़ॽबाआङ् के़वाॽबा अरामि वये़॥ खुने़ॽ सुःल्‍लिक् कुहिम्‍सयङ्‌हाॽनु मिस्रओ पेआङ् वेॽ लाजेॽबा पोःक्‍खे़॥ हे़क्‍क्‍याङ् खे़प्‍मो खुने़ॽलाम् लत्‍छा पयम् यम्‍बा, मुक्‍साम्‍बा नु आत्‍तातान्‍ने निःप्‍मे़न्‍दे़प्‍मनाबा सुवाङ् पोःक्‍खे़॥

६ कर मिस्रिहाॽरे़ ताप्‍फेःल्‍लिक् मे़मे़त्‍तिगे़आङ् आनिगे तुक्‍खे मे़जाःत्‍तिगे़, हे़क्‍क्‍याङ् साॽरिक् के़साक्‍पा योःक्‍को मे़भत्‍छिगे़॥

७ खे़ब्‍याङ् आनिगे यहवे दाङ्‌बा आनिगे थाःक्‍थे़बाःल्‍ले़ कुनिङ्‌वाॽफुमाङ्‌ङिन् पेलि फाक्‍तुम्‍बे़, हे़क्‍क्‍याङ् खुने़ॽ आनिगे इक्‍लान् खे़प्‍सु खम्‍भ्‍याङ् आनिगे तुक्‍खे लाक्‍खे, स्‍याङ्‌मे़न्‍दाङ् चोगुम्‍बे़बा याःम्‍बक्‍किन् नु आनिगे सम्‍धाङ् पोःक्‍खे़बा पाःन्‍निन् निसु॥

८ कल्‍ले़चोगुल्‍ले़ यहवे दाङ्‌बे़ल्‍ले़ के़धुम्‍बा नु मुक्‍साम्‍साबा कुहुक्‍किन् सन्‍छुआङ् यम्‍बा किप्‍मा के़घुबा मे़क्‍मासिमा, निङ्‌वाॽ के़माबा मिक्‍सेन् नु ने़हिरे़ मे़न्‍धाप्‍मनाबा याःम्‍बक्‍हाॽ ओसेःन्‍धाङ् चोगु हे़क्‍क्‍याङ् मिस्रलाम् आनिगे लःत्‍तिगे़ फे़त्‍तिगे़॥

९ खुने़ॽ आनिगे कन् ते़न्‍नो फे़त्‍तिगे़आङ् कन् पित्‍नु नु सक्‌वाघु के़गुङ्‌बा लाजेन् पिरिगे़॥

१० आल्‍ल यहवे दाङ्‌बाए, आङ्‌गाॽ के़बिराङ्‌बा लाजेॽओबा तगि के़दुम्‍बा कुजान् खे़ने़ॽओ तारुङ्‌ङाङ् वाॽरो॥” यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि खे़न् नाॽइमे़न् युक्‍खे़म्‍मे़ॽ हे़क्‍क्‍याङ् साबन् हबत् फन्‍नासिम्‍मे़म्‍मे़ॽआङ् खुने़ॽ से़वा मे़त्‍ते़म्‍मे़ॽ॥

११ खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ नुःब्‍नुबा पाःन्‍हाॽ खिनिॽ नु खिनिॽ हिम्‍सयङ्‌हाॽ के़बिरिआङ् वाॽ, खे़न् के़रे़क् पाःन्‍हाॽरे़ लागि खिनिॽ, ले़बिःल्‍ले़ कुमुॽइदाङ्‌साहाॽरे़, हे़क्‍क्‍याङ् खिनिॽनु के़युङ्‌बा वेॽ लाजेॽबाहाॽआङ् सोसोःत् लराङ् मे़लॽर॥

१२ सुम्‍सिगेक्‍पा तङ्‌बेओ खिनिॽ पोगुगे़न् कुजाहाॽरे़न् कुत्‍चिबा थिबोङ्‌लक् के़दोःन्‍दुम्‍ल पोःङ्‌ॽ॥ कन् तङ्‌बेओबा खिनिॽ के़रे़क् थिबोङ् लक्‍हाॽ ले़बिःल्‍ले़ कुमुॽइदाङ्‌साहाॽ, वेॽ लाजेॽबा, ये़त्‍छाबा ये़त्‍छामा नु मेमेदुमाहाॽ खिनिॽ खे़न् पिरे़म्‍सिम्‍मे़ॽ, हे़क्‍केलॽरिक् खिनिॽ ये़क्‌यक्‍हाॽओ खे़ङ्‌हाॽरे़ खे़न् मे़जआङ् खुन्‍छिॽ सिक्‍एःप्‍तुर॥

१३ खे़न् एगाङ् यहवे दाङ्‌बा खिनिॽ निङ्‌वाॽफुमाङ्‌ङिन् अक्‍खे मे़त्‍ते़म्‍मे़ॽ, “आङ्‌गाॽ आहिम्‍मोलाम् सेसे कुलक् लःत्‍तुङ्‌ङाङ् खे़ने़ॽ के़इङ्‌जाङ् कुइसिःक् ले़बिःल्‍ले़ कुमुॽइदाङ्‌साहाॽ, वेॽ लाजेॽबा, ये़त्‍छा होॽदोःक् नु मेमेदुमाहाॽ पिरुङ्‌सिङ्‌ङाङ् वाॽआ॥ आङ्‌गाॽ खे़ने़ॽ आत्‍तिन् के़इङ्‌जाङ्‌हाॽआङ् मे़न्‍भेःन्‍ने वाॽआ, हे़क्‍क्‍याङ् खे़ङ्‌हाॽओ आत्‍तिन्‍नाङ् निङ्‌वाॽमे़म्‍मुःन्‍ने वाॽआ॥

१४ मेरिङ्‌धक्‍मा ये़म्‍मो खे़न् सेसे लक्‍कोलाम् आङ्‌गाॽ थे़माआङ् मे़न्‍जाए कत्‍तुङ्‌ॽ, आसुत्‍थो पोःक्‍खाङ्‌बा ये़म्‍मोआङ् खे़प्‍मोलाम् थे़माआङ् मे़ल्‍लःत्‍ते कत्‍तुङ्‌ॽ, खे़प्‍मोलाम् के़सिबाहाॽओ थे़माआङ् मे़न्‍दोःन्‍ने वाॽआ॥ यहवे दाङ्‌बा आङ्‌गाॽ आनिङ्‌वाॽफुमाङ्‌ङिल्‍ले़ के़बाःन्‍जाःक्‍किन् इःत्‍तुङ् नाःत्‍तुङ्‌ङाङ् वाॽ, हे़क्‍क्‍याङ् खे़ने़ॽ के़रे़क् के़इङ्‌जाङ्‌हाॽ के़त्‍तुङ्‌ङाङ् वाॽ॥

१५ खे़ने़ॽ के़सेसे युङ्‌दे़न् साङ्‌ग्राम्‍पेदाङ्‌लाम् ओआमे़त्‍ते़ॽआङ् खे़ने़ॽ के़मना इस्राइलिहाॽ हाङ्‌वागे़न् मुॽइसाम् आबिरे़ॽओ॥ हे़क्‍क्‍याङ् आदाङ्‌बारे़ आनिगे सुधे़बा ताक्‍थे़बाहाॽनु माङ्‌हे़क् के़जोगुआङ् माङ्‌हुप् के़जोगुबा आनिगे याप्‍मि के़बिरे़बा पित्‍नु नु सक्‌वाघु के़गुङ्‌बा लाजेःन्‍नाङ् हाङ्‌वागे़न् मुॽइसाम् पिरे़ॽओ॥”

यहवे दाङ्‌बे़ल्‍ले़ आप्‍फेक् कुमना

१६ आम्‍भा कन् थिम् साक्‍थिम्‍हाॽए इःत्‍ते़म् नाःत्‍ते़म्‍मे़ॽ फाॽआङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ आइन् खिनिॽ इङ्‌जाङ् के़बिरिॽ॥ खे़न् इङ्‌जाङ्‌हाॽ खिनिॽ के़रे़क् सिक्‍लुङ्‌माॽ नु निङ्‌वाॽओ ये़क्‌ये़क्‍काङ् इःत्‍ते़म् नाःत्‍ते़म्‍मे़ॽ॥

१७ यहवे दाङ्‌बे़न् आनिगे निङ्‌वाॽफुमाङ्‌लो, आनिगे खुने़ॽ कुलाम्‍मो लाङ्‌घेगिगे़ हे़क्‍क्‍याङ् खुने़ॽ कुसाक्‍थिम्, कुइङ्‌जाङ् नु कुधिम्‍हाॽ तिम्‍दुम्‍बे़, खे़ब्‍याङ् खुने़ॽ कुबाःन्‍जाक्‍किन् इःत्‍तुम्‍बे़ नाःत्‍तुम्‍बे़ फाॽआङ् आइन् निःन्‍धो के़जोगुम्‍माङ् के़वयिॽ॥

१८ हे़क्‍क्‍याङ् आइन् यहवे दाङ्‌बे़ल्‍ले़ कुमाङ्‌हुप् कुइसिःक् खिनिॽ खुने़ॽ आप्‍फेक् कुमना नु इमे़ल्‍लुङ्‌बा कुयाङ्‌साकुन्‍धे के़बोःक्‍खिआङ् के़वयि हे़क्‍क्‍याङ् खिनिॽ खुने़ॽ कुइङ्‌जाङ्‌हाॽ के़इःत्‍तुम् के़नाःत्‍तुम्‍लए पोःङ्‌ॽ फाॽआङ् खुने़ॽ उवा चोगुआङ् वाॽ॥

१९ खुने़ॽ चोगुसिबा के़रे़क् मे़न्‍छाम् सुवाङ्‌हाॽनुःल्‍ले़ यरिक् खिनिॽ ने़बो फोमा, मिङ्‌सो थाःङ्‌सोनु मिङ् तिःत्‍ल याःन्‍दु केबिरिॽ, हे़क्‍क्‍याङ् खुने़ॽ कुमाङ्‌हुप् कुइसिःक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि लत्‍छा सेसेबा सुवाङ् के़बोःक्‍खिॽ फाॽआङ् खुने़ॽ उवा चोगुआङ् वाॽरो॥

साप्‍लुङ्‌ङो साप्‍मनाबा निङ्‌वाॽफुमाङ्‌ङिल्‍ले़ कुधिम्‍हाॽ

२७

मोसाःन्, इस्राइलबा लाम्‍लोबाहाॽनु ये़म्‍सिङ्‌ङाङ् मनाहाॽ अक्‍तङ्‌बा इङ्‌जाङ् पिरुसि, “आङ्‌गाॽ आइन् खिनिॽ पिनिङ्‌बा के़रे़क् इङ्‌जाङ्‌हाॽ इःत्‍ते़म् नाःत्‍ते़म्‍मे़ॽ॥

२ आल्‍ल यर्दन वहःङ्‌ङिन् के़गाःक्‍तुम्‍माङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिआङ् ने़बा लाजेॽओ के़गे़रिॽ, खे़बे़ल्‍ले़ यम्‍ब्‌यम्‍बा लुङ्‌हाॽ तक्‍पे़त् ये़प्‍साम्‍मे़ॽआङ् सिबुत्‍ते़ल्‍ले़ हिप्‍ते़म्‍मे़ॽ॥

३ खिनिॽ थाःक्‍थे़बाहाॽरे़ खुन्‍छिॽ यहवे दाङ्‌बा निङ्‌वाॽफुमाङ्‌ङिल्‍ले़ माङ्‌हुप् चोगुबा कुइसिःक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिआङ् ने़बा, पित्‍नु नु सक्‌वाघु के़गुङ्‌बा लाजेॽओ के़लासिबा ये़न्‍नो कन् साम्‌योथिम् इङ्‌जाङ्‌ङोबा पाःन्‍जाःक्‍हाॽ कप्‍मो साप्‍ते़म्‍मे़ॽ॥

४ यर्दन नाधाःम्‍बि के़गे़रिबा ये़न्‍नो आङ्‌गाॽ आइन् इङ्‌जाङ् पिनिङ्‌बा कुइसिःक् कन् लुङ्‌हाॽ एबाल कोःक्‍माओ ये़प्‍साम्‍मे़ॽआङ् सिबुत्‍ते़ल्‍ले़ हिप्‍ते़म्‍मे़ॽ॥

५ “खे़ब्‍याङ् आम्‍भा खे़प्‍मो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि लुङ्‌ङिल्‍ले़न् ले़त्‍ति तोःम्‍मादे़न् चोगे़म्‍मे़ॽ॥ खे़प्‍मो फे़न्‍जेॽ सार्दाम् मे़याङाम्‍मिन्‍ने़ॽ॥

६ यहवे दाङ्‌बा खिनिॽ निङ्‌वाॽफुमाङ्‌ङो ले़त्‍ति तोःम्‍मादे़न्‍निन् इक्‍ताप्‍पोबा लुङ्‌हाॽलाम् चोगे़म्‍मे़ॽ, हे़क्‍क्‍याङ् खे़प्‍मो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुलागि मिधिङ्‌मनादे़मनाबा सिदुङ्‌जभा तोःन्‍दे़म्‍मे़ॽ॥

७ खिनिॽ तङ्‌जुम् वयागे़न् सिदुङ्‌जभा तोःन्‍दे़म्‍मे़ॽआङ् हाबा खे़प्‍मो चे़म्‍मे़ॽ, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि सोसोःत् लराङ् चोगे़म्‍मे़ॽ॥

८ खिनिॽ के़ये़प्‍सुम्‍बा खे़न् लुङ्‌हाॽओ कन् साम्‌योथिम् इङ्‌जाङ्‌ङोबा के़रे़क् इङ्‌जाङ्‌हाॽ नुरिक्‍काङ् साप्‍ते़म्‍मे़ॽ॥”

९ खे़ब्‍याङ् मोसान् नु ले़बिःल्‍ले़ कुधाःक्‍कोबा निङ्‌वाॽफुसाम्‍बाहाॽरे़ के़रे़क् इस्राइलिहाॽ अक्‍खे मे़मे़त्‍तुसि, “इस्राइलिसे, स्‍वाःत् युङे़म्‍मे़ॽआङ् खे़प्‍से़म्‍मे़ॽ! आइन यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ आप्‍फेक् कुमना के़बोःक्‍खिआङ् वाॽ॥

१० आङ्‌गाॽ आइन् इङ्‌जाङ् पिनिङ्‌बा कुइसिःक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ् नु कुधिम्‍हाॽ इःप्‍मा नाःप्‍मा ते़न्‍दे़म्‍मे़ॽआङ् खुने़ॽ कुबाःन्‍जाक्‍किन् इःत्‍ते़म् नाःत्‍ते़म्‍मे़ॽओ॥”

इङ्‌जाङ् मे़न्‍इःप्‍मना मे़न्‍नाःप्‍मनाबाहाॽओ के़धाबा माङ्‌दे साङ्‌ग्राहाॽ

११ हाबा खे़न् ये़न्‍नो मोसाःल्‍ले़ मनाहाॽ अक्‍तङ्‌बा इङ्‌जाङ् पिरुसि,

१२ “यर्दन नाधाःम्‍बि के़गाःक्‍तुम्‍माङ् एगाङ् सिमियोन, ले़बि, यहुदा, इस्‍साखार, युसुफ नु बेन्‍यामिने़न् मनाहाॽ हाङ्‌वागे़न् मुॽइसाम् पिमासिरे़ लागि गिरिज्‍जिम कोःक्‍माओ ये़बे़म्‍मे़ॽ॥

१३ रुबेन, गाद, आसेर, जबलुन, दान नु नप्‍तालिन् एबाल कोःक्‍माओ ये़बे़म्‍मे़ॽआङ् माङ्‌दे साङ्‌ग्रा मे़त्‍ताम्‍सिम्‍मे़ॽ॥

१४ “हे़क्‍क्‍याङ् ले़बिःल्‍ले़ कुमुॽइदाङ्‌साहाॽरे़ इस्राइलबा के़रे़क् मनाहाॽ यम्‍बा इक्‍लाःल्‍ले़ अक्‍खे मे़मे़त्‍तुसिआङ् उवा मे़जोगुसिररो,

१५ “‘चोबेगुःल्‍ले़ चोगुबा हे़क्‍के लक्‍मनाबा इग्र योःम्‍मनाबा यहवे दाङ्‌बे़ल्‍ले़ कुसिक्‍के़ले़ःङ्‌बा नावाइत्‍लान् स्‍वाःत्‍ताङ् के़युङ्‌बा मनान् साङ्‌ग्रारे़ ते़त्‍तुररो॥’ खे़ब्‍याङ् के़रे़क्‍ले़

‘आमिन!’ मे़बाःत्‍तुररो॥

१६ ‘आप्‍फेक् कुम्‍बा कुम्‍मा कुनामे़न्‍छाॽ के़मे़प्‍पा मनान् माङ्‌दे थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

१७ ‘आप्‍फेक् कुहिम्‍बेसाङ्‌बे़ल्‍ले़ कुइःन्‍दोओबा लुङ् के़जप्‍पा मनान् साङ्‌ग्रा थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

१८ ‘कुमिक् के़होःप्‍पान् थिक्‍नाहाङ् लाम् ओःन्‍गे़धाक्‍पा मनान् माङ्‌दे थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

१९ ‘वेॽ लाजेॽबा, ये़त्‍छाबा ये़त्‍छामा नु मेमेदुमाहाॽरे़ कुदोःप्‍मा खासे़न् मे़न्‍लोःम्‍मनाबा मनान् साङ्‌ग्रा थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

२० ‘आप्‍फेक् कुम्‍बारे़ कुमेःत्‍हाॽनु के़इम्‍बा मनान् माङ्‌दे थाररो॥ थेआङ्‌भे़ल्‍ले़ खे़ल्‍ले़ आप्‍फेक् कुम्‍बारे़ कुइप्‍नाःन् कुनामे़न्‍छाॽ मे़त्‍तुरो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

२१ ‘थक्‍सा मेःत् के़मे़प्‍पा मनान् माङ्‌दे थाररो!’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

२२ ‘आप्‍फेक् कुम्‍बा इग्र कुम्‍मारे़ कुस्‍सा मे़न्‍छुमा, किग्र आप्‍फेक् कुन्‍साॽ मे़न्‍छुमान् मेःत् के़देॽबा मनान् साङ्‌ग्रारे़ ते़त्‍तुररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

२३ ‘आप्‍फेक् कुन्‍नुःप्‍मे़न् मेःत् के़देॽबा मनान् माङ्‌दे थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

२४ ‘स्‍वाःत्‍ताङ् कुहिम्‍बेसाङ्‌बा मना के़से़प्‍पे़न् साङ्‌ग्रा थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

२५ ‘कुदोःप्‍मा मनान् से़प्‍मारे़ लागि स्‍वाःत् सुरुत्‍याङ् के़जाबा मनान् साङ्‌ग्रा थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥

२६ ‘कन् साम्‌योथिम् इङ्‌जाङ्‌ङोबा पाःन्‍जाःक्‍हाॽ कुलिङ्‌दो के़त्‍ल मे़न्‍इःप्‍मना मे़न्‍नाःप्‍मनाबा मनान् माङ्‌दे थाररो॥’

खे़ब्‍याङ् के़रे़क्‍ले़ ‘आमिन!’ मे़बाःत्‍तुररो॥”

इङ्‌जाङ् इःप्‍मा नाःप्‍मे़ल्‍ले़ खोगे़दे़प्‍पा मुॽइसाम्‍हाॽ

(ले़बि २६:३-१३, साम्‌यो इङ् ७:१२-२४)

२८

आङ्‌गाॽ आइन् खिनिॽ इङ्‌जाङ् पिनिङ्‌बा कुइसिःक् खिनिॽ सिङ्‌सिङ् ये़क्‌ये़क्‍काङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़रे़क् कुइङ्‌जाङ्‌हाॽ तिम्‍मा नाःप्‍मा के़दे़न्‍दिॽ हे़क्‍क्‍याङ् खुने़ॽ कुबाःन्‍जाक्‍किन् के़इःत्‍तुम् के़नाःत्‍तुम्‍ने़भग्र, खुने़ॽ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽनुःल्‍ले़ खिनिॽ थोधोक्‍पा के़जोगिॽ॥

२ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुबाःन्‍जाक्‍किन् के़इःत्‍तुम् के़नाःत्‍तुम्‍ने़भग्र कन् के़रे़क् हाङ्‌वागे़न् मुॽइसाम्‍हाॽ खिनिॽओ थाआङ् खिनिॽ मुॽइसाबा के़बोःक्‍खिरो,

३ खिनिॽ ये़क्‌यक्‍को हाङ्‌वागे़न् मुॽइसाम् थारो,

हे़क्‍क्‍याङ् खिनिॽ पाङ्‌भेॽ पाङ्‌जुम्‍मो मुॽइसाम् थारो॥

४ खिनिॽ थिन्‍दाङ् सायोबोराहाॽओ हाङ्‌वागे़न् मुॽइसाम् थारो,

खे़न्‍नु सोसोरिक् इक्‍ताप्‍पोबा पोगुगे़न् कुजाओ मुॽइसाम् थारो,

पित्‍थक्‍सा, मे़ल्‍लुक् मे़ःन्‍दाहाॽओ मुॽइसाम् थारो॥

५ खिनिॽ नाॽइमाहाॽओ नु फेॽरुम् सॽमा खर्बाहाॽओ

हाङ्‌वागे़न् मुॽइसाम् थारो॥

६ सिगाङ् नु लाःक्‍कात् के़लासिॽ के़लःन्‍दिल्‍ले़

खिनिॽओ हाङ्‌वा मुॽइसाम् थारो॥

७ खिनिॽनु थङ् के़जोःक्‍पा निङ्‌मिहाॽ यहवे दाङ्‌बाल्‍ले़ खिनिॽ तगिए हारि चाःत्‍तुसिॽ॥ खे़ङ्‌हाॽ खिनिॽनु थक्‍से़ थिक् लाम् लाम्‍बा मे़दारो, कर खे़ङ्‌हाॽ खिनिॽलाम् नुसि लाम्‍हाॽओ मे़घे़त्‍छिङ्‌ॽ॥

८ यहवे दाङ्‌बे़ल्‍ले़ खिनिॽ चाधाःङ्‌ङो नु खिनिॽ के़रे़क् याःम्‍बक्‍को मुॽइसाम् के़बिरिॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिआङ् ने़बा लाजेॽओ खुने़ॽ खिनिॽ मुॽइसाम् के़बिरिॽ॥

९ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ इःप्‍मा नाःप्‍मा के़दे़न्‍दिआङ् खुने़ॽ कुलाम्‍मो लाङ्‌गे़घेगिने़भग्र, खुने़ॽ खिनिॽओ माङ्‌हे़क्‍सिङ्‌ङाङ् माङ्‌हुप् चोगुबा कुइसिःक् खुने़ॽ आप्‍फेक् सेसे कुमना के़जोगिआङ् के़युक्‍खिॽ॥

१० खे़ब्‍याङ् इक्‍सादिङ् खाम्‍बेःक्‍कोबा के़रे़क् मनाहाॽरे़ यहवे दाङ्‌बे़ल्‍ले़ कुमिङ्‌ङोलाम् के़उःत्‍तिबा फाॽआङ् निङ्‌वाॽ मे़घोसुॽ हे़क्‍क्‍याङ् खे़ङ्‌हाॽ खिनिॽनु मे़गिरो॥

११ खिनिॽ पिनिङ् फाॽआङ् खिनिॽ पाधे़बाहाॽनु माङ्‌हुप् चोगुबा लाजेॽओ खिनिॽ मुॽइदाङ्‌साहाॽ, पित्‍थक्‍साहाॽ नु लाजेॽओ के़धोःक्‍पा कुजाहाॽओ यहवे दाङ्‌बे़ल्‍ले़ वे़त्‍ते़सरे़ नुॽमा तामा के़बिरिरो॥

१२ यहवे दाङ्‌बे़ल्‍ले़ ताङ्‌साङ्‌बो वे़त्‍ते़सरे़ चिक्‍खु युक्‍खुबा कुधाःङ्‌ङिन् हन्‍दुआङ् खिनिॽ लाजेॽओ चाहा चोःक्‍पा याक्‌वाओ वहित् थासु के़बिरिॽ, हे़क्‍क्‍याङ् खिनिॽ हुक्‍कोबा के़रे़क् याःम्‍बक्‍को मुॽइसाम् के़बिरिॽ॥ खिनिॽ यरिक् मे़न्‍छाम् सुवाङ्‌हाॽ सिङ्‌नात् के़बिरुम्‍सिम्‌ॽ, कर आत्‍तिन्‍हाॽलाम्‍माङ् याङ्‌ना सिङ्‌नात् के़म्‍भोःक्‍खुम्‍मिन्‍लो॥

१३ आङ्‌गाॽ आइन् खिनिॽ पिनिङ्‌बा यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌हाॽओ सिङ्‌सिङ् ये़क्‌ये़क्‍काङ् के़इःत्‍तुम् के़नाःत्‍तुम्‍ने़भग्र, यहवे दाङ्‌बे़ल्‍ले़ खिनिॽ एगाङ् मे़ःन् कर तगाङ् के़जोगिॽ॥ खिनिॽ थोधोक्‍पा के़बोःक्‍खिॽ कर योयोक् के़म्‍बोःक्‍खिन्‍लो॥

१४ आङ्‌गाॽ आइन् खिनिॽ पिनिङ्‌बा इङ्‌जाङ्‌हाॽओबा कुभालाम् फे़ङ्‌वा नु चुक्‌वा ले़प्‍माङ् मे़बेगे़म्‍मिन्‍ने़ॽ हे़क्‍क्‍याङ् वेॽ माङ्‌हाॽ मे़दिम्‍दे़म्‍सिम्‍मिन्‍ने़ॽआङ् से़वा मे़मे़त्‍ते़म्‍सिम्‍मे़ॽओ॥

इङ्‌जाङ् मे़न्‍इःप्‍मा मे़न्‍नाःप्‍मे़ल्‍ले़ के़धाबा साङ्‌ग्राहाॽ

(ले़बि २६:१४-४६)

१५ कर आङ्‌गाॽ आइन् खिनिॽ पिनिङ्‌ल पत्‍ताबा यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़रे़क् कुइङ्‌जाङ्‌हाॽ नु कुधिम्‍हाॽ सिङ्‌सिङ् ये़क्‌ये़क्‍काङ् के़ङ्‌घे़प्‍सुम्‍मिन्‍नाङ् खुने़ॽ कुबाःन्‍जाक्‍हाॽ के़न्‍इःत्‍तुम्‍मिन् के़न्‍नाःत्‍तुम्‍मिन्‍ने़भग्र, कन् के़रे़क् माङ्‌दे साङ्‌ग्राहाॽ खिनिॽ सम्‍धाङ् थाआङ् तुक्‍खेओ के़ध्‍ये़ॽइरो,

१६ खिनिॽ ये़क्‌यक्‍हाॽओ साङ्‌ग्रा थारो,

खिनिॽ पाङ्‌भेॽ पाङ्‌जुम्‍मो माङ्‌दे थारो॥

१७ खिनिॽ नाॽइमाहाॽओ हे़क्‍क्‍याङ्

फेॽरुम् सॽमा खर्बाहाॽओ माङ्‌दे साङ्‌ग्रा थारो॥

१८ खिनिॽ थिन्‍दाङ् सायोबोराहाॽओ,

खे़न्‍नु सोसोरिक् इक्‍ताप्‍पोबा पोगुगे़न् कुजाओ,

पित्‍थक्‍सा कुम्‍बाबा कुम्‍मामा पित्‍सात्‍हाॽओ,

मे़क्‍लुक् मे़ःन्‍दा मे़ल्‍लुक्‍साःत् मे़ःन्‍दसाःत्‍हाॽओ

माङ्‌दे़ साङ्‌ग्रा थारो॥

१९ सिगाङ् नु लाःक्‍कात् के़लासिॽ के़लःन्‍दिल्‍ले़

खिनिॽओ माङ्‌दे साङ्‌ग्रा थारो॥

२० खुने़ॽ के़नाॽरुम्‍माङ् खिनिॽ के़जोगुम्‍बा फे़न्‌याःम्‍बक्‍किल्‍ले़ चोगुल्‍ले़ खिनिॽ खिमो के़म्‍मे़गिन्‍ल थारिक् यहवे दाङ्‌बे़ल्‍ले़ खिनिॽ सम्‍धाङ् नु खिनिॽ हुक्‍किल्‍ले़ के़जोगुम्‍बा के़रे़क् याःम्‍बक्‍हाॽओ माङ्‌दे साङ्‌ग्रा, हयङ् किल्‍लिङ् नु तुक्‍खे लाक्‍खे पोःड्‌ल चोगुॽ॥

२१ खिनिॽ युक् चोःक्‍मारे़ लागि के़बेगिर के़बत्‍छिबा लाजेॽलाम् खिनिॽ मिङ् वरे़ङ्‌ले़ङ् मार थारिक् यहवे दाङ्‌बे़ल्‍ले़ खिनिॽ लुम्‍मो साॽरिक् यम्‍बा माङ्‌दुक्‍मा पोःक्‍ल चोगुॽ॥

२२ थक् के़हेबा के़जप्‍पा, थामा, आहम्‍हम्‍बा तुक्‍मा, मिआदिक्‍तिक्‍पा आओॽओॽबा, साङ्‌याक्‍मा, सिङ्‌जःक् इगे़सुॽबा खुक्‌वामेःत् नु सुक्‍नाःम्‍बा के़धॽबा तुक्‍माहाॽ तारुआङ् खिनिॽ के़म्‍मे़गिन्‍ल थारिक् यहवे दाङ्‌बे़ल्‍ले़ खिनिॽ तुक्‍खे के़जाःत्‍तिॽ॥

२३ हे़क्‍क्‍याङ् खिनिॽ सम्‍धाङ् के़बप्‍पा ताङ्‌साङ्‌बान् कासा हे़क्‍के वहित् मे़न्‍धामनाबा नु खिनिॽ सिगाङ्‌बा खाम्‍बाङ्‌ङिन् फे़न्‍जेॽ हेक्‍के कुजा मे़न्‍धोःक्‍मनाबा पोःङ्‌ॽ॥

२४ खिनिॽ लाजेॽओ के़धाबा पाङ्‌गे़न्‍दिङ् वहित्‍तिन् यहवे दाङ्‌बे़ल्‍ले़ खाम्‍हिःक् लुङ्‌हिःक् पोङ्‌ल चोगुॽ॥ खिनिॽ खाप्‍पुथ्‍यःङ् मे़म्‍मे़क्‍के थारिक् ताङ्‌साङ्‌बोलाम् खे़न् खिनिॽ सम्‍धाङ् थारो॥

२५ यहवे दाङ्‌बे़ल्‍ले़ खिनिॽ निङ्‌मिहाॽरे़ खुनिॽ तगि हारि के़द्‌ये़ॽइर के़याःन्‍दिॽ॥ खे़ङ्‌हाॽनु थङ् चोःक्‍से़ खिनिॽ लत्‍छा लाम् लाम्‍बा के़बेगिॽ कर खे़ङ्‌हाॽलाम् खिनिॽ नुसिलाम् लाम्‍बा के़घे़त्‍तासिॽ॥ खिनिॽ के़दुमुम्‍बान् मे़निसुआङ् इक्‍सादिङ् खाम्‍बेःक्‍कोबा के़रे़क् हाङ्‌जुम्‍हाॽ पगि मे़गि॥

२६ खिनिॽ के़सिबा थक्‍हाॽ ताङ्‌साङ्‌बोबा पुहाॽ नु खाम्‍बेःक्‍कोबा थक्‍साहाॽरे़ खुन्‍छिॽ चामा चा पोःङ्‌ॽ, हे़क्‍क्‍याङ् खे़ङ्‌हाॽ के़नाःप्‍पा के़देबा हाःत्‍ताङ् मे़होप्॥

२७ खिनिॽ वेःप्‍मा मे़न्‍छुक्‍के थारिक् यहवे दाङ्‌बे़ल्‍ले़ मिस्रबा होॽ, ने़क्‍सा के़बोबा, होरिक् के़ओॽबा फक्‌वाले़ःङ्‌वा नु ने़क्‍सा के़सोबा तुक्‍माल्‍ले़ के़दरिर के़याःन्‍दिॽ॥

२८ यहवे दाङ्‌बे़ल्‍ले़ खिनिॽ नाङ्‌नाङ् थाप्‍थाप् लॽमा, मिक्‍फःम्‍बा पोङ्‌मा नु निङ्‌वाॽ मुदङ् चामा तुक्‍मे़ल्‍ले़ के़दरिर के़याःन्‍दिॽ॥

२९ मिक्‍फःम्‍बे़ल्‍ले़ खामाक्‍मो ससप् ससप् सप्‍सुबा कुइसिःक् ले़न्‍दिक् मसेरा खिनिॽ लाङ्‌गे़घेगिॽ॥ खिनिॽ के़जोगुम्‍बा के़रे़क् याःम्‍बक्‍को खिनिॽ कुलिङ्‌दो मे़ङ्‌गे़प्‍मनाबा के़बोःक्‍खिॽ॥ खिनिॽ ताङ्‌गे़से़ःप्‍पा हाःत्‍ताङ् होःप्‍पाल्‍ले़ चोगुल्‍ले़ खिनिॽ चक्‍मे़ल्‍लॽए के़म्‌युक्‍ति के़म्‍नाप्‍तिॽ॥

३० खिनिॽनु पान् के़बुॽमाआङ् के़ये़प्‍मा सिसागे़न् मे़न्‍छ्‌यान् वेॽ मनाःल्‍ले़ तेॽरुॽ हे़क्‍क्‍याङ् फे़त्‍लाःन्‍दुॽ॥ खिनिॽ के़जोगुम्‍बा हिम्‍मो खिनिॽ आप्‍फेक् युङ्‌मा के़ङ्‌घोसुम्‍मिन्‌ॽ॥ खिनिॽ चे़ल्‍ले़क्‍सेॽ इक्‍ताप् के़लेःत्‍तुम्‌ॽ, खे़ल्‍ले़ कुजाॽइन् आप्‍फेक् साॽमा के़ङ्‌घोसुम्‍मिन्‌ॽ॥

३१ खिनिॽ मिक् तगि मे़सोःन्‍दुबा आप्‍फेक् पित्‍छाःन् खिनिॽ चामा के़ङ्‌घोसुम्‍मिन्‌ॽ॥ खिनिॽलाम् साक्‍के़ल्‍ले़क् के़म्‍नाप्‍ति के़म्‍देॽरिबा अदङ्‌ङिन् मे़न्‍नुःक्‍तुन् के़मे़म्‍बिरिन्‌ॽ॥ खिनिॽ मे़ल्‍लुक्‍किन् खिनिॽ निङ्‌मिहाॽ मे़बिरुसिॽ, कर खे़न् नुःक्‍मारे़ लागि हाःत्‍ले़आङ् के़म्‍भाॽरिन्‌ॽ॥

३२ खिनिॽ ये़म्‍बित्‍छा मे़न्‍छुमा साहाॽ वेॽस्‍मा सुवाङ्‌हाॽ मे़बिरुसिॽ, हे़क्‍क्‍याङ् थिक्‌याःन्‍धक्‍मा खे़ङ्‌हाॽरे़ खुन्‍छिॽ लाम् ओगे़मे़त्‍तुम्‍मिल्‍ले़ खिनिॽ मिक्‍किन् हे़ःत्‍ताङ्‌बा पोःङ्‌ॽ॥ कर खे़ङ्‌हाॽ वेॽ लाजेॽलाम् नुःक्‍मा ताःप्‍मासि खिनिॽ के़न्‍छुक्‍तुम्‍सिम्‍मिन्‌ॽ॥

३३ खिनिॽ लाजेॽओ स्‍याङ्‌मे़न्‍दाङ् के़जोगुम्‍बा कुजान् कुसेःन् निमे़न्‍दे़प्‍मनाबा सुवाङ्‌हाॽरे़ मे़जमे़देसुॽ, हे़क्‍क्‍याङ् खिनिॽग खिनिॽ हिङ्‌हिङ् साॽरिक् ताप्‍फे़ःल्‍लिक् के़म्‍मे़त्‍तिआङ् के़म्‌युक्‍तिॽ॥

३४ खिनिॽ मिक्‍किल्‍ले़ निसुबा नियारा पाःन्‍हाॽ ओगे़मे़त्‍तुम्‍मिल्‍ले़ खिनिॽ के़नाक्‍खि के़बेगिॽ॥

३५ यहवे दाङ्‌बे़ल्‍ले़ खिनिॽ थुङ्‌बोॽ नु लाङ् हे़क्‍क्‍याङ् थे़गेःक्‍काङ् यो लाङ्‌दाप्‍पेॽओ थारिक् के़वाम्‍बा, मे़न्‌वेःप्‍मनाबा के़दुक्‍पा होॽइल्‍ले़ के़दुगिर के़याःन्‍दिॽ॥

३६ खिनिॽ नु खिनिॽ युक्‍तिङ् के़जोगुम्‍बा हाङ्‌ङिन्, खिनिॽ नु खिनिॽ पाधे़बाहाॽरे़ कुसेःन् मे़न्‍निःत्‍तुन्‍छिम्‍बा सुवाङ्‌हाॽरे़ खुनिॽ लुम्‍मो यहवे दाङ्‌बे़ल्‍ले़ के़नाःत्‍ति के़देसिॽ, खम्‍भ्‍याङ् खे़प्‍मो सिङ् नु लुङ् माङ्‌हाॽ खिनिॽ से़वा के़मे़त्‍तुम्‍सिम्‌ॽ॥

३७ यहवे दाङ्‌बे़ल्‍ले़ खिनिॽ के़नाःत्‍ति के़देसिबा के़रे़क् मे़न्‍छाम् सुवाङ्‌हाॽरे़ खिनिॽ के़म्‍निसिआङ् चिजिङ् यङ्‌मा मे़सि, हे़क्‍क्‍याङ् लत्‍छा किप्‍मा के़घुबा कुबि नु कुनामे़न्‍छाॽ मे़प्‍मा चाहाक् के़बोःक्‍खिॽ॥

३८ इक्‍ताप्‍पो खिनिॽ यरिक् याॽरिःम्‍बा के़हेॽरुम्‌ॽ, कर चबे़ःत्‍छिक्‍लक् कुजा के़सुप्‍सुम्‌ॽ, थेआङ्‌भे़ल्‍ले़ निःङ्‌घुक्‌वाहाॽरे़ खे़न् मुरे़ःक् खारे़ःक् मे़जोगुॽ॥

३९ खिनिॽ चे़ल्‍ले़क्‍सेॽ इक्‍ताप् के़गेःत्‍तुम्‌ॽ हे़क्‍क्‍याङ् कुजाॽ थोःक्‍ल के़याःन्‍दुम्‌ॽ, कर खिनिॽ चे़ल्‍ले़क्‍सेॽ सिजःङ्‌वा थुङ्‌मा नु चे़ल्‍ले़क्‍सेॽ सुम्‍मा के़ङ्‌घोसुम्‍मिन्‌ॽ, थेआङ्‌भे़ल्‍ले़ फेॽबाःत्‍हाॽरे़ खे़न् मे़जमे़देसुॽ॥

४० लाजेॽ के़रे़क् खिनिॽ चैतुनहाॽ के़लेःत्‍तुम्‌ॽ, कर खिनिॽ निःङ्‌गेॽ युमा के़ङ्‌घोसुम्‍मिन्‌ॽ, थेआङ्‌भे़ल्‍ले़ चैतुने़ल्‍ले़ कुजाॽहाॽ खाम्‍बाङ्‌ङो मक्‍थाबेःक्॥

४१ खिनिॽ ये़म्‍बित्‍छा मे़न्‍छुमा साहाॽ मे़वाॽ, कर खिनिॽ खे़ङ्‌हाॽ कप्‍मा के़ङ्‌घोसुम्‍सिमिन्‌ॽ, थेआङ्‌भे़ल्‍ले़ खे़ङ्‌हाॽ मे़दे़म्‍सु मे़देॽरुसिॽ॥

४२ खिनिॽ सिङ्‌बुङ्‌हाॽ नु लाजेॽओबा इक्‍ताप्‍हाॽ के़रे़क् निःङ्‌घुक्‍हाॽरे़ मुरे़ःक् खारे़ःक् मे़जोगुॽ॥

४३ खिनिॽ लुम्‍मो याङ्‌गे़धोःक्‍पा वेॽ लाजेॽबान् खिनिॽनुःल्‍ले़ थोधोःक्‍पा पोङ्‌ल पेक्, कर खिनिॽ योयोक् के़बोःक्‍खिर के़बेगिॽ॥

४४ खे़ल्‍ले़ खिनिॽ सिङ्‌नात् के़बिरिॽ, कर खिनिॽ खे़न् सिङ्‌नात् के़म्‍बिरुम्‍मिन्‌ॽ॥ खे़न् चैँ तगाङ् पोःङ्‌ॽ, कर खिनिॽग एगाङ् के़बोःक्‍खिॽ॥

४५ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिबा इङ्‌जाङ्‌हाॽ नु थिम्‍हाॽ तिम्‍मा नाःप्‍मा के़न्‍दे़न्‍दिन्‍नाङ् खुने़ॽ कुबाःन्‍जाक्‍किन् के़न्‍इःत्‍तुम्‍मिन् के़न्‍नाःत्‍तुम्‍मिन्‍बाल्‍ले़ चोगुल्‍ले़ खिनिॽ मे़म्‍मे़क्‍के थारिक् कन् के़रे़क् माङ्‌दे साङ्‌ग्राहाॽ खिनिॽ सम्‍धाङ् थाआङ् तुक्‍खेओ के़ध्‍ये़ॽइरो॥

४६ खिनिॽ नु खिनिॽ थिन्‍दाङ् सायोबोराहाॽरे़ खुन्‍छिॽ सम्‍धाङ् सदादिङ्‌ले़ लागि खे़न् मिक्‍सेःन्‍हाॽ नु ने़हिरे़ मे़न्‍धाप्‍मनाबा पाःन्‍हाॽ पोःङ्‌ॽ॥

४७ खिनिॽ के़रे़क् पाःन्‍हाॽ वे़त्‍ते़सरे़ के़गत्‍तुम्‍मिल्‍ले़ खिनिॽ निङ्‌वाॽ त्‍ये़र यहवे दाङ्‌बा खिनिॽ निङ्‌वाॽफुमाङ्‌ङिन् माङ्‌से़वा के़म्‍मे़त्‍तुम्‍मिन्‌ॽ॥

४८ कल्‍ले़चोगुल्‍ले़ साक्‍मे़न्‍जा, वमे़न्‍धुङ्, ले़क्‍चाॽ नु के़रे़क् पाःन्‍हाॽरे़ कुहोःप्‍मा कुसाक्‍मो के़ध्‍ये़ॽइआङ् यहवे दाङ्‌बे़ल्‍ले़ खिनिॽ तक्‍ले़ङ्‌वाओ पाङ्‌घु तासुसिबा निङ्‌मिहाॽ याःम्‍बक् के़जोगुम् के़बिरुम्‍सिम्‌ॽ॥ खुने़ॽ खिनिॽ खाप्‍पुथ्‍यःङ् के़म्‍मे़क्‍खिन्‍ल थारिक् खिनिॽ फक्‍ताङ्‌ङो फे़न्‍जेॽ खे़ःप्‍सिङ्‌ङिन् फत्‍छु के़बिरिॽ॥

४९ यहवे दाङ्‌बे़ल्‍ले़ माःङ्‌घालाम्, इक्‍सादिङ् खाम्‍बेःक्‍माल्‍ले़ नास्‍मा कुयाओनु सुबुबुना कक्‍कफिःक्‍माल्‍ले़ मु फत्‍तुबा कुइसिःक् खिनिॽ कुसिङ् के़न्‍निःत्‍तुम्‍मिन्‍बा पाःन्‍दाङ् के़बाःप्‍पा लत्‍छा सुवाङ्‌स्‍मा मनाहाॽ खिनिॽ तक्‍ले़ङ्‌वाओ तारुसिॽ,

५० कुलुङ्‌माॽओ कुम्‍ब्रिक् के़युङ्‌बा सुवाङ्‌स्‍मा मनाहाॽरे़ काप्‍पो तुम्‍साहाॽ नामे़न्‍छाॽरुसिन्‌ॽ हे़क्‍क्‍याङ् हिन्‍जाॽबित्‍छाॽहाॽ खुन्‍छिॽ लुङ्‌माॽ स्‍याःत् मे़ल्‍लॽने़न्‌ॽ॥

५१ हे़क्‍क्‍याङ् खे़ङ्‌हाॽरे़ खिनिॽ पित्‍थक्‍साहाॽओबा कुम्‍बाबा कुम्‍मामा पित्‍सात्‍हाॽ नु मे़ल्‍लुक् मे़ःन्‍दाहाॽओबा मे़ल्‍लुक् मे़ःन्‍दसाःत्‍हाॽ हे़क्‍क्‍याङ् खिनिॽ लाजेॽओबा कुजाहाॽ खिनिॽ के़मे़गिर यारिक् मे़जमे़देसुॽ॥ खिनिॽ खाप्‍पुथ्‍यःङ् के़बोःक्‍खिर यारिक् कुजा, कुबोक् चे़ल्‍ले़क्‍सेॽ सिजःङ्‌वा, चैतुन निःङ्‌गेॽ, पित्‍थक्‍साहाॽओबा कुम्‍बाबा कुम्‍मामा पित्‍सात्‍हाॽ इग्र मे़ल्‍लुक् मे़ःन्‍दाहाॽओबा कुम्‍बाबा कुम्‍मामा मे़ल्‍लुक् मे़ःन्‍दसाःत्‍हाॽओ कुभा थेआङ् मे़ल्‍ले़रुन्‌ॽ॥

५२ खिनिॽ के़रे़क् ये़क्‌यक्‍हाॽ किर्गप् मे़गबु मे़ने़स्‍सुॽ, हे़क्‍क्‍याङ् खिनिॽ निङ्‌वाॽ के़युक्‍खुम्‍बा लाजेॽ के़रे़क्‍पा केःम्‍बा लुङ्‌धाक्‍हाॽ खे़ङ्‌हाॽरे़ मे़लुःन्‍दुॽ॥ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ पिमा के़इःत्‍तिबा के़रे़क् लाजेॽ कुले़ःम् खे़ङ्‌हाॽरे़ ये़क्‌यक्‍हाॽ थक्‍मा खिनिॽ किर्गप् के़म्‍गबिॽ॥

५३ किर्गप् के़म्‍गबिबा ये़म्‍मो खिनिॽ निङ्‌मिहाॽरे़ तुक्‍खे के़म्‍जाःत्‍तिबाल्‍ले़ चोगुल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिबा मुॽइदाङ्‌सा, आप्‍फेक् साहाॽआङ् खिनिॽ के़जाम्‍सिम्‌ॽ॥

५४ खिनिॽओबा के़रे़क्‍नुःल्‍ले़ कुसुत्‍ना के़नुॽबा नु साॽरिक् सिम्‍सिम्‍बा मनाःल्‍ले़आङ् आप्‍फेक् कुन्‍साॽ, खुने़ॽ लुङ्‌माॽ तुक्‍तुमा कुमेःत्‍तिन् हे़क्‍क्‍याङ् के़दाङ्‌बा अङे़ःक्‌वा कुस्‍सा कुएहाॽ लुङ्‌माॽ मे़दुक्‍तुसिन्‌ॽ॥

५५ कम्‍भ्‍यारिक् साॽरिक्‍काङ् पोःङ्‌ॽ, खुने़ॽ चर युङ्‌बा अङे़ःक्‌वा कुस्‍साहाॽलाम्‍बाबा सान् वेॽ हाःत्‍ताङ् मे़बिरुन्‌ॽ॥ निङ्‌मिहाॽरे़ खिनिॽ ये़क्‌यक्‍हाॽ किर्गप् मे़गबु मे़ने़स्‍सुबा साॽरिक् यम्‍बा तुक्‍खेओ खे़न् मनाओ वेॽ थे़माःन्‍नाङ् मे़दाङ्‌ने़न् मे़याःक्‍ने़न्‌ॽ॥

५६ खिनिॽओमा कुसुत्‍ना के़नुॽबा नु साॽरिक् सिम्‍सिम्‍मा, खाम्‍बाङ्‌ङोआङ् कुलाङ्‌योक् मे़न्‍धामनामा कुसुत्‍ना के़नुॽमा नु सिम्‍सिम् के़लॽमा मे़न्‍छुमाःल्‍ले़ खुने़ॽ कुये़म्‍बाःन् नु आप्‍फेक् कुस्‍साहाॽ

५७ खुने़ॽ कुस्‍सा याङ्‌दाङ्‌ङोलाम् के़लःम्‍बा पे़ॽहिःन् नु खुने़ॽ थाप्‍तुसिबा आम्‍ब्रे़ःङ्‌वा कुस्‍साहाॽलाम्‍बाबा साःन्‍नाङ् चामारे़ लागि पिमासि मे़दे़न्‍ने़न्‌ॽ॥ खुने़ॽ कुसक्‍मा हिःक्‍हिःक् के़लॽमा पोःङ्‌ॽ, थेआङ्‌भे़ल्‍ले़ खे़न् किर्गप् कप्‍मा ये़म्‍मो निङ्‌मिहाॽरे़ खिनिॽ के़रे़क् ये़क्‌यक्‍हाॽओ खिनिॽ तुक्‍खे के़म्‍जाःत्‍तिबा साॽरिक् यम्‍बा तुक्‍खेओ खे़ल्‍ले़ स्‍वाःत्‍ताङ् खे़न् सान् आप्‍फेक् चामा निङ्‌वाॽ चोगुॽ॥

५८ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ मिमिदिङ्‌गे़न् किप्‍मागे़घुबा कुमिङ्‌ङो के़ङ्‌गिसिन् हे़क्‍क्‍याङ् खिनिॽ कन् साप्‍पन्‍नो साप्‍ते़बा साम्‌योथिम् इङ्‌जाङ्‌ङोबा के़रे़क् कुबाःन्‍जाक्‍हाॽ सिङ्‌सिङ् ये़क्‌ये़क्‍काङ् के़न्‍इःत्‍तुम्‍मिन् के़न्‍नाःत्‍तुम्‍मिन्‍ने़भग्र,

५९ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ नु खिनिॽ अङे़ःक्‌वा साहाॽओ किप्‍मागे़घुबा, थःप्‍मे़न्‍दे़प्‍मनाबा नु चक्‍मे़ल्‍लॽबा तुक्‍खेहाॽ हे़क्‍क्‍याङ् हारावराॽ मे़न्‌वेःप्‍मनाबा साॽरिक् यम्‍बा तुक्‍माहाॽ तारुरो॥

६० मिस्रबा तुक्‍माहाॽलाम् खिनिॽ के़गिसिआङ् वये़, खे़न् के़रे़क् तुक्‍माहाॽ खुने़ॽ खिनिॽओ तारुरो, हे़क्‍क्‍याङ् खे़न् तुक्‍माहाॽ खिनिॽओ खिम्‍सिङ्‌ॽ॥

६१ कन् साम्‌योथिम् इङ्‌जाङ् साप्‍पन्‍नो साप्‍ते़आङ् के़बप्‍पा के़रे़क् परिक्‍पा तुक्‍मा नु के़साक्‍पा तुक्‍खेहाॽआङ् खिनिॽ मे़म्‍मे़क्‍के थारिक् यहवे दाङ्‌बे़ल्‍ले़ खिनिॽओ तारुॽ॥

६२ तगि खिनिॽ ताङ्‌साङ्‌बोबा खेसेबाहाॽ यारिक् के़वाॽबाहाॽ सुःल्‍लिक् थिक्‍लक् के़दाङि के़याःक्‍तिॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुबाःन्‍जाक्‍किन् खिनिॽ इःप्‍मा नाःप्‍मा के़न्‍दे़न्‍दिन्॥

६३ यहवे दाङ्‌बाल्‍ले़ कुनिङ्‌वाॽ त्‍ये़र खिनिॽ नुॽमा तामा नु के़बोःन्‍दि के़धे़ॽरिर चोगु, आल्‍ल हे़क्‍केलॽरिक्‍के खुने़ॽ कुनिङ्‌वाॽ तार खिनिॽ खाप्‍पुथ्‍यःङ् के़जोगिआङ् के़मे़क्‍खिॽ॥ हे़क्‍क्‍याङ् खिनिॽ युक् चोःक्‍मारे़ लागि लाःप्‍मा के़जोगिबा लाजेॽलाम् खिनिॽ हाॽयाक् के़आगिॽ॥

६४ खे़ब्‍याङ् इक्‍सादिङ् खाम्‍बेःक्‍माल्‍ले़ लत्‍छा कुयाओनु वेॽस्‍मा कुयाओ थारिक् वेॽ वेॽ मे़न्‍छाम् सुवाङ्‌हाॽरे़ खुन्‍छिॽ लुम्‍मो यहवे दाङ्‌बे़ल्‍ले़ खिनिॽ फुत्‍छिङ्‌ज्‍याङ् के़से़सिॽ॥ खे़प्‍मो खिनिॽआङ् कुसिङ् के़न्‍निःत्‍तुम्‍सिम्‍मिन्‍बा हे़क्‍क्‍याङ् खिनिॽ पाधे़बाहाॽरे़आङ् कुसिङ् मे़न्‍निःत्‍तुसिन्‍बा सिङ् नु लुङ्‌लाम् मे़जोगुसिबा वेॽ माङ्‌हाॽ खिनिॽ से़वा के़मे़त्‍तुम्‍सिम्‌ॽ॥

६५ खे़न् मे़न्‍छाम् सुवाङ्‌हाॽरे़ खुन्‍छिॽ लुम्‍मो नुरिक् तारिक्‍काङ् युङ्‌मा के़ङ्‌घोसुम्‍मिन्, हे़क्‍क्‍याङ् खिनिॽ लाङ्‌तोॽभेःत् नाःम्‍मादे़न्‍नाङ् के़ङ्‌घोसुम्‍मिन्॥ खे़प्‍मो यहवे दाङ्‌बे़ल्‍ले़ खिनिॽ निङ्‌वाॽ तुक्‍खे चामा, हाङ्‌मारे़ हाङ्‌मारे़ मिक्‍को सुरित् लाःप्‍मा नु निङ्‌वाॽ स्रोःन् के़लॽबा चोगु के़बिरिॽ॥

६६ खिनिॽ चक्‍मे़ल्‍लॽए योनाधोबा के़बोःक्‍खिआङ् के़हिङिॽ॥ से़न्‍दिक् ले़न्‍दिक् किमारे़ चिरिम्‍लिम्‍ना के़यक्‍खिॽ हे़क्‍क्‍याङ् आसिसिबा किमे़ल्‍ले़ खिनिॽ चक्‍मे़ल्‍लॽए के़गिसिॽ॥

६७ खिनिॽ निङ्‌वाॽओ पगि के़गिसिबाल्‍ले़ चोगुल्‍ले़ हे़क्‍क्‍याङ् खिनिॽ मिक्‍किल्‍ले़ निसुबा नियाराःल्‍ले़ चोगुल्‍ले़ तानाम् खिनिॽ अक्‍खे के़बाःत्‍तुम्‌ॽ, “युःन्‍छिक् पोङ्‌ङिल्‍ले़गमे़न् नुॽबामे़न्!” हे़क्‍क्‍याङ् युःन्‍छिक् के़बाःत्‍तुम्‌ॽ, “तानाम् खाओःत्‍तिल्‍ले़गमे़न् नुॽबामे़न्!”

६८ यहवे दाङ्‌बे़ल्‍ले़ खिनिॽ मिस्र लाजेॽओ याङ्‌ना मे़नुःक्‍निङ्‌ङिन् पाःत्‍तुआङ् वये़साङ् वालाधाहाॽलाम् खुने़ॽ खे़प्‍मो याम्‍मो याङ्‌ना के़बाङ्‌घिॽ॥ खे़प्‍मो निङ्‌मिहाॽरे़ खुन्‍छिॽ हुक्‍को योःग्‍बा योःग्‍मा पोङ्‌मारे़ लागि खिनिॽ आप्‍फेक् सङ्‌मासिङ् तम्‍सिङ् के़जोगुम्‌ॽ, कर हाःत्‍ले़आङ् खिनिॽ के़न्‍इङिन्‍लो॥

मोआब लाजेॽओ यहवे दाङ्‌बे़ल्‍ले़ इस्राइलिहाॽनु चोगुबा माङ्‌हुप्

२९

होरेबa लाजेॽओ यहवे दाङ्‌बे़ल्‍ले़ इस्राइलिहाॽनु चोगुबा माङ्‌हुप्‍पिन्‍नुःल्‍ले़ वेॽ मोआब लाजेॽओ यहवे दाङ्‌बे़ल्‍ले़ मोसान् इङ्‌जाङ् पिरुबा माङ्‌हुप्‍पिल्‍ले़न् पाःन्‍दाङ्‌हाॽ आम्‍भा कन्‍हाॽएरो॥

२ मोसाःल्‍ले़ के़रे़क् इस्राइलिहाॽ उःत्‍तुसिआङ् मे़त्‍तुसि–

यहवे दाङ्‌बे़ल्‍ले़ मिस्र लाजेॽओ फारोन्, खुने़ॽ के़रे़क् कुयुक्‍साबाहाॽ नु खुने़ॽ के़रे़क् कुलाजेॽओ खिनिॽए तगि खुने़ॽ चोगुबा के़रे़क् याःम्‍बक्‍हाॽ खिनिॽ के़निसुम्‍माङ् के़वयिॽ॥

३ यम्‍ब्‌यम्‍बा तुक्‍खे लाक्‍खेहाॽ, निङ्‌वाॽ के़माबा मिक्‍सेःन्‍हाॽ नु खे़न् ने़हिरे़ मे़न्‍धाप्‍मनाबा पयम् यम्‍बा याःम्‍बक्‍हाॽ आप्‍फेक् खिनिॽ मिक्‍किल्‍ले़ के़निसुम्॥

४ कर आइन् थारिक् यहवे दाङ्‌बे़ल्‍ले़ खिनिॽ कुसिङ् निःप्‍मा निङ्‌वाॽ, निमा मिक् नु खे़म्‍मा ने़भाक् मे़म्‍बिए के़गत्‍तिॽ॥

५ हे़क्‍केसाङ् यहवे दाङ्‌बे़ल्‍ले़ पाःत्‍तुॽ, “आङ्‌गाॽ लिबोङ् तङ्‌बे थारिक् मुरे़ःक् खारे़ःक् थेआङ् के़होःप्‍पादे़न्‍नो खिनिॽ लाम्‍लोनिङ् फे़त्‍निङ्‌ङिल्‍ले़ खिनिॽ थक्‍को के़जाक्‍खुम्‍बा चाङ्‌हाॽ कुद्रे़क् मे़बोःक्‍खे़न्, हे़क्‍क्‍याङ् खिनिॽ लाङ्‌ङो के़जाक्‍खुम्‍बा लाङ्‌सुःप्‍पिन्‍नाङ् कुद्रे़क् मे़बोःक्‍खे़न्॥

६ खिनिॽ खरे़ःङ् के़न्‍जाम्‍मिन् हे़क्‍क्‍याङ् चे़ल्‍ले़क्‍सेॽ के़दुम्‍बा थि इग्र वेॽ आममबा थे़माआङ् के़न्‍धुङुम्‍मिन्॥ आङ्‌गाॽ यहवे दाङ्‌बे़न्‍ने खिनिॽ निङ्‌वाॽफुमाङ्‌आ के़लॽबा खिनिॽ कुसिङ् निःप्‍मा के़सुक्‍तुम्‍ल फाॽआङ् आङ्‌गाॽ अक्‍खे चोगुङ्‌बारो॥”

७ खिनिॽ कन् ते़न्‍नो के़गे़रि के़भे़रिल्‍ले़ हेस्‍बोनबा हाङ् सिहोननु बासानबा हाङ् ओगे़न् आनिॽ तक्‍ले़ङ्‌वाओ थक्‍से़ लःन्‍दे़ त्‍ये़सि, हे़क्‍क्‍याङ् आनिॽ खे़ङ्‌हाॽ आनाःन्‍दुम्‍सिम्॥

८ हे़क्‍क्‍याङ् आनिॽ खे़ङ्‌हाॽरे़ खुन्‍छिॽ लाजेॽहाॽ हुक्‍काप् चोःक्‍मनाआङ्, रुबेनि, गादि नु मनस्‍सेरे़ कुभ्रे़ःङ् कुधाःक्‍हाॽ खे़न् खुन्‍छिॽ खोमा लक् कुसिङ् आबिरुम्‍सिम्॥

९ कन् माङ्‌हुप्‍पोबा पाःन्‍जाःक्‍किन् सिङ्‌सिङ् ये़क्‌ये़क्‍काङ् इःत्‍ते़म् नाःत्‍ते़म्‍मे़ॽ, हे़क्‍केलॽरिक् खिनिॽ के़जोगुम्‍बा के़रे़क् पाःन्‍हाॽओ खिनिॽ कुलिङ्‌दो के़गे़प्‍पा के़बोःक्‍खिर॥

१० आइन् खिनिॽ के़रे़क् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि के़ये़बि के़गरि– खिनिॽ लाम्‍लोबाङ्‌हाॽ नु तुम् लाम्‍लोबाहाॽ, लाम्‍लोबाहाॽ नु युक्‍साबाहाॽ नु वेॽ के़रे़क् इस्राइलिहाॽ,

११ खिनिॽ अङे़ःक्‌वा साहाॽ नु खिनिॽ मेःत्‍हाॽ हे़क्‍क्‍याङ् खिनिॽ लागि साःङ्‌गाहिम्‍मो सिङ् के़घे़ःप्‍पा नु च्‍वाःत् के़भाःप्‍पाहाॽ वेॽ लाजेॽबाआङ् के़ये़बिॽ॥

१२ यहवे दाङ्‌बा खिनिॽ निङ्‌वाॽफुमाङ्‌ङिन्‍नु लत्‍छा माङ्‌हुप्‍पो हुप्‍सिङ्‌मारे़ लागि खिनिॽ कप्‍मो के़ये़बिॽ, खे़न् माङ्‌हुप्‍पिन् यहवे दाङ्‌बे़ल्‍ले़ आइन् खिनिॽनु हुप्‍तुर पत् हे़क्‍क्‍याङ् माङ्‌हे़क्‍किल्‍ले़ एःप्‍साप् एःप्‍तुर पत्॥

१३ आक्‍खेलॽरिक् खुने़ॽ खिनिॽनु माङ्‌हुप् चोगु हे़क्‍क्‍याङ् खिनिॽ थाःक्‍थे़बा अब्राहाम, इसहाक खे़ब्‍याङ् याकुबनु माङ्‌हे़क् चोगुआङ् वये़, हे़क्‍केलॽरिक्‍के खुने़ॽ खिनिॽ निङ्‌वाॽफुमाङ् पोङ्‌मारे़ लागि नु खिनिॽ चैँ खुने़ॽ आप्‍फेक् कुमना चाःक्‍मारे़ लागि से़क्‍खा चोगुर पत्॥

१४ आङ्‌गाॽ कन् माङ्‌हे़क्‍किन्‍नु सोरिक्‍पा माङ्‌हुप्‍पिन् खिनिॽ आइन् यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुदगि आनिॽनु सोरिक् के़ये़प्‍पाहाॽनुरक् मे़हुप्‍पाआन्,

१५ कर आइन् आल्‍ल आनिॽनु सोरिक् कप्‍मो मे़न्‌वाॽमनाबाहाॽनुआङ् आङ्‌गाॽ माङ्‌हुप् चोगुङ्‌ॽ॥

१६ आनिॽ आक्‍खेलॽरिक् मिस्र लाजेॽओ आयुङे़, हे़क्‍क्‍याङ् कप्‍मो के़प्‍मारे़ लागि वेॽ लाजेॽहाॽलाम् आनिॽ आबोःक्‍खे़र आक्‍खेलॽरिक् आगाःक्‍तुम् आभे़त्‍तुम् खे़न् खिनिॽ के़निसुम्‌ॽ॥

१७ खे़ङ्‌हाॽरे़ खुनिॽ लुम्‍मो के़वाॽबा खे़ङ्‌हाॽरे़ खुन्‍छिॽ सिक्‍के़ले़ःङ्‌बा सिङ्, लुङ्, युप्‍पा नु साम्‍म्‍याङ् नावाइत्‍लाहाॽ खिनिॽ के़निसुम्‍माङ् वाॽ॥

१८ सिङ्‌सिङ् लॽरे़म्‍मे़ॽ! खे़न् मे़न्‍छाम् सुवाङ्‌हाॽरे़ खुन्‍छिॽ माङ्‌हाॽ से़वा मे़त्‍छे़ आइन् यहवे दाङ्‌बा आनिॽ निङ्‌वाॽफुमाङ्‌लाम् खिनिॽओबा कुभा ये़म्‍बित्‍छा इग्र मे़न्‍छुमा, किग्र थाःक् इग्र पासिङ्‌हाॽरे़ खुन्‍छिॽ निङ्‌वान् मे़हिसिङ्‌ङिन्‍ल॥ ये़क्‌ये़क् लॽरे़म्‍मे़ॽ, खिनिॽ लुम्‍मो अक्‍तङ्‌बा फे़न्‍निङ्‌वाॽ के़दाःप्‍पा थे़मा पाःन्‍निल्‍ले़आङ् कुबुङ् होःप्‍ल॥

१९ आल्‍ल हे़क्‍तङ्‌बा मनाःल्‍ले़ कन् माङ्‌हे़क्‍कोबा पाःन्‍जाःक्‍हाॽ खे़प्‍सुल्‍ले़ खे़न् आप्‍फेक् मुॽइसाम् पिसिङ् हे़क्‍क्‍याङ् अक्‍खेलॽरिक् निङ्‌वाॽ इःत्‍छिङ्‌ॽ, “आङ्‌गाॽ आप्‍फेक् आलाम्‍मो लाङ्‌घेःक्‍काआङ् पत्‍तासाङ् आङ्‌गाॽ ताप्‍थेक् याम्‍धेक् वाॽआ॥” कन् मनाःल्‍ले़ च्‍वाःत्‍तिल्‍ले़ वारक्‍खुबा लाजेॽ सम्‍धाङ्‌नु सोसोरिक् कुसे़ङ्‌ग्रा लाजेॽओआङ् तुक्‍खे लाक्‍खे तारुॽ॥

२० खे़न् ले़प्‍मि पिमारे़ लागि यहवे दाङ्‌बे़ल्‍ले़ आप्‍फाल्‍ले़आङ् कुनिङ्‌वाॽ मे़नुःक्‍तुन्‌ॽ, कर खुने़ॽ मि के़दिःप्‍पा कुसाक्‍के़न्‍निन् नु कुनाहे़म्‍मान् खे़न् मनाःल्‍ले़ कुसम्‍धाङ् थारो॥ कन् साप्‍पन्‍नो साप्‍ते़आङ् के़बप्‍पा के़रे़क् माङ्‌दे साङ्‌ग्राहाॽ खे़न् मनाःल्‍ले़ कुसम्‍धाङ् चुक्, खे़ब्‍याङ् यहवे दाङ्‌बे़ल्‍ले़ खे़ल्‍ले़ कुमिङ्‌ङिन् ताङ्‌साङ्‌बा सिगाङ्‌लाम् मासु पिरुॽ॥

२१ साम्‌योथिम् इङ्‌जाङ्‌ङोबा कन् साप्‍पन्‍नो साप्‍ते़आङ् के़बप्‍पा के़रे़क् माङ्‌दे साङ्‌ग्राहाॽ कुइसिःक् यहवे दाङ्‌बे़ल्‍ले़ खे़न् इस्राइलिहाॽरे़ खुनिॽ के़रे़क् थाःक्‍कोलाम् मे़क्‍मा सिमारे़ लागि एःक् से़न्‍दुदेसुॽ॥

२२ खिनिॽ एगाङ् के़दाबा थाःक्‍थाःक्‍हाॽ नु साॽरिक् माःङ्‌घा लाजेॽहाॽलाम् के़दाबा वेॽ लाजेॽबाहाॽरे़ खिनिॽ लाजेॽओ के़दाबा मे़क्‍मा सिमाहाॽ नु यहवे दाङ्‌बे़ल्‍ले़ खे़प्‍मो तारुबा तुक्‍माहाॽ मे़निसुरो॥

२३ यहवे दाङ्‌बे़ल्‍ले़ खुने़ॽ किप्‍मा के़घुबा कुसिक् पोःक्‍मो सदोम नु गमोरा, अदमा नु सबोयिमे़न् खाप्‍पुथ्‍यःङ् चोगुबा कुइसिःक् लाजेॽओ के़रे़क् कान्‍धाक् नु युम् मिगे़दिक्‍पा मिघाङ्‌ग्रोक्‍लक् पोःङ्‌ॽ॥ खे़न् थे़माआङ् मे़ल्‍लेःत्‍तेबा, थे़माआङ् मे़ल्‍लिङ्‌मनाबा नु याःन्‍सुङ्‌ङाङ् मे़ल्‍लिङ्‌मनाबा याक्‍चाना पोःङ्‌ॽ॥

२४ के़रे़क् मे़न्‍छाम् सुवाङ्‌हाॽरे़ पाःन्‍सेःन्‍दो मे़जोगुॽ, “यहवे दाङ्‌बे़ल्‍ले़ कन् लाजेन् थेआङ् अक्‍तङ्‌बा चोगुबाबे? कन् मिधुङ्‌दिङ् मिराःक् हे़क्‍तङ्‌बा साक्‍के़न्‍निन् थेआङ्‌बे?”

२५ हे़क्‍केःल्‍ले़ अक्‍तङ्‌बा नोगप् तारो, “खे़ङ्‌हाॽ मिस्रलाम् यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ फे़त्‍तुसिल्‍ले़ खुन्‍छिॽ पाधे़बाहाॽनु खुने़ॽ चोगुबा माङ्‌हुप्‍पिन् खे़ङ्‌हाॽरे़ मे़ले़रु मे़देसुबाल्‍ले़ चोगुल्‍ले़ हे़क्‍के पोःक्‍खे़बारो॥

२६ खे़ङ्‌हाॽ मे़बेआङ् वेॽ माङ्‌साम्‍माङ्‌हाॽ से़वा मे़मे़त्‍तुसि हे़क्‍क्‍याङ् कन्‍हाॽरे़ खुन्‍छिॽ तगि साम्‍बोन् हबत् मे़भन्‍छिङ्‌ङाङ् माङ्‌से़वा मे़मे़त्‍तुसि, खे़न् माङ्‌साम्‍माङ्‌हाॽ खे़ङ्‌हाॽरे़ कुसिङ् मे़न्‍निःत्‍छे मे़वये़, यहवे दाङ्‌बे़ल्‍ले़ खे़न् माङ्‌साम्‍माहाॽ खुन्‍छिॽ पिरुसिबा होःप्‍ते़॥

२७ कल्‍ले़चोगुल्‍ले़ यहवे दाङ्‌बे़ल्‍ले़ कुसाक्‍के़न्‍निन् कन् लाजेॽओ थ्‍ये़, हे़क्‍क्‍याङ् कन् साप्‍पन्‍नो साप्‍ते़आङ् के़बप्‍पा के़रे़क् माङ्‌दे साङ्‌ग्राहाॽ खुने़ॽ कन् लाजेॽओ थासु॥

२८ यहवे दाङ्‌बे़ल्‍ले़ किप्‍मा के़घुबा कुसिक् पोःक्‍मो नु साॽरिक् कुयाःक्‍ले़ॽमो खे़ङ्‌हाॽ खुन्‍छिॽ लाजेॽओलाम् हाॽयाक् आःक्‍खुदेसुसि, हे़क्‍क्‍याङ् खे़न् आइन् पोःक्‍खे़आङ् ने़बा कुइसिःक् वेॽ लाजेॽओ खे़ङ्‌हाॽ लाप्‍पुङ्‌देसुसि!”

२९ ओसेःन्‍धाङ् मे़म्‍बोङ्‌मनाबा पाःन्‍हाॽ यहवे दाङ्‌बा आनिॽ निङ्‌वाॽफुमाङ्‌ङिन्‍ले़न्‍लो॥ कर कन् साम्‌योथिम् इङ्‌जाङ्‌ङोबा के़रे़क् पाःन्‍जाःक्‍हाॽ इःप्‍मा नाःप्‍मारे़ लागि ओसेःन्‍धाङ् के़बोङ्‌बा पाःन्‍हाॽग आनिॽ नु आनिॽ थिन्‍दाङ् सायोबोराहाॽरे़ लागि आभे़ल्‍ले़साङ् सदादिङ्‌ले़ लागिरो॥

a 

२९:१ होरेब, सिनै कोःक्‍माल्‍ले़ वेॽ कुमिङ्॥

से़न्‍लप् नु मुॽइसाम् खोमा पाःन्‍दङ्‌हाॽ

३०

यहवे दाङ्‌बे़ल्‍ले़ मे़न्‍छाम् सुवाङ्‌हाॽरे़ खुनिॽ लुम्‍मो खिनिॽ के़नाःत्‍ति के़देसिॽआङ् एगाङ् आल्‍ल कन् मुॽइसाम्‍हाॽ नु माङ्‌दे साङ्‌ग्राहाॽ खिनिॽ सम्‍धाङ् थारो हे़क्‍केःल्‍ले़ खे़न् निङ्‌वाॽ इःत्‍ते़म्‍मे़ॽआङ्

२ खिनिॽ नु खिनिॽ मुॽइदाङ्‌साहाॽ यहवे दाङ्‌बा खिनिॽ निङ्‌वाॽफुमाङ्‌ङो के़नुःक्‍खिॽ, हे़क्‍क्‍याङ् आङ्‌गाॽ आइन् इङ्‌जाङ् चोगुङ्‌बा खुने़ॽ कुबाःन्‍जाक्‍किन् खिनिॽ सिक्‍लुङ्‌माॽ नु खिनिॽ के़रे़क् नु साःङ्‌गो सक्‍माःल्‍ले़ के़इःत्‍तुम् के़नाःत्‍तुम्‌ॽ,

३ खे़ब्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ नुॽमा तामा ये़न्‍निन् के़नुःक्‍ति के़बिरिॽ हे़क्‍क्‍याङ् खिनिॽ लुङ्‌माॽ के़दुक्‍तिॽ, खम्‍भ्‍याङ् आत्‍तिन् सुवाङ्‌हाॽरे़ खुन्‍छिॽ लुम्‍मो खिनिॽ फुत्‍छिङ्‌ज्‍याङ् के़जोगिआङ् वये़, खे़ङ्‌हाॽलाम् खिनिॽ के़भुक्‍खि के़दारिॽ॥

४ खिनिॽ लाजेॽलाम् लाःक्‍कात् के़म्‍लःत्‍ति के़म्‍देसिआङ् ताङ्‌साङ्‌बाल्‍ले़ कुसिङ्‌गाङ्‌बा के़रे़क्‍नुःल्‍ले़ माःङ्‌घाबा लाजेॽओ के़वयिसाङ् खे़प्‍मोलाम् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़भुक्‍खिॽ, हे़क्‍क्‍याङ् खे़प्‍मोलाम् खिनिॽ के़नुःक्‍ति के़दारिॽ॥

५ खिनिॽ पाधे़बाहाॽरे़ मे़युक्‍तुबा लाजेॽओ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़दारिॽ, हे़क्‍क्‍याङ् खिनिॽ खे़न् के़युक्‍तुम्‌ॽ, खे़ब्‍याङ् खिनिॽ पाधे़बाहाॽनुःल्‍ले़आङ् के़नुॽबा के़दाबा नु निःप्‍मे़न्‍दे़त्‍ते यरिक् के़जोगिॽ॥

६ यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽ के़रे़क् सिक्‍लुङ्‌माॽ नु के़रे़क् साःङ्‌गो सक्‍माःल्‍ले़ मिःम्‍जि के़मे़त्‍तुम्‍ल फाॽआङ् खुने़ॽ खिनिॽ नु खिनिॽ मुॽइदाङ्‌साहाॽरे़ खुन्‍छिॽ निङ्‌वाॽओ हर्दो हे़गु के़बिरिॽ, हे़क्‍क्‍याङ् खिनिॽ हिङ्‌मा के़सुक्‍तिर॥

७ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कन् के़रे़क् माङ्‌दे साङ्‌ग्राहाॽ खिनिॽ कुनामे़न्‍छाॽ के़मे़प्‍पा नु खिनिॽ तुक्‍खे के़जाःप्‍पाहाॽओ थार याःन्‍दुॽ॥

८ खिनिॽ याम्‍मो यहवे दाङ्‌बे़ल्‍ले़ कुबाःन्‍जाक्‍किन् इःप्‍मा नाःप्‍मा के़दे़न्‍दिॽ, हे़क्‍क्‍याङ् आङ्‌गाॽ आइन् खिनिॽ पिनिङ्‌बा खुने़ॽ के़रे़क् कुइङ्‌जाङ्‌हाॽ के़इःत्‍तुम् के़नाःत्‍तुम्‌ॽ॥

९ कल्‍ले़चोगुल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़जोगुम्‍बा के़रे़क् पाःन्‍नो के़नुरि के़दासिर चोगुॽ॥ खुने़ॽ यरिक् हिन्‍जाॽबित्‍छाॽ आत्‍तातान्‍ने यरिक् थक्‍साहाॽ के़बिरिॽ, खिनिॽ इक्‍ताप्‍हाॽओ यरिक् कुजा के़धोःक्‍पा पोङ्‌ल याःन्‍दु के़बिरिॽ, थेआङ्‌भे़ल्‍ले़ खिनिॽ सुधे़बा ताक्‍थे़बाहाॽनु कुनिङ्‌वाॽ त्‍ये़आङ् वये़बा कुइसिःक् याम्‍मो खिनिॽनु कुनिङ्‌वाॽ तारो॥

१० साम्‌योथिम् साप्‍पन्‍नो साप्‍ते़आङ् के़बप्‍पा इङ्‌जाङ्‌हाॽ, थिम्‍हाॽ नु खुने़ॽ कुइक्‍लान् के़घे़प्‍सुम्‍माङ् के़इःत्‍तुम् के़नाःत्‍तुम्‌ॽ, हे़क्‍क्‍याङ् खिनिॽ सिक्‍लुङ्‌माॽ नु सक्‍मा साम्‍मिल्‍ले़ यहवे दाङ्‌बा खिनिॽ निङ्‌वाॽफुमाङ् ले़प्‍माङ् के़नुःक्‍खिने़भग्र, खिनिॽनु कुनिङ्‌वाॽ तारो॥

हिङ्‌मे़न् नु सिमे़न् सेःक्‍मा

११ आङ्‌गाॽ आइन् खिनिॽ पिनिङ्‌बा इङ्‌जाङ्‌ङिन् खिनिॽ लागि साॽरिक् पसाक्‍के़साक्‍पा इग्र इःप्‍मा नाःप्‍मा के़न्‍छुक्‍तुम्‍मिन्‍बा मे़जोःक्‍ने़न्॥

१२ थेआङ्‌भे़ल्‍ले़ खे़ङ्‌ग साङ्‌ग्राम्‍पेदाङ्‌ङो होप्, खिनिॽ अक्‍खे लॽमा मे़बोङ्‌ने़न्, “आनिॽ लागि हात् साङ्‌ग्राम्‍पेदाङ्‌ङो थो थोःक्‍सिङ् पेःक्‍काङ् खे़न् युरु आबिबे हे़क्‍क्‍याङ् आनिॽ आमे़त्‍ताङ् खे़न् इःप्‍मा नाःप्‍माबे?”

१३ खे़न् वरःङ्‌ङिल्‍ले़ नास्‍मा कुयाओआङ् होप्, खिनिॽ अक्‍खे लॽमा मे़बोङ्‌ने़न्, “हात् वरःङ् नाधाःम्‍बि पेःक्‍पाबे हे़क्‍क्‍याङ् खे़न् फे़त्‍तुआङ् आनिॽ आमे़त्‍ताङ् आइःत्‍तुम् आनाःत्‍तुम्‍बाबे?”

१४ कर खिनिॽ इःप्‍मा नाःप्‍मारे़ लागि पाःन्‍जाःक्‍किन् खिनिॽ निःत्‍ताङ्‌ङे वाॽ, खिनिॽ आप्‍फेक् मुराओ नु खिनिॽ सिक्‍लुङ्‌मोए वाॽ॥

१५ ओमे़त्‍ते़म्‍मे़ॽ, आङ्‌गाॽ आइन् हिङ्‌मे़न् नु नुॽमा तामे़न् हे़क्‍क्‍याङ् मे़क्‍मा नु सिमे़न् सेःक्‍मा खिनिॽ पिनिङ्‌ॽ॥

१६ यहवे दाङ्‌बा खिनिॽ निङ्‌वाॽफुमाङ्‌ङिन् मिःम्‍जि मे़प्‍मा, खुने़ॽ कुलाम्‍मो लाङ्‌घेःक्‍मा, खुने़ॽ कुइङ्‌जाङ्, कुधिम् नु साम्‌योथिम्‍हाॽ इःप्‍मा नाःप्‍मारे़ लागि आङ्‌गाॽ आइन् खिनिॽ इङ्‌जाङ् पिनिङ्‌ल पत्‍ता॥ हे़क्‍क्‍याङ्‌लक् खिनिॽ के़हिङिॽ, खिनिॽ के़बोःन्‍दि के़धे़ॽरिॽ, हे़क्‍क्‍याङ् खिनिॽ युक् चोःक्‍मा के़इःत्‍तुम्‍बा लाजेॽओ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हाङ्‌वागे़न् मुॽइसाम् के़बिरिॽ॥

१७ कर खिनिॽ निङ्‌वाॽ ताक्‍कन्‍नाङ् खिनिॽ आधिङ्‌गानि के़बोःक्‍खिॽ हे़क्‍क्‍याङ् वेॽ साम्‍माङ्‌हाॽ ले़प्‍माङ् खिनिॽ निङ्‌वाॽ इगेःक् लॽआङ् खे़ङ्‌हाॽ से़वा मे़प्‍मासि नु साबन् हक्‍पे़त्‍ताङ् माङ्‌से़वा मे़प्‍मा के़हेःक्‍तुम्‍सिम्‍ने़भग्र,

१८ खिनिॽ से़क्‍खाए युम्रे़क् के़मे़गिॽ फाॽआङ् आइन् उवा चोगुङ्‌ॽ, हे़क्‍क्‍याङ् यर्दन नाम्‍धा पिसाङ् खिनिॽ युक्‍मारे़ लागि पेःक्‍मा के़जोगिबा लाजेॽओ खिनिॽ यरिक् ये़न् के़न्‍हिङिन्‌ॽ॥

१९ आङ्‌गाॽ आइन् खिनिॽ तगि हिङ्‌मे़न् नु सिमे़न्, मुॽइसाम्‍मिन् नु माङ्‌दे साङ्‌ग्राःन् खिनिॽ तगि ने़स्‍सुङ्‌ङाङ् ने़रो फाॽआङ् आङ्‌गाॽ साङ्‌ग्राम्‍पेदाङ् नु इक्‍सादिङ् खाम्‍बेःक्‍मान् खिनिॽ तक्‍ले़ङ्‌वाओ के़निबा तोःन्‍दि ये़प्‍सुङ्‌सिङ्‌ॽ॥ आल्‍ल हिङ्‌मे़न्‍ने खिनिॽ सेगे़म्‍मे़ॽ, हे़क्‍केलॽरिक् खिनिॽ नु खिनिॽ मुॽइदाङ्‌साहाॽ हिङ्‌मा सुक्‍ते़म्‍मे़ॽ,

२० हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिन् मिःम्‍जि मे़त्‍ते़म्‍मे़ॽर, खुने़ॽ कुइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ खे़ब्‍याङ् खुने़ॽओ खिम्‍मासिम्‍मिन्‍ने़ॽआङ् हिङे़म्‍मे़ॽआङ् वये़म्‍मे़ॽ॥ थेआङ्‌भे़ल्‍ले़ यहवे दाङ्‌बे़न्‍ने खिनिॽ हिङ्‌मारो, हे़क्‍क्‍याङ् खिनिॽ थाःक्‍थे़बा अब्राहाम, इसहाक खम्‍भ्‍याङ् याकुबे़न्‍नु खुने़ॽ पिनिङ् मे़त्‍तुसिआङ् माङ्‌हे़क्‍सिङ्‌बा लाजेॽओ खुने़ॽ खिनिॽ थाःक् के़जाॽबा के़जोगिरो॥

यहोसुःन् लाम्‍लोबा पोःङ्‌ॽ

३१

मोसाःल्‍ले़ इस्राइलबा के़रे़क् मनाहाॽ कन् इङ्‌जाङ्‌हाॽ मे़प्‍मा सुरुसिल्‍ले़

२ खुने़ॽ अक्‍खे मे़त्‍तुसि, “आङ्‌गाॽ आइन् किप् थिक्‍काङ् निबोङ् तङ्‌बे के़राङ्॥ आल्‍ल आङ्‌गाॽ लाम्‍लोमा मे़सुक्‍निङ्‌ङिन्‌ॽ॥ यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्‌ङाङ् वाॽ, ‘खे़ने़ॽ यर्दन नाधाःम्‍बि काःक्‍माआङ् पेःक्‍मा के़न्‍छुक्‍तुन्‌ॽ॥’

३ यहवे दाङ्‌बा खिनिॽ निङ्‌वाॽफुमाङ्‌ङिन्‍ने खिनिॽ तगि नाधाःम्‍बि पेक्॥ खुने़ॽ खिनिॽ तगिलाम्‍बा कन् मे़न्‍छाम् सुवाङ्‌हाॽ मे़क्‍खुसिॽ, हे़क्‍क्‍याङ् खिनिॽ खे़ङ्‌हाॽरे़ खुन्‍छिॽ लाजेन् के़युक्‍तुम्‌ॽ॥ यहवे दाङ्‌बे़ल्‍ले़ पाःत्‍तुबा हे़क्‍के यहोसुःन्‍नाङ् खिनिॽ तगि नाधाःम्‍बि पेक्॥

४ “एमोरिहाॽरे़ खुन्‍छिॽ हाङ्‌हाॽ सिहोने़न् नु ओगे़न् मे़क्‍खुसिबा कुइसिःक् यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ लाजेःन्‍नाङ् मे़क्‍खुॽ॥

५ यहवे दाङ्‌बे़ल्‍ले़ खे़ङ्‌हाॽ खिनिॽ हुक्‍को थासुसिॽ, हे़क्‍क्‍याङ् आङ्‌गाॽ खिनिॽ मे़त्‍निङ्‌बा के़रे़क् इङ्‌जाङ्‌हाॽ कुइसिःक् खिनिॽ कन्‍हाॽ के़मे़त्‍तुम्‍सिम्‍ल पोःङ्‌ॽ॥

६ कल्‍ले़चोगुल्‍ले़ खे़ने़ॽ के़धुम्‍बा नु हाङ्‌हाङ् के़लॽबा पोःक्‍खे़ॽ! कन्‍हाॽनु खे़ने़ॽ मे़गिसे़न्‍ने़ॽ हे़क्‍क्‍याङ् यङ्‌मा मे़स्‍ये़न्‍ने़ॽ! थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन्‍ने खिनिॽनु पेक्॥ खुने़ॽ खिनिॽ आभे़ल्‍ले़आङ् के़ल्‍ले़रिन्‌ॽ, लाप्‍पाङ् के़न्‍देसिन्‌ॽ॥”

७ खे़ब्‍याङ् मोसाःल्‍ले़ यहोसुःन् उःत्‍तुआङ् के़रे़क् इस्राइलिहाॽरे़ खुन्‍छिॽ तगि खुने़ॽ मे़त्‍तु, “के़धुम्‍बा नु हाङ्‌हाङ् के़लॽबा पोःक्‍खे़ॽ! थेआङ्‌भे़ल्‍ले़ यहवे दाङ्‌बे़ल्‍ले़ खिनिॽ पाधे़बाहाॽ पिनिङ् मे़त्‍तुसिआङ् माङ्‌हे़क् चोगुबा लाजेॽओ कन् मनाहाॽनु खे़ने़ॽए के़बेःक्, हे़क्‍क्‍याङ् खे़न् खे़ङ्‌हाॽरे़ खुन्‍छिॽ लक्‍खोमारे़ लागि खे़ने़ॽ खे़ङ्‌हाॽ के़भःक्‍खु के़बिरुसिर पोःङ्‌ॽ॥

८ यहवे दाङ्‌बे़न् आप्‍फेक् खे़ने़ॽ के़दगि पेक् हे़क्‍क्‍याङ् खे़ने़ॽनु सोरिक् वाॽ॥ खुने़ॽ खे़ने़ॽ आभे़ल्‍ले़आङ् के़ल्‍ले़त्‍ने़न्, लाप्‍पाङ् के़न्‍देने़न्‍लो॥”

थिम्‍हाॽ निःप्‍मा के़बोङ्‌बा ये़म्‍हाॽ

९ कल्‍ले़चोगुल्‍ले़ मोसाःल्‍ले़ साम्‌योथिम् इङ्‌जाङ् साप्‍तुआङ् यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बा ले़बिःल्‍ले़ कुधाःक्‍कोबा निङ्‌वाॽफुसाम्‍बाहाॽ नु इस्राइलबा के़रे़क् लाम्‍लोबाहाॽ पिरुसि॥

१० खे़ब्‍याङ् मोसाःल्‍ले़ खे़ङ्‌हाॽ अक्‍तङ्‌बा इङ्‌जाङ् पिरुसि, “तङ्‌बे नुसि थक्‍माबा कुनुप्‍मो सिङ्‌नात्‍हाॽ ले़प्‍मा पिमासि तङ्‌बेओ, तक्‍तक्‌वा हिम् याःक्‍मा तङ्‌नाम्‍मो,

११ खुने़ॽ सेगुबादे़न्‍नो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि के़रे़क् इस्राइलिहाॽ ओसेःन्‍धाक्‍सिङ्‌से़ मे़दाःल्‍ले़ के़रे़क् इस्राइलिहाॽरे़ खुनिॽ तगि खुन्‍छिॽ मे़घे़प्‍सुर खिनिॽ कन् साम्‌योथिम् इङ्‌जाङ्‌ङिन् निरे़म्‍मे़ॽ॥

१२ ये़म्‍बित्‍छा नु मे़न्‍छुमा, हिन्‍जाॽबित्‍छाॽ नु खिनिॽ ये़क्‌यक्‍को के़वाॽबा वेॽ लाजेॽबाहाॽ के़रे़क् सुप्‍से़म्‍सिम्‍मे़ॽ, हे़क्‍क्‍याङ् खे़ङ्‌हाॽरे़ मे़घे़प्‍सुआङ् यहवे दाङ्‌बा खिनिॽ निङ्‌वाॽफुमाङ्‌ङिन् किप्‍मा नु कन् साम्‌योथिम् इङ्‌जाङ्‌ङोबा के़रे़क् पाःन्‍जाःक्‍हाॽ सिङ्‌सिङ् ये़क्‌ये़क्‍काङ् इःप्‍मा नाःप्‍मा मे़हुॽसिङ्‌ल॥

१३ यर्दन नाधाःम्‍बि खिनिॽ युक् चोःक्‍से़ पेःक्‍मा के़इःत्‍तुम्‍बा लाजेॽओ के़युङिर थारिक् कन् साम्‌योथिम् इङ्‌जाङ्‌ङिन् कुसिङ् मे़न्‍निःप्‍मनाबा खे़ङ्‌हाॽरे़ खुन्‍छिॽ ये़म्‍बित्‍छा मे़न्‍छुमा साहाॽरे़आङ् मे़घे़प्‍सुआङ् यहवे दाङ्‌बा खिनिॽ निङ्‌वाॽफुमाङ्‌ङिन् किप्‍मा हुॽसिङ्‌मा के़बोङ्‌बा वाॽरो॥”

यहवे दाङ्‌बे़ल्‍ले़ मोसान् पिरुबा कुनुप्‍मा इङ्‌जाङ्

१४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “ओमे़त्‍ते़ॽ, खे़ने़ॽ के़सिमा ये़न्‍निन् निःत्‍ताङ् त्‍ये़घे़रे़॥ कल्‍ले़चोगुल्‍ले़ यहोसुःन् उःत्‍ते़ॽ, हे़क्‍क्‍याङ् तुम्‍मादे़न् साःङ्‌गाहिम्‍मो खिनिॽ त्‍ये़म्‍मे़ॽ॥ खे़प्‍मो खुने़ॽ चोःक्‍मा के़बोङ्‌बा याःम्‍बक्‍हाॽ आङ्‌गाॽ हुक्‍सुप्‍तुङ्‌ॽ॥” खे़ब्‍याङ् मोसान् नु यहोसुःन् तुम्‍मादे़न् साःङ्‌गाहिम्‍मो त्‍ये़सि॥

१५ हे़क्‍क्‍याङ् यहवे दाङ्‌बे़न् साःङ्‌गाहिम्‍मो लत्‍छा खाॽमित् सित्‍लाङ्‌ङो ओसेःन्‍धाङ् पोःक्‍खे़, खम्‍भ्‍याङ् खे़न् साःङ्‌गाहिम्‍मो लाःप्‍मादे़न्‍निल्‍ले़ कुसम्‍धाङ् फन्‍छिङ्॥

१६ हे़क्‍क्‍याङ् यहवे दाङ्‌बे़ल्‍ले़ मोसान् मे़त्‍तु, “खे़ने़ॽ के़म्‍बा के़धाःक्‍थे़बाहाॽ कुइसिःक् खे़ने़ॽ सिमा के़जोःक्॥ खे़ने़ॽ के़सिआङ् एगाङ् खे़ङ्‌हाॽ मे़लाःप्‍पा लाजेॽओ मे़गे़त्‍ताङ् कन् मनाहाॽरे़ हाराए वेॽ लाजेॽबा माङ्‌हाॽ ले़प्‍माङ् मे़लात् हे़क्‍क्‍याङ् याम्‍साम्‍मो याम्‍बोःप्‍मा याःम्‍बक् मे़जोगुॽ॥ आङ्‌गाॽ मे़ले़त्‍ताआङ् खे़ङ्‌हाॽनु चोगुङ्‌बा माङ्‌हुप्‍पिन् खे़ङ्‌हाॽरे़ मे़भेःन्‍दुॽ॥

१७ खे़ल्‍ले़ याःन्‍दिक् आङ्‌गाॽ आसाक्‍के़न्‍निन् खे़ङ्‌हाॽरे़ खुन्‍छिॽ सम्‍धाङ् चुक् हे़क्‍क्‍याङ् आङ्‌गाॽ खे़ङ्‌हाॽ लाप्‍फेसुङ्‌सिङ्‌ॽ, खम्‍भ्‍याङ् आङ्‌गाॽ आनारान् खे़ङ्‌हाॽलाम् चिक्‍खुङ्‌ङाङ् खे़ङ्‌हाॽ खाप्‍पुथ्‍यःङ् मे़मे़क्॥ यरिक् तुक्‍खे लाक्‍खेहाॽ नु के़साक्‍पा पाःन्‍हाॽ खे़ङ्‌हाॽरे़ खुन्‍छिॽ सम्‍धाङ् इदारो॥ खे़ब्‍याङ् खे़ल्‍ले़ याःन्‍दिक् खे़ङ्‌हाॽरे़ अक्‍खे मे़बाःत्‍तुॽ, ‘आनिॽ निङ्‌वाॽफुमाङ्‌ङिन् आनिॽ लुम्‍मो होःप्‍पाल्‍ले़ चोगुल्‍ले़ए आनिॽ सम्‍धाङ् अक्‍तङ्‌बा के़साक्‍पा तुक्‍खे लाक्‍खेहाॽ त्‍ये़बाग मे़ःम्‍बि?’

१८ वेॽ माङ्‌हाॽ ले़प्‍माङ् मे़लाःत्‍ताङ् खे़ङ्‌हाॽरे़ मे़जोगुबा के़रे़क् फे़न्‌याःम्‍बक्‍किल्‍ले़ चोगुल्‍ले़ खे़ल्‍ले़ याःन्‍दिक् आङ्‌गाॽ से़क्‍खासाङ् आनारान् चिक्‍खुङ्‌ॽ॥

१९ “कल्‍ले़चोगुल्‍ले़ आल्‍ल खिनिॽ आप्‍फेक् लागि कन् से़वासाम्‍लोन् साप्‍ते़म्‍मे़ॽआङ् इस्राइलिहाॽ हुॽरे़म्‍सिम्‍मे़ॽ हे़क्‍क्‍याङ् खे़ङ्‌हाॽ साम्‍लोमा पाङ्‌घे़म्‍सिम्‍मे़ॽ॥ खे़ङ्‌हाॽरे़ खुन्‍छिॽ तक्‍ले़ङ्‌वाओ कन् साम्‍लोन् आङ्‌गाॽ आलागि लत्‍छा तोःन्‍दि पोङ्‌ल॥

२० कन्‍हाॽरे़ खुन्‍छिॽ पाधे़बाहाॽ आङ्‌गाॽ माङ्‌हे़क् चोगुङ्‌सिङ्‌ङाङ् पिमासि माङ्‌हुप् चोगुङ्‌बा पित्‍नु नु सक्‌वाघु के़गुङ्‌बा लाजेॽओ आङ्‌गाॽ खे़ङ्‌हाॽ के़त्‍तुङ्‌सिङ्‌ङाङ् एगाङ्, खे़ङ्‌हाॽरे़ मे़ज मे़धुङुॽ हे़क्‍क्‍याङ् वेॽ माङ्‌हाॽ ले़प्‍माङ् मे़लाःत्‍ताङ् कन्‍हाॽ से़वा मे़मे़त्‍तुसिॽ, हे़क्‍क्‍याङ् आङ्‌गाॽ मे़नाॽआयाङ् आङ्‌गाॽ चोगुङ्‌बा माङ्‌हुप्‍पिन् मे़भेःन्‍दुॽ॥

२१ यरिक् तुक्‍खे लाक्‍खे नु के़साक्‍पा पाःन्‍हाॽ खे़ङ्‌हाॽरे़ खुन्‍छिॽ सम्‍धाङ् ताआङ् एगाङ् कन् से़वासाम्‍लोन् खे़ङ्‌हाॽरे़ खुन्‍छिॽ तक्‍ले़ङ्‌वाओ तोःन्‍दि कुसिङ् पोःङ्‌ॽ, थेआङ्‌भे़ल्‍ले़ खे़न् खे़ङ्‌हाॽरे़ खुन्‍छिॽ मुॽइदाङ्‌साहाॽरे़ आभे़ल्‍ले़आङ् निङ्‌वाॽ मे़म्‍भेःत्‍छुन्‌ॽ॥ आङ्‌गाॽ खे़ङ्‌हाॽ पिनिङ् मे़त्‍तुङ्‌सिङ्‌बा लाजेॽओ के़प्‍मासिनुःल्‍ले़ तगिए आङ्‌गाॽ खे़ङ्‌हाॽरे़ खुन्‍छिॽ निङ्‌वाॽओ मे़इःत्‍तुबाःन् कुसिङ् निःत्‍तुङ् सुरुङ्‌ङाङ् वाॽ॥”

२२ खे़ब्‍याङ् मोसाःल्‍ले़ हाबा खे़न् ये़न्‍नो कन् से़वासाम्‍लोन् साप्‍तुआङ् इस्राइलिहाॽ हुॽरुसि॥

२३ यहवे दाङ्‌बे़ल्‍ले़ नुनरे़ कुस्‍सा यहोसुःन् कन् इङ्‌जाङ्‌ङिन् पिरु, “के़धुम्‍बा नु हाङ्‌हाङ् के़लॽबा पोःक्‍खे़ॽ! थेआङ्‌भे़ल्‍ले़ आङ्‌गाॽ पिनिङ् मे़त्‍तुङ्‌सिङ्‌ङाङ् माङ्‌हे़क् चोगुङ्‌ङाङ् माङ्‌हुप् चोगुङ्‌बा लाजेॽओ खे़ने़ॽए इस्राइलिहाॽ के़गे़त्‍तुसिॽ, हे़क्‍क्‍याङ् आङ्‌गाॽ आप्‍फेक् खे़ने़ॽनु वाॽआ॥”

२४ मोसाःल्‍ले़ कन् साम्‌योथिम् इङ्‌जाङ्‌ङोबा पाःन्‍जाःक्‍हाॽ कुहेःक्‍सिङ्‌माआङ्‌धो कुनुप्‍मा थारिक् साप्‍तु सुरुआङ् एगाङ्

२५ यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बा ले़बिःल्‍ले़ कुमुॽइदाङ्‌साहाॽरे़ कन् इङ्‌जाङ्‌ङिन् पिरुसि,

२६ “साम्‌योथिम् इङ्‌जाङ्‌ङोबा कन् साप्‍पन्‍निन् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किल्‍ले़ कुबेसाङ् ने़स्‍से़म्‍मे़ॽ, हे़क्‍क्‍याङ् खिनिॽ तक्‍ले़ङ्‌वाओ के़निबा तोःन्‍दि कुसिङ् खे़प्‍मो ने़र॥

२७ थेआङ्‌भे़ल्‍ले़ आङ्‌गाॽ खिनिॽ पिफ्‍युङ् के़जोगिबान् नु खिनिॽ पान् मे़ङ्‌घे़म्‍मान् कुसिङ् निःत्‍तुङ्‌ॽ॥ आइन् आङ्‌गाॽ हिङ्‌ङाआङ् वाॽआरए आङ्‌गाॽ खिनिॽनु वाॽआरए यहवे दाङ्‌बे़ल्‍ले़ कुदक्‍ले़ङ्‌वाओ खिनिॽ के़बोगिआङ् के़वयिने़भग्र, आङ्‌गाॽ सिआ खे़त्‍ताआङ् एगाङ्‌ग छे़न्‍ना साॽरिक् पिफ्‍युङ् के़जोगिॽ!

२८ खिनिॽ थाःक्‍को के़रे़क् लाम्‍लोबाहाॽ नु खिनिॽ के़रे़क् युक्‍साबाहाॽ आङ्‌गाॽओ फुक्‍खे़म्‍सिम्‍मे़ॽ, हे़क्‍क्‍याङ् आङ्‌गाॽ कन् पाःन्‍जाःक्‍हाॽ खिनिॽ मे़त्‍निङ्‌ॽ, खम्‍भ्‍याङ् खे़ङ्‌हाॽरे़ खुन्‍छिॽ तक्‍ले़ङ्‌वाओ ताङ्‌साङ्‌बान् नु खाम्‍बेःक्‍मान् के़निबा तोःन्‍दि ये़प्‍सुङ्‌सिङ्‌ॽ॥

२९ आङ्‌गाॽ सिआआङ् एगाङ् खिनिॽ से़क्‍खासाङ् साॽरिक् फे़त्‍के़लारिॽ हे़क्‍क्‍याङ् आङ्‌गाॽ पिनिङ्‌बा इङ्‌जाङ्‌हाॽलाम् लाःत्‍लाःत् के़बोःक्‍खिॽ फाॽआङ् आङ्‌गाॽ कुसिङ् निःत्‍तुङ्‌ॽ॥ यहवे दाङ्‌बे़ल्‍ले़ कुनिमो खिनिॽ फे़न्‌याःम्‍बक् के़जोगुम्‍बा नु खिनिॽ हुक्‍किल्‍ले़ के़जोगुम्‍बा पाःन्‍निल्‍ले़ खुने़ॽ कुसिक् के़भोःक्‍खुम्‍बाल्‍ले़ चोगुल्‍ले़ के़दाबा ये़न्‍हाॽओ खिनिॽ ये़त्‍तुक्‍खे के़दुमुम्‍लो॥”

मोसाःल्‍ले़ कुसाम्‍लो

३० हे़क्‍क्‍याङ् मोसाःल्‍ले़ कन् से़वासाम्‍लोओबा पाःन्‍छेःक्‌वाहाॽ कुहेःक्‍सिङ्‌माआङ्‌धो कुनुप्‍मा थारिक् इस्राइलबा के़रे़क् सङ्‌जुम्‍भोःल्‍ले़ मे़घे़प्‍सुर याःन्‍दुसिरो॥

३२

ताङ्‌साङ्‌बे, खे़प्‍से़ॽओ,

हे़क्‍क्‍याङ् आङ्‌गाॽ पाःत्‍तारो!

इक्‍सादिङ् खाम्‍बेःक्‍के,

आङ्‌गाॽ पाःत्‍तुङ्‌बा पाःन्‍जाःक्‍हाॽ खे़प्‍से़ॽओ॥

२ आङ्‌गाॽ आनिसाम्‍मिन् वहित् हे़क्‍के थाररो,

आङ्‌गाॽ आबाःन्‍जाःक्‍हाॽ सेःक्‌वा कुइसिःक् चुक्‍लरो,

कुनःक् यान् सम्‍धाङ् वहिःम्‍बो हे़क्‍के थाररो,

सिङ्‌लिङ् सम्‍धाङ् ते़त्‍ते़त् के़लॽबा च्‍वाःत् हे़क्‍के लॽररो॥

३ आङ्‌गाॽ यहवे दाङ्‌बे़ल्‍ले़ कुमिङ्‌ङिन् उवा चोगुङ्‌लो,

निङ्‌वाॽफुमाङ्‌ङिन् साॽरिक् पयम् यम्‍बा चोक्‍लो!

४ खुने़ॽग इःम्‍सिङ्‌मादे़न् याक्‍पेॽरो,

खुने़ॽ कुयाःम्‍बक्‍हाॽ कुलिङ्‌दो के़गे़प्‍पा चोक्‍लो,

हे़क्‍क्‍याङ् खुने़ॽ के़रे़क् कुलाम्‍हाॽ कुदोःप्‍मा चोक्‍लो॥

खुने़ॽग पान् मे़म्‍भेःम्‍मनाबा नसाःन्‍साबा निङ्‌वाॽफुमाङ्‌लो

कुदोःप्‍मा खासेन् के़लोःम्‍बा नु से़क्‍खाबा चोक्‍लो॥

५ खे़ङ्‌हाॽरे़ खुने़ॽनु फे़न्‌याःम्‍बक् मे़जोगुरो,

कङ्‌ग सिरिङ्‌ममा पाःन्‍लो

आल्‍लआङ्‌धो खे़ङ्‌हाॽ खुने़ॽ कुमनासि मे़ःन्‍छिरो,

खे़ङ्‌हाॽग इङ्‌ले़क् के़जोःक्‍पा नु

कुदोःप्‍मा लाम् मे़न्‍नाःप्‍मनाबा थाःक्‍सिरो॥

६ थे अक्‍खेलॽरिक्‍के यहवे दाङ्‌बे़न् खिनिॽ के़जे़क्‍खुम्‍बि?

अदङ् नु सिक्‍कुम् निङ्‌वाॽ के़होःप्‍पा मनासे,

खिनिॽ चइःत् के़ने़बा नु के़जोःक्‍पा

खुने़ॽए खिनिॽ पानुदिङ् पा,

खिनिॽ लत्‍छा सुवाङ् के़जोःक्‍पा खुने़ॽए मेःन्‍नाङ्‌बि?

७ उन्‍छोःन् उन्‍छोःन्‍बा ये़न्‍हाॽ निङ्‌वाॽ इःत्‍ते़म्‍मे़ॽओ,

उनाहुरि तगिबा थाःक्‍हाॽरे़ खुन्‍छिॽ याःम्‍बेओ

खिनिॽ निङ्‌वाॽसुम् लॽरे़म्‍मे़ॽओ॥

खिनिॽ पाहाॽ सेःन्‍दोसे़म्‍सिम्‍मे़ॽओ,

हे़क्‍क्‍याङ् खे़ङ्‌हाॽरे़ के़म्‍मे़त्‍तिरो,

खिनिॽ काप्‍पो तुम्‍साहाॽ से़ःन्‍लाप्‍ताम्‍सिम्‍मे़ॽओ,

खे़ब्‍याङ् खे़ङ्‌हाॽरे़ खिनिॽ के़म्‍जे़क्‍तिरो॥

८ आल्‍ल के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़,

मे़न्‍छाम् सुवाङ्‌हाॽ लाजेॽसिङ्‌बुङ् पिरुसिरो,

हे़क्‍केलॽरिक् खुने़ॽ के़रे़क् मे़न्‍छाम् याप्‍मिहाॽ से़न्‍दुसिरो,

खे़ब्‍याङ् इस्राइलि मुॽइदाङ्‌हाॽरे़ खुन्‍छिॽ खानिःत् कुइसिःक्

मे़न्‍छाम् सुवाङ्‌हाॽरे़ खुनिॽ इःन्‍दोहाॽ ने़स्‍सु पिरुसिरो॥

९ थेआङ्‌भे़ल्‍ले़ इस्राइलिहाॽग

यहवे दाङ्‌बे़ल्‍ले़ कुमनासिरो,

याकुबे़न् खुने़ॽ आप्‍फेक् कुयाङ्‌सा कुन्‍धेरो॥

१० मुरे़ःक् खारे़ःक्‍पा थेआङ् के़होःप्‍पा ये़ःङ्‌घादे़न्‍नो,

सुरित् के़जङ् के़हुःक्‍पा थेआङ् के़होःप्‍पादे़न्‍नो

इक्‍लाःल्‍ले़ लोःक्‍खुबादे़न्‍नो खुने़ॽ खे़ङ्‌हाॽ खोसुसिरो॥

खुने़ॽ खे़ङ्‌हाॽ ताङ्‌से़ःप्‍तुसिरो

हे़क्‍क्‍याङ् खुने़ॽ खे़ङ्‌हाॽ ओमे़त्‍तुसिरो,

खुने़ॽ खे़ङ्‌हाॽ कुमिक्‍हाङ्‌मा हे़क्‍के कम्‍ब्राङ् मे़त्‍तुसिरो॥

११ कुहाप्‍पिन् के़मुम्‍बाआङ् कुस्‍साहाॽ सम्‍धाङ्

सुरित् केजङ्‌ङो के़बे़बाआङ् के़वाॽबा,

कुलाप्‍पिन् हप्‍फे़ के़मे़प्‍पाआङ् कुस्‍साहाॽ के़धेःक्‍पा

हे़क्‍क्‍याङ् कुलाप्‍हाॽ सम्‍धाङ् कुस्‍सा के़बङ्‌बा कक्‍कफिःक्‍मा हे़क्‍के,

१२ यहवे दाङ्‌बे़ल्‍ले़ एःक् खे़ङ्‌हाॽ लाम्‍लोसुसिरो,

खुने़ॽनु वेॽ लाजेॽबा आत्‍तिन् माङ्‌ङिन्‍नाङ् होःप्‍ते़रो॥

१३ खुने़ॽ खे़ङ्‌हाॽ चन्‍जम्‍बादे़न्‍हाॽ लिङ्‌बाङ्‌घुसिरो

हे़क्‍क्‍याङ् इक्‍ताप्‍हाॽओबा कुजाहाॽ चाःत्‍तुसिरो,

खुने़ॽ खे़ङ्‌हाॽ याक्‍पेॽओबा माङ्‌वा सक्‌वाघु नु

याक्‍ख्रे़ःक्‍कोबा चैतुन निःङ्‌गेॽ चाःत्‍तुसिरो॥

१४ खुने़ॽ खे़ङ्‌हाॽ पित्‍थक्‍साहाॽलाम् नुदाक्‌वा

हे़क्‍क्‍याङ् के़मे़ॽबा मे़ल्‍लुक्‍साःत्‍हाॽनु सोसोरिक्

थक्‍सा लुप्‍हाॽलाम् पित्‍नु थुङ्‌घुसिरो॥

खुने़ॽ खे़ङ्‌हाॽ साॽरिक् नुबा मासिहाॽनु सोसोरिक्

मे़ःन्‍दाहाॽ नु बासानबा नुबा थुःम्‍बाहाॽ पिरुसिरो॥

चे़ल्‍ले़क्‍सेल्‍ले़ कुवालाम् चोःक्‍मनाबा

चाॽरिक् कुजागे़नुॽबा चे़ल्‍ले़क्‍सेॽ सेजङ्‌वान् के़धुङुम्‍लो॥

१५ कर यसुरुनa मे़ॽरुआङ् लाङ्‌गे़धिक्‍पा पोःक्‍खे़रो,

नुरिक् चामा मे़घोसुआङ् मनाहाॽ चाप्‍मे़ॽ मे़ॽरुसिरो

हे़क्‍क्‍याङ् वरे़ङ्‌ले़ङ्‌बा मे़बोःक्‍खे़बारो॥

खे़ब्‍याङ् खे़ङ्‌हाॽरे़ खुनिॽ नावागे़न् चइःत् के़जोःक्‍पा

आबाङे खुन्‍छिॽ निङ्‌वाॽफुमाङ्‌ङिन् मे़ले़रु मे़देसुरो,

हे़क्‍क्‍याङ् खे़ङ्‌हाॽरे़ खुन्‍छिॽ से़न्‍लप्‍दाङ्‌बा

याक्‍पेॽइन् हने़ मे़न्‍जोबा मे़मे़त्‍तुरो॥

१६ खे़ङ्‌हाॽरे़ खुन्‍छिॽ वेॽ माङ्‌हाॽरे़ मे़जोगुल्‍ले़

खुने़ॽ कुना के़हे़म्‍बा पोःक्‍खे़र मे़याःन्‍दुरो,

हे़क्‍क्‍याङ् सिक्‍के़ले़ःङ्‌बा खुन्‍छिॽ नावाइत्‍लाहाॽरे़ चोगुल्‍ले़

खुने़ॽ साॽरिक् कुसाक्‍के़न् पोगे़र मे़जोगुरो॥

१७ खे़ङ्‌हाॽरे़ खुन्‍छिॽ पाधे़बाहाॽरे़ से़वा मे़म्‍मे़त्‍ते के़वाॽबा माङ्‌हाॽ,

आल्‍लो खारक् के़गे़प्‍पा के़दाबा माङ्‌हाॽ,

खे़ङ्‌हाॽरे़ खुन्‍छिॽ कुसिङ् मे़न्‍निःत्‍तुन्‍छिन्‍बा माङ्‌हाॽ,

निङ्‌वाॽफुमाङ् मेःन्‍बा फे़न्‍साम्‍हाॽरे़ लागि

खे़ङ्‌हाॽरे़ सिदुङ्‌जभा मे़दोन्‍दुरो॥

१८ खिनिॽ सागे़वाःम्‍बा याक्‍पेॽइन् के़ले़रुम्‍लो,

खिनिॽ के़गप्‍पा निङ्‌वाॽफुमाङ्‌ङिन् निङ्‌वाॽ के़भेःत्‍छुम्‍लो॥

१९ खे़न् निसुआङ् यहवे दाङ्‌बे़ल्‍ले़ खिनिॽ के़नाॽरिरो,

थेआङ्‌भे़ल्‍ले़ खुने़ॽ कुस्‍साहाॽरे़ मे़जोगुल्‍ले़

खुने़ॽ कुसाक्‍के़न्‍निल्‍ले़ हाङ्‌गे़न् सिक्‍चा लोरे़रो॥

२० खे़ब्‍याङ् खुने़ॽ अक्‍खे पाःत्‍तुरो,

“आङ्‌गाॽ खे़ङ्‌हाॽ लाप्‍फुसुङ्‌सिङ्‌लो,

हे़क्‍क्‍याङ् खे़ङ्‌हाॽ थे़मा मे़बोङ्‌बि, ओमे़त्‍तुङ् साॽरुङ्‌लो॥

थेआङ्‌भे़ल्‍ले़ खे़ङ्‌हाॽग फे़त्‍के़लाॽबा थाःक्‍सिरो,

इङ्‌आले़क्‍ले़क्‍पा थिन्‍दाङ् सायोबोरासिरो॥

२१ खे़न् माङ् मे़ःन्‍बाल्‍ले़ चोगुल्‍ले़

खे़ङ्‌हाॽरे़ कुनागे़हे़म्‍बा मे़जोगाङ्‌लो,

खे़ङ्‌हाॽरे़ खुन्‍छिॽ हने़बा नावाइत्‍लाहाॽरे़ चोगुल्‍ले़

खे़ङ्‌हाॽरे़ आङ्‌गाॽ आसिक् मे़भोःक्‍खुरो॥

लत्‍छा सुवाङ्‌ङे के़होःप्‍पा मनाहाॽलाम्

आङ्‌गाॽ खे़ङ्‌हाॽ कुना के़हे़म्‍बा चोगुङ्‌सिङ्‌लो,

खासिङ् मे़न्‍निःप्‍मनाबा लत्‍छा सुवाङ्‌लाम्

आङ्‌गाॽ खे़ङ्‌हाॽरे़ खुन्‍छिॽ साक्‍के़न् फोःक्‍खुङ्‌लो॥

२२ थेआङ्‌भे़ल्‍ले़ आसाक्‍के़न्‍निल्‍ले़ मिधुङ् मिराःक् पोगे़रो,

खे़ल्‍ले़ सिगाङ् मु सिमे़ल्‍ले़ हाङ्‌जुम्‍मिन् मिधिक्‍खुरो॥

खे़ल्‍ले़ इक्‍सादिङ् खाम्‍बेःक्‍मान् नु

खे़प्‍मोबा कुजान् खाप्‍पुथ्‍यःङ् चोगुरो,

खम्‍भ्‍याङ् कोःक्‍मा युक्‍नाहाॽओ

के़रे़क् मिधुङ्‌दिङ् मिराःक् के़ःत्‍तुरो॥

२३ खे़ङ्‌हाॽरे़ खुन्‍छिॽ सम्‍धाङ् तुक्‍खे लाक्‍खे तारुङ्‌लो,

आङ्‌गाॽ आदोःङ्‌हाॽरे़ खे़ङ्‌हाॽ आबुङ्‌सिङ्‌लो॥

२४ आङ्‌गाॽ खे़ङ्‌हाॽरे़ खुन्‍छिॽ तक्‍ले़ङ्‌वाओ

आमे़ङ्‌मे़ङ्‌बा साक्‌वाःन्, मिआदिक्‍तिक्‍पा यङ्‌दुङ्‌बा

हे़क्‍क्‍याङ् आसिसिबा तुक्‍माहाॽ पाङ्‌घुङ् तासुङ्‌लो॥

खे़ङ्‌हाॽरे़ खुन्‍छिॽ तक्‍ले़ङ्‌वाओ

ताम्‍भुङ् थक्‍साहाॽरे़ खुन्‍छिॽ केःङ्‌हाॽ नु

खाम्‍बाङ्‌ङो के़उःङ्‌सिङ्‌बा के़आःप्‍पा कुनिङ् के़याक्‍पा

असेःक्‍हाॽ पाङ्‌घुङ् तासुङ्‌सिङ्‌लो॥

२५ माराम्‍हाॽओ ताभेःल्‍ले़ खे़ङ्‌हाॽ लिगुक् मे़क्‍खुङ्‌सिङ्‌लो,

खे़ङ्‌हाॽरे़ खुन्‍छिॽ हिम्‍हाॽ किमा यङ्‌मा इसेःङ् पोःड्‌लो॥

नालिगे़न् थाङ्‌बे़न् सिसागे़न् मे़न्‍छ्‌या सोसोरिक्,

नुगे़धुङ्‌बा आम्‍ब्रे़ःङ्‌वा अङे़ःक्‌वा नु

कुधे़गेक् के़भुप्‍पा काप्‍पो तुम्‍साहाॽआङ् मे़मे़क्‍लो॥

२६ खे़ङ्‌हाॽ निङ्‌वाॽसुम्‍मोआङ् मे़न्‍दाने़न्‍ल हाम्‍ब्रे़क्,

खे़ङ्‌हाॽ खाप्‍पुथ्‍यःङ् वरे़ङ्‌ले़ङ् मे़क्‍खुङ्‌सिङ्‌बा वये़रो॥

२७ कर निङ्‌मिहाॽरे़ कुनामे़न्‍छाॽ मे़बाःत्‍तुबा आसिराॽ मे़धाङे़ल्‍लो,

निङ्‌मिहाॽरे़ कुसिङ् मे़न्‍निःत्‍तुन्‍नाङ् अक्‍खे मे़बाःत्‍तुबिलारो,

‘आनिॽ हुक्‍किल्‍ले़ आनाःन्‍दुम्‍सिम्‍लो,

यहवे दाङ्‌बे़ल्‍ले़ कन्‍हाॽ के़रे़क् चोगुबा मे़ःन्‍लो॥’”

२८ इस्राइले़न् खासिङ् मे़न्‍निःप्‍मनाबा सुवाङ्‌लो,

हे़क्‍क्‍याङ् खे़ङ्‌हाॽरे़ थेआङ् से़म्‍मा मे़न्‍छक्‍तुन्‍लो॥

२९ खे़ङ्‌हाॽ सिक्‍कुम्‍साबा मे़बोःक्‍खे़आङ्

कन् पाःन्‍निन् कुसिङ् मे़निःत्‍तुबा हे़क्‍केःल्‍ले़ग,

हे़क्‍क्‍याङ् खे़ङ्‌हाॽरे़ खुन्‍छिॽ मे़क्‍मे़न्

आक्‍खे पोङ् फाॽआङ् मे़निसुबा हे़क्‍केःल्‍ले़ग!

३० खे़ङ्‌हाॽरे़ खुन्‍छिॽ याक्‍पेःल्‍ले़ मे़सङ्‌घुसिन्‍बा वये़ल्‍ले़ग,

यहवे दाङ्‌बे़ल्‍ले़ खे़ङ्‌हाॽ लाप्‍फुमा मे़सुरुसिन्‍बा वये़ल्‍ले़ग,

आक्‍खेलॽरिक् थिक्‍पारे़ हे़न्‍छिङ्‌धिक् नाःप्‍मा सुक्‍तुसिबा वये़बे?

इग्र ने़त्‍छिरे़ थिबोङ् हे़न्‍छिङ् नाःप्‍मा सुक्‍ते़सुबे?

३१ कर इस्राइलबा याक्‍पेन् आनिॽ

निङ्‌मिहाॽरे़ खुन्‍छिॽ याक्‍पेॽ हे़क्‍तङ्‌बा मे़ःन्‍लो,

आनिॽ निङ्‌मिहाॽ आप्‍फेक्‍के कन् पाःन्‍नो मे़दे़न्‍लो॥

३२ खे़ङ्‌हाॽरे़ खुन्‍छिॽ चे़ल्‍ले़क्‍सेॽ इवाःत्‍तिन्

सदोमबा चे़ल्‍ले़क्‍सेॽ इवाःत्‍तोलाम्

हे़क्‍क्‍याङ् गमोराबा इक्‍ताप्‍हाॽओलाम् त्‍ये़बारो॥

खे़ङ्‌हाॽरे़ खुन्‍छिॽ चे़ल्‍ले़क्‍सेॽइन् निङ् के़याक्‍पा चोक्‍लो

खे़ब्‍याङ् खे़ङ्‌हाॽरे़ खुन्‍छिॽ चे़ल्‍ले़क्‍सेॽइल्‍ले़

कुबजाहाॽ साक्‍खिःक् के़घिःक्‍पा चोक्‍लो॥

३३ खे़ङ्‌हाॽरे़ खुन्‍छिॽ चे़ल्‍ले़क्‍सेॽ थिःन्,

असेःक्‍हाॽरे़ खुन्‍छिॽ निङ्‌लो

याङ्‌हःक्‍किल्‍ले़ के़आःप्‍पा कुनिङ्‌लो॥

३४ यहवे दाङ्‌बे़ल्‍ले़ अक्‍खे पाःत्‍तुरो,

“थे कन् आङ्‌गाॽ याङ्‌घोःत्‍तुङ् युक्‍खुङ्‌बा होःप्‍पि,

हे़क्‍क्‍याङ् चाधाःङ्‌ङो एःप्‍साप् एःप्‍तुङ्‌बा होःप्‍पि?

३५ कुले़क्‌वा नुःक्‍माग आङ्‌गाॽ आयाःम्‍बक्‍लो,

आङ्‌गाॽए कुले़क्‌वा हुङुङ्‌लो॥

के़लाॽबा ये़म्‍मो खे़ङ्‌हाॽरे़ खुन्‍छिॽ लाङ्‌ङिन् ले़ःङ्‌लो,

खे़ङ्‌हाॽरे़ खुन्‍छिॽ मे़क्‍मा ये़न्‍निन् निःत्‍ताङ् के़रे़आङ् वाॽरो॥

खे़ङ्‌हाॽ खाप्‍पुथ्‍यःङ् मे़बोङ्‌ल मे़बत्‍लो॥”

३६ आल्‍ल यहवे दाङ्‌बे़ल्‍ले़ खे़ङ्‌हाॽ मे़न्‍धुम्‍मनाबा मे़बोङ्‌बा नु

खुन्‍छिॽ इघेःङ्‌ङोलाम् मे़ल्‍ले़रुसिन्‍बा खुने़ॽ निसुरो॥

खे़ब्‍याङ् खुन्‍छिॽ ले़प्‍माङ् खासे़न् लोःन्‍दु पिरुसिरो,

खम्‍भ्‍याङ् खुने़ॽ कुसे़वारोबाहाॽ लुङ्‌माॽ तुक्‍तुसिरो॥

३७ खे़ब्‍याङ् खुने़ॽ अक्‍खेलॽरिक् सेःन्‍दोसुसिरो,

“खे़ङ्‌हाॽरे़ खुन्‍छिॽ इःम्‍सिङ्‌मादे़न् याक्‍पेॽ,

खुन्‍छिॽ माङ्‌हाॽ आत्‍ति मे़वाॽबे?

३८ कन् माङ्‌हाॽरे़ग खे़ङ्‌हाॽरे़ खुन्‍छिॽ सिदुङ्‌जभाःल्‍ले़

कुसोःत्‍तिन् मे़जआङ् वये़रो,

हे़क्‍क्‍याङ् खे़ङ्‌हाॽरे़ खुन्‍छिॽ चे़ल्‍ले़क्‍सेॽ थि

सिदुङ्‌जभान् मे़धुङुआङ् वये़रो॥

कन्‍हाॽ मे़बोःक्‍काङ् खिनिॽ के़म्‍भाॽरिररो!

कन्‍हाॽरे़ खिनिॽ युङ्‌मादे़न् के़म्‍बिरिररो!

३९ आल्‍ल ओमे़त्‍ते़म्‍मे़ॽ, आङ्‌गाॽग खुने़ॽएआरो,

आङ्‌गाॽनुःल्‍ले़ वेॽ हाःत्‍ताङ् माङ् होप्‍लो॥

आङ्‌गाॽए से़रुङ्‌सिङ्‌लो,

हे़क्‍क्‍याङ् आङ्‌गाॽए कुहिङ्‌वे़त् चोगुङ्‌सिङ्‌लो॥

आङ्‌गाॽए खाःन्‍दुङ्‌सिङ्‌लो,

खम्‍भ्‍याङ् आङ्‌गाॽए वेःन्‍दुङ्‌सिङ्‌लो,

हे़क्‍क्‍याङ् आङ्‌गाॽ आहुक्‍कोलाम्

हाःत्‍ले़आङ् से़म्‍मा मे़सुक्‍तुसिन्‍लो॥

४० आल्‍ल आङ्‌गाॽ आहुक्‍किन्

साङ्‌ग्राम्‍पेदाङ् ले़प्‍माङ् फोःक्‍खुङ्‌लो

अक्‍खेलॽरिक् उवा चोगुङ्‌लो–

आङ्‌गाॽ कुहिङ्‌वे़त् वाॽआबा कुइसिःक्

४१ आल्‍ल से़ल्‍ले़ङ् से़ल्‍ले़ङ् के़लॽबा

आङ्‌गाॽ आदाभेन् याराप्‍तुङ्‌लो,

हे़क्‍क्‍याङ् खासे़न् लोःम्‍मो

आङ्‌गाॽ आहुक्‍किल्‍ले़ खे़न् ते़म्‍सुरो,

खे़ब्‍याङ् आङ्‌गाॽ के़अप्‍पाहाॽओ कुले़क्‌वा नुःक्‍तुङ्‌लो,

हे़क्‍क्‍याङ् आङ्‌गाॽ के़नाॽबाहाॽओ कुले़क्‌वा हुङुङ्‌लो॥

४२ आङ्‌गाॽ आदोःङ्‌हाॽ माक्‍खिॽ से़मा पाङ्‌घुङ्‌सिङ्‌लो,

हे़क्‍क्‍याङ् आङ्‌गाॽ के़अप्‍पाहाॽ आदाभेल्‍ले़ से़रुसिरो॥

आङ्‌गाॽनु थङ् के़जोःक्‍पाहाॽ लत्‍छाआङ् मे़ले़रुङ्‌सिङ्‌ङिल्‍लो,

मे़दे़म्‍सु मे़देॽरुसिबा नु के़गाःम्‍बाहाॽआङ् मे़सिरो॥”

४३ मे़न्‍छाम् सुवाङ्‌से, खुने़ॽ कुमनाहाॽनु सःत्‍ते़म्‍मे़ॽओ!

थेआङ्‌भे़ल्‍ले़ खुने़ॽ कुसे़वारोबाहाॽरे़

खुन्‍छिॽ माक्‍खिल्‍ले़ कुले़क्‌वा हुङुरो॥

खुने़ॽ कुनिङ्‌मिहाॽओ कुले़क्‌वा नुःक्‍तुरो,

हे़क्‍क्‍याङ् खुने़ॽ कुलाजेॽ नु कुमनाहाॽरे़ लागि

आप्‍तिक्‍लाम्‌ ले़प्‍मि नाःक्‍तु पिरुसिरो॥

४४ मोसान् नु नुनरे़ कुस्‍सा यहोसुःन् त्‍ये़सिआङ् कन् से़वासाम्‍लोओबा के़रे़क् पाःन्‍हाॽ मनाहाॽ चे़क्‍ते़छुसिरो॥

मोसाःल्‍ले़ कुनुप्‍मा कुइङ्‌जाङ्‌हाॽ

४५ हे़क्‍केलॽरिक् मोसाःल्‍ले़ के़रे़क् इस्राइलिहाॽ कन् काक् पाःन्‍जाःक्‍हाॽ मे़त्‍तु सुरुसिल्‍ले़,

४६ खुने़ॽ योॽरुर पाःत्‍तु, “आङ्‌गाॽ आइन् साॽरिक् निङ्‌वाॽ इःत्‍छिङ्‌ङाआङ् खिनिॽ मे़त्‍निङ्‌बा के़रे़क् पाःन्‍जाःक्‍हाॽ खिनिॽ निङ्‌वाॽओ युक्‍खे़म्‍मे़ॽ, हे़क्‍केलॽरिक् खिनिॽ साहाॽआङ् कन् साम्‌योथिम्‍मोबा के़रे़क् पाःन्‍जाःक्‍हाॽ सिङ्‌सिङ् ये़क्‌ये़क्‍काङ् इःप्‍मा नाःप्‍मारे़ लागि हुॽमा के़सुक्‍तुम्‍सिम्‍ल॥

४७ कन् इङ्‌जाङ्‌हाॽ खिनिॽ लागि हने़बा मे़ःन्॥ कन्‍हाॽ खिनिॽ लागि हिङ्‌मा लाम्‍लो॥ कन्‍हाॽलाम्‍बाए यर्दन नाधाःम्‍बि युक् चोःक्‍मारे़ लागि पेःक्‍मा के़जोगिबा लाजेॽओ खिनिॽ कुधाःक् के़जाॽबा के़बोःक्‍खिॽ॥”

मोसारे़ कुसिमा पान्

४८ यहवे दाङ्‌बे़ल्‍ले़ हाबा खे़ल्‍ले़ याःन्‍दिक् मोसान् अक्‍खे मे़त्‍तु,

४९ “यरिहो कुबेसाङ्‌बा मोआब लाजेॽओ के़ने़बा अबारिम थे़गु माङ्‌वाहाॽओबा नेबो कोःक्‍माओ थाःङ् थोःक्‍सिङ् पेगे़ॽ, हे़क्‍क्‍याङ् आङ्‌गाॽ इस्राइलिहाॽरे़ खुन्‍छिॽ युक्‍को पिरुङ्‌सिङ्‌ङाङ् ने़बा कनान लाजेन् ओमे़त्‍ते़ॽ॥

५० हे़क्‍क्‍याङ् खे़ने़ॽ के़म्‍भुॽ हारुने़न् होर कोःक्‍माओ मासिङ् खे़ब्‍याङ् के़सिबा के़घे़प्‍पा कुगाॽइहाॽओ पे, हे़क्‍केलॽरिक् खे़ने़ॽ के़धोःक्‍सिङ् के़बेःक्‍पा खे़न् कोःक्‍मा फाङ्‌जङ्‌ङो खे़ने़ॽ के़सिरो हे़क्‍क्‍याङ् के़मासिङ्‌बा के़घे़प्‍पा खे़ने़ॽ के़सुधे़बा के़दाक्‍थे़बाहाॽओ तङ्‌सिङ्‌से़ के़बेःक्॥

५१ थेआङ्‌भे़ल्‍ले़ खे़न्‍छिॽ ने़प्‍माङ्‌ले़ जिनबा मुरे़ःक् खारे़ःक् थेआङ् के़होःप्‍पादे़न्‍नोबा मेरिबा-कादेसबा च्‍वाःत्‍तो इस्राइलिहाॽरे़ खुन्‍छिॽ लुम्‍मो आङ्‌गाॽनु नसान् के़ले़क्‍खुसि, थेआङ्‌भे़ल्‍ले़ इस्राइलिहाॽरे़ खुन्‍छिॽ लुम्‍मो खे़न्‍छिॽ आङ्‌गाॽ सेसेबा चोःक्‍काबा पाःन्‍निन् ओसेःन्‍धाङ् चोःक्‍मा के़न्‍छुक्‍तुसिन्॥

५२ खे़ल्‍ले़ चोगुल्‍ले़ आङ्‌गाॽ इस्राइलिहाॽ पिरुङ्‌सिङ्‌ङाङ् ने़बा खे़न् लाजेन् माःङ्‌घा लाम्‍बारक् के़निसुॽ, कर खे़ने़ॽ खे़प्‍मो पेःक्‍मा के़ङ्‌घोने़न्‍लो॥”

a 

३२:१५ यसुरुन फाॽइन् इस्राइल

इस्राइलि थाःक्‍हाॽ मोसाःल्‍ले़ मुॽइसाम् पिरुसि

३३

निङ्‌वाॽफुमाङ्‌ङिल्‍ले़ कुमना मोसाःल्‍ले़ खुने़ॽ कुमासिङ्‌मानुःल्‍ले़ तगि इस्राइलिहाॽ पिरुसिबा हाङ्‌वागे़न् मुॽइसाम्‍मिन् हाबा कन्‍लो–

२ “यहवे दाङ्‌बे़न् सिनै कोःक्‍मालाम् ये़रो,

हे़क्‍क्‍याङ् सेइर थे़गुलाम् खे़ङ्‌हाॽरे़ खुन्‍छिॽ सम्‍धाङ्

नाम् कुइसिःक् के़रे़ थाङे़रो॥

खुने़ॽ पारान कोःक्‍मा फाङ्‌जङ्‌लाम् ओःत्‍ते़रो

थिबोङ् हे़न्‍छिङ् माङ्‌लाइङ्‌बाहाॽनु लाङ्‌गे़त् पिसाङ्‌लाम्,

कुगोःक्‍माओबा याक्‍केःक्‍केःक्‍पा ते़न्‍हाॽलाम् खुने़ॽ थाङे़रो॥

३ से़क्‍खासाङ् खुने़ॽग कुमनाहाॽ लुङ्‌माॽ तुक्‍तुसिरो,

सेसे मनाहाॽ के़रे़क् खुने़ॽ कुहुक्‍को मे़वाॽरो॥

खे़ङ्‌हाॽ के़रे़क्‍ले़ खुने़ॽ माङ्‌से़वा मे़मे़त्‍तुरो,

हे़क्‍क्‍याङ् खुने़ॽ कुघाहुन्‍हाॽ मे़घे़प्‍सुरो॥

४ इस्राइलबा मनाहाॽरे़ खुनिॽ कुत्‍चिओबा याङ्‌साकुन्‍धे कुइसिःक्

यहवे दाङ्‌बे़ल्‍ले़ कुइङ्‌जाङ्‌हाॽ मोसाःल्‍ले़ आनिॽ आबिरे़रो॥

५ मनाहाॽरे़ खुन्‍छिॽ लाम्‍लोबाहाॽ,

इस्राइलबा थाःक्‍हाॽआङ् सोसोरिक् मे़जुप्‍से़ल्‍ले़

खुने़ॽ यसुरुनओ हाङ् पोःक्‍खे़रो॥”

६ “मोसाःल्‍ले़ रुबेन थाःक्‍किल्‍ले़ कुयाःम्‍बेओ अक्‍खे पाःत्‍तुरो–

“रुबेन थाःक्‍हाॽ मे़हिङ्‌ङाङ् मे़वाॽररो,

हे़क्‍क्‍याङ् खे़ङ्‌हाॽ मे़न्‍छिने़न्‍लरो,

खे़ङ्‌हाॽरे़ खुन्‍छिॽ मनाहाॽ सुःल्‍लिक् मे़म्‍बोङ्‌ने़न्‍लरो!”

७ यहुदारे़ कुयाःम्‍बेओ खुने़ॽ अक्‍खे पाःत्‍तुरो–

“यहवे दाङ्‌बाए, यहुदाःल्‍ले़ कुइक्‍लान् खे़प्‍से़ॽओ,

हे़क्‍क्‍याङ् खे़न् कुमनाहाॽओ तारे़ॽओ॥

आप्‍फेक् कुहुक्‍किल्‍ले़ खुने़ॽ ताङ्‌से़ःप्‍सिङ्‌लो॥

खुने़ॽ के़अप्‍पाहाॽरे़ खुन्‍छिॽ तक्‍ले़ङ्‌वाओ

खे़ने़ॽ खुने़ॽ कुभाॽबाङ् पोःक्‍खे़ॽओ॥”

८ ले़बिरे़ कुयाःम्‍बेओ खुने़ॽ अक्‍खे पाःत्‍तुरो–

“खे़ने़ॽ के़दुम्‍मिम्‍मे़न्a नु खे़ने़ॽ के़उरिम्‍मे़न्

खे़ने़ॽ के़सिराॽ के़धाङ्‌बा से़वारोबे़न्‍नु वाॽरो,

खे़ने़ॽ मस्‍साओ खे़ल्‍ले़ कुनिङ्‌वाॽ के़स्‍साॽरुरो,

मेरिबाबा च्‍वाःत्‍तो खे़ने़ॽ खे़न्‍नु खे़माॽ के़जोगे़रो॥

९ खे़ल्‍ले़ पानुदिङ् कुम्‍बा मानुदिङ् कुम्‍मानुःल्‍ले़ यरिक्,

खुने़ॽ कुम्‍भुॽ नु कुन्‍साॽहाॽनुःल्‍ले़ यरिक्,

हे़क्‍क्‍याङ् खुने़ॽ कुस्‍सा कुएहाॽनुःल्‍ले़ यरिक् आदाङ्‌बा माङ्‌से़वा के़मे़त्‍ते़रो॥

खे़ल्‍ले़ आदाङ्‌बारे़ के़इङ्‌जाङ्‌हाॽ इःत्‍तु नाःत्‍तुरो,

खे़ब्‍याङ् आदाङ्‌बारे़ के़माङ्‌हुप्‍पो नसाःन्‍साबा पोःक्‍खे़रो॥

१० खे़ल्‍ले़ खे़ने़ॽ के़इङ्‌जाङ्‌हाॽ याकुबे़न् हुॽरुरो,

हे़क्‍क्‍याङ् इस्राइले़न् खे़ने़ॽ के़साम्‌यो थिम्‍हाॽ हुॽरुरो॥

खे़ल्‍ले़ खे़ने़ॽ के़दगि सुक्‍पा हाःन्‍दुरो

खे़ब्‍याङ् के़रे़क् मिधिङ्‌मनादेमनाबा सिदुङ्‌जभान्

खे़ने़ॽओ ले़त्‍ति मे़दोन्‍दुबा ले़त्‍ति तोःम्‍मादे़न्‍नो तोःन्‍दुरो॥

११ यहवे दाङ्‌बाए, खे़ल्‍ले़ के़रे़क् कुसुम्‍बोधाओ,

आदाङ्‌बारे़ खे़न् हाङ्‌वागे़न् मुॽइसाम् पिरे़ॽओ,

हे़क्‍क्‍याङ् खे़ल्‍ले़ कुहुक्‍किल्‍ले़ चोगुबा याःम्‍बक्‍किन् ताःक्‍ते़ॽओ॥

खे़ल्‍ले़ कुदक्‍ले़ङ्‌वाओ के़बोःक्‍पाहाॽ के़रे़क्

खुन्‍छिॽ तक्‍क्रुम्‍बे़न् हिप्‍ते़ पिसे़ॽओ,

याम्‍मो पोःक्‍मा मे़न्‍छुक्‍के थारिक्

खे़ल्‍ले़ कुनिङ्‌मिहाॽ थगे़से़ॽओ॥”

१२ बेन्‍यामिनरे़ कुयाःम्‍बेओ खुने़ॽ अक्‍खे पाःत्‍तुरो–

“यहवे दाङ्‌बे़ल्‍ले़ लुङ्‌माॽ तुक्‍तुबे़न्

खुने़ॽओ ताप्‍थेक् याम्‍धेक् वाॽररो,

थेआङ्‌भे़ल्‍ले़ खुने़ॽ खे़न् नाम्‍धाधा थेःक्‍तु कत्‍तुरो,

हे़क्‍क्‍याङ् यहवे दाङ्‌बे़ल्‍ले़ खे़न् लुङ्‌माॽ तुक्‍तुबे़न्

खुने़ॽ कुभक्‍ताङ्‌हाॽरे़ कुलुम्‍मो नाःम्‍सिङ्‌लो॥”

१३ योसेफरे़ कुयाःम्‍बेओ खुने़ॽ अक्‍खे पाःत्‍तुरो,

“थाःङ् ताङ्‌साङ्‌बोलाम् के़धाबा इमे़ल्‍लुङ्‌बा सेःक्‌वाःल्‍ले़

हे़क्‍क्‍याङ् मु पाक्‍लुम् के़लॽबा च्‍वाःत्‍तिल्‍ले़ वारक्‍खुआङ्,

यहवे दाङ्‌बे़ल्‍ले़ खे़ल्‍ले़ कुलाजेन् मुॽइसाम् पिरुरो–

१४ नाम्‍मिल्‍ले़ कुजाॽ थोःक्‍ल याःन्‍दुबा के़रे़क्‍नुःल्‍ले़ नुबा पाःन्,

हे़क्‍क्‍याङ् लाबे़ल्‍ले़ पिमा सुक्‍तुबा काक्‍नुःल्‍ले़ नुबा पाःन्,

१५ उनाहुरिबा कोःक्‍माहाॽओबा के़रे़क्‍नुःल्‍ले़ नुबा कुजाहाॽ,

खम्‍भ्‍याङ् नुप्‍मे़न्‍दिङ्‌बा थे़गुहाॽओबा वे़त्‍ते़सरे़ सिङ्‌सेॽहाॽ,

१६ इक्‍सादिङ् खाम्‍बेःक्‍मान् नु

खे़ल्‍ले़ कुलिङ्‌दो के़गे़प्‍पा हाङ्‌से़म्‍हाॽ,

मिगे़दिक्‍पार के़युङ्‌बा फात्‍ताप्‍पो के़युङ्‌बाल्‍ले़ कुलुङ्‌गुम्‍मिन्–

कन्‍हाॽ के़रे़क् योसेफरे़ कुधे़गेक् सम्‍धाङ् वाॽररो,

कुम्‍भुॽ कुन्‍साॽहाॽओबा तुम्‍म्‍याङ्‌हाङ्‌ङिल्‍ले़ कुमिक्‍खुङ्‌बा सम्‍धाङ् पत्‍लरो॥

१७ हाङ्‌वा माङ्‌वाओ खे़न् तगि के़धाप्‍पा पित्‍सात् हे़क्‍के लॽरो,

खे़ल्‍ले़ कुदाङ्‌ङिन् ताम्‍भुङ् साःङ्‌वे़त्‍तिल्‍ले़ कुदाङ्‌लो॥

कन् कुदाङ्‌हाॽरे़ इक्‍सादिङ् खाम्‍बेःक्‍मे़ल्‍ले़

नाःस्‍मा कुयाओबा मे़न्‍छाम् सुवाङ्‌हाॽआङ् थोःक्‍खुसिरो॥

इफ्राइमबाहाॽ कम्‍भलॽरिक्‍के थिबोङ् हे़न्‍छिङ् हे़न्‍छिङ् मे़बोङ्‌लो,

मनस्‍सेबाहाॽ अक्‍खेलॽरिक्‍के हे़न्‍छिङ् मे़बोङ्‌लो॥”

१८ जबलुन नु इस्‍साकाररे़ खुन्‍छिॽ याःम्‍बेओ खुने़ॽ अक्‍खे पाःत्‍तुरो,

“जबलुने, खे़ने़ॽ लाःक्‍कात् नाना कत्‍ना के़बेःक्‍किल्‍ले़,

हे़क्‍क्‍याङ् इस्‍साखारे, खिनिॽ साःङ्‌गाहिम्‍मो,

खिनिॽ निङ्‌वाॽ ये़ये़ लॽरे़म्‍मे़ॽओ॥

१९ खे़ङ्‌हाॽरे़ मनाहाॽ कोःक्‍माओ मे़उःत्‍तुसिरो,

हे़क्‍क्‍याङ् खे़प्‍मो साम्‌योगे़न् सिदुङ्‌जभा मे़दोन्‍दुरो॥

खे़ङ्‌हाॽरे़ वरःङ्‌ङोबा वे़त्‍ते़सरे़ याङ्‌साकुन्‍धे नु

ये़ःङ्‌घाओ के़याक्‍पा याङ्‌भुःन् मे़याङ्‌घुरो॥”

२० गादरे़ कुयाःम्‍बेओ खुने़ॽ अक्‍खे पाःत्‍तुरो,

“गादरे़ कुलाजेॽ के़भोबे़न् मुॽइसाबारो,

थे़गेक्‍पा नु हुक्‍हाॽ के़साःङ्‌बार के़युङ्‌बा

खिरिङ्‌बान् हे़क्‍के़ गादे़न् खे़प्‍मो युङ्‌लो॥

२१ “खे़ल्‍ले़ खुने़ॽ कुलागि के़रे़क्‍नुःल्‍ले़ नुबा लाजेन् सेगुरो,

लाम्‍लोबाल्‍ले़ कुलक्‍किन् खुने़ॽ कुलागि मे़से़न्‍दुआङ् ने़स्‍से़रो॥

मनाहाॽरे़ खुनिॽ लाम्‍लोबाहाॽ मे़जुप्‍से़आङ् मे़वये़ल्‍ले़,

खे़ल्‍ले़ यहवे दाङ्‌बे़ल्‍ले़ कुसाम्‌यो निङ्‌वाॽ

हे़क्‍क्‍याङ् इस्राइलिहाॽरे़ खुन्‍छिॽ याःम्‍बेओ

खुने़ॽ कुघासे़न्‍हाॽ खे़ल्‍ले़ के़त्‍तुरो॥”

२२ दानरे़ कुयाःम्‍बेओ खुने़ॽ अक्‍खे पाःत्‍तुरो–

“दाने़ङ्‌ग थे़रिङ्‌बे़ल्‍ले़ कुस्‍सारो,

खे़न् बासानलाम् हुप्‍प्राङ् लक्‍ल युरो॥”

२३ नप्‍तालिरे़ कुयाःम्‍बेओ खुने़ॽ अक्‍खे पाःत्‍तुरो,

“यहवे दाङ्‌बे़ल्‍ले़ कुलुङ्‌गुम्‍मिल्‍ले़

नप्‍तालिःल्‍ले़ यरिक् मुॽइसाम् खोसुरो,

खे़ल्‍ले़ वरःङ्‌ङिल्‍ले़ योहाङ् नाम्‍धा ले़प्‍माङ् युक् चोगुरो॥”

२४ आसेररे़ कुयाःम्‍बेओ खुने़ॽ अक्‍खे पाःत्‍तुरो,

“ये़म्‍बित्‍छा साहाॽओ आसेरे़न्

के़रे़क्‍नुःल्‍ले़ यरिक् मुॽइसाम् के़घोबा पोङ्‌लरो॥

कुन्‍भुॽ कुन्‍साॽहाॽरे़ खे़न् साॽरिक् खुन्‍छिॽ सिराॽगे़धाङ्‌बा पोङ्‌लरो,

हे़क्‍क्‍याङ् कुलाजेॽबा चैतुन सिङ्‌बुङ्‌हाॽ यरिक् कुजाॽ थोःक्‍लरो॥

२५ के़लाम्‍धेःत्‍तिल्‍ले़ कुए़प्‍माहाॽ फे़न्‍जेॽ नु कासाःल्‍ले़न् पोङ्‌लरो,

खे़ने़ॽ के़ये़न्‍हाॽ ताप्‍थेक् याम्‍धेक्‍पा पोङ्‌लरो॥”

२६ “यसुरुनरे़ कुनिङ्‌वाॽफुमाङ् हे़क्‍तङ्‌बा वेॽ हाःत्‍ताङ् होप्‍लो,

खिनिॽ फाॽमारे़ लागि खुने़ॽ ताङ्‌साङ्‌बो थाःङ् कुहाङ्‌वा कुमाङ्‌वाओ

खुने़ॽ खाॽमिःत्‍ते़न् युक्‍तुरो॥

२७ नुप्‍मे़न्‍दिङ् निङ्‌वाॽफुमाङ्‌ङिन् खिनिॽ इःम्‍सिङ्‌मादे़न्‍लो,

खे़ब्‍याङ् कुसिगाङ्‌ग आभे़ल्‍ले़आङ् मे़न्‍नुप्‍मनाबा

के़धुम्‍बा मुक्‍साम्‍बा कुहुक्‍हाॽ वाॽरो॥

‘खे़ङ्‌हाॽ खिनिॽ खाप्‍पुथ्‍यःङ् मे़क्‍खे़म्‍सिम्‍मे़ॽओ’

लॽरिक् खिनिॽ निङ्‌मिहाॽ खिनिॽ तगिलाम् नाःत्‍तुसिरो॥

२८ हे़क्‍केलॽरिक् इस्राइले़न् एःक् कम्‍ब्राङ्‌ङो ने़रो

कुजा नु कुबोक् चे़ल्‍ले़क्‍सेॽ सिजःङ्‌वा के़वाॽबा लाजेॽओ,

याकुबरे़ कुज्‍वाःत् पुन्‍दाक्‌वान् कम्‍ब्राङ्‌ङो ने़रो

खे़प्‍मो ताङ्‌साङ्‌बे़ल्‍ले़ सेःक्‌वा थासुरो॥

२९ इस्राइलए, खे़ने़ॽ मुॽइसाबाने़रो!

यहवे दाङ्‌बालाम् से़न्‍लप् के़घोबा सुवाङ्,

खे़ने़ॽ हे़क्‍तङ्‌बा हात् वाॽआङ्‌बे?

खुने़ॽग खे़ने़ॽ के़घो नु के़भाॽबाङ्‌लो

हे़क्‍क्‍याङ् खे़ने़ॽ के़हाङ्‌वा के़माङ्‌वा ताभेरो॥

खे़ने़ॽ के़निङ्‌मिहाॽ के़दगि मे़नःम्‍सिङ्‌ङाङ् मे़दारो

खम्‍भ्‍याङ् खे़ङ्‌हाॽरे़ खुन्‍छिॽ चन्‍जम्‍बादे़न्‍हाॽ के़लाःक्‍तुरो॥”

a 

३३:८ उरिम नु तुम्‍मिम– निङ्‌वाॽफुमाङ्‌ङिल्‍ले़ कुनिङ्‌वाॽ खोमारे़ लागि निङ्‌वाॽफुसाम्‍बे़ल्‍ले़ ओगप् चोगुबा ने़त्‍छि परिक्‍पा पाःन्‍हाॽ॥ ला २८:३०, खानिःत् २७:२१ ओ ओमे़त्‍ते़ॽओ॥

मोसान् मासिङ्

३४

खे़न् एगाङ् मोसान् मोआबबा ने़ने़बादे़न्‍नोलाम् यरिहो तगाङ् ले़प्‍माङ्‌बा नेबो कोःक्‍माओबा पिसगाःल्‍ले़ कुजङ्‌ङो थोःक्‍सिङ्॥ यहवे दाङ्‌बे़ल्‍ले़ खुने़ॽ के़रे़क् लाजेन् ओःन्‍धाक्‍तु– गिलादलाम् दान थारिक्,

२ नप्‍तालिबा के़रे़क् ते़न्‍हाॽ, एफ्राइम र मनस्‍सेबा थुम्‍हाॽ, नाम्‍धा लुम्‍बा वरःङ्‌ङो थारिक्‍पा यहुदाबा के़रे़क् लाजेॽहाॽ,

३ नेगेब मे़प्‍मनाबा योहाङ्‌बा लाजेन् नु खे़बक्‍सिङ् के़युङ्‌बा यरिहो ये़क्‌यक्‍कोबा ने़ने़बादे़न्‍लाम् सोअर थारिक्॥

४ खे़ब्‍याङ् यहवे दाङ्‌बे़ल्‍ले़ मोसान् मे़त्‍तु, “कन् लाजेन् आङ्‌गाॽ अब्राहाम, इसहाक हे़क्‍क्‍याङ् याकुबे़न्‍नु अक्‍खेलॽरिक् माङ्‌हुप् चोगुङ्‌ङाङ् वये़, ‘आङ्‌गाॽ खिनिॽ मुॽइदाङ्‌साहाॽ कन् पिरुङ्‌सिङ्‌ॽ॥’ आङ्‌गाॽ कन् लाजेन् हाबा के़मिक्‍किल्‍ले़ ओगे़मे़त्‍तुर याःन्‍ने़, कर खे़ने़ॽ खे़प्‍मो पेःक्‍मा के़ङ्‌घोने़न्॥”

५ खे़ब्‍याङ् यहवे दाङ्‌बे़ल्‍ले़ पाःत्‍तुबा कुइसिःक् मोसान् मोआब लाजेॽओ मासिङ्॥

६ मोआब लाजेॽओबा बेथ-पोर तगाङ् ले़प्‍माङ्‌बा लत्‍छा ने़ने़बादे़न्‍नो खुने़ॽ मोसान् लुप्‍तु॥ कर आइन् थारिक् हाःत्‍ले़आङ् खे़ल्‍ले़ कुइपुङ्‌ङिन् मे़न्‍निए वाॽ॥

७ मोसान् मासिङ्‌ङिल्‍ले़ खुने़ॽ किप् थिक्‍काङ् निबोङ् तङ्‌बे योरे़॥ हे़क्‍केसाङ् खुने़ॽ कुमिक्‍सा नुरे़आङ् वये़, पधुम् थुम्‍दे़आङ् वये़॥

८ मोआबबा ने़ने़बादे़न्‍नो मोसाःल्‍ले़ कुलागि इस्राइलिहाॽ सुम्‍बोङ् ये़न् थारिक् मेरिङ् मे़धक्‍ते़॥ कभ्‍मलॽरिक् मोसाःल्‍ले़ कुलागि ने़त्‍युक्‍मा नु मेरिङ् थक्‍मा ये़न्‍निन् चुरे़॥

९ आल्‍ल मोसाःल्‍ले कुहुक्‍किन् नुनरे़ कुस्‍सा यहोसुओ ने़स्‍सुआङ् इस्राइलबा लाम्‍लोबा पोङ्‌मारे़ लागि सेःन्‍दुबाल्‍ले़ चोगुल्‍ले़ यहवे दाङ्‌बे़ल्‍ले़ खुने़ॽ सिक्‍कुम्‍दिङ् निङ्‌वाॽ पिरु॥ खे़ल्‍ले़ चोगुल्‍ले़ खुने़ॽ कुबाःन्‍निन् इस्राइलिहाॽरे़ मे़घे़प्‍सु, हे़क्‍क्‍याङ् यहवे दाङ्‌बे़ल्‍ले़ मोसान् पिरुबा इङ्‌जाङ्‌हाॽ मे़इःत्‍तु मे़नाःत्‍तु॥

१० खे़न् ये़म्‍माङ् कत्‍थो इस्राइलिहाॽओ मोसान् हे़क्‍तङ्‌बा माङ्‌निङ्‌वाॽपान् के़बाःप्‍पा वेॽ हाःत्‍ताङ् मे़ल्‍लःन्‍ने वाॽ, यहवे दाङ्‌बे़ल्‍ले़ खुने़ॽ नादुम्‍दुम्‍बा कुसिङ् निःत्‍तुआङ् वये़॥

११ मिस्र लाजेॽओ फारोन् नु खुने़ॽ के़रे़क् कुयुक्‍साबाहाॽओ के़रे़क् कुलाजेॽओ ने़हिरे़ मे़न्‍धाप्‍मनाबा मिक्‍सेःन्‍हाॽ नु निङ्‌वाॽ के़माबा याःम्‍बक्‍हाॽ ओसेःन्‍धाङ् चोःक्‍से़ यहवे दाङ्‌बे़ल्‍ले़ हाबा खुने़ॽए पाङ्‌घुआङ् वये़॥

१२ के़रे़क् इस्राइलिहाॽरे़ खुन्‍छिॽ निमो मोसाःल्‍ले़ चोगुबा किप्‍मागे़घुबा याःम्‍बक्‍हाॽ इग्र खे़ल्‍ले़ चोगुबा मुक्‍साम्‍बा कुमुक्‍किन् वेॽ आत्‍तिल्‍ले़आङ् आप्‍फाल्‍ले़आङ् ओसेःन्‍धाङ् मे़न्‍जोःक्‍के वाॽरो॥

यहोसुरे़ कुसाप्‍पन्

साप्‍पन् निसुम्

मोसान् एगाङ्‌बा लाम्‍लोबा यहोसुःल्‍ले़ कुलाम्‍लोमो इस्राइलिहाॽरे़ कनान लाजेन् हुक्‍काप् मे़जोगुबा मुःन्‍धुम्‍मिन् यहोसुरे़ कुसाप्‍पन्‍नो खोदे़त्॥ कन् साप्‍पन्‍नो यर्दन वहःङ्‌ङिन् नाधाःम्‍बि मे़गाःक्‍तुबा, यरिहोःन् मे़युक्‍तुबा, ऐबा ते़न्‍नो थङ् पोःक्‍खे़बा हे़क्‍क्‍याङ् निङ्‌वाॽफुमाङ्‌ङिन् नु खुने़ॽ कुमनाहाॽरे़ खुन्‍छिॽ लुम्‍मो याम्‍मो कुसङ् माङ्‌हुप् मे़जोगुबा साॽरिक् के़इङ्‌बा हिन्‍दोक् पाःन्‍हाॽ पत्॥

कन् साप्‍पन्‍नो के़बप्‍पा साॽरिक् के़इङ्‌बा पाःत्‍लाहाॽओ लत्‍छाग हाबा कन्‍लो– “यहवे दाङ्‌बे़ल्‍ले़ कुसे़वा याःम्‍बक् चोःक्‍मा खिनिॽ के़न्‍दे़न्‍दिन्‍ने़भग्र हाःत्‍ले़ कुसे़वा याःम्‍बक् के़जोगुम्‍बे– मेसोपोतामियाओ खिनिॽ पाधे़बाहाॽरे़ से़वा मे़मे़त्‍तुसिबा माङ्‌साम्‍माङ्‌हाॽबि इ आल्‍लो खिनिॽ के़युङिर के़वयिबा एमोरि लाजेॽओबा माङ्‌साम्‍माङ्‌हाॽबि? आइन्‍छा निःन्‍धो चोगे़म्‍मे़ॽ॥ आङ्‌गाॽ नु आहिम्‍सयङ्‌हाॽरे़ग यहवे दाङ्‌बे़न्‍ने माङ्‌से़वा मे़त्‍तुम्‍बे़रो” (२४:१५)॥

ताङ्‌बा थामिङ्

कनान लाजेन् मे़नाःन्‍दुबा १:१–१२:२४

लाजेन् फःङ्‌मा याःम्‍बक् १३:१–२१:४५

क) यर्दन नाङ्‌गे़न् ले़प्‍माङ्‌बा लाजेॽ १३:१-३३

ख) यर्दन नाम्‍धा ले़प्‍माङ्‌बा लाजेॽ १४:१–१९:५१

ग) इःम्‍सिङ्‌मा ये़क्‌यक्‍हाॽ २०:१-९

घ) ले़बिहाॽरे़ खुन्‍छिॽ ये़क्‌यक्‍हाॽ २१:१-४५

नाङ्‌गे़न् ले़प्‍माङ्‌बा थाःक्‍हाॽ खुन्‍छिॽ ते़ङ्‌गप्‍पो मे़नुःक्‍खे़ २२:१-३४

यहोसुरे़ कुसे़म्‍मुइ उवा २३:१-१६

सकेमओ माङ्‌हुप्‍पिन् याम्‍मो कुसङ् मे़जोगु २४:१-३३

यहोसुरे़ कुसाप्‍पन्

कनान लाजेन् नाःम्‍मारे़ लागि यहवे दाङ्‌बे़ल्‍ले़ यहोसुःन् मे़त्‍तु

१

यहवे दाङ्‌बे़ल्‍ले़ कुसे़वारोबा मोसान् मासिङ्‌ङाङ् एगाङ्, मोसाःल्‍ले़ कुभाॽबाङ् नुनरे़ कुस्‍सा यहोसुःन् यहवे दाङ्‌बे़ल्‍ले़ अक्‍खे मे़त्‍तु,

२ “आङ्‌गाॽ आसे़वारोबा मोसान् मासिङ्॥ कल्‍ले़चोगुल्‍ले़ पोगे़ॽ, खे़ने़ॽ कन् के़रे़क् मनाहाॽ तेॽरे़से़ॽआङ् यर्दन नाधाःम्‍बि आङ्‌गाॽ इस्राइलिहाॽ पिमा इःत्‍तुङ्‌सिङ्‌बा लाजेॽओ पेगे़ॽ॥

३ आङ्‌गाॽ मोसाःन्‍नु माङ्‌हुप् चोगुङ्‌बा कुइसिःक् खे़ने़ॽ के़लाङ् ताप्‍पेॽइल्‍ले़ तोॽरुबा के़रे़क् ते़न्‍हाॽ खे़ने़ॽ पिने़आङ् ने़रो॥

४ मुरे़ःक् खारे़ःक् थेआङ् के़होःप्‍पादे़न्‍नाङ्a कत्‍थो लेबनान थारिक् पेःक्‍काङ् पयम् यम्‍बा युफ्रेतिस वहःङ्‌ङाङ् ना हित्‍तिहाॽरे़ खुन्‍छिॽ के़रे़क् लाजेन् थारिक् नाम्‍धा ले़प्‍माङ् लुम्‍बा वरःङ् थारिक्‍के खिनिॽ इःन्‍दो पोःङ्‌ॽ॥

५ खे़ने़ॽ के़हिङ्‌हिङ् थारिक् खे़ने़ॽ के़दक्‍ले़ङ्‌वाओ हाःत्‍ताङ् पोःक्‍मा मे़सुक्‍ने़न्॥ आङ्‌गाॽ आक्‍खेलॽरिक् मोसाःन्‍नु वयाङ्, हे़क्‍केलॽरिक्‍के आङ्‌गाॽ खे़ने़ॽनु वाॽआ॥ आङ्‌गाॽ खे़ने़ॽ मे़नाॽने़न्‌ॽ, हे़क्‍क्‍याङ् खे़ने़ॽ लाप्‍मे़भुने़न्॥

६ “के़धुम्‍बा नु हाङ्‌हाङ् के़लॽबा पोःक्‍खे़ॽ, थेआङ्‌भे़ल्‍ले़ आङ्‌गाॽ खिनिॽ पाधे़बाहाॽ पिनिङ् मे़त्‍तुङ्‌सिङ्‌ङाङ् माङ्‌हुप् चोगुङ्‌बा लाजेन् कन् मनाहाॽरे़ युक् चोःक्‍मारे़ लागि खे़ने़ॽ कन्‍हाॽ लाम्‍गे़लोसुसिॽ॥

७ के़धुम्‍बा नु साॽरिक् हाङ्‌हाङ् के़लॽबा पोःक्‍खे़ॽ॥ आङ्‌गाॽ आसे़वारोबा मोसाःल्‍ले़ खे़ने़ॽ इङ्‌जाङ् के़बिरे़बा कुइसिःक् के़रे़क् साम्‌योथिम् इङ्‌जाङ्‌हाॽ इःत्‍ते़ नाःत्‍ते़ॽ॥ खे़न् लाम्‍बा खे़ने़ॽ चुप्‍साङ् ले़प्‍माङ् इग्र फे़न्‍छाङ् ले़प्‍माङ् मे़बेगे़न्‍ने़ॽ, हे़क्‍क्‍याङ् खे़ने़ॽ आत्‍ति के़बेःक्‍साङ् कुलिङ्‌दो के़गे़प्‍पा के़बोङ्‌ॽ॥

८ साम्‌योथिम् इङ्‌जाङ्‌ङोबा कन् साप्‍पन्‍निन् खे़ने़ॽ के़म्‍ब्राओलाम् मे़माने़न्‍ल, कर ले़न्‍दिक् से़न्‍दिक् से़वा चोगे़ॽ हे़क्‍क्‍याङ् खे़प्‍मो साप्‍ते़आङ् के़बप्‍पा के़रे़क् पाःन्‍हाॽ सिङ्‌सिङ् ये़क्‌ये़क्‍काङ् इःत्‍ते़ नाःत्‍ते़ॽ, खम्‍भ्‍याङ् खे़ने़ॽ के़रे़क् के़लाम्‍मो थो के़बोःक्‍काङ् कुलिङ्‌दो के़गे़प्‍पा के़बोङ्‌ॽ॥

९ खे़ने़ॽ के़धुम्‍बा नु साॽरिक् हाङ्‌हाङ् के़लॽबा पोःक्‍खे़ फाॽआङ् आङ्‌गाॽ इङ्‌जाङ् पिने़आङ् वाॽ, मे़गिसे़न्‍ने़ॽ, यङ्‌मा मे़स्‍ये़न्‍ने़ॽ, थेआङ्‌भे़ल्‍ले़ खे़ने़ॽ आत्‍ति के़बेःक्‍साङ्, यहवे दाङ्‌बा खे़ने़ॽ के़निङ्‌वाॽफुमाङ्‌ङिन्, खे़ने़ॽनु वाॽरो॥”

यहोसुःल्‍ले़ मनाहाॽ इङ्‌जाङ् पिरुसि

१० खे़ब्‍याङ् यहोसुःल्‍ले़ मनाहाॽरे़ खुन्‍छिॽ सुहाङ्‌गे़म्‍बाहाॽ इङ्‌जाङ् पिरुसि,

११ “साःङ्‌गाहिम् लुम्‍मोलाम् पेगे़म्‍मे़ॽ हे़क्‍क्‍याङ् मनाहाॽ अक्‍खेलॽरिक् इङ्‌जाङ् पिरे़म्‍सिम्‍मे़ॽ, ‘खिनिॽ आप्‍फेक् आप्‍फेक् चामा थुङ्‌माहाॽ याङ्‌ङासिम्‍मे़ॽ, थेआङ्‌भे़ल्‍ले़ आल्‍ल सुम्‌यान्‍ले़ कन् यर्दन वहःङ् नाधाःम्‍बि खिनिॽ पेःक्‍माआङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिबा लाजेन् हुक्‍काप् चोःक्‍मा पोःङ्‌ॽ॥’”

१२ खे़ब्‍याङ् यहोसुःल्‍ले़ रुबेनि, गादि नु मनस्‍सेबा कुभ्रे़ःङ् थाःक्‍हाॽ अक्‍खे मे़त्‍तुसि,

१३ “यहवे दाङ्‌बे़ल्‍ले़ कुसे़वारोबा मोसाःल्‍ले़ खिनिॽ के़बिरिबा इङ्‌जाङ्‌ङिन् खिनिॽ निङ्‌वाॽ इःत्‍ते़म्‍मे़ॽ, ‘यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ नाःम्‍सिङ्‌मा के़बिरिॽ हे़क्‍क्‍याङ् खुने़ॽ कन् लाजेन् के़बिरिआङ् ने़रो॥’

१४ खिनिॽ मेलिङ्‌गे़न् मेःत्‍हाॽ, अङे़ःक्‌वा साएहाॽ नु थक्‍साहाॽ मोसाःल्‍ले़ खिनिॽ यर्दन नाङ्‌गे़न् ले़प्‍माङ् के़बिरिबा लाजेॽओ वाॽमा मे़सुक्॥ कर खिनिॽ के़रे़क् थक्‍सुबाहाॽ खजुम्‍घया फे़जुम्‍भे़या हेॽआसिम्‍मे़ॽआङ् खिनिॽ फुॽनुसाॽहाॽरे़ खुनिॽ तगि तगि नाधाःम्‍बि के़बेगिर पोःङ्‌ॽ॥

१५ हे़क्‍क्‍याङ् आल्‍ल खिनिॽ नाःम्‍सिङ्‌मा के़बिरिबा हे़क्‍केए यहवे दाङ्‌बे़ल्‍ले़ खे़ङ्‌हाॽआङ् नाःम्‍सिङ्‌मा मे़बिरुसिन्‍ल थारिक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ पिमा के़जोगिबा लाजेन् खे़ङ्‌हाॽरे़ युक् मे़न्‍जोःक्‍के थारिक् खिनिॽ खे़ङ्‌हाॽ के़भाॽरुम्‍सिम्‍ल पोःङ्‌ॽ॥ खे़न् एगाङ् यहवे दाङ्‌बे़ल्‍ले़ कुसे़वारोबा मोसाःल्‍ले़ यर्दन वहःङ् नाधाःम्‍बिबा नाङ्‌गे़न् ले़प्‍माङ् खिनिॽ के़म्‍बिरिबा लाजेॽओ नुःङ्‌मा फे़म्‍माआङ् खे़न् युक्‍मा के़सुक्‍तुम्‌ॽ॥”

१६ हे़क्‍क्‍याङ् खे़ङ्‌हाॽरे़ यहोसुःन् अक्‍खेलॽरिक् नोगप् मे़बिरु, “खे़ने़ॽ आनिगे आगे़बिबा के़रे़क् इङ्‌जाङ्‌हाॽ चोगुम्‍बे़ॽ, खे़ब्‍याङ् खे़ने़ॽ आनिगे आत्‍ति आत्‍ति याप्‍मि के़बाङ्, खे़प्‍मो आनिगे पेगिगे़ॽ॥

१७ आक्‍खेलॽरिक् मोसाःल्‍ले़ कुबाःन्‍हाॽ के़रे़क् आनिगे खे़प्‍सुम्‍बे़आङ् वये़ हे़क्‍केलॽरिक्‍के आनिगे खे़ने़ॽ के़बाःन्‍निन्‍नाङ् खे़प्‍सुम्‍बे़ॽ॥ यहवे दाङ्‌बा खे़ने़ॽ के़निङ्‌वाॽफुमाङ्‌ङिन् आक्‍खेलॽरिक् मोसाःन्‍नु वये़, हे़क्‍केलॽरिक्‍के खे़ने़ॽनुआङ् वाॽर॥

१८ खे़ने़ॽ के़इङ्‌जाङ्‌ङिन् हाःत्‍ले़ अत्‍तुॽ हे़क्‍क्‍याङ् खे़ने़ॽ इङ्‌जाङ् के़जोगुबा पाःन्‍जाःक्‍किन् हाःत्‍ले़ मे़इःत्‍तुन् मे़नाःत्‍तुन्‌ॽ, खे़न् से़प्‍मा पोःङ्‌ॽ॥ खे़ने़ॽ के़धुम्‍बा नु हाङ्‌हाङ् के़लॽबारक् पोःक्‍खे़ॽओ॥”

a 

१:४ लाङ्‌गे़त् पिसाङ्‌बा इःन्‍दो॥ ले़बानान, थाङ्‌गे़त् पिसाङ्‌बा इःन्‍दो॥

यहोसुःल्‍ले़ यरिहोओ थोःम्‍जिबा पाङ्‌घुसि

२

खे़ब्‍याङ् नुनरे़ कुस्‍सा यहोसुःल्‍ले़ सित्‍तिमलाम् थोःम्‍जिबा ने़त्‍छि स्‍वाःत् पाङ्‌घुसिआङ् मे़त्‍तुसि, “खे़न् लाजेन् नु से़क्‍खाःल्‍ले़ यरिहोबा सिबिॽ पाःन्‍हाॽ फे़त्‍ते़से़ॽआङ् फे़रे़से़ॽ॥” हे़क्‍केलॽरिक् खुन्‍छिॽ पेसि, हे़क्‍क्‍याङ् राहाब मिङ् के़वाःप्‍मा के़त्‍निमे़ल्‍ले़ कुहिम्‍मो के़रे़सि, खे़ब्‍याङ् आम्‍भा खे़प्‍मो याङ्‌धोःक्‍ते़सि॥

२ हे़क्‍क्‍याङ् कुभारे़ यरिहोबा हाङ्‌ङिन् अक्‍खे मे़मे़त्‍तु, “ओमे़त्‍ते़ॽओ, इस्राइलि थाःक्‍कोबा कुभा मनाहाॽ कन् लाजेन् थोःम्‍मारे़ लागि आइन् से़न्‍दिक् कत्‍ना मे़भे़रे़आङ् मे़वाॽ॥”

३ कल्‍ले़चोगुल्‍ले़ यरिहोबा हाङ्‌ङिल्‍ले़ राहाबरो कन् इङ्‌घङ्‌ङिन् हाङुदेसु, “खे़ने़ॽओ के़भे़म्‍बाआङ् के़हिम्‍मो के़लाःप्‍पा मनाहाॽ लःत्‍ते़ फे़त्‍ते़से़ॽ, थेआङ्‌भे़ल्‍ले़ के़रे़क् लाजेन् थोःम्‍मारे़ लागि खे़ङ्‌हाॽ मे़भे़रे़आङ् मे़वाॽ॥”

४ कर खे़न् मे़न्‍छुमाःल्‍ले़ खे़न् ने़त्‍छि मनाहाॽ तेॽरुसिआङ् चिक्‍खु युक्‍खुसिआङ् युङे़सि॥ खे़ल्‍ले़ पाःत्‍तु, “ओरो, मना ने़त्‍छि आङ्‌गाॽओ फे़रे़सिआङ् वये़सि, कर खे़ङ्‌हाॽ आत्‍तिलाम् त्‍ये़सिआङ् वये़सि आङ्‌गाॽ निङ्‌वाॽ मे़ङ्‌घोबा॥

५ युःन्‍छिक् ये़क्‌यक्‍कोबा यम्‍बा लाम्‍धेःत्‍तिन् सुप्‍मा ये़म्‍मो खुन्‍छिॽ लःन्‍दे़ पेसि॥ खे़न् ने़प्‍फु मनाहाॽ आत्‍तान् पेसि, आङ्‌गाॽ मे़निआन्॥ खिमो खुन्‍छिॽ एगाङ् के़बेगिने़भग्र खे़निॽ खुन्‍छिॽ के़दुमुम्‍सिम्‌ॽ॥”

६ (कर खे़ल्‍ले़ खे़न् ने़त्‍छि मनाहाॽ थाःङ् कौसिओ चिक्‍खु युक्‍खुसिआङ् युङे़सि, हे़क्‍क्‍याङ् कौसिओ खुने़ॽ तङ्‌घु ने़स्‍सुबा चयाङ्‌सिङ् लाङ्‌हाॽरे़ कुसिगाङ् खे़न्‍हाॽ चिक्‍खुसिआङ् युङे़सि॥)

७ के़नाःप्‍पा मनाहाॽ चैँ खुन्‍छिॽ मे़नाःत्‍तुसिर यर्दन वहःङ्‌ङिल्‍ले़ कुयाओबा पित्‍लुङ्‌माहाॽ ले़प्‍माङ् मे़धासिङ्॥ के़नाःप्‍पाहाॽ लाःक्‍कात् मे़लःन्‍दे़ मे़बेनुमे़ःन्‍ने यरिहोबा यम्‍बा लाम्‍धेःत्‍तिन् चिसुप् मे़सुबु॥

८ खे़न् थोःम्‍जिबा मनाहाॽ खुन्‍छिॽ इम्‍मानुःल्‍ले़ तगि खे़न् मे़न्‍छुमान् थाःङ् कौसिओ थोःक्‍सिङ् थाङे़,

९ हे़क्‍क्‍याङ् खुने़ॽ खे़न् मनाहाॽ मे़त्‍तुसि, “कन् लाजेन् यहवे दाङ्‌बे़ल्‍ले़ खिनिॽ के़बिरिआङ् ने़रो फाॽआङ् आङ्‌गाॽ निसुङ्‌ॽ, खे़ब्‍याङ् आनिगे लुम्‍मो खे़निॽ के़जोगुम्‍बाल्‍ले़ चोगुल्‍ले़ साॽरिक् किमा यङ्‌मा पोःक्‍खे़आङ् वाॽ, हे़क्‍क्‍याङ् कॽयो के़युङ्‌बा मनाहाॽ खिनिॽ के़म्‍गिरिआङ् यङ्‌मा मे़हेःक्‍ते़आङ् मे़वाॽ॥

१० मिस्र लाजेॽलाम् खिनिॽ के़लःन्‍दि के़भे़रिल्‍ले़ खिनिॽ तगि निङ्‌वाॽफुमाङ्‌ङिल्‍ले़ हे़ःत्‍ताङ्‌बा वरःङ्‌ङोबा च्‍वाःत्‍तिन् चप्‍प्रे़क् चबे़र याःन्‍दुबा नु यर्दन नाङ्‌गे़न् पिसाङ्‌बाa एमोरिहाॽरे़ खुन्‍छिॽ ने़प्‍माङ् हाङ्‌हाॽ, सिहोननु ओगे़न् खिनिॽ वरे़ङ्‌ले़ङ् के़मे़क्‍खुम्‍सिम्‍बान्‍नाङ् आनिगे खे़प्‍सुम्‍बे़आङ् वाॽ॥

११ कन् खे़प्‍सुम्‍बे़नुमे़ःन्‍ने आनिगे किसिगे़ हे़क्‍क्‍याङ् खिनिॽ के़जोगुम्‍बाल्‍ले़ चोगुल्‍ले़ आनिगे आत्‍तिन्‍हाॽरे़आङ् आःन्‍छिङ्‌मा मे़सुक्‍तिगे़न्, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन्‍ने थाःङ् साङ्‌ग्राम्‍पेदाङ्‌ङो नु मु इक्‍सादिङ् खाम्‍बेःक्‍मोबा निङ्‌वाॽफुमाङ्‌लो॥

१२ कल्‍ले़चोगुल्‍ले़ आल्‍ल आङ्‌गाॽ खे़न्‍छिॽ पेलि फाक्‍ने़सिङ्, आङ्‌गाॽ खे़न्‍छिॽ नुरिक् मे़त्‍ने़सिङ्‌बाल्‍ले़ चोगुल्‍ले़ आङ्‌गाॽनु सोरिक् यहवे दाङ्‌बे़न्‍नु माङ्‌हे़क् चोगे़से़ॽ, आङ्‌गाॽ आहिम्‍सयङ्‌हाॽआङ् लुङ्‌माॽ तुक्‍ते़से़ॽ॥ आङ्‌गाॽ लत्‍छा से़क्‍खाबा मिक्‍से़ःन् आबिरे़ॽ,

१३ हे़क्‍केलॽरिक् आङ्‌गाॽ आम्‍मा नु आम्‍बा, आङ्‌गाॽ आम्‍भुॽ आन्‍साॽ, आन्‍ने़ॽ आन्‍साॽ हे़क्‍क्‍याङ् खे़ङ्‌हाॽनु आक्‍ख्‍यारिक् मे़वाॽ, के़रे़क् कुहिङ्‌वे़त् ताङ्‌घे़म्‍सिम्‍मे़ॽआङ् आनिगे सिमालाम् ताङ्‌आसे़ःप्‍ते़ॽ॥”

१४ खे़न् मनाहाॽरे़ खुने़ॽ आःन्‍छिङ्‌मा पिरे़त्‍छु, “खिनिॽ हिङ्‌मारे़ लागि आनिगे सिमासाङ् यारिप् वयिगे़॥ आनिगे कन् याःम्‍बक्‍किन् खिनिॽ हाःत्‍ताङ् के़म्‍मे़त्‍तुम्‍मिन्‍ने भग्र यहवे दाङ्‌बे़ल्‍ले़ आनिगे कन् लाजेन् पिरिगे़आङ् एगाङ् खिनिॽ आनिगे लुङ्‌माॽ तुक्‍कासिगे़ हे़क्‍क्‍याङ् नसाःन्‍साबा याःम्‍बक् चोगुम् पिआसिगे़रो॥”

१५ खे़ब्‍याङ् खे़ल्‍ले़ खे़न्‍हाॽ पेधाःप्‍पोलाम् थाक्‍पाःल्‍ले़ नाम्‍मे़त्‍तुसिआङ् यो थासुसि, थेआङ्‌भे़ल्‍ले़ खे़न् युङे़बा हिम्‍मिन् ये़क्‌यक्‍कोबा लुङ्‌धाक्‍कोओए युङे़॥

१६ खे़ल्‍ले़ खे़न्‍हाॽ मे़त्‍तुसि, “खिन्‍छिॽ कोःक्‍मा ले़प्‍माङ् पेसे़ॽ, मेःन्‍ने़भग्र के़नाःप्‍पाहाॽरे़ के़म्‍सिॽसिॽ॥ के़नाःप्‍पाहाॽ मे़न्‍नुःङ्‌ने़ल्‍ल थे़म्‍बा सुम्‌यान् थारिक् हाबा खे़प्‍मो चिङ्‌ने़से़ॽ, हे़क्‍क्‍याङ् खे़न् एगाङ् खे़न्‍छिॽ आप्‍फेक् लाम्‍मिन् नाःत्‍ते़से़ॽ॥”

१७ खे़न् ने़त्‍छि मनाहाॽरे़ खुने़ॽ मे़त्‍ते़सु, “खे़ने़ॽ मे़त्‍ने़सिगे़बा कन् पाःन्‍हाॽ के़न्‍जोगुन्‍ने़भग्र आन्‍छिगे़ चोगे़सुगे़बा माङ्‌हे़क्‍किल्‍ले़ मे़घेःङ्‌सिगे़न्॥

१८ आन्‍छिगे़ कन् लाजेॽओ फे़रे़सिगे़ल्‍ले़ आत्‍तिन् पेधाःप्‍पोलाम् याप्‍मि यो के़धासे़, हाबा खे़न् पेधाःप्‍पो कन् हे़ःत्‍ताङ्‌बा थाक्‍पान् इघेःङ्‌मा फम्‍मा पोःङ्‌ॽ, हे़क्‍क्‍याङ् खे़ने़ॽ के़म्‍बा, के़म्‍मा, के़म्‍भुॽ के़न्‍साॽ नु के़म्‍बारे़ के़रे़क् कुहिम्‍सयङ्‌हाॽ के़हिम्‍मो फुङ्‌मासिआङ् युङ्‌मासि पोःङ्‌ॽ॥

१९ खे़ने़ॽ के़हिम्‍मोलाम् आत्‍तिन् लाःक्‍कात् माराम्‍मो लःन् खे़ल्‍ले़ कुमाक्‍खिन् खुने़ॽ कुधे़गेःक्‍पोए थारो, हे़क्‍क्‍याङ् आन्‍छिगे़ आप्‍तिक् मे़धासिगे़न्॥ हे़क्‍क्‍याङ् कन् हिम्‍मो खे़ने़ॽनु आत्‍तिन् युङ्‌ॽ खे़ल्‍ले़ कुसम्‍धाङ् कुभारे़ हुक् याक्‍तुने़भग्र खे़ल्‍ले़ कुमाक्‍खिन् आन्‍छिगे़ सम्‍धाङ् थारो॥

२० कर आन्‍छिगे़ चोगे़सुगे़बा याःम्‍बक्‍किन् खे़ने़ॽ के़बाःत्‍तुने़भग्र खे़ने़ॽ आन्‍छिगे़ चोःक्‍मा याप्‍मि के़बाङ्‌घे़बा कन् माङ्‌हे़क्‍किन्‍लाम् आन्‍छिगे़ चोःक्‌युम्‍भो खोसिगे़रो॥”

२१ खे़ल्‍ले़ मे़त्‍तुसि, “खे़न्‍छिॽ के़बाःत्‍ते़सुबा कुइसिःक्‍के पोङ्‌ल॥” हे़क्‍क्‍याङ् खे़ल्‍ले़ खुन्‍छिॽ से़म्‍मुॽइ पिरुसि, खे़ब्‍याङ् खे़न्‍हाॽ पेसिआङ् खे़ल्‍ले़ खे़न् हे़ःत्‍ताङ्‌बा थाक्‍पान् पेधाःप्‍पो खेःक्‍खु॥

२२ खे़न् थोःम्‍जिबाहाॽ पेसिआङ् कोःक्‍माओ के़रे़सि, खुन्‍छिॽ नाःत्‍छे़ के़भे़म्‍बाहाॽरे़ लाम् कुले़ःम् के़रे़क् मे़गोःत्‍तुसिसाङ् खे़न्‍हाॽ खोमा मे़न्‍छुक्‍तुन्‍सिन्‍नाङ् मे़न्‍नुःङ् मे़म्‍बेःक्‍के थे़म्‍बा सुम्‌यान् थारिक् हाबा खे़प्‍मो युङे़सि॥

२३ खे़ब्‍याङ् खे़न् ने़प्‍माङ् नुःक्‍खे़सिआङ् कोःक्‍माओलाम् थ्‍ये़सि, हे़क्‍क्‍याङ् नाधाःम्‍बि ले़प्‍माङ् नुनरे़ कुस्‍सा यहोसुओ पेसि, खम्‍भ्‍याङ् खे़न्‍हाॽरे़ तुमे़सुबा के़रे़क् पाःन्‍हाॽ थे़प्‍पे़त् खुने़ॽ चे़क्‍ते़सु॥

२४ यहोसुःन् खे़न्‍हाॽरे़ मे़त्‍ते़सु, “से़क्‍खाए यहवे दाङ्‌बे़ल्‍ले़ कन् के़रे़क् लाजेन् आनिॽ हुक्‍को आबिरे़आङ् ने़रो॥ आनिॽ आजोगुम्‍मिल्‍ले़ खे़प्‍मो के़युङ्‌बा के़रे़क् यक्‌युङ्‌बाहाॽरे़ खुन्‍छिॽ लुम्‍मो किमा यङ्‌मा पोःक्‍खे़आङ् वाॽरो॥”

a 

२:१० हिब्रुओ नाधाःम्‍बि पत्॥

इस्राइलिहाॽरे़ यर्दन वहःङ्‌ङिन् मे़गाःक्‍तु

३

यहोसुःन् तानाम् आन्‍देःन् पोगे़, हे़क्‍क्‍याङ् खुने़ॽ नु के़रे़क् इस्राइलिहाॽ सित्‍तिमलाम् यर्दन मे़भे़रे़, खे़प्‍मो खुन्‍छिॽ नाधाःम्‍बि काःक्‍मानुःल्‍ले़ तगि याङ्‌मे़धोःक्‍ते़॥

२ सुम्‌यान् एगाङ् सुहाङ्‌युक्‍पाहाॽ साःड्‌गाहिम् लुम्‍मो मे़बे,

३ हे़क्‍क्‍याङ् मनाहाॽ अक्‍खे मे़मे़त्‍तुसिआङ् इङ्‌जाङ् मे़बिरुसि, “आल्‍ल यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् के़निसुम्‌ॽ, हे़क्‍क्‍याङ् खे़न् के़बङ्‌बाआङ् के़देॽबा निङ्‌वाॽफुसाम्‍बा ले़बिहाॽ के़निसुम्‍सिम्‌ॽ, खे़बे़ल्‍ले़ खिनिॽ के़युङिबादे़न्‍हाॽ ले़रे़म्‍मे़ॽआङ् सन्‍दोःक्‍किल्‍ले़ कुएगाङ् थाआसिम्‍मे़ॽ॥

४ कम्‍भलॽरिक् पेःक्‍मा के़बोङ्‌बा लाम्‍मिन् खिनिॽ के़निसुम्‌ॽ, थेआङ्‌भे़ल्‍ले़ खे़न् लाम्‍मो खिनिॽ तगि लाङ्‌मे़ङ्‌घेःक्‍के के़वयिॽ॥ कर खिनिॽ नु खे़ल्‍ले़ कुलुम्‍मो हप्‍मे़न् हे़न्‍छिङ् ने़त्‍छि हुक्‍सिक्a लाःत्‍लाःत् ने़र याःन्‍दे़म्‍मे़ॽ॥ खे़ल्‍ले़ कुबेसाङ् मे़बेगे़म्‍मिन्‍ने़ॽ॥”

५ यहोसुःल्‍ले़ मनाहाॽ मे़त्‍तुसि, “खिनिॽ आप्‍फेक् सेसेबा चोःक्‍कासिम्‍मे़ॽ, थेआङ्‌भे़ल्‍ले़ ताःन्‍दिक् यहवे दाङ्‌बे़ल्‍ले़ खिनिॽ लुम्‍मो निङ्‌वाॽ के़माबा याःम्‍बक् चोगुॽ॥”

६ यहोसुःल्‍ले़ निङ्‌वाॽफुसाम्‍बाहाॽ अक्‍खे मे़त्‍तुसि, “माङ्‌हुप् सन्‍दोःक्‍किन् पक्‍खे़म्‍मे़ॽआङ् मनाहाॽरे़ खुन्‍छिॽ तगि तगि लाङ्‌घेगे़म्‍मे़ॽ॥” खे़ब्‍याङ् खे़ङ्‌हाॽरे़ माङ्‌हुप् सन्‍दोःक्‍किन् मे़बक्‍खुआङ् मनाहाॽरे़ खुन्‍छिॽ तगि तगि मे़बे॥

७ हे़क्‍क्‍याङ् यहवे दाङ्‌बे़ल्‍ले़ यहोसुःन् मे़त्‍तु, “आक्‍खेलॽरिक् आङ्‌गाॽ मोसाःन्‍नु सोरिक् वयाङ् हे़क्‍केलॽरिक्‍के आङ्‌गाॽ खे़ने़ॽनुआङ् सोरिक् वाॽआ फाॽआङ् कन्‍हाॽरे़ निङ्‌वाॽ खोमारे़ लागि आइन्‍बा ये़न्‍नाङ्‌धो के़रे़क् इस्राइलिहाॽरे़ खुन्‍छिॽ तगि खे़ने़ॽ यम्‍बा लाम्‍लोबा चोःक्‍ने़रो॥

८ माङ्‌हुप् सन्‍दोक् के़बङ्‌बा निङ्‌वाॽफुसाम्‍बाहाॽ खे़ने़ॽ अक्‍तङ्‌बा इङ्‌जाङ् पिरे़से़ॽ, ‘यर्दन वहःङ्‌ङिल्‍ले़ कुयाओ खिनिॽ के़गे़रिआङ् च्‍वाःत्‍तो लासाम्‍मे़ॽआङ् ये़बे़म्‍मे़ॽ॥’”

९ यहोसुःल्‍ले़ इस्राइलिहाॽ मे़त्‍तुसि, “कत्‍ना फे़रे़म्‍मे़ॽ, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ पाःत्‍तुबा पाःन्‍निन् खे़प्‍से़म्‍मे़ॽ॥

१० कुहिङ्‌वे़त् निङ्‌वाॽफुमाङ्‌ङिन् खिनिॽ लुम्‍मो वाॽ हे़क्‍क्‍याङ् खिनिॽ तगिलाम् कनानि, हित्‍ति, हिब्‍बि, परिज्‍जि, गिर्गासि, एमोरि नु यबुसिहाॽ से़क्‍खाए नाःत्‍तुदेसुसि के़लॽबान् हाबा कन्‍लाम्‍बाए खिनिॽ निङ्‌वाॽ के़घोसुम्‌ॽ॥

११ ओमे़त्‍ते़म्‍मे़ॽ, काक् इक्‍सादिङ् खाम्‍बेःक्‍मोबा यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् खिनिॽ तगि तगि यर्दन नाधाःम्‍बि पेक्॥

१२ आल्‍ल इस्राइलबा थाःक् थक्‍मालाम् लत्‍छा लत्‍छा थिबोङ्‌ङाङ् ने़त्‍छि ये़म्‍बित्‍छा सेगे़म्‍सिम्‍मे़ॽ॥

१३ आल्‍ल काक् इक्‍सादिङ् खाम्‍बेःक्‍मोबा यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बा निङ्‌वाॽफुसाम्‍बाहाॽरे़ खुन्‍छिॽ लाङ्‌दाप्‍पे़न् यर्दन वहःङ्‌ङोबा च्‍वाःत्‍तो चुक्‍किल्‍ले़, आम्‍भा खे़न् ये़म्‍मो थो नु के़गुङ्‌बा के़युबा यर्दन वहःङ्‌ङोबा च्‍वाःत्‍तिन् कुङ्‌मा नाॽ हे़क्‍क्‍याङ् लुम्‍सिङ्‌ङाङ् ये़प्‍लो॥”

१४ कल्‍ले़चोगुल्‍ले़ आल्‍ल यर्दन वहःङ्‌ङिन् काःक्‍मारे़ लागि मनाहाॽरे़ खुन्‍छिॽ आबाङे आबाङे साःङ्‌गाहिम् खाप्‍माहाॽ मे़याङ्‌सिङ्, हे़क्‍क्‍याङ् निङ्‌वाॽफुसाम्‍बाहाॽरे़ माङ्‌हुप् सन्‍दोःक्‍किन् मे़बक्‍खुआङ् खे़ङ्‌हाॽ मनाहाॽरे़ खुन्‍छिॽ तगि तगि मे़धासिङ् मे़बे॥

१५ कुजा सुम्‍मा ये़म् खाराक् यर्दनबा च्‍वाःत्‍तिन् कुङ्‌युआङ् पत्॥ हे़क्‍केसाङ् माङ्‌हुप् सन्‍दोक् के़बङ्‌बा निङ्‌वाॽफुसाम्‍बाहाॽ यर्दनओ मे़गे़रे़आङ् खुन्‍छिॽ लाङ्‌दाप्‍पेल्‍ले़ कुयाओबा च्‍वाःत्‍तिन् मे़सुसुनुमे़ःन्‍ने

१६ थोलाम्‍बा के़युबा च्‍वाःत्‍तिन् साॽरिक् नानाक्, सार्तानलाम् निःत्‍ताङ् आदम मे़प्‍मनाबा ये़क्‌यक्‍कोए कुङ्‌मा नाॽरे़ हे़क्‍क्‍याङ् लुम्‍सिङ्‌ङाङ् ने़स्‍से़ॽ, खम्‍भ्‍याङ् अराबाबा वरःङ्, इग्र युम्‍लाःक्‍खाङ् वरःङ्b ले़प्‍माङ् के़गुङ्‌बा के़बेःक्‍पा च्‍वाःत्‍तिन् स्‍याक् पुॽरे़आङ् चप्‍प्रे़क् चबे़॥ कल्‍ले़चोगुल्‍ले़ मनाहाॽरे़ कत्‍नाहाङ्‌दाङ्‌लाम् यरिहो ले़प्‍माङ् मे़गाःक्‍तुआङ् मे़बे॥

१७ के़रे़क् इस्राइलिहाॽ से़ङ्‌से़ङ्‌बा खाम्‍बाङ्‌ङोलाम् मे़गाःक्‍तुआङ् खे़न् सुवाङ्‌बा काक् मनाहाॽ यर्दन नाधाःम्‍बि मे़म्‍बेःक्‍के थारिक् यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बा निङ्‌वाॽफुसाम्‍बाहाॽ यर्दन वहःङ्‌ङिल्‍ले़ कुलुम्‍मोबा से़ङ्‌से़ङ्‌बा खाम्‍बाङ्‌ङो थधप् मे़ल्‍लॽए मे़ये़बे़रो॥

a 

३:४ हप्‍मे़न् १००० मितर॥

b 

३:१६ कुसिवे़त् वरःङ्॥

इःत्‍लुङ्

४

आल्‍ल के़रे़क् मनाहाॽरे़ यर्दन वहःङ्‌ङिन् मे़गाःक्‍तु मे़सुरु, खे़ब्‍याङ् यहवे दाङ्‌बे़ल्‍ले़ यहोसुःन् मे़त्‍तु,

२ “मनाहाॽलाम् थिबोङ्‌ङाङ् ने़त्‍छि ये़म्‍बित्‍छाहाॽ, थाःक्‍थक्‍मा लत्‍छा लत्‍छा ये़म्‍बित्‍छा तेॽरे़से़ॽआङ्

३ खे़ङ्‌हाॽ अक्‍तङ्‌बा इङ्‌जाङ् पिरे़से़ॽ, ‘यर्दन वहःङ्‌ङिल्‍ले़ कुलुम्‍मो निङ्‌वाॽफुसाम्‍बाहाॽरे़ खुन्‍छिॽ लाङ्‌दाप्‍पेल्‍ले़ मे़दोॽरुबादे़न्‍नोलाम् थिबोङ्‌ङाङ् ने़त्‍छि लुङ्‌हाॽ याङ्‌सिङ्‌ङे़म्‍मे़ॽ हे़क्‍क्‍याङ् खिनिॽ खे़ङ्‌हाॽ पक्‍खे़म् फे़त्‍ते़म्‍मे़ॽ, खे़ब्‍याङ् आक्‍खोक् से़न्‍दिक् खिनिॽ आत्‍ति साःङ्‌गाहिम् के़लेःत्‍तुम्‍माङ् के़युङि हाबा खे़प्‍मो खे़ङ्‌हाॽ ने़स्‍से़म् थ्‍ये़म्‍मे़ॽ॥’”

४ कल्‍ले़चोगुल्‍ले़ इस्राइलिहाॽलाम् यहोसुःल्‍ले़ थाःक्‍थक्‍मा लत्‍छा लत्‍छा सेगुसिबा थिबोङ्‌ङाङ् ने़त्‍छि ये़म्‍बित्‍छाहाॽ उःत्‍तुसि॥

५ यहोसुःल्‍ले़ खे़ङ्‌हाॽ मे़त्‍तुसि, “यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किल्‍ले़ कुबेसाङ् यर्दन वहःङ्‌ङिल्‍ले़ कुलुम्‍मो पेगे़म्‍मे़ॽ, हे़क्‍क्‍याङ् इस्राइलि थाःक्‍हाॽरे़ खुनिॽ खानिःत् कुइसिःक् के़रे़क्‍ले़ लत्‍छा लत्‍छा लुङ् खिनिॽ फक्‍ताङ्‌ङो युक्‍खे़म्‍मे़ॽआङ् थाक्‍ते़म्‍मे़ॽ॥

६ खिनिॽ लुम्‍मो कन् लत्‍छा मिक्‍सेन् पोङ्‌ल, हे़क्‍क्‍याङ् याङ्‌सि ताये़म्‍मो खिनिॽ साएहाॽरे़ ‘कन् लुङ्‌हाॽरे़ कुबेन् थे़माबे?’ फाॽआङ् सेःन्‍के़म्‍दोसिल्‍ले़,

७ खिनिॽ खे़ङ्‌हाॽ अक्‍खे मे़त्‍ते़म्‍सिम्‍मे़ॽ, ‘यहवे दाङ्‌बे़ल्‍ले़ कुमाङ्‌हुप् सन्‍दोःक्‍किल्‍ले़ कुबेसाङ् यर्दनबा च्‍वाःत्‍तिन् कुङ्‌मा नाॽरे़आङ् ने़स्‍से़॥ सन्‍दोःक्‍किल्‍ले़ यर्दन वहःङ्‌ङिन् काःक्‍तुल्‍ले़ यर्दनबा च्‍वाःत्‍तिन् कुङ्‌मा नाॽरे़आङ् ने़स्‍से़॥’ कन् लुङ्‌हाॽ इस्राइलिहाॽरे़ खुनिॽ लागि सदादिङ्‌बा इःत्‍लुङ् पोङ्‌ङाङ् ये़प्॥”

८ यहवे दाङ्‌बे़ल्‍ले़ यहोसुःन् मे़त्‍तुबा हे़क्‍के यहोसुःल्‍ले़ कुइङ्‌जाङ्‌ङिन् मे़घे़प्‍सुआङ् इस्राइलि थाःक्‍हाॽरे़ खुन्‍छिॽ खानिःत् कुइसिःक् इस्राइलिहाॽरे़ यर्दन लुम्‍मोलाम् थिबोङ्‌ङाङ् ने़त्‍छि लुङ्‌हाॽ मे़धाक्‍तु हे़क्‍क्‍याङ् खुन्‍छिॽ मे़युङे़बादे़न्‍नो इःत्‍लुङ् मे़युक्‍खु॥

९ माङ्‌हुप् सन्‍दोक् के़बङ्‌बा निङ्‌वाॽफुसाम्‍बाहाॽरे़ खुन्‍छिॽ लाङ्‌दाप्‍पेल्‍ले़ मे़दोॽरुबादे़न्, इग्र यर्दन लुम्‍मोआङ् वेॽ थिबोङ्‌ङाङ् ने़त्‍छि लुङ्‌हाॽ यहोसुःल्‍ले़ ये़प्‍सु॥ खे़ङ्‌हाॽ आइन् थारिक् हाबा खे़प्‍मोए ये़प्॥

१० मनाहाॽ मे़प्‍मासिरे़ लागि मोसाःल्‍ले़ यहोसुःन् मुरा मे़त्‍तुआङ् वये़बा हे़क्‍के, यहवे दाङ्‌बे़ल्‍ले़ यहोसुःन् पिरुबा इङ्‌जाङ्‌ङोबा के़रे़क् याःम्‍बक्‍हाॽ मे़न्‍जुःत्‍ते थारिक् माङ्‌हुप् सन्‍दोक् के़बङ्‌बा निङ्‌वाॽफुसाम्‍बाहाॽ यर्दन लुम्‍मोए हाबा मे़ये़बे़ मे़गरे़, खे़ब्‍याङ् मनाहाॽ हाराहारा नाधाःम्‍बि मे़गाःक्‍तुआङ् मे़बे॥

११ हे़क्‍क्‍याङ् आल्‍ल के़रे़क् मनाहाॽरे़ नाधाःम्‍बि मे़गाःक्‍तु मे़सुरु, खे़ब्‍याङ् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन्‍नु सोरिक् निङ्‌वाॽफुसाम्‍बाहाॽआङ् मनाहाॽरे़ ओमे़मे़त्‍तु मे़भत्‍छुसिरए तगाङ् मे़गाःक्‍तुआङ् मे़भे़रे़॥

१२ मोसाःल्‍ले़ खे़ङ्‌हाॽ मे़त्‍तुसिआङ् वये़बा कुइसिःक् रुबेनरे़ कुधाःक्‍हाॽ, गादरे़ कुधाःक्‍हाॽ नु मनस्‍सेरे़ कुभ्रे़ःङ् कुधाःक्‍हाॽ वेॽ इस्राइलिहाॽनुःल्‍ले़ तगि फे़जुम्‍भे़या खजुम्‍घया मे़हेॽसिङ्‌ङाङ् नाधाःम्‍बि मे़गाःक्‍तु॥

१३ ते़न्‍धङ्‌ले़ लागि हप्‍मे़न् लिबोङ् हे़न्‍छिङ् यारिक् फे़जुम्‍भे़या खजुम्‍घया के़हेॽसिङ्‌बा ये़म्‍बित्‍छाहाॽ थङ् चोःक्‍मारे़ लागि यहवे दाङ्‌बे़ल्‍ले़ कुदगि नाधाःम्‍बि मे़गाःक्‍तुआङ् यरिहोबा ने़ने़बादे़न्‍नो मे़बे॥

१४ खे़ल्‍ले़ याःन्‍दिक् के़रे़क् इस्राइलिहाॽरे़ खुनिॽ निमो यहवे दाङ्‌बे़ल्‍ले़ यहोसुःन् यम्‍बा लाम्‍लोबा चोगु हे़क्‍क्‍याङ् खे़ङ्‌हाॽरे़ खुने़ॽ कुहिङ्‌हिङ् मोसान् हे़क्‍केए यहोसुःन् मिङ्‌सो इङ्‌धाङ् मे़बिरु॥

१५ खे़ब्‍याङ् यहवे दाङ्‌बे़ल्‍ले़ यहोसुःन् मे़त्‍तु,

१६ “माङ्‌हुप् साप्‍लुङ् के़याक्‍पा सन्‍दोःक्‍किन्a के़बङ्‌बा निङ्‌वाॽफुसाम्‍बाहाॽ यर्दनलाम् मे़धोःक्‍सिङ् मे़धाङ्‌ल फाॽआङ् इङ्‌जाङ् पिरे़से़ॽ॥”

१७ कल्‍ले़चोगुल्‍ले़ यहोसुःल्‍ले़ निङ्‌वाॽफुसाम्‍बाहाॽ अक्‍खेलॽरिक् इङ्‌जाङ् पिरुसि, “खिनिॽ यर्दनलाम् थो थोःक्‍सिङ् थाङे़म्‍मे़ॽ॥”

१८ यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बा निङ्‌वाॽफुसाम्‍बाहाॽ यर्दन लुम्‍मोलाम् मे़धोःक्‍सिङ् मे़जुरे़आङ् खुन्‍छिॽ लाङ्‌दाङ्‌पेल्‍ले़ से़ङ्‌से़ङ्‌बा खाम्‍बाङ्‌ङिन् मे़दोॽरुनुमे़ःन्‍ने यर्दनबा च्‍वाःत्‍तिन् कुलाम्‍मो नुःक्‍खे़ ये़ हे़क्‍क्‍याङ् तगिबा हे़क्‍केए कुयाहाॽ थिम्‍सुर कुङ्‌मा हेःक्‍ते़॥

१९ थिक्‍सिगेक्‍पा लाओबा थिबोङ् ये़न्‍नो मनाहाॽ यर्दनलाम् मे़धोःक्‍सिङ् मे़धाङे़आङ् यरिहो नाङ्‌गे़न् ले़प्‍माङ् इःन्‍दोओ गिलगाल मे़प्‍मनाबादे़न्‍नो खुन्‍छिॽ साःङ्‌गाहिम् मे़जोगु॥

२० खे़ङ्‌हाॽरे़ यर्दन वहःङ्‌ङोलाम् मे़लःत्‍तु मे़धाक्‍तुबा खे़न् थिबोङ्‌ङाङ् ने़त्‍छि लुङ्‌हाॽ यहोसुःल्‍ले़ गिलगालओ हागुयुक्‍सु॥

२१ हे़क्‍क्‍याङ् खुने़ॽ इस्राइलिहाॽ अक्‍खे मे़त्‍तुसि, “याङ्‌सि खिनिॽ साएहाॽरे़ ‘कन् लुङ्‌हाॽरे़ कुबे थे़माबे?’ फाॽआङ् सेःन्‍के़म्‍दोसिल्‍ले़

२२ खिनिॽ खे़ङ्‌हाॽ मे़प्‍मा के़सुक्‍तुम्‍सिमॽ, ‘इस्राइलिहाॽरे़ यर्दन वहःङ्‌ङिन् से़ङ्‌से़ङ्‌बा खाम्‍बाङ्‌ङो मे़दोॽरुआङ् मे़गाःक्‍तुआङ् वये़॥’

२३ आक्‍खेलॽरिक् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ हे़ःत्‍ताङ्‌बा वरःङ्‌ङिन् आनिगे मे़ङ्‌गाक् मे़न्‍छुःत्‍ते थारिक् आनिगे तगि चप्‍प्रे़क् चबे़र याःन्‍दु, हे़क्‍केलॽरिक्‍के खिनिॽ तगिए खिनिॽ नाधाःम्‍बि मे़ङ्‌गाक् मे़न्‍छुःत्‍ते थारिक् यर्दनबा च्‍वाःत्‍तिन्‍नाङ् चप्‍प्रे़क् चबे़र याःन्‍दुआङ् वये़॥

२४ इक्‍सादिङ् खाम्‍बेःक्‍मोबा के़रे़क् मनाहाॽरे़ यहवे दाङ्‌बे़ल्‍ले़ कुहुक्‍कोबा मुक्‍साम्‍मिन् निङ्‌वाॽ मे़घोसुर, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिन्‍नु खिनिॽ आभे़ल्‍ले़साङ् किसे़म्‍मे़ॽ फाॽआङ् कन् के़रे़क् पोःक्‍खे़बारो॥”

a 

४:१६ हिब्रुओ तोःन्‍दि सन्‍दोक् पत्॥

५

इस्राइलिहाॽरे़ वहःङ्‌ङिन् मे़ङ्‌गाःक्‍के थारिक् खुन्‍छिॽ तगि यहवे दाङ्‌बे़ल्‍ले़ यर्दन वहःङ्‌ङोबा च्‍वाःत्‍तिन् चप्‍प्रे़क् चबे़र याःन्‍दु के़लॽबा पाःन्‍निन् यर्दन कत्‍नाहाङ्‌दाङ् नाम्‍धा पिसाङ्‌बा एमोरिहाॽरे़ खुनिॽ के़रे़क् हाङ्‌हाॽ नु खाम्‍दोःक्‍लुम् वरःङ्‌ङिल्‍ले़ कुबेसाङ्‌बा कनानिहाॽरे़ खुन्‍छिॽ के़रे़क् हाङ्‌हाॽरे़ मे़घे़प्‍सु, खे़ब्‍याङ् खे़ङ्‌हाॽ इस्राइलिहाॽनु मे़गिसे़बाल्‍ले़ चोगुल्‍ले़ खुन्‍छिॽ सिक्‍लुङ्‌माॽ यङ्‌मा हेःक्‍ते़ हे़क्‍क्‍याङ् खे़ङ्‌हाॽ इस्राइलिहाॽनु थक्‍मारे़ लागि आःन्‍छिङ्‌मा मे़न्‍छुक्‍ते़न्‍लो॥

गिलगालओ हर्दो हे़क्‍मा याःम्‍बक् पोःक्‍खे़

२ खे़न् ये़म्‍मो यहवे दाङ्‌बे़ल्‍ले़ यहोसुःन् मे़त्‍तु, “लुङ्‌से़रुङ्‌बान् कुहे़क्‍मा चोगे़ॽआङ् याम्‍मो इस्राइलिहाॽ हर्दो हे़गे़ पिरे़से़ॽ॥”

३ खे़ब्‍याङ् यहोसुःल्‍ले़ लुङ्‌से़रुङ्‌बाहाॽ कुहे़क्‍मा चोगुआङ् गिबियथ-हाअरालोथओ इस्राइलिहाॽ हर्दो हे़गु पिरुसि॥

४ यहोसुःल्‍ले़ हर्दो हे़क्‍मासि पिमासि के़बोङ्‌बा पाःन्‍निन् हाबा कन् वये़, मिस्रलाम् आक्‍ख्‍यारिक् मनाहाॽ, इग्र थक्‍सुबा पोङ्‌मा के़लाॽबाहाॽ मे़लःन्‍दे़ मे़भे़रे़आङ् मे़वये़, खे़ङ्‌हाॽ के़रे़क् मिस्रलाम् मे़लःन्‍दे़आङ् एगाङ् मुरे़ःक् खारे़ःक् थेआङ् के़होःप्‍पादे़न्‍नो मे़स्‍ये़ मे़घे़रे़॥

५ मिस्रलाम् आक्‍ख्‍यारिक् मे़लःन्‍दे़ मे़भे़रे़आङ् मे़वये़, खे़ङ्‌हाॽ के़रे़क्‍ले़न् हर्दो हे़क्‍मा याःम्‍बक् पोःक्‍खे़आङ् वये़॥ कर मिस्र लाजेॽलाम् मे़लःन्‍दे़ मे़भे़रे़आङ् एगाङ् मुरे़ःक् खारे़ःक् थेआङ् के़होःप्‍पा एःक्‍सादे़न्‍नोबा लाम्‍दिःक्‍को सागे़वाःन्‍छिङ्‌बा आत्तिन्‍हाॽरे़न्‍नाङ् हर्दो मे़न्‍हे़क्‍के वये़॥

६ इस्राइलिहाॽरे़ यहवे दाङ्‌बे़ल्‍ले़ कुइङ्‌जाङ्‌ङिन् मे़न्‍इःत्‍तुन् मे़न्‍नाःत्‍तुम्‍बाल्‍ले़ चोगुल्‍ले़ मिस्रलाम् के़लःम्‍बा के़भे़म्‍बा के़रे़क् मनाहाॽ, इग्र थक्‍सुबा पोङ्‌मा के़लाॽबाहाॽ मे़म्‍मे़क्‍के थारिक् खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍नो लिबोङ् तङ्‌बे खाराक् लाङ्‌मे़घेगे़आङ् मे़वये़॥ थेआङ्‌भे़ल्‍ले़ खे़ङ्‌हाॽरे़ खुन्‍छिॽ पाधे़बाहाॽ पिनिङ् मे़त्‍तुसिआङ् माङ्‌हुप् चोगुबा पित्‍नु नु सक्‌वाघु के़गुङ्‌बा लाजेन् खे़ङ्‌हाॽरे़ निमा मे़ङ्‌घोसुन्‌ॽ फाॽआङ् खुन्‍छिॽनु यहवे दाङ्‌बे़ल्‍ले़ माङ्‌हे़क् चोगुआङ् वये़॥

७ कल्‍ले़चोगुल्‍ले़ खे़ङ्‌हाॽरे़ खुन्‍छिॽ ले़क्‌वा यहवे दाङ्‌बे़ल्‍ले़ याम्‍मो सामे़वाःन्‍छिङ्‌ल याःन्‍दुसिबा मुॽइदाङ्‌साहाॽ यहोसुःल्‍ले़ हर्दो हे़गु पिरुसि, थेआङ्‌भे़ल्‍ले़ खे़ङ्‌हाॽ लाम्‍दिःक्‍को हर्दो मे़न्‍हे़क् मे़म्‍बिसिङ्‌ङे मे़वये़बाल्‍ले़ चोगुल्‍ले़ हर्दो मे़न्‍हे़क्‍केबा मना मे़वये़॥

८ हे़क्‍क्‍याङ् के़रे़क् मनाहाॽरे़न् हर्दो हे़क्‍मा चुरे़आङ् एगाङ् खे़ङ्‌हाॽ मे़न्‌वेःत्‍ते थारिक् साःङ्‌गाहिम्‍मो खुन्‍छिॽ आप्‍फेक् आप्‍फेक् ते़न्‍हाॽओ मे़युङे़॥

९ हे़क्‍क्‍याङ् यहवे दाङ्‌बे़ल्‍ले़ यहोसुःन् मे़त्‍तु, “आङ्‌गाॽ आइन् मिस्रबा खिनिॽ इङ्‌दोन् खे़त्‍तुङ् पिनिङ्‌ङाङ् वाॽ॥” कल्‍ले़चोगुल्‍ले़ खे़न् ते़न्‍निल्‍ले़ कुमिङ् आइन् थारिक्‍साङ् गिलगालa मे़मे़त्‍तु॥

१० आल्‍ल इस्राइलिहाॽरे़ गिलगालओ साःङ्‌गाहिम् मे़जोगुआङ् मे़युङे़, खे़ब्‍याङ् खे़ङ्‌हाॽरे़ खे़न् लाओबा थिबोङ्‌ङाङ् लिसिगेक्‍पा ये़न्‍निल्‍ले़ याःन्‍दिक् युसिक् यरिहोबा ने़ने़बादे़न्‍नोए चोःक्‌युम्‍भो तङ्‌नाम् मे़दोसु॥

११ चोःक्‌युम्‍भो तङ्‌नाम्‍मिल्‍ले़ कुदाःन्‍दिक्‍मा, हाबा खे़न् ये़न्‍नो खे़ङ्‌हाॽरे़ खे़न् लाजेॽओ के़बोःक्‍पा कुजालाम्‍बा के़भङ्‌बा सिदाॽ मे़न्‌याक्‍मनाबा खरे़ःङ् नु सिप्‍फङ्‌ग्रा कुजा मे़ज॥

१२ खे़ङ्‌हाॽरे़ खे़न् लाजेॽओ के़बोःक्‍पा कुजान् मे़जबा कुदाःन्‍दिक्‍माआङ्‌धोए मन्‍न थामा चक् लॽरे़, हे़क्‍क्‍याङ् खे़न् एगाङ् इस्राइलिहाॽरे़ आप्‍फाल्‍ले़आङ् मन्‍न मे़ङ्‌घोसुन्॥ कर खे़न् तङ्‌बेओ खे़ङ्‌हाॽरे़ कनान लाजेॽओबा कुजान् मे़जरो॥

यहोसुःन् नु ताभे के़हेबा मना

१३ यहोसुःन् यरिहो निःत्‍ताङ् वये़ल्‍ले़ खुने़ॽ थो ओमये़, हे़क्‍क्‍याङ् कुहुक्‍को ताभे के़बङ्‌बा मनाधिक् कुदगाङ् ये़बे़गरे़बा निसु॥ यहोसुःन् खुने़ॽओ पेआङ् सेःन्‍दोसु, “खे़ने़ॽ आनिगे तेःङ्‌बाने़बि इ निङ्‌मिने़बि?”

१४ हे़क्‍क्‍याङ् खे़ल्‍ले़ पाःत्‍तु, “तेःङ्‌बाआङ् मे़ःन्, निङ्‌मिआआङ् मे़ःन्, कर यहवे दाङ्‌बे़ल्‍ले़ कुधक्‍सुबा थक्‍मोबा पोःक्‍खाङ्‌ङाङ् कॽयो त्‍याङ्‌ङाङ् वाॽआ॥”

खे़ब्‍याङ् यहोसुःन् खाम्‍बाङ्‌ङो साम्‍बोन् हबत् फन्‍छिङ् हे़क्‍क्‍याङ् से़वा मे़त्‍तुआङ् खुने़ॽ अक्‍खे मे़त्‍तु, “आदाङ्‌बे, खे़ने़ॽ के़से़वारोबाल्‍ले़ थे़मा चोगुङ्‌ल के़लॽबा के़निङ्‌वाॽ वाॽबे?”

१५ हे़क्‍क्‍याङ् यहवे दाङ्‌बे़ल्‍ले़ कुधक्‍सुबा थक्‍मोबाल्‍ले़ यहोसुःन् मे़त्‍तु, “खे़ने़ॽ के़लाङ्‌हाॽओबा लाङ्‌सुःप्‍हाॽ फे़न्‍देॽ, थेआङ्‌भे़ल्‍ले़ खे़ने़ॽ के़ये़प्‍पा दे़न्‍निन् सेसेबा चोक्॥” खे़ब्‍याङ् यहोसुःल्‍ले़ हे़क्‍केए चोगुरो॥

a 

५:९ हिब्रु पाःन्‍दाङ्‌ङो (थे़माइ) के़ङ्‌मनादेमना पोःङ्‌ॽ॥

यरिहोःन् खाप्‍पुथ्‍यःङ् पोःङ्‌ॽ

६

आल्‍ल खे़न् ये़म्‍मो इस्राइलिहाॽरे़ मे़जोगुल्‍ले़ यरिहोबा यम्‍बा लाम्‍धेःत्‍हाॽ मे़साक्‍तुआङ् पत्‍छे़॥ आत्‍तिन्‍हाॽआङ् सिगाङ् लाःप्‍मा नु लाःक्‍कात् लःम्‍मा मे़ङ्‌घोसे़न्॥

२ खे़ब्‍याङ् यहवे दाङ्‌बे़ल्‍ले़ यहोसुःन् मे़त्‍तु, “ओमे़त्‍ते़ॽ, यरिहोन्, खे़प्‍मोबा हाङ्‌ङिन् नु के़धुम्‍बा थक्‍सुबाहाॽआङ् खे़ने़ॽ के़युक्‍को थासुङ्‌सिङ्‌ङाङ् वाॽरो॥

३ के़रे़क् खजुम्‍घया फे़जुम्‍भे़या के़हेबा थक्‍सुबाहाॽरे़ खे़न् ये़क्‌यक्‍किन् किर्गप् कबे़म्‍मे़ॽआङ् थिक्‍ले़ङ् कब्रिङ् इरे़म्‍मे़ॽ॥ तुक्‍सि ये़न् थारिक् खिनिॽ अक्‍खे चोगे़म्‍मे़ॽ॥

४ नुसि निङ्‌वाॽफुसाम्‍बाहाॽरे़ नुसि थुःम्‍बा सादाङ्‌हाॽ मे़याङ्‌सिङ्‌ङाङ् माङ्‌हुप् सन्‍दोःक्‍किल्‍ले़ कुदगि कुदगि लाङ्‌मे़घेःक्‍ल॥ नुसिगेक्‍पा ये़न्‍नो कन् ये़क्‌यक्‍किन् खिनिॽ नुसिले़ङ् कबे़म्‍मे़ॽ, खम्‍भ्‍याङ् निङ्‌वाॽफुसाम्‍बाहाॽरे़ सादाङ्‌ङिन् मे़मुःत्‍तुर॥

५ हे़क्‍क्‍याङ् आल्‍ल खे़ङ्‌हाॽरे़ थुःम्‍बा सादाङ्‌ङिन् माङ्‌भा इरिक् मे़मुःत्‍तुॽ, खे़ब्‍याङ् खिनिॽ सादाङ्‌ङिन् मुक्‍पा इक्‍लान् के़घे़प्‍सुम्‍नुमे़ःन्‍ने के़रे़क् मनाहाॽ यम्‍बा इक्‍लाओ मे़अःक्‍ल॥ हे़क्‍क्‍याङ् ये़क्‌यक्‍कोबा लुङ्‌धाक्‍किन् कुबुङ् थे़र्ले़ चोन्, हे़क्‍क्‍याङ् के़रे़क् मनाहाॽ ये़क्‌यक्‍को कुदोःप्‍मा मे़लोक् मे़लाःत्‍ल॥”

६ कल्‍ले़चोगुल्‍ले़ नुनरे़ कुस्‍सा यहोसुःल्‍ले़ निङ्‌वाॽफुसाम्‍बाहाॽ उःत्‍तुसिआङ् मे़त्‍तुसि, “माङ्‌हुप् सन्‍दोःक्‍किन् पक्‍खे़म्‍मे़ॽ, हे़क्‍क्‍याङ् नुसि निङ्‌वाॽफुसाम्‍बाहाॽरे़ थुःम्‍बा सादाङ् नुसि मे़हेॽसिङ्‌ङाङ् यहवे दाङ्‌बे़ल्‍ले़ कुमाङ्‌हुप् सन्‍दोक् तगि लाङ्‌मे़घेःक्‍ल॥”

७ हे़क्‍क्‍याङ् खुने़ॽ मनाहाॽ मे़त्‍तुसि, “तगि पोरे़म्‍मे़ॽआङ् खे़न् ये़क्‌यक् के़रे़क् पिसाङ् इरे़म् पेगे़म्‍मे़ॽ॥ फे़जुम्‍भे़या खजुम्‍घया के़हेबाहाॽ चैँ यहवे दाङ्‌बे़ल्‍ले़ कुमाङ्‌हुप् सन्‍दोक् तगि तगि लाङ्‌मे़घेःक्‍ल॥”

८ यहोसुःल्‍ले़ कन् मनाहाॽ मे़त्‍तु सुरुसिआङ् एगाङ् नुसि निङ्‌वाॽफुसाम्‍बाहाॽरे़ थुःम्‍बा सादाङ् नुसि मे़याङ्‌सिङ् हे़क्‍क्‍याङ् यहवे दाङ्‌बे़ल्‍ले़ कुदगि लाङ्‌मे़घेगे़आङ् खुन्‍छिॽ सादाङ्‌हाॽ मे़मुःत्‍तुर तगि थासिङ्‌मा मे़हेःक्‍ते़॥ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् चैँ खे़ङ्‌हाॽरे़ खुन्‍छिॽ एगाङ् थासिङ्॥

९ फे़जुम्‍भे़या खजुम्‍घया के़हेबा मनाहाॽ चैँ सादाङ् के़मुःप्‍पा निङ्‌वाॽफुसाम्‍बाहाॽरे़ खुन्‍छिॽ तगि लाङ्‌मे़घेगे़, हे़क्‍क्‍याङ् एगाङ् के़बप्‍पा थक्‍सुबाहाॽ माङ्‌हुप् सन्‍दोक् एगाङ् लाङ्‌मे़घेगे़, खम्‍भ्‍याङ् निङ्‌वाॽफुसाम्‍बाहाॽ सादाङ्‌हाॽ मे़मुःत्‍तुर लाङ्‌मे़घेगे़॥

१० कर यहोसुःल्‍ले़ मनाहाॽ अक्‍खे मे़त्‍तुसिआङ् मुरा मे़त्‍तुसि, “आङ्‌गाॽ खिनिॽ अःक्‍ते़म्‍मे़ॽ फाॽआङ् इङ्‌जाङ् मेबिनिङ्‌ङिन्‍बा ये़न् थारिक्, खिनिॽ मे़अःक्‍ते़म्‍मिन्‍ने़ॽ, खिनिॽ इक्‍लाःन्‍ने खे़म्‍मे़दे़त्‍ने़न्‍ल, खिनिॽ मुराओलाम्‍माङ् कुभा पाःन्‍छेःक्‌वा मे़लःत्‍ते़म्‍मिन्‍ने़ॽ॥ आङ्‌गाॽ अःक्‍ते़म्‍मे़ॽ मे़त्‍निङ्‌ङाङ्‌लक् खिनिॽ अःक्‍ते़म्‍मे़ॽ॥”

११ कम्‍भलॽरिक् खुने़ॽ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् ये़क्‌यक् कब्रिङ् पिसाङ् थिक्‍ले़ङ् इसु, हे़क्‍क्‍याङ् खे़ङ्‌हाॽ साःङ्‌गाहिम्‍मो मे़द्‌ये़, खे़ब्‍याङ् हाबा खे़प्‍मो याङ्‌मे़धोःक्‍ते़॥

१२ यहोसुःन् आन्‍देःन् तानाम्‍सा पोगे़, हे़क्‍क्‍याङ् निङ्‌वाॽफुसाम्‍बाहाॽरे़ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् मे़बक्‍खु॥

१३ खे़न् नुसि निङ्‌वाॽफुसाम्‍बाहाॽरे़ थुःम्‍बा सादाङ् नुसि मे़याङ्‌सिङ्‌ङाङ् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किल्‍ले़ कुदगाङ् कुदगाङ् सादाङ्‌हाॽ मे़मुःत्‍तुर लाङ्‌मे़घेगे़आङ् मे़बत्‍छे़॥ फे़जुम्‍भे़या खजुम्‍घया के़हेबा मनाहाॽ खे़ङ्‌हाॽरे़ खुन्‍छिॽ तगाङ् मे़धासिङ्, हे़क्‍क्‍याङ् एगाङ् लाङ्‌गे़घेःक्‍पा थक्‍सुबाहाॽ यहवे दाङ्‌बे़ल्‍ले़ कुमाङ्‌हुप् सन्‍दोक् एगाङ् मे़भन्‍छिङ्॥ निङ्‌वाॽफुसाम्‍बाहाॽ सादाङ्‌ङिन् मे़मुःत्‍तुर लाङ्‌मे़घेगे़॥

१४ कम्‍भलॽरिक् निसिगेक्‍पा ये़न्‍नोआङ् खे़ङ्‌हाॽरे़ ये़क्‌यक्‍किन् थिक्‍ले़ङ् मे़गबुआङ् मे़नुःक्‍खे़॥ तुक्‍सि ये़न् थारिक् खे़ङ्‌हाॽरे़ हे़क्‍केए मे़जोगु॥

१५ नुसिगेक्‍पा ये़न् तानाम् फदिॽ वदिॽ लॽरे़ल्‍ले़सा खे़ङ्‌हाॽ मे़बोगे़, हे़क्‍क्‍याङ् हाबा खे़न् परिक्‍ले़ए ये़क्‌यक्‍किन् मे़गबु, खे़ल्‍ले़ याःन्‍दिक्‍लक् खे़ङ्‌हाॽरे़ ये़क्‌यक्‍किन् नुसिले़ङ् मे़गबु॥

१६ आल्‍ल निङ्‌वाॽफुसाम्‍बाहाॽरे़ सादाङ्‌ङिन् नुसिले़ङ् मे़मुःत्‍तुल्‍ले़ यहोसुःल्‍ले़ मनाहाॽ मे़त्‍तुसि, “अःक्‍ते़म्‍मेॽ! थेआङ्‌भे़ल्‍ले़ यहवे दाङ्‌बे़ल्‍ले़ कन् ये़क्‌यक्‍किन् खिनिॽ के़बिरिआङ् ने़रो॥

१७ कन् ये़क्‌यक्‍किन् नु कप्‍मो के़वाॽबा के़रे़क् पाःन्‍हाॽ मे़क्‍मारे़ लागि यहवे दाङ्‌बाओ तोःम्‍नाआङ् वाॽ॥ के़त्‍निमा राहाबे़न् नु खे़ल्‍ले़ कुहिम्‍मो खुने़ॽनु के़वाॽबाहाॽरक् मे़हिङ्‌ॽ, थेआङ्‌भे़ल्‍ले़ आनिॽ पाङ्‌मनासिबा थोःम्‍जिबाहाॽ खे़ल्‍ले़ चिक्‍खुसिआङ् वये़॥

१८ कर खाप्‍पुथ्‍यःङ् मे़ङ्‌से़ तोःम्‍मनाबा पाःन्‍हाॽलाम् खिनिॽ लाःत्‍लाःत् वये़म्‍मे़ॽ, मेःन्‍ने़भग्र खे़न् तोःम्‍मनाबा पाःन्‍हाॽ के़याङ्‌ङासिआङ् खिनिॽओ मे़क्‍मान् के़दारुम्‌ॽ, हे़क्‍क्‍याङ् इस्राइलिहाॽरे़ खुनिॽ साःङ्‌गाहिम्‍मो माङ्‌दे साङ्‌ग्रा के़दारुम्‌ॽ खे़ब्‍याङ् खे़प्‍मो तुक्‍खे लाक्‍खे थार के़जोगुम्‌ॽ॥

१९ कर के़रे़क् युप्‍पा नु साम्‍म्‍याङ्, हे़क्‍क्‍याङ् कासा नु फे़न्‍जेॽ खप्‍प्‍याहाॽ यहवे दाङ्‌बे़ल्‍ले़ कुलागि सुत्‍थो चोक्॥ खे़ङ्‌हाॽ यहवे दाङ्‌बे़ल्‍ले़ कुसामा युङ्‌दे़न्‍नो के़दारुम्‍ल पोःङ्‌ॽ॥”

२० आल्‍ल निङ्‌वाॽफुसाम्‍बाहाॽरे़ सादाङ्‌हाॽ मे़मुःत्‍तु, खे़ब्‍याङ् मनाहाॽ मे़अःक्‍ते़, हे़क्‍क्‍याङ् सादाङ्‌ङिल्‍ले़ कुइक्‍लान् मे़घे़प्‍सुनुमे़ःन्‍ने खे़ङ्‌हाॽ यम्‍बा इक्‍लाओ मे़अःक्‍ते़ल्‍ले़ खे़न् लुङ्‌धाक्‍किन् कुबुङ् थे़र्ले़ पुरुङ् लुःन्‍दे़, हे़क्‍क्‍याङ् के़रे़क् मनाहाॽ कुदोःप्‍मा तगि मे़बोरे़आङ् के़रे़क् ये़क्‌यक्‍को मे़लासे़ हे़क्‍क्‍याङ् खे़न् हुक्‍काप् मे़जोगु॥

२१ खे़ब्‍याङ् खे़ङ्‌हाॽरे़ खे़न् ये़क्‌यक्‍किन् खाप्‍पुथ्‍यःङ् मे़जोगुआङ् यहवे दाङ्‌बाओ मे़दोन्‍दु, हे़क्‍क्‍याङ् ये़क्‌यक्‍को के़वाॽबा ये़म्‍बित्‍छाहाॽ, मे़न्‍छुमाहाॽ, थाङ्‌बे़न्‍हाॽ, काप्‍पो तुम्‍साहाॽ, खम्‍भ्‍याङ् पित्‍हाॽ, मे़ल्‍लुक्‍हाॽ नु अदङ्‌हाॽ ताभेःल्‍ले़ के़रे़क् मे़से़रुसि॥

२२ हे़क्‍क्‍याङ् यहोसुःल्‍ले़ खे़न् लाजेॽओ थोःम्‍जिबा के़बेःक्‍पा खे़न् ने़त्‍छि मनाहाॽ मे़त्‍तुसि, “खे़न् के़त्‍निमे़ल्‍ले़ कुहिम्‍मो खे़न्‍छिॽ पेसे़ॽ, हे़क्‍क्‍याङ् खे़न्‍छिॽ खुने़ॽनु माङ्‌हे़क् के़जोगे़सुबा कुइसिःक् खे़न् मे़न्‍छुमान् खे़ब्‍याङ् खुने़ॽनु के़वाॽबाहाॽ के़रे़क् कॽयोलाम् लःत्‍ते़से़त्‍छे़ॽ॥”

२३ आल्‍ल खे़न् थोःम्‍जिबा के़जोःक्‍पा खे़न् ने़प्‍फु थाङ्‌बे़न्‍हाॽ पेसि, हे़क्‍क्‍याङ् राहाबे़न् नु खुने़ॽ कुम्‍बा, कुम्‍मा, कुम्‍भुॽ कुन्‍साॽ खे़ब्‍याङ् खुने़ॽनु के़वाॽबा के़रे़क् मनाहाॽ, खे़ल्‍ले़ के़रे़क् कुगाॽइहाॽ लाःक्‍कात् लाम्‍लोसु लःत्‍ते़सुसि, हे़क्‍क्‍याङ् इस्राइलिहाॽरे़ खुनिॽ साःङ्‌गाहिम्‍लाम् लाःक्‍कात् युक्‍खे़सुसि॥

२४ खे़ब्‍याङ् खे़ङ्‌हाॽरे़ खे़न् ये़क्‌यक्‍को के़वाॽबा के़रे़क् पाःन्‍हाॽ मिमे़धिक्‍खु मे़देसु, कर साम्‍म्‍याङ्, युप्‍पा हे़क्‍क्‍याङ् कासा नु फे़न्‍जेॽ खप्‍प्‍याहाॽरक् यहवे दाङ्‌बे़ल्‍ले़ कुसामा युङ्‌दे़न्‍नो खे़ङ्‌हाॽरे़ मे़युक्‍खु॥

२५ कर के़त्‍निमा राहाबे़न्, खे़ल्‍ले़ कुम्‍बारे़ कुहिम्‍सयङ्‌हाॽ हे़क्‍क्‍याङ् खुने़ॽनु के़वाॽबाहाॽ के़रे़क् यहोसुःल्‍ले़ ताङ्‌से़ःप्‍तुसि, थेआङ्‌भे़ल्‍ले़ यहोसुःल्‍ले़ यरिहोओ थोःम्‍जिबा पाङ्‌घुसिबा इङ्‌साबाहाॽ खे़ल्‍ले़ चिक्‍खुसिआङ् वये़॥ हे़क्‍क्‍याङ् आइन् थारिक्‍के इस्राइलिहाॽरे़ खुन्‍छिॽ लुम्‍मो राहाबे़न् वाॽ॥

२६ हाबा खे़न् ये़म्‍मो यहोसुःल्‍ले़ खे़ङ्‌हाॽ माङ्‌हे़क् चाःत्‍तुसिआङ् अक्‍खे पाःत्‍तुरो,

“कन् यरिहो ये़क्‌यक्‍किन् चोःक्‍मारे़ लागि आत्‍तिन् ये़म्‍सिङ्‌ॽ,

यहवे दाङ्‌बे़ल्‍ले़ कुदगि खे़न् साङ्‌ग्रा माङ्‌देरे़ ते़त्‍तुररो॥

कल्‍ले़ कुबुङ् युक्‍खुल्‍ले़ खे़ल्‍ले़

खुने़ॽ कुस्‍सा तुम्‍बे़न् सिरो,

खे़ल्‍ले़ कुस्‍सा फोःक्‌वाःल्‍ले़ कुमे़न्‍नो

कप्‍मोबा यम्‍बा लाम्‍धेःप्‍पान् ये़म्‍सिङ्‌लो॥”

२७ कम्‍भलॽरिक् यहवे दाङ्‌बे़न् यहोसुःन्‍नु सोरिक् वये़, हे़क्‍क्‍याङ् खे़ल्‍ले़ कुमिङ्‌सो कुधाःङ्‌सो लाजेॽ के़रे़क् से़रे़रो॥

आकानरे़ कुलायो

७

कर खाप्‍पुथ्‍यःङ् मे़जोगुआङ् यहवे दाङ्‌बाओ मे़दोन्‍दुबा पाःन्‍हाॽओ इस्राइलिहाॽरे़ लायो मे़जोगु॥ यहुदा थाःक्‍कोबा, जेरहरे़ कुस्‍सा जब्‍दिरे़ कुमुॽइदाङ्‌सा कार्मिरे़ कुस्‍सा आकान मे़प्‍मनाबा मनाधिक्‍ले़ कन् मे़दोन्‍दुबा पाःन्‍हाॽ कुभा खुःत्‍तुआङ् वये़, खे़ल्‍ले़ चोगुल्‍ले़ यहवे दाङ्‌बे़न् इस्राइलिहाॽनु साॽरिक् कुसिक् पोगे़॥

२ खे़ब्‍याङ् यहोसुःल्‍ले़ यरिहोलाम् बेथेलबा नाङ्‌गे़न् पिसाङ् बेथ-आवन निःत्‍ताङ्‌बा ऐ ये़क्‌यक्‍को मनाहाॽ अक्‍खे मे़त्‍तुसिआङ् पाङ्‌घुसि, “खिनिॽ पेगे़म्‍मे़ॽआङ् खे़न् लाजेन् थोःप्‍से़म्‍मे़ॽ॥” खे़न् मनाहाॽ मे़बेआङ् ऐ ये़क्‌यक्‍किन् मे़धोःप्‍सु॥

३ हे़क्‍क्‍याङ् खे़ङ्‌हाॽ मे़नुःक्‍खे़ मे़भे़रे़आङ् यहोसुःन् मे़मे़त्‍तु, “के़रे़क् मे़म्‍बेःक्‍मासाङ् नुॽ, के़त्‍मे़ङ्‌गे़त् हे़न्‍छिङ् ने़त्‍छि सुम्‍सि मनाहाॽ मे़बेःक्‍काङ् ऐ ये़क्‌यक्‍किन् मे़भत्‍तुर॥ के़रे़क् मनाहाॽ खे़प्‍मो पेःक्‍मारे़ लागि तुक्‍खे मे़जाःत्‍ते़से़न्‍ने़ॽ, थेआङ्‌भे़ल्‍ले़ खे़प्‍मो सुःल्‍लिक्‍लक् मना मे़वाॽ॥”

४ कल्‍ले़चोगुल्‍ले़ खे़ङ्‌हाॽओबा हे़न्‍छिङ् सुम्‍सि यारिक् मनाहाॽ मे़बे, कर ऐ ये़क्‌यक्‍कोबा मनाहाॽरे़ खे़ङ्‌हाॽ मे़नाःन्‍दुसिआङ् मे़घे़त्‍छिङ्॥

५ ऐ ये़क्‌यक्‍कोबा मनाहाॽरे़ सुम्‍बोङ्‌ङाङ् तुक्‍सि यारिक् मनाहाॽ मे़से़रुसि, हे़क्‍क्‍याङ् खे़ङ्‌हाॽरे़ ये़क्‌यक्‍कोबा यम्‍बा लाम्‍धेःत्‍तोलाम् सबारिमa थारिक् मे़नाःत्‍तुसिआङ् सङ्‌माङ्‌बादे़न्‍नो खे़ङ्‌हाॽ मे़से़रुसि॥ हे़क्‍क्‍याङ् इस्राइलिहाॽ साॽरिक् मे़गिसे़आङ् खुन्‍छिॽ सिक्‍लुङ्‌माॽ यक्‍खे़॥

६ खे़ब्‍याङ् यहोसुःल्‍ले़ कुजाङ्‌हाॽ थे़ःक्‍खु हे़क्‍क्‍याङ् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किल्‍ले़ कुदगाङ् युःन्‍छिक् थारिक् खाम्‍बाङ्‌ङो साबन् हबत् फन्‍छिङ्॥ हे़क्‍क्‍याङ् खुने़ॽ नु इस्राइलबा साम्‌योसिक्‍साम्‍बाहाॽरे़ खुन्‍छिॽ थे़गेक्‍पान् खाम्‍भुत्राःल्‍ले़ मे़जुःत्‍तुआङ् आम्‍भा मे़युङे़ मे़गरे़॥

७ हे़क्‍क्‍याङ् यहोसुःल्‍ले़ पाःत्‍तु, “नाॽराङ्‌स्‍याङ्‌लो! यहवे दाङ्‌बा निङ्‌वाॽफुमाङ्‌ङे, खे़ने़ॽ कन् मनाहाॽ यर्दन कत्‍नाहाङ्‌दाङ् के़भे़त्‍तुसि हे़क्‍क्‍याङ् एमोरिहाॽरे़ खुन्‍छिॽ हुक्‍को के़धासुसिआङ् आनिगे मे़ङ्‌मारे़ लागि थेआङ् याप्‍मि के़भे़त्‍ते़बाबे? खे़न्‍नुःल्‍ले़ग आनिगे निङ्‌वाॽ तासुम्‍बे़आङ् यर्दन नाधाःम्‍बिए वयिगे़मे़न्॥

८ यहवे दाङ्‌बाए, इस्राइलिहाॽ खुन्‍छिॽ निङ्‌मिहाॽलाम् हारिमे़द्‌ये़आङ् मे़नुःक्‍खे़ मे़भे़रे़ आल्‍ल आङ्‌गाॽ थे़मा पाःत्‍तुङ्‌बे!

९ थेआङ्‌भे़ल्‍ले़ कनानिहाॽ नु लाजेॽबा के़रे़क् यक्‌युङ्‌बाहाॽरे़ कन् पाःन्‍निन् मे़घे़प्‍सुआङ् आनिगे किर्गप् मे़गबिगे़ॽ, हे़क्‍क्‍याङ् इक्‍सादिङ् खाम्‍बेःक्‍मोलाम् आनिगे मिङ् मे़मासुॽरो॥ खे़न् एगाङ् खे़ने़ॽ पयम् यम्‍बा के़मिङ्‌ङिल्‍ले़ लागि खे़ने़ॽ थे के़जोगुबे?”

१० यहवे दाङ्‌बे़ल्‍ले़ यहोसुःन् मे़त्‍तु, “पोगे़ॽ! खे़ने़ॽ थेआङ् कम्‍भलॽरिक् साम्‍बोन् हबत् के़बप्‍पाबे?

११ इस्राइलरे़ लायो चोगुआङ् वाॽ॥ आङ्‌गाॽ इःत्‍ते़म् नाःत्‍ते़म्‍मे़ॽ फाॽआङ् इङ्‌जाङ् पिरुङ्‌सिङ्‌बा माङ्‌हुप्‍पिन् खे़ङ्‌हाॽरे़ मे़भेःन्‍दुआङ् वाॽ॥ मे़ङ्‌मारे़ लागि तोःम्‍मनाबा कुभा पाःन्‍हाॽ खे़ङ्‌हाॽरे़ मे़देॽरुआङ् वाॽ॥ खे़ङ्‌हाॽरे़ मे़घुःत्‍तुआङ् वाॽ हे़क्‍क्‍याङ् इङ्‌ले़क्‍पा याःम्‍बक् मे़जोगुआङ् खे़ङ्‌हाॽरे़ खे़न् सामाहाॽ खुन्‍छिॽ आप्‍फेक् चिगक्‌वाहाॽनु मे़जिक्‍खुआङ् वाॽ॥

१२ कल्‍ले़चोगुल्‍ले़ इस्राइलिहाॽ निङ्‌मिहाॽरे़ खुन्‍छिॽ तक्‍ले़ङ्‌वाओ आल्‍ल ये़प्‍मा मे़न्‍छुक्‍ने़न्॥ खे़ङ्‌हाॽ माङ्‌दे साङ्‌ग्रारे़ ते़त्‍तुसिबाल्‍ले़ चोगुल्‍ले़ खुन्‍छिॽ निङ्‌मिहाॽ तगि खुन्‍छिॽ एःक्‍थाःक्‍मे़न् मे़हिसु॥ खिनिॽ आप्‍फेक् लुम्‍मोलाम् खे़न् मे़ङ्‌मारे़ लागि मे़से़न्‍दुबा चिगक्‌वाहाॽ खाप्‍पुथ्‍यःङ् मे़न्‍जोःक्‍के थारिक् आल्‍लआङ्‌धो आङ्‌गाॽ खिनिॽनु मे़वाॽआन्॥

१३ “पोगे़ॽ! मनाहाॽ सेसेसाङ्‌साङ् चोगे़से़ॽ॥ खे़ङ्‌हाॽ ताःन्‍दिक्‍ले़ लागि आबाङे सुत्‍थो मे़जोःक्‍सिङ्‌ल फाॽआङ् मे़त्‍ते़से़ॽ, थेआङ्‌भे़ल्‍ले़ इस्राइलबा यहवे दाङ्‌बा निङ्‌वाॽफुमाङ्‌ङिल्‍ले़ पाःत्‍तुॽ– ‘इस्राइलिसे, खिनिॽ लुम्‍मो कुभा तोःम्‍मनाबा सामाहाॽ वाॽ॥ खिनिॽ लुम्‍मोलाम् खे़न् तोःम्‍नाबा सामाहाॽ लाप्‍मे़न्‍देए थारिक् खिनिॽ निङ्‌मिहाॽ नाःम्‍मा के़न्‍छुक्‍तुम्‍सिम्‍मिन्॥

१४ “‘कल्‍ले़चोगुल्‍ले़ तानाम् खिनिॽ आप्‍फेक् थाःक्‍थाःक् कुइसिःक् निःत्‍ताङ् त्‍ये़म्‍मे़ॽ हे़क्‍क्‍याङ् आत्‍तिन् थाःक्‍किन् यहवे दाङ्‌बे़ल्‍ले़ सेगुॽ, खे़ङ्‌हाॽ मुॽइदाङ्‌सा मे़जोःक्‍सिङ्‌ङाङ् निःत्‍ताङ् मे़दार, खे़ब्‍याङ् आत्‍तिन् मुॽइदाङ्‌सान् यहवे दाङ्‌बे़ल्‍ले़ सेगुॽ, खे़ङ्‌हाॽ हिम्‍सयङ् हिम्‍सयङ् मे़बोङ्‌ङाङ् निःत्‍ताङ् मे़दार, हे़क्‍क्‍याङ् आत्‍तिन् हिम्‍सयङ्‌ङिन् यहवे दाङ्‌बे़ल्‍ले़ सेगुॽ, खे़प्‍मोलाम् थिक्‍पा थिक्‍पा मना निःत्‍ताङ् मे़दार॥

१५ हे़क्‍क्‍याङ् आत्‍तिन् मनान् तोःम्‍मनाबा सामाहाॽनु सोरिक् मे़सेगुॽ, खे़न् नु खुने़ॽ कत्‍तुबा के़रे़क् मिओ मिधिङ्‌मा पोःङ्‌ॽ, थेआङ्‌भे़ल्‍ले़ खे़ल्‍ले़ यहवे दाङ्‌बे़ल्‍ले़ कुमाङ्‌हुप्‍पिन् फेःन्‍दुआङ् वाॽ, खम्‍भ्‍याङ् खे़ल्‍ले़ इस्राइलओ साॽरिक् याम्‍गे़सिङ्‌बा याःम्‍बक् चोगुआङ् वाॽ॥’”

१६ यहोसुःन् तानाम् आन्‍देःन् पोगे़आङ् इस्राइलिहाॽ थाःक्‍थाःक् चोगुसिआङ् निःत्‍ताङ् तारुसि, हे़क्‍क्‍याङ् यहुदाबा थाःक्‍किन् मे़सेगुॽ॥

१७ हे़क्‍क्‍याङ् खे़ल्‍ले़ यहुदाबा मुॽइदाङ्‌सा चोगुसिआङ् निःत्‍ताङ् तारुसि, खे़ब्‍याङ् खे़ल्‍ले़ जेरहरे़ कुमुॽइदाङ्‌साहाॽ सेगुसि॥ हे़क्‍क्‍याङ् खे़ल्‍ले़ जेरहरे़ कुमुॽइदाङ्‌साहाॽ हिम्‍सयङ् हिम्‍सयङ् चोगुसिआङ् निःत्‍ताङ् तारुसि, हे़क्‍क्‍याङ् जब्‍दिरे़ कुहिम्‍सयङ्‌ङिन् मे़सेगु॥

१८ हे़क्‍क्‍याङ् खुने़ॽ खे़ल्‍ले़ कुहिम्‍सयङ्‌ङोबा लत्‍छा लत्‍छा मना निःत्‍ताङ् तारुसि, खम्‍भ्‍याङ् यहुदा थाःक्‍कोबा, जेरहरे़ कुस्‍सा जब्‍दिरे़ कुमुॽइदाङ्‌सा कार्मिरे़ कुस्‍सा आकान मे़प्‍मनाबे़न् मे़सेगु॥

१९ खे़ब्‍याङ् यहोसुःल्‍ले आकाने़न् मे़त्‍तु, “आस्‍साए, यहवे दाङ्‌बा इस्राइलबा निङ्‌वाॽफुमाङ्‌ङिन्‍ने खे़ने़ॽ मिमिदिङ् पिरे़ॽ, हे़क्‍क्‍याङ् खे़ने़ॽ थे के़जोगुआङ् वाॽ खे़न् आङ्‌गाॽ मे़त्‍ताङ्‌ङे़ॽ॥ आङ्‌गाॽलाम् खे़न् मे़जिक्‍खे़न्‍ने़ॽ॥”

२० आकानरे़ यहोसुःन् मे़त्‍तु, “से़क्‍खाएरो, यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ आङ्‌गाॽ लायो चोगुङ्‌ङाङ् वाॽ, हे़क्‍क्‍याङ् आङ्‌गाॽ आभे़न् याःम्‍बक्‍किन् कन्‍लो–

२१ आल्‍ल नाप्‍मनासिबा याङ्‌सा कुन्‍धेहाॽओ बेबिलोनिया लाजेॽओबा लत्‍छा नुबा लगेःत्, किप् ने़त्‍छि सेकेलb यारिक् के़लिःप्‍पा युप्‍पा नु ङाबोङ् सेकेल यारिक् के़लिःप्‍पा लत्‍छा साम्‍म्‍याङ् तक्‍कात् थिक् आङ्‌गाॽ निसुङ्, खे़ब्‍याङ् आङ्‌गाॽ आमिक् लासे़आङ् खे़ङ्‌हाॽ आङ्‌गाॽ तेॽरुङ्॥ खे़ङ्‌हाॽ आङ्‌गाॽ आसाःङ्‌गाहिम् लुम्‍मो खाम्‍बाङ् सिगाङ् लुप्‍तुङ्‌ङाङ् याक्, हे़क्‍क्‍याङ् के़रे़क्‍नुःल्‍ले़ मु युप्‍पान् याक्॥”

२२ खे़ब्‍याङ् यहोसुःल्‍ले़ इङ्‌साबाहाॽ पाङ्‌घुसि, हे़क्‍क्‍याङ् मे़लोःक्‍ते़आङ् खे़न् साःङ्‌गाहिम्‍मो मे़बे, हे़क्‍क्‍याङ् खे़न् चिगक्‌वाहाॽ खे़ल्‍ले़ कुसाःड्‌गाहिम्‍मो लुप्‍तुआङ् यागे़ खे़ब्‍याङ् के़रे़क्‍नुःल्‍ले़ मु युप्‍पान् यागे़॥

२३ हे़क्‍क्‍याङ् खे़ङ्‌हाॽरे़ खे़न् चिगक्‌वाहाॽ साःङ्‌गाहिम् लुम्‍मोलाम् मे़लःत्‍तुआङ् यहोसुःन् नु के़रे़क् इस्राइलिहाॽओ मे़दारु, खे़ब्‍याङ् यहवे दाङ्‌बे़ल्‍ले़ कुदगि मे़ने़स्‍सु॥

२४ खे़ब्‍याङ् के़रे़क् इस्राइलिहाॽनु सोरिक् यहोसुःल्‍ले़ जेरह थाःक्‍कोबा आकाने़न् नु खे़न् युप्‍पाःन्, लगेःत्‍तिन् हे़क्‍क्‍याङ् साम्‍म्‍याङ् तक्‍काःत्‍तिन्, खे़ब्‍याङ् खे़ल्‍ले़ कुस्‍सा ये़म्‍बित्‍छाहाॽ नु मे़न्‍छुमाहाॽ, हे़क्‍क्‍याङ् खे़ल्‍ले़ कुबित्‍हाॽ, कुअदङ्‌हाॽ, खम्‍भ्‍याङ् कुमे़ल्‍लुक्‍हाॽ नु कुसाःङ्‌गाहिम्‍मिन् हे़क्‍क्‍याङ् खे़ल्‍ले़ कत्‍तुबा के़वाॽ मे़न्‌वाॽ के़रे़क् पाःन्‍हाॽ आकोरबा ने़ने़बादे़न्‍नो मे़देॽरु॥

२५ यहोसुःल्‍ले़ मे़त्‍तु, “खे़ने़ॽ आनिगे सम्‍धाङ् थेआङ् अक्‍तङ्‌बा तुक्‍खे लाक्‍खेहाॽ के़दारुबाबे? आइन् यहवे दाङ्‌बे़ल्‍ले़ खे़ने़ॽ के़सम्‍धाङ् तुक्‍खे लाक्‍खे तारुरो॥” खे़ब्‍याङ् के़रे़क् इस्राइलिहाॽरे़ खे़न् लुङ्‌ङिल्‍ले़ मे़ले़प्‍तु, हे़क्‍क्‍याङ् वेॽहाॽआङ् मे़ले़प्‍तु मे़सुरुआङ् फुत्‍लुम् थ्‍यःङ् मिमे़धिक्‍खु मे़देसुसि॥

२६ खे़ङ्‌हाॽरे़ आकानरे़ कुसम्‍धाङ् यरिक् लुङ्‌हाॽ लुःप्‍पे़त् मे़लुप्‍सु, खे़न् आइन् थारिक्‍साङ् हाबा ने़रो॥ खे़ब्‍याङ् यहवे दाङ्‌बे़न् मि हे़क्‍तङ्‌बा कुसिक् पोःक्‍मालाम् नःम्‍नःम् पोःक्‍खे़॥ कल्‍ले़चोगुल्‍ले़ खे़न् ते़न्‍निल्‍ले़ कुमिङ् आइन् थारिक्‍साङ् आकोरबाc ने़ने़बादे़न् मे़मे़त्‍तुरो॥

a 

७:५ लुङ् पुन्‍नादे़न्॥

b 

७:२१ सेकेल थिक् कुदङ्‌बा २.३ किलोग्राम॥

c 

७:२६ आकोररे़ कुबेन् तुक्‍खे लाक्‍खे॥

ऐ ये़क्‌यक्‍किन् हुक्‍काप् मे़जोगुआङ् मे़मे़क्‍खु

८

खे़ब्‍याङ् यहवे दाङ्‌बे़ल्‍ले़ यहोसुःन् मे़त्‍तु, “मे़गिसे़न्‍ने़ॽ, के़निङ्‌वाॽ स्रोःन् मे़लॽरे़न्‍ने़ॽ॥ के़रे़क् थक्‍सुबाहाॽ सोरिक् तेॽरे़से़ॽ॥ पेगे़ॽ, ऐ ये़क्‌यक्‍को थङ् चोगे़ॽ॥ ओमे़त्‍ते़ॽ, ऐ ये़क्‌यक्‍कोबा हाङ्‌ङिन्, खे़ल्‍ले़ कुमनाहाॽ, खे़ल्‍ले़ कुये़क्‌यक्‍किन् नु खे़ल्‍ले़ कुलाजेन् आङ्‌गाॽ खे़ने़ॽ हुक्‍सुप्‍ने़आङ् वाॽ॥

२ खे़ने़ॽ यरिहोन् नु खे़प्‍मोबा हाङ्‌ङिन् आक्‍खे के़जोगुआङ् वये़, ऐ ये़क्‌यक्‍किन् नु खे़प्‍मोबा हाङ्‌ङिन्‍नाङ् हे़क्‍केए के़जोगुॽ, कर खे़प्‍मोबा याङ्‌साकुन्‍धेहाॽ नु खे़प्‍मोबा थक्‍साहाॽरक् खिनिॽ आप्‍फेक् लागि तेॽमा के़सुक्‍तुम्‌ॽ॥ खे़न् ये़क्‌यक्‍किन् कुएगाङ् ले़प्‍माङ् सुगे़म्‍मे़ॽआङ् युङे़म्‍मे़ॽ॥”

३ कल्‍ले़चोगुल्‍ले़ यहोसुःन् के़रे़क् थङ् के़धक्‍पा मनाहाॽनु सोरिक् ऐ ये़क्‌यक्‍को थङ् चोःक्‍से़ पेःक्‍मारे़ लागि पोगे़॥ यहोसुःल्‍ले़ सुम्‍बोङ् हे़न्‍छिङ् नुरिक् थङ् के़धक्‍पा मनाहाॽ सेगुसिआङ् से़न्‍दिक्‍सा फोःक्‍खुसि॥

४ खुने़ॽ खे़ङ्‌हाॽ अक्‍खे मे़त्‍तुसिआङ् इङ्‌जाङ् पिरुसि, “ओमे़त्‍ते़म्‍मे़ॽ, खिनिॽ कन् ये़क्‌यक्‍किल्‍ले़ कुएगाङ् ले़प्‍माङ् सुगे़म्‍मे़ॽआङ् युङे़म्‍मे़ॽ॥ ये़क्‌यक्‍लाम् माःङ्‌घा मे़बेगे़म्‍मिन्‍ने़ॽ, हे़क्‍क्‍याङ् चाःत्‍चाःत् लॽरे़म्‍मे़ॽ॥

५ आङ्‌गाॽनु सोरिक् के़वाॽबा मनाहाॽनु आङ्‌गाॽ ये़क्‌यक् ले़प्‍माङ् तगि पेःक्‍कारो, हे़क्‍क्‍याङ् आल्‍ल ऐबा मनाहाॽ आनिॽ तक्‍ले़ङ्‌वाओ मे़भे़न्, खे़ब्‍याङ् तगि हे़क्‍केए खे़ङ्‌हाॽरे़ आनिॽ आम्‍नाःत्‍ते़ल्‍ले़ आघे़त्‍छिङ्‌ॽ॥

६ खे़ङ्‌हाॽरे़ आनिॽ आम्‍नात् हे़क्‍क्‍याङ् आनिॽ खे़ङ्‌हाॽ ये़क्‌यक्‍लाम् माङ्‌भा माःङ्‌घा आलःत्‍तुम् आभे़त्‍तुम्‍सिम्‌ॽ, खे़ब्‍याङ् खे़ङ्‌हाॽरे़ मे़बाःत्‍तुॽ, ‘तगिबा हे़क्‍केए इस्राइलिहाॽ आनिॽ तगाङ्‌लाम् मे़घे़त्‍छिङ्‌ल मे़बत्॥’ हे़क्‍केलॽरिक् आनिॽ खुन्‍छिॽ तगाङ्‌लाम् आघे़त्‍छिङ्‌ॽ,

७ खे़ब्‍याङ् खिनिॽ के़सुगुम्‍सिम्‍माङ् के़युङ्‌ङिबा ते़न्‍नोलाम् पोगे़म्‍मे़ॽआङ् खे़न् ये़क्‌यक्‍किन् हुक्‍काप् चोगे़म्‍मे़ॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हुक्‍को खे़न् हुक्‍के़सुःप्‍तिॽ॥

८ ये़क्‌यक्‍किन् हुक्‍काप् के़जोगुम्‍मिल्‍ले़ खिनिॽ खे़प्‍मो मि याक्‍ते़म्‍मे़ॽ॥ यहवे दाङ्‌बे़ल्‍ले़ कुबाःन्‍जाक् इसिःक् खिनिॽ चोगे़म्‍मे़ॽ॥ ओमे़त्‍ते़म्‍मे़ॽ, आङ्‌गाॽ खिनिॽ कन् इङ्‌जाङ्‌हाॽ पिनिङ्‌ङाङ् वाॽ॥”

९ कम्‍भलॽरिक् यहोसुःल्‍ले़ खे़ङ्‌हाॽ पाङ्‌घुसि, हे़क्‍क्‍याङ् खे़ङ्‌हाॽ मे़बेआङ् ऐ ये़क्‌यक् नाम्‍धा ले़प्‍माङ् बेथेल नु ऐ ये़क्‌यक्‍किल्‍ले़ कुलुम्‍मो मे़सुगुसिआङ् मे़युङे़॥ कर यहोसुःन् खे़न् से़न्‍दिक् साःङ्‌गाहिम्‍मोए युङे़॥

१० यहोसुःन् आन्‍देःन् तानाम्‍सा पोगे़, हे़क्‍क्‍याङ् थक्‍सुबाहाॽ फुक्‍खुसिआङ् इस्राइलिहाॽरे़ खुन्‍छिॽ लाम्‍लोबाहाॽआङ् खे़ङ्‌हाॽरे़ खुन्‍छिॽ तगि तगि ऐ ये़क्‌यक् ले़प्‍माङ् मे़बे॥

११ खुने़ॽनु के़वाॽबा के़रे़क् थङ् के़धक्‍पाहाॽ ये़क्‌यक्‍किल्‍ले़ कुबेसाङ् निःत्‍ताङ् मे़द्‌ये़, खे़ब्‍याङ् ऐ ये़क्‌यक् थोहाङ् ले़प्‍माङ् साःङ्‌गाहिम् मे़जोगु॥ खे़ङ्‌हाॽ नु ऐ ये़क्‌यक्‍किल्‍ले़ कुलुम्‍मो लत्‍छा ने़ने़बादे़न् ने़स्‍से़॥

१२ यहोसुःल्‍ले़ हे़न्‍छिङ् ङासि यारिक् मनाहाॽ तेॽरुसिआङ् ये़क्‌यक् नाम्‍धा ले़प्‍माङ्, बेथेल नु ऐ ये़क्‌यक् लुम्‍मो मनाहाॽ सुक्‍मा पाङ्‌घुसि॥

१३ थङ् चोःक्‍मारे़ लागि यम्‍बा साःङ्‌गाहिम्‍मो यारिप् मे़जोगुसिबा थक्‍सुबा थाङ्‌गे़त् ले़प्‍माङ् मे़युक्‍खुसि हे़क्‍क्‍याङ् वेॽ थक्‍सुबाहाॽ ये़क्‌यक्‍लाम् नाम्‍धा ले़प्‍माङ् युङ्‌मा मे़बाङ्‌घुसि॥ यहोसुःन् चैँ ने़ने़बादे़न्‍नोए नाम्‍दाःत्‍तात् युङे़॥

१४ आल्‍ल ऐ ये़क्‌यक्‍कोबा हाङ्‌ङिल्‍ले़ कन् निसु खे़ब्‍याङ् खुने़ॽ नु ये़क्‌यक्‍कोबा के़रे़क् मनाहाॽ आन्‍देःन् तानाम्‍सा मे़बोगे़आङ् इस्राइलिहाॽरे़ खुन्‍छिॽ तक्‍ले़ङ्‌वाओ थङ् चोःक्‍मारे़ लागि निःन्‍धो के़बोङ्‌बादे़न्‍नो अराबा तगि ले़प्‍माङ् हाराहारा मे़लःन्‍दे़॥ कर ये़क्‌यक् एगाङ् ले़प्‍माङ् आप्‍फेक् तक्‍ले़ङ्‌वाओ आम्‍सुक्‍काङ् मे़युङ् फाॽआङ् खे़ल्‍ले़ निङ्‌वाॽ मे़घोसुन्‌ॽ॥

१५ खे़ब्‍याङ् यहोसुःन् नु के़रे़क् इस्राइलिहाॽ खे़ङ्‌हाॽरे़ खुन्‍छिॽ तगि हारिगे़दाबा मे़ले़ङ्‌सिङ्‌ङाङ् मुरे़ःक् खारे़ःक् थेआङ् के़होःप्‍पादे़न् ले़प्‍माङ् मे़घे़त्‍छिङ्॥

१६ खे़ङ्‌हाॽ नाःप्‍मासिरे लागि खे़न् ये़क्‌यक्‍को के़वाॽबा के़रे़क् मनाहाॽ मे़उःत्‍तुसि, हे़क्‍क्‍याङ् खे़ङ्‌हाॽरे़ यहोसुःन् एगाङ् एगाङ् मे़नाःत्‍तुर मे़बे, खम्‍भ्‍याङ् ये़क्‌यक्‍लाम् यरिक् माःङ्‌घा मे़लःन्‍दे़ मे़भे़रे़॥

१७ इस्राइलिहाॽ मे़न्‍नाःप्‍मनाबा मना ऐ ये़क्‌यक् नु बेथेलओ लत्‍छा मनाआङ् होःप्‍ते़॥ खे़ङ्‌हाॽरे़ ये़क्‌यक्‍किन् चिजि खक्‍खक् मे़ने़स्‍सुआङ् इस्राइलिहाॽ मे़नाःत्‍तुसि॥

१८ खे़ब्‍याङ् यहवे दाङ्‌बे़ल्‍ले़ यहोसुःन् मे़त्‍तु, “खे़ने़ॽ के़हुक्‍को के़गत्‍तुबा लाःक्‍किन् ऐ ले़प्‍माङ् सन्‍छे़ॽ, थेआङ्‌भे़ल्‍ले़ आङ्‌गाॽ खे़न् खे़ने़ॽ के़हुक्‍को पिने़॥” खम्‍भ्‍याङ् यहोसुःल्‍ले़ कुहुक्‍को कत्‍तुबा लाःक्‍किन् ये़क्‌यक् ले़प्‍माङ् सन्‍छु॥

१९ खुने़ॽ कुहुक्‍किन् सन्‍छुनुमे़ःन्‍ने के़सुक्‍पाआङ् के़युङ्‌बा मनाहाॽ खुन्‍छिॽ मे़युङे़बा आप्‍फेक् आप्‍फेक् ते़न्‍हाॽओलाम् मुत्‍थ्रिक् मे़बोगे़, हे़क्‍क्‍याङ् ये़क्‌यक्‍को कुदुङ्‌दुङ् मे़लोःक्‍ते़ मे़लासे़आङ् खे़न् हुक्‍काप् मे़जोगु, खे़ब्‍याङ् खिमो खे़प्‍मो मि मे़याक्‍तु॥

२० आल्‍ल ऐबा मनाहाॽ एगाङ् मे़हिसिङ्‌ङाङ् ओमे़मये़ल्‍ले़ ये़क्‌यक्‍कोबा मिःक्‍खुन् ताङ्‌साङ्‌बो पोगे़आङ् पत्‍छे़बा मे़निसु, कर खुन्‍छिॽ लागि कत्‍ना कत्‍थो खे़त्‍छिङ्‌मा ये़म्‍माङ् मे़ङ्‌घोसुन्, थेआङ्‌भे़ल्‍ले़ मुरे़ःक् खारे़ःक् थेआङ् के़होःप्‍पादे़न्‍नो के़घे़त्‍छिङ्‌बा के़ले़ङ्‌सिङ्‌बा इस्राइलिहाॽरे़ खुन्‍छिॽ के़नाःप्‍पा ऐबा मनाहाॽ ले़प्‍माङ् मे़हिसिङ्‌ङाङ् फप्‍मा मे़हेःक्‍तुसि॥

२१ थेआङ्‌भे़ल्‍ले़ खे़न् के़सुक्‍पाआङ् के़युङ्‌बाहाॽरे़ ये़क्‌यक्‍किन् हुक्‍काप् मे़जोगुबा हे़क्‍क्‍याङ् ये़क्‌यक्‍कोबा मिःक्‍खुन् थाःङ् पोगे़आङ् पत्‍छे़बा यहोसुःन् नु के़रे़क् इस्राइलिहाॽरे़ मे़निसु, खे़ब्‍याङ् खे़ङ्‌हाॽ मे़नुःक्‍खे़आङ् ऐबा मनाहाॽ मे़भत्‍तुसि॥

२२ ये़क्‌यक्‍को के़गे़प्‍पा इस्राइलिहाॽआङ् ऐबा मनाहाॽ फप्‍मासिरे़ लागि ये़क्‌यक्‍लाम् मे़लःन्‍दे़ मे़भे़रे़॥ कम्‍भलॽरिक् कुभा कत्‍नाहाङ् ले़प्‍माङ्‌लाम् नु कुभा नाहाङ् ले़प्‍माङ्‌लाम् मे़बोःक्‍खे़आङ् ऐबा मनाहाॽ इस्राइलिहाॽरे़ खुन्‍छिॽ लुम्‍मो मे़जुक्‍ते़, हे़क्‍क्‍याङ् इस्राइलिहाॽरे़ खे़ङ्‌हाॽ लत्‍छाआङ् पिम्‍मा नु हिङ्‌मा मे़ङ्‌घोए मे़से़रुसि॥

२३ कर ऐबा हाङ्‌ङिन् खे़ङ्‌हाॽरे़ कुहिङ्‌वे़त्‍ते मे़दे़म्‍सुआङ् यहोसुओ मे़भे़त्‍तु॥

२४ इस्राइलिहाॽरे़ ऐबा के़रे़क् यक्‌युङ्‌बाहाॽ खुन्‍छिॽ मे़नाःत्‍तुसिबा ने़ने़बादे़न्‍नो नु मुरे़ःक् खारे़ःक् थेआङ् के़होःप्‍पादे़न्‍नो मे़मे़क्‍खुसि, हे़क्‍क्‍याङ् खे़ङ्‌हाॽ के़रे़क् ताभेःल्‍ले़ युम्रे़क् मे़मे़क्‍खुसि॥ खे़ब्‍याङ् के़रे़क् इस्राइलिहाॽ ऐ ये़क्‌यक्‍को मे़नुःक्‍खे़ मे़बेआङ् खे़प्‍मो के़वाॽबाहाॽआङ् मे़से़रुसि॥

२५ खे़ल्‍ले़ याःन्‍दिक् मे़से़रुसिबा ये़म्‍बित्‍छा नु मे़न्‍छुमा के़रे़क्‍ले़ थिबोङ्‌ङाङ् ने़त्‍छि हे़न्‍छिङ् मे़वये़, ऐ ये़क्‌यक्‍कोबा मनाहाॽ के़रे़क्‍ले़ खे़म्‍म्‍याक्‍लक् मे़वये़॥

२६ थेआङ्‌भे़ल्‍ले़ यहोसुःल्‍ले़ ऐबा के़रे़क् यक्‌युङ्‌बाहाॽ युम्रे़क् मे़म्‍मे़ङ्‌सिङ्‌ङे थारिक् खुने़ॽ लाःक्‍किन् ते़म्‍सुआङ् सन्‍छुबा कुहुक्‍किन् मे़नाःप्‍सुन्॥

२७ कर थक्‍साहाॽ नु ये़क्‌यक्‍कोबा याङ्‌साकुन्‍धेहाॽरक्, यहवे दाङ्‌बे़ल्‍ले़ यहोसुःन् इङ्‌जाङ् पिरुबा हे़क्‍के, इस्राइलिहाॽरे़ मे़देॽरु॥

२८ कम्‍भलॽरिक् यहोसुःल्‍ले़ ऐ ये़क्‌यक्‍किन् खाप्‍पुथ्‍यःङ् मिधिक्‍खुआङ् के़लुम्‍सिङ्‌बाआङ् के़ने़बा चोगु, खे़न् हाबा आइन् थारिक्‍काङ् ने़रो॥

२९ हे़क्‍क्‍याङ् खुने़ॽ ऐबा हाङ्‌ङिन् युःन्‍छिक् थारिक् लत्‍छा सिङ्‌बुङ्‌ङो फोःन्‍दु फत्‍छु खम्‍भ्‍याङ् नाम्‍ध्‍ये़ःल्‍ले़ यहोसुःल्‍ले़ इङ्‌जाङ् पिरुसिबा कुइसिःक् खे़ङ्‌हाॽरे़ खे़ल्‍ले़ कुजेन् सिङ्‌बुङ्‌ङोलाम् यो मे़धासुआङ् ये़क्‌यक्‍को लाःप्‍मा लाम्‍धेःत्‍तो लाप्‍मे़देसु, हे़क्‍क्‍याङ् खे़ल्‍ले़ कुसम्‍धाङ् यरिक् लुङ्‌हाॽ मे़लुप्‍सु, खे़न् आल्‍लो थारिक्‍साङ् ने़रो॥

एबाल कोःक्‍माओ साम्‌यो साक्‍थिम्‍हाॽ मे़निरु

३० खे़ब्‍याङ् यहोसुःल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुलागि एबाल कोःक्‍माओ

३१ यहवे दाङ्‌बे़ल्‍ले़ कुसे़वारोबा मोसाःल्‍ले़ इस्राइलिहाॽ इङ्‌जाङ् पिरुसिबा कुइसिःक् मोसाःल्‍ले़ पिरुसिबा साम्‌योथिम् इङ्‌जाङ् साप्‍पन्‍नो साप्‍ते़आङ् पप्‍पा हे़क्‍के, मे़ङ्‌घक्‍केबा इग्र फे़न्‍जेल्‍ले़ मे़न्‍छुएबा लुङ्‌हाॽलाम् लत्‍छा ले़त्‍ति तोःम्‍मादे़न् चोगु, हे़क्‍क्‍याङ् खे़प्‍मो खे़ङ्‌हाॽरे़ यहवे दाङ्‌बे़ल्‍ले़ कुलागि मिधिङ्‌मनादेःम्‍नाबा सिदुङ्‌जभा मे़दोन्‍दु, खे़ब्‍याङ् तङ्‌जुम् सिदुङ्‌जभाआङ् मे़दोन्‍दु॥

३२ खे़प्‍मो यहोसुःल्‍ले़ इस्राइलिहाॽरे़ खुन्‍छिॽ तगि मोसाःल्‍ले़ साप्‍तुबा साम्‌योथिम् इङ्‌जाङ्‌ङिन् लुङ्‌हाॽओ लिङ्‌घु॥

३३ इस्राइलिहाॽ हाङ्‌वागे़न् मुॽइसाम् पिमासि पोःङ्‌ॽ फाॽआङ् यहवे दाङ्‌बे़ल्‍ले़ कुसे़वारोबा मोसाःल्‍ले़ तगिए इङ्‌जाङ् पिरुसिबा कुइसिःक्, वेॽ लाजेॽबा, आप्‍फेक् लाजेॽबा, के़रे़क् इस्राइलिहाॽ, खे़ङ्‌हाॽरे़ खुन्‍छिॽ साम्‌योसिक्‍साम्‍बाहाॽ, युक्‍साबाहाॽ, खासे़न्‍लोःम्‍बाहाॽ खे़ङ्‌हाॽनु सोसोरिक् यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बा ले़बि निङ्‌वाॽफुसाम्‍बाहाॽरे़ खुनिॽ तगि सन्‍दोक् नाहाङ् कत्‍नाहाङ् कुभ्रे़ःङ् एबाल कोःक्‍मा तगि नु वेॽ कुभ्रे़ःङ् गिरिज्‍जिम कोःक्‍मा तगि मे़ये़म्‍सिङ्॥

३४ खे़न् एगाङ् मुॽइसाम् नु माङ्‌दे साङ्‌ग्रारे़ कुयाःम्‍बेओ साम्‌योथिम् इङ्‌जाङ् साप्‍पन्‍नो साप्‍ते़आङ् के़बप्‍पा, के़रे़क् साम्‌योथिम् इङ्‌जाङ् पाःन्‍जाःक्‍हाॽ यहोसुःल्‍ले़ निरु पिरुसि॥

३५ मोसाःल्‍ले़ इङ्‌जाङ् चोगुआङ् वये़बा के़रे़क् पाःन्‍हाॽ यहोसुःल्‍ले़ इस्राइलबा के़रे़क् मनाहाॽ, मे़न्‍छुमाहाॽ, हिन्‍जाॽबित्‍छाहाॽ हे़क्‍क्‍याङ् खे़ङ्‌हाॽनु के़वाॽबा वेॽ लाजेॽबाहाॽरे़ खुन्‍छिॽ तगि खुने़ॽ मे़निरुम्‍बा पान् थे़माआङ् मे़याःक्‍ते़न्‍लो॥

गिबोनिहाॽरे़ यहोसुःन् इङ्‌मे़ले़क्‍तु

९

आल्‍ल यर्दन वहःङ् नाम्‍धा पिसाङ्‌बा के़रे़क् हाङ्‌हाॽरे़ थे़मा पोःक्‍खे़आङ् वये़ के़लॽबा पाःन्‍निन् मे़घे़प्‍सु॥ कन् हाङ्‌हाॽग नाम्‍धा पिसाङ्‌बा थे़गु माङ्‌वाहाॽओबा लाजेॽहाॽओ नु लुम्‍बाङ् वरःङ्‌ङिल्‍ले़ कुया कुया लेबनान थाङ्‌गे़त् ले़प्‍माङ् कोःक्‍माहाॽओ थारिक् के़युङ्‌बा हित्‍ति, एमोरि, कनानि, परिज्‍जि, हिब्‍बि नु यबुसिहाॽ मे़वये़॥

२ यहोसुःन् नु इस्राइलिहाॽरे़ खुन्‍छिॽ तक्‍ले़ङ्‌वाओ थक्‍मारे़ लागि कन् हाङ्‌हाॽरे़ खुन्‍छिॽ थक्‍सुबाहाॽ थिक्‍हुप् मे़जोगुसि॥

३ कर यरिहोओ नु एेओ यहोसुःल्‍ले़ चोगुबा पाःन्‍निन् गिबोन के़युङ्‌बाहाॽरे़ मे़घे़प्‍सु,

४ खे़ब्‍याङ् खे़ङ्‌हाॽरे़ लत्‍छा इङ्‌ले़क् पान् मे़जोगु॥ खे़ङ्‌हाॽ लाजेॽबा इङ्‌साबा मे़ले़ङ्‌सिङ्‌साङ् कुद्रे़क् फाःङ्‌ग्रिमाहाॽ नु चे़ल्‍ले़क्‍सेॽ सिजःङ्‌वा याङ्‌मा के़दे़ःङ्‌बा ले़म्‍मनाबा सिहोॽबा सुक्‌वाहाॽ खुन्‍छिॽ अदङ्‌हाॽ मे़गुःत्‍तुसि॥

५ हे़क्‍क्‍याङ् ये़म्‍बित्‍छाहाॽरे़ खुन्‍छिॽ लाङ्‌ङो ले़म्‍मनाबा कुद्रे़क् लाङ्‌सुःप्‍हाॽ नु खुन्‍छिॽ थक्‍को कुद्रे़क् चाङ्‌हाॽ मे़जाक्‍खु॥ खे़ङ्‌हाॽरे़ खुन्‍छिॽ चामा चाहाॽआङ् के़रे़क् के़हेबा नु सुक्‍नाःम् के़धक्‍पा चोगे़॥

६ खे़ब्‍याङ् खे़ङ्‌हाॽ गिलगालबा साःङ्‌गाहिम्‍मो यहोसुओ मे़द्‌ये़आङ् खुने़ॽ नु इस्राइलिहाॽ मे़मे़त्‍तुसि, “आनिगे़ग माःङ्‌घाबा लाजेॽलाम् त्‍ये़ॽइगे़बारो॥ कल्‍ले़चोगुल्‍ले़ आनिगे़नु नादङ् चोगे़म्‍मे़ॽ॥”

७ हे़क्‍क्‍याङ् इस्राइलि ये़म्‍बित्‍छाहाॽरे़ खे़न् हिब्‍बिहाॽ मे़मे़त्‍तुसि, “खिनिॽग आनिगे लुम्‍मोए के़युङ्‌बा मनानिङ्‌बिला, खिनिॽनु आनिगे आक्‍खेलॽरिक् नादङ् चोःक्‍मा सुक्‍तुम्‍बे़बे?”

८ खे़ङ्‌हाॽरे़ यहोसुःन् मे़मे़त्‍तु, “आनिगे़ग खे़ने़ॽए के़योःग्‍बादिगे़॥”

कर यहोसुःल्‍ले़ खे़ङ्‌हाॽ सेःन्‍दोसुसि, “खिनिॽ हाःत्‍निङ्‌बे हे़क्‍क्‍याङ् आत्‍तिलाम् के़द्‌ये़ॽइबाबे?”

९ खे़ङ्‌हाॽरे़ खुने़ॽ मे़मे़त्‍तु, “खे़ने़ॽ के़योःग्‍बाहाॽ यरिक् माःङ्‌घाबा लाजेॽलाम् यहवे दाङ्‌बा खे़ने़ॽ के़निङ्‌वाॽफुमाङ्‌ङिल्‍ले़ कुमिङ्‌ङिन् खे़प्‍सुम्‍बे़आङ् आनिगे त्‍ये़ॽइगे़बारो, थेआङ्‌भे़ल्‍ले़ खुने़ॽ के़इङ्‌बा कुमिङ्‌ङिन् नु मिस्र लाजेॽओ चोगुबा याःम्‍बक्‍हाॽ आनिगे खे़प्‍सुम्‍बे़आङ् वयिगे़,

१० यर्दन नाधाःम्‍बि एमोरिहाॽरे़ खुन्‍छिॽ ने़प्‍माङ् हाङ्‌हाॽ, हेस्‍बोनबा हाङ् सिहोने़न् नु अस्‍तारोत के़युङ्‌बा बासानबा हाङ् ओगे़न् थे़मा थे़मा मे़त्‍तुसिआङ् वये़, खे़न् आनिगे खे़प्‍सुम्‍बे़आङ् वयिगे़॥

११ कल्‍ले़चोगुल्‍ले़ आनिगे तुम्‍भाक्‍साहाॽ नु आनिगे लाजेॽओ के़युङ्‌बा के़रे़क्‍ले़ आनिगे अक्‍खे मे़मे़त्‍तिगे़, ‘खिनिॽ लाम्‍दिक् चोःक्‍मारे़ लागि लाम्‍मो चामा कुजा याङ्‌ङासिम्‍मे़ॽआङ् खे़ङ्‌हाॽरे़ खुन्‍छिॽ तुम्‍से़ पेगे़म्‍मे़ॽ, हे़क्‍क्‍याङ् खिनिॽ खे़ङ्‌हाॽ अक्‍खे मे़त्‍ताम्‍सिम्‍मे़ॽ, “आनिगे़ग खिनिॽए योःग्‍बादिगे़, कल्‍ले़चोगुल्‍ले़ आल्‍ल आनिगे़नु नादङ् चोगे़म्‍मे़ॽ॥”’

१२ “आनिगे खिनिॽओ लःम्‍मना फे़म्‍मनाःल्‍ले़ याःन्‍दिक् आनिगे हिम्‍मोलाम् आनिगे चामारे़ लागि आनिगे कन् खरे़ःङ्‌ङिन् पगो कोसे़र याङ्‌ङासिगे़आङ् वये़, कर आल्‍ल ओमे़त्‍ते़म्‍मे़ॽ, कन् हेरे़आङ् सुक्‍नाःम्‍बा थ्‍ये़ चुरे़आङ् वाॽ॥

१३ आनिगे चे़ल्‍ले़क्‍सेॽ सिजःङ्‌वा याङ्‌मनाबा कन् सिहोॽबा सुक्‌वाहाॽ कुसङ्‌ङे वये़, कर ओमे़त्‍ते़म्‍मे़ॽ, कन्‍हाॽ ते़ःक्‍खे़बेआङ् वाॽ, खम्‍भ्‍याङ् आनिगे कन् चाङ्‌हाॽ नु लाङ्‌सुःप्‍हाॽआङ् माःङ्‌घा लाम् पोःक्‍खे़बाल्‍ले़ चोगुल्‍ले़ कुद्रे़क् पोःक्‍खे़चुरे़आङ् वाॽ॥”

१४ यहवे दाङ्‌बालाम् इङ्‌जाङ् पान् मे़ङ्‌घे़म्‍मे खे़न् इस्राइलिहाॽरे़ खे़ङ्‌हाॽरे़ खुन्‍छिॽ चामा कुजाहाॽ ओमे़मे़त्‍तु मे़साॽरु॥

१५ हे़क्‍क्‍याङ् यहोसुःल्‍ले़ खे़ङ्‌हाॽनु तङ्‌माआङ् मे़न्‍छे़प्‍मासि नादङ् चोगु खे़ब्‍याङ् खे़ङ्‌हाॽनु पाःन्‍दङ् चोगुआङ् सङ्‌जुम्‍भोबा लाम्‍लोबाहाॽरे़आङ् कन् पाःन्‍नो ते़म्‍मा माङ्‌हे़क् मे़जोगु॥

१६ गिबोनिहाॽनु पाःन्‍दङ् मे़जोगुबा सुम्‌यान् एगाङ्‌सा खे़ङ्‌हाॽग आप्‍फेक् हिम्‍बेसाङ्‌बासिरे़त्‍छ, हे़क्‍क्‍याङ् आप्‍फेक् लुम्‍मो के़युङ्‌बासिरे़त्‍छ के़लॽबा पाःन्‍निन् इस्राइलिहाॽरे़ मे़घे़प्‍सु॥

१७ कल्‍ले़चोगुल्‍ले़ इस्राइलिहाॽ लाङ्‌मे़घेगे़आङ् सुम्‌यान्‍ले़ खे़ङ्‌हाॽरे़ खुन्‍छिॽ ये़क्‌यक्‍हाॽओ मे़गे़रे़॥ खे़ङ्‌हाॽरे़ खुन्‍छिॽ ये़क्‌यक्‍हाॽग गिबोन, कपिरा, बेरोत र किर्यत-यारिम ने़स्‍से़॥

१८ इस्राइलिहाॽ खे़ङ्‌हाॽनु मे़न्‍धक्‍ते़न्, थेआङ्‌भे़ल्‍ले़ सङ्‌जुम्‍भोबा लाम्‍लोबाहाॽरे़ खे़ङ्‌हाॽनु यहवे दाङ्‌बा इस्राइलबा निङ्‌वाॽफुमाङ्‌ङो माङ्‌हे़क् मे़जोगुआङ् वये़॥

के़रे़क् सङ्‌जुम्‍भोहाॽ लाम्‍लोबाहाॽरे़ खुन्‍छिॽ तक्‍ले़ङ्‌वाओ मने़धिक्‍मा मे़हेःक्‍ते़॥

१९ कर के़रे़क् लाम्‍लोबाहाॽरे़ सङ्‌जुम्‍भोबा मनाहाॽ मे़मे़त्‍तुसि, “आनिगे खे़ङ्‌हाॽनु यहवे दाङ्‌बा इस्राइलबा निङ्‌वाॽफुमाङ्‌ङो माङ्‌हे़क् चोगुम्‍बे़आङ् वाॽ॥ कल्‍ले़चोगुल्‍ले़ आनिगे खे़ङ्‌हाॽ सुमा मे़सुक्‍तुम्‍सिम्‍बे़न्‌ॽ॥

२० आनिॽ अक्‍खेए चोःक्‍मा पोःङ्‌ॽ– आनिॽ खे़ङ्‌हाॽ कुहिङ्‌वे़त्‍ते ले़प्‍मासि पोःङ्‌ॽ, मेःन्‍ने़भग्र आनिॽ आजोगुम्‍बा माङ्‌हे़क्‍किल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुसाक्‍के़न्‍निन् आनिॽ सम्‍धाङ् थारो॥

२१ खे़ङ्‌हाॽ कुहिङ्‌वे़त्‍ते ले़रे़म्‍सिम्‍मे़ॽ॥ कर खे़ङ्‌हाॽ के़रे़क् सङ्‌जुम्‍भोहाॽरे़ खुन्‍छिॽ लागि सिङ् के़गोःप्‍पा नु च्‍वाःत् के़भाःप्‍पा मे़बोङ्‌ङाङ् मे़वाॽर याःन्‍दे़म्‍सिम्‍मे़ॽ॥” कल्‍ले़चोगुल्‍ले़ लाम्‍लोबाहाॽरे़ खे़ङ्‌हाॽनु मे़जोगुबा माङ्‌हे़क् कुइसिःक् के़रे़क् सङ्‌जुम्‍भोहाॽरे़ खुन्‍छिॽ लागि सिङ् के़हङ्‌बा नु च्‍वाःत् के़भाःप्‍पा मे़बोःक्‍खे़॥

२२ हे़क्‍क्‍याङ् यहोसुःल्‍ले़ गिबोनिहाॽ उःत्‍तुसिआङ् मे़त्‍तुसि, “से़क्‍खाःल्‍ले़ खिनिॽग आनिगे लुम्‍मोए के़युङ्‌बानिङ्‌रे़त्‍छ, कर खिनिॽ थेआङ् ‘आनिगे साॽरिक् माःङ्‌घाबा लाजेॽ के़युङ्‌बासिगे़रो’ फाॽआङ् इङ्‌ले़क् के़बाःत्‍तुम्‌ॽ?

२३ कल्‍ले़चोगुल्‍ले़ आल्‍ल खिनिॽ माङ्‌दे साङ्‌ग्रा के़ध्‍ये़ॽइआङ् के़वयिॽ॥ आनिङ्‌वाॽफुमाङ्‌ङिल्‍ले़ कुहिम्‍मो खिनिॽ आभे़ल्‍ले़साङ् मानाहाॽरे़ खुन्‍छिॽ लुम्‍मो सिङ् के़हङ्‌बा नु च्‍वाःत् के़भाःप्‍पा पोङ्‌माआङ् वाॽमा पोःङ्‌ॽ॥”

२४ खे़ङ्‌हाॽरे़ यहोसुःन् मे़मे़त्‍तु, “यहवे दाङ्‌बा खे़ने़ॽ के़निङ्‌वाॽफुमाङ्‌ङिल्‍ले़ कुसे़वारोबा मोसान् पिरुबा कन् लाजेन् के़रे़क् खिनिॽ पिमा नु कन् लाजेॽओ के़युङ्‌बाहाॽ के़रे़क् मे़ङ्‌मासि इङ्‌जाङ् पिरुबा पाःन्‍निन् खे़ने़ॽ के़योःग्‍बाहाॽ नुरिक्‍काङ् मे़मे़त्‍तिगे़आङ् वये़॥ कल्‍ले़चोगुल्‍ले़ साॽरिक् किसिगे़आङ् आनिगे हिङ्‌मन् से़ःप्‍मारे़ लागि अक्‍खे चोगुम्‍बे़बारो॥

२५ आल्‍ल ओमे़त्‍ते़ॽ, आनिगे खे़ने़ॽ के़हुक्‍को वयिगे़॥ खे़ने़ॽ थे़मा चोःक्‍मा नुबा नु के़लाॽबा चोक्, खे़न् आनिगे़नु चोगे़ॽ॥”

२६ कम्‍भलॽरिक् यहोसुःल्‍ले़ इस्राइलिहाॽलाम् खे़ङ्‌हाॽ से़ःप्‍तुसिआङ् इस्राइलिहाॽरे़ खे़ङ्‌हाॽ मे़न्‍छे़रुसिन्॥

२७ खे़ल्‍ले़ याःन्‍दिक् यहोसुःल्‍ले़ खे़ङ्‌हाॽ सङ्‌जुम्‍भोहाॽरे़ खुन्‍छिॽ लागि नु यहवे दाङ्‌बे़ल्‍ले़ सेगुबादे़न्‍नो खुने़ॽओ मे़दोन्‍दुबा ले़त्‍ति तोःम्‍मादे़न्‍निल्‍ले़ लागि सिङ् के़गोःप्‍पा नु च्‍वाःत् के़भाःप्‍पा चोगुसि॥ खे़ङ्‌हाॽ आइन् थारिक् हे़क्‍तङ्‌बाए मे़वाॽरो॥

एमोरिहाॽ हारिमे़द्‌ये़

१०

यहोसुःल्‍ले़ ऐ ये़क्‌यक्‍किन् हुक्‍काप् चोगुआङ् खाप्‍पुथ्‍यःङ् चोगुल्‍ले़ यरिहोन् नु खे़प्‍मोबा हाङ्‌ङिन् खाप्‍पुथ्‍यःङ् चोगुबा हे़क्‍केए ऐबा हाङ्‌ङिन् नु ये़क्‌यक्‍किन्‍नाङ् खाप्‍पुथ्‍यःङ् चोगु फाॽआङ् यरुसले़मबा हाङ् अदोनिसेदेकरे़ खे़प्‍सु हे़क्‍क्‍याङ् गिबोन के़युङ्‌बाहाॽरे़ इस्राइलिहाॽनु नादङ् मे़जोगुआङ् मे़युङ् के़लॽबा इङ्‌घङ्‌ङिन्‍नाङ् खे़प्‍सु॥

२ खुने़ॽ नु कुमनाहाॽ साॽरिक् मे़गिसे़, थेआङ्‌भे़ल्‍ले़ गिबोने़न् लत्‍छा यम्‍बा ये़क्‌यक् ने़स्‍से़, हाङ्‌युक्‍ना ये़क्‌यक् हे़क्‍के खे़न् ऐ ये़क्‌यक्‍किन्‍नुःल्‍ले़आङ् यम्‍बा चोगे़ हे़क्‍क्‍याङ् खे़प्‍मोबा के़रे़क् मनाहाॽ मुक्‍के़गुबा मे़जोगे़॥

३ कल्‍ले़चोगुल्‍ले़ यरुसले़मबा हाङ् अदोनिसेदेकरे़ हेब्रोनबा हाङ् होहाम, यर्मुतबा हाङ् पिराम, लाकिसबा हाङ् यापि नु एग्‍लोनबा हाङ् दबिरे़न् पेलि फाक्‍तुसि,

४ “खिनिॽ आङ्‌गाॽओ फे़रे़म्‍मे़ॽ हे़क्‍क्‍याङ् गिबोने़न् थङ्‌ङो फप्‍मा आभाॽरे़ॽ, थेआङ्‌भे़ल्‍ले़ खे़ल्‍ले़ यहोसुःन् हे़क्‍क्‍याङ् इस्राइलिहाॽनु नादङ् चोगुरे़त्‍छ॥”

५ खे़ब्‍याङ् एमोरिहाॽरे़ खुन्‍छिॽ ङासि हाङ्, इग्र यरुसले़म, हेब्रोन, यर्मुत, लाकिस नु एग्‍लोनबा ङासि हाङ्‌हाॽरे़ खुन्‍छिॽ आप्‍फेक् आप्‍फेक् के़रे़क् थक्‍सुबाहाॽरे़आङ् गिबोनरे़ कुबेसाङ् साःङ्‌गाहिम् मे़जोगुआङ् खे़न्‍नु थङ् मे़जोगे़॥

६ कल्‍ले़चोगुल्‍ले़ गिबोनबा मनाहाॽरे़ गिलगालबा साःङ्‌गाहिम्‍मो मनाहाॽ अक्‍खे मे़मे़त्‍तुसिआङ् यहोसुओ मे़बाङ्‌घु मे़देसुसि, “आनिगे़ओ हारा फे़रे़म्‍मे़ॽआङ् आनिगे आसे़ःप्‍ते़ॽ, हे़क्‍क्‍याङ् आभाॽरे़ॽ॥ खिनिॽ योःग्‍बाहाॽ लाप्‍आम्‍भेसे़म्‍मिन्‍ने़ॽ, थेआङ्‌भे़ल्‍ले़ कोःक्‍मा लाजेॽओ के़युङ्‌बा एमोरिहाॽरे़ खुन्‍छिॽ के़रे़क् हाङ्‌हाॽ आनिगे तक्‍ले़ङ्‌वाओ मे़जुप्‍से़आङ् मे़वाॽ॥”

७ कल्‍ले़चोगुल्‍ले़ के़रे़क् थक्‍सुबाहाॽ नु मुक्‍के़गुबा थक्‍लिहाङ्‌हाॽ याङ्‌सिङ्‌ङाङ् गिलगाललाम् यहोसुःन् पे॥

८ हे़क्‍क्‍याङ् यहवे दाङ्‌बे़ल्‍ले़ यहोसुःन् मे़त्‍तु, “खे़ने़ॽ खे़ङ्‌हाॽनु मे़गिसे़न्‍ने़ॽ थेआङ्‌भे़ल्‍ले़ आङ्‌गाॽ खे़ङ्‌हाॽ खे़ने़ॽ के़हुक्‍को थासुङ्‌सिङ्‌ङाङ् मे़वाॽ॥ खे़ने़ॽ के़दगि खे़ङ्‌हाॽ लत्‍छाआङ् ताङ्‌मा मे़न्‍छुक्‍ने़न्॥”

९ यहोसुःन् से़न्‍दिक् नाम्‍दाःत्‍दाःत् गिलगाललाम् लाङ्‌घेगे़ पेआङ् थिक्‍ले़ङ्‌मे़ल्‍ले़ एमोरिहाॽ चिफत् फत्‍तुसि॥

१० यहवे दाङ्‌बे़ल्‍ले़ इस्राइलिहाॽरे़ खुन्‍छिॽ तगि खे़ङ्‌हाॽ मे़नाक्‍ते़ मे़बेर याःन्‍दुसि हे़क्‍क्‍याङ् इस्राइलिहाॽरे़ खे़ङ्‌हाॽ गिबोनओ थ्‍यःङ् मे़नाःन्‍दुसिआङ् हारिमे़जाःत्‍तुसि, खे़ब्‍याङ् बेथ-होरोनबा थाङ्‌माङ्‌बा लाम्‍मो मे़नाःत्‍तुसिआङ् आजेका नु मक्‍केदा थारिक् मे़स्‍ये़रुसिर मे़देॽरुसि॥

११ इस्राइलिहाॽरे़ खुन्‍छिॽ तगिलाम् खे़ङ्‌हाॽ बेथ-होरोनलाम् आजेका थारिक्‍के सङ्‌माङ्‌ङो मे़घे़त्‍छिङ्‌ल मे़बत्‍छे़ल्‍ले़, यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ सम्‍धाङ् यम्‍ब्‌यम्‍बा फःन्‍हाॽ थासु॥ इस्राइलिहाॽरे़ खे़ङ्‌हाॽ ताभेःल्‍ले़ मे़से़रुसिबानुःल्‍ले़ यरिक् फःन्‍निल्‍ले़ थगु से़रुसिरो॥

१२ यहवे दाङ्‌बे़ल्‍ले़ एमोरिहाॽ इस्राइलिहाॽरे़ खुन्‍छिॽ हुक्‍को थासुसिल्‍ले़ याःम्‍मा यहोसुःन् यहवे दाङ्‌बे़न्‍नु पारे़॥ खुने़ॽ इस्राइलिहाॽरे़ खुन्‍छिॽ तगि अक्‍खे पाःत्‍तुरो,

“नाम्‍मे, खे़ने़ॽ गिबोनरे़ कुसम्‍धाङ्,

हे़क्‍क्‍याङ् लाबाए, खे़ने़ॽग

अय्‍यालोनबा ने़ने़बादे़न्‍निल्‍ले़ कुसम्‍धाङ् पत्‍छे़ॽओ॥”

१३ हे़क्‍केलॽरिक् इस्राइलिहाॽरे़ निङ्‌मिहाॽओ कुलेक्‌वा मे़न्‍नुःक्‍के थारिक् नाम्‍मिन् नु लाबे़न् फन्‍ने़सि॥ कन् पाःन्‍निन् यासाररे़ कुसाप्‍पन्‍नोआङ् साप्‍ते़आङ् पत्॥

नाम्‍मिन् ताङ्‌साङ्‌बे़ल्‍ले़ कुलुम्‍मो पत्‍छे़गरे़, हे़क्‍क्‍याङ् नाम्‍धाधा थारिक्‍के नाम्‍धामा सुसे़॥

१४ यहवे दाङ्‌बे़ल्‍ले़ मना पान् खे़म्‍मा हेःक्‍तुआङ्‌धो कम्‍भलॽरिक् आभे़ल्‍ले़आङ् नाम्‍धामा सुसे़बा ये़न् होःप्‍ते़॥ से़क्‍खासाङ् इस्राइलिहाॽरे़ खुन्‍छिॽ लागि यहवे दाङ्‌बे़न् ते़न्‍धङ् चोगे़॥

१५ खे़ब्‍याङ् यहोसुःन् हे़क्‍क्‍याङ् खुने़ॽनु सोरिक् के़रे़क् इस्राइलिहाॽ गिलगालबा थक्‍सुबा ने़त्‍ना साःङ्‌गाहिम्‍मो मे़नुःक्‍खे़रो॥

यहोसुःल्‍ले़ ङासि एमोरि हाङ्‌हाॽ ते़म्‍सुसि

१६ आल्‍ल खे़न् ङासि एमोरि हाङ्‌हाॽ मे़घे़त्‍छिङ्‌ङाङ् मक्‍केदा फुक्‍कुओ मे़जिङ्‌सिङ्‌ङाङ् मे़युङे़॥

१७ मक्‍केदाबा फुक्‍कुओ के़जिङ्‌सिङ्‌बा खे़न् ङासिए हाङ्‌हाॽ मे़याङ्‌घुसि के़लॽबा इङ्‌घङ्‌ङिन् यहोसुओ के़रे़॥

१८ यहोसुःल्‍ले़ मे़त्‍तुसि, “यम्‍ब्‌यम्‍बा लुङ्‌हाॽ के़ङ्‌घाम्‍मे़ॽआङ् खे़न् फुक्‍कुःल्‍ले़ कुहङ्‌ङो ने़स्‍से़म्‍मे़ॽ, हे़क्‍क्‍याङ् खे़ङ्‌हाॽ कोमासिरे़ लागि मनाहाॽ निःत्‍ताङ् ये़प्‍से़म्‍सिम्‍मे़ॽ॥

१९ कर खिनिॽ चैँ खे़ङ्‌हाॽ मे़हाङ्‌घे़म्‍सिम्‍मिन्‍ने़ॽ, खिनिॽ निङ्‌मिहाॽ खुन्‍छिॽ एगाङ् एगाङ् नाःत्‍ते़म्‍सिम्‍मे़ॽ, खुन्‍छिॽ एगाङ्‌लाम्‍बा खे़ङ्‌हाॽ फत्‍ते़म्‍सिम्‍मे़ॽ॥ खुन्‍छिॽ ये़क्‌यक्‍को लाःप्‍मा खे़ङ्‌हाॽ मे़भाःक्‍ते़म्‍सिम्‍मिन्‍ने़ॽ, थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ हुक्‍को खे़ङ्‌हाॽ थासुसिआङ् वाॽ॥”

२० आल्‍ल यहोसुःन् नु इस्राइलिहाॽरे़ खे़ङ्‌हाॽ मे़ज्‍ये़प्‍तुसिआङ् मे़मे़क्‍खुसि, हे़क्‍क्‍याङ् के़दाङ्‌बा के़याःक्‍पाआङ् के़वाॽबाहाॽ लुङ्‌धाक्‍किल्‍ले़ कबुबा खुन्‍छिॽ ये़क्‌यक्‍हाॽओ मे़लासे़,

२१ खे़ब्‍याङ् के़रे़क् मनाहाॽ मक्‍केदाबा थक्‍सुबा ने़त्‍ना साःङ्‌गाहिम्‍मो यहोसुओ थेआङ् मे़ल्‍लॽए मे़नुःक्‍खे़॥

इस्राइलिहाॽरे़ खुन्‍छिॽ तक्‍ले़ङ्‌वाओ पाःप्‍मा हाःत्‍ताङ् मे़आःन्‍छिङ्‌ङिन्॥

२२ यहोसुःल्‍ले़ मे़त्‍तुसि, “फुक्‍कुःल्‍ले़ कुहङ्‌ङिन् हन्‍दे़म्‍मे़ॽ हे़क्‍क्‍याङ् खे़न् ङासि हाङ्‌हाॽ फुक्‍कुओलाम् लःत्‍ते़म्‍सिम्‍मे़ॽआङ् आङ्‌गाॽओ तारे़म्‍सिम्‍मे़ॽ॥”

२३ हे़क्‍केलॽरिक् खे़ङ्‌हाॽरे़ यरुसले़मबा हाङ्, हेब्रोनबा हाङ्, यर्मुतबा हाङ्, लाकिसबा हाङ् नु एग्‍लोनबा हाङ् कन् ङासि हाङ्‌हाॽ फुक्‍कुओलाम् मे़लःत्‍तुसिआङ् मे़दारुसि॥

२४ खे़ङ्‌हाॽरे़ खे़न् हाङ्‌हाॽ यहोसुओ मे़दारुसिआङ् एगाङ् यहोसुःल्‍ले़ इस्राइलबा के़रे़क् मनाहाॽ नु खुन्‍छिॽनु के़दाबा थङ्‌ङोबा थक्‍मोबाहाॽ उःत्‍तुसिआङ् मे़त्‍तुसि, “कत्‍ना फे़रे़म्‍मे़ॽआङ् खिनिॽ लाङ्‌ङिल्‍ले़ कन्‍हाॽरे़ खुन्‍छिॽ सिक्‍कुमाओ तोॽरे़म्‍सिम्‍मे़ॽ॥” हे़क्‍क्‍याङ् खे़ङ्‌हाॽ मे़भे़रे़आङ् लाङ्‌ङिल्‍ले़ खे़न्‍हाॽरे़ खुन्‍छिॽ सिक्‍कुमाओ मे़दोॽरुसि॥

२५ यहोसुःल्‍ले़ थक्‍मोबाहाॽ मे़त्‍तुसि, “मे़गिसे़म्‍मिन्‍ने़ॽ, खिनिॽ निङ्‌साङ् मे़बुगे़म्‍मिन्‍ने़ॽ॥ आःन्‍नासिम्‍मे़ॽआङ् के़धुम्‍बा पोःक्‍खे़म्‍मे़ॽ, थेआङ्‌भे़ल्‍ले़ खिनिॽ थङ् चोःक्‍मा के़बोङ्‌बा खिनिॽ निङ्‌मिहाॽ के़रे़क् यहवे दाङ्‌बे़ल्‍ले़ अक्‍खेए मे़त्‍तुसिॽ॥”

२६ खे़ब्‍याङ् यहोसुःल्‍ले़ खे़ङ्‌हाॽ थगु से़रुसि, हे़क्‍क्‍याङ् ङासि सिङ्‌बुङ्‌ङो खे़ङ्‌हाॽ फोःन्‍दुसि, खम्‍भ्‍याङ् खे़ङ्‌हाॽ युःन्‍छिक् थारिक्‍के सिङ्‌बुङ्‌ङो ते़ल्‍ले़म् मे़भोःन्‍दुसिआङ् मे़बत्‍छे़॥

२७ नाम्‍ध्‍ये़बा ये़म्‍मो यहोसुःल्‍ले़ मुरा मे़त्‍तुसि, हे़क्‍क्‍याङ् सिङ्‌बुङ्‌ङोनु मे़धासुसिआङ् खे़ङ्‌हाॽ मे़जिङ्‌सिङ्‌बा हाबा खे़न् फुक्‍कुओ लाप्‍मे़देसुसि, हे़क्‍क्‍याङ् लुङ्‌फुक्‍कोःल्‍ले़ कुहङ्‌ङो यम्‍ब्‌यम्‍बा लुङ्‌हाॽ मे़ने़स्‍सु, खे़न् लुङ्‌हाॽ आइन् थारिक् हाबा ने़रो॥

इस्राइलिहाॽरे़ यो ले़प्‍माङ्‌बा ये़क्‌यक्‍हाॽ मे़मे़क्‍खु

२८ हे़क्‍क्‍याङ् आम्‍भा खे़ल्‍ले़ याःन्‍दिक् यहोसुःल्‍ले़ मक्‍केदाःन् हुक्‍काप् चोगु, खे़ब्‍याङ् खे़न् लाजेन् नु खे़प्‍मोबा हाङ्‌ङिन्‍नाङ् ताभेःल्‍ले़ च्‍ये़प्‍तु से़रु॥ खुने़ॽ खे़प्‍मो के़वाॽबा के़रे़क् मनाहाॽ मे़क्‍खुसि, खुने़ॽ कुहिङ्‌वे़त् आत्‍तिन्‍हाॽआङ् मे़ले़रुसिन्॥ खुने़ॽ यरिहोबा हाङ्‌ङिन् मे़त्‍तुबा हे़क्‍केए मक्‍केदाबा हाङ्‌ङिन्‍नाङ् मे़त्‍तुरो॥

२९ खे़न् एगाङ् यहोसुःन् के़रे़क् इस्राइलिहाॽनु सोरिक् मक्‍केदालाम् लिब्‍ना पेआङ् खे़न् थङ्‌ङो फत्‍तु॥

३० यहवे दाङ्‌बे़ल्‍ले़ खे़न् नु खे़प्‍मोबा हाङ्‌ङिन् इस्राइलिहाॽ हुक्‍सुप्‍तुसि, हे़क्‍क्‍याङ् खे़न् नु खे़प्‍मो के़वाॽबा के़रे़क् मनाहाॽ ताभेःल्‍ले़ च्‍ये़प्‍तु से़रुसि॥ खुने़ॽ खे़प्‍मो आत्‍तिन्‍हाॽआङ् कुहिङ्‌वे़त् मे़ले़रुसिन्॥ यरिहोबा हाङ्‌ङिन् खुने़ॽ आक्‍खे मे़त्‍तुआङ् वये़ खे़प्‍मोबा हाङ्‌ङिन्‍नाङ् खुने़ॽ हे़क्‍केए मे़त्‍तु॥

३१ खे़ब्‍याङ् यहोसुःन् के़रे़क् इस्राइलिहाॽनु सोरिक् लिब्‍नालाम् लाकिसओ पे, हे़क्‍क्‍याङ् किर्गप् कबुआङ् खे़न् थङ्‌ङो फत्‍तु॥

३२ यहवे दाङ्‌बे़ल्‍ले़ लाकिस ये़क्‌यक्‍किन् इस्राइलिहाॽरे़ खुन्‍छिॽ हुक्‍को थासु, हे़क्‍क्‍याङ् कुदाःन्‍दिक्‍मा खुन्‍छिॽ खे़न् हुक्‍काप् मे़जोगु, खम्‍भ्‍याङ् खे़न् नु खे़प्‍मो के़युङ्‌बा के़रे़क् मनाहाॽ खुने़ॽ ताभेःल्‍ले़ मे़क्‍खुसिआङ् लिब्‍नाओ चोगुबा कुइसिःक्‍के मे़त्‍तुसि॥

३३ हाबा खे़न् ये़म्‍मो गेजेरबा होराम हाङ्‌ङिन् लाकिसरे़ कुभाॽसे़ त्‍ये़॥ कर यहोसुःल्‍ले़ आत्‍तिन्‍हाॽआङ् कुहिङ्‌वे़त् मे़ल्‍ले़त्‍छिङ्‌ङे खे़न् नु खे़ल्‍ले़ कुधक्‍सुबाहाॽ नाःन्‍दुसि॥

३४ खे़न् एगाङ् यहोसुःन् के़रे़क् इस्राइलिहाॽनु सोरिक् लाकिसलाम् एग्‍लोनओ पे, हे़क्‍क्‍याङ् खे़ङ्‌हाॽरे़ खे़न् किर्गप् मे़गबुआङ् थङ्‌ङो मे़भत्‍तु॥

३५ खे़ल्‍ले़ याःन्‍दिक् खुने़ॽ खे़न् हुक्‍काप् चोगुआङ् ताभेःल्‍ले़ मे़क्‍खु॥ खे़ङ्‌हाॽरे़ लाकिस ये़क्‌यक्‍किन् कुइसिःक् खे़प्‍मोबा के़रे़क् ताभेःल्‍ले़ मे़मे़क्‍खुसि॥

३६ खे़ब्‍याङ् यहोसुःन् के़रे़क् इस्राइलिहाॽनु सोरिक् एग्‍लोनलाम् थो थोःक्‍सिङ्‌ङाङ् हेब्रोनओ पे, हे़क्‍क्‍याङ् खे़ङ्‌हाॽरे़ खे़न् ये़क्‌यक्‍किन् थङ्‌ङो मे़भत्‍तु॥

३७ खे़ङ्‌हाॽरे़ खे़न् ये़क्‌यक्‍किन् हुक्‍काप् मे़जोगु हे़क्‍क्‍याङ् खे़न् नु खे़प्‍मोबा हाङ्‌ङिन् खे़ब्‍याङ् खे़प्‍मोबा के़रे़क् पाङ्‌भेॽहाॽ नु खे़प्‍मो के़वाॽबा के़रे़क् मनाहाॽ ताभेःल्‍ले़ मे़मे़क्‍खुसि॥ खे़ङ्‌हाॽरे़ आत्‍तिन्‍हाॽआङ् मे़ल्‍ले़रुसिन्॥ एग्‍लोनओ कुइसिःक्‍के खे़ङ्‌हाॽरे़ खे़न् नु खे़प्‍मो के़वाॽबाहाॽ के़रे़क् वरे़ङ्‌ले़ङ् मे़मे़क्‍खुसि॥

३८ खे़ब्‍याङ् यहोसुःन् के़रे़क् इस्राइलिहाॽनु सोरिक् नुःक्‍खे़आङ् दबिर ले़प्‍माङ् पे, हे़क्‍क्‍याङ् खे़न् थङ्‌ङो फत्‍तु॥

३९ खे़ङ्‌हाॽरे़ खे़न्, खे़प्‍मोबा हाङ्‌ङिन् नु खे़ल्‍ले़ के़रे़क् कुबाङ्‌भेॽहाॽ हुक्‍काप् मे़जोगु, हे़क्‍क्‍याङ् खे़ङ्‌हाॽ ताभेःल्‍ले़ मे़ले़ःक्‍खुसि॥ खे़प्‍मो के़वाॽबा के़रे़क् मनाहाॽ युम्रे़क् मे़मे़क्‍खुसि॥ खे़ङ्‌हाॽरे़ आत्‍तिन्‍हाॽआङ् कुहिङ्‌वे़त् मे़ल्‍ले़रुसिन्॥ खे़ङ्‌हाॽरे़ हेब्रोन नु लिब्‍ना हे़क्‍क्‍याङ् खे़प्‍मोबा हाङ्‌ङिन् मे़मे़त्‍तुबा कुइसिःक्‍के दबिर नु खे़प्‍मोबा हाङ्‌ङिन्‍नाङ् मे़मे़त्‍तु॥

४० कम्‍भलॽरिक् यहोसुःल्‍ले़ के़रे़क् लाजेॽ, इग्र कोःक्‍मा फाङ्‌जङ्‌बा ते़ङ्‌गप्, नेगेव मे़प्‍मनाबा यो ले़प्‍माङ्‌बा लाजेॽ, ते़म्‍बे नु थे़गु माङ्‌वा हे़क्‍क्‍याङ् खे़प्‍मोबा के़रे़क् हाङ्‌हाॽआङ् नाःन्‍दुसि॥ खुने़ॽ आत्‍तिन्‍हाॽआङ् कुहिङ्‌वे़त् मे़ले़रुसिन्॥ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुइङ्‌जाङ् कुइसिःक् सक्‍मा के़सोःन्‍छिङ्‌बा के़वाॽवाॽबा के़रे़क् खुने़ॽ मे़क्‍खुसि॥

४१ यहोसुःल्‍ले़ कादेस-बर्नेलाम् गाजा थारिक् नु गोसेनलाम् गिबोन थारिक्‍पा के़रे़क् ते़ङ्‌गप्‍हाॽ नाःन्‍दुसि॥

४२ कन् के़रे़क् हाङ्‌हाॽ खुन्‍छिॽ लाजेॽहाॽनु सोसोरिक् यहोसुःल्‍ले़ थिक्‍ले़ङ्‌ले़ नाःन्‍दुदेॽरुसि, थेआङ्‌भे़ल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिन्‍ने इस्राइलिहाॽरे़ खुन्‍छिॽ लागि थङ् थक्‍ते़॥

४३ खे़न् एगाङ् यहोसुःन् के़रे़क् इस्राइलिहाॽनु सोरिक् गिलगालबा थक्‍सुबा ने़त्‍ना साःङ्‌गाहिम्‍मो नुःक्‍खे़द्‌ये़रो॥

इस्राइलिहाॽरे़ थो ले़प्‍माङ्‌बा थक्‍सुबाहाॽ मे़नाःन्‍दुसि

११

हासोरबा हाङ् याबिनरे़ कन् खे़प्‍सुआङ् खुने़ॽ मादोनबा हाङ् योबाब, सिम्रोनबा हाङ्, अछ्‌यापबा हाङ्,

२ थाङ्‌गे़त् ले़प्‍माङ् कोःक्‍मा फाङ्‌जङ् लाजेॽबा हाङ्‌हाॽ नु किन्‍नेरेत यो ले़प्‍माङ्‌बा अराबाबा नु ते़म्‍बेबा हे़क्‍क्‍याङ् नाम्‍धा ले़प्‍माङ् दोर थे़गु माङ्‌वाबा हाङ्‌हाॽ,

३ नाङ्‌गे़न् नु नाम्‍धा ने़प्‍माङ् पिसाङ् के़युङ्‌बा कनानि, कोःक्‍मा लाजेॽबा एमोरि, हित्‍ति, परिज्‍जिहाॽ, यबुसिहाॽ नु मिस्‍पा लाजेॽबा हेर्मोन कोःक्‍मा सिगाङ् के़युङ्‌बा हिब्‍बिहाॽ इङ्‌घङ् हाक्‍तुसि॥

४ खे़ङ्‌हाॽ नु खुन्‍छिॽ के़रे़क् थक्‍सुबाहाॽ सोरिक्, वरःङ्‌ङिल्‍ले़ कुयाओबा ये़ःङ्‌घा यारिक्‍के यरिक् अन्‍हाॽ हे़क्‍क्‍याङ् अन्‍लाधाहाॽनु सोसोरिक् चिहुॽ चिहुॽ मे़लःन्‍दे़ मे़ये़॥

५ कन् के़रे़क् हाङ्‌हाॽ मे़जुप्‍से़, हे़क्‍क्‍याङ् खे़ङ्‌हाॽ मे़ये़आङ् इस्राइलिहाॽनु थङ् चोःक्‍मारे़ लागि मेरोम मे़प्‍मनाबा वरक् निःत्‍ताङ् सोरिक् थक्‍सुबा ने़त्‍ना साःङ्‌गाहिम् मे़जोगु॥

६ यहवे दाङ्‌बे़ल्‍ले़ यहोसुःन् मे़त्‍तु, “खे़ङ्‌हाॽनु मे़गिसे़न्‍ने़ॽ, थेआङ्‌भे़ल्‍ले़ ताःन्‍दिक् हाबा कन् ये़म्‍मो खे़ङ्‌हाॽ के़रे़क् से़रुङ्‌सिङ्‌ङाङ् आङ्‌गाॽ इस्राइलिहाॽ हुक्‍सुप्‍तुङ्‌सिङ्‌ॽ॥ खे़ने़ॽ खे़ङ्‌हाॽरे़ खुनिॽ अन्‍हाॽरे़ खुन्‍छिॽ सावेत्‍हाॽ च्‍ये़प्‍ते़ पिरे़से़ॽ, हे़क्‍क्‍याङ् खे़ङ्‌हाॽरे़ खुन्‍छिॽ अन्‍लाधाहाॽ मिधिक्‍खे़ पिरे़से़ॽ॥”

७ खे़ब्‍याङ् यहोसुःन् के़रे़क् थक्‍लिहाङ्‌हाॽनु सोरिक् मेरोम मे़प्‍मनाबा वरक्‍को चघप् के़रे़आङ् खे़ङ्‌हाॽनु थक्‍मा हेःक्‍ते़॥

८ हे़क्‍क्‍याङ् यहवे दाङ्‌बे़ल्‍ले़ इस्राइलिहाॽरे़ खुन्‍छिॽ हुक्‍को खे़ङ्‌हाॽ थासुसि, हे़क्‍क्‍याङ् खे़ङ्‌हाॽ मे़नाःन्‍दुसि, हे़क्‍क्‍याङ् खे़ङ्‌हाॽ यम्‍बा सिदोन थारिक् नु मिस्रपोत-मैम थारिक्, खे़ब्‍याङ् नाङ्‌गे़न् पिसाङ् मिस्‍पाबा ने़ने़बादे़न् थारिक् मे़नाःत्‍तुसि, हे़क्‍क्‍याङ् खे़ङ्‌हाॽरे़ लत्‍छाआङ् कुहिङ्‌वे़त् मे़ल्‍ले़त्‍छिङ्‌ङे खे़ङ्‌हाॽ मे़से़रुसि॥

९ यहवे दाङ्‌बे़ल्‍ले़ इङ्‌जाङ् पिरुबा कुइसिःक् यहोसुःल्‍ले़ खे़ङ्‌हाॽ से़रुसि॥ खुने़ॽ खे़ङ्‌हाॽरे़ खुन्‍छिॽ अन्‍हाॽरे़ खुन्‍छिॽ सावेत्‍हाॽ च्‍ये़प्‍तु पिरुसि, हे़क्‍क्‍याङ् खे़ङ्‌हाॽरे़ खुन्‍छिॽ अन्‍लाधाहाॽ मिधिक्‍खुदेसु पिरुसि॥

१० खे़न् ये़म्‍मो यहोसुःल्‍ले़ हासोर ये़क्‌यक्‍किन् हुक्‍काप् चोगु, हे़क्‍क्‍याङ् खे़प्‍मोबा हाङ्‌ङिन् ताभेःल्‍ले़ च्‍ये़प्‍तु, थेआङ्‌भे़ल्‍ले़ तगि हासोरे़न् खे़न् के़रे़क् हाङ्‌जुम्‍हाॽओ लाम्‍लोबा ने़स्‍से़॥

११ हे़क्‍क्‍याङ् खे़प्‍मो के़वाॽबा के़रे़क् ताभेःल्‍ले़ से़रुसि॥ खे़ङ्‌हाॽरे़ खे़प्‍मो सक्‍मा के़सोःन्‍छिङ्‌बा लत्‍छाआङ् मे़ल्‍ले़त्‍छिङ्‌ङे वरे़ङ्‌ले़ङ् मे़मे़क्‍खुसि॥ हे़क्‍क्‍याङ् खुने़ॽ हासोरओ मि याक्‍तु॥

१२ खे़न् हाङ्‌युक्‍ना ये़क्‌यक्‍हाॽ नु खे़प्‍मोबा के़रे़क् हाङ्‌हाॽआङ् यहोसुःल्‍ले़ हुक्‍काप् चोगुसि, हे़क्‍क्‍याङ् यहवे दाङ्‌बे़ल्‍ले़ कुसे़वारोबा मोसाःल्‍ले़ इङ्‌जाङ् चोगुबा कुइसिःक् के़रे़क् ताभेःल्‍ले़ च्‍ये़प्‍तु से़रुसि॥

१३ यहोसुःल्‍ले़ हासोर ये़क्‌यक्‍किन्‍लक् मिधिक्‍खु कर उःक्‍चम्‍जम्‍बादे़न्‍हाॽओ के़ने़बा वेॽ आत्‍तिन् ये़क्‌यक्‍किन्‍नाङ् इस्राइलिहाॽरे़ मि मे़न्‍धिक्‍खुन्॥

१४ कन् ये़क्‌यक्‍हाॽओबा के़रे़क् थक्‍साहाॽ नु याङ्‌साकुन्‍धे सामाहाॽ इस्राइलिहाॽरे़ आप्‍फेक् खुन्‍छिॽ लागि मे़देॽरु॥ कर मनाहाॽग के़रे़क् ताभेःल्‍ले़ मे़ज्‍ये़प्‍तुसिआङ् मे़मे़क्‍खुसि॥ सक्‍मा के़सोःन्‍छिङ्‌बा थे़माःन्‍नाङ् खे़ङ्‌हाॽरे़ मे़ल्‍ले़रुन्॥

१५ यहवे दाङ्‌बे़ल्‍ले़ कुसे़वारोबा मोसान् इङ्‌जाङ् पिरुआङ् वये़बा कुइसिःक्‍के, मोसाःल्‍ले़ यहोसुःन् मुरा मे़त्‍तुआङ् वये़, हे़क्‍क्‍याङ् यहोसुःल्‍ले़ के़रे़क् इःत्‍तु नाःत्‍तु॥ यहवे दाङ्‌बे़ल्‍ले़ मोसान् पिरुबा के़रे़क् इङ्‌जाङ्‌हाॽओ यहोसुःल्‍ले़ आत्‍तिन्‍नाङ् मे़ङ्‌गे़प्‍मनाबा मे़जोगुन्‍लो॥

यहोसुःल्‍ले़ हुक्‍काप् चोगुबा लाजेॽ

१६ कम्‍भलॽरिक् यहोसुःल्‍ले़ खे़न् के़रे़क् लाजेॽहाॽ, इग्र कोःक्‍मा फाङ्‌जङ्‌बा ते़ङ्‌गप्‍हाॽ, नेगेव मे़प्‍मनाबा यो लाङ्‌गे़प्‍पा के़रे़क् लाजेॽहाॽ नु गोसेनबा के़रे़क् लाजेॽहाॽ, ते़म्‍बे, अराबा, इस्राइलबा थे़गु माङ्‌वा लाजेॽ नु खे़न्‍नु सोरिक्‍पा ते़म्‍बे,

१७ सेइरबा थाम्‍माङ्‌ङो के़ने़बा हालाक मे़प्‍मनाबा कोःक्‍माओलाम् तेॽरुआङ् हेर्मोन कोःक्‍मा सिगाङ् ले़बनानबा ने़ने़बादे़न्‍नो बाल-गाद थारिक् नाःन्‍दुआङ् हुक्‍काप् चोगु, हे़क्‍क्‍याङ् खे़प्‍मोबा के़रे़क् हाङ्‌हाॽ ते़म्‍सुसिआङ् से़रुसि॥

१८ खे़न् के़रे़क् हाङ्‌हाॽनु यरिक् ये़न् थे़म्‍बा यहोसुःन् ते़न्‍धङ् चोगे़॥

१९ इस्राइलिहाॽनु नादङ् के़जोःक्‍पा गिबोन के़युङ्‌बा हिब्‍बिहाॽनुःल्‍ले़ वेॽ आत्‍तिन् ये़क्‌यक्‍हाॽरे़आङ् पाःन्‍दङ् मे़न्‍जोगुन्, इस्राइलिहाॽरे़ के़रे़क् ये़क्‌यक्‍हाॽ थङ्‌लाम्‍बा हुक्‍काप् मे़जोगु॥

२० यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़बा कुइसिःक् खे़ङ्‌हाॽ के़रे़क् इस्राइलिहाॽरे़ खुन्‍छिॽ तक्‍ले़ङ्‌वाओ थङ् चोःक्‍से़ मे़दार हे़क्‍क्‍याङ् लुङ्‌माॽ स्‍याःत् मे़ल्‍लॽए खे़ङ्‌हाॽ के़रे़क् वरे़ङ्‌ले़ङ् मे़मे़क्‍ल के़लॽबा यहवे दाङ्‌बे़ल्‍ले़ कुनिङ्‌वाॽ वये़॥

२१ खे़न् ये़म्‍मो यहोसुःन् कोःक्‍मा फाङ्‌जङ्‌बा लाजेॽओ के़रे़ हे़क्‍क्‍याङ् हेब्रोन, दबिर, अनाब खम्‍भ्‍याङ् यहुदा नु इस्राइलबा के़रे़क् थे़गु माङ्‌वा लाजेॽओ के़युङ्‌बा अनाकिहाॽ युम्रे़क् मे़क्‍खुसि, यहोसुःल्‍ले़ खे़ङ्‌हाॽरे़ खुन्‍छिॽ ये़क्‌यक्‍हाॽनु सोसोरिक् खे़ङ्‌हाॽ खाप्‍पुथ्‍यःङ् मे़क्‍खुसि॥

२२ इस्राइलिहाॽरे़ खुन्‍छिॽ लाजेॽओ लत्‍छाआङ् अनाकिहाॽ मे़न्‌याःक्‍ते़न्, गाजा, गाद नु अस्‍दोदओरक् कुभा मे़याःक्‍ते़॥

२३ कम्‍भलॽरिक् यहवे दाङ्‌बे़ल्‍ले़ मोसान् मे़त्‍तुबा कुइसिःक्‍के यहोसुःल्‍ले़ के़रे़क् लाजेॽहाॽ नाःन्‍दुसिआङ् हुक्‍काप् चोगु, हे़क्‍क्‍याङ् खे़ङ्‌हाॽरे़ खुन्‍छिॽ थाःक्‍थाःक् कुइसिःक् कुलक् कुलक् चोगुआङ् मे़युक्‍तुर फाॽआङ् इस्राइलिहाॽ फःक्‍खु पिरुसि॥

हे़क्‍क्‍याङ् लाजेन् थङ् चोःक्‍मालाम् नाःम्‍सिङ्‌लो॥

मोसाःल्‍ले़ नाःन्‍दुसिबा हाङ्‌हाॽ

१२

इस्राइलिहाॽरे़ यर्दन नाधाःम्‍बि नाङ्‌गे़न् अर्नोनबा ने़ने़बादे़न्‍लाम् हेर्मोन कोःक्‍मा फाङ्‌जङ् थारिक्, हे़क्‍क्‍याङ् अराबा नाङ्‌गे़न् ले़प्‍माङ्‌बा के़रे़क् ते़ङ्‌गप्‍हाॽ मे़नाःन्‍दुसिआङ् हुक्‍काप् मे़जोगुबा लाजेॽहाॽ नु खे़ङ्‌हाॽरे़ मे़से़रुसिबा हाङ्‌हाॽ हाबा कन्‍हाॽरो–

२ हेस्‍बोन के़युङ्‌बा एमोरिहाॽरे़ खुन्‍छिॽ हाङ् सिहोनरे़ अर्नोन वहःङ्‌ङिल्‍ले़ कुयाओ के़ने़बा अरोएरलाम्, ने़ने़बादे़न्‍निल्‍ले़ कुलुम्‍मोलाम् गिलादे़न् कुभ्रे़ःङ् नु अम्‍मोनिहाॽरे़ खुन्‍छिॽ इःन्‍दोओबा यब्‍बोक वहःङ् थारिक्,

३ हे़क्‍क्‍याङ् तॽइ नाङ्‌गे़न् ले़प्‍माङ् अराबा, किन्‍नेरेतa वरःङ्‌ङोलाम् अराबा मे़प्‍मनाबा युम्‍लाःक्‍खाङ् वरःङ् थारिक्, हे़क्‍क्‍याङ् बेथ-यसिमोत नाङ्‌गे़न् पेःक्‍मा लाम्‍मो थारिक् नु यो लाङ्‌गे़न् पिसाङ् चैँ पिसगाबा याक्‍केःक्‍केःक्‍पा ते़न्‍निल्‍ले़ कुसिङ्‌गाङ्‌बा लाजेॽहाॽओ थारिक् हाङ्‌युक् चोगु॥

४ अस्‍तारोत नु एद्रइओ के़युङ्‌बा रपाइहाॽरे़ खुन्‍छिॽ के़हिङ्‌बा के़याःक्‍पा बासानबा हाङ् ओगरे़

५ हेर्मोन कोःक्‍मा, सलका हे़क्‍क्‍याङ् के़रे़क् बासानओ गसुरिहाॽ नु माकातिहाॽरे़ खुन्‍छिॽ इःन्‍दोओ थारिक् नु हेस्‍बोनबा हाङ् सिहोनरे़ कुइःन्‍दोओ थारिक् खे़ब्‍याङ् गिलादओ कुभ्रे़ःङ् हाङ्‌युक् चोगुआङ् ने़स्‍से़॥

६ यहवे दाङ्‌बे़ल्‍ले़ कुसे़वारोबा मोसान् नु इस्राइलिहाॽरे़ खे़ङ्‌हाॽ मे़नाःन्‍दुसि॥ यहवे दाङ्‌बे़ल्‍ले़ कुसे़वारोबा मोसाःल्‍ले़ रुबेनिहाॽ, गादिहाॽ नु मनस्‍सेबा कुभ्रे़ःङ् थाःक्‍हाॽ युक्‍ले़ लागि खे़न् पिरुसिरो॥

यहोसुःल्‍ले़ नाःन्‍दुसिबा हाङ्‌हाॽ

७ यर्दन नाम्‍धा पिसाङ् कत्‍नाहाङ्‌दाङ् लेबनान ने़ने़बादे़न्‍नोबा बाल-गादलाम् सेइर थाङ्‌माङ्‌ङो के़ने़बा हालाक कोःक्‍मा थारिक्‍पा लाजेॽहाॽ यहोसुःन् नु इस्राइलिहाॽरे़ मे़नाःन्‍दुसि, हे़क्‍क्‍याङ् खे़न् हाङ्‌हाॽरे़ खुन्‍छिॽ लाजेॽहाॽ यहोसुःल्‍ले़ इस्राइलबा थाःक्‍हाॽ लक्‍खोमारे़ लागि कुलक् कुलक् फःक्‍खु पिरुसिआङ् ने़स्‍से़बाहाॽ हाबा कन्‍हाॽरो-

८ कोःक्‍मा फाङ्‌जङ्‌बा लाजेॽ, ते़म्‍बेॽ, अराबा, कोःक्‍मा, मुरे़ःक् खारे़ःक् थेआङ् के़होःप्‍पादे़न् नु नेगेव मे़प्‍मनाबा यो ले़प्‍माङ्‌बा लाजेॽ, इग्र हित्‍ति, एमोरि, कनानि, परिज्‍जि, हिब्‍बि नु यबुसिहाॽ मे़युङे़बा लाजेॽहाॽओ के़युङ्‌बा हाङ्‌हाॽ कन्‍हाॽएरो–

९ यरिहोबा लत्‍छा हाङ्, बेथेल निःत्‍ताङ्‌बा ऐ ये़क्‌यक्‍कोबा लत्‍छा हाङ्,

१० यरुसले़मबा लत्‍छा हाङ्, हेब्रोनबा लत्‍छा हाङ्,

११ यर्मुतबा लत्‍छा हाङ्, लाकिसबा लत्‍छा हाङ्,

१२ एग्‍लोनबा लत्‍छा हाङ्, गेजेरबा लत्‍छा हाङ्,

१३ दबिरबा लत्‍छा हाङ्, गेदेरबा लत्‍छा हाङ्,

१४ होर्माबा लत्‍छा हाङ्, आरादबा लत्‍छा हाङ्,

१५ लिब्‍नाबा लत्‍छा हाङ्, अदुल्‍लामबा लत्‍छा हाङ्,

१६ मक्‍केदाबा लत्‍छा हाङ्, बेथेलबा लत्‍छा हाङ्,

१७ तप्‍पुहबा लत्‍छा हाङ्, हेपेरबा लत्‍छा हाङ्,

१८ अपेकबा लत्‍छा हाङ्, लस्‍सारोनबा लत्‍छा हाङ्,

१९ मादोनबा लत्‍छा हाङ्, हासोरबा लत्‍छा हाङ्,

२० सिम्रोन-मोरनबा लत्‍छा हाङ्, अछ्‌यापबा लत्‍छा हाङ्,

२१ तानाकबा लत्‍छा हाङ्, मगिद्‌दोबा लत्‍छा हाङ्,

२२ कादेसबा लत्‍छा हाङ्, योक्‍नामबा लत्‍छा हाङ्,

२३ दोर कोःक्‍माओबा लत्‍छा हाङ्, गिलगालओबा गयिमबा लत्‍छा हाङ्,

२४ हे़क्‍क्‍याङ् तिर्साबा लत्‍छा हाङ्॥

कन्‍हाॽ के़रे़क्‍ले़ सुम्‍बोङ्‌ङाङ् थिक् हाङ्‌हाॽ मे़वये़रो॥

a 

१२:३ खे़न् गालिलि वरःङ्

आल्‍लसाङ् नाःम्‍मासि के़बोङ्‌बा लाजेॽहाॽ

१३

आल्‍ल यहोसुःन् काप्‍पोबा तुम्‍से़, हे़क्‍क्‍याङ् यरिक् तङ्‌बे के़रे़मारे़आङ् वये़, यहवे दाङ्‌बे़ल्‍ले़ खुने़ॽ मे़त्‍तु, “खे़ने़ॽ काप्‍पोबा के़दुम्‍से़आङ् यरिक् तङ्‌बे के़गे़रे़, कर आल्‍लसाङ् यरिक् लाजेॽहाॽ युक्‍को ताःप्‍मासि याःक्‍ते़आङ् वाॽ॥

२ आल्‍लसाङ् के़याःक्‍पा लाजेॽहाॽ हाबा कन्‍हाॽएरो– पलिस्‍तिहाॽरे़ खुन्‍छिॽ के़रे़क् ते़ङ्‌गप्‍हाॽ नु गसुरिहाॽ,

३ मिस्र लाजेॽ नाङ्‌गे़न् ले़प्‍माङ्‌बा सिहोर वहःङ्‌लाम् कत्‍ना एक्रोनबा इःन्‍दो थारिक्– कन्‍हाॽ के़रे़क् कनानिहाॽरे़ खुन्‍छिॽ लक्‍को चुक्‍ते़आङ् ने़रो, (ङासि पलिस्‍ति युक्‍साबाहाॽरे़ खुन्‍छिॽ ते़ङ्‌गप्‍हाॽ गाजा, अस्‍दोद, अस्‍कलोन, गात नु एक्रोन), हे़क्‍क्‍याङ् लाङ्‌गे़त् ले़प्‍माङ्‌बा अब्‍बिहाॽरे़ खुन्‍छिॽ लाजेन् सोसोरिक्,

४ लाङ्‌गे़त् ले़प्‍माङ् कनानिहाॽरे़ खुन्‍छिॽ के़रे़क् लाजेॽहाॽ, सिदोनिहाॽरे़ खुन्‍छिॽ आरा मे़प्‍मनाबा लाजेॽलाम् अपेक नु एमोरिहाॽरे़ खुन्‍छिॽ इःन्‍दो थारिक्,

५ याम्‍मो गबालिहाॽरे़ खुन्‍छिॽ लाजेॽ, हे़क्‍क्‍याङ् नाङ्‌गे़न् ले़प्‍माङ् हेर्मोन कोःक्‍मा फाङ्‌जङ् कुसिगाङ्‌बा बाल-गादलाम् हेःक्‍सिङ्‌ङाङ् ले़बो-हमातबा ने़ने़बादे़न् थारिक् लेबनान लाजेन् के़रे़क्॥

६ “हे़क्‍क्‍याङ् ले़बनानलाम् मिस्रपोत-मैम थारिक्‍पा कोःक्‍मा फाङ्‌जङ् लाजेॽ के़युङ्‌बा के़रे़क्, इग्र सिदोनिहाॽ॥ आङ्‌गाॽ कन्‍हाॽ के़रे़क् इस्राइलिहाॽरे़ खुन्‍छिॽ तगिलाम् लःत्‍तुङ्‌देसुङ्‌सिङ्‌ॽ॥ आङ्‌गाॽ खे़ने़ॽ मे़त्‍ने़बा कुइसिःक् कन् लाजेन् लक्‍खोमारे़ लागि इस्राइलिहाॽ फःक्‍खे़ पिरे़से़ॽ॥

७ आल्‍ल कन् लाजेन् फाङ्‌सि थाःक्‍हाॽ नु मनस्‍सेरे़ कुभ्रे़ःङ् थाःक्‍हाॽ लक्‍खोमारे़ लागि फःक्‍खे़ पिरे़से़ॽओ॥”

यर्दन नाङ्‌गे़न् पिसाङ्‌बा लाजेन् मे़भःक्‍खु

८ यहवे दाङ्‌बे़ल्‍ले़ कुसे़वारोबा मोसाःल्‍ले़ खे़ङ्‌हाॽ पिरुसिबा कुइसिःक् रुबेनिहाॽ नु गादिहाॽ हे़क्‍क्‍याङ् मनस्‍सेबा कुभ्रे़ःङ् थाःक्‍हाॽरे़ नाङ्‌गे़न् पिसाङ् यर्दन नाधाःम्‍बि खे़ङ्‌हाॽरे़ खुन्‍छिॽ खोमा लक्‍किन् मे़घोसुरो॥

९ अर्नोन वहःङ्‌ङिल्‍ले़ कुयाओ के़ने़बा अरोएर नु हाबा खे़न् ने़ने़बादे़न्‍निल्‍ले़ कुलुम्‍मोबा ये़क्‌यक्‍कोनु मेदबाबा के़रे़क् ते़ल्‍लक्‍किन् दिबोन थारिक्,

१० हेस्‍बोनओ हाङ्‌युक् के़जोःक्‍पा एमोरिहाॽरे़ खुन्‍छिॽ हाङ् सिहोनरे़ के़रे़क् कुये़क्‌यक्‍हाॽ अम्‍मोनिहाॽरे़ खुन्‍छिॽ इःन्‍दोओ थारिक्,

११ गिलाद लाजेन् हे़क्‍क्‍याङ् गसुरि नु माकातिबा इःन्‍दोओ थारिक्, खे़ब्‍याङ् के़रे़क् हेर्मोन कोःक्‍माहाॽ नु सलका थारिक् बासान के़रे़क्–

१२ इग्र खे़न् रपाइहाॽलाम् के़दाङ्‌बा के़याःक्‍पा अस्‍तारोत नु एद्रइओ हाङ्‌युक् के़जोःक्‍पा ओग हाङ्‌ङिल्‍ले़ के़रे़क् बासानबा कुहाङ्‌जुम्‍मो थारिक्, थेआङ्‌भे़ल्‍ले़ कन्‍हाॽ मोसाःल्‍ले़ नाःन्‍दुसिआङ् नाःत्‍तुदेसुसिआङ् मे़वये़॥

१३ कर इस्राइलिहाॽरे़ गसुरिहाॽ नु माकातिहाॽ मे़न्‍नाःत्‍तुसिन्॥ आइन्‍बा ये़न् थारिक् इस्राइलिहाॽरे़ खुन्‍छिॽ लुम्‍मो गसुरिहाॽ नु मकातिहाॽ मे़युङ्‌लो॥

१४ कर मोसाःल्‍ले़ ले़बि थाःक्‍हाॽ थे़माआङ् लक्‍खोमा युक् मे़बिरुसिन्, थेआङ्‌भे़ल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुलागि मे़दोन्‍दुबा मि लाम्‍बाबा सिदुङ्‌जभाहाॽ खुने़ॽ कुबाःन्‍जाक् कुइसिःक् खे़ङ्‌हाॽरे़ खुन्‍छिॽ लक्‍खोमा युक्‍लो॥

रुबेनरे़ खोसुबा ते़ङ्‌गप्

१५ मोसाःल्‍ले़ रुबेनरे़ कुधाःक्‍हाॽ हिम्‍सयङ् कुइसिःक् खे़ङ्‌हाॽ अक्‍खेलॽरिक् फःक्‍खु पिरुसिरो–

१६ खे़ङ्‌हाॽरे़ खुन्‍छिॽ इःन्‍दोन् अक्‍तङ्‌बा ने़स्‍से़– अर्नोन वहःङ्‌ङिल्‍ले़ कुयाओ के़ने़बा अरोएर नु हाबा खे़न् ने़ने़बादे़न्‍निल्‍ले़ कुलुम्‍मोबा ये़क्‌यक्‍किन्, हे़क्‍क्‍याङ् मेदबाबा के़रे़क् ते़ल्‍लक्‍हाॽलाम् हेःक्‍सिङ्‌ङाङ्

१७ हेस्‍बोन नु खे़न् ते़ल्‍लक्‍कोबा के़रे़क् ये़क्‌यक्‍हाॽ, दिबोन, बामोत-बाल, बेथ-बाल-मोन,

१८ यहसा, कदेमोत, मेपात,

१९ किर्यातैम, सिब्‍मा नु ने़ने़बादे़न्‍नोबा कोःक्‍माओ के़ने़बा सेरेथ-सेहार,

२० बेथ-पोर, पिसगाबा याक्‍केःक्‍केःक्‍पा ते़न्‍निन्, हे़क्‍क्‍याङ् बेथ-यसिमोत थारिक्‍के–

२१ ते़ल्‍लक्‍कोबा के़रे़क् ये़क्‌यक्‍हाॽ नु हेस्‍बोनओ हाङ्‌युक् के़जोःक्‍पा एमोरिहाॽरे़ खुन्‍छिॽ हाङ् सिहोनरे़ के़रे़क् कुहाङ्‌जुम्‍मिन् हे़क्‍क्‍याङ् मिद्‌यानबा युक्‍साबाहाॽ, इग्र सिहोननु नादङ् के़जोःक्‍पा खे़न् लाजेॽओ के़युङ्‌बा एबि, रेकेम, सुर, हुर नु रेबाबाहाॽनु सोसोरिक् मोसाःल्‍ले़ से़रुसिआङ् वये़॥

२२ थङ्‌ङो मे़से़रुसिबाहाॽनुःल्‍ले़ वेॽ बओररे़ कुस्‍सा, थुम्‍म्‍या के़इबा बालाम्‍मे़न्‍नाङ् इस्राइलिहाॽरे़ ताभेःल्‍ले़ मे़से़रु॥

२३ रुबेनिहाॽरे़ खुन्‍छिॽ इःन्‍दो यर्दन वहःङ्‌ङिल्‍ले़ कुयान् पोःक्‍खे़आङ् ने़स्‍से़॥ रुबेनिहाॽरे़ खुन्‍छिॽ लक्‍खोमा लक्‍किन् खुन्‍छिॽ हिम्‍सयङ्‌हाॽ कुइसिःक् ये़क्‌यक्‍हाॽ नु पाङ्‌भेॽहाॽ हाबा कन्‍हाॽरो॥

गादरे़ खोसुबा ते़ङ्‌गप्

२४ याम्‍मो मोसाःल्‍ले़ गादरे़ कुधाःक्‍हाॽ खे़ङ्‌हाॽरे़ खुन्‍छिॽ हिम्‍सयङ् कुइसिःक् खुन्‍छिॽ लक्‍खोमा लक्‍किन् कम्‍भलॽरिक् फःक्‍खु पिरुसिरो–

२५ खे़ङ्‌हाॽरे़ खुन्‍छिॽ इःन्‍दोन् अक्‍तङ्‌बा ने़स्‍से़– याजेर नु गिलादबा के़रे़क् ये़क्‌यक्‍हाॽ हे़क्‍क्‍याङ् अम्‍मोनिहाॽरे़ खुन्‍छिॽ लाजेन् कुभ्रे़ःङ्, रब्‍बा निःत्‍ताङ्‌बा अरोएर थारिक्,

२६ हे़क्‍क्‍याङ् हेस्‍बोनलाम् रामत-मस्‍पा नु बेतोनिम थारिक्, हम्‍भ्‍याङ् महनोमलाम् दबिरबा इःन्‍दो थारिक्

२७ हे़क्‍क्‍याङ् ने़ने़बादे़न्‍नोबा बेथ-हाराम, बेथ-निम्रा, सुक्‍कोत, सापोन नु हेस्‍बोनबा हाङ् सिहोनरे़ कुहाङ्‌जुम् के़नम्‍बाआङ् के़ने़बा (यर्दन नाङ्‌गे़न् पिसाङ्‌बा किन्‍नेरेत वरःङ्‌ङिल्‍ले़ नाःस्‍मा कुयाओ थारिक् याङ्‌घु)॥

२८ गादिहाॽरे़ खुन्‍छिॽ लक्‍खोमा लक्‍किन् खे़ङ्‌हाॽरे़ खुन्‍छिॽ हिम्‍सयङ् कुइसिःक्, ये़क्‌यक्‍हाॽ नु पाङ्‌भेॽहाॽ हाबा कन्‍हाॽरो॥

मनस्‍सेरे़ नाङ्‌गे़न् पिसाङ् खोसुबा ते़ङ्‌गप्

२९ याम्‍मो मोसाःल्‍ले़ मनस्‍सेरे़ कुभ्रे़ःङ् कुधाःक्‍हाॽ, इग्र मनस्‍सेरे़ कुभ्रे़ःङ् कुमुॽइदाङ्‌साहाॽ खे़ङ्‌हाॽरे़ खुन्‍छिॽ हिम्‍सयङ् कुइसिःक् खे़ङ्‌हाॽ कम्‍भलॽरिक् फःक्‍खु पिरुसिरो–

३० कन्‍हाॽरे़ खुन्‍छिॽ इःन्‍दोन् अक्‍तङ्‌बा ने़स्‍से़– महनोमलाम् बासान थारिक्, बासानबा हाङ् ओगरे़ के़रे़क् कुहाङ्‌जुम्‍हाॽ, बासानओ के़ने़बा याइररे़ के़रे़क् कुबाङ्‌भेॽहाॽ, के़रे़क् तुक्‍पोङ् ये़क्‌यक्‍हाॽ,

३१ हे़क्‍क्‍याङ् गिलादरे़ कुलक् कुभ्रे़ःङ्, अस्‍तारोत नु एद्रइ (बासानओ के़ने़बा ओगरे़ हाङ् कुये़क्‌यक्‍हाॽ)॥ कन् के़रे़क् मनस्‍सेरे़ कुस्‍सा ये़म्‍बित्‍छा माकिररे़ कुमुॽइदाङ्‌साहाॽरे़ लागि, इग्र माकिररे़ कुभ्रे़ःङ् कुमुॽइदाङ्‌साहाॽरे़ लागि खुन्‍छिॽ हिम्‍सयङ् कुइसिःक् पिरुसिआङ् ने़स्‍से़॥

३२ यरिहो नाङ्‌गे़न् ले़प्‍माङ्, यर्दन नाधाःम्‍बि मोआबबा ने़ने़बादे़न्‍नो मोसाःल्‍ले़ लक्‍खोमारे़ लागि फःक्‍खु पिरुसिबान् हाबा कन्‍हाॽरो॥

३३ कर ले़बि थाःक्‍हाॽ मोसाःल्‍ले़ थे़माआङ् लक्‍खोमा मे़बिरुसिन्॥ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ माङ्‌हुप् चोगुबा कुइसिःक् खुने़ॽए खे़ङ्‌हाॽरे़ खुन्‍छिॽ लक्‍खोमा पोःक्‍खे़रो॥

यर्दन नाम्‍धा पिसाङ्‌बा लाजेॽ

१४

निङ्‌वाॽफुसाम्‍बा एलाजार, नुनरे़ कुस्‍सा यहोसुःन् नु इस्राइलबा थाःक्‍लाम्‍लोबाहाॽरे़ खे़ङ्‌हाॽ मे़भःक्‍खु मे़बिरुसिबा कुइसिःक् इस्राइलिहाॽरे़ कनान लाजेॽओ लक्‍खोमा युक् मे़जोगुबादे़न्‍हाॽ हाबा कन्‍हाॽरो॥

२ यहवे दाङ्‌बे़ल्‍ले़ मोसान् लाम्‍बा खे़न् फाङ्‌सिआङ् कुभ्रे़ःङ् थाःक्‍हाॽरे़ खुन्‍छिॽ लागि इङ्‌जाङ् पिरुबा कुइसिःक् तॽयाःन्‍सोन् के़सुआङ् खे़ङ्‌हाॽरे़ खुन्‍छिॽ लक्‍हाॽ फःक्‍खु॥

३ ने़त्‍छिआङ् कुभ्रे़ःङ् थाःक्‍हाॽग यर्दन नाधाःम्‍बि नाङ्‌गे़न् पिसाङ् मोसाःल्‍ले़ लक्‍खोमा पिरुसिआङ्‌ङे ने़स्‍से़, कर खे़ङ्‌हाॽओ ले़बिहाॽग थे़मा लक्‍काङ् पिरुसिबा होःप्‍ते़,

४ थेआङ्‌भे़ल्‍ले़ योसेफरे़ कुस्‍साहाॽए, मनस्‍से नु एफ्राइमरे़ खुन्‍छिॽ ने़त्‍छि थाःक् मे़वये़॥ ले़बिहाॽ युङ्‌मारे़ लागि ये़क्‌यक्‍हाॽ नु खुन्‍छिॽ थक्‍सा चाराम्‍मादे़न्‍ले़ लागि नु चिगक्‌वाहाॽरे़ लागिरक् लाजेॽ मे़बिरुसिआङ् ने़स्‍से़, वेॽ लक् मे़म्‍बिसिङ्‌ङे मे़वये़॥

५ यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़बा कुइसिःक्‍के, इस्राइलिहाॽरे़ मे़जोगु हे़क्‍क्‍याङ् लाजेन् मे़भःक्‍खुरो॥

कालेबरे़ हेब्रोने़न् खोसु

६ खे़ब्‍याङ् यहुदाबा मनाहाॽ गिलगालओ यहोसुओ मे़द्‌ये़, हे़क्‍क्‍याङ् कनज्‍जि यपुन्‍नेरे़ कुस्‍सा कालेबरे़ खुने़ॽ मे़त्‍तु, “कादेस-बर्नेओ खे़ने़ॽ नु आङ्‌गाॽ आयाःम्‍बेओ निङ्‌वाॽफुमाङ्‌ङिल्‍ले़ कुमना मोसान् यहवे दाङ्‌बे़ल्‍ले़ मे़त्‍तुबा पाःन्‍निन् खे़ने़ॽ निङ्‌वाॽ के़घोसुआङ्‌ङे वाॽ॥

७ यहवे दाङ्‌बे़ल्‍ले़ कुसे़वारोबा मोसाःल्‍ले कादेस-बर्नेलाम् कन् लाजेन् थोःम्‍मारे़ लागि पाङ्‌घाङ्‌ङिल्‍ले़ आङ्‌गाॽ तङ्‌बे लिबोङ् के़राङ्‌ङाङ् वयाङ्, हे़क्‍क्‍याङ् आङ्‌गाॽ कुसिङ् निःत्‍तुङ्‌बा कुइसिःक् इङ्‌घङ् फे़त्‍तुङ्‌ङाङ् खुने़ॽ मे़त्‍तुङ्॥

८ कर आङ्‌गाॽनु सोरिक् के़बेःक्‍पा आङ्‌गाॽ आम्‍भुॽ आन्‍साॽसिरे़ मनाहाॽरे़ खुन्‍छिॽ निङ्‌वाॽओ किमा यङ्‌मा पोःक्‍खे़र मे़जोगु, हे़क्‍केसाङ् आङ्‌गाॽग के़रे़क् आनिङ्‌वाःल्‍ले़ निङ्‌वाॽफुमाङ्‌ङिन् तिम्‍दुङ् नाःत्‍तुङ्॥

९ कल्‍ले़चोगुल्‍ले़ आम्‍भा खे़ल्‍ले़ याःन्‍दिक् मोसान् माङ्‌हे़क्‍सिङ्‌ङाङ् आङ्‌गाॽ अक्‍खे मे़त्‍ताङ्, ‘खे़ने़ॽ के़लाङ्‌ङिल्‍ले़ के़दोॽरु के़दारुबा ते़न्‍निन् से़क्‍खासाङ् खे़ने़ॽ नु खे़ने़ॽ के़मुॽइदाङ्‌साहाॽरे़ लागि पोःङ्‌ॽ, थेआङ्‌भे़ल्‍ले़ खे़ने़ॽ के़रे़क् के़निङ्‌वाःल्‍ले़ यहवे दाङ्‌बा निङ्‌वाॽफुमाङ्‌ङिन् के़दिम्‍दु के़नाःत्‍तुआङ् वाॽ॥’

१० “आल्‍ल ओमे़त्‍ते़ॽ, इस्राइलिहाॽ मुरे़ःक् खारे़ःक् थेआङ् के़होःप्‍पादे़न्‍नो ताक्‍मे़गन्‍दे़आङ् मे़वये़ल्‍ले़ यहवे दाङ्‌बे़ल्‍ले़ कन् पाःन्‍निन् मोसान् मे़त्‍तुबा ये़म्‍माङ्‌धो आल्‍लो लिबोङ्‌ङाङ् तङ्‌बे ङासि के़रे़मारे़, हे़क्‍क्‍याङ् यहवे दाङ्‌बे़ल्‍ले़ कुबाःन्‍जाक् कुइसिःक् आङ्‌गाॽ कुहिङ्‌वे़त्‍ते कत्‍ताआ॥ आल्‍ल ओमे़त्‍ते़ॽ, आङ्‌गाॽ ये़प्‍पोङ्‌ङाङ् तङ्‌बे ङासि के़राङ्‌ङाङ् वाॽआ॥

११ हे़क्‍केसाङ् मोसाःल्‍ले़ आङ्‌गाॽ पाङ्‌घाङ्‌बा ये़न्‍नो यारिक्‍के आल्‍लोआङ् के़धुम्‍बा चोःक्‍का॥ थङ् चोःक्‍से़ लाःक्‍कात् पेःक्‍मारे़ लागि खे़न् ये़म्‍मो आङ्‌गाॽ आक्‍ख्‍याक् के़धुम्‍बा चोगाङ्, आङ्‌गाॽ आल्‍लोआङ् खे़म्‍म्‍याक्‍के थुम्‍आ॥

१२ कल्‍ले़चोगुल्‍ले़ आल्‍ल कन् कोःक्‍मा फाङ्‌जङ्‌बा लाजेन् आङ्‌गाॽ पिराङ्‌ङे़ॽ, खे़ल्‍ले़ कुयाःम्‍बेओ यहवे दाङ्‌बे़ल्‍ले़ खे़ल्‍ले़ याःन्‍दिक् पाःत्‍तुआङ् वये़॥ खे़प्‍मो अनाकिहाॽ मे़युङ्, खे़ङ्‌हाॽरे़ खुन्‍छिॽ यम्‍ब्‌यम्‍बा हाङ्‌यक् के़ने़बा ये़क्‌यक्‍हाॽ मे़जोगुआङ् ने़ के़लॽबा पाःन्‍निन् खे़न् ये़म्‍मो खे़ने़ॽ के़घे़प्‍सुआङ्‌ङे वये़॥ यहवे दाङ्‌बे़ल्‍ले़ फाॽआबालाम् खुने़ॽ कुबाःन्‍जाक् कुइसिःक् आङ्‌गाॽ खे़ङ्‌हाॽ नाःत्‍तुङ्‌देसुङ्‌सिङ्‌ॽ॥”

१३ खे़ब्‍याङ् यहोसुःल्‍ले़ यपुन्‍नेरे़ कुस्‍सा कालेबे़न् मुॽइसाम् पिरुआङ् मे़त्‍तु, हे़क्‍क्‍याङ् खुने़ॽ कुलक्‍खोमा कुइसिःक् हेब्रोने़न् पिरु॥

१४ कल्‍ले़चोगुल्‍ले़ कनज्‍जि यपुन्‍नेरे़ कुस्‍सा कालेबरे़ कुलक्‍खोमा लक्‍किन् आइन् थारिक् हेब्रोने़न् पोःक्‍खे़आङ् ने़रो, थेआङ्‌भे़ल्‍ले़ खुने़ॽ के़रे़क् कुनिङ्‌वाःल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिन् नाःत्‍तु तिम्‍दुआङ् वये़॥

१५ हेब्रोनरे़ तगिबा कुमिङ् किर्यत-अर्बा ने़स्‍से़॥ हाबा कन् अर्बान् अनाकिहाॽओ के़रे़क्‍नुःल्‍ले़ पयम् यम्‍बा मना वये़॥

खे़ब्‍याङ् खे़न् लाजेन् थङ् पोङ्‌मालाम् नाःम्‍सिङ्‌मा खोसे़रो॥

यहुदाःल्‍ले़ खोसुबा ते़ङ्‌गप्

१५

यहुदा थाःक्‍कोबाहाॽरे़ खुन्‍छिॽ लक्‍किन् खुन्‍छिॽ हिम्‍सयङ् कुइसिःक् एदोमबा इःन्‍दो थारिक्, हे़क्‍क्‍याङ् लाङ्‌गे़त् पिसाङ् सिनबा मुरे़ःक् खारे़ःक् थेआङ् के़होःप्‍पादे़न् थारिक् ने़स्‍से़रो॥

२ खे़ङ्‌हाॽरे़ खुन्‍छिॽ लाङ्‌गे़त् ले़प्‍माङ्‌बा इःन्‍दोन् युम्‍लाःक्‍खाङ् वरःङ्‌ङिल्‍ले़ लाङ्‌गे़त् ले़प्‍माङ्‌बा योस्‍मा कुयाओनु हेःक्‍सिङ्‌ङाङ् ने़स्‍से़॥

३ खे़न् अक्रब्‍बिमबा थाम्‍माङ्‌ङो लाङ्‌गे़त् ले़प्‍माङ्‌लाम् पोःक्‍खे़आङ् सिने़न् लस्‍सुर कादेस-बर्ने लाङ्‌गे़त्‍लाम् थाम्‍माङ् हिसिङ् हे़क्‍क्‍याङ् हेस्रोने़न् लस्‍सुर अद्‌दार थारिक् थाम्‍माङ् हिसिङ्‌ङाङ् कर्काओ इरे़र नुःक्‍खे़आङ् ने़स्‍से़॥

४ खे़प्‍मोलाम् खे़न् इःन्‍दोन् अज्‍मोने़न् लस्‍सुर मिस्रबा वहःङ्‌ङो लःन्‍दे़आङ् ने़स्‍से़॥ खे़न् इःन्‍दोन् लुम्‍बाङ् वरःङ्‌ङो नुबे़आङ् ने़स्‍से़॥ खे़ल्‍ले़ लाङ्‌गे़त् ले़प्‍माङ्‌बा कुइःन्‍दोन् आम्‍भा कन्‍लो॥

५ नाङ्‌गे़न् पिसाङ्‌बा इःन्‍दोन् युम्‍लाःक्‍खाङ् वरःङ् यर्दनरे़ कुनुप्‍मो थारिक्‍के ने़स्‍से़॥

थो थाङ्‌गे़न् पिसाङ्‌बा इःन्‍दोन् यर्दनरे़ वहःङ् कुनुप्‍मो युम्‍लाःक्‍खाङ् वरःङ्‌ङिल्‍ले़ थोःस्‍मा कुयाओ हेःक्‍सिङ्‌ङाङ्,

६ बेथ-होग्‍ला थोःक्‍सिङ् हे़क्‍क्‍याङ् बेथ-अराबालाम् थाङ्‌गे़त् लस्‍सुआङ् ने़स्‍से़, खे़ब्‍याङ् खे़न् इःन्‍दोन् रुबेन थाःक्‍कोबा बोहन लुङ्‌ङो थारिक् थोःक्‍सिङ् पेआङ् ने़स्‍से़॥

७ खे़न् इःन्‍दोन् आकारबा ने़ने़बादे़न्‍लाम् दबिर थारिक् थोःक्‍सिङ् पेआङ् ने़स्‍से़, हे़क्‍क्‍याङ् कम्‍भलॽरिक् थाङ्‌गे़त् ले़प्‍माङ्, वहःङ् लाङ्‌गे़त् ले़प्‍माङ् के़ने़बा अदुम्‍मिमबा थाम्‍माङ्‌ङो कुदोःप्‍मा गिलगाल ले़प्‍माङ् पेआङ् ने़स्‍से़॥ खम्‍भ्‍याङ् खे़न् इःन्‍दोन् एन-सेमेस मे़प्‍मनाबा वरक्‍किल्‍ले़ कुया कुया पोःक्‍खे़र एन-रोगेलओ लःन्‍दे़आङ् ने़स्‍से़॥

८ याम्‍मो हाबा खे़न् इःन्‍दोन् बेनहिन्‍नोमबा ने़ने़बादे़न्‍नो पोःक्‍खे़र यबुसि इग्र, यरुसले़म लाङ्‌गे़त् ले़प्‍माङ् थाम्‍माङ् पेआङ् ने़स्‍से़॥ हे़क्‍क्‍याङ् खे़न् इःन्‍दोन् हिन्‍नोमबा ने़ने़बादे़न् नाम्‍धा ले़प्‍माङ् के़ने़बा नु रपाइहाॽरे़ खुन्‍छिॽ ने़ने़बादे़न्‍निल्‍ले़ नाःस्‍मा कुया ले़प्‍माङ् थाङ्‌गे़त् ले़प्‍माङ्‌बा कोःक्‍माल्‍ले़ कुजङ्‌ङो थारिक्‍के के़रे़आङ् ने़स्‍से़॥

९ आम्‍भा खे़न् इःन्‍दोन् कोःक्‍माल्‍ले़ कुजङ्‌ङोलाम् नेप्‍तोह मे़प्‍मनाबा च्‍वाःत् वाबुन्‍दाक्‌वाओ के़रे़आङ् एप्रोन कोःक्‍मा फाङ्‌जङ्‌ङोबा ये़क्‌यक्‍हाॽओ थारिक् पेआङ् ने़स्‍से़॥ याम्‍मो खे़न् इःन्‍दोन् बाला, इग्र किर्यत-यारिम थारिक् के़रे़आङ् ने़स्‍से़॥

१० बालालाम् खे़न् इःन्‍दोन् सेइर कोःक्‍मा फाङ्‌जङ् थारिक् नाम्‍धा ले़प्‍माङ् हिसिङ्, हे़क्‍क्‍याङ् यारिम थे़गुओ (खे़न् कसालोनआङ् मे़मे़त्‍तुॽ) थाङ्‌गे़त् कुया पोःक्‍खे़र बेथ-सेमेस थारिक् थासिङ्‌ङाङ् तिम्‍ना लःन्‍दे़आङ् ने़स्‍से़॥

११ खे़न् इःन्‍दोन् याम्‍मो एक्रोन थाङ्‌गे़त् ले़प्‍माङ् के़रे़आङ् ने़स्‍से़, हे़क्‍क्‍याङ् याम्‍मो सिक्‍करोनओ के़रे़आङ् बाला कोःक्‍मान् लस्‍सुआङ् यब्‍नेलओ लःन्‍दे़र खे़न् इःन्‍दोन् लुम्‍बाङ् वरःङ्‌ङिल्‍ले़ कुयाओ थारिक् के़रे़आङ् ने़स्‍से़॥

१२ नाम्‍धा पिसाङ्‌बा इःन्‍दोःङ्‌ग लुम्‍बाङ् वरःङ्‌ङिल्‍ले़ कुयाःन्‍ने पोःक्‍खे़॥

यहुदाःल्‍ले़ कुमुॽइदाङ्‌साहाॽरे़ खुन्‍छिॽ हिम्‍सयङ् कुइसिःक् के़रे़क् पिसाङ्‌बा इःन्‍दोहाॽ हाबा कन्‍हाॽरो॥

कालेबरे़ हेब्रोन नु दबिरे़न् नाःन्‍दुसि

(खालो १:११-१५)

१३ यहोसुःल्‍ले़ यहवे दाङ्‌बालाम् इङ्‌जाङ् खोसुबा कुइसिःक् खुने़ॽ यपुन्‍नेरे़ कुस्‍सा कालेबे़न् यहुदाओ कन् लक्‍किन् पिरु, इग्र अनाकरे़ कुधाःक्‍थे़बा अर्बारे़ कुये़क्‌यक्, किर्यत-अर्बा, खे़न् हेब्रोनआङ् मे़मे़त्‍तु॥

१४ सुम्‍सि अनाकिहाॽ, सेसै, अहिमन नु तल्‍मै अनाकबा हिम्‍सयङ्‌हाॽ कालेबरे़ खे़प्‍मोलाम् लःत्‍तुदेसुसि॥

१५ खे़प्‍मोलाम् खुने़ॽ दबिर के़युङ्‌बाहाॽरे़ खुन्‍छिॽ तक्‍ले़ङ्‌वाओ थक्‍ते़र पे॥ तगिग दबिररे़ कुमिङ् किर्यत-सेपेर ने़स्‍से़॥

१६ कालेबरे़ पाःत्‍तु, “हाःत्‍ले़ किर्यत-सेपेरे़न् नाःन्‍दुआङ् हुक्‍काप् चोगुॽ, खे़न् आङ्‌गाॽ आस्‍सा मे़न्‍छिन् अक्‍सान् ते़न्‍धाम् मेःक्‍खिम् मे़प्‍मा पिरुङ्‌ॽ॥”

१७ खे़ब्‍याङ् कालेबरे़ कुन्‍साॽ कनजरे़ कुस्‍सा ओत्‍निएलरे़ खे़न् हुक्‍काप् चोगु हे़क्‍क्‍याङ् कालेबरे़ कुस्‍सा मे़न्‍छिन् अक्‍साःन्‍नु खे़न् ते़न्‍धाम् मेःक्‍खिम् मे़त्‍तु॥

१८ थिक्‌यान् अक्‍सान् ओत्‍निएलरो पेबा ये़म्‍मो खुने़ॽ कुम्‍बा लत्‍छा लाजेॽ नाःक्‍मारे़ लागि खे़न् हुसु॥ आल्‍ल अक्‍सान् खुने़ॽ कुअदङ्‌ङोलाम् यो थासिङ् हे़क्‍केःल्‍ले़ कालेबरे़ खुने़ॽ मे़त्‍तु, “खे़ने़ॽ थे चाहा के़जोःक्?”

१९ खुने़ॽ मे़त्‍तु, “आङ्‌गाॽ लत्‍छा मिक्‍पेॽ पिराङ्‌ङे़ॽ॥ खे़ने़ॽ आङ्‌गाॽ नेगेवओ लाजेॽ के़बिराङ्‌बे़ल्‍ले़ चोगुल्‍ले़ आल्‍ल आङ्‌गाॽ च्‍वाःत् वाबुन्‍दाक्‌वाहाॽआङ् पिराङ्‌ङे़ॽ॥” खे़ब्‍याङ् कालेबरे़ खुने़ॽ थोःस्‍मा नु योस्‍मा ने़प्‍माङ् वाबुन्‍दाक्‌वाहाॽ पिरुरो॥

यहुदाबा ये़क्‌यक्‍हाॽ

२० यहुदा थाःक्‍हाॽरे़ खुन्‍छिॽ हिम्‍सयङ् कुइसिःक् खे़ङ्‌हाॽरे़ खुनिॽ खोमा लक्‍किन् हाबा कन्‍लो–

२१ नेगेव साॽरिक् यो ले़प्‍माङ् एदोमरे़ कुइःन्‍दो पिसाङ् यहुदारे़ कुधाःक्‍कोबा नाःस्‍मा कुयाओ ले़प्‍माङ्‌बा ये़क्‌यक्‍हाॽ हाबा कन्‍हाॽए ने़स्‍से़– कब्‍सेल, एदेर, यागुर,

२२ किना, दिमोना, अदादा,

२३ केदेस, हासोर, यित्‍नान,

२४ जिप, तेलेम, बालोत,

२५ हासोर-हादत्‍ता, किर्योत-हेस्रोन (खे़न् हासोर),

२६ अमाम, सेमा, मोलादा,

२७ हसर-गद्‌दा, हेस्‍मोन, बेथ-पालेत,

२८ हसर-सुआल, बेर्सेबा, बिज्‍योत्‍या,

२९ बाला, इम, एसेम,

३० एल्‍तोलद, कसिल, होर्मा,

३१ सिक्‍लग, मदमन्‍ना, सन्‍सन्‍ना,

३२ लबाओत, सिल्‍हिम, ऐन नु रिम्‍मोन॥ खे़ङ्‌हाॽरे़ खुन्‍छिॽ पाङ्‌भेॽहाॽनु सोसोरिक् के़रे़क्‍ले़ निबोङ्‌ङाङ् फाङ्‌सि ये़क्‌यक्‍हाॽआङ् ने़स्‍से़॥

३३ थे़गुगुबादे़न्‍नो के़ने़बा ये़क्‌यक्‍हाॽग– एस्‍तोल, सोरा, अस्‍ना,

३४ जानोह, एन-गन्‍निम, तप्‍पुह, एनाम,

३५ यर्मुत, अदुल्‍लाम, सोको, आजेका,

३६ सारैम, अदितैम, गदेरा नु गेदेरोतेम॥ कप्‍मो के़ने़बा पाङ्‌भेॽहाॽनु सोसोरिक् थिबोङ्‌ङाङ् लिसि ये़क्‌यक्‍हाॽआङ् ने़स्‍से़॥

३७ सनान, हदासा, मिग्‍दल गाद,

३८ दिलान, मिस्‍पा, योक्‍तेल,

३९ लाकिस, बोस्‍कत, एग्‍लोन,

४० कोब्‍बन, लहमास, कितलिस,

४१ गदेरोत, बेथ-दागोन, नामा नु मक्‍केदा॥ कप्‍मोबा पाङ्‌भेॽहाॽनु सोसोरिक् थिबोङ्‌ङाङ् तुक्‍सि ये़क्‌यक्‍हाॽ ने़स्‍से़॥

४२ लिब्‍ना, एतेर, आसान,

४३ यिप्‍ताह, अस्‍ना, नसिब,

४४ किलाह, अक्‍जिब नु मारेसा॥ कप्‍मोबा पाङ्‌भेॽहाॽनु सोसोरिक् फाङ्‌सि ये़क्‌यक्‍हाॽ ने़स्‍से़॥

४५ खे़प्‍मोबा ये़क्‌यक्‍हाॽ नु पाङ्‌भेॽहाॽ सोसोरिक् एक्रोन,

४६ एक्रोनलाम् नाम्‍धा ले़प्‍माङ् अस्‍दोद निःत्‍ताङ्‌बा के़रे़क् ये़क्‌यक्‍हाॽ, खे़प्‍मोबा पाङ्‌भेॽहाॽनु सोसोरिक्,

४७ अस्‍दोद, खे़प्‍मोबा ये़क्‌यक्‍हाॽ नु पाङ्‌भेॽहाॽ सोसोरिक्, गाजा, खे़प्‍मोबा ये़क्‌यक्‍हाॽ नु पाङ्‌भेॽहाॽ सोसोरिक्, मिस्रबा वहःङ् नु लुम्‍बाङ् वरःङ् थारिक् के़रे़आङ् ने़स्‍से़॥

४८ कोःक्‍मा फाङ्‌जङ् लाजेॽओबा ये़क्‌यक्‍हाॽग– समिर, यत्‍तिर, सोको,

४९ दन्‍ना, किर्यत-सन्‍ना (खे़न् दबिर),

५० अनाब, एस्‍तमोह, अनिम,

५१ गोसेन, होलोन नु गिलोह॥ खे़प्‍मोबा पाङ्‌भेॽहाॽनु सोसोरिक् थिबोङ्‌ङाङ् थिक् ये़क्‌यक्‍हाॽ ने़स्‍से़॥

५२ अरब, दुमा, एसान,

५३ यानुम, बेथ-तप्‍पुह, अपेका,

५४ हुम्‍ता, किर्यत-अर्बा (खे़न् हेब्रोन) नु सिओर॥ खे़प्‍मोबा पाङ्‌भेॽहाॽनु सोसोरिक् फाङ्‌सि ये़क्‌यक्‍हाॽ ने़स्‍से़॥

५५ माओन, कर्मेल, जिप, युत्‍ता,

५६ यिजरेल, योक्‍दाम, जानोह,

५७ कैन, गिबा नु तिम्‍ना॥ खे़प्‍मोबा पाङ्‌भेङ्‌हाॽनु सोसोरिक् थिबोङ् ये़क्‌यक्‍हाॽ ने़स्‍से़॥

५८ हल्‍हुल, बेथ-सर, गदोर,

५९ मारात, बेथ-अनोत नु एल्‍तकोन॥ खे़प्‍मोबा पाङ्‌भेॽहाॽनु सोसोरिक् तुक्‍सि ये़क्‌यक्‍हाॽ ने़स्‍से़॥

६० किर्यत-बाल (खे़न् किर्यत– यारिम) नु रब्‍बा॥ खे़प्‍मोबा पाङ्‌भेॽहाॽनु सोसोरिक् ये़क्‌यक् ने़त्‍छि ने़स्‍से़॥

६१ मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो– बेथ-अराबा, मिद्‌दिन नु सकाका,

६२ निब्‍सान, युम् ये़क्‌यक् नु एन-गदि॥ खे़प्‍मोबा पाङ्‌भेॽहाॽनु सोसोरिक् तुक्‍सि ये़क्‌यक् ने़स्‍से़॥

६३ यहुदाःल्‍ले़ कुमुॽइदाङ्‌साहाॽरे़ यरुसले़म के़युङ्‌बा यबुसिहाॽ नाःप्‍मादेमा मे़न्‍छुक्‍तुसिन्॥ खे़न् यबुसिहाॽ आइन्‍बा ये़न् थारिक् यरुसले़मबा यहुदाःल्‍ले़ कुमुॽइदाङ्‌साहाॽनु सोरिक् खे़प्‍मो मे़युङ्‌लो॥

एफ्राइम नु नाम्‍धा ले़प्‍माङ् मनस्‍सेरे़ खुन्‍छिॽ लाजेॽ

१६

योसेफरे़ कुमुॽइदाङ्‌हाॽरे़ मे़घोसुबा लक्‍किन् हाबा कन्‍लो– खे़ल्‍ले़ कुइःन्‍दोन् यरिहो नाङ्‌गे़न् ले़प्‍माङ्‌बा च्‍वाःत्‍तिन्, इग्र यरिहो निःत्‍ताङ्‌लाम् हेःक्‍सिङ्‌ङाङ् थाम्‍माङ् लाम् पेःक्‍मा मुरे़ःक् खारे़ःक् थेआङ् के़होःप्‍पादे़न् पोःक्‍खे़र बेथेलबा कोःक्‍मा फाङ्‌जङ्‌बा लाजेॽ थारिक् के़रे़आङ् ने़स्‍से़॥

२ याम्‍मो बेथेललाम् लुजओ लस्‍सुआङ् अरकिहाॽरे़ खुन्‍छिॽ इःन्‍दोओबा अतारोत थारिक्‍के के़रे़आङ् ने़स्‍से़॥

३ खे़ब्‍याङ् नाम्‍धा ले़प्‍माङ् यो थासिङ्‌ङाङ् यल्‍पेतिबा इःन्‍दो पोःक्‍खे़र योस्‍मा बेथ-होरोनरे़ कुया पोःक्‍खे़र पे हे़क्‍क्‍याङ् गेजेर थारिक् के़रे़आङ् लुम्‍बा वरःङ्‌ङो नुबे़आङ् ने़स्‍से़॥

४ कम्‍भलॽरिक् योसेफरे़ ने़त्‍छि कुमुॽइदाङ्‌सा, मनस्‍से नु एफ्राइमरे़ खुन्‍छिॽ लक्‍खोमान् खोसे़त्‍छुरो॥

एफ्राइमरे़ कुलक्

५ एफ्राइमरे़ कुमुॽइदाङ्‌साहाॽरे़ खुन्‍छिॽ इःन्‍दोन् खे़ङ्‌हाॽरे़ खुनिॽ हिम्‍सयङ् कुइसिःक् हाबा कन्‍लो–

खे़ङ्‌हाॽरे़ खुन्‍छिॽ लक्‍किल्‍ले़ नाङ्‌गे़न् पिसाङ्‌बा इःन्‍दोन् अतारोत-अद्‌दारलाम् नाहाङ्‌बा बेथ-होरोन पोःक्‍खे़र

६ लुम्‍बा वरःङ्‌ङो थारिक् ने़स्‍से़॥ खे़न् इःन्‍दोन् थाङ्‌गे़त् मिक्‍मतात पोःक्‍खे़आङ् नाङ्‌गे़न् ले़प्‍माङ् हिसिङ्‌ङाङ् तानत-सिलो के़रे़ खे़ब्‍याङ् कल्‍ले़ कुया कुया पोःक्‍खे़र यानोह थारिक् लस्‍सुआङ् ने़स्‍से़॥

७ खे़ब्‍याङ् खे़न् यानोहलाम् अतारोत नु नारा थारिक् यो थ्‍ये़र यरिहो के़रे़आङ् यर्दन लःन्‍दे़आङ् ने़स्‍से़॥

८ खे़न् इःन्‍दोन् तप्‍पुहलाम् नाम्‍धा ले़प्‍माङ् पेआङ् कनाबा याक्‍साङ्‌वा थारिक् थासिङ्‌ङाङ् लुम्‍बा वरःङ्‌ङो नुबेआङ् ने़स्‍से़॥ एफ्राइमबा थाःक्‍हाॽरे़ खुन्‍छिॽ लक्‍खोमान् खे़ङ्‌हाॽरे़ खुन्‍छिॽ हिम्‍सयङ् कुइसिःक् हाबा कन्‍लो॥

९ कन्‍नुःल्‍ले़ वेॽ, मनस्‍सेरे़ कुमुॽइदाङ्‌हाॽरे़ खुन्‍छिॽ लक्‍खोमालाम् एफ्राइमरे़ कुमुॽइदाङ्‌हाॽरे़ खुन्‍छिॽ लागि मे़से़न्‍दुआङ् ने़स्‍से़बान् के़रे़क् ये़क्‌यक्‍हाॽ नु खे़प्‍मोबा पाङ्‌भेॽहाॽआङ् ने़स्‍से़॥

१० कर खे़ङ्‌हाॽरे़ गेजेरओ के़युङ्‌बा कनानिहाॽ मे़न्‍नाःत्‍तुसिन्॥ आइन्‍बा ये़न् थारिक् कनानिहाॽ एफ्राइमबा मनाहाॽरे़ खुन्‍छिॽ लुम्‍मो मे़युङ्, कर खे़ङ्‌हाॽरे़ योक् पोङ्‌माआङ् याःम्‍बक् चोःक्‍मा के़बोङ्‌बा पोःक्‍खे़आङ् वाॽरो॥

नाम्‍धा ले़प्‍माङ् मनस्‍सेरे़ खोसुबा ते़ङ्‌गप्

१७

योसेफरे़ कुस्‍सा तुम्‍बा मनस्‍से़रे़ कुभा कुधाःक्‍हाॽ यर्दन नाम्‍धा पिसाङ्‌बा लाजेॽबा लक्‍किन् मे़बिरुसिआङ् ने़स्‍से़॥ गिलादरे़ कुम्‍बा माकिर मनस्‍सेरे़ कुस्‍सा तुम्‍बे़न् लत्‍छा थक्‍ले़ङ् वये़॥ कल्‍ले़चोगुल्‍ले़ यर्दन नाङ्‌गे़न् ले़प्‍माङ् गिलाद नु बासान ते़ङ्‌गप्‍हाॽ खुने़ॽ मे़बिरुआङ् ने़स्‍से़॥

२ यर्दन नाम्‍धा पिसाङ्‌बा ते़ङ्‌गप्‍पिन् के़नम्‍बा मनस्‍से़रे़ कुहिम्‍सयङ्‌हाॽ मे़बिरुसिआङ् ने़स्‍से़॥ खे़न् हिम्‍सयङ्‌हाॽ अबिएजेर, हेलेक, अस्रिएल, सकेम, हेपेर नु समिदारे़ कुमुॽइदाङ्‌सा मे़वये़॥ खे़ङ्‌हाॽ योसेफरे़ कुस्‍सा, कुम्‍मे़न्‍छाॽ नु खुन्‍छिॽ आप्‍फेक् आप्‍फेक् हिम्‍सयङ्‌ङोबा लाम्‍लोबा मना मे़वये़रो॥

३ कर मनस्‍सेरे़ कुस्‍सा माकिर, माकिररे़ कुस्‍सा गिलाद, गिलादरे़ कुस्‍सा हेपेर, हेपेररे़ कुस्‍सा सलोफाद, सलोफादरे़ कुस्‍सा मे़न्‍छुमारक् मे़वये़॥ खे़ल्‍ले़ कुस्‍सा मे़न्‍छुमाहाॽरे़ खुन्‍छिॽ मिङ् अक्‍तङ्‌बा वये़– महला, नोआह, होग्‍ला, मिल्‍का नु तिर्सा॥

४ निङ्‌वाॽफुसाम्‍बा एलाजार, नुनरे़ कुस्‍सा यहोसु नु लाम्‍लोबाहाॽरे़ खुन्‍छिॽ तगि खे़ङ्‌हाॽ मे़द्‌ये़आङ् अक्‍खे मे़बाःत्‍तु, “आनिगे फुॽनुसाॽहाॽरे़ खुन्‍छिॽ लुम्‍मोए आनिगे लक्‍खोमान् मे़बिरिगे़र फाॽआङ् यहवे दाङ्‌बे़ल्‍ले़ मोसान् इङ्‌जाङ् पिरुआङ् वये़॥”

यहवे दाङ्‌बे़ल्‍ले़ कुइङ्‌जाङ् कुइसिःक् यहोसुःल्‍ले़ खे़ङ्‌हाॽ खुन्‍छिॽ फुॽनुसाॽहाॽनु सोरिक् लक्‍खोमा पिरुसि॥

५ खे़ब्‍याङ् मनस्‍सेरे़ यर्दन नाधाःम्‍बिबा गिलाद लाजेन् नु बासान लाजेन् सोसोरिक् थिबोङ्‌लक् खोसु,

६ थेआङ्‌भे़ल्‍ले़ मनस्‍सेरे़ कुधाःक्‍कोबा मे़न्‍छुमा साहाॽरे़आङ् खे़ल्‍ले़ कुस्‍सा ये़म्‍बित्‍छाहाॽरे़ खुन्‍छिॽ लुम्‍मो लक्‍मे़घोसुआङ् ने़स्‍से़॥ गिलाद लाजेन् मनस्‍सेरे़ के़नम्‍बा कुस्‍साहाॽरे़ खुन्‍छिॽ लक्‍को थ्‍ये़रो॥

७ आल्‍ल मनस्‍सेरे़ कुलक्‍कोबा इःन्‍दोन् आसेरलाम् सकेम नाङ्‌गे़न् पिसाङ्‌बा मिक्‍मतात थारिक् ने़स्‍से़॥ खे़न् इःन्‍दोन् लाङ्‌गे़त् ले़प्‍माङ् पेआङ् एन-तप्‍पुहबा यक्‌युङ्‌बाहाॽरे़ खुन्‍छिॽ ते़न्‍नो थारिक् के़रे़आङ् ने़स्‍से़॥

८ तप्‍पुहिहाॽरे़ खुन्‍छिॽ लाजेन् मनस्‍सेरे़ कुलक्‍को थ्‍ये़, कर मनस्‍सेरे़ कुइःन्‍दोओ के़युङ्‌बा तप्‍पुह ये़क्‌यक्‍किन् एफ्राइमरे़ कुलक्‍को थ्‍ये़॥

९ हे़क्‍क्‍याङ् खे़न् इःन्‍दोन् लाङ्‌गे़त् ले़प्‍माङ् कनाबा यहःङ्‌ङो थारिक् पेआङ् ने़स्‍से़॥ मनस्‍सेरे़ कुभा कुये़क्‌यक्‍हाॽ एफ्राइमरे़ कुलक्‍को थ्‍ये़, कर मनस्‍सेरे़ कुइःन्‍दोन् वहःङ्‌ङिल्‍ले़ थाङ्‌गे़त् ले़प्‍माङ् ने़स्‍से़, हे़क्‍क्‍याङ् लुम्‍बा वरःङ्‌ङो खे़न् पेआङ् नुबे़आङ् ने़स्‍से़॥

१० लाङ्‌गे़त् ले़प्‍माङ् एफ्राइमरे़ हे़क्‍क्‍याङ् थाङ्‌गे़त् ले़प्‍माङ् मनस्‍सेरे़ कुलक् ने़स्‍से़॥ मनस्‍से़रे़ कुइःन्‍दोन् लुम्‍बा वरःङ्‌ङो पेआङ् ने़स्‍से़, हे़क्‍क्‍याङ् खे़न् थाङ्‌गे़त् ले़प्‍माङ् आसेर नु नाङ्‌गे़न् ले़प्‍माङ् इस्‍साखार थारिक् के़रे़आङ् ने़स्‍से़॥

११ इस्‍साखार नु आसेरओ मनस्‍सेरे़ कम्‍म्‍याक् खोसु– बेथ-सान नु खे़प्‍मोबा पाङ्‌भेॽहाॽ, यिबलाम नु खे़प्‍मोबा पाङ्‌भेॽहाॽ हे़क्‍क्‍याङ् दोरबा (दोरे़ङ्‌ग वरःङ्‌ङिल्‍ले़ कुया), एन्‍दोरबा, तानाकबा नु मगिद्‌दोबा यक्‌युङ्‌बाहाॽ नु खे़ङ्‌हाॽरे़ खुन्‍छिॽ पाङ्‌भेॽहाॽ॥

१२ हे़क्‍केसाङ् मनस्‍सेरे़ कुमुॽइदाङ्‌साहाॽरे़ खे़न् ये़क्‌यक्‍हाॽओबा यक्‌युङ्‌बाहाॽ नाःप्‍मादेमा मे़न्‍छुक्‍तुसिन्, थेआङ्‌भे़ल्‍ले़ खे़न् कनानिहाॽरे़ खे़न् लाजेॽओ युङ्‌मा निङ्‌वाॽ मे़जोगुआङ् वये़॥

१३ कर मे़युङे़र मे़बेःल्‍ले़ इस्राइलिहाॽ मुक्‍साम्‍बा मे़बोःक्‍खे़आङ् खे़ङ्‌हाॽ योक् चोःक्‍मा याःम्‍बक्‍को फम्‍मा मे़हेःक्‍तुसि, कर खक्‍पे़त् मे़न्‍नाःत्‍तुन् मे़न्‍देसुसिन्‍लो॥

एफ्राइम नु नाम्‍धाबा मनस्‍सेरे़ यरिक् लाजेॽ नाःक्‍ते़सु

१४ योसेफरे़ कुमुॽइदाङ्‌साहाॽरे़ यहोसुःन् अक्‍खे मे़मे़त्‍तु, “यहवे दाङ्‌बे़ल्‍ले़ आनिगे आल्‍लो थे़म्‍बा यरिक् मुॽइसाम् पिरिगे़बाल्‍ले़ चोगुल्‍ले़ आनिगे खानिःत्‍तो यरिक् योरिगे़ के़लॽबा के़निसुसाङ् आनिगे लक्‍खोमारे़ लागि खे़ने़ॽ थेआङ् लत्‍छारक् कुलक् आनिगे याप्‍मि के़बे़रे़बे?”

१५ खे़ब्‍याङ् यहोसुःल्‍ले़ खे़ङ्‌हाॽ मे़त्‍तुसि, “खिनिॽ खानिःत्‍तो यरिक् के़योरि, हे़क्‍क्‍याङ् एफ्राइमबा कोःक्‍मा फाङ्‌जङ्‌बा लाजेन् खिनिॽ लाजेन् चिहुॽहुॽ लॽने़भग्र परिज्‍जि नु रपाइहाॽरे़ खुन्‍छिॽ लाजेॽबा ताम्‍भुङ्‌ङो पेगे़म्‍मे़ॽआङ् खिनिॽ लागि फाःत्‍ले़ःक्‍खे़म्‍मे़ॽ॥”

१६ योसेफरे़ कुमुॽइदाङ्‌साहाॽरे़ मे़बाःत्‍तु, “कोःक्‍मा फाङ्‌जङ्‌बा लाजेॽओ आनिगे मे़हत्‍तिगे़न्॥ हे़क्‍क्‍याङ् बेथ-सान नु खे़प्‍मोबा पाङ्‌भेॽहाॽओ के़युङ्‌बाहाॽरे़ खे़ब्‍याङ् यिजरेलबा ने़ने़बादे़न्‍नो के़युङ्‌बा के़रे़क् कनानिहाॽरे़ फे़न्‍जेॽ अन्‍लाधाहाॽ मे़गत्‍तु॥”

१७ खे़ब्‍याङ् यहोसुःल्‍ले़ योसेफरे़ कुहिम्‍सयङ्, इग्र एफ्राइम नु मनस्‍सेन् अक्‍खे मे़त्‍तुसि, “खिनिॽ यरिक् के़वयिॽ हे़क्‍क्‍याङ् के़धुम्‍बाआङ् के़जोगिॽ॥ खिनिॽ लागि कुलक् थिक्‍लक् मे़ःन्,

१८ कर कोःक्‍मा फाङ्‌जङ् लाजेॽबा ताम्‍भुङ्‌ङिन्‍नाङ् खिनिॽइन् पोःङ्‌ॽ॥ खे़प्‍मोबा सिङ्‌बुङ्‌हाॽ ले़ःक्‍खे़म्‍मे़ॽ, हे़क्‍क्‍याङ् खे़ल्‍ले़ कुया कुदिङ्‌बा लाजेःन्‍नाङ् खिनिॽइन्‍ने पोःङ्‌ॽ॥ खे़न् कनानिहाॽरे़ फे़न्‍जेॽ अन्‍लाधाहाॽ मे़गत्‍तुॽ खम्‍भ्‍याङ् खे़ङ्‌हाॽ के़धुम्‍बा मे़जोक् हे़क्‍केसाङ् खिनिॽ खे़ङ्‌हाॽ नाःप्‍मादेमा के़सुक्‍तुम्‍सिम्‍लो॥”

के़नम्‍बा लाजेन् मे़भःक्‍खु

१८

हे़क्‍क्‍याङ् इस्राइलबा के़रे़क् सङ्‌जुम्‍भोहाॽ सिलोओ मे़जुप्‍से़, हे़क्‍क्‍याङ् खे़प्‍मो तुम्‍मादे़न् साःङ्‌गाहिम् मे़घिङ्‌घु॥ खे़न् लाजेन् खे़ङ्‌हाॽरे़ खुन्‍छिॽ युक्‍को त्‍ये़ चुरे़आङ् ने़स्‍से़,

२ कर इस्राइलिहाॽओ आल्‍लसाङ् नुसि थाःक्‍हाॽरे़ खुन्‍छिॽ लक्‍खोमा युक् मे़ङ्‌घोए मे़वये़॥

३ कल्‍ले़चोगुल्‍ले़ यहोसुःल्‍ले़ इस्राइलिहाॽ मे़त्‍तुसि, “यहवे दाङ्‌बा खिनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌लिल्‍ले़ के़बिरिबा लाजेन् युक्‍मारे़ लागि खिनिॽ आक्‍ख्‍याक् थारिक् के़सुसिबे?

४ आल्‍ल थाःक्‍थक्‍मा सुम्‍सि सुम्‍सि मनाहाॽ खिनिॽ लागि युक्‍तिङ् चोगे़म्‍सिम्‍मे़ॽ॥ आङ्‌गाॽ खे़ङ्‌हाॽ पाङ्‌घुङ्‌देसुङ्‌सिङ्‌ॽ, हे़क्‍क्‍याङ् खे़ङ्‌हाॽ मे़बेःक्‍काङ् लाजेॽओ ताक्‍मे़गन् खे़ब्‍याङ् आप्‍फेक् आप्‍फेक् खुन्‍छिॽ लक्‍खोमा लक्‍किन् मे़साप्‍तुआङ् आङ्‌गाॽओ मे़नुःङ् मे़दारो॥

५ खे़न् लाजेन् खिनिॽ कुलक् नुसिओ फःक्‍खे़म्‍मे़ॽ॥ यहुदान् लाङ्‌गे़त् ले़प्‍माङ् आबाङे कुइःन्‍दो नु योसेफरे़ कुहिम्‍सयङ्‌ङिन् थाङ्‌गे़त् ले़प्‍माङ् खुन्‍छिॽए इःन्‍दोओ मे़युङ्‌ल पोःङ्‌ॽ॥

६ खिनिॽ खे़न् नुसि कुलक्‍हाॽरे़ पाःन्‍हाॽ साप्‍मा के़सुरुम्‍माङ् आङ्‌गाॽओ तारे़म्‍मे़ॽ॥ हे़क्‍क्‍याङ् यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुदगि खिनिॽ लागि आङ्‌गाॽ तॽयाःन्‍सोन् के़सुङ् पिनिङ्‌ॽ॥

७ “कर ले़बिहाॽरे़ खुन्‍छिॽ लागि खिनिॽलाम् थे़माआङ् लक् मे़ङ्‌घोसुन्, थेआङ्‌भे़ल्‍ले़ यहवे दाङ्‌बे़ल्‍ले़ कुलागि निङ्‌वाॽफुसाम्‍बा ताक्‍फाःन्‍ने खे़ङ्‌हाॽरे़ खुन्‍छिॽ लागि लक्‍खोमारो॥ गाद, रुबेन नु मनस्‍से़रे़ कुभ्रे़ःङ् थाःक्‍हाॽरे़ नाङ्‌गे़न् पिसाङ् यर्दन नाधाःम्‍बि, यहवे दाङ्‌बे़ल्‍ले़ कुसे़वारोबा मोसाःल्‍ले़ पिरुसिबा खे़ङ्‌हाॽरे़ खुन्‍छिॽ आप्‍फेक् आप्‍फेक् लक्‍खोमान् मे़घोसुआङ्‌ङे वाॽ॥”

८ खे़ब्‍याङ् खे़न् मनाहाॽ मे़बोगे़आङ् मे़बेःल्‍ले़ यहोसुःल्‍ले़ खे़न् लाजेःल्‍ले़ कुइत्‍छाप् चोःक्‍माआङ् ताःप्‍मारे़ लागि अक्‍खे मे़त्‍तुसिआङ् इङ्‌जाङ् पिरुसि, “पेगे़म्‍मे़ॽ, खे़न् लाजेॽओ के़रे़क् ताक्‍कन्‍दे़म्‍मे़ॽ, हे़क्‍क्‍याङ् खे़प्‍मोबा पाःन्‍हाॽ साप्‍ते़म्‍मे़ॽआङ् आङ्‌गाॽओ नुःक्‍खे़म् त्‍ये़म्‍मे़ॽ, खे़ब्‍याङ् आम्‍भा कन् सिलोओए यहवे दाङ्‌बाल्‍ले़ कुदगि खिनिॽ लागि आङ्‌गाॽ तॽयाःन्‍सोन् के़सुङ् पिनिङ्‌ॽ॥”

९ खे़ब्‍याङ् खे़न् मनाहाॽ मे़बेआङ् खे़न् लाजेन् कुले़ःम् ताक्‍मे़गन्‍दे़, हे़क्‍क्‍याङ् ये़क्‌यक् ये़क्‌यक् ओसेःन्‍धाङ् मे़जोगु खे़ब्‍याङ् कुलक् नुसि मे़जोगुआङ् के़रे़क्‍ले़ कुयाःम्‍बेओ मे़बाःत्‍तु मे़जे़क्‍खु, हे़क्‍क्‍याङ् यहोसुरे़ॽओ सिलोओ के़ने़बा थक्‍सुबा ने़त्‍ना साःङ्‌गाहिम्‍मो मे़नुःक्‍खे़॥

१० हे़क्‍क्‍याङ् यहोसुःल्‍ले़ यहवे दाङ्‌बे़ल्‍ले़ कुदगि सिलोओ खे़ङ्‌हाॽरे़ खुन्‍छिॽ तॽयाःन्‍सोन् के़सु, हे़क्‍क्‍याङ् हाबा खे़प्‍मोए यहोसुःल्‍ले़ खे़ङ्‌हाॽरे़ खुन्‍छिॽ लक् कुइसिःक् इस्राइलिहाॽ खे़न् लाजेन् फःक्‍खु पिरुसिरो॥

बेन्‍यामिनरे़ कुलक्

११ बेन्‍यामिनरे़ कुधाःक्‍हाॽरे़ खुन्‍छिॽ हिम्‍सयङ् कुइसिःक् अक्‍खेलॽरिक् तॽयाःन्‍सोन् थ्‍ये़॥ खे़ङ्‌हाॽरे़ खुन्‍छिॽ लक्‍किल्‍ले़ इःन्‍दोन् यहुदा नु योसेफरे़ खुन्‍छिॽ थाःक्‍हाॽरे़ लुम्‍मो थ्‍ये़॥

१२ खे़ङ्‌हाॽरे़ खुन्‍छिॽ थाङ्‌गे़त् पिसाङ्‌बा इःन्‍दोन् यर्दनलाम् हेःक्‍सिङ्‌ङाङ् यरिहो निःत्‍ताङ्‌लाम् थाङ्‌गे़त् पिसाङ् पेर, नाम्‍धा पिसाङ्‌बा कोःक्‍मा फाङ्‌जङ् लाजेॽओ थोःक्‍सिङ्‌ङाङ् बेथ-आवनबा मुरे़ःक् खारे़ःक् थेआङ् के़होःप्‍पादे़न्‍नो के़रे़आङ् ने़स्‍से़॥

१३ खे़न् इःन्‍दोन् खे़प्‍मोलाम् लुज थारिक् (कन् बेथेल मे़मे़त्‍तु) खे़प्‍मोबा लाङ्‌गे़त् ले़प्‍माङ् के़रे़आङ् योस्‍मा बेथ-होरोनबा लाङ्‌गे़त् ले़प्‍माङ्‌बा कोःक्‍मा फाङ्‌जङ्‌लाम् अतारोत-अद्‌दार थारिक् थ्‍ये़आङ् ने़स्‍से़॥

१४ हे़क्‍क्‍याङ् खे़प्‍मोलाम् खे़न् इःन्‍दोन् नाम्‍धा ले़प्‍माङ् पेआङ् लाङ्‌गे़त् ले़प्‍माङ् इरे़र बेथ-होरोन तगाङ्‌बा लाङ्‌गे़त् ले़प्‍माङ्‌बा कोःक्‍मालाम् यहुदारे़ कुमुॽइदाङ्‌साहाॽरे़ खुन्‍छिॽ किर्यत-बाल थारिक् (आम्‍भा कन् किर्यत-यारिम मे़मे़त्‍तु) के़रे़आङ् ने़स्‍से़॥ नाम्‍धा पिसाङ्‌बा इःन्‍दोन् हाबा कन्‍लो॥

१५ लाङ्‌गे़त् ले़प्‍माङ्‌बा इःन्‍दोन् किर्यत-यारिम कुयाओलाम् नाम्‍धा ले़प्‍माङ् पेआङ् नेप्‍तोहबा च्‍वाःत् वाबुन्‍दाक्‌वाहाॽओ लःन्‍दे़आङ् ने़स्‍से़॥

१६ खे़न् इःन्‍दोन् बेन-हिन्‍नोमबा ने़ने़बादे़न्‍निल्‍ले़ कुदगि नु रपाइबा ने़ने़बादे़न्‍निल्‍ले़ थाङ्‌गे़त् ले़प्‍माङ्‌बा कोःक्‍माल्‍ले़ नाःस्‍मा कुयाओ थासिङ् हे़क्‍क्‍याङ् यबुसि ये़क्‌यक् लाङ्‌गे़त् ले़प्‍माङ्‌बा हिन्‍नोमबा ने़ने़बादे़न्‍नोलाम् यो थासिङ्‌ल एन-रोगेल थासिङ्‌ङाङ् ने़स्‍से़॥

१७ खे़न् थाङ्‌गे़त् ले़प्‍माङ् खिङ्‌सिङ्‌ङाङ् एन-सेमेस ले़प्‍माङ् पेआङ् अदुम्‍मिमबा थाम्‍माङ्‌बाल्‍ले़ कुदगाङ् गलिलोत लःन्‍दे़र रुबेन हिम्‍सयङ्‌बा बोहनरे़ कुलुङ्‌ङो थ्‍ये़आङ् ने़स्‍से़॥

१८ खे़प्‍मोलाम् खे़न् बेथ-अराबाबा कुदोःप्‍मा थाङ्‌गे़त् ले़प्‍माङ् के़रे़आङ् अराबाओए थ्‍ये़आङ् ने़स्‍से़॥

१९ खे़न् इःन्‍दोन् याम्‍मो बेथ-होग्‍लाबा थाङ्‌गे़त् कुयान् लस्‍सुआङ् यर्दन नाम्‍धा ले़प्‍माङ् के़ने़बा युम्‍लाःक्‍खाङ् वरःङ्‌ङोबा थाङ्‌गे़त् ले़प्‍माङ् कुयाओ नुबे़आङ् ने़स्‍से़॥ लाङ्‌गे़त् ले़प्‍माङ्‌बा इःन्‍दोन् हाबा कन्‍लो॥

२० खे़ल्‍ले़ नाङ्‌गे़न् पिसाङ्‌बा इःन्‍दोःन्‍ग यर्दन वहःङ्‌ङिन्‍ने़ पोःक्‍खे़॥ बेन्‍यामिनरे़ कुधाःक्‍हाॽरे़ खुन्‍छिॽ लक्‍खोमा लक्‍किल्‍ले़ के़रे़क् पिसाङ्‌बा इःन्‍दोहाॽ हाबा कन्‍हाॽरो॥

२१ बेन्‍यामिनरे़ कुधाःक्‍हाॽ खे़ङ्‌हाॽरे़ खुन्‍छिॽ हिम्‍सयङ्‌हाॽ कुइसिःक् मे़घोसुबा ये़क्‌यक्‍हाॽ हाबा कन्‍हाॽरो॥

यरिहो, बेथ-होग्‍ला, एमेक-कसिस,

२२ बेथ-अराबा, समारैम, बेथेल,

२३ अब्‍बिम, पारा, ओप्रा,

२४ कपर-अमोनि, ओप्‍नि नु गेबा॥ खे़प्‍मोबा पाङ्‌भेॽहाॽनु सोसोरिक् थिबोङ्‌ङाङ् ने़त्‍छि येक्‌यक्‍हाॽ ने़स्‍से़॥

२५ गिबोन, रामा, बेरोत,

२६ मिस्‍पा, कपिरा, मोसा,

२७ रेकेम, यिर्पल, तरला,

२८ सेलाह, एलेप, यबुसि ये़क्‌यक् (इग्र यरुसले़म), गिबा नु किर्यत-यारिम॥ खे़प्‍मोबा पाङ्‌भेॽहाॽनु सोसोरिक् थिबोङ्‌ङाङ् लिसि ये़क्‌यक्‍हाॽ ने़स्‍से़रो॥

बेन्‍यामिनरे़ कुमुॽइदाङ्‌साहाॽरे़ खुन्‍छिॽ लक्‍खोमान् खे़ङ्‌हाॽरे़ खुन्‍छिॽ हिम्‍सयङ्‌हाॽरे़ लागि हाबा कन्‍लो॥

सिमियोनरे़ खोसुबा लाजेॽ लक्

१९

निसिगेक्‍पा तॽयाःन्‍सोन्‍निन् सिमियोनरे़, इग्र सिमियोनरे़ कुधाःक्‍हाॽरे़ खुन्‍छिॽ मिङ्‌ङो खे़ङ्‌हाॽरे़ खुन्‍छिॽ हिम्‍सयङ् कुइसिःक् थ्‍ये़॥ खे़ङ्‌हाॽरे़ खुन्‍छिॽ लक्‍खोमान् यहुदाःल्‍ले़ कुधाःक्‍हाॽरे़ खुन्‍छिॽ लक्‍खोमाल्‍ले़ कुलुम्‍मो चुक्‍ते़॥

२ खे़ङ्‌हाॽरे़ खुन्‍छिॽ लक्‍खोमा मे़घोसुबान् हाबा कन्‍हाॽएरो– बेर्सेबा (इग्र सेबा), मोलादा,

३ हसर-सुआल, बाला, एसेम,

४ एल्‍तोलद, बतुल, होर्मा,

५ सिक्‍लग, बेथ-मर्काबोत, हसर-सुसा,

६ बेथ-लबाओत नु सारुहेन॥ खे़प्‍मोबा पाङ्‌भेॽहाॽनु सोसोरिक् थिबोङ्‌ङाङ् सुम्‍सि ये़क्‌यक्‍हाॽ ने़स्‍से़॥

७ ऐन, रिम्‍मोन, एतेर नु आसान॥ खे़प्‍मोबा पाङ्‌भेॽहाॽनु सोसोरिक् लिसि ये़क्‌यक्‍हाॽ ने़स्‍से़॥

८ हे़क्‍क्‍याङ् खे़न् ये़क्‌यक्‍हाॽओबा कब्रिङ् पिसाङ्‌बा के़रे़क् पाङ्‌भेॽहाॽ बालात-बेअर, इग्र नेगेव मे़प्‍मनाबा इग्र लाङ्‌गे़त् ले़प्‍माङ्‌बा लाजेॽ रामा थारिक्‍के ने़स्‍से़रो॥

सिमियोनरे़ कुधाःक्‍हाॽरे़ खुन्‍छिॽ लक्‍खोमान् खुन्‍छिॽ हिम्‍सयङ् कुइसिःक् हाबा कन्‍हाॽएरो॥

९ यहुदाःल्‍ले़ कुमुॽइदाङ्‌साहाॽरे़ खुन्‍छिॽ लक्‍कोलाम्‍बाए सिमियोनरे़ कुधाःक्‍हाॽरे़ लक्‍खोमा मे़घोसुआङ् ने़स्‍से़रो, थेआङ्‌भे़ल्‍ले़ यहुदाःल्‍ले़ कुमुॽइदाङ्‌साहाॽरे़ खुन्‍छिॽ चाहा मे़जोगे़बानुःल्‍ले़ यरिक् लक्‍मे़घोसुआङ् ने़स्‍से़॥ कल्‍ले़चोगुल्‍ले़ सिमियोनरे़ कुमुॽइदाङ्‌साहाॽरे़ यहुदाःल्‍ले़ कुलक्‍कोए लक्‍खोमा युक् मे़घोसुआङ् ने़स्‍से़रो॥

जबुलुनरे़ कुलक्

१० सुम्‍सिगेक्‍पा तॽयाःन्‍सोन्‍निन् जबुलुनरे़ कुमुॽइदाङ्‌हाॽरे़ खुन्‍छिॽ मिङ्‌ङो खे़ङ्‌हाॽरे़ खुन्‍छिॽ हिम्‍सयङ् कुइसिःक् कम्‍भलॽरिक् थ्‍ये़– खे़ङ्‌हाॽरे़ खुन्‍छिॽ लक्‍खोमा मे़घोसुबा इःन्‍दोन् सारिद थारिक् ने़स्‍से़रो॥

११ हे़क्‍क्‍याङ् खे़ङ्‌हाॽरे़ खुन्‍छिॽ इःन्‍दोन् मरला थे़म्‍बा पोरे़आङ् दब्‍बेसेत थारिक् के़रे़ खम्‍भ्‍याङ् योक्‍नाम तगिबा यहःङ् थारिक् के़रे़आङ् ने़स्‍से़॥

१२ खे़न् इःन्‍दोन् सारिदलाम् याम्‍मो नाङ्‌गे़न् ले़प्‍माङ् किस्‍लोथबोररे़ कइःन्‍दोन् थारिक् नाङ्‌गे़न् ले़प्‍माङ् हिसिङ्‌ङाङ् ने़स्‍से़॥ खे़न् दाबरतओ लःन्‍दे़आङ् यापि थारिक् थोःक्‍सिङ्‌बेआङ् ने़स्‍से़॥

१३ खे़प्‍मोलाम् खे़न् नाङ्‌गे़न् ले़प्‍माङ् पेआङ् गात-हेपेर नु इथ-कासिन थारिक् लस्‍सुर रिम्‍मोन थारिक् के़रे़ हे़क्‍क्‍याङ् नेआ ले़प्‍माङ् पेआङ् ने़स्‍से़॥

१४ खे़ब्‍याङ् खे़न् इःन्‍दोन् हन्‍नतोन ले़प्‍माङ् थाङ्‌गे़त् हिसिङ्‌ङाङ् यिप्‍ताहएलबा ने़ने़बादे़न्‍नो के़रे़आङ् ने़स्‍से़रो॥

१५ खे़न् इःन्‍दोओ काथाथ, नहलल, सिम्रोन, इदलाह नु बेथले़हे़म्‍मिन्‍नाङ् ने़स्‍से़॥ खे़प्‍मोबा पाङ्‌भेॽहाॽनु सोसोरिक् थिबोङ्‌ङाङ् ने़त्‍छि ये़क्‌यक्‍हाॽ ने़स्‍से़॥

१६ खे़ङ्‌हाॽरे़ खुन्‍छिॽ हिम्‍सयङ् कुइसिःक् जबुलुनरे़ कुधाःक्‍हाॽरे़ खुन्‍छिॽ लक्‍खोमा लक्‍कोबा ये़क्‌यक्‍हाॽ खे़प्‍मोबा पाङ्‌भेॽहाॽनु सोसोरिक् हाबा कन्‍हाॽएरो॥

इस्‍साखाररे़ कुलक्

१७ लिसिगेक्‍पा तॽयाःन्‍सोन्‍निन् इस्‍साखाररे़ कुमुॽइदाङ्‌साहाॽरे़ खुन्‍छिॽ मिङ्‌ङो खे़ङ्‌हाॽरे़ खुन्‍छिॽ हिम्‍सयङ् कुइसिःक् अक्‍खेलॽरिक् थ्‍ये़रो–

१८ खे़ङ्‌हाॽरे़ खुन्‍छिॽ इःन्‍दोन् यिजरेल, कसुल्‍लोत, सुनेम,

१९ हपरैम, सिओन, अनाहारत,

२० रब्‍बित, किस्‍योन, एबेस,

२१ रेमेत, एन-गन्‍निम, एन-हद्‌दा नु बेथ-पसेस पोःक्‍खे़र

२२ खे़न् इःन्‍दोन् तबोर, सहसुमा नु बेथ-सेमेस थारिक् के़रे़आङ् यर्दनओ नुबे़आङ् ने़स्‍से़॥ खे़प्‍मोबा पाङ्‌भेॽहाॽनु सोसोरिक् थिबोङ्‌ङाङ् तुक्‍सि ये़क्‌यक्‍हाॽ ने़स्‍से़रो॥

२३ खे़ङ्‌हाॽरे़ खुन्‍छिॽ हिम्‍सयङ् कुइसिःक् इस्‍साखाररे़ कुधाःक्‍हाॽरे़ खुन्‍छिॽ लक्‍खोमा लक्‍कोबा ये़क्‌यक्‍हाॽ खे़प्‍मोबा पाङ्‌भे़ॽहाॽनु सोसोरिक् हाबा कन्‍हाॽएरो॥

आसेररे़ कुलक्

२४ ङासिगेक्‍पा तॽयाःन्‍सोन्‍निन् आसेररे़ कुधाःक्‍हाॽरे़ खुन्‍छिॽ लागि खे़ङ्‌हाॽरे़ खुन्‍छिॽ हिम्‍सयङ् कुइसिःक् अक्‍खेलॽरिक् थ्‍ये़रो–

२५ खे़ङ्‌हाॽरे़ खुन्‍छिॽ इःन्‍दोन् हेल्‍कत, हलि, बेतेन, अछ्‌याप,

२६ अल्‍लम्‍मेलेक, अमाद, मिसाल नु नाम्‍धा कर्मेल ले़प्‍माङ् सिहोर–लिब्‍नात थारिक् के़रे़आङ् ने़स्‍से़॥

२७ हे़क्‍क्‍याङ् खे़न् नाङ्‌गे़न् ले़प्‍माङ् हिसिङ्‌ङाङ् बेथ-दागोन ले़प्‍माङ् पेआङ् जबलुन नु यिप्‍ताहएलबा ने़ने़बादे़न् थारिक् के़रे़आङ् ने़स्‍से़, हे़क्‍क्‍याङ् बेथ-एमेक नु निएल थाङ्‌गे़त् ले़प्‍माङ् पेआङ् खे़न् फे़ङ्‌वा ले़प्‍साङ् काबुलओ लःन्‍दे़आङ् ने़स्‍से़॥

२८ खे़न् इःन्‍दोन् एब्रोन, रहोब, हम्‍मोन नु कना पोःक्‍खे़आङ् यम्‍बा सिदोन थारिक् के़रे़आङ् ने़स्‍से़॥

२९ हे़क्‍क्‍याङ् खे़न् इःन्‍दोन् रामा नु लुङ्‌धाक् के़ये़प्‍पा तुरोस ये़क्‌यक् ले़प्‍माङ् हिसिङ्‌ङाङ् ने़स्‍से़॥ खे़न् इःन्‍दोन् याम्‍मो होसा ले़प्‍माङ् हिसिङ्‌ङाङ् अक्‍जिब, उम्‍मा, अपेक नु रहोब निःत्‍ताङ्‌बा लुम्‍बा वरःङ्‌ङो नुबे़आङ् ने़स्‍से़॥

३० खे़प्‍मोबा पाङ्‌भेॽहाॽनु सोसोरिक् निबोङ्‌ङाङ् ने़त्‍छि ये़क्‌यक्‍हाॽ ने़स्‍से़रो॥

३१ खे़ङ्‌हाॽरे़ खुन्‍छिॽ हिम्‍सयङ् कुइसिःक् आसेररे़ कुधाःक्‍हाॽरे़ खुन्‍छिॽ लक्‍खोमा लक्‍कोबा ये़क्‌यक्‍हाॽ खे़प्‍मोबा पाङ्‌भेॽहाॽनु सोसोरिक् हाबा कन्‍हाॽएरो॥

नप्‍तालिरे़ कुलक्

३२ तुक्‍सिगेक्‍पा तॽयाःन्‍सोन्‍निन् नप्‍तालिरे़ कुधाःक्‍हाॽरे़ खुन्‍छिॽ लागि खे़ङ्‌हाॽरे़ खुन्‍छिॽ हिम्‍सयङ् कुइसिःक् अक्‍खेलॽरिक् थ्‍ये़रो॥

३३ खे़ङ्‌हाॽरे़ खुन्‍छिॽ इःन्‍दोन् हेलेप नु सानन्‍निमओ के़युङ्‌बा यम्‍बा सिङ्‌बुङ्‌ङोलाम्, अदामि-नेकेब नु यब्‍नेल लस्‍सुआङ् लक्‍कुम थारिक् पोःक्‍खे़र यर्दनओ नुबे़आङ् ने़स्‍से़॥

३४ हे़क्‍क्‍याङ् खे़न् इःन्‍दोन् नाम्‍धा ले़प्‍माङ् अज्‍नोथ-तबोर पिसाङ् हिसिङ्, खे़प्‍मोलाम् हुक्‍कोकओ लःन्‍दे़आङ् ने़स्‍से़, हे़क्‍क्‍याङ् खे़न् लाङ्‌गे़त् ले़प्‍माङ् जबुलुन थारिक्, नाम्‍धा ले़प्‍माङ् आसेर थारिक् नु नाङ्‌गे़न् ले़प्‍माङ् यर्दन थारिक् के़रे़आङ् ने़स्‍से़॥

३५ लुङ्‌धाक् के़ये़प्‍पा ये़क्‌यक्‍हाॽ सिद्‌दिम, सेर, हम्‍मत, रक्‍कत, किन्‍नरेत,

३६ अदामा, रामा, हासोर,

३७ केदेस, एद्रइ, एन-हासोर,

३८ यिरोन, मिग्‍दल-एल, होरेम, बेथ-अनात नु बेथ-सेमेस ने़स्‍से़॥ खे़प्‍मोबा पाङ्‌भेॽहाॽनु सोसोरिक् थिबोङ्‌ङाङ् फाङ्‌सि ये़क्‌यक्‍हाॽ ने़स्‍से़रो॥

३९ खे़ङ्‌हाॽरे़ खुन्‍छिॽ हिम्‍सयङ् कुइसिःक् नप्‍तालिरे़ कुधाःक्‍हाॽरे़ खुन्‍छिॽ लक्‍खोमा ये़क्‌यक्‍हाॽ खे़प्‍मोबा पाङ्‌भेॽहाॽनु सोसोरिक् कन्‍हाॽएरो॥

दानरे़ कुलक्

४० नुसिगेक्‍पा तॽयाःन्‍सोःन्‍निन् दानरे़ कुधाःक्‍हाॽरे़ खुन्‍छिॽ लागि खे़ङ्‌हाॽरे़ खुन्‍छिॽ हिम्‍सयङ् कुइसिःक् कम्‍भलॽरिक् थ्‍ये़रो–

४१ खे़ङ्‌हाॽरे़ खुन्‍छिॽ लक्‍खोमा इःन्‍दोन् सोरा, एस्‍तोल, इर-सेमेस,

४२ सालविन, अय्‍यालोन, इत्‍ला,

४३ एलोन, तिम्‍ना, एक्रोन,

४४ एल्‍तके, गिब्‍बतोन, बालात,

४५ यहुद, बने-बरक, गात-रिम्‍मोन,

४६ मे-यरकोन नु रक्‍कोन सोसोरिक् योप्‍पाबा इःन्‍दो थारिक् ने़स्‍से़॥

४७ कर दानबा हिम्‍सयङ्‌हाॽरे़ लागि खुन्‍छिॽ लाजेॽ सिङ्‌बुङ्‌हाॽ युक्‍मा के़साक्‍पा मे़दुमुआङ् वये़, कल्‍ले़चोगुल्‍ले़ दानबा हिम्‍सयङ्‌हाॽ ले़सेम मे़बेआङ् खे़प्‍मो ते़न्‍धङ् मे़जोगे़ हे़क्‍क्‍याङ् खे़प्‍मोबा मनाहाॽ ताभेःल्‍ले़ मे़मे़क्‍खुसि, खे़ब्‍याङ् खे़प्‍मो मे़युङ्‌सिङ्‌ङाङ् ले़सेम्‍मे़न् खुन्‍छिॽ थाःक्‍थे़बा दानरे़ कुमिङ् कुइसिःक् दान मिङ् मे़वाःत्‍तुरो॥

४८ खे़ङ्‌हाॽरे़ खुन्‍छिॽ हिम्‍सयङ् कुइसिःक् दानरे़ कुधाःक्‍हाॽरे़ खुन्‍छिॽ लक्‍खोमा लक्‍कोबा ये़क्‌यक्‍हाॽ खे़प्‍मोबा पाङ्‌भेॽहाॽनु सोसोरिक् हाबा कन्‍हाॽएरो॥

कुनुप्‍मा लक्

४९ कम्‍भलॽरिक् खे़ङ्‌हाॽरे़ खुन्‍छिॽ लक्‍खोमारे़ लागि इःन्‍दोहाॽ मे़से़न्‍दुआङ् लाजेन् मे़भःक्‍खु मे़सुरु॥ हे़क्‍क्‍याङ् इस्राइलिहाॽरे़ नुनरे़ कुस्‍सा यहोसुःन् यहवे दाङ्‌बे़ल्‍ले़ कुइङ्‌जाङ् कुइसिःक् खे़ङ्‌हाॽरे़ खुन्‍छिॽ लुम्‍मो कुलक् थिक् लक्‍खोमा मे़बिरु॥

५० खे़ङ्‌हाॽरे़ खुने़ॽ नाःक्‍तुबा कुइसिःक्‍के, एफ्राइमबा कोःक्‍मा फाङ्‌जङ् लाजेॽबा तिम्‍नथ-सेरह लाजेन् मे़बिरु, हे़क्‍क्‍याङ् खुने़ॽ ये़क्‌यक् चोगुआङ् खे़प्‍मो युङे़॥

५१ निङ्‌वाॽफुसाम्‍बा एलाजार, नुनरे़ कुस्‍सा यहोसुःन् नु इस्राइलबा थाःक्‍लाम्‍लोबाहाॽ यहवे दाङ्‌बे़ल्‍ले़ कुदगि सिलोबा तुम्‍मादे़न् साःङ्‌गाहिम् लाःप्‍मादे़न्‍नो मे़युङे़आङ् तॽयाःन्‍सोन् मे़गे़सु हे़क्‍क्‍याङ् कुलक् मे़भःक्‍खुबा लक्‍खोमा इःन्‍दोहाॽ आम्‍भा कन्‍हाॽरो॥ कम्‍भलॽरिक् खे़ङ्‌हाॽरे़ लाजेॽ फःङ्‌मा याःम्‍बक्‍किन् मे़सुरुरो॥

से़ःप्‍सिङ्‌मादे़न् ये़क्‌यक्‍हाॽ

२०

खे़ब्‍याङ् यहवे दाङ्‌बे़ल्‍ले़ यहोसुःन् अक्‍खे मे़त्‍तु,

२ “खे़ने़ॽ इस्राइलिहाॽ मे़त्‍ते़से़ॽ, ‘आङ्‌गाॽ मोसान् लाम्‍बा खिनिॽ मे़त्‍निङ्‌बा कुइसिःक् से़ःप्‍सिङ्‌दे़न् ये़क्‌यक्‍हाॽ निःन्‍धो चोगे़म्‍मे़ॽ॥

३ निङ्‌वाॽ मे़ङ्‌घोए इग्र आन्‍जानिःल्‍ले़ कुभारे़ मना से़रुने़भग्र खे़न् मना के़से़प्‍पे़न् खे़त्‍छिङ्‌ङाङ् खे़प्‍मो पेःक्‍ल, हे़क्‍क्‍याङ् कुले़क्‌वा नुःक्‍मा के़गोःप्‍पाहाॽलाम् खे़न् ये़क्‌यक्‍हाॽ सेःप्‍सिङ्‌मादे़न् पोःङ्‌ॽ॥

४ “‘खे़न् ये़क्‌यक्‍हाॽओबा कुभा लत्‍छाओ खे़न् खे़त्‍छिङ् पेःक्‍ल हे़क्‍क्‍याङ् खे़न् ये़क्‌यक्‍को लाःप्‍मा लाम्‍धेःत्‍तो ये़म्‍सिङ्‌ल, खे़ब्‍याङ् खुने़ॽ कुबाःन्‍निन् ये़क्‌यक्‍कोबा साम्‌योसिक्‍साम्‍बाहाॽ चे़क्‍तुसिर॥ हे़क्‍क्‍याङ् ये़क्‌यक् सिगाङ् खुन्‍छिॽओ मे़देॽरुआङ् खे़न् युङ्‌मादे़न् मे़बिरुर हे़क्‍क्‍याङ् खे़न् खे़ङ्‌हाॽनु सोरिक् युङ्‌ल॥

५ मना से़रुबाल्‍ले़ कुले़क्‌वा नुःक्‍मा के़गोःप्‍पे़ल्‍ले़ खे़न् नाःत्‍तुने़भग्र खे़ङ्‌हाॽरे़ खे़न् मना के़से़प्‍पे़न् खे़न् कुले़क्‌वा नुःक्‍मा के़गोःप्‍पे़न् हुक्‍मे़न्‍छुप्‍तुन्‍ल, थेआङ्‌भे़ल्‍ले़ खे़ल्‍ले़ कुहिम्‍बेसाङ्‌बे़न् आन्‍जानिःल्‍ले़ से़रुआङ् वये़, हे़क्‍क्‍याङ् खे़न्‍नु खुने़ॽ थे़माआङ् निङ्‌मि होःप्‍ते़॥

६ हे़क्‍क्‍याङ् खासे़न्‍ले़ लागि सङ्‌जुम्‍भोहाॽरे़ खुन्‍छिॽ तगि मे़न्‌ये़प्‍पे थारिक् नु खे़न् ये़म्‍मोबा तुम् निङ्‌वाॽफुसाम्‍बे़न् मे़न्‍छिए थारिक् खे़न् हाबा खे़न् ये़क्‌यक्‍को वाॽर॥ खे़न् एगाङ् खे़न् मना के़से़प्‍पे़न् खुने़ॽ आप्‍फेक् कुहिम्‍मो आप्‍फेक् कुये़क्‌यक्‍को, आत्‍तिनु खुने़ॽ खे़त्‍छिङ्‌ङाङ् वये़, हाबा खे़न् ये़क्‌यक्‍को पेःक्‍ल॥’”

७ हे़क्‍क्‍याङ् खे़ङ्‌हाॽरे़ यर्दन नाम्‍धा पिसाङ् गालिलओ नप्‍तालिबा कोःक्‍मा फाङ्‌जङ् लाजेॽओ केदेस, एफ्राइमबा कोःक्‍मा फाङ्‌जङ् लाजेॽओ सकेम नु यहुदाबा कोःक्‍मा फाङ्‌जङ् लाजेॽओ किर्यत-अर्बान् (खे़न् हेब्रोन मे़मे़त्‍तु) मे़दोन्‍दु॥

८ यरिहोबा यर्दन नाङ्‌गे़न् ले़प्‍माङ्, रुबेनरे़ कुधाःक्‍हाॽरे़ खुन्‍छिॽ मुरे़ःक् खारे़ःक् थेआङ् के़होःप्‍पादे़न्‍नो के़ने़बा ने़ने़बादे़न्‍नो बेसे़रे़न्, गादरे़ कुधाःक्‍हाॽरे़ खुन्‍छिॽ गिलादओ के़ने़बा रामोते़न्, मनस्‍से़रे़ कुधाःक्‍हाॽरे़ खुन्‍छिॽ बासानओ के़ने़बा गोलाने़न् खे़ङ्‌हाॽरे़ मे़सेगु॥

९ कुभारे़ कुभा मनान् आन्‍जानिःल्‍ले़ से़रुने़भग्र चुम्‍लुङ् तगि खे़ल्‍ले़ कुघासे़न् मे़म्‍बोङ्‌ङे थारिक् मना से़रुबाल्‍ले़ कुले़क्‌वा हुङ्‌मा के़गोःप्‍पे़ल्‍ले़ कुहुक्‍कोलाम् सिमा मे़बोङ्‌ने़ल्‍ल फाॽआङ् खे़न् खे़त्‍छिङ्‌माआङ् पेःक्‍मारे़ लागि, के़रे़क् इस्राइलिहाॽ हे़क्‍क्‍याङ् खुन्‍छिॽनु सोरिक् के़युङ्‌बा वेॽ लाजेॽबाहाॽरे़ लागि निःन्‍धो के़बोङ्‌बा ये़क्‌यक्‍हाॽ आम्‍भा कन्‍हाॽरो॥

ले़बिहाॽरे़ खुन्‍छिॽ ये़क्‌यक्‍हाॽ

२१

खे़न् एगाङ् निङ्‌वाॽफुसाम्‍बा एलाजार, नुनरे़ कुस्‍सा यहोसुःन् नु इस्राइलि हिम्‍सयङ्‌बा लाम्‍लोबाहाॽरे़ खुन्‍छिॽ पेसाङ् ले़बिहाॽरे़ खुन्‍छिॽ लाम्‍लोबाहाॽ मे़द्‌ये़आङ्

२ कनान लाजेॽबा सिलोओ खे़ङ्‌हाॽ अक्‍खे मे़मे़त्‍तुसि, “आनिगे युङ्‌मारे़ लागि ये़क्‌यक्‍हाॽ नु आनिगे थक्‍साहाॽ चाराम्‍मासिरे़ लागि कब्रिङ् पिसाङ्‌बा ते़न्‍हाॽ मे़बिरिगे़र फाॽआङ् यहवे दाङ्‌बे़ल्‍ले़ मोसान् लाम्‍बा इङ्‌जाङ् चोगुआङ् वाॽ॥”

३ कल्‍ले़चोगुल्‍ले़ यहवे दाङ्‌बे़ल्‍ले़ कुइङ्‌जाङ् कुइसिःक् इस्राइलिहाॽरे़ ले़बिहाॽ खुन्‍छिॽ लक्‍खोमालाम् कन् ये़क्‌यक्‍हाॽ नु थक्‍सा चाराम्‍दे़न्‍हाॽ मे़बिरुसि॥

४ हे़क्‍क्‍याङ् कहातिहाॽरे़ खुन्‍छिॽ हिम्‍सयङ्‌हाॽरे़ खुनिॽ मिङ्‌ङो थिक्‍सिगेक्‍पा तॽयाःन्‍सोन्‍निन् थ्‍ये़॥ ले़बिहाॽओबा निङ्‌वाॽफुसाम्‍बा हारुनरे़ कुमुॽइदाङ्‌हाॽरे़ यहुदारे़ कुधाःक्‍कोलाम्, सिमियोनरे़ कुधाःक्‍कोलाम् नु बेन्‍यामिनरे़ कुधाःक्‍कोलाम् थिबोङ्‌ङाङ् सुम्‍सि ये़क्‌यक्‍हाॽ मे़घोसु॥

५ कहातरे़ के़नम्‍बा कुमुॽइदाङ्‌साहाॽरे़ एफ्राइमरे़ कुधाःक्‍कोलाम्, दानरे़ कुधाःक्‍कोलाम् नु मनस्‍सेरे़ कुभ्रे़ःङ् कुधाःक्‍हाॽरे़ खुन्‍छिॽ हिम्‍सयङ्‌हाॽलाम् थिबोङ् ये़क्‌यक्‍हाॽ मे़घोसु॥

६ गेर्सोनरे़ कुमुॽइदाङ्‌हाॽरे़ इस्‍साखाररे़ कुधाःक्‍हाॽलाम्, आसेररे़ कुधाःक्‍हाॽलाम्, नप्‍तालिरे़ कुधाःक्‍हाॽलाम् नु बासानओ मनस्‍सेरे़ कुभ्रे़ःङ् कुधाःक्‍हाॽरे़ खुन्‍छिॽ थाःक्‍हाॽरे़ खुनिॽ हिम्‍सयङ्‌हाॽलाम् थिबोङ्‌ङाङ् सुम्‍सि ये़क्‌यक्‍हाॽ मे़घोसु॥

७ मरारिरे़ कुमुॽइदाङ्‌हाॽरे़ खे़ङ्‌हाॽरे़ खुन्‍छिॽ हिम्‍सयङ् कुइसिःक् रुबेन, गाद नु जबुलुनरे़ खुन्‍छिॽ थाःक्‍हाॽलाम् थिबोङ्‌ङाङ् ने़त्‍छि ये़क्‌यक्‍हाॽ मे़घोसु॥

८ निङ्‌वाॽफुमाङ्‌ङिल्‍ले़ मोसान् लाम्‍बा इङ्‌जाङ् चोगुबा कुइसिःक् इस्राइलिहाॽरे़ थक्‍सा चाराम्‍दे़न्‍हाॽ सोसोरिक् खे़न् ये़क्‌यक्‍हाॽ ले़बिहाॽ मे़बिरुसि॥

९ खे़ङ्‌हाॽरे़ यहुदारे़ कुधाःक्‍हाॽ नु सिमियोनरे़ कुधाःक्‍हाॽलाम् कन् यो साप्‍ते़आङ् के़बप्‍पा ये़क्‌यक्‍हाॽ मे़बिरुसि॥

१० कन् ये़क्‌यक्‍हाॽ ले़बिहाॽरे़ खुन्‍छिॽ थाःक्‍हाॽओबा कहातिहाॽरे़ खुन्‍छिॽ हिम्‍सयङ्‌हाॽओबा हारुनरे़ कुमुॽइदाङ्‌हाॽरे़ खुन्‍छिॽ लागि मे़बिरुसि, थेआङ्‌भे़ल्‍ले़ तॽयाःन्‍सोन्‍निन् तगि खे़ङ्‌हाॽरे़ खुन्‍छिॽ मिङ्‌ङोए थ्‍ये़आङ् वये़-

११ हे़क्‍क्‍याङ् खे़ङ्‌हाॽरे़ खुन्‍छिॽ यहुदाबा थे़गु माङ्‌वा लाजेॽ किर्यत-अर्बा (खे़न् हेब्रोन) मे़प्‍मनाबा ये़क्‌यक्‍किन् नु खे़न् कब्रिङ्‌बा थक्‍सा चाराम्‍दे़न्‍हाॽ मे़बिरुसि॥ (अर्बान् अनाकरे़ कुधाःक्‍थे़बा वये़॥)

१२ कर खे़न् ये़क्‌यक्‍कोबा इक्‍ताप्‍हाॽ नु खे़प्‍मोबा पाङ्‌जुम्‍हाॽग खे़ङ्‌हाॽरे़ यपुन्‍नेरे़ कुस्‍सा कालेबे़न् लक्‍खोमा मे़बिरुआङ् ने़स्‍से़॥

१३ निङ्‌वाॽफुसाम्‍बा हारुनरे़ कुमुॽइदाङ्‌साहाॽ, मना के़से़प्‍पे़ल्‍ले़ कुलागि से़ःप्‍सिमाङ्‌दे़न् निःन्‍धो के़बोङ्‌बा हेब्रोन ये़क्‌यक्‍किन्, खे़प्‍मोबा थक्‍सा चाराम्‍मादे़न्‍हाॽनु सोसोरिक्, हे़क्‍क्‍याङ् लिब्‍ना,

१४ यत्‍तिर, एस्‍तमो,

१५ होलोन, दबिर,

१६ ऐन, युत्‍ता नु बेथ-सेमेस, खे़प्‍मोबा थक्‍सा चाराम्‍दे़न्‍हाॽनु सोसोरिक् खे़न् ने़त्‍छि यहुदा नु सिमियोन थाःक्‍हाॽलाम् फाङ्‌सि ये़क्‌यक्‍हाॽ खे़ङ्‌हाॽरे़ मे़बिरुसि॥

१७ हे़क्‍क्‍याङ् बेन्‍यामिनरे़ कुधाःक्‍कोलाम् गिबोन, गेबा,

१८ अनातोत नु अल्‍मोनबा थक्‍सा चाराम्‍दे़न्‍हाॽनु सोसोरिक् लिसि ये़क्‌यक्‍हाॽ मे़बिरुसि॥

१९ निङ्‌वाॽफुसाम्‍बा हारुनरे़ कुमुॽइदाङ्‌साहाॽरे़ खुन्‍छिॽ थिबोङ्‌ङाङ् सुम्‍सि ये़क्‌यक्‍हाॽ खे़प्‍मोबा थक्‍सा चाराम्‍दे़न्‍हाॽनु सोसोरिक् ने़स्‍से़॥

२० ले़बिहाॽरे़ खुन्‍छिॽ थाःक् कहातिबा के़नम्‍बा हिम्‍सयङ्‌हाॽरे़ एफ्राइमबा थाःक्‍हाॽरे़ खुन्‍छिॽ लक्‍कोलाम् कन् ये़क्‌यक्‍हाॽ मे़घोसु॥

२१ खे़ङ्‌हाॽरे़ खुन्‍छिॽ एफ्राइमबा थे़गु माङ्‌वा लाजेॽओ मना के़से़प्‍पे़ल्‍ले़ लागि से़ःप्‍सिङ्‌मा सकेम ये़क्‌यक्‍किन्, खे़प्‍मोबा थक्‍सा चाराम्‍मादे़न्‍हाॽ सोसोरिक् नु गेजेर,

२२ किब्‍सैम, बेथ-होरोन खे़प्‍मोबा थक्‍सा चाराम्‍मादे़न्‍हाॽनु सोसोरिक् लिसि ये़क्‌यक्‍हाॽ मे़बिरुसि॥

२३ दानरे़ कुधाःक्‍कोलाम् खे़ङ्‌हाॽरे़ एल्‍तके, गिब्‍बतोन,

२४ अय्‍यालोन, गात-रिम्‍मोन खे़प्‍मोबा थक्‍सा चाराम्‍दे़न्‍हाॽनु सोसोरिक् लिसि ये़क्‌यक्‍हाॽ मे़घोसु॥

२५ मनस्‍सेरे़ कुभ्रेःक् कुधाःक्‍हाॽलाम् खे़ङ्‌हाॽरे़ तानाक नु गात-रिम्‍मोन खे़प्‍मोबा थक्‍सा चाराम्‍दे़न्‍हाॽनु सोसोरिक् ने़त्‍छि ये़क्‌यक्‍हाॽ मे़घोसु॥

२६ कहातिरे़ के़नम्‍बा कुधाःक्‍हाॽरे़ खुन्‍छिॽ के़रे़क् थिबोङ् ये़क्‌यक्‍हाॽ थक्‍सा चाराम्‍दे़न्‍हाॽनु सोसोरिक् ने़स्‍से़॥

२७ ले़बि थाःक्‍कोबा गेर्सोनिहाॽ– मनस्‍सेरे़ कुभ्रेःक् कुधाःक्‍हाॽलाम् बासानओ मना के़से़प्‍पे़ल्‍ले़ कुलागि से़ःप्‍सिङ्‌मादे़न् ये़क्‌यक् निःन्‍धो के़बोङ्‌बा गोलान, खे़प्‍मोबा थक्‍सा चाराम्‍दे़न्‍हाॽनु सोसोरिक्, हे़क्‍क्‍याङ् बे-एस्‍तरा, खे़प्‍मोबा थक्‍सा चाराम्‍दे़न्‍हाॽनु सोसोरिक् ने़त्‍छि ये़क्‌यक्‍हाॽ मे़बिरुसि॥

२८ इस्‍साखाररे़ कुधाःक्‍कोलाम् किस्‍योन, दाबरत,

२९ यर्मुत नु एन-गन्‍निम खे़प्‍मोबा थक्‍सा चाराम्‍दे़न्‍हाॽनु सोसोरिक् लिसि ये़क्‌यक्‍हाॽ मे़बिरुसि॥

३० आसेररे़ कुधाःक्‍लाम् मिसाल, अब्‍दोन,

३१ हेल्‍कत नु रहोब खे़प्‍मोबा थक्‍सा चाराम्‍दे़न्‍हाॽनु सोसोरिक् लिसि ये़क्‌यक्‍हाॽ मे़बिरुसि॥

३२ नप्‍तालिरे़ कुधाःक्‍कोलाम् गालिलओ मना के़से़प्‍पे़ल्‍ले़ कुलागि से़ःप्‍सिङ्‌मादे़न् ये़क्‌यक् निःन्‍धो के़बोङ्‌बा केदेस, खे़प्‍मोबा थक्‍सा चाराम्‍दे़न्‍हाॽनु सोसोरिक् हे़क्‍क्‍याङ् हम्‍मोत-दोर नु कर्तान खे़प्‍मोबा थक्‍सा चाराम्‍दे़न्‍हाॽनु सोसोरिक् सुम्‍सि ये़क्‌यक्‍हाॽ मे़बिरुसि॥

३३ खे़ङ्‌हाॽरे़ खुन्‍छिॽ थाःक्‍हाॽ कुइसिःक् गेर्सोनिहाॽरे़ खुन्‍छिॽ के़रे़क् थिबोङ् ये़क्‌यक्‍हाॽ खे़प्‍मोबा थक्‍सा चाराम्‍दे़न्‍हाॽनु सोसोरिक् ने़स्‍से़॥

३४ ले़बिहाॽरे़ खुन्‍छिॽ के़नम्‍बा मरारि हिम्‍सयङ्‌हाॽग – जबुलुनरे़ कुधाःक्‍कोलाम् योक्‍नाम, कर्तह,

३५ दिम्‍ना नु नहलल खे़प्‍मोबा थक्‍सा चाराम्‍दे़न्‍हाॽनु सोसोरिक् लिसि ये़क्‌यक्‍हाॽ मे़बिरुसि॥

३६ रुबेनरे़ कुधाःक्‍कोलाम् बेसेर, यहसा,

३७ कदेमोत नु मेपात खे़प्‍मोबा थक्‍सा चाराम्‍दे़न्‍हाॽनु सोसोरिक् लिसि ये़क्‌यक्‍हाॽ मे़बिरुसि॥

३८ गादरे़ कुधाःक्‍कोलाम् गिलादओ मना के़से़प्‍पे़ल्‍ले़ कुलागि से़ःप्‍सिङ्‌मादे़न् निःन्‍धो के़बोःड्‌बा ये़क्‌यक् रामोत, खे़प्‍मोबा थक्‍सा चाराम्‍दे़न्‍हाॽनु सोसोरिक्, हे़क्‍क्‍याङ् महनोम,

३९ हेस्‍बोन नु याजेर, खे़प्‍मोबा थक्‍सा चाराम्‍दे़न्‍हाॽनु सोसोरिक् के़रे़क्‍ले़ लिसि ये़क्‌यक्‍हाॽ मे़बिरुसि॥

४० खे़ङ्‌हाॽरे़ खुन्‍छिॽ हिम्‍सयङ् कुइसिःक् ले़बिरे़ के़नम्‍बा मरारिरे़ के़रे़क् थिबोङ्‌ङाङ् ने़त्‍छि कुये़क्‌यक्‍हाॽ, थक्‍सा चाराम्‍दे़न्‍हाॽनु सोसोरिक् ने़स्‍से़॥

४१ इस्राइलिहाॽरे़ खुन्‍छिॽ युक्‍को के़ने़बा लाजेॽ सिङ्‌बुङ्‌ङो ले़बिहाॽरे़ खुन्‍छिॽ थक्‍सा चाराम्‍दे़न्‍हाॽनु सोसोरिक् के़रे़क्‍ले़ लिबोङ्‌ङाङ् ये़त्‍छि ये़क्‌यक्‍हाॽ ने़स्‍से़॥

४२ कन् ये़क्‌यक्‍हाॽरे़ कुगब्रिङ् ले़प्‍माङ् थक्‍सा चाराम्‍दे़न्‍हाॽ ने़स्‍से़॥ के़रे़क् ये़क्‌यक्‍हाॽ कन् परिक्‍ले़न्‍ने ने़स्‍से़रो॥

इस्राइलरे़ लाजेन् युक्‍को तारु

४३ कम्‍भलॽरिक् यहवे दाङ्‌बे़ल्‍ले़ इस्राइलिहाॽ पिरुङ्‌सिङ् फाॽआङ् खे़ङ्‌हाॽरे़ खुन्‍छिॽ पाधे़बाहाॽनु माङ्‌हुप् चोगुबा के़रे़क् लाजेॽहाॽ पिरुसि, हे़क्‍क्‍याङ् खे़ङ्‌हाॽरे़ खे़न् मे़युक्‍तुआङ् खे़प्‍मो मे़युङे़॥

४४ हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ पाधे़बाहाॽनु माङ्‌हे़क् चोगुबा कुइसिःक्, खे़ङ्‌हाॽ के़रे़क् पिसाङ्‌लाम् नाःम्‍सिङ्‌मा पिरुसि॥ खे़ङ्‌हाॽरे़ खुन्‍छिॽ के़रे़क् निङ्‌मिहाॽओबा लत्‍छाआङ् खुन्‍छिॽ तगि ये़प्‍मा मे़न्‍छुक्‍ते़न्॥ यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ निङ्‌मिहाॽ खे़ङ्‌हाॽए हुक्‍सुप्‍तुसि॥

४५ यहवे दाङ्‌बे़ल्‍ले़ इस्राइलिहाॽनु माङ्‌हुप् चोगुआङ् वये़बा नुबा पाःन्‍हाॽ लत्‍छाआङ् मे़ङ्‌गे़प्‍मनाबा मे़म्‍बोङ्‌ङे के़रे़क् के़रे़रो॥

यहोसुःल्‍ले़ नाङ्‌गे़न् पिसाङ्‌बा थाःक्‍हाॽ से़म्‍मुॽइ पिरुसि

२२

खे़ब्‍याङ् यहोसुःल्‍ले़ रुबेन, गाद नु मनस्‍सेरे़ कुभ्रे़ःङ् कुधाःक्‍हाॽ उःत्‍तुसि,

२ हे़क्‍क्‍याङ् खुने़ॽ खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ कुसे़वारोबा मोसाःल्‍ले़ खिनिॽ के़बिरिबा के़रे़क् इङ्‌जाङ्‌हाॽ खिनिॽ के़इःत्‍तुम् के़नाःत्‍तुम्‍माङ् के़वयि हे़क्‍क्‍याङ् आङ्‌गाॽ आइङ्‌जाङ्‌हाॽआङ् के़रे़क् के़इःत्‍तुम्‍माङ् के़वयिॽ॥

३ यरिक् ये़म्‍माङ्‌धो आइन् थारिक् खिनिॽ फुॽनुसाॽहाॽ मे़ल्‍ले़त्‍ते़ के़गत्‍तुम्‍सिम्‌ॽ, कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़बिरिबा याःम्‍बक्‍हाॽ के़गे़त्‍तुम्‍माङ् के़वयिॽ॥

४ आल्‍ल यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ पाःत्‍तुबा कुइसिःक् खिनिॽ फुॽनुसाॽहाॽ नाःम्‍सिङ्‌मा के़बिरुम्‍सिम्‍माङ् वाॽ॥ कल्‍ले़चोगुल्‍ले़ आल्‍ल खिनिॽ नुःक्‍खे़म्‍मे़ॽआङ् यहवे दाङ्‌बे़ल्‍ले़ कुसे़वारोबा मोसाःल्‍ले़ यर्दन नाधाःम्‍बि खिनिॽ युक्‍मारे़ लागि के़बिरिबा खिनिॽ आप्‍फेक् लाजेॽओ पेगे़म्‍मे़ॽ॥

५ यहवे दाङ्‌बा खिनिॽ निङ्‌वाॽफुमाङ्‌ङिन् मिःम्‍जि मे़त्‍ते़म्‍मे़ॽ, खुने़ॽ के़रे़क् कुलाम्‍हाॽओ लाङ्‌घेगे़म्‍मे़ॽ, खुने़ॽ कुइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ, खुने़ॽओए पत्‍छे़म्‍मे़ॽ, खिनिॽ सिक्‍लुङ्‌माॽ नु निङ्‌वाःल्‍ले़ खुने़ॽओ माङ्‌से़वा याःम्‍बक् चोगे़म्‍मे़ॽ फाॽआङ् यहवे दाङ्‌बे़ल्‍ले़ कुसे़वारोबा मोसाःल्‍ले़ खिनिॽ के़बिरिबा इङ्‌जाङ्‌ङिन् नु साम्‌योथिम् इङ्‌जाङ्‌ङिन् निङ्‌वाॽ पिरे़म्‍मे़ॽआङ् इःत्‍ते़म् नाःत्‍ते़म्‍मे़ॽ॥”

६ खे़ब्‍याङ् यहोसुःल्‍ले़ खे़ङ्‌हाॽ हाङ्‌वागे़न् मुॽइसाम् पिरुसिआङ् लाम्‍मे़त्‍तुसि, हे़क्‍क्‍याङ् खे़ङ्‌हाॽ खुन्‍छिॽ आप्‍फेक् आप्‍फेक् खुन्‍छिॽ हिम्‍हाॽओ मे़बे॥

७ (मनस्‍से़रे़ कुभ्रे़ःङ् कुधाःक्‍हाॽग मोसाःल्‍ले़ बासानओ युक् पिरुसिआङ् ने़स्‍से़, कर वेॽ कुभ्रे़ःङ्‌हाॽ यहोसुःल्‍ले़ यर्दन कत्‍नाहाङ्‌दाङ् नाम्‍धा ले़प्‍माङ् खे़ङ्‌हाॽरे़ खुन्‍छिॽ फुॽनुसाॽहाॽरे़ खुन्‍छिॽ लुम्‍मो पिरुसि॥) खे़ङ्‌हाॽ खुन्‍छिॽ आप्‍फेक् आप्‍फेक् हिम्‍हाॽओ पेःक्‍मारे़ लागि लाम्‍मे़त्‍तुसिल्‍ले़ यहोसुःल्‍ले़ खे़ङ्‌हाॽ हाङ्‌वागे़न् मुॽइसाम्‍माङ् पिरुसि,

८ हे़क्‍क्‍याङ् खे़ङ्‌हाॽ अक्‍खे मे़त्‍तुसि, “यरिक् याङ्‌साकुन्‍धे नु यरिक् थक्‍साहाॽ याङ्‌ङासिम्‍मे़ॽ हे़क्‍क्‍याङ् साम्‍म्‍याङ्, युप्‍पा, कासा, फे़न्‍जेॽ नु यरिक् चाङ्‌हाॽ तेॽरे़म्‍मे़ॽआङ् खिनिॽ आप्‍फेक् आप्‍फेक् हिम्‍हाॽओ नुःक्‍खे़म् पेगे़म्‍मे़ॽ॥ खिनिॽ निङ्‌मिहाॽओलाम् के़नाप्‍तुम्‍सिम्‍बा के़रे़क् पाःन्‍हाॽ खिनिॽ आप्‍फेक् फुॽनुसाॽहाॽओ फःक्‍खे़म्‍मे़ॽ॥”

९ खे़ब्‍याङ् रुबेनि, गादि नु मनस्‍सेरे़ कुभ्रेःङ् कुधाःक्‍हाॽ, यहवे दाङ्‌बे़ल्‍ले़ कुइङ्‌जाङ् इसिःक् मोसान् लाम्‍बा खे़ङ्‌हाॽरे़ युक् मे़घोसुबा लाजेॽ गिलाद पेःक्‍मारे़ लागि इस्राइलिहाॽनु से़म्‍मुॽइ मे़बोःक्‍खे़आङ् कनान लाजेॽबा सिलोलाम् खे़ङ्‌हाॽ मे़नुःक्‍खे़रो॥

यर्दन कुयाओबा ले़त्‍ति तोःम्‍मादे़न्

१० खे़ङ्‌हाॽ कनान लाजेॽओबा यर्दन कुया कुया गलिलोतओ मे़गे़रे़ल्‍ले़, रुबेनि, गादि नु मनस्‍सेरे़ कुभ्रे़ःङ् कुधाःक्‍हाॽरे़ यर्दन निःत्‍ताङ् ओमे़प्‍मे़ल्‍ले़ यम्‍बा निगे़दे़प्‍पा ले़त्‍ति तोःम्‍मादे़न् थिक् मे़जोगु॥

११ हे़क्‍क्‍याङ् रुबेनि, गादि नु मनस्‍से़रे़ कुभ्रे़ःङ् कुधाःक्‍हाॽरे़ कनान लाजेॽबा इःन्‍दोओ यर्दन निःत्‍ताङ्, इस्राइलिहाॽरे़ खुन्‍छिॽ लक् ले़प्‍माङ् ले़त्‍ति तोःम्‍मादे़न् मे़जोगु के़लॽबा पान् इस्राइलिहाॽरे़ मे़घे़प्‍सु॥

१२ खे़ब्‍याङ् नाङ्‌गे़न् ले़प्‍माङ्‌बा थाःक्‍हाॽनु थङ् चोःक्‍मारे़ लागि इस्राइलबा के़रे़क् सङ्‌जुम्‍भोहाॽ सिलोओ मे़जुप्‍से़॥

१३ हे़क्‍क्‍याङ् इस्राइलिहाॽरे़ गिलादबा लाजेॽओ रुबेनि, गादि नु मनस्‍सेरे़ कुभ्रे़ःङ् कुधाःक्‍हाॽओ निङ्‌वाॽफुसाम्‍बा एलाजाररे़ कुस्‍सा पिनहासे़न् मे़बाङ्‌घु,

१४ हे़क्‍क्‍याङ् खुने़ॽनु सोरिक् नाम्‍धा पिसाङ्‌बा इस्राइलबा लाम्‍लोबा मनाहाॽओबा थिबोङ् मनाहाॽ थाःक् थक्‍मालाम् थिक्‍पा थिक्‍पा मे़बाङ्‌घुसि॥ खे़ङ्‌हाॽ इस्राइलि थाःक्‍हाॽओबा लत्‍छा लत्‍छा हिम्‍सयङ्‌बा लाम्‍लोबा मे़वये़॥

१५ हे़क्‍क्‍याङ् रुबेनि, गादि नु मनस्‍सेरे़ कुभ्रे़ःङ् कुधाःक्‍हाॽग गिलाद लाजेॽओ मे़बेआङ् खे़ङ्‌हाॽ अक्‍खे मे़मे़त्‍तुसि,

१६ “निङ्‌वाॽफुमाङ्‌ङिल्‍ले़ के़रे़क् कुसङ्‌जुम्‍भोहाॽरे़ अक्‍खे मे़बाःत्‍तुॽ– ‘इस्राइलबा निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ खिनिॽ आक्‍खेलॽरिक् अक्‍तङ्‌बा ताप्‍फे़ःम्‍बा याःम्‍बक् के़जोगुम्‍माङ् के़वयिॽ? खिनिॽ आल्‍लो आक्‍खेलॽरिक् यहवे दाङ्‌बे़ल्‍ले़ कुदक्‍ले़ङ्‌वाओ पिफ्‍युङ्‌बा के़बोःक्‍खिॽ हे़क्‍क्‍याङ् खुने़ॽ तिम्‍मा नाःप्‍मा के़नाॽरुम्‍माङ् खिनिॽ आप्‍फेक् लागि कन् ले़त्‍ति तोःम्‍मादे़न्‍निन् के़जोगुम्‍माङ् युङ्‌बाबे?

१७ थे पोरबा फे़न्‌याःम्‍बक्‍किल्‍ले़ आनिॽ आङ्‌घुमे़न्‍बि? खे़प्‍मोलाम् यहवे दाङ्‌बे़ल्‍ले़ कुसङ्‌जुम्‍भोओ यम्‍बा मिङ्‌देॽ पोगे़ हे़क्‍केसाङ् आनिॽ आइन् थारिक् खे़न् फे़न्‌याःम्‍बक्‍कोलाम् सुत्‍थो चोःक्‍सिङ्‌मा मे़न्‍छुक्‍सिङ्‌ङे आवाॽ॥

१८ थे आइन् याम्‍मो यहवे दाङ्‌बे़न् लाम्‍बा खिनिॽ माःङ्‌घा के़बोःक्‍खिर के़बत्‍छिबि? आइन् यहवे दाङ्‌बे़ल्‍ले़ कुदक्‍ले़ङ्‌वाओ खिनिॽ पिफ्‍युङ्‌बा के़बोःक्‍खिने़भग्र, ताःन्‍दिक् इस्राइलबा के़रे़क् सङ्‌जुम्‍भोहाॽनु खुने़ॽ कुयाःक्‍ले़ॽ॥

१९ “‘कर खिनिॽ के़युक्‍तुम्‍बा लाजेन् आसुत्‍थो चोःक्‍ने़भग्र, यहवे दाङ्‌बे़ल्‍ले़ कुसेसेदे़न् के़ने़बा, यहवे दाङ्‌बे़ल्‍ले़ कुलाजेॽओ खिनिॽ खे़प्‍मो फे़रे़म्‍मे़ॽ, हे़क्‍क्‍याङ् आनिॽ लाजेन् कुदङ्‌बा युक्‍ते़म्‍मे़ॽ॥ कर यहवे दाङ्‌बा आनिॽ निङ्‌वाॽफुमाङ्‌ङो ले़त्‍ति तोःम्‍मादे़न्‍निन् मे़ले़रे़म्‍मिन्‍ने़ॽ खे़ब्‍याङ् खिनिॽ लागि वेॽ ले़त्‍ति तोःम्‍मादे़न् मे़जोगे़म्‍मिन्‍ने़ॽआङ् यहवे दाङ्‌बे़ल्‍ले़ कुदक्‍ले़ङ्‌वाओ इग्र आनिगे तक्‍ले़ङ्‌वाओ पिफ्‍युङ्‌बा मे़बोःक्‍खे़म्‍मिन्‍ने़ॽ॥

२० जेरहरे़ कुस्‍सा आकानरे़ खाप्‍पुथ्‍यःङ् मे़ङ्‌माआङ् तोःम्‍मनाबा चिगक्‌वाहाॽओ फे़न्‌याःम्‍बक् चोगुल्‍ले़ थे यहवे दाङ्‌बे़ल्‍ले़ कुस्‍साक्‍के़न्‍निन् इस्राइलबा के़रे़क् सङ्‌जुम्‍भोहाॽओ मे़ध्‍ये़ने़म्‍बि? कुभे़न् याःम्‍बक्‍किल्‍ले़ चोगुल्‍ले़ खे़न् मनाःन्‍लक् मे़स्‍ये़ने़न्॥’”

२१ खे़ब्‍याङ् रुबेनि, गादि नु मनस्‍सेरे़ कुभ्रे़ःङ् कुधाःक्‍हाॽरे़ इस्राइलि थाःक्‍हाॽओबा थाःक्‍लाम्‍लोबाहाॽ मे़मे़त्‍तुसि,

२२ “निङ्‌वाॽफुमाङ्‌ङिन् मुक्‍साम्‍दाङ्‌बा चोक्! यहवे दाङ्‌बे़न् मुक्‍साम्‍दाङ्‌बा चोक्! खुने़ॽए के़रे़क् पाःन्‍हाॽ कुसिङ्‌निःत्‍तुॽ! हे़क्‍क्‍याङ् इस्राइलिहाॽरे़ कुसिङ् मे़निःत्‍तुर! आनिगे पिफ्‍युङ्‌बा पोःक्‍खिगे़आङ् यहवे दाङ्‌बे़ल्‍ले़ कुदक्‍ले़ङ्‌वाओ फे़न्‌याःम्‍बक् चोगुम्‍बे़आङ् वयिगे़ने़भग्र, आइन् आनिगे कुहिङ्‌वे़त् आल्‍ले़रे़न्‍ने़ॽ॥

२३ यहवे दाङ्‌बे़न् आनिगे तिम्‍मा नाॽरुम्‍बे़आङ् आनिगे आप्‍फेक् लागि ले़त्‍ति तोःम्‍मादे़न् चोगुम्‍बे़आङ् युङ्‌रे़त्‍छ, इग्र खे़प्‍मो मिधिङ्‌मनादेमनाबा वयागे़न् सिदुङ्‌जभाहाॽ इग्र पोगुगे़न् कुजा सिदुङ्‌जभाहाॽ किग्र तङ्‌जुम् वयागे़न् सिदुङ्‌जभाहाॽ तोःम्‍मारे़ लागि चोगुम्‍बे़बाने़भग्र, यहवे दाङ्‌बे़ल्‍ले खुने़ॽ आप्‍फेक् खुम्‍दिङ् पिरिगे़ररो॥

२४ “हे़क्‍के मे़ःन्, कुभा ये़म् ताये़म्‍मो खिनिॽ मुॽइदाङ्‌साहाॽरे़ आनिगे मुॽइदाङ्‌साहाॽ अक्‍खे मे़मे़त्‍तुसिबिला फाॽआङ् आनिगे कन् चोगुम्‍बे़बारो– ‘यहवे दाङ्‌बा इस्राइलबा निङ्‌वाॽफुमाङ्‌ङिन् खिनिॽ थेआङ् माङ्‌से़वा के़मे़त्‍तुम्‍बाबे?

२५ थेआङ्‌भे़ल्‍ले़ खिनिॽ रुबेनिहाॽ नु गादिहाॽरे़ खुन्‍छिॽ मुॽइदाङ्‌साहाॽ हे़क्‍क्‍याङ् आनिगे लुम्‍मो यहवे दाङ्‌बे़ल्‍ले़ यर्दन वहःङ्‌ङिन् इःन्‍दो ने़स्‍सु आबिरे़आङ् ने़रो॥ यहवे दाङ्‌बाओ खिनिॽ खोमा लक् थेआङ् होप्॥’ अक्‍खे मे़मे़त्‍तुसिआङ् खिनिॽ मुॽइदाङ्‌साहाॽरे़ आनिगे मुॽइदाङ्‌साहाॽ यहवे दाङ्‌बे़न् माङ्‌से़वा मे़म्‍मे़प्‍मनाबा मे़जोगुसिॽ फाॽआङ् किसिगे़॥

२६ “कल्‍ले़चोगुल्‍ले़ आनिगे अक्‍खे चोगुम्‍बे़बारो, ‘मिधिङ्‌मनादेमनाबा इग्र सिदुङ्‌जभारे़ लागि मेःन्‍छाङ्, लत्‍छा ले़त्‍ति तोःम्‍मादे़ङ्‌ग आनिगे चोःक्‍माए पोःङ्‌ॽ॥’

२७ कर आनिगे नु खिनिॽ लुम्‍मो हे़क्‍क्‍याङ् आनिॽ ताःन्‍दिबा थाःक्‍हाॽरे़ खुन्‍छिॽ लुम्‍मो कन् लत्‍छा तोःन्‍दिरे़ लागि पोङ्‌ल, हे़क्‍केलॽरिक् आनिॽ मिधिङ्‌मनादेमनाबा वयागे़न् सिदुङ्‌जभाहाॽ, सिदुङ्‌जभाहाॽ नु तङ्‌जुम् वयागे़न् सिदुङ्‌जभाहाॽ आयाङ्‌ङासिआङ् यहवे दाङ्‌बाओ खुने़ॽ कुदगिए आनिॽ माङ्‌से़वा आजोगुम्‌ॽ॥ हे़क्‍क्‍याङ् खिनिॽ मुॽइदाङ्‌साहाॽरे़ आनिगे मुॽइदाङ्‌साहाॽ अक्‍खे मे़प्‍मा मे़ङ्‌घोसुसिन्‍ल, ‘यहवे दाङ्‌बाओ खिनिॽ खोमा लक् थेआङ् होप्॥’

२८ “हे़क्‍क्‍याङ् खे़ङ्‌हाॽरे़ आनिगे इग्र आनिगे मुॽइदाङ्‌साहाॽ ताये़म्‍मो हे़क्‍के मे़मे़त्‍तुसिल्‍ले़ आनिगे अक्‍खे मे़त्‍तुम्‍सिम्‍बे़ फाॽआङ् निङ्‌वाॽ इःत्‍तुम्‍बे़, ‘ओमे़त्‍ते़म्‍मे़ॽ, आनिगे पाधे़बाहाॽरे़ यहवे दाङ्‌बाओ ले़त्‍ति तोःम्‍मादे़न् हे़क्‍तङ्‌बा थिक् मे़जोगुआङ् युङ्‌ॽ, कन् मिधिङ्‌मनादेमनाबा वयागे़न् सिदुङ्‌जभाहाॽ नु सिदुङ्‌जभाहाॽरे़ लागि मे़ःन्, कर आनिगे नु खिनिॽ लुम्‍मो तोःन्‍दिरे़ लागि मे़जोगुबारो॥’

२९ यहवे दाङ्‌बे़ल्‍ले़ कुदक्‍ले़ङ्‌वाओ आनिगे पिफ्‍युङ्‌बा पोङ्‌माआङ् खुने़ॽ कुसेसेदे़न्‍निल्‍ले़ कुदगाङ् के़युङ्‌बा यहवे दाङ्‌बा आनिगे निङ्‌वाॽफुमाङ्‌ङो ले़त्‍ति तोःम्‍मादे़न्‍निन् ले़प्‍मा, हे़क्‍क्‍याङ् मिधिङ्‌मनादेमनाबा वयागे़न् सिदुङ्‌जभाहाॽ, पोगुगे़न् कुजा सिदुङ्‌जभाहाॽ नु सिदुङ्‌जभाहाॽ तोःम्‍मारे़ लागि वेॽ ले़त्‍ति तोःम्‍मादे़न् चोःक्‍माआङ् आइन् यहवे दाङ्‌बे़न् तिम्‍मा नाःप्‍मा ले़प्‍मा ये़न्‍ग आभे़ल्‍ले़आङ् मे़दाने़न्‍लरो॥”

३० आल्‍ल रुबेन, गाद नु मनस्‍सेरे़ कुमुॽइदाङ्‌साहाॽरे़ मे़बाःत्‍तुबा पाःन्‍निन् निङ्‌वाॽफुसाम्‍बा पिनहास हे़क्‍क्‍याङ् खुने़ॽनु के़वाॽबा इस्राइलबा थाःक्‍लाम्‍लोबाहाॽरे़ मे़घे़प्‍सुआङ् साॽरिक् खुन्‍छिॽ निङ्‌वाॽ त्‍ये़॥

३१ हे़क्‍क्‍याङ् निङ्‌वाॽफुसाम्‍बा एलाजाररे़ कुस्‍सा पिनहासरे़ रुबेन, गाद नु मनस्‍सेरे़ कुमुॽइदाङ्‌साहाॽ अक्‍खे मे़त्‍तेसुसि, “यहवे दाङ्‌बे़न् आनिॽनु वाॽरे़त्‍छ फाॽआङ् आइन् आनिगे निङ्‌वाॽ खोसुम्‍बे़, थेआङ्‌भे़ल्‍ले़ यहवे दाङ्‌बे़ल्‍ले़ कुदक्‍ले़ङ्‌वाओ खिनिॽ ताप्‍फे़ःम्‍बा याःम्‍बक् के़जोगुम्‍बा मे़ःन्‍लत्‍छ॥ आल्‍ल यहवे दाङ्‌बे़ल्‍ले़ कुहुक्‍कोलाम् इस्राइलिहाॽ खिनिॽ के़से़ःप्‍तुम्‍सिम्‍माङ् मे़वाॽ॥”

३२ खे़ब्‍याङ् गिलाद लाजेॽबा रुबेनि हे़क्‍क्‍याङ् गादिहाॽलाम् निङ्‌वाॽफुसाम्‍बा एलाजाररे़ कुस्‍सा पिनहासे़न् नु खे़न् थाःक्‍लाम्‍लोबाहाॽ कनान लाजेॽओ इस्राइलिहाॽरो मे़नुःक्‍खे़, खम्‍भ्‍याङ् के़रे़क् पाःन्‍हाॽ खे़ङ्‌हाॽ मे़जे़क्‍तुसि॥

३३ खे़न् पाःन्‍निन् इस्राइलिहाॽरे़ खुन्‍छिॽ सिराॽथाङे़, हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिन् कुनारा मे़भोसु॥ याम्‍मो खे़ङ्‌हाॽरे़ खुन्‍छिॽ तक्‍ले़ङ्‌वाओ थङ् चोःक्‍से़ पेःक्‍मा, हे़क्‍क्‍याङ् रुबेनि नु गादिहाॽ मे़युङ्‌बा लाजेन् खाप्‍पुथ्‍यःङ् चोःक्‍से़ पेःक्‍मा पान् पाःप्‍मा मे़नाॽरे़॥

३४ हे़क्‍क्‍याङ् रुबेनिहाॽ नु गादिहाॽरे़ “यहवे दाङ्‌बे़न् निङ्‌वाॽफुमाङ्‌लो के़लॽबा आनिॽ लुम्‍मो तोःन्‍दिरो,” फाॽआङ् खे़न् ले़त्‍ति तोःम्‍मादे़न्‍निल्‍ले़ कुमिङ् मे़युक्‍खुरो॥

यहोसुःल्‍ले़ चोगुबा कुनुप्‍मा उवा

२३

आल्‍ल यरिक् ये़न् एगाङ्, कब्रिङ् पिसाङ्‌बा के़रे़क् निङ्‌मिहाॽनु थङ् चोःक्‍मालाम् यहवे दाङ्‌बे़ल्‍ले़ इस्राइलिहाॽ नाःम्‍सिङ्‌मा पिरुसिआङ् वये़, हे़क्‍क्‍याङ् यहोसुःन् यरिक् तङ्‌बे के़रे़मारे़आङ् काप्‍पोबा तुम्‍से़आङ् वये़,

२ यहोसुःल्‍ले़ के़रे़क् इस्राइलिहाॽ, खे़ङ्‌हाॽरे़ खुन्‍छिॽ साम्‌योसिक्‍साम्‍बाहाॽ, थाःक्‍लाम्‍लोबाहाॽ, खासे़न्‍लोःम्‍बाहाॽ नु युक्‍साबाहाॽ उःत्‍तुसिआङ् मे़त्‍तुसि, “आङ्‌गाॽ काप्‍पोबा तुम्‍साङ् हे़क्‍क्‍याङ् यरिक् तङ्‌बे के़राङ् माराङ्॥

३ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ लागि कन् मे़न्‍छाम् सुवाङ्‌हाॽ थे़मा थे़मा मे़त्‍तुसि, खे़न् खिनिॽए आप्‍फेक् के़निसुम्‍माङ् वाॽ॥ खिनिॽ लागि थङ् के़जोःक्‍पा खुने़ॽए, यहवे दाङ्‌बा खिनिॽ निङ्‌वाॽफुमाङ्‌लो॥

४ खिनिॽ निङ्‌वाॽ इःत्‍ते़म्‍मे़ॽ, यर्दनलाम् नाम्‍धा ले़प्‍माङ् लुम्‍बा वरःङ्‌ङो थारिक् कन् के़दाङ्‌बा के़याःक्‍पा मे़न्‍छाम् सुवाङ्‌हाॽरे़ इग्र आङ्‌गाॽ नाःन्‍दुङ्‌सिङ्‌बा मे़न्‍छाम् सुवाङ्‌हाॽरे़ खुन्‍छिॽ लाजेन् खिनिॽ थाःक्‍हाॽरे़ खुन्‍छिॽ युक्‍को फःक्‍खुङ् पिरुङ्‌सिङ्‌ङाङ् ने़रो॥

५ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ आप्‍फेक्‍के खिनिॽ तगिलाम् खे़ङ्‌हाॽ लःत्‍तुदेसुसिॽ, हे़क्‍क्‍याङ् खिनिॽ के़निसुम्‍ल खुने़ॽ खे़ङ्‌हाॽ नाःत्‍तुदेसुसिॽ, हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ पाःत्‍तुबा कुइसिःक्‍के खिनिॽ खे़ङ्‌हाॽरे़ खुन्‍छिॽ लाजेन् के़युक्‍तुम्‌ॽ॥

६ “कल्‍ले़चोगुल्‍ले़ मोसाःल्‍ले़ कुसाम्‌योथिम् इङ्‌जाङ्‌ङो साप्‍ते़आङ् के़बप्‍पा के़रे़क् पाःन्‍हाॽ हाङ्‌हाङ् लॽरिक् इःत्‍ते़म् नाःत्‍ते़म्‍मे़ॽ हे़क्‍क्‍याङ् तिम्‍दे़म् नाःत्‍ते़म्‍मे़ॽ, खे़ब्‍याङ् खे़प्‍मोलाम् खिनिॽ चुक्‌वा फे़ङ्‌वा मे़बेगे़म्‍मिन्‍ने़ॽ॥

७ खिनिॽ लुम्‍मो के़युङ्‌बा वे़ॽ मे़न्‍छाम् सुवाङ्‌हाॽनु मे़भःन्‍नासिम्‍मन्‍ने़ॽ, खुन्‍छिॽ माङ्‌हाॽरे़ मिङ्‌हाॽ मे़इङ्‌से़म्‍मिन्‍ने़ॽ, माङ्‌हाॽरे़ खुन्‍छिॽ मिङ्‌ङो माङ्‌हे़क् मे़जोगे़म्‍मे़न्‍ने़ॽ॥ खे़ङ्‌हाॽ से़वा मे़मे़त्‍ते़म्‍सिम्‍मे़न्‍ने़ॽ हे़क्‍क्‍याङ् साम्‍बोन्‍नाङ् खे़ङ्‌हाॽ माङ्‌से़वा मे़मे़त्‍ते़म्‍सिम्‍मे़न्‍ने़ॽ॥

८ कर खिनिॽ आइन्‍बा ये़न् थारिक् के़वयिबा हे़क्‍के यहवे दाङ्‌बा खिनिॽ निङ्‌वाॽफुमाङ्‌ङो थधप् मे़ल्‍लॽए वये़म्‍मे़ॽ॥

९ “यहवे दाङ्‌बे़ल्‍ले़ खिनिॽ तगिलाम्‍बाए साॽरिक् मुक्‍के़गुबा मे़न्‍छाम् सुवाङ्‌हाॽ नाःत्‍तुदे़सुसिआङ् वाॽ॥ आइन् थारिक् खिनिॽ तगि हाःत्‍ताङ् ये़प्‍मा मे़न्‍छुक्‍के वाॽ॥

१० खिनिॽओबा लत्‍छारे़ हे़न्‍छिङ् मनाहाॽ नाःप्‍मादेमा सुक्‍तुसि, थेआङ्‌भे़ल्‍ले़ खुने़ॽ खिनिॽनु माङ्‌हुप् चोगुबा इसिःक् खिनिॽ लागि ते़न्‍धङ् के़जोःक्‍पाग यहवे दाङ्‌बा खिनिॽ निङ्‌वाॽफुमाङ्‌ङिन्‍ने वाॽ॥

११ कल्‍ले़चोगुल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन् मिःम्‍जि मे़प्‍मारे़ लागि साॽरिक् सिङ्‌सिङ् ये़क्‌ये़क् लॽरे़म्‍मे़ॽ॥

१२ “कर कुभा परिक्‍पा पाःन्‍नो खिनिॽ थिक्‍नाहाङ् के़हिआसिआङ् खे़न् के़दाङ्‌बा के़याःक्‍पा वेॽ मे़न्‍छाम् सुवाङ्‌हाॽनु, इग्र खिनिॽ लुम्‍मो के़युङ्‌बाहाॽनु के़बत्‍छिॽ, हे़क्‍क्‍याङ् खे़ङ्‌हाॽनु ते़न्‍धाम् मेःक्‍खिम् के़जोगिआङ् के़भुत्‍तासिने़भग्र,

१३ कन् पाःन्‍नो निःन्‍धो पोःक्‍खे़म्‍मे़ॽ, यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खे़न् मे़न्‍छाम् सुवाङ्‌हाॽ खिनिॽ तगिलाम् याम्‍मो मे़नाःत्‍तुन् मे़देसुसिन्‌ॽ, कर यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़बिरिबा कन् नुबा लाजेॽओलाम् खिनिॽ के़म्‍मे़गिन्‍ल थारिक् खे़ङ्‌हाॽ खिनिॽ लागि चे़न् नु इदाःक्, खम्‍भ्‍याङ् खिनिॽ एःक्‍थाःक्‍मो ते़ःम्‍भुक् नु खिनिॽ मिक्‍को साक्‍चिॽ मे़बोङ्‌ॽ॥

१४ “आल्‍ल आङ्‌गाॽ के़रे़क् मे़न्‍छाम् याप्‍मिहाॽ पेःक्‍मा के़बोङ्‌बा लाम्‍मो पेःक्‍कार पत्‍ता॥ यहवे दाङ्‌बा निङ्‌वाॽफुमाङ्‌ङिल्‍ले़ खिनिॽ मे़न्‍नो पाःत्‍तुबा के़रे़क् नुबा पाःन्‍हाॽ लत्‍छाआङ् योधो मे़म्‍बोङ्‌ङे वाॽ॥ खिनिॽ लागि के़रे़क् के़रे़आङ् वाॽ, हे़क्‍क्‍याङ् लत्‍छाआङ् खे़न् लाम्‍बा मे़गे़रे़म्‍बा होप् फाॽआङ् खिनिॽ आप्‍फेक् के़रे़क् सिक्‍लुङ्‌माॽ नु के़रे़क् निङ्‌वाःल्‍ले़ के़निसुम्‍माङ् के़वयिॽ॥

१५ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ खिनिॽ के़मे़त्‍तिबा के़रे़क् नुबा पाःन्‍हाॽ खिनिॽ लागि के़रे़आङ् वाॽ, हे़क्‍केलॽरिक्‍के यहवे दाङ्‌बे़ल्‍ले़ खिनिॽ के़बिरिबा कन् नुबा लाजेॽलाम् खिनिॽ युम्रे़क् के़म्‍मे़क्‍खिन्‍ल थारिक्, यहवे दाङ्‌बे़ल्‍ले़ खिनिॽ सम्‍धाङ् के़रे़क् ताप्‍फे़ःम्‍बा पाःन्‍हाॽआङ् तारुॽ॥

१६ यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ इङ्‌जाङ् के़बिरिबा पाःन्‍हाॽलाम् खिनिॽ थिक्‍नाहाङ् के़हिआसिआङ् वेॽ माङ्‌हाॽ से़वा के़मे़त्‍तुम्‍सिम्‌ॽ हे़क्‍क्‍याङ् खे़ङ्‌हाॽ माङ्‌से़वा के़मे़त्‍तुम्‍सिम्‍ने़भग्र, यहवे दाङ्‌बे़ल्‍ले़ मि हे़क्‍के के़दिःप्‍पा कुसाक्‍के़न्‍निन् खिनिॽ सम्‍धाङ् थारो, हे़क्‍क्‍याङ् खुने़ॽ खिनिॽ के़बिरिबा कन् नुबा लाजेॽओलाम् खिनिॽ खिमो वरे़ङ्‌ले़ङ् के़मे़गिरो॥”

२४

खे़ब्‍याङ् यहोसुःल्‍ले़ इस्राइलिहाॽरे़ खुन्‍छिॽ के़रे़क् थाःक्‍हाॽ सकेमओ फुक्‍खुसि हे़क्‍क्‍याङ् इस्राइलबा साम्‌योसिक्‍साम्‍बाहाॽ, थाःक्‍लाम्‍लोबाहाॽ, खासे़न्‍लोःम्‍बाहाॽ नु सुहाङ्‌युक्‍पाहाॽ उःत्‍तुसि, हे़क्‍क्‍याङ् खे़ङ्‌हाॽ आप्‍फेक् निङ्‌वाॽफुमाङ्‌ङिल्‍ले़ कुदगि मे़दोःन्‍छिङ्॥

२ यहोसुःल्‍ले़ के़रे़क् मनाहाॽ मे़त्‍तुसि, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुॽ, ‘उन्‍छोन् अब्राहाम नु नाहोररे़ कुम्‍बा तेरह, खिनिॽ पाधे़बाहाॽ युफ्रेतिस वहःङ् नाधाःम्‍बि मे़युङे़, हे़क्‍क्‍याङ् खे़ङ्‌हाॽरे़ वेॽ माङ्‌हाॽ से़वा मे़मे़त्‍तुसि॥

३ कर आङ्‌गाॽ खिनिॽ पाधे़बा अब्राहाम्‍मिन् युफ्रेतिस वहःङ् नाधाःम्‍बिलाम् फे़त्‍तुङ्, हे़क्‍क्‍याङ् खुने़ॽ कनान लाजेॽ के़रे़क् पिसाङ् लाम्‍लोसुङ्‌ङाङ् खुने़ॽ कुस्‍सा कुएहाॽ फोसुङ्‌सिङ्॥ आङ्‌गाॽ खुने़ॽ इसहाक्‍के़न् पिरुङ्॥

४ याम्‍मो आङ्‌गाॽ इसहाक्‍के़न् याकुब नु एसाव ने़प्‍फु कुस्‍सा पिरुङ्॥ हे़क्‍क्‍याङ् आङ्‌गाॽ ए़साबे़न् लक्‍खोमारे़ लागि सेइरबा कोःक्‍मा फाङ्‌जङ् लाजेन् पिरुङ्॥ कर याकुब नु खुने़ॽ कुस्‍साहाॽग मिस्र लाजेॽ यो ले़प्‍माङ् मे़बे॥

५ “‘खे़ब्‍याङ् आङ्‌गाॽ मोसान् नु हारुने़न् पाङ्‌घुङ्‌सिङ्‌ङाङ् खे़प्‍मो आङ्‌गाॽ चोगुङ्‌बा याःम्‍बक्‍लाम् मिस्र लाजेॽओ ये़त्‍तुक्‍खे त्‍ये़र याःन्‍दुङ्, हे़क्‍क्‍याङ् ताःन्‍दि आङ्‌गाॽ खिनिॽ लःत्‍निङ् फे़त्‍निङ्॥

६ आङ्‌गाॽ खिनिॽ पाधे़बाहाॽ मिस्रलाम् लःत्‍तुङ् फे़त्‍तुङ्‌सिङ्‌ङिल्‍ले़ हे़ःत्‍ताङ्‌बा वरःङ्‌ङो थारिक् खिनिॽ के़गे़रि के़भे़रि, मिस्रिहाॽरे़ खिनिॽ पाधे़बाहाॽ अन्‍लाधा हे़क्‍क्‍याङ् अन्‍गे़लोङ्‌बाहाॽनु सोसोरिक् हे़ःत्‍ताङ्‌बा वरःङ्‌ङो थारिक् मे़नाःत्‍तु मे़भे़त्‍तुसि॥

७ कर खिनिॽ पाधे़बाहाॽरे़ यहवे दाङ्‌बे़न् पेलि मे़भाक्‍तु, हे़क्‍क्‍याङ् खुने़ॽ खिनिॽ नु मिस्र के़युङ्‌बाहाॽरे़ खुन्‍छिॽ लुम्‍मो खामाक्‍ते़र याःन्‍दुआङ् मिस्रिहाॽओ वरःङ्‌ङिन् नुःक्‍तुआङ् खे़ङ्‌हाॽ हुम्‍सु केःत्‍तुसि॥ मिस्र लाजेॽओ आङ्‌गाॽ थे़मा चोगुङ्, खे़न् खिनिॽ आप्‍फेक् मिक्‍किल्‍ले़ के़निसुम्॥ खे़ब्‍याङ् खिनिॽ यरिक् ये़न् थारिक् मुरे़ःक् खारे़ःक् थेआङ् के़होःप्‍पादे़न्‍नो के़वयि॥

८ “‘आङ्‌गाॽ यर्दन नाधाःम्‍बि के़युङ्‌बा एमोरिहाॽरे़ खुन्‍छिॽ लाजेॽओ खिनिॽ फे़त्‍निङ्॥ खे़ङ्‌हाॽ खिनिॽनु थङ् मे़जोगे़, खे़ब्‍याङ् आङ्‌गाॽ खे़ङ्‌हाॽ खिनिॽ हुक्‍को थासुङ्‌सिङ्‌ङाङ् खिनिॽ खे़ङ्‌हाॽरे़ खुन्‍छिॽ लाजेन् के़युक्‍तुम्॥ आङ्‌गाॽ खिनिॽ तगि खे़ङ्‌हाॽ मे़क्‍खुङ्‌सिङ्॥

९ खे़ब्‍याङ् मोआबबा हाङ् सिप्‍पोररे़ कुस्‍सा बालाक्‍के़न् इस्राइलिहाॽनु थक्‍ते़॥ हे़क्‍क्‍याङ् खिनिॽ माङ्‌दे साङ्‌ग्रा मे़प्‍मारे़ लागि बालाके़ल्‍ले़ बओररे़ कुस्‍सा बालामे़न् उःप्‍मा पाङ्‌घुसि॥

१० कर बालामरे़ कुबेलिन् आङ्‌गाॽ मे़ङ्‌घे़म् मे़म्‍बिबा॥ खे़ल्‍ले़ चोगुल्‍ले़ खुने़ॽग खिनिॽ चक्‍मे़ल्‍लॽए हाङ्‌वागे़न् मुॽइसाम्‍नि के़बिरि॥ कम्‍भलॽरिक्‍के आङ्‌गाॽ खिनिॽ बालाके़ल्‍ले़ कुहुक्‍कोलाम् से़ःप्‍निङ्॥

११ “‘खे़न् एगाङ् यर्दन वहःङ्‌ङिन् के़गाःक्‍तुम्‍माङ् यरिहो के़भे़रि॥ हे़क्‍क्‍याङ् यरिहोबा मनाहाॽ, एमोरि, परिज्‍जि, कनानि, हित्‍ति, गिर्गासि, हिब्‍बि नु यबुसिहाॽ खिनिॽनु थङ् मे़जोगे़॥ कर आङ्‌गाॽ खे़ङ्‌हाॽ खिनिॽ हुक्‍को थासुङ्‌सिङ्॥

१२ आङ्‌गाॽ खिनिॽ तगितगि सावा सक्‌वा थिक् पाङ्‌घुङ्‌देसुङ्, खे़ल्‍ले़ खे़ङ्‌हाॽ, एमोरिहाॽरे़ खुन्‍छिॽ ने़त्‍छि हाङ्‌हाॽआङ् खिनिॽ तगिलाम् नाःत्‍तुदेसुसि॥ खे़न् खिनिॽ आप्‍फेक् ताभे नु लिःल्‍ले़ चोःक्‍मा मे़बोःक्‍खे़न्॥

१३ कम्‍भलॽरिक् खिनिॽ स्‍याङ्‌मे़न्‍दाङ् याःम्‍बुदिक् मे़न्‍जोःक्‍केबा लाजेन् नु खिनिॽ आप्‍फेक् के़न्‍जोगुम्‍मिम्‍बा ये़क्‌यक्‍हाॽ खिनिॽ पिनिङ्॥ खिनिॽ खे़प्‍मो के़युङिर के़वयिॽ, हे़क्‍क्‍याङ् खिनिॽ आप्‍फेक् के़ल्‍लेःत्‍तुम्‍मिम्‍बा चे़ल्‍ले़क्‍सेॽहाॽ नु चैतुन सिङ्‌सेॽहाॽ के़जाम्‍ल के़वयिॽ॥’

१४ “कल्‍ले़चोगुल्‍ले़ आल्‍ल यहवे दाङ्‌बे़न्‍नु खिनिॽ किसे़म्‍मे़ॽ, हे़क्‍क्‍याङ् नसाःन्‍साबा पोःक्‍खे़म्‍मे़ॽआङ् खुने़ॽ माङ्‌से़वा मे़त्‍ते़म्‍मे़ॽ॥ खिनिॽ पाधे़बाहाॽरे़ युफ्रेतिस वहःङ् नाधाःम्‍बि नु मिस्र लाजेॽओ से़वा मे़मे़त्‍तुसिबा माङ्‌हाॽ लाप्‍फुसे़म्‍सिम्‍मे़ॽ, हे़क्‍क्‍याङ् यहवे दाङ्‌बाओ माङ्‌से़वा याःम्‍बक् चोगे़म्‍मे़ॽ॥

१५ कर यहवे दाङ्‌बे़ल्‍ले़ कुलागि माङ्‌से़वा याःम्‍बक् चोःक्‍मा खिनिॽ सिराॽमे़धाङ्‌ने़न्‍ने़भग्र खिनिॽ हाःत्‍ले़ कुसे़वा याःम्‍बक् के़जोगुम्‌ॽ, खिनिॽ पाधे़बाहाॽरे़ युफ्रेतिस वहःङ् नाधाःम्‍बि से़वा मे़मे़त्‍तुसिबा माङ्‌हाॽ से़वा के़मे़त्‍तुम्‍सिम्‍बि इ खिनिॽ आल्‍लो के़युङिबा एमोरिहाॽरे़ खुन्‍छिॽ माङ्‌हाॽ से़वा के़मे़त्‍तुम्‍सिम्‍बि खिनिॽ आइन्‍छा निःन्‍धो चोगे़म्‍मे़ॽ॥ कर आङ्‌गाॽ नु आङ्‌गाॽ आहिम्‍सयङ्‌हाॽरे़ग यहवे दाङ्‌बाओए माङ्‌से़वा याःम्‍बक् चोगुम्‍बे़रो॥”

माङ्‌हुप्‍पिन् याम्‍मो कुसङ् मे़जोगु

१६ खे़ब्‍याङ् मनाहाॽरे़ मे़बाःत्‍तु, “यहवे दाङ्‌बे़न् ले़प्‍माआङ् आभे़ल्‍ले़आङ् वेॽ माङ्‌हाॽ आनिगे से़वा मे़प्‍मासि मे़बोङ्‌ने़न्‍ल॥

१७ थेआङ्‌भे़ल्‍ले़ यहवे दाङ्‌बा आनिगे निङ्‌वाॽफुमाङ्‌ङिल्‍ले़ए आनिगे नु आनिगे पाधे़बाहाॽ मिस्र लाजेॽबा योक् पोङ्‌मा हिम्‍मोलाम् चोःक्‌युम्‍भो पिरुसिआङ् लःत्‍तु फे़त्‍तुसिबारो, हे़क्‍क्‍याङ् आनिगे मिक्‍किल्‍ले़ निसुरए हे़क्‍तङ्‌बा यम्‍बा निङ्‌वाॽ के़माबा याःम्‍बक् चोगु॥ खम्‍भ्‍याङ् आनिगे आत्‍ति पेगिगे़साङ्, आत्‍तिन् सुवाङ्‌हाॽरे़ खुन्‍छिॽ लुम्‍मोलाम् आनिगे फे़रिगे़साङ् खुने़ॽ आनिगे ताङ्‌से़ःप्‍तिगे़॥

१८ यहवे दाङ्‌बे़ल्‍ले़ आनिगे तगिलाम् के़रे़क् सुवाङ्‌हाॽ कन् लाजेॽओ के़युङ्‌बा एमोरिहाॽआङ् नाःत्‍तुदेसुसि॥ कल्‍ले़चोगुल्‍ले़ आनिगे़आङ् यहवे दाङ्‌बाओ माङ्‌से़वा याःम्‍बक् चोगुम्‍बे़, थेआङ्‌भे़ल्‍ले़ खुने़ॽए आनिगे निङ्‌वाॽफुमाङ्‌लो॥”

१९ यहोसुःल्‍ले़ मनाहाॽ मे़त्‍तुसि, “यहवे दाङ्‌बाओ खिनिॽ माङ्‌से़वा चोःक्‍मा के़न्‍छुक्‍तुम्‍मिन्॥ खुने़ॽ सेसे निङ्‌वाॽफुमाङ् नु कुनागे़हे़म्‍बा निङ्‌वाॽफुमाङ् चोःक्‍पाल्‍ले़ चोगुल्‍ले़ खिनिॽ फे़न्‌याःम्‍बक्‍हाॽ नु खिनिॽ लायोहाॽलाम् ले़प्‍मि के़म्‍बिरिन्‌ॽ॥

२० यहवे दाङ्‌बे़न् खिनिॽ के़ले़रुम्‍माङ् वेॽ माङ्‌हाॽ से़वा के़मे़त्‍तुम्‍सिम्‍ने़भग्र आल्‍लो थारिक् खुने़ॽ खिनिॽ लागि नुबा चोगुसाङ् खिनिॽ लागि ताप्‍फे़ःम्‍बा चोःक्‍से़ खुने़ॽ नुःङ्‌ङाङ् खिनिॽ युम्रे़क् के़मे़क्‍खिॽ॥”

२१ कर मनाहाॽरे़ यहोसुःन् मे़मे़त्‍तु, “मे़ःन्, यहवे दाङ्‌बाओए आनिगे माङ्‌से़वा याःम्‍बक् चोगुम्‍बे़॥”

२२ खे़ब्‍याङ् यहोसुःल्‍ले़ खे़ङ्‌हाॽ मे़त्‍तुसि, “यहवे दाङ्‌बाओ माङ्‌से़वा चोःक्‍मा खिनिॽ आप्‍फेक्‍के निःन्‍धो के़जोगुम्‍बा पाःन्‍नो खिनिॽ आप्‍फेक् तोःन्‍दि के़बोःक्‍खिआङ् के़वयिॽ॥”

खे़ङ्‌हाॽरे़ मे़बाःत्‍तु, “आनिगे आप्‍फेक्‍के तोःन्‍दि वयिगे़रो॥”

२३ यहोसुःल्‍ले़ मे़त्‍तुसि, “कल्‍ले़चोगुल्‍ले़ आल्‍ल खिनिॽनु के़वाॽबा वेॽ माङ्‌हाॽ लःत्‍ते़म्‍दे़से़म्‍सिम्‍मे़ॽ, हे़क्‍क्‍याङ् खिनिॽ निङ्‌वान् यहवे दाङ्‌बा इस्राइलबा निङ्‌वाॽफुमाङ् ले़प्‍माङ् हिसे़म्‍मे़ॽ॥”

२४ हे़क्‍क्‍याङ् मनाहाॽरे़ यहोसुःन् मे़मे़त्‍तु, “यहवे दाङ्‌बा आनिगे निङ्‌वाॽफुमाङ्‌ङो आनिगे माङ्‌से़वा चोगुम्‍बे़ खे़ब्‍याङ् आनिगे खुने़ॽए इःत्‍तुम्‍बे़ नाःत्‍तुम्‍बे़॥”

२५ यहोसुःल्‍ले़ आम्‍भा खे़ल्‍ले़ याःन्‍दिक् मनाहाॽनु माङ्‌हुप् चोगु, हे़क्‍क्‍याङ् सकेमओ खे़ङ्‌हाॽरे़ खुन्‍छिॽ लागि साम्‌योसाक्‍थिम् नु इङ्‌जाङ्‌हाॽ साप्‍तु॥

२६ कन् के़रे़क् पाःन्‍हाॽ यहोसुःल्‍ले़ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङो साप्‍तु॥ हे़क्‍क्‍याङ् खुने़ॽ यम्‍बा लुङ्‌धिक् तारुआङ् यहवे दाङ्‌बे़ल्‍ले़ कुसेसेदे़न्‍निल्‍ले़ कुबेसाङ्‌बा यहिबा सिङ्‌बुङ् सिगाङ् ये़प्‍सु॥

२७ यहोसुःल्‍ले़ के़रे़क् मनाहाॽ मे़त्‍तुसि, “ओमे़त्‍ते़म्‍मे़ॽ, कन् लुङ्‌ङिन् आनिॽ तक्‍ले़ङ्‌वाओ तोःन्‍दि पोःङ्‌ॽ, थेआङ्‌भे़ल्‍ले़ यहवे दाङ्‌बे़ल्‍ले़ आनिॽ आमे़त्‍ते़बा के़रे़क् पाःन्‍हाॽ कल्‍ले़ खे़प्‍सुआङ् वाॽ॥ खिनिॽ आबाङे निङ्‌वाॽफुमाङ्‌ङिन् के़नाॽरुम्‍ने़भग्र खे़न् खिनिॽ तक्‍ले़ङ्‌वाओ तोःन्‍दि पोःङ्‌ॽ॥”

२८ कम्‍भलॽरिक् यहोसुःल्‍ले़ खे़ङ्‌हाॽ खुन्‍छिॽ आप्‍फेक् आप्‍फेक् लक्‍खोमा लाजेॽहाॽओ पाङ्‌घुदेसुसिरो॥

यहोसुःन् नु एलाजारे़न् माने़सि

२९ कन् एगाङ् यहवे दाङ्‌बे़ल्‍ले़ कुसे़वारोबा नुनरे़ कुस्‍सा यहोसुःन् किप् थिक्‍काङ् थिबोङ् तङ्‌बे योरे़ल्‍ले़ मासिङ्॥

३० हे़क्‍क्‍याङ् खे़ङ्‌हाॽरे़ गास कोःक्‍माल्‍ले़ थाङ्‌गे़त् ले़प्‍माङ् एफ्राइमबा कोःक्‍मा फाङ्‌जङ् लाजेॽओबा खुने़ॽ आप्‍फेक् कुलक्‍खोमा तिम्‍नथ-सेरह इःन्‍दोओ मे़जिक्‍खु॥

३१ यहोसुःल्‍ले़ कुहिङ्‌हिङ् नु खुने़ॽ मासिङ्‌ङाङ् एगाङ् इस्राइलबा मनाहाॽरे़ लागि यहवे दाङ्‌बे़ल्‍ले़ चोगुबा के़रे़क् याःम्‍बक्‍हाॽरे़ कुयाःम्‍बेओ निङ्‌वाॽ के़घोबा साम्‌योसिक्‍साम्‍बाहाॽरे़ खुन्‍छिॽ हिङ्‌हिङ्‌ङाङ् इस्राइलिहाॽरे़ यहवे दाङ्‌बाओए माङ्‌से़वा मे़जोगु॥

३२ याकुबरे़ किप् थिक् युप्‍पा कुआःत्‍हाॽरे़ सकेमरे़ कुम्‍बा हमोररे़ कुस्‍साहाॽलाम् इङुबा कुलक् थिक् लाजेॽओ इस्राइलिहाॽरे़ मिस्र लाजेॽलाम् मे़भे़त्‍तुबा योसेफरे़ कुये़प् कुलुङ्‌सिहाॽ मे़लुप्‍तु॥ खे़न् ते़न्‍निन् योसेफरे़ कुमुॽइदाङ्‌साहाॽरे़ खुन्‍छिॽ लक्‍खोमो थ्‍ये़॥

३३ हे़क्‍क्‍याङ् हारुनरे़ कुस्‍सा एलाजारे़न्‍नाङ् मासिङ्, हे़क्‍क्‍याङ् खुने़ॽ कुस्‍सा पिनहासे़न् मे़बिरुबा एफ्राइमबा कोःक्‍मा फाङ्‌जङ्‌बा गिबाओ खे़ङ्‌हाॽरे़ खुने़ॽ मे़जिक्‍खुरो॥

खासे़न्‍लोःम्‍बाहाॽरे़ खुन्‍छिॽ साप्‍पन्

साप्‍पन् निसुम्

कनान लाजेॽओ सिॽमे़न्‍छिॽ मे़यागे़बा ये़म्‍माङ्‌धो कप्‍मो हाङ्‌युक् चोःक्‍मा मे़न्‍हेःक्‍सिङ्‌ङे वये़र थारिक्, कुभाङ् खासे़न् होःप्‍ते़बा ये़म्‍मोबा ताॽजे़ङ् पाःन्‍हाॽ खासे़न्‍लोःम्‍बाहाॽरे़ खुन्‍छिॽ साप्‍पन्‍नो खोदे़त्॥ खे़न् ताॽजे़ङ् पाःन्‍हाॽ खे़ङ्‌हाॽरे़ खुन्‍छिॽ सुवाङ्‌हाॽओबा मुक्‍के़गुबा ये़म्‍बित्‍छाहाॽरे़ खुन्‍छिॽ याःम्‍बेओ पत्, खे़ङ्‌हाॽ खासे़न्‍लोःम्‍बा मे़मे़त्‍तुसि॥ मे़न्‍जोबा पाःन्‍निल्‍ले़ कुबेनुःल्‍ले़ग खे़ङ्‌हाॽ यरिक् कुसिङ् थक्‍सुबा लाम्‍लोबा मे़वये़॥ खे़ङ्‌हाॽओ कुमिङ् के़दिःप्‍पा सिमसोन मिङ् के़वाःप्‍पा थिक् वये़, खे़ल्‍ले़ मुक्‍साम्‍बा कुयाःम्‍बक्‍हाॽरे़ याःम्‍बेओ १३-१६ नाःत्‍लाहाॽओ साप्‍ते़आङ् पत्॥

कन् साप्‍पन्‍नोबा यम्‍बा निसाम्‍ग हाबा कन्‍लो– इस्राइलिहाॽ ताङ्‌से़ःप्‍मासि नु खे़ङ्‌हाॽरे़ खुन्‍छिॽ हिङ्‌मे़न् निङ्‌वाॽफुमाङ्‌ङो से़वा चोःक्‍मो वये़ हे़क्‍क्‍याङ् से़वा मे़न्‍जोगे़न्‍निल्‍ले़ आभे़ल्‍ले़साङ् खे़ङ्‌हाॽरे़ तुक्‍खे लाक्‍खे मे़दुमुआङ् वये़॥ कर खे़न्‍नुःल्‍ले़ यरिक् पाःङ्‌ग अक्‍तङ्‌बा वये़, आल्‍ल इस्राइलि सुवाङ्‌हाॽ निङ्‌वाॽफुमाङ्‌ङो से़वा मे़न्‍जोगे़न्‍निल्‍ले़ तुक्‍खे लाक्‍खेहाॽ मे़दुमु हे़क्‍क्‍याङ् खे़ङ्‌हाॽ लायोलाम् मे़हिन्‍दे़आङ् खुने़ॽ ले़प्‍माङ् मे़हिसिङ्‌ङे़ल्‍ले़, खुने़ॽ कुमनाहाॽ ताङ्‌से़ःप्‍मासिरे़ लागि आप्‍फाल्‍ले़साङ् यारिप् पोःक्‍खे़रो॥

ताङ्‌बा थामिङ्

यहोसुःन् हिङे़ थारिक्‍पा हिन्‍दोक्‍हाॽ १:१–२:१०

इस्राइलबा खासे़न्‍लोःम्‍बाहाॽ २:११–१६:३१

वेॽ यरिक् हिन्‍दोक्‍हाॽ १७:१–२१:२५

खासे़न्‍लोःम्‍बाहाॽरे़ खुन्‍छिॽ साप्‍पन्

यहुदा नु सिमियोनरे़ कुधाःक्‍हाॽरे़ अदोनि-बेजेके़न् मे़दे़म्‍सु

१

यहोसुःन् मासिङ्‌ङाङ् एगाङ् आत्‍तिन् थाःक्‍हाॽरे़ तगि कनानिहाॽ फप्‍मासि पोःङ्‌ॽ फाॽआङ् इस्राइलिहाॽरे़ यहवे दाङ्‌बे़न् सेःन्‍मे़दोसु॥

२ यहवे दाङ्‌बे़ल्‍ले़ खे़ङ्‌हाॽ मे़त्‍तुसि, “यहुदाःल्‍ले़ कुधाःक्‍हाॽरे़ मे़भत्‍तुर॥ आङ्‌गाॽ खे़न् लाजेन् खुन्‍छिॽ हुक्‍सुप्‍तुङ्‌सिङ्‌ङाङ् ने़रो॥”

३ यहुदाबा मनाहाॽरे़ खुन्‍छिॽ फुॽनुसाॽ सिमियोनिहाॽ मे़मे़त्‍तुसि, “आनिगे लक्‍को के़धाबा लाजेॽओ खिनिॽ आनिगे़नु थो पेगे़म्‍मे़ॽ, हे़क्‍क्‍याङ् कनानिहाॽनु आनिॽ थङ् चोगि॥ खे़ब्‍याङ् आनिगे़आङ् खिनिॽ लक्‍को के़धाबा लाजेॽओ खिनिॽनु थो पेगिगे़ॽ॥” कल्‍ले़चोगुल्‍ले़ सिमियोनिहाॽ खे़ङ्‌हाॽनु थो मे़बे॥

४ खे़ब्‍याङ् थङ् चोःक्‍से़ यहुदाःल्‍ले़ कुधाःक्‍हाॽ तगाङ् मे़धासिङ्, हे़क्‍क्‍याङ् यहवे दाङ्‌बे़ल्‍ले़ कनानिहाॽ नु परिज्‍जिहाॽ खे़ङ्‌हाॽ हुक्‍सुप्‍तुसि॥ खे़ङ्‌हाॽरे़ बेजेकओ हे़न्‍छिङ् थिबोङ् मनाहाॽ मे़से़रुसि॥

५ खे़ङ्‌हाॽरे़ खे़प्‍मो अदोनि-बेजेके़न् मे़दुमुआङ् खे़ङ्‌हाॽ थङ् मे़जोगे़, हे़क्‍क्‍याङ् खे़ङ्‌हाॽरे़ कनानि नु परिज्‍जिहाॽ मे़नाःन्‍दुसि॥

६ अदोनि-बेजेके़न् खे़त्‍छिङ्, कर खे़ङ्‌हाॽरे़ खुने़ॽ मे़नाःत्‍तुआङ् मे़दे़म्‍सु, खम्‍भ्‍याङ् खुने़ॽ कुहुक्‍मा नु कुलाङ्‌माहाॽ मे़घक्‍तु मे़बिरु॥

७ अदोनि-बेजेकरे़ पाःत्‍तु, “कुहुक्‍मा नु कुलाङ्‌मा मे़घक्‍तु मे़बिरुसिबा नुबोङ् हाङ्‌हाॽरे़ आङ्‌गाॽ आजा चामा चप्‍ते़न् सिगाङ् चाजिॽहाॽ सेःक्‍मा याःम्‍बक् मे़जोगुआङ् वये़॥ आङ्‌गाॽ खे़ङ्‌हाॽ मे़त्‍तुङ्‌सिङ्‌ङाङ् वयाङ्‌बा हे़क्‍केए निङ्‌वाॽफुमाङ्‌ङिल्‍ले़ आङ्‌गाॽ मे़त्‍ताङ्‌ङाङ् वाॽ॥” खे़ब्‍याङ् खे़ङ्‌हाॽरे़ खुने़ॽ यरुसले़मओ मे़भे़त्‍तुआङ् खुने़ॽ खे़प्‍मोए स्‍ये़रो॥

यहुदाबा थाःक्‍हाॽरे़ यरुसले़म नु हेब्रोनओ थङ् मे़नाःन्‍दु

८ यहुदाबा मनाहाॽरे़ यरुसले़मओ थङ् मे़जोगुआङ् खे़न् हुक्‍काप् मे़जोगु॥ खे़ङ्‌हाॽरे़ खे़प्‍मोबा मनाहाॽ ताभेःल्‍ले़ मे़से़रुसि, हे़क्‍क्‍याङ् खे़न् ये़क्‌यक्‍को मि मे़याक्‍तु॥

९ खे़न् एगाङ् यहुदाबा मनाहाॽ लाङ्‌गे़त् ले़प्‍माङ् मे़धासिङ् हे़क्‍क्‍याङ् कोःक्‍मा फाङ्‌जङ्‌बा लाजेॽओ, नेगेवओ नु ते़म्‍बेॽओ के़युङ्‌बा कनानिहाॽनु थङ् मे़जोगे़॥

१० खे़ङ्‌हाॽरे़ हेब्रोन के़युङ्‌बा कनानिहाॽ मे़भत्‍तुसि, हे़क्‍क्‍याङ् सेसै, अहिमन नु तल्‍मैन् मे़नाःन्‍दु॥ (हेब्रोनरे़ तगिबा कुमिङ् किर्यत-अर्बा ने़स्‍से़रो॥)

दबिर ये़क्‌यक्‍किन् ओत्‍निएलरे़ नाःन्‍दु

(यहो १५:१३-१९)

११ खे़प्‍मोलाम् खे़ङ्‌हाॽ दबिर के़युङ्‌बाहाॽरे़ खुन्‍छिॽ तक्‍ले़ङ्‌वोओ तगि मे़बेआङ् मे़भत्‍तुसि॥ (दबिररे़ तगिबा कुमिङ् किर्यत-सेपेर ने़स्‍से़)॥

१२ हे़क्‍क्‍याङ् कालेबरे़ पाःत्‍तु, “हाःत्‍ले़ किर्यत-सेपेरे़न् फत्‍तुआङ् हुक्‍काप् चोगुॽ, खे़न्‍नु आस्‍सा मे़न्‍छिन् अक्‍सान् ते़न्‍धाम् मेःक्‍खिम् मे़त्‍तुङ्‌ॽ॥”

१३ खे़ब्‍याङ् कालेबरे़ कुन्‍साॽ कनजरे़ कुस्‍सा ओत्‍निएलरे़ खे़न् हुक्‍काप् चोगु॥ हे़क्‍क्‍याङ् कालेबरे़ कुस्‍सा मे़न्‍छिन् अक्‍सान् खे़न्‍नु मेःक्‍खिम् मे़त्‍तु॥

१४ आल्‍ल थिक्‌यान् अक्‍सान् ओत्‍निएलरो त्‍ये़, हे़क्‍केःल्‍ले़ कुम्‍बा कुलक् थिक् लाजेॽ नाःक्‍मारे़ लागि ओत्‍निएलरे़ खे़न् हुसु॥ आल्‍ल कुअदङ्‌ङोलाम् खे़न् थासिङ्‌ङिल्‍ले़ कालेबरे़ खुने़ॽ सेःन्‍दोसु, “खे़ने़ॽ थे़मा चाहा के़जोगे़?”

१५ खे़ल्‍ले़ पाःत्‍तु, “आङ्‌गाॽ लत्‍छा पे़वा पिराङ्‌ङे़ॽ॥ खे़ने़ॽ ने़गेबओ आङ्‌गाॽ लाजेॽ के़बिराङ्‌बे़ल्‍ले़ चोगुल्‍ले़ आल्‍ल च्‍वाःत् वाबुन्‍दाक्‌वाहाॽआङ् पिराङ्‌ङे़ॽ॥” कल्‍ले़चोगुल्‍ले़ कालेबरे़ खुने़ॽ थोःस्‍मा नु योस्‍मा ने़प्‍माङ् च्‍वाःत् वाबुन्‍दाक्‌वाहाॽ पिरुरो॥

यहुदा नु बेन्‍यामिन थाःक्‍हाॽरे़ थङ् मे़नाःन्‍दु

१६ मोसाःल्‍ले़ कुन्‍नुःप्‍पाल्‍ले़ कुमुॽइदाङ्‌सा, केनिहाॽ यहुदाबा मनाहाॽनु खे़बक्‍सिङ्‌हाॽरे़न् ये़क्‌यक्‍कोलाम् आराद निःत्‍ताङ्‌बा नेगेवओ के़ने़बा यहुदाबा मुरे़ःक् खारे़ःक् थेआङ् के़होःप्‍पादे़न्‍नो मे़बे, हे़क्‍क्‍याङ् खे़प्‍मोबा मनाहाॽनु युङ्‌मा मे़हेःक्‍ते़॥

१७ खे़न् एगाङ् यहुदाबा मनाहाॽ खुन्‍छिॽ फुॽनुसाहाॽ सिमियोनिहाॽनु मे़बेआङ् सपत के़युङ्‌बा कनानिहाॽ मे़भत्‍तुसि हे़क्‍क्‍याङ् खे़न् ये़क्‌यक्‍किन् वरे़ङ्‌ले़ङ् खाप्‍पुथ्‍यःङ् मे़जोगु॥ खे़ल्‍ले़ चोगुल्‍ले़ खे़न् ये़क्‌यक्‍किल्‍ले़ कुमिङ् होर्माa मे़युक्‍खु॥

१८ यहुदाःल्‍ले़ गाजा, अस्‍कलोन नु एक्रोन ये़क्‌यक्‍हाॽ हे़क्‍क्‍याङ् कब्रिङ् पिसाङ्‌बा नु पाङ्‌जुम्‍हाॽआङ् मे़त्‍छिङ्॥

१९ यहवे दाङ्‌बे़न् यहुदाबा मनाहाॽनु वये़, खे़ब्‍याङ् खे़ङ्‌हाॽरे़ कोःक्‍मा फाङ्‌जङ्‌बा लाजेन् मे़युक्‍तु॥ कर ने़ने़बादे़न्‍नो के़युङ्‌बा मनाहाॽ खे़ङ्‌हाॽरे़ नाःप्‍मादेमा मे़न्‍छुक्‍तुसिन्, थेआङ्‌भे़ल्‍ले़ खे़ङ्‌हाॽरे़ फे़न्‍जेॽ अन्‍लाधाहाॽ मे़गत्‍तु॥

२० खे़ब्‍याङ् मोसाःल्‍ले़ इङ्‌जाङ् पिरुसिबा कुइसिःक् यहुदाबा मनाहाॽरे़ कालेबे़न् हेब्रोने़न् मे़बिरु, हे़क्‍क्‍याङ् खुने़ॽ अनाकरे़ सुम्‍सि कुस्‍साहाॽ खे़न् लाजेॽलाम् नाःत्‍तुदेसुसि॥

२१ कर बेन्‍यामिनिहाॽरे़ यरुसले़ःम्‍बा यबुसिहाॽ मे़न्‍नाःत्‍तुन् मे़न्‍देसुसिन्॥ कल्‍ले़चोगुल्‍ले़ आइन्‍बा ये़न् थारिक् यरुसले़ःम्‍मो यबुसिहाॽ बेन्‍यामिनिहाॽनु मे़युङ्‌लो॥

एफ्राइम नु मनस्‍से थाःक्‍हाॽरे़ बेथेल ये़क्‌यक्‍को थङ् मे़नाःन्‍दु

२२ योसेफरे़ कुधाःक्‍कोबा मनाहाॽरे़ बेथेल ये़क्‌यक्‍किन् मे़भत्‍तु, हे़क्‍क्‍याङ् यहवे दाङ्‌बे़न् खे़ङ्‌हाॽनु वये़॥

२३ खे़ङ्‌हाॽरे़ बेथेलओ थोःम्‍जिबाहाॽ मे़बाङ्‌घुसि॥ (तगि बेथेलरे़ कुमिङ् लुज ने़स्‍से़),

२४ कन् थोःम्‍जिबाहाॽरे़ मनाधिक् ये़क्‌यक्‍कोलाम् लाःक्‍कात् लःन्‍दे़र पत्‍छे़बा मे़निसुआङ् खे़न् मे़मे़त्‍तु, “ये़क्‌यक्‍को आक्‍खेलॽरिक् लाःप्‍माबे आनिगे आमे़त्‍तेॽआ, हे़क्‍क्‍याङ् आनिगे खे़ने़ॽ नुरिक् मे़त्‍तासिगे़॥”

२५ कल्‍ले़चोगुल्‍ले़ खे़ल्‍ले़ ये़क्‌यक्‍को आक्‍खेलॽरिक् लाःप्‍मा पोङ् फाॽआङ् खे़ङ्‌हाॽ ओःन्‍धाक्‍तुसि, खम्‍भ्‍याङ् खे़ङ्‌हाॽरे़ ये़क्‌यक्‍कोबा मनाहाॽ ताभेःल्‍ले़ मे़से़रुसि, कर खे़न् मनान् नु खुने़ॽ के़रे़क् कुहिम्‍सयङ्‌हाॽ थेआङ् मे़म्‍मे़त्‍तुसिन्॥

२६ खे़न् मनान् हित्‍तिहाॽरे़ खुन्‍छिॽ लाजेॽओ पे, हे़क्‍क्‍याङ् खे़ल्‍ले़ खे़प्‍मो लत्‍छा ये़क्‌यक् चोगुआङ् खे़ल्‍ले़ कुमिङ् लुज युक्‍खु॥ खे़न् ये़क्‌यक्‍किल्‍ले़ कुमिङ् आइन् थारिक् हाबा खे़न् ने़रो॥

इस्राइलिहाॽरे़ मे़न्‍नाःत्‍तुन् मे़न्‍देसुसिन्‍बा मनाहाॽ

२७ कर मनस्‍सेबा मनाहाॽरे़ बेथ-सान, तानाक, दोर, यिबलाम हे़क्‍क्‍याङ् मगिद्‌दो नु कुघिरिबा पाङ्‌जुम्‍हाॽओ के़युङ्‌बाहाॽ मे़न्‍नाःन्‍तुन् मे़न्‍देसुसिन्॥ थेआङ्‌भे़ल्‍ले़ कनानिहाॽरे़ खे़न् ते़न्‍हाॽओ हाबा मे़म्‍मुन्‍ने युङ्‌मा निङ्‌वाॽ मे़जोगु॥

२८ आल्‍ल याङ्‌सि इस्राइलिहाॽ मुक्‍साम्‍साबा मे़बोःक्‍खे़आङ् खे़ङ्‌हाॽ खुन्‍छिॽ लागि साक्‍के़ल्‍ले़क् याःम्‍बक् चोःक्‍मा मे़बाङ्‌घुसि, कर खे़ङ्‌हाॽरे़ खे़ङ्‌हाॽ के़रे़क् आप्‍फाल्‍ले़आङ् मे़न्‍नाःत्‍तुन् मे़न्‍देसुसिन्॥

२९ गेजेरओ के़युङ्‌बा कनानिहाॽ एफ्राइमरे़ मे़नाःत्‍तुसिन्, खे़ल्‍ले़ चोगुल्‍ले़ कनानिहाॽ गेजेरओ खुन्‍छिॽनु सोरिक् मे़युङे़ मे़गरे़॥

३० जबुलुनरे़ कित्रोन नु नहलोलबा कनानिहाॽ मे़नाःत्‍तुन् मे़देसुसिन्, खे़ल्‍ले़ चोगुल्‍ले़ कनानिहाॽ खुन्‍छिॽनु सोरिक् मे़युङे़, हे़क्‍क्‍याङ् खे़ङ्‌हाॽरे़ खुन्‍छिॽ लागि खे़ङ्‌हाॽ साक्‍के़ल्‍ले़क् याःम्‍बक् चोःक्‍मा मे़बाङ्‌घुसि॥

३१ आसेररे़ अक्‍को, सिदोन, अहलाब, अक्‍जिब, हेलवा, अपेक नु रहोब के़युङ्‌बाहाॽ मे़नाःत्‍तुन् मे़देसुसिन्॥

३२ कम्‍भलॽरिक् आसेरिहाॽ कनानि यक्‌युङ्‌बाहाॽनु सोरिक् मे़युङे़, थेआङ्‌भे़ल्‍ले़ खे़ङ्‌हाॽरे़ खे़ङ्‌हाॽ मे़न्‍नाःत्‍तुन् मे़न्‍देसुसिन्॥

३३ नप्‍तालिरे़ बेथ-सेमेस नु बेथ-अनातबा यक्‌युङ्‌बाहाॽ मे़न्‍नाःत्‍तुसिन्, कर खे़प्‍मोबा कनानिहाॽनु मे़युङे़, हे़क्‍क्‍याङ् बेथ-सेमेस यक्‌युङ्‌बाहाॽ खे़ङ्‌हाॽरे़ खुन्‍छिॽ लागि साक्‍के़ल्‍ले़क् याःम्‍बक् के़जोःक्‍पा मे़बोःक्‍खे़॥

३४ एमोरिहाॽरे़ दानरे़ कुमुॽइदाङ्‌साहाॽ कोःक्‍मा फाङ्‌जङ्‌बा लाजेॽओ मे़नाःत्‍तुमे़देसुसि हे़क्‍क्‍याङ् खे़ङ्‌हाॽ ने़ने़बादे़न्‍नो युमा मे़म्‍भाःक्‍तुसिन्॥

३५ एमोरिहाॽरे़ हेरेस कोःक्‍मा, अय्‍यालोन नु साल्‍बिमओ मे़म्‍मुन्‍ने युङ्‌मा निङ्‌वाॽ मे़जोगु, कर योसेफरे़ कुधाःक्‍हाॽ खे़ङ्‌हाॽओ मुक्‍साम्‍साबा मे़बोःक्‍खे़आङ् खे़ङ्‌हाॽआङ् खुन्‍छिॽ लागि साक्‍के़ल्‍ले़क् याःम्‍बक् के़जोःक्‍पा मे़जोगुसि॥

३६ एदोमिहाॽरे़ खुन्‍छिॽ इःन्‍दोन् अक्रब्‍बिमबा थाम्‍माङ्‌बालाम् सेला थारिक्‍नुःल्‍ले़आङ् ना याङ्‌घुआङ् ने़स्‍से़रो॥

a 

१:१७ खे़ल्‍ले़ कुबेन् खाप्‍पुथ्‍यःङ् वरे़ङ्‌ले़ङ् चोःक्‍मा पोःङ्‌ॽ

बोकिमओ यहवे दाङ्‌बे़ल्‍ले़ कुमाङ्‌लाइङ्‌बा

२

यहवे दाङ्‌बे़ल्‍ले़ कुमाङ्‌लाइङ्‌बान् गिलगाललाम् बोकिमओ थोःक्‍सिङ् पे, हे़क्‍क्‍याङ् पाःत्‍तु, “आङ्‌गाॽ मिस्र लाजेॽलाम् खिनिॽ लःत्‍निङ् फे़त्‍निङ्, खे़ब्‍याङ् आङ्‌गाॽ खिनिॽ पाधे़बाहाॽ पिनिङ् मे़त्‍तुङ्‌सिङ्‌ङाङ् माङ्‌हे़क् चोगुङ्‌बा कन् लाजेॽओ खिनिॽ के़त्‍निङ् फे़त्‍निङ्॥ आङ्‌गाॽ पाःत्‍तुङ्, ‘आङ्‌गाॽ खिनिॽनु चोगुङ्‌ङाङ् वये़बा माङ्‌हुप्‍पिन् आभे़ल्‍ले़आङ् मे़भेःन्‍नान्॥

२ खिनिॽआङ् कन् लाजेॽबा मनाहाॽनु माङ्‌हे़क् मे़जोगे़म्‍मिन्‍ने़ॽ॥ खिनिॽ खे़ङ्‌हाॽरे़ खुन्‍छिॽ ले़त्‍ति तोःम्‍मादे़न्‍हाॽ लुःन्‍दे़म् पिरे़म्‍सिम्‍मे़ॽ॥’ कर खिनिॽ आङ्‌गाॽ आबाःन्‍निन् के़ङ्‌घे़प्‍सुम्‍मिन्॥ ओमे़त्‍ते़म्‍मे़ॽ, खिनिॽ थे़मा के़जोगुम्?

३ कल्‍ले़चोगुल्‍ले़ आङ्‌गाॽ पाःत्‍तुङ्‌ॽ, ‘आङ्‌गाॽ खे़ङ्‌हाॽ खिनिॽ तगिलाम् मे़नाःत्‍तुङ्‌सिङ्‌ङिन्‌ॽ॥ खिनिॽ लागि खे़ङ्‌हाॽ तिङ् नु खे़ङ्‌हाॽरे़ खुन्‍छिॽ माङ्‌हाॽ खिनिॽ लागि चे़न् मे़बोङ्‌ॽ॥’”

४ आल्‍ल यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ कन् पाःन्‍हाॽ इस्राइलिहाॽ मे़त्‍तुसिल्‍ले़, खे़ङ्‌हाॽ के़रे़क् वे़ःङ्‌ङाङ् वे़ःङ् मे़हाबे़॥

५ कल्‍ले़चोगुल्‍ले़ खे़न् ते़न्‍निल्‍ले़ कुमिङ् बोकिमa मे़युक्‍खु॥ खे़प्‍मो खे़ङ्‌हाॽरे़ यहवे दाङ्‌बे़ल्‍ले़ कुलागि सिदुङ्‌जभाहाॽ मे़दोन्‍दुरो॥

यहोसुःन् मासिङ्

६ यहोसुःल्‍ले़ इस्राइलिहाॽ लाम्‍मे़त्‍तुसिआङ् खे़ङ्‌हाॽ के़रे़क् खे़न् लाजेॽओ खुन्‍छिॽ लक्‍खोमा लक्‍को के़धाबा आप्‍फेक् लाजेॽहाॽ युक्‍मारे़ लागि मे़बे॥

७ यहोसुःन् हिङे़र थारिक् नु खुने़ॽ कुएगाङ्‌बा लाम्‍लोबाहाॽ मे़हिङे़र थारिक्, खे़ङ्‌हाॽरे़ यहवे दाङ्‌बे़ल्‍ले़ इस्राइलिहाॽरे़ खुन्‍छिॽ लागि चोगुबा के़रे़क् यम्‍ब्‌यम्‍बा याःम्‍बक्‍हाॽ मे़निसुआङ् वये़, मनाहाॽरे़ यहवे दाङ्‌बाओ माङ्‌से़वा याःम्‍बक् मे़जोगुर मे़वये़॥

८ नुनरे़ कुस्‍सा यहोसु, यहवे दाङ्‌बे़ल्‍ले़ कुसे़वारोबे़न्, किप् थिक्‍काङ् थिबोङ् तङ्‌बेरे़ मासिङ्,

९ हे़क्‍क्‍याङ् खे़ङ्‌हाॽरे़ खुने़ॽ गास कोःक्‍मा थाङ्‌गे़त् ले़प्‍माङ् एफ्राइमबा कोःक्‍मा फाङ्‌जङ्‌बा लाजेॽओ के़ने़बा खुने़ॽए कुलक्‍खोमा लक्‍कोबा तिम्‍नथ-हेरेसबा इःन्‍दोओ मे़जिक्‍खुरो॥

यहवे दाङ्‌बे़ल्‍ले़ कुइङ्‌जाङ्‌ङिन् इस्राइलरे़ मे़इःत्‍तुन्

१० खे़न् काक् थाःक्‍कोबा के़रे़क् मनाहाॽ खुन्‍छिॽ पाधे़बाहाॽनु तङ्‌सिङ्‌से़ मे़बे॥ याङ्‌सि वेॽ थाःक्‍हाॽ मे़गे़रे़ मे़धाङे़ खे़ङ्‌हाॽरे़ यहवे दाङ्‌बे़न् कुसिङ् मे़न्‍निःत्‍तुन् हे़क्‍क्‍याङ् खुने़ॽ इस्राइलिहाॽरे़ लागि चोगुआङ् वये़बा याःम्‍बक्‍हाॽआङ् मे़न्‍निसुन्॥

११ आत्‍तिन् पाःन्‍निन् यहवे दाङ्‌बे़ल्‍ले़ कुनिमो ताप्‍फे़ःम्‍बा चोगे़, इस्राइलिहाॽरे़ हाबा खे़न् चोःक्‍मा मे़हेःक्‍तु, हे़क्‍क्‍याङ् बाल माङ्‌हाॽ से़वा मे़प्‍मा मे़हेःक्‍तुसि॥

१२ मिस्रलाम् खुन्‍छिॽ के़लःप्‍पा के़भे़प्‍पा आप्‍फेक् पाधे़बाहाॽरे़ खुन्‍छिॽ यहवे दाङ्‌बा निङ्‌वाॽफुमाङ्‌ङिन् मे़ले़रुआङ् खे़ङ्‌हाॽ वेॽ माङ्‌हाॽ मे़नाःत्‍तु मे़दिम्‍दुसि इग्र खुन्‍छिॽ कब्रिङ् पिसाङ् के़युङ्‌बा मे़न्‍छाम् सुवाङ्‌हाॽरे़ खुन्‍छिॽ माङ्‌हाॽ मे़दिम्‍दुसि॥ खे़ङ्‌हाॽ खे़न् माङ्‌हाॽरे़ खुन्‍छिॽ तगि साबन् मे़भन्‍छिङ्, हे़क्‍क्‍याङ् यहवे दाङ्‌बे़न् कुसिक् पोगे़र मे़याःन्‍दु॥

१३ खे़ङ्‌हाॽरे़ यहवे दाङ्‌बे़न् मे़ले़रुआङ् बाल नु अस्‍तोरेत माङ्‌हाॽ से़वा मे़मे़त्‍तुसि॥

१४ यहवे दाङ्‌बे़न् इस्राइलिहाॽनु कुसाक्‍के़न् पोगे़ खे़ल्‍ले़ चोगुल्‍ले़ खे़ङ्‌हाॽ फाःन्‍दाहाॽ नु आनाप्‍नाप्‍पाहाॽरे़ खुन्‍छिॽ हुक्‍को थासुसिआङ् खे़ङ्‌हाॽरे़ मे़नाप्‍तुसिर याःन्‍दुसि॥ खुने़ॽ खे़ङ्‌हाॽरे़ खुन्‍छिॽ कब्रिङ् पिसाङ्‌बा निङ्‌मिहाॽओ सङ्‌घुदेसुसि, खे़ब्‍याङ् निङ्‌मिहाॽरे़ खुन्‍छिॽ तगि खे़ङ्‌हाॽरे़ थःप्‍मा मे़न्‍छुक्‍तुन्॥

१५ खे़ङ्‌हाॽ थङ्‌ङो थक्‍से़ मे़लःन्‍दे़ थक्‍मा यहवे दाङ्‌बे़ल्‍ले़ के़आःप्‍पा साम्‍दिङ् पिरुसिबा कुसिक् खे़ङ्‌हाॽरे़ खुन्‍छिॽ सम्‍धाङ् तुक्‍खे लाक्‍खेहाॽ तारु, हे़क्‍क्‍याङ् खे़ङ्‌हाॽ साॽरिक् के़साक्‍पो मे़ध्‍ये़रो॥

यहवे दाङ्‌बे़ल्‍ले़ कुमनाहाॽ ताङ्‌से़ःप्‍तुसि

१६ यहवे दाङ्‌बे़ल्‍ले़ खे़ङ्‌हाॽओ खासे़न्‍लोःम्‍बाहाॽ लःत्‍तुसि, खे़ङ्‌हाॽरे़ कन् आनाप्‍नाप्‍पाहाॽरे़ खुन्‍छिॽ हुक्‍कोलाम् खे़ङ्‌हाॽ मे़से़ःप्‍तुसि॥

१७ कर खे़ङ्‌हाॽरे़ कन् खासे़न्‍लोःम्‍बाहाॽरे़ खुन्‍छिॽ पाःन्‍हाॽआङ् मे़ङ्‌घे़प्‍सुन्॥ खे़ङ्‌हाॽ याम्‍बोःप्‍मा याःम्‍बक् के़जोःक्‍पा कुइसिःक् वेॽ माङ्‌हाॽ से़वा मे़प्‍मासि नु खे़ङ्‌हाॽरे़ खुन्‍छिॽ तगि साबन् फन्‍छिङ्‌मा मे़हेःक्‍ते़॥ खे़ङ्‌हाॽरे़ खुन्‍छिॽ आबाङे पाधे़बाहाॽरे़ मे़नाःत्‍तु मे़दिम्‍दुबा निङ्‌वाॽफुमाङ्‌ङिल्‍ले़ कुइङ्‌जाङ्‌ङो लाङ्‌घेःक्‍मा लाम्‍मिन् हाराए मे़ले़रु मे़देसु॥

१८ आप्‍फाल्‍ले़साङ् यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ लागि खासे़न्‍लोःम्‍बाहाॽ फोःक्‍खुसिल्‍ले़, यहवे दाङ्‌बे़न् खे़न् खासे़न्‍लोःम्‍बान्‍नु वये़, हे़क्‍क्‍याङ् खे़न् कुहिङ्‌हिङ् खुने़ॽ खे़ङ्‌हाॽ निङ्‌मिहाॽरे़ खुन्‍छिॽ हुक्‍कोलाम् ताङ्‌से़ःप्‍तुसिआङ् पत्‍छे़॥ आभे़ल्‍ले़साङ् खे़ङ्‌हाॽरे़ खुन्‍छिॽ निङ्‌मिहाॽरे़ ताप्‍फेःल्‍लिक् मे़मे़त्‍तुसि हे़क्‍क्‍याङ् तुक्‍खे मे़जाःत्‍तुसिआङ् खे़ङ्‌हाॽ मे़यारे़ल्‍ले़ यहवे दाङ्‌बे़ल्‍ले़ खे़ङ्‌हाॽ लुङ्‌माॽ तुक्‍तुसि॥

१९ कर खे़न् खासे़न्‍लोःम्‍बान् मासिङ्‌नुमे़ःन्‍ने एयाङ्‌बा साम्‍माङ्‌हाॽ मे़दिम्‍दुसि हे़क्‍क्‍याङ् खे़ङ्‌हाॽरे़ खुन्‍छिॽ तगि साम्‍बोन् मे़भन्‍छिङ्‌ङाङ् से़वा मे़मे़त्‍तुसिर खे़ङ्‌हाॽ खुन्‍छिॽ पाधे़बाहाॽनुःल्‍ले़ आल्‍लसाङ् यरिक् फे़त्‍मे़लाॽरे़॥ खे़ङ्‌हाॽरे़ खुन्‍छिॽ ताप्‍फे़ःम्‍बा ये़प्‍ले़क्‍किन् नु हादिङ् थक्‍मा सुत्‍नाःन् ले़प्‍मा मे़न्‍दे़न्‍दे़न्॥

२० कल्‍ले़चोगुल्‍ले़ यहवे दाङ्‌बे़न् इस्राइलिहाॽनु हाङ्‌गे़न् सिक्‍चा लोरे़आङ् पाःत्‍तु, “आङ्‌गाॽ कन्‍हाॽरे़ खुन्‍छिॽ पाधे़बाहाॽनु चोगुङ्‌बा माङ्‌हुप्‍पिन् कन् सुवाङ्‌बा मनाहाॽरे़ मे़भेःन्‍दुबा नु आङ्‌गाॽ आइङ्‌जाङ्‌ङिन् मे़ङ्‌घे़प्‍सुम्‍बाल्‍ले़ चोगुल्‍ले़,

२१ आल्‍ल यहोसुःल्‍ले़ कुसिमा ये़म्‍मो ले़रुधसिबा कन् के़रे़क् सुवाङ्‌हाॽलाम् लत्‍छा आत्‍तिन् सुवाङ्‌ङिन्‍नाङ् इस्राइललाम् आङ्‌गाॽ मे़नाःत्‍तान् मे़देआन्॥

२२ खे़ङ्‌हाॽरे़ खुन्‍छिॽ पाधे़बाहाॽरे़ मे़जोगुबा हे़क्‍केए खे़ङ्‌हाॽ यहवे दाङ्‌बे़ल्‍ले़ कुलाम्‍मो कुदोःप्‍मा लाङ्‌मे़घेःक्‍पि हाग फाॽआङ् ओमे़प्‍मासिरे़ लागि कन् सुवाङ्‌हाॽलाम्‍बाए आङ्‌गाॽ इस्राइलिहाॽ साॽरुङ्‌सिङ्‌ॽ॥”

२३ कल्‍ले़चोगुल्‍ले़ यहवे दाङ्‌बे़ल्‍ले़ खे़न् मे़न्‍छाम् सुवाङ्‌हाॽ हने़ खे़प्‍मो युङ्‌मा फाःक्‍तुसिआङ् वये़, हे़क्‍क्‍याङ् खुने़ॽ यहोसुःल्‍ले़ कुहुक्‍को मे़धासुसिन्‍नाङ् खे़ङ्‌हाॽ हारा मे़नाःत्‍तुन् मे़देसुसिन्‍लो॥

a 

२:५ खे़न् कुबेन् यम्‍बा इक्‍लाओ हाःप्‍मा पोःङ्‌ॽ

कनान के़युङ्‌बा के़याःक्‍पा मे़न्‍छाम् सुवाङ्‌हाॽ

३

कनान लाजेॽओ थङ् पोःक्‍खे़बान् मे़न्‍दुम् मे़न्‍निए के़वाॽबा इस्राइलिहाॽरे़ खुन्‍छिॽ निङ्‌वाॽ साॽमारे़ लागि यहवे दाङ्‌बे़ल्‍ले़ कुभा मे़न्‍छाम् सुवाङ्‌हाॽ युङ्‌मा फाःक्‍तुसिआङ् वये़॥

२ इस्राइलओ याङ्‌सि के़गे़प्‍पा के़धाङ्‌बा थाःक्, इग्र तगि थङ् चोःक्‍मा मे़ल्‍ले़ए के़वाॽबाहाॽ, आक्‍खेलॽरिक् थङ् चोःक्‍मा हुॽमासि के़लॽबा यहवे दाङ्‌बे़ल्‍ले़ कुनिङ्‌वाॽ वये़॥

३ खे़न् मे़न्‍छाम् सुवाङ्‌हाॽग हाबा कन्‍हाॽएरो– पलिस्‍तिबा ङासि युक्‍साबाहाॽ, के़रे़क् कनानिहाॽ, सिदोनि नु ले़बनानबा कोःक्‍माहाॽओ बाल-हेर्मोन कोःक्‍मालाम् ले़बो-हमात थारिक् के़युङ्‌बा हिब्‍बिहाॽ॥

४ खुने़ॽ चोःक्‍मा कोःत्‍तुबान् मोसालाम् खे़ङ्‌हाॽरे़ खुन्‍छिॽ पाधे़बाहाॽ यहवे दाङ्‌बे़ल्‍ले़ पिरुसिबा इङ्‌जाङ्‌हाॽ इस्राइलिहाॽरे़ मे़इःत्‍तु मे़नाःत्‍तुबि मे़ःम्‍बि फाॽआङ् साॽमारे़ लागि वये़॥

५ कम्‍भलॽरिक् इस्राइलिहाॽ कनानि, हित्‍ति, एमोरि, परिज्‍जि, हिब्‍बि नु यबुसिहाॽनु सोरिक् युङ्‌मा पोःक्‍खे़,

६ खे़ङ्‌हाॽरे़ कनानिहाॽरे़ खुन्‍छिॽ मे़न्‍छुमा साहाॽ मेःक्‍खिम् मे़मे़त्‍तुसि, हे़क्‍क्‍याङ् खुन्‍छिॽ मे़न्‍छुमा साहाॽआङ् खे़ङ्‌हाॽरे़ खुन्‍छिॽ ये़म्‍बित्‍छासाहाॽ नु मेःक्‍खिम् मे़मे़त्‍तुसि, हे़क्‍क्‍याङ् खुन्‍छिॽ माङ्‌हाॽआङ् से़वा मे़प्‍मा मे़हेःक्‍तुसिरो॥

ओत्‍निएले़न् इस्राइलओ खासे़न्‍लोःम्‍बा पोःङ्‌ॽ

७ आत्‍तिन् पाःन्‍निन् यहवे दाङ्‌बे़ल्‍ले़ कुनिमो ताप्‍फे़ःम्‍बा चोगे़ इस्राइलिहाॽरे़ हाबा खे़न् मे़जोगु॥ खे़ङ्‌हाॽरे़ यहवे दाङ्‌बा खुन्‍छिॽ निङ्‌वाॽफुमाङ्‌ङिन् निङ्‌वाॽ मे़भेःत्‍छु हे़क्‍क्‍याङ् बाल माङ्‌हाॽ नु असेरा साम्‍माङ्‌हाॽ से़वा मे़मे़त्‍तुसि॥

८ इस्राइलिहाॽनु वहवे दाङ्‌बे़न् कुसिक् पोगे़, हे़क्‍क्‍याङ् खुने़ॽ खे़ङ्‌हाॽ अराम-नाहारैमबा हाङ् कुसन-रिसातैमरे़ कुहुक्‍को सङ्‌घुसि, इस्राइलिहाॽ ये़त्‍छि तङ्‌बे थारिक् कुसन-रिसातैमरे़ कुयुक्‍को मे़वये़॥

९ कर आल्‍ल इस्राइलिहाॽरे़ कुभाॽरे़ लागि यहवे दाङ्‌बे़न् पेलि मे़भाक्‍तु, हे़क्‍केःल्‍ले़ खुने़ॽ खे़ङ्‌हाॽ से़ःप्‍मासिरे़ लागि कालेबरे़ कुन्‍साॽ कनजरे़ कुस्‍सा ओत्‍निएले़न् फोःक्‍खु, हे़क्‍क्‍याङ् खे़ल्‍ले़ खे़ङ्‌हाॽ चोःक्‌युम्‍भो पिरुसि॥

१० यहवे दाङ्‌बे़ल्‍ले़ कुयाम्‍साम्‍मिन् खे़ल्‍ले़ओ ये़, हे़क्‍क्‍याङ् खे़न् इस्राइलओ लाम्‍लोबा पोःक्‍खे़॥ खे़न् थङ् चोःक्‍मारे़ लागि लःन्‍दे़, खे़ब्‍याङ् यहवे दाङ्‌बे़ल्‍ले़ आरामबा हाङ् कुसन-रिसातैमे़न् खे़ल्‍ले़ कुहुक्‍को थासु॥ ओत्‍निएलरे़ खे़न् नाःन्‍दु॥

११ कम्‍भलॽरिक् कनजरे़ कुस्‍सा ओत्‍निएले़न् मे़न्‍छिए थारिक् लाजेॽओ लिबोङ् तङ्‌बे थारिक् सनारुङ् पोःक्‍खे़रो॥

एहुदे़न् इस्राइलबा खासे़न्‍लोःम्‍बा पोःङ्‌ॽ

१२ याम्‍मो इस्राइलिहाॽरे़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न् मे़जोगु॥ कल्‍ले़चोगुल्‍ले़ यहवे दाङ्‌बे़ल्‍ले़ मोआबबा हाङ् एग्‍लोने़न् इस्राइलओ के़धुम्‍बा चोगु॥

१३ एग्‍लोनरे़ अम्‍मोनिहाॽ नु अमालेकिहाॽ थङ्‌ले़ लागि फुक्‍खुसि, हे़क्‍क्‍याङ् इस्राइलिहाॽ थङ्‌ङो फप्‍मासिरे़ लागि तगि मे़धासिङ्, खम्‍भ्‍याङ् खे़बक्‍सिङ्‌हाॽ के़युङ्‌बा ये़क्‌यक्‍किन् हुक्‍को मे़धासु॥

१४ इस्राइलिहाॽ थिबोङ्‌ङाङ् ये़त्‍छि तङ्‌बे थारिक् मोआबबा हाङ् एग्‍लोनरे़ कुयुक्‍को मे़वये़॥

१५ याम्‍मो खे़ङ्‌हाॽरे़ कुभाॽरे़ लागि यहवे दाङ्‌बे़न् पेलि मे़भाक्‍तु, हे़क्‍क्‍याङ् खुने़ॽ लत्‍छा मना, इग्र बेन्‍यामिनि गेराःल्‍ले़ कुस्‍सा, फे़ङ्‌हुक्‍या एहुदे़न् खे़ङ्‌हाॽ चोःक्‌युम्‍भो पिमासिरे़ लागि फोःक्‍खु॥ इस्राइलिहाॽरे़ मोआबबा हाङ् एग्‍लोनओ खुन्‍छिॽ सुर्तुक् हुङ्‌से़ मे़बाङ्‌घुमे़देसु॥

१६ एहुदरे़ आप्‍फेक् कुलागि हुक्‍सिक्‍थिक् यारिक् केःम्‍बा ने़प्‍माङ् ले़प्‍माङ् कुया के़बप्‍पा ताभेधिक् कुजुक्‌वा कुगे़ङ्‌ङोनु कुलाङ् से़बङ्‌बो कुदेःत्‍तिल्‍ले़ ते़प्‍तुआङ् हेॽसिङ्॥

१७ खे़न् एगाङ् खुने़ॽ मोआबबा हाङ् एग्‍लोनओ एःङ् तेॽरुआङ् पे॥ एग्‍लोने़न् साॽरिक् के़मे़ॽबा मना वये़॥

१८ एहुदरे़ एःङ्‌याङ्‌ङिन् तोःन्‍दु सुरुआङ् खे़ल्‍ले़ एःङ् के़बङ्‌बा के़भे़प्‍पा मनान् पाङ्‌घुदेसु॥

१९ खुने़ॽ आप्‍फेक् चैँ गिलगालओ के़युङ्‌बा, नावाइत्‍लाहाॽ के़युङ्‌बादे़न्‍ओलाम् नुःक्‍खे़भे़रे़, हे़क्‍क्‍याङ् खे़ल्‍ले़ मे़त्‍तु, “पयम् हाङ्‌ङे, आङ्‌गाॽ आदाङ्‌बा स्‍वाःत्‍ताङ् थे़माइ मे़प्‍मा कत्‍ने़॥”

खे़ब्‍याङ् एग्‍लोनरे़ मे़म्‍बाःप्‍मा इङ्‌जाङ् पिरुआङ् खुने़ॽ कुसे़वारोबाहाॽ लाःक्‍कात् पाङ्‌घुसि॥

२० आल्‍ल खुने़ॽ कुहिम्‍मोबा कौसिओ सुसु के़लॽबा याक्‍फाङ्‌ङो युङे़गरे़ल्‍ले़ एहुदे़न् कुबेसाङ् फे़रे़आङ् मे़त्‍तु, “यहवे दाङ्‌बालाम् आदाङ्‌बा आङ्‌गाॽ थे़माइ मे़प्‍मा पान् वाॽ॥”

२१ खे़ब्‍याङ् एग्‍लोने़न् खुने़ॽ कुयुक्‍नाओलाम् पोगे़, हे़क्‍क्‍याङ् एहुदरे़ खुने़ॽ कुभे़ङ्‌वा हुक्‍किल्‍ले़ कुजुक्‌वा कुलाङ्‌से़बङ्‌बा ले़प्‍माङ् के़बप्‍पा ताभेन् लःत्‍तुआङ् खुने़ॽ कुसाप्‍पोःक्‍को फनॽ थुबु॥

२२ ताभेन् कुलाःन्‍नु सोरिक् लासे़, हे़क्‍क्‍याङ् खे़ल्‍ले़ कुएःक्‍को पर्दॽ लःन्‍दे़॥ कुसोःत्‍तिल्‍ले़ ताभेन् चिबन् पन्‍छु॥ खुने़ॽ ताभेन् मे़लःत्‍तुन्, कर हाबा हे़क्‍केलॽरिक्‍के ले़रुध॥

२३ खे़ब्‍याङ् एहुदरे़ याक्‍फाङ्‌ङोबा लाम्‍धेःत्‍हाॽ सुबुआङ् ए़त्‍तुध हे़क्‍क्‍याङ् लक्‍खुम्‍मो थासिङ् ये़॥

२४ आल्‍ल खुने़ॽ लाःक्‍कात् लःन्‍दे़ चुरे़आङ् एग्‍लोनरे़ कुसे़वारोबाहाॽ सिगाङ् मे़लासे़, खे़ब्‍याङ् लाम्‍धेःत्‍हाॽओ तिमिक् पत्‍छे़बा मे़निसुआङ् खे़ङ्‌हाॽरे़ मे़बाःत्‍तु, “हाङ्‌ङिन् खुने़ॽ कुहिम्‍मोबा सुसु के़लॽबा थाःङ्‌स्‍मा याक्‍फाङ्‌ङो पाहारा युङ्‌सिङ्‌ङाङ् युङ्‌बिला॥”

२५ यरिक् ये़म् थारिक् खे़ङ्‌हाॽरे़ मे़हाङ्‌घुआङ् मे़युङे़ल्‍ले़ खुन्‍छिॽ निङ्‌सिसि लॽरे़, हे़क्‍केसाङ् एग्‍लोनरे़ थाःङ्‌स्‍मा याक्‍फाङ्‌ङोबा लाम्‍धेःत्‍हाॽ मे़न्‍हन्‍दुन्॥ खे़ब्‍याङ् खे़ङ्‌हाॽरे़ तिमिक्‍हाॽ मे़देॽरुआङ् लाम्‍धेःत्‍हाॽ मे़हन्‍दु, हे़क्‍क्‍याङ् खुन्‍छिॽ दाङ्‌बान् खाम्‍बाङ्‌ङो स्‍ये़आङ् ने़स्‍से़बा मे़दुमु॥

२६ खे़ङ्‌हाॽरे़ मे़हाङ्‌घुआङ् मे़युङे़ल्‍ले़ एहुदे़न् फिःन्‍छिङ्‌ङाङ् खे़त्‍छिङ्॥ खुने़ॽ नावाइत्‍लाहाॽ के़युङ्‌बादे़न् लाम्‍बा लिःन्‍छिङ् पेआङ् सिरा मे़प्‍मनाबा ते़न्‍नो के़रे़॥

२७ हे़क्‍क्‍याङ् एफ्राइमबा कोःक्‍मा फाङ्‌जङ्‌बा लाजेॽओ के़रे़आङ् खुने़ॽ सादाङ्‌ङिन् मुःत्‍तु, खम्‍भ्‍याङ् इस्राइलिहाॽ कोःक्‍माओलाम् खुने़ॽनु मे़ये़आङ् खुने़ॽ खे़ङ्‌हाॽ तगि तेॽरुसि॥

२८ एहुदरे़ खे़ङ्‌हाॽ मे़त्‍तुसि, “आङ्‌गाॽ आएगाङ् फे़रे़म्‍मे़ॽ, थेआङ्‌भे़ल्‍ले़ यहवे दाङ्‌बे़ल्‍ले़ खिनिॽ निङ्‌मि मोआबिहाॽ खिनिॽ हुक्‍के़सुप्‍तिआङ् वाॽ॥” कल्‍ले़चोगुल्‍ले़ खे़ङ्‌हाॽ खुने़ॽ कुएगाङ् कुएगाङ् मे़धासिङ्‌ङाङ् मे़ये़ खे़ब्‍याङ् खे़ङ्‌हाॽरे़ मोआब कत्‍नाहाङ् यर्दन वहःङ् कुयाओबा लुङ्‌हाॽ हुक्‍काप् मे़जोगु, हे़क्‍क्‍याङ् खे़प्‍मोलाम् आत्‍तिन्‍हाॽआङ् नाधाःम्‍बि पेःक्‍मा मे़म्‍भाःक्‍तुसिन्॥

२९ खे़ङ्‌हाॽरे़ खे़ल्‍ले़ याःन्‍दिक् खप्‍मे़न् हे़न्‍छिङ् थिबोङ् मोआबिहाॽ मे़से़रुसि॥ खे़ङ्‌हाॽ के़रे़क् के़धुम्‍बा नु मुक्‍के़गुबा ये़म्‍बित्‍छा मे़वये़॥ लत्‍छाआङ् खे़त्‍छिङ्‌मा मे़ङ्‌घोसे़न्॥

३० कम्‍भलॽरिक् खे़ल्‍ले़ याःन्‍दिक् इस्राइलिहाॽरे़ मोआबे़न् खुन्‍छिॽ युक्‍को मे़दारु, हे़क्‍क्‍याङ् लाजेॽओ ये़प्‍पोङ् तङ्‌बे थारिक् सनारुङ् पोःक्‍खे़आङ् ने़स्‍से़रो॥

समगरे़न् इस्राइलओ खासे़न्‍लोःम्‍बा पोःङ्‌ॽ

३१ एहुदरे़ कुएगाङ् अनातरे़ कुस्‍सा समगरे़न् लाम्‍लोबा पोःक्‍खे़॥ खुने़ॽ किप् तुक्‍सि पलिस्‍तिहाॽ पित् नाःप्‍मा तक्‍काःत्‍तिल्‍ले़ से़रुसि॥ खे़ल्‍ले़आङ् इस्राइलिहाॽ ताङ्‌से़ःप्‍तुसिरो॥

दबोरा नु बाराक

४

एहुदे़न् मासिङ्‌ङाङ् एगाङ् इस्राइलिहाॽरे़ यहवे दाङ्‌बे़ल्‍ले़ कुनिमो थे़माःन् ताप्‍फे़ःम्‍बा चोगे़ याम्‍मो हाबा खे़न्‍ने मे़जोगु॥

२ कल्‍ले़चोगुल्‍ले़ यहवे दाङ्‌बे़ल्‍ले़ खे़ङ्‌हाॽ हासोरओ युक् के़जोःक्‍पा कनानि हाङ् याबिनरे़ कुहुक्‍को सङ्‌घुसि॥ खे़ल्‍ले़ कुधक्‍मोबा सिसराःन् वये़, खुने़ॽ हरोसेत हग्‍गोयिमओ युङे़॥

३ सिसराःल्‍ले़ किप् फाङ्‌सि फे़न्‍जेॽ अन्‍लाधाहाॽ कत्‍तुसि, हे़क्‍क्‍याङ् खुने़ॽ इस्राइलिहाॽ निबोङ् तङ्‌बे थारिक् साॽरिक् तुक्‍के चाःत्‍तुसि॥ खे़ल्‍ले़ चोगुल्‍ले़ इस्राइलिहाॽरे़ आभाॽरे़ॽ फाॽआङ् यहवे दाङ्‌बे़न् पेलि मे़भाक्‍तु॥

४ खे़न् ये़म्‍मो लप्‍पिदोतरे़ कुमेत् दबोराःन् इस्राइलिहाॽरे़ खुन्‍छिॽ लाम्‍लोमा वये़॥ खुने़ॽ माङ्‌निङ्‌वाॽपान् के़बाःप्‍मा वये़॥

५ खुने़ॽ एफ्राइमबा कोःक्‍मा फाङ्‌जङ्‌बा लाजेॽ रामा नु बेथेल लुम्‍मो के़ने़बा दबोराःल्‍ले़ कुघे़बक्‍सिङ्‌ङिल्‍ले़ कुसिगाङ् युङे़र वये़, हे़क्‍क्‍याङ् इस्राइलिहाॽ खुने़ॽओ खासे़न्‍ले़ लागि मे़द्‌ये़र मे़वये़॥

६ खुने़ॽ नप्‍तालिबा केदेसलाम् अबिनोअमरे़ कुस्‍सा बाराके़न् उःप्‍मा पाङ्‌घुसिआङ् खुने़ॽ खे़न् मे़त्‍तु, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुइङ्‌जाङ् अक्‍तङ्‌बा वाॽ– ‘खे़ने़ॽ पेगे़ॽआङ् नप्‍तालि नु जबुलुनबा थिबोङ् हे़न्‍छिङ् मनाहाॽ फुक्‍खे़से़ॽ हे़क्‍क्‍याङ् खे़ङ्‌हाॽ खे़ने़ॽनु सोरिक् तबोर कोःक्‍माओ तेॽरे़से़ॽ॥

७ आङ्‌गाॽ याबिनरे़ कुधक्‍मोबा सिसराःन् किसोन वहःङ्‌ङो खुने़ॽ कुअन्‍लाधाहाॽ नु खुने़ॽ के़रे़क् कुधक्‍सुबाहाॽआङ् लःत्‍तुङ् फे़त्‍तुङ्‌सिङ् हे़क्‍क्‍याङ् खे़ङ्‌हाॽ खे़ने़ॽ के़हुक्‍को पिने़रो॥’”

८ बाराके़ल्‍ले़ मे़त्‍तु, “खे़ने़ॽ आङ्‌गाॽनु सोरिक् के़बेःक्‍ने़भग्र आङ्‌गाॽ पेःक्‍का, कर खे़ने़ॽ के़म्‍बेःक्‍ने़न्‍ने़भग्र आङ्‌गाॽआङ् मे़बेःक्‍कान्॥”

९ दबोराःल्‍ले़ मे़त्‍तु, “से़क्‍खासाङ् आङ्‌गाॽ खे़ने़ॽनु पेःक्‍का, कर खे़ने़ॽ के़बेःक्‍साङ् मिङ्‌सो इङ्‌धाङ् के़ङ्‌घोसुन्‌ॽ, थेआङ्‌भे़ल्‍ले़ यहवे दाङ्‌बे़ल्‍ले़ सिसराःन् मे़न्‍छुमा थिक्‍ले़ कुहुक्‍को थासुॽ॥” खे़ब्‍याङ् दबोराःन् पोगे़आङ् बाराके़न्‍नु केदेस थासिङ्॥

१० बाराके़ल्‍ले़ जबुलुन नु नप्‍तालिन् केदेसओ उःत्‍तुसि, हे़क्‍क्‍याङ् थिबोङ् हे़न्‍छिङ् मनाहाॽरे़ खुने़ॽ मे़दिम्‍दु, हे़क्‍क्‍याङ् दबोराःन्‍नाङ् खुने़ॽनु पे॥

११ आल्‍ल केनि हेबेररे़, इग्र मोसाःल्‍ले़ कुङ्‌गुङ्‌बा होबाबरे़ कुमुॽइदाङ्‌साःल्‍ले़ वेॽ केनिहाॽ तिम्‍मा नाॽरुसिआङ् केदेस कुबेसाङ्‌बा सानन्‍निमओ के़युङ्‌बा यहिबा सिङ्‌बुङ् निःत्‍ताङ् खुने़ॽ कुसाःङ्‌गाहिम्‍मिन् खिङ्‌घुआङ् ने़स्‍से़॥

१२ अबिनोअमरे़ कुस्‍सा बाराके़न् तबोर कोःक्‍माओ पेआङ् याक् के़लॽबा सिसराःन् मे़मे़त्‍तु॥

१३ खे़ब्‍याङ् खुने़ॽ किप् फाङ्‌सि फे़न्‍जेॽ कुअन्‍लाधाहाॽ नु कुधक्‍सुबाहाॽ हरोसेत हग्‍गोयिमलाम् किसोन वहःङ्‌ङो फुक्‍खुसि॥

१४ खे़ब्‍याङ् दबोराःल्‍ले़ बाराके़न् मे़त्‍तु, “पोगे़ॽ, आइन्‍बा ये़न् यहवे दाङ्‌बे़ल्‍ले़ सिसराःन् खे़ने़ॽ के़हुक्‍को के़बिरे़आङ् वाॽ॥ यहवे दाङ्‌बे़न् खे़ने़ॽ के़दगि पेआङ् वाॽ॥” कल्‍ले़चोगुल्‍ले़ बाराके़न् तबोर कोःक्‍माओलाम् यो थासिङ् ये़, खम्‍भ्‍याङ् थिबोङ् हे़न्‍छिङ् मनाहाॽ खे़ल्‍ले़ कुएगाङ् कुएगाङ् मे़ये़॥

१५ बाराके़ल्‍ले़ थङ्‌ङो फप्‍मासिनुःल्‍ले़ तगिए यहवे दाङ्‌बे़ल्‍ले़ सिसराःन्, खुने़ॽ के़रे़क् कुअन्‍लाधाहाॽ नु सोरिक् थक्‍सुबाहाॽआङ् मे़नाक्‍ते़र याःन्‍दुसि हे़क्‍क्‍याङ् ताभेःल्‍ले़ च्‍ये़प्‍तुसि॥ सिसराःन् कुअन्‍लाओलाम् थासिङ्‌ङाङ् लाङ्‌घेगे़आङ्‌ङे खे़त्‍छिङ्॥

१६ बाराके़ल्‍ले़ अन्‍लाधाहाॽ नु थक्‍सुबाहाॽ हरोसेत हग्‍गोनियम थे़म्‍बा नाःत्‍तुसि, हे़क्‍क्‍याङ् के़रे़क् थक्‍सुबाहाॽ ताभेःल्‍ले़ मे़क्‍खुसि॥ लत्‍छाआङ् मे़न्‍हिङे़न्॥

१७ कत्‍ना सिसराःन्‍ग लाङ्‌घेगे़र खे़त्‍छिङ्‌ङाङ् केनि हेबेररे़ कुमेत् याएलरे़ कुसाःङ्‌गाहिम्‍मो लासे़, थेआङ्‌भे़ल्‍ले़ हासोरबा हाङ् याबिन नु केनि हेबेररे़ खुन्‍छिॽ हिम्‍सयङ् लुम्‍मो मे़दङे़आङ् मे़वये़॥

१८ याएले़न् सिसराःल्‍ले़ कुदुम्‍से़ लःन्‍दे़, हे़क्‍क्‍याङ् खुने़ॽ मे़त्‍तु, “आदाङ्‌बे, आङ्‌गाॽ ले़प्‍माङ् थाङे़ॽ, सिगाङ् थाङे़ॽ॥ मे़गिसे़न्‍ने़ॽ॥” कल्‍ले़चोगुल्‍ले़ सिसराःन् साःङ्‌गाहिम्‍मो लासे़, हे़क्‍क्‍याङ् खुने़ॽ खे़न् खाम्‍देःत् थिक्‍ले़ खाप्‍तु॥

१९ सिसराःल्‍ले़ खुने़ॽ मे़त्‍तु, “आङ्‌गाॽ चबे़ःत्‍छिक् च्‍वाःत् थुङ्‌मा पिराङ्‌ङे़ॽ॥ आङ्‌गाॽ साॽरिक् आवामिःक्ते़आङ वाॽ॥” खे़ब्‍याङ् खुने़ॽ पित्‍नुःल्‍ले़ के़दिम्‍बा सिहोॽबा सुक्‌वान् फाःक्‍खुआङ् खे़न् थुङ्‌मा पिरु, खम्‍भ्‍याङ् खुने़ॽ याम्‍मो खाम्‍देःत्‍तिल्‍ले़ खाप्‍तु॥

२० सिसराःल्‍ले़ मे़त्‍तु, “साःङ्‌गाहिम् लाम्‍धेःत्‍तोए खे़ने़ॽ ये़बेगरे़ॽ, हे़क्‍क्‍याङ् कुभा मे़दाआङ् खे़ने़ॽ अक्‍खेलॽरिक् से़ःन्‍के़म्‍दोॽ, ‘कप्‍मो कुभा मना वाॽबि’ हे़क्‍केःल्‍ले़ खे़ने़ॽ मे़त्‍ते़से़ॽ ‘होप्‍लो॥’”

२१ कर हेबेररे़ कुमेत् याएलरे़ साःङ्‌गाहिम्‍मोबा लक्‍चु थिक् नु मरःङ्‌ग्‍या थिक् याङ्‌सिङ् हे़क्‍क्‍याङ् सिसराःन् पना नासे़आङ् मुरुक् खारुक् इप्‍से़बा ये़म्‍मो स्‍वाःत्‍ताङ् खुने़ॽ कुबेसाङ् पे॥ याएलरे़ सिसराःल्‍ले़ कुन्‍सिःन्‍बे़न् फ्‍याक् लस्‍सुआङ् खाम्‍बाङ्‌ङिन् सुसुर थारिक् लक्‍चुःन् थे़प्‍तु, हे़क्‍क्‍याङ् खे़न् स्‍ये़॥

२२ बाराके़ल्‍ले़ सिसराःन् नाःत्‍तुर त्‍ये़ःल्‍ले़ याएले़न् खुने़ॽ कुदुम्‍से़ त्‍ये़आङ् खे़न् मे़त्‍तु, “फे़रे़ॽ, खे़ने़ॽ के़गोःत्‍तुबा मनान् आङ्‌गाॽ ओःन्‍धाक्‍ने़॥” बाराके़न् खुने़ॽनु सिगाङ् लासे़, हे़क्‍क्‍याङ् सिसराःन् कुन्‍सिःन्‍बो लक्‍चुःल्‍ले़ लेःत्‍तुआङ् चोःन्‍दे़आङ् स्‍ये़आङ् ने़स्‍से़बा निसु॥

२३ खे़ल्‍ले़ याःन्‍दिक् निङ्‌वाॽफुमाङ्‌ङिल्‍ले़ इस्राइलिहाॽरे़ कनानबा हाङ् याबिने़न् मे़नाःन्‍दुर याःन्‍दुसि॥

२४ खे़न् थ्‍यःङ् मे़न्‍देए थारिक् कनानिहाॽरे़ खुन्‍छिॽ हाङ् याबिनरे़ कुदक्‍ले़ङ्‌वाओ इस्राइलिहाॽ मुक्‍साम्‍बा मे़बोःक्‍खे़र मे़बेरो॥

दबोरा नु बाराके़ल्‍ले़ खुन्‍छिॽ से़वासाम्‍लो

५

खे़ल्‍ले़ याःन्‍दिक् दबोरा नु अबिनोअमरे़ कुस्‍सा बाराके़ल्‍ले़ कन् से़वासाम्‍लोन् साम्‍मे़त्‍ते़सुरो–

२ “आल्‍ल इस्राइलबा लाम्‍लोबा मनाहाॽरे़

लाम्‍लोमा याःम्‍बक् मे़जोगुबाल्‍ले़ चोगुल्‍ले़,

मनाहाॽ खुन्‍छिॽ निङ्‌वाॽ त्‍ये़आङ् मे़दोन्‍छिङ्‌बाल्‍ले़ चोगुल्‍ले़

यहवे दाङ्‌बे़ल्‍ले़ कुनारा फोसे़म्‍मे़ॽओ॥

३ “हाङ्‌से, खे़प्‍से़म्‍मे़ॽओ! युक्‍साबासे, निङ्‌वाॽ पिरे़म्‍मे़ॽओ!

आङ्‌गाॽ साम्‍लोआरो, यहवे दाङ्‌बे़ल्‍ले़ कुनारा फोसुङ्‌लो,

यहवे दाङ्‌बा, इस्राइलबा निङ्‌वाॽफुमाङ्‌ङिल्‍ले़ कुलागि

से़वासाम्‍लो थिक् साम्‍मे़त्‍तुङ्‌लो॥

४ “यहवे दाङ्‌बाए, खे़ने़ॽ सेइरलाम् तगि के़धासिङ्‌ङे़ल्‍ले़,

खे़ने़ॽ एदोमरे़ कुलाजेॽलाम्, तगि के़बोरे़ल्‍ले़

इक्‍सादिङ् खाम्‍बेःक्‍मे़न् यक्‍खे़रो,

ताङ्‌साङ्‌बे़ल्‍ले़ थासुरो, खाॽमिःत्‍तिल्‍ले़ वहित् थासुरो॥

५ यहवे दाङ्‌बे़ल्‍ले़ कुदगि, ओरो,

सिनैबा यहवे दाङ्‌बे़ल्‍ले़ कुदगि,

यहवे दाङ्‌बे़ल्‍ले़ कुदगि, इस्राइलबा निङ्‌वाॽफुमाङ्‌ङिल्‍ले़ कुदगि,

कोःक्‍मा फाङ्‌जङ्‌हाॽ किमे़ल्‍ले़ थे़गक्‍कक्‍ना यक्‍खे़रो॥

६ “अनातरे़ कुस्‍सा समगररे़ कुये़म्‍मो, याएलरे़ कुये़म्‍मो

लाम्‍दिःक्‍पाहाॽ माराम्‍हाॽओ लाङ्‌मे़ङ्‌घेगे़न्‍लो,

मनाहाॽ इलाम्‍हाॽओ लाङ्‌मे़घेगे़रो॥

७ आङ्‌गाॽ दबोराःन् मे़म्‍बोःक्‍के थारिक्,

इस्राइल पाङ्‌भेॽबा हिङ्‌मन् नुबे़रो,

इस्राइलरे़ मानुदिङ् कुम्‍मा हे़क्‍के पोगाङ्‌लो॥

८ आल्‍ल खे़ङ्‌हाॽरे़ कुसङ् माङ्‌हाॽ मे़सेगुसिल्‍ले़,

ये़क्‌यक्‍हाॽओबा यम्‍बा लाम्‍धेःत्‍हाॽओ ते़न्‍धङ् पोःक्‍खे़रो,

हे़क्‍क्‍याङ् इस्राइलबा लिबोङ् हे़न्‍छिङ् थक्‍लिहाङ्‌हाॽरे़

खो इग्र लाःक्‍काङ् मे़गत्‍तुबा निमे़दे़त्‍ते़न्‍लो॥

९ मना लुम्‍हाॽओबा निङ्‌वाॽलाम्‍बाबा कम्‍ब्राङ्‌बाहाॽनु

आङ्‌गाॽ आसिक्‍लुङ्‌मान् इस्राइलबा लाम्‍लोबाहाॽनु वाॽरो,

यहवे दाङ्‌बे़ल्‍ले़ कुनारा फोसे़म्‍मे़ॽओ!

१० “खिनिॽ, फदाङ्‌बा अदङ्‌हाॽ के़युक्‍पाहाॽरे़,

सिङ् युक्‍नादे़न्‍नोबा तारिहाॽ के़युक्‍तुम्‍माङ् के़युङिरो,

हे़क्‍क्‍याङ् खिनिॽ, लाङ्‌गे़घेःक्‍पाआङ् लाम्‍गे़धासिङ्‌बाहाॽरे़,

११ कन् पाःन्‍निन् खिनिॽ नुरिक् निङ्‌वाॽ इःत्‍ते़म्‍मे़ॽओ,

साम्‍गे़लोबाहाॽरे़ खुन्‍छिॽ इक्‍लान् खे़म्‍दे़त्‍ल पत्‍लो,

खे़प्‍मो मे़न्‍छुमाहाॽ च्‍वाःत् फाःत्‍छे़ मे़दारो॥

यहवे दाङ्‌बे़ल्‍ले़ चोगुबा साम्‌योबा याःम्‍बक्‍हाॽ

इस्राइलओ मुक्‍के़गुबाहाॽरे़ खुन्‍छिॽ साम्‌योबा याःम्‍बक्‍हाॽ

खे़प्‍मो खे़ङ्‌हाॽरे़ याम्‍मो मे़इःत्‍तुआङ् मे़बाःत्‍तुरो॥

“खे़न् ये़म्‍मो यहवे दाङ्‌बे़ल्‍ले़ कुमनाहाॽ

यो ये़क्‌यक्‍कोबा यम्‍बा लाम्‍धेःत्‍हाॽओ मे़बेरो॥

१२ “‘दबोराए, खे़ने़ॽ आप्‍फेक् सोरे़ॽओ, सोरे़ॽओ

खे़ने़ॽ आप्‍फेक् सोरे़ॽओ, सोरे़ॽओ!

के़म्‍ब्राःन् हन्‍दे़ॽआङ् खे़ने़ॽ साम्‍लोरे़ॽओ॥

अबिनोअमरे़ कुस्‍सा बाराकए, पोगे़ॽओ, पोगे़ॽओ

आनिॽ निङ्‌मिहाॽ ते़म्‍से़ तेॽरे़से़ॽओ!’

१३ “खे़न् ये़म्‍मो के़वाॽबा के़याःक्‍पा मनाहाॽ

तुम्‍म्‍याङ्‌हाङ्‌हाॽओ यो मे़ये़रो॥

यहवे दाङ्‌बे़ल्‍ले़ कुमनाहाॽ आङ्‌गाॽओ

मुक्‍के़गुबा थक्‍सुबाहाॽनु मे़द्‌ये़रो॥

१४ कुभा एफ्राइमलाम् ने़ने़बादे़न्‍नो मे़ये़रो,

खे़ङ्‌ग थिक्‍ले़ङ् अमालेकिहाॽ मे़युङे़बादे़न् ने़स्‍से़रो॥

खे़ने़ॽ के़दिम्‍बाहाॽनु सोरिक् बेन्‍यामिने़न्‍नाङ वये़रो,

माकिरलाम् थक्‍पेबाहाॽ मे़ये़रो,

जबुलुनलाम् थक्‍मोबाल्‍ले़ कुदक्‍कात् के़बङ्‌बा मनाहाॽ मे़ये़रो॥

१५ इस्‍साखाररे़ कुलाम्‍लोबाहाॽ दबोराःन्‍नु मे़ये़रो,

ओरो, इस्‍साखारे़न् बाराक्‍के़न्‍नु वये़रो॥

खे़ङ्‌हाॽ खे़ल्‍ले़ कुएगाङ् यो ने़ने़बादे़न्‍नो मे़लोःक्‍ते़ मे़ये़रो॥

रुबेनरे़ कुधाःक्‍कोबाहाॽरे़ खुन्‍छिॽ थुम्‍हाॽओ

पेःक्‍मा इ मे़म्‍बेःक्‍माइ के़लॽबा साॽरिक् निङ्‌वाॽ पिर्बेःम्‍बो मे़ध्‍ये़रो॥

१६ खे़ङ्‌हाॽ थेआङ् मे़ल्‍लुक्‍हाॽ तिम्‍मासिरे़ लागि

साःङ्‌गाहिम्‍मो मे़युङे़ मे़लारे़बाबे?

थे मे़ल्‍लुक्‍कम्‍बाहाॽरे़ मे़ल्‍लुक्‍हाॽ फिःक् मे़मे़त्‍तुसिबा इक्‍लान् खे़म्‍मारे़ लागिबि?

नाॽराङ्‌लो, रुबेनरे़ कुधाःक्‍हाॽ मे़से़रे़रो,

आत्‍ति ले़प्‍माङ् पेःक्‍मा फाॽआङ् खे़ङ्‌हाॽरे़ निःन्‍धो चोःक्‍मा मे़न्‍छुक्‍तुन्‍लो॥

१७ गिलादे़न् यर्दन नाधाःम्‍बिए युङ्‌सिङ्‌लो,

हे़क्‍क्‍याङ् वालाधाहाॽरे़ कुयाओ

दानरे़ थेआङ् हाङ्‌घुआङ् युङे़बाबे?

आसेरे़न् वरःङ्‌ङिल्‍ले़ कुयाओए युङे़रो,

खुने़ॽग कुवालाधा ये़म्‍मादे़न्‍नोए युङे़लारे़रो॥

१८ जबुलुनबा मनाहाॽरे़ खुन्‍छिॽ हिङ्‌मे़न्‍ने के़साक्‍पो मे़धासुरो,

नप्‍तालिःल्‍ले़आङ् ते़न्‍धङ् चोःक्‍मादे़न्‍नो हे़क्‍केए चोगुरो॥

१९ “हाङ्‌हाॽ मे़द्‌ये़आङ् खे़ङ्‌हाॽरे़ थङ् मे़जोगुरो,

कनानबा हाङ्‌हाॽरे़ मगिद्‌दोबा वहःङ्‌हाॽरे़

कुयाओबा तानाकओ ते़न्‍धङ् मे़जोगुरो॥

कर खे़ङ्‌हाॽरे़ कुभा युप्‍पा, कुभा मे़नाप्‍तुसिबा

चिगक्‌वाहाॽ थे़माआङ् मे़न्‍देॽरुन्‍लो॥

२० खेःम्‍सिक्‍पाहाॽरे़आङ् ताङ्‌साङ्‌बोलाम् थङ् मे़जोगुरो,

आप्‍फेक् आप्‍फेक् खुन्‍छिॽ इमादे़न्‍नोलाम्

खेसेबाहाॽ सिसराःन्‍नु मे़धक्‍ते़रो॥

२१ किसोन उन्‍छेःन्‍छमा तगिबा वहःङ्,

किसोन वहःङ्‌ङिल्‍ले़ खे़ङ्‌हाॽ पक्‍खुदेॽरुसिरो,

आङ्‌गाॽ मे़त्‍छिङ्‌ङा, खे़ने़ॽ मे़ङ्‌गिए लाङ्‌घेगे़ओ॥

२२ खे़ब्‍याङ् अन्‍हाॽरे़ खुन्‍छिॽ लाङ्‌तोॽभे़ःत्‍हाॽ मे़धाप्‍सुरो,

खे़प्‍मोबा अन्‍हाॽ पजात् मे़जात्‍ते़र मे़लोःक्‍ते़रो॥

२३ यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ अक्‍खे पाःत्‍तुरो,

‘मेरोजे़न् माङ्‌दे साङ्‌ग्रा मे़त्‍ते़ॽओ

खे़प्‍मो के़युङ्‌बाहाॽ कुजाभे़न्‍ल माङ्‌देसे़से़ॽओ,

थेआङ्‌भे़ल्‍ले़ यहवे दाङ्‌बे़न् चबे़ःत्‍छिक्‍काङ् मे़म्‍भाॽरुन्‍लो,

के़धुम्‍बाहाॽरे़ खुन्‍छिॽ तक्‍ले़ङ्‌वाओ

खे़ङ्‌हाॽरे़ यहवे दाङ्‌बे़न् कुभाॽ मे़म्‍बिरुन्‍लो॥’

२४ “केनि हेबेररे़ मे़ल्‍लिङ्‌गे़न् कुमेत् याएले़न्

के़रे़क् मे़न्‍छुमाहाॽनुःल्‍ले़ मुॽइसामा पोङ्‌लरो॥

साःङ्‌गाहिम्‍मो के़युङ्‌मा मे़न्‍छुमाहाॽओ

के़रे़क्‍नुःल्‍ले़ चाॽरिक् मुॽइसामा पोङ्‌लरो॥

२५ सिसराःल्‍ले़ च्‍वाःत् नाःक्‍तुरो,

कर खुने़ॽ खे़न् पित्‍नु पिरुरो,

तुम्‍म्‍याङ्‌हाङ्‌हाॽरे़ लागि मे़यारुबा खोर्‍याओ

खुने़ॽ खे़न् नुदाक्‌वा पिरुरो॥

२६ खुने़ॽ कुहुक्‍किन् साःङ्‌गाहिम्‍मोबा लक्‍चुओ सन्‍छुरो,

खुने़ॽ कुजुक्‌वा हुक्‍को मर्‍यान् पक्‍खुरो॥

खुने़ॽ सिसराःन् मर्‍याःल्‍ले़ हिप्‍तुरो,

खुने़ॽ खे़ल्‍ले़ कुधे़गेक्‍पान् यःप्‍सुरो,

खुने़ॽ खे़ल्‍ले़ कुन्‍सिःम्‍बे़न् लक्‍तुरो

हे़क्‍क्‍याङ् ये़त्‍च्रिङ्‌मा चोगुरो॥

२७ कुलाङ्‌हाॽरे़ मे़दक्‍तुन्‍नाङ् सिसराःन् चोःन्‍दे़रो,

खे़न् पेर्जुसा चोःन्‍दे़आङ् खे़न् मे़न्‍छुमाःल्‍ले़ कुलाङ्‌जक्‍पो ने़स्‍से़गरे़रो,

कुलाङ्‌हाॽरे़ मे़दक्‍तुन्‍नाङ् खे़न् मे़न्‍छुमाःल्‍ले़ कुलाङ्‌जक्‍पो साम्‍बोन् पत्‍छे़रो॥

खे़न् साम्‍बोन् चुक्‍ते़बादे़न्‍नो चोःन्‍दे़आङ् स्‍ये़रो॥

२८ “सिसराःल्‍ले़ कुम्‍मारे़ हङ्‌हङ्‌दाङ्‌बा पेधाःप्‍पोलाम्

थोःप्‍सुआङ् ओमे़त्‍तु, पेधाःप्‍पोलाम् थोःप्‍सुरो

हे़क्‍क्‍याङ् फिःक्‍ते़आङ् अक्‍खे लॽरे़रो,

‘खे़ल्‍ले़ कुअन्‍लाधान् के़प्‍मा थेआङ् कम्‍म्‍याक् सुसे़बाबे?

खे़ल्‍ले़ कुअन्‍लाधाहाॽ खन्‍द्रङ् खन्‍द्रङ् लॽमा इक्‍लान्

हे़न्‍नाङ् कम्‍भ्‍यारिक् पसुसुबाबे?’

२९ “खे़ल्‍ले़ कुमे़न्‍छुमाहाॽ लुम्‍मोमा के़रे़क्‍नुःल्‍ले़

सिक्‍कुम्‍सामे़ल्‍ले़ अक्‍तङ्‌बा नोगप् पिरुरो,

से़क्‍खाए खुने़ॽ आप्‍फेक्‍काङ् अक्‍खे पाःत्‍तुरो,

३० ‘मे़नाप्‍तुसिबा चिगक्‌वाहाॽ मे़गोःत्‍तुर मे़याक्‍पिला,

हे़क्‍क्‍याङ् खे़ङ्‌हाॽरे़ मे़भःक्‍खुर मे़याक्‍पिला,

के़रे़क् ये़म्‍बित्‍छा थक्‍मा मे़न्‍छ्‌या थिक्,

पोङ्‌मा सुक् सिसागे़न् मे़न्‍छ्‌या ने़त्‍छि,

सिसराःल्‍ले़ कुलागि चाःम्‍मनाबा चाङ्‌हाॽ,

कुभुङ् लक्‍मनाबा चाःम्‍मनाबा चाङ्‌हाॽ,

कुभुङ् इसेःङ् लक्‍मनाबा तेःप्‍फुङ्‌हाॽ,

आङ्‌गाॽ आसित्‍लाओ वाःप्‍मारे़ लागि

कन्‍हाॽ के़रे़क् नाप्‍मनासिबा चिगक्‌वा कुइसिःक् पोङ्‌लो॥’

३१ “यहवे दाङ्‌बाए, कम्‍भलॽरिक्‍के के़रे़क् के़निङ्‌मिहाॽ मे़मे़क्‍लरो,

कर खे़ने़ॽ मिःम्‍जि के़मे़प्‍पाहाॽ के़रे़क्

नाम्‍लाःङ्‌मो नाम् के़गे़प्‍पा नाम् कुइसिःक् मे़बोङ्‌लरो॥”

खे़ब्‍याङ् लिबोङ् तङ्‌बे थारिक् लाजेॽओ सनारुङ् पोःक्‍खे़रो॥

गिदोने़न् इस्राइलबा खासे़न्‍लोःम्‍बा पोङ्

६

याम्‍मो इस्राइलिहाॽरे़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने मे़जोगु, हे़क्‍क्‍याङ् खुने़ॽ खे़ङ्‌हाॽ मिद्‌यानिहाॽरे़ खुन्‍छिॽ हुक्‍को तङ्‌बे नुसि थारिक् थासुसि॥

२ मिद्‌यानिहाॽ साॽरिक् मुक्‍साम्‍साबा मे़जोगे़, हे़क्‍क्‍याङ् खे़ङ्‌हाॽरे़ मे़जोगुल्‍ले़ इस्राइलिहाॽ कोःक्‍माहाॽओ, लुङ्‌फुक्‍कोहाॽओ नु से़ःप्‍सिङ्‌मादे़न्‍हाॽओ पेःक्‍माआङ् युङ्‌मा पोःक्‍खे़॥

३ आल्‍ल इस्राइलिहाॽरे़ कुजा मे़हेॽरु मे़लेःत्‍तुल्‍ले़ मिद्‌यानिहाॽ नु अमालेकिहाॽ हे़क्‍क्‍याङ् नाङ्‌गे़न् ले़प्‍माङ्‌बा मे़न्‍छाम् सुवाङ्‌हाॽ मे़भे़रे़॥

४ खे़ङ्‌हाॽरे़ लाजेॽओ साःङ्‌गाहिम्‍हाॽ मे़जोगुआङ् मे़युङ्‌सिङ् हे़क्‍क्‍याङ् गाजा कुया थारिक्‍पा कुजा इक्‍ताप्‍हाॽ मे़होःप्‍तु मे़देसु, कम्‍म्‍याक्‍लक् मे़ःन् इस्राइलिहाॽरे़ लागि मे़ल्‍लुक्, पित् नु अदङ् वेॽ कुहिङ्‌वे़त् थे़माआङ् मे़ल्‍ले़रुसिन्॥

५ खे़ङ्‌हाॽरे़ खुन्‍छिॽ पिप्‍मा पित् लुप्‍हाॽ नु साःङ्‌गाहिम् कुघाप्‍माहाॽ मे़दारुआङ् निःङ्‌घुक्‌वाःल्‍ले़ कुबन्‍ज्‍याङ्‌मा कुइसिःक् मे़द्‌ये़॥ मनाहाॽ नु खे़ङ्‌हाॽरे़ खुन्‍छिॽ उमेहाॽ निःप्‍मे़न्‍दे़त् आत्‍तातान्‍ने यरिक् मे़वये़॥ खे़ङ्‌हाॽरे़ लाजेन् वरे़ङ्‌ले़ङ् मे़ङ्‌मारे़ लागि मे़भत्‍तु॥

६ कम्‍भलॽरिक्‍के मिद्‌यानिहाॽरे़ इस्राइलिहाॽ याङ्‌गे़साॽबा मे़जोगुसि, हे़क्‍क्‍याङ् कुभाॽरे़ लागि इस्राइलिहाॽरे़ यहवे दाङ्‌बे़न् पेलि मे़भाक्‍तु॥

७ मिद्‌यानिहाॽरे़ तुक्‍खे मे़जाःत्‍तुसिबाल्‍ले़ चोगुल्‍ले़ इस्राइलिहाॽरे़ यहवे दाङ्‌बे़न् पेलि मे़भाक्‍तुल्‍ले़,

८ खुने़ॽ खे़ङ्‌हाॽरे़ खुन्‍छिॽ लागि माङ्‌निङ्‌वाॽपान् के़बाःप्‍पा थिक् पाङ्‌घु तासु, खुने़ॽ खे़ङ्‌हाॽ मे़त्‍तुसि, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– मिस्रबा योक् लाजेॽलाम् आङ्‌गाॽ खिनिॽ लःत्‍निङ् फे़त्‍निङ्॥

९ मिस्रिहाॽरे़ खुन्‍छिॽ हुक्‍कोलाम् नु खिनिॽ तुक्‍खे के़जाःप्‍पाहाॽरे़ खुन्‍छिॽ हुक्‍कोलाम् आङ्‌गाॽ खिनिॽ चोःक्‌युम्‍भो पिनिङ्॥ आङ्‌गाॽ खे़ङ्‌हाॽ खिनिॽ तगिलाम् नाःत्‍तुङ्‌दे़सुङ्‌सिङ्, खम्‍भ्‍याङ् खे़ङ्‌हाॽरे़ खुन्‍छिॽ लाजेन् खिनिॽ पिनिङ्॥

१० आङ्‌गाॽ मे़त्‍निङ्, ‘आङ्‌गाॽ यहवे खिनिॽ निङ्‌वाॽफुमाङ्‌आ॥ खिनिॽ के़युङिबा एमोरिहाॽरे़ खुन्‍छिॽ लाजेॽओबा माङ्‌हाॽ से़वा मे़मे़त्‍ते़म्‍सिम्‍मिन्‍ने़ॽ॥’ कर आङ्‌गाॽ आबाःन्‍निन् खिनिॽ मे़ङ्‌घे़म्‍मे के़वयिॽ॥”

११ आल्‍ल यहवे दाङ्‌बे़ल्‍ले़ कुमाङ्‌लाइङ्‌बे़न् ये़आङ् अबिएजेरि योआसरे़ ओप्रा मे़प्‍मनाबा कुलाजेॽओबा यहिबा सिङ्‌बुङ् सिगाङ् युङ्‌सिङ्॥ योआसरे़ कुस्‍सा गिदोने़न् चैँ मिद्‌यानिहाॽलाम् चिङ्‌सिङ्‌मारे़ लागि चे़ल्‍ले़क्‍सेॽ एःम्‍मादे़न्‍नो मासि हिप्‍नु यागे़॥

१२ खे़ब्‍याङ् यहवे दाङ्‌बे़ल्‍ले़ कुमाङ्‌लाइङ्‌बे़न् गिदोनरो ओसेःन्‍धाक्‍सिङ्‌ङाङ् खुने़ॽ मे़त्‍तु, “खे़ने़ॽ मुक्‍के़गुबा थक्‍सुबाने़, हे़क्‍क्‍याङ् यहवे दाङ्‌बे़न् खे़ने़ॽनु वाॽरो॥”

१३ गिदोनरे़ खे़न् मे़त्‍तु, “आदाङ्‌बे, खे़प्‍से़ॽओ, यहवे दाङ्‌बे़न् से़क्‍खाए आनिगे़नु वाॽने़भग्र कन् के़रे़क् पाःन्‍हाॽ आनिगे थेआङ् तुमुम्‍बे़बे? खे़न् के़रे़क् निङ्‌वाॽ के़माबा खुने़ॽ कुयाःम्‍बक्‍हाॽ थे़मा पोःक्‍खे़बे, आनिगे पाधे़बाहाॽलाम् खे़न् खे़म्‍सुम्‍बे़आङ् वाॽ, खे़ङ्‌हाॽरे़ अक्‍खे मे़बाःत्‍तुआङ् वये़, ‘थे यहवे दाङ्‌बे़ल्‍ले़ मिस्र लाजेॽलाम् आनिॽ आलःत्‍ते़ आभे़त्‍ते़बा मे़ःम्‍बि?’ कर आल्‍लग यहवे दाङ्‌बे़ल्‍ले़ आनिॽ आनाॽरे़आङ् वाॽ, हे़क्‍क्‍याङ् मिद्‌यानिहाॽरे़ खुन्‍छिॽ हुक्‍को आनिॽ हुक्‍आसुप्‍ते़ आदेसे़आङ् वाॽ॥”

१४ खे़ब्‍याङ् यहवे दाङ्‌बे़न् हिसिङ्‌ङाङ् मे़त्‍तु, “पेगे़ॽ, इस्राइलिहाॽ मिद्‌यानिहाॽरे़ खुन्‍छिॽ हुक्‍कोलाम् से़ःप्‍मासिरे़ लागि खे़ने़ॽओ के़याक्‍पा कन् मुक्‍साम्‍मिन् ओगप् चोगे़ॽ॥ खे़ने़ॽ के़बाङ्‌बे़न् आङ्‌गाॽएरो॥”

१५ गिदोनरे़ मे़त्‍तु, “आदाङ्‌बे, खे़प्‍से़ॽओ, आङ्‌गाॽ आक्‍खेलॽरिक् इस्राइलिहाॽ से़ःप्‍मा सुक्‍तुङ्‌सिङ्‌बे? आङ्‌गाॽ आधाःक्‍हाॽ ओमे़त्‍ते़से़ॽ खे़न् मनस्‍सेओ के़रे़क्‍नुःल्‍ले़ मे़न्‍धुम्‍मनाबा चोक्, हे़क्‍क्‍याङ् आङ्‌गाॽ आम्‍बारे़ कुहिम्‍सयङ्‌ङो आङ्‌गाॽ के़रे़क्‍नुःल्‍ले़ चुक्‍पा वाॽआ॥”

१६ यहवे दाङ्‌बे़ल्‍ले़ नोगप् पिरु, “कर आङ्‌गाॽ खे़ने़ॽनु वाॽआ, हे़क्‍क्‍याङ् खे़ने़ॽ के़रे़क् मिद्‌यानिहाॽ लत्‍छा मना कुइसिःक् चिधक् चिधक् के़धगुसिॽ॥”

१७ गिदोनरे़ मे़त्‍तु, “आदाङ्‌बारे़ आङ्‌गाॽ लुङ्‌माॽ के़दुक्‍काने़भग्र, खे़ने़ॽ आङ्‌गाॽनु के़बाःप्‍पे़न् यहवे दाङ्‌बाने़ के़लॽबा मिक्‍सेन् पिराङ्‌ङे़ॽ॥

१८ पेलि फाक्‍ने़, आङ्‌गाॽ आहुक्‌वान् तारुङ्‌ङाङ् खे़ने़ॽ के़दगि मे़न्‍दोःन् मे़न्‍ने़ए थारिक् खे़ने़ॽ कप्‍मोलाम् मे़बेगे़न्‍ने़ॽओ॥”

हे़क्‍क्‍याङ् खुने़ॽ मे़त्‍तु, “खे़ने़ॽ के़न्‍दाने़न्‍ल थारिक् आङ्‌गाॽ आम्‍भा कप्‍मो हाङ्‌ने़॥”

१९ खे़ब्‍याङ् गिदोने़न् हिम्‍मो पेआङ् मे़ःन्‍दसाःत् सा थोःक्‍तु, हे़क्‍क्‍याङ् एफाधिक्a फेॽरुम् के़भङ्‌बा सिदाॽ मे़न्‌याक्‍केबा खरे़ःङ् ले़ःङ्‌सु॥ खुने़ॽ सान् चैँ लत्‍छा नाॽइमाओ याक्‍तु हे़क्‍क्‍याङ् कुवान् चैँ लत्‍छा खोर्‍याओ केःत्‍तुआङ् यहिबा सिङ्‌बुङ् सिगाङ् यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ कुदगि तारुआङ् तोःन्‍दु॥

२० निङ्‌वाॽफुमाङ्‌ङिल्‍ले़ कुमाङ्‌लाइङ्‌बे़ल्‍ले़ खुने़ॽ मे़त्‍तु, “खे़न् सान् नु के़भङ्‌बा सिदाॽ मे़न्‌याक्‍केबा खरे़ःङ्‌ङिन् कन् लुङ्‌जङ्‌ङो युक्‍खे़ॽ, हे़क्‍क्‍याङ् कुवान् चैँ हुक्‍खे़देसे़ॽ॥” खे़ब्‍याङ् गिदोनरे़ हे़क्‍केए चोगु॥

२१ खे़ब्‍याङ् यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ हुक्‍को कत्‍तुबा तक्‍काःत्‍तिन् सन्‍छुआङ् कुसम्‍मिल्‍ले़ खे़न् सान् नु खरे़ःङ्‌ङिन् सुसु॥ खे़ब्‍याङ् लुङ्‌जङ्‌ङोलाम् मि तिरे़आङ् खे़न् सान् नु खरे़ःङ्‌ङिन् थ्‍यःङ् मिधिक्‍खुदेसु॥ हे़क्‍क्‍याङ् यहवे दाङ्‌बे़ल्‍ले़ कुमाङ्‌लाइङ्‌बे़न् मये़बे॥

२२ खे़ब्‍याङ् गिदोनरे़ खे़ङ्‌ग यहवे दाङ्‌बे़ल्‍ले़ कुमाङ्‌ला इङ्‌बारे़त्‍छ के़लॽबा निङ्‌वाॽ खोसुआङ् पाःत्‍तु, “आम्‍बि, मुक्‍साम्‍दाङ्‌बा यहवे दाङ्‌बे! आङ्‌गाॽ यहवे दाङ्‌बे़ल्‍ले़ कुमाङ्‌लाइङ्‌बे़न् नादुम्‍दुम्‍बा निसुङ्!”

२३ कर यहवे दाङ्‌बे़ल्‍ले़ खुने़ॽ मे़त्‍तु, “सनारुङ्! मे़गिसे़न्‍ने़ॽ, खे़ने़ॽ के़न्‍छिने़न्॥”

२४ गिदोनरे़ यहवे दाङ्‌बे़ल्‍ले़ कुलागि खे़प्‍मो लत्‍छा ले़त्‍ति तोःम्‍मादे़न् चोगु, हे़क्‍क्‍याङ् खे़ल्‍ले़ कुमिङ् यहवे दाङ्‌बे़न् सनारुङ्‌दाङ्‌बा युक्‍खु॥ खे़न् आइन् थारिक्‍काङ् अबिएजेरिरे़ कुलाजेॽ ओप्राओ ने़रो॥

२५ आम्‍भा खे़न् से़न्‍दिक् यहवे दाङ्‌बे़ल्‍ले़ गिदोने़न् मे़त्‍तु, “खे़ने़ॽ के़म्‍बारे़ कुधक्‍सा लुप्‍पोलाम् तङ्‌बे नुसि के़गे़प्‍पा निसिगेक्‍पा से़गम्‍बा पित् थिक् तारे़ॽ, के़म्‍बारे़ कुबाल माङ्‌ङिल्‍ले़ कुले़त्‍ति तोःम्‍मादे़न्‍निन् यन्‍छे़देसे़ॽ, हे़क्‍क्‍याङ् खे़ल्‍ले़ कुयाओ के़युङ्‌बा असेरा माङ् नावाइत्‍लान् सोःन्‍दे़ॽ॥

२६ खे़ब्‍याङ् हाबा खे़न् चन्‍जम्‍बादे़न्‍नो यहवे दाङ्‌बा के़निङ्‌वाॽफुमाङ्‌ङिल्‍ले़ कुलागि कुइःत् के़दाबा ले़त्‍ति तोःम्‍मादे़न् थिक् चोगे़ॽ, हे़क्‍क्‍याङ् खे़न् निसिगेक्‍पा से़गम्‍बा पित्‍ते़न् याङ्‌सिङ्‌ङे़ॽआङ् खे़ने़ॽ के़सोःन्‍दुबा असेरा नावाइत्‍ला सिङ्‌ङिल्‍ले़ मिधिङ्‌मनादेमनाबा सिदुङ्‌जभा तोःन्‍दे़ॽ॥”

२७ खे़ब्‍याङ् गिदोनरे़ खुने़ॽ कुसे़वारोबाहाॽओबा थिबोङ् मनाहाॽ याङ्‌सिङ्‌ङाङ् यहवे दाङ्‌बे़ल्‍ले़ खुने़ॽ मे़त्‍तुबा कुइसिःक् चोगु॥ कर खुने़ॽ कुम्‍बारे़ कुहिम्‍सयङ् हे़क्‍क्‍याङ् ये़क्‌यक्‍कोबा मनाहाॽनु किसे़, कल्‍ले़चोगुल्‍ले़ खुने़ॽ कन् याःम्‍बक्‍किन् ले़न्‍दिक् मे़ःन् कर से़न्‍दिक् चोगु॥

२८ आल्‍ल ये़क्‌यक्‍कोबा मनाहाॽ तानाम् मे़बोगे़ल्‍ले़ खे़ङ्‌हाॽरे़ बाल माङ्‌ङिल्‍ले़ कुले़त्‍ति तोःम्‍मादे़न्‍निन् मे़यस्‍सुआङ् ने़स्‍से़बा नु खे़ल्‍ले़ कुबेसाङ् के़युङ्‌बा असेरा माङ् नावाइत्‍लान् मे़सोःन्‍दुआङ् ने़स्‍से़बा हे़क्‍क्‍याङ् ले़त्‍ति तोःम्‍मादे़न्‍नो खे़न् निसिगेक्‍पा से़गम्‍बा पित्‍ते़न् मिधिङ्‌मनादेमनाबा सिदुङ्‌जभा मे़दोन्‍दुबा मे़निसु॥

२९ खे़ङ्‌हाॽ अक्‍खेलॽरिक् सेःन्‍मे़दोसिङ्, “कन् हाःत्‍ले़ चोगुबाबे?” खे़ङ्‌हाॽरे़ नुरिक्‍काङ् योःक्‍मे़धक्‍तुसिआङ् एगाङ् अक्‍खे मे़मे़त्‍तुसि, “योआसरे़ कुस्‍सा गिदोनरे़ चोगुबारो॥”

३० खे़ब्‍याङ् ये़क्‌यक्‍कोबा मनाहाॽरे़ योआसे़न् मे़मे़त्‍तु, “खे़ने़ॽ के़स्‍सान् लाःक्‍कात् लःत्‍ते़ॽ॥ खे़ल्‍ले़ बाल माङ्‌ङिल्‍ले़ कुले़त्‍ति तोःम्‍मादे़न्‍निन् यन्‍छुदेसुरे़त्‍छ, हे़क्‍क्‍याङ् खे़ल्‍ले़ कुबेसाङ् के़युङ्‌बा असेरा माङ् नावाइत्‍लाःन्‍नाङ् सोःन्‍दुदेसुरे़त्‍छ॥ खुने़ॽ से़प्‍माए पोःङ्‌ॽ॥”

३१ कर योआसरे़ कुदगि के़रे़क् पिसाङ्‌बा के़ये़प्‍पा के़अप्‍पा हयङ् किल्‍लिङ्‌हाॽ मे़त्‍तुसि, “थे खिनिॽ बाल माङ्‌ङिल्‍ले़ लागि के़धक्‍तिबाबि? बाल माङ्‌ङिन् ताङ्‌से़ःप्‍मा याःम्‍बक्‍किन् आनिगे़न् फाॽआङ् खिनिॽ के़इःत्‍तुम्‍बि? बाल माङ्‌ङिल्‍ले़ लागि पाःन्‍धङ् के़जोःक्‍पाहाॽ तानाम् थारिक्‍ले़ मे़से़रुसिॽ? बाल माङ्‌ङिन् माङ्‌ङेने़भग्र हे़क्‍क्‍याङ् खे़ल्‍ले़ कुले़त्‍ति तोःम्‍मादे़न्‍निन् कुभारे़ मे़यस्‍सु मे़बिरुबाने़भग्र, खे़न् कुलागि आप्‍फेक् पाःन्‍धङ् चोःक्‍ल॥”

३२ खे़ल्‍ले़ याःन्‍दिक् खे़ङ्‌हाॽरे़ गिदोनरे़ कुमिङ् यरुब-बाल मे़मे़त्‍तु॥ थेआङ्‌भे़ल्‍ले़ खे़न् बालरे़ कुलेत्‍ति तोःम्‍मादे़न्‍निन् खुने़ॽए यस्‍सुआङ् ने़रो, खे़ङ्‌हाॽरे़ अक्‍तङ्‌बा मिङ् मे़वाःत्‍तु, खे़ल्‍ले़ कुबेन्, “कन् मनाःल्‍ले़ कुदक्‍ले़ङ्‌वाओ बाल माङ्‌ङिन् आप्‍फेक् थक्‍ल॥”

गिदोनरे़ लत्‍छा मिक्‍सेन् नाःक्‍तु

३३ के़रे़क् मिद्‌यानिहाॽ, अमालेकिहाॽ नु नाङ्‌गे़न् ले़प्‍माङ्‌बा मे़न्‍छाम् सुवाङ्‌हाॽ थिक्‍हुप् मे़बोःक्‍खे़, हे़क्‍क्‍याङ् यर्दन वहःङ्‌ङिन् मे़गाःक्‍तुआङ् यिजरेलबा ने़ने़बादे़न्‍नो थक्‍सुबा ने़त्‍ना साःङ्‌गाहिम् मे़घिङ्‌घु॥

३४ खे़ब्‍याङ् यहवे दाङ्‌बे़ल्‍ले़ कुयाम्‍साम्‍मिन् गिदोनरो ये़॥ खुने़ॽ सादाङ्‌ङिन् मुःत्‍तुआङ् अबिएजेरिहाॽ खुने़ॽ तिम्‍मारे़ लागि उःत्‍तुसि॥

३५ खुने़ॽ मनस्‍से के़रे़क् पिसाङ् इङ्‌घङ् के़देॽबा इङ्‌साबाहाॽ पाङ्‌घुसि॥ खुने़ॽ आसेर, जबुलुन नु नप्‍तालि हे़ङ्‌घात्‍तिआङ् इङ्‌घङ् के़देॽबा इङ्‌साबाहाॽ पाङ्‌घुसि, हे़क्‍क्‍याङ् खे़ङ्‌हाॽआङ् खुने़ॽ कुदुम्‍से़ मे़द्‌ये़॥

३६ गिदोनरे़ निङ्‌वाॽफुमाङ्‌ङिन् मे़त्‍तु, “खे़ने़ॽ माङ्‌हुप् के़जोगुबा कुइसिःक् इस्राइलिहाॽ आङ्‌गाॽ आहुक्‍कोलाम् के़से़ःप्‍तुसिबाने़भग्र,

३७ आल्‍ल ओमे़त्‍ते़ॽ, आङ्‌गाॽ मे़ल्‍लुक् मुरिक्‍हाॽ चानुक्‍मादे़न्‍नो ने़स्‍सुङ्‌ॽ॥ मे़ल्‍लुक् मुरिक्‍कोरक् सेःक्‌वा थासुआङ् खे़न् के़रे़क् पिसाङ् खाम्‍बाङ्‌ङिन् से़ङ्‌से़ङ् लॽने़भग्र, खे़ने़ॽ माङ्‌हुप् के़जोगुबा कुइसिःक् आङ्‌गाॽ आहुक्‍कोलाम् इस्राइलिहाॽ ताङ्‌के़से़ःप्‍तुसिॽ के़लॽबा आङ्‌गाॽ से़क्‍खाए निङ्‌वाॽ निःन्‍धो खोसुङ्‌ॽ॥”

३८ खे़ब्‍याङ् हे़क्‍केए पोःक्‍खे़॥ खुने़ॽ तानाम् पोगे़आङ् खे़न् सामुरिक्‍किन् यॽरु, हे़क्‍क्‍याङ् सामुरिक्‍कोलाम् खोर्‍याधिक् कुदिम्‍दिम् सेःक्‌वा लःन्‍दे़॥

३९ खे़ब्‍याङ् गिदोनरे़ निङ्‌वाॽफुमाङ्‌ङिन् मे़त्‍तु, “आङ्‌गाॽनु के़याःक् मे़ले़ॽरे़न्‍ने़ॽओ, कर आल्‍लसाङ् आङ्‌गाॽ पाःप्‍मा फाःक्‍ताङ्‌ङे़ॽ॥ पेलि फाक्‍ने़, आङ्‌गाॽ याम्‍मो थिक्‍ले़ङ् कन् सामुरिक्‍किन् साॽमा पिराङ्‌ङे़ॽ॥ कन्‍छलाम्‍बाग खे़न् सामुरिक्‍किन्‍लक् से़ङ्‌से़ङ् लॽररो, हे़क्‍क्‍याङ् के़रे़क् पिसाङ् खाम्‍बाङ्‌ङिन् सेःक्‌वाःल्‍ले़ वाबिःन्‍ल॥”

४० निङ्‌वाॽफुमाङ्‌ङिल्‍ले़ खे़न् से़न्‍दिक्‍काङ् हाबा हे़क्‍केए चोगु॥ सामुरिक्‍किन्‍लक् से़ङ्‌से़ङ् लॽरे़, हे़क्‍क्‍याङ् खे़न् के़रे़क् पिसाङ्‌बा खाम्‍बाङ्‌ङो सेःक्‌वा थासुआङ् ने़स्‍से़रो॥

a 

६:१९ एफा थिक्‍के़न् हप्‍मे़न् २२ लितर यारिक् योरे़

गिदोनरे़ मिद्‌यानिहाॽ नाःन्‍दुसि

७

यरुब-बाल, खुने़ॽ गिदोन मे़मे़त्‍तु, हे़क्‍क्‍याङ् खुने़ॽनु के़वाॽबा के़रे़क् मनाहाॽ आन्‍देःन् तानाम्‍सा मे़बोगे़आङ् हरोदबा च्‍वाःत् वाबुन्‍दाक्‌वाओ साःङ्‌गाहिम्‍हाॽ मे़घिङ्‌घु॥ मिद्‌यानिहाॽरे़ग इस्राइलिहाॽरे़ खुन्‍छिॽ थोहाङ् ले़प्‍माङ् मोरे कोःक्‍माबा ने़ने़बादे़न्‍नो साःङ्‌गाहिम्‍हाॽ मे़जोगु॥

२ यहवे दाङ्‌बे़ल्‍ले़ गिदोने़न् मे़त्‍तु, “मिद्‌यानिहाॽ खिनिॽ हुक्‍को थामासिरे़ लागि खे़ने़ॽ के़वाॽबा मनाहाॽ आङ्‌गाॽ चाहाॽ चोःक्‍काबानुःल्‍ले़ यरिक् मे़वाॽ, खे़ल्‍ले़ चोगुल्‍ले़ मिद्‌यानिहाॽ आङ्‌गाॽ के़हुक्‍को थामासि मे़सुक्‍कान् मेःन्‍ने़भग्र इस्राइलिहाॽ आङ्‌दिङ् मे़लॽ, हे़क्‍क्‍याङ् खे़ङ्‌हाॽरे़ खुन्‍छिॽ आप्‍फेक् मुक्‍साम्‍मिल्‍ले़ कन् थङ्‌ङिन् नाःन्‍दुम्‍बे़बा फाॽआङ् खे़ङ्‌हाॽरे़ मे़बाःत्‍तुॽ॥

३ आल्‍ल मनाहाॽरे़ मे़घे़प्‍सुर यारिक् लत्‍छा इङ्‌भन चोगे़ॽ, हे़क्‍केलॽरिक् कप्‍मो किमे़ल्‍ले़ के़यङ्‌बा कुभा मे़वाॽने़भग्र खे़ङ्‌हाॽ गिलाद कोःक्‍मालाम्‍मे खिमो खुन्‍छिॽ हिम्‍मो मे़नुःङ् मे़बेःक्‍ल॥” कम्‍भलॽरिक् निबोङ्‌ङाङ् ने़त्‍छि हे़न्‍छिङ् मे़नुःक्‍खे़ मे़बे, हे़क्‍क्‍याङ् थिबोङ् हे़न्‍छिङ् मे़वये़ मे़याःक्‍ते़॥

४ कर यहवे दाङ्‌बे़ल्‍ले़ गिदोने़न् मे़त्‍तु, “आल्‍लसाङ् मनाहाॽ यरिक् मे़वाॽ॥ खे़ङ्‌हाॽ यो वहःङ्‌ङो तेॽरे़से़ॽ, हे़क्‍क्‍याङ् खे़ने़ॽ के़लागि खे़ङ्‌हाॽलाम् आङ्‌गाॽ से़न्‍दुङ्‌सिङ्‌ॽ॥ आल्‍ल आङ्‌गाॽ अक्‍खे पाःत्‍तुङ्‌ॽ, ‘कन् मनान् चैँ खे़ने़ॽनु पेक्॥’ खे़ब्‍याङ् खे़न् पेक्॥ हे़क्‍क्‍याङ् आङ्‌गाॽ अक्‍खे पाःत्‍तुङ्, ‘कन् मनान् खे़ने़ॽनु मे़बेःक्‍ने़न्॥’ खम्‍भ्‍याङ् खे़न् मे़बेःक्‍ने़न्॥”

५ कल्‍ले़चोगुल्‍ले़ गिदोनरे़ मनाहाॽ यो वहःङ्‌ङो युरुसि, हे़क्‍क्‍याङ् यहवे दाङ्‌बे़ल्‍ले़ खुने़ॽ मे़त्‍तु, “ख्‍याबा कुइसिःक् खुन्‍छिॽ ले़सोःप्‍पाल्‍ले़ च्‍वाःत् के़लाक्‍पाआङ् के़धुङ्‌बाहाॽ के़रे़क् थिक्‍ले़प्‍माङ् ये़प्‍से़से़ॽ, हे़क्‍क्‍याङ् थिक्‍नाहाङ् ले़प्‍माङ् चैँ थुङ्‌बोःल्‍ले़ के़दक्‍सिङ्‌बाआङ् च्‍वाःत् के़धुङ्‌बाहाॽ ये़प्‍से़से़ॽ॥”

६ हुक्‍किल्‍ले़ मे़बागुआङ् च्‍वाःत् के़लाक्‍पाआङ् के़धुङ्‌बाहाॽ किप् सुम्‍सि मे़योरे़, हे़क्‍क्‍याङ् वेॽहाॽरे़ थुङ्‌बोहबत् मे़भन्‍छिङ्‌ङाङ् च्‍वाःत् मे़धुङु॥

७ यहवे दाङ्‌बे़ल्‍ले़ गिदोने़न् मे़त्‍तु, “कन् किप् सुम्‍सि आत्‍तिन्‍हाॽरे़ मे़लागुआङ् च्‍वाःत् मे़धुङु हाबा कन्‍हाॽलाम्‍बाए आङ्‌गाॽ खिनिॽ से़ःप्‍निङ्‌ॽ, हे़क्‍क्‍याङ् मिद्‌यानिहाॽ आङ्‌गाॽ खे़ने़ॽ के़हुक्‍को थासुङ्‌सिङ्‌ॽ॥ वेॽहाॽ के़रे़क् खुन्‍छिॽ आप्‍फेक् आप्‍फेक् ते़न्‍हाॽओ मे़बेःक्‍ल॥”

८ कल्‍ले़चोगुल्‍ले़ गिदोनरे़ कन् वेॽ के़रे़क् इस्राइलिहाॽ खुन्‍छिॽ आप्‍फेक् आप्‍फेक् साःङ्‌गाहिम्‍हाॽओ पाङ्‌घुदेसुसि, हे़क्‍क्‍याङ् खे़न् किप् सुम्‍सि मनाहाॽ लारुसि॥ हे़क्‍क्‍याङ् खे़ङ्‌हाॽरे़ वेॽ मनाहाॽरे़ मे़गत्‍तुबा चामा कुजाहाॽ नु सादाङ्‌हाॽ मे़लारू॥

मिद्‌यानिहाॽरे़ खुन्‍छिॽ साःङ्‌गाहिम्‍हाॽ योहाङ् ले़प्‍माङ् ने़ने़बादे़न्‍नो ने़स्‍से़॥

९ खे़न् से़न्‍दिक् यहवे दाङ्‌बे़ल्‍ले़ खुने़ॽ मे़त्‍तु, “पोगे़ॽआङ् यो साःङ्‌गाहिम्‍हाॽओ पेगे़ॽ, थेआङ्‌भे़ल्‍ले़ आङ्‌गाॽ खे़ङ्‌हाॽ खे़ने़ॽ के़हुक्‍को थासुङ्‌सिङ्‌ङाङ् मे़वाॽ॥

१० हे़क्‍के चोःक्‍मा खे़ने़ॽ के़गिने़फग्र तगि खे़ने़ॽ के़से़वारोबा पुराहःन्‍नु यो साःङ्‌गाहिम्‍हाॽओ पेगे़ॽ,

११ हे़क्‍क्‍याङ् खे़ङ्‌हाॽरे़ थे़मा मे़बाःत्‍तुर मे़याक्‍पि खे़प्‍से़ॽ॥ हाबा खे़न् पाःन्‍निन् के़घे़प्‍सुआङ् एगाङ् साःङ्‌गाहिम्‍हाॽ फप्‍मारे़ लागि खे़ने़ॽ आःन्‍छिङ्‌मा के़घोसुॽ॥”

कल्‍ले़चोगुल्‍ले़ खुने़ॽ नु खे़न् कुसे़वारोबा पुराहःन् थङ् चोःक्‍मारे़ लागि मनाहाॽ मे़युङे़ मे़गरे़बा साःङ्‌गाहिम्‍हाॽरे़ कुयाओ थक्‍सुबा ये़प्‍नाओ पेसे़त्‍छि॥

१२ आल्‍ल मिध्‍यानि, अमालेकि नु नाङ्‌गे़न् ले़प्‍माङ्‌बा वेॽ मे़न्‍छाम् सुवाङ्‌हाॽ यरिक् निःङ्‌घुक्‌वा कुइसिःक् सधे़क् ने़ने़बादे़न्‍नो मे़ने़स्‍से़॥ उमेहाॽग निःप्‍माए मे़न्‍निःत्‍छे मे़वये़॥ खानिःत्‍तो खे़ङ्‌हाॽ वरःङ्‌ङोबा ये़ःङ्‌घा चेक् यारिक् मे़वये़॥

१३ आल्‍ल गिदोने़न् निःत्‍ताङ् के़रे़बा ये़म्‍मोए मनाधिक्‍ले़ कुन्‍जुम्‍मिन् खुने़ॽ कुसे़प्‍माङ्‌ङिन् चे़क्‍तुर युङे़॥ खे़ल्‍ले़ मे़त्‍तु, “ओमे़त्‍ते़ॽ आङ्‌गाॽ से़प्‍माङ्‌मो ले़प्‍पे़प्‍पा हःक्‍सि खरे़ःङ् थिक् मिद्‌यानिहाॽरे़ खुन्‍छिॽ साःङ्‌गाहिम्‍हाॽओ लोःक्‍ते़र के़ङे़र त्‍ये़बा माक्‍तुङ्॥ खे़न् खरे़ःङ्‌ङिल्‍ले़ साःङ्‌गाहिम्‍हाॽ ले़क्‍खुआङ् चोःन्‍दे़र थारिक् खे़न् खरे़ःङ्‌ङिन् साःङ्‌गाहिम्‍हाॽओ साॽरिक् तोःक्‍ते़॥”

१४ खुने़ॽ कुजुम्‍मिल्‍ले़ नोगप् पिरु, “से़क्‍खासाङ् कङ्‌ग इस्राइलि योआसरे़ कुस्‍सा गिदोनरे़ कुदाभेरो॥ निङ्‌वाॽफुमाङ्‌ङिल्‍ले़ मिद्‌यानिहाॽ नु के़रे़क् थक्‍सुबाहाॽ खुने़ॽ कुहुक्‍को थासुसिआङ् वाॽ॥”

१५ आल्‍ल गिदोनरे़ ताॽदि से़प्‍माङ्‌ङिन् नु खे़ल्‍ले़ कुबेन् खे़प्‍सुआङ् खुने़ॽ निङ्‌वाॽफुमाङ्‌ङिन् साबन् फन्‍छिङ्‌ङाङ् से़वा मे़त्‍तु॥ खे़न् एगाङ् खुने़ॽ इस्राइलिहाॽरे़ खुन्‍छिॽ साःङ्‌गाहिम्‍हाॽओ नुःक्‍खे़द्‌ये़आङ् मे़त्‍तुसि, “पोगे़म्‍मे़ॽ, यहवे दाङ्‌बे़ल्‍ले़ मिद्‌यानिहाॽरे़ खुन्‍छिॽ थक्‍सुबा ने़त्‍ना साःङ्‌गाहिम्‍मिन् खिनिॽ हुक्‍के़सुप्‍तिआङ् वाॽ॥”

१६ खुने़ॽ खे़न् किप् सुम्‍सि मनाहाॽ कुलुप् सुम्‍सि चोगुसि, हे़क्‍क्‍याङ् के़रे़क् मनाहाॽ लत्‍छा लत्‍छा सादाङ् नु सिगाङ् ले़प्‍माङ् मिजोत् के़दिःप्‍पा थेआङ् मे़न्‌याक्‍मनाबा फुजिक् थिक्‍थिक् पिरुसि॥

१७ खे़ब्‍याङ् खुने़ॽ खे़ङ्‌हाॽ मे़त्‍तुसि, “आङ्‌गाॽ ओआमे़त्‍ते़म्‍मे़ॽ, आङ्‌गाॽ आदिम्‍दे़म्‍मे़ॽ॥ आल्‍ल आङ्‌गाॽ साःङ्‌गाहिम्‍हाॽरे़ कुयाओ के़त्‍ताआ, खे़ब्‍याङ् आङ्‌गाॽ थे़मा चोगुङ्‌ॽ खिनिॽआङ् हाबा हे़क्‍केए चोगे़म्‍मे़ॽ॥

१८ आल्‍ल आङ्‌गाॽ हे़क्‍क्‍याङ् आङ्‌गाॽनु के़वाॽबा के़रे़क् आमनाहाॽरे़ सादाङ्‌ङिन् मुःत्‍तुम्‍बे़, खे़बे़ल्‍ले़ खिनिॽआङ् साःङ्‌गाहिम्‍हाॽ के़रे़क् पिसाङ् खिनिॽ सादाङ्‌हाॽ मुःत्‍ते़म्‍मे़ॽ, खम्‍भ्‍याङ् अःक्‍ते़म्‍मे़ॽआङ् पाःत्‍ते़म्‍मे़ॽ, ‘यहवे दाङ्‌बे़ल्‍ले़ कुलागि नु गदोनरे़ कुलागिरो!’”

१९ इक्‍के़गोबा कम्‍ब्राङ्‌हाॽ खारक् मे़ले़क्‍सिङ्‌ङाङ् मे़ये़बे़॥ खे़ङ्‌हाॽरे़ खुन्‍छिॽ सादाङ्‌हाॽ मे़मुःत्‍तु, गिदोन हे़क्‍क्‍याङ् खुने़ॽनु के़वाॽबा किप् थिक् मनाहाॽ से़न्‍दिक् थिबोङ् मुक्‍ते़ल्‍ले़ साःङ्‌गाहिम्‍हाॽरे़ कुयाओ मे़गे़रे़॥ हे़क्‍क्‍याङ् खुन्‍छिॽ हुक्‍को मे़गत्‍तुबा फुजिक्‍हाॽ मे़हे़रु॥

२० खे़न् सुम्‍सिए लुप् के़रे़क्‍ले़ खुन्‍छिॽ आप्‍फेक् आप्‍फेक् सादाङ्‌हाॽ मे़मुःत्‍तु खे़ब्‍याङ् फुजिक्‍हाॽ मे़हे़रु॥ फे़ङ्‌वा हुक्‍को मिजोःत् नु चुक्‌वा हुक्‍को सादाङ्‌ङिन् मे़याङ्‌सिङ्‌ङाङ् खे़ङ्‌हाॽ मे़अःक्‍ते़, “यहवे दाङ्‌बे़ल्‍ले़ कुलागि नु गिदोनरे़ कुलागि ताभे!”

२१ खे़ङ्‌हाॽ के़रे़क् आप्‍फेक् मे़ये़म्‍सिङ्‌बादे़न्‍नोए साःङ्‌गाहिम्‍हाॽ के़रे़क् पिसाङ् मे़ये़बे़ मे़गरे़, हे़क्‍क्‍याङ् के़रे़क् मिध्‍यानि थक्‍सुबाहाॽ मे़अःक्‍ते़ मे़भिःक्‍ते़र मे़घे़त्‍छिङ्॥

२२ खे़न् किप् सुम्‍सि मनाहाॽरे़ खुन्‍छिॽ आप्‍फेक् आप्‍फेक् सादाङ्‌हाॽ मे़मुःत्‍तुल्‍ले़, यहवे दाङ्‌बे़ल्‍ले़ थक्‍सुबा ने़त्‍ना साःङ्‌गाहिम् कुले़ःम् थिक्‍किन् वेॽइल्‍ले़ कुदक्‍ले़ङ्‌वाओ फोःक्‍खुसि॥ खे़ब्‍याङ् मिध्‍यानि थक्‍सुबाहाॽ ससेराबा बेथ-सित्‍ताओ तब्‍बातरे़ कुयाओबा हाबिल–महोलाबा इःन्‍दोओ थारिक् मे़घे़त्‍छिङ्॥

२३ गिदोनरे़ नप्‍तालि, आसेर थाःक्‍हाॽ नु मनस्‍से थाःक्‍हाॽरे़ खुन्‍छिॽ ने़प्‍माङ् ले़प्‍माङ्‌बा आल्‍लसाङ् यरिक् इस्राइलिहाॽ उःत्‍तुसि, हे़क्‍क्‍याङ् खे़ङ्‌हाॽरे़ मिद्‌यानिहाॽ मे़नाःत्‍तुसि॥

२४ गिदोनरे़ एफ्राइमबा के़रे़क् कोःक्‍मा फाङ्‌जङ्‌बा लाजेॽहाॽओ कन् इङ्‌घङ्‌ङिन् तेॽमाआङ् से़मारे़ लागि मनाहाॽ पाङ्‌घुसि, “खिनिॽ यो थाआसिम्‍मे़ॽआङ् मिद्‌यानिहाॽ मे़क्‍खे़म्‍सिम्‍मे़ॽ, हे़क्‍क्‍याङ् बेथ-बरा थारिक् यर्दन वहःङ्‌ङो च्‍वाःत् के़ने़बादे़न्‍हाॽ खे़ङ्‌हाॽरे़ खुन्‍छिॽ तगि हुक्‍काप् चोगे़म्‍मे़ॽ॥”

कल्‍ले़चोगुल्‍ले़ के़रे़क् एफ्राइमिहाॽ मे़उःत्‍तुसि, खम्‍भ्‍याङ् बेथ-बरा थारिक् यर्दन वहःङ्‌ङो च्‍वाःत् के़ने़बाहाॽ खे़ङ्‌हाॽरे़ हुक्‍काप् मे़जोगु॥

२५ खे़ङ्‌हाॽरे़ ने़प्‍फु मिध्‍यानि युक्‍साबा ओरेब नु जएबे़न् मे़दे़म्‍सुसि॥ ओरेबे़न् खे़ङ्‌हाॽरे़ ओरेबबा याक्‍पेॽओ मे़से़रु हे़क्‍क्‍याङ् जएबे़न् चैँ जएबबा चे़ल्‍ले़क्‍सेॽ एःम्‍मादे़न्‍नो मे़से़रु, खे़ब्‍याङ् मिद्‌यानिहाॽ पुबेलाप्‍सा चक्‍मे़ल्‍लॽए मे़नाःत्‍तुसि॥ याङ्‌सि खे़ङ्‌हाॽरे़ ओरेब नु जएबरे़ खुन्‍छिॽ थे़गेक्‍पाहाॽ यर्दन कत्‍नाहाङ्‌दाङ् गिदोनरो मे़भे़त्‍तुरो॥

मिद्‌यानिहाॽ कुनुप्‍मो हारिमे़द्‌ये़

८

एफ्राइमबा मनाहाॽरे़ गिदोने़न् मे़मे़त्‍तु, “खे़ने़ॽ थेआङ् आनिगे़नु अक्‍खे के़जोगुबाबे? मिद्‌यानिहाॽनु थङ् चोःक्‍से़ के़बेःल्‍ले़ खे़ने़ॽ आनिगे थेआङ् याप्‍मि के़न्‍उःत्‍ते़न्‍बाबे?” हे़क्‍क्‍याङ् खे़ङ्‌हाॽरे़ खुने़ॽ मुरा मे़दोसुर आप्‍तिक् मे़गुःत्‍तु॥

२ कर गिदोनरे़ खे़ङ्‌हाॽ मे़त्‍तुसि, “खिनिॽ के़जोगुम्‍बान्‍नु तङ्‌मे़ल्‍ले़ आङ्‌गाॽ थे चोगुङ्‌ङाङ् वाॽबे? थे एफ्राइमबा चे़ल्‍ले़क्‍सेॽओ कोःप्‍मनाबा सिलाहाॽ अबिएजेररे़ के़रे़क् कुजे़ल्‍ले़क्‍सेॽ सुम्‍मनाबान्‍नुःल्‍ले़ नुबा मे़जोःक्‍ने़म्‍बि?

३ निङ्‌वाॽफुमाङ्‌ङिल्‍ले़ मिद्‌यानबा युक्‍साबा ओरेब नु जएबे़न् खिनिॽ हुक्‍को थासुसिआङ् वाॽसि॥ खिनिॽ के़जोगुम्‍बा कुइसिःक् आङ्‌गाॽ थे चोःक्‍मा सुक्‍तुङ्‌ङाङ् वाॽबे?” खुने़ॽ कन् कुबाःन्‍हाॽरे़ खे़ङ्‌हाॽरे़ खुन्‍छिॽ सिक् चिःक्‍तु॥

४ गिदोने़न् यर्दन वहःङ्‌ङो ये़, हे़क्‍क्‍याङ् खुने़ॽ नु किप् सुम्‍सि कुमनाहाॽ पना मे़नासे़आङ् मे़वये़साङ् यर्दन नाधाःम्‍बि मे़गाःक्‍तुआङ् निङ्‌मिहाॽ मे़नाःत्‍तुसिआङ् मे़बत्‍छे़॥

५ खुने़ॽ सुक्‍कोतबा मनाहाॽ मे़त्‍तुसि, “आङ्‌गाॽ कन् आमनाहाॽ कुभा चामा कुजा पिरे़म्‍सिम्‍मे़ॽ, थेआङ्‌भे़ल्‍ले़ खे़ङ्‌हाॽ साॽरिक् मे़नासे़आङ् मे़वाॽ, हे़क्‍क्‍याङ् आङ्‌गाॽ मिद्‌यानबा हाङ्‌हाॽ जेबह नु सल्‍मुन्‍नाःन् नाःत्‍तुङ्‌सिङ्‌ल पत्‍ता॥”

६ कर सुक्‍कोतबा लाम्‍लोबाहाॽरे़ नोगप् मे़बिरु, “थे जेबह नु सल्‍मुन्‍नाःन् खे़ने़ॽ के़हुक्‍को के़धासु के़सुरुसिआङ् वाॽसिबि? खे़ने़ॽ के़धक्‍सुबाहाॽ आनिगे थेआङ् कुजा पिरुम्‍सिम्‍बे़बे?”

७ गिदोनरे़ मे़त्‍तुसि, “हे़क्‍केने़भग्र आल्‍ल यहवे दाङ्‌बे़ल्‍ले़ जेबह नु सल्‍मुन्‍नाःन् आङ्‌गाॽ आहुक्‍को थासुसिॽ खे़ब्‍याङ् आङ्‌गाॽ मुरे़ःक् खारे़ःक् थेआङ् के़होःप्‍पादे़न्‍नोबा तिङ्‌ग्रेक् नु आलक्‍लक्‍पा याःन्‍हाॽरे़ खिनिॽ होरिक्‍किन् अक्‍खुङ्‌ॽ॥”

८ खुने़ॽ खे़प्‍मोलाम् पनिएल पे, खे़ब्‍याङ् खे़प्‍मोबा मनाहाॽ हे़क्‍केलॽरिक्‍के पेलि फाक्‍तुसि॥ पनिएलबा मनाहाॽरे़आङ् सुक्‍कोतबा मनाहाॽरे़ मे़मे़त्‍तुआङ् वये़बा कुइसिःक्‍के मे़मे़त्‍तु॥

९ खुने़ॽ पनिएलबा मनाहाॽ मे़त्‍तुसि, “आङ्‌गाॽ नुरिक् तारिक् नुःङ्‌ङाआङ् खिनिॽ कन् चङ्‌हिम्‍मिन् थुप्‍सुङ् पिनिङ्‌ॽ॥”

१० जेबह नु सल्‍मुन्‍नाःन् खुन्‍छिॽ १५,००० थक्‍सुबाहाॽनु कर्कोरओ वये़त्‍छि॥ नाङ्‌गे़न् पिसाङ्‌बा मे़न्‍छाम् सुवाङ्‌हाॽरे़ खुन्‍छिॽ के़रे़क् मनासुम्‍हाॽलाम् के़नम्‍बा थक्‍सुबाहाॽ के़रे़क् कम्‍म्‍यालक् मे़वये़॥ खजुम्‍घया फे़जुम्‍भे़यारे़ काप्‍तुसिबा १,२०,००० मनाहाॽ ते़न्‍धङ्‌ङो मे़से़रुसिआङ् वये़॥

११ नोबह नु योगबहाबा नाङ्‌गे़न् ले़प्‍माङ् साःङ्‌गाहिम्‍मो के़युङ्‌बाहाॽ लाङ्‌मे़घेगे़बा लाम् पोःक्‍खे़आङ् गिदोने़न् तगि थासिङ्, हे़क्‍क्‍याङ् खे़ङ्‌हाॽ सिङ्‌सिङ् मे़न्‍लॽरे़म्‍बा ये़म्‍मो खुने़ॽ थक्‍सुबाहाॽ थङ्‌ङो फत्‍तुसि॥

१२ जेबह नु सल्‍मुन्‍नाःन् खे़त्‍ने़सि, कर खुने़ॽ कन् मिध्‍यानि हाङ्‌हाॽ नाःत्‍तुसि, हे़क्‍क्‍याङ् ने़प्‍माङ् ते़म्‍सुसिआङ् खुन्‍छिॽ के़रे़क् थक्‍सुबाहाॽ हारिमे़द्‌ये़॥

१३ आल्‍ल योआसरे़ कुस्‍सा गिदोने़न् ते़न्‍धङ्‌ङोलाम् हेरेसबा चिहुॽहुॽबादे़न् पोःक्‍खे़आङ् नुःक्‍खे़ल्‍ले़,

१४ खुने़ॽ सुक्‍कोतबा नालिगे़न् थाङ्‌बे़न् थिक् ते़म्‍सुआङ् सेःन्‍दोसु, हे़क्‍क्‍याङ् खे़ल्‍ले़ सुक्‍कोतबा नुबोङ्‌ङाङ् नुसि लाम्‍लोबाहाॽ नु ये़क्‌यक्‍कोबा तुम्‍भाक्‍साहाॽरे़ खुन्‍छिॽ मिङ्‌हाॽ गिदोने़न् साप्‍तु पिरु॥

१५ खे़न् एगाङ् गिदोने़न् सुक्‍कोतबा मनाहाॽओ फे़रे़आङ् मे़त्‍तुसि, “जेबह नु सल्‍मुन्‍नाःन् कप्‍मो वाॽसि, खुन्‍छिॽ याःम्‍बेओ खिनिॽ अक्‍खे के़बाःत्‍तुम्‍माङ् आङ्‌गाॽ याप्‍मि पान् के़मे़त्‍तिआङ् याप्‍मि तुक्‍खे के़जाःत्‍ते़आङ् वये़, ‘ओमे़त्‍ते़ॽ कप्‍मो जेबह नु सल्‍मुन्‍नाःन् खे़ने़ॽ के़हुक्‍को थ्‍ये़जुरे़सिआङ् वाॽसि हे़क्‍क्‍याङ् थेआङ् आनिगे खे़ने़ॽ के़मनाहाॽ कुजा पिरुम्‍सिम्‍बे़बाबे?’”

१६ खे़ब्‍याङ् खुने़ॽ ये़क्‌यक्‍कोबा खे़न् तुम्‍भाक्‍साहाॽ तेॽरुसि, हे़क्‍क्‍याङ् खे़न् सुक्‍कोतबा मनाहाॽ मुरे़ःक् खारे़ःक् थेआङ् के़होःप्‍पादे़न्‍नोबा तिङ्‌ग्रेक् नु आलुक्‍लुक्‍पा याःन्‍हाॽरे़ हिप्‍तुसिआङ् खुम्‍दिङ् पिरुसि॥

१७ खुने़ॽ पनिएलबा चङ्‌हिम्‍मिन् थुप्‍सुदेसु हे़क्‍क्‍याङ् खे़न् ये़क्‌यक्‍कोबा मनाहाॽ से़रुसि॥

१८ खे़ब्‍याङ् खुने़ॽ जेबह नु सल्‍मुन्‍नाःन् मे़त्‍तुसि, “तबोरओ खिनिॽ के़से़रुम्‍सिम्‍बा मनाहाॽ आक्‍तङ्‌बा मे़वये़?” खुन्‍छिॽ पाःत्‍ते़सु, “खे़ङ्‌हाॽ खे़ने़ॽ हे़क्‍तङ्‌बाए मे़वये़, के़रे़क्‍ले़ खुन्‍छिॽ नारान् हाङ्‌सा हे़क्‍तङ्‌बा चोगे़॥”

१९ गिदोनरे़ मे़त्‍तुसि, “खे़ङ्‌हाॽ आङ्‌गाॽ आम्‍मारे़ कुस्‍सा आङ्‌गाॽ आम्‍भुॽ आन्‍साॽसि मे़वये़॥ यहवे दाङ्‌बे़न् कुहिङ्‌वे़त् वाॽबा कुइसिःक् आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌ॽ, खिनिॽ खे़ङ्‌हाॽ कुहिङ्‌वे़त्‍ते के़ले़रुम्‍सिम्‍बा हे़क्‍केःल्‍ले़ग आङ्‌गाॽ खे़न्‍छिॽ मे़से़त्‍ने़सिङ्‌ङिन्‍बा वये़॥”

२० खे़ब्‍याङ् खुने़ॽ कुस्‍सा तुम्‍बा येतेरे़न् मे़त्‍तु, “खे़ने़ॽ पोगे़ॽआङ् खे़ङ्‌हाॽ से़रे़से़ॽ!” कर खे़न् ये़म्‍मो खुने़ॽ चुक्‍सा हिन्‍जाॽ वये़, हे़क्‍क्‍याङ् खुने़ॽ कुदाभेन् मे़भिःक्‍खुन्, थेआङ्‌भे़ल्‍ले़ खुने़ॽ किसे़॥

२१ कल्‍ले़चोगुल्‍ले़ जेबह नु सल्‍मुन्‍नारे़ गिदोने़न् मे़त्‍ते़सु, “आदाङ्‌बा ये़म्‍बित्‍छाने़ने़भग्र आप्‍फेक् फे़रे़ॽआङ् आन्‍छिगे़ आसे़रे़ॽ॥” खे़ब्‍याङ् गिदोने़न् पोगे़आङ् ने़प्‍माङ् से़रुसि, खे़ब्‍याङ् खुन्‍छिॽ उमेहाॽरे़ निगिःङ्‌मो के़बप्‍पा लाबाखे़ःक्‌वाहाॽ फे़न्‍दुआङ् तेॽरु॥

२२ इस्राइलिहाॽरे़ गिदोने़न् मे़मे़त्‍तु, “मिद्‌यानिहाॽरे़ खुन्‍छिॽ हुक्‍कोलाम् आनिगे आग्‍से़ःप्‍ते़आङ् वाॽ॥ आल्‍ल खे़ने़ॽ आनिगे युक्‍साबा पोःक्‍खे़ॽ, खे़न् एगाङ् के़स्‍सा, के़म्‍मे़न्‍छाॽइन् आनिगे युक्‍साबा पोङ्‌ल॥”

२३ कर गिदोनरे़ मे़त्‍तुसि, “आङ्‌गाॽ इग्र आस्‍सान् मे़ःन् कर यहवे दाङ्‌बे़न्‍ने खिनिॽ सम्‍धाङ् युक्‍साबा पोःङ्‌ॽ॥”

२४ हे़क्‍क्‍याङ् खुने़ॽ मे़त्‍तुसि, “आङ्‌गाॽ खिनिॽ लत्‍छा पान् पेलि फाक्‍मा आनिङ्‌वाॽ वाॽ॥ खिनिॽ के़रे़क्‍ले़ के़नाप्‍तुम्‍सिम्‍बा खिनिॽ चिगक्‌वाहाॽओलाम् आङ्‌गाॽ लत्‍छा कुन्‍दुल्‍लो आबिरे़म्‍मे़ॽ॥” खे़न् निङ्‌मि इस्‍माएलिहाॽओ साम्‍म्‍याङ् कुन्‍दुल्‍लो वाःप्‍मा साक्‍थिम् वये़॥

२५ खे़ङ्‌हाॽरे़ मे़मे़त्‍तु, “निस्‍सेसाङ्, आनिगे खे़न् पिआसिगे़॥” खे़ब्‍याङ् चिरिक् थिक् मे़भे़सु, हे़क्‍क्‍याङ् के़रे़क्‍ले़ मे़नाप्‍तुसिबा खुन्‍छिॽ चिगक्‌वाहाॽलाम् खे़प्‍मो साम्‍म्‍याङ् कुन्‍दुल्‍लो थिक्‍थिक् लाप्‍मे़भुसु मे़बिरु॥

२६ खुने़ॽ नाःक्‍तुसिबा साम्‍म्‍याङ् कुन्‍दुल्‍लोहाॽ १,७०० सेकेलa यारिक् पोःक्‍खे़॥ कङ्‌ग लाबाखे़ःक्‌वा हे़क्‍क्‍याङ् वेॽ वाःत्‍ति सामाहाॽ नु मिध्‍यानि हाङ्‌हाॽरे़ मे़जाक्‍खुबा पारान्‍ला चाङ्‌हाॽनुःल्‍ले़ वेॽ वये़॥ खे़ङ्‌हाॽरे़ खुन्‍छिॽ उमेहाॽरे़ निगिःङ्‌मो मे़वारुबा सिक्रिहाॽग निःप्‍माए मे़न्‍निरुन्॥

२७ खे़न् साम्‍म्‍याङ्‌हाॽलाम् गिदोनरे़ लत्‍छा लगेःप् चोगुआङ् खुने़ॽ कुये़क्‌यक् ओप्राओ खे़न् फत्‍छु॥ के़रे़क् इस्राइलिहाॽरे़ खे़न् से़वा मे़मे़त्‍तुआङ् कन्‍नु याम्‍बोःप्‍मा याःम्‍बक् मे़जोगु, हे़क्‍क्‍याङ् खे़न् गिदोन नु खुने़ॽ कुहिम्‍सयङ्‌हाॽ खुम्‍मासि लत्‍छा चे़न् पोःक्‍खे़॥

२८ मिद्‌यानिहाॽ इस्राइलिहाॽरे़ खुन्‍छिॽ युक्‍को मे़ध्‍ये़॥ खे़ङ्‌हाॽरे़ खुन्‍छिॽ नारान् चाङ्‌जाङ् मे़प्‍मा मे़न्‍छुक्‍तुन्॥ गिदोनरे़ कुहिङ्‌हिङ् आल्‍लसाङ् लिबोङ् तङ्‌बे थारिक् लाजेॽओ सनारुङ् पोःक्‍खे़रो॥

गिदोने़न् मासिङ्

२९ खे़न् एगाङ् योआसरे़ कुस्‍सा यरुब-बाले़न् आप्‍फेक् कुहिम्‍मो पेआङ् युङ्‌मा हेःक्‍ते़॥

३० खुने़ॽ नुबोङ् कुस्‍सा ये़म्‍बित्‍छा मे़वये़, थेआङ्‌भे़ल्‍ले़ खुने़ॽ यरिक् कुमेत् मे़वये॥

३१ सकेमओआङ् खुने़ॽ कुजक्‍मेःत् थिक् वये़, खे़ल्‍ले़आङ् ये़म्‍बित्‍छा साधिक् कत्‍तु पिरु, हे़क्‍क्‍याङ् खे़ल्‍ले़ कुमिङ् खुने़ॽ अबिमेलेक वाःत्‍तु॥

३२ हे़क्‍क्‍याङ् योआसरे़ कुस्‍सा गिदोने़न् काप्‍पोबा तुम्‍से़आङ् मासिङ्, खम्‍भ्‍याङ् अबिएजेरिरे़ कुहिम्‍सयङ्‌हाॽरे़ खुन्‍छिॽ लाजेॽ ओप्रा मे़प्‍मनाबादे़न्‍नो मे़जिक्‍खु॥

३३ खुने़ॽ मासिङ्‌ङाङ् खिमो इस्राइलिहाॽरे़ याम्‍मो बाल माङ्‌हाॽनु याम्‍बोःप्‍मा याःम्‍बक् चोक् मे़हेःक्‍तु हे़क्‍क्‍याङ् बाल-बरिते़न् खुन्‍छिॽ माङ् मे़जोगु॥

३४ खे़ङ्‌हाॽरे़ खुन्‍छिॽ के़रे़क् पिसाङ्‌बा निङ्‌मिहाॽरे़ हुक्‍कोलाम् चोक्‌युम्‍भो के़बिबा यहवे दाङ्‌बा खुन्‍छिॽ निङ्‌वाॽफुमाङ्‌ङिन् निङ्‌वाॽ मे़भेःत्‍छु॥

३५ यरुब-बाल, इग्र गिदोनरे़ इस्राइलिहाॽरे़ लागि चोगुबा के़रे़क् नुबा याःम्‍बक्‍हाॽ खे़ङ्‌हाॽरे़ निङ्‌वाॽ मे़भेःत्‍छुआङ् खुने़ॽ कुहिम्‍सयङ्‌हाॽ नुरिक् मे़प्‍मासि याःम्‍बक् मे़न्‍जोगुन्‍लो॥

a 

८:२६ हप्‍मे़न् निबोङ् किलो॥

अबिमेलेके़न् सकेमओ युक्‍साबा पोङ्

९

यरुब-बालरे़ कुस्‍सा अबिमेलेके़न् सकेमओ खुने़ॽ कुङ्‌ग्‍वासिरो पे, हे़क्‍क्‍याङ् कुङ्‌ग्‍वासिओबा हिम्‍सयङ्‌हाॽ के़रे़क् खुने़ॽ मे़त्‍तुसि,

२ “सकेमबा के़रे़क् तुम्‍म्‍याङ्‌हाङ्‌हाॽ खिनिॽ कन् पाःन्‍निन् सेःन्‍दोसाम्‍से़ॽ– ‘यरुब-बालरे़ नुबोङ् कुस्‍साहाॽरे़ खिनिॽ सम्‍धाङ् युक् चोःक्‍मा नुबाबि इ थिक्‍पारे़क् युक् चोःक्‍मा नुबाबि?’ आङ्‌गाॽ खिनिॽए मे़म्‍भे़क्‍मनाबा काॽइआ के़लॽबा पाःन्‍निन् खिनिॽ निङ्‌वाॽ इःत्‍ते़म्‍मे़ॽओ॥”

३ आल्‍ल खुने़ॽ कुङ्‌ग्‍वासिरे़ खुने़ॽ ले़प्‍माङ् सकेमबा के़रे़क् तुम्‍म्‍याङ्‌हाङ्‌हाॽ कन् के़रे़क् पाःन्‍हाॽ मे़मे़त्‍तुसिल्‍ले़, खे़ङ्‌हाॽ अबिमेलेक ले़प्‍माङ् पप्‍मारे़ लागि मे़मुन्‍छिङ्, थेआङ्‌भे़ल्‍ले़ खे़ङ्‌हाॽरे़ मे़बात्‍तु, “खुने़ॽग आनिॽ आप्‍फेक् काॽइरो॥”

४ खे़ङ्‌हाॽरे़ खुने़ॽ बाल-बरितबा माङ्‌हिम्‍मोलाम् नुबोङ् युप्‍पा याङ्‌इत्‍छेॽ मे़बिरु, हे़क्‍क्‍याङ् खुने़ॽ खे़न् तेॽरुआङ् कुसुम्‍मे़न्‍दम्‍मना फे़क्‍के़लाॽबा मनाहाॽ याःल्‍लेक् साङुसि, खे़ब्‍याङ् खे़ङ्‌हाॽ खुने़ॽ कुएगाङ् मे़धासिङ्॥

५ खे़न् एगाङ् खुने़ॽ कुम्‍बारे़ कुहिम् ओप्रा पे, हे़क्‍क्‍याङ् खुने़ॽ नुबोङ् कुम्‍भुॽ कुन्‍साॽ यरुब-बालरे़ कुस्‍साहाॽ लत्‍छा लुङ्‌जङ्‌ङो से़रुसि॥ कर यरुब-बालरे़ कुस्‍सा फोःक्‌वाबा योतामे़न् चिङ्‌सिङ्‌ङाङ् हिङे़ याःक्‍ते़॥

६ खे़ब्‍याङ् सकेमबा तुम्‍म्‍याङ्‌हाङ्‌हाॽ नु बेथ-मिल्‍लोबा मनाहाॽ के़रे़क् मे़जुप्‍से़आङ् सकेमओ के़युङ्‌बा यम्‍बा यहिबा सिङ्‌बुङ् पेसाङ्‌बा सित्‍लाङ्‌ङो अबिमेलेके़न् हाङ् मे़जोगुरो॥

योतामरे़ कुदाॽदि खे़दाॽ

७ आल्‍ल कन् पाःन्‍निन् योतामे़न् मे़मे़त्‍तुल्‍ले़ खुने़ॽ पेआङ् गिरिज्‍जिम कोःक्‍माल्‍ले़ कुसम्‍धाङ् ये़म्‍सिङ्, हे़क्‍क्‍याङ् अक्‍खे पाःत्‍तुआङ् यम्‍बा इक्‍लाओ अःक्‍ते़रो,

“सकेमबा तुम्‍म्‍याङ्‌हाङ्‌से, आबाःन्‍निन् खे़प्‍से़म्‍मे़ॽओ,

खे़ब्‍याङ् निङ्‌वाॽफुमाङ्‌ङिल्‍ले़आङ् खिनिॽ पाःन्‍निन् खे़प्‍सुररो॥

८ आप्‍फेक् लागि थिक्‍ले़ङ् सिङ्‌बुङ्‌हाॽ

लत्‍छा हाङ् युक्‍तिङ् चोःक्‍मारे़ लागि मे़जुप्‍से़रो,

हे़क्‍क्‍याङ् खे़न् सिङ्‌बुङ्‌हाॽरे़ चैतुने़न् मे़मे़त्‍तुरो,

‘खे़ने़ॽ त्‍ये़ॽआङ् आनिगे हाङ् पोःक्‍खे़ॽओ॥’

९ कर चैतुन सिङ्‌बुङ्‌ङिल्‍ले़ मे़त्‍तुसिरो,

‘माङ्‌हाॽ नु मनाहाॽ इङ्‌धाङ् के़बिबा

इमे़ल्‍लुङ्‌बा आङ्‌गाॽ आनिःङ्‌गेन् ले़रुङ्‌बाबि

हे़क्‍क्‍याङ् सिङ्‌बुङ्‌हाॽओ युक् चोगुङ्‌बाबि?’

१० “खे़ब्‍याङ् सिङ्‌बुङ्‌हाॽरे़ पःत्‍छेॽबुङ्‌मान् मे़मे़त्‍तुरो,

‘खे़ने़ॽ त्‍ये़ॽआङ् आनिगे हाङ् पोःक्‍खे़ॽओ॥’

११ कर पःत्‍छेॽबुङ्‌माल्‍ले़ मे़त्‍तुसिरो,

‘के़लिम्‍बा नु कुजा के़नुॽबा कुजाॽइन् आङ्‌गाॽ ले़रुङ्‌बाबि

हे़क्‍क्‍याङ् सिङ्‌बुङ्‌हाॽओ युक् चोगुङ्‌बाबि?’

१२ “खे़ब्‍याङ् सिङ्‌बुङ्‌हाॽरे़ चे़ल्‍ले़क्‍सेॽबुङ्‌मान् मे़मे़त्‍तुरो,

‘खे़ने़ॽ त्‍ये़ॽआङ् आनिगे हाङ् पोःक्‍खे़ॽओ॥’

१३ कर चे़ल्‍ले़क्‍सेॽबुङ्‌ङिल्‍ले़ मे़त्‍तुसिरो,

‘माङ्‌हाॽ नु मनाहाॽरे़ खुन्‍छिॽ निङ्‌वाॽ तामा

आङ्‌गाॽ आजे़ल्‍ले़क्‍सेॽ सेजङ्‌वान् ले़रुङ्‌बाबि

हे़क्‍क्‍याङ् सिङ्‌बुङ्‌हाॽओ युक् चोगुङ्‌बाबि?’

१४ “कुनुप्‍मो के़रे़क् सिङ्‌बुङ्‌हाॽरे़ तिङ्‌ग्रेक् पुङ्‌ङिन् मे़मे़त्‍तुरो,

‘खे़ने़ॽ त्‍ये़ॽआङ् आनिगे हाङ् पोःक्‍खे़ॽओ॥’

१५ तिङ्‌ग्रेक् पुङ्‌ङिल्‍ले़ सिङ्‌बुङ्‌हाॽ मे़त्‍तुसिरो,

‘से़क्‍खाए खिनिॽ आङ्‌गाॽ हाङ् पोङ्‌मारे़ लागि

माङ्‌थोःक्‍ना पिमा निङ्‌वाॽ के़जोगुम्‍ने़भग्र

आङ्‌गाॽ आसिगाङ् इःप्‍तुङ्‌बादे़न्‍नो इःम्‍सिङ्‌से़ त्‍ये़म्‍मे़ॽओ॥

मेःन्‍ने़भग्र, तिङ्‌हाॽओलाम् मि लःन्‍लरो

हे़क्‍क्‍याङ् ले़बनानबा साम्‍माङ्‌सिङ्‌हाॽ खाप्‍पुथ्‍यःङ् चोगुररो॥’

१६ “अबिमेलेके़न् हाङ् के़जोगुम्‍माङ् खिनिॽ से़क्‍खा नु कुलिङ्‌दो के़गे़प्‍पा याःम्‍बक् के़जोगुम्‍माङ् के़वयिबि? हे़क्‍क्‍याङ् यरुब-बाल नु खुने़ॽ कुहिम्‍सयङ्‌हाॽनु के़वाॽबा याःम्‍बक् के़जोगुम्‍माङ् के़वयिबि? खे़ल्‍ले़ चोगुबा कुइसिःक् खे़ङ्‌हाॽ नुरिक् के़मे़त्‍तुम्‍सिम्‍माङ् के़वयिबि?

१७ आङ्‌गाॽ आम्‍बारे़ खिनिॽ लागि थङ् थक्‍ते़ हे़क्‍क्‍याङ् खुने़ॽ सिमालिङ्‌दो थारिक्‍पा के़साक्‍पो थ्‍ये़आङ् मिद्‌यानिहाॽरे़ खुन्‍छिॽ हुक्‍कोलाम् खिनिॽ के़से़ःप्‍ति,

१८ कर आइन् आङ्‌गाॽ आम्‍बारे़ कुहिम्‍सयङ्‌हाॽरे़ खुनिॽ तक्‍ले़ङ्‌वाओ खिनिॽ के़बोगिआङ् के़वयि, हे़क्‍क्‍याङ् खुने़ॽ नुबोङ् कुस्‍साहाॽ लत्‍छा लुङ्‌जङ्‌ङो के़ज्‍ये़प्‍तुम् के़से़रुम्‍सिम्‍माङ् वाॽ, खे़ब्‍याङ् खुने़ॽ कुयोःग्‍माल्‍ले़ कुस्‍सा अबिमेलेके़न् आनिॽ काॽइ फाॽआङ् सकेमबा यक्‌युङ्‌बाहाॽरे़ खुन्‍छिॽ हाङ् के़जोगुम्‍माङ् वाॽ–

१९ “खिनिॽ आइन् यरुब-बाल हे़क्‍क्‍याङ् खुने़ॽ कुहिम्‍सयङ्‌हाॽरे़ लागि से़क्‍खा नु कुलिङ्‌दो के़गे़प्‍पा याःम्‍बक् के़जोगुम्‍माङ् के़वयिने़भग्र, अबिमेलेके़न्‍नु खिनिॽ निङ्‌वाॽ तासे़म्‍मे़ॽ खे़ब्‍याङ् खुने़ॽ खिनिॽनु कुनिङ्‌वाॽ ताररो!

२० मेःन्‍ने़भग्र, अबिमेलेकोलाम् मि लःन्‍ल हे़क्‍क्‍याङ् सकेमबा तुम्‍म्‍याङ्‌हाङ्‌हाॽ नु बेथ-मिल्‍लोन् खाप्‍पुथ्‍यःङ् चोगुर! सेकेमबा तुम्‍म्‍याङ्‌हाङ्‌हाॽ नु बेथ-मिल्‍लो लाम्‍माङ्‌ङाङ् मि लःन्‍नाङ् अबिमेलेके़न् खाप्‍पुथ्‍यःङ् चोगुर!”

२१ खे़न् एगाङ् योतामे़न् सुल्‍लि खे़त्‍छिङ्‌ङाङ् खुने़ॽ बेअर मे़प्‍मनाबादे़न्‍नो के़रे़, हे़क्‍क्‍याङ् खे़प्‍मोए युङ्‌मा हेःक्‍ते़, थेआङ्‌भे़ल्‍ले़ खुने़ॽ कुम्‍भुॽ अबिमेलेके़न्‍नु किसे़रो॥

सकेमबा यक्‌युङ्‌बाहाॽरे़ अबिमेलेके़न् मे़अत्‍तु

२२ अबिमेलेके़न् इस्राइलिहाॽरे़ खुन्‍छिॽ युक्‍साबा पोःक्‍खे़बा तङ्‌बे सुम्‍सि एगाङ्

२३ निङ्‌वाॽफुमाङ्‌ङिल्‍ले़ अबिमेलेके़न् नु सकेमबा तुम्‍म्‍याङ्‌हाङ्‌हाॽरे़ खुन्‍छिॽ लुम्‍मो ये़मे़न्‍दङ् ताप्‍फे़ःम्‍बा साम्‍धिक् पाङ्‌घु तासु, हे़क्‍क्‍याङ् सकेमबा मनाहाॽरे़ अबिमेलेके़न् इङ्‌ले़क्‍को मे़धासु॥

२४ यरुब-बालरे़ नुबोङ् कुस्‍साहाॽ मे़से़रुसिबा फे़न्‌याःम्‍बक्‍किल्‍ले़ लागि खे़ङ्‌हाॽ के़से़प्‍पा खुन्‍छिॽ नुसाॽ अबिमेलेकओ हे़क्‍क्‍याङ् खे़न् के़हुबा के़बङ्‌बा सकेमबा तुम्‍म्‍याङ्‌हाङ्‌हाॽओ कुले़क्‌वा मे़नुःक्‍तुर फाॽआङ् यहवे दाङ्‌बे़ल्‍ले़ कन् चोगुआङ् वये़॥

२५ अबिमेलेके़ल्‍ले़ कुदक्‍ले़ङ्‌वाओ सकेमबा तुम्‍म्‍याङ्‌हाङ्‌हाॽरे़ कोःक्‍माल्‍ले़ कुसम्‍मो लाङ्‌गे़घेःक्‍पाहाॽ के़रे़क् सुक्‍मासि नु नाप्‍मासिरे़ लागि मनाहाॽ मे़युक्‍खुसि, हे़क्‍क्‍याङ् कन् इङ्‌घङ्‌ङिन् अबिमेलेकरो मे़गे़त्‍तु॥

२६ आल्‍ल एबेदरे़ कुस्‍सा गाले़न् खुने़ॽ कुन्‍साॽ कुम्‍भुॽहाॽनु सकेमओ फे़रे़, हे़क्‍क्‍याङ् सकेमबा तुम्‍म्‍याङ्‌हाङ्‌हाॽरे़ खुन्‍छिॽ के़रे़क् सिक्‍लुङ्‌मान् खुने़ॽ ले़प्‍माङ् मे़हिसु॥

२७ खे़ङ्‌हाॽ खुन्‍छिॽ चे़ल्‍ले़क्‍सेॽ इक्‍ताप्‍हाॽओ मे़बेआङ् के़दुम्‍बा कुजाॽहाॽ मे़दुबु, हे़क्‍क्‍याङ् चे़ल्‍ले़क्‍सेॽ एःम्‍मादे़न्‍नो मे़एःप्‍सु॥ खे़न् एगाङ् खुन्‍छिॽ माङ्‌ङिल्‍ले़न् माङ्‌हिम्‍मो तङ्‌नाम् तोसे़ मे़बे॥ खे़प्‍मो खे़ङ्‌हाॽरे़ कुजाहाॽ मे़ज मे़धुङुआङ् अबिमेलेके़न् साक्‍मुरा मे़मे़त्‍तु॥

२८ खे़ब्‍याङ् एबेदरे़ कुस्‍सा गालरे़ मे़त्‍तुसि, “अबिमेलेके़न् हाःप्‍पे? हे़क्‍क्‍याङ् थेआङ् आनिॽ सकेमबाहाॽरे़ खुने़ॽ कुयाःम्‍बक् चोःक्‍मना पिमनाबाबे? थे खुने़ॽ यरुब-बालरे़ कुस्‍सा मे़ःम्‍बि? हे़क्‍क्‍याङ् खुने़ॽ कुभाॽबाङ्‌ङिन् जबुले़न् मे़ःम्‍बि? खे़न्‍नुःल्‍ले़ग सकेमरे़ कुम्‍बा हमोररे़ कुमनाहाॽ आनिॽ याःम्‍बक् चोःक्‍मा पिमासिल्‍ले़ नुबा पोःङ्‌ॽ॥ आनिॽ थेआङ् अबिमेलेके़न् याःम्‍बक् चोःक्‍मना पिमनाबाबे?

२९ कन् मनाहाॽ आङ्‌गाॽ आयुक्‍को मे़वये़बा हे़क्‍केःल्‍ले़ आङ्‌गाॽ अबिमेलेके़न् लाःत्‍लाःत् चोगुङ्‌बा वये़मे़न्॥ आङ्‌गाॽ खुने़ॽ अक्‍खे़ मे़त्‍तुङ्‌बा वये़, ‘खे़ने़ॽ के़धक्‍सुबाहाॽ के़रे़क् उःत्‍ते़से़ॽआङ् थङ् चोगे़ॽ॥’”

३० आल्‍ल ये़क्‌यक्‍कोबा सुहाङ्‌युक्‍पा जबुलरे़ एबेदरे़ कुस्‍सा गालरे़ कुबाःन्‍निन् खे़प्‍सुआङ् खुने़ॽ कुयाःक्‍ले़ॽरे़॥

३१ खुने़ॽ स्‍वाःत्‍ताङ् अबिमेलेकओ अक्‍खे मे़त्‍तुसिआङ् इङ्‌साबाहाॽ पाङ्‌घुदेसुसि, “एबेदरे़ कुस्‍सा गाले़न् नु खे़ल्‍ले़ कुन्‍साॽकुम्‍भुॽहाॽ सकेम मे़भे़रे़आङ् ये़क्‌यक्‍कोबा मनाहाॽ खे़ने़ॽ के़दक्‍ले़ङ्‌वाओ मे़हुसुसि मे़बक्‍खुसिर मे़याक्॥

३२ कल्‍ले़चोगुल्‍ले़ से़न्‍दिक्‍सा पोगे़ॽआङ् खे़ने़ॽ हे़क्‍क्‍याङ् खे़ने़ॽनु के़वाॽबा मनाहाॽरे़ इक्‍ताप्‍हाॽओ सुगे़म्‍सिम्‍मे़ॽआङ् युङे़म्‍मे़ॽ॥

३३ खे़न् एगाङ् तानाम् नाम् के़त्‍नुमे़ःन्‍ने ये़क्‌यक्‍किन् फत्‍ते़म्‍मे़ॽ, हे़क्‍क्‍याङ् आल्‍ल खे़न् नु खुने़ॽनु के़वाॽबा मनाहाॽ लाःक्‍कात् मे़लःन्‍निल्‍ले़ थे चोःक्‍मा पोःङ्‌ॽ खे़न् चोगे़म्‍मे़ॽ॥”

३४ कल्‍ले़चोगुल्‍ले़ अबिमेलेके़न् हे़क्‍क्‍याङ् खुने़ॽनु के़वाॽबा मनाहाॽ से़न्‍दिक्‍सा मे़बोगे़, हे़क्‍क्‍याङ् कुलक् लिसि मे़बोःक्‍खे़आङ् सकेम्‍मिन् फप्‍मारे़ लागि मे़जिङ्‌सिङ्‌ङाङ् मे़युङे़॥

३५ आल्‍ल एबेदरे़ कुस्‍सा गाले़न् लाःक्‍कात् पेआङ् ये़क्‌यक्‍कोबा यम्‍बा लाम्‍धेःप्‍पो लाःप्‍मादे़न्‍नो ये़बे़गरे़, हाबा खे़न् ये़म्‍मो अबिमेलेके़न् नु खुने़ॽ कुमनाहाॽ मे़जिङ्‌सिङ्‌बादे़न्‍नोलाम् लाःक्‍कात् मे़लःन्‍दे़॥

३६ गालरे़ खे़ङ्‌हाॽ निसुसिआङ् जबुले़न् मे़त्‍तु, “ओमे़त्‍ते़ॽ, कोःक्‍माल्‍ले़ कुसम्‍मोलाम् मनाहाॽ यो मे़युर मे़बत्॥”

जबुलरे़ मे़त्‍तु, “खे़ने़ॽ के़निसुसिबाहाॽग कोःक्‍मा फाङ्‌जङ्‌हाॽरे़ इःप्‍तुबादे़न्‍हाॽरो, मनाहाॽ हे़क्‍तङ्‌बाए खे़न् निधाःप्‍ल पत्॥”

३७ कर याम्‍मो गालरे़ मे़त्‍तु, “कोःक्‍माहाॽरे़ कुलुम्‍मोबा ते़न्‍हाॽओलाम् मनाहाॽ यो मे़युर मे़बत्, हे़क्‍क्‍याङ् कुलुप् थिक् चैँ थुम्‌या के़इबाहाॽरे़ खुन्‍छिॽ यहिबा सिङ्‌बुङ् ले़प्‍माङ्‌लाम् मे़युर मे़बत्॥”

३८ खे़ब्‍याङ् जबुलरे़ मे़त्‍तु, “खे़ने़ॽ के़बाःत्‍तुबा यम्‍ब्‌यम्‍बा पाःन्‍हाॽ आल्‍ल आत्‍ति वाॽ? खे़ने़ॽ के़बाःत्‍तुआङ् वये़, ‘अबिमेलेके़न् हाःत्‍ताङ् आनिॽ खुने़ॽ कुयुक्‍को वाॽमाबे?’ खे़ने़ॽ थेनाधेबा के़लेःत्‍तुसिआङ् मे़वये़बा मनाहाॽ हाबा कन्‍हाॽए मे़ःन्‍छिबि? आल्‍ल पेगे़ॽआङ् खे़ङ्‌हाॽनु थक्‍ते़ॽ॥”

३९ कल्‍ले़चोगुल्‍ले़ गालरे़ सकेमबा यक्‌युङ्‌बाहाॽ तेॽरुसिआङ् अबिमेलेके़न् थङ्‌ङो फत्‍तु,

४० कर अबिमेलेकरे़ खुने़ॽ हारिजाःत्‍तुआङ् खे़न् खे़त्‍छिङ्॥ यम्‍बा लाम्‍धेःत्‍तो लाःप्‍मादे़न् थारिक्‍के लाम् कुले़ःम् चेहाॽ मे़से़रे़आङ् मे़ने़स्‍से़॥

४१ अबिमेलेके़न् पेआङ् अरुमाह मे़प्‍मनाबादे़न्‍नो आप्‍फेक् युङ्‌सिङ्, खम्‍भ्‍याङ् जबुलरे़ गाल नु खुने़ॽ कुन्‍साॽकुम्‍भुॽहाॽ सकेमलाम् लःत्‍तुदेसुसि॥

४२ कुदाःन्‍दिक्‍मा सकेमबा मनाहाॽ लाःक्‍कात् ताम्‍दाम्‍बादे़न्‍नो मे़बे, हे़क्‍क्‍याङ् कन् पाःन्‍निन् अबिमेलेके़न् मे़जे़क्‍तु॥

४३ कल्‍ले़चोगुल्‍ले़ खुने़ॽ कुमनाहाॽ तारुसिआङ् खे़ङ्‌हाॽ कुलुप् सुम्‍सि चोगुसि, हे़क्‍क्‍याङ् ये़क्‌यक् लाःक्‍कात् ताम्‍दाम्‍बादे़न्‍नो सुगुसिआङ् युङे़॥ आल्‍ल खुने़ॽ मनाहाॽ ये़क्‌यक् लाःक्‍कात् मे़लःन्‍दे़ मे़भे़रे़बा निसुसि, खे़ब्‍याङ् खुने़ॽ पोगे़आङ् खे़ङ्‌हाॽ थङ्‌ङो फत्‍तुसि॥

४४ अबिमेलेक हे़क्‍क्‍याङ् खुने़ॽनु के़वाॽबा मनासुम्‍हाॽ मे़जात्‍ते़र तगि मे़बोरे़ हे़क्‍क्‍याङ् ये़क्‌यक्‍को लाःप्‍मादे़न् यम्‍बा लाम्‍धेःप्‍पो थक्‍मारे़ लागि यारिप् मे़बोःक्‍खे़॥ खे़ब्‍याङ् वेॽ कुलुप् ने़त्‍छि मनाहाॽ मे़भे़रे़आङ् ताम्‍दाम्‍बादे़न्‍नो के़वाॽबाहाॽ मे़भत्‍तु मेदेॽरुसि, हे़क्‍क्‍याङ् खे़ङ्‌हाॽ मे़से़रुसि॥

४५ अबिमेलेकरे़ नाम्‍धाधा खे़न् ये़क्‌यक्‍को थङ् चोगु, हे़क्‍क्‍याङ् खे़न् हुक्‍काप् चोगु॥ खुने़ॽ खे़प्‍मोबा मनाहाॽ से़रुसि, ये़क्‌यक्‍किन् मे़यन्‍छु मे़देसु, खे़ब्‍याङ् खे़न् ते़न्‍नो युम्‍मिन् से़सु॥

४६ आल्‍ल सकेमबा चङ्‌हिम्‍मो के़याक्‍पा के़रे़क् मनाहाॽरे़ कन् पाःन्‍निन् मे़घे़प्‍सु, खे़ब्‍याङ् खे़ङ्‌हाॽ एल-बरित माङ्‌हिम्‍मोबा हाङ्‌यक्‍को मे़बे॥

४७ खे़ङ्‌हाॽ खे़प्‍मो सोरिक् मे़जुप्‍से़आङ् मे़वाॽ के़लॽबा पाःन्‍निन् अबिमेलेके़न् मे़जे़क्‍तु॥

४८ कल्‍ले़चोगुल्‍ले़ खुने़ॽ हे़क्‍क्‍याङ् खुने़ॽनु के़वाॽबा मनाहाॽ सल्‍मोन कोःक्‍माओ मे़धोःक्‍सिङ्॥ खुने़ॽ तःन्‍देःन् याङ्‌सिङ्‌ङाङ् सिङ्‌बोराःक्‍किन् आःत्‍तु, हे़क्‍क्‍याङ् खुने़ॽ कुभक्‍ताङ्‌ङो पक्‍खु॥ खुने़ॽ कुमनाहाॽ मे़त्‍तुसि, “आङ्‌गाॽ थे चोगुङ्‌ल पत्‍ता ओमे़त्‍ते़म्‍मे़ॽ, हे़क्‍क्‍याङ् हाराहारा खिनिॽआङ् हे़क्‍केए चोगे़म्‍मे़ॽ॥”

४९ कल्‍ले़चोगुल्‍ले़ के़रे़क् मनाहाॽरे़ सिङ्‌बोराःक्‍हाॽ मे़आःत्‍तु॥ खे़ब्‍याङ् खे़ङ्‌हाॽरे़ अबिमेलेके़न् मे़दिम्‍दु, हे़क्‍क्‍याङ् सिङ्‌बोराःक्‍हाॽ हाङ्‌यक् के़रे़क् पिसाङ् मे़लुप्‍सुआङ् मि मे़याक्‍तु॥ खम्‍भ्‍याङ् सकेम चङ्‌हिम्‍मोबा के़रे़क् मनाहाॽ मे़स्‍ये़, खे़ङ्‌हाॽ हप्‍मे़न् हे़न्‍छिङ् थिक् ये़म्‍बित्‍छा नु मे़न्‍छुमा मे़वये़॥

५० खे़न् एगाङ् अबिमेलेके़न् तेबेस ये़क्‌यक्‍को पे, हे़क्‍क्‍याङ् खे़न् कब्रिङ् किर्गप् कबुआङ् हुक्‍काप् चोगु॥

५१ खे़न् ये़क्‌यक्‍किल्‍ले़ कुलुम्‍मो थधप् मे़ल्‍लॽमनाबा हाङ्‌यक् थिक् ने़स्‍से़, हे़क्‍क्‍याङ् ये़क्‌यक्‍कोबा के़रे़क् मनाहाॽ, ये़म्‍बित्‍छा नु मे़न्‍छुमाहाॽ खे़प्‍मो मे़से़ःप्‍सिङ्‌ङाङ् मे़युङे़॥ खे़ङ्‌हाॽरे़ हाङ्‌यक्‍किन् मे़सुबुआङ् खे़ल्‍ले़ कुसम्‍धाङ् मे़बे॥

५२ अबिमेलेके़न् हाङ्‌यक्‍को पेआङ् खे़न् थङ्‌ङो फत्‍तु॥ आल्‍ल खे़न् हाङ्‌यक्‍को मि केःप्‍मा फाॽआङ् खे़प्‍मोबा लाम्‍धेत् पेसाङ् पेःल्‍ले़,

५३ मे़न्‍छुमा थिक्‍ले़ खुने़ॽ कुधे़गेःक्‍पो लुङ्‌सुम्‍मिन् लुम् मक्‍थाःन्‍दुआङ् खे़ल्‍ले़ कुमिक्‍खोःक्‍किन् यःप्‍सु पिरु॥

५४ अबिमेलेकरे़ खिमो खुने़ॽ कुभे़जुम् कुभे़या के़बङ्‌बा थाङ्‌बे़न्‍निन् उःत्‍तुआङ् मे़त्‍तु, “हारा के़दाभेःन् तरप् फिःक्‍खे़आङ् आङ्‌गाॽ से़राङ्‌ङे़ॽ, मेःन्‍ने़भग्र मे़न्‍छुमा थिक्‍ले़ खुने़ॽ से़रु फाॽआङ् मनाहाॽरे़ मे़बाःत्‍तुॽ॥” कल्‍ले़चोगुल्‍ले़ खे़न् थाङ्‌बे़न्‍निल्‍ले़ चिधुप् थुबुआङ् खे़न् स्‍ये़॥

५५ आल्‍ल इस्राइलिहाॽरे़ अबिमेलेके़न् स्‍ये़बा मे़निसुआङ् खे़ङ्‌हाॽ खुन्‍छिॽ आप्‍फेक् आप्‍फेक् हिम्‍मो मे़नुःक्‍खे़॥

५६ कम्‍भलॽरिक्‍के अबिमेलेकरे़ खुने़ॽ नुबोङ् कुम्‍भुॽकुन्‍साॽहाॽ से़रुसिआङ् कुम्‍बारे़ कुदक्‍ले़ङ्‌वाओ चोगुबा फे़न्‌याःम्‍बक्‍किल्‍ले़ कुले़क्‌वा निङ्‌वाॽफुमाङ्‌ङिल्‍ले़ खुने़ॽओ नुःक्‍तु,

५७ हे़क्‍क्‍याङ् सकेमबा मनाहाॽरे़ मे़जोगुबा के़रे़क् फे़न्‌याःम्‍बक्‍हाॽरे़ कुले़क्‌वा निङ्‌वाॽफुमाङ्‌ङिल्‍ले़ नुःक्‍तु पिरुसिआङ् खुन्‍छिॽए थे़गेःक्‍पो थासु पिरुसि॥ यरुब-बालरे़ कुस्‍सा योतामरे़ माङ्‌दे साङ्‌ग्रा मे़त्‍तुसिबान् खे़ङ्‌हाॽओ से़क्‍खाए थ्‍ये़रो॥

तोलान् इस्राइलबा खासे़न्‍लोःम्‍बा पोःङ्‌ॽ

१०

अबिमेलेकरे़ कुये़म् के़रे़आङ् एगाङ् इस्‍साखाररे़ लत्‍छा कुमना, पुवारे़ कुस्‍सा दोदोरे़ कुम्‍मे़न्‍छाॽ, एफ्राइमबा कोःक्‍मा फाङ्‌जङ् लाजेॽबा सामिर के़युङ्‌बा तोलान् इस्राइलिहाॽ ताङ्‌से़ःप्‍मासिरे़ लागि पोगे़॥

२ खुने़ॽ निबोङ्‌ङाङ् सुम्‍सि तङ्‌बे थारिक् इस्राइबा लाम्‍लोबा पोःक्‍खे़, हे़क्‍क्‍याङ् खुने़ॽ मासिङ्‌ङाङ् सामिरओ मे़जिक्‍खुरो॥

याइरे़न् इस्राइलबा खासे़न्‍लोःम्‍बा पोःङ्‌ॽ

३ खुने़ॽ कुएगाङ् गिलादि याइरे़न् पोगे़॥ खुने़ॽ निबोङ्‌ङाङ् ने़त्‍छि तङ्‌बे थारिक् इस्राइलबा लाम्‍लोबा पोःक्‍खे़॥

४ खुने़ॽ सुम्‍बोङ् कुस्‍सा ये़म्‍बित्‍छा मे़वये़, खे़ङ्‌हाॽरे़ खुन्‍छिॽ आप्‍फेक् आप्‍फेक् अदङ्‌हाॽ मे़युक्‍तुसिआङ् लाङ्‌मे़घेगे़॥ गिलाद लाजेॽओ खे़ङ्‌हाॽरे़ खुन्‍छिॽ आप्‍फेक् आप्‍फेक् सुम्‍बोङ् ये़क्‌यक्‍हाॽ ने़स्‍से़, खे़ङ्‌हाॽ आइन् थारिक् हब्‍बात याइरa मे़मे़त्‍तुॽ॥

५ याइरे़न् मासिङ्‌ङाङ् खुने़ॽ कामोनओ मे़जिक्‍खुरो॥

अम्‍मोनिहाॽरे़ इस्राइलिहाॽ मे़युक्‍तुसि

६ याम्‍मो इस्राइलिहाॽरे़ अराम, सिदोन नु मोआब हे़क्‍क्‍याङ् अम्‍मोनिहाॽ नु पलिस्‍तिहाॽरे़ खुन्‍छिॽ माङ्‌साम्‍माङ्‌हाॽ खे़ब्‍याङ् बाल नु अस्‍तोरेत माङ्‌हाॽ से़वा मे़मे़त्‍तुसिआङ् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने मे़जोगु॥ खे़ङ्‌हाॽरे़ यहवे दाङ्‌बे़न् मे़ले़रुआङ् खुने़ॽ माङ्‌से़वा मे़म्‍मे़त्‍तुन्॥

७ कल्‍ले़चोगुल्‍ले़ यहवे दाङ्‌बे़न् इस्राइलिहाॽनु कुसाक्‍के़न् पोगे़, हे़क्‍क्‍याङ् खुने़ॽ खे़ङ्‌हाॽ पलिस्‍तिहाॽ नु अम्‍मोनिहाॽरे़ खुन्‍छिॽ हुक्‍को सङ्‌घुदेसुसि, खे़ङ्‌हाॽरे़ खे़न् तङ्‌बेओ इस्राइलिहाॽ हिहोत् चिहोत् मे़मे़त्‍तुसि॥

८ खे़ङ्‌हाॽरे़ यर्दन नाङ्‌गे़न् पिसाङ् एमोरिहाॽरे़ खुन्‍छिॽ लाजेॽ गिलादओ के़युङ्‌बा इस्राइलिहाॽ थिबोङ्‌ङाङ् ये़त्‍छि तङ्‌बे थारिक् ताप्‍फे़ःल्‍लिक् मे़मे़त्‍तुसिर मे़वये़॥

९ खे़ब्‍याङ् यहुदाःल्‍ले़ कुधाःक् बेन्‍यामिन नु एफ्राइमबा हिम्‍सयङ्‌हाॽ थङ्‌ङो फप्‍मासिरे़ लागि अम्‍मोनिहाॽरे़ यर्दन नाधाःम्‍बि मे़गाःक्‍तु॥

हे़क्‍क्‍याङ् इस्राइलिहाॽ साॽरिक् के़साक्‍पा तुक्‍खेओ मे़ध्‍ये़॥

१० हे़क्‍क्‍याङ् कुभाॽरे़ लागि इस्राइलिहाॽरे़ यहवे दाङ्‌बे़न् पेलि मे़भाक्‍तुआङ् मे़मे़त्‍तु, “आनिगे खे़ने़ॽ के़दक्‍ले़ङ्‌वाओ लायो चोगुम्‍बे़आङ् वयिगे़॥ खे़ने़ॽ आनिगे निङ्‌वाॽफुमाङ्‌ङिन् ले़त्‍तासिगे़आङ् बाल माङ्‌ङिन् से़वा मे़त्‍तुम्‍बे़आङ् वयिगे़॥”

११ यहवे दाङ्‌बे़ल्‍ले़ इस्राइलिहाॽ मे़त्‍तुसि, “मिस्रि, एमोरि, अम्‍मोनि, पलिस्‍ति,

१२ सिदोनि, अमालेकि नु मिद्‌यानिहाॽ के़रे़क्‍ले़ खिनिॽ ताप्‍फे़ःल्‍लिक् के़म्‍मे़त्‍ति, हे़क्‍क्‍याङ् कुभाॽरे़ लागि आङ्‌गाॽ याप्‍मि पेलि के़भाक्‍ति, खे़ब्‍याङ् आङ्‌गाॽ खे़ङ्‌हाॽरे़ खुन्‍छिॽ हुक्‍कोलाम् मे़से़ःप्‍निङ्‌ङिन्‍बि?

१३ कर खिनिॽ याप्‍मि के़ले़रिआङ् वेॽ माङ्‌हाॽ से़वा के़मे़त्‍तुम्‍सिम्॥ कल्‍ले़चोगुल्‍ले़ आल्‍ल आङ्‌गाॽ खिनिॽ याम्‍मो मे़से़ःप्‍निङ्‌ङिन्॥

१४ पेगे़म्‍मे़ॽआङ् खिनिॽ के़सेगुम्‍सिम्‍बा माङ्‌हाॽ कुभाॽरे़ लागि पेलि फाक्‍ते़म्‍सिम्‍मे़ॽ, हे़क्‍क्‍याङ् खे़ङ्‌हाॽरे़ खिनिॽ तुक्‍खेवा ये़म्‍मो के़म्‍से़ःप्‍तिररो॥”

१५ कर इस्राइलिहाॽरे़ यहवे दाङ्‌बे़न् मे़मे़त्‍तु, “आनिगे लायो चोगुम्‍बे़आङ् वयिगे़॥ खे़ने़ॽ आनिगे आक्‍खे मे़प्‍मा निङ्‌वाॽ के़जोगुॽ हे़क्‍केए आमे़त्‍ते़ॽ॥ कर आल्‍ल आनिगे आसे़ःप्‍ते़ॽ फाॽआङ् पेलि फाक्‍कासिगे़॥”

१६ खे़ब्‍याङ् खे़ङ्‌हाॽरे़ वेॽ लाजेॽबा माङ्‌हाॽ मे़ले़रुसिआङ् यहवे दाङ्‌बे़न् माङ्‌से़वा मे़मे़त्‍तु॥ हे़क्‍क्‍याङ् खुने़ॽ इस्राइलिहाॽरे़ खुन्‍छिॽ आल्‍लसाङ् तुक्‍खे लाक्‍खेहाॽ ओमे़प्‍मा मे़सुक्‍तुन्॥

१७ खे़ब्‍याङ् अम्‍मोनिहाॽ थङ्‌ले़ लागि मे़भुक्‍खुसिआङ् गिलादओ साःङ्‌गाहिम्‍हाॽ मे़जोगे़आङ् मे़ने़स्‍से़, हे़क्‍क्‍याङ् इस्राइलिहाॽ चैँ मे़जुप्‍से़आङ् मिस्‍पाओ थक्‍सुबा ने़त्‍ना साःङ्‌गाहिम् मे़जोगु॥

१८ खे़ब्‍याङ् गिलादबा मनाहाॽरे़ खुन्‍छिॽ लाम्‍लोबाहाॽ अक्‍खे मे़मे़त्‍छिङ्, “आत्‍तिन् मनाःल्‍ले़ तगि अम्‍मोनिहाॽ थङ्‌ङो फत्‍तुसि हाबा खुने़ॽए गिलाद के़युङ्‌बा के़रे़क् मनाहाॽरे़ खुन्‍छिॽ युक्‍साबा पोङ्‌लो॥”

a 

१०:४ कल्‍ले़ कुबेन् “याइररे़ कुबाङ्‌जुम्” पोःङ्‌ॽ

११

गिलादबा यिप्‍तान् लत्‍छा मुक्‍के़गुबा थङ्‌गे़जोःक्‍पा वये़॥ खुने़ॽ लत्‍छा के़त्‍निमा ले़प्‍माङ्‌बा गिलादरे़ कुस्‍सा वये़॥

२ कर गिलादरे़ कुमेःत्‍तिल्‍ले़आङ् खुने़ॽ यरिक् ये़म्‍बित्‍छासाहाॽ कत्‍तु पिरु॥ हे़क्‍क्‍याङ् खे़ङ्‌हाॽ यम्‍बा मे़बोःक्‍खे़आङ् यिप्‍तान् मे़नाःत्‍तु मे़देसु॥ खे़ङ्‌हाॽरे़ खुने़ॽ मे़मे़त्‍तु, “आनिगे पाःल्‍ले़ कुहिम्‍मो खे़ने़ॽ के़लक्‍खोमा थेआङ् होप्॥ खे़ने़ॽग वेॽ मे़न्‍छुमाःल्‍ले़ कुस्‍साने़॥”

३ कल्‍ले़चोगुल्‍ले़ खुने़ॽ कुन्‍भुॽकुन्‍साॽहाॽलाम् यिप्‍तान् खे़त्‍छिङ्‌ङाङ् तोब लाजेॽओ युङ्‌मा हेःक्‍ते़, हे़क्‍क्‍याङ् कुभा कुने़हि के़होःप्‍पा मनाहाॽ खुने़ॽ कुगे़रे़क् पिसाङ् मे़जुप्‍से़आङ् खुने़ॽ मे़दिम्‍दु॥

४ कुभा ये़म् एगाङ् अम्‍मोनिहाॽरे़ इस्राइलिहाॽ थङ्‌ङो मे़भत्‍तुसि॥

५ आल्‍ल थङ् पोङ्‌मा हेःक्‍ते़ल्‍ले़ गिलादबा काप्‍पो तुम्‍साहाॽ तोब लाजेॽओ यिप्‍ताःल्‍ले़ कुलासे़ मे़बे॥

६ खे़ङ्‌हाॽरे़ खुने़ॽ मे़मे़त्‍तु, “खे़ने़ॽ फे़रे़ॽआङ् आनिगे थक्‍मोबा पोःक्‍खे़ॽ हे़क्‍क्‍याङ् अम्‍मोनिहाॽनु आनिॽ थङ् चोःक्‍मा आसुक्॥”

७ कर यिप्‍तारे़ गिलादबा काप्‍पो तुम्‍साहाॽ मे़त्‍तुसि, “खिनिॽ आङ्‌गाॽ आग्‍जिःत्‍ते़आङ् आङ्‌गाॽ आम्‍बारे़ कुहिम्‍मोलाम् आग्‍नाःत्‍ते़ आग्‍देसे़॥ आल्‍ल तुक्‍खे के़दुमिल्‍ले़ खिनिॽ थेआङ् आङ्‌गाॽओ के़द्‌ये़ॽइबाबे?”

८ खे़ङ्‌हाॽरे़ खुने़ॽ मे़मे़त्‍तु, “खे़ने़ॽ आनिगे़ओ के़भे़न्‍नाङ् अम्‍मोनिहाॽनु थङ् के़जोःक्‍ने़भग्र, आनिगे़ओ खे़ने़ॽ गिलाद के़युङ्‌बा के़रे़क् मनाहाॽरे़ खुन्‍छिॽ युक्‍साबा चोःक्‍कासिगे़ हे़क्‍क्‍याङ् आल्‍ल आनिगे खे़ने़ॽ ले़प्‍माङ् पत्‍छिगे़॥”

९ यिप्‍तारे़ खे़ङ्‌हाॽ मे़त्‍तुसि, “अम्‍मोनिहाॽनु थङ् चोःक्‍मारे़ लागि खिनिॽ याप्‍मि के़नुःक्‍ति के़देॽरि हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽ आङ्‌गाॽ आहुक्‍को थासुसि पिआने़भग्र थे से़क्‍खाए आङ्‌गाॽ खिनिॽ युक्‍साबा आग्‍जोःक्‍पि?”

१० गिलादबा काप्‍पो तुम्‍साहाॽरे़ यिप्‍तान् मे़मे़त्‍तु, “यहवे दाङ्‌बे़न् आनिॽ लुम्‍मो के़निबा तोःन्‍दि वाॽ॥ आनिगे खुने़ॽओ माङ्‌हे़क्‍कासिगे़आङ् पाःत्‍तुम्‍बे़ आनिगे खे़ने़ॽ के़बाःत्‍तुबा हे़क्‍केए चोगुम्‍बे़॥”

११ खे़ब्‍याङ् गिलादबा काप्‍पो तुम्‍साहाॽनु सोरिक् यिप्‍तान् पे, हे़क्‍क्‍याङ् मनाहाॽरे़ खुने़ॽ खुन्‍छिॽ युक्‍साबा नु थक्‍मोबा मे़जोगु॥ खम्‍भ्‍याङ् मिस्‍पाओ यहवे दाङ्‌बे़ल्‍ले़ कुदगि यिप्‍ताःल्‍ले़ खुने़ॽ के़रे़क् कुबाःन्‍हाॽ याम्‍मो पाःत्‍तु॥

१२ खे़ब्‍याङ् यिप्‍ताःल्‍ले़ अम्‍मोनबा हाङ्‌ङिन् अक्‍खे मे़त्‍ते़म्‍मे़ॽ फाॽआङ् इङ्‌साबाहाॽ पाङ्‌घुदेसुसि, “खे़ने़ॽ थेआङ् आनिगे तक्‍ले़ङ्‌वाओ के़बोगे़आङ् आनिगे लाजेन् थङ्‌ङो के़भत्‍तु?”

१३ अम्‍मोनबा हाङ्‌ङिल्‍ले़ यिप्‍ताःल्‍ले़ कुमनाहाॽ अक्‍खे मे़त्‍तुसि, “आल्‍ल इस्राइलिहाॽ मिस्र लाजेॽलाम् मे़धोःक्‍सिङ् मे़धाङे़ल्‍ले़ खे़ङ्‌हाॽरे़ अर्नोन वहःङ्‌लाम् यब्‍बोक नु यर्दन वहःङ् थारिक्‍पा आनिगे लाजेन् मे़देॽरु॥ कन् लाजेन् मे़ङ्‌घेए मे़न्‍धक्‍के आनुःक्‍ते़ आबिरे़ॽ॥”

१४ यिप्‍ताःल्‍ले़ अम्‍मोनबा हाङ्‌ङो निसिगेक् ले़ङ् याम्‍मो अक्‍खे मे़त्‍तुसिआङ् इङ्‌साबाहाॽ पाङ्‌घुदेसुसिरो–

१५ “यिप्‍ताःल्‍ले़ अक्‍खे पाःत्‍तुॽ– इस्राइलिहाॽरे़ मोआबिहाॽरे़ खुन्‍छिॽ लाजेःन्‍नाङ् मे़न्‍देॽरुन् अम्‍मोनिहाॽरे़ खुन्‍छिॽ लाजेःन्‍नाङ् मे़न्‍देॽरुन्॥

१६ कर आल्‍ल इस्राइलिहाॽ मिस्र लाजेॽलाम् मे़धोःक्‍सिङ् मे़धाङे़ल्‍ले़, खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍लाम् मे़बोःक्‍खे़आङ् हे़ःत्‍ताङ्‌बा वरःङ्‌ङो मे़बे हे़क्‍क्‍याङ् कादेस मे़गे़रे़॥

१७ खे़ब्‍याङ् इस्राइलिहाॽरे़ इङ्‌साबाहाॽ अक्‍खे मे़मे़त्‍तुसिआङ् एदोमबा हाङ्‌ङो मे़बाङ्‌घु मे़देसुसि, ‘खे़ने़ॽ के़लाजेॽलाम् पोङ्‌माआङ् पेःक्‍मा आनिगे आभाःक्‍ते़ॽ,’ कर एदोमबा हाङ्‌ङिन् खे़म्‍माए मे़दे़न्‍दे़न्॥ खे़ङ्‌हाॽरे़ मोआबबा हाङ्‌ङोआङ् मे़बाङ्‌घुसि, कर खुने़ॽआङ् मे़दे़न्‍दे़न्॥ कल्‍ले़चोगुल्‍ले़ इस्राइलिहाॽ कादेसओए मे़युङे़॥

१८ “खे़न् एगाङ् खे़ङ्‌हाॽ मुरे़ःक् खारे़ःक् थेआङ् के़होःप्‍पादे़न्‍नोलाम् मे़धासिङ् ए़दोम नु मोआब लाजेॽहाॽ मे़गबुआङ् मोआब नाङ्‌गे़न् ले़प्‍माङ् मे़गे़रे़॥ खे़ङ्‌हाॽरे़ अर्नोन वहःङ् नाधाःम्‍बि साःङ्‌गाहिम् मे़जोगु, कर खे़ङ्‌हाॽ मोआबिहाॽरे़ खुन्‍छिॽ लाजेॽहाॽओग मे़ल्‍लासे़न्, थेआङ्‌भे़ल्‍ले़ अर्नोन वहःङ्‌ङिन् मोआबबा इःन्‍दोओ ने़स्‍से़॥

१९ “खे़न् एगाङ् इस्राइलिहाॽरे़ हेस्‍बोनओ हाङ् के़जोःक्‍पा एमोरिहाॽरे़ खुन्‍छिॽ हाङ् सिहोने़न् ‘आनिगे लाजेॽओ के़प्‍मारे़ लागि के़लाजेॽओलाम् पेःक्‍मा आभाःक्‍ते़ॽ’ लॽरिक् इङ्‌साबाहाॽ मे़बाङ्‌घुसि॥

२० कर सिहोनरे़ इस्राइलिहाॽ कुलाजेॽओलाम् पोङ्‌माआङ् पेःक्‍मारे़ लागि नसान् मे़जोगुसिन्॥ खुने़ॽ के़रे़क् कुमनाहाॽ फुक्‍खुसि, हे़क्‍क्‍याङ् यहसाओ साःङ्‌गाहिम्‍हाॽ चोगुआङ् इस्राइलिहाॽनु थङ् चोगे़॥

२१ खे़ब्‍याङ् यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ सिहोने़न् नु खे़ल्‍ले़ के़रे़क् कुमनाहाॽ इस्राइलिहाॽरे़ खुन्‍छिॽ हुक्‍को थासुसि, खम्‍भ्‍याङ् इस्राइलिहाॽरे़ खे़ङ्‌हाॽ मे़नाःन्‍दुसिआङ् खे़न् ते़न्‍नो के़युङ्‌बा एमोरिहाॽरे़ खुन्‍छिॽ के़रे़क् लाजेॽहाॽ मे़युक्‍तु॥

२२ खे़ङ्‌हाॽरे़ अर्नोन वहःङ्‌लाम् यब्‍बोक वहःङ् थारिक् नु मुरे़ःक् खारे़ःक् थेआङ् के़होःप्‍पादे़न्‍लाम् यर्दन वहःङ् थारिक्‍के एमोरिहाॽरे़ खुन्‍छिॽ के़रे़क् ते़ङ्‌गप्‍हाॽ मे़देॽरु मे़बिरुसि॥

२३ “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ खुने़ॽ कुमनाहाॽ नुॽमा तामारे़ लागि एमोरिहाॽ नाःत्‍तुदेसुसि॥ आल्‍ल कन् नुःक्‍मारे़ लागि खे़ने़ॽ थे युक् के़गत्‍तुॽ?

२४ खिनिॽ माङ् कमोसरे़ खिनिॽ थे के़बिरिसाङ् के़दाःक्‍तुम्‌ॽ मे़ःम्‍बि? हे़क्‍केलॽरिक्‍के यहवे दाङ्‌बा आनिगे निङ्‌वाॽफुमाङ्‌ङिल्‍ले़ आनिगे थे पिरिगे़ खे़न्‍ने ताःक्‍तुम्‍बे़॥

२५ आल्‍ल मोआबबा हाङ् सिप्‍पोररे़ कुस्‍सा बालाके़न्‍नुःल्‍ले़ थे खे़ने़ॽ नुबा के़जोःक्‍काङ्‌बि? आभे़ल्‍ले़ खुने़ॽ इस्राइलिहाॽनु खे़माॽ चोगे़आङ् थङ्‌ङो फत्‍तुसिबे?

२६ “किप् सुम्‍सि तङ्‌बे थारिक् इस्राइलिहाॽ हेस्‍बोन, अरोएर नु खे़न् के़रे़क् पिसाङ्‌बा पाङ्‌जुम्‍हाॽओ हे़क्‍क्‍याङ् अर्नोन वहःङ्‌ङिल्‍ले़ कुयाओबा के़रे़क् ये़क्‌यक्‍हाॽओ मे़युङे़॥ खे़न् ये़म्‍मो खिनिॽ खे़न् ये़क्‌यक्‍हाॽ थेआङ् के़न्‍नुःक्‍तुम्‍मिम्‍बाबे?

२७ आनिगे खिनिॽ लागि थे़माआङ् ताप्‍फे़ःम्‍बा चोगुम्‍बे़बा होप्, कर खिनिॽ आनिगे थङ्‌ङो याप्‍मि के़भत्‍तिआङ् ताप्‍फे़ःम्‍बा के़जोगुम्‍ल के़वयि॥ यहवे दाङ्‌बे़न् खासे़न्‍लोःम्‍बा वाॽ, खुने़ॽए इस्राइलिहाॽ नु अम्‍मोनिहाॽरे़ खुन्‍छिॽ लुम्‍मो आइन्‍बा ये़न्‍नो खासे़न् चोगुर॥”

२८ कर यिप्‍ताःल्‍ले़ हाङुबा इङ्‌घङ्‌ङिन् अम्‍मोनिहाॽरे़ खुन्‍छिॽ हाङ्‌ङिल्‍ले़ निनि खे़म्‍घे़म्‍माङ् मे़लाप्‍तुन्‍लो॥

यिप्‍तारे़ कुमाङ्‌हे़क्

२९ खे़ब्‍याङ् यहवे दाङ्‌बे़ल्‍ले़ कुयाम्‍साम्‍मिन् यिप्‍ताओ ये़, हे़क्‍क्‍याङ् खुने़ॽ गिलाद नु मनस्‍सेलाम् पोःक्‍खे़र गिलादबा मिस्‍पालाम् लःन्‍दे़आङ् अम्‍मोनिहाॽरे़ खुनि तक्‍ले़ङ्‌वाओ तगि पोरे़र पे॥

३० यिप्‍ताःल्‍ले़ कन् माङ्‌हे़क्‍किन् चोगुआङ् यहवे दाङ्‌बे़न् मे़त्‍तु, “खे़ने़ॽ अम्‍मोनिहाॽ आङ्‌गाॽ आहुक्‍को के़धासुसिने़भग्र,

३१ आङ्‌गाॽ अम्‍मोनिहाॽ नाःन्‍दुङ्‌सिङ्‌ङाङ् नुःङ्‌ङाल्‍ले़ आङ्‌गाॽ आदुम्‍से़ आहिम्‍मोबा लाम्‍धेःत्‍लाम् लाःक्‍कात् के़लःम्‍बे़न् यहवे दाङ्‌बे़ल्‍ले़न्‍ने पोःङ्‌ॽ॥ आङ्‌गाॽ खे़न् मिधिङ्‌मनादेमनाबा सिदुङ्‌जभा चोगुङ्‌ॽ॥”

३२ खे़ब्‍याङ् यिप्‍तान् अम्‍मोनिहाॽ थङ्‌ङो फप्‍मासिरे़ लागि नाधाःम्‍बि काःक्‍तुआङ् पे, हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽ खुने़ॽ कुहुक्‍को थासुसि॥

३३ खुने़ॽ अरोएरलाम् मिन्‍नित हे़क्‍क्‍याङ् हाबिल-करमिम थारिक् निबोङ् ये़क्‌यक्‍हाॽ खाप्‍पुथ्‍यःङ् नाःन्‍दुसि॥ कम्‍भलॽरिक् इस्राइलिहाॽरे़ अम्‍मोनिहाॽ युक्‍को मे़दारुसिरो॥

यिप्‍तारे़ कुस्‍सा मे़न्‍छुमा

३४ आल्‍ल यिप्‍तान् खुने़ॽ कुहिम् मिस्‍पा नुःक्‍खे़ल्‍ले़, खुने़ॽ तुम्‍मारे़ लागि खित्‍छिङ् खित्‍छिङ् के़लॽबा ताहिप्‍हाॽ हिप्‍नु लाःङ्‌नु के़लःम्‍मे़ङ्‌ग खुने़ॽ कुस्‍सा मे़न्‍छुमान्‍ने वये़रो! कन् खुने़ॽ कुस्‍सा लत्‍थिक्‍मा वये़, खुने़ॽ वेॽ कुस्‍सा ये़म्‍बित्‍छा मे़न्‍छुमा मे़होःप्‍ते़॥

३५ आल्‍ल खुने़ॽ कन् कुस्‍सान् निसुआङ् खुने़ॽ कुजाङ्‌ङिन् थे़ःक्‍खुआङ् मे़त्‍तु, “चिःत्‍ते़स्‍ये़रो आस्‍साए, खे़ने़ॽग आङ्‌गाॽ आनिङ्‌साङ् पुगे़र के़जोगुरो! खे़ने़ॽ साॽरिक् के़साक्‍पा तुक्‍खेन् आङ्‌गाॽ आसम्‍धाङ् के़दारुआङ् वाॽ॥ आङ्‌गाॽ यहवे दाङ्‌बे़न्‍नु लत्‍छा माङ्‌हुप् चोगुङ्‌ङाङ् वाॽ, हे़क्‍क्‍याङ् आङ्‌गाॽ खे़न् नुःक्‍मा मे़नुॽने़न्॥”

३६ खे़ल्‍ले़ मे़त्‍तु, “आम्‍बौ, खे़ने़ॽ यहवे दाङ्‌बे़न्‍नु मे़ङ्‌गे़त्‍ते मे़न्‍नुॽमनाबा माङ्‌हे़क् के़जोगुआङ् वाॽ॥ खे़ने़ॽ खे़न् कुइसिःक्‍के आङ्‌गाॽ मे़त्‍ताङ्‌ङे़ॽ, थेआङ्‌भे़ल्‍ले़ यहवे दाङ्‌बे़ल्‍ले़ खे़ने़ॽ के़निङ्‌मि अम्‍मोनिहाॽओ कुले़क्‌वा नुःक्‍तुआङ् वाॽ॥

३७ कर आम्‍बौ, आङ्‌गाॽ लत्‍छा पाःन्‍ले़ लागि पेलि फाक्‍ने़, ला ने़त्‍छि थारिक् आङ्‌गाॽ ले़राङ्‌देसाङ्‌ङे़ॽ, खम्‍भ्‍याङ् आङ्‌गाॽ आन्‍देङ्‌माहाॽनु कोःक्‍माहाॽओ ताक्‍कम्‍मा वाॽमा खोआर, हे़क्‍क्‍याङ् आङ्‌गाॽ सिसागे़न् मे़न्‍छिन् वाॽआर सिआबाओ मेरिङ् थक्‍मा सुक्‍कार॥”

३८ खुने़ॽ मे़त्‍तु, “खे़ने़ॽ पेःक्‍मा के़सुक्॥” हे़क्‍क्‍याङ् खुने़ॽ कन् ला ने़त्‍छिरे़ लागि लाम्‍मे़त्‍तुदेसु॥ खुने़ॽ कुन्‍जुम् कुन्‍देःङ्‌माहाॽनु पे, हे़क्‍क्‍याङ् कोःक्‍माहाॽओ खुने़ॽ सामे़ङ्‌गत्‍ते सिसागे़न् मे़न्‍छ्‌या वये़रए सिमा के़बोङ्‌बा पाःन्‍नो हाबे़ चिःक्‍ते़॥

३९ ला ने़त्‍छि एगाङ् कुनुप्‍मो खुने़ॽ कुम्‍बारो नुःक्‍खे़द्‌ये़, हे़क्‍क्‍याङ् यिप्‍ताःल्‍ले़ खुने़ॽ चोगुबा माङ्‌हे़क्‍किन् के़त्‍तु॥ खे़न् सिसागे़न् मे़न्‍छ्‌याए वये़॥

कन् ये़म्‍माङ् कत्‍थो

४० इस्राइलबा मे़न्‍छुमा साहाॽ तङ्‌बे थक्‍मा लियान् थारिक् गिलादि यिप्‍ताःल्‍ले़ कुस्‍सा मे़न्‍छुमाःल्‍ले़ कुनिङ्‌वाॽसोक्‍को लाःक्‍कात् पेःक्‍मा साक्‍थिम् पोःक्‍खे़रो॥

यिप्‍ता नु एफ्राइमिहाॽ

१२

एफ्राइमिहाॽरे़ खुन्‍छिॽ थक्‍सुबाहाॽ मे़भुक्‍खुसि, हे़क्‍क्‍याङ् नाधाःम्‍बि मे़गाःक्‍तुआङ् सापोन मे़बे॥ खे़ङ्‌हाॽरे़ यिप्‍तान् मे़मे़त्‍तु, “अम्‍मोनिहाॽनु थङ् चोःक्‍से़ के़बेःल्‍ले़ आनिगे थेआङ् याप्‍मि के़न्‍उःत्‍तेन्? आनिगे खे़ने़ॽ नु के़हिम्‍मिन्‍नाङ् मिधिक्‍खुम् पिआसिगे़॥”

२ यिप्‍ताःल्‍ले़ नोगप् पिरुसि, “आङ्‌गाॽ नु आङ्‌गाॽ आमनाहाॽ अम्‍मोनिहाॽनु यम्‍बा खे़माॽ मे़जोगे़आङ् मे़वये़, हे़क्‍क्‍याङ् आभाॽरे़ॽ फाॽआङ् आङ्‌गाॽ खिनिॽ पेलि फाक्‍निङ्‌ङाङ् वये़॥ खिनिॽ खे़ङ्‌हाॽरे़ खुन्‍छिॽ हुक्‍कोलाम् आनिगे याप्‍मि ताङ्‌के़न्‍छे़ःप्‍तिन्॥

३ खे़ब्‍याङ् आनिगे खिनिॽलाम् थे़माआङ् कुभाॽ मे़घोसुम्‍बे़न्‍बारे़त्‍छ के़लॽबा आङ्‌गाॽ निसुङ्, खे़ब्‍याङ् आङ्‌गाॽ आहिङ्‌मे़न् के़साक्‍पो थासुङ्‌ङाङ् अम्‍मोनिहाॽ काःक्‍तुङ्‌सिङ्‌ङाङ् पेगाङ्, हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽ आङ्‌गाॽ आहुक्‍को थासुसि॥ आल्‍ल आइन् खिनिॽ थेआङ् आङ्‌गाॽ थङ्‌ङो फप्‍मारे़ लागि के़द्‌ये़ॽइबाबे?”

४ खे़ब्‍याङ् यिप्‍ताःल्‍ले़ गिलादबा के़रे़क् मनाहाॽ फुक्‍खुसिआङ् एफ्राइमिहाॽनु थक्‍ते़॥ गिलादिहाॽरे़ खे़ङ्‌हाॽ मे़हिप्‍तुसि, थेआङ्‌भे़ल्‍ले़ एफ्राइमिहाॽरे़ अक्‍खे मे़बाःत्‍तुआङ् वये़, “खिनिॽ गिलादिहाॽग एफ्राइम नु मनस्‍सेलाम् के़घे़त्‍छिङ्‌बाआङ् के़बेःक्‍पानिङ्‌लो॥”

५ गिलादिहाॽरे़ यर्दन वहःङ् कुयाओबा पित्‍लुङ्‌हाॽ मे़मे़त्‍छिङ्, हे़क्‍क्‍याङ् एफ्राइमिहाॽ पेःक्‍मा मे़म्‍भाःक्‍सिङ्‌ङे मे़धेःक्‍तु मे़ये़प्‍सुसि॥ आल्‍ल के़घे़त्‍छिङ्‌बा कुभा एफ्राइमि थिक्‍ले़ नाधाःम्‍बि काःक्‍माआङ् पेःक्‍मारे़ लागि पेलि फाक्‍ते़ल्‍ले़ गिलादबा मनाहाॽरे़ खे़न् सेःन्‍मे़दोसु, “थे खे़ने़ॽ एफ्राइमिने़बि?” हे़क्‍क्‍याङ् खे़ल्‍ले़ “मे़ःन्” पाःत्‍तुने़भग्र

६ खे़ङ्‌हाॽरे़ मे़मे़त्‍तु, “हे़क्‍केने़भग्र ‘सिब्‍बोलेत’ पाःत्‍ते़ॽ॥” खे़ल्‍ले़ नुरिक् ले़ङ्‌मा मे़न्‍छुक्‍के “चिब्‍बोलेत” पाःत्‍तुने़भग्र, खे़ङ्‌हाॽरे़ खे़न् यर्दन वहःङ्‌ङिल्‍ले़ कुयाओबा पित्‍लुङ्‌हाॽओ मे़दे़म्‍सुआङ् मे़से़रु॥ खे़न् ये़म्‍मो एफ्राइमबा ४२,००० मनाहाॽ मे़से़रुसिआङ् वये़॥

७ यिप्‍तान् तङ्‌बे तुक्‍सि थारिक् इस्राइलबा लाम्‍लोबा पोःक्‍खे़॥ खे़ब्‍याङ् गिलादि यिप्‍तान् मासिङ्, हे़क्‍क्‍याङ् खुने़ॽ गिलादबा लत्‍छा ये़क्‌यक्‍को मे़जिक्‍खुरो॥

इब्‍सान, एलोन नु अब्‍दोन

८ यिप्‍तान् एगाङ् बेथले़हे़मबा इब्‍सान इस्राएलबा लाम्‍लोबा पोःक्‍खे़॥

९ खुने़ॽ सुम्‍बोङ् ये़म्‍बित्‍छा कुस्‍सा नु सुम्‍बोङ् कुस्‍सा मे़न्‍छुमा मे़वये़॥ खुने़ॽ खे़न् सुम्‍बोङ् कुस्‍सा मे़न्‍छुमाहाॽ वेॽ थाःक्‍हाॽनु मेःक्‍खिम् मे़त्‍तुसि, हे़क्‍क्‍याङ् खुने़ॽ कुस्‍सा ये़म्‍बित्‍छाहाॽरे़ लागि सुम्‍बोङ् मे़न्‍छ्‌याहाॽ वेॽ थाःक्‍हाॽलाम् तारुसि॥ खुने़ॽ नुसि तङ्‌बे थारिक् इस्राइलबा लाम्‍लोबा पोःक्‍खे़॥

१० खे़ब्‍याङ् खुने़ॽ मासिङ्, हे़क्‍क्‍याङ् बेथले़हे़मओ मे़जिक्‍खुरो॥

११ इब्‍साने़ल्‍ले़ कुएगाङ् जबुलुनबा एलोने़न् तङ्‌बे थिबोङ् थारिक् इस्राइलबा लाम्‍लोबा पोःक्‍खे़॥

१२ खे़ब्‍याङ् खे़न् मासिङ्, हे़क्‍क्‍याङ् जबुलुनबा लाजेॽ अय्‍यालोनओ मे़जिक्‍खुरो॥

१३ खे़न् एगाङ् पिरातोनि हिल्‍लेलरे़ कुस्‍सा अब्‍दोने़न् इस्राइलबा लाम्‍लोबा पोःक्‍खे़॥

१४ खुने़ॽ लिबोङ् कुस्‍सा ये़म्‍बित्‍छा नु सुम्‍बोङ् कुम्‍मे़न्‍छाॽ मे़वये़, हे़क्‍क्‍याङ् के़रे़क् खुन्‍छिॽ आप्‍फेक् आप्‍फेक् अदङ्‌हाॽ मे़युक्‍तुसि॥ खुने़ॽ ये़त्‍छि तङ्‌बे थारिक् इस्राइलबा लाम्‍लोबा पोःक्‍खे़॥

१५ खे़न् एगाङ् खुने़ॽ मासिङ्, हे़क्‍क्‍याङ् अमालेकिहाॽरे़ खुन्‍छिॽ कोःक्‍मा फाङ्‌जङ् लाजेॽबा एफ्राइमबा पिरातोनओ मे़जिक्‍खुरो॥

सिमसोने़न् सावाःन्‍छिङ्

१३

याम्‍मो इस्राइलिहाॽरे़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने मे़जोगु, हे़क्‍क्‍याङ् खुने़ॽ खे़ङ्‌हाॽ लिबोङ् तङ्‌बे थारिक् पलिस्‍तिहाॽरे़ खुन्‍छिॽ हुक्‍को थासुसि॥

२ दानरे़ कुधाःक्‍को सोरा के़युङ्‌बा मनाधिक् वये़, खुने़ॽ कुमिङ् मानोह वये़, हे़क्‍क्‍याङ् खुने़ॽ कुमेःत्‍तिन् सामे़ङ्‌गप्‍मनामा वये़, हे़क्‍क्‍याङ् खुने़ॽ हाःत्‍ताङ् कुस्‍साकुए मे़होःप्‍ते़॥

३ यहवे दाङ्‌बे़ल्‍ले़ कुमाङ्‌लाइङ्‌बे़न् खे़न् मे़न्‍छुमाओ ओःन्‍धाक्‍सिङ्‌ङाङ् खुने़ॽ मे़त्‍तु, “खे़ने़ॽ सामे़ङ्‌गप्‍मनामा के़जोक् हे़क्‍क्‍याङ् हाःत्‍ताङ् के़स्‍साके़ए मे़होप्, कर खे़ने़ॽ मे़न्‍छुक्‍मा के़बोङ्‌ङाङ् ये़म्‍बित्‍छा साधिक् के़गत्‍तुॽ॥

४ आल्‍ल सिङ्‌सिङ् ये़क्‌ये़क् लॽरे़ॽ, चे़ल्‍ले़क्‍सेॽ सिजःङ्‌वा इग्र वेॽ आममबा हे़न्‌या मे़धुङे़न्‍ने़ॽ, हे़क्‍क्‍याङ् आत्‍तिन् परिक्‍ले़न् आसुत्‍थो कुजाआङ् मे़न्‍जाए़ॽ,

५ थेआङ्‌भे़ल्‍ले़ खे़ने़ॽ मे़न्‍छुक्‍मा के़बोङ्‌ङाङ् ये़म्‍बित्‍छा साधिक् के़गत्‍तुॽ॥ खे़ल्‍ले़ कुधे़गेक् इःन् मे़नःक्‍खे़न्‍ने़ॽ, थेआङ्‌भे़ल्‍ले़ खे़न् अङे़ःक्‌वान् सावाःन्‍छिङ्‌बा ये़म्‍माङ्‌धोए निङ्‌वाॽफुमाङ्‌ङिल्‍ले़ कुलागि एःक् से़म्‍मनाबा नाजिरि पोःङ्‌ॽ॥ खुने़ॽए इस्राइलिहाॽ पलिस्‍तिहाॽरे़ खुन्‍छिॽ हुक्‍कोलाम् से़म्‍मा हेःक्‍तुसिॽ॥”

६ खे़न् मे़न्‍छुमान् पेआङ् खुने़ॽ कुये़म्‍बाःन् अक्‍खे मे़त्‍तुआङ् चे़क्‍तु, “निङ्‌वाॽफुमाङ्‌ङिल्‍ले़ कुमना थिक् आङ्‌गाॽओ त्‍ये़॥ खुने़ॽ कुनारान् निङ्‌वाॽफुमाङ्‌ङिल्‍ले़ कुमाङ्‌लाइङ्‌बे़ल्‍ले़ कुनारा हे़क्‍तङ्‌बा चोगे़, हे़क्‍क्‍याङ् ओमे़प्‍मे़ल्‍ले़ साॽरिक् किप्‍मा के़घुबा चोगे़॥ खुने़ॽ आत्‍तिलाम् त्‍येबा फाॽआङ् आङ्‌गाॽ सेःन्‍मे़न्‍दोबा, हे़क्‍क्‍याङ् खुने़ॽआङ् कुमिङ्‌ङिन् आङ्‌गाॽ मे़मे़त्‍ताङ्‌ङिन्॥

७ कर खुने़ॽ आङ्‌गाॽ मे़त्‍ताङ्, ‘खे़ने़ॽ मे़न्‍छुक्‍मा के़बोङ्‌ङाङ् लत्‍छा ये़म्‍बित्‍छासा के़गत्‍तुॽ॥ आल्‍लआङ्‌धो खे़ने़ॽ चे़ल्‍ले़क्‍सेॽ सिजःङ्‌वा इग्र वेॽ आममबा हे़न्‌या मे़धुङे़न्‍ने़ॽ, हे़क्‍क्‍याङ् आत्‍तिन् आसुत्‍थो कुजाआङ् मे़ज्‍ये़न्‍ने़ॽ, थेआङ्‌भे़ल्‍ले़ खे़न् चुक्‍पे़न् सावाःन्‍छिङ्‌बा ये़न्‍नाङ्‌धो कुसिमा ये़न् थारिक्‍के निङ्‌वाॽफुमाङ्‌ङिल्‍ले़ कुलागि एःक् से़म्‍मनाबा नाजिरि पोःङ्‌ॽ॥’”

८ खे़ब्‍याङ् मानोहरे़ यहवे दाङ्‌बे़न् अक्‍खे मे़त्‍तुआङ् पेलि फाक्‍तु, “यहवे दाङ्‌बाए, पेलि फाक्‍ने़, खे़ने़ॽ के़बाङ्‌घुबा, निङ्‌वाॽफुमाङ्‌ङिल्‍ले़ खे़न् कुमनान् याम्‍मो थिक्‍ले़ङ् आन्‍छिगे़ओ ताररो, हे़क्‍क्‍याङ् खे़न् सागे़वाःन्‍छिङ्‌बान् हिङ्‌मा कुम्‍मारे़ लागि आन्‍छिगे़ थे चोःक्‍मा पोःङ्‌ॽ खे़न् पाःन्‍निन् आन्‍छिगे़ मे़त्‍छिगे़ररो॥”

९ निङ्‌वाॽफुमाङ्‌ङिल्‍ले़ मानोहरे़ कुबेलिन् खे़प्‍सु, हे़क्‍क्‍याङ् निङ्‌वाॽफुमाङ्‌ङिल्‍ले़ कुमाङ्‌लाइङ्‌बे़न् इक्‍ताप्‍पो के़युङ्‌मा के़गम्‍मा खे़न् मे़न्‍छुमाओ याम्‍मो ये़॥ खुने़ॽ कुये़म्‍बाःन् खुने़ॽनु होःप्‍ते़॥

१० मे़न्‍छुमान् खिमो लोःक्‍ते़र पेआङ् मानोहःन् मे़त्‍तु, “खे़ल्‍ले़ याःन्‍दिक् के़दाबा खे़न् मनान् याम्‍मो आङ्‌गाॽओ त्‍ये़आङ् वाॽ!”

११ मानोहःन् खिमो खे़न् कुमेःत्‍ते़न्‍नु पे हे़क्‍क्‍याङ् खे़न् मनान् तुमुआङ् मे़त्‍तु, “थे आङ्‌गाॽ आमेःत्‍ते़न्‍नु हे़ना के़मबान् खे़ने़ॽएने़बि?” खे़ल्‍ले़ पाःत्‍तु, “ओवा, आङ्‌गाॽएरो॥”

१२ मानोहरे़ मे़त्‍तु, “आल्‍ल खे़ने़ॽ के़बाःन्‍निन् के़त्‍तिल्‍ले़, खे़न् चुक्‍पे़ल्‍ले़ आक्‍तङ्‌बा थिम्‍मिन् इःप्‍मा नाःप्‍मा पोङ्‌बे हे़क्‍क्‍याङ् याःम्‍बक् चोःक्‍मा पोङ्‌बे?”

१३ यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ नोगप् पिरुआङ् पाःत्‍तु, “आङ्‌गाॽ पाःत्‍तुङ्‌बा पाःन्‍निन् के़रे़क् खे़ने़ॽ के़मेःत्‍तिल्‍ले़ इःत्‍तुर नाःत्‍तुर पोःङ्‌ॽ॥

१४ चे़ल्‍ले़क्‍सेल्‍ले़ कुबुङ्‌ङोलाम् के़लःम्‍बा थे़माआङ् खुने़ॽ चामा साॽमा मे़नुॽने़न्॥ खुने़ॽ चे़ल्‍ले़क्‍सेॽ सिजःङ्‌वा इग्र आममबा थे़माआङ् थुङ्‌मा मे़नुॽने़न्॥ आसुत्‍थो कुजा थे़माआङ् खुने़ॽ चामा मे़नुॽने़न्॥ आङ्‌गाॽ थे पाःत्‍तुङ्‌ङाङ् वाॽ खे़ङ्‌हाॽ के़रे़क् खुने़ॽ चोगुर पोःङ्‌ॽ॥”

१५ मानोहरे़ यहवे दाङ्‌बे़ल्‍ले़ कुमाङ्‌लाइङ्‌बे़न् मे़त्‍तु, “सप्‍फाधिक् आत्‍छिगे़नु वये़ॽ, हे़क्‍क्‍याङ् आत्‍छिगे़ खे़ने़ॽ के़लागि मे़ःन्‍दसाःत् थिक् सा थोःक्‍सुगे़रो॥”

१६ यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ मे़त्‍तु, “खे़न्‍छिॽ आङ्‌गाॽ लाम्‍आग्‍साक्‍साङ् खे़न्‍छिॽ के़दोःन्‍छुबा कुजान् मे़जाआन्॥ कर खे़न्‍छिॽ थोःक्‍मा निङ्‌वाॽ के़जोःक्‍सुने़भग्र मिधिङ्‌मनादेमनाबा सिदुङ्‌जभा यारिप् चोगे़त्‍छे़ॽ हे़क्‍क्‍याङ् यहवे दाङ्‌बाओ खे़न् तोःन्‍दे़त्‍छे़ॽ॥” हे़क्‍केसाङ् मानोहरे़ यहवे दाङ्‌बे़ल्‍ले़ कुमाङ्‌लाइङ्‌बा फाॽआङ् खे़न् कुसिङ् मे़निःत्‍तुन्॥

१७ खे़ब्‍याङ् मानोहरे़ खे़न् मे़त्‍तु, “खे़ने़ॽ के़मिङ् थे़माबे? खे़ने़ॽ के़बाःन्‍जाःक्‍किन् के़त्‍तिल्‍ले़ आन्‍छिगे़ खे़ने़ॽ मिङ्‌सो इङ्‌धाङ् पिमा निङ्‌वाॽ वाॽ॥”

१८ यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ खुने़ॽ मे़त्‍तु, “खे़ने़ॽ थेआङ् आङ्‌गाॽ आमिङ्‌ङिन् सेःन्‍दोमा के़आःन्‍छिङ्‌बाबे? कन् मिङ्‌ङिन् निङ्‌वाॽ के़माबा चोक्॥”

१९ खे़ब्‍याङ् मानोहरे़ मे़ःन्‍दसाःत्‍तिन् नु निङ्‌वाॽलाम्‍बाबा पोगुगे़न् कुजा सिदुङ्‌जभान् याङ्‌सिङ्‌ङाङ् लुङ्‌जङ्‌ङो यहवे दाङ्‌बाओ तोःन्‍दु॥ हे़क्‍क्‍याङ् मानोह नु खुने़ॽ कुमेःत्‍तिल्‍ले़ ओमे़त्‍तुसिआङ् पत्‍छे़सिबा ये़म्‍मो यहवे दाङ्‌बे़ल्‍ले़ निङ्‌वाॽ के़माबा याःम्‍बक् चोगु॥

२० आल्‍ल खे़न् ले़त्‍ति तोःम्‍मादे़न्‍नोलाम् साङ्‌ग्राम्‍पेदाङ् ले़प्‍माङ् मिधुङ् मिराःक् पोगे़, खे़ब्‍याङ् मिधुङ् मिराःक्‍को यहवे दाङ्‌बे़ल्‍ले़ कुमाङ्‌लाइङ्‌बे़न् थाःङ् ले़प्‍माङ् पे॥ कन् निसे़त्‍छुआङ् मानोह नु खुने़ॽ कुमेःत्‍तिन् खाम्‍बाङ्‌ङो साम्‍बोन् फन्‍ने़त्‍छि॥

२१ खे़न् एगाङ् यहवे दाङ्‌बे़ल्‍ले़ खे़न् कुमाङ्‌लाइङ्‌बे़न् मानोह नु खुने़ॽ कुमेःत्‍तो याम्‍मो ओःन्‍मे़धाक्‍सिङ्‌ङे़न्, हे़क्‍क्‍याङ् मानोहरे़ खे़ङ्‌ग यहवे दाङ्‌बे़ल्‍ले़ कुमाङ्‌ला इङ्‌बारे़त्‍छ फाॽआङ् निङ्‌वाॽ खोसु॥

२२ हे़क्‍क्‍याङ् खुने़ॽ कुमेःत्‍तिन् मे़त्‍तु, “से़क्‍खासाङ् आन्‍छिॽ आसिसिॽ, थेआङ्‌भे़ल्‍ले़ निङ्‌वाॽफुमाङ्‌ङिन् आन्‍छिॽ आनिसे़त्‍छुआङ् वाॽ॥”

२३ कर खुने़ॽ कुमेःत्‍ते़ल्‍ले़ मे़त्‍तु, “यहवे दाङ्‌बे़ल्‍ले़ आन्‍छिॽ से़प्‍माए निङ्‌वाॽ चोगुआङ् वये़बा हे़क्‍केःल्‍ले़ खुने़ॽ आन्‍छिॽ हुक्‍कोबा मिधिङ्‌मनादेमनाबा सिदुङ्‌जभान् नु पोगुगे़न् कुजा सिदुङ्‌जभान् मे़दाःक्‍तुम्‍बा वये़ हे़क्‍क्‍याङ् कन् के़रे़क् पाःन्‍हाॽ याप्‍मि ओःन्‍मे़धाक्‍ते़म्‍बा इग्र मे़बाःत्‍तुम्‍बा वये़॥”

२४ खे़न् मे़न्‍छुमाःल्‍ले़ ये़म्‍बित्‍छा साधिक् कत्‍तुआङ् सिमसोन मिङ् वाःत्‍तु॥ खे़न् अङे़ःक्‌वान् पोमा हेःक्‍ते़, हे़क्‍क्‍याङ् यहवे दाङ्‌बे़ल्‍ले़ खुने़ॽ हाङ्‌वागे़न् मुॽइसाम् पिरु॥

२५ हे़क्‍क्‍याङ् खुने़ॽ सोरा नु एस्‍तोलरे़ कुलुम्‍मो के़ने़बा महनेह-दानओ युङे़ल्‍ले़ यहवे दाङ्‌बे़ल्‍ले़ कुयाम्‍साम्‍मिल्‍ले़ खुने़ॽ थुक्‍मा हेःक्‍तुरो॥

सिमसोन नु तिम्‍नाबा मे़न्‍छ्‌या

१४

सिमसोने़न् तिम्‍ना ले़प्‍माङ् यो थासिङ् हे़क्‍क्‍याङ् खुने़ॽ खे़प्‍मो पलिस्‍ति मे़न्‍छुमाधिक् कुमिक् लासे़॥

२ आल्‍ल खुने़ॽ नुःक्‍खे़ थाङे़आङ् कुम्‍बा कुम्‍मासि मे़त्‍तुसि, “आङ्‌गाॽ तिम्‍नाओ पलिस्‍ति मे़न्‍छुमा थिक् आमिक् लासे़आङ् वाॽ, आङ्‌गाॽ खे़न्‍नु ते़न्‍धाम् मेःक्‍खिम् आमे़त्‍ते़ॽ॥”

३ खुने़ॽ कुम्‍बा कुम्‍मासिरे़ खुने़ॽ मे़मे़त्‍तु, “थे आनिॽ आप्‍फेक् मेःक्‍खिम् चोःक्‍मा के़नुॽमा आनिॽ काॽइओ इग्र आनिॽ मनाहाॽओ हाःत्‍ताङ् मे़न्‍छुमा होःप्‍पि? हे़क्‍क्‍याङ् हर्दो मे़न्‍हे़क्‍मना पलिस्‍तिहाॽओबा मे़न्‍छुमान् खे़ने़ॽ मेःत् ताःप्‍मा पोङ्‌बाबि?”

कर सिमसोनरे़ कुम्‍बा कुम्‍मासि मे़त्‍तुसि, “आङ्‌गाॽ खे़न् मे़न्‍छुमान्‍ने आसिराॽथाङ् आङ्‌गाॽ आलागि खे़न्‍ने थाक्‍ते़म् आबिरे़म्‍मे़ॽ॥” खे़न्‍ने आङ्‌गाॽ आलागि लाॽरुॽ॥

४ कर कप्‍मो यहवे दाङ्‌बे़ल्‍ले़ कुहुक् वाॽ फाॽआङ् खुने़ॽ कुम्‍बा कुम्‍मासिरे़ निङ्‌वाॽ मे़ङ्‌घोए वये़सि॥ खे़न् ये़म्‍मो पलिस्‍तिहाॽ इस्राइलिहाॽरे़ खुन्‍छिॽ युक्‍साबा मे़वये़, पलिस्‍तिहाॽरे़ खुन्‍छिॽ तक्‍ले़ङ्‌वाओ यहवे दाङ्‌बे़ल्‍ले़ सुये़म् ओमे़त्‍तुर वये़॥

५ सिमसोने़न् खुने़ॽ कुम्‍बा कुम्‍मासिनु तिम्‍ना ले़प्‍माङ् यो थासिङ्, हे़क्‍क्‍याङ् आल्‍ल खे़ङ्‌हाॽ खे़प्‍मोबा चे़ल्‍ले़क्‍सेॽ इक्‍ताप्‍पो मे़गे़रे़ल्‍ले़ थे़क्‍तुक् लत्‍छा के़वे़म्‍बा खिरिङ्‌बा थिक् हुःक्‍ते़र सिमसोने़न् ले़प्‍माङ् फे़रे़॥

६ खिमो यहवे दाङ्‌बे़ल्‍ले़ कुयाम्‍साम्‍मे़न् सिमसोनओ चघप् ये़, हे़क्‍क्‍याङ् खुने़ॽ कुहुक्‍को थेआङ् मे़गत्‍तुन्‍छाङ् खुने़ॽ खे़न् थे़रिङ्‌बे़न् लत्‍छा मे़ःन्‍दसाःत् कुइसिःक् ते़रे़क् वरे़क् थे़ःक्‍खु॥ कर खुने़ॽ चोगुबा पाःन्‍निन् कुम्‍बा कुम्‍बासि मे़मे़त्‍तुसिन्॥

७ खे़न् एगाङ् खुने़ॽ यो थासिङ्‌ङाङ् खे़न् मे़न्‍छुमान्‍नु ताॽजे़क्‍खे़, हे़क्‍क्‍याङ् खे़न् मे़न्‍छुमान् खुने़ॽ नानुॽरु॥

८ कुभा ये़न् एगाङ् खे़न् मेःक्‍खिम् मे़प्‍मारे़ लागि खुने़ॽ याम्‍मो यो थासिङ्॥ खे़न् कुसिवे़त् थे़रिङ्‌बे़न् कुओमे़त्‍छे़ लाम्‍मोलाम् खुने़ॽ खे़त्‍ना ले़प्‍माङ् पे, हे़क्‍क्‍याङ् खे़प्‍मो कुसिवे़त् थे़रिङ्‌बे़ल्‍ले़ कुधक्‍को खुने़ॽ सक्‌वा पन्‍ज्‍याङ्‌मा सोरिक्‍पा सक्‌वाले़क् थिक् निसु॥

९ खुने़ॽ सक्‌वाघुन् यगुआङ् कुहुक्‍किन् लागुर पे॥ आल्‍ल खुने़ॽ कुम्‍बा कुम्‍मासिरो के़रे़द्‌ये़आङ् खुन्‍छिॽआङ् कुभा सक्‌वाघु पिरुसि, खे़ब्‍याङ् खुन्‍छिॽआङ् च्‍ये़सु॥ कर खुने़ॽ खे़न् सक्‌वाघुन् कुसिवे़त् थे़रिङ्‌बोलाम् यगुबा पाःन्‍निन् खुने़ॽ खे़ङ्‌हाॽ मे़मे़त्‍तुन्‍छिन्॥

१० आल्‍ल खुने़ॽ कुम्‍बा खे़न् मे़न्‍छुमान् ओमे़त्‍छे़ यो पे, हे़क्‍क्‍याङ् मेःक्‍खिम्‍साबाहाॽरे़ खुन्‍छिॽ साक्‍थिम् कुइसिःक् सिमसोनरे़ खे़प्‍मो साभङ्‌जा चाःत्‍तुसि॥

११ आल्‍ल खुने़ॽ खे़प्‍मोबा मनाहाॽरे़ खुन्‍छिॽ तगि ओसेःन्‍धाक्‍सिङ्, खे़ब्‍याङ् खे़ङ्‌हाॽरे़ सुम्‍बोङ् मनाहाॽ खुने़ॽनु सोरिक् वाॽमारे़ लागि मे़दारुसि॥

१२ सिमसोनरे़ खे़ङ्‌हाॽ मे़त्‍तुसि, “आङ्‌गाॽ खिनिॽ लत्‍छा आप्‍तो ते़म्‍निङ्‌ॽ॥ कन् नुसि ये़न्‍नोबा साभङ्‌जा ये़म्‍मो खिनिॽ आप्‍तोःल्‍ले़ कुबेन् हम्‍मा के़सुक्‍तुम्‍ने़भग्र आङ्‌गाॽ खिनिॽ सुम्‍बोङ् कुभाक् चिरिक् नु सुम्‍बोङ् कुगाप् चाङ् पिनिङ्‌ॽ॥

१३ कर खिनिॽ खे़न् आप्‍तोःल्‍ले़ कुबेन् हम्‍मा के़न्‍छुक्‍तुम्‍मिन्‍ने़भग्र खिनिॽ आङ्‌गाॽ सुम्‍बोङ् कुभाक् चिरिक् नु सुम्‍बोङ् चाङ्‌मा चाङ् आग्‍बिरिर पोःङ्‌ॽ॥”

खे़ङ्‌हाॽरे़ मे़मे़त्‍तु, “लु पोःङ्‌ॽ, आप्‍तोन् आनिगे खे़प्‍सुम् साॽरुम्‍बे़॥”

१४ खे़ब्‍याङ् खुने़ॽ खे़ङ्‌हाॽ अक्‍खे मे़त्‍तुसिरो,

“आजाजाबालाम् चामा लःन्‍दे़रो,

के़धुम्‍बालाम् के़लिम्‍बा लःन्‍दे़रो॥”

सुम्‌यान् कुनुप्‍मो थारिक्‍साङ् खे़ङ्‌हाॽरे़ खे़न् आप्‍तोन् कुबे हम्‍मा मे़न्‍छुक्‍तुन्॥

१५ लिसिगेक्‍पा ये़न्‍नो खे़ङ्‌हाॽरे़ सिमसोनरे़ कुमेःत्‍तिन् मे़मे़त्‍तु, “खे़ने़ॽ के़ये़म्‍बाःन् ले़मे़ॽ हे़क्‍क्‍याङ् खुने़ॽ आप्‍तोन् हन्‍दु पिरिगे़र, मेःन्‍ने़भग्र आनिगे खे़ने़ॽ नु खे़ने़ॽ के़म्‍बारे़ कुहिम्‍मिन् मिःल्‍ले़ मिधिक्‍खुम्‍देसुम्‍बे़॥ थे खे़निॽ आनिगे याङ्‌साकुन्‍धेहाॽ नाप्‍मारे़ लागि याप्‍मि के़उःत्‍ते़बाबि?”

१६ खे़ब्‍याङ् सिमसोनरे़ कुमेःत्‍तिन् खुने़ॽ कुदगि हाबे़ चिःक्‍ते़आङ् मे़त्‍तु,

“खे़ने़ॽग आङ्‌गाॽ के़जिःत्‍तारो॥ खे़ने़ॽ आङ्‌गाॽ लुङ्‌माॽ के़न्‍दुक्‍कान्॥ खे़ने़ॽ आङ्‌गाॽ आमनाहाॽ आप्‍तो के़दे़म्‍सुसिआङ् वाॽ, कर खे़न् आङ्‌गाॽ निङ्‌वाॽ खोसुङ्‌ल मे़न्‌याःन्‍ने के़गत्‍ता॥”

खुने़ॽ कुमेःत्‍ते़न् मे़त्‍तु, “आङ्‌गाॽग आम्‍बा आम्‍मासिआङ् खे़न् मे़म्‍मे़त्‍छिङ्‌ङे कत्‍तुङ्‌सिङ्॥ खे़ने़ॽ थेआङ् मे़त्‍ने़बे?”

१७ कर साभङ्‌जाःल्‍ले़न् नुसि ये़न् मे़म्‍माःत्‍ते़ थारिक् खे़न् खुने़ॽ कुदगि चक्‍मे़ल्‍लॽए हाबे़आङ् युङे़॥ कल्‍ले़चोगुल्‍ले़ नुसिगेक्‍पा ये़न्‍नो खे़न् साॽरिक् हादिङ् थक्‍ते़बाल्‍ले़ चोगुल्‍ले़ खुने़ॽ कुमेःत्‍तिन् चे़क्‍तु, हे़क्‍क्‍याङ् खुने़ॽ कुमनाहाॽ चे़क्‍तुसि॥

१८ हाबा खे़ल्‍ले़ याःन्‍दिक् नाम्‍धामानुःल्‍ले़ तगि ये़क्‌यक्‍कोबा मनाहाॽरे़ सिमसोने़न् अक्‍खे मे़मे़त्‍तुरो,

“सक्‌वाघुनुःल्‍ले़ थेःन् लिम्‍माङ्‌बे?

थे़रिङ्‌बे़न्‍नुःल्‍ले़ थेःन् थुम्‍माङ्‌बे?”

सिमसोनरे़ खे़ङ्‌हाॽ मे़त्‍तुसि, “खिनिॽ आङ्‌गाॽ आगरःङ् पिप्‍माःन् के़न्‍धोःक्‍खुम्‍मिन्‍बा हे़क्‍केःल्‍ले़ खिनिॽ कन् आप्‍तोःक्‍किन् हम्‍मा के़न्‍छुक्‍तुम्‍ने़न्‍बा वये़रो॥”

१९ खे़ब्‍याङ् यहवे दाङ्‌बे़ल्‍ले़ कुयाम्‍साम्‍मिन् खिमो सिमसोनओ ये़ हे़क्‍क्‍याङ् खुने़ॽ यो अस्‍कलोन थासिङ् ये़, हे़क्‍क्‍याङ् खे़प्‍मो खुने़ॽ सुम्‍बोङ् मनाहाॽ से़रुसि, खम्‍भ्‍याङ् खे़ङ्‌हाॽरे़ खुन्‍छिॽ चिगक्‌वाहाॽ फे़न्‍दुआङ् खे़ङ्‌हाॽरे़ खुन्‍छिॽ चाङ्‌हाॽ खे़न् आप्‍तो के़हम्‍बा मनाहाॽ पिरुसि॥ कर खुने़ॽ साॽरिक् कुसाक्‍के़न् पोगे़आङ् कुम्‍बारे़ कुहिम्‍मो थो पे॥

२० मेःक्‍खिम्‍साबे़न्‍नु के़वाॽबा मनान् सिमसोनरे़ कुमेःत्‍तिन् मे़बिरुरो॥

१५

कुभा ये़म् एगाङ् मासि हे़क्‍मा ये़म्‍मो सिमसोनरे़ मे़ःन्‍दसाःत् थिक् याङ्‌सिङ्‌ङाङ् कुमेःत्‍तिल्‍ले़ कुदुम्‍से़ पे॥ खुने़ॽ कुन्‍नुःप्‍पे़न् मे़त्‍तु, “आङ्‌गाॽ आमेःत्‍तिल्‍ले़ कुयाक्‍फाङ्‌ङो पेःक्‍मा आनिङ्‌वाॽ वाॽ॥” कर कुन्‍नुःप्‍पे़ल्‍ले़ खुने़ॽ पेःक्‍मा मे़भाःक्‍तुन्॥

२ खुने़ॽ कुन्‍नुःप्‍पे़ल्‍ले़ मे़त्‍तु, “खे़ने़ॽ खे़न् के़जिःत्‍तु के़लॽबा पाःन्‍निन् निःन्‍धो पोःक्‍खे़बाल्‍ले़ चोगुल्‍ले़ आङ्‌गाॽग मेःक्‍खिसाबा के़न्‍जुम्‍मिन् खुने़ॽ पिरुङ्‌देसुङ्॥ खे़ल्‍ले़ कुन्‍साॽइन् खुने़ॽनुःल्‍ले़ साॽरिक् नुमा मे़जोःक्‍ने़न्‍नाङ्‌बि? परुमे़ल्‍ले़ आल्‍ल कुन्‍साॽइन् तेॽरे़ॽ॥”

३ कर सिमसोनरे़ मे़त्‍तु, “कन्‍छलाम्‍बा आङ्‌गाॽ पलिस्‍तिहाॽ कुले़क्‌वा नुःक्‍मा पिमासि युक् कत्‍तुङ्‌ॽ॥ आङ्‌गाॽ से़क्‍खाए खे़ङ्‌हाॽ कुभा हान्‍ति चोगुङ्‌सिङ्‌ॽ॥”

४ खे़ब्‍याङ् खुने़ॽ पेआङ् किप् सुम्‍सि स्‍यालहाॽ ते़म्‍सुसि॥ खुने़ॽ ने़त्‍ने़त्‍छि स्‍यालहाॽरे़ खुन्‍छिॽ मिहाॽ खेःक्‍खु हे़क्‍क्‍याङ् ने़त्‍छि कुगाप् थक्‍मा खुन्‍छिॽ लुम्‍मो त्‍यालोत् थिक्‍थिक् खेःक्‍खु पिरुसि॥

५ खे़न् एगाङ् खुने़ॽ खे़न् त्‍यालोःत्‍हाॽ हाःन्‍दु हे़क्‍क्‍याङ् खे़न् स्‍यालहाॽ पलिस्‍तिहाॽरे़ खुन्‍छिॽ के़दुम्‍बाआङ् के़ये़प्‍पा इक्‍ताप्‍पो ले़रुदेसुसि॥ खे़ङ्‌हाॽरे़ के़दुम्‍बाआङ् के़ये़प्‍पा कुजाहाॽ हे़क्‍क्‍याङ् इमे़घेःक्‍खु मे़ने़स्‍सुबा चाधःङ्‌माहाॽ सोसोरिक् चे़ल्‍ले़क्‍सेॽ इक्‍ताप्‍हाॽ नु पे़ःङ्‌वालिःत्‍छेॽ सिङ्‌सेॽइक्‍हाॽआङ् मिमे़धिक्‍खु मे़देसु॥

६ खे़ब्‍याङ् पलिस्‍तिहाॽरे़ मे़बाःत्‍तु, “कन् हाःत्‍ले़ चोगुबाबे?”

खे़ङ्‌हाॽ मे़मे़त्‍तुसि, “सिमसोनरे़रो, थेआङ्‌भे़ल्‍ले़ तिम्‍नाबा खुने़ॽ कुन्‍नुःप्‍पे़ल्‍ले़ सिमसोनरे़ कुमेःत्‍तिन् मेःक्‍खिम्‍साबे़ल्‍ले़ कुन्‍जुम्‍मिन् पिरुदेसु॥ खे़ब्‍याङ् पलिस्‍तिहाॽ मे़बेआङ् खे़न् मे़न्‍छुमान्‍नु कुम्‍बा मिमे़धिक्‍खुसि॥”

७ सिमसोनरे़ खे़ङ्‌हाॽ मे़त्‍तुसि, “खिनिॽ अक्‍तङ्‌बा याःम्‍बक्‍हाॽ के़जोगुम्‍बाल्‍ले़ चोगुल्‍ले़ आङ्‌गाॽ कल्‍ले़ कुले़क्‌वा मे़न्‍हुङ्‌ङे मे़ले़त्‍निङ्‌ङिन् फाॽआङ् आङ्‌गाॽ माङ्‌हे़क्‍कासिङ्‌ङाङ् पाःत्‍तुङ्‌ॽ॥”

८ हे़क्‍क्‍याङ् खुने़ॽ चिधक् चिधक् थगुसिआङ् यरिक् से़रुसि॥ खे़न् एगाङ् खुने़ॽ थो थासिङ् पेआङ् एतामबा याक्‍पेॽओबा फुक्‍कुओ युङ्‌मा हेःक्‍ते़रो॥

सिमसोनरे़ पलिस्‍तिहाॽ नाःन्‍दुसि

९ पलिस्‍तिहाॽ थो मे़धोःक्‍सिङ् मे़धाङे़आङ् यहुदा लाजेॽओ थक्‍सुबा ने़त्‍ना साःङ्‌गाहिम् मे़घिङ्‌घु, हे़क्‍क्‍याङ् लहि ये़क्‌यक्‍किल्‍ले़ कुयाओ मे़से़सिङ्‌ङाङ् मे़युङे़॥

१० यहुदाबा मनाहाॽरे़ मे़मे़त्‍तुसि, “खिनिॽ थेआङ् आनिगे़नु थक्‍से़ के़धाङिबाबे?”

खे़ङ्‌हाॽरे़ मे़मे़त्‍तुसि, “सिमसोने़न् इघेःङ्‌मारे़ लागि आनिगे थाङिगे़आङ् वयिगे़ॽ॥ खुने़ॽ आनिगे मे़त्‍तिगे़बा हे़क्‍केए आनिगे खे़न् मे़त्‍तुम्‍बे़॥”

११ खे़ब्‍याङ् यहुदाबा हे़न्‍छिङ् सुम्‍सि मनाहाॽ एताम याक्‍पेॽओबा लुङ्‌फुक्‍कोओ मे़ये़॥ खे़ङ्‌हाॽरे़ सिमसोने़न् मे़मे़त्‍तु, “पलिस्‍तिहाॽ आनिॽ युक्‍साबासि फाॽआङ् खे़ने़ॽ के़निसुआङ्‌ङे वाॽ॥ आल्‍ल ओमे़त्‍ते़ॽ, खे़ने़ॽ आनिगे़नु थे के़जोगुबाबे?”

खुने़ॽ खे़ङ्‌हाॽ मे़त्‍तुसि, “खे़ङ्‌हाॽरे़ आङ्‌गाॽ थे मे़मे़त्‍ताङ्‌ङाङ् वये़ॽ, आङ्‌गाॽआङ् खे़ङ्‌हाॽ हे़क्‍केए मे़त्‍तुङ्‌सिङ्‌ङाङ् वाॽ॥”

१२ खे़ङ्‌हाॽरे़ खुने़ॽ मे़मे़त्‍तु, “आनिगे़ग खे़ने़ॽ खेःङ्‌माआङ् पलिस्‍तिहाॽ हुक्‍सुप्‍मासिरे़ लागि त्‍ये़ॽइगे़आङ् वयिगे़ॽ॥”

सिमसोनरे़ खे़ङ्‌हाॽ मे़त्‍तुसि, “हे़क्‍केने़भग्र, खिनिॽ आप्‍फेक् आङ्‌गाॽ मे़से़त्‍तासिगे़न् फाॽआङ् आङ्‌गाॽनु माङ्‌हे़क् चोगे़म्‍मे़ॽ॥”

१३ खे़ङ्‌हाॽरे़ खुने़ॽ नोगप् मे़बिरु, “ओःक् पोःङ्‌ॽ, आनिगे़ग खे़ने़ॽ इघेःङ्‌ङासिगे़रक् हे़क्‍क्‍याङ् पलिस्‍तिहाॽरे़ खुन्‍छिॽ हुक्‍को थाआसिगे़॥ आनिगे खे़ने़ॽ आभे़ल्‍ले़आङ् मे़से़त्‍तासिगे़न्‌ॽ॥” खे़ङ्‌हाॽरे़ खुने़ॽ कुसङ् थाक्‍पा ने़त्‍छिरे़ इमे़घेःक्‍खु, हे़क्‍क्‍याङ् याक्‍पेॽओबा लुङ्‌फुक्‍कोओलाम् थाःङ् मे़धाक्‍तु॥

१४ खुने़ॽ लहि के़प्‍मा चोगे़ल्‍ले़ पलिस्‍तिहाॽ मे़अःक्‍ते़र खुने़ॽ ले़प्‍माङ् मे़भे़रे़॥ खे़ब्‍याङ् यहवे दाङ्‌बे़ल्‍ले़ कुयाम्‍साम्‍मिन् खिमो खुने़ॽओ ये़, हे़क्‍क्‍याङ् खुने़ॽ कुहुक् पाख्राओ के़बप्‍पा थाक्‍पाहाॽ मिगे़दिक्‍पा खि कुइसिःक् स्‍याक् वयाक् पुॽरे़॥

१५ खुने़ॽ अदङ्‌ङिल्‍ले़ लत्‍छा कुमाङ्‌वा कुसिङ्‌दाङ्‌मा थिक् खोसु, हे़क्‍क्‍याङ् खे़न् खप्‍सुआङ् हे़न्‍छिङ् थिक् मनाहाॽ हिप्‍तु से़रुसि॥

१६ खे़ब्‍याङ् सिमसोनरे़ अक्‍खे पाःत्‍तुरो,

“आङ्‌गाॽ अदङ्‌ङिल्‍ले़ कुसिङ्‌दाङ्‌मे़ल्‍ले़

आङ्‌गाॽ हे़न्‍छिङ् थिक् मनाहाॽ से़रुङ्‌सिङ्‌लो,

आङ्‌गाॽ अदङ्‌ङिल्‍ले़ कुसिङ्‌दाङ्‌मे़ल्‍ले़

खे़ङ्‌हाॽ मे़क्‍खुङ्‌सिङ्‌ङाङ् लुप्‍सुङ्‌सिङ्‌लो॥”

१७ कम्‍भ्‍यारिक् पाःत्‍तु सुरुआङ् खुने़ॽ अदङ्‌ङिल्‍ले़ कुसिङ्‌दाङ्‌मे़न् लाप्‍फुसु॥ कल्‍ले़चोगुल्‍ले़ खे़न् ते़न्‍निल्‍ले़ कुमिङ् रामत-लहिa मे़युक्‍खु॥

१८ खे़न् एगाङ् खुने़ॽ साॽरिक् कुवामिःक्‍ते़ हे़क्‍क्‍याङ् अःक्‍ते़आङ् यहवे दाङ्‌बे़न् पेलि फाक्‍तुआङ् मे़त्‍तु, “खे़ने़ॽ के़से़वारोबे़न् कन् यम्‍बा थङ्‌ङिन् के़नाःम्‍बा के़जोगु, हे़क्‍क्‍याङ् थे आल्‍ल आङ्‌गाॽ वामिःक्‍मे़ल्‍ले़ सिआरबि? थे कन् हर्दो मे़न्‍हे़क्‍मनाबाहाॽरे़ खुन्‍छिॽ हुक्‍को थाआरबि?”

१९ खे़ब्‍याङ् यहवे दाङ्‌बे़ल्‍ले़ लहिओ पाक्‍लुम् के़लॽबा ते़न्‍निन् चिरुआङ् हे़रु, हे़क्‍क्‍याङ् खे़प्‍मोलाम् च्‍वाःत् लःन्‍दे़॥ सिमसोनरे़ खे़न् च्‍वाःत्‍तिन् थुङुआङ् खुने़ॽ कुसक्‍मा के़रे़ हे़क्‍क्‍याङ् खुने़ॽ याम्‍मो कुयाम् चाङ्‌जाङ्‌बा पोःक्‍खे़॥ कल्‍ले़चोगुल्‍ले़ लहिबा च्‍वाःत् वाबुन्‍दाक्‌वान् आइन्‍बा ये़न् थारिक्‍काङ् एन-हक्‍कोरेb मे़मे़त्‍तु॥

२० पलिस्‍तिहाॽरे़ खुन्‍छिॽ ये़म्‍मो सिमसोने़न् तङ्‌बे निबोङ् थारिक् इस्राइलबा लाम्‍लोबा पोःक्‍खे़रो॥

a 

१५:१७ कल्‍ले़ कुबेन् “सिङ्‌दाङ्‌मा ये़त् कोःक्‍मा” पोःङ्‌ॽ

b 

१५:१९ एन-हक्‍कोरे खे़ल्‍ले़ कुबेन् “के़अःक्‍पा च्‍वाःत् वाबुन्‍दाक्‌वा” पोःङ्‌ॽ

सिमसोने़न् गाजा ये़क्‌यक्‍को पेक्

१६

थिक्‌यान् सिमसोने़न् गाजा पे, हे़क्‍क्‍याङ् खे़प्‍मो खुने़ॽ लत्‍छा ये़म्‍बा हङ्‌जेना थिक् निसु, हे़क्‍क्‍याङ् से़न्‍दिक् खुने़ॽ खे़न् मे़न्‍छुमाओ पे॥

२ गाजाबा मनाहाॽरे़ सिमसोने़न् ये़बा मे़घे़प्‍सु, हे़क्‍क्‍याङ् खे़ङ्‌हाॽरे़ खुने़ॽ किर्गप् मे़गबुआङ् खे़न् से़न्‍दिक् नाम्‍दाःत्‍तात् खे़न् ये़क्‌यक्‍कोबा यम्‍बा लाम्‍धेःत्‍तो मे़सुगुआङ् मे़युङे़॥ से़न्‍दिक् खे़ङ्‌हाॽ स्‍वाःत् मे़युङे़, थेआङ्‌भे़ल्‍ले़ खुन्‍छिॽ लुम्‍मो अक्‍खे मे़मे़त्‍छिङ्, “खाओःत्‍ताङ् आनिॽ खुने़ॽ से़रुम्‌ॽ॥”

३ कर सिमसोने़न् से़न्‍दिक् से़त्‍लुम् फक्‍ते़र थारिक्‍लक् इप्‍नाओ ले़क्‍खे़आङ् ने़स्‍से़॥ खे़ब्‍याङ् खुने़ॽ से़त्‍लुम् फक्‍ते़ल्‍ले़ पोगे़आङ् ये़क्‌यक्‍कोबा यम्‍बा लाम्‍धेःत्‍तोबा सिगाङ् लाःप्‍मा लाम्‍धेःत्‍तिन् नु ने़प्‍माङ् सित्‍लाङ्‌हाॽ, कुधेःक्‍माहाॽ के़रे़क् खुने़ॽ थिक्‍ले़ङ्‌ले़ हाॽयाक् वयाक् आःक्‍खुदेसु, हे़क्‍क्‍याङ् खे़ङ्‌हाॽ खुने़ॽ कुभक्‍ताङ्‌ङो केःत्‍तुआङ् हेब्रोन तगाङ्‌बा कोःक्‍मा सम्‍धाङ् पक्‍खु तेॽरुरो॥

सिमसोन नु दलिला

४ कुभा ये़म् एगाङ् सिमसोने़न् सोरेकपा ने़ने़बादे़न्‍नो के़युङ्‌मा दलिला मिङ् के़वाःप्‍मा मे़न्‍छुमा थिक्‍नु लुङ्‌माॽहिःम्‍मो थ्‍ये़॥

५ पलिस्‍तिबा लाम्‍लोबाहाॽ खे़न् मे़न्‍छुमाःल्‍ले़ कुदुम्‍से़ मे़बेआङ् खे़न् मे़मे़त्‍तु, “खुने़ॽ थेःल्‍ले़ खे़म्‍म्‍याक् साॽरिक् के़धुम्‍बा चोगु, हे़क्‍क्‍याङ् आक्‍खेलॽरिक् आनिगे खुने़ॽ खुम्‍माआङ् इघेःङ्‌मा नु मे़न्‍धुम्‍मनाबा चोःक्‍मा सुक्‍तुम्‍बे़बे, खे़ने़ॽ ले़मे़ॽ सुःन्‍दे़आङ् सेःन्‍दोसेॽओ॥ आनिगे के़रे़क्‍लाम् खे़ने़ॽ १,१००a युप्‍पा याङ्‌इत्‍छेॽ के़घोसुॽ॥”

६ कल्‍ले चोगुल्‍ले़ दलिलाःल्‍ले़ सिमसोने़न् मे़त्‍तु, “खे़ने़ॽ साॽरिक् के़धुम्‍बा थेःल्‍ले़ के़जोःक्‍पे आङ्‌गाॽ मे़त्‍ताङ्‌ङे़ॽ, हे़क्‍क्‍याङ् खे़ने़ॽ आक्‍खेलॽरिक् इघेःङ्‌माआङ् साक्‍मा सुक्‍के़दे़प्‍पे?”

७ सिमसोनरे़ मे़त्‍तु, “कुभारे़ आङ्‌गाॽ लिःल्‍ले़ कुमाङ्‌वा मे़न्‍हेमनाबा नुसि पे़रे़ःन्‍जोहाॽरे़ इघेःङ्‌ङाने़भग्र आङ्‌गाॽ वेॽ मना हे़क्‍के मे़न्‍धुम्‍मनाबा पोङ्‌ङा पेःक्‍का॥”

८ खे़ब्‍याङ् पलिस्‍तिबा लाम्‍लोबाहाॽरे़ लिःल्‍ले़ कुमाङ्‌वा नुसि मे़न्‍हेमनाबा पे़रे़ःन्‍जोहाॽ खुने़ॽ मे़दारु मेबिरु, हे़क्‍क्‍याङ् दलिलाःल्‍ले़ सिमसोने़न् इघेःक्‍खु॥

९ खुने़ॽ वेॽ याक्‍फाङ्‌ङो मनाहाॽ चिक्‍खु युक्‍खुसिआङ् मे़युङे़, हे़क्‍क्‍याङ् खुने़ॽ अःक्‍ते़आङ् खे़न् मे़त्‍तु, “सिमसोने, पलिस्‍तिहाॽरे़ खे़ने़ॽ के़म्‍भत्‍ते़ के़म्‍दारे़रो!” कर खुने़ॽ पे़रे़ःन्‍जोहाॽ मिगे़दिक्‍पा खिहाॽ हे़क्‍के स्‍याक् वयाक् फुॽरुदेसु, हे़क्‍क्‍याङ् खुने़ॽ कुमुक्‍किल्‍ले़ सिबिॽ पाःन्‍निन् निङ्‌वाॽ खोमा मे़न्‍छुक्‍तुन्॥

१० खे़ब्‍याङ् दलिलाःल्‍ले़ सिमसोने़न् मे़त्‍तु, “खे़ने़ॽग आङ्‌गाॽ थेनाधेमा के़जोगाङ् खम्‍भ्‍याङ् आङ्‌गाॽ इङ्‌ले़क् के़मे़त्‍ताङ्॥ कन्‍छुमो आङ्‌गाॽ मे़त्‍ताङ्‌ङे़ॽ, खे़ने़ॽ आक्‍खेलॽरिक् इघेःङ्‌मा सुक्‍के़दे़प्‍पे?”

११ खुने़ॽ खे़न् मे़त्‍तु, “कुभारे़ आङ्‌गाॽ आभे़ल्‍ले़आङ् मे़न्‌याङ्‌ङेबा कुसङ् थाक्‍पाहाॽरे़ चिगे़क् चिगे़क् इघेःङ्‌ङाने़भग्र आङ्‌गाॽ वेॽ मना कुइसिःक् मे़न्‍धुम्‍मनाबा पोङ्‌ङा पेःक्‍का॥”

१२ कल्‍ले़चोगुल्‍ले़ दलिलाःल्‍ले़ कुसङ् थाक्‍पाहाॽ तारुआङ् खुने़ॽ इघेःक्‍खु॥ खे़न् ये़म्‍मोआङ् मनाहाॽ सिगाङ् याक्‍फाङ्‌ङो मे़जिङ्‌सिङ्‌ङाङ् मे़युङे़॥ खे़ब्‍याङ् खुने़ॽ अःक्‍ते़आङ् मे़त्‍तु, “सिमसोने, पलस्‍तिहाॽरे़ खे़ने़ॽ के़म्‍भत्‍ते़ के़म्‍दारे़रो!” कर खुने़ॽ कुहुक्‍कोबा थाक्‍पाहाॽ खिदोरा कुइसिःक् स्‍याक् वयाक् फुॽरुदेसु॥

१३ दलिलाःल्‍ले़ सिमसोने़न् मे़त्‍तु, “खे़ने़ॽग आल्‍लसाङ् आङ्‌गाॽ हने़मा के़जोगाङ्‌ङाङ् वाॽ, हे़क्‍क्‍याङ् इङ्‌ले़क् पान् के़मे़त्‍तार के़वाॽ॥ पाःत्‍ते़ॽ, खे़ने़ॽ आक्‍खेलॽरिक् इघेःङ्‌मा सुक्‍के़दे़प्‍पे?”

सिमसोनरे़ मे़त्‍तु, “आङ्‌गाॽ आध्‍गेक् इओबा नुसि के़घाॽबाहाॽ थाक्‍को के़माःत्‍तुआङ् लक्‍चुःल्‍ले़ इगे़सिक्‍खु के़भत्‍छुने़भग्र आङ्‌गाॽ वेॽ मना कुइसिःक् मे़न्‍धुम्‍मनाबा पोङ्‌ङा पेःक्‍का॥”

१४ कल्‍ले़चोगुल्‍ले़ खुने़ॽ इप्‍से़ल्‍ले़ दलिलाःल्‍ले़ खे़ल्‍ले़ कुध्‍गेक् इओबा नुसि खे़न् के़घाॽबाहाॽ थाक्‍को माःत्‍तुआङ् लक्‍चुःल्‍ले़ इसिक्‍खु फत्‍छु॥ हे़क्‍क्‍याङ् याम्‍मो खुने़ॽ अःक्‍ते़आङ् मे़त्‍तु, “सिमसोने, पलिस्‍तिहाॽरे़ खे़ने़ॽ के़म्‍भत्‍ते़ के़म्‍दारे़रो!” खुने़ॽ तादाप् सोरे़आङ् थाक्‍किन्‍नु सोरिक् लक्‍चुःन् हाॽयाक् आःक्‍खुदेसु॥

१५ खे़ब्‍याङ् खुने़ॽ सिमसोने़न् मे़त्‍तु, “खे़ने़ॽ के़निङ्‌वाॽबा पाःन्‍निन् आङ्‌गाॽ मे़प्‍माए के़म्‍मे़त्‍तान्‍ने़ल्‍ले़ खे़ने़ॽ लुङ्‌माॽ हिःप्‍ने़ फाॽआङ् आक्‍खेलॽरिक् के़बाःत्‍तुबे? कन् सुम्‍ले़ङ्‌ङोआङ् खे़ने़ॽ आङ्‌गाॽ थेनाधेमा के़जोगाङ् हे़क्‍क्‍याङ् खे़ने़ॽ थेःल्‍ले़ पधुम् के़धुम्‍बा के़जोक् फाॽआङ् आल्‍लसाङ् मे़म्‍बाःत्‍ते के़वाॽ॥”

१६ हे़क्‍केलॽरिक् खे़ल्‍ले़ सिमसोने़न् कन् पाःन्‍हाॽरे़ थिक्‌याःन्‍धक् ये़ःक्‍काङ् ये़ःक् मे़त्‍तुआङ् सिमालिङ्‌दो के़रे़र थारिक् तुक्‍खे चाःत्‍तु॥

१७ कल्‍ले़चोगुल्‍ले़ खुने़ॽ माॽरुबा के़रे़क् पाःन्‍हाॽ खे़न् चे़क्‍तुदेसु॥ खुने़ॽ मे़त्‍तु, “आङ्‌गाॽ आध्‍गेक् इन् आभे़ल्‍ले़आङ् मे़न्‍नःङ्‌ङे वाॽ, थेआङ्‌भे़ल्‍ले़ आङ्‌गाॽ सावाःन्‍नासिङ्‌ङाङ्‌धोए निङ्‌वाॽफुमाङ्‌ङिल्‍ले़ कुलागि एःक् मे़से़न्‍दाङ्‌बा नाजिरिआ॥ आङ्‌गाॽ आध्‍गेक् इन् मे़नःक्‍खुने़भग्र आङ्‌गाॽ आमुक्‍किन् आङ्‌गाॽलाम् पेःक्‍खे़त्, हे़क्‍क्‍याङ् आङ्‌गाॽ वेॽ मना कुइसिःक् मे़न्‍धुम्‍मनाबा पोङ्‌ङा॥”

१८ खुने़ॽ माॽरुबा के़रे़क् पाःन्‍हाॽ पाःत्‍तुबा फाॽआङ् आल्‍ल दलिलाःल्‍ले़ निङ्‌वाॽ खोसु, खे़ब्‍याङ् खुने़ॽ पलिस्‍तिहाॽरे़ खुन्‍छिॽ लाम्‍लोबाहाॽ उःप्‍मासिरे़ लागि मना पाङ्‌घुसि, “याम्‍मो थिक्‍ले़ङ् त्‍ये़म्‍मे़ॽओ, खे़ल्‍ले़ माॽरुबा पाःन्‍हाॽ आङ्‌गाॽ मे़त्‍ताङ्‌ङाङ् वाॽरो॥” कल्‍ले़चोगुल्‍ले़ पलिस्‍तिहाॽरे़ खुन्‍छिॽ लाम्‍लोबाहाॽ मे़द्‌ये़, हे़क्‍क्‍याङ् खे़ङ्‌हाॽरे़ खुन्‍छिॽ हुक्‍को युप्‍पाआङ् मे़दारु॥

१९ दलिलाःल्‍ले़ सिमसोने़न् कुभक्‍तुङ्‌मो इप्‍तु, हे़क्‍क्‍याङ् मना थिक् उःत्‍तुआङ् नुसिए के़घाॽबा कुधे़गेक् इहाॽ नःङ्‌मा पाङ्‌घु॥ कम्‍भलॽरिक् दलिलाःल्‍ले़ चोगुल्‍ले़ सिमसोने़न् मे़न्‍धुम्‍मनाबा पोःक्‍खे़र थे़म्‍बा कुमुक्‍किन् मये़बे॥

२० खे़ब्‍याङ् खुने़ॽ अःक्‍ते़आङ् मे़त्‍तु, “सिमसोने, पलिस्‍तिहाॽरे़ खे़ने़ॽ के़म्‍भत्‍ते़ के़म्‍दारे़रो!”

खुने़ॽ तादाप् सोरे़आङ् पाःत्‍तु, “आङ्‌गाॽ तगि हे़क्‍केए आधक्‍के़न् हिल्‍लिक् हिल्‍लिक् हिक्‍सुङ्‌ङाङ् पेःक्‍का॥” कर निङ्‌वाॽफुमाङ्‌ङिल्‍ले़ नाॽरुआङ् वाॽ फाॽआङ् खुने़ॽ निङ्‌वाॽ मे़ङ्‌घोए वये़॥

२१ खे़ब्‍याङ् पलिस्‍तिहाॽरे़ खुने़ॽ मे़दे़म्‍सुआङ् कुमिक्‍हाॽ लिगक् मे़लःत्‍तु मे़देसु, हे़क्‍क्‍याङ् खुने़ॽ गाजा ये़क्‌यक्‍को मे़युरु॥ खे़ङ्‌हाॽरे़ खे़प्‍मो खुने़ॽ कासा सिक्रिहाॽरे़ इमे़घेःक्‍खु, खम्‍भ्‍याङ् पुङ्‌लाहिम्‍मो खुने़ॽ लुम्‍सुम् युःप्‍मा मे़बाङ्‌घु॥

२२ कर खुने़ॽ कुधे़गेक् इःन् मे़नःक्‍खुआङ् एगाङ् याम्‍मो पोमा हेःक्‍ते़रो॥

सिमसोने़न् मासिङ्

२३ पलिस्‍तिहाॽरे़ खुन्‍छिॽ लाम्‍लोबाहाॽ खुन्‍छिॽ माङ् दागोनरे़ कुलागि लत्‍छा यम्‍बा सिदुङ्‌जभा तोःम्‍मा नु खे़ल्‍ले़ कुदगि सोसोत्‍लराङ् चोःक्‍मा फाॽआङ् खे़ङ्‌हाॽ मे़जुप्‍से़॥ खे़ङ्‌हाॽरे़ मे़बाःत्‍तु, “आनिॽ माङ्‌ङिल्‍ले़ आनिॽ निङ्‌मि सिमसोने़न् आनिॽ हुक्‍आसुप्‍ते़आङ् वाॽ॥”

२४ आल्‍ल मनाहाॽरे़ सिमसोने़न् मे़निसुआङ् कम्‍भलॽरिक् मे़बाःत्‍तुर खुन्‍छिॽ माङ्‌ङिन् कुनारा फोमा मे़हेःक्‍तुरो,

“आनिॽ निङ्‌मि, आनिॽ लाजेन् खाप्‍पुथ्‍यःङ् के़जोःक्‍पा,

आनिॽ लुम्‍मो यरिक् मना के़से़प्‍पा

आनिॽ निङ्‌मिन् आनिॽ माङ्‌ङिल्‍ले़

आनिॽ हुक्‍आसुप्‍ते़आङ् वाॽरो॥”

२५ आल्‍ल खे़ङ्‌हाॽ खुन्‍छिॽ निङ्‌वाॽ त्‍ये़आङ् खे़ङ्‌हाॽरे़ मे़बाःत्‍तु, “सिमसोने़न् लःत्‍ते़म्‍मेॽ, हे़क्‍क्‍याङ् खुने़ॽ आनिॽ लमित्‍ता ओःन्‍आधाक्‍लरो॥” हे़क्‍केलॽरिक् खे़ङ्‌हाॽरे़ सिमसोने़न् पुङ्‌लाहिम्‍मोलाम् मे़लःत्‍तु, हे़क्‍क्‍याङ् खुने़ॽ के़रे़क्‍ले़ खुन्‍छिॽ तगि लमित्‍ता ओःन्‍धाक्‍तुसि॥ खे़ङ्‌हाॽरे़ खुने़ॽ मुरुम् सित्‍लाङ्‌हाॽरे़ कुलुम्‍मो मे़ये़प्‍सु,

२६ हे़क्‍क्‍याङ् सिमसोनरे़ खुने़ॽ कुहुक् के़दे़म्‍बा चुक्‍पे़न् मे़त्‍तु, “माङ्‌हिम् के़दक्‍पाआङ् के़ये़प्‍पा मुरुम् सित्‍लाङ्‌हाॽ आङ्‌गाॽ सुमा पाङ्‌घाङ्‌ङे़ॽ, खम्‍भ्‍याङ् आङ्‌गाॽ खे़प्‍मो तक्‍सिङ्‌ङाआङ् ये़प्‍पा॥”

२७ आल्‍ल माङ्‌हिम्‍मिन् ये़म्‍बित्‍छा नु मे़न्‍छुमाहाॽरे़ सधे़क् तिम्‍से़आङ् ने़स्‍से़, हे़क्‍क्‍याङ् पलिस्‍तिहाॽरे़ खुन्‍छिॽ के़रे़क् लाम्‍लोबाहाॽआङ् खे़प्‍मो मे़वये़, हे़क्‍क्‍याङ् हे़न्‍छिङ् सुम्‍सि यारिक् ये़म्‍बित्‍छा नु मे़न्‍छुमाहाॽ लिङ्‌खाम्‍बु सम्‍धाङ् मे़युङे़आङ् सिमसोनरे़ ओःन्‍धाक्‍तुसिबा लमित्‍तान् ओमे़मे़त्‍तुर मे़युङे़॥

२८ खे़ब्‍याङ् सिमसोनरे़ यहवे दाङ्‌बे़न् पेलि फाक्‍तुआङ् मे़त्‍तु, “यहवे दाङ्‌बा निङ्‌वाॽफुमाङ्‌ङे, आङ्‌गाॽ निङ्‌वाॽ इःत्‍ताङ्‌ङे़ॽओ! निङ्‌वाॽफुमाङ्‌ङे, आङ्‌गाॽ आल्‍लसाङ् याम्‍मो थिक्‍ले़ङ्‌धिक् मुक्‍साम् पिराङ्‌ङे़ॽओ, हे़क्‍क्‍याङ् आङ्‌गाॽ आमिक्‍हाॽ मे़लःत्‍तु मे़देसु मे़बिराङ्‌बाल्‍ले़ लागि कन् पलिस्‍तिहाॽओ थिक्‍ले़ङ्‌माल्‍ले़ कुले़क्‌वा नुःक्‍मा सुक्‍तुङ्‌लरो॥”

२९ खे़ब्‍याङ् खुने़ॽ कुहुक्‍किन् माङ्‌हिम् के़दक्‍पाआङ् के़ये़प्‍पा खे़न् मुरुम् सित्‍लाङ्‌हाॽओ फत्‍छुआङ्,

३० खुने़ॽ पाःत्‍तु, “आङ्‌गाॽ पलिस्‍तिहाॽनु सोरिक् सिआररो॥” खे़ब्‍याङ् सिमसोनरे़ के़रे़क् कुमुक्‍साम्‍मिन् लःत्‍तुआङ् सित्‍लाङ्‌हाॽ इःन्‍दु, हे़क्‍क्‍याङ् लाम्‍लोबाहाॽ नु खे़प्‍मो के़याक्‍पा के़रे़क् मनाहाॽरे़ खुन्‍छिॽ सम्‍धाङ् माङ्‌हिम्‍मिन् चोःन्‍दे़॥ कम्‍भलॽरिक् खुने़ॽ स्‍ये़ःल्‍ले़ खुने़ॽ हिङे़बा ये़म्‍मो से़रुसिबानुःल्‍ले़ यरिक् मनाहाॽ से़रुसि॥

३१ खुने़ॽ कुन्‍साॽसि नु खुने़ॽ कुम्‍बारे़ के़रे़क् कुहिम्‍सयङ्‌हाॽ यो मे़बे, हे़क्‍क्‍याङ् खुने़ॽ मे़धाक्‍तुआङ् खे़ङ्‌हाॽरे़ खुने़ॽ कुम्‍बा मानोहरे़ कुइपुङ्‌ङो सोरा एस्‍तोलरे़ कुलुम्‍मो मे़जिक्‍खु॥ पलिस्‍तिहाॽरे़ खुन्‍छिॽ ये़म्‍मो सिमसोने़न् निबोङ् तङ्‌बे थारिक् इस्राइलबा लाम्‍लोबा पोःक्‍खे़रो॥

a 

१६:५ १,१०० युप्‍पा याङ्‌इत्‍छे़ःन् खप्‍मे़न् १३ किलोग्राम

मिकारे़ कुनावाइत्‍लाहाॽ

१७

एफ्राइमबा कोःक्‍मा लाजेॽओ मिका मिङ् के़वाःप्‍पा मनाधिक् वये़॥

२ खुने़ॽ कुम्‍मा मे़त्‍तु, “खे़ने़ॽ के़मासुबा खे़न् १,१००a युप्‍पा याङ्‌इत्‍छेॽहाॽरे़ कुयाःम्‍बेओ, आङ्‌गाॽ खे़प्‍सुङ्‌ल खे़ने़ॽ खे़न् के़घुःप्‍पे़न् माङ्‌दे साङ्‌ग्रा के़मे़त्‍तुआङ् वये़, खे़न् युप्‍पा याङ्‌इत्‍छेॽहाॽ आङ्‌गाॽ कत्‍तुङ्‌ॽ, खे़न् आङ्‌गाॽ तेॽरुङ्‌ङाङ् वये़॥”

खुने़ॽ कुम्‍मारे़ मे़त्‍तु, “आस्‍साए, यहवे दाङ्‌बे़ल्‍ले़ खे़ने़ॽ हाङ्‌वागे़न् मुॽइसाम् के़बिररो!”

३ खुने़ॽ खे़न् किप् थिबोङ्‌ङाङ् थिक् युप्‍पा याङ्‌इत्‍छेॽहाॽ कुम्‍मा नुःक्‍तु पिरुआङ् एगाङ्, खुने़ॽ कुम्‍मारे़ पाःत्‍तु, “आल्‍ल कन् आङ्‌गाॽ आयुप्‍पान् आस्‍साःल्‍ले़ कुनुॽमा कुदामारे़ लागि लत्‍छा लक्‍मनाबा इत् थिक् नु युप्‍पान् योःम्‍माआङ् लत्‍छा नावाइत्‍ला चोःक्‍मारे़ लागि यहवे दाङ्‌बाओ तोःन्‍दुङ्‌ॽ॥”

४ कम्‍भलॽरिक् खे़न् युप्‍पान् खुने़ॽ कुम्‍मा नुःक्‍तु पिरु॥ हे़क्‍क्‍याङ् खे़ल्‍ले़ २०० युप्‍पा याङ्‌इत्‍छेॽहाॽ याङ्‌सिङ्‌ङाङ् लत्‍छा युप्‍पा चोबेगुन् पिरु, खे़ल्‍ले़ खे़न् याङ्‌इत्‍छेॽहाॽ योःन्‍दुआङ् इत् थिक् नु लत्‍छा नावाइत्‍ला चोगु, हे़क्‍क्‍याङ् खे़ङ्‌हाॽ मिकाःल्‍ले़ कुहिम्‍मो मे़युक्‍खु॥

५ कन् मिका मे़प्‍मनाबा मनाःल्‍ले़ लत्‍छा कुमाङ्‌धाःन् ने़स्‍से़॥ खुने़ॽ लत्‍छा एपोद नु हिम्‍साम्‍माङ् नावाइत्‍लाहाॽ चोगुसि, हे़क्‍क्‍याङ् कुस्‍सा ये़म्‍बित्‍छाहाॽओलाम् लत्‍छा निङ्‌वाॽफुसाम्‍बा सेःन्‍दु॥

६ खे़न् ये़म्‍मो इस्राइलओ हाःत्‍ताङ् हाङ् होःप्‍ते़, हे़क्‍क्‍याङ् आत्‍तिन् मनाःल्‍ले़ खुने़ॽ कुनिमाओ थेःन् नुबा चोगे़ हाबा खे़न्‍ने चोगु॥

७ आल्‍ल यहुदाबा बेथले़हे़मलाम् यहुदाबा हिम्‍सयङ् लुम्‍मो के़युङ्‌बा थाङ्‌बे़न् ले़बि थिक् वये़॥

८ खुने़ॽ बेथले़हे़म ये़क्‌यक्‍किन् ले़रुआङ् वेॽ युङ्‌मादे़न् कोःत्‍छे़ थाङे़आङ् वये़॥ लाम्‍दिक् चोगे़ल्‍ले़ खुने़ॽ एफ्राइमबा कोःक्‍मा लाजेॽओ मिकारे़ कुहिम्‍मो के़रे़द्‌ये़॥

९ मिकारे़ खुने़ॽ सेःन्‍दोसु, “खे़ने़ॽ आत्‍तिलाम् के़द्‌ये़बाग?”

खे़ल्‍ले़ मे़त्‍तु, “आङ्‌गाॽ यहुदाओबा बेथले़हे़मबा ले़बिआरो, हे़क्‍क्‍याङ् आङ्‌गाॽ लत्‍छा युङ्‌मादे़न् कोःत्‍तुङ्‌ल वाॽआ॥”

१० खे़ब्‍याङ् मिकारे़ खे़न् मे़त्‍तु, “आङ्‌गाॽनु सोरिक् युङे़ॽ, हे़क्‍क्‍याङ् आङ्‌गाॽ आम्‍बा पोःक्‍खे़ॽ हे़क्‍क्‍याङ् आनिङ्‌वाॽफुसाम्‍बा पोःक्‍खे़ॽ॥ आङ्‌गाॽ तङ्‌बे थक्‍मा खे़ने़ॽ थिबोङ् युप्‍पा याङ्‌इत्‍छेॽ पिने़, खम्‍भ्‍याङ् खे़ने़ॽ चाङ्‌मा चाङ् पिने़ हे़क्‍क्‍याङ् चामा कुजाआङ् पिने़रो॥”

११ कल्‍ले़चोगुल्‍ले़ ले़बिन् मिकाःन्‍नु सोरिक् युङ्‌मा ते़न्‍दे़, हे़क्‍क्‍याङ् मिकारे़ खुने़ॽ आप्‍फेक् कुस्‍सा कुएहाॽओबा थिक्‍पा हे़क्‍के मे़त्‍तु॥

१२ मिकारे़ खे़न् ले़बिन् याःम्‍बक्‍को केःत्‍तु, हे़क्‍क्‍याङ् खे़न् थाङ्‌बे़न् मनान् खुने़ॽ कुनिङ्‌वाॽफुसाम्‍बा पोःक्‍खे़आङ् खुने़ॽ कुहिम्‍मो युङे़॥

१३ मिकारे़ पाःत्‍तु, “आल्‍ल यहवे दाङ्‌बे़ल्‍ले़ आङ्‌गाॽ नुॽआ ताआर चोगु फाॽआङ् कुसिङ् निःत्‍तुङ्‌ॽ, थेआङ्‌भे़ल्‍ले़ ले़बि थिक् आङ्‌गाॽ आनिङ्‌वाॽफुसाम्‍बा पोःक्‍खे़आङ् वाॽरो॥”

a 

१७:२ १,१०० याङ्‌इत्‍छिन् हप्‍मे़न् १३ किलोग्राम

मिका नु दानरे़ कुधाःक्‍हाॽ

१८

खे़न् ये़म्‍मो इस्राइलओ हाःत्‍ताङ् हाङ् होःप्‍ते़॥ दानरे़ कुधाःक्‍हाॽरे़ कुभा ते़ङ्‌गप्‍पो युङ्‌मारे़ लागि सुये़म् ओमे़मे़त्‍तुर मे़वये़, थेआङ्‌भे़ल्‍ले़ वेॽ इस्राइलि थाःक्‍हाॽरे़ मे़घोसुबा कुइसिःक् ते़ङ्‌गप्‍हाॽओ खे़ङ्‌हाॽरे़ आबाङे खुन्‍छिॽ लक्‍हाॽ मे़ङ्‌घोए मे़वये़॥

२ कल्‍ले़चोगुल्‍ले़ दान थाःक्‍कोबाहाॽरे़ ङासि थक्‍लिहाङ्‌हाॽ सोरा नु एस्‍तोललाम् मे़बाङ्‌घुसि॥ कन् मनाहाॽरे़ खे़ङ्‌हाॽरे़ खुन्‍छिॽ के़रे़क् थाःक्‍हाॽरे़ लागि याःम्‍बक् मे़जोगुॽ॥ खुन्‍छिॽ फुॽनुसाॽहाॽरे़ खे़ङ्‌हाॽ मे़मे़त्‍तुसि, “खिनिॽ पेगे़म्‍मे़ॽ, लाजेन् थोःप्‍से़म्‍मे़ॽआङ् कोःत्‍ते़म्‍मे़ॽ॥”

खे़ङ्‌हाॽ एफ्राइमबा कोःक्‍मा लाजेॽबा मिकारे़ कुहिम्‍मो मे़गे़रे़ मे़द्‌ये़आङ् खे़न् से़न्‍दिक् हाबा खे़प्‍मो मे़इप्‍से़॥

३ आल्‍ल खे़ङ्‌हाॽ मिकारे़ कुहिम्‍मो मे़वये़ल्‍ले़ खे़ङ्‌हाॽरे़ खे़न् थाङ्‌बे़न् ले़बिःल्‍ले़ कुइक्‍लान् कुसिङ् मे़निःत्‍तु॥ खे़ङ्‌हाॽ खुने़ॽ ले़प्‍माङ् मे़हिसिङ्‌ङाङ् मे़मे़त्‍तु, “खे़ने़ॽ कप्‍मो हाःत्‍ले़ के़दारे़? खे़ने़ॽ कप्‍मो थे के़जोःक्‍ल के़वाॽ? खे़ने़ॽ कप्‍मो थे के़याःम्‍बक् वाॽ?”

४ मिकाःल्‍ले़ खुने़ॽ कुलागि थेधे चोगु हे़क्‍क्‍याङ् खुने़ॽ खे़ङ्‌हाॽ मे़त्‍तुसि, “आङ्‌गाॽ नाम्‍म्‍याक्‍को युक्‍खाङ्‌ङाङ् वाॽ, हे़क्‍क्‍याङ् आङ्‌गाॽ खुने़ॽ कुनिङ्‌वाॽफुसाम्‍बा पोःक्‍खाङ्‌ङाङ् वाॽआ॥”

५ खे़ङ्‌हाॽरे़ खुने़ॽ मे़मे़त्‍तु, “हे़क्‍केने़भग्र, आनिगे लागि निङ्‌वाॽफुमाङ्‌ङिन्‍नु आनिगे याःम्‍बक्‍किन् कुलिङ्‌दो के़त्‍ति मे़गे़त्‍ने़न्‍नि फाॽआङ् सेःन्‍दोसे़ आबिरे़ॽ॥”

६ निङ्‌वाॽफुसाम्‍बे़ल्‍ले़ नोगप् पिरुसि, “नुरिक्‍काङ् पेगे़म्‍मे़ॽ॥ यहवे दाङ्‌बे़ल्‍ले़ खिनिॽ लाम्‍दिःक्‍को लाम्‍गे़लोसिॽ॥”

७ खे़न् ङासि मनाहाॽ खुन्‍छिॽ लाम् मे़धासिङ्, हे़क्‍क्‍याङ् लेस ये़क्‌यक्‍को मे़गे़रे़॥ खे़ङ्‌हाॽरे़ खे़प्‍मो के़युङ्‌बा मना सिदोनिहाॽ कुइसिःक् सनारुङ् नु हाङ्‌हाङ् लॽरिक् मे़युङे मे़वये़बा मे़निसुसि॥ खे़ङ्‌हाॽरे़ खुन्‍छिॽ लाजेॽओ के़रे़क् पाःन्‍हाॽ वये़॥ कल्‍ले़चोगुल्‍ले़ खे़ङ्‌हाॽ मे़नुरे़ मे़दासे़आङ् मे़वये़॥ खे़ङ्‌हाॽ सिदोनलाम् माःङ्‌घा मे़वये़, हे़क्‍क्‍याङ् वेॽ आत्‍तिन्‍हाॽनुआङ् तुम्‍मा पेःक्‍मा होःप्‍ते़॥

८ खे़न् ङासि मनाहाॽ सोरा नु एस्‍तोल मे़नुःक्‍खे़ मे़द्‌ये़आङ् एगाङ् खे़ङ्‌हाॽरे़ खुन्‍छिॽ फुॽनुसाॽहाॽरे़ सेःन्‍मे़दुसुसि, “खिनिॽ आक्‍तङ्‌बा इङ्‌घङ् के़दारुम्?”

९ खे़ङ्‌हाॽरे़ मे़मे़त्‍तुसि, “आनिॽ पेगिआङ् खे़ङ्‌हाॽ थङ्‌ङो फत्‍तुम्‍सिम्‌ॽ! आनिगे निसुम्‍बे़बा खे़न् लाजेन् साॽरिक् नुबा चोक्॥ थे खिनिॽ कन् पाःन्‍निल्‍ले़ कुयाःम्‍बेओ थेआङ् मे़न्‍जोःक्‍के के़सुसिआङ् के़वयिबि? आल्‍लोए थाआसिम्‍मे़ॽआङ् खे़न् लाजेन् युक्‍ते़म्‍मे़ॽ॥

१० आल्‍ल खिनिॽ खे़प्‍मो के़गे़रिल्‍ले़, खिनिॽ लत्‍छा यम्‍बा नु ताम्‍दाम्‍बा लाजेॽओ हाङ्‌हाङ् लॽरिक् के़युङ्‌बा के़वाॽबा मे़न्‍छाम् सुवाङ्‌हाॽ के़निसुम्‍सिम्‌ॽ॥ निङ्‌वाॽफुमाङ्‌ङिल्‍ले़ खे़न् लाजेन् खिनिॽ हुक्‍के़सुप्‍तिआङ् ने़, खे़न् लाजेॽओ इक्‍सादिङ् खाम्‍बेःक्‍मो खोगे़दे़प्‍पा के़रे़क् पाःन्‍हाॽ वाॽ॥”

११ कल्‍ले़चोगुल्‍ले़ सोरा नु एस्‍तोललाम् मे़सेगुसिबा दानरे़ कुधाःक्‍कोबा खजुम्‍घया फे़जुम्‍भे़या के़हेबा ६०० मनाहाॽ मे़लःन्‍दे़॥

१२ खे़ङ्‌हाॽ मे़धोःक्‍सिङ् मे़धाङे़आङ् यहुदाबा किर्यत-यारिम नाम्‍धा ले़प्‍माङ् थक्‍सुबा ने़त्‍ना साःङ्‌गाहिम् मे़जोगु॥ कल्‍ले़चोगुल्‍ले़ कन् ते़न्‍निल्‍ले़ कुमिङ् आइन् थारिक् महनेह-दानa मे़मे़त्‍तुॽ॥

१३ खे़प्‍मोलाम् खे़ङ्‌हाॽ एफ्राइमबा कोःक्‍मा लाजेॽ ले़प्‍माङ् मे़बेआङ् मिकारे़ कुहिम्‍मो मे़द्‌ये़॥

१४ खे़ब्‍याङ् लेस कब्रिङ् पिसाङ्‌बा लाजेॽहाॽ थोःम्‍से़ के़बेःक्‍पा खे़न् ङासि मनाहाॽरे़ खुन्‍छिॽ फुॽनुसाॽहाॽ अक्‍खे मे़मे़त्‍तुसिआङ् ताॽमे़जे़क्‍तुसि, “थे कन् हिम्‍हाॽओबा लत्‍छाओ एपोद नु हिम्‍साम्‍माङ् नावाइत्‍लाहाॽ, लक्‍मनाबा इत् नु युप्‍पा योःम्‍मनाबा नावाइत्‍ला युङ् फाॽआङ् खिनिॽ के़निसुम्‍बि? आल्‍ल आक्‍खे चोःक्‍मा के़लॽबान् खिनिॽ के़निसुम्‌ॽ॥”

१५ हे़क्‍केलॽरिक् खे़ङ्‌हाॽ मे़हिसिङ्‌ङाङ् मिकारे़ कुहिम् ले़प्‍माङ् खे़न् थाङ्‌बे़न् ले़बिःल्‍ले़ कुयुक्‍नाओ मे़बे, हे़क्‍क्‍याङ् खुने़ॽ से़वा मे़मे़त्‍तु॥

१६ खजुम्‍घया फे़जुम्‍भे़या के़हेबा खे़न् किप् तुक्‍सि दानरे़ कुधाःक्‍हाॽ यम्‍बा लाम्‍धेःत्‍तिल्‍ले़ कुम्‍ब्राओ मे़ये़म्‍सिङ्॥

१७ लाजेःल्‍ले़ कुधोःम्‍से़ के़बेःक्‍पा खे़न् ङासि मनाहाॽ हिम्‍मो मे़लासे़, हे़क्‍क्‍याङ् लक्‍मनाबा इत्, एपोद, हिम्‍साम्‍माङ् नावाइत्‍ला नु योःम्‍मनाबा नावाइत्‍लान् मे़याङ्‌सिङ्॥ हाबा खे़न् ये़म्‍मो खजुम्‍घया फे़जुम्‍भे़या के़हेबा ६०० मनाहाॽनु सोरिक् खे़न् निङ्‌वाॽफुसाम्‍बे़न् यम्‍बा लाम्‍धेःत्‍तिल्‍ले़ कुम्‍ब्राओ ये़बे़गरे़॥

१८ खे़न् ङासि मनाहाॽ मिकारे़ कुहिम्‍मो मे़लासे़आङ् लक्‍मनाबा इत्, एपोद, हिम्‍साम्‍माङ् नावाइत्‍ला नु योःम्‍मनाबा नावाइत्‍लान् मे़देॽरुल्‍ले़, खे़न् निङ्‌वाॽफुसाम्‍बे़ल्‍ले़ अक्‍खे मे़त्‍तुसिआङ् सेःन्‍दोसुसि, “खिनिॽ थे के़जोगुम्‍बाबे?”

१९ कर खे़ङ्‌हाॽरे़ खुने़ॽ मे़मे़त्‍तु, “स्‍वाःत् मे़बारे़न्‍ने़ॽ, पाःन्‍छेःक्‌वा थिक्‍काङ् मे़म्‍बाःत्‍ते़ॽ॥ खे़ने़ॽ फे़रे़ॽआङ् आनिगे पा नु निङ्‌वाॽफुसाम्‍बा पोःक्‍खे़ॽ॥ लत्‍छा मनाःल्‍ले़ कुहिम्‍मो निङ्‌वाॽफुसाम्‍बा पोङ्‌मा नुबाबि इ इस्राइलबा लत्‍छा थाःक्‍ले़ लागि निङ्‌वाॽफुसाम्‍बा पोङ्‌मा नुबाबि?”

२० कन् पाःन्‍निल्‍ले़ खे़न् निङ्‌वाॽफुसाम्‍बे़न् कुनिङ्‌वाॽ त्‍ये़॥ खुने़ॽ खे़न् एपोद, लक्‍मनाबा चइःत्‍ते़न् नु हिम्‍साम्‍माङ् नावाइत्‍लाहाॽ याङ्‌सिङ्, हे़क्‍क्‍याङ् खे़न् मनासुम्‍मो फःन्‍छिङ्॥

२१ खे़ङ्‌हाॽ मे़नुःक्‍खे़आङ् मे़बे, खम्‍भ्‍याङ् पित्‍थक्‍साहाॽ, कुमे़न् के़घिःक्‍पा सामापुमाहाॽ नु हिन्‍जाॽबित्‍छाॽहाॽ खुन्‍छिॽ तगि मे़धासु मे़देॽरुसिआङ् मे़बे॥

२२ खे़न् दान थाःक्‍कोबाहाॽ मिकारे़ कुहिम्‍मोलाम् आजे़ःत्‍छिक् चिनानाक्‍लक् मे़गे़रे़र मे़बत्‍छे़बिला, मिकारे़ कुहिम्‍बेसाङ्‌बाहाॽ उःत्‍तुसिआङ् दान थाःक्‍कोबाहाॽ नाःत्‍तुसिआङ् सिॽरुसि,

२३ हे़क्‍क्‍याङ् खे़ङ्‌हाॽ मे़भे़ःक्‍तुसि, हे़क्‍क्‍याङ् दान थाःक्‍कोबाहाॽ मे़हिसिङ्‌ङाङ् मिकान् मे़मे़त्‍तु, “खे़ने़ॽ के़धे सक्‍सक्‍पे? थेआङ् कन् मनाहाॽ के़उःत्‍तुसिबाबे?”

२४ मिकारे़ मे़त्‍तुसि, “आङ्‌गाॽ आप्‍फेक् आलागि चोगुङ्‌सिङ्‌बा आङ्‌गाॽ आमाङ्‌हाॽ खिनिॽ के़देॽरुम्‍सिम्॥ खिनिॽ आङ्‌गाॽ आनिङ्‌वाॽफुसाम्‍बे़न्‍नाङ् के़देॽरुम्‍माङ् के़बेगि॥ आङ्‌गाॽ आलागि थेधिक्‍काङ् आगे़न्‍धाॽरे़न्, हे़क्‍क्‍याङ् खिनिॽ अक्‍खे के़बाःत्‍तुम्‍माङ् याप्‍मि पान् से़ःन्‍गे़दोसि, ‘खे़ने़ॽ थेआङ् के़दम्‍बा के़ले़ङ्‌सिङ्‌बाबे?’ लॽरिक् आक्‍खेलॽरिक् पाःप्‍मा के़सुक्‍तुम्‍बाबे?”

२५ दानरे़ कुधाःक्‍हाॽरे़ खुने़ॽ अक्‍खे मे़मे़त्‍तु, “खे़ने़ॽ के़बाःन्‍निन् आनिगे मे़घे़प्‍सुम्‍बे़न्‍लो॥ मेःन्‍ने़भग्र कुभा कुसिक् के़जम्‍बा मनाहाॽरे़ खे़ने़ॽ के़म्‍हिप्‍पाङ् खे़ने़ॽ के़न्‍हिङ्‌ने़न् हे़क्‍क्‍याङ् खे़ने़ॽ के़हिम्‍सयङ्‌हाॽ मे़न्‍हिङ्‌ने़न्॥”

२६ कम्‍भ्‍यारिक् मे़बाःत्‍तुआङ् दानबा थाःक्‍हाॽ खुन्‍छिॽ लाम् मे़धासिङ्, हे़क्‍क्‍याङ् मिकारे़ खे़ङ्‌हाॽ खुने़ॽनुःल्‍ले़ साॽरिक् के़धुम्‍बा निसुसिआङ् आप्‍फेक् कुहिम् ले़प्‍माङ् नुःक्‍से़आङ् पे॥

२७ कम्‍भलॽरिक् खे़न् निङ्‌वाॽफुसाम्‍बे़न् नु मिकारे़ खुने़ॽ कुलागि चोगुबा चिगक्‌वा सामाहाॽ मे़देॽरुआङ् खे़ङ्‌हाॽ मे़बे, हे़क्‍क्‍याङ् सनारुङ् नु हाङ्‌हाङ् लॽरिक् मनाहाॽ मे़युङे़बा लेस ये़क्‌यक्‍किन् खे़ङ्‌हाॽरे़ थङ्‌ङो मे़भत्‍तु॥ खे़ङ्‌हाॽरे़ खे़न् मनाहाॽ ताभेःल्‍ले़ मे़ज्‍ये़प्‍तुसिआङ् खुन्‍छिॽ ये़क्‌यक्‍को मि मे़याक्‍तु॥

२८ खे़ङ्‌हाॽ के़से़ःप्‍पा के़नाङ्‌बा हाःत्‍ताङ् होःप्‍ते़, थेआङ्‌भे़ल्‍ले़ खे़ङ्‌हाॽ सिदोनलाम् माःङ्‌घा मे़वये़, हे़क्‍क्‍याङ् वेॽ आत्‍तिन्‍हाॽनुआङ् तुम्‍मा पेःक्‍मा होःप्‍ते़॥ खे़न् ये़क्‌यक्‍किन् बेथ-रहोब निःत्‍ताङ्‌बा ने़ने़बादे़न्‍नो ने़स्‍से़॥

दानबा थाःक्‍हाॽरे़ खे़न् ये़क्‌यक्‍किन् याम्‍मो मे़जोगुआङ् खे़प्‍मो युङ्‌मा मे़हेःक्‍ते़॥

२९ खे़न् ते़न्‍निन् इस्राइलरे़ कुस्‍सा खे़ङ्‌हाॽरे़ खुन्‍छिॽ थाःक्‍थे़बा दानरे़ कुमिङ्‌ङो दान मिङ् मे़वाःत्‍तु॥ खे़न् ये़क्‌यक्‍के़ल्‍ले़ तगिबा कुमिङ् लेस ने़स्‍से़॥

३० दानबा थाःक्‍हाॽरे़ खे़न् लक्‍मनाबा नावाइत्‍लान् मे़युक्‍खु, हे़क्‍क्‍याङ् इस्राइलि सुवाङ्‌हाॽ मे़न्‍दे़म्‍सुन् मे़न्‍देॽरुसिन्‍ल थारिक् मसाःल्‍ले़ कुम्‍मे़न्‍छाॽ गेर्सोमरे़ कुस्‍सा जोनाथन नु खुने़ॽ कुस्‍साहाॽ दानरे़ कुधाःक्‍हाॽरे़ खुन्‍छिॽ निङ्‌वाॽफुसाम्‍बा मे़बोःक्‍खे़॥

३१ हे़क्‍क्‍याङ् सिलोओ निङ्‌वाॽफु माङ्‌हिम्‍मिन् युङे़र थारिक् खे़ङ्‌हाॽरे़ मिकारे़ चोगुबा नावाइत्‍लाहाॽ से़वा मे़मे़त्‍तुसिरो॥

a 

१८:१२ कल्‍ले़ कुबेन् “दानरे़ कुसाःङ्‌गाहिम्‍हाॽ” पोःङ्‌ॽ

ले़बि नु खुने़ॽ कुजक्‍मेःत्

१९

खे़न् ये़म्‍मो इस्राइलओ हाःत्‍ताङ् हाङ् होःप्‍ते़॥ एफ्राइमबा कोःक्‍मा लाजेॽ सिगाङ् साॽरिक् माःङ्‌घा ले़बि थिक् युङे़, खुने़ॽ यहुदाबा बेथले़हे़मलाम् खुने़ॽ कुलागि चक्‍मेत् थिक् थाक्‍तुआङ् कत्‍तु॥

२ कर खे़न् मे़न्‍छुमान् चे़ल्‍ले़क्‍ले़क्‍मा पोःक्‍खे़आङ् खुने़ॽ कुये़म्‍बाःन् नाॽरु हे़क्‍क्‍याङ् वेॽ ये़म्‍बित्‍छाहाॽनु इप्‍से़आङ् यहुदाबा बेथले़हे़म कुम्‍बारे़ कुहिम्‍मो पेआङ् वये़॥ खुने़ॽ खे़प्‍मो पेआङ् वये़बा ला लिसि के़रे़ चुरे़आङ् वये़,

३ खे़ब्‍याङ् खुने़ॽ कुये़म्‍बाःन् कुसे़वारोबान् नु अदङ् ने़त्‍छि तेॽरुसिआङ् खे़न् ले़म्‍माआङ् नुःक्‍मा थाक्‍मारे़ लागि कुमेःत्‍तिल्‍ले़ कुम्‍बारे़ कुहिम्‍मो पे॥ खे़न् मे़न्‍छुमाःल्‍ले़ खुने़ॽ कुम्‍बारे़ कुहिम्‍मो तेॽरु हे़क्‍क्‍याङ् कुन्‍नुःप्‍पे़ल्‍ले़ खुने़ॽ निसुआङ् लुङ्‌मे़न्‍दिङ् लाम्‍दाःक् मे़त्‍तु॥

४ खे़न् मे़न्‍छुमाःल्‍ले़ कुम्‍बा, कुन्‍नुःप्‍पे़ल्‍ले़ खुने़ॽ ये़ःक्‍काङ् ये़ःक् मे़त्‍तुल्‍ले़ खे़न् खुने़ॽनु सुम्‌यान् युङे़॥ खे़ब्‍याङ् खुने़ॽ कुन्‍नुःप्‍पे़न्‍नु कुजा च, थुङुआङ् खे़प्‍मो इप्‍से़॥

५ लियान् के़रे़ल्‍ले़ खे़ङ्‌हाॽ आन्‍देःन् तानाम्‍सा मे़बोगे़आङ् से़मा यारिप् मे़बोःक्‍खे़, कर खुने़ॽ कुम्‍बाङ्‌मिन् मे़त्‍तु, “खे़ने़ॽ पेःक्‍मानुःल्‍ले़ तगि कुभा लाम्‍धासिङ्‌मा कुजाजि च्‍ये़ॽआङ् के़याम् चाङ्‌जाङ् मे़त्‍ते़ॽ॥”

६ कल्‍ले़चोगुल्‍ले़ खुन्‍छिॽ ने़प्‍माङ् युङ्‌ने़त्‍छि, हे़क्‍क्‍याङ् सोरिक् कुजा मे़ज्‍ये़ मे़धुङे़॥ खे़ब्‍याङ् मे़न्‍छुमाःल्‍ले़ कुम्‍बारे़ मे़त्‍तु, “खे़ने़ॽ आल्‍लसाङ् थिक् से़न् याःक्‍ते़ॽआङ् सोसोत्‍लराङ् चोगे़ॽ॥”

७ आल्‍ल खुने़ॽ पेःक्‍मारे़ लागि पोगे़ल्‍ले़ कुन्‍नुःप्‍पे़ल्‍ले़ खुने़ॽ याःक्‍मारे़ लागि ले़मु, हे़क्‍क्‍याङ् आल्‍लसाङ् थिक् से़न् याःक्‍ते़॥

८ ङासि ये़न् के़रे़ल्‍ले़ खुने़ॽ लाम् थासिङ्‌मारे़ लागि आन्‍देःन् तानाम्‍सा पोगे़॥ कर मे़न्‍छ्‌याःल्‍ले़ कुम्‍बारे़ मे़त्‍तु, “खे़ने़ॽ तगि थे़माइजि च्‍ये़ॽआङ् ले़न्‍जो थारिक् युङे़ॽ॥” कल्‍ले़चोगुल्‍ले़ खुन्‍छिॽ सोरिक् च्‍ये़सु थुङे़सु॥

९ खे़ब्‍याङ् खे़न् मनान् खुने़ॽ कुजक्‍मेःत्‍ते़न् हे़क्‍क्‍याङ् कुसे़वारोबे़न्‍नु पेःक्‍मारे़ लागि पोगे़॥ कर खुने़ॽ कुन्‍नुःप्‍पे़ल्‍ले़ मे़त्‍तु, “ओमे़त्‍ते़साॽरे़, युःन्‍छिक् पोङ्‌मा चोक्॥ आइन् से़न्‍दिक् आम्‍भा कॽयो याःक्‍ते़ॽआङ् के़निङ्‌वाॽ तासे़ॽ, हे़क्‍क्‍याङ् ताःन्‍दिक् तानाम्‍सा पोगे़ॽआङ् हिम्‍मो पेगे़ॽ॥”

१० कर खे़न् मनाःन् खे़न् से़न्‍दिक् याःक्‍मा मे़दे़न्‍दे़न्॥ खुने़ॽ मुत्‍थ्रिक् पोगे़आङ् थासिङ्‌बे, हे़क्‍क्‍याङ् खुने़ॽ कक् कुःत्‍तुसिबा ने़त्‍छि अदङ्‌हाॽ हे़क्‍क्‍याङ् खुने़ॽ कुजक्‍मे़ःत्‍ते़न्‍नु यबुस, इग्र यरुसले़म् ले़प्‍माङ् थासिङ्॥

११ आल्‍ल खे़ङ्‌हाॽ यबुस निःत्‍ताङ् मे़गे़रे़ल्‍ले़ यरिक् नाम्‍ध्‍ये़ चुरे़आङ् वये़, हे़क्‍क्‍याङ् योःग्‍बे़ल्‍ले़ कुन्‍दाङ्‌बे़न् मे़त्‍तु, “आल्‍ल आनिॽ पेगिआङ् यबुसिहाॽरे़ खुन्‍छिॽ कन् ये़क्‌यक्‍को याङ्‌धोःक्‍ति॥”

१२ कर कुन्‍दाङ्‌बे़ल्‍ले़ खुने़ॽ मे़त्‍तु, “मे़ःन्, इस्राइलिहाॽ मे़होःप्‍पा कन् एयाङ्‌बा ये़क्‌यक्‍को याःक्‍तिमे़ःन्॥ परुमाल्‍ले़ आनिॽ गिबा पेगि॥”

१३ खुने़ॽ कुसे़वारोबे़न् मे़त्‍तु, “गिबा इग्र रामा थारिक् के़प्‍मा तम्‍सिङ् चोगुम्‌ॽ, हे़क्‍क्‍याङ् से़न्‍दिक् खे़प्‍मो याःक्‍ति॥”

१४ कम्‍भलॽरिक् खे़ङ्‌हाॽ तगि मे़बेआङ् नाम्‍ध्‍ये़ःल्‍ले़ खे़ङ्‌हाॽ बेन्‍यामिनबा गिबा निःत्‍ताङ् मे़वये़॥

१५ खे़ङ्‌हाॽ हाबा खे़प्‍मो से़न्‍दिक् याङ्‌धोःक्‍मारे़ लागि मे़लासे़, हे़क्‍क्‍याङ् मे़बेआङ् ये़क्‌यक्‍कोबा लाम्‍दोओ मे़युङ्‌सिङ्॥ कर आत्‍तिन्‍हाॽरे़आङ् खे़ङ्‌हाॽ याङ्‌धोःक्‍मारे़ लागि हिम्‍मो मे़न्‍देॽरुसिन्॥

१६ हाबा कन् ये़म्‍मो काप्‍पोबा मना थिक् कुइक्‍ताप्‍पोलाम् युःन्‍छिक् कुहिम्‍मो नुःक्‍खे़र पत्‍छे़॥ खुने़ॽ एफ्राइमबा कोःक्‍मा लाजेॽ के़युङ्‌बा मना वये़, कर खुने़ॽ गिबा युङे़र वये़, खे़प्‍मोबा वेॽ मनाहाॽ बेन्‍यामिनि मे़वये़॥

१७ खुने़ॽ अक्‍खे थो ओमये़ल्‍ले़ ये़क्‌यक्‍कोबा लाम्‍दोओ खे़न् लाम्‍दिःप्‍पाङ्‌हाॽ निसुसि, हे़क्‍क्‍याङ् खुने़ॽ खे़ङ्‌हाॽ आत्‍तिलाम् के़द्‌ये़ॽइबा नु आत्‍ति के़बेगिबा फाॽआङ् सेःन्‍दोसुसि॥

१८ ले़बिःल्‍ले़ खुने़ॽ मे़त्‍तु, “यहुदाबा बेथले़हे़मलाम् एफ्राइमबा कोःक्‍मा फाङ्‌जङ् लाजेॽबा सिगाङ् माःङ्‌घा नुःक्‍सिगे़ पेगिगे़र पत्‍छिगे़॥ आङ्‌गाॽ यहुदाबा बेथले़हे़म पेगाङ्‌ङाङ् वयाङ्, हे़क्‍क्‍याङ् दाङ्‌बे़ल्‍ले़ कुहिम्‍मो नुःङ्‌ङार पत्‍ता॥ कर हाःत्‍ले़आङ् आङ्‌गाॽ हिम्‍मो मे़न्‍देॽए कत्‍ता॥

१९ अदङ्‌हाॽरे़ खुन्‍छिॽ लागि सिलाङ्, आङ्‌गाॽ आलागि, आङ्‌गाॽ कन् मे़न्‍छुमाःल्‍ले़ कुलागि नु से़वारोबे़ल्‍ले़ कुलागि कुजा नु चे़ल्‍ले़क्‍सेॽ सिजःङ्‌वा कत्‍तुङ्‌ॽ॥ आनिगे चाहा के़जोःक्‍पा कुजाहाॽ आनिगे़ए कत्‍तुम्‍बे़, आदाङ्‌बे॥”

२० खे़न् काप्‍पोबा मनाःल्‍ले़ मे़त्‍तुसि, “आङ्‌गाॽ आहिम्‍मो फे़रे़म्‍मे़ॽ, खिनिॽ चाहा के़जोगिबा के़रे़क् पाःन्‍हाॽ आङ्‌गाॽ पिनिङ्‌ॽ॥ कर लाम्‍दोओए से़न्‍दिक् खिनिॽ याःक्‍मा मे़बोङ्‌ने़न्‍ल॥”

२१ खे़ब्‍याङ् खुने़ॽ खे़ङ्‌हाॽ हिम्‍मो तेॽरुसिआङ् अदङ्‌हाॽ कुजा च्‍वाःत् पिरुसि॥ खे़ङ्‌हाॽरे़ खुन्‍छिॽ लाङ्‌हाॽ वामे़हप्‍तुआङ् मे़ज मे़धुङु॥

२२ आल्‍ल खे़ङ्‌हाॽ कम्‍भलॽरिक् निङ्‌वाॽ हाङ्‌हाङ् मे़यागे़ मे़गरे़ल्‍ले़, खे़न् ये़क्‌यक्‍कोबा कुभा खार्मे़न्‍दक् के़जोःक्‍पाहाॽरे़ खे़न् हिम्‍मिन् किर्गप् मे़गबु, हे़क्‍क्‍याङ् खे़न् हिम्‍मोबा लाम्‍धेःत्‍तिन् खन्‍द्रङ्‌ङाङ् खन्‍द्रङ् मे़मे़त्‍तुर खे़न् हिम्‍दाङ्‌बे़न् मे़भे़ःक्‍तुआङ् अक्‍खे मे़मे़त्‍तु, “खे़ने़ॽ के़हिम्‍मो याङ्‌गे़धोःक्‍पा मनान् लाःक्‍कात् लःत्‍ते़ॽ॥ आनिगे खे़न् मेःत् मे़त्‍तुम्‍बे़॥”

२३ खे़न् हिम्‍दाङ्‌बे़न् लाःक्‍कात् लःन्‍दे़आङ् खे़ङ्‌हाॽ मे़त्‍तुसि, “मे़ःन्, तेःङ्‌जुम्‍से, अक्‍तङ्‌बा फे़न्‌याःम्‍बक् मे़जोगे़म्‍मिन्‍ने़ॽ॥ कङ्‌ग आङ्‌गाॽ आदरेबा मना, अक्‍तङ्‌बा याम्‍गे़सिङ्‌बा याःम्‍बक् मे़जोगे़म्‍मिन्‍ने़ॽ॥

२४ कॽयो आङ्‌गाॽ सिसागे़न् आस्‍सा मे़न्‍छ्‌यान् नु कन् मनाःल्‍ले़ कुजक्‍मेःत्‍ते़न् वाॽसि॥ आङ्‌गाॽ खे़न्‍हाॽ खिनिॽ लुम्‍मो फे़त्‍तुङ्‌सिङ् पिनिङ्‌ॽ॥ खे़न्‍हाॽ मेःत् मे़त्‍ते़म्‍सिम्‍मे़ॽ, हे़क्‍क्‍याङ् खिनिॽ निङ्‌वाॽ पाःत्‍पाःत् चोःक्‍मा के़सुक्‍तुम्‌ॽ॥ कर कन् मनाःन्‍नुग अक्‍तङ्‌बा याःम्‍बक् मे़जोगे़म्‍मिन्‍ने़ॽ॥”

२५ कर खे़न् मनाहाॽरे़ खुने़ॽ कुबाःन्‍निन् खे़म्‍माए मे़ङ्‌घे़प्‍सुन्॥ कल्‍ले़चोगुल्‍ले़ खे़न् लाम्‍दिःप्‍पाङ्‌ङिल्‍ले़ खुने़ॽ कुजक्‍मेःत्‍ते़न् याङ्‌सिङ्‌ङाङ् खे़ङ्‌हाॽओ पाङ्‌घु॥ खे़ङ्‌हाॽरे़ खे़न् मे़न्‍छुमान् से़न्‍दिक् नाम्‍दाःत्‍तात् खामे़न्‍ओःत्‍ते थारिक् मेःत् मे़मे़त्‍तुआङ् खे़न्‍नु ताप्‍फे़ःम्‍बा याःम्‍बक् मे़जोगु, हे़क्‍क्‍याङ् तानाम् खाओःत्‍ते़आङ् खे़ङ्‌हाॽरे़ खुने़ॽ पेःक्‍मा मे़भाःक्‍तु॥

२६ खे़न् चुक्‍मे़न् तानाम् फदिवदिॽ लॽरे़ल्‍ले़ नुःक्‍खे़आङ् खुने़ॽ कुये़म्‍बाःन् ने़स्‍से़बा हिम्‍मे़ल्‍ले़ लाम्‍धेःप्‍पो चोःन्‍दे़, हे़क्‍क्‍याङ् खामे़न्‍ओःत्‍ते थारिक् हाबा खे़प्‍मो ने़स्‍से़गरे़॥

२७ खे़न् मे़न्‍छुमाःल्‍ले़ कुये़म्‍बाःन् तानाम् पोगे़, हे़क्‍क्‍याङ् लाम् थासिङ्‌मारे़ लागि हिम्‍मोबा लाम्‍धेःत्‍ते़न् हन्‍दु॥ खम्‍भ्‍याङ् खुने़ॽ कुजक्‍मेःत्‍ते़न् लाम्‍धेःप्‍पुङ्‌ङो कुहुक्‍हाॽ सन्‍छुआङ् चोःन्‍दे़आङ् ने़स्‍से़बा निसु॥

२८ खुने़ॽ खे़न् मे़त्‍तु, “पोगे़ॽ, पेगि॥” कर खुने़ॽ थेआङ् नोगप् मे़घोसुन्॥ खुने़ॽ खे़न् फोःक्‍खुआङ् अदङ्‌ङिल्‍ले़ कुसम्‍धाङ् युक्‍खु हे़क्‍क्‍याङ् हिम्‍ले़प्‍माङ् थासु॥

२९ आल्‍ल खुने़ॽ हिम्‍मो के़रे़आङ् फे़जाधिक् याङ्‌सिङ् हे़क्‍क्‍याङ् खुने़ॽ कुजक्‍मेःत्‍ते़न् पाक्‍ले़ पाक्‍ले़ च्‍ये़प्‍तुआङ् थिबोङ्‌ङाङ् ने़त्‍छि कुगाक्‍मा चोगु, हे़क्‍क्‍याङ् इस्राइलबा के़रे़क् पिसाङ् हाङुदेसु॥

३० खे़न् के़निबा के़रे़क्‍ले़ मे़बाःत्‍तु, “इस्राइलिहाॽ मिस्र लाजेॽलाम् मे़भे़रे़बा ये़म्‍माङ्‌धो आइन् थारिक् अक्‍तङ्‌बा आभे़ल्‍ले़आङ् मे़म्‍बोङ्‌ङे वाॽ॥ खे़न् खिनिॽ आप्‍फेक् निङ्‌वाॽ इःत्‍ते़म्‍मे़ॽ, थे चोःक्‍मा पोःङ्‌ॽ ताॽजे़क्‍खे़म्‍मे़ॽआङ् पाःत्‍ताम्‍मे़ॽओ॥”

इस्राइलिहाॽ नु बेन्‍यामिन थाःक्‍हाॽ थङ् मे़जोक्

२०

खे़ब्‍याङ् के़रे़क् इस्राइलिहाॽ, दानलाम् बेर्सेबा थारिक्‍पा खक्‍पे़त् सङ्‌जुम्‍भोहाॽ, हे़क्‍क्‍याङ् गिलाद लाम्‍बाआङ् लत्‍छा मना कुइसिःक् खुन्‍छिॽ आप्‍फेक् आप्‍फेक् हिम्‍मोलाम् मे़लःन्‍देआङ् यहवे दाङ्‌बे़ल्‍ले़ कुदगि मिस्‍पा मे़जुप्‍से़॥

२ इस्राइलि थाःक्‍कोबाहाॽ के़रे़क् मनाहाॽरे़ खुन्‍छिॽ लाम्‍लोबाहाॽ, ताभे के़हेबा ४,००,००० थक्‍लिहाङ्‌हाॽ, निङ्‌वाॽफुमाङ्‌ङिल्‍ले़ कुमनाहाॽरे़ खुन्‍छिॽ चुम्‍लुङ्‌ङो मे़जुप्‍से़॥

३ (बेन्‍यामिनिहाॽरे़ इस्राइलिहाॽ मिस्‍पा मे़बेआङ् मे़याक् के़लॽबा पाःन्‍निन् मे़घे़प्‍सु॥) खे़ब्‍याङ् इस्राइलिहाॽरे़ सेःन्‍मे़दोसुसि, “आमे़त्‍ते़ॽ, अक्‍तङ्‌बा किप्‍मा के़घुबा फे़न्‌याःम्‍बक् आक्‍खेआङ् पोःक्‍खे़बे?”

४ कल्‍ले़चोगुल्‍ले़ खे़न् मे़से़रुमा मे़न्‍छुमाःल्‍ले़ कुये़म्‍बा ले़बिःल्‍ले़ मे़त्‍तुसि, “आङ्‌गाॽ नु आजक्‍मेःत्‍ते़न् से़न्‍दिक् याङ्‌धोःक्‍मारे़ लागि बेन्‍यामिनबा गिबा फे़रे़सिगे़आङ् वये़सिगे़॥

५ खे़न् से़न्‍दिक् गिबा के़युङ्‌बाहाॽ आङ्‌गाॽ आदक्‍ले़ङ्‌वाओ मे़बोगे़, हे़क्‍क्‍याङ् आङ्‌गाॽ ने़स्‍साङ्‌बा हिम्‍मिन् किर्गप् मे़गबु, आङ्‌गाॽ से़प्‍मा निङ्‌वाॽ मे़जोगु खम्‍भ्‍याङ् खे़ङ्‌हाॽरे़ आङ्‌गाॽ आजक्‍मेःत्‍ते़न् मेःत् मे़मे़त्‍तुआङ् खे़न् स्‍ये़॥

६ आङ्‌गाॽ खे़ल्‍ले़ कुजेन् तेॽरुङ्‌ङाङ् कुगाक्‍मा कुगाक्‍मा पाक्‍ले़ पाक्‍ले़ च्‍ये़प्‍तुङ्, हे़क्‍क्‍याङ् खे़न् आङ्‌गाॽ इस्राइलबा के़रे़क् पिसाङ् हाङुङ्‌देसुङ्, थेआङ्‌भे़ल्‍ले़ खे़ङ्‌हाॽरे़ इस्राइलओ अक्‍तङ्‌बा फे़न्‌याःम्‍बक् नु याम्‍गे़सिङ्‌बा याःम्‍बक् मे़जोगुआङ् वये़॥

७ आल्‍ल खिनिॽ के़रे़क् इस्राइलिहाॽ पारे़म्‍मे़ॽआङ् सुजा गाम्‍मि आबिरे़म्‍मे़ॽ॥”

८ खे़ब्‍याङ् के़रे़क् मनाहाॽ लत्‍छा मना कुइसिःक् मे़ये़म्‍सिङ्‌ङाङ् मे़बाःत्‍तु, “आनिगे़ओलाम् लत्‍छाआङ् हिम्‍मो मे़नुःक्‍खिगे़न् मे़बेगिगे़न्, लत्‍छाआङ् हिम्‍मो मे़नुःक्‍खिगे़न् मे़बेगिगे़न्॥

९ आल्‍ल गिबाःन् आनिगे अक्‍खे मे़त्‍तुम्‍बे़, तॽयाःन्‍सोःन् के़सुम्‍बे़आङ् खे़न् कुइसिःक् थङ् चोःक्‍से़ पेगिगे़॥”

१० इस्राइलबा के़रे़क् थाःक्‍हाॽओलाम् किप् थिक् थक्‍मा थिबोङ्, हे़न्‍छिङ् थक्‍मा किप् थिक् नु थिबोङ् हे़न्‍छिङ् थक्‍मा हे़न्‍छिङ् थिक् यारिक् इस्राइलओ अक्‍तङ्‌बा याम्‍गे़सिङ्‌बा के़जोःक्‍पा बेन्‍यामिनबा गिबाःल्‍ले़ कुदक्‍ले़ङ्‌वाओ के़बेःक्‍पाहाॽरे़ लागि मनाहाॽलाम् चामा कुजा फुङ्‌मा लःप्‍मा पाङ्‌घुम्‍सिम्‍बे़॥

११ कम्‍भलॽरिक् के़रे़क् इस्राइलिहाॽ मे़जुप्‍से़ हे़क्‍क्‍याङ् लत्‍छा मना कुइसिःक् खे़न् गिबा ये़क्‌यक्‍किल्‍ले़ कुदक्‍ले़ङ्‌वाओ थिक्‍हुप् मे़बोःक्‍खे़॥

१२ इस्राइलि थाःक्‍को मनाहाॽरे़ बेन्‍यामिन थाःक्‍कोबाहाॽरे़ खुन्‍छिॽ के़रे़क् पिसाङ् मनाहाॽ अक्‍खे मे़मे़त्‍तुसिआङ् मे़बाङ्‌घुसि, “खिनिॽ लुम्‍मो अक्‍तङ्‌बा फे़न्‌याःम्‍बक् थेआङ् पोःक्‍खे़बा?

१३ गिबाबा खे़न् खार्मे़न्‍दक् के़जोःक्‍पा मनाहाॽ आनिगे हुक्‍को थासाम्‍सिम्‍मे़ॽ, हे़क्‍क्‍याङ् आनिगे खे़ङ्‌हाॽ से़रुम्‍सिम्‍बे़आङ् इस्राइलओ पोःक्‍खे़बा कन् फे़न्‌याःम्‍बक्‍किन् लाप्‍फुसुम्‍बे़॥”

कर बेन्‍यामिनिहाॽरे़ खुन्‍छिॽ फुॽनुसाॽ इस्राइलिहाॽरे़ खुनिॽ पाःन्‍निन् मे़ङ्‌घे़म्‍सुन्॥

१४ खे़ङ्‌हाॽ खुन्‍छिॽ आप्‍फेक् आप्‍फेक् ये़क्‌यक्‍हाॽओलाम् इस्राइलिहाॽनु थङ् चोःक्‍से़ गिबा ये़क्‌यक्‍को मे़जुप्‍से़॥

१५ खे़न् बेन्‍यामिनिहाॽरे़ खिमो खुन्‍छिॽ आप्‍फेक् आप्‍फेक् ये़क्‌यक्‍हाॽओलाम् ताभे के़हेबा निबोङ्‌ङाङ् तुक्‍सि हे़न्‍छिङ् थक्‍सुबाहाॽ थङ् चोःक्‍से़ मे़भुक्‍खुसि॥

१६ कन् मनाहाॽनुःल्‍ले़ वेॽ गिबाबा किप् नुसि मे़सेगुसिबा मनाहाॽआङ् मे़वये़, कन् मे़सेगुसिबा मनाहाॽ के़रे़क् फे़ङ्‌हेःक्‍क्‍या मे़वये़, खे़ङ्‌हाॽरे़ अर्दोःल्‍ले़ मे़सोःक्‍तुआङ् मे़ले़प्‍तुबा थे़गेक् सेःम्‍ब्रिक्‌वान् मे़याङ्‌घुम्‍बा होःप्‍ते़॥

१७ बेन्‍यामिनबा थाःक्‍हाॽनुःल्‍ले़ वेॽ इस्राइलिहाॽरे़ ताभे के़हेबा ४,००,००० मनाहाॽ मे़भुक्‍खुसि, खे़ङ्‌हाॽ के़रे़क् के़धक्‍पा थक्‍सुबा मे़वये़रो॥

१८ इस्राइलिहाॽ खिमो बेथेल ले़प्‍माङ् मे़धासिङ्, हे़क्‍क्‍याङ् खे़ङ्‌हाॽरे़ निङ्‌वाॽमाङ्‌ङिन् अक्‍खे मे़मे़त्‍तुआङ् सेःन्‍मे़दोसु, “आनिगे़ओबा आत्‍तिन् थाःक्‍हाॽरे़ तगि बेन्‍यामिनिहाॽ फप्‍मासिबे?”

यहवे दाङ्‌बे़ल्‍ले़ मे़त्‍तुसि, “यहुदाबा थाःक्‍हाॽरे़ तगि मे़भत्‍तुसिर॥”

१९ कल्‍ले चोगुल्‍ले़ इस्राइलिहाॽ तानाम् आन्‍देःन् गिबा तगाङ् ले़प्‍माङ् मे़बेआङ् थक्‍सुबा ने़त्‍ना साःङ्‌गाहिम् मे़जोगु॥

२० गिबाओ बेन्‍यामिनिहाॽनु थङ् चोःक्‍मारे़ लागि इस्राइलिहाॽरे़ खुन्‍छिॽ थक्‍सुबाहाॽ यारिप् मे़जोगुसि॥

२१ खे़ल्‍ले़ याःन्‍दिक् बेन्‍यामिनिहाॽरे़ गिबालाम् मे़भत्‍तुसिआङ् २२,००० इस्राइलिहाॽ थङ् के़बोङ्‌बादे़न्‍नो मे़से़रुसि॥

२२ कर इस्राइलबा मनाहाॽ खुन्‍छिॽ लुम्‍मो आःन्‍छिङ्‌मा मे़बिसिङ्, हे़क्‍क्‍याङ् थिक्‍सिगेक्‍पा ये़न्‍नो आत्‍तिदि खुन्‍छिॽ थक्‍सुबाहाॽ यारिप् मे़जोगुसिआङ् वये़ आम्‍भा खे़प्‍मो याम्‍मो खे़ङ्‌हाॽरे़ खुन्‍छिॽ थक्‍सुबाहाॽ यारिप् मे़जोगुसि॥

२३ खे़ब्‍याङ् इस्राइलिहाॽ थो मे़धोःक्‍सिङ् मे़बे, हे़क्‍क्‍याङ् यहवे दाङ्‌बे़ल्‍ले़ कुदगि युःन्‍छिक् थारिक् मे़हाबे, खम्‍भ्‍याङ् इस्राइलिहाॽरे़ यहवे दाङ्‌बे़न् सेःन्‍मे़दोसु, “थे आनिगे फुॽनुसाॽ बेन्‍यामिनिहाॽरे़ खुन्‍छिॽ तक्‍ले़ङ्‌वाओ थङ् चोःक्‍से़ याम्‍मो पेगिगे़बि?”

यहवे दाङ्‌बे़ल्‍ले़ मे़त्‍तुसि, “खे़ङ्‌हाॽरे़ खुन्‍छिॽ तक्‍ले़ङ्‌वोओ खिनिॽ थाःङ् थोःक्‍कासिम् पेगे़म्‍मे़ॽ॥”

२४ निसिगेक्‍पा ये़न्‍नोआङ् इस्राइलिहाॽ बेन्‍यामिनिहाॽनु थङ् चोःक्‍से़ तगि मे़धासिङ्॥

२५ बेन्‍यामिनिहाॽआङ् खे़ङ्‌हाॽनु थङ् चोःक्‍से़ गिबालाम् मे़लःन्‍दे़, हे़क्‍क्‍याङ् खे़ङ्‌हाॽरे़ ताभे के़हेबा वेॽ हे़न्‍छिङ् ये़त्‍छि इस्राइलिहाॽ मे़से़रुसि॥

२६ खे़ब्‍याङ् के़रे़क् इस्राइलि थक्‍सुबाहाॽ मे़नुःक्‍खे़आङ् बेथेल मे़बे, हे़क्‍क्‍याङ् खे़प्‍मो खे़ङ्‌हाॽ युःन्‍छिक् थारिक्‍के मेरिङ् मे़धक्‍ते़र यहवे दाङ्‌बे़ल्‍ले़ कुदगि तःक्‍ने़त् मे़युङे़॥ खे़ङ्‌हाॽरे़ यहवे दाङ्‌बे़ल्‍ले़ कुदगि मिधिङ्‌मनादेमनाबा वयागे़न् सिदुङ्‌जभा नु तङ्‌जुम् वयागे़न् सिदुङ्‌जभा मे़दोन्‍दु॥

२७ खे़न् ये़म्‍मो निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् हाबा खे़प्‍मो युङे़,

२८ हे़क्‍क्‍याङ् एलाजाररे़ कुस्‍सा हारुनरे़ कुम्‍मे़न्‍छाॽ पिनहासरे़ खे़ल्‍ले़ कुबेसाङ् माङ्‌से़वा चोगुर वये़॥ खम्‍भ्‍याङ् इस्राइलिहाॽरे़ यहवे दाङ्‌बे़न् सेःन्‍मे़दोसु, “थे आनिगे फुॽनुसाॽ बेन्‍यामिनिहाॽरे़ खुन्‍छिॽ तक्‍ले़ङ्‌वाओ थङ् चोःक्‍से़ याम्‍मो पेगिगे़बि इ मे़बेगिगे़न्‍बि?”

यहवे दाङ्‌बे़ल्‍ले़ खे़ङ्‌हाॽ मे़त्‍तुसि, “खिनिॽ पेगे़म्‍मे़ॽ, खे़ङ्‌हाॽ फत्‍ते़म्‍सिम्‍मे़ॽ॥ ताःन्‍दिक् आङ्‌गाॽ खे़ङ्‌हाॽ खिनिॽ हुक्‍को थासुङ्‌सिङ्॥”

२९ खे़ब्‍याङ् इस्राइलिहाॽरे़ गिबा ये़क्‌यक् के़रे़क् पिसाङ् सुक्‍मासिआङ् युङ्‌मारे़ लागि मनाहाॽ मे़युक्‍खुसि॥

३० सुम्‍सिगेक्‍पा ये़न्‍नो इस्राइलिहाॽ बेन्‍यामिनिहाॽरे़ खुन्‍छिॽ तक्‍ले़ङ्‌वाओ तगि मे़धासिङ्, हे़क्‍क्‍याङ् तगिबा हे़क्‍केए गिबाःल्‍ले़ कुदक्‍ले़ङ्‌वाओ खे़ङ्‌हाॽरे़ खुन्‍छिॽ थक्‍सुबाहाॽ यारिप् मे़जोगुसि॥

३१ हे़क्‍क्‍याङ् बेन्‍यामिनिहाॽ चैँ खे़न् थक्‍सुबाहाॽ फप्‍मासिरे़ लागि लाःक्‍कात् मे़लःन्‍दे़, खे़ब्‍याङ् खे़ङ्‌हाॽ ये़क्‌यक्‍कोलाम् माङ्‌भा माःङ्‌घा मे़गे़रे़, हे़क्‍क्‍याङ् ताम्‍दाम्‍बादे़न्‍नो हे़क्‍क्‍याङ् बेथेल पेःक्‍मा माराम्‍हाॽओ नु गिबा पेःक्‍मा लाम्‍मो तगिबा हे़क्‍केए कुभा इस्राइलिहाॽ इग्र सुम्‍बोङ् मनाहाॽ से़प्‍मा मे़हेःक्‍तुसि॥

३२ खे़ब्‍याङ् बेन्‍यामिनिहाॽरे़ मे़बाःत्‍तु, “आनिॽ खे़ङ्‌हाॽ तगि हे़क्‍के़ए आदोगुम्‍सिम्‍ल आयाक्॥” कर इस्राइलिहाॽरे़ मे़बाःत्‍तु, “आनिॽ के़घे़त्‍छिङ्‌बा ले़ङ्‌ङासिआङ् खे़ङ्‌हाॽ ये़क्‌यक्‍कोलाम् लाःक्‍कात् माराम्‍हाॽओ लःत्‍तुम्‍सिम्‌ॽ॥”

३३ इस्राइलबा के़रे़क् मनाहाॽरे़ खुन्‍छिॽ आप्‍फेक् आप्‍फेक् ते़न्‍हाॽ मे़ले़रुआङ् बाल-तामारओ थङ् चोःक्‍मारे़ लागि मे़साःम्‍सिङ्, हे़क्‍क्‍याङ् मना के़सुक्‍पाआङ् के़युङ्‌बाहाॽ गिबाबा नाम्‍धालाम् लिगक् मे़लःन्‍दे़ मे़भे़रे़॥ खे़ब्‍याङ् इस्राइलबा थिबोङ् हे़न्‍छिङ् मे़सेगुसिबा थक्‍सुबाहाॽरे़ तगिलाम्‍बा गिबाःन् मे़भत्‍तु॥

३४ हाराए यम्‍बा ते़न्‍धङ् पोःक्‍खे़॥ कर बेन्‍यामिनिहाॽरे़ खुन्‍छिॽ आबाङे सम्‍धाङ् के़दाबार के़बप्‍पा तुक्‍खेन् चबे़ःत्‍छिक्‍काङ् चिमे़न्‍जे़प्‍तुन्॥

३५ कम्‍भलॽरिक् यहवे दाङ्‌बे़ल्‍ले़ फे़जुम्‍भे़या के़हेबा बेन्‍यामिनिहाॽ इस्राइलिहाॽरे़ खुन्‍छिॽ तगि हारि चाःत्‍तुसि, हे़क्‍क्‍याङ् खे़ल्‍ले़ याःन्‍दिक् इस्राइलिहाॽरे़ ताभे के़हेबा २५,१०० बिन्‍यामिनिहाॽ मे़से़रुसि॥

३६ आल्‍ल बेन्‍यामिनिहाॽरे़ हारिमे़द्‌ये़बा पाःन्‍निन् निङ्‌वाॽ मे़घोसु॥

इस्राइलिहाॽरे़ गिबा निःत्‍ताङ् मना के़सुक्‍पा मे़युक्‍खुसिबाहाॽओ ताक्‍पो मे़युक्‍खुआङ् आप्‍फेक् चैँ के़घे़त्‍छिङ्‌बा के़बेःक्‍पा मे़ले़ङ्‌सिङ्‌ङाङ् मे़वये़॥

३७ खे़न् के़सुक्‍पाआङ् के़युङ्‌बा मनाहाॽरे़ थिक्‍ले़ङ्‌माल्‍ले़ गिबा ये़क्‌यक्‍किन् फुरुत् मे़लिसु, हे़क्‍क्‍याङ् के़रे़क् पिसाङ् खे़प्‍मो के़युङ्‌बाहाॽ ताभेःल्‍ले़ मे़से़रुसि॥

३८ इस्राइलिहाॽरे़ खे़न् के़सुक्‍पाआङ् के़युङ्‌बा मनाहाॽनु अक्‍तङ्‌बा पाःन्‍मे़दङ्‌घुआङ् वये़॥ ये़क्‌यक्‍कोलाम् मिःक्‍खोॽ के़इक्‍सिङ्‌बान् पोःक्‍के़ल्‍ले़,

३९ इस्राइलिहाॽ थङ्‌ङो नुःङ्‌मा तामा के़बोङ्‌बा वये़॥

तगिबा थङ्‌ङो मे़जोगुबा कुइसिःक् खे़न् ये़म्‍मो बेन्‍यामिनिहाॽरे़ इस्राइलिहाॽ फप्‍मा मे़हेःक्‍तुसि हे़क्‍क्‍याङ् खे़ङ्‌हाॽरे़ हप्‍मे़न् सुम्‍बोङ् मनाहाॽ मे़से़रुसिआङ् खे़ङ्‌हाॽरे़ मे़बाःत्‍तु, “आनिॽ तगिबा हे़क्‍केए खे़ङ्‌हाॽ आनाःन्‍दुम्‍सिम्‍ल आबत्॥”

४० कर आल्‍ल ये़क्‌यक्‍कोलाम् मिःक्‍खोॽ के़इक्‍सिङ्‌बान् थाःङ् पोःक्‍मा हेःक्‍ते़ल्‍ले़, बेन्‍यामिनिहाॽरे़ एगाङ् मे़हिसिङ्‌ङाङ् ओमे़मे़त्‍तु॥ ये़क्‌यक्‍को के़रे़क् मि लासे़आङ् मिःक्‍खुइन् थाःङ् ताङ्‌साङ्‌बो पोगे़बा मे़निसु!

४१ खे़ब्‍याङ् इस्राइलिहाॽ हिल्‍लिक् मे़हिसिङ्‌ङाङ् खे़ङ्‌हाॽ मे़भत्‍तुसि॥ बेन्‍यामिनिहाॽरे़ खुन्‍छिॽ मे़क्‍मे़न् त्‍ये़बा मे़निसुआङ् किमारे़ खुन्‍छिॽ यङ्‌मा के़रे़॥

४२ कल्‍ले़चोगुल्‍ले़ इस्राइलिहाॽरे़ खुन्‍छिॽ तगिलाम् खे़ङ्‌हाॽ मे़नुःक्‍खे़ मे़बेआङ् मुरे़ःक् खारे़ःक् थेआङ् के़होःप्‍पादे़न् ले़प्‍माङ् मे़घे़त्‍छिङ् मे़बे, कर थङ् के़जोःक्‍पाहाॽ खुन्‍छिॽओ मे़गे़रे़ हे़क्‍क्‍याङ् ये़क्‌यक्‍कोलाम् के़धाङ्‌बा इस्राइलिहाॽरे़ खे़ङ्‌हाॽ कुलुम्‍मो मे़याक्‍तुसिआङ् चे़प्‍मा से़प्‍मा मे़हेःक्‍तुसि॥

४३ इस्राइलिहाॽरे़ कब्रिङ् मे़गबुसिआङ् पुबेलाप्‍सा मे़नाःत्‍तुसि, हे़क्‍क्‍याङ् चक्‍मे़ल्‍लॽए मे़नाःत्‍तुसिआङ् गिबाबा नाङ्‌गे़न् पिसाङ् लत्‍छा ते़न्‍नो मे़से़रुसि॥

४४ खे़ल्‍ले़ याःन्‍दिक् १८,००० बेन्‍यामिनिहाॽ मे़से़रुसि, खे़ङ्‌हाॽ के़रे़क् मुक्‍के़गुबा थक्‍लिहाङ्‌हाॽ मे़वये़॥

४५ के़दाङ्‌बाहाॽ मे़नुःक्‍खे़आङ् मुरे़ःक् खारे़ःक् थेआङ् के़होःप्‍पादे़न्‍नो के़ने़बा रिम्‍मोन याक्‍पेॽओ मे़घे़त्‍छिङ्॥ लाम्‍हाॽओ नाना कत्‍ना मे़ले़रे़ मे़याःक्‍ते़बा खे़ङ्‌हाॽरे़ खुन्‍छिॽ ५,००० यारिक् मनाहाॽ इस्राइलिहाॽरे़ मे़दे़म्‍सुसिआङ् मे़से़रुसि॥ खे़ङ्‌हाॽरे़ बेन्‍यामिनिहाॽ गिदोम थे़म्‍बा मे़नाःत्‍तुसि, हे़क्‍क्‍याङ् आल्‍लसाङ् २,००० मनाहाॽ मे़से़रुसि॥

४६ खे़ल्‍ले़ याःन्‍दिक् फे़जुम्‍भे़या खजुम्‍घया के़हेबा २५,००० बेन्‍यामिनि थक्‍लिहाङ्‌हाॽ मे़से़रुसि॥

४७ कर के़हिङ्‌बा किप् तुक्‍सि चैँ मे़नुःक्‍खे़आङ् मुरे़ःक् खारे़ःक् थेआङ् के़होःप्‍पादे़न्‍नो के़ने़बा रिम्‍मोनबा याक्‍पेॽओ मे़घे़त्‍छिङ् हे़क्‍क्‍याङ् खे़प्‍मो ला लिसि थारिक् मे़युङे़॥

४८ इस्राइलिहाॽ बेन्‍यामिन ले़प्‍माङ् मे़नुःक्‍खे़आङ् मनाहाॽ नु पित्‍थक्‍साहाॽ हे़क्‍क्‍याङ् ये़क्‌यक्‍को के़वाॽबा मे़दुमुसिबा के़रे़क् खे़ङ्‌हाॽरे़ ताभेःल्‍ले़ मे़से़रुसि॥ खे़ङ्‌हाॽरे़ मे़लिसुबा के़रे़क् ये़क्‌यक्‍हाॽओआङ् मि मे़याक्‍तुरो॥

के़हिङ्‌बा बेन्‍यामिनि थाःक्‍हाॽरे़ लागि खुन्‍छिॽ मेःत्‍हाॽ

२१

इस्राइलिहाॽरे़ मिस्‍पाओ अक्‍तङ्‌बा माङ्‌हे़क् मे़जोगुआङ् वये़, “आनिॽ आत्‍तिन्‍हाॽरे़आङ् आनिॽ मे़न्‍छुमा साहाॽ बेन्‍यामिनिहाॽ मेःक्‍खिम्‍ले़ लागि पिरुम्‍सिम् मे़ःन्॥”

२ हे़क्‍क्‍याङ् मनाहाॽ बेथेल मे़बेआङ् युःन्‍छिक् थारिक्‍के खे़प्‍मो निङ्‌वाॽफुमाङ्‌ङिल्‍ले़ कुदगि मे़युङे़, हे़क्‍क्‍याङ् साॽरिक् यम्‍बा इक्‍लाओ उःक्‍काङ् उःक् मे़हाबे़॥

३ खे़ङ्‌हाॽरे़ मे़बाःत्‍तु, “यहवे दाङ्‌बा, इस्राइलबा निङ्‌वाॽफुमाङ्‌ङे, इस्राइलिहाॽरे़ लागि थेआङ् अक्‍खे पोःक्‍खे़बाबे? थेआङ् आइन्‍बा ये़न्‍नो इस्राइलबा थाःक् थिक् मये़बेबाबे?”

४ कुदाःन्‍दिक्‍मा तानाम् मनाहाॽ आन्‍देःन् मे़बोगे़, हे़क्‍क्‍याङ् खे़प्‍मो लत्‍छा ले़त्‍ति तोःम्‍मादे़न् मे़जोगुआङ् मिधिङ्‌मनादेमनाबा नु तङ्‌जुम् सिदुङ्‌जभा मे़दोन्‍दु॥

५ खे़ब्‍याङ् इस्राइलबा के़रे़क् थाःक्‍हाॽओबा कुभा थाःक् यहवे दाङ्‌बे़ल्‍ले़ कुदगि मे़न्‍द्‌ये़ने़म्‍बि फाॽआङ् इस्राइलिहाॽ खुन्‍छिॽ लुम्‍मो सेःन्‍मे़दोःसिङ्, थेआङ्‌भे़ल्‍ले़ यहवे दाङ्‌बे़ल्‍ले़ कुदगि मे़न्‍जुम्‍मनाबान् से़प्‍माए पोःङ्‌ॽ फाॽआङ् खे़ङ्‌हाॽरे़ मिस्‍पाओ के़साक्‍पा माङ्‌हे़क् मे़जोगुआङ् वये़॥

६ आल्‍ल इस्राइलिहाॽ खुन्‍छिॽ फुॽनुसाॽ बेन्‍यामिनिहाॽरे़ लागि खुन्‍छिॽ निङ्‌वाॽ तुगे़, हे़क्‍क्‍याङ् खे़ङ्‌हाॽरे़ मे़बाःत्‍तु, “आइन्‍बा ये़न्‍नो इस्राइलओ थाःक् थिक्‍के मये़बेरो॥”

७ खे़ङ्‌हाॽ सेःन्‍मे़दोसिङ्, “यहवे दाङ्‌बे़ल्‍ले़ कुदगि आनिॽ मे़न्‍छुमा साहाॽ मेःक्‍खिम्‍ले़ लागि खे़ङ्‌हाॽ पिमासि मे़ःन् फाॽआङ् माङ्‌हे़क् आजोगुम्‍माङ् वये़॥ के़हिङ्‌बा के़याःक्‍पाहाॽ मेःत् कोःप्‍मा पिमासिरे़ लागि आनिॽ थे चोःक्‍मा पिमासि आसुक्‍तुम्‍बे?”

८ खे़ब्‍याङ् खे़ङ्‌हाॽरे़ सेःन्‍मे़दोसुसि, “इस्राइलबा के़रे़क् थाःक्‍हाॽओलाम् यहवे दाङ्‌बाओ मिस्‍पा मे़म्‍बेःक्‍मनाबा कुभा मे़वाॽबि?” हे़क्‍क्‍याङ् याबेस-गिलादलाम् आत्‍तिन्‍हाॽआङ् चुम्‍लुङ्‌ले़ लागि साःङ्‌गाहिम्‍हाॽओ मे़म्‍भे़रे़न्‍लत्‍छ फाॽआङ् खे़ङ्‌हाॽरे़ निङ्‌वाॽ मे़घोसु॥

९ थेआङ्‌भे़ल्‍ले़ खे़ङ्‌हाॽरे़ मनाहाॽ मे़निरुसिल्‍ले़ याबेस गिलादबा आत्‍तिन्‍हाॽआङ् मे़भे़रे़बा मे़ङ्‌घोसुसिन्॥

१० कल्‍ले़चोगुल्‍ले़ खे़न् ये़जुम्‍भोहाॽरे़ याबेस गिलादबा ये़म्‍बित्‍छा, मे़न्‍छुमा नु हिन्‍जाॽबित्‍छाहाॽ ताभेःल्‍ले़ से़प्‍मासिरे़ लागि १२,००० थक्‍लिहाङ्‌हाॽ इङ्‌जाङ् मे़बिरुसिआङ् मे़बाङ्‌घुसि॥

११ खे़ङ्‌हाॽरे़ मे़मे़त्‍तुसि, “खिनिॽ के़रे़क् ये़म्‍बित्‍छाहाॽ हे़क्‍क्‍याङ् ये़म्‍बित्‍छानु के़इम्‍मा मे़न्‍छुमाहाॽ से़रे़म्‍सिम्‍मे़ॽ, कर सिसागे़न् मे़न्‍छ्‌याहाॽ चैँ ले़रे़म्‍सिम्‍मे़ॽ॥”

१२ खे़ङ्‌हाॽरे़ हे़क्‍केए मे़जोगु॥ याबेस-गिलाद के़युङ्‌बाहाॽओ किप् लिसि सिसागे़न् मे़न्‍छ्‌याहाॽ मे़दुमुसि, खे़ङ्‌हाॽ आत्‍तिन् ये़म्‍बित्‍छाहाॽनुआङ् मे़न्‍इम्‍मे मे़वये़॥ खम्‍भ्‍याङ् खे़ङ्‌हाॽरे़ कन्‍हाॽ कनान सिलोबा साःङ्‌गाहिम्‍हाॽओ मे़दारुसि॥

१३ खे़ब्‍याङ् के़रे़क् ये़जुम्‍भोहाॽरे़ रिम्‍मोनबा याक्‍पेॽओ के़याक्‍पा बेन्‍यामिनिहाॽ तङ्‌मा पान् चोःक्‍मारे़ लागि खुन्‍छिॽ इङ्‌घङ् मे़हाक्‍तुसि॥

१४ कल्‍ले़चोगुल्‍ले़ बेन्‍यामिनिहाॽ मे़नुःक्‍खे़ मे़ये़, हे़क्‍क्‍याङ् इस्राइलिहाॽरे़ मे़दाङ्‌घुसिआङ् के़वाॽमा खे़न् याबेस गिलादबा मे़न्‍छुमाहाॽ खे़ङ्‌हाॽ मे़बिरुसि, कर खे़ङ्‌हाॽ कन् मे़न्‍छुमाहाॽरे़ मे़दे़क्‍तुसिन्॥

१५ मनाहाॽ आल्‍लसाङ् बेन्‍यामिनिहाॽरे़ खुन्‍छिॽ लागि निङ्‌वाॽ तुगे़र वये़, थेआङ्‌भे़ल्‍ले़ इस्राइलबा थाःक्‍हाॽओ कन् लाःत्‍लाःत् पोङ्‌मा पाःन्‍निन् यहवे दाङ्‌बे़ल्‍ले़ चोगुआङ् वये़॥

१६ हे़क्‍क्‍याङ् ये़जुम्‍भोओ लाम्‍लोबाहाॽरे़ मे़बाःत्‍तु, “बेन्‍यामिनबा के़रे़क् मे़न्‍छुमाहाॽग मे़से़रुसि मेःत्‍ले़ मे़न्‍दे़क्‍मनाबाहाॽ मेःत् कोःप्‍मा पिमासिरे़ लागि आनिॽ थे आजोगुम्‍बाबे?”

१७ खे़ङ्‌हाॽरे़ मे़बाःत्‍तु, “के़घे़त्‍छिङ्‌बाआङ् के़हिङ्‌बा बेन्‍यामिनिहाॽरे़ खुन्‍छिॽ लक्‍के़घोबा मे़वाॽरए पोःङ्‌ॽ, मेःन्‍ने़भग्र इस्राइलबा थाःक्‍हाॽओलाम् लत्‍छा थाःक्‍किल्‍ले़ कुमिङ् माबेःक्॥

१८ आनिॽ आप्‍फेक् मे़न्‍छुमा साहाॽ खे़ङ्‌हाॽनु ते़न्‍धाम् मेःक्‍खिम् मे़प्‍मा आन्‍छुक्‍तुम्‍सिम्‍मे़न्, थेआङ्‌भे़ल्‍ले़ बेन्‍यामिनिःन्‍नु कुस्‍सा मे़न्‍छुमा मेःक्‍खिम् के़मे़प्‍पा मनाओ माङ्‌दे साङ्‌ग्रा था फाॽआङ् माङ्‌हे़क् आजोगुम्‍माङ् वाॽ॥”

१९ खे़ब्‍याङ् बेथेल थाङ्‌गे़त् पिसाङ्, बेथेललाम् सेकेम पेःक्‍मा माराम्‍मोनु नाङ्‌गे़न् ले़प्‍माङ् हे़क्‍क्‍याङ् लबोनाबा लाङ्‌गे़त् ले़प्‍माङ् सिलोओ यहवे दाङ्‌बे़ल्‍ले़ कुलागि तङ्‌बे थक्‍मा के़दाबा तङ्‌नाम्‍मिन् खे़ङ्‌हाॽरे़ खुनिॽ निङ्‌वाॽ सुम्‍लॽरे़॥

२० कल्‍ले़चोगुल्‍ले़ बेन्‍यामिनिहाॽ मे़मे़त्‍तुसि, “खिनिॽ पेगे़म्‍मे़ॽआङ् चे़ल्‍ले़क्‍सेॽ इक्‍ताप्‍हाॽओ चिङ्‌ङासिम्‍मे़आङ् युङे़म्‍मे़ॽ॥

२१ हे़क्‍क्‍याङ् सिलोबा सिसागे़न् मे़न्‍छ्‌याहाॽ लाःङ्‌से़ मे़दाःल्‍ले़ चे़ल्‍ले़क्‍सेॽ इक्‍ताप्‍हाॽओलाम् खिनिॽ लिगक् लःन्‍दे़म्‍मे़ॽ हे़क्‍क्‍याङ् खिनिॽ आप्‍फेक् आप्‍फेक् मेःत् चोःक्‍मासिरे़ लागि लत्‍छा लत्‍छा मे़न्‍छ्‌या ते़म्‍से़म्‍सिम्‍मे़ॽ॥ खे़ब्‍याङ् खिनिॽ आबाङे हिम् बेन्‍यामिनरे़ कुलाजेॽ ले़प्‍माङ् पेगे़म्‍मे़ॽ॥

२२ खे़न् एगाङ् खे़ङ्‌हाॽरे़ खुन्‍छिॽ पाहाॽ इग्र फुॽनुसाॽहाॽ मे़दाआङ् आनिगे मे़मे़त्‍तिगे़ने़भग्र, आनिगे मे़त्‍तुसिम्‍बे़, ‘आनिगे पेलिन् खे़प्‍साम्‍मे़ॽआङ् खे़ङ्‌हाॽ फाॽरे़म्‍सिम्‍मे़ॽ, थेआङ्‌भे़ल्‍ले़ थङ्‌ङो खे़ङ्‌हाॽरे़ खुन्‍छिॽ लागि मेःत् आनिगे ताःप्‍मा पिमासि मे़सुक्‍तुम्‍बे़न्॥ खिनिॽ कुदोःप्‍मा के़जोगि, थेआङ्‌भे़ल्‍ले़ खिनिॽ मे़न्‍छुमा साहाॽ कन्‍हाॽ के़म्‍बिरुम्‍सिम्‍मिन्॥’”

२३ खे़ल्‍ले़ चोगुल्‍ले़ मे़न्‍छ्‌याहाॽ मे़लाःक्‍खे़र मे़यागे़बा ये़म्‍मो बेन्‍यामिनि ये़म्‍बित्‍छा के़रे़क्‍ले़ आप्‍फेक् आप्‍फेक् मेःत् चोःक्‍मासिरे़ लागि लत्‍छा लत्‍छा मे़न्‍छ्‌या मे़दे़म्‍सु मे़देॽरुसि॥ खे़न् बेन्‍यामिनिहाॽरे़ कन् के़रे़क् पाःन्‍हाॽ मे़जोगु॥ खे़ब्‍याङ् खुन्‍छिॽ लाम् मे़धासिङ्, हे़क्‍क्‍याङ् खे़ङ्‌हाॽरे़ खुन्‍छिॽ पाले़प्‍माङ्‌बा याङ्‌साकुन्‍धे के़ने़बादे़न्‍नो मे़बेआङ् खुन्‍छिॽ ये़क्‌यक्‍हाॽ याम्‍मो मे़जोगु, खम्‍भ्‍याङ् खे़प्‍मो मे़युङे़॥

२४ खे़न् ये़म्‍मो इस्राइलिहाॽआङ् आप्‍फेक् आप्‍फेक् खुन्‍छिॽ थाःक्‍हाॽ नु हिम्‍सयङ्‌हाॽ मे़से़रे़, हे़क्‍क्‍याङ् खे़प्‍मोलाम् के़रे़क् खुन्‍छिॽ आप्‍फेक् आप्‍फेक् पानुदिङ् पाले़प्‍माङ्‌बा याङ्‌साकुन्‍धे के़ने़बादे़न्‍नो मे़बे॥

२५ खे़न् ये़म्‍मो इस्राइलओ हाःत्‍ताङ् हाङ् होःप्‍ते़, हे़क्‍क्‍याङ् के़रे़क् मनाहाॽरे़ आत्‍तिन् पाःन्‍निन् नुबा चोगे़ हाबा खे़न्‍ने मे़जोगुरो॥

रुथरे़ कुसाप्‍पन्

साप्‍पन् निसुम्

रुथे़ल्‍ले़ कन् नुॽमा तामा के़बोङ्‌बा कुघे़दाःल्‍ले़ हिन्‍दोक्‍किन् खासे़न्‍लोःम्‍बाहाॽरे़ खुनिॽ साप्‍पन्‍नोबा खेमा थक्‍मा ये़म्‍मो पोःक्‍खे़आङ् वये़॥ मोआबबा मे़न्‍छुमा रुथे़ल्‍ले़ लत्‍छा इस्राइलबा ये़म्‍बित्‍छा मनाधिक्‍नु कुमेःक्‍खिम् पोःक्‍खे़आङ् वये़॥ खुने़ॽ कुये़म्‍बाःन् मासिङ्‌ङाङ् याङ्‌सि खुने़ॽ इस्राइलि कुन्‍नुःप्‍मे़न् साॽरिक् नुबा कुदोःप्‍मा सुत्‍ना ओसेःन्‍धाक्‍तुॽ हे़क्‍क्‍याङ् इस्राइलबा निङ्‌वाॽफुमाङ्‌ङो साॽरिक् से़वा चोःक्‍मा याःम्‍बक् ओसे़ःन्‍धाङ् चोगुॽ॥ कुनुप्‍मो खुने़ॽ तगिबा कुये़म्‍बाःल्‍ले़ कुगाॽइहाॽओबा लत्‍छा वेॽ ये़म्‍बाधिक् तुमुॽ खे़ब्‍याङ् हाबा खे़न् ते़न्‍धाम् मेःक्‍खिम्‍लाम् खुने़ॽ इस्राइलबा पयम् यम्‍बा हाङ् दाउदरे़ कुसु युमा पोःङ्‌ॽ॥

खासे़न्‍लोःम्‍बाहाॽरे़ खुन्‍छिॽ खे़दाॽ मुःन्‍धुम्‍हाॽरे़ निङ्‌वाॽफुमाङ्‌ङिल्‍ले़ कुमनाहाॽ खुने़ॽलाम् माःङ्‌घा मे़बोङ्‌ङिल्‍ले़ के़बोङ्‌बा के़दाबा तुक्‍खे लाक्‍खेहाॽ ओसेःन्‍धाङ् चोगुॽ॥ रुथे़ल्‍ले़ कुसाप्‍पन्‍निल्‍ले़ग इस्राइलबा निङ्‌वाॽफुमाङ्‌ङो के़दाबा लत्‍छा वेॽ लाजेॽबा मनाओ हाङ्‌वागे़न् मुॽइसाम् थाबा नु खुने़ॽ खे़न् नसाःन्‍साबा मनाहाॽनु थिक्‍हुप् पोङ्‌बा हिन्‍दोक्‍किन् ओसेःन्‍धाङ् चोगुरो॥

ताङ्‌बा थामिङ्

नाओमिन् रुथे़न्‍नु बेथले़हे़म नुःक्‍खे़बा १:१-२२

रुथ नु बोअजे़न् तुमे़सिबा २:१–३:१८

बोअज नु रुथरे़ खुन्‍छिॽ मेःक्‍खिम् ४:१-२२

रुथरे़ कुसाप्‍पन्

एलिमेले़क नु कुहिम्‍सयङ्‌हाॽ

१

उन्‍छेःन् खासे़न्‍लोःम्‍बा मे़मे़त्‍तुसिबा लाम्‍लोबाहाॽरे़ युक् मे़जोगुबा ये़म्‍मो लाजेॽओ साक् पोगे़, हे़क्‍क्‍याङ् यहुदा लाजेॽबा बेथले़हे़मलाम् कुभा मना थिक्‍ले़ कुमेःत्‍तिन् नु कुस्‍सा ये़म्‍बित्‍छा ने़त्‍छि तेॽरुसिआङ् मोआबिहाॽरे़ खुन्‍छिॽ लाजेॽओ कुभा ये़म्‍ले़ लागि युङ्‌से़ पे॥

२ खे़न् मनाःल्‍ले़ कुमिङ् एलिमेले़क वये़॥ खे़ल्‍ले़ कुमेःत्‍तिल्‍ले़ कुमिङ् नाओमि वये़ हे़क्‍क्‍याङ् खे़ल्‍ले़ कुस्‍सा ये़म्‍बित्‍छाहाॽरे़ खुन्‍छिॽ मिङ् महलोन नु किल्‍योन वये़॥ खे़ङ्‌हाॽ यहुदा बेथले़हे़मबा एप्राति थाःक्‍कोबा मे़वये़॥ खे़ङ्‌हाॽ मोआब लाजेॽओ मे़बे, हे़क्‍क्‍याङ् आम्‍भा खे़प्‍मो युङ्‌मा मे़हेःक्‍ते़॥

३ एलिमेले़क्‍के़न् मासिङ् हे़क्‍क्‍याङ् नाओमिन् एःक् कुस्‍सा ये़म्‍बित्‍छा ने़त्‍छिनु युङ्‌मा हेःक्‍ते़॥

४ खे़न् ने़प्‍फु फुॽनुसाॽहाॽ ओर्पा नु रुथ मिङ् के़वाःप्‍मा मोआबि मे़न्‍छ्‌याहाॽनु मेःक्‍खिम् चोगे़सि॥ खे़न् एगाङ् हप्‍मे़न् तङ्‌बे थिबोङ् याङ्‌सि

५ महलोन नु किल्‍योन ने़प्‍माङ् माने़सि॥ आल्‍ल नाओमिन् ये़म्‍बा नु ये़म्‍बित्‍छासाहाॽ मे़ःन्‍ने एःक्‍से़त्‍छा पोःक्‍खे़रो॥

नाओमिन् नु रुथे़न् बेथले़हे़म नुःङ्‌सिॽ

६ कुभा ये़म् एगाङ् यहवे दाङ्‌बे़ल्‍ले़ कुमनाहाॽ हाङ्‌वागे़न् मुॽइसाम् पिरुसिबाल्‍ले़ चोगुल्‍ले़ याम्‍मो पोगुगे़न् कुजा थोःक्‍ते़बान् नाओमिःल्‍ले़ खे़प्‍सु॥ खुने़ॽ कुम्‍बाङ्‌लिहाॽनु मोआब लाजेॽलाम् आबाङे कुलाजेॽओ याङ्‌ना नुःङ्‌मारे़ लागि ताम्‍सिङ् चोगे़र यागे़॥

७ खे़ब्‍याङ् खुने़ॽ कुम्‍बाङ्‌लिहाॽ याङ्‌सिङ्‌ङाङ् खुने़ॽ युङे़बा ते़न्‍निन् ले़रु, हे़क्‍क्‍याङ् आबाङे कुहिम् यहुदाबा लाम्‍मो थासिङ्॥

८ खे़ब्‍याङ् नाओमिःल्‍ले़ खुने़ॽ कुम्‍बाङ्‌लिहाॽ लाम्‍मो मे़त्‍तुसि, “खे़न्‍छिॽ आबाङे पामारे़ खुन्‍छिॽ हिम्‍मो नुःक्‍खे़से़ॽ॥ खे़न्‍छिॽ आङ्‌गाॽ हे़क्‍क्‍याङ् आस्‍साहाॽ याप्‍मि नुरिक् आग्‍मे़त्‍ते़, हे़क्‍केलॽरिक्‍के यहवे दाङ्‌बे़ल्‍ले़ खे़न्‍छिॽ के़नुॽसि के़दासिर चोगुर॥

९ हे़क्‍क्‍याङ् खुने़ॽ खे़न्‍छिॽ ने़प्‍माङ्‌ले़ याम्‍मो मेःक्‍खिम् के़जोःक्‍सुल्‍ले़ खे़न्‍छिॽ ये़म्‍बाहाॽरे़ खुन्‍छिॽ हिम्‍हाॽओ कम्‍ब्राङ् के़मे़त्‍छिर॥” खे़ब्‍याङ् खुने़ॽ खे़ङ्‌हाॽ चुप् मे़त्‍तुसि, हे़क्‍क्‍याङ् खे़ङ्‌हाॽ उःक्‍काङ् उःक् मे़हाबे़॥

१० खे़न् एगाङ् खुन्‍छिॽ लॽरे़सि, “आन्‍छिगे़ खे़ने़ॽ के़मनाहाॽओ खे़ने़ॽनुए पित्‍छिगे़॥”

११ नाओमिःल्‍ले़ मे़त्‍तुसि, “मेःन्‍ना, आस्‍सासे, खे़न्‍छिॽ माबा हिम्‍मो के़नुःङ्‌सिर पोःङ्‌ॽ॥ खे़न्‍छिॽ थेरो फाॽआङ् आङ्‌गाॽनु पेःक्‍मा के़गोःत्‍छिबाबे? खे़न्‍छिॽ ये़म्‍बा पोङ्‌मारे़ लागि आङ्‌गाॽ याम्‍मो ये़म्‍बित्‍छासा कप्‍मा मे़सुक्‍कान्॥

१२ हिम्‍मो नुःक्‍खे़से़ॽ॥ आङ्‌गाॽ काप्‍मुमा तुम्‍साङ् चुराङ्‌ङाङ् वाॽआ, आङ्‌गाॽ याम्‍मो मेःक्‍खिम्a चोःक्‍मा मे़सुक्‍कान्॥ हे़क्‍तङ्‌बा निङ्‌साङ् चोःक्‍मा लाम् वाॽ हे़क्‍क्‍याङ् आइन् से़न्‍दिक्‍सा मेःक्‍खिम् चोःक्‍काआङ् ये़म्‍बित्‍छासा कप्‍मा सुक्‍तुङ्‌साङ् खे़ङ्‌हाॽ मे़बोआङ् यम्‍बा मे़बोङ् थे़म्‍बारे़

१३ खे़न्‍छिॽ हाङ्‌मा के़सुक्‍सुआङ्‌बि? हे़क्‍क्‍याङ् आङ्‌गाॽनु मेःक्‍खिम् मे़न्‍जोःक्‍के वाॽमा के़सुक्‍सुबि? मे़ःन्, आस्‍सासे, खे़न् पोङ्‌माए मे़न्‍छुक्‍मनाबा पाःन्‍लो॥ यहवे दाङ्‌बान् आङ्‌गाॽ आदक्‍ले़ङ्‌वाओ वाॽबाल्‍ले़ चोगुल्‍ले़ खे़न्‍छिॽनुःल्‍ले़आङ् साॽरिक् आङ्‌गाॽ के़साक्‍पा तुमुङ्‌ङाङ् वाॽ॥”

१४ खे़ब्‍याङ् खे़ङ्‌हाॽ याम्‍मो उःक्‍काङ् उःक् मे़हाबे़॥ खे़न् एगाङ् ओर्पाःल्‍ले़ कुन्‍नुःप्‍मान् चुप् मे़त्‍तुआङ्‌ खुने़ॽ आबाङे कुमनाहाॽओ नुःक्‍खे़बे, कर रुथे़न् कुन्‍नुःप्‍मे़न्‍नु खे़ःम्‍सिङ्‌ङाङ् पत्‍छे़॥

१५ नाओमिःल्‍ले़ रुथे़न् मे़त्‍तु, “ओमे़त्‍ते़साॽरे़, खे़ने़ॽ के़न्‍ने़ॽ आबाङे कुगाॽइहाॽओ नु कुमाङ् साम्‍माङ्‌हाॽओ नुःक्‍खे़आङ् पे, खे़ने़ॽआङ् नुःक्‍खे़ पेगे़ॽ॥”

१६ कर रुथे़ल्‍ले़ खुने़ॽ मे़त्‍तु, “ले़राङ्‌ङे़ॽ फाॽआङ् आङ्‌गाॽ के़साक्‍पा मे़जाःत्‍ताङ्‌ङिन्‍ने़ॽ॥ आङ्‌गाॽ खे़ने़ॽनुए पेःक्‍मा फाःक्‍ताङ्‌ङे़ॽ॥ खे़ने़ॽ आत्‍ति के़बेःक् हे़क्‍क्‍याङ् के़युङ्, आङ्‌गाॽ खे़प्‍मोए पेःक्‍का हे़क्‍क्‍याङ् युङ्‌ङा॥ खे़ने़ॽ के़गाॽइहाॽ आङ्‌गाॽ आगाॽइ मे़बोङ्, खे़ने़ॽ के़निङ्‌वाॽफुमाङ्‌ङिन् आङ्‌गाॽ आनिङ्‌वाॽफुमाङ् पोःङ्‌ॽ॥

१७ खे़ने़ॽ आत्‍ति के़मासिङ्, आङ्‌गाॽ खे़प्‍मोए मासिङ्‌ङा हे़क्‍क्‍याङ् खे़प्‍मोए मे़लुप्‍पार॥ सिमे़ल्‍ले़रक् आङ्‌गाॽ खे़ने़ॽलाम्‍बा लाःत्‍लाःत् चोःक्‍का, वेॽ पाःन्‍निल्‍ले़ लाःत्‍लाःत् पोङ्‌ङाने़भग्र निङ्‌वाॽफुमाङ्‌ङिल्‍ले़ कुमाङ्‌दे साङ्‌ग्राःन् आङ्‌गाॽ आसम्‍धाङ् चुक्‍ल॥”

१८ रुथे़ल्‍ले़ आङ्‌गाॽनुए पेःक्‍मा से़क्‍खाबा निःन्‍धो चोगु सुरुरे़त्‍छ के़लॽबा कुसिङ् निःत्‍तुआङ् नाओमिःल्‍ले़ याम्‍मो वेॽ थेआङ् मे़बाःत्‍तुन्॥

१९ हे़क्‍क्‍याङ् खुन्‍छिॽ ने़प्‍माङ् लाम् थाने़त्‍छि, हे़क्‍क्‍याङ् बेथले़हे़म के़रे़ फे़रे़त्‍छि॥ आल्‍ल बेथले़हे़ःम्‍मो खुन्‍छिॽ के़रे़सिल्‍ले़ ये़क्‌यक्‍को के़रे़क् पिसाङ् कन् पाःन्‍निन् इङे़॥ मे़न्‍छुमाहाॽ अक्‍खेलॽरिक् पान् सेःन्‍दोमा मे़हेःक्‍ते़, “थे कन् से़क्‍खा नाओमिःन्‍नेबि?”

२० खुने़ॽ मे़त्‍तुसि, “आङ्‌गाॽ नाओमि आम्‍मे़त्‍ते़म्‍मिन्‍ने़ॽ कर माराb आमे़त्‍ते़ॽ, थेआङ्‌भे़ल्‍ले़ मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ आङ्‌गाॽ आहिङ्‌मे़न् निङ्‌वाॽ के़बङ्‌बा चोगुआङ् वाॽ॥

२१ आङ्‌गाॽ कप्‍मोनु पेगाङ्‌ङिल्‍ले़ आङ्‌गाॽ के़रे़क् पाःन्‍हाॽ कत्‍तुङ्, कर आल्‍लो आङ्‌गाॽ यहवे दाङ्‌बे़ल्‍ले़ थेआङ् मे़ःन्‍ने नुःक्‍ताङ् फे़त्‍ताङ्‌ङाङ् वाॽ॥ आल्‍ल आङ्‌गाॽ मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ खुम्‍दिङ् पिराङ्‌ङाङ् वाॽ हे़क्‍क्‍याङ् आङ्‌गाॽ आसम्‍धाङ् तुक्‍खे लाक्‍खेहाॽ तारुआङ् वाॽइल्‍ले़ आङ्‌गाॽ थेआङ् नाओमिc आग्‍मे़प्‍पाबे?”

२२ कम्‍भलॽरिक् नाओमिन् कुम्‍बाङ्‌लि मोआबि रुथे़न्‍नु सोरिक् मोआबलाम्‍बा नुःक्‍खे़ फे़रे़॥ बेथले़हे़ःम्‍मो खुन्‍छिॽ के़रे़ फे़रे़सिल्‍ले़ खारक् हःक्‍सि हे़क्‍मा मे़हेःक्‍तुर मे़यागे़रो॥

a 

१:१२ आनिॽ साक्‍थिम्‍मो ये़म्‍बिछाःन् सिःल्‍ले़ मेमेदुमा कुमेःत्‍तिल्‍ले़ खे़न् के़सिबे़ल्‍ले़ कुधाःक्‍को याम्‍मो मेःक्‍खिम् चोःक्‍मा सुक्‍तुॽ॥ इस्राइलओ ये़म्‍बित्‍छाःन् सिःल्‍ले़ खे़न् मेमेदुमा कुमेःत्‍तिल्‍ले़ के़सिबा कुये़म्‍बाःल्‍ले़ कुन्‍साॽरे़ मेःक्‍खिम् चोगुसुरुआङ् वये़साङ् खे़न् मे़न्‍छुमाःल्‍ले़ खे़न्‍नु मेःक्‍खिम् चोःक्‍मा के़बोङ्‌बा वये़॥ हे़क्‍क्‍याङ् खे़ल्‍ले़ ये़म्‍बित्‍छासा कत्‍तुल्‍ले़ खे़न् अङे़ःक्‌वान् के़रे़क्‍ले़ के़सिबा कुये़बाःल्‍ले़ कुस्‍सा मे़मे़त्‍तुरो॥

b 

१:२० मारा फाॽइन् के़घिःक्‍पा पोःङ्‌ॽ॥

c 

१:२१ नाओमि फाॽइन् के़सःप्‍मा पोःङ्‌ॽ॥

बोअजरे़ कुइक्‍ताप्‍पो रुथे़न्

२

नाओमिःल्‍ले़ लत्‍छा बोअज मिङ् के़वाःप्‍पा कुमनाधिक् वये़॥ नाओमिःल्‍ले़ कुये़म्‍बा एलिमेले़क्‍के़ल्‍ले़ कुहिम्‍सयङ्‌बा लत्‍छा याङ्‌साकुन्‍धेसाबा थिक् वये़॥

२ थिक्‌यान् मोओबलाम् के़भे़म्‍मा रुथे़ल्‍ले़ नाओमिन् मे़त्‍तु, “आङ्‌गाॽ इक्‍ताप्‍पाहाॽओ पेःक्‍काआङ् खे़ॽयो याःम्‍बक् के़जोःक्‍पा मनाहाॽरे़ मे़ले़रु मे़धबा कुजाहाॽ फुक्‍खुङ् तारुङ्‌बि? कुभारे़ग आङ्‌गाॽ याःम्‍बक् चोःक्‍मा मे़भाःक्‍कालाॽबे?” नाओमिःल्‍ले़ मे़त्‍तु, “पोङ्, आस्‍साए हे़क्‍केए चोगे़ॽ॥”

३ हे़क्‍क्‍याङ् रुथे़न् इक्‍ताप्‍पो पेआङ् याःम्‍बक् के़जोःक्‍पाहाॽरे़ खुन्‍छिॽ एगाङ् एगाङ् खे़ङ्‌हाॽरे़ मे़ले़रु मे़धबा चादाप्‍माहाॽ खम्‍मा हेःक्‍तु॥ हे़क्‍क्‍याङ् खे़न् इक्‍ताप्‍पिन् एलिमेले़क्‍के़ल्‍ले़ कुहिम्‍सयङ्‌बा बोअजरे़ए कुइक्‍ताप् ने़स्‍से़॥

४ कुभा ये़म् एगाङ्, बोअजे़न् आबाङे बेथले़हे़मलाम् के़रे़द्‌ये़ हे़क्‍क्‍याङ् याःम्‍बक् के़जोःक्‍पाहाॽ तुमुसिआङ् मे़त्‍तुसि, “यहवे दाङ्‌बान् खिनिॽनु वाॽररो॥” खे़ङ्‌हाॽरे़ खुने़ॽ मे़मे़त्‍तु, “यहवे दाङ्‌बे़ल्‍ले़ खे़ने़ॽ मुॽइसाम् के़बिर!”

५ खे़ब्‍याङ् बोअजे़ल्‍ले़ याःम्‍बक् के़जोःक्‍पाहाॽओबा यम्‍बा मनान् सेःन्‍दोसु, “खे़न् चुक्‍मे़न् हाःत्‍निबे?”

६ से़वारोबाल्‍ले़ मे़त्‍तु, “खे़न् मोआबलाम्‍बा नाओमिःन्‍नु के़भे़म्‍मा वेॽ लाजेॽबा मे़न्‍छुमारो॥

७ याःम्‍बक् के़जोःक्‍पाहाॽरे़ खुन्‍छिॽ एगाङ् फन्‍छिङ्‌माआङ् के़माबा के़याःक्‍पा कुजाहाॽ सिला कोःप्‍मा फाःक्‍ताङ्‌ङे़ॽ फाॽआङ् खुने़ॽ आङ्‌गाॽ मे़त्‍ताङ्॥ खुने़ॽ आन्‍देःन् तानाम्‍माङ्‌धो याःम्‍बक् चोःक्‍नु याक् हे़क्‍क्‍याङ् आल्‍लो खारक् नाःम्‍सिङ्‌मारे़ लागि नाम्‍जिःक्‍खोॽओ युङ्‌सिङ्‌ङाङ् युङ्‌ॽ॥”

८ बोअजे़ल्‍ले़ रुथे़न् मे़त्‍तु, “आङ्‌गाॽ खे़ने़ॽ थे़माइ सुजा पिने़ ल? आङ्‌गाॽ आइक्‍ताप्‍पोरक् याःम्‍बक् चोगे़ॽ, वेॽ आत्‍तिआङ् मे़बेगे़न्‍ने़ॽ॥ कॽयो याःम्‍बक् के़जोःक्‍मा मे़न्‍छ्‌याहाॽनु याःम्‍बक् चोगे़ॽ॥

९ खे़ङ्‌हाॽरे़ खुन्‍छिॽ याःम्‍बक्‍किन् ओमे़त्‍ते़ॽ हे़क्‍क्‍याङ् खे़ङ्‌हाॽरे़ याःम्‍बक् मे़जोगुर मे़याक्‍पादे़न्‍नो वये़ॽ॥ खे़ने़ॽ तुक्‍खे के़मे़न्‍जाःत्‍ने़ल्‍ल फाॽआङ् आङ्‌गाॽ आमनाहाॽ मे़त्‍तुङ्‌सिङ्‌ङाङ् वाॽ॥ हे़क्‍क्‍याङ् खे़ने़ॽ के़वामिःक्‍ने़भग्र पेगे़ॽआङ् मनाहाॽरे मे़भाःत्‍तु मे़युक्‍खुबा कुःन्‍दाओबा च्‍वाःत्‍तिन् थुङे़ॽ॥”

१० खे़ब्‍याङ् रुथे़न् खाम्‍बाङ्‌ङो साबन् फन्‍छिङ् हे़क्‍क्‍याङ् से़वा मे़त्‍तुआङ् बोअजे़न् मे़त्‍तु, “थेआङ् आङ्‌गाॽ आलागि खे़ने़ॽ कम्‍भ्‍यारिक् साॽरिक् निङ्‌वाॽ के़जोगुबाबे? आङ्‌गाॽ वेॽ लाजेॽबा मे़न्‍छुमान् थेआङ् लुङ्‌माॽ के़दुक्‍काबाबे?”

११ बोअजे़ल्‍ले़ मे़त्‍तु, “खे़ने़ॽ के़ये़म्‍बाःन् मासिङ्‌ङाङ् खे़ने़ॽ के़न्‍नुःप्‍मान् नुरिक् के़मे़त्‍तुबा पाःन्‍निन् आङ्‌गाॽ खे़प्‍सुङ्‌ङाङ् वाॽ॥ खे़ने़ॽ के़म्‍बा के़म्‍मा नु आबाङे के़लाजेन् के़ले़रुआङ् आभे़ल्‍ले़आङ् कुसे़ःन् मे़न्‍निएबा मनाहाॽरे़ खुन्‍छिॽ लुम्‍मो के़द्‌ये़आङ् के़युङ्‌बान् आङ्‌गाॽ निसुङ्‌ॽ॥

१२ खे़ने़ॽ के़जोगुबा के़याःम्‍बक्‍किल्‍ले़ थुम्‍घोन् निङ्‌वाॽफुमाङ्‌ङिल्‍ले़ के़बिर॥ इस्राइलबा निङ्‌वाॽफुमाङ् यहवे दाङ्‌बाल्‍ले़ कुग्रम्‍बाङ्‌ङो खे़ने़ॽ के़इःम्‍सिङ्‌ङाङ् के़वाॽ, खे़ने़ॽ खोमा के़बोङ्‌बा थुम्‍घोन् खुने़ॽ के़बिर!”

१३ रुथे़ल्‍ले़ मे़त्‍तु, “खे़ने़ॽ आङ्‌गाॽ साॽरिक् लुङ्‌माॽ के़दुक्‍का, आङ्‌गाॽ खे़ने़ॽ लत्‍छा के़योःग्‍माआङ् मेःन्‍ना, हे़क्‍केसाङ् आङ्‌गाॽनु थिक्‍ने़त्‍छि पाःन्‍हाॽ के़बाःत्‍तुआङ् आङ्‌गाॽ आनिङ्‌वाॽ त्‍ये़र के़जोगु॥”

१४ तःक् चामा ये़म् पोःक्‍खे़ल्‍ले़ बोअजे़ल्‍ले़ रुथे़न् मे़त्‍तु, “फे़रे़ॽ, खरे़ःङ्‌ङिन् च्‍ये़ॽ, खरे़ःङ्‌ङिन् कुवाओ हुम्‍से़ॽआङ् च्‍ये़ॽ॥” हे़क्‍क्‍याङ् खुने़ॽ याःम्‍बक् के़जोःक्‍पाहाॽनु युङ्‌सिङ्॥ बोअजे़ल्‍ले़ खुने़ॽ कुभा नमनाबा कुजाजि पिरु॥ खुने़ॽ कुसाप्‍पोक् खाघा च हे़क्‍क्‍याङ् आल्‍लसाङ् चामा कुजा नरे़॥

१५ खे़न् एगाङ् खुने़ॽ पोगे़आङ् चा फुङ्‌से़ पे॥ खे़ब्‍याङ् बोअजे़ल्‍ले़ कुयाःम्‍बक् के़जोःक्‍पा मनाहाॽ अक्‍तङ्‌बा इङ्‌जाङ् पिरुसि, “कुजा के़हे़गुम्‍माङ् के़युक्‍खुम्‍बा चाधःङ्‌माहाॽरे़ कुलुम्‍मोआङ् खे़न् सिला कोःप्‍मा फाःक्‍ते़म्‍मे़ॽ, खुने़ॽ मे़धेःक्‍ते़म् मे़साक्‍ते़म्‍मिन्‍ने़ॽ,

१६ खे़न्‍नुःल्‍ले़ वेॽ के़घेःक्‍खुम्‍बा चाधःङ्‌माहाॽ लाम्‍बाआङ् कुभा कुजा खुने़ॽ ले़रे़म् पिरे़म्‍मे़ॽ हे़क्‍क्‍याङ् खे़ङ्‌हाॽ खुने़ॽ सुम्‍मा फाःक्‍ते़म्‍मे़ॽ॥”

१७ अक्‍खेलॽरिक् रुथे़ल्‍ले़ युःन्‍छिक् थारिक् इक्‍ताप्‍हाॽओ सिला कोःत्‍तु खे़न् कोःत्‍तुबा कुदाप्‍माहाॽ नुगुल्‍ले़ फोलक् ङासि यारिक् कुजा लःन्‍दे़॥

१८ हे़क्‍क्‍याङ् खे़न् कुःत्‍छिङ्‌ङाङ् खुने़ॽ ये़क्‌यक्‍को फे़रे़, खे़ब्‍याङ् खुने़ॽ फुक्‍खु तारुबा यरिक् सिला कुजान् कुन्‍नुमे़ल्‍ले़ निसु॥ खे़न् एगाङ् रुथे़ल्‍ले़ आप्‍फेक् चआङ् नन्‍छुबा कुजाःन्‍नाङ् लःत्‍तुआङ् कुन्‍नुःप्‍मान् पिरु॥

१९ कुन्‍नुःप्‍मा नाओमिःल्‍ले़ खुने़ॽ सेःन्‍दोसु, “कभ्‍यारिक् कुजान् खे़ने़ॽ आइन् आत्‍ति के़भुक्‍खुबे? खे़ने़ॽ हाःत्‍ले़ कुइक्‍ताप्‍पो याःम्‍बक् के़जोगे़? खे़ने़ॽ लुङ्‌माॽ के़दुक्‍पा मनाःङ्‌ग मुॽइसाबारो, निङ्‌वाॽफुमाङ्‌ङिल्‍ले़ खे़न् मुॽइसाम् पिरुर!” कल्‍ले़चोगुल्‍ले़ खुने़ॽ बोअजरे़ कुइक्‍ताप्‍पो याःम्‍बक् चोगे़बा पाःन्‍निन् कुन्‍नुःप्‍मा नाओमिन् चे़क्‍तु॥

२० हे़क्‍क्‍याङ् नाओमिःल्‍ले़ पाःत्‍तु, “यहवे दाङ्‌बे़ल्‍ले़ बोअजे़न् हाङ्‌वागे़न् मुॽइसाम् पिरुर, यहवे दाङ्‌बाल्‍ले़ चोगुबा माङ्‌हुप्‍पिन् खुने़ॽ आनिॽ कुहिङ्‌वे़त् के़वाॽबा नु आनिॽ हिम्‍सयङ्‌बा के़सिबा के़रे़क्‍ले़ खुनिॽ सम्‍धाङ् के़त्‍तुॽ॥ खे़न् मनान् आधे़ॽधे़ॽबा आनिॽ आबाङे निःत्‍ताङ्‌बा काॽइरो॥ खुने़ॽग आनिॽ ओमे़प्‍माए के़बोङ्‌बाआङ्‌लो॥”

२१ रुथे़ल्‍ले़ पाःत्‍तु, “खे़न्‍नुःल्‍ले़ वेॽ चा हे़क्‍मा मे़न्‍जुःत्‍ते थारिक् खुने़ॽ कुमनाहाॽनु सोरिक चासुम्‍मा याःम्‍बक् चोगे़ॽ मे़त्‍ताङ्‌ङाङ् वाॽ॥”

२२ नाओमिःल्‍ले़ रुथे़न् मे़त्‍तु, “ओवा आस्‍साए, बोअजरे़ कुयाःम्‍बक् के़जोःक्‍मा मे़न्‍छुमाहाॽनु खे़ने़ॽ याःम्‍बक् चोगे़ॽ॥ कुभा वेॽ मनाःल्‍ले़ कुइक्‍ताप्‍पो के़बेःक्‍किल्‍ले़ खे़ने़ॽ तुक्‍खे चाःप्‍मा के़म्‍सुक्॥”

२३ कल्‍ले़चोगुल्‍ले़ के़रे़क् मासि नु हःक्‍सि हे़क्‍मा मे़न्‍जुःत्‍ते थारिक् रुथे़ल्‍ले़ बोअजरे़ कुइक्‍ताप्‍पो याःम्‍बक् चोगु हे़क्‍क्‍याङ् खुने़ॽ आबाङे कुन्‍नुःप्‍मान्‍नु युङे़रो॥

रुथे़न् नु बोअजे़न् हःक्‍सि हिप्‍मादे़न्‍नो तुम्‍सिॽ

३

कुभा ये़म् एगाङ् नाओमिःल्‍ले़ रुथे़न् मे़त्‍तु, “खे़ने़ॽ के़हिम् के़धाःङ् पोङ्‌मारे़ लागि खे़ने़ॽ के़हिम्‍साबाधिक् कोःप्‍मा पिमा आनिङ्‌वाॽ वाॽ॥

२ बोअजे़न् आनिॽ आबाङे मना॥ खे़ने़ॽ खुने़ॽ कुयाःम्‍बक् के़जोःक्‍मा मे़न्‍छुमाहाॽनु याःम्‍बक् के़जोःक्‍ल के़वाॽ॥ आल्‍ल आङ्‌गाॽ आबाःन्‍निन् नुरिक्‍काङ् खे़प्‍से़ॽ॥ आइन् से़न्‍दिक् चानुक्‍मादे़न्‍नो खुने़ॽ हःक्‍सि हिप्‍तुर याक्॥

३ खे़ने़ॽ वारुःम्‍सिङ्‌ङे़ॽ वाहप्‍सिङ्‌ङे़ॽ, कुनाम्‍गे़नुॽबा फुङ्‌नाम् हुःत्‍छिङ्‌ङे़ॽआङ् नुबा चाङ् चाक्‍खे़ॽ हे़क्‍क्‍याङ् खुने़ॽ हःक्‍सि हिप्‍तुबादे़न्‍नो पेगे़ॽ॥ कर खुने़ॽ चामा थुङ्‌मा मे़न्‍छुःत्‍ते़ थारिक् खे़ने़ॽ खे़प्‍मो के़वाॽ के़लॽबा खुने़ॽ निङ्‌वाॽ मे़घोसुन्‍ल॥

४ खुने़ॽ इम्‍से़ पेःक्‍किल्‍ले़ खे़ने़ॽ खुने़ॽ कुइम्‍मादे़न्‍निन् ओमे़त्‍ते़ ने़स्‍से़ॽ॥ खे़न् एगाङ् पेगे़ॽआङ् खुने़ॽ कुलाङ् ले़प्‍माङ्‌बा खुघाम्‍देःत्‍तिन् फोःक्‍खे़आङ् खे़प्‍मोए ने़सिङ्‌ङे़ॽ॥ खे़ब्‍याङ् खे़ने़ॽ थे चोःक्‍मा पोःङ्‌ॽ, खे़न् खुने़ॽए के़मे़त्॥”

५ रुथे़ल्‍ले़ मे़त्‍तु, “खे़ने़ॽ के़बाःत्‍तुबा हे़क्‍केए के़रे़क् आङ्‌गाॽ चोगुङ्‌ॽ॥”

६ रुथे़न् हःक्‍सि हिप्‍मादे़न्‍नो पे हे़क्‍क्‍याङ् कुन्‍नुःप्‍मे़ल्‍ले़ मे़त्‍तुबा हे़क्‍केए चोगु॥

७ कुजा च थुङु सुरुआङ् बोअजे़ल्‍ले़ कुनिङ्‌वाॽ त्‍ये़॥ हःक्‍सि मे़लुप्‍सुआङ् ने़स्‍से़बादे़न्‍निल्‍ले़ कुबेसाङ् पेआङ् खुने़ॽ इप्‍से़॥ रुथे़न् याःक्‌याःक् स्‍वाःत्‍ताङ् त्‍ये़, खाम्‍देःत्‍तिन् फोःक्‍खुआङ् खुने़ॽ कुलाङ् ले़प्‍माङ् इप्‍से़a॥

८ से़न्‍दिक् खघप् बोअजे़न् सोरे़ हे़क्‍क्‍याङ् ले़ङ्‌सिङ्‌ङे़ल्‍ले़ मे़न्‍छुमाधिक् खुने़ॽ कुलाङ्‌ङिल्‍ले़ कुयाओ इप्‍से़आङ् ने़स्‍से़बा निसु॥

९ खुने़ॽ सेःन्‍दोसु, “खे़ने़ॽ हाःत्‍ने़ग?”

रुथे़ल्‍ले़ मे़त्‍तु, “आङ्‌गाॽ खे़ने़ॽ के़से़वारोमा रुथआरो, आदाङ्‌बे॥ खे़ने़ॽ आनिगे निःत्‍ताङ्‌बा आनिगे आप्‍फेक् मनाने़॥ आङ्‌गाॽ कम्‍ब्राङ् मे़प्‍मा लक्‍पे़न् खे़ने़ॽ के़हुक्‍को वाॽ॥ लुङ्‌माॽ तुक्‍ताङ्‌ङे़ॽआङ् आङ्‌गाॽ ते़न्‍धाम् मेःक्‍खिम् मे़त्‍ताङ्‌ङे़ॽ॥”

१० खुने़ॽ मे़त्‍तु, “खे़ने़ॽ यहवे दाङ्‌बे़ल्‍ले़ हाङ्‌वागे़न् मुॽइसाम् के़बिर, खे़ने़ॽ के़न्‍नुःप्‍मान् आक्‍ख्‍यारिक् नुरिक् के़मे़त्‍तु, खे़न्‍नुःल्‍ले़ यरिक् कन् पाःन्‍नो खे़ने़ॽ के़हिम्‍सयङ्‌हाॽ लुङ्‌माॽ के़दुक्‍तुसि हे़क्‍क्‍याङ् निङ्‌वाॽओ के़युक्‍खुसि॥ खे़ने़ॽ याङ्‌साकुन्‍धेसाबा इग्र कुभा याङ्‌गे़साॽबा थाङ्‌बे़न्‍ने़न्‍नु पेःक्‍मा के़सुक्‍तुबा वये़, कर खे़ने़ॽ हे़क्‍के के़न्‍जोगुन्॥

११ आल्‍ल रुथए, खे़ने़ॽ के़निङ्‌वाॽ तुक्‍खे चामा मे़बोङ्‌ने़न्॥ खे़ने़ॽ के़बाःत्‍तुबा के़रे़क् पाःन्‍हाॽ आङ्‌गाॽ चोगुङ्‌ॽ॥ कन् ये़क्‌यक्‍कोबा के़रे़क् मनाहाॽरे़ खे़ने़ॽ सुम्‍बोधासामा के़जोक् फाॽआङ् मे़निसु॥

१२ से़क्‍खाए आङ्‌गाॽ निःत्‍ताङ्‌बा काॽइआ, आङ्‌गाॽ खे़ने़ॽ कम्‍ब्राङ् मे़प्‍माए पोःङ्‌ॽ॥ कर कन्‍नुःल्‍ले़ आल्‍लसाङ् निःत्‍ताङ्‌बा लत्‍छा वेॽ काॽइधिक् वाॽ॥

१३ आल्‍ल से़न्‍दिक् नाम्‍दाःत्‍तात् आम्‍भा कप्‍मोए ने़स्‍से़ॽ॥ तानाम् खाओःत्‍ताङ् खे़ने़ॽ हुक्‍को ताःक्‍मा खुने़ॽ ते़न्‍नि मे़दे़न्‍ने़न्‍नि, आङ्‌गाॽ कोःत्‍तुङ्‌ॽ॥ कर खे़ने़ॽ के़लागि निःत्‍ताङ्‌बा काॽइःल्‍ले़ चोःक्‍मा के़बोङ्‌बा याःम्‍बक्‍किन् मे़जोगुन्‍ने़भग्र यहवे दाङ्‌बे़न् कुहिङ्‌वेत् वाॽबा कुइसिःक् कन् याःम्‍बक्‍किन् आङ्‌गाॽ चोगुङ्‌ॽ॥ आल्‍ल तानाम् थारिक् हाबा कॽयो ने़स्‍से़ॽ॥”

१४ हे़क्‍केलॽरिक् रुथे़न् खे़प्‍मोए बोअजे़ल्‍ले़ कुलाङ् ले़प्‍माङ् इप्‍से़॥ कर तुम्‍बाःङ् वबाःङ् खाओःप्‍मानुःल्‍ले़ तगि हाःत्‍ले़आङ् मे़न्‍निए पोगे़, थेआङ्‌भे़ल्‍ले़ खुने़ॽ खे़प्‍मो त्‍ये़बा पाःन्‍निन् हाःत्‍ले़आङ् निङ्‌वाॽ मे़घोसुन्‍ल के़लॽबा बोअजे़ल्‍ले़ कुनिङ्‌वाॽ वये़॥

१५ बोअजे़ल्‍ले़ खुने़ॽ मे़त्‍तु, “खे़ने़ॽ के़हे़प्‍सुबा पःत्‍थाङ्‌ङिन् खाम्‍बाङ्‌ङो फे़से़आङ् ताःक्‍ते़ॽ॥” रुथे़ल्‍ले़ हे़क्‍केए चोगु॥ बोअजे़ल्‍ले़ खप्‍मे़न् फोलक् तुक्‍सि यारिक् हःक्‍सि खे़प्‍मो थे़क्‍तु पिरु हे़क्‍क्‍याङ् कक्‍के़न् फोःक्‍खुआङ् कुभक्‍ताङ्‌ङो कुःत्‍तुदेसु॥ खे़न् कुयुआङ् रुथे़न् ये़क्‌यक्‍को नुःक्‍खे़॥

१६ हिम्‍मो के़रे़द्‌ये़ःल्‍ले़ खुने़ॽ कुन्‍नुःप्‍माल्‍ले़ सेःन्‍दोसु, “आस्‍साए, हे़न् पोःक्‍खे़ग?”

बोअजरे़ चोगुबा के़रे़क् पाःन्‍हाॽ रुथे़ल्‍ले़ पाःत्‍तु॥

१७ खे़ल्‍ले़ पाःत्‍तु, “खुने़ॽ आङ्‌गाॽ कन् फोलक् तुक्‍सि हःक्‍सि पिराङ्॥ खुने़ॽ थेआङ् मे़ःन्‍ने आङ्‌गाॽ आन्‍नुःप्‍माल्‍लो मे़बाङ्‌घाङ्‌ङे़न्॥”

१८ नोओमिःल्‍ले़ खुने़ॽ मे़त्‍तु, “रुथए, आल्‍ल नासि थःत्‍ते़ॽआङ् युङे़ॽ आक्‍खे पोङ्‌ङि, ओमे़त्‍ते़ॽर वये़ॽ॥ आइन् कन् पाःन्‍निन् निःन्‍धो मे़न्‍जोःक्‍के बोअजे़न् नाःम्‍सिङ्‌मा मे़घोने़न्‍लो॥”

a 

३:७ खे़न् फाॽइन् से़ःप्‍सिङ्‌मा नाःक्‍तुबा मिक्‍से़न्॥

बोअज नु रुथरे़ खुन्‍छिॽ मेःक्‍खिम्

४

बोअजे़न् पेआङ् ये़क्‌यक्‍कोबा यम्‍बा लाम्‍धे़ःत्‍तिल्‍ले़ कुबेसाङ् चुम्‍लुङ् के़बोङ्‌बादे़न्‍नो युङ्‌सिङ्॥ खे़प्‍मो एलिमेक्‍के़ल्‍ले़ के़रे़क्‍नुःल्‍ले़ निःत्‍ताङ्‌बा खे़न् कुगाॽइःन् त्‍ये़, खे़ल्‍ले़ कुयाःम्‍बेओ बोअजे़ल्‍ले़ पान् पाःत्‍तुआङ् वये़॥ बोअजे़ल्‍ले़ खे़न् उःत्‍तुआङ् मे़त्‍तु, “कत्‍ना फे़रे़ॽआङ् युङे़ॽबा,” खुने़ॽ बोअजे़ल्‍ले़ कुबेसाङ् फे़रे़आङ् युङ्‌सिङ्॥

२ बोअजे़ल्‍ले़ ये़क्‌यक्‍कोबा थिबोङ् तुम्‍भाक्‍पा ये़म्‍बित्‍छाहाॽ उःत्‍तुसिआङ् खे़प्‍मो युङ् पाङ्‌घुसि॥ खे़ङ्‌हाॽ के़रे़क् मे़युङ्‌सिङ्

३ खे़ब्‍याङ् बोअजे़ल्‍ले़ खे़न् निःत्‍ताङ्‌बा काॽइःन् मे़त्‍तु, “आनिॽ फुॽ एलिमेले़क्‍के़ल्‍ले़ लत्‍छा कुलक्‍थिक् लाजेःल्‍ले़ कुयाःम्‍बेओ खे़ने़ॽ के़निङ्‌वाॽ याक्‍लाॽबा॥ मोआबिहाॽरे़ खुन्‍छिॽ लाजेॽओलाम् नाओमिन् नुःक्‍खे़ फे़रे़आङ् वाॽ, हे़क्‍क्‍याङ् खे़न् कुलक्‍थिक् लाजेन् सङ्‌मा कुनिङ्‌वाॽ वाॽ॥

४ कन् आङ्‌गाॽ आसुवाङ्‌बा तुम्‍भाक्‍साहाॽरे़ खुनिॽ तगि खे़ने़ॽ खे़न् लाजेन् थे़ॽरे़ॽ फाॽआङ् आङ्‌गाॽ खे़ने़ॽनु कन् पाःन्‍निन् पाःप्‍मा इःत्‍तुङ्‌ङाङ् वाॽ॥ निःत्‍ताङ्‌बा काॽइःल्‍ले़ चोःक्‍मा के़बोङ्‌बा याःम्‍बक्‍किन् खे़ने़ॽ चोगे़ॽ, कर खे़ने़ॽ के़न्‍जोगुन्‍ने़भग्र आङ्‌गाॽ मे़त्‍ताङ्‌ङे़ॽ, हे़क्‍क्‍याङ् आङ्‌गाॽ निङ्‌वाॽ खोसुङ्‌ॽ॥ थे़आङ्‌भे़ल्‍ले़ खे़ने़ॽ के़एगाङ् निःत्‍ताङ्‌बा काॽइ आङ्‌गाॽआ॥” खे़ल्‍ले़ पाःत्‍तु, “निःत्‍ताङ्‌बा काॽइःल्‍ले़ चोःक्‍मा के़बोङ्‌बा याःम्‍बक्‍किन् आङ्‌गाॽ चोगुङ्‌ॽ॥”

५ खे़ब्‍याङ् बोअजरे़ मे़त्‍तु, “पोःङ्‌ॽ, खे़ने़ॽ नाओमिःन्‍लाम्‍बा नु मोआबलाम् के़भे़म्‍मा मे़न्‍छुमा रुथलाम्‍बा खे़न् इक्‍ताप्‍पिन् के़इङुबा ये़न्‍नो के़मासिङ्‌बा एलिमेले़क्‍किल्‍ले़ कुलक्‍किन्‍नु सोसोरिक् खे़ल्‍ले़ कुमिङ्‌ङिन् मे़म्‍मारे़ लागि रुथे़न्‍नाङ् के़घोसुॽ॥”

६ कन् खे़प्‍सुआङ् खे़न् निःत्‍ताङ्‌बा काॽइःल्‍ले़ बोअजे़न् मे़त्‍तु, “हे़क्‍केने़भग्र आङ्‌गाॽ आघोमा लक्‍किन् खे़ने़ॽ ले़रुङ् पिने़, थेआङ्‌भे़ल्‍ले़ आस्‍साहाॽरे़ खे़न् इक्‍ताप्‍पो युक् चोःक्‍मा मे़ङ्‌घोसुम्‍बारे़त्‍छ, कल्‍ले़चोगुल्‍ले़ आङ्‌गाॽ चोःक्‍मा के़बोङ्‌बा निःत्‍ताङ्‌बा काॽइःल्‍ले़ कुयाःम्‍बक्‍किन् खे़ने़ॽ चोगे़ॽ॥ आङ्‌गाॽ कन् याःम्‍बक्‍किन् चोःक्‍मा मे़सुक्‍कान्॥”

७ खे़न् ये़म्‍मो लाजेॽसिङ्‌बुङ् इग्र याङ्‌साकुन्‍धे इङ्‌मा सङ्‌मा पोङ्‌ङिल्‍ले़ इग्र ले़क्‍मा पोङ्‌ङिल्‍ले़ के़सङ्‌बा मनाःल्‍ले़ लाङ्‌सुःप्‍पिन् फे़म्‍माआङ् के़इङ्‌बे़न् पिमा के़बोङ्‌बा वये़॥ ले़ङ्‌हङ् चोःक्‍मनाबान् से़क्‍खा के़बोङ्‌बा पाःन्‍निन् कम्‍भलॽरिक् इस्राइलिहाॽरे़ ओसे़ःन्‍धाङ् मे़जोगु॥

८ खे़ल्‍ले़ चोगुल्‍ले़ खे़न् निःत्‍ताङ्‌बा काॽइःल्‍ले़ बोअजे़न् मे़त्‍तु, “खे़ने़ॽ आबाङे के़लागि खे़न् इङे़ॽ॥” हे़क्‍क्‍याङ् खे़ल्‍ले़ कुलाङ्‌सुःप्‍पिन् फे़न्‍दु॥

९ खे़ब्‍याङ् बोअजरे़ खे़प्‍मो के़वाॽबा तुम्‍भाक्‍पाहाॽ नु वेॽ मनाहाॽ मे़त्‍तुसि, “खे़निॽ के़रे़क् कन् पाःन्‍निन् के़निबा आसाःक्‍खि के़वयि, आङ्‌गाॽ आइन् नाओमिःन्‍लाम्‍बा एलिमेले़क हे़क्‍क्‍याङ् खुने़ॽ कुस्‍सा महलोन नु किल्‍योनरे़ च्‍याज्‍या मे़गत्‍तु, खे़ङ्‌हाॽ के़रे़क् आङ्‌गाॽ इङुङ्‌ङाङ् वाॽ॥

१० कन्‍नु सोसोरिक्, महलोनरे़ मेमेदुमा कुमेत् मोआबलाम् के़भे़म्‍मा रुथे़न् आङ्‌गाॽ आमेःत् पोःङ्‌ॽ॥ हे़क्‍के पोङ्‌ङिल्‍ले़ के़सिबा के़घे़प्‍पा मनाःल्‍ले़ कुयाङ्‌सा कुन्‍धेहाॽ वाॽयाःक् हे़क्‍क्‍याङ् खुने़ॽ कुये़क्‌यक्‍को कुधाःक्‍हाॽ मे़वाॽ मे़याःक्॥ आइन्‍बा ये़न्‍नो कन् के़रे़क् पाःन्‍हाॽ के़निबा साःक्‍खि के़वयि॥”

११ खे़न् तुम्‍भाक्‍पाहाॽ नु मनाहाॽरे़ मे़बाःत्‍तु, “ओरो, आनिगे साःक्‍खि वयिगे़रो॥ थिन्‍दाङ् सायोबोराहाॽरे़ याकुबरे़ कुहिम्‍मिन् कुले़ःम् के़धिम्‍मा के़बिमा राहेल नु ले़आःन् हे़क्‍के खे़ने़ॽ के़मेःत्‍तिन् यहवे दाङ्‌बे़ल्‍ले़ चोगुररो, खे़ङ्‌हाॽग इस्राइलरे़ कुधाःक्‍सिरो॥ एप्राताओ खे़ने़ॽ के़मिङ्‌सो इङ्‌धाङ् पोङ्‌ल, हे़क्‍क्‍याङ् बेथले़हे़ःम्‍मो खे़ने़ॽ के़मिङ् तिःत्‍ल॥

१२ कन् सिसागे़न् मे़न्‍छ्‌यान्‍लाम्‍बा निङ्‌वाॽफुमाङ्‌ङिल्‍ले़ खे़ने़ॽ के़बिबा मुॽइदाङ्‌साःल्‍ले़ खे़ने़ॽ के़हिम्‍सयङ्‌ङिन् यहुदाःन्‍लाम् तामारे़ल्‍ले़ कत्‍तुबा ये़म्‍बित्‍छासा फारेसे़ल्‍ले़ कुहिम्‍यसङ् हे़क्‍के खे़ने़ॽ के़नुॽ के़दार चोगुररो॥”

बोअजरे़ कुमुॽइदाङ्‌साहाॽ

१३ कम्‍भलॽरिक् बोअजे़ल्‍ले़ रुथे़न् ते़न्‍धाम् मेःक्‍खिम् मे़त्‍तुआङ् हिम्‍मो तारु॥ आल्‍ल खुन्‍छिॽ सोरिक् इप्‍से़त्‍छिआङ् यहवे दाङ्‌बे़ल्‍ले़ खे़न् मुॽइसाम् पिरु हे़क्‍क्‍याङ् खुने़ॽ मे़न्‍छुक्‍मा पोःक्‍खे़आङ् लत्‍छा ये़म्‍बित्‍छासा कत्‍तु॥

१४ मे़न्‍छुमाहाॽरे़ नाओमिन् मे़मे़त्‍तु, “यहवे दाङ्‌बाल्‍ले़ कुनारा फोसे़ॽ! खुने़ॽ खे़ने़ॽ मे़न्‍छाॽधिक् के़बिरे़आङ् वाॽ॥ मे़न्‍छाॽइल्‍ले़ खे़ने़ॽ के़हिङ् के़गुम्॥ कन् ये़म्‍बित्‍छा अङे़ःक्‌वान् इस्राइलओ कुमिङ् के़इङ्‌बा पोङ्‌ल!

१५ खे़ने़ॽ के़म्‍बाङ्‌लिःल्‍ले़ खे़ने़ॽ लुङ्‌माॽ के़दुक्॥ खे़ल्‍ले़ खे़ने़ॽ नुसि ये़म्‍बित्‍छा साहाॽनुःल्‍ले़आङ् यरिक् नुरिक् के़मे़त्‍ते़आङ् वाॽ॥ आल्‍ल खुने़ॽ लत्‍छा मे़न्‍छाॽ थिक् खे़ने़ॽ के़बिरे़आङ् वाॽ॥ खे़ल्‍ले़ खे़ने़ॽ के़हिङ्‌मन्‍नो के़सःत्‍ल के़यान् हे़क्‍क्‍याङ् काप्‍मुमा के़दुम्‍मिल्‍ले़ के़हिङ्‌ॽ॥”

१६ नाओमिःल्‍ले़ चुक्‍पा अङे़ःक्‌वान् कुभक्‍तुङ्‌मो याङ्‌सिङ्, हे़क्‍क्‍याङ् खे़न् ओमे़त्‍तु हिङ्‌घु॥

१७ हिम्‍बेसाङ्‌बा मे़न्‍छुमाहाॽरे़ खे़न् ये़म्‍बित्‍छा सान् ओबेद मिङ् मे़वाःत्‍तु॥ खे़ङ्‌हाॽरे़ के़रे़क् मे़मे़त्‍तुसि, “नाओमिःल्‍ले़ कुस्‍सा ये़म्‍बित्‍छा थिक् सावाःन्‍छिङ्‌ङाङ् वाॽ॥” ओबेदे़न् यिसैरे़ कुम्‍बा नु दाउदरे़ कुन्‍धे़बा पोःक्‍खे़॥

१८ फारेसआङ्‌धो दाउद थारिक्‍पा मिङ्‌स्रान् अक्‍तङ्‌बा वाॽ- फारेसरे़ कुस्‍सा हेस्रोन,

१९ हेस्रोनरे़ कुस्‍सा राम, रामरे़ कुस्‍सा अम्‍मिनादाब,

२० अम्‍मिनादाबरे़ कुस्‍सा नहसोन, नहसोनरे़ कुस्‍सा सल्‍मोन,

२१ सल्‍मोनरे़ कुस्‍सा बोअज,

२२ बोअजरे़ कुस्‍सा ओबेद, ओबेदरे़ कुस्‍सा यिसै हे़क्‍क्‍याङ् यिसैरे़ कुस्‍सा दाउद वये़रो॥

सामुएलरे़ थिक्‍सिगेक्‍पा कुसाप्‍पन्

साप्‍पन् निसुम्

खासे़न्‍लोःम्‍बाहाॽरे़ खुनिॽ ये़म्‍माङ् कत्‍थो हाङ्‌हाॽरे़ युक् मे़जोगुबा ये़म् थारिक् के़रे़बा साप्‍मुःन्‍धुम्‍मिन् सामुएलरे़ थिक्‍सिगेक्‍पा कुसाप्‍पन्‍नो साप्‍ते़आङ् पत्॥ इस्राइलबा मे़न्‍छाम् सुवाङ् हिङ्‌मन्‍नो कन् चिॽलिनारा ले़क्‍खे़बा साप्‍मुःन्‍धुम्‍मो पाःप्‍मै पोङ्‌ङिल्‍ले़ सुम्‍सि मनाहाॽरे़ थोदिङ् युक्‍नादे़न्‍हाॽ मे़युक्‍तु॥ खे़ङ्‌हाॽ पिप्‍मिरि कुसोःन्‍दिओ थोसुदिङ् खासे़न्‍लोःम्‍बा सामुए़ले़न् वये़, इस्राइलओ के़रे़क्‍नुक्‍नुःल्‍ले़ तगिबा हाङ् सावले़न् वये़, हे़क्‍क्‍याङ् दाउदे़न् वये़॥ खे़ङ्‌हाॽरे़ खुन्‍छिॽ हाङ्‌युक् चोःक्‍मा युक् खोमानुःल्‍ले़ तगि चोगे़छुबा तिङ्‌दिङ्‌गे याःम्‍बक्‍हाॽ सामुए़ल नु दाउदरे़ खुन्‍छिॽ पोधक्‍को सोसोरिक् साप्‍ते़आङ् पत्॥

तगिबा माङ्‌हुप्‍पो वेॽ साप्‍मुःन्‍धुम् साप्‍पन्‍हाॽओ साप्‍ते़आङ् पप्‍पा कुइसिःक् कन् साप्‍पन्‍निल्‍ले़ के़ये़क्‍पा थोःक्‍पिःङ्‌ग- निङ्‌वाॽफुमाङ्‌ङो नसाःन्‍साबा पोङ्‌मे़ल्‍ले़ कुलिङ्‌दो आगे़त् कर खाहुन् मे़ङ्‌घे़म्‍मनाबा पोङ्‌मे़ल्‍ले़ आमे़क्॥ कन् पाःन्‍निन् २:३० ओ साप्‍ते़आङ् के़बप्‍पा यहवे दाङ्‌बाल्‍ले़ निङ्‌वाॽफुसाम्‍बा एलिन् मे़त्‍तुबा पाःन्‍छेःक्‌वाओ नुरिक्‍काङ् कुसिङ् निःत्‍ते़त्, “आङ्‌गाॽ मिङ्‌सो इङ्‌धाङ् के़बिबाहाॽ मिङ्‌सो इङ्‌धाङ् पिरुङ्‌सिङ्, हे़क्‍क्‍याङ् आङ्‌गाॽ कुनामे़न्‍छाॽ के़मे़प्‍पाहाॽ आङ्‌गाॽ चिःत्‍तुङ्‌सिङ्॥”

हाङ्‌युक् पोःक्‍खे़बा पाःन्‍निल्‍ले़ कुयाःम्‍बेओ कन् साप्‍पन्‍नो परिक् परिक्‍पा निङ्‌वाॽपाःन्‍हाॽ साप्‍ते़आङ् पत्॥ इस्राइलिहाॽरे़ यहवे दाङ्‌बान्‍ने से़क्‍खाबा हाङ् फाॽआङ् मे़इःत्‍तुआङ् वये़, कर यहवे दाङ्‌बाल्‍ले़ए मनाहाॽरे़ मे़जोगुबा पेलिन् खे़प्‍सुआङ् खुन्‍छिॽ लागि हाङ्‌धिक् सेगु॥ के़ये़क्‍पा नु से़क्‍खाबा पाःन्‍निङ्‌ग, इस्राइलबा हाङ् नु मनाहाॽ के़रे़क् निङ्‌वाॽफुमाङ्‌ङिल्‍ले़ कुयुक् नु कुघासे़ःन्‍निन् इःप्‍मा नाःप्‍मा मे़दे़न्‍दे़आङ् मे़वये़ (१ सामु २:७-१०)॥ याङ्‌साकुन्‍धेसाबा नु याङ्‌गे़साॽबा के़रे़क् मनाहाॽरे़ खुनिॽ युक्‍किन् निङ्‌वाॽफुमाङ्‌ङिल्‍ले़ कुइङ्‌जाङ् कुइसिःक् कप्‍मा के़बोङ्‌बा वये़॥

थामिङ्

समुएले़न् इस्राइलओ खासे़न्‍लोःम्‍बा पोःक्‍खे़बा १:१–७:१७

सावले़न् हाङ् पोःक्‍खे़बा ८:१–१०:२७

सावलरे़ हाङ्‌युक् चोगुबा कुहेःक्‍सिङ्‌मोबा तङ्‌बेॽहाॽ ११:१–१५:३५

दाउद नु सावल १६:१–३०:३१

सावले़न् नु कुस्‍साहाॽ मे़स्‍ये़बा ३१:१-१३

सामुएलरे़ थिक्‍सिगेक्‍पा कुसाप्‍पन्

सिलोओ ए़ल्‍काना नु खुने़ॽ कुहिम्‍सयङ्

१

एफ्राइम् सुवाङ्‌स्‍मा ए़ल्‍काना मे़प्‍मनाबा मनाधिक् वये़॥ खुने़ॽ ए़फ्राइम् लाजेॽबा कोःक्‍माओ के़ने़बा रामाह पाङ्‌जुम् के़युङ्‌बा मना वये़॥ खुने़ॽ यरोहामरे़ कुस्‍सा, ए़लिहुरे़ कुम्‍मे़न्‍छाॽ वये़, तोहुरे़ कुजक्‍मे़न्‍छाॽ, सुपरे़ कुबे़म्‍मे़न्‍छाॽ वये़रो॥

२ खुने़ॽ कुमेत् ने़त्‍छि वये़सि, तुम्‍मे़ल्‍ले़ कुमिङ् हन्‍ना नु पाःक्‍मे़ल्‍ले़ कुमिङ् पे़निन्‍ना वये़॥ पे़निन्‍नारे़ कुस्‍साकुए मे़वये़ कर हन्‍नारे़ कुस्‍साकुए मे़होःप्‍ते़॥

३ ए़ल्‍कानाःन् तङ्‌बेधक्‍मा कुहिम्‍सयङ्‌नु सोरिक् मुक्‍साम्‍दाङ्‌बा निङ्‌वाॽफुमाङ्‌ङो माङ्‌से़वा चोःक्‍से़ हे़क्‍क्‍याङ् सिदुङ्‌जभा तोःन्‍छे़ रामाह पाङ्‌जुम्‍लाम् सिलो पेर वये़॥ खे़न् ये़म्‍मो एलिन् निङ्‌वाॽफुमाङ्‌ङो माङ्‌से़वा के़जोःक्‍पा निङ्‌वाॽफुसाम्‍बा वये़ हे़क्‍क्‍याङ् खुने़ॽ कुस्‍सा होप्निःन् नु पिन्‍हासे़न् खुने़ॽनु सोरिक् से़वा चोःक्‍मा के़भाॽबा निङ्‌वाॽफुसाम्‍बा वये़सि॥

४ ए़ल्‍कानाःल्‍ले़ सिलोओ वयागे़न् सिदुङ्‌जभा चोगुल्‍ले़ सिदुङ्‌जभाओबा सालक्‍हाॽ चबे़ःत्‍छिक् कुमेत् पे़निन्‍नाःन् नु कुस्‍साहाॽ पिरुसि॥

५ कर खुने़ॽ कुमेत् हन्‍नाःन् कुलक् ने़त्‍छि यारिक् पिरु थेआङ्‌भे़ल्‍ले़ खे़न् साॽरिक् लुङ्‌माॽ तुक्‍तु॥ हे़क्‍क्‍याङ् यहवे दाङ्‌बाल्‍ले़ हन्‍नाःल्‍ले़ कुसायाङ्‌दाङ्‌ङिन् साक्‍तुआङ् वये़॥

६ हे़क्‍क्‍याङ् यहवे दाङ्‌बाल्‍ले़ हन्‍नाःन् सामे़गत्‍ते़ल्‍ल याःन्‍दुबाल्‍ले़ चोगुल्‍ले़ कुल्‍लाॽमा पे़निन्‍नाःल्‍ले़ खुने़ॽ कुनामे़न्‍छाॽ मे़त्‍तुर तुक्‍खे चाःत्‍तु॥

७ हे़क्‍केलॽरिक्‍के तङ्‌बेधक्‍मा ए़ल्‍कानाःन् कुहिम्‍सामाहाॽनु माङ्‌हिम्‍मो मे़बेर मे़वये़॥ यहवे दाङ्‌बाल्‍ले़ कुहिम्‍मो एल्‍कानाःन् वयागे़न् सिदुङ्‌जभा चोःक्‍से़ पेधक्‍मा पे़निन्‍नाःल्‍ले़ हन्‍नाःन् हाःप्‍सुआङ् थेआङ् मे़न्‍जामनामा पोःक्‍खे़र थारिक् चोगु॥

८ खे़ल्‍ले़ चोगुल्‍ले़ ए़ल्‍कानाःल्‍ले़ कुमेःत्‍तिन् से़ःन्‍दोसु, “हन्‍नाए! खे़ने़ॽ थेआङ् के़हाःप्‍पाबे? खे़ने़ॽ थेआङ् कुजा के़न्‍जने़म्‍बाबे? थेआङ् खे़ने़ॽ खे़म्‌याक् साॽरिक् के़निङ्‌वाॽ तुगे़बाबे? आङ्‌गाॽ थे थिबोङ् के़स्‍साके़एनुःल्‍ले़आङ् यम्‍बा पान् मे़ःन्‍नाबि?”

हन्‍नाःन् नु एलिन्

९ थिक्‍ले़ङ् सिलोओ सिदुङ्‌जभा तोःम्‍मा चुरे़ हे़क्‍क्‍याङ् खे़ङ्‌हाॽरे़ तःक् चामा थुङ्‌मा मे़सुरुआङ् हन्‍नाःन् पोगे़॥ खे़म्‍भे़ल्‍ले़ निङ्‌वाॽफुसाम्‍बा एलिन् माङ्‌हिम्‍मो तुवा चोःक्‍से़ पेआङ् सेसे माङ्‌से़वा चोःक्‍मा ते़न्‍निल्‍ले़ कुबेसाङ्‌बा लाम्‍धेःप्‍पोबा एःक्‍नाःम्‍भेॽओ युङे़गरे़॥

१० हन्‍नाःन् साॽरिक् कुनिङ्‌वाॽ तुगे़ हे़क्‍क्‍याङ् यहवे दाङ्‌बान् पेलि फाक्‍तुर उःक्‍काङ् उःक् हाबे़॥

११ खुने़ॽ अक्‍खेलॽरिक् माङ्‌हुप् चोगु, “मुक्‍साम्‍दाङ्‌बा यहवे दाङ्‌बाए, इक्‍सादिङ् खाम्‍बेःक्‍कोबा आङ्‌गाॽ आदुक्‍खेन् ओगे़मे़त्‍तुआङ् पेलि फाक्‍ने़बान् के़घे़प्‍सु हे़क्‍क्‍याङ् लुङ्‌माॽ के़दुक्‍काआङ् नोगप् के़बिआ, खे़ब्‍याङ् निङ्‌वाॽ मे़भेःत्‍छाङ्‌ङिन्‍ने़ॽओ, हे़क्‍क्‍याङ् निङ्‌वाॽ इःत्‍ताङ्‌ङे़ॽओ॥ खे़ने़ॽ ये़म्‍बित्‍छा साधिक् के़बिॽआने़भग्र खे़न् कुहिङ्‌हिङ् थारिक् आङ्‌गाॽ आदाङ्‌बा यहवे दाङ्‌बान्‍ने पिने़रो॥ हे़क्‍क्‍याङ् खे़ल्‍ले़ कुधे़गेक् इःन् आभे़ल्‍ले़आङ् मे़नःक्‍खुल्‍लो॥”

१२ हे़क्‍केलॽरिक् हन्‍नाःल्‍ले़ यहवे दाङ्‌बाल्‍ले़ कुदगि चक्‍मे़न्‍लॽए इरिक् थारिक् पेलिगे़न् तुवा चोगु, कर एलिःल्‍ले़ हन्‍नाःल्‍ले़ कुम्‍ब्रा मुसिक् मुसिक् मुन्‍दे़बाल्‍लक् स्‍वाःत् ओमे़त्‍तु॥

१३ हन्‍नाःन् कुनिङ्‌वाॽओ स्‍वाःत् पेलि फाक्‍नु युङे़, हे़क्‍क्‍याङ् खे़ल्‍ले़ कुम्‍ब्राःन् मुन्‍दे़साङ् पाःत्‍तुबा इक्‍लान् मे़घे़प्‍सुन्‍नाङ् एलिरे़ कङ्‌ग सेजङ्‌वाःल्‍ले़ मयुरे़छ फाॽआङ् निङ्‌वाॽ इःत्‍तु॥

१४ खे़ल्‍ले़ चोगुल्‍ले़ एलिरे़ मे़त्‍तु, “आभे़ल्‍ले़ थारिक् खे़ने़ॽ हाबा अक्‍खेलॽरिक् सेजङ्‌वाःल्‍ले़ के़मआङ् के़युङ्‌बाबे़? खे़ने़ॽ के़सेजङ्‌वान् थुङ्‌मा ले़रे़ॽ॥”

१५ हन्‍नाःल्‍ले़ मे़त्‍तु, “हे़क्‍के मे़ःन्, आदाङ्‌बे! आङ्‌गाॽग निङ्‌वाॽओ पयम् यम्‍बा तुक्‍खे के़जामा मे़न्‍छुमाआ॥ सेजङ्‌वाःल्‍ले़ मयाङ्‌बा मे़ःन्॥ आङ्‌गाॽ सिजःङ्‌वा मे़न्‍धुङ्‌ङे वाॽआ कर आङ्‌गाॽग यहवे दाङ्‌बान् आदुक्‍खे आलाक्‍खेहाॽ चे़क्‍तुङ्‌ल पत्‍ता॥

१६ आदाङ्‌बे, आङ्‌गाॽ कुसुम्‍मे़न्‍दम्‍नामा मे़न्‍छुमा मे़लेःत्‍ताङ्‌ङिन्‍ने़ॽ॥ थेआङ्‌भे़ल्‍ले़ आङ्‌गाॽ पयम् यम्‍बा आदुक्‍खे आलाक्‍खेःल्‍ले़ चोगुल्‍ले़ पेलिगे़न् तुवा चोगुङ्‌ल पत्‍ता॥”

१७ हे़क्‍केःल्‍ले़ एलिःल्‍ले़ मे़त्‍तु, “के़निङ्‌वाॽ तुक्‍खे मे़न्‍जाए सनारुङ्‌ङाङ् पेगे़ॽओ, हे़क्‍क्‍याङ् खे़ने़ॽ इस्राएलबा निङ्‌वाॽफुमाङ्‌ङिन् के़नाःक्‍तुबान् खुने़ॽ के़बिररो॥”

१८ हन्‍नाःल्‍ले़ मे़त्‍तु, “आदाङ्‌बे, नोगे़न्‍लो! खे़ने़ॽ के़बाःत्‍तुबा हे़क्‍केए पोङ्‌ल॥” हे़क्‍क्‍याङ् खे़न् नुःक्‍खे़ पेआङ् कुभा कुजाजि च, खे़ब्‍याङ् याम्‍मो आप्‍फाल्‍ले़आङ् कुनिङ्‌वाॽ तुक्‍खे मे़ज्‍ये़ने़न्॥

हन्‍नाःल्‍ले़ सामुए़ले़न् कत्‍तु

१९ कुदाःन्‍दिक्‍मा तानाम् ए़ल्‍कानाःन् नु कुहिम्‍सामाहाॽ मे़बोगे़ हे़क्‍क्‍याङ् यहवे दाङ्‌बान् सेसे माङ्‌से़वा मे़मे़त्‍तु॥ हे़क्‍क्‍याङ् रामाबा आबाङे खुनिॽ हिम्‍मो मे़नुःक्‍खे़॥ हे़क्‍क्‍याङ् से़न्‍दिक् एल्‍कानाःन् कुमेत् हन्‍नाःन्‍नु इप्‍से़, खे़म्‍भे़ल्‍ले़ यहवे दाङ्‌बाल्‍ले़ हन्‍नाःल्‍ले़ कुबेलिन् निङ्‌वाॽ इःत्‍तु॥

२० हे़क्‍केलॽरिक् हन्‍नाःन् मे़न्‍छुक्‍मा पोःक्‍खे़, हे़क्‍क्‍याङ् ये़म्‍बित्‍छा साधिक् सावाःन्‍दु॥ खुने़ॽ खे़ल्‍ले़ कुमिङ् सामुए़ल मिङ् वाःत्‍तु, हे़क्‍क्‍याङ् याम्‍मो पाःत्‍तु, “थेआङ्‌भे़ल्‍ले़ यहवे दाङ्‌बे़न् नाःक्‍तुङ्‌ङाङ्‌ङे कन् ये़म्‍बित्‍छा सान् पोःक्‍खे़बारो॥”

२१ तङ्‌बेधिक् एगाङ् ए़ल्‍कानाःन् हे़क्‍क्‍याङ् खुने़ॽ कुस्‍साहाॽ यहवे दाङ्‌बाओ माङ्‌हे़क् मे़जोगुबा कुइसिःक् तङ्‌बेधक्‍माबा वयागे़न् सिदुङ्‌जभा तोःन्‍छे़ सिलोओ मे़बे॥

२२ कर हन्‍नाःन् खे़ङ्‌हाॽनु मे़बेने़न्॥ खे़ल्‍ले़ कुये़म्‍बान् मे़त्‍तु, “अङे़ःक्‌वाःल्‍ले़ नुधुङ्‌मा ले़रुआङ् तःक् चामा हेःक्‍तुर थारिक् हाङ्‌मा पोङ्, हे़क्‍क्‍याङ्‌लक् आङ्‌गाॽ यहवे दाङ्‌बाल्‍ले़ कुदगि तेॽरुङ्आङ् तोःन्‍दुङ्॥ हे़क्‍क्‍याङ् कुहिङ्‌हिङ् थारिक् खे़प्‍मोए यहवे दाङ्‌बे़न्‍नु वाॽरो॥”

२३ कुये़म्‍बा ए़ल्‍कानाःल्‍ले़ खुने़ॽ मे़त्‍तु, “खे़ने़ॽ निङ्‌वाॽ के़इःत्‍तुबा पाःन्‍निङ्‌ग नुबाएरो॥ अङे़ःक्‌वाःल्‍ले़ नुधुङ्‌मा मे़ल्‍ले़त्‍ते थारिक् खे़ने़ॽ हिम्‍मोए युङे़ॽ॥ खे़ने़ॽ माङ्‌हे़क् के़जोगुबाओ यहवे दाङ्‌बे़ल्‍ले़ कुभाॽ के़बिर॥” खे़ल्‍ले़ चोगुल्‍ले़ हन्‍नाःन् हिम्‍मोए युङे़, हे़क्‍क्‍याङ् खुने़ॽ अङे़ःक्‌वाःल्‍ले़ नुधुङ्‌मा मे़न्‍नाॽए थारिक् पोरे़र याःन्‍दु॥

२४ हन्‍नाःल्‍ले़ अङे़ःक्‌वान् नुधुङ्‌मा ले़रुर याःन्‍दु, हे़क्‍क्‍याङ् खुने़ॽ अङे़ःक्‌वान् सिलोओ तेॽरुआङ् पे॥ खुने़ॽ तङ्‌बे सुम्‍सि के़गे़प्‍पा पित्‍सात्, फोलक् ङासि फे़ॽरुम् हे़क्‍क्‍याङ् सिहोॽबा सुक्‌वाधिक् कुले़म् चे़ल्‍ले़क्‍सेॽ थि तेॽरुआङ् यहवे दाङ्‌बाल्‍ले़ कुहिम्‍मो पे॥ अङे़ःक्‌वान् चुःक्‍ते़साङ् खुने़ॽ खे़न् यहवे दाङ्‌बे़ल्‍ले़ कुहिम्‍मो तेॽरुआङ् पे॥

२५ खे़ङ्‌हाॽरे़ खे़न् कुम्‍बाबा पित्‍ते़न् मे़से़रु हे़क्‍क्‍याङ् अङे़ःक्‌वान् एलिरे़ॽओ मे़दारु॥

२६ हन्‍नाःल्‍ले़ एलिन् मे़त्‍तु, “आदाङ्‌बे, कुसिङ् के़निःत्‍ताङ्‌बि? कुभा तङ्‌बेॽ तगि के़बेसाङ् दाङ्‌बान् पेलि फाक्‍नु के़ये़प्‍मा मे़न्‍छुमान् आङ्‌गाॽएरो॥

२७ हाबा कन् अङे़ःक्‌वान् आङ्‌गाॽ कत्‍तुङ्‌ल फाॽआङ् यहवे दाङ्‌बान् पेलि फाक्‍तुङ्‌ङाङ् वयाङ्, हे़क्‍क्‍याङ् कन् अङे़ःक्‌वान् खुने़ॽ पिराङ्‌बारो॥

२८ आल्‍ल आङ्‌गाॽ कन् अङे़ःक्‌वान् यहवे दाङ्‌बान्‍ने पिरुङ्‌ल पत्‍तारो॥ हे़क्‍क्‍याङ् कन् अङे़ःक्‌वान् कुहिङ्‌हिङ् थारिक् यहवे दाङ्‌बाले़न्‍नेरो॥” हे़क्‍क्‍याङ् खे़ङ्‌हाॽरे़ खे़प्‍मो यहवे दाङ्‌बे़न् सेसे माङ्‌से़वा मे़मे़त्‍तुरो॥

हन्‍नाःल्‍ले़ कुबेलिगे़न् तुवा

२

हे़क्‍क्‍याङ् खे़प्‍मो हन्‍नाःल्‍ले़ अक्‍खेलॽरिक् पेलिगे़न् तुवा चोगु,

“आङ्‌गाॽ आनिङ्‌वान् यहवे दाङ्‌बाओ सःत्‍ते़आङ् वाॽरो,

यहवे दाङ्‌बाओ आङ्‌गाॽ आमुक्‍साम्‍मिन् त्‍ये़आङ् वाॽरो॥

आनिङ्‌मिहाॽ येःप्‍मासि पान् आङ्‌गाॽ आम्‍ब्राओ त्‍ये़आङ् वाॽरो,

आदाङ्‌बारे़ आङ्‌गाॽ से़न्‍लप् के़बिराङ्‌बाओ आसिक् पसम्‍समे़आङ् वाॽआरो॥

२ यहवे दाङ्‌बान् हे़क्‍तङ्‌बा सेसेबा हाःत्‍ताङ् होप्,

खे़ने़ॽ कुसिङ्‌ताङ्‌बा वेॽ आत्‍तिन्‍नाङ् होप्,

आनिॽ निङ्‌वाॽफुमाङ्‌ङिन् हे़क्‍तङ्‌बा याक्‍पेॽ वेॽ एःन्‍नाङ् होप्॥

३ आङ्‌दिङ् लॽमा पान् मे़बारे़न्‍ने़ॽ,

यम्‍बा ले़ङ्‌सिङ्‌मा पाःन्‍छेःक्‌वा के़म्‍ब्राओलाम् मे़लःत्‍ते़न्‍ने़ॽ॥

थेआङ्‌भे़ल्‍ले़ यहवे दाङ्‌बाङ्‌ग के़रे़क् सिक्‍कुम् निङ्‌वाॽ के़गप्‍पा निङ्‌वाॽफुमाङ्‌लो,

हे़क्‍क्‍याङ् खुने़ॽ मनारे़ मे़जोगुबा नुबा नु ताप्‍फे़ःम्‍बा याःम्‍बक्‍हाॽ से़न्‍दुरो॥

४ के़धुम्‍बा थङ् के़जोःक्‍पाहाॽरे़ खुनिॽ लिन् ए़गे़आङ् वाॽरो,

कर हर्जुॽ के़जोःम्‍बाहाॽ के़धुम्‍बा मे़बोःक्‍खे़आङ् मे़वाॽरो॥

५ खाघा के़जाबाहाॽ आल्‍लो चामारे़ लागि आबाङे मे़सङ्‌सिङ् मे़देसिङ्‌ङाङ् मे़वाॽरो,

कर कुसे़त्‍के़लाःक्‍पाहाॽरे़ अल्‍लो खुनिॽ खाघा चामा मे़घोसुआङ् मे़वाॽरो॥

सामे़ङ्‌गप्‍मनामा मे़न्‍छुमाःल्‍ले़ नुसि हिन्‍जाॽबित्‍छाॽ कत्‍तुसिआङ् मे़वाॽरो,

कर यरिक् सागे़गप्‍मा मे़न्‍छुमाःल्‍ले़ कुस्‍सा थिक्‍काङ् मे़न्‍हिङे़ल्‍लो॥

६ यहवे दाङ्‌बाल्‍ले़ए सिमे़न् तारु हे़क्‍क्‍याङ् ने़त्‍तिगे़न् हिङ्‌मन् आबिरो,

खुने़ॽए मनाहाॽ इपुङ्‌ङो पाङ्‌घुसि

हे़क्‍क्‍याङ् के़सिबाहाॽ याम्‍मो हिङ्‌मन् पिरुसिरो॥

७ यहवे दाङ्‌बाल्‍ले़ए मनाहाॽ याङ्‌गे़साॽबा नु याङ्‌साकुन्‍धेसाबा चोगुसिरो,

हे़क्‍क्‍याङ् खुने़ॽए कुभा योयोक् चोगुसि हे़क्‍क्‍याङ् कुभा थो फोःक्‍खुसिरो॥

८ खुने़ॽग याङ्‌गे़साॽबाहाॽ खाम्‍हिःक्‍कोनु थो फोःक्‍खुसिरो

थेधिक्‍काङ् मे़ङ्‌गप्‍मनाबाहाॽ खुन्‍छिॽ तुक्‍खे लाक्‍खेलाम्‍बा थाःङ् फोःक्‍खुसिरो॥

खुने़ॽ खे़ङ्‌हाॽ हाङ्‌साहाॽनु कुदङ्‌बा चोगुसिरो

हे़क्‍क्‍याङ् मिङ्‌सो इङ्‌धाङ्‌बा युक्‍नाओ युक्‍खुसिरो॥

थेआङ्‌भे़ल्‍ले़ इक्‍सादिङ् खाम्‍बेःक्‍माल्‍ले़ कुयुक्‍नाहाॽग यहवे दाङ्‌बाल्‍ले़न्‍ने़रो,

खुने़ॽ योॽबा लाजेन् खे़ल्‍ले़ कुसम्‍धाङ् युक्‍खुआङ् युङ्‌लो॥

९ खुने़ॽ नसाःन्‍साबा कुमनाहाॽ से़ःप्‍तुसिरो,

कर लायोबा मनाहाॽ खामाक्‍मो मे़मे़क्‍लो॥

हाःत्‍ताङ् आबाङे थुम्‍ले़ के़नाःम्‍बा पोङ्‌मा मे़सुक्‍ने़ल्‍लो॥

१० यहवे दाङ्‌बे़ल्‍ले़ कुदक्‍ले़ङ्‌वाओ के़बोःक्‍पाहाॽ के़रे़क् मे़मे़क्‍लो॥

खुने़ॽ थो साङ्‌ग्राम्‍पेदाङ् लाम्‍बानु हुःक्‍ल खे़ङ्‌हाॽ फे़ःक्‍तुसिरो,

इक्‍सादिङ् खाम्‍बेःक्‍मान् के़रे़क् पिसाङ् यहवे दाङ्‌बे़ल्‍ले़ खासे़न् चोगुरो॥

खुने़ॽ सेगुबा हाङ्‌ङिन् मुक्‍साम् पिरुरो,

हे़क्‍क्‍याङ् खुने़ॽ आबाङे सेःन्‍दुबा हाङ्‌ङिन् थङ् के़नाःम्‍बा चोगुरो॥”

११ खे़न् एगाङ् ए़ल्‍कानाःन् रामाबा कुहिम्‍मो नुःक्‍खे़॥ कर अङे़ःक्‌वा सामुए़ले़न् यहवे दाङ्‌बाओ माङ्‌से़वा चोःक्‍से़ निङ्‌वाॽफुसाम्‍बा एलिरे़ कुगम्‍ब्राङ्‌ङो सिलोओ याःक्‍ते़रो॥

एलिरे़ कुस्‍साहाॽ

१२ एलिरे़ कुस्‍सा ने़त्‍छि कुइगे़भे़म्‍बा वये़सि, खे़न् ने़प्‍माङ्‌ले़ यहवे दाङ्‌बे़न् आप्‍फाल्‍ले़आङ् मिङ्‌सो इङ्‌धाङ् मे़बिरे़छुन्॥

१३ खे़ङ्‌हाॽरे़ निङ्‌वाॽफुसाम्‍बा याःम्‍बक्‍किन् कुना मे़साॽरे़सुन्-कुभा मनाहाॽरे़ सिदुङ्‌जभा मे़दोन्‍दुल्‍ले़ एलिरे़ ने़प्‍फु कुस्‍साहाॽरे़ निङ्‌वाॽफुसाम्‍बे़ल्‍ले़ कुसे़वारोबे़न् हुक्‍को सुम्‍जुलिन् पिरे़त्‍छुआङ् पाङ्‌घे़सु॥ सिदुङ्‌जभा चोःक्‍मनाबा सान् लाक्‍तुर युङ्‌ङिल्‍ले़,

१४ खे़न् से़वारोबे़ल्‍ले़ सा थोःक्‍मनाबा खप्‍प्‍याओ सुम्‍जुलिन् केःत्‍तु हे़क्‍क्‍याङ् खे़न् सुम्‍जुलिःल्‍ले़ तिःक्‍सुआङ् के़धाङ्‌बा सान् एलिरे़ कुस्‍साहाॽ मे़बिरुसिर याःन्‍दुसि॥ सिलोओ माङ्‌से़वा चोःक्‍से़ के़दाबा के़रे़क् इस्राइलिहाॽनु हाबा हे़क्‍तङ्‌बा मे़जोगु॥

१५ कुभा ये़म्‍मो साःल्‍ले़ कुसोःत्‍ते़न् ले़त्‍ति तोःम्‍मादे़न्‍नो मिधिङ्‌मानुःल्‍ले़ तगिए निङ्‌वाॽफुसाम्‍बाल्‍ले़ कुसे़वारोबे़न् त्‍ये़आङ् मे़त्‍तुसि, “निङ्‌वाॽफुसाम्‍बाल्‍ले़ कुलागि ओॽमा चामारे़ लागि सामाङ्‌वा आबिरे़ॽ थेआङ्‌भे़ल्‍ले़ खुने़ॽ खे़निॽलाम्‍बा थोःक्‍मनाबा सा मे़ःन् कुमाङ्‌वारक् ताःक्‍तुरो॥”

१६ “ओःक्, तगि कुसोःत्‍ते़न् मिधिक्‍खुङ्‌ॽ, हे़क्‍क्‍याङ् के़नाःक्‍तुबा यारिक्‍के तेरे़ॽ” लॽरिक् खे़न् सिदुङ्‌जभा के़दोःम्‍बा मनाःल्‍ले़ पाःत्‍तुने़फग्र खे़न् से़वारोबे़ल्‍ले़ अक्‍खे पाःत्‍तु, “मे़ःन् खे़न् आङ्‌गाॽ आल्‍लोसा आग्‍बिर पोङ्, मेःन्‍ने़फग्र नाप्निङ्‌ङाङ्‌साङ् तेॽरुङ्‌ॽ॥”

१७ एलिरे़ कुस्‍साहाॽरे़ खुन्‍छिॽ लायोन् साॽरिक् यम्‍बा पोःक्‍खे़बा यहवे दाङ्‌बाल्‍ले़ निसु, थेआङ्‌भे़ल्‍ले़ यहवे दाङ्‌बाओ मे़दोःन्‍दुबा वयागे़न् सिदुङ्‌जभान् खे़ङ्‌हाॽरे़ कुनामे़न्‍छाॽ मे़त्‍ते़छु॥

सामुए़ले़न् सिलोबा निङ्‌वाॽफु हिम्‍मो

१८ खे़न् ये़म्‍मो अङे़ःक्‌वा सामुए़ले़ङ्‌ग नाइनासुःत् एपोद चाङ् चाक्‍खुआङ् यहवे दाङ्‌बाओ चक्‍मे़ल्‍लॽए से़वा चोःक्‍मा हेःक्‍ते़॥

१९ तङ्‌बेधक्‍मा कुम्‍मारे़ खे़न् लत्‍छा चुक्‍सा तेत् तॽरु, हे़क्‍क्‍याङ् तङ्‌बेधक्‍माबा वयागे़न् सिदुङ्‌जभा तोःन्‍छे़ कुये़म्‍बाःन्‍नु पेसिल्‍ले़ खे़न् तेःत्‍तिन् कुम्‍मारे़ सामुए़ले़न् तेॽरुबिरु॥

२० एलिःल्‍ले़ ए़ल्‍कानाःन् नु कुमेत् हन्‍नाःन् हाङ्‌वागे़न् मुॽइसाम् पिरुसिर मे़त्‍तुसि, “खे़न्‍छिॽ के़नाःक्‍ते़सुबा कन् खे़न्‍छिॽ साःल्‍ले़ कुले़क्‌वाओ यहवे दाङ्‌बाल्‍ले़ कन् मे़न्‍छुमान्‍लाम्‍बाए ये़म्‍बित्‍छा नु मे़न्‍छुमा साहाॽ के़बिसिररो॥” खे़ब्‍याङ् खे़ङ्‌हाॽ खुन्‍छिॽ आबाङे हिम्‍मो नुःक्‍खे़सि॥

२१ हे़क्‍क्‍याङ् यहवे दाङ्‌बे़ल्‍ले़ हन्‍नाःन् लुङ्‌माॽ तुक्‍तुॽ, हे़क्‍क्‍याङ् खे़न् मे़न्‍छुक्‍मा पोःक्‍खे़आङ् ये़म्‍बित्‍छा सुम्‍सि नु मे़न्‍छुमा ने़त्‍छि साहाॽ कत्‍तुसि॥ ना अङे़ःक्‌वा सामुए़ले़न् यहवे दाङ्‌बे़ल्‍ले़ कुनिमो पोमाधाङ्‌मा हेःक्‍ते़॥

एलिन् नु कुस्‍साहाॽ

२२ एलिन् आल्‍ल साॽरिक् काप्‍पोबा तुम्‍से़आङ् वये़, हे़क्‍क्‍याङ् खुने़ॽ कुस्‍साहाॽरे़ के़रे़क् इस्राइलिहाॽनु चोगुसिबा ताप्‍फे़ःम्‍बा याःम्‍बक्‍हाॽ खे़प्‍सु॥ हे़क्‍क्‍याङ् सेसे साःङ्‌गाहिम् लाम्‍धेःप्‍पो से़वा के़जोःक्‍मा मे़न्‍छुमाहाॽनु सोरिक् इप्‍से़छिबा पाःन्‍हाॽआङ् खुने़ॽ खे़प्‍सु॥

२३ खे़ल्‍ले़ चोगुल्‍ले़ खुने़ॽ खे़ङ्‌हाॽ मे़त्‍तुसि, “खे़न्‍छिॽ थेआङ् अक्‍तङ्‌बा याःम्‍बक् के़जोःक्‍सुबाग? खे़न्‍छिॽ फे़न्‌याःम्‍बक् के़जोःक्‍सु के़लॽबा पान् के़रे़क् मनाहाॽलाम् आङ्‌गाॽ खे़प्‍सुङ्‌ङाङ् वाॽ॥

२४ मेःन्‍ना, आस्‍सासे, आङ्‌गाॽ च्‍या खे़प्‍सुङ्‌ल वाॽआ, यहवे दाङ्‌बाल्‍ले़ कुमनाहाॽरे़ खुन्‍छिॽलुम्‍मो के़इङ्‌बा कम्‍भदाङ्‌बा पाःन्‍हाॽ नुबा मे़ःन्॥

२५ मनाःल्‍ले़ मनाःल्‍ले़ए कुदक्‍ले़ङ्‌वाओ लायो लासोत् चोगुने़फग्र निङ्‌वाॽफुमाङ्‌ले़ कुहुक्‍किन् लायो के़जोःक्‍पाल्‍ले़ कुसम्‍धाङ् चुक्‍मा सुक्‍लो॥ कर मनाःल्‍ले़ निङ्‌वाॽफुमाङ्‌ले़ कुदक्‍ले़ङ्‌वाओ लायो चोगुने़फग्र खे़ल्‍ले़ कुलागि हाःत्‍ले़ पेलिगे़न् तुवा चोगुबाबे?”

कन् के़रे़क् पाःन्‍हाॽ खे़प्‍से़छुसाङ् खुन्‍छिॽ पानुदिङ् पाःल्‍ले़ कुबाःन्‍हाॽ खे़म्‍घे़म् मे़लाप्‍ते़सुन्, थेआङ्‌भे़ल्‍ले़ यहवे दाङ्‌बाल्‍ले़ खे़ङ्‌हाॽ से़प्‍मासिए निङ्‌वाॽ चोगुआङ् वये़रो॥

२६ हे़क्‍क्‍याङ् यहवे दाङ्‌बान् नु मनाहाॽरे़ खुनिॽ लुङ्‌गुम्‍लाम् सामुए़ले़न् थक्‍ला लिङ्‌गे़न्‍नो पोरे़र पे॥

एलिरे़ कुहिम्‍सयङ्‌ङो ताप्‍फे़ःम्‍बा माङ्‌निङ्‌वाॽपान्

२७ आल्‍ल निङ्‌वाॽफुमाङ्‌ङिल्‍ले़ लत्‍छा कुसे़वारोबाधिक् त्‍ये़आङ् एलिन् मे़त्‍तु, “यहवे दाङ्‌बाल्‍ले़ अक्‍खे पाःत्‍तुॽ, ‘के़म्‍बा के़न्‍धे़बासिरे़ खुनिॽ हिम्‍सयङ्‌हाॽ मिस्र लाजेॽबा फारो हाङ्‌ङिल्‍ले़ कुयोःग्‍बा मे़वये़ल्‍ले़ आङ्‌गाॽ आबाङे खे़ङ्‌हाॽरो ओसेःन् मे़धाक्‍सिङ्‌ङान्‍बि?

२८ आङ्‌गाॽ के़रे़क् इस्राइलि थाःक्‍हाॽओ खे़ने़ॽ के़सुधे़बा हारुने़न् आङ्‌गाॽओ माङ्‌से़वा चोःक्‍मारे़ लागि निङ्‌वाॽफुसाम्‍बा पोङ्‌से़, मनाहाॽरे़ आङ्‌गाॽओ सिदुङ्‌जभा मे़दोन्‍दुबा ले़त्‍ति तोःम्‍मादे़न्‍नो सिदुङ्‌जभा तोःन्‍छे़, सुक्‍पा-साङ्‌सिङ् हाःन्‍छे़ हे़क्‍क्‍याङ् आङ्‌गाॽ आबेसाङ् नाइनासुःत् एपोद चाङ्‌माआङ् से़वा चोःक्‍मारे़ लागि सेगुङ्॥ हे़क्‍क्‍याङ् के़रे़क् इस्राइलिहाॽरे़ ले़त्‍ति मे़दोःन्‍दुबाओलाम् कुभा लक्‍हाॽ खे़ने़ॽ के़सुधे़बा हिम्‍सयङ्‌हाॽरे़ खुनिॽ लागि कप्‍मा युक् पिरुङ्‌सिङ्॥

२९ आङ्‌गाॽ आयुक्‍नाओ तोःन्‍छे़ मे़दारुबा ले़त्‍तिहाॽ नु वयागे़न् सिदुङ्‌जभाहाॽ खिनिॽ थेआङ् मिङ्‌सो इङ्‌धाङ् के़म्‍बिरुम्‍मिन्‍बाबे? खे़ने़ॽ इस्राइलि आमनाहाॽरे़ ले़त्‍ति मे़दोःन्‍दुबा नुबा चिगक्‌वाहाॽ खे़ने़ॽ के़लागि के़युक्‍खुआङ् आङ्‌गाॽनुःल्‍ले़आङ् यरिक् थेआङ् के़स्‍साहाॽ मिङ्‌सो इङ्‌धाङ् के़बिरुसिबाबे?’

३० “खे़ल्‍ले़ चोगुल्‍ले़ यहवे दाङ्‌बा, इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तु, ‘खे़ने़ॽ के़हिम्‍सयङ् नु के़म्‍बारे़ कुहिम्‍सयङ्‌हाॽरे़ सदादिङ् चक्‍मे़न्‍लॽए आङ्‌गाॽ आदगि माङ्‌से़वा मे़जोगुर फाॽआङ् माङ्‌हुप् चोगुङ्‌ङाङ् वयाङ्॥’ कर आल्‍ल यहवे दाङ्‌बाल्‍ले़ अक्‍खे पाःत्‍तु, ‘आल्‍लआङ्‌धो अक्‍खे पोङ्‌मा मे़नुॽने़न्॥ आङ्‌गाॽ मिङ्‌सो इङ्‌धाङ् के़बिबाहाॽ मिङ्‌सो इङ्‌धाङ् पिरुङ्‌सिङ्, हे़क्‍क्‍याङ् आङ्‌गाॽ कुनामे़न्‍छाॽ के़मे़प्‍पाहाॽ आङ्‌गाॽ चिःत्‍तुङ्‌सिङ्॥’

३१ ओमे़त्‍ते़ॽ, आल्‍ल अक्‍तङ्‌बा ये़म् तारबत्, खे़ने़ॽ के़हिम्‍सयङ्‌हाॽ नु के़म्‍बारे़ कुहिम्‍सयङ्‌हाॽ के़रे़क् नुप्‍सुङ्‌सिङ्, हे़क्‍क्‍याङ् खुन्‍छिॽ थाःक्‍सॽर याःन्‍दुङ्‌सिङ्‌ङाङ् काप्‍पोबा मे़न्‍दुम्‍मे मे़सिःॽ॥

३२ आङ्‌गाॽ आयुङ्‌मादे़न्‍नो खे़ने़ॽ पयम् यम्‍बा तुक्‍खे ताबा के़निसुॽ॥ हे़क्‍केसाङ् इस्राइलिहाॽरे़ खुनिॽ लागिग नुॽमा तामाए पोङ्, कर आल्‍लआङ्‌धो खे़ने़ॽ के़हिम्‍सयङ्‌ङो के़रे़क् थाङ्‌बे़न् मे़वाॽरए मे़सिमे़घे़त्‍लो॥

३३ कर कुभा मनाहाॽ आङ्‌गाॽ से़ःप्‍तुङ् कत्‍तुङ्‌सिङ् हे़क्‍क्‍याङ् खे़ङ्‌हाॽग खे़ने़ॽ के़मिक्‌वा नु मे़रिङ् थक्‍मारे़ लागिरक् मे़बोङ्॥ हे़क्‍क्‍याङ् यरिक्‍तङ्‌बा के़मनाहाॽ थाङ्‌बे़न् मे़वे़न्‍नाङ् मे़वाॽइल्‍ले़सा मे़सिरो॥

३४ “कन् के़रे़क्‍ले़न् मिक्‍सेःङ्‌ग खे़ने़ॽ ने़प्‍फु के़स्‍साहाॽओ ताप्‍फे़ःम्‍बा पोङ्‌बा के़निसुॽ॥ खुन्‍छिॽ ने़प्‍माङ् थिक्‍याःन्‍ले़ सिसिरो॥

३५ आङ्‌गाॽ आबाङे खे़ने़ॽ के़लागि लत्‍छा नसानिबा निङ्‌वाॽफुसाम्‍बाधिक् फोःक्‍खुङ्, खे़ल्‍ले़ आङ्‌गाॽ आनिङ्‌वाॽ नु आयाम्‍साम्‍मो इःत्‍तुङ्‌बा हे़क्‍केए चोगुॽ॥ आङ्‌गाॽ खे़ल्‍ले़ कुधाःक्‍हाॽ आभे़ल्‍ले़साङ् के़वाॽबा चोगुङ्‌सिङ्, हे़क्‍क्‍याङ् खे़ल्‍ले़ आङ्‌गाॽ सेगुङ्‌बा हाङ्‌ङिल्‍ले़ कुदगि सदादिङ् माङ्‌से़वा चोगुरो॥

३६ हे़क्‍क्‍याङ् खे़ने़ॽ के़हिम्‍सयङ्‌ङो के़हिङ्‌बा के़याःक्‍पा के़रे़क्‍ले़ खुने़ॽ कुदगि मे़बेःक्‍काङ् थुङ्‌बोहबत् मे़भन्‍छिङ्‌ॽ खे़ब्‍याङ् युप्‍पा याङ्इत्‍छेॽ थिक् नु चबे़ःत्‍छिक् कुजाजि पिराङ्‌ङे़ॽना लॽरिक् पेलि मे़भाक्‍तुॽ, ‘आङ्‌गाॽआङ् निङ्‌वाॽफुसाम्‍बा याःम्‍बक् चोःक्‍मा लक्‍को आयाक्‍ते़ॽना, हे़क्‍केःल्‍लॽरिक् आङ्‌गाॽ आलागि चामा थुङ्‌मा कुजा कत्‍तुङ्‌ल॥’”

यहवे दाङ्‌बान् सामुए़लरो ओसेःन्‍धाक्‍सिङ्‌बा

३

आल्‍ल एलिःल्‍ले़ कुयुक्‍को सामुए़लरे़ यहवे दाङ्‌बाल्‍ले़ कुदगि माङ्‌से़वा चोगुर वये़॥ खे़न् ये़म्‍मो यहवे दाङ्‌बाल्‍ले़ कुबाःन्‍जाःक्‍किन् चाॽरिक् खे़म्‍मे़दे़त्‍ते़न्, हे़क्‍क्‍याङ् खुने़ॽ ताॽदिगे़न् सुफोहाॽआङ् मनाहाॽ यरिक् ओसेःन्‍मे़धाक्‍तुसिन्॥

२ थिक्‍ले़ङ् से़न्‍दिक् एलिन् आबाङे कुयुक्‍नाओ ने़सिङ्‌ङाङ् ने़स्‍से़॥ खुने़ॽ काप्‍पोबा तुम्‍से़आङ् कुमिक्‍हाॽ थःम्‍धःम्‍बा पोःक्‍खे़ पेआङ् वये़, हे़क्‍क्‍याङ् नुरिक् खानिमा मे़सुक्‍तुन्‍नाङ् वये़॥

३ हे़क्‍क्‍याङ् सामुए़ले़न् निङ्‌वाॽफुमाङ्‌ङिल्‍ले़ कुसन्‍दोक् के़युङ्‌बा यहवे दाङ्‌बाल्‍ले़ कुहिम्‍मो इप्‍से़आङ् ने़स्‍से़॥ खे़ॽयो निङ्‌वाॽफुमाङ्‌ङिल्‍ले़ कुसेमिन् मे़न्‍छे़त्‍ते युङे़॥

४ हे़क्‍क्‍याङ् यहवे दाङ्‌बाल्‍ले़ सामुए़ले़न् “सामुए़लए, सामुए़लए” मे़त्‍तुर उःत्‍तु॥ हे़क्‍क्‍याङ् सामुए़लरे़ “है, आङ्‌गाॽ कप्‍मो वाॽआरो” मे़त्‍तु॥

५ हे़क्‍क्‍याङ् खुने़ॽ पोगे़आङ् लोःक्‍ते़र पेआङ् एलिन् मे़त्‍तु, “खे़ने़ॽ के़उःत्‍ताङ्‌बाबि? आङ्‌गाॽ कप्‍मोए वाॽआरो॥” कर एलिःल्‍ले़ नोगप् पिरु, “आँहाॽ, आङ्‌गाॽग खे़ने़ॽ मे़उःत्‍ने़ल्‍लो॥ पेगे़ॽआङ् इप्‍से़ॽ॥” खे़ब्‍याङ् सामुए़ले़न् नुःक्‍खे़ पेआङ् इप्‍से़॥

६ यहवे दाङ्‌बाल्‍ले़ याम्‍मो सामुए़ले़न् “सामुए़लए” मे़त्‍तुर उःत्‍तु॥ हे़क्‍क्‍याङ् सामुए़ले़न् मुत्‍थ्रिक् पोगे़बेआङ् एलिन् मे़त्‍तु, “खे़ने़ॽ के़उःत्‍ताङ्‌बाबि? आङ्‌गाॽ कप्‍मोए वाॽआरो॥” कर एलिःल्‍ले़ मे़त्‍तु, “आस्‍साए, आङ्‌गाॽ उःत्‍ने़बा मे़ःन्‍लो॥ पेगे़ॽआङ् इप्‍से़ॽओ॥”

७ आल्‍ल सामुए़लरे़ यहवे दाङ्‌बे़न् कुसिङ् मे़न्‍निःत्‍ते वये़॥ यहवे दाङ्‌बे़ल्‍ले़ कुबाःन्‍जाक्‍किन् कम्‍भ थारिक् सामुए़लरो ओसेःन्‍धाङ् मे़म्‍बोङ्‌ङे वये़॥

८ यहवे दाङ्‌बाल्‍ले़ सामुए़ले़न् सुम्‍ले़ङ् उःत्‍तु, सामुए़ले़न् पोगे़आङ् एलिरे़ॽओ पे हे़क्‍क्‍याङ् मे़त्‍तु, “खे़ने़ॽ के़उःत्‍ताङ्‌बाबि? आङ्‌गाॽ कप्‍मोए वाॽआरो॥” हे़क्‍केःल्‍ले़ यहवे दाङ्‌बे़ल्‍ले़नि कन् हिन्‍जाॽइन् उःत्‍तुबारे़छ फाआङ् एलिरे़ कुसिङ्‌निःत्‍तु॥

९ खे़ल्‍ले़ चोगुल्‍ले़ एलिरे़ सामुए़ले़न् मे़त्‍तु, “पेगे़ॽआङ् ने़स्‍से़ॽ, हे़क्‍क्‍याङ् खुने़ॽ याम्‍मो के़उःत्‍ने़भग्र अक्‍के मे़त्‍ते़ॽ, ‘यहवे दाङ्‌बाए, पारे़ॽओ थेआङ्‌भे़ल्‍ले़ आङ्‌गाॽ के़से़वारोबाल्‍ले़ खे़प्‍सुङ्‌ल पत्‍तारो॥’” खे़ल्‍ले़ चोगुल्‍ले़ सामुए़ले़न् कुयुक्‍नाओ नुःक्‍खे़ पेआङ् ने़सिङ्‌ङाङ् ने़स्‍से़॥

१० खे़ब्‍याङ् यहवे दाङ्‌बे़न् खे़प्‍मो त्‍ये़आङ् ये़म्‍सिङ्, हे़क्‍क्‍याङ् आन्‍देःन् उःत्‍तुबा हे़क्‍केए “सामुए़लए! सामुए़लए!” लॽरिक् उःत्‍तु॥ हे़क्‍क्‍याङ् सामुए़लरे़ मे़त्‍तु, “पारे़ॽओ, थेआङ्‌भे़ल्‍ले़ आङ्‌गाॽ के़से़वारोबाल्‍ले़ खे़प्‍सुङ्‌ल पत्‍तारो॥”

११ हे़क्‍क्‍याङ् यहवे दाङ्‌बाल्‍ले़ सामुए़ले़न् मे़त्‍तु, “ओमे़त्‍ते़ॽ, आङ्‌गाॽ इस्राइलओ कुभा याःम्‍बक्‍हाॽ चोगुङ्‌ल पत्‍तारो, हे़क्‍क्‍याङ् खे़न् के़घे़म्‍बा के़रे़क्‍ले़ खुनिॽ ने़घोॽ फिङ्‌लो॥

१२ खे़न् ये़म्‍मिन् ताःल्‍ले़ एलिन् नु कुहिम्‍सयङ्‌ङोबा मनाहाॽरे़ खुनिॽ तक्‍ले़ङ्‌वाओ आङ्‌गाॽ पाःत्‍तुङ्‌बा के़रे़क् पाःन्‍हाॽ कुहेःक्‍सिङ्‌माआङ्‌धो कुनुप्‍मा थारिक् के़त्‍तुङ्‌लो॥

१३ आङ्‌गाॽ खे़ल्‍ले़ कुहिम्‍सयङ्‌हाॽ सदादिङ् खुम्‍दिङ् पिरुङ्‌सिङ् फाॽआङ् खे़न् मे़त्‍तुङ्‌ङाङ् वये़, थेआङ्‌भे़ल्‍ले़ खुने़ॽ कुस्‍साहाॽरे़ चोगुसिबा सिक्‍के़ले़ःङ्‌बा लायो लासोःत्‍हाॽ खुने़ॽ कुसिङ् निःत्‍तुआङ् वये़॥ हे़क्‍केसाङ् कुस्‍साहाॽ लायो चोःक्‍मा याःम्‍बक्‍लाम् मे़धेःक्‍तुसिन्॥

१४ खे़ल्‍ले़ चोगुल्‍ले़ एलिन् नु खुने़ॽ कुस्‍साहाॽरे़ चोगे़छुबा लायोहाॽरे़ तक्‍ले़ङ्‌वाओ आङ्‌गाॽ माङ्‌हे़क्‍सिङ्‌ङाआङ् वाॽआ, ‘एलिरे़ कुहिम्‍सयङ् नु कुस्‍साहाॽरे़ खुन्‍छिॽ लायोहाॽ सिदुङ्‌जभा इग्र ले़त्‍तिःल्‍ले़ आभे़ल्‍ले़आङ् ले़प्‍मि मे़बोङ्‌ने़न्॥’”

१५ सामुए़ले़न् तानाम् खाओःत्‍ते़ थारिक्‍के हाबा इप्‍से़आङ् ने़स्‍से़॥ हे़क्‍क्‍याङ् पोगे़आङ् यहवे दाङ्‌बाल्‍ले़ कुहिम्‍मोबा लाम्‍धेःप्‍पाहाॽ हन्‍दु॥ खुने़ॽ निसुबा सुफोन् एलिन् मे़प्‍मा किसे़॥

१६ कर एलिःल्‍ले़ सामुए़ले़न् “आस्‍सा सामुए़लए” मे़त्‍तुआङ् उःत्‍तु॥ सामुए़लरे़ मे़त्‍तु, “है, आङ्‌गाॽ कप्‍मोए वाॽआरो॥”

१७ हे़क्‍क्‍याङ् एलिःल्‍ले़ सेःन्‍दोसु, “यहवे दाङ्‌बाल्‍ले़ खे़ने़ॽ थे के़मे़त्‍ते़? के़रे़क् पाःन्‍हाॽ मे़म्‍माॽए मे़त्‍ताङ्‌ङेॽ॥ खुने़ॽ के़मे़त्‍ते़बा के़रे़क् पाःन्‍हाॽओ लत्‍छारक् के़माॽरुसाङ् निङ्‌वाॽफुमाङ्‌ङिल्‍ले़ खे़ने़ॽ साॽरिक् के़साक्‍पा के़जाःत्‍लरो॥”

१८ खे़ल्‍ले़ चोगुल्‍ले़ सामुए़लरे़ निसुबा के़रे़क् सुफोहाॽ लत्‍छाआङ् मे़म्‍माॽए एलिन् मे़त्‍तु॥ हे़क्‍क्‍याङ् एलिःल्‍ले़ पाःत्‍तु, “खुने़ॽग यहवे दाङ्‌बान्‍लो, खुने़ॽ ओमे़त्‍तुल्‍ले़ नुबा के़धाःप्‍पा पाःन्‍हाॽ कुनिङ्‌वाॽ हे़क्‍केए चोगुररो॥”

१९ हे़क्‍क्‍याङ् सामुए़ले़न् पोरे़र थाङ्‌बे़न् के़रे़र पे, यहवे दाङ्‌बान् खुने़ॽनु वये़, खे़ब्‍याङ् सामुए़लरे़ पाःत्‍तुबा के़रे़क् पाःन्‍हाॽ से़क्‍खा के़रे़रो॥

२० हे़क्‍क्‍याङ् दान लाजेॽआङ् कत्‍ना बेरसेबा थारिक्‍पा के़रे़क् इस्राइलिहाॽरे़ सामुए़ले़न् यहवे दाङ्‌बाल्‍ले़ कुमाङ्‌निङ्‌वाॽपान् के़बाःप्‍पारछ फाॽआङ् कुसिङ् मे़निःत्‍तु॥

२१ यहवे दाङ्‌बे़न् सिलोओ ओसेःन्‍दाङ् चोःक्‍सिङ्‌ल वये़, हे़क्‍क्‍याङ् खे़प्‍मो खुने़ॽ कुबाःन्‍जाःक्‍लाम् सामुए़लरे़ओआङ् आबाङे ओसेःन्‍दाङ् चोःक्‍सिङ्‌लो॥

पलिस्‍तिहाॽरे़ सन्‍दोःक्‍किन् हुक्‍काप् मे़मे़त्‍छिङ्‌बा

४

हे़क्‍क्‍याङ् सामुए़लरे़ कुबाःन्‍जाक्‍किन् इस्राइल लाजेॽ के़रे़क् पिसाङ् से़रे़॥ आल्‍ल खे़न् ये़म्‍मो इस्राइलिहाॽ पलिस्‍तिहाॽनु थङ् चोःक्‍से़ तगि मे़बोरे़॥ इस्राइलिहाॽरे़ ए़बेन-एजर मे़प्‍मनाबादे़न्‍नो साःङ्‌गाहिम् मे़घिङ्‌घुआङ् मे़युङ्‌सिङ् हे़क्‍क्‍याङ् पलिस्‍तिहाॽरे़ अपेक मे़प्‍मनाबादे़न्‍नो तुरायक् मे़घिङ्‌घुआङ् मे़युङ्‌सिङ्॥

२ पलिस्‍तिहाॽरे़ इस्राइलिहाॽ चिभत् मे़भत्‍तुसि, हे़क्‍क्‍याङ् इस्राइलिहाॽ मे़नाःन्‍दुसि, हे़क्‍क्‍याङ् खे़ङ्‌हाॽरे़ इस्राइलिहाॽरे़ खुनिॽ मनाहाॽ हे़न्‍छिङ् लिसि यारिक् थङ्‌ङो हदॽ मे़से़रूसि॥

३ हे़क्‍क्‍याङ् इस्राइलबा थक्‍सुबाहाॽ यक्‍को मे़नुःक्‍खे़ मे़द्‌ये़आङ् इस्राइलबा साम्‌योसिक्‍साम्‍बाहाॽरे़ मे़बाःत्‍तु, “आइन् आनिॽ थेआङ् यहवे दाङ्‌बे़ल्‍ले़ पलिस्‍तिहाॽलाम् हारिआद्‌ये़र आयाःन्‍दे़बाबे? आनिॽ यहवे दाङ्‌बे़ल्‍ले़ कुसन्‍दोःक्‍किन् सिलोओलाम् थाक्‍तुम्, खे़न् आनिॽलुम्‍मोए वाॽर हे़क्‍क्‍याङ् आनिॽ निङ्‌मिहाॽरे़ खुन्‍छिॽ हुक्‍कोलाम् आसे़ःप्‍ल॥”

४ खे़ल्‍ले़ चोगुल्‍ले़ खे़ङ्‌हाॽरे़ सिलोओ मनाहाॽ मे़बाङ्‌घुसि, हे़क्‍क्‍याङ् करुब मे़प्‍मनाबा माङ्‌लाइङ्‌बाहाॽरे़ खुन्‍छिॽ लुम्‍मो के़युङ्‌बा मुक्‍साम्‍दाङ्‌बा यहवे दाङ्‌बाल्‍ले़ कुमाङ्‌हुप् सन्‍दोःक्‍किन् खे़ङ्‌हाॽरे़ मे़धाक्‍तु॥ खे़ॽयो एलिरे़ कुस्‍सा ने़प्‍फु, होप्‍निःन् नु पिन्‍हासे़न् माङ्‌हुप् सन्‍दोःक्‍किल्‍ले़ कुबेसाङ् वये़सि॥

५ यहवे दाङ्‌बाल्‍ले़ कुमाङ्‌हुप् सन्‍दोःक्‍किन् तुरायक्‍को मे़दारु, हे़क्‍केःल्‍ले़ के़रे़क् इस्राइलिहाॽ खाम्‍बेःक्‍मे़न्‍ने यक्‍खे़र यम्‍बा इक्‍लाओ मे़अःक्‍ते़॥

६ पलिस्‍तिहाॽरे़ खे़न् इक्‍लान् मे़घे़प्‍सुआङ् सेःन्‍मे़दोसिङ्, “हिब्रुहाॽरे़ खुन्‍छिॽ तुरायक्‍को खे़न् यम्‍बा इक्‍लान् थेबे?” यहवे दाङ्‌बे़ल्‍ले़ कुसन्‍दोःक्‍किन् यक्‍को के़रे़आङ् युङ् के़लॽबा पलिस्‍तिहाॽरे़ निङ्‌वाॽ मे़घोसु॥

७ हे़क्‍केःल्‍ले़ खे़ङ्‌हाॽ मे़गिसे़र मे़बाःत्‍तु, “माङ्‌ङिन् तुरायक्‍को त्‍ये़रत्‍छ॥ चिःत्‍ताङ्‌लक् स्‍ये़रो! आनिॽग आमे़क्‍पा पोःक्‍खे़रो, अक्‍तङ्‌बाग तगि आप्‍फाल्‍ले़आङ् मे़म्‍बोङ्‌ङे वये़॥

८ कन् मुक्‍साम्‍दाङ्‌बा माङ्‌हाॽरे़ खुनिॽ मुक्‍साम्‍लाम् आनिॽ हाःत्‍ले़ ताङ्‌से़ःप्‍मा आसुक्‍पाबे? हाबा कन् माङ्‌हाॽरे़ए मुरे़ःक् खारे़ःक्‍पा ये़ःङ्‌घादे़न्‍नो मिस्रिहाॽ परिक् परिक्‍पा तुक्‍मा लाःक्‍मालाम् मे़मे़क्‍खुसिआङ् वये़॥

९ पलिस्‍तिसे, हाङ्‌हाङ् लॽरे़म्‍मे़ॽ, ये़म्‍बित्‍छा हे़क्‍के याःम्‍बक् चोगे़म्‍मे़ॽ, मेःन्‍ने़भाग्र खे़ङ्‌हाॽ खिनिॽ योःक्‍पा मे़वये़बा कुइसिःक् खे़न् हिब्रुहाॽरे़ खुन्‍छिॽ योक् के़बोःक्‍खिरो॥ के़धुम्‍बा ये़म्‍बित्‍छा हे़क्‍के थङ् चोगे़म्‍मे़ॽ॥”

१० खे़ल्‍ले़ चोगुल्‍ले़ पलिस्‍तिहाॽरे़ थङ् मे़जोगु, हे़क्‍क्‍याङ् इस्राइलिहाॽ हारिमे़द्‌ये़आङ् खुन्‍छिॽ तुरायक् ले़प्‍माङ् मे़घे़त्‍छिङ् मे़बे॥ कम्‍भलॽरिक् इस्राइलिहाॽ साॽरिक् कुजाभे़रे़र हारिमे़द्‌ये़, हे़क्‍क्‍याङ् सुम्‍बोङ् हे़न्‍छिङ् यारिक् खाम्‍बाङ्‌ङो के़धक्‍पा खुन्‍छिॽ थक्‍सुबाहाॽ मे़स्‍ये़॥

११ निङ्‌वाॽफुमाङ्‌ङिल्‍ले़ कुमाङ्‌हुप् कुसन्‍दोःक्‍किन् हुक्‍काप् मे़मे़त्‍छिङ्, हे़क्‍क्‍याङ् एलिरे़ कुस्‍सा, होःप्‍निःन् नु पिन्‍हासे़न् ने़प्‍माङ् मे़स्‍ये़रुसिरो॥

एलिरे़ कुसिमे़न्

१२ हाबा खे़न् ये़न्‍नो बिन्‍यामिन थाःक्‍कोबा मनाधिक् थङ्‌लाम्‍बा सिलोओ खे़त्‍छिङ्‌ङाङ् त्‍ये़, खे़ल्‍ले़ कुदेःत्‍हाॽ ते़रे़क् ते़रे़क् ते़ःक्‍खे़आङ् कुधे़गेःक्‍पो खाम्‍हिःक्‍सोरि पत्‍छे़॥

१३ खे़न् के़रे़द्‌ये़ःल्‍ले़ एलिन् लाम्‍मिल्‍ले़ कुबेसाङ् कुयुङ्‌मादे़न्‍नो युङ्‌सिङ्‌ङाङ् ओमनु युङे़, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुसन्‍दोःक्‍किल्‍ले़ चोगुल्‍ले़ खुने़ॽ साॽरिक् किसे़आङ् वये़॥ खे़न् मनाःल्‍ले़ इङ्‌घङ्‌ङिन् तारुआङ् ये़क्‌यक् सिगाङ् लासे़, हे़क्‍क्‍याङ् पोःक्‍खे़बा के़रे़क् पाःन्‍हाॽ मनाहाॽ चे़क्‍तुसि हे़क्‍केःल्‍ले़ ये़क्‌यक्‍कोबा के़रे़क् मनाहाॽ मे़हाबे़ मे़भिःक्‍ते़॥

१४ एलिरे़ खे़न् हाःम्‍लाक्‌वा पोगे़बान् खे़प्‍सुआङ् पाःत्‍तु, “कन् हयङ् किल्‍लिङ्‌ङिन् थेबे?” खे़न् मनान् हाराहारा एलिरे़ॽओ पे॥

१५ खे़न् ये़म्‍मो एलिन् फाङ्‌बोङ्‌ङाङ् ये़त्‍छि तङ्‌बेॽ के़रे़आङ् वये़, मिक् निमाआङ् मे़न्‍छुक्‍मनाबा पोःक्‍खे़आङ् वये़॥

१६ हे़क्‍क्‍याङ् खे़न् मनाःल्‍ले़ एलिन् मे़त्‍तु, “आङ्‌गाॽ थङ्‌लाम्‍बा खारक् के़राङ् त्‍याङ्‌बारो॥ आइन्‍छा आङ्‌गाॽ थङ्‌लाम्‍बा खे़त्‍छिङ्‌ङाङ्‌ङाङ् त्‍याङ्‌बारो॥” एलिरे़ सेःन्‍दोसु, “आस्‍साए, थे पोःक्‍खे़बे?”

१७ खे़न् इङ्‌घङ् के़दाःप्‍पा मनाःल्‍ले़ मे़त्‍तु, “इस्राइलिहाॽ पलिस्‍तिहाॽलाम् पुबेलाप्‍सा मे़घे़त्‍छिङ् मे़बे॥ इस्राइलि थक्‍सुबाहाॽ यरिक् मे़मे़गे़॥ आदाङ्‌बारे़ के़स्‍सा, होप्‍निःन् नु पिन्‍हासे़न् ने़प्‍फाङ् मे़स्‍ये़रुसि, हे़क्‍क्‍याङ् निङ्‌वाॽफुमाङ्‌ङिल्‍ले़ कुसन्‍दोःक्‍किन्‍नाङ् याप्‍मि मे़नाप्‍ते़ मे़देॽरे़॥”

१८ निङ्‌वाॽफुमाङ्‌ङिल्‍ले़ कुसन्‍दोःक्‍किल्‍ले़ कुयाःम्‍बेॽओ खे़प्‍सुनामे़ःन्‍ने लाम्‍धेःप्‍पाल्‍ले़ कुबेसाङ्‌बा कुयुङ्‌मादे़न्‍नोलाम् एलिन् एगाङ् ले़प्‍माङ् चिल्‍ले़क् ले़क्‍खे़ध्‍ये़, हे़क्‍क्‍याङ् कुनिःङ्‌मे़न् चे़गे़आङ् स्‍ये़, थेआङ्‌भे़ल्‍ले़ खुने़ॽ काप्‍पोबा नु कुधक् के़लिःप्‍पा मना वये़॥ खुने़ॽ तङ्‌बेॽ लिबोङ् थारिक् इस्राइलबा खासे़न्‍दाङ्‌बा याःम्‍बक् चोगुआङ् वये़॥

पिन्‍हासरे़ कुमेःत्‍तिन् स्‍ये़बा

१९ एलिःल्‍ले़ कुम्‍बाङ्‌लि, पिन्‍हासरे़ कुमेःत्‍तिन् मे़न्‍छुक्‍मा वये़, हे़क्‍क्‍याङ् अङे़ःक्‌वा कप्‍मा ये़म् त्‍ये़जुरे़आङ् वये़॥ खे़ल्‍ले़ निङ्‌वाॽफुमाङ्‌ङिल्‍ले़ कुसन्‍दोःक्‍किन् मनाहाॽ हुक्‍काप् मे़मे़त्‍छिङ् के़लॽबा नु कुन्‍नोःप्‍पान् हे़क्‍क्‍याङ् कुये़म्‍बाःन् स्‍ये़बा निङ्‌वाॽ खोसु, हाबा खे़न् ये़म्‍मो सागप्‍मा तुङ्‌ङिल्‍ले़ तरुआङ् खे़ल्‍ले़ सागत्‍तु॥

२० खे़न् सागप्‍मा तुङ्‌ङिल्‍ले़ खा सिमा इःत्‍तेल्‍ले़ कुगम्‍ब्राङ् के़मे़प्‍माहाॽरे़ खुने़ॽ मे़मे़त्‍तु, “हाङ्‌हाङ् लॽरे़, खे़ने़ॽ ये़म्‍बित्‍छाॽसाधिक् के़गत्‍तुआङ् वाॽ॥” कर खे़ङ्‌हाॽरे़ मे़मे़त्‍तुबा पाःन्‍निन् मे़नुःक्‍तुन्, खे़ल्‍ले़ कुनिङ्‌वाॽओए मे़युक्‍खुन्॥

२१ हे़क्‍क्‍याङ् खे़ल्‍ले़ कुस्‍साःल्‍ले़ कुमिङ् इकाबोद युक्‍खु, हे़क्‍क्‍याङ् पाःत्‍तु, “इस्राइललाम्‍बा मिमिदिङ्‌ङिन् मये़,” थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुसन्‍दोःक्‍किन् वेॽ मनारे़ खुनिॽ हुक्‍को थ्‍ये़आङ् वये़, हे़क्‍क्‍याङ् कुन्‍नोःप्‍पे़न् नु कुये़म्‍बाःन् स्‍ये़सिआङ् होःप्‍ते़छि॥

२२ खुने़ॽ लॽरे़ “इस्राइललाम्‍बा मिमिदिङ् मये़, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुसन्‍दोःक्‍किन् याप्‍मि मे़नाप्‍ते़ मे़देॽरे़आङ् वाॽरो॥”

माङ्‌हुप् सन्‍दोःक्‍किन् पलिस्‍तिहाॽरे़ मे़गत्‍तु

५

पलिस्‍तिहाॽरे़ निङ्‌वाॽफुमाङ्‌ङिल्‍ले़ कुसन्‍दोःक्‍किन् हुक्‍काप् मे़मे़त्‍छिङ्‌ङाङ् ए़बेन्-एजरलाम्‍बा खे़ङ्‌हाॽरे़ असदोद पाङ्‌जुम्‍मो मे़देॽरु॥

२ हे़क्‍क्‍याङ् खे़ङ्‌हाॽरे़ सन्‍दोःक्‍किन् मे़बक्‍खु मे़देॽरुआङ् दागोन माङ् के़युङ्‌बा माङ्‌हिम्‍मो मे़दारु, हे़क्‍क्‍याङ् दागोने़ल्‍ले़ए कुबेसाङ् मे़युक्‍खु॥

३ कुदाःन्‍दिक्‍स्‍मा तानाम् अस्‍दोदबा मनाहाॽ मे़बोगे़आङ् ओमे़मे़त्‍तुल्‍ले़ यहवे दाङ्‌बाल्‍ले़ कुसन्‍दोःक्‍किल्‍ले़ कुदगि दागोने़न् चोःन्‍दे़आङ् साम्‍बोःन् हबत्‍छा फन्‍छिङ्‌ङाङ् पत्‍छे़बा मे़निसु॥ हे़क्‍क्‍याङ् खे़ङ्‌हाॽरे़ खे़न् दागोने़न् मे़बक्‍खुआङ् याम्‍मो कुयुङ्‌मादे़न्‍नोए मे़युक्‍खु॥

४ कर कुदाःन्‍दिक्‍मा तानाम् खे़ङ्‌हाॽ मे़बोगे़आङ् ओमे़मे़त्‍तुल्‍ले़ यहवे दाङ्‌बाल्‍ले़ कुसन्‍दोःक् तगिबा कुलाङ्‌जक्‍पो साम्‍बोःन् हबत् चोःन्‍दे़आङ् ने़स्‍से़बा मे़निसु, हे़क्‍क्‍याङ् खे़न् दागोने़ल्‍ले़ कुधे़गेःक्‍किन् नु कुहुक्‍हाॽ फुत्‍चिक् वजिक् पुन्‍दे़ स्‍याक् वयाक् पुॽरे़आङ् लाम्‍धेःप्‍पाल्‍ले़ कुयाओ ने़स्‍से़गरे़, दागोने़ल्‍ले़ कुधक्‍किन्‍लक् हाबा युङे़ज्‍ये़॥

५ खे़ल्‍ले़ चोगुल्‍ले़ खे़न् ये़म्‍माङ्‌धो आल्‍लो थारिक्‍साङ् दागोने़ल्‍ले़ कुयक्‌याबाहाॽ नु वेॽ पलिस्‍तिहाॽ अस्‍दोदबा दागोन माङ्‌हिम् सिगाङ् मे़लाःत्‍तिल्‍ले़ खे़न् दागोने़न् मे़ने़स्‍सुबा ते़न्‍निन् मे़न्‍दोॽए मे़लात्॥

६ हे़क्‍क्‍याङ् यहवे दाङ्‌बाल्‍ले़ अस्‍दोद पाङ्‌जुम्‍मो नु खे़ल्‍ले़ कुबेसाङ्‌बा पाङ्‌भेॽबा मनाहाॽ सम्‍धाङ् किप्‍मा के़घुबा फक्‌वाले़ःङ्‌वा के़लःम्‍बा याङ्‌घेःक् चोगुआङ् खे़ङ्‌हाॽरे़ खुनिॽ सम्‍धाङ् माङ्‌दुक्‍मा तारु॥a

७ खे़न् मनाहाॽरे़ थे पोःक्‍खे़ के़लॽबा निङ्‌वाॽ मे़घोसुआङ् खे़ङ्‌हाॽरे़ मे़बाःत्‍तु “इस्राइलबा निङ्‌वाॽफुमाङ्‌ङिल्‍ले़ कुसन्‍दोःक्‍किन् आनिॽ कप्‍मो सप्‍फाधिक्‍काङ् युङ्‌मा मे़नुॽने़न्! थेआङ्‌भे़ल्‍ले़ खुने़ॽग आनिॽ तक्‍ले़ङ्‌वाओ वाॽ! दागोन माङ्‌ङिन्‍नु सोरिक् आनिॽ के़रे़क् आमे़क्‍लो॥”

८ खे़ल्‍ले़ चोगुल्‍ले़ खे़ङ्‌हाॽरे़ पलिस्‍तिहाॽरे़ खुनिॽ के़रे़क् युक्‍साबाहाॽ मे़उःत्‍तुसि॥ हे़क्‍क्‍याङ् खे़ङ्‌हाॽ मे़मे़त्‍तुसि, “कन् इस्राइलबा निङ्‌वाॽफुमाङ्‌ङिल्‍ले़ कुसन्‍दोःक्‍किन् आनिगे थे चोगुम्‍बे़बाबे?” हे़क्‍क्‍याङ् युक्‍साबाहाॽरे़ मे़मे़त्‍तुसि, “इस्राइलबा निङ्‌वाॽफुमाङ्‌ङिल्‍ले़ कुसन्‍दोःक्‍किन् गातबा पाङ्‌जुम्‍मो मे़समे़धर॥” हे़क्‍केलॽरिक् खे़ङ्‌हाॽरे़ इस्राइलबा निङ्‌वाॽफुमाङ्‌ङिल्‍ले़ कुसन्‍दोःक्‍किन् मे़जत्‍तु मे़देॽरु॥

९ कर सन्‍दोःक्‍किन् गातओ के़रे़नुमे़ःन्‍ने खे़प्‍मोबा चुक्‍पा यम्‍बा के़रे़क् मनाहाॽ यहवे दाङ्‌बाल्‍ले़ किप्‍मा के़घुबा फक्‌वाले़ःङ्‌वा मे़लःन्‍दे़र याःन्‍दुसिआङ् तुक्‍खे चाःप्‍मा हेःक्‍तुसि॥ हे़क्‍क्‍याङ् खे़न् पाङ्‌जुम्‍मो साॽरिक् किमा यङ्‌मा पोःक्‍खे़॥

१० खे़ल्‍ले़ चोगुल्‍ले़ खे़म्‍मोलाम् खे़ङ्‌हाॽरे़ निङ्‌वाॽफुमाङ्‌ङिल्‍ले़ कुसन्‍दोःक्‍किन् एक्रोन् पाङ्‌जुम्‍मो मे़समे़ध॥ कर निङ्‌वाॽफुमाङ्‌ङिल्‍ले़ कुसन्‍दोःक्‍किन् खे़ॽयो मे़गे़त्‍तुबा मे़निसुनेमे़ःन्‍ने एक्रोन्‍बा मनाहाॽ मे़अःक्‍ते़र मे़बाःत्‍तु, “खे़ङ्‌हाॽरे़ग इस्राइलबा निङ्‌वाॽफुमाङ्‌ङिल्‍ले़ कुसन्‍दोःक्‍किन् आनिॽ नु आनिॽ हिम्‍सयङ्‌हाॽ से़त्‍छे़ कप्‍मो मे़भे़त्‍तुआङ् वाॽरो॥”

११ खे़ल्‍ले़ चोगुल्‍ले़ एक्रोनबा मनाहाॽरे़ पलिस्‍ति युक्‍साबाहाॽ मे़उःत्‍तुसिआङ् मे़मे़त्‍तुसि, हे़क्‍क्‍याङ् खे़ङ्‌हाॽ मे़मे़त्‍तुसि, “इस्राइलबा निङ्‌वाॽफुमाङ्‌ङिल्‍ले़ कुसन्‍दोःक्‍किन् याङ्‌ना आबाङे कुयुक्‍नाओ नुःक्‍ते़म्‍देसे़म्‍मे़ॽओ॥ मेःन्‍ने़फग्र कल्‍ले़ आनिगे के़रे़क् स्‍ये़रिगे़रो॥” सिमे़न् नु तुक्‍मा लाःक्‍मान् पाङ्‌जुम्‍मो के़रे़क् पोगे़आङ् ने़स्‍से़, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुहुक्‍किन् खे़न् पाङ्‌जुम्‍मिल्‍ले़ कुदक्‍ले़ङ्‌वाओ पोगे़आङ् वये़रो॥

१२ मे़न्‍छिए के़वाॽबाहाॽ किप्‍मा के़घुबा फक्‌वाले़ःङ्‌वा लःम्‍माल्‍ले़ तुक्‍खे चाःत्‍तुसि॥ हे़क्‍क्‍याङ् खे़प्‍मोबा हाःप्‍मा फिःक्‍मे़न् साङ्‌ग्राम्‍पेदाङ् थारिक् के़रे़रो॥

a 

५:६ ग्रिक (LXX) नु ल्‍यातिन भल्‍गेत (Vulgate) ओ कन् मे़योॽरुआङ् पत्– “हे़क्‍क्‍याङ् खे़ङ्‌हाॽरे़ खुन्‍छिॽ लाजेॽ खाराक् सुबाहाॽ मे़से़रे़, हे़क्‍क्‍याङ् खुन्‍छिॽ ये़क्‌यक् खाराक् मे़क्‍मा नु सिमा त्‍ये़॥”

पलिस्‍तिहाॽरे़ माङ्‌हुप् सन्‍दोःक्‍किन् मे़नुःक्‍तुबा

६

यहवे दाङ्‌बाल्‍ले़ कुमाङ्‌हुप् कुसन्‍दोःक्‍किन् पलिस्‍तिहाॽरे़ खुनिॽ ते़ङ्‌गप्‍पो युङे़बा नुसि ला थारिक् के़रे़आङ् वये़॥

२ हे़क्‍क्‍याङ् पलिस्‍तिहाॽरे़ निङ्‌वाॽफुसाम्‍बाहाॽ नु खागे़इक्‍पाहाॽ मे़उःत्‍तुसिआङ् खे़ङ्‌हाॽ से़ःन्‍मे़लाप्‍तुसि, “यहवे दाङ्‌बाल्‍ले़ कुसन्‍दोःक्‍किन् आल्‍ल आनिगे थे चोगुम्‍बे़बाबे? खे़न् तगि युङे़बा कुयुक्‍नादे़न्‍नो आनिगे आक्‍खेआङ् नुःक्‍मादेमाबे? आमे़त्‍ते़ॽओ॥”

३ खे़ङ्‌हाॽरे़ मे़मे़त्‍तुसि, “इस्राइलबा निङ्‌वाॽफुमाङ्‌ङिल्‍ले़ कुसन्‍दोःक्‍किन् खे़निॽ के़नुःक्‍तुम् के़देसुम्‍बाने़ फग्र खे़न्‍निन् हाबा मे़नुःक्‍ताम्‍मिन्‍ने़ॽ॥ कर आप्‍तिक्‍लाम्‌ ले़प्‍मि खोमा सिदुङ्‌जभानु नुःक्‍ताम्‍मे़ॽ॥ हे़क्‍क्‍याङ् खिनिॽ के़वेःत्‍तिआङ् थेआङ्‌नि खुने़ॽ तुक्‍खे चाःत्‍तिगे़बे के़लॽबा पाःन्‍निन् कुसिङ् के़निःत्‍तुम्‍लो॥”

४ पलिस्‍तिहाॽरे़ से़ःन्‍मे़दोसुसि, “आप्‍तिक्‍लाम्‌ ले़प्‍मि खोमा आक्‍तङ्‌बा सिदुङ्‌जभा हाङ्‌मादेमाबे?” खे़ङ्‌हाॽरे़ अक्‍तङ्‌बा नोगप् मे़बिरुसि, “ङासि साम्‍म्‍याङ् लःप्‍ला नु ङासि साम्‍म्‍याङ् सुबाहाॽ पलिस्‍ति युक्‍साबाहाॽरे़ खुनिॽ खानिःत् कुइसिःक् हाङे़म्‍देसे़म्‍मे़ॽ॥ थेआङ्‌भे़ल्‍ले़ आम्‍भा खे़न् तुक्‍माल्‍ले़ खे़निॽ नु खे़निॽ युक्‍साबाहाॽ के़याङ्‌घिआङ् के़वयि॥

५ खिनिॽ थक्‍को के़लःम्‍बा फक्‌वाले़ःङ्‌वा याङ्‌घेःक् हे़क्‍तङ्‌बा ङासि साम्‍म्‍याङ् इःत्‍हाॽ नु पलिस्‍ति लाजेन् थ्‍यःङ् के़जोःक्‍पा सुबा चइःत्‍हाॽ चोगे़म्‍से़ॽ, हे़क्‍क्‍याङ् इस्राइलबा निङ्‌वाॽफुमाङ्‌ङिन् मिङ्‌सो इङ्‌धाङ पिराम्‍मे़ॽ॥ हे़क्‍के के़जोगुम्‍ने़फग्र खुने़ॽ खे़निॽ, खे़निॽ माङ्‌हाॽ नु खे़निॽ लाजेन् खुम्‍दिङ् पिमा ले़रु॥

६ खे़निॽ थेआङ् मिस्रबा हाङ् फारोन् नु खे़न् लाजेॽओबा मनाहाॽ हे़क्‍के खे़निॽ निङ्‌वान् चिःप्‍पाबे? निङ्‌वाॽफुमाङ्‌ङिल्‍ले़ खे़ङ्‌हाॽ साॽरिक् के़साक्‍पा तुक्‍खे चाःत्‍तुसिआङ्‌लक् खे़ङ्‌हाॽरे़ इस्राइलिहाॽ लःम्‍मा पेःक्‍मा मे़भाःक्‍तुसिबा मे़ःम्‍बि?”

७ “आल्‍ल, आप्‍फाल्‍ले़आङ् मे़ङ्‌घे़ःप्‍पे के़वाॽमा नु खारक् के़धाप्‍मा पिप्‍मा ने़त्‍छि हे़क्‍क्‍याङ् कुसङ् पित्‍लाधा थिक् यारिप् चोगाम्‍मे़ॽ॥ हे़क्‍क्‍याङ् खे़न् पिप्‍माहाॽ पित्‍लाधाओ खे़ःप्‍ताम्‍सिम्‍मे़ॽ कर पित्‍साःत्‍हाॽ चैँ से़न्‍दाम्‍सिम्‍मे़ॽआङ् पित्‍थाःङ्‌ङो तेॽराम्‍सिम्‍मे़ॽ॥

८ खे़ब्‍याङ् यहवे दाङ्‌बाल्‍ले़ कुसन्‍दोःक्‍किन् तेॽरे़म्‍मे़ॽआङ् पित्‍लाधा सम्‍धाङ् युक्‍खाम्‍मे़ॽ, हे़क्‍क्‍याङ् थक्‍को के़लःम्‍बा फक्‌वाले़ःङ्‌वा याङ्‌घेःक् हे़क्‍तङ्‌बा ङासि साम्‍म्‍याङ् इःत्‍हाॽ नु साम्‍म्‍याङ् सुबाहाॽ ले़प्‍मि खोमा सिदुङ्‌जभा कुइसिःक् खे़ल्‍ले़ कुबेसाङ्‌बा सन्‍दोःक्‍को युक्‍खाम्‍मे़ॽ॥ हे़क्‍क्‍याङ् खे़न् पिप्‍माहाॽ आत्‍तान् पेःक्‍मा खुन्‍छिॽ सिराॽथाङ् खे़प्‍मोए पित्‍छिररो॥

९ कर खे़ङ्‌हाॽ हाबा ओमे़त्‍ते़म् फत्‍छे़म्‍सिम्‍मे़ॽ॥ खे़ङ्‌हाॽरे़ आनिॽ लाजेॽबा इःन्‍दोन् काःक्‍सुआङ् बेथ-सेमेस ले़प्‍माङ् पित्‍छिने़फग्र आनिॽओ ये़त्‍तुक्‍खे के़दाःप्‍पे़न् यहवे दाङ्‌बान्‍नेरछ फाॽआङ् कुसिङ् आनिःत्‍तुम्॥ हे़क्‍क्‍याङ् खे़ङ्‌हाॽ खे़न् ले़प्‍माङ् मे़बित्‍छिन्‍ने़फग्र खे़न् ये़त्‍तुक्‍खेःन् यहवे दाङ्‌बालाम् त्‍ये़बा मे़ःन्‍लछ, कर आबाङे पोःक्‍खे़बारछ फाॽआङ् आनिॽ कुसिङ् आनिःत्‍तुम्‍लो॥”

१० खे़ल्‍ले़ चोगुल्‍ले़ खे़ङ्‌हाॽरे़ हाबा हे़क्‍केए मे़जोगु॥ खे़ङ्‌हाॽरे़ पिप्‍मा ने़त्‍छि मे़दारुसिआङ् पित्‍लाधाओ मे़घे़ःप्‍तुसि हे़क्‍क्‍याङ् पित्‍सात्‍हाॽग पित्‍थाःङ्‌ङो मे़देॽरुसि॥

११ खे़ब्‍याङ् खे़ङ्‌हाॽरे़ साम्‍म्‍याङ् सुबा नु खुनिॽ थक्‍को के़लःम्‍बा फक्‌वाले़ःङ्‌वा याङ्‌घेःक् हे़क्‍तङ्‌बा ङासि साम्‍म्‍याङ् इःत्‍हाॽ हे़क्‍क्‍याङ् यहवे दाङ्‌बाल्‍ले़ कुसन्‍दोःक्‍किन् पित्‍लाधा सम्‍धाङ् मे़युक्‍खु॥

१२ हे़क्‍क्‍याङ् खे़न् पिप्‍माहाॽ बेथ-सेमेसबा लाम्‍मेलाम् माःङ्‌ङाङ् माःङ् अःक्‍ते़छिर माःक्‍खे़छिर लाम्‍मिन् मे़न्‍ले़त्‍ते़ तोःन्‍दोःन् थाने़सि॥ खे़म्‍ब्‍याङ् पलिस्‍ति युक्‍साबाहाॽरे़ बेथ-सेमेसबा इःन्‍दो थारिक् मे़दिम्‍दु मे़देॽरुसिरो॥

१३ आल्‍ल खे़न् ये़म्‍मो बेथ-सेमेसबा मनाहाॽरे़ खुनिॽ सिहाॽ सेःङ्‌घा ने़ने़बादे़न्‍नो मे़हे़गुर मे़यागे़, हे़क्‍क्‍याङ् खे़ङ्‌हाॽ अक्‍खे थो ओमे़मये़ल्‍ले़ माङ्‌हुप् सन्‍दोःक्‍किन् मे़निसुआङ् पसःत् मे़सःत्‍ते़॥

१४ हे़क्‍क्‍याङ् खे़न् पित्‍लाधान् बेथ-सेमेसबा यहोसुरे़ कुब्‍याङ्‌सिओ के़रे़आङ् यम्‍बा लुङ्‌धिक्‍ले़ कुबेसाङ् ये़म्‍सिङ्॥ हे़क्‍केःल्‍ले़ खे़ङ्‌हाॽरे़ पित्‍लाधा सिङ्‌ङिन् मे़घे़रु हे़क्‍क्‍याङ् पिप्‍माहाॽ मे़से़रुसिआङ् यहवे दाङ्‌बाओ मिधिङ्‌मनादेमनाबा वयागे़न् सिदुङ्‌जभा मे़दोःन्‍दु॥

१५ खे़ब्‍याङ् ले़बिहाॽरे़ यहवे दाङ्‌बाल्‍ले़ कुसन्‍दोःक्‍किन् हे़क्‍क्‍याङ् थक्‍को के़लःम्‍बा फक्‌वाले़ःङ्‌वा याङ्‌घेःक् हे़क्‍तङ्‌बा ङासि साम्‍म्‍याङ् इःत्‍हाॽ नु साम्‍म्‍याङ् सुबा के़याक्‍पा चुक्‍पा सन्‍दोःक्‍किन् मे़लःत्‍तुआङ् यम्‍बा लुङ् सम्‍धाङ् मे़युक्‍खु॥ हे़क्‍क्‍याङ् बेथ-सेमेसबा मनाहाॽरे़ हाबा खे़न् ये़न्‍नो यहवे दाङ्‌बाओ मिधिङ्‌मनादेमनाबा वयागे़न् सिदुङ्‌जभाहाॽ नु वेॽ सिदुङ्‌जभाहाॽ मे़दोःन्‍दु॥

१६ पलिस्‍तिबा खे़न् ङासि युक्‍साबाहाॽरे़ खे़न् के़रे़क् मे़निसु, हे़क्‍क्‍याङ् आम्‍भा खे़न् ये़न्‍नोए खे़ङ्‌हाॽ एक्रोन् मे़नुःक्‍खे़ मे़बे॥

१७ पलिस्‍तिहाॽरे़ यहवे दाङ्‌बाओ मे़हाङुबा थक्‍को के़लःम्‍बा फक्‌वाले़ःङ्‌वा याङ्‌घेःक् हे़क्‍तङ्‌बा ङासि साम्‍म्‍याङ् इःत्‍हाॽ असदोद, गाजा, अस्‍कलोन, गात नु एक्‍क्रोन कन् के़रे़क्‍ले़ लागि आप्‍तिक्‍लाम्‌ ले़प्‍मि खोमा लत्‍छा लत्‍छा सिदुङ्‌जभा वये़॥

१८ हे़क्‍क्‍याङ् साम्‍म्‍याङ् सुबाहाॽग लुङ्‌धाक्‍ले़ कब्रिङ् कबुबा ङासि पलिस्‍ति ये़क्‌यक् नु खे़ल्‍ले़ कुघिरिबा पाङ्‌भेॽहाॽरे़ लागि वये़, खे़प्‍मोग ङासि युक्‍साबाहाॽरे़ युक् मे़जोगुआङ् वये़॥ बेथ-सेमेसबा यम्‍बा लुङ् सम्‍धाङ् खे़ङ्‌हाॽरे़ यहवे दाङ्‌बाल्‍ले़ कुसन्‍दोःक्‍किन् मे़युक्‍खु, खे़न् बेथ-सेमेसबा यहोसुरे़ कुब्‍याङ्‌सिओ तोःन्‍दिरे़ लागि आल्‍लो थारिक्‍साङ् ने़रो॥

१९ कर यहवे दाङ्‌बाल्‍ले़ बेथ-सेमेसबा नुबोङ् मनाहाॽ से़रुसि, थेआङ्‌भे़ल्‍ले़ खे़ङ्‌हाॽरे़ यहवे दाङ्‌बाल्‍ले़ कुसन्‍दोःक्‍किन् सिगाङ् ओमे़मे़त्‍तुआङ् वये़॥ यहवे दाङ्‌बाल्‍ले़ कम्‍भदाङ्‌बा यम्‍बा मे़क्‍मासिमा तारुबाल्‍ले़ चोगुल्‍ले़ खे़प्‍मोबा मनाहाॽ साॽरिक् मे़रिङ् मे़धक्‍ते़॥

माङ्‌हुप् सन्‍दोःक्‍किन् किर्यत-यारिम् मे़गे़त्‍तु

२० हे़क्‍क्‍याङ् बेथ-सेमेसबा मनाहाॽरे़ मे़बाःत्‍तु, “यहवे दाङ्‌बा, कन् सेसे निङ्‌वाॽफुमाङ्‌ङिल्‍ले़ कुदगि हात् ये़प्‍मा सुक्‍पाबे? कप्‍मो लाम् कन् माङ्‌हुप् सन्‍दोःक्‍किन् आनिॽ आत्‍ति मे़देॽरुर याःम्‍मासिबे?”

२१ खे़ल्‍ले़ चोगुल्‍ले़ खे़ङ्‌हाॽरे़ किर्यत-यारिम् के़युङ्‌बा मनाहाॽ इङ्‌घङ् मे़हाक्‍तुसिआङ् मे़मे़त्‍तुसि, “पलिस्‍तिहाॽरे़ यहवे दाङ्‌बाल्‍ले़ कुमाङ्‌हुप् सन्‍दोःक्‍किन् मे़नुःक्‍तु मे़भे़न्‍छुआङ् वाॽ॥ यो ये़ॽआम्‍मे़ॽआङ् खे़न् खे़निॽओ थो तेॽराम्‍मे़ॽओ॥”

७

खे़ल्‍ले़ चोगुल्‍ले़ किर्यत-यारिम्‍बा मनाहाॽ मे़ये़आङ् यहवे दाङ्‌बाल्‍ले़ कुमाङ्‌हुप् सन्‍दोःक्‍किन् मे़देॽरु॥ खे़ङ्‌हाॽरे़ मे़देॽरुआङ् किर्यत-यारिम्‍बा कोःक्‍माओ अबिनादाबरे़ कुहिम्‍मो मे़युक्‍खु, हे़क्‍क्‍याङ् कुस्‍सा ए़लाजारे़न् यहवे दाङ्‌बाल्‍ले़ कुमाङ्‌हुप् सन्‍दोःक्‍किन् कम्‍ब्राङ् मे़प्‍मा याःम्‍बक्‍ओ मे़दोन्‍दुरो॥

सामुए़लरे़ इस्राइलओ युक् चोगुबा

२ कम्‍भलॽरिक् सन्‍दोःक्‍किन् किर्यत-यारिम्‍मो यरिक् ये़म्, तङ्‌बेॽ निबोङ् थारिक् युङे़॥ हे़क्‍क्‍याङ् खे़न् ये़म्‍मो के़रे़क् इस्राइलिहाॽ मेरिङ् मे़धक्‍ते़आङ् यहवे दाङ्‌बे़न् मे़गोःत्‍तु॥

३ हे़क्‍क्‍याङ् सामुए़लरे़ के़रे़क् इस्राइलि सुवाङ्‌हाॽ अक्‍खे मे़त्‍तुसि, “खे़निॽ के़हिन्‍दिआङ् काक् निङ्‌वान् के़हिसुम् हे़क्‍क्‍याङ् यहवे दाङ्‌बाओ के़नुःक्‍खिबाने़फग्र थिम्‍मे़न्‍दङ् सुवाङ्‌हाॽरे़ खुनिॽ माङ्‌हाॽ नु अस्‍तोरेत नावाइत्‍लाहाॽ खे़निॽलाम् खे़त्‍ताम् तेसाम्‍से़ॽ॥ खे़निॽ आबाङे के़रे़क् निङ्‌वाॽरे़ यहवे दाङ्‌बाओ तोःन्‍नासिम्‍मे़ॽ हे़क्‍क्‍याङ् खुने़ॽरक् माङ्‌से़वा मे़त्‍ताम्‍मे़ॽ, हे़क्‍के के़जोगुम्‍ने़फग्र खुने़ॽ पलिस्‍तिहाॽरे़ खुनिॽ हुक्‍लाम्‍बा के़से़ःप्‍ति॥”

४ कम्‍भलॽरिक् इस्राइलिहाॽरे़ खुनिॽ बाल नु अस्‍तोरेत माङ्‌हाॽ मे़घे़त्‍तु मे़देसुसि, खे़ब्‍याङ् यहवे दाङ्‌बाओरक् माङ्‌से़वा मे़जोगे़॥

५ हे़क्‍क्‍याङ् सामुए़लरे़ मे़त्‍तुसि, “के़रे़क् इस्राइलिहाॽ मिस्‍पाओ सुप्‍से़म्‍से़ॽ, हे़क्‍क्‍याङ् खे़निॽ लागि यहवे दाङ्‌बान् पेलि फाक्‍तुङ्‌ॽ॥”

६ हे़क्‍केलॽरिक् खे़ङ्‌हाॽ मिस्‍पाओ मे़जुप्‍से़, खे़ङ्‌हाॽरे़ च्‍वाःत्‍तिन् मे़बागुआङ् यहवे दाङ्‌बाल्‍ले़ कुदगि मे़हुक्‍खु॥ खे़न् ये़न्‍नो खे़ङ्‌हाॽ ले़न्‍दिक् नाम्‍धाधा तःक्‍ने़त्‍तो मे़युङे़ हे़क्‍क्‍याङ् खे़प्‍मो “आनिगे यहवे दाङ्‌बाल्‍ले़ कुदक्‍ले़ङ्‌वाओ लायो चोगुम्‍बे़” लॽरिक् खे़ङ्‌हाॽ पाःप्‍मा मे़दे़न्‍दे़॥ हे़क्‍क्‍याङ् सामुए़ले़न् मिस्‍पाओ इस्राइलबा लाम्‍लोबा पोःक्‍खे़॥

७ आल्‍ल इस्राइलबा के़रे़क् मनाहाॽ मिस्‍पाओ मे़जुप्‍से़आङ् मे़वाॽ के़लॽबा पाःन्‍निन् पलिस्‍तिहाॽरे़ मे़घे़प्‍सु, हे़क्‍केःल्‍ले़ खे़ङ्‌हाॽरे़ खुनिॽ युक्‍साबाहाॽ इस्राइलिहाॽनु थङ् चोःक्‍से़ मे़लःन्‍दे़॥ पलिस्‍तिहाॽ तगि थङ् चोःक्‍से़ मे़भे़न्‍ल मे़बत् के़लॽबा पाःन्‍निन् मे़घे़प्‍सुआङ् इस्राइलिहाॽ साॽरिक् मे़गिसे़॥

८ खे़ङ्‌हाॽरे़ सामुए़ले़न् मे़मे़त्‍तु, “पलिस्‍तिहाॽरे़ खुनिॽ हुक्‍लाम्‍बा से़ःप्‍सिङ्‌मारे़ लागि यहवे दाङ्‌बा आनिॽ निङ्‌वाॽफुमाङ्‌ङिन् आनिगे लागि चक्‍मे़न्‍लॽए पेलि फाक्‍ते़ आबिरे़ॽओ॥”

९ खे़ब्‍याङ् सामुए़लरे़ नुगे़धुङ्‌बार के़वाॽबा लत्‍छा मे़ल्‍लुक्‍सात् तारुआङ् यहवे दाङ्‌बाओ कुभुम्‍बा मिधिङ्‌मनादेमनाबा वयागे़न् सिदुङ्‌जभा तोःन्‍दु॥ हे़क्‍क्‍याङ् इस्राइलिहाॽरे़ खुनिॽ लागि यहवे दाङ्‌बान् पेलि फाक्‍तु॥ हे़क्‍क्‍याङ् यहवे दाङ्‌बाल्‍ले़ खुने़ॽ नोगप् पिरुरो॥

१० सामुए़लरे़ मिधिङ्‌मनादेमनाबा वयागे़न् सिदुङ्‌जभा तोःन्‍दुर यागे़ल्‍ले़, पलिस्‍तिहाॽ इस्राइलिहाॽनु थङ् चोःक्‍से़ मे़गे़रे़ मे़भे़रे़॥ कर खे़ल्‍ले़ याःन्‍दिक् यहवे दाङ्‌बान् साङ्‌ग्राम्‍पेदाङ्‌लाम् यम्‍बा इक्‍लाओ खाम्‍बेःक्‍मे़न् लोःक्‍खुर पलिस्‍तिहाॽरे़ खुनिॽ तक्‍ले़ङ्‌वाओ अःक्‍ते़ हे़क्‍केःल्‍ले़ पलिस्‍तिहाॽ थे चोःक्‍मा, थे नाॽमा लॽरिक् मे़नाक्‍ते़ल्‍ले़ इस्राइलिहाॽरे़ खे़ङ्‌हाॽ मे़नाःन्‍दुसि॥

११ मिस्‍पालाम् इस्राइलिहाॽरे़ पलिस्‍तिहाॽ मे़नाःत्‍तुसिर बेथ-कर कुसिःक्‍तो थारिक् लाम् कुले़ःम् मे़ज्‍ये़प्‍तु मे़स्‍ये़रुसि॥

१२ खे़ब्‍याङ् आम्‍भा खे़प्‍मो सामुए़लरे़ यम्‍बा लुङ्‌धिक् तेॽरुआङ् मिस्‍पा नु सेनरे़ कुलुम्‍मो लेःत्‍तु॥ खुने़ॽ खे़ल्‍ले़ कुमिङ् ए़बेन-एजर (“कुभाॽ के़बिबा लुङ्”) वाःत्‍तु, हे़क्‍क्‍याङ् खुने़ॽ पाःत्‍तु, “यहवे दाङ्‌बाल्‍ले़ कॽयो थारिक् आनिॽ आभाॽरे़रो॥”

१३ हे़क्‍केलॽरिक् पलिस्‍तिहाॽ हारिमे़द्‌ये़आङ् मे़वये़, हे़क्‍क्‍याङ् यरिक् ये़न् थारिक् इस्राइलिहाॽरे़ खुनिॽ युक्‍पुङ्‌दे़न्‍नो खे़ङ्‌हाॽ याम्‍मो मे़ल्‍लासे़न्॥ सामुए़लरे़ कुहिङ्‌हिङ् थारिक्‍के यहवे दाङ्‌बे़न् पलिस्‍तिहाॽरे़ खुनिॽ तक्‍ले़ङ्‌वाओ वये़॥

१४ पलिस्‍तिहाॽरे़ हुक्‍काप् मे़जोगु मे़देॽरुबा एक्रोनाङ् कत्‍ना नु गाथ कुबेसाङ्‌बा इस्राइलि ये़क्‌यक् पाङ्‌जुम्‍हाॽ इस्राइलिहाॽरे़ याम्‍मो मे़नुःक्‍तु॥ हे़क्‍क्‍याङ् इस्राइलिहाॽरे़ खुनिॽ पेसाङ्‌बा युक्‍पुङ्‌दे़न्‍हाॽ खे़ङ्‌हाॽरे़ खुनिॽ युक्‍कोलाम् मे़नुःक्‍तु॥ हे़क्‍क्‍याङ् खे़न् ये़म्‍मो इस्राइल नु ए़मोरि लुम्‍मोआङ् पाःन्‍दङ् पोःक्‍खे़॥

१५ हे़क्‍केलॽरिक् सामुए़लरे़ कुहिङ्‌हिङ् थारिक्‍के इस्राइलओ खासे़न् चोगु॥

१६ तङ्‌बेॽ थक्‍मा खुने़ॽ तगि बेथेल हे़क्‍क्‍याङ् गिलगाल नु मिस्‍पा पाङ्‌जुम्‍हात्‍ति पेआङ् खुने़ॽ मनाहाॽ खासे़न् चोगु पिरुसि॥

१७ कर खुने़ॽ रामाबा कुहिम्‍मोए नुःक्‍खे़॥ हे़क्‍क्‍याङ् खे़प्‍मोआङ् हाबा हे़क्‍केलॽरिक्‍के इस्राइलिहाॽ खासे़न् चोगु पिरुसि॥ खुने़ॽ खे़प्‍मो यहवे दाङ्‌बाल्‍ले़ कुलागि लत्‍छा ले़त्‍ति तोःम्‍मादे़न् चोगुरो॥

इस्राइलिहाॽरे़ हाङ् मे़नाःक्‍तु

८

सामुए़ले़न् काप्‍पोबा तुम्‍से़आङ् खुने़ॽ कुस्‍साहाॽ इस्राइलओ खासे़न् के़लोःम्‍बा पोङ्‌मारे़ लागि युक्‍तिङ् चोगुसि॥

२ खुने़ॽ कुस्‍सा तुम्‍बाल्‍ले़ कुमिङ् योए़ल वये़ हे़क्‍क्‍याङ् कुस्‍सा सरुम्‍बाल्‍ले़ कुमिङ् अबिया वये़॥ खे़न् ने़प्‍फुरे़ बेर्सेबाओ खासे़न् लोःम्‍मा याःम्‍बक् चोगे़सु॥

३ कर खे़न् ने़प्‍फु कुस्‍साहाॽ कुम्‍बा हे़क्‍के नुबा मना होःप्‍ते़सि, थेआङ्‌भे़ल्‍ले़ खे़ङ्‌हाॽ याङ्‌ङो साॽरिक् खिःम्‍ब्राःक्‍पा वये़सि॥ हे़क्‍क्‍याङ् खे़ङ्‌हाॽरे़ याङ् चे़सुआङ् मे़न्‌वाॽमनाबा खासे़न् लोःम्‍मा याःम्‍बक् चोगे़सु॥

४ खे़ल्‍ले़ चोगुल्‍ले़ इस्राइलबा के़रे़क् लाम्‍लोबाहाॽ मे़जुप्‍से़आङ् रामाबा सामुए़लरेॽओ मे़द्‌ये़॥

५ हे़क्‍क्‍याङ् खे़ङ्‌हाॽरे़ खुने़ॽ मे़मे़त्‍तु, “आल्‍ल खे़ने़ॽ काप्‍पोबा के़दुम्‍से, हे़क्‍क्‍याङ् के़स्‍साहाॽ खे़ने़ॽ लाङ्‌के़घेःक्‍पा लाम्‍मो लाङ्‌मे़घेःक्‍सिन्॥ आल्‍ल वेॽ लाजेॽबा सुवाङ्‌हाॽ हे़क्‍के आनिगे लाम्‍गे़लोबा हाङ्‌धिक् युक्‍तिङ् चोगे़ आबिरे़ॽओ॥”

६ कर खे़ङ्‌हाॽरे़ “आनिगे लाम्‍गे़लोबा हाङ्‌धिक् याप्‍मि आबिरे़ॽओ” मे़मे़त्‍तुल्‍ले़ खे़न् पाःन्‍निन् सामुएलरे़ कुसिराॽ मे़धाङे़न्, खे़ल्‍ले़ चोगुल्‍ले़ खुने़ॽ यहवे दाङ्‌बान् पेलि फाक्‍तु॥

७ हे़क्‍क्‍याङ् यहवे दाङ्‌बाल्‍ले़ सामुए़ले़न् मे़त्‍तु, “मनाहाॽरे़ के़म्‍मे़प्‍पा के़रे़क् पाःन्‍हाॽ खे़प्‍से़ॽ॥ कङ्‌ग खे़ङ्‌हाॽरे़ खे़ने़ॽ के़म्‍नाॽरे़बा मे़ःन्॥ कर खे़ङ्‌हाॽरे़ आङ्‌गाॽए खुनिॽ हाङ् पोङ्‌मा मे़नाॽराङ्‌बारो॥

८ आङ्‌गाॽ मिस्रलाम् खे़ङ्‌हाॽ लाम्‍लोसुङ् लःत्‍तुङ्‌सिङ्‌ङाङ्‌धो आल्‍लो थारिक् खे़ङ्‌हाॽरे़ हाबाहे़क्‍के मे़मे़त्‍तार मे़वाॽ, आल्‍ल खे़ङ्‌हाॽरे़ खे़ने़ॽआङ् हे़क्‍केए के़म्‍मे़त्‍ल मे़वाॽ॥ खे़ङ्‌हाॽरे़ आङ्‌गाॽ मे़नाॽराङ्‌ङाङ् वेॽ माङ्‌हाॽ से़वा मे़मे़त्‍तुसिर मे़वाॽ॥

९ आल्‍ल खे़ङ्‌हाॽरे़ थे मे़बाःत्‍तुर मे़वाॽ खे़प्‍से़ॽ, कर खे़ङ्‌हाॽ लाम्‍गे़लोबा हाङ्‌ङिल्‍ले़ आक्‍तङ्‌बा परिक्‍ले़ युक् चोगुसिॽ खे़न् नुरिक्‍काङ् कुसिङ् निःत्‍ते़म्‍मे़ॽ फाॽआङ् साम्‍दिङ् पिरे़से़ॽओ॥”

१० यहवे दाङ्‌बे़ल्‍ले़ पाःत्‍तुबा के़रे़क् पाःन्‍हाॽ सामुए़लरे़ हाङ् के़नाःक्‍पा मनाहाॽ मे़त्‍तुसि॥

११ खुने़ॽ मे़त्‍तुसि, “खे़निॽ सम्‍धाङ् हाङ् के़जोःक्‍पा हाङ्‌ङिन् अक्‍तङ्‌बा चोक्– खुने़ॽ खे़निॽ साहाॽ तेॽरुसिआङ् कुअन्‍लाधाहाॽ हे़क्‍क्‍याङ् कुअन् के़लोःङ्‌बाहाॽनु याःम्‍बक् चोःक्‍मा पाङ्‌घुसिॽ, खे़ब्‍याङ् खे़ङ्‌हाॽ कुअन्‍लाधाहाॽ तगिदगि लोःक्‍मा पाङ्‌घुसिॽ॥

१२ कुभाग हे़न्‍छिङ् हे़न्‍छिङ् नु ङाबोङ् ङाबोङ् मनालुप्‍पो सुहाङ्‌मिबा पोङ्‌से़ युक्‍तिङ् चोगुसिॽ॥ हे़क्‍क्‍याङ् वेॽहाॽ चाहिःन् कुब्‍याङ्‌सि के़धोःङ्‌बा नु कुजा के़सुम्‍बा चोगुसिॽ॥ आल्‍साङ् याम्‍मो वेॽहाॽ थङ् चोःक्‍मा फे़जुम् फे़या नु कुअन्‍लाधाहाॽओ चाहाब् के़जोःक्‍पा खजुम् खयाहाॽ चोःक्‍मा पाङ्‌घुसिॽ॥

१३ खे़ल्‍ले़ खे़निॽ मे़न्‍छुमा साहाॽ तेॽरुसिआङ् तःक् के़धोःक्‍मा, खरे़ःङ् के़ले़ःङ्‌मा नु फुङ्‌नाम् चोःक्‍मा याःम्‍बक्‍को फत्‍छुसिॽ॥

१४ खे़ल्‍ले़ खे़निॽ के़रे़क्‍नुःल्‍ले़ नुबा प्‍याङ्‌सिहाॽ, चे़ल्‍ले़क्‍सेॽ इक्‍हाॽ नु पे़ःङ्‌वालिःत्‍छेॽ इक्‍हाॽ तेॽरुआङ् कुसे़वारोबाहाॽ पिरुसिॽ॥

१५ खुने़ॽ आबाङे कुसुहाङ्‌युक्‍पाहाॽ नु कुसे़वारोबाहाॽ पिमासिरे़ लागि खे़ल्‍ले़ खे़निॽ कुजाहाॽ नु चे़ल्‍ले़क्‍सेल्‍ले़ थिबोङ्‌लक् तेॽरु के़बिरिॽ॥

१६ हे़क्‍क्‍याङ् खुने़ॽ खे़निॽ योक् के़गत्‍तुम्‍सिम्‍बा थाङ्‌बे़न् मे़न्‍छ्‌याहाॽ नु खे़निॽ वरिक्‍लिक्‍पा पित् साःङ्‌वाहाॽ खे़ब्‍याङ् अदङ्‌हाॽ तेॽरुसिआङ् खुने़ॽ कुयाःम्‍बक्‍को फत्‍छुसिॽ॥

१७ खे़निॽ के़गत्‍तुम्‍सिम्‍बा मे़ल्‍लुक् मे़ःन्‍दालाम् खुने़ॽ थिबोङ्‌लक् तेॽरु के़बिरिॽ, हे़क्‍क्‍याङ् खे़निॽ आप्‍फेक्‍काङ् खुने़ॽ कुयोक् के़बोःक्‍खिॽ॥

१८ खे़न् ये़म्‍मिन् ताःल्‍ले़ खे़निॽ के़सेगुम्‍बा हाङ्‌ङिन्‍लाम् चोःक्‌युम्‍भो खोमारे़ लागि के़अःक्‍तिॽ के़हाबिॽ, कर खे़न् ये़न्‍नो यहवे दाङ्‌बाल्‍ले़ खे़निॽ पेलिगे़न् तुवान् मे़घे़प्‍सुन्‌ॽ॥”

१९ कर खे़न् मनाहाॽरे़ सामुए़लरे़ पाःत्‍तुबा पाःन्‍निन् मे़ङ्‌घे़प्‍सुन्॥ खे़ङ्‌हाॽरे़ मे़बाःत्‍तु, “मे़ःन्, आनिगे हाङ्‌ङे चाहाब् चोगिगे़॥

२० खे़ब्‍याङ् आनिगे सम्‍धाङ् युक् के़जोःक्‍पा नु थङ्‌ङो के़देॽबा हाङ् खोसुम्‍बे़ल्‍ले़ आनिगे वेॽ लाजेॽबा सुवाङ्‌हाॽ हे़क्‍तङ्‌बा पोःक्‍खिगे़रो॥”

२१ खे़न् मनाहाॽरे़ मे़बाःत्‍तुबा के़रे़क् पाःन्‍हाॽ सामुए़लरे़ खे़प्‍सुआङ् कन् पाःन्‍निन् यहवे दाङ्‌बाल्‍ले़ कुदगि याम्‍मो नुःक्‍तुर पाःत्‍तु॥

२२ हे़क्‍क्‍याङ् यहवे दाङ्‌बाल्‍ले़ सामुए़ले़न् मे़त्‍तु, “खे़ङ्‌हाॽरे़ मेबाःत्‍तुबा पाःन्‍निन् खे़प्‍से़ॽ, हे़क्‍क्‍याङ् हाङ्‌धिक् सेगे़ पिरे़से़ॽ॥” हे़क्‍क्‍याङ् सामुए़लरे़ के़रे़क् इस्राइलबा मनाहाॽ मे़त्‍तुसि, “के़रे़क् मनाहाॽ आबाङे खे़निॽ पाङ्‌जुम्‍मो नुःक्‍खे़म् पेगे़म्‍मे़ॽओ॥”

सामुए़रे़ सावलले़न् तुमुॽ

९

बिन्यामिन् थाःक्‍कोबा लत्‍छा मिङ्‌सो इङ्‌धाङ्‌साबा मनाधिक् वये़, खे़ल्‍ले़ कुमिङ् किस वये़॥ खुने़ॽ अबिए़लरे़ कुस्‍सा, जरोररे़ कुम्‍मे़न्‍छाॽ, बकोरतरे़ कुजक्‍मे़न्‍छाॽ, हे़क्‍क्‍याङ् अपिहरे़ कुबे़न्‍मे़न्‍छाॽ वये़॥

२ किसरे़ सावल मे़प्‍मनाबा कुस्‍सा थाङ्‌बे़न्‍धिक् वये़, खुने़ॽ इस्राइलओबा के़रे़क्‍नुःल्‍ले़ नुबा नु यम्‍बा केःम्‍बा मना वये़॥ वेॽ मनाहाॽ खुने़ॽ कुभक्‍ताङ्‌ङो थारिक्‍लक् मे़बत्‍छे़॥

३ थिक्‌ये़न् सावलरे़ कुम्‍बा किसरे़ कुभा कुअदङ्‌हाॽ मे़मये़॥ खे़ल्‍ले़ चोगुल्‍ले़ खुने़ॽ कुस्‍सा सावले़न् मे़त्‍तु, “सेवारोबाधिक् तेॽरे़आङ् अदङ् कोःत्‍छे़ पेगे़ॽ॥”

४ हे़क्‍क्‍याङ् खुने़ॽ कुसे़वारोबाधिक् तेॽरुआङ् इफ्राइम लाजेॽबा कोःक्‍मा फाङ्‌जङ्‌हाॽ काःक्‍तुआङ् सलिसा थुम् पोःक्‍खे़र पे, कर खे़प्‍मो अदङ्‌हाॽ मे़घोसुन्‍छिन्॥ खुन्‍छिॽ सालिम् कुघिरिबा थुम्‍मो पोःक्‍खे़सिर पेसि, खे़प्‍मोआङ् अदङ्‌हाॽ मे़होःप्‍ते़॥ हे़क्‍क्‍याङ् खुन्‍छिॽ बिन्यामिन्‍ले़ कुदे़ःङ्‌गप् के़रे़क् कोःत्‍ते़छुसिसाङ् खे़ङ्‌हाॽरे़ अदङ्‌हाॽ आत्‍तोआङ् खोमा मे़सुक्‍ते़सुन्॥

५ हे़क्‍क्‍याङ् खे़ङ्‌हाॽ सुप थुम्‍मो के़रे़छि, हन्‍नाङ् सावलरे़ कुसेवारोबे़न् मे़त्‍तु, “फे़रे़ॽ, आल्‍ल हिम्‍मो नुःङ्‌सि पित्‍छि॥ मेःन्‍ने़फग्र आम्‍बारे़ कुअदङ्‌हाॽ निङ्‌वाॽ इःप्‍मा ले़रुसिॽ हे़क्‍क्‍याङ् आन्‍छिॽ लागि कुनिङ्‌वाॽ तुक्‍खे चाबिला॥”

६ कर कुसे़वारोबे़ल्‍ले़ मे़त्‍तु, “खा, आनिङ्‌वाॽ सुम्‍लॽरे़, कन् पाङ्‌जुम्‍मो निङ्‌वाॽफुमाङ्‌ङिल्‍ले़ लत्‍छा कुमिङ् के़इङ्‌बा कुमनाधिक् वाॽ॥ खुने़ॽग कप्‍मोबा के़रे़क् मनाहाॽरे़ मिङ्‌सो इङ्‌धाङ् मे़बिरुॽ, थेआङ्‌भे़ल्‍ले़ खुने़ॽ पाःत्‍तुबा के़रे़क् पाःन्‍हाॽ के़त्॥ आन्‍छिॽ पित्‍छिआङ् खे़न्‍निन् कोःत्‍छु॥ आन्‍छिॽ आत्‍तिन् लाम् पोङ्‌माआङ् अदङ् कोःत्‍छे़ पेःक्‍माबोङ् के़लॽबा पाःन्‍निन् आमे़त्‍छिॽ॥”

७ कर सावलरे़ मे़त्‍तु, “आन्‍छिॽ आबित्‍छिल्‍ले़ खुने़ॽ थे पिमा आसुक्‍सुबे? आन्‍छिॽ थेआङ् आङ्‌गत्‍छुन्‌ॽ॥ आन्‍छिॽ चामा कुजाःन्‍ने के़रे़क् मारे़॥ निङ्‌वाॽफुमाङ्‌ङिल्‍ले़ कुमनान् पिमारे़ लागि आन्‍छिॽ सुङ् थेआङ् आङ्‌गत्‍छुन्‌ॽ॥ आन्‍छिॽनु थे वाॽआङ्‌बे?”

८ कुसे़वारोबे़ल्‍ले़ याम्‍मो मे़त्‍तु, “ओमे़त्‍ते़ॽ, आङ्‌गाॽ लत्‍छा युप्‍पायाङ् कत्‍तुङ्‌ॽ॥ आन्‍छिॽ आत्‍तान् पेःक्‍मा पोङ् खे़न् आमे़त्‍छिर फाॽआङ् आङ्‌गाॽ कन् युप्‍पान् खुने़ॽ पिरुङ्‌ॽ॥”

९ (खे़न् ये़म्‍मोबा मनाहाॽरे़ निङ्‌वाॽफुमाङ्‌ङिन्‍नु सुजा नाःक्‍मा निङ्‌वाॽ मे़जोगुल्‍ले़ खे़ङ्‌हाॽरे़ अक्‍खे पाःप्‍मा थिम् वये़, “आनिॽ पेगिआङ् सुफो के़निबे़न् से़ःन्‍दोसुम्॥” थेआङ्‌भे़ल्‍ले़ आइन् ताःन्‍दिक्‍पा माङ्‌निङ्‌वाॽपान् के़बाःप्‍पे़न् खे़न् ये़म्‍मो सुफो के़निबा मे़मे़त्‍तु॥)

१० सावले़न् ते़न्‍दे़आङ् पाःत्‍तु, “नुबा पोःक्‍खे़, आन्‍छिॽ हाबाहे़क्‍के चोःक्‍सु॥” खे़ब्‍याङ् निङ्‌वाॽफुमाङ्‌ङिल्‍ले़ कुमना के़वाॽबा पाङ्‌जुम् ले़प्‍साङ् खुन्‍छिॽ थाने़सि॥

११ खे़ङ्‌हाॽ पाङ्‌जुम् के़बेःक्‍पा कोःक्‍माओबा थाम्‍माङ् लाम्‍मो पेसिर पत्‍छे़सिल्‍ले़ खे़ङ्‌हाॽरे़ च्‍वाःत् फाःत्‍छे़ के़भे़म्‍मार के़बप्‍मा मे़न्‍छ्‌याहाॽ तुमे़सुसि॥ हे़क्‍क्‍याङ् खुन्‍छिॽ खे़ङ्‌हाॽ से़ःन्‍लाप्‍ते़सु, “सुफो के़निबा मनान् हिम्‍मो वाॽबि?”

१२ खे़ङ्‌हाॽरे़ मे़बाःत्‍तु, “वाॽरो, खुने़ॽग खारक् खे़न्‍छिॽ तगि पेःक्‍ल पत्॥ हारा पेसे़छे़ॽ, खुने़ॽग आनिगे पाङ्‌जुम्‍मो आइन्‍लक् के़रे़ त्‍ये़आङ् वाॽ, थेआङ्‌भे़ल्‍ले़ मनाहाॽरे़ आइन् कोःक्‍माओ वयागे़न् सिदुङ्‌जभा चोःक्‍मादे़न्‍नो सिदुङ्‌जभा तोःम्‍मा के़बोङ्‌बा वाॽ॥

१३ कोःक्‍माओबा सिदुङ्‌जभा चोःक्‍मादे़न्‍नो खुने़ॽ चाजासे़ पेःक्‍मानुःल्‍ले़ तगिए पाङ्‌जुम्‍मो खे़न्‍छिॽ के़गे़त्‍छिर के़बत्‍छिल्‍ले़सा खुने़ॽ के़दुम्‍सुॽ॥ खुने़ॽ मे़ङ्‌गे़त्‍ते थारिक् मनाहाॽरे़ कुजा मे़न्‍जने़न्, थेआङ्‌भे़ल्‍ले़ खे़ॽयो के़जुम्‍बा मनाहाॽरे़ चामानुःल्‍ले़ तगि खुने़ॽ सिदुङ्‌जभाओ मुॽइसाम् थामा पोङ्॥ हे़क्‍क्‍याङ् खे़न्‍छिॽ खुने़ॽ आल्‍लोसा के़दुम्‍सुॽ॥”

१४ खुन्‍छिॽ पाङ्‌जुम् ले़प्‍माङ् थाने़छि, हे़क्‍क्‍याङ् खे़ङ्‌हाॽ पाङ्‌जुम्‍मो के़रे़सिर पत्‍छे़सिल्‍ले़सा सामुए़ले़न् खुन्‍छिॽ तगि कोःक्‍माओ थो पेःक्‍मारे़ लागि फे़रे़र पत्‍छे़॥

१५ आल्‍ल सावले़न् खे़न् पाङ्‌जुम्‍मो तामानुःल्‍ले़ थिक्‌ये़न् तगि यहवे दाङ्‌बाल्‍ले़ सामुए़ले़न् अक्‍खे मे़त्‍तुआङ् वये़–

१६ “ताःन्‍दिक्‍पा हाबा कन् ये़म्‍मो बिन्यामिन् थुम्‍लाम्‍बा मनाधिक् खे़ने़ॽओ पाङ्‌घुङ्॥ खे़न्‍निन् इस्राइलबा आङ्‌गाॽ आमनाहाॽरे़ खुनिॽ हाङ् पोङ्‌मारे़ लागि युक्‍तिङ् चोगे़ॽ॥ खे़ल्‍ले़ पलिस्‍तिहाॽरे़ खुनिॽ हुक्‍लाम्‍बा आमनाहाॽ से़ःप्‍तुसिॽ॥ आङ्‌गाॽ आमनाहाॽरे़ खुन्‍छिॽ तुक्‍खेन् निसुङ्‌ङाङ् वाॽआ, थेआङ्‌भे़ल्‍ले़ खे़ङ्‌हाॽरे़ खुन्‍छिॽ पेलिगे़न् तुवान् आङ्‌गाॽ आदगि के़रे़आङ् वाॽ॥”

१७ हे़क्‍क्‍याङ् सामुए़लरे़ सावले़न निसुआङ् खिमो यहवे दाङ्‌बाल्‍ले़ सामुए़ले़न् मे़त्‍तु, “आङ्‌गाॽ मे़त्‍ने़बा मनान् हाबा कन्‍लो॥ आम्‍भा कन् मनाःल्‍ले़ आमनाहाॽ सम्‍दाङ् युक् चोगुरो॥”

१८ हे़क्‍क्‍याङ् यम्‍बा लाम्‍धेःत्‍तो सामुए़लरे़ कुबेसाङ् पेआङ् सावलरे़ मे़त्‍तु, “आदाङ्‌बे, सुफो के़निबा मनाःल्‍ले़ कुहिम् आतिन्‍बे? ओसेःन्‍आधाक्‍ते़ॽना॥”

१९ सामुए़लरे़ सावले़न् मे़त्‍तु, “आङ्‌गाॽए सुफो के़निबा मनाआरो॥ आङ्‌गाॽ आदगि आदगि कोःक्‍माओबा सिदुङ्‌जभा तोःम्‍मादे़न्‍नो थो पेगे़ॽओ, थेआङ्‌भे़ल्‍ले़ आइन् खे़न्‍छिॽ आङ्‌गाॽनुए तःक् के़जासुर पोङ्‌लो॥ हे़क्‍क्‍याङ् ताःन्‍दिक् तानाम्‍लक् के़निङ्‌वाॽओ के़याक्‍पा पाःन्‍निन् आङ्‌गाॽ मे़त्‍ने़आङ् खे़ने़ॽ पाङ्‌ने़रो॥

२० सुम्‌ये़न् तगि के़माबा के़अदङ्‌हाॽरे़ पाःन्‍नो के़निङ्‌वाॽ मे़लोरेन्‍ने़ॽ, थेआङ्‌भे़ल्‍ले़ खे़ङ्‌हाॽ खोमे़दे़त्‍ते़ मे़जुरे़आङ् मे़वाॽ॥ हे़क्‍क्‍याङ् के़रे़क् इस्राइलिहाॽरे़ मे़नाःक्‍तुबा हाङ्‌ङिल्‍ले़ लागिग खे़ङ्‌हाॽरे़ खे़ने़ॽ नु के़म्‍बारे़ के़हिम्‍सयङ् ले़प्‍माङ् लाम् ओमे़मे़त्‍तुर मे़वाॽरो॥”

२१ सावलरे़ मे़त्‍तु, “आङ्‌गाॽग इस्राइलबा के़रे़क्‍नुःल्‍ले़ चुःक्‍सा बिन्यामिन् थाःक्‍कोबाआरो॥ बिन्‍यामिन् सुवाङ्‌ङिङ्‌ग मिङ्‌सो इङ्‌धाङ् मे़ःन्‍नेबा चोक्‍लो॥ खे़ने़ॽ थेआङ् अक्‍तङ्‌बा पान् आङ्‌गाॽनु के़बाःत्‍तुबाबे?”

२२ खे़ब्‍याङ् सामुए़लरे़ सावले़न् नु कुसे़वारोबान् चाजामादे़न्‍नोबा लत्‍छा यम्‍बा लक्‍सिङ्‌ङो तेॽरुसि, हे़क्‍क्‍याङ् मे़उःत्‍तुसिबा सुम्‍बोङ् तरे़बाहाॽनु सोरिक् मिङ्‌सो इङ्‌धाङ्‌बा युक्‍नाओ खुने़ॽ युक्‍खुसि॥

२३ खे़ब्‍याङ् सामुए़लरे़ तःक् के़धोःक्‍पे़न् मे़त्‍तु, “से़न्‍दे़ युक्‍खे़ॽ मे़त्‍ने़बा सामुल्‍लाःन् कत्‍ना फे़त्‍ते़ॽ॥”

२४ तःक् के़धोःक्‍पे़ल्‍ले़ से़न्‍दुआङ् के़युङ्‌बा कुलाङ्‌भे़ल्‍ले़क्‍मानुबा सामुल्‍लाःन् फे़त्‍तुआङ् सावलरे़ कुदगि ने़स्‍सु॥ हे़क्‍केःल्‍ले़ सामुए़लरे़ मे़त्‍तु, “आङ्‌गाॽ खे़ने़ॽ पिने़ फाॽआङ् से़न्‍दुङ् युक्‍खुङ्‌बा सामुल्‍लाःन् हाबा कन् के़ने़बे़ल्‍लो॥ आल्‍ल च्‍ये़ॽ, थेआङ्‌भे़ल्‍ले़ आङ्‌गाॽ उःत्‍तुङ्‌सिङ्‌बा तरे़बाहाॽनु खे़ने़ॽ के़जर फाॽआङ् सामुल्‍लाःन् से़न्‍दुङ् युक्‍खुङ्‌ङाङ् वये़॥” हे़क्‍क्‍याङ् खे़न् ये़न्‍नो सावलरे़ सामुए़ले़न्‍नु सोरिक् कुजा चरो॥

२५ खे़न् एगाङ् खे़ङ्‌हाॽ कोःक्‍माओबा सिदुङ्‌जभा चोःक्‍मादे़न्‍नोलाम् यो पाङ्‌जुम्‍मो मे़ये़, हे़क्‍क्‍याङ् सामुए़लरे़ कुहिम् कौसिओ सामुए़लले़न् सावले़न्‍नु ताॽजे़क्‍खे़सि॥

२६ तानाम् चिघाॽवघाॽ खाओःत्‍ते़ल्‍ले़ सामुए़लरे़ सावले़न् कौसिओ उःत्‍तुआङ् मे़त्‍तु, “पोगे़ॽ, आल्‍ल आङ्‌गाॽ पाङ्‌ने़देने़रो॥” हे़क्‍क्‍याङ् सावले़न् पोगे़आङ् ने़प्‍माङ् लाःक्‍कात् लःन्‍दे़बेसि॥

सामुए़लरे़ सावले़न् युक्‍साबा चोगुबा

२७ खे़ङ्‌हाॽ यो पाङ्‌जुम् मे़बेर मे़बत्‍छे़ल्‍ले़ सामुए़लरे़ सावले़न् मे़त्‍तु, “के़से़वारोबे़न् आन्‍छिॽनुःल्‍ले़ तगि पेगे़ॽ मे़त्‍ते़ॽ॥” हे़क्‍क्‍याङ् खे़न् तगि थासिङ् पे॥ खे़ब्‍याङ् सामुए़लरे़ सावले़न् मे़त्‍तु, “खे़ने़ॽ कप्‍मोए सप्‍फा ये़बे़ॽ, निङ्‌वाॽफुमाङ्‌ङिल्‍ले़ आङ्‌गाॽ मे़त्‍ताङ्‌बा पाःन्‍निन् खे़ने़ॽ मे़त्‍ने़रो॥”

१०

हे़क्‍क्‍याङ् सामुए़लरे़ कान्‍द्‌याधिक निःङ्‌गे़ॽ याङ्‌सिङ्‌ङाङ् खे़न्‍निन् सावलरे़ कुधे़गेक् सम्‍धाङ् हुक्‍खु॥ हे़क्‍क्‍याङ् चुप् मे़त्‍तुआङ् अक्‍खे मे़त्‍तु, “यहवे दाङ्‌बाल्‍ले़ खे़ने़ॽ इस्राइलि कुमनाहाॽओ लाम्‍लोबा याःम्‍बक् चोःक्‍मारे़ लागि के़सेःन्‍दे़आङ् वाॽ॥

२ आइन् आङ्‌गाॽओलाम् खे़ने़ॽ के़बेःक्‍काङ् बिन्यामिन् थुम्‍मिल्‍ले़ इःन्‍दोओ के़ने़बा राहेलरे़ कुइपुङ् पेसाङ् सेल्‍सहओ ने़त्‍छि मना के़दुमुसिॽ॥ खे़न् ने़प्‍फु मनाहाॽरे़ खे़ने़ॽ अक्‍खे के़म्‍मे़त्, ‘खे़ने़ॽ के़गोःत्‍तुसिर के़वाॽबा अदङ्‌हाॽ खोमे़दे़त्‍ते़आङ् मे़वाॽ॥ हे़क्‍क्‍याङ् के़म्‍बारे़ खे़न् अदङ्‌हाॽ निङ्‌वाॽ इःप्‍मा ले़रुसिआङ् वाॽ, खे़ब्‍याङ् खे़ने़ॽ के़इःत्‍ल खुने़ॽ कुनिङ्‌वाॽ तुक्‍खे चार “आल्‍ल आस्‍साःल्‍ले़ कुलागि थे चोगुङ्‌बाबे?”’ पाःत्‍तुर वाॽ॥

३ “खे़म्‍ब्‍याङ् खे़प्‍मोनु ताबोरबा यम्‍बा सिङ्‌बुङ्‌ङो के़गे़त्‍तिल्‍ले़ बेथे़लओ निङ्‌वाॽफुमाङ्‌ङिन् माङ्‌से़वा मे़प्‍मारे़ लागि के़बेःक्‍पार के़बप्‍पा सुम्‍सि मना के़दुमुसिॽ॥ थिक्‍सिगेक्‍पाल्‍ले़ मे़ःन्‍दासाःत् सुम्‍सि, निसिगेःक्‍पाल्‍ले़ खरे़ःङ् सुम्‍सि, हे़क्‍क्‍याङ् वेॽइल्‍ले़ सेहोॽ सुक्‌वाधिक् कुले़ःम् चे़ल्‍ले़क्‍सेॽ सिजःङ्‌वा मे़गुयुआङ् मे़बेःक्‍ल मे़बप्‍पा के़दुमुसिरो॥

४ खे़ङ्‌हाॽरे़ खे़ने़ॽ से़वा के़म्‍मे़त् हे़क्‍क्‍याङ् खरे़ःङ् ने़त्‍छि के़म्‍बि, खे़ङ्‌हाॽलाम् खे़ने़ॽ खे़न् के़दाःक्‍तुरो॥

५ “खे़न् एगाङ् खे़ने़ॽ गिबा मे़प्‍मनाबा ते़न्‍नोबा निङ्‌वाॽफुमाङ्‌ङिल्‍ले़ कुगोःक्‍माओ के़बेःक्, खे़ॽयो पलिस्‍ति थक्‍सुबाहाॽरे़ खुनिॽ तुरायक् ने़ःॽ॥ खे़ने़ॽ पाङ्‌जुम्‍मो के़प्‍मा के़जोःक्‍किल्‍ले़, कोःक्‍माओबा ले़त्‍ति तोःम्‍मादे़न्‍लाम् खित्‍चिङ् खित्‍चिङ् के़लॽबा मुक्‍ला, मुफ्रामा नु तुःङ्‌गे के़मुङ्‌बार के़नुःङ्‌बा के़युबा माङ्‌निङ्‌वाॽपान् के़बाःप्‍पा मनालुप्‍हाॽ के़दुमुसिॽ, हे़क्‍क्‍याङ् खे़ङ्‌हाॽरे़ माङ्‌निङ्‌वाॽपान् मे़बाःत्‍तुर मे़युर मे़बत्॥

६ खिमो यहवे दाङ्‌बाल्‍ले़ कुयाम्‍साम्‍मिन् मुक्‍साम्‍नु के़सम्‍धाङ् चुक्, खे़ब्‍याङ् खे़ने़ॽआङ् खे़ङ्‌हाॽनुए माङ्‌निङ्‌वाॽपान् के़बाःत्, हे़क्‍क्‍याङ् खे़ने़ॽ के़ले़ङ्‌सिङ्‌ङाङ् वेॽ कुसङ् मना के़बोङ्‌लो॥

७ कन् मिक्‍सेःन्‍हाॽ पोङ्‌जुःत्, हे़क्‍क्‍याङ् खे़ने़ॽ सिङ्‌सिङ् ये़क्‌ये़क्‍काङ् याःम्‍बक् चोगे़ॽ, थेआङ्‌भे़ल्‍ले़ निङ्‌वाॽफुमाङ्‌ङिन् खे़ने़ॽनु वाॽ॥

८ “खे़ने़ॽ आङ्‌गाॽनुःल्‍ले़ तगि यो गिल्‍गाल् थासिङ् पेगे़ॽ, हे़क्‍क्‍याङ् आजे़ःत् एगाङ् आङ्‌गाॽ मिधिङ्‌मनादेमनाबा सिदुङ्‌जभा नु सनारुङ् सिदुङ्‌जभा तोःन्‍छे़ युआ॥ कर खे़ने़ॽ नुसि ये़न् थारिक् के़हाङ्‌ङार पोङ्॥ खे़ब्‍याङ् आङ्‌गाॽ के़त्‍ता युआआङ् खे़ने़ॽ थे चोःक्‍मा के़बोङ्‌बा वाॽ खे़न् मे़त्‍ने़॥”

९ सावले़न् सामुए़लरो पेआङ् नुःक्‍खे़र पत्‍छे़ल्‍ले़ निङ्‌वाॽफुमाङ्‌ङिल्‍ले़ सावलरे़ कुनिङ्‌वाॽइन् ले़क्‍खुआङ् कुसङ् चोगुबिरु॥ हे़क्‍क्‍याङ् कन् के़रे़क् मिक्‍सेःन्‍हाॽ हाबा खे़ल्‍ले़ याःन्‍दिक् पोःक्‍खे़॥

१० सावले़न् नु कुसे़वारोबान् गिबा के़रे़सिल्‍ले़, खे़प्‍मो माङ्‌निङ्‌वाॽपान् के़बाःप्‍पा मनालुप्‍हाॽरे़ खुने़ॽ मे़दुमु॥ आम्‍भा खे़न् ये़म्‍मो निङ्‌वाॽफुमाङ्‌ङिल्‍ले़ कुयाम्‍साम्‍मिन् मुक्‍साम्‍नु खुने़ॽओ त्‍ये़, हे़क्‍क्‍याङ् खुने़ॽआङ् खे़न् माङ्‌निङ्‌वाॽपान् के़बाःप्‍पाहाॽनु सोरिक् माङ्‌निङ्‌वाॽपान् पाःप्‍मा हेःक्‍ते़॥

११ हे़क्‍क्‍याङ् तगिआङ्‌धो खुने़ॽ कुसिङ् के़निःप्‍पा के़रे़क्‍ले़ माङ्‌निङ्‌वाॽपान् के़बाःप्‍पाहाॽनु सोरिक् माङ्‌निङ्‌वाॽपान् पारे़बा मे़निसुआङ् खे़ङ्‌हाॽरे़ मे़बाःत्‍तु, “किसरे़ कुस्‍सा सावले़न् थे़मा पोःक्‍खे़बे? खुने़ॽआङ् माङ्‌निङ्‌वाॽपान् के़बाःप्‍पाहाॽरे़ खुनिॽ लुप्‍पोबाबि?”

१२ खे़प्‍मो के़ये़प्‍पा मनाधिक्‍ले़ अक्‍खे मे़त्‍तुसिॽ, “खे़ङ्‌हाॽरे़ खुनिॽ पानुदिङ् पा आत्‍तिङ्‌ग?” खे़ब्‍याङ्‌धो अक्‍खे पाःप्‍मा मे़हेःक्‍तु, “थे सावले़न्‍नाङ् माङ्‌निङ्‌वाॽपान् के़बाःप्‍पा पोःक्‍खे़बाबि?”

१३ सावलरे़ माङ्‌निङ्‌वाॽपान् पाःप्‍मा सुरुआङ्, खुने़ॽ ले़त्‍ति तोःम्‍मादे़न् के़ने़बा थो कोःक्‍माओ पे॥

१४ आल्‍ल सावलरे़ कुम्‍भङारे़ खुने़ॽ नु कुसे़वारोबे़न् सेःन्‍दोसुसि, “खे़न्‍छिॽ आत्‍तान् के़बेसिआङ् के़वये़सि?” सावलरे़ कुम्‍भङा मे़त्‍तु “अदङ् कोःत्‍छे़ आन्‍छिगे़ पेसिगे़आङ् वये़सिगे़॥ कर अदङ्‌हाॽ खोमा मे़सुक्‍तुसिगे़न्‍नाङ् सामुए़लरे़ओ पेसिगे़आङ् वये़सिगे़॥”

१५ हे़क्‍क्‍याङ् खुने़ॽ कुम्‍भङारे़ मे़त्‍तु, “सामुए़लरे़ थे के़जे़क्‍ते़सि? आङ्‌गाॽ आमे़त्‍ते़ॽ॥”

१६ हे़क्‍क्‍याङ् सावलरे़ मे़त्‍तु, “अदङ्‌हाॽ मे़घोसुसिआङ् वाॽ फाॽआङ् खुने़ॽ आन्‍छिगे़ मे़त्‍ते़छिगे़॥” कर खुने़ॽ हाङ् पोःक्‍खे़आङ् वाॽ लॽरिक् सामुए़लरे़ पाःत्‍तुबा पाःन्‍निन् खुने़ॽ कुम्‍भङा मे़मे़त्‍तुन्॥

सावले़न् हाङ् पोङ्‌ॽ

१७ आल्‍ल सामुए़लरे़ इस्राइलि मनाहाॽ यहवे दाङ्‌बाओ चुम्‍से़ मिस्‍पा मे़प्‍मनाबा ते़न्‍नो उःत्‍तुसि,

१८ हे़क्‍क्‍याङ् खे़ङ्‌हाॽ मे़त्‍तुसि, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘आङ्‌गाॽ इस्राइलिहाॽ मिस्र लाजेॽलाम् लःत्‍तुङ् फे़त्‍तुङ्‌सिङ्॥ खे़निॽ तुक्‍खे के़जाःप्‍पा मिस्रिहाॽ नु के़रे़क् हाङ्‌जुम्‍हाॽलाम् खे़निॽ से़ःप्निङ्‌ङाङ् वाॽ॥’

१९ कर खे़निॽ के़रे़क् तुक्‍खे लाक्‍खेलाम् ताङ्‌गे़से़ःप्‍पा निङ्‌वाॽफुमाङ्‌ङिन् कन् ये़म्‍मो खे़निॽ के़नाॽरुम्‍माङ् के़वयि॥ हे़क्‍क्‍याङ् खे़निॽ अक्‍खेआङ् के़बाःत्‍तुम् ‘मे़ःन्, आनिॽ लुम्‍मो लत्‍छा हाङ्‌युक् के़जोःक्‍पा हाङ्‌धिक् युक्‍तिङ् चोगे़ॽ॥’ कल्‍ले़चोगुल्‍ले़ आल्‍ल यहवे दाङ्‌बाल्‍ले़ कुदगि थाःक्‍थाःक् नु पासिङ् पासिङ् पोःक्‍खे़म्‍मे़ॽआङ् आबाङे आबाङे ते़न्‍हाॽओ चुप्‍साम्‍मे़ॽ॥”

२० हे़क्‍क्‍याङ् सामुए़लरे़ के़रे़क् इस्राइलि थाःक्‍हाॽ थाःक् थाःक् सुप्‍सुसि, हे़क्‍क्‍याङ् तॽयाःन्‍सोन् मे़गे़सुल्‍ले़ बिन्यामिन्‍ले़ कुधाःक्‍किन् मे़सेगु॥

२१ खे़ब्‍याङ् खुने़ॽ बिन्यामिन् थाःक्‍कोबा के़रे़क् हिम्‍सयङ्‌बा मनाहाॽ तगि तारुसि, हे़क्‍क्‍याङ् मत्रि ले़प्‍माङ्‌बा हिम्‍सयङ्‌ङिन् मे़सेगु॥ हे़क्‍क्‍याङ् कुनुप्‍मो किसरे़ कुस्‍सा सावले़न् मे़सेगु॥ कर मनाहाॽरे़ खे़न् मे़गोःत्‍तुल्‍ले़ खुने़ॽ खोमा मे़न्‍छुक्‍तुन्॥

२२ खे़ल्‍ले़ चोगुल्‍ले़ खे़ङ्‌हाॽरे़ यहवे दाङ्‌बान् सेःन्‍मे़दोसु, “खे़न् मनान् कप्‍मो वाॽबि?” हे़क्‍केःल्‍ले़ यहवे दाङ्‌बाल्‍ले़ नोगप् पिरुसि, “वाॽ, खे़न् मनान् चिगक्‌वा सामाहाॽरे़ कुलुम्‍मो चिङ्‌सिङ्‌ङाङ् युङ्॥”

२३ खे़ङ्‌हाॽ मे़लोःक्‍ते़र मे़बेआङ् खुने़ॽ मे़भे़त्‍तुआङ् मे़भे़रे़, हे़क्‍क्‍याङ् खुने़ॽ मनाहाॽरे़ खुनिॽ लुम्‍मो मे़ये़प्‍सु हे़क्‍केःल्‍ले़ के़रे़क् मनाहाॽ खुने़ॽ कुभक्‍ताङ्‌नुःल्‍ले़ ताङ्‌सारक् मे़वये़॥

२४ हे़क्‍क्‍याङ् सामुए़लरे़ के़रे़क् मनाहाॽ मे़त्‍तुसि, “ओमे़त्‍ते़ममे़ॽ, यहवे दाङ्‌बे़ल्‍ले़ सेगुबा मनान् के़निसुम्‍बि? के़रे़क् मे़न्‍छाम् सुवाङ्‌लुम्‍मो खुने़ॽ कुसिक्‍ताङ्‌बा मना आत्‍तिन्‍हाॽआङ् मे़होप्॥” हे़क्‍क्‍याङ् खे़न् के़रे़क् मनाहाॽ यम्‍बा इक्‍लाओ अक्‍खेलॽरिक् मे़अःक्‍ते़, “हाङ्‌ङिन् सदादिङ् हिङ्‌लरो!”

२५ खे़न् एगाङ् सामुए़लरे़ मनाहाॽ हाङ्‌ङिल्‍ले़ चोःक्‍मा के़बोङ्‌बा याःम्‍बक्‍हाॽरे़ कुयाःम्‍बेओ मे़त्‍तुसि, हे़क्‍क्‍याङ् लत्‍छा साप्‍लाओ साप्‍तुआङ् यहवे दाङ्‌बाल्‍ले़ कुदगि ने़स्‍सु पिरुसि॥ खे़म्‍ब्‍याङ् खुने़ॽ मनाहाॽ आबाङे खुनिॽ हिम् हिम्‍मो नुःक्‍खाम्‍मे़ पेगाम्‍मे़ॽ मे़त्‍तुसि॥

२६ सावले़न्‍नाङ् गिबाबा कुहिम्‍मो पे, हे़क्‍क्‍याङ् निङ्‌वाॽफुमाङ्‌ङिल्‍ले़ थङ्‌ङो लाम्‍लोसुसिबा मनाहाॽआङ् खुने़ॽनुए मे़बे॥

२७ कर खे़प्‍मो सावलरे़ कुदक्‍ले़ङ्‌वाओ के़बाःप्‍पा मनाहाॽआङ् मे़वये़, खे़ङ्‌हाॽरे़ अक्‍खेआङ् मे़बाःत्‍तु, “कन् मनाःल्‍ले़ आभेलॽरिक् आनिॽ से़ःप्‍मा आसुक्‍पे?” खे़ङ्‌हाॽरे़ सावले़न् कुनामे़न्‍छाॽ मे़मे़त्‍तुर किनाःन्‍दि मे़बिरु, हे़क्‍क्‍याङ् खुने़ॽ कुलागि थेआङ् सुङ् मे़न्‍दारुन्॥ कर सावलरे़ थेआङ् मे़बाःत्‍तुन्॥

सावलरे़ अम्‍मोनिहाॽ नाःन्‍दुसिबा

११

लाधिक् एगाङ् आम्‍मोनबा हाङ् नाहासरे़ कुधक्‍सुबाहाॽ तेॽरुसिआङ् इस्राइलिहाॽरे़ खुनिॽ ये़क्‌यक् याबेस-गिलाद पे, हे़क्‍क्‍याङ् खे़न् ते़न्‍निन् किर्गप् कबु॥ याबेसबा के़रे़क् मनाहाॽरे़ नाहासे़न् मे़मे़त्‍तु, “आनिगे़नु के़दङ्‌ग्र आनिगे खे़ने़ॽ के़से़वा के़जोःक्‍पा के़मना पोःक्‍खिगे़॥”

२ कर अम्‍मोनि नाहासरे़ खे़ङ्‌हाॽ मे़त्‍तुसि, “आङ्‌गाॽ लत्‍छा पाःन्‍नोरक् खे़निॽनु तङ्‌ङा॥ खे़न् तङ्‌मा पाःन्‍हाॽ अक्‍तङ्‌बा वाॽ, खे़निॽ के़रे़क्‍ले़ चुक्‌वा ले़प्‍साङ्‌बा मिक्‍किन् लःत्‍तुङ्‌देसुङ् पिनिङ्, हे़क्‍क्‍याङ् खे़ल्‍ले़ के़रे़क् इस्राइलिहाॽरे़ खुनिॽ चाःत्‍थि पेक्॥”

३ याबेसबा लाम्‍लोबाहाॽरे़ मे़मे़त्‍तु, “इस्राइलबा के़रे़क् पिसाङ् कन् इङ्‌घङ्‌ङिन् से़मारे़ लागि नुसि ये़न् थारिक् ये़म् याप्‍मि के़बिर पोङ्॥ हे़क्‍क्‍याङ् आनिगे से़ःप्‍से़ हाःत्‍ताङ् मे़दाने़न्‍ने़फग्र आनिगे खे़ने़ॽओए हुक्‍सुप्‍पासिगे़॥”

४ इङ्‌घङ् के़साबाहाॽ गिबाबा सावलरे़ओ मे़गे़रे़ मे़द्‌ये़, हे़क्‍क्‍याङ् कन् इङ्‌घङ्‌ङिन् मनाहाॽ मे़मे़त्‍तुसिल्‍ले़ के़रे़क् साॽरिक् मे़हाबे़ मे़जिःक्‍ते़॥

५ खे़न् ये़म्‍मो सावले़न् प्‍याङ्‌सिओलाम् पित्‍हाॽ नाःत्‍तुसिआङ् नुःक्‍खे़ त्‍ये़र पत्‍छे़॥ हे़क्‍क्‍याङ् “थे पोःक्‍खे़? थेआङ् मनाहाॽ मे़हाःप्‍पा?” फाॽआङ् सेःन्‍दोसुसि॥ हे़क्‍क्‍याङ् याबेसबा मनाहाॽरे़ मे़बाःत्‍तुबा पाःन्‍हाॽ खुने़ॽ मे़मे़त्‍तु॥

६ सावलरे़ खे़ङ्‌हाॽरे़ खुनिॽ पाःन्‍हाॽ खे़प्‍सुल्‍ले़, खिमो निङ्‌वाॽफुमाङ्‌ङिल्‍ले़ कुयाम्‍साम्‍मिन् खुने़ॽओ त्‍ये़, हे़क्‍क्‍याङ् खुने़ॽ कुस्‍साक्‍के़न्‍निल्‍ले़ मि पोःक्‍खे॥

७ खे़ब्‍याङ् खुने़ॽ कुम्‍बाबा पित् ने़त्‍छि तारुसिआङ् खे़ङ्‌हाॽ चाक्‍खक् चाक्‍खक् खक्‍तुसि, हे़क्‍क्‍याङ् इङ्‌घङ् के़दाःप्‍पा मनाहाॽ खे़न् चाक्‍खक् चाक्‍खक् खक्‍तुबा सान् पिरुसि, खम्‍ब्‍याङ् इस्राइलओ के़रे़क् पिसाङ् अक्‍खे मे़त्‍तुसिआङ् पाङ्‌घुदेसुसि, “सावल नु सामुए़लरे़ खुन्‍छिॽ फाॽसे़ थङ् चोःक्‍से़ तामा मे़न्‍दे़म्‍मनाबा मनाहाॽरे़ खुनिॽ पित्‍हाॽआङ् हाबा अक्‍खेलॽरिक्‍के चाक्‍खक् चाक्‍खक् खक्‍मासि पोङ्॥” हे़क्‍क्‍याङ् मनाहाॽ यहवे दाङ्‌बान्‍नु मे़गिसे़आङ् खे़ङ्‌हाॽ थिक्‍हुप् मे़बोःक्‍खे़आङ् मे़लःन्‍दे़ मे़द्‌ये़॥

८ सावलरे़ खे़ङ्‌हाॽ थङ् थक्‍मा फाॽआङ् बेजेक्‍को सुप्‍सुसि॥ हे़क्‍क्‍याङ् खे़ङ्‌हाॽ निरुसिल्‍ले़ इस्राइलबा मनाहाॽ लाङे़न्‍छिङ् सुम्‍सि नु यहुदाबा मनाहाॽ हे़न्‍छिङ् सुम्‍बोङ् मे़वये़॥

९ खे़ङ्‌हाॽरे़ इङ्‌घङ् के़दाःप्‍पा मनाहाॽ मे़मे़त्‍तुसि, “याबेस गिलादबा मनाहाॽ अक्‍खे मे़त्‍ताम्‍सिम्‍मे़ॽ, ‘ताःन्‍दिक् ले़न्‍दिक् नाम्‍लाःङ् थारिक्‍ले़ खे़निॽ चोःक्‌युम्‍भो के़घोसुम्॥’” इङ्‌घङ् के़साबाहाॽ मे़बेआङ् कन् पाःन्‍निन् याबेसबा मनाहाॽ मे़मे़त्‍तुसि, हे़क्‍केःल्‍ले़ खे़ङ्‌हाॽरे़ खुनिॽ सक्‍मा के़रे़॥

१० हे़क्‍क्‍याङ् याबेसबा मनाहाॽरे़ नाहासे़न् मे़मे़त्‍तु, “ताःन्‍दिक् आनिगे आबाङे खे़ने़ॽ के़हुक्‍को हुक्‍सुप्‍पासिगे़, हे़क्‍क्‍याङ् आनिगे़नु खे़ने़ॽ थे चोःक्‍मा के़सिराॽधाङ् खे़न् चोगे़ॽओ॥”

११ हे़क्‍क्‍याङ् कुदाःन्‍दिक्‍मा सावलरे़ कुमनाहाॽ कुलुप् सुम्‍सि चोगुसि॥ तानाम्‍सा इस्राइलिहाॽ अम्‍मोनि थक्‍सुबाहाॽरे़ खुनिॽ तुरायक् सिगाङ् मे़लासे़आङ् ले़न्‍जो थारिक्‍ले़ यरिक् अम्‍मोनिहाॽ मे़स्‍ये़रुसि॥ खे़न् एगाङ् के़हिङ्‌बा के़याःक्‍पाहाॽ ने़त्‍फु सोरिक् पोङ्‌मा मे़ङ्‌घोए फुत्‍चिङ्‌ज्‍याःङ् मे़बोःक्‍खे़॥

१२ खे़न् एगाङ् मनाहाॽरे़ सामुए़ले़न् मे़मे़त्‍तु, “सावलरे़ आनिॽ लुम्‍मो हाङ् मे़जोगुन्‍ल फाॽआङ् के़बाःप्‍पाहाॽ हाःत्‍छिबे? खे़ङ्‌हाॽ कप्‍मो ताराम्‍सिम्‍मे़ॽ आनिगे खे़ङ्‌हाॽ से़रुम्‍सिम्‍बे़॥”

१३ कर सावलरे़ मे़त्‍तुसि, “हे़क्‍के मे़ःन्, यहवे दाङ्‌बाल्‍ले़ इस्राइलिहाॽ कम्‍भलॽरिक् से़ःप्‍तुसिबा ये़न्‍नो आत्‍तिन्‍हाॽआङ् से़प्‍मासि मे़नुॽने़न्॥”

१४ खे़ब्‍याङ् सामुए़लरे़ मनाहाॽ मे़त्‍तुसि, “त्‍ये़म्‍मे़ॽ, आनिॽ गिल्‍गाल पेगिआङ् खे़प्‍मो सावले़न् हाङ् युक्‍तिङ् चोगुम्॥”

१५ खे़ल्‍ले़ चोगुल्‍ले़ के़रे़क् मनाहाॽ गिल्‍गाल मे़बेआङ् यहवे दाङ्‌बाल्‍ले़ कुदगि सावले़न् हाङ् युक्‍तिङ् मे़जोगु॥ हे़क्‍क्‍याङ् खे़प्‍मो खे़ङ्‌हाॽरे़ यहवे दाङ्‌बाओ सनारुङ्‌गे़न् सिदुङ्‌जभा मे़दोःन्‍दु॥ खे़न् ये़न्‍नो सावल नु के़रे़क् इस्राइलिहाॽ पसःत् मे़सःत्‍ते़आङ् यम्‍बा ससाङ्‌स्रोत् मे़जोगे़रो॥

सामुए़लरे़ मनाहाॽ उवा चोगुसिबा

१२

सामुए़लरे़ खे़प्‍मो इस्राइलिहाॽ अक्‍खे मे़त्‍तुसि, “खे़निॽ के़बाःत्‍तुम्‍बा के़रे़क् पाःन्‍हाॽ आङ्‌गाॽ खे़प्‍सुङ्, खे़ब्‍याङ् खे़निॽलुम्‍मो हाङ्‌युक् के़जोःक्‍पा हाङ्‌ङिन् युक्‍तिङ् चोगुङ्‌ङाङ् वाॽ॥

२ हाबा खे़न् हाङ्‌ङिन् खे़निॽ लाम्‍लोबा पोःक्‍खे़आङ् वाॽ॥ आङ्‌गाॽग काप्‍पोबा तुम्‍साङ्‌ङाङ् वाॽआ, खे़ब्‍याङ् आधे़गेक् मुरिक्‍काङ् फुत्‍ते़ चुरे़आङ् वाॽ॥ आङ्‌गाॽ आस्‍साहाॽआङ् खे़निॽनुए मे़वाॽ॥ आङ्‌गाॽग चुःक्‍ताङ्आङ्‌धो आल्‍लो थे़म्‍बा खे़निॽ लाम्‍लोबा पोःक्‍खाङ् थाङाङ्‌ङाङ् वाॽआ॥

३ आङ्‌गाॽ आम्‍भा कप्‍मो वाॽआ॥ आङ्‌गाॽनु खे़निॽ सिराॽमे़न्‍धाङ्‌मनाबा पाःन्‍हाॽ पाःप्‍मा के़गत्‍तुम्‍ने़भग्र कप्‍मो यहवे दाङ्‌बान् नु खुने़ॽ सेःन्‍दुबा कुमनाःल्‍ले़ कुदगि पाःत्‍ताम्‍मे़ॽ॥ आङ्‌गाॽ हाःत्‍ले़ कुबित्‍ते़न् तेॽरुङ् पिरुङ्‌ङाङ् वाॽआ? हाःत्‍ले़ कुअदङ्‌ङिन् तेॽरुङ् पिरुङ्‌ङाङ् वाॽआ? आङ्‌गाॽ आत्‍तिन् इङ्‌ले़क्‍तुङ्‌ङाङ् वाआ? आङ्‌गाॽ हाःत्‍ले़ ताप्‍फे़ःम्‍बा कुयाःम्‍बक्‍किन् माॽमारे़ लागि याङ् ते़म्‍सुङ्‌ङाङ् वाॽआ? आङ्‌गाॽ आमे़त्‍ताम्‍मे़ॽ, खे़न् हान्‍ति के़बोङ्‌बाहाॽ आङ्‌गाॽ नुःक्‍तुङ्‌ॽ॥”

४ खे़ङ्‌हाॽरे़ नोगप् मे़बिरु, “आदाङ्‌बारे़ आनिगे याप्‍मि इङ्‌मे़ल्‍ले़क्‍के के़वाॽरो॥ आदाङ्‌बारे़ आनिगे़नु तुक्‍खे चाःप्‍मा निङ्‌घुम्‍बा याःम्‍बक्‍हाॽ थेआङ् मे़न्‍जोःक्‍के केवाॽरो॥ आदाङ्‌बारे़ मनाहाॽरे़ खुनिॽ थेआङ् के़देॽरु के़बिरुसिबा होप्‍लो॥”

५ खे़न् एगाङ् सामुए़लरे़ खे़न् इस्राइलिहाॽ मे़त्‍तुसि, “आङ्‌गाॽ आदक्‍ले़ङ्‌वाओ खे़निॽ थेआङ् पाःन्‍हाॽ के़ङ्‌घोसुम्‍मिन् फाॽआङ् आइन्‍बा ये़न्‍नो यहवे दाङ्‌बे़न् के़निबा तोःन्‍दि वाॽ, हे़क्‍क्‍याङ् खुने़ॽ सेःन्‍दुबा मनाःन्‍नाङ् तोःन्‍दि वाॽरो॥” हे़क्‍क्‍याङ् खे़ङ्‌हाॽरे़ मे़बाःत्‍तु, “ओरो, खुने़ॽ के़निबा तोःन्‍दि वाॽरो॥”

६ सामुए़लरे़ याम्‍मो खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ए खे़निॽ मोसान् नु हारुने़न् के़बिरि, हे़क्‍क्‍याङ् खे़निॽ पाधे़बाहाॽ मिस्र लाजेॽलाम् लःत्‍तु फे़त्‍तुसि॥

७ आल्‍ल खे़निॽ कप्‍मो ये़बाम्‍मे़ॽ, थेआङ्‌भे़ल्‍ले़ यहवे दाङ्‌बाल्‍ले़ कुदगि खे़निॽ नु खे़निॽ पाधे़बाहाॽरे़ खुनिॽ लागि खुने़ॽ चोगुबा के़रे़क् साम्‌योबा याःम्‍बक्‍हाॽ आङ्‌गाॽ मे़त्‍निङ्॥

८ “याकुबे़न् मिस्रलाजेॽ पेआङ् खुने़ॽ कुस्‍सा कुम्‍मे़न्‍छाॽ इस्राइलिहाॽ के़साक्‍पा तुक्‍खेओ मे़ध्‍ये़॥ हे़क्‍क्‍याङ् खे़ङ्‌हाॽरे़ यहवे दाङ्‌बान् पेलि मे़भाक्‍तु, खे़ब्‍याङ् खुने़ॽ मोसान् नु हारुने़न् पाङ्‌घुसि॥ खे़न् ने़प्‍फुहाॽरे़ खे़निॽ पाधे़बाहाॽ मिस्रलाम् लःत्‍ते़सुआङ् खे़ङ्‌हाॽ कन् ते़न्‍नो युक्‍खुसि॥

९ “कर खे़ङ्‌हाॽरे़ खुनिॽ निङ्‌वाॽफुमाङ् यहवे दाङ्‌बान् निङ्‌वाॽ मे़मुःत्‍छु, खे़ल्‍ले़ चोगुल्‍ले़ खुने़ॽ खे़ङ्‌हाॽ हासोरबा थक्‍सुबाहाॽरे़ खुनिॽ थक्‍पेबा सिसेरारे़ कुहुक्‍को, पलिस्‍तिहाॽरे़ खुनिॽ हुक्‍को नु मोआबबा हाङ्‌ङिल्‍ले़ कुहुक्‍को मे़ध्‍ये़र याःन्‍दुसि॥ हे़क्‍क्‍याङ् खे़ङ्‌हाॽरे़ इस्राइलिहाॽ मे़नाःन्‍दुसि॥

१० हे़क्‍क्‍याङ् खे़निॽ पाधे़बा इस्राइलिहाॽरे़ से़क्‍खा निस्‍सेरे़ लागि यहवे दाङ्‌बान् पेलि मे़भाक्‍तुआङ् मे़बाःत्‍तु, ‘आनिगे लायो चोःक्‍मना, आनिगे यहवे दाङ्‌बे़न् ले़रुम्‍बे़आङ् बाल माङ्‌ङिन् नु अस्‍तोरेत माङ्‌हाॽ से़वा मे़त्‍तुम्‍सिम्‍बे़॥ कर आल्‍ल आनिगे निङ्‌मिहाॽरे़ खुनिॽ हुक्‍को थामालाम् आसे़ःप्‍ते़ॽ, हे़क्‍क्‍याङ् आनिगे खे़ने़ॽओ माङ्‌से़वा चोगुम्‍बे़॥’

११ खे़न् एगाङ् यहवे दाङ्‌बाल्‍ले़ गिदोन, बाराक, यिप्‍ता नु सामुए़लले़न् पाङ्‌घुसि॥ हे़क्‍क्‍याङ् खे़ङ्‌हाॽरे़ के़रे़क् पिसाङ्‌बा खे़निॽ निङ्‌मिहाॽलाम् के़म्‍से़ःप्‍ति, खे़ल्‍ले़ चोगुल्‍ले़ खे़निॽ नुरिक् तारिक्‍काङ् युङ्‌मा के़हेःक्‍ति॥

१२ “कर खे़न् एगाङ् अम्‍मोनिहाॽरे़ खुनिॽ हाङ् नाहासे़न् खे़निॽ तक्‍ले़ङ्‌वाओ थङ् चोःक्‍से़ फे़रे़र पत्‍छे़बा के़निसुम्॥ यहवे दाङ्‌बा खे़निॽ निङ्‌वाॽफुमाङ्‌ङिन्‍ने खे़निॽ हाङ् वये़साङ् खे़निॽ आङ्‌गाॽ याप्‍मि के़मे़त्‍ते़, ‘मे़ःन्, आनिगे़ओ हाङ् के़जोःक्‍पा हाङ् चाहाब् चोगिगे़॥’

१३ “आल्‍ल, खे़निॽ के़सेगुम्‍बा हाङ्‌ङिन् कप्‍मो वाॽ॥ खे़निॽ हाङ् के़नाःक्‍तुम्, हे़क्‍क्‍याङ् यहवे दाङ्‌बाल्‍ले़ खे़निॽलुम्‍मो हाङ् युक्‍तिङ् चोगुआङ् वाॽ॥

१४ यहवे दाङ्‌बान् खे़निॽ मिङ्‌सो इङ्‌धाङ् के़बिरुम्‍माङ् खुने़ॽ कुसे़वा के़जोगुम्, हे़क्‍क्‍याङ् खुने़ॽ पाःत्‍तुबा पाःन्‍हाॽरे़ कुदक्‍ले़ङ्‌वाओ मे़म्‍बोःक्‍के इःप्‍मा नाःप्‍मा ते़न्‍दिङ् के़जोगुम्, हे़क्‍क्‍याङ् खे़निॽ हाङ्‌ङिन् नु खे़निॽ यहवे दाङ्‌बा निङ्‌वाॽफुमाङ्‌ङो नसाःन्‍साबा के़बोक्‍खिने़भग्र, खे़निॽ के़नुरि के़दासिॽ॥

१५ कर खे़निॽ यहवे दाङ्‌बाल्‍ले़ कुइङ्‌जाङ्‌ङिन् इःप्‍मा नाःप्‍मा ते़न्‍दिङ् मे़न्‍जोःक्‍के खुने़ॽ पाःत्‍तुबा पाःन्‍निल्‍ले़ कुदक्‍ले़ङ्‌वाओ के़बोगिने़फग्र, खे़निॽ पाधे़बाहाॽरे़ खुनिॽ तक्‍ले़ङ्‌वाओ पोगे़आङ् वये़बा हे़क्‍केए खे़निॽ तक्‍ले़ङ्‌वाओ खुने़ॽ पोःक्‍लो॥

१६ “आल्‍ल स्‍वाःत्‍ताङ् ये़बाम्‍मे़ॽ, हे़क्‍क्‍याङ् यहवे दाङ्‌बाल्‍ले़ खिनिॽ तगिए चोगुबा निङ्‌वाॽ के़माबा याःम्‍बक्‍किन् अमे़त्‍ताम्‍मे़ॽ॥

१७ आल्‍लो मासि हे़क्‍मा ये़म् वाॽ मे़ःम्‍बि? आङ्‌गाॽ यहवे दाङ्‌बान् पेलि फाक्‍तुङ्, हे़क्‍क्‍याङ् खुने़ॽ साःम्‍भे नु वहित् थासुर याःन्‍दुरो॥ खे़ब्‍याङ् खे़निॽ हाङ् के़नाःक्‍तुम्‍माङ् यहवे दाङ्‌बाल्‍ले़ कुदक्‍ले़ङ्‌वाओ आक्‍तङ्‌बा ताप्‍फे़ःम्‍बा याःम्‍बक् के़जोगुम्‍लछ के़लॽबा पाःन्‍निन् के़निसुम्‌ॽ॥”

१८ हे़क्‍क्‍याङ् सामुए़लरे़ यहवे दाङ्‌बान् पेलि फाक्‍तु, हे़क्‍क्‍याङ् आम्‍भा खे़ल्‍ले़ याःन्‍दिक् खुने़ॽ साःम्‍भे नु वहित् थ्‍ये़र याःन्‍दु॥ खे़न् मे़निसुआङ् के़रे़क् मनाहाॽ यहवे दाङ्‌बान् नु सामुए़लरे़ खुन्‍छिॽ तगि मे़गिसे़रो॥

१९ खे़न् मनाहाॽरे़ सामुए़लले़न् मे़मे़त्‍तु, “सिमालाम् हिङ्‌मा फाॽआङ् यहवे दाङ्‌बा के़निङ्‌वाॽफुमाङ्‌ङिन् आनिगे के़से़वारोबाहाॽरे़ लागि पेलि फाक्‍ते़ॽओ॥ थेआङ्‌भे़ल्‍ले़ आनिगे हाङ् नाःक्‍तुम्‍बे़आङ् लायो सम्‍धाङ् लायो योॽरुम्‍बे़आङ् वाॽरो॥”

२० सामुए़लरे़ खे़न् मनाहाॽ मे़त्‍तुसि, “मे़गिसाम्‍मिन्‍ने़ॽ, खे़निॽ के़रे़क् परिक्‍पा फे़न्‌याःम्‍बक् के़जोगुम्‍साङ् यहवे दाङ्‌बान् नसान् चोःक्‍मा मे़ले़राम्‍मिन्‍ने़ॽ, कर खे़निॽ काक् निङ्‌वाॽ सिगाङ्‌लाम्‍बाए खुने़ॽ कुसे़वा चोगाम्‍मे़ॽ!

२१ से़क्‍खा मेःम्‍बा माङ्‌हाॽओ नसान् मे़जोगाम्‍मिन्‍ने़ॽ, खे़ङ्‌हाॽरे़ फाॽमाआङ् आमे़न्‍छुक्‍ने़न् से़ःप्‍माआङ् आमे़न्‍छुक्‍ने़न्, थेआङ्‌भे़ल्‍ले़ खे़ङ्‌हाॽग थेसिआङ् मे़ःन्॥

२२ पयम् यम्‍बा कुमिङ्‌ङिल्‍ले़ लागि यहवे दाङ्‌बाल्‍ले़ खे़निॽ आफाल्‍ले़आङ् लाप्‍के़न्‍देसिन्, थेआङ्‌भे़ल्‍ले़ खे़निॽ आबाङे कुमना चोःक्‍मा खुने़ॽ निःन्‍धो चोगुआङ् वाॽ॥

२३ खे़निॽ लागि तुवा चोःक्‍मा ले़प्‍माआङ् यहवे दाङ्‌बाल्‍ले़ कुदक्‍ले़ङ्‌वाओ लायो चोःक्‍मा पान् आङ्‌गाॽलाम् माःङ्‌घा पोङ्‌ल॥ हे़क्‍क्‍याङ् थेःन् नुबा नु कुदोःप्‍मा चोक् खे़न्‍निन्‍ने ओसेःन्‍धाक्‍निङ्॥

२४ कर खे़निॽ निङ्‌वाॽ सिगाङ्‌लाम्‍मे यहवे दाङ्‌बे़न् मिङ्‌सो इङ्‌धाङ् पिराम्‍मे़ॽ, हे़क्‍क्‍याङ् नसाःन्‍साबा पोःक्‍खे़म्‍मे़ॽआङ् कुसे़वा चोगाम्‍मे़ॽ॥ खे़निॽ लागि खुने़ॽ आक्‍तङ्‌बा पयम् यम्‍बा याःम्‍बक् चोगुआङ् वाॽ खे़न्‍निन् निङ्‌वाॽ इःत्‍ताम्‍मे़ॽ॥

२५ कर खे़निॽ आभे़ल्‍ले़साङ् फे़न् याःम्‍बक्‍लक् के़जोगुम्‍ने़फग्र खे़निॽ के़रे़क् के़मे़गिॽ हे़क्‍क्‍याङ् खे़निॽ हाङ्‌ङिन्‍नाङ् मे़क्‍लो॥”

पलिस्‍तिहाॽनु ते़न्‍धङ् पोःक्‍खे़बा

१३

सावले़न् हाङ् पोःक्‍खे़ल्‍ले़ सुम्‍बोङ् तङ्‌बेॽ योरे़आङ् वये़॥ हे़क्‍क्‍याङ् खुने़ॽ इस्राइलओ लिबोङ्‌ङाङ् तङ्‌बेॽ ने़त्‍छि थारिक् हाङ् चोगु॥

२ सावलरे़ हे़न्‍छिङ् सुम्‍सि इस्राइलबा मनाहाॽ सेगुसि– मिक्‍मास नु बे़थे़लबा कोःक्‍मा फाङ्‌जङ् थे़गु माङ्‌वा लाजेॽओ खुने़ॽनु हे़न्‍छिङ् ने़त्‍छि मे़वये़, हे़क्‍क्‍याङ् बिन्यामिन्‍बा गिबाओ जोनाथाने़न्‍नु हे़न्‍छिङ्‌धिक् मे़वये़॥ के़नम्‍बा कुभाॽ मनाहाॽ चैँ खुनिॽ हिम्‍मो पाङ्‌घुदेसुसि॥

३ जोनाथाने़ल्‍ले़ गिबाओ के़ने़बा पलिस्‍ति थक्‍सुबाहाॽ थङ् चोःक्‍से़ फत्‍तुसि, हे़क्‍क्‍याङ् पलिस्‍तिहाॽरे़ खे़न् पाःन्‍निन् मे़घे़प्‍सु॥ हे़क्‍क्‍याङ् सावलरे़ लाजेॽओबा के़रे़क् पिसाङ् के़युङ्‌बा “हिब्रुहाॽरे़ मे़घे़प्‍सुर” फाॽआङ् थुत्‍तुरिःप्‍पान् मुःप्‍पाङ्‌घुसि॥

४ खे़ल्‍ले़ चोगुल्‍ले़ “सावले़न् पलिस्‍तिहाॽनु थङ् चोःक्‍मा हेःक्‍ते़रे़छ, हे़क्‍क्‍याङ् आल्‍ल पलिस्‍तिहाॽरे़ इस्राइलिहाॽ मे़जिःत्‍तुसि के़लॽबा इङ्‌घङ्‌ङिन् के़रे़क् इस्राइलिहाॽरे़ मे़घे़प्‍सु॥” आम्‍भा कन् थुत्‍तुरिःप्‍पालाम् मे़घे़प्‍सुबा इङ्‌घङ्‌ङिल्‍ले़ चोगुल्‍ले़ खे़ङ्‌हाॽ गिल्‍गालबा सावलरे़ओ मे़जुप्‍से़ मे़द्‌ये़॥

५ पलिस्‍तिहाॽ इस्राइलिहाॽनु थङ् चोःक्‍से़ मे़जुप्‍से़॥ खे़ङ्‌हाॽनु हे़न्‍छिङ् सुम्‍बोङ् अन्‍लाधा नु अन्‍लाधा के़लोःङ्‌बा हे़न्‍छिङ् तुक्‍सि मे़वये़॥ हे़क्‍क्‍याङ् वरःङ्‌ङिल्‍ले़ कुयाओबा ये़ःङ्‌घा कुइसिःक् आत्‍तातान्‍ने यरिक् निःप्‍मा सुक्‍मे़न्‍दे़त्‍ते खाम्‍मो के़धक्‍पा तिल्‍लिङ्‌गाहाॽ मे़वये़॥ खे़ङ्‌हाॽ बेथहावनबा नाम्‍गे़त् पिसाङ् मिक्‍मासओ थो मे़बेआङ् मे़युङ्‌सिङ्॥

६ इस्राइलिहाॽ साॽरिक् के़जाॽबा तुक्‍खेओ मे़ध्‍ये़, थेआङ्‌भे़ल्‍ले़ खे़ङ्‌हाॽ मे़भत्‍तु मे़भे़त्‍तुसि॥ खे़ल्‍ले़ चोगुल्‍ले़ खे़ङ्‌हाॽ फुक्‍कुओ, याःन्‍सुङ् सिगाङ्, याक्‍पेॽफिःप्‍मो, हे़क्‍क्‍याङ् लुम्‍बाःत्‍हाॽओ नु वबाक्‍हाॽओ मे़जिङ्‌सिङ्॥

७ कुभा इस्राइलिहाॽ यर्दन यङ्‌घङ्‌ङिन् मे़गाःक्‍तुआङ् गाद नु गिलाद लाजेॽबा थुम्‍हाॽओ चिङ्‌सिङ्‌से़ मे़घे़त्‍छिङ् मे़बे॥ कर सावले़न् गिल्‍गालओए युङे़ याःक्‍ते़ हे़क्‍क्‍याङ् खुने़ॽनु के़वाॽबा के़रे़क् मनाहाॽ किमा यङ्‌मा मे़हेःक्‍ते़॥

८ सामुए़लरे़ पाःत्‍तुबा कुइसिःक् सावलरे़ नुसि ये़न् थारिक् हाङ्‌घुआङ् युङे़, कर सामुए़ले़न् गिलगाल के़प्‍मा मे़सुक्‍ते़न्॥ हे़क्‍केःल्‍ले़ सावलरे़ कुमनाहाॽ खे़त्‍छिङ्‌मा मे़हेःक्‍ते़॥

९ खे़ल्‍ले़ चोगुल्‍ले़ सावलरे़ मे़त्‍तुसि, “मिधिङ्‌मनादेमनाबा सिदुङ्‌जभा नु सनारुङ् सिदुङ्‌जभारे़ थक्‍साहाॽ ताराम्‍से़ॽ” हे़क्‍क्‍याङ् खुने़ॽए मिधिङ्‌मनादेमनाबा सिदुङ्‌जभा तोःन्‍दु॥

१० खुने़ॽ खा सिदुङ्‌जभा तोःन्‍दुसुरुर पत्‍छे़ल्‍ले़ सामुए़ले़न् के़रे़द्‌ये़, हे़क्‍क्‍याङ् सावले़न् खुने़ॽ कुलाङ्‌दाःक्‍से़ पे॥

११ सामुए़लरे़ मे़त्‍तु, “खे़ने़ॽ कन् थे के़जोगुबाबे?” सावलरे़ नोगप् पिरु, “मनाहाॽरे़ आङ्‌गाॽ मे़ले़राङ्‌ङाङ् मे़घे़त्‍छिङ्‌ल मे़बत्‍छे़बा निसुङ्‌सिङ्, हे़क्‍क्‍याङ् के़बाःत्‍तुबा ये़म्‍मो आदाङ्‌बाआङ् के़ङ्‌गे़रे़न्, खे़म्‍ब्‍याङ् पलिस्‍तहाॽआङ् मिकमासओ मे़जुप्‍से़र मे़बत्‍छे़॥

१२ आल्‍ल पलिस्‍तिहाॽ आदक्‍ले़ङ्‌वाओ थङ् चोःक्‍से़ गिल्‍गालओ मे़दा के़लॽबा आङ्‌गाॽ निङ्‌वाॽ इःत्‍तुङ्॥ हे़क्‍क्‍याङ् यहवे दाङ्‌बान्‍नाङ् फाॽराङ्‌ङे़ॽ फाॽआङ् पेलि फाक्‍तुङ्‌बा होप्॥ खे़ल्‍ले़ चोगुल्‍ले़ कन् मिधिङ्‌मनादेमनाबा सिदुङ्‌जभान् आङ्‌गाॽ आबाङे चोःक्‍माए के़बोङ्‌बा निङ्‌वाॽ खोसुङ्॥”

१३ सामुए़लरे़ सावले़न् मे़त्‍तु, “खे़ने़ॽ अदङ् याःम्‍बक् के़जोगु॥ यहवे दाङ्‌बा के़निङ्‌वाॽफुमाङ्‌ङिल्‍ले़ के़बिरे़बा इङ्‌जाङ्‌ङिन् इःप्‍मा नाःप्‍मा ते़न्‍दिङ् के़न्‍जोगुन्॥ खे़न् इङ्‌जाङ्‌ङिन् इःप्‍मा नाःप्‍मा ते़न्‍दिङ् के़जोगुल्‍ले़ग इस्राइल लाजेॽओ के़हाङ्‌जुम्‍मिन् सदादिङ्‌ले़ लागि पोःक्‍खे़बामे़न्॥

१४ कर आल्‍ल खे़ने़ॽ के़हाङ्‌जुम्‍मिन् सदादिङ्‌ले़ लागि मे़बोङ्‌ने़म्‍बा पोःक्‍खे़॥ यहवे दाङ्‌बाल्‍ले़ आबाङे कुसिराॽ के़धाङ्‌बा नु खुने़ॽ कुनिङ्‌वाॽ इसिःक् याःम्‍बक् के़जोःक्‍पा मनाधिक् कोःत्‍तुआङ् वाॽ॥ हाबा खे़न्‍ने खुने़ॽ कुमनाहाॽओ लाम्‍लोबा पोङ्‌मारे़ लागि युक्‍तिङ् चोगुआङ् वाॽ, थेआङ्‌भे़ल्‍ले़ खे़ने़ॽ यहवे दाङ्‌बाल्‍ले़ कुइङ्‌जाङ्‌ङिन् के़न्‍इःत्‍तुन् के़न्‍नाःत्‍तुन्॥”

१५ हे़क्‍क्‍याङ् गिल्‍गाल ते़न्‍निन् ले़रुआङ् बिन्यामिन्‍बा गिबा ले़प्‍साङ् थासिङ्॥ हे़क्‍क्‍याङ् सावलरे़ खुने़ॽनु के़वाॽबा मनाहाॽ निरुसिल्‍ले़ खे़ङ्‌हाॽ किप् तुक्‍सि यारिक् मे़वये़॥

१६ सावले़न् नु कुस्‍सा जोनाथने़न् हे़क्‍क्‍याङ् खे़ङ्‌हाॽनु के़वाॽबा मनाहाॽरे़ बिन्यामिन्‍बा गिबाओ तुराहिम् मे़जोगु॥ पलिस्‍तिहाॽग मिक्‍मासओ तुराहिम् मे़लेःत्‍तुआङ् मे़युङ्‌सिङ्॥

१७ पलिस्‍ति थक्‍सुबाहाॽ मे़युङ्‌बा ते़न्‍नोलाम् चिगक्‌वा के़नाप्‍पा मनालुप् सुम्‍सि मे़लःन्‍दे़ मे़भे़रे़॥ थिक्‍सिगेक्‍पा लुप्‍हाॽ सुआल ते़ङ्‌गप्‍पो के़ने़बा ओप्रा ले़प्‍माङ् मे़लासे़॥

१८ निसिगेःक्‍पा लुप्‍हाॽ बे़थ-हे़रोन ले़प्‍माङ् मे़लासे़॥ हे़क्‍क्‍याङ् सुम्‍सिगेःक्‍पा लुप्‍हाॽ सबोइन ते़म्‍बेॽ नु मुरे़ःक् खारे़ःक्‍पा ये़ःङ्‌घादे़न्‍निल्‍ले़ कुबेसाङ्‌बा कोःक्‍मा ले़प्‍माङ् मे़लासे़॥

१९ खे़न् ये़म्‍मो इस्राइलओ के़रे़क् पिसाङ् फे़न्‍जेॽ के़धक्‍पा हाःत्‍ताङ् खोमे़न्‍दे़त्‍ते़न्, थेआङ्‌भे़ल्‍ले़ पलिस्‍तिहाॽरे़ इस्राइलिहाॽ ताभे नु लाःक्‍हाॽ थक्‍मा मे़म्‍बाङ्‌घुन्‍छिन्॥

२० खे़ल्‍ले़ चोगुल्‍ले़ के़रे़क् इस्राइलिहाॽ फालि, काःङ्, तःन्‍दिॽ नु कात्‍च्‍याहाॽआङ् हासे़म्‍से़ पलिस्‍तिहाॽरे़ओ पेःक्‍मा के़बोङ्‌बा वये़॥

२१ लत्‍छा फालि या काःङ् हासे़म्‍मे़ल्‍ले़ कुमे़ल्‍लुङ् याङ्‌इत्‍छेधिक् वये़, हे़क्‍क्‍याङ् पित् नाःप्‍मारे़ लागि अःक्‍खुॽखुॽबान् हासम्‍सम्‍बा चोःक्‍मा नु तःन्‍दिॽ हासे़म्‍मा कुमे़ल्‍लुङ् याङ्‌इत्‍छे ने़त्‍छि वये़॥

२२ खे़ल्‍ले़ चोगुल्‍ले़ थङ् पोङ्‌मा हेःक्‍ते़ल्‍ले़ सावले़न् नु जोनाथाने़न् थङ् चोःक्‍मा के़भाॽबा मना आत्‍तिन्‍हाॽरे़आङ् ताभे नु लाःक् मे़ङ्‌गत्‍तुन्॥ कर सावले़न् नु जोनाथानने़ल्‍ले़रक् फे़जुम् फे़या कत्‍ते़सु॥

२३ खे़न् ये़म्‍मो मिक्‍मासबा चिभिॽफिॽबा लाम्‍मिन् कम्‍ब्राङ् मे़त्‍छे़ पलिस्‍ति थक्‍सुबाहाॽ मे़बेआङ् मे़वये़रो॥

जोनाथानरे़ मे़ङ्‌गिए याःम्‍बक् चोगुबा

१४

थिक्‌ये़न् सावलरे़ कुस्‍सा जोनाथानरे़ खुने़ॽ कुभे़जुम् कुभे़या के़बङ्‌बा थाङ्‌बे़न्‍निन् मे़त्‍तु, “फे़रे़ॽ आन्‍छिॽ खे़न् कोःक्‍माल्‍ले़ नाहाङ् ले़प्‍माङ्‌बा पलिस्‍तिहाॽरे़ खुनिॽ तुराहिम् ले़प्‍माङ् पित्‍छि॥” कर खे़ल्‍ले़ कन् पाःन्‍निन् कुम्‍बा मे़म्‍मे़त्‍ते वये़॥

२ खे़न् ये़म्‍मो सावलरे़ गिबा कुबेसाङ् मिग्रोन् मे़प्‍मनाबा ते़न्‍नो फुॽले़सेॽ सिङ्‌सेल्‍ले़ कुसिगाङ् तुराहिम् लेःत्‍तुआङ् युङे़॥ खुने़ॽनु के़प्‍मे़ङ्‌गे़त् किप् तुक्‍सि यारिक् मनाहाॽ मे़वये़॥

३ खे़ङ्‌हाॽरे़ खुनिॽ लुम्‍मो निङ्‌वाॽफुसाम्‍बे़ल्‍ले़ चाङ्‌मनाबा एपोद चाङ् के़जाङ्‌बा अहियाहन् वये़॥ अहियाहःङ्‌ग इक्‍काबोदरे़ कुन्‍साॽ अहितुबरे़ कुस्‍सा वये़॥ इक्‍काबोद नु अहितुबे़ङ्‌ग सिलोओ यहवे दाङ्‌बे़ल्‍ले़ कुसे़वा के़जोःक्‍पा निङ्‌वाॽफुसाम्‍बा एलिरे़ कुम्‍मे़न्‍छाॽ हे़क्‍क्‍याङ् पिन्‍हासरे़ कुस्‍सा वये़सि॥ जोनाथाने़न् पेबा हाःत्‍ले़आङ् निङ्‌वाॽ मे़ङ्‌घोसुन्॥

४ जोनाथानरे़ पलिस्‍ति तुराहिम् पेःक्‍मा कोःत्‍तुबा मिकमासबा चिभिॽफिॽबा लाम्‍मिल्‍ले़ ने़प्‍माङ् पिसाङ् याक्‍केःक् फुङ्‌गेःक् पत्‍छे़॥ थिक् ले़प्‍माङ्‌बान् बोसेस नु वेॽ ले़प्‍माङ्‌बान् सेनेह मे़मे़त्‍तु॥

५ थाङ्‌गे़त ले़प्‍माङ्‌बा याक्‍केःक्‍किन् मिक्‍मासरे़ कुदगि नु लाङ्‌गे़त ले़प्‍साङ्‌बान् गिबारे़ कुदगि पत्‍छे़॥

६ जोनाथानरे़ कुभे़जा कुभे़युम् के़बङ्‌बे़न् मे़त्‍तु, “फे़रे़ॽ, आन्‍छिॽ खे़न् हर्दो मे़न्‍हे़क्‍मनाबाहाॽरे़ खुनिॽ तुराहिम्‍मिन् ओमे़त्‍छे़ पित्‍छि॥ आनिॽ यरिक् आवाॽसाङ् सुःल्‍लिक् आवाॽसाङ् आनिॽ से़ःप्‍मारे़ लागि यहवे दाङ्‌बे़न् वाॽ, खुने़ॽ आत्‍तिन्‍हाॽरे़आङ् नाःम्‍मा मे़न्‍छुक्‍तुन्॥”

७ खुने़ॽ कुभे़जा के़भे़युम् के़बङ्‌बे़ल्‍ले़ मे़त्‍तु, “आदाङ्‌बारे़ थे चोःक्‍मा के़सिराॽधाङ्, चोगे़ॽ॥ लाम्‍लोरे़ॽ आदाङ्‌बारे़ थे के़जोगुसाङ् आङ्‌गाॽ आनिङ्‌वाॽलाम्‍बाए फाॽने़॥”

८ जोनाथानरे़ मे़त्‍तु, “फे़रे़ॽ, आन्‍छिॽ नाहाङ्‌दाङ् नाःङ्‌सुआङ् पित्‍छि हे़क्‍क्‍याङ् खे़ङ्‌हाॽरे़ आम्‍निसिर॥

९ खे़ङ्‌हाॽरे़ ‘आनिगे खे़न्‍छिॽओ मे़ङ्‌गे़त्‍ते़ थारिक् खे़न्‍छिॽ हाबा खे़प्‍मो ये़बे़से़ॽ’ आम्‍मे़त्‍छिने़फग्र आन्‍छिॽ आये़प्‍सिबा ते़न्‍नोए ये़प्‍सि खे़ङ्‌हाॽरे़ओ पित्‍छि मे़ःन्॥

१० कर खे़ङ्‌हाॽरे़ ‘कत्‍थो थाङे़से़ॽ’ मे़लॽने फग्र आन्‍छिॽ खात्‍थो पित्‍छि, थेआङ्‌भे़ल्‍ले़ यहवे दाङ्‌बाल्‍ले़ खे़ङ्‌हाॽ आन्‍छिॽहुक्‍को थासु आबिरे़छि के़लॽबा आन्‍छिॽ लागि इबु पोङ्‌लो॥”

११ खे़ल्‍ले़ चोगुल्‍ले़ खे़ङ्‌हाॽ पलिस्‍तिहाॽरे़ओ निधाःम्‍ने़सि॥ हे़क्‍क्‍याङ् पलिस्‍तिहाॽ अक्‍खेरिक् मे़बारे़, “ओमे़त्‍ताम्‍मे़ॽ, हिब्रुहाॽग खुनिॽ मे़जिङ्‌सिङ्‌बा हङ्‌गारिङ्‌बाहाॽलाम् मे़लःन्‍ल मे़बत्‍लो॥”

१२ पलिस्‍ति कम्‍ब्राङ्‌बा तुराहिम् थक्‍सुबाहाॽरे़ जोनाथाने़न् नु कुभे़जुम् कुभे़या के़गुबान् मे़मे़त्‍तुसि, “कत्‍थो थाङे़से़ॽ, हे़क्‍क्‍याङ् आनिगे निसाम् हुॽआसिगे़॥” हे़क्‍केःल्‍ले़ जोनाथानरे़ कुभे़जुम् कुभे़या के़गुबे़न् मे़त्‍तु, “आङ्‌गाॽ आएगाङ् थाङे़ॽ॥ यहवे दाङ्‌बाल्‍ले़ खे़ङ्‌हाॽ आनिॽ इस्राइलि हुक्‍को थासुसिआङ् वाॽ॥”

१३ हे़क्‍क्‍याङ् जोनाथानरे़ कुलाङ् कुहुक्‍ले़ तोॽरुआङ् उःङ्‌सिङ्‌ल थो थोःक्‍सिङ्, हे़क्‍क्‍याङ् खुने़ॽ कुभे़जुम् कुभे़या के़बङ्‌बे़न्‍नाङ् कुएगाङ् कुएगाङ् थासिङ्॥ जोनाथानरे़ खे़न् पलिस्‍तिहाॽ हिप्‍तुसिआङ् हर्गुप् सोःन्‍दुसि, खे़ब्‍याङ् खुने़ॽ कुभे़जुम् कुभे़या के़बङ्‌बे़ल्‍ले़ खे़ङ्‌हाॽ स्‍ये़रुसि॥

१४ कन् थिक्‍सिगेक्‍पा थङ्‌ङो कुगाप् थिक् पित्‍ले़ थिक्‌ये़न् तोःङ्‌मे़ल्‍ले़ के़जुःप्‍पादे़न्‍नो जोनाथान नु कुभे़जुम् कुभे़या के़बङ्‌बे़ल्‍ले़ निबोङ् पलिस्‍ति थक्‍सुबाहाॽ से़रे़छुसि॥

१५ हे़क्‍क्‍याङ् तुराहिम् थक्‍ते़न्‍नो के़वाॽबा थक्‍सुबाहाॽ यङ्‌मा मे़स्‍ये़॥ खे़ब्‍याङ् तुराहिम्‍मो नु चिगक्‌वा कुजा के़नाप्‍पा लुप्‍पो के़वाॽबा मनाहाॽ के़रे़क् पगि मे़गिसे़॥ इक्‍सादिङ् खाम्‍बेःक्‍किन्‍ने यक्‍खे़आङ् यम्‍बा किमा यङ्‌मा पोःक्‍खे़॥

पलिस्‍तिहाॽ हारिमे़द्‌ये़बा

१६ बिन्यामिन् ते़ङ्‌गप्‍पोबा गिबाओ सावलरे़ कुइक् के़गोबा मनाहाॽरे़ पलिस्‍ति थक्‍सुबाहाॽ फुत्‍चिङ्‌ज्‍याःङ् मे़बोःक्‍खे़आङ् ना नु कत्‍ना मे़लोःक्‍ते़आङ् मे़वये़बा मे़निसुसि॥

१७ हे़क्‍क्‍याङ् सावलरे़ खुने़ॽनु के़वाॽबा कुमनाहाॽ मे़त्‍तुसि, “थक्‍सुबाहाॽ हाःत्‍हात् मे़वाॽ हाःत्‍हात् मे़होप् निरे़म्‍सिम्‍मे़ॽ॥” खे़ङ्‌हाॽरे़ मे़निरुसिल्‍ले़ जोनाथान नु कुभे़जा कुभे़युम् के़गुबे़न् खे़प्‍मो होःप्‍ते़सि॥

१८ हे़क्‍क्‍याङ् सावलरे़ अहियाह निङ्‌वाॽफुसाम्‍बे़न् मे़त्‍तु, “निङ्‌वाॽफुमाङ्‌ङिल्‍ले़ कुसन्‍दोःक्‍किन् कप्‍मो फे़त्‍ते़ॽ॥” (खे़न् ये़म्‍मो निङ्‌वाॽफुमाङ्‌ङिल्‍ले़ कसन्‍दोःक्‍किन् इस्राइलिहाॽनु वये़॥)

१९ सावले़न् निङ्‌वाॽफुसाम्‍बे़न्‍नु पारे़र पत्‍छे़, ना पलिस्‍तिहाॽरे़ खुनिॽ तुराहिम्‍मो साॽरिक् साॽरिक् हयङ् किल्‍लिङ् पोःक्‍खे़र पे, हे़क्‍क्‍याङ् खुने़ॽ निङ्‌वाॽफुसाम्‍बे़न् मे़त्‍तु, “खे़ने़ॽ के़हुक्‍किन् लःत्‍ते़ॽ॥”

२० हे़क्‍क्‍याङ् सावलनु के़वाॽबा के़रे़क् मनाहाॽ खुने़ॽनु मे़जुप्‍से़आङ् थङ् थक्‍मादे़न् ले़प्‍साङ् मे़धासिङ्, खे़प्‍मो पलिस्‍ति थक्‍सुबाहाॽ फुत्‍चिङ्‌ज्‍याःङ् मे़बोःक्‍खे़आङ् आबाङे थङ् मे़ज्‍ये़प्‍सिङ् मे़धक्‍सिङ्‌ल मे़यागे़बा खे़ङ्‌हाॽरे़ मे़निसुसि॥

२१ खे़न् ये़म्‍मो पलिस्‍तिहाॽरे़ खुनिॽ तुराहिम्‍मो के़बेःक्‍पा इस्राइलिहाॽ पलिस्‍तिहाॽ मे़ले़रुसिआङ् सावल हे़क्‍क्‍याङ् जोनाथाने़न्‍नु के़वाॽबा इस्राइलिहाॽनु मे़भे़रे़॥

२२ एफ्राइमबा कोःक्‍मा फाङ्‌जङ् थे़गु माङ्‌वा लाजेॽ के़घे़त्‍छिङ्‌बाआङ् के़जिङ्‌सिङ्‌बा इस्राइलिहाॽरे़ पलिस्‍तिहाॽ मे़घे़त्‍छिङ् के़लॽबा इङ्‌घङ् मे़घे़प्‍सु, हे़क्‍केःल्‍ले़ खे़ङ्‌हाॽआङ् इस्राइलि थक्‍सुबाहाॽनु मे़दङ्‌सिङ्‌ङाङ् पलिस्‍तिहाॽ मे़नाःत्‍तुसुसि॥

२३ खे़न् ये़न्‍नो, यहवे दाङ्‌बे़ल्‍ले़ इस्राइलिहाॽ थङ्‌लाम् से़ःप्‍तुसि, हे़क्‍क्‍याङ् बेथ-आवन नाधाःम्‍बि थारिक् थङ् पोःक्‍खे़र पेरो॥

थङ् पोःक्‍खे़आङ् एगाङ्‌बा हिन्‍दोक्‍हाॽ

२४ खे़ल्‍ले़ याःन्‍दिक् इस्राइलबा मनाहाॽ ये़त्‍तुक्‍खे मे़दुमे़आङ् साॽरिक् मे़नासे़आङ् मे़वये़, थेआङ्‌भे़ल्‍ले़ सावलरे़ “निङ्‌मिहाॽ मे़म्‍मे़ङ्‌सिङ्‌ङे थारिक् युःन्‍छिक् पोङ्‌मा तगि कुजा के़जाबा हाःत्‍छाङ् माङ्‌दे साक्‍मुरा तुम्‍ल” लॽरिक् माङ्‌हे़क् चोःक्‍पाङ्‌घुसिआङ् वये़॥

२५ के़रे़क् इस्राइलि थक्‍सुबाहाॽ ताम्‍भुङ्‌ङो मे़लासे़, हे़क्‍क्‍याङ् खे़प्‍मोबा खाम्‍बाङ्‌ङो खे़ङ्‌हाॽरे़ यरिक् सक्‌वाघु मे़निसु॥

२६ अक्‍खेरिक् खे़ङ्‌हाॽरे़ यरिक् सक्‌वाघुन् वाहोरे़र पत्‍छे़बा मे़निसुसाङ् साक्‍मुरा मे़दुम्‍ल के़लॽबा माक्‍हे़क्‍किल्‍ले़ चोगुल्‍ले़ हाःत्‍ले़आङ् सक्‌वाघुन् मे़न्‍छुसुन्॥

२७ कर सावलरे़ कुमनाहाॽनु माङ्‌हे़क् चोगुबा पाःन्‍निन् कुस्‍सा जोनाथानरे़ खे़म्‍मै मे़ङ्‌घे़म्‍मे वये़, खे़ल्‍ले़ चोगुल्‍ले़ कुहुक्‍कोबा तक्‍कातिल्‍ले़ सक्‌वाले़क्‍किन् चिरक् लक्‍तु॥ हे़क्‍क्‍याङ् कुघुःन् लागुआङ् च, हे़क्‍क्‍याङ् खुने़ॽ कुसक्‍मा के़रे़ खे़ब्‍याङ् चाङ्‌जाङ् लॽरे़आङ् के़धुम्‍बा पोःक्‍खे़॥

२८ हे़क्‍क्‍याङ् थक्‍सुबाथिक्‍ले़ जोनाथाने़न् मे़त्‍तु, “खे़ने़ॽ के़म्‍बारे़ अक्‍खे चोःक्‍मा मे़नुॽने़न् पाःत्‍तुआङ् वाॽ॥ खुने़ॽ अक्‍खे पाःत्‍तुआङ् वाॽ, ‘आइन्‍बा ये़न्‍नो कुजा के़जाबा मनान् साक्‍मुरा माङ्‌दे तुम्‍ल॥’ खे़ल्‍ले़ चोगुल्‍ले़सा मनाहाॽ साक्‍किल्‍ले़ यक्‍खुसिआङ् मे़वाॽ॥”

२९ जोनाथानरे़ खे़न्‍निन् मे़त्‍तु, “आम्‍बारे़ अक्‍तङ्‌बा याःम्‍बक् चोगुआङ् लाजेॽरे़ लागि नुबा मे़बोःक्‍खे़न्॥ ओमे़त्‍ते़ॽ, आङ्‌गाॽ आजे़ःत्‍छिक् सक्‌वाघुन् साॽरुङ्‌ङाङ्‌लक् वयाङ् आक्‍खे़न् चाःत्‍चाःप्‍पा पोःक्‍खाङ्‌ङाङ् वाॽआ॥

३० निङ्‌मिहाॽलाम् नाप्‍मनासिबा कुजाहाॽ आइन् मनाहाॽरे़ चामा मे़घोसुल्‍ले़ग छे़न्‍ना आक्‍खे़न् नुबा पोःक्‍खे़बामे़न्॥ हे़क्‍क्‍याङ् पलिस्‍तिहाॽ आल्‍लसाङ् यरिक् से़प्‍मा मे़सुक्‍तुसिबामे़न्॥”

३१ खे़न् ये़न्‍नो इस्राइलिहाॽरे़ पलिस्‍तिहाॽ मिक्‍मासलाम्‍बानु आयालोन थारिक् मे़नाःत्‍तुसिर मे़से़रुसि॥ हे़क्‍क्‍याङ् खे़न् इस्राइलिहाॽ साक्‍किल्‍ले़ खुन्‍छिॽ थना ले़क्‍खे़आङ् वये़॥

३२ खे़ङ्‌हाॽरे़ मे़नाप्‍तुसिबा सामाहाॽ मे़भत्‍तु, मे़लासे़, हे़क्‍क्‍याङ् मे़ल्‍लुक् पित्‍हाॽ मे़दे़म्‍सुसि, हे़क्‍क्‍याङ् खाम्‍बाङ्‌ङोए मे़से़रुसिआङ् माक्‍खिॽनुसोरि सा मे़ज॥

३३ “मनाहाॽरे़ माक्‍खिॽ सोरि सा मे़जआङ् यहवे दाङ्‌बाल्‍ले़ कुदक्‍ले़ङ्‌वाओ लायो मे़जोगुर मे़याक्” के़लॽबा पाःन्‍निन् आत्‍तिल्‍ले़इ सावलले़न् मे़त्‍तु॥ सावलरे़ मे़त्‍तुसि, “खे़निॽ नसाःन्‍निन् आबाङे के़ले़क्‍खुम्॥ लत्‍छा यम्‍बा लुङ्‌धिक् हारा कप्‍मो ताराम्‍मे़ॽ॥”

३४ खुने़ॽ याम्‍मो मे़त्‍तुसि, “मनाहाॽरे़ खुनिॽ लुम्‍मो पेगाम्‍मे़ॽआङ् खे़ङ्‌हाॽ मे़त्‍ताम्‍सिम्‍मे़ॽ, ‘आबाङे खे़निॽ मे़ल्‍लुक् नु पित्‍हाॽ कप्‍मो ताराम्‍सिम्‍मे़ॽ हे़क्‍क्‍याङ् से़रे़म्‍सिम्‍मे़ॽआङ् च्‍येम्‍मे़ॽ॥ अक्‍खेरिक् खे़निॽ माक्‍खिॽ सोरिबा सा के़जाम्‍माङ् निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ लायो मे़जोगे़म्‍मिन्‍ने़ॽ?’” खे़ल्‍ले़ चोगुल्‍ले़ खे़न् से़न्‍दिक् के़रे़क्‍ले़ खुनिॽ पित्‍हाॽ खे़प्‍मो मे़दारुसि, हे़क्‍क्‍याङ् खे़ङ्‌हाॽ खे़प्‍मोए मे़से़रुसि॥

३५ खे़म्‍ब्‍याङ् सावलरे़ यहवे दाङ्‌बाल्‍ले़ कुलागि लत्‍छा ले़त्‍ति तोःम्‍मादे़न् चोगु॥ खे़ङ्‌ग यहवे दाङ्‌बाल्‍ले़ कुलागि सावलरे़ चोगुबा के़रे़क्‍नुःल्‍ले़ तगिबा ले़त्‍ति तोःम्‍मादे़न् वये़॥

३६ हे़क्‍क्‍याङ् सावलरे़ मे़त्‍तुसि, “आनिॽ यो पलिस्‍तिहाॽरे़ओ से़न्‍दिक् थङ् चोःक्‍से़ पेगि, हे़क्‍क्‍याङ् खामे़न्‍ओःत्‍ते़ थारिक् खे़ङ्‌हाॽ नाःत्‍तुम्‍सिम्॥ खे़ङ्‌हाॽरे़ खुनिॽ मनाधिक्‍काङ् ले़प्‍मासिमे़ःन्, कर के़रे़क् से़प्‍मासि॥” कुमनाहाॽरे़ मे़मे़त्‍तु, “खे़ने़ॽ थे चोःक्‍मा के़सिराॽधाङ् चोगे़ॽ॥” कर निङ्‌वाॽफुसाम्‍बाल्‍ले़ पाःत्‍तु, “तगि निङ्‌वाॽफुमाङ्‌ङिन् आनिॽ सुजा नाःक्‍तुम्॥”

३७ हे़क्‍केःल्‍ले़ सावलरे़ यहवे दाङ्‌बे़न् सेःन्‍लाप्‍तु, “आङ्‌गाॽ पलिस्‍तिहाॽ नाःत्‍तुङ्‌सिङ्‌बि? आदाङ्‌बारे़ खे़ङ्‌हाॽ इस्राइलिहाॽरे़ खुनिॽ हुक्‍को के़धासुसिबि?” कर खे़न् ये़म्‍मो यहवे दाङ्‌बे़ल्‍ले़ सावले़न् नोगप् मे़बिरुन्‍लो॥

३८ खे़ल्‍ले़ चोगुल्‍ले़ सावलरे़ मे़त्‍तुसि, “आइन् थे लायो पोःक्‍खे़आङ् वाॽ खे़न् निङ्‌वाॽ खोसुम्॥

३९ इस्राइले़न् ताङ्‌गे़से़ःप्‍पा यहवे दाङ्‌बे़न् से़क्‍खाए कुहिङ्‌वे़त् चोःक्‍पा कुइसिःक्, खुने़ॽ कुमिङ्‌ङो माङ्‌हे़क्‍सिङाआङ् पाःत्‍तुङ्‌लो, आङ्‌गाॽ आस्‍सा जोनाथानरे़ए लायो चोगुसाङ् खे़न्‍निन् सिरो॥” कर खे़प्‍मो के़वाॽबा आतिन्‍हाॽरे़आङ् थेआङ् खुने़ॽ मे़म्‍मे़तुन्॥

४० हे़क्‍क्‍याङ् सावलरे़ के़रे़क् इस्राइलिहाॽ मे़त्‍तुसि, “खे़निॽ के़रे़क् थिक्‍ले़प्‍माङ् युङे़म्‍मे़ॽ, हे़क्‍क्‍याङ् आङ्‌गाॽ नु आस्‍सा जोनाथाने़न् वेॽ ले़प्‍माङ् युङ्‌सिगे़॥” इस्राइलिहाॽरे़ मे़मे़त्‍तु, “आदाङ्‌बारे़ थेःन् नुबा फाॽआङ् के़इःत्‍तु खे़न्‍ने चोगे़ॽओ॥”

४१ खे़ब्‍याङ् सावलरे़ यहवे दाङ्‌बा इस्राइलबा निङ्‌वाॽफुमाङ्‌ङो अक्‍खेरिक् पेलिगे़न् तुवा चोगु, “आइन् आदाङ्‌बारे़ आङ्‌गाॽ के़सेवारोबे़न् थेआङ् नोगप् के़म्‍बिराङ्‌ङिन्? कन् लायोन् आङ्‌गाॽ इग्र आस्‍सा जोनाथानलाम्‍बा वाॽने़फग्र, यहवे दाङ्‌बा इस्राइलबा निङ्‌वाॽफुमाङ्‌ङे, तॽयाःन्‍सोन् मे़गे़सुल्‍ले़ खे़ल्‍ले़ कुलक्‍को ‘उरिम’ थाररो॥ कन् लायोन् आदाङ्‌बारे़ के़मना इस्राइलिलाम्‍बा पोःक्‍खे़बाने़फग्र खे़ल्‍ले़ कुलक्‍को ‘तुम्‍मिम्’ थाररो॥” जोनाथान नु सावले़न् तॽयाःन्‍सोःन्‍निल्‍ले़ एॽए से़न्‍दुसि, हे़क्‍क्‍याङ् इस्राइलिहाॽ मे़दाङे़॥

४२ हे़क्‍क्‍याङ् सावलरे़ मे़त्‍तुसि, “आङ्‌गाॽ नु आस्‍सा जोनाथानरे़ कुमिङ्ओ सिङ्‌जेःक् से़क्‍खाम्‍मे़ॽ॥” हे़क्‍क्‍याङ् जोनाथाने़न् मे़सेगु॥

४३ खे़म्‍ब्‍याङ् सावलरे़ जोनाथाने़न् मे़त्‍तु, “खे़ने़ॽ थे के़जोगुआङ् वाॽ? आङ्‌गाॽ मे़त्‍ताङ्‌ङे़ॽ॥” खे़ल्‍ले़ चोगुल्‍ले़ जोनाथानरे़ पाःत्‍तु, “आङ्‌गाॽ आदक्‍काःत्‍तिल्‍ले़ कुसम्‍मिल्‍ले़ सक्‌वाघुन् लक्‍तुङ्‌ङाङ् चुबे़त्‍छिक् चाङ्‌ङाङ् वये़॥ थे आल्‍ल आङ्‌गाॽ सिमा पोङ्‌बाबि?”

४४ सावलरे़ मे़त्‍तु, “जोनाथाने, खे़ने़ॽ के़सिर पोङ्, कन् लायोल्‍ले़ कुले़क्‌वा सिमा खुम्‍दिङ् के़ङ्‌घोसुन्‍ने फग्र यहवे दाङ्‌बाल्‍ले़ आङ्‌गाॽ से़त्‍तार॥”

४५ कर इस्राइलिहाॽरे़ सावले़न् मे़मे़त्‍तु, “थे जोनाथाने़न् सिबाबि? आम्‍भा खुने़ॽए थङ्‌ङो निङ्‌मिहाॽ नाःन्‍दुसिआङ् इस्राइलिहाॽ से़ःप्‍तुसिबा मे़ःम्‍बि? अक्‍तङ्‌बा मे़बोङ्‌ने़ल्‍ल॥ यहवे दाङ्‌बे़न् से़क्‍खाए कुहिङ्‌वे़त् वाॽबा कुइसिःक् आनिगे पाःत्‍तुम्‍बे़, जोनाथाने़ल्‍ले़ कुधे़गेक् इधिक्‍काङ् खाम्‍बाङ्‌ङो लुःक्‍मा थामा मे़घोने़न्, थेआङ्‌भे़ल्‍ले़ खे़ल्‍ले़ यहवे दाङ्‌बाल्‍ले़ कुभाॽलाम् कम्‍भ्‍यारिक् यम्‍बा याःम्‍बक् चोगुआङ् वाॽ॥” अक्‍खेरिक् खे़न् इस्राइलिहाॽरे़ जोनाथाने़न् मे़से़ःप्‍तु हे़क्‍क्‍याङ् खुने़ॽ सिमा मे़बोःक्‍खे़न्॥

४६ हे़क्‍क्‍याङ् सावलरे़ पलिस्‍तिहाॽ नाःप्‍मा ले़रुसि, हे़क्‍क्‍याङ् खुन्‍छिॽ आबाङे लाजेॽओ मे़नुःक्‍खे़ मे़बेरो॥

सावलरे़ कुयुक् नु कुहिम्‍सयङ्

४७ सावले़न् इस्राइलबा हाङ् पोःक्‍खे़आङ् खुने़ॽ कुघिरिबा के़रे़क् कुनिङ्‌मिहाॽनु के़रे़क् पिसाङ् थङ् थक्‍ते़॥ खुने़ॽ मोआब, अम्‍मोन, एदोम्‍बा मनाहाॽ, सोबाबा हाङ्‌हाॽ हे़क्‍क्‍याङ् पलिस्‍तिहाॽनु थङ् चोगे़॥ खुने़ॽ आत्‍तो आत्‍तो थङ् चोःक्‍से़ पे, खे़ॽयो के़युङ्‌बाहाॽ खुने़ॽ नाःन्‍दुसि॥

४८ खुने़ॽ मे़ङ्‌गिए थङ् थक्‍ते़, हे़क्‍क्‍याङ् अमालेकिहाॽ नाःन्‍दुसि॥ हे़क्‍क्‍याङ् चिगक्‌वा के़नाप्‍पाहाॽरे़ खुनिॽ हुक्‍लाम् इस्राइलिहाॽ ताङ्‌से़ःप्‍तुसि॥

४९ सावलरे़ कुस्‍सा ये़म्‍बित्‍छाहाॽ जोनाथान, यिस्‍बि नु मल्‍किसुअ मे़वये़॥ खुने़ॽ कुस्‍सा मे़न्‍छुमा तुम्‍मे़म्‍ले़ कुमिङ् मे़राब नु फोःक्‌वामाल्‍ले़ कुमिङ् मिकल वये़॥

५० खुने़ॽ कुमेःत्‍तिन् अहिमासरे़ कुस्‍सा अहिनोम वये़॥ हे़क्‍क्‍याङ् खुने़ॽ कुधक्‍पे़बान् खुने़ॽ कुम्‍भङा नेररे़ कुस्‍सा अबनेरे़न् वये़॥

५१ सावलरे़ कुम्‍बा किससे़न् नु अबनेररे़ कुम्‍बा नेरे़न् अबिए़लरे़ कुस्‍सा वये़सि॥

५२ सावलरे़ कुहिङ्‌हिङ् थारिक्‍के पलिस्‍तिहाॽनु पयम् यम्‍बा थङ् पोःक्‍खे़आङ् पत्‍छे़॥ खुने़ॽ तुमुसिबा के़धुम्‍बा नु मे़ङ्‌गिमनाबा मनाहाॽ सावलरे़ खुने़ॽ कुयाःम्‍बक्‍को हारावरा युक्‍तिङ् चोगुदेसुसिरो॥

अमालेकिहाॽनु थङ् पोःक्‍खे़बा

१५

सामुए़लरे़ सावले़न् मे़त्‍तु, “यहवे दाङ्‌बाल्‍ले़ खे़ने़ॽ इस्राइलि कुमनाहाॽओ हाङ् युक्‍तिङ् चोःक्‍मारे़ लागि पाङ्‌घुबा मनान् आङ्‌गाॽएरो॥ खे़ल्‍ले़ चोगुल्‍ले़ यहवे दाङ्‌बाल्‍ले़ कुइङ्‌घङ्‌ङिन् सिङ्‌सिङ् ये़क्‌ये़क्‍काङ् खे़प्‍से़ॽओ॥

२ मुक्‍साम्‍दाङ्‌बा यहवे दाङ्‌बाल्‍ले़ अक्‍खे पाःत्‍तु, ‘आङ्‌गाॽ अमाले़किहाॽ खुम्‍दिङ् पिरुङ्‌सिङ्‌ॽ, थेआङ्‌भे़ल्‍ले़ इस्राइलिहाॽ मिस्र लाजेॽलाम् मे़लःन्‍दे़ मे़धाङे़ल्‍ले़ अमाले़किहाॽरे़ थङ् चोःक्‍मा फाॽआङ् मे़भत्‍तुसिआङ् वाॽ॥’

३ आल्‍ल अमाले़किहाॽनु थङ् चोःक्‍से़ पेगे़ॽ॥ खे़ङ्‌हाॽरे़ मे़गत्‍तुबा के़रे़क् चिगक्‌वा सामाहाॽ थेधिक्‍काङ् मे़ल्‍ले़त्‍ते के़रे़क् खाप्‍पुथ्‍यःङ् चोगे़ॽ॥ खे़ङ्‌हाॽरे़ खुनिॽ ये़म्‍बित्‍छा, मे़न्‍छुमा, अङे़ःक्‌वाहाॽ हे़क्‍क्‍याङ् नुगे़धुङ्‌बा अङे़ःक्‌वा साहाॽ, कुम्‍बाबा पित्, मे़ःन्‍दा मे़ल्‍लुक्, उमे नु अदङ्‌हाॽ के़रे़क् मे़क्‍खे़से़ॽ॥”

४ खे़ल्‍ले़ चोगुल्‍ले़ सावलरे़ के़रे़क् थक्‍सुबाहाॽ ते़ले़म मे़प्‍मनाबा ते़न्‍नो सुप्‍सुसि॥ खे़प्‍मो इस्राइलबा लाङे़न्‍छिङ् ने़त्‍छि खाम्‍बाङ्‌ङो के़धक्‍पा थक्‍सुबाहाॽ हे़क्‍क्‍याङ् यहुदाबा हे़न्‍छिङ् थिबोङ् मनाहाॽ मे़वये़॥

५ सावल नु कुमनाहाॽ अमाले़किहाॽरे़ खुनिॽ पाङ्‌जुम्‍मो मे़बे, हे़क्‍क्‍याङ् खे़प्‍मोबा च्‍वाःत् के़होःप्‍पा वहःङ्‌ङिल्‍ले़ कुयाओ खे़ङ्‌हाॽ मे़सुगुसिर मे़युङे़॥

६ खे़म्‍ब्‍याङ् खुने़ॽ केनिहाॽ मे़त्‍तुसि, “खे़निॽ अमाले़किहाॽरे़ओलाम् लःन्‍दे़म्‍मे़ॽआङ् पेगाम्‍मे़ॽ, हे़क्‍के के़जोगुम्‍ने़भाग्र अमाले़किहाॽ से़रुङ्‌सिङ्‌ङिल्‍ले़ खे़निॽ के़न्‍छ्‌ये़ॽइन्, थेआङ्‌भे़ल्‍ले़ के़रे़क् इस्राइलिहाॽ मिस्रलाम् मे़लःन्‍दे़ मे़धाङे़ल्‍ले़ खे़निॽ खे़ङ्‌हाॽ लुङ्‌माॽ तुक्‍मा याःम्‍बक् ओसेःन के़धाक्‍तुम्‍सिम्॥” कन् पाःन्‍हाॽ मे़घे़प्‍सुआङ् खे़ङ्‌हाॽ अमाले़किहाॽलाम् मे़लःन्‍दे़ मे़बे॥

७ हे़क्‍क्‍याङ् हाबिलालाम् मिस्रबा नाम्‍गे़न् इःन्‍दोओ के़ने़बा सुर थारिक्‍के सावलरे़ अमाले़किहाॽनु थङ् चोःक्‍नु नाःन्‍दु तेॽरुसि॥

८ खुने़ॽ अमाले़किहाॽरे़ खुनिॽ हाङ् अगागे़न् कुहिङ्‌वे़त् ते़म्‍सु, हे़क्‍क्‍याङ् अगाग हाङ्‌ङिल्‍ले़ के़रे़क् कुमनाहाॽ ताभेःल्‍ले़ से़रुसि॥

९ कर सावल नु कुमनाहाॽरे़ अगागे़न् नु नुःब्‍नुबा मे़ल्‍लुक् हे़क्‍क्‍याङ् कुम्‍बाबा कुम्‍मामा पित्, वरुप्‍लुप्‍पा पित्‍सात्, नु मे़ल्‍लुक्‍साःत् खे़ब्‍याङ् चाहाब् के़जोःक्‍पा के़रे़क् चिगक्‌वा सामाहाॽ हाबा मे़से़ःप्‍तु मे़गत्‍तुसि॥ कर याःम्‍बक् मे़म्‍बिमनाबा नु कुमे़ल्‍लुङ् के़होःप्‍पाहाॽ चैँ खाप्‍पुथ्‍यःङ् मे़जोगु॥

सावले़न् हाङ्‌याःम्‍बक् चोःक्‍मालाम् मे़नाॽरु

१० हे़क्‍क्‍याङ् यहवे दाङ्‌बाल्‍ले़ सामुए़ले़न् अक्‍खे मे़त्‍तु,

११ “आङ्‌गाॽ सावले़न् हाङ् चोगुङ्‌बाओ साॽरिक् आनिङ्‌वाॽ तुगे़आङ् वाॽ, थेआङ्‌भे़ल्‍ले़ खुने़ॽ आङ्‌गाॽलाम् नुःक्‍खे़बेआङ् वाॽ, हे़क्‍क्‍याङ् खे़ल्‍ले़ आङ्‌गाॽ आइङ्‌जाङ्‌ङिन्‍नाङ् इःप्‍मा नाःप्‍मा ते़न्‍दिङ् मे़जोगुन्‍लो॥” कन् पाःन्‍निल्‍ले़ चोगुल्‍ले़ सामुए़लरे़ कुनिङ्‌वाॽ पङे़, हे़क्‍क्‍याङ् से़न्‍दिक् नाम्‍दाःत्‍तात् यहवे दाङ्‌बान् पेलि फाक्‍तु॥

१२ हे़क्‍क्‍याङ् सामुए़ले़न् तानाम्‍सा पोगे़आङ् सावलरे़ कुदुम्‍से़ पे, कर खुने़ॽ मे़मे़त्‍तु, “सावले़ङ्‌ग कर्मेल पेआङ् याक्॥ खे़प्‍मो खुने़ॽ कुनिङ्‌वाॽसोरे़ लागि इःत्‍लुङ्‌धिक् लेःत्‍तुआङ् युङ्, हे़क्‍क्‍याङ् यो गिल्‍गाल नुःक्‍खे़ ये़ चुरे़आङ् वाॽ॥”

१३ हे़क्‍क्‍याङ् सामुए़ले़न् सावल वये़बा ते़न्‍नो कुदुम्‍से़ के़रे़, हे़क्‍क्‍याङ् सावलरे़ सामुए़ले़न् मे़त्‍तु, “यहवे दाङ्‌बाल्‍ले़ कुमुॽइसाम्‍मिन् आदाङ्‌बानु वाॽररो॥ आङ्‌गाॽ यहवे दाङ्‌बाल्‍ले़ कुइङ्‌जाङ् हे़क्‍के याःम्‍बक् चोगुङ्‌ङाङ् वाॽरो॥”

१४ कर सामुए़लरे़ मे़त्‍तु, “आङ्‌गाॽ आन्‍भाक्‍को मे़ल्‍लुक् फे़ःक्‍ते़बा खे़प्‍सुङ्‌बाङ्‌ग थेबे? पित्‍हाॽ मे़माःङ्‌बे़न् आन्‍भाक्‍को खे़प्‍सुङ्‌बाङ्‌ग थेबे?”

१५ सावलरे़ मे़त्‍तु, “थक्‍सुबाहाॽरे़ खे़ङ्‌हाॽ अमाले़किहाॽलाम् मे़दारुसिबारो॥ खे़ङ्‌हाॽरे़ नुःब्‍नुबा मे़ल्‍लुक् नु कुम्‍बाबा कुम्‍मामा पित्‍हाॽ यहवे दाङ्‌बा के़निङ्‌वाॽफुमाङ्‌ङो ले़त्‍ति तोःन्‍छे़ मे़नन्‍छुसिबारो॥ कर आनिगे वेॽ के़नम्‍बाहाॽ के़रे़क् से़रुम्‍सिम्‍बे़॥”

१६ कर सामुए़लरे़ सावले़न् मे़त्‍तु, “मे़बारे़न्‍ने़ॽ, याःक्‍तु! मिःप्‍मा से़न्‍दिक् यहवे दाङ्‌बाल्‍ले़ मे़त्‍ताङ्‌बा पाःन्‍निन्‍लक् खे़प्‍से़ॽ॥” सावलरे़ से़ःन्‍दोसु, “आक्‍तङ्‌बा पाःन्‍बे? मे़त्‍ताङ्‌ङे़ॽ॥”

१७ हे़क्‍क्‍याङ् सामुए़लरे़ मे़त्‍तु, “खे़ने़ॽ आबाङे चुःक्‍साआ फाॽआङ् निङ्‌वाॽ के़इःत्‍तुसाङ् खे़ने़ॽग इस्राइलि सुवाङ्‌बा लाम्‍लोबा के़न्‌वये़न्‍बि? हे़क्‍क्‍याङ् यहवे दाङ्‌बाल्‍ले़ इस्राइल लाजेॽओ हाङ् के़सेगे़बा मे़ःम्‍बि?

१८ हे़क्‍क्‍याङ् खुने़ॽ ‘पेगे़ॽ, हे़क्‍क्‍याङ् लायो के़जोःक्‍पा अमालेकिहाॽ के़रे़क् से़रे़से़ॽ॥ खे़ङ्‌हाॽ के़रे़क् मे़म्‍मे़ङ्‌सिङ्‌ङे थारिक् खे़ङ्‌हाॽरे़ खुनिॽ तक्‍ले़ङ्‌वाओ थङ् चोगे़ॽ’ फाॽआङ् के़बाङ्‌घे़॥

१९ थेआङ् खे़ने़ॽ यहवे दाङ्‌बाल्‍ले़ कुइङ्‌जाङ्‌ङिन् हे़क्‍के याःम्‍बक् के़न्‍जोगुन्? थेआङ् मे़नाप्‍तु मे़दारुसिबा चिगक्‌वाहाॽ के़दाःक्‍तुआङ् यहवे दाङ्‌बाल्‍ले़ कुसिराॽ मे़न्‍धाङ्‌मनाबा याःम्‍बक् के़जोगुबाबे?”

२० सावलरे़ सामुए़ले़न् मे़त्‍तु, “कर आङ्‌गाॽग यहवे दाङ्‌बाल्‍ले़ कुइङ्‌जाङ्‌ङिन् इःत्‍तुङ् नाःत्‍तुङ्॥ यहवे दाङ्‌बाल्‍ले़ पेगे़ॽआङ् चोगे़ॽ मे़त्‍ताङ्‌बा याःम्‍बक्‍किन् चोगुङ्॥ हे़क्‍क्‍याङ् अमालेकि हाङ्‌ङिन् ते़म्‍सुङ् तारुङ्‌ङाङ् वाॽ॥ खे़ङ्‌हाॽओ वेॽहाॽग खक्‍पे़त् मे़क्‍खुङ्‌सिङ्॥

२१ थक्‍सुबाहाॽरे़ मे़नाप्‍तु मे़दारुसिबा पाःन्‍हाॽ नुःब्‍नुबा मे़ल्‍लुक् नु कुम्‍बाबा कुम्‍मामा पित्‍हाॽ हे़क्‍क्‍याङ् के़रे़क्‍नुःल्‍ले़ नुःब्‍नुबा चिगक्‌वाहाॽ यहवे दाङ्‌बा के़निङ्‌वाॽफुमाङ्‌ङो वयागे़न् सिदुङ्‌जभा तोःन्‍छे़ गिल्‍गालओ मे़युक्‍खुसिआङ् वाॽ॥”

२२ कर सामुए़लरे़ मे़त्‍तु, “वयागे़न् सिदुङ्‌जभानुःल्‍ले़ यहवे दाङ्‌बाल्‍ले़ कुइङ्‌जाङ्‌ङिन् इःप्‍मा नाःप्‍माओए खुने़ॽ मे़सःत्‍ने़म्‍बि? वयागे़न् सिदुङ्‌जभानुःल्‍ले़ इङ्‌जाङ् इःप्‍मा नाःप्‍मा नुबारो॥ हे़क्‍क्‍याङ् कुबाःन्‍जाःक् इःप्‍मा नाःप्‍मान् मे़ल्‍लुक् सोःत्‍ते़नुःल्‍ले़ नुबारो॥

२३ खुने़ॽ कुइङ्‌जाङ् इःप्‍मा नाःप्‍मा मे़न्‍दे़म्‍माग कित्‍चाक् चोःक्‍मा हे़क्‍तङ्‌बा लायोरो, हे़क्‍क्‍याङ् आङ्‌दिङ् लॽमाग लुङ् नावाइत्‍ला से़वा मे़प्‍नाबान्‍नुःल्‍ले़आङ् ताप्‍फे़ःम्‍बारो॥ थेआङ्‌भे़ल्‍ले़ खे़ने़ॽ यहवे दाङ्‌बाल्‍ले़ कुबाःन्‍जाःक्‍लाम् माःङ्‌घा के़बोःक्‍खे़, खे़ल्‍ले़ चोगुल्‍ले़ यहवे दाङ्‌बाल्‍ले़आङ् खे़ने़ॽ हाङ् पोङ्‌मालाम् के़ले़रे़आङ् वाॽरो॥”

२४ सावलरे़ सामुए़ले़न् मे़त्‍तु, “आङ्‌गाॽ लायो चोगुङ्॥ यहवे दाङ्‌बाल्‍ले़ कुइङ्‌जाङ्‌ङिन् नु खे़ने़ॽ के़बाःन्‍निन् खे़म्‍मा ते़न्‍दिङ् मे़न्‍जोःक्‍पान्॥ आङ्‌गाॽ आमनाहाॽनु किसाङ्, हे़क्‍क्‍याङ् खे़ङ्‌हाॽरे़ थे चोःक्‍मा मे़गोःत्‍तु हाबा खे़न्‍ने चोगुङ्॥

२५ आल्‍ल आङ्‌गाॽ पेलि चोःक्‍का, आङ्‌गाॽ आलायोन् ले़प्‍मि चोगे़ आबिरे़ॽ, आङ्‌गाॽनु फे़रे़ॽ, हे़क्‍केःल्‍ले़ आङ्‌गाॽ यहवे दाङ्‌बान् कुदगि माङ्‌से़वा मे़प्‍मा सुक्‍तुङ्‌ल॥”

२६ कर सामुए़लरे़ मे़त्‍तु, “आङ्‌गाॽ खे़ने़ॽनु मे़बेःक्‍कान्॥ खे़ने़ॽ यहवे दाङ्‌बाल्‍ले़ कुबाःन्‍जाःन् इःप्‍मा नाःप्‍मा ते़न्‍दिङ् के़न्‍जोगुन्, हे़क्‍क्‍याङ् यहवे दाङ्‌बाल्‍ले़ खे़ने़ॽ इस्राइल लाजेॽओ हाङ् पोङ्‌मालाम् के़ले़रे़ के़देसे़आङ् वाॽ॥”

२७ सामुए़ले़न् पेःक्‍मा फाॽआङ् हिसिङ्‌ल पत्‍छे़, कर सावलरे़ कुदेःत् फे़राओ ते़म्‍सु, हे़क्‍केःल्‍ले़ खे़न् तेत् फे़राःन् ते़रे़ॽ ते़ःक्‍खे़॥

२८ हे़क्‍क्‍याङ् सामुए़लरे़ मे़त्‍तु, “यहवे दाङ्‌बाल्‍ले़ आइन् इस्राइल हाङ्‌जुम्‍मिन् खे़ने़ॽलाम् खे़ःक्‍खुआङ् के़बेसाङ्‌बा हाङ्‌ङिन् पिरुआङ् वाॽ, खे़न्‍निङ्‌ग खे़ने़ॽनुःल्‍ले़ नुबा चोक्॥

२९ यहवे दाङ्‌बाङ्‌ग इस्राइलबा हाङ्‌वा माङ्‌वा मिमिदिङ्‌लो, खुने़ॽ इङ्‌ले़क् मे़बाःत्‍ने़न्, थेआङ्‌भे़ल्‍ले़ खुने़ॽ मना मे़ःन् हे़क्‍क्‍याङ् कुनिङ्‌वाॽआङ् मे़ले़क्‍खुन्॥”

३० सावलरे़ नोगप् पिरु, “आङ्‌गाॽ लायो चोगुङ्॥ कर इस्राइलि आमनाहाॽरे़ खुनिॽ लाम्‍लोबा नु इस्राइल लाजेॽ तगि थिक्‍ले़ङ्‌लक् मिङ्‌सो इङ्‌धाङ्‌साबा आजोगे़ॽ, आङ्‌गाॽनु फे़रे़ॽ, हे़क्‍केःल्‍ले़ आङ्‌गाॽ के़निङ्‌वाॽफुमाङ् यहवे दाङ्‌बान् माङ्‌से़वा मे़प्‍मा सुक्‍तुङ्‌ल॥”

३१ खे़ल्‍ले़ चोगुल्‍ले़ सामुए़ले़न् सावले़न्‍नु सोरिक पे, हे़क्‍क्‍याङ् सावलरे़ यहवे दाङ्‌बान् माङ्‌से़वा मे़त्‍तु॥

३२ हे़क्‍क्‍याङ् सामुए़लरे़ मे़त्‍तु, “अमालेकिहाॽरे़ खुनिॽ हाङ् अगागे़न् आङ्‌गाॽओ फे़त्‍ते़ॽ॥ अगागे़न् मे़ङ्‌गिए से़क्‍खासाङ् आङ्‌गाॽ मे़सिआन् हिङ्‌ङा” के़लॽबा निङ्‌वाॽ इःत्‍तुर खुने़ॽओ फे़रे़॥

३३ कर सामुए़लरे़ अक्‍खे पाःत्‍तु, “खे़ने़ॽ के़दाभेःल्‍ले़ मना के़से़रुसिआङ् मे़न्‍छुमाहाॽ सा मे़ःन्‍ने मे़बोःक्‍खे़बा हे़क्‍के आङ्‌गाॽ खे़ने़ॽ से़त्‍ने़आङ् के़म्‍मा सा मे़ःन्‍ने पोङ्‌लो॥” हे़क्‍क्‍याङ् सामुए़लरे़ अमालेकि हाङ् अगागे़न् यहवे दाङ्‌बाल्‍ले़ कुदगि गिल्‍गालओ से़रुरो॥

३४ हे़क्‍क्‍याङ् सामुए़ले़न् रामा कुबाङ्‌भेॽ पे, कर सावले़न् गिबाबा खुने़ॽ आबाङे कुहिम्‍मो पे॥

३५ सामुए़ले़न् कुसिमा ये़न् थारिक्‍साङ् सावलरे़ कुदुम्‍से़ आभे़ल्‍ले़आङ् मे़बेने़न्, कर सामुए़ले़न् सावलरे़ कुलागि मे़रिङ् थक्‍ते़आङ् वये़॥ यहवे दाङ्‌बाल्‍ले़ सावले़न् इस्राइलओ हाङ् चोगुबाओ खुने़ॽ कुनिङ्‌वाॽ तुगे़रो॥

दाउदे़न् हाङ् युक्‍तिङ् पोःक्‍खे़बा

१६

यहवे दाङ्‌बाल्‍ले़ सामुए़ले़न् मे़त्‍तु, “आङ्‌गाॽ सावले़न् इस्राइलबा हाङ् पोङ्‌मा नाॽरुङ्‌बाल्‍ले़ चोगुल्‍ले़ खे़ने़ॽ आभे़ल्‍ले़ थारिक् खे़ल्‍ले़ कुलागि मेरिङ् के़धक्‍पाबे? खे़ने़ॽ के़गत्‍तुबा सादाङ्‌ङिन् निःङ्‌गे़ॽइल्‍ले़ थिम्‍से़ॽ हे़क्‍क्‍याङ् थासिङे़ॽ॥ आङ्‌गाॽ बेथले़हे़म्‍बा यिसैरे़ओ खे़ने़ॽ पाङ्‌ने़र पत्‍ता॥ थेआङ्‌भे़ल्‍ले़ आङ्‌गाॽ कुस्‍साधिक् हाङ् पोङ्‌मारे़ लागि सेगुङ्‌ङाङ् वाॽ॥”

२ कर सामुए़लरे़ मे़त्‍तु, “आक्‍केरिक् पेःक्‍मा सुक्‍काबे? कल्‍ले़ कुयाःम्‍बेओ सावलरे़ खे़प्‍सुआङ् आङ्‌गाॽ से़त्‍तागनु॥” यहवे दाङ्‌बाल्‍ले़ मे़त्‍तु, “पिप्‍माधिक् तेॽरे़आङ् अक्‍खे मे़त्‍ते़से़ॽ, ‘आङ्‌गाॽ यहवे दाङ्‌बाओ वयागे़न् सिदुङ्‌जभा तोःन्‍छे़ त्‍याङ्‌बारो॥’

३ ले़त्‍ति तोःम्‍मादे़न्‍नो यिसैन्‍नाङ् उत्‍ते़ॽ, हे़क्‍क्‍याङ् खे़ने़ॽ थे चोःक्‍मा पोङ् के़रे़क् मे़त्‍ने़॥ खे़प्‍मो आङ्‌गाॽ ओसेःन्‍धाक्‍ने़बा मनान् हाङ् के़सेःन्‍दुर पोङ्‌लो॥”

४ यहवे दाङ्‌बाल्‍ले़ पाःत्‍तुबा हे़क्‍केए सामुए़लरे़ चोगु॥ खुने़ॽ बेथले़हे़म के़रे़ हे़क्‍क्‍याङ् खे़न् पाङ्‌जुम्‍बा साम्‌योसिक्‍साम्‍बाहाॽरे़ मे़दुमुआङ् खे़ङ्‌हाॽ किमे़ल्‍ले़ मे़यक्‍खे़॥ हे़क्‍क्‍याङ् खे़ङ्‌हाॽरे़ सेःन्‍मे़दोसु, “आदाङ्‌बे नुरिक् तारिक्‍काङ् के़धाङे़बि?”

५ सामुए़लरे़ मे़त्‍तुसि, “आङ्‌गाॽ नुरिक् तारिक् सनारुङ्‌ङाङ् त्‍याङ्, आङ्‌गाॽ यहवे दाङ्‌बाओ वयागे़न् सिदुङ्‌जभा तोःन्‍छे़ त्‍याङ्‌बा॥ खे़निॽ सुत्‍थो पोःक्‍खाम्‍मे़ॽआङ् आङ्‌गाॽनु वयागे़न् सिदुङ्‌जभा तोःन्‍छे़ त्‍येम्‍मे़ॽ॥” हे़क्‍क्‍याङ् सामुएलरे़ यिसैःन् नु खे़ल्‍ले़ कुस्‍साहाॽ सुत्‍थो चोगुसिआङ् खे़ङ्‌हाॽ ले़त्‍ति तोःम्‍मादे़न्‍नो उःत्‍तुसि॥

६ खे़ङ्‌हाॽ खे़प्‍मो मे़गे़रे़ हे़क्‍क्‍याङ् सामुए़लरे़ एलिआबे़न् निसुआङ् निङ्‌वाॽ इःत्‍तु, “से़क्‍खासाङ् यहवे दाङ्‌बाल्‍ले़ सेःन्‍दुबा हाङ्‌ङिन् कप्‍मो खुने़ॽ कुदगि ये़प्‍लछ॥”

७ कर यहवे दाङ्‌बाल्‍ले़ सामुए़ले़न् मे़त्‍तु, “नुबादाबा नु केःम्‍बा चोःक्‍साङ् खे़न् ओमे़मे़त्‍ते़न्‍ने़ॽ, थेआङ्‌भे़ल्‍ले़ आङ्‌गाॽ खे़न् नाॽरुङ्‌ङाङ् वाॽ॥ यहवे दाङ्‌बाल्‍ले़ मना हे़क्‍के ओमे़मे़त्‍तुसिन्॥ मनाहाॽरे़ नारा ओमे़मे़त्‍तुआङ् निङ्‌वाॽ मे़इःत्‍तु, कर यहवे दाङ्‌बाल्‍ले़ सिक्‍लुङ्‌मे़न् ओमे़त्‍तुआङ् याःम्‍बक् चोगु॥”

८ हे़क्‍केःल्‍ले़ यिसैरे़ अबिनादाबे़न् उःत्‍तु, हे़क्‍क्‍याङ् सामुए़लरे़ कुदगि लाङ्‌घेक् पाङ्‌घु॥ कर सामुए़लरे़ पाःत्‍तु, “मे़ःन्, कन्‍नाङ् यहवे दाङ्‌बाल्‍ले़ सेगुबा मनान् मे़ःन्॥”

९ खे़न् एगाङ् यिसैरे़ सम्‍माःन् सामुए़लरे़ कुबेसाङ् तारु॥ कर सामुए़लरे़ पाःत्‍तु, “यहवे दाङ्‌बाल्‍ले़ सेगुबा मनान् कन्‍नाङ् मे़ःन्॥”

१० अक्‍खेलॽरिक्‍के यिसैरे़ नुसि कुस्‍साहाॽ सामुए़लरे़ कुदगि तारुसि, कर खुने़ॽ पाःत्‍तु, “यहवे दाङ्‌बाल्‍ले़ कन्‍हाॽओ आत्‍तिन्‍नाङ् सेगुसिबा होप्॥”

११ हे़क्‍क्‍याङ् सामुए़लरे़ से़ःन्‍दोसु, “खे़ने़ॽ के़स्‍साहाॽ कम्‍भरक्‍पि?” यिसैरे़ मे़त्‍तु, “आल्‍लसाङ् फोःक्‌वाबाधिक् वाॽ, कर खे़ङ्‌ग मे़ल्‍लुक् कत्‍छे़ पेआङ् वाॽ॥” सामुए़लरे़ यिसैन् मे़त्‍तु, “खे़न् उःत्‍ते़ॽ॥ खुने़ॽ मे़न्‍दाए थारिक् आनिॽ आन्‌युङ्‌ने़न्॥”

१२ खे़ल्‍ले़ चोगुल्‍ले़ यिसैरे़ खे़न् फोःक्‌वाबे़न् कुलासे़ पाङ्‌घुसि॥ खे़न् कुनारा मराःक्‍याःप्‍पा, कुमिक् चाःत्‍चाःत् के़लॽबा हे़क्‍क्‍याङ् साॽरिक् नुःब्‍सुक्‍पा वये़॥ यहवे दाङ्‌बाल्‍ले़ सामुए़ले़न् मे़त्‍तु, “आङ्‌गाॽ सेःन्‍दुङ्‌बा मनान् कन्‍नेरो, हाङ् सेःन्‍दे़ॽ॥”

१३ हे़क्‍क्‍याङ् सामुए़लरे़ निःङ्‌गेॽ के़याक्‍पा सादाङ्‌ङिन् पक्‍खुआङ् कुम्‍भुॽहाॽरे़ खुन्‍छिॽ तगि हाङ् सेःन्‍दु, खे़न् ये़न्‍नाङ्‌धो यहवे दाङ्‌बाल्‍ले़ कुयाम्‍साम्‍मिन् मुक्‍साम्‍नु दाउदरे़ओ त्‍ये़॥ हे़क्‍क्‍याङ् सामुए़ले़न् रामा ले़प्‍माङ् पे॥

दाउदे़न् सावलरे़ कुहाङ्‌हिम्‍मो

१४ आल्‍ल यहवे दाङ्‌बाल्‍ले़ कुयाम्‍साम्‍मिल्‍ले़ सावले़न् ले़रु, हे़क्‍क्‍याङ् यहवे दाङ्‌बाल्‍ले़ पाङ्‌घु युसुबा फे़न्‍साम्‍मिल्‍ले़ सावले़न् ते़म्‍सुआङ् तुक्‍खे चाःत्‍तु॥

१५ सावलरे़ कुसे़वारोबाहाॽरे़ खुने़ॽ मे़मे़त्‍तु, “आदाङ्‌बे ओमे़त्‍ते़ॽ, निङ्‌वाॽफुमाङ्‌लाम् के़दाबा लत्‍छा फे़न्‍साम्‍मिल्‍ले़ तुक्‍खे के़जाःत्‍ल वाॽ॥

१६ खे़ल्‍ले़ चोगुल्‍ले़, आदाङ्‌बारे़ आनिगे मुरा आमे़त्‍ते़ॽ, हे़क्‍क्‍याङ् नुरिक् मुक्‍ला मुङ्‌मा के़ले़बा मनाधिक् कोःत्‍तुम् तारुम्‍बे़॥ फे़न्‍साम्‍मिन् खे़ने़ॽओ ताइल्‍ले़ खे़ल्‍ले़ मुक्‍ला मुक्‍खु हे़क्‍क्‍याङ् आदाङ्‌बे के़वेःत्‍लो॥”

१७ खे़ल्‍ले़ चोगुल्‍ले़ सावलरे़ कुसेवारोबाहाॽ मे़त्‍तुसि, “नुरिक् मुक्‍ला के़मुङ्‌बा मनाधिक् कोःत्‍ताम्‍मे़ॽआङ् आङ्‌गाॽओ ताराम्‍मे़ॽ॥”

१८ खुने़ॽ कुसे़वारोबाधिक्‍ले़ मे़त्‍तु, “बेथले़हे़म के़युङ्‌बा यिसैरे़ कुस्‍साधिक्‍ले़ नुरिक् मुक्‍ला मुक्‍खुबा आङ्‌गाॽ निसुङ्‌ङाङ् वाॽ॥ खे़न् मे़ङ्‌गिए थङ् थक्‍मा के़धुम्‍बा मना चोक्॥ खुने़ॽ पान् पाःप्‍मा सिक्‍कुम्‍साबा नु ओमे़प्‍माल्‍ले़ साॽरिक् कुघे़म्‍सिङ्‌मा के़याक्‍पा नुबा मना वाॽ॥ हे़क्‍क्‍याङ् यहवे दाङ्‌बान् खे़न्‍नु वाॽ॥”

१९ खे़ल्‍ले़ चोगुल्‍ले़ सावलरे़ इङ्‌घङ् के़साबा मनाहाॽ यिसैरे़ओ अक्‍खे मे़त्‍तुसिआङ् पाङ्‌घुसि, “के़मे़ल्‍लुक् के़गम्‍बा के़स्‍सा दाउदे़न् आङ्‌गाॽओ पाङ्‌खे़ॽ॥”

२० खे़ल्‍ले़ चोगुल्‍ले़ यिसैरे़ सेहोॽ सुक्‌वाधिक् कुधिम् चे़ल्‍ले़क्‍सेॽ सिजःङ्‌वा, मे़ःन्‍दाज्‍याःक् थिक् हे़क्‍क्‍याङ् खरे़ःङ् के़गुबा अदङ् थिक्‍नु कुस्‍सा दाउदे़न् सावलरे़ओ पाङ्‌घुदेसु॥

२१ हे़क्‍क्‍याङ् दाउदे़न् सावलरे़ॽओ के़रे़आङ् कुसे़वा चोःक्‍मा हेःक्‍तु॥ सावलरे़ खे़न् साॽरिक् कुसिराॽ थाङ्‌मा हेःक्‍ते़, हे़क्‍क्‍याङ् खुने़ॽ कुभे़जुम् कुभे़या के़बङ्‌बा कुसे़वारोबा पोःक्‍खे॥

२२ हे़क्‍क्‍याङ् सावलरे़ यिसैन् इङ्‌घङ् हाक्‍तु, “दाउदे़न् आसे़वा याःम्‍बक् चोःक्‍से़ याःक्‍ल, थेआङ्‌भे़ल्‍ले़ आङ्‌गाॽ कुयाःम्‍बक्‍किन् साॽरिक् नुबा निसुङ्॥”

२३ आभे़ल्‍ले़साङ् निङ्‌वाॽफुमाङ्‌ङिल्‍ले़ तुक्‍खे चाःत्‍छे़ पाङ्‌घुबा फे़न्‍साम्‍मिन् सावलरे़ओ त्‍ये़ःल्‍ले़, दाउदरे़ कुमुक्‍लाःन् याङ्‌सिङ्‌ङाङ् मुक्‍खु पिरु, हे़क्‍क्‍याङ् खिदोए सावले़न् वेःत्‍ते़॥ हे़क्‍क्‍याङ् खे़न् तुक्‍खे के़जाःप्‍पा फे़न्‍साम्‍मिल्‍ले़ खुने़ॽ ले़रुआङ् पेःक्‍खे़प्‍पा वये़रो॥

गोल्‍यतरे़ इस्राइलिहाॽ कुनामे़न्‍छाॽ मे़त्‍तुसि

१७

आल्‍ल पलिस्‍तिहाॽरे़ थङ् चोःक्‍मारे़ लागि खुनिॽ थक्‍सुबाहाॽ मे़सुप्‍सुसि, हे़क्‍क्‍याङ् खे़ङ्‌हाॽ यहुदाबा सोकोओ मे़जुप्‍से़॥ खे़ङ्‌हाॽरे़ सोको नु आजेका लुम्‍मोबा एपेस-दम्‍मिम ते़न्‍नो तुरायक् मे़जोगुआङ् मे़युङ्‌सिङ्॥

२ सावले़न् नु इस्राइलिहाॽआङ् मे़जुप्‍से़आङ् एलाह ते़म्‍बेॽओ पलिस्‍तिहाॽनु थङ् चोःक्‍से़ तुरायक् मे़जोगुआङ् मे़युङ्‌सिङ्॥

३ पलिस्‍तिहाॽ थिक् कोःक्‍माओ मे़युङ्‌सिङ् हे़क्‍क्‍याङ् इस्राइलिहाॽ वेॽ कोःक्‍माओ मे़युङ्‌सिङ्॥ खे़न् कोःक्‍माहाॽ लुम्‍मो ने़ने़बा ते़म्‍बेधिक ने़स्‍से़॥

४ हे़क्‍क्‍याङ् गातबा गोल्‍यत मिङ् के़वाःप्‍पा के़धुम्‍बा थक्‍सुबाधिक् पलिस्‍ति तुराहिम्‍लाम् लःन्‍दे़ फे़रे़॥ खे़न् हुक्‍सिक् तुक्‍सिआङ् कुभ्रे़ःङ् यारिक् केःम्‍बा चोगे़॥

५ खुने़ॽ कुधे़गेःक्‍को कासा तोपि खुःक्‍खुआङ् पत्‍छे़, हे़क्‍क्‍याङ् तुक्‍पोङ् किलो यारिक् के़लिःप्‍पा कासा से़ःप्‍चाङ् तेत् चाक्‍खुआङ् वये़॥

६ खुने़ॽ कुलाङ्‌हाॽओ कासा से़ःप्‍चाङ् चाक्‍खुआङ् पत्‍छे़, हे़क्‍क्‍याङ् खे़ल्‍ले़ कुभे़जुम् कुभे़याहाॽओ कुभक्‍ताङ्‌ङोलाम् कुएःक्‍थाःक्‍मो कासा लाःक्‍थिक् ते़ल्‍ले़म् हेसुआङ् पत्‍छे़॥

७ खुने़ॽ कत्‍तुबा लाःक्‍किल्‍ले़ कुलाःन् थाक् चिरिक् किप्‍मा सिङ्‌ग्‍याःप्‍पा वये़, हे़क्‍क्‍याङ् फे़न्‍जेॽ लाःक्‍किल्‍ले़ कुसम्‍मिन् किलो नुसि यारिक् योरे़, खे़म्‍ब्‍याङ् कुघो के़बङ्‌बे़न् खुने़ॽ कुदगि कुदगि लाङ्‌घेगे़र वये़॥

८ गोल्‍यते़न् ये़म्‍सिङ्‌ङाङ् इस्राइलि थक्‍सुबाहाॽ अःक्‍ते़र अक्‍खे मे़त्‍तुसि, “खे़प्‍मो खे़निॽ थे के़जोगिबाबे़? थङ् के़जोगिबाबि? आङ्‌गाॽ पलिस्‍तिआ॥ सावलरे़ कुयोःक्‍पासे! आङ्‌गाॽनु थङ् चोःक्‍से़ खे़निॽ लत्‍छा मनाधिक् सेगाम्‍मे़ॽ॥

९ खे़ल्‍ले़ आङ्‌गाॽ नाःन्‍नाने़फग्र आनिगे पलिस्‍तिहाॽ खे़निॽ योःक्‍पा पोःक्‍खिगे़आङ् खे़निॽ से़वा चोःक्‍मा याःम्‍बक् चोगुम्‍बे़, कर आङ्‌गाॽ खे़न् नाःन्‍दुङ्‌ने़फग्र खे़निॽ आनिगे योःक्‍पा के़बोःक्‍खिआङ् आनिगे़न् से़वा याःम्‍बक् के़जोगुम्‍ल पोङ्॥”

१० हे़क्‍क्‍याङ् खे़न् पलिस्‍तिःल्‍ले़ पाःत्‍तु, “इस्राइलि थक्‍सुबाहाॽ आङ्‌गाॽ आलागि थेसिआङ् मे़ःन्, आङ्‌गाॽनु थङ् चोःक्‍से़ मनाधिक् पाङ्‌घाम्‍मे़ॽ!”

११ सावल नु के़रे़क् इस्राइलिहाॽरे़ कन् पाःन्‍निन् मे़घे़प्‍सुआङ् साॽरिक् मे़गिसे़ मे़यक्‍खे़॥

यिसैरे़ दाउदे़न् सावलरे़ कुदुरायक्‍को पाङ्‌घुबा

१२ आल्‍ल दाउदे़न् इप्राति यिसै मे़प्‍मनाबा मनाःल्‍ले़ कुस्‍सा वये़॥ खुने़ॽग यहुदा लाजेॽबा बेथले़हे़म के़युङ्‌बा वये़॥ हे़क्‍क्‍याङ् खुने़ॽ ये़त्‍छि कुस्‍सा ये़म्‍बित्‍छा मे़वये़॥ खे़न् ये़म्‍मो यिसैःन् काप्‍पोबा नु कुसावेःत् मे़न्‌याक्‍मनाबा पोःक्‍खे़आङ् वये़॥

१३ यिसैरे़ कुस्‍सा तुम्‍बे़न्, सरुम्‍बे़न् नु हाङ्‌सरुम्‍बे़न् थङ्‌ङो सावले़न्‍नु मे़वये़॥ तुम्‍बे़न् एलिआब, सरुम्‍बे़न् अबिनादाब नु हाङ्‌सम्‍सरुम्‍बे़न् सम्‍मा मे़वये़॥

१४ दाउदे़न् के़रे़क्‍नुःल्‍ले़ पाःक्‍पा वये़॥ खुने़ॽनुःल्‍ले़ तुम्‍बा सुम्‍सि कुम्‍भुॽहाॽ सावले़न्‍नुए मे़वये़॥

१५ कर खे़न् ये़म्‍मो दाउदरे़ सावले़न् ले़रुआङ् कुम्‍बारे़ कुमे़ल्‍लुक् कम्‍से़ बेथले़हे़म नुःक्‍खे़ पे, फे़रे़र वये़॥

१६ खे़न् पलिस्‍ति गोल्‍यतरे़ थिक्‌याःन्‍धक् तानाम् नु युःन्‍छिक् लिबोङ् ये़न् थारिक् इस्राइलिहाॽ थङ् थक्‍मा साःत्‍तुसि॥

१७ थिक्‌ये़न् यिसैरे़ खुने़ॽ कुस्‍सा दाउदे़न् मे़त्‍तु, “कन् फुलक् ङासि साम्‍बेःत्‍ते़न् नु थिबोङ् कुले़प् खरे़ःङ्‌हाॽ तेॽरे़आङ् के़म्‍भुॽसिरे़ खुनिॽ तुरायक्‍को हारा पेगे़ॽ॥

१८ कन् खरे़ःङ्‌हाॽनु सोरिक् पित्‍नुखोःन्‍दिःन् हे़न्‍छिङ् थक्‍सुबाहाॽरे़ खुनिॽ थक्‍पेबान् तेॽरे़ पिरे़ॽ॥ हे़क्‍क्‍याङ् के़म्‍भुॽसि मे़नुॽमे़दार मे़वाॽबि मे़ःम्‍बि ओमत्‍ते़से़ॽ, खे़ब्‍याङ् खे़ङ्‌हाॽलाम् इङ्‌घङ् निःन्‍धो फे़त्‍ते़ॽआङ् फे़रे़ॽ॥

१९ खे़ङ्‌हाॽ सावल हे़क्‍क्‍याङ् के़रे़क् इस्राइलि मनाहाॽनु सोरिक् ए़लाहबा ते़म्‍बेॽओ पलिस्‍तिहाॽनु थङ् चोःक्‍नु मे़याक्॥”

२० हे़क्‍क्‍याङ् कुदाःन्‍दिक् तानाम्‍सा दाउदरे़ लत्‍छा मे़ल्‍लुक् के़गम्‍बाल्‍ले़ कुहुक्‍को मे़ल्‍लुक्‍हाॽ ले़रुधसि हे़क्‍क्‍याङ् कुजाहाॽ याङ्‌सिङ्‌ङाङ् कुम्‍बा यिसैरे़ मुरामे़त्‍तुबा याःम्‍बक्‍को थासिङ्॥ थक्‍सुबाहाॽ ते़ङ्‌धङ्‌गे़न् उवा चोःक्‍नु ते़म्‍बेॽओ मे़बेर मे़बत्‍छे़ल्‍ले़ तुरायक्‍को खे़न् के़रे़॥

२१ इस्राइलिहाॽ नु पलिस्‍तिहाॽ थङ् चोःक्‍मारे़ लागि थे़ःक्‍पे़त् मे़ये़म्‍सिङ्‌ङाङ् यारिप् मे़बोःक्‍खे़र मे़बत्‍छे़॥

२२ दाउदरे़ खुने़ॽ तेॽरुआङ् पेबा कुजाहाॽ चिगक्‌वा के़युङ्‌बाल्‍लो युक्‍खुधआङ् थे़ःक्‍पे़त् मे़ये़बे़बा ते़न्‍नो लोःक्‍ते़र पे हे़क्‍क्‍याङ् कुम्‍भुॽसि से़वा मे़त्‍तुसि॥

२३ दाउदे़न् कुम्‍भुॽसिनु ताॽजे़ङ्‌नु ये़बे़ल्‍ले़, गातबा पलिस्‍ति गोल्‍यते़न् तुराहिम्‍लाम् लःन्‍दे़आङ् तगिबा हे़क्‍के अःक्‍ते़॥ खे़ल्‍ले़ पाःत्‍तुबान् खे़न् दाउदरे़ खे़प्‍सु॥

२४ इस्राइलिहाॽरे़ खे़न् मनान् मे़निसुनुमे़ःन्‍ने साॽरिक् मे़गिसे़ हे़क्‍क्‍याङ् मे़घे़त्‍छिङ् मे़बे॥

२५ आल्‍ल खे़ङ्‌हाॽ अक्‍खेलॽरिक् मे़बारे़, “ओमे़त्‍ताम्‍मे़ॽ, खे़न् मनान् थिक्‌याःन्‍धक् लःन्‍नाङ् इस्राइलिहाॽ थङ् थक्‍मा साःत्‍तुसिॽ॥ खे़न् के़से़प्‍पा मनान् हाङ्‌ङिल्‍ले़ पयम् यम्‍बा थुम्‍घो पिरुॽ, हे़क्‍क्‍याङ् कुस्‍सा मे़न्‍छ्‌याःन्‍नु मेःक्‍खिम् मे़त्‍तुॽ, खे़म्‍ब्‍याङ् खे़ल्‍ले़ के़रे़क् कुहिम्‍सयङ्‌हाॽरे़ इस्राइलओ एःङ्‌याङ्‌ङाङ् हुङ्‌मा मे़बोङ्‌ने़न्॥”

२६ दाउदरे़ खुने़ॽ कुबेसाङ् के़ये़प्‍पा मनाहाॽ सेःन्‍दोसुसि, “कन् पलिस्‍तिःन् के़से़प्‍पा नु अक्‍तङ्‌बा कुनामे़न्‍छाॽ पाःन्‍निन् इस्राइललाम्‍बा के़घे़प्‍पा के़देबा मनाःल्‍ले़ आक्‍तङ्‌बा थुम्‍घो खोसुबे? कुहिङ्‌वे़त् निङ्‌वाॽफुमाङ्‌ङिल्‍ले़ कुधक्‍सुबाहाॽ कुनामे़न्‍छाॽ के़मे़प्‍पा कन् हर्दो मे़ङ्‌हे़क्‍मनाबा पलिस्‍तिःन् हाःप्‍पे?”

२७ खे़न् गोल्‍यते़न् के़से़प्‍पा मनाःल्‍ले़ आक्‍तङ्‌बा थुम्‍घो खोसुबे के़लॽबा पाःन्‍निन् खे़न् मनाहाॽरे़ दाउदे़न् याम्‍मोआङ् मे़मे़त्‍तु॥

२८ हे़क्‍केलॽरिक् दाउदे़न् मनाहाॽनु ताॽजे़ङ्‌नु ये़बे़बा खुने़ॽ कुम्‍भुॽ तुम्‍बा एलिआबे़ल्‍ले़ खे़प्‍सुआङ् साॽरिक् कुसिक् पोगे़॥ खे़ल्‍ले़ दाउदे़न् अक्‍खे मे़त्‍तुर से़ःन्‍दोसु, “खे़ने़ॽ कप्‍मो थे चोःक्‍नु के़वाॽ? ताम्‍भुङ्‌ङो के़वाॽबा चबे़ःत्‍छिक् मे़ल्‍लुक्‍हाॽ आत्‍तिन्‍हाॽ ओमे़त् के़बाङ्‌घुसिआङ् कप्‍मो के़ये़? खे़ने़ॽ आङ्‌दिङ् के़लॽबा नु फे़न्‍निङ्‌वाॽ के़इःप्‍पाने़ फाॽआङ् आङ्‌गाॽ कुसिङ् निःत्‍ने़॥ खे़ने़ॽग कप्‍मो थङ् ओमत्‍छे़रक् के़द्‌ये़!”

२९ दाउदरे़ मे़त्‍तु, “आल्‍लो आङ्‌गाॽ थे चोगुङ्‌ङाङ् वाॽबे? आङ्‌गाॽ पाःप्‍माङ् मे़नुॽने़न्‍बाबि?”

३० कुम्‍भुॽलाम् थिक्‍नाहाङ् पेआङ् खुने़ॽ याम्‍मो वेॽ मनाहाॽरो पे, हे़क्‍क्‍याङ आम्‍भा खे़न् पाःन्‍निन् याम्‍मो सेःन्‍दोसुसि, हे़क्‍क्‍याङ् के़रे़क्‍ले़ बाखे़न् आन्‍देःम्‍बा पाःन्‍निन् नोगप् मे़बिरु॥

३१ दाउदरे़ पाःत्‍तुबा पाःन्‍हाॽ वेॽहाॽरे़ खुनिॽ ने़भाक्‍को चुक्‍ते़, हे़क्‍क्‍याङ् खे़न् पाःन्‍निन् सावलरे़ओ मे़गे़त्‍तु, खे़ब्‍याङ् खुने़ॽ दाउदे़न् उःत्‍तु॥

३२ हे़क्‍क्‍याङ् दाउदरे़ सावले़न् मे़त्‍तु, “खे़न् पलिस्‍तिःन् किप्‍मा के़घुबा वाॽ फाॽआङ् खे़न्‍नु हाःत्‍ताङ् मे़ङ्‌गिने़ल्‍ल॥ आङ्‌गाॽ पेःक्‍काआङ् खे़न् पलिस्‍तिःन्‍नु थङ् चोःक्‍का॥”

३३ सावलरे़ खे़न् मे़त्‍तु, “खे़ने़ॽ के़बेःक्‍काङ् खे़न्‍नु थङ् चोःक्‍मा के़न्‍छुक्‍तुन्॥ खे़ने़ॽ हिन्‍जाॽ के़वाॽ, कर खे़ङ्‌ग कुहिङ्‌हिङ् थङ् चोःक्‍ल वाॽ॥”

३४ कर दाउदरे़ सावले़न् मे़त्‍तु, “आङ्‌गाॽ आम्‍बारे़ कुमे़ल्‍लुक्‍हाॽ ओमे़त्‍तुङ्‌सिङ्‌ॽ॥ केबा इग्र माःक्‌युःन् ताआङ् मे़ल्‍लुक्‍लुप्‍लाम्‍बा मे़ल्‍लुक्‍साःत्‍थिक् तेॽरुल्‍ले़,

३५ आङ्‌गाॽ खे़न् नाःत्‍तुङ् हे़क्‍क्‍याङ् हिप्‍तुङ्‌ङाङ् खे़ल्‍ले़ कुम्‍ब्राओलाम् मे़ल्‍लुक्‍किन् नाप्‍तुङ्॥ आङ्‌गाॽ ले़प्‍माङ् आहाॽसे़ हिसिङ्‌ङिल्‍ले़ सिङ्‌दाङ्‌बो ते़म्‍सुङ्‌ङाङ् चिधक् चिधक् थगुङ् से़रुङ्॥

३६ आदाङ्‌बारे़ के़से़वारोबाल्‍ले़ केबा नु माःक्‌यु ने़प्‍माङ् से़रुङ्‌सिङ्‌ङाङ् वाॽ॥ कन् हर्दो मे़न्‍हे़क्‍मनाबा पलिस्‍तिःन्‍नाङ् हाबा खे़न् सिगेबा माःक्‌युहाॽ हे़क्‍केए से़रुङ्, थेआङ्‌भे़ल्‍ले़ कुहिङ्‌वे़त् निङ्‌वाॽफुमाङ्‌ङिल्‍ले़ कुधक्‍सुबाहाॽ खे़ल्‍ले़ कुनामे़न्‍छाॽ मे़त्‍तुसिआङ् वाॽ॥

३७ सिगेबा नु माःक्‌यु हुक्‍लाम्‍बा के़दाङ्‌बा के़से़ःप्‍पा यहवे दाङ्‌बाल्‍ले़ कन् पलिस्‍तिःल्‍ले़ कुहुक्‍लाम्‍बाआङ् आङ्‌गाॽ से़ःप्‍पा॥” हे़क्‍क्‍याङ् सावलरे़ दाउदे़न् मे़त्‍तु, “हे़क्‍केने़फग्र पेगे़ॽ, यहवे दाङ्‌बे़न् खे़ने़ॽनु वाॽर॥”

३८ खे़ब्‍याङ् सावलरे़ कुलगेःत्‍तिन् दाउदे़न् चाःक्‍तु॥ हे़क्‍क्‍याङ् खुने़ॽ थङ्‌ङो थक्‍से़ःप्‍मा से़ःप्‍चाङ्‌ङिन् चाक्‍तु, कुधे़गेःक्‍पो काङ्‌सा ताङ्‌खुःक्‍के़न् खुःक्‍तु॥

३९ खे़ब्‍याङ् कुदाभेन् दाउदरे़ कुसे़ःप्‍चाङ् सम्‍दाङ् इभुत्‍तु पिरु॥ हे़क्‍क्‍याङ् दाउदे़न् ना नु कत्‍ना लाङ्‌घेगे़ साॽरुल्‍ले़ खुने़ॽ कुजुप् मे़द्‌ये़ने़न्, थेआङ्‌भे़ल्‍ले़ खुने़ॽ आप्‍फाल्‍ले़आङ् अक्‍तङ्‌बा मे़न्‍जाङ्‌ङे वये़॥ हे़क्‍क्‍याङ् दाउदरे़ सावले़न् मे़त्‍तु, “कन्‍हाॽ चाङ्‌माआङ् आङ्‌गाॽ लाङ्‌घेःक्‍मा मे़सुक्‍कान्, थेआङ्‌भे़ल्‍ले़ आङ्‌गाॽ आप्‍फाल्‍ले़आङ् मे़न्‍जाङ्‌ङे वाॽआ॥” खे़ल्‍ले़ चोगुल्‍ले़ दाउदरे़ खे़ङ्‌हाॽ पे़ल्‍ले़क् वरे़क् फे़न्‍दुदेसु॥

४० खे़न् एगाङ् दाउदरे़ आबाङे कुदक्‍काःत्‍तिन् याङ्‌सिङ्, हे़क्‍क्‍याङ् वहःङ्‌ङिल्‍ले़ कुयाओलाम् वरे़ङ्‌ले़ङ्‌बा लुङ् ङासि सेगुआङ् मे़ल्‍लुक्‍कम्‍से़ पेःक्‍किल्‍ले़ हेसुबा याःङ्‌घाओ याक्‍तु॥ हे़क्‍क्‍याङ् लुङ्‌ले़प्‍मा कुअर्दोन् याङ्‌सिङ्‌ङाङ् खे़न् पलिस्‍तिःन्‍नु थङ् चोःक्‍से़ थासिङ्॥

४१ खे़म्‍भे़ल्‍ले़ कुभे़जुम् कुभे़या के़बङ्‌बान् तगि लाम्‍लोसुआङ् खे़न् गोल्‍यते़न् दाउद ले़प्‍माङ् फे़रे़॥

४२ खे़ल्‍ले़ दाउदे़न् नुरिक् याबोॽरुर ओमत्‍तु, हे़क्‍क्‍याङ् कुनारा मराःक्‍क्‍याःप्‍पा नु नुबादाबा हिन्‍जाॽइन् निसुआङ् खे़न् चिःप्‍मा हेःक्‍तु॥

४३ खे़ल्‍ले़ दाउदे़न् अक्‍खे मे़त्‍तु, “आङ्‌गाॽ थे ख्‍याबा-कोःत्‍चो आबि? हे़क्‍क्‍याङ् आहिप्‍से़ तक्‍कात् के़भे़त्‍तुआङ् के़भे़रे़बाबि?” खे़ल्‍ले़ कुमाङ्‌ङिल्‍ले़ कुमिङ् लोःक्‍खुर दाउदे़न् माङ्‌दे साक्‍मुरा मे़प्‍मा हेःक्‍तु॥

४४ पलिस्‍ति गोल्‍यतरे़ दाउदे़न् मे़त्‍तु, “फे़रे़ॽ, आङ्‌गाॽ से़त्‍ने़आङ् के़ने़क्‍सान् ताङ्‌साक्‍पोबा पुहाॽ नु खाम्‍बेःक्‍मोबा थक्‍साहाॽ चाबाङ्‌घुङ्‌सिङ्॥”

४५ दाउदरे़ गोल्‍यते़न् मे़त्‍तु, “खे़ने़ॽग आङ्‌गाॽनु थङ् चोःक्‍से़ ताभे, लाःक् हे़क्‍क्‍याङ् ये़न् के़भे़त्‍तुआङ् के़भे़रे़, कर आङ्‌गाॽग खे़ने़ॽ कुनामे़न्‍छाॽ के़मे़त्‍तुसिबा इस्राइलि थक्‍सुबाहाॽरे़ खुनिॽ निङ्‌वाॽफुमाङ् मुक्‍साम्‍दाङ्‌बा यहवे दाङ्‌बाल्‍ले़ कुमिङ्‌ङो खे़ने़ॽनु थङ् चोःक्‍से़ त्‍याङ्‌ङाङ् वाॽआ॥

४६ आइन्‍बा ये़न्‍नो यहवे दाङ्‌बाल्‍ले़ खे़ने़ॽ आहुक्‍को के़धासे़आङ् वाॽ, हे़क्‍क्‍याङ् आङ्‌गाॽ से़त्‍ने़आङ् के़धे़गेःक्‍किन् खक्‍तुङ्‌ॽ॥ आइन्‍बा कन् ये़न्‍नो पलिस्‍तिहाॽरे़ खुनिॽ कुसिवे़त थक्‍हाॽ ताङ्‌साङ्‌बोबा पुहाॽ नु खाम्‍बेःक्‍कोबा थक्‍साहाॽ चामा पिरुङ्‌सिङ्‌ॽ, हे़क्‍क्‍याङ् इस्राइलओ निङ्‌वाॽफुमाङ् वाॽरे़छ फाॽआङ् इक्‍सादिङ् खाम्‍बेःक्‍मो के़रे़क् पिसाङ्‌बा मनाहाॽरे़ कुसिङ् मे़निःत्‍तुरो॥

४७ कप्‍मो के़वाॽबा के़रे़क् मनाहाॽरे़ यहवे दाङ्‌बाल्‍ले़ कुमनाहाॽ से़ःप्‍मासि ताभे, लाःक्, तोःङ्‌ लि चाहाब् मे़जोःक्‍ने़न्‍लछ के़लॽबा कुसिङ् मे़निःत्‍तुॽ, थेआङ्‌भे़ल्‍ले़ थङ्‌ङिङ्‌ग यहवे दाङ्‌बाल्‍ले़न्‍नेरो, हे़क्‍क्‍याङ् खुने़ॽए खे़निॽ के़रे़क् पलिस्‍तिहाॽ आनिगे हुक्‍को थासु पिरिगे़॥”

४८ खे़न् एगाङ् गोल्‍यते़न् दाउद वये़बा ले़प्‍माङ् थासिङ् फे़रे़, हे़क्‍क्‍याङ् दाउदे़न्‍नाङ् खिमो खे़न्‍नु थक्‍से़ लोःक्‍ते़बे॥

४९ खुने़ॽ कुसुक्‌वाओ कुहुक्‍केन् केःत्‍तुआङ् लुङ्‌धिक् लःत्‍तु, हे़क्‍क्‍याङ् लुङ्‌ले़प्‍मा अर्दोओ याक्‍तुआङ् खे़न् गोल्‍यतरे़ कुद्‌वाबो ले़प्‍तु॥ हे़क्‍क्‍याङ् लुङ्‌ङिल्‍ले़ खे़ल्‍ले़ कुद्‌वाबे़न् पर्हङ् हङे़ खे़ब्‍याङ् खाम्‍बाङ्‌ङो खे़न् साम्‍बोन् हर्गुप् चोःन्‍दे़॥

५० अक्‍खेलॽरिक् दाउदे़ल्‍ले़ अर्दो नु लुङ्‌ङिल्‍ले़ थङ् थक्‍मा नाःन्‍दु॥ खुने़ॽनु ताभे होःप्‍ते़साङ् खे़ल्‍ले़ गोल्‍यते़न् अर्दोःल्‍ले़ ले़प्‍तुआङ् सोःन्‍दु, हे़क्‍क्‍याङ् से़रुरो॥

५१ हे़क्‍क्‍याङ् दाउदे़न् लोःक्‍ते़र पेआङ् गोल्‍यते़न् चोःन्‍दे़बा ते़न्‍नो ये़म्‍सिङ्॥ हे़क्‍क्‍याङ् गोल्‍यतरे़ कुदाभेन् कुसुःप्‍पोलाम् तरप् फिःक्‍खुआङ् कुधे़गेःक्‍के़न् फुत्‍चिक् पुॽरे़र च्‍ये़प्‍तु॥ हे़क्‍केरिक् पलिस्‍तिहाॽरे़ खुनिॽ के़धुम्‍बा मनान् स्‍ये़बा मे़निसुआङ् खे़ङ्‌हाॽ मे़नुःक्‍खे़आङ् मे़घे़त्‍छिङ्॥

५२ इस्राइल हे़क्‍क्‍याङ् यहुदाबा मनाहाॽरे़ थङ् थक्‍मा मे़नाःन्‍दुबा इक्‍लानु गात हे़क्‍क्‍याङ् एक्रोन् लाःप्‍मा लाम् थारिक्‍के खे़ङ्‌हाॽ पुबेलाप्‍सा मे़नाःत्‍तु मे़देॽरुसि॥ सारैम्‍माङ्‌धो गात नु एक्रोन् पेःक्‍मालाम् कुले़ःम् खे़ङ्‌हाॽरे़ खुनिॽ कुसिवे़त् थक्‍हाॽ से़रे़आङ् ने़स्‍से़॥

५३ इस्राइलिहाॽरे़ खे़ङ्‌हाॽ मे़नाःत्‍तुसिआङ् मे़नुःक्‍खे़ल्‍ले़ पलिस्‍तिहाॽरे़ खुनिॽ तुराहिम्‍बा के़रे़क् चिगक्‌वाहाॽ मे़नाप्‍तु मे़देॽरु मे़बिरुसि॥

५४ दाउदरे़ गोल्‍यतरे़ कुधे़गेक्‍पान् पक्‍खुआङ् यरुसले़म् तारु, कर खे़ल्‍ले़ कुभे़जुम् कुभे़याहाॽ आबाङे कुस्‍साःङ्‌गा हिम्‍मो ने़स्‍सु॥

दाउदे़न् सावलरे़ कुदगि मे़दारुबा

५५ सावलरे़ दाउदे़न् खे़न् पलिस्‍तिःन्‍नु थक्‍से़ पेर पत्‍छे़बा निसुआङ् थक्‍मोबा अबनेरे़न् सावलरे़ से़ःन्‍दोसु, “अबनेरे, खे़न् चुक्‍पे़न् हाःत्‍ले़ कुस्‍साबे?” अबनेररे़ मे़त्‍तुॽ, “आदाङ्‌बे हाङ्‌ङे, से़क्‍खा पाःत्‍तुङ् कन् मनान् कुसिङ् मे़निःत्‍तान्॥”

५६ हाङ्‌ङिल्‍ले़ अबनेर थक्‍मोबान् मे़त्‍तु, “खे़न् चुक्‍पे़न् हाःत्‍ले़ कुस्‍साबे फाॽआङ् निङ्‌वाॽ निःन्‍धो चोगे़दारे़ॽ॥”

५७ दाउदे़ल्‍ले़ खे़न् पलिस्‍तिःन् से़रुआङ् नुःक्‍खे़द्‌ये़, हे़क्‍क्‍याङ् अबनेररे़ खे़न् चुक्‍पे़न् तेॽरुआङ् सावलरे़ कुदगाङ् तोःन्‍दु॥ खे़न् पलिस्‍तिःल्‍ले़ कुधे़गेःक्‍पे़न् दाउदरे़ पक्‍खुआङ् पत्‍छे़॥

५८ सावलरे़ खे़न् से़ःन्‍दोसु, “चुक्‍पे खे़ने़ॽ हाःत्‍ले़ कुस्‍साने़बे?” दाउदरे़ मे़त्‍तु, “आङ्‌गाॽ आदाङ्‌बारे़ के़योक् बेथले़हे़मबा यिसैरे़ कुस्‍साआरो॥”

१८

दाउदरे़ सावले़न्‍नु ताॽजे़ङ्‌मा सुरुआङ्, सावलरे़ कुस्‍सा जोनाथाने़न् दाउदे़न्‍नु निङ्‌वाॽओ थिक्‍हुप् पोःक्‍खे़, हे़क्‍क्‍याङ् आबाङे हे़क्‍के दाउदे़न् लुङ्‌माॽ तुक्‍मा हेःक्‍तु॥

२ खे़न् ये़न्‍नाङ्‌धो सावलरे़ दाउदे़न् खुने़ॽनुए कप्‍मा हेःक्‍तु, हे़क्‍क्‍याङ् कुम्‍बारे़ कुहिम्‍मो याम्‍मो नुःङ्‌मा पेःक्‍मा मे़बाङ्‌घुन्॥

३ जोनाथानरे़ दाउदे़न् आबाङे हे़क्‍के लुङ्‌माॽ तुक्‍तुबाल्‍ले़ चोगुल्‍ले़, जोनाथानरे़ खे़न्‍नु माङ्‌हे़क् चोगु॥

४ खे़ब्‍याङ् जोनाथानरे़ आबाङे हे़प्‍सुबा तेत्‍ते़न् फे़न्‍दु, हे़क्‍क्‍याङ् खुने़ॽ आबाङे कुधक्‍सुबा चाङ्‌ङिन् नु कुदाभेःन्, कुलिन् हे़क्‍क्‍याङ् कुभॽइःन्‍नाङ् दाउदे़न् पिरु॥

५ सावलरे़ याःम्‍बक् चोःक्‍से़ पाङ्‌घुबा आत्‍तिन् याःम्‍बक्‍कोसाङ् दाउदरे़ कुस्‍साङ्‌लस्‍सुर याःम्‍बक् चोगु, खे़ल्‍ले़ चोगुल्‍ले़ सावलरे़ खे़न्‍निन् थोसुदिङ् थक्‍मोबा युक्‍तिङ् चोगु॥ अक्‍खेरिक् थोसुदिङ् थक्‍मोबा पोःक्‍खे़बाल्‍ले़ चोगुल्‍ले़ के़रे़क् मनाहाॽ नु सावलरे़ कुधक्‍सुबा लाम्‍लोबाहाॽरे़आङ् खुन्‍छिॽ सिराॽथाङे़रो॥

सावलरे़ दाउदे़न् नाहे़त्‍तुबा

६ दाउदरे़ पलिस्‍ति गोल्‍याते़न् से़रुआङ् नुःक्‍खे़र पत्‍छे़, हे़क्‍केःल्‍ले़ इस्राइलबा के़रे़क् पाङ्‌जुम्‍लाम् मे़न्‍छुमाहाॽ मे़लःन्‍दे़, हे़क्‍क्‍याङ् खे़ङ्‌हाॽरे़ तुःङ्‌गे नु खित्‍चिङ् खित्‍चिङ् के़लॽबा मुक्‍लाहाॽ मे़मुक्‍खुर साम्‍लोनु हे़क्‍क्‍याङ् लाःङ्‌नु सावल हाङ्‌ङिन् कुदुम्‍से़ मे़द्‌ये़॥

७ मे़न्‍छुमाहाॽ मे़सःत्‍ते़आङ् अक्‍खेरिक् साम्‍मे़लोरे़, “सावलरे़ हे़न्‍छिङ् हे़न्‍छिङ् से़रुसि, हे़क्‍क्‍याङ् दाउदरे़ग लाङे़न्‍छिङ् लाङे़न्‍छिङ् से़रुसि॥”

८ कन् पाःन्‍निल्‍ले़ कुनिङ्‌वाॽ तुगे़आङ् सावले़न् साॽरिक् कुसिक् पोगे़॥ खुने़ॽ पाःत्‍तु, “दाउदरे़ कुलागि खे़ङ्‌हाॽरे़ लाङे़न्‍छिङ् लाङे़न्‍छिङ् मे़निरुसि॥ आङ्‌गाॽ आलागिग हे़न्‍छिङ् हे़न्‍छिङ्‌लक् मे़निरुसि॥ आल्‍ल खुने़ॽ हाङ् चोःक्‍मारक् मे़गत्‍तुॽ॥”

९ खे़न् ये़न्‍नाङ्‌धो सावलरे़ दाउदे़न् साॽरिक् नाहे़प्‍मा हेःक्‍तु॥

१० कुदाःन्‍दिक्‍मा निङ्‌वाॽफुमाङ्‌ङिल्‍ले़ पाङ्‌घु तासुबा फे़न्‍साम्‍मिल्‍ले़ सावले़न् ते़म्‍सु॥ खुने़ॽ हिम्‍मोए माङ्‌निङ्‌वाॽपान् पारे़र युङे़, कर दाउदे़न् तगिबा हे़क्‍केए सावलरे़ कुलागि मुक्‍ला मुङ्‌नु युङे़॥ सावलरे़ कुहुक्‍को लत्‍छा लाःक्‍थिक् कत्‍तुआङ् युङे़॥

११ “दाउदे़न् लुङ्‌धाक्‍को खर्दिःङ् तिःक्‍खु फत्‍छुर ले़प्‍तुङ्” के़लॽबा निङ्‌वाॽ इःत्‍तुआङ् लाःक्‍किल्‍ले़ निले़ङ् ले़प्‍तु, कर दाउदे़न् निले़ङ्‌ङे इःम्‍सिङ्॥

१२ सावले़न् दाउदे़न्‍नु किमा हेःक्‍ते़, थेआङ्‌भे़ल्‍ले़ यहवे दाङ्‌बान् दाउदे़न्‍नु वये़, कर सावले़न् यहवे दाङ्‌बे़ल्‍ले़ ले़रुसुरुआङ् वये़॥

१३ खे़ल्‍ले़ चोगुल्‍ले़ दाउदे़न् हे़न्‍छिङ् थक्‍सुबा तुरारे़न् थक्‍मोबा युक्‍तिङ् चोगुआङ् खुने़ॽलाम् माःङ्‌घा पाङ्‌घुदेसु॥ हे़क्‍क्‍याङ् दाउदरे़ हे़न्‍छिङ् थक्‍सुबा तुराहाॽ नुरिक्‍काङ् लाम्‍लोसुसि॥

१४ खुने़ॽ चोगुबा के़रे़क् याःम्‍बक्‍को कुलिङ्‌दो के़रे़, थेआङ्‌भे़ल्‍ले़ निङ्‌वाॽफुमाङ्‌ङिन् खुने़ॽनु वये़॥

१५ दाउदरे़ चोगुबा याःम्‍बक्‍हाॽ कुलिङ्‌दो के़रे़बा सावलरे़ निसुआङ् खुने़ॽ दाउदे़न्‍नु साॽरिक् किमा हेःक्‍ते़॥

१६ कर के़रे़क् इस्राइलिहाॽ नु यहुदाबाहाॽरे़ दाउदे़न् लुङ्‌माॽ मे़दुक्‍तु, थेआङ्‌भे़ल्‍ले़ खुने़ॽ थङ्‌ङो खे़ङ्‌हाॽरे़ खुनिॽ लाम्‍लोबा पोःक्‍खे़आङ् नुरिक्‍काङ् लाम्‍लोसुसिर वये़॥

दाउदरे़ सावलरे़ कुस्‍सा मे़न्‍छुमान् मेःक्‍खिम् मे़त्‍तु

१७ सावलरे़ दाउदे़न् मे़त्‍तु, “आङ्‌गाॽ आस्‍सा तुम्‍मा मेराबे़न्‍नु खे़ने़ॽ ते़न्‍धाम् मेःक्‍खिम् मे़त्‍ने़, कर खे़ल्‍ले़ कुले़क्‌वा थुम्‍दे़ॽर आसे़वा याःम्‍बक् चोगे़ॽ, हे़क्‍क्‍याङ् यहवे दाङ्‌बाल्‍ले़ कुलागि थङ् थक्‍ते़ॽ॥” थेआङ्‌भे़ल्‍ले़ सावलरे़ आबाङे कुहुक्‍लाम् मे़ःन्, कर पलिस्‍तिहाॽरे़ खुनिॽ हुक्‍लाम्‍बा दाउदे़न् से़प्‍मा निङ्‌वाॽ चोगुआङ् वये़॥

१८ कर दाउदरे़ सावले़न् मे़त्‍तु, “इस्राइल सुवाङ्ओ आम्‍बा चुःक्‍सा वाॽ, आङ्‌गाॽ हाङ्‌ङिल्‍ले़ कुम्‍बाङ्‌लुमिॽ पोङ्‌मा मे़लाॽआन्॥”

१९ खे़ल्‍ले़ चोगुल्‍ले़ सावलरे़ कुस्‍सा मेराबे़न् दाउदे़न्‍नु मेःक्‍खिम् चोःक्‍मा पिमा ये़न् त्‍ये़, कर मेराबे़ल्‍ले़ कुमेःक्‍खिम्‍ग महोलाबा अद्रिएले़न्‍नुनि पोःक्‍खे़॥

२० कर सावलरे़ वेॽ कुस्‍सा मे़न्‍छुमा मिकले़न् नु दाउदे़न् नानुॽने़सि के़लॽबा पाःन्‍निन् कुसिङ् मे़निःत्‍तुआङ् खे़ङ्‌हाॽरे़ सावले़न् मे़मे़त्‍तु॥ हे़क्‍केःल्‍ले़ सावले़न् साॽरिक् कुनिङ्‌वाॽ त्‍ये़॥

२१ हे़क्‍क्‍याङ् खुने़ॽ कुनिङ्‌वाॽओ अक्‍खे पाःत्‍तु, “खे़न्‍ने दाउदे़न्‍नु मेःक्‍खिम् चोगुङ् पिरुङ्‌ॽ, हे़क्‍क्‍याङ् दाउदे़न् सिर, खे़ब्‍याङ् पलिस्‍तिहाॽ खुने़ॽ कुदक्‍ले़ङ्‌वाओ मे़बोःक्‍ल॥” खे़ल्‍ले़ चोगुल्‍ले़ सावलरे़ दाउदे़न् कुम्‍बाङ्‌लुमिॽ पोङ्‌मा वेॽ सुये़म् पिरु॥

२२ हे़क्‍क्‍याङ् सावलरे़ कुमनाहाॽ दाउदरे़ओ पेःक्‍माआङ् स्‍वाःत् अक्‍तङ्‌बा पान् मे़प्‍मा इङ्‌जाङ् पिरुसि, “हाङ्‌ङिन् खे़ने़ॽनु कुनिङ्‌वाॽ त्‍ये़आङ् वाॽ, खुने़ॽ के़रे़क् कुमनाहाॽरे़आङ् खुनिॽ सिराॽ के़म्‍धाङ्॥ आल्‍ल हारा हाङ्‌ङिल्‍ले़ कुम्‍बाङ्‌लुमिॽ पोःक्‍खे़ॽ॥”

२३ खे़ङ्‌हाॽरे़ आम्‍भा कन् पाःन्‍निन् दाउदे़न् मे़मे़त्‍तु॥ कर दाउदरे़ मे़त्‍तुसि, “हाङ्‌ङिल्‍ले़ कुम्‍बाङ्‌लुमिॽ पोङ्‌मा उसुरु चोक् फाॽआङ् निङ्‌वाॽ के़इःत्‍तुम्‍बि? आङ्‌गाॽग थेआङ् के़होःप्‍पा मनाआ, हाःत्‍ले़आङ् आङ्‌गाॽ कुसिङ् मे़न्‍निःतान्॥”

२४ दाउदरे़ पाःत्‍तुबा कन् पाःन्‍हाॽ सावले़न् कुमनाहाॽरे़ खुने़ॽ मे़मे़त्‍तु॥

२५ हे़क्‍क्‍याङ् सावलरे़ याम्‍मो अक्‍खे मे़प्‍मा पाङ्‌घुसि, “निङ्‌मिहाॽरे़ खुनिॽ ले़क्‌वा हुङ्‌मारे़ लागि हाङ्‌ङिल्‍ले़ मे़न्‍छ्‌याःल्‍ले़ कुमे़ल्‍लुङ्‌ले़ लागि किप्‍थिक् पलिस्‍तिहाॽरे़ खुनिॽ चुत्‍चुॽजङ्‌हाॽरक् नाःक्‍तुआङ् वाॽ॥” सावलरे़ दाउदे़न् पलिस्‍तिहाॽरे़ खुनिॽ हुक्‍लाम् सिर के़लॽबा निङ्‌वाॽ इःत्‍तुआङ् वये़॥

२६ सावलरे़ पाःत्‍तुबा पाःन्‍निन् कुमनाहाॽरे़ दाउदे़न् मे़मे़त्‍तु॥ कन् पाःन्‍निल्‍ले़ हाङ्‌ङिल्‍ले़ कुस्‍साःन्‍नु मेःक्‍खिम् चोःक्‍मा दाउदे़न् ते़न्‍दे़॥ हाङ्‌ङिल्‍ले़ पाःत्‍तुबा ये़म्‍मिन् तामानुःल्‍ले़ तगि कुमनाहाॽ तेॽरुसिआङ् दाउदे़न् पे॥

२७ हे़क्‍क्‍याङ् दाउदे़न् नु कुमनाहाॽ मे़बेआङ् किप् ने़त्‍छि पलिस्‍तिहाॽ से़रुसि, हे़क्‍क्‍याङ् खे़ङ्‌हाॽरे़ खुनिॽ चुत्‍चुॽजङ्‌हाॽ मे़घक्‍तु, खे़ब्‍याङ् हाङ्‌ङिल्‍ले़ कुम्‍बाङ्‌लुमिॽ पोङ्‌ङार फाॽआङ् तेॽरुआङ् हाङ्‌ङिन् पिरु॥ खे़ल्‍ले़ चोगुल्‍ले़ सावलरे़ कुस्‍सा मिकले़न् दाउदे़न्‍नु मेःक्‍खिम् चोगुबिरु॥

२८ यहवे दाङ्‌बान् दाउदे़न्‍नु वाॽरछ के़लॽबा सावलरे़ निङ्‌वाॽ खोसु, हे़क्‍क्‍याङ् मिकलरे़आङ् दाउदे़न् साॽरिक् नानुॽरुरे़त्‍छ फाॽआङ् कुसिङ्‌निःत्‍तु॥

२९ खे़ल्‍ले़ चोगुल्‍ले़ सावले़न् दाउदे़न्‍नु छे़न्‍ना साॽरिक् किमा हेःक्‍ते़, हे़क्‍क्‍याङ् कुहिङ्‌हिङ् थारिक्‍के खुने़ॽ दाउदरे़ कुनिङ्‌मि पोःक्‍खे़॥

३० पलिस्‍तिहाॽरे़ खुनिॽ थक्‍मोबाहाॽ थङ् चोःक्‍से़ मे़द्‌ये़र मे़वये़॥ अक्‍केरिक् खे़ङ्‌हाॽ थङ् चोःक्‍से़ मे़द्‌ये़ःल्‍ले़ सावलरे़ वेॽ कुधक्‍मोबाहाॽनुःल्‍ले़ दाउदरे़ यरिक् नाःन्‍दुसि॥ खे़ब्‍याङ् हे़क्‍के पोःक्‍खे़ल्‍ले़ खुने़ॽ कुमिङ् इङे़रो॥

दाउदे़न् सावलरे़ तुक्‍खे चाःत्‍तुबा

१९

सावलरे़ दाउदे़न् से़रे़म्‍मे़ॽ फाॽआङ् कुस्‍सा जोनाथाने़न् नु के़रे़क् कुमनाहाॽ मे़त्‍तुसि॥ कर जोनाथानरे़ दाउदे़न् साॽरिक् कुसिराॽ थाङे़॥

२ खे़ल्‍ले़ चोगुल्‍ले़ जोनाथानरे़ दाउदे़न् मे़त्‍तु, “आम्‍बा सावलरे़ खे़ने़ॽ से़प्‍मारे़ लागि खुने़ॽ सुये़म् ओमे़त्‍तुर वाॽ॥ ताःन्‍दिक् तानाम् सिङ्‌सिङ् ये़क्‌ये़क्‍काङ् वये़ॽ, प्‍याङ्‌सि ले़प्‍माङ् पेगे़ॽआङ् चिङ्‌सिङ्‌ङे़ॽआङ् युङे़ॽ॥

३ आङ्‌गाॽ लाःक्‍कात् पेःक्‍काआङ् खे़ने़ॽ के़जिङ्‌सिङ्‌बा प्‍याङ्‌सि पेसाङ् आङ्‌गाॽ आम्‍बारे़ कुबेसाङ् ये़प्‍पा हे़क्‍क्‍याङ् खे़ने़ॽ के़याःम्‍बेओ आङ्‌गाॽ खुने़ॽनु ताॽजे़ङ्‌ङा॥ हे़क्‍क्‍याङ् आङ्‌गाॽ कुभा पान् निङ्‌वाॽ खोसुङ्‌ने़भग्र खे़न् चे़क्‍ने़॥”

४ जोनाथानरे़ दाउदरे़ कुयाःम्‍बेओ कुम्‍बा नुरिक् ताॽजे़क्‍तु, “आदाङ्‌बे हाङ्‌ङिल्‍ले़ के़योक् दाउदे़न् थेआङ् मे़मे़त्‍ते़न्‍ने़ॽ॥ खुने़ॽ के़दक्‍ले़ङ्‌वाओ थेआङ् फे़न्‌याःम्‍बक् मे़न्‍जोःक्‍के वाॽ॥ खुने़ॽ थे चोगुआङ् वाॽ, खे़न् आदाङ्‌बारे़ लागि नुबाए चोगुआङ् वाॽ॥

५ खे़न् पलिस्‍तिःन् से़रुल्‍ले़ खुने़ॽ कुधक्‍किन् ले़रुआङ् मे़ङ्‌गिए थङ् चोगे़॥ यहवे दाङ्‌बे़ल्‍ले़ के़रे़क् इस्राइलिहाॽरे़ खुनिॽ लागि यम्‍बा थङ् नाःन्‍दु॥ हे़क्‍क्‍याङ् खे़न् के़निसुआङ् साॽरिक् के़निङ्‌वाॽ त्‍ये़॥ हे़क्‍केःल्‍ले़ खे़ने़ॽ के़दक्‍ले़ङ्‌वाओ थेआङ् मे़न्‍जोःक्‍मनाबा मनान् थे़माआङ् से़प्‍मा के़गोःत्‍तुबाबे?”

६ जोनाथानरे़ पाःत्‍तुबा पाःन्‍निल्‍ले़ सावले़न् कुनिङ्‌वाॽ त्‍ये़, हे़क्‍क्‍याङ् से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् आङ्‌गाॽ दाउदे़न् मे़से़त्‍तान् लॽरिक् माङ्‌हे़क्‍सिङ्॥

७ खे़ल्‍ले़ चोगुल्‍ले़ जोनाथानरे़ दाउदे़न् उःत्‍तु, हे़क्‍क्‍याङ् कन् के़रे़क् पाःन्‍हाॽ मे़त्‍तु॥ खम्‍ब्‍याङ् जोनाथानरे़ दाउदे़न् सावलरे़ओ तेॽरु, हे़क्‍क्‍याङ् तगिबा हे़क्‍के हाङ्‌ङिल्‍ले़ कुसे़वा याःम्‍बक् चोःक्‍मा हेःक्‍तु॥

८ याम्‍मो थङ् पोङ्‌मा हेःक्‍ते़, हे़क्‍क्‍याङ् दाउदे़न् पलिस्‍तिहाॽनु थङ् चोगे़॥ खे़प्‍मो खुने़ॽ साॽरिक् थगुसि, खे़न् पलिस्‍तिहाॽ खे़प्‍मोनु मे़घे़त्‍छिङ् मे़घे़रे़॥

९ थिक्‌यान् सावलरे़ कुहुक्‍को लाःक्‍किन् याङ्‌सिङ्‌ङाङ् कुहिम्‍मो युङे़ज्‍ये़, खे़म्‍भे़ल्‍ले़ यहवे दाङ्‌बालाम्‍बा के़दाबा फे़न्‍साम्‍मिल्‍ले़ सावले़न् ते़म्‍सु, खे़न् ये़म्‍मो दाउदे़न्‍नाङ् मुक्‍ला मुक्‍खुर आम्‍भा खे़प्‍मो युङे़॥

१० सावलरे़ दाउदे़न् लुङ्‌धाक्‍को लाःक्‍किल्‍ले़ तिःक्‍खुर फाॽआङ् फे़ङ् ले़प्‍तु कर दाउदे़न् इःम्‍सिङ्, हे़क्‍क्‍याङ् खे़न् लाःक्‍किन् लुङ्‌धाक्‍को लेःत्‍छिङ्॥ दाउदे़न् हाबा खे़न् से़न्‍दिक् खे़त्‍छिङ्॥

११ हाबा खे़न् से़न्‍दिक्‍सा सावलरे़ दाउदरे़ कुहिम्‍मो कुभा कुमनाहाॽ कुधोःम्‍से़ हे़क्‍क्‍याङ् कुदाःन्‍दिक्‍मा तानाम् थारिक्‍ले़ से़प्‍मा फाॽआङ् पाङ्‌घुसि॥ कर दाउदरे़ कुमेत् मिकलरे़ मे़त्‍तु, “खे़ने़ॽ आल्‍लो से़न्‍दिक्‍सा के़ङ्‌घे़त्‍छिङ्‌ङिन् के़म्‍बेःक्‍ने़न्‍ने़भग्र फग्र ताःन्‍दिक् तानाम्‍सा के़म्‍से़त्॥”

१२ खे़ल्‍ले़ चोगुल्‍ले़ मिकलरे़ दाउदे़न् पेधाःप्‍पोलाम् लाःक्‍कात् यो थासुआङ् लःत्‍तुदेसु, हे़क्‍क्‍याङ् स्‍वाःत्‍ताङ् खे़त्‍छिङ् पे॥

१३ खे़ब्‍याङ् मिकलरे़ नावाइत्‍लाधिक् तारुआङ् कुयुक्‍नाओ ने़स्‍सु, हे़क्‍क्‍याङ् कुधे़गे़ःक्‍पो मे़ःन्‍दा मुरिक्‍किल्‍ले़ कबुआङ् तेत् खाप्‍तु ने़स्‍सु॥

१४ सावलरे़ कुमनाहाॽ दाउदरे़ कुदे़म्‍से़ पाङ्‌घुसि, कर मिकलरे़ खे़ङ्‌हाॽ मे़त्‍तुसि, “खुने़ॽग तुक्‍ल ने़ःॽ॥”

१५ हे़क्‍केःल्‍ले़ सावलरे़ दाउदे़न् आबाङे मिक्‍किल्‍ले़ ओमे़त्‍ताम्‍मे़ॽ फाॽआङ् खे़ङ्‌हाॽ पाङ्‌घुसि॥ खुने़ॽ खे़ङ्‌हाॽ मे़त्‍तुसि, “खे़न् कुयुक्‍नानु आङ्‌गाॽओ ताराम्‍मे़ॽ, हे़क्‍क्‍याङ् आङ्‌गाॽ खे़न् से़रुङ्‌ॽ॥”

१६ खे़न् कुमनाहाॽ मे़बेआङ् हिम्‍मो मे़लासे़ कर युक्‍नाओ नावाइत्‍लान् नु खे़ल्‍ले़ कुधे़गेःक्‍पो मे़न्‍दाक् मुरिक्‍किल्‍लक् मे़घोसु॥

१७ खे़ल्‍ले़ चोगुल्‍ले़ सावलरे़ मिकले़न् मे़त्‍तु, “खे़ने़ॽ थेआङ् आङ्‌गाॽ आनिङ्‌मि दाउदे़न् के़घे़त्‍तु के़देसुआङ् इङ्‌गे़ले़क्‍काबा?” मिकलरे़ मे़त्‍तु, “खुने़ॽ, ‘खे़त्‍छिङ्‌मा के़म्‍भाॽआन्‍ने़भग्र से़त्‍ने़’ मे़त्‍ताङ्॥”

१८ दाउदे़न् खे़त्‍छिङ्‌ङाङ् रामा पाङ्‌जुम् सामुए़लरो पे, हे़क्‍क्‍याङ् सावलरे़ खुने़ॽनु चोगुबा के़रे़क् पाःन्‍हाॽरे़ कुयाःम्‍बेओ सामुए़ले़न् चे़क्‍तु॥ खे़म्‍ब्‍याङ् सामुए़ले़न् नु खुने़ॽ नैयोत पेसिआङ् युङ्‌मा हेःक्‍ते़सि॥

१९ दाउदे़न् रामाबा नैयोतओ वाॽ फाॽआङ् कुभा मनारे़ सावले़न् मे़मे़त्‍तु॥

२० खे़ल्‍ले़ चोगुल्‍ले़ सावलरे़ कुभा मनाहाॽ दाउदरे़ कुदे़म्‍से़ पाङ्‌घुसि॥ खे़म्‍भे़ल्‍ले़ खे़ङ्‌हाॽरे़ सामुए़लरे़ लाम्‍लोसुसिबा माङ्‌निङ्‌वाॽपान् के़बाःप्‍पाहाॽ सामुए़ले़न्‍नु माङ्‌निङ्‌वाॽपान् पाःत्‍नु मे़यागे़बा मे़निसुसि, हे़क्‍केःल्‍ले़ खे़ङ्‌हाॽरोआङ् निङ्‌वाॽफुमाङ्‌ङिल्‍ले़ कुयाम्‍साम्‍मिन् त्‍येआङ् खे़ङ्‌हाॽआङ् माङ्‌निङ्‌वाॽपान् पाःप्‍मा मे़हेःक्‍ते़॥

२१ कन् पाःन्‍हाॽ सावलरे़ खे़प्‍सुआङ् याम्‍मोआङ् वेॽ मनाहाॽ पाङ्‌घुसि॥ खे़ङ्‌हाॽआङ् खुन्‍छिॽनु माङ्‌निङ्‌वाॽपान् पाःप्‍मा मे़हेःक्‍ते़॥ सावलरे़ याम्‍मो सुम्‍सिगेःक्‍पो मनाहाॽ पाङ्‌घुसि, हे़क्‍क्‍याङ् खे़ङ्‌हाॽरे़आङ् हाबाहे़क्‍के मे़जोगु॥

२२ हे़क्‍केःल्‍ले़ सावले़न् आबाङे रामा थासिङ्‌ङाङ् पे, खे़म्‍ब्‍याङ् सेकुओ के़ने़बा यम्‍बा वबाक्‍को के़रे़॥ खे़प्‍मो खुने़ॽ के़रे़आङ् मनाहाॽ सेःन्‍दोसुसि, “सामुए़ले़न् नु दाउदे़न् आत्‍तान् वाॽसिबे॥” खे़ब्‍याङ् खे़प्‍मोबा मनाहाॽरे़ “खुन्‍छिॽग रामाबा नैयोतओ वाॽसिरो” मे़मे़त्‍तु॥

२३ खुने़ॽ खे़न् लाम्‍मो लाङ्‌घेगे़र पत्‍छे़ल्‍ले़सा निङ्‌वाॽफुमाङ्‌ङिल्‍ले़ कुयाम्‍साम्‍मिन् खुने़ॽओ त्‍येआङ् खुने़ॽआङ् रामाबा नैयोत थारिक्‍के कुसिक्‍समे़र माङ्‌निङ्‌वाॽपान् पाःत्‍नु लाङ्‌घेगे़ के़रे़॥

२४ खे़प्‍मो खुने़ॽ कुजाङ् कुदेःत्‍हाॽ फे़न्‍दु, हे़क्‍क्‍याङ् सामुए़लरे़ कुदगि कुसिक्‍समे़र माङ्‌निङ्‌वाॽपान् पाःत्‍नु ले़न्‍दिक् नाम्‍धाधा नु से़न्‍दिक् नाम्‍दाःत्‍ताःत्‍ताङ्‌ युङे़ ले़क्‍चाबुधुःक् युङे़गरे़॥ खे़ल्‍ले़ चोगुल्‍ले़ मनाहाॽ अक्‍खे मे़लॽरे़, “थे सावले़न्‍नाङ् माङ्‌निङ्‌वाॽपान् के़बाःप्‍पाहाॽओ लत्‍छाबि?”

जोनाथाने़ल्‍ले़ दाउदे़न् फाॽरु

२०

खे़ब्‍याङ् दाउदे़न् रामाबा नैयोतलाम् खे़त्‍छिङ्‌ङाङ् जोनाथानरो पे॥ हे़क्‍क्‍याङ् खुने़ॽ मे़त्‍तु, “आङ्‌गाॽ थे चोगुङ्‌ङाङ् वाॽबे? आङ्‌गाॽनु थे आप्‍तिक् वाॽबे? खे़ने़ॽ के़म्‍बारे़ कुदक्‍ले़ङ्‌वाओ आङ्‌गाॽ थे फे़न्‌याःम्‍बक् चोगुङ्‌ङाङ् वाॽआङ् खुने़ॽ से़प्‍मा कोःत्‍ताॽबाबे?”

२ जोनाथानरे़ मे़त्‍तु, “अक्‍तङ्‌बा मे़बोङ्‌ने़न्‍ल॥ खे़ने़ॽ के़न्‍छिने़न्॥ चुक्‍पा याःम्‍बक्‍साङ् यम्‍बा याःम्‍बक्‍साङ् आम्‍बारे़ आङ्‌गाॽ सेःन्‍मे़न्‍दोए याःम्‍बक् मे़जोगुन् के़लॽबा आनिङ्‌वाॽ निःन्‍धो वाॽ॥ आङ्‌गाॽ आम्‍बारे़ अक्‍तङ्‌बा पाःन्‍निन् आङ्‌गाॽलाम् आक्‍केरिक् चिक्‍खुबे? कन् पाःन्‍निन् से़क्‍खा मे़ःन्॥”

३ कर दाउदरे़ माङ्‌हे़क्‍सिङ्‌ल पाःत्‍तु, “खे़ने़ॽ के़म्‍बारे़ कुनिङ्‌वाॽओ निङ्‌वाॽ इःत्‍छिङ्‌ङाङ् वाॽ, ‘जोनाथानरे़ कन् पाःन्‍निन् मे़घे़प्‍सुन्‍ल खे़न् पाःन्‍निन् खे़प्‍सुल्‍ले़ कुनिङ्‌वाॽ तुक्॥’ थेआङ्‌भे़ल्‍ले़ खे़ने़ॽ लुङ्‌माॽ के़दुक्‍ताङ्‌बा पाःन्‍निन् खुने़ॽ कुसिङ् निःत्‍तुआङ् वाॽ॥ से़क्‍खाए यहवे दाङ्‌बे़ल्‍ले़ कुमिङ्‌ङो नु खे़ने़ॽ कुहिङ्‌वे़त् के़वाॽबा हे़क्‍के माङ्‌हे़क्‍सिङ्‌ङाआङ् पाःत्‍तुङ्‌ॽ आङ्‌गाॽ आसिमे़न् निःत्‍ताङ् वाॽ॥”

४ जोनाथानरे़ दाउदे़न् मे़त्‍तुॽ, “खे़ने़ॽ थे चोःक्‍मा के़निङ्‌वाॽ वाॽ, आङ्‌गाॽ हाबा खे़न् के़लागि चोगुङ्‌ॽ॥”

५ खे़ल्‍ले़ चोगुल्‍ले़ दाउदरे़ मे़त्‍तु, “ताःन्‍दिक्‍क लादुप् तङ्‌नाम्, हे़क्‍क्‍याङ् आङ्‌गाॽ हाङ्‌ङिन्‍नु सोरिक् युङ्‌माआङ् चाजामा पोङ्॥ कर आत्‍छे़न्‍दान् युःन्‍छिक् थारिक् प्‍याङ्‌सिओ पेःक्‍काआङ् चिङ्‌सिङ्‌ए़॥

६ खे़ने़ॽ के़म्‍बारे़ आङ्‌गाॽ होःप्‍पाबा निङ्‌वाॽ खोसुआङ् से़ःन्‍लाप्‍पाने़फग्र अक्‍खे मे़त्‍ते़ॽ, ‘बेथले़हे़म कुहिम्‍मो थारिक् चघप् पेःक्‍मा के़बोङ्‌बा पोःक्‍खे़बाल्‍ले़ चोगुल्‍ले़ दाउदरे़ आङ्‌गाॽ नासिङ्‌ये़म् नाःक्‍ताङ्, थेआङ्‌भे़ल्‍ले़ खे़प्‍मो कुहिम्‍सयङ्‌बा के़रे़क्‍ले़ तङ्‌बेॽ थक्‍माबा वयागे़न् सिदुङ्‌जभा तोःम्‍मा के़बोङ्‌बा वाॽरछ॥’

७ खुने़ॽ ‘नुॽ’ पाःत्‍तुने़भग्र आङ्‌गाॽ आलागि नुबाए पोङ्, कर कुसिक्‍चाने़भग्र खुने़ॽ आङ्‌गाॽ से़प्‍माए कोःत्‍ताबारे़छ फाॽआङ् खे़ने़ॽ कुसिङ् के़निःत्‍तुरो॥

८ आङ्‌गाॽग खे़ने़ॽ के़योःक्‍कारो आङ्‌गाॽ लुङ्‌माॽ तुक्‍ताङ्‌ङे़ॽओ, थेआङ्‌भे़ल्‍ले़ खे़ने़ॽ नु आङ्‌गाॽग यहवे दाङ्‌बे़ल्‍ले़ कुदगि लत्‍छा माङ्‌हे़क् आजोगे़सुआङ् वाॽ॥ आङ्‌गाॽ ताप्‍फे़ःम्‍बा याःम्‍बक् चोगुङ्‌ङाङ् वाॽने़फग्र खे़ने़ॽए से़राङ्‌ङे़ॽ॥ कर के़म्‍बारे़ कुहुक्‍को थामा मे़बाङ्‌घाङ्‌ङिन्‍ने़ॽओ॥”

९ जोनाथानरे़ मे़त्‍तु, “मे़ःन्, मे़ःन्, अक्‍तङ्‌बा मे़बोङ्‌ने़ल्‍ल॥ आङ्‌गाॽ आम्‍बारे़ खे़ने़ॽ से़प्‍माए के़गोःत्‍ते़बा फाॽआङ् कुसिङ् निःत्‍तुङ्‌ङिल्‍ले़ खे़न् पाःन्‍निन् आङ्‌गाॽ मे़मे़त्‍ने़म्‍बि?”

१० दाउदरे़ जोनाथाने़न् मे़त्‍तु, “खे़ने़ॽ के़म्‍बा कुसिक् पोःक्‍काङ् के़दन्‍निल्‍ले़, खे़न् आङ्‌गाॽ हाःत्‍ले़ मे़त्‍ताॽबे?”

११ जोनाथानरे़ मे़त्‍तु, “फे़रे़ॽ, आन्‍छिॽ प्‍याङ्‌सिओ पित्‍छि॥” हे़क्‍क्‍याङ् खुन्‍छिॽ सोरिक् प्‍याङ्‌सिओ पेसि॥

१२ हे़क्‍क्‍याङ् जोनाथानरे़ दाउदे़न् याम्‍मो मे़त्‍तु, “इस्राइलबा निङ्‌वाॽफुमाङ् यहवे दाङ्‌बे़ल्‍ले़ कुमिङ्‌ङो माङ्‌हे़क्‍सिङ्‌ङाआङ् पाःत्‍तुङ्‌ॽ, ताःन्‍दिक् इग्र आत्‍छिन्‍दान् आम्‍भा कन् ये़म्‍मो आङ्‌गाॽ आम्‍बा से़ःन्‍दोसुङ्‌ॽ॥ खे़ने़ॽ के़याःम्‍बेओ खुने़ॽ कुनिङ्‌वाॽ नुबा वाॽने़फग्र आङ्‌गाॽ खे़ने़ॽ मे़त्‍ने़॥

१३ कर आङ्‌गाॽ आम्‍बारे़ खे़ने़ॽ खाःम्‍मा निङ्‌वाॽ इःत्‍तुआङ् वाॽने़फग्र, हे़क्‍क्‍याङ् खे़ने़ॽ मे़मे़त्‍ने़न्‍नाङ् मे़से़ःप्‍ने़न्‍ने़भग्र यहवे दाङ्‌बे़ल्‍ले़ आङ्‌गाॽ से़त्‍तार॥ यहवे दाङ्‌बे़न् आम्‍बानु वाॽबा हे़क्‍केए खे़ने़ॽनुआङ् वाॽर॥

१४ कर आङ्‌गाॽ हिङ्‌ङार थारिक् यहवे दाङ्‌बे़ल्‍ले़ हे़क्‍के आङ्‌गाॽ लुङ्‌माॽ तुक्‍ताङ्‌ङे़ॽ, कर आङ्‌गाॽ आन्‍छे़रे़न्‍ने़ॽ॥

१५ खे़ने़ॽ आहिम्‍सयङ्‌हाॽ लुङ्‌माॽ तुक्‍मासि आप्‍फाल्‍ले़आङ् मे़ले़रे़से़न्‍ने़ॽ॥ यहवे दाङ्‌बाल्‍ले़ कन् इक्‍सादिङ् खाम्‍बेःक्‍मोलाम् दाउदरे़ के़रे़क् कुनिङ्‌मिहाॽ मे़क्‍खुसिसाङ् खे़न् लुङ्‌गुम्‍मिन् आहिम्‍सयङ्‌ङो वाॽररो॥”

१६ अक्‍खे पाःत्‍तुर जोनाथानरे़ दाउदरे़ कुहिम्‍सयङ्‌हाॽनु याम्‍मो माङ्‌हुप् चोगु, “यहवे दाङ्‌बाल्‍ले़ दाउदरे़ के़रे़क् कुनिङ्‌मिहाॽ खुम्‍दिङ् पिरुसिर॥”

१७ हे़क्‍क्‍याङ् जोनाथानरे़ दाउदे़न् याम्‍मो माङ्‌हे़क् चोःक्‍पाङ्‌घु थेआङ्‌भे़ल्‍ले़ खुने़ॽ दाउदे़न् आबाङे कुइसिःक् साॽरिक् लुङ्‌माॽ तुक्‍तुआङ् वये़॥

१८ जोनाथानरे़ दाउदे़न् मे़त्‍तु, “ताःन्‍दिक्‍क लादुप् तङ्‌नाम् वाॽ॥ खे़प्‍मो के़युक्‍नादे़न्‍निल्‍लक् ने़बा निदे़त् हे़क्‍क्‍याङ् के़होःप्‍लछ के़लॽबा निङ्‌वाॽ खोदे़त्‍लो॥

१९ आत्‍छिन्‍दान् युःन्‍छिक् खे़ने़ॽ के़होःप्‍पा पान् कॽयो लःन्‍निल्‍ले़, उन्‍छोन् के़जिङ्‌सिङ्‌बादे़न्‍नो चिङ्‌सिङ्‌ङे़ॽ हे़क्‍क्‍याङ् ए़जे़ल लुङ्‌ङिल्‍ले़ कुबेसाङ् आहाङ्‌घे़ॽ॥

२० थेहाॽइ सोःक्‍तुङ्‌ङाङ् के़आप्‍पा ले़ङ्‌सिङार सुम्‍सि तोङ् आबुङ्‌देसुङ्॥

२१ हे़क्‍क्‍याङ् आसे़वारोबे़न् खे़न् तोःङ्‌हाॽ कोःत्‍छे़ पाङ्‌घुङ्‌ॽ॥ आङ्‌गाॽ खे़न्, ‘ओमे़त्‍ते़ॽ, तोःङ्‌हाॽ खे़ने़ॽ के़वाॽबाल्‍ले़ कत्‍ना ले़प्‍साङ् मे़ने़ःॽ, खे़ङ्‌हाॽ खप्‍से़ॽआङ् फे़त्‍ते़ॽ’ मे़तुङ्‌ने़भग्र खे़ने़ॽ के़जिङ्‌सिङ्‌बादे़न्‍लाम् लःन्‍माआङ् फे़म्‍मा के़सुक्॥ आङ्‌गाॽ से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् पाःत्‍तुङ्‌ॽ, खे़ने़ॽ के़नुॽबा के़जोक्, थेआङ्‌भे़ल्‍ले़ खे़ने़ॽ के़न्‍छिने़न्॥

२२ कर आङ्‌गाॽ खे़न् आसे़वारोबे़न् ‘ओमे़त्‍ते़ॽ, तोःङ्‌हाॽ खे़ने़ॽ के़वाॽबाल्‍ले़ नाहाङ् ले़प्‍माङ् मे़ने़ःॽ’ मे़त्‍तुङ्‌ने़भग्र यहवे दाङ्‌बाल्‍ले़ खे़ने़ॽ खे़त्‍छिङ्‌माए पोङ् के़लॽबा निङ्‌वाॽ चोगुबारे़छ॥

२३ आन्‍छिॽ लुम्‍मो पोःक्‍खे़बा माङ्‌हे़क्‍किन् सदादिङ् थारिक्‍के के़त्‍ल के़लॽबा पाःन्‍नो यहवे दाङ्‌बे़न् के़निबा तोःन्‍दि पोङ्‌लो॥”

२४ खे़ल्‍ले़ चोगुल्‍ले़ दाउदे़न् प्‍याङ्‌सिओ चिङ्‌सिङ्‌ङाङ् युङे़॥ हे़क्‍क्‍याङ् लादुप् तङ्‌नाम् त्‍ये़ हे़क्‍क्‍याङ् हाङ्‌ङिन् चाजासे़ युङ्‌सिङ्॥

२५ हाङ्‌ङिन् लुङ्‌धाक् पिसाङ्‌बा कुयुक्‍नादे़न्‍नो युङे़, हाङ्‌ङिल्‍ले़ कुदगाङ् ले़प्‍माङ् जोनाथाने़न् हे़क्‍क्‍याङ् हाङ्‌ङिल्‍ले़ कुबेसाङ् अबनेरे़न् युङे़ कर दाउदे़न् कुयुङ्‌दे़न्‍नो होःप्‍ते़॥

२६ खे़न् ये़न्‍नो सावलरे़ थेआङ् मे़बाःत्‍तुन्, थेआङ्‌भे़ल्‍ले़ खुने़ॽ इःत्‍तु, “यहुदि थिम् इसिःक् आसुत्‍थो पोःक्‍खे़बिला॥”

२७ कर कुदाःन्‍दिक्‍मा, लादुप् तङ्‌नाम्‍मिल्‍ले़ निसिगेःक्‍पा ये़न्‍नोआङ् दाउदे़न् कुयुङ्‌मादे़न्‍नो होःप्‍ते़॥ हे़क्‍क्‍याङ् सावलरे़ कुस्‍सा जोनाथाने़न् मे़त्‍तु, “थेआङ् यिसैरे़ कुस्‍सान् मिःप्‍माआङ् आइन्‍नाङ् चाजासे़ कप्‍मो मे़द्‌ये़ने़म्‍बाग?”

२८ जोनाथानरे़ कुम्‍बा सावले़न् मे़त्‍तु, “दाउदरे़ बेथले़हे़म पेःक्‍मा आभाःक्‍ते़ फाॽआङ् आङ्‌गाॽ मे़त्‍ताङ्‌ङाङ् वये़॥

२९ खुने़ॽ पाःत्‍तु, ‘आङ्‌गाॽ पेःक्‍मा आबाङ्‌घे़ॽ, थेआङ्‌भे़ल्‍ले़ आनिगे हिम्‍सयङ्‌हाॽरे़ पाङ्‌जुम्‍मो सिदुङ्‌जभा मे़दोन्‍दुर मे़याक्, हे़क्‍क्‍याङ् आम्‍भुॽसिरे़ खे़ने़ॽ खे़प्‍मो के़वाॽरबोङ् मे़मे़त्‍ताङ्‌ङाङ् वाॽ॥ खे़ने़ॽ पेःक्‍मा के़बाङ्‌ङाने़भग्र आम्‍भुॽसि तुम्‍से़ पेःक्‍का॥’ खे़ल्‍ले़ चोगुल्‍ले़ हाङ्‌ङिल्‍ले़ कुजामादे़न्‍नो खुने़ॽ तामा मे़सुक्‍ते़न्॥”

३० हे़क्‍केःल्‍ले़ सावले़न् जोनाथाने़न्‍नु साॽरिक् कुसिक् पोगे़आङ् अक्‍खे मे़त्‍तु, “कुइगे़भे़म्‍बा नु आङ्‌दिङ् के़लॽबाए, खे़ने़ॽग आस्‍सा मेःन्‍ने़! खे़ने़ॽ यिसैःल्‍ले़ कुस्‍सा दाउदे़न् हाङ् पोङ्‌मा के़सेगुआङ् आबाङे के़जाःत्‍थि नु के़म्‍मारे़ कुजाःत्‍थि के़देसुबान् आङ्‌गाॽ मे़निआन्‍बि?

३१ यिसैरे़ कुस्‍सा दाउदे़न् हिङ्‌ल थारिक् खे़ने़ॽ हाङ् पोङ्‌मा के़न्‍छुक्‍ने़न्॥ आल्‍ल खे़न् आङ्‌गाॽओ कुदाःत्‍छे़ कुभा पाङ्‌घे़से़ॽ, थेआङ्‌भे़ल्‍ले़ खे़न् से़प्‍माए पोङ्॥”

३२ जोनाथानरे़ कुम्‍बा मे़त्‍तु, “थेआङ् खुने़ॽ सिमा पोङ्‌बाबे? खुने़ॽ थे चोगुआङ् वाॽबे?”

३३ हे़क्‍केःल्‍ले़ कुम्‍बा सावलरे़ कुलाःक्‍किन् पक्‍खुआङ् जोनाथाने़न् फे़ङ् ले़प्‍तुभे़न्‍छु॥ हे़क्‍क्‍याङ्‌ग जोनाथानरे़ से़क्‍खाए आम्‍बारे़ दाउदे़न् से़प्‍माए निङ्‌वाॽ चोगुबारे़छ फाॽआङ् निङ्‌वाॽ खोसु॥

३४ जोनाथाने़न् कुसिक् पोगे़आङ् चाजामादे़न्‍नोलाम् मुत्‍थ्रिक् पोगे़आङ् पे॥ हे़क्‍क्‍याङ् खे़न् लाःल्‍ले़ निये़न्‍बा ये़न्‍नो खुने़ॽ थे़माआङ् मे़जने़न्, थेआङ्‌भे़ल्‍ले़ खुने़ॽ कुम्‍बारे़ दाउदरे़न् कुनामे़साॽरुन्‍नाङ् कुनाधासु पिरुबाल्‍ले़ चोगुल्‍ले़ चाॽरिक् कुनिङ्‌वाॽ तुगे़॥

३५ कुदाःन्‍दिक्‍मा तानाम्‍सा जोनाथाने़न् दाउदरे़ कुदुम्‍से़ चुक्‍सा हिन्‍जाॽधिक् तेॽरुआङ् प्‍याङ्‌सिओ पे॥

३६ हे़क्‍क्‍याङ् खुने़ॽ खे़न् हिन्‍जाॽइन् मे़त्‍तु, “आङ्‌गाॽ तोङ् आबुङ्, खे़ने़ॽ लोःक्‍ते़ पेगे़ॽआङ् कोःत्‍ते़ॽ॥” हे़क्‍क्‍याङ् खे़न् हिन्‍जाॽइन् पेर पत्‍छे़ल्‍ले़ खुने़ॽआङ् नाहाङ्‌ना तोःङ्‌धिक् आबुदेसु॥

३७ जोनाथानरे़ कुदोःङ्‌ङिन् मक्‍थ्‍ये़बा ते़न्‍नो हिन्‍जाॽइन् के़रे़र पत्‍छे़ल्‍ले़ जोनाथानरे़ मे़त्‍तु, “ओमत्‍ते़ॽ, तोःङ्‌ङिन् खे़ने़ॽ के़वाॽबान्‍नुःल्‍ले़ नाहाङ्‌दाङ् मे़ने़ने़म्‍बि?”

३८ हे़क्‍क्‍याङ् याम्‍मो मे़त्‍तु, “हारा पेगे़ॽ हारा, मे़हाङ्‌घे़न्‍ने़ॽ” खे़न् हिन्‍जाॽइल्‍ले़ तोःङ्‌ङिन् खप्‍सु हे़क्‍क्‍याङ् कुन्‍दाङ्‌बाल्‍लो नुःक्‍खे़॥

३९ कर हिन्‍जाॽइल्‍ले़ कन् पाःन्‍निल्‍ले़ कुबेन् थेबे? फाॽआङ् थेआङ् कुसिङ् मे़निःत्‍तुन्, दाउद नु जोनाथानरे़रक् कुसिङ् निःत्‍ते़सुआङ् वये़॥

४० हे़क्‍क्‍याङ् जोनाथानरे़ खुने़ॽ कुलिॽ नु कुदोःङ्‌हाॽ खे़न् हिन्‍जाॽइन् पिरुआङ् मे़त्‍तुॽ, “कन्‍हाॽ तेॽरे़आङ् पाङ्‌जुम्‍मो नुःक्‍खे़ पेगे़ॽ॥”

४१ खे़न् हिन्‍जाॽइन् पेआङ् यम्‍बा लुङ्‌ङिल्‍ले़ लाङ्‌गे़न् ले़प्‍साङ्‌नु दाउदे़न् लःन्‍दे़, हे़क्‍क्‍याङ् जोनाथानरे़ कुदगि सुम्‍ले़ङ् अःक्‍खुम् अःक्‍खुम् लॽरिक् थुःङ्‌सिङ्‌ङाङ् से़वा मे़त्‍तु॥ हे़क्‍क्‍याङ् खे़ङ्‌हाॽ चुप् मे़त्‍ने़सिआङ् हे़प्ने़सिर हाबे़सि, जोनाथाने़न्‍नुःल्‍ले़ दाउदे़न् साॽरिक् हाबे़॥

४२ खे़ब्‍याङ् जोनाथानरे़ दाउदे़न् मे़त्‍तु, “नुःरिक्‍काङ् पेगे़ॽओ, थेआङ्‌भे़ल्‍ले़ आन्‍छिॽ लुम्‍मो नु आन्‍छिॽ सामे़न्‍छाॽ लुम्‍मो सदादिङ् साःक्‍खि के़वाॽबा यहवे दाङ्‌बाल्‍ले़ कुमिङ्‌ङो आन्‍छिॽ ने़प्‍माङ् माङ्आहे़क्‍ने़सिआङ् वाॽ॥” खे़म्‍ब्‍याङ् दाउदे़न् खे़प्‍मोनु पे, हे़क्‍क्‍याङ् जोनाथाने़न् पाङ्‌जुम्‍मो नुःक्‍खे़रो॥

दाउदे़न् सावललाम् खे़त्‍छिङ्

२१

दाउदे़न् निङ्‌वाॽफुसाम्‍बा अहिमक वये़बा नोब ये़क्‌यक्‍को खे़त्‍छिङ्‌ङाङ् पे॥ हे़क्‍क्‍याङ् अहिमे़ले़क्‍के़ल्‍ले़ दाउदे़न् निसुल्‍ले़ कुगिमाल्‍ले़ चिरिम्‍लिम्‍ना यक्‍खे़र मे़त्‍तु, “खे़ने़ॽ थेआङ् ए़क्‍लेःक् के़द्‌ये़बाबे? थेआङ् खे़ने़ॽनु वेॽ आत्‍तिन्‍हाॽआङ् मे़होःप्‍पाबे?”

२ दाउदरे़ निङ्‌वाॽफुसाम्‍बा अहिमे़ले़क्‍के़न् मे़त्‍तु, “आङ्‌गाॽ एःक्‍सा त्‍याङ्, थेआङ्‌भे़ल्‍ले़ हाङ्‌ङिल्‍ले़ खुने़ॽ कुलागि याःम्‍बक् चोःक्‍से़ पाङ्‌घाङ्‌ङाङ् वाॽ॥ खुने़ॽ चोगे़ॽ मे़त्‍ताङ्‌बा याःम्‍बक्‍किल्‍ले़ कुयाःम्‍बेओ आङ्‌गाॽ थेआङ् पाःप्‍मा मे़नुॽने़न्॥ आङ्‌गाॽ आमनाहाॽलाम् थासिङ्‌ङाङ्‌ङिल्‍ले़ आम्‍भा कन् ते़न्‍नो तुमिरो मे़त्‍तुङ्‌सिङ्‌ङाङ् वाॽ॥

३ आल्‍ल खे़ने़ॽ के़हुक्‍को थे वाॽ? ङासि खरे़ःङ् पिराङ्‌ङे़ॽ इग्र खे़ने़ॽनु थे वाॽ हाबा खे़न् पिराङ्‌ङे़ॽ॥”

४ कर निङ्‌वाॽफुसाम्‍बाल्‍ले़ दाउदे़न् मे़त्‍तु, “आङ्‌गाॽ चामा फाॽआङ् ले़ःङ्‌मनाबा खरे़ःङ् मे़गत्‍तान्॥ कर तोःम्‍मनाबा सेसे खरे़ःङ्‌लक् वाॽ॥ खे़ने़ॽ के़मनाहाॽ मे़न्‍छुमाहाॽनु मे़न्‍इम्‍मे मे़वाॽने़भग्र खे़न् खरे़ःङ्‌ङिन् तेॽमा के़सुक्‍तुॽ॥”

५ दाउदरे़ निङ्‌वाॽफुसाम्‍बान् मे़त्‍तु, “खे़ङ्‌हाॽ मे़न्‍छुमाहाॽनु मे़न्‍इम्‍मे मे़वाॽ॥ चुक्‍पा याःम्‍बक्‍को मे़बेःक्‍किल्‍ले़ए आङ्‌गाॽ आमनाहाॽ थिम् कुइसिःक् आबाङे सुत्‍थो मे़जोःक्‍सिङ्‌ङिल्‍ले़ अक्‍तङ्‌बा यम्‍बा याःम्‍बक्‍को मे़बेःक्‍किल्‍ले़ खे़न्‍नुःल्‍ले़ साॽरिक् सुत्‍थो मे़जोःक्‍सिङ्‌ङाङ् मे़वाॽ॥”

६ खे़प्‍मो वेॽ खरे़ःङ् होःप्‍ते़बाल्‍ले़ चोगुल्‍ले़ खे़न् निङ्‌वाॽफुसाम्‍बे़ल्‍ले़ दाउदे़न् निङ्‌वाॽफुमाङ्‌ङो तोःम्‍मनाबा खरे़ःङ्‌ङिन् पिरु, खे़न् सेसे खरे़ःङ्‌ङिन् चप्‍ते़न्‍नोलाम् मे़लःत्‍तुआङ् के़गोबा खरे़ःङ्‌ङिल्‍ले़ मे़ले़क्‍तुआङ् ने़स्‍से़॥

७ आल्‍ल खे़ल्‍ले़ याःन्‍दिक् सावलरे़ कुसे़वारोबाधिक् यहवे दाङ्‌बाल्‍ले़ कुदगि खे़प्‍मो याःक्‍ते़आङ् वये़॥ खे़ल्‍ले़ कुमिङ् ए़दोमि दोएग वये़, हे़क्‍क्‍याङ् खे़न् सावलरे़ कुसे़वारोबाहाॽओ कुधे़गेक् वये़॥

८ दाउदरे़ निङ्‌वाॽफुसाम्‍बा अहिमे़ले़क्‍के़न् मे़त्‍तु, “खे़ने़ॽ लाःक् इग्र ताभे के़गत्‍तुबि? थेआङ्‌भे़ल्‍ले़ हाङ्‌ङिल्‍ले़ कुयाःम्‍बक् चोःक्‍से़ मिल्‍लिक् लोःक्‍ते़ॽ मे़त्‍ताङ्‌बाल्‍ले़ आङ्‌गाॽ लाःक् इग्र ताभे पङ्‌मा मे़घोसुङ्‌ङिन्॥”

९ निङ्‌वाॽफुसाम्‍बाल्‍ले़ मे़त्‍तु, “एलाहबा ते़म्‍बेॽओ खे़ने़ॽ के़से़रुबा पलिस्‍ति गोल्‍यतरे़ कुदाभेन् कप्‍मो वाॽ॥ खे़न् एपोद तेःत्‍तिल्‍ले़ कुएगाङ् चिरिक्‍किल्‍ले़ किप्‍मनाआङ् ने़ःॽ॥ खे़न् के़देॽरुने़भग्र तेॽरे़॥ कप्‍मो वेॽ ताभे होप्॥” दाउदरे़ मे़त्‍तु, “खे़न् हे़क्‍तङ्‌बा वेॽ ताभेए होप्॥ आङ्‌गाॽ हाबा खे़न् पिराङ्‌ङे़ॽ॥”

१० खे़न् ये़न् दाउदे़न् खे़त्‍छिङ्‌ङाङ् लाम्‍धासिङ्, हे़क्‍क्‍याङ् गातबा हाङ् आकिसरे़मो पे॥

११ कर आकिसरे़ कुसे़वारोबाहाॽरे़ दाउदे़न् खे़प्‍मो खुनिॽ सिराॽमे़धाङे़न्॥ खे़ङ्‌हाॽरे़ आकिस हाङ्‌ङिन् मे़मे़त्‍तु, “कन् मनाःङ्‌ग कन् लाजेॽबा हाङ् दाउदे़न् मे़ःम्‍बि? कल्‍ले़ कुयाःम्‍बेओ मे़न्‍छुमाहाॽ मे़लाःक्‍खे़र अक्‍खे पाःत्‍नु साम्‍मे़लोरे़आङ् वये़, ‘सावलरे़ हे़न्‍छिङ् हे़न्‍छिङ् से़रुसि, कर दाउदरे़ लाङे़न्‍छिङ् लाङे़न्‍छिङ् से़रुसि॥’”

१२ कन् पाःन्‍निन् दाउदरे़ कुनिङ्‌वाॽओ युक्‍खु, हे़क्‍क्‍याङ् खुने़ॽ गातबा हाङ् आकिसे़न्‍नु साॽरिक् किसे़॥

१३ खे़ल्‍ले़ चोगुल्‍ले़ दाउदरे़ खे़ङ्‌हाॽरे़ खुन्‍छिॽ तगिए के़नाङ्‌बा हे़क्‍के के़लॽबा इत्‍ला चोगु॥ खे़ङ्‌हाॽरे़ खुन्‍छिॽ तगि लाम्‍धेःत्‍तिल्‍ले़ ने़प्‍माङ् ले़प्‍माङ् उगुर कुमुधोओ कुध्‍याःत्‍तिन् वादेःन्‍दुर खुने़ॽ के़नाङ्‌बा हे़क्‍तङ्‌बाए पोःक्‍खे़॥

१४ खे़भे़ल्‍ले़ आकिसरे़ कुसे़वारोबाहाॽ मे़त्‍तुसि, “कन् मनाःङ्‌ग के़नाङ्‌बानिरे़छ॥ खे़न् थेआङ् आङ्‌गाॽओ के़दारुम्‍बा?

१५ आङ्‌गाॽओ थे के़नाङ्‌बाहाॽ मे़सुःम्‍बि? हे़क्‍क्‍याङ् खे़निॽ कन्‍निन् आङ्‌गाॽ तुक्‍खे आजाःत्‍छे़ के़दारुम्‍बाबि? कन्‍हे़क्‍दङ्‌बान् आहिम्‍मो आङ्‌गाॽ युक्‍खुङ्‌बाबि?”

निङ्‌वाॽफुसाम्‍बाहाॽ मे़से़रुसिबा

२२

दाउदरे़ गात पाङ्‌जुम्‍मिन् ले़रुआङ् अदुल्‍लाम्‍बा फुक्‍कुओ पेआङ् चिङ्‌सिङ्॥ खे़ल्‍ले़ कुम्‍भुॽसि नु खे़ल्‍ले़ के़रे़क् कुहिम्‍सयङ्‌हाॽरे़ कन् पाःन्‍निन् मे़घे़प्‍सुआङ् खे़ङ्‌हाॽ खुने़ॽ कुदुम्‍से़ मे़बे॥

२ तुक्‍खेओ के़धाबा, सिङ्‌नात्‍तो के़धाबा नु लुङ्‌हान् हे़क्‍क्‍याङ् कुनिङ्‌वाॽ मे़न्‍दामनाबा मनाहाॽ हप्‍मे़न् किप् लिसि यारिक् खुने़ॽओ मे़जुप्‍से़, हे़क्‍क्‍याङ् खुने़ॽ खे़ङ्‌हाॽरे़ खुन्‍छिॽ लाम्‍लोबा पोःक्‍खे़॥

३ खे़प्‍मोलाम् दाउदे़न् मोआबबा मिस्‍पाओ पे हे़क्‍क्‍याङ् खे़म्‍मोबा हाङ्‌ङिन् मे़त्‍तु, “निङ्‌वाॽफुमाङ्‌ङिल्‍ले़ आङ्‌गाॽ आलागि थे चोगु खे़न् निःन्‍धो मे़म्‍बोङ्‌ङे थारिक् आङ्‌गाॽ आम्‍बा नु आम्‍मा खे़ने़ॽओ युङ्‌सिररो॥”

४ खे़ब्‍याङ् दाउदरे़ कुम्‍बा नु कुम्‍मा मोआबबा हाङ्‌हिम्‍मो युक्‍खुधसि, हे़क्‍क्‍याङ् दाउदे़न् कुयक्‍को युङे़ थारिक् खे़ङ्‌हाॽ हाङ्‌हिम्‍मोए युङे़सि॥

५ कर माङ्‌निङ्‌वाॽपान् के़बाःप्‍पा गादरे़ दाउदे़न् मे़त्‍तु, “खे़ने़ॽ यक्‍को मे़युङे़न्‍ने़ॽ॥ हारा यहुदा लाजेॽ पेगे़ॽ॥” खे़ल्‍ले़ चोगुल्‍ले़ दाउदे़न् हारेतबा ताम्‍भुङ्‌ङो पे॥

६ आल्‍ल सावलरे़ दाउद नु खुने़ॽ कुमनाहाॽ निमे़धाबे़ के़लॽबा पाःन्‍निन् खे़प्‍सु॥ सावले़न् गिबाबा कोःक्‍माल्‍ले़ कुजङ्‌ङोबा हुम्‍बे़प्‍पा सिङ्‌बुङ्‌ङिल्‍ले़ कुसिःक्‍तो कुहुक्‍को लाःक्‍किन् याङ्‌सिङ्‌ङाङ् युङे़॥ खे़ल्‍ले़ के़रे़क् सुहाङ्‌युक्‍पाहाॽ कुघिरि मे़ये़बे़॥

७ सावलरे़ खे़न् कुमनाहाॽ मे़त्‍तुसि, “बिन्‍यामिनिसे, आबाःन्‍निन् नुरिक्‍काङ् खे़प्‍साम्‍मे़ॽ॥ यिसैरे़ कुस्‍साःल्‍ले़ खे़निॽ के़रे़क् प्‍याङ्‌सिहाॽ नु चे़ल्‍ले़क्‍सेॽ इक्‍थिक् के़बिरिबि? इ हे़न्‍छिङ् नु किप् थक्‍सुबाहाॽरे़ खुनिॽ थक्‍मोबा चोगिगे़ फाॽआङ् निङ्‌साङ् के़जोगुम्‍बि?

८ खे़ल्‍ले़ चोगुल्‍ले़ए खे़निॽ के़रे़क्‍ले़ आङ्‌गाॽ आदक्‍ले़ङ्‌वाओ चे़म्‍भन् के़जोगुम्‍बा मे़ःम्‍बि? आङ्‌गाॽ आस्‍साःल्‍ले़ यिसैरे़ कुस्‍सा दाउदे़न्‍नु तङे़बाआङ् खे़निॽ के़रे़क्‍ले़ याप्‍मि के़म्‍मे़त्‍तिन्! खे़निॽलुम्‍मो आतिल्‍ले़आङ् आङ्‌गाॽ आयाःम्‍बेओ थेआङ् निङ्‌वाॽ के़न्‍इःत्‍तुम्‍मिन्॥ आङ्‌गाॽ आस्‍साःल्‍ले़ए आङ्‌गाॽ आसेवारोबे़न् आङ्‌गाॽ आदक्‍ले़ङ्‌वाओ फोःक्‍खुआङ् आङ्‌गाॽ से़प्‍मा फाॽआङ् हुसु खे़न्‍नाङ् याप्‍मि के़म्‍मे़त्‍तिन्॥”

९ कर सावलरे़ कुसुहाङ्‌युक्‍पाहाॽनु के़ये़प्‍पा एदोमि दोएगले़ खुने़ॽ मे़त्‍तु, “आङ्‌गाॽ यिसैरे़ कुस्‍सान् अहितुबरे़ कुस्‍सा अहिमे़ले़क्‍के़न् वाॽबा नोब पाङ्‌भेॽओ फे़रे़र पत्‍छे़बा निसुङ्॥

१० अहिमे़ले़क्‍किल्‍ले़ दाउदरे़ कुलागि यहवे दाङ्‌बान् सुजा नाःक्‍तु॥ हे़क्‍क्‍याङ् खे़ल्‍ले़ चामा कुजा नु पलिस्‍ति गोल्‍यतरे़ कुदाभेःन्‍नाङ् दाउदे़न् पिरु॥”

११ खे़म्‍ब्‍याङ् सावलरे़ नोबओ माङ्‌से़वा के़जोःक्‍पा निङ्‌वाॽफुसाम्‍बा अहिमे़ले़क्‍के़न् नु नोबओ निङ्‌वाॽफुसाम्‍बा याःम्‍बक् के़जोःक्‍पाहाॽरे़ खुनिॽ हिम्‍सयङ्‌हाॽ उःप्‍पाङ्‌घुसि॥ हे़क्‍क्‍याङ् खे़ङ्‌हाॽ के़रे़क् सावल हाङ्‌ङिल्‍ले़ कुदगि मे़जुप्‍से़॥

१२ सावलरे़ अहिमेले़क्‍के़न् मे़त्‍तु, “अहितुबरे़ कुस्‍साए, आङ्‌गाॽ आबाःन्‍निन् खे़प्‍से़ॽ॥” “ओगनु आदाङ्‌बे” लॽरिक् अहिमेलेकरे़ नोगप् पिरु॥

१३ सावलरे़ खे़न् मे़त्‍तु, “खे़ने़ॽ नु यिसैरे़ कुस्‍साःल्‍ले़ आङ्‌गाॽ आदक्‍ले़ङ्‌वाओ थेआङ् चे़म्‍भन् के़जोगुसि? खे़ने़ॽ खे़न् थेआङ् चामा कुजा नु ताभेन् के़बिरु, हे़क्‍क्‍याङ् खे़ल्‍ले़ कुलागि निङ्‌वाॽफुमाङ्‌ङिन् सुजा के़नाःक्‍तुबाबे? आल्‍लो खे़न् आङ्‌गाॽ आदक्‍ले़ङ्‌वाओ पोगे़आङ् वाॽ, हे़क्‍क्‍याङ् कन् ये़म्‍मो आङ्‌गाॽ से़प्‍मा फाॽआङ् खुने़ॽ सुक्‍कार युङ्॥”

१४ अहिमे़ले़क्‍किल्‍ले़ नोगप् पिरु, “आदाङ्‌बारे़ के़रे़क् के़सेवोरोबाहाॽओ दाउद हे़क्‍तङ्‌बा नसान् चोःक्‍मा सुक्‍के़दे़प्‍पा सुम्‍बोधासाबा मना, हाङ्‌ङिल्‍ले़ए कुम्‍बाङ्‌लुमिॽ, आदाङ्‌बा कम्‍ब्राङ् के़मे़प्‍पाहाॽरे़ खुनिॽ थक्‍पेबा, आदाङ्‌बारे़ के़हिम्‍सयङ्‌ङो मिङ्‌सो इङ्‌धाङ् के़घोबा दाउद हे़क्‍तङ्‌बा मना वेॽ हात् वाॽबे?

१५ अक्‍तङ्‌बा ये़म्‍मो खे़ल्‍ले़ कुलागि निङ्‌वाॽफुमाङ्‌ङिन्‍नु सुजा नाःक्‍तुङ्‌बान् थिक्‍सिगेक्‍पाबि? कल्‍ले़ कुयाःम्‍बेओ आदाङ्‌बारे़ आङ्‌गाॽ नु आहिम्‍सयङ्‌हाॽ फोत्‍या आङ्‌गुःत्‍ते़न्‍ने़ॽओ, थेआङ्‌भे़ल्‍ले़ आदाङ्‌बारे़ के़दक्‍ले़ङ्‌वाओ के़वाॽबा चे़म्‍भन्‍निल्‍ले़ कुयाःम्‍बेओ थेआङ् कुसिङ् मे़न्‍निःत्‍ते वाॽआरो॥”

१६ कर हाङ्‌ङिल्‍ले़ मे़त्‍तुॽ, “अहिमे़ले़क्‍के! खे़ने़ॽ नु के़हिम्‍सयङ्‌हाॽ के़रे़क् सिमाए पोङ्‌लो॥”

१७ खे़ब्‍याङ् हाङ्‌ङिल्‍ले़ कुबेसाङ् कुघिरि के़ये़प्‍पा कुगम्‍ब्राङ्‌हाॽ मे़त्‍तुसि, “पेगे़म्‍मे़ॽआङ् यहवे दाङ्‌बाल्‍ले़ कुनिङ्‌वाॽफुसाम्‍बाहाॽ से़रे़म्‍सिम्‍मे़ॽ, थेआङ्‌भे़ल्‍ले़ खे़ङ्‌हाॽआङ् दाउद ले़प्‍माङ् मे़वाॽ॥ खे़ङ्‌हाॽरे़ दाउदे़न् खे़त्‍छिङ्‌ङे़र पत्‍छे़बा मे़निसुसाङ् आङ्‌गाॽ मे़म्‍मे़त्‍ताङ्‌ङिन्॥” कर हाङ्‌ङिल्‍ले़ कुसे़वारोबाहाॽ यहवे दाङ्‌बाल्‍ले़ कुनिङ्‌वाॽफुसाम्‍बाहाॽ से़प्‍मासि मे़न्‍दे़न्‍दे़न्॥

१८ खे़ल्‍ले़ चोगुल्‍ले़ सावलरे़ एदोमि दोएगे़न् मे़त्‍तु, “दोएगे, पेगे़ॽआङ् निङ्‌वाॽफुसाम्‍बाहाॽ से़रे़से़ॽ॥” खे़ब्‍याङ् एदोमि दोएगे़न् पेआङ् निङ्‌वाॽफुसाम्‍बाहाॽ से़रुसि, हे़क्‍क्‍याङ् खे़न् ये़न् खे़ल्‍ले़ ये़प्‍पोङ्‌ङाङ् ङासि नाइनासुःत् ए़पोद तेत् के़जाङ्‌बा मनाहाॽ से़रुसि॥

१९ हे़क्‍क्‍याङ् खे़ल्‍ले़ निङ्‌वाॽफुसाम्‍बाहाॽरे़ खुनिॽ ये़क्‌यक् नोबबा के़रे़क् कुसक्‍मा के़याक्‍पा थक्‍साहाॽ ताभेःल्‍ले़ च्‍ये़प्‍तु से़रुसि- ये़म्‍बित्‍छा, मे़न्‍छुमा, हिन्‍जाॽबित्‍छाॽ, नुगे़धुङ्‌बा अङे़ःक्‌वा, कुम्‍बाबा कुम्‍मामा पित्, अदङ् नु मे़ल्‍लुक् मे़ःन्‍दा के़रे़क् से़रुसि॥

२० अहिमे़ले़क्‍के़ल्‍ले़ कुस्‍सा, अहितुबरे़ कुम्‍मे़न्‍छाॽ अबियाथारे़न् खे़त्‍छिङ्‌ङाङ् दाउदरे़ओ पे॥

२१ सावलरे़ आक्‍केरिक् यहवे दाङ्‌बे़ल्‍ले़ कुनिङ्‌वाॽफुसाम्‍बाहाॽ से़रुसि के़लॽबा पाःन्‍निन् खे़ल्‍ले़ दाउदे़न् चे़क्‍तु॥

२२ हम्‍भ्‍याङ् दाउदरे़ खे़न् मे़त्‍तु, “खे़न् ये़न्‍नो एदोमि दोएगे़न् खे़प्‍मोए वये़, हे़क्‍क्‍याङ् खे़ल्‍ले़ सावले़न् मे़त्‍तु के़लॽबा पाःन्‍निन् आङ्‌गाॽ निङ्‌वाॽ खोसुङ्‌ङाङ् वये़॥ खे़ने़ॽ के़म्‍बा नु कुहिम्‍सयङ् के़रे़क्‍ले़ खुनिॽ सिमे़न् आङ्‌गाॽ चोगुङ्‌ङिल्‍ले़ए पोःक्‍खे़बारो॥

२३ खे़ने़ॽ आङ्‌गाॽनुए कप्‍मो युङे़ॽ, मे़गिसे़न्‍ने़ॽ॥ खे़ने़ॽ से़प्‍मा के़गोःप्‍पे़ल्‍ले़ आङ्‌गाॽआङ् से़प्‍माए कोःत्‍ताङ्‌ङाङ् वाॽ॥ खे़ने़ॽ आङ्‌गाॽनुए के़युङ्‌ङिल्‍ले़ के़हिङ्‌लो॥”

दाउदरे़ किलाह ये़क्‌यक्‍के़न् से़ःप्‍तुबा

२३

“पलिस्‍तिहाॽ किलाह ये़क्‌यक्‍को के़युङ्‌बा मनाहाॽनु थङ् मे़जोगे़, हे़क्‍क्‍याङ् किलाहबा मनाहाॽरे़ खारक् याॽखालाओ मे़भुक्‍खुआङ् के़युङ्‌बा चाहाॽ खे़ङ्‌हाॽरे़ मे़नाप्‍तु मे़देॽरुसि” के़लॽबा पाःन्‍निन् दाउदरे़ खे़प्‍सु॥

२ खे़ल्‍ले़ चोगुल्‍ले़ दाउदरे़ यहवे दाङ्‌बे़न् सेःन्‍दोसु, “आङ्‌गाॽ पेःक्‍काआङ् पलिस्‍तिहाॽनु थङ् चोःक्‍काबिॽ” हे़क्‍क्‍याङ् यहवे दाङ्‌बे़ल्‍ले़ नोगप् पिरु, “ओःक्, पेगे़ॽआङ् थक्‍ते़ॽ, हे़क्‍क्‍याङ् किलाह ये़क्‌यक्‍किन् से़ःप्‍ते़ॽ॥”

३ कर दाउदरे़ कुमनाहाॽरे़ खुने़ॽ मे़मे़त्‍तु, “यहुदाओए आनिॽ आगिआङ् आवाॽ, किलाहओ आनिॽ आबेःक्‍काङ् पलिस्‍ति थक्‍सुबाहाॽनु थङ् आजोःक्‍किल्‍ले़ कन्‍नुःल्‍ले़ के़साक्‍पा आदुमुम्!”

४ खे़ल्‍ले़ चोगुल्‍ले़ दाउदरे़ याम्‍मोआङ् यहवे दाङ्‌बे़न् सुजा नाःक्‍तु, हे़क्‍क्‍याङ् यहवे दाङ्‌बे़ल्‍ले खुने़ॽ मे़त्‍तु, “किलाह ये़क्‌यक्‍को थङ् चोःक्‍से़ पेगे़ॽ, थेआङ्‌भे़ल्‍ले़ पलिस्‍तिहाॽ खे़ने़ॽ के़हुक्‍को थासुङ्‌सिङ् पिने़॥”

५ हे़क्‍केःल्‍ले़ दाउदे़न् नु कुमनाहाॽ किलाह ये़क्‌यक्‍को मे़बे, हे़क्‍क्‍याङ् पलिस्‍तिहाॽनु थङ् मे़धक्‍ते़॥ खे़ङ्‌हाॽरे़ पलिस्‍तिहाॽ यरिक् मे़से़रुसि, हे़क्‍क्‍याङ् खुन्‍छिॽ पित्‍हाॽ मे़देॽरु मे़बिरुसि, हे़क्‍केलॽरिक् दाउदरे़ किलाह ये़क्‌यक्‍के़न् नु खे़प्‍मोबा मनाहाॽ से़ःप्‍तुसिरो॥

६ अहिमे़ले़करे़ कुस्‍सा अबियाथारे़न् दाउद वये़बा किलाह ये़क्‌यक्‍को खे़त्‍छिङ् त्‍ये़ःल्‍ले़ एपोदनु त्‍येआङ् वये़॥

७ दाउदे़न किलाह ये़क्‌यक्‍को त्‍येआङ् वाॽ के़लॽबा पान् कुभा मनारे़ सावले़न मे़मे़त्‍तु, हे़क्‍क्‍याङ् सावलरे़ पाःत्‍तु, “निङ्‌वाॽफुमाङ्‌ङिल्‍ले़ खे़न् दाउदे़न आङ्‌गाॽ आहुक्‍को पिराङ्‌ङाङ् वाॽ, थेआङ्‌भे़ल्‍ले़ खिरि फाङ्‌मनाबा ये़क्‌यक् सिगाङ् खे़न् आबाङे लासे़आङ् साक्‍सिङ्‌ङाङ् याक्॥”

८ हे़क्‍क्‍याङ् सावलरे़ के़रे़क् कुधक्‍सुबाहाॽ किलाह ये़क्‌यक्‍को पेःक्‍माआङ् दाउदे़न नु कुमनाहाॽ किर्गप् कप्‍मासि फाॽआङ् पाङ्‌घुसि॥

९ सावलरे़ चोगुबा चे़म्‍भन्‍निल्‍ले़ कुयाःम्‍बेओ दाउदरे़ निङ्‌वाॽ खोसु॥ हे़क्‍क्‍याङ् अबियाथार निङ्‌वाॽफुसाम्‍बान् एपोद तेःत्‍तिन् फे़प्‍मा पाङ्‌घु॥

१० खे़ब्‍याङ् दाउदे़ल्‍ले़ अक्‍खेलॽरिक् पेलिगे़न् तुवा चोगु, “इस्राइलबा निङ्‌वाॽफुमाङ् यहवे दाङ्‌बाए, आङ्‌गाॽ चोगुङ्‌ङिल्‍ले़ सावले़न् किलाह ये़क्‌यक्‍को ताआङ् खे़न् मे़ङ्‌मा निङ्‌वाॽ चोगुआङ् वाॽमु के़लॽबा खे़प्‍सुङ्‌ङाङ् वाॽ॥

११ किलाह ये़क्‌यक्‍पा मनाहाॽरे़ आङ्‌गाॽ खुने़ॽ कुहुक्‍को हुक्‍मे़सुप्‍पाबि? आङ्‌गाॽ के़से़वारोबाल्‍ले़ खे़प्‍सुङ्‌बा कुइसिःक् सावले़न किलाह ये़क्‌यक्‍को ताबि? इस्राइलबा निङ्‌वाॽफुमाङ् यहवे दाङ्‌बाए, आङ्‌गाॽ के़से़वारोबे़न् मे़त्‍ताङ्‌ङे़ॽओ॥” हे़क्‍क्‍याङ् यहवे दाङ्‌बे़ल्‍ले़ मे़त्‍तु, “से़क्‍खासाङ् सावले़न् तारो॥”

१२ हे़क्‍क्‍याङ् दाउदरे़ याम्‍मो सेःन्‍दोसु, “किलाहबा मनाहाॽरे़ आङ्‌गाॽ नु आमनाहाॽ सावलरे़ कुहुक्‍को हुक्‍मे़सुप्‍तिगे़बि?” हे़क्‍क्‍याङ् यहवे दाङ्‌बे़ल्‍ले़ मे़त्‍तु, “खे़ङ्‌हाॽरे़ हाबा हे़क्‍केए मे़जोगुॽ॥”

१३ खे़ल्‍ले़ चोगुल्‍ले़ दाउदे़न् हे़क्‍क्‍याङ् किप् तुक्‍सि यारिक् खुने़ॽ कुमनाहाॽनु खे़प्‍मोलाम् खे़त्‍छिङ् हे़क्‍क्‍याङ् वेॽ ते़न् ले़प्‍माङ् मे़बेआङ् मे़जत्‍छिङ्‌ल मे़बे॥ दाउदे़न् किलाह ये़क्‌यक्‍लाम् खे़त्‍छिङ् के़लॽबा पाःन्‍निन् कुभारे़ सावले़न् मे़मे़त्‍तु हे़क्‍केःल्‍ले़ग खुने़ॽ खे़प्‍मो मे़बेने़न्॥

दाउदे़न् नु कुमनाहाॽ कोःक्‍मा मे़जिङ्‌सिङ्

१४ हे़क्‍क्‍याङ् दाउदे़न् मुरे़ःक् खारे़ःक् थेआङ् के़होःप्‍पा यक्‍हाॽओ नु जिप मे़प्‍मनाबा मुरे़ःक् खारे़ःक्‍पा ये़ःङ्‌घादे़न्‍नोबा कोःक्‍माहाॽओ चिङ्‌सिङ्‌ल वाॽमा हेःक्‍ते़, हे़क्‍क्‍याङ् सावलरे़ थिक्‌याःन्‍धक् कोःप्‍मा हङ्‌मा हेःक्‍तु॥ कर निङ्‌वाॽफुमाङ्‌ङिल्‍ले़ दाउदे़न् खुने़ॽ कुहुक्‍को मे़बिरुन्॥

१५ दाउदे़न् जिप मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नोबा होरेस ते़न्‍नो वये़ल्‍ले़, सावले़न् कुसे़त्‍छे़ लःन्‍दे़आङ् वाॽ के़लॽबान् खुने़ॽ खे़प्‍सु॥

१६ खे़ब्‍याङ् सावलरे़ कुस्‍सा जोनाथाने़न् होरेस मे़प्‍नाबा ते़न्‍नो दाउदरे़ कुदुम्‍से़ पे हे़क्‍क्‍याङ् निङ्‌वाॽफुमाङ्‌ङो हाङ्‌हाङ् लॽमारे़ लागि साःङ्‌गु सक्‍मा लाॽसिङ्‌मा फाॽरु॥

१७ हे़क्‍क्‍याङ् खुने़ॽ मे़त्‍तु, “मे़गिसे़न्‍ने़ॽ, आङ्‌गाॽ आम्‍बा सावलरे़ सुमाआङ् के़ङ्‌घोने़न्॥ खे़ने़ॽ इस्राइलबा हाङ् के़बोङ्, हे़क्‍क्‍याङ् आङ्‌गाॽ खे़ने़ॽ के़भोसाङ्‌बा पोङ्‌ङा॥ आङ्‌गाॽ आम्‍बा सावलरे़आङ् कन् पाःन्‍निन् निङ्‌वाॽ खोसुआङ् वाॽ॥”

१८ खे़न् ने़प्‍माङ्‌ले़ यहवे दाङ्‌बाल्‍ले़ कुदगि माङ्‌हुक् चोगे़सु॥ हे़क्‍क्‍याङ् जोनाथाने़न् कुहिम्‍मो नुःक्‍खे़, कर दाउदे़न् होरेसओए याःक्‍ते़॥

१९ सावले़न् गिबा मे़प्‍मनाबा ते़न्‍नो वये़ल्‍ले़ जिपबा मनाहाॽरे़ खुने़ॽओ इङ्‌घङ् मे़दारु, “दाउदे़ङ्‌ग ये़सिमोनलाम् लाङ्‌गे़त् यो ले़प्‍साङ्‌बा हकिला कोःक्‍माबा होरेसबा यक्‍हाॽओ चिङ्‌सिङ्‌ल वाॽ॥

२० आल्‍ल आदाङ्‌बा हाङ्‌ङे, आप्‍फाल्‍ले़ युमा के़सिराॽधाङ् येॽओ, हे़क्‍क्‍याङ् खे़न् के़हुक्‍को हुक्‍सुप्‍मा याःम्‍बक्‍किन् आनिगे़न्‍लो॥”

२१ हे़क्‍क्‍याङ् सावलरे़ मे़त्‍तुसि, “यहवे दाङ्‌बाल्‍ले़ खिनिॽ मुॽइसाम् के़बिरिर, थेआङ्‌भे़ल्‍ले़ आङ्‌गाॽ खिनिॽ याप्‍मि लुङ्‌माॽ के़दुक्‍ति॥

२२ आल्‍ल पेगे़म्‍मे़ॽआङ् यारिप् पोःक्‍खाम्‍मे़ॽ, हे़क्‍क्‍याङ् खे़न् आत्‍तान् वाॽ खे़ब्‍याङ् हाःत्‍ले़ खुने़ॽ निसु कुसिङ् निःत्‍ते़म्‍मे़ॽ॥ खे़न् साॽरिक् चाःप्‍पा चोःक्‍मु के़लॽबा खे़प्‍सुङ्‌ङाङ् वाॽ॥

२३ खुने़ॽ आत्‍तान् चिङ्‌सिङ्, के़रे़क् कुजिङ्‌सिङ्‌मा ते़न्‍निन् मिक्‍चो मे़त्‍ते़म्‍मे़ॽ, हे़क्‍क्‍याङ् आङ्‌गाॽओ इङ्‌घङ् ताराम्‍मे़ॽ॥ हे़क्‍क्‍याङ् आङ्‌गाॽआङ् खिनिॽनु पेःक्‍का॥ खे़न् कन् लाजेॽओ वाॽने़फग्र यहुदाबा के़रे़क् हिम्‍सयङ्‌लुम्‍मोनुसाङ् कोःत्‍तुङ् लःत्‍तुङ्‌ॽ॥”

२४ खे़ङ्‌हाॽ हाराहारा सावले़न्‍नुःल्‍ले़आङ् तगि जिप ले़प्‍माङ् मे़धासिङ्॥ खे़म्‍भे़म्‍ले़ दाउदे़न् नु कुमनाहाॽ ये़सिमोनलाम् यो लाङ्‌गे़न् ले़प्‍साङ्‌बा अराबाबा माओन् मुरे़ःक् खारे़ःक्‍पा ये़ःङ्‌घादे़न्‍नो मे़वये़॥

२५ हे़क्‍क्‍याङ् सावले़न् नु कुमनाहाॽरे़ कोःप्‍मा मे़हेःक्‍तु॥ दाउदे़ल्‍ले़ कन् पाःन्‍निन् खे़प्‍सुआङ् खुने़ॽ याक्‍केःक् ले़प्‍माङ् थासिङ्, हे़क्‍क्‍याङ् ये़सिमोनलाम् लाङ्‌गे़न् ले़प्‍साङ्‌बा माओन् मुरे़ःक् खारे़ःक्‍पा ये़ःङ्‌घादे़न्‍नो वाॽमा हेःक्‍ते़॥ सावलरे़ खे़प्‍मो वाॽ के़लॽबा निङ्‌वाॽ खोसुआङ् दाउदरे़ कुगोःत्‍छे़ माओन्‍बा मुरे़ःक् खारे़ःक् ये़ःङ्‌घादे़न् ले़प्‍साङ् थासिङ्॥

२६ सावले़न् कोःक्‍माल्‍ले़ नाहाङ् ले़प्‍माङ् हे़क्‍क्‍याङ् दाउदे़न् कोःक्‍माल्‍ले़ कत्‍नाहाङ् ले़प्‍माङ् पोःक्‍खे़सि॥ दाउद नु कुमनाहाॽ खे़त्‍छिङ्‌मा फाॽआङ् लाम्‍गोःत्‍नु मे़बत्‍छे़॥ सावले़न् नु कुमनाहाॽ खुन्‍छिॽ ते़म्‍से़ निःत्‍ताङ् निःत्‍ताङ् मे़गे़रे़॥

२७ खे़ब्‍याङ् लत्‍छा इङ्‌घङ्‌साबाधिक् सावलरे़ॽओ त्‍येआङ् मे़त्‍तु, “हारा फे़रे़ॽ, थेआङ्‌भे़ल्‍ले़ पलिस्‍तिहाॽरे़ आनिॽ लाजेॽओ ते़न्‍धङ् मे़जोगुर मे़याक्॥”

२८ खे़ल्‍ले़ चोगुल्‍ले़ सावलरे़ दाउदे़न् नाःप्‍मा नाॽरुआङ् पलिस्‍तिहाॽनु थङ् चोःक्‍से़ नुःक्‍खे़॥ हे़क्‍केःल्‍ले़ खे़न् ते़न्‍निन् “सेलाहामालेकोथ”a मे़मे़त्‍तु॥

२९ खे़ब्‍याङ् खे़प्‍मोनु दाउदे़न् पे, हे़क्‍क्‍याङ् एन-गदिबा यक्‍हाॽओ वाॽमा हेःक्‍ते़रो॥

a 

२३:२८ खे़त्‍छिङ्‌मा याक्‍पेॽ

दाउदरे़ सावले़न् मे़से़रुन्

२४

सावलरे़ पलिस्‍तिहाॽ नाःत्‍तुसिआङ् नुःक्‍खे़, हे़क्‍केःल्‍ले़ दाउदे़न् एन-गदिबा मुरे़ःक् खारे़ःक् ये़ःङ्‌घादे़न्‍नो वाॽ के़लॽबा खुने़ॽ खे़प्‍सु॥

२ हे़क्‍केःल्‍ले़ के़रे़क् इस्राइलिहाॽलाम्‍बा हे़न्‍छिङ् सुम्‍सि मना सेगुसिआङ् तेॽरुसि, हे़क्‍क्‍याङ् दाउद नु खे़ल्‍ले़ कुमनाहाॽरे़ खुनिॽ कोःत्‍छे़ स्‍याःक्‍पा याक्‍केःक्‍किल्‍ले़ कुबेसाङ् थासिङ्॥

३ हे़क्‍क्‍याङ् खुने़ॽ लाम्‍बेसाङ् के़ने़बा मे़ल्‍लुक्‍खरओ त्‍ये़॥ खे़ल्‍ले़ कुबेसाङ् लत्‍छा लुङ्‌फुक्‍कुधिक् ने़स्‍से़॥ सावले़न् खे़न् लुङ्‌फुक्‍कोओ लासे़आङ् पाहारा युङ्‌सिङ्॥ दाउदे़न् नु कुमनाहाॽ खे़न् लुङ्‌फुक्‍कुओ मे़जिङ्‌सिङ्‌ङाङ् मे़युङे़॥

४ हे़क्‍क्‍याङ् दाउदरे़ कुमनाहाॽरे़ खुने़ॽ मे़मे़त्‍तु, “आल्‍लो खे़ने़ॽ सुये़म् के़घोसुआङ् वाॽ! आइन् यहवे दाङ्‌बे़ल्‍ले़ खे़ने़ॽ अक्‍खे के़मे़त्ते़, ‘आङ्‌गाॽ खे़ने़ॽ के़निङ्‌मिन् के़हुक्‍को थासुङ् पिने़, हे़क्‍क्‍याङ् खे़न्‍नु खे़ने़ॽ थे चोःक्‍मा निङ्‌वाॽ के़जोगुॽ हाबा हे़क्‍केए चोगे़ॽ॥’” दाउदे़न् अङेःक्‍काङ् पेआङ् सावलरे़ कुजाङ्‌देःत्‍तिल्‍ले़ कुसुक्‍पे़न् खक्‍तु पिरु॥

५ कर सावलरे़ कुजाङ्‌देःत्‍तिल्‍ले़ कुसुक्‍पे़न् खक्‍तु पिरुबाल्‍ले़ चोगुल्‍ले़ दाउदरे़ कुनिङ्‌वाॽ ताॽजे़क्‍खे़॥

६ दाउदरे़ कुमनाहाॽ मे़त्‍तुसि, “आङ्‌गाॽ आन्‍दाङ्‌बे़न्, हे़क्‍के मे़प्‍मा यहवे दाङ्‌बे़ल्‍ले़ मे़बाङ्‌ङान्, खुने़ॽग यहवे दाङ्‌बाल्‍ले़ए हाङ् पोङ्‌से़ सेगुबारो! आङ्‌गाॽ खुने़ॽ हुक् याक्‍मा मे़नुॽने़न्, थेआङ्‌भे़ल्‍ले़ खुने़ॽ यहवे दाङ्‌बे़ल्‍ले़ सेगुबा हाङ्‌लो!”

७ खे़ल्‍ले़ चोगुल्‍ले़ दाउदरे़ कुमनाहाॽ फे़ःक्‍तुसि, हे़क्‍क्‍याङ् सावले़न् फप्‍माआङ् से़प्‍मा मे़बाङ्‌घुसिन्॥ सावले़न् पोगे़आङ् खे़न् लुङ्‌भुक्‍कुन् ले़रु हे़क्‍क्‍याङ् आबाङे कुलाम्‍मो थासिङ्॥

८ हे़क्‍क्‍याङ् दाउदे़न्‍नाङ् लुङ्‌भुक्‍कुसिगाङ्‌लाम् लाःक्‍कात् लःन्‍दे़, हे़क्‍क्‍याङ् सावले़न् मे़त्‍तु, “आदाङ्‌बा हाङ्‌ङे!” सावलरे़ हिसिङ्‌ङाङ् ओमे़त्‍तु, हे़क्‍केःल्‍ले़ दाउदे़न् खाम्‍बाङ्‌ङो हबत् फन्‍छिङ्‌ङाङ् से़वा मे़त्‍तुर

९ दाउदरे़ मे़त्‍तु, “आङ्‌गाॽ खे़ने़ॽ से़प्‍मा निङ्‌वाॽ चोगुर वाॽ लॽरिक् वेॽ मनारे़ के़म्‍मे़प्‍पा पाःन्‍निन् थेआङ् के़घे़प्‍सुबाबे?

१० आल्‍लो खा लुङ्‌भुक्‍कुओ यहवे दाङ्‌बे़ल्‍ले़ खे़ने़ॽ आहुक्‍को के़धासे़आङ् वये़बा पाःन्‍निन् खे़ने़ॽ आबाङे के़निसुरो॥ कुभा आमनाहाॽरे़ से़रे़ॽ मे़मे़त्‍ताङ् कर खे़ने़ॽ ले़त्‍ने़देने़, हे़क्‍क्‍याङ् आङ्‌गाॽ मे़त्‍तुङ्‌सिङ्, ‘आङ्‌गाॽ आन्‍दाङ्‌बाल्‍ले़ कुसम्‍दाङ् हुक्‍फोःङ्‌मा मे़सुक्‍कान्, थेआङ्‌भे़ल्‍ले़ खुने़ॽग यहवे दाङ्‌बे़ल्‍ले़ सेगुबा मनारो॥’

११ आम्‍बौ, आङ्‌गाॽ आहुक्‍को कत्‍तुङ्‌बा के़देःप्‍फे़राःन् ओमे़त्‍ते़ॽओ! आङ्‌गाॽ से़प्‍मा सुक्‍ने़मे़न् कर के़देःप्‍फे़राःन्‍लक् खक्‍तुङ्॥ कन्‍लाम्‍बाए आङ्‌गाॽ खे़ने़ॽ के़दक्‍ले़ङ्‌वाओ ताप्‍फे़ःम्‍बा निङ्‌वाॽ मे़इःत्‍तान् इग्र से़प्‍मा मे़गोःत्‍ने़म्‍बा पाःन्‍निन् निङ्‌वाॽ के़घोसुरो॥ आङ्‌गाॽ थेआङ् ताप्‍फे़ःम्‍बा मे़मे़त्‍ने़न्‍छाङ् खे़ने़ॽग आङ्‌गाॽ से़प्‍मा निङ्‌वाॽ के़जोगुआङ् के़नाःत्‍तार के़वाॽ॥

१२ आन्‍छिॽ लुम्‍मो यहवे दाङ्‌बे़ल्‍ले़ए खासे़न् चोगुररो, आङ्‌गाॽ तुक्‍खे के़जाःत्‍ताङ्‌बाओ यहवे दाङ्‌बे़ल्‍ले़ खे़ने़ॽ के़सम्‍दाङ् खासे़न् चोगुर, कर आङ्‌गाॽ आहुक्‍किन् खे़ने़ॽ के़सम्‍धाङ् आप्‍फाल्‍ले़आङ् मे़भोःङ्‌ङान्‍लो॥

१३ उन्‍छोःन्‍बा खे़दाॽ अक्‍तङ्‌बा वाॽ, ‘ताप्‍फे़ःम्‍बा याःम्‍बक् ताप्‍फे़ःम्‍बा मनाःल्‍ले़रक् चोगुॽ॥’ कल्‍ले़चोगुल्‍ले़ आङ्‌गाॽ आहुक्‍किन् खे़ने़ॽ के़दक्‍ले़ङ्‌वाओ मे़भोःङ्‌ङान्‍लो॥

१४ इस्राइलबा हाङ्‌ङिन् हाःत्‍ले़ कुदक्‍ले़ङ्‌वाओ लःन्‍दे़आङ् वाॽबे? आङ्‌गाॽ आदाङ्‌बारे़ हात् के़नाःत्‍तुर के़वाॽबे? लत्‍छा कुसिवे़त् कोःत्‍चोॽ इग्र लत्‍छा सिमे़न्‍दक् हे़क्‍तङ्‌बा थेनाधेबा आङ्‌गाॽ कुसिङ्‌बा मनान् मे़ःम्‍बि?

१५ यहवे दाङ्‌बे़न्‍ने खासे़न् के़लोःम्‍बारो, खुने़ॽए आन्‍छिॽ लुम्‍मो खासे़न् चोगुर, हे़क्‍क्‍याङ् खुने़ॽ खासे़न् लोःन्‍दुर॥ खुने़ॽए थेःक्‍कार खे़ब्‍याङ् के़हुक्‍लाम् ताङ्‌से़ःप्‍पार॥”

१६ दाउदरे़ कन् पाःन्‍हाॽ सावले़न्‍नु पाःत्‍तु सुरुआङ् खिदो, सावलरे़ पाःत्‍तु, “कन् के़बाःप्‍पे़न् खे़ने़ॽएबि, आस्‍सा दाउदे?” हे़क्‍क्‍याङ् सावले़न् हाःप्‍मा हेःक्‍ते़॥

१७ खुने़ॽ दाउदे़न् मे़त्‍तु, “आङ्‌गाॽनुःल्‍ले़ खे़ने़ॽ यरिक् साम्‌योबा के़जोःक्, आङ्‌गाॽ ताप्‍फे़ःल्‍लिक् मे़त्‍ने़, कर खे़ने़ॽ आङ्‌गाॽ नुरिक् के़मे़त्‍ताङ्॥

१८ आइन् आङ्‌गाॽनु नुबा याःम्‍बक् के़जोगुबा पाःन्‍निल्‍ले़ कुयाःम्‍बेओ ओसेन्‍दाङ् के़जोगु, यहवे दाङ्‌बे़ल्‍ले़ आङ्‌गाॽ के़हुक्‍को थासाङ्, कर खे़ने़ॽ के़न्‍छे़राङ्‌ङिन्॥

१९ आत्‍तिन् मनाःल्‍ले़ कुनिङ्‌मिन् ते़म्‍सुआङ् थेआङ् मे़म्‍मे़त्‍ते पेःक्‍मा पाङ्‌घु? कल्‍ले़चोगुल्‍ले़ आइन् आङ्‌गाॽनु नुबा याःम्‍बक् के़जोगुबाओ यहवे दाङ्‌बे़ल्‍ले़ खे़ने़ॽ हाङ्‌वा माङ्‌वा के़बिररो॥

२० आल्‍ल खे़ने़ॽए इस्राइलबा हाङ् के़बोङ् के़लॽबे़न् आङ्‌गाॽ निसुङ्‌लो॥ हे़क्‍क्‍याङ् इस्राइल लाजेःल्‍ले़ खे़ने़ॽ के़हाङ्‌युक् चोःक्‍मा ये़म्‍मोए नुॽमादामा याःम्‍बक् चोगुरो॥

२१ खे़ल्‍ले़ चोगुल्‍ले़ आङ्‌गाॽ आस्‍सा आम्‍मे़न्‍छाॽहाॽ मे़से़रुङ्‌सिङिन्, हे़क्‍क्‍याङ् आङ्‌गाॽ आमिङ्‌ङिन् आम्‍बारे़ कुहिम्‍सयङ्‌लाम्‍बा मे़दुःक्‍कान् फाॽआङ् खे़ने़ॽ यहवे दाङ्‌बाल्‍ले़ कुमिङ्‌ङो माङ्‌हे़क्‍सिङ्‌ङे़ॽ॥”

२२ हे़क्‍क्‍याङ् दाउदे़न् सावले़न्‍नु माङ्‌हे़क्‍सिङ्॥ हे़क्‍क्‍याङ् सावले़न् कुहिम्‍मो नुःक्‍खे़, कर दाउदे़न् नु खुने़ॽ कुमनाहाॽ यक् ले़प्‍माङ् मे़धासिङ्‌लो॥

सामुए़ले़न् मासिङ्

२५

सामुएले़न् मासिङ्॥ हे़क्‍क्‍याङ् के़रे़क् इस्राइलिहाॽ मे़जुप्‍से़आङ् खुने़ॽ कुलागि मेरिङ् मे़धक्‍ते़॥ हे़क्‍क्‍याङ् खे़ङ्‌हाॽरे़ आबाङे रामाबा कुहिम्‍मोa मे़देॽरुआङ् मे़लुप्‍तु॥ हन्‍नाङ् दाउदे़न् पारान्‍बा मुरे़ःक् खारे़ःक्‍पा ये़ःङ्‌घादे़न् यो थ्‍ये़॥

दाउदे़न् नु अबिगेल

२ माओन पाङ्‌जुम्‍मो लत्‍छा मना वये़, कर्मेल पाङ्‌जुम्‍मो खुने़ॽ यरिक् याङ्‌साकुन्‍धे कत्‍तु॥ खे़न् माङ्‌भा के़गप्‍पा मना वये़, हे़न्‍छिङ् सुम्‍सि मे़ल्‍लुक् नु हे़न्‍छिङ्‌धिक् मे़ःन्‍दाक् कत्‍तुसि॥ खे़न् ये़म्‍मो खुने़ॽ कारमेलओ कुमे़ल्‍लुक् मुरिक् नःङ्‌नु यागे़॥

३ खुने़ॽ कुमिङ्‌ग नाबाल वये़, हे़क्‍क्‍याङ् कुमेःत्‍तिल्‍ले़ कुमिङ् अबिगेल वये़॥ अबिगेले़न् साॽरिक् नुमा नु चाःप्‍मा वये़, कर खे़न् मनान् साॽरिक् कुसिक् के़बोःक्‍पा नु मना ताप्‍फे़ःल्‍लिक् के़मे़प्‍मा वये़, खुने़ॽग कालेबरे़ कुहिम्‍सयङ्‌बा मना वये़॥

४ हे़क्‍क्‍याङ् दाउदे़न् मुरे़ःक् खारे़ःक्‍पा ये़ःङ्‌घादे़न्‍नो वये़ल्‍ले़ नाबाले़न् कुमे़ल्‍लुक् मुरिक् नःङ्‌नु याक् के़लॽबा पान् दाउदरे़ खे़प्‍सु॥

५ खे़ल्‍ले़ चोगुल्‍ले़ दाउदरे़ थिबोङ् थाङ्‌बे़न् कुमनाहाॽ अक्‍खे मे़त्‍तुसिआङ् पाङ्‌घुसि, “कार्मेल पाङ्‌जुम् पेगे़म्‍मे़ॽआङ् नाबाले़न् आङ्‌गाॽ आसे़वामु मे़त्‍ताम्‍मे़ॽ॥

६ हे़क्‍क्‍याङ् खुने़ॽ अक्‍खे मे़त्‍ताम्‍मे़ॽ, ‘खे़ने़ॽ नु के़हिमसयङ्‌हाॽ हे़क्‍क्‍याङ् के़हिम्‍मो के़वाॽबा के़रे़क् के़नुरि के़दासिर॥

७ खे़ने़ॽ के़मे़ल्‍लुक् मुरिक् नःङ्‌नु के़याक् के़लॽबान् खुने़ॽ खे़प्‍सु॥ खे़ने़ॽ के़मे़ल्‍लुक् के़गम्‍बाहाॽ आनिगे़नु मे़वये़ल्‍ले़ आनिगे खे़ङ्‌हाॽ थेआङ् तुक्‍खे मे़जाःत्‍तुम्‍सिम्‍बे़न्॥ खे़ङ्‌हाॽ कारमेलओ मे़वये़ल्‍ले़ खुन्‍छिॽ थेआङ् मे़म्‍माए वये़॥

८ खे़ने़ॽ के़मनाहाॽ से़ःन्‍लाप्‍ते़से़ॽ, हे़क्‍क्‍याङ् खे़ङ्‌हाॽरे़ खे़ने़ॽ पाःन्‍हाॽ के़म्‍मे़त्॥ खे़ल्‍ले़ चोगुल्‍ले़ आङ्‌गाॽ थाङ्‌बे़न् आमनाहाॽ लाङ् ताःक्‍ते़से़ॽओ, थेआङ्‌भे़ल्‍ले़ आनिॽ तङ्‌नाम् तोमा ये़म्‍मो आदे़आङ् आवाॽ॥ खे़ने़ॽ थे के़गत्‍तु हाबा खे़न्‍ने खे़ने़ॽ के़से़वारोबाहाॽ नु के़स्‍सा दाउदे़न् पिरे़ॽओ॥’”

९ दाउदरे़ थाङ्‌बे़न् कुमनाहाॽ मे़गे़रे़ मे़दे़, हे़क्‍क्‍याङ् कन् के़रे़क् पाःन्‍हाॽ दाउदरे़ कुमिङ्‌ङो नाबाले़न् मे़मे़त्‍तु॥ खे़ब्‍याङ् खे़ङ्‌हाॽरे़ खुने़ॽ मे़हाङ्‌घु॥

१० हे़क्‍क्‍याङ् नाबालरे़ दाउदरे़ कुसे़वारोबाहाॽ मे़त्‍तुसि, “दाउदे़न् हाःत्? कन् यिसैरे़ कुस्‍सा मे़प्‍मनाबे़न् हाःत्? कन् ये़म्‍मो यरिक् से़वारोबाहाॽ खुन्‍छिॽ दाङ्‌बालाम् मे़घे़त्‍छिङ् मे़बेआङ् मे़वाॽ॥

११ आङ्‌गाॽ आजामा आधुङ्‌मा नु आङ्‌गाॽ आमे़ल्‍लुक् मुरिक् के़नःङ्‌बाहाॽरे़ खुन्‍छिॽ चामा सान् आङ्‌गाॽ कुसिङ्‌ङे मे़निःत्‍तासिङिन्‍बा मनाहाॽ थेआङ् पिरुङ्‌सिङ्‌बाबे?”

१२ खे़ल्‍ले़ चोगुल्‍ले़ दाउदरे़ कुमनाहाॽ मे़नुःक्‍खे़ मे़बे, हे़क्‍क्‍याङ् खे़न् के़रे़क् पाःन्‍निन् दाउदे़न् मे़जे़क्‍तु॥

१३ दाउदरे़ कुमनाहाॽ मे़त्‍तुसि, “के़रे़क्‍ले़ आबाङे खिनिॽ ताभेन् हेॽआसिम्‍मे़ॽ॥” खे़ङ्‌हाॽ के़रे़क्‍ले़ आबाङे खुन्‍छिॽ ताभेन् मे़हेॽसिङ्, हे़क्‍क्‍याङ् दाउदरे़आङ् आबाङे कुदाभेन् हेॽसिङ्॥ हे़क्‍क्‍याङ् हप्‍मे़न् किप् लिसि कुमनाहाॽ दाउदरे़ कुएगाङ् कुएगाङ् मे़धासिङ्॥ खे़ब्‍याङ् किप् ने़त्‍छि कुमनाहाॽ चिगक्‌वा कोसे़ मे़याःक्‍ते़॥

१४ कर लत्‍छा थाङ्‌बे़न् से़वारोबाधिक्‍ले़ नाबालरे़ कुमेत् अबिगेले़न् मे़त्‍तु, “दाउदरे़ मुरे़ःक् खारे़ःक्‍पा ये़ःङ्‌घादे़न्‍लाम् आनिॽ दाङ्‌बे़न् नःम्‍नःम्‍बा से़वा तोःन्‍छे़ कुइङ्‌घङ् के़साबाहाॽ पाङ्‌घुसिआङ् वये़, कर खुने़ॽग खे़न् मनाहाॽ ताप्‍फे़ःम्‍बा पान् मे़त्‍तुसि॥

१५ कर खे़न् मनाहाॽरे़ग आनिगे साॽरिक् नुरिक् मे़मे़त्‍तिगे़आङ् वये़, हे़क्‍क्‍याङ् आनिगे आप्‍फाल्‍ले़आङ् तुक्‍खे मे़न्‍जाःत्‍तिगे़न्, हे़क्‍क्‍याङ् आनिगे खे़ङ्‌हाॽनु चाराम्‍दे़न्‍हाॽओ वयिगे़ल्‍ले़ थेआङ् मे़मासुम्‍बे़न्॥

१६ आनिगे मे़ल्‍लुक् चाराम्‍से़ पेःक्‍मनाःल्‍ले़ खे़ङ्‌हाॽग आनिगे के़रे़क् पिसाङ् लुङ्‌धाक् हे़क्‍के कम्‍ब्राङ् के़जोःक्‍पा मे़बोःक्‍खे़आङ् मे़वये़॥

१७ आल्‍ल खे़ने़ॽ थे चोःक्‍माबोङ् नुरिक्‍काङ् इःत्‍ते़ॽओ, थेआङ्‌भे़ल्‍ले़ आनिॽ दाङ्‌बे़न् नु कुहिम्‍सयङ्‌हाॽरे़ लागि तुक्‍खे लाक्‍खे तार पत्॥ खुने़ॽग साॽरिक् ताक्‍के़भे़ॽबा चोःक्, खुने़ॽनु हाःत्‍ताङ् पाःप्‍मा मे़न्‍छुक्‍ने़न्॥”

१८ कन् पाःन्‍निन् खे़प्‍सुआङ् अबिगेलरे़ हारावरा किप् ने़त्‍छि कुले़प् खरे़ःङ्, से़होबा सुक्‌वा ने़त्‍छि चे़ल्‍ले़क्‍सेॽ थि, हे़क्‍क्‍याङ् मे़से़रुसिआङ् मे़घक्‍तु मे़धोःक्‍तुआङ् यारिप् मे़जोगुबा ङासि मे़ल्‍लुक्‍सा, फुलक् ये़त्‍छि साम्‍बेःत्, नाम्‍मे़भे़त्‍तुआङ् मे़घे़क्‍सुबा किप्‍थिक् चे़ल्‍ले़क्‍सेॽ कुबजा, हे़क्‍क्‍याङ् नाम्‍मे़भे़त्‍तुआङ् मे़घे़क्‍सुबा किप् ने़त्‍छि कुगाक्‍मा पःत्‍छेसेॽ अदङ्‌हाॽ कुःत्‍तुसि॥

१९ हे़क्‍क्‍याङ् से़वारोबाहाॽ खुने़ॽ मे़त्‍तुसि, “आङ्‌गाॽ आदगि थासिङ्‌ङाम्‍मे़ॽ, आङ्‌गाॽ एगाङ् एगाङ् फे़न्‍ना॥” कर कुये़म्‍बा नाबाले़न् खे़ल्‍ले़ कुयाःम्‍बेओ थेआङ् मे़मे़त्‍तुन्॥

२० अबिगेलरे़ अदङ्‌ङिन् युक्‍तु हे़क्‍क्‍याङ् कोःक्‍माओबा इलाम्‍मो पेर पत्‍छे़ल्‍ले़ दाउदे़न् नु कुमनाहाॽ खुने़ॽ ले़प्‍माङ् यो मे़ध्‍ये़र मे़बत्‍छे़बा निसुसि॥

२१ दाउदरे़ खारक् पाःत्‍तुआङ् वये़, “मुरे़ःक् खारे़ःक्‍पा ये़ःङ्‌घादे़न्‍नो थेआङ् मे़म्‍माए साॽरिक् नुरिक् आनिगे कल्‍ले़ कुयाङ्‌सा कुन्‍धेहाॽ से़ःप्‍मनाबे़ङ्‌ग हने़रक् पोःक्‍खे़रे़छ॥ खे़ल्‍ले़ग नुबाल्‍ले़ कुले़क्‌वा आङ्‌गाॽनु ताप्‍फे़ःम्‍बा चोगु॥

२२ ताःन्‍दिक् तानाम् थारिक्‍ले़ खे़न्‍नु के़वाॽबा ये़म्‍बित्‍छाहाॽओ लत्‍छारक् कुमना कुहिङ्‌वे़त् याःक्‍ते़ने़भग्र निङ्‌वाॽफुमाङ्‌ङिल्‍ले़ आङ्‌गाॽआङ् से़त्‍ताॽर॥”

२३ अबिगेलरे़ दाउदे़न् निसुल्‍ले़ खुने़ॽ हाराहारा कुअदङ् सम्‍धाङ्‌लाम् थासिङ्, हे़क्‍क्‍याङ् दाउदरे़ कुदगाङ् साम्‍बोन् हबत् फन्‍छिङ्‌ङाङ्

२४ खे़ल्‍ले़ कुलाङ्‌ङो से़वा मे़त्‍तुर पाःत्‍तु, “आन्‍दाङ्‌बे, आङ्‌गाॽओए आप्‍तिक् थार॥ आदाङ्‌बारे़ के़से़वारोमे़न् पाःप्‍मा इङ्‌जाङ् पिराङ्‌ङे़ॽओ॥ आदाङ्‌बारे़ आङ्‌गाॽ आबाःन्‍निन् खे़प्‍से़ॽओ॥

२५ आदाङ्‌बारे़ खे़न् नाबालरे़ कुबाःन्‍नो निङ्‌वाॽ मे़बिरे़न्‍ने़ॽओ॥ खे़ल्‍ले़ कुमिङ् नाबालरो॥ खे़न् हाबा हे़क्‍तङ्‌बा चोक्॥ खे़ल्‍ले़ कुमिङ्‌ङे ‘सधःक्‍पा अदङ्‌लो’ खे़ल्‍ले़ कुये़प्‍ले़क्‍किन्‍नाङ् अदङ् हे़क्‍तङ्‌बाए चोक्॥ आदाङ्‌बारे़ के़बाङ्‌घुसिबा मनाहाॽ आङ्‌गाॽ मे़निसुङ्‌सिङ्‌ङिन् आदाङ्‌बे॥

२६ “आल्‍ल माक्‍खिॽसिवा से़मा नु कुले़क्‌वा हुङ्‌मा याःम्‍बक् चोःक्‍मालाम् यहवे दाङ्‌बाल्‍ले़ आदाङ्‌बा के़साक्‍लरो॥ से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् हे़क्‍क्‍याङ् आदाङ्‌बारे़ के़हिङ्‌मन्‍नो माङ्‌हे़क्‍सिङाआङ् पाःत्‍तुङ्‌ॽ, आदाङ्‌बारे़ के़निङ्‌मिहाॽ नु आदाङ्‌बान् मे़ङ्‌मा के़गोःप्‍पा के़रे़क्‍ले़ नाबालरे़ तुमुबा हे़क्‍तङ्‌बाए पोङ्‌ल॥

२७ आल्‍ल आङ्‌गाॽ के़से़वारोमाल्‍ले़ तारुङ्‌बा सुङ्‌ङिन् कप्‍मो वाॽ॥ आदाङ्‌बानु के़वाॽबा थाङ्‌बे़न्‍हाॽ पिरे़से़ॽओ॥

२८ “आन्‍दाङ्‌बे, खे़ने़ॽ के़से़वारोमाल्‍ले़ फेःन्‍दुबा पाःन्‍निन् ले़प्‍मि पिरे़ॽओ॥ आदाङ्‌बारे़ के़धाःक्‍हाॽ यहवे दाङ्‌बे़ल्‍ले़ सदादिङ् के़वाॽबा चोगुसिर, थेआङ्‌भे़ल्‍ले़ आदाङ्‌बारे़ग यहवे दाङ्‌बाल्‍ले़ कुधङ्‌हाॽओ थङ् के़जोःक्‍ल के़बत्‍लो॥ आदाङ्‌बा के़वाॽर थारिक् खे़ने़ॽओ ताप्‍फे़ःम्‍बा थेआङ् खोमे़दे़त्‍ने़न्‍लरो॥

२९ कुभा मनाधिक्‍ले़ आदाङ्‌बा के़नाःत्‍ताङ् से़प्‍मा के़गोःत्‍ने़फग्र यहवे दाङ्‌बा के़निङ्‌वाॽफुमाङ्‌ङिल्‍ले़ कुगम्‍ब्राङ्‌ङो के़युङ्॥ कर के़निङ्‌मिहाॽरे़ खुन्‍छिॽ हिङ्‌मन्‍निन् खुने़ॽ अर्दोओ याक्‍माआङ् लाप्‍फेःम्‍नाबा लुङ् कुइसिःक् लाप्‍फुसुरो॥

३० यहवे दाङ्‌बे़ल्‍ले़ आन्‍दाङ्‌बे़न् के़बिरे़बा के़रे़क् माङ्‌हुप्‍पिन् के़त्‍तुआङ् इस्राइलबा युक्‍साबा के़जोःक्‍किल्‍ले़

३१ आदाङ्‌बारे़ माक्‍खिॽसिवा के़से़सुबा नु कुले़क्‌वा के़हुङ्‌बाल्‍ले़ चोगुल्‍ले़ आदाङ्‌बारे़ लागि निङ्‌वाॽलोमा इग्र के़लिःप्‍पा कक् के़बोङ्‌बा थेआङ् होप्‍लो॥ खे़न् ये़म्‍मो यहवे दाङ्‌बे़ल्‍ले़ आदाङ्‌बे़न् के़नुॽ के़दार चोगुरो, हे़क्‍केःल्‍ले़ आदाङ्‌बारे़ के़से़वारोमान् निङ्‌वाॽ इःत्‍ताङ्‌ङे़ॽओ॥”

३२ खे़ब्‍याङ् दाउदरे़ अबिगेले़न् मे़त्‍तु, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमिमिदिङ् पोङ्‌ल, खुने़ॽए आङ्‌गाॽ आदुम्‍से़ आइन् खे़ने़ॽ के़बाङ्‌घे़॥

३३ खे़ने़ॽ नुबा के़सिक्‍कुम् निङ्‌वाॽरे़ लागि निङ्‌वाॽफुमाङ्‌ङिल्‍ले़ खे़ने़ॽ मुॽइसाम् के़बिर, थेआङ्‌भे़ल्‍ले़ आइन् आङ्‌गाॽ मनासे़प्‍मा नु कुले़क्‌वा हुङ्‌मा पाःन्‍लाम् खे़ने़ॽ के़से़ःप्‍ताङ्॥

३४ खे़ने़ॽ के़हिम्‍सयङ्‌बा ये़म्‍बित्‍छाहाॽ से़प्‍मालाम् के़से़ःप्‍पा इस्राइलबा से़क्‍खाए यहवे दाङ्‌बा निङ्‌वाॽफुमाङ्‌ङिन् कुहिङ्‌वे़त् वाॽबा कुइसिःक् माङ्‌हे़क्‍कासिङ्‌ङाआङ् पाःत्‍तुङ्‌ॽ, खे़ने़ॽ आङ्‌गाॽ आदुम्‍से़ हारा के़न्‍द्‌ये़ने़म्‍बा हे़क्‍केले़ग नाबालरे़ कुहिम्‍सयङ्‌बा ये़म्‍बित्‍छासाहाॽ लत्‍छाआङ् तानाम् थारिक् मे़न्‍हिङे़म्‍बारो॥”

३५ खे़ब्‍याङ् अबिगेलरे़ तेॽरुबा सुङ्‌ङिन् खुने़ॽ ताःक्‍तु, हे़क्‍क्‍याङ् मे़त्‍तु, “नुरिक्‍काङ् के़हिम्‍मो नुःक्‍खे़ॽओ॥ आङ्‌गाॽ खे़ने़ॽ के़बाःन्‍निन् खे़प्‍सुङ्‌ङाङ् खे़ने़ॽ के़इःत्‍तुबा हे़क्‍केए आङ्‌गाॽ चोगुङ्॥”

३६ अबिगेले़न् हिम्‍मो नुःक्‍खे़आङ् त्‍ये़ःल्‍ले़ नाबालरे़ हिम्‍मो हाङ्‌ङिल्‍ले़ कुलागि यारिप् चोःक्‍मनाबा हे़क्‍केए यम्‍बा साभङ्‌जा मे़जर मे़यागे़बा निसु॥ नाबाले़न् थिःल्‍ले़ मयुआङ् साॽरिक् कुनिङ्‌वाॽ त्‍ये़आङ् वये़॥ खे़न् साॽरिक् मयुआङ् वये़बाल्‍ले़ चोगुल्‍ले़ खे़ल्‍ले़ कुमेत् अबिगेलरे़ खुने़ॽ तानाम् थारिक् थेआङ् मे़जे़क्‍तुन्॥

३७ तानाम्‍सा थिःल्‍ले़ ले़रुआङ् खे़न् के़रे़क् पाःन्‍हाॽ चे़क्‍तु, हे़क्‍क्‍याङ् खे़ल्‍ले़ कुने़र्वे़त्‍तिल्‍ले़ याःम्‍बक् चोःक्‍माए ले़रु, खे़म्‍ब्‍याङ् खे़न् लुङ् कुइसिःक् पोःक्‍खे़आङ् लङ्‌ले़ःङ्‌वा पोःक्‍खे़॥

३८ थिबोङ् ये़न् एगाङ् यहवे दाङ्‌बे़ल्‍ले़ खे़न् थगु हे़क्‍क्‍याङ् खे़न् स्‍ये़॥

३९ दाउदरे़ नाबाले़न् स्‍ये़ के़लॽबा खे़प्‍सु, खे़ल्‍ले़ पाःत्‍तु, “खे़ल्‍ले़ चोगुबा ताप्‍फे़ःम्‍बा याःम्‍बक्‍किल्‍ले़ कुलागि खासे़न् के़जोःक्‍पा नु खुने़ॽ कुसे़वारोबान् ताप्‍फे़ःम्‍बा याःम्‍बक् चोःक्‍मालाम् के़से़ःप्‍पा यहवे दाङ्‌बे़ल्‍ले़ कुनारा पोररो॥ नाबालरे़ चोगुबा फे़न्‌याःम्‍बक्‍किन् आबाङे कुधे़गेःक्‍पो थासु पिरुआङ् वाॽ॥” खे़ब्‍याङ् दाउदरे़ अबिगेले़न् खुने़ॽ कुमेत् पोङ्‌मा सुक्‍पि मे़सुक्‍ने़म्‍बि फाॽआङ् इङ्‌घङ् हाङुदेसु॥

४० दाउदरे़ कुसे़वारोबाहाॽ कर्मेल मे़बेआङ् अबिगेले़न् मे़मे़त्‍तु, “दाउदरे़ कुमेत् पोङ्‌मारे़ लागि खे़ने़ॽ के़लासे़ याप्‍मि पाङ्‌घे़आङ् वाॽ॥”

४१ खे़न् मुत्‍चप् पोगे़, हे़क्‍क्‍याङ् खाम्‍बाङ्‌ङो अःक्‍खुम् फन्‍छिङ्‌ल से़वा मे़त्‍तुसिआङ् पाःत्‍तु, “आङ्‌गाॽग आन्‍दाङ्‌बाल्‍ले़ कुइङ्‌जाङ्‌हाॽ इःप्‍मा नाःप्‍मा यारिप् वाॽआ, आङ्‌गाॽग खुने़ॽ कुसे़वारोबाहाॽरे़ खुन्‍छिॽ लाङ् वागे़हप्‍मा कुसे़वारोमारो॥”

४२ हे़क्‍क्‍याङ् अबिगेले़न् हाराहारा यारिप् पोःक्‍खे़, खुने़ॽ ङासि कुन्‍देःङ्‌माहाॽनु अदङ् मे़युक्‍तुआङ् इङ्‌घङ् के़दाःप्‍पा दाउदरे़ कुमनाहाॽनु मे़बे, हे़क्‍क्‍याङ् दाउदरे़ कुमेत् पाःक्‍खे़रो॥

४३ दाउदरे़ यिजरेलबा अहिनोम्‍मे़न्‍नाङ् मेःक्‍खिम् मे़त्‍तुआङ् वये़॥ खे़ङ्‌हाॽ ने़प्‍माङ् खुने़ॽ कुमेत् पोःक्‍खे़सि॥

४४ आम्‍भा कन् ये़म्‍मो सावलरे़ खुने़ॽ कुस्‍सा मे़न्‍छुमा दाउदरे़ कुमेत् मिकले़न् गल्‍लिमबा लेसरे़ कुस्‍सा पल्‍तिएले़न् कुमेत् पोङ्‌से़ पिरुदेसुआङ् वये़रो॥

a 

२५:१ हिब्रु नु कुभा नुबोङ्‌ले़न् कुबुङ्‌साप्‍हाॽओ, हे़क्‍क्‍याङ् नुबोङ्‌ले़न् कुबुङ्‌साप्‍हाॽओ मोआन पत्

दाउदरे़ याम्‍मोआङ् सावले़न् ले़रुबा

२६

जिपिहाॽ गिबाओ के़वाॽबा सावलरे़ॽओ मे़बेआङ् यसिमोन ले़प्‍माङ् के़हिसिङ्‌बा हकिलाबा कोःक्‍मा फाङ्‌जङ्‌ङो दाउदे़न् चिङ्‌सिङ्‌ङाङ् युङ् लॽरिक् मे़जे़क्‍तु॥

२ खे़ल्‍ले़ चोगुल्‍ले़ दाउदरे़ कुगोःत्‍छे़ सावलरे़ हे़न्‍छिङ् सुम्‍सि सेःक्‍मनाबा मनाहाॽ तेॽरुसिआङ् हाराहारा जिप मे़प्‍नाबा मुरे़ःक् खारे़ःक्‍पा ये़ःङ्‌घादे़न् ले़प्‍माङ् यो थ्‍ये़॥

३ यसिमोन ले़प्‍माङ् के़हिसिङ्‌बा हकिला कोःक्‍माल्‍ले़ कुबेसाङ्‌बा लाम्‍मो खुने़ॽ तुरायक् लेःत्‍तु॥ कर दाउदे़ङ्‌ग मुरे़ःक् खारे़ःक्‍पा ये़ःङ्‌घादे़न्‍नोए युङे़॥ सावले़न् खुने़ॽ कुनाःत्‍छे़ येआङ् वाॽ के़लॽबा खे़प्‍सुनामे़ःन्‍ने,

४ दाउदरे़ मना के़सुक्‍पाहाॽ पाङ्‌घुसि, हे़क्‍क्‍याङ् सावले़न् से़क्‍खाए येआङ् वाॽ के़लॽबा निङ्‌वाॽ मे़घोसु॥

५ हे़क्‍क्‍याङ् दाउदे़न् पोगे़आङ् हारावरा सावलरे़ तुरायक् लेःत्‍तुआङ् इप्‍से़आङ् ने़स्‍से़बा ते़न्‍नो पे, हे़क्‍क्‍याङ् सावल नु खुने़ॽ कुधक्‍तुम्‍बा नेररे़ कुस्‍सा अबनेरे़न् इप्‍से़सिआङ् ने़स्‍से़सिबा ते़न्‍निन् निसु॥ सावले़न् खुने़ॽ कुधक्‍सुबाहाॽरे़ खुन्‍छिॽलुम्‍मो इप्‍से़आङ् ने़स्‍से़॥

६ हे़क्‍क्‍याङ् दाउदरे़ हित्‍ति अहिमे़ले़क्‍के़न् नु योआबरे़ कुन्‍साॽ सरुयाहरे़ कुस्‍सा अबिसैन् ले़प्‍माङ् हिसिङ्‌ङाङ् पाःत्‍तु, “सावल ने़बा तुरायक्‍को आङ्‌गाॽनु हात् पेःक्‍पे?” अबिसैरे़ मे़त्‍तु, “खे़ने़ॽनु आङ्‌गाॽ पेःक्‍का॥”

७ दाउदे़न नु अबिसैन् से़न्‍दिक् तुरायक्‍को लासे़सि, हे़क्‍क्‍याङ् सावलरे़ ताक्‍खोःङ् ले़प्‍माङ् कुलाःक्‍किन् खाम्‍मो लेःत्‍तुआङ् मनालुम्‍मो इप्‍से़आङ् ने़स्‍से़बा निसु॥ अबनेरे़न् नु कुधक्‍सुबाहाॽ सावलरे़ कुघिरि मे़इप्‍से़आङ् मे़ने़स्‍से़॥

८ हे़क्‍क्‍याङ् अबिसैल्‍ले़ दाउदे़न् मे़त्‍तु, “निङ्‌वाॽफुमाङ्‌ङिल्‍ले़ के़निङ्‌मिन् आइन् के़हुक्‍को हुक्‍के़सुप्‍ते़आङ् वाॽरे़छ॥ लाःक्‍किल्‍ले़ थिक्‍ले़ङ्‌माल्‍ले़ खाम्‍बाङ्‌ङो खर्दिःङ् तिःक्‍खुर थुप्‍मा इङ्‌जाङ् पिराङ्‌ङे़ॽ॥ आङ्‌गाॽ निले़ङ् थुप्‍माए मे़बोङ्‌ने़न्॥”

९ कर दाउदे़ल्‍ले़ खे़न् मे़त्‍तु, “हाङ्‌ङिन् मे़से़रे़न्‍ने़ॽ॥ यहवे दाङ्‌बे़ल्‍ले़ सेगुबा कुमना सम्‍धाङ् हुक् के़याक्‍पा आत्‍तिन् आप्‍तिक् मे़ःन्‍नेबा पोङ्‌बे?”

१० दाउदरे़ याम्‍मोआङ् पाःत्‍तु, “यहवे दाङ्‌बे़न् कुहिङ्‌वे़त् वाॽबा कुइसिःक् आङ्‌गाॽ पाःत्‍तुङ्‌ॽ, खे़न्‍निन् यहवे दाङ्‌बे़ल्‍ले़ए से़रुॽ॥ इग्र कुधाःक् पुन्‍नाङ् सिःॽ मेःन्‍ने़फग्र थङ्‌ङो पेःक्‍काङ् सिःॽ॥

११ कर आङ्‌गाॽ यहवे दाङ्‌बे़ल्‍ले़ सेगुबा मनाःल्‍ले़ कुदक्‍ले़ङ्‌वाओ हुक्‍फोःङ्‌मा यहवे दाङ्‌बाल्‍ले़ए मे़बिआल्‍ल॥ आल्‍ल खुने़ॽ कुदाक्‍खोःङ्‌ङिल्‍ले़ कुबेसाङ् के़ने़बा लाःक्‍किन् नु कुज्‍वाःत् याङ्‌मा फङ्‌नाःन् तेॽसुआङ् पित्‍छि॥”

१२ खे़ब्‍याङ् दाउदरे़ सावलरे़ कुदाक्‍खोःङ्‌ङिल्‍ले़ कुबेसाङ् के़ने़बा लाःक्‍किन् नु च्‍वाःत् याङ्‌मा फङ्‌नाःन् तेॽरु, हे़क्‍क्‍याङ् खे़प्‍मोनु पेसि॥ तुरायक्‍को के़रे़क् थक्‍सुबाहाॽ मे़इप्‍से़आङ् मे़ने़स्‍से़॥ आत्‍तिल्‍ले़आङ् खे़ङ्‌हाॽ मे़न्‍निसुसिन्, आत्‍तिल्‍ले़आङ् निङ्‌वाॽ मे़ङ्‌घोसुन्, आत्‍तिन्‍नाङ् मे़म्‍बोगे़न्॥ यहवे दाङ्‌बाल्‍ले़ पाङ्‌घुबा मिक् युमाओ खेङ्‌हाॽ मुरुक् खारुक् मे़इप्‍से़आङ् मे़ने़स्‍से़॥

१३ खम्‍ब्‍याङ् दाउदे़न् वेॽ ले़प्‍माङ् पेआङ् माःङ्‌घाबा कोःक्‍माल्‍ले़ कुजङ्‌ङो ये़म्‍सिङ्॥ खुन्‍छिॽलुम्‍मोबा फे़रे़ःन् माङ्‌भा माःङ्‌घा ने़स्‍से़॥

१४ दाउदरे़ थक्‍सुबाहाॽ नु नेररे़ कुस्‍सा अबनेरे़न् यम्‍बा इक्‍लाओ अक्‍खे मे़त्‍तुसि, “अबनेरे, के़घे़प्‍सुबि?” अबनेररे़ मे़त्‍तु, “हाङ्‌ङिन् के़भे़ःक्‍पा खे़ने़ॽ हाःत्‍ने़बे?”

१५ दाउदरे़ अबनेरे़न् मे़त्‍तु, “खे़ने़ॽग ये़म्‍बित्‍छा मनाने़ मे़ःम्‍बि? इस्राइलओ खे़ने़ॽ हे़क्‍तङ्‌बा कुभा वेॽआङ् मे़वाॽबि? खे़ने़ॽ थेआङ् के़हाङ्‌ङिन् नुरिक् कम्‍ब्राङ् के़म्‍मे़त्‍तुम्‍बाबे? खे़ने़ॽ के़न्‍दाङ्‌बा हाङ्‌ङिन् से़त्‍छे़ लत्‍छा मना त्‍ये़आङ् वये़॥

१६ खे़ने़ॽ कन् नुबा के़न्‍जोगुन्॥ यहवे दाङ्‌बे़न् कुहिङ्‌वे़त् वाॽबा कुइसिःक् पाःत्‍तुङ्‌ॽ, खे़ने़ॽग से़प्‍माए के़बोङ्‌बा के़जोःक्‍लो, थेआङ्‌भे़ल्‍ले़ यहवे दाङ्‌बे़ल्‍ले़ सेगुबा कुमना, खे़निॽ दाङ्‌बान् कम्‍ब्राङ् के़म्‍मे़त्‍तुम्‍मिन्॥ ओमे़त्‍ते़म्‍मे़ॽ! खुने़ॽ कुदाक्‍खोःङ्‌ङो के़ने़बा कुलाःक्‍किन् नु कुज्‍वाःत् याङ्‌मा फङ्‌नाःन् आत्‍तान् वाॽ?”

१७ सावलरे़ दाउदरे़ कुइक्‍लान् कुसिङ् निःत्‍तुआङ् पाःत्‍तु, “खे़ने़ॽएबि? आस्‍सा दाउदे?” दाउदे़ल्‍ले़ मे़त्‍तु, “आङ्‌गाॽएरो, आदाङ्‌बा हाङ्‌ङे॥”

१८ हे़क्‍क्‍याङ् मे़त्‍तु, “आन्‍दाङ्‌बे, थेआङ् कम्‍भ्‍यारिक् साॽरिक् के़से़वारोबान् के़नाःत्‍तुबाबे? आङ्‌गाॽ थे चोगुङ्‌ङाङ् वाॽबे? आङ्‌गाॽ आहुक्‍लाम् थे़मा ताप्‍फे़ःम्‍बा याःम्‍बक् पोःक्‍खे़आङ् वाॽबे?

१९ आदाङ्‌बा हाङ्‌ङे, आङ्‌गाॽ थे पाःत्‍तुङ् नुरिक् खे़प्‍से़ॽओ॥ यहवे दाङ्‌बे़ल्‍ले़ए खे़ने़ॽ आङ्‌गाॽ आदक्‍ले़ङ्‌वाओ के़भोःक्‍खे़बाने़फग्र कन् सिदुङ्‌जभान् खुने़ॽ ताःक्‍तुर॥ कर मनाहाॽरे़ मे़जोगुबाने़भग्र यहवे दाङ्‌बाल्‍ले़ कुदगि खे़ङ्‌हाॽ सम्‍धाङ् माङ्‌दे साक्‍मुरा थाररो॥ थेआङ्‌भे़ल्‍ले़ खे़ङ्‌हाॽरे़ वेॽ माङ्‌हाॽ से़वा मे़त्‍तुसिर फाॽआङ् खे़ङ्‌हाॽरे़ यहवे दाङ्‌बाल्‍ले़ कुलक्‍लाम् आङ्‌गाॽ मे़लःत्‍ताङ्‌ङाङ् वाॽआरो॥

२० खे़ल्‍ले़ चोगुल्‍ले़ आदाङ्‌बा हाङ्‌ङे, यहवे दाङ्‌बालाम् माःङ्‌घा पोङ्‌ङाआङ् वेॽ मनाहाॽरे़ खुन्‍छिॽ लाजेॽओ सिमा मे़भाःक्‍ताङ्‌ङिन्‍ने़ॽ॥ कोःक्‍माओबा सिङ्‌लाहाॽओ खे़रे़कवा पुःन् नाःप्‍मनाबा कुइसिःक् आङ्‌गाॽ सिप्‍तक्‍पा हे़क्‍तङ्‌बा मनान् फुःत्‍छे़ थेआङ् इस्राइलबा हाङ्‌ङिन् के़लःन्‍दे़आङ् के़वाॽबाबे?”

२१ खे़ब्‍याङ् सावलरे़ मे़त्‍तु, “आङ्‌गाॽ लायो चोगुङ्॥ दाउद आस्‍साए नुःक्‍खे़आङ् त्‍ये़ॽ॥ आइन्‍बा ये़न्‍नो खे़ने़ॽ आङ्‌गाॽ साःङ्‌गुगे़न् आसक्‍मान् साॽरिक् इमे़ल्‍लुङ्‌बा निङ्‌वाॽ के़इःत्‍तु, आल्‍ल आङ्‌गाॽ आप्‍फाल्‍ले़आङ् खे़ने़ॽ से़प्‍मा निङ्‌वाॽ मे़जोःक्‍कान्॥ आङ्‌गाॽग से़क्‍खासाङ् अदङ् पोःक्‍खाङ्, आङ्‌गाॽ चाॽरिक् यम्‍बा याःम्‍बक् फेःन्‍दुङ्॥”

२२ दाउदरे़ मे़त्‍तु, “हाङ्‌ङिल्‍ले़ कुलाःक्‍किन् कप्‍मो ने़ःॽ॥ आदाङ्‌बारे़ लत्‍छा के़मनाधिक् कुलासे़ पाङ्‌घे़ॽ॥

२३ यहवे दाङ्‌बे़ल्‍ले़ के़रे़क् मनाहाॽरे़ खुन्‍छिॽ साम्‌यो नु नसाःन्‍साबा याःम्‍बक्‍किल्‍ले़ कुलागि थुम्‍घो पिरुसिॽ॥ यहवे दाङ्‌बे़ल्‍ले़ आइन् आङ्‌गाॽ आहुक्‍को आन्‍दाङ्‌बे़न् हुक्‍सुप्‍ताङ्‌ङाङ् वये़, कर आङ्‌गाॽ यहवे दाङ्‌बे़ल्‍ले़ सेगुबा कुमनाःल्‍ले़ कुसम्‍धाङ् आङ्‌गाॽ आहुक् फोःङ्‌मा मे़दे़न्‍दाङ्‌ङिन्॥

२४ ओमे़त्‍ते़ॽ! आइन् के़सक्‍मान् इमे़ल्‍लुङ्‌बा निङ्‌वाॽ इःत्‍तुङ्, हे़क्‍केलॽरिक्‍के यहवे दाङ्‌बे़ल्‍ले़ कुदगि आङ्‌गाॽ आसक्‍मान् इमे़ल्‍लुङ्‌बा पोङ्‌ल, हे़क्‍क्‍याङ् खुने़ॽए के़रे़क् परिक्‍पा तुक्‍खे लाक्‍खेहाॽओ से़ःप्‍पाररो॥”

२५ हे़क्‍क्‍याङ् सावलरे़ दाउदे़न् मे़त्‍तु, “आस्‍सा दाउदे, खे़ने़ॽए मुॽइसाबा के़बोङ्‌लरो॥ खे़ने़ॽ यम्‍ब्‌यम्‍बा याःम्‍बक् के़जोगुॽ, खे़म्‍ब्‍याङ् खे़ने़ॽ थङ् के़नाःम्‍बा के़बोङ्॥” हे़क्‍क्‍याङ् दाउद आबाङे कुलाम् नाःत्‍तुआङ् थासिङ्, खे़ब्‍याङ् सावले़न् कुहाङ्‌हिम्‍मो नुःक्‍खे़॥

पलिस्‍तिहाॽरे़ खुन्‍छिॽलुम्‍मो दाउदे़न् वये़बा

२७

दाउदरे़ कुनिङ्‌वाॽओ अक्‍खेलॽरिक् निङ्‌वाॽ इःत्‍तु, “आल्‍ल थिक्‌याःङ्‌ग सावलरे़ कुहुक्‍लाम्‍बा सिमाए पोङ्॥ पलिस्‍तिहाॽरे़ खुन्‍छिॽ लाजेॽओ खे़त्‍छिङ्‌मा पेःक्‍माए आङ्‌गाॽ आलागि नुबा पोङ्॥ खे़ब्‍याङ् इस्राइल लाजेॽ के़रे़क् सावलरे़ आङ्‌गाॽ कोःप्‍मा ले़त्‍ता, हे़क्‍क्‍याङ् आङ्‌गाॽ खुने़ॽ कुहुक्‍को थामालाम् हिङ्‌ङारो॥”

२ खे़ल्‍ले़ चोगुल्‍ले़ दाउदे़न् नु खुने़ॽ किप् तुक्‍सि कुमनाहाॽ इःन्‍दोन् मे़गाःक्‍तुआङ् गात लाजेॽबा माओकरे़ कुस्‍सा हाङ् आकिसरे़ॽओ मे़बे॥

३ हे़क्‍क्‍याङ् दाउद नु खुने़ॽ कुमनाहाॽ खुन्‍छिॽ हिम्‍सयङ्‌हाॽनु सोरिक् दाउदरे़ कुमेत् यिजरेलि अहिनोम नु नाबालरे़ कुमेमेदुमा कुमेत् अबिगेले़न् तेॽरुसिआङ् आकिसे़न्‍नु गातओ युङ्‌मा मे़हेःक्‍ते़॥

४ दाउदे़न् गातओ खे़त्‍छिङ् पेआङ् वाॽ के़लॽबा सावले़न् मे़मे़त्‍तु, हे़क्‍केःल्‍ले़ खुने़ॽ दाउदे़न् कोःप्‍मा ले़रु॥

५ दाउदरे़ आकिसे़न् मे़त्‍तु, “खे़ने़ॽ लुङ्‌माॽ के़दुक्‍काॽने़फग्र खे़ने़ॽ के़लाजेॽबा लत्‍छा चुक्‍सा ये़क्‌यक्‍को युङ्‌मादे़न् पिराङ्‌ङे़ॽ॥ आङ्‌गाॽ थेआङ् हाङ्‌ङिन्‍नु कन् हाङ् युङ्‌बा ये़क्‌यक्‍को युङ्‌ङाबाबे?”

६ खे़ल्‍ले़ चोगुल्‍ले़ आकिसरे़ खे़न् ये़न्‍नो खुने़ॽ सिक्‍लग ये़क्‌यक्‍किन् पिरु, खे़न् आल्‍लसाङ् यहुदाबा हाङ्‌हाॽरे़न् पोःक्‍खे़आङ् ने़रो॥

७ दाउदे़न् पलिस्‍तिहाॽरे़ खुन्‍छिॽ लाजेॽओ तङ्‌बेधिक्‍काङ् लिसि लाधारिक् युङे़॥

८ दाउदे़न् नु कुमनाहाॽरे़ गस्‍सुरिहाॽ, गिज्रिहाॽ हे़क्‍क्‍याङ् अमाले़किहाॽ मे़भत्‍तुसिआङ् खुनिॽ चिगक्‌वाहाॽ मे़नाप्‍तुसि॥ खे़ङ्‌हाॽ उन्‍छोःन्‍नाङ्‌धोए सुर नु मिस्रलाजेॽ थारिक्‍के मे़युङ्‌सिङ्‌ङाङ् मे़युङे़॥

९ अक्‍खेलॽरिक् दाउदे़ल्‍ले़ लाजेॽहाॽओ थङ् चोःक्‍से़ पेःल्‍ले़ ये़म्‍बिछाॽ इग्र मे़न्‍छुमाॽ आत्‍तिन्‍नाङ् कुहिङ्‌वे़त् मे़ले़रुसिन्॥ खुने़ॽ मे़ल्‍लुक् मे़ःन्‍दाक् नु पित्, अदङ् नु उमेहाॽ हे़क्‍क्‍याङ् तेःप्‍फुङ्‌हाॽ तेॽरुसिआङ् आकिसरे़ॽओ नुःक्‍खे़आङ् पे॥

१० आकिसरे़ खुने़ॽ सेःन्‍दोसु, “आइन् खे़ने़ॽ आत्‍तान् ले़प्‍माङ् चिगक्‌वा नाप्‍से़ के़बे?” दाउदरे़ मे़त्‍तु, “यहुदाबा ने़गेब लाजेॽओ” इ “यरहमेलिहाॽरे़ इग्र केनिहाॽरे़ खुन्‍छिॽ नेगेव लाजेॽओ॥”

११ दाउदरे़ आत्‍तिन्‍नाङ् ये़म्‍बित्‍छा इग्र मे़न्‍छुमान् गातओ कुहिङ्‌वे़त् मे़दारुन्, थेआङ्‌भे़ल्‍ले़ खुने़ॽ अक्‍तङ्‌बा इःत्‍तु खे़ङ्‌हाॽरे़, दाउदरे़ अक्‍तङ्‌बा याःम्‍बक् चोगुआङ् वाॽ के़लॽबा इङ्‌घङ् गातओ ताःप्‍मा मे़सुक्‍तुॽ॥ दाउदे़न् पलिस्‍तिहाॽरे़ खुन्‍छिॽ लाजेॽओ युङे़र थारिक् अक्‍तङ्‌बाए याःम्‍बक् चोगुर वये़॥

१२ “इस्राइलि कुसुवाङ्‌हाॽओ ताप्‍फे़ःम्‍बा मिङ् थगुबाल्‍ले़ चोगुल्‍ले़ दाउदे़न् कुहिङ्‌हिङ् थारिक् आङ्‌गाॽ आसे़वारोबा पोङ्‌ङाङ् युङ्” के़लॽबा इःत्‍तुआङ् आकिसरे़ दाउदे़न् नसान् चोगुरो॥

२८

खे़न् ये़म्‍मो पलिस्‍तिहाॽरे़ इस्राइलिहाॽनु थङ् चोःक्‍से़ खुन्‍छिॽ थक्‍सुबाहाॽ मे़भुक्‍खुसि॥ आकिसरे़ दाउदे़न् मे़त्‍तु, “खे़ने़ॽ नु के़मनाहाॽ आङ्‌गाॽनु थङ्‌ङो पेःक्‍माबोङ् के़लॽबान् के़निसुबिला॥”

२ दाउदरे़ आकिसे़न् मे़त्‍तु, “साॽरिक् नुबारो, के़से़वारोबाल्‍ले़ आक्‍खे चोगु खे़ङ्‌ग के़निसुएरो॥” हे़क्‍केःल्‍ले़ आकिसरे़ दाउदे़न् मे़त्‍तु, “आङ्‌गाॽ के़हिङ्‌हिङ् थारिक्‍के आङ्‌गाॽ आगम्‍ब्राङ् चोःक्‍ने़रो॥”

सावलरे़ कित्‍चाक् के़जोःक्‍मा मे़न्‍छुमान् सुजा नाःक्‍तु

३ आल्‍ल सामुए़ले़न् स्‍ये़आङ् होःप्‍ते़, हे़क्‍क्‍याङ् के़रे़क् इस्राइलिहाॽरे़ खुने़ॽ कुलागि मेरिङ् मे़धक्‍ते़आङ् खे़न् खुने़ॽ आबाङे कुये़क्‌यक रामाओ मे़लुप्‍तु॥ सावलरे़ साम्‍माङ्‌च्‍याङ् मुरा के़मे़प्‍पा नु कित्‍चाक् के़जोःक्‍पाहाॽ के़रे़क् लाजेॽलाम्‍बा लःत्‍तुदेसुसिआङ् वये़॥

४ पलिस्‍तिहाॽ मे़भुङ्‌सिङ्‌ङाङ् सुनेम्‍मो मे़द्‌ये़, हे़क्‍क्‍याङ् खे़प्‍मो तुरायक् मे़लेःत्‍तु॥ सावलरे़आङ् के़रे़क् इस्राइलिहाॽ फुक्‍खुसिआङ् गिल्‍बो मे़प्‍मनादे़न्‍नो तुरायक् मे़लेःत्‍तु॥

५ सावलरे़ पलिस्‍ति थक्‍सुबाहाॽ निसुसिआङ् साॽरिक् किसे़, हे़क्‍क्‍याङ् खुने़ॽ कुलुङ्‌मान् यक्‍खे़॥

६ हे़क्‍केःल्‍ले़ सावलरे़ यहवे दाङ्‌बान् सेःन्‍दोसु, कर यहवे दाङ्‌बाल्‍ले़ से़प्‍माङ्‌लाम्‍माङ् नोगप् मे़बिरुन्, उरिम लाम्‍माङ् नोगप् मे़बिरुन्, माङ्‌निङ्‌वाॽपान् के़बाःप्‍पालाम्‍माङ् नोगप् मे़बिरुन्॥

७ हे़क्‍केःल्‍ले़ सावलरे़ कुसे़वारोबाहाॽ मे़त्‍तुसि, “साम्‍माङ्‌च्‍याङ् के़याङ्‌मा लत्‍छा मे़न्‍छुमाधिक् आङ्‌गाॽ आलागि कोःत्‍ताम्‍मे़ॽ, खे़ब्‍याङ् आङ्‌गाॽ पेःक्‍काॽआङ् खुने़ॽ सेःन्‍दोसुङ्॥” हे़क्‍क्‍याङ् कुसे़वारोबाहाॽरे़ मे़मे़त्‍तु, “ए़न्‍दोरओ लत्‍छा मे़न्‍छुमाॽ वाॽ॥”

८ खे़ल्‍ले़ चोगुल्‍ले़ सावले़न् वेॽ तेत् चाक्‍सिङ् हे़क्‍क्‍याङ् कुसिङ् निःप्‍मे़न्‍दे़प्‍मनाबा ले़ङ्‌सिङ्‌ङाङ् ने़प्‍फु कुमनाहाॽनु से़न्‍दिक् खे़न् मे़न्‍छुमाओ पे॥ हे़क्‍क्‍याङ् खे़न् मे़त्‍तु, “आत्‍तिन् मिङ् लोःक्‍तुङ्, साम्‍माङ् च्‍याङ्‌हाॽ सेःन्‍दोसे़से़ॽआङ् हाबा खे़न् मनाःल्‍ले़ कुसाम्‍मिन् आङ्‌गाॽ आलागि उःत्‍ताङ् पिराङ्‌ङे़ॽ॥”

९ कर खे़न् मे़न्‍छुमाःल्‍ले़ मे़त्‍तु, “सावलरे़ थे चोगुआङ् वाॽ खे़ङ्‌ग खे़ने़ॽ के़निसुएरो॥ साम्‍माङ्‌च्‍याङ् के़याङ्‌बा नु कित्‍चाक् के़जोःक्‍पाहाॽ खुने़ॽ लाजेॽलाम्‍बा लःत्‍तुदेसुसिआङ् वाॽ॥ हाबा कन् याःम्‍बक्‍किन् चोगुङ्‌ने़फग्र आङ्‌गाॽ सिआ, हे़क्‍केःल्‍ले़ थेआङ् खे़न् याःम्‍बक्‍किन् चोःक्‍मा के़बाङ्‌ङाबाबे?”

१० सावलरे़ माङ्‌हे़क्‍सिङ्‌ङाङ् खे़न्‍निन् मे़त्‍तु, “यहवे दाङ्‌बे़न् कुहिङ्‌वे़त् वाॽबा कुइसिःक् आङ्‌गाॽ मे़त्‍ने़, कन् याःम्‍बक्‍किन् के़जोगुल्‍ले़ खे़ने़ॽ के़सम्‍दाङ् अक्‍तङ्‌बा मे़क्‍मासिमा याःम्‍बक् मे़दाने़न्‍लो॥”

११ हे़क्‍केःल्‍ले़ खे़न् मे़न्‍छुमाःल्‍ले़ मे़त्‍तु, “खे़ने़ॽ के़लागि हात् उःत्‍तुङ्‌बाबे?” सावलरे़ मे़त्‍तु, “सामुए़ले़न् उःत्‍ते़ॽ॥”

१२ खे़न् मे़न्‍छुमाॽइल्‍ले़ सामुए़ले़न् लःन्‍दे़ त्‍ये़बा निसुल्‍ले़ साॽरिक् यङ्‌मा स्‍ये़, हे़क्‍क्‍याङ् अःक्‍ते़र सावले़न् मे़त्‍तु, “खे़ने़ॽ थेआङ् इङ्‌ले़क् के़मे़त्‍ताङ्‌बाबे? खे़ने़ॽग सावले़न्‍ने़निरे़छ॥”

१३ हाङ्‌ङिल्‍ले़ खे़न् मे़त्‍तु, “मे़गिसे़न्‍ने़ॽ॥ खे़ने़ॽ थेःन् के़निसुर के़बत्?” खे़न् मे़न्‍छुमाॽइल्‍ले़ मे़त्‍तु, “खाम्‍बाङ् सिगाङ्‌लाम् के़लःम्‍बार के़बप्‍पा लत्‍छा साम्‍धिक् निसुङ्‌ल पत्‍ता॥”

१४ खुने़ॽ खे़न् मे़न्‍छुमाॽइन् मे़त्‍तु, “खे़न् आक्‍तङ्‌बा चोक्?” खे़ल्‍ले़ मे़त्‍तु, “खाम्‍देःत् के़हे़म्‍बा लत्‍छा काप्‍पोबा मनाधिक् थो लःन्‍धाङ्‌ल पत्॥” हे़क्‍केःल्‍ले़ खे़न् सामुए़ले़न्‍ने फाॽआङ् सावलरे़ निङ्‌वाॽ खोसु॥ हे़क्‍क्‍याङ् खुने़ॽ साम्‍बोन् फन्‍छिङ्‌ङाङ् से़वा मे़त्‍तु॥

१५ हे़क्‍क्‍याङ् सामुए़लरे़ सावले़न् मे़त्‍तु, “आङ्‌गाॽ थो के़लःत्‍ताङ्‌ङाङ् थेआङ् तुक्‍खे के़जाःत्‍ताबाबे?” सावलरे़ मे़त्‍तु, “आङ्‌गाॽ साॽरिक् के़साक्‍पो थ्‍याङ्‌ङाङ् वाॽआ॥ पलिस्‍तिहाॽरे़ थङ्‌ङो आङ्‌गाॽ मे़एःप्‍ताङ्‌ङाङ् वाॽ, हे़क्‍क्‍याङ् निङ्‌वाॽफुमाङ्‌ङिल्‍ले़ आङ्‌गाॽ ले़राङ्‌ङाङ् वाॽ॥ खुने़ॽ माङ्‌निङ्‌वाॽपान् के़बाःप्‍पालाम् हे़क्‍क्‍याङ् से़प्‍माङ्‌लाम्‍माङ् नोगप् मे़बिराङ्‌ङिन्॥ आङ्‌गाॽ थे चोगुङ्‌बाबे फाॽआङ् सेःन्‍दोसे़ खे़ने़ॽ उःत्‍ने़बा॥”

१६ सामुएलरे़ मे़त्‍तु, “यहवे दाङ्‌बे़ल्‍ले़ खे़ने़ॽ के़ले़रे़आङ् वाॽ हे़क्‍क्‍याङ् खुने़ॽ के़दक्‍ले़ङ्‌वाओ पोःक्‍खे़आङ् वाॽने़फग्र थेआङ् आङ्‌गाॽ सेःन्‍गे़दोआबाबे?

१७ यहवे दाङ्‌बे़ल्‍ले़ आङ्‌गाॽ लाम्‍बा तगिसा के़मे़त्‍ते़आङ् वाॽ॥ खुने़ॽ के़हुक्‍लाम्‍बा के़हाङ्‌जुम्‍मिन् के़नाप्‍ते़आङ् दाउदे़न् पिरुआङ् वाॽ॥

१८ खे़ने़ॽ यहवे दाङ्‌बे़ल्‍ले़ कुबाःन्‍निन् के़ङ्‌घे़प्‍सुन्, हे़क्‍क्‍याङ् खे़ने़ॽ अमालेकिहाॽ के़रे़क् के़न्‍छे़रुसिन्॥ खे़ल्‍ले़ चोगुल्‍ले़ खुने़ॽ के़सम्‍दाङ् अक्‍तङ्‌बा याःम्‍बक् चोगुबारो॥

१९ खे़ने़ॽ नु इस्राइलबा के़मनाहाॽ यहवे दाङ्‌बे़ल्‍ले़ पलिस्‍तिहाॽरे़ खुन्‍छिॽ हुक्‍को थासुसि॥ ताःन्‍दि खे़ने़ॽ नु खे़ने़ॽ के़स्‍साहाॽ आङ्‌गाॽनु मे़वाॽ॥ ओरो, से़क्‍खाए यहवे दाङ्‌बे़ल्‍ले़ इस्राइलि थक्‍सुबाहाॽ पलिस्‍तिहाॽरे़ खुन्‍छिॽ हुक्‍को थासुसिॽ॥”

२० सामुएलरे़ कुबाःन्‍हाॽरे़ चोगुल्‍ले़ किसे़आङ् सावले़न् खाम्‍बाङ्‌मो चोःन्‍दे़आङ् सल्‍लिक् सन्‍छिङ्॥ से़न्‍दिक् नाम्‍दाःत्‍तात् नु ले़न्‍दिक् नाम्‍धाधा थेआङ् मे़जने़म्‍बाल्‍ले़ चोगुल्‍ले़ खुने़ॽ कुसक्‍मा थेआङ् मे़न्‌याक्‍मनाबा पोःक्‍खे़॥

२१ खे़ब्‍याङ् मे़न्‍छुमाॽइन् सावलरे़ॽओ पे, हे़क्‍क्‍याङ् खुने़ॽ साॽरिक् किसे़बा निसुआङ् मे़त्‍तु, “खे़ने़ॽ के़मे़त्‍ताङ्‌बा पाःन्‍निन् आङ्‌गाॽ खे़प्‍सुङ्, हे़क्‍क्‍याङ् आङ्‌गाॽ आहिङ्‌मन्‍निन् खे़ने़ॽ के़लागि के़साक्‍पाओ थासुङ्॥

२२ आल्‍ल आबाःन्‍निन् खे़प्‍से़ॽओ॥ आङ्‌गाॽ के़लागि कुभा चा तारुङ्‌ॽ, च्‍ये़ॽआङ् लाङ्‌घेःक्‍मारे़ लागि के़धुम्‍बा पोःक्‍खे़ॽओ॥”

२३ कर सावले़न् चामा मे़दे़न्‍दे़न्॥ खे़न् मे़न्‍छुमाॽइल्‍ले़ पाःत्‍तुबा पाःन्‍नो कुसे़वारोबाहाॽरे़ मे़भाॽरुल्‍ले़ खुने़ॽ ते़न्‍दे़, हे़क्‍क्‍याङ् खाम्‍बाङ्‌ङोलाम् पोगे़आङ् ने़त्‍नादे़न्‍नो युङ्‌सिङ्॥

२४ खे़न् मे़न्‍छुमाॽइल्‍ले़ कुहिम्‍मो मे़हिङ्‌घुबा पित्‍सात् थिक् वये़॥ खे़न् से़रुआङ् थोःक्‍तु॥ खे़ल्‍ले़ कुभा फेॽरुम् तारुआङ् सॽरु, हे़क्‍क्‍याङ् के़भक्‍पा सिदाॽ मे़न्‌याक्‍केबा खरे़ःङ् ले़ःक्‍सु॥

२५ खे़न् खरे़ःङ्‌ङिन् सावल नु खुने़ॽ कुमनाहाॽरे़ खुन्‍छिॽ तगि युक्‍खु पिरुसि॥ खे़ङ्‌हाॽरे़ खे़न् चामा थुङ्‌माहाॽ मे़ज मे़धुङुआङ् आम्‍भा खे़न् से़न्‍दिक् खे़ङ्‌हाॽ मे़धासिङ्‌लो॥

आकिसरे़ दाउदे़न् सिक्‍लग पाङ्‌घुबा

२९

आल्‍ल पलिस्‍तिहाॽरे़ खुन्‍छिॽ के़रे़क् थक्‍सुबाहाॽ थङ् चोःक्‍से़ अपेकओ मे़सुप्‍सुसि, हे़क्‍क्‍याङ् इस्राइलिहाॽरे़ यिजरेलबा वबुन्‍दाक् कुबेसाङ् तुरायक् मे़लेःत्‍तु॥

२ पलिस्‍ति युक्‍साबाहाॽरे़ किप्‍थिक् किप्‍थिक् नु हे़न्‍छिङ् हे़न्‍छिङ्‌ङो खुन्‍छिॽ थक्‍सुबाहाॽ तगि मे़भोसुसिर मे़बत्‍छे़, हे़क्‍क्‍याङ् दाउदे़न् नु खुने़ॽ कुमनाहाॽ आकिसे़न्‍नु एगाङ्‌स्‍मा तिःक्‍लाओ मे़वये़॥

३ पलिस्‍तिहाॽरे़ खुन्‍छिॽ थक्‍मोबाहाॽरे़ सेःन्‍मे़दोसुसि, “कन् हिब्रुहाॽ कप्‍मो थेःन् चोःक्‍नु मे़वाॽबे?” आकिसे़ल्‍ले़ मे़त्‍तुसि, “कन् इस्राइलबा हाङ् सावलरे़ कुसे़वारोबा दाउदे़न्‍लो, कन् आङ्‌गाॽनु वाॽबा तङ्‌बेधिक्‍नुःल्‍ले़ यरिक् पोःक्‍खे़आङ् वाॽ॥ आङ्‌गाॽनु वये़आङ्‌धो आङ्‌गाॽ कन् मनाओ ताप्‍फे़ःम्‍बा आप्‍तिक् थेआङ् मे़ङ्‌घोए वाॽआरो॥”

४ कर पलिस्‍तिहाॽरे़ खुन्‍छिॽ थक्‍मोबाहाॽरे़ साॽरिक् सिक्‍पोगे़, हे़क्‍क्‍याङ् आकिसे़न् मे़मे़त्‍तु, “खे़न् मनान् खे़ने़ॽ के़बिरुबा ते़न्‍नो पाङ्‌घे़देसे़ॽ॥ खे़न् आनिॽनु थङ् चोःक्‍से़ मे़बेःक्‍ने़ल्‍ल, मे़ःन्‍ने़ फग्र खे़ल्‍ले़ थङ्‌ङो आनिॽ इङ्‌आले़क्॥ आनिॽ मनाहाॽ से़रुसिआङ् खे़ङ्‌हाॽरे़ खुन्‍छिॽ थे़गेक्‍पाहाॽ कुन्‍दाङ्‌बे़न् पिरुॽ हे़क्‍क्‍याङ् खुने़ॽनु तङ्‌मा कन् मनाःल्‍ले़ कुलागि कन्‍नुःल्‍ले़ नुबा सुये़म् वेॽ थे पोङ्‌मा सुक्‍पे?

५ कङ्‌ग हाबा खे़न् दाउदे़न् मे़ःम्‍बि? खुने़ॽ कुयाःम्‍बेओ मे़न्‍छुमाहाॽरे़ अक्‍खेलॽरिक् साम्‍मे़लोरे़र मे़लाःक्‍खे़आङ् मे़वये़, ‘सावलरे़ हे़न्‍छिङ् हे़न्‍छिङ् से़रुसि, हे़क्‍क्‍याङ् दाउदरे़ग लाङे़न् लाङे़न् से़रुसि॥’”

६ हे़क्‍क्‍याङ् आकिसरे़ दाउदे़न् उःत्‍तुआङ् मे़त्‍तु, “यहवे दाङ्‌बे़न् कुहिङ्‌वे़त् वाॽबा कुइसिःक् पाःत्‍तुङ्‌ॽ, खे़ने़ॽ साॽरिक् के़नुॽबा के़जोःक्, हे़क्‍क्‍याङ् आङ्‌गाॽनु के़वाॽआङ् कन् थङ्‌ङो के़धक्‍पा पाःन्‍नो आङ्‌गाॽ ते़न्‍ना॥ खे़ने़ॽ आङ्‌गाॽओ के़द्‌येआङ्‌धो खे़ने़ॽओ ताप्‍फे़ःम्‍बा थेआङ् मे़ङ्‌घोए वाॽआ, कर खे़ने़ॽ थङ् थक्‍से़ पेःक्‍मा पाःन्‍नो वेॽ युक्‍साबाहाॽ खे़ने़ॽनु मे़न्‍दे़न्‍ने़न्॥

७ खे़ल्‍ले़ चोगुल्‍ले़ नुरिक्‍काङ् हिम्‍मो पेगे़ॽओ, हे़क्‍क्‍याङ् पलिस्‍तिहाॽ युक्‍साबाहाॽरे़ खुनिॽ सिराॽमे़न्‍धाङ्‌मनाबा पान् थेआङ् मे़जोगे़न्‍ने़ॽ॥”

८ दाउदे़ल्‍ले़ आकिसे़न् मे़त्‍तु, “आङ्‌गाॽ थे चोगुङ्‌ङाङ् वाॽआबे? आङ्‌गाॽ के़से़वा चोःक्‍से़ लासाङ्‌ङाङ्‌धो आल्‍ल थारिक् आङ्‌गाॽ के़से़वारोबाल्‍लो थे़मा ताप्‍फे़ःम्‍बा पान् के़घोसुआङ् वाॽ, हे़क्‍क्‍याङ् आङ्‌गाॽ आन्‍दाङ्‌बा हाङ्‌ङिल्‍ले़ के़निङ्‌मिहाॽरे़ खुनिॽ तक्‍ले़ङ्‌वाओ थेआङ् थङ् चोःक्‍मा मे़घोआम्‍बाबे?”

९ हे़क्‍केःल्‍ले़ आकिसरे़ दाउदे़न् मे़त्‍तु, “आङ्‌गाॽ आनिमाओ खे़ने़ॽ निङ्‌वाॽफुमाङ्‌ङिल्‍ले़ कुमाङ्‌लाइङ्‌बा कुइसिःक् कुदोःप्‍मा के़जोःक्, कर पलिस्‍ति युक्‍साबाहाॽरे़ खे़ने़ॽ खुन्‍छिॽनु सोरिक् थङ् चोःक्‍से़ पेःक्‍मा के़न्‍छुक्‍ने़न् मे़बाःत्‍तुआङ् वाॽ॥

१० खे़ल्‍ले़ चोगुल्‍ले़ ताःन्‍दिक् तानाम् खाओःत्‍नु मेःन्‍ने पोगे़ॽ हे़क्‍क्‍याङ् खे़ने़ॽनु के़दाबा के़न्‍दाङ्‌बे़ल्‍ले़ कुमनाहाॽ तेॽरे़से़ॽआङ् पेगे़ॽओ॥”

११ हे़क्‍केःल्‍ले़ दाउदे़न् नु कुमनाहाॽ पलिस्‍तिहाॽरे़ खुन्‍छिॽ लाजेॽ नुःङ्‌मा पेःक्‍मा फाॽआङ् तानाम् मे़बोगे़॥ पलिस्‍तिहाॽग यिजरेल ले़प्‍माङ् मे़धासिङ्‌लो॥

अमाले़किहाॽनु ते़न्‍धङ् पोःक्‍खे़बा

३०

सुम्‌यान् एगाङ् दाउदे़न नु कुमनाहाॽ सिक्‍लग मे़गे़रे़॥ हाबा खे़न् ये़म्‍मो अमाले़किहाॽरे़ यहुदालाम् यो ले़प्‍साङ्‌बा ने़गेब नु सिक्‍लगबा मनाहाॽ मे़नाप्‍तुसिआङ् वये़॥ सिक्‍लगओ खे़ङ्‌हाॽ थङ् मे़जोगे़आङ् खे़प्‍मो मि मे़याक्‍तुआङ् वये़॥

२ खे़ङ्‌हाॽरे़ मे़न्‍छुमाहाॽ नु खे़प्‍मो के़वाॽबा चुक्‍सा-यम्‍बा के़रे़क् मे़त्‍छे़त्‍छिङ्‌ङे मे़देॽरुसिआङ् वये़॥ खे़ङ्‌हाॽरे़ कन्‍हाॽ तगि तगि लाम्‍मे़लोसु मे़देॽरुसिर मे़बत्‍छे़॥

३ खे़ब्‍याङ् दाउदे़न् नु कुमनाहाॽ सिक्‍लग मे़गे़रे़ल्‍ले़, खे़न् अमाले़किहाॽरे़ ये़क्‌यक्‍किन् मि मे़याक्‍तुआङ् खुन्‍छिॽ मेःत्‍हाॽ, ये़म्‍बित्‍छा, मे़न्‍छुमा साहाॽ के़रे़क् मे़देॽरुसिआङ् मे़बे के़लॽबा पाःन्‍निन् निङ्‌वाॽ मे़घोसु॥

४ खे़ल्‍ले़ चोगुल्‍ले़ दाउदे़न् हे़क्‍क्‍याङ् खुने़ॽनु के़वाॽबा मनाहाॽ हाःप्‍मा मे़हेःक्‍ते़, हे़क्‍क्‍याङ् हाःप्‍माए मे़न्‍छुक्‍के थारिक् मे़हाबे़॥

५ दाउदरे़ ने़प्‍माङ् कुमेत् यिजरेलबा अहिनोम नु कार्मेलबा नाबालरे़ कुमेमेदुमा अबिगेले़न्‍नाङ् मे़दे़म्‍सु मे़देॽरुसिआङ् मे़वये़॥

६ दाउदे़न् के़साक्‍पो थ्‍ये़, थेआङ्‌भे़ल्‍ले़ के़रे़क् मनाहाॽरे़ खुन्‍छिॽ साहाॽ मे़दे़म्‍सु मे़देॽरुसिबाल्‍ले़ चोगुल्‍ले़ खे़ङ्‌हाॽरे़ खुन्‍छिॽ निङ्‌वाॽ तुगे़आङ् दाउदे़न् लुङ्‌ङिल्‍ले़ ले़प्‍पासिगे़ मे़प्‍मा मे़हेःक्‍तु॥ हे़क्‍केःल्‍ले़ दाउदरे़ यहवे दाङ्‌बा कुनिङ्‌वाॽफुमाङ्‌लाम् मुक्‍साम् खोसु॥

७ खे़ब्‍याङ् दाउदरे़ अहिमे़ले़क्‍के़ल्‍ले़ कुस्‍सा निङ्‌वाॽफुसाम्‍बा अबियाथारे़न् मे़त्‍तु, “आङ्‌गाॽओ एपोदे़न् तारे़ॽ॥” हे़क्‍क्‍याङ् अबियाथारे़ल्‍ले़ खे़न् तारु॥

८ हे़क्‍क्‍याङ् दाउदरे़ यहवे दाङ्‌बे़न् सेःन्‍दोसु, “आङ्‌गाॽ कन् चिगक्‌वा कुजा के़नाप्‍पा मनालुप्‍हाॽ नाःत्‍तुङ्‌सिङ्‌बि? आङ्‌गाॽ खे़ङ्‌हाॽ सिॽमा सुक्‍तुङ्‌बि?” यहवे दाङ्‌बे़ल्‍ले़ मे़त्‍तु, “खे़ङ्‌हाॽ नाःत्‍ते़से़ॽ॥ खे़ङ्‌हाॽ के़सिॽरुसि हे़क्‍क्‍याङ् के़रे़क् के़से़ःप्‍तुसिॽ॥”

९ खे़ल्‍ले़ चोगुल्‍ले़ दाउद नु किप् तुक्‍सि कुमनाहाॽ मे़धासिङ्, हे़क्‍क्‍याङ् बसोरबा वहःङ् थारिक् मे़गे़रे़॥

१० वहःङ् नाःङ्‌माआङ् पेःक्‍मा मे़न्‍छुक्‍मनाबा साॽरिक् के़नाबा किप् ने़त्‍छि मनाहाॽ एगाङ् मे़युङे़ मे़लारे़॥ कर दाउदे़न् नु किप् लिसिरे़ खे़ङ्‌हाॽ मे़नाःत्‍तुसिर मे़बे॥

११ ते़म्‍बेॽओ खे़ङ्‌हाॽरे़ लत्‍छा मिस्रबा मनाधिक् मे़दुमु, हे़क्‍क्‍याङ् दाउदरे़ॽओ मे़दारु॥ खे़ङ्‌हाॽरे़ खे़न् चामा नु थुङ्‌मा मे़बिरु,

१२ कुभा खे़ङ्‌मनाबा पःत्‍छेसेॽ नु खे़ङ्‌मनाबा हुक्‍पक् ने़त्‍छि चे़ल्‍ले़क्‍सेॽ मे़बिरु॥ खे़न् चसुरुआङ् खे़ल्‍ले़ कुसक्‍मा लासे़, थेआङ्‌भे़ल्‍ले़ खे़ल्‍ले़ सुम्‌ये़न् नु सुम्‍से़न् थारिक् थेआङ् मे़न्‍जाए मे़न्‍धुङ्‌ङे वये़॥

१३ दाउदे़ल्‍ले़ खे़न् सेःन्‍दोसु, “खे़ने़ॽ हाःत्‍ले़ कुमनाने़बे? खे़ने़ॽ आत्‍तोलाम् के़द्‌ये़बा?” खे़ल्‍ले़ मे़त्‍तु, “आङ्‌गाॽ लत्‍छा मिस्रिआरो, लत्‍छा अमाले़किःल्‍ले़ कुसे़वारोबाआ॥ कर सुम्‌ये़न् तगि तुगाङ्‌बाल्‍ले़ चोगुल्‍ले़ आङ्‌गाॽ आन्‍दाङ्‌बाल्‍ले़ ले़राङ् थ्‍याङ्‌ङाङ् पे॥

१४ आनिगे यहुदालाम् यो ले़प्‍माङ्‌बा करेतिहाॽरे़ खुनिॽ लाजेॽ नेगेवओ, हे़क्‍क्‍याङ् कालेबरे़ कुदे़ःङ्‌गप् नेगेबओ नाप्‍मनासिआङ् वये़ हे़क्‍क्‍याङ् सिक्‍लगओ मि याक्‍मनाआङ् खाप्‍पुथ्‍यःङ् चोःक्‍मना॥”

१५ दाउदे़ल्‍ले़ मे़त्‍तु, “खे़ने़ॽ खे़न् के़नाप्‍पा मनालुप्‍हाॽओ पेःक्‍मा लाम् ओसेःन्‍धाक्‍मा के़सुक्‍काॽबि?” खे़ल्‍ले़ मे़त्‍तु, “यहवे दाङ्‌बे़ल्‍ले़ कुदगि माङ्‌हे़क्‍सिङ्‌ङे़ॽआङ् मे़त्‍ताङ्‌ङे़ॽ, ‘आङ्‌गाॽ खे़ने़ॽ मे़से़त्‍ने़न् इग्र के़न्‍दाङ्‌बाल्‍ले़ कुहुक्‍को हुक्‍मे़सुप्‍ने़न्’, हे़क्‍क्‍याङ् आङ्‌गाॽ लाम् ओःन्‍धाक्‍ने़आङ् खे़ङ्‌हाॽरो के़त्‍ने़॥”

१६ हे़क्‍क्‍याङ् खे़ल्‍ले़ लाम् ओःन्‍धाक्‍तुर यो तेॽरु॥ खे़प्‍मो अमाले़किहाॽ के़रे़क् पिसाङ् मे़से़रे़आङ् मे़जर, मे़धुङुर हे़क्‍क्‍याङ् पलिस्‍ति नु यहुदा लाजेॽहाॽलाम् मे़नाप्‍तुसिबा चिगक्‌वाहाॽ लुम्‍सिङ्‌बा ते़न्‍नो सोसोःत्‍लराःङ् चोःक्‍नु मे़यागे़॥

१७ हे़क्‍क्‍याङ् दाउदे़न् खे़ङ्‌हाॽनु युःन्‍छिक्‍काङ्‌धो कुदाःन्‍दिक्‍मा युःन्‍छिक् थारिक् थक्‍ते़॥ हे़क्‍क्‍याङ् किप् लिसि थाङ्‌बे़न्‍हाॽरक् उमेहाॽओ मे़लासे़आङ् मे़घे़त्‍छिङ्, वेॽ मना लत्‍छाआङ् कुहिङ्‌वे़त् मे़न्‌याःक्‍ते़न्॥

१८ अमालेकिहाॽरे़ मे़देॽरुसिबा के़रे़क् मनाहाॽ, हे़क्‍क्‍याङ् खुने़ॽ कुमेत् ने़प्‍माङ् दाउदरे़ नुःक्‍तु तारुसि॥

१९ चुक्‍पा यम्‍बा, ये़म्‍बित्‍छा मे़न्‍छुमाॽ साहाॽ, मे़नाप्‍तु मे़देॽरुसिबा हाःत्‍ताङ् हे़क्‍क्‍याङ् थेयाङ् मे़याःक्‍ते़न्॥ दाउदरे़ के़रे़क् नुःक्‍तु तारुसि॥

२० खुने़ॽ मे़ल्‍लुक् मे़ःन्‍दा, कुम्‍बाबा पित् पिप्‍मा के़रे़क् हुक्‍काप् मे़त्‍छिङ्, हे़क्‍क्‍याङ् कुमनाहाॽरे़ वेॽ लुप्‍हाॽरे़ खुन्‍छिॽ तगि तगि खे़ङ्‌हाॽ मे़नाःत्‍तु मे़देॽरुसिर मे़बाःत्‍तु, “कन्‍हाॽ दाउदरे़ नाप्‍तुसिबारो॥”

२१ खे़ब्‍याङ् दाउदे़न् बसोर वहःङ्‌ङो के़नाःम्‍सिङ्‌बाआङ् के़युङ्‌बा खे़न् किप् ने़त्‍छि मनाहाॽओ पे॥ हे़क्‍केःल्‍ले़ खे़ङ्‌हाॽ दाउदे़न् हे़क्‍क्‍याङ् खुने़ॽनु के़वाॽबा मनाहाॽ तुम्‍से़ मे़लःन्‍दे़॥ हे़क्‍क्‍याङ् दाउदे़न् मनाहाॽरे़ खुन्‍छिॽ पेसाङ् के़रे़ल्‍ले़ खे़ङ्‌हाॽ “से़वारो” मे़त्‍तुसि॥

२२ कर दाउदे़न्‍नु के़वाॽबा ताप्‍फे़ःम्‍बा नु कुॽइके़भे़म्‍बा मनाहाॽरे़ दाउदरे़ कुबाःन्‍निन् कुलुम्‍मो मे़घक्‍तुआङ् मे़बाःत्‍तु, “कन् मनाहाॽ आनिॽनु मे़म्‍बेने़न्॥ आनिॽ आनुःक्‍तुम् आदारुम्‍बा आनाप्‍तुम्‍सिम्‍बा चिगक्‌वालाम् खुन्‍छिॽ लागि थेआङ् लक् आन्‌याक्‍तुम्‍मिन्, खुन्‍छिॽ मेःत्‍हाॽ नु साहाॽरक् मे़देॽरुसिर॥”

२३ दाउदरे़ पाःत्‍तु, “निङ्‌वाॽफुमाङ्‌ङिल्‍ले़ आनिॽ आसे़ःप्‍ते़, कन् के़रे़क् आनिॽ आबिरे़, हे़क्‍क्‍याङ् निङ्‌मिहाॽ आनिॽ हुक्‍को थासुसि आबिरे़॥ आल्‍ल खुने़ॽ आबिरे़बा चिगक्‌वाहाॽ हे़क्‍के आन्‍जोगुम्‍मिन्॥

२४ खे़निॽ के़बाःत्‍तुम्‍बा हे़क्‍केग हात् ते़म्‍बाबे? चिगक्‌वा कोसे़ के़युङ्‌बाहाॽरे़ थङ्‌ङो के़बेःक्‍पाहाॽनु कुदङ्‌बा लक् मे़घोसुॽ॥ के़रे़क्‍ले़ कुदङ्‌बा लक् मे़घोसुॽ॥”

२५ खे़न् ये़म्‍माङ्‌धो दाउदरे़ पिरुसिबा थिम्‍हाॽ इस्राइलओ आल्‍लो थारिक्‍काङ् वाॽ॥

२६ दाउदे़न् सिक्‍लगओ त्‍ये़, हे़क्‍क्‍याङ् मे़नाप्‍तुसिबा कुभा चिगक्‌वाहाॽ खुने़ॽ कुन्‍जुम्‍हाॽ, यहुदाबा साम्‌योसिक्‍साम्‍बाहाॽ अक्‍खे मे़त्‍तुसिआङ् हाक्‍तुदेसुसि, “यहवे दाङ्‌बे़ल्‍ले़ कुनिङ्‌मिहाॽलाम्‍बा नाप्‍मनासिबा चिगक्‌वालाम्‍बा कन् खिनिॽ सुङ्‌लो॥”

२७ खुने़ॽ बेथेलओ, रामोत-नेगेवओ, यत्‍तिरओ,

२८ अरोएरओ, सिपमोतओ, एस्‍तमोओ,

२९ राकालओ, यरहमेलिहाॽ नु कनानिहाॽरे़ खुन्‍छिॽ ये़क्‌यक्‍हाॽओ,

३० होरमाओ, बोर आसानओ, अत्‍ताक्‍को,

३१ हे़ब्रोन्‍नो, हे़क्‍क्‍याङ् दाउदे़न् नु कुमनाहाॽ आत्‍ता आत्‍ता लाम्‍दिक् मे़जोगे़आङ् मे़वये़ खे़न् के़रे़क् ते़न्‍हाॽओबा मनाहाॽ खे़न् सुङ्‌हाॽ हाक्‍तुसिरो॥

सावल नु कुस्‍साहाॽ मे़स्‍ये़बा

(१ साप्‍मु १०:१-१२)

३१

आल्‍ल पलिस्‍तिहाॽ इस्राइलिहाॽरे़ खुन्‍छिॽ तक्‍ले़ङ्‌वाओ थङ् मे़जोगे़, हे़क्‍क्‍याङ् इस्राइलबा मनाहाॽ हारिमे़द्‌ये़आङ् मे़घे़त्‍छिङ्, हे़क्‍क्‍याङ् गिल्‍बो कोःक्‍माओ यरिक् मे़से़रुसि॥

२ हे़क्‍क्‍याङ् पलिस्‍तिहाॽरे़ साउले़न् नु कुस्‍साहाॽ पुबेलाप्‍सा मे़नाःत्‍तुसि, खे़ब्‍याङ् पलिस्‍तिहाॽरे़ सावलरे़ कुस्‍सा सुम्‍सि जोनाथाने़न्, अबिनादाबे़न् नु मल्‍किसुअःन् मे़से़रुसि॥

३ सावलरे़ कुदक्‍ले़ङ्‌वाओ के़रे़क् पिसाङ् यम्‍बा थङ् पोःक्‍खे़, हे़क्‍क्‍याङ् लि नु तोङ् के़गप्‍पाहाॽरे़ खुने़ॽ मे़याङ्‌घु, खे़म्‍ब्‍याङ् खेङ्‌हाॽरे़ सावले़न् साॽरिक् मे़घाःन्‍दु॥

४ हे़क्‍केःल्‍ले़ सावलरे़ कुभे़जुम् कुभे़या के़बङ्‌बा मनान् मे़त्‍तु, “के़दाभेःन् तरप् फिःक्‍खे़ॽआङ् आङ्‌गाॽ थुबाङ्‌ङे़ॽआङ् से़राङ्‌ङे़ॽ, मे़ःन्‍ने़ फग्र खे़न् थिम्‍मे़न्‍दङ् सुवाङ्‌हाॽ मे़दाआङ् आङ्‌गाॽ मे़धुप्‍पा, हे़क्‍क्‍याङ् खे़ङ्‌हाॽरे़ ताप्‍फे़ःल्‍लिक् मे़मे़त्‍ताआङ् मे़से़त्‍ताॽ॥” कर खुने़ॽ कुभे़जुम् कुभे़या के़बङ्‌बाल्‍ले़ मे़से़रुन्, थेआङ्‌भे़ल्‍ले़ खुने़ॽ किसे़॥ खे़ल्‍ले़ चोगुल्‍ले़ सावलरे़ आबाङे कुदाभेन् लःत्‍तु, खे़ब्‍याङ् खे़न् सम्‍धाङ् हार्भत् फन्‍छिङ्‌ङाङ् से़त्‍छिङ्॥

५ हे़क्‍क्‍याङ् खे़न् फे़जुम्‍भे़या के़बङ्‌बे़ल्‍ले़ साउले़न् स्‍ये़बा निसु, खे़म्‍ब्‍याङ् खुने़ॽआङ् आप्‍फेक् कुदाभेओ तिःङ्‌सिङ् से़त्‍छिङ्ङाङ् खुने़ॽनुए स्‍ये़॥

६ सावले़न् नु खुने़ॽ कुस्‍सा सुम्‍सि, हे़क्‍क्‍याङ् खुने़ॽ कुभे़जा कुभे़युम् के़गुबान् खे़ब्‍याङ् खुने़ॽ के़रे़क् कुमनाहाॽ आम्‍भा खे़न् ये़न्‍नो सोरिक् मे़स्‍ये़॥

७ हे़क्‍क्‍याङ् ने़ने़बादे़न्‍निल्‍ले़ नाधाःम्‍बि नु यर्दन यङ्‌घङ्‌ङिल्‍ले़ नाधाःम्‍बि के़वाॽबा इस्राइलिहाॽरे़ इस्राइलबा थक्‍सुबाहाॽ मे़घे़त्‍छिङ्‌बा हे़क्‍क्‍याङ् सावले़न् नु खुने़ॽ कुस्‍साहाॽआङ् मे़स्‍ये़रुसिबा मे़निसुसि, खे़ब्‍याङ् खे़ङ्‌हाॽरे़ आबाङे खुन्‍छिॽ ये़क्‌यक्‍हाॽ मे़ले़रुआङ् मे़घे़त्‍छिङ् मे़बे॥ खे़ब्‍याङ् पलिस्‍तिहाॽ खे़प्‍मो मे़बेआङ् खे़न् ये़क्‌यक्‍हाॽ हुक्‍काप् मे़मे़त्‍छिङ्॥

८ कुदाःन्‍दिक्‍मा, पलिस्‍तिहाॽ के़सिबाहाॽरे़ खुन्‍छिॽ चिगक्‌वा सामा तेॽसे़ मे़द्‌ये़ःल्‍ले़ खे़ङ्‌हाॽरे़ सावले़न् नु कुस्‍साहाॽ गिल्‍बो कोःक्‍माओ मे़स्‍येआङ् मे़ने़स्‍से़बा मे़निसुसि॥

९ हे़क्‍केःल्‍ले़ खे़ङ्‌हाॽरे़ सावलरे़ कुधेगेःक्‍पे़न् मे़घक्‍तु हे़क्‍क्‍याङ् कुभे़जुम् कुभे़याहाॽ मे़भे़न्‍दुआङ् मे़देॽरु॥ खे़ब्‍याङ् पलिस्‍तिहाॽरे़ खुन्‍छिॽ लाजेॽहाॽओ इङ्‌घङ् के़साबाहाॽ मे़बाङ्‌घुसि, खुन्‍छिॽ मनाहाॽ नु नावाइत्‍ला के़युङ्‌बा माङ्‌हिम्‍हाॽओ थारिक् कन् इङ्‌घङ्‌ङिन् मे़गे़त्‍तु॥

१० खे़ङ्‌हाॽरे़ सावलरे़ कुभे़जुम् कुभे़याहाॽ अस्‍तोरेत माङ्‌हिम्‍मो मे़ने़स्‍सु, हे़क्‍क्‍याङ् खे़ङ्‌हाॽरे़ बेथ-सान्‍बा लुङ्‌धाक्‍को कुधक्‍किन् मे़दिःक्‍सुआङ् ते़ल्‍ले़म् मे़भोःन्‍दु॥

११ पलिस्‍तिहाॽरे़ साउले़न् खुन्‍छिॽ पाःप्‍पाःत् मे़मे़त्‍तुबा पाःन्‍निन् गिलाद-याबेसओ के़युङ्‌बाहाॽरे़ मे़घे़प्‍सु॥

१२ के़रे़क् थङ् चोःक्‍मा के़धुम्‍बा मनाहाॽ से़न्‍दिक् नाम्‍दाःत्‍तात् मे़बेआङ् सावले़न् नु कुस्‍साहाॽरे़ खुन्‍छिॽ थक्‍किन् बेथ-सान्‍बा लुङ्‌धाक्‍लाम् मे़लःत्‍तुसिआङ् खे़ङ्‌हाॽ याबेस मे़युरुसि, खे़ब्‍याङ् खे़न् थक्‍हाॽ मे़ओॽरु मे़देसु॥

१३ हे़क्‍क्‍याङ् खे़ङ्‌हाॽरे़ खुन्‍छिॽ ये़त्‍हाॽ मे़देॽरुआङ् याबेसओ कुभे़क्‌वा स्‍योःङ्‌स्‍योःङ् के़बप्‍पा सिङ्‌बुङ्‌ङिल्‍ले़ कुसिगाङ् मे़लुप्‍तु, हे़क्‍क्‍याङ् खे़ङ्‌हाॽ नुसि ये़न् थारिक् मेरिङ्‌ङो ने़त् मे़युङे़॥

सामुए़लरे़ निसिगेक्‍पा कुसाप्‍पन्

साप्‍पन् निसुम्

थिक्‍सिगेक्‍पा सामुए़लरे़ कुसाप्‍पन्‍निन् चक्‍मे़ल्‍लॽए साप्‍ते़बा कुजक् निसिगेक्‍पा सामुए़लरे़ कुसाप्‍पन्‍निन् के़रे़क्‍नुःल्‍ले़ तगि लाङ्‌गे़त् पिसाङ् यहुदा सम्‍धाङ् (१-४ नाःत्‍लाहाॽ) हे़क्‍क्‍याङ् खे़न् एगाङ् इस्राइलनु सोसोरिक् के़रे़क् हाङ्‌जुम् सम्‍धाङ् (५-२४ नाःत्‍लाहाॽ) दाउदरे़ युक् चोगुबा साप्‍मुःन्‍धुम्‍लो॥ दाउदरे़ आबाङे हाङ्‌जुम्‍मोबा निङ्‌मिहाॽनु सोसोरिक् वेॽ लाजेॽबा निङ्‌मिहाॽनु ते़न्‍धङ् चोःक्‍मा के़बोङ्‌बा पाःन्‍निल्‍ले़ आबाङे कुहाङ्‌जुम्‍मिन् पोरे़ हे़क्‍क्‍याङ् कुहाङ्‌युक्‍नान् थधप् मे़ल्‍लॽमनाबा पोःक्‍खे़बा पाःन्‍निन् कन् साप्‍पन्‍निल्‍ले़ नुरिक् तारिक्‍काङ् चे़क्‍खु पाःत्‍तु॥ दाउदे़न् निङ्‌वाॽफुमाङ्‌ङो साॽरिक् नसाःन्‍साबा नु कुमनाहाॽरे़ नामे़साॽरुबा मना चोगे़ फाॽआङ् ओसेःन्‍धाङ् पोःक्‍खे़आङ् पत्॥ हे़क्‍केसाङ् खुने़ॽ यरिक्‍ले़ङ् कुनिङ्‌वाॽरे़ नाःक्‍तुबा नु कुसिराॽ के़धाङ्‌बा पाःन्‍हाॽ खोमारे़ लागि मना लुङ्‌माॽ मे़न्‍दुक्‍मनाबा नु यम्‍बा लायो लासोत् चोःक्‍मा निङ्‌वाॽ के़जोःक्‍पा मना हे़क्‍तङ्‌बाआङ् निदे़त्॥ कर यहवे दाङ्‌बाल्‍ले़ कुमाङ्‌निङ्‌वाॽपान् के़बाःप्‍पा नातानरे़ खुने़ॽ कुलायोहाॽ ओःन्‍धाक्‍तुआङ् खुने़ॽ खे़न् लायोहाॽ “ओरो, आङ्‌गाॽ लायो चोगुङ्‌बाएरो” फाॽआङ् पाःत्‍तु॥ दाउदरे़ कुहिङ्‌मन् नु खुने़ॽ खोसुबा नुॽमा तामा, हाङ्‌वा माङ्‌वा नु मिङ्‌सो इङ्‌धाङ्‌लाम् इस्राइलबा मनाहाॽ साॽरिक् निःत्‍ताङ् मे़बोःक्‍खे़॥ ताःन्‍दि लाजेॽओ तुक्‍खे लाक्‍खे पोःक्‍खे़ त्‍ये़बा ये़म्‍मो खे़ङ्‌हाॽ हाङ् चाहाब् मे़जोगे़ल्‍ले़ “दाउदरे़ कुस्‍सा” इग्र दाउदरे़ कुधाःक्‍लाम् खुने़ॽ हे़क्‍तङ्‌बाए पोङ्‌मा के़बोङ्‌बा वये़रो॥

ताङ्‌बा थामिङ्

यहुदा लाजेॽओ दाउदरे़ युक् चोगुबा १:१–४:१२

इस्राइल लाजेॽ के़रे़क् दाउदरे़ युक् चोगुबा ५:१–२४:२५

क) कुहेःक्‍सिङ्‌मा तङ्‌बेॽहाॽ ५:१–१०:१९

ख) दाउदे़न् नु बेथसेबा ११:१–१२:२५

ग) साॽरिक् के़साक्‍पा तुक्‍खे लाक्‍खेहाॽ १२:२६–२०:२६

घ) कुनुप्‍मा तङ्‌बेॽहाॽ २१:१–२४:२५

सामुए़लरे़ निसिगेक्‍पा कुसाप्‍पन्

दाउदरे़ सावले़न् मासिङ्‌बा निङ्‌वाॽ खोसु

१

सावले़न् स्‍ये़आङ् एगाङ् दाउदरे़ अमाले़किहाॽ थङ्‌ङो नाःन्‍दुसिआङ् नुःक्‍खे़, हे़क्‍क्‍याङ् खुने़ॽ निये़न् थारिक् सिक्‍लगओए युङे़ याःक्‍ते़॥

२ हे़क्‍क्‍याङ् सुम्‌ये़न् के़रे़ल्‍ले़ याःन्‍दिक् कुदेःत् के़दे़ःङ्‌बा, कुधे़गेःक्‍पो खाम्‍भुत्रा के़बप्‍पा मनाधिक् सावलरे़ कुदुरायक्‍लाम् लिगक् लःन्‍दे़द्‌ये़॥ खे़न् दाउदरे़ कुबेसाङ् के़रे़ हे़क्‍क्‍याङ् कुदगि साम्‍बोन् हबत् फन्‍छिङ्॥

३ दाउदरे़ खे़न् सेःन्‍दोसु, “खे़ने़ॽ आत्‍तान्‍लाम्‍बा के़द्‌ये़बा?”

खे़ल्‍ले़ मे़त्‍तु, “आङ्‌गाॽ इस्राइलबा तुरायक्‍लाम्‍बा ताङाङ्‌ङाङ् खे़त्‍छिङाआङ् त्‍याङ्‌बा॥”

४ हे़क्‍क्‍याङ् दाउदरे़ खे़न् याम्‍मो सेःन्‍दोसु,

“इङ्‌घङ् थे़मा वाॽ आङ्‌गाॽ मे़त्‍ताङ्‌ङे़ॽ॥”

खे़ल्‍ले़ पाःत्‍तु, “आनिॽ थक्‍सुबाहाॽ थङ् चोःक्‍मादे़न्‍लाम् मे़नाःत्‍तुसि, हे़क्‍क्‍याङ् थङ्‌ङो यरिक् मे़स्‍ये़॥ सावले़न् नु खुने़ॽ कुस्‍सा जोनाथाने़न्‍नाङ् स्‍ये़सि॥”

५ हे़क्‍क्‍याङ् दाउदरे़ खे़न् इङ्‌घङ् के़दाःप्‍पा थाङ्‌बे़न्‍निन् सेःन्‍दोसु, “सावले़न् नु जोनाथाने़न् मे़से़रुसि फाॽआङ् खे़ने़ॽ आक्‍खेलॽरिक् के़निसु?”

६ खे़ल्‍ले़ पाःत्‍तु, “आङ्‌गाॽ गिल्‍बो कोःक्‍माओ वयाङ्‌ङिल्‍ले़ सावले़न् आबाङे कुलाःक्‍किल्‍ले़ तक्‍सिङ्‌ङाङ् अःक्‍खुम् पत्‍छे़बा निसुङ्॥ खम्‍ब्‍याङ् निङ्‌मिहाॽरे़ खुन्‍छिॽ अन्‍लाधाहाॽ नु अन्‍गे़लोङ्‌बाहाॽ खुने़ॽ कुएगाङ् मे़वये़॥”

७ हे़क्‍क्‍याङ् खुने़ॽ एगाङ् हिसिङ्‌ङिल्‍ले़ आङ्‌गाॽ निसाङ्‌ङाङ् उःत्‍ताङ्॥ आङ्‌गाॽ मे़त्‍तुङ्, “आदाङ्‌बे, आङ्‌गाॽ कप्‍मो वाॽआरो॥”

८ खुने़ॽ मे़त्‍ताङ्, “खे़ने़ॽ हाःत्‍ने़बे?” आङ्‌गाॽ “अमाले़किआ” मे़त्‍तुङ्॥

९ खे़ब्‍याङ् खुने़ॽ मे़त्‍ताङ्, “आङ्‌गाॽ आबेसाङ् फे़रे़ॽआङ् से़राङ्‌ङे़ॽना॥ आङ्‌गाॽ कुहिङ्‌वे़त् वाॽआ, हे़क्‍केसाङ् सिमालिङ्‌धोओ के़राङ् चुराङ्‌ङाङ् वाॽआ॥

१० “खे़ल्‍ले़ चोगुल्‍ले़ आङ्‌गाॽ कुबेसाङ् पेगाङ्, हे़क्‍क्‍याङ् खुने़ॽ साॽरिक् काःन्‍दे़बाल्‍ले़ चोगुल्‍ले़ से़रुङ्॥ खुने़ॽ मे़हिङ्‌ने़न् फाॽआङ् आङ्‌गाॽ निसुङ्॥ आङ्‌गाॽ खुने़ॽ कुधे़गेःक्‍पोलाम् तिचःन् नु कुहुक्‍कोलाम् हुक्‍पाःङ्‌गिःन् लःत्‍तुङ्, हे़क्‍क्‍याङ् आदाङ्‌बारे़ॽओ खा कॽयो तारुङ्‌ङाङ् वाॽ॥”

११ कन् खे़प्‍सुआङ् दाउदरे़ कुदेःत्‍ते़न् ते़रे़क् थे़ःक्‍खु, हे़क्‍क्‍याङ् खुने़ॽनु के़वाॽबा के़रे़क् मनाहाॽरे़आङ् हाबाहे़क्‍के मे़जोगु॥

१२ हे़क्‍क्‍याङ् सावले़न्, खुने़ॽ कुस्‍सा जोनाथाने़न्, खे़म्‍ब्‍याङ् यहवे दाङ्‌बे़ल्‍ले़ कुधक्‍सुबाहाॽ नु इस्राइलबा सुवाङ्‌हाॽ ताभेलाम् मे़स्‍ये़बाल्‍ले़ चोगुल्‍ले़ खे़ङ्‌हाॽ खुन्‍छिॽ सङ्‌बेॽमे़न् मे़हिप्‍तुर मे़हाबे़, हे़क्‍क्‍याङ् युःन्‍छिक् थारिक् तःक्‍ने़त् मे़युङे॥

१३ हे़क्‍क्‍याङ् इङ्‌घङ् के़दाःप्‍पा खे़न् थाङ्‌बे़न्‍निन् दाउदरे़ मे़त्‍तु, “खे़ने़ॽ आत्‍तालाम् के़द्‌ये़बा?” खे़ल्‍ले़ मे़त्‍तु, “आङ्‌गाॽ अमाले़कि, खे़ने़ॽ के़लाजेॽओ के़युङ्‌बा वेॽ लाजेॽबा मनाआ॥”

१४ दाउदरे़ खे़न् मे़त्‍तु, “यहवे दाङबे़ल्‍ले़ सेःन्‍दुबा कुमनान् से़प्‍मारे़ लागि हुक्‍केःप्‍मा खे़ने़ॽ के़ङ्‌गिसे़म्‍बि?”

१५ हे़क्‍केःल्‍ले़ दाउदरे़ कुमनाहाॽओ लत्‍छा थाङ्‌बे़न् मनाधिक् उःत्‍तुआङ् मे़त्‍तु, “कन् मनान् से़रे़ॽ॥” खे़ल्‍ले़ चोगुल्‍ले़ खे़न् मनाःल्‍ले़ खे़न् हिप्‍तुआङ् से़रु॥

१६ दाउदरे़ खे़न् अक्‍खे मे़त्‍तुआङ् वये़, “खे़ने़ॽ के़माक्‍खिन् आबाङे के़धे़गेक् सम्‍धाङ् चुक्‍ल॥ थेआङ्‌भे़ल्‍ले़ खे़ने़ॽ ‘आङ्‌गाॽ यहवे दाङ्‌बाल्‍ले़ सेगुबा कुमनान् से़रुङ्’ लॽरिक् आबाङे के़म्‍ब्राःल्‍ले़ के़बाःत्‍तुआङ् आप्‍तिक् के़घोसुरो॥”

दाउदरे़ सावले़न् नु जोनाथाने़न् हाःप्‍तुसिबा

१७ खे़न् एगाङ् सावले़न् नु खुने़ॽ कुस्‍सा जोनाथानरे़ खुन्‍छिॽ लागि दाउदे़न् अक्‍खेलॽरिक् मे़रिङ् थक्‍ते़,

१८ हे़क्‍क्‍याङ् खुने़ॽ यहुदाबा मनाहाॽ कन् “लि” मे़प्‍मनाबा साम्‍लोन् हुॽराम्‍सिम्‍मे़ॽ फाॽआङ् इङ्‌जाङ् पिरुसि॥ कन् साम्‍लोन् यासारa साप्‍पन्‍नो साप्‍ते़आङ् पत्‍लो–

१९ “इस्राइलबा कोःक्‍मासे, आनिॽ खे़म्‍सिङ्‌मा, आनिॽ लाम्‍लोबाहाॽ मे़से़रुसिआङ् मे़ने़रो॥

खे़न् पधुम् के़धुम्‍बाहाॽ आक्‍खेलॽरिक् मे़जोःन्‍दे़बे!

२० “कन् पाःन्‍निन् गातओ मे़जे़क्‍ते़म्‍सिम्‍मिन्‍ने़ॽओ,

अस्‍कलोनबा माराम्‍हाॽओ कन् पाःन्‍निन् मे़इङ्‌साम्‍मिन्‍ने़ॽओ,

के़इङ्‌सुम्‍ने़भग्र पलिस्‍तिहाॽरे़ खुन्‍छिॽ मे़न्‍छ्‌या साहाॽ मे़सःत्‍लो,

मेःन्‍ने़भग्र हर्दो मे़न्‍हे़क्‍केबाहाॽरे़ खुन्‍छिॽ मे़न्‍छ्‌या साहाॽ मे़एःत्‍लो॥

२१ “गिल्‍बोबा कोःक्‍मासे, खिनिॽ सम्‍धाङ् हिःक्‌वा इग्र वहित् मे़धाने़न्‍लरो,

खिनिॽओ कुजाए मे़धोःक्‍ने़ल्‍लरो॥

थेआङ्‌भे़ल्‍ले़ पधुम् के़धुम्‍बाल्‍ले़ कुधेःक्‍सिङ्‌मा कुघोःन् कुनामे़न्‍छाॽ पोःक्‍खे़आङ् खाम्‍बाङ्‌ङो ने़गन्‍लो,

सावलरे़ कुधेःक्‍सिङ्‌मा कुघोःन् निःङ्‌गेॽ मे़ःन्‍ने मे़ल्‍ले़क्‍मनाबा पोःक्‍खे़रो॥

२२ निङ्‌मिहाॽरे़ खुनिॽ सङ्‌बेॽमे़न् मे़न्‍दिःङ्‌ङे,

के़सिबाहाॽरे़ खुनिॽ माक्‍खिॽ मे़न्‍ने़ःक्‍के

जोनाथानरे़ कुदोःङ् नु कुलिन् आभे़ल्‍ले़आङ् एगाङ् मे़नुःक्‍खे़न्‍लो

सावलरे़ कुदाभेन् माक्‍खिॽ मे़न्‍छे़ए कुसुःप्‍पो मे़लासे़न्‍लो॥

२३ “सावल नु जोनाथाने़न् कुहिङ्‌वे़त् वये़सिल्‍ले़ नुबा नु लुङ्‌माॽ आदुक्‍तुक्‍पा वये़सिरो॥

खे़ङ्‌हाॽ हिङ्‌मा नु सिमाओआङ् मे़से़न्‍दे़सिन्‍लो॥

खे़ङ्‌हाॽ कक्‍कफिःक्‍मानुःल्‍ले़आङ् के़जाप्‍पा वये़सि, खिरिङ्‌बाहाॽनुःल्‍ले़आङ् के़धुम्‍बा वये़सिरो॥

२४ “इस्राइलरे़ कुस्‍सा मे़न्‍छ्‌यासे, सावलरे़ कुलागि हाबाम्‍मे़ॽओ॥

खुने़ॽए कुहे़ःत्‍ला नु पनुनुबा चाङ् के़जाक्‍तिरो,

खिनिॽ चाङ्‌हाॽग साम्‍म्‍याङ् फुङ्‌हाॽरे़ थोॽरुरो॥

२५ “के़धुम्‍बाहाॽ आक्‍खेलॽरिक् थङ्‌ङो मे़स्‍ये़बे!

खे़ङ्‌हाॽग ते़न्‍धङ्‌ङो मे़से़रुसिरो,

जोनाथाने़ङ्‌ग खिनिॽ कोःक्‍माओ स्‍ये़आङ् ने़रो॥

२६ “जोनाथाने, आङ्‌गाॽ आन्‍साॽए,

खे़ने़ॽ के़लागि आङ्‌गाॽ हाःप्‍पारो॥

खे़ने़ॽ आङ्‌गाॽ आलागि के़नुॽबा नु पनुनुबा के़वये़रो॥

आङ्‌गाॽ आलागि लुङ्‌माॽ के़दुक्‍ताङ्‌बे़न्

मे़न्‍छुमारे़ लुङ्‌माॽ आम्‍हिःप्‍पे़न् के़नाःम्‍बा नु निङ्‌वाॽ के़माबा वये़रो॥

२७ “पधुम् के़धुम्‍बाहाॽ आक्‍खेलॽरिक् मे़स्‍ये़बे!

थङ् चोःक्‍मा फे़जुम् फे़याहाॽ आक्‍खेलॽरिक् मे़मे़गे़बे॥”

a 

१:१८ यासार फाॽइन् कुदोःप्‍मा पोःङ्‌ॽ॥

यहुदा लाजेॽओ दाउदे़न् हाङ् पोःक्‍खे़बा

२

कन् एगाङ् दाउदरे़ यहवे दाङ्‌बे़न् अक्‍खे मे़त्‍तु, “आङ्‌गाॽ यहुदाबा लत्‍छा ये़क्‌यक्‍को पेःक्‍काबि?” हे़क्‍क्‍याङ् यहवे दाङ्‌बे़ल्‍ले़ मे़त्‍तु, “थो पेगे़ॽ॥” दाउदरे़ याम्‍मो सेःन्‍दोसु, “आत्‍तिन् ये़क्‌यक्‍को पेःक्‍काबे?” यहवे दाङ्‌बे़ल्‍ले़ याम्‍मो नोगप् पिरु, “थो हे़ब्रोन्‍नो पेगे़ॽ॥”

२ खे़ल्‍ले़ चोगुल्‍ले़ यिजरेल के़युङ्‌मा दाउदरे़ कुमेत् अहिनोम्‍मे़न् नु कार्मेलबा नाबालरे़ कुमेमेदुमा अबिगेले़न् खुने़ॽनु सोरिक् तेॽरुसिआङ् खे़प्‍मो पे॥

३ हे़क्‍क्‍याङ् दाउदरे़ खुने़ॽनु के़वाॽबा कुधक्‍सुबाहाॽआङ् खुन्‍छिॽ मेःत् साहाॽनु के़रे़क् तेॽरुसि, खे़ब्‍याङ् खे़ङ्‌हाॽ हे़ब्रोन नु खे़प्‍मोबा ये़क्‌यक्‍हाॽओ युङ्‌मा मे़हेःक्‍ते़॥

४ हे़क्‍क्‍याङ् यहुदाबा मनाहाॽ मे़द्‌ये़आङ् यहुदाबा सुवाङ् सम्‍धाङ् दाउदे़न हाङ् मे़जोगु॥

याबेस गिलादबा मनाहाॽरे़ सावले़न् मे़लुप्‍तुआङ् वये़ फाॽआङ् दाउदे़न मे़मे़त्‍तु॥

५ खे़ब्‍याङ् दाउदरे़ खे़ङ्‌हाॽ अक्‍तङ्‌बा इङ्‌घङ् हाक्‍तुसि, “खिनिॽ दाङ्‌बा सावल ले़प्‍माङ् लुङ्‌माॽ तुक्‍मा याःम्‍बक् ओसेःन्‍धाङ् के़जोगुम्‍बा नु खुने़ॽ के़लुप्‍तुम्‍बाओ यहवे दाङ्‌बे़ल्‍ले़ हाङ्‌वा मुॽइसाम् के़बिरिररो॥

६ आल्‍ल यहवे दाङ्‌बे़ल्‍ले़ खिनिॽ आप्‍फाले़साङ् थधप् म़ेल्‍लॽमनाबा मिःम्‍जि के़मे़त्‍तिबान् नु खुने़ॽ नसाःन्‍साबा चोःक्‍पान् ओसेःन् के़धाक्‍तिर, हे़क्‍क्‍याङ् खिनिॽ सावले़न्‍नु के़जोगुम्‍बा पाःन्‍नो आङ्‌गाॽआङ् खिनिॽनु नुबा याःम्‍बक् चोगुङ्॥

७ आल्‍ल खिनिॽ हुक्‍हाॽ के़धुम्‍बा पोङ्‌ल, हे़क्‍क्‍याङ् हाङ्‌हाङ् लॽरे़म्‍मे़ॽ, थेआङ्‌भे़ल्‍ले़ खिनिॽ दाङ्‌बा सावले़न स्‍ये़आङ् होप्, हे़क्‍क्‍याङ् यहुदाबा मनाहाॽरे़ आङ्‌गाॽ खुन्‍छिॽ हाङ् मे़जोगाङ्‌ङाङ् वाॽरो॥”

इस्‍बोसेते़न् इस्राइबा हाङ् पोःक्‍खे़

८ हाबा कन् लुम्‍मो सावलरे़ कुधक्‍मोबा नेरे़ल्‍ले़ कुस्‍सा अबनेरे़ल्‍ले़ सावलरे़ कुस्‍सा इस्‍बोसेते़न् महनोम्‍मोa तारु,

९ हे़क्‍क्‍याङ् गिलाद, असुर, यिजरेल, एफ्राइम् नु बिन्‍यामिन खे़म्‍ब्‍याङ् के़रे़क् इस्राइलओ हाङ्‌युक् चोगु॥

१० इस्राइलबा हाङ् पोःक्‍खे़ल्‍ले़ इस्‍बोसेते़न् लिबोङ् तङ्‌बेॽ योरे़आङ् वये़, हे़क्‍क्‍याङ् खुने़ॽ तङ्‌बेॽ ने़त्‍छि थारिक् हाङ्‌युक् चोगु॥ हे़क्‍केसाङ् यहुदाबा मनाहाॽरे़ग दाउदे़न्‍ने मे़दिम्‍दु॥

११ हे़क्‍क्‍याङ् हे़ब्रोन्‍नो यहुदा सुवाङ् सम्‍धाङ् दाउदरे़ तङ्‌बेॽ नुसिआङ् कुभ्रे़ःङ् थारिक् हाङ्‌युक् चोगुरो॥

इस्राइल नु यहुदालुम्‍मो थङ् पोःक्‍खे़

१२ नेररे़ कुस्‍सा अबनेरे़ल्‍ले़ सावलरे़ कुस्‍सा इस्‍बोसेते़ल्‍ले़ कुधक्‍सुबाहाॽ तेॽरुसिआङ् महनोमलाम् गिबोन् ले़प्‍माङ् पे॥

१३ हे़क्‍क्‍याङ् सरुयाहरे़ कुस्‍सा योआबरे़ दाउदरे़ कुधक्‍सुबाहाॽ तेॽरुसिआङ् हे़ब्रोनलाम् थासिङ्‌ङाङ् पे॥ खे़ङ्‌हाॽ गिबोनबा वरक्‍को मे़दुमे़, हे़क्‍क्‍याङ् थिक्‍किल्‍ले़ वरक् कत्‍नाहाङ् ले़प्‍माङ् नु वेॽइल्‍ले़ वरक् नाहाङ्‌दाङ् थङ् चोःक्‍मा यारिप् मे़बोःक्‍खे़॥

१४ अबनेरे़ल्‍ले़ योआबे़न् मे़त्‍तु, “खे़ने़ॽ नु आङ्‌गाॽ थाङ्‌बे़न् आमनाहाॽओ लत्‍छा लत्‍छा आन्‍छिॽ तगाङ् थक्‍सिर॥”

योआबरे़ मे़त्‍तु, “लु पोङ्, खे़ङ्‌हाॽरे़ हाबाहे़क्‍के चोःक्‍सुर॥”

१५ हे़क्‍केःल्‍ले़ खे़ङ्‌हाॽ मे़बोगे़, हे़क्‍क्‍याङ् बिन्‍यामिन नु सावलरे़ कुस्‍सा इस्‍बोसेत ले़प्‍माङ्‌बा थिबोङ्‌ङाङ् ने़त्‍छि हे़क्‍क्‍याङ् दाउद ले़प्‍माङ्‌बा थिबोङ्‌ङाङ् ने़त्‍छि ने़प्‍फु ने़प्‍फु आबाङे ते़न्‍नो मे़ये़म्‍सिङ्॥

१६ हे़क्‍क्‍याङ् खे़ङ्‌हाॽ के़रे़क्‍ले़ आबाङे खुनिॽ निङ्‌मिहाॽरे़ थे़गेःक्‍पो मे़दे़म्‍सुसिआङ् ताभेःल्‍ले़ साप्‍पोःक्‍को मे़धुबुसि॥ अक्‍खेलॽरिक् खे़ङ्‌हाॽ थिक्‍ले़ङ्‌ले़ सोरिक् मे़स्‍ये़॥ खे़ल्‍ले़ चोगुल्‍ले़ गिबोनबा खे़न् ते़न्‍निन् हेल्‍कत-हज्‍जुरिमb मे़मे़त्‍तु॥

१७ खे़न् ये़न्‍नो साॽरिक् यम्‍बा थङ् पोःक्‍खे़, हे़क्‍क्‍याङ् अबनेरे़न् नु इस्राइलबा मनाहाॽ दाउदरे़ कुधक्‍सुबाहाॽनु हारिमे़द्‌ये़॥

१८ सरुयाहरे़ योआब, अबिसै नु असाहेल सुम्‍ब्राङ् कुस्‍साहाॽ, खे़प्‍मो मे़वये़॥ असाहेले़न् ते़म्‍बेॽओ पे़ःङ्‌वानुःल्‍ले़ चात्‍तुर के़लोःक्‍पा वये़॥

१९ खुने़ॽ चुक्‌वा फे़ङ्‌वा आत्‍तान्‍नाङ् मे़न्‍हिसिङ्‌ङे अबनेरे़न् नाःत्‍तुर पे॥

२० हे़क्‍केःल्‍ले़ अबनेरे़न् खुने़ॽ कुएगाङ् हिसिङ्‌ङाङ् ओमे़त्‍तुआङ् मे़त्‍तु, “असाहेलए, खे़ने़ॽए़बि?” “ओरो” लॽरिक् खुने़ॽ मे़त्‍तु॥

२१ अबनेरे़ल्‍ले़ मे़त्‍तु, “चुक्‌वा इग्र फे़ङ्‌वा ले़प्‍साङ् पेगे़ॽआङ् थाङ्‌बे़न्‍हाॽओ लत्‍छा ते़म्‍से़आङ् खे़ल्‍ले़ कुभे़जा कुदक्‍काःत्‍हाॽ नाप्‍ते़ॽ॥” कर असाहेलरे़ खुने़ॽ नाःप्‍मा मे़ले़रुन्॥

२२ हे़क्‍क्‍याङ् अबनेरे़ल्‍ले़ असाहेले़न् “आङ्‌गाॽ नाःप्‍मा ले़राङ्‌ङे़ॽ” मे़त्‍तुर साम्‍दिङ् पिरु॥ खुने़ॽ मे़त्‍तु, “आङ्‌गाॽ थेआङ् से़त्‍ने़बे? खे़ने़ॽ से़त्‍ने़आङ् के़म्‍भुॽ योआबे़न् आक्‍खेलॽरिक् आनारान् ओःन्‍धाक्‍तुङ्‌बाबे?”

२३ कर असाहेले़न् नुःङ्‌मा मे़दे़न्‍दे़न्, हे़क्‍केःल्‍ले़ अबनेरे़ल्‍ले़ मे़न्‍हिसिङ्‌ङे एगाङ्‌लाम् लाःक्‍किल्‍ले़ कुबुङ् ले़प्‍माङ्‌बा कुलाःल्‍ले़ खे़न् फे़ङ् लॽरिक् ले़प्‍तुदेसुआङ् खे़ल्‍ले़ कुस्‍साप्‍पोःक्‍किन् फ्‍याक् लस्‍सु, लाःक्‍किन् कुएगाङ् लःन्‍दे़, हे़क्‍क्‍याङ् खुने़ॽ लाम्‍मोए हर्जुॽ चोःन्‍दे़आङ् स्‍ये़॥ असाहेले़न् चोःन्‍दे़आङ् स्‍ये़बादे़न्‍नो के़गे़प्‍पा के़रे़क् खे़प्‍मोए मे़नाःम्‍सिङ्॥

२४ कर योआब नु अबिसैरे़ अबनेरे़न् हाबा नाःत्‍तुसिआङ् पत्‍छे़सि॥ हे़क्‍क्‍याङ् नाम् लासे़र पत्‍छे़ल्‍ले़ खे़ङ्‌हाॽ अम्‍माबा गिह कुबेसाङ्‌बा कोःक्‍माओ मे़गे़रे़, खे़न् गिबोनबा मुरे़ःक् खारे़ःक् ये़ःङ्‌घादे़न्‍नोबा लाम्‍मो ने़ःॽ॥

२५ बिन्‍यामिनिहाॽ अबनेर ले़प्‍माङ् मे़भुङ्‌सिङ्, हे़क्‍क्‍याङ् लत्‍छा कोःक्‍माल्‍ले़ कुजङ्‌धाङ् थङ्‌ले़ लागि यारिप् मे़बोःक्‍खे़॥

२६ हे़क्‍केःल्‍ले़ अबनेरे़न् अःक्‍ते़आङ् योआबे़न् मे़त्‍तु, “थे ताभेःल्‍ले़ आभे़ल्‍ले़साङ् मनाहाॽ मे़क्‍खुसिबाबि? ‘आबाङे फुॽनुसाॽहाॽ आल्‍ल मे़नाःत्‍ते़म्‍सिम्‍मे़न्‍ने़ॽ’ के़मे़त्‍तुसिआङ् खे़ने़ॽ के़मनाहाॽ के़न्‍नुःक्‍तुन्‍सिम्‍बाबि?”

२७ योआबे़ल्‍ले़ मे़त्‍तु, “से़क्‍खासाङ् निङ्‌वाॽफुमाङ्‌ङिल्‍ले़ कुमिङ्‌ङो पाःत्‍तुङ्‌ॽ, खे़ने़ॽ कन् पाःन्‍निन् के़म्‍बाःत्‍तुन्‍निल्‍ले़ग आमनाहाॽरे़ खुन्‍छिॽ फुॽनुसाॽहाॽ ताःन्‍दिक् तानाम् थारिक्‍साङ् नाःप्‍मा मे़ल्‍ले़रुसिन्‍मे़न्॥”

२८ हे़क्‍क्‍याङ् योआबरे़ थुत्‍तुरिप्‍पे़न् मुःत्‍तुआङ् मुक्‍खु, हे़क्‍क्‍याङ् के़रे़क् मनाहाॽरे़ इस्राइलिहाॽ नाःप्‍मा मे़ले़रुसि, खम्‍ब्‍याङ् थङ् पोङ्‌मा चक् लॽरे़॥

२९ हे़क्‍क्‍याङ् अबनेरे़न् नु कुमनाहाॽ अराबालाम् से़न्‍दिक् नाम्‍दाःत्‍तात् लाङ्‌मे़घेगे़र मे़बेआङ् खे़ङ्‌हाॽरे़ यर्दन ते़म्‍बेःन् मे़नाःक्‍खु, हे़क्‍क्‍याङ् तानाम् आक्‍खोक् थारिक् लाङ्‌मे़घेगे़र महनोम मे़गे़रे़॥

३० योआबरे़ अबनेरे़न् नाःप्‍मा ले़रुआङ् कुधक्‍सुबाहाॽ सुप्‍सुसि, हे़क्‍केःल्‍ले़ असाहेले़न्‍नुःल्‍ले़ वेॽ थिबोङ्‌ङाङ् फाङ्‌सि दाउदरे़ कुमनाहाॽ मे़होःप्‍ते़॥

३१ कर दाउदरे़ कुसे़वारोबाहाॽरे़ अबनेरे़न् के़दिम्‍बा बिन्‍यामिनरे़ कुमनाहाॽ किप् सुम्‍सिआङ् तुक्‍पोङ् (३६०) मे़से़रुसिआङ् वये़॥

३२ खे़ङ्‌हाॽरे़ असाहेले़न् मे़गुयुआङ् मे़देॽरु, हे़क्‍क्‍याङ् बेथले़हे़म खुने़ॽ कुम्‍बारे़ कुबेसाङ् मे़लुप्‍तु॥ खे़न् एगाङ् योआबे़न् नु कुमनाहाॽ से़न्‍दिक् नाम्‍दाःत्‍तात् लाङ्‌मे़घेगे़आङ् तानाम् हे़ब्रोन्‍नो मे़गे़रे़रो॥

a 

२:८ महोनोम मे़प्‍मनाबा ते़न्‍निन् यर्दन कत्‍नाहाङ् ले़प्‍माङ् ने़ःॽ॥

b 

२:१६ हेल्‍कत–हज्‍जुरिम फाॽइन् ताभे़ःल्‍ले़ ते़ल्‍लक् पोःङ्‌ॽ॥

३

दाउद नु सावले़न् के़दिम्‍बाहाॽरे़ खुन्‍छिॽ लुम्‍मो यरिक् ये़न् थारिक् थङ् पोःक्‍खे़॥ दाउदे़न् छे़न्‍ना के़धुम्‍बा पोःक्‍खे़र पे, हे़क्‍क्‍याङ् सावलरे़ कुहिम्‍सयङ्‌हाॽ छे़न्‍ना योःन्‍जोॽजोॽबा मे़बोःक्‍खे़र मे़बेरो॥

दाउदरे़ कुस्‍साहाॽ

२ हे़क्‍क्‍याङ् हे़ब्रोन्‍नो दाउदरे़ कुस्‍सा सामे़वाःन्‍छिङ्– तुम्‍बा कुस्‍सान् अमनोन वये़, खुने़ॽ कुम्‍मा यिजरेलि अहिनोम वये़,

३ खुने़ॽ कुस्‍सा सरुम्‍बे़न् किलाब वये़, खे़ल्‍ले़ कुम्‍मा कार्मेलबा नाबालरे़ कुमेमेदुमा अबिगेल वये़, खुने़ॽ कुस्‍सा याङ्‌सरुम्‍बे़न् अब्‍सालोम वये़, खुने़ॽ कुम्‍मा गसुरबा हाङ् तल्‍मैरे़ कुस्‍सा मे़न्‍छुमा माका वये़,

४ थाङ्‌सरुम्‍बे़न् अदोनिया वये़, खुने़ॽ कुम्‍मा हगित वये़, ङासिगेःक्‍पे़न् सपत्‍याह वये़, खुने़ॽ कुम्‍मा अबितल वये़,

५ हे़क्‍क्‍याङ् फोःक्‌वाबे़न् यित्राम वये़, खुने़ॽ कुम्‍मा दाउदरे़ कुमेत् एग्‍ला वये़॥ कन्‍हाॽ के़रे़क् हे़ब्रोन्‍नो सागे़वाःन्‍छिङ्‌बा दाउदरे़ कुस्‍साहाॽ मे़वये़रो॥

दाउदे़न् नु अबनेरे़न् तङ्‌सि

६ सावल नु दाउदे़न् के़दिम्‍बाहाॽरे़ खुन्‍छिॽ लुम्‍मो थङ् पोःक्‍खे़र पे, अबनेरे़न् नङेःक्‍काङ् सावलरे़ कुसुवाङ्‌ङो के़धुम्‍बा चोःक्‍सिङ्‌ल पे॥

७ आल्‍ल अय्‍यारे़ कुस्‍सा मे़न्‍छिन् रिस्‍पान् सावलरे़ कुमेत् पाःक्‍मा वये़॥ इस्‍बोसेतरे़ अबनेरे़न् मे़त्‍तु, “थेआङ् खे़ने़ॽ आम्‍बारे़ कुमेत् पाःक्‍मे़न्‍नु के़इप्‍से़?”

८ हे़क्‍केःल्‍ले़ इस्‍बोसेतरे़ पाःत्‍तुबा पाःन्‍नो अबनेरे़न् साॽरिक् कुसिक् पोगे़आङ् पाःत्‍तु, “आङ्‌गाॽ यहुदारे़ कुसे़वा के़जोःक्‍पा ख्‍याबाआबि? आल्‍ल थारिक् खे़ने़ॽ के़म्‍बा सावलरे़ कुहिम्‍सयङ्, खुने़ॽ कुम्‍भुॽ कुन्‍साॽसि नु कुन्‍जुम्‍हाॽरे़ खुन्‍छिॽ मना वयाङ्, हे़क्‍क्‍याङ् आङ्‌गाॽ दाउदरे़ कुहुक्‍को हुक्‍मे़सुप्‍ने़न्॥ हे़क्‍केसाङ् कन् मे़न्‍छुमान्‍नु आप्‍तिक् के़गुःत्‍ता!

९ आल्‍ल दाउदरे़ कुलागि निङ्‌वाॽफुमाङ्‌ङिल्‍ले़ ‘चोगुङ्’ लॽरिक् माङ्‌हे़क्‍सिङ्‌बा पाःन्‍निन् के़प्‍मारे़ लागि आङ्‌गाॽ आसुक्‍सुक् मे़जोगुङ्‌ङिन्‍ने़भग्र, निङ्‌वाॽफुमाङ्‌ङिल्‍ले़ आङ्‌गाॽ साॽरिक् खुम्‍दिङ् पिआर॥

१० आङ्‌गाॽ सावलरे़ कुहिम्‍सयङ्‌ङिन् हाङ्‌युक्‍नालाम् के़ङ्‌मा हे़क्‍क्‍याङ् दाउदे़न् दानलाम्‍बा बेर्सेबा थारिक् इस्राइल नु यहुदाबा हाङ्‌युक्‍नाओ युङ्‌मा याःम्‍बक् चोगुङ्॥”

११ हे़क्‍क्‍याङ् इस्‍बोसेते़न् अबनेरे़न्‍नु किसे़बाल्‍ले़ चोगुल्‍ले़ खुने़ॽ थेआङ् मे़प्‍मा मे़सुक्‍तुन्॥

१२ खे़न् एगाङ् अबनेरे़ल्‍ले़ अक्‍खे मे़त्‍तुसिआङ् दाउदरे़ॽओ कुमनाहाॽ पाङ्‌घुसि, “कन् लाजेॽइन् हाःत्‍ले़न्‍बे? आनिॽ तङि, हे़क्‍क्‍याङ् के़रे़क् इस्राइल लाजेॽइन् खे़ने़ॽ ले़प्‍माङ् ताःप्‍मा आसुक्‍सुक् फाॽने़॥”

१३ हे़क्‍केःल्‍ले़ दाउदरे़ अक्‍खेलॽरिक् मे़त्‍तु, “पोःङ्‌ॽ, कर सावलरे़ कुस्‍सा मे़न्‍छुमा मिकले़न् आङ्‌गाॽओ तारे़आङ् त्‍ये़ॽ, हे़क्‍क्‍याङ्‌लक् आङ्‌गाॽ खे़ने़ॽनु तङ्‌ङा॥”

१४ दाउदरे़ सावलरे़ कुस्‍सा इस्‍बोसेते़न्‍नाङ् अक्‍तङ्‌बा इङ्‌घङ् हाक्‍तुदेसु, “आङ्‌गाॽ किप् थिक् पलिस्‍तिहाॽरे़ खुन्‍छिॽ चुत्‍चुॽबाहाॽ मे़ल्‍लुङ् कुइसिःक् हुङुङ्‌ङाङ् नाःक्‍तुङ्‌बा आङ्‌गाॽ आमेःत् मिकले़न् आङ्‌गाॽ पिराङ्‌ङे़ॽ॥”

१५ खे़ल्‍ले़ चोगुल्‍ले़ इस्‍बोसेतरे़ मनाहाॽ पाङ्‌घुसिआङ् मिकले़न् खुने़ॽ कुये़म्‍बा लेसरे़ कुस्‍सा पल्‍तिएल लाम्‍बा फे़त्‍तु॥

१६ कर कुये़म्‍बा पल्‍तिएले़न् हाबे़र बहुरिम थारिक् मिकले़न् तिम्‍दुर फे़रे़॥ हे़क्‍केःल्‍ले़ अबनेरे़ल्‍ले़ खुने़ॽ मे़त्‍तु, “नुःक्‍खे़ पेगे़ॽ”, हे़क्‍क्‍याङ् खुने़ॽ नुःक्‍खे़आङ् पे॥

१७ हे़क्‍क्‍याङ् अबनेरे़न् इस्राइलबा काप्‍पो तुम्‍साहाॽरो पेआङ् मे़त्‍तुसि, “यरिक् तगिआङ्‌धो दाउदे़न् हाङ् पोङ्‌ल याःन्‍दुम्‍बे़ के़लॽबा खिनिॽ निङ्‌वाॽ वये़॥

१८ आल्‍ल ये़म्‍मिन् त्‍ये़आङ् वाॽ, थेआङ्‌भे़ल्‍ले़ यहवे दाङ्‌बे़ल्‍ले़ दाउदे़न् मे़त्‍तु, ‘आङ्‌गाॽ आसे़वारोबा दाउदरे़ के़हुक्‍लाम्‍बाए इस्राइलि आमनाहाॽ पलिस्‍तिहाॽ नु वेॽ के़रे़क् निङ्‌मि हुक्‍लाम् से़ःप्‍तुङ्‌सिङ्‌ॽ॥’”

१९ अबनेरे़न् विन्‍यामिनिहाॽनुआङ् ताॽजे़क्‍खे़॥ खे़ब्‍याङ् इस्राइलिहाॽ नु विन्‍यामिनिहाॽ मे़दे़न्‍दे़बा के़रे़क् पाःन्‍निन् मे़त्‍छे़ अबनेरे़न् दाउद वये़बादे़न् हे़ब्रोःन्‍नो पे॥

२० अबनेरे़न् निबोङ् कुमनाहाॽनु दाउद वये़बादे़न् हे़ब्रोःन्‍नो पे, दाउदरे़ अब्‍नेर हे़क्‍क्‍याङ् खुने़ॽनु के़वाॽबा मनाहाॽरे़ लागि चामा थुङ्‌मा पिरुसि॥

२१ हे़क्‍क्‍याङ् अबनेरे़ल्‍ले़ दाउदे़न् मे़त्‍तु, “आल्‍ल आङ्‌गाॽ पेःक्‍मा फाःक्‍ताङ्‌ङे़ॽ हे़क्‍क्‍याङ् आदाङ्‌बा हाङ्‌ङिल्‍लो के़रे़क् इस्राइलिहाॽ सुप्‍सुङ् तारुङ्‌सिङ्, हे़क्‍केःल्‍ले़ खे़ङ्‌हाॽरे़ आदाङ्‌बानु लत्‍छा माङ्‌हुप् मे़जोगुर॥ हे़क्‍क्‍याङ् खे़ने़ॽ आत्‍तो थारिक् हाङ्‌चोःक्‍मा निङ्‌वाॽ के़जोगुॽ खे़प्‍मो थारिक् हाङ् चोगे़ॽओ॥” हन्‍नाङ् दाउदरे़ अबनेरे़न् पाङ्‌घुदेसु, हे़क्‍क्‍याङ् खुने़ॽ नुरिक्‍काङ् पेरो॥

अबनेरे़न् मे़से़रु

२२ कर खे़न् एगाङ् खिदोए नाप्‍से़ के़बेःक्‍पाआङ् के़वाॽबा दाउदरे़ कुधक्‍सुबाहाॽ योआबे़न्‍नु मे़नाप्‍तुसिबा यरिक् चिगक्‌वाहाॽ मे़दारुआङ् मे़नुःक्‍खे़ मे़गे़रे़॥ अबनेरे़न् दाउदे़न्‍नु हे़ब्रोःन्‍नो होःप्‍ते़, थेआङ्‌भे़ल्‍ले़ खुने़ॽ दाउदरे़ नुरिक्‍काङ् पाङ्‌घुदेसुबाल्‍ले़ चोगुल्‍ले़ खुने़ॽ होःप्‍ते़॥

२३ योआब हे़क्‍क्‍याङ् खुने़ॽनु के़वाॽबा थक्‍सुबाहाॽ मे़गे़रे़, हे़क्‍क्‍याङ् नेरे़ल्‍ले़ कुस्‍सा अबनेरे़न् हाङ्‌ङिल्‍ले़ॽओ त्‍ये़आङ् नुरिक्‍काङ् नुःक्‍खे़ पेबा खे़ल्‍ले़ खे़प्‍सु॥

२४ हे़क्‍केःल्‍ले़ योआबे़न् पेआङ् हाङ्‌ङिन् मे़त्‍तु, “आदाङ्‌बारे़ कन् थे के़जोगुबा? अबनेरे़न् आदाङ्‌बारो त्‍ये़आङ् वये़॥ आदाङ्‌बारे़ आक्‍खेआङ् के़बाङ्‌घु के़देसुबा? खुने़ॽग खे़त्‍छिङ्‌ङाङ् पे॥

२५ आदाङ्‌बारे़ नेरे़ल्‍ले़ कुस्‍सा अबनेरे़न् कुसिङ् के़निःत्‍तुआङ् वाॽ॥ खुने़ॽग आदाङ्‌बारे़ थे के़जोगुर के़वाॽ खे़न् के़रे़क् कुसिङ्‌निःत्‍छे़ नु के़इङ्‌ले़क्‍से़ त्‍ये़आङ् वये़॥”

२६ योआबे़न् दाउदरे़ कुदगिलाम् लःन्‍दे़, खे़ब्‍याङ् खुने़ॽ अबनेरे़ल्‍ले़ कुएगाङ् इङ्‌घङ्‌साबाहाॽ पाङ्‌घुसि, हे़क्‍क्‍याङ् खे़ङ्‌हाॽरे़ खुने़ॽ याम्‍मो सिराबा वाबाक्‍लाम् मे़नुःक्‍तुआङ् मे़दारु॥ कर दाउदरे़ कन् पाःन्‍निन् कुसिङ् मे़न्‍निःत्‍ते वये़॥

२७ हे़क्‍क्‍याङ् अबनेरे़न् हे़ब्रोन नुःक्‍खे़, हे़क्‍केःल्‍ले़ योआबरे़ सिबिॽआङ् ताॽगे़जे़ङ्‌बा ले़ङ्‌सिङ्‌ङाङ् खुने़ॽनु लाम्‍धेःप्‍पाल्‍ले़ नाहाङ् ले़प्‍माङ् तेॽरुआङ् पे, हे़क्‍क्‍याङ् खुने़ॽ कुन्‍साॽ असाहेले़ल्‍ले़ कुले़क्‌वा हुङ्‌से़ अबनेरे़न् कुस्‍साप्‍पोःक्‍को थुबुआङ् से़रु॥

२८ दाउदरे़ खे़न् पाःन्‍निन् खे़प्‍सुआङ् पाःत्‍तु, “नेररे़ कुस्‍सा अबनेरे़ल्‍ले़ कुसिमाओ आङ्‌गाॽ नु आङ्‌गाॽ आलाजेन् यहवे दाङ्‌बाल्‍ले़ कुनिमाओ थेआङ् आप्‍तिक् होप्॥

२९ योआब नु खुने़ॽ कुम्‍बारे़ के़रे़क् कुधाःक्‍हाॽरे़ खुन्‍छिॽ थे़गेःक्‍पो थाररो॥ हे़क्‍क्‍याङ् योआबरे़ कुहिम्‍सयङ्‌हाॽओ मिक्‌वा के़लःम्‍बा याङ्‌घेःक् नु के़जत्‍छिङ्‌बा होरिक् तुक्‍माल्‍ले़ आप्‍फाल्‍ले़आङ् मे़ले़रुसिल्‍ल, तक्‍कातिल्‍ले़ तक्‍सिङ्‌माआङ् लाङ्‌घेःक्‍मा इग्र ताभेलाम्‍बा सिमा इग्र नाःक्‍माआङ् चामारक् पोङ्‌ल॥”

३० अक्‍खेलॽरिक् गिबोनबा थङ्‌ङो अबनेरे़ल्‍ले़ खुन्‍छिॽ नुसाॽ असहेले़न् से़रुबाल्‍ले़ चोगुल्‍ले़ योआब नु खुने़ॽ कुन्‍साॽ अबिसैल्‍ले़ अबनेरे़न् से़रे़छुरो॥

अबनेरे़न् इपुङ्‌ङो मे़ने़स्‍सु

३१ दाउदरे़ योआब हे़क्‍क्‍याङ् खुने़ॽनु के़वाॽबा के़रे़क् मनाहाॽ खुन्‍छिॽ तेत् थे़ःङ्‌मा, सगितेत् चाङ्‌मा नु अबनेररे़ कुजे तगि मेरिङ्‌धक्‍मार लाङ्‌घेःक्‍मा इङ्‌जाङ् पिरुसि, हे़क्‍क्‍याङ् हाङ्‌ङिन् आबाङे चे के़बङ्‌बाहाॽरे़ खुन्‍छिॽ एगाङ् एगाङ् लाङ्‌घेगे़॥

३२ खे़ङ्‌हाॽरे़ अबनेरे़न् हे़ब्रोःन्‍नो मे़लुप्‍तु, हे़क्‍क्‍याङ् खुने़ॽ कुइपुङ्‌ङो हाङ्‌ङिन् हे़क्‍क्‍याङ् खुने़ॽनु के़वाॽबाहाॽ साॽरिक् मे़हाबे़॥

३३ हे़क्‍क्‍याङ् हाङ्‌ङिल्‍ले़ अबनेरे़ल्‍ले़ कुलागि लत्‍छा हाःप्‍मा साम्‍लोधिक् चोगुरो–

“अबनेरए, थेआङ् कुॽइके़भे़ॽबा मना कुइसिःक् के़स्‍ये़बाबे?

३४ खे़ने़ॽ के़हुक् इमे़ङ्‌घेःङ्‌ङे पत्‍छे़,

खे़ने़ॽ के़लाङ्‌ङो फे़न्‍जेॽ सिक्रि मे़बत्‍छे़न्,

खे़ने़ॽग कुॽइके़भे़ॽबाहाॽरे़ खुन्‍छिॽ हुक्‍को के़ध्‍ये़बा कुइसिःक् के़गे़ङे़रो॥”

हे़क्‍केःल्‍ले़ याम्‍मो के़रे़क् मनाहाॽ मे़हाबे़॥

३५ हे़क्‍क्‍याङ् खे़ङ्‌हाॽरे़ दाउदे़न् नाम् मे़न्‍धाएसा कुभा चा चर फाॽआङ् मे़बिरु, कर दाउदरे़ माङ्‌हे़क्‍सिङ्‌ङाङ् अक्‍खेलॽरिक् पाःत्‍तु, “नाम् थामानुःल्‍ले़ तगि आङ्‌गाॽ कुजा सुसुङ्‌ने़भग्र निङ्‌वाॽफुमाङ्‌ङिल्‍ले़ आङ्‌गाॽ साॽरिक् खुम्‍दिङ् पिआर॥”

३६ खे़प्‍मो के़वाॽबा के़रे़क्‍ले़ पान् कुसिङ् मे़निःत्‍तु, हे़क्‍क्‍याङ् खुने़ॽनु मे़दे़न्‍दे़॥ हाङ्‌ङिल्‍ले़ चोगुबा के़रे़क् पाःन्‍नो खे़ङ्‌हाॽ मे़सःत्‍ते़॥

३७ खे़न् ये़म्‍मो इस्राइलबा के़रे़क् मनाहाॽरे़ नेररे़ कुस्‍सा अबनेरे़ल्‍ले़ कुसिमाओ हाङ्‌ङिल्‍ले़ कुहुक् होप् के़लॽबा पाःन्‍निन् कुसिङ् मे़निःत्‍तु॥

३८ दाउदरे़ खुने़ॽ कुमनाहाॽ मे़त्‍तुसि, “इस्राइलओ आइन् लत्‍छा थङ् थक्‍मा के़धुम्‍बा, यम्‍बा मनाधिक् स्‍ये़ फाॽआङ् खिनिॽ के़न्‍निसुम्‍मिम्‍बि?

३९ आङ्‌गाॽ हाङ् पोःक्‍खाङ्‌साङ् के़नुॽबा नु नःम्‍नःम्‍बा चोगाङ् कर कन् सरुयाहरे़ कुस्‍साहाॽरे़ मनाहाॽ स्‍ये़रे़त्‍छुसि॥ खे़ङ्‌हाॽ आङ्‌गाॽनुःल्‍ले़ के़आःप्‍पा पोःक्‍खे़छि॥ यहवे दाङ्‌बे़ल्‍ले़ कुॽइके़भे़ॽबा याःम्‍बक् के़जोःक्‍पे़न् खे़ल्‍ले़ खोमा के़बोङ्‌बा खुम्‍दिङ् पिरुररो॥”

इस्‍बोसेते़न सिःॽ

४

सावलरे़ कुस्‍सा इस्‍बोसेतरे़ हे़ब्रोःन्‍नो अबनेरे़न् मे़से़रु के़लॽबा खे़प्‍सु, हे़क्‍केःल्‍ले़ खे़ल्‍ले़ कुलाङ् कुहुक् साॽइ पुॽरे़ हे़क्‍क्‍याङ् के़रे़क् इस्राइलिहाॽ मे़गिसे़॥

२ इस्‍बोसेतरे़ ने़प्‍फु कुलाम्‍लोबा वये़सि, खे़ङ्‌हाॽ चिगक्‌वा के़नाप्‍पाहाॽरे़ खुन्‍छिॽ लाम्‍लोबा वये़सि, खुन्‍छिॽ मिङ् बानाह नु रेकाब वये़॥ खुन्‍छिॽ बिन्‍यामिन सुवाङ्‌बा वये़सि बेरोत ये़क्‌यक्‍कोबा रिम्‍मोनरे़ कुस्‍सा वये़सि॥ तगि खे़ङ्‌हाॽरे़ खुन्‍छिॽ हिम्‍सयङ्‌हाॽ बेरोत मे़प्‍मनाबा ये़क्‌यक्‍को मे़युङे़॥

३ थेआङ्‌भे़ल्‍ले़ कुभा ये़म् तगि बेरोतिहाॽ गित्‍तै मे़प्‍नाबा ते़न्‍नो मे़घे़त्‍छिङ् मे़बेआङ् मे़वये़, हे़क्‍क्‍याङ् आल्‍ल थारिक्‍साङ् खे़प्‍मोए वे़प्‍मिबा मे़बोःक्‍खे़आङ् मे़युङ्॥

४ सावलरे़ कुस्‍सा जोनाथानरे़ लत्‍छा कुस्‍सा वये़, खे़ल्‍ले़ कुलाङ् ने़प्‍माङ् लाङ्‌सक्‍पा चोगे़॥ यिजरेललाम्‍बा सावल नु जोनाथान मे़से़रुसि के़लॽबा इङ्‌घङ् त्‍ये़ःल्‍ले़ खे़न् तङ्‌बेॽ ङासि के़रे़आङ् वये़॥ खे़न् ओगे़मे़प्‍माल्‍ले़ खे़न् याङ्‌सिङ्‌ङाङ् खे़त्‍तु तेॽरुआङ् वये़, कर हाराहारा खे़त्‍छिङ् पेःल्‍ले़ खे़न् के़ङे़, हे़क्‍क्‍याङ्‌ङे खे़न् लाङ्‌सक्‍पा पोःक्‍खे़आङ् वये़॥ खे़ल्‍ले़ कुमिङ् मपिबोसेत वये़॥

५ ले़न्‍दिक् नाम्‍सेःक्‍ते़आङ् इस्‍बोसेते़न् इप्‍से़आङ् ने़स्‍से़ल्‍ले़ खुने़ॽ कुहिम्‍मो बेरोति रिमोनरे़ कुस्‍सा रेकाब नु बानाहःन् त्‍ये़सिआङ् हिम्‍सिगाङ् लासे़छि॥

६ हे़क्‍क्‍याङ् खे़ङ्‌हाॽ हिम्‍सिगाङ् मासि लासे़ पेसिबा कुइसिःक् पेसिआङ् खे़ङ्‌हाॽरे़ कुस्‍साप्‍पोःक्‍को थुबे़छुआङ् से़रे़छु॥ हे़क्‍क्‍याङ् रेकाब नु कुम्‍भुॽ बनाहःन् स्‍वाःत् लःन्‍दे़छि॥

७ इस्‍बोसेते़न् कुहिम्‍मोबा आबाङे कुइप्‍नाओ इप्‍से़आङ् ने़स्‍से़ल्‍ले़ खे़ङ्‌हाॽ हिम्‍सिगाङ् लासे़छि॥ खुन्‍छिॽ लाःक्‍किल्‍ले़ थुबु से़रुसिआङ् खे़ङ्‌हाॽरे़ खे़ल्‍ले़ कुधेगेःक्‍पे़न् फुॽयाक् खक्‍ते़त्‍छुआङ् तेॽरे़छु, हे़क्‍क्‍याङ् अराबालाम् पोःक्‍खे़छिर से़न्‍छे़न् लाङ्‌घेगे़छिआङ् पेसि॥

८ खे़ङ्‌हाॽरे़ इस्‍बोसेतरे़ कुधेगेःक्‍पे़न् हे़ब्रोन्‍नो के़वाॽबा दाउदरे़ॽओ तेॽरे़छु, हे़क्‍क्‍याङ् हाङ्‌ङिन् मे़त्‍ते़छु, “आदाङ्‌बा से़प्‍मा के़गोःप्‍पा, आदाङ्‌बारे़ के़निङ्‌मि सावलरे़ कुस्‍सा इस्‍बोसेतरे़ कुधेगेःक्‍पे़न् ओमे़त्‍ते़ॽ कप्‍मो वाॽ॥ आदाङ्‌बारे़ के़लागि यहवे दाङ्‌बे़ल्‍ले़ सावल नु खुने़ॽ कुसुवाङ्‌हाॽओ आइन् कुले़क्‌वा हुङुआङ् वाॽ॥”

९ दाउदरे़ बेरोति रिमोनरे़ कुस्‍सा रेकाब नु कुन्‍साॽ बनाहःन् मे़त्‍तुसि, “यहवे दाङ्‌बाल्‍ले़ए के़रे़क् तुक्‍खेओलाम्‍बा आङ्‌गाॽ से़ःप्‍ताङ्, यहवे दाङ्‌बे़न् कुहिङ्‌वे़त् वाॽबा कुइसिःक् माङ्‌हे़क् चोगुङ्‌ङाङ् पाःत्‍तुङ्‌ॽ,

१० सावल स्‍ये़बान् नुबा इङ्‌घङ् लॽरिक् के़इःप्‍पाआङ् आङ्‌गाॽओ इङ्‌घङ् के़दाःप्‍पा मनान् ते़म्‍सुङ्, हे़क्‍क्‍याङ् सिक्‍लगओ खे़न् से़रुङ्॥ आङ्‌गाॽ खे़ल्‍ले़ कुइङ्‌घङ्‌ङिल्‍ले़ चोगुल्‍ले़ सिमा पाङ्‌घुङ्॥

११ कर कुॽइके़भे़ॽबा मनाहाॽरे़ लत्‍छा आप्‍तिक् मे़ःन्‍नेबा मनान् खे़ल्‍ले़ कुयुक्‍ना कुइम्‍दे़न्‍नो से़रे़छुने़भग्र खे़ल्‍ले़ कुले़क्‌वा आक्‍खे़न् यम्‍बा पोङ्‌बे? खे़न्‍छिॽ के़जोगे़छुबा फे़न्‌याःम्‍बक्‍किल्‍ले़ कुले़क्‌वा खे़न्‍छिॽ कन् खाम्‍बेःक्‍मोलाम् के़म्‍मे़क्‍सिम्‍बि?”

१२ खे़ब्‍याङ् दाउदरे़ कुमनाहाॽ इङ्‌जाङ् पिरुसि, हे़क्‍क्‍याङ् खे़ङ्‌हाॽरे़ खे़न् ने़प्‍माङ् मे़से़रुसि॥ खे़ङ्‌हाॽरे़ खुन्‍छिॽ लाङ् हुक्‍हाॽ मे़घक्‍तु, हे़क्‍क्‍याङ् हे़ब्रोःन्‍नो वाबाक्‍किल्‍ले़ कुबेसाङ् मे़भोःन्‍दुसि॥ कर इस्‍बोसेतरे़ कुधेगेःक्‍पे़न् खे़ङ्‌हाॽरे़ मे़देॽरुआङ् हे़ब्रोःन्‍नो अबनेररे़ कुइप्‍पुङ्‌ङो मे़ने़स्‍सुरो॥

दाउदे़न् हाङ् पोःक्‍खे़

(१ साप्‍मु ११:१-९, १४:१-७)

५

आल्‍ल इस्राइलबा के़रे़क् सुवाङ्‌हाॽ दाउद वये़बादे़न् हे़ब्रोःन्‍नो मे़द्‌ये़आङ् मे़मे़त्‍तु, “आनिगे़ग आदाङ्‌बारे़ए के़गाॽइदिगे़रो॥

२ आल्‍ल पेये़म्‍मो साउले़न् हाङ् वये़ल्‍ले़सा आदाङ्‌बारे़ इस्राइलबा थक्‍सुबाहाॽ थङ्‌ङो तगि लाम्‍गे़लोसुसि॥ हे़क्‍क्‍याङ् यहवे दाङ्‌बा आदाङ्‌बारे़ के़निङ्‌वाॽफुमाङ्‌ङिल्‍ले़ आदाङ्‌बा अक्‍खे के़मे़त्‍ते़, ‘खे़ने़ॽए आमना इस्राइलिहाॽरे़ खुन्‍छिॽ मे़ल्‍लुक्‍कम्‍बा के़बोङ्‌ॽ, खे़ने़ॽ खे़ङ्‌हाॽरे़ खुन्‍छिॽ युक्‍साबा के़बोङ्‌ॽ॥’”

३ हे़क्‍केःल्‍ले़ इस्राइलबा के़रे़क् काप्‍पो तुम्‍साहाॽ दाउद हाङ्‌ङिन् वये़बादे़न् हे़ब्रोन्‍नो मे़द्‌ये़॥ दाउदरे़ खे़ङ्‌हाॽनु यहवे दाङ्‌बाल्‍ले़ कुदगि माङ्‌हुप् चोगु, हे़क्‍क्‍याङ् खे़ङ्‌हाॽरे़ दाउदे़न् इस्राइलओ हाङ् पोङ्‌मारे़ लागि माङ्‌थोःक्‍ना मे़बिरु॥

४ दाउदे़न् हाङ् पोःक्‍खे़ल्‍ले़ सुम्‍बोङ् तङ्‌बेॽ योरे़आङ् वये़, हे़क्‍क्‍याङ् खुने़ॽ लिबोङ् तङ्‌बेॽ थारिक् हाङ्‌युक् चोगु॥

५ खुने़ॽ हे़ब्रोन युङे़आङ् यहुदाओ नुसि तङ्‌बेआङ् कुभ्रे़ःङ् हाङ्‌युक् चोगु, हे़क्‍क्‍याङ् यहुदा नु इस्राइल ने़प्‍माङ्‌ङो यरुसले़म युङे़आङ् सुम्‍बोङ्‌ङाङ् सुम्‍सि तङ्‌बेॽ थारिक् हाङ्‌युक् चोगु॥

६ खे़न् एगाङ् दाउद हाङ्‌ङिन् नु खुने़ॽ कुधक्‍सुबाहाॽ यरुसले़म के़युङ्‌बा यबुसिहाॽनु थङ् चोःक्‍से़ मे़बे॥ यबुसिहाॽरे़ दाउदे़न मे़मे़त्‍तु, “खे़ने़ॽ कप्‍मो तामा के़न्‍छुक्‍ने़न्, मिक्‍फःम्‍बा नु लाङ्‌सक्‍पाहाॽरे़आङ् नाःप्‍मा के़म्‍सुक्॥” खुन्‍छिॽ निङ्‌वाॽओ दाउदे़न् आप्‍फाल्‍ले़आङ् यरुसले़म लाःप्‍मा मे़सुक्‍ने़न् के़लॽबा वये़॥

७ हे़क्‍केसाङ् दाउदरे़ सियोनबा यक्‍किन् हुक्‍काप् चोगु, खे़न् आल्‍लो दाउदरे़ कुये़क्‌यक् मे़मे़त्‍तु॥

८ खे़न् ये़न्‍नो दाउदरे़ पाःत्‍तु, “हाःत्‍ले़ यबुसिहाॽ से़रुसिॽ, खे़ल्‍ले़ दाउदरे़ कुनिङ्‌मि मिक्‍फःम्‍बा नु लङ्‌ले़ःङ्‌वाहाॽ च्‍वाःत् लाङ्‌गे़घेःक्‍पा हङ्‌गारिबो लाःत्‍ताङ् खे़ङ्‌हाॽ ते़म्‍सुसिर पोःङ्‌ॽ॥” खे़ल्‍ले़ चोगुल्‍ले़ खे़ङ्‌हाॽरे़ मे़बाःत्‍तु, “मिक्‍फःम्‍बा नु लाङ्‌सक्‍पाहाॽ माङ्‌हिम्‍मो लाःप्‍मा मे़ङ्‌घोने़न्॥”

९ हे़क्‍क्‍याङ् दाउदे़न् हाबा खे़न् यक्‍को युङ्‌मा हेःक्‍ते़, खे़न् यक्‍किल्‍ले़ कुमिङ् दाउदरे़ कुये़क्‌यक् युक्‍खु॥ दाउदरे़ कुलुङ्‌धाक्‍हाॽरे़ कुदक्‍मा थुप्‍थाॽओ ले़प्‍माङ्‌नु यक् के़रे़क् पिसाङ् ये़क्‌यक् चोगु॥

१० हे़क्‍क्‍याङ् खुने़ॽ मुक्‍के़गुबा पोःक्‍खे़र पे, थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङिन् खुने़ॽनु वये़॥

११ तुरोसबा हेराम हाङ्‌ङिल्‍ले़ दाउदरे़ओ इङ्‌साबाहाॽ पाङ्‌घु युसुसि॥ खुने़ॽ साम्‍माङ्‌सिङ् सिङ्‌हाॽ हे़क्‍क्‍याङ् लुङ्‌गाम्‍बाहाॽ नु सिङ्‌गाम्‍बाहाॽआङ् दाउदरे़ कुहाङ्‌हिम् चोःक्‍से़ पाङ्‌घु युसुसि॥

१२ आल्‍ल यहवे दाङ्‌बे़ल्‍ले़ इस्राइलओ दाउदे़न् हाङ् चोगु, हे़क्‍क्‍याङ् खुने़ॽ कुमना इस्राइलिहाॽरे़ खुन्‍छिॽ लागि कुहाङ्‌युक् मुक्‍साम्‍मिन् थाःङ्‌धाक् चोगु फाॽआङ् दाउदरे़ निङ्‌वाॽ खोसु॥

१३ हे़क्‍क्‍याङ् दाउदे़न् हे़ब्रोनलाम्‍बा यरुसले़म त्‍ये़आङ् यरिक् मेःत् नु मेःत् पाःक्‍माहाॽ तारुसि॥ हे़क्‍क्‍याङ् खुने़ॽ वेॽ कुस्‍सा ये़म्‍बित्‍छा नु मे़न्‍छुमाहाॽ सामे़वाःन्‍छिङ्॥

१४ यरुसले़मओ सागे़वाःन्‍छिङ्‌मा कुस्‍साहाॽरे़ खुन्‍छिॽ मिङ् हाबा कन्‍हाॽरो– सम्‍मुअ, सोबाब, नातान, सोलोमन,

१५ यिभार, एलिसुअ, नेपेग, यापि,

१६ एलिसामा, एल्‍यादा नु एलिपेलेत॥

पलिस्‍तिहाॽ हारिमे़द्‌ये़

(१ साप्‍मु १४:८-१७)

१७ दाउदे़न् इस्राइलओ हाङ् मे़सेःन्‍दु के़लॽबा पाःन्‍निन् पलिस्‍तिहाॽरे़ मे़घे़प्‍सु, खे़ङ्‌हाॽरे़ थक्‍सुबाहाॽ मे़देॽरुसिआङ् दाउदरे़ कुगोःत्‍छे़ मे़लःन्‍दे़, कर कन् पाःन्‍निन् दाउदरे़ खे़प्‍सुआङ् यो यक्‍को थासिङ्॥

१८ आल्‍ल पलिस्‍तिहाॽ रपाइहाॽरे़ खुन्‍छिॽ ने़ने़बा ते़म्‍बेॽओ मे़से़रे़आङ् मे़युङ्‌सिङ्॥

१९ हे़क्‍क्‍याङ् दाउदरे़ यहवे दाङ्‌बे़न् सेःन्‍दोसु, “आङ्‌गाॽ पलिस्‍तिहाॽरे़ खुन्‍छिॽ तक्‍ले़ङ्‌वाओ पेःक्‍काबि? खे़ङ्‌हाॽ आङ्‌गाॽ आहुक्‍को हुक्‍के़सुप्‍पाबि?” यहवे दाङ्‌बे़ल्‍ले़ मे़त्‍तु, “पेगे़ॽ, आङ्‌गाॽ पलिस्‍तिहाॽ से़क्‍खाए खे़ने़ॽ के़हुक्‍को हुक्‍सुप्‍ने़॥”

२० खे़ब्‍याङ् दाउदे़न् बाल-पराजिमa मे़प्‍नाबा ते़न्‍नो पेआङ् थङ् चोगु, पलिस्‍तिहाॽ थङ्‌ङो नाःन्‍दुसि॥ दाउदरे़ पाःत्‍तु, “वहःङ्‌ङिल्‍ले़ कुयान् थुप्‍सुबा कुइसिःक्‍के यहवे दाङ्‌बे़ल्‍ले़ आङ्‌गाॽलाम् थे़ःक्‍पे़त् के़ये़प्‍पा आनिङ्‌मिहाॽ मे़क्‍खुसि॥” कल्‍ले़चोगुल्‍ले़ खे़न् ते़न्‍निल्‍ले़ कुमिङ् बाल-पराजिम युक्‍खु॥

२१ पलिस्‍तिहाॽरे़ खुन्‍छिॽ नावाइःत्‍लाहाॽ हाबा खे़प्‍मो मे़ले़रु मे़धसि, हे़क्‍क्‍याङ् दाउद नु खुने़ॽ कुमनाहाॽरे़ खे़ङ्‌हाॽ मे़देॽरुसिआङ् मे़बे॥

२२ याम्‍मो पलिस्‍तिहाॽ रपाइहाॽरे़ खुन्‍छिॽ ते़म्‍बेॽओ मे़धाङे़ हे़क्‍क्‍याङ् मे़से़सिङ्‌ङाङ् मे़युङ्‌सिङ्॥

२३ दाउदरे़ याम्‍मो यहवे दाङ्‌बे़न् सेःन्‍दोसु, कर यहवे दाङ्‌बे़ल्‍ले़ मे़त्‍तु, “कन् ये़म्‍मो थिक्‍ले़ङ्‌ले़ मे़भत्‍ते़से़न्‍ने़ॽ, कर खे़ङ्‌हाॽ किर्गप् कबेसे़ॽआङ् पिपोर सिङ्‌बुङ्‌ङिल्‍ले़ कुदगाङ्‌लाम् खुन्‍छिॽ एगाङ्‌लाम्‍बा फत्‍ते़से़ॽ॥

२४ खे़न् एगाङ् पिपोर सिङ्‌बुङ्‌हाॽरे़ कुसम् कुसम्‍मो हुरुहुरु लॽरिक् सःक्‍नुमे़ःन्‍ने खे़ङ्‌हाॽनु थङ् थक्‍ते़ॽ, थेआङ्‌भे़ल्‍ले़ खे़न् ये़म्‍मो यहवे दाङ्‌बे़न् पलिस्‍तिहाॽरे़ खुन्‍छिॽ थक्‍सुबाहाॽ नाःन्‍छे़ खे़ने़ॽ के़दगि पेःक्‍लो॥”

२५ यहवे दाङ्‌बे़ल्‍ले़ इङ्‌जाङ् पिरुबा कुइसिःक् दाउदरे़ चोगु, हे़क्‍क्‍याङ् पलिस्‍तिहाॽ गिबोनलाम्‍बा गे़जे़र थारिक् नाःत्‍तु तेॽरुसिआङ् स्‍ये़रुसिरो॥

a 

५:२० बालपराजिम फाॽइन् के़भक्‍पा के़लःम्‍बा दाङ्‌बा पोःङ्‌ॽ॥

माङ्‌हुप् सन्‍दोःक्‍किन् यरुसले़म मे़दारु

(१ साप्‍मु १३:१-१४, १५:२५–१६:६, ४३)

६

दाउदरे़ याम्‍मो इस्राइलबा सुम्‍बोङ् हे़न्‍छिङ् सेःक्‍मनाबा थक्‍सुबाहाॽ उःत्‍तुसि,

२ हे़क्‍क्‍याङ् खे़न् के़रे़क् मनाहाॽनु निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् ताःप्‍मा फाॽआङ् यहुदाबा बालालाम्‍बाa दाउदे़न् लःन्‍दे़आङ् पे, करुब मे़प्‍नाबा माङ्‌लाइङ्‌बाहाॽरे़ खुन्‍छिॽ लुम्‍मो के़युङ्‌बा मुक्‍साम्‍दाङ्‌बा यहवे दाङ्‌बाल्‍ले़ कुमिङ् खे़न् सन्‍दोःक्‍को पत्‍छे़॥

३ हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् लत्‍छा कुसङ् पित्‍लाधाओ मे़याक्‍तु, हे़क्‍क्‍याङ् कोःक्‍माओ के़युङ्‌बा अबिनादाबरे़ कुहिम्‍मोलाम् मे़दारु, हे़क्‍क्‍याङ् अबिनादाबरे़ कुस्‍सा उज्‍जाह नु अहियोल्‍ले़ पित्‍लाधाःन् लाम्‍लोसे़छुर तेॽरे़छु॥

४ हे़क्‍क्‍याङ् अहियोन् सन्‍दोःक्‍किल्‍ले़ कुदगि कुदगि थासिङ्॥

५ दाउदे़न् नु के़रे़क् इस्राइलि सुवाङ्‌हाॽ खुन्‍छिॽ सिक्‍समे़र साम्‍लोनु, साराङ्‌गि, तुःङ्‌गे, के, खित्‍चिङ् खित्‍चिङ् के़लॽबा मुक्‍ला नु साप्‍फङ्‌गा हिप्‍नु मे़सःत्‍ते़र मे़यागे़॥

६ खे़ङ्‌हाॽ नाकोनबा कुजा फुङ्‌मादे़न्‍नो मे़गे़रे़, हे़क्‍केःल्‍ले़ पित्‍हाॽरे़ खुन्‍छिॽ लाङ्‌हाॽ तोःक्‍ते़, हे़क्‍क्‍याङ् उज्‍जाहःल्‍ले़ कुहुक्‍किल्‍ले़ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् तक्‍तु॥

७ कर यहवे दाङ्‌बे़न् उज्‍जाहःन्‍नु साॽरिक् कुसिक् पोगे़, खे़ल्‍ले़ कुहुक्‍किल्‍ले़ सुमा मे़न्‍नुॽमनाबा निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् सुसुबाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खे़न् आम्‍भा खे़प्‍मोए हदॽ स्‍ये़रू॥ अक्‍खेलॽरिक् निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किल्‍ले़ कुबेसाङ् खे़न् स्‍ये़॥

८ यहवे दाङ्‌बे़न् अक्‍खेलॽरिक् थिक्‍ले़ङ्‌ले़ कुसाक्‍के़न्‍निल्‍ले़ मि पोःक्‍खे़आङ् उज्‍जाहःन् खुम्‍दिङ् पिरुबाल्‍ले़ चोगुल्‍ले़ दाउदे़न् कुयाःक्‍ले़ॽरे़, हे़क्‍क्‍याङ् खुने़ॽ खे़न् ते़न्‍निल्‍ले़ कुमिङ् फारे़सb उज्‍जाह युक्‍खु॥ आल्‍ल थारिक्‍साङ् खे़ल्‍ले़ कुमिङ् बाघे़न् वाॽरो॥

९ खे़न् ये़न्‍नो दाउदे़न् यहवे दाङ्‌बे़न्‍नु साॽरिक् किसे़, हे़क्‍क्‍याङ् पाःत्‍तु, “आल्‍ल आक्‍केलॽरिक् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् आङ्‌गाॽनु युक्‍खुङ्‌बाबे?”

१० यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् खुने़ॽनु दाउदरे़ कुये़क्‌यक्‍को तेॽमा निङ्‌वाॽ मे़जोगुन्॥ कर थिक्‍नाहाङ् ले़प्‍माङ् पेआङ् गात के़युङ्‌बा ओबेद-एदोमरे़ कुहिम्‍मो तेॽरु॥

११ अक्‍खेलॽरिक् यहवे दाङ्‌बे़ल्‍ले़ कुसन्‍दोःक्‍किन् ओबेद एदोमरे़ कुहिम्‍मो ला सुम्‍सि थारिक् युङे़, हे़क्‍क्‍याङ् यहवे दाङ्‌बे़ल्‍ले़ ओबेद ए़दोम नु खुने़ॽ कुहिमसयङ्‌हाॽ हाङ्‌वामुॽइ पिरु॥

१२ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किल्‍ले़ चोगुल्‍ले़ यहवे दाङ्‌बे़ल्‍ले़ ओबेद एदोमले़ कुहिम्‍सयङ् हे़क्‍क्‍याङ् खुने़ॽनु के़वाॽबा चिगक्‌वाहाॽओ हाङ्‌वामुॽइ पिरु के़लॽबा पाःन्‍निन् दाउदे़न् मे़जे़क्‍तु, हे़क्‍क्‍याङ् दाउदे़न् पेआङ् ओबेद एदोमरे़ कुहिम्‍लाम् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् पसःत् सःत्‍ते़र दाउदरे़ कुये़क्‌यक्‍को तारु॥

१३ यहवे दाङ्‌बे़ल्‍ले़ कुमाङ्‌हुप् सन्‍दोक् के़गुबाहाॽरे़ लाङ्‌गाङ् तुक्‍सि मे़धासुधप्‍मा खुने़ॽ लत्‍छा कुम्‍बाबा पित् नु कुसोःत् के़याक्‍पा थक्‍सा सिदुङ्‌जभा चोगु॥

१४ दाउदे़न् यहवे दाङबे़ल्‍ले़ कुदगि कुसुक्‍सुक् के़रे़क् कुमुक्‍साम्‍नु लाःक्‍खे़॥ हे़क्‍क्‍याङ् खुने़ॽ नाइनासुःत्‍लाम् तःम्‍नाबा एपोद तेःत्‍तिन् चाक्‍खुआङ् वये़॥

१५ हे़क्‍केलॽरिक् दाउदे़न् नु के़रे़क् इस्राइलि सुवाङ्‌हाॽरे़ मे़सःत्‍ते़र सादाङ्‌ङिन् मे़मुःत्‍तुआङ् मे़मुक्‍खुर यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् यरुसले़म्‍मो मे़दारु॥

१६ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् दाउदरे़ कुये़क्‌यक्‍को मे़गे़त्‍तुर मे़बत्‍छे़, सावलरे़ कुस्‍सा मे़न्‍छिन् मिकले़न् पेधाःप्‍पोलाम् ओमये़, हे़क्‍केःल्‍ले़ दाउद हाङ्‌ङिन् यहवे दाङबे़ल्‍ले़ कुदगि पिन्‍दे़र लाःक्‍खे़बा निसु, हे़क्‍क्‍याङ् खे़ल्‍ले़ दाउदे़न् कुनिङ्‌वाॽ सिगाङ्‌लाम् चिःत्‍तु॥

१७ हे़क्‍क्‍याङ् खे़ङ्‌हाॽरे़ यहवे दाङ्‌बे़ल्‍ले़ कुमाङ्‌हुप् सदोःक्‍के़न् दाउदरे़ चोगुबा साःङ्‌गाहिम् सिगाङ् कुयुङ्‌मादे़न्‍नो मे़युक्‍खु॥ हे़क्‍क्‍याङ् दाउदरे़ यहवे दाङ्‌बे़ल्‍ले़ कुदगि मिधिङ्‌मनादेमनाबा नु तङ्‌जुम् वयागे़न् सिदुङ्‌जभा तोःन्‍दु॥

१८ आल्‍ल दाउदरे़ कन् वयागे़न् सिदुङ्‌जभाहाॽ तोःन्‍दु सुरुआङ् खुने़ॽ मुक्‍साम्‍दाङ्‌बा यहवे दाङ्‌बे़ल्‍ले़ कुमिङ्‌ङो मनाहाॽ हाङ्‌वागे़न् मुॽइसाम् पिरुसि,

१९ हे़क्‍क्‍याङ् खुने़ॽ मनाहाॽ, या खे़प्‍मो के़जुम्‍बा के़रे़क् इस्राइलिहाॽ ये़म्‍बित्‍छा मे़न्‍छुमा कुले़प् थिक्‍थिक् खरे़ःङ्, खे़बक्‍सिङ्‌ङिल्‍ले़ कुजाॽ थिक्‍थिक् नु कुहेद्‌याॽ चे़ल्‍ले़क्‍सेॽ कुबजा थिक्‍थिक् पिरुसि॥ हे़क्‍क्‍याङ् के़रे़क् मनाहाॽ खुन्‍छिॽ हिम्‍हिम् मे़बे॥

२० दाउदे़न् कुहिम्‍सयङ्‌हाॽ हाङ्‌वामुॽइ पिसे़ त्‍ये़ःल्‍ले़ सावलरे़ कुस्‍सा मे़न्‍छुमा मिकले़न् खुने़ॽ कुदुम्‍से़ लःन्‍दे़, हे़क्‍क्‍याङ् मे़त्‍तु, “इस्राइलबा हाङ्‌ङिल्‍ले़ कुलागि आइन् आक्‍खे़न् मिङ्‌सो इङ्‌धाङ्‌बा ये़न्‍निबे! खुने़ॽ कुसे़वारोमाहाॽरे़ खुन्‍छिॽ तगाङ् ले़क्‍चाॽबुधुक् पोःक्‍खे़आङ् खार्जोःम्‍बा ले़ङ्‌सिङ्॥”

२१ हे़क्‍केःल्‍ले़ दाउदरे़ मिकले़न् मे़त्‍तु, “कङ्‌ग यहवे दाङ्‌बे़ल्‍ले़ कुदगि वये़, खुने़ॽ कुमना इस्राइलिहाॽओ खे़ने़ॽ के़म्‍बा नु खुने़ॽ कुसुवाङ्‌हाॽनुःल्‍ले़आङ् थोधोक्‍पा हाङ् पोङ्‌से़ सेगाङ्, खे़ल्‍ले़ चोगुल्‍ले़ आङ्‌गाॽ यहवे दाङ्‌बे़ल्‍ले़ कुदगाङ् सःत्‍ताॽर लाःङ्‌ङा॥

२२ खे़ने़ॽ के़निमो कुनामे़न्‍छाॽ पोङ्‌मा सुक्‍काबिला, हे़क्‍क्‍याङ् आङ्‌गाॽ आबाङे कन्‍नुःल्‍ले़आङ् यरिक् कुनामे़न्‍छाॽ पोङ्‌ङा॥ कर खे़न् से़वारोमाहाॽरे़ कल्‍ले़ लागि आङ्‌गाॽ मिङ्‌सो इङ्‌धाङ् मे़बिआ॥”

२३ हे़क्‍क्‍याङ् सावलरे़ कुस्‍सा मे़न्‍छ्‌या मिकलरे़ कुसिमा ये़न् थारिक्‍साङ् कुस्‍सा मे़न्‌वये़न्॥

a 

६:२ “बाला” ले़ वेॽ कुमिङ् किर्यत-यारिम वये़॥ १ सामु ७:१-२

b 

६:८ “फारेस” फाॽइन् सिक्‍पोःक्‍मा प्रअःक् अःक्‍मा लःम्‍मा पोःङ्‌ॽ॥

निङ्‌वाॽफुमाङ्‌ङिल्‍ले़ दाउदे़न्‍नु माङ्‌हुप् चोगु

(१ साप्‍मु १७:१-१५)

७

आल्‍ल दाउदे़न् हाङ्‌हिम्‍मो युङ्‌मा हेःक्‍ते़, हे़क्‍क्‍याङ् खुने़ॽ कुघिरिबा कुनिङ्‌मिहाॽनु थङ् चोःक्‍मा मे़बोःक्‍खे़न्, थेआङ्‌भे़ल्‍ले़ यहवे दाङ्‌बे़ल्‍ले़ नाःम्‍सिङ्‌मा पिरु,

२ खुने़ॽ माङ्‌निङ्‌वाॽपान् के़बाःप्‍पा नाताने़न् मे़त्‍तु, “आङ्‌गाॽग साम्‍माङ्‌सिङ्‌ङिल्‍ले़ चोःक्‍मनाबा हिम्‍मो युङ्‌ङा, कर यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् लाःक्‍कात् साःङ्‌गाहिम्‍मो युङ्॥”

३ नातानरे़ हाङ्‌ङिन् मे़त्‍तु, “के़निङ्‌वाॽओ थे वाॽ हाबाघे़न् चोगे़ॽ, थेआङ्‌भे़ल्‍ले़ यहवे दाङ्‌बे़न्‍ने खे़ने़ॽनु वाॽ॥”

४ कर हाबा खे़न् से़न्‍दिक् यहवे दाङ्‌बाल्‍ले़ कुइङ्‌घङ्‌ङिन् नातानरे़ॽओ के़रे़–

५ “पेगे़ॽआङ् आङ्‌गाॽ आसे़वारोबा दाउदे़न् मे़त्‍ते़ॽ, यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽ आलागि लत्‍छा युङ्‌मा हिम् खे़ने़ॽए के़जोगुबाबि?

६ इस्राइलिहाॽ मिस्रलाम्‍बा थाक्‍तुङ्‌सिङ्‌ङाङ्‌धो आइन् थारिक् आङ्‌गाॽ आप्‍फाल्‍ले़आङ् हिम्‍मो मे़न्‌युङ्‌ङे वाॽआ॥ कर साःङ्‌गाहिम्‍हाॽओरक् चत्‍छिङ्‌ङार युङ्‌ङार वाॽआ॥

७ आङ्‌गाॽ इस्राइलबा मनाहाॽनु आत्‍तान् पेगाङ्‌साङ् आङ्‌गाॽ आमना इस्राइलबा पित्‍के़गम्‍बाहाॽओ आत्‍तिन् युक्‍साबे़न्‍नाङ् आङ्‌गाॽ आलागि साम्‍माङ् सिङ्‌ङिल्‍ले़न् हिम् थेआङ् के़न्‍जोगुन्? फाॽआङ् सेःन्‍दोसुङ्‌बा होप्॥’

८ “आल्‍ल आङ्‌गाॽ आसे़वारोबा दाउदे़न् मे़त्‍ते़म्‍मे़ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, ‘मे़ल्‍लुक् के़गमुसिर के़यागे़ल्‍ले़ मे़ल्‍लुक् चाराम्‍मादे़न्‍नोलाम् आङ्‌गाॽ इस्राइलि आमनाहाॽ लाम्‍लोसे़से़ॽ फाॽआङ् सेःन्‍ने़॥

९ खे़ने़ॽ आत्‍तातान् के़बे आङ्‌गाॽ खे़ने़ॽनु वयाङ्, हे़क्‍क्‍याङ् खे़ने़ॽ के़रे़क् के़निङ्‌मिहाॽ खे़ने़ॽ के़दगिए मे़क्‍खुङ्‌सिङ्॥ आल्‍ल इक्‍सादिङ् खाम्‍बेःक्‍पा मिङ् के़से़बा मनाहाॽरे़ खुन्‍छिॽलुम्‍मो खे़ने़ॽ कुमिङ् के़इङ्‌बा चोःक्‍ने़॥

१० हे़क्‍क्‍याङ् इस्राइलबा आङ्‌गाॽ आमनाहाॽरे़ लागि लत्‍छा ते़न् चोगुङ्‌ॽ, हे़क्‍क्‍याङ् खुन्‍छिॽ आबाङे युङ्‌मादे़न् पोङ्‌ॽ, हे़क्‍क्‍याङ् खे़ङ्‌हाॽ आत्‍तिल्‍ले़आङ् याम्‍मो तुक्‍खे मे़जाःत्‍तुसिन्‌ॽ कुॽगे़भे़म्‍बा मनाहाॽरे़ तगिबा हे़क्‍के तुक्‍खेआङ् मे़न्‍जाःत्‍तुन्‍छिन्॥

११ इस्राइलबा आङ्‌गाॽ आमनाहाॽ सम्‍धाङ् खासे़न्‍लोःम्‍बाहाॽ युक्‍तिङ् चोगुङ्‌सिङ्‌बा ये़न्‍नाङ्‌धो, खे़ङ्‌हाॽ कुॽइके़भे़ॽबा मनाहाॽरे़ तुक्‍खे मे़जाःत्‍तुसि॥ कर आल्‍लआङ्‌धो खे़ने़ॽ के़रे़क् के़निङ्‌मिहाॽरे़ आफाल्‍ले़आङ् के़मे़म्‍भत्‍ने़न्॥ खिनिॽ लागि यहवे दाङ्‌बे़ल्‍ले़ हाङ् सुवाङ्‌धिक् चोगुङ् फाॽआङ् खुने़ॽ उवा चोगुआङ् वाॽ॥

१२ खे़ने़ॽ काप्‍पोबा के़दुम्, के़सिआङ् खे़ने़ॽ के़न्‍धे़बाहाॽनु के़बेःक्, हे़क्‍क्‍याङ् खे़ने़ॽ के़मुॽइदाङ्‌साहाॽओलाम्‍बा, खे़ने़ॽए के़धक्‍लाम्‍बा लत्‍छा लक्‍खोबा पोङ्‌मारे़ लागि फोःक्‍खुङ्‌ॽ, हे़क्‍क्‍याङ् खे़ल्‍ले़ कुहाङ्‌जुम्‍मिन् सदादिङ्‌बा चोगुङ्‌ॽ॥

१३ खे़ल्‍ले़ए आङ्‌गाॽ आलागि लत्‍छा हिम् चोगु पिआ, हे़क्‍क्‍याङ् खे़ल्‍ले़ कुहाङ्‌युक्‍नान् सदादिङ्‌ले़ लागि चोगुङ् पिरुङ्‌ॽ॥

१४ आङ्‌गाॽ खे़ल्‍ले़ कुम्‍बा पोङ्‌ङाॽ, हे़क्‍क्‍याङ् खे़न् आङ्‌गाॽ आबुगे़न् आस्‍सा पोःङ्‌ॽ॥ खे़ल्‍ले़ लायो चोगुने़भग्र मनाहाॽरे़ खुन्‍छिॽ साहाॽ तक्‍काःत्‍तिल्‍ले़ मे़घुम्‍सुसिबा कुइसिःक् आङ्‌गाॽ खे़न् खुम्‍सुङॽ॥

१५ आङ्‌गाॽ सावले़न् खे़ने़ॽ के़लाम्‍मोनु खे़त्‍तुङ्, हे़क्‍क्‍याङ् आङ्‌गाॽ खे़न् लुङ्‌माॽ तुक्‍मा नाॽरुङ् कर आङ्‌गाॽ खे़ने़ॽ के़स्‍सान् आभे़ल्‍ले़आङ् लुङ्‌माॽ तुक्‍मा मे़ले़त्‍तान्॥

१६ खे़ने़ॽ के़हिम्‍सयङ् नु खे़ने़ॽ के़हाङ्‌जुम्‍मिन् आङ्‌गाॽ आदगि सदादिङ् वाॽ, हे़क्‍क्‍याङ् खे़ने़ॽ के़हाङ्‌युक्‍नान् सदादिङ्‌रे़ लागि थधप् मे़ल्‍लॽमनाबा पोःङ्‌ॽ॥’”

१७ अक्‍खेलॽरिक् निङ्‌वाॽफुमाङ्‌ङिल्‍ले़ ओसेःन्‍धाङ् चोगुबा पाःन्‍निन् माङ्‌निङ्‌वाॽपान् के़बाःप्‍पा नाताने़ल्‍ले़ के़रे़क् दाउदे़न् मे़त्‍तुरो॥

दाउदरे़ कुबेःल्‍लि

(१ साप्‍मु १७:१६-२७)

१८ हे़क्‍क्‍याङ् दाउद हाङ्‌ङिन् यहवे दाङ्‌बा वये़बादे़न्‍नो पे, हे़क्‍क्‍याङ् युङ्‌सिङ्‌ङाङ् पेलिगे़न् तुवा चोगु, “यहवे दाङ्‌बाए, आङ्‌गाॽ हाःत्‍ताबे? आङ्‌गाॽ आहिम्‍सयङ्‌हाॽ थेसिबे? हे़क्‍क्‍याङ् आङ्‌गाॽ थेआङ् कप्‍मो थारिक् के़दाराङ्‌बाबे?”

१९ यहवे दाङ्‌बे, हे़क्‍केसाङ् कन् के़रे़क्‍हाॽग खे़ने़ॽ के़निमाओ लत्‍छा चुक्‍पासा पाःन्‍लो॥ खे़ने़ॽ के़से़वारोबाल्‍ले़ कुहिम्‍सयङ्‌हाॽरे़ लागि के़बोङ्‌बा ताःन्‍दिबा पाःन्‍निन्‍ने के़बाःत्‍तुरो॥ यहवे दाङ्‌बा निङ्‌वाॽफुमाङ्‌ङे, खे़ने़ॽ मनाहाॽरे़ लागि सदादिङ् हाबा अक्‍खेए के़जोगुबि?

२० हे़क्‍क्‍याङ् दाउदरे़ कन्‍नाङ्‌धो वेॽ थे पाःप्‍मा सुक्‍तुआङ्‌बे? यहवे दाङ्‌बाए, थेआङ्‌भे़ल्‍ले़ खे़ने़ॽ के़से़वारोबान् नुरिक्‍काङ् कुसिङ् के़निःत्‍तुआङ् वाॽरो!

२१ खे़ने़ॽ माङ्‌के़हे़क्‍सिङ्‌बाल्‍ले़ चोगुल्‍ले़, खे़ने़ॽ के़बाःत्‍तुबा हे़क्‍क्‍याङ् के़निङ्‌वाॽ कुइसिःक्‍के कन् पयम्‍बा याःम्‍बक्‍किन् के़जोगुआङ् वाॽ, हे़क्‍क्‍याङ् के़से़वारोबान् के़मे़त्‍तुआङ् वाॽ॥

२२ “खे़ल्‍ले़ चोगुल्‍ले़ यहवे दाङ्‌बाए, खे़ने़ॽग पयम् यम्‍बा के़जोःक्॥ खे़ने़ॽ हे़क्‍तङ्‌बा हाःत्‍ताङ् होप् के़लॽबा आनिगे के़रे़क्‍ले़ खे़प्‍सुम्‍बे़, हे़क्‍क्‍याङ् खे़ने़ॽआङ्‌धो वेॽ निङ्‌वाॽफुमाङ् हाःत्‍ताङ् होप्॥

२३ हे़क्‍क्‍याङ् इक्‍सादिङ् खाम्‍बेःक्‍मो खे़ने़ॽ आबाङे ताङ्‌से़ःप्‍से़ के़बेबा खे़ने़ॽ के़सेगुबा इस्राइल सुवाङ् हे़क्‍तङ्‌बा वेॽ सुवाङ् हात् वाॽबे? खे़न् सुवाङ्‌ङिल्‍ले़ लागि खे़ने़ॽ आबाङे ताङ्‌से़ःप्‍से़ के़बे॥ खे़न्‍लाम्‍बाए खे़ने़ॽ आबाङे के़मिङ्‌ङिन् के़से़सु हे़क्‍क्‍याङ् मिस्रलाम्‍बा के़लःत्‍तु के़धाक्‍तु॥ खे़ङ्‌हाॽरे़ खुन्‍छिॽ लाम्‍मो के़युङ्‌बा वेॽ सुवाङ्‌हाॽ नु खे़ङ्‌हाॽरे़ खुन्‍छिॽ माङ्‌हाॽ के़नाःत्‍तुसि॥ हे़क्‍क्‍याङ् पयम् यम्‍बा किप्‍मा के़घुबा नु निङ्‌वाॽ के़माबा याःम्‍बक्‍हाॽ के़जोगु॥

२४ खे़ने़ॽ आबाङे के़मना इस्राइले़न् सदादिङ्‌ले़ लागि आबाङे के़मना के़जोगुआङ् वाॽ, हे़क्‍क्‍याङ् यहवे दाङ्‌बाए खे़ने़ॽ खे़ङ्‌हाॽरे़ खुन्‍छिॽ निङ्‌वाॽफुमाङ् के़बोःक्‍खे़आङ् के़वाॽरो॥

२५ “आल्‍ल यहवे दाङ्‌बा निङ्‌वाॽफुमाङ्‌ङे, खे़ने़ॽ के़से़वारोबा हे़क्‍क्‍याङ् कुहिम्‍सयङ्‌हाॽनु के़जोगुबा माङ्‌हुप् कुइसिःक् सदादिङ् चोगे़ॽओ,

२६ खे़ने़ॽ के़मिङ्‌ङिन् सदादिङ् पयम् यम्‍बा पोङ्‌ल, हे़क्‍क्‍याङ् मनाहाॽरे़ अक्‍खे मे़बाःत्‍तुर, ‘मुक्‍साम्‍दाङ्‌बा यहवे दाङ्‌बे़न् इस्राइल सम्‍धाङ् निङ्‌वाॽफुमाङ्‌लो॥’ हे़क्‍क्‍याङ् के़से़वारोबा दाउदरे़ कुकुहिम्‍सयःङ्‌ङिन् खे़ने़ॽ के़निमाओ सदादिङ् युक्‍सिङ् पोङ्‌लो॥

२७ ‘मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङे, खे़ने़ॽ आङ्‌गाॽ आलागि हिम्‍धिक् के़जोगु के़लॽबा पाःन्‍निन् के़से़वारोबान् ओसेःन्‍गे़धाक्‍ताङ्॥ खे़ल्‍ले़ चोगुल्‍ले़ आङ्‌गाॽ खे़ने़ॽओ कन् तुवान् तोःम्‍मारे़ लागि आःन्‍छिङ्‌मा खोसुङ्॥’

२८ “यहवे दाङ्‌बा निङ्‌वाॽफुमाङ्‌ङे, खे़ने़ॽए निङ्‌वाॽफुमाङ्‌ने़रो॥ खे़ने़ॽ के़बाःन्‍जाःक्‍किन् नसाःन्‍साबा चोक्, हे़क्‍क्‍याङ् खे़ने़ॽ के़से़वारोबे़न्‍नु कन् नुबा पाःन्‍हाॽ माङ्‌हुप् के़जोगुआङ् वाॽरो॥

२९ खे़ल्‍ले़ चोगुल्‍ले़ आल्‍ल के़से़वारोबाल्‍ले़ कुहिम्‍सयङ्‌हाॽ हाङ्‌वामुॽइ पिरे़से़ॽओ, हे़क्‍क्‍याङ् खे़न् खे़ने़ॽ के़दगि सदादिङ् वाॽर॥ थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङे, खे़ने़ॽ के़बाःत्‍तुआङ् वाॽ, हे़क्‍क्‍याङ् खे़ने़ॽ के़हाङ्‌वा मुॽइलाम्‍बाए के़से़वारोबाल्‍ले़ कुहिम्‍सयङ्‌हाॽरे़ सदादिङ् हाङ्‌वामुॽइ मे़घोसुरो॥”

दाउदरे़ थङ् नाःन्‍दुॽ

(१ साप्‍मु १८:१-१७)

८

खे़न् एगाङ् दाउदरे़ पलिस्‍तिहाॽ नाःन्‍दुसि, हे़क्‍क्‍याङ् खे़ङ्‌हाॽ दाउदे़न्‍नु मे़नःम्‍सिङ्, हे़क्‍क्‍याङ् खुन्‍छिॽ हुक्‍लाम्‍बा मेथेगआमाह ते़न्‍निन् हुक्‍काप् चोगु॥

२ दाउदरे़ मोआबिहाॽआङ् नाःन्‍दुसि, हे़क्‍क्‍याङ् खुने़ॽ खे़ङ्‌हाॽ खाम्‍बाङ्‌ङो ने़मा पाङ्‌घुसि, हे़क्‍क्‍याङ् लत्‍छा थाक्‍पाःल्‍ले़ सिःक्‍तुसि॥ सिःक्‍तुसिल्‍ले़ कुसिःक्‍मा ने़त्‍छिओ के़धाबाहाॽ से़प्‍मा पाङ्‌घुसि, हे़क्‍क्‍याङ् कुसिःक्‍मा सुम्‍सिओ के़धाबाहाॽ ले़प्‍मादेमा पाङ्‌घुसि॥ अक्‍खेलॽरिक् मोआबिहाॽ खुने़ॽ कुयुक्‍को मे़बोःक्‍खे़, हे़क्‍क्‍याङ् खे़ङ्‌हाॽरे़ खुने़ॽ एःङ्‌याङ् मे़हुङु॥

३ युफ्रेतिस वहःङ्‌ङिल्‍ले़ कुयाओ थारिक् युक् चोःक्‍से़ याम्‍मो पेर पत्‍छे़ल्‍ले़ सोबाबा हाङ्, रहोबरे़ कुस्‍सा हददेजेरे़न्‍नाङ् थङ्‌ङो दाउदरे़ नाःन्‍दु॥

४ दाउदरे़ खुने़ॽलाम् ह़ेन्‍छिङ् थिक् अन्‍लाधाहाॽ, ह़ेन्‍छिङ् नुसि अन्‍लाधा के़लोङ्‌बाहाॽ नु निबोङ् ह़ेन्‍छिङ् खाम्‍बाङ्‌ङो थङ् के़जोःक्‍पा थक्‍सुबाहाॽ ते़म्‍सुसिआङ् साक्‍तुसि॥ खुने़ॽ कुलागि चाहा के़जोःक्‍पा अन्‍लाधा के़उःङ्‌बा किप् थिक् अन्‍हाॽ युक्‍खुसिआङ् के़नम्‍बा के़रे़क् अन्‍हाॽरे़ खुन्‍छिॽ लाङ्‌साॽइन् खक्‍तु पिरुसि॥

५ दमस्‍कसबा अरामिहाॽ सोबाबा हाङ् हददेजेरे़न् कुभाॽसे़ मे़द्‌ये़, दाउदरे़ खे़ङ्‌हाॽ निबोङ्‌ङाङ् ने़त्‍छि हे़न्‍छिङ् खुन्‍छिॽ थक्‍सुबाहाॽ से़रुसि॥

६ हे़क्‍क्‍याङ् दमस्‍कसबा अरामिहाॽरे़ खुन्‍छिॽ ते़ङ्‌गप्‍पो थक्‍सुबा साःङ्‌गाहिम् लेःत्‍तु॥ खे़ङ्‌हाॽ खुने़ॽ कुयुक्‍को मे़द्‌ये़, हे़क्‍क्‍याङ् हाङ्‌ङो हुङ्‌मा के़बोङ्‌बा एःङ्‌याङ् मे़हुङु॥ अक्‍खेलॽरिक् दाउदे़न् आत्‍तान् आत्‍तान् पे, यहवे दाङ्‌बाल्‍ले़ थङ् के़नाःम्‍बा चोगु॥

७ दाउदरे़ हददेजेररे़ कुसुहाङ्‌युक्‍पाहाॽरे़ मे़गत्‍तुबा साम्‍म्‍याङ् खोहाॽ नाप्‍तुसि, हे़क्‍क्‍याङ् के़रे़क् यरुसले़म तेॽरु॥

८ खुने़ॽ हददेजेररे़ कुयुक्‍को के़ने़बा तेबह नु बेरोत ये़क्‌यक्‍लाम्‍बा यरिक् कासाहाॽ तेॽरु॥

९ दाउदरे़ हददेजेररे़ के़रे़क् कुधक्‍सुबाहाॽ थङ् थक्‍मा नाःन्‍दुसि के़लॽबा पाःन्‍निन् हमातबा हाङ् तोउःल्‍ले़ खे़प्‍सु,

१० हे़क्‍केःल्‍ले़ खुने़ॽ कुस्‍सा योराम्‍मे़न् दाउदरे़ॽओ से़वा तोःन्‍छे़ नु थङ् नाःन्‍दुबाओ नाजम् इङ्‌घङ् पिसे़ पाङ्‌घु॥ थेआङ्‌भे़ल्‍ले़ हददेजेर नु तोइलुम्‍मो थङ् पोःक्‍खे़र वये़॥ हे़क्‍क्‍याङ् योरामरे़ युप्‍पा साम्‍म्‍याङ् नु कासा चिगक्‌वाहाॽ तेॽरु पिरु॥

११ खे़न् चिगक्‌वाहाॽ दाउद हाङ्‌ङिल्‍ले़ यहवे दाङ्‌बाओ तोःन्‍दु, हे़क्‍केलॽरिक् खुने़ॽ नाःन्‍दुसिबा के़रे़क् सुवाङ्‌बा मनाहाॽरे़ खुन्‍छिॽ युप्‍पा नु साम्‍म्‍याङ्‌हाॽ–

१२ ए़दोम, मोआब, अम्‍मोनि, पलिस्‍ति नु अमालेकि, हे़क्‍क्‍याङ् सोबाबा हाङ् रहोबरे़ कुस्‍सा हददेजेरलाम्‍बा नाप्‍तुसिबा के़रे़क् चिगक्‌वाहाॽ यहवे दाङ्‌बाओए तोःन्‍दु॥

१३ हे़क्‍क्‍याङ् युम् मे़प्‍नाबा ने़ने़बादे़न्‍लाम् थिबोङ्‌ङाङ् ये़त्‍छि हे़न्‍छिङ् एदोमिहाॽ से़रुसिआङ् नुःक्‍खे़ल्‍ले़ दाउदरे़ कुमिङ्‌सो पोरे़॥

१४ दाउदरे़ ए़दोम के़रे़क् पिसाङ् थक्‍सुबा साःङ्‌गाहिम् लेःत्‍तु, हे़क्‍क्‍याङ् के़रे़क् एदोमिहाॽ खुने़ॽ कुयुक्‍को मे़बोःक्‍खे़॥ अक्‍खेलॽरिक् खुने़ॽ आत्‍तान् आत्‍तान् पे खे़प्‍मो यहवे दाङ्‌बाल्‍ले़ खुने़ॽ थङ् के़नाःम्‍बा चोगुरो॥

१५ हे़क्‍केलॽरिक् दाउदरे़ के़रे़क् इस्राइल सम्‍धाङ् हाङ्‌युक् चोगु, हे़क्‍क्‍याङ् खुने़ॽ के़रे़क् कुमनाहाॽरे़ लागि साम्‌योबा नु कुदोःप्‍मा खासे़न् चोगु॥

१६ खे़न् ये़म्‍मो सरुयाहरे़ कुस्‍सा योआबे़न् थक्‍सुबाहाॽरे़ खुन्‍छिॽ लाम्‍लोबा वये़॥ हे़क्‍क्‍याङ् अहिलुदरे़ कुस्‍सा यहोसापाते़न् खानिःत् के़युङ्‌बा वये़॥

१७ हे़क्‍क्‍याङ् अहितुबरे़ कुस्‍सा सदोके़न् नु अबियाथाररे़ कुस्‍सा अहिमेलेके़न् निङ्‌वाॽफुसाम्‍बा वये़सि॥ सरायाहन् सुहाङ्‌मिबा वये़॥

१८ यहोयादारे़ कुस्‍सा बनायाहन् करेति नु पेलेथिहाॽ ओगे़मे़प्‍पा सुहाङ्‌युक्‍पा वये़॥ दाउदरे़ कुस्‍साहाॽ हाङ् इङ्‌जाङ्‌साबा मे़वये़॥

दाउद नु मपिबोसेत

९

हे़क्‍क्‍याङ् दाउदरे़ सेःन्‍दोसुसि, “सावलरे़ कुहिम्‍सयङ्‌ओ आल्‍लसाङ् कुभा हिङे़आङ् वाॽबि? कुभा हिङे़आङ् वाॽने़भग्र जोनाथानरे़ कुले़क्‌वा आङ्‌गाॽ खे़न्‍नु नसाःन्‍साबा पोङ्‌ङाआङ् लुङ्‌माॽ तुक्‍तुङ्‌ॽ॥”

२ आल्‍ल सावलरे़ कुहिम्‍सयङ्‌ङो सिवा मे़प्‍नाबा लत्‍छा सेवारोबाधिक् वये़॥ हे़क्‍क्‍याङ् खे़न् दाउदरे़ॽओ मे़उःत्‍तु॥ हे़क्‍क्‍याङ् दाउद हाङ्‌ङिल्‍ले़ सेःन्‍दोसु, “खे़ने़ॽ सिवाने़बि?”

खे़ल्‍ले़ मे़त्‍तु, “आदाङ्‌बारे़ के़से़वारोबा सिबान् आङ्‌गाॽएरो॥”

३ हे़क्‍क्‍याङ् हाङ्‌ङिल्‍ले़ पाःत्‍तु, “सावलरे़ कुहिम्‍सयङ्‌ओ हात् कुहिङ्‌वे़त् वाॽबे? निङ्‌वाॽफुमाङ्‌ङिन्‍नु चोगुङ्‌बा माङ्‌हुप् कुइसिःक् आङ्‌गाॽ खे़न् लुङ्‌माॽ तुक्‍तुङ्‌ॽ॥”

सिबाःल्‍ले़ मे़त्‍तु, “ओरो, जोनाथानरे़ लत्‍छा कुस्‍सा वाॽ॥ खे़ल्‍ले़ ने़प्‍माङ् कुलाङ् के़सक्‍पा चोक्॥”

४ हाङ्‌ङिल्‍ले़ सेःन्‍दोसु, “खुने़ॽ आत्‍तान् वाॽ?”

हे़क्‍क्‍याङ् सिबाःल्‍ले़ मे़त्‍तु, “खुने़ॽ लो-देबार मे़प्‍नाबा तेन्‍नो अमिएलरे़ कुस्‍सा माकिररे़ कुहिम्‍मो वाॽ॥”

५ खे़ल्‍ले़ चोगुल्‍ले़ हाङ्‌ङिल्‍ले़ लो-देबारओ मना पाङ्‌घुसिआङ् अमिएलरे़ कुस्‍सा माकिररे़ कुहिम्‍मोलाम् खे़न् मे़दारु॥

६ सावलरे़ कुम्‍मे़न्‍छाॽ जोनाथानरे़ कुस्‍सा मपिबोसेते़न् दाउदरे़ॽओ के़रे़, हे़क्‍क्‍याङ् साम्‍बोन् हबत् फन्‍छिङ्‌ङाङ् हाङ्‌ङिन् से़वा मे़त्‍तु॥

दाउदरे़ मे़त्‍तु, “मपिबोसेतए!”

खे़ल्‍ले़ मे़त्‍तु, “आदाङ्‌बे, आङ्‌गाॽ के़से़वारोबान् कप्‍मो वाॽआरो॥”

७ दाउदरे़ पाःत्‍तु, “मे़गिसे़न्‍ने़ॽ॥ खे़ने़ॽ के़म्‍बा जोनाथानरे़ कुले़क्‌वा लुङ्‌माॽ तुक्‍ने़॥ आङ्‌गाॽ के़न्‍धे़बा सावलरे़ के़रे़क् कुलाजेॽ कुसिङ्‌बुङ्‌हाॽ नुःक्‍तुङ् पिने़॥ खे़ने़ॽ हाङ्‌ङिल्‍ले़ कुजा चाजामादे़न्‍नो आङ्‌गाॽनु के़युङ्‌ङाङ् आभे़ल्‍ले़साङ् के़जरो॥”

८ मपिबोसेतरे़ याम्‍मो साम्‍बोन् हबत् फन्‍छिङ्‌ङाङ् से़वा मे़त्‍तुर पाःत्‍तु, “आङ्‌गाॽ हाःत्‍ताआङ्‌बे? हे़क्‍क्‍याङ् आङ्‌गाॽ ख्‍याबा हे़क्‍तङ्‌बा के़सिबा मनान् आदाङ्‌बारे़ थेआङ् लुङ्‌माॽ के़दुक्‍काबाबे?”

९ खे़ब्‍याङ् दाउदरे़ सावलरे़ कुसे़वारोबा सिबाःन् खुने़ॽओ उःत्‍तुआङ् मे़त्‍तु, “आङ्‌गाॽ खे़ने़ॽ के़न्‍दाङ्‌बाल्‍ले़ कुम्‍मे़न्‍छाॽइन् सावल नु खुने़ॽ कुहिम्‍सयङ्‌बा के़रे़क् याङ्‌साकुन्‍धेन् आल्‍लोसा पिरुङ्‌ल पत्‍ता॥

१० हे़क्‍क्‍याङ् खे़ने़ॽ, के़स्‍साहाॽ नु खे़ने़ॽ के़से़वारोबाहाॽ खुने़ॽ कुलाजेॽ कुसिङ्‌बुङ्‌ङो यान् के़मयिआङ् खे़न् लाम्‍बा के़धोःक्‍पा कुजान् के़न्‍दाङ्‌बाल्‍ले़ कुसुवाङ्‌ङिन् पिमा पोःङ्‌ॽ॥ हे़क्‍क्‍याङ् मपिबोसेत, खे़ने़ॽ के़न्‍दाङ्‌बाल्‍ले़ कुम्‍मे़न्‍छाॽइल्‍ले़ आङ्‌गाॽनु युङ्‌ङाङ् चःॽ॥” (सिबारे़ थिबोङ्‌ङाङ् ङासि कुस्‍सा नु निबोङ् कुसे़वारोबा मे़वये़॥)

११ हे़क्‍क्‍याङ् सिबाःल्‍ले़ हाङ्‌ङिन् मे़त्‍तु, “आदाङ्‌बारे़ इङ्‌जाङ् के़बिराङ्‌बा कुइसिःक् आङ्‌गाॽ के़रे़क् चोगुङ्‌ॽ॥”

खे़ल्‍ले़ चोगुल्‍ले़ए हाङ्‌ङिल्‍ले़ कुस्‍साहाॽओ लत्‍छा हाङ्‌सा कुइसिःक् मपिबोसेतरे़ दाउदे़न्‍नु सोरिक् चामा हेःक्‍तु॥

१२ मपिबोसेतरे़ मिका मे़प्‍नाबा लत्‍छा चुक्‍सा कुस्‍सा वये़॥ सिबाःन् नु कुहिम्‍सयङ्‌हाॽ के़रे़क् मपिबोसेतरे़ कुसे़वारोबा मे़बोःक्‍खे़॥

१३ हे़क्‍क्‍याङ् मपिबोसेते़न् यरुसले़म युङ्‌मा हेःक्‍ते़, हे़क्‍क्‍याङ् हाङ्‌ङिल्‍ले़ कुजामादे़न्‍नो हाङ्‌ङिन्‍नुए युङे़आङ् खुने़ॽ कुजा च॥ खुने़ॽ ने़प्‍माङ् कुलाङ् के़सक्‍पा वये़रो॥

दाउदरे़ अम्‍मोनिहाॽ नाःन्‍दुसि

(१ साप्‍मु १९:१-१९)

१०

कन् एगाङ् अम्‍मोनिहाॽरे़ खुन्‍छिॽ हाङ्‌ङिन् स्‍ये़, हे़क्‍क्‍याङ् खे़ल्‍ले़ कुस्‍सा हानुने़ल्‍ले़ हाङ्‌चोःक्‍मा हेःक्‍तु॥

२ दाउदरे़ पाःत्‍तु, “नाहासरे़ आङ्‌गाॽ लुङ्‌माॽ तुक्‍ताङ्‌बा कुइसिःक् आङ्‌गाॽ खुने़ॽ कुस्‍सा हानुने़न् लुङ्‌माॽ तुक्‍माए पोःङ्‌ॽ॥” खे़ल्‍ले़ चोगुल्‍ले़ दाउदरे़ हानुनरे़ कुम्‍बा स्‍ये़ःल्‍ले़ कुमनाहाॽ हाङ्‌हाङ् मे़त्‍छे़ पाङ्‌घुसि॥

दाउदरे़ कुमनाहाॽ अम्‍मोनिहाॽरे़ खुन्‍छिॽ लाजेॽओ मे़लासे़,

३ हे़क्‍केःल्‍ले़ अम्‍मोनि कुसे़वारोबाहाॽरे़ खुन्‍छिॽ दाङ्‌बा हानुने़न् मे़मे़त्‍तु, “दाउदरे़ हाङ्‌हाङ् मे़त्‍छे़ कुमनाहाॽ पाङ्‌घुसिआङ् खे़ने़ॽ के़म्‍बा मिङ्‌सो इङ्‌धाङ् पिरुबाबि? कन् मनाहाॽग खे़ने़ॽ के़निङ्‌वाॽ के़साॽबासिरो, कन्‍हाॽग खे़ने़ॽ के़ये़क्‌यक्‍किन् नाःम्‍मा फाॽआङ् कुसाॽसे़ खे़ल्‍ले़ पाङ्‌घुसिआङ् वाॽ॥”

४ खे़ल्‍ले़ चोगुल्‍ले़ हानुने़ल्‍ले़ दाउदरे़ कुसे़वारोबाहाॽरे़ ते़म्‍सुसिआङ् खुन्‍छिॽ थिक् ले़प्‍माङ्‌बा मुधोॽइन् खक्‍तु पिरुसि, हे़क्‍क्‍याङ् मिगक्‍मा थारिक् कुभ्रे़ःङ् कुभ्रे़ःङ् खुन्‍छिॽ तेत्‍हाॽ खक्‍तु पिरुसि॥ हे़क्‍क्‍याङ् खुने़ॽ खे़प्‍मोलाम् पाङ्‌घुदेसुसि॥

५ कन् पाःन्‍निन् दाउदे़न् मे़मे़त्‍तु, हे़क्‍क्‍याङ् मनाहाॽ खुन्‍छिॽ तुम्‍से़ पाङ्‌घुसि, थेआङ्‌भे़ल्‍ले़ खे़ङ्‌हाॽ साॽरिक् मे़नुःन्‍दे़आङ् मे़वये़॥ खे़ङ्‌हाॽरे़ खुन्‍छिॽ मुधोॽइन् याम्‍मो मे़ल्‍लिङ्‌ङे थारिक् यरिहोओए मे़युङ्‌ल के़लॽबा दाउदरे़ इङ्‌जाङ् चोगु॥

६ दाउदे़न्‍नु मे़जोगुबा याःम्‍बक्‍के़न् साॽरिक् याम्‍गे़सिङ्‌बा ताप्‍फे़ःम्‍बा पोःक्‍खे़ के़लॽबा अम्‍मोनिहाॽरे़ कुसिङ् मे़निःत्‍तु, हे़क्‍क्‍याङ् खे़ङ्‌हाॽरे़ बेथरहोब नु सोबाबा निबोङ् हे़न्‍छिङ् थक्‍सुबाहाॽ खुन्‍छिॽ फाॽसे़ याःल्‍लिक् मे़दारुसि॥ खे़ङ्‌हाॽरे़ माकाबा हाङ्‌लाम् हे़न्‍छिङ्‌धिक् हे़क्‍क्‍याङ् तोबलाम्‍बा हे़न्‍छिङ् थिबोङ्‌ङाङ् ने़त्‍छि मनाहाॽ थङ् चोःक्‍मा के़भाॽबा याःल्‍लेक् मे़दारुसि॥

७ दाउदरे़ कन् पाःन्‍निन् खे़प्‍सुआङ् योआबे़न् नु के़रे़क् थक्‍लिहाङ् मनाहाॽ पाङ्‌घुदेसुसि॥

८ हे़क्‍क्‍याङ् अम्‍मोनिहाॽ मे़द्‌ये़आङ् ये़क्‌यक् लाम्‍धेःत्‍तो थङ्‌ले़ लागि यारिप् मे़बोःक्‍खे़, हे़क्‍क्‍याङ् सोबा नु रहोबबा अरामि हे़क्‍क्‍याङ् तोब नु माकाबा मनाहाॽ ते़म्‍बेॽओ थङ्‌ले़ लागि यारिप् मे़बोःक्‍खे़॥

९ योआबरे़ कुदगि नु कुएगाङ् थङ्‌ले़ लागि यारिप् मे़बोःक्‍खे़बा निसु॥ खे़ल्‍ले़ चोगुल्‍ले़ खुने़ॽ इस्राइलबा थङ् चोःक्‍मा के़धुम्‍बा थक्‍सुबाहाॽ अरामिहाॽरे़ खुन्‍छिॽ तगि युक्‍खुसि॥

१० के़नम्‍बा थक्‍सुबाहाॽ खुने़ॽ आबाङे कुन्‍साॽ अबिसैरे़ कुयुक्‍को तारुसि, खुने़ॽ अम्‍मोनिहाॽरे़ खुन्‍छिॽ तगि थङ्‌ले़ लागि यारिप् चोगुसि॥

११ योआबरे़ खे़न् मे़त्‍तु, “अरामिहाॽरे़ आङ्‌गाॽ मे़नाःन्‍ना मे़भे़त्‍ताबा हे़क्‍के लॽने़भग्र खे़ने़ॽ आङ्‌गाॽ फाॽराङ्‌ङे़ॽ॥ कर अम्‍मोनिहाॽरे़ खे़ने़ॽ के़म्‍नाःन् के़म्‍भे़त्‍ने़भग्र आङ्‌गाॽ खे़ने़ॽ फाॽसे़ फे़न्‍ना॥

१२ हाङ्‌हाङ् लॽरे़, आनिॽ मनाहाॽ नु आनिॽ निङ्‌वाॽफुमाङ्‌ङिल्‍ले़ कुये़क्‌यक्‍हाॽरे़ लागि हाङ्‌हाङ्‌ङाङ् थङ् चोःक्‍सु॥ निङ्‌वाॽफुमाङ्‌ङिल्‍ले़ कुनिमो थेःन् नुबा चोक् हाबा खे़न् खुने़ॽ चोगुॽ॥”

१३ योआबे़न् नु खुने़ॽ कुधक्‍सुबाहाॽ अरामिहाॽनु थङ् थक्‍से़ तगि मे़बोरे़ हे़क्‍क्‍याङ् खुने़ॽ कुदगि अरामिहाॽ खे़त्‍छिङ्‌मा मे़हेःक्‍ते़॥

१४ अम्‍मोनिहाॽरे़ अरामिहाॽ मे़घे़त्‍छिङ्‌बा मे़निसुसिआङ् खे़ङ्‌हाॽआङ् अबिसैरे़ कुदगि मे़घे़त्‍छिङ्‌ङाङ् येक्‌यक् सिगाङ् मे़लासे़॥ खे़ब्‍याङ् योआबरे़ अम्‍मोनिहाॽनु थङ् चोःक्‍मा ले़रुआङ् यरुसले़म त्‍ये़॥

१५ अरामिहाॽरे़ इस्राइलिहाॽनु थङ्‌ङो हारिमे़द्‌ये़बा मे़निसुआङ् याम्‍मो खुन्‍छिॽ थक्‍सुबाहाॽ सुम्‍मा मे़हेःक्‍तुसि॥

१६ हददेजेरे़ल्‍ले़ युफ्रे़तिस यङ्‌घङ्‌ङिल्‍ले़ नाहाङ् ले़प्‍माङ्‌नु वेॽ अरामिहाॽ उःत्‍छे़ मनाहाॽ पाङ्‌घुदेसुसि, हे़क्‍क्‍याङ् खे़ङ्‌हाॽ हददेजेररे़ कुधक्‍सुबाहाॽरे़ खुन्‍छि थक्‍मोबा सोबाकरे़ कुलाम्‍लोओ हेलाम ले़प्‍माङ् तगि मे़बोरे़॥

१७ कन् पाःन्‍निन्‍नाङ् दाउदरे़ खे़प्‍सु, हे़क्‍क्‍याङ् खिमो खुने़ॽ इस्राइलबा के़रे़क् थक्‍सुबाहाॽ सुप्‍सुसिआङ् यर्दन नाहाङ्‌दाङ् मे़बे, हे़क्‍क्‍याङ् हेलाम ले़प्‍माङ् मे़धासिङ्॥ पा खे़प्‍मोए अरामिहाॽ दाउदरे़ कुदगि थङ् चोःक्‍मा यारिप् मे़बोःक्‍खे़, हे़क्‍क्‍याङ् थङ् मे़जोगे़॥

१८ कर खे़ङ्‌हाॽ इस्राइलिहाॽरे़ खुन्‍छिॽ तगिलाम् मे़घे़त्‍छिङ्॥ खे़प्‍मो दाउद नु कुधक्‍सुबाहाॽरे़ किप् नुसि अन्‍लाधा के़लोङ्‌बाहाॽ नु लिबोङ् हे़न्‍छिङ् थक्‍सुबाहाॽ मे़से़रुसि॥ खुने़ॽ सोबाक्‍के़न्‍नाङ् थङ्‌ङो खाःन्‍दुआङ् स्‍ये़॥

१९ हददेजेररे़ कुयुक्‍को के़वाॽबा के़रे़क् हाङ्‌हाॽरे़ आनिॽ इस्राइललाम्‍बा हारिआद्‌ये़ के़लॽबा मे़निसु, हे़क्‍क्‍याङ् खे़ङ्‌हाॽरे़ थङ् चोगुम् मे़ःन् फाॽआङ् ले़प्‍मि मे़नाःक्‍तु, हे़क्‍क्‍याङ् खे़ङ्‌हाॽ इस्राइलरे़ कुयुक्‍को मे़द्‌ये़॥ खे़न् एगाङ् अरामिहाॽरे़ अम्‍मोनिहाॽ आप्‍फाल्‍ले़आङ् फाॽमासि निङ्‌वाॽ मे़न्‍जोगुन्‍लो॥

दाउद नु बेथसेबा

११

फुङ्‌वाःम्‍मा ये़म्‍मो हाङ्‌हाॽ थङ् चोःक्‍से़ मे़लःन्‍दे़ल्‍ले़ दाउदरे़ योआब नु खुने़ॽ वेॽ कुसुहाङ्‌युक्‍पाहाॽ नु के़रे़क् इस्राइलबा थक्‍सुबाहाॽ पाङ्‌घुसि॥ हे़क्‍क्‍याङ् खे़ङ्‌हाॽरे़ अम्‍मोनिहाॽ मे़नाःन्‍दुसि, हे़क्‍क्‍याङ् रब्‍बा ये़क्‌यक्‍किन् मे़गबु॥ कर दाउदे़ङ्‌ग यरुसले़ःम्‍मोए याःक्‍ते़॥

२ थिक्‌यान् युःन्‍छिक् दाउदे़न् कुयुङ्‌मादे़न्‍नोलाम् पोगे़आङ् हाङ्‌हिम्‍मोबा फे़बे़ के़लॽबा खाम्‍बुओ लासे़आङ् लाङ्‌घेगे़र वये़ल्‍ले़ खुने़ॽ लत्‍छा मे़न्‍छुमाधिक् वारुःम्‍सिङ्‌ल यागे़बा निसु, खे़न् मे़न्‍छुमान् साॽरिक् नुमा चोगे़॥

३ खे़न् मे़न्‍छुमान् हाःत्‍ति फाॽआङ् सेःन्‍दोसे़ मना पाङ्‌घुसि॥ हे़क्‍क्‍याङ् थिक्‍ले़ पाःत्‍तु, “खे़ङ्‌ग एलिएमरे़ कुस्‍सा मे़न्‍छुमा, हित्‍ति उरियारे़ कुमेत् बेथसेबान् के़लॽबा निङ्‌वाॽ खोसु॥”

४ दाउदरे़ खे़न् मे़न्‍छुमान् कुलासे़ कुसे़वारोबाहाॽ पाङ्‌घुसि, हे़क्‍क्‍याङ् खे़न् त्‍ये़, हे़क्‍क्‍याङ् दाउदे़न् खे़न्‍नु इप्‍से़ (खे़न् कुसिम् वाहप्‍मालाम् सुत्‍थो पोःक्‍खे़आङ् वये़॥) हे़क्‍क्‍याङ् खे़न् कुहिम्‍मो पे॥

५ हे़क्‍क्‍याङ् खे़न् मे़न्‍छुमान् मे़न्‍छुक्‍मा पोःक्‍खे़, हे़क्‍क्‍याङ् खे़ल्‍ले़ “मे़न्‍छुक्‍मा पोःक्‍खाङ्” फाॽआङ् दाउदे़न् इङ्‌घङ् हाक्‍तु॥

६ खे़ल्‍ले़ चोगुल्‍ले़ दाउदरे़ योआबे़न् मे़त्‍तु, “हित्‍ति उरियान् आङ्‌गाॽओ पाङ्‌घे़ॽ॥” हे़क्‍केःल्‍ले़ योआबरे़ खे़न् दाउदरे़ॽओ पाङ्‌घु॥

७ हे़क्‍क्‍याङ् उरियान् खुने़ॽओ के़रे़॥ हे़क्‍क्‍याङ् दाउदरे़ योआबे़न् नु थक्‍सुबाहाॽ आक्‍खे मे़लॽर मे़याक् फाॽआङ् खुने़ॽ सेःन्‍दोसु॥ हे़क्‍क्‍याङ् आक्‍केलॽरिक् थङ् पोङ्‌ल पत् फाॽआङ्‌ङाङ् सेःन्‍दोसु॥

८ खे़न् एगाङ् दाउदरे़ उरियान् मे़त्‍तु, “खे़ने़ॽ यो के़हिम्‍मो पेगे़ॽआङ् सप्‍मा ने़स्‍से़ॽ॥” खे़न् हाङ्‌हिम्‍लाम्‍बा लःन्‍दे़आङ् हाङ्‌ङिल्‍ले़ खे़ल्‍ले़ कुएगाङ् कुएगाङ् चे़सुङ् हाङुदेसु॥

९ कर हित्‍ति उरियान् कुहिम्‍मो मे़बेने़न्, हाङ्‌ङिल्‍ले़ कुसे़वारोबाहाॽनु हाङ्‌हिम् लाम्‍धेःप्‍पोए इप्‍से़॥

१० “उरियाःङ्‌ग खुने़ॽ कुहिम्‍मो मे़बेने़न्” फाॽआङ् दाउदरे़ खे़प्‍सुआङ् मे़त्‍तु, “खे़ने़ॽग माःङ्‌घालाम् लाङ्‌के़घेगे़आङ् के़द्‌ये़बा मे़ःम्‍बि? खे़ने़ॽ थेआङ् के़हिम्‍मो के़म्‍बेने़न्?”

११ उरियाःल्‍ले़ मे़त्‍तु, “निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन्, इस्राइल नु यहुदाबा थक्‍सुबाहाॽ, हे़क्‍क्‍याङ् आङ्‌गाॽ आन्‍दाङ्‌बा योआब नु आदाङ्‌बारे़ के़सुहाङ्‌युक्‍पाहाॽ ते़म्‍बेॽओ साःङ्‌गाहिम् मे़लेःत्‍तुआङ् मे़युङ्॥ आङ्‌गाॽ आक्‍केलॽरिक् चाङ् थुङुङ्‌ङाङ् आमेःत्‍ते़न्‍नु इम्‍से़ हिम्‍मो पेःक्‍काबे? आदाङ्‌बा के़हिङ्‌ल थारिक् आङ्‌गाॽ हे़क्‍के चोःक्‍मा मे़सुक्‍कान्॥”

१२ हे़क्‍केःल्‍ले़ दाउदरे़ उरियान् मे़त्‍तु, “हे़क्‍केग्र आइन् कप्‍मोए युङे़ॽ हे़क्‍क्‍याङ् ताःन्‍दिक् खे़ने़ॽ पाङ्‌ने़॥” खे़ल्‍ले़ चोगुल्‍ले़ उरियान् खे़न् ये़न्‍नो नु कुदाःन्‍दिक्‍मा थारिक् यरुसले़ःम्‍मोए युङे़॥

१३ दाउदरे़ खे़न् चाजासे़ उःत्‍तु, हे़क्‍क्‍याङ् खुने़ॽ मसु॥ कर युःन्‍छिक् खे़न् पाःक्‍खा लःन्‍दे़आङ् कुहिम्‍मो मे़बेने़न् कर हाङ्‌हिम्‍मोए हाङ्‌ङिल्‍ले़ कुसे़वारोबाहाॽनु से़न्‍दिक् इप्‍से़॥

१४ कुदाःन्‍दिक्‍मा दाउदरे़ लत्‍छा सक्‍इङ्‌घङ् साप्‍तुआङ् उरियाःल्‍ले़ कुहुक्‍कोलाम् योआबे़न् हाक्‍तु॥

१५ सक्‍इङ्‌घङ्‌ङो खुने़ॽ अक्‍खेलॽरिक् साप्‍तु, “यरिक् थङ् के़बोङ्‌बा ते़न्‍नो, निङ्‌मिहाॽरे़ खुन्‍छिॽ तगि उरियान् पाङ्‌घे़आङ् खिनिॽ एगाङ् वये़म्‍मे़ॽ, हे़क्‍क्‍याङ् खे़न् थङ्‌ङो सिर॥”

१६ योआबरे़ ये़क्‌यक्‍किन् कबुआङ् ने़स्‍से़ल्‍ले़ खुने़ॽ उरियान् थङ् चोःक्‍मा के़धुम्‍बा निङ्‌मि के़वाॽबा ते़न्‍नो पाङ्‌घु थेआङ्‌भे़ल्‍ले़ खुने़ॽ थङ् चोःक्‍मा के़धुम्‍बा निङ्‌मिहाॽ खे़प्‍मो मे़वाॽ के़लॽबान् निसुआङ् वये़॥

१७ हे़क्‍क्‍याङ् ये़क्‌यक्‍पा मनाहाॽ चघप् मे़लःन्‍दे़आङ् योआबे़न्‍नु थङ् चोःक्‍मा मे़हेःक्‍ते़, हे़क्‍क्‍याङ् दाउदरे़ कुभा कुधक्‍सुबाहाॽ मे़स्‍ये़॥ हित्‍ति उरियाःन्‍नाङ् स्‍ये़॥

१८ हे़क्‍क्‍याङ् योआबे़ल्‍ले़ दाउदे़न् थङ्‌ङो के़बोङ्‌बा के़रे़क् इङ्‌घङ्‌ङिन् तेॽसे़ मनाधिक् पाङ्‌घु॥

१९ हे़क्‍क्‍याङ् खे़न् इङ्‌घङ् के़देॽबा मनान् अक्‍तङ्‌बा इङ्‌जाङ् पिरु, “खे़ने़ॽ थङ्‌ङो के़बोङ्‌बा के़रे़क् पाःन्‍हाॽ हाङ्‌ङिन् चे़क्‍ते़सुरे़ॽ,

२० हे़क्‍क्‍याङ् हाङ्‌ङिन् कुसिक् पोःक्‍काङ् अक्‍खे पाःत्‍तुने़भग्र, ‘थङ् पोःक्‍खे़ल्‍ले़ खिनिॽ थेआङ् ये़क्‌यक्‍किल्‍ले़ कुबेसाङ् के़बेगिबा? लुङ्‌धाक्‍लाम्‍बा तोङ् मे़आबु फाॽआङ् खिनिॽ ले़मा के़बोङ्‌बा वये़मे़न्॥

२१ यरुबबेसेतरे़ कुस्‍सा अबिमे़ले़क्‍के़न् हाःत्‍ले़ से़रु? खे़न् लत्‍छा मे़न्‍छुमाःल्‍ले़ लुङ्‌सुम्‍मे़न् लुङ्‌धाक्‍लाम् मक्‍थासुआङ् से़रुआङ् वये़ मे़ःम्‍बि? हे़क्‍क्‍याङ् खुने़ॽ तेबेसओ स्‍ये़आङ् वये़ मे़ःम्‍बि? खिनिॽ थेआङ् लुङ्‌धाक्‍किल्‍ले़ कुबेसाङ् के़बेगिबा?’ पाःत्‍तुने़भग्र खे़ने़ॽ अक्‍खे मे़त्‍ते़ॽ, ‘आदाङ्‌बारे़ के़से़वारोबा हित्‍ति उरियाःन्‍नाङ् स्‍ये़॥’”

२२ खे़न् इङ्‌घङ् के़देॽबा मनान् थासिङ्, हे़क्‍क्‍याङ् दाउदे़न् वये़बा ते़न्‍नो त्‍ये़, हे़क्‍क्‍याङ् योआबरे़ इङ्‌जाङ् पिरुबा कुइसिःक् इङ्‌घङ् चे़क्‍तु॥

२३ खे़ल्‍ले़ दाउदे़न् मे़त्‍तु, “निङ्‌मिहाॽ आनिगे तक्‍ले़ङ्‌वाओ ते़म्‍बेॽओ मे़जुप्‍से़, हे़क्‍क्‍याङ् आनिगे थङ्‌ङो नाःम्‍मा मे़हे़ःक्‍तिगे़, कर आनिगे खे़ङ्‌हाॽ ये़क्‌यक्‍किल्‍ले़ लाम्‍धेःप्‍पो थारिक् फत्‍तुम्‍सिम्‍बे़र के़त्‍तुम्‍सिम्‍बे॥

२४ हे़क्‍क्‍याङ् लुङ्‌धाक्‍लाम्‍बा तोङ् के़आप्‍पाहाॽरे़ के़सेवारोबाहाॽ तोःङ्‌ङिल्‍ले़ मे़आबुसि, हे़क्‍क्‍याङ् हाङ्‌ङिल्‍ले़ के़मनाहाॽ मे़स्‍ये़॥ हे़क्‍क्‍याङ् के़से़वारोबा हित्‍ति उरियाःन्‍नाङ् स्‍ये़॥”

२५ दाउदरे़ खे़न् मनान् मे़त्‍तु, “योआबे़न् अक्‍खे मे़त्‍ते़ॽ, ‘खे़ने़ॽ मे़गिसे़न्‍ने़ॽ, ताभेःल्‍ले़ आक्‍केलॽरिक् लत्‍छा मनान् से़रुॽ, हाबाहे़क्‍के लॽरिक् वेॽइन्‍नाङ् से़रुॽ॥ ये़क्‌यक्‍किन् फत्‍ताम्‍मे़ॽ, हे़क्‍क्‍याङ् खे़न् खाप्‍पुध्‍यःङ् चोगाम्‍मे़ॽ॥’ योआबे़न् हाङ्‌हाङ् लॽर फाॽआङ् कन् पाःन्‍निन् चे़क्‍ते़ॽ॥”

२६ उरियाःल्‍ले़ कुमेःत्‍तिल्‍ले़ कुये़म्‍बाःन् स्‍ये़ के़लॽबा खे़प्‍सु, हे़क्‍केःल्‍ले़ खे़ल्‍ले़ कुलागि ने़त् युङे़॥

२७ हे़क्‍क्‍याङ् ने़त् युङ्‌मा सुरुआङ् दाउदरे़ मनाहाॽ पाङ्‌घुसि, हे़क्‍क्‍याङ् खे़ङ्‌हाॽरे़ कुहिम्‍मो मे़दारु॥ खे़न् दाउदरे़ कुमेत् पोःक्‍खे़, हे़क्‍क्‍याङ् लत्‍छा ये़म्‍बित्‍छा साधिक् कत्‍तु॥ कर दाउदरे़ अक्‍तङ्‌बा याःम्‍बक् चोगुआङ् यहवे दाङ्‌बान् सित्‍छिङ्‌ल याःन्‍दुआङ् वये़रो॥

नातानरे़ दाउदे़न् फे़ःक्‍तु

१२

हे़क्‍क्‍याङ् यहवे दाङ्‌बे़ल्‍ले़ माङ्‌निङ्‌वाॽपान् के़बाःप्‍पा नाताने़न् दाउदरे़ॽओ पाङ्‌घु, हे़क्‍क्‍याङ् दाउदरे़ॽओ त्‍ये़आङ् मे़त्‍तु, “लत्‍छा ये़क्‌यक्‍को ने़त्‍छि मना वये़सि, थिक्‍किन् याङ्‌साकुन्‍धेसाबा वये़, वेॽस्‍मान् याङ्‌गे़साॽबा वये़॥

२ याङ्‌साकुन्‍धेसाबा मनाःल्‍ले़न् यरिक् मे़ल्‍लुक् मे़ःन्‍दालुप् नु पित्‍लुप् मे़वये़,

३ कर खे़न् याङ्‌गे़साॽबा मनाःन्‍नु थेआङ् होःप्‍ते़, खुने़ॽ इङुबा लत्‍छा कुम्‍मामा मे़ल्‍लुक्‍साःत्‍थिक् कत्‍तु॥ खुने़ॽ खे़न् आबाङे हिङ्‌घुआङ् वये़, आबाङे कुहिम्‍मो खुने़ॽ कुस्‍साहाॽनु खे़न् यम्‍मा पोःक्‍खे़आङ् वये़॥ खे़ल्‍ले़ कुजे़त्‍थ्‍याओए च, कुघोर्‍याओए थुङु, हे़क्‍क्‍याङ् कुभक्‍तुङ्‌मोए इप्‍से़॥ खे़न् खुने़ॽ कुस्‍सा मे़न्‍छिन् कुइसिःक् मे़त्‍तु॥

४ थिक्‌ये़न् लत्‍छा लाम्‍दिःक्‍पा थिक् खे़न् याङ्‌साकुन्‍धेसाबा मनाःल्‍ले़ कुहिम्‍मो त्‍ये़, हे़क्‍क्‍याङ् खे़न् याङ्‌साकुन्‍धेसाबा मनाःल्‍ले़ आबाङे कुमे़ल्‍लुक् लुप्‍लाम् लाम्‍दिःक्‍पा मनान् सा पिमा निङ्‌वाॽ मे़जोगुन्, कर खे़न् याङ्‌गे़साॽबाल्‍ले़ कुमे़क्‍लुक्‍साःत्‍ते़न् तारुआङ् खे़न् लाम्‍दिःक्‍पान् साभाङ्‌जा पिमा यारिप् चोगु॥”

५ दाउदे़न् खे़न् पाःन्‍निल्‍ले़ साॽरिक् कुसिक् पोगे़, हे़क्‍क्‍याङ् अःक्‍ते़आङ् पाःत्‍तु, “यहवे दाङ्‌बे़न् कुहिङ्‌वे़त् वाॽबा कुइसिःक् पाःत्‍तुङ्‌ॽ, अक्‍तङ्‌बा याःम्‍बक् के़जोःक्‍पा मनान् सिमा लाॽरु!

६ खे़ल्‍ले़ लुङ्‌माॽ मे़न्‍दुक्‍के अक्‍तङ्‌बा याःम्‍बक् चोगुबाल्‍ले़ चोगुल्‍ले़ खे़न् मे़ल्‍लुक्‍साःत्‍तिल्‍ले़ कुले़क्‌वा लिसिले़ङ् थारिक् यरिक् कुमे़न् हुङ्‌मा पोःङ्‌ॽ॥”

७ हे़क्‍केःल्‍ले़ नातानरे़ दाउदे़न् अक्‍खे मे़त्‍तु, “खे़न् मनान् खे़ने़ॽएरो! यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुॽ, ‘आङ्‌गाॽ इस्राइलिरे़ खुनिॽ हाङ् चोःक्‍ने़॥ आङ्‌गाॽ सावलरे़ कुहुक्‍लाम्‍बा से़ःप्‍ने़॥

८ खे़ने़ॽ के़न्‍दाङ्‌बाल्‍ले़ कुहिम् नु खुने़ॽ कुमेःत्‍हाॽ के़मेःत् पोङ्‌से़ पिने़॥ इस्राइल नु यहुदा सुवाङ्‌हाॽ पिने़॥ हे़क्‍क्‍याङ् खे़ल्‍ले़ के़न्‌योरे़न्‍छाङ् आङ्‌गाॽ वेॽ यरिक् पिने़बारो॥

९ कर खे़ने़ॽ यहवे दाङ्‌बे़ल्‍ले़ कुनिमो थे़माःन् ताप्‍फे़ःम्‍बा वये़ हाबा खे़न् के़जोगुआङ् थेआङ् यहवे दाङ्‌बे़ल्‍ले़ कुबाःन्‍जाक्‍किन् योयोक्‍पा के़जोगुबाबे? खे़ने़ॽ हित्‍ति उरियान् ताभेःल्‍ले़ के़से़रु, हे़क्‍क्‍याङ् खे़ल्‍ले़ कुमेःत्‍तिन् के़मेःत् पोङ्‌से़ के़देॽरु॥ खे़ने़ॽ खे़न् मनान् अम्‍मोनिहाॽरे़ खुन्‍छिॽ ताभेःल्‍ले़ सिमा के़बाङ्‌घु॥

१० खे़ने़ॽ योयोक्‍पा के़जोगाङ्‌बाल्‍ले़ नु हित्‍ति उरियाःल्‍ले़ कुमेःत्‍तिन् खे़ने़ॽ के़मेःत् चोःक्‍से़ के़देॽरुबाल्‍ले़, खे़ने़ॽ के़हिम्‍सयङ्‌ले़ थङ्‌लक् चोःक्‍मा पोङ्‌लो॥’

११ “यहवे दाङ्‌बाल्‍ले़ अक्‍खे पाःत्‍तु– ‘आङ्‌गाॽ खे़ने़ॽ आबाङे के़हिम्‍सयङ्‌लाम्‍बा खे़ने़ॽओ मे़क्‍मे़न् तारुङ्‌ॽ॥ आङ्‌गाॽ खे़ने़ॽ के़मेःत्‍हाॽ खे़ने़ॽ के़दगि खे़ने़ॽ के़बेसाङ्‌बा मनान् पिरुङ्, हे़क्‍क्‍याङ् खे़न् ले़न्‍दिक्‍सा खे़न् के़मेःत्‍हाॽनु इम्॥

१२ थेआङ्‌भे़ल्‍ले़ खे़ने़ॽ थे के़जोगु खे़ङ्‌ग सिबिॽआङ् के़जोगु, कर आङ्‌गाॽ कङ्‌ग के़रे़क् इस्राइलिहाॽरे़ मे़निसुर ले़न्‍दिक् खाओःत्‍तिल्‍ले़ चोगुङ्‌ॽ॥’”

१३ हे़क्‍केःल्‍ले़ दाउदे़ल्‍ले़ नाताने़न् मे़त्‍तु, “आङ्‌गाॽ यहवे दाङ्‌बाल्‍ले़ कुदक्‍ले़ङ्‌वाओ लायो चोगुङ्॥”

नाताने़ल्‍ले़ दाउदे़न् मे़त्‍तु, “यहवे दाङ्‌बाल्‍ले़ खे़ने़ॽ के़लायोन् खे़त्‍तुआङ् वाॽ, खे़ने़ॽ के़न्‍छिने़न्॥

१४ कर कन् हे़क्‍तङ्‌बा याःम्‍बक् के़जोगुआङ् यहवे दाङ्‌बे़न् कुनामे़न्‍छाॽ के़मे़त्‍तुबाल्‍ले़ चोगुल्‍ले़, खे़ने़ॽलाम्‍बा सागे़वाःन्‍छिङ्‌बा के़स्‍सान् सिःॽ॥”

१५ हे़क्‍क्‍याङ् नाताने़न् कुहिम्‍मो पेरो॥

दाउदरे़ कुस्‍सान् मासिङ्

हे़क्‍क्‍याङ् उरियाःल्‍ले़ कुमेःत्‍तिल्‍ले़ दाउदलाम्‍बा सावाःन्‍दुबा कुस्‍सान् यहवे दाङ्‌बे़ल्‍ले़ तुगे़र याःन्‍दु, हे़क्‍क्‍याङ् खे़न् साॽरिक् तुगे़॥

१६ दाउदरे़ खे़न् अङे़ःक्‌वाःल्‍ले़ कुलागि यहवे दाङ्‌बे़न्‍नु तुवा चोगु॥ खुने़ॽ तःक्‍ने़त् युङे़, हे़क्‍क्‍याङ् हिम्‍सिगाङ् पेआङ् खाम्‍बाङ्‌ङो से़न्‍दिक् इप्‍से़आङ् ने़स्‍से़॥

१७ हे़क्‍क्‍याङ् खुने़ॽ कुहिम्‍मो के़वाॽबा साॽरिक् नासाॽरुसिबा काप्‍पोदुम्‍साहाॽ कुबेसाङ् मे़ये़म्‍सिङ्‌ङाङ् खाम्‍बाङ्‌ङोलाम् फोःङ्‌मा मे़गोःत्‍तु, कर खुने़ॽ पोःक्‍मा मे़दे़न्‍दे़न्, हे़क्‍क्‍याङ् खे़ङ्‌हाॽनु चामाआङ् मे़दे़न्‍दे़न्॥

१८ खे़न् अङे़ःक्‌वान् तुक्‍मा हेःक्‍ते़बा ये़त्‍नाम् के़रे़ल्‍ले़ स्‍ये़॥ दाउदरे़ कुसे़वारोबाहाॽरे़ अङे़ःक्‌वान् स्‍ये़ मे़प्‍मा मे़गिसे़ थेआङ्‌भे़ल्‍ले़ खे़ङ्‌हाॽरे़ मे़बाःत्‍तु, “अङे़ःक्‌वान् कुहिङ्‌वे़त् वये़ल्‍ले़ आनिगे खुने़ॽ मे़त्‍तुम्‍बे़, हे़क्‍केःल्‍ले़ खुने़ॽ मे़घे़प्‍सुन्॥ आल्‍ल आक्‍केलॽरिक् अङे़ःक्‌वान् स्‍ये़ मे़प्‍मा सुक्‍तुम्‍बे़बे? हे़क्‍के मे़प्‍मे़ल्‍ले़ खुने़ॽ खाःन्‍छिङ्‌बि!”

१९ कर दाउदरे़ खुने़ॽ कुसे़वारोबाहाॽ सोरिक् खुस्‍खुस् मे़लॽरे़बा निसु, हे़क्‍केःल्‍ले़ अङे़ःक्‌वान् स्‍ये़रे़छ के़लॽबा निङ्‌वाॽ खोसुआङ् मे़त्‍तुसि, “अङे़ःक्‌वान् स्‍ये़बि?” हे़क्‍केःल्‍ले़ खे़ङ्‌हाॽरे़ मे़मे़त्‍तु,

“ओरो, अङे़ःक्‌वाःङ्‌ग स्‍ये़॥”

२० हे़क्‍क्‍याङ् दाउदे़न् खाम्‍बाङ्‌ङोलाम् पोगे़, हे़क्‍क्‍याङ् कुना वाहप्‍तुआङ् निःङ्‌गेॽ हुःत्‍छिङ्, तेत् ले़क्‍सिङ्॥ हे़क्‍क्‍याङ् यहवे दाङ्‌बे़ल्‍ले़ कुसाःङ्‌गाहिम्‍मो पेआङ् साम्‍बोन् हबत् फन्‍छिङ् हे़क्‍क्‍याङ् से़वा चोगे़॥ खे़न् एगाङ् खुने़ॽ हिम्‍मो पे, कुजा फे़प्‍मा इङ्‌जाङ् पिरुसि, हे़क्‍क्‍याङ् कुजा मे़भे़त्‍तुआङ् खुने़ॽ च॥

२१ खे़ब्‍याङ् कुसे़वारोबाहाॽरे़ खुने़ॽ मे़मे़त्‍तु, “कन् थेबे? अङे़ःक्‌वान् कुहिङ्‌वे़त् वये़र थारिक् खे़ल्‍ले़ कुलागि आदाङ्‌बा तःक्‍ने़त् के़युङे़, हे़क्‍क्‍याङ् के़हाबे़ के़भिःक्‍ते़॥ कर आल्‍ल खे़न् स्‍ये़, हे़क्‍क्‍याङ् आदाङ्‌बाग के़बोगे़आङ् कुजा के़ज॥”

२२ खुने़ॽ मे़त्‍तुसि, “अङे़ःक्‌वान् कुहिङ्‌वे़त् वये़र थारिक् यहवे दाङ्‌बे़ल्‍ले़ आङ्‌गाॽ लुङ्‌माॽ तुक्‍का हे़क्‍क्‍याङ् अङे़ःक्‌वान् हिङ्‌ङिआ फाॽआङ् आङ्‌गाॽ तःक्‍ने़त् युङाङ्, हे़क्‍क्‍याङ् हाबाङ्॥

२३ कर आल्‍ल खे़न् स्‍ये़, हे़क्‍केःल्‍ले़ थेआङ् तःक्‍ने़त् युङ्‌ङाबे? याम्‍मो खे़न् नुःक्‍मा ताःप्‍मा सुक्‍तुङ्‌बि? आङ्‌गाॽ खुने़ॽओ पेःक्‍मा सुक्‍का, कर खे़न् आङ्‌गाॽओ नुःङ्‌मा तामा मे़सुक्‍ने़न्‍लो॥”

सोलोमने़न् सावाःन्‍छिङ्

२४ खे़ब्‍याङ् दाउदरे़ कुमेत् बेथसेबान् हाङ्‌हाङ्‌वा पिरु॥ खुने़ॽ खे़ल्‍ले़ॽओ पे, हे़क्‍क्‍याङ् खे़न्‍नु इप्‍से़, हे़क्‍क्‍याङ् खे़ल्‍ले़ लत्‍छा सा कत्‍तु, हन्‍नाङ् खे़ल्‍ले़ कुमिङ् सोलोमन युक्‍खु॥ यहवे दाङ्‌बाले़ खे़न् लुङ्‌माॽ तुक्‍तु,

२५ हे़क्‍क्‍याङ् यहवे दाङ्‌बाल्‍ले़ खे़न् लुङ्‌मा तुक्‍तुबाल्‍ले़ चोगुल्‍ले़ खे़ल्‍ले़ कुमिङ् यददियाa युक्‍खुर फाॽआङ् माङ्‌निङ्‌वाॽपान् के़बाःप्‍पा नातानलाम् खुने़ॽ दाउदे़न् इङ्‌घङ् हाक्‍तुरो॥

दाउदरे़ रब्‍बा ये़क्‌यक्‍किन् हुक्‍काप् चोगु

(१ साप्‍मु २०:१-३)

२६ खे़न् एगाङ् योआबरे़ अम्‍मोनिहाॽरे़ खुन्‍छिॽ ये़क्‌यक् रब्‍बाःल्‍ले़ कुदक्‍ले़ङ्‌वाओ थङ् चोगुआङ् हाङ्‌यक्‍किन् हुक्‍काप् चोगु॥

२७ हे़क्‍क्‍याङ् योआबरे़ दाउदे़न् अक्‍तङ्‌बा इङ्‌घङ् हाक्‍तु, “आङ्‌गाॽ रब्‍बाःल्‍ले़ कुदक्‍ले़ङ्‌वाओ थङ् चोगुङ्‌ङाङ् ये़क्‌यक्‍कोबा च्‍वाःत् के़बुम्‍बादे़न्‍हाॽ हुक्‍काप् चोगुङ्॥

२८ आल्‍ल आदाङ्‌बारे़ थक्‍सुबा सुप्‍से़से़ हे़क्‍क्‍याङ् ये़क्‌यक्‍किन् कबे़ॽआङ् खे़न् हुक्‍काप् चोगे़ॽ, मेःन्‍ने़भग्र आङ्‌गाॽ खे़न् ये़क्‌यक्‍किन् हुक्‍काप् चोगुङ्‌ॽ, हे़क्‍क्‍याङ् खे़न् ये़क्‌यक्‍किन् आङ्‌गाॽ आमिङ्‌ङो पोःङ्‌ॽ॥”

२९ खे़ल्‍ले़ चोगुल्‍ले़ दाउदरे़ के़रे़क् थक्‍सुबाहाॽ सुप्‍सुसि, हे़क्‍क्‍याङ् रब्‍बा ये़क्‌यक्‍को पे, हे़क्‍क्‍याङ् खे़ल्‍ले़ कुदक्‍ले़ङ्‌वाओ थङ् चोगुआङ् हुक्‍काप् मे़त्‍छिङ्॥

३० हे़क्‍क्‍याङ् खुने़ॽ अम्‍मोनिहाॽरे़ खुनिॽ हाङ्‌ङिल्‍ले़ कुदिचःन् फुन्‍दु, खे़न् इमे़ल्‍लुङ्‌बा लुङ् के़बप्‍पा चोगे़, हे़क्‍क्‍याङ् खे़न् सुम्‍बोङ्‌ङाङ् ङासि किलो यारिक् लिःप्‍ते़, हे़क्‍क्‍याङ् खे़न् दाउदरे़ कुधे़गेःक्‍पो मे़घुःक्‍तु॥ खुने़ॽ ये़क्‌यक्‍लाम्‍बा मे़नाप्‍तुसिबा साॽरिक् यरिक् चिगक्‌वाहाॽ तेॽरु॥

३१ खुने़ॽ खे़प्‍मो के़युङ्‌बाहाॽ तेॽरुसिआङ् आरा नु फे़न्‍जेॽरे़ वेॽ वेॽ परिक्‍पा सामा नु तःन्‍दिॽहाॽ चोःक्‍मा याःम्‍बक् चोःक्‍मा पाङ्‌घुसि, हे़क्‍क्‍याङ् खाम्‍ले़क्आङ् चोःक्‍पाङ्‌घुसि॥ दाउदरे़ आम्‍मोनिहाॽरे़ खुन्‍छिॽ के़रे़क् ये़क्‌यक्‍हाॽओ हाबा अक्‍तङ्‌बा याःम्‍बक् चोःक्‍मा पाङ्‌घुसि॥ खे़न् एगाङ् दाउद नु खुने़ॽ कत्‍तुसिबा के़रे़क् थक्‍सुबाहाॽ यरुसले़म मे़नुःक्‍खे़रो॥

a 

१२:२५ यददिया फाॽइन् “यहवे दाङ्‌बे़ल्‍ले़ लुङ्‌माॽ तुक्‍तु पोःङ्‌ॽ॥”

अमनोन नु तामार

१३

दाउदरे़ कुस्‍सा अब्‍सालोमरे़ तामार मिङ् के़वाःप्‍मा लत्‍छा नुमा कुन्‍साॽ मे़न्‍छुमाधिक् वये़॥ हे़क्‍क्‍याङ् दाउदरे़ वेॽ कुस्‍सा अमनोन मे़प्‍नाबे़ल्‍ले़ खे़न् साॽरिक् नानुॽरु॥

२ अमनोनरे़ कुम्‍मा पाःक्‍मे़ल्‍ले़ कत्‍तुमा खुने़ॽ कुन्‍साॽ मे़न्‍छुमान् कुसिराॽ थाङे़बाल्‍ले़ चोगुल्‍ले़ खुने़ॽ यॽबा थे़त्‍ते़र पे॥ थेआङ्‌भे़ल्‍ले़ खे़न् सिसागे़न् मे़न्‍छ्‌या वये़बाल्‍ले़ खे़न्‍नु थेआङ् चोःक्‍मा मे़सुक्‍तुन्॥

३ कर दाउदरे़ कुम्‍भुॽ सिमाहरे़ कुस्‍सा योनादाब मे़प्‍नाबे़न् अमनोनरे़ कुन्‍देःङ्‌बा वये़, खे़न् साॽरिक् चाःप्‍पा वये़॥

४ खे़ल्‍ले़ अमनोने़न् मे़त्‍तु, “हाङ्‌साए, खे़ने़ॽ थेआङ् अक्‍खेलॽरिक् यॽबा के़धे़त्‍ते़र के़बेबाबे? खे़ने़ॽ के़म्‍मे़त्‍तान्‍बाबि?”

अमनोनरे़ मे़त्‍तु, “आङ्‌गाॽ आम्‍भुॽ अब्‍सालोमरे़ कुन्‍साॽ मे़न्‍छुमा तामारे़न् आसिराॽ थाङे़आङ् वाॽ॥”

५ योनादाबरे़ मे़त्‍तु, “के़दुक्‍पा ले़ङ्‌सिङ्‌ङे़ॽआङ् युक्‍नाओ ने़स्‍से़ॽ॥ हे़क्‍क्‍याङ् के़म्‍बा के़साॽसे़ ताःल्‍ले़ अक्‍खे मे़त्‍ते़ॽ, ‘तामारे़न् ताआङ् आङ्‌गाॽ आलागि कुजा चोगु पिआर, आङ्‌गाॽ आदगि थोःक्‍तुर, आङ्‌गाॽ आदगि चोगुबान् ओमे़त्‍तुङ्, हे़क्‍क्‍याङ् खे़ल्‍ले़ कुहुक्‍कोलाम् चाङ्‌ॽ॥’”

६ खे़ल्‍ले़ चोगुल्‍ले़ योनादाबरे़ मे़त्‍तुबा कुइसिःक् अमनोने़न् के़दुक्‍पा ले़ङ्‌सिङ्‌ङाङ् युक्‍नाओ ने़सिङ्‌ङाङ् ने़स्‍से़॥

हाङ्‌ङिन् कुसाॽसे़ त्‍ये़ हे़क्‍केःल्‍ले़ अमनोने़ल्‍ले़ मे़त्‍तु, “आङ्‌गाॽ आन्‍साॽ तामारे़न् ताआङ् आङ्‌गाॽ आदगिए कुजा चोगु पिआर, हे़क्‍क्‍याङ् कुहुक्‍कोलाम् चामा खोसुङ्‌ल॥”

७ हे़क्‍क्‍याङ् दाउदरे़ तामारे़न् इङ्‌घङ् हाक्‍तु, “खे़ने़ॽ के़म्‍भुॽ अमनोनरे़ कुहिम्‍मो पेगे़ॽआङ् खुने़ॽ कुलागि कुजा चोगे़ पिरे़ॽ॥”

८ खे़ल्‍ले़ चोगुल्‍ले़ तामारे़न् कुम्‍भुॽरे़ॽओ त्‍ये़, हे़क्‍क्‍याङ् खे़न् ने़स्‍से़बा निसु॥ खुने़ॽ फेॽरुम्‍जि सॽरुआङ् खे़ल्‍ले़ कुदगि लोःत्‍तो एःप्‍सु पिरु॥

९ हे़क्‍क्‍याङ् खे़ल्‍ले़ लोःत्‍तो एःम्‍मे़न् तेॽरुआङ् अमनोनरे़ कुदगि कुजामा चे़त्‍थ्‍याओ लोःत्‍तोःन् याक्‍तु पिरु, कर अमनोने़न् चामा मे़दे़न्‍दे़न्॥ हे़क्‍क्‍याङ् अमनोनरे़ के़रे़क् मनाहाॽ कुयाक्‍फाङ्‌लाम् पाङ्‌घुदेसुसि॥

१० खे़ङ्‌हाॽ के़रे़क् मे़बेआङ् खुने़ॽ तामारे़न् मे़त्‍तु, “आजामा चाःन् आयाक्‍फाङ्‌ओ फे़त्‍ते़ॽ, हे़क्‍क्‍याङ् आङ्‌गाॽ के़हुक्‍कोलाम् चाङ्‌ॽ॥” खुने़ॽ एःप्‍सुबा लोःत्‍तोःन् अमनोनरे़ कुयाक्‍फाङ्‌ओ तेॽरु पिरु॥

११ कर खे़ल्‍ले़ अमनोने़न् लोःत्‍तोःन् पिरुर पत्‍छे़ल्‍ले़ कुहुक्‍को ते़म्‍सुआङ् मे़त्‍तु, “फे़रे़ॽ, आङ्‌गाॽनु इप्‍से़ॽ॥”

१२ कर खे़ल्‍ले़ मे़त्‍तु, “मे़ःन् आम्‍भुॽए, आङ्‌गाॽ आजाःत्‍थि मे़देसे़न्‍ने़ॽ॥ अक्‍तङ्‌बा याःम्‍बक् इस्राइलओ चोःक्‍मा मे़नुॽने़न्॥ अक्‍तङ्‌बा ताप्‍फे़ःम्‍बा याःम्‍बक् मे़जोगे़न्‍ने़ॽ॥

१३ आङ्‌गाॽ आनारान् आत्‍तान् तेॽरुङ्‌ङाङ् चिक्‍खुङ्‌बाबे? हे़क्‍क्‍याङ् खे़ने़ॽआङ् इस्राइलओ लत्‍छा ताप्‍फे़ःम्‍बा मना, अदङ् के़बोङ्॥ आङ्‌गाॽ आलागि हाङ्‌ङिन्‍नु ताॽजे़क्‍खे़ॽ, हे़क्‍क्‍याङ् खुने़ॽ आङ्‌गाॽनु मेःक्‍खिम् चोःक्‍मा के़भाक्॥”

१४ कर खुने़ॽ तामाररे़ कुबाःन्‍निन् मे़घे़प्‍सुन्, हे़क्‍क्‍याङ् खुने़ॽ के़धुम्‍बा चोगे़बाल्‍ले़ चोगुल्‍ले़ मे़दे़न्‍दे़न्‍छाङ् ते़म्‍सुआङ् खे़न्‍नु इप्‍से़॥

१५ खे़न् एगाङ् अमनोनरे़ खे़न् साॽरिक् चिःप्‍मा हेःक्‍तु॥ अमनोनरे़ तगि आक्‍ख्‍यारिक् नानुॽरु आल्‍लो खे़न्‍नुःल्‍ले़आङ् साॽरिक् चिःत्‍हेःक्‍तु॥ हे़क्‍क्‍याङ् अमनोनरे़ खे़न् मे़त्‍तु, “पोगे़ॽआङ् पेगे़ॽ॥”

१६ कर खुने़ॽ अमनोने़न् मे़त्‍तु, “आँहाँॽ, आम्‍भुॽए, आङ्‌गाॽ अक्‍खेलॽरिक् के़लःत्‍ताबाङ्‌ग नुबा मे़ःन्॥ खे़ने़ॽ के़जोगुबा ताप्‍फे़ःम्‍बा याःम्‍बक्‍किन्‍नुःल्‍ले़आङ् कङ्‌ग साॽरिक् ताप्‍फे़ःम्‍बा पोःक्‍खे़॥”

खे़ल्‍ले़ तामाररे़ कुबाःन्‍निन् खे़म्‍माए मे़घे़प्‍सुन्,

१७ हे़क्‍क्‍याङ् खुने़ॽ कुयाःम्‍बक् के़जोःक्‍पे़न् उःत्‍तुआङ् मे़त्‍तु, “कन् मे़न्‍छुमान् लःत्‍ते़देसे़ॽ॥ कन् लाःक्‍कात् लःत्‍ते़ॽआङ् लाम्‍धेःप्‍पे़न् ए़त्‍ते़ॽ॥”

१८ हे़क्‍क्‍याङ् कुयाःम्‍बक् के़जोःक्‍पे़ल्‍ले़ खे़न् पाःक्‍खा लःत्‍तुदेसुआङ् लाम्‍धेःप्‍पे़न् ए़त्‍तु॥

तामारे़ल्‍ले़ मेःक्‍खिम् मे़न्‍जोःक्‍के के़वाॽमा हाङ्‌सामारे़ मे़जाक्‍खुबा कुभुङ् इसेःङ्‌बा साॽरिक् नुबा चाङ् चाक्‍खुआङ् वये़॥

१९ हे़क्‍क्‍याङ् खुने़ॽ कुधे़गेःक्‍पो खाप्‍पु हुःत्‍छिङ्, खुने़ॽ चाक्‍खुआङ् वये़बा केःम्‍बा कुजाङ्‌ङिन् थे़ःक्‍खु, हे़क्‍क्‍याङ् कुधे़गेःक्‍पो कुहुक्‍किन् फत्‍छुआङ् हाबे़र पे॥

२० हे़क्‍केःल्‍ले़ कुम्‍भुॽ अब्‍सालोमरे़ सेःन्‍दोसु, “खे़ने़ॽ के़म्‍भुॽ अमनोने़न् खे़ने़ॽनु वये़बि? आल्‍ल स्‍वाःत् युङे़ॽ॥ खुने़ॽग खे़ने़ॽ के़म्‍भुॽरो, कन् पाःन्‍निन् के़निङ्‌वाॽओ मे़युक्‍खे़न्‍ने़ॽ॥” हे़क्‍केःल्‍ले़ तामारे़न् कुम्‍भुॽ अब्‍सालोमरे़ कुहिम्‍मो लाप्‍मे़भुसुमा मे़न्‍छुमा कुइसिःक् युङे़॥

२१ दाउद हाङ्‌ङिल्‍ले़ कन् के़रे़क् पाःन्‍हाॽ खे़प्‍सुआङ् साॽरिक् कुसिक् पोगे़॥

२२ कर अब्‍सालोमरे़ अमनोने़न् थेआङ् पान् मे़मे़त्‍तुन्॥ खुने़ॽ कुन्‍साॽ मे़न्‍छुमान् कुजाःत्‍थि तेसु पिरुबाल्‍ले़ चोगुल्‍ले़ अमनोने़न् चिःप्‍मा हेःक्‍तुरो॥

अब्‍सालोमरे़ कुले़क्‌वा नुःक्‍तु

२३ तङ्‌बेॽ ने़त्‍छि एगाङ् अब्‍सालोमरे़ के़रे़क् हाङ्‌साहाॽ एफ्राइम कुबेसाङ् बाल हासोर मे़प्‍नाबा ते़न्‍नो मे़ल्‍लुक् मुरिक् नःङ्‌मा तङ्‌नाम्‍मो उःत्‍तुसि॥

२४ अब्‍सालोमे़न् हाङ्‌ङिल्‍ले़ कुदुम्‍से़ पेआङ् मे़त्‍तु, “आदाङ्‌बे, आङ्‌गाॽ मे़ल्‍लुक् नःङ्‌मा तङ्‌नाम् तोसुङ्॥ आदाङ्‌बा हाङ्‌ङिन् नु खे़ने़ॽ के़से़वारोबाहाॽ के़द्‌ये़इबि?”

२५ हाङ्‌ङिल्‍ले़ मे़त्‍तु, “आँहाँॽ, आङ्‌गाॽ आस्‍सा, आनिगे के़रे़क् त्‍ये़इगे़आङ् खे़ने़ॽ तुक्‍खे मे़जाःत्‍तासिगे़न्॥” अब्‍सालोमरे़ याम्‍मो मे़त्‍तु, कर दाउदे़न् पेःक्‍मा मे़दे़न्‍दे़न्, हे़क्‍क्‍याङ् मुॽइसाम् पिरु॥

२६ हे़क्‍केःल्‍ले़ अब्‍सालोमरे़ मे़त्‍तु, “आदाङ्‌बा तामा के़न्‍छुक्‍ने़न्‍ने़भग्र आम्‍भुॽ अमनोने़न् के़बाङ्‌घुबि?” हाङ्‌ङिल्‍ले़ सेःन्‍दोसु,

“खे़न् थेआङ् खे़ने़ॽनु पेःक्‍पाबे?”

२७ कर अब्‍सालोमरे़ अमनोन नु हाङ्‌ङिल्‍ले़ वेॽ कुस्‍साहाॽ खुने़ॽनु मे़म्‍बाङ्‌सिङ्‌ङे थारिक् हाङ्‌ङिन् ये़ःक्‍काङ् ये़ःक् मे़त्‍तुर पेलि फाक्‍तु॥

२८ अब्‍सालोमरे़ कुमनाहाॽ अक्‍तङ्‌बा इङ्‌जाङ् पिरुसि, “खे़प्‍से़म्‍मे़ॽ, अमनोने़न् सेजङ्‌वाःल्‍ले़ मयुॽ, हे़क्‍क्‍याङ् आङ्‌गाॽ ‘अमनोने़न् थगे़म्‍मे़ॽ’ मे़त्‍निङ्‌ङिल्‍ले़ खे़न् से़रे़म्‍मे़ॽ॥ मे़गिसे़म्‍मिन्‍ने़ॽ॥ कङ्‌ग आङ्‌गाॽ आइङ्‌जाङ्‌लो॥ थधप् मे़ल्‍लॽए हाङ्‌हाङ् लॽरे़म्‍मे़ॽ॥”

२९ हे़क्‍क्‍याङ् अब्‍सालोमरे़ कुमनाहाॽ मुरा मे़त्‍तुसिबा कुइसिःक् अमनोने़न् मे़मे़त्‍तु॥ हे़क्‍केःल्‍ले़ के़रे़क् हाङ्‌साहाॽ हाराहारा खुन्‍छिॽ अदङ्‌हाॽओ मे़लासे़आङ् हिम्‍मो मे़बे॥

३० खे़ङ्‌हाॽ लाम्‍मो मे़बेर मे़बत्‍छे़ल्‍ले़सा हाङ्‌ङिल्‍लो अक्‍तङ्‌बा इङ्‌घङ् के़रे़, “अब्‍सालोमरे़ के़रे़क् हाङ्‌साहाॽ से़रुसि, हे़क्‍क्‍याङ् आत्‍तिन्‍नाङ् मे़न्‍हिङे़न्॥”

३१ हे़क्‍केःल्‍ले़ हाङ्‌ङिन् पोगे़आङ् कुदेःत्‍ते़न् थे़ःक्‍खु, हे़क्‍क्‍याङ् खाम्‍बाङ्‌ङो सल्‍लिक् सन्‍छिङ्॥ खुने़ॽ कुबेसाङ् के़ये़प्‍पा कुसे़वारोबाहाॽरे़आङ् खुन्‍छिॽ तेत्‍हाॽ मे़धे़ःक्‍खु॥

३२ कर दाउदरे़ कुम्‍भुॽ सिमाहरे़ कुस्‍सा योनादाबरे़ मे़त्‍तु, “खे़ल्‍ले़ के़रे़क् हाङ्‌साहाॽ से़रुसि फाॽआङ् आदाङ्‌बारे़ मे़इःत्‍ते़न्‍ने़ॽ॥ अमनोने़ल्‍लक् स्‍ये़॥ खे़ल्‍ले़ कुन्‍साॽ तामारे़न अमनोनरे़ कुजाःत्‍थि तेसुर इप्‍तुआङ्‌धो अब्‍सालोमरे़ हे़क्‍के चोःक्‍मा निङ्‌वाॽ कत्‍तुआङ् वये़॥

३३ के़रे़क् हाङ्‌साहाॽ मे़स्‍ये़ के़लॽबा इङ्‌ले़क्‍पा इङ्‌घङ्‌ङो आदाङ्‌बारे़ निङ्‌वाॽ मे़बिरे़न्‍ने़ॽ॥ अमनोने़ल्‍लक् स्‍ये़॥”

३४ हे़क्‍के पोःक्‍खे़ल्‍ले़ अब्‍सालोमे़न् खे़त्‍छिङ्‌ङाङ् पे॥

खे़ब्‍याङ् लाम्‍धेत् के़गोबाल्‍ले़ कुनारान् फोःक्‍खुआङ् ओमये़ल्‍ले़ मनालुप्‍हाॽ होरोनाइम लाम्‍बा कोःक्‍माए कोःक्‍मा मे़ये़र मे़बत्‍छे़बा निसुसि॥ खे़न् त्‍ये़आङ् हाङ्‌ङिन् अक्‍तङ्‌बा इङ्‌घङ् पिरु, “होरोनाइमलाम् कोःक्‍माए कोःक्‍मा मनाहाॽ मे़ये़र मे़बत्‍छे़बा आङ्‌गाॽ निसुङ्‌सिङ्॥”

३५ योनादाबरे़ हाङ्‌ङिन् मे़त्‍तु, “ओमे़त्‍ते़ॽ, खे़ङ्‌हाॽ मे़दा फाॽआङ् आङ्‌गाॽ मे़त्‍ने़बा कुइसिःक् हाङ्‌साहाॽ मे़दार मे़बत्॥”

३६ खे़ल्‍ले़ पाःत्‍तुसुरुनामे़ःन्‍ने हाङ्‌साहाॽ हिम्‍मो मे़लासे़, हे़क्‍क्‍याङ् फिरिक् फिरिक् मे़भिःक्‍ते़र मे़हाबे़॥ हाङ्‌ङिन् नु के़रे़क् कुमनाहाॽआङ् साॽरिक् मे़हाबे़॥

३७ अब्‍सालोमे़न् गसुरबा हाङ् अम्‍मिउदरे़ कुस्‍सा तल्‍मैरो पेआङ् युङ्‌मा हेःक्‍ते़॥ कर हाङ्‌ङिल्‍ले़ थिक्‌याःन्‍धक् कुस्‍सा अमनोने़न् हाःप्‍तुर युङे़॥

३८ गसुर लाजेॽओ खे़त्‍छिङ् पेआङ् अब्‍सालोमे़न् तङ्‌बे सुम्‍सि खे़प्‍मो युङे़॥

३९ हे़क्‍क्‍याङ् अमनोने़न् स्‍ये़बाओ कुलुङ्‌माॽ हिःम्‍मा नाॽरे़ हे़क्‍क्‍याङ् दाउदे़न् आःन्‍छिङ्‌ङाङ् याम्‍मो अब्‍सालोमरे़ॽओ पेःक्‍मा निङ्‌वाॽ चोगुरो॥

योआबे़ल्‍ले़ अब्‍सालोमे़न् यरुसले़म नुःक्‍मा कोःत्‍तु

१४

हाङ्‌ङिल्‍ले़ कुनिङ्‌वाॽइन् अब्‍सालोम ले़प्‍माङ् नुःक्‍खे़ के़लॽबा सरुयाहरे़ कुस्‍सा योआबरे़ निङ्‌वाॽ खोसु,

२ हे़क्‍क्‍याङ् योआबरे़ तको मे़प्‍नाबादे़न्‍नो मनाहाॽ पाङ्‌घुसिआङ् लत्‍छा चाःप्‍मा मे़न्‍छुमाधिक् उःप्‍मा पाङ्‌घुसि॥ खे़न् मे़त्‍तु, “के़हाःम्‍सिङ्‌मा ले़ङ्‌सिङ्‌ङे़ॽ, के़हाःम्‍सिङ्‌माहाॽरे़ मे़जाक्‍खुबा चाङ् हे़क्‍तङ्‌बा चाङ् चाक्‍खे़ॽ, के़धे़गेःक्‍पो निःङ्‌गेॽ मे़याक्‍ते़न्‍ने़ॽ, हे़क्‍क्‍याङ् यरिक् ये़न्‍नाङ्‌धो ने़त्‍तो के़युङ्‌मा मे़न्‍छुमा हे़क्‍तङ्‌मा ले़ङ्‌सिङ्‌ङे़ॽ॥

३ हाङ्‌ङिल्‍ले़ॽओ पेगे़ॽआङ् खुने़ॽ अक्‍खे मे़त्‍ते़ॽ॥” योआबरे़ए खुने़ॽ कन् पाःन्‍हाॽ हुॽरु, खुने़ॽए कन् के़रे़क् पाःन्‍हाॽ कुम्‍ब्राओ केःत्‍तु पिरुबारो॥

४ तकोबा मे़न्‍छुमान् हाङ्‌ङिल्‍ले़ॽओ पे, हे़क्‍क्‍याङ् साम्‍बोन् हबत् फन्‍छिङ्‌ङाङ् हाङ्‌ङिन् से़वा मे़त्‍तुर अक्‍खे मे़त्‍तु, “हाङ्‌ङे, से़ःप्‍ताङ्‌ङे़ॽओ॥”

५ हाङ्‌ङिल्‍ले़ खे़न् सेःन्‍दोसु, “खे़ने़ॽ थे़मा तुक्‍खे के़दुमुआङ् वा?”

खे़ल्‍ले़ पाःत्‍तु, “आदाङ्‌बे, आङ्‌गाॽग मिमेदुमाआरो॥ आङ्‌गाॽ आये़म्‍बा स्‍ये़आङ् वाॽरो॥

६ हे़क्‍क्‍याङ् आङ्‌गाॽ ने़प्‍फु आस्‍सा वये़सि, खे़ङ्‌हाॽ ते़म्‍बेॽओ चुङे़छि॥ खे़प्‍मो खे़ङ्‌हाॽ के़से़म्‍बा हाःत्‍ताङ् मे़होःप्‍ते़॥ थिक्‍किल्‍ले़ वेॽइन् हिप्‍तुआङ् से़रु॥

७ आल्‍ल अमे़त्‍ते़ना, के़रे़क् आङ्‌गाॽ आमनाहाॽ आङ्‌गाॽ आदक्‍ले़ङ्‌वाओ मे़बोगे़आङ् अक्‍खे मे़बाःत्‍तुॽ, ‘आबाङे कुन्‍साॽ के़से़प्‍पे़न् आनिगे हुक् आसुप्‍ते़ॽ हे़क्‍क्‍याङ् खे़ल्‍ले़ आबाङे कुन्‍साॽ से़रुबाल्‍ले़ चोगुल्‍ले़ आनिगे खे़न् से़रुम्‍बे़॥ हे़क्‍क्‍याङ् खुने़ॽ कुलक् के़घोबे़न्‍नाङ् से़रुम्‍बे़॥’ खे़ङ्‌हाॽरे़ हे़क्‍के मे़जोगुल्‍ले़ग लत्‍छाधिक् के़नम्‍बा मिहोःम्‍बे़न्‍नाङ् मे़से़रुॽ, हे़क्‍क्‍याङ् आङ्‌गाॽ आये़म्‍बाःल्‍ले़ कुमिङ्‌ङिन् मे़मासुल्‍ले़ कन् इक्‍सा खाम्‍बेःक्‍मो हाःत्‍ताङ् कुसाकुए मे़न्‌याःक्‍ने़ल्‍लो॥”

८ हाङ्‌ङिल्‍ले़ खे़न् मे़न्‍छुमान् मे़त्‍तु, “पेगे़ॽ, आङ्‌गाॽए खे़ने़ॽ ले़प्‍माङ् खासे़न् चोगुङ् पिने़॥”

९ कर तकोबा मे़न्‍छुमाःल्‍ले़ आल्‍लसाङ् पाःत्‍तु, “आदाङ्‌बे, कल्‍ले़ कुआप्‍तिक्‍किन् आङ्‌गाॽ नु आङ्‌गाॽ आम्‍बारे़ कुसुवाङ्‌ङो चुक्‍ल॥ हाङ् नु खुने़ॽ कुहाङ्‌युक्‍नान् थिक्‍मा मे़बोङ्‌ने़ल्‍लरो॥”

१० हाङ्‌ङिल्‍ले़ मे़त्‍तु, “आल्‍लसाङ् मनारे़ खे़ने़ॽ थेइ के़म्‍मे़त्‍ने़फग्र, खे़न् आङ्‌गाॽओ ताराम्‍मे़ॽ, हे़क्‍क्‍याङ् खे़ल्‍ले़ याम्‍मो खे़ने़ॽ आप्‍फाल्‍ले़आङ् तुक्‍खे के़न्‍जाःत्‍ने़न्॥”

११ हे़क्‍क्‍याङ् याम्‍मो खे़न् मे़न्‍छुमाःल्‍ले़ पाःत्‍तु, “कुले़क्‌वा के़हुङ्‌बाहाॽ ताप्‍फे़ःम्‍बा चोःक्‍मा मे़म्‍बाङ्‌मा नु आङ्‌गाॽ आस्‍सान् सिमा मे़म्‍बाङ्‌मारे़ लागि आदाङ्‌बारे़ के़निङ्‌वाॽफुमाङ्‌ङिन्‍नु तुवा चोगे़ॽ॥”

हाङ्‌ङिल्‍ले़ अक्‍खे पाःत्‍तुआङ् माङ्‌हे़क्‍सिङ्, “खे़ने़ॽ के़स्‍साःल्‍ले़ कुधे़गेक् इ लत्‍छाआङ् खाम्‍बाङ्‌ङो मक्‍मे़धाने़न् फाॽआङ् यहवे दाङ्‌बे़न् कुहिङ्‌वे़त् वाॽबा कुइसिःक् आङ्‌गाॽ पाःत्‍तुङ्॥”

१२ हे़क्‍केःल्‍ले़ खे़न् मे़न्‍छुमाॽइल्‍ले़ पाःत्‍तु,

“आदाङ्‌बे, आङ्‌गाॽ आल्‍लसाङ् लत्‍छा पान् पाःप्‍मा सुक्‍तुङ्‌बि?”

हाङ्‌ङिल्‍ले़ पाःत्‍तु, “पाःत्‍ते़ॽ॥”

१३ खे़न् मे़न्‍छुमाःल्‍ले़ पाःत्‍तु, “निङ्‌वाॽफुमाङ्‌ङिल्‍ले़ कुमनाओ अक्‍तङ्‌बा ताप्‍फे़ःम्‍बा चोःक्‍मा आदाङ्‌बारे़ के़निङ्‌वाॽओ आक्‍केलॽरिक् अक्‍तङ्‌बा पान् लासे़? हाङ्‌ङिल्‍ले़ए अक्‍खे पाःत्‍तुॽ, खुने़ॽ आबाङे याःम्‍बक् फे़त्‍लाःन्‍दुल्‍ले़ आप्‍तिक्‍साबा मे़बोङ्‌ने़म्‍बि? थेआङ्‌भे़ल्‍ले़ लाजेॽलाम् के़लःत्‍तु के़दे़सुबा मनान् आदाङ्‌बारे़ याम्‍मो नुःक्‍मा ताःप्‍मा के़नाॽरुआङ् वाॽ॥

१४ खाम्‍बाङ्‌ङो के़वे़प्‍पा च्‍वाःत्‍तिन् याम्‍मो सुम्‍मा सुक्‍मे़दे़त्‍ने़म्‍बा कुइसिःक् आनिगे के़रे़क् सिमाए के़बोङ्‌बा पोःक्‍खे़॥ कर निङ्‌वाॽफुमाङ्‌ङिल्‍ले़ मनाग आन्‍छे़त्‍ने़न्, खुने़ॽग खुने़ॽलाम्‍बा माःङ्‌घा के़बोङ्‌बान् नुःक्‍मा ताःप्‍मा निङ्‌वाॽ चोगुॽ॥

१५ “आङ्‌गाॽ कन् पाःन्‍निन् आदाङ्‌बा मे़त्‍छे़ त्‍याङ्‌बा, थेआङ्‌भे़ल्‍ले़ मनाहाॽरे़ आङ्‌गाॽ यङ्‌मा मे़से़राङ्‌ङाङ् वाॽ, हे़क्‍क्‍याङ् आङ्‌गाॽ के़सेवारोमाल्‍ले़ निङ्‌वाॽ इःत्‍तुङ्, हाङ्‌ङिन्‍नु पान् पाःप्‍मा खोसुङ्‌ने़फग्र खुने़ॽ आङ्‌गाॽ आबाःन्‍निन् खे़प्‍सुॽ,

१६ हे़क्‍क्‍याङ् आङ्‌गाॽ नु आङ्‌गाॽ आस्‍सान् निङ्‌वाॽफुमाङ्‌ङिल्‍ले़ याप्‍मि पिरे़बा लक्‍के़घोबा पोङ्‌मालाम् माःङ्‌घा चोःक्‍मा के़गोःप्‍पा मनाःन्‍लाम् से़ःप्‍पा॥

१७ “आल्‍ल आदाङ्‌बारे़ के़से़वारोमाल्‍ले़ निङ्‌वाॽ इःत्‍तुङ्‌ॽ, ‘आदाङ्‌बा हाङ्‌ङिल्‍ले़ के़बाःन्‍निल्‍ले़ आङ्‌गाॽ आसिक् ने़ने़ मे़त्‍ताॽर, थेआङ्‌भे़ल्‍ले़ ताप्‍फे़ःम्‍बा नु नुबा से़न्‍छे़ आदाङ्‌बाग निङ्‌वाॽफुमाङ्‌ङिल्‍ले़ कुमाङ्‌लाइङ्‌बा कुइसिःक् के़जोःक्॥ यहवे दाङ्‌बा के़निङ्‌वाॽफुमाङ्‌ङिन् आदाङ्‌बानु वाॽर॥’”

१८ हे़क्‍केःल्‍ले़ हाङ्‌ङिल्‍ले़ खे़न् मे़न्‍छुमाॽइन् मे़त्‍तु, “आङ्‌गाॽनु पान् मे़जिक्‍खे़न्‍ने़ॽ॥ आङ्‌गाॽ लत्‍छा पान् सेःन्‍दोने़॥”

खे़ल्‍ले़ मे़त्‍तु, “पाःत्‍ते़ना आदाङ्‌बे॥”

१९ हाङ्‌ङिल्‍ले़ पाःत्‍तु, “कन् के़रे़क् पाःन्‍नो योआबरे़ कुहुक् वाॽबि?”

खे़ल्‍ले़ मे़त्‍तु, “आदाङ्‌बारे़ के़मिङ्‌ङो माङ्‌हे़क्‍सिङाॽआङ् पाःत्‍तुङ्, आदाङ्‌बारे़ सेःन्‍दोमा याःम्‍बक् के़जोगुल्‍ले़ के़बाःप्‍पे़न् चुक्‌वा फे़ङ्‌वा लॽमाए मे़घोसुन्॥ आदाङ्‌बारे़ के़से़वारोबा योआबरे़ए कन् पाःन्‍निन् हुॽराङ्‌बारो, खुने़ॽए आङ्‌गाॽ आमुराओ कन् के़रे़क् पान् केःत्‍तु पिराङ्‌बारो॥

२० आल्‍लोबा याक्‍नाम्‍मिन् वेॽ ले़प्‍माङ् ले़ङ्‌से़ आदाङ्‌बारे़ के़से़वारोबा योआबरे़ कन् चोगुबारो॥ कर आदाङ्‌बाग निङ्‌वाॽफुमाङ्‌ङिल्‍ले़ कुमाङ्‌लाइङ्‌बा कुइसिःक् सिक्‍कुम् निङ्‌वाॽ के़गप्‍पा के़जोःक्, लाजेॽओ थे पोङ्‌ल पत् खे़न् के़रे़क् के़निसुॽ॥”

२१ हाङ्‌ङिल्‍ले़ योआबे़न् मे़त्‍तु, “कन् पाःन्‍नो आङ्‌गाॽ खे़ने़ॽनु ते़न्‍दाङ्॥ पेगे़ॽआङ् अब्‍सालोम्‍मिन् नुःक्‍ते़ तारे़ॽ॥”

२२ हे़क्‍केःल्‍ले़ योआबे़न् साम्‍बोन् हबत् फन्‍छिङ्‌ङाङ् हाङ्‌ङिन् से़वा मे़त्‍तुआङ् हाङ्‌वामुॽइ पिरुर योआबरे़ मे़त्‍तु, “आइन् आङ्‌गाॽ आबेलिन् के़घे़प्‍सुबाल्‍ले़ चोगुल्‍ले़ आदाङ्‌बा हाङ्‌ङिल्‍ले़ आङ्‌गाॽ के़सिराॽ थाङाङ् के़लॽबा पाःन्‍निन् निङ्‌वाॽ खोसुङ्॥”

२३ खे़ल्‍ले़ चोगुल्‍ले़ योआब गसुर पेआङ् अब्‍सालोम्‍मिन् यरुसले़म तारु॥

२४ कर हाङ्‌ङिल्‍ले़ मे़त्‍तु, “खे़न् आप्‍फेक् कुहिम्‍मो युङ्‌ल॥ खे़न् आङ्‌गाॽ आदुम्‍से़ आभे़ल्‍ले़आङ् मे़दाने़न्‍ल॥” खे़ल्‍ले़ चोगुल्‍ले़ अब्‍सालोमे़न् आप्‍फेक् कुहिम्‍मो पे, हे़क्‍क्‍याङ् हाङ्‌ङिल्‍ले़ कुदगि ओसेःन् मे़धाक्‍सिङ्‌ङे़न्‍लो॥

दाउदरे़ अब्‍सालोमे़न् हाःप्‍तु

२५ आल्‍ल के़रे़क् इस्राइलओ अब्‍सालोम हे़क्‍के नुबा निगे़धाःप्‍पा साॽरिक् मे़जमुबा वेॽ हाःत्‍ताङ् होःप्‍ते़॥ कुधे़गेःक्‍काङ् यो कुलाङ् थारिक् कुयोक् थेआङ् मे़बत्‍छे़न्॥

२६ खुने़ॽ कुधे़गेक् मुरिक्‍किन् खक्‍तुआङ् (थे़गेःक्‍पे़न् पोरे़आङ् लिःप्‍ते़बाल्‍ले़ चोगुल्‍ले़ खक्‍तुर वये़) मे़धाङ्‌सुल्‍ले़ किप् ने़त्‍छि सेकेलa योरे़॥

२७ अब्‍सालोमरे़ सुम्‍सि कुस्‍सा नु तामार मिङ् के़वाःप्‍मा मे़न्‍छिमाधिक् सावाःन्‍छिङ्‌ङाङ् वये़॥ तामारे़न् साॽरिक् नुमा मे़न्‍छुमा वये़॥

२८ अब्‍सालोमे़न् तङ्‌बेॽ ने़त्‍छिधारिक् यरुसले़म हाङ्‌ङिल्‍ले़ कुबेसाङ् ओसेःन् मे़न्‍धाक्‍सिङ्‌ङे युङे़॥

२९ हे़क्‍केःल्‍ले़ अब्‍सालोमरे़ योआबे़न् हाङ्‌ङिल्‍ले़ॽओ पेःक्‍ल फाॽआङ् इङ्‌घङ् हाक्‍तु, कर योआबे़न् मे़द्‌ये़ने़न्॥ अब्‍सालोमरे़ खे़न् निले़ङ् उःत्‍तु, हे़क्‍केसाङ् योआबे़न् मे़द्‌ये़ने़न्॥

३० हे़क्‍केःल्‍ले अब्‍सालोमरे़ कुसे़वारोबे़न् मे़त्‍तु, “योआबरे़ लत्‍छा कुबारि आङ्‌गाॽ आबारिःल्‍ले़ कुबेसाङ् ने़ःॽ, हे़क्‍क्‍याङ् खे़प्‍मो हःक्‍सि लिङ्‌लपत् फाॽआङ् खिनिॽ के़निसुम्॥ पेगे़म्‍मे़ॽ, हे़क्‍क्‍याङ् खे़प्‍मो मि थे़गे़म्‍मे़ॽ॥” खे़ल्‍ले़ चोगुल्‍ले़ अब्‍सालोमरे़ कुसे़वारोबाहाॽरे़ खे़प्‍मो मि मे़याक्‍तु॥

३१ खे़न् एगाङ् योआबे़न् अब्‍सालोमरे़ कुहिम्‍मो त्‍ये़आङ् मे़त्‍तु, “खे़ने़ॽ के़से़वारोबाहाॽरे़ थेआङ् आङ्‌गाॽ आबारिओ मि मे़याक्‍तुबाबे?”

३२ अब्‍सालोमरे़ मे़त्‍तु, “आङ्‌गाॽओ के़दाआङ् खे़ने़ॽलाम्‍बा हाङ्‌ङिन् ‘थेआङ् आङ्‌गाॽ गसुरलाम् के़दाराङ्‌बा? आङ्‌गाॽग खे़प्‍मो युङाङ्‌ङिल्‍ले़ए नुबा पोःक्‍खे़बामे़न्’ के़लॽबा इङ्‌घङ्‌ङिन् हाक्‍मा फाॽआङ् उःत्‍ने़आङ् वये़ कर के़न्‍द्‌ये़ने़न्॥ खे़ल्‍ले़ चोगुल्‍ले़ आङ्‌गाॽ हाङ्‌ङिल्‍ले़ॽओ पेःक्‍मा खोआर॥ हे़क्‍क्‍याङ् आङ्‌गाॽ सिमारे़ लागि पाःन्‍धिक्‍मा पान् कुयुङ्‌ङाङ् वाॽआने़भग्र खुने़ॽ से़त्‍ताॽर॥”

३३ हे़क्‍क्‍याङ् योआबे़न् हाङ्‌ङिल्‍ले़ॽओ पेआङ् कन् पाःन्‍निन् चे़क्‍तु॥ हे़क्‍केःल्‍ले़ हाङ्‌ङिल्‍ले़ अब्‍सालोमे़न् उःत्‍पाङ्‌घुसि॥ खे़न् त्‍ये़, हे़क्‍क्‍याङ् अःक्‍खुम् फन्‍छिङ्‌ङाङ् हाङ्‌ङिन् से़वा मे़त्‍तु॥ हाङ्‌ङिल्‍ले़ अब्‍सालोम्‍मिन् चुप् मे़त्‍तुरो॥

a 

१४:२६ किप् ने़त्‍छि सेकेल फाॽइन् २.३ किलोग्राम योरे़॥

अब्‍सालोमरे़ कुजे़म्‍भन्

१५

खे़न् एगाङ् अब्‍सालोमरे़ आबाङे कुलागि लत्‍छा अन्‍लाधा, अन्‍हाॽ नु कुदगि लाङ्‌गे़घेःक्‍पा ङाबोङ् मनाहाॽ यारिप् चोगुसि॥

२ खुने़ॽ थिक्‌याःन्‍धक् तानाम् आन्‍देःन् पोगे़आङ् ये़क्‌यक् सिगाङ् लाःप्‍मा लाम्‍धेःप्‍पो ये़बे़॥ हाङ्‌ङिल्‍ले़ॽओ खासे़न् नाःक्‍से़ मना मे़दाःल्‍ले़ अब्‍सालोमरे़ खे़न् मनान् उःत्‍तुआङ् सेःन्‍दोसु, “खे़ने़ॽ आत्‍तिन् ये़क्‌यक्‍लाम् के़द्‌ये़बा?” हे़क्‍केःल्‍ले़ अक्‍तङ्‌बा नोगप् खोसु, “आदाङ्‌बे आङ्‌गाॽ अक्‍तङ्‌बा इस्राइल सुवाङ्‌लाम् त्‍याङ्‌बा॥”

३ हे़क्‍केःल्‍ले़ अब्‍सालोमरे़ मे़त्‍तुसि, “खे़ने़ॽ के़दुःन्‍देॽङ्‌ग नुबाए चोक्, कर खे़ने़ॽ के़बान् के़घे़म्‍बा हाङ्‌ङिल्‍ले़ कुमना हाःत्‍ताङ् मे़होप्॥”

४ हे़क्‍क्‍याङ् अब्‍सालोमरे़ मे़त्‍तु, “आङ्‌गाॽ कन् लाजेॽओबा खासे़न्‍दाङ्‌बा पोःक्‍खाङ्‌बा वये़ःल्‍ले़ग अक्‍तङ्‌बा तुःन्‍देॽ के़दाःप्‍पा के़रे़क् मनाहाॽ नुरिक् खासे़न् लोःन्‍दुङ् पिरुङ्‌सिङ्‌मे़न्॥”

५ हे़क्‍क्‍याङ् मनाहाॽ खुने़ॽ कुबेसाङ् साम्‍बोन् हबत् मे़भन्‍छिङ्‌ङाङ् से़वा मे़त्‍छे़ मे़द्‌ये़ःल्‍ले़ अब्‍सालोमरे़ कुहुक्‍किल्‍ले़ हे़प्‍तुसिआङ् चुप् मे़त्‍तुसि॥

६ हाङ्‌ङिन्‍नु खासे़न् लोःन्‍छे़ के़दाबा के़रे़क्‍नु अक्‍तङ्‌बा याःम्‍बक् चोगुआङ् अब्‍सालोमरे़ इस्राइलिहाॽरे़ खुन्‍छिॽ लुङ्‌मादुक्‍मे़न् खुने़ॽ ले़प्‍माङ् उःक्‍खु॥

७ तङ्‌बेॽ लिसि एगाङ् अब्‍सालोमरे़ हाङ्‌ङिन् मे़त्‍तु, “यहवे दाङ्‌बाल्‍ले़ कुलागि माङ्‌हुप् चोगुङ्‌बान् के़त्‍छे़ आङ्‌गाॽ हे़ब्रोन पेःक्‍मा आबाङ्‌घे़ॽ॥

८ थेआङ्‌भे़ल्‍ले़ आङ्‌गाॽ आरामबा गसुर लाजेॽओ वयाङ्‌ङिल्‍ले़ यहवे दाङ्‌बे़ल्‍ले़ यरुसले़म ताभाःक्‍काने़भग्र आङ्‌गाॽ हे़ब्रोन्‍नो यहवे दाङ्‌बे़ल्‍ले़ कुसे़वा चोगुङ् लरिक् कन् माङ्‌हुप्‍पिन् चोगुङ्‌ङाङ् वये़॥”

९ हाङ्‌ङिल्‍ले़ खुने़ॽ मे़त्‍तु, “नुरे़तासे़ॽर पेगे़ॽ॥” हन्‍नाङ् खे़न् हे़ब्रोन पे॥

१० हे़क्‍क्‍याङ् अब्‍सालोमरे़ इस्राइलबा के़रे़क् सुवाङ्‌हाॽओ, “सादाङ्‌ङिन् मे़मुःत्‍तुबा इक्‍ला के़घे़प्‍सुम्‍नुमे़ःन्‍ने, ‘अब्‍सालोमे़न् हे़ब्रोनबा हाङ् पोःक्‍खे़!’” के़लॽबा पान् मे़त्‍छे़ सिबिॽबा इङ्‌घङ्‌साबाहाॽ पाङ्‌घुसि॥

११ अब्‍सालोमे़न्‍नु किप् ने़त्‍छि मनाहाॽ यरुसले़मलाम् मे़बेआङ् मे़वये़॥ खे़ङ्‌हाॽरे़ उःत्‍छिङ् मे़घोसुआङ् वये़, हे़क्‍क्‍याङ् कन् पाःन्‍निल्‍ले़ कुबेओ थेआङ् मे़ङ्‌घे़म्‍मे मे़बेआङ् मे़वये़॥

१२ अब्‍सालोमरे़ सिदुङ्‌जभाहाॽ तोःन्‍दुर यागे़ल्‍ले़ गिलोह ये़क्‌यक्‍लाम् दाउदरे़ कुसुजादाङ्‌बा अहितोपेले़न्‍नाङ् कुबाङ्‌भेॽलाम् उःत्‍तु॥ कन् चे़म्‍भःन्‍निन् पयम् यम्‍बा पोःक्‍खे़र पे, हे़क्‍क्‍याङ् अब्‍सालोम ले़प्‍माङ् के़लाःप्‍पा मनाहाॽआङ् मे़बोरे़र मे़बेरो॥

दाउदे़न् यरुसले़मलाम् खे़त्‍छिङ्

१३ लत्‍छा इङ्‌घङ् के़दाःप्‍पान् दाउदरे़ॽओ त्‍ये़आङ् मे़त्‍तु, “इस्राइलबा मनाहाॽरे़ खुन्‍छिॽ निङ्‌वाॽइङ्‌ग अब्‍सालोम ले़प्‍माङ् वाॽ॥”

१४ खे़ब्‍याङ् यरुसले़मओ दाउदे़न्‍नु के़वाॽबा सुहाङ्‌युक्‍पाहाॽ मे़त्‍तुसि, “आनिॽ हारा खे़त्‍छिङ्‌मा पोःङ्‌ॽ, मेःन्‍ने़भाग्र आनिॽ हाःत्‍ताङ् अब्‍सालोमरे़ कुहुक्‍लाम् आन्‍हिङ्‌ने़न्॥ हारा पेगि, मेःन्‍ने़फग्र खे़न् हाराए कप्‍मो ताआङ् थङ् आनाःन् हे़क्‍क्‍याङ् ये़क्‌यक्‍किन् ताभेःल्‍ले़ थ्‍यःङ् चोगुॽ॥”

१५ हाङ्‌ङिल्‍ले़ कुयुक्‍साबाहाॽरे़ मे़बाःत्‍तु, “आदाङ्‌बारे़ थे के़बाःत्‍तुॽ बाहे़क्‍के चोःक्‍मा आनिगे यारिप् वयिगे़॥”

१६ हे़क्‍क्‍याङ् हाङ्‌ङिन् लःन्‍दे़आङ् पे, वेॽ के़रे़क् कुहिम्‍सयङ्‌हाॽ खुने़ॽ कुएगाङ् मे़धासिङ्॥ थिबोङ् कुमेत् पाःक्‍माहाॽ हिम् कोसे़ हाङ्‌हिम्‍मोए मे़युङे़ मे़लारे़॥

१७ हे़क्‍क्‍याङ् हाङ्‌ङिन् लःन्‍दे़ पे, खुने़ॽनु के़वाॽबा के़रे़क् मनाहाॽआङ् खुने़ॽनु मे़बे॥ कुभा माःङ्‌घा मे़बेआङ् मे़नाःम्‍सिङ्॥

१८ हे़क्‍क्‍याङ् हाङ्‌ङिन्‍नु गातलाम्‍बा के़दाबा किप् तुक्‍सि गित्‍ति, हे़क्‍क्‍याङ् के़रे़क् करेति नु पेलेथिहाॽ हाङ्‌ङिल्‍ले़ कुदगि लाङ्‌मे़घेगे़आङ् मे़बे॥

१९ हे़क्‍केःल्‍ले़ हाङ्‌ङिल्‍ले़ गित्‍ति इत्‍तैन् मे़त्‍तु, “खे़ने़ॽ थेआङ् आनिगे़नु के़धासिङ्‌बा? नुःक्‍खे़ पेगे़ॽआङ् हाङ् अब्‍सालोमे़न्‍नु युङे़ॽ, थेआङ्‌भे़ल्‍ले़ खे़ने़ॽ लत्‍छा वेॽ लाजेॽबा मना, खे़ने़ॽग के़लाजेॽलाम् के़म्‍लःते़बाआङ्‌लो॥

२० खे़ने़ॽग मिःप्‍मा सिङ्‌ये़न्‍लक् के़द्‌ये़बारो, हे़क्‍क्‍याङ् आङ्‌गाॽ आबाङे आत्‍तान् पेःक्‍काॽर पत्‍ताॽ आङ्‌गाॽए मे़निआन्, हे़क्‍केःल्‍ले़ आक्‍केलॽरिक् आङ्‌गाॽनु पित्‍छि मे़प्‍मा सुक्‍तुङ्‌बे? यरुसले़ःम्‍मो नुःक्‍खे़ पेगे़ॽ, खे़ने़ॽ के़लाजेॽबा मनाहाॽआङ् खे़ने़ॽनुए तेॽरे़से़ॽ, यहवे दाङ्‌बे़ल्‍ले़ आभे़ल्‍ले़साङ् थधप् म़ेल्‍लॽमनाबा मिःम्‍जि के़मे़त्‍ल हे़क्‍क्‍याङ् खे़ने़ॽनु नसाःन्‍साबा पोङ्‌ल॥”

२१ कर इःत्‍तैल्‍ले़ अक्‍खे पाःत्‍तुआङ् हाङ्‌ङिन् मे़त्‍तु, “यहवे दाङ्‌बे़न् कुहिङ्‌वे़त् वाॽबा कुइसिःक् माङ्‌हे़क्‍सिङाआङ् पाःत्‍तुङ्‌ॽ, खे़ने़ॽ आङ्‌गाॽ आदाङ्‌बा नु आहाङ्‌ङिन् आत्‍ता के़वाॽ, आङ्‌गाॽ सिआसाङ् हिङासाङ् आदाङ्‌बारे़ के़से़वारोबान् खे़प्‍मोए वारो॥”

२२ हे़क्‍क्‍याङ् दाउदरे़ इत्‍तैन् मे़त्‍तु, “हे़क्‍केग्र थासिङे़ॽ॥” खे़ल्‍ले़ चोगुल्‍ले़, गित्‍ति इत्‍तैन् हे़क्‍क्‍याङ् खुने़ॽनु के़वाॽबा कुमनाहाॽ हे़क्‍क्‍याङ् खुन्‍छिॽ हिम्‍सयङ्‌हाॽनु थासिङ्॥

२३ अक्‍खेलॽरिक् खे़ङ्‌हाॽ के़रे़क् मे़लःन्‍दे़आङ् मे़बेःल्‍ले़ खे़न् लाजेॽबा मनाहाॽ साॽरिक् मे़हाबे़॥ हाङ्‌ङिल्‍ले़ किद्रोन ने़ने़बादे़न्‍निन् काःक्‍तुर पे, हे़क्‍क्‍याङ् के़रे़क् मनाहाॽ मुरे़ःक् खारे़ःक् थेआङ् के़होःप्‍पादे़न् ले़प्‍माङ् मे़धासिङ्॥

२४ सादोके़न्‍नाङ् के़रे़क् ले़बिहाॽनु खे़प्‍मोए वये़॥ खे़ङ्‌हाॽरे़ यहवे दाङबाल्‍ले़ कुमाङ्‌हुप् सन्‍दोःक्‍किन् मे़बक्‍खुआङ् मे़बेर मे़बत्‍छे़॥ खे़न् खे़ङ्‌हाॽरे़ मे़नाःप्‍सु मे़युक्‍खु हे़क्‍क्‍याङ् के़रे़क् मनाहाॽरे़ ये़क्‌यक्‍किन् मे़ल्‍ले़त्‍ते थारिक् अबियाथाररे़ सिदुङ्‌जभाहाॽ तोःन्‍दु॥

२५ हे़क्‍केःल्‍ले़ हाङ्‌ङिल्‍ले़ सदोक्‍के़न् मे़त्‍तु, “निङ्‌वाॽफुमाङ्‌ङिल्‍ले़ कुमाङ्‌हुप् कुसन्‍दोःक्‍किन् ये़क्‌यक्‍को नुःक्‍ते़ तेॽरे़आङ् पेगे़ॽ॥ निङ्‌वाॽफुमाङ्‌ङिल्‍ले़ कुसिराॽ थाङ्‌ङाने़भग्र खुने़ॽ याम्‍मो नुःक्‍ए़ ताःत्‍ले़र, हे़क्‍क्‍याङ् आङ्‌गाॽ कुसन्‍दोःक्‍किन् नु खुने़ॽ कुयुङ्‌मादे़न्‍निन् याम्‍मो निमा सुक्‍तुङ्‌ल याःन्‍नार॥

२६ खुने़ॽ आङ्‌गाॽनु कुनिङ्‌वाॽ मे़दाने़न्‍ने़भग्र आङ्‌गाॽ हाबा कप्‍मो वाॽआ, खुने़ॽ थे चोःक्‍मा निङ्‌वाॽ चोगुॽ खे़न्‍ने आङ्‌गाॽनु चोगुर॥”

२७ हाङ्‌ङिल्‍ले़ सदोक निङ्‌वाॽफुसाम्‍बान् अक्‍खेआङ् मे़त्‍तु, “खे़ने़ॽग सुफो के़निबाने़मे़म्‍बि? खे़ने़ॽ नु अबियाथार, हे़क्‍क्‍याङ् के़स्‍सा अहिमस नु अबियाथाररे़ कुस्‍सा जोनाथाने़न् तेॽरे़से़ॽआङ् ये़क्‌यक्‍को नुःक्‍खे़ पेगे़ॽ॥

२८ खे़ने़ॽलाम्‍बा इङ्‌घङ् मे़ङ्‌घे़म्‍मे थारिक् आङ्‌गाॽ मुरे़ःक् खारे़ःक् थेआङ् के़होःप्‍पादे़न्‍नोबा च्‍वाःत् काःक्‍मादे़न्‍नो हाङ्‌घुङ्‌ल युङ्‌ङा॥”

२९ हे़क्‍केःल्‍ले़ सदोःक्‍के़न् नु अबियाथाररे़ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् यरुसले़म नुःक्‍तु तेॽरुसि, हे़क्‍क्‍याङ् खे़ङ्‌हाॽ हाबा खे़प्‍मो युङे़ लारे़सि॥

३० पे़ःङ्‌वालिःत्‍छेॽ कोःक्‍माथो पेःल्‍ले़ दाउदे़न् हाबेर पे॥ खुने़ॽ कुधेगेःक्‍पे़न् सुःप्‍तुआङ् लाङ्‌सुःप् मे़ःन्‍ने लाङ्‌घेगे़आङ् पे॥ खुने़ॽनु के़वाॽबा के़रे़क् मनाहाॽआङ् खुन्‍छिॽ थे़गेःक्‍पे़न् मे़सुःप्‍तुआङ् मे़हाबे़र लाङ्‌मे़घेगे़आङ् मे़बे॥

३१ हे़क्‍क्‍याङ् दाउदे़न् कुभारे़ मे़मे़त्‍तु, “अहितोपेले़न् चे़म्‍भन् के़जोःक्‍पाहाॽनु अब्‍सालोम ले़प्‍माङ् लासे़आङ् वाॽ॥” हे़क्‍केःल्‍ले़ दाउदरे़ अक्‍खेलॽरिक् तुवा चोगे़, “यहवे दाङ्‌बाए, अहितोपेलरे़ कुसुजान् हने़बा चोगे़ॽओ॥”

३२ दाउदे़न् निङ्‌वाॽफुमाङ्‌ङिन् से़वामे़प्‍मादे़न् कोःक्‍माओ थो के़रे़ल्‍ले़ हुसै अरकिःल्‍ले़ के़दे़ःङ्‌बा चाङ् चाक्‍खु हे़क्‍क्‍याङ् कुधे़गेःक्‍पो खाम्‍भुत्रान् याक्‍तुआङ् दाउदरे़ कुदुम्‍से़ थाङे़आङ् वये़॥

३३ दाउदरे़ खे़न् मे़त्‍तु, “खे़ने़ॽ आङ्‌गाॽनु के़धाङ्‌ग्र आङ्‌गाॽ आगक्‍लक् के़बोङ्,

३४ कर खे़ने़ॽ ये़क्‌यक्‍को के़नुःङ् के़बेःक्‍काङ् अब्‍सालोम्‍मिन् ‘आङ्‌गाॽ आदाङ्‌बारे़ के़से़वारोबा पोङ्‌ङाॽ, आल्‍ल थारिक् के़म्‍बारे़ कुसे़वारोबा वयाङ्, कर आल्‍ल आदाङ्‌बारे़ के़से़वारोबा पोङ्‌ङा’ के़मे़त्‍तुने़भग्र, अहितोपेलरे़ कुसुजान् फे़त्‍लाःम्‍मारे़ लागि खे़ने़ॽ फाॽमा के़सुक्‍का॥

३५ खे़ने़ॽ के़निसुॽ, सदोक नु अबियाथार निङ्‌वाफुसाम्‍बाहाॽ खे़ने़ॽनु वाॽसि॥ हाङ्‌ङिल्‍ले़ कुहिम्‍मो खे़ने़ॽ थेधे के़घे़प्‍सुॽ खे़न् के़रे़क् खे़ने़ॽ खे़ङ्‌हाॽ चे़क्‍ते़से़ॽ॥

३६ खे़ङ्‌हाॽनु सदोकरे़ कुस्‍सा अहिमस नु अबियाथाररे़ कुस्‍सा जोनाथान वाॽसि॥ खे़ने़ॽ थे के़घे़प्‍सुॽ खे़न् खे़ङ्‌हाॽलाम्‍बा आङ्‌गाॽओ इङ्‌घङ् हाङाङ् पिराङ्‌ङे़ॽ॥”

३७ खे़ल्‍ले़ चोगुल्‍ले़ अब्‍सालोमे़न् यरुसले़म लासे़र पत्‍छे़ल्‍ले़सा दाउदरे़ कुन्‍देङ् हुसैन् ये़क्‌यक्‍को त्‍ये़रो॥

दाउद नु सिवा

१६

दाउदे़न् कोःक्‍माओ चिनानाक् के़रे़ल्‍ले़ चघप् मपिबोसेतरे़ कुसे़वारोबा सिबाःन् तुमु॥ खे़ल्‍ले़ खुने़ॽनु किप् ने़त्‍छि लोःत्‍तो, कुबजा किप् थिक् खे़ङ्‌मनाबा चे़ल्‍ले़क्‍सेॽ, किप् थिक् कुबजा पःत्‍छेॽसेॽ नु सेहोॽ सुक्‌वाधिक् कुले़ःम् सिजःङ्‌वा अदङ् लुप्‍हाॽ कुःत्‍तुसिआङ् फे़रे़र पत्‍छे़॥

२ हाङ्‌ङिल्‍ले़ सिबाःन् मे़त्‍तु, “खे़ने़ॽ कन् के़रे़क् थेआङ् के़दारुबाबे?”

सिबाःल्‍ले़ मे़त्‍तु, “कन् अदङ्‌हाॽ हाङ्‌ङिल्‍ले़ कुहिम्‍सयङ्‌हाॽरे़ खुन्‍छिॽ युक्‍मारे़ लागि, लोःत्‍तो नु पःत्‍छेॽसेॽहाॽ थाङ्‌बे़न् मनाहाॽरे़ लागि हे़क्‍क्‍याङ् सेजङ्‌वान् मुरे़ःक् खारे़ःक् थेआङ् के़होःप्‍पादे़न्‍नो के़नाबाहाॽरे़ लागिरो॥”

३ हाङ्‌ङिल्‍ले़ सेःन्‍दोसु, “खे़ने़ॽ के़न्‍दाङ्‌बाल्‍ले़ कुम्‍मे़न्‍छाॽइन् आत्‍तान् वाॽ?”

सिबाःल्‍ले़ मे़त्‍तु, “खुने़ॽग यरुसले़म वाॽ, थेआङ्‌भे़ल्‍ले़ इस्राइलबा सुवाङ्‌हाॽरे़ खुने़ॽ कुन्‍धे़बारे़ कुहाङ्‌युक्‍नान् मे़नुःक्‍तुॽ के़लॽबा निङ्‌वाॽ इःत्‍तुआङ् वाॽ॥”

४ हाङ्‌ङिल्‍ले़ सिबाःन् मे़त्‍तु, “मपिबोसेतरे़ कत्‍तुबा के़रे़क् कुयाङ्‌साकुन्‍धेन् खे़ने़ॽए पिने़॥”

सिबाःल्‍ले़ मे़त्‍तु, “आदाङ्‌बे, आङ्‌गाॽ आहाङ्‌ङे, आङ्‌गाॽग खे़ने़ॽ के़से़वारोबाआरो॥ आदाङ्‌बारे़ के़लुङ्‌मा तुक्‍मे़न् खोसुङ्‌लरो॥”

दाउद नु सिमि

५ दाउद हाङ्‌ङिन् बहुरिम के़रे़, हे़क्‍केःल्‍ले़ खे़प्‍मो सावलरे़ कुहिम्‍सयङ्‌बा लत्‍छा मना, गेरारे़ कुस्‍सा सिमिन् लिगक् लःन्‍दे़आङ् दाउदे़न् साक्‍मुरा मे़त्‍तुर त्‍ये़॥

६ खे़ल्‍ले़ दाउदे़न् नु खुने़ॽ कुसुहाङ्‌युक्‍पाहाॽ लुङ्‌ङिल्‍ले़ ले़प्‍मा हेःक्‍तुसि॥ दाउदरे़ कुजुक्‌वा नु कुभे़ङ्‌वा ले़प्‍माङ् खुने़ॽ कुधक्‍सुबा नु ताङ्‌गे़से़ःप्‍पाहाॽ मे़वये़॥

७ हे़क्‍क्‍याङ् सिमिःल्‍ले़ अक्‍खे पाःत्‍तुर दाउदे़न् साक्‍मुरा मे़त्‍तु, “पेगे़ॽ, मना के़से़प्‍पा मनान् पेगे़ॽ, पेगे़ॽ! पेगे़ॽ!

८ सावलरे़ कुहिम्‍सयङ्‌ङोबा यरिक् मनाहाॽ के़से़रुसिआङ् खुने़ॽ कुहाङ्‌युक्‍नान् के़नाप्‍तुबाल्‍ले़ चोगुल्‍ले़ यहवे दाङ्‌बाल्‍ले़ कुले़क्‌वा हुङुबारो, हे़क्‍क्‍याङ् खे़न् हाङ्‌जुम्‍मिन् यहवे दाङ्‌बे़ल्‍ले़ के़स्‍सा अब्‍सालोम्‍मिन् पिरुआङ् वाॽ॥ आल्‍ल खे़ने़ॽ के़मे़गे़, थेआङ्‌भे़ल्‍ले़ खे़ने़ॽग मना के़से़प्‍पाने़रो॥”

९ हे़क्‍क्‍याङ् सरुयाहरे़ कुस्‍सा अबिसैरे़ हाङ्‌ङिन् मे़त्‍तु, “आदाङ्‌बे, कन् कुसिवे़त् ख्‍याबाल्‍ले़ आदाङ्‌बा थेआङ् साक्‍मुरा के़मे़प्‍पाबे? आङ्‌गाॽ पेःक्‍काॽआङ् खे़ल्‍ले़ कुधेगेःक्‍पे़न् फुन्‍दुङ् पिरुङ्‌बि?”

१० कर हाङ्‌ङिल्‍ले़ मे़त्‍तु, “सरुयाहरे़ कुस्‍सासे, खिनिॽ पाःप्‍मा पान् थेआङ् होप्, यहवे दाङ्‌बे़ल्‍ले़ दाउदे़न् साक्‍मुरा मे़त्‍ते़ॽ मे़त्‍तुआङ् वाॽने़भग्र हाःत्‍ले़ साक्‍मा सुक्‍तुबे?”

११ दाउदरे़ अबिसैन् नु खुने़ॽ कुसे़वारोबाहाॽ मे़त्‍तुसि, “आङ्‌गाॽ आस्‍साःल्‍ले़ए से़प्‍मा कोःताल्‍ले़ कन् बिन्‍यामिनिन्‍नुग थे पाःप्‍माबे? खे़न् ले़राम्‍देसाम्‍मे़ॽ॥ खे़ल्‍ले़ साक्‍मुरा मे़त्‍ताॽर॥ थेआङ्‌भे़ल्‍ले़ यहवे दाङ्‌बे़ल्‍ले़ए खे़न् हाबाहे़क्‍के चोगे़ॽ मे़त्‍तुआङ् वाॽइरा॥

१२ आइन् आङ्‌गाॽ खोसुङ्‌बा साक्‍मुराःल्‍ले़ कुले़क्‌वा यहवे दाङ्‌बे़ल्‍ले़ आङ्‌गाॽ आदुक्‍खेन् ओमे़त्‍तुइरा हे़क्‍क्‍याङ् आङ्‌गाॽ हाङ्‌वामुॽइ पिॽआइरा॥”

१३ खे़ल्‍ले़ चोगुल्‍ले़ दाउद नु खुने़ॽ कुमनाहाॽ खुन्‍छिॽ लाम् मे़धासिङ्, हे़क्‍क्‍याङ् सिमिन् दाउद लाङ्‌घेगे़बा लाम्‍मिल्‍ले़ थोहाङ् ले़प्‍माङ्‌बा कोःक्‍माए कोःक्‍मा पे, हे़क्‍क्‍याङ् पेःल्‍ले़ दाउदे़न् साक्‍मुरा मे़त्‍तुर लुङ्‌ङिल्‍ले़ ले़प्‍तु हे़क्‍क्‍याङ् खाम्‍हिःक्‍किल्‍ले़ चुःत्‍तुर पे॥

१४ हाङ्‌ङिन् हे़क्‍क्‍याङ् खुने़ॽनु के़वाॽबा के़रे़क् मनाहाॽ मे़नासे़आङ् यर्दन मे़गे़रे़॥ हे़क्‍क्‍याङ् खे़प्‍मो खुने़ॽ आबाङे नाःम्‍सिङ्, चाङ्‌जाङ् मे़त्‍छिङ्॥

अब्‍सालोमे़न् यरुसले़म पेक्

१५ आल्‍ल अब्‍सालोम हे़क्‍क्‍याङ् खुने़ॽनु के़वाॽबा के़रे़क् इस्राइलिहाॽ यरुसले़म मे़गे़रे़, अहितोपेलआङ् खुने़ॽनु वये़॥

१६ हे़क्‍क्‍याङ् दाउदरे़ कुन्‍देङ् अरकि हुसैल्‍ले़ अब्‍सालोमे़न् तुमु, हे़क्‍क्‍याङ् मे़त्‍तु, “हाङ्‌ङिन् सदादिङ् हिङ्‌ल! हाङ्‌ङिन् सदादिङ् हिङ्‌ल!”

१७ कर अब्‍सालोमरे़ मे़त्‍तु, “खे़ने़ॽ के़न्‍देःङ्‌बे़न्‍नु नसाःन्‍साबा के़बोक्‍खे़बान् हाबा कन्‍बि? खे़ने़ॽ खुने़ॽनु थेआङ् के़म्‍बेने़न्?”

१८ हुसैल्‍ले़ अब्‍सालोम्‍मिन् मे़त्‍तु, “निङ्‌वाॽफुमाङ्‌ङिल्‍ले़ सेगुबा मनान्, इस्राइलबा के़रे़क् मनारे़ मे़सेगुबा मनाःन्‍नु वाॽमा निङ्‌वाॽ चोगुङ्‌ङाङ् वाॽ॥ हे़क्‍क्‍याङ् आङ्‌गाॽ खे़न्‍नुए युङ्‌ङा॥

१९ याम्‍मो आङ्‌गाॽ हाःत्‍ले़ कुसे़वा चोगुङ्‌बाबे? कुस्‍साःल्‍ले़ कुसे़वा चोःक्‍मा मे़बोङ्‌ने़म्‍बि? आङ्‌गाॽ आक्‍केलॽरिक् के़म्‍बारे़ कुसे़वा चोगुङ्, हाबा हे़क्‍केलॽरिक्‍के आङ्‌गाॽ खे़ने़ॽ के़से़वा चोगुङ्‌ॽ॥”

२० अब्‍सालोमरे़ अहितोपेले़न् मे़त्‍तु, “आनिगे थे चोगुम्‍बेबा? सुजा आबिरे़ॽ॥ आनिगे आक्‍केलॽरिक् याःम्‍बक् चोगुम्‍बेबाबे?”

२१ अहितोपेलरे़ मे़त्‍तु, “हाङ्‌हिम् के़गोमा के़म्‍बारे़ कुमेत् पाःक्‍माहाॽनु इप्‍से़ॽ॥ हे़क्‍क्‍याङ् के़म्‍बा दाउदरे़ कुन्‍बो के़देसुबा साॽरिक् याम्‍गे़सिङ्‌बा ताप्‍फे़ःम्‍बा याःम्‍बक्‍किन् के़रे़क् इस्राइलबा मनाहाॽरे़ मे़घे़प्‍सुॽ, हे़क्‍क्‍याङ् खे़ने़ॽनु के़वाॽबाहाॽरे़ खुन्‍छिॽ हुक् आल्‍लसाङ् के़धुम्‍बा पोङ्॥”

२२ खे़ल्‍ले़ चोगुल्‍ले़ खे़ङ्‌हाॽरे़ कौसिओ अब्‍सालोमरे़ कुलागि लत्‍छा ते़न् मे़जोगु, हे़क्‍क्‍याङ् के़रे़क् इस्राइलिहाॽरे़ मे़निसुर खे़न् कुम्‍बारे़ कुमेत् पाःक्‍माहाॽनु इप्‍से़॥

२३ खे़न् ये़म्‍मो अहितोपेलरे़ कुसुजान् निङ्‌वाॽफुमाङ्‌ङिन् सेःन्‍दोःम्‍मनाबा कुइसिःक् चोगे़॥ दाउद नु अब्‍सालोमरे़ खे़म्‍भ्‍याक् साॽरिक् अहितोपेलरे़ कुसुजान् खे़प्‍से़छुआङ् वये़सिरो॥

हुसैःल्‍ले़ अब्‍सालोमे़न् लाम्‍भोःत्‍तु

१७

अहितोपेलरे़ अब्‍सालोःम्‍मे़न् मे़त्‍तु, “हे़न्‍छिङ् थिबोङ्‌ङाङ् ने़त्‍छि मनाहाॽ आङ्‌गाॽ सेगुङ्‌सिङ्‌मे़न्, हे़क्‍क्‍याङ् आइन् से़न्‍दिक्‍सा आङ्‌गाॽ दाउदे़न् नाःत्‍तुङ्‌मे़न्॥

२ खे़न् नाआङ् कुस्‍साॽइ यङ्‌ङिल्‍ले़ पेःक्‍काआङ् फत्‍तुङ्‌मे़न्॥ खुने़ॽ यङ्‌मा से़रुङ्‌ङाङ् खे़न्‍नु के़वाॽबा मनाहाॽ फुत्‍चिङ्‌ज्‍याःङ् मे़बोङ्‌मे़न्॥ हाङ्‌ङिन्‍लक् से़रुङ् वेॽ आत्‍तिन्‍नाङ् मे़से़त्‍तासिङ्‌ङान्॥

३ हे़क्‍क्‍याङ् सिसागे़न् मेःत्‍तिन् कुये़म्‍बाॽइल्‍ले़ कुहिम्‍मो ताबा कुइसिःक् आङ्‌गाॽ खे़न् के़रे़क् मनाहाॽ नुःक्‍तुङ् तारुङ्‌सिङ्॥ खे़ने़ॽग लत्‍छा मनाःल्‍लक् से़प्‍मा के़गोःत्‍तुबा, हे़क्‍क्‍याङ् वेॽ मनाहाॽग मेःन्॥”

४ हे़क्‍क्‍याङ् अब्‍सालोम नु इस्राइलबा के़रे़क् काप्‍पो तुम्‍साहाॽ अहितोपेलरे़ कुसुजाओ मे़दे़न्‍दे़॥

५ हे़क्‍केःल्‍ले़ अब्‍सालोमरे़ पाःत्‍तु, “अरकि हुसैन् उःत्‍ते़म्‍मे़ॽ, हे़क्‍क्‍याङ् खुने़ॽ थे पाःत्‍तुइ खे़न् आनिॽ खे़प्‍सुम्॥”

६ हे़क्‍क्‍याङ् हुसैन् अब्‍सालोमरे़ॽओ त्‍ये़, अब्‍सालोमरे़ खे़न् मे़त्‍तु, “अहितोपेलरे़ पाःत्‍तुबा कुइसिःक् आनिगे चोगुम्‍बे़बाबि? मेःन्‍ने़फग्र खे़ने़ॽ के़निङ्‌वाॽओ थे वाॽ पाःत्‍ते़ॽ॥”

७ हुसैःल्‍ले़ अब्‍सालोम्‍मिन् मे़त्‍तु, “अहितोपेलरे़ कुसुजान् नुबा होप्॥”

८ हुसैःल्‍ले़ आल्‍लसाङ् मे़त्‍तु, “खे़ने़ॽ के़म्‍बा हे़क्‍क्‍याङ् खुने़ॽनु के़वाॽबाहाॽ थङ् चोःक्‍मा के़धुम्‍बा मे़वाॽ, हे़क्‍क्‍याङ् कुस्‍सा नाप्‍नाबा ताम्‍भुङ्‌मोबा माःक्‌युबा कुइसिःक् मे़बोःक्‍खे़आङ् मे़वाॽ॥ के़म्‍बारे़ थङ् चोःक्‍मा साॽरिक् ले़स्‍सुॽ, खुने़ॽ थक्‍सुबाहाॽनु से़न्‍दिक् मे़वाॽने़न्॥

९ आल्‍लसाङ् खुने़ॽ फुक्‍कुओ इग्र आत्‍ताइ चिङ्‌सिङ्‌ङाङ् युङ्‌ङिरा॥ खुने़ॽ तगिसा खे़ने़ॽ के़मनाहाॽ फत्‍तुसिॽ हे़क्‍क्‍याङ् खे़न् पाःन्‍निन् निङ्‌वाॽ के़घोबाहाॽरे़ मे़बाःत्‍तुॽ, ‘अब्‍सालोमरे़ कुधक्‍सुबाहाॽ मे़मे़गे़॥’

१० हे़क्‍केःल्‍ले़ यम्‍बा मना नु केबा कुइसिःक् कुगिमा के़होःप्‍पा मनाःल्‍ले़ कुसिरे पोःक्‍मान् मारो॥ थेआङ्‌भे़ल्‍ले़ के़रे़क् इस्राइलिहाॽरे़ खे़ने़ॽ के़म्‍बा के़धुम्‍बा चोक् हे़क्‍क्‍याङ् खुने़ॽनु के़वाॽबाहाॽआङ् के़धुम्‍बा मे़जोक् के़लॽबान् मे़निसुआङ् वाॽ॥

११ आङ्‌गाॽ आसुजान् अक्‍तङ्‌बा वाॽ– दानलाम्‍बा बेर्सेबा थारिक्‍पा आत्‍तातान्‍ने यरिक् इस्राइलिहाॽ वहःङ्‌ङोबा ये़ःङ्‌घा कुइसिःक् खे़ने़ॽओ फुक्‍खे़से़ॽ, हे़क्‍क्‍याङ् खे़ङ्‌हाॽरे़ खुन्‍छिॽ तगि खे़ने़ॽ आबाङे थङ्‌ङो मनाहाॽ तेॽरे़से़ॽआङ् थासिङ्‌ङे़ॽ॥

१२ हे़क्‍केःल्‍ले़ खुने़ॽ आत्‍ता वाॽसाङ् आनिॽ आयाङ्‌घुम्, हे़क्‍क्‍याङ् खाम्‍बाङ्‌ङो हिःक्‌वा थाबा कुइसिःक् आनिॽ खुने़ॽओ आलुम्‍सिङ्॥ हे़क्‍क्‍याङ् खुने़ॽनु के़वाॽबाहाॽ लत्‍छाआङ् मे़न्‍हिङ्‌ने़न्॥

१३ खुने़ॽ से़ःप्‍सिङ्‌मारे़ लागि ये़क्‌यक्‍को लाःत्‍ने़भग्र आनिगे मनाहाॽरे़ इदाःक्‍किन् मे़दारुॽ हे़क्‍क्‍याङ् खे़न् ये़क्‌यक्‍किन्‍ने मे़घेःक्‍खुआङ् यो ने़ने़बादे़न्‍नो मे़उःक्‍खु मे़धासुॽ॥ थे़गुःल्‍ले़ कुसम्‍धाङ् लत्‍छा लुङ्‌जेःक्‍काङ् मे़ने़ने़न् मे़याःक्‍ने़न्॥”

१४ हे़क्‍क्‍याङ् अब्‍सालोम नु इस्राइलबा के़रे़क् मनाहाॽरे़ मे़बाःत्‍तु, “अरकि हुसैःल्‍ले़ अहितोपेलनुःल्‍ले़आङ् नुबा सुजा आबिरे़आङ् वाॽ॥” कङ्‌ग अहितोपेलरे़ कुसुजान् फे़त्‍लाःम्‍मा नु अब्‍सालोमरे़ कुमे़क्‍मे़न् यहवे दाङ्‌बे़ल्‍ले़ कुनिङ्‌वाॽ वये़रो॥

इङ्‌घङ् खे़प्‍सुआङ् दाउदे़न् खे़त्‍छिङ्

१५ हुसैरे़ सदोक नु अबियाथार निङ्‌वाॽफुसाम्‍बाहाॽ अहितोपेलरे़ अब्‍सालोम नु इस्राइलबा मनाहाॽ पिरुसिबा सुजान् नु खुने़ॽ पिरुसिबा सुजान् चे़क्‍तुसि॥

१६ खे़ल्‍ले़ चोगुल्‍ले़ हुसैःल्‍ले़ दाउदे़न् अक्‍तङ्‌बा इङ्‌घङ् हाक्‍तु, “मुरे़ःक् खारे़ःक् थेआङ् के़होःप्‍पादे़न्‍नोबा च्‍वाःत् काःक्‍मादे़न्‍नो याङ्‌मे़न्‍धोःक्‍ने़ल्‍ल, कर आल्‍लोसा हारा वहःङ्‌ङिन् मे़गाःक्‍तुर, मेःन्‍ने़भग्र हाङ्‌ङिन् हे़क्‍क्‍याङ् खुने़ॽनु के़वाॽबा के़रे़क् मे़मे़क्॥”

१७ आल्‍ल जोनाथान नु अहिमास एन-रोगेल मे़प्‍मनाबा ते़न्‍नो हाङ्‌घुसिआङ् युङे़सि, हे़क्‍क्‍याङ् लत्‍छा से़वारोमाधिक् पेःक्‍काङ् खे़ङ्‌हाॽ इङ्‌घङ् मे़त्‍तुसि, हन्‍नाङ् खे़ङ्‌हाॽरे़ दाउदे़न् मे़मे़त्‍तुॽ॥ थेआङ्‌भे़ल्‍ले़ ये़क्‌यक् सिगाङ् खे़ङ्‌हाॽ ये़क्‌यक्‍को मनाहाॽरे़ मे़न्‍निसुसिल्‍ल के़लॽबा पान् वये़॥

१८ कर कन् ये़म्‍मोग लत्‍छा थाङ्‌बे़न्‍धिक्‍ले़ खे़ङ्‌हाॽ निसुसि, हे़क्‍क्‍याङ् खे़ल्‍ले़ अब्‍सालोम्‍मिन् मे़त्‍तु॥ खे़ल्‍ले़ चोगुल्‍ले़ खे़न् ने़प्‍माङ् हाराहारा बहुरिमबा लत्‍छा मनाःल्‍ले़ कुहिम्‍मो लासे़सि॥ खे़ल्‍ले़ कुलक्‍खुम्‍मो लत्‍छा वबाक् ने़स्‍से़, हे़क्‍क्‍याङ् खे़ङ्‌हाॽ खे़प्‍मो लासे़सिआङ् चिङ्‌ने़सि॥

१९ हे़क्‍क्‍याङ् खे़ल्‍ले़ कुमेःत्‍तिल्‍ले़ वबाक्‍किल्‍ले़ कुसम्‍धाङ् कुभे़माधिक् फे़सुआङ् खे़न् सम्‍धाङ् याॽरोन् नाम्‍भे़त्‍तु, हे़क्‍क्‍याङ् आत्‍तिल्‍ले़आङ् निङ्‌वाॽ मे़ङ्‌घोसुन्॥

२० अब्‍सालोमरे़ कुमनाहाॽ मे़द्‌ये़आङ् खे़न् मे़न्‍छुमान् सेःन्‍मे़दोसु, “अहिमास नु जोनाथान आत्‍ता वाॽसि?”

खे़ल्‍ले़ मे़त्‍तुसि, “खे़ङ्‌हाॽग वहःङ् नाहाङ् पिसाङ् पेसि॥”

खे़ङ्‌हाॽरे़ ना कत्‍ना मे़गोःत्‍तुसि, कर आत्‍तिन्‍नाङ् मे़घोसुसिन्॥ खे़ल्‍ले़ चोगुल्‍ले़ खे़ङ्‌हाॽ यरुसले़म मे़नुःक्‍खे़॥

२१ खे़न् अब्‍सालोमरे़ कुमनाहाॽ मे़बेआङ् खे़न् ने़प्‍फु मनाहाॽ वबाक्‍कोलाम् लःन्‍दे़सि, हे़क्‍क्‍याङ् दाउद हाङ्‌ङिल्‍ले़ओ पेसिआङ् के़रे़क् पान् चे़क्‍ते़सु॥ खे़ङ्‌हाॽरे़ मे़त्‍ते़सु, “पोगे़ॽ, हारा यङ्‌घङ्‌ङिन् काःक्‍ते़ॽ॥” हे़क्‍क्‍याङ् हाङ्‌ङिल्‍ले़ कुदक्‍ले़ङ्‌वाओ अहितोपेलरे़ अक्‍तङ्‌बा सुजा पिरुसि के़लॽबान् चे़क्‍तु॥

२२ खे़ल्‍ले़ चोगुल्‍ले़ दाउद नु खुने़ॽ के़रे़क् कुमनाहाॽ हाराहारा यर्दन यङ्‌घङ् नाधाःम्‍बिॽ मे़बे॥ खाओःप्‍मासोरि यङ्‌घङ् मे़ङ्‌गाःक्‍मना मना हाःत्‍ताङ् मे़होःप्‍ते़॥

२३ अहितोपेलरे़ पिरुसिबा कुसुजान् यरिक् कुसिक्‍ले़ मे़ङ्‌घे़प्‍सुम्‍बा निङ्‌वाॽ खोसुआङ् खुने़ॽ कुअदङ्‌ङो लासे़आङ् आबाङे कुये़क्‌यक्‍कोबा कुहिम्‍मो पे॥ खुने़ॽ कुहिम्‍मोबा पाःन्‍हाॽ हिसु तङ्‌सुधआङ् आबाङे खे़प्‍मो फोःन्‍छिङ् स्‍ये़॥ खे़न् अक्‍खेलॽरिक् स्‍ये़ हे़क्‍क्‍याङ् कुम्‍बारे़ कुइपुङ्‌बेसाङ् मे़लुप्‍तु॥

२४ अब्‍सालोम हे़क्‍क्‍याङ् खुने़ॽनु के़वाॽबा के़रे़क् इस्राइलिहाॽ यर्दन मे़गाःक्‍तु, कर दाउद तगिसा महनोम के़रे़ चुरे़आङ् वये़॥

२५ अब्‍सोमरे़ योआबरे़ कुले़क्‌वा अमासान् थक्‍सुबाहाॽ लाम्‍गे़लोबा थक्‍मोबा चोगुआङ् वये़॥ अमासान् इस्राइलि येतेररे़ कुस्‍सा वये़, अबिगेले़न् खे़ल्‍ले़ कुम्‍मा वये़॥ अबिगेले़न् नाहासरे़ कुस्‍सा मे़न्‍छुमा वये़ हे़क्‍क्‍याङ् सरुयाहःन् योआबरे़ कुम्‍मा वये़॥ सरुयाहःन् अबिगेलरे़ कुन्‍साॽ वये़॥

२६ इस्राइलिहाॽ नु अब्‍सालोमरे़ गिलाद लाजेॽओ थक्‍सुबा साःङ्‌गाहिम् मे़लेःत्‍तु॥

२७ दाउद महनोम के़रे़, हे़क्‍केःल्‍ले़ अम्‍मोनिहाॽरे़ खुन्‍छिॽ लाजेॽ रब्‍बा के़युङ्‌बा नाहासरे़ कुस्‍सा सोबि, लोदेबार के़युङ्‌बा अम्‍मिएलरे़ कुस्‍सा माकिर नु रागलि के़युङबा गिलादि बर्जिल्‍लैल्‍ले़

२८ कुघाम्‍मा कुलोमा, खप्‍प्‍या नु खोर्‍याहाॽ तारुआङ् पिरु॥ खे़ङ्‌हाॽरे़ मासि, हःक्‍सि, मासि फेॽरुम्, नमनाबा हःक्‍सि, सिःम्‍बि, कारिॽ,

२९ सक्‌वा खु, नुदाक्, मे़ल्‍लुक्‍हाॽ नु पित्‍नुलाम्‍बा मे़जोगुबा पनिरे़न् दाउद हे़क्‍क्‍याङ् खुने़ॽनु के़वाॽबा मनाहाॽरे़ लागि चामा तारु पिरु, थेआङ्‌भे़ल्‍ले़ मनाहाॽ मुरे़ःक् खारे़ःक्‍पा ये़ःङ्‌घादे़न्‍नो साक्‍किल्‍ले़ तरुसिआङ् मे़वये़, वामिमाल्‍ले़ तरुसिआङ् मे़वये़ हे़क्‍क्‍याङ् साॽरिक् मे़नासे़आङ् मे़वये़रो॥

अब्‍सालोमे़न् हारि त्‍ये़आङ् मे़से़रु

१८

दाउदरे़ खुने़ॽनु के़वाॽबा थक्‍सुबाहाॽ थङ्‌ले़ लागि फुक्‍खुसि, हे़क्‍क्‍याङ् हे़न्‍छिङ् हे़न्‍छिङ् नु किप्‍थिक् किप्‍थिक् थक्‍सुबाहाॽ लाम्‍गे़लोबा लाम्‍लोबाहाॽ सेगुसि॥

२ हे़क्‍क्‍याङ् दाउदरे़ खे़ङ्‌हाॽ सुम्‍सि लक्‍को से़न्‍दुसिआङ् पाङ्‌घुसि– सरुयाहरे़ कुस्‍सा योआब नु खे़ल्‍ले़ कुन्‍साॽ अबिसैन् हे़क्‍क्‍याङ् गित्‍ति इत्‍तैन् लाम्‍लोबा वये़॥ हाङ्‌ङिल्‍ले़ लाम्‍लोबाहाॽ मे़त्‍तुसि, “आङ्‌गाॽआङ् खिनिॽनुए थङ्‌ङो पेःक्‍का॥”

३ कर थक्‍सुबाहाॽरे़ मे़मे़त्‍तु, “मे़ःन्, आदाङ्‌बा मे़बेगे़न्‍ने़ॽ॥ थङ्‌ङो आनिगे खे़त्‍छिङ्‌मा पोङ्‌ङिल्‍ले़ कुभ्रे़ःङ् यारिक् स्‍ये़ॽइगे़साङ् आत्‍तिल्‍ले़आङ् यारमे़न्‍जोगिगे़न्॥ कर आदाङ्‌बाग आनिगे थिबोङ् हे़न्‍छिङ् कुइसिःक्‍पा के़जोःक्॥ खे़ल्‍ले़ चोगुल्‍ले़ आदाङ्‌बा ये़क्‌यक्‍को के़युङ्‌ङाङ् आनिगे याप्‍मि के़भाॽइल्‍ले़ नुबा पोङ्॥”

४ हाङ्‌ङिल्‍ले़ मे़त्‍तुसि, “हे़क्‍केग्र खिनिॽ थे चोःक्‍मा सिराॽधाङ् आङ्‌गाॽ हाबाघे़न् चोगुङ्‌ॽ॥” खे़ल्‍ले़ चोगुल्‍ले़ हाङ्‌ङिन् लाम्‍धेःप्‍पाल्‍ले़ कुबेसाङ् ये़बे़, हे़क्‍क्‍याङ् लाम्‍लोबाहाॽरे़ थङ् के़जोःक्‍पा थक्‍सुबाहाॽ हे़न्‍छिङ् हे़न्‍छिङ् नु किप् थिक् थिक्‍को कुबेसाङ्‌लाम् लाम्‍मे़लोसुसि॥

५ हाङ्‌ङिल्‍ले़ योआब, अबिसै नु इत्‍तैन् कन् इङ्‌जाङ् पिरुसि, “आङ्‌गाॽ आलागि खे़न् थाङ्‌बे़न् आस्‍सा अब्‍सालोम्‍मिन् मे़से़रे़म्‍मिन्‍ने़ॽ॥” अब्‍सालोम्‍मिन् से़ःप्‍ताम्‍मे़ॽ फाॽआङ् हाङ्‌ङिल्‍ले़ लाम्‍लोबाहाॽ अब्‍सालोमरे़ कुयाःम्‍बेओ पिरुसिबा इङ्‌जाङ्‌ङिन् के़रे़क् थक्‍सुबाहाॽरे़ मे़घे़प्‍सु॥

६ हे़क्‍क्‍याङ् थक्‍सुबाहाॽ इस्राइलिहाॽरे़ खुन्‍छिॽ तक्‍ले़ङ्‌वाओ थङ् चोःक्‍से़ मे़लःन्‍दे़, हे़क्‍क्‍याङ् थङ्‌ङिन् एफ्राइम्‍बा ताम्‍भुङ्‌मो पोःक्‍खे़॥

७ खे़प्‍मो दाउदरे़ कुधक्‍सुबाहाॽरे़ इस्राइलिहाॽ मे़नाःन्‍दुसि॥ हे़क्‍क्‍याङ् खे़प्‍मो साॽरिक् यरिक् मे़से़त्‍छिङ्, खे़न् ये़न्‍नो हे़न्‍छिङ् निबोङ् मनाहाॽ थङ्‌ङो मे़स्‍ये़॥

८ थङ्‌ङिन् के़रे़क् पिसाङ् से़रे़, हे़क्‍क्‍याङ् ताभेल्‍ले़नुःल्‍ले़ यरिक् ताम्‍भुङ्‌मो मनाहाॽ मे़स्‍ये़॥

९ हे़क्‍क्‍याङ् दाउदरे़ कुमनाहाॽरे़ अब्‍सालोम्‍मिन् मे़निसु॥ खुने़ॽ कुअदङ्‌ङिन् युक्‍तुआङ् वये़, कर खे़न् अदङ्‌ङिन् यहिबा सिङ्‌बुङ्‌ङिल्‍ले़ कुसिगाङ्‌लाम् लाङ्‌घेगे़आङ् पे, हे़क्‍केःल्‍ले़ अब्‍सालोमरे़ कुधे़गेक् इःन् कुबोराक्‍को हाप्‍तुआङ् ते़ल्‍ले़म् फोःन्‍छिङ्, अदङ्‌ङिन् कुसिःक्‍तोलाम् पे॥

१० दाउदरे़ कुमनाधिक्‍ले़ खे़न् निसुआङ् योआबे़न् मे़त्‍तु, “आङ्‌गाॽ अब्‍सालोम्‍मिन् यहिबा सिङ्‌बुङ्‌मो फोःन्‍छिङ्‌ङाङ् पत्‍छे़बा निसुङ्॥”

११ कन् पाःन्‍निन् के़मे़प्‍पा मनान् योआबे़ल्‍ले़ मे़त्‍तु, “खे़ने़ॽ खे़न् के़निसुबि? थेआङ् खे़ने़ॽ हाबा खे़न् ये़म्‍मो के़न्‍छे़रुन्? आङ्‌गाॽ थिबोङ् सेकेलa नु थङ् नाःम्‍मा फॽइःन् पिने़मे़न्॥”

१२ कर खे़न् मनाःल्‍ले़ योआबे़न् मे़त्‍तु, “खे़ने़ॽ हे़न्‍छिङ्‌धिक् सेकेलb के़बिराङ्‌साङ् हाङ्‌ङिल्‍ले़ कुस्‍सान् मे़न्‍छे़प्‍पाङ्‌ङिम्‍बारो॥ थेआङ्‌भे़ल्‍ले़ ‘हाःत्‍ले़ खे़न् थाङ्‌बे़न् सा अब्‍सालोम्‍मिन् निसुॽ खे़न् खे़ल्‍ले़ आङ्‌गाॽ आलागि से़ःप्‍ताम्‍मे़ॽ’ फाॽआङ् हाङ्‌ङिल्‍ले़ खे़ने़ॽ, अबिसै नु इत्‍तैन् इङ्‌जाङ् के़बिरिबान् आनिगे खे़प्‍सुम्‍बे़आङ् वाॽ॥

१३ कर आङ्‌गाॽ हाङ्‌ङिल्‍ले़ कुइङ्‌जाङ्‌ङिन् खे़म्‍मा मे़न्‍दे़न्‍ने अब्‍सालोम्‍मिन् से़रुङ्‌ने़भग्र हाङ्‌ङिल्‍ले़ कन् पाःन्‍निन् खे़प्‍सुॽ, हे़क्‍क्‍याङ् के़रे़क्‍नुःल्‍ले़ तगि आङ्‌गाॽ याप्‍मि पक्‍के़धाबाआङ् के़बेःक्‍पा खे़ने़ॽए के़बोःक्‍खे़मे़न्॥”

१४ योआबे़ल्‍ले़ मे़त्‍तु, “खे़ने़ॽनु आङ्‌गाॽ नाम्‍देसिङ्‌मा चाहा मे़जोःक्‍कान्॥” हे़क्‍क्‍याङ् योआबे़ल्‍ले़ सुम्‍सि लाःक् याङ्‌सिङ्, हे़क्‍क्‍याङ् सिङ्‌बुङ्‌मो कुहिङ्‌वे़त् के़भोःन्‍छिङ्‌बा अब्‍सालोमरे़ कुसङ्‌बेॽमो थुबु॥

१५ हे़क्‍क्‍याङ् योआबरे़ कुभे़जुम् कुभे़या के़बङ्‌बा थिबोङ् मनाहाॽरे़ अब्‍सालोमे़न् मे़गबु, हे़क्‍क्‍याङ् खे़न् मे़हिप्‍तुआङ् मे़से़रु॥

१६ हे़क्‍क्‍याङ् योआबरे़ सादाङ्‌ङिन् मुःत्‍तु, हन्‍नाङ् थक्‍सुबाहाॽरे़ इस्राइलिहाॽ नाःप्‍मा मे़ले़रुसिआङ् मे़नुःक्‍खे़, थेआङ्‌भे़ल्‍ले़ योआबरे़ थक्‍सुबाहाॽ आल्‍ल याःक्‍तु मे़त्‍तुसि॥

१७ हे़क्‍क्‍याङ् खे़ङ्‌हाॽरे़ अब्‍सालोमरे़ कुजेन् मे़देॽरुआङ् ताम्‍भुङ्‌ङोबा यम्‍बा पाःक्‍खुम्‍बिओ लाप्‍मे़भुसु, हन्‍नाङ् खे़न् सम्‍धाङ् लुङ् मे़लुप्‍सु॥ हे़क्‍क्‍याङ् के़रे़क् इस्राइलिहाॽ मे़घे़त्‍छिङ्‌ङाङ् आबाङे खुन्‍छिॽ हिम्‍मो मे़बे॥

१८ अब्‍सालोम कुहिङ्‌वे़त् वये़ल्‍ले़ हाङ्‌ङिल्‍ले़ कुने़ने़बादे़न् खुने़ॽ सित्‍लाङ्‌धिक् ये़प्‍सुआङ् ये़बे़, थेआङ्‌भे़ल्‍ले़ खुने़ॽ पाःत्‍तुआङ् वये़, “आङ्‌गाॽ आमिङ् युङ्‌मारे़ लागि आङ्‌गाॽ आस्‍सा मे़होप्॥” खे़न् सित्‍लाङ्‌ङिन्‍ने खुने़ॽ कुमिङ् वाःत्‍तु, हे़क्‍क्‍याङ् आइन् थारिक् खे़न् सित्‍लाङ्‌ङिन् अब्‍सालोमरे़ कुइःत्‍ला मे़मे़त्‍तुरो॥

दाउदरे़ अब्‍सालोमे़न् स्‍ये़बा खे़प्‍सु

१९ सदोकरे़ कुस्‍सा अहिमासरे़ पाःत्‍तु, “यहवे दाङ्‌बे़ल्‍ले़ हाङ्‌ङिन् कुनिङ्‌मिहाॽलाम् से़ःप्‍तु के़लॽबा इङ्‌घङ् हाङ्‌ङिन् पिमा फाॽआङ् आङ्‌गाॽ पेःक्‍मा आभाःक्‍ते़ॽ॥”

२० हे़क्‍क्‍याङ् योआबरे़ मे़त्‍तु, “आइङ्‌ग खे़ने़ॽ इङ्‌घङ् तेॽमा मे़नुॽने़न्॥ वेॽ ये़न्‍नो खे़ने़ॽ इङ्‌घङ् के़देॽरुसाङ् पोङ्, कर आइन्‍ग मे़ःन्॥ थेआङ्‌भे़ल्‍ले़ हाङ्‌ङिल्‍ले़ कुस्‍सान् आइन् स्‍ये़आङ् वाॽ॥”

२१ हे़क्‍क्‍याङ् योआबे़ल्‍ले़ लत्‍छा कुस सुवाङ्‌बा मनान् मे़त्‍तु, “खे़ने़ॽ के़निसुबा पाःन्‍निन् पेगे़ॽआङ् हाङ्‌ङिन् चे़क्‍ते़ॽ॥” हन्‍नाङ् खे़न् कुसि सुवाङ्‌बान् साम्‍बोन् फन्‍छिङ्‌ङाङ् योआबे़न् से़वा मे़त्‍तु, खे़ब्‍याङ् लोःक्‍ते़र पे॥

२२ सदोकरे़ कुस्‍सा अहिमासरे़ याम्‍मो योआबे़न् पेलि फाक्‍तु॥ खे़ल्‍ले़ मे़त्‍तु, “आक्‍खेलॽरिक्‍साङ् आङ्‌गाॽ कुसिःल्‍ले़ कुएगाङ् कुएगाङ् लोःक्‍माआङ् पेःक्‍मा आबाङ्‌घे़ॽ॥”

योआबे़ल्‍ले़ सेःन्‍दोसु, “आस्‍साए, खे़ने़ॽ थेआङ् के़बेःक्‍पा? खे़ने़ॽ के़इङ्‌घङ्‌ङिल्‍ले़ लागि खे़ने़ॽ थेआङ् थुम्‍घो के़ङ्‌घोसुन्॥”

२३ अहिमासे़ल्‍ले़ मे़त्‍तु, “ज्‍या पोङ्‌ग्र पोङ्॥ आङ्‌गाॽ लोःक्‍कार पेःक्‍का॥” योआबे़ल्‍ले़ मे़त्‍तु, “हे़क्‍केग्र पेगे़ॽ॥” हे़क्‍केःल्‍ले़ अहिमासे़न् यर्दनबा ते़म्‍बेॽलाम् पोःक्‍खे़आङ् लोःक्‍ते़, हे़क्‍क्‍याङ् खे़न् कुस सुवाङ्‌बा मनान् लाम्‍बाक्‍तु॥

२४ खे़न् ये़म्‍मो दाउदे़न् लाम्‍धेत् सिगाङ् नु लाःक्‍कात् लःम्‍मा लाम्‍धेःत्‍तिल्‍ले़ कुलुम्‍मोबा याक्‍फाङ्‌ङो युङे़॥ हे़क्‍क्‍याङ् इक्‍के़गोबे़न् थो खाम्‍बुओ पेआङ् नाना कत्‍ना लाङ्‌घेगे़र ओममा हेःक्‍ते़, हे़क्‍केलॽरिक् खुने़ॽ ओमये़ल्‍ले़ लत्‍छा मनाधिक् एःक् लोःक्‍ते़ फे़रे़र पत्‍छे़बा निसु॥

२५ खे़न् लाम्‍धेत् के़गोबाल्‍ले़ हाङ्‌ङिन् कन् पाःन्‍निन् मे़त्‍तु॥ हाङ्‌ङिल्‍ले़, “खे़न् ए़क्‍लेःक् वाॽने़भाग्र से़क्‍खासाङ् नुबा इङ्‌घङ् फे़त्‍तुइरा॥” खे़न् मनान् निःत्‍ताङ् फे़रे़र फे़रे़॥

२६ लाम्‍धेत् इक्‍के़गोबाल्‍ले़ वेॽ लत्‍छा मनाधिक् लोःक्‍ते़ फे़रे़र पत्‍छे़बा निसु॥ खे़ल्‍ले़ योस्‍मा लाम्‍धेःत्‍तो के़ये़प्‍पा मनान् मे़त्‍तु, “ओमे़त्‍ते़! वेॽ मनाधिक्‍काङ् लोःक्‍ल फे़न्‍ल पत्॥”

हाङ्‌ङिल्‍ले़ पाःत्‍तु, “खे़ल्‍ले़आङ् नुबा इङ्‌घङ्‌ङे तारुर पत्‍तिरा॥”

२७ खे़न् इक्‍के़गोबे़ल्‍ले़ मे़त्‍तु, “खे़न् तगि के़लोःक्‍पे़ङ्‌ग सदोकरे़ कुस्‍सा अहिमासे़न् हे़क्‍के लॽ॥”

हाङ्‌ङिल्‍ले़ मे़त्‍तु, “खे़ङ्‌ग साॽरिक् नुबा मनारो, नुबाए इङ्‌घङ् तारुआङ् तार पत्‍तिरा॥”

२८ हे़क्‍क्‍याङ् अहिमासे़ल्‍ले़ यम्‍बा इक्‍लाओ हाङ्‌ङिन् मे़त्‍तु, “नुबाए वाॽ॥” हाङ्‌ङिल्‍ले़ कुदगि साम्‍बोन् हबत् फन्‍छिङ्‌ङाङ् से़वा मे़त्‍तुर पाःत्‍तु, “यहवे दाङ्‌बा के़निङ्‌वाॽफुमाङ्‌ङिल्‍ले़ कुनारा पोर, खुने़ॽए आदाङ्‌बारे़ के़दक्‍ले़ङ्‌वाओ के़बोःक्‍पा मनाहाॽ आदाङ्‌बारे़ के़हुक्‍को के़बिरे़आङ् वाॽ॥”

२९ हाङ्‌ङिल्‍ले़ मे़त्‍तु, “थाङ्‌बे़न् अब्‍सालोमे़न् नुॽर वाॽबि?”

अहिमासरे़ मे़त्‍तु, “योआबरे़ हाङ्‌ङिल्‍ले़ के़से़वारोबान् नु आङ्‌गाॽ के़सेवारोबान् पाङ्‌घे़सिगे़ल्‍ले़ आङ्‌गाॽ यम्‍बा हयङ् किल्‍लिङ् पोःक्‍खे़बा निसुङ्, कर खे़प्‍मो थे पोःक्‍खे़ खे़न् मे़न्‍निबाङ्‌लो॥”

३० हाङ्‌ङिल्‍ले़ खे़न् थिक्‍ले़प्‍माङ् ये़प्‍मा पाङ्‌घु॥ खुने़ॽ थिक्‍ले़प्‍माङ् पेआङ् ये़बे़॥

३१ हे़क्‍क्‍याङ् खे़न् कुसि सुवाङ्‌बा मनान् त्‍ये़आङ् मे़त्‍तु, “आदाङ्‌बे, इङ्‌घङ् नुबा वाॽ! आदाङ्‌बारे़ के़दक्‍ले़ङ्‌वाओ के़बोःक्‍पा के़रे़क्‍लाम् यहवे दाङ्‌बाल्‍ले़ आइन् खे़ने़ॽ के़से़ःप्‍ते़आङ् वाॽ॥”

३२ हाङ्‌ङिल्‍ले़ खे़न् कुस सुवाङ्‌बान् सेःन्‍दोसु, “अब्‍सालोमे़न् नुॽर वाॽबि?”

कुसि सुवाङ्‌बा मनाःल्‍ले़ मे़त्‍तु, “हाङ्‌ङिल्‍ले़ के़रे़क् कुनिङ्‌मिहाॽ नु कुदक्‍ले़ङ्‌वाओ के़बोःक्‍पाहाॽरे़ हाबा खे़न् थाङ्‌बे़न् मनाःल्‍ले़ तुमुबा याक्‍नाम् हे़क्‍तङ्‌बा मे़दुमुर के़लॽबा निङ्‌वाॽ चोगुङ्॥”

३३ हे़क्‍क्‍याङ् हाङ्‌ङिन् कुयोःम् पुॽरे़आङ् लाम्‍धेत् सम्‍धाङ्‌बा याक्‍फाङ्‌ङो लासे़आङ् हाबे़, हे़क्‍क्‍याङ् थो पेर पत्‍छे़ल्‍ले़ अक्‍खे पाःत्‍तुर हाबे़, “आस्‍साए, आस्‍सा अब्‍सालोःम्‍मे! आङ्‌गाॽ आस्‍सा अब्‍सालोःम्‍मे! खे़ने़ॽ के़ले़क्‌वाओ आङ्‌गाॽ स्‍याङ्‌साङ् पोःक्‍खे़बारो! अब्‍सालोःम्‍मे, आङ्‌गाॽ आस्‍साए, आङ्‌गाॽ आस्‍साए!”

a 

१८:११ थिबोङ् सेकेल फाॽइन् ११५ ग्राम युप्‍पा॥

b 

१८:१२ हे़न्‍छिङ् सेकेल फाॽइन् ११.५ किलोग्राम युप्‍पा॥

दाउदे़न् यरुसले़म नुःङ्

१९

अब्‍सालोमरे़ कुलागि हाङ्‌ङिन् हाःप्‍ल, मेरिङ् चोःक्‍ल याक् के़लॽबान् योआबरे़ खे़प्‍सु॥

२ हे़क्‍क्‍याङ् खे़न् ये़न्‍नोबा थङ् नाःम्‍मे़न् थक्‍सुबाहाॽरे़ लागि योःम् पुॽमा पोःक्‍खे़, थेआङ्‌भे़ल्‍ले़ खे़ङ्‌हाॽरे़ हाङ्‌ङिन् कुस्‍सा अब्‍सालोमरे़ कुलागि मेरिङ् चोःक्‍नु याक् के़लॽबान् मे़घे़प्‍सु॥

३ थङ्‌लाम् मे़घे़त्‍छिङ्‌ङाङ् खुन्‍छिॽ नारा के़दे़प्‍पा मना कुइसिःक् खे़ङ्‌हाॽ ये़क्‌यक् सिगाङ् स्‍वाःत् मे़लासे़॥

४ हाङ्‌ङिल्‍ले़ कुनान् ते़प्‍तुआङ् यम्‍बा इक्‍लाओ हाबे़र पाःत्‍तु, “आङ्‌गाॽ आस्‍सा अब्‍सालोम! अब्‍सालोम ए! आङ्‌गाॽ आस्‍साए, आङ्‌गाॽ आस्‍साए!”

५ हे़क्‍क्‍याङ् हाङ्‌ङिल्‍ले़ कुहिम्‍सिगाङ् त्‍ये़आङ् योआबरे़ मे़त्‍तु, “आदाङ्‌बारे़ के़स्‍साहाॽ के़स्‍सा मे़न्‍छिन्‍हाॽ, के़मेःत्‍हाॽ नु के़मेःत् पाःक्‍माहाॽ के़से़ःप्‍पा आदाङ्‌बारे़ के़मनाहाॽ आइन सिरिङ्‌ममाओ याप्‍मि के़धासे़॥

६ आदाङ्‌बा के़जिःप्‍पा मनाहाॽ लुङ्‌माॽ के़दुक्‍तुसिॽ, हे़क्‍क्‍याङ् आदाङ्‌बा लुङ्‌माॽ के़दुक्‍पाहाॽ के़जिःत्‍तुसिॽ॥ आदाङ्‌बारे़ आनिगे थक्‍सुबारे़ लाम्‍लोबाहाॽ नु आनिगे मनाहाॽ आदाङ्‌बारे़ के़निमो थेआङ् मेःम्‍बा फाॽआङ् ओसेःन्‍दाङ् के़जोगु॥ कन्‍नाङ् ओसेःन्‍दाङ् के़जोगु-आइन् अब्‍सालोम हिङे़आङ् आनिगे के़रे़क् स्‍ये़इगे़ल्‍ले़ आदाङ्‌बा के़सःत्‍ते़बारो॥

७ खे़ल्‍ले़ चोगुल्‍ले़ आल्‍ल हारा पेगे़ॽआङ् के़मनाहाॽ हाङ्‌हाङ् मे़त्‍ते़से़ॽ॥ खे़ने़ॽ के़म्‍बेःक्‍ने़न्‍ने़भग्र यहवे दाङ्‌बे़ल्‍ले़ कुमिङ्‌ङो पाःत्‍तुङ्, आइन से़न्‍दिक् लत्‍छाआङ् मना खे़ने़ॽनु मे़न्‌वाॽने़न्॥ आदाङ्‌बा के़जुक्‍ते़आङ्‌धो के़दुमुबा के़रे़क् तुक्‍खेन्‍नुःल्‍ले़आङ् कन् तुक्‍खेन् के़रे़क्‍नुःल्‍ले़ ताप्‍फे़ःम्‍बा पोङ्॥”

८ हे़क्‍क्‍याङ् हाङ्‌ङिन् पोगे़आङ् लाम्‍धेत् पुङ्‌ङो युङ्‌सिङ्॥ हे़क्‍क्‍याङ् हाङ्‌ङिन् पोगे़आङ् लाम्‍धेत् पुङ्‌ङो युङ् के़लॽबा मनाहाॽरे़ मे़घे़प्‍सु हे़क्‍केःल्‍ले़ खे़ङ्‌हाॽ के़रे़क् हाङ्‌ङिल्‍ले़ कुबेसाङ् मे़धाःम्‍सिङ्॥

योआबरे़ दाउदे़न् फे़ःक्‍तु

खे़न् ये़म् थारिक्‍ले़ इस्राइलिहाॽ के़रे़क् आबाङे खुन्‍छिॽ हिम्‍हिम् मे़घे़त्‍छिङ् मे़बेआङ् मे़होःप्‍ते़॥

९ इस्राइलबा के़रे़क् सुवाङ्‌हाॽरे़ मे़घेप्‍सुर अक्‍खे मे़बाःत्‍तु, “हाङ्‌ङिल्‍ले़ आनिॽ निङ्‌मिहाॽलाम् हे़क्‍क्‍याङ् पलिस्‍तिहाॽरे़ खुन्‍छिॽ हुक्‍कोलाम् आसे़ःप्‍ते़, हे़क्‍क्‍याङ् आल्‍ल अब्‍सालेमरे़ चोगुल्‍ले़ हाङ्‌ङिन् लाजेॽलाम् खे़त्‍छिङ् पेआङ् वाॽ॥

१० कर आनिॽ हाङ् आजोगुम्‍बा अब्‍सालोम्‍मिन् थङ्‌ङो स्‍ये़आङ् वाॽ॥ खे़ल्‍ले़ चोगुल्‍ले़ आल्‍ल दाउद हाङ्‌ङिन् नुःक्‍माआङ् ताःप्‍मा पोःङ्‌ॽ॥”

११ हे़क्‍क्‍याङ् दाउद हाङ्‌ङिल्‍ले़ सदोक नु अबियाथार निङ्‌वाॽफुसाम्‍बान् अक्‍तङ्‌बा इङ्‌घङ् हाक्‍तुसि, “यहुदाबा काप्‍पो तुम्‍साहाॽ सेःन्‍दोसे़से़ॽ, हाङ्‌ङिन् कुहिम्‍मो ताःप्‍मा खिनिॽ थेआङ् एगाङ् के़बोःक्‍खिबाबे? थेआङ्‌भे़ल्‍ले़ कन् पाःन्‍निन् इस्राइल लाजेॽओ के़रे़क् पान् पोङ्‌ल पत्, खे़न् पाःन्‍निन् हाङ्‌ङिल्‍ले़ कुहिम्‍मो के़रे़ चुरे़आङ् वाॽ॥

१२ खिनिॽग आम्‍भुॽ आन्‍साॽनिङ्‌लो, आङ्‌गाॽ आये़प्‍पा नु आने़क्‍सानिङ्‌लो॥ हाङ्‌ङिन् कुहिम्‍मो ताःप्‍मा थेआङ् खिनिॽ के़रे़क्‍नुःल्‍ले़ एगाङ् के़बोःक्‍खिबाबे?

१३ हे़क्‍क्‍याङ् अमासान् मे़त्‍ते़म्‍मे़ॽ, ‘खे़ने़ॽग आङ्‌गाॽए आये़प्‍पा नु आने़क्‍साने़ मे़ःम्‍बि? खे़ने़ॽ योआबरे़ कुले़क्‌वा के़हिङ्‌हिङ् थारिक् थक्‍सुबाहाॽरे़ लाम्‍लोबा के़म्‍बोःक्‍खे़ङ्‌ग्र निङ्‌वाॽफुमाङ्‌ङिल्‍ले़ साॽरिक् खुम्‍दिङ् पिआर॥’”

१४ दाउदरे़ कन् कुइङ्‌घङ्‌ङिल्‍ले़ यहुदाबा के़रे़क् मनाहाॽरे़ खुन्‍छिॽ निङ्‌वान् लत्‍छा मना निङ्‌वाॽ कुइसिःक् चोगु॥ हे़क्‍क्‍याङ् खे़ङ्‌हाॽरे़ हाङ्‌ङिन् के़रे़क् के़मनाहाॽनु नुःक्‍खे़ॽओ फाॽआङ् पेलि मे़भाक्‍तु॥

१५ खे़ल्‍ले़ चोगुल्‍ले़ हाङ्‌ङिन् नुःक्‍खे़आङ् यर्दन यङ्‌घङ् त्‍ये़॥

मनाहाॽ आल्‍ल हाङ्‌ङिन् कुदुम्‍से़ नु यर्दन वहःङ् नाहाङ् ले़प्‍माङ् तेॽसे़ यहुदाबा मनाहाॽ गिलगालओ मे़द्‌ये़आङ् मे़वये़॥

१६ बहुरिमबा बिन्‍यामिनरे़ कुस्‍सा सिमिन् दाउद हाङ्‌ङिन् कुदुम्‍से़ हाराहारा यहुदाबा मनाहाॽनु पे॥

१७ खुने़ॽनु सावलरे़ कुसुवाङ्‌बा कुहिम् कुधाःङ् ओगे़मे़प्‍पा सिवाःन्‍नाङ् थिबोङ्‌ङाङ् ङासि कुस्‍सा नु निबोङ् कुसे़वारोबा, हे़क्‍क्‍याङ् हे़न्‍छिङ्‌धिक् बिन्‍यामिनिहाॽ तेॽरुसिआङ् पे॥ खे़ङ्‌हाॽ यर्दन वहःङ्‌ङो हाङ्‌ङिन् वये़बादे़न्‍नो मे़लोःक्‍ते़आङ् मे़बे॥

१८ हाङ्‌ङिल्‍ले़ कुहिम्‍सयङ्‌हाॽ ताःत्‍छे़ खे़ङ्‌हाॽरे़ वहःङ्‌ङिन् मे़गाःक्‍तु, हे़क्‍क्‍याङ् हाङ्‌ङिल्‍ले़ मे़त्‍तुसिबा कुइसिःक् मे़जोगु॥

दाउदरे़ सिमिन् लुङ्‌माॽ तुक्‍तु

हाङ्‌ङिल्‍ले़ यर्दन वहःङ्‌ङिन् काःक्‍तुर पत्‍छे़ल्‍ले़ गेराररे़ कुस्‍सा सिमिन् होःत्‍छिङ्‌ल साम्‍बोन् हबत् फन्‍छिङ्‌ङाङ् से़वा मे़त्‍तु,

१९ हे़क्‍क्‍याङ् हाङ्‌ङिन् मे़त्‍तु, “आदाङ्‌बारे़ यरुसले़म के़ले़रुआङ् के़बेःल्‍ले़ के़से़वारोबाल्‍ले़ याःम्‍बक् फेःन्‍दुङ्॥ खे़न् के़रे़क् आदाङ्‌बारे़ निङ्‌वाॽ मे़इःत्‍ते़न्‍ने़ॽ फाॽआङ् पेलि फाक्‍ने़रो॥ खे़न् पाःन्‍निन् हाङ्‌ङिल्‍ले़ के़निङ्‌वाॽओ मे़युक्‍खे़न्‍ने़ॽओ॥

२० थेआङ्‌भे़ल्‍ले़ आङ्‌गाॽ ताप्‍फे़ःम्‍बा याःम्‍बक् चोगुङ् के़लॽबान् निसुङ्, कर आइन आदाङ्‌बा के़दुम्‍से़ तगि के़दाबा योसेफरे़ कुसुवाङ्‌ङो आङ्‌गाॽएरो॥”

२१ कर सरुयाहरे़ कुस्‍सा अबिसैल्‍ले़ पाःत्‍तु, “यहवे दाङ्‌बाल्‍ले़ सेगुबा हाङ्‌ङिन् साक्‍मुरा मे़त्‍तुबाल्‍ले़ सिमिःङ्‌ग सिमा मे़बोङ्‌ने़म्‍बि?”

२२ दाउदरे़ पाःत्‍तु, “सरुयाहरे़ कुस्‍सासे, खिनिॽ पाःप्‍मा पान् थेआङ् होप्, खे़निॽ आदक्‍ले़ङ्‌वाओ के़बोगिर के़बत्‍छिॽ॥ आइन् इस्राइलओ आत्‍तिन् मनाःन्‍नाङ् सिमा मे़नुॽने़न्, आइन् आङ्‌गाॽ याम्‍मो इस्राइलबा हाङ् पोःक्‍खाङ् के़लॽबान् मे़निआन्‍बि?”

२३ हे़क्‍क्‍याङ् हाङ्‌ङिल्‍ले़ सिमिन् मे़त्‍तु, “खे़ने़ॽ मे़से़त्‍तासिगे़न्॥” हे़क्‍क्‍याङ् हाङ्‌ङिल्‍ले़ माङ्‌हे़क्‍सिङ्‌ङाङ् कन् पाःन्‍निन् निःन्‍धो चोगुरो॥

दाउदरे़ मपिबोसे़ते़न् लुङ्‌माॽ तुक्‍तु

२४ सावलरे़ कुम्‍मे़न्‍छाॽ मपिबोसेते़न्‍नाङ् हाङ्‌ङिन् कुदुम्‍से़ यो थ्‍ये़॥ हाङ्‌ङिन् लःन्‍दे़ पेआङ् याम्‍मो नुरिक्‍काङ् मे़न्‍नुःङ् मे़न्‍दाए थारिक् खे़ल्‍ले़ कुलाङ् सेःन्‍दिन्‍नाङ् मे़घक्‍तुन्, कुम्‍धोॽइन्‍नाङ् मे़घक्‍तुन्, कुदेःत्‍ताङ् वामे़हप्‍तुन्॥

२५ हे़क्‍क्‍याङ् खुने़ॽ यरुसले़मलाम् हाङ्‌ङिन् कुदुम्‍से़ त्‍ये़, हे़क्‍केःल्‍ले़ दाउदरे़ मे़त्‍तु, “मपिबोसेते, खे़ने़ॽ थेआङ् आङ्‌गाॽनु के़म्‍बेने़म्‍बा?”

२६ खुने़ॽ पाःत्‍तु, “आदाङ्‌बे, आङ्‌गाॽ आसे़वारोबा सिवाःल्‍ले़ इङ्‌ले़क्‍ताङ्॥ आङ्‌गाॽग हाङ्‌ङिन्‍नु पेःक्‍मारे़ लागि अदङ्‌ङिल्‍ले़ कुम्‍ब्राओ करेलि फम्‍मा पाङ्‌घुङ्‌सिङ्, थेआङ्‌भे़ल्‍ले़ आङ्‌गाॽ के़से़वारोबान् लाङ्‌सक्‍पा वाॽआ॥

२७ खे़ल्‍ले़ आदाङ्‌बा हाङ्‌ङिल्‍ले़ के़दगि आङ्‌गाॽ आदक्‍ले़ङ्‌वाओ पान् पाःत्‍तुआङ् वाॽ॥ आदाङ्‌बाग निङ्‌वाॽफुमाङ्‌ङिल्‍ले़ कुमाङ्‌लाइङ्‌बा कुइसिःक् के़जोःक्॥ आदाङ्‌बारे़ थे चोःक्‍मा के़सिराॽधाङ् हाबाघे़न् चोगे़ॽओ॥

२८ थेआङ्‌भे़ल्‍ले़ आङ्‌गाॽ आन्‍धे़बारे़ के़रे़क् कुहिम्‍सयङ्‌हाॽ आदाङ्‌बारे़ के़हुक्‍लाम्‍बा सिमा लाॽरुसिआङ् वये़, कर के़से़वारोबे़ङ्‌ग आदाङ्‌बानु सोरिक् के़युक्‍खाङ्‌ङाङ् चामा के़बिराङ्॥ कन्‍नुःल्‍ले़ यम्‍बा आङ्‌गाॽ थेःन् कोःत्‍तुङ्‌बाबे?”

२९ हाङ्‌ङिल्‍ले़ मे़त्‍तु, “याःक्‍तु, पोःक्‍खे़॥ आङ्‌गाॽ आनिङ्‌वाॽओ इःत्‍तुङ् सुरुङ्‌ङाङ् वाॽ– खे़ने़ॽ नु सिवाल्‍ले़ लाजेॽ सिङ्‌बुङ्‌हाॽ हास्‍से़से़आङ् तेॽरे़से़ॽ॥”

३० मपिबोसेतरे़ पाःत्‍तु, “खे़ल्‍ले़ए के़रे़क् तेॽरुर, थेआङ्‌भे़ल्‍ले़ आदाङ्‌बा नुरिक्‍काङ् हिम्‍मो के़नुःक्‍खे़ के़द्‌ये़॥”

दाउदरे़ बर्जिल्‍लैःन् लुङ्‌माॽ तुक्‍तु

३१ गिलादि बर्जिलैन्‍नाङ् रागलिमलाम् यो थ्‍ये़, हे़क्‍क्‍याङ् हाङ्‌ङिन् यर्दन नाहाङ् सासे़ हाङ्‌ङिन्‍नु पे॥

३२ बर्जिलैन् ये़त्‍बोङ् तङ्‌बे के़गे़प्‍पा खदाक्‍मि मना वये़॥ हाङ्‌ङिन् महनोम युङे़ल्‍ले़ खुने़ॽए हाङ्‌ङिन् चामा कुजा तङ्‌गाम् चोगु पिरुआङ् वये़, थेआङ्‌भे़ल्‍ले़ खुने़ॽ साॽरिक् याङ्‌साकुन्‍धेसाबा वये़॥

३३ हे़क्‍क्‍याङ् हाङ्‌ङिल्‍ले़ बर्जिलैन् मे़त्‍तु, “आङ्‌गाॽनु नाहाङ् नाःक्‍खुम्‍माङ् पेगि, आङ्‌गाॽ खे़ने़ॽ के़लागि यरुसले़म्‍मो तङ्‌गाम् चोगुङ् पिने़॥”

३४ बर्जिलैल्‍ले़ हाङ्‌ङिन् मे़त्‍तु, “आदाङ्‌बारे़ के़से़वारोबान् यरुसले़म खे़ने़ॽनु पेःक्‍मारे़ लागि साॽरिक् काप्‍पोबा तुम्‍से़आङ् वाॽ॥

३५ आङ्‌गाॽ ये़त्‍पोङ् तङ्‌बे के़राङ्‌जुराङ्॥ आल्‍ल नुबा नु ताप्‍फे़ःम्‍बा निङ्‌वाॽ कप्‍मा ले़रुङ्॥ आङ्‌गाॽ चाङ्‌बा थुङुङ्‌बा कुजाःल्‍ले़ कुलिम्‍मा कुलाःक्‍मा निङ्‌वाॽ मे़घोआन्॥ ये़म्‍बित्‍छाॽ नु मे़न्‍छुमाॽरे़ साम्‍मे़लोबा साम्‍लोन् से़म्‍मा मे़सुक्‍कान्॥ हे़क्‍केःल्‍ले़ आङ्‌गाॽ थेआङ् आदाङ्‌बारे़ के़लागि यम्‍बा कक् पोङ्‌ङाॽबाबे?

३६ आदाङ्‌बारे़ के़से़वारोबे़न् यर्दन नाहाङ् थारिक्‍लक् पेःक्‍लो॥ कर हाङ्‌ङिल्‍ले़ आङ्‌गाॽ थेआङ् अक्‍तङ्‌बा थुम्‍घो के़बिआबाबे?

३७ आङ्‌गाॽ नुःङ्‌मा आभाःक्‍ते़ॽ हे़क्‍क्‍याङ् आङ्‌गाॽ आम्‍बा आम्‍मारे़ खुन्‍छिॽ इःप्‍पुङ्‌बेसाङ्, आङ्‌गाॽ आफेक् आये़क्‌यक्‍को सिआर॥ कप्‍मोग खे़ने़ॽ के़से़वारोबा किमहाम वाॽ॥ खे़न् आदाङ्‌बारे़ नाहाङ् ले़प्‍माङ् तेॽरे़, हे़क्‍क्‍याङ् आदाङ्‌बारे़ खुने़ॽ कुलागि थे चोःक्‍मा निङ्‌वाॽ के़गत्‍तुॽ बाघे़न् चोगे़ॽ॥”

३८ हाङ्‌ङिल्‍ले़ मे़त्‍तु, “हे़क्‍केग्र किमहाम आङ्‌गाॽनु नाहाङ्‌दाङ् पेःक्‍ल, हे़क्‍क्‍याङ् खे़ने़ॽ खुने़ॽ कुलागि थे चोगे़ॽ के़मे़त्‍ताॽ हाबाघे़न् खुने़ॽ कुलागि चोगुङ् पिरुङ्‌ॽ॥ हे़क्‍क्‍याङ् खे़ने़ॽ थे के़नाःक्‍तुॽ आङ्‌गाॽ के़लागि बाघे़न् चोगुङ् पिने़ॽ॥”

३९ हे़क्‍क्‍याङ् के़रे़क् मनाहाॽ यर्दन नाहाङ् ले़प्‍माङ् मे़बे, खे़न् एगाङ् हाङ्‌ङिन् पे॥ हे़क्‍क्‍याङ् हाङ्‌ङिल्‍ले़ बर्जिलैन् चुप् मे़त्‍तु, हे़क्‍क्‍याङ् हाङ्‌वामुॽइ पिरु, हन्‍नाङ् बर्जिलैन् आबाङ्‌ङे कुहिम्‍मो नुःक्‍खे़॥

हाङ्‌ङिल्‍ले़ कुयाःम्‍बेओ यहुदा नु इस्राइल लुम्‍मो पाःन्‍धङ्

४० हाङ्‌ङिन् नाहाङ् ले़प्‍माङ् गिलगालओ पे, हे़क्‍क्‍याङ् किमहाम खुने़ॽनु वये़॥ यहुदाबा के़रे़क् थक्‍सुबाहाॽ नु इस्राइलबा कुभ्रे़ःङ् मनाहाॽरे़ हाङ्‌ङिन् यर्दन वहःङ् नाधाःम्‍बि मे़समे़ध॥

४१ खे़न् एगाङ् इस्राइलबा के़रे़क् मनाहाॽ सोरिक् मे़बोःक्‍खे़आङ् हाङ्‌ङिल्‍ले़ओ मे़द्‌ये़, हे़क्‍क्‍याङ् अक्‍खे मे़मे़त्‍तु, “आनिगे फुॽनुसाॽ यहुदाबा मनाहाॽरे़ आदाङ्‌बा थेआङ् के़म्‍देॽरे़बा, हे़क्‍क्‍याङ् हाङ्‌ङिन् नु खुने़ॽ कुसुवाङ् हे़क्‍क्‍याङ् खुने़ॽ कुमनाहाॽ यर्दन नाहाङ्‌दाङ् मे़देॽरुसिआङ् मे़दारुसिबा?”

४२ यहुदाबा मनाहाॽरे़ मे़मे़त्‍तु, “थेआङ्‌भे़ल्‍ले़ हाङ्‌ङिङ्‌ग आबाङे आनिगे मनारो॥ कन् पाःन्‍नो आदाङ्‌बा थेआङ् आनिगे़नु के़सिक् पोःक्‍पाबे? आनिगे हाङ्‌ङिल्‍ले़ कुयाङ् चाम्‍बे़आङ् वाॽबि? आनिगे थे़मा सुङ्‌हाॽ ताःक्‍तुम्‍बे़आङ् वाॽबे?”

४३ इस्राइलबा मनाहाॽरे़ यहुदाबा मनाहाॽ मे़मे़त्‍तुसि, “हाङ्‌ङिन् आनिगे़न् के़लॽबा थिबोङ्‌लक् कत्‍तुम्‍बे़, हे़क्‍क्‍याङ् दाउदरे़ओ खे़निॽइन्‍नुःल्‍ले़ यरिक् हाङ्‌ङिन् आनिगे़न् के़लॽबा युक् कत्‍तुम्‍बे़॥ आनिगे थेआङ् योयोक्‍पा याप्‍मि के़इःत्‍तिबे? हाङ्‌ङिन् नुःक्‍माआङ् ताःप्‍पा पाःन्‍निन् आनिगे तगि चोगुम्‍बे़बा मे़ःम्‍बि?”

कर यहुदाबा मनाहाॽरे़ इस्राइलबा मनाहाॽनुःल्‍ले़ यम्‍बा यम्‍बा पान् मे़बाःत्‍तुरो॥

सेबान् दाउदरे़ कुदक्‍ले़ङ्‌वाओ पोक्

२०

खे़प्‍मो सेबा मे़प्‍नाबा कुॽइगे़भे़म्‍बा मनाधिक् वये़, खुने़ॽ बिन्‍यामिन् बिक्रि मे़प्‍नाबे़ल्‍ले़ कुस्‍सा वये़॥ खे़ल्‍ले़ सादाङ्‌ङिन् मुक्‍खु, हे़क्‍क्‍याङ् अःक्‍ते़र पाःत्‍तु, “दाउदओ आनिॽ थे़मा लक् वाॽबे? यिसैरे़ कुस्‍साःल्‍लो आनिॽ थेआङ् युक् आङ्‌गत्‍तुम्‍मिन्! इस्राइलिसे खिनिॽ आबाङे हिम्‍हिम् पेगे़म्‍मे़ॽ!”

२ खे़ल्‍ले़ चोगुल्‍ले़ बिक्रिरे़ कुस्‍सा सेबाःल्‍ले़ कुएगाङ् पेःक्‍मारे़ लागि इस्राइलबा मनाहाॽरे़ दाउदे़न् मे़ले़रु, कर यहुदाबा मनाहाॽरे़ दाउदे़न् मे़ल्‍ले़रुन्, हे़क्‍क्‍याङ् यर्दन यङ्‌घङ्‌लाम् यरुसले़म थारिक् दाउदे़न् मे़दिःक्‍तुआङ् मे़बे॥

३ हे़क्‍क्‍याङ् दाउदे़न् आबाङे हाङ्‌हिम् यरुसले़म त्‍ये़, खे़ब्‍याङ् हाङ्‌हिम् कोसे़ युक्‍खुसिबा थिबोङ् कुमेत् पाःक्‍माहाॽ तेॽरुसिआङ् के़गोबा मनाहाॽरे़ खुन्‍छिॽ कम्‍ब्राङ्‌ङो युक्‍खुसि॥ खुने़ॽ खे़ङ्‌हाॽ चामा थुङ्‌मा पिरुसि कर खे़ङ्‌हाॽनु इम्‍से़ मे़बेने़न्॥ अक्‍खेलॽरिक् खुन्‍छिॽ सिसि थारिक्‍साङ् खे़ङ्‌हाॽ साक्‍तुसिआङ् युक्‍खुसि, हे़क्‍क्‍याङ् खे़ङ्‌हाॽ खुन्‍छिॽ ये़म्‍बा के़सिबा मेमेदुमा कुइसिःक् मे़युङे़॥

४ खे़ब्‍याङ् हाङ्‌ङिल्‍ले़ अमासान् मे़त्‍तु, “यहुदाबा मनाहाॽ सुप्‍से़से़ॽ, हे़क्‍क्‍याङ् सुम्‍ये़न्‍ले़सा खे़ने़ॽनु सोरिक् आङ्‌गाॽओ तारे़से़ॽ॥”

५ अमासान् यहुदाबा मनाहाॽ सुम्‍से़ पे, कर हाङ्‌ङिल्‍ले़ पिरुबा ये़म्‍मिन्‍नुःल्‍ले़आङ् यरिक् ये़म् तेसु॥

६ हे़क्‍क्‍याङ् दाउदरे़ अबिसैन् मे़त्‍तु, “बिक्रिरे़ कुस्‍सा सेबाःल्‍ले़ग आनिॽ अब्‍सालोमनुःल्‍ले़आङ् साॽरिक् तुक्‍खे आजाःत्॥ खे़ने़ॽ के़न्‍दाङ्‌बाल्‍ले़ कुमनाहाॽ तेॽरे़से़ॽआङ् नाःत्‍ते़ॽ, मेःन्‍ने़भाग्र खे़न् लुङ्‌धाक् से़प्‍मनाबा ये़क्‌यक् सिगाङ् लाःत्‍ताङ् आनिॽ हुक्‍को मे़धाने़न्॥”

७ खे़ल्‍ले़ चोगुल्‍ले़ योआबरे़ कुमनाहाॽ, हे़क्‍क्‍याङ् करेति नु पेलेथि हे़क्‍क्‍याङ् के़रे़क् थङ् के़जोःक्‍पा मनाहाॽ अबिसैन्‍नु मे़बे॥ खे़ङ्‌हाॽ बिक्रिरे़ कुस्‍सा सेबान् नाःत्‍छे़ यरुसले़मलाम् मे़धासिङ्॥

८ खे़ङ्‌हाॽ गिबोन कुबेसाङ्‌बा यम्‍बा लुङ्‌ङो मे़गे़रे़ल्‍ले़ अमासान् खे़ङ्‌हाॽरे़ कुदुम्‍से़ त्‍ये़॥ खे़न् ये़म्‍मो योआबरे़ थङ् चोःक्‍मे़ल्‍ले़ चाङ्‌मनाबा तेत् चाक्‍खुआङ् वये़, खे़ब्‍याङ् फॽइ युप्‍सुआङ् ताभे हेॽसिङ्‌ङाङ् वये़॥ हे़क्‍क्‍याङ् खुने़ॽ तगि पेर पत्‍छे़ल्‍ले़ कुदाभेन् मक्‍थ्‍ये़॥

९ हे़क्‍क्‍याङ् योआबरे़ अमासान् मे़त्‍तु, “खे़ने़ॽ के़नुॽर के़वाॽबि आन्‍साॽए॥” हे़क्‍क्‍याङ् खुने़ॽ अमासान् चुप् मे़त्‍छे़ खुने़ॽ कुजुक्‌वा हुक्‍किल्‍ले़ अमासाःल्‍ले़ कुम्‍धोॽइन् ते़म्‍सु॥

१० अमासाःल्‍ले़ योआबरे़ कुहुक्‍को ताभेन् पत्‍छे़बा मे़निसुन्॥ हे़क्‍क्‍याङ् योआबरे़ खे़ल्‍ले़ कुसाप्‍पोःक्‍को थुबु पिरु, निले़ङ् मे़धुबुन्, थिक्‍ले़ङ् थुबुल्‍ले़सा कुहिदुःत्‍ते़न् खाम्‍बाङ्‌ङो मक्‍थ्‍येआङ् खे़न् स्‍ये़॥ हे़क्‍क्‍याङ् योआबे़न् नु कुन्‍साॽ अबिसैःल्‍ले़ बिक्रिरे़ कुस्‍सा सेबान् नाःत्‍तुसिर पेसि॥

११ योआबरे़ कुमनाहाॽओ थिक्‍किल्‍ले़ के़सिबा अमासाःल्‍ले़ कुबेसाङ् ये़म्‍सिङ्‌ङाङ् पाःत्‍तु, “योआब नु दाउद ले़प्‍माङ् के़वाॽबा के़रे़क्‍ले़ योआबे़न् तिम्‍दे़म्‍मे़ॽ॥”

१२ अमासाःल्‍ले़ के़सिबा कुधक्‍किन् माक्‍खिॽ वजे़ःक् निबे़आङ् लाम्‍मिल्‍ले़ कुलुम्‍मो ने़स्‍से़, हे़क्‍क्‍याङ् खे़न् लाम् के़बोङ्‌बाआङ् लाङ्‌गे़घेःक्‍पा के़रे़क् खे़प्‍मो मे़गे़रे़आङ् मे़ये़म्‍सिङ्‌बा योआबरे़ कुमनाधिक्‍ले़ निसु॥ हे़क्‍केःल्‍ले़ खे़ल्‍ले़ अमासाःल्‍ले़ कुधक्‍किन् लाम्‍मिल्‍ले़ नानाक् इक्‍ताप्‍पो तेॽरुआङ् लाप्‍फुसु, हे़क्‍क्‍याङ् तेःत्‍तिल्‍ले़ खे़न् ते़प्‍तु॥

१३ के़सिबा थक्‍किन् खे़ल्‍ले़ लाम्‍मिल्‍ले़ नानाक् तेॽरुआङ् के़रे़क् मनाहाॽ बिक्रिरे़ कुस्‍सा सेबान् नाःप्‍मारे़ लागि योआबे़न् मे़दिम्‍दु॥

१४ सेबाःल्‍ले़ हाबिल बेथ माकाबा के़रे़क् इस्राइलि सुवाङ्‌हाॽ तुमुसिर पे, हे़क्‍क्‍याङ् कन् ते़ङ्‌गप्‍पोबा के़रे़क् मनाहाॽ खुने़ॽनु मे़दङ्‌सिङ्॥ खे़ङ्‌हाॽ मे़जुप्‍से़आङ् ये़क्‌यक्‍को योआबे़न् मे़दिम्‍दु॥

१५ योआबरे़ कुधक्‍सुबाहाॽ मे़बेआङ् हाबिल बेथ माकाओ सेबान् मे़गबु, लुङ्‌धाक्‍किल्‍ले़ नाहाङ् ले़प्‍माङ् खाम्‍लुङ्‌हाॽ मे़लुप्‍सु मे़धाक्‍तु, हे़क्‍क्‍याङ् खे़न् खाम्‍लुङ्‌हाॽओ मे़जन्‍छिङ्‌ङाङ् लुङ्‌धाक्‍किन् लुःम्‍मा मे़हेःक्‍तु॥

१६ हे़क्‍केःल्‍ले़ लत्‍छा साॽरिक् चाःप्‍मा मे़न्‍छुमाधिक् लुङ्‌धाक्‍को थाःम्‍सिङ्, हन्‍नाङ् पाःत्‍तु, “खे़प्‍से़म्‍मे़ॽओ! खे़प्‍से़म्‍मे़ॽओ! योआबे़न् कप्‍मो तार, आङ्‌गाॽ खुने़ॽनु ताॽजे़ङ्‌ङा॥”

१७ हे़क्‍क्‍याङ् योआबे़न् तगि पे, हे़क्‍क्‍याङ् खे़न् मे़न्‍छुमाःल्‍ले़ मे़त्‍तु, “खे़ने़ॽ योआबने़बि?”

खुने़ॽ मे़त्‍तु, “ओरो, आङ्‌गाॽए योआबआरो॥”

खे़ल्‍ले़ मे़त्‍तु, “आङ्‌गाॽ के़से़वारोमाल्‍ले़ थे पाःत्‍तुङ्‌ल पत्‍ता नुरिक् खे़प्‍से़ॽओ॥”

खुने़ॽ मे़त्‍तु, “आङ्‌गाॽ खे़प्‍सुङ्‌ल पत्‍ता॥”

१८ खे़ल्‍ले़ मे़त्‍तु, “उन्‍छोःन् अक्‍खेलॽरिक् मे़बाःत्‍तु, ‘नोगप् खोमारे़ लागि हाबिल पेःक्‍मा॥’ हे़क्‍क्‍याङ् हे़क्‍केलॽरिक्‍के के़रे़क् पान् पुॽरो॥

१९ आनिगे ये़क्‌यक् इस्राइल ये़क्‌यक्‍किन् साॽरिक् चिजिबा चोक्, हे़क्‍क्‍याङ् हाङ्‌ङिन् मिङ्‌सो इङ्‌धाङ् के़बिबा चोक्॥ कङ्‌ग इस्राइलओ लत्‍छा मा हे़क्‍तङ्‌मा चोक्‍लो, हे़क्‍क्‍याङ् खे़ने़ॽग खे़न् यम्‍मा के़गोःत्‍तुॽ॥ खे़ने़ॽ थेआङ् यहवे दाङ्‌बे़ल्‍ले़ कुलक्‍किन् मे़ङ्‌मा के़गोःत्‍तुबाबे?”

२० योआबे़ल्‍ले़ मे़त्‍तु, “मे़ङ्‌मा पाःन्‍निन् आङ्‌गाॽनु माःङ्‌घा पोङ्‌ल,

२१ आनिगे निङ्‌वान् हे़क्‍तङ्‌बा होप् कर एफ्राइम् लाजेॽबा कोःक्‍माहाॽओ के़युङ्‌बा बिक्रि मे़प्‍नाबे़ल्‍ले़ कुस्‍सा सेबान् दाउद हाङ्‌ङिल्‍ले़ कुदक्‍ले़ङ्‌वाओ पोगे़आङ् वाॽ॥ हाबा खे़न् मनान् आनिगे हुक्‍को याप्‍मि आबिरे़ॽ, हे़क्‍क्‍याङ् आनिगे कन् ये़क्‌यक्‍लाम् पेगिगे़॥”

खे़न् मे़न्‍छुमाःल्‍ले़ योआबे़न् मे़त्‍तु, “खे़ल्‍ले़ कुधेगेःक्‍पे़न् मे़भुन्‍दुआङ् लुङ्‌धाक्‍कोलाम् लाप्‍मे़भुसु के़म्‍बिॽ॥”

२२ हे़क्‍क्‍याङ् खे़न् मे़न्‍छुमान् पे, के़जुम्‍बा के़रे़क् मनाहाॽ खुने़ॽ कुसुजान् चे़क्‍तुसि॥ खे़ङ्‌हाॽरे़ बिक्रिरे़ कुस्‍सा सेबाःल्‍ले़ कुधेगेःक्‍पे़न् मे़घक्‍तुआङ् योआबरे़ॽओ लाप्‍मे़भुसु मे़बिरु॥ हे़क्‍क्‍याङ् योआबरे़ सादाङ्‌ङिन् मुःत्‍तु, हे़क्‍क्‍याङ् के़रे़क् थक्‍सुबाहाॽरे़ खे़न् ये़क्‌यक्‍किन् मे़ले़रुआङ् आबाङे खुन्‍छिॽ हिम्‍हिम् मे़धासिङ्, हे़क्‍क्‍याङ् योआबे़न् हाङ्‌ङिन् वये़बादे़न् यरुसले़म नुःक्‍खे़रो॥

दाउदरे़ कुसुहाङ्‌युक्‍पाहाॽ

२३ आल्‍ल योआबे़न् के़रे़क् इस्राइलि थक्‍सुबाहाॽरे़ खुन्‍छिॽ लाम्‍लोबा वये़, हे़क्‍क्‍याङ् यहोयादारे़ कुस्‍सा बनायाहन् करेति नु पेले़थिहाॽरे़ खुन्‍छिॽ सुहाङ्‌युक्‍पा वये़॥

२४ हे़क्‍क्‍याङ् एदोनिरामे़न् मनाहाॽ स्‍याङ्‌मे़न्‍दाङ् याःम्‍बक्‍को के़भम्‍बा लाम्‍लोबा वये़॥ अहिलुदरे़ कुस्‍सा यहोसापाते़न् खानिःत् के़युङ्‌बा वये़॥

२५ सेभान् सुहाङ्‌मिबा वये़, हे़क्‍क्‍याङ् सदोक नु अबियाथारे़न् निङ्‌वाॽफुसाम्‍बा वये़सि॥

२६ हे़क्‍क्‍याङ् याइर ये़क्‌यक्‍कोलाम् के़दाबा इरान् दाउदरे़ निङ्‌वाॽफुसाम्‍बा कत्‍तुरो॥

गिबोनिहाॽ नु सावलरे़ कुहिम्‍सयङ्

२१

दाउदरे़ तङ्‌बेॽ सुम्‍सि हाङ् चोगुबा ये़म्‍मो साॽरिक् के़जाॽबा साक् पोगे़॥ हे़क्‍क्‍याङ् दाउदरे़ यहवे दाङ्‌बे़न् सेःन्‍दोसु॥ यहवे दाङ्‌बे़ल्‍ले़ दाउदे़न् मे़त्‍तु, “सावल नु खुने़ॽ कुहिम्‍सयङ्‌हाॽ मना के़से़प्‍पा मे़मे़त्‍तुसि, थेआङ्‌भे़ल्‍ले़ खे़ङ्‌हाॽरे़ गिबोनिहाॽ मे़से़रुसि॥ खे़ल्‍ले़ चोगुल्‍ले़ साक् पोगे़आङ् वाॽ॥”

२ (गिबोनिहाॽ इस्राइलि सुवाङ्‌बा मे़होःप्‍ते़॥ खे़ङ्‌हाॽ एमोरि सुवाङ्‌लाम्‍बा लत्‍छा लक् मे़वये़, इस्राइलिहाॽरे़ खे़ङ्‌हाॽ मे़से़त्‍तासिगे़न् मे़मे़त्‍तुसिआङ् माङ्‌हे़क् मे़जोगुआङ् मे़वये़॥ हे़क्‍केसाङ् सावलरे़ इस्राइल नु यहुदारे़ लागि कुसिक्‍समे़बाल्‍ले़ चोगुल्‍ले़ गिबोनिहाॽ से़प्‍मासि फाॽआङ् निङ्‌वाॽ इःत्‍तुआङ् वये़॥) खे़ल्‍ले़ चोगुल्‍ले़ दाउद हाङ्‌ङिल्‍ले़ गिबोनिहाॽ उःत्‍तुसि,

३ हे़क्‍क्‍याङ् मे़त्‍तुसि, “आङ्‌गाॽ खिनिॽ लागि थे चोगुङ्‌बाबे? खिनिॽ मे़न्‌वाॽमना के़म्‍मे़त्‍तिबाल्‍ले़ कुले़क्‌वा खिनिॽ लागि आङ्‌गाॽ थे नुबा चोःक्‍मा सुक्‍तुङ्‌बे? खे़ल्‍ले़ चोगुल्‍ले़ यहवे दाङ्‌बे़ल्‍ले़ कुमनाहाॽ खिनिॽ हाङ्‌वामुॽइ पिमा के़सुक्‍तुम्‍सिम्‍ल॥”

४ गिबोनिहाॽरे़ मे़मे़त्‍तु, “सावल हे़क्‍क्‍याङ् कुहिम्‍सयङ्‌हाॽनु आनिगे खे़माॽइन् साम्‍म्‍याङ् युप्‍पारे़ तङ्‌मा आनिगे युक् मे़गत्‍तुम्‍बे़न्, हे़क्‍क्‍याङ् इस्राइलबा मनाहाॽ से़प्‍मासि युक्‍काङ् मे़गत्‍तुम्‍बे़न्॥”

खे़ब्‍याङ् दाउदरे़ सेःन्‍दोसु, “हे़क्‍केग्र आङ्‌गाॽ खिनिॽ लागि थे चोगुङ्‌बाबे?”

५ खे़ङ्‌हाॽरे़ हाङ्‌ङिन् मे़मे़त्‍तु, “सावलरे़ आनिगे मे़ङ्‌मा कोःत्‍तिगे़ हे़क्‍केःल्‍ले़ इस्राइलबा लाजेॽओ आत्‍तान्‍नाङ् आनिगे युङ्‌मादे़न् मे़ने़ने़न्,

६ खे़न् मनाःल्‍ले़ कुमुॽइदाङ्‌साहाॽओबा नुसि ये़म्‍बित्‍छाहाॽ आनिगे हुक् आसुप्‍ते़ॽ, यहवे दाङ्‌बे़ल्‍ले़ सेगुबा सावल हाङ्‌ङिल्‍ले़ कुये़क्‌यक् गिबाओ यहवे दाङ्‌बे़ल्‍ले़ कुदगि खे़ङ्‌हाॽ से़रुम्‍सिम्‍बे़आङ् तिःक्‍सुम् फत्‍छुम्‍सिम्‍बे़॥” हाङ्‌ङिल्‍ले़ मे़त्‍तुसि,

“आङ्‌गाॽ खिनिॽ के़बाःत्‍तुम्‍बा कुइसिःक् खे़ङ्‌हाॽ खिनिॽ हुक्‍को पिनिङ्‌ॽ॥”

७ दाउद नु जोनाथानरे़ यहवे दाङ्‌बे़ल्‍ले़ कुदगि माङ्‌हे़क् चोगे़सुआङ् वये़सिबाल्‍ले़ चोगुल्‍ले़ दाउदे़ल्‍ले़ सावलरे़ कुम्‍मे़न्‍छाॽ जोनाथानरे़ कुस्‍सा मपिबोसेते़न् ताङ्‌घु युक्‍खु॥

८ कर आय्‍यारे़ कुस्‍सा मे़न्‍छुमा रिस्‍पाःल्‍ले़ सावललाम्‍बा कत्‍तुसिबा ने़प्‍फु कुस्‍सा आरमोनि नु मपिबोसेते़न् हाङ्‌ङिल्‍ले़ पिरुसि॥ रिस्‍पान् आय्‍याःल्‍ले़ कुस्‍सा मे़न्‍छुमा वये़॥ खे़ब्‍याङ् हाङ्‌ङिल्‍ले़ सावलरे़ कुस्‍सा मे़न्‍छुमा मेराबरे़ महोलाति बर्जिलैरे़ कुस्‍सा अद्रिएललाम्‍बा कत्‍तुसिबा ङासि कुस्‍साहाॽ पिरुसि॥

९ दाउदरे़ गिबोनिहाॽरे़ खुन्‍छिॽ हुक्‍को पिरुसि, हे़क्‍क्‍याङ् खे़ङ्‌हाॽरे़ यहवे दाङ्‌बे़ल्‍ले़ कुदगि कोःक्‍माओ मे़दिःक्‍खुसिआङ्‌ मे़भोःन्‍दुसि॥ खे़न् नुसिए थिक्‍ले़ङ्‌माल्‍ले़ सोरिक् हःक्‍सि तुप्‍मा हेःक्‍मा ये़म्‍मो मे़से़रुसि॥

१० हे़क्‍क्‍याङ् अय्‍यारे़ कुस्‍सा मे़न्‍छुमा रिस्‍पाःल्‍ले़ सगितेत्तिन् सि तुप्‍मा ये़म्‍माङ्‌धो ताङ्‌साक्‍पालाम् के़सिबाहाॽरे़ खुन्‍छिॽ थक्‍को च्‍वाःत् मे़न्‍धाधारिक् लुङ् सम्‍धाङ् खिङ्‌घु फत्‍छु॥ हे़क्‍क्‍याङ् ले़न्‍दिक् ताङ्‌साक्‍पो के़बे़बा पुहाॽ खे़न् के़सिबा थक्‍किन् चामा मे़भाःक्‍तुसिन् हे़क्‍क्‍याङ् से़न्‍दिक् ताम्‍भुङ् थक्‍साहाॽ खे़न् के़सिबा थक्‍किन् चामा मे़भाःक्‍तुसिन्॥

११ सावलरे़ कुमेत् पाःक्‍मा अय्‍यारे़ कुस्‍सा मे़न्‍छुमा रिस्‍पाःल्‍ले़ चोगुबा पाःन्‍निन् दाउदे़न् मे़जे़क्‍तु,

१२ खे़ब्‍याङ् कन् पाःन्‍निन् दाउदरे़ खे़प्‍सुआङ् सावल नु कुस्‍सा जोनाथानरे़ खुन्‍छिॽ ये़प्‍पाहाॽ याबेस गिलादबा मनाहाॽलाम् तारु॥ (गिल्‍बो कोःक्‍माओ पलिस्‍तिहाॽरे़ सावले़न् नु जोनाथाने़न् मे़से़रुसि, हे़क्‍क्‍याङ् बेथ-सान्‍बा मना चुम्‍मादे़न्‍नो पलिस्‍तिहाॽरे़ मे़दिःक्‍सु मे़भत्‍छुसिबा खे़न् के़सिबाहाॽरे़ खुन्‍छिॽ थक्‍किन् याबेस गिलियादबा मनाहाॽरे़ मे़घुःत्‍तु मे़देॽरु॥)

१३ हे़क्‍क्‍याङ् सावल नु जोनाथानरे़ खुन्‍छिॽ ये़प्‍पाहाॽ तारु, खे़ब्‍याङ् मे़भोःन्‍दुसिआङ् मे़से़रुसिबा मनाहाॽरे़ खुन्‍छिॽ ये़प्‍पाहाॽ सुम्‍मा पाङ्‌घुसि॥

१४ हे़क्‍क्‍याङ् खे़ङ्‌हाॽरे़ सावल नु कुस्‍सा जोनाथानरे़ खुन्‍छिॽ ये़प्‍पाहाॽ बिन्‍यामिनिहाॽरे़ खुन्‍छिॽ लाजेॽओबा ये़क्‌यक् सला मे़प्‍नाबा ते़न्‍नो सावलरे़ कुम्‍बा किसरे़ कुइपुङ्‌ङो मे़लुप्‍तु॥ हाङ्‌ङिल्‍ले़ खे़ङ्‌हाॽ थे चोगाम्‍मे़ॽ मे़त्‍तुसिआङ् वये़, खे़न् के़रे़क् खे़ङ्‌हाॽरे़ मे़जोगु॥ खे़न् एगाङ् लाजेःल्‍ले़ कुलागि मे़भाक्‍तुबा पेलिन् यहवे दाङ्‌बे़ल्‍ले़ खे़प्‍सुरो॥

पलिस्‍तिहाॽनु ते़न्‍धङ्

(१ साप्‍मु २०:४-८)

१५ याम्‍मो पलिस्‍ति नु इस्राइलिहाॽरे़ खुन्‍छिॽलुम्‍मो थङ् पोङ्‌मा हेःक्‍ते़॥ दाउद नु खुने़ॽ कुमनाहाॽ थङ् चोःक्‍से़ यो मे़ध्‍ये़, कर पलिस्‍तिहाॽनु थङ् चोःक्‍नु यागे़ल्‍ले़ खुने़ॽ साॽरिक् नासे़॥

१६ हे़क्‍क्‍याङ् रफारे़ कुमुॽइदाङ्‌साहाॽओ लत्‍छा इस्‍वि बनोब मे़प्‍मनाबाधिक् वये़, खे़ल्‍ले़ किप् सुम्‍सि सेकेलa यारिक् के़लिःप्‍पा लाःक् कत्‍तु, खे़ल्‍ले़ ताभेन् हेसुआङ् पत्‍छे़, खे़ल्‍ले़ दाउदे़न् से़रुङ् पाःत्‍तुआङ् वये़॥

१७ कर सरुयाहरे़ कुस्‍सा अबिसैन् दाउदे़ल्‍ले़ कुभाॽसे़ त्‍ये़॥ खे़ल्‍ले़ पलिस्‍तिधिक् हिप्‍तुसे़रु॥ हे़क्‍क्‍याङ् दाउदरे़ कुमनाहाॽरे़ माङ्‌मे़हे़क्‍सिङ्‌ल खुने़ॽ मे़मे़त्‍तु, “आदाङ्‌बा आभाल्‍ले़आङ् थङ्‌ङो आनिगे़नु के़म्‍बेःक्‍ने़न्, के़बेःक्‍ने़भग्र इस्राइल के़धोॽबा हाङ्‌ङिन् सिःॽ॥”

१८ खे़न् एगाङ् याम्‍मोआङ् गोब मे़प्‍नादे़न्‍नो पलिस्‍तिहाॽनु थङ् पोःक्‍खे़॥ खे़न् ये़म्‍मो हुसाति सिब्‍बकैःल्‍ले़ रफारे़ कुमुॽइदाङ्‌सा सफ मे़प्‍नाबे़न् से़रु॥

१९ गोब मे़प्‍मनाबादे़न्‍नो पलिस्‍तिहाॽनु वेॽ थङ्‌ङो बेथले़हे़म्‍बा यारे़ल्‍ले़ कुस्‍सा एल्‍हानानरे़ गित्‍ति गोल्‍याते़न् से़रु, खे़ल्‍ले़ कुलाःक्‍किल्‍ले़ कुलाःन् थाक् किप्‍मा सिङ्‌लःङ्‌सा याःप्‍पा चोगे़॥

२० हे़क्‍क्‍याङ् गात मे़प्‍नाबादे़न्‍नो वेॽ लत्‍छा थङ्‌ङो तुक्‍सि तुक्‍सि कुहुक्‍चोक् नु तुक्‍सि तुक्‍सि कुलाङ्‌जोक् के़बप्‍पा के़रे़क्‍ले़ निबोङ्‌ङाङ् लिसि कुहुक्‍चो कुलाङ्‌जो यम्‍बा होरु मनाधिक् थाःम्‍सिङ्॥ खे़न्‍नाङ् रफारे़ कुधाःक्‍पा वये़॥

२१ खे़ल्‍ले़ इस्राइले़न् साःत्‍तु खे़ब्‍याङ् दाउदरे़ कुम्‍भुॽ सिमेअरे़ कुस्‍सा जोनाथने़ल्‍ले़ खे़न् स्‍ये़रु॥

२२ गात के़युङ्‌बा कन् लिसि मनाहाॽ रफारे़ कुसुवाङ्‌बा मे़वये़, हे़क्‍क्‍याङ् कन्‍हाॽ खक्‍पे़त् दाउद नु खुने़ॽ कुमनाहाॽरे़ खुन्‍छिॽ हुक्‍लाम् मे़स्‍ये़रुसिरो॥

a 

२१:१६ किप् सुम्‍सि सेकेल फाॽइन् ३.५ किलोग्राम॥

दाउदरे़ कुसाम्‍लो

(निङ् सुम् १८)

२२

दाउदरे़ के़रे़क् कुनिङ्‌मिहाॽरे़ खुनिॽ हुक्‍लाम् हे़क्‍क्‍याङ् सावलरे़ कुहुक्‍लाम् यहवे दाङ्‌बाल्‍ले़ ताङ्‌से़ःप्‍तुल्‍ले़ कन् पाःन्‍हाॽ पाःत्‍तुर कन् साम्‍लोन् यहवे दाङ्‌बाओ साम्‍मे़त्‍तुरो–

२ यहवे दाङ्‌बान् आङ्‌गाॽ आयाक्‍पेॽरो,

खुने़ॽग आयक् नु आसे़न्‍लप्‍दाङ्‌बारो॥

३ आनिङ्‌वाॽफुमाङ्‌ङिन् आङ्‌गाॽ आयाक्‍पेॽरो

खुने़ॽओए आङ्‌गाॽ इःम्‍सिङ्‌ङारो॥

खोःल्‍ले़ आङ्‌गाॽ थेःक्‍काबा कुइसिःक्

खुने़ॽ से़ःप्‍पाआङ् नुरिक् कत्‍तारो॥

खुने़ॽग आङ्‌गाॽ के़धुम्‍बा आयक्‍लो,

हे़क्‍क्‍याङ् आइःम्‍सिङ्‌मादे़न् नु आसे़न्‍लप्‍दाङ्‌बारो–

कुइगे़भे़म्‍बा मनाहाॽलाम् खे़ने़ॽ के़से़ःप्‍पारो॥

४ आङ्‌गाॽ यहवे दाङ्‌बान् पेलि फाक्‍तुङ्‌लो

खुने़ॽ कुनारा फोमा लाॽरुरो

हे़क्‍क्‍याङ् आनिङ्‌मिहाॽलाम्‍बा खुने़ॽ से़ःप्‍पारो॥

५ सिमे़ल्‍ले़ वाभे़ल्‍ले़ङ्‌ङिल्‍ले़ किर्गप् कबाङ्‌लो,

आमे़ङ्‌मे़ङ्‌बा वाधुक्‍किल्‍ले़ आङ्‌गाॽ सुरुत् सुःन्‍दाङ्‌ङाङ् वये़रो॥

६ खे़मादिङ् यङ्‌सङ्‌बा थाक्‍पाःल्‍ले़ आङ्‌गाॽ कित्‍ताङ्‌लो,

सिमे़न्‍ले़ चे़न्‍नो आङ्‌गाॽ थामा कोःत्‍ताङ्‌लो॥

७ आदुक्‍खे आलाक्‍खेओ यहवे दाङ्‌बान् पेलि फाक्‍तुङ्‌लो,

कुभाॽरे़ लागि आनिङ्‌वाॽफुमाङ्‌ङिन् यम्‍बा इक्‍लाःल्‍ले़ पेलि फाक्‍तुङ्‌लो॥

कुहिम्‍मो आङ्‌गाॽ आइक्‍लान् खे़प्‍सुरो॥

खुने़ॽ पेलि फाक्‍तुङ्‌बान् कुने़क्‍खोॽओए के़रे़रो॥

८ इक्‍सादिङ् खाम्‍बेःक्‍मान् यक्‍खे़रो,

हे़क्‍क्‍याङ् लुप्‍लि थाङे़रो,

ताङ्‌साक्‍पाल्‍ले़ कुयुक्‍नाहाॽ मे़यक्‍खे़रो॥

खे़ङ्‌हाॽ थे़गक्‍कक् मे़यक्‍खे़रो

थेआङ्‌भे़ल्‍ले़ खुने़ॽ कुसिक् पोगे़आङ् वये़रो॥

९ कुन्‍बोहङ्‌लाम्‍बा मिःक्‍खुॽ लःन्‍दे़रो,

हे़क्‍क्‍याङ् कुम्‍ब्राओलाम्‍बा आमे़ङ्‌मे़ङ्‌बा मिन् लःन्‍दे़रो,

खे़प्‍मोलाम् मिधुङ् मिराःक् तिरे़रो॥

१० साङ्‌ग्राम्‍पेदाङ्‌ङिन् हन्‍दुआङ् खुने़ॽ यो थ्‍ये़रो॥

माक्‍स्‍दिःङ्‌ग्‍याःप्‍पा खाॽमिःप्‍पान् कुलाङ्‌भोसाङ् पत्‍छे़रो॥

११ खुने़ॽ करुब मे़प्‍मनाबा माङ्‌लाइङ्‌बान् युक्‍तुआङ् पे़रे़रो,

हे़क्‍क्‍याङ् सुरिःत्‍तिल्‍ले़ पक्‍खुआङ् के़बे़बा पु कुइसिःक् थाःङ् पे़रे़रो॥

१२ खामाक्‍मान् खुने़ॽ कुघुःङ्‌मा चोगुरो,

च्‍वाःत् के़बङ्‌बा माक्‍के़लॽबा खाप्‍मिःप्‍पाल्‍ले़ पन्‍छिङ्‌लो॥

१३ खुने़ॽ कुदगिलाम्‍बा मिक् के़जे़म्‍बा ओःत्‍तिन्‌ लःन्‍दे़रो,

हे़क्‍क्‍याङ् खे़प्‍मोलाम् मिघाङ्‌ग्रोःक्‍हाॽ थ्‍ये़रो॥

१४ साङ्‌ग्राम्‍पेदाङ्‌लाम्‍बा यहवे दाङ्‌बान् अःक्‍ते़रो,

हे़क्‍क्‍याङ् के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़ कुइक्‍लान् खे़म्‍दे़त्‍ते़रो॥

१५ खुने़ॽ तोःङ्‌ङिल्‍ले़ आबुसिआङ् कुनिङ्‌मिहाॽ फुत्‍छिङ्‌ज्‍याङ् से़सुदे़सुसिरो,

हे़क्‍क्‍याङ् मुन्‍धाङ् सेरिःल्‍ले़ हःन्‍दा मे़ले़क्‍ते़र याःन्‍दुसिरो॥

१६ यहवे दाङ्‌बाल्‍ले़ खुने़ॽ फे़ःक्‍तुसिल्‍ले़

कुन्‍बोओलाम के़लःम्‍बा सक्‍मान् फक्‍ते़ल्‍ले़

वरःङ्‌ङोबा च्‍वाःत्‍हाॽ चबे़आङ् नेवाला लुम्‍बाःत्‍हाॽ निधाबे़रो

हे़क्‍क्‍याङ् इक्‍सादिङ् खाम्‍बेःक्‍माल्‍ले़ कुयुक्‍नाहाॽ निधाबे़रो॥

१७ खुने़ॽ थाःङ्‌लाम्‍बा कुहुक्‍किन् सन्‍छुआङ् आङ्‌गाॽ ते़म्‍साङ्‌लो॥

खुने़ॽ कुदिम्‍बे केःम्‍बा वरःङ्‌लाम्‍बा उःक्‍खाङ् लःत्‍ताङ्‌लो॥

१८ खुने़ॽ आङ्‌गाॽ के़धुम्‍बा आनिङ्‌मिहाॽलाम्‍बा ताङ्‌से़ःप्‍ताङ्‌लो,

आङ्‌गाॽनुःल्‍ले़आङ् खे़ङ्‌हाॽ साॽरिक् के़धुम्‍बा मे़जोगे़रो॥

१९ आङ्‌गाॽ तुक्‍खे तुमुङ्‌ङाङ् वयाङ्‌ङिल्‍ले़ खे़ङ्‌हाॽरे़ मे़भत्‍ताङ्‌लो,

कर यहवे दाङ्‌बाल्‍ले़ आङ्‌गाॽ फाॽराङ्‌लो॥

२० खुने़ॽ ताम्‍दाम्‍बा ते़न्‍नो आङ्‌गाॽ ताराङ्‌लो,

खुने़ॽ आङ्‌गाॽ ताङ्‌से़ःप्‍ताङ्‌लो,

थेआङ्‌भे़ल्‍ले़ खुने़ॽ आङ्‌गाॽनु कुनिङ्‌वाॽ त्‍ये़आङ् वये़रो॥

२१ यहवे दाङ्‌बे़ल्‍ले़ आङ्‌गाॽ साम्‌योबा आयाःम्‍बक् कुइसिःक् हाङ्‌से़म् पिराङ्‌लो,

थेआङ्‌भे़ल्‍ले़ चोःक्‍मा के़नुॽबा पाःन्‍लक् चोगुङ्‌लो॥

हे़क्‍क्‍याङ् पान् मे़म्‍भेःन्‍ने वयाङ्‌बाल्‍ले़ चोगुल्‍ले़ आङ्‌गाॽ मुॽइसाम् पिराङ्‌लो॥

२२ थेआङ्‌भे़ल्‍ले़ आङ्‌गाॽ यहवे दाङ्‌बे़ल्‍ले़ कुलाम्‍मिन् नाःत्‍तुङ्‌ङाङ् वाॽआरो,

हे़क्‍क्‍याङ् आङ्‌गाॽ फे़न्‌याःम्‍बक् चोगुङ्‌बा होप्‍लो

खे़ब्‍याङ् आनिङ्‌वाॽफुमाङ्‌लाम्‍बा माःङ्‌घा मे़म्‍बेःक्‍के वाॽआरो॥

२३ के़रे़क् कुसाम्‌योथिम्‍हाॽ इःत्‍तुङ् नाःत्‍तुङ्‌ङाङ् वाॽआरो,

हे़क्‍क्‍याङ् खुने़ॽ कुइङ्‌जाङ्‌हाॽ आभे़ल्‍ले़आङ् मे़न्‍ले़त्‍ते वाॽआरो॥

२४ खुने़ॽ कुलिङ्‌दो के़गे़प्‍पा निसाङ्‌लो,

थेआङ्‌भे़ल्‍ले़ ताप्‍फे़ःम्‍बा पाःन्‍हाॽ चोःक्‍मालाम् लाःत्‍लाःत् वयाङ्‌लो॥

२५ यहवे दाङ्‌बाल्‍ले़ आङ्‌गाॽ साम्‌योबा आयाःम्‍बक् कुइसिःक् हाङ्‌से़म् पिराङ्‌लो,

थेआङ्‌भे़ल्‍ले़ चोःक्‍मा के़नुॽबा पाःन्‍लक् चोगुङ्‌लो॥

२६ खे़ने़ॽग नसाःन्‍साबाहाॽनु नसाःन्‍साबाए के़जोःक्‍लो,

कुलिङ्‌दो के़गे़प्‍पाहाॽनु कुलिङ्‌दो के़गे़प्‍पाए के़जोःक्‍लो॥

२७ सुत्‍थोबाहाॽनु खे़ने़ॽ सुत्‍थोबाए के़धाःम्‍सिङ्‌लो,

कर कुनिङ्‌वाॽ के़जिःप्‍पाहाॽनु चाःत्‍चाःप्‍पा के़धाःम्‍सिङ्‌लो॥

२८ चुङ्‌जिगे़न् नःम्‍नःम्‍बाहाॽ के़से़ःप्‍तुसिरो,

कर यम्‍बा के़हे़न्‍छिङ्‌बाहाॽ यो के़धासुसिरो॥

२९ यहवे दाङ्‌बाए, आङ्‌गाॽ सेमिःल्‍ले़ थोॽराङ्‌ङे़ॽओ,

आनिङ्‌वाॽफुमाङ्‌ङे आङ्‌गाॽओबा खागे़माक्‍पे़न् खाओःत्‍ल चोगे़ॽओ॥

३० खे़ने़ॽ के़भाॽआबाल्‍ले़ चोगुल्‍ले़ आनिङ्‌मिहाॽ नाःम्‍मा सुक्‍तुङ्‌सिङ्‌लो,

हे़क्‍क्‍याङ् आनिङ्‌वाॽफुमाङ्‌ङिल्‍ले़ फाॽआबाल्‍ले़

आक्‍तङ्‌बा लुङ्‌धाक्‍साङ् काःक्‍मा सुक्‍तुङ्‌लो॥

३१ निङ्‌वाॽफुमाङ्‌ङिल्‍ले़ कुबान् पाःप्‍माने़ फाॽग्र,

कुलाम्‍मिन् कुलिङ्‌दो के़गे़प्‍पा चोक्‍लो,

यहवे दाङ्‌बाल्‍ले़ कुबाःन्‍जाक्‍किन् साङ्‌मनाबा साम्‍म्‍याङ् हे़क्‍के लॽरो॥

खुने़ॽओ इःम्‍सिङ्‌से़ के़दाबाहाॽ खोःल्‍ले़ थेःक्‍तुसिबा कुइसिःक् खुने़ॽ थेःक्‍तुसिरो॥

३२ थेआङ्‌भे़ल्‍ले़ यहवे दाङ्‌बान्‍लक् निङ्‌वाॽफुमाङ्‌लो

हे़क्‍क्‍याङ् निङ्‌वाॽफुमाङ्‌ङिन्‍लक् आनिॽ याक्‍पेॽरो

३३ निङ्‌वाॽफुमाङ्‌ङिन् आङ्‌गाॽ के़धुम्‍बा आसे़ःप्‍सिङ्‌मादे़न्‍लो,

हे़क्‍क्‍याङ् आलाम्‍मिन् कुलिङ्‌दो के़त्‍तुरो॥

३४ खुने़ॽए आलाङ्‌हाॽ पे़ःङ्‌वालाङ् कुइसिःक् के़गाम्‍बा चोगुरो,

हे़क्‍क्‍याङ् थाःङ् चम्‍जम्‍बा ते़न्‍नो ये़प्‍मा के़सुक्‍पा चोःक्‍काॽरो॥

३५ आङ्‌गाॽ के़रे़क्‍नुःल्‍ले़ के़लिःप्‍पा लिन् याङ्‌मा सुक्‍तुङ्‌ल फाॽआङ्

खुने़ॽ थङ् चोःक्‍मा हुॽआरो॥

३६ यहवे दाङ्‌बाए, खे़ने़ॽ आङ्‌गाॽ के़नाङाङ्‌लो

हे़क्‍क्‍याङ् के़से़न्‍लप्‍रे़ खोःन् के़बिराङ्‌लो,

खे़ने़ॽ के़भाॽराङ् के़जोगाङ्‌बाल्‍ले़ चोगुल्‍ले़ यम्‍बा पोःक्‍खाङ्‌लो॥

३७ आलाम्‍मिन् ताम्‍दाम्‍बा के़जोगुरो,

हे़क्‍केःल्‍ले़ आङ्‌गाॽ आभे़ल्‍ले़आङ् मे़जोःन्‍दाङ्‌ङिन्‍लो॥

३८ आनिङ्‌मिहाॽ नाःत्‍तुङ्‌सिङ्‌ङाङ् तोॽरुङ्‌सिङ्‌लो,

हे़क्‍क्‍याङ् खे़ङ्‌हाॽ खक्‍पे़त् मे़म्‍मे़ङ्‌सिङ्‌ङे थारिक् मे़नुःङ्‌ङान्‍लो॥

३९ खे़ङ्‌हाॽ पोःक्‍मा मे़न्‍छुक्‍मना मे़बोःक्‍खे़र थारिक् हिप्‍तुसिङ्‌लो,

खे़ङ्‌हाॽ आलाङ् सिगाङ् चिल्‍ले़क् मे़ले़क्‍खे़रो॥

४० थङ् चोःक्‍माओ मुक्‍के़गुबा के़जोगाङ्‌लो,

हे़क्‍क्‍याङ् आनिङ्‌मिहाॽ आलाङ्‌ङो खे़ने़ॽ थुङ्‌बोहजॽ के़युङ्‌सिङ्‌बा के़जोगुसिरो॥

४१ आनिङ्‌मिहाॽ याङ्‌ना के़नुःङ्‌बाआङ् के़घे़त्‍छिङ्‌बा के़जोगुसिरो,

हे़क्‍क्‍याङ् आनिङ्‌मिहाॽ मे़क्‍खुङ्‌सिङ्‌लो॥

४२ खे़ङ्‌हाॽ आभाॽरे़ फाॽआङ् मे़अःक्‍ते़रो,

कर खे़ङ्‌हाॽ के़से़ःप्‍पा हाःत्‍ताङ् होःप्‍ते़रो॥

खे़ङ्‌हाॽरे़ यहवे दाङ्‌बान्‍नाङ् पेलि मे़भाक्‍तुरो

कर खुने़ॽ खे़ङ्‌हाॽ नोगप् मे़बिरुन्‍सिन्‍लो॥

४३ खाम्‍बाङ्‌ङोबा खाम्‍हिःक् हे़क्‍के चोगुङ्‌सिङ्‌लो,

लाम्‍मोबा ले़क्‌वा कुइसिःक् खे़ङ्‌हाॽ तोॽरुङ्‌सिङ्‌लो॥

४४ आमनाहाॽरे़ मे़भत्‍ताङ्‌ङिल्‍ले़ खे़ने़ॽ के़से़ःप्‍ताङ्‌लो,

खे़ने़ॽ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

खुनिॽ लाम्‍लोबा के़जोगाङ्‌ङाङ् वाॽआरो

हे़क्‍क्‍याङ् कुसिङ् मे़निःत्‍तासिङ्‌ङिन्‍बा मनाहाॽ आयुक्‍को मे़वाॽरो॥

४५ खे़ङ्‌हाॽरे़ आइङ्‌जाङ्‌ङिन् मे़घे़प्‍सुनुमे़ःन्‍ने मे़इःत्‍तु मे़नाःत्‍तुरो,

हे़क्‍क्‍याङ् वेॽ लाजेॽबा मनाहाॽ आदगि मे़नःम्‍सिङ्‌लो॥

४६ खे़ङ्‌हाॽ खुनिॽ यङ्‌मा के़त्‍ल चोगुसिङ्‌लो

आबाङे खुनिॽ यक्‍लाम्‍बा किमाल्‍ले़ थे़गक्‍कक् मे़यङ्‌ल मे़लःन्‍लो॥

४७ यहवे दाङ्‌बान् कुहिङ्‌वे़त् चोक्‍लो॥

आयाक्‍पेॽइल्‍ले़ ने़म्‍भोगे़न् कुनारा पोररो॥

आसे़न्‍लप्‍दाङ्‌बा निङ्‌वाॽफुमाङ्‌ङिल्‍ले़ थाःङ्‌धाःङ् कुमिङ्‌सो कुधाःङ्‌सो पोङ्‌लरो॥

४८ खुने़ॽग निङ्‌वाॽफुमाङ्‌लो,

खुने़ॽए आङ्‌गाॽ आनिङ्‌मिहाॽ के़नाःम्‍बा चोःक्‍कारो,

खुने़ॽ मे़न्‍छाम् सुवाङ्‌हाॽ आयुक्‍को तारुसि पिआरो॥

४९ हे़क्‍क्‍याङ् खुने़ॽ आनिङ्‌मिहाॽरे़ खुनिॽ हुक्‍को थामा मे़भाःक्‍काआन्‍लो॥

खुने़ॽ आनिङ्‌मिहाॽ सम्‍धाङ् आङ्‌गाॽ मिङ्‌सो इङ्‌धाङ्‌साबा चोःक्‍कारो,

ते़न्‍धङ् केजोःक्‍पाहाॽलाम् के़से़ःप्‍पारो॥

५० खे़ल्‍ले़ चोगुल्‍ले़ यहवे दाङ्‌बाए,

इक्‍सादिङ् खाम्‍बेःक्‍मोबा मे़न्‍छाम् सुवाङ्‌लुम्‍मो के़नारा फोसुङलो,

हे़क्‍क्‍याङ् साम्‍लोआर के़नारा फोसुङ्‌लो॥

५१ खुने़ॽ कुहाङ्‌ङिन् पयम् यम्‍बा थङ् के़नाःम्‍बा चोगुरो,

हे़क्‍क्‍याङ् खुने़ॽ सेःन्‍दुबा दाउद हाङ्‌ङिन् नु कुमुॽइदाङ्‌साहाॽ

सदादिङ् चक्‍मे़ल्‍लॽए लुङ्‌माॽ तुक्‍तुसिरो॥

दाउदरे़ कुनुप्‍मा कुबान्

२३

आल्‍ल दाउदरे़ कुनुप्‍मो पाःत्‍तुबा पाःन्‍हाॽ हाबा कन्‍लो–

यिसैरे़ कुस्‍सा दाउदरे़ पाःत्‍तुबा पाःन्‍निन् हाबा कन्‍लो,

निङ्‌वाॽफुमाङ्‌ङिल्‍ले़ थो फोःक्‍खुबा खे़न् मनाःल्‍ले़ पाःत्‍तुबा पाःन्,

याकुबरे़ कुनिङ्‌वाॽफुमाङ्‌ङिल्‍ले़ सेगुबा हाङ्,

हे़क्‍क्‍याङ् इस्राइलबा साम्‍लो साम्‍गे़मे़प्‍पाल्‍ले़ कुबाःन्‍लो–

२ यहवे दाङ्‌बाल्‍ले़ कुयाम्‍साम्‍मिन् आङ्‌गाॽलाम् पारे़रो,

हे़क्‍क्‍याङ् खुने़ॽ कुबाःन्‍जाक्‍किन् आङ्‌गाॽ आम्‍ब्राओ पत्‍छे़रो॥

३ इस्राइलबा निङ्‌वाॽफुमाङ्‌ङिन् पारे़रो,

इस्राइलबा याक्‍पेॽइल्‍ले़ मे़त्‍ताङ्‌लो,

“हाःत्‍ले़ मनाहाॽओ नुरिक् युक् चोगुॽ,

हाःत्‍ले़ निङ्‌वाॽफुमाङ्‌ङिन् मिङ्‌सो इङ्‌धाङ् पिरुर युक् चोगुॽ,

४ खुने़ॽ खाॽमित् मे़ःन्‍नेबा तानाम् के़गे़प्‍पा नाम् कुइसिःक् ले़क्‍लो,

वहित् थाआङ् खाम्‍बाङ्‌लाम् यान् लिङ् के़बाङ्‌बा खाओःत्‍मे़न् कुइसिःक् पोङ्‌लो॥”

५ हे़क्‍क्‍याङ् हे़क्‍केलॽरिक्‍के आङ्‌गाॽ आधाःक्‍हाॽ निङ्‌वाॽफुमाङ्‌ङिल्‍ले़ मुॽइसाम् पिरुसिरो,

थेआङ्‌भे़ल्‍ले़ खुने़ॽए आङ्‌गाॽनु आभाल्‍ले़आङ् मे़न्‍नुप्‍नाबा माङ्‌हुप् चोगुरो,

आभे़ल्‍ले़आङ् फे़त्‍मे़ल्‍लाॽमनाबा माङ्‌हुप्,

आफाल्‍ले़आङ् मे़ल्‍ले़ङ्‌मना माङ्‌हुप्,

खे़न्‍ने आङ्‌गाॽ आनिङ्‌वाॽ वाॽरो,

खे़न्‍ने आङ्‌गाॽ थङ् आनाःम्‍मारो,

हे़क्‍क्‍याङ् निङ्‌वाॽफुमाङ्‌ङिल्‍ले़ के़त्‍तुरो॥

६ कर ताक्‍के़भे़ॽबा मनाहाॽग लाप्‍फेःम्‍नाबा तिङ् कुइसिःक् मे़जोःक्‍लो,

खे़न् तिङ्‌हाॽग हुक्‍किल्‍ले़ सुम्‍माआङ् सुक्‍मे़दे़त्‍ने़न्‍लो॥

७ कर फे़न्‍जेॽ नु सिङ्‌ङिल्‍ले़रक् सुम्‍मा सुक्‍ते़त्‍लो॥

सुम्‍मनाबा तिङ्‌हाॽ मिओ हाःम्‍मा पोङ्‌लो॥

दाउदरे़ के़धुम्‍बा कुधक्‍सुबाहाॽ

(१ साप्‍मु ११:१०-४१)

८ दाउदरे़ के़धुम्‍बा मनाहाॽरे़ खुन्‍छिॽ मिङ् बागन्‍लो॥ तहकमोनिलाम्‍बा योसब-बस्‍सेबेत वये़– के़धुम्‍बा सुम्‍सिओ कन् थिक्‍सिगेक्‍पा लाम्‍लोबा वये़॥ खे़ल्‍ले़ लाःक्‍किल्‍ले़ किप्‍सिङ् ये़त् मनाहाॽ थिक्‍ले़ङ्‌माल्‍ले़ से़रुसि॥

९ खे़न् सुम्‍सिहाॽओ निसिगेक्‍पान् अहोहि दोदैरे़ कुस्‍सा एलाजार वये़॥ खुने़ॽ दाउदनु पास-दम्‍मिमओ वये़, खे़प्‍मोए पलिस्‍तिहाॽ थङ्‌ले़ लागि मे़जुप्‍से़आङ् मे़वये़॥ इस्राइलिहाॽ थङ् चोःक्‍मा मे़न्‍छुक्‍तुन्‍नाङ् मे़नुःक्‍खे़, हे़क्‍केःल्‍ले़ खुने़ॽए थङ् चोःक्‍से़ पेआङ्

१० कुहुक् मे़ङ्‌घिॽए थारिक् पलिस्‍तिहाॽ च्‍ये़प्‍तुसिर यागे़, खुने़ॽ कुहुक्‍कोग ताभेन् खिप्‍तुआङ्‌ङे पत्‍छे़॥ अक्‍केलरिक् यहवे दाङ्‌बाल्‍ले़ यम्‍बा थङ् नाःम्‍मा कुभाॽ पिरु॥ खे़न् एगाङ् इस्राइलबा मनाहाॽ के़सिबाहाॽरे़ खुन्‍छिॽ चिगक्‌वाहाॽ नाप्‍से़रक् एलाजार वये़बादे़न्‍नो मे़नुःक्‍खे़ मे़द्‌ये़॥

११ हे़क्‍क्‍याङ् खे़न् एगाङ् हरारबा आगिरे़ कुस्‍सा सम्‍मा वये़॥ पलिस्‍तिहाॽ ले़हि मे़प्‍नाबादे़न्‍नो मे़जुप्‍से़आङ् मे़वये़, खे़प्‍मो कारिॽ हेॽप्‍नाबा प्‍याङ्‌सिधिक् ने़स्‍से़॥ हे़क्‍क्‍याङ् पलिस्‍तिहाॽरे़ इस्राइलिहाॽ मे़भत्‍तुसिआङ् मे़नाःत्‍तुसि,

१२ हे़क्‍केःल्‍ले़ सम्‍मान् प्‍याङ्‌सिओ ये़म्‍सिङ्, हे़क्‍क्‍याङ् खे़न् प्‍याङ्‌सिन् से़ःप्‍तु, हे़क्‍क्‍याङ् पलिस्‍तिहाॽ नाःन्‍दुसि॥ अक्‍केलरिक् यहवे दाङ्‌बे़ल्‍ले़ पयम् यम्‍बा थङ् नाःम्‍मा पाङ्‌घुसि॥

१३ हे़क्‍क्‍याङ् चाभुङ्‌मा ये़म् त्‍ये़र पत्‍छे़ल्‍ले़ खे़न् सुम्‍बोङ् मनाहाॽओलाम्‍बा सुम्‍सि के़ये़क्‍पा मनाहाॽ अदुल्‍लाम फुक्‍कुओ दाउदे़न् कुदुम्‍से़ मे़द्‌ये़॥ पलिस्‍तिहाॽ रपाइबा ने़ने़बादे़न्‍नो यक् मे़लेःत्‍तुआङ् मे़युङे़॥

१४ खे़न् ये़म्‍मो दाउदे़न् यक्‍को वये़, हे़क्‍क्‍याङ् पलिस्‍तिबा थक्‍सुबाहाॽ बेथले़हे़मओ मे़वये़॥

१५ हे़क्‍क्‍याङ् थिक्‌ये़न् दाउदे़न् साॽरिक् वामिःक्‍माल्‍ले़ तरु, हे़क्‍क्‍याङ् पाःत्‍तु, “ए! बेथले़हे़मबा यम्‍बा लाम्‍धेःत्‍तिल्‍ले़ कुयाओ के़ने़बा वबाक्‍कोबा च्‍वाःत्‍तिन् थुङ्‌मा खोसुङ्‌ङिल्‍ले़ग नुरे़बामे़न्!”

१६ खे़ल्‍ले़ चोगुल्‍ले़ खे़न् सुम्‍सि के़धुम्‍बा थक्‍सुबाहाॽ पलिस्‍तिहाॽरे़ खुन्‍छिॽ तिःक्‍लाओलाम् मे़भिःन्‍छिङ् मे़बेआङ् बेथले़हे़म लाम्‍धेत् कुबेसाङ्‌बा वाबाक्‍कोलाम् च्‍वाःत्‍तिन् मे़युरुआङ् दाउदे़न् मे़बिरु॥ कर दाउदे़न् खे़न् च्‍वाःत्‍तिन् थुङ्‌मा मे़दे़न्‍दे़न्॥ खुने़ॽ खे़न् च्‍वाःत्‍तिन् यहवे दाङ्‌बे़ल्‍ले़ कुदगि हुक्‍खुदेसु॥

१७ हे़क्‍क्‍याङ् पाःत्‍तु, “यहवे दाङ्‌बाए, आङ्‌गाॽ कन् च्‍वाःत्‍तिन् थुङ्‌मा मे़बोङ्‌ने़ल्‍ल॥ कन् मनाहाॽरे़ खुन्‍छिॽ माक्‍खिॽइल्‍ले़ मे़ले़क्‍तुबा हे़क्‍तङ्‌बा च्‍वाःत्‍तिन् आक्‍खेलॽरिक् थुङुङ्‌बाबे? कन् च्‍वाःत्‍तिल्‍ले़ कुलागि खे़ङ्‌हाॽरे़ खुन्‍छिॽ हिङ्‌मन् मे़बिरुआङ् मे़वाॽ॥” खे़ल्‍ले़ चोगुल्‍ले़ खे़न् च्‍वाःत्‍तिन् खुने़ॽ मे़धुङुन्॥

खे़न् सुम्‍सि के़धुम्‍बा मनाहाॽरे़ खुन्‍छिॽ याःम्‍बक्‍हाॽ बाअक्‍तङ्‌बा वये़॥

१८ सरुयाहरे़ कुस्‍सा योआबरे़ कुन्‍साॽ अबिसैन् कन् सुम्‍सि मनाहाॽरे़ लागि कुधे़गेक् लाम्‍लोबा वये़॥ थिक्‍ले़ङ् खुने़ॽ किप् सुम्‍सि मनाहाॽरे़ खुन्‍छिॽ लुम्‍मो लाःक्‍किन् याङुआङ् खे़ङ्‌हाॽ थुबु से़रुसि, हे़क्‍क्‍याङ् कम्‍भलॽरिक् खे़न् सुम्‍सि मनाहाॽ कुइसिःक् खुने़ॽ कुमिङ् के़इङ्‌बा पोःक्‍खे़॥

१९ खे़न् सुम्‍सि मनाहाॽनुःल्‍ले़ यरिक् खुने़ॽ मिङ्‌सो इङ्‌धाङ् खोसुआङ् खे़ङ्‌हाॽरे़ खुन्‍छिॽ थक्‍पेबा पोःक्‍खे़, करसाङ् खुने़ॽ खे़न् सुम्‍सि मनाहाॽ यारिक् कुमिङ् मे़इङे़न्॥

२० यहोयादारे़ कुस्‍सा कब्‍सेल के़युङ्‌बा बनायाहन्‍नाङ् लत्‍छा के़धुम्‍बा वये़॥ खुने़ॽआङ् यम्‍बा याःम्‍बक् चोगुआङ् वये़॥ मोआबबा ने़त्‍छि मुक्‍साम्‍बा मना के़से़प्‍पा खुने़ॽए वये़॥ नाःङ् थ्‍ये़बा ये़न्‍नो खुने़ॽ लत्‍छा लुम्‍बाःत्‍तो लासे़आङ् खिरिङ्‌बा थिक् स्‍ये़रुआङ् वये़॥

२१ हे़क्‍क्‍याङ् खुने़ॽए लत्‍छा यम्‍बा केःम्‍बा मिस्रिधिक् से़रु, मिस्रिःल्‍ले़ कुहुक्‍को लत्‍छा लाःक् कत्‍तु॥ बनायाहःल्‍ले़ कुहुक्‍को तक्‍कात् थिक् याङ्‌सिङ्‌ङाङ् थक्‍से़ पे, हे़क्‍क्‍याङ् खे़न् मिस्रिःल्‍ले़ कुहुक्‍कोलाम् लाःक्‍किन् नाप्‍तुआङ् हाबा खे़न् लाःक्‍किल्‍ले़ फनॽ थुबु स्‍ये़रुआङ् वये़॥

२२ ये़होयादारे़ कुस्‍सा बनायाहल्‍ले़ कुधुम्‍मा याःम्‍बक्‍किन् हाबा अक्‍तङ्‌बा वये़॥ खे़न् सुम्‍सि मनाहाॽ हे़क्‍केए खुने़ॽ कुमिङ् के़इङ्‌बा पोःक्‍खे़॥

२३ खुने़ॽ खे़न् सुम्‍बोङ् मनाहाॽनुःल्‍ले़आङ् यरिक् कुमिङ् के़इङ्‌बा वये़, करसाङ् खुने़ॽ खे़न् सुम्‍सि मनाहाॽ यारिक् कुमिङ् मे़इङे़न्॥ दाउदे़ल्‍ले़ खे़न् खुने़ॽ कुधक् कम्‍ब्राङ् के़मे़प्‍पाहाॽरे़ खुन्‍छिॽ लाम्‍लोबा चोगुरो॥

२४ खे़न् सुम्‍बोङ्‌हाॽओ योआबरे़ कुन्‍साॽ असाहेल्‍लाङ् वये़रो,

बेथले़हे़मबा दोदैरे़ कुस्‍सा एलहानान्,

२५ हरोदबा सम्‍मा, हरोदबा एलिका,

२६ पल्‍तिबा हेलेस, तक्‍कोबा इक्‍केसरे़ कुस्‍सा इरा,

२७ अनातोतबा अबिएजेर, हुसाति मबुन्‍ने,

२८ अहोहि सल्‍मोन, नतोपाति महरै,

२९ नतोपाति बानाहरे़ कुस्‍सा हेलेद, हे़क्‍क्‍याङ् बेन्‍यामिन गिबाबा रिबैरे़ कुस्‍सा इथै,

३० पिरातोन्‍बा बनायाह, गासबा ने़ने़बादे़न्‍लाम्‍बा हिद्‌दै,

३१ अराबाबा अब्‍बि-अल्‍बोन्, बहुरिमि अज्‍मावेत,

३२ साल्‍बोनि एल्‍याहबा, यासेनरे़ कुस्‍साहाॽ,

३३ हरारबा सम्‍मारे़ कुस्‍सा जोनाथान, हरारबा सराररे़ कुस्‍सा अहिआम,

३४ माकाति आहसबैरे़ कुस्‍सा एलिपेलेत, गिलोनि अहितोपेलरे़ कुस्‍सा एलिआम,

३५ कर्मेलि हेस्रो, अर्बाबा पारै,

३६ सोबा के़युङ्‌बा नातानरे़ कुस्‍सा यिगाल, हग्रिरे़ कुस्‍सा, गादबा बानि,

३७ अम्‍मोन्‍बा सेलेक, बेरोतबा नहरै, कन् सरुयाहरे़ कुस्‍सा योआबरे़ कुभे़जुम् कुभे़या के़बङ्‌बा वये़,

३८ यित्रि इरा, यित्रि गारेब,

३९ हे़क्‍क्‍याङ् हित्‍ति उरियाह॥

कङ्‌हाॽ के़रे़क्‍को सुम्‍बोङ्‌ङाङ् नुसि मे़वये़॥

दाउदरे़ थङ् के़धक्‍पा थक्‍सुबाहाॽ निरुसिॽ

२४

याम्‍मोआङ् इस्राइलिहाॽरे़ खुन्‍छिॽ तक्‍ले़ङ्‌वाओ यहवे दाङ्‌बे़ल्‍ले़ कुसिक् पोगे़, हे़क्‍क्‍याङ् खुने़ॽए खे़ङ्‌हाॽरे़ खुन्‍छिॽ तक्‍ले़ङ्‌वाओ दाउदे़न् फोःक्‍खु, हे़क्‍क्‍याङ् मे़त्‍तु, “पेगे़ॽआङ् इस्राइल नु यहुदाबा मनाहाॽ निरे़से़ॽ॥”

२ खे़ल्‍ले़ चोगुल्‍ले़ योआबे़न् हे़क्‍क्‍याङ् खुने़ॽनु के़वाॽबा थक्‍सुबा लाम्‍लोबाहाॽ दाउदरे़ मे़त्‍तुसि, “दानलाम् बेरसेबा थारिक् इस्राइलबा के़रे़क् सुवाङ् के़वाॽबादे़न्‍नो पेगे़म्‍मे़ॽ हे़क्‍क्‍याङ् थङ् के़धक्‍पाहाॽ निराम्‍सिम्‍मे़ॽआङ् त्‍ये़म्‍मे़ॽ॥ खे़ङ्‌हाॽ आक्‍ख्‍यारिक् मे़वाॽ खे़न् निङ्‌वाॽ खोमा आनिङ्‌वाॽ वाॽ॥”

३ कर योआबे़ल्‍ले़ हाङ्‌ङिन् मे़त्‍तु, “यहवे दाङ्‌बा के़निङ्‌वाॽफुमाङ्‌ङिल्‍ले़ आल्‍लो के़वाॽबा के़मनाहाॽ किप्‍थिक्‍ले़ङ् यारिक् यरिक् फोसुसिर, हे़क्‍क्‍याङ् आदाङ्‌बारे़ खे़न् के़रे़क् के़निसुर थारिक् निङ्‌वाॽफुमाङ्‌ङिल्‍ले़ के़धाःक् चाॽर चोगुर॥ कर आदाङ्‌बा हाङ्‌ङिल्‍ले़ अक्‍तङ्‌बा याःम्‍बक् थेआङ् चोःक्‍मा के़गोःत्‍तुबाबे?”

४ कर हाङ्‌ङिल्‍ले़ योआबे़न् नु थक्‍सुबा लाम्‍लोबाहाॽ कुबाःन्‍निल्‍ले़ नाःन्‍दुसिबाल्‍ले़ इस्राइलबा थक्‍सुबाहाॽरे़ खुन्‍छिॽ खानिःत् चोःक्‍से़ खे़प्‍मोलाम् मे़धासिङ्॥

५ खे़ङ्‌हाॽरे़ यर्दन वहःङ्‌ङिन् मे़गाःक्‍तुआङ् मे़बे, हे़क्‍क्‍याङ् गाद ते़ङ्‌गप्‍पोबा ने़ने़बादे़न् कुलुम्‍मो के़ने़बा अरोएर ये़क्‌यक्‍किल्‍ले़ लाङ्‌गे़त् पिसाङ् साःङ्‌गाहिम् मे़लेःतु, गाद मे़बोःक्‍खे़र याजेर थारिक् मे़बे॥

६ हन्‍नाङ् खे़न्‍हाॽ गिलाद नु तातिमहोदसि हे़क्‍क्‍याङ् दान-यान नु सिदोनबा कुगप्‍पिन् मे़गबु॥

७ हे़क्‍क्‍याङ् खे़ङ्‌हाॽ तुरोसबा यक् थारिक् मे़बे, हिब्‍बि नु कनानिहाॽरे़ खुन्‍छिॽ ये़क्‌यक्‍हाॽ थारिक् मे़बे॥ खे़न् एगाङ् यहुदाबा नेगेव मे़प्‍मनाबाल्‍ले़ लाङ्‌गे़त् पिसाङ् लाजेॽबा बेर्सेबा मे़प्‍नादे़न्‍नो मे़बे॥

८ हे़क्‍केलॽरिक् खे़ङ्‌हाॽरे़ के़रे़क् लाजेॽ मे़गबु, हे़क्‍क्‍याङ् नुसि लाआङ् निबोङ् ये़न्‍नो यरुसले़म मे़नुःक्‍खे़ मे़द्‌ये़॥

९ खे़ब्‍याङ् योआबरे़ हाङ्‌ङिन् थक्‍सुबाहाॽरे़ खुन्‍छिॽ खानिःत् अक्‍केलॽरिक् पिरु– थङ्‌ङो ताभे पङ्‌मा के़सुक्‍पा इस्राइलिहाॽलाम्‍बा ८,००,००० (लाङे़न्‍छिङ् ये़त्‍छि) नु यहुदालाम्‍बा ५,००,००० (लाङे़न्‍छिङ् ङासि) मे़वाॽ॥

१० कर मनाहाॽ खानिःत् चोःक्‍मा चुरे़आङ् दाउदे़न् कुनिङ्‌वाःल्‍ले़ ये़ःक्‍खु, हे़क्‍क्‍याङ् खुने़ॽ यहवे दाङ्‌बे़न् मे़त्‍तु, “आङ्‌गाॽ साॽरिक् यम्‍बा लायो चोगुङ्! यहवे दाङ्‌बाए, के़से़वारोबाल्‍ले़ चोगुबा ताप्‍फे़ःम्‍बा याःम्‍बक्‍किन् माःङ्‌घा चोगे़ पिराङ्‌ङे़ॽ॥ आङ्‌गाॽ साॽरिक् अदङ् चोगाङ्॥”

११ हे़क्‍क्‍याङ् खुने़ॽ तानाम् पोगे़॥ कर हाबा कन् लुम्‍मो यहवे दाङ्‌बाल्‍ले़ कुइङ्‌घङ्‌ङिन् दाउदरे़ कुघागे़इक्‍पा गादबा माङ्‌निङ्‌वाॽपान् के़बाःप्‍पो के़रे़ चुरे़आङ् वये़–

१२ “पेगे़ॽआङ् दाउदे़न् अक्‍खे मे़त्‍ते़ॽ, यहवे दाङ्‌बे़ल्‍ले़ अक्‍के पाःत्‍तुॽ, ‘आङ्‌गाॽ खे़ने़ॽ के़दगि सुम्‍सि पान् तारुङ् पिने़॥ खे़ङ्‌हाॽओ लत्‍छा सेगे़ॽ, हे़क्‍क्‍याङ् खे़न्‍ने खे़ने़ॽ के़दक्‍ले़ङ्‌वाओ केःत्‍तुङ् पिने़॥’”

१३ खे़ब्‍याङ् गादे़न् त्‍ये़आङ् आम्‍भा खे़न् पाःन्‍निन् दाउदे़न् मे़त्‍तु, “आदाङ्‌बारे़ के़लाजेॽओ तङ्‌बेॽ सुम्‍सि थारिक् साक् पोःक्‍ल, इग्र ला सुम्‍सि थारिक् आदाङ्‌बा से़प्‍मा के़गोःप्‍पा के़निङ्‌मिहाॽलाम् खे़त्‍छिङ्‌मा पोङ्‌ल, इग्र आदाङ्‌बारे़ के़लाजेॽओ सुम्‌ये़न् थारिक् मिन्‍देॽ पोःक्‍ल? आल्‍ल निङ्‌वाॽ इःत्‍ते़ॽ, हे़क्‍क्‍याङ् आङ्‌गाॽ के़बाङ्‌बे़न् थे इङ्‌घङ् हुॽरुङ्‌बा खे़न् पाःन्‍निन् मे़त्‍ताङ्‌ङे़ॽ॥”

१४ खे़ब्‍याङ् दाउदरे़ पाःत्‍तु, “आङ्‌गाॽग साॽरिक् तुक्‍खेओ थ्‍याङ्‌ङाङ् वाॽआ॥ आनिगे़ग यहवे दाङ्‌बे़ल्‍ले़ कुहुक्‍को थामाए नुबा पोःङ्‌ॽ, थेआङ्‌भे़ल्‍ले़ खुने़ॽ कुमिःम्‍जिन् यम्‍बा चोक्॥ कर आङ्‌गाॽ मनाहाॽरे़ खुन्‍छिॽ हुक्‍को थामा मे़बोङ्‌ने़ल्‍ल॥”

१५ खे़ल्‍ले़ चोगुल्‍ले़ तानाम्‍माङ्‌धो यहवे दाङ्‌बाल्‍ले़ पिरुसिबा ये़म्‍धारिक् इस्राइल खाराक् माङ्‌दुक्‍मा पाङ्‌घुदासु, हे़क्‍क्‍याङ् दानलाम् बेर्सेबा थारिक् नुबोङ् हे़न्‍छिङ् मनाहाॽ मे़स्‍ये़॥

१६ यहवे दाङ्‌बाल्‍ले़ कुमाङ्‌लाइङ्‌बाल्‍ले़ यरुसले़ःम्‍मिन् मे़ङ्‌मारे़ लागि कुहुक्‍किन् फोःक्‍खु, हे़क्‍केःल्‍ले़ यहवे दाङ्‌बाल्‍ले़ मनाहाॽ खुम्‍मा कुनिङ्‌वाॽइन् नुःक्‍तुआङ् मना के़से़प्‍पा माङ्‌लाइङ्‌बान् मे़त्‍तु, “आल्‍ल याःक्‍तु, के़हुक् फोःक्‍खे़॥” खे़म्‍भे़ल्‍ले़ यहवे दाङ्‌बाल्‍ले़ कुमाङ्‌लाइङ्‌बे़न् याबुसि अरौनारे़ कुजा फुङ्‌मादे़न्‍नो ये़बे़॥

१७ दाउदरे़ मना के़से़प्‍पार के़वाॽबा माङ्‌लाइङ्‌बान् निसुआङ् यहवे दाङ्‌बान् मे़त्‍तु, “ओमे़त्‍ते़ॽ! आङ्‌गाॽग लायो चोगुङ्, हे़क्‍क्‍याङ् आङ्‌गाॽ ताप्‍फे़ःम्‍बा याःम्‍बक् चोगुङ्॥ कर कन् मे़ल्‍लुक्‍हाॽरे़ थे मे़जोगुआङ् वाॽबे? के़हुक्‍किन् आदक्‍ले़ङ्‌वाओ नु आहिम्‍सयङ्‌हाॽओ फोःक्‍खे़ॽ, आम्‍बारे़ कुसुवाङ्‌ओ मे़भोःक्‍खे़न्‍ने़ॽ॥”

१८ हाबा खे़न् ये़न्‍नो गादे़न् त्‍ये़आङ् दाउदे़न् मे़त्‍तु, “पेगे़ॽ, याबुसि अरौनारे़ कुजा नुक्‍मादे़न्‍नो यहवे दाङ्‌बाल्‍ले़ कुलागि ले़त्‍ति तोःम्‍मादे़न्‍धिक् चोगे़ॽ॥”

१९ खे़ल्‍ले़ चोगुल्‍ले़ दाउदरे़ यहवे दाङ्‌बाल्‍ले़ कुबाःन्‍निन् खे़प्‍सुआङ् गादरे़ मे़त्‍तुबा कुइसिःक् चोगु॥

२० हे़क्‍क्‍याङ् अरौनारे़ यो ओमत्‍तुल्‍ले़ दाउद नु खुने़ॽ कुसे़वारोबाहाॽ खुने़ॽओ मे़धाङे़र मे़बत्‍छे़बा निसु॥ हे़क्‍क्‍याङ् अरौनान् पेआङ् साम्‍बोन् हबत् फन्‍छिङ्‌ङाङ् हाङ्‌ङिन् से़वा मे़त्‍तु॥

२१ हे़क्‍क्‍याङ् अरौनारे़ मे़त्‍तु, “थेआङ् आदाङ्‌बा हाङ्‌ङिन् के़से़वारोबाल्‍लो के़द्‌ये़बाबे?”

दाउदरे़ मे़त्‍तु, “मनाहाॽलाम् माङ्‌दुक्‍मान् पेःक्‍ल फाॽआङ् यहवे दाङ्‌बे़ल्‍ले़ कुलागि ले़त्‍ति तोःम्‍मादे़न् चोःक्‍से़ कन् के़जाभुङ्‌मादे़न्‍निन् इङ्‌से़ त्‍याङ्‌बारो॥”

२२ हे़क्‍क्‍याङ् अरौनारे़ दाउदे़न् मे़त्‍तु, “आदाङ्‌बा हाङ्‌ङे तेॽरे़ओ, आदाङ्‌बारे़ थे चोःक्‍मा के़सिराॽधाङ् हाबाहे़क्‍के चोगे़ॽओ, ले़त्‍ति तोःम्‍मारे़ लागि पित् आङ्‌गाॽनु मे़वाॽ, सिङ्‌ले़ लागि चा नुक्‍मा ताःन्‍दे नु खे़ःप्‍सिङ्‌हाॽ ने़ःॽ॥

२३ हाङ्‌ङे, आङ्‌गाॽ अरौनारे़ के़रे़क् आजिगक्‌वाहाॽ हाङ्‌ङिन् पिने़, यहवे दाङ्‌बा के़निङ्‌वाॽफुमाङ्‌ङिल्‍ले़ खे़ने़ॽ के़दाःक्‍ल॥”

२४ कर हाङ्‌ङिल्‍ले़ मे़त्‍तु, “मे़ःन्, कल्‍ले़ कुलागि आङ्‌गाॽ कुमे़ल्‍लुङ् हुङुङ्‌ॽ॥ आङ्‌गाॽ याङ् मे़न्‍हुङ्‌ङेबा चिगक्‌वान् यहवे दाङ्‌बाओ सिदुङ्‌जभा मे़दोःन्‍नान्॥”

खे़ल्‍ले़ चोगुल्‍ले़ दाउदरे़ खे़न् कुजा फुङ्‌मादे़न्‍निन् नु पित्‍हाॽ ङाबोङ् सेकेलa युप्‍पा हुङुआङ् इङु॥

२५ खे़ब्‍याङ् दाउदरे़ यहवे दाङ्‌बे़ल्‍ले़ कुलागि सिदुङ्‌जभा तोःम्‍मादे़न् चोगुआङ् मिधिङ्‌मनादेमनाबा सिदुङ्‌जभा नु तङ्‌जुम् वयागे़न् सिदुङ्‌जभा तोःन्‍दु॥ हे़क्‍क्‍याङ् लाजेॽरे़ लागि चोगुबा तुवान् यहवे दाङ्‌बाल्‍ले़ ताःक्‍तु, इस्राइलओ के़दाबा माङ्‌दुक्‍मान् पेरो॥

a 

२४:२४ ङाबोङ् सेकेल फाॽइन् ६०० ग्राम॥

हाङ्‌हाॽरे़ खुन्‍छिॽ थिक्‍सिगेक्‍पा साप्‍पन्

साप्‍पन् निसुम्

सामुएलरे़ कुसाप्‍पन्‍नो के़हेःक्‍सिङ्‌बा इस्राइलि हाङ्‌हाॽरे़ खुन्‍छिॽ साप्‍मुःन्‍धुम्‍मिन् कन् साप्‍पन्‍नो तगि पोबेक्॥ कन् कुलक् सुम्‍सिओ हामा सुक्‍ते़त्– १) सोलोमने़न् इस्राइल नु यहुदाओ हाङ् पोःक्‍खे़बा हे़क्‍क्‍याङ् दाउदे़न् मासिङ्‌बा, २) सोलोमनरे़ हाङ्‌युक् चोगुबा ये़म् नु लाजेॽओ नुॽमादामा पोःक्‍खे़बा, के़ये़क्‍पा पाःन्‍ग यरुसले़ःम्‍मो माङ्‌हिम् चोगुबा, ३) इस्राइल लाजेन् थाङ्‌गे़त् नु लाङ्‌गे़त् ले़प्‍माङ्‌बा हाङ्‌जुम्‍हाॽओ पःक्‍खे़बा नु फाङ्‌सिगेक्‍पा तङ्‌गिप्‍सिङ्‌ले़ कुलुम् थारिक्‍पा हाङ्‌हाॽरे़ हाङ्‌युक् मे़जोगुबा ये़म्‍मोबा हिन्‍दोक् पाःन्‍हाॽ॥

हाङ्‌हाॽरे़ खुन्‍छिॽ ने़त्‍छि साप्‍पन्‍नो के़रे़क् हाङ्‌हाॽरे़ निङ्‌वाॽफुमाङ्‌ङिन् से़वा मे़मे़त्‍तुबा नु माङ्‌से़वा मे़मे़त्‍तुबान् निःप्‍मा याःम्‍बक् पोःक्‍खे़आङ् पत्॥ हाबा कन् माङ्‌से़वाःन्‍ने़ हाङ्‌जुम्‍मो थोबो पोङ्‌मा पाःन्‍निल्‍ले़ कुबुङ् पोःक्‍खे़आङ् पत्॥ थिक्‍नाहाङ् ले़प्‍माङ् नावाइत्‍ला से़वा मे़प्‍मा नु इङ्‌जाङ् मे़न्‍इःप्‍मना मे़न्‍नाःप्‍मनाबा पाःन्‍निल्‍ले़ लाजेॽओ ये़त्‍तुक्‍खे़ तारुॽ॥ कन् निङ्‌वाॽ साॽमो थाङ्‌गे़त् पिसाङ्‌बा हाङ्‌हाॽ के़रे़क् कुलिङ्‌दो मे़ङ्‌गे़त्‍ने़न्‌ॽ, यहुदाबा हाङ्‌हाॽरे़ खुन्‍छिॽ साप्‍मुःन्‍धुम्‍मो कुलिङ्‌दो के़प्‍मा नु कुलिङ्‌दो मे़ङ्‌गे़प्‍मा पाःन्‍हाॽ ने़प्‍माङ् खोदे़त्॥ हाङ्‌हाॽरे़ खुन्‍छिॽ थिसिगेक्‍पा साप्‍पन्‍नो यहवे दाङ्‌बे़ल्‍ले़ कुमाङ्‌निङ्‌वाॽपान् के़बाःप्‍पाहाॽ लाम्‍लोबा मे़बोःक्‍खे़आङ् मे़बत्॥ खे़न् माङ्‌निङ्‌वाॽपान् के़बाःप्‍पाहाॽरे़ नावाइत्‍लाहाॽ से़वा मे़प्‍मासि मे़ःन् हे़क्‍क्‍याङ् निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ फेःम्‍मा मे़ःन् फाॽआङ् मनाहाॽ साम्‍दिङ् मे़बिरुसिआङ् वये़॥ खे़ङ्‌हाॽओ थिक्‍पा एलियान् वये़ हे़क्‍क्‍याङ् खुने़ॽ बाल माङ्‌ङिल्‍ले़ कुयक्‌याबाहाॽनु थङ् थक्‍ते़बा मुःन्‍धुम्‍मिन् साॽरिक् के़इङ्‌बा चोक्‍लो॥

ताङ्‌बा थामिङ्

दाउद हाङ्‌ङिल्‍ले़ कुहाङ्‌जुम्‍मिल्‍ले़ कुनुप्‍मा १:१–२:१२

सोलोमने़न् हाङ् पोःङ्‌ॽ २:१३-४६

सोलोमनरे़ कुहाङ्‌युक् ये़म् ३:१–११:४३

के़बःङ्‌बा लाजेॽ १२:१–२२:५३

हाङ्‌हाॽरे़ खुन्‍छिॽ थिक्‍सिगेक्‍पा साप्‍पन्

दाउद हाङ्‌ङिन् खदाक्‍मि तुम्‍से़बा ये़म्

१

आल्‍ल दाउद हाङ्‌ङिन् खदाक्‍मि तुम्‍से़आङ् यरिक् तङ्‌बे के़रे़मारे़आङ् वये़, खुने़ॽ खाम्‍मादेत् मे़घाप्‍तुसाङ् खुने़ॽ मे़गोसे़न्॥

२ कल्‍ले़चोगुल्‍ले़ खुने़ॽ कुसे़वारोबाहाॽरे़ खुने़ॽ मे़मे़त्‍तु, “आदाङ्‌बा कप्‍मा नु आदाङ्‌बा ओमे़प्‍मारे़ लागि आनिगे कुभा सिसागे़न् मे़न्‍छ्‌याधिक् कोःत्‍तुम्‍बे़॥ खे़ल्‍ले़ आदाङ्‌बा हाङ्‌ङिन् कुप्‍मारे़ लागि खुने़ॽ आदाङ्‌बानु सोरिक् इम्‍ल॥”

३ खे़ब्‍याङ् खे़ङ्‌हाॽरे़ इस्राइल लाजेॽ के़रे़क् मे़गोःत्‍तुल्‍ले़ लत्‍छा नुमा सिसागे़न् मे़न्‍छ्‌या सुनम्‍मि अबिसगे़न् मे़घोसु हे़क्‍क्‍याङ् खे़न् हाङ्‌ङे़ओ मे़दारु॥

४ खे़न् साॽरिक् नुमा चोगे़, हे़क्‍क्‍याङ् खे़ल्‍ले़ हाङ्‌ङिन् कप्‍मा नु ओमे़प्‍मा याःम्‍बक् चोगु, कर हाङ्‌ङिल्‍ले़ खे़न् मेःत् मे़मे़त्‍तुन्‍लो॥

अदोनियाहरे़ हाङ्‌युक्‍नाओ युङ्‌मा कोःत्‍तु

५ आल्‍ल दाउदरे़ कुमेत् हग्‍गितरे़ कुस्‍सा अदोनियाहःन् “आल्‍लआङ्‌धो आङ्‌गाॽए हाङ्‌आ” लॽरे़आङ् तगि आप्‍फेक् लाम्‍लोसिङ्‌मा हेःक्‍ते़॥ कल्‍ले़चोगुल्‍ले़ खुने़ॽ ङाबोङ् मनाहाॽ, अन्‍गे़युक्‍पाहाॽ नु अन्‍लाधाहाॽ सोसोरिक् खुने़ॽ कुदगि लोःङ्‌मासिरे़ लागि यारिप् चोगुसि॥

६ खुने़ॽ कुम्‍बारे़ “खे़ने़ॽ थेआङ् अक्‍तङ्‌बा याम्‍बक् के़जोगुबाबे?” मे़त्‍तुआङ् आभे़ल्‍ले़आङ् मे़भे़ःक्‍तुन्, अदोनियाहःन्‍नाङ् साॽरिक् नुबासे़त्‍छा मना वये़ हे़क्‍क्‍याङ् अदोनियाहःन् अब्‍सालोमनुःल्‍ले़ पाःक्‍पा वये़॥

७ अदोनियाहरे़ सरुयाहरे़ कुस्‍सा योआबे़न् नु निङ्‌वाॽफुसाम्‍बा अबियाथारे़न् सुजा नाःक्‍तुसि हे़क्‍क्‍याङ् खे़न् ने़प्‍फुरे़ खुने़ॽ फाॽरे़त्‍छु॥

८ कर निङ्‌वाॽफुसाम्‍बा सादोक, यहोयादारे़ कुस्‍सा बनायाह, माङ्‌निङ्‌वाॽपान् के़बाःप्‍पा नातान, सिमि, रेइ नु दाउदरे़ कुत्‍चिबा कुधक् कम्‍ब्राङ् के़मे़प्‍पाहाॽ अदोनियाह ले़प्‍माङ् मे़म्‍बत्‍छे़न्॥

९ खे़ब्‍याङ् अदोनियाहरे़ एन-रोगेलरे़ कुबेसाङ् जोहेलेत मे़प्‍मनाबा लुङ्‌ङो मे़ल्‍लुक्‍हाॽ, पित्‍हाॽ नु के़मे़ॽबा पित्‍सात्‍हाॽ वयागे़न् सिदुङ्‌जभा तोःन्‍दुसि॥ खुने़ॽ कुआप्‍फेक्‍पा के़रे़क् हाङ्‌सा कुन्‍साॽहाॽ नु यहुदाबा के़रे़क् हाङ् सुहाङ्‌युक्‍पाहाॽ उःत्‍तुसि,

१० कर खुने़ॽ माङ्‌निङ्‌वाॽपान् के़बाःप्‍पा नातान इग्र बनायाह इग्र कुत्‍चिबा थक्‍कम्‍ब्राङ् के़मे़प्‍पा इग्र कुन्‍साॽ सोलोमने़न् मे़उःत्‍तुन्‍लो॥

सोलोमने़न् हाङ् पोःङ्‌ॽ

११ खे़ब्‍याङ् नातानरे़ सोलोमनरे़ कुम्‍मा बतसेबान् सेःन्‍दोसु, “आनिॽ दाङ्‌बा दाउदरे़ निङ्‌वाॽ मे़ङ्‌घोए हग्‍गितरे़ कुस्‍सा अदोनियाहःन् हाङ् पोःक्‍खे़ फाॽआङ् थे खे़ने़ॽ मे़म्‍घे़म्‍मे के़वाॽबि?

१२ आल्‍ल खे़प्‍से़ॽ, खे़ने़ॽ आप्‍फेक् के़हिङ्‌मे़न् नु खे़ने़ॽ के़स्‍सा सोलोमनरे़ कुहिङ्‌मे़न् आक्‍खेआङ् से़ःप्‍मा सुक्‍ते़त् फाॽआङ् आङ्‌गाॽ खे़ने़ॽ सुजा पिने़रो॥

१३ पेगे़ॽआङ् दाउद हाङ्‌ङिन् तुमे़ॽ हे़क्‍क्‍याङ् खुने़ॽ अक्‍खे मे़त्‍ते़ॽ, ‘आदाङ्‌बे, आहाङ्‌ङे, थे आदाङ्‌बारे़ आप्‍फेक् के़से़वारोमे़न्‍नु अक्‍खे के़बाःत्‍तुआङ् माङ्‌हे़क् के़जोगुबा होःप्‍ते़बि? “से़क्‍खासाङ् खे़ने़ॽ के़स्‍सा सोलोमने़न् आङ्‌गाॽ आएगाङ् हाङ् पोःङ्‌ॽ हे़क्‍क्‍याङ् खुने़ॽए आङ्‌गाॽ आहाङ्‌युक्‍नाओ युङ्‌लो” कर थेआङ् अदोनियाहःन् हाङ् पोःक्‍खे़बे?’

१४ आल्‍ल खे़ने़ॽ हाङ्‌ङिन्‍नु ताॽगे़जे़ङ्‌ल के़याक्‍पा ये़म्‍मोए आङ्‌गाॽ सिगाङ् फुरुत् लाःत्‍ता ताआ, हे़क्‍क्‍याङ् खे़ने़ॽ के़बाःत्‍तुबा पाःन्‍निन् निःन्‍धो चोगुङ् पिने़रो॥”

१५ खे़ब्‍याङ् बतसेबान् खदाक्‍मि हाङ्‌ङिल्‍ले़ कुदुम्‍से़ याक्‍फाङ्‌ङो पे, खे़प्‍मो सुनम्‍मि अबिसगरे़ खुने़ॽ कत्‍तु ओमे़त्‍तुर यागे़॥

१६ बतसेबान् हाङ्‌ङिल्‍ले़ कुदगि थुङ्‌बोॽहजॽ युङ्‌सिङ्‌ङाङ् साबन् हबत् फन्‍छिङ्॥ हाङ्‌ङिल्‍ले़ मे़त्‍तु,

“खे़ने़ॽ थे चाहा के़जोगे़बे?”

१७ खुने़ॽ हाङ्‌ङिन् मे़त्‍तु, “आदाङ्‌बा हाङ्‌ङे, आदाङ्‌बारे़ खे़ने़ॽ के़से़वारोमे़न्‍नु यहवे दाङ्‌बा आदाङ्‌बारे़ के़निङ्‌वाॽफुमाङ्‌ङिन्‍नु अक्‍तङ्‌बा माङ्‌हे़क् के़जोगुआङ् वये़, ‘आङ्‌गाॽ आएगाङ् खे़ने़ॽ के़स्‍सा सोलोमने़न् हाङ् पोःङ्‌ॽ, हे़क्‍क्‍याङ् खुने़ॽ आङ्‌गाॽ आहाङ् युक्‍नाओ युङ्‌लो॥’

१८ कर आल्‍लोग अदोनियाहःन् हाङ् पोःक्‍खे़ चुरे़रत्‍छ॥ कन् पाःन्‍निन् आदाङ्‌बा हाङ्‌ङिल्‍ले़ निङ्‌वाॽए मे़ङ्‌घोए के़वाॽ॥

१९ खे़ल्‍ले़ यरिक् पित्‍थक्‍साहाॽ नु के़मे़ॽबा पित्‍सात्‍हाॽ हे़क्‍क्‍याङ् मे़ल्‍लुक्‍हाॽ सिदुङ्‌जभा तोःन्‍दुसिआङ् वाॽ, खम्‍भ्‍याङ् के़रे़क् हाङ्‌साहाॽ निङ्‌वाॽफुसाम्‍बा अबियाथारे़न् नु योआबे़न् उःत्‍तुसिरे़त्‍छ, कर आदाङ्‌बारे़ के़से़वारोबा सोलोमने़न् चैँ मे़उःत्‍तुन्‌रे़त्‍छ॥

२० आल्‍ल आदाङ्‌बा हाङ्‌ङे, आदाङ्‌बारे़ के़एगाङ् हाङ्‌युक्‍नाओ हात् युङ्‌बाबे फाॽआङ् आदाङ्‌बालाम् निङ्‌वाॽ खोमारे़ लागि के़रे़क् इस्राइलिहाॽरे़ आदाङ्‌बा ओगे़म्‍मे़त्‍ताङ् मे़युङ्॥

२१ मेःन्‍ने़भग्र आल्‍ल आदाङ्‌बा खे़ने़ॽ के़धाःक्‍थे़बाहाॽओ के़बेःक् के़घे़त्, खे़ब्‍याङ् आङ्‌गाॽ नु आस्‍सा सोलोमने़न् फे़न्‌याःम्‍बक् के़जोःक्‍पा कुइसिःक् ताप्‍फेःल्‍लिक् मे़मे़त्‍छिगे़ॽ॥”

२२ खुने़ॽ हाङ्‌ङिन्‍नु ताॽजे़क्‍खे़र युङे़बा ये़म्‍मोए माङ्‌निङ्‌वाॽपान् के़बाःप्‍पा नाताने़न् के़रे़द्‌ये़॥

२३ हाङ्‌ङिल्‍ले़ कुसुहाङ्‌युक्‍पाहाॽरे़ मे़मे़त्‍तु, “ओमे़त्‍ते़ॽ, नाताने़न् के़रे़द्‌ये़आङ् वाॽ॥”

खे़ब्‍याङ् नाताने़न् त्‍ये़आङ् खाम्‍बाङ्‌ङो अःक्‍खुम् फन्‍छिङ्‌ङाङ् हाङ्‌ङिन् से़वा मे़त्‍तु॥

२४ नातानरे़ मे़त्‍तु, “आदाङ्‌बा हाङ्‌ङे, आदाङ्‌बारे़ के़एगाङ् अदोनियाहःन् हाङ् पोःङ्‌ॽ, हे़क्‍क्‍याङ् आदाङ्‌बारे़ के़हाङ्‌युक्‍नाओ खुने़ॽए युङ् फाॽआङ् थे आदाङ्‌बारे़ उवा के़जोगुबाबि?

२५ खुने़ॽ आइन् यो पेआङ् यरिक् पित्‍हाॽ नु के़मे़ॽबा पित्‍सात्‍हाॽ हे़क्‍क्‍याङ् मे़ल्‍लुक्‍हाॽ सिदुङ्‌जभा तोःन्‍दुसिआङ् वाॽ॥ खुने़ॽ के़रे़क् हाङ्‌साहाॽ, थक्‍मोबाहाॽ नु निङ्‌वाॽफुसाम्‍बा अबियाथारे़न् साभङ्‌जाओ उःत्‍तुसिआङ् वाॽ॥ हे़क्‍क्‍याङ् आल्‍लो आम्‍भा कन् ये़म्‍मो खे़ङ्‌हाॽ खुने़ॽनु सोरिक् मे़ज, मे़धुङुर अक्‍खे मे़लॽर मे़याक्, ‘हाङ् अदोनियाहःन् कुधाःक् चाॽररो॥’

२६ कर खुने़ॽ आदाङ्‌बारे़ के़से़वारोबा आङ्‌गाॽ नु निङ्‌वाॽफुसाम्‍बा सादोके़न्, यहोयादारे़ कुस्‍सा बनायाहन् नु आदाङ्‌बारे़ के़से़वारोबा सोलोमने़न् मे़उःत्‍तिगे़न्॥

२७ थे कन् आदाङ्‌बारे़ के़इङ्‌जाङ्‌लाम् पोःक्‍खे़बाबि? हे़क्‍क्‍याङ् आदाङ्‌बारे़ आनिगे के़से़वारोबाहाॽ हाङ्‌युक्‍नाओ हात् युङ्‌बा फाॽआङ् आदाङ्‌बारे़ याप्‍मि मे़म्‍मे़त्‍ते के़वाॽबाबि?”

दाउदरे़ सोलोमने़न् हाङ् चोगु

२८ खे़ब्‍याङ् दाउद हाङ्‌ङिल्‍ले़ मे़त्‍तु, “बतसेबान् सिगाङ् उःत्‍ते़ॽ॥” कल्‍ले़चोगुल्‍ले़ खुने़ॽ हाङ्‌ङिल्‍ले़ कुदगि फे़रे़आङ् ये़म्‍सिङ्॥

२९ खे़ब्‍याङ् हाङ्‌ङिल्‍ले़ अक्‍खे पाःत्‍तुआङ् माङ्‌हे़क्‍सिङ्, “आङ्‌गाॽ के़रे़क् आदुक्‍खेहाॽलाम् चोःक्‌युम्‍भो के़बिबा यहवे दाङ्‌बे़न् कुहिङ्‌वे़त् वाॽबा कुइसिःक् माङ्‌हे़क्‍सिङ्‌ङाआङ् पाःत्‍तुङ्‌ॽ-

३० यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमिङ्‌ङो आङ्‌गाॽ माङ्‌हे़क्‍सिङ्‌ङाआङ् खे़ने़ॽ मे़त्‍ने़आङ् वये़, ‘खे़ने़ॽ के़स्‍सा सोलोमने़न्‍ने आङ्‌गाॽ आएगाङ् हाङ् पोःङ्‌ॽ, हे़क्‍क्‍याङ् आङ्‌गाॽ आहाङ्‌युक्‍नाओ आङ्‌गाॽ आले़क्‌वाओ युङ्‌ॽ॥’ आइन्‍बा ये़न्‍नो आङ्‌गाॽ कन् माङ्‌हे़क्‍किन् के़त्‍तुङ्‌ॽ॥”

३१ खे़ब्‍याङ् बतसेबान् हाङ्‌ङिल्‍ले़ कुदगि थुङ्‌बोहजॽ युङ्‌सिङ् हे़क्‍क्‍याङ् खाम्‍बाङ्‌ङो साबन् हबत् फन्‍छिङ्‌ङाङ् पाःत्‍तु, “आङ्‌गाॽ आदाङ्‌बा हाङ् दाउदरे़ कुधाःक् चाॽररो॥”

३२ दाउद हाङ्‌ङिल्‍ले़ मे़त्‍तु, “निङ्‌वाॽफुसाम्‍बा सादोके़न्, माङ्‌निङ्‌वाॽपान् के़बाःप्‍पा नाताने़न् नु यहोयादारे़ कुस्‍सा बनायाहन् सिगाङ् उःत्‍ते़से़ॽ॥” आल्‍ल खे़ङ्‌हाॽ हाङ्‌ङिल्‍ले़ कुदगि मे़ये़म्‍सिङ्‌ङिल्‍ले़,

३३ हाङ्‌ङिल्‍ले़ खे़ङ्‌हाॽ मे़त्‍तुसि, “खिनिॽ दाङ्‌बे़ल्‍ले़ कुसे़वारोबाहाॽ खिनिॽ तेॽरे़म्‍सिम्‍मे़ॽ हे़क्‍क्‍याङ् आङ्‌गाॽ आस्‍सा सोलोमने़न् आङ्‌गाॽ आअन्‌योक्‍को युक्‍खे़म्‍मे़ॽआङ् यो गिहोन वबुन्‍दाक्‍को थारिक् सोरिक तेॽरे़म्‍मे़ॽ॥

३४ खे़ॽयो निङ्‌वाॽफुसाम्‍बा सादोक नु माङ्‌निङ्‌वाॽपान् के़बाःप्‍पा नातानरे़ खुने़ॽ इस्राइलओ हाङ् माङ्‌थोःक्‍ना पिसुर॥ सादाङ्‌ङिन् मुःत्‍ते़म्‍मे़ॽ हे़क्‍क्‍याङ् अक्‍खे पाःत्‍ते़म्‍मे़ॽआङ् अःक्‍ते़म्‍मे़ॽ, ‘सोलोमन हाङ्‌ङिल्‍ले़ कुधाःक् चाॽररो!’

३५ खे़ब्‍याङ् खिनिॽ थोःक्‍कासिम्‍मे़ थाङे़म्‍मे़ॽ, हे़क्‍क्‍याङ् खे़न् सिगाङ् लाःत्‍ताङ् आङ्‌गाॽ आहाङ् युक्‍नाओ युङ्‌ल, हे़क्‍क्‍याङ् आङ्‌गाॽ आले़क्‌वाओ खुने़ॽ हाङ्‌युक् चोगुर॥ इस्राइल नु यहुदाओ युक् चोःक्‍मारे़ लागि आङ्‌गाॽ खुने़ॽ सेःन्‍दुङ्‌बारो॥”

३६ यहोयादारे़ कुस्‍सा बनायाहरे़ हाङ्‌ङिन् मे़त्‍तु, “आमिन्! यहवे दाङ्‌बा आङ्‌गाॽ आदाङ्‌बा हाङ्‌ङिल्‍ले़ कुनिङ्‌वाॽफुमाङ्‌ङिल्‍ले़ अक्‍तङ्‌बाए उवा चोगुररो॥

३७ आङ्‌गाॽ आदाङ्‌बा हाङ्‌ङिन्‍नु यहवे दाङ्‌बान् वये़बा कुइसिःक्‍के, खुने़ॽ सोलोमने़न्‍नुआङ् वाॽर, हे़क्‍क्‍याङ् खुने़ॽ कुहाङ्‌युक्‍नान् आङ्‌गाॽ आदाङ्‌बा हाङ् दाउदरे़ कुहाङ् युक्‍नान्‍नुःल्‍ले़आङ् थोधोक् चोगुर॥”

३८ खे़ब्‍याङ् निङ्‌वाॽफुसाम्‍बा सादोक, माङ्‌निङ्‌वाॽपान् के़बाःप्‍पा नातान, यहोयादारे़ कुस्‍सा बनायाह, करे़ति नु पलेथिहाॽ यो मे़धासिङ् हे़क्‍क्‍याङ् सोलोमने़न् दाउद हाङ्‌ङिल्‍ले़ कुअन्‌योक्‍को मे़युक्‍खुआङ् मे़देॽरु, हे़क्‍क्‍याङ् खुने़ॽ गिहोन थारिक् चुम् मे़मे़त्‍तु मे़देॽरु॥

३९ निङ्‌वाॽफुसाम्‍बा सादोकरे़ सेसे साःङ्‌गाहिम्‍मोलाम् निःङ्‌गेॽ याङ्‌मा सादाङ्‌ङिन् याङ्‌सिङ्‌ङाङ् सोलोमने़न् निःङ्‌गे़ःल्‍ले़ हाङ् माङ्‌थोःक्‍ना पिरु॥ खे़ब्‍याङ् खे़ङ्‌हाॽरे़ सादाङ्‌ङिन् मे़मुःत्‍तु हे़क्‍क्‍याङ् के़रे़क् मनाहाॽ मे़अःक्‍ते़आङ् मे़बाःत्‍तु, “सोलोमन हाङ्‌ङिन् कुधाःक् चाॽररो!”

४० हे़क्‍क्‍याङ् के़रे़क् मनाहाॽ साॽरिक् मे़सःत्‍ते़र, मुफ्रामा मुङ्‌नु खुने़ॽ कुएगाङ् कुएगाङ् थाःङ् मे़धोःक्‍सिङ्॥ खे़ङ्‌हाॽरे़ खुन्‍छिॽ हयङ् किल्‍लिङ्‌ङिल्‍ले़ खाम्‍बेःक्‍मान्‍ने यक्‍खु॥

४१ अदोनियाह नु खुने़ॽ के़रे़क् कुदरेबाहाॽरे़ साभङ्‌जा चामा मे़सुरुररक् मे़यागे़ल्‍ले़ खे़ङ्‌हाॽरे़ खे़न् हयङ् किल्‍लिङ्‌ङिन् मे़घे़प्‍सु॥ सादाङ् लाइःक्‍ते़बे़न् खे़प्‍सुआङ् योआबरे़ सेःन्‍दोसुसि, “ये़क्‌यक्‍को थे़माःन् हयङ् किल्‍लिङ् पोङ्‌ल याक्‍पे?”

४२ आल्‍ल खुने़ॽ अक्‍खेलॽरिक् पारे़र यागे़ल्‍ले़, निङ्‌वाॽफुसाम्‍बा अबियाथाररे़ कुस्‍सा जोनाथने़न् के़रे़धाङे़॥ अदोनियाहरे़ खे़न् मे़त्‍तु, “कत्‍ना फे़रे़ॽ॥ खे़ने़ॽ हे़क्‍तङ्‌बा कुमिङ् के़इङ्‌बा मनाःल्‍ले़ सुनाइङ् के़दारुआङ् के़द्‌ये़बिला॥”

४३ जोनाथनरे़ नोगप् पिरु, “मे़ःन्, होप्‍लो! से़क्‍खाए, आनिॽ दाङ्‌बा हाङ् दाउदरे़ सोलोमने़न् हाङ् चोगुआङ् वाॽरो॥

४४ खुने़ॽनु सोरिक् निङ्‌वाॽफुसाम्‍बा सादोके़न्, माङ्‌निङ्‌वाॽपान् के़बाःप्‍पा नाताने़न्, यहोयादारे़ कुस्‍सा बनायाहन्, करेति नु पलेथिहाॽ हाङ्‌ङिल्‍ले़ पाङ्‌घुसिआङ् वाॽ, हे़क्‍क्‍याङ् खे़ङ्‌हाॽरे़ सोलोमने़न् हाङ्‌ङिल्‍ले़ कुअन्‌योक्‍को मे़युक्‍खु,

४५ खम्‍भ्‍याङ् निङ्‌वाॽफुसाम्‍बा सादोक नु माङ्‌निङ्‌वाॽपान् के़बाःप्‍पा नातानरे़ खुने़ॽ गिहोनओ हाङ् माङ्‌थोःक्‍ना पिरे़त्‍छुआङ् वाॽ॥ खे़प्‍मोलाम् खे़ङ्‌हाॽरे़ खुने़ॽ आल्‍लो सोसोत्‍लराङ् चोःक्‍नु मे़सःत्‍ते़र थो मे़समे़धआङ् वाॽ, हे़क्‍क्‍याङ् ये़क्‌यक्‍को हयङ् किल्‍लिङ् पोङ्‌ल पत्॥ हाबा कन् इक्‍लान् खिनिॽ के़घे़प्‍सुम्‍बारो॥

४६ खे़न्‍नुःल्‍ले़ आरसाङ् यरिक्‍क थे पोःक्‍खे़भे़ल्‍ले़, हाङ्‌ङिल्‍ले़ कुहाङ्‌युक्‍नाओ सोलोमने़न् युङ्‌सिङ्‌ङाङ् युङ्‌ॽ॥

४७ हे़क्‍क्‍याङ् हाङ् सुहाङ्‌युक्‍पाहाॽआङ् आनिॽ दाङ्‌बा दाउद हाङ्‌ङिन् अक्‍खे मे़मे़त्‍तुआङ् मिङ्‌सो इङ्‌धाङ् पिसे़ मे़बेआङ् मे़याःक्, ‘आदाङ्‌बारे़ के़निङ्‌वाॽफुमाङ्‌ङिल्‍ले़ आदाङ्‌बारे़ के़स्‍सा सोलोमनरे़ कुमिङ्‌ङिन् आदाङ्‌बारे़न्‍नुःल्‍ले़ आल्‍लसाङ् साॽरिक् के़इङ्‌बा चोगुर, हे़क्‍क्‍याङ् खुने़ॽ कुहाङ्‌युक्‍नान् आदाङ्‌बारे़न्‍नुःल्‍ले़आङ् आल्‍लसाङ् साॽरिक् कुहाङ्‌वा कुमाङ्‌वा के़याक्‍पा चोगुररो॥’ हे़क्‍क्‍याङ् दाउद हाङ्‌ङिन् कुयुक्‍नाओए युङे़र निङ्‌वाॽफुमाङ्‌ङिन् माङ्‌से़वा मे़त्‍तुआङ् पाःत्‍तु,

४८ ‘यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुनारा पोररो, खुने़ॽ आइन् आङ्‌गाॽ आहाङ् युक्‍नाओ आङ्‌गाॽ आमिक्‍किल्‍ले़ लक्‍खोबाधिक् निसुङ्‌ल याःन्‍दाङ्‌लो!’”

४९ कल्‍ले़चोगुल्‍ले़ अदोनियाहरे़ कुदरे़बाहाॽ के़रे़क् यङ्‌मा मे़स्‍ये़ हे़क्‍क्‍याङ् मुत्‍थ्रिक् वधिक् मे़बोगे़आङ् फुत्‍छिङ्‌ज्‍याङ् मे़से़रे़ मे़बे॥

५० कर अदोनियाहःन् आप्‍फेक् चैँ सोलोमने़न्‍नु किसे़आङ् पोगे़, हे़क्‍क्‍याङ् पेआङ् ले़त्‍ति तोःम्‍मादे़न्‍निल्‍ले़ कुदाङ्‌हाॽ ते़म्‍सु॥

५१ खे़ब्‍याङ् कुभा मे़बेआङ् कन् इङ्‌घङ्‌ङिन् सोलोमने़न् मे़मे़त्‍तु, “अदोनियाहःन् सोलोमन हाङ्‌ङिन्‍नु किसे़आङ् वाॽ, हे़क्‍क्‍याङ् खुने़ॽ ले़त्‍ति तोःम्‍मादे़न्‍निल्‍ले़ कुदाङ्‌हाॽ ते़म्‍सुआङ् पत्॥ खुने़ॽ अक्‍खे पाःत्‍तुॽ, ‘सोलोमन हाङ्‌ङिल्‍ले़ आङ्‌गाॽ कुसे़वारोबेन् ताभेःल्‍ले़ मे़से़त्‍ने़न् फाॽआङ् माङ्‌हे़क्‍सिङ्‌ङाङ् मे़त्‍तार॥’”

५२ सोलोमनरे़ नोगप् पिरु, “खुने़ॽ आप्‍फेक् लत्‍छा सुम्‍बोधासाबा मना फाॽआङ् तसि पिमा सुक्‍तुने़भग्र खुने़ॽ कुधे़गेक् इधिक्‍काङ् खाम्‍बाङ्‌ङो मे़लुःक्‍ने़न्॥ कर खुने़ॽ फे़न्‌याःम्‍बक् चोगुबा खोदे़त्‍ते़ने़भग्र खुने़ॽ से़क्‍खाए से़प्‍मा पोःङ्‌ॽ॥”

५३ खे़ब्‍याङ् सोलोमन हाङ्‌ङिल्‍ले़ मनाहाॽ पाङ्‌घुसिआङ् खुने़ॽ ले़त्‍ति तोःम्‍मादे़न्‍नोलाम् यो मे़युरु॥ हे़क्‍क्‍याङ् अदोनियाहःन् ये़आङ् सोलोमन हाङ्‌ङिन् साम्‍बोन् हबत् फन्‍छिङ्‌ङाङ् से़वा मे़त्‍तु॥ सोलोमनरे़ मे़त्‍तु, “खे़ने़ॽ के़हिम्‍मो पेगे़ॽओ॥”

दाउदरे़ सोलोमने़न् कुनुप्‍मा खाहुन् पिरुॽ

२

आल्‍ल दाउदरे़ कुसिमा ये़म्‍मिन् निःत्‍ताङ् के़रे़ल्‍ले़, खुने़ॽ कुस्‍सा सोलोमने़न् कन् कुनुप्‍मा खाहुन्‍ने़न् पिरु॥

२ खुने़ॽ मे़त्‍तु, “आल्‍ल आङ्‌गाॽ के़रे़क् मे़न्‍छाम् याप्‍मिहाॽ पेःक्‍मा के़बोङ्‌बा लाम्‍मो पेःक्‍कार पत्‍ता॥ कल्‍ले़चोगुल्‍ले़ खे़ने़ॽ ये़म्‍बित्‍छा हे़क्‍के हाङ्‌हाङ् लॽरे़ॽ,

३ हे़क्‍क्‍याङ् यहवे दाङ्‌बा खे़ने़ॽ के़निङ्‌वाॽफुमाङ्‌ङिल्‍ले़ कुयाःम्‍बक्‍हाॽ के़त्‍ल चोगे़ॽ– खुने़ॽ कुलाम्‍मो लाङ्‌घेगे़ॽ, मोसाःल्‍ले़ कुसाम्‌योथिम् इङ्‌जाङ्‌ङो साप्‍ते़आङ् के़बप्‍पा खुने़ॽ कुधिम्‍हाॽ नु कुइङ्‌जाङ्‌हाॽ, खुने़ॽ कुभाङ्‌हाॽ नु कुइङ्‌जाङ्‌हाॽ इःत्‍ते़ नाःत्‍ते़ॽ, हे़क्‍केलॽरिक् खे़ने़ॽ थेधे के़जोगुॽ हे़क्‍क्‍याङ् आत्‍तान् आत्‍तान् के़बेःक्, खे़प्‍मो खे़ने़ॽ के़नुॽ के़दाररो,

४ हे़क्‍क्‍याङ् यहवे दाङ्‌बे़ल्‍ले़ अक्‍खे़ मे़त्‍ताङ्‌ङाङ् आङ्‌गाॽनु चोगुबा माङ्‌हुप्‍पिन् के़त्‍लरो– ‘खे़ने़ॽ के़मुॽइदाङ्‌हाॽरे़ आक्‍खेलॽरिक् वाॽमा पोःङ्‌ॽ फाॽआङ् निङ्‌वाॽ मे़इःत्‍तु हे़क्‍क्‍याङ् खे़ङ्‌हाॽरे़ खुन्‍छिॽ के़रे़क् सिक्‍लुङ्‌माॽ नु निङ्‌वाॽरे़ आङ्‌गाॽ आमिक्‍साओ नसाःन्‍साबा मे़बोङ्‌ङाङ् लाङ्‌मे़घेःक्‍ने़भग्र, इस्राइलबा हाङ्‌युक्‍नाओ युङ्‌मारे़ लागि खे़ने़ॽ आभे़ल्‍ले़आङ् मनामे़ःन्‍ने के़म्‍बोङ्‌ने़न्॥’

५ “खे़म्‍म्‍याक्‍लक् मे़ःन्, सरुयाहरे़ कुस्‍सा योआबरे़ आङ्‌गाॽ थे मे़त्‍ताङ्, इस्राइलबा ने़प्‍फु थक्‍मोबा नेररे़ कुस्‍सा अबनेर नु येतेररे़ कुस्‍सा अमासान् खे़ल्‍ले़ थे मे़त्‍तुसि खे़न् पाःन्‍निन् खे़ने़ॽ आप्‍फेक् के़निसुआङ्‌ङे वाॽ॥ थङ्‌ङोबा ये़म् कुइसिःक् सनारुङ् पोःक्‍खे़आङ् वये़साङ् खुने़ॽ खे़न् ने़प्‍माङ् से़रुसि॥ हाबा खे़न् माक्‍खिल्‍ले़ खुने़ॽ कुभॽइःन् नु कुलाङ्‌ङोबा लाङ्‌सुःप्‍पिन् चिःन्‍दु॥

६ खे़ने़ॽ के़सिक्‍कुम् निङ्‌वाॽरे़ थेधे के़मे़त्, खे़न् हे़क्‍केए खुने़ॽनु याःम्‍बक् चोगे़ॽ, कर खुने़ॽ कुधे़गेक् फुप्‍मानु सोरिक् खे़मा यङ्‌सङ्‌ङो सनारुङ्‌ङाङ् पेःक्‍मा मे़घोने़न्‍ल॥

७ “कर गिलादबा बर्जिल्‍लैरे़ कुस्‍साहाॽग लुङ्‌माॽ तुक्‍ते़से़ॽ, हे़क्‍क्‍याङ् खे़ने़ॽ खे़ङ्‌हाॽ ओमे़त्‍ते़ चोगे़से़ॽ॥ खे़ने़ॽ के़म्‍भुॽ अब्‍सालोमलाम् आङ्‌गाॽ खे़त्‍तासिङ्‌ङाङ् वयाङ्‌ङिल्‍ले़ खे़ङ्‌हाॽ आङ्‌गाॽनुए सोरिक् मे़वये़॥

८ “हे़क्‍क्‍याङ् खे़ने़ॽनु के़वाॽबा बहुरिमबा बेन्‍यामिनि गेरारे़ कुस्‍सा सिमिन्‍नु खे़ने़ॽ सिङ्‌सिङ् लॽरे़ॽ॥ आङ्‌गाॽ महनोमओ पेगाङ्‌बा ये़न्‍नो खे़ल्‍ले़ आङ्‌गाॽ साॽरिक् माङ्‌देसाङ्‌ङाङ् वये़॥ आङ्‌गाॽ नुःक्‍साङ्‌ङे़ल्‍ले़ खे़न् आङ्‌गाॽ आदुम्‍से़ यर्दन वहःङ्‌ङो ये़, खुने़ॽ कुलागि यहवे दाङ्‌बे़ल्‍ले़ कुमिङ्‌ङो आङ्‌गाॽ अक्‍खेलॽरिक् माङ्‌हे़क्‍सिङ्‌ङाङ्, ‘आङ्‌गाॽ खे़ने़ॽ ताभेःल्‍ले़ मे़से़त्‍ने़न्‌ॽ॥’

९ कर आल्‍ल खे़ने़ॽ खे़न् कुदोःप्‍मा मे़लेःत्‍ते़न्‍ने़ॽ॥ खे़ने़ॽ सिक्‍कुम्‍साबा मना के़जोक् हे़क्‍क्‍याङ् खे़न् आक्‍खे मे़प्‍मा पोङ् के़लॽबा पाःन्‍निन् खे़ने़ॽ के़निसुॽ॥ खुने़ॽ कुधे़गेक् फुप्‍मानु सोरिक् माक्‍खिॽनु खे़मा यङ्‌सङ्‌ङो पेःक्‍लरो॥”

दाउद हाङ्‌ङिन् मासिङ्

१० खे़ब्‍याङ् दाउदे़न् कुधाःक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खुने़ॽ दाउदरे़ कुये़क्‌यक्‍को मे़जिक्‍खु॥

११ हेब्रोनओ तङ्‌बे नुसि नु यरुसले़ःम्‍मो सुम्‍बोङ्‌ङाङ् सुम्‍सि तङ्‌बे के़रे़क्‍ले़ खुने़ॽ लिबोङ् तङ्‌बे थारिक् इस्राइलओ हाङ्‌युक् चोगु॥

१२ हे़क्‍क्‍याङ् सोलोमने़न् खुने़ॽ कुम्‍बा दाउदरे़ कुहाङ्‌युक्‍नाओ युङ्‌सिङ्, हे़क्‍क्‍याङ् खुने़ॽ कुहाङ्‌जुम्‍मिन् थधप् मे़ल्‍लॽए युक्‍सिङ् पोःक्‍खे़रो॥

अदोनियाहःन् मासिङ्

१३ आल्‍ल हग्‍गितरे़ कुस्‍सा अदोनियाहःन् सोलोमनरे़ कुम्‍मा बतसेबाओ पे॥ बतसेबाःल्‍ले़ खुने़ॽ सेःन्‍दोसु, “थे खे़ने़ॽ नुबा के़इःत्‍तुआङ् के़दे़बि?”

खुने़ॽ नोगप् पिरु, “ओवा, नुबाए इःत्‍तुङ्‌लो॥”

१४ खे़ब्‍याङ् खे़ल्‍ले़ आल्‍लसाङ् पाःत्‍तु, “आङ्‌गाॽ खे़ने़ॽ थे़माइ पान् मे़प्‍मा कत्‍ने़॥”

खुने़ॽ मे़त्‍तु, “पाःत्‍ते़ॽ॥”

१५ अदोनियाहरे़ खुने़ॽ मे़त्‍तु, “हाङ्‌जुम्‍मिन् आङ्‌गाॽए खोमा के़बोङ्‌बा वये़ फाॽआङ् खे़ने़ॽ के़निसुआङ् वाॽ॥ आङ्‌गाॽए हाङ् पोङ्‌ङा फाॽआङ् के़रे़क् इस्राइलिहाॽरे़ मे़इःत्‍तुआङ् वये़॥ हाङ्‌जुम्‍मिन् आङ्‌गाॽ आन्‍साॽरे़न् पोःक्‍खे़॥ कर के़रे़क् पाःन्‍हाॽ ताङ्‌ग्रात्‍चि वग्रात्‍चि पोःक्‍खे़॥ थेआङ्‌भे़ल्‍ले़ यहवे दाङ्‌बे़ल्‍ले़ इःत्‍तुबा कुइसिःक् खे़न् हाङ्‌जुम्‍मिन् खुने़ॽइन्‍ने वये़॥

१६ आल्‍ल आङ्‌गाॽ खे़ने़ॽ लत्‍छा पान् पेलि फाक्‍मा के़बोङ्‌बा पोःक्‍खे़आङ् वाॽ॥ खे़न् मे़बोङ्‌ने़न् मे़बाःत्‍ते़न्‍ने़ॽओ॥”

खुने़ॽ मे़त्‍तु, “खे़न् थेबे?”

१७ खे़ल्‍ले़ मे़त्‍तु, “आङ्‌गाॽ सुनम्‍मि अबिसगे़न् मेःक्‍खिम् मे़प्‍मा खोसुङ्‌ल फाॽआङ् सोलोमन हाङ्‌ङिन् पेलि फाक्‍ताङ् पिराङ्‌ङे़ॽ॥ खुने़ॽ मे़ःन् के़म्‍मेत्‍ने़न् फाॽआङ् आङ्‌गाॽ निसुङ्‌ॽ॥”

१८ बतसेबारे़ नोगप् पिरु, “पोःङ्‌ॽ, खे़ने़ॽ के़लागि आङ्‌गाॽ हाङ्‌ङिन् ताॽजे़क्‍तुङ्‌ॽ॥”

१९ आल्‍ल अदोनियाहरे़ कुलागि पान् के़मा फाॽआङ् बतसेबान् हाङ्‌ङे़ओ पेःल्‍ले़, खुने़ॽ लाम्‍दाःक्‍मारे़ लागि हाङ्‌ङिन् पोगे़ हे़क्‍क्‍याङ् साम्‍बोन् फन्‍छिङ्‌ङाङ् खुने़ॽ से़वा मे़त्‍तुआङ् हाङ्‌युक्‍नाओ युङ्‌सिङ्॥ कुम्‍मारे़ कुलागि सोलोमन हाङ्‌ङिल्‍ले़ हाङ्‌युक्‍ना थिक् ताःप्‍मा पाङ्‌घुसि, हे़क्‍क्‍याङ् खुने़ॽ हाङ्‌ङिल्‍ले़ कुजुप्‍साङ् ले़प्‍माङ् युङ्‌सिङ्॥

२० खुने़ॽ मे़त्‍तु, “आङ्‌गाॽ खे़ने़ॽ चुक्‍सा पेलि थिक् फाक्‍मा के़बोङ्‌बा पोःक्‍खे़आङ् वाॽ॥ खे़न् मे़बोङ्‌ने़न् मे़मे़त्‍ताङ्‌ङिन्‍ने़ॽओ॥”

हाङ्‌ङिल्‍ले़ नोगप् पिरु, “आम्‍मारे़ थे पाःप्‍मा के़गत्‍तुबे? आङ्‌गाॽ खे़न् मे़बोङ्‌ने़न् मे़मे़त्‍ने़न्‌ॽ॥”

२१ खुने़ॽ मे़त्‍तु, “सुनम्‍मि अबिसगे़न् खे़ने़ॽ के़म्‍भुॽ अदोनियाहःन्‍नु मेःक्‍खिम् मे़त्‍ते़ॽ॥”

२२ सोलोमन हाङ्‌ङिल्‍ले़ कुम्‍मा नोगप् पिरु, “सुनम्‍मि अबिसगे़न् अदोनियाहःन्‍नु मेःक्‍खिम् मे़प्‍मारे़ लागि खे़ने़ॽ थेआङ् पेलि के़भाक्‍काबाबे? ओवा, खुने़ॽ आङ्‌गाॽ आम्‍भुॽएसबा, थेआङ्‌भे़ल्‍ले़ खुने़ॽ कुलागि, निङ्‌वाॽफुसाम्‍बा अबियाथाररे़ कुलागि नु सरुयाहरे़ कुस्‍सा योआबरे़ कुलागिआङ् खे़ने़ॽ हाङ्‌जुम्‍मिन्‍ने के़नाःक्‍तुसाङ् पोःक्‍खे़बा वये़!”

२३ खे़ब्‍याङ् यहवे दाङ्‌बे़ल्‍ले़ कुमिङ्‌ङो सोलोमन हाङ्‌ङिल्‍ले़ माङ्‌हे़क्‍सिङ्‌ङाङ् पाःत्‍तु, “कन् पेलिःल्‍ले़ लागि अदोनियाहरे़ खुने़ॽ कुहिङ्‌मे़न् मे़मासुन्‍ने़भग्र यहवे दाङ्‌बे़ल्‍ले़ आङ्‌गाॽ साॽरिक् ताप्‍फे़ःल्‍लिक् मे़त्‍तार!

२४ आल्‍ल आम्‍बा दाउदरे़ कुहाङ्‌युक्‍नाओ आङ्‌गाॽ युक्‍तिङ् के़जोःक्‍पा नु खुने़ॽ कुमाङ्‌हुप् कुइसिःक् आङ्‌गाॽ आहिम्‍सयङ् के़भोःङ्‌बा आम्‍भा कन् यहवे दाङ्‌बे़न् कुहिङ्‌वे़त् वाॽबा कुइसिःक् आइन्‍छा अदोनियाहःन् से़प्‍मा पोःङ्‌ॽ फाॽआङ् पाःत्‍तुङ्‌ॽ!”

२५ खे़ब्‍याङ् सोलोमन हाङ्‌ङिल्‍ले़ यहोयादारे़ कुस्‍सा बनायाहन् इङ्‌जाङ् पिरु, हे़क्‍क्‍याङ् खुने़ॽ अदोनियाहःन् लःप्‍सुसे़रुरो॥

अबियाथारे़न् मे़नाःत्‍तु मे़देसुबा नु योआबे़न् स्‍ये़बा

२६ सोलोमन हाङ्‌ङिल्‍ले़ निङ्‌वाॽफुसाम्‍बा अबियाथारे़न् मे़त्‍तु, “खे़ने़ॽ आप्‍फेक् के़लाजेॽ सिङ्‌बुङ् अनातोतओ पेगे़ॽ॥ खे़ने़ॽग सिमा के़यारुॽ, कर आङ्‌गाॽ आल्‍लोसा खे़ने़ॽ मे़से़त्‍ने़न्‌ॽ, थेआङ्‌भे़ल्‍ले़ खे़ने़ॽ आङ्‌गाॽ आम्‍बा दाउदरे़ कुदगि यहवे दाङ्‌बे़ल्‍ले़ कुसन्‍दोःक्‍किन् पङ्‌मा याःम्‍बक् के़जोगुआङ् वये़, हे़क्‍क्‍याङ् आम्‍बारे़ तुमुबा तुक्‍खेओ खे़ने़ॽआङ् के़वये़॥”

२७ कल्‍ले़चोगुल्‍ले़ यहवे दाङ्‌बे़ल्‍ले़ कुलागि निङ्‌वाॽफुसाम्‍बा याःम्‍बक् चोःक्‍मालाम् सोलोमनरे़ अबियाथारे़न् लःत्‍तुदेसु॥ कम्‍भलॽरिक्‍के सिलोओ एलिरे़ कुहिम्‍सयङ्‌ङिल्‍ले़ कुयाःम्‍बेओ यहवे दाङ्‌बे़ल्‍ले़ पाःत्‍तुआङ् वये़बा पाःन्‍निन् के़रे़रो॥

२८ आल्‍ल कन् इङ्‌घङ्‌ङिन् योआबरे़ओ के़रे़, खे़ब्‍याङ् खुने़ॽ यहवे दाङ्‌बे़ल्‍ले़ कुसेसे साःङ्‌गाहिम्‍मो खे़त्‍छिङ् पेआङ् ले़त्‍ति तोःम्‍मादे़न्‍निल्‍ले़ कुदाङ्‌हाॽ ते़म्‍सुआङ् ये़बे़ थेआङ्‌भे़ल्‍ले़ अब्‍सालोमरे़ दाउदरे़ कुदक्‍ले़ङ्‌वाओ चे़म्‍भन् चोगुल्‍ले़ खुने़ॽ अब्‍सालोमनु मे़ःन्, कर अदोनियाहःन्‍नु चे़म्‍भन् चोगुआङ् वये़॥

२९ योआबे़न् यहवे दाङ्‌बे़ल्‍ले़ कुसेसे साःङ्‌गाहिम्‍मो खे़त्‍छिङ् पेआङ् ले़त्‍ति तोःम्‍मादे़न्‍निल्‍ले़ कुबेसाङ् युङ्‌ॽ के़लॽबा पाःन्‍निन् आल्‍ल सोलोमनरे़ खे़प्‍सु, खे़ब्‍याङ् खुने़ॽ योआबे़न् थक्‍मा से़प्‍मारे़ लागि सोलोमनरे़ यहोयादारे़ कुस्‍सा बनायाहन् मुरा मे़त्‍तुआङ् पाङ्‌घुदेसु॥

३० कल्‍ले़चोगुल्‍ले़ बनायाहन् यहवे दाङ्‌बे़ल्‍ले़ कुसेसे साःङ्‌गाहिम्‍मो लासे़आङ् योआबे़न् मे़त्‍तु, “हाङ्‌ङिल्‍ले़ पाःत्‍तुॽ, ‘खे़ने़ॽ लाःक्‍कात् के़लःम्‍मु॥’”

कर योआबरे़ नुगप् पिरु, “नाॽआ, आङ्‌गाॽ कप्‍मोए सिआ॥”

बनायाहरे़ योआबरे़ कुबाःन्‍निन् हाङ्‌ङिन् चे़क्‍तु॥

३१ खे़ब्‍याङ् सोलोमनरे़ बानायाहःन् इङ्‌जाङ् पिरु, “योआबरे़ पाःत्‍तुबा हे़क्‍केए चोगे़ॽ॥ खे़न् से़रे़ॽआङ् लुप्‍ते़ॽ, हे़क्‍क्‍याङ् कम्‍भलॽरिक् योआबरे़ कुदोःप्‍मा मनाःल्‍ले़ कुमाक्‍खिॽ से़सुबा आप्‍तिक्‍किन् आङ्‌गाॽ नु आङ्‌गाॽ आम्‍बारे़ कुहिम्‍सयङ्‌लाम् ले़प्‍मि नाःक्‍ताङ् पिराङ्‌ङे़ॽ॥

३२ योआबरे़ माक्‍खिॽ से़सुबाल्‍ले़ कुले़क्‌वा यहवे दाङ्‌बे़ल्‍ले़ खुने़ॽए नुःक्‍तु पिरु, थेआङ्‌भे़ल्‍ले़ आङ्‌गाॽ आम्‍बा दाउदरे़ निङ्‌वाॽए मे़ङ्‌घोए योआबरे़ खुने़ॽनुःल्‍ले़ आल्‍लसाङ् नुबा नु कुदोःप्‍मा इस्राइलबा थक्‍मोबा नेररे़ कुस्‍सा अबनेरे़न् नु यहुदाबा थक्‍मोबा येतेररे़ कुस्‍सा अमासान् फत्‍तुसिआङ् ताभेःल्‍ले़ से़रुसि॥

३३ खे़न् ने़प्‍फुरे़ खुन्‍छिॽ माक्‍खिल्‍ले़ आभे़ल्‍ले़साङ् योआबे़न् नु खुने़ॽ कुस्‍साहाॽ ते़त्‍तुसिर॥ कर दाउदे़न् नु खुने़ॽ कुहाङ्‌युक्‍नाओ यहवे दाङ्‌बालाम् के़दाबा नुॽमादामे़न् सदादिङ् वाॽररो॥”

३४ कल्‍ले़चोगुल्‍ले़ यहोयादारे़ कुस्‍सा बनायाहन् ले़त्‍ति तोःम्‍मादे़न्‍नो थोःक्‍सिङ् पे, हे़क्‍क्‍याङ् योआबे़न् थगुसे़रु, खम्‍भ्‍याङ् मुरे़ःक् खारे़ःक् थेआङ् के़होःप्‍पादे़न्‍नो के़ने़बा खुने़ॽ आप्‍फेक् कुलाजेॽओ लुप्‍तु॥

३५ हाङ्‌ङिल्‍ले़ यहोयादारे़ कुस्‍सा बनायाहन् योआबरे़ कुले़क्‌वाओ थक्‍मोबा युक्‍तिङ् चोगु, हे़क्‍क्‍याङ् अबियाथाररे़ कुले़क्‌वाओ सादोके़न् निङ्‌वाॽफुसाम्‍बा युक्‍तिङ् चोगुरो॥

सिमिन् मासिङ्

३६ खे़न् एगाङ् हाङ्‌ङिल्‍ले़ सिमिन् उःप्‍मादाःप्‍मा पाङ्‌घुसिआङ् खुने़ॽ मे़त्‍तु, “यरुसले़ःम्‍मो आप्‍फेक् के़लागि हिम् चोगे़ॽआङ् खे़ने़ॽ हाबा खे़प्‍मोए युङे़ॽ॥ ये़क्‌यक्‍किन् मे़ले़रे़न्‍ने़ॽआङ् वेॽ आत्‍तिन् ते़न्‍नोआङ् मे़बेगे़न्‍ने़ॽ॥

३७ ये़क्‌यक्‍किन् के़ले़रुआङ् किद्रोन ने़ने़बादे़न्‍निन् के़गाःक्‍तुआङ् के़बेःक्‍ने़भग्र खे़ने़ॽ के़सिरो॥ हे़क्‍के के़जोगुने़भग्र खे़ने़ॽ के़माक्‍खिॽ से़बा आप्‍तिक्‍किन् खे़ने़ॽ आप्‍फेक् के़सम्‍धाङ्‌ङे थारो॥”

३८ सिमिरे़ हाङ्‌ङिन् नोगप् पिरु, “आदाङ्‌बारे़ च्‍या के़बाःत्‍तुॽ, खे़न् नुबाए चोक्॥ आङ्‌गाॽ आदाङ्‌बा हाङ्‌ङिल्‍ले़ के़से़वारोबान् के़मे़त्‍ताबा कुइसिःक् आङ्‌गाॽ चोगुङ्‌ॽ॥” हे़क्‍क्‍याङ् यरिक् ये़म् थारिक् सिमिन् यरुसले़ःम्‍मोए युङे़॥

३९ कर तङ्‌बे सुम्‍सि एगाङ् सिमिरे़ कुयोःग्‍बा ने़प्‍फु गातबा हाङ् माकारे़ कुस्‍सा आकिसओ खे़त्‍ने़सि पेसि॥ आल्‍ल खे़न् ने़प्‍फु कुयोःग्‍बाहाॽ गातओ वाॽसि फाॽआङ् सिमिरे़ खे़प्‍सु,

४० खे़ब्‍याङ् खुने़ॽ कुअदङ्‌ङो सिङ्‌दाःक्‍खोःन् युक्‍नान् इसिक्‍खुआङ् खुने़ॽ कुयोःग्‍बाहाॽ कोःप्‍मासिरे़ लागि गातबा आकिसओ पे॥ कम्‍भलॽरिक् सिमिन् पेआङ् गातलाम् खे़न् ने़प्‍फु कुयोःग्‍बाहाॽ फे़त्‍तुसि,

४१ आल्‍ल सिमिन् यरुसले़मलाम् गात पेआङ् नुःक्‍खे़बा इङ्‌घङ्‌ङिन् सोलोमन हाङ्‌ङिन् मे़जे़क्‍तु॥

४२ खे़ब्‍याङ् खुने़ॽ सिमिन् उःप्‍मादाःप्‍मा पाङ्‌घुसिआङ् खे़न् मे़त्‍तु, “थे आङ्‌गाॽ खे़ने़ॽ यहवे दाङ्‌बे़ल्‍ले़ कुमिङ्‌ङो माङ्‌हे़क्‍सिङ्‌मा पाङ्‌ने़आङ् अक्‍खे मे़मे़त्‍ने़न्‍नाङ् साम्‍दिङ् पिने़आङ् मे़वये़न्‍ने़म्‍बि? ‘कुभा वेॽ ते़न्‍नो पेःक्‍मारे़ लागि खे़ने़ॽ कन् ते़न्‍निन् के़ले़रुआङ् के़बेःक्‍पा ये़न्‍नो से़क्‍खाए के़सिरो॥’ खे़न् ये़म्‍मो खे़ने़ॽ अक्‍खे के़मे़त्‍ताङ्, ‘आदाङ्‌बारे़ च्‍या के़बाःत्‍तु, खे़न् नुबाए चोक्॥ आदाङ्‌बारे़ के़इङ्‌जाङ्‌ङिन् आङ्‌गाॽ इःत्‍तुङ् नाःत्‍तुङ्‌ॽ॥’

४३ यहवे दाङ्‌बाओबा माङ्‌हे़क्‍किन् नु आङ्‌गाॽ पिने़बा इङ्‌जाङ्‌ङिन् खे़ने़ॽ थेआङ् के़न्‍इःत्‍तुन् के़न्‍नाःत्‍तुन्?”

४४ खे़ब्‍याङ् हाङ्‌ङिल्‍ले़ सिमिन् अक्‍खेआङ् मे़त्‍तु, “आङ्‌गाॽ आम्‍बा दाउदरे़ कुदक्‍ले़ङ्‌वाओ खे़ने़ॽ के़जोगुबा के़रे़क् फे़न्‌याःम्‍बक्‍हाॽ खे़ने़ॽ आप्‍फेक् के़निसुआङ्‌ङे वाॽ॥ आल्‍ल यहवे दाङ्‌बे़ल्‍ले़ खे़न् के़भे़न्‌याःम्‍बक्‍किल्‍ले़ कुले़क्‌वा नुःक्‍तुॽ॥

४५ कर आङ्‌गाॽ सोलोमन हाङ्‌ङिन् मुॽइसाबा पोङ्‌ङा हे़क्‍क्‍याङ् यहवे दाङ्‌बे़ल्‍ले़ कुदगि दाउदरे़ कुहाङ्‌युक्‍नान् आभे़ल्‍ले़साङ् कम्‍ब्राङ् पोःङ्‌ॽ॥”

४६ खे़ब्‍याङ् हाङ्‌ङिल्‍ले़ यहोयादारे़ कुस्‍सा बनायाहन् इङ्‌जाङ् पिरुआङ् खुने़ॽ लाःक्‍कात् लःन्‍दे़ पे, हे़क्‍क्‍याङ् बनायाहःल्‍ले़ सिमिन् थगुआङ् से़रु॥ कम्‍भलॽरिक् आल्‍ल सोलोमन हाङ्‌ङिल्‍ले़ कुहुक्‍को कुहाङ्‌जुम्‍मिन् थधप् मे़ल्‍लॽए युक्‍सिङ् पोःक्‍खे़रो॥

सोलोमनरे़ सिक्‍कुम्‍दिङ् निङ्‌वाॽरे़ लागि पेलिगे़न् तुवा चोगु

(२ साप्‍मु १:३-१२)

३

सोलोमनरे़ मिस्र लाजेॽबा फारो हाङ्‌ङिन्‍नु तङ्‌मा काॽइ चोगु, हे़क्‍क्‍याङ् खे़ल्‍ले़ कुस्‍सा मे़न्‍छुमान्‍नु ते़न्‍धाम् मेःक्‍खिम् चोगु॥ खुने़ॽ कुहाङ्‌हिम्‍मिन् नु यहवे दाङ्‌बे़ल्‍ले़ कुहिम्‍मिन् चोःक्‍मा मे़न्‍छुःत्‍ते थारिक् हे़क्‍क्‍याङ् यरुसले़म के़रे़क् पिसाङ्‌बा लुङ्‌धाक्‍किन् से़प्‍मा मे़न्‍छुःत्‍ते थारिक् सोलोमन हाङ्‌ङिल्‍ले़ खे़न् मे़न्‍छुमान् थाक्‍तुआङ् दाउदरे़ कुये़क्‌यक्‍को युक्‍खु॥

२ मनाहाॽरे़ग उःक्‍चम्‍जम्‍बा चोःक्‍मनादे़न्‍हाॽओ आल्‍लसाङ् सिदुङ्‌जभा मे़दोन्‍दुर मे़वये़, थेआङ्‌भे़ल्‍ले़ खे़न् ये़म्‍मो थारिक् यहवे दाङ्‌बे़ल्‍ले़ कुमिङ्‌ङिल्‍ले़ लागि कुभा माङ्‌हिम् मे़न्‍जोःक्‍के मे़वये़॥

३ सोलोमनरे़ आप्‍फेक् चैँ कुम्‍बा दाउदरे़ चोगुबा साम्‌योथिम् इङ्‌जाङ्‌हाॽ इःत्‍तु नाःत्‍तुर यहवे दाङ्‌बे़न्‍ने मिःम्‍जि मे़त्‍तुबा ओसेःन्‍धाङ् चोगु॥ कर खुने़ॽ उःक्‍चम्‍जम्‍बा चोःक्‍मनादे़न्‍हाॽओ सिदुङ्‌जभा तोःन्‍दुआङ् सुक्‍पा हाःन्‍दु॥

४ सोलोमन हाङ्‌ङिन् गिबोनओ सिदुङ्‌जभा तोःम्‍मारे़ लागि पे, थेआङ्‌भे़ल्‍ले़ उःक्‍चम्‍जम्‍बा चोःक्‍मनादे़न्‍हाॽओ वेॽ के़रे़क्‍नुःल्‍ले़ यम्‍बा कप्‍मोए ने़स्‍से़॥ हे़क्‍क्‍याङ् खे़प्‍मोबा ले़त्‍ति तोःम्‍मादे़न्‍नो खुने़ॽ हे़न्‍छिङ् थिक् मिधिङ्‌मनादेमनाबा सिदुङ्‌जभाहाॽ तोःन्‍दु॥

५ गिबोनओ यहवे दाङ्‌बा निङ्‌वाॽफुमाङ्‌ङिन् से़न्‍दिक् से़प्‍माङ्‌मो ओःन्‍धाक्‍सिङ्‌ङाङ् खुने़ॽ मे़त्‍तु, “खे़ने़ॽ आङ्‌गाॽ थे़मा के़नाःक्‍का, आङ्‌गाॽ खे़न् पिने़रो॥”

६ सोलोमनरे़ नोगप् पिरु, “खे़ने़ॽ के़से़वारोबा आङ्‌गाॽ आम्‍बा दाउदे़न् साॽरिक् लुङ्‌माॽ के़दुक्‍तु, थेआङ्‌भे़ल्‍ले़ खुने़ॽ खे़ने़ॽनु नसाःन्‍साबा वये़, हे़क्‍क्‍याङ् साम्‌योबा नु कुसिक्‍लुङ्‌मो कुदोःप्‍मा वये़॥ खुने़ॽ आल्‍लोआङ् चक्‍मे़ल्‍लॽए लुङ्‌माॽ के़दुक्‍तुर के़वाॽ, हे़क्‍क्‍याङ् आल्‍ल खुने़ॽ कुएगाङ् हाङ्‌युक्‍नाओ युङ्‌मारे़ लागि खुने़ॽ आइन्‍बा ये़न्‍नो ये़म्‍बित्‍छा साधिक् के़बिरुआङ् वाॽ॥

७ “आल्‍ल यहवे दाङ्‌बा आनिङ्‌वाॽफुमाङ्‌ङे, आम्‍बा दाउदरे़ कुले़क्‌वाओ आङ्‌गाॽ खे़ने़ॽ के़से़वारोबे़न् हाङ् के़जोगाङ्‌ङाङ् वाॽ॥ कर आङ्‌गाॽग चुक्‍सा अङे़ःक्‌वा वाॽआ हे़क्‍क्‍याङ् आङ्‌गाॽ चोःक्‍मा के़बोङ्‌बा आयाःम्‍बक्‍हाॽ चोःक्‍मा मे़ले़आन्॥

८ आङ्‌गाॽ खे़ने़ॽ के़से़वारोबान् कप्‍मो खे़ने़ॽ के़सेगुसिबा खे़ने़ॽ के़मनाहाॽरे़ खुन्‍छिॽ लुम्‍मो वाॽआ, खे़ङ्‌हाॽ निःप्‍मे़न्‍दे़त् नु आत्‍तातान्‍ने यरिक् मे़वाॽ॥

९ कल्‍ले़चोगुल्‍ले़ खे़ने़ॽ के़मनाहाॽओ के़वाॽबा हाङ्‌युक् चोःक्‍मारे़ लागि खे़ने़ॽ के़से़वारोबे़न् ने़हिनिङ्‌वाॽ पिराङ्‌ङे़ॽ, हे़क्‍क्‍याङ् नुबा नु ताप्‍फे़ःम्‍बा आङ्‌गाॽ से़म्‍मा सुक्‍तुङ्‌ल॥ थेआङ्‌भे़ल्‍ले़ खे़ने़ॽ कम्‍म्‍याक् यरिक् के़मनाहाॽओ हाःत्‍ले़ युक् चोःक्‍मा सुक्‍तुबे?”

१० सोलोमनरे़ कन् पाःन्‍निन् नाःक्‍तुबाओ यहवे दाङ्‌बे़न् कुनिङ्‌वाॽ त्‍ये़॥

११ कल्‍ले़चोगुल्‍ले़ यहवे दाङ्‌बे़ल्‍ले़ खुने़ॽ मे़त्‍तु, “खे़ने़ॽ कन् पाःन्‍निन् के़नाःक्‍तुबा नु खे़ने़ॽ आप्‍फेक् के़लागि थाःक् चाॽमा इग्र याङ्‌साकुन्‍धे इग्र खे़ने़ॽ के़निङ्‌मिहाॽ से़प्‍मासि के़ङ्‌गोःत्‍तुसिन्, कर कुदोःप्‍मा खासे़न् चोःक्‍मारे़ लागि सिक्‍कुम् निङ्‌वाॽ के़नाःक्‍तुबाल्‍ले़ चोगुल्‍ले़,

१२ से़क्‍खासाङ् खे़ने़ॽ के़नाःक्‍तुबे़न् आङ्‌गाॽ के़त्‍तुङ् पिने़॥ आङ्‌गाॽ खे़ने़ॽ सिक्‍कुम्‍साबा नु निःन्‍धो चोःक्‍मा के़सुक्‍पा निङ्‌वाॽ पिने़, हे़क्‍केलॽरिक् खे़ने़ॽनुःल्‍ले़ तगि खे़ने़ॽ हे़क्‍तङ्‌बा आभे़ल्‍ले़आङ् हाःत्‍ताङ् मे़म्‍बोङ्‌ङे वाॽ, हे़क्‍क्‍याङ् खे़ने़ॽ के़एगाङ्‌ङाङ् आप्‍फाल्‍ले़आङ् हाःत्‍ताङ् मे़बोङ्‌ने़न्॥

१३ कन्‍नुःल्‍ले़ वेॽ खे़ने़ॽ के़न्‍नाःक्‍तुम्‍बा खे़न् पाःन्‍हाॽ, इग्र खे़ने़ॽ के़हिङ्‌बा ये़म्‍मो आत्‍तिन् हाङ्‌हाॽआङ् खे़ने़ॽनु कुदङ्‌बा मे़म्‍बोङ्‌ने़न्‍ल थारिक् आङ्‌गाॽ खे़ने़ॽ याङ्‌साकुन्‍धे नु मिङ्‌सो इङ्‌धाङ् पिने़रो॥

१४ हे़क्‍क्‍याङ् खे़ने़ॽ के़म्‍बा दाउदरे़ चोगुबा कुइसिःक् खे़ने़ॽ आङ्‌गाॽ आलाम्‍मो लाङ्‌गे़घेःक्‍काङ् आङ्‌गाॽ आसाम्‌यो थिम्‍हाॽ नु आइङ्‌जाङ्‌हाॽ के़इःत्‍तु के़नाःत्‍तुने़भग्र आङ्‌गाॽ के़धाःक् चाॽर चोगुङ्‌ॽ॥”

१५ खे़ब्‍याङ् सोलोमने़न् सोरे़आङ् कङ्‌ग से़प्‍माङ्‌निरत्‍छ फाॽआङ् खुने़ॽ निङ्‌वाॽ खोसु॥ खे़न् एगाङ् खुने़ॽ यरुसले़म नुःक्‍खे़, हे़क्‍क्‍याङ् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किल्‍ले़ कुदगि ये़म्‍सिङ्, हे़क्‍क्‍याङ् मिधिङ्‌मनादेमनाबा वयागे़न् सिदुङ्‌जभा नु तङ्‌जुम् वयागे़न् सिदुङ्‌जभा तोःन्‍दु॥ खम्‍भ्‍याङ् खुने़ॽ के़रे़क् कुसुहाङ्‌गे़म्‍बाहाॽ साभङ्‌जा चाःत्‍तुसिरो॥

सोलोमनरे़ कुसिक्‍कुम् निङ्‌वाॽलाम् कुदोःप्‍मा खासे़न् लोःन्‍दु

१६ खे़न् एगाङ् के़त्‍निमा ने़त्‍छि सोलोमन हाङ्‌ङिल्‍ले़ कुदगि त्‍ये़सिआङ् ये़म्‍ने़सि॥

१७ खे़न् ने़त्‍छिओ थिक्‍पारे़ पाःत्‍तु, “आदाङ्‌बे, कन् मे़न्‍छुमान्‍नु आङ्‌गाॽ लत्‍छा हिम्‍मो युङ्‌सिगे़॥ हे़क्‍क्‍याङ् खे़प्‍मो कन् आङ्‌गाॽनु वये़ल्‍ले़ आङ्‌गाॽ अङे़ःक्‌वा थिक् सागत्‍तुङ्॥

१८ आङ्‌गाॽ अङे़ःक्‌वान् कत्‍तुङ्‌बा सुम्‌यान् एगाङ् खुने़ॽआङ् अङे़ःक्‌वा थिक् सागत्‍तु॥ खे़प्‍मो आन्‍छिगे़रक् वये़सिगे़, खे़न् हिम्‍मो आन्‍छिगे़नुःल्‍ले़ वेॽ हाःत्‍ताङ् होःप्‍ते़॥

१९ “से़न्‍दिक् कन् मे़न्‍छुमाःल्‍ले़ खुने़ॽ कुस्‍सान् फे़ङ्‌दु से़रुरे़त्‍छ॥

२० से़न्‍दिक् से़त्‍लुम्‍भक्‍ते़ल्‍ले़ खुने़ॽ पोगे़आङ् आङ्‌गाॽ आदाङ्‌बारे़ के़से़वारोमे़न् इप्‍साङ्‌बा ये़म्‍मो आङ्‌गाॽ आबेसाङ्‌लाम् आस्‍सा अङे़ःक्‌वान् तेॽरुआङ् खुने़ॽ कुभक्‍तुङ्‌ङो ने़स्‍सुरे़त्‍छ, हे़क्‍क्‍याङ् खुने़ॽ कुसिवे़त् कुस्‍सा अङे़ःक्‌वान् आङ्‌गाॽ आभक्‍थुङ्‌मो ने़स्‍सु पिराङ्‌रे़त्‍छ॥

२१ कुदाःन्‍दिक्‍मा तानाम्‍सा आस्‍सा अङे़ःक्‌वान् नुधुक्‍से़ आङ्‌गाॽ पोगाङ्‌ङिल्‍ले़ग आस्‍सान् स्‍ये़आङ् ने़स्‍से़बा निसुङ्॥ कर तानाम्‍बा खागे़ओःप्‍पो आङ्‌गाॽ खे़न् नुरिक् ओमे़त्‍तुङ्‌ङिल्‍ले़ग खे़न् आङ्‌गाॽ कत्‍तुङ्‌बा आस्‍सान् मे़ःन्‍लत्‍छ॥”

२२ खे़न् वेॽ मे़न्‍छुमाःल्‍ले़ पाःत्‍तु, “मे़ःन्‍लो, कुहिङ्‌वे़त्‍ते़न् आङ्‌गाॽए आस्‍सारो, खे़ने़ॽ के़स्‍सान्‍ग स्‍ये़बारो॥”

कर तगिमे़ल्‍ले़ हादिङ् थक्‍ते़र मे़त्‍तु, “मे़ःन्‍लो, कुसिवे़त्‍ते़न् खे़ने़ॽइन्, कुहिङ्‌वे़त्‍ते़न् आङ्‌गाॽइन्॥” कम्‍भलॽरिक् हाङ्‌ङिल्‍ले़ कुदगि खे़न्‍हाॽ पाःन्‍थक्‍ते़सि॥

२३ हाङ्‌ङिल्‍ले़ मे़त्‍तुसि, “कन् मे़न्‍छुमाःल्‍ले़ पाःत्‍तुॽ, ‘कुहिङ्‌वे़त् अङे़ःक्‌वान् आङ्‌गे़न्॥ कुसिवे़त्‍ते़न् खे़ने़ॽइन्॥’ हे़क्‍क्‍याङ् वेॽ मे़न्‍छुमाःल्‍ले़ पाःत्‍तुॽ, ‘मे़ःन्, खे़ने़ॽ के़स्‍सान् स्‍ये़बा, कुहिङ्‌वे़त्‍ते़न्‍ग आङ्‌गाॽइन्‍लो॥’”

२४ खे़ब्‍याङ् हाङ्‌ङिल्‍ले़ मे़त्‍तुसि, “आङ्‌गाॽ ताभेधिक् तारे़ आबिरे़ॽ॥” हे़क्‍क्‍याङ् हाङ्‌ङिल्‍ले़ कुलागि ताभेधिक् मे़दारु मे़बिरु॥

२५ खे़ब्‍याङ् खुने़ॽ अक्‍तङ्‌बा इङ्‌जाङ् पिरुसि, “खे़न् कुहिङ्‌वे़त् अङे़ःक्‌वान् कुआत् ने़त्‍छि पोङ्‌ल खक्‍ते़म्‍मे़ॽ, हे़क्‍क्‍याङ् कुभ्रेःङ् थिक्‍पा पिरे़म्‍मे़ॽ, कुभ्रेःङ् वेॽइन् पिरे़म्‍मे़ॽ॥”

२६ खे़ब्‍याङ् आप्‍फेक् कुस्‍सान् लुङ्‌माॽ तुक्‍तुआङ् खे़न् कुहिङ्‌वे़त् अङे़ःक्‌वाःल्‍ले़ कुम्‍मारे़ हाङ्‌ङिन् मे़त्‍तु, “आदाङ्‌बे, खे़न् कुहिङ्‌वे़त् अङे़ःक्‌वान् खे़न् मे़न्‍छुमान्‍ने पिरे़म्‍देसे़म्‍मे़ॽ॥ खे़न् अङे़ःक्‌वान् मे़से़रे़म्‍मिन्‍ने़ॽ॥”

कर वेॽ मे़न्‍छुमाःल्‍ले़ पाःत्‍तु, “आङ्‌गाॽआङ् तेॽमा मे़घोआन्‍ल, खे़ल्‍ले़आङ् तेॽमा मे़घोसुन्‍ल॥ खे़न् अङे़ःक्‌वान् कुआःत् ने़त्‍छि पोङ्‌ल खक्‍ते़म्‍मे़ॽ॥”

२७ खे़ब्‍याङ् हाङ्‌ङिल्‍ले़ खुने़ॽ कुघासे़न् निःन्‍धोन् अक्‍खेलॽरिक् खे़ङ्‌हाॽ मे़त्‍तुसि, “खे़न् कुहिङ्‌वे़त् अङे़ःक्‌वान् खे़न् तगिमा मे़न्‍छुमान् पिरे़म्‍देसे़म्‍मे़ॽ॥ खे़न् अङे़ःक्‌वान् मे़से़रे़म्‍मिन्‍ने़ॽ॥ खे़ल्‍ले़ कुम्‍मा खे़न्‍नेरो॥”

२८ आल्‍ल हाङ्‌ङिल्‍ले़ कुघासे़न् निःन्‍धो पाःन्‍निन् के़रे़क् इस्राइलिहाॽरे़ मे़घे़प्‍सु, खे़ब्‍याङ् खे़ङ्‌हाॽरे़ हाङ्‌ङिन् मिङ्‌सो इङ्‌धाङ् मे़बिरु, थेआङ्‌भे़ल्‍ले़ खासे़न् लोःम्‍मा पिमासिरे़ लागि खुने़ॽ यहवे दाङ्‌बालाम् के़दाबा सिक्‍कुम् निङ्‌वाॽ कत्‍तुरे़त्‍छ फाॽआङ् खे़ङ्‌हाॽरे़ मे़निसुरो॥

सोलोमनरे़ कुसुहाङ्‌युक्‍पाहाॽ

४

कम्‍भलॽरिक् सोलोमन हाङ्‌ङिल्‍ले़ के़रे़क् इस्राइलओ हाङ्‌युक् चोगु॥

२ खुने़ॽ यम्‍ब्‌यम्‍बा कुसुहाङ्‌युक्‍पाहाॽ हाबा कन्‍हाॽएरो–

सादोकरे़ कुस्‍सा अजर्‍याह निङ्‌वाॽफुसाम्‍बा वये़,

३ सिसारे़ कुस्‍सा, एलिहोरेफ नु अहियाह– सुहाङ्‌मिबाहाॽ वये़सि,

अहिलुदरे़ कुस्‍सा यहोसापात– साप्‍ला के़साप्‍पा वये़,

४ यहोयादारे़ कुस्‍सा बनायाह– मा थक्‍मोबा,

सादोक नु अबियाथार– निङ्‌वाॽफुसाम्‍बा वये़सि,

५ नातानरे़ कुस्‍सा अजर्याहःन्– थुम् थुम्‍मोबा सुहाङ्‌युक्‍पाहाॽरे़ खुन्‍छिॽ लक्‍पे़न्‍साबा वये़,

नातानरे़ कुस्‍सा जाबुदे़न्– निङ्‌वाॽफुसाम्‍बा नु हाङ्‌ङिल्‍ले़ कुआप्‍फेक्‍पा सुजासाबा वये़,

६ अहिसारे़न्– हाङ्‌हिम्‍मोबा लक्‍पे़न्‍साबा वये़,

अब्‍दारे़ कुस्‍सा अदोनिरामे़न्– स्‍याङ्‌मे़न्‍दाङ् याःम्‍बक्‍को मे़भत्‍छुसिबाहाॽरे़ खुन्‍छिॽ लक्‍पे़न्‍साबा वये़रो॥

७ के़रे़क् इस्राइलओ सोलोमनरे़ थुम् थुम्‍मोबा थिबोङ्‌ङाङ् ने़त्‍छि कुयुक्‍साबाहाॽ मे़वये़, खे़ङ्‌हाॽरे़ हाङ्‌ङिन् नु हाङ् हिम्‍सयङ्‌ले़ लागि चामा कुजा मे़दारु॥ खे़ङ्‌हाॽ के़रे़क्‍ले़ तङ्‌बेरे़ लाधिक् थिक्‍पा चामा कुजा ताःप्‍मा के़बोङ्‌बा वये़॥

८ खे़ङ्‌हाॽरे़ खुन्‍छिॽ मिङ् आम्‍भा कन्‍हाॽएरो–

एफ्राइमबा कोःक्‍माबा लाजेॽओ– बेन-हुर॥

९ माकाज, साल्‍बिम, बेथ-सेमेस, एलोन-बेथहानानओ– बेन-देकेर,

१० अरुब्‍बोतओ– बेन-हेसेद (खे़ल्‍ले़ कुलक्‍पे़न्‍नो सोको नु हेपेरबा के़रे़क् लाजेॽहाॽ ने़स्‍से़॥),

११ दोरबा थुम्‍मो– बेन-अबिनादाब, (सोलोमनरे़ कुस्‍सा मे़न्‍छुमा ताफाते़न् खे़ल्‍ले़ मेःक्‍खिम् मे़त्‍तुआङ् वये़),

१२ अहिलुदरे़ कुस्‍सा बानाःन् तानाक, मगिद्‌दो नु बासानओ लक्‍पे़न्‍साबा वये़॥ (बेथ-साने़न् सार्तानरे़ कुबेसाङ् यिजरेल कुसिङ्‌गाङ् ने़स्‍से़) के़रे़क् हाबिल-महोला हे़क्‍क्‍याङ् योक्‍माम थारिक्॥

१३ रामोत-गिलादओ– बेन–गेबेरे़न् लक्‍पे़न्‍साबा वये़ गिलादओ के़ने़बा याइररे़ कुबाङ्‌भेॽहाॽ (मनस्‍सेरे़ कुस्‍सा याइर) हे़क्‍क्‍याङ् बासानओ के़ने़बा अर्गोबरे़ कुधुम्‍मिन् नु कासाःल्‍ले़ मे़भाङुबा यम्‍बा लाम्‍धेःत्‍हाॽ लुङ्‌धाक्‍किल्‍ले़ कब्रिङ् कबुबा तुक्‍पोङ् यम्‍ब्‌यम्‍बा ये़क्‌यक्‍हाॽआङ् ने़स्‍से़,

१४ महनोमओ– इद्‌दोरे़ कुस्‍सा अहिनादाबे़न् वये़॥

१५ नप्‍तालिओ– अहिमासे़न् वये़॥ (खे़ल्‍ले़ सोलोमनरे़ कुस्‍सा मे़न्‍छुमा बासमते़न् मेःक्‍खिम् मे़त्‍तुआङ् वये़),

१६ आसेर नु आलोतओ– हुस्‍सैरे़ कुस्‍सा बानाःन् वये़,

१७ इस्‍साखारओ– पारुहरे़ कुस्‍सा यहोसापाते़न् वये़,

१८ बेन्‍यामिनओ– एलारे़ कुस्‍सा सिमिन् वये़,

१९ गिलादओ– उरिरे़ कुस्‍सा गेबेरे़न् वये़ (खे़न् एमोरिहाॽरे़ खुन्‍छिॽ हाङ् सिहोननु बासानबा हाङ् ओगरे़ कुलाजेॽ ने़स्‍से़)॥

खुने़ॽ खे़न् थुम्‍मोबा लत्‍छारक् थुम् युक्‍साबा वये़रो॥

सोलोमनरे़ कुलिङ्‌दो के़गे़प्‍पा कुहाङ्‌युक् ये़म्

२० यहुदा नु इस्राइलबा मनाहाॽ वरःङ्‌ङोबा ये़ःङ्‌घा कुइसिःक् निःप्‍मे़न्‍दे़त् यरिक् मे़वये़॥ खे़ङ्‌हाॽरे़ मे़ज मे़धुङुआङ् मे़नुरे़ मे़दासे़आङ् मे़वये़॥

२१ युफ्रेतिस वहःङ्‌लाम् पलिस्‍तिहाॽरे़ खुन्‍छिॽ लाजेॽ नु मिस्रबा इःन्‍दो थारिक्‍पा के़रे़क् हाङ्‌जुम्‍हाॽओ सोलोमनरे़ युक् चोगुआङ् ने़स्‍से़॥ खे़न् लाजेॽहाॽरे़ खुने़ॽओ एःङ्‌याङ् मे़हुङु हे़क्‍क्‍याङ् खुने़ॽ कुहिङ्‌हिङ् थे़म्‍बाए खे़ङ्‌हाॽ खुने़ॽ कुमना मे़बोःक्‍खे़आङ् मे़युङे़॥

२२ सोलोमनरे़ थिक्‌याःन्‍धक्‍पा कुजामा चाःन् ७,५०० मुरि चुन्‍जुम्‍बा फेॽदुम् नु १५० मुरि फे़ःङ्‌मनाबा कुजा,

२३ पित्‍थाःङ्‌ङो हिङ्‌मनासिबा थिबोङ् पित्‍थक्‍साहाॽ, चाराम्‍मादे़न्‍नो हिङ्‌मनासिबा निबोङ् पित्‍हाॽ, किप् थिक् मे़ल्‍लुक् नु मे़ःन्‍दा, हे़क्‍क्‍याङ् पे़ःङ्‌वा, स्‍याःक्‍पा, साम्‍मे़ःन्‍दा, इक्‍सा नु वाहाॽ मे़वये़॥

२४ थेआङ्‌भे़ल्‍ले़ खुने़ॽ युफ्रेतिस वहःङ्‌ङिल्‍ले़ नाम्‍धा ले़प्‍माङ्‌बा के़रे़क् लाजेॽ, इग्र तिफसालाम् गाजा थारिक् हाङ्‌युक् चोगुआङ् ने़स्‍से़, हे़क्‍क्‍याङ् के़रे़क् पिसाङ् सनारुङ् पोःक्‍खे़आङ् ने़स्‍से़॥

२५ सोलोमनरे़ कुहिङ्‌हिङ् थे़म्‍बाए दानलाम् बेर्सेबा थारिक्‍के यहुदा नु इस्राइले़न् चिजि ये़म्‌ये़म् ने़स्‍से़, के़रे़क् मनाहाॽ खुन्‍छिॽ आप्‍फेक् आप्‍फेक् चे़ल्‍ले़क्‍सेॽ नु पःत्‍छेॽबुङ् सिगाङ् थाप्‍थेःक् याम्‍धेक् मे़युङे़॥

२६ सोलोमनरे़ कुअन्‍लाधा के़लोङ्‌बा अन्‍हाॽरे़ लागि हे़न्‍छिङ् लिसि अन्‌ये़प्‍नाहाॽ नु थिबोङ्‌ङाङ् ने़त्‍छि हे़न्‍छिङ् अन्‍गे़लोङ्‌बाहाॽ कत्‍तुसि॥

२७ थुम् थुम्‍मोबा सुहाङ्‌सुक्‍पाहाॽरे़ ला थक्‍मा मे़ले़क्‍सिङ्‌ल सोलोमन नु खुने़ॽ कुजा चाजामादे़न्‍नो के़युङ्‌बाआङ् के़जाबाहाॽ के़रे़क्‍ले़ लागि चामा कुजाहाॽ मे़दारु॥ कम्‍भलॽरिक् मे़दारुल्‍ले़ चामा कुजा थे़माःन्‍नाङ् मे़सुःन्‍ने़न्‍ल फाॽआङ् खे़ङ्‌हाॽरे़ मे़साॽरु ओमे़मे़त्‍तु॥

२८ अन्‍लाधा के़लोङ्‌बा अन्‍हाॽ नु वेॽ अन्‍हाॽरे़ लागिआङ् खे़ङ्‌हाॽरे़ ताःप्‍मा के़बोङ्‌बा हःक्‍सि नु हःक्‍सिलाङ्‌हाॽ मे़दारु॥

२९ निङ्‌वाॽफुमाङ्‌ङिल्‍ले़ सोलोमने़न् सिक्‍कुम्‍दिङ् निङ्‌वाॽ, इःत्‍छिङ्‌साम् नु वरःङ्‌ङोबा ये़ःङ्‌घा यारिक्‍के निःत्‍मे़न्‍दे़त् खासिङ्‌निःप्‍मा ने़हिनिङ्‌वाॽ पिरु॥

३० नाङ्‌गे़न् पिसाङ्‌बा के़रे़क् मनाहाॽ हे़क्‍क्‍याङ् मिस्र लाजेॽबा के़रे़क् मनाहाॽनुःल्‍ले़ सोलोमने़न् साॽरिक् सिक्‍कुम्‍साबा चोगे़॥

३१ खुने़ॽ वेॽ के़रे़क् मनाहाॽनुःल्‍ले़ सिक्‍कुम्‍साबा चोगे़– एतान, एज्रि नु माहोलरे़ कुस्‍सा हेमान, कलकोल हे़क्‍क्‍याङ् दर्दाःन्‍नुःल्‍ले़आङ् खुने़ॽ साॽरिक् सिक्‍कुम्‍साबा चोगे़॥ हे़क्‍क्‍याङ् खुने़ॽ कुमिङ्‌ङिन् कब्रिङ् पिसाङ्‌बा के़रे़क् मे़न्‍छाम् सुवाङ्‌हाॽरे़ खुन्‍छिॽ लुम्‍मो इङे़॥

३२ खुने़ॽ हे़न्‍छिङ् सुम्‍सि खाहुन्‍हाॽ साप्‍तु हे़क्‍क्‍याङ् खुने़ॽ कुसाम्‍लोहाॽरे़ खानिःत्‍तिन् हे़न्‍छिङ् थिक्‍काङ् किप् ङासि वये़॥

३३ खुने़ॽ थाबु सिङ्‌सेॽहाॽरे़ कुयाःम्‍बेओ, ले़बनानबा साम्‍माङ्‌सिङ्‌हाॽ हे़क्‍क्‍याङ् खे़न्‍नु सोसोरिक् थुप्‍थाॽओ के़लिङ्‌बा हिसप् याःन्‍हाॽरे़ कुयाःम्‍बेओ थारिक् पोधक् चोगु॥ खुने़ॽ थक्‍साहाॽ, पुसाहाॽ, के़उःङ्‌सिङ्‌बा के़सःन्‍छिङ्‌बा थक्‍साहाॽ नु ङाहाॽरे़ कुयाःम्‍बेओआङ् हुॽरुसि॥

३४ सोलोमनरे़ कुसिक्‍कुम्‍दिङ् निङ्‌वाःल्‍ले़ कुयाःम्‍बेओ निङ्‌वाॽ के़घोबा इक्‍सादिङ् खाम्‍बेःक्‍कोबा के़रे़क् हाङ्‌हाॽलाम् मे़बाङ्‌घुसिबा के़रे़क् मे़न्‍छाम् सुवाङ्‌हाॽ खुने़ॽ कुसिक्‍कुम्‍दिङ् निङ्‌वाॽ खे़म्‍से़ खुने़ॽओ मे़द्‌ये़रो॥

सोलोमनरे़ माङ्‌हिम् चोःक्‍मा यारिप् चोगु

(२ साप्‍मु २:१-१८)

५

सोलोमने़न् खुने़ॽ कुम्‍बारे़ कुले़क्‌वाओ हाङ् माङ्‌थोःक्‍ना पोःक्‍खे़आङ् वाॽ फाॽआङ् आल्‍ल तुरोसबा हाङ् हे़रामे़ल्‍ले़ खे़प्‍सु, खे़ब्‍याङ् खुने़ॽ हाङ्‌लाइङ्‌बाहाॽ सोलोमनरो पाङ्‌घु युसुसि, थेआङ्‌भे़ल्‍ले़ खुने़ॽ आभे़ल्‍ले़साङ् दाउद हाङ्‌ङिन्‍नु चुम् पोःक्‍खे़आङ् वये़॥

२ सोलोमनरे़ हे़रामओ कन् इङ्‌घङ्‌ङिन् हाङुदेसुरो–

३ “आङ्‌गाॽ आम्‍बा दाउदरे़ कुदक्‍ले़ङ्‌वाओ के़रे़क् पिसाङ्‌लाम् थङ्‌हाॽ पोःक्‍खे़बाल्‍ले़ चोगुल्‍ले़, यहवे दाङ्‌बे़ल्‍ले़ खुने़ॽ कुनिङ्‌मिहाॽ कुलाङ्‌भो सिगाङ् मे़न्‍जोःक्‍सिङ्‌ङे थारिक् यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ कुमिङ्‌ङिल्‍ले़ लागि लत्‍छा माङ्‌हिम् चोःक्‍मा मे़सुक्‍तुन् फाॽआङ् खे़ने़ॽ के़निसुआङ् वाॽ॥

४ कर आल्‍ल यहवे दाङ्‌बा आङ्‌गाॽ आनिङ्‌वाॽफुमाङ्‌ङिल्‍ले़ के़रे़क् पिसाङ् नाःम्‍सिङ्‌मा पिराङ्‌ङाङ् वाॽ, हे़क्‍क्‍याङ् आनिङ्‌मि मे़होप् इग्र आदुक्‍खे आलाक्‍खे होप्॥

५ कल्‍ले़चोगुल्‍ले़ यहवे दाङ्‌बे़ल्‍ले़ आङ्‌गाॽ आम्‍बा दाउदे़न् मे़त्‍तुबा कुइसिःक् यहवे दाङ्‌बे़ल्‍ले़ कुमिङ्‌ले़ लागि लत्‍छा माङ्‌हिम् चोःक्‍मा निङ्‌वाॽ निःन्‍धो चोगुङ्‌ङाङ् वाॽआ॥ यहवे दाङ्‌बे़ल्‍ले़ दाउदे़न् अक्‍खे मे़त्‍तुआङ् वये़ ‘खे़ने़ॽ के़ले़क्‌वाओ, आङ्‌गाॽ खे़ने़ॽ के़स्‍सान् हाङ्‌युक्‍नाओ युक्‍खुङ्‌ॽ, खुने़ॽए आङ्‌गाॽ आमिङ्‌ङिल्‍ले़ लागि खे़न् माङ्‌हिम्‍मिन् चोगुॽ॥’

६ “कल्‍ले़चोगुल्‍ले़ आङ्‌गाॽ आलागि ले़बनानलाम् साम्‍माङ्‌सिङ्‌हाॽ ताङ्‌मा इङ्‌जाङ् पिरे़से़ॽ॥ आङ्‌गाॽ आमनाहाॽ खे़ने़ॽ के़मनाहाॽनु मे़दङ्‌सिङ्‌ङाङ् याःम्‍बक् मे़जोगुॽ, हे़क्‍क्‍याङ् खे़ने़ॽ आक्‍ख्‍यारिक् नाम्‍म्‍याक् पिमासि निःन्‍धो के़जोगुॽ आङ्‌गाॽ खे़ने़ॽ के़मनाहाॽ पिरुङ्‌सिङ्‌ॽ॥ खिनिॽ सिदोनिहाॽ कुइसिःक् सिङ्‌बुङ्‌हाॽ ताङ्‌मा कुहुक्‌वा के़नुॽबा आनिगे मना मे़होप् फाॽआङ् खे़ने़ॽ के़निसुरो॥”

७ आल्‍ल हे़रामरे़ सोलोमनरे़ कुइङ्‌घङ्‌ङिन् खे़प्‍सु, खे़ब्‍याङ् साॽरिक् कुनिङ्‌वाॽ त्‍ये़आङ् पाःत्‍तु, “आइन् यहवे दाङ्‌बे़ल्‍ले़ कुनारा पोररो, थेआङ्‌भे़ल्‍ले़ कन् यरिक् मनाहाॽओ युक् चोःक्‍मारे़ लागि खुने़ॽ दाउदे़न् लत्‍छा सिक्‍कुम्‍साबा साधिक् पिरुआङ् वाॽ॥”

८ खुने़ॽ कन् इङ्‌घङ्‌ङिन् सोलोमने़न् हाक्‍तुरो–

“खे़ने़ॽ के़हाङुबा इङ्‌घङ्‌ङिन् आङ्‌गाॽ खे़प्‍सुङ्॥ साम्‍माङ्‌सिङ् नु आःङ् सिङ्‌हाॽरे़ कुयाःम्‍बेओ खे़ने़ॽ के़नाःक्‍तुबा कुइसिःक् आङ्‌गाॽ के़रे़क् हिसुङ् तङ्‌घुङ् पिने़रो॥

९ आङ्‌गाॽ आमनाहाॽरे़ ले़बनानलाम् वरःङ्‌ङो थारिक् सिङ्‌लःङ्‌साहाॽ मे़धासुॽ, हे़क्‍क्‍याङ् खे़ङ्‌हाॽ इमे़घेःक्‍खुआङ् खे़ने़ॽ के़बाःत्‍तुबादे़न्‍नो वामे़देःन्‍दु मे़युसुर याःन्‍दुङ्‌सिङ्‌ॽ॥ खे़ङ्‌हाॽ खे़प्‍मो मे़भाःक्‍खुर याःन्‍दुङ्‌सिङ्‌ॽ, हे़क्‍क्‍याङ् खे़न् सिङ्‌हाॽ खे़ने़ॽ तेॽमा के़सुक्‍तुॽ॥ खे़ब्‍याङ् आङ्‌गाॽ आहाङ् हिम्‍सयङ्‌ले़ लागि खे़ने़ॽ चामा कुजा हिसे़ तङ्‌घे़आङ् निङ्‌वाॽ चोगुङ्‌बा पाःन्‍निन् के़त्‍ताङ् पिराङ्‌ङे़ॽओ॥”

१० कम्‍भलॽरिक् सोलोमनरे़ निङ्‌वाॽ चोगुबा के़रे़क् साम्‍माङ्‌सिङ् नु आःङ् सिङ्‌लःङ्‌साहाॽ हे़रामरे़ हाङुयुसु,

११ हे़क्‍क्‍याङ् सोलोमनरे़ हे़रामरे़ कुहिम्‍सयङ्‌हाॽरे़ खुन्‍छिॽ चामा कुजारे़ लागि ५०,००० मुरि मासि नु ४,५०० लितर युमनाबा चैतुन निःङ्‌गेॽ खुने़ॽ हाक्‍तुदेसु॥ सोलोमनरे़ कन् तङ्‌बे थक्‍मा हे़रामे़न् हाक्‍तु॥

१२ यहवे दाङ्‌बे़ल्‍ले़ माङ्‌हुप् चोगुबा कुइसिःक् खुने़ॽ सोलोमने़न् सिक्‍कुम् निङ्‌वाॽ पिरु॥ हे़राम नु सोलोमनरे़ खुन्‍छिॽ लुम्‍मो तङ्‌माआङ् वाॽमा काॽइ वये़, हे़क्‍क्‍याङ् खुन्‍छिॽ ने़प्‍माङ्‌ले़ खे़न् नादङ् चोगे़त्‍छु॥

१३ सोलोमन हाङ्‌ङिल्‍ले़ के़रे़क् इस्राइललाम् सुम्‍बोङ् हे़न्‍छिङ् स्‍याङ्‌मे़न्‍दाङ् याःम्‍बक्‍को मे़भत्‍छुसिबा मनाहाॽ सुप्‍सुसि॥

१४ खुने़ॽ खे़ङ्‌हाॽ ला थक्‍मा थिबोङ् थिबोङ् हे़न्‍छिङ् ले़क्‍तुसिर लेबनान पाङ्‌घुसि, हे़क्‍क्‍याङ् कम्‍भलॽरिक् मनाहाॽ लत्‍छा ला लेबनान नु ला ने़त्‍छि हिम्‍मो मे़वये़॥ याःम्‍बक् के़जोःक्‍पा मनाहाॽ मुरा के़मे़प्‍पा लक्‍पे़न्‍साबा अदोनिरामे़न् वये़॥

१५ सोलोमनरे़ ७०,००० कक् के़गुबा नु कोःक्‍मा फाङ्‌जङ्‌ङो ८०,००० लुङ् के़घक्‍पा मनाहाॽ कत्‍तुसि॥

१६ याःम्‍बक् के़जोःक्‍पाहाॽरे़ मे़जोगुबा याःम्‍बक् ओगे़मे़प्‍पा नु मुरा मे़प्‍मासिरे़ लागि मे़भत्‍छुसिबा मनाहाॽ ३,३०० लाम्‍लोबाहाॽ मे़वये़॥

१७ हाङ्‌ङिल्‍ले़ कुइङ्‌जाङ् कुइसिःक् खे़ङ्‌हाॽरे़ यहवे दाङ्‌बे़ल्‍ले़ कुहिम्‍मिल्‍ले़ लागि यम्‍बा केःम्‍बा मे़घक्‍तुआङ् वरे़ङ्‌ले़ङ् मे़जोगुबा लुङ्‌ङिल्‍ले़ कुबुङ् युङ्‌मारे़ लागि के़रे़क्‍नुःल्‍ले़ नुबा लुङ्‌हाॽ लुङ्‌बुन्‍नाओलाम् मे़हे़रु मे़लःत्‍तु॥

१८ सोलोमन नु हे़रामरे़ खुन्‍छिॽ सिङ्‌गाम्‍बा लुङ्‌गाम्‍बाहाॽ हे़क्‍क्‍याङ् गबालबा मनाहाॽरे़ माङ्‌हिम् चोःक्‍मारे़ लागि सिङ्‌हाॽ नु लुङ्‌हाॽ मे़घक्‍तुआङ् यारिप् मे़जोगुरो॥

सोलोमनरे़ माङ्‌हिम् चोगु

६

इस्राइलिहाॽ मिस्र लाजेॽलाम् मे़लःन्‍दे़ मे़भे़रे़बा ४८० तङ्‌बेओ, सोलोमनरे़ इस्राइलिहाॽओ हाङ्‌युक् चोगुबा लिसिगेक्‍पा तङ्‌बेओबा जिभ, इग्र निसिगेक्‍पा लाओ खुने़ॽ यहवे दाङ्‌बे़ल्‍ले़ कुहिम्‍मिन् चोःक्‍मा हेःक्‍तु॥

२ यहवे दाङ्‌बे़ल्‍ले़ कुलागि सोलोमन हाङ्‌ङिल्‍ले़ चोगुबा माङ्‌हिम्‍मे़ल्‍ले़ कुलाम्‍ति तुक्‍पोङ् हुक्‍सिक्, कुभे़रे़ निबोङ् हुक्‍सिक् ने़स्‍से़ हे़क्‍क्‍याङ् सुम्‍बोङ् हुक्‍सिक् कुलिङ्‌गे़न् पत्‍छे़॥

३ माङ्‌हिम् लुम्‍मोबा यम्‍बा चुम्‍लुङ् चोःक्‍मा याक्‍फाङ् तगाङ्‌बा लक्‍खुम्‍मिन् माङ्‌हिम्‍मिल्‍ले़ कुभे़रे़ खाराक् पोरे़आङ् ने़स्‍से़, निबोङ् हुक्‍सिक् कुभे़रे़ ने़स्‍से़॥ माङ्‌हिम् तगाङ् ले़प्‍माङ् खे़न् थिबोङ् हुक्‍सिक् थे़म्‍बा लःन्‍दे़आङ् ने़स्‍से़॥

४ खुने़ॽ माङ्‌हिम्‍मोबा खाम्‍बु सिगाङ् चिभिॽफिॽबा पेधाःप्‍हाॽ चाङ्‌जाङ् फत्‍छु॥

५ कुलुम्‍मोबा यम्‍बा याक्‍फाङ् नु सिगाङ् सेसेदे़न्‍निल्‍ले़ कुएगाङ् ले़प्‍माङ् खे़न् हिम्‍मोबा के़रे़क् पिसाङ् लुङ्‌धाक्‍किन्‍नु सोरिक् चक्‍मनाबा याक्‍फाङ्‌हाॽ चोगु॥

६ के़रे़क्‍नुःल्‍ले़ कुसिःक्‍तोबा कुदाःत्‍लाःल्‍ले़ कुभे़रे़ःन् हुक्‍सिक् ङासि ने़स्‍से़॥ कुलुम्‍मोबा कुदाःत्‍लाःल्‍ले़ कुभे़रे़ःन् हुक्‍सिक् तुक्‍सि नु सुम्‍सिगेक्‍पा कुदाःत्‍लान् हुक्‍सिक् नुसि ने़स्‍से़॥ खुने़ॽ माङ्‌हिम् के़रे़क् पिसाङ् पे़रे़म्‍सिङ्‌हाॽ ताॽरुआङ् लाःक्‍कात् ले़प्‍माङ् माङ्‌हिम्‍मोबा लुङ्‌धाक्‍को थेआङ् मे़न्‍होःम्‍मे याक्‍फाङ्‌हाॽ चक्‍तुआङ् लःत्‍तु॥

७ माङ्‌हिम् मे़जोगुल्‍ले़ लुङ् पुन्‍नाओए यारिप् मे़जोगु मे़घक्‍तुबा लुङ्‌हाॽरक् मे़से़त्‍तु॥ थवा इग्र लुङ्‌घे़ःप्‍मा इग्र आत्‍तिन् परिक्‍पा फे़न्‍जेॽ सामाहाॽरे़ लोःक्‍खुबे़न्‍नाङ् माङ्‌हिम् चोःक्‍मादे़न्‍नो खे़म्‍मे़दे़त्‍ते़न्॥

८ के़रे़क्‍नुःल्‍ले़ मुःस्‍मा कुदाःत्‍लाओबा लाम्‍धेःत्‍तिन् माङ्‌हिम् योहाङ् लाङ्‌गे़त् पिसाङ् पत्‍छे़॥ खे़प्‍मोलाम् कुलुम्‍मो नु थोःस्‍मा कुदाःत्‍लाओ पेःक्‍मारे़ लागि नाहाङ्‌सेक् पत्‍छे़॥

९ कम्‍भलॽरिक् पे़रे़म्‍सिङ् नु साम्‍माङ्‌सिङ् सिङ्‌भे़ल्‍ले़क्‍हाॽलाम् खे़ल्‍ले़ कुघाप्‍मा खाम्‍बु चोगुआङ् खुने़ॽ माङ्‌हिम् चोःक्‍मा सुरु॥

१० खुने़ॽ माङ्‌हिम् के़रे़क् पिसाङ् चुजुक्‍सा याक्‍फाङ्‌हाॽ चोगु॥ के़रे़क् याक्‍फाङ्‌हाॽ हुक्‍सिक् ङासि केःम्‍बा कुलिङ्‌गे़न् चोगे़, हे़क्‍क्‍याङ् माङ्‌हिम्‍मिन्‍नु सोरिक् साम्‍माङ्‌सिङ् सिङ्‌भे़ल्‍ले़क्‍हाॽ चक्‍सिङ्‌ङाङ् पत्‍छे़॥

११ खे़ब्‍याङ् यहवे दाङ्‌बे़ल्‍ले़ कन् कुबाःन्‍जाक्‍किन् सोलोमनओ ये़रो–

१२ “खे़ने़ॽ के़जोगुर के़याक्‍पा कन् माङ्‌हिम्‍मिल्‍ले़ कुयाःम्‍बेओग अक्‍खे पोःङ्‌ॽ, आङ्‌गाॽ के़रे़क् आइङ्‌जाङ्‌हाॽ खे़ने़ॽ के़इःत्‍तु के़नाःत्‍तुॽ हे़क्‍क्‍याङ् आङ्‌गाॽ के़रे़क् आधिम्‍हाॽ कुइसिःक् खे़ने़ॽ के़जोगुॽ, खम्‍भ्‍याङ् आङ्‌गाॽ के़रे़क् आइङ्‌जाङ्‌हाॽ के़दिम्‍दु के़नाःत्‍तुनेभ्र आङ्‌गाॽ खे़ने़ॽ के़म्‍बानु चोगुङ्‌ङाङ् वये़बा खे़न् आमाङ्‌हुप्‍पिन् खे़ने़ॽलाम् आङ्‌गाॽ के़त्‍तुङ्‌ॽ॥

१३ हे़क्‍क्‍याङ् इस्राइलिहाॽरे़ खुन्‍छिॽ लुम्‍मो आङ्‌गाॽ वाॽआ, खे़ब्‍याङ् आङ्‌गाॽ आमना इस्राइलिहाॽ लाप्‍मे़भुसुङ्‌सिङ्‌ङिन्‍लो॥”

माङ्‌हिम्‍मोबा सामा चिगक्‌वाहाॽ

(२ साप्‍मु ३:८-१४)

१४ कम्‍भलॽरिक् सोलोमनरे़ यहवे दाङ्‌बे़ल्‍ले़ कुहिम्‍मिन् चोगु सुरु॥

१५ खुने़ॽ माङ्‌हिम्‍मोबा लुङ्‌धाक्‍किन् सिगाङ् ले़प्‍माङ् खाम्‍बाङ्‌ङोलाम् पे़रे़म्‍सिङ्‌हाॽ थारिक् साम्‍माङ्‌सिङ् सिङ्‌भे़ल्‍ले़क्‍हाॽ तङ्‌घुआङ् खिप्‍सु हे़क्‍क्‍याङ् आःङ् सिङ्‌भे़ल्‍ले़क्‍हाॽरे़ खाम्‍बाङ्‌ङिन् ते़प्‍तु॥

१६ माङ्‌हिम् सिगाङ् एगाङ् ले़प्‍माङ् खुने़ॽ खाम्‍बाङ्‌ङोलाम् पे़रे़म्‍सिङ्‌ङो थारिक् साम्‍माङ्‌सिङ् सिङ्‌भे़ल्‍ले़क्‍हाॽ तङ्‌घुआङ् निबोङ् हुक्‍सिक् केःम्‍बा सिगाङ् सेसेदे़न्, इग्र के़रे़क्‍नुःल्‍ले़आङ् साॽरिक् सेसेदे़न् चोगु॥

१७ खे़ल्‍ले़ कुदगि ले़प्‍माङ् कुलुम्‍मोबा चुम्‍लुङ् याक्‍फाङ्‌ङिन् लिबोङ् हुक्‍सिक् केःम्‍बा ने़स्‍से़॥

१८ माङ्‌हिम्‍मोबा सिगाङ् ले़प्‍माङ्‌बा साम्‍माङ्‌सिङ् सिङ्‌भे़ल्‍ले़क्‍को चैँ के़भे़क्‍पा फुङ्‌हाॽ नु वसोॽ फुङ्‌वाःत्‍हाॽरे़ कुभुङ् मे़लक्‍तुआङ् पत्‍छे़॥ खे़ङ्‌हाॽ के़रे़क् साम्‍माङ्‌सिङ्‌ले़न् पत्‍छे़॥ लुङ् लत्‍छाआङ् निमे़धाबे़न्॥

१९ माङ्‌हिम्‍मोबा सिगाङ् ले़प्‍माङ् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् युङ्‌मारे लागि खुने़ॽ सिगाङ् सेसेदे़न् यारिप् चोगु॥

२० कन् सिगाङ् सेसेदे़न्‍निन् निबोङ् हुक्‍सिक् केःम्‍बा कुलाम्‍ति, निबोङ् हुक्‍सिक् कुभे़रे़ नु निबोङ् हुक्‍सिक् कुलिङ्‌गे़न् केःम्‍बा चोगे़॥ खुने़ॽ खे़न् इसेःङ्‌बा साम्‍म्‍याङ्‌ङिल्‍ले़ सुःप्‍तु हे़क्‍क्‍याङ् साम्‍माङ्‌सिङ् ले़त्‍ति तोःम्‍मादे़न्‍निन्‍नाङ् सुःप्‍तु॥

२१ सोलोमनरे़ माङ्‌हिम्‍मोबा सिगाङ् कुलक्‍किन् इसेःङ्‌बा साम्‍म्‍याङ्‌ङिल्‍ले़ सुःप्‍तु, हे़क्‍क्‍याङ् साम्‍म्‍याङ्‌ङिल्‍ले़ सुःप्‍मनाबा सिगाङ् सेसेदे़न्‍निल्‍ले़ कुदगि खुने़ॽ साम्‍म्‍याङ् सिक्‍क्रिहाॽ फोःन्‍दुआङ् फोसु॥

२२ कम्‍भलॽरिक् खुने़ॽ सिगाङ्‌बा कुलक्‍किन् के़रे़क् साम्‍म्‍याङ्‌ङिल्‍ले़ सुःप्‍तु॥ सिगाङ् सेसेदे़न्‍नो के़युङ्‌बा ले़त्‍ति तोःम्‍मादे़न्‍निन्‍नाङ् खुने़ॽ साम्‍म्‍याङ्‌ङिल्‍ले़ सुःप्‍तु॥

२३ सिगाङ् के़रे़क्‍नुःल्‍ले़ सेसेबादे़न्‍नो खुने़ॽ चैतुन सिङ्‌लाम् ने़त्‍छि करुब चोगुसि॥ करुब ने़प्‍माङ् थिबोङ् हुक्‍सिक् कुलिङ्‌गे़न् केःम्‍बा चोगे़सि॥

२४ थिक्‍सिगेक्‍पा करुबरे़ लत्‍छा कुलाप्‍पिन् हुक्‍सिक् ङासि केःम्‍बा पत्‍छे़ हे़क्‍क्‍याङ् वेॽइल्‍ले़न्‍नाङ् हुक्‍सिक् ङासि केःम्‍बा पत्‍छे़॥ लत्‍छा कुलाप्‍पिल्‍ले़ कुसम्‍मोलाम् वेॽस्‍मा कुलाप्‍पिल्‍ले़ कुसम्‍मो थारिक् थिबोङ् हुक्‍सिक् पत्‍छे़॥

२५ निसिगेक्‍पा करुबरे़ कुसिःक्‍मे़न्‍नाङ् थिबोङ् हुक्‍सिक् पत्‍छे़, थेआङ्‌भे़ल्‍ले़ खे़न् ने़त्‍छि करुबहाॽरे़ खुन्‍छिॽ थक् नु फे़रे़ लाम्‍तिहाॽ लत्‍छा परिक्‍पा चोगे़॥

२६ करुब ने़प्‍माङ्‌ले़ खुन्‍छिॽ लिङ्‌गे़न्‍निन् थिबोङ् हुक्‍सिक् पत्‍छे़॥

२७ खुने़ॽ खे़न् करुबहाॽ माङ्‌हिम्‍मोबा सिगाङ् याक्‍फाङ्‌ङो युक्‍खुसि॥ खे़ङ्‌हाॽरे़ खुन्‍छिॽ लाप्‍हाॽ चैँ लाःक्‍कात् ले़प्‍माङ् हप्‍फे़ लॽरे़आङ् पत्‍छे़॥ लत्‍छा करुबरे़ कुलाप् थिक्‍ले़ वेॽ ले़प्‍माङ्‌बा लुङ्‌धाक्‍किन् नु वेॽ करुबरे़ कुलाप् थिक्‍ले़ वेॽ ले़प्‍माङ्‌बा लुङ्‌धाक्‍किन् सुसुआङ् पत्‍छे़, हे़क्‍क्‍याङ् खे़ङ्‌हाॽरे़ खुन्‍छिॽ वेॽ लाप्‍हाॽरे़ग याक्‍फाङ्‌ङिल्‍ले़ कुलुम्‍मो सुसुआङ् पत्‍छे़॥

२८ खुने़ॽ खे़न् ने़प्‍फु करुबहाॽ साम्‍म्‍याङ्‌ङिल्‍ले़ सुःप्‍तुसि॥

२९ माङ्‌हिम्‍मोबा के़रे़क् पिसाङ्‌बा सिगाङ् नु लाःक्‍कात् याक्‍फाङ्‌हाॽओबा के़रे़क् लुङ्‌धाक्‍हाॽओ खुने़ॽ करुबहाॽ, खे़बक्‍सिङ्‌ङिल्‍ले़ कुबुङ्‌हाॽ नु के़भे़क्‍पा फुङ्‌हाॽ कुभुङ् लक्‍तुआङ् चोगु॥

३० खुने़ॽ माङ्‌हिम्‍मोबा सिगाङ् नु लाःक्‍कात् ने़प्‍माङ् याक्‍फाङ्‌हाॽओबा खाम्‍बाङ्‌ङिन्‍नाङ् साम्‍म्‍याङ्‌ङिल्‍ले़ पन्‍छु॥

३१ सिगाङ्‌बा सेसेदे़न्‍नो लाःप्‍मा लाम्‍धेत् खे़ल्‍ले़क्‍हाॽ चैतुन सिङ्‌ङिल्‍ले़न् चोगु हे़क्‍क्‍याङ् खुने़ॽ ङासि कुधाॽकुधाॽ लक्‍मनाबा कुदक्‍मा लाम्‍धेत् सित्‍लाङ्‌हाॽ चोगु॥

३२ हे़क्‍क्‍याङ् लाम्‍धेःत्‍हाॽओ खुने़ॽ करुबहाॽ, खे़बक्‍सिङ्‌ङिल्‍ले़ कुबुङ्‌हाॽ नु के़भे़क्‍पा फुङ्‌हाॽरे़ कुभुङ् लक्‍तुआङ् चोगु, हे़क्‍क्‍याङ् करुबहाॽ नु खे़बक्‍सिङ्‌ङिल्‍ले़ कुबुङ्‌ङिन् फे़मनाबा साम्‍म्‍याङ्‌ङिल्‍ले़ सुःप्‍तु॥

३३ हे़क्‍केलॽरिक्‍के खुने़ॽ माङ्‌हिम् लुम्‍मोबा चुम्‍लुङ् चोःक्‍मा याक्‍फाङ्‌ङोa लाःप्‍मा लाम्‍धेःत्‍तिल्‍ले़ लिसि कुधाॽकुधाॽ लक्‍मनाबा चैतुन सिङ्‌ङिल्‍ले़न् सित्‍लाङ्‌हाॽ चोगु॥

३४ कुहङ्‌ङो के़इबा कुभे़ल्‍ले़क् ने़त्‍छि के़बप्‍पा आःङ्‌ङिल्‍ले़न् ने़त्‍छि लाम्‍धेत् चोगु॥

३५ खुने़ॽ खे़प्‍मो करुबहाॽ, खे़बक्‍सिङ्‌हाॽरे़ कुबुङ्‌हाॽ नु के़भे़क्‍पा फुङ्‌हाॽ कुभुङ् लक्‍तुआङ् चोगु, हे़क्‍क्‍याङ् खे़न् कुभुङ्‌हाॽ साम्‍म्‍याङ्‌ङिल्‍ले़ कुदङ्‌बा सुःप्‍तु॥

३६ हे़क्‍क्‍याङ् खुने़ॽ सिगाङ् लक्‍खुम्‍मोबा लुङ्‌धाक्‍किन् खक्‍मनाबा लुङ्‌ङिल्‍ले़न् थे़ःक्‍पे़त् कुदिःक्‍ला सुम्‍सि नु साम्‍माङ्‌सिङ् सिङ्‌भे़ल्‍ले़क्‍मे़ल्‍ले़न् लत्‍छा कुदिःक्‍ला ये़प्‍सुआङ् चोगु॥

३७ सोलोमनरे़ हाङ्‌युक् चोगुबा लिसिगेक्‍पा तङ्‌बेओबा जिभ मे़प्‍मनाबा निसिगेक्‍पा लाओ यहवे दाङ्‌बे़ल्‍ले़ कुहिम्‍मिल्‍ले़ कुबुङ् मे़युक्‍खु॥

३८ थिबोङ्‌ङाङ् थिक्‍सिगेक्‍पा तङ्‌बेओबा बुल ला, इग्र ये़त्‍छिगेक्‍पा लाओ खुने़ॽ कुइङ्‌जाङ् हे़क्‍के के़रे़क् कुसिःक्‍मा कुजोःक्‍मा कुइसिःक् माङ्‌हिम्‍मिन् मे़जोगु मे़सुरु॥ खे़न् चोःक्‍मारे़ लागि खुने़ॽ नुसि तङ्‌बे थरुरो॥

a 

६:३३ माङ्‌हिम् लुम्‍मोबा चुम्‍लुङ् चोःक्‍मा याक्‍फाङ्‌ङिन् नु सेसेदे़न् फाॽइन् लत्‍छारो

सोलोमनरे़ कुहाङ्‌हिम्

७

कर सोलोमनरे़ खुने़ॽ कुहाङ्‌हिम्‍मिन् चोःक्‍मा सुःप्‍मारे़ लागि थिबोङ्‌ङाङ् सुम्‍सि तङ्‌बे थरु॥

२ खुने़ॽ किप् थिक् हुक्‍सिक् केःम्‍बा कुलाम्‍ति, ङाबोङ् हुक्‍सिक् कुभे़रे़, सुम्‍बोङ् हुक्‍सिक् कुलिङ्‌गे़न्, कुदिःक्‍ला लिसि साम्‍माङ्‌सिङ् सित्‍लाङ् के़ये़प्‍पा, खे़ल्‍ले़ थाःङ् कुसम्‍धाङ् साम्‍माङ्‌सिङ्‌ङिन्‍ले़न्‍ने पे़रे़म्‍सिङ् के़याक्‍पा ले़बानानबा ताम्‍भुङ् मे़प्‍मनाबा यम्‍बा हिम् चोगु॥

३ सित्‍लाङ्‌हाॽओ के़ने़बा खे़न् पे़रे़म्‍सिङ्‌हाॽरे़ कुसम्‍धाङ् साम्‍माङ्‌सिङ् लिङ्‌घाम्‍बु मे़भत्‍छु, कुदिःक्‍ला थक्‍मा थिबोङ्‌ङाङ् ङासि सित्‍लाङ् के़रे़क्‍ले़ लिबोङ्‌ङाङ् ङासि सित्‍लाङ्‌हाॽ ये़बे़॥

४ खे़प्‍मोबा पेधाःप्‍हाॽओबा सुम्‍सि कुदिःक्‍लाहाॽओ चाङ्‌जाङ् लॽरिक मे़ये़प्‍सुआङ् ये़बे़, खे़ङ्‌हाॽ तक् नु तक् के़हिसिङ्‌बा पत्‍छे़॥

५ के़रे़क् लाम्‍धेःत्‍हाॽरे़ कुये़प्‍नाहाॽ कुसुक्‍पा लिसि के़बप्‍पा चोगे़, खे़न् तगि ले़प्‍माङ् सुम्‍सि सुम्‍सि कुदिःक्‍लाओ तक् नु तक् के़हिसिङ्‌बा पत्‍छे़॥

६ खुने़ॽ ङाबोङ् हुक्‍सिक् केःम्‍बा कुलाम्‍ति नु सुम्‍बोङ् हुक्‍सिक् कुभे़रे़ के़ने़बा सित्‍लाङ्‌हाॽरे़न् यम्‍बा हिम् चोगु॥ खे़ल्‍ले़ कुदगि ले़प्‍माङ् सित्‍लाङ्‌हाॽरे़ तक्‍तुबा आःम्‍भो थिक् ने़स्‍से़॥

७ सोलोमनरे़ खासे़न्‍हिम्, इग्र हाङ्‌युक्‍ना हिम् चोगु॥ हाबा खे़प्‍मोए खुने़ॽ खासे़न् लोःम्‍मा याःम्‍बक् चोगु॥ खुने़ॽ खाम्‍बाङ्‌ङोनु कुदाॽमा पे़रे़म्‍सिङ् थारिक् खे़न् साम्‍माङ्‌सिङ्‌ङिल्‍ले़ ते़प्‍तु॥

८ खुने़ॽ आप्‍फेक् कुयुङ्‌मा हिम्‍मिन् खे़ल्‍ले़ कुएगाङ् ले़प्‍माङ् खासे़न्‍हिम् हे़क्‍तङ्‌बाए चोगु॥ खुने़ॽ ते़न्‍धाम् मेःक्‍खिम् मे़त्‍तुआङ् थाक्‍तुमा फारोल्‍ले़ कुस्‍सा मे़न्‍छुमाःल्‍ले़ कुलागिआङ् हाबा हे़क्‍तङ्‌बाए हिम् चोगु॥

९ कन् के़रे़क् हिम्‍हाॽ लाःक्‍कात्‍लाम् यम्‍बा लक्‍खुम्‍मो थारिक् हे़क्‍क्‍याङ् कुबुङ्‌ङोनु थाःङ् लिङ्‌घाम्‍बुओ थारिक् लुङ्‌घक्‍मे़ल्‍ले़ तङे़र सिगाङ् नु लाःक्‍कात् कुनाहाॽ मे़घक्‍तुबा साॽरिक् नुबा लुङ्‌हाॽरे़ मे़जोगुआङ् युङे़॥

१० कुबुङ्‌ङो नुबा परिक्‍पा यम्‍ब्‌यम्‍बा लुङ्‌हाॽ कुसिःक्‍मो कुभाग थिबोङ् हुक्‍सिक् नु कुभा चैँ ये़त्‍छि हुक्‍सिक् के़बप्‍पा चोगे़॥

११ खे़ल्‍ले़ कुसम्‍धाङ् साॽरिक् नुबा परिक्‍ले़न् के़दङ्‌बा कुसिःक्‍मो मे़घक्‍तुआङ् मे़दङ्‌घुबा लुङ् नु साम्‍माङ्‌सिङ्‌ङे़ल्‍ले़न् पे़रे़म्‍सिङ् कुदाःक्‍मा यागे़॥

१२ यम्‍बा लक्‍खुम्‍मिल्‍ले़ के़रे़क् पिसाङ् कब्रिङ् मे़घक्‍तुआङ् मे़दङ्‌घुबा कुदिःक्‍ला सुम्‍सि लुङ्‌हाॽ यागे़, हे़क्‍क्‍याङ् साम्‍माङ्‌सिङ् कुदाःक्‍मा पे़रे़म्‍सिङ्‌हाॽरे़न् लत्‍छा कुदिःक्‍ला यागे़॥ यहवे दाङ्‌बे़ल्‍ले़ कुहिम्‍मोबा सिगाङ् लक्‍खुम्‍मिन् नु खे़प्‍मोबा आःम्‍भोःन्‍नाङ् हे़क्‍तङ्‌बाए ने़स्‍से़रो॥

हुरामरे़ कुयाःम्‍बक्

१३ सोलोमन हाङ्‌ङिल्‍ले़ तुरोसलाम् हुरामे़न् उःप्‍मा पाङ्‌घुसि,

१४ खे़ल्‍ले़ कुम्‍मा नप्‍तालि थाःक्‍कोबा लत्‍छा मेमेदुमा वये़ हे़क्‍क्‍याङ् कुम्‍बान् तुरोस के़युङ्‌बा कुहुक्‌वा के़नुॽबा कासा के़धक्‍पा वये़॥ हुरामे़न् कासाःल्‍ले़न् के़रे़क् परिक्‍पा याःम्‍बक् चोःक्‍मा साॽरिक् कुहुक्‌वा के़नुॽबा नु तगिआङ्‌धो याःम्‍बक् के़जोःक्‍पा मना वये़॥ खुने़ॽ सोलोमन हाङ्‌ङो ये़आङ् खुने़ॽ चोःक्‍मा मे़बाङ्‌घुबा के़रे़क् याःम्‍बक्‍हाॽ चोगुरो॥

कासाःल्‍ले़न् ने़त्‍छि कुलःप्‍ला सित्‍लाङ्‌हाॽ

(२ साप्‍मु ३:१५-१७)

१५ हुरामे़ल्‍ले़ कासा सित्‍लाङ् ने़त्‍छि कुलःप्‍ला चोगु, कुसिःक्‍मो खे़न् सित्‍लाङ् थक्‍मा थिबोङ्‌ङाङ् ये़त्‍छि हुक्‍सिक् कुलिङ्‌गे़न् नु कब्रिङ् कुभे़रे़ःन् थिबोङ्‌ङाङ् ने़त्‍छि हुक्‍सिक् पत्‍छे़॥

१६ खुने़ॽ सित्‍लाङ्‌हाॽरे़ कुसम्‍धाङ् मे़ःथ फम्‍मारे़ लागि योःम्‍मनाबा ने़त्‍छि कासा सित्‍लाङ् मे़ःथ्‍हाॽआङ् चोगु॥ के़रे़क् सित्‍लाङ् मे़ःथहाॽ हुक्‍सिक् ङासि केःम्‍बा चोगे़॥

१७ खुने़ॽ के़रे़क् सित्‍लाङ्‌हाॽरे़ कुसम्‍धाङ् के़बप्‍पा सित्‍लाङ् मे़ःथहाॽरे़ लागि चित्‍लिङ्‌गेॽ नु के़भोःन्‍छिङ्‌बा नुसि सिक्‍क्रि चोगु॥

१८ सित्‍लाङ्‌हाॽओबा सित्‍लाङ् मे़ःथे़न् के़घे़म्‍सिङ्‌बा चोःक्‍मारे़ लागि के़रे़क् सिक्‍क्रिओबा चित्‍लिङ्‌गेॽ कब्रिङ् पिसाङ् खुने़ॽ कुभुङ् लक्‍मनाबा कुदिःक्‍ला ने़न्‍छि फुॽले़सेॽहाॽ चोगु॥ खुने़ॽ के़रे़क् सित्‍लाङ् मे़ःथ्‍हाॽआङ् हे़क्‍केए चोगु॥

१९ आःम्‍भोॽ सिगाङ् सित्‍लाङ्‌हाॽओबा मे़ःथ्‍हाॽओ ले़क्‌वा फुङ्‌हाॽरे़ कुइत्‍हाॽ हुक्‍सिक् लिसि केःम्‍बा चोगे़॥

२० ने़प्‍माङ् सित्‍लाङ्‌हाॽरे़ कुसम्‍धाङ्‌बा सित्‍लाङ् मे़ःथ्‍हाॽओ, चित्‍लिङ्‌गेॽ कुबेसाङ्‌बा खोर्‍याःल्‍ले़ कुइत् के़बप्‍पा लक्‍को, सित्‍लाङ् मे़ःथ्‍ओबा कब्रिङ् कुदिःक् कुदिःक् किप् ने़त्‍छि कुभुङ् इसेःङ्‌बा फुॽले़सेॽहाॽ मे़जोगुआङ् पत्‍छे़॥

२१ खुने़ॽ माङ्‌हिम् तगाङ्‌बा आःम्‍भोॽओ खे़न् ने़त्‍छि सित्‍लाङ्‌हाॽ ये़प्‍सु॥ खुने़ॽ यो लाङ्‌गे़न् ले़प्‍माङ्‌बा सित्‍लाङ्‌ङिल्‍ले़ कुमिङ् याकिन वाःत्‍तु हे़क्‍क्‍याङ् थाङ्‌गे़त् ले़प्‍माङ्‌बे़ल्‍ले़ कुमिङ् बोअज वाःत्‍तु॥

२२ खे़ल्‍ले़ कुसम्‍धाङ्‌बा सित्‍लाङ् मे़ःथ्‍ओ ले़क्‌वा फुङ्‌ङिल्‍ले़ कुइत् पत्‍छे़॥ कम्‍भलॽरिक् सित्‍लाङ्‌हाॽरे़ लागि याःम्‍बक् चोःक्‍मा चुरे़रो॥

च्‍वाःत् याङ्‌मा कासा फसि

(२ साप्‍मु ४:२-५)

२३ हुरामे़ल्‍ले़ योःम्‍मनाबा कासालाम् काक्‍पे़प्‍पा पयम् यम्‍बा फसि थिक् चोगु॥ खे़ल्‍ले़ कुगःङ्‌ग्‍यान् थिक् कुयाओलाम् वेॽस्‍मा कुयाओ थारिक् थिबोङ् हुक्‍सिक् पत्‍छे़, खम्‍भ्‍याङ् खे़न् हुक्‍सिक् ङासि केःम्‍बा कुलिङ्‌गे़न् चोगे़॥ खे़ल्‍ले़ कब्रिङ् कुसाप्‍पोःक्‍के़न् सिःक्‍मारे़ लागि हुक्‍सिक् सुम्‍बोङ्‌बा थाक्‍पा चाहा चोगे़॥

२४ खे़न् पयम् यम्‍बा फसिःल्‍ले़ कब्रिङ् लाःक्‍कात् ले़प्‍माङ्, कुगःङ्‌ग्‍याःल्‍ले़ कुसिगाङ्, हुक्‍सिक् थिक्‍को थिबोङ् वसोॽ फुङ्‌वाःत्, कुदिःक्‍ला ने़त्‍छिबा पत्‍छे़॥ फसिन् नु वसोॽ फुङ्‌वाःत्‍तिन् लत्‍छा कुले़प् कासालाम् मे़जोगुबा चोगे़॥

२५ खे़न् फसिन् थिबोङ्‌ङाङ् ने़त्‍छि से़गम्‍बा पित् इत्‍लाहाॽ सम्‍धाङ् मे़युक्‍खुआङ् युङे़, सुम्‍सि थाङ्‌गे़त् ले़प्‍माङ् के़हिसिङ्‌बा, सुम्‍सि नाम्‍धा पिसाङ् के़हिसिङ्‌बा, सुम्‍सि लाङ्‌गे़त् पिसाङ् के़हिसिङ्‌बा नु सुम्‍सि नाङ्‌गे़न् ले़प्‍माङ् के़हिसिङ्‌बा मे़जोगे़॥ खे़ङ्‌हाॽरे़ खुन्‍छिॽ एगाङ् ले़प्‍माङ्‌बा लक्‍किन् सिगाङ् ले़प्‍माङ् के़हिसिङ्‌बा चोगे़॥ खे़न् फसिन् चैँ खे़ङ्‌हाॽरे़ खुन्‍छिॽ सम्‍धाङ् युङे़॥

२६ खे़न् हुक्‍ताप्‍पे थिक् यारिक् के़धुङ्‌बा चोगे़, हे़क्‍क्‍याङ् खे़ल्‍ले़ कुगःङ्‌ग्‍यान्‍ग चल्‍लाङ्‌ना खोर्‍याःल्‍ले़ कुगःङ्‌ग्‍यान् हे़क्‍के के़भे़क्‍पा ले़क्‌वा फुङ् हे़क्‍तङ्‌बा चोगे़॥ खे़प्‍मो हप्‍मे़न् ४४,००० लितर च्‍वाःत् हत्‍तुरो॥

कासा लाधाहाॽ

२७ हुरामरे़ च्‍वाःत् युङ्‌मा कासाःल्‍ले़न् थिबोङ् लाधाहाॽआङ् चोगुसि॥ के़रे़क् हुक्‍सिक् लिसि केःम्‍बा कुलाम्‍ति, हुक्‍सिक् लिसि कुभे़रे़ नु हुक्‍सिक् सुम्‍सि केःम्‍बा कुलिङ्‌गे़न् चोगे़॥

२८ खे़ल्‍ले़ लाधाहाॽ कम्‍भलॽरिक् चोगुआङ् वये़– खे़प्‍मो कब्रिङ् पिसाङ्‌बा कुयाम्‍ले़ङ्‌बोबा कुदक्‍माहाॽओ ले़प्‍पे़त् ले़प्‍पे़प्‍पा खिप्‍सुआङ् पत्‍छे़॥

२९ ले़प्‍पे़त् ले़प्‍पे़प्‍पो नु तक्‍पे़त् तक्‍पे़प्‍पाओ खिरिङ्‌बा, पित् से़गम्‍बा नु माङ्‌लाइङ्‌बा चइःत्‍हाॽ चोगुआङ् पत्‍छे़॥ खिरिङ्‌बा, पित् से़गम्‍बा नु माङ्‌लाइङ्‌बा चइःत्‍हाॽरे़ मुहाङ् ले़प्‍माङ् नु थोहाङ् ले़प्‍माङ् कब्रिङ् इवाःत् कुइसिःक् के़गित्‍छिङ्‌बा कुभुङ् लक्‍तुआङ् के़घे़म्‍सिङ्‌बा चोगुआङ् पत्‍छे़॥

३० लाधा थक्‍मा कासाःल्‍ले़न् तक्‍पे़प्‍पा नु कासाःल्‍ले़न् लिसि काप्‍लोःक्‍हाॽ पत्‍छे़॥ लाधाःल्‍ले़ कुसुक्‍पो च्‍वाःत् याङ्‌मा फसिःल्‍ले़ कुदक्‍माहाॽ पत्‍छे़॥ कन् कुदक्‍माहाॽ के़भसिङ्‌बा फुङ्‌हाॽरे़ के़घे़म्‍सिङ्‌बा चोगुआङ् पत्‍छे़॥

३१ लाधाःल्‍ले़ कुसम्‍धाङ् हुक्‍सिक् थिक्‍काङ् कुभ्रे़ःङ् मु पाक्‍लुम् के़लॽबा फसिःल्‍ले़ कुयुक्‍ना पत्‍छे़, खे़प्‍मो कब्रिङ् कुभुङ् लक्‍मनाबा पत्‍छे़॥ लाधाःल्‍ले़ कुयाम्‍ले़ङ्‌बाहाॽओ कुसुक्‍पा लिसि के़बप्‍पा ले़प्‍पे़त् ले़प्‍पे़प्‍पा पत्‍छे़ काक्‍पे़प्‍पा मे़जोगे़न्॥

३२ खे़न् के़रे़क् लिसि काप्‍लोःक्‍हाॽ कुयाम्‍ले़ङ्‌बाहाॽओबा ले़प्‍पे़त् ले़प्‍पे़प्‍पाहाॽरे़ कुसिगाङ् पत्‍छे़ काप्‍लोःक्‍हाॽरे़ कुउःङ्‌माहाॽ लाधाःल्‍ले़ कुदक्‍माहाॽओ तुमे़आङ् पत्‍छे़॥ के़रे़क् काप्‍लोःक्‍हाॽ हुक्‍सिक् थिक्‍काङ् कुभ्रे़ःङ् यारिक् केःम्‍बा कुलिङ्‌गे़न् चोगे़॥

३३ काप्‍लोःक्‍हाॽ अन्‍लाधा काप्‍लोक् हे़क्‍तङ्‌बा चोगे़, खे़ल्‍ले़ कुहङ्, कुगःङ्‌ग्‍या, कुलिःङ्‌मा, कुधे़प्‍माहाॽ के़रे़क् योःम्‍मनाआङ् चोःक्‍मनाबा कासाःल्‍ले़न् वये़॥

३४ के़रे़क् लाधाहाॽरे़ कुसुक्‍पा थक्‍मा कुदे़म्‍सिगेःक् पत्‍छे़ खे़न् कुदे़म्‍सिगेःक्‍हाॽ लाधालाम्‍बाए चम्‍बे़त् के़लःम्‍बा कुलःप्‍ला पत्‍छे़॥

३५ लाधाःल्‍ले़ कुसम्‍धाङ् हुक्‍सिक् थिक्‍काङ् कुभ्रे़ःङ् मु पाक्‍लुम् के़लॽबा फसिःल्‍ले़ कुयुक्‍ना पत्‍छे़॥ ले़प्‍पे़त् ले़प्‍पे़प्‍पाहाॽ हे़क्‍क्‍याङ् कुदक्‍माहाॽ लाधाःन्‍नु लत्‍छा कुलःप्‍लालाम् मे़जोगुबा चोगे़॥

३६ हुरामे़ल्‍ले़ करुबहाॽ, खिरिङ्‌बाहाॽ नु खे़बक्‍सिङ्‌हाॽ ले़प्‍पे़त् ले़प्‍पे़त्‍पा कुयाम्‍ले़ङ्‌बाहाॽओ नु तक्‍पे़प्‍पा कुदक्‍माहाॽओ कुघाले़म्‍बादे़न् के़बप्‍पा के़रे़क्‍को कुभुङ् लक्‍तु॥

३७ कम्‍भलॽरिक्‍के खुने़ॽ खे़न् थिबोङ् के़लोःक्‍पा कासा लाधाहाॽ चोगु॥ खे़ङ्‌हाॽ के़रे़क् लत्‍छा कुसिःक्‍मा नु लत्‍छा परिक्‍ले़ कुदङ्‌बा कुयोःम्‍माओ मे़याक्‍तुआङ् मे़जोगुबा चोगे़॥

३८ खे़न् एगाङ् हुरामे़ल्‍ले़ थिबोङ् कासा फसिहाॽ थगु॥ के़रे़क् ८८० लितर च्‍वाःत् के़हप्‍पा नु सिःक्‍मे़ल्‍ले़ हुक्‍सिक् लिसि कुदङ्‌बा चोगे़॥ खे़न् थिबोङ् के़लोःक्‍पा काप्‍लोक् लाधाःल्‍ले़ लागि लत्‍छा लत्‍छा फसि युङे़॥

३९ खुने़ॽ ङासि के़लोःक्‍पे़ल्‍ले़ लाधाहाॽ माङ्‌हिम् योहाङ् ले़प्‍माङ् नु ङासि थोहाङ् ले़प्‍माङ् युक्‍खु॥ हे़क्‍क्‍याङ् च्‍वाःत् याङ्‌मा यम्‍बा फसिन् माङ्‌हिम् लाङ्‌गे़त् ले़प्‍माङ्, लाङ्‌गे़त्-नाम्‍गे़त्‍पा कुसुक्‍पो युक्‍खुरो॥

माङ्‌हिम्‍मोबा सामा चिगक्‌वाहाॽरे़ कुमिङ्

(२ साप्‍मु ४:११–५:१)

४० हुरामे़ल्‍ले़ छे़ःङ्‌ग्‍या नु काःङ्‌हाॽ हे़क्‍क्‍याङ् वेॽ सामाक्‍खिॽ साङ्‌मा छे़ःङ्‌ग्‍याहाॽ थगु॥

कम्‍भलॽरिक् खुने़ॽ वहवे दाङ्‌बे़ल्‍ले़ कुहिम्‍मो सोलोमन हाङ्‌ङिल्‍ले़ कुलागि खुने़ॽ कुलक्‍पे़न्‍नो चोःक्‍मा के़बोङ्‌बा याःम्‍बक्‍हाॽ के़रे़क् चोगु सुरुरो–

४१ ने़त्‍छि सित्‍लाङ्‌हाॽ,

सित्‍लाङ्‌ङिल्‍ले़ कुसम्‍मो चल्‍लाङ्‌ना खोर्‍या कुसिङ्‌बा ने़त्‍छि सिलाङ् मे़ःथ्‍हाॽ,

सित्‍लाङ् सम्‍धाङ्‌बा सित्‍लाङ् मे़ःथ्‍हाॽरे़ कुघे़म्‍सिङ्‌मा फुङ् लक्‍मनाबा ने़त्‍छि चित्‍लिङ्‌गेॽहाॽ,

४२ ने़त्‍छि चित्‍लिङ्‌गेॽहाॽरे़ लागि किप् लिसि फुॽले़सेॽहाॽ (ने़त्‍छि सित्‍लाङ्‌हाॽओबा चल्‍लाङ्‌ना खोर्‍या कुसिङ्‌बा सित्‍लाङ्‌ङिल्‍ले़ कुसम्‍मिन् के़दे़प्‍पा के़रे़क् चित्‍लिङ्‌गेःल्‍ले़ लागि कुदिःक्‍ला ने़त्‍छि फुॽले़सेॽहाॽ),

४३ थिबोङ् लाधाहाॽ, खे़न्‍नु सोसोरिक् थिबोङ् छे़ःङ्‌ग्‍याहाॽ,

४४ लत्‍छा पयम् यम्‍बा फसि नु खे़ल्‍ले़ मु कुसिगाङ् थिबोङ्‌ङाङ् ने़त्‍छि पित् से़गम्‍बाहाॽ,

४५ खप्‍प्‍याहाॽ, काःङ्‌हाॽ नु सामाक्‍खिॽ साङ्‌मा छे़ःङ्‌ग्‍याहाॽ॥

कन् के़रे़क् सामाहाॽ, यहवे दाङ्‌बे़ल्‍ले़ कुहिम्‍मिल्‍ले़ लागि सोलोमन हाङ्‌ङिल्‍ले़ कुलागि खे़न् हुरामे़ल्‍ले़ चोगुआङ् वये़, खे़ङ्‌हाॽ तिल्‍ले़क् तिल्‍ले़क् इःङ्‌मनाबा कासा वये़॥

४६ हाङ्‌ङिल्‍ले़ खे़ङ्‌हाॽ यर्दनबा ने़ने़बादे़न् सुक्‍कोत नु सार्तान कुलुम्‍मो कुयोःम्‍मो खाम्‍मो योःम्‍माआङ् चोःक्‍मा पाङ्‌घुसिआङ् वये़॥

४७ सोलोमनरे़ साॽरिक् यरिक् चिगक्‌वा सामाहाॽ चोगुसि, खे़ङ्‌हाॽ मे़न्‍धाङ्‌सिङ्‌ङे़ युक्‍खुसि॥ खे़न् चोगुसिबा सामाहाॽरे़ लागि कासान् थाङ्‌मा निःन्‍धो मे़बोःक्‍खे़न्॥

४८ सोलोमनरे़ यहवे दाङ्‌बे़ल्‍ले़ कुहिम्‍मोबा के़रे़क् सामापुमाहाॽआङ् चोगुरो–

साम्‍म्‍याङ्‌ङिल्‍ले़न् ले़त्‍ति तोःम्‍मादे़न्,

यहवे दाङ्‌बे़ल्‍ले़ कुदगि सेसे खरे़ःङ् ने़मा साम्‍म्‍याङ् चप्‍ते़न्,

४९ इसेःङ्‌बा साम्‍म्‍याङ्‌ङिल्‍ले़न् सेमियुङ्‌दे़न् (सिगाङ् सेसेदे़न्‍निल्‍ले़ कुदगि चुक्‌वा ले़प्‍साङ् ङासि नु फे़ङ्‌वा ले़प्‍साङ् ङासि),

फुङ् कुसिङ्‌बा साम्‍म्‍याङ् कुभुङ् लक्‍मनाबाहाॽ, सेमिहाॽ नु लाभिःत्‍हाॽ,

५० साम्‍म्‍याङ् इसेःङ्‌बा खप्‍प्‍याहाॽ, सेमि हाःम्‍मा लाभिःत्‍हाॽ, सामाक्‍खिॽ साङ्‌मा छे़ःङ्‌ग्‍याहाॽ, चल्‍लाङ्‌ना खोर्‍याहाॽ नु साङ्‌ते़रे़ःङ्‌हाॽ, के़रे़क्‍नुःल्‍ले़

सिगाङ्‌बा याक्‍फाङ् इग्र के़रे़क्‍नुःल्‍ले़ साॽरिक् सेसेबादे़न्‍नोबा लाम्‍धेःप्‍पाहाॽरे़ लागि नु माङ्‌हिम्‍मोबा कुलुम् चुम्‍लुङ् चोःक्‍मा याक्‍फाङ्‌ङोबा लाम्‍धेःप्‍पाहाॽरे़ लागि साम्‍म्‍याङ् खप्‍पाहाॽ॥

५१ आल्‍ल सोलोमन हाङ्‌ङिल्‍ले़ यहवे दाङ्‌बे़ल्‍ले़ कुहिम्‍मिल्‍ले़ लागि के़रे़क् याःम्‍बक्‍हाॽ चोगुआङ् सुरु, खे़ब्‍याङ् खुने़ॽ कुम्‍बा दाउदरे़ तोःन्‍दुबा पाःन्‍हाॽ, इग्र युप्‍पा, साम्‍म्‍याङ् नु कुघे़म्‍सिङ्‌मा चिगक्‌वाहाॽ तारुआङ् यहवे दाङ्‌बे़ल्‍ले़ कुहिम्‍मोबा थाःङ्‌ङो युक्‍खुरो॥

माङ्‌हुप् सन्‍दोःक्‍किन् माङ्‌हिम्‍मो मे़दारु

(२ साप्‍मु ५:२–६:२)

८

खे़ब्‍याङ् सोलोमनरे़ इस्राइलबा लाम्‍लोबाहाॽ नु थाःक्‍थाःक्‍कोबा लाम्‍लोबाहाॽ हे़क्‍क्‍याङ् इस्राइलि हिम्‍सयङ्‌ङोबा कुधे़गेक् कुधे़गेक् मनाहाॽ दाउदरे़ कुये़क्‌यक्, इग्र सियोनलाम् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् ताःप्‍मारे़ लागि यरुसले़म ये़क्‌यक्‍को चुम्‍मारे़ लागि उःत्‍तुसि॥

२ एतानिम ला, इग्र नुसिगेक्‍पा लाओ के़दाबा तङ्‌नाम्‍मोबा ये़म्‍मो इस्राइलबा के़रे़क् मनाहाॽ सोलोमन हाङ्‌ङो मे़जुप्‍से़॥

३ आल्‍ल इस्राइलबा के़रे़क् लाम्‍लोबाहाॽ मे़द्‌ये़ मे़जुरे़, खे़ब्‍याङ् निङ्‌वाॽफुसाम्‍बाहाॽरे़ यहवे दाङ्‌बे़ल्‍ले़ कुमाङ्‌हुप् कुसन्‍दोःक्‍किन् मे़भोःक्‍खु॥

४ हे़क्‍क्‍याङ् खे़ङ्‌हाॽरे़ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् नु तुम्‍मादे़न् साःङ्‌गाहिम्‍मिन् हे़क्‍क्‍याङ् खे़प्‍मो के़वाॽबा के़रे़क् सेसे सामाहाॽ मे़बक्‍खुआङ् थो मे़देॽरु॥ निङ्‌वाॽफुसाम्‍बाहाॽ नु ले़बिहाॽरे़ खे़न् मे़बक्‍खुआङ् थो मे़देॽरु,

५ हे़क्‍क्‍याङ् सोलोमन हाङ्‌ङिन् नु खे़ङ्‌हाॽरे़ खुन्‍छिॽ तगि के़जुम्‍बाआङ् के़वाॽबा इस्राइलबा के़रे़क् सङ्‌जुम्‍भोहाॽरे़ निःप्‍मे़न्‍दे़त् आत्‍तातान्‍ने यरिक् मे़ल्‍लुक्‍हाॽ नु से़गम्‍बा पित्‍हाॽ सिदुङ्‌सभा मे़दोन्‍दुसिर सन्‍दोःक्‍किल्‍ले़ कुदगि मे़वये़॥

६ खे़ब्‍याङ् निङ्‌वाॽफुसाम्‍बाहाॽरे़ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् माङ्‌हिम्‍मोबा सिगाङ्‌बा सेसेबादे़न्‍नो, इग्र के़रे़क्‍नुःल्‍ले़ साॽरिक् सेसेबादे़न् खे़न् ते़न्‍नोए मे़दारुआङ् करुबहाॽरे़ खुन्‍छिॽ लाप्‍सिगाङ् मे़युक्‍खु॥

७ सन्‍दोक् मे़युक्‍खुबादे़न्‍नो थाःङ् करुबहाॽरे़ खुन्‍छिॽ लाप्‍हाॽ फे़सिङ्‌ङाङ् पत्‍छे़, हे़क्‍क्‍याङ् सन्‍दोःक्‍किन् नु खे़ल्‍ले़ कुदॽलाङ्‌हाॽरे़ कुसम्‍धाङ् करुबहाॽरे़ खुन्‍छिॽ लाप्‍हाॽरे़ इःप्‍तुआङ् पत्‍छे़॥

८ कन् तॽलाङ्‌हाॽरे़ कुसम्‍हाॽ सिगाङ् सेसेदे़न्‍निल्‍ले़ कुदगाङ्‌बा सेसेदे़न्‍लाम् निमा सुक्‍ते़त्‍ते़र यारिक् साॽरिक् केःम्‍बा चोगे़, कर सेसेदे़न्‍नोबा लाःक्‍कात्‍लाम् निमे़दे़त्‍ते़न्, हे़क्‍क्‍याङ् खे़ङ्‌हाॽ आइन थारिक्‍साङ् खे़प्‍मो युङ्॥

९ खे़न् सन्‍दोःक्‍को साप्‍लुङ् ने़त्‍छिरक् यागे़, वेॽ थेआङ् मे़यागे़न्, होरेबa कोःक्‍माओ मोसाःल्‍ले़ खे़न् साप्‍लुङ्‌हाॽ सन्‍दोःक्‍को याक्‍तुआङ् यागे़, इस्राइलिहाॽरे़ मिस्र लाजेन् मे़ले़रुआङ् मे़धाङे़ल्‍ले़ खे़प्‍मो यहवे दाङ्‌बे़ल्‍ले़ खुन्‍छिॽनु माङ्‌हुप् चोगुआङ् वये़॥

१० आल्‍ल निङ्‌वाॽफुसाम्‍बाहाॽ सेसेदे़न्‍नोलाम् लाःक्‍कात् मे़लःन्‍दे़, खे़ब्‍याङ् यहवे दाङ्‌बे़ल्‍ले़ कुहिम्‍मिन् खाॽमिःत्‍ते़ल्‍ले़ तिम्‍से़॥

११ हे़क्‍क्‍याङ् खे़प्‍मो खाॽमित् यागे़बाल्‍ले़ चोगुल्‍ले़ निङ्‌वाॽफुसाम्‍बाहाॽरे़ माङ्‌से़वा चोःक्‍मा मे़न्‍छुक्‍तुन्, थेआङ्‌भे़ल्‍ले़ यहवे दाङ्‌बे़ल्‍ले़ कुमिमिदिङ्‌ङिल्‍ले़ माङ्‌हिम्‍मिन् तिम्‍से़आङ् युङे़रो॥

सोलोमनरे़ यहवे दाङ्‌बे़ल्‍ले़ कुनारा फोसु

१२ खे़ब्‍याङ् सोलोमनरे़ पाःत्‍तु– “यहवे दाङ्‌बे़ल्‍ले़ पाःत्‍तुआङ् वाॽ, खुने़ॽग माक्‍स्‍दिःङ् क्‍याःप्‍पा खाॽमिःप्‍पो याङ्‌धोःक्‍लो॥

१३ खे़ने़ॽ सदादिङ् आभे़ल्‍ले़साङ् युङ्‌मारे़ लागि आङ्‌गाॽ खे़ने़ॽ के़लागि लत्‍छा के़लाॽबा के़घे़म्‍बा माङ्‌हिम् थिक् चोगुङ्‌ङाङ् युङ्‌लो॥”

१४ आल्‍ल इस्राइलबा के़रे़क् सङ्‌जुम्‍भोहाॽ खे़प्‍मो मे़ये़म्‍सिङ्‌ङाङ् मे़ये़बे़, खे़ब्‍याङ् सोलोमन हाङ्‌ङिन् हिसिङ्‌ङाङ् खे़ङ्‌हाॽ हाङ्‌वागे़न् मुॽइसाम् पिरुसि,

१५ हे़क्‍क्‍याङ् खुने़ॽ पाःत्‍तु– “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुनारा पोररो, खुने़ॽ आङ्‌गाॽ आम्‍बा दाउदे़न्‍नु खुने़ॽ आप्‍फेक् कुम्‍ब्राःल्‍ले़ पाःत्‍तुबा माङ्‌हुप्‍पिन् खुने़ॽ कुहुक्‍किल्‍ले़ के़त्‍तुआङ् वाॽरो॥ थेआङ्‌भे़ल्‍ले़ खुने़ॽ अक्‍खे़ पाःत्‍तु,

१६ ‘आङ्‌गाॽ आमना इस्राइलिहाॽ मिस्र लाजेॽलाम् लःत्‍तुङ् थाक्‍तुङ्‌सिङ्‌बा ये़न्‍नाङ्‌धो अक्‍खे इस्राइलिहाॽओबा के़रे़क् थाःक्‍हाॽरे़ खुन्‍छिॽ आत्‍तिन् ये़क्‌यक्‍किन्‍नाङ् आङ्‌गाॽ आमिङ् युङ्‌मारे़ लागि लत्‍छा माङ्‌हिम् चोःक्‍मा पोःङ्‌ॽ फाॽआङ् आङ्‌गाॽ सेगुङ्‌बा होप्, कर आङ्‌गाॽ आमना इस्राइलिहाॽओ युक् चोःक्‍मारे़ लागि आङ्‌गाॽ दाउदे़न् सेगुङ्‌ङाङ् वाॽ॥’”

१७ “यहवे दाङ्‌बे़ल्‍ले़ कुमिङ्‌ङिल्‍ले़ लागि, इस्राइलबा निङ्‌वाॽफुमाङ्‌ङिल्‍ले़ कुलागि माङ्‌हिम् थिक् चोःक्‍मारे़ लागि आङ्‌गाॽ आम्‍बा दाउदरे़ कुनिङ्‌वाॽओ वये़॥

१८ कर यहवे दाङ्‌बे़ल्‍ले़ आङ्‌गाॽ आम्‍बा दाउदे़न् मे़त्‍तु, ‘आङ्‌गाॽ आमिङ्‌ङिल्‍ले़ लागि लत्‍छा माङ्‌हिम् चोःक्‍मा के़इःत्‍तुबा खे़ने़ॽ के़निङ्‌वाॽओबा पाःन्‍निन् नुबाए चोक्॥

१९ हे़क्‍केसाङ् खे़ने़ॽ कन् माङ्‌हिम्‍मिन् के़न्‍जोगुन्‌ॽ, कर खे़ने़ॽ आप्‍फेक् के़ने़क्‍सा नु के़माक्‍खिॽ लाम्‍बाबा के़स्‍साःल्‍ले़ए आङ्‌गाॽ आमिङ्‌ङिल्‍ले़ लागि माङ्‌हिम् चोगुॽ॥’

२० “यहवे दाङ्‌बे़ल्‍ले़ चोगुबा माङ्‌हुप्‍पिन् खुने़ॽ के़त्‍तु॥ आङ्‌गाॽ आम्‍बा दाउदरे़ कुलक्‍खोबा पोःक्‍खाङ्‌ङाङ् वाॽ, हे़क्‍क्‍याङ् यहवे दाङ्‌बे़ल्‍ले़ माङ्‌हुप् चोगुबा कुइसिःक् आम्‍बारे़ कुले़क्‌वाओ इस्राइलबा हाङ्‌युक्‍नाओ आङ्‌गाॽ युङ्‌ङाॽ, खम्‍भ्‍याङ् यहवे दाङ्‌बे़ल्‍ले़ कुमिङ्‌ङिल्‍ले़ लागि, इस्राइलबा निङ्‌वाॽफुमाङ्‌ङिल्‍ले़ कुमिङ्‌ङिल्‍ले़ लागि आङ्‌गाॽ कन् माङ्‌हिम्‍मिन् चोगुङ्‌ङाङ् युङ्‌ॽ॥

२१ आङ्‌गाॽ खे़प्‍मो यहवे दाङ्‌बे़ल्‍ले़ कुमाङ्‌हुप् सन्‍दोःक्‍किल्‍ले़ लागि लत्‍छा ते़न् थिक् ने़स्‍सुङ्‌ङाङ् ने़रो, खुने़ॽ आनिॽ पाधे़बाहाॽ मिस्र लाजेॽलाम् लःत्‍तु थाक्‍तुसिल्‍ले़ खुन्‍छिॽनु माङ्‌हुप् चोगुबा माङ्‌हुप्‍पिन् खे़प्‍मो याक्‍लो॥”

सोलोमनरे़ कुबेलि

(२ साप्‍मु ६:१२-४२)

२२ खे़ब्‍याङ् के़रे़क् इस्राइलबा सङ्‌जुम्‍भोःल्‍ले़ खुन्‍छिॽ तगि यहवे दाङ्‌बाङ्‌बाओ ले़त्‍ति तोःम्‍मादे़न् तगि ये़म्‍सिङ्‌ङाङ् सोलोमनरे़ कुहुक्‍हाॽ थाःङ् फोःक्‍खु,

२३ हे़क्‍क्‍याङ् खुने़ॽ पाःत्‍तुरो,

“यहवे दाङ्‌बा, इस्राइलबा निङ्‌वाॽफुमाङ्‌ङे, थाःङ् साङ्‌ग्राम्‍पेदाङ्‌ङो नु मु इक्‍सादिङ् खाम्‍बेःक्‍मो खे़ने़ॽ हे़क्‍तङ्‌बा वेॽ निङ्‌वाॽफुमाङ् हाःत्‍ताङ् होप्‍लो– के़रे़क् सिक्‍लुङ्‌माॽरे़ चक्‍मे़ल्‍लॽए खे़ने़ॽ के़लाम् के़दिम्‍बा, खे़न् के़से़वारोबाहाॽनु खे़ने़ॽ माङ्‌हुप् के़जोगुआङ् चक्‍मे़ल्‍लॽए लुङ्‌माॽ के़दुक्‍तुसिॽ॥

२४ खे़ने़ॽ के़से़वारोबा आङ्‌गाॽ आम्‍बा दाउदे़न्‍नु के़जोगुबा खे़ने़ॽ के़माङ्‌हुप्‍पिन् के़गे़त्‍तुआङ् वाॽरो॥ आइन् पोःक्‍खे़आङ् वाॽबा कुइसिःक् खे़ने़ॽ आप्‍फेक् के़म्‍ब्राःल्‍ले़ माङ्‌हुप् के़जोगुबारो हे़क्‍क्‍याङ् खे़ने़ॽ आप्‍फेक् के़हुक्‍किल्‍ले़ खे़न् के़गे़त्‍तुबारो॥

२५ “कल्‍ले़चोगुल्‍ले़ आल्‍ल यहवे दाङ्‌बा इस्राइलबा निङ्‌वाॽफुमाङ्‌ङे, खे़ने़ॽ के़से़वारोबा दाउद आङ्‌गाॽ आम्‍बानु अक्‍खेलॽरिक् माङ्‌हुप् के़जोगुआङ् के़बाःत्‍तुबान् के़त्‍ते़ॽओ, ‘खे़ने़ॽ लाङ्‌गे़घेबा कुइसिःक् खे़ने़ॽ के़स्‍साहाॽ खुन्‍छिॽ ये़प्‍ले़क्‍को सिङ्‌सिङ्‌ङाङ् आङ्‌गाॽ आदगि लाङ्‌मे़घेःक्‍ने़भग्ररक्, इस्राइलबा हाङ्‌युक्‍नाओ युङ्‌मारे़ लागि आभे़ल्‍ले़आङ् मना मे़न्‍छुःन्‍ने़न्‌ॽ॥’

२६ हे़क्‍क्‍याङ् आल्‍ल इस्राइलबा निङ्‌वाॽफुमाङ्‌ङे, खे़ने़ॽ के़से़वारोबा आङ्‌गाॽ आम्‍बा दाउदे़न् के़मे़त्‍तुबा के़बाःन्‍जाःक्‍किन् के़त्‍ते़ॽओ॥

२७ “कर थे निङ्‌वाॽफुमाङ्‌ङिन् से़क्‍खाए इक्‍सादिङ् खाम्‍बेःक्‍मो याङ्‌धोःक्‍पि? साङ्‌ग्राम्‍पेदाङ्‌हाॽ, साम्‍ग्राम्‍पेदाङ्‌नुःल्‍ले़ थाःङ्‌धाक्‍पा साङ्‌ग्राम्‍पेदाङ्‌ङो खे़ने़ॽ के़न्‍हत्‍ने़न्‍ने़ल्‍ले़, आङ्‌गाॽ चोगुङ्‌बा कन् माङ्‌हिम्‍मोग आक्‍खेलॽरिक् के़हत्‍ताङ्‌बे!

२८ हे़क्‍केसाङ् यहवे दाङ्‌बा आङ्‌गाॽ आनिङ्‌वाॽफुमाङ्‌ङे, खे़ने़ॽ के़से़वारोबे़ल्‍ले़ कुबेलिन् नु लुङ्‌माॽ तुक्‍मारे़ लागि खुने़ॽ चोगुबा तुवाओ निङ्‌वाॽ पिरे़ॽओ॥ आइन्‍बा ये़न्‍नो खे़ने़ॽए के़दगि के़से़वारोबे़ल्‍ले़ चोगुबा पेलिन् नु तुवान् खे़प्‍से़ॽओ॥

२९ कन् माङ्‌हिम्‍मिन् खे़ने़ॽ से़न्‍दिक् ले़न्‍दिक् ओमे़त्‍ते़आङ् पत्‍छे़ॽओ, कन् ते़न्‍नो, कल्‍ले़ कुयाःम्‍बेओ खे़ने़ॽ अक्‍खे के़बाःत्‍तुआङ् वये़, ‘आङ्‌गाॽ आमिङ्‌ङिन् हाबा खे़प्‍मोए वाॽ’ हे़क्‍केलॽरिक् खे़ने़ॽ के़से़वारोबे़ल्‍ले़ कन् ते़न्‍नो हिसिङ्‌ङाङ् पेलि फाक्‍तुल्‍ले़ खे़ने़ॽ खे़प्‍से़ॽओ॥

३० खे़ने़ॽ के़सेवारोबान् नु के़मना इस्राइलिहाॽरे़ कन् ते़न्‍नो ले़प्‍माङ् मे़हिसिङ्‌ङाङ् तुवा मे़जोःक्‍किल्‍ले़ खे़ङ्‌हाॽरे़ खुन्‍छिॽ चुङ्‌जिगे़न् नःम्‍नःम्‍बा पेलिन् खे़प्‍से़ॽओ॥ खे़ने़ॽ के़युक्‍नादे़न् साङ्‌ग्राम्‍पेदाङ्‌लाम् खे़प्‍से़ॽओ, खम्‍भ्‍याङ् आल्‍ल खे़ने़ॽ के़घे़प्‍सुल्‍ले़, खे़ङ्‌हाॽ ले़प्‍मि पिरे़से़ॽओ॥

३१ “कुभा मनाःल्‍ले़ कुहिम्‍बेसाङ्‌बे़न् मे़न्‌वाॽमना मे़त्‍तुआङ् माङ्‌हे़क्‍सिङ्‌मा पाङ्‌घुने़भग्र, हे़क्‍क्‍याङ् कन् माङ्‌हिम् सिगाङ् आदाङ्‌बारे़ॽओ ले़त्‍ति तोःम्‍मादे़न्‍निल्‍ले़ कुबेसाङ् माङ्‌हे़क्‍सिङ्‌ने़भग्र,

३२ आल्‍ल खे़ने़ॽ साङ्‌ग्राम्‍पेदाङ्‌लाम् खे़प्‍से़आङ् खासे़न् चोगे़ॽओ॥ आप्‍तिक्‍साबे़न् आप्‍तिक्‍साबा लेःत्‍ते़ॽ हे़क्‍क्‍याङ् खे़ल्‍ले़ कुयाःम्‍बक्‍हाॽरे़ कुले़क्‌वा खुने़ॽए कुधे़गेःक्‍पो थासे़ॽर खे़ने़ॽ के़से़वारोबाहाॽरे़ खुन्‍छिॽ लुम्‍मो खासे़न् चोगे़ॽओ॥ कुदोःप्‍मान् कुदोःप्‍माए लेःत्‍ते़ॽओ, हे़क्‍क्‍याङ् खे़न् कुदोःप्‍मा कुयाःम्‍बक्‍कोए थधप् मे़ल्‍लॽए के़वाॽबा चोगे़ॽओ॥

३३ “आल्‍ल आदाङ्‌बारे़ के़मना इस्राइलिहाॽरे़ आदाङ्‌बारे़ के़दक्‍ले़ङ्‌वाओ लायो मे़जोगुआङ् खे़ङ्‌हाॽ खुन्‍छिॽ निङ्‌मिहाॽलाम् हारिमे़द्‌ये़आङ् मे़वाॽ, हे़क्‍क्‍याङ् खे़ङ्‌हाॽरे़ आदाङ्‌बारे़ के़मिङ्‌ङिन् मे़बाःत्‍तुर कन् माङ्‌हिम्‍मो तुवा नु चुङ्‌जिगे़न् नःम्‍नःम् पेलि फाक्‍कि आदाङ्‌बा ले़प्‍माङ् मे़नुःङ्‌ने़भग्र,

३४ खम्‍भ्‍याङ् आदाङ्‌बारे़ साङ्‌ग्राम्‍पेदाङ्‌लाम् खे़ङ्‌हाॽरे़ खुन्‍छिॽ पेलिन् खे़प्‍से़ॽआङ् खे़ने़ॽ के़मना इस्राइलिहाॽरे़ खुन्‍छिॽ लायोन् ले़प्‍मि चोगे़ पिरे़से़ॽओ, हे़क्‍क्‍याङ् खे़ङ्‌हाॽरे़ खुन्‍छिॽ पाधे़बाहाॽ के़बिरुसिबा लाजेॽओ खे़ङ्‌हाॽ नुःक्‍ते़ तारे़से़ॽओ॥

३५ “आदाङ्‌बारे़ के़मनाहाॽरे़ आदाङ्‌बारे़ के़दक्‍ले़ङ्‌वाओ लायो मे़जोगुबाल्‍ले़ चोगुल्‍ले़ ताङ्‌साङ्‌बे़न् सुप्‍सिङ्‌ङाङ् वहित् मे़न्‍धाए वाॽ, हे़क्‍क्‍याङ् आदाङ्‌बारे़ खे़ङ्‌हाॽ तुक्‍खे के़जाःत्‍तुसिबाल्‍ले़ चोगुल्‍ले़ आदाङ्‌बारे़ के़मिङ्‌ङिन् पाःप्‍मा मे़दे़न् हे़क्‍क्‍याङ् खुन्‍छिॽ लायोलाम् खे़न् ते़न्‍नो मे़नुःङ् मे़दाआङ् पेलिगे़न् तुवा मे़जोःक्‍किल्‍ले़,

३६ साङ्‌ग्राम्‍पेदाङ्‌लाम् खे़ङ्‌हाॽरे़ खुन्‍छिॽ पेलिन् खे़प्‍से़ॽओ, खम्‍भ्‍याङ् खे़ने़ॽ के़से़वारोबा, खे़ने़ॽ के़मना इस्राइलिहाॽरे़ खुन्‍छिॽ लायोन् ले़प्‍मि पिरे़से़ॽओ॥ खे़ङ्‌हाॽ लाङ्‌घेःक्‍मा के़बोङ्‌बा नुबा ये़प्‍ले़क्‍किन् खे़ने़ॽ हुॽरे़से़ॽओ, हे़क्‍क्‍याङ् खे़ने़ॽ के़मनाहाॽ खुन्‍छिॽ लक्‍खोमारे़ लागि के़बिरुसिबा लाजेॽओ वहित् थासुर याःन्‍दे़ पिरे़से़ॽओ॥

३७ “आल्‍ल लाजेॽओ साक् पोःक् इग्र तुक्‍खे लाक्‍खे ताःल्‍ले़, किग्र सिङ्‌सेॽहाॽ हेसि इग्र खुक्‌वामेःत् के़धाबा ये़म् किग्र निःङ्‌घुक्‌वाहाॽ नु फेॽबाःत्‍हाॽ तामा ये़म् ताःल्‍ले़, इग्र निङ्‌मिहाॽरे़ खे़ङ्‌हाॽरे़ खुन्‍छिॽ कुभा कुये़क्‌यक्‍किन् मे़गुबुॽ, आक्‍तङ्‌बा तुक्‍मा लाःक्‍मा इग्र मे़क्‍मासिमा तासाङ्

३८ हे़क्‍क्‍याङ् आल्‍ल खे़ने़ॽ के़मना इस्राइलिहाॽओ कुभारे़ तुवा मे़जोगुॽ इग्र चुङ्‌जिगे़न् नःम्‍नःम्‍माङ् पेलि मे़दोन्‍दुॽ खे़ब्‍याङ् के़रे़क्‍ले़ खुन्‍छिॽ निङ्‌वाॽओबा तुक्‍खेन् मे़इःत्‍तुआङ् खुन्‍छिॽ हुक्‍हाॽ कन् माङ्‌हिम् ले़प्‍माङ् मे़भोःक्‍खुल्‍ले़ खे़ने़ॽ के़युक्‍नादे़न् साङ्‌ग्राम्‍पेदाङ्‌लाम् खे़प्‍से़ॽ॥ हे़क्‍क्‍याङ् ले़प्‍मि पिरे़से़ॽआङ् याःम्‍बक् चोगे़ॽओ॥

३९ खे़ने़ॽ के़रे़क् मनाहाॽरे़ खुन्‍छिॽ निङ्‌वाॽ के़निसुबाल्‍ले़ चोगुल्‍ले़ खे़ङ्‌हाॽ खुन्‍छिॽ याःम्‍बक् कुइसिःक् मे़त्‍ते़से़ॽओ (थेआङ्‌भे़ल्‍ले़ खे़ने़ॽरक् के़रे़क् मनाहाॽरे़ खुन्‍छिॽ निङ्‌वान् के़निसुरो),

४० हे़क्‍केलॽरिक् खे़ने़ॽ आनिगे पाधे़बाहाॽ के़बिरुसिबा लाजेॽओ खुन्‍छिॽ हिङ्‌हिङ्‌ङे खे़ने़ॽ के़म्‍गित्‍लरो॥

४१ “खे़ने़ॽ के़मना इस्राइलिहाॽनुःल्‍ले़ लाःत्‍कात्‍पा कुभा वेॽ लाजेॽबा मनाःल्‍ले़

४२ खे़ने़ॽ पयम् यम्‍बा के़मिङ्‌ङिन् नु खे़ने़ॽ मुक्‍साम्‍साबा के़हुक्‍किन् हे़क्‍क्‍याङ् के़सन्‍छुबा के़हुक्‍किल्‍ले़ कुयाःम्‍बेओ खे़प्‍सुआङ् माःङ्‌घाबा लाजेॽलाम् ता हे़क्‍क्‍याङ् आल्‍ल कन् माङ्‌हिम् ले़प्‍माङ् हिसिङ्‌ङाङ् खे़ल्‍ले़ पेलिगे़न् तुवा चोगुल्‍ले़

४३ खे़ने़ॽ के़युक्‍ना साङ्‌ग्राम्‍पेदाङ्‌लाम् खे़प्‍से़ॽओ, हे़क्‍क्‍याङ् खे़न् वेॽ लाजेॽबाल्‍ले़ नाःक्‍तुबे़न् पिरे़ॽओ, हे़क्‍केलॽरिक् खे़ने़ॽ के़मना इस्राइलिहाॽ कुइसिःक् इक्‍सादिङ् खाम्‍बेःक्‍मोबा के़रे़क् मनाहाॽरे़ खे़ने़ॽ के़मिङ्‌ङिन् कुसिङ् मे़निःत्‍तुआङ् खे़ने़ॽनु मे़गिररो, हे़क्‍क्‍याङ् आङ्‌गाॽ चोगुङ्‌बा कन् माङ्‌हिम्‍मिन् खे़ने़ॽ के़मिङ्‌ङो चोगुङ्‌बा फाॽआङ् कुसिङ् मे़निःत्‍तुररो॥

४४ “खे़ने़ॽ के़मनाहाॽ आत्‍ति आत्‍ति के़बाङ्‌घुसिॽ, खे़प्‍मो खे़ङ्‌हाॽ कुभा खुन्‍छिॽ निङ्‌मिहाॽरे़ तक्‍ले़ङ्‌वाओ थङ् चोःक्‍से़ मे़बेःक्‍किल्‍ले़ खे़ने़ॽ के़सेगुबा कन् ये़क्‌यक् ले़प्‍माङ् नु आङ्‌गाॽ खे़ने़ॽ के़मिङ्‌ङिल्‍ले़ लागि चोगुङ्‌बा कन् माङ्‌हिम् ले़प्‍माङ् मे़हिसिङ्‌ङाङ् खे़ङ्‌हाॽ तुवा मे़जोःक्‍किल्‍ले़,

४५ खे़ने़ॽ खे़ङ्‌हाॽरे़ मे़जोगुबा तुवान् नु पेलिन् साङ्‌ग्राम्‍पेदाङ्‌लाम् खे़प्‍से़ॽओ हे़क्‍क्‍याङ् खे़ङ्‌हाॽरे़ खुन्‍छिॽ पन्‌ये़म्‍मो पत्‍छे़ॽओ॥

४६ “आल्‍ल के़मनाहाॽरे़ खे़ने़ॽ के़दक्‍ले़ङ्‌वाओ लायो मे़जोगुॽ– थेआङ्‌भे़ल्‍ले़ लायो मे़न्‍जोःक्‍मनाबा मना हाःत्‍ताङ् होप्– हे़क्‍क्‍याङ् खे़ने़ॽ खे़ङ्‌हाॽनु के़सिक् पोःक्‍काङ् खे़ङ्‌हाॽ निङ्‌मिहाॽरे़ खुन्‍छिॽ हुक्‍को के़धासुसिॽ हे़क्‍क्‍याङ् खे़न् निङ्‌मिहाॽरे़ खे़ङ्‌हाॽ माःङ्‌घा इग्र निःत्‍ताङ् खुन्‍छिॽ लाजेॽओ मे़दे़म्‍सु मे़देॽरुसिॽ,

४७ हे़क्‍क्‍याङ् खुन्‍छिॽ मे़दे़म्‍सु मे़देॽरुसिबा लाजेॽओ खे़ङ्‌हाॽरे़ तुक्‍खे लाक्‍खे मे़दुमुबाल्‍ले़ चोगुल्‍ले़ खुन्‍छिॽ निङ्‌वाॽ नुःङ्‌ङाङ् खे़न् लाजेॽओ खुन्‍छिॽ लायोलाम् मे़हिन्‌ॽ हे़क्‍क्‍याङ् खे़ने़ॽ पेलि के़म्‍भाक्‍काङ् ‘आनिगे लायो चोगुम्‍बे़, आनिगे याःम्‍बक् फेःन्‍दुम्‍बे़, हे़क्‍क्‍याङ् फे़न्‌याःम्‍बक् चोगुम्‍बे़,’ मे़बाःत्‍तुने़भग्र,

४८ हे़क्‍क्‍याङ् खे़ङ्‌हाॽ के़दे़म्‍बा के़देॽबा खुन्‍छिॽ निङ्‌मिहाॽरे़ खुनिॽ लाजेॽओ खे़ङ्‌हाॽ याम्‍मो खुन्‍छिॽ के़रे़क् सिक्‍लुङ्‌माॽ नु के़रे़क् निङ्‌वाॽरे़ खे़ने़ॽ ले़प्‍माङ् मे़नुःङ्‌ङाङ् खुन्‍छिॽ पाधे़बाहाॽ खे़ने़ॽ के़बिरुसिबा लाजेॽओ नु खे़ने़ॽ के़सेगुबा कन् ये़क्‌यक्‍को हे़क्‍क्‍याङ् खे़ने़ॽ के़मिङ्‌ङिल्‍ले़ लागि आङ्‌गाॽ चोगुङ्‌बा कन् माङ्‌हिम् ले़प्‍माङ् मे़हिसिङ्‌ङाङ् खे़ने़ॽ पेलि के़म्‍भाक्‍ने़भग्र,

४९ खे़ने़ॽ के़युक्‍नादे़न् साङ्‌ग्राम्‍पेदाङ्‌लाम् खे़ङ्‌हाॽरे़ मे़जोगुबा तुवान् नु पेलिन् खे़प्‍से़ॽओ खम्‍भ्‍याङ् खे़ङ्‌हाॽरे़ खुन्‍छिॽ पन्‌ये़म्‍मो पत्‍छे़ॽओ॥

५० हे़क्‍क्‍याङ् खे़ने़ॽ के़दक्‍ले़ङ्‌वाओ लायो के़जोःक्‍पा खे़ने़ॽ के़मनाहाॽ ले़प्‍मि पिरे़से़ॽओ, हे़क्‍क्‍याङ् खे़ङ्‌हाॽरे़ खुन्‍छिॽ के़रे़क् फे़न्‌याःम्‍बक्‍हाॽ ले़प्‍मि पिरे़से़ॽओ, खे़ब्‍याङ् खुन्‍छिॽ के़नाःम्‍बाहाॽरे़ खे़ङ्‌हाॽ लुङ्‌माॽ मे़दुक्‍तुसिर याःन्‍दे़से़ॽओ॥

५१ थेआङ्‌भे़ल्‍ले़ खे़ङ्‌हाॽ खे़ने़ॽ मिस्र लाजेॽलाम्, इग्र फे़न्‍जेॽ योःम्‍मा मिदःत्‍तोलाम् के़लःत्‍तु के़धाक्‍तुसिबा खे़ने़ॽए के़लक्‍खोबा, खे़ने़ॽए के़मनासिरो॥

५२ “खे़ने़ॽ के़से़वारोबे़ल्‍ले़ कुबेलिगे़न् तुवा नु खे़ने़ॽ के़मना इस्राइलिहाॽरे़ खुन्‍छिॽ पेलिगे़न् तुवाःल्‍ले़ लागि खे़ने़ॽ के़मिक्‍हाॽ हङ् लॽररो, हे़क्‍क्‍याङ् खे़ङ्‌हाॽरे़ पेलि के़म्‍भाक्‍किल्‍ले़ खे़ने़ॽ निङ्‌वाॽ पिरे़ॽआङ् खे़प्‍से़ॽओ॥

५३ थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङे, आनिगे पाधे़बाहाॽ, मिस्र लाजेॽलाम् के़लःत्‍तु के़धाक्‍तुसिल्‍ले़ खे़ने़ॽ के़से़वारोबा मोसालाम्‍बा उवा के़जोगुआङ् वये़बा हे़क्‍केए खे़ने़ॽ खे़ङ्‌हाॽ आप्‍फेक् के़लक्‍खोबा पोङ्‌मारे़ लागि इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़ खुन्‍छिॽ लुम्‍मोलाम् एःक् के़से़न्‍दुसिरो॥”

कुनुप्‍मा पेलि

५४ आल्‍ल सोलोमनरे़ यहवे दाङ्‌बाओ कन् तुवान् नु चुङ्‌जिगे़न् नःम्‍नःम्‍बा पेलिन् चोगुसुरुआङ् वये़, खे़ब्‍याङ् खुने़ॽ यहवे दाङ्‌बाओ ले़त्‍ति तोःम्‍मादे़न्‍निल्‍ले़ कुदगिलाम् पोगे़, खुने़ॽ खे़प्‍मो साङ्‌ग्राम्‍पेदाङ् ले़प्‍माङ् कुहुक्‍हाॽ फोःक्‍खुआङ् थुङ्‌बोहजॽ युङ्‌सिङ्‌ङाङ् युङे़॥

५५ खुने़ॽ पोगे़आङ् यम्‍बा इक्‍लाओ अक्‍खे पाःत्‍तुर इस्राइलबा के़रे़क् सङ्‌जुम्‍भोहाॽ मुॽइसाम् पिरुसिरो–

५६ “खुने़ॽ माङ्‌हुप् चोगुबा कुइसिःक् खुने़ॽ कुमना इस्राइलिहाॽ नाःम्‍सिङ्‌मा के़बिबा यहवे दाङ्‌बे़ल्‍ले़ कुनारा पोररो॥ खुने़ॽ कुसे़वारोबा मोसान् लाम्‍बा चोगुबा के़रे़क् नुबा माङ्‌हुप्‍हाॽओ लत्‍छाआङ् मे़ङ्‌गे़प्‍मनाबा मे़म्‍बोङ्‌ङे वाॽ॥

५७ आनिॽ थाःक्‍थे़बाहाॽनु वये़बा कुइसिःक् यहवे दाङ्‌बा आनिॽ निङ्‌वाॽफुमाङ्‌ङिन् आनिॽनु वाॽर॥ खुने़ॽ आनिॽ आप्‍फाल्‍ले़आङ् आल्‍ले़त्‍ने़न्‍ल हे़क्‍क्‍याङ् लाप्‍पाङ् आम्‍भुने़न्‍लरो॥

५८ खुने़ॽ आनिॽ पाधे़बाहाॽ पिरुसिबा माङ्‌हुप्‍हाॽ, इङ्‌जाङ्‌हाॽ नु थिम्‍हाॽ इःप्‍मा नाःप्‍मार खुने़ॽ के़रे़क् कुलाम्‍हाॽओ लाङ्‌घेःक्‍मारे़ लागि खुने़ॽ आनिॽ सिक्‍लुङ्‌माहाॽ खुने़ॽ ले़प्‍माङ् हिसुर॥

५९ हे़क्‍क्‍याङ् यहवे दाङ्‌बे़ल्‍ले़ कुदगि आङ्‌गाॽ कन् आबाःन्‍जाःक्‍हाॽ तोःन्‍दुङ्‌ङाङ् वाॽ, से़न्‍दिक् ले़न्‍दिक् यहवे दाङ्‌बा आनिॽ निङ्‌वाॽफुमाङ्‌ङो वाॽर, थिक्‌याःन्‍धक् चाहा चोःक्‍पा कुइसिःक् खुने़ॽ कुमना इस्राइलिहाॽरे़ मे़जोगुल्‍ले़ खुने़ॽ कुसे़वारोबाहाॽ ले़प्‍माङ् वाॽ,

६० हे़क्‍केलॽरिक् यहवे दाङ्‌बे़न्‍ने निङ्‌वाॽफुमाङ् नु खुने़ॽनुःल्‍ले़ वेॽ हाःत्‍ताङ् होप् फाॽआङ् इक्‍सादिङ् खाम्‍बेःक्‍मोबा के़रे़क् मनाहाॽरे़ कुसिङ् मे़निःत्‍तुर॥

६१ कर आइन्‍बा ये़म् हे़क्‍के खुने़ॽ कुइङ्‌दत्‍हाॽलाम् हिङ्‌मा नु खुने़ॽ कुइङ्‌जाङ्‌हाॽ इःप्‍मा नाःप्‍मारे़ लागि खिनिॽ सिक्‍लुङ्‌मान् यहवे दाङ्‌बा निङ्‌वाॽफुमाङ्‌ङो के़रे़क् परिक्‍ले़ तोःम्‍माए पोङ्‌लो॥”

माङ्‌हिम्‍मिन् मे़दोन्‍दु

(२ साप्‍मु ७:४-१०)

६२ खे़ब्‍याङ् सोलोमन हाङ्‌ङिन् हे़क्‍क्‍याङ् खुने़ॽनु के़वाॽबा के़रे़क् इस्राइलिहाॽरे़ यहवे दाङ्‌बे़ल्‍ले़ कुदगि सिदुङ्‌जभाहाॽ मे़दोन्‍दु॥

६३ सोलोमनरे़ २२,००० पित्‍थक्‍साहाॽ नु १,२०,००० मे़ल्‍लुक् मे़ःन्‍दाहाॽ यहवे दाङ्‌बाओ तङ्‌जुम् सिदुङ्‌जभारे़ लागि तोःन्‍दुसि॥ कम्‍भलॽरिक्‍के हाङ्‌ङिन् नु के़रे़क् इस्राइलिहाॽरे़ यहवे दाङ्‌बे़ल्‍ले़ कुहिम्‍मिन् मे़दोन्‍दु॥

६४ आम्‍भा कल्‍ले़ याःन्‍दिक् हाङ्‌ङिल्‍ले़ यहवे दाङ्‌बे़ल्‍ले़ कुहिम् तगिबा लक्‍खुम्‍मोबा कुलुम् लक्‍किन् तोःन्‍दु, हे़क्‍क्‍याङ् खुने़ॽ खे़प्‍मो मिधिङ्‌मनादेमनाबा सिदुङ्‌जभा, पोगुगे़न् कुजा सिदुङ्‌जभा नु तङ्‌जुम् सिदुङ्‌जभाःल्‍ले़ कुसोःत्‍तिन् तोःन्‍दु, थेआङ्‌भे़ल्‍ले़ मिधिङ्‌मनादेमनाबा वयागे़न् सिदुङ्‌जभा, पोगुगे़न् कुजा सिदुङ्‌जभा नु तङ्‌जुम् वयागे़न् सिदुङ्‌जभाःल्‍ले़ कुसोत् याङ्‌मारे़ लागि यहवे दाङ्‌बे़ल्‍ले़ कुदगि के़युङ्‌बा कासा ले़त्‍ति तोःम्‍मादे़न्‍निन् साॽरिक् चुःक्‍पा चोगे़॥

६५ खम्‍भ्‍याङ् सोलोमन हे़क्‍क्‍याङ् खुने़ॽनु के़वाॽबा के़रे़क् इस्राइलिहाॽरे़, ले़बो-हमातलाम् मिस्र लाजेबा ताङ्‌साङ्‌वा थारिक्‍पा के़रे़क् लाजेॽलाम् लत्‍छा यरिक् के़योबा सङ्‌जुम्‍भोहाॽरे़ हाबा खे़न् ये़म्‍मो तङ्‌नाम् मे़दोसु॥ खे़ङ्‌हाॽरे़ नुसि ये़न् थारिक् नु आल्‍लसाङ् नुसि ये़न् थे़म्‍बा काक्‍ले़ थिबोङ्‌ङाङ् लिसि ये़न् थारिक् यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुदगि तङ्‌नाम् मे़दोसुआङ् मे़यागे़॥

६६ खे़ल्‍ले़ कुदाःन्‍दिक्‍मा खुने़ॽ मनाहाॽ लाम्‍मे़त्‍तुसि॥ खे़ङ्‌हाॽरे़ हाङ्‌ङिन् हाङ्‌वागे़न् मुॽइसाम् मे़बिरु, हे़क्‍क्‍याङ् यहवे दाङ्‌बे़ल्‍ले़ कुसे़वारोबा दाउदे़न् नु कुमना इस्राइलिहाॽरे़ खुन्‍छिॽ लागि चोगुबा के़रे़क् नुबा याःम्‍बक्‍हाॽरे़ चोगुल्‍ले़ सिक्‍लुङ्‌माॽओ मे़सःत्‍ते़र हे़क्‍क्‍याङ् निङ्‌वाॽ ये़ये़ लॽरे़र खे़ङ्‌हाॽ खुन्‍छिॽ आप्‍फेक् आप्‍फेक् हिम्‍मो मे़बेरो॥

a 

८:९ हारेब कोःक्‍मान् नु सिनै कोःन्‍मान् लत्‍छासिरो

निङ्‌वाॽफुमाङ्‌ङिल्‍ले़ सोलोमने़न् याम्‍मो सुफो ओसेःन्‍धाक्‍तु

(२ साप्‍मु ७:११-२२)

९

आल्‍ल सोलोमनरे़ यहवे दाङ्‌बे़ल्‍ले़ कुहिम्‍मिन् नु हाङ्‌हिम्‍मिन् चोगुसुरु, हे़क्‍क्‍याङ् खुने़ॽ कुनिङ्‌वाॽरे़ इःत्‍तुबा के़रे़क् पाःन्‍हाॽ चोगुआङ् के़त्‍तु,

२ खे़ब्‍याङ् गिबोनओ यहवे दाङ्‌बे़न् खुने़ॽओ ओसेःन्‍धाक्‍सिङ्‌बा कुइसिःक् निसिगेक्‍पाले़ङ् खुने़ॽओ ओसेःन्‍धाक्‍सिङ्॥

३ यहवे दाङ्‌बे़ल्‍ले़ खुने़ॽ मे़त्‍तुरो,

“खे़ने़ॽ आङ्‌गाॽ आदगि के़दोःन्‍दुबा तुवान् नु पेलि के़भाक्‍ताङ्‌बान् आङ्‌गाॽ खे़प्‍सुङ्॥ खे़ने़ॽ के़जोगुबा कन् माङ्‌हिम्‍मिन् आङ्‌गाॽ सेसे चोगुङ्‌ङाङ् युङ्‌ॽ, हे़क्‍क्‍याङ् सदादिङ्‌ले़ लागि आङ्‌गाॽ आमिङ्‌ङिन् कॽयो युक्‍खुङ्‌ङाङ् युङ्‌ॽ॥ आङ्‌गाॽ आमिक्‍किन् नु आङ्‌गाॽ आयाम्‍साम्‍मिन् आभे़ल्‍ले़साङ् खे़प्‍मो वाॽ॥

४ “खे़ने़ॽ सिक्‍लुङ्‌मो खासिङ् के़निःप्‍पा नु कुदोःप्‍मा लाम्‍मो खे़ने़ॽ के़म्‍बा दाउदे़न् हे़क्‍के आङ्‌गाॽ आदगि लाङ्‌गे़घेक्, खे़ब्‍याङ् आङ्‌गाॽ इङ्‌जाङ् पिने़बाहाॽ के़रे़क् के़इःत्‍तु के़नाःत्‍तुर आङ्‌गाॽ आसाम्‌यो थिम्‍हाॽ के़नाःत्‍तु के़दिम्‍दुने़भग्र,

५ आङ्‌गाॽ खे़ने़ॽ के़म्‍बा दाउदे़न्‍नु माङ्‌हुप् चोगुङ्‌बा कुइसिःक् अक्‍खे मे़त्‍तुङ्‌ङाङ् वये़, ‘इस्राइलबा हाङ्‌युक्‍नाओ युङ्‌मारे़ मनाहाॽ आभे़ल्‍ले़आङ् मे़न्‍छुःन्‍ने़न्‌ॽ,’ आङ्‌गाॽ खे़ने़ॽ के़हाङ्‌युक्‍नान् इस्राइलओ सदादिङ् युक्‍सिङ् चोगुङ्‌ॽ॥

६ “कर खे़ने़ॽ इग्र खे़ने़ॽ के़स्‍साहाॽरे़ आङ्‌गाॽ याप्‍मि तिम्‍मा के़ले़रिआङ् आङ्‌गाॽ पिनिङ्‌बा आइङ्‌जाङ्‌ङिन् नु आसाम्‌यो थिम्‍हाॽ के़न्‍इःत्‍तुम् के़न्‍नाःत्‍तुम्‍मिन्‌ॽ, हे़क्‍क्‍याङ् के़बेगिआङ् वेॽ माङ्‌हाॽ से़वा के़मे़त्‍तुम्‍सिम्‌ॽ, खम्‍भ्‍याङ् खे़ङ्‌हाॽ माङ्‌से़वा के़मे़त्‍तुम्‍सिन्‍ने़भग्र,

७ खे़ब्‍याङ् आङ्‌गाॽ खिनिॽ पिनिङ्‌बा लाजेॽओलाम् आङ्‌गाॽ खिनिॽ इस्राइलिहाॽ नाॽनिङ्‌ॽ, हे़क्‍क्‍याङ् आङ्‌गाॽ आमिङ्‌ङिल्‍ले़ लागि सेसे चोगुङ्‌बा कन् माङ्‌हिम्‍मिन् नाॽरुङ्‌ॽ॥ खे़ब्‍याङ् खिनिॽग वेॽ के़रे़क् मनाहाॽरे़ खुन्‍छिॽ लुम्‍मो लत्‍छा इङ्‌दो नु कुनामे़न्‍छाॽ मे़प्‍मा चाहाक् के़बोःक्‍खिॽ॥

८ कन् माङ्‌हिम्‍मिन् लुःन्‍नाङ् लुम्‍सिङ्‌ङाङ् ने़रो हे़क्‍क्‍याङ् कन् लाम् के़बोङ्‌बाआङ् के़बेःक्‍पा के़रे़क् मनाहाॽ ‘आयाक्‍को!’ मे़लॽआङ् अक्‍खे मे़बाःत्‍तु, ‘यहवे दाङ्‌बे़ल्‍ले़ थेआङ् कन् लाजेःन्‍नु हे़क्‍क्‍याङ् कन् माङ्‌हिम्‍मिन्‍नु अक्‍तङ्‌बा याःम्‍बक् चोगुबाबे?’

९ “मनाहाॽरे़ अक्‍तङ्‌बा नुगप् मे़बाःत्‍तुॽ, ‘थेआङ्‌भे़ल्‍ले़ खे़ङ्‌हाॽरे़ यहवे दाङ्‌बा खुन्‍छिॽ निङ्‌वाॽफुमाङ्‌ङिन् मे़ले़रुआङ् वाॽ, खुने़ॽ खे़ङ्‌हाॽरे़ खुन्‍छिॽ पाधे़बाहाॽ मिस्र लाजेॽलाम् लःत्‍तु थाक्‍तुसिआङ् वये़, हे़क्‍क्‍याङ् खे़ङ्‌हाॽरे़ वेॽ माङ्‌हाॽ से़वा मे़मे़त्‍तुसि हे़क्‍क्‍याङ् कन्‍हाॽ माङ्‌से़वा मे़मे़त्‍तुसिर मे़हे़प्‍तुसिआङ् वाॽ॥ कल्‍ले़चोगुल्‍ले़ यहवे दाङ्‌बे़ल्‍ले़ कन् के़रे़क् तुक्‍खे लाक्‍खेहाॽ खे़ङ्‌हाॽरे़ खुन्‍छिॽ सम्‍धाङ् तारुरो॥’”

सोलोमन नु हे़रामरे़ खुन्‍छिॽ लुम्‍मो पाःन्‍दङ्

(२ साप्‍मु ८:१-२)

१० कन् ने़त्‍छि हिम्‍हाॽ, यहवे दाङ्‌बे़ल्‍ले़ कुहिम्‍मिन् नु हाङ्‌हिम्‍मिन् चोःक्‍मा सुःप्‍मारे़ लागि सोलोमने़न् निबोङ् तङ्‌बे थरु॥

११ सोलोमने़न् चाहा चोगे़बा के़रे़क् साम्‍माङ्‌सिङ्‌हाॽ नु आङ्‌सिङ्‌हाॽ हे़क्‍क्‍याङ् साम्‍म्‍याङ्‌ङिन् हे़राम हाङ्‌ङिल्‍ले़ तारु पिरुआङ् वये़॥ कल्‍ले़चोगुल्‍ले़ सोलोमन हाङ्‌ङिल्‍ले़ हे़रामे़न् गालिलओ निबोङ् ये़क्‌यक्‍हाॽ पिरु॥

१२ आल्‍ल सोलोमनरे़ खुने़ॽ पिरुबा खे़न् ये़क्‌यक्‍हाॽ ओमे़प्‍मारे़ लागि हे़रामे़न् तुरोसलाम् यो ये़, कर खुने़ॽ कन् ये़क्‌यक्‍हाॽ कुसिराॽ मे़धाङे़न्,

१३ हे़क्‍क्‍याङ् खुने़ॽ सेःन्‍दोसु, “नुसाॽए, खे़ने़ॽ आङ्‌गाॽ के़बिराङ्‌बा कन् ये़क्‌यक्‍हाॽग आक्‍तङ्‌बा परिक्‍पानि चोःक्‍पे?” हे़क्‍क्‍याङ् खुने़ॽ खे़न् ते़ङ्‌गप्‍हाॽ काबुलa लाजेॽ मिङ् वाःत्‍तु॥ खे़न् ये़क्‌यक्‍हाॽरे़ कन् कुमिङ्‌ङिन् आल्‍लो थारिक् ने़रो॥

१४ हे़रामरे़ सोलोमन हाङ्‌ङिन् हे़न्‍छिङ् लिसि किलोग्राम साम्‍म्‍याङ् हाक्‍तुआङ् वये़रो॥

सोलोमनरे़ वेॽ कुयाःम्‍बक्‍हाॽ

(२ साप्‍मु ८:३-१८)

१५ सोलोमन हाङ्‌ङिल्‍ले़ यहवे दाङ्‌बे़ल्‍ले़ कुहिम्‍मिन्, खुने़ॽ आप्‍फेक् कुहिम्‍मिन्, कुदक्‍मा लुङ्‌धाक्‍हाॽ, यरुसले़ःम्‍बा लुङ्‌धाक्‍हाॽ, हासोर, मगिद्‌दो नु गेजेरे़न् चोःक्‍मारे़ लागि स्‍याङ्‌मे़न्‍दाङ् याःम्‍बक् के़जोःक्‍पा मनाहाॽ फत्‍छुसिबा ताॽजे़ङ् पाःन्‍निन् हाबा कन्‍लो॥

१६ (मिस्र लाजेॽबा हाङ् फारोल्‍ले़ थङ्‌ङो फत्‍तुआङ् गेजेरे़न् हुक्‍काप् चोगुआङ् ने़स्‍से़॥ खुने़ॽ खे़न् मिधिक्‍खुआङ् खाप्‍पुथ्‍यःङ् चोगु॥ खे़प्‍मोबा कनानि यक्‌युङ्‌बाहाॽ खुने़ॽ से़रुसि, हे़क्‍क्‍याङ् खे़न् ये़क्‌यक्‍किन् कुस्‍सा मे़न्‍छुमा सोलोमनरे़ कुमेःत्‍तिन् मेःक्‍खिम् पे़वा पिरु॥

१७ हे़क्‍क्‍याङ् सोलोमनरे़ गेजेरे़न् याम्‍मो चोगु॥) खुने़ॽ योस्‍मा बेथ-होरोन,

१८ बालात नु मुरे़ःक् खारे़ःक् थेआङ् के़होःप्‍पादे़न् खुने़ॽ आप्‍फेक् कुलाजेॽओ के़ने़बा तदमोर,

१९ खम्‍भ्‍याङ् खुने़ॽ कुजा युङ्‌मारे़ लागि खे़न् के़रे़क् ये़क्‌यक्‍हाॽ खे़न्‍नु सोसोरिक् खुने़ॽ कुअन्‍लाधाहाॽ नु कुअन्‍हाॽ ये़म्‍मासिरे़ लागि पाङ्‌जुम्‍हाॽआङ् चोगु॥ यरुसले़ःम्‍मो, ले़बनानओ नु खुने़ॽ युक् चोगुबा के़रे़क् ते़ङ्‌गप्‍हाॽओ खुने़ॽ चोःक्‍मा निङ्‌वाॽ चोगुबा के़रे़क् याःम्‍बक्‍हाॽ चोगुसुरु॥

२० वेॽ के़दाङ्‌बाआङ् के़वाॽबा के़रे़क् एमोरिहाॽ, हित्‍तिहाॽ, परिज्‍जिहाॽ, हिब्‍बिहाॽ नु यबुसिहाॽ (कन् मनाहाॽ इस्राइलि मे़होःप्‍ते़॥),

२१ इग्र खे़न् लाजेॽओ के़दाङ्‌बाआङ् के़वाॽबा खे़ङ्‌हाॽरे़ खुन्‍छिॽ साहाॽ, इस्राइलिहाॽरे़ खे़ङ्‌हाॽ चबे़ःत्‍छिक्‍काङ् मे़ङ्‌मा मे़न्‍छुके मे़गत्‍तुसि, सोलोमनरे़ खे़ङ्‌हाॽए स्‍याङ्‌मे़न्‍दाङ् याःम्‍बक्‍को फत्‍छुसिआङ् वये़, खे़ङ्‌हाॽ आइन्‍बा ये़न् थारिक्‍काङ् याःम्‍बक् के़जोःक्‍पाए मे़वाॽ॥

२२ कर सोलोमनरे़ इस्राइलि आत्‍तिन्‍हाॽआङ् योःग्‍बा योःग्‍मा मे़जोगुसिन्॥ खे़ङ्‌हाॽग खुने़ॽ कुधक्‍सुबा, हाङ्‌जुम् सुहाङ्‌युक्‍पा, सुहाङ्‌गे़म्‍बा, थक्‍पेबा हे़क्‍क्‍याङ् अन्‍लाधा नु अन्‍लाधा के़लोङ्‌बाहाॽरे़ खुन्‍छिॽ थक्‍मोबा मे़वये़॥

२३ खे़ङ्‌हाॽ सोलोमनरे़ कुयाःम्‍बक्‍हाॽओबा कुधे़गेक् सुहाङ्‌युक्‍पाहाॽआङ् मे़वये़॥ याःम्‍बक् के़जोःक्‍पा मनाहाॽ ओगे़मे़प्‍पाहाॽ के़रे़क्‍ले़ ५५० मे़वये़॥

२४ फारोल्‍ले़ कुस्‍सा मे़न्‍छुमान् सोलोमनरे़ चोगु पिरुबा हिम्‍मो दाउदरे़ कुये़क्‌यक्‍लाम् थो थाङे़, खे़न् एगाङ् सोलोमनरे़ कुदक्‍मा लुङ्‌धाक्‍हाॽ से़त्‍तु॥

२५ सोलोमनरे़ यहवे दाङ्‌बे़ल्‍ले़ कुलागि चोगुबा ले़त्‍ति तोःम्‍मादे़न्‍नो खुने़ॽ तङ्‌बेरे़ सुम्‍ले़ङ् यहवे दाङ्‌बे़ल्‍ले़ कुदगि सुक्‍पा हाःन्‍दु हे़क्‍क्‍याङ् मिधिङ्‌मनादेमनाबा सिदुङ्‌जभा नु तङ्‌जुम् सिदुङ्‌जभा तोःन्‍दु॥ कम्‍भलॽरिक् खुने़ॽ माङ्‌हिम् ले़प्‍माङ् चोःक्‍मा के़बोङ्‌बा कुयाःम्‍बक्‍हाॽ के़त्‍तु॥

२६ सोलोमन हाङ्‌ङिल्‍ले़ हे़ःत्‍ताङ्‌बा वरःङ्‌ङिल्‍ले़ कुयाओ के़ने़बा एदोमबा एलात कुबेसाङ्‌बा एस्‍योन-गेबेरओ वालाधाहाॽआङ् चोगुसि॥

२७ वरःङ्‌ङिल्‍ले़ कुयाःम्‍बेओ के़ले़बा वादोचाःक्‍पाहाॽ, सोलोमनरे़ कुमनाहाॽनु याःम्‍बक् चोःक्‍मारे़ लागि वालाधा याःम्‍बक्‍को हे़रामरे़ कुमनाहाॽ पाङ्‌घुसि॥

२८ खे़ङ्‌हाॽ वालाधालाम् ओपिर मे़बे, हे़क्‍क्‍याङ् खे़प्‍मोलाम् थिबोङ्‌ङाङ् लिसि हे़न्‍छिङ् किलोग्राम साम्‍म्‍याङ् मे़धाक्‍तुआङ् सोलोमन हाङ्‌ङिन् मे़बिरुरो॥

a 

९:१३ काबुल पाःन्‍छेःक्‌वाःल्‍ले़ कुबेन् थेनाधेबा कुसुम्‍मे़न्‍दम्‍नाबारो

सेबाबा हाङ्‌मे़न् सोलोमनरे़ कुदुम्‍से़ थाङे़

(२ साप्‍मु ९:१-१२)

१०

आल्‍ल सेबाबा हाङ्‌मे़ल्‍ले़ यहवे दाङ्‌बे़ल्‍ले़ कुमिङ्‌ङिल्‍ले़ कुयाःम्‍बेओ सोलोमनरे़ कुमिङ्‌सो कुधाङ्‌सोन् खे़प्‍सु, हे़क्‍क्‍याङ् के़साक्‍पा के़साक्‍पा पाःन्‍सेःन्‍दोहाॽ थाक्‍तुआङ् सोलोमनरे़ कुनिङ्‌वाॽ साॽमारे़ लागि खुने़ॽ थाङे़॥

२ खुने़ॽ यरिक् कुदिःक् कुदिःक् मनाहाॽनु यरुसले़म थाङे़– मारुःक्‍हाॽ, यरिक् साम्‍म्‍याङ् नु कुमे़न् के़घिःक्‍पा मुधिङ्‌हाॽ कक् कुःत्‍तुसिबा उमेहाॽनु सोरिक् खुने़ॽ सोलोमनओ थाङे़, हे़क्‍क्‍याङ् कुनिङ्‌वाॽओबा के़रे़क् पाःन्‍हाॽरे़ कुयाःम्‍बेओ खुने़ॽ सोलोमने़न्‍नु ताॽजे़क्‍खे़॥

३ खे़ल्‍ले़ के़रे़क् कुबाःन्‍सेःन्‍दोहाॽ सोलोमनरे़ नोगप् पिरु॥ खे़न् पाःन्‍हाॽरे़ कुबेन् हम्‍मारे़ लागि हाङ्‌ङिल्‍ले़ आजे़ःत्‍छिक्‍काङ् के़साक्‍पा मे़दुमुन्॥

४ आल्‍ल सेबाबा हाङ्‌मे़ल्‍ले़ सोलोमनरे़ के़रे़क् कुसिक्‍कुम् निङ्‌वाॽ, खुने़ॽ चोगुबा हाङ्‌हिम्,

५ खुने़ॽ कुजाजामा चप्‍ते़न्, खुने़ॽ कुगब्रिङ् के़युङ्‌बा सुहाङ्‌गे़म्‍बाहाॽ, खुन्‍छिॽ उवा चोःक्‍मा चाङ् के़जाङ्‌बाआङ् याःम्‍बक् के़जोःक्‍पा से़वारोबा कुभाॽबाङ्‌हाॽ, खुने़ॽ कुजे़ल्‍ले़क्‍सेॽ थि के़बिबाहाॽ नु यहवे दाङ्‌बे़ल्‍ले़ कुहिम्‍मो खे़ङ्‌हाॽरे़ मे़दोन्‍दुर मे़यागे़बा सिदुङ्‌जभाहाॽ निसुआङ् खे़न् कुनिङ्‌वाॽ मये़॥

६ खे़ल्‍ले़ सोलोमन हाङ्‌ङिन् मे़त्‍तु, “खे़ने़ॽ थोबो के़जोगुबा पाःन्‍हाॽ नु के़सिक्‍कुम् निङ्‌वाॽरे़ कुयाःम्‍बेओ आङ्‌गाॽ आलाजेॽओ खे़प्‍सुङ्‌बा पाःन्‍हाॽ से़क्‍खाएरे़त्‍छ॥

७ कर आङ्‌गाॽ आप्‍फेक् थाङाङ्‌ङाङ् आमिक्‍किल्‍ले़ मे़न्‍निए थारिक् आङ्‌गाॽ नसान् मे़न्‍जोःक्‍के वयाङ्॥ से़क्‍खाए, कङ्‌ग आङ्‌गाॽ कुभ्रे़ःङ्‌ङाङ् मे़म्‍मे़त्‍ते मे़गत्‍ताङ्‌लत्‍छ॥ खे़ने़ॽ कुसिक्‍कुम् निङ्‌वाॽ नु के़याङ्‌सा कुन्‍धेहाॽ आङ्‌गाॽ खे़प्‍सुङ्‌बान्‍नुःल्‍ले़ग यरिक्‍के वाॽरे़त्‍छ॥

८ खे़ने़ॽ के़मनाहाॽग आक्‍ख्‍यारिक् ये़ये़ मे़लॽबिला! खे़ने़ॽ के़दगि चक्‍मे़ल्‍लॽए के़ये़प्‍पा नु खे़ने़ॽ के़सिक्‍कुम् निङ्‌वाॽ खे़म्‍मा के़घोबा कन् के़सुहाङ्‌युक्‍पाहाॽ आक्‍ख्‍याक् मे़सःत् पिला!

९ खे़ने़ॽनु कुनिङ्‌वाॽ के़दाबाआङ् इस्राइलबा हाङ्‌युक्‍नाओ खे़ने़ॽ के़युङ्‌बा यहवे दाङ्‌बा खे़ने़ॽ के़निङ्‌वाॽफुमाङ्‌ङिल्‍ले़ कुनारा पोर॥ खुने़ॽ इस्राइले़न् सदादिङ् लुङ्‌माॽ तुक्‍तुबाल्‍ले़ चोगुल्‍ले़ खासे़न् नु साम्‌योनिमान् आभे़ल्‍ले़साङ् वाॽर फाॽआङ् खुने़ॽ हाङ् के़जोगे़आङ् वाॽ॥”

१० खे़न् एगाङ् खे़ल्‍ले़ सोलोमन हाङ्‌ङिन् हे़न्‍छिङ् लिसि किलोग्राम साम्‍म्‍याङ्, आत्‍तातान्‍ने यरिक् मारुःक्‍हाॽ नु कुमे़न् के़घिःक्‍पा मुधिङ्‌हाॽ पिरु॥ सेबाबा हाङ्‌मे़ल्‍ले़ सोलोमन हाङ्‌ङिन् पिरुबा यारिक् यरिक् मारुक् आत्‍तिल्‍ले़आङ् याम्‍मो आप्‍फाल्‍ले़आङ् मे़दारुन्॥

११ (खे़म्‍भ्‍यारिक्‍लक् मे़ःन् हे़रामरे़ कुवालाधाहाॽरे़ ओपिरलाम् साम्‍म्‍याङ् मे़धाक्‍तु, हे़क्‍क्‍याङ् खे़प्‍मोलाम् खे़हाॽरे़ तघॽसिङ्‌हाॽ नु कुमे़न् के़घिःक्‍पा मुधिङ्‌लुङ्‌हाॽ वालाधालाम् मे़धाक्‍तु॥

१२ सोलोमन हाङ्‌ङिल्‍ले़ कन् तघॽसिङ्‌हाॽलाम् यहवे दाङ्‌बे़ल्‍ले़ कुहिम् नु खुने़ॽ कुहाङ्‌हिम्‍मिल्‍ले़ लागि कुदक्‍मा सित्‍लाङ्‌हाॽ चोगु, खम्‍भ्‍याङ् साम्‍गे़लोबाहाॽरे़ लागि कङ्‌नि नु तुःङ्‌गे हाबा कन् सिङ्‌हाॽ लाम्‍बा चोगु॥ कम्‍भ्‍यारिक् यरिक् तघॽसिङ् आभे़ल्‍ले़आङ् मे़न्‍दाःत्‍ते वये़, हे़क्‍क्‍याङ् खे़न् ये़म्‍माङ्‌धो अक्‍तङ्‌बा मे़न्‍निएआङ् वाॽ॥)

१३ सोलोमन हाङ्‌ङिल्‍ले़ सेबाबा हाङ्‌मे़न् खुने़ॽ कुहाङ्‌निङ्‌वाॽलाम् पिरुबा के़रे़क् पाःन्‍हाॽनुःल्‍ले़ वेॽ हाङ्‌मे़ल्‍ले़ नाःक्‍तुबा के़रे़क् पाःन्‍हाॽआङ् पिरु॥ खे़न् हाङ्‌मे़न् खुने़ॽ कुदिःक् कुदिःक् आप्‍फेक् कुमनाहाॽनु कुलाजेॽओ पेरो॥

सोलोमन हाङ्‌ङिल्‍ले़ कुयाङ्‌सा कुन्‍धे़

(२ साप्‍मु ९:१३-२८)

१४ सोलोमनरे़ओ तङ्‌बे थक्‍मा के़दाबा साम्‍म्‍याङ्‌ङिन् निबोङ्‌ङाङ् सुम्‍सि हे़न्‍छिङ् किलोग्राम योरे़॥

१५ खे़न्‍नुःल्‍ले़ वेॽ ले़ङ्‌हङ् चोःक्‍मा याःम्‍बक् के़जोःक्‍पाहाॽ नु ले़ङ्‌हङ्‌बाहाॽ हे़क्‍क्‍याङ् अरब लाजेॽबा के़रे़क् हाङ्‌हाॽ नु ते़ङ्‌गप्‍पोबा चुक्‍सा हाङ्‌हाॽलाम् एःङ्‌याङ्‌हाॽ चुप्‍से़॥

१६ सोलोमन हाङ्‌ङिल्‍ले़ फे़ःत्‍छुबा साम्‍म्‍याङ्‌ङिल्‍ले़न् किप् ने़त्‍छि यम्‍ब्‌यम्‍बा खोहाॽ थगु॥ लत्‍छा खो थक्‍मारे़ लागि किलोग्राम सुम्‍सिआङ् कुभ्रे़ःङ् साम्‍म्‍याङ् लासे़॥

१७ खुने़ॽ फे़मनाबा साम्‍म्‍याङ्‌ङिल्‍ले़न् किप् सुम्‍सि चुजुक्‍सा खोहाॽआङ् थगु॥ खो थक्‍मा हप्‍मे़न् किलोग्राम थिक्‍काङ् कुभ्रे़ःङ् साम्‍म्‍याङ् यागे़॥ हाङ्‌ङिल्‍ले़ खे़न् खोहाॽ ले़बनानबा ताम्‍भुङ् हाङ्‌हिम्‍मो ने़स्‍सु॥

१८ खे़ब्‍याङ् हाङ्‌ङिल्‍ले़ यम्‍बा हाङ्‌युक्‍ना थिक् चोगुआङ् खे़ल्‍ले़ कुभा कुलक्‍हाॽ तक्‍मिबा केःङ् नु इसेःङ्‌बा साम्‍म्‍याङ्‌ङिल्‍ले़ सुःप्‍तु॥

१९ हाङ्‌युक्‍नाओ थोःक्‍सिङ्‌मा तुक्‍सि नाहाङ्‌सेःक्‍हाॽ पत्‍छे़॥ खे़ल्‍ले़ कुएगाङ् ले़प्‍माङ् कब्रिङ् के़इबा काक्‍पे़प्‍पा कुसम् पत्‍छे़॥ युङ्‌दे़न्‍नोबा नाहाङ् कत्‍नाहाङ् ले़प्‍माङ् हुक्‍नाःम्‍भे पत्‍छे़॥ कुया कुयाओ लत्‍छा लत्‍छा खिरिङ्‌बा ने़त्‍छि तक्‍पे़त् तक्‍पे़त् ये़बे़सि॥

२० तुक्‍सिए नाहाङ्‌सेःक्‍हाॽरे़ नाहाङ् नु कत्‍नाहाङ् कुया थक्‍मा थिबोङ्‌ङाङ् ने़त्‍छि खिरिङ्‌बाहाॽ लत्‍छा लत्‍छा तक्‍पे़त् तक्‍पे़त् मे़ये़बे़॥ आत्‍तिन् हाङ्‌जुम्‍मिल्‍ले़ लागिआङ् कन् परिक्‍पा हाङ्‌युक्‍ना आभे़ल्‍ले़आङ् मे़न्‍जोःक्‍के वये़॥

२१ सोलोमनरे़ कुधुङ्‌मा चल्‍लाङ्‌ना खोर्‍याहाॽ के़रे़क् साम्‍म्‍याङ्‌ङिल्‍ले़न् वये़, हे़क्‍क्‍याङ् ले़बनानबा ताम्‍भुङ् हाङ्‌हिम्‍मो के़युङ्‌बा के़रे़क् चिगक्‌वा सामाहाॽ साम्‍म्‍याङ् इसेःङ्‌बा चोगे़॥ युप्‍पालाम् थे़माआङ् मे़न्‍धक्‍के वये़, थेआङ्‌भे़ल्‍ले़ सोलोमनरे़ कुये़म्‍मो युप्‍पान् हने़बा चोगे़॥

२२ हे़रामरे़ कुवालाधाहाॽनु सोसोरिक् वरःङ्‌ङो सोलोमनरे़ हाङ्‌ङिल्‍ले़ ले़ङ्‌हङ् चोःक्‍मा कुलुप् थिक् वालाधाहाॽ कत्‍तुसि॥ तङ्‌बे सुम्‍सि थक्‍मा कन् वालाधाहाॽरे़ साम्‍म्‍याङ्, युप्‍पा, तक्‍मिबा केःङ्, कुमि के़होःप्‍पा खॽबुहाॽ नु सबाहाॽ मे़दारुसिआङ् मे़द्‌ये़॥

२३ सोलोमन हाङ्‌ङिन् याङ्‌साकुन्‍धे हे़क्‍क्‍याङ् सिक्‍कुम्‍निङ्‌वाॽओ इक्‍सादिङ् खाम्‍बेःक्‍मोबा वेॽ के़रे़क् हाङ्‌हाॽनुःल्‍ले़ के़गप्‍पा नु सिक्‍कुम्‍साबा चोगे़॥

२४ निङ्‌वाॽफुमाङ्‌ङिल्‍ले़ खुने़ॽ कुसिक्‍लुङ्‌माॽओ केःत्‍तु पिरुबा सिक्‍कुम्‍दिङ् निङ्‌वाॽ खे़म्‍से़ के़रे़क् इक्‍सादिङ् खाम्‍बेःक्‍मोबा मनाहाॽ सोलोमनरे़ कुदुम्‍से़ मे़द्‌ये़॥

२५ हे़क्‍केलॽरिक् के़दाबा के़रे़क्‍ले़ तङ्‌बे थक्‍मा युप्‍पा, सम्‍म्‍याङ् सामाहाॽ, चाङ्‌हाॽ, खजुम्‍घया फे़जुम्‍भे़याहाॽ, मारुःक्‍हाॽ, अन् नु अन्‌योक्‍हाॽ खुन्‍छिॽ थोःक्‍ला मे़दारु॥

२६ सोलोमनरे़ अन्‍लाधाहाॽ नु अन्‍हाॽ सुप्‍सुसि॥ खुने़ॽ हे़न्‍छिङ् थिक्‍काङ् किप् लिसि अन्‍लाधाहाॽ नु थिबोङ्‌ङाङ् ने़त्‍छि हे़न्‍छिङ् अन्‍हाॽ कत्‍तुसि, खे़ङ्‌हाॽ खुने़ॽ अन्‍लाधा ये़म्‍मा ये़क्‌यक्‍हाॽओ नु खुने़ॽनु सोरिक् यरुसले़ःम्‍मोआङ् ये़प्‍सुसि॥

२७ यरुसले़ःम्‍मो हाङ्‌ङिल्‍ले़ लुङ् यारिक् यरिक् युप्‍पा कत्‍तु हे़क्‍क्‍याङ् साम्‍माङ्‌सिङ्‌हाॽग कोःक्‍मा फाङ्‌जङ्‌हाॽओबा ताम्‍भुङ् पएप्‍पाहाॽरे़ कुबुङ्‌हाॽ यारिक् यरिक् चोगु॥

२८ सोलोमोनरे़ कुअन्‍हाॽ मिस्र लाजेॽ नु क्युएलाम्a मे़धाक्‍तुसिआङ् वये़॥ हाङ्‌ङिल्‍ले़ कुले़ङ्‌हङ् के़जोःक्‍पाहाॽरे़ खे़ङ्‌हाॽ क्‍युएलाम् मे़इङु मे़धाक्‍तुसि॥

२९ खे़ङ्‌हाॽरे़ मिस्र लाजेॽलाम् किप् तुक्‍सि युप्‍पा कुआःत् कुमे़ल्‍लुङ्‌ले़ लत्‍छा अन्‍लाधा नु किप् थिक्‍काङ् कुभ्रे़ःङ् युप्‍पा याङ्‌इत्‍छेॽ कुमे़ल्‍लुङ्‌ले़ लत्‍छा अन् मे़इङु मे़दारु॥ खे़ब्‍याङ् खे़ङ्‌हाॽरे़ हित्‍तिहाॽ नु अरामिहाॽरे़ खुन्‍छिॽ हाङ्‌हाॽओ खे़न् अन्‍लाधाहाॽ नु अन्‍हाॽ मे़सङ्‌घु मे़देसुसिरो॥

a 

१०:२८ मिस्र नु क्युएःन् अन् थाप्‍मादे़न् फाॽआङ् कुमिङ् के़इङ्‌बा चोगे़

सोलोमने़न् निङ्‌वाॽफुमाङ्‌लाम् माःङ्‌घा पोःङ्‌ॽ

११

आल्‍ल सोलोमन हाङ्‌ङिन् फारोल्‍ले़ कुस्‍सा मे़न्‍छुमान्‍नुःल्‍ले़ वेॽ हित्‍ति, मोआबि, अम्‍मोनि, एदोमि नु सिदोनि वेॽ लाजेॽबा यरिक् मे़न्‍छुमाहाॽनु लुङ्‌माॽ हिःप्‍सिङ्‌मो थ्‍ये़॥

२ खे़न् मे़न्‍छाम् सुवाङ्‌हाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ इस्राइलिहाॽ अक्‍खे मे़त्‍तुसिआङ् वये़, “खिनिॽ खे़न् मे़न्‍छाम् सुवाङ्‌हाॽनु ते़न्‍धाम् मेःक्‍खिम् चोःक्‍मा मे़नुॽने़न्, थेआङ्‌भे़ल्‍ले़ खे़ङ्‌हाॽरे़ से़क्‍खाए खिनिॽ निङ्‌वान् खुन्‍छिॽ माङ्‌हाॽ ले़प्‍माङ् मे़हिसु मे़देॽरुॽ॥” करसाङ् सोलोमने़न् खे़ङ्‌हाॽ ले़प्‍माङ् साॽरिक् लुङ्‌माॽहिःम्‍मो थ्‍ये़॥

३ खुने़ॽ किप् नुसि हाङ्‌सामा मेःत्‍हाॽ नु किप् सुम्‍सि चक्‍मेःत्‍हाॽ कत्‍तुसि, हे़क्‍क्‍याङ् खे़ङ्‌हाॽरे़ खुने़ॽ कुनिङ्‌वान् मे़हिसु मे़देॽरु॥

४ सोलोमने़न् काप्‍पोबा तुम्‍से़ल्‍ले़ कुमेःत्‍हाॽरे़ खुने़ॽ कुनिङ्‌वान् वेॽ माङ्‌हाॽ ले़प्‍माङ् मे़हिसु मे़बिरु, खम्‍भ्‍याङ् खुने़ॽ कुम्‍बा दाउदे़न् कुइसिःक् के़रे़क् परिक्‍ले़ यहवे दाङ्‌बा कुनिङ्‌वाॽफुमाङ्‌ङो नसाःन्‍साबा मे़बोःक्‍खे़न्॥

५ खुने़ॽ सिदोनिहाॽरे़ खुन्‍छिॽ अस्‍तोरेत माङ्‌ङिन् नु अम्‍मोनिहाॽरे़ खुन्‍छिॽ याम्‍गे़सिङ्‌बा मोलेख माङ्‌ङिन् ले़प्‍माङ् लासे़बे॥

६ कम्‍भलॽरिक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने सोलोमनरे़ चोगु, हे़क्‍क्‍याङ् कुम्‍बा दाउदरे़ चोगुबा कुइसिःक् खुने़ॽ यहवे दाङ्‌बे़न् के़रे़क् कुनिङ्‌वाःल्‍ले़ मे़दिम्‍दुन् मे़नाःत्‍तुन्॥

७ सोलोमनरे़ मोआबबा याम्‍गे़सिङ्‌बा माङ् कमोस नु अम्‍मोनिहाॽरे़ खुन्‍छिॽ याम्‍गे़सिङ्‌बा माङ् मोलेखरे़ कुलागि यरुसले़म नाङ्‌गे़न् पिसाङ्‌बा लत्‍छा कोःक्‍माओ से़वा चोःक्‍मा चन्‍जम्‍बा माङ्‌धाःन् चोगु॥

८ कम्‍भलॽरिक्‍के खुने़ॽ वेॽ लाजेॽबा के़रे़क् कुमेःत्‍हाॽरे़ लागि माङ्‌धाःन्‍हाॽ चोगु, हे़क्‍क्‍याङ् खे़ङ्‌हाॽरे़ खुन्‍छिॽ आप्‍फेक् आप्‍फेक् माङ्‌हाॽओ मिधिङ्‌मनादेमनाबा वयागे़न् सिदुङ्‌जभाहाॽ मे़दोन्‍दुआङ् सुक्‍पा मे़हाःन्‍दु॥

९ यहवे दाङ्‌बे़न् सोलोमने़न्‍नु कुयाःक्‍ले़ॽरे़, थेआङ्‌भे़ल्‍ले़ खुने़ॽओ निले़ङ् ओसेःन्‍धाङ् के़बोङ्‌बा यहवे दाङ्‌बा इस्राइलबा निङ्‌वाॽफुमाङ्‌लाम् खुने़ॽ कुनिङ्‌वान् हिसिङ्‌बेआङ् वये़॥

१० यहवे दाङ्‌बे़ल्‍ले़ सोलोमने़न् वेॽ माङ्‌हाॽ तिम्‍मासि मे़भाःक्‍तुन्‍नाङ् वये़साङ्, सोलोमनरे़ खुने़ॽ कुइङ्‌जाङ्‌ङिन् मे़इःत्‍तुन् मे़नाःत्‍तुन्॥

११ कल्‍ले़चोगुल्‍ले़ यहवे दाङ्‌बे़ल्‍ले़ सोलोमने़न् मे़त्‍तु, “खे़ने़ॽ के़निङ्‌वान् अक्‍तङ्‌बाए पोःक्‍खे़बाल्‍ले़ चोगुल्‍ले़ हे़क्‍क्‍याङ् आङ्‌गाॽ इङ्‌जाङ् पिने़आङ् वये़बा आमाङ्‌हुप्‍पिन् नु आसाम्‌यो थिम्‍हाॽ खे़ने़ॽ के़न्‍इःत्‍तुन् के़न्‍नाःत्‍तुम्‍बाल्‍ले़ चोगुल्‍ले़ आङ्‌गाॽ से़क्‍खासाङ् कन् हाङ्‌जुम्‍मिन् खे़ने़ॽ नाप्‍ने़आङ् के़दाक्‍फा सिगाङ्‌बा मनाधिक् पिरुङ्‌ॽ॥

१२ हे़क्‍केसाङ् खे़ने़ॽ के़म्‍बा दाउदरे़ कुलागि खे़ने़ॽ के़हिङ्‌ङाङ् के़वाॽर थारिक् चैँ आङ्‌गाॽ कन् मे़जोःक्‍कान्॥ आङ्‌गाॽ कन् हाङ्‌जुम्‍मिन् खे़ने़ॽ के़स्‍साःल्‍ले़ कुहुक्‍कोलाम् नाप्‍तुङ्‌ॽ॥

१३ करसाङ् खे़न् लाम्‍बा आङ्‌गाॽ के़रे़क् हाङ्‌जुम्‍मिङ्‌ग मे़नाप्‍पान्, कर आङ्‌गाॽ आसे़वारोबा दाउदे़न् नु सेगुङ्‌बा यरुसले़म ये़क्‌यक्‍किल्‍ले़ लागि आङ्‌गाॽ इस्राइलबा लत्‍छा सुवाङ्‌स्‍मा के़स्‍साधिक् पिरुङ्‌लो॥”

सोलोमनरे़ कुनिङ्‌मिहाॽ

१४ खे़ब्‍याङ् यहवे दाङ्‌बे़ल्‍ले़ एदोमि हाङ्‌हिम्‍सयङ्‌बा हददे़न् सोलोमनरे़ कुदक्‍ले़ङ्‌वाओ लत्‍छा के़अप्‍पा फोःक्‍खु॥

१५ तगि दाउदे़न् एदोमिहाॽनु थङ् थक्‍ते़र यागे़बा ये़म्‍मो, खुने़ॽ कुधक्‍मोबा योआबे़न् थङ्‌ङो के़सिबा इस्राइलि थक्‍सुबाहाॽरे़ खुन्‍छिॽ लुप्‍से़ पेआङ् वये़ल्‍ले़ खे़न् लाजेॽबा के़रे़क् ये़म्‍बित्‍छाहाॽ मे़क्‍खुसिआङ् वये़॥

१६ एदोमबा के़रे़क् ये़म्‍बित्‍छाहाॽ युम्रे़क् मे़म्‍मे़ङ् मे़न्‍छुःत्‍छे थारिक् योआबे़न् नु के़रे़क् इस्राइलिहाॽ खे़प्‍मो ला तुक्‍सि थारिक् मे़याःक्‍ते़आङ् मे़वये़॥

१७ कर खे़न् ये़म्‍मो हददे़न् चुक्‍सा हिन्‍जाॽ वये़, हे़क्‍क्‍याङ् खुने़ॽ कुम्‍बारे़ कुसे़वारोबा कुभा एदोमि सुहाङ्‌युक्‍पाहाॽनु सोरिक् मिस्र लाजेॽओ खे़त्‍छिङ्‌ङाङ् पे॥

१८ खे़ङ्‌हाॽ मिद्‌यानलाम् मे़लःन्‍दे़आङ् पारान मे़बे॥ खे़ब्‍याङ् पारानलाम् कुभा मनाहाॽ सोरिक् मे़देॽरुसिआङ् खे़ङ्‌हाॽ मिस्र लाजेॽबा फारो हाङ्‌ङे़ओ मे़द्‌ये़॥ खुने़ॽ हददे़न् लत्‍छा हिम् नु लाजेॽसिङ्‌बुङ् हे़क्‍क्‍याङ् चामा थुङ्‌मा हिसु तङ्‌घु पिरु॥

१९ फारोन् हददे़न्‍नु साॽरिक् कुनिङ्‌वाॽ त्‍ये़ हे़क्‍क्‍याङ् खुने़ॽ कुमेत् तहपनेस हाङ्‌मे़ल्‍ले़ कुन्‍साॽ थिक्‍नु हददे़न् मेःक्‍खिम् मे़त्‍तु॥

२० तहपनेसरे़ कुन्‍साॽरे़ हददलाम् गनुबत मे़प्‍मनाबा लत्‍छा ये़म्‍बित्‍छासा कत्‍तु, तहपनेसरे़ खे़न् फारोल्‍ले़ कुहाङ्‌हिम्‍मो हिङ्‌घुआङ् यम्‍बा चोगु॥ गबुनते़न् खे़प्‍मो फारोल्‍ले़ आप्‍फेक् कुस्‍सा अङे़ःक्‌वाहाॽनु सोरिक् यम्‍बा पोःक्‍खे़॥

२१ हददे़न् मिस्र लाजेॽओ वये़ल्‍ले़ दाउदे़न् कुधाःक्‍थे़बाहाॽनु तङ्‌सिङ्‌से़ पेजुरे़बा नु खुने़ॽ कुधक्‍मोबा योआबे़न्‍नाङ् स्‍ये़घे़रे़बा इङ्‌घङ् खे़प्‍सु॥ खे़ब्‍याङ् हददरे़ फारोन् मे़त्‍तु, “आङ्‌गाॽ आप्‍फेक् आलाजेॽओ नुःङ्‌मा पेःक्‍मा फाःक्‍ताङ्‌ङे़ॽओ॥”

२२ फारोल्‍ले़ सेःन्‍दोसु, “आङ्‌गाॽ आलाजेॽओ खे़ने़ॽ थेःल्‍ले़ के़न्‌योरे़न्‍नाङ् आप्‍फेक् के़लाजेॽओ नुःङ्‌मा पेःक्‍मा के़गोःप्‍पाबे?”

हददरे़ नोगप् पिरु, “थेःल्‍ले़आङ् मे़योराङ्‌ङे़न्‍बाग होप्, कर पेलि फाक्‍ने़, आङ्‌गाॽ पेःक्‍मा फाःक्‍ताङ्‌ङे़ॽ॥”

२३ हे़क्‍क्‍याङ् निङ्‌वाॽफुमाङ्‌ङिल्‍ले़ सोलोमनरे़ कुदक्‍ले़ङ्‌वाओ लत्‍छा वेॽ मना एल्‍यादारे़ कुस्‍सा रेसोने़न् के़अप्‍पा फोःक्‍खु, रेसोने़न् कुन्‍दाङ्‌बा सोबाबा हाङ् हददेजेरे़न् लाम्‍बा खे़त्‍छिङ् पेआङ् वये़॥

२४ आल्‍ल दाउदरे़ सोबाबा मनासुम्‍हाॽ मे़क्‍खुसि, खे़ब्‍याङ् रेसोने़न् ले़प्‍माङ् मनाहाॽ फुक्‍खुसिआङ् खुने़ॽ पिफ्‍युङ्‌बा मनासुम्‍हाॽरे़ खुन्‍छिॽ लाम्‍लोबा पोःक्‍खे़॥ कन् पिफ्‍युङ्‌बाहाॽ दमस्‍कस मे़बेआङ् खे़प्‍मो खुन्‍छिॽ मे़युङ्‌सिङ् हे़क्‍क्‍याङ् खे़न् खुन्‍छिॽ हुक्‍को मे़धासु॥

२५ सोलोमनरे़ कुहिङ्‌हिङ् रेसोने़न् इस्राइले़न् के़अप्‍पा पोःक्‍खे़आङ् वये़, हे़क्‍क्‍याङ् हददरे़ चोगुबा हान्‍तिओ खुने़ॽ कुजक् हान्‍ति पोःक्‍खे़र योॽरु॥ हे़क्‍क्‍याङ् रेसोनरे़ आरामओ हाङ्‌युक् चोगुआङ् खुने़ॽ इस्राइले़न् अत्‍तुर वये़गत्‍ते़रो॥

निङ्‌वाॽफुमाङ्‌ङिल्‍ले़ यारोबामे़न्‍नु माङ्‌हुप् चोगु

२६ आल्‍ल नाबातरे़ कुस्‍सा यारोबामे़न्‍नाङ् हाङ्‌ङिल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़॥ खुने़ॽ सोलोमनरे़ लत्‍छा कुसुहाङ्‌युक्‍पा जेरेदा लाम्‍बाबा लत्‍छा एफ्राइमि वये़॥ खुने़ॽ कुम्‍मा सेरुआ मे़प्‍मनामा मेमेदुमा वये़॥

२७ हाङ्‌ङिल्‍ले़ कुदक्‍ले़ङ्‌वाओ खुने़ॽ आक्‍खेआङ् पिफ्‍युङ्‌बा पोःक्‍खे़ के़लॽबा ताॽजे़ङ् पाःन्‍हाॽ कप्‍मो पिमनाआङ् पत्॥ सोलोमनरे़ कौसिहाॽरे़ कुदक्‍मा लुङ्‌धाक्‍हाॽ से़त्‍तुआङ् युङे़, हे़क्‍क्‍याङ् खुने़ॽ कुम्‍बारे़ कुये़क्‌यक्‍कोबा लुङ्‌धाक्‍हाॽओबा के़गाॽबा कुभिःप्‍माहाॽ हुॽरुर यागे़॥

२८ यारोबामे़न् चैँ लत्‍छा के़दम्‍बा मना वये़, हे़क्‍क्‍याङ् खे़न् थाङ्‌बे़न् मनान् साॽरिक् याःम्‍बक् के़जोःक्‍पा निसुआङ् सोलोमनरे़ खुने़ॽ योसेफरे़ कुहिम्‍सयङ्‌बा के़रे़क् स्‍याङ्‌मे़न्‍दाङ् याःम्‍बक्‍को मे़भत्‍छुसिबाहाॽरे़ खुन्‍छिॽ लाम्‍लोबा चोगु॥

२९ हाबा खे़न् ये़म्‍मो यारोबामे़न् यरुसले़मलाम् लाःक्‍कात् पेर पत्‍छे़, हे़क्‍क्‍याङ् खे़न् ये़म्‍मोए सिलोबा माङ्‌निङ्‌वाॽपान् के़बाःप्‍पा अहियाहःल्‍ले़ लाम्‍मो खुने़ॽ तुमु॥ अहियाहःल्‍ले़ कुसङ् खाम्‍दे़ःत् हे़प्‍सुआङ् वये़॥ लाम्‍मो खुन्‍छिॽ ने़त्‍छिरक् वये़सि॥

३० अहियाहःल्‍ले़ हे़प्‍सुबा कुसङ् खाम्‍देःत्‍तिन् फे़न्‍दु हे़क्‍क्‍याङ् खुने़ॽ खे़न् थे़ःक्‍खुआङ् थिबोङ्‌ङाङ् ने़त्‍छि कुले़प् चोगु॥

३१ खे़ब्‍याङ् खुने़ॽ यारोबामे़न् मे़त्‍तु, “कप्‍मोलाम् खे़ने़ॽ के़लागि थिबोङ् कुले़प् मे़त्‍छिङ्‌ङे़ॽ, थेआङ्‌भे़ल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘ओमे़त्‍ते़ॽ, आङ्‌गाॽ सोलोमनरे़ कुहुक्‍कोलाम् हाङ्‌जुम्‍मिन् नाप्‍तुङ्‌ॽ, हे़क्‍क्‍याङ् थिबोङ् थाःक्‍हाॽ आङ्‌गाॽ खे़ने़ॽ पिने़रो॥

३२ कर आङ्‌गाॽ आसे़वारोबा दाउदरे़ कुलागि नु इस्राइलबा के़रे़क् थाःक्‍हाॽलाम् सेगुङ्‌बा ये़क्‌यक् यरुसले़मरे़ लागि लत्‍छा थाःक् चैँ चाहिःन् सोलोमनरे़न् पोःङ्‌ॽ॥

३३ आङ्‌गाॽ कन् चोगुङ्‌ॽ, थेआङ्‌भे़ल्‍ले़ आङ्‌गाॽ मे़नाॽराङ्‌ङाङ् वाॽ, हे़क्‍क्‍याङ् सिदोनिहाॽरे़ खुन्‍छिॽ अस्‍तोरेत माङ्‌ङिन्, मोआबबा माङ् कमोसे़न् नु अम्‍मोनिहाॽरे़ खुन्‍छिॽ माङ् मोलेखे़न् खे़ङ्‌हाॽरे़ से़वा मे़मे़त्‍तुआङ् वाॽ, हे़क्‍क्‍याङ् आङ्‌गाॽ आलाम्‍मो खे़ङ्‌हाॽ लाङ्‌मे़ङ्‌घेःक्‍ने़न् आङ्‌गाॽ आनिमो आत्‍तिन् पाःन्‍निन् कुदोःप्‍मा चोक् खे़न्‍नाङ् मे़न्‍जोगुन्‌ॽ, सोलोमनरे़ कुम्‍बा दाउदरे़ चोगुबा हे़क्‍के आङ्‌गाॽ आसाम्‌योबा थिम्‍हाॽआङ् मे़न्‍इःत्‍तुन् मे़न्‍नाःत्‍तुन्॥

३४ “‘कर सोलोमनरे़ कुहुक्‍कोलाम् आङ्‌गाॽ के़रे़क् हाङ्‌जुम्‍मिङ्‌ग मे़नाप्‍पान्॥ आङ्‌गाॽ आइङ्‌जाङ्‌हाॽ नु साम्‌योथिम् इङ्‌जाङ्‌हाॽ के़इःप्‍पा के़नाःप्‍पा आङ्‌गाॽ सेगुङ्‌बा आङ्‌गाॽ आसे़वारोबा दाउदरे़ कुलागि सोलोमने़न् कुहिङ्‌हिङ् आङ्‌गाॽ खे़न् युक्‍साबा चोगुङ्‌ङाङ् वाॽ॥

३५ खे़ल्‍ले़ कुस्‍साःल्‍ले़ कुहुक्‍कोलाम् नाप्‍तुङ्‌ङाङ् थिबोङ् थाःक्‍हाॽरे़ खुन्‍छिॽ हाङ्‌जुम्‍मिन् खे़ने़ॽ पिने़रो॥

३६ आङ्‌गाॽ आमिङ् युङ्‌मारे़ लागि सेगुङ्‌बा ये़क्‌यक् यरुसले़ःम्‍मो आङ्‌गाॽ आदगि आसे़वारोबा दाउदरे़ कुसेमिधिक् तिःत्‍ताङ् युङ्‌ल फाॽआङ् लत्‍छा थाःक् चैँ आङ्‌गाॽ खुने़ॽ कुस्‍सान् पिरुङ्‌ॽ॥

३७ हे़क्‍केसाङ् आङ्‌गाॽ खे़ने़ॽग ताःक्‍ने़रो, हे़क्‍क्‍याङ् खे़ने़ॽ के़निङ्‌वाॽरे़ इःत्‍तुबा के़रे़क् सम्‍धाङ् खे़ने़ॽ हाङ्‌युक् के़जोगुॽ॥ खे़ने़ॽ इस्राइलबा हाङ् के़बोङ्‌ॽ॥

३८ आङ्‌गाॽ आसे़वारोबा दाउदे़न् हे़क्‍के आङ्‌गाॽ के़रे़क् आइङ्‌जाङ्‌हाॽ के़इःत्‍तु के़नाःत्‍तुआङ् आङ्‌गाॽ आलाम्‍मो लाङ्‌गे़घेःक् हे़क्‍क्‍याङ् आङ्‌गाॽ आसाम्‌यो थिम्‍हाॽ नु आइङ्‌जाङ्‌हाॽ के़नाःत्‍तु के़दिम्‍दुआङ् आङ्‌गाॽ आनिमो आत्‍तिन् नुबा चोक् खे़न् के़जोगुने़भग्र, आङ्‌गाॽ खे़ने़ॽनु वाॽआ॥ दाउदरे़ कुलागि आङ्‌गाॽ चोगुङ्‌बा कुइसिःक् खे़ने़ॽ के़धाःक्‍हाॽरे़ लागि सदादिङ् के़वाॽबा थिम्‍धिक् चोगुङ्‌ॽ, हे़क्‍क्‍याङ् इस्राइले़न् आङ्‌गाॽ खे़ने़ॽ पिने़रो॥

३९ सोलोमनरे़ कुलायोल्‍ले़ चोगुल्‍ले़ आङ्‌गाॽ दाउदरे़ कुमुॽइदाङ्‌साहाॽ खुम्‍दिङ् पिरुङ्‌सिङ्‌ॽ, कर सदादिङ्‌ले़ लागिग मे़ःन्॥’”

४० खे़न् एगाङ् सोलोमनरे़ यारोबामे़न् से़प्‍मा निङ्‌वाॽ चोगु, कर यारोबामे़न् मिस्र लाजेॽ सिसक हाङ्‌ङिल्‍ले़ कुहिम्‍मो खे़त्‍छिङ् पे हे़क्‍क्‍याङ् सोलोमने़न् मे़म्‍मासिङ्‌ङे थारिक् खे़प्‍मोए वये़रो॥

सोलोमने़न् मासिङ्

(२ साप्‍मु ९:२९-३१)

४१ सोलोमनरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ हे़क्‍क्‍याङ् खुने़ॽ ओसेःन्‍धाङ् चोगुबा के़रे़क् सिक्‍कुम्‍दिङ् निङ्‌वाॽ पाःन्‍हाॽ थे सोलोमनरे़ कुसाप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़म्‍बि?

४२ सोलोमनरे़ के़रे़क् इस्राइलओ यरुसले़मलाम् लिबोङ् तङ्‌बे हाङ्‌युक् चोगु॥

४३ खे़न् एगाङ् खुने़ॽ कुधाःक्‍थेबाहाॽनु तङ्‌सिङ्‌से़ पे, हे़क्‍क्‍याङ् खुने़ॽ कुम्‍बा दाउदरे़ कुये़क्‌यक्‍को मे़जिक्‍खु॥ हे़क्‍क्‍याङ् खुने़ॽ कुएगाङ् कुस्‍सा रहबामे़न् हाङ् पोःक्‍खे़रो॥

थाङ्‌गे़त् ते़ङ्‌गप्‍पोबा थाःक्‍हाॽरे़ खुन्‍छिॽ पिफ्‍युङ्

१२

रहबामे़न् सकेम पे, थेआङ्‌भे़ल्‍ले़ खुने़ॽ हाङ् चोःक्‍मारे़ लागि के़रे़क् इस्राइलिहाॽ खे़प्‍मो मे़बेआङ् मे़वये़॥

२ आल्‍ल नाबातरे़ कुस्‍सा यारोबामे़ल्‍ले़ कन् पाःन्‍निन् खे़प्‍सु (खुने़ॽ आल्‍लो थारिक् मिस्र लाजेॽओए वये़, खुने़ॽ खे़प्‍मो सोलोमन हाङ्‌ङिन् लाम्‍बा खे़त्‍छिङ् पेआङ् वये़), खे़ब्‍याङ् खुने़ॽ मिस्र लाजेॽलाम् नुःक्‍खे़ थाङे़॥

३ कल्‍ले़चोगुल्‍ले़ मनाहाॽरे़ यारोबामे़न् उःप्‍मारे़ लागि मना मे़बाङ्‌घुसि, हे़क्‍क्‍याङ् खुने़ॽ नु इस्राइलबा के़रे़क् सङ्‌जुम्‍भोहाॽ रहबामरो मे़बेआङ् खुने़ॽ मे़मे़त्‍तु,

४ “खे़ने़ॽ के़म्‍बारे़ आनिगे साॽरिक् के़लिःप्‍पा कक् कुःत्‍तिगे़आङ् वये़, कर आल्‍ल खुने़ॽ आनिगे कुःत्‍तिगे़बा कन् के़साक्‍पा स्‍याङ्‌मे़न्‍दाङ्‌बा याःम्‍बक्‍किन् नु के़लिःप्‍पा कक्‍किन् खे़ने़ॽ याङ्‌याङ्‌बा चोगे़ आबिरे़ॽ, हे़क्‍क्‍याङ् आनिगे खे़ने़ॽ के़याःम्‍बक् चोगुम्‍बे़रो॥”

५ रहबामरे़ नोगप् पिरुसि, “आङ्‌गाॽ सुम्‌यान् थे़म्‍मा ये़म् आबिरे़म्‍मे़ॽ, हे़क्‍क्‍याङ् याम्‍मो त्‍ये़म्‍मे़ॽ॥” कल्‍ले़चोगुल्‍ले़ मनाहाॽ मे़बे मे़घे़रे़॥

६ खे़ब्‍याङ् रहबाम हाङ्‌ङिल्‍ले़ खुने़ॽ कुम्‍बा हिङे़आङ् वये़ल्‍ले़ कुयाःम्‍बक् के़जोःक्‍पा लाम्‍लोबाहाॽ सुजा नाःक्‍तुसि॥ खुने़ॽ सेःन्‍दोसुसि, “कन् मनाहाॽ आङ्‌गाॽ आक्‍तङ्‌बा नुगप् पिरुङ्‌सिङ्‌बाबे?”

७ खे़ङ्‌हाॽरे़ खुने़ॽ मे़मे़त्‍तु, “आइन् आदाङ्‌बा कन् मनाहाॽरे़ खुन्‍छिॽ से़वारोबा के़बोङ्‌ङाङ् खे़ङ्‌हाॽ याःम्‍बक् के़जोगु के़बिरुसिॽ हे़क्‍क्‍याङ् आल्‍लो खे़ङ्‌हाॽरे़ मे़गोःत्‍तुबा नोगप्‍पिन् आदाङ्‌बारे़ खे़ङ्‌हाॽ के़मे़त्‍तुसिने़भग्र, खे़ङ्‌हाॽ आप्‍फाल्‍ले़साङ् खे़ने़ॽ के़से़वारोबा मे़बोङ्‌ॽ॥”

८ कर खे़न् लाम्‍लोबाहाॽरे़ मे़बिरुबा सुजान् खुने़ॽ खे़म्‍मा मे़दे़न्‍दे़न्, हे़क्‍क्‍याङ् खे़ल्‍ले़ खुने़ॽ कुबे़रे़ कुदाङ्‌लाहाॽ नु खुने़ॽ कुयाःम्‍बक् के़जोःक्‍पा थाङ्‌बे़न् मनाहाॽरे़ मे़मे़त्‍तुबा पाःन्‍निन् खे़प्‍सु॥

९ खुने़ॽ खे़ङ्‌हाॽ सेःन्‍दोसुसि, “खिनिॽ सुजापान् थे़मा वाॽग? कन् मनाहाॽरे़ आङ्‌गाॽ अक्‍खे़ मे़मे़त्‍ताङ्‌ङाङ् वाॽ, ‘खे़ने़ॽ के़म्‍बारे़ आनिगे साॽरिक् के़लिःप्‍पा कक् कुःत्‍तिगे़आङ् वाॽ खे़न् याङ्‌याङ्‌बा चोगे़ आबिरे़ॽओ’ आङ्‌गाॽ कन्‍हाॽ आक्‍तङ्‌बा नुगप् पिरुङ्‌बाबे?”

१० खुने़ॽ कुबे़रे़ कुदाङ्‌ला खे़न् मनाहाॽरे़ खुने़ॽ मे़मे़त्‍तु, “आत्‍तिन् मनाहाॽरे़ खे़ने़ॽ अक्‍खे के़म्‍मे़त्‍ते़आङ् वाॽ, ‘आदाङ्‌बारे़ के़म्‍बारे़ आनिगे साॽरिक् के़लिःप्‍पा कक् कुःत्‍तिगे़आङ् वाॽ, हे़क्‍क्‍याङ् खे़ने़ॽ खे़न् याङ्‌याङ्‌बा चोगे़ आबिरे़ॽ॥’ खे़ने़ॽ खे़ङ्‌हाॽ अक्‍खे़ मे़त्‍ते़से़ॽ, ‘आङ्‌गाॽ आहुक्‍चोःक् फोःक्‌वामे़न् आम्‍बारे़ कुगे़ङ्‌ङिन्‍नुःल्‍ले़ यम्‍बा चोक्॥

११ आङ्‌गाॽ आम्‍बारे़ खिनिॽ के़लिःप्‍पा कक् के़गुःत्‍तिआङ् वये़॥ आङ्‌गाॽ खे़न् आल्‍लसाङ् साॽरिक् के़लिःप्‍पा चोगुङ् पिनिङ्‌ॽ॥ आङ्‌गाॽ आम्‍बारे़ ति तक्‍काःत्‍तिल्‍ले़ खिनिॽ के़म्‍हिप्‍तिर के़याःन्‍दिआङ् वये़, कर आङ्‌गाॽ ताङ्‌साङ् खे़बक्‍पाहाॽरे़ खिनिॽ के़म्‍सिक्‍तिर याःन्‍निङ्‌ॽ॥’”

१२ हाङ्‌ङिल्‍ले़ खे़ङ्‌हाॽ अक्‍खे मे़त्‍तुसिआङ् वये़, “सुम्‌यान् एगाङ् आङ्‌गाॽओ नुःक्‍खे़म् त्‍ये़म्‍मे़ॽ॥” खे़न् कुइसिःक् यारोबामे़न् नु के़रे़क् मनाहाॽ रहबामरे़ओ मे़नुःक्‍खे़ मे़द्‌ये़॥

१३ हाङ्‌ङिल्‍ले़ खे़ङ्‌हाॽ फे़ःक्‍तुसिआङ् नुगप् पिरुसि॥ लाम्‍लोबाहाॽरे़ मे़मे़त्‍तुबा सुजा पाःन्‍निन् खुने़ॽ खे़म्‍मा मे़दे़न्‍दे़न्‍ल

१४ खे़न् थाङ्‌बे़न्‍हाॽरे़ मे़मे़त्‍तुबा सुजान् खे़प्‍सुआङ् मे़त्‍तुसि, “आङ्‌गाॽ आम्‍बारे़ग खिनिॽ कक्‍किन् के़लिःप्‍पा चोगु के़बिरिआङ् वये़॥ आङ्‌गाॽ खे़न् आल्‍लसाङ् साॽरिक् के़लिःप्‍पा चोगुङ् पिनिङ्‌ॽ॥ आङ्‌गाॽ आम्‍बारे़ ति तक्‍काःत्‍तिल्‍ले़ खिनिॽ के़हिप्‍तिआङ् वये़, कर आङ्‌गाॽ ताङ्‌साङ् खे़बक्‍पाहाॽरे़ खिनिॽ के़म्‍सिक्‍तिर याःन्‍निङ्‌ॽ॥”

१५ कम्‍भलॽरिक् हाङ्‌ङिल्‍ले़ खे़न् मनाहाॽरे़ खुन्‍छिॽ पाःन्‍निन् मे़घे़प्‍सुन्, थेआङ्‌भे़ल्‍ले़ सिलोबा अहियाहलाम् नाबातरे़ कुस्‍सा यारोबामे़न् यहवे दाङ्‌बे़ल्‍ले़ मे़त्‍तुबा पाःन्‍जाःक्‍किन् के़प्‍मारे़ लागि खुने़ॽ अक्‍तङ्‌बा याक्‍नाम् पोःक्‍खे़र चोगुआङ् वये़॥

१६ आल्‍ल हाङ्‌ङिल्‍ले़ खे़ङ्‌हाॽरे़ खुन्‍छिॽ पाःन्‍निन् मे़घे़प्‍सुम्‍बान् के़रे़क् इस्राइलिहाॽरे़ मे़निसु, खे़ब्‍याङ् खे़ङ्‌हाॽरे़ हाङ्‌ङिन् अक्‍खे मे़मे़त्‍तुरो–

“दाउदलाम् आनिगे लक्‍खोमो थे़मा वाॽआङ्‌बे?

यिसैरे़ कुस्‍साओ आनिॽ खोमा लक् थे वाॽआङ्‌बे?

इस्राइलिसे, खिनिॽ आप्‍फेक् साःङ्‌गाहिम्‍मो पे़गे़म्‍मे़ॽओ,

दाउदए, खे़ने़ॽ आप्‍फेक् के़हिम्‍मिन् ओमे़त्‍ते़ॽओ!”

कल्‍ले़चोगुल्‍ले़ इस्राइलिहाॽ खुन्‍छिॽ आप्‍फेक् आप्‍फेक् हिम्‍मो मे़बे,

१७ कर यहुदाबा ये़क्‌यक्‍हाॽओ के़युङ्‌बा इस्राइलिहाॽओ रहबामरे़ आल्‍लसाङ् युक् चोगु॥

१८ रहबाम हाङ्‌ङिल्‍ले़ नाम्‌याक् मे़ःन्‍ने याःम्‍बक् चोःक्‍मो मे़भत्‍छुसिबा मनाहाॽरे़ खुन्‍छिॽ लक्‍पे़न्‍साबा अदोनिरामे़न् पाङ्‌घु, कर के़रे़क् इस्राइलिहाॽरे़ खुने़ॽ लुङ्‌ङिल्‍ले़ मे़ले़प्‍तु मे़से़रु॥ हे़क्‍केसाङ् रहबाम हाङ्‌ङिन्‍ग कुअन्‍लाःन् युक्‍माआङ् यरुसले़म खे़त्‍छिङ्‌मा पेःक्‍मा खोसे़॥

१९ हे़क्‍क्‍याङ् आइन्‍बा ये़न् थारिक् दाउदरे़ कुहिम्‍सयङ्‌ङिल्‍ले़ कुदक्‍ले़ङ्‌वाओ इस्राइले़न् पिफ्‍युङ्‌बा पोःक्‍खे़आङ् वाॽ॥

२० आल्‍ल यारोबामे़न् मिस्रलाम् नुःक्‍खे़ फे़रे़आङ् वाॽ फाॽआङ् के़रे़क् इस्राइलिहाॽरे़ मे़घे़प्‍सु, खे़ब्‍याङ् खे़ङ्‌हाॽरे़ मनाहाॽ मे़बाङ्‌घुसिआङ् खुने़ॽ चुम्‍लुङ्‌ङो मे़उःत्‍तु, हे़क्‍क्‍याङ् इस्राइलओ खुने़ॽ हाङ् मे़जोगु॥ यहुदाबा थाःक्‍हाॽरक् दाउदरे़ कुहिम्‍सयङ् ले़प्‍माङ् हाङ्‌से़वा के़जोःक्‍पा मे़बोःक्‍खे़र मे़वये़रो॥

समायाहरे़ पाःत्‍तुबा माङ्‌निङ्‌वाॽपान्

(२ साप्‍मु ११:१-४)

२१ आल्‍ल रहबामे़न् यरुसले़म के़रे़द्‌ये़, खे़ब्‍याङ् सोलोमनरे़ कुस्‍सा रहबामरे़ कुलागि हाङ्‌जुम्‍मिन् नुःक्‍मा फाॽआङ् इस्राइलरे़ कुहिम्‍सयङ्‌हाॽरे़ खुन्‍छिॽ तक्‍ले़ङ्‌वाओ ते़न्‍धङ् चोःक्‍से़ यहुदा नु बेन्‍यामिन थाःक्‍कोबा १,८०,००० थक्‍सुबाहाॽ खुने़ॽ फुक्‍खुसि॥

२२ कर निङ्‌वाॽफुमाङ्‌ङिल्‍ले़ कुमना समायाहरे़ओ निङ्‌वाॽफुमाङ्‌ङिल्‍ले़ कन् कुबाःन्‍जाक्‍किन् के़रे़–

२३ “सोलोमनरे़ कुस्‍सा यहुदाबा हाङ् रहबामे़न् हे़क्‍क्‍याङ् यहुदा नु बेन्‍यामिनरे़ के़रे़क् खुन्‍छिॽ हिम्‍सयङ्‌हाॽ हे़क्‍क्‍याङ् के़वाॽबा वेॽ मनाहाॽ खे़ने़ॽ मे़त्‍ते़से़ॽ,

२४ ‘यहवे दाङ्‌बे़ल्‍ले़ अक्‍खे पाःत्‍तुॽ– खिनिॽ आप्‍फेक् फुॽनुसाॽ इस्राइलिहाॽरे़ खुन्‍छिॽ तक्‍ले़ङ्‌वाओ थो मे़धोःक्‍कासिम् मे़बेगे़म्‍मिन्‍ने़ॽ॥ खिनिॽ आप्‍फेक् हिम्‍हिम् नुःक्‍खे़म् पेगे़म्‍मे़ॽ, थेआङ्‌भे़ल्‍ले़ कन् याःम्‍बक्‍किन् आङ्‌गाॽए चोगुङ्‌ङाङ् वाॽ॥’” कल्‍ले़चोगुल्‍ले़ यहवे दाङ्‌बे़ल्‍ले़ खे़ङ्‌हाॽ इङ्‌जाङ् पिरुसिबा कुइसिःक् खे़ङ्‌हाॽरे़ यहवे दाङ्‌बे़ल्‍ले़ कुबाःन्‍जाक्‍किन् मे़घे़प्‍सुआङ् खे़ङ्‌हाॽ आप्‍फेक् खुन्‍छिॽ हिम्‍हिम् मे़बेरो॥

यारोबामे़न् यहवे दाङ्‌बे़न्‍लाम् माःङ्‌घा पोःङ्‌ॽ

२५ खे़न् एगाङ् यारोबामरे़ एफ्राइमबा कोःक्‍मा लाजेॽओ के़ने़बा सकेम ये़क्‌यक्‍किन् हाङ्‌यक् चोगुआङ् कम्‍ब्राङ् मे़त्‍तु, हे़क्‍क्‍याङ् हाबा खे़प्‍मोए खुने़ॽ युङे़ वये़॥ खे़प्‍मोलाम् खुने़ॽ पेआङ् पनिएले़न् ये़क्‌यक् चोगु॥

२६ यारोबामरे़ कुनिङ्‌वाॽओ अक्‍तङ्‌बा इःत्‍तु, “कन् हाङ्‌जुम्‍मिन् दाउदरे़ कुहिम्‍सयङ् ले़प्‍माङ्‌ङे नुःङ्‌बेःक् पिला॥

२७ कन् मनाहाॽ यहवे दाङ्‌बे़ल्‍ले़ कुहिम्‍मो सिदुङ्‌जभा तोःन्‍छे़ यरुसले़म मे़बेःक्‍ने़भग्र, खे़ङ्‌हाॽरे़ खुन्‍छिॽ निङ्‌वान् खुन्‍छिॽ दाङ्‌बा यहुदाबा हाङ् रहबामे़न् ले़प्‍माङ् हाङ्‌से़वा के़जोःक्‍पा पोःङ्‌ॽ॥ खे़ङ्‌हाॽरे़ आङ्‌गाॽ मे़से़त्‍ताआङ् रहबाम हाङ्‌ङिन् ले़प्‍माङ् मे़नुःङ् मे़बेःक्॥”

२८ खम्‍भ्‍याङ् सुजा पाःन्‍हाॽ खे़प्‍सुआङ् यारोबाम हाङ्‌ङिल्‍ले़ ने़त्‍छि साम्‍म्‍याङ् पित्‍सात्‍हाॽ चोगुसि॥ खुने़ॽ मनाहाॽ मे़त्‍तुसि, “यरुसले़म पेःक्‍मारे़ लागि खिनिॽ साॽरिक् के़साक्‍पा के़दुमुम्‌ॽ॥ इस्राइलिसे, मिस्र लाजेॽलाम् खिनिॽ के़लःप्‍पा के़भे़प्‍पा खिनिॽ माङ्‌हाॽग कप्‍मोनि मे़वाॽबा॥”

२९ खुने़ॽ लत्‍छा बेथेलओ युक्‍खु हे़क्‍क्‍याङ् वेॽइन् दानओ युक्‍खु॥

३० हे़क्‍क्‍याङ् हाबा कन् पाःन्‍निन् इस्राइलओ लायो पोःक्‍खे़॥ मनाहाॽ बेथेल नु दान थारिक्‍के खे़प्‍मो के़युङ्‌बा माङ्‌ङिन् से़वा मे़त्‍छे़ मे़बेआङ् मे़बत्‍छे़॥

३१ यारोबामरे़ चन्‍जम्‍बा चोःक्‍मनाबादे़न्‍नो से़वा चोःक्‍मा माङ्‌धाःन्‍हाॽ चोगु, हे़क्‍क्‍याङ् खे़ङ्‌हाॽ ले़बि थाःक्‍कोबा मे़ःन्‍छिसाङ् के़रे़क् सुवाङ्‌बा मनाहाॽलाम् निङ्‌वाॽफुसाम्‍बाहाॽ युक्‍तिङ् चोगुसिरो॥

बेथेलबा माङ्‌धाःन्‍हाॽओ साङ्‌ग्रा माङ्‌दे थ्‍ये़

३२ हे़क्‍क्‍याङ् यारोबामरे़ ये़त्‍छिगेःक् लाओबा थिबोङ्‌ङाङ् ङासिगेक्‍पा ये़न्‍नो यहुदाओ के़दाबा तङ्‌नाम् हे़क्‍के बेथेलओ लत्‍छा तङ्‌नाम् निःन्‍धो चोगु, खम्‍भ्‍याङ् ले़त्‍ति तोःम्‍मादे़न्‍नो सिदुङ्‌जभाहाॽ तोःन्‍दु॥ बेथेलओ खुने़ॽ चोगुसिबा पित्‍सात्‍हाॽरे़ लागि खुने़ॽ सिदुङ्‌जभा तोःन्‍दु॥ बेथेलओ खुने़ॽ चोगुबा कोःक्‍मा थे़गुहाॽओबा से़वा चोःक्‍मा माङ्‌धाःन्‍हाॽओ निङ्‌वाॽफुसाम्‍बाहाॽआङ् खुने़ॽ युक्‍तिङ् चोगुसि॥

३३ ये़त्‍छिगेःक् लाओबा थिबोङ्‌ङाङ् ङासिगेक्‍पा ये़न्‍नो, खुने़ॽ आप्‍फेक्‍के निःन्‍धो के़बोङ्‌बा ला बेथेलओ खुने़ॽ चोगुबा ले़त्‍ति तोःम्‍मादे़न्‍नो खुने़ॽ सिदुङ्‌जभाहाॽ तोःन्‍दु॥ कम्‍भलॽरिक् इस्राइलिहाॽरे़ खुन्‍छिॽ लागि खुने़ॽ तङ्‌नाम् निःन्‍धो चोगु, हे़क्‍क्‍याङ् सिदुङ्‌जभा तोःन्‍छे़ ले़त्‍ति तोःम्‍मादे़न्‍नो आप्‍फेक् थोःक्‍सिङ् लासे़रो॥

माङ्‌निङ्‌वाॽपान् के़बाःप्‍पे़ल्‍ले़ यारोबामे़न् चे़ॽया मे़त्‍तु

१३

यारोबामे़न् ले़त्‍ति तोःम्‍मादे़न्‍निल्‍ले़ कुबेसाङ् सिदुङ्‌जभा तोःम्‍मारे़ लागि ये़बे़गरे़ल्‍ले़ निङ्‌वाॽफुमाङ्‌ङिल्‍ले़ कुमनाधिक् यहवे दाङ्‌बे़ल्‍ले़ कुबाःन्‍जाक्‍किन् थाक्‍तुआङ् यहुदालाम् बेथेल थाङे़॥

२ खुने़ॽ यहवे दाङ्‌बे़ल्‍ले़ कुबाःन्‍जाक्‍लाम् खे़न् ले़त्‍ति तोःम्‍मादे़न्‍निल्‍ले़ कुदक्‍ले़ङ्‌वाओ अःक्‍ते़आङ् अक्‍खे पाःत्‍तु, “ले़त्‍ति तोःम्‍मादे़न्‍ने, ले़त्‍ति तोःम्‍मादे़न्‍ने! यहवे दाङ्‌बे़ल्‍ले़ अक्‍खे पाःत्‍तुॽ– ‘दाउदरे़ कुहिम्‍सयङ्‌ङो योसियाह मिङ् के़वाःप्‍पाधिक् सावाःन्‍छिङ्‌ॽ॥ खुने़ॽ कन् ले़त्‍ति तोःम्‍मादे़न् कोःक्‍माओबा माङ्‌धाःन्‍हाॽओबा निङ्‌वाॽफुसाम्‍बाहाॽ के़सम्‍धाङ् सिदुङ्‌जभा तोःन्‍दुसिॽ, हे़क्‍क्‍याङ् के़सम्‍धाङ् मना ये़त्‍हाॽ मिधिक्‍खुॽ॥’”

३ आम्‍भा खे़ल्‍ले़ याःन्‍दिक् निङ्‌वाॽफुमाङ्‌ङिल्‍ले़ कुमनाःल्‍ले़ अक्‍तङ्‌बा मिक्‍सेन् पिरुसि, “यहवे दाङ्‌बे़ल्‍ले़ उवा चोगुबा मिक्‍सेःन्‍ने़न् हाबा कन्‍लो– ‘ले़त्‍ति तोःम्‍मादे़न्‍निन् कुलुम्‍मो पक्‍क्रे़ॽ पःङ्‌ॽ, हे़क्‍क्‍याङ् खे़ल्‍ले़ कुसम्‍धाङ् के़ने़बा खाप्‍पुःन् लाःक्‍कात् मे़हुक्‍खुॽ॥’”

४ आल्‍ल निङ्‌वाॽफुमाङ्‌ङिल्‍ले़ कुमनाःल्‍ले़ बेथेलबा ले़त्‍ति तोःम्‍मादे़न्‍निल्‍ले़ कुदक्‍ले़ङ्‌वाओ अःक्‍ते़आङ् पाःत्‍तुबा पाःन्‍निन् यारोबाम हाङ्‌ङिल्‍ले़ खे़प्‍सु, खे़ब्‍याङ् ले़त्‍ति तोःम्‍मादे़न्‍नोलाम् खुने़ॽ कुहुक्‍किन् सन्‍छुआङ् पाःत्‍तु, “खे़न् मनान् ते़म्‍से़म्‍मे़म्‍मे़ॽ!” कर खुने़ॽ ले़प्‍माङ् सन्‍छुबा यारोबामरे़ कुहुक्‍किन् सर्गे़ङ् हेरे़, हे़क्‍क्‍याङ् खे़न् याम्‍मो खुने़ॽ ले़प्‍माङ् नुःक्‍मा मे़सुक्‍तुन्॥

५ यहवे दाङ्‌बे़ल्‍ले़ कुबाःन्‍जाक्‍लाम् निङ्‌वाॽफुमाङ्‌ङिल्‍ले़ कुमनाःल्‍ले़ मिक्‍सेन् पिरुसिबा कुइसिःक् ले़त्‍ति तोःम्‍मादे़न्‍निन्‍नाङ् कुलुम्‍मो पक्‍क्रे़ॽ हे़रे़आङ् लुःन्‍दे़ हे़क्‍क्‍याङ् खाप्‍पुःन् लाःक्‍कात् वे़त्‍ते़॥

६ खे़ब्‍याङ् हाङ्‌ङिल्‍ले़ निङ्‌वाॽफुमाङ्‌ङिल्‍ले़ कुमनान् मे़त्‍तु, “आङ्‌गाॽ आहुक्‍किन् तगि कुइसिःक्‍सिःक् चोःक्‍मारे़ लागि यहवे दाङ्‌बा खे़ने़ॽ के़निङ्‌वाॽफुमाङ्‌ङिन् पेलि फाक्‍ताङ् पिराङ्‌ङे़ॽ॥” कल्‍ले़चोगुल्‍ले़ खे़ल्‍ले़ निङ्‌वाॽ चोगुबा कुइसिःक्‍के निङ्‌वाॽफुमाङ्‌ङिल्‍ले़ कुमनाःल्‍ले़ यहवे दाङ्‌बे़न् पेलि फाक्‍तु, हे़क्‍क्‍याङ् हाङ्‌ङिल्‍ले़ कुहुक्‍किन् तगि हे़क्‍केए कुइसिःक्‍सिःक् पोःक्‍खे़॥

७ हाङ्‌ङिल्‍ले़ निङ्‌वाॽफुमाङ्‌ङिल्‍ले़ कुमनान् मे़त्‍तु, “खे़ने़ॽ आङ्‌गाॽ आहिम्‍मो ये़ॽ, हे़क्‍क्‍याङ् कुभा कुजा च्‍ये़ॽ, खे़ब्‍याङ् आङ्‌गाॽ कुभा थोःक्‍ला पे़ःन्‍दि पिने़रो॥”

८ कर निङ्‌वाॽफुमाङ्‌ङिल्‍ले़ कुमनाःल्‍ले़ हाङ्‌ङिन् नुगप् पिरु, “खे़ने़ॽ के़याङ्‌सा कुन्‍धेःन् आङ्‌गाॽ कुभ्रे़ःङ् के़बिआसाङ् आङ्‌गाॽ खे़ने़ॽनु मे़बेःक्‍कान्, आङ्‌गाॽ कप्‍मो खरे़ःङ्‌ङाङ् मे़जाआन् हे़क्‍क्‍याङ् च्‍वाःत्‍ताङ् मे़धुङ्‌ङान्॥

९ थेआङ्‌भे़ल्‍ले़ यहवे दाङ्‌बे़ल्‍ले़ कुबाःन्‍जाक्‍किल्‍ले़ आङ्‌गाॽ अक्‍तङ्‌बा इङ्‌जाङ् पिराङ्‌ङाङ् वाॽ, ‘खे़ने़ॽ खे़प्‍मो खरे़ःङ् मे़न्‍जाए़ॽ इग्र च्‍वाःत् मे़धुङे़न्‍ने़ॽ, हे़क्‍क्‍याङ् खे़ने़ॽ के़धाङे़बा लाम् मे़नुःक्‍खे़न् मे़बेगे़न्‍ने़ॽ॥’”

१० कल्‍ले़चोगुल्‍ले़ खुने़ॽ थिक्‍नाहाङ् लाम्‍बा पोःक्‍खे़आङ् पे, हे़क्‍क्‍याङ् बेथेल थाङे़बा लाम् लाम्‍बा मे़नुःक्‍खे़न् मे़बेने़न्‍लो॥

बेथेलबा तुम्‍भाक्‍सा माङ्‌निङ्‌वाॽपान् के़बाःप्‍पा

११ खे़न् ये़म्‍मो बेथेलओ माङ्‌निङ्‌वाॽपान् के़बाःप्‍पा तुम्‍भाक्‍सा थिक् वये़॥ खुने़ॽ कुस्‍साहाॽ मे़द्‌ये़आङ् खे़ल्‍ले़ याःन्‍दिक् बेथेलओ निङ्‌वाॽफुमाङ्‌ङिल्‍ले़ कुमनाःल्‍ले़ चोगुबा के़रे़क् पाःन्‍हाॽ खुने़ॽ मे़मे़त्‍तु॥ खे़ल्‍ले़ हाङ्‌ङिन् मे़त्‍तुबा पाःन्‍निन्‍नाङ् खे़ङ्‌हाॽरे़ खुन्‍छिॽ पानुदिङ् पान् मे़जे़क्‍तु॥

१२ खुन्‍छिॽ पाःल्‍ले़ खे़ङ्‌हाॽ सेःन्‍लाप्‍तुसि, “खुने़ॽ आत्‍तोलाम् थासिङ्?” खुने़ॽ कुस्‍साहाॽरे़ यहुदालाम् के़धाङ्‌बा निङ्‌वाॽफुमाङ्‌ङिल्‍ले़ कुमना पेबा लाम्‍मिन् ओःन्‍मे़धाक्‍तु॥

१३ कल्‍ले़चोगुल्‍ले़ खुने़ॽ कुस्‍साहाॽ मे़त्‍तुसि, “आङ्‌गाॽ आलागि अदङ्‌ङो करे़लि नु युक्‍नाहाॽ आघेःक्‍खे़ आबिरे़ॽ॥” आल्‍ल खे़ङ्‌हाॽरे़ अदङ्‌ङो करेलि नु युक्‍नाहाॽ मे़घेःक्‍खु मे़बिरु, खे़ब्‍याङ् खुने़ॽ खे़प्‍मो युङ्‌सिङ्॥

१४ हे़क्‍क्‍याङ् खुने़ॽ निङ्‌वाॽफुमाङ्‌ङिल्‍ले़ खे़न् कुमनान् योःक्‍थक्‍से़ पे॥ खे़न् लत्‍छा यहिबा सिङ्‌बुङ् सिगाङ् युङे़गरे़बा खुने़ॽ तुमु, हे़क्‍क्‍याङ् खुने़ॽ खे़न् मे़त्‍तु, “निङ्‌वाॽफुमाङ्‌ङिल्‍ले़ कुमना यहुदालाम् के़धाङ्‌बान् खे़ने़ॽएने़बि?”

खे़ल्‍ले़ मे़त्‍तु, “ओरो, आङ्‌गाॽएआरो॥”

१५ कल्‍ले़चोगुल्‍ले़ खे़न् माङ्‌निङ्‌वाॽपान् के़बाःप्‍पे़ल्‍ले़ मे़त्‍तु, “आङ्‌गाॽनु फे़रे़ॽआङ् कुभा कुजाजि च्‍ये़ॽ थुङे़ॽ॥”

१६ निङ्‌वाॽफुमाङ्‌ङिल्‍ले़ कुमनाःल्‍ले़ मे़त्‍तु, “आङ्‌गाॽ खे़ने़ॽनु नुःङ्‌मा पेःक्‍मा मे़सुक्‍कान्, कन् ते़न्‍नो खे़ने़ॽनु खरे़ःङ्‌ङाङ् चामा मे़सुक्‍कान्, हे़क्‍क्‍याङ् च्‍वाःत्‍ताङ् थुङ्‌मा मे़सुक्‍कान्॥

१७ यहवे दाङ्‌बे़ल्‍ले़ कुबाःन्‍जाक्‍किल्‍ले़ आङ्‌गाॽ मे़त्‍ताङ्‌ङाङ् वाॽ, ‘खे़ने़ॽ खे़प्‍मो खरे़ःङ् मे़जे़न्‍ने़ॽ इग्र च्‍वाःत्‍ताङ् मे़धुङे़न्‍ने़ॽ, हे़क्‍क्‍याङ् खे़ने़ॽ के़धाङे़बा लाम्‍मो मे़नुःक्‍खे़न्‍ने़ॽ॥’”

१८ खे़न् काप्‍पोबा माङ्‌निङ्‌वाॽपान् के़बाःप्‍पे़ल्‍ले़ नुगप् पिरु, “आङ्‌गाॽआङ् खे़ने़ॽ हे़क्‍केए लत्‍छा माङ्‌निङ्‌वाॽपान् के़बाःप्‍पाआ॥ यहवे दाङ्‌बे़ल्‍ले़ कुबाःन्‍जाक्‍लाम् खे़ने़ॽ आङ्‌गाॽनु सोरिक् चासे़ थुङ्‌से़ आहिम्‍मो ताःप्‍मारे़ लागि माङ्‌लाइङ्‌बा थिक्‍ले़ आङ्‌गाॽ मे़त्‍ताङ्‌ङाङ् वाॽ॥” (कर खे़न् काप्‍पोबा मनाःल्‍ले़ खुने़ॽ मे़त्‍तुबा कन् पाःन्‍निन् इङ्‌ले़क् वये़॥)

१९ कल्‍ले़चोगुल्‍ले़ निङ्‌वाॽफुमाङ्‌ङिल्‍ले़ खे़न् कुमनान् नुःक्‍खे़आङ् खे़न्‍नु सोरिक् पे, हे़क्‍क्‍याङ् खे़ल्‍ले़ कुहिम्‍मो कुजा च थुङु॥

२० आल्‍ल खुन्‍छिॽ चाजामा चप्‍ते़न्‍नो कुजा चानु थुङ्‌नु युङे़सिल्‍ले़ खुने़ॽ के़नुःक्‍पा के़देॽबा खे़न् काप्‍पोबा माङ्‌निङ्‌वाॽपान् के़बाःप्‍पाल्‍लो यहवे दाङ्‌बे़ल्‍ले़ कुबाःन्‍जाक्‍किन् के़रे़॥

२१ खुने़ॽ यहुदालाम् के़धाङ्‌बा खे़न् निङ्‌वाॽफुमाङ्‌ङिल्‍ले़ कुमनान् फे़ःक्‍तुआङ् मे़त्‍तु, “यहवे दाङ्‌बे़ल्‍ले़ अक्‍खे़ पाःत्‍तुॽ– ‘खे़ने़ॽ आप्‍फेक् के़यहवे दाङ्‌बे़ल्‍ले़ कुबाःन्‍जाक्‍किन् कुनामे़न्‍छाॽ के़मे़त्‍तुआङ् वाॽ, हे़क्‍क्‍याङ् यहवे दाङ्‌बा के़निङवाॽफुमाङ्‌ङिल्‍ले़ खे़ने़ॽ के़बिरे़बा इङ्‌जाङ्‌ङिन् इःप्‍मा नाःप्‍मा मे़न्‍दे़न्‍ने के़वाॽ॥

२२ खुने़ॽ खे़ने़ॽ तामा के़म्‍भाःक्‍ते़म्‍बा ते़न्‍नो खरे़ःङ् चासे़ नु च्‍वाःत् थुङ्‌से़ के़नुःक्‍खे़ के़द्‌ये़आङ् के़वाॽ॥ कल्‍ले़चोगुल्‍ले़ खे़ने़ॽ के़जे थक्‍किन् खे़ने़ॽ के़धाःक्‍थे़बाहाॽरे़ खुन्‍छिॽ इपुङ्‌ङो मे़न्‍जिक्‍खुन्‌ॽ॥’”

२३ आल्‍ल निङ्‌वाॽफुमाङ्‌ङिल्‍ले़ खे़न् कुमनाःल्‍ले़ कुजा च थुङुसुरु, खे़ब्‍याङ् के़ले़म्‍बाआङ् के़दाःप्‍पा खे़न् माङ्‌निङ्‌वाॽपान् के़बाःप्‍पे़ल्‍ले़ खुने़ॽ कुलागि कुअदङ्‌ङो करे़ःल्‍लि ताक्‍खोःङ् युक्‍नाहाॽ खेःक्‍खु पिरु॥

२४ आल्‍ल खुने़ॽ पेर पत्‍छे़ल्‍ले़ खिरिङ्‌बा थिक्‍ले़ लाम्‍मो तुमुआङ् खुने़ॽ से़रु, खम्‍भ्‍याङ् खुने़ॽ कुजे थक्‍किन् लाम्‍मो हाबा ने़स्‍से़गरे़॥ अदङ्‌ङिन् नु थे़रिङ्‌बे़न् ने़प्‍माङ् कुबेसाङ् ये़बे़गरे़सि॥

२५ हाबा खे़न् लाम् के़बोङ्‌बाआङ् के़बेःक्‍पा कुभा मनाहाॽरे़ खे़न् चेःन् लाम्‍मोए लाप्‍पुङ् पेआङ् ने़स्‍से़बा नु खे़न् थे़रिङ्‌बे़न् चेःल्‍ले़ए कुबेसाङ् ये़बेगरे़बा मे़निसु, हे़क्‍क्‍याङ् मे़बेआङ् खे़न् काप्‍पोबा माङ्‌निङ्‌वाॽपान् के़बाःप्‍पा युङे़बा बेथेल ये़क्‌यक्‍को खे़न् इङ्‌घङ्‌ङिन् मे़मे़त्‍तुसि॥

२६ आल्‍ल खुने़ॽ लाम्‍दिःक्‍कोलाम् के़नुःक्‍पा के़भे़प्‍पा खे़न् माङ्‌निङ्‌वाॽपान् के़बाःप्‍पे़ल्‍ले़ कन् पाःन्‍निन् खे़प्‍सु, खे़ब्‍याङ् खुने़ॽ पाःत्‍तु, “खुने़ॽग यहवे दाङ्‌बे़ल्‍ले़ कुबाःन्‍जाक् खे़प्‍मा मे़न्‍दे़म्‍मनाबा निङ्‌वाॽफुमाङ्‌ङिल्‍ले़ हाबा खे़न् कुमनाःन्‍लो॥ यहवे दाङ्‌बे़ल्‍ले़ खुने़ॽ थे़रिङ्‌बे़न् पिरुरे़त्‍छ, हे़क्‍क्‍याङ् यहवे दाङ्‌बे़ल्‍ले़ कुबाःन्‍जाक्‍किल्‍ले़ साम्‍दिङ् पिरुबा कुइसिःक् खे़न् थे़रिङ्‌बे़ल्‍ले़ खुने़ॽ फुयुआङ् से़रुरे़त्‍छ॥”

२७ खे़न् माङ्‌निङ्‌वाॽपान् के़बाःप्‍पे़ल्‍ले़ कुस्‍साहाॽ मे़त्‍तुसि, “आङ्‌गाॽ आलागि अदङ्‌ङो करेःल्‍लि ताक्‍खोःङ् युक्‍नाहाॽ खेःक्‍खे़ आबिरे़ॽ॥” खे़ब्‍याङ् खे़ङ्‌हाॽरे़ मे़घेःक्‍खु मे़बिरु॥

२८ हे़क्‍क्‍याङ् खुने़ॽ पेआङ् खे़न् चेःन् लाम्‍मोए ने़स्‍से़गरे़बा हे़क्‍क्‍याङ् अदङ्‌ङिन् नु थे़रिङ्‌बे़न् कुबेसाङ्‌ङे ये़बे़गरे़सिबा निसुसि॥ खे़न् थे़रिङ्‌बे़ल्‍ले़ खान् चेःन् मे़न्‍जाए ने़स्‍से़, हे़क्‍क्‍याङ् अदङ्‌ङिन्‍नाङ् मे़म्‍भु मे़ङ्‌घाःन्‍ने ये़बे़॥

२९ कल्‍ले़चोगुल्‍ले़ खे़न् माङ्‌निङ्‌वाॽपान् के़बाःप्‍पे़ल्‍ले़ निङ्‌वाॽफुमाङ्‌ङिल्‍ले़ कुमनाःल्‍ले़ कुजेन् पक्‍खुआङ् अदङ् सम्‍धाङ् ने़स्‍सु, हे़क्‍क्‍याङ् खे़ल्‍ले़ कुलागि मेरिङ् थक्‍से़ नु लुप्‍मारे़ लागि काप्‍पोबा माङ्‌निङ्‌वाॽपान् के़बाःप्‍पे़ल्‍ले़ आप्‍फेक् कुये़क्‌यक्‍को तारु॥

३० खे़ब्‍याङ् खुने़ॽ खे़न् चेःन् आबाङे हिम्‍सयङ्‌बा इपुङ्‌ङो ने़स्‍सु, हे़क्‍क्‍याङ् खे़ङ्‌हाॽ अक्‍खे मे़लॽरे़आङ् मेरिङ् मे़धक्‍ते़, “आयाक्‍को ए, आनिगे नुस्‍साॽए!”

३१ खुने़ॽ मे़जिक्‍खु मे़सुरुआङ् माङ्‌निङ्‌वाॽपान् के़बाःप्‍पे़ल्‍ले़ कुस्‍साहाॽ मे़त्‍तुसि, “आङ्‌गाॽ सिआयाङ् आङ्‌गाॽआङ् हाबा कन् निङ्‌वाॽफुमाङ्‌ङिल्‍ले़ कुमनान् ने़मनाबा इपुङ्‌ङो आजिक्‍खे़ॽओ॥ आङ्‌गाॽ आये़त्‍हाॽ खुने़ॽए कुयाओ ने़ररो॥

३२ थेआङ्‌भे़ल्‍ले़ बेथेलओ के़ने़बा ले़त्‍ति तोःम्‍मादे़न्‍निन् नु सामरियाबा पाङ्‌जुम्‍हाॽओबा कोःक्‍माओ के़ने़बा चन्‍जम्‍बादे़न्‍नोबा माङ्‌धाःन्‍हाॽरे़ कुदक्‍ले़ङ्‌वाओ निङ्‌वाॽफुमाङ्‌ङिल्‍ले़ कुबाःन्‍जाक्‍लाम् खुने़ॽ उवा चोगुबा इङ्‌घङ्‌ङिन् से़क्‍खाए के़त्‍लो॥”

यारोबामरे़ कुलायो

३३ खे़न् एगाङ्‌ङाङ् यारोबामरे़ खुने़ॽ ताप्‍फे़ःम्‍बा कुये़प्‍ले़क्‍हाॽ मे़ले़रुन्, कर कोःक्‍माहाॽओ के़ने़बा चन्‍जम्‍बादे़न्‍नोबा माङ्‌धाःन्‍हाॽरे़ लागि खुने़ॽ के़रे़क् सुवाङ्‌बा मनाहाॽलाम् निङ्‌वाॽफुसाम्‍बाहाॽ युक्‍तिङ् चोगुसि॥ निङ्‌वाॽफुसाम्‍बा पोङ्‌मा निङ्‌वाॽ के़जोःक्‍पा आत्‍तिन् मनाःन्‍छाङ् खुने़ॽ कोःक्‍माओबा माङ्‌धाःन्‍हाॽरे़ लागि खुने़ॽ निङ्‌वाॽफुसाम्‍बा चोगु॥

३४ यारोबमरे़ कुहिम्‍सयङ्‌ङोबा लायोन् हाबा कन्‍ने वये़, खे़ल्‍ले़ चोगुल्‍ले़ खुने़ॽ थो मे़बोगे़न्, हे़क्‍क्‍याङ् इक्‍सादिङ् खाम्‍बेःक्‍मोलाम् खुने़ॽ खाप्‍पुथ्‍यःङ् पोःक्‍खे़रो॥

यारोबामरे़ कुदक्‍ले़ङ्‌वाओ अहियाहरे़ पाःत्‍तुबा माङ्‌निङ्‌वाॽपान्

१४

खे़न् ये़म्‍मो यारोबामरे़ कुस्‍सा अबियान् तुगे़,

२ हे़क्‍क्‍याङ् यारोबामरे़ कुमेःत्‍तिन् मे़त्‍तु, “खे़ने़ॽ यारोबामरे़ कुमेःत्‍ने़ फाॽआङ् मनाहाॽरे़ कुसेःन् मे़न्‍निमारे़ लागि के़जाङ्‌हाॽ ले़क्‍ते़ॽ॥ खे़ब्‍याङ् खे़ने़ॽ सिलोओ पेगे़ॽ॥ कन् मनाहाॽरे़ खुन्‍छिॽ सम्‍धाङ् हाङ् के़बोङ्‌ॽ फाॽआङ् आङ्‌गाॽ याप्‍मि के़मे़प्‍पा माङ्‌निङ्‌वाॽपान् के़बाःप्‍पा अहियाहन् खे़प्‍मो वाॽ॥

३ खे़ने़ॽ थिबोङ् कुले़प् खरे़ःङ्, कुभा चारःप्‍पाहाॽ नु चुक्‍सा कुल्‍लिङ्‌मा थिक् सक्‌वाघु तेॽरे़आङ् खुने़ॽओ पेगे़ॽ॥ अङे़ःक्‌वान् थे लॽ खे़न् पाःन्‍निन् खुने़ॽ के़जे़क्॥”

४ कल्‍ले़चोगुल्‍ले़ यारोबामरे़ कुमेःत्‍तिल्‍ले़ कुये़म्‍बाःल्‍ले़ मे़त्‍तुबा कुइसिःक् चोगु, हे़क्‍क्‍याङ् अहियाहरे़ कुहिम् सिलोओ पे॥

खे़न् ये़म्‍मो अहियाहरे़ निमा मे़सुक्‍तुन्, थेआङ्‌भे़ल्‍ले़ खदाक्‍मि तुम्‍से़बाल्‍ले़ चोगुल्‍ले़ खुने़ॽ कुमिक्‍हाङ्‌मा आगे़आङ् वये़॥

५ कर यहवे दाङ्‌बे़ल्‍ले़ खुने़ॽ मे़त्‍तु, “यारोबामरे़ कुमेःत्‍तिन् कुस्‍साःल्‍ले़ कुयाःम्‍बेओ खे़ने़ॽ पान् सेःन्‍दोमारे़ लागि फे़न्‍ल पत्, थेआङ्‌भे़ल्‍ले़ खे़न् तुक्, हे़क्‍क्‍याङ् खे़ने़ॽ अक्‍तङ्‌बा नोगप् पिरे़ॽ॥ आल्‍ल खे़न् के़प्‍फे़न्‍नाङ् कुभा वेॽ ले़ङ्‌सिङ्‌ॽ॥”

६ आल्‍ल अहियाहरे़ लाम्‍धेःत्‍तो खे़ल्‍ले़ कुलाङ्‌बुक्‍किन् खे़प्‍सुआङ् खुने़ॽ मे़त्‍तु, “यारोबामरे़ कुमेःत्‍ते, खे़ने़ॽ कत्‍ना सिगाङ् फे़रे़ॽ॥ थेआङ् खे़ने़ॽ कुभा वेॽ के़ले़ङ्‌सिङ्‌बाबे? आङ्‌गाॽ खे़ने़ॽ के़लागि ताप्‍फे़ःम्‍बा इङ्‌घङ् कत्‍तुङ्‌ॽ॥

७ खे़ने़ॽ पे़गे़ॽआङ् यारोबामे़न् मे़त्‍ते़ॽ, यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– ‘आङ्‌गाॽ खे़ने़ॽ मनाहाॽओलाम् फोःङ्‌ने़, खम्‍भ्‍याङ् आङ्‌गाॽ आमना इस्राइलिहाॽरे़ खुन्‍छिॽ सम्‍धाङ् लत्‍छा लाम्‍लोबा चोःक्‍ने़॥

८ आङ्‌गाॽ दाउदरे़ कुहिम्‍सयङ्‌हाॽरे़ खुन्‍छिॽ हुक्‍कोलाम् हाङ्‌जुम्‍मिन् नाप्‍तुङ्‌सिङ्‌ङाङ् खे़ने़ॽ पिने़॥ कर खे़ने़ॽग आङ्‌गाॽ आसे़वारोबा दाउदे़न् हे़क्‍के के़बोःक्‍खे़बा होप्, खुने़ॽ आङ्‌गाॽ आनिमो थेःन् नुबा चोक् हाबा खे़न्‍लक् चोगुर आङ्‌गाॽ आइङ्‌जाङ्‌ङिन् इःत्‍तु नाःत्‍तु हे़क्‍क्‍याङ् के़रे़क् कुसिक्‍लुङ्‌माॽरे़ आङ्‌गाॽ तिम्‍दाङ्॥

९ खे़ने़ॽनुःल्‍ले़ तगि के़हिङ्‌बाहाॽनुःल्‍ले़आङ् यरिक् खे़ने़ॽ फे़न्‌याःम्‍बक् के़जोगुआङ् वाॽ॥ खे़ने़ॽ के़लागि वेॽ माङ्‌हाॽ, योःम्‍मनाआङ् थक्‍मनाबा निङ्‌घन् नावाइत्‍लाहाॽ के़जोगुसिआङ् आङ्‌गाॽ आसिक् के़भोःक्‍खुआङ् वाॽ, हे़क्‍क्‍याङ् आङ्‌गाॽ ले़प्‍माङ् के़एःक्‍थाःक्‍मे़न् के़हिसुआङ् वाॽ॥

१० कल्‍ले़चोगुल्‍ले़ आङ्‌गाॽ यारोबमरे़ कुहिम्‍सयङ्‌ङो मे़क्‍मासिमे़न् खा तारुङ्‌ॽ॥ आङ्‌गाॽ इस्राइलओ के़वाॽबा यारोबामरे़ कुहिम्‍सयङ्‌बा के़रे़क् ये़म्‍बित्‍छा, योःग्‍बा इग्र योःग्‍बा मेःम्‍बा खक्‍पे़त् युम्रे़क् मे़क्‍खुङ्‌सिङ्‌ॽ॥ खे़न् वरे़ङ्‌ले़ङ् खक्‍पे़त् मे़म्‍मे़क्‍के थारिक् यारोबामरे़ कुहिम्‍सयङ्‌ङिन् पिॽहि हाःम्‍मनाबा हे़क्‍के आङ्‌गाॽ मिधिक्‍खुङ्‌ॽ॥

११ यारोबामरे़ कुहिम्‍सयङ्‌ङोबा ये़क्‌यक्‍को के़सिबाहाॽग कोःत्‍चोहाॽरे़ मे़जसिॽ, हे़क्‍क्‍याङ् ताम्‍भुङ्‌ङो के़सिबाहाॽ ताङ्‌साङ्‌बोबा पुहाॽरे़ मे़जसिॽ लॽरिक् यहवे दाङ्‌बे़ल्‍ले़ पाःत्‍तुआङ् वाॽरो!’”

१२ “अहियाहःल्‍ले़ यारोबामरे़ कुमेःत्‍तिन् आल्‍ल हिम्‍मो नुःक्‍खे़आङ् पेगे़ॽ मे़त्‍तु॥ खे़ने़ॽ के़ये़क्‌यक्‍को लाङ्‌गे़धासुल्‍ले़ खे़न् अङे़ःक्‌वान् सिरो॥

१३ खे़न् अङे़ःक्‌वाःल्‍ले़ कुलागि के़रे़क् इस्राइलिहाॽ मेरिङ् मे़धक्‍काङ् खे़न् मे़लुप्‍तुॽ, थेआङ्‌भे़ल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ खुने़ॽओरक् कुभा नुबा पान् खोसुबाल्‍ले़ चोगुल्‍ले़ यारोबामरे़ कुहिम्‍सयङ्‌ङो खे़न्‍लक् मे़लुप्‍तुॽ॥

१४ “यहवे दाङ्‌बे़ल्‍ले़ इस्राइलओ हाङ्‌धिक् फोःक्‍खुॽ, खे़ल्‍ले़ यारोबामरे़ कुहिम्‍सङ्‌ङिन् नाॽरु॥ खे़न् आइन्‍बा ये़न्‍नोसा पोःङ्‌ॽ! ओरो, आल्‍लोए पोङ्‌लो॥

१५ च्‍वाःत्‍तो फःङ्‌दुःन् ना नु कत्‍ना वाःन्‍जो वाःन्‍जो मुम्‍बा कुसिङ् यहवे दाङ्‌बे़ल्‍ले़ इस्राइले़न् हिप्‍तुॽ॥ खे़ङ्‌हाॽरे़ खुन्‍छिॽ पाधे़बाहाॽ पिरुसिबा कन् नुबा लाजेॽलाम् खुने़ॽ इस्राइलिहाॽ खुन्‍छिॽ साःप्‍पोनुए हाॽयाक् आःक्‍खुदेसुसिॽ, हे़क्‍क्‍याङ् खे़ङ्‌हाॽ युफ्रेतिस वहःङ् नाधाःम्‍बि फुत्‍छिङ्‌ज्‍याङ् से़सुदेसुसिॽ, थेआङ्‌भे़ल्‍ले़ खे़ङ्‌हाॽरे़ असेरा नावाइत्‍ला सित्‍लाङ्‌हाॽ मे़जोगुसिआङ् यहवे दाङ्‌बे़ल्‍ले़ कुस्‍साक्‍के़न् मे़भोःक्‍खु॥

१६ हे़क्‍क्‍याङ् यारोबामरे़ चोगुबा नु इस्राइले़न् चोःक्‍मा पाङ्‌घुबा लायोहाॽरे़ चोगुल्‍ले़ खुने़ॽ इस्राइले़न् नाॽरुरो॥”

१७ खे़ब्‍याङ् यारोबामरे़ कुमेःत्‍तिन् पोगे़आङ् तिर्सा ये़क्‌यक्‍को पे॥ खुने़ॽ कुहिम्‍मोबा लाम्‍धाःत्‍पुङ्‌ङिन् काःक्‍तुनुमे़ःन्‍ने खे़न् अङे़ःक्‌वान् कुसक्‍मा पे॥

१८ यहवे दाङ्‌बे़ल्‍ले़ कुसे़वारोबा माङ्‌निङ्‌वाॽपान् के़बाःप्‍पा अहियाहन् लाम्‍बा पाःत्‍तुबा कुइसिःक् खे़ङ्‌हाॽरे़ खे़न् मे़लुप्‍तु हे़क्‍क्‍याङ् के़रे़क् इस्राइलिहाॽ खे़न् अङे़ःक्‌वाःल्‍ले़ कुलागि मेरिङ् मे़धक्‍ते़रो॥

यारोबामे़न् मासिङ्

१९ यारोबामरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ थङ् चोगुबाहाॽ हे़क्‍क्‍याङ् खुने़ॽ आक्‍खेलॽरिक् युक् चोगु, खे़न् पाःन्‍हाॽ इस्राइलबा हाङ्‌हाॽरे़ खुन्‍छिॽ साप्‍मुःन्‍धुम्‍मो साप्‍ते़आङ् पत्॥

२० यारोबामरे़ निबोङ्‌ङाङ् ने़न्‍छि तङ्‌बे हाङ्‌युक् चोगु, हे़क्‍क्‍याङ् खे़न् एगाङ् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे॥ खम्‍भ्‍याङ् खे़न् एगाङ् खुने़ॽ कुस्‍सा नादाबे़न् हाङ् पोःक्‍खे़रो॥

यहुदाबा हाङ् रहबाम

(२ साप्‍मु ११:५–१२:१५)

२१ सोलोमनरे़ कुस्‍सा रहबामरे़ यहुदाओ हाङ्‌युक् चोगु॥ खुने़ॽ लिबोङ्‌ङाङ् थिक् तङ्‌बे के़रे़ल्‍ले़ हाङ् पोःक्‍खे़॥ इस्राइलबा के़रे़क् थाःक्‍हाॽलाम् खुने़ॽ कुमिङ् युङ्‌मारे़ लागि यहवे दाङ्‌बे़ल्‍ले़ सेगुबा ये़क्‌यक् यरुसले़ःम्‍मो खुने़ॽ थिबोङ्‌ङाङ् नुसि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् नामा वये़॥ खुने़ॽ लत्‍छा अम्‍मोनि वये़॥

२२ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़, हाबा खे़न्‍ने यहुदाबा मनाहाॽरे़ मे़जोगु॥ खे़ङ्‌हाॽरे़ खुन्‍छिॽ पाधे़बाहाॽरे़ मे़जोगुबा लायोहाॽनुःल्‍ले़ यरिक् लायो मे़जोगुआङ् खे़ङ्‌हाॽरे़ खुने़ॽ साॽरिक् कुसिक् मे़भोःक्‍खु॥

२३ खे़ङ्‌हाॽरे़ खुन्‍छिॽ लागि से़वा चोःक्‍मा फाॽआङ् कोःक्‍माओबा माङ्‌धाःन्‍हाॽ, सुत्‍थोबा लुङ्‌हाॽ हे़क्‍क्‍याङ् असेरा माङ् नावाइत्‍लाहाॽ केःम्‍बा थे़गु थक्‍मा नु हुम्‍बे़प्‍पा सिङ्‌बुङ् सिगाङ् थक्‍मा मे़युक्‍खु॥

२४ लाजेॽओबा माङ्‌धाःन्‍नो मे़न्‍छुमारे़ मे़भत्‍छुसिबा फे़त्‍के़लाॽबा ये़म्‍बित्‍छाहाॽआङ् मे़वये़॥ यहवे दाङ्‌बे़ल्‍ले़ इस्राइलिहाॽरे़ खुन्‍छिॽ तगिलाम् नाःत्‍तु लःत्‍तुसिबा मे़न्‍छाम् सुवाङ्‌हाॽरे़ खुन्‍छिॽ याम्‍गे़सिङ्‌बा याःम्‍बक्‍हाॽ मनाहाॽरे़ चोःक्‍मा मे़हेःक्‍तु॥

२५ रहबामरे़ हाङ्‌युक् चोगुबा ङासिगेक्‍पा तङ्‌बेओ मिस्रबा हाङ् सिसकरे़ यरुसले़म ये़क्‌यक्‍किन् थङ्‌ङो फत्‍तु॥

२६ खुने़ॽ यहवे दाङ्‌बे़ल्‍ले़ कुहिम्‍मो नु हाङ्‌ङिल्‍ले़ कुहाङ्‌हिम्‍मोबा कुमे़न् के़घिःक्‍पा इमे़ल्‍लुङ्‌बा सामाहाॽ नाप्‍तुदेॽरुसि॥ खुने़ॽ सोलोमनरे़ चोगुबा साम्‍म्‍याङ् खोहाॽनु सोसोरिक् के़रे़क् पाःन्‍हाॽ तेॽरु॥

२७ कल्‍ले़चोगुल्‍ले़ खे़ल्‍ले़ कुले़क्‌वाओ रहबाम हाङ्‌ङिल्‍ले़ कासा खोहाॽ थगुआङ् हाङ्‌हिम्‍मोबा यम्‍बा लाम्‍धेःत्‍तिन् कम्‍ब्राङ् मे़प्‍मारे़ लागि कम्‍ब्राङ्‌बाहाॽरे़ खुन्‍छिॽ सुहाङ्‌युक्‍पाहाॽ लक्‍पे़न् पिरुसि॥

२८ आप्‍फाल्‍ले़साङ् हाङ्‌ङिन् यहवे दाङ्‌बे़ल्‍ले़ कुहिम्‍मो लासे़ थक्‍मा, खे़न् कम्‍ब्राङ्‌हाॽरे़ खे़न् खोहाॽ मे़बक्‍खु, हे़क्‍क्‍याङ् खे़न् एगाङ् खे़ङ्‌हाॽरे़ कम्‍ब्राङ् युक्‍ना याक्‍फाङ्‌ङो याम्‍मो मे़ये़प्‍सु॥

२९ रहबामरे़ हाङ्‌युक् चोगुबा वेॽ हिन्‍दोक्‍हाॽ नु खुने़ॽ के़रे़क् कुयाःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम्‍मोबा साप्‍पन्‍नो साप्‍ते़आङ् मे़बत्‍ने़म्‍बि?

३० रहबाम नु यारोबामरे़ खुन्‍छिॽ लुम्‍मो चक्‍मे़ल्‍लॽए थङ् पोःक्‍खे़आङ् पत्‍छे़॥

३१ रहबामे़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खे़ङ्‌हाॽनु सोरिक् खुने़ॽ दाउदरे़ कुये़क्‌यक्‍को मे़लुप्‍तु॥ खुने़ॽ कुम्‍मारे़ कुमिङ् नामा वये़॥ खुने़ॽ लत्‍छा अम्‍मोनि वये़॥ खे़ल्‍ले़ कुएगाङ् खुने़ॽ कुस्‍सा अबियान् हाङ् पोःक्‍खे़रो॥

अबियारे़ यहुदाओ हाङ्‌युक् चोगु

(२ साप्‍मु १३:१–१४:१)

१५

नाबातरे़ कुस्‍सा यारोबामरे़ कुहाङ्‌युक् ये़म्‍मोबा थिबोङ्‌ङाङ् ये़त्‍छिगेक्‍पा तङ्‌बेओ अबियान् यहुदाबा हाङ् पोःक्‍खे़,

२ हे़क्‍क्‍याङ् खुने़ॽ यरुसले़ःम्‍मो तङ्‌बे सुम्‍सि हाङ्‌युक् चोगु॥ खुने़ॽ कुम्‍मारे़ कुमिङ् माका वये़॥ खुने़ॽ अबिसालोमरे़ कुस्‍सा मे़न्‍छुमा वये़॥

३ खे़ल्‍ले़आङ् तगि खुने़ॽ कुम्‍बारे़ चोगुबा के़रे़क् लायोहाॽ चोगु॥ खुने़ॽ कुनिङ्‌वान् कुन्‍धे़बा कुधाःक्‍थे़बा दाउदरे़ कुनिङ्‌वान् निङ्‌वाॽफुमाङ् के़इःप्‍पा के़नाःप्‍पा वये़बा हे़क्‍के खुने़ॽ यहवे दाङ्‌बा कुनिङ्‌वाॽफुमाङ्‌ङिन् के़रे़क् परिक्‍ले़ के़इःप्‍पा के़नाःप्‍पा मे़बोःक्‍खे़न्॥

४ करसाङ् दाउदरे़ कुलक्‍खोबा पोङ्‌मारे़ लागि खुने़ॽ कुस्‍साधिक् फोःक्‍खुआङ् यरुसले़ःम्‍मिन् के़धुम्‍बा चोगु हे़क्‍क्‍याङ् यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ अबियान् दाउदरे़ कुलागि यरुसले़ःम्‍मो खुने़ॽ लत्‍छा सेमि हेक्‍के पिरु॥

५ थेआङ्‌भे़ल्‍ले़ हित्‍ति उरियाहनुःल्‍ले़ वेॽ पाःन्‍नो दाउदरे़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् कुदोःप्‍मा चोगे़ हाबा खे़न्‍ने चोगुआङ् वये़, हे़क्‍क्‍याङ् कुहिङ्‌हिङ् खुने़ॽ आत्‍तिन् कुइङ्‌जाङ्‌ङिन्‍नाङ् फेःन्‍दुबा होःप्‍ते़॥

६ रहबाम नु यारोबामरे़ खुन्‍छिॽ लुम्‍मो हेःक्‍सिङ्‌बा थङ्‌ङिन् अबियारे़ कुहिङ्‌हिङ् थारिक्‍के पोःक्‍खे़आङ् पत्‍छे़॥

७ अबियारे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़म्‍बि? अबिया नु यारोबामरे़ खुन्‍छिॽ लुम्‍मो चक्‍मे़ल्‍लॽए थङ् पोःक्‍खे़आङ् पत्‍छे़॥

८ हे़क्‍क्‍याङ् अबियान् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, खम्‍भ्‍याङ् खुने़ॽ दाउदरे़ कुये़क्‌यक्‍को मे़लुप्‍तु॥ हे़क्‍क्‍याङ् खुने़ॽ कुएगाङ् कुस्‍सा आसान् हाङ् पोःक्‍खे़रो॥

यहुदाओबा हाङ् आसा

(२ साप्‍मु १५:१६–१६:६)

९ इस्राइलबा हाङ् यारोबामरे़ हाङ्‌युक् चोगुबा निबोङ् तङ्‌बेओ आसान् यहुदाबा हाङ् पोःक्‍खे़,

१० हे़क्‍क्‍याङ् खुने़ॽ यरुसले़ःम्‍मो लिबोङ्‌ङाङ् थिक् तङ्‌बे हाङ्‌युक् चोगु॥ अबिसालोमरे़ कुस्‍सा माकान् खुने़ॽ कुयुमा वये़॥

११ आसाःल्‍ले़ खुने़ॽ कुधाःक्‍थे़बा दाउदरे़ चोगुबा कुइसिःक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् कुदोःप्‍मा वये़ हाबा खे़न्‍ने चोगु॥

१२ खुने़ॽ माङ्‌धाःन्‍नो के़युङ्‌बा मे़न्‍छुमारे़ मे़भत्‍छुसिबा फे़त्‍के़लाॽबा ये़म्‍बित्‍छाहाॽ लाजेॽलाम् लःत्‍तुदेसुसि, हे़क्‍क्‍याङ् खुने़ॽ कुम्‍बा कुन्‍धे़बाहाॽरे़ मे़जोगुबा के़रे़क् नावाइत्‍लाहाॽ खे़त्‍तुदेसुसि॥

१३ खुने़ॽ आप्‍फेक् कुयुमा माकान् मानुदिङ् हाङ्‌मा ताक्‍फालाम् खे़त्‍तुदेसु, थेआङ्‌भे़ल्‍ले़ खे़ल्‍ले़ असेरा माङ्‌ङिल्‍ले़न् लत्‍छा याम्‍गे़सिङ्‌बा नावाइत्‍ला सित्‍लाङ् थिक् चोगुआङ् वये़॥ आसाःल्‍ले़ खे़न् च्‍ये़प्‍तुआङ् सोःन्‍दु, हे़क्‍क्‍याङ् किद्रोन यहःङ्‌ङो खे़न् मिधिक्‍खुदेसु॥

१४ खुने़ॽ कोःक्‍माहाॽओ के़युङ्‌बा से़वा चोःक्‍मादे़न् माङ्‌धाःन्‍हाॽ मे़घे़त्‍तुन् मे़देसुन्‍छाङ् आसाःल्‍ले़ कुसिक्‍लुङ्‌मान् खुने़ॽ कुहिङ्‌हिङ् थारिक्‍के यहवे दाङ्‌बाओ के़रे़क् तोःन्‍दुआङ् वये़॥

१५ खुने़ॽ तोःन्‍दुबा हे़क्‍क्‍याङ् कुम्‍बारे़ तोःन्‍दुबा युप्‍पा, साम्‍म्‍याङ् नु सामाहाॽ खुने़ॽ यहवे दाङ्‌बे़ल्‍ले़ कुहिम्‍मो तारु॥

१६ यहुदाबा हाङ् आसान् नु इस्राइलबा हाङ् बासाःल्‍ले़ खुन्‍छिॽ हाङ्‌युक् चोगे़सुबा ये़म् खाराक् थङ् पोःक्‍खे़आङ् वये़॥

१७ इस्राइलबा बासा हाङ्‌ङिन् पेआङ् यहुदान् थङ्‌ङो फत्‍तु, हे़क्‍क्‍याङ् यहुदाबा आसाःल्‍ले़ कुदे़ःङ्‌गप्‍पोलाम् लःम्‍मा नु सिगाङ् लाःप्‍मा आत्‍तिन्‍नाङ् मे़म्‍भाःक्‍मासिरे़ लागि रामाओ हाङ्‌यक् चोगु॥

१८ खे़ब्‍याङ् आसाःल्‍ले़ यहवे दाङ्‌बे़ल्‍ले़ कुहिम्‍मो नु खुने़ॽ आप्‍फेक् कुहाङ्‌हिम्‍मोबा थाःङ्‌हाॽओ के़याःक्‍पा के़रे़क् साम्‍म्‍याङ् युप्‍पाहाॽ याङ्‌सिङ्॥ खुने़ॽ कुसुहाङ्‌युक्‍पाहाॽ हुक्‍सुप्‍तुसिआङ् तब्रिमोनरे़ कुस्‍सा, हेज्‍योनरे़ कुम्‍मे़न्‍छाॽ अरामबा हाङ् बेन-हदे़न् अक्‍तङ्‌बा इङ्‌घङ् हाक्‍तु, खे़ल्‍ले़ दमसकसओ हाङ्‌युक् चोगुर वये़॥

१९ “आङ्‌गाॽ आम्‍बा नु खे़ने़ॽ के़म्‍बारे़ कुलुम्‍मो पाःन्‍दङ् पोःक्‍खे़बा कुइसिःक् आङ्‌गाॽ नु खे़ने़ॽ लुम्‍मोआङ् पाःन्‍दङ् पोङ्‌ल॥ ओमे़त्‍ते़ॽ, आङ्‌गाॽ साम्‍म्‍याङ् नु युप्‍पाःल्‍ले़न् कन् थोःक्‍लाःन् हाक्‍ने़र पत्‍ता॥ आल्‍ल इस्राइलबा हाङ् बासाःन्‍नु खे़ने़ॽ के़जोगुबा पाःन्‍दङ् मे़न्‍दङ्‌मनाबा चोगे़ॽ, हे़क्‍क्‍याङ् खे़न् आङ्‌गाॽलाम् याङ्‌ना नुःङ्‌ङाङ् पेःक्‍ल॥”

२० आसाःल्‍ले़ मे़त्‍तुबा पाःन्‍नो बेन-हददे़न् ते़न्‍दे़, हे़क्‍क्‍याङ् खुने़ॽ कुधक्‍सुबाहाॽओबा थक्‍मोबाहाॽ इस्राइलबा ये़क्‌यक्‍हाॽरे़ कुदक्‍ले़ङ्‌वाओ पाङ्‌घुदेसुसि॥ खुने़ॽ इयोन, दान, हाबिल-बेथ-माका नु नप्‍तालि सोसोरिक् गालिल के़रे़क् हुक्‍काप् मे़जोगु॥

२१ आल्‍ल बासाःल्‍ले़ कन् खे़प्‍सुआङ् रामाःन् हाङ्‌यक् चोःक्‍मा ले़रु, हे़क्‍क्‍याङ् तिर्सा ले़प्‍माङ् नुःक्‍खे़आङ् पे॥

२२ खे़ब्‍याङ् आसा हाङ्‌ङिल्‍ले़ के़रे़क् यहुदाओ लत्‍छा इङ्‌जाङ् चोगु– हे़क्‍क्‍याङ् हाःत्‍ताङ् मे़ल्‍ले़त्‍ते़ खे़ङ्‌हाॽरे़ खे़प्‍मो बासाःल्‍ले़ ओगप् चोगुबा लुङ् नु सिङ्‌हाॽ मे़देॽरु॥ खे़न् लुङ् नु सिङ्‌हाॽ ओगप् चोगुआङ् आसा हाङ्‌ङिल्‍ले़ बेन्‍यामिनबा गेबा नु मिस्‍पाःन्‍नाङ् चोगु॥

२३ आसारे़ हाङ्‌युक् चोगुबा ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् थोबोहाॽ, हे़क्‍क्‍याङ् खुने़ॽ चोगुबा के़रे़क् याःम्‍बक्‍हाॽ नु खुने़ॽ चोगुबा ये़क्‌यक्‍हाॽ थे यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़म्‍बि? हे़क्‍केसाङ् खुने़ॽ खदाक्‍मि तुम्‍से़बा ये़म्‍मो कुयाम् तुगे़बाल्‍ले़ कुलाङ् के़दुक्‍पा पोःक्‍खे़॥

२४ खे़ब्‍याङ् आसान् कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खुने़ॽ कुसुधे़बा दाउदरे़ कुये़क्‌यक्‍को खे़ङ्‌हाॽरे़ खुने़ॽ मे़लुप्‍तु॥

हे़क्‍क्‍याङ् खे़न् एगाङ् कुस्‍सा यहोसापाते़न् हाङ् पोःक्‍खे़रो॥

इस्राइलबा हाङ् नादाब

२५ यहुदाबा हाङ् आसारे़ हाङ्‌युक् चोगुबा निसिगेक्‍पा तङ्‌बेओ यारोबामरे़ कुस्‍सा नादाबे़न् इस्राइलबा हाङ् पोःक्‍खे़॥ खुने़ॽ इस्राइलओ तङ्‌बे ने़त्‍छि हाङ्‌युक् चोगु॥

२६ खुने़ॽ यहवे दाङ्‌बे़ल्‍ले़ कुनिमो आत्‍तिन् ताप्‍फे़ःम्‍बा चोगे़ आम्‍भा खे़न्‍ने चोगु, हे़क्‍क्‍याङ् इस्राइलिहाॽ खुने़ॽ कुम्‍बारे़ चोःक्‍मा पाङ्‌घुसिबा लायोओ वये़आङ् खुने़ॽए कुये़प्‍ले़क्‍को लाङ्‌घेगे़॥

२७ इस्‍साखाररे़ कुहिम्‍सयङ्‌ङोबा अहियाहरे़ कुस्‍सा बासाःल्‍ले़ नादाबरे़ कुदक्‍ले़ङ्‌वाओ चे़म्‍भन् चोगु, हे़क्‍क्‍याङ् नादाब नु के़रे़क् इस्राइलिहाॽरे़ मे़गबु मे़ने़स्‍सुबा पलिस्‍तिहाॽरे़ खुन्‍छिॽ गिब्‍बतोन ये़क्‌यक्‍को नादाबे़न् मे़हिप्‍तु मे़से़रु॥

२८ यहुदाबा हाङ् आसाःल्‍ले़ हाङ्‌युक् चोगुबा सुम्‍सिगेक्‍पा तङ्‌बेओ बासाःल्‍ले़ नादाबे़न् से़रु, हे़क्‍क्‍याङ् खे़न् एगाङ् खुने़ॽ इस्राइलबा हाङ् पोःक्‍खे़॥

२९ खुने़ॽ हाङ् पोःक्‍खे़नुमे़ःन्‍ने यारोबामरे़ कुहिम्‍सयङ्‌हाॽ के़रे़क् से़रुसि॥ खे़ल्‍ले़ यारोबामरे़ कुसक्‍मा के़याक्‍पा कुहिङ्‌वे़त् कुधेआङ् मे़ले़रुन्, कर खे़ङ्‌हाॽ के़रे़क् मे़क्‍खुसि॥ कम्‍भलॽरिक् सिलोबा खुने़ॽ कुसे़वारोबा अहियाहलाम् पाःत्‍तुबा यहवे दाङ्‌बे़ल्‍ले़ कुबाःन्‍जाक्‍किन् के़रे़॥

३० यारोबामरे़ चोगुबा लायोहाॽ नु खुने़ॽ इस्राइलिहाॽ चोःक्‍मा पाङ्‌घुसिबा लायोहाॽरे़ चोगुल्‍ले़, हे़क्‍क्‍याङ् खुने़ॽ यहवे दाङ्‌बा इस्राइलबा निङ्‌वाॽफुमाङ्‌ङिन् कुसिक् फोःक्‍खुबाल्‍ले़ चोगुल्‍ले़ कन् पोःक्‍खे़आङ् वये़॥

३१ नादाबरे़ हाङ्‌युक् चोगुबा ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़म्‍बि?

इस्राइलबा हाङ् बासा

३२ यहुदाबा हाङ् आसान् नु इस्राइलबा हाङ् बासाःल्‍ले़ खुन्‍छिॽ हाङ्‌युक् चोःक्‍मा ये़म् खाराक् थङ् पोःक्‍खे़आङ् पत्‍छे़॥

३३ यहुदाबा हाङ् आसारे़ कुहाङ्‌युक् ये़म् सुम्‍सिगेक्‍पा तङ्‌बेओ अहियाहरे़ कुस्‍सा बासान् तिर्साओ के़रे़क् इस्राइलबा हाङ् पोःक्‍खे़, हे़क्‍क्‍याङ् खुने़ॽ निबोङ्‌ङाङ् लिसि तङ्‌बे हाङ्‌युक् चोगु॥

३४ यारोबामरे़ए कुलाम्‍हाॽ नाःत्‍तु हे़क्‍क्‍याङ् खे़ल्‍ले़ इस्राइलिहाॽ चोःक्‍मा पाङ्‌घुसिबा लायोहाॽ चोगुर यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने खुने़ॽ चोगुरो॥

१६

खे़न् एगाङ् बासाःल्‍ले़ कुदक्‍ले़ङ्‌वाओ हनानिरे़ कुस्‍सा येहुओ यहवे दाङ्‌बे़ल्‍ले़ कुबाःन्‍जाक्‍किन् के़रे़–

२ “आङ्‌गाॽ खे़ने़ॽ खाम्‍फुत्‍छ्रुःम्‍बोलाम् फोःङ्‌ने़आङ् आङ्‌गाॽ आमना इस्राइलिहाॽरे़ खुन्‍छिॽ लाम्‍लोबा चोःक्‍ने़, कर यारोबामरे़ कुलाम्‍मो लाङ्‌गे़घेगे़आङ् खे़ने़ॽ आङ्‌गाॽ आमना इस्राइलिहाॽ लायो चोःक्‍मा के़बाङ्‌घुसि, हे़क्‍क्‍याङ् खे़ङ्‌हाॽरे़ खुन्‍छिॽ लायोहाॽलाम् आङ्‌गाॽ आसिक् के़भोःक्‍खु॥

३ कल्‍ले़चोगुल्‍ले़ आङ्‌गाॽ बासान् नु खुने़ॽ कुहिम्‍सयङ्‌हाॽ मे़ङ्‌मा इःत्‍तुङ्‌सिङ्‌ल पत्‍ता, हे़क्‍क्‍याङ् खे़ने़ॽ के़हिम्‍सयङ्‌हाॽ नाबातरे़ कुस्‍सा यारोबामरे़ कुहिम्‍सयङ्‌हाॽ कुसिक् मे़क्‍खुङ्‌सिङ्‌ॽ॥

४ बासारे़ कुहिम्‍सयङ्‌हाॽरे़ खुन्‍छिॽ ये़क्‌यक्‍को के़सिबाहाॽ कोःत्‍चोहाॽरे़ मे़जसिॽ, हे़क्‍क्‍याङ् ताम्‍भुङ्‌ङो के़सिबाहाॽग ताङ्‌साङ्‌बोबा पुसाहाॽरे़ मे़जसिॽ॥”

५ बासारे़ हाङ्‌युक् चोगुबा ये़म्‍मोबा वेॽ हिन्‍दोक्‍हाॽ नु खुने़ॽ चोगुबा याःम्‍बक्‍हाॽ हे़क्‍क्‍याङ् खोसुबा थोबो पाःन्‍हाॽ थे इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़म्‍बि?

६ बासान् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खुने़ॽ तिर्साओ मे़जिक्‍खु॥ हे़क्‍क्‍याङ् खुने़ॽ कुएगाङ् कुस्‍सा एलाहःन् हाङ् पोःक्‍खे़॥

७ खे़न्‍नुःल्‍ले़ वेॽ यहवे दाङ्‌बे़ल्‍ले़ कुनिमो बासाःल्‍ले़ चोगुबा के़रे़क् फे़न्‌याःम्‍बक्‍हाॽ नु खुने़ॽ चोगुबा याःम्‍बक्‍हाॽलाम् यहवे दाङ्‌बे़न् कुसिक् फोःक्‍खुबाल्‍ले़ चोगुल्‍ले़, हे़क्‍क्‍याङ् खुने़ॽ यारोबामरे़ कुहिम्‍सङ्‌हाॽ हे़क्‍तङ्‌बाए पोःक्‍खे़बाल्‍ले़ चोगुल्‍ले़, खे़ब्‍याङ् बासाःल्‍ले़ यारोबामरे़ कुहिम्‍सयङ्‌हाॽ मे़क्‍खुसिबाल्‍ले़ चोगुल्‍ले़– हनानिरे़ कुस्‍सा माङ्‌निङ्‌वाॽपान् के़बाःप्‍पा येहुलाम्‍बा यहवे दाङ्‌बे़ल्‍ले़ कन् कुबाःन्‍जाक्‍किन् बासान् नु खुने़ॽ कुहिम्‍सयङ्‌ङो ये़रो॥

इस्राइलबा हाङ् एलाह

८ यहुदाबा हाङ् आसारे़ हाङ्‌युक् चोगुबा निबोङ्‌ङाङ् तुक्‍सिगेक्‍पा तङ्‌बेओ बासारे़ कुस्‍सा एलाहःन् इस्राइलबा हाङ् पोःक्‍खे़, हे़क्‍क्‍याङ् खुने़ॽ तिर्साओ तङ्‌बे ने़त्‍छि हाङ्‌युक् चोगु॥

९ खुने़ॽ कुसुहाङ्‌युक्‍पाहाॽओबा थिक्‍पा खुने़ॽ कुअन्‍लाधा के़लोङ्‌बा थक्‍सुबाहाॽरे़ खुन्‍छिॽ थक्‍मोबा जिम्रिःल्‍ले़ एलाहरे़ कुदक्‍ले़ङ्‌वाओ चे़म्‍भन् चोगु॥ खे़न् ये़म्‍मो एलाहःन् तिर्साओबा खुने़ॽ कुहाङ्‌हिम् ओगे़मे़प्‍पा आर्साःल्‍ले़ कुहिम्‍मो सेजङ्‌वान् थुङुआङ् मसिङ्‌ङाङ् यागे़॥

१० यहुदाबा हाङ् आसाःल्‍ले़ हाङ्‌युक् चोगुबा निबोङ्‌ङाङ् नुसिगेक्‍पा तङ्‌बेओ जिम्रिःन् हिम्‍मो लासे़आङ् एलाहःन् हिप्‍तुसे़रु॥ आम्‍भा खे़न् जिम्रिःन् खुने़ॽ कुएगाङ् हाङ् पोःक्‍खे़॥

११ जिम्रिःन् हाङ् पोःक्‍खे़आङ् हाङ्‌युक् चोःक्‍मा हेःक्‍तुनुमे़ःन्‍ने खुने़ॽ बासाःल्‍ले़ कुहिम्‍सयङ्‌हाॽ के़रे़क् से़रुसि॥ खुने़ॽ बासाःल्‍ले़ कुगाॽइहाॽ नु कुजुम् कुदेःङ्‌हाॽओबा ये़म्‍बित्‍छा थिक्‍काङ् कुहिङ्‌वे़त् मे़ले़रुसिन्॥

१२ निङ्‌वाॽफुमाङ्‌ङिल्‍ले़ माङ्‌निङ्‌वाॽपान् के़बाःप्‍पा येहुलाम् बासारे़ कुदक्‍ले़ङ्‌वाओ पाःत्‍तुबा कुसिक् कम्‍भलॽरिक् जिम्रिःल्‍ले़ बासारे़ के़रे़क् कुहिम्‍सयङ्‌हाॽ मे़क्‍खुसि॥

१३ बासान् नु खुने़ॽ कुस्‍सा एलाहरे़ चोगे़सुबा लायो नु इस्राइलिहाॽ खुन्‍छिॽ चोक् पाङ्‌घे़सुबा के़रे़क् लायोहाॽरे़ चोगुल्‍ले़, हे़क्‍क्‍याङ् खे़ङ्‌हाॽरे़ खुन्‍छिॽ थेनाधेबा नावाइत्‍लाहाॽरे़ चोगुल्‍ले़ खे़ब्‍याङ् इस्राइलबा निङ्‌वाॽफुमाङ्‌ङिल्‍ले़ कुसाक्‍के़न् फोःक्‍खे़सुबाल्‍ले़ चोगुल्‍ले़ हे़क्‍के पोःक्‍खे़बारो॥

१४ एलाहरे़ हाङ्‌युक् चोगुबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़म्‍बि?

इस्राइलबा हाङ् जिम्रि

१५ यहुदाबा हाङ् आसारे़ हाङ्‌युक् चोगुबा निबोङ्‌ङाङ् नुसिगेक्‍पा तङ्‌बेओ जिम्रिःल्‍ले़ नुसि ये़न् थारिक् तिर्साओ हाङ्‌युक् चोगु॥ खे़न् ये़म्‍मो थक्‍सुबाहाॽ पलिस्‍तिहाॽरे़ खुन्‍छिॽ ये़क्‌यक् गिब्‍बतोन निःत्‍ताङ्‌बा थक्‍सुबा ने़त्‍नाओ मे़वये़॥

१६ थक्‍सुबा ने़त्‍ना साःङ्‌गाहिम्‍मो के़वाॽबा इस्राइलिहाॽरे़ आल्‍ल जिम्रिःल्‍ले़ चे़म्‍भन् चोगुआङ् एलाह हाङ्‌ङिन् से़रुबा पाःन्‍निन् मे़घे़प्‍सु, खे़ब्‍याङ् आम्‍भा खे़ल्‍ले़ याःन्‍दिक् थक्‍सुबा ने़त्‍ना साःङ्‌गाहिम्‍मोए इस्राइलिहाॽरे़ खुन्‍छिॽ थक्‍मोबा ओम्रिःन् इस्राइलबा हाङ् पोःक्‍खे़बा उवा मे़जोगु॥

१७ खम्‍भ्‍याङ् ओम्रिःन् हे़क्‍क्‍याङ् खुने़ॽनु के़वाॽबा के़रे़क् इस्राइलिहाॽ गिब्‍बतोनलाम् मे़नुःक्‍खे़आङ् तिर्सा ये़क्‌यक्‍किन् किर्गप् मे़गबु॥

१८ ये़क्‌यक्‍किन् हुक्‍काप् मे़जोगुबा निसुनुमे़ःन्‍ने जिम्रिःन् हाङ्‌हिम्‍मोबा हाङ्‌यक्‍को फुरुत् लासे़, हे़क्‍क्‍याङ् खुने़ॽ हाङ्‌हिम्‍मिन् मिधिक्‍खु॥ कम्‍भलॽरिक् खुने़ॽ मिदिगे़ स्‍ये़॥

१९ यहवे दाङ्‌बे़ल्‍ले़ कुमिक्‍साओ आत्‍तिन् पाःन्‍निन् ताप्‍फे़ःम्‍बा चोगे़ खुने़ॽ हाबा खे़न्‍ने चोगुआङ् यारोबामरे़ कुये़प्‍ले़क् नु खे़ल्‍ले़ चोगुबा लायोन् हे़क्‍क्‍याङ् खे़ल्‍ले़ इस्राइलिहाॽ चोक् पाङ्‌घुसिबा लायोओ खुने़ॽ वये़आङ् खे़न् लायोहाॽ चोगुबाल्‍ले़ चोगुल्‍ले़ कन् हे़क्‍के पोःक्‍खे़बारो॥

२० जिम्रिःल्‍ले़ युक् चोगुबा ये़म्‍मोबा वेॽ हिन्‍दोक्‍हाॽ नु खुने़ॽ चोगुबा पिफ्‍युङ्‌हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़म्‍बि?

इस्राइलबा हाङ् ओम्रि

२१ खे़न् एगाङ् इस्राइलबा मनाहाॽ कुलुप् ने़त्‍छि एॽए मे़से़रे़॥ मनाहाॽओबा कुभ्रे़ःङ्‌ले़ गिनतरे़ कुस्‍सा तिब्‍निःन् हाङ् पोङ्‌मारे़ लागि मे़भाॽरु हे़क्‍क्‍याङ् कुभ्रे़ःङ्‌ले़ ओम्रिःन् मे़भाॽरु॥

२२ कर गिनतरे़ कुस्‍सा तिब्‍निःन् के़भाॽबाहाॽनुःल्‍ले़ ओम्रिःन् के़भाॽबाहाॽ साॽरिक् मुक्‍के़गुबा मे़जोगे़॥ कल्‍ले़चोगुल्‍ले़ तिब्‍निःन् स्‍ये़, हे़क्‍क्‍याङ् ओम्रिःन् हाङ् पोःक्‍खे़॥

२३ यहुदाबा हाङ् आसाःल्‍ले़ हाङ्‌युक् चोगुबा सुम्‍बोङ्‌ङाङ् थिक्‍सिगेक्‍पा तङ्‌बेओ ओम्रिःन् इस्राइलबा हाङ् पोःक्‍खे़, हे़क्‍क्‍याङ् खुने़ॽ थिबोङ्‌ङाङ् ने़त्‍छि तङ्‌बे थे़म्‍बा हाङ्‌युक् चोगु॥ खे़न् तङ्‌बेहाॽओ तङ्‌बे तुक्‍सिग खुने़ॽ तिर्सा ये़क्‌यक्‍को हाङ्‌युक् चोगु॥

२४ खुने़ॽ हे़न्‍छिङ् तुक्‍सि कुआःत् युप्‍पारे़ सेमेररे़ कुहुक्‍कोलाम् सामरियाबा कोःक्‍मान् इङुआङ् लत्‍छा ये़क्‌यक् चोगु, हे़क्‍क्‍याङ् खे़न् कोःक्‍माल्‍ले़ तगिबा कुन्‍दाङ्‌बा सेमेररे़ कुमिङ्‌ङो खे़न् ये़क्‌यक्‍किल्‍ल्‍ले़ कुमिङ् सामरिया मिङ् वाःत्‍तु॥

२५ कर ओम्रिःल्‍ले़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु हे़क्‍क्‍याङ् खे़ल्‍ले़ खुने़ॽनुःल्‍ले़ तगिबा हाङ्‌हाॽनुःल्‍ले़ आल्‍लसाङ् यरिक् लायो चोगु॥

२६ खुने़ॽ नाबातरे़ कुस्‍सा यारोबामरे़ के़रे़क् कुये़प्‍ले़क् नु खे़ल्‍ले़ कुलायोओ लाङ्‌घेगे़, खे़न् लायोन् खे़ल्‍ले़ इस्राइलिहाॽ चोक् पाङ्‌घुसिआङ् वये़, खम्‍भ्‍याङ् खे़ल्‍ले़ चोगुल्‍ले़ खे़ङ्‌हाॽरे़ खुन्‍छिॽ याम्‍गे़सिङ्‌बा नावाइत्‍लाहाॽलाम् यहवे दाङ्‌बा इस्राइलबा निङ्‌वाॽफुमाङ्‌ङिन् कुसिक् मे़भोःक्‍खुआङ् वये़॥

२७ ओम्रिरे़ हाङ्‌युक् चोगुबा ये़म्‍मोबा वेॽ हिन्‍दोक्‍हाॽ नु खुने़ॽ चोगुबा याःम्‍बक्‍हाॽ हे़क्‍क्‍याङ् खुने़ॽ खोसुबा थोबो पाःन्‍हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़म्‍बि?

२८ ओम्रिःन् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खुने़ॽ सामरियाओ मे़जिक्‍खु॥ हे़क्‍क्‍याङ् खुने़ॽ कुएगाङ् कुस्‍सा आहाबे़न् हाङ् पोःक्‍खे़रो॥

इस्राइलबा हाङ् आहाब

२९ यहुदाबा हाङ् आसारे़ हाङ्‌युक् चोगुबा सुम्‍बोङ्‌ङाङ् ये़त्‍छिगेक्‍पा तङ्‌बेओ ओम्रिरे़ कुस्‍सा आहाबे़न् इस्राइलबा हाङ् पोःक्‍खे़, हे़क्‍क्‍याङ् खुने़ॽ सामरियाओ निबोङ्‌ङाङ् ने़त्‍छि तङ्‌बे हाङ्‌युक् चोगु॥

३० ओम्रिरे़ कुस्‍सा आहाबरे़ खुने़ॽनुःल्‍ले़ तगिबा के़रे़क् हाङ्‌हाॽनुःल्‍ले़ आल्‍लसाङ् यरिक् यहवे दाङ्‌बे़ल्‍ले़ कुनिमो फे़न्‌याःम्‍बक् चोगु॥

३१ नाबातरे़ कुस्‍सा यारोबामरे़ नाःत्‍तुबा लायोबा लाम्‍हाॽओ खे़न् लाङ्‌घेगे़बारक् मे़ःन्, कर खुने़ॽ सिदोनिहाॽरे़ खुन्‍छिॽ हाङ् एताबालरे़ कुस्‍सा मे़न्‍छुमा इजेबेले़न्‍नाङ् ते़न्‍धाम् मेःक्‍खिम् मे़त्‍तु, हे़क्‍क्‍याङ् बाल माङ्‌ङिन् से़वा मे़त्‍तुआङ् खे़न् माङ्‌से़वा मे़त्‍तु॥

३२ सामरियाओ खुने़ॽ चोगुबा बाल माङ्‌हिम्‍मो बालरे़ कुलागि ले़त्‍ति तोःम्‍मादे़न् थिक् चोगु॥

३३ आहाबरे़ असेरा माङ्‌ङिल्‍ले़न् नावाइत्‍ला थिक्‍काङ् ये़प्‍सु, हे़क्‍क्‍याङ् खुने़ॽनुःल्‍ले़ तगिबा इस्राइलबा के़रे़क् हाङ्‌हाॽनुःल्‍ले़ यरिक् यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुसिक् फोःङ्‌मा याःम्‍बक् चोगु॥

३४ आहाबरे़ कुये़म्‍मो बेथेलबा हिएलरे़ यरिहोओ याम्‍मो ये़क्‌यक् चुक्‍ते़र चोगु॥ खे़प्‍मो कुबुङ् युक्‍खुल्‍ले़ खुने़ॽ कुस्‍सा तुम्‍बा अबिरामे़न् मासिङ्, हे़क्‍क्‍याङ् खे़प्‍मो यम्‍बा लाम्‍धेःत्‍हाॽ चोगुल्‍ले़ खुने़ॽ कुस्‍सा फोॽबा सगुबे़न् मासिङ्॥ कम्‍भलॽरिक् यहवे दाङ्‌बे़ल्‍ले़ नुनरे़ कुस्‍सा यहोसुलाम् पाःत्‍तुबा पाःन्‍निन् के़रे़रो॥

एलियाःल्‍ले़ कुये़म्‍मो साङ्‌यागे़बा

१७

आल्‍ल गिलाद तिस्‍बेबा तिस्‍बि एलियारे़ आहाबे़न् मे़त्‍तु, “आङ्‌गाॽ से़वा मे़त्‍तुङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिन् कुहिङ्‌वे़त् वाॽबा कुइसिःक् माङ्‌हे़क्‍सिङ्‌ङाआङ् पाःत्‍तुङ्‌ॽ, के़दाबा कुभा तङ्‌बेहाॽओ आङ्‌गाॽ आबाःन्‍जाक् मे़ःन्‍ने सेःक्‌वाआङ् मे़धाने़न् वहित्‍ताङ् मे़धाने़न्॥”

२ खे़ब्‍याङ् यहवे दाङ्‌बे़ल्‍ले़ कुबाःन्‍जाक्‍किन् एलियाओ के़रे़–

३ “खे़ने़ॽ कन् ते़न्‍निन् ले़रे़ॽआङ् नाङ्‌गे़न् पिसाङ् पेगे़ॽ, हे़क्‍क्‍याङ् यर्दन नाङ्‌गे़न् ले़प्‍माङ् के़ने़बा करित हःङ्‌गुओ पेगे़ॽआङ् चिङ्‌सिङ्‌ङे़ॽआङ् युङे़ॽ॥

४ खे़ने़ॽ हःङ्‌गुओबा च्‍वाःत्‍तिन् थुङे़ॽ, हे़क्‍क्‍याङ् खे़प्‍मो खे़ने़ॽ कुजा चाःप्‍मारे़ लागि आङ्‌गाॽ काःक्‌वाहाॽ मुरा मे़त्‍तुसिङ्‌ङाङ् वाॽ॥”

५ कल्‍ले़चोगुल्‍ले़ यहवे दाङ्‌बे़ल्‍ले़ मे़त्‍तुबा हे़क्‍केए खुने़ॽ यर्दन नाङ्‌गे़न् ले़प्‍माङ् के़ने़बा करित हःङ्‌गुओ पेआङ् युङे़॥

६ खे़प्‍मो काःक्‌वाहाॽरे़ खुने़ॽ तानाम् खरे़ःङ् नु सा हे़क्‍क्‍याङ् युःन्‍छिक् खरे़ःङ् नु सा मे़दारु मे़बिरु, खम्‍भ्‍याङ् खुने़ॽ वहःङ्‌ङोबा च्‍वाःत्‍तिन् थुङु॥

७ कुभा ये़म् एगाङ् लाजेॽओ वहित् मे़ध्‍ये़ने़म्‍बाल्‍ले़ चुगुल्‍ले़ खे़न् हःङ्‌गुओबा च्‍वाःत्‍तिन् चबे़रो॥

एलिया नु सारपतबा मेमेदुमा

८ खे़ब्‍याङ् यहवे दाङ्‌बे़ल्‍ले़ कन् कुबाःन्‍जाक्‍किन् एलियाओ के़रे़–

९ “आल्‍ल खे़ने़ॽ खिमो सिदोनबा सारपतओ पेगे़ॽआङ् खे़प्‍मो युङे़ॽ॥ खे़ने़ॽ कुजा चाःप्‍मारे़ लागि आङ्‌गाॽ खे़न् ते़न्‍नो मेमेदुमा थिक् मुरा मे़त्‍तुङ्‌ङाङ् वाॽ॥”

१० कल्‍ले़चोगुल्‍ले़ एलियान् सारपत पे॥ आल्‍ल खुने़ॽ सारपातबा यम्‍बा लाम्‍धेःत्‍तो के़रे़ल्‍ले़, खुने़ॽ मेमेदुमा थिक् सिङ्‌मुजिॽहाॽ फुक्‍खुर यागे़बा निसु॥ खुने़ॽ फे़ःक्‍तुआङ् खे़न् मे़त्‍तु, “आङ्‌गाॽ च्‍वाःत् थुङ्‌मारे़लागि चिसाजिॽ फङ्‌ना थिक्‍को चुःक्‍छिक् च्‍वाःत् फे़त्‍ताङ् पिराङ्‌ङे़ॽ॥”

११ खे़न् मेमेदुमान् च्‍वाःत् फे़त्‍छे़ पेर पत्‍छे़ल्‍ले़ खुने़ॽ याम्‍मो फे़ःक्‍तुआङ् खे़न् मे़त्‍तु, “चिसाजि कुले़प् थिक् खरे़ःङ्‌ङाङ् फे़त्‍ताङ् पिराङ्‌ङे़ॽ॥”

१२ खे़न् मेमेदुमाल्‍ले़ नोगप् पिरुआङ् मे़त्‍तु, “यहवे दाङ्‌बा इस्राइलबा निङ्‌वाॽफुमाङ्‌ङिन् कुहिङ्‌वे़त् वाॽबा कुइसिःक् आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌ॽ, खप्‍प्‍याओ हुक्‍पक् थिक् फेॽरुम् नु काःन्‍द्‌याओ आजे़ःत्‍छिक् निःङ्‌गेॽनुःल्‍ले़ वेॽ आङ्‌गाॽ खरे़ःङ् मे़गत्‍तान्॥ आङ्‌गाॽ आप्‍फेक् नु आस्‍साःल्‍ले़ कुलागि कुजा थोःक्‍मा हे़क्‍क्‍याङ् चामाआङ् सिमारे़ लागि हिम्‍मो कुभा सिङ्‌मुजिॽहाॽ तेॽमा फाॽआङ् कोःत्‍तुङ्‌ल याक्‍का॥”

१३ एलियारे़ खुने़ॽ मे़त्‍तु, “खे़ने़ॽ मे़गिसे़न्‍ने़ॽ, हिम्‍मो पेगे़ॽआङ् खे़ने़ॽ के़बाःत्‍तुबा हे़क्‍केए चोगे़ॽ॥ कर खे़न्‍नुःल्‍ले़ तगि खे़ने़ॽ च्‍या के़गत्‍तुॽ खे़न् लत्‍छा चुक्‍सा खरे़ःङ् ले़ःङ्‌से़ॽआङ् आङ्‌गाॽ खुॽराङ्‌ङे़ॽ, हे़क्‍क्‍याङ् खे़न् एगाङ् खे़ने़ॽ नु के़स्‍साःल्‍ले़ लागि कुभा थे़माइ चोगे़ॽ॥

१४ थेआङ्‌भे़ल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– ‘लाजेॽओ यहवे दाङ्‌बे़ल्‍ले़ वहित् थासुर मे़न्‌याःन्‍ने थारिक् खप्‍प्‍याओबा फे़ॽरुम्‍मिन् मे़माःत्‍ने़न् हे़क्‍क्‍याङ् काःन्‍द्‌याओबा निःङ्‌गे़न् मे़मे़क्‍ने़न्॥’”

१५ खे़न् मेमेदुमान् पेआङ् एलियारे़ मे़त्‍तुबा कुइसिःक्‍के चोगु॥ कल्‍ले़चोगुल्‍ले़ खे़न् एलियारे़ कुलागि हे़क्‍क्‍याङ् खुने़ॽ नु कुहिम्‍सयङ्‌ले़ लागि थिक्‌याःन्‍धक्‍पा चामा कुजा पोःक्‍खे़॥

१६ थेआङ्‌भे़ल्‍ले़ एलियालाम् यहवे दाङ्‌बे़ल्‍ले़ पाःत्‍तुबा हे़क्‍के खप्‍प्‍याओबा फेॽदुम्‍मिन् मे़मारे़न्, खे़ब्‍याङ् काःन्‍द्‌याओबा निःङ्‌गेन्‍नाङ् मे़मे़गे़न्॥

१७ कुभा ये़म् एगाङ् खे़न् मे़न्‍छुमा, खे़न् हिम्‍मोबा हिम्‍दाङ्‌मे़ल्‍ले़ कुस्‍सान् तुगे़, खम्‍भ्‍याङ् खे़न् आल्‍लसाङ् साॽरिक् तुक्‍मा हेःक्‍ते़, हे़क्‍क्‍याङ् कुनुप्‍मो खे़न् चुक्‍पे़न् सक्‍मा सोःन्‍छिङ्‌माआङ् नाॽरे़॥

१८ खे़ब्‍याङ् खे़न् मे़न्‍छुमाःल्‍ले़ एलियान् मे़त्‍तु, “निङ्‌वाॽफुमाङ्‌ङिल्‍ले़ कुमनाए, खे़ने़ॽ आङ्‌गाॽ आदक्‍ले़ङ्‌वाओ थे़मा पान् के़गत्‍तुबे? थे खे़ने़ॽ कॽयो आङ्‌गाॽ आलायोन् निङ्‌वाॽसुम् के़दाराङ् के़बिराङ्‌ङाङ् आङ्‌गाॽ आस्‍सान् से़त्‍छे़ के़द्‌ये़बाबि?”

१९ एलियारे़ नोगप् पिरु, “खे़ने़ॽ के़स्‍सान् कप्‍मो आङ्‌गाॽ पिराङ्‌ङे़ॽ॥” एलियाःल्‍ले़ खे़न् चुक्‍पे़न् खे़न् मे़न्‍छुमाःल्‍ले़ कुहुक्‍कोलाम् ताःक्‍तुआङ् खुने़ॽ युङे़बा हिम्‍मोबा थाःङ्‌स्‍मा याक्‍फाङ्‌ङो तेॽरु, हे़क्‍क्‍याङ् खुने़ॽ कुने़त्‍नाओ खे़न् चुक्‍पे़न् ने़स्‍सु॥

२० खे़न् एगाङ् खुने़ॽ यहवे दाङ्‌बे़न् अःक्‍ते़आङ् मे़त्‍तु, “यहवे दाङ्‌बा आनिङ्‌वाॽफुमाङ्‌ङे, थे आङ्‌गाॽ युङ्‌ङाबा हिम्‍मोबा मे़न्‍छुमाःल्‍ले़ कुस्‍सान् खे़ने़ॽ के़से़रुआङ् खे़न् मेमेदुमाओ कन् तुक्‍खेन् के़दारुबाबि?”

२१ खे़ब्‍याङ् खुने़ॽ सुम्‍दुःक् थारिक् खे़न् चुक्‍पे़ल्‍ले़ कुसम्‍धाङ् सम्‍बे़त् ने़सिङ्, हे़क्‍क्‍याङ् अःक्‍ते़आङ् यहवे दाङ्‌बे़न् मे़त्‍तु, “यहवे दाङ्‌बा आनिङ्‌वाॽफुमाङ्‌ङे, याम्‍मो कन् चुक्‍पे़ल्‍ले़ कुसक्‍मा नुःङ्‌ङाङ् हिङ्‌लरो॥”

२२ एलियाःल्‍ले़ कुबेलिन् यहवे दाङ्‌बे़ल्‍ले़ खे़प्‍सु, हे़क्‍क्‍याङ् खे़न् चुक्‍पे़ल्‍ले़ कुसक्‍मा नुःक्‍खे़आङ् खे़न् हिङे़॥

२३ एलियाःल्‍ले़ चुक्‍पे़न् फोःक्‍खुआङ् याक्‍फाङ्‌ङोलाम् यो हिम्‍मो तेॽरु॥ खे़न् चुक्‍पे़ल्‍ले़ कुम्‍मा खुने़ॽ पिरुआङ् अक्‍खे मे़त्‍तु, “ओमे़त्‍ते़साॽरे़, खे़ने़ॽ के़स्‍सान् कुहिङ्‌वे़त्‍ते वाॽ!”

२४ खे़ब्‍याङ् खे़न् मेमेदुमे़ल्‍ले़ एलियान् मे़त्‍तु, “खे़ने़ॽ निङ्‌वाॽफुमाङ्‌ङिल्‍ले़ कुमनाने़रत्‍छ हे़क्‍क्‍याङ् खे़ने़ॽ के़म्‍ब्राओलाम् के़लःम्‍बा यहवे दाङ्‌बे़ल्‍ले़ कुबाःन्‍जाक्‍किन् से़क्‍खारत्‍छ फाॽआङ् आल्‍ल आङ्‌गाॽ निङ्‌वाॽ खोसुङ्‌लो॥”

एलिया नु ओबदिया

१८

यरिक् ये़म् एगाङ् सुम्‍सिगेक्‍पा तङ्‌बेओ यहवे दाङ्‌बे़ल्‍ले़ कन् कुबाःन्‍जाक्‍किन् एलियाओ के़रे़– “खे़ने़ॽ आप्‍फेक् आहाबओ पेगे़ॽआङ् तोःन्‍छिङ्‌ङे़ॽ, हे़क्‍क्‍याङ् आङ्‌गाॽ लाजेॽओ पाङ्‌गे़न्‍दिङ् वहित् थासुर याःन्‍दुङ्‌ॽ॥”

२ कल्‍ले़चोगुल्‍ले़ एलियान् आहाबओ आप्‍फेक् तोःन्‍छिङ्‌मारे़ लागि पे॥

खे़न् ये़म्‍मो सामरियाओ साॽरिक् यम्‍बा साक् पोगे़आङ् ने़स्‍से़,

३ हे़क्‍क्‍याङ् आहाबरे़ कुहाङ्‌हिम्‍मोबा लक्‍पे़न्‍साबा ओबदियान् उःप्‍मा ताःप्‍मा पाङ्‌घुसि॥ (ओबदियान् यहवे दाङ्‌बाओ माङ्‌से़वा के़जोःक्‍पा नसाःन्‍साबा वये़॥

४ आल्‍ल आहाबरे़ कुमेत् इजेबेलरे़ यहवे दाङ्‌बे़ल्‍ले़ कुमाङ्‌निङ्‌वाॽपान् के़बाःप्‍पाहाॽ से़रुसिर यागे़ल्‍ले़, ओबदियाःल्‍ले़ किप् थिक् माङ्‌निङ्‌वाॽपान् के़बाःप्‍पाहाॽ तारुसि हे़क्‍क्‍याङ् खे़ङ्‌हाॽ चामा थुङ्‌मा पिरुसिआङ् ङाबोङ् ङाबोङ् कुलुप् ने़त्‍छि चोगुसिआङ् ने़त्‍छि लुङ्‌फुक्‍कोओ चिक्‍खु युक्‍खुसि॥)

५ आहाबरे़ ओबदियान् अक्‍खे मे़त्‍तुआङ् वये़, “लाजेॽओबा के़रे़क् पिसाङ्‌बा के़रे़क् वबुन्‍दाक्‌वाहाॽओ नु ने़ने़बादे़न्‍हाॽओ पेगे़ॽ॥ अन्‍हाॽ नु अन्‌योक्‍हाॽ कुहिङ्‌वे़त् कप्‍मासिरे़ लागि हाग कुभा कुरे़ःत्‍ला याःन्‍सुङ्‌हाॽ खोमा सुक्‍ते़प्‍पि, हे़क्‍केलॽरिक् आनिॽ थक्‍साहाॽ से़प्‍मासि मे़बोङ्‌ने़न्॥”

६ कल्‍ले़चोगुल्‍ले़ साॽमा ओमे़प्‍मारे़ लागि खे़ङ्‌हाॽरे़ लाजेन् मे़भःक्‍खु, हे़क्‍क्‍याङ् आहाबे़न् एःक् थिक्‍ले़प्‍माङ् नु ओबदियान् वेॽ ले़प्‍मा पेसि॥

७ आल्‍ल ओबदियान् लाङ्‌घेगे़र पत्‍छे़ल्‍ले़ एलियारे़ खुने़ॽ तुमु॥ ओबिदियारे़ खुने़ॽ कुसेःन् निसुआङ् खाम्‍बाङ्‌ङो साम्‍बोन् फन्‍छिङ्‌ङाङ् मे़त्‍तु, “आदाङ्‌बे, थे खे़ने़ॽ से़क्‍खाए एलियान्‍नेने़बि?”

८ खुने़ॽ नोगप् पिरु, “आङ्‌गाॽए एलियाआरो॥ खे़ने़ॽ पेगे़ॽआङ् के़न्‍दाङ्‌बे़न् मे़त्‍ते़ॽ, ‘एलियान् कप्‍मो वाॽ॥’”

९ ओबदियाःल्‍ले़ सेःन्‍दोसु, “आङ्‌गाॽ थे याःम्‍बक् फेःन्‍दुङ्‌ङाङ् आदाङ्‌बारे़ के़से़वारोबान् से़प्‍मारे़ लागि आहाबे़न् हुक्‍के़सुप्‍तुर के़बप्‍पाबे?

१० यहवे दाङ्‌बा इस्राइलबा आदाङ्‌बारे़ के़निङ्‌वाॽफुमाङ्‌ङिन् कुहिङ्‌वे़त् वाॽबा कुइसिःक् आङ्‌गाॽ माङ्‌हे़क्‍कासिङ्‌ङाआङ् पाःत्‍तुङ्‌ॽ, खे़ने़ॽ कोःप्‍मारे़ लागि आङ्‌गाॽ आन्‍दाङ्‌बे़ल्‍ले़ मे़बाङ्‌घुम्‍बा सुवाङ् आत्‍तिन्‍नाङ् होप् इग्र आत्‍तिन् हाङ्‌जुम्‍मिन्‍नाङ् याःक्‍ते़बा होप्॥ हे़क्‍क्‍याङ् आल्‍ल कुभा सुवाङ् इग्र हाङ्‌जुम्‍मो आदाङ्‌बा खे़प्‍मो के़होप् मे़बाःत्‍तुने़भग्र, खुने़ॽ अक्‍खे मे़त्‍तुसिआङ् माङ्‌हे़क् चोःक्‍मा पाङ्‌घुसि, ‘आनिगे खे़न् खोमा मे़सुक्‍तुम्‍बे़न्॥’

११ कर आल्‍लो आङ्‌गाॽ के़मे़त्‍ता, ‘खे़ने़ॽ पेगे़ॽ हे़क्‍क्‍याङ् एलियान् कॽयो वाॽरे़त्‍छ फाॽआङ् के़न्‍दाङ्‌बे़न् मे़त्‍ते़ॽ॥’

१२ आङ्‌गाॽ खे़ने़ॽ ले़त्‍ने़नुमे़ःन्‍ने यहवे दाङ्‌बे़ल्‍ले़ कुयाम्‍साम्‍मिल्‍ले़ आत्‍तान् के़गे़त्‍ति? आङ्‌गाॽ मे़निआन्‌ॽ॥ आङ्‌गाॽ पेःक्‍काआङ् आहाबे़न् मे़त्‍तुङ्‌ॽ हे़क्‍क्‍याङ् खुने़ॽ आदाङ्‌बा के़न्‍दुमे़न्‍ने़भग्र, खुने़ॽ आङ्‌गाॽए से़त्‍ता॥ हे़क्‍केसाङ् आङ्‌गाॽ आदाङ्‌बारे़ के़से़वारोबे़ल्‍ले़ग हिन्‍जाॽ वयाङ्‌ङाङ्‌धोए यहवे दाङ्‌बान् माङ्‌से़वा मे़त्‍तुङ्‌ल वाॽआ॥

१३ आदाङ्‌बे, आल्‍ल इजेबेलरे़ यहवे दाङ्‌बे़ल्‍ले़ कुमाङ्‌निङ्‌वाॽपान् के़बाःप्‍पाहाॽ से़रुसिर यागे़ल्‍ले़ आङ्‌गाॽ थे चोगुङ् के़लॽबा पाःन्‍निन् आदाङ्‌बारे़ मे़ङ्‌घे़म्‍मे के़वाॽबि? आङ्‌गाॽ ङाबोङ् ङाबोङ् चोगुङ्‌सिङ्‌ङाङ् खे़ङ्‌हाॽओबा किप् थिक् मनाहाॽ ने़त्‍छि लुङ्‌फुक्‍कोओ चिक्‍खुङ् युक्‍खुङ्‌सिङ् हे़क्‍क्‍याङ् खे़ङ्‌हाॽ चामा थुङ्‌मा तारुङ् पिरुङ्‌सिङ्॥

१४ हे़क्‍क्‍याङ् आल्‍ल आदाङ्‌बारे़ आङ्‌गाॽ के़मे़त्‍ता, ‘खे़ने़ॽ पेगे़ॽ हे़क्‍क्‍याङ् एलियान् कप्‍मो वाॽरे़त्‍छ फाॽआङ् के़न्‍दाङ्‌बा आहाबेन् मे़त्‍ते़ॽ॥’ आङ्‌गाॽ हे़क्‍के चोगुङ्‌ङिल्‍ले़ खुने़ॽ से़त्‍ता॥”

१५ एलियाःल्‍ले़ मे़त्‍तु, “आङ्‌गाॽ माङ्‌से़वा मे़त्‍तुङ्‌बा मुक्‍साम्‍दाङ्‌बा यहवे दाङ्‌बे़न् कुहिङ्‌वेत् वाॽबा कुइसिःक् आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌ॽ, आङ्‌गाॽ आइन् से़क्‍खासाङ् आहाबरे़ओ आप्‍फेक् तोःन्‍छिङ्‌ङारो॥”

एलिया नु बालरे़ कुमाङ्‌निङ्‌वाॽपान् के़बाःप्‍पाहाॽ

१६ खे़ब्‍याङ् ओबदियान् आहाबरे़ कुदुम्‍से़ पेआङ् खुने़ॽ मे़त्‍तु, हे़क्‍क्‍याङ् आहाबे़न् एलियारे़ कुदुम्‍से़ पे॥

१७ आल्‍ल आहाबरे़ एलियान् निसुआङ् खुने़ॽ एलियान् मे़त्‍तु, “इस्राइलिहाॽ तुक्‍खे के़जाःप्‍पे़न् खे़ने़ॽएने़बि?”

१८ एलियाःल्‍ले़ नुगप् पिरु, “आङ्‌गाॽ इस्राइलिहाॽ तुक्‍खे चाःत्‍तुङ्‌सिङ्‌बा होप्, कर आदाङ्‌बा नु आदाङ्‌बारे़ के़म्‍बारे़ कुहिम्‍सयङ्‌हाॽरे़नि तुक्‍खे मे़जाःत्‍तुसिॽ॥ आदाङ्‌बारे़ यहवे दाङ्‌बे़ल्‍ले़ कुइङ्‌जाङ्‌ङिन् इःप्‍मा नाःप्‍मा के़नाॽरुआङ् बाल माङ्‌हाॽ के़नाःत्‍तु के़दिम्‍दुसिआङ् के़वाॽ॥

१९ आल्‍ल आदाङ्‌बारे़ आङ्‌गाॽ कर्मेल कोःक्‍माओ तुम्‍मारे़ लागि इस्राइललाम् के़रे़क् मनाहाॽ उःत्‍ते़से़ॽ॥ हे़क्‍क्‍याङ् इजेबेलरे़ कुजा चामा चप्‍ते़न्‍नो के़युङ्‌बाआङ् के़जाबा बालरे़ खे़न् ४५० कुमाङ्‌निङ्‌वाॽपान् के़बाःप्‍पाहाॽ नु असेरारे़ ४०० कुमाङ्‌निङ्‌वाॽपान् के़बाःप्‍पाहाॽआङ् आदाङ्‌बारे़ तारे़से़ॽआङ् त्‍ये़ॽ॥”

२० कल्‍ले़चोगुल्‍ले़ आहाबरे़ के़रे़क् इस्राइलिहाॽओ इङ्‌घङ् हाङुदेसु, हे़क्‍क्‍याङ् के़रे़क् माङ्‌निङ्‌वाॽपान् के़बाःप्‍पाहाॽ कर्मेल कोःक्‍माओ सुप्‍सुसि॥

२१ एलियान् मनाहाॽरे़ खुन्‍छिॽ तगि त्‍ये़आङ् मे़त्‍तुसि, “खिनिॽ आभे़ल्‍ले़ थारिक् पिर्बेःम्‍बो के़ध्‍ये़ॽइआङ् के़युङिबे? यहवे दाङ्‌बे़न्‍ने निङ्‌वाॽफुमाङ्‌ने़भग्र खुने़ॽ तिम्‍दे़म्‍मे़ॽ॥ कर बाल माङ्‌ङिन् निङ्‌वाॽफुमाङ्‌भग्र खे़न् तिम्‍दे़म्‍मे़ॽ॥ कर मनाहाॽरे़ थेआङ् मे़म्‍बाःत्‍तुन्॥”

२२ खे़ब्‍याङ् एलियाःल्‍ले़ खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ कुमाङ्‌निङ्‌वाॽपान् के़बाःप्‍पाहाॽओ आङ्‌गाॽरक् ताङाङ्‌ङाङ् वाॽआ, कर बालरे़ग ४५० कुमाङ्‌निङ्‌वाॽपान् के़बाःप्‍पाहाॽ मे़वाॽ॥

२३ आल्‍ल आनिॽ लागि से़गम्‍बा पित् ने़त्‍छि तारे़म्‍सिम्‍मे़ॽ॥ खे़ङ्‌हाॽरे़ खुन्‍छिॽ आप्‍फेक् लागि लत्‍छा मे़से़रुआङ् कुभे़ल्‍ले़क् कुभे़ल्‍ले़क् मे़घक्‍तुर हे़क्‍क्‍याङ् मि मे़न्‍हाःन्‍ने सिङ्‌सम्‍धाङ् मे़ने़स्‍सुर॥ हे़क्‍क्‍याङ् आङ्‌गाॽ खे़न् वेॽइन् यारिप् चोगुङ्‌ङाङ् मि मे़न्‍हाःन्‍ने सिङ्‌सम्‍धाङ् ने़स्‍सुङ्‌ॽ॥

२४ खे़ब्‍याङ् खिनिॽ आप्‍फेक् माङ्‌ङिन् इङ्‌से़म्‍मे़ॽ, हे़क्‍क्‍याङ् आङ्‌गाॽ आप्‍फेक् यहवे दाङ्‌बा आनिङ्‌वाॽफुमाङ्‌ङिल्‍ले़ कुमिङ्‌ङिन् इङ्‌सुङ्‌ॽ॥ मिओलाम् याप्‍मि नुगप् के़बिबा माङ्‌ङिन्‍ने निङ्‌वाॽफुमाङ्‌लो॥” खे़ब्‍याङ् के़रे़क् मनाहाॽरे़ मे़बाःत्‍तु, “आदाङ्‌बारे़ के़बाःत्‍तुबा पाःन्‍निन् नुबा चोक्‍लो॥”

२५ एलियारे़ बालरे़ कुमाङ्‌निङ्‌वाॽपान् के़बाःप्‍पाहाॽ मे़त्‍तुसि, “से़गम्‍बा पित् थिक् सेगे़म्‍मे़ॽ, हे़क्‍क्‍याङ् खे़न् तगि यारिप् चोगे़म्‍मे़ॽ, थेआङ्‌भे़ल्‍ले़ खिनिॽ कम्‍भ्‍यारिक् यरिक् के़वयिॽ॥ खिनिॽ माङ्‌ङिल्‍ले़ कुमिङ् इङ्‌से़म्‍मे़ॽ, कर मि ग मे़हाःन्‍दे़म्‍मिन्‍ने़ॽ॥”

२६ कल्‍ले़चोगुल्‍ले़ खे़ङ्‌हाॽ मे़बिरुसिबा से़गम्‍बा पित्‍ते़न् मे़याङ्‌सिङ्‌ङाङ् यारिप् मे़जोगु॥ खे़ब्‍याङ् बालरे़ कुमिङ् मे़लोःक्‍तुआङ् खे़ङ्‌हाॽरे़ तानाम्‍माङ्‌धो ले़न्‍जोजो थारिक् अक्‍खे मे़बाःत्‍तुर मे़उःत्‍तु, “बाल माङ्‌ङे, आनिगे नुगप् आबिरे़ॽओ॥” कर थे नोगप्‍पाङ् मे़ङ्‌घोसुन्॥ हे़क्‍क्‍याङ् खुन्‍छिॽ मे़जोगुबा ले़त्‍ति तोःम्‍मादे़न् कब्रिङ् पिसाङ्‌बा खे़ङ्‌हाॽ मे़बिन्‍दे़र मे़लाःक्‍खे़॥

२७ ले़न्‍जोसे़ल्‍ले़ एलियाःल्‍ले़ अक्‍खे मे़त्‍तुसिआङ् खे़ङ्‌हाॽ के़ॽमा हेःक्‍तुसि, “आल्‍लसाङ् साॽरिक् अःक्‍ते़म्‍मे़ॽबा! खुने़ॽग माङ्‌निबा! खुने़ॽ से़वा चोःक्‍नु याक्‍पिला, इग्र याःम्‍बक्‍को याःन्‍दिक् मे़न्‍दाए याक्‍पिला, किग्र लाम्‍दिक् चोःक्‍से़ पेआङ् याक्‍लाॽबे॥ खुने़ॽ इप्‍से़आङ् ने़बिला फोःङ्‌मा पोःङ्‌ॽ॥”

२८ कल्‍ले़चोगुल्‍ले़ खे़ङ्‌हाॽ आल्‍लसाङ् साॽरिक् मे़अःक्‍ते़, हे़क्‍क्‍याङ् खुन्‍छिॽ साक्‍थिम् कुइसिःक् ताभे नु लाःक्‍किल्‍ले़ माक्‍खिॽ मे़लःन्‍दे़न्‍ल थारिक् खुन्‍छिॽ आप्‍फेक् मे़घाःन्‍छिङ्॥

२९ ले़न्‍जोआङ् ले़क्‍ते़बे, हे़क्‍क्‍याङ् युःन्‍छिक्‍पा सिदुङ्‌जभा तोःम्‍मा ये़म् थारिक् खे़ङ्‌हाॽ थ्‍यःङ्‌ङाङ् थ्‍यःङ् माङ्‌निङ्‌वाॽपान् मे़बारे़आङ् मे़यागे़॥ कर थेआङ् नुगप् मे़ङ्‌घोसुन्, हाःत्‍ले़आङ् पाःन्‍मे़साःत्‍तुसिन्, हाःत्‍ले़आङ् खे़म्‍घे़म् मे़लाप्‍तुसिन्॥

३० खे़ब्‍याङ् एलियारे़ के़रे़क् मनाहाॽ मे़त्‍तुसि, “कप्‍मो आङ्‌गाॽओ त्‍ये़म्‍मे़ॽ॥” खे़ङ्‌हाॽ खुने़ॽओ मे़द्‌ये़॥ खे़न् एगाङ् के़लुःम्‍बाआङ् के़ने़बा यहवे दाङ्‌बाओ ले़त्‍ति तोःम्‍मादे़न्‍निन् खुने़ॽ से़त्‍तु चोगु॥

३१ एलियान् थिबोङ्‌ङाङ् ने़त्‍छि लुङ्‌हाॽ याङ्‌सिङ्, के़रे़क् लुङ्‌हाॽ याकुबरे़ कुस्‍साहाॽरे़ खुन्‍छिॽ लत्‍छा लत्‍छा थाःक्‍हाॽरे़ लागि, खे़ङ्‌हाॽओ यहवे दाङ्‌बे़ल्‍ले़ अक्‍खे के़लॽबा कुबाःन्‍जाक् के़रे़आङ् वये़, “खे़ने़ॽ के़मिङ् इस्राइल पोःङ्‌ॽ॥”

३२ कन् लुङ्‌हाॽ याङ्‌सिङ्‌ङाङ् खुने़ॽ यहवे दाङ्‌बे़ल्‍ले़ कुमिङ्‌ङो ले़त्‍ति तोःम्‍मादे़न् थिक् चोगु॥ खुने़ॽ खे़न् ले़त्‍ति तोःम्‍मादे़न् कब्रिङ् पिसाङ् थिबोङ्‌ङाङ् ङासि लितर यारिक् के़हप्‍पा यम्‍बा पाक्‍लुम्‍लुम्‍बा तयु॥

३३ खुने़ॽ सिङ्‌ङिन् से़त्‍तु हे़क्‍क्‍याङ् खे़न् से़गम्‍बा पित्‍ते़न् कुभे़ल्‍ले़क् कुभे़ल्‍ले़क् खक्‍तुआङ् सिङ्‌ङिल्‍ले़ कुसम्‍धाङ् ने़स्‍सु॥

खे़ब्‍याङ् खुने़ॽ खे़ङ्‌हाॽ मे़त्‍तुसि, “कुःन्‍दा लिसि च्‍वाःत् फाःत्‍ते़म्‍मे़ॽआङ् कन् सिदुङ्‌जभान् नु सिङ्‌ङिल्‍ले़ कुसम्‍धाङ् हुक्‍खे़म्‍मे़ॽ॥”

३४ खुने़ॽ मे़त्‍तुसि, “खिनिॽ याम्‍मो हे़क्‍केए चोगे़म्‍मे़ॽ॥” खम्‍भ्‍याङ् खे़ङ्‌हाॽरे़ याम्‍मो हे़क्‍केए मे़जोगु॥ खुने़ॽ खे़ङ्‌हाॽ इङ्‌जाङ् पिरुसि, “सुम्‍दुःक् थारिक्‍काङ् हे़क्‍केए चोगे़म्‍मे़ॽ॥” खे़ङ्‌हाॽरे़ सुम्‍दुःक् थारिक् हे़क्‍केए मे़जोगु॥

३५ च्‍वाःत्‍तिन् ले़त्‍ति तोःम्‍मादे़न् के़रे़क् पिसाङ् वे़त्‍ते़आङ् पाक्‍लुम्‍लुम्‍बा ते़न्‍निन्‍नाङ् तिम्‍से़॥

३६ सिदुङ्‌जभा तोःम्‍मा ये़म्‍मो माङ्‌निङ्‌वाॽपान् के़बाःप्‍पा एलियान् तगि पेआङ् पेलिगे़न् तुवा चोगु, “यहवे दाङ्‌बा, अब्राहाम, इसहाक नु इस्राइलबा निङ्‌वाॽफुमाङ्‌ङे, इस्राइलओ खे़ने़ॽ निङ्‌वाॽफुमाङ्‌ने़रो, हे़क्‍क्‍याङ् आङ्‌गाॽग खे़ने़ॽ के़से़वारोबाआरो, खे़ब्‍याङ् कन् के़रे़क् याःम्‍बक्‍हाॽ खे़ने़ॽ के़इङ्‌जाङ् कुइसिःक् आङ्‌गाॽ चोगुङ्‌ङाङ् वाॽ फाॽआङ् आइन् निङ्‌वाॽ खोसे़ॽओ॥

३७ आङ्‌गाॽ नुगप् पिराङ्‌ङे़ॽओ, यहवे दाङ्‌बे, नोगप् पिराङ्‌ङे़ॽओ, हे़क्‍क्‍याङ् खे़ने़ॽ यहवे दाङ्‌बे़न्‍ने निङ्‌वाॽफुमाङ्‌ने़, हे़क्‍क्‍याङ् खे़ने़ॽए खे़ङ्‌हाॽरे़ खुन्‍छिॽ निङ्‌वान् के़हिसुर के़बत् फाॽआङ् कन् मनाहाॽरे़ निङ्‌वाॽ मे़घोसुररो॥”

३८ खे़ब्‍याङ् यहवे दाङ्‌बालाम् मिन् सुःक्‍ते़ध्‍ये़आङ् मिःल्‍ले़ सिदुङ्‌जभाःन्, सिङ्‌ङिन्, लुङ्‌हाॽ नु खाम्‍मिन् खाप्‍पुथ्‍यःङ् चोगु, हे़क्‍क्‍याङ् पाक्‍लुम्‍लुम्‍बाओबा च्‍वाःत्‍तिन्‍नाङ् हेसुदेसु॥

३९ आल्‍ल के़रे़क् मनाहाॽरे़ कन् मे़निसु, खे़ब्‍याङ् खे़ङ्‌हाॽ खाम्‍बाङ्‌ङो साबन् हप्‍पे़त् मे़भन्‍छिङ्‌ङाङ् मे़अःक्‍ते़आङ् मे़बाःत्‍तु, “यहवे दाङ्‌बे़न् खुने़ॽए निङ्‌वाॽफुमाङ्‌ले़त्‍छ! यहवे दाङ्‌बे़न् खुने़ॽए निङ्‌वाॽफुमाङ्‌ले़त्‍छ!”

४० खे़ब्‍याङ् एलियाःल्‍ले़ खे़ङ्‌हाॽ इङ्‌जाङ् पिरुसि, “बालरे़ कुमाङ्‌निङ्‌वाॽपान् के़बाःप्‍पाहाॽ ते़म्‍से़म्‍सिम्‍मे़ॽ॥ लत्‍छाआङ् खे़त्‍छिङ्‌मा मे़ङ्‌घोने़न्‍ल॥” खे़ङ्‌हाॽरे़ बालरे़ कुमाङ्‌निङ्‌वाॽपान् के़बाःप्‍पाहाॽ मे़दे़म्‍सुसि, हे़क्‍क्‍याङ् एलियाःल्‍ले़ खे़ङ्‌हाॽ यो किसोन ने़ने़बादे़न्‍नो युःप्‍मा पाङ्‌घुसिआङ् खुने़ॽ खे़ङ्‌हाॽ से़रुसिरो॥

साङ्‌याक्‍मा नाॽरे़

४१ हे़क्‍क्‍याङ् एलियारे़ आहाबे़न् मे़त्‍तु, “खे़ने़ॽ पेगे़ॽआङ् कुजा चे़ॽ थुङे़ॽ, थेआङ्‌भे़ल्‍ले़ आङ्‌गाॽ यम्‍बा वहित् इक्‍सिङ् फे़न्‍ल पप्‍पा खे़प्‍सुङ्‌ल पत्‍ता॥”

४२ खे़ब्‍याङ् आहाबे़न् कुजा चासे़ थुङ्‌से पे, कर एलियान् चैँ कर्मेल कोःक्‍माओ थाःङ् थोःक्‍सिङ्, हे़क्‍क्‍याङ् खे़प्‍मो खुने़ॽ खाम्‍बाङ्‌ङो साबन् हबत् फन्‍छिङ्‌ङाङ् कुधे़गेःक्‍किन् कुधुङ्‌बोहाॽरे़ कुभिःप्‍मो फत्‍छु॥

४३ खुने़ॽ कुसे़वारोबे़न् मे़त्‍तु, “पेगे़ॽआङ् वरःङ् ले़प्‍माङ् ओमे़त्‍ते़ॽ॥”

खे़न् पेआङ् ओमे़त्‍तु, खे़ल्‍ले़ पाःत्‍तु, “खे़प्‍मो थेआङ् होप्॥”

एलियाःल्‍ले़ नुसिले़ङ् खे़न् मे़त्‍तु, “पेगे़ॽआङ् ओमे़त्‍ते़ॽ॥”

४४ नुसिले़ङ्‌ङो से़वारोबे़ल्‍ले़ मे़त्‍तु, “मना हुक् याःप्‍पा खाॽमित् थिक् वरःङ्‌ङोलाम् पोःक्‍ल पत्॥”

खे़ब्‍याङ् एलियाःल्‍ले़ खे़न् मे़त्‍तु, “पेगे़ॽआङ् आहाबे़न् अक्‍खे मे़त्‍ते़ॽ, ‘के़अन्‍लाधान् यारिप् चोगे़ॽआङ् खिमो यो पेगे़ॽ, मेःन्‍ने़भग्र खे़ने़ॽ वहित्‍तिल्‍ले़ के़साक्॥’”

४५ हाबा कन् लुम्‍मो माक्‍सिःङ्‌ग्‍याःप्‍पा खाॽमिःत्‍तिल्‍ले़ ताङ्‌साङ्‌बे़न् पन्‍छु, सुरित् केजङ् हुरे़ हे़क्‍क्‍याङ् यम्‍बा वहित् थामा हेःक्‍ते़, खे़ब्‍याङ् आहाबरे़ कुअन्‍लाधान् युक्‍तुआङ् यिजरेल ले़प्‍माङ् पे॥

४६ यहवे दाङ्‌बे़ल्‍ले़ कुमुक्‍साम्‍मिन् एलियाओ चुक्‍ते़, हे़क्‍क्‍याङ् कुघाम्‍देःत्‍तिन् कुभॽइओ सुङुआङ् खुने़ॽ यिजरेल थारिक्‍के आहाबरे़ कुदगाङ् कुदगाङ् लाम्‍मो लोःक्‍ते़रो॥

होरेब कोःक्‍माओ एलियान्

१९

आल्‍ल एलियारे़ चोगुबा के़रे़क् याःम्‍बक्‍हाॽ नु खुने़ॽ बालरे़ कुमाङ्‌निङ्‌वाॽपान् के़बाःप्‍पाहाॽ के़रे़क् ताभेःल्‍ले़ से़रुसिबा पाःन्‍निन् आहाबरे़ इजेबेले़न् मे़त्‍तु॥

२ कल्‍ले़चोगुल्‍ले़ इजेबेलरे़ अक्‍खे मे़त्‍तुआङ् एलियाओ इङ्‌घङ् के़साबाधिक् पाङ्‌घुदेसु, “आक्‍खेलॽरिक् खे़ने़ॽ खे़ङ्‌हाॽ के़से़रुसि, हे़क्‍केलॽरिक्‍के ताःन्‍दिक् हाबा कन् ये़म्‍मो थारिक्‍ले़ आङ्‌गाॽ खे़ने़ॽ मे़से़त्‍ने़न्‍ने़भग्र, माङ्‌हाॽरे़ आङ्‌गाॽ हे़क्‍केए मे़मे़त्‍तार इग्र खे़न्‍नुःल्‍ले़ साॽरिक् ताप्‍फे़ःल्‍लिक् मे़मे़त्‍तार॥”

३ एलियान् किसे़आङ् खुने़ॽ हिङ्‌मारे़ लागि खे़त्‍छिङ्॥ आल्‍ल खुने़ॽ यहुदाबा बेर्सेबा के़रे़, खे़ब्‍याङ् खुने़ॽ कुसे़वारोबे़न् हाबा खे़प्‍मो ले़रुध,

४ हे़क्‍क्‍याङ् खुने़ॽग मुरे़ःक् खारे़ःक् थेआङ् के़होःप्‍पादे़न्‍नो थिक्‌याःन्‍बा लाम् लाङ्‌घेगे़ पे॥ खुने़ॽ लत्‍छा यजे़ःक् सिङ्‌बुक्‍को के़रे़, हे़क्‍क्‍याङ् खे़ल्‍ले़ कुसिगाङ् युङ्‌सिङ्‌ङाङ् सिमारे़ लागि पेलि फाक्‍मा हेःक्‍ते़॥ खुने़ॽ पाःत्‍तु, “यहवे दाङ्‌बाए, आङ्‌गाॽ आहिङ्‌मे़न् तेॽरे़ओ, आङ्‌गाॽ के़रे़क् तुमुङ् सुरुङ्॥ आङ्‌गाॽग आम्‍बा आन्‍धे़बासिनुःल्‍ले़ नुबा मे़जोःक्‍कान्!”

५ खे़ब्‍याङ् खुने़ॽ आम्‍भा खे़न् यजे़ःक् सिङ्‌बुक् सिगाङ् सोःन्‍छिङ्‌ङाङ् सत्‍ङाःक् इप्‍से़॥ खम्‍भ्‍याङ् चघप् माङ्‌लाइङ्‌बा थिक्‍ले़ खुने़ॽ सुसुआङ् मे़त्‍तु, “पोगे़ॽआङ् च्‍ये़ॽ॥”

६ खुने़ॽ नाना कत्‍ना ओमे़त्‍तु हे़क्‍क्‍याङ् खुने़ॽ कुधे़गेक् ले़प्‍माङ् के़ये़म्‍बा मिघाङ्‌ग्रोःक्‍को ओॽमनाबा चारःप्‍पा थिक् नु च्‍वाःत् याङ्‌मा फङ्‌ना थिक् निसु॥ खे़न् च थुङुआङ् याम्‍मो ने़सिङ्॥

७ यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ याम्‍मो निसिगेक्‍पाले़ङ् खुने़ॽ सुसुआङ् मे़त्‍तु, “पोगे़ॽआङ् च्‍ये़ॽ, थेआङ्‌भे़ल्‍ले़ खे़ने़ॽ के़लागि साॽरिक् माःङ्‌घा लाङ्‌घेःक्‍मा के़बोङ्‌बा वाॽ॥”

८ कल्‍ले़चोगुल्‍ले़ खुने़ॽ पोगे़आङ् च थुङु॥ हाबा खे़न् कुजाःल्‍ले़ के़धुम्‍बा पोःक्‍खे़ हे़क्‍क्‍याङ् खुने़ॽ ले़न्‍दिक् से़न्‍दिक् लिबोङ् ये़न् लाङ्‌घेगे़आङ् यहवे दाङ्‌बे़ल्‍ले़ कुगोःक्‍मा फाङ्‌जङ् होरेब के़रे़॥

९ खुने़ॽ खे़प्‍मो लत्‍छा लुङ्‌फुक्‍कोओ लासे़आङ् हाबा खे़प्‍मो नाम्‍दाःत्‍छुरो॥

यहवे दाङ्‌बे़ल्‍ले़ एलियान् पाःन्‍छाःत्‍तु

खे़ब्‍याङ् यहवे दाङ्‌बे़ल्‍ले़ कन् कुबाःन्‍जाक्‍किन् एलियाओ के़रे़, “एलियाए, खे़ने़ॽ कप्‍मो थे के़जोःक्‍ल के़वाॽ?”

१० खुने़ॽ मे़त्‍तु, “मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङिल्‍ले़ कुलागि आङ्‌गाॽ साॽरिक् कुसिक् के़सम्‍बा पोःक्‍खाङ्‌ङाङ् वाॽआ॥ इस्राइलिहाॽरे़ खे़ने़ॽ के़माङ्‌हुप्‍पिन् मे़नाॽरुआङ् वाॽ, खे़ने़ॽओ ले़त्‍ति तोःम्‍मादे़न्‍हाॽ मे़धुप्‍सु मे़लुःन्‍दुआङ् ने़रो, हे़क्‍क्‍याङ् खे़ने़ॽ के़माङ्‌निङ्‌वाॽपान् के़बाःप्‍पाहाॽ ताभेःल्‍ले़ मे़से़रुसिआङ् वाॽ॥ आङ्‌गाॽरक् याःक्‍ताङ्‌ङाङ् वाॽआ, हे़क्‍क्‍याङ् आल्‍ल खे़ङ्‌हाॽरे़ आङ्‌गाॽआङ् से़प्‍मा मे़गोःत्‍तार मे़वाॽ॥”

११ यहवे दाङ्‌बे़ल्‍ले़ मे़त्‍तु, “कोःक्‍माओ पेगे़ॽआङ् यहवे दाङ्‌बे़ल्‍ले़ कुदगि ये़बे़ॽ, थेआङ्‌भे़ल्‍ले़ यहवे दाङ्‌बे़न् खे़प्‍मोलाम् पेःक्‍मा चोःक्‍ल पत्॥” खे़ब्‍याङ् यहवे दाङ्‌बे़ल्‍ले़ कुदगि कुदगि लत्‍छा साॽरिक् यम्‍बा नु के़इक्‍सिङ्‌बा सुरित् केजङ्‌ङिन् कोःक्‍माहाॽ हे़रुर हे़क्‍क्‍याङ् याक्‍पेॽहाॽ खे़रुर खइक् खइक् इक्‍सिङ्‌भे़रे़, कर सुरित् केजङ्‌ङो यहवे दाङ्‌बे़न् होःप्‍ते़॥ सुरित् केजङ् हुःक्‍ते़बा एगाङ् लुप्‍लि थाङे़, कर लुप्‍लिओ यहवे दाङ्‌बे़न् मे़वये़ने़न्॥

१२ लुप्‍लि थाङे़बा एगाङ् लत्‍छा मिधुङ् मिराःक् पोगे़, कर मिधुङ् मिराःक्‍को यहवे दाङ्‌बे़न् होःप्‍ते़॥ खम्‍भ्‍याङ् मिधुङ् मिराःक् पोगे़बा एगाङ् खुसुक् खुसुक् के़लॽबा सेःम्‍सेःम्‍बा इक्‍लाधिक् पारे़॥

१३ आल्‍ल एलियाःल्‍ले़ खे़न् खे़प्‍सुआङ् खुने़ॽ खाम्‍देःत्‍तिल्‍ले़ कुनाःन् ते़प्‍तु, हे़क्‍क्‍याङ् लाःक्‍कात् लुङ्‌फुक्‍कोःल्‍ले़ कुम्‍ब्राओ ये़म्‍सिङ्॥

खे़ब्‍याङ् इक्‍लाधिक्‍ले़ खुने़ॽ मे़त्‍तु, “एलियाए, खे़ने़ॽ कप्‍मो थे के़जोःक्‍ल के़वाॽ?”

१४ खुने़ॽ नुगप् पिरु, “मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङिल्‍ले़ कुलागि आङ्‌गाॽ साॽरिक् कुसिक् के़सम्‍बा पोःक्‍खाङ्‌ङाङ् वाॽआ॥ इस्राइलिहाॽरे़ खे़ने़ॽ के़माङ्‌हुप्‍पिन् मे़नाॽरुआङ् वाॽ, खे़ने़ॽओ ले़त्‍ति तोःम्‍मादे़न्‍हाॽ मे़धुप्‍सु मे़लुःन्‍दुआङ् ने़रो, हे़क्‍क्‍याङ् खे़ने़ॽ के़माङ्‌निङ्‌वाॽपान् के़बाःप्‍पाहाॽ ताभेःल्‍ले़ मे़से़रुसिआङ् वाॽ॥ आङ्‌गाॽरक् याःक्‍ताङ्‌ङाङ् वाॽआ, हे़क्‍क्‍याङ् आल्‍ल खे़ङ्‌हाॽरे़ आङ्‌गाॽआङ् से़प्‍मा मे़गोःत्‍तार मे़वाॽ॥”

१५ यहवे दाङ्‌बे़ल्‍ले़ खुने़ॽ मे़त्‍तु, “खे़ने़ॽ आत्‍तिन् लाम्‍बा के़द्‌ये़आङ् के़वाॽ, हाबा खे़न् लाम्‍बा नुःक्‍खे़ पेगे़ॽआङ् दमस्‍कसबा मुरे़ःक् खारे़ःक् थेआङ् के़होःप्‍पादे़न्‍नो पेगे़ॽ॥ आल्‍ल खे़ने़ॽ खे़प्‍मो के़गे़त्‍तिल्‍ले़ हजाएले़न् अरामबा हाङ् पोङ्‌मारे़ लागि माङ्‌थोःक्‍ना पिरे़ॽ॥

१६ खे़ब्‍याङ् निम्‍सिरे़ कुस्‍सा येहुःन्‍नाङ् इस्राइलबा हाङ् पोङ्‌मारे़ लागि माङ्‌थोःक्‍ना पिरे़ॽ, हे़क्‍क्‍याङ् हाबिल-महोलाबा साफातरे़ कुस्‍सा एलिसाःन्‍नाङ् खे़ने़ॽ के़एगाङ् माङ्‌निङ्‌वाॽपान् के़बाःप्‍पा पोङ्‌मारे़ लागि माङ्‌थोःक्‍ना पिरे़ॽ॥

१७ हजाएलरे़ कुदाभेलाम् के़बिम्‍बाहाॽ येहुःल्‍ले़ से़रुसिॽ, हे़क्‍क्‍याङ् येहुःल्‍ले़ कुदाभेलाम् के़घे़त्‍छिङ्‌बाहाॽ एलिसाःल्‍ले़ से़रुसिॽ॥

१८ हे़क्‍केसाङ् बाल माङ्‌ङिल्‍ले़ कुदगि थुङ्‌बोॽहजॽ मे़न्‌युङ्‌सिङ्‌मनाबा नु खुन्‍छिॽ मुराःल्‍ले़ खे़न् चुप् मे़म्‍मे़प्‍मनाबा ७,००० मनाहाॽ आङ्‌गाॽ इस्राइलओ ताङ्‌घुङ् कत्‍तुङ्‌सिङ्‌लो॥”

एलिसान् मे़उःत्‍तु

१९ कल्‍ले़चोगुल्‍ले़ एलियान् खे़प्‍मोलाम् पेआङ् साफातरे़ कुस्‍सा एलिसान् तुमु॥ खुने़ॽ थिबोङ्‌ङाङ् ने़त्‍छि कुगाप् पित्‍हाॽनु सोसोरिक् इक्‍ताप् थोङ्‌नु यागे़॥ खुने़ॽ चैँ खे़ङ्‌हाॽओबा थिबोङ्‌ङाङ् ने़त्‍छि कुगाप् एगाङ्‌बा पित्‍हाॽ तोःक्‍खुसिर यागे़॥ एलियान् पेआङ् खुने़ॽ कुघाम्‍देःत्‍तिल्‍ले़ एलिसान् खुःक्‍तु॥

२० खे़ब्‍याङ् एलिसाःल्‍ले़ कुबित्‍हाॽ ले़रुधसि हे़क्‍क्‍याङ् एलियाःल्‍ले़ कुएगाङ् कुएगाङ् लोःक्‍ते़आङ् मे़त्‍तु, “चिसाजिॽ आङ्‌गाॽ आम्‍बा नु आम्‍मा चुप् मे़प्‍मासिआङ् से़म्‍मुइ पोङ्‌मा फाःक्‍ताङ्‌ङे़ॽ॥ खे़न् एगाङ् आङ्‌गाॽ खे़ने़ॽ के़एगाङ् तिम्‍ने़॥”

एलियाःल्‍ले़ नोगप् पिरु, “पेगे़ॽबा, आङ्‌गाॽ खे़ने़ॽ थे मे़त्‍ने़आङ् वाॽबे?”

२१ खम्‍भ्‍याङ् एलिसाःल्‍ले़ एलियान् ले़रुआङ् पे॥ खुने़ॽ कुगाप् थिक् कुबित्‍हाॽ याङ्‌सिङ्‌ङाङ् से़रुसि॥ खुने़ॽ के़क्‍चु सिङ्‌हाॽ हाःन्‍दुआङ् सा थोःक्‍तु हे़क्‍क्‍याङ् मनाहाॽ पिरुसिआङ् खे़ङ्‌हाॽरे़ मे़ज॥ खे़न् एगाङ् खुने़ॽ एलियाःल्‍ले़ कुएगाङ् थासिङ्‌ङाङ् खुने़ॽ कुसे़वारोबा पोःक्‍खे़रो॥

अरामबा बेन-हददरे़ सामरियान् फत्‍तु

२०

आल्‍ल अरामबा बेन-हददरे़ खुने़ॽ के़रे़क् कुधक्‍सुबाहाॽ फुक्‍खुसि॥ खुने़ॽ सुम्‍बोङ्‌ङाङ् ने़त्‍छि हाङ्‌हाॽ, खे़ङ्‌हाॽरे़ खुन्‍छिॽ अन्‍हाॽ नु अन्‍लाधाहाॽआङ् सोसोरिक् फे़त्‍तुसिआङ् थो सामरियान् कब्रिङ् किर्गप् कबु हे़क्‍क्‍याङ् थङ् चोगुआङ् खे़न् फत्‍तु॥

२ खुने़ॽ ये़क्‌यक्‍को इस्राइलबा हाङ् आहाबरे़ओ अक्‍खे मे़त्‍तुसिआङ् इङ्‌साबाहाॽ पाङ्‌घुदेसुसि, “बेन-हददरे़ अक्‍खे पाःत्‍तुॽ–

३ ‘खे़ने़ॽ के़साम्‍म्‍याङ् नु के़युप्‍पाहाॽ आङ्‌गाॽ आसाम्‍म्‍याङ् आयुप्‍पारो, हे़क्‍क्‍याङ् नुमा नुमा के़मेःत्‍हाॽ नु के़स्‍साहाॽ आङ्‌गाॽ आमेःत् आस्‍सासिरो॥’”

४ इस्राइलबा हाङ् आहाबरे़ नुगप् पिरु, “आदाङ्‌बा पयम् हाङ्‌ङे, आदाङ्‌बारे़ के़बाःत्‍तुबा कुइसिःक्, आङ्‌गाॽ हे़क्‍क्‍याङ् आङ्‌गाॽनु के़वाॽबा के़रे़क् पाःन्‍हाॽ नु मनाहाॽ खे़ने़ॽइन्‍छिरो॥”

५ खे़न् इङ्‌साबाहाॽ याम्‍मो मे़भे़रे़आङ् खुने़ॽ मे़मे़त्‍तु, “खे़ने़ॽ के़साम्‍म्‍याङ् नु के़युप्‍पाहाॽ, के़मेःत्‍हाॽ नु के़स्‍साहाॽ आङ्‌गाॽ हुक्‍सुप्‍मारे़ लागि मनाहाॽ पाङ्‌घुङ्‌सिङ्‌ङाङ् वये़॥

६ कर ताःन्‍दिक् आम्‍भा कन् ये़म्‍मो खे़ने़ॽ के़हाङ्‌हिम्‍मिन् नु खे़ने़ॽ के़सुहाङ्‌युक्‍पाहाॽरे़ खुन्‍छिॽ हिम्‍हाॽ लिमारे़ लागि आङ्‌गाॽ आसुहाङ्‌युक्‍पाहाॽ पाङ्‌घुङ्‌सिङ्‌ॽ॥ खे़ङ्‌हाॽरे़ खे़ने़ॽ इमे़ल्‍लुङ्‌बा के़लेःत्‍तुबा के़रे़क् पाःन्‍हाॽ के़म्‍नाप् के़म्‍दे़ॽ॥”

७ इस्राइलबा हाङ् आहाबरे़ लाजेॽबा के़रे़क् लाम्‍लोबाहाॽ उःप्‍मा ताःप्‍मासि पाङ्‌घुसिआङ् खे़ङ्‌हाॽ मे़त्‍तुसि, “कन् मनाःल्‍ले़ग खे़माॽरक् चोःक्‍मा कोःत्‍तुर वाॽ फाॽआङ् खिनिॽ के़निसुम्! खे़ल्‍ले़ आङ्‌गाॽ आमेःत्‍हाॽ, आस्‍साहाॽ नु आसाम्‍म्‍याङ् आयुप्‍पाहाॽ मे़त्‍छिङ्‌मा कोःत्‍तुल्‍ले़ आङ्‌गाॽ मे़ःन् मे़मे़त्‍तुङ्‌ङिन्॥”

८ के़रे़क् लाम्‍लोबाहाॽ नु मनाहाॽरे़ नुगप् मे़बिरु, “खे़ल्‍ले़ कुबाःन्‍निन् मे़घे़प्‍से़न्‍ने़ॽ॥ खे़ल्‍ले़ नाःक्‍तुबा पाःन्‍नो खे़ने़ॽ मे़दे़न्‍दे़न्‍ने़ॽ॥”

९ कल्‍ले़चोगुल्‍ले़ आहाबरे़ बेन-हददरे़ कुइङ्‌साबाहाॽ अक्‍तङ्‌बा नुगप् पिरुसि, “आङ्‌गाॽ आदाङ्‌बा पयम् हाङ्‌ङिन् अक्‍खे मे़त्‍ते़म्‍मे़ॽ, ‘पयम् हाङ्‌ङिल्‍ले़ के़रे़क्‍नुःल्‍ले़ तगि नाःक्‍तुबा पाःन्‍हाॽ आङ्‌गाॽ के़रे़क् पिरुङ्‌ॽ॥ कर कन् नाःक्‍तुबा पाःन्‍हाॽ आङ्‌गाॽ के़प्‍मा मे़सुक्‍कान्॥’” खे़ङ्‌हाॽ मे़नुःक्‍खे़ मे़बेआङ् बेन-हददे़न् अक्‍तङ्‌बा नुगप् मे़बिरु॥

१० खे़ब्‍याङ् बेन-हददरे़ आहाबे़न् वेॽ इङ्‌घङ् हाक्‍तु– “खाप्‍पुथ्‍यःङ् के़बोङ्‌बा सामरियाओबा के़दाङ्‌बा के़याःक्‍पा खाम्‍हिःक्‍किन् आङ्‌गाॽ आधक्‍सुबाहाॽ के़रे़क् हुक्‍पक् थिक्‍थिक् पिमासिरक् ते़क्‍तुसिने़भग्र, माङ्‌हाॽरे़ आङ्‌गाॽ हे़क्‍केलॽरिक्‍के ताप्‍फे़ःल्‍लिक् इग्र खे़न्‍नुःल्‍ले़आङ् साॽरिक् ताप्‍फे़ःल्‍लिक् मे़मे़त्‍तार॥”

११ इस्राइलबा हाङ्‌ङिल्‍ले़ नुगप् पिरुसि, “खे़न् मे़त्‍ते़म्‍मे़ॽ– ‘साःङ्‌बे से़ःप्‍चाङ् के़जाङ्‌बा मनान् खे़न् साःङ्‌बे से़ःप्‍चाङ् के़भे़म्‍बा के़देबा मनान् कुइसिःक् यम्‍बा ले़ङ्‌सिङ्‌मा मे़नुॽने़न्‍लो॥’”

१२ बेन-हददे़न् नु वेॽ हाङ्‌हाॽ खुन्‍छिॽ साःङ्‌गाहिम्‍हाॽओ सिजःङ्‌वा थुङ्‌नु मे़युङे़ खे़ब्‍याङ् खे़न् इङ्‌घङ्‌ङिन् खुने़ॽ खे़प्‍सु, हे़क्‍क्‍याङ् खुने़ॽ कुमनाहाॽ इङ्‌जाङ् पिरुसि, “थङ् चोःक्‍मारे़ लागि यारिप् पोःक्‍खे़म्‍मे़ॽ॥” हे़क्‍क्‍याङ् खे़ङ्‌हाॽ खे़न् ये़क्‌यक्‍किन् थङ्‌ङो फप्‍मारे़ लागि यारिप् मे़बोःक्‍खे़रो॥

आहाबरे़ बेनहददे़न् नाःन्‍दु

१३ हाबा कन् लुम्‍मो माङ्‌निङ्‌वाॽपान् के़बाःप्‍पा थिक् इस्राइबा हाङ् आहाबरे़ओ त्‍ये़आङ् उवा चोगु, “यहवे दाङ्‌बे़ल्‍ले़ अक्‍खे पाःत्‍तुॽ- ‘थे खे़ने़ॽ कन् आत्‍तातान्‍ने यरिक् थक्‍सुबाहाॽ के़निसुसिर के़बप्‍पि? आङ्‌गाॽ आइन्‍छा खे़ङ्‌हाॽ खे़ने़ॽ के़हुक्‍को थासुङ्‌सिङ्‌ॽ, हे़क्‍क्‍याङ् खे़ने़ॽ आङ्‌गाॽए यहवे दाङ्‌बाआ फाॽआङ् निङ्‌वाॽ के़घोसुॽ॥’”

१४ आहाबरे़ सेःन्‍दोसु, “कर खे़न् हाःत्‍ले़ चोगुआङ्‌बे?”

माङ्‌निङ्‌वाॽपान् के़बाःप्‍पे़ल्‍ले़ नुगप् पिरु, “यहवे दाङ्‌बे़ल्‍ले़ अक्‍खे पाःत्‍तुॽ– ते़ङ्‌गप्‍पोबा थक्‍मोबाहाॽरे़ खुन्‍छिॽ थाङ्‌बे़न् सुहाङ्‌युक्‍पाहाॽरे़ खे़न् मे़जोगुॽ॥”

खुने़ॽ सेःन्‍दोसु, “थङ्‌ङिन् हाःत्‍ले़ हेःक्‍तुबे?”

माङ्‌निङ्‌वाॽपान् के़बाःप्‍पे़ल्‍ले़ नुगप् पिरु, “खे़ने़ॽ के़हेःक्‍तुॽ॥”

१५ कल्‍ले चोगुल्‍ले़ आहाबरे़ खे़न् ते़ङ्‌गप्‍पोबा थक्‍मोबाहाॽरे़ खुन्‍छिॽ २३२ थाङ्‌बे़न् सुहाङ्‌युक्‍पाहाॽ उःप्‍मा ताःप्‍मासि पाङ्‌घुसि॥ खे़ब्‍याङ् खुने़ॽ के़नम्‍बा इस्राइलिहाॽ सुप्‍सुसि, खक्‍पे़त् के़रे़क्‍ले़ हे़न्‍छिङ् नुसि मे़वये़॥

१६ ले़न्‍दिक् ले़न्‍जोसे़ल्‍ले़ बेन-हददे़न् नु खुने़ॽ कुन्‍जुम् लाजेॽओबा सुम्‍बोङ्‌ङाङ् ने़त्‍छि हाङ्‌हाॽ खुन्‍छिॽ आप्‍फेक् आप्‍फेक् साःङ्‌गाहिम्‍मो सेजङ्‌वान् मे़धुङुआङ् मयुसिआङ् मे़युङे़बा ये़म्‍मो,

१७ ते़ङ्‌गप्‍पोबा थक्‍मोबाहाॽरे़ खुन्‍छिॽ थाङ्‌बे़न् सुहाङ्‌युक्‍पाहाॽ तगि लिगक् मे़लःन्‍दे़ मे़द्‌ये़॥

आल्‍ल बेन-हददरे़ पाङ्‌घुसिआङ् के़वाॽबा थोःम्‍जिबाहाॽरे़ मे़द्‌ये़आङ् मे़बाःत्‍तु, “मनाहाॽ सामरियालाम् तगि मे़युर मे़बत्॥”

१८ बेन-हददरे़ मे़त्‍तुसि, “खे़ङ्‌हाॽ सनारुङ्‌ले़ लागि मे़ये़बाने़भग्र, खे़ङ्‌हाॽ कुहिङ्‌वे़त् ते़म्‍से़म्‍सिम्‍मे़ॽ॥ थङ् चोःक्‍से़ मे़ये़बाने़भग्रसाङ् खे़ङ्‌हाॽ कुहिङ्‌वे़त्‍ते ते़म्‍से़म्‍सिम्‍मे़ॽ॥”

१९ ते़ङ्‌गप्‍पोबा थक्‍मोबाहाॽरे़ खुन्‍छिॽ खे़न् थाङ्‌बे़न् सुहाङ्‌युक्‍पाहाॽ खुन्‍छिॽ एगाङ् एगाङ् के़बप्‍पा थक्‍सुबाहाॽनु सोसोरिक् ये़क्‌यक्‍लाम् लाःक्‍कात् मे़लःन्‍दे़,

२० हे़क्‍क्‍याङ् के़रे़क्‍ले़ खुन्‍छिॽ के़अप्‍पाहाॽ मे़से़रुसि॥ हे़क्‍के पोःक्‍खे़ल्‍ले़ अरामबा थक्‍सुबाहाॽ मे़घे़त्‍छिङ् हे़क्‍क्‍याङ् इस्राइलिहाॽरे़ खे़ङ्‌हाॽ मे़नाःत्‍तुसि॥ कर अरामबा हाङ् बेन-हददे़न् अन्‍निन् युक्‍तुआङ् खुने़ॽ कुभा कुअन् के़लोङ्‌बाहाॽनु सोरिक् पिन्‍दे़॥

२१ इस्राइलबा हाङ् आहाबे़न् तगि पे, हे़क्‍क्‍याङ् अन्‍हाॽ नु अन्‍लाधाहाॽ के़लोङ्‌बाहाॽ नाःन्‍दुसिआङ् अरामिहाॽ यरिक् मे़क्‍खुसि॥

२२ खे़न् एगाङ् खे़न् माङ्‌निङ्‌वाॽपान् के़बाःप्‍पे़न् इस्राइलबा हाङ् आहाबरे़ओ त्‍ये़आङ् खुने़ॽ मे़त्‍तु, “आदाङ्‌बारे़ के़दाक्‍फान् थधप् मे़ल्‍लॽमनाबा चोगे़ॽ, हे़क्‍क्‍याङ् थे चोःक्‍मा पोःङ्‌ॽ खे़न् निङ्‌वाॽ इःत्‍ते़ॽ, थेआङ्‌भे़ल्‍ले़ के़दाबा हाङ्‌वामा ये़म्‍मो अरामबा हाङ्‌ङिल्‍ले़ आदाङ्‌बा याम्‍मो थङ्‌ङो के़भत्‍लो॥”

अरामबा हाङ्‌ङिल्‍ले़ याम्‍मो थङ् चोगु

२३ हाबा कन् लुम्‍मो अरामबा हाङ् बेन-हददरे़ कुसुहाङ्‌युक्‍पाहाॽरे़ खुने़ॽ अक्‍तङ्‌बा सुजा मे़बिरु, “इस्राइलिहाॽरे़ खुन्‍छिॽ माङ्‌हाॽग कोःक्‍माहाॽओबा माङ्‌सिरो॥ कल्‍ले़चोगुल्‍ले़ खे़ङ्‌हाॽ आनिॽ लागि साॽरिक् मुक्‍के़गुबा मे़जोगे़॥ कर आनिॽ खे़ङ्‌हाॽनु ने़ने़बादे़न्‍नो थङ् आजोक्‍ने़भग्र, खे़ङ्‌हाॽनुःल्‍ले़ आनिॽ मुक्‍के़गुबा आबोङ्‌ॽ॥

२४ आदाङ्‌बारे़ अक्‍खे चोगे़ॽ– थक्‍सुबा लाम्‍लोबा ताक्‍फालाम् के़रे़क् हाङ्‌हाॽ लःत्‍ते़देसे़से़ॽ, हे़क्‍क्‍याङ् खे़ङ्‌हाॽरे़ खुन्‍छिॽ ले़क्‌वाओ वेॽ सुहाङ्‌युक्‍पाहाॽ युक्‍तिङ् चोगे़से़ॽ॥

२५ तगि हारि के़दाबा थक्‍सुबाहाॽ यारिक्‍के थक्‍सुबाहाॽ तारे़से़ॽ– अन्‍हाॽरे़ लागि अन् नु अन्‍लाधाहाॽरे़ लागि अन्‍लाधाहाॽ– हे़क्‍क्‍याङ् कम्‍भलॽरिक् इस्राइलिहाॽनु ने़ने़बादे़न्‍नो आनिॽ थङ् चोःक्‍मा आसुक्‍ल॥ खे़ब्‍याङ् से़क्‍खाए आनिॽ खे़ङ्‌हाॽनुःल्‍ले़ मुक्‍के़गुबा आबोङ्‌ॽ॥” खुने़ॽ खे़ङ्‌हाॽरे़ मे़बाःत्‍तुबा पाःन्‍नो ते़न्‍दे़आङ् खे़न् हे़क्‍तङ्‌बाए चोगु॥

२६ कुआत्‍निम्‍मा हाबा खे़न् ये़म्‍मो बेन-हददरे़ अरामिहाॽ थङ् चोःक्‍मारे़ लागि फुक्‍खुसि, हे़क्‍क्‍याङ् इस्राइलिहाॽनु थक्‍से़ अपेक ले़प्‍माङ् थासिङ्॥

२७ इस्राइलिहाॽआङ् मे़जुप्‍से़आङ् खे़ङ्‌हाॽ चामा थुङ्‌मा कुभा कुजा मे़बिरुसि हे़क्‍क्‍याङ् खुन्‍छिॽ कुलुप् कुलुप् मे़जोःक्‍सिङ्‌ङाङ् खे़ङ्‌हाॽनु थक्‍से़ मे़लःन्‍दे़॥ अरामिहाॽरे़ खुन्‍छिॽ कुदोःप्‍मा ले़प्‍माङ् इस्राइलिहाॽरे़ थक्‍सुबा ने़त्‍ना साःङ्‌गाहिम् मे़जोगु॥ इस्राइलिहाॽ कुलुप् ने़त्‍छि चुक्‍सा मे़ःन्‍दालुप् हे़क्‍तङ्‌बा निमे़धाबे़, कर अरामिहाॽरे़ग के़रे़क् ले़प्‍माङ् ने़ने़बादे़न्‍निन् सिदे़प् मे़दे़प्‍तुआङ् मे़युङे़॥

२८ निङ्‌वाॽफुमाङ्‌ङिल्‍ले़ कुमनान् इस्राइलबा हाङ् आहाबरे़ओ त्‍ये़आङ् खुने़ॽ मे़त्‍तु, “यहवे दाङ्‌बे़ल्‍ले़ अक्‍खे पाःत्‍तुॽ– ‘यहवे दाङ्‌बे़ङ्‌ग कोःक्‍माहाॽओबा माङ्, ने़ने़बादे़न्‍नोबा माङ् मे़ःन् फाॽआङ् अरामिहाॽरे़ मे़इःत्‍तुॽ॥ कल्‍ले़चोगुल्‍ले़ आङ्‌गाॽ कन् आत्‍तातान्‍ने यरिक् थक्‍सुबाहाॽ खे़ने़ॽ के़हुक्‍को थासुङ्‌सिङ्‌ॽ, हे़क्‍क्‍याङ् आङ्‌गाॽए यहवे दाङ्‌बाआ फाॽआङ् खे़ने़ॽ निङ्‌वाॽ के़घोसुॽ॥’”

२९ खे़ङ्‌हाॽ तक् नु तक् नुसि ये़न् थारिक् थक्‍सुबा ने़त्‍ना साःङ्‌गाहिम्‍मोए मे़युङे़ मे़गरे़॥ नुसिगेक्‍पा ये़न्‍नो थङ् पोङ्‌मा हेःक्‍ते़॥ इस्राइलिहाॽरे़ थिक्‌याःन्‍ले़ १,००,००० लाङ्‌गे़घेःक्‍पा अरामि थक्‍सुबाहाॽ मे़घाःन्‍दुसि॥

३० खे़ङ्‌हाॽओबा कुभा के़हिङ्‌बाहाॽ अपेक ये़क्‌यक्‍को मे़घे़त्‍छिङ्, खे़प्‍मोआङ् ये़क्‌यक्‍कोबा लुङ्‌धाक्‍किन् लुःन्‍दे़आङ् २७,००० मनाहाॽ सम्‍धाङ् चुक्‍ते़॥ खम्‍भ्‍याङ् बेन-हददे़न् चैँ ये़क्‌यक्‍को खे़त्‍छिङ् हे़क्‍क्‍याङ् सिगाङ्‌बा याक्‍फाङ्‌ङो पेआङ् चिङ्‌सिङ्॥

३१ खुने़ॽ कुसुहाङ्‌युक्‍पाहाॽरे़ खुने़ॽ मे़मे़त्‍तु, “खे़प्‍से़ॽ, इस्राइलि हिम्‍सयङ्‌बा हाङ्‌हाॽग के़नुॽबा मना मे़जोक् के़लॽबा आनिगे खे़प्‍सुम्‍बे़आङ् वाॽ॥ कल्‍ले़चोगुल्‍ले़ आनिगे आप्‍फेक् आप्‍फेक् के़ङ्‌ङो सागिदेःत् फत्‍छुम्‌ॽ, हे़क्‍क्‍याङ् थे़गेःक्‍को इदाक् खेःक्‍खुम्‍माङ् इस्राइलबा हाङ्‌ङो पेगि॥ खे़ल्‍ले़ आदाङ्‌बारे़ के़सक्‍मा से़ःप्‍तु के़बिबि हाग॥”

३२ कल्‍ले़चोगुल्‍ले़ खुन्‍छिॽ के़ङ्‌ङो सिक्‌वाफाःङ्‌ग्रि मे़भत्‍छु हे़क्‍क्‍याङ् थे़गेःक्‍पो इदाक् मे़घेःक्‍खुआङ् खे़ङ्‌हाॽ इस्राइलबा हाङ्‌ङे़ओ मे़बेआङ् मे़मे़त्‍तु, “आदाङ्‌बारे़ के़से़वारोबा बेन-हददरे़ पाःत्‍तुॽ– ‘चिसाजि आङ्‌गाॽ हिङ्‌मा फाःक्‍ताङ्‌ङे़ॽओ॥’”

हाङ्‌ङिल्‍ले़ नुगप् पिरुसि, “थे खुने़ॽ आल्‍लसाङ् कुहिङ्‌वे़त्‍ते वाॽबि? खुने़ॽग आङ्‌गाॽ आम्‍भुॽरो!”

३३ खे़न् मनाहाॽरे़ आहाब हाङ्‌ङिल्‍ले़ कन् कुबाःन्‍निन् नुबा तॽयान् मे़इःत्‍तु हे़क्‍क्‍याङ् खिमो हाबा खे़न् पाःन्‍निन् से़क्‍खा मे़लेःत्‍तुआङ् मे़मे़त्‍तु, “ओरो, आदाङ्‌बारे़ के़म्‍भुॽ बेन-हददे़न्॥”

हाङ्‌ङिल्‍ले़ मे़त्‍तुसि, “पेगे़म्‍मे़ॽआङ् खुने़ॽ युरे़म्‍मे़ॽ॥” आल्‍ल बेन-हददे़न् लाःक्‍कात् लःन्‍दे़आङ् ये़, खे़ब्‍याङ् आहाबरे़ खुने़ॽ कुअन्‍लाधाओ युक्‍खु॥

३४ बेन-हददरे़ खुने़ॽ मे़त्‍तु, “आङ्‌गाॽ आम्‍बारे़ आदाङ्‌बारे़ के़म्‍बालाम् हुक्‍काप् चोगुबा ये़क्‌यक्‍हाॽ आङ्‌गाॽ नुःक्‍ने़ पिने़रो॥ हे़क्‍क्‍याङ् आङ्‌गाॽ आम्‍बारे़ सामरिया लाजेॽओ चोगुबा हे़क्‍के खे़ने़ॽआङ् दमस्‍कसओ ले़ङ्‌हङ् चोःक्‍मा पाङ्‌जुम्‍हाॽ चोःक्‍मा के़सुक्‍तुॽ॥”

आहाबरे़ मे़त्‍तु, “नादङ् चोगुङ्‌ङाङ् खे़न् कुदङ्‌बा तङ्‌मा पाःन्‍नो आङ्‌गाॽ खे़ङ्‌हाॽ खे़ने़ॽ ले़रुङ् पिने़रो॥” कल्‍ले़चोगुल्‍ले़ आहाबरे़ बेन-हददे़न्‍नु लत्‍छा नादङ् चोगुआङ् खुने़ॽ पेःक्‍मा फाःक्‍तुरो॥

माङ्‌निङ्‌वाॽपान् के़बाःप्‍पे़ल्‍ले़ आहाबे़न् आप्‍तिक् कुःत्‍तु

३५ यहवे दाङ्‌बे़ल्‍ले़ कुबाःन्‍जाक्‍लाम् माङ्‌निङ्‌वाॽपान् के़बाःप्‍पा सुम्‍हाॽओबा थिक्‍पारे़ आप्‍फेक् कुन्‍देःड्‌बा थिक् मे़त्‍तु, “आङ्‌गाॽ खे़ने़ॽ के़घजुम् के़घयाःल्‍ले़ हिप्‍ताङ्‌ङे़ॽ॥” कर खे़न् मनान् मे़दे़न्‍दे़न्॥

३६ खे़न् माङ्‌निङ्‌वाॽपान् के़बाःप्‍पे़ल्‍ले़ पाःत्‍तु, “खे़ने़ॽ यहवे दाङ्‌बे़ल्‍ले़ कुइङ्‌जाङ्‌ङिन् के़न्‍इःत्‍तुन् के़न्‍नाःत्‍तुम्‍बाल्‍ले़ चोगुल्‍ले़, आङ्‌गाॽ के़ले़त्‍ताआङ् के़बेःक्‍नुमे़ःन्‍ने खिरिङ्‌बा थिक्‍ले़ खे़ने़ॽ के़से़त्॥” हे़क्‍क्‍याङ् आल्‍ल खे़न् मनान् पे, खे़ब्‍याङ् खिरिङ्‌बा थिक्‍ले़ खुने़ॽ तुमुआङ् से़रु॥

३७ खे़न् माङ्‌निङ्‌वाॽपान् के़बाःप्‍पे़ल्‍ले़ वेॽ लत्‍छा मना तुमुआङ् मे़त्‍तु, “चिसाजि आङ्‌गाॽ हिप्‍ताङ्‌ङे़ॽ॥” कल्‍ले़चोगुल्‍ले़ खे़ल्‍ले़ खुने़ॽ हिप्‍तुआङ् खाःन्‍घु॥

३८ खे़ब्‍याङ् खे़न् माङ्‌निङ्‌वाॽपान् के़बाःप्‍पे़न् पेआङ् लाम्‍मो हाङ्‌ङिन् हाङ्‌घुआङ् युङे़॥ खुने़ॽ कुमिक्‍को चिरिक्‍किन् खे़ःक्‍खुआङ् कुसिङ् निःप्‍मे़न्‍दे़प्‍मनाबा चाङ् ले़क्‍सिङ्॥

३९ आल्‍ल हाङ्‌ङिन् कुयाओलाम् पेर पत्‍छे़ल्‍ले़ खे़न् माङ्‌निङ्‌वाॽपान् के़बाःप्‍पे़ल्‍ले़ पाःन्‍छाःत्‍तुआङ् मे़त्‍तु, “आदाङ्‌बे, आङ्‌गाॽ आदाङ्‌बारे़ के़से़वारोबे़न् थङ्‌ङो थ्‍याङ्‌ङाङ् वयाङ्, हे़क्‍क्‍याङ् मे़दे़म्‍सु मे़देॽरुबा मना थिक् कुभारे़ आङ्‌गाॽओ तारुआङ् आङ्‌गाॽ मे़त्‍ताङ्, ‘कन् मनान् से़ःप्‍ते़ कत्‍ते़ॽ॥ कन् मनान् खे़त्‍छिङ् पेःक्‍ने़भग्र, खे़ने़ॽ सिमा के़बोङ्‌बा पोःङ्‌ॽ इग्र खे़ने़ॽ ३४ किलो युप्‍पा के़हुङुर पोःङ्‌ॽ॥’

४० आल्‍ल आङ्‌गाॽ कुभा याःम्‍बक्‍को ना नु कत्‍ना सिॽमे़न्‍छिॽ यागाङ्‌ङिल्‍ले़, आदाङ्‌बे, खे़न् मनाःङ्‌ग मये़बे॥”

इस्राइलबा हाङ्‌ङिल्‍ले़ खे़न् मे़त्‍तु, “खे़ने़ॽग आप्‍फेक् खासे़न् के़लोःन्‍छिङ्॥ हाबा खे़न्‍ने खे़ने़ॽ के़घासे़न्‍लो॥”

४१ खे़ब्‍याङ् खे़न् माङ्‌निङ्‌वाॽपान् के़बाःप्‍पे़ल्‍ले़ कुमिक्‍कोबा खे़न् चिरिक्‍किन् पे़ल्‍ले़क् फे़न्‍दुदेसु, हे़क्‍क्‍याङ् इस्राइलबा हाङ्‌ङिल्‍ले़ खे़न् माङ्‌निङ्‌वाॽपान् के़बाःप्‍पाहाॽओबा थिक्‍पारे़त्‍छ फाॽआङ् कुसिङ् निःत्‍तुदेसु॥

४२ खुने़ॽ हाङ्‌ङिन् मे़त्‍तु, “यहवे दाङ्‌बे़ल्‍ले़ अक्‍खे पाःत्‍तुॽ– ‘आङ्‌गाॽ थ्‍यःङ् मे़ङ्‌मा कोःत्‍तुङ्‌बा मनान् खे़ने़ॽ के़ले़रु के़दे़सु॥ कल्‍ले़चोगुल्‍ले़ कन् मनाःल्‍ले़ कुसिमे़ल्‍ले़ कुले़क्‌वा खे़ने़ॽ के़सिरो हे़क्‍क्‍याङ् खुने़ॽ कुमनाहाॽरे़ खुन्‍छिॽ सिमे़ल्‍ले़ कुले़क्‌वा खे़ने़ॽ के़मनाहाॽ मे़सिरो॥’”

४३ इस्राइलबा हाङ्‌ङिन् साॽरिक् कुनिङ्‌वाॽ पङे़, हे़क्‍क्‍याङ् कुयाःक्‍ले़ॽरे़आङ् सामरियाबा आप्‍फेक् कुहाङ्‌हिम्‍मो पेरो॥

नाबोतरे़ कुजे़ल्‍ले़क्‍सेॽ इक्‍ताप्

२१

कुभा ये़म् एगाङ् यिजरेलि नाबोतरे़ लत्‍छा कुजे़ल्‍ले़क्‍सेॽ इक्‍ताप्‍पिल्‍ले़ कुयाःम्‍बेओ हिन्‍दोक् थिक् पोःक्‍खे़॥ खे़न् चे़ल्‍ले़क्‍सेॽ इक्‍ताप्‍पिन् यिजरेलओ सामरियाबा हाङ् आहाबरे़ कुहाङ्‌हिम् पेसाङ् ने़स्‍से़॥

२ आहाबरे़ नाबाते़न् मे़त्‍तु, “खे़ने़ॽ के़जे़ल्‍ले़क्‍सेॽ इक्‍ताप्‍पिन् आङ्‌गाॽ नुधिसाक्‍चिॽ लेःप्‍मारे़ लागि पिराङ्‌ङे़ॽ, थेआङ्‌भे़ल्‍ले़ खे़न् आङ्‌गाॽ आहाङ्‌हिम्‍मिल्‍ले़ कुबेसाङ्‌ङे ने़॥ खे़ल्‍ले़ कुले़क्‌वाओ खे़न्‍नुःल्‍ले़आङ् नुबा वेॽ चे़ल्‍ले़क्‍सेॽ इक्‍ताप् थिक् आङ्‌गाॽ खे़ने़ॽ पिने़, इग्र खे़ने़ॽ निङ्‌वाॽ के़जोगुने़भग्र आक्‍ख्‍यारिक् कुमे़ल्‍लुङ् याङ्‌घुॽ आङ्‌गाॽ खे़न् पिने़॥”

३ कर नाबोतरे़ नुगप् पिरु, “यहवे दाङ्‌बे़ल्‍ले़ आङ्‌गाॽ आम्‍बारे़ कुलक्‍खोमान् खे़ने़ॽ पिमा मे़म्‍बोङ्‌मनाबा चोगुररो॥”

४ कल्‍ले़चोगुल्‍ले़ आहाबे़न् सित्‍छिङ्‌ङाङ् कुयाःक्‍ले़ॽरे़र हिम्‍मो पे, थेआङ्‌भे़ल्‍ले़ यिजरेलि नाबोतरे़ अक्‍खे़ मे़त्‍तुआङ् वये़, “आम्‍बा लाम्‍बाबा लक्‍खोमान् आङ्‌गाॽ खे़ने़ॽ मे़बिने़न्॥” खुने़ॽ कुने़त्‍नाओ सित्‍छिङ्‌ङाङ् हाबा इप्‍से़आङ् ने़स्‍से़ हे़क्‍क्‍याङ् कुजा चामा मे़दे़न्‍दे़न्॥

५ खुने़ॽ कुमेत् इजेबेले़न् त्‍ये़आङ् सेःन्‍दोसु, “खे़ने़ॽ थेआङ् अक्‍खेलॽरिक् के़सित्‍छिङ्‌बाबे? खे़ने़ॽ थेआङ् थे़माआङ् के़न्‍जने़म्‍बाबे?”

६ खुने़ॽ इजेबेले़न् मे़त्‍तु, “आङ्‌गाॽ यिजेरेलि नाबोते़न् मे़त्‍तुङ्, ‘खे़ने़ॽ के़जे़ल्‍ले़क्‍सेॽ इक्‍ताप्‍पिन् आङ्‌गाॽ इङ्‌मा पिराङ्‌ङे़ॽ, इग्र खे़ल्‍ले़ कुले़क्‌वा खे़ने़ॽ के़सिराॽ के़धाङ्‌बा वेॽ चे़ल्‍ले़क्‍सेॽ इक्‍ताप् आङ्‌गाॽ खे़ने़ॽ पिने़॥’ कर खुने़ॽ मे़त्‍ताङ्, ‘आङ्‌गाॽ आजे़ल्‍ले़क्‍सेॽ इक्‍ताप्‍पिन् खे़ने़ॽ मे़बिने़न्॥’”

७ खुने़ॽ कुमेत् इजेबेलरे़ मे़त्‍तु, “इस्राइलिहाॽओ हाङ् के़बोङ्‌बा आदाङ्‌बारे़ अक्‍खेलॽरिक् याःम्‍बक् के़जोगुबि? पोगे़ॽआङ् कुजा चे़ॽ थुङे़ॽ हे़क्‍क्‍याङ् ये़ये़ लॽरे़ॽ॥ यिजरेलि नाबोतरे़ कुजे़ल्‍ले़क्‍सेॽ इक्‍ताप्‍पिन् आङ्‌गाॽ खे़ने़ॽ हिसुङ् पिने़॥”

८ खे़ब्‍याङ् इजेबेलरे़ आहाबरे़ कुमिङ्‌ङो सक्‍इङ्‌घङ् साप्‍पे़ःत्‍ताहाॽ साप्‍तु, खे़प्‍मो हाङ्‌ङिल्‍ले़ कुएःप्‍साप्‍पिन् युक्‍तु, हे़क्‍क्‍याङ् नाबातरे़ कुये़क्‌यक्‍को खुने़ॽनु के़युङ्‌बा लाम्‍लोबाहाॽ नु तुम्‍म्‍याङ्‌हाङ्‌हाॽओ हाङुदेसु॥

९ कन् सक्‍इङ्‌घङ् साप्‍पे़ःत्‍ताहाॽओ खुने़ॽ अक्‍तङ्‌बा साप्‍तु– “तःक्‍ने़त् युङ्‌मारे़ लागि खे़ने़ॽ थिक्‌यान् उवा चोगे़ॽ, हे़क्‍क्‍याङ् मनाहाॽरे़ खुन्‍छिॽ लुम्‍मो नाबोते़न् मिङ्‌सो इङ्‌धाङ्‌बा युक्‍नाओ युक्‍खे़ॽ॥

१० कर कुसुम् मे़न्‍दम्‍मनाबा मना ने़त्‍छि खुने़ॽ कुदगि युक्‍खे़से़ॽ हे़क्‍क्‍याङ् नाबोतरे़ निङ्‌वाॽफुमाङ्‌ङिन् नु हाङ्‌ङिन् माङ्‌दे साङ्‌ग्रा मे़त्‍तुसिआङ् वाॽ फाॽआङ् तसि पिमा पाङ्‌घे़से़ॽ॥ खे़न् एगाङ् खुने़ॽ लाःक्‍कात् लःत्‍ते़आङ् लुङ्‌ङिल्‍ले़ ले़प्‍ते़से़रे़ॽ॥”

११ खे़ब्‍याङ् इजेबेलरे़ सक्‍इङ्‌घङ् साप्‍पे़ःप्‍ताहाॽओ साप्‍तुआङ् खे़ङ्‌हाॽ हाक्‍तुसिबा इङ्‌जाङ् कुइसिःक् नाबोतरे़ कुये़क्‌यक्‍को के़युङ्‌बा लाम्‍लोबाहाॽ नु तुम्‍म्‍याङ्‌हाॽरे़ मे़जोगु॥

१२ खे़ङ्‌हाॽरे़ तःक्‍ने़त् युङ्‌मा उवा मे़जोगु, हे़क्‍क्‍याङ् नाबोते़न् मनाहाॽरे़ खुन्‍छिॽ लुम्‍मो मिङ्‌सो इङ्‌धाङ् युक्‍नाओ मे़युक्‍खु॥

१३ खे़ब्‍याङ् खे़न् ने़प्‍फु कुसुम् मे़न्‍दम्‍मनाबा मनाहाॽ त्‍ये़सिआङ् खुने़ॽ कुदोःप्‍मा युङ्‌ने़सि, हे़क्‍क्‍याङ् निङ्‌वाॽफुमाङ्‌ङिन् नु हाङ्‌ङिन् खुने़ॽ माङ्‌देसुसिआङ् वाॽ फाॽआङ् मनाहाॽरे़ खुन्‍छिॽ तगि खे़न् नादुम्‍दुम्‍बा आप्‍तिक् कुःत्‍ते़सु॥ कल्‍ले़चोगुल्‍ले़ खे़ङ्‌हाॽरे़ नाबोते़न् ये़क्‌यक् लाःक्‍कात् मे़लःत्‍तुआङ् लुङ्‌ङिल्‍ले़ मे़ले़प्‍तु मे़से़रु॥

१४ खे़ब्‍याङ् खे़ङ्‌हाॽरे़ कन् इङ्‌घङ्‌ङिन् इजेबेले़न् मे़हाक्‍तु, “नाबोते़न् लुङ्‌ङिल्‍ले़ ले़प्‍मना से़प्‍मनारो॥”

१५ नाबोते़न् लुङ्‌ङिल्‍ले़ मे़ले़प्‍तु मे़से़रु के़लॽबा पाःन्‍निन् इजेबेलरे़ खे़प्‍सुनुमे़ःन्‍ने खुने़ॽ आहाबे़न् मे़त्‍तु, “पोगे़ॽआङ् यिजरेलि नाबोतरे़ खे़ने़ॽ इङ्‌मा के़म्‍बिरे़म्‍बा चे़ल्‍ले़क्‍सेॽ इक्‍ताप्‍पिन् मे़त्‍छिङ्‌ङे़ॽ॥ खुने़ॽ आल्‍ल कुहिङ्‌वे़त् होप्, खुने़ॽ स्‍ये़॥”

१६ आल्‍ल नाबोते़न् स्‍ये़ के़लॽबा आहाबरे़ खे़प्‍सुआङ् खुने़ॽ पोगे़ हे़क्‍क्‍याङ् ये़आङ् नाबोतरे़ कुजे़ल्‍ले़क्‍सेॽ इक्‍ताप्‍पिन् खुने़ॽ मे़त्‍छिङ्॥

१७ खे़ब्‍याङ् यहवे दाङ्‌बे़ल्‍ले़ कन् कुबाःन्‍जाक्‍किन् तिस्‍बिबा एलियाओ के़रे़–

१८ “सामयारियाओ युक् के़जोःक्‍पा इस्राइलबा आहाब हाङ्‌ङिल्‍ले़ कुदुम्‍से़ खे़ने़ॽ यो पेगे़ॽ॥ नाबोतरे़ कुजे़ल्‍ले़क्‍सेॽ इक्‍ताप्‍पिन् मे़त्‍छिङ्‌मारे़ लागि खुने़ॽ खे़प्‍मो पेआङ् याक्॥

१९ खे़ने़ॽ खे़न् मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– थे खे़ने़ॽ लत्‍छा मना के़से़रुआङ् खे़ल्‍ले़ कुयाङ्‌साकुन्‍धेन् हुक्‍काप् के़जोगुआङ् मे़वाॽने़म्‍बि?’ खे़ब्‍याङ् खे़न् मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– नाबोतरे़ कुमाक्‍खिन् कोःत्‍चोहाॽरे़ मे़लागुबादे़न्‍नोए खे़ने़ॽआङ् के़माक्‍खिन् ख्‍याबाहाॽरे़ मे़लागु, ओवा, के़माक्‍खिन्‍ने मे़लागुरो!’”

२० आहाबरे़ एलियान् मे़त्‍तु, “आनिङ्‌मिए, खे़ने़ॽ आङ्‌गाॽ के़दुम्‍माङ्‌ङाङ् वाॽबि?”

एलियारे़ मे़त्‍तु, “ओवा, आङ्‌गाॽ खे़ने़ॽ तुम्‍ने़आङ् वाॽ, थेआङ्‌भे़ल्‍ले़ खे़ने़ॽ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ खे़न् चोःक्‍मारे़ लागि आप्‍फेक् के़सङ्‌सिङ्॥

२१ कल्‍ले़चोगुल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ, ‘आल्‍ल आङ्‌गाॽ खे़ने़ॽ के़सम्‍धाङ् मे़क्‍मासिमे़न् तारुङ्‌ॽ॥ आङ्‌गाॽ खे़ने़ॽ के़धिन्‍दाङ् सायोबोराहाॽ खाप्‍पुथ्‍यःङ् मे़क्‍खुङ्‌सिङ्‌ॽ हे़क्‍क्‍याङ् इस्राइलओ आहाबरे़ कुहिम्‍सयङ्‌ङोबा ये़म्‍बित्‍छाहाॽ योःग्‍बासाङ्, योःग्‍बा मेःन्‍छाङ् के़रे़क् मे़क्‍खुङ्‌सिङ्‌ॽ॥

२२ खे़ने़ॽ आङ्‌गाॽ आसिक् के़भोःक्‍खुबा नु इस्राइले़न् लायो चोःक्‍मा के़बाङ्‌घुबाल्‍ले़ चोगुल्‍ले़ नाबातरे़ कुस्‍सा यारोबामे़न् नु अहियाहरे़ कुस्‍सा बासान् कुइसिःक् आङ्‌गाॽ खे़ने़ॽ के़हिम्‍सयङ्‌हाॽ मे़त्‍तुङ्‌सिङ्‌ॽ॥’

२३ “हे़क्‍क्‍याङ् इजेबेलरे़ कुयाःम्‍बेओ यहवे दाङ्‌बे़ल्‍ले़ पाःत्‍तुॽ– ‘यिजरेलबा लुङ्‌धाक्‍किल्‍ले़ कुयाओ इजेबेले़न् कोःत्‍चोहाॽरे़ मे़जरो॥’

२४ “आहाबरे़ कुहिम्‍सयङ्‌हाॽरे़ खुन्‍छिॽ ये़क्‌यक्‍को के़सिबाहाॽग कोःत्‍चोहाॽरे़ मे़जसिॽ, हे़क्‍क्‍याङ् ताम्‍भुङ्‌ङो के़सिबाहाॽ ताङ्‌साङ्‌बोबा पुहाॽरे़ मे़जसिरो॥”

२५ (आहाबे़न् कुमेत् इजेबेलरे़ हुसुबाल्‍ले़ चोगुल्‍ले़ यहवे दाङ्‌बे़ल्‍ले़ कुनिमो फे़न्‌याःम्‍बक् चोःक्‍मारे़ लागि आप्‍फेक् के़सङ्‌सिङ्‌बा खुने़ॽ हे़क्‍तङ्‌बा आत्‍तिन् मनाःन्‍नाङ् आप्‍फाल्‍ले़आङ् मे़बोःक्‍खे़न्॥

२६ नावाइत्‍लाहाॽ मे़दिम्‍दुसिआङ् यहवे दाङ्‌बे़ल्‍ले़ इस्राइललाम् नाःत्‍तुदेसुसिबा एमोरिहाॽ कुइसिःक् आहाबरे़ के़रे़क्‍नुःल्‍ले़ याम्‍गे़सिङ्‌बा याःम्‍बक् चोगु॥)

२७ आल्‍ल आहाबरे़ कन् पाःन्‍हाॽ खे़प्‍सुआङ् खुने़ॽ कुजाङ्‌ङिन् थे़ःक्‍खु, खे़ब्‍याङ् सागिदेःत् चाक्‍सिङ्‌ङाङ् तःक्‍ने़त् युङे़॥ खुने़ॽ सागिदेःत् चाक्‍खुआङ्‌ङे इप्‍से़, हे़क्‍क्‍याङ् नःम्‍नःम्‍बा पोःक्‍खे़आङ् लाङ्‌घेगे़॥

२८ खे़ब्‍याङ् यहवे दाङ्‌बे़ल्‍ले़ कन् कुबाःन्‍जाक्‍किन् तिस्‍बिबा एलियाओ के़रे़–

२९ “आङ्‌गाॽ आदगि आहाबे़न् नःम्‍नःम्‍बा चोःक्‍सिङ्‌बान् थे खे़ने़ॽ निङ्‌वाॽ के़घोसुबि? खुने़ॽ आप्‍फेक् नःम्‍नःम्‍बा चोःक्‍सिङ्‌बाल्‍ले़ चोगुल्‍ले़ आङ्‌गाॽ खुने़ॽ कुये़म्‍मो मे़क्‍मासिमा मे़दाःत्‍तान्, कर खुने़ॽ कुस्‍साःल्‍ले़ कुये़म्‍मो खुने़ॽ कुहिम्‍सयङ्‌ङो खे़न् मे़क्‍मासिमे़न् तारुङ्‌लो॥”

माङ्‌निङ्‌वाॽपान् के़बाःप्‍पा मिकायाःल्‍ले़ आहाबे़न् पाःन्‍मे़त्‍तु

(२ साप्‍मु १८:२-२७)

२२

तङ्‌बे सुम्‍सि थारिक् अराम नु इस्राइल लुम्‍मो थङ् मे़बोःक्‍खे़न्॥

२ कर सुम्‍सिगेक्‍पा तङ्‌बेओ यहुदाबा हाङ् यहोसापाते़न् इस्राइलबा हाङ् आहाबरे़ कुदुम्‍से़ यो ये़॥

३ इस्राइलबा हाङ् आहाबरे़ कुसुहाङ्‌युक्‍पाहाॽ अक्‍खे मे़त्‍तुसिआङ् वये़, “रामोत-गिलादे़न् आनिॽइन् फाॽआङ् थे खिनिॽ के़न्‍निसुम्‍मिन्‍बि? हे़क्‍केसाङ् अरामबा हाङ्‌ङिन्‍लाम् खे़न् नुःक्‍मारे़ लागि आनिॽ थेआङ् आन्‍जोगुम्‍मिन्‍बि?”

४ कल्‍ले़चोगुल्‍ले़ खुने़ॽ यहोसापाते़न् सेःन्‍दोसु, “रामोद-गिलादरे़ कुदक्‍ले़ङ्‌वाओ थङ् चोःक्‍से़ थे आदाङ्‌बा आङ्‌गाॽनु के़बेःक्‍पि?”

यहोसापातरे़ इस्राइलबा हाङ्‌ङिन् मे़त्‍तु, “आङ्‌गाॽ आदाङ्‌बा हे़क्‍तङ्‌बाएआ, आङ्‌गाॽ आमनाहाॽ आदाङ्‌बारे़ के़मनाहाॽ हे़क्‍तङ्‌बासि, आङ्‌गाॽ आअन्‍हाॽ आदाङ्‌बारे़ए के़अन्‍हाॽ हे़क्‍तङ्‌बासि॥”

५ कर यहोसापातरे़ इस्राइलबा हाङ्‌ङिन् अक्‍खेआङ् मे़त्‍तु, “तगि यहवे दाङ्‌बे़न् सुजा नाःक्‍ते़ॽ॥”

६ कल्‍ले़चोगुल्‍ले़ इस्राइलबा हाङ् आहाबरे़ किप् लिसि यारिक् माङ्‌निङ्‌वाॽपान् के़बाःप्‍पाहाॽ सुप्‍सुसिआङ् खे़ङ्‌हाॽ सेःन्‍दोसुसि, “आङ्‌गाॽ रामोत-गिलादरे़ कुदक्‍ले़ङ्‌वोओ थङ् चोःक्‍से़ पेःक्‍काबि मे़बेःक्‍कान्‍बि?”

खे़ङ्‌हाॽरे़ खुने़ॽ मे़मे़त्‍तु, “पेगे़ॽ, थेआङ्‌भे़ल्‍ले़ यहवे दाङ्‌बे़ल्‍ले़ हाङ्‌ङिन् खे़न् हुक्‍सुप्‍तुॽ॥”

७ कर यहोसापातरे़ सेःन्‍दोसुसि, “थे यहवे दाङ्‌बे़ल्‍ले़ कुमाङ्‌निङ्‌वाॽपान् के़बाःप्‍पा कप्‍मो हाःत्‍ताङ् होःप्‍पि? आनिॽ खे़ङ्‌हाॽ सेःन्‍दोमा आसुक्‍तुम्‍सिम्‌ॽ॥”

८ इस्राइलबा हाङ् आहाबरे़ यहोसापाते़न् नुगप् पिरु, “यहवे दाङ्‌बालाम् सेःन्‍दोमारे़ लागि मना थिक्‍क वाॽ, कर आङ्‌गाॽ खे़न् चिःत्‍तुङ्‌ॽ, थेआङ्‌भे़ल्‍ले़ खे़ल्‍ले़ आङ्‌गाॽ आलागि नुबा माङ्‌निङ्‌वाॽपान् मे़बाःत्‍तुन्‌ॽ, कर आभे़ल्‍ले़साङ् ताप्‍फे़ःम्‍बारक् पाःत्‍तु॥ खे़ङ्‌ग यिम्‍लारे़ कुस्‍सा मिकायान्‍लो॥”

यहोसापातरे़ नुगप् पिरु, “हाङ्‌ङिल्‍ले़ हे़क्‍के पाःप्‍मा मे़नुॽने़न्॥”

९ खे़ब्‍याङ् इस्राइलबा हाङ्‌ङिल्‍ले़ कुसुहाङ्‌युक्‍पाहाॽओबा थिक्‍पा उःत्‍तुआङ् मे़त्‍तु, “यिम्‍लारे़ कुस्‍सा मिकायान् आल्‍लो तारे़ॽओ॥”

मिकायाःल्‍ले़ आहाबरे़ कुदक्‍ले़ङ्‌वाओ माङ्‌निङ्‌वाॽपान् पाःत्‍तु

१० इस्राइलबा हाङ्‌ङिन् नु यहुदाबा हाङ् यहोसापाते़न् हाङ्‌जाङ् चाक्‍खे़सुआङ् सामरियाबा यम्‍बा लाम्‍धेःत्‍तिल्‍ले़ कुबेसाङ् चाधाम्‍मादे़न्‍नो खुन्‍छिॽ आप्‍फेक् आप्‍फेक् हाङ्‌युङ्‌नाहाॽओ युङे़गरे़सि, हे़क्‍क्‍याङ् के़रे़क् माङ्‌निङ्‌वाॽपान् के़बाःप्‍पाहाॽरे़ चैँ खुन्‍छिॽ तगि माङ्‌निङ्‌वाॽपान् मे़बाःत्‍तुर मे़यागे़॥

११ केनानरे़ कुस्‍सा सिदकियाहःल्‍ले़ग फे़न्‍जेॽ ताङ्‌हाॽ थगुआङ् कत्‍तु, हे़क्‍क्‍याङ् खुने़ॽ अक्‍खे पाःत्‍तुआङ् उवा चोगु, “यहवे दाङ्‌बे़ल्‍ले़ अक्‍खे पाःत्‍तुॽ– ‘अरामिहाॽ मे़म्‍मे़क्‍ने़न्‍ल थारिक्‍के कन् ताङ्‌हाॽरे़ आदाङ्‌बारे़ खे़ङ्‌हाॽ चिधक् चिधक् के़धगुसिॽ॥’”

१२ वेॽ के़रे़क् माङ्‌निङ्‌वाॽपान् के़बाःप्‍पाहाॽरे़ हे़क्‍केलॽरिक्‍के माङ्‌निङ्‌वाॽपान् मे़बाःत्‍तुर मे़यागे़॥ खे़ङ्‌हाॽरे़ मे़बाःत्‍तु, “रामोत-गिलादे़न् थङ्‌ङो फत्‍ते़ॽआङ् नाःन्‍दे़ॽ॥ थेआङ्‌भे़ल्‍ले़ यहवे दाङ्‌बे़ल्‍ले़ हाङ्‌ङिन् खे़न् हुक्‍सुप्‍तुॽ॥”

१३ मिकायान् उःप्‍मा ताःप्‍मारे़ लागि के़बेःक्‍पा इङ्‌घङ्‌साबे़ल्‍ले़ खुने़ॽ मे़त्‍तु, “ओमे़त्‍ते़ॽ, माङ्‌निङ्‌वाॽपान् के़बाःप्‍पा वेॽहाॽरे़ग थिक्‍हुप् मे़बोःक्‍खे़आङ् हाङ्‌ङिन् नुॽताबा माङ्‌निङ्‌वाॽपान् मे़बाःत्‍तुर मे़याक्॥ खे़ने़ॽ के़बाःत्‍तुबा पाःन्‍जाःक्‍किन्‍नाङ् खे़ङ्‌हाॽरे़ खुन्‍छिॽ पाःन्‍जाःक्‍किन्‍नुए तङ्‌ल, नुबा पान् पाःत्‍ते़ॽओ॥”

१४ कर मिकायाःल्‍ले़ मे़त्‍तु, “से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌ॽ, यहवे दाङ्‌बे़ल्‍ले़ आङ्‌गाॽ च्‍या मे़त्‍ता, हाबा खे़न्‍लक् आङ्‌गाॽ पाःत्‍तुङ्‌ॽ॥”

१५ आल्‍ल खुने़ॽ के़रे़द्‌ये़ खे़ब्‍याङ् आहाब हाङ्‌ङिल्‍ले़ खुने़ॽ सेःन्‍लाप्‍तु, “मिकायाए, रामोत-गिलादरे़ कुदक्‍ले़ङ्‌वाओ थङ् चोःक्‍से़ आनिगे पेगिगे़बि, इ मे़बेगिगे़न्‍बि?”

मिकायाःल्‍ले़ नुगप् पिरु, “थङ्‌ङो फत्‍ते़म्‍मे़ॽआङ् नाःन्‍दे़म्‍मे़ॽ॥ थेआङ्‌भे़ल्‍ले़ यहवे दाङ्‌बे़ल्‍ले़ हाङ्‌ङिन् खे़न् हुक्‍सुप्‍तुॽ॥”

१६ हाङ्‌ङिल्‍ले़ खुने़ॽ मे़त्‍तु, “यहवे दाङ्‌बे़ल्‍ले़ कुमिङ्‌ङो खे़ने़ॽ से़क्‍खाबा पाःन्‍लक् मे़त्‍ताङ्‌ङे़ॽ, वेॽ पान् मे़बाःत्‍ते़न्‍ने़ॽ फाॽआङ् आङ्‌गाॽ आक्‍खे़न्‍ले़ङ् खे़ने़ॽ माङ्‌हे़क्‍सिङ्‌मा पाङ्‌ने़बे?”

१७ खे़ब्‍याङ् मिकायाःल्‍ले़ नुगप् पिरु, “आङ्‌गाॽग के़रे़क् इस्राइलिहाॽ मे़ल्‍लुक्‍कम्‍बा मे़ःन्‍नेबा मे़ल्‍लुक्‍हाॽ कोःक्‍माहाॽओ फुत्‍छिङ्‌ज्‍याङ् मे़से़रे़आङ् मे़वये़बा हे़क्‍के निसुङ्‌सिङ्, हे़क्‍क्‍याङ् यहवे दाङ्‌बे़ल्‍ले़ अक्‍खे पाःत्‍तु– ‘कन् मनाहाॽरे़ खुन्‍छिॽ दाङ्‌बा होप्॥ के़रे़क् सनारुङ्‌ङाङ् हिम्‍मो मे़बेःक्‍लरो॥’”

१८ इस्राइलबा हाङ् आहाबरे़ यहोसापाते़न् मे़त्‍तु, “खे़ल्‍ले़ आङ्‌गाॽ आलागि ताप्‍फे़ःम्‍बारक् पाःत्‍तुॽ नुबा माङ्‌निङ्‌वाॽपान् मे़बाःत्‍तुन्‌ॽ फाॽआङ् थे खे़ने़ॽ मे़त्‍ने़आङ् मे़वये़ने़म्‍बि?”

१९ मिकायाःल्‍ले़ आल्‍लसाङ् पाःत्‍तु, “कल्‍ले़चोगुल्‍ले़ यहवे दाङ्‌बे़ल्‍ले़ कन् कुबाःन्‍जाक्‍किन् खे़प्‍से़ॽ– यहवे दाङ्‌बे़न् साङ्‌ग्राम्‍पेदाङ्‌ङोबा के़रे़क् कुधक्‍सुबाहाॽ चुप्‍साङ् ले़प्‍माङ् नु फे़न्‍छाङ् ले़प्‍माङ् ये़प्‍सुसिआङ् खुने़ॽ कुहाङ्‌युक्‍नाओ युङे़बा आङ्‌गाॽ निसुङ्॥

२० हे़क्‍क्‍याङ् यहवे दाङ्‌बे़ल्‍ले़ पाःत्‍तु, ‘रामोत-गिलादे़न् थङ्‌ङो फप्‍माआङ् खे़प्‍मो सिमारे़ लागि हाःत्‍ले़ आहाबे़न् हुसुबे?’

“थिक्‍ले़ अक्‍तङ्‌बा सुजा नु वेॽइल्‍ले़ वेॽ सुजा पिरु॥

२१ पिप्‍मिरि कुसोःन्‍दिओ याम्‍साम् थिक् तगि त्‍ये़ हे़क्‍क्‍याङ् यहवे दाङ्‌बे़ल्‍ले़ कुदगाङ् ये़म्‍सिङ्‌ङाङ् अक्‍खे पाःत्‍तु, ‘आङ्‌गाॽ खे़न् हुसुङ्‌ॽ॥’

२२ “यहवे दाङ्‌बे़ल्‍ले़ सेःन्‍दोसु, ‘आक्‍खेआङ्‌बे?’

“खे़ल्‍ले़ पाःत्‍तु, ‘आङ्‌गाॽ पेःक्‍काआङ् आहाबरे़ के़रे़क् कुमाङ्‌निङ्‌वाॽपान् के़बाःप्‍पाहाॽरे़ खुन्‍छिॽ मुराओ इङ्‌ले़क् के़बाःप्‍पा लत्‍छा याम्‍साम् पोङ्‌ङा॥’

“यहवे दाङ्‌बे़ल्‍ले़ मे़त्‍तु, ‘खुने़ॽ हुमारे़ लागि खे़ने़ॽ कुलिङ्‌दो के़गे़प्‍पा के़बोङ्‌ॽ॥ पेगे़ॽ, पेगे़ॽआङ् हे़क्‍केए चोगे़ॽ॥’”

२३ “कल्‍ले़चोगुल्‍ले़ आल्‍ल यहवे दाङ्‌बे़ल्‍ले़ आदाङ्‌बारे़ कन् के़रे़क् के़माङ्‌निङ्‌वाॽपान् के़बाःप्‍पाहाॽरे़ खुन्‍छिॽ मुराओ इङ्‌ले़क् के़बाःप्‍पा याम्‍साम् केतु पिरुसिआङ् वाॽ॥ यहवे दाङ्‌बे़ल्‍ले़ आदाङ्‌बारे़ के़मे़क्‍मे़न् उवा चोगु सुरुआङ् वाॽ॥”

२४ खे़ब्‍याङ् केनानारे़ कुस्‍सा सिदकियाहःन् थो थाङे़आङ् मिकायाहरे़ कुन्‍दे़ङ्‌बे़न् फक्‍खु पिरु हे़क्‍क्‍याङ् खे़न् मे़त्‍तु, “आल्‍ल यहवे दाङ्‌बे़ल्‍ले़ कुयाम्‍साम्‍मिन् आत्‍तिलाम् पोःक्‍खे़आङ् आङ्‌गाॽलाम् खे़ने़ॽनु पाःत्‍छे़ पेबे?”

२५ मिकायाःल्‍ले़ नुगप् पिरु, “कङ्‌ग खे़ने़ॽ आप्‍फेक् सिगाङ्‌बा याक्‍फाङ्‌ङो चिङ्‌सिङ्‌से़ के़बेःक्‍पा ये़न्‍नो खे़ने़ॽ निङ्‌वाॽ के़घोसुॽ॥”

२६ खे़ब्‍याङ् इस्राइलबा हाङ्‌ङिल्‍ले़ सुहाङ्‌युक्‍पा थिक् इङ्‌जाङ् पिरु, “मिकायान् ते़म्‍से़ॽ, हे़क्‍क्‍याङ् ये़क्‌यक्‍कोबा युक्‍साबा अमोने़न् नु हाङ्‌सा योआसे़न् हुक्‍सुप्‍ते़से़ॽ,

२७ हे़क्‍क्‍याङ् अक्‍खे मे़त्‍ते़से़ॽ, ‘हाङ्‌ङिल्‍ले़ अक्‍खे पाःत्‍तुॽ– कन् मनान् पुङ्‌लाहिम्‍मो साक्‍ते़से़ॽ हे़क्‍क्‍याङ् आङ्‌गाॽ नुरिक् तारिक् मे़ःन्‍नुङ् मे़म्‍भे़न्‍ने थारिक् खुने़ॽ खरे़ःङ् नु च्‍वाःत्‍लक् पिरे़से़ॽ वेॽ थे़माआङ् मे़बिरे़से़न्‍ने़ॽ॥’”

२८ मिकायाःल्‍ले़ उवा चोगुआङ् मे़त्‍तु, “खे़ने़ॽ नुरिक् तारिक्‍काङ् के़नुःङ् के़भे़न्‍ने़भग्र यहवे दाङ्‌बे़न् आङ्‌गाॽलाम् पारे़बा मे़ःन्‍लत्‍छ॥” खुने़ॽ आल्‍लसाङ् योॽरुआङ् पाःत्‍तु, “के़रे़क् मनाहाॽरे़ आङ्‌गाॽ आबाःन्‍नो निङ्‌वाॽ पिरे़म्‍मे़ॽओ!”

आहाबे़न् मासिङ्

(२ साप्‍मु १८:२८-३४)

२९ खे़ब्‍याङ् इस्राइलबा हाङ् आहाबे़न् यहुदाबा हाङ् यहोसापाते़न् रामोत-गिलादओ थोःक्‍ने़सि पेसि॥

३० इस्राइलबा हाङ्‌ङिल्‍ले़ यहोसापाते़न् मे़त्‍तु, “आङ्‌गाॽ कुसिङ् मे़न्‍निःप्‍मनाबा चाङ् चाक्‍खुङ्‌ङाङ् थङ्‌ङो लाःत्‍ता, कर खे़ने़ॽ चैँ हाङ्‌जाङ्‌ङे चाक्‍खे़ॽ॥” हे़क्‍क्‍याङ् इस्राइलबा हाङ्‌ङिन् कुसेःन् निमे़म्‍दे़प्‍मनाबा चाङ् चाक्‍खुआङ् थङ्‌ङो पे॥

३१ आरामबा हाङ्‌ङिल्‍ले़ खुने़ॽ कुअन्‍लाहाॽओबा सुम्‍बोङ्‌ङाङ् ने़त्‍छि थक्‍मोबाहाॽ अक्‍तङ्‌बा इङ्‌जाङ् पिरुसिआङ् वये़, “हाङ्‌हाॽनुरक् थक्‍ते़म्‍मेॽ वेॽ चुक्‍पा यम्‍बा हाःत्‍नुआङ् मे़धक्‍ते़म्‍मिन्‍ने़ॽ॥”

३२ आल्‍ल अन्‍लाधाहाॽओबा थक्‍मोबाहाॽरे़ यहोसापाते़न् मे़निसुआङ् खुन्‍छिॽ अक्‍खे मे़इःत्‍तु, “से़क्‍खासाङ् कन्‍ने़ इस्राइलबा हाङ्‌लो॥” खे़ङ्‌हाॽ खुने़ॽ फप्‍मारे़ लागि हिल्‍लिक् मे़हिसिङ्, कर आल्‍ल यहोसापाते़न् यम्‍बा इक्‍लाओ अःक्‍ते़,

३३ खे़ब्‍याङ् खे़न् अन्‍लाधाहाॽओबा थक्‍मोबाहाॽरे़ खुने़ॽग इस्राइलबा हाङ् मे़ःन्‍लत्‍छ फाॽआङ् मे़निसु, हे़क्‍क्‍याङ् खे़ङ्‌हाॽरे़ खुने़ॽ नाःप्‍मा मे़नाॽरु॥

३४ कर कुभा थिक्‍ले़ कुलिन् ले़ॽरुआङ् इमे़न्‍नि खामे़न्‍नि तोःङ्‌ङिन् आबुदेसु, हे़क्‍क्‍याङ् खे़न् तोःङ्‌ङिल्‍ले़ इस्राइलबा हाङ्‌ङिन् कुसाःङ्‌बे से़ःप्‍जाङ्‌ङिल्‍ले़ कुदुम्‍बेओ याङ्‌घु॥ हाङ्‌ङिल्‍ले़ खुने़ॽ कुअन्‍लाधा के़लोःङ्‌बे़न् मे़त्‍तु, “अन्‍लाधान् हिसे़ॽआङ् आङ्‌गाॽ थङ्‌ङोलाम् लाःक्‍कात् तेॽराङ्‌ङे़ॽ॥ आङ्‌गाॽ काःन्‍दाङ्‌ङाङ् पत्॥”

३५ ले़न्‍दिक् नाम्‍धाधा थङ् पोःक्‍खे़आङ् पत्‍छे़ हे़क्‍क्‍याङ् हाङ्‌ङिन् कुअन्‍लाधाओ तक्‍सिङ्‌ङाङ् अरामिहाॽ तक्‍मे़त्‍तुसिआङ् पत्‍छे़॥ खुने़ॽ काःन्‍दे़बादे़न्‍नोलाम् के़लःम्‍बा माक्‍खिन् अन्‍लाधाओनु सिगाङ्‌ङे वगुसे़र पत्‍छे़, हे़क्‍क्‍याङ् हाबा खे़न् युःन्‍धो खुने़ॽ स्‍ये़॥

३६ नाम्‍ध्‍ये़र पत्‍छे़ल्‍ले़ थक्‍सुबाहाॽओ अक्‍तङ्‌बा इक्‍ला के़रे़, “के़रे़क् मनाहाॽ खिनिॽ आप्‍फेक् आप्‍फेक् पाङ्‌जुम्‍हाॽओ नु लाजेॽओ पेगे़म्‍मे़ॽओ!”

३७ कम्‍भलॽरिक् आहाब हाङ्‌ङिन् स्‍ये़, हे़क्‍क्‍याङ् खुने़ॽ सामरिया मे़युरुआङ् खे़ङ्‌हाॽरे़ खुने़ॽ आम्‍भा खे़प्‍मो मे़जिक्‍खु॥

३८ खे़ङ्‌हाॽरे़ खे़न् अन्‍लाधान् सामरिबा लत्‍छा वरक्‍को वामे़हप्‍तु, के़त्‍निमाहाॽरे़ खे़न् खुन्‍छिॽ वरुःम्‍सिङ्‌मा वाहप्‍सिङ्‌मादे़न् ने़स्‍से़, हे़क्‍क्‍याङ् यहवे दाङ्‌बे़ल्‍ले़ कुबाःन्‍जाक्‍किन् उवा पोःक्‍खे़बा कुइसिःक् ख्‍याबाहाॽरे़ खुने़ॽ कुमाक्‍खिन् मे़लागु मे़ज॥

३९ आहाबरे़ कुहाङ्‌युक् ये़म्‍मो के़बोङ्‌बा वेॽ हिन्‍दोक् पाःन्‍हाॽ नु खुने़ॽ चोगुबा के़रे़क् याःम्‍बक्‍हाॽ, हे़क्‍क्‍याङ् खुने़ॽ चोगुबा तक्‍मिबा केःङ्‌ङिल्‍ले़ सुःप्‍तुआङ् के़घे़म्‍सिङ्‌बा चोगुबा हाङ्‌हिम्‍मिन् नु खुने़ॽ हाङ्‌यक्‍किल्‍ले़ कप्‍मा पाङ्‌घुसिबा ये़क्‌यक्‍हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

४० आहाबे़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खे़न् एगाङ् खुने़ॽ कुस्‍सा अहज्‍याहन् हाङ् पोःक्‍खे़रो॥

यहुदाबा हाङ् यहोसापात

(२ साप्‍मु २०:३१–२१:१)

४१ इस्राइलबा हाङ् आहाबरे़ हाङ्‌युक् चोगुबा लिसिगेक्‍पा तङ्‌बेओ आसारे़ कुस्‍सा यहोसापाते़न् यहुदाबा हाङ् पोःक्‍खे़॥

४२ आल्‍ल यहोसापाते़न् हाङ् पोःक्‍खे़ल्‍ले़ खुने़ॽ सुम्‍बोङ्‌ङाङ् ङासि तङ्‌बे योरे़, हे़क्‍क्‍याङ् यरुसले़ःम्‍मो खुने़ॽ निबोङ्‌ङाङ् ङासि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् अजुबा वये़, हे़क्‍क्‍याङ् खुने़ॽ सिल्‍हिरे़ कुस्‍सा मे़न्‍छुमा वये़॥

४३ के़रे़क् पाःन्‍नो यहोसापाते़न् खुने़ॽ कुम्‍बारे़ कुलाम्‍मो लाङ्‌घेगे़, हे़क्‍क्‍याङ् खे़न्‍लाम् चबे़ःत्‍छिक्‍काङ् नाहाङ् कत्‍नाहाङ् मे़लॽरे़न्॥ यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ हाबा खे़न्‍ने खुने़ॽ चोगु॥ हे़क्‍केसाङ् कोःक्‍माहाॽओबा से़वा चोःक्‍मा माङ्‌धाःन्‍हाॽ खुने़ॽ मे़घे़त्‍तुन्, हे़क्‍क्‍याङ् मनाहाॽरे़ खे़प्‍मो आल्‍लसाङ् सिदुङ्‌जभा मे़दोन्‍दुर हे़क्‍क्‍याङ् सुक्‍पा मे़हाःन्‍दुर मे़वये़॥

४४ यहोसापातेन् इस्राइलबा हाङ्‌ङिन्‍नुआङ् तङे़आङ् वये़॥

४५ यहोसापातरे़ कुहाङ्‌युक् ये़म्‍मोबा हिन्‍दोक् पाःन्‍हाॽ नु खुने़ॽ चोगुबा थोबो पाःन्‍हाॽ हे़क्‍क्‍याङ् खुने़ॽ कुधक्‍सुबाहाॽरे़ कुलिङ्‌दो मे़गे़त्‍तुबा पाःन्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़ङ्‌ङाङ्‌बि?

४६ खुने़ॽ कुम्‍बा आसारे़ कुहाङ्‌युक् ये़म् एगाङ् खे़प्‍मो आल्‍लसाङ् के़वाॽबा के़याःक्‍पा मे़न्‍छुमारे़ मे़भत्‍छुसिबा फे़त्‍के़लाॽबा माङ्‌धाःन्‍नोबा ये़म्‍बित्‍छाहाॽ खुने़ॽ लःत्‍तुदेसुसि॥

४७ खे़न् ये़म्‍मो ए़दोम लाजेॽओ हाःत्‍ताङ् हाङ् होःप्‍ते़॥ युक् के़घोबा कुभा कुभाॽबाङ् थिक्‍ले़ युक् चोगु॥

४८ ओपिरलाम् साम्‍म्‍याङ् थाक्‍मारे़ लागि यहोसापातरे़ के़जाप्‍पा ले़ङ्‌हङ्‌बा वालाधाहाॽ चोगुसि॥ कर एस्‍योन-गेबेरओ खे़न् वालाधाहाॽ यर्गे़क् वर्गे़क् मे़यरे़बाल्‍ले़ चोगुल्‍ले़ खे़ङ्‌हाॽ वरःङ्‌ङोए पेःक्‍मा मे़न्‍छुक्‍ते़न्॥

४९ खे़न् ये़म्‍मो आहाबरे़ कुस्‍सा अहज्‍याहःल्‍ले़ यहोसापाते़न् मे़त्‍तु, “खे़ने़ॽ के़मनाहाॽनु सोरिक् आङ्‌गाॽ आमनाहाॽ वालाधाओ मे़बेःक्‍ल॥” कर यहोसापाते़न् मे़दे़न्‍दे़न्॥

५० खे़न् एगाङ् यहोसापाते़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खुने़ॽ कुम्‍बा दाउदरे़ कुये़क्‌यक्‍को खुन्‍छिॽनु सोरिक् मे़ने़स्‍सु॥ हे़क्‍क्‍याङ् खुने़ॽ कुस्‍सा यहोरामे़न् खुने़ॽ कुएगाङ् हाङ् पोःक्‍खे़रो॥

इस्राइलबा हाङ् अहज्‍याह

५१ यहुदाबा हाङ् यहोसापातरे़ कुहाङ्‌युक् ये़म् थिबोङ्‌ङाङ् नुसिगेक्‍पा तङ्‌बेओ आहाबरे़ कुस्‍सा अहज्‍याहन् सामरियाओ इस्राइलबा हाङ् पाःक्‍खे़, हे़क्‍क्‍याङ् खुने़ॽ इस्राइलओ तङ्‌बे ने़त्‍छि हाङ्‌युक् चोगु॥

५२ खुने़ॽ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु, थेआङ्‌भे़ल्‍ले़ खुने़ॽ कुम्‍बा नु कुम्‍मा हे़क्‍क्‍याङ् इस्राइले़न् लायो चोःक्‍मा के़बाङ्‌बा नाबातरे़ कुस्‍सा यारोबामरे़ कुलाम्‍मो खुने़ॽ लाङ्‌घेगे़॥

५३ खुने़ॽ बाल माङ्‌ङिन् से़वा मे़त्‍तुआङ् खे़न् माङ्‌से़वा मे़त्‍तु, हे़क्‍क्‍याङ् खुने़ॽ कुम्‍बारे़ चोगुबा हे़क्‍केए यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुसिक् फोःक्‍खुरो॥

हाङ्‌हाॽरे़ खुन्‍छिॽ निसिगेक्‍पा साप्‍पन्

साप्‍पन् निसुम्

हाङ्‌हाॽरे़ खुन्‍छिॽ थिक्‍सिगेक्‍पा साप्‍पन्‍नो के़रे़आङ् एगाङ्‌बा ने़त्‍छि इस्राइलि हाङ्‌जुम्‍हाॽओबा साप्‍मुःन्‍धुम्‍मिन् कन् हाङ्‌हाॽरे़ खुन्‍छिॽ निसिगेक्‍पा साप्‍पन्‍नो साप्‍ते़आङ् पत्॥ कन् साप्‍पन्‍निन् कुलक् ने़त्‍छिओ हामा सुक्‍ते़त्–

१) ख्रिस्‍ते़न् सावाःन्‍छिङ्‌मानुःल्‍ले़ तगि फाङ्‌सिगेक्‍पा तङ्‌गिप्‍सिङ् कुलुम्‍मोआङ्‌धो सामरियान् नुबे़बा इग्र ७२२ नाजिरि तङ्‌बे तगि थाङ्‌गे़त् ले़प्‍माङ्‌बा हाङ्‌जुम्‍मिन् मे़न्‍नुप्‍पे थारिक्‍पा ने़त्‍छि हाङ्‌जुम्‍मोबा साप्‍मुःन्‍धुम्॥

२) इस्राइलबा हाङ्‌जुम्‍मिन् नुबे़आङ्‌धो नाजिरि तङ्‌बे तगि ५८६ ओ बाबेलबा हाङ् नबुकदनेसररे़ यरुसले़म ये़क्‌यक्‍किन् हुक्‍काप् चोगुआङ् खाप्‍पुथ्‍यःङ् चोगु थारिक्‍पा साप्‍मुःन्‍धुम्॥ बेबिलोनिहाॽरे़ खुन्‍छिॽ युक्‍को गदल्‍याहन् यहुदाबा पयम् सुहाङ्‌युक्‍पा पोःक्‍खे़बा नु बाबेल मे़दे़म्‍सु मे़देॽरुबालाम् यहुदाबा हाङ् यहोयाकिने़न् मे़ले़रुबा ताॽजे़ङ् एगाङ् कन् साप्‍पन्‍निन् नुप्॥

यहुदा नु इस्राइलबा हाङ्‌हाॽ हे़क्‍क्‍याङ् यक्‌युङ्‌बाहाॽ नसाःन्‍साबा मे़म्‍बोःक्‍खे़न्‍बाल्‍ले़ चोगुल्‍ले़ कन् सुवाङ्‌ङो तुक्‍खे लाक्‍खेहाॽ पोःक्‍खे़द्‌ये़॥ यरुसले़म ये़क्‌यक्‍किन् खाप्‍पुथ्‍यःङ् पोःक्‍खे़बा नु यहुदाबा यरिक् मनाहाॽ मे़दे़म्‍सु मे़देॽरुसिआङ् लाजेॽलाम् लाःक्‍कात् मे़देॽरुसिबा हिन्‍दोक् एगाङ् इस्राइलि साप्‍मुःन्‍धुम्‍मो लत्‍छा यम्‍बा ये़म् ले़ङ्‌मा याःम्‍बक् पोःङ्‌ॽ॥

हाङ्‌हाॽरे़ खुन्‍छिॽ निसिगेक्‍पा साप्‍पन्‍नो एलियाःल्‍ले़ कुएगाङ् के़दाबा एलिसाःल्‍ले़ यम्‍बा ताक्‍फा खोसुआङ् पत्‍लो॥

ताङ्‌बा थामिङ्

ने़त्‍छि हाङ्‌जुम्‍हाॽ १:१–१७:४१

क) माङ्‌निङ्‌वाॽपान् के़बाःप्‍पा एलिसा १:१–८:१५

ख) यहुदा नु इस्राइलबा हाङ्‌हाॽ ८:१६–१७:४

ग) सामरियान् नुबे़बा १७:५-४१

यहुदा १८:१–२५:३०

क) हिजकियाआङ्‌धो योसियाह थारिक् १८:१–२१:२६

ख) योसियाहरे़ कुहाङ्‌युक् २२:१–२३:३०

ग) यहुदाबा कुनुप्‍मा हाङ्‌हाॽ २३:३१–२४:२०

घ) यरुसले़ःम्‍मिन् नुबे़बा २५:१-३०

हाङ्‌हाॽरे़ खुन्‍छिॽ निसिगेक्‍पा साप्‍पन्

एलियान् नु हाङ् अहज्‍याह

१

आहाबे़न् मासिङ्‌ङाङ् एगाङ् मोआबे़न् इस्राइलरे़ कुदक्‍ले़ङ्‌वाओ पिफ्‍युङ्‌बा पोःक्‍खे़॥

२ आल्‍ल अहज्‍याहन् सामरियाओ थाःङ्‌स्‍मा याक्‍फाङ्‌ङोबा हङ्‌हङ् के़लॽबा पेधाःप्‍पोलाम् मु मक्‍थ्‍ये़, हे़क्‍क्‍याङ् खुने़ॽ साॽरिक् यम्‍बा काःन्‍दे़॥ कल्‍ले़चोगुल्‍ले़ खुने़ॽ इङ्‌साबाहाॽ अक्‍खे मे़त्‍तुसिआङ् पाङ्‌घुदेसुसि, “पेगे़म्‍मे़ॽआङ् एक्रोनबा माङ् बाल-जिबबे़न् सुजा नाःक्‍ते़म्‍मे़ॽ, आङ्‌गाॽ कन् काःन्‍दाङ्‌बोलाम् वेःप्‍मा सुक्‍काबि मे़सुक्‍कान्‍बि॥”

३ कर यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ तिस्‍बि एलियान् मे़त्‍तु, “खे़ने़ॽ पेगे़ॽआङ् सामरियाबा हाङ्‌ङिल्‍ले़ कुइङ्‌साबाहाॽ तुमे़से़ॽ हे़क्‍क्‍याङ् खे़ङ्‌हाॽ सेःन्‍दोसे़से़ॽ, ‘थे इस्राइलओ निङ्‌वाॽफुमाङ् होःप्‍पाङ् एक्रोनबा माङ् बाल-जिबओ सुजा नाःक्‍से़ के़बेगिर के़बत्‍छिबि?’

४ कल्‍ले़चोगुल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ– ‘खे़ने़ॽ के़ने़बा इप्‍नाओलाम् के़म्‍बोःक्‍ने़न्‌ॽ॥ खे़ने़ॽ से़क्‍खाए के़सिरो॥’” खे़ब्‍याङ् एलियान् पेघे़रे़रो॥

५ आल्‍ल खे़न् इङ्‌साबाहाॽ हाङ्‌ङे़ओ मे़नुःक्‍खे़ मे़द्‌ये़, खे़ब्‍याङ् खुने़ॽ खे़ङ्‌हाॽ सेःन्‍दोसुसि, “खिनिॽ थेआङ् के़नुःक्‍खि के़द्‌ये़इबाबे?”

६ खे़ङ्‌हाॽरे़ खुने़ॽ नुगप् मे़बिरु, “आनिगे तुम्‍से़ मनाधिक् त्‍ये़आङ् मे़त्‍तिगे़, ‘खिनिॽ के़बाङ्‌बा हाङ्‌ङे़ओ पेगे़म्‍मे़ॽ, हे़क्‍क्‍याङ् खुने़ॽ अक्‍खे मे़त्‍ते़म्‍मे़ॽ, यहवे दाङ्‌बे़ल्‍ले़ अक्‍खे पाःत्‍तुॽ– थे इस्राइलओ निङ्‌वाॽफुमाङ् होःप्‍पाल्‍ले़ चोगुल्‍ले़ एक्रोनबा माङ् बाल-जिबबे़न् सुजा नाःक्‍से़ खे़ने़ॽ मनाहाॽ के़बाङ्‌घुसिर के़बप्‍पि? कल्‍ले़चोगुल्‍ले़ खे़ने़ॽ के़ने़बा के़इप्‍नाओलाम् के़म्‍बोःक्‍ने़न्‌ॽ॥ खे़ने़ॽ से़क्‍खाए के़सिरो!’”

७ हाङ्‌ङिल्‍ले़ खे़ङ्‌हाॽ सेःन्‍दोसुसि, “खिनिॽनु के़दुम्‍बाआङ् अक्‍खे के़बाःप्‍पा मनान् आक्‍तङ्‌बा परिक्‍पा चोगे़बे?”

८ खे़ङ्‌हाॽरे़ खुने़ॽ नुगप् मे़बिरु, “खुने़ॽ सामुरिक् चाङ् के़जाङ्‌बा नु कुगेङ्‌ङो सिहोॽबा फॽइ के़युम्‍बा मना वये़॥”

हाङ्‌ङिल्‍ले़ पाःत्‍तु, “खुने़ॽग तिस्‍बि एलियान्‍लो॥”

९ खे़ब्‍याङ् खुने़ॽ थक्‍पेबाधिक् खे़ल्‍ले़ ङाबोङ् कुमना सुम्‍हाॽनु सोरिक् एलियाओ पाङ्‌घुदेसु॥ कोःक्‍माल्‍ले़ कुसम्‍धाङ् के़युङ्‌बार के़वाॽबा एलियाओ खे़न् थक्‍पेबान् थोःक्‍सिङ्‌ङाङ् थो पे, हे़क्‍क्‍याङ् खुने़ॽ एलियान् मे़त्‍तु, “निङ्‌वाॽफुमाङ्‌ङिल्‍ले़ कुमनाए, हाङ्‌ङिल्‍ले़ पाःत्‍तु, ‘खे़ने़ॽ यो थासिङ् ये़ॽओ!’”

१० एलियाःल्‍ले़ खे़न् थक्‍पेबान् नुगप् पिरु, “आङ्‌गाॽ निङ्‌वाॽफुमाङ्‌ङिल्‍ले़ कुमनाआने़भग्र, साङ्‌ग्राम्‍पेदाङ्‌ङोलाम् मि थाआङ् खे़ने़ॽ नु ङाबोङ् के़मनाहाॽ खाप्‍पुथ्‍यःङ् के़जोगिर!” खे़ब्‍याङ् साङ्‌ग्राम्‍पेदाङ्‌ङोलाम् मि थ्‍ये़आङ् खे़न् थक्‍पेबान् नु खुने़ॽ कुमनाहाॽ खाप्‍पुथ्‍यःङ् चोगुसि॥

११ खे़न् एगाङ् हाङ्‌ङिल्‍ले़ वेॽ थक्‍पेबा थिक् खे़ल्‍ले़ ङाबोङ् कुमना सुम्‍हाॽनु सोरिक् एलियाओ पाङ्‌घुदेसु॥ खे़न् थक्‍पे़बे़ल्‍ले़ एलियान् मे़त्‍तु, “निङ्‌वाॽफुमाङ्‌ङिल्‍ले़ कुमनाए, हाङ्‌ङिल्‍ले़ पाःत्‍तु, ‘खे़ने़ॽ यो खिमो थासिङ् ये़ॽओ!’”

१२ एलियाःल्‍ले़ नुगप् पिरुसि, “आङ्‌गाॽ निङ्‌वाॽफुमाङ्‌ङिल्‍ले़ कुमनाआने़भग्र, साङ्‌ग्राम्‍पेदाङ्‌ङोलाम् निङ्‌वाॽफुमाङ्‌ङिल्‍ले़ मि थासुआङ् खे़ने़ॽ नु खे़ने़ॽ ङाबोङ् के़मनाहाॽ खाप्‍पुथ्‍यःङ् के़जोगिर!” खे़ब्‍याङ् साङ्‌ग्राम्‍पेदाङ्‌ङोलाम् मि थ्‍ये़आङ् खे़न् थक्‍पेबान् नु खुने़ॽ कुमनाहाॽ खाप्‍पुथ्‍यःङ् चोगुसि॥

१३ खे़ब्‍याङ् हाङ्‌ङिल्‍ले़ सुम्‍सिगेक्‍पा थक्‍पेबान् खुने़ॽ ङाबोङ् कुमनाहाॽनु सोरिक् पाङ्‌घुदेसु॥ कन् सुम्‍सिगेक्‍पा थक्‍पेबान् एलियाओ थाःङ् थोःक्‍सिङ्‌ङाङ् पे, हे़क्‍क्‍याङ् खुने़ॽ कुदगि थुङ्‌बोॽहजॽ युङ्‌सिङ्‌ङाङ् खुने़ॽ पेलि फाक्‍तु, “निङ्‌वाॽफुमाङ्‌ङिल्‍ले़ कुमनाए, आङ्‌गाॽ नु आदाङ्‌बारे़ कन् के़से़वारोबाहाॽ लुङ्‌माॽ आदुक्‍ते़ॽओ!

१४ ओमे़त्‍ते़ॽओ, साङ्‌ग्राम्‍पेदाङ्‌लाम् मि थ्‍ये़आङ् खे़न् तगिबा ने़प्‍फु थक्‍पेबाहाॽ नु खुन्‍छिॽ मनाहाॽ मिःल्‍ले़ खाप्‍पुथ्‍यःङ् चोगुसि॥ कर आल्‍ल आङ्‌गाॽ लुङ्‌माॽ तुक्‍ताङ्‌ङे़ॽओ!”

१५ यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ एलियान् मे़त्‍तु, “खे़न्‍नु सोरिक् खे़ने़ॽ मु थासिङ् पेगे़ॽ॥ खे़ने़ॽ खे़न्‍नु मे़गिसे़न्‍ने़ॽ॥” कल्‍ले़चोगुल्‍ले़ एलियान् पोगे़आङ् खे़न्‍नु सोरिक् हाङ्‌ङे़ओ मु थासिङ् ये़॥

१६ एलियाःल्‍ले़ हाङ्‌ङिन् मे़त्‍तु, “यहवे दाङ्‌बे़ल्‍ले़ अक्‍खे पाःत्‍तुॽ, ‘थे सुजा नाःक्‍मारे़ लागि इस्राइलओ निङ्‌वाॽफुमाङ् होःप्‍पाङ् एक्रोनबा माङ् बाल-जिबबे़न् सुजा नाःक्‍मारे़ लागि खे़ने़ॽ इङ्‌साबाहाॽ के़बाङ्‌घुसिबि? खे़ने़ॽ अक्‍खे के़जोगुबाल्‍ले़ चोगुल्‍ले़ खे़ने़ॽ के़ने़बा के़इप्‍नाओलाम् आभे़ल्‍ले़आङ् के़म्‍बोःक्‍ने़न्॥ खे़ने़ॽ से़क्‍खाए के़सिरो॥’”

१७ खे़ब्‍याङ् एलियाःल्‍ले़ पाःत्‍तुबा यहवे दाङ्‌बे़ल्‍ले़ कुइङ्‌घङ् कुइसिःक् अहज्‍याहन् स्‍ये़॥ खे़ल्‍ले़ कुस्‍सा मे़होःप्‍ते़बाल्‍ले़ चोगुल्‍ले़ यहुदाबा हाङ् यहोसापातरे़ कुस्‍सा यहोरामरे़ निसिगेक्‍पा कुहाङ्‌युक् तङ्‌बेओ योरामे़न् खे़ल्‍ले़ कुएगाङ् हाङ् पोःक्‍खे़॥

१८ अहज्‍याहरे़ कुहाङ्‌युक् ये़म्‍मोबा वेॽ के़रे़क् हिन्‍दोक्‍हाॽ नु खुने़ॽ चोगुबा याःम्‍बक्‍हाॽ इस्राइलबा खे़न् हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़म्‍बि?

यहवे दाङ्‌बे़ल्‍ले़ एलियान् साङ्‌ग्राम्‍पेदाङ् तेॽरु

२

आल्‍ल यहवे दाङ्‌बे़ल्‍ले़ खइक् खइक् के़इक्‍सिङ्‌बा सुरित् केजङ्‌लाम् एलियान् साङ्‌ग्राम्‍पेदाङ्‌ङो फोःङ्‌मा तेॽमा चोगुआङ् वये़ल्‍ले़, एलियान् नु एलिसान् गिलगाले़न् ले़रुसिआङ् लाम्‍मो लाङ्‌घेगे़सिर पत्‍छे़सि॥

२ खे़ब्‍याङ् एलियाःल्‍ले़ एलिसान् मे़त्‍तु, “खे़ने़ॽ आम्‍भा कप्‍मो युङे़ॽ, यहवे दाङ्‌बे़ल्‍ले़ आङ्‌गाॽ बेथेल पाङ्‌घाङ्‌ङाङ् वाॽ॥”

कर एलिसाःल्‍ले़ मे़त्‍तु, “से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् नु खे़ने़ॽ कुहिङ्‌वे़त् के़वाॽबा कुइसिःक् आङ्‌गाॽ माङ्‌हे़क्‍कासिङ्‌ङाआङ् पाःत्‍तुङ्‌ॽ, आङ्‌गाॽ खे़ने़ॽ मे़ले़त्‍ने़न्‌ॽ॥” हे़क्‍क्‍याङ् खुन्‍छिॽ बेथेलओ थाने़सि ये़सि॥

३ बेथेलओ माङ्‌निङ्‌वाॽपान् के़बाःप्‍पा सुम्‍हाॽ एलिसाओ मे़द्‌ये़आङ् सेःन्‍मे़दोसु, “यहवे दाङ्‌बे़ल्‍ले़ आइन् खे़ने़ॽ के़सिक्‍साम्‍बे़न् खे़ने़ॽलाम् तेॽरु फाॽआङ् थे खे़ने़ॽ निङ्‌वाॽ के़घोसुआङ् वाॽबि?”

एलिसाःल्‍ले़ खे़ङ्‌हाॽ मे़त्‍तुसि, “ओवा, निङ्‌वाॽ खोसुङ्‌ङाङ् वाॽ॥ कर कल्‍ले़ कुयाःम्‍बेओ थेआङ् मे़बाःत्‍ते़म्‍मिन्‍ने़ॽ॥”

४ खे़ब्‍याङ् एलियाःल्‍ले़ एलिसान् मे़त्‍तु, “एलिसाए, खे़ने़ॽ हाबा कप्‍मो युङे़ॽ॥ यहवे दाङ्‌बे़ल्‍ले़ आङ्‌गाॽ यरिहो पाङ्‌घाङ्‌ङाङ् वाॽ॥”

हे़क्‍क्‍याङ् खुने़ॽ नोगप् पिरु, “से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् नु खे़ने़ॽ कुहिङ्‌वे़त् के़वाॽबा कुइसिःक् आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌ॽ, आङ्‌गाॽ खे़ने़ॽ मे़ले़त्‍ने़न्‌ॽ॥” हे़क्‍क्‍याङ् खुन्‍छिॽ यरिहो पेसि॥

५ यरिहोओ माङ्‌निङ्‌वाॽपान् के़बाःप्‍पा सुम्‍हाॽ एलिसाओ मे़द्‌ये़आङ् सेःन्‍मे़दोसु, “यहवे दाङ्‌बे़ल्‍ले़ आइन् खे़ने़ॽ के़सिक्‍साम्‍बे़न् खे़ने़ॽलाम् तेॽरु फाॽआङ् थे खे़ने़ॽ निङ्‌वाॽ के़घोसुआङ् वाॽबि?”

एलिसाःल्‍ले़ खे़ङ्‌हाॽ मे़त्‍तुसि, “ओवा, निङ्‌वाॽ खोसुङ्‌ङाङ् वाॽ॥ कर कल्‍ले़ कुयाःम्‍बेओ थेआङ् मे़बाःत्‍ते़म्‍मिन्‍ने़ॽ॥”

६ खे़ब्‍याङ् एलियाःल्‍ले़ खुने़ॽ मे़त्‍तु, “खे़ने़ॽ आम्‍भा कप्‍मो युङे़ॽ॥ यहवे दाङ्‌बे़ल्‍ले़ आङ्‌गाॽ यर्दन वहःङ्‌ङो पाङ्‌घाङ्‌ङाङ् वाॽ॥”

हे़क्‍क्‍याङ् खुने़ॽ नोगप् पिरु, “से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् नु खे़ने़ॽ कुहिङ्‌वे़त् के़वाॽबा कुइसिःक् आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌ॽ, आङ्‌गाॽ खे़ने़ॽ मे़ले़त्‍ने़न्‌ॽ॥” कल्‍ले़चोगुल्‍ले़ खुन्‍छिॽ ने़प्‍माङ् तगाङ् थाने़सि॥

७ ङाबोङ् माङ्‌निङ्‌वाॽपान् के़बाःप्‍पा मनाहाॽरे़ खुन्‍छिॽ मे़दिम्‍दु मे़देॽरुसि, हे़क्‍क्‍याङ् यर्दन वहःङ्‌ङिल्‍ले़ कुयाओ एलियान् नु एलिसान् ये़बे़सिबादे़न् ले़प्‍माङ् ओमे़मये़र माङ्‌भा माःङ्‌घा मे़ये़म्‍सिङ्॥

८ एलियाःल्‍ले़ खुने़ॽ हे़प्‍सुबा तेःत्‍तिन् फे़न्‍दु, हे़क्‍क्‍याङ् खे़न् कित्‍तुआङ् यर्दनबा च्‍वाःत्‍तिन् खे़ल्‍ले़ हिप्‍तु॥ च्‍वाःत्‍तिन् चुक्‌वा नु फे़ङ्‌वा कुलक् ने़त्‍छिओ से़न्‍छिङ्, खम्‍भ्‍याङ् खुन्‍छिॽ से़ङ्‌से़ङ्‌बा खाम्‍बाङ्‌ङो लाङ्‌घेगे़सिआङ् नाधाःम्‍बि पेसि॥

९ वहःङ्‌ङिन् काःक्‍ते़ सुरे़सुआङ् एलियाःल्‍ले़ एलिसान् मे़त्‍तु, “खे़ने़ॽलाम् आङ्‌गाॽ फोङ्‌मा तेॽमानुःल्‍ले़ तगि खे़ने़ॽ के़लागि आङ्‌गाॽ थे चोगुङ् पिने़बे?”

एलिसाःल्‍ले़ नुगप् पिरु, “आङ्‌गाॽ खे़ने़ॽ के़याम्‍साम्‍मिन् कुलक् ने़त्‍छि यारिक् खोमा युक् पिराङ्‌ङे़ॽ॥”

१० एलियाःल्‍ले़ मे़त्‍तु, “खे़ने़ॽग साॽरिक् के़साक्‍पा पाःन्‍निन्‍ने़ के़नाःक्‍तुबा॥ हे़क्‍केसाङ् खे़ने़ॽलाम् आङ्‌गाॽ मे़भोङ्‌ङा मे़देॽआबा के़निसुने़भग्र के़नाःक्‍तुबान् के़घोसुॽ– मेःन्‍ने़भग्र के़ङ्‌घोसुन्‌ॽ॥”

११ आल्‍ल खुन्‍छिॽ ताॽजे़क्‍खे़सिर तगाङ् लाङ्‌घेगे़ पेसे़त्‍छिर पत्‍छे़सिल्‍ले़, चघप् थिक्‍ले़ङ्‌ले़ लत्‍छा मिधुङ्‌दिङ् मिराःक् के़दिःप्‍पा अन्‍लाधा थिक् नु अन्‍हाॽ निमे़धाबे़, हे़क्‍क्‍याङ् खुन्‍छिॽ एॽए मे़से़न्‍दुसिआङ् खइक् खइक् के़इक्‍सिङ्‌बा सुरित् केजङ्‌ङो एलियान् थाःङ् साङ्‌ग्राम्‍पेदाङ् ले़प्‍माङ् मे़देॽरु॥

१२ एलिसाःल्‍ले़ कन् निसु हे़क्‍क्‍याङ् खुने़ॽ अःक्‍ते़आङ् मे़त्‍तु, “पानुदिङ् आम्‍बौ! पानुदिङ् आम्‍बौ! इस्राइलबा अन्‍लाधाहाॽ नु अन्‍गे़युक्‍पासे!” हे़क्‍क्‍याङ् एलिसाःल्‍ले़ एलियान् याम्‍मो आभे़ल्‍ले़आङ् मे़निसुन्॥ खे़न् एगाङ् खुने़ॽ मेरिङ् थक्‍ते़र कुदेःत्‍तिन् ते़म्‍सुआङ् कुघे़ल्‍ले़क् ने़त्‍छि पोःक्‍खे़र ते़रे़क् थे़ःक्‍खु॥

१३ एलियाःल्‍ले़ हे़प्‍सुबा मक्‍के़धाबा कुदेःत्‍तिन् एलिसाःल्‍ले़ खस्‍सु हे़क्‍क्‍याङ् नुःक्‍खे़आङ् यर्दन वहःङ्‌ङिल्‍ले़ कुयाओ ये़म्‍सिङ्॥

१४ खे़ब्‍याङ् खे़प्‍मो खुने़ॽ एलियाःल्‍ले़ हे़प्‍सुबा मक्‍के़धाबा तेःत्‍तिल्‍ले़ च्‍वाःत्‍तिन् हिप्‍तु॥ खुने़ॽ पाःन्‍सेःन्‍दो चोगु, “यहवे दाङ्‌बा एलियाःल्‍ले़ कुनिङ्‌वाॽफुमाङ्‌ङिन् आल्‍ल आत्‍ति वाॽबे?” आल्‍ल खुने़ॽ च्‍वाःत्‍तिन् हिप्‍तुल्‍ले़, खे़न् चुप्‍साङ् नु फे़न्‍छाङ् ले़प्‍माङ् कुलक् ने़त्‍छिओ से़न्‍छिङ्, हे़क्‍क्‍याङ् खुने़ॽ कत्‍नाहाङ्‌दाङ् काःक्‍तुआङ् फे़रे़॥

१५ खे़न् निगे़धाःप्‍पा पाःन्‍निन् ओगे़मे़प्‍पाआङ् के़ये़प्‍पा यरिहोलाम् के़युबा माङ्‌निङ्‌वाॽपान् के़बाःप्‍पा सुम्‍हाॽरे़ मे़बाःत्‍तु, “एलियाःल्‍ले़ कुयाम्‍साम्‍मिन् एलिसाओ थ्‍ये़रत्‍छ॥” खे़ब्‍याङ् खे़ङ्‌हाॽ खुने़ॽ कुदुम्‍से़ मे़ये़, हे़क्‍क्‍याङ् खुने़ॽ कुदगि खाम्‍बाङ्‌ङो साम्‍बोन् हबत् मे़भन्‍छिङ्॥

१६ खे़ङ्‌हाॽरे़ खुने़ॽ मे़मे़त्‍तु, “ओमे़त्‍ते़ॽ, आनिगे खे़ने़ॽ के़से़वारोबाहाॽनु ङाबोङ् के़धुम्‍बा मनाहाॽ मे़वाॽ॥ खे़ङ्‌हाॽ पेःक्‍माआङ् खे़ने़ॽ के़सिक्‍साम्‍बे़न् कोःप्‍मा फाःक्‍ते़से़ॽओ॥ पोङ्‌मा सुक् यहवे दाङ्‌बे़ल्‍ले़ कुयाम्‍साम्‍मिल्‍ले़ खुने़ॽ फोःक्‍खु तेॽरुआङ् कुभा कोःक्‍माओ इग्र ने़ने़बादे़न्‍नो युक्‍खुआङ् युङ्‌बिला॥”

एलिसाःल्‍ले़ खे़ङ्‌हाॽ नोगप् पिरुसि, “चिःत्, खे़ङ्‌हाॽ मे़बाङ्‌घाम्‍सिम्‍मिन्‍ने़ॽ॥”

१७ कर खे़ङ्‌हाॽ खुने़ॽ कुनाधाधा लॽरे़र थारिक् हादिङ् मे़धक्‍ते़आङ् मे़बत्‍छे़॥ कल्‍ले़चोगुल्‍ले़ खुने़ॽ मे़त्‍तुसि, “खे़ङ्‌हाॽ पाङ्‌घे़म्‍देसे़म्‍सिम्‍मे़ॽ॥” हे़क्‍क्‍याङ् खे़ङ्‌हाॽरे़ ङाबोङ् मनाहाॽ मे़बाङ्‌घु मे़देसुसि॥ खे़ङ्‌हाॽरे़ सुम्‌यान् थारिक् एलियान् मे़गोःत्‍तुसाङ् खोमा मे़न्‍छुक्‍तुन्॥

१८ आल्‍ल एलिसान् यरिहो वये़रए खे़ङ्‌हाॽ खुने़ॽओ मे़नुःक्‍खे़ मे़द्‌ये़, खे़ब्‍याङ् खुने़ॽ खे़ङ्‌हाॽ मे़त्‍तुसि, “थे आङ्‌गाॽ खिनिॽ मे़बेगे़म्‍मिन्‍ने़ॽ फाॽआङ् मे़त्‍निङ्‌ङाङ् मे़वे़ने़म्‍बि?”

एलिसाःल्‍ले़ निङ्‌वाॽ के़माबा कुयाःम्‍बक्‍हाॽ

१९ खे़न् यरिहो ये़क्‌यक्‍कोबा मनाहाॽरे़ एलिसान् मे़मे़त्‍तु, “आदाङ्‌बे, ओमे़त्‍ते़ॽओ, कन् पाङ्‌जुम्‍मिन् नुरिक्‍काङ् चुक्‍ते़आङ् ने़रो, कर कप्‍मोबा च्‍वाःत्‍तिन् ताप्‍फे़ःम्‍बा चोक्, हे़क्‍क्‍याङ् थेआङ् मे़लिङ्‌ने़न्‌ॽ॥”

२० एलिसाःल्‍ले़ मे़त्‍तुसि, “लत्‍छा कुसङ् खोर्‍याधिक् आबिरे़म्‍मे़ॽ, हे़क्‍क्‍याङ् खे़प्‍मो युम्‍मिन् थे़क्‍ते़म्‍मे़ॽ॥” कल्‍ले़चोगुल्‍ले़ खे़ङ्‌हाॽरे़ युम् मे़याक्‍तुबा खे़न् खोर्‍यान् मे़दारु॥

२१ खे़ब्‍याङ् खुने़ॽ खे़न् च्‍वाःत् पुन्‍दाक्‌वाओ पेआङ् खे़प्‍मो खे़न् युम्‍मिन् से़सुआङ् मे़त्‍तुसि, “यहवे दाङ्‌बे़ल्‍ले़ अक्‍खे पाःत्‍तुॽ– ‘आङ्‌गाॽ कन् सेसेबा चोगुङ्‌ङाङ् ने़रो॥ खे़ल्‍ले़ याम्‍मो आभे़ल्‍ले़आङ् सिमे़न् मे़दारुन्‌ॽ, हे़क्‍क्‍याङ् थेआङ् मे़ल्‍लिङ्‌मनाबाआङ् मे़जोगुन्‌ॽ॥’”

२२ एलिसाःल्‍ले़ पाःत्‍तुबा कुइसिःक् आइन्‍बा ये़न् थारिक्‍के खे़न् च्‍वाःत्‍तिन् सेसेबा पोःक्‍खे़आङ् ने़रो॥

हिन्‍जाॽहाॽरे़ एलिसान् मे़गेॽरु

२३ खे़प्‍मोलाम् एलिसान् थो थोःक्‍सिङ्‌ङाङ् बेथेल पे॥ आल्‍ल खुने़ॽ लाम्‍मो पेर पत्‍छे़ल्‍ले़ ये़क्‌यक्‍कोलाम् चुजुक्‍सा हिन्‍जाॽहाॽ मे़भे़रे़आङ् अक्‍खे मे़लॽरे़र खुने़ॽ के़ॽमा मे़हेःक्‍तु, “कुधे़गेक् लिगोॽबे, खे़ने़ॽ थाःङ् पेगे़ॽ, कुधे़गेक् नरि के़होःप्‍पे, खे़ने़ॽ थाःङ् पेगे़ॽ!”

२४ खुने़ॽ हिसिङ्‌ङाङ् खे़ङ्‌हाॽ ओमे़त्‍तुसिर यहवे दाङ्‌बे़ल्‍ले़ कुमिङ्‌ङो माङ्‌दे साङ्‌ग्रा मे़त्‍तुसि॥ खे़ब्‍याङ् ताम्‍भुङ्‌ङोलाम् माःॽयु ने़त्‍छि लःन्‍दे़सिआङ् खे़ङ्‌हाॽओबा लिबोङ्‌ङाङ् ने़त्‍छि हिन्‍जाॽहाॽ ते़रे़क् ते़रे़क् थे़ःक्‍खे़त्‍छुसि॥

२५ हे़क्‍क्‍याङ् खे़प्‍मोलाम् खुने़ॽ कर्मेल कोःक्‍माओ थोःक्‍सिङ्‌ङाङ् पे, खे़ब्‍याङ् खे़न् एगाङ् खुने़ॽ सामरिया नुःक्‍खे़रो॥

इस्राइल नु मोआबे़न् थङ् थक्‍ते़सि

३

यहुदाबा हाङ् यहोसापातरे़ कुहाङ्‌युक् ये़म्‍मोबा थिबोङ्‌ङाङ् ये़त्‍छिगेक्‍पा तङ्‌बेओ आहाबरे़ कुस्‍सा योरामे़न् सामरियाओ इस्राइलबा हाङ् पोःक्‍खे़, हे़क्‍क्‍याङ् खुने़ॽ थिबोङ्‌ङाङ् ने़त्‍छि तङ्‌बे हाङ्‌युक् चोगु॥

२ खे़ल्‍ले़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु, कर खुने़ॽ कुम्‍बा नु कुम्‍मारे़ चोगे़सुबा कुइसिःक्‍केग मे़ःन्॥ खुने़ॽ कुम्‍बारे़ चोगुबा बाल माङ्‌ङिल्‍ले़न् सेसे लुङ्‌ङिन् खुने़ॽ हाॽयाक् आःक्‍खुदेसु॥

३ हे़क्‍केसाङ् नाबातरे़ कुस्‍सा यारोबामरे़ इस्राइले़न् चोःक्‍मा पाङ्‌घुबा लायोहाॽ खुने़ॽ चोगुआङ् पत्‍छे़, हे़क्‍क्‍याङ् खुने़ॽ खे़न् लायोहाॽलाम् मे़नुःक्‍खे़न्॥

४ मोआबबा हाङ् मेसाःल्‍ले़ मे़क्‍लुक्‍हाॽ हिङ्‌घुसिआङ् वये़, हे़क्‍क्‍याङ् खुने़ॽ लाङे़न्‍छिङ् थिक् मे़ल्‍लुक्‍साःत्‍हाॽ नु लाङे़न्‍छिङ् थिक् थुःम्‍बाहाॽरे़ खुन्‍छिॽ मुरिक्‍किन् इस्राइलबा हाङ्‌ङिन् पिमा के़बोङ्‌बा वये़॥

५ कर आहाबे़न् स्‍ये़आङ् एगाङ् मोआबबा हाङ्‌ङिन् इस्राइलबा हाङ्‌ङिल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़॥

६ कल्‍ले़चोगुल्‍ले़ खे़न् ये़म्‍मो योराम हाङ्‌ङिन् सामरियालाम् ये़आङ् के़रे़क् इस्राइलिहाॽ फुक्‍खुसि॥

७ खुने़ॽ यहुदाबा यहोसापात हाङ्‌ङिन्‍नाङ् कन् इङ्‌घङ्‌ङिन् हाक्‍तु, “मोआबबा हाङ्‌ङिन् आङ्‌गाॽ आदक्‍ले़ङ्‌वाओ पिफ्‍युङ्‌बा पोःक्‍खे़आङ् वाॽ॥ मोआबरे़ कुदक्‍ले़ङ्‌वाओ थङ् चोःक्‍मारे़ लागि थे खे़ने़ॽ आङ्‌गाॽनु केबेःक्‍पि?”

यहोसापातरे़ नुगप् पिरु, “आङ्‌गाॽ खे़ने़ॽनु पेःक्‍का॥ आङ्‌गाॽ खे़ने़ॽए हे़क्‍तङ्‌बाआ, आङ्‌गाॽ आमनाहाॽ खे़ने़ॽ के़मना हे़क्‍तङ्‌बासि हे़क्‍क्‍याङ् आङ्‌गाॽ आअन्‍हाॽ खे़ने़ॽ के़अन्‍हाॽ हे़क्‍तङ्‌बासिरो॥”

८ खे़ब्‍याङ् यहोसापातरे़ सेःन्‍दोसु, “आनिॽ आत्‍ति पिसाङ्‌लाम् फप्‍मासिबे?”

योरामरे़ नुगप् पिरु, “एदोमबा मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नोलाम्॥”

९ कल्‍ले़चोगुल्‍ले़ इस्राइलबा हाङ्‌ङिन् यहुदाबा हाङ्‌ङिन्‍नु हे़क्‍क्‍याङ् एदोमबा हाङ्‌ङिन्‍नु सोरिक् पे॥ खे़ङ्‌हाॽ नुसि ये़न् थे़म्‍बा ताक्‍मे़गन्‍दे़र लाङ्‌मे़घेगे़आङ् एगाङ् थक्‍सुबाहाॽरे़ खुन्‍छिॽ आप्‍फेक् लागि नु कक् के़गुबा थक्‍साहाॽरे़ लागि च्‍वाःत्‍तिन् मे़गे़॥

१० खम्‍भ्‍याङ् इस्राइलबा हाङ्‌ङिल्‍ले़ पाःत्‍तु, “थे यहवे दाङ्‌बे़ल्‍ले़ आनिॽ सुम्‍भुए हाङ्‌हाॽ मोआबरे़ कुहुक्‍को थामारे़ लागिरक् आभे़त्‍ते़बाबि?”

११ कर यहोसापातरे़ सेःन्‍लाप्‍तुसि, “यहवे दाङ्‌बे़न् आनिॽ सेःन्‍दोमा सुक्‍मारे़ लागि थे कप्‍मो खुने़ॽ कुभा लत्‍छा कुमाङ्‌निङ्‌वाॽपान् के़बाःप्‍पा होःप्‍पि?”

इस्राइलबा हाङ्‌ङिल्‍ले़ कुसुहाङ्‌युक्‍पाहाॽओबा लत्‍छा थिक्‍पारे़ पाःत्‍तु, “साफातरे़ कुस्‍सा एलिसान् कप्‍मो वाॽ॥ खुने़ॽ एलियाःल्‍ले़ कुहुक्‍को च्‍वाःत् के़गेःप्‍पा कुभाॽबाङ् वये़॥”

१२ यहोसापातरे़ पाःत्‍तु, “यहवे दाङ्‌बे़ल्‍ले़ कुबाःजाःक्‍के़न् खे़न्‍नु वाॽ॥” कल्‍ले़चोगुल्‍ले़ इस्राइलबा हाङ्‌ङिन् नु यहोसापाते़न् हे़क्‍क्‍याङ् एदोमबा हाङ्‌ङिन् एलिसाओ मे़बे॥

१३ एलिसाःल्‍ले़ इस्राइलबा हाङ्‌ङिन् मे़त्‍तु, “आनिॽ लुम्‍मो थे सक्‍सक्‍काङ्‌बे? आदाङ्‌बारे़ के़म्‍बारे़ कुमाङ्‌निङ्‌वाॽपान् के़बाःप्‍पाहाॽ नु आदाङ्‌बारे़ के़म्‍मारे़ कुमाङ्‌निङ्‌वाॽपान् के़बाःप्‍पाहाॽओ पेगे़म्‍मे़ॽबा॥”

इस्राइलबा हाङ् योरामरे़ खुने़ॽ नुगप् पिरु, “मे़ःन्, यहवे दाङ्‌बे़ल्‍ले़ आनिगे सुम्‍भुए हाङ्‌हाॽ मोआबिहाॽरे़ खुन्‍छिॽ हुक्‍को याप्‍मि थामारे़ लागि खुने़ॽ उःत्‍तिगे़बारो॥”

१४ एलिसाःल्‍ले़ मे़त्‍तुसि, “आङ्‌गाॽ माङ्‌से़वा मे़त्‍तुङ्‌बा, से़क्‍खाए मुक्‍साम्‍दाङ्‌बा यहवे दाङ्‌बे़न् कुहिङ्‌वे़त् वाॽबा कुइसिःक् माङ्‌हे़क्‍कासिङ्‌ङाआङ् पाःत्‍तुङ्‌ॽ, आङ्‌गाॽ यहुदाबा हाङ् यहोसापाते़न् मिङ्‌सो इङ्‌धाङ् मे़बिआन्‍बा हे़क्‍केःल्‍ले़ आङ्‌गाॽ खे़ने़ॽ मिक्‍सुक्‍पा थिक्‍ले़आङ् ओमे़मे़त्‍ने़म्‍बा वये़ इग्र निनि खे़म्‍घे़म्‍माङ् मे़लाप्‍ने़म्‍बा वये़॥

१५ कर आल्‍ल अन्‍मे के़मुङ्‌बा थिक् आङ्‌गाॽ आलागि तारे़ॽ॥”

आल्‍ल अन्‍मे के़मुङ्‌बे़ल्‍ले़ अन्‍मेन् मुक्‍खुर पत्‍छे़ल्‍ले़ यहवे दाङ्‌बे़ल्‍ले़ कुमुक्‍साम्‍मिन् एलिसाओ थ्‍ये़,

१६ हे़क्‍क्‍याङ् खुने़ॽ पाःत्‍तु, “यहवे दाङ्‌बे़ल्‍ले़ अक्‍खे पाःत्‍तुॽ– कन् च्‍वाःत् के़होःप्‍पा वहःङ्‌ङिल्‍ले़ कुयाओ पाक्‍लुम् पाक्‍लुम् लॽरिक् फाःन्‍दे़म्‍मे़ॽ॥

१७ थेआङ्‌भे़ल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ– खिनिॽ सुरित् के़जङ्‌ङाङ् के़न्‍निसुम्‍मिन्‌ॽ वहित् वगेःक्‍माआङ् के़न्‍निसुम्‍मिन्‌ॽ, हे़क्‍केसाङ् कन् ने़ने़बादे़न्‍निन् च्‍वाःत्‍तिल्‍ले़ वे़ल्‍ले़क् तिम्‌ॽ, हे़क्‍क्‍याङ् खिनिॽ नु खिनिॽ पिप्‍मा पित्‍हाॽरे़ हे़क्‍क्‍याङ् वेॽ थक्‍साहाॽरे़ च्‍वाःत् के़धुङुम्‌ॽ॥

१८ यहवे दाङ्‌बे़ल्‍ले़ कुलागि कङ्‌ग कुजोःक्‍के़नुॽबा पाःन्‍लो॥ खुने़ॽ मोआबिहाॽ खिनिॽ हुक्‍को थासुसिॽ॥

१९ यक् के़ने़बा के़रे़क् ये़क्‌यक्‍हाॽ नु के़रे़क् यम्‍बा पाङ्‌जुम्‍हाॽ खिनिॽ के़नाःम्‍दुम्‍सिम्‌ॽ॥ के़रे़क् नुबा सिङ्‌बुङ्‌हाॽ खिनिॽ के़दाङुम्‍माङ् के़सोःन्‍दुम्‌ॽ, हे़क्‍क्‍याङ् के़रे़क् च्‍वाःत् वदुन्‍दाक्‌वाहाॽ के़साक्‍तुम्‌ॽ, हे़क्‍क्‍याङ् नुबा इक्‍ताप्‍हाॽ लुङ्‌हाॽरे़ के़धिम्‍सुम्‍माङ् के़मे़क्‍खुम्‌ॽ॥”

२० कुदाःन्‍दिक्‍मा हप्‍मे़न् तानाम्‍बा सिदुङ्‌जभा तोःम्‍मा ये़म्‍मो हक्‍चघत् ए़दोम ले़प्‍माङ्‌लाम् च्‍वाःत् कुङ्‌मा हेःक्‍ते़! हे़क्‍क्‍याङ् खाम्‍बेःक्‍किन् च्‍वाःत्‍तिल्‍ले़ तिम्‍से़॥

२१ हाबा कन् लुम्‍मो हाङ्‌हाॽ खे़ङ्‌हाॽरे़ खुन्‍छिॽ तक्‍ले़ङ्‌वाओ थङ् चोःक्‍से़ मे़भे़रे़आङ् मे़वाॽ फाॽआङ् के़रे़क् मोआबिहाॽरे़ मे़घे़प्‍सु॥ कल्‍ले़चोगुल्‍ले़ खजुम्‍घया फे़जुम्‍भे़या याङ्‌मा के़सुक्‍पा के़रे़क् थाङ्‌बे़न् नु खदाक्‍मि मनाहाॽ मे़उःत्‍तुसि, हे़क्‍क्‍याङ् खे़ङ्‌हाॽ थङ् चोःक्‍मारे़ लागि इःन्‍दोओ मे़युक्‍खुसि॥

२२ आल्‍ल खे़ङ्‌हाॽ कुदाःन्‍दिक्‍मा तानाम् आन्‍देःन् मोबोगे़ल्‍ले़ च्‍वाःत्‍तो नाम् फिल्‍लिङ् फिल्‍लिङ् लॽरे़आङ् ने़स्‍से़॥ मोआबिहाॽरे़ खुन्‍छिॽ तगि खे़न् च्‍वाःत्‍तिन् माक्‍खिॽ कुइसिःक् मराःक्‌यारे़बा मे़निसु॥

२३ खे़ङ्‌हाॽरे़ मे़बाःत्‍तु, “कङ्‌ग माक्‍खिॽनिबा! खे़न् हाङ्‌हाॽ खे़माॽ मे़जोगे़आङ् खुन्‍छिॽ लुम्‍मो मे़से़त्‍छिङ्‌बिला॥ आल्‍ल मोआबिसे, खे़ङ्‌हाॽ नाप्‍मासिरे़ लागि पेगि!”

२४ कर आल्‍ल मोआबिहाॽ इस्राइलिहाॽरे़ खुन्‍छिॽ थक्‍सुबा ने़त्‍ना साःङ्‌गाहिम्‍मो मे़द्‌ये़ःल्‍ले़ इस्राइलिहाॽ मे़बोगे़आङ् मोआबिहाॽ मे़ङ्‌घे़त्‍छिङ्‌ङिल्‍ल थारिक् खे़ङ्‌हाॽनु थङ् मे़जोगे़॥ हे़क्‍क्‍याङ् इस्राइलिहाॽरे़ खे़ङ्‌हाॽ मे़नाःत्‍तु मे़देॽरुसिर मे़भत्‍तुसिआङ् मे़स्‍ये़रुसि॥

२५ खे़ङ्‌हाॽरे़ ये़क्‌यक्‍हाॽ खाप्‍पुथ्‍यःङ् मे़जोगु, हम्‍भ्‍याङ् के़रे़क् मनाहाॽरे़ के़रे़क् नुःब्‍नुबा इक्‍ताप्‍हाॽओ लत्‍छा लत्‍छा लुङ् लाप्‍मे़भुसु मे़याक्‍तुआङ् लाजेन् खक्‍पे़त् लुङ्‌ङे लुङ्‌ङिल्‍ले़ मे़धिम्‍सु॥ खे़ङ्‌हाॽरे़ च्‍वाःत् वबुन्‍दाक्‌वाहाॽ के़रे़क् मे़हुॽरु, हे़क्‍क्‍याङ् नुबा सिङ्‌बुङ्‌हाॽ खक्‍पे़त् मे़आःत्‍तुआङ् मे़सोःन्‍दु॥ खे़ङ्‌हाॽरे़ किर-हरेसेते़न्‍लक् खे़प्‍मोबा लुङ्‌हाॽनु सोरिक् हाबा खे़प्‍मोए मे़ले़रुमे़ध, कर अर्दोःल्‍ले़ काप्‍तुसिबा मनाहाॽरे़ खे़न्‍नाङ् कब्रिङ् मे़गबुआङ् मे़भत्‍तु॥

२६ आल्‍ल मोआबबा हाङ्‌ङिल्‍ले़ खुने़ॽ थङ्‌ङो हारि के़दाबा पाःन्‍निन् निङ्‌वाॽ खोसु, खे़ब्‍याङ् खजुम्‍घया फे़जुम्‍भे़यारे़ काप्‍तुसिबा ७०० मनाहाॽ एदोमबा हाङ्‌ङिन् ले़प्‍माङ् फिःन्‍छिङ्‌मा पेःक्‍मारे़ लागि तेॽरुसि, कर खे़ङ्‌हाॽरे़ कुलिङ्‌दो मे़ङ्‌गे़त्‍तुन्॥

२७ खे़ब्‍याङ् खुने़ॽ कुएगाङ् हाङ् के़बोङ्‌बा, खुने़ॽ कुस्‍सा तुम्‍बे़न् ये़क्‌यक्‍कोबा लुङ्‌धाक्‍को तेॽरुआङ् वयागे़न् सिदुङ्‌जभा इसिःक् तोःन्‍दु॥ हे़क्‍क्‍याङ् इस्राइलिहाॽओ साॽरिक् यम्‍बा सिक्‍पोःक्‍मान् थ्‍ये़, खे़ब्‍याङ् खे़ङ्‌हाॽ मे़नुःक्‍खे़आङ् आप्‍फेक् खुन्‍छिॽ लाजेॽओ मे़बेरो॥

एलिसाःल्‍ले़ याङ्‌गे़साॽमा मेमेदुमान् फाॽरु

४

माङ्‌निङ्‌वाॽपान् के़बाःप्‍पाहाॽओबा थिक्‍पारे़ कुमेःत्‍तिल्‍ले़ एलिसान् फे़ःक्‍तुआङ् मे़त्‍तु, “आदाङ्‌बारे़ के़से़वारोबा आङ्‌गाॽ आये़म्‍बाःन् मासिङ्‌घे़रे़॥ खुने़ॽ यहवे दाङ्‌बे़न् साॽरिक् मिङ्‌सो इङ्‌धाङ् पिरुआङ् वये़बा पाःन्‍निन् आदाङ्‌बारे़ के़निसुआङ्‌ङे वाॽ॥ कर आल्‍ल आङ्‌गाॽ ने़प्‍फु आस्‍सा ये़म्‍बित्‍छाहाॽ तेॽमासिआङ् योःग्‍बा चोःक्‍मासिरे़ लागि खुने़ॽ कुसिङ्‌नात्‍साबे़न् तार पत्॥”

२ एलिसाःल्‍ले़ खे़न् मेमेदुमान् नोगप् पिरु, “आङ्‌गाॽ खे़ने़ॽ आक्‍खेलॽरिक् फाॽने़बे? खे़ने़ॽ के़हिम्‍मो थे के़गत्‍तुबे? आङ्‌गाॽ मे़त्‍ताङ्‌ङे़ॽ॥”

खे़ल्‍ले़ मे़त्‍तु, “आदाङ्‌बारे़ केसे़वारोमे़ल्‍ले़ काःन्‍द्‌याओ आजे़ःत्‍छिक् निःङ्‌गेजिरक् कत्‍तुङ्‌ॽ वेॽ थेआङ् मे़गत्‍तान्‌ॽ॥”

३ एलिसाःल्‍ले़ मे़त्‍तु, “पोगे़आङ् खे़ने़ॽ के़रे़क् के़हिम्‍बेसाङ्‌बाहाॽ कुजाॽ मे़न्‌याक्‍मनाबा कान्‍द्‌याहाॽ नाःक्‍ते़ तारे़से़ॽ॥ सुःल्‍लिक्‍लक् मे़नाःक्‍ते़से़न्‍ने़ॽ॥

४ खे़न् एगाङ् हिम्‍मो पेगे़ॽ हे़क्‍क्‍याङ् खे़ने़ॽ के़स्‍सा ने़त्‍छिहाॽआङ् सिगाङ् युक्‍खे़से़आङ् लाम्‍धेःत्‍ते़न् सुबे़ॽ॥ काःन्‍द्‌याओबा निःङ्‌गे़न् खे़न् के़रे़क् खप्‍प्‍याहाॽओ लिङ्‌घे़ॽ, हम्‍भ्‍याङ् के़दिम्‍बा खप्‍प्‍याहाॽ लाःत्‍लाःत् युक्‍खे़ॽ॥”

५ खे़न् मे़न्‍छुमान् एलिसान् लाम्‍बा से़रे़आङ् पे, हे़क्‍क्‍याङ् खुने़ॽ कुस्‍सा ने़त्‍छिहाॽ सिगाङ् युक्‍खुसिआङ् लाम्‍धेःत्‍ते़न् सुबु॥ कुस्‍साहाॽरे़ खप्‍प्‍याहाॽ फे़त्‍ते़त्‍छु खे़ब्‍याङ् खुने़ॽ खे़न् खप्‍प्‍याहाॽ थिम्‍सुर तेॽरु॥

६ आल्‍ल खे़ङ्‌हाॽ खक्‍पे़त् तिम्‍से़ चुरे़आङ् खुने़ॽ लत्‍छा कुस्‍साधिक् मे़त्‍तु, “वेॽस्‍मा काःन्‍द्‌यान् फे़त्‍ते़ॽ॥”

कर खे़ल्‍ले़ पाःत्‍तु, “आल्‍लग लत्‍छाआङ् काःन्‍द्‌या होप्॥ खे़ब्‍याङ् निःङ्‌गेॽ लःम्‍माआङ् नाॽरे़॥”

७ खे़न् मेमेदुमे़न् पेआङ् निङ्‌वाॽफुमाङ्‌ङिल्‍ले़ कुमनान् कन् पाःन्‍निन् मे़त्‍तु, हे़क्‍क्‍याङ् खे़ल्‍ले़ पाःत्‍तु, “पेगे़ॽआङ् खे़न् निःङ्‌गे़न् सङ्‌घे़ॽ, हे़क्‍क्‍याङ् खे़ने़ॽ के़सिङ्‌नात्‍तिन् हुङे़ॽ॥ के़नम्‍बे़ल्‍ले़ खे़ने़ॽ नु के़स्‍साहाॽरे़ लागि हिम्‍ब्राङ् चोःक्‍मा के़सुक्‍तुरो॥”

एलिसाःल्‍ले़ सुनम्‍मिःल्‍ले़ कुस्‍सान् याम्‍मो कुहिङ्‌वे़त् चोगु

८ थिक्‌यान् एलिसान् सुनेम पाङ्‌जुम्‍मो पे॥ खे़प्‍मो याङ्‌सा कुन्‍धेसामा मे़न्‍छुमाधिक् वये़, एलिसान् चामा थुङ्‌मा पिमारे़ लागि खे़न् साॽरिक् हादिङ् थक्‍ते़॥ कल्‍ले़चोगुल्‍ले़ आल्‍ल एलिसान् आभे़ल्‍ले़साङ् खे़प्‍मोलाम् पोःक्‍खे़आङ् पेःल्‍ले़ चामा थुङ्‌मारे़लागि खुने़ॽ खे़प्‍मो लःन्‍दे़॥

९ खे़न् मे़न्‍छुमाःल्‍ले़ कुये़म्‍बान् मे़त्‍तु, “आभे़ल्‍ले़साङ् कप्‍मो आनिॽलाम् के़बोङ्‌बाआङ् के़बेःक्‍पा मनान् निङ्‌वाॽफुमाङ्‌ङिल्‍ले़ कुसेसे मना फाॽआङ् आङ्‌गाॽ निसुङ्‌ङाङ् वाॽ॥

१० खाम्‍बुओ खुने़ॽ कुलागि आनिॽ लत्‍छा चुक्‍पा याक्‍फाङ्‌धिक् चोगुम् पिरुम्‌ॽ, हे़क्‍क्‍याङ् खे़प्‍मो खुने़ॽ कुलागि लत्‍छा ने़त्‍ना, लत्‍छा चप्‍ते़न्, लत्‍छा एःक्‍नाःम्‍भेॽ नु सेमि थिक् युक्‍खुम् पिरुम्‌ॽ॥ खे़ब्‍याङ् खुने़ॽ कप्‍मो आनिॽओ ताःल्‍ले़ खे़प्‍मोए युङ्‌मा सुक्॥”

११ थिक्‌ये़न् एलिसान् त्‍ये़आङ् कौसिओबा कुयाक्‍फाङ्‌ङो पे हे़क्‍क्‍याङ् नाःम्‍सिङ्‌मा फाॽआङ् ले़राङ् काक्‍पे़त् ने़सिङ्॥

१२ खुने़ॽ कुसे़वारोबा गेहजिःन् मे़त्‍तु, “खे़न् सुनम्‍मि मे़न्‍छुमान् उःत्‍ते़ तारे़ॽ॥” खे़ल्‍ले़ खे़न् मे़न्‍छुमान् उःत्‍तु तारु, हे़क्‍क्‍याङ् माङ्‌निङ्‌वाॽपान् के़बाःप्‍पे़ल्‍ले़ कुदगि खे़न् ये़म्‍सिङ्॥

१३ एलिसाःल्‍ले़ कुसे़वारोबे़न् मे़त्‍तु, “खे़न् मे़न्‍छुमान् मे़त्‍ते़ॽ, ‘खे़ने़ॽ आन्‍छिगे़ लागि कन् के़रे़क् तुक्‍खेहाॽ के़जोगुआङ् वाॽ॥ आल्‍ल खे़ने़ॽ के़लागि थे चोःक्‍मा सुक्‍सुगे़बे? थे खे़ने़ॽ ले़प्‍माङ् हाङ्‌ङिन्‍नु इग्र थक्‍मोबे़न्‍नु आन्‍छिगे़ के़बान् पाःप्‍मा सुक्‍सुगे़बि?’”

खे़ल्‍ले़ नुगप् पिरुसि, “आङ्‌गाॽ आप्‍फेक् आमनाहाॽरे़ खुन्‍छिॽ लुम्‍मो आङ्‌गाॽ आहिम् युङ्‌ॽ॥”

१४ एलिसाःल्‍ले़ गेहजिन् मे़त्‍तु, “खे़ल्‍ले़ कुलागि आङ्‌गाॽ थे चोःक्‍मा पिमा सुक्‍तुङ्‌बे?”

गेहजिःल्‍ले़ मे़त्‍तु, “खे़ल्‍ले़ कुस्‍सा ये़म्‍बित्‍छा होप्, हे़क्‍क्‍याङ् खे़ल्‍ले़ कुये़म्‍बाःन् काप्‍पोबा चोक्॥”

१५ खे़ब्‍याङ् एलिसाःल्‍ले़ मे़त्‍तु, “खे़न् मे़न्‍छुमान् उःत्‍ते़ॽ॥” खम्‍भ्‍याङ् गेहजिःल्‍ले़ खे़न् उःत्‍तु तारु, हे़क्‍क्‍याङ् लाम्‍धेःत्‍तिल्‍ले़ कुबेसाङ् खे़न् ये़म्‍सिङ्॥

१६ खे़ब्‍याङ् एलिसाःल्‍ले़ खे़न् मे़न्‍छुमान् मे़त्‍तु, “हप्‍मे़न्, हाबा कन् ये़म् ए़त्‍निम्‍मा खे़ने़ॽ के़भक्‍थुङ्‌मो ये़म्‍बित्‍छा साधिक् के़गत्‍तुॽ॥”

खे़ल्‍ले़ मे़त्‍तु, “मेःन्‍ना, मेःन्‍ना, आदाङ्‌बे, निङ्‌वाॽफुमाङ्‌ङिल्‍ले़ कुमनाए, खे़ने़ॽ के़से़वारोमान् इङ्‌मे़ले़क्‍ताङ्‌ङिन्‍ने़ॽओ॥”

१७ कर खे़न् मे़न्‍छुक्‍मा पोःक्‍खे़ हे़क्‍क्‍याङ् के़दाबा तङ्‌बे एलिसाःल्‍ले़ मे़त्‍तुबा ये़म्‍मोए खे़ल्‍ले़ ये़म्‍बित्‍छा साधिक् सागत्‍तु॥

१८ खे़न् अङे़ःक्‌वान् च्‍यम्‍बा पोःक्‍खे़आङ् थिक्‌यान् खुने़ॽ कुम्‍बारे़ओ पे, खे़ल्‍ले़ कुम्‍बा चासुम्‍नु के़याक्‍पाहाॽनु सोरिक् वये़॥

१९ खुने़ॽ अःक्‍ते़आङ् कुम्‍बा मे़त्‍तु, “आङ्‌गाॽ आध्‍गेक्‍किन् तुक्‍का! आङ्‌गाॽ आध्‍गेक्‍किन् तुक्‍का!”

खुने़ॽ कुम्‍बारे़ लत्‍छा से़वारोबा थिक् मे़त्‍तु, “खे़न् खुने़ॽ कुम्‍मारे़ओ तेॽरे़आङ् पेगे़ॽ॥”

२० खे़न् से़वारोबे़ल्‍ले़ चुक्‍पे़न् फोःक्‍खुआङ् कुम्‍मारे़ओ सधआङ् एगाङ् खे़न् चुक्‍पे़न् कुम्‍मारे़ कुभक्‍तुङ्‌मो ले़न्‍जो थारिक् हाबा युङे़गरे़, हे़क्‍क्‍याङ् खे़न् एगाङ् खे़न् स्‍ये़॥

२१ खे़न् मे़न्‍छुमान् पेआङ् थाःङ् निङ्‌वाॽफुमाङ्‌ङिल्‍ले़ कुमनाःल्‍ले़ कुयुक्‍नाओ चुक्‍पे़न् ने़स्‍सुध हे़क्‍क्‍याङ् खुने़ॽ लाम्‍धेःत्‍तिन् सुबुआङ् लाःक्‍कात् लःन्‍दे़ पे॥

२२ खे़ब्‍याङ् खुने़ॽ कुये़म्‍बाःन् उःत्‍तुआङ् मे़त्‍तु, “चिसाजि आङ्‌गाॽ आलागि से़वारोबा थिक् नु अदङ् थिक् पाङ्‌घे़ फे़न्‍छे़से़ॽ, हे़क्‍क्‍याङ् आङ्‌गाॽ आसुक्‍सुक् हाराए निङ्‌वाॽफुमाङ्‌ङिल्‍ले़ कुमनाओ पेःक्‍काआङ् नुःङ्‌ङा फे़न्‍ना॥”

२३ कुये़म्‍बाःल्‍ले़ सेःन्‍दोसु, “आइन् खुने़ॽओ थेआङ् पेःक्‍मा पोःक्‍खे़बे? आइन् लादुप्‍पाङ् मे़ःन् नाःम्‍सिङ्‌मा ये़न् सबाथआङ् मे़ःन्॥”

खुने़ॽ मे़त्‍तु, “च्‍यासाङ् नुॽ!”

२४ खे़न् मे़न्‍छुमाःल्‍ले़ अदङ्‌ङो करेःल्‍लि युक्‍नाहाॽ खेःक्‍खुआङ् कुसे़वारोबे़न् मे़त्‍तु, “आङ्‌गाॽ मे़मे़त्‍ने़न्‍ल थारिक् नाःत्‍ते़ॽर तेॽरे़ॽ हे़क्‍क्‍याङ् मे़सुसे़न्‍ने़ॽ॥”

२५ कम्‍भलॽरिक् खुने़ॽ पेआङ् कर्मेल कोःक्‍माओ निङ्‌वाॽफुमाङ्‌ङिल्‍ले़ कुमनाओ के़रे़॥ खे़न् माःङ्‌घालाम् फे़रे़र पत्‍छे़बा निसुआङ् निङ्‌वाॽफुमाङ्‌ङिल्‍ले़ कुमनाःल्‍ले़ कुसे़वारोबा गेहजिःन् मे़त्‍तु, “ओमे़त्‍ते़साॽरे़ॽ! खाना के़भे़म्‍मे़ङ्‌ग सुनम्‍मि मे़न्‍छुमान्‍लो!

२६ खे़ने़ॽ लोःक्‍ते़ॽर पेगे़ॽ हे़क्‍क्‍याङ् खुने़ॽ तुमे़ॽआङ् सेःन्‍दोसे़ॽ, ‘थे खे़ने़ॽ के़नुॽ के़दाबि? के़ये़म्‍बाःन् नुॽबि? के़स्‍सान् नुॽआङ् वाॽबि?’”

खे़न् मे़न्‍छुमाःल्‍ले़ गेहजिःन् मे़त्‍तु, “के़रे़क् नुबाए वाॽरो॥”

२७ कर आल्‍ल खुने़ॽ कोःक्‍माओ निङ्‌वाॽफुमाङ्‌ङिल्‍ले़ कुमनाओ के़रे़ल्‍ले़ खुने़ॽ एलिसाःल्‍ले़ कुलाङ्‌ङिन् थाप् ते़प्‍सु॥ खुने़ॽ से़म्‍मारे़ लागि गेहजिःन् कत्‍नानाक् तगि फे़रे़, कर निङ्‌वाॽफुमाङ्‌ङिल्‍ले़ कुमनाःल्‍ले़ मे़त्‍तु, “खे़न् ले़रे़ॽ! खुने़ॽ साॽरिक् के़साक्‍पा तुमुआङ् वाॽ, कर यहवे दाङ्‌बे़ल्‍ले़ कन् पाःन्‍निन् आङ्‌गाॽलाम् माॽरुआङ् आङ्‌गाॽ थेआङ् मे़त्‍ताङ्‌बा होप्॥”

२८ खे़न् मे़न्‍छुमाःल्‍ले़ मे़त्‍तु, “आदाङ्‌बे, थे आङ्‌गाॽ खे़ने़ॽ ये़म्‍बित्‍छासा नाःक्‍ने़आङ् वये़बि? ‘आङ्‌गाॽ निङ्‌साङ् चोःक्‍माआङ् निङ्‌साङ्‌पुक्‍मो मे़धासाङ्‌ङिन्‍ने़ॽ’ फाॽआङ् मे़त्‍ने़आङ् मे़वये़ने़म्‍बि?”

२९ खे़ब्‍याङ् एलिसाःल्‍ले़ गेहजिःन् मे़त्‍तु, “खे़ने़ॽ के़हे़प्‍सुबा ते़ःत्‍तिल्‍ले़ के़गेङ्‌ङो खेःक्‍खे़ॽ॥ कन् आङ्‌गाॽ आदक्‍काःत्‍ते़न् तेॽरे़आङ् लोःक्‍ते़ पेगे़ॽ॥ खे़ने़ॽ लाम्‍मो कुभा के़दुमुसिने़भग्र खे़ङ्‌हाॽ से़वा मे़मे़त्‍ते़से़न्‍ने़ॽ हे़क्‍क्‍याङ् खे़ङ्‌हाॽरे़ से़वा के़म्‍मे़त्‍ने़भग्र खे़ङ्‌हाॽ पाःन्‍मे़साःत्‍ते़से़न्‍ने़ॽ॥ कन् आङ्‌गाॽ आदक्‍काःत्‍तिन् खे़न् चुक्‍पे़ल्‍ले़ कुनाओ ने़स्‍से़ पिरे़ॽ॥”

३० कर चुक्‍पे़ल्‍ले़ कुम्‍मारे़ एलिसान् मे़त्‍तु, “से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिक् नु खे़ने़ॽ कुहिङ्‌वे़त् के़वाॽबा कुइसिःक् आङ्‌गाॽ माङ्‌हे़क्‍कासिङ्‌ङाआङ् पाःत्‍तुङ्‌ॽ, आङ्‌गाॽ खे़ने़ॽ मे़ले़त्‍ने़न्‌ॽ॥” कल्‍ले़चोगुल्‍ले़ खुने़ॽ पोगे़आङ् खे़न् मे़न्‍छुमाःल्‍ले़ कुएगाङ् थासिङ्॥

३१ गेहजिःन्‍ग खुन्‍छिॽ तगि पेआङ् खान् तःक्‍काःत्‍तिन् खे़न् चुक्‍पे़ल्‍ले़ कुनाओ ने़स्‍सु पिरु, कर खे़प्‍मो थेआङ् इक्‍ला इग्र मिक्‍सेन् मे़बोःक्‍खे़न्॥ कल्‍ले़चोगुल्‍ले़ एलिसान् तुम्‍मारे़ लागि गेहजिःन् नुःक्‍खे़आङ् पे, हे़क्‍क्‍याङ् खुने़ॽ मे़त्‍तु, “खे़न् चुक्‍पे़ङ्‌ग मे़बोगे़न्‍लो॥”

३२ आल्‍ल एलिसान् हिम्‍मो के़रे़ल्‍ले़ खुने़ॽ कुयुक्‍नाओ कुम्‍मारे़ ने़स्‍सुबा खे़न् चुक्‍पे़न् स्‍ये़आङ् ने़स्‍से़बा तुमु॥

३३ खुने़ॽ याक्‍फाङ्‌ङो लासे़ हे़क्‍क्‍याङ् खुन्‍छिॽ ने़त्‍छिरक् सिगाङ् लासे़सिआङ् खुने़ॽ याक्‍फाङ्‌ङोबा लाम्‍धेःत्‍तिन् सुबु हे़क्‍क्‍याङ् खुने़ॽ यहवे दाङ्‌बे़न् पेलि फाक्‍तु॥

३४ खे़न् एगाङ् ने़त्‍नाओ थाःङ् लासे़आङ् खुने़ॽ कुम्‍ब्राःन् खे़न् चुक्‍पे़ल्‍ले़ कुम्‍ब्राओ, खुने़ॽ कुमिक्‍किन् खे़ल्‍ले़ कुमिक्‍को हे़क्‍क्‍याङ् खुने़ॽ कुहुक्‍किन् खे़ल्‍ले़ कुहुक्‍को ने़स्‍सुआङ् खुने़ॽ खे़न् अङे़ःक्‌वाःल्‍ले़ कुसम्‍धाङ् ले़म्‍बे़त् ने़सिङ्॥ आल्‍ल खुने़ॽ खे़ल्‍ले़ कुसम्‍धाङ् ले़म्‍बे़त् ने़सिङ्‌ङिल्‍ले़ खे़न् अङे़ःक्‌वाःल्‍ले़ कुधक्‍किन् कोसे़र पे॥

३५ खे़ब्‍याङ् एलिसान् पोगे़आङ् याक्‍फाङ्‌ङो ना नु कत्‍ना लाङ्‌घेगे़, हे़क्‍क्‍याङ् याम्‍मो थिक्‍ले़ङ् ने़त्‍नाओ थाःङ् लासे़आङ् खुने़ॽ खे़ल्‍ले़ कुसम्‍धाङ् ले़म्‍बे़त् ने़सिङ्॥ खे़ब्‍याङ् खे़न् चुक्‍पे़न् नुसिले़ङ् थारिक् हे़क्‍छिःङ्‌बा तेसे़आङ् कुमिक्‍किन् हन्‍दु॥

३६ खे़ब्‍याङ् एलिसाःल्‍ले़ गेहजिःन् उःत्‍तुआङ् मे़त्‍तु, “खे़न् मे़न्‍छुमान् उःत्‍ते़ॽ॥” खुने़ॽ खे़न् मे़न्‍छुमान् उःत्‍तु॥ खे़न् मे़न्‍छुमान् त्‍ये़आङ् एगाङ् एलिसाःल्‍ले़ मे़त्‍तु, “खे़ने़ॽ के़स्‍सा चुक्‍पे़न् तेॽरे़ॽआङ् पेगे़ॽ॥”

३७ खुने़ॽ सिगाङ् लासे़आङ् खाम्‍बाङ्‌ङो साम्‍बोन् फन्‍छिङ् हे़क्‍क्‍याङ् एलिसान् कुलाङ्‌ङो चिघक् से़वा मे़त्‍तु॥ खे़न् एगाङ् खुने़ॽ कुस्‍सा चुक्‍पे़न् याङ्‌सिङ्‌ङाङ् लाःक्‍कात् लःन्‍दे़रो॥

एलिसाःल्‍ले़ कुजान् चामा के़नुॽबा चोगु

३८ एलिसान् नुःक्‍खे़आङ् गिलगाल पे, हे़क्‍क्‍याङ् खे़न् ते़ङ्‌गप्‍पो साक् पोगे़आङ् ने़स्‍से़॥ आल्‍ल माङ्‌निङ्‌वाॽपान् के़बाःप्‍पा मनासुम्‍हाॽरे़ खुने़ॽ मे़दुमुर मे़वये़ल्‍ले़ खुने़ॽ कुसे़वारोबे़न् मे़त्‍तु, “मिओ यम्‍बा खप्‍प्‍यान् युक्‍खे़ॽआङ् कन् मनाहाॽरे़ खुन्‍छिॽ लागि आजेःत् हाःक्‌वाजि खन्‍छे़ॽ॥”

३९ खे़ङ्‌हाॽओबा थिक्‍पा चैँ सिसिम्‍भे़ना कोःत्‍छे़ इक्‍ताप्‍हाॽओ पे, हे़क्‍क्‍याङ् खुने़ॽ ताम्‍भुङ् इवाःत्‍हाॽ खोसुआङ् खे़ल्‍ले़ कुजाॽहाॽ कुदेःप्‍फे़रा कुले़ःम् सुङु तारु॥ खे़न् थेबे फाॽआङ् हाःत्‍ले़आङ् कुसिङ् मे़न्‍निःत्‍ते खे़न् सिङ्‌सेॽहाॽ हे़गुआङ् खे़न् हाःक्‌वा थोःक्‍मा खप्‍प्‍याओ केःत्‍तु॥

४० मनाहाॽरे़ मे़जर फाॽआङ् खे़न् हाःक्‌वान् मे़धाबु, कर खे़ङ्‌हाॽरे़ खे़न् चामा मे़हेःक्‍तुल्‍ले़ खे़ङ्‌हाॽ मे़अःक्‍ते़आङ् मे़बाःत्‍तु, “निङ्‌वाॽफुमाङ्‌ङिल्‍ले़ कुमनाए, खे़न् खप्‍प्‍याओग आसिसिबा निङ्‌ङिन् याक्‍लो!” हे़क्‍क्‍याङ् खे़ङ्‌हाॽरे़ खे़न् चामा मे़न्‍छुक्‍तुन्॥

४१ एलिसाःल्‍ले़ मे़त्‍तुसि, “कुभा फेॽरुम्‍जि तारे़म्‍मे़ॽ॥” खुने़ॽ खे़न् खप्‍प्‍याओ थे़क्‍तुआङ् मे़त्‍तुसि, “आल्‍ल कन्‍हाॽ चामा पिरे़म्‍सिम्‍मे़ॽ॥” कन् ये़म्‍मो खे़न् खप्‍प्‍याओबा कुजाओ आममबा थेआङ् होःप्‍ते़॥

किप् थिक् मनाहाॽ कुजा चाःत्‍तुसि

४२ बाल-सलिसाबा कुभा मनाधिक्‍ले़ निङ्‌वाॽफुमाङ्‌ङिल्‍ले़ कुमनाःल्‍ले़ लागि तगि के़दुम्‍बा निबोङ् हःक्‍सि खरे़ःङ् नु कुभा खारक् के़दुम्‍बा कुजा ताप्‍माहाॽ तारुआङ् त्‍ये़॥ एलिसाःल्‍ले़ खे़न् मे़त्‍तु, “खे़न् कुजान् कन् मनाहाॽ चामा पिरे़सेॽ॥”

४३ खुने़ॽ कुसे़वारोबे़ल्‍ले़ मे़त्‍तु, “किप् थिक् मनाहाॽरे़ लागि कम्‍याःक्‍ले़रक्‍क आङ्‌गाॽ आक्‍खेआङ् ते़क्‍तुङ्‌सिङ्‌बाबे?”

कर एलिसाःल्‍ले़ नोगप् पिरु, “खे़ने़ॽ मनाहाॽ कन् चामा पिरे़सेॽ॥ थेआङ्‌भे़ल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ– ‘खे़ङ्‌हाॽरे़ मे़जआङ् कुभा नन्‍लो॥’”

४४ खे़ब्‍याङ् खुने़ॽ खे़न् खे़ङ्‌हाॽरे़ खुन्‍छिॽ तगि युक्‍खु पिरुसि, हे़क्‍क्‍याङ् यहवे दाङ्‌बे़ल्‍ले़ पाःत्‍तुबा कुइसिःक् खे़ङ्‌हाॽरे़ मे़जआङ् कुभा नरे़रो॥

नामाने़न् आलिःक्‍लिःक्‍पा होरिक्‍पा तुक्‍मालाम् वेःत्

५

नामाने़न् अरामबा हाङ्‌ङिल्‍ले़ कुधक्‍सुबाहाॽओबा थक्‍मोबा वये़॥ खुने़ॽ कुन्‍दाङ्‌बे़ल्‍ले़ कुनिमो लत्‍छा यम्‍बा मना नु साॽरिक् मिङ्‌सो इङ्‌धाङ्‌साबा मना वये़, खुने़ॽलाम्‍बाए यहवे दाङ्‌बे़ल्‍ले़ अरामे़न् थङ् के़नाःम्‍बा चोगुङ्‌आङ् वये़॥ खुने़ॽ साॽरिक् के़धुम्‍बा थक्‍लिहाङ् वये़, कर आलिःक्‍लिःक्‍पा होरिक्‍पा तुक्‍मे़ल्‍ले़आङ् तरुआङ् वये़॥

२ थिक्‍ले़ङ् आरामलाम् हिम्‍गे़लिबाहाॽ मे़बेआङ् इस्राइललाम्‍बा लत्‍छा चुक्‍मा मे़न्‍छ्‌याधिक् मे़दे़म्‍सु मे़देॽरुआङ् वये़, हे़क्‍क्‍याङ् खे़ल्‍ले़ नामानरे़ कुमेःत्‍ते़न् याःम्‍बक् चोगु पिरुआङ् वये़॥

३ खे़ल्‍ले़ कुन्‍दाङ्‌मे़न् मे़त्‍तु, “आङ्‌गाॽ आदाङ्‌बे़ल्‍ले़ सामरिया के़युङ्‌बा माङ्‌निङ्‌वाॽपान् के़बाःप्‍पे़न् तुमुबा हे़क्‍केःल्‍ले़, खे़ल्‍ले़ खुने़ॽ होरिक्‍पा तुक्‍मालाम् वेःन्‍दुबा वये़मे़न्!”

४ कल्‍ले़चोगुल्‍ले़ नामाने़न् खुने़ॽ कुन्‍दाङ्‌बाओ पेआङ् इस्राइललाम् मे़दे़म्‍सु मे़भे़त्‍तुमा खे़न् चुक्‍मे़ल्‍ले़ पाःत्‍तुबा पाःन्‍निन् मे़त्‍तु॥

५ आरामबा हाङ्‌ङिल्‍ले़ नुगप् पिरु, “पोःङ्‌ॽ, खे़ने़ॽ पेगे़ॽ॥ इस्राइलबा हाङ्‌ङिन् आङ्‌गाॽ लत्‍छा सक्‍इङ्‌घङ् हाक्‍तुङ्‌दे़सुङ्॥” कल्‍ले़चोगुल्‍ले़ नामाने़ल्‍ले़ ३०,००० युप्‍पा कुआत् नु ६,००० साम्‍म्‍याङ् कुआत् हे़क्‍क्‍याङ् थिबोङ् कुगाप् चाङ्‌हाॽ खुने़ॽ याङ्‌सिङ्‌ङाङ् फे़रे़॥

६ खुने़ॽ इस्राइलबा हाङ्‌ङे़ओ तेॽरुबा सक्‍इङ्‌घङ्‌ङिन् अक्‍तङ्‌बा चोगे़रो– “कन् सक्‍इङ्‌घङ्‌ङिन्‍नु सोसोरिक् आङ्‌गाॽ आसे़वारोबा नामाने़न् पाङ्‌घुङ्‌ङाङ् वाॽ॥ आदाङ्‌बारे़ खे़ल्‍ले़ होरिक्‍पा कुदुक्‍मे़न् वेःन्‍दे़ पिरे़ॽओ॥”

७ इस्राइलबा हाङ्‌ङिल्‍ले़ खे़न् सक्‍इङ्‌घङ्‌ङिन् निरुनुमे़ःन्‍ने खुने़ॽ कुजाङ्‌ङिन् थे़ःक्‍खुआङ् पाःत्‍तु, “थे आङ्‌गाॽ निङ्‌वाॽफुमाङ्‌आबि? से़प्‍मा नु कुहिङ्‌वे़त् चोःक्‍मा सुक्‍तुङ्‌बि? कन् मनाःल्‍ले़ थेआङ् खे़न् होरिक्‍पा तुक्‍मालाम् वेःम्‍मारे़ लागि कुभा मनान् आङ्‌गाॽओ पाङ्‌घुबाबे? ओमे़त्‍ते़ साॽरे़त, खे़न् आङ्‌गाॽनु खे़माॽ चोःक्‍मा कोःत्‍ल वाॽ!”

८ आल्‍ल इस्राइलबा हाङ्‌ङिल्‍ले़ आप्‍फेक् कुजाङ्‌ङिन् थे़ःक्‍खुबा पाःन्‍निन् निङ्‌वाॽफुमाङ्‌ङिल्‍ले़ कुमना एलिसाःल्‍ले़ खे़प्‍सु, खे़ब्‍याङ् खुने़ॽ कन् इङ्‌घङ्‌ङिन् हाङ्‌ङिन् हाक्‍तु, “आदाङ्‌बारे़ थेआङ् के़जाङ्‌ङिन् के़धे़ःक्‍खुबाबे? खे़न् मनान् आङ्‌गाॽओ फे़न्‍ल, हे़क्‍क्‍याङ् खे़ल्‍ले़ इस्राइलओ माङ्‌निङ्‌वाॽपान् के़बाःप्‍पा थिक् वाॽरे़त्‍छ फाॽआङ् निङ्‌वाॽ खोसुॽ॥”

९ कल्‍ले़चोगुल्‍ले़ नामाने़न् कुअन्‍हाॽ हे़क्‍क्‍याङ् कुअन्‍लाधाहाॽनु पे, हे़क्‍क्‍याङ् एलिसाःल्‍ले़ कुलाम्‍धेःत्‍तो ये़म्‍सिङ्॥

१० एलिसाःल्‍ले़ खुने़ॽ अक्‍खे मे़प्‍मारे़ लागि इङ्‌साबाधिक् पाङ्‌घु, “खे़ने़ॽ आप्‍फेक् पेगे़ॽआङ् यर्दन वहःङ्‌ङो नुसिले़ङ् वरुःम्‍सिङ्‌ङे़ॽ, हे़क्‍क्‍याङ् खे़ने़ॽ के़ने़क्‍सान् कुइसिःक्‍सिःक् पोःङ्‌ॽ, हे़क्‍क्‍याङ् खे़ने़ॽ सुत्‍थो के़बोङ्‌ॽ॥”

११ कर नामाने़न् कुयाःक्‍ले़ॽरे़आङ् अक्‍खे लॽरे़र पेघे़रे़, “खुने़ॽ लाःक्‍कात् लःन्‍नाङ् यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ कुमिङ् इङ्‌घु हे़क्‍क्‍याङ् आङ्‌गाॽ आदुक्‍मा के़बप्‍पा सम्‍धाङ् कुहुक्‍किन् हिक्‍खुआङ् होरिक्‍पा तुक्‍मे़ल्‍ले़ तराङ्‌बा आदुक्‍मान् वेःन्‍दु पिआबि फाॽआङ् आङ्‌गाॽ निङ्‌वाॽ इःत्‍तुङ्‌ङाङ् वये़॥

१२ थे इस्राइलबा वहःङ्‌हाॽनुःल्‍ले़ दमस्‍कसबा अबाना नु फारपर वहःङ्‌हाॽ नुबा मे़जोःक्‍ने़न्‍नाङ्‌बि? थे आङ्‌गाॽ खे़ङ्‌हाॽओए वरुःम्‍सिङ्‌माआङ् सुत्‍थो पोङ्‌मा मे़सुक्‍कान्‍नाङ्‌बि?” कल्‍ले़चोगुल्‍ले़ खुने़ॽ नुःक्‍खे़आङ् कुसिक् पोःक्‍मा इसेःङ् पेघे़रे़॥

१३ कर नामानरे़ कुसे़वारोबाहाॽ खुने़ॽओ मे़द्‌ये़आङ् मे़मे़त्‍तु, “आदाङ्‌बे, माङ्‌निङ्‌वाॽपान् के़बाःप्‍पे़ल्‍ले़ खे़ने़ॽ कुभा यम्‍बा याःम्‍बक् चोगे़ॽ के़मे़त्‍ते़ल्‍ले़ थे खे़ने़ॽ के़न्‍जोगुम्‍बा मे़वये़ने़न्‍नाङ्‌बि? खुने़ॽ वरुःम्‍सिङ्‌ङे़ॽआङ् सुत्‍थो पोःक्‍खे़ॽ लॽरिक् के़मे़त्‍ते़बाओ खे़ने़ॽ आल्‍लसाङ् थेआङ् के़न्‍जोगुन्‍बाबे?”

१४ कल्‍ले़चोगुल्‍ले़ खुने़ॽ यो थासिङ् हे़क्‍क्‍याङ् निङ्‌वाॽफुमाङ्‌ङिल्‍ले़ कुमनाःल्‍ले़ मे़त्‍तुबा कुइसिःक् यर्दन वहःङ्‌ङो आप्‍फेक् नुसिले़ङ् चिहुम् चिहुम् हुम्‍सिङ्, हे़क्‍क्‍याङ् खुने़ॽ कुने़क्‍सान् कुइसिःक्‍सिःक् पोःक्‍खे़आङ् नालिगे़न् थाङ्‌बे़न् हे़क्‍के सेसेबा पोःक्‍खे़॥

१५ खे़ब्‍याङ् नामाने़न् नु खुने़ॽ कुसे़वारोबाहाॽ के़रे़क् निङ्‌वाॽफुमाङ्‌ङिल्‍ले़ कुमनाओ मे़नुःक्‍खे़ मे़बे॥ खे़ङ्‌हाॽ के़रे़क् खुने़ॽ कुदगि मे़ये़म्‍सिङ् हे़क्‍क्‍याङ् नामानरे़ पाःत्‍तु, “इस्राइलओरक् निङ्‌वाॽफुमाङ् वाॽ के़रे़क् इक्‍सादिङ् खाम्‍बेःक्‍मो हाःत्‍ताङ् निङ्‌वाॽफुमाङ् होप् फाॽआङ् आल्‍ल आङ्‌गाॽ निङ्‌वाॽ खोसुङ्॥ चिसाजि आल्‍ल खे़ने़ॽ के़से़वारोबालाम् कुभा हुक्‌वा ताःक्‍ते़ॽओ॥”

१६ एलिसाःल्‍ले़ नुगप् पिरु, “आङ्‌गाॽ माङ्‌से़वा मे़त्‍तुङ्‌बा, से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् खुने़ॽ कुमिङ्‌ङो माङ्‌हे़क्‍कासिङ्‌ङाआङ् पाःत्‍तुङ्‌ॽ, आङ्‌गाॽ थेआङ् मे़दाःक्‍कान्॥” खे़न् ताःक्‍मारे़ लागि नामानरे़ खुने़ॽ के़साक्‍पा चाःत्‍तु करसाङ् खुने़ॽ ताःक्‍मा मे़दे़न्‍दे़न्॥

१७ नामानरे़ मे़त्‍तु, “आदाङ्‌बारे़ के़न्‍दाःक्‍तुन्‍ने़भग्र, के़से़वारोबे़न् अन्‌योक् ने़त्‍छिरे़ खुन्‍छिॽ कुकुबा खाम् तेॽमा फाःक्‍ताङ्‌ङे़ॽ॥ थेआङ्‌भे़ल्‍ले़ आल्‍लआङ्‌धो याम्‍मो आभे़ल्‍ले़आङ् आदाङ्‌बारे़ के़से़वारोबे़ल्‍ले़ यहवे दाङ्‌बे़न्‍नुःल्‍ले़ वेॽ आत्‍तिन् माङ्‌ङोआङ् मिधिङ्‌मनाबादेमनाबा वयागे़न् सिदुङ्‌जभाहाॽ नु हुक्‌वाहाॽ मे़दोन्‍दुन्‌ॽ॥

१८ कर कन् लत्‍छा पाःन्‍नोरक् आदाङ्‌बारे़ के़से़वारोबे़न् यहवे दाङ्‌बे़ल्‍ले़ ले़प्‍मि पिआर– आल्‍ल आङ्‌गाॽ आन्‍दाङ्‌बे़न् रिम्‍मोन माङ्‌हिम्‍मो साबोःन् हबत् फन्‍छिङ्‌माआङ् से़वा चोःक्‍मारे़ लागि आङ्‌गाॽ आहुक्‍को तक्‍सिङ्‌ङाङ् लाःत् हे़क्‍क्‍याङ् खुने़ॽ माङ्‌से़वा चोःक्‍किल्‍ले़ आङ्‌गाॽआङ् साम्‍बोन् पत्‍ता, कल्‍ले़ लागि आदाङ्‌बारे़ के़से़वारोबे़न् यहवे दाङ्‌बे़ल्‍ले़ ले़प्‍मि पिआर॥”

१९ एलिसाःल्‍ले़ मे़त्‍तु, “निङ्‌वाॽ हाङ्‌हाङ् लॽरिक् पेगे़ॽ॥” नामाने़न् कुलाम्‍मो आजे़त् नानाक्‍लक् के़रे़र पत्‍छे़ल्‍ले़,

२० निङ्‌वाॽफुमाङ्‌ङिल्‍ले़ कुमना एलिसाःल्‍ले़ कुसे़वारोबा गेहजिन् कुनिङ्‌वाॽओ अक्‍खे लॽरे़, “आङ्‌गाॽ आन्‍दाङ्‌बे़ल्‍ले़ग कन् आरामि नामाने़ल्‍ले़ फे़त्‍तुबा हुक्‌वाहाॽ मे़न्‍दाःक्‍के पनुनुरिक् खे़न् पाङ्‌घुदेसु॥ से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक् आङ्‌गाॽ माङ्‌हे़क्‍कासिङ्‌ङाआङ् पाःत्‍तुङ्‌ॽ, आङ्‌गाॽ लोःक्‍का पेःक्‍काआङ् खुने़ॽ सिॽरुङ् हे़क्‍क्‍याङ् खुने़ॽलाम् कुभा हुक्‌वाहाॽ ताःक्‍तुङ्‌ॽ॥”

२१ कल्‍ले़चोगुल्‍ले़ गेहजिन् नामानरे़ कुएगाङ कुएगाङ् हाराहारा लोःक्‍ते़र पे॥

आल्‍ल नामानरे़ खे़न् खुने़ॽ ले़प्‍माङ् लोःक्‍ते़ फे़रे़र पत्‍छे़बा निसुआङ् खे़न्‍नु तुम्‍मारे़ लागि खुने़ॽ कुअन्‍लाधाओलाम् थासिङ्‌ङाङ् खे़न् सेःन्‍दोसु, “थे के़रे़क् नुबाए वाॽबि?”

२२ गेहजिःल्‍ले़ नुगप् पिरु, “के़रे़क् नुबाए वाॽ॥ आङ्‌गाॽ आन्‍दाङ्‌बे़ल्‍ले़ अक्‍खे मे़त्‍ताङ्‌ङाङ् पाङ्‌घाङ् फे़न्‍छाङ्‌ङाङ् वाॽ, ‘एफ्राइमबा कोःक्‍मा लाजेॽओनु माङ्‌निङ्‌वाॽपान् के़बाःप्‍पा मनासुम्‍हाॽलाम् ने़प्‍फु थाङ्‌बे़न् मना आल्‍लो खारक् फे़रे़सिआङ् वाॽसि॥ चिसाजि खे़न् ने़प्‍फु मनाहाॽ ३,००० कुआःत् युप्‍पा नु कुगाप् ने़त्‍छि चाङ् पिरे़से़ॽओ॥’”

२३ नामानरे़ मे़त्‍तु, “पोःङ्‌ॽ, ६,००० कुआःत् युप्‍पाए तेॽरे़बा॥ खे़ङ्‌हाॽ तेॽमारे़ लागि खुने़ॽ गेहजिःन् पेलि फाक्‍तु, हे़क्‍क्‍याङ् खुने़ॽ खे़न् युप्‍पा कुआःत्‍हाॽ नु कुगाप् ने़त्‍छि चाङ्‌हाॽ कुसुङ्‌मा ने़त्‍छि सुक्‌वाओ इघेःक्‍खु पिरु॥ खुने़ॽ ने़प्‍फु कुसे़वारोबाहाॽ खे़न् कुसुङ्‌माहाॽ पिरुसि, खे़ब्‍याङ् खुन्‍छिॽ खे़न् कुसुङ्‌माहाॽ कुये़सुआङ् गेहजिःल्‍ले़ कुदगि कुदगि लाङ्‌घेगे़सि॥”

२४ आल्‍ल गेहजिःन् कोःक्‍माओ के़रे़, खे़ब्‍याङ् खे़न् कुसुङ्‌माहाॽ खे़न् ने़प्‍फु सेवारोबाहाॽलाम् याङ्‌सिङ्‌ङाङ् हिम्‍मो युक्‍खु॥ खुने़ॽ खे़न् ने़प्‍फु पाङ्‌घुदेसुसिआङ् खुन्‍छिॽ पेघे़रे़सि॥

२५ खम्‍भ्‍याङ् खुने़ॽ सिगाङ् लासे़आङ् खुने़ॽ कुन्‍दाङ्‌बा एलिसाःल्‍ले़ कुदगि ये़म्‍सिङ्॥ एलिसाःल्‍ले़ खुने़ॽ सेःन्‍लाप्‍तु, “गेहजिए, खे़ने़ॽ आत्‍ति के़बेआङ् के़वये़बे?”

गेहजिःल्‍ले़ नुगप् पिरु, “आदाङ्‌बारे़ के़याःम्‍बक् के़जोःक्‍पा के़से़वारोबे़न् आत्‍तिआङ् मे़म्‍बेःक्‍के वयाङ्‌लो?”

२६ कर एलिसाःल्‍ले़ खुने़ॽ मे़त्‍तु, “आल्‍ल खे़न् मनान् कुअन्‍लाधाओलाम् थासिङ्‌ङाङ् खे़ने़ॽ तुम्‍मारे़ लागि नुःक्‍खे़ल्‍ले़ थे आङ्‌गाॽ आयाम्‍साम्‍मिन् खे़ने़ॽनु मे़वये़ने़न्‍नाङ्‌बि? याङ्‌सा इग्र तेःप्‍फुङ्, किग्र चैतुन सिङ्‌बुङ्‌हाॽ, चे़ल्‍ले़क्‍सेॽ इक्‍ताप्‍हाॽ, मे़ल्‍लुक् मे़ःन्‍दाहाॽ, पिप्‍मा पित्‍हाॽ नु योःग्‍बा योःग्‍माहाॽ ताःक्‍मासिआङ् वाॽमा कन् ये़म्‍माङ्‌बि?

२७ नामानरे़ आलिःक्‍लिःक्‍पा होरिक्‍पा कुदुक्‍मे़न् खे़ने़ॽ नु खे़ने़ॽ के़धिङ्‌दाङ् सायोबोराहाॽओ आप्‍फाल्‍ले़साङ् खिम्‍सिङ्‌ङाङ् वाॽ॥” खे़ब्‍याङ् गेहजिःन् खुने़ॽ कुदगिलाम् पेघे़रे़, हे़क्‍क्‍याङ् नाःङ् हे़क्‍के खे़न् फुत्‍त्रिःङ्‌यारिक् आलिःक्‍लिःक्‍पा होरिक्‍पा तुक्‍मे़ल्‍ले़ तरुरो॥

एलिसान्‍नु तःन्‍देॽ

६

माङ्‌निङ्‌वाॽपान् के़बाःप्‍पा मनासुम्‍हाॽरे़ एलिसान् मे़मे़त्‍तु, “ओमे़त्‍ते़ॽओ, आदाङ्‌बानु तुम्‍मारे़ लागि आनिॽ आयुङ्‌बा कन् ते़न्‍निन् आनिॽ लागि साॽरिक् चिहुॽहुॽबा चोक्॥

२ यर्दन वहःङ्‌ङो आनिॽ पेगि, खे़प्‍मो के़रे़क्‍ले़ सिङ् खोमा मे़सुक्‍तुॽ, हे़क्‍क्‍याङ् आनिॽ लागि खे़प्‍मो युङ्‌मा हिम् चोगुम्॥”

एलिसाःल्‍ले़ मे़त्‍तुसि, “लु पोःङ्‌ॽ, खिनिॽ पेगे़म्‍मे़ॽ॥”

३ खे़ब्‍याङ् खे़ङ्‌हाॽओबा थिक्‍पारे़ खुने़ॽ मे़त्‍तु, “आदाङ्‌बा, खे़ने़ॽ के़से़वारोबाहाॽनु के़म्‍भे़न्‍ने़म्‍बि?”

एलिसाःल्‍ले़ मे़त्‍तु, “आङ्‌गाॽ फे़न्‍ना॥”

४ हे़क्‍क्‍याङ् खुने़ॽ खे़ङ्‌हाॽनु सोरिक् पे॥

खे़ङ्‌हाॽ यर्दन वहःङ्‌ङो मे़गे़रे़आङ् सिङ्‌बुङ्‌हाॽ ताङ्‌मा मे़हेःक्‍तु॥

५ लत्‍छा सिङ्‌बुङ् ताङुआङ् पत्‍छे़र थिक्‍पाःल्‍ले़ कुदःन्‍देन् कुलाओलाम् चुप्‍फाक् पिःक्‍खे़आङ् च्‍वाःत्‍तो सुरुम् लासे़॥ खुने़ॽ अःक्‍ते़आङ् पाःत्‍तु, “आदाङ्‌बे, कङ्‌ग आङ्‌गाॽ नाःक्‍तुङ्‌सिङ्‌ङाङ् तारुङ्‌बा तःन्‍देॽ वये़रो॥”

६ निङ्‌वाॽफुमाङ्‌ङिल्‍ले़ खे़न् कुमनाःल्‍ले़ सेःन्‍दोसु, “खे़न् आत्‍ति मक्‍थ्‍ये़बे?” आल्‍ल खे़ल्‍ले़ खुने़ॽ कन् मक्‍थ्‍ये़बादे़न्‍निन् ओःन्‍धाक्‍तु, खे़ब्‍याङ् एलिसाःल्‍ले़ तक्‍कात् थिक् आःत्‍तुआङ् खे़प्‍मो लाप्‍फुसु केःत्‍तु, हे़क्‍क्‍याङ् खे़न् तःन्‍देन् पक्‍खु थाक्‍तु॥

७ खे़ब्‍याङ् खुने़ॽ खे़न् मे़त्‍तु, “लःत्‍ते़आङ् तेॽरे़ॽ॥” खम्‍भ्‍याङ् खे़न् मनाःल्‍ले़ कुहुक्‍किन् सन्‍छुआङ् खे़न् लःत्‍तुदेॽरुरो॥

एलिसाःल्‍ले़ अरामिहाॽ मिक्‍मे़न्‍निमनाबा चोगुसिआङ् ते़म्‍सुसि

८ आल्‍ल अरामबा हाङ्‌ङिन् इस्राइलबा हाङ्‌ङिन्‍नु थङ् चोगे़र वये़॥ खुने़ॽ कुसुहाङ्‌युक्‍पाहाॽनु सुजापान् तङ्‌घुआङ् पाःत्‍तु, “आङ्‌गाॽ अक्‍तङ्‌बा ते़न्‍हाॽ आधक्‍सुबा ने़त्‍ना साःङ्‌गाहिम् चोगुङ्‌ॽ॥”

९ निङ्‌वाॽफुमाङ्‌ङिल्‍ले़ कुमनाःल्‍ले़ अक्‍खे मे़त्‍तुआङ् इस्राइलबा हाङ्‌ङिन् इङ्‌घङ् हाक्‍तु, “खे़ने़ॽ खे़न् ते़न्‍नोलाम् पोङ्‌माआङ् पेःक्‍मारे़ लागि सिङ्‌सिङ् लॽरे़ॽओ॥ थेआङ्‌भे़ल्‍ले़ अरामिहाॽ खे़प्‍मो मे़बेःक्‍ल मे़बत्॥”

१० कल्‍ले़चोगुल्‍ले़ आत्‍तिन् ते़न्‍निल्‍ले़ कुयाःम्‍बेओ निङ्‌वाॽफुमाङ्‌ङिल्‍ले़ कुमनाःल्‍ले़ खुने़ॽ मिक्‍सेन् पिरुआङ् वये़, खे़प्‍मो इस्राइलबा हाङ्‌ङिल्‍ले़ इङ्‌साबाहाॽ पाङ्‌घुसिआङ् मनाहाॽ सिङ्‌सिङ् मे़लॽरे़ हे़क्‍क्‍याङ् एलिसाःल्‍ले़ हाङ्‌ङिन् ये़त्‍ले़ङ् सिङ्‌सिङ् लॽरे़ॽ मे़त्‍तु, खे़ल्‍ले़ चोगुल्‍ले़ हे़क्‍तङ्‌बादे़न्‍हाॽओ खुने़ॽ सिङ्‌सिङ् मे़त्‍छिङ्‌ङाङ् वये़॥

११ कल्‍ले़चोगुल्‍ले़ आरामबा हाङ्‌ङिन् साॽरिक् कुसाक्‍के़न् पोगे़॥ खुने़ॽ कुसुहाङ्‌युक्‍पाहाॽ उःत्‍तुसिआङ् खे़ङ्‌हाॽ चाॽरे़र सेःन्‍दोसुसि, “थे खिनिॽ आङ्‌गाॽ आगे़म्‍मे़त्‍ने़म्‍बि? खिनिॽ लुम्‍मोबाहाॽओलाम् आत्‍तिन्‍निग इस्राइलबा हाङ्‌ङिन् ले़प्‍माङ् लासे़आङ् वाॽ?”

१२ खुने़ॽ कुसुहाङ्‌युक्‍पाहाॽओबा थिक्‍पारे़ खुने़ॽ मे़त्‍तु, “आदाङ्‌बा पयम् हाङ्‌ङे, आनिगे लुम्‍मोबाहाॽओ हाःत्‍ताङ् लासे़बा होप्, कर आदाङ्‌बारे़ के़इम्‍मादे़न् याक्‍फाङ्‌ङो के़बाःत्‍तुबा के़रे़क् पाःन्‍हाॽ इस्राइलबा माङ्‌निङ्‌वाॽपान् के़बाःप्‍पा एलिसाःल्‍ले़ इस्राइलबा हाङ्‌ङिन् चे़क्‍तुॽ॥”

१३ हाङ्‌ङिल्‍ले़ इङ्‌जाङ् पिरु, “खे़ने़ॽ पेगे़ॽआङ् खे़न् आत्‍ति वाॽ योःक्‍थक्‍ते़ॽ, हे़क्‍क्‍याङ् आङ्‌गाॽ मनाहाॽ पाङ्‌घुङ्‌सिङ्‌ङाङ् खे़न् ते़म्‍सुङ्‌ॽ॥”

हाङ्‌ङिन् अक्‍तङ्‌बा इङ्‌घङ् मे़बिरु, “एलिसान् दोतान वाॽ॥”

१४ खे़ब्‍याङ् हाङ्‌ङिल्‍ले़ अन्‍हाॽ नु अन्‍लाधाहाॽ के़युक्‍पा मुक्‍के़गुबा थक्‍सुबा सुम्‍हाॽ खे़प्‍मो पाङ्‌घुसि॥ खे़ङ्‌हाॽ से़न्‍दिक् मे़बेआङ् खे़न् ये़क्‌यक्‍किन् किर्गप् मे़बगु॥

१५ आल्‍ल निङ्‌वाॽफुमाङ्‌ङिल्‍ले़ कुमनाःल्‍ले़ कुयाःम्‍बक् के़जोःक्‍पा से़वारोबे़न् तानाम् आन्‍देःन् पोगे़आङ् लाःक्‍कात् लःन्‍दे़ल्‍ले़ अन्‍हाॽ नु अन्‍लाधा के़लोङ्‌बा थक्‍सुबाहाॽरे़ ये़क्‌यक्‍किन् कब्रिङ् किर्गप् मे़गबुआङ् ने़स्‍से़॥ खे़न् से़वारोबे़न् फे़रे़आङ् खुने़ॽ कुन्‍दाङ्‌बे़न् सेःन्‍दोसु, “आदाङ्‌बे, आल्‍ल आनिॽ थे आजोगुम्‍बाबे?”

१६ खे़न् माङ्‌निङ्‌वाॽपान् के़बाःप्‍पे़ल्‍ले़ नोगप् पिरु, “मे़गिसे़न्‍ने़ॽ, खे़ङ्‌हाॽनु के़वाॽबाहाॽनुःल्‍ले़ आनिॽनु के़वाॽबाहाॽ यरिक् मे़वाॽ॥”

१७ खे़ब्‍याङ् एलिसाःल्‍ले़ अक्‍खे़ पाःत्‍तुआङ् पेलिगे़न् तुवा चोगु, “यहवे दाङ्‌बाए, कल्‍ले़ कुमिक्‍किन् हन्‍दे़ पिरे़ॽओ, हे़क्‍क्‍याङ् कल्‍ले़ निमा सुक्‍तुररो॥” खे़ब्‍याङ् यहवे दाङ्‌बे़ल्‍ले़ खे़न् से़वारोबे़ल्‍ले़ कुमिक्‍किन् हन्‍दु पिरु, हे़क्‍क्‍याङ् खुने़ॽ एलिसाःल्‍ले़ कुगब्रिङ् पिसाङ्‌बा कोःक्‍माहाॽ, मिधुङ्‌दिङ् मिराःक् केदिःप्‍पा अन्‍हाॽ नु अन्‍लाधाहाॽरे़ सधे़क् मे़धिम्‍सुबा निसु॥

१८ आल्‍ल निङ्‌मिहाॽ खुने़ॽ ले़प्‍माङ् मे़धासिङ् मे़ये़बा निसु, खे़ब्‍याङ् एलिसाःल्‍ले़ यहवे दाङ्‌बे़न् अक्‍खे मे़त्‍तुआङ् पेलि फाक्‍तु, “कन् मनाहाॽ मिक्‍मे़न्‍निमना मिक्‍फःम्‍बा चोगे़से़ॽओ॥” एलिसाःल्‍ले़ पेलि फाक्‍तुबा कुइसिःक् यहवे दाङ्‌बे़ल्‍ले़ खे़ङ्‌हाॽ मिक्‍फःम्‍बा चोगुसि॥

१९ खे़ब्‍याङ् एलिसाःल्‍ले़ खे़ङ्‌हाॽ मे़त्‍तुसि, “कन् लाम् मे़ःन्॥ कन् ये़क्‌यक्‍काङ् मे़ःन्॥ आङ्‌गाॽ आएगाङ् थाआसिम्‍मे़ॽ, हे़क्‍क्‍याङ् आङ्‌गाॽ खिनिॽ के़गोःत्‍तुम्‍बा मनाओ आङ्‌गाॽ खिनिॽ सानिङ्‌धानिङ्‌ॽ॥” हे़क्‍क्‍याङ् खुने़ॽ खे़ङ्‌हाॽ सामरिया के़त्‍तुसि॥

२० खे़ङ्‌हाॽ ये़क्‌यक्‍को मे़लासे़ मे़जुरे़आङ् एलिसाःल्‍ले़ अक्‍खे पाःत्‍तु, “यहवे दाङ्‌बाए, कन् मनाहाॽरे़ खुन्‍छिॽ मिक्‍किन् हन्‍दे़ पिरे़से़ॽओ, हे़क्‍क्‍याङ् खे़ङ्‌हाॽरे़ याम्‍मो निमा मे़सुक्‍तुररो॥” खम्‍भ्‍याङ् यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ मिक्‍हाॽ हन्‍दु पिरुसिआङ् खे़ङ्‌हाॽ ओमे़मये़ल्‍ले़ सामरियाओ मे़वये़बा मे़निसु॥

२१ आल्‍ल इस्राइलबा हाङ्‌ङिल्‍ले़ खे़ङ्‌हाॽ निसुसिआङ् खुने़ॽ एलिसान् सेःन्‍दोसु, “पानुदिङ् पाए, थे आङ्‌गाॽ कन्‍हाॽ से़रुङ्‌सिङ्‌बि? थे आङ्‌गाॽ कन्‍हाॽ से़रुङ्‌सिङ्‌बि?”

२२ खुने़ॽ नोगप् पिरु, “खे़ने़ॽ खे़ङ्‌हाॽ मे़से़रे़से़न्‍ने़ॽ॥ थे आदाङ्‌बारे़ आप्‍फेक् के़दाभे नु के़लिःल्‍ले़ पुङ्‌लाधाबा के़जोगुसिबा मनाहाॽ के़से़रुसिआङ् वये़बि? आदाङ्‌बारे़ कन्‍हाॽरे़ खुन्‍छिॽ तगि चामा कुजा नु च्‍वाःत् युक्‍खे़ पिरे़से़ॽ, हे़क्‍केलॽरिक् कन्‍हाॽरे़ मे़ज मे़धुङुआङ् खुन्‍छिॽ दाङ्‌बाओ मे़बेःक्‍ल॥”

२३ खे़ब्‍याङ् खुने़ॽ खे़ङ्‌हाॽरे़ खुन्‍छिॽ लागि लत्‍छा यम्‍बा साभङ्‌जा चाःत्‍तुसि, हे़क्‍क्‍याङ् खे़ङ्‌हाॽरे़ मे़ज मे़धुङु मे़सुरुआङ् खुने़ॽ खे़ङ्‌हाॽ पाङ्‌घुदेसुसि, हे़क्‍क्‍याङ् खे़ङ्‌हाॽ खुन्‍छिॽ दाङ्‌बाओ मे़नुःक्‍खे़॥ कम्‍भलॽरिक् अरामि मनासुम्‍हाॽरे़ इस्राइलिहाॽ नाप्‍मासि फप्‍मासि मे़ले़रुरो॥

कब्रिङ् किर्गप् मे़गबुबा सामरियाओ साक्‌वान् पोगे़

२४ खे़ल्‍ले़ कुभा ये़म् एगाङ् अरामबा हाङ् बेन-हददरे़ के़वाॽ मे़न्‌वाॽ के़रे़क् कुधक्‍सुबाहाॽ फुक्‍खुसि हे़क्‍क्‍याङ् सामरिया ले़प्‍माङ् तगि थासिङ्‌ङाङ् खे़न् कब्रिङ् किर्गप् कबु॥

२५ ये़क्‌यक्‍को साॽरिक् यम्‍बा साक् पोगे़॥ अदङ्‌ङिल्‍ले़ लत्‍छा कुधे़गेःक्‍किन् ये़प्‍पोङ् कुआःत् युप्‍पा, हे़क्‍क्‍याङ् सोःल्‍लाक् थिक् पे़र्‍वा हिःन् कुआःत् ङासि युप्‍पा कुमे़न् पोःक्‍खे़र थे़म्‍बा किर्गप् कप्‍मा ये़म्‍मिन् केःम्‍बा पोःक्‍खे़॥

२६ आल्‍ल इस्राइलबा हाङ्‌ङिन् ये़क्‌यक्‍कोबा लुङ्‌धाक्‍को लाङ्‌घेगे़र पत्‍छे़ल्‍ले़ मे़न्‍छुमाधिक्‍ले़ खुने़ॽ फे़ःक्‍तुआङ् मे़त्‍तु, “आदाङ्‌बे, पयम् हाङ्‌ङे, आङ्‌गाॽ कुभाॽ पिराङ्‌ङे़ॽओ!”

२७ हाङ्‌ङिल्‍ले़ नुगप् पिरु, “यहवे दाङ्‌बे़ल्‍ले़ए खे़ने़ॽ के़म्‍भाॽने़न्‍निल्‍ले़ आङ्‌गाॽ आत्‍तिलाम् खे़ने़ॽ कुभाॽ पिमा सुक्‍ने़बाबे? चाधाम्‍मा लक्‍लुम्‍मो लाम्‍बाबि इ चे़ल्‍ले़क्‍सेॽ एःम्‍मादे़न्‍नो लाम्‍बाबि?”

२८ खे़ब्‍याङ् खुने़ॽ खे़न् मे़न्‍छुमान् सेःन्‍दोसु, “खे़ने़ॽ थे के़साक्‍पा के़दुमुबे?”

खे़न् मे़न्‍छुमाःल्‍ले़ नोगप् पिरु, “कन् मे़न्‍छुमाःल्‍ले़ आङ्‌गाॽ मे़त्‍ताङ्, ‘आइन् आन्‍छिॽ चामारे़ लागि खे़ने़ॽ के़स्‍सा ये़म्‍बित्‍छाःन् पिराङ्‌ङे़ॽ॥ ताःन्‍दिक् चैँ आन्‍छिॽ आङ्‌गाॽ आस्‍सा ये़म्‍बित्‍छाःन् चासु॥’

२९ खे़ब्‍याङ् आन्‍छिगे़ आङ्‌गाॽ आस्‍सा ये़म्‍बित्‍छाःन् थोःक्‍ते़सुगे़आङ् चे़सुगे़॥ कुदाःन्‍दिक्‍मा आङ्‌गाॽ खे़न् मे़त्‍तुङ्, ‘आइन् चामारे़ लागि खे़ने़ॽ के़स्‍सा ये़म्‍बित्‍छाःन् तारे़ॽ,’ कर खुने़ॽ खे़न् चिक्‍खुदेसु॥”

३० खे़न् मे़न्‍छुमाःल्‍ले़ कुबाःन्‍निन् हाङ्‌ङिल्‍ले़ खे़प्‍सुआङ्, खुने़ॽ कुजाङ्‌ङिन् थे़ःक्‍खु॥ आल्‍ल खुने़ॽ लुङ्‌धाक्‍को लाङ्‌घेगे़आङ् वये़ल्‍ले़ मनाहाॽरे़ खुने़ॽ मे़निसु हे़क्‍क्‍याङ् हाङ्‌ङिल्‍ले़ कुधक्‍को सिगाङ् ले़प्‍माङ् सागि तेत् चाक्‍खुबा मे़निसु॥

३१ खुने़ॽ पाःत्‍तु, “आइन् साफातरे़ कुस्‍सा एलिसाःल्‍ले़ कुधे़गेःक्‍किन् मे़म्‍भुॽए कुभक्‍ताङ्‌ङोए पत्‍छे़ने़भग्र यहवे दाङ्‌बे़ल्‍ले़ अक्‍तङ्‌बा ताप्‍फेःल्‍लिक् मे़ःन्, कर आङ्‌गाॽ कन्‍नुःल्‍ले़आङ् साॽरिक् ताप्‍फे़ःल्‍लिक् मे़त्‍ताररो!”

३२ आल्‍ल एलिसान्‍नु लाम्‍लोबाहाॽआङ् कुहिम्‍मोए खुने़ॽनुए सोरिक् मे़युङे़ मे़गरे़॥ हाङ्‌ङिल्‍ले़ इङ्‌घङ् के़साबा थिक् तगि पाङ्‌घुदेसु, कर खे़न् इङ्‌साबे़न् के़प्‍मा तामानुःल्‍ले़ तगिए एलिसाःल्‍ले़ साम्‌योसिक्‍साम्‍बाहाॽ मे़त्‍तुसि, “खे़न् मना के़से़प्‍पे़ल्‍ले़ आङ्‌गाॽ आध्‍गेक्‍किन् फुॽमारे़ लागि कुभा पाङ्‌घु तासुबा थे खिनिॽ के़न्‍निसुम्‍मिन्‍बि? ओमे़त्‍ते़म्‍मे़ॽ, खे़न् इङ्‌साबे़न् के़त्‍ताःल्‍ले़ लाम्‍धेःत्‍तिन् सुबे़म्‍मे़ॽ, आत्‍तातान्‍ने साॽरिक् चिदक् तक्‍ते़म् फत्‍छे़म्‍मे़ॽ॥ थे खे़ल्‍ले़ कुन्‍दाङ्‌बे़ल्‍ले़ कुलाङ्‌बुक्‍किन् खे़ल्‍ले़ कुएगाङ् कुएगाङ् तार पप्‍पा मे़ःम्‍बि?”

३३ खुने़ॽ कम्‍भलॽरिक् खे़ङ्‌हाॽनु पारे़आङ् पत्‍छे़र खे़न् इङ्‌साबे़न् खा लिगक् के़रे़द्‌ये़॥ हे़क्‍क्‍याङ् हाङ्‌ङिल्‍ले़ पाःत्‍तु, “कन् खाप्‍पुथ्‍यःङ् मे़क्‍मासिमे़न् यहवे दाङ्‌बालाम् पोःक्‍खे़बाबि! आल्‍ल आङ्‌गाॽ यहवे दाङ्‌बे़न् थेआङ् हाङ्‌घुङ्‌ङाङ् युङ्‌ङाबाबे?”

७

एलिसाःल्‍ले़ मे़त्‍तु, “यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़ॽ॥ यहवे दाङ्‌बे़ल्‍ले़ अक्‍खे पाःत्‍तुॽ– ताःन्‍दिक् हाबा कन् ये़म्‍मो सामरियाबा यम्‍बा लाम्‍धेःत्‍तो कुआःत् थिक् युप्‍पारे़ किलोग्राम सुम्‍सि फेॽदुम् नु कुआत् थिक् युप्‍पारे़ किलोग्राम तुक्‍सि हःक्‍सि मे़इङु मे़सङ्‌घुॽ॥”

२ हाङ्‌ङिल्‍ले़ कत्‍तुबा सुहाङ्‌युक्‍पा से़वारोबे़ल्‍ले़ निङ्‌वाॽफुमाङ्‌ङिल्‍ले़ कुमनान् मे़त्‍तु, “ओमे़त्‍ते़ॽ, यहवे दाङ्‌बे़ल्‍ले़ साङ्‌ग्राम्‍पेदाङ्‌बा लाम्‍धेःत्‍हाॽ हन्‍दु आबिसाङ् अक्‍तङ्‌बा पोङ्‌मा थे सुक्‍काङ्‌बे?”

एलिसाःल्‍ले़ नुगप् पिरु, “खे़ने़ॽ आप्‍फेक् के़मिक्‍किल्‍ले़ खे़न् के़निसुॽ, कर खे़ने़ॽ खे़प्‍मोलाम् थेआङ् चामा के़ङ्‌घोसुन्‍लो॥”

अरामबा थक्‍सुबाहाॽ मे़घे़त्‍छिङ्

३ आल्‍ल खे़न् ये़क्‌यक्‍कोबा यम्‍बा लाम्‍धेःत्‍तिल्‍ले़ कुबेसाङ् आलिःक्‍लिःक्‍पा होरिक्‍पा तुक्‍मे़ल्‍ले़ तरुसिबा मना लिसि मे़युङे़॥ खे़ङ्‌हाॽ खुन्‍छिॽ लुम्‍मो अक्‍खे मे़मे़त्‍छिङ्, “आनिॽ थेआङ् आन्‍छिने़न्‍ल थारिक् कप्‍मो आयुङ्‌बाबे?

४ ‘ये़क्‌यक्‍को आनिॽ पेगि’ आबाःत्‍तुम्‍ने़भग्र खे़प्‍मो साक् पोगे़आङ् ने़रो हे़क्‍क्‍याङ् आनिॽ आसिरो॥ हे़क्‍क्‍याङ् कप्‍मो आनिॽ आयुङ्‌साङ् आसिरो॥ कल्‍ले़चोगुल्‍ले़ आल्‍ल अरामिहाॽरे़ खुन्‍छिॽ थक्‍सुबा ने़त्‍ना साःङ्‌गाहिम्‍मो पेगिआङ् हुक्‍सुप्‍पासिॽ॥ खे़ङ्‌हाॽरे़ आनिॽ आम्‍से़ःप्‍ने़भग्र आनिॽ आहिङ्‌ॽ॥ आनिॽ आम्‍से़त्‍ने़भग्र आनिॽ आसिरो॥”

५ खे़ब्‍याङ् युःन्‍छिक् माक्‍चिवजि लॽरे़ल्‍ले़ खे़ङ्‌हाॽ मे़बोगे़आङ् अरामिहाॽरे़ खुन्‍छिॽ थक्‍सुबा ने़त्‍ना साःङ्‌गाहिम् ले़प्‍माङ् मे़बे॥ आल्‍ल खे़ङ्‌हाॽ थक्‍सुबा ने़त्‍ना साःङ्‌गाहिम्‍मे़ल्‍ले़ कुयाओ मे़गे़रे़ल्‍ले़ खे़ङ्‌हाॽरे़ खे़प्‍मो लत्‍छा मनाआङ् मे़न्‍निसुन्॥

६ थेआङ्‌भे़ल्‍ले़ अन्‍लाधाहाॽ, अन्‍हाॽ नु यरिक् थक्‍सुबाहाॽरे़ खुन्‍छिॽ इक्‍ला लाइःक्‍ते़बान् यहवे दाङ्‌बे़ल्‍ले़ अरामिहाॽरे़ मे़घे़प्‍सुर याःन्‍दुसिआङ् वये़, कल्‍ले़चोगुल्‍ले़ खे़ङ्‌हाॽ खुन्‍छिॽ लुम्‍मो अक्‍खे मे़मे़त्‍छिङ्, “ओमे़त्‍ते़म् साॽरे़म्‍मे़, इस्राइलबा हाङ्‌ङिल्‍ले़ग आनिॽ फप्‍मारे़ लागि हित्‍ति नु मिस्र लाजेॽबा हाङ्‌हाॽ याःल्‍लेक् साङु तारुसिआङ् वाॽ॥”

७ कल्‍ले़चोगुल्‍ले़ खे़ङ्‌हाॽरे़ युःन्‍छिक् खुन्‍छिॽ साःङ्‌गाहिम्‍हाॽ, अन्‍हाॽ, अदङ्‌हाॽ नु के़रे़क् पाःन्‍हाॽ मे़ले़रु मे़धआङ् हिङ्‌मारे़ लागि मे़घे़त्‍छिङ् मे़बेआङ् मे़वये़॥ थक्‍सुबा ने़त्‍ना साःङ्‌गाहिम्‍मिन्‍नाङ् हे़क्‍केलॽरिक्‍के मे़ले़रु मे़धआङ् ने़स्‍से़॥

८ खे़न् लोगेॽ तुक्‍मे़ल्‍ले़ तरूसिबा मनाहाॽ थक्‍सुबा ने़त्‍ना साःङ्‌गाहिम्‍मिल्‍ले़ कुयाओ मे़गे़रे़ हे़क्‍क्‍याङ् साःङ्‌गाहिम्‍हाॽओबा लत्‍छाओ मे़लासे़आङ् कुजा मे़ज मे़धुङु, हे़क्‍क्‍याङ् साम्‍म्‍याङ्, युप्‍पा नु चाङ्‌वाःन्‍हाॽ थिक्‍नाहाङ् मे़दे़ॽरुआङ् मे़जिक्‍खु मे़युक्‍खु॥ खे़न् एगाङ् खे़ङ्‌हाॽ याम्‍मो मे़द्‌ये़आङ् वेॽ साःङ्‌गाहिम्‍मो मे़लासे़ हे़क्‍क्‍याङ् चिगक्‌वा सामाहाॽ मे़देॽरुआङ् खे़ङ्‌हाॽआङ् मे़जिक्‍खु मे़ध॥

९ खे़ब्‍याङ् खे़ङ्‌हाॽ खुन्‍छिॽ लुम्‍मो अक्‍खे मे़मे़त्‍छिङ्, “आनिॽ आजोगुम्‍बा कन् याःम्‍बक्‍किन् नुबा मे़ःन्॥ आइङ्‌ग सुनाइङ् ये़न्‌रे़त्‍छ, हे़क्‍क्‍याङ् आनिॽग स्‍वाःत् आयुङ् आजा॥ ताःन्‍दिक् तानाम् थे़म्‍बा आहाङ्‌घुम्‍माङ् आयुङ्‌ने़भग्र खुम्‍दिङ् आघोसुम्‌ॽ॥ आल्‍ल आनिॽ खिमो पेगिआङ् हाङ्‌हिम्‍मो कन् इङ्‌घङ्‌ङिन् मे़त्‍तुम्‍सिम्‌ॽ॥”

१० खम्‍भ्‍याङ् खे़ङ्‌हाॽ सामरिया मे़बेआङ् ये़क्‌यक्‍कोबा यम्‍बा लाम्‍धेःत्‍तो के़ये़प्‍पा इक्‍के़गोबाहाॽ मे़उःत्‍तुसिआङ् मे़मे़त्‍तुसि, “अरामि थक्‍सुबा ने़त्‍ना साःङ्‌गाहिम्‍मो आनिगे पेगिगे़ हे़क्‍क्‍याङ् लत्‍छाआङ् मना मे़निसुम्‍बे़न्॥ ससप् वयाःक् के़लॽबा हाःत्‍ताङ् होप्– अन्‍हाॽ नु अदङ्‌हाॽ हाबा मे़घेःक्‍खुसिआङ् मे़ये़प्, हे़क्‍क्‍याङ् साःङ्‌गाहिम्‍हाॽआङ् आम्‍भा मे़ले़रु मे़धआङ् ने़रो॥”

११ खे़ब्‍याङ् लाम्‍धेःत्‍तो इक्‍के़गोबाहाॽ मे़अःक्‍ते़आङ् कन् इङ्‌घङ्‌ङिन् मे़मे़त्‍तुसि, हे़क्‍क्‍याङ् खे़न् इङ्‌घङ्‌ङिन् हाङ्‌हिम्‍मो मे़मे़त्‍तुसिरो॥

इस्राइलिहाॽरे़ साःङ्‌गाहिम्‍मो मे़नाप्‍तुसि

१२ हाङ्‌ङिन् से़न्‍दिक्‍सा पोगे़आङ् कुसुहाङ्‌युक्‍पाहाॽ मे़त्‍तुसि, “अरामिहाॽरे़ थे मे़जोगुबा फाॽआङ् आङ्‌गाॽ खिनिॽ मे़त्‍निङ्‌ॽ॥ आनिॽ साक्‍के़ल्‍ले़ आसिर आबत् फाॽआङ् खे़ङ्‌हाॽरे़ मे़निसुॽ॥ कल्‍ले़चोगुल्‍ले़ खे़ङ्‌हाॽरे़ अक्‍तङ्‌बा निङ्‌वाॽ मे़इःत्‍तुआङ् थक्‍सुबा ने़त्‍ना साःङ्‌गाहिम्‍मिन् मे़ले़रु हे़क्‍क्‍याङ् कुया कुयाओबा इक्‍ताप्‍पाहाॽओ चिङ्‌सिङ्‌से़ मे़बेआङ् मे़वाॽ, ‘कन्‍हाॽ से़क्‍खासाङ् ये़क्‌यक्‍लाम् लाःक्‍कात् मे़लन्, हे़क्‍क्‍याङ् आनिॽ खे़ङ्‌हाॽ कुहिङ्‌वे़त् ते़म्‍सुम्‍मिम्‍माङ् ये़क्‌यक्‍को आनिॽ लासिरो॥’”

१३ सुहाङ्‌युक्‍पाहाॽओबा थिक्‍पारे़ नुगप् पिरु, “आनिॽ ये़क्‌यक्‍को के़ये़प्‍पा ङासि अन्‍हाॽ मे़याङ्‌सिङ्‌ङाङ् कुभा मनाहाॽ मे़बेःक्‍ल याःन्‍दे़से़ॽओ॥ कप्‍मो के़वाॽबा के़याःक्‍पा इस्राइलिहाॽरे़ मे़दुमुबा तुक्‍खे हे़क्‍तङ्‌बाए खे़ङ्‌हाॽरे़ मे़दुमुॽ– ओवा से़क्‍खाए, खे़ङ्‌हाॽ कप्‍मो के़सिबा के़रे़क् इस्राइलिहाॽ हे़क्‍तङ्‌बाए मे़बोङ्‌ॽ॥ थे पोःक्‍खे़रे़त्‍छ फाॽआङ् थोःम्‍मारे़ लागि आनिॽ खे़ङ्‌हाॽ पाङ्‌घुम्‍सिम्‌ॽ॥”

१४ खे़ब्‍याङ् खे़ङ्‌हाॽरे़ अन्‍लाधा ने़त्‍छि नु खे़प्‍मोबा अन्‍हाॽ मे़सेगुसि, हे़क्‍क्‍याङ् अरामि थक्‍सुबाहाॽ हे़न् मे़लॽरे़रे़त्‍छ फाॽआङ् निःन्‍धो चोःक्‍मारे़ लागि हाङ्‌ङिल्‍ले़ खे़ङ्‌हाॽ पाङ्‌घुदेसुसि॥ खुने़ॽ अन्‍लाधा के़लोङ्‌बाहाॽ अक्‍तङ्‌बा इङ्‌जाङ् पिरुसि, “पेसे़त्‍छे़आङ् थे पोःक्‍खे़रे़त्‍छ खे़न् थोःप्‍से़त्‍छे़ॽ॥”

१५ खे़न् ने़प्‍फु यर्दन वहःङ् थारिक्‍के थोःप्‍से़त्‍छुर पेसि, हे़क्‍क्‍याङ् लाम् कुले़ःम् अरामिहाॽरे़ हाराहारा मे़घे़त्‍छिङ्‌ङिल्‍ले़ लाप्‍मे़देसु मे़धबा तेःप्‍फुङ्‌हाॽ नु फे़जुम्‍भे़या खजुम्‍घयाहाॽ खोसे़त्‍छु॥ खे़ब्‍याङ् इङ्‌साबाहाॽ त्‍ये़सिआङ् कन् इङ्‌घङ्‌ङिन् हाङ्‌ङिन् मे़त्‍ते़सु॥

१६ खे़ब्‍याङ् सामरियाबा मनाहाॽ लाःक्‍कात् मे़लःन्‍दे़आङ् अरामिहाॽरे़ खुन्‍छिॽ थक्‍सुबा ने़त्‍ना साःङ्‌गाहिम्‍मो मे़नाप्‍तुसि॥ कल्‍ले़चोगुल्‍ले़ यहवे दाङ्‌बे़ल्‍ले़ पाःत्‍तुबा कुइसिःक् कुआःत् थिक् युप्‍पारे़ किलोग्राम सुम्‍सि फेॽदुम् नु कुआःत् थिक् युप्‍पारे़ किलोग्राम तुक्‍सि हःक्‍सि मे़इङु मे़सङ्‌घु॥

१७ आल्‍ल हाङ्‌ङिल्‍ले़ कत्‍तुबा कुभाॽबाङ् सुहाङ्‌युक्‍पे़न् यम्‍बा लाम्‍धेत् कोमा लक्‍पे़न् पिरुआङ् वये़॥ खे़न् मनान् मनाहाॽरे़ यम्‍बा लाम्‍धेःत्‍तो मे़दोॽरु मे़से़रु॥ हे़क्‍क्‍याङ् हाङ्‌ङिन् खुने़ॽ कुहिम्‍मो कुदुम्‍से़ पेःल्‍ले़ निङ्‌वाॽफुमाङ्‌ङिल्‍ले़ कुमनाःल्‍ले़ माङ्‌निङ्‌वाॽपान् पाःत्‍तुआङ् वये़बा पाःन्‍निन् के़रे़॥

१८ निङ्‌वाॽफुमाङ्‌ङिल्‍ले़ कुमनाःल्‍ले़ हाङ्‌ङिन् अक्‍खे मे़त्‍तुआङ् वये़, “ताःन्‍दिक् हाबा कन् ये़म्‍मो सामरियाबा यम्‍बा लाम्‍धेःत्‍तो कुआत् थिक् युप्‍पारे़ किलोग्राम सुम्‍सि फेॽदुम् नु कुआत् थिक् युप्‍पारे़ किलोग्राम तुक्‍सि हःक्‍सि मे़इङु मे़सङ्‌घुॽ॥”

१९ खे़न् सुहाङ्‌युक्‍पे़ल्‍ले़ निङ्‌वाॽफुमाङ्‌ङिल्‍ले़ कुमनान् अक्‍खे मे़त्‍तुआङ् वये़, “ओमे़त्‍ते़ॽ, यहवे दाङ्‌बे़ल्‍ले़ साङ्‌ग्राम्‍पेदाङ्‌बा लाम्‍धेःत्‍हाॽ हन्‍दु आबिसाङ् अक्‍तङ्‌बा पोङ्‌मा थे सुक्‍काङ्‌बे?” निङ्‌वाॽफुमाङ्‌ङिल्‍ले़ कुमनाःल्‍ले़ खे़न् सुहाङ्‌युक्‍पे़न् अक्‍खे मे़त्‍तुआङ् वये़, “खे़ने़ॽ आप्‍फेक् के़मिक्‍किल्‍ले़ खे़न् के़निसुॽ, कर खे़ने़ॽ खे़प्‍मोलाम् थेआङ् चामा के़ङ्‌घोसुन्‍लो॥”

२० हे़क्‍क्‍याङ् खे़ल्‍ले़ कुलागि आत्‍तिआङ् मे़म्‍बेःक्‍के हाबा हे़क्‍तङ्‌बाए पोःक्‍खे़, थेआङ्‌भे़ल्‍ले़ मनाहाॽरे़ खुने़ॽ यम्‍बा लाम्‍धेःत्‍तो मे़दोॽरुआङ् खुने़ॽ स्‍ये़रो॥

सुनम्‍मि मे़न्‍छुमान् नुःक्‍खे़द्‌ये़

८

आल्‍ल आत्‍तिन् मे़न्‍छुमाःल्‍ले़ कुस्‍सा ये़म्‍बित्‍छान् एलिसाःल्‍ले़ याम्‍मो कुहिङ्‌वे़त् चोगुआङ् वये़, खे़न् मे़न्‍छुमान् खुने़ॽ अक्‍खे मे़त्‍तु, “खे़ने़ॽ के़हिम्‍सयङ्‌हाॽनु सोरिक् कप्‍मोलाम् पेगे़घे़रे़ॽ, हे़क्‍क्‍याङ् कुभा ये़म् आत्‍ति पोःङ्‌ॽ हाबा खे़प्‍मो युङे़ॽ, थेआङ्‌भे़ल्‍ले़ यहवे दाङ्‌बे़ल्‍ले़ इस्राइल लाजेॽओ तङ्‌बे नुसि थारिक् साक् पोःक्‍मा इङ्‌जाङ् चोगुआङ् वाॽ॥”

२ निङ्‌वाॽफुमाङ्‌ङिल्‍ले़ कुमनाःल्‍ले़ पाःत्‍तुबा हे़क्‍के खे़न् मे़न्‍छुमाःल्‍ले़ चोगु॥ खुने़ॽ कुहिम्‍सयङ्‌हाॽनु सोरिक् पेघे़रे़, हे़क्‍क्‍याङ् पलिस्‍तिहाॽरे़ खुन्‍छिॽ लाजेॽओ तङ्‌बे नुसि युङे़॥

३ तङ्‌बे नुसि कुनुप्‍मो खुने़ॽ पलिस्‍तिहाॽरे़ खुन्‍छिॽ लाजेॽओलाम् नुःक्‍खे़ थाङे़, हे़क्‍क्‍याङ् खुने़ॽ कुहिम् कुधाःङ् नु कुलाजेॽ सिङ्‌बुङ्‌हाॽ याम्‍मो खोमारे़ लागि पेलि फाक्‍से़ खुने़ॽ हाङ्‌ङे़ओ पे॥

४ खे़न् ये़म्‍मो हाङ्‌ङिन्‍ग निङ्‌वाॽफुमाङ्‌ङिल्‍ले़ कुमनाःल्‍ले़ कुसे़वारोबा गेहजिःन्‍नु अक्‍खेलॽरिक् ताॽजे़ङ्‌नु युङे़, “एलिसाःल्‍ले़ चोगुबा के़रे़क् पयम् यम्‍बा याःम्‍बक्‍हाॽरे़ कुयाःम्‍बेओ आङ्‌गाॽ मे़त्‍ताङ्‌ङे़ॽ॥”

५ आल्‍ल एलिसाःल्‍ले़ के़सिबा मनान् आक्‍खेलॽरिक् याम्‍मो कुहिङ्‌वे़त् चोगु लॽरिक् गेहजिःल्‍ले़ हाङ्‌ङिन् चे़क्‍तुर यागे़ल्‍ले़, खुने़ॽ कुस्‍सा ये़म्‍बित्‍छान् एलिसाःल्‍ले़ कुसिवे़त्‍लाम् कुहिङ्‌वे़त् चोगु पिरुआङ् के़वाॽमा मे़न्‍छुमान् खुने़ॽ आप्‍फेक् कुहिम् कुधाःङ् नु कुलाजेॽ सिङ्‌बुङ्‌हाॽरे़ लागि हाङ्‌ङिन् पेलि फाक्‍से़ त्‍ये़॥

हे़क्‍क्‍याङ् गे़हजिःल्‍ले़ मे़त्‍तु, “आदाङ्‌बा पयम् हाङ्‌ङे, ‘हाबा कन् मे़न्‍छुमान्‍लो, हे़क्‍क्‍याङ् एलिसाःल्‍ले़ कुहिङ्‌वे़त् चोगुबा खुने़ॽ कुस्‍सा ये़म्‍बित्‍छाःन् हाबा कन्‍लो॥’”

६ हाङ्‌ङिल्‍ले़ खे़न् मे़न्‍छुमान् खे़ल्‍ले़ कुयाःम्‍बेओ सेःन्‍दोसु, हे़क्‍क्‍याङ् खे़न् मे़न्‍छुमाःल्‍ले़आङ् याङ्‌ना चे़क्‍तु॥ खे़ब्‍याङ् हाङ्‌ङिल्‍ले़ खे़ल्‍ले़ कुदुःन्‍देन् लत्‍छा सुहाङ्‌युक्‍पे़न् हुक्‍सुप्‍तुआङ् खे़न् मे़त्‍तु, “खे़न् मे़न्‍छुमाःल्‍ले़ के़रे़क् कुलाजेॽ सिङ्‌बुङ्‌हाॽ, लाजेन् नु कुहिम्‍मे़न् ले़रुआङ् पे़बा ये़म्‍माङ्‌धो आल्‍लो थारिक्‍पा लाजेॽ सिङ्‌बुङ्‌हाॽओलाम् के़बोःक्‍पा पोगुगे़न् कुजाःल्‍ले़ कुमे़ल्‍लुङ्‌ङाङ् के़रे़क् खे़न् नुःक्‍ते़ पिरे़ॽओ॥”

हजाएलरे़ बेन-हददे़न् से़रु

७ एलिसान् अरामबा हाङ्‌पाङ् दमस्‍कस पे, खे़न् ये़म्‍मो हाङ् बेन-हददे़न् तुगे़आङ् ने़स्‍से़॥ “निङ्‌वाॽफुमाङ्‌ङिल्‍ले़ कुमनान् कप्‍मो फे़रे़आङ् वाॽ” फाॽआङ् हाङ्‌ङिन् मे़मे़त्‍तुल्‍ले़,

८ खुने़ॽ कुसुहाङ्‌युक्‍पा हजाएले़न् मे़त्‍तु, “खे़ने़ॽ हुक्‌वाहाॽ तेॽरे़आङ् निङ्‌वाॽफुमाङ्‌ङिल्‍ले़ कुमनान् तुम्‍से़ पेगे़ॽ॥ खुने़ॽलाम् यहवे दाङ्‌बे़न् सुजा नाःक्‍ते़ॽआङ् सेःन्‍दोसे़ॽ, ‘थे कन् तुक्‍मोलाम् आङ्‌गाॽ हिङ्‌ङाबि?’”

९ हजाएलरे़ हुक्‌वा कुइसिःक् दमस्‍कसबा के़रे़क् परिक्‍पा नुबा नुबा पाःन्‍हाॽ लिबोङ् उमेहाॽ कुःत्‍तुसिआङ् खुने़ॽ एलिसाओ पे॥ खुने़ॽ सिगाङ् लासे़आङ् माङ्‌निङ्‌वाॽपान् के़बाःप्‍पे़ल्‍ले़ कुदगि ये़म्‍सिङ्‌ङाङ् मे़त्‍तु, “आदाङ्‌बारे़ के़स्‍सा अरामबा हाङ् बेन-हददरे़ कन् पाःन्‍निन् सेःन्‍दोमारे़ लागि आङ्‌गाॽ आदाङ्‌बारे़ॽओ पाङ्‌घाङ्‌ङाङ् वाॽ, ‘थे कन् तुक्‍मोलाम् आङ्‌गाॽ वेःत्‍ताबि?’”

१० एलिसाःल्‍ले़ नुगप् पिरु, “खे़ने़ॽ पेगे़ॽआङ् खे़न् मे़त्‍ते़ॽ, ‘खे़ने़ॽ से़क्‍खाए के़वेःत्॥’ कर यहवे दाङ्‌बे़ल्‍ले़ आङ्‌गाॽ कन् पाःन्‍निन् ओःन्‍धाक्‍ताङ्‌ङाङ् वाॽ, से़क्‍खाःल्‍ले़ खुने़ॽ सिरो॥”

११ एलिसाःल्‍ले़ खुने़ॽ अदक्‍तक् लॽरिक् ओमे़त्‍तु फत्‍छु, हे़क्‍क्‍याङ् हजाएले़न् सिरिङ्‌ममो थ्‍ये़॥ खे़ब्‍याङ् निङ्‌वाॽफुमाङ्‌ङिल्‍ले़ कुमनान् हाःप्‍मा हेःक्‍ते़॥

१२ हजाएलरे़ सेःन्‍दोसु, “आदाङ्‌बाए, आदाङ्‌बा थेआङ् के़हाःप्‍पाबे?”

एलिसाःल्‍ले़ नुगप् पिरु, “थेआङ्‌भे़ल्‍ले़ खे़ने़ॽ इस्राइलिहाॽ ताप्‍फे़ःल्‍लिक् मे़प्‍मा के़इःत्‍तुसिबान् आङ्‌गाॽ निसुङ्‌ॽ॥ खे़ने़ॽ खे़ङ्‌हाॽरे़ खुन्‍छिॽ यक्‍हाॽओ मि के़गेःत्‍तुॽ, हे़क्‍क्‍याङ् खे़ङ्‌हाॽरे़ खुन्‍छिॽ थाङ्‌बे़न् मनाहाॽ ताभेःल्‍ले़ के़से़रुसिॽ, खे़ङ्‌हाॽरे़ खुन्‍छिॽ चुजुक्‍सा अङे़ःक्‌वा साहाॽ खाम्‍बाङ्‌ङो के़धाप्‍सु के़से़रुसिॽ, कुस्‍सा के़याक्‍मा मे़न्‍छुमाहाॽरे़ खुन्‍छिॽ साप्‍पोःक्‍किन् के़जे़रु के़बिरुसिॽ॥”

१३ हजाएलरे़ मे़त्‍तु, “आङ्‌गाॽ मे़न्‍जोबा लत्‍छा कोःत्‍चोःल्‍ले़ कम्‍म्‍याक् यम्‍बा याःम्‍बक्‍किन् आक्‍खेआङ् चोःक्‍मा सुक्‍तुङ्‌बे?”

एलिसाःल्‍ले़ नोगप् पिरु, “खे़ने़ॽ अरामबा हाङ् के़बोङ्‌ॽ फाॽआङ् यहवे दाङ्‌बे़ल्‍ले़ आङ्‌गाॽ ओसेःन्‍धाक्‍ताङ्‌ङाङ् वाॽ॥”

१४ खे़न् एगाङ् हजाएले़न् एलिसान्‍नु से़रे़, हे़क्‍क्‍याङ् खुने़ॽ कुन्‍दाङ्‌बो नुःक्‍खे़ फे़रे़॥

आल्‍ल बेन-हददरे़ खुने़ॽ सेःन्‍दोसु, “एलिसाःल्‍ले़ खे़ने़ॽ थे के़मे़त्‍ते़बे?” हजाएलरे़ नोगप् पिरु, “आदाङ्‌बा से़क्‍खाए के़वेःत् फाॽआङ् खुने़ॽ मे़त्‍ताङ्॥”

१५ कर कुदाःन्‍दिक्‍मा खुने़ॽ लत्‍छा के़धुङ्‌बा खाम्‍देःत् थिक् याङ्‌सिङ् हे़क्‍क्‍याङ् च्‍वाःत्‍तो हुम्‍सुआङ् हाङ्‌ङिल्‍ले़ कुनारान् पन्‍छुबिरु, खे़ब्‍याङ् कम्‍भलॽरिक् हाङ्‌ङिन् स्‍ये़॥ खे़न् एगाङ् हजाएले़न् हाङ् पोःक्‍खे़रो॥

यहुदाबा हाङ् यहोराम

(२ साप्‍मु २१:१-२०)

१६ इस्राइलबा हाङ् आहाबरे़ कुस्‍सा योरामे़ल्‍ले़ हाङ्‌युक् चोगुबा ङासिगेक्‍पा तङ्‌बेओ, आल्‍ल यहोसापाते़न् यहुदाबा हाङ् वये़, खे़ब्‍याङ् यहोसापातरे़ कुस्‍सा यहोरामे़न् यहुदाबा हाङ् पोःक्‍खे़आङ् खुने़ॽ हाङ्‌जुम् चोःक्‍मा हेःक्‍तु॥

१७ आल्‍ल यहोरामे़न् हाङ् पोःक्‍खे़ल्‍ले़ खुने़ॽ सुम्‍बोङ्‌ङाङ् ने़त्‍छि तङ्‌बे के़रे़आङ् वये़, हे़क्‍क्‍याङ् खुने़ॽ यरुसले़ःम्‍मो तङ्‌बे ये़त्‍छि हाङ्‌युक् चोगु॥

१८ आहाबरे़ कुहिम्‍सयङ्‌हाॽरे़ मे़जोगुबा हे़क्‍केए खुने़ॽ इस्राइलबा हाङ्‌हाॽरे़ खुन्‍छिॽ लाम्‍मो लाङ्‌घेगे़, थेआङ्‌भे़ल्‍ले़ खुने़ॽ अहाबरे़ कुस्‍सा मे़न्‍छुमा थिक् ते़न्‍धाम् मेःक्‍खिम् मे़त्‍तु॥ यहवे दाङ्‌बे़ल्‍ले़ कुनिमो थेःन् ताप्‍फे़ःम्‍बा चोगे़ हाबा खे़न्‍ने खुने़ॽ चोगु॥

१९ करसाङ् कुसे़वारोबा दाउदरे़ चोगुल्‍ले़ यहवे दाङ्‌बे़ल्‍ले़ यहुदान् मे़ङ्‌मा निङ्‌वाॽ मे़जोगुन्॥ खुने़ॽ दाउदे़न् नु कुमुॽइदाङ्‌साहाॽरे़ लागि आभे़ल्‍ले़साङ् सदादिङ् के़दिःप्‍पाआङ् के़युङ्‌बा सेमि हाःम्‍मा माङ्‌हुप् चोगुआङ् वये़॥

२० यहोरामरे़ कुये़म्‍मो यहुदाःल्‍ले़ कुदक्‍ले़ङ्‌वाओ एदोमे़न् पिफ्‍युङ्‌बा पोःक्‍खे़आङ् खुने़ॽ आप्‍फेक् कुलागि लत्‍छा हाङ् फोःक्‍खु॥

२१ कल्‍ले़चोगुल्‍ले़ यहोरामरे़ के़रे़क् कुअन्‍लाधाहाॽ तेॽरुसिआङ् जाइर पाङ्‌जुम्‍मो पे॥ एदोमिहाॽरे़ खुने़ॽ नु खुने़ॽ कुअन्‍लाधाहाॽओबा थक्‍मोबाहाॽ किर्गप् मे़गबुसि, कर खुने़ॽ पोगे़आङ् खे़ङ्‌हाॽ फत्‍तुसि हे़क्‍क्‍याङ् से़न्‍दिक्‍सा पिन्‍दे़घे़रे़॥ हे़क्‍केसाङ् खुने़ॽ कुधक्‍सुबाहाॽ मे़घे़त्‍छिङ्‌ङाङ् खुन्‍छिॽ हिम्‍मो मे़नुःक्‍खे़ मे़बे॥

२२ एदोमे़न् आइन्‍बा ये़न् थारिक्‍के यहुदाःल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़आङ् वाॽ॥ लिब्‍नाःन्‍नाङ् हाबा खे़न् ये़म्‍मोए पिफ्‍युङ्‌बा पोःक्‍खे़॥

२३ यहोरामरे़ हाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़न्‍नाङ्‌बि?

२४ खे़ब्‍याङ् यहोरामे़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खे़ङ्‌हाॽनु सोरिक् खुने़ॽ दाउदरे़ कुये़क्‌यक्‍को मे़जिक्‍खु॥ हे़क्‍क्‍याङ् खुने़ॽ कुएगाङ् कुस्‍सा अहज्‍याहन् हाङ् पोःक्‍खे़रो॥

यहुदाबा हाङ् अहज्‍याह

(२ साप्‍मु २२:१-६)

२५ इस्राइलबा हाङ् आहाबरे़ कुस्‍सा योरामरे़ हाङ्‌युक् चोगुबा थिबोङ्‌ङाङ् निसिगेक्‍पा तङ्‌बेओ यहुदाबा हाङ् यहोरामरे़ कुस्‍सा अहज्‍याहःल्‍ले़ हाङ्‌युक् चोःक्‍मा हेःक्‍तु॥

२६ आल्‍ल अहज्‍याहन् हाङ् पोःक्‍खे़ल्‍ले़ खुने़ॽ निबोङ्‌ङाङ् ने़त्‍छि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो तङ्‌बे थिक् हाङ्‌युक् चोगु॥ खुने़ॽ कुम्‍मारे़ कुमिङ् अतल्‍याह वये़॥ खुने़ॽ इस्राइलबा हाङ् ओम्रिरे़ लत्‍छा कुम्‍मे़न्‍छाॽमा वये़॥

२७ अहज्‍याहःल्‍ले़ आहाबरे़ कुहिम्‍सयङ्‌हाॽरे़ खुन्‍छिॽ लाम्‍हाॽ नाःत्‍तु, हे़क्‍क्‍याङ् आहाबरे़ कुहिम्‍सयङ्‌हाॽरे़ मे़जोगुबा हे़क्‍के यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने खुने़ॽ चोगु, थेआङ्‌भे़ल्‍ले़ ते़न्‍धाम् मेःक्‍खिम्‍मिल्‍ले़ चोगुल्‍ले़ खुने़ॽ कुगाॽइःन् अहाबरे़ कुहिम्‍सयङ्‌हाॽनु वये़॥

२८ अरामबा हाङ् हजाएलरे़ कुदक्‍ले़ङ्‌वाओ थङ् चोःक्‍से़ अहज्‍याहन् आहाबरे़ कुस्‍सा योरामे़न्‍नु रामोत-गिलादओ पे॥ कर अरामिहाॽरे़ योरामे़न् मे़घाःन्‍दु॥

२९ कल्‍ले़चोगुल्‍ले़ अरामबा हाङ् हजाएले़न्‍नु थङ् चोःक्‍से़ पेःल्‍ले़ रामोत-गिलादओ काःन्‍दे़बा याङ्‌घेःक्‍कोलाम् वेःप्‍मारे़ लागि योराम हाङ्‌ङिन् यिजरेल नुःक्‍खे़ फे़रे़॥ खे़ब्‍याङ् यहुदाबा हाङ् यहोरामरे़ कुस्‍सा अहज्‍याहन् योरामरे़ कुदुम्‍से़ यिजरेल पे, थेआङ्‌भे़ल्‍ले़ खे़न् काःन्‍दे़आङ् वये़रो॥

येहुन् इस्राइलओ हाङ् पोङ्‌मारे़ लागि माङ्‌थोःक्‍मा मे़बिरु

९

माङ्‌निङ्‌वाॽपान् के़बाःप्‍पा एलिसाःल्‍ले़ माङ्‌निङ्‌वाॽपान् के़बाःप्‍पा मनासुम्‍हाॽओबा थिक्‍पा उःत्‍तुआङ् मे़त्‍तु, “के़भॽइन् युप्‍से़ॽ, हे़क्‍क्‍याङ् खे़ने़ॽ कन् निःङ्‌गेॽ के़याक्‍पा पर्‍यामान् तेॽरे़आङ् रामोत-गिलादओ पेगे़ॽ॥

२ आल्‍ल खे़ने़ॽ खे़प्‍मो के़गे़त्‍तिल्‍ले़ निम्‍सिरे़ कुम्‍मे़न्‍छाॽ, यहोसापातरे़ कुस्‍सा येहुन् कोःत्‍ते़ॽ॥ खे़ने़ॽ खुने़ॽ वाॽबादे़न्‍नो पेगे़ॽ, खुने़ॽ कुजुम् कुदेःङ्‌हाॽलाम् लाःत्‍लाःत् उःत्‍ते़ॽआङ् सिगाङ् याक्‍फाङ्‌ङो तेॽरे़ॽ॥

३ खे़ब्‍याङ् कन् पर्‍यामोबा निःङ्‌गे़न् खे़ल्‍ले़ कुधे़गेःक्‍को हुक्‍खे़ॽआङ् अक्‍तङ्‌बा उवा चोगे़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ इस्राइलबा हाङ् पोङ्‌मारे़ लागि माङ्‌थोःक्‍ना पिने़रो॥’ खे़ब्‍याङ् लाम्‍धेःत्‍तिन् हन्‍दे़ॽआङ् खे़त्‍छिङ्‌ङे़ॽ, पःन्‍दॽ पःन्‍दॽ मे़सुसे़न्‍ने़ॽ॥”

४ कल्‍ले़चोगुल्‍ले़ माङ्‌निङ्‌वाॽपान् के़बाःप्‍पा खे़न् थाङ्‌बे़न्‍निन् रामोत-गिलाद पे॥

५ आल्‍ल खुने़ॽ खे़प्‍मो के़रे़भे़रे़ल्‍ले़ खुने़ॽ थक्‍सुबा सुहाङ्‌युक्‍पाहाॽ सोरिक् मे़जुप्‍से़बा नु मे़युङे़ मे़गरे़बा तुमुसि॥ खुने़ॽ मे़त्‍तुसि, “सुहाङ्‌युक्‍पाए, आङ्‌गाॽ खिनिॽनु पान् पाःप्‍मा थिक् कत्‍तुङ्‌ॽ॥”

येहुःल्‍ले़ सेःन्‍दोसु, “आनिगे लुम्‍मोबाहाॽओ हाःत्‍नुग?”

खुने़ॽ मे़त्‍तु, “आदाङ्‌बानु, सुहाङ्‌युक्‍पाए॥”

६ येहुन् पोगे़आङ् हिम्‍मो लासे़॥ खे़न् माङ्‌निङ्‌वाॽपान् के़बाःप्‍पे़ल्‍ले़ खुने़ॽ कुधे़गेःक्‍को निःङ्‌गेन् हुक्‍खु हे़क्‍क्‍याङ् अक्‍खे पाःत्‍तुआङ् उवा चोगु, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– ‘आङ्‌गाॽ खे़ने़ॽ यहवे दाङ्‌बे़ल्‍ले़ कुमना इस्राइलओ हाङ् पोङ्‌मारे़ लागि माङ्‌थोःक्‍ना पिने़रो॥

७ खे़ने़ॽ के़न्‍दाङ्‌बा आहाबरे़ कुहिम्‍सयङ्‌हाॽ खाप्‍पुथ्‍यःङ् के़मे़क्‍खुसिर पोःङ्‌ॽ, इजेबेलरे़ से़रुसिबा आङ्‌गाॽ आसे़वारोबाहाॽ, हे़क्‍क्‍याङ् माङ्‌निङ्‌वाॽपान् के़बाःप्‍पाहाॽरे़ खुन्‍छिॽ माक्‍खिॽ नु यहवे दाङ्‌बे़ल्‍ले़ कुसे़वारोबाहाॽरे़ खुन्‍छिॽ माक्‍खिल्‍ले़ कुले़क्‌वा आङ्‌गाॽ नुःक्‍तुङ्‌ॽ॥

८ आहाबरे़ के़रे़क् कुहिम्‍सयङ्‌हाॽ मे़मे़क्॥ इस्राइलओ खे़ल्‍ले़ कुहिम्‍सयङ् थक्‍माबा ये़म्‍बित्‍छा, योक् मेःम्‍बा इग्र योक् आत्‍तिन्‍छाङ् आङ्‌गाॽ मे़क्‍खुङ्‌सिङ्‌ॽ॥

९ आङ्‌गाॽ आहाबरे़ कुहिम्‍सङ्‌हाॽ नाबातरे़ कुस्‍सा यारोबाम नु अहियाहरे़ कुस्‍सा बासाःल्‍ले़ कुहिम्‍सयङ् कुइसिःक् चोगुङ्‌सिङ्‌ॽ॥

१० इजेबेले़न् यिजरेलबा लत्‍छा ते़न्‍नो कोःत्‍चोहाॽरे़ हाबाक् हाबाक् मे़बाक्‍तुॽ, हे़क्‍क्‍याङ् खे़न् आत्‍तिन्‍हाॽरे़आङ् मे़ल्‍लुप्‍तुन्‌ॽ॥’” खे़न् एगाङ् खुने़ॽ लाम्‍धेःत्‍ते़न् हन्‍दुआङ् लोःक्‍ते़घे़रे़॥

११ आल्‍ल येहुन् याम्‍मो थक्‍सुबा सुहाङ्‌युक्‍पाहाॽओ लाःक्‍कात् लःन्‍दे़आङ् त्‍ये़ःल्‍ले़ खे़ङ्‌हाॽओबा लत्‍छारे़ खुने़ॽ सेःन्‍लाप्‍तु, “थे के़रे़क् नुबाए वाॽबि? खे़न् के़नाङ्‌बा मनान् थेआङ् खे़ने़ॽओ त्‍ये़बारे़त्‍छ?”

येहुःल्‍ले़ नुगप् पिरुसि, “खिनिॽ खे़न् मनान् कुसेःन् के़निसुम्‌ॽ, हे़क्‍क्‍याङ् खे़ल्‍ले़ पाःत्‍तुॽ खे़ङ्‌ग खिनिॽ के़निसुम्‍माङ्‌ङे वाॽ॥”

१२ खे़ङ्‌हाॽरे़ खुने़ॽ मे़मे़त्‍तु, “खे़न् पाःन्‍निन् से़क्‍खा मे़ःन्, कुदोःप्‍मा पान् आनिगे आजे़क्‍ते़ॽ॥”

ये़हुःल्‍ले़ मे़त्‍तुसि, “खुने़ॽ आङ्‌गाॽ मे़त्‍ताङ्‌बा पाःन्‍निन्, हाबा कन्‍लो– ‘यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ इस्राइलओ हाङ् पोङ्‌मारे़ लागि माङ्‌थोःक्‍ना पिने़रो॥’”

१३ खे़ब्‍याङ् खे़ङ्‌हाॽरे़ खिमो खुन्‍छिॽ लाकात्‍पा चाङ्‌हाॽ मे़भे़न्‍दुआङ् नाहाङ्‌सेःक्‍कोबा लुङ्‌हाॽओ खुने़ॽ लाङ्‌घेःक्‍मारे़ लागि मे़भे़सु मे़ने़स्‍सु॥ हम्‍भ्‍याङ् खे़ङ्‌हाॽरे़ थुत्‍तुरिःप्‍पा सादाङ्‌ङिन् मे़मुःत्‍तुआङ् मे़अःक्‍ते़आङ् मे़बाःत्‍तु, “येहुन् हाङ्‌लो!”

इस्राइलबा योराम हाङ्‌ङिन् मे़से़रु

१४ कल्‍ले़चोगुल्‍ले़ निम्‍सिरे़ कुम्‍मे़न्‍छाॽ, यहोसापातरे़ कुस्‍सा येहुःल्‍ले़ योरामरे़ कुदक्‍ले़ङ्‌वाओ चे़म्‍भन् चोगु॥ आल्‍ल योराम नु के़रे़क् इस्राइलिहाॽरे़ अरामबा हाङ् हजाएलरे़ कुदक्‍ले़ङ्‌वाओ रामोत–गिलादे़न् मे़से़ःप्‍तुर मे़यागे़,

१५ कर योराम हाङ्‌ङिन्‍ग अरामबा हाङ् हजाएलरे़ कुदक्‍ले़ङ्‌वाओ थङ् थक्‍ते़ल्‍ले़ अरामिहाॽरे़ खुने़ॽ मे़घाःन्‍दुबा याङ्‌घेःक्‍कोलाम् वेःप्‍मारे़ लागि यिजरेल पेआङ् वये़॥ येहुःल्‍ले़ खुने़ॽनु के़वाॽबाहाॽ मे़त्‍तुसि, “खिनिॽ अक्‍तङ्‌बाए निङ्‌वाॽ के़गत्‍तुम्‍ने़भग्र, यिजरेलओ कन् इङ्‌घङ्‌ङिन् के़प्‍मारे़ लागि ये़क्‌यक्‍कोलाम् हाःत्‍ताङ् खे़त्‍छिङ्‌मा मे़घोने़न्‍लरो॥”

१६ खे़ब्‍याङ् खुने़ॽ कुअन्‍लाधान् युक्‍तुआङ् यिजरेल पे, थेआङ्‌भे़ल्‍ले़ योरामे़न् खे़प्‍मो नाःम्‍सिङ्‌ल वये़, हे़क्‍क्‍याङ् यहुदाबा हाङ् अहज्‍याहन् खुने़ॽ तुम्‍मारे़ लागि खे़प्‍मो थासिङ् ये़आङ् वये़॥

१७ आल्‍ल यिजरेलबा चङ्‌हिम्‍मो के़ये़प्‍पागे़गम्‍बा इक्‍के़गोबे़ल्‍ले़ येहुःल्‍ले़ कुधक्‍सुबाहाॽ मे़ये़र मे़बत्‍छे़बा निसुसि, खे़ब्‍याङ् खुने़ॽ अःक्‍ते़आङ् मे़त्‍तुसि, “आङ्‌गाॽ कुभा थक्‍सुबाहाॽ मे़युर मे़बप्‍पा निसुङ्‌सिङ्‌लो॥”

योरामरे़ इङ्‌जाङ् पिरुआङ् मे़त्‍तु, “अन्‍गे़युक्‍पा थिक् खे़ङ्‌हाॽरे़ खुन्‍छिॽ तुम्‍से़ पाङ्‌घे़देसे़ॽआङ् सेःन्‍दोसुसिर याःन्‍दे़ॽ, ‘थे आदाङ्‌बासि तङ्‌मारे़ लागि के़ये़ॽइबाबि?’”

१८ खे़न् अन्‍गे़युक्‍पे़न् येहुःल्‍ले़ कुदुम्‍से़ पेआङ् मे़त्‍तु, “हाङ्‌ङिल्‍ले़ अक्‍खे पाःत्‍तुॽ– ‘थे आदाङ्‌बा तङ्‌मारे़ लागि के़ये़बाबि?’”

येहुःल्‍ले़ नुगप् पिरु, “तङ्‌मारे़ लागिमुए, खे़ने़ॽ के़धे सक्‍सक्‍पे? खे़ने़ॽ आङ्‌गाॽ आएगाङ् तिम्‍दाङ्‌ङे़ॽ॥”

खे़न् इक्‍के़गोबे़ल्‍ले़ हाङ्‌ङिन् मे़त्‍तु, “खे़न् इङ्‌साबे़ल्‍ले़ खे़ङ्‌हाॽ तुम्‍माग तुमुसि, कर खे़न् याङ्‌ना मे़नुःक्‍खे़न् मे़भे़रे़न्‍लो॥”

१९ खे़ब्‍याङ् हाङ्‌ङिल्‍ले़ वेॽ अन्‍गे़युक्‍पा थिक् पाङ्‌घुदेसु॥ आल्‍ल खुने़ॽ खे़ङ्‌हाॽरे़ओ के़रे़आङ् मे़त्‍तुसि, “हाङ्‌ङिल्‍ले़ अक्‍खे पाःत्‍तुॽ, ‘थे आदाङ्‌बासि तङ्‌मारे़ लागि के़ये़ॽइबाबि?’”

येहुःल्‍ले़ नुगप् पिरु, “तङ्‌मारे़ लागिमुए, खे़ने़ॽ के़धे सक्‍सक्‍पे? खे़ने़ॽ आङ्‌गाॽ आएगाङ् तिम्‍दाङ्‌ङे़ॽ॥”

२० खे़न् इक्‍के़गोबे़ल्‍ले़ मे़त्‍तुसि, “खे़न् इङ्‌साबे़ल्‍ले़ खे़ङ्‌हाॽ तुम्‍माग तुमुसि, कर खे़न् याङ्‌ना मे़नुःक्‍खे़न् मे़भे़रे़न्‍लो॥ खे़न् अन्‍लाधा लोङ्‌मे़ङ्‌ग निम्‍सिरे़ कुस्‍सा येहुःल्‍ले़ लोःक्‍खुबा हे़क्‍के लॽ॥ खे़ल्‍ले़ के़नाङ्‌बा कुइसिःक् लोःक्‍खुॽ॥”

२१ योरामरे़ मे़त्‍तुसि, “आङ्‌गाॽ आअन्‍लाधान् यारिप् चोगे़म्‍मे़ॽ॥” आल्‍ल खे़ङ्‌हाॽरे़ खे़न् यारिप् मे़जोगु, खे़ब्‍याङ् इस्राइलबा हाङ् योराम नु यहुदाबा हाङ् अहज्‍याहन् खुन्‍छिॽ आप्‍फेक् आप्‍फेक् अन्‍लाधाहाॽ युक्‍तुसिआङ् येहुःल्‍ले़ कुदुम्‍से़ पेसे़त्‍छि॥ खे़न् ने़प्‍फुरे़ खुने़ॽ यिजरेलि नाबोतरे़ कुलाजेॽ लक्‍कोए तुमे़त्‍छु॥

२२ आल्‍ल योरामरे़ येहुन् निसुआङ् खुने़ॽ खे़न् सेःन्‍लाप्‍तु, “येहुए, थे खे़ने़ॽ तङ्‌मारे़ लागि के़ये़बाबि?”

येहुःल्‍ले़ नुगप् पिरु, “के़म्‍मा इजबेलरे़ के़रे़क् कुनावाइत्‍लाहाॽ से़वा मे़प्‍मा नु के़रे़क् कुगित्‍चाक् चोःक्‍माहाॽ वाॽइल्‍ले़ थेःल्‍ले़ तङ्‌मारे लागिबे?”

२३ योरामरे़ कुअन्‍लाधान् हिसुआङ् अहज्‍याहन् अक्‍खे़ मे़त्‍तुर खे़त्‍छिङ्, “अहज्‍याहए, चे़म्‍भन् पोःक्‍खे़रे़त्‍छ!”

२४ खे़ब्‍याङ् येहुःल्‍ले़ खुने़ॽ कुलिन् खिङ्‌घिङ् ले़ॽरुआङ् योरामे़ल्‍ले़ कुभक्‍ताङ्‌हाॽरे़ कुलुम्‍मो आबु॥ खे़न् तोःङ्‌ङिल्‍ले़ खुने़ॽ कुलुङ्‌मे़न् फ्‍याक् लस्‍सु हे़क्‍क्‍याङ् खुने़ॽ कुअन्‍लाधाओए हर्जुॽ चोःन्‍दे़॥

२५ खे़ब्‍याङ् येहुःल्‍ले़ अन्‍लाधाबा सुहाङ्‌युक्‍पा बिदकारे़न् मे़त्‍तु, “खे़न् पक्‍खे़ॽआङ् यिजरेलि नाबोतरे़ कुलाजेॽ लक्‍को लाप्‍पुङ्‌देसे़ॽ॥ खे़ने़ॽ नु आङ्‌गाॽ खे़ल्‍ले़ कुम्‍बा आहाबरे़ कुएगाङ् सोसोरिक् अन्‍लाधाहाॽओ आबेसे़त्‍छिल्‍ले़ खे़ल्‍ले़ कुयाःम्‍बेओ आक्‍खेलॽरिक् यहवे दाङ्‌बे़ल्‍ले़ कन् माङ्‌निङ्‌वाॽपान्‍निन् पाःत्‍तुआङ् वये़, खे़न् खे़ने़ॽ के़निङ्‌वाॽ याक्‍लाॽबा,

२६ ‘यहवे दाङ्‌बे़ल्‍ले़ अक्‍खेलॽरिक् उवा चोगुॽ, आङ्‌गाॽ आन्‍छे़न् नाबोते़न् नु खुने़ॽ कुस्‍साहाॽरे़ खुन्‍छिॽ माक्‍खिन् निसुङ्, हे़क्‍क्‍याङ् आङ्‌गाॽ से़क्‍खाए खे़ने़ॽ आम्‍भा कन् लाजेॽ लक्‍को कुले़क्‌वा नुःक्‍तुङ् पिने़॥’ कल्‍ले़चोगुल्‍ले़ यहवे दाङ्‌बे़ल्‍ले़ कुइङ्‌घङ् कुइसिःक् खे़न् पक्‍खे़ॽआङ् हाबा कन् लाजेॽ लक्‍को लाप्‍फेसे़ॽ॥”

यहुदाबा हाङ् अहज्‍याहन् मे़स्‍ये़रुॽ

२७ आल्‍ल यहुदाबा हाङ् अहज्‍याहःल्‍ले़ कन् निसु, खे़ब्‍याङ् खुने़ॽ बेथ-हागान पेःक्‍मा लाम् पोःक्‍खे़आङ् खे़त्‍छिङ्॥ येहुःल्‍ले़ खुने़ॽ निसुआङ् नाःत्‍तुर अःक्‍ते़आङ् मे़त्‍तुसि, “खे़न्‍नाङ् से़रे़म्‍मे़ॽ!” खे़ङ्‌हाॽरे़ खुने़ॽ यिबलाम कुबेसाङ् गुरबा थाम्‍माङ् के़बेःक्‍पा लाम्‍मो खुने़ॽ अन्‍लाधाओए मे़घाःन्‍दु, कर खुने़ॽ खे़त्‍छिङ्‌ङाङ् मगिद्‌दो पे, हे़क्‍क्‍याङ् खे़प्‍मोए स्‍ये़॥

२८ खुने़ॽ कुसे़वारोबाहाॽरे़ खुने़ॽ कुजेन् अन्‍लाधाओलाम् यरुसले़ःम्‍मो मे़धाक्‍तुआङ् दाउदरे़ कुये़क्‌यक्‍को खे़ल्‍ले़ कुसुधे़बा कुधाःक्‍थे़बाहाॽनु खुने़ॽ कुइपुङ्‌ङो मे़जिक्‍खु॥

२९ (आहाबरे़ कुस्‍सा योरामरे़ कुहाङ्‌युक् ये़म् थिबोङ्‌ङाङ् थिक्‍सिगेक्‍पा तङ्‌बेओ अहज्‍याहन् यहुदाबा हाङ् पोःक्‍खे़रो॥)

इजेबेल हाङ्‌मान् मे़से़रु

३० खे़ब्‍याङ् येहुन् यिजरेल थासिङ्॥ थेधे पोःक्‍खे़आङ् वये़ खे़न् इजेबेलरे़ खे़प्‍सु, खे़ब्‍याङ् खुने़ॽ कुमिक्‍हाॽओ माक्‍सुःन्‍दा चाःन्‍दु, हे़क्‍क्‍याङ् कुधे़गेःक्‍किन् फयुआङ् लत्‍छा पेधाःप्‍पोलाम् लाःक्‍कात् ओमये़॥

३१ आल्‍ल येहुन् यम्‍बा लाम्‍धेःप्‍पोलाम् सिगाङ् लासे़ल्‍ले़ इजबेलरे़ सेःन्‍दोसु, “आप्‍फेक् कुन्‍दाङ्‌बा के़से़प्‍पा जिम्रिए, थे खे़ने़ॽ तङ्‌मारे़ लागि के़ये़बाबि?”

३२ येहुन् थाःङ् पेधाःप्‍पो ले़प्‍माङ् ओमुये़आङ् अःक्‍ते़र पाःत्‍तु, “आङ्‌गाॽ ले़प्‍माङ् हात् वाॽबे? हात् वाॽबे?” खे़ब्‍याङ् ने़त्‍छि सुम्‍सि सिङ्‌गारुहाॽरे़ लाःक्‍कात् खुने़ॽ ले़प्‍माङ् ओमे़मे़त्‍तु॥

३३ खुने़ॽ मे़त्‍तुसि, “खे़न् मे़न्‍छुमान् मु लाप्‍फुसे़म् युसे़म्‍मे़ॽ॥” कल्‍ले़चोगुल्‍ले़ खे़न् मु लाप्‍मे़भुसु मे़युसु, हे़क्‍क्‍याङ् खे़ल्‍ले़ कुभा कुमाक्‍खिॽहाॽ से़रे़आङ् लुङ्‌धाक्‍को नु खुने़ॽ चिराक् चिराक् के़लाःक्‍पा अन्‍हाॽ पित्‍तुसि॥

३४ खे़ब्‍याङ् येहुन् हाङ्‌हिम्‍मो लासे़आङ् कुजा च थुङु॥ खे़न् एगाङ् खुने़ॽ मे़त्‍तुसि, “माङ्‌दे साङ्‌ग्राःल्‍ले़ ते़त्‍तुमा कन् मे़न्‍छुमान् नुरिक् पक्‍खे़म् तेॽरे़म्‍मे़ॽआङ् लुप्‍ते़म्‍मे़ॽ॥ थेआङ्‌भे़ल्‍ले़ च्‍या पोःक्‍खे़साङ् कन् हाङ्‌ङिल्‍ले़ कुस्‍सा मे़न्‍छुमा वये़॥”

३५ कर आल्‍ल खे़ङ्‌हाॽ खुने़ॽ लुप्‍मारे़ लागि यो मे़बेःल्‍ले़ खे़ल्‍ले़ कुमिक्‍खोक्, कुलाङ्‌हाॽ नु कुहुक्‍हाॽरक् मे़घोसु वेॽ थेआङ् मे़ङ्‌घोसुन्॥

३६ खे़ङ्‌हाॽ मे़नुःक्‍खे़ मे़धाङे़आङ् येहुन् मे़जे़क्‍तु॥ खुने़ॽ खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ कुसे़वारोबा तिस्‍बि एलियालाम् खुने़ॽ पाःत्‍तुबा कुइङ्‌घङ्‌ङिन् हाबा कन् वये़रो, यिजरेलबा खे़न् लाजेॽ लक्‍को इजेबेलरे़ कुने़क्‍सान् ख्‍याबाहाॽरे़ मे़बाक्‍तुॽ॥

३७ इजेबेलरे़ कुजेन् यिजरेलबा हाबा खे़न् लाजेॽ लक्‍को थक्‍सा हि कुइसिःक् ने़जारो, हे़क्‍केलॽरिक् ‘कन् इजेबेलरे़ कुजे’ फाॽआङ् हाःत्‍ले़आङ् पाःप्‍मा मे़सुक्‍तुन्‍लरो॥”

आहाबरे़ कुस्‍साहाॽ मे़से़रुसि

१०

आल्‍ल आहाबरे़ कुहिम्‍सयङ्‌ङो नुबोङ् कुधिन्‍दाङ् सायोबोराहाॽ सामरियाबा ये़क्‌यक्‍को मे़वये़॥ कल्‍ले़चोगुल्‍ले़ येहुःल्‍ले़ अक्‍तङ्‌बा सक्‍इङ्‌घङ् साप्‍पे़ःत्‍ताहाॽ साप्‍तुआङ् सामरियाa ये़क्‌यक्‍को सुहाङ्‌युक्‍पाहाॽ, लाम्‍लोबाहाॽ नु आहाबरे़ कुस्‍सा कुएहाॽ के़हिङ्‌बा के़गुम्‍बाहाॽ हाक्‍तुसि॥ खुने़ॽ पाःत्‍तु,

२ “कन् सक्‍इङ्‌घङ्‌ङिन् के़घोसुम्‍नुमे़ःन्‍ने खिनिॽ दाङ्‌बे़ल्‍ले़ कुस्‍साहाॽ खिनिॽनु मे़वाॽबाल्‍ले़ चोगुल्‍ले़, हे़क्‍क्‍याङ् खिनिॽ अन्‍लाधाहाॽ नु अन्‍हाॽ हे़क्‍क्‍याङ् यक् के़ने़बा ये़क्‌यक् नु फे़जुम्‍भे़या खजुम्‍घयाहाॽआङ् वाॽबाल्‍ले़ चोगुल्‍ले़,

३ खिनिॽ दाङ्‌बे़ल्‍ले़ कुस्‍साहाॽओबा के़रे़क्‍नुःल्‍ले़ नुबा नु के़रे़क्‍नुःल्‍ले़ सुम्‍बोधासाबा थिक् सेगे़म्‍मे़म्‍मे़ॽआङ् खुने़ॽ कुम्‍बारे़ कुहाङ्‌युक्‍नाओ युक्‍खे़म्‍मे़ॽ॥ खे़न् एगाङ् खिनिॽ दाङ्‌बे़ल्‍ले़ कुहिम्‍सयङ्‌हाॽरे़ लागि ते़न्‍धङ् चोगे़म्‍मे़ॽ॥”

४ कर खे़ङ्‌हाॽ मे़गिसे़ मे़यक्‍खे़आङ् मे़बाःत्‍तु, “हाङ् ने़त्‍छिरे़सा खुने़ॽ मे़दोगुसिन्‍भे़ल्‍ले़, आनिगे आक्‍खेआङ् तक्‍मा सुक्‍तुम्‍बे़बे?”

५ कल्‍ले़चोगुल्‍ले़ हाङ्‌हिम्‍मोबा सुहाङ्‌युक्‍पाहाॽ, ये़क्‌यक्‍कोबा पयम् युक्‍साबाहाॽ, लाम्‍लोबाहाॽ नु के़हिङ्‌बा के़गुम्‍बाहाॽरे़ येहुओ कन् इङ्‌घङ्‌ङिन् मे़हाङु मे़देसु– “आनिगे आदाङ्‌बारे़ के़सेवारोबादिगे़॥ आदाङ्‌बारे़ आनिगे च्‍या आग्‍मे़त् खे़न् आनिगे चोगुम्‍बे़॥ आनिगे हाःत्‍ताङ् हाङ् मे़जोगुम्‍बे़न्॥ आदाङ्‌बारे़ आत्‍तिन् पाःन्‍निन् नुबा के़इःत्‍तु हाबा खे़न्‍ने चोगे़ॽओ॥”

६ खे़ब्‍याङ् येहुःल्‍ले़ अक्‍तङ्‌बा साप्‍तुआङ् निसिगेक्‍पा सक्‍इङ्‌घङ् हाक्‍तुसि, “खिनिॽ आङ्‌गाॽ ले़प्‍माङ् के़वयिने़भग्र हे़क्‍क्‍याङ् आङ्‌गाॽ आइङ्‌जाङ्‌ङिन् के़इःत्‍तुम् के़नाःत्‍तुम्‍ने़भग्र, खिनिॽ दाङ्‌बे़ल्‍ले़ कुस्‍साहाॽरे़ खुन्‍छिॽ थे़गेःक्‍हाॽ युरे़म्‍मे़ॽआङ् हाबा कन् ये़म्‍मो ताःन्‍दिक् यिजरेल ये़म्‍मे़ॽ॥ खे़न् ये़म्‍मो खिनिॽनु के़वाॽबा के़रे़क् नुबोङ् हाङ्‌साहाॽ चाहिःन् ये़क्‌यक्‍कोबा लाम्‍लोबाहाॽरे़ मे़हिङ्‌सु मे़गुम्‍सुसिआङ् मे़वये़॥”

७ आल्‍ल खे़न् सक्‍इङ्‌घङ्‌ङिन् खुन्‍छिॽओ के़रे़, खे़ब्‍याङ् खे़ङ्‌हाॽरे़ खे़न् नुबोङ् हाङ्‌साहाॽ मे़देॽरुसिआङ् मे़से़रुसि॥ खे़ङ्‌हाॽरे़ कन्‍हाॽरे़ खुन्‍छिॽ थे़गेःक्‍हाॽ साप्‍लिङ्‌गेहाॽओ मे़याक्‍तुआङ् यिजरेलओ येहुन् मे़हाक्‍तु॥

८ आल्‍ल इङ्‌साबे़न् के़रे़आङ् खे़ल्‍ले़ येहुन् मे़त्‍तु, “खे़ङ्‌हाॽरे़ हाङ्‌साहाॽरे़ खुन्‍छिॽ थे़गेःक्‍हाॽ मे़युरुआङ् वाॽरो॥”

खे़ब्‍याङ् येहुःल्‍ले़ इङ्‌जाङ् पिरुसि, “खे़ङ्‌हाॽ कुलुप् ने़त्‍छि से़त्‍ते़म्‍सिम्‍मे़ॽआङ् तानाम् थारिक् ये़क्‌यक्‍कोबा यम्‍बा लाम्‍धेःत्‍तिल्‍ले़ कुदगि ने़स्‍से़म्‍सिम्‍मे़ॽ॥”

९ कुदाःक्‍दिक्‍मा तानाम् येहुन् लाःक्‍कात् पे॥ खे़प्‍मो के़रे़क् मनाहाॽरे़ खुन्‍छिॽ तगि ये़म्‍सिङ्‌ङाङ् खुने़ॽ मे़त्‍तुसि, “खिनिॽ आप्‍तिक् थेआङ् होप्॥ आङ्‌गाॽ आन्‍दाङ्‌बे़ल्‍ले़ कुदक्‍ले़ङ्‌वाओ चे़म्‍भन् के़जोःक्‍पाआङ् के़से़प्‍पे़ङ्‌ग आङ्‌गाॽएरो॥ कर कन्‍हाॽ के़रे़क् हाःत्‍ले़ से़रुसिबे?

१० कल्‍ले़चोगुल्‍ले़ आहाबरे़ कुहिम्‍सयङ्‌हाॽरे़ खुन्‍छिॽ तक्‍ले़ङ्‌वाओ यहवे दाङ्‌बे़ल्‍ले़ पाःत्‍तुबा पाःन्‍निन् लत्‍छाआङ् हने़बा मे़बोङ्‌ने़न् फाॽआङ् खिनिॽ कुसिङ् निःत्‍ते़म् युक्‍खे़म्‍मे़ॽ॥ यहवे दाङ्‌बे़ल्‍ले़ खुने़ॽ कुसे़वारोबा एलियान् लाम्‍बा पाःत्‍तुबा इङ्‌घङ्‌ङिन् के़रे़बारो॥”

११ खे़ब्‍याङ् यिजरेलओ के़वाॽबा आहाबरे़ कुहिम्‍सयङ्‌ङोबा के़दाङ्‌बा के़याःक्‍पाहाॽ, हे़क्‍क्‍याङ् खे़ङ्‌हाॽरे़ खुन्‍छिॽ यम्‍बा मनाहाॽ, खे़ङ्‌हाॽरे़ खुन्‍छिॽ यम्‍बा चुम्‍देङ्‌हाॽ नु खे़ङ्‌हाॽरे़ खुन्‍छिॽ निङ्‌वाॽफुसाम्‍बाहाॽ लत्‍छाआङ् मे़ल्‍ले़त्‍छिङ्‌ङे येहुःल्‍ले़ खक्‍पे़त् से़रुसिरो॥

अहज्‍याह हाङ्‌ङिल्‍ले़ कुगाॽइहाॽ मे़से़रुसि

१२ खे़न् एगाङ् येहुन् पेआङ् सामरिया ले़प्‍माङ् थासिङ्॥ मे़ल्‍लुक्‍कम्‍बाहाॽरे़ खुन्‍छिॽ बेथ-एकेदओ,

१३ यहुदाबा हाङ् अहज्‍याहरे़ कुभा कुगाॽइहाॽ खुने़ॽ तुमुसिआङ् खुने़ॽ खे़ङ्‌हाॽ सेःन्‍दोसुसि, “खिनिॽ हाःत्‍निङ्‌बे?”

खे़ङ्‌हाॽरे़ खुने़ॽ मे़मे़त्‍तु, “आनिगे़ग अहज्‍याहरे़ निःत्‍ताङ्‌बा कुगाॽइदिगे़, हे़क्‍क्‍याङ् हाङ्‌ङिल्‍ले़ कुहिम्‍सयङ्‌हाॽ नु पयम् हाङ्‌मे़ल्‍ले़ कुहिम्‍सयङ्‌हाॽ से़वा मे़प्‍मासिरे़ लागि आनिगे ये़ॽइगे़बारो॥”

१४ येहुःल्‍ले़ कुमनाहाॽ इङ्‌जाङ् पिरुसि, “खे़ङ्‌हाॽ कुहिङ्‌वे़त् ते़म्‍से़म्‍सिम्‍मे़ॽ!” खे़ब्‍याङ् खुन्‍छिॽ खे़ङ्‌हाॽ कुहिङ्‌वे़त् मे़दे़म्‍सुसिआङ् लिबोङ्‌ङाङ् ने़त्‍छि ये़म्‍बित्‍छाहाॽ बेथ-एकेदबा च्‍वाःत् याङ्‌घोःप्‍मा वबाक्‍को मे़से़रुसि॥ खुने़ॽ लत्‍छाआङ् कुहिङ्‌वे़त् मे़ले़रुसिन्‍लो॥

आहाबरे़ के़दाङ्‌बा के़याःक्‍पा कुगाॽइहाॽ मे़से़रुसि

१५ येहुःल्‍ले़ खे़न् ते़न्‍निन् ले़रुआङ् एगाङ्, रेकाबरे़ कुस्‍सा यहोनादाबे़न् खुने़ॽ तुम्‍मारे़ लागि फे़रे़र पत्‍छे़बा खुने़ॽ तुमु॥ येहुःल्‍ले़ खे़न् से़वा मे़त्‍तुआङ् अक्‍खे मे़त्‍तु, “आङ्‌गाॽ खे़ने़ॽ ले़प्‍माङ् वाॽआबा कुइसिःक् थे खे़ने़ॽ आङ्‌गाॽ ले़प्‍माङ् के़वाॽबि?”

यहोनादाबरे़ मे़त्‍तु, “आङ्‌गाॽ खे़ने़ॽ ले़प्‍माङ् वाॽआ॥”

येहुःल्‍ले़ मे़त्‍तु, “हे़क्‍केने़भग्र, खे़ने़ॽ के़हुक्‍किन् सन्‍छे़ पिराङ्‌ङे़ॽ॥” खे़ल्‍ले़ कुहुक्‍किन् सन्‍छु पिरु, हे़क्‍क्‍याङ् येहुःल्‍ले़ खुने़ॽ ते़म्‍सुआङ् कुअन्‍लाधाओ युक्‍खु॥

१६ येहुःल्‍ले़ मे़त्‍तु, “आङ्‌गाॽनु सोरिक् पित्‍छि हे़क्‍क्‍याङ् यहवे दाङ्‌बे़ल्‍ले़ कुलागि आङ्‌गाॽ आसिक्‍सम्‍मे़न् ओमे़त्‍ते़ॽ॥” खे़ब्‍याङ् खे़न् खुने़ॽनु सोरिक् कुअन्‍लाधाओ तेॽरुआङ् पे॥

१७ आल्‍ल येहुन् सामरिया के़रे़भे़रे़, खे़ब्‍याङ् यहवे दाङ्‌बे़ल्‍ले़ एलियान् मे़त्‍तुबा इङ्‌घङ् कुइसिःक् आहाबरे़ कुहिम्‍सयङ्‌ङो के़दाङ्‌बा के़याःक्‍पाहाॽ के़रे़क् खुने़ॽ थ्‍यःङ् मे़क्‍खुसिरो॥

बाल माङ्‌ङिन् से़वा के़मे़प्‍पाहाॽ मे़से़रुसि

१८ खे़ब्‍याङ् ये़हुःल्‍ले़ के़रे़क् मनाहाॽ फुक्‍खुसिआङ् खे़ङ्‌हाॽ मे़त्‍तुसि, “आहाबरे़ग चबे़ःत्‍छिक्‍लक् बाल माङ्‌ङिन् से़वा मे़त्‍तु॥ कर येहुःल्‍ले़ आल्‍लसाङ् साॽरिक् यरिक् खे़न् से़वा मे़त्‍तुॽ॥

१९ आल्‍ल बालरे़ के़रे़क् कुमाङ्‌निङ्‌वाॽपान् के़बाःप्‍पाहाॽ, खे़ल्‍ले़ के़रे़क् कुसे़वारोबहाॽ नु के़रे़क् कुयक्‌याबाहाॽ उःत्‍ते़म्‍सिम्‍मे़ॽ॥ लत्‍छाआङ् मे़याःक्‍ने़ल्‍ल, थेआङ्‌भे़ल्‍ले़ आङ्‌गाॽ बालरे़ कुलागि लत्‍छा साॽरिक् यम्‍बा सिदुङ्‌जभा तोःन्‍दुङ्‌ॽ॥ कुभा ले़रे़ याःक्‍ते़ने़भग्र खे़न् मे़हिङ्‌ने़न्॥” कर बालरे़ कुसे़वारोबाहाॽ मे़ङ्‌मासिरे़ लागि येहुःल्‍ले़ इङ्‌ले़क् याःम्‍बक् चोगुर वये़॥

२० येहुःल्‍ले़ मे़त्‍तुसि, “बालरे़ कुमिङ्‌सो कुधाःङ्‌सोओ लत्‍छा यम्‍बा चुम्‍लुङ् उःत्‍ते़म्‍सिम्‍मे़ॽ॥” कल्‍ले़चोगुल्‍ले़ खे़ङ्‌हाॽरे़ खे़न् उवा मे़जोगु॥

२१ खे़ब्‍याङ् खुने़ॽ के़रे़क् इस्राइलओ इङ्‌घङ् हाक्‍तुसि, हे़क्‍क्‍याङ् बाले़न् से़वा के़मे़प्‍पाहाॽ के़रे़क् मे़द्‌ये़॥ लत्‍छाआङ् मे़वये़न् मे़याःक्‍ते़न्॥ थिक् कुसुक्‍पो नु वेॽस्‍मा कुसुक्‍पो थारिक् मे़दिम्‍से़न्‍ल थारिक् खे़ङ्‌हाॽ बाल माङ्‌हिम्‍मो सधे़क् सधे़क् मे़जुप्‍से़॥

२२ खे़ब्‍याङ् येहुःल्‍ले़ चाङ्‌वान् ने़मादे़न् हिम्‍मोबा सुहाङ्‌युक्‍पे़न् मे़त्‍तु, “बालरे़ के़रे़क् कुसे़वारोबाहाॽरे़ मे़जाक्‍खुबा खुन्‍छिॽ चाङ्‌हाॽ फे़त्‍ते़ॽ॥ खे़ब्‍याङ् खुने़ॽ खे़ङ्‌हाॽरे़ खुन्‍छिॽ लागि चाङ्‌हाॽ लःत्‍तु॥”

२३ खे़ब्‍याङ् येहुन् नु रेकाबरे़ कुस्‍सा यहोनादाबे़न् बाल माङ्‌हिम्‍मो लासे़त्‍छि॥ येहुःल्‍ले़ बाले़न् से़वा के़मे़प्‍पाहाॽ मे़त्‍तुसि, “खिनिॽनु सोरिक् कप्‍मो यहवे दाङ्‌बे़ल्‍ले़ आत्‍तिन् कुसे़वारोबाहाॽआङ् मे़न्‌वाॽने़न्‍ल– बालरे़ कुसे़वारोबाहाॽरक् मे़वाॽर फाॽआङ् खिनिॽ के़रे़क् पिसाङ् ओमे़त्‍ते़म्‍मे़ॽआङ् निःन्‍धो चोगे़म्‍मे़ॽ॥”

२४ खे़ब्‍याङ् खे़ङ्‌हाॽ सिदुङ्‌जभाहाॽ तोःन्‍छे़ नु मिधिङ्‌मनादेमनाबा सिदुङ्‌जभाहाॽ तोःन्‍छे़ सिगाङ् मे़बे॥ आल्‍ल येहुःल्‍ले़ लाःक्‍कात् मे़ये़प्‍सुसिबा ये़प्‍पोङ् मनाहाॽ अक्‍तङ्‌बा साम्‍दिङ् पिरुसिआङ् मुरा मे़त्‍तुसिआङ् वये़, “आङ्‌गाॽ खिनिॽ हुक्‍को लक्‍पे़न् पिनिङ्‌बा कन् मनाहाॽओबा कुभा लत्‍छा मनारक्‍साङ् आत्‍तिल्‍ले़ खे़त्‍छिङ्‌मा फाःक्‍तुॽ, खे़ल्‍ले़ कुहिङ्‌मे़ल्‍ले़ कुले़क्‌वा खे़न् खे़त्‍छिङ्‌मा के़भाःक्‍पे़न् सिरो॥”

२५ येहुःल्‍ले़ मिधिङ्‌मनादेमनाबा सिदुङ्‌जभा तोःन्‍दु सुरुनुमे़ःन्‍ने खुने़ॽ लाम्‍धेत् के़गोबाहाॽ नु सुहाङ्‌सुक्‍पाहाॽ अक्‍खे मे़त्‍तुसिआङ् इङ्‌जाङ् पिरुसि, “खिनिॽ पेगे़म्‍मे़ॽआङ् खे़ङ्‌हाॽ के़रे़क् से़रे़म्‍सिम्‍मे़ॽ, लत्‍छाआङ् खे़त्‍छिङ्‌मा मे़भाःक्‍ते़म्‍सिम्‍मिन्‍ने़ॽ॥” कल्‍ले़चोगुल्‍ले़ लाम्‍धेत् के़गोबाहाॽ नु सुहाङ्‌युक्‍पाहाॽरे़ खे़ङ्‌हाॽ ताभेःल्‍ले़ मे़ज्‍ये़प्‍तु मे़से़रुसि, हे़क्‍क्‍याङ् खे़न् चेहाॽ लाःक्‍कात् लाप्‍मे़देसुसि, खे़ब्‍याङ् माङ्‌हिम्‍मोबा सिगाङ्‌बा माङ्‌धाःन्‍नो मे़लासे़॥

२६ खे़ङ्‌हाॽरे़ बाल माङ्‌हिम्‍मो के़ये़प्‍पा सित्‍लाङ्‌ङिन् लाःक्‍कात् मे़लःत्‍तुआङ् खे़न् मिमे़धिक्‍खु मे़देसु॥

२७ खे़ङ्‌हाॽरे़ बाल माङ् सित्‍लाङ्‌ङिन् मे़लुःन्‍दु हे़क्‍क्‍याङ् माङ्‌हिम्‍मिन् हत्‍छे़ हत्‍छे़ मे़से़सु॥ हे़क्‍क्‍याङ् आइन्‍बा ये़न् थारिक् मनाहाॽरे़ खे़न् हिधाःम्‍बु मे़जोगुॽ॥

२८ कम्‍भलॽरिक् येहुःल्‍ले़ इस्राइलओ बाल से़वा मे़प्‍मान् नुप्‍सु॥

२९ हे़क्‍केसाङ् नाबातरे़ कुस्‍सा यारोबाम हाङ्‌ङिल्‍ले़ बेथेल नु दानबा साम्‍म्‍याङ् पित्‍सात्‍हाॽ इस्राइले़न् से़वा मे़प्‍मा पाङ्‌घुबा लायोहाॽ खुने़ॽ मे़ले़रुन्॥

३० यहवे दाङ्‌बे़ल्‍ले़ येहुन् मे़त्‍तु, “आङ्‌गाॽ आनिमो आत्‍तिन् पाःन्‍निन् के़लाॽबा चोगे़, खे़न् खे़ने़ॽ के़गे़त्‍तु, खे़ब्‍याङ् आङ्‌गाॽ आनिङ्‌वाॽओ के़वाॽबा के़रे़क् पाःन्‍हाॽ खे़ने़ॽ आहाबरे़ कुहिम्‍सयङ्‌ङो के़जोगु॥ कल्‍ले़चोगुल्‍ले़ खे़ने़ॽ के़धिन्‍दाङ् सायोबोराहाॽ लिसिगेक्‍पा थाःक् थे़म्‍बा इस्राइलबा हाङ्‌युक्‍नाओ मे़युङ्‌ॽ॥”

३१ हम्‍भसाङ् येहुन् के़रे़क् कुनिङ्‌वाःल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌हाॽ इःप्‍मा नाःप्‍मारे़ लागि खुने़ॽ सिङ्‌सिङ् ये़क्‌ये़क् मे़लॽरे़न्॥ इस्राइले़न् चोःक्‍मा पाङ्‌घुबा यारोबामरे़ कुलायोहाॽलाम् खुने़ॽ मे़नुःक्‍खे़न्‍लो॥

येहुन् मासिङ्

३२ खे़न् ये़म्‍मो यहवे दाङ्‌बे़ल्‍ले़ इस्राइलरे़ कुलाम्‍ति कुभे़रे़हाॽ चुक्‍सा चोःक्‍मा हेःक्‍तु॥

३३ यर्दन वहःङ्‌ङोनु नाङ्‌गे़न् पिसाङ् गिलादबा के़रे़क् लाजेॽहाॽ (गाद, रुबेन, नु मनस्‍सेबा लाजेॽ) अर्नोन वहःङ्‌ङिल्‍ले़ कुयाओबा अरोएरलाम् गिलाद पोःक्‍खे़र बासान थारिक् अरामबा हाङ् हजाएलरे़ इस्राइलिहाॽरे़ खुन्‍छिॽ ते़ङ्‌गप्‍हाॽ युक्‍तुदेॽरुआङ् ने़स्‍से़॥

३४ येहुःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ हे़क्‍क्‍याङ् खुने़ॽ चोगुबा के़रे़क् याःम्‍बक्‍हाॽ नु खुने़ॽ हुक्‍काप् चोगुबा पाःन्‍हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

३५ येहुन् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् खुने़ॽ सामरियाओ मे़जिक्‍खु॥ हे़क्‍क्‍याङ् खुने़ॽ कुएगाङ् खुने़ॽ कुस्‍सा यहोआहाजे़न् हाङ् पोःक्‍खे़॥

३६ येहुन् इस्राइलबा हाङ् पोःक्‍खे़आङ् सामरियाओ हाङ्‌युक् चोगुबा ये़म्‍मिन् निबोङ्‌ङाङ् ये़त्‍छि तङ्‌बे थारिक् वये़रो॥

a 

१०:१ हिब्रुओ “यिजरेलबा सामरिया” पत्‍छाङ् ग्रिक साप्‍कित्‍तो मे़बत्‍ने़न्॥

यहुदाबा हाङ्‌मा अतल्‍याह

(२ साप्‍मु २२:१०–२३:१५)

११

आल्‍ल अहज्‍याहरे़ कुम्‍मा अतल्‍याह हाङ्‌मे़ल्‍ले़ कुस्‍सान् मे़से़रुबा निसुआङ् हाङ्‌हिम्‍सयङ्‌बाहाॽ के़रे़क् मे़ङ्‌मासिरे़ लागि मुन्‍छिङ्॥

२ कर यहोराम हाङ्‌ङिल्‍ले़ कुस्‍सा मे़न्‍छुमा, अहज्‍याहरे़ कुन्‍साॽ मे़न्‍छुमा यहोसेबाःल्‍ले़ अहज्‍याहरे़ कुस्‍सा योआसे़न् से़प्‍मा मे़जोगुसिबा हाङ्‌साहाॽरे़ खुन्‍छिॽ लुम्‍मोलाम् स्‍वाःत् खे़त्‍तुआङ् तेॽरु॥ खुने़ॽ खे़न् नु खे़न् नुगे़धुक्‍मे़न् अतल्‍याह हाङ्‌मे़न् लाम्‍बा चिङ्‌मासिरे़ लागि लत्‍छा इप्‍नादे़न् याक्‍फाङ्‌ङो चिक्‍खु युक्‍खुसि, हे़क्‍क्‍याङ् कम्‍भलॽरिक् खे़न् चाहिःन् मे़न्‍छे़रुन्॥

३ अतल्‍याह हाङ्‌मे़ल्‍ले़ लाजेॽओ हाङ्‌युक् चोगुल्‍ले़ कम्‍भलॽरिक् योआसे़न् खुने़ॽ नुगे़धुक्‍मे़न्‍नु सोरिक् यहवे दाङ्‌बे़ल्‍ले़ कुहिम्‍मो तङ्‌बे तुक्‍सि थारिक् चिङ्‌सिङ्‌ङाङ् युङे़रो॥

अतल्‍याह हाङ्‌मे़ल्‍ले़ कुदक्‍ले़ङ्‌वाओ पिफ्‍युङ्

४ नुसिगेक्‍पा तङ्‌बेओ यहोयादारे़ किप् थिक्, किप् थिक् मनासुम्‍हाॽरे़ खुन्‍छिॽ थक्‍पेबाहाॽ, करिहाॽ, नु इक्‍के़गोबाहाॽ उःप्‍मासिआङ् यहवे दाङ्‌बे़ल्‍ले़ कुहिम्‍मो ताःप्‍मासिरे़ लागि मनाहाॽ पाङ्‌घुसि॥ खुने़ॽ खे़ङ्‌हाॽनु लत्‍छा माङ्‌हे़क् चोगु, हे़क्‍क्‍याङ् खे़ङ्‌हाॽ यहवे दाङ्‌बे़ल्‍ले़ कुहिम्‍मो माङ्‌हे़क्‍सिङ्‌मा पाङ्‌घुसि॥ खे़ब्‍याङ् खुने़ॽ खे़ङ्‌हाॽ हाङ्‌ङिल्‍ले़ कुस्‍सान् ओःन्‍धाक्‍तुसि॥

५ खुने़ॽ खे़ङ्‌हाॽ अक्‍खे मे़त्‍तुसिआङ् इङ्‌जाङ् पिरुसि, “खिनिॽ अक्‍खे के़जोगुम्‍ल पोःङ्‌ॽ– खिनिॽ कुलुप् सुम्‍सि सबाथ याःम्‍बक् चोःक्‍से़ के़बेगिॽ– खिनिॽ लुम्‍मोलाम् कुलक् थिक्‍ले़ चैँ हाङ्‌हिम्‍मिन् कम्‍ब्राङ् के़मे़त्‍तुम्‍ल पोःङ्‌ॽ,

६ कुलक् थिक् यम्‍बा लाम्‍धेःत्‍तो के़ये़बिर पोःङ्‌ॽ, हे़क्‍क्‍याङ् हाङ्‌हिम्‍मे़न् के़ले़क्‍सिङ्‌बार कम्‍ब्राङ् के़मे़प्‍पा कुलक् थिक् कम्‍ब्राङ्‌बाहाॽरे़ खुन्‍छिॽ एगाङ् पिसाङ्‌बा लाम्‍धेःत्‍तो ये़बे़म्‍मे़ॽ–

७ हे़क्‍क्‍याङ् खिनिॽ कुलुप् ने़त्‍छिओ के़वाॽबाहाॽरे़ मे़न्‍छाक्‍मनाबा सबाथओ मुरा के़म्‍मे़त्‍तिबा याःम्‍बक्‍कोलाम् नाःम्‍सिङ्‌मा के़घोसुम्‌ॽ, खिनिॽ के़रे़क्‍ले़ हाङ्‌ङिल्‍ले़ कुलागि माङ्‌हिम्‍मिन् कम्‍ब्राङ् मे़त्‍ते़म्‍मे़ॽ॥

८ खिनिॽ के़रे़क् मनाहाॽरे़ खिनिॽ फे़जुम्‍भे़या खजुम्‍घयाहाॽ हुक्‍को काप्‍पासिम्‍मे़ॽआङ् हाङ्‌ङिल्‍ले़ कुगब्रिङ् पिसाङ् इरे़म्‍मे़ॽआङ् वये़म्‍मे़ॽ॥ खिनिॽ पेसाङ् के़दाबा आत्‍तिन्‍छाङ् से़रे़म्‍मे़ॽ॥ हाङ्‌ङिन् आत्‍ति पेःक्‍साङ् खिनिॽ खुने़ॽ कुबेसाङ् के़वयिर पोःङ्‌ॽ॥”

९ निङ्‌वाॽफुसाम्‍बा यहोयादाःल्‍ले़ इङ्‌जाङ् पिरुसिबा हे़क्‍केए किप् थिक् किप् थिक् मनासुम्‍मोबा थक्‍मोबाहाॽरे़ मे़जोगु॥ के़रे़क्‍ले़ खुन्‍छिॽ आप्‍फेक् आप्‍फेक् मनाहाॽ मे़मे़त्‍छिङ्– सबाथबा याःम्‍बक्‍को मुरा मे़मे़त्‍तुसिबाहाॽ नु याःम्‍बक् के़सुःप्‍पाआङ् नाःम्‍सिङ्‌मा के़घोबा ने़प्‍माङ्‌बा मनाहाॽ निङ्‌वाॽफुसाम्‍बा यहोयादाओ मे़द्‌ये़॥

१० खे़ब्‍याङ् खुने़ॽ थक्‍मोबाहाॽ यहवे दाङ्‌बे़ल्‍ले़ कुहिम्‍मो के़ये़प्‍पा दाउद हाङ्‌ङिल्‍ले़ कुलाःक्‍हाॽ नु कुघोहाॽ मे़बिरुसि॥

११ खे़न् थक्‍कम्‍ब्राङ् के़मे़प्‍पाहाॽ के़रे़क्‍ले़ खुन्‍छिॽ आप्‍फेक् आप्‍फेक् फे़जुम्‍भे़या खजुम्‍घयाहाॽ हुक्‍को मे़याङ्‌सिङ्‌ङाङ् ले़त्‍ति तोःम्‍मादे़न्‍नो नु माङ्‌हिम् निःत्‍ताङ् माङ्‌हिम्‍मोबा लाङ्‌गे़त् पिसाङ्‌लाम् थाङ्‌गे़त् पिसाङ् थारिक्‍के हाङ्‌ङिन् मे़गबुआङ् मे़ये़बे़॥

१२ खे़ब्‍याङ् यहोयादाःल्‍ले़ हाङ्‌ङिल्‍ले़ कुस्‍सान् लाःक्‍कात् लःत्‍तु, हे़क्‍क्‍याङ् खुने़ॽ कुधे़गेःक्‍को तिच खुःक्‍तु॥ यहोयादाःल्‍ले़ माङ्‌हुप्‍पोलाम् लिङ्‌मनाबा लत्‍छा सक् थिक् खुने़ॽओ तोःन्‍दु, हे़क्‍क्‍याङ् हाङ् पोःक्‍खे़बा उवा चोगु॥ खे़ङ्‌हाॽरे़ खुने़ॽ माङ्‌थोःक्‍ना मे़बिरुआङ् मनाहाॽरे़ हिप्‍ला मे़हिप्‍तु, खे़ब्‍याङ् अक्‍खे मे़लॽरे़आङ् मे़अःक्‍ते़, “हाङ्‌ङिल्‍ले़ कुधाःक् चाॽररो॥”

अतल्‍याह हाङ्‌मे़न् स्‍ये़

१३ आल्‍ल अतल्‍याह हाङ्‌मे़ल्‍ले़ थक्‍कम्‍ब्राङ् के़मे़प्‍पाहाॽ नु मनाहाॽ मे़अःक्‍ते़बा इक्‍लान् खे़प्‍सु, खे़ब्‍याङ् खुने़ॽ यहवे दाङ्‌बे़ल्‍ले़ कुहिम्‍मो के़वाॽबा मनाहाॽओ पे॥

१४ हे़क्‍क्‍याङ् खुने़ॽ ओमये़ल्‍ले़ थिम् कुइसिःक् हाङ्‌ङिन् सित्‍लाङ्‌ङिल्‍ले़ कुबेसाङ् ये़बे़बा निसु॥ सुहाङ्‌युक्‍पाहाॽ नु थुत्‍तुरिःप्‍पा सादाङ् के़मुःप्‍पाहाॽ हाङ्‌ङिल्‍ले़ कुबेसाङ् मे़ये़बे़, हे़क्‍क्‍याङ् लाजेॽओबा के़रे़क् मनाहाॽ थुत्‍तुरिःप्‍पा सादाङ् मुःत्‍नु मे़सःत्‍ते़र मे़यागे़॥ खे़ब्‍याङ् अतल्‍याह हाङ्‌मे़ल्‍ले़ कुजाङ्‌हाॽ थे़ःक्‍खु, हे़क्‍क्‍याङ् अःक्‍ते़आङ् पाःत्‍तु, “हाङ्‌बिफ्‍युङ् पोःक्‍खे़! हाङ्‌बिफ्‍युङ् पोःक्‍खे़रो!”

१५ निङ्‌वाॽफुसाम्‍बा यहोयादाःल्‍ले़ किप् थिक् किप् थिक् लुप्‍पोबा थक्‍मोबाहाॽ अक्‍खे मे़त्‍तुसिआङ् इङ्‌जाङ् पिरुसि, “खे़न् हाङ्‌मे़न् माङ्‌हिम् लाःक्‍कात् लःत्‍ते़म्‍मे़ॽ, हे़क्‍क्‍याङ् खे़ल्‍ले़ कुएगाङ् के़बप्‍पाहाॽ के़रे़क् ताभेःल्‍ले़ च्‍ये़प्‍ते़म् से़रे़म्‍सिम्‍मे़ॽ॥” थेआङ्‌भे़ल्‍ले़ निङ्‌वाॽफुसाम्‍बे़ल्‍ले़ अक्‍खे पाःत्‍तुआङ् वये़, “यहवे दाङ्‌बे़ल्‍ले़ कुहिम्‍मो खे़न् मे़से़रे़म्‍मिन्‍ने़ॽ॥”

१६ कल्‍ले़चोगुल्‍ले़ हाङ्‌हिम्‍मो अन्‍हाॽ लाःप्‍मादे़न्‍नो के़रे़ल्‍ले़ खुने़ॽ मे़दे़म्‍सु, हे़क्‍क्‍याङ् आम्‍भा खे़प्‍मोए खे़न् मे़से़रुरो॥

यहोयादाःल्‍ले़ तोःन्‍दुबा याःम्‍बक्‍हाॽ

(२ साप्‍मु २३:१६-२१)

१७ खे़न् एगाङ् यहोयादाःल्‍ले़ खे़ङ्‌हाॽ यहवे दाङ्‌बे़ल्‍ले़ कुमना मे़बोङ्‌ल फाॽआङ् यहवे दाङ्‌बा, हाङ् नु मनाहाॽरे़ खुन्‍छिॽ लुम्‍मो माङ्‌हुप् चोगु॥ खुने़ॽ हाङ्‌ङिन् नु मनाहाॽरे़ खुन्‍छिॽ लुम्‍मोआङ् माङ्‌हुप् चोगु॥

१८ लाजेॽओबा के़रे़क् मनाहाॽ बाल माङ्‌हिम्‍मो मे़बेआङ् खे़न् मे़लुःन्‍दु मे़देसु॥ खे़ङ्‌हाॽरे़ खे़प्‍मोबा ले़त्‍ति तोःम्‍मादे़न्‍हाॽ नु नावाइत्‍लाहाॽ कुम्‍जिक्‍मा मे़जोगु, हे़क्‍क्‍याङ् बालरे़ कुयक्‌याबा मत्‍ताने़न् ले़त्‍ति तोःम्‍मादे़न्‍हाॽ तगि मे़से़रु॥

खे़ब्‍याङ् निङ्‌वाॽफुसाम्‍बा यहोयादाःल्‍ले़ यहवे दाङ्‌बे़ल्‍ले़ कुहिम्‍मो लाम्‍धेत् के़गोबाहाॽ युक्‍तिङ् चोगुसि॥

१९ खे़ल्‍ले़ खुने़ॽनु सोरिक् किप् थिक् किप् थिक् लुप्‍पोबा थक्‍मोबाहाॽ, करिहाॽ, लाम्‍धेत् के़गोबाहाॽ नु लाजेॽओबा के़रे़क् मनाहाॽ तारुसिआङ् हाङ्‌ङिन् इक्‍कोमा लाम्‍धेःत्‍तोलाम् लाङ्‌घेःक्‍खुर यहवे दाङ्‌बे़ल्‍ले़ कुहिम्‍मोलाम् हाङ्‌हिम्‍मो तारु॥ खे़ब्‍याङ् हाङ्‌ङिन् हाङ्‌हिम्‍मोबा हाङ्‌युक्‍नाओ युङ्‌सिङ्,

२० हे़क्‍क्‍याङ् लाजेॽओबा के़रे़क् मनाहाॽरे़ खुन्‍छिॽ निङ्‌वाॽ त्‍ये़आङ् ये़क्‌यक्‍को चिजि ये़म्‌ये़म् सनारुङ् पोःक्‍खे़, थेआङ्‌भे़ल्‍ले़ अतल्‍याह हाङ्‌मे़न् हाङ्‌हिम्‍मो ताभेःल्‍ले़ मे़से़रुआङ् वये़॥

२१ आल्‍ल योआसे़न् हाङ् पोःक्‍खे़ल्‍ले़ खुने़ॽ तङ्‌बे नुसि के़रे़आङ् वये़रो॥

यहुदाबा हाङ् योआस

(२ साप्‍मु २४:१-१६)

१२

इस्राइलबा हाङ् येहुःल्‍ले़ हाङ्‌युक् चोगुबा नुसिगेक्‍पा तङ्‌बेओ योआसे़न् हाङ् पोःक्‍खे़, हे़क्‍क्‍याङ् खुने़ॽ यरुसले़ःम्‍मो लिबोङ् तङ्‌बे थारिक् हाङ्‌युक् चोगु॥ खुने़ॽ कुम्‍मारे़ कुमिङ् सिब्‍या वये़॥ खे़न् बेर्सेबा के़युङ्‌मा वये़॥

२ निङ्‌वाॽफुसाम्‍बा यहोयादाःल्‍ले़ खुने़ॽ हुॽरुबा तङ्‌बेहाॽओ खाराक्‍के यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ हाबा खे़न्‍ने खुने़ॽ चोगु॥

३ हे़क्‍केसाङ् चन्‍जम्‍बा दे़न्‍हाॽओबा माङ्‌धाःन्‍हाॽ खुने़ॽ मे़घे़त्‍तुन् मे़देसुन्॥ मनाहाॽरे़ खे़ङ्‌हाॽओ चक्‍मे़ल्‍लॽए सिदुङ्‌जभाहाॽ मे़दोन्‍दु हे़क्‍क्‍याङ् सुक्‍पा मे़हाःन्‍दु॥

४ योआसरे़ निङ्‌वाॽफुसाम्‍बाहाॽ मे़त्‍तुसि, “यहवे दाङ्‌बे़ल्‍ले़ कुहिम्‍मो सेसे हुक्‌वा कुइसिःक् याम्‍नाःत्‍निःत्‍तो मे़भुक्‍खुबा याङ्‌हाॽ, आप्‍फेक् लागि माङ्‌हे़क् मे़जोगुबा याङ्‌हाॽ नु आप्‍फेक् निङ्‌वाॽलाम् माङ्‌हिम्‍मो मे़दारुबा याङ्‌हाॽ फुक्‍खे़म्‍मे़ॽ॥

५ के़रे़क् निङ्‌वाॽफुसाम्‍बाहाॽरे़ कुभा लत्‍छा याङ्‌सुम्‍बालाम् याङ्‌ङिन् मे़दाःक्‍तुर, हे़क्‍क्‍याङ् माङ्‌हिम्‍मो थे़मा हान्‍ति के़बोङ्‌बे़न्‍छाङ् चाःङ्‌वा मे़प्‍मारे़ लागि खे़न् याङ्‌ङिन् ओगप् मे़जोगुररो॥”

६ कर योआसे़न् हाङ् पोःक्‍खे़बा निबोङ्‌ङाङ् सुम्‍सिगेक्‍पा तङ्‌बे थारिक्‍साङ् निङ्‌वाॽफुसाम्‍बाहाॽरे़ माङ्‌हिम्‍मिन् चाःङ्‌वा मे़म्‍मे़त्‍ते मे़वये़॥

७ कल्‍ले़चोगुल्‍ले़ योआस हाङ्‌ङिल्‍ले़ निङ्‌वाॽफुसाम्‍बा यहोयादान् नु वेॽ निङ्‌वाॽफुसाम्‍बाहाॽ उःत्‍तुसिआङ् मे़त्‍तुसि, “खिनिॽ थेआङ् माङ्‌हिम्‍मो के़धुप्‍पा के़लुःम्‍बादे़न्‍हाॽ चाःङ्‌वाॽ मे़म्‍मे़त्‍ते़ के़वयिबा? आल्‍लआङ्‌धो खिनिॽ याङ्‌सुम्‍बाहाॽलाम् याङ् मे़दाःक्‍ते़म्‍मिन्‍ने़ॽ, कर माङ्‌हिम्‍मिन् चाःङ्‌वा मे़प्‍मारे़ लागि खे़न् याङ्‌ङिन् हुक्‍सुप्‍ते़म्‍सिम्‍मे़ॽ॥”

८ कल्‍ले़चोगुल्‍ले़ आल्‍ल मनाहाॽ याङ् मे़म्‍भोःङ्‌मासि नु माङ्‌हिम्‍मिन् चाःङ्‌वा मे़प्‍मारे़ लागि खुन्‍छिॽ आप्‍फेक् याःम्‍बक् चोःक्‍मा लक्‍पे़न्‍निन् मे़न्‍दाःक्‍मारे़ लागि निङ्‌वाॽफुसाम्‍बाहाॽ मे़दे़न्‍दे़॥

९ निङ्‌वाॽफुसाम्‍बा यहोयादाःल्‍ले़ सन्‍दोक् थिक् तारुआङ् खे़ल्‍ले़ कुसुःप्‍मो कुहङ् चोगु॥ यहवे दाङ्‌बे़ल्‍ले़ कुहिम्‍मो लाःप्‍मादे़न्‍नोबा चुक्‌वा ले़प्‍माङ् ले़त्‍ति तोःम्‍मादे़न्‍निल्‍ले़ कुबेसाङ् युक्‍खु॥ लाःप्‍मादे़न् कम्‍ब्राङ् के़मे़प्‍पा निङ्‌वाॽफुसाम्‍बाहाॽरे़ यहवे दाङ्‌बे़ल्‍ले़ कुहिम्‍मो मे़दारुबा के़रे़क् याङ्‌हाॽ हाबा खे़प्‍मो मे़गेःत्‍तु॥

१० आल्‍ल खे़ङ्‌हाॽरे़ खे़न् सन्‍दोक्‍किन् यरिक् याङ्‌ङिल्‍ले़ तिम्‍से़बा मे़निसुल्‍ले़ हाङ्‌ङिल्‍ले़ कुसुहाङ्‌मिबान् नु तुम् निङ्‌वाॽफुसाम्‍बे़न् त्‍ये़सि हे़क्‍क्‍याङ् यहवे दाङ्‌बे़ल्‍ले़ कुहिम्‍मो कम्‍भलॽरिक् मे़दारुबा याङ्‌ङिन् निरे़त्‍छुआङ् सुक्‌वाहाॽओ याक्‍ते़छु॥

११ खे़ङ्‌हाॽरे़ याङ्‌हाॽ मे़निरुआङ् यहवे दाङ्‌बे़ल्‍ले़ कुहिम्‍मो याःम्‍बक् के़जोःक्‍पाहाॽ ओमे़प्‍मारे़ लागि मुरामे़मे़त्‍तुसिबा मनाहाॽ खे़न् याङ्‌ङिन् मे़बिरुसि॥ आम्‍भा खे़प्‍मोलाम् खे़ङ्‌हाॽरे़ माङ्‌हिम् चोःक्‍मा याःम्‍बक् के़जोःक्‍पाहाॽ मे़बिरुसि, इग्र सिङ्‌गे़गाम्‍बा,

१२ लुङ्‌गे़से़प्‍पाहाॽ नु लुङ् के़हे़प्‍पाहाॽ मे़बिरुसि॥ यहवे दाङ्‌बे़ल्‍ले़ कुहिम्‍मिन् चाःङ्‌वा मे़प्‍मारे़ लागि लुङ्‌सिङ् नु मे़घक्‍तु मे़हे़रुआङ् मे़दङ्‌घुबा लुङ्‌हाॽ खे़ङ्‌हाॽरे़ मे़इङु, हे़क्‍क्‍याङ् माङ्‌हिम्‍मिन् याम्‍मो चोःक्‍मारे़ लागि वेॽ के़रे़क् याङ्‌साहाॽ पेक् याङ्‌हाॽ मे़हुङु॥

१३ खे़ङ्‌हाॽरे़ युप्‍पा खोर्‍याहाॽ, सेमि हाःम्‍मा लाभिःत्‍हाॽ, सामाक्‍खिॽ साङ्‌मा छे़ःङ्‌ग्‍याहाॽ नु थुत्‍तुरिःप्‍पा सादाङ्‌हाॽ इग्र कुभा साम्‍म्‍याङ् युप्‍पा सामापुमाहाॽ चोःक्‍मारे़ लागि यहवे दाङ्‌बे़ल्‍ले़ कुहिम्‍मो मे़दारुबा याङ्‌हाॽ ओगप् मे़जोगु॥

१४ थेआङ्‌भे़ल्‍ले़ खे़न् याङ्‌ङिन् माङ्‌हिम् चाःङ्‌वा मे़प्‍मारे़ लागि याःम्‍बक् के़जोःक्‍पा मनाहाॽ मे़बिरुसि॥

१५ याःम्‍बक् के़जोःक्‍पाहाॽरे़ लागि याःम्‍बक् ओगे़मे़प्‍पाहाॽ मे़बिरुसिबा याङ्‌साहाॽरे़ खानिःत् खे़ङ्‌हाॽरे़ मे़न्‌युक्‍खुन्, थेआङ्‌भे़ल्‍ले़ खे़ङ्‌हाॽरे़ साॽरिक् कुदोःप्‍मा निरिक्‍काङ् याःम्‍बक् मे़जोगु॥

१६ आप्‍तिक्‍कोलाम् ले़प्‍मि खोमा सिदुङ्‌जभा नु लायोलाम् ले़प्‍मि खोमा हुक्‌वाहाॽरे़ याङ्‌ङिन् यहवे दाङ्‌बे़ल्‍ले़ कुहिम्‍मो मे़न्‍दारुन्॥ खे़न् निङ्‌वाॽफुसाम्‍बाहाॽरे़न्‍ने पोःक्‍खे़रो॥

योआसरे़ कुनुप्‍मा कुहाङ्‌युक्

१७ खे़न् एगाङ् अरामबा हाङ् हजाएले़न् थो थोःक्‍सिङ् पे हे़क्‍क्‍याङ् गात ये़क्‌यक्‍किन् थङ्‌ङो फत्‍तुआङ् हुक्‍काप् चोगु॥ खे़न् एगाङ् खुने़ॽ यरुसले़ःम्‍मिन् फप्‍मारे़ लागि याङ्‌ना नुःक्‍खे़॥

१८ कर यहुदाबा हाङ् योआसरे़ कुम्‍बा अहज्‍याह, कुन्‍धे़बा योराम नु कुन्‍धे़बा यहोसापातसिरे़ मे़दोन्‍दुबा के़रे़क् सेसे चिगक्‌वा सामाहाॽ हे़क्‍क्‍याङ् खुने़ॽ आप्‍फेक् तोःन्‍दुबा मिक्‍तोःक्‍हाॽ नु यहवे दाङ्‌बे़ल्‍ले़ कुहिम्‍मोबा हे़क्‍क्‍याङ् हाङ्‌हिम्‍मोबा थाःङ्‌हाॽओ मे़घोसुबा के़रे़क् साम्‍म्‍याङ्‌हाॽ योआसरे़ याङ्‌सिङ्‌ङाङ् अरामबा हाङ् हजाएले़न् हाक्‍तुदेसु॥ खे़न् एगाङ् हजाएले़न् यरुसले़मलाम् नुःक्‍खे़॥

१९ योआसरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम्‍मोबा साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

२० खुने़ॽ कुसुहाङ्‌युक्‍पाहाॽरे़ खुने़ॽ कुदक्‍ले़ङ्‌वाओ चे़म्‍भन् मे़जोगु, हे़क्‍क्‍याङ् खुने़ॽ सिल्‍लाबा सङ्‌माङ् पेःक्‍मा लाम्‍मो के़ने़बा बेथ-मिल्‍लोबा हिम्‍मो मे़से़रु॥

२१ योआसे़न् के़से़प्‍पा सुहाङ्‌युक्‍पाहाॽ सिम्‍मतरे़ कुस्‍सा योजाबादे़न् नु सोमेररे़ कुस्‍सा यहोजाबादे़न् वये़सि॥ खुने़ॽ स्‍ये़आङ् खुने़ॽ आप्‍फेक् कुसुधे़बा कुदाक्‍थे़बाहाॽनु दाउदरे़ कुये़क्‌यक्‍को मे़जिक्‍खु॥ खुने़ॽ कुएगाङ् खुने़ॽ कुस्‍सा अमस्‍याहन् हाङ् पोःक्‍खे़रो॥

इस्राइलबा हाङ् यहोआहाज

१३

यहुदाबा हाङ् अहज्‍याहरे़ कुस्‍सा योआसरे़ हाङ्‌युक् चोःक्‍मा हेःक्‍तुबा निबोङ्‌ङाङ् सुम्‍सिगेक्‍पा तङ्‌बेओ येहुरे़ कुस्‍सा यहोआहाजे़न् सामरियाओ इस्राइलबा हाङ् पोःक्‍खे़, हे़क्‍क्‍याङ् खे़ल्‍ले़ थिबोङ्‌ङाङ् नुसि तङ्‌बे हाङ्‌युक् चोगु॥

२ इस्राइले़न् चोःक्‍मा पाङ्‌घुबा नाबातरे़ कुस्‍सा यारोबामरे़ कुलायोहाॽओ खुने़ॽ लाङ्‌घेगे़आङ् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु, हे़क्‍क्‍याङ् खे़न् लाम्‍बा खुने़ॽ मे़नुःक्‍खे़न्॥

३ कल्‍ले़चोगुल्‍ले़ यहवे दाङ्‌बे़ल्‍ले़ कुसाक्‍के़न्‍निन् इस्राइलओ थ्‍ये़, हे़क्‍क्‍याङ् खुने़ॽ यरिक् ये़म् थारिक् अरामबा हाङ् हजाएल नु खुने़ॽ कुस्‍सा बेन-हददरे़ खुन्‍छिॽ युक्‍को थासुसि॥

४ खे़ब्‍याङ् यहोआहाजरे़ यहवे दाङ्‌बालाम् नुरिक् मे़त्‍छिङ्‌मा कोःत्‍तु, हे़क्‍क्‍याङ् यहवे दाङ्‌बे़ल्‍ले़ खे़ल्‍ले़ कुबेलिन् खे़प्‍सु, थेआङ्‌भे़ल्‍ले़ अरामबा हाङ्‌ङिल्‍ले़ इस्राइलिहाॽ साॽरिक् ताप्‍फे़ःल्‍लिक् मे़त्‍तुसिआङ् वये़बा खुने़ॽ निसु॥

५ यहवे दाङ्‌बे़ल्‍ले़ इस्राइलरे़ कुलागि लत्‍छा से़न्‍लप्‍दाङ्‌बा थिक् युक्‍तिङ् चोगु, हे़क्‍क्‍याङ् खे़ङ्‌हाॽ अरामबा मुक्‍साम्‍लाम् से़न्‍लप् मे़घोसे़॥ हे़क्‍क्‍याङ् इस्राइलिहाॽ याम्‍मो आप्‍फेक् खुन्‍छिॽ हिम्‍हाॽओ तगि मे़युङे़बा कुइसिःक्‍के युङ्‌मा वाॽमा मे़हेःक्‍ते़॥

६ कर खे़ङ्‌हाॽरे़ इस्राइले़न् चोःक्‍मा मे़बाङ्‌घुबा यारोबामरे़ कुहिम्‍सयङ्‌हाॽरे़ खुन्‍छिॽ लायोहाॽ मे़ल्‍ले़रुन्, कर खे़ङ्‌हाॽ हाबा खे़प्‍मोए चक्‍मे़ल्‍लॽए मे़बत्‍छे़॥ असेरा माङ् सित्‍लाङ्‌ङिन्‍नाङ् सामरियाओए आम्‍भा युङे़॥

७ यहोआहाजरे़ कुलागि ङाबोङ् अन्‍गे़युक्‍पाहाॽ, थिबोङ् अन्‍लाधाहाॽ नु थिबोङ् हे़न्‍छिङ् खाम्‍बाङ्‌ङो लाङ्‌गे़घेःक्‍पा थक्‍सुबाहाॽरक् मे़दाङे मे़याःक्‍ते़ वेॽ आत्‍तिन् थक्‍सुबाहाॽआङ् मे़न्‍दाङे़न्, थेआङ्‌भे़ल्‍ले़ अरामबा हाङ्‌ङिल्‍ले़ वेॽ के़रे़क् मे़क्‍खुसिआङ् चाधाम्‍मादे़न्‍नोबा खाम्‍हिःक् कुइसिःक् चोगुसिआङ् वये़॥

८ यहोआहाजरे़ हाङ्‌युक् चोगुबा वेॽ हिन्‍दोक्‍हाॽ हे़क्‍क्‍याङ् खुने़ॽ चोगुबा के़रे़क् याःम्‍बक्‍हाॽ नु चोगुबा मुक्‍साम्‍बा याःम्‍बक्‍हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम्‍मोबा साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

९ खे़ब्‍याङ् यहोआहाजे़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पेआङ् खुने़ॽ सामरियाओ मे़जिक्‍खु, हे़क्‍क्‍याङ् खुने़ॽ कुएगाङ् खुने़ॽ कुस्‍सा येहोआसे़न् हाङ् पोःक्‍खे़रो॥

इस्राइलबा हाङ् येहोआस

१० यहुदा हाङ् योआसरे़ हाङ्‌युक् चोःक्‍मा हेःक्‍तुबा सुम्‍बोङ्‌ङाङ् नुसिगेक्‍पा तङ्‌बेओ यहोआहाजरे़ कुस्‍सा येहोआसे़न् सामरियाओ इस्राइलबा हाङ् पोःक्‍खे़, खे़ब्‍याङ् खुने़ॽ थिबोङ्‌ङाङ् तुक्‍सि तङ्‌बे हाङ्‌युक् चोगु॥

११ खुने़ॽ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु, हे़क्‍क्‍याङ् इस्राइले़न् चोःक्‍मा पाङ्‌घुबा नाबातरे़ कुस्‍सा यारोबामरे़ आत्‍तिन् कुलायोहाॽआङ् खुने़ॽ मे़ले़रुन्॥ खुने़ॽ खे़प्‍मोए चक्‍मे़ल्‍लॽए पत्‍छे़॥

१२ येहोआसरे़ कुहाङ्‌युक् ये़म्‍मोबा वेॽ हिन्‍दोक्‍हाॽ, खुने़ॽ चोगुबा के़रे़क् याःम्‍बक्‍हाॽ नु खुने़ॽ चोगुबा मुक्‍साम्‍बा याःम्‍बक्‍हाॽ, यहुदाबा हाङ् अमस्‍याहःन्‍नु थङ् थक्‍ते़सिबाहाॽआङ् सोसोरिक् थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम्‍मोबा साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

१३ येहोआसे़न् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् खुने़ॽ कुएगाङ् यारोबामे़न् हाङ्‌युक्‍नाओ युङ्‌सिङ्॥ येहोआसे़न् इस्राइलबा हाङ्‌हाॽनु सामरियाओ मे़जिक्‍खुरो॥

एलिसान् मासिङ्‌बा नु कुनुप्‍मा माङ्‌निङ्‌वाॽपान्

१४ आल्‍ल एलिसान् लत्‍छा तुक्‍मालाम् तुगे़र वये़ खे़न् तुक्‍मालाम् खुने़ॽ ताःन्‍दि मासिङ्॥ इस्राइलबा हाङ् येहोआसे़न् खुने़ॽ कुदुम्‍से़ पे, हे़क्‍क्‍याङ् खुने़ॽ कुदगि हाबे़आङ् मे़त्‍तु, “पानुदिङ् आम्‍बौ! पानुदिङ् आम्‍बौ! आङ्‌गाॽ इस्राइलबा अन्‍लाधाहाॽ नु अन्‍गे़युक्‍पाहाॽ निसुङ्‌सिङ्!”a

१५ एलिसाःल्‍ले़ मे़त्‍तु, “लत्‍छा लि नु कुभा तोःङ्‌हाॽ याङ्‌सिङ्‌ङे़ॽ॥” हे़क्‍क्‍याङ् येहोआसरे़ हे़क्‍केए चोगु॥

१६ खुने़ॽ इस्राइलबा हाङ्‌ङिन् मे़त्‍तु, “लिन् आदाङ्‌बारे़ के़हुक्‍को याङ्‌सिङ्‌ङे़ॽओ॥” खे़ल्‍ले़ हे़क्‍के चोगुआङ् एगाङ् एलिसाःल्‍ले़ खुने़ॽ कुहुक्‍हाॽ हाङ्‌ङिल्‍ले़ कुहुक्‍हाॽ सम्‍धाङ् ने़स्‍सु॥

१७ खे़ब्‍याङ् खुने़ॽ मे़त्‍तु, “नाङ्‌गे़न् पिसाङ्‌बा पेधाःप्‍पिन् हन्‍दे़ॽ॥” हे़क्‍क्‍याङ् हाङ्‌ङिल्‍ले़ खे़न् हन्‍दु॥ एलिसाःल्‍ले़ खुने़ॽ मे़त्‍तु, “तोःङ्‌ङिन् आबे़देसे़ॽ॥” एलिसाःल्‍ले़ मे़त्‍तु, “यहवे दाङ्‌बे़ल्‍ले़ थङ् के़नाःम्‍बा कुदोःङ्, अरामिहाॽ थङ् नाःन्‍दुसिबा कुदोःङ्! आदाङ्‌बारे़ अपेकओ अरामिहाॽ वरे़ङ्‌ले़ङ् के़मे़क्‍खुसिॽ॥”

१८ खे़ब्‍याङ् एलिसाःल्‍ले़ मे़त्‍तु, “तोःङ्‌हाॽ याङ्‌सिङ्‌ङे़ॽ॥” खे़ब्‍याङ् हाङ्‌ङिन् खे़ङ्‌हाॽ याङ्‌सिङ्॥ एलिसाःल्‍ले़ मे़त्‍तु, “खाम्‍बाङ्‌ङिन् हिप्‍ते़ॽ॥” खुने़ॽ सुम्‍ले़ङ् थारिक् हिप्‍तु॥

१९ निङ्‌वाॽफुमाङ्‌ङिल्‍ले़ कुमनान् खे़न्‍नु कुसिक् पोगे़आङ् खुने़ॽ मे़त्‍तु, “आदाङ्‌बारे़ खाम्‍बाङ्‌ङो ङासि तुक्‍सि थारिक् हिप्‍मा के़बोङ्‌बा वये़॥ खे़ब्‍याङ्‌ने़ आदाङ्‌बारे़ अरामे़न् के़नाःन्‍दुबा वये़ हे़क्‍क्‍याङ् खे़न् वरे़ङ्‌ले़ङ् खाप्‍पुथ्‍यःङ् के़मे़क्‍खुबा वये़॥ कर आल्‍ल आदाङ्‌बारे़ अरामे़न् सुम्‍ले़ङ् थारिक्‍लक् के़नाःन्‍दुॽ॥”

२० खे़न् एगाङ् एलिसान् मासिङ्, हे़क्‍क्‍याङ् खुने़ॽ मे़लुप्‍तु॥

तङ्‌बे थक्‍मा के़नाप्‍पा के़हिप्‍पा मोआबिहाॽ हाङ्‌वामा ये़म्‍मो लाजेॽओ मे़लासे़र मे़वये़॥

२१ थिक्‍ले़ङ् कुभा इस्राइलिहाॽरे़ लत्‍छा चेधिक् मे़लुप्‍तुर मे़यागे़ल्‍ले़ थिक्‍ले़ङ्‌ले़ खे़ङ्‌हाॽरे़ कुलुप् थिक् के़नाप्‍पा के़हिप्‍पा मनाहाॽ मे़निसुसि॥ कल्‍ले़चोगुल्‍ले़ खे़ङ्‌हाॽरे़ चेःन् एलिसाःल्‍ले़ कुइपुङ्‌ङो हाबा लाप्‍मे़देसु मे़धआङ् मे़घे़त्‍छिङ् मे़बे॥ आल्‍ल खे़न् चेःल्‍ले़ एलिसाःल्‍ले़ कुये़त्‍हाॽ सुसुल्‍ले़ खे़न् मनान् कुहिङ्‌वे़त् पोःक्‍खे़आङ् कुलाङ्‌हाॽरे़ तक्‍तुआङ् ये़म्‍सिङ्‌लो॥

इस्राइल नु अरामिहाॽ लुम्‍मो ते़न्‍धङ्

२२ यहोआहाजरे़ कुहाङ्‌युक् खाराक्‍के अरामबा हाङ् हजाएलरे़ इस्राइले़न् एःप्‍तु युक्‍तु॥

२३ कर अब्राहाम, इसहाक हे़क्‍क्‍याङ् याकुबनुबा यहवे दाङ्‌बे़ल्‍ले़ कुमाङ्‌हुप्‍पिल्‍ले़ चोगुल्‍ले़ खुने़ॽ खे़ङ्‌हाॽ लुङ्‌माॽ तुक्‍तुसिआङ् खुने़ॽ कुलुङ्‌माॽ स्‍याःत् मे़लॽरे़॥ खुने़ॽ खे़ङ्‌हाॽ ओमे़त्‍तुसि कम्‍ब्राङ् मे़त्‍तुसि॥ आइन्‍बा ये़न् थारिक्‍के खुने़ॽ खे़ङ्‌हाॽ मे़ङ्‌मासि इग्र खे़ङ्‌हाॽ खुने़ॽ कुदगिलाम् लःप्‍मादेमासि निङ्‌वाॽ मे़न्‍जोःक्‍के कत्‍तुसिॽ॥

२४ अरामबा हाङ् हजाएले़न् मासिङ्, हे़क्‍क्‍याङ् खुने़ॽ कुएगाङ् खुने़ॽ कुस्‍सा बेन-हददे़न् हाङ् पोःक्‍खे़॥

२५ खे़ब्‍याङ् यहोआहाजरे़ कुस्‍सा येहोआसरे़ खुने़ॽ कुम्‍बा यहोआहाजलाम् हजाएलरे़ कुस्‍सा बेन-हददरे़ थङ् चोगे़आङ् हुक्‍काप् चोगुबा ये़क्‌यक्‍हाॽ येहोआसरे़ याम्‍मो नुःक्‍तुदारु॥ येहोआसरे़ बेन-हददे़न् सुम्‍ले़ङ् नाःन्‍दु, हे़क्‍क्‍याङ् कम्‍भलॽरिक् इस्राइलबा ये़क्‌यक्‍हाॽ याम्‍मो नुःक्‍तुदारुरो॥

a 

१३:१४ कम्‍भलॽरिक्‍के एलियान् एलिसान् लाम् पेःल्‍ले़ २:१२ ओ एलिसाःल्‍ले़ पाःत्‍तुआङ् पत्॥

यहुदाबा हाङ् अमस्‍याह

(२ साप्‍मु २५:१-२४)

१४

इस्राइलबा हाङ् यहोआहाजरे़ कुस्‍सा येहोआसरे़ हाङ्‌युक् चोःक्‍मा हेःक्‍तुबा निसिगेक्‍पा तङ्‌बेओ यहुदाबा हाङ् योआसरे़ कुस्‍सा अमस्‍याहरे़ हाङ्‌युक् चोःक्‍मा हेःक्‍तु॥

२ आल्‍ल खुने़ॽ हाङ् पोःक्‍खे़ल्‍ले़ खुने़ॽ निबोङ्‌ङाङ् ङासि तङ्‌बे योरे़आङ् वये़, हे़क्‍क्‍याङ् खुने़ॽ यरुसले़ःम्‍मो निबोङ्‌ङाङ् फाङ्‌सि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् यहोअदिन वये़॥ खुने़ॽ यरुसले़म के़युङ्‌मा वये़॥

३ अमस्‍याहरे़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ हाबा खे़न्‍ने चोगु, कर खुने़ॽ कसुधे़बा कुदाक्‍थे़बा दाउदरे़ चोगुबा हे़क्‍केग नुबा मे़जोगुन्॥ के़रे़क् पाःन्‍नो खुने़ॽ कुम्‍बा योआसरे़ चोगुबा कुइसिःक् चोगु॥

४ हे़क्‍केसाङ् चन्‍जम्‍बा ते़न्‍हाॽओबा माङ्‌धाःन्‍हाॽ खुने़ॽ मे़घे़त्‍तुन् मे़देसुन्, हे़क्‍क्‍याङ् मनाहाॽरे़ खे़प्‍मो चक्‍मे़ल्‍लॽए सिदुङ्‌जभा मे़दोन्‍दु सुक्‍पाआङ् मे़हाःन्‍दु॥

५ खुने़ॽ कुहुक्‍को हाङ्‌जुम्‍मिन् योधो मे़ल्‍लॽमनाबा पोःक्‍खे़आङ् खुने़ॽ कुम्‍बा हाङ्‌ङिन् के़से़प्‍पा खे़न् कुसुहाङ्‌युक्‍पाहाॽ खुने़ॽ से़रुसि॥

६ हे़क्‍केसाङ् मोसाःल्‍ले़ कुसाम्‌योथिम् इङ्‌जाङ्‌ङो साप्‍ते़आङ् के़बप्‍पा कुइसिःक् अक्‍खे के़लॽबा यहवे दाङ्‌बे़ल्‍ले़ कुइङ्‌जाङ्‌ङिन् इःत्‍तु नाःत्‍तुआङ् खुने़ॽ मना के़से़प्‍पाहाॽरे़ खुन्‍छिॽ ये़म्‍बित्‍छासाहाॽ मे़से़रुसिन्– “पाहाॽ खुन्‍छिॽ साहाॽरे़ लागि हे़क्‍क्‍याङ् साहाॽ खुन्‍छिॽ पाहाॽरे़ लागि मे़से़रे़म्‍सिम्‍मिन्‍ने़ॽ॥ मनाए थक्‍मा आप्‍फेक् खुन्‍छिॽ फे़न्‌याःम्‍बक्‍हाॽरे़ कुले़क्‌वा मे़सिर॥”

७ युम् ने़ने़बादे़न्‍नो थिबोङ् हे़न्‍छिङ् एदोमिहाॽ के़नाःम्‍बा नु थङ्‌ङो सेलाःन् हुक्‍काप् के़जोःक्‍पाआङ् खे़ल्‍ले़ कुमिङ् योक्‍तेल के़वाःप्‍पा खुने़ॽए वये़॥ खे़न् ते़न्‍निल्‍ले़ कुमिङ् आइन् थारिक्‍साङ् हाबा खे़न्‍लो॥

८ खे़न् एगाङ् अमस्‍याहःल्‍ले़ इङ्‌साबाहाॽ पाङ्‌घुसिआङ् इस्राइलबा हाङ् येहुरे़ कुम्‍मे़न्‍छाॽ, यहोआहाजरे़ कुस्‍सा येहोआसे़न् अक्‍खे़ मे़त्‍तुआङ् थङ् थक्‍मा साःत्‍तु, “फे़रे़ॽ, आङ्‌गाॽनु नादुम्‍दुम्‍बा थङ् थक्‍ते़ॽ॥”

९ कर इस्राइलबा हाङ् येहोआसरे़ यहुदाबा हाङ् अमस्‍याहन् अक्‍तङ्‌बा नोगप् हाक्‍तु, “ले़बनानबा सेर्दाःक्‍मा थिक्‍ले़ ले़बनानबाए साम्‍माङ्‌सिङ् थिक् अक्‍खे मे़त्‍तुआङ् इङ्‌घङ् हाक्‍तु, ‘खे़ने़ॽ के़स्‍सा मे़न्‍छुमान् आङ्‌गाॽ आस्‍सा ये़म्‍बित्‍छाःन्‍नु ते़न्‍धाम् मेःक्‍खिम् मे़त्‍ते़ॽ॥’ खे़ब्‍याङ् ले़बनानबा ताम्‍भुङ् थक्‍सा थिक् खे़न् लाम् पोःक्‍खे़आङ् ये़, हे़क्‍क्‍याङ् खे़न् सेर्दाःक्‍मे़न् चिदोॽ चिदोॽ तोॽरु॥

१० “खे़ने़ॽ कुजे़क्‍पाए एदोमे़न् के़नाःन्‍दु, हे़क्‍क्‍याङ् आल्‍लो खे़ने़ॽ यम्‍बा के़हे़न्‍छिङ्‌ङाङ् के़वाॽ॥ खे़ने़ॽ थङ् के़नाःन्‍दुबाओ के़निङ्‌वाॽ तासे़ॽ, हे़क्‍क्‍याङ् आप्‍फेक् के़हिम्‍मो युङे़ॽ! खे़ने़ॽ आप्‍फेक् नु यहुदाःन्‍नाङ् मे़ङ्‌मारे़ लागि खे़ने़ॽ थेआङ् याःम्‍बक् के़भेःन्‍दुबाबे?”

११ हे़क्‍केसाङ् अमस्‍याहःल्‍ले़ कन् पाःन्‍निन् खे़म्‍घे़म् मे़लाप्‍तुन्॥ कल्‍ले़चोगुल्‍ले़ इस्राइलबा हाङ् येहोआसरे़ थङ्‌ङो फत्‍तु, हे़क्‍क्‍याङ् खुने़ॽ नु यहुदाबा हाङ् अमस्‍याहन् यहुदाबा बेथ-सेमेसओ थङ् थक्‍ते़सि॥

१२ इस्राइलरे़ यहुदान् हारिजाःत्‍तु, हे़क्‍क्‍याङ् के़रे़क् मनाहाॽ खुन्‍छिॽ साःङ्‌गाहिम्‍हाॽओ मे़घे़त्‍छिङ्॥

१३ इस्राइलबा हाङ् येहोआसरे़ अहज्‍याहरे़ कुम्‍मे़न्‍छाॽ, योआसरे़ कुस्‍सा यहुदाबा हाङ् अमस्‍याहन् बेथ-सेमेसओ ते़म्‍सु॥ खे़न् एगाङ् येहोआसे़न् यरुसले़म पे, हे़क्‍क्‍याङ् एफ्राइमबा लाम्‍धेःप्‍पोलाम् कुसुक्‍पोबा लाम्‍धेःत्‍तो थारिक् हप्‍मे़न् किप् ने़त्‍छि मितर केःम्‍बा ये़क्‌यक्‍कोबा कुलक् थिक् लुङ्‌धाक्‍किन् लुःन्‍दुदेसु॥

१४ खुने़ॽ यहवे दाङ्‌बे़ल्‍ले़ कुहिम्‍मो नु हाङ्‌हिम्‍मोबा थाःङ्‌हाॽओ खोसुबा के़रे़क् साम्‍म्‍याङ् युप्‍पा नु काक् सामाहाॽ तेॽरुआङ् पे॥ खुने़ॽ मे़दे़म्‍सु मे़युक्‍खुसिबा मनाहाॽआङ् तेॽरुसिआङ् सामरिया नुःक्‍खे़॥

१५ यहोआहाजरे़ हाङ्‌युक् चोगुबा ये़म्‍मो पोःक्‍खे़बा वेॽ हिन्‍दोक्‍हाॽ, खुने़ॽ चोगुबा याःम्‍बक्‍हाॽ, खुने़ॽ चोगुबा मुक्‍साम्‍बा याःम्‍बक्‍हाॽ, हे़क्‍क्‍याङ् यहुदाबा अमस्‍याहरे़ कुदक्‍ले़ङ्‌वा चोगुबा थङ्‌ङिन् थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़म्‍बि?

१६ येहोआसे़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् इस्राइलबा हाङ्‌हाॽनु सोरिक् सामरियाओ मे़लुप्‍तु॥ खम्‍भ्‍याङ् खुने़ॽ कुएगाङ् कुस्‍सा यारोबामे़न् हाङ् पोःक्‍खे़रो॥

यहुदाबा हाङ् अमस्‍याहन् मासिङ्

(२ साप्‍मु २५:२५-२८)

१७ इस्राइलबा हाङ् यहोआहाजरे़ कुस्‍सा येहोआसे़न् मासिङ्‌ङाङ् एगाङ् यहुदाबा हाङ् योआसरे़ कुस्‍सा अमस्‍याहन् थिबोङ्‌ङाङ् ङासि तङ्‌बे हिङे़॥

१८ अमस्‍याहरे़ हाङ्‌युक् चोगुबा वेॽ हिन्‍दोक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़म्‍बि?

१९ अमस्‍याहरे़ कुदक्‍ले़ङ्‌वाओ यरुसले़ःम्‍मो लत्‍छा चे़म्‍भन् पोःक्‍खे़, हे़क्‍क्‍याङ् खुने़ॽ लाकिस खे़त्‍छिङ्‌ङाङ् पे॥ कर कुनिङ्‌मिहाॽरे़ खुने़ॽ कुएगाङ् मनाहाॽ मे़बाङ्‌घुसि हे़क्‍क्‍याङ् खुने़ॽ हाबा खे़प्‍मो मे़से़रु॥

२० खुने़ॽ कुजेन् अन्‍निन् मे़गुःत्‍तु मे़भे़त्‍तु, हे़क्‍क्‍याङ् खुने़ॽ कुसुधे़बा कुदाक्‍थे़बाहाॽनु सोरिक् दाउदरे़ कुये़क्‌यक् यरुसले़ःम्‍मो मे़जिक्‍खु॥

२१ खे़ब्‍याङ् यहुदाबा के़रे़क् मनाहाॽरे़ थिबोङ्‌ङाङ् तुक्‍सि तङ्‌बे के़गे़प्‍पा अजर्‍याहन् मे़याङ्‌सिङ्‌ङाङ् खुने़ॽ कुम्‍बा अमस्‍याहरे़ कुले़क्‌वाओ हाङ् मे़जोगु॥

२२ अमस्‍याहन् कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पेआङ् एगाङ् कुस्‍सा अजर्‍याहःल्‍ले़ए एलात ये़क्‌यक्‍किन् याम्‍मो चोगु हे़क्‍क्‍याङ् यहुदान् नुःक्‍तु पिरुरो॥

इस्राइलबा हाङ् यारोबाम

२३ यहुदाबा हाङ् योआसरे़ कुस्‍सा अमस्‍याहन् हाङ् पोःक्‍खे़बा थिबोङ्‌ङाङ् ङासिगेक्‍पा तङ्‌बेओ इस्राइलबा हाङ् येहोआसरे़ कुस्‍सा यारोबामे़न् सामरियाबा हाङ् पोःक्‍खे़, हे़क्‍क्‍याङ् खुने़ॽ लिबोङ्‌ङाङ् तङ्‌बे थिक् हाङ्‌युक् चोगु॥

२४ खुने़ॽ यहवे दाङ्‌बे़ल्‍ले़ कुनिमो थेःन् ताप्‍फे़ःम्‍बा चोगे़ हाबा खे़न्‍ने चोगु, हे़क्‍क्‍याङ् इस्राइले़न् चोक् पाङ्‌घुबा नाबातरे़ कुस्‍सा यारोबामरे़ कुलायोहाॽलाम् मे़नुःक्‍खे़न्॥

२५ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुसे़वारोबा गात-हेपेरबा अमित्‍तैरे़ कुस्‍सा माङ्‌निङ्‌वाॽपान् के़बाःप्‍पा योनालाम् पाःत्‍तुबा पाःन्‍जाःक् इसिःक् ले़बोहमातआङ् कॽयो अराबाबा वरःङ्‌ङो थारिक् इस्राइलबा इःन्‍दोन् याम्‍मो मे़म्‍मुन्‍ने ने़स्‍से़र के़जोःक्‍पा खुने़ॽए वये़॥

२६ कुभा चोःक्‌युम्‍भोबा इग्र योःग्‍बा आत्‍तिन्, इस्राइलिहाॽरे़साङ् साॽरिक् तुक्‍खे मे़दुमुबा यहवे दाङ्‌बे़ल्‍ले़ निसुआङ् वये़॥ खे़ङ्‌हाॽ के़भाॽबा हाःत्‍ताङ् होःप्‍ते़॥

२७ इक्‍सादिङ् खाम्‍बेःक्‍मोलाम् इस्राइलरे़ कुमिङ् मासुङ् पिरुङ् फाॽआङ् यहवे दाङ्‌बे़ल्‍ले़ पाःत्‍तुबा होःप्‍ते़बाल्‍ले़ चोगुल्‍ले़, खुने़ॽ येहोआसरे़ कुस्‍सा यारोबामरे़ कुहुक्‍कोलाम् खे़ङ्‌हाॽ से़ःप्‍तुसि॥

२८ यारोबामरे़ हाङ्‌युक् चोगुबा ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ हे़क्‍क्‍याङ् खुने़ॽ चोगुबा मुक्‍साम्‍बा याःम्‍बक्‍हाॽ नु थङ् थक्‍ते़बालाम् खोसुबा पाःन्‍हाॽ, खम्‍भ्‍याङ् इस्राइलरे़ कुलागि यहुदाःल्‍ले़ कुलक्‍को ने़स्‍से़बा दमस्‍कस नु हमाते़न् याम्‍मो नुःक्‍तुबा याःम्‍बक्‍हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़म्‍बि?

२९ यारोबामे़न् खुने़ॽ कसुधे़बा कुदाक्‍थे़बा इस्राइलबा हाङ्‌हाॽनु सोरिक् तङ्‌सिङ्‌से़ पे, हे़क्‍क्‍याङ् खुने़ॽ कुएगाङ् कुस्‍सा जकरियान् हाङ् पोःक्‍खे़रो॥

यहुदाबा हाङ् अजर्‍याह

(२ साप्‍मु २६:१-२३)

१५

इस्राइलबा हाङ् यारोबामरे़ हाङ्‌युक् चोगुबा निबोङ्‌ङाङ् नुसिगेक्‍पा तङ्‌बेओ यहुदाबा हाङ् अमस्‍याहरे़ कुस्‍सा अजर्‍याहःल्‍ले़a हाङ्‌युक् चोःक्‍मा हेःक्‍तु॥

२ आल्‍ल खुने़ॽ हाङ् पोःक्‍खे़ल्‍ले़ खे़न् थिबोङ्‌ङाङ् तुक्‍सि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो ङाबोङ्‌ङाङ् ने़त्‍छि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् यकोल्‍याह वये़॥ खे़न् यरुसले़म के़युङ्‌मा वये़॥

३ खुने़ॽ कुम्‍बा अमस्‍याहरे़ चोगुबा कुइसिःक् यहवे दाङ्‌बे़ल्‍ले़ कुनिमो थेःन् नुबा चोगे़ आम्‍भा खे़न्‍ने चोगु॥

४ हे़क्‍केसाङ् केःम्‍ब् केःम्‍बा चन्‍जम्‍बादे़न्‍हाॽ मे़घे़त्‍तुन् मे़देसुन्॥ मनाहाॽरे़ आल्‍लसाङ् खे़प्‍मो सिदुङ्‌जभा तोःम्‍मा नु सुक्‍पा हाःम्‍मा याःम्‍बक् मे़जोगु॥

५ यहवे दाङ्‌बे़ल्‍ले़ हाङ्‌ङिन् सिमालिङ्‌दो के़रे़र यारिक् आलिःक्‍लिःक्‍पा होरिक्‍पा तुक्‍मे़ल्‍ले़ कुहिङ्‌हिङ् थारिक् तरुर याःन्‍दु, हे़क्‍क्‍याङ् खुने़ॽ हिम् लाःत्‍लाःत् एःक् युङे़गरे़॥ हाङ्‌ङिल्‍ले़ कुस्‍सा योतामे़ल्‍ले़ए हाङ्‌हिम्‍मिन् ओमे़प्‍मा याःम्‍बक् चोगुआङ् वये़ हे़क्‍क्‍याङ् लाजेॽओबा मनाहाॽ सम्‍धाङ् युक् चोगु॥

६ अजर्‍याहरे़ हाङ्‌युक् चोगुबा ये़म्‍मोबा वेॽ हिक्‍दोःक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़न्‍नाङ्‌बि?

७ अजर्‍याहन् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् खे़ङ्‌हाॽरे़ खुन्‍छिॽ पेसाङ् दाउदरे़ कुये़क्‌यक्‍को मे़जिक्‍खु॥ हे़क्‍क्‍याङ् खुने़ॽ कुएगाङ् कुस्‍सा योतामे़न् हाङ् पोःक्‍खे़रो॥

इस्राएलबा हाङ् जकरिया

८ यहुदाबा हाङ् अजर्‍याहरे़ हाङ्‌युक् चोगुबा सुम्‍बोङ्‌ङाङ् ये़त्‍छिगेक्‍पा तङ्‌बेओ यारोबामरे़ कुस्‍सा जकरियान् सामरियाबा हाङ् पोःक्‍खे़, हे़क्‍क्‍याङ् खुने़ॽ ला तुक्‍सि हाङ्‌युक् चोगु॥

९ खुने़ॽ कुम्‍बा कुन्‍धे़बाहाॽरे़ मे़जोगुबा हे़क्‍के़ए यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु॥ इस्राइले़न् चोक् पाङ्‌घुबा नाबातरे़ कुस्‍सा यारोबामरे़ कुलायोहाॽलाम् खुने़ॽ मे़नुःक्‍खे़न्॥

१० याबेसरे़ कुस्‍सा सल्‍लुमरे़ जकरियाःल्‍ले़ कुदक्‍ले़ङ्‌वाओ चे़म्‍भन् चोगु॥ सल्‍लुमरे़ खे़न् मनाहाॽरे़ए खुन्‍छिॽ तगि साप्‍फ फत्‍तुआङ् से़रु, हे़क्‍क्‍याङ् खे़ल्‍ले़ कुएगाङ् खुने़ॽ हाङ् पोःक्‍खे़॥

११ जकरियाःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्॥

१२ कम्‍भलॽरिक् यहवे दाङ्‌बे़ल्‍ले़ येहुन् मे़त्‍तुबा पाःन्‍निन् के़रे़– “खे़ने़ॽ के़मुॽइदाङ्‌साहाॽ लिसिगेक्‍पा थाःक् थारिक् इस्राइलबा हाङ्‌युक्‍नाओ मे़युङ्‌लो॥”

इस्राइलबा हाङ् सल्‍लुम

१३ यहुदाबा हाङ् अजर्‍याहःल्‍ले़ कुहाङ्‌युक् ये़म् सुम्‍बोङ्‌ङाङ् फाङ्‌सि तङ्‌बेओ याबेसरे़ कुस्‍सा सल्‍लुमे़न् हाङ् पोःक्‍खे़, हे़क्‍क्‍याङ् खुने़ॽ सामरियाओ लाधिक् हाङ्‌युक् चोगु॥

१४ खे़न् एगाङ् गदिरे़ कुस्‍सा मनहेमे़न् तिर्सालाम् सामरियाओ थो थोःक्‍सिङ्॥ खे़ल्‍ले़ सामरियाओ याबेसरे़ कुस्‍सा सल्‍लुमे़न् फत्‍तु, हे़क्‍क्‍याङ् खे़न् से़रुआङ् खुने़ॽ हाङ् पोःक्‍खे़॥

१५ सल्‍लुमरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा चे़म्‍भःन्‍हाॽ इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्॥

१६ आम्‍भा खे़न् ये़म्‍मो मनहेमरे़ तिर्सालाम् हेःक्‍तुआङ् तिफसा नु खे़ल्‍ले़ कुयाकुयाबा के़रे़क् थङ्‌ङो फत्‍तुसि, थेआङ्‌भे़ल्‍ले़ खे़ङ्‌हाॽरे़ खुने़ॽ कुलागि लाम्‍धेःत्‍हाॽ हम्‍मा मे़न्‍दे़न्‍दे़न्॥ खुने़ॽ तिफसाओबा के़रे़क् मनाहाॽ स्‍ये़रुसि, हे़क्‍क्‍याङ् कुस्‍सा के़याक्‍मा मे़न्‍छुमाहाॽरे़ खुन्‍छिॽ साप्‍पोःक्‍किन् चिरु पिरुसिरो॥

इस्राइलबा हाङ् मनहेम

१७ यहुदाबा हाङ् अजर्‍याहरे़ कुहाङ्‌युक् ये़म् सुम्‍बोङ्‌ङाङ् फाङ्‌सि तङ्‌बेओ गदिरे़ कुस्‍सा मनहेमे़न् इस्राइलबा हाङ् पोःक्‍खे़, हे़क्‍क्‍याङ् खुने़ॽ सामरियाओ तङ्‌बे थिबोङ् हाङ्‌युक् चोगु॥

१८ खुने़ॽ यहवे दाङ्‌बे़ल्‍ले़ कुनिमो आत्‍तिन् ताप्‍फे़ःम्‍बा चोगे़ हाबा खे़न्‍ने चोगु॥ इस्राइले़न् चोक् पाङ्‌घुबा नाबातरे़ कुस्‍सा यारोबामरे़ कुलायोहाॽलाम् कुहाङ्‌युक् ये़म् खाराक् खुने़ॽ मे़नुःक्‍खे़न्॥

१९ खे़ब्‍याङ् अस्‍सुरबा हाङ् पुलरे़ लाजेन् थङ्‌ङो फत्‍तु, हे़क्‍क्‍याङ् हाङ्‌जुम्‍मो खुने़ॽ कुहाङ्‌युक्‍किन् के़धुम्‍बा चोःक्‍मारे़ लागि मनहेमरे़ पुले़न् सुम्‍बोङ्‌ङाङ् लिसि हे़न्‍छिङ् किलोग्राम युप्‍पा पिरु॥

२० मनहेमरे़ इस्राइललाम् कन् याङ्‌हाॽ साक्‍के़ल्‍ले़क् लःप्‍मा पाङ्‌घुसि॥ के़रे़क् याङ्‌साकुन्‍धेसाबा मनाहाॽरे़ अस्‍सुरबा हाङ्‌ङिन् ङाबोङ् सेकेलb युप्‍पा पिमा के़बोङ्‌बा वये़॥ कल्‍ले़चोगुल्‍ले़ अस्‍सुरबा हाङ्‌ङिन् नुःक्‍खे़आङ् खे़न् लाजेॽओ मे़युङे़न्॥

२१ मनहेमरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़न्‍नाङ्‌बि?

२२ मनहेमे़न् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् कुस्‍सा पकहियान् खुने़ॽ कुएगाङ् हाङ् पोःक्‍खे़रो॥

इस्राइलबा हाङ् पकहिया

२३ यहुदाबा हाङ् अजर्‍याहःल्‍ले़ कुहाङ्‌युक् ये़म् ङाबोङ्‌गेक्‍पा तङ्‌बेओ मनहेमरे़ कुस्‍सा पकहियान् सामरियाओ इस्राइलबा हाङ् पोःक्‍खे़, हे़क्‍क्‍याङ् खुने़ॽ तङ्‌बे ने़त्‍छि हाङ्‌युक् चोगु॥

२४ पकहियाःल्‍ले़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु॥ इस्राइले़न् चोक् पाङ्‌घुबा नाबातरे़ कुस्‍सा यारोबामरे़ कुलायोहाॽलाम् खुने़ॽ मे़नुःक्‍खे़न्॥

२५ खुने़ॽ तुम् कुसुहाङ्‌युक्‍पाहाॽओबा थिक्‍पा, रमल्‍याहरे़ कुस्‍सा पेकहःल्‍ले़ खुने़ॽ कुदक्‍ले़ङ्‌वाओ चे़म्‍भन् चोगु॥ गिलादबा ङाबोङ् मनाहाॽ खुने़ॽनु सोरिक् तेॽरुसि हे़क्‍क्‍याङ् सामरियाबा हाङ्‌हिम् यक्‍को लासे़आङ् पेकहःल्‍ले़ पकहियान् नु अर्गोबे़न् हे़क्‍क्‍याङ् अरिहयाःन्‍नाङ् से़रुसि॥ कम्‍भलॽरिक् पेकहःल्‍ले़ पकहियान् से़रुआङ् खुने़ॽ कुएगाङ् खुने़ॽ हाङ् पोःक्‍खे़॥

२६ पकहियाःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्‍लो॥

इस्राइलबा हाङ् पेकह

२७ यहुदाबा हाङ् अजर्‍याहरे़ कुहाङ्‌युक् ये़म् ङाबोङ्‌ङाङ् ने़त्‍छिगेक्‍पा तङ्‌बेओ रमल्‍याहरे़ कुस्‍सा पेकहःन् सामरियाओ इस्राइलबा हाङ् पोःक्‍खे़, हे़क्‍क्‍याङ् खुने़ॽ निबोङ् तङ्‌बे हाङ्‌युक् चोगु॥

२८ खुने़ॽ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ आम्‍भा खे़न्‍ने चोगु॥ इस्राइले़न् चोक् पाङ्‌घुबा नाबातरे़ कुस्‍सा यारोबामरे़ कुलायोहाॽलाम् खुने़ॽ मे़नुःक्‍खे़न्॥

२९ इस्राइलबा हाङ् पेकहःल्‍ले़ कुहाङ्‌युक् ये़म्‍मो अस्‍सुरबा हाङ् तिग्‍लत-पिलेसे़न् फे़रे़आङ् इयोन, हाबिल-बेथ-माका, यानोह, केदेस नु हासोरे़न् हुक्‍काप् चोगु॥ खुने़ॽ गिलाद नु गालिल नप्‍तालिबा के़रे़क् लाजेॽहाॽआङ् हुक्‍काप् चोगु, हे़क्‍क्‍याङ् मनाहाॽ अस्‍सुर लाजेॽओ ते़म्‍सुदेॽरुसि॥

३० खे़ब्‍याङ् एलाहरे़ कुस्‍सा होसियाहःल्‍ले़ रमल्‍याहरे़ कुस्‍सा पेकहःल्‍ले़ कुदक्‍ले़ङ्‌वाओ चे़म्‍भन् चोगु॥ होसियाहःल्‍ले़ ताप्‍फे़ःम्‍बा पान् इसुआङ् खे़न् से़रु, हे़क्‍क्‍याङ् अजर्‍याहरे़ कुस्‍सा योतामरे़ हाङ्‌युक् चोगुबा निबोङ्‌गेक्‍पा तङ्‌बेओ खे़ल्‍ले़ कुएगाङ् खुने़ॽ हाङ् पोःक्‍खे़॥

३१ पेकहरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् इस्राइलबा खक्‍पे़त् हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

यहुदाबा हाङ् योताम

(२ साप्‍मु २७:१-९)

३२ इस्राइलबा हाङ् रमल्‍याहरे़ कुस्‍सा पेकहःल्‍ले़ हाङ्‌युक् चोगुबा निसिगेक्‍पा तङ्‌बेओ यहुदाबा हाङ् अजर्‍याहःल्‍ले़ कुस्‍सा योतामरे़ हाङ्‌युक् चोःक्‍मा हेःक्‍तु॥

३३ आल्‍ल खुने़ॽ हाङ् पोःक्‍खे़ल्‍ले़ खुने़ॽ निबोङ्‌ङाङ् ङासि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो थिबोङ्‌ङाङ् तुक्‍सि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् यरुसा वये़ खे़न् सादोकरे़ कुस्‍सा मे़न्‍छुमा वये़॥

३४ खुने़ॽ कुम्‍बा अजर्‍याहःल्‍ले़ चोगुबा कुइसिःक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ योतामरे़ हाबा खे़न्‍ने चोगु॥

३५ हे़क्‍केसाङ् कोःक्‍माबा माङ्‌धाःन्‍हाॽ मे़घे़त्‍तुन् मे़देसुन्॥ मनाहाॽरे़ खे़प्‍मो आल्‍लसाङ् सिदुङ्‌जभा तोःम्‍मा नु सुक्‍पा हाःम्‍मा याःम्‍बक् मे़जोगुर मे़वये़॥ खुने़ॽए यहवे दाङ्‌बे़ल्‍ले़ कुहिम्‍मोबा थोःस्‍मा लाम्‍धेःत्‍तिन् चोगु॥

३६ योतामरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़ङ्‌नाङ्‌बि?

३७ (खे़न् ये़म्‍मो यहवे दाङ्‌बे़ल्‍ले़ अरामबा हाङ् रसिन नु रमल्‍याहरे़ कुस्‍सा पेकहःन् यहुदाःल्‍ले़ कुदक्‍ले़ङ्‌वोओ फोःङ्‌मा हेःक्‍तुसि॥)

३८ योतामे़न् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् खुने़ॽ कुन्‍धे़बा दाउदरे़ कुये़क्‌यक्‍को खुने़ॽ खे़ङ्‌हाॽनु सोरिक् मे़जिक्‍खु॥ खम्‍भ्‍याङ् खुने़ॽ कुएगाङ् कुस्‍सा आहाजे़न् हाङ् पोःक्‍खे़रो॥

a 

१५:१ आम्‍भा कन् अजर्‍याह मिङ्‌ङे़न् २ साप्‍मु साप्‍पन् २६ ओ उज्‍जिया पत्

b 

१५:२० हप्‍मे़न् ५७५ ग्राम

यहुदाबा हाङ् आहाज

(२ साप्‍मु २८:१-२७)

१६

रमल्‍याहरे़ कुस्‍सा पेकहःल्‍ले़ कुहाङ्‌युक् ये़म् थिबोङ्‌ङाङ् नुसिगेक्‍पा तङ्‌बेओ योतामरे़ कुस्‍सा आहाजरे़ यहुदाओ हाङ्‌युक् चोःक्‍मा हेःक्‍तु॥

२ आल्‍ल आहाजे़न् हाङ् पोःक्‍खे़ल्‍ले़ खुने़ॽ निबोङ् तङ्‌बे के़रे़आङ् वये़, हे़क्‍क्‍याङ् खुने़ॽ यरुसले़ःम्‍मो थिबोङ्‌ङाङ् तुक्‍सि तङ्‌बे हाङ्‌युक् चोगु॥ खुने़ॽ कुन्‍धे़बा दाउदरे़ चोगुबा कुइसिःक् यहवे दाङ्‌बा निङ्‌वाॽफुमाङ्‌ङिल्‍ले़ कुनिमो आत्‍तिन् पाःन्‍निन् नुबा चोगे़ खे़न् मे़जोगुन्॥

३ इस्राइलबा हाङ्‌हाॽरे़ मे़नाःत्‍तुबा लाम्‍मो खुने़ॽ लाङ्‌घेगे़॥ इस्राइलिहाॽरे़ खुन्‍छिॽ तगिलाम् यहवे दाङ्‌बे़ल्‍ले़ लःत्‍तुदेसुसिआङ् मे़वये़बा मनाहाॽरे़ खुन्‍छिॽ सिक्‍के़ले़ःङ्‌बा ये़प्‍ले़क्‍हाॽओ लाङ्‌घेगे़आङ् खुने़ॽ आप्‍फेक् कुस्‍सान्‍नाङ् मिओ मिधिङ्‌मनादेमनाबा सिदुङ्‌जभा तोःन्‍दु॥

४ खुने़ॽ केःम्‍ब् केःम्‍बा कोःक्‍मा फाङ्‌जङ्‌हाॽओ नु थे़गु माङ्‌वाहाॽओ हे़क्‍क्‍याङ् के़रे़क् हुम्‍बे़प्‍पा सिङ्‌बुङ् सिगाङ् सिदुङ्‌जभाहाॽ तोःन्‍दुआङ् सुक्‍पा हाःन्‍दु॥

५ खे़ब्‍याङ् अरामबा हाङ् रसिन नु इस्राइलबा हाङ् रमल्‍याहरे़ कुस्‍सा पेकहःल्‍ले़ यरुसले़ःम्‍मिल्‍ले़ कुदक्‍ले़ङ्‌वाओ थङ् चोगे़सुआङ् किर्गप् कबे़सु, कर आहाजे़न् खुन्‍छिॽ नाःम्‍मा मे़सुक्‍ते़सुन्॥

६ खे़न् ये़म्‍मो आरामबा हाङ् रसिनरे़ यहुदाबा मनाहाॽ नाःत्‍तुदेसुसिआङ् एलाते़न् आरामरे़ कुलागि याम्‍मो हुक्‍काप् चोगु॥ खे़ब्‍याङ् एदोमिहाॽ एलातओ मे़लासे़, हे़क्‍क्‍याङ् आइनबा ये़न् थारिक् खे़प्‍मो मे़युङ्॥

७ आहाजरे़ अस्‍सुरबा हाङ् तिग्‍लत-पिलेसेरओ अक्‍खे़ मे़त्‍तुसिआङ् इङ्‌साबाहाॽ पाङ्‌घुदेसुसि, “आङ्‌गाॽ आदाङ्‌बारे़ के़से़वारोबा नु आदाङ्‌बारे़ के़युक्‍कोबा के़से़वारोबाआरो॥ आङ्‌गाॽ थङ्‌ङो के़भप्‍पा अरामबा हाङ्‌ङिन् नु इस्राइलबा हाङ्‌ङिन्‍लाम् आदाङ्‌बा फे़रे़ॽआङ् से़ःप्‍ताङ्‌ङे़ॽओ॥”

८ खम्‍भ्‍याङ् आहाजरे़ यहवे दाङ्‌बे़ल्‍ले़ कुहिम्‍मो नु हाङ्‌हिम्‍मोबा थाःङ्‌हाॽओ खोसुबा साम्‍म्‍याङ् युप्‍पाहाॽ याङ्‌सिङ्‌ङाङ् हुक्‌वा कुइसिःक् अस्‍सुरबा हाङ्‌ङे़ॽओ हाङुदेसु॥

९ अस्‍सुरबा हाङ्‌ङिल्‍ले़ खुने़ॽ कुबाःन्‍निन् खे़प्‍सु, हे़क्‍क्‍याङ् दमस्‍कसे़न् थङ्‌ङो फत्‍तुआङ् खुने़ॽ खे़न् हुक्‍काप् चोगु॥ खुने़ॽ खे़प्‍मो के़युङ्‌बाहाॽ लःत्‍तुसिआङ् किरओ ते़म्‍सुदेॽरुसि, हे़क्‍क्‍याङ् खुने़ॽ रसिने़न् से़रु॥

१० खे़ब्‍याङ् आहाज हाङ्‌ङिन् अस्‍सुरबा हाङ् तिग्‍लत-पिलेसेरे़न्‍नु तुम्‍से़ दमस्‍कस पे॥ खुने़ॽ दमस्‍कसओ ले़त्‍ति तोःम्‍मादे़न्‍निन् निसु, हे़क्‍क्‍याङ् खे़न् ले़त्‍ति तोःम्‍मादे़न्‍निल्‍ले़ के़रे़क् कुजोःङ्‌इत्‍ते़न् नु चाहा के़जोःक्‍पा पाःन्‍हाॽ निङ्‌वाॽफुसाम्‍बा उरियाहओ हाङुदेसु॥

११ कल्‍ले़चोगुल्‍ले़ आहाज हाङ्‌ङिल्‍ले़ दमस्‍कसलाम् हाङुबा ले़त्‍ति तोःम्‍मादे़न्‍निल्‍ले़ के़रे़क् कुजोङ् कुइसिःक् निङ्‌वाॽफुसाम्‍बा उरियाहःल्‍ले़ हाङ्‌ङिन् नुःङ्‌मा फे़म्‍मानुःल्‍ले़ तगि ले़त्‍ति तोःम्‍मादे़न् थिक् चोगुसुरु॥

१२ आल्‍ल हाङ्‌ङिन् दमस्‍कसलाम् नुःक्‍खे़ फे़रे़ल्‍ले़ खुने़ॽ खे़न् निसु, हे़क्‍क्‍याङ् खे़ल्‍ले़ कुबेसाङ् पेआङ् खे़प्‍मो सिदुङ्‌जभाहाॽ तोःन्‍दु॥

१३ खे़ल्‍ले़ मिधिङ्‌मनादेमनाबा सिदुङ्‌जभा नु पोगुगे़न् कुजा सिदुङ्‌जभा तोःन्‍दु, हे़क्‍क्‍याङ् चे़ल्‍ले़क्‍सेॽ सिजःङ्‌वा सिदुङ्‌जभान् हुक्‍खुआङ् तङ्‌जुम् सिदुङ्‌जभाःल्‍ले़ कुमाक्‍खिन् ले़त्‍ति तोःम्‍मादे़न् सम्‍धाङ् साक्‍खु॥

१४ यहवे दाङ्‌बे़ल्‍ले़ कुदगि के़युङ्‌बा कासा ले़त्‍ति तोःम्‍मादे़न्‍निन् खे़न् कुसङ् ले़त्‍ति तोःम्‍मादे़न्‍निन् नु माङ्‌हिम्‍मे़ल्‍ले़ कुलुम्‍मो युङे़ हे़क्‍क्‍याङ् आहाजरे़ खे़न् कासा ले़त्‍ति तोःम्‍मादे़न्‍निन् कुसङ् ले़त्‍ति तोःम्‍मादे़न्‍निल्‍ले़ थोहाङ् ले़प्‍माङ् युक्‍खु॥

१५ खे़न् एगाङ् आहाज हाङ्‌ङिल्‍ले़ निङ्‌वाॽफुसाम्‍बा उरियाहःन् अक्‍तङ्‌बा इङ्‌जाङ् पिरु– “कन् यम्‍बा ले़त्‍ति तोःम्‍मादे़न्‍नो तानाम् तोःम्‍मा के़बोङ्‌बा मिधिङ्‌मनादेमनाबा सिदुङ्‌जभा नु युःन्‍धो तोःम्‍मा के़बोङ्‌बा पोगुगे़न् सिदुङ्‌जभाःन्, हाङ्‌ङिल्‍ले़ मिधिङ्‌मनादेमनाबा कुसिदुङ्‌जभा नु खुने़ॽ पोगुगे़न् कुजा कुसिदुङ्‌जभाःन्, हे़क्‍क्‍याङ् लाजेॽबा के़रे़क् मनाहाॽरे़ मिधिङ्‌मनादेमनाबा खुन्‍छिॽ सिदुङ्‌जभा नु खे़ङ्‌हाॽरे़ खुन्‍छिॽ पोगुगे़न् कुजा सिदुङ्‌जभा खम्‍भ्‍याङ् चे़ल्‍ले़क्‍सेॽ थि सिदुङ्‌जभान् तोःन्‍दे़ॽ॥ ले़त्‍ति तोःम्‍मादे़न्‍नो मिधिङ्‌मनादेमनाबा सिदुङ्‌जभा नु वयागे़न् सिदुङ्‌जभाहाॽरे़ खुन्‍छिॽ के़रे़क् माक्‍खिॽहाॽ साक्‍खे़ॽ॥ कर कासा ले़त्‍ति तोःम्‍मादे़न्‍निन् आङ्‌गाॽ थुम्‌या इमारे़ लागि ओगप् चोगुङ्‌ॽ॥”

१६ आहाज हाङ्‌ङिल्‍ले़ मुरामे़त्‍तुबा कुइसिःक्‍के निङ्‌वाॽफुसाम्‍बा उरियाहःल्‍ले़ चोगु॥

१७ आहाज हाङ्‌ङिल्‍ले़ चम्‍मना उःङ्‌मनाबा लाधाहाॽओलाम् खे़ल्‍ले़ कुगब्रिङ् के़बप्‍पा कुयाम्‍ले़ङ्‌बाहाॽ नु छे़ःङ्‌ग्‍याहाॽ खे़त्‍तुदेसु॥ खुने़ॽ पयम् यम्‍बा फसिन् के़दक्‍पाआङ् के़ये़प्‍पा कासा से़गम्‍बाहाॽ सम्‍धाङ्‌लाम् लःत्‍तुआङ् लुङ् कुयुक्‍नाओ युक्‍खु॥

१८ खुने़ॽ सबाथओ ओगप् चोःक्‍मनाबा यहवे दाङ्‌बे़ल्‍ले़ कुहिम्‍मो मे़जोगुआङ् वये़बा नाम्‍धेःक्‍मे़न् तेॽरु, हे़क्‍क्‍याङ् खुने़ॽ अस्‍सुरबा हाङ्‌ङिन् कुनिङ्‌वाॽ तामा पिमारे़ लागि यहवे दाङ्‌बे़ल्‍ले़ कुहिम् लाःक्‍कात् के़ये़प्‍पा हाङ् लाम्‍धेःत्‍तिन् खुने़ॽ खे़त्‍तुदेसु॥

१९ आहाजरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़न्‍नाङ्‌बि?

२० आहाजे़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् दाउदरे़ कुये़क्‌यक्‍को खे़ङ्‌हाॽनु सोरिक् खुने़ॽ मे़जिक्‍खु॥ हे़क्‍क्‍याङ् खुने़ॽ कुएगाङ् कुस्‍सा हिजकियान् हाङ् पोःक्‍खे़रो॥

इस्राइलबा हाङ् होसिया

१७

यहुदाबा हाङ् आहाजरे़ हाङ्‌युक् चोगुबा थिबोङ्‌ङाङ् निसिगेक्‍पा तङ्‌बेओ एलाहरे़ कुस्‍सा होसियान् सामरियाओ इस्राइलबा हाङ् पोःक्‍खे़, हे़क्‍क्‍याङ् खुने़ॽ तङ्‌बे फाङ्‌सि हाङ्‌युक् चोगु॥

२ खुने़ॽ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ आम्‍भा खे़न्‍ने चोगु, कर खुने़ॽनुःल्‍ले़ तगिबा इस्राइलबा हाङ्‌हाॽरे़ मे़जोगुबा हे़क्‍तङ्‌बाएग मे़ःन्॥

३ होसियान् थङ्‌ङो फप्‍मारे़ लागि अस्‍सुरबा हाङ् सलमनेसेरे़न् फे़रे़॥ खुने़ॽ कुयुक्‍को वये़आङ् होसियाःल्‍ले़ एःङ्‌याङ् हुङुर वये़॥

४ कर अस्‍सुरबा हाङ् सलमनेसेररे़ होसियाःल्‍ले़ इङ्‌ले़क्‍तुबा निसु, थेआङ्‌भे़ल्‍ले़ खुने़ॽ मिस्र लाजेॽबा सो हाङ्‌ङे़ओ हाङ्‌लाइङ्‌बाहाॽ पाङ्‌घुसिआङ् वये़ हे़क्‍क्‍याङ् तङ्‌बे थक्‍मा हुङ्‌मा के़बोङ्‌बा एःङ् याङ्‌ङिन् हुङ्‌मा नाॽरे़आङ् वये़॥ कल्‍ले़चोगुल्‍ले़ सलमनेसेररे़ खुने़ॽ ते़म्‍सुआङ् पुङ्‌लाहिम्‍मो साक्‍तुरो॥

सामरियान् चोःन्‍दे़

५ अस्‍सुरबा हाङ्‌ङिल्‍ले़ लाजेन् के़रे़क् फत्‍तु, हे़क्‍क्‍याङ् सामरियान् थङ्‌ङो फत्‍तुआङ् खे़न् तङ्‌बे सुम्‍सि थारिक् किर्गप् कबु ने़स्‍सु॥

६ होसियाःल्‍ले़ हाङ्‌युक् चोगुबा फाङ्‌सिगेक्‍पा तङ्‌बेओ अस्‍सुरबा हाङ्‌ङिल्‍ले़ सामरियान् हुक्‍काप् चोगु हे़क्‍क्‍याङ् इस्राइलिहाॽ ते़म्‍सुसिआङ् अस्‍सुरओ तेॽरुसि॥ खुने़ॽ खे़ङ्‌हाॽ हलहओ, हाबोर वहःङ्‌ङिल्‍ले़ कुयाओ के़ने़बा गोजानओ नु मादिहाॽरे़ खुन्‍छिॽ पाङ्‌जुम्‍हाॽओ युक्‍खुसि॥

लायोल्‍ले़ चोगुल्‍ले़ इस्राइलिहाॽ मे़दे़म्‍सु मे़देॽरुसि

७ मिस्र लाजेॽबा हाङ् फारोल्‍ले़ कुमुक्‍कोलाम् मिस्र लाजेॽलाम् के़लःप्‍पा के़धाक्‍पा यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ इस्राइलिहाॽरे़ लायो मे़जोगुआङ् वये़, कल्‍ले़चोगुल्‍ले़ कन् के़रे़क् पाःन्‍हाॽ पोःक्‍खे़आङ् वये़॥ खे़ङ्‌हाॽरे़ वेॽ माङ्‌हाॽ से़वा मे़मे़त्‍तुसि॥

८ हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ तगिलाम् लःत्‍तुदेसुसिबा वेॽ मे़न्‍छाम् सुवाङ्‌हाॽ नु इस्राइलबा हाङ्‌हाॽरे़ मे़नाःत्‍तु मे़दिम्‍दुबा ये़प्‍ले़क्‍कोआङ् खुन्‍छिॽ लाङ्‌मे़घेगे़॥

९ यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ आत्‍तिन् पाःन्‍निन् नुबा मे़जोगे़न् खे़न् स्‍वाःत्‍ताङ् इस्राइलिहाॽरे़ मे़जोगु॥ खे़ङ्‌हाॽरे़ खुन्‍छिॽ के़रे़क् ये़क्‌यक्‍हाॽओ, चुजुक्‍सा नु यम्‍ब्‌यम्‍बा पाङ्‌भेॽहाॽओ नावाइत्‍ला से़वा मे़प्‍मादे़न्‍हाॽ मे़जोगु॥

१० केःम्‍बा कोःक्‍मा थक्‍मा नु हुम्‍बे़प्‍पा सिङ्‌बुङ् सिगाङ् थक्‍मा खे़ङ्‌हाॽरे़ लुङ्‌हाॽ हे़क्‍क्‍याङ् असेरा माङ् सित्‍लाङ्‌हाॽ मे़हाक्‍तु॥

११ खे़ङ्‌हाॽरे़ खुन्‍छिॽ तगिलाम् मे़लःत्‍तु मे़देसुसिबा सुवाङ्‌हाॽरे़ मे़जोगुबा हे़क्‍केए केःम्‍ब् केःम्‍बादे़न् थक्‍मा खे़ङ्‌हाॽरे़ सुक्‍पा मे़हाःन्‍दु॥ इस्राइलिहाॽरे़ ताप्‍फे़ःम्‍बा याःम्‍बक् मे़जोगु, खे़ल्‍ले़ चोगुल्‍ले़ यहवे दाङ्‌बे़ल्‍ले़ कुयाःक्‍ले़ॽरे़आङ् खे़ङ्‌हाॽ खुने़ॽलाम् लःत्‍तुदेसुसि॥

१२ यहवे दाङ्‌बे़ल्‍ले़ खे़ङ्‌हाॽ अक्‍खे मे़त्‍तुसिआङ् वये़, “खिनिॽ अक्‍तङ्‌बा चोःक्‍मा मे़नुॽने़न्” हे़क्‍केसाङ् खे़ङ्‌हाॽरे़ नावाइत्‍लाहाॽ माङ्‌से़वा मे़मे़त्‍तुसि॥

१३ यहवे दाङ्‌बे़ल्‍ले़ खुने़ॽ के़रे़क् कुमाङ्‌निङ्‌वाॽपान् के़बाःप्‍पाहाॽ नु कुसुफो के़निबाहाॽलाम् इस्राइले़न् हे़क्‍क्‍याङ् यहुदान् साम्‍दिङ् पिरुसि– “खिन्‍छिॽ ताप्‍फे़ःम्‍बा ये़प्‍ले़क्‍हाॽ ले़रे़से़ॽ॥ आङ्‌गाॽ खे़न्‍छिॽ पाधे़बाहाॽ इःत्‍ते़म् नाःत्‍ते़म्‍मे़ॽ फाॽआङ् इङ्‌जाङ् पिरुङ्‌सिङ्‌ङाङ् वये़बा हे़क्‍क्‍याङ् आङ्‌गाॽ आसे़वारोबा माङ्‌निङ्‌वाॽपान् के़बाःप्‍पाहाॽलाम् खिनिॽ पिनिङ्‌ङाङ् वये़बा आङ्‌गाॽ आइङ्‌जाङ्‌हाॽ नु आइङ्‌भःन्‍हाॽ के़रे़क् साम्‌योथिम् इङ्‌जाङ् कुइसिःक् इःत्‍ते़से़ॽ नाःत्‍ते़से़ॽ॥”

१४ कर खे़ङ्‌हाॽ पान् खे़म्‍मा मे़न्‍दे़न्‍दे़न्, हे़क्‍क्‍याङ् यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌ङिन् नासाॽमा मे़न्‍दे़म्‍मनाबा खुन्‍छिॽ पाधे़बाहाॽ कुइसिःक् खे़ङ्‌हाॽ हादिङ् के़धक्‍पा मे़बोःक्‍खे़॥

१५ खे़ङ्‌हाॽरे़ खुने़ॽ कुइङ्‌भःन्‍हाॽ नु खुने़ॽ खे़ङ्‌हाॽरे़ खुन्‍छिॽ पाधे़बाहाॽनु चोगुबा माङ्‌हुप्‍पिन् हे़क्‍क्‍याङ् खुने़ॽ खे़ङ्‌हाॽ पिरुसिबा साम्‍दिङ्‌ङिन् खे़म्‍मा मे़न्‍दे़न्‍दे़न्, खे़ङ्‌हाॽ हने़ थेनाधेबा नावाइत्‍लाहाॽ मे़दिम्‍दुसि, खे़ब्‍याङ् खे़ङ्‌हाॽ आप्‍फेक्‍काङ् कुसुम् मे़न्‍दम्‍मनाबा मे़बोःक्‍खे़॥ “खे़ङ्‌हाॽरे़ मे़जोगुबा कुइसिःक् खिनिॽ मे़जोगे़म्‍मिन्‍ने़ॽ” फाॽआङ् यहवे दाङ्‌बे़ल्‍ले़ मे़त्‍तुसिआङ् वये़साङ् खे़ङ्‌हाॽरे़ खुन्‍छिॽ कब्रिङ् ले़प्‍माङ् के़युङ्‌बा मे़न्‍छाम् याप्‍मिहाॽरे़ मे़जोगुबा पाःन्‍हाॽ मे़हुॽसिङ्॥ हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽ चोःक्‍मा मे़भाःक्‍तुसिम्‍बा पाःन्‍हाॽ खे़ङ्‌हाॽरे़ मे़जोगु॥

१६ खे़ङ्‌हाॽरे़ यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ के़रे़क् कुइङ्‌जाङ्‌हाॽ मे़ले़रु मे़देसु, हे़क्‍क्‍याङ् खुन्‍छिॽ लागि मे़योन्‍दुआङ् मे़जोगुबा ने़त्‍छि पित्‍सात्‍हाॽ नु असेरा माङ्‌ङिल्‍ले़न् सित्‍लाङ् थिक् मे़जोगु॥ खे़ङ्‌हाॽ ताङ्‌साङ्‌बोबा के़रे़क् खेःम्‍सिक्‍पाहाॽ तगि साम्‍बोन् हबत् मे़भन्‍छिङ्, हे़क्‍क्‍याङ् बाले़न् माङ्‌से़वा मे़मे़त्‍तु॥

१७ खे़ङ्‌हाॽरे़ खुन्‍छिॽ ये़म्‍बित्‍छा नु मे़न्‍छुमा साहाॽ मिओ मिधिङ्‌मनादेमनाबा सिदुङ्‌जभा मे़जोगुसि॥ खे़ङ्‌हाॽरे़ थुम्‍म्‍या मे़इसु, हे़क्‍क्‍याङ् कित्‍चाक् मे़जोगु, खम्‍भ्‍याङ् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ खे़न् चोःक्‍मारे़ लागि खुन्‍छिॽ आप्‍फेक् मे़सङ्‌सिङ्‌ङाङ् खुने़ॽ कुसिक् मे़भोःक्‍खु॥

१८ कल्‍ले़चोगुल्‍ले़ यहवे दाङ्‌बे़न् इस्राइलिहाॽनु साॽरिक् कुयाःक्‍ले़ॽरे़, हे़क्‍क्‍याङ् खे़ङ्‌हाॽ खुने़ॽ कुदगिलाम् लःत्‍तुदेसुसि॥ यहुदाबा थाःक्‍हाॽरक् मे़दाङे़,

१९ हे़क्‍क्‍याङ् यहुदाबाहाॽआङ् यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ मे़न्‍इःत्‍तुन् मे़न्‍नाःत्‍तुन्॥ इस्राइलरे़ नाःत्‍तु तिम्‍दुबा लाम्‍मो खे़ङ्‌हाॽ लाङ्‌मे़घेगे़॥

२० कल्‍ले़चोगुल्‍ले़ यहवे दाङ्‌बे़ल्‍ले़ इस्राइलबा के़रे़क् मनाहाॽ नाॽरुसि॥ खुने़ॽ खे़ङ्‌हाॽ तुक्‍खे लाक्‍खे चाःत्‍तुसि, हे़क्‍क्‍याङ् खुने़ॽ कुदगिलाम् खे़ङ्‌हाॽ लाप्‍मे़देसुसिन्‍ल थारिक् के़नाप्‍पा के़हिप्‍पाहाॽरे़ खुन्‍छिॽ हुक्‍को थासुसि॥

२१ आल्‍ल यहवे दाङ्‌बे़ल्‍ले़ इस्राइले़न् दाउदरे़ कुहिम्‍सयङ्‌ङोलाम् लाःत्‍लाःत् चोगु, खे़ब्‍याङ् खे़ङ्‌हाॽरे़ नाबातरे़ कुस्‍सा यारोबामे़न् हाङ् मे़जोगु॥ यारोबामे़ल्‍ले़ इस्राइले़न् यहवे दाङ्‌बे़ल्‍ले़ कुलाम्‍मो लाङ्‌घेःक्‍मालाम् नुःक्‍तुआङ् लत्‍छा यम्‍बा लायो चोःक्‍मा पाङ्‌घु॥

२२ यारोबामरे़ के़रे़क् कुलायोहाॽओ इस्राइलिहाॽ चक्‍मे़ल्‍लॽए मे़बत्‍छे़, हे़क्‍क्‍याङ् खे़ङ्‌हाॽ चोःक्‍मा मे़ल्‍ले़रुन्॥

२३ पिप्‍मिरि कुसोःन्‍दिओ आक्‍खेलॽरिक् यहवे दाङ्‌बे़ल्‍ले़ कुसे़वारोबा माङ्‌निङ्‌वाॽपान् के़बाःप्‍पाहाॽलाम् साम्‍दिङ् पिरुसिआङ् वये़, हे़क्‍केलॽरिक्‍के खे़ङ्‌हाॽ खुने़ॽ कुदगिलाम् लाःत्‍लाःत् चोगुसि॥ कल्‍ले़चोगुल्‍ले़ इस्राइलबा मनाहाॽ मे़दे़म्‍सुसिआङ् खुन्‍छिॽ आप्‍फेक् लाजेॽ इस्राइललाम् अस्‍सुर मे़देॽरुसि॥ खे़ङ्‌हाॽ आइन् थारिक् खे़प्‍मोए मे़वाॽरो॥

अस्‍सुरिहाॽ इस्राइलओ मे़युङ्

२४ अस्‍सुरबा हाङ्‌ङिल्‍ले़ बेबिलोन, कुता, अव्‍वा, हमात नु सपर्बेमलाम् मनाहाॽ फे़त्‍तुसिआङ् खे़ङ्‌हाॽ इस्राइलिहाॽरे़ खुन्‍छिॽ ले़क्‌वाओ सामरियाबा पाङ्‌जुम्‍हाॽओ युक्‍खुसि॥ खे़ङ्‌हाॽरे़ सामरियान् मे़युक्‍तु, हे़क्‍क्‍याङ् खे़ङ्‌हाॽ खे़प्‍मोबा पाङ्‌जुम्‍हाॽओ मे़युङ्‌सिङ्॥

२५ आल्‍ल खे़ङ्‌हाॽ तगि मे़युङे़ल्‍ले़ यहवे दाङ्‌बे़न् खुन्‍छिॽ माङ्‌से़वा मे़म्‍मे़त्‍तुन्॥ कल्‍ले़चोगुल्‍ले़ यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ लुम्‍मो खिरिङ्‌बाहाॽ पाङ्‌घु तासुसि, हे़क्‍क्‍याङ् खे़ङ्‌हाॽरे़ कुभा मनाहाॽ मे़से़रुसि॥

२६ अस्‍सुरबा हाङ्‌ङिन् अक्‍तङ्‌बा इङ्‌घङ् मे़हाक्‍तु– “आदाङ्‌बारे़ लाजेॽलाम् के़लःत्‍तु के़देॽरुसिआङ् के़बाङ्‌घु के़देसुसिबा सामरियाबा पाङ्‌जुम्‍हाॽओ के़युङ्‌बा मनाहाॽरे़ग खे़न् लाजेॽओबा माङ्‌ङिन् चाहा के़जोःक्‍पा याःम्‍बक्‍किन् मे़ल्‍ले़सुन्॥ खे़ङ्‌हाॽरे़ कन् मे़ल्‍ले़सुम्‍बाल्‍ले़ चोगुल्‍ले़ खे़न् माङ्‌ङिल्‍ले़ खे़ङ्‌हाॽरे़ खुन्‍छिॽ लुम्‍मो खिरिङ्‌बाहाॽ पाङ्‌घु तासुसिआङ् खे़न् मनाहाॽ मे़से़रुसिर मे़याक्॥”

२७ खे़ब्‍याङ् अस्‍सुरबा हाङ्‌ङिल्‍ले़ कन् इङ्‌जाङ्‌ङिन् पिरुसि– “सामरियालाम् ते़म्‍मना फे़प्‍मनाबा कुभा निङ्‌वाॽफुसाम्‍बा थिक् खे़प्‍मो युङ्‌मारे़ लागि मे़बाङ्‌घु मे़दासुर, हे़क्‍क्‍याङ् खुने़ॽ मनाहाॽ खे़न् लाजेॽओबा माङ्‌ङिल्‍ले़ कुधिम्‍हाॽ हुॽरुसिर॥”

२८ कल्‍ले़चोगुल्‍ले़ सामरियालाम् मे़लःत्‍तुसिआङ् वेॽ लाजेॽओ मे़देॽरुसिबा निङ्‌वाॽफुसाम्‍बा थिक् फे़रे़आङ् बेथेलओ युङ्‌मा हेःक्‍ते़, हे़क्‍क्‍याङ् यहवे दाङ्‌बे़न् आक्‍खेलॽरिक् माङ्‌से़वा मे़प्‍मा पोःङ्‌ॽ फाॽआङ् खुने़ॽ खे़ङ्‌हाॽ हुॽरुसि॥

२९ हे़क्‍केसाङ् सुवाङ् थक्‍माबा मनासुम्‍हाॽरे़ खुन्‍छिॽ आप्‍फेक् आप्‍फेक् मे़युङे़बा पाङ्‌जुम्‍हाॽओ खुन्‍छिॽ आबाङे आबाङे माङ्‌हाॽ मे़जोगुसि, हे़क्‍क्‍याङ् सामरियाबाहाॽरे़ मे़जोगुबा केःम्‍ब् केःम्‍बादे़न्‍हाॽओबा माङ्‌धाःन्‍हाॽओ खुन्‍छिॽ माङ्‌हाॽ मे़युक्‍खुसि॥

३० बेबिलोनलाम् के़भे़म्‍बा मनाहाॽरे़ सुक्‍कोत-बनोते़न् मे़जोगु, कुताबा मनाहाॽरे़ नेर्गल नु हमातबा मनाहाॽरे़ असिमान् मे़जोगु,

३१ अव्‍विहाॽरे़ नेभज नु तर्ताक्‍के़न् मे़जोगु, हे़क्‍क्‍याङ् सपर्बेमिहाॽरे़ खुन्‍छिॽ माङ् अद्रम्‍मलेक नु अनम्‍मलेकरे़ लागि खुन्‍छिॽ आप्‍फेक् साहाॽ वयागे़न् सिदुङ्‌जभा कुइसिःक् मिओ मिधिङ्‌मनादेमनाबा सिदुङ्‌जभा मे़जोगुसि॥

३२ खे़ङ्‌हाॽरे़ यहवे दाङ्‌बे़न् माङ्‌से़वाग मे़मे़त्‍तु, हे़क्‍केसाङ् केःम्‍ब् केःम्‍बादे़न्‍हाॽओ के़ने़बा माङ्‌धाःन्‍हाॽरे़ लागि निङ्‌वाॽफुसाम्‍बाहाॽ याःम्‍बक् चोःक्‍मारे़ लागि आबाङे खुन्‍छिॽ सुवाङ्‌लाम्‍माङ् खुन्‍छिॽ मनाहाॽ युक्‍तिङ् मे़जोगुसि॥

३३ खे़ङ्‌हाॽरे़ यहवे दाङ्‌बे़न् माङ्‌से़वाग मे़मे़त्‍तु, कर खुन्‍छिॽ आत्‍तिन् सुवाङ्‌हाॽलाम् मे़भे़त्‍तुसिआङ् मे़वये़, खे़ङ्‌हाॽरे़ खुन्‍छिॽ साक्‍थिम् कुइसिःक् मे़वये़आङ् खुन्‍छिॽ आप्‍फेक् माङ्‌हाॽ से़वा मे़मे़त्‍तुसि॥

३४ खे़ङ्‌हाॽरे़ तगि तगिबा साक्‍थिम्‍हाॽ आइन्‍बा ये़न् थारिक्‍के मे़नाःत्‍तु मे़इःत्‍तुआङ् मे़वाॽ॥ खे़ङ्‌हाॽरे़ यहवे दाङ्‌बे़न् माङ्‌से़वा मे़म्‍मे़त्‍तुन्‌ॽ, खुने़ॽ याकुबे़न् नु कुमुॽइदाङ्‌साहाॽ पिरुसिबा कुइङ्‌भन् नु कुधिम्‍हाॽआङ् मे़न्‍नाःत्‍तुन् मे़न्‍दिम्‍दुन्‌ॽ, खे़ङ्‌हाॽए खुने़ॽ इस्राइल मिङ् वाःत्‍तुसिआङ् वये़॥

३५ आल्‍ल यहवे दाङ्‌बे़ल्‍ले़ इस्राइलिहाॽनु माङ्‌हुप् चोगुल्‍ले़ खुने़ॽ खे़ङ्‌हाॽ कन् इङ्‌जाङ्‌ङिन् पिरुसिआङ् वये़– “वेॽ आत्‍तिन् माङ्‌हाॽआङ् खिनिॽ माङ्‌से़वा मे़मे़त्‍ते़म्‍सिम्‍मे़न्‍ने़ॽ, इग्र खे़ङ्‌हाॽ तगि खिनिॽ साबन् हबत् मे़भन्‍नासिम्‍मे़न्‍ने़ॽ, किग्र खे़ङ्‌हाॽ से़वा मे़मे़त्‍ते़म्‍सिम्‍मे़न्‍ने़ॽ, इग्र खे़ङ्‌हाॽओ सिदुङ्‌जभा मे़दोःन्‍दे़म्‍मिन्‍ने़ॽ॥

३६ कर यम्‍बा मुक्‍साम् नु सन्‍छुबा कुहुक्‍लाम् मिस्र लाजेॽलाम् खिनिॽ के़लःप्‍पा के़भे़प्‍पा यहवे दाङ्‌बे़न्‍लक् माङ्‌से़वा मे़त्‍ते़म्‍मे़ॽ॥ खुने़ॽ कुदगिरक् खिनिॽ साबन् हप्‍पे़त् पत्‍छे़म्‍मे़ॽ, खुने़ॽओरक् खिनिॽ सिदुङ्‌जभा तोःन्‍दे़म्‍मे़ॽ॥

३७ खिनिॽ लागि खुने़ॽ साप्‍तुबा इङ्‌भःन्‍हाॽ, साक्‍थिम्‍हाॽ, साम्‌योथिम्‍हाॽ नु साम्‌योथिम् इङ्‌जाङ्‌हाॽ सिङ्‌सिङ् ये़क्‌ये़क्‍काङ् चक्‍मे़ल्‍लॽए इःत्‍ते़म् नाःत्‍ते़म्‍मे़ॽ॥ वेॽ माङ्‌हाॽ खिनिॽ माङ्‌से़वा मे़मे़त्‍ते़म्‍सिम्‍मे़न्‍ने़ॽ॥

३८ आङ्‌गाॽ खिनिॽनु चोगुङ्‌बा माङ्‌हुप्‍पिन् निङ्‌वाॽ मे़भे़ःत्‍छे़म्‍मिन्‍ने़ॽ, हे़क्‍क्‍याङ् वेॽ माङ्‌हाॽ खिनिॽ माङ्‌से़वा मे़मे़त्‍ते़म्‍सिम्‍मे़न्‍ने़ॽ॥

३९ परुमे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन्‍लक् माङ्‌से़वा मे़त्‍ते़म्‍मे़ॽ॥ खुने़ॽए खिनिॽ निङ्‌मिहाॽरे़ खुन्‍छिॽ हुक्‍कोलाम् खिनिॽ के़से़ःप्‍तिॽ॥”

४० हे़क्‍केसाङ् खे़ङ्‌हाॽ खे़म्‍मा मे़न्‍दे़न्‍दे़न्, हे़क्‍क्‍याङ् खुन्‍छिॽ तगिबा ये़प्‍ले़क्‍हाॽ चक्‍मे़ल्‍लॽए मे़इःत्‍तु मे़नाःत्‍तुआङ् मे़बत्‍छे़॥

४१ यहवे दाङ्‌बे़न् माङ्‌से़वा मे़मे़त्‍तुसाङ् खे़ङ्‌हाॽरे़ खुन्‍छिॽ नावाइत्‍लाहाॽआङ् से़वा मे़मे़त्‍तुसि॥ आइनबा ये़न् थारिक्‍के खे़ङ्‌हाॽरे़ खुन्‍छिॽ साएहाॽ नु मे़न्‍छाॽहाॽ खुन्‍छिॽ पाधे़बाहाॽरे़ खुन्‍छिॽ ये़प्‍ले़क्‍हाॽओ लाङ्‌मे़घेःक्‍ल मे़वाॽरो॥

यहुदाबा हाङ् हिजकिया

(२ साप्‍मु २९:१-२, ३१:१)

१८

इस्राइलबा हाङ् एलाहरे़ कुस्‍सा होसियाःल्‍ले़ हाङ्‌युक् चोगुबा सुम्‍सिगेक्‍पा तङ्‌बेओ यहुदाबा हाङ् आहाजरे़ कुस्‍सा हिजकियाःल्‍ले़ हाङ्‌युक् चोःक्‍मा हेःक्‍तु॥

२ आल्‍ल खुने़ॽ हाङ् पोःक्‍खे़ल्‍ले़ खे़न् निबोङ्‌ङाङ् ङासि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो निबोङ्‌ङाङ् फाङ्‌सि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् अबिया वये़ खुने़ॽ जकरियाःल्‍ले़ कुस्‍सा मे़न्‍छुमा वये़॥

३ कुन्‍धे़बा दाउदरे़ चोगुबा कुइसिःक् हिजकियाःल्‍ले़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ हाबा खे़न् चोगु॥

४ खुने़ॽ केःम्‍ब् केःम्‍बादे़न्‍नोबा माङ्‌धाःन्‍हाॽ इःक्‍सुदेसु, माङ्‌लुङ्‌हाॽ थुप्‍सुदेसु, हे़क्‍क्‍याङ् असेरा माङ् सित्‍लाङ्‌हाॽ सोःन्‍दुदेसु॥ मोसाःल्‍ले़ चोगुबा कासा असेःक्‍किन् कुम्‍जिक्‍मा चोगु, थेआङ्‌भे़ल्‍ले़ खे़न् ये़म्‍मो थारिक् इस्राइलिहाॽरे़ खे़प्‍मो सुक्‍पा मे़हाःन्‍दुआङ् वये़॥ खे़ङ्‌हाॽरे़ खे़न् नहुस्‍तान मे़मे़त्‍तु॥

५ हिजकियाःल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङो निङ्‌वाॽ युक्‍खु॥ यहुदाबा के़रे़क् हाङ्‌हाॽओ खुने़ॽनुःल्‍ले़ तगि इग्र खुने़ॽ कुएगाङ् के़दाबा हाङ्‌हाॽ आत्‍तिन्‍नाङ् खुने़ॽ हे़क्‍तङ्‌बा मे़बोःक्‍खे़न्॥

६ खुने़ॽ यहवे दाङ्‌बे़ल्‍ले़ चिघे़ःप् के़घे़ःम्‍सिङ्‌बा कुसे़वारोबा पोःक्‍खे़आङ् वये़, हे़क्‍क्‍याङ् खुने़ॽ तिम्‍मा नाःप्‍मा मे़ले़रुन्॥ यहवे दाङ्‌बे़ल्‍ले़ मोसान् पिरुबा इङ्‌जाङ्‌हाॽ खुने़ॽ इःत्‍तु नाःत्‍तु॥

७ हे़क्‍क्‍याङ् यहवे दाङ्‌बे़न् खुने़ॽनु वये़॥ खुने़ॽ चोगुबा के़रे़क् याःम्‍बक्‍को खुने़ॽ कुलिङ्‌दो के़गे़प्‍पा पोःक्‍खे़॥ खुने़ॽ अस्‍सुरबा हाङ्‌ङिल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़, हे़क्‍क्‍याङ् खुने़ॽ खे़ल्‍ले़ कुयाःम्‍बक् मे़जोगुन्॥

८ खुने़ॽ पलिस्‍तिहाॽ नाःन्‍दुसि॥ खे़ङ्‌हाॽ मे़युङे़बादे़न् गाजा थारिक् नु खे़प्‍मो कब्रिङ्‌बा लाजेॽहाॽओ हे़क्‍क्‍याङ् चुजुक्‍सा पाङ्‌भेॽआङ्‌धो यम्‍ब्‌यम्‍बा ये़क्‌यक् थे़म्‍बा खुने़ॽ थङ् नाःन्‍दुसि॥

९ हिजकियाःल्‍ले़ हाङ्‌युक् चोगुबा लिसिगेक्‍पा तङ्‌बेओ, इस्राइलबा हाङ् एलाहरे़ कुस्‍सा होसियाःल्‍ले़ हाङ्‌युक् चोगुबा नुसिगेक्‍पा तङ्‌बे के़रे़आङ् वये़, अस्‍सुरबा हाङ् सलमनेसेररे़ सामरियान् थङ्‌ङो फत्‍तुआङ् खे़न् कब्रिङ् किर्गप् कबु॥

१० तङ्‌बे सुम्‍सि थारिक् कब्रिङ् किर्गप् मे़गबुआङ् अस्‍सुरिहाॽरे़ खे़न् हुक्‍काप् मे़जोगु॥ कम्‍भलॽरिक् हिजकियाःल्‍ले़ हाङ्‌युक् चोगुबा तुक्‍सिगेक्‍पा तङ्‌बेओ, इस्राइलबा हाङ् होसियाःल्‍ले़ हाङ्‌युक् चोगुबा तङ्‌बे फाङ्‌सि के़रे़आङ् वये़ल्‍ले़ सामरियान् हुक्‍काप् मे़जोगु॥

११ अस्‍सुरबा हाङ्‌ङिल्‍ले़ इस्राइलिहाॽ अस्‍सुर लाजेॽओ तेॽरुसि, हे़क्‍क्‍याङ् हलह, हाबोर वहःङ्‌ङिल्‍ले़ कुयाओ के़ने़बा गोजान नु मादिहाॽरे़ खुन्‍छिॽ पाङ्‌जुम्‍हाॽओ खे़ङ्‌हाॽ युक्‍खुसि॥

१२ खे़ङ्‌हाॽरे़ यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुबाःन्‍जाक्‍किन् मे़न्‍इःत्‍ते मे़न्‍नाःत्‍ते मे़वये़, कर खुने़ॽ कुमाङ्‌हुप्‍पिन्, हे़क्‍क्‍याङ् यहवे दाङ्‌बे़ल्‍ले़ कुसे़वारोबा मोसाःल्‍ले़ खे़ङ्‌हाॽ पिरुसिबा के़रे़क् इङ्‌जाङ्‌हाॽ खे़ङ्‌हाॽरे़ मे़भेःन्‍दुआङ् वये़॥ खे़ङ्‌हाॽरे़ इङ्‌जाङ्‌हाॽ निनि खे़म्‍घे़म् मे़ल्‍लाप्‍तुन्, खे़ङ्‌हाॽ मे़न्‍इःत्‍तुन् मे़न्‍नाःत्‍तुन्‍नाङ्॥ कल्‍ले़चोगुल्‍ले़ कन् के़रे़क् पाःन्‍हाॽ पोःक्‍खे़आङ् वये़रो॥

यरुसले़ःम्‍मिन् अस्‍सुरिहाॽनु किसे़

(२ साप्‍मु ३२:१-१९, यसै ३६:१-२२)

१३ हिजकियाःल्‍ले़ कुहाङ्‌युक् ये़म्‍मोबा थिबोङ्‌ङाङ् लिसिगेक्‍पा तङ्‌बेओ अस्‍सुरबा हाङ् सनहेरिबरे़ यहुदाओ यक् के़ने़बा के़रे़क् ये़क्‌यक्‍हाॽ थङ्‌ङो फत्‍तुआङ् खे़ङ्‌हाॽ हुक्‍काप् चोगु॥

१४ कल्‍ले़चोगुल्‍ले़ यहुदाबा हाङ् हिजकियाःल्‍ले़ लाकिस के़वाॽबा अस्‍सुरबा हाङ्‌ङे़ओ अक्‍खे पाःत्‍तुआङ् इङ्‌घङ् हाक्‍तु– “आङ्‌गाॽ याःम्‍बक् फेःन्‍दुङ्॥ आङ्‌गाॽ आलाजेॽओलाम् नुःक्‍खे़ पेगे़ॽओ, हे़क्‍क्‍याङ् आङ्‌गाॽलाम् खे़ने़ॽ थे के़नाःक्‍तुॽ, आङ्‌गाॽ खे़न् पाःन्‍हाॽ हुङुङ्‌लो॥” अस्‍सुरबा हाङ्‌ङिल्‍ले़ यहुदाबा हाङ् हिजकियान् थिबोङ् हे़न्‍छिङ् किलोग्राम युप्‍पा नु हे़न्‍छिङ् थिक् किलोग्राम साम्‍म्‍याङ् साम्‍बान् कुःत्‍तु॥

१५ कल्‍ले़चोगुल्‍ले़ हिजकियाःल्‍ले़ यहवे दाङ्‌बे़ल्‍ले़ कुहिम्‍मो नु हाङ्‌हिम्‍मो खोसुबा के़रे़क् युप्‍पाहाॽ खुने़ॽ पिरु॥

१६ खे़न् ये़म्‍मो यहुदाबा हाङ् हिजकियाःल्‍ले़ यहवे दाङ्‌बे़ल्‍ले़ कुहिम्‍मो खुने़ॽ आप्‍फेक् साम्‍म्‍याङ्‌ङिल्‍ले़ सुःप्‍तुआङ् के़ये़प्‍पा लाम्‍धेःत्‍हाॽ नु लाम्‍धेःत्‍तोबा सित्‍लाङ्‌हाॽलाम् साम्‍म्‍याङ्‌हाॽ लःत्‍तुआङ् अस्‍सुरबा हाङ् सनहेरिबे़न् पिरु॥

१७ अस्‍सुरबा हाङ्‌ङिल्‍ले़ खुने़ॽ के़रे़क्‍नुःल्‍ले़ यम्‍बा कुधक्‍मोबे़न्, खुने़ॽ तुम् कुसुहाङ्‌युक्‍पे़न् नु खाम्‍बाङ्‌ङो थङ् के़धक्‍पा कुधक्‍मोबे़न् यरिक् थक्‍सुबाहाॽनु सोरिक् लाकिसलाम् यरुसले़म् हिजकिया हाङ्‌ङे़ओ पाङ्‌घुसि॥ खे़ङ्‌हाॽ मे़धोःक्‍सिङ्‌ङाङ् यरुसले़ःम्‍मो मे़भे़रे़, खम्‍भ्‍याङ् चाङ् वागे़हप्‍पे़ल्‍ले़ कुइक्‍ताप्‍पो पेःक्‍मा थोःस्‍मा वरक्‍कोबा वालाम्‍मिल्‍ले़ कुयाओ मे़ये़म्‍सिङ्॥

१८ खे़ङ्‌हाॽरे़ हिजकिया हाङ्‌ङिन् मे़उःत्‍तु, हे़क्‍क्‍याङ् हाङ्‌हिम् ओगे़मे़प्‍पा हिल्‍कियाहःल्‍ले़ कुस्‍सा एल्‍याकिमे़न्, सुहाङ्‌मिबा सेब्‍नान् नु खारात् के़युङ्‌बा आसापरे़ कुस्‍सा योआन् खे़ङ्‌हाॽरे़ खुन्‍छिॽ तुम्‍से़ मे़बेरो॥

सनहेरिबरे़ यरुसले़ःम्‍मिन् यङ्‌मासे़रु

१९ खाम्‍बाङ्‌ङो थङ्‌गे़जोःक्‍पा थक्‍मोबे़ल्‍ले़ खे़ङ्‌हाॽ मे़त्‍तुसि, “हिजकियान् मे़त्‍ते़म्‍मे़ॽ–

“‘अस्‍सुरबा पयम् हाङ्‌ङिल्‍ले़ अक्‍खे पाःत्‍तु– खिनिॽ हाःत्‍ले़ओ के़घे़ःम्‍मासिर के़वयिबे?

२० खे़ने़ॽनु थङ् चोःक्‍मा के़ले़बा हे़क्‍क्‍याङ् के़धुम्‍बा थक्‍सुबाहाॽ मे़वाॽ फाॽआङ् खे़ने़ॽ के़बाःत्‍तुबि? कर खे़ने़ॽग कुसुम् मे़न्‍दम्‍मनाबा पाःन्‍लक् के़बाःत्‍तुॽ॥ खे़ने़ॽ हाःत्‍ले़ओ के़घे़ःम्‍सिङ्‌ङाङ् आङ्‌गाॽ आदक्‍ले़ङ्‌वाओ पिफ्‍युङ्‌बा के़बोःक्‍खे़बे?

२१ आल्‍ल ओमे़त्‍ते़ॽ, खे़ने़ॽ मिस्रओ के़घे़ःम्‍सिङ्‌ल के़वाॽ॥ खे़ङ्‌ग लत्‍छा के़ए़क्‍पा मिक्‍ला तक्‍कात् हे़क्‍तङ्‌बा चोक्, कुभा मनाहाॽ खे़प्‍मो मे़दक्‍सिङ्‌ने़भग्र खे़ल्‍ले़ मनाहाॽरे़ खुन्‍छिॽ हुक्‍हाॽ लक्‍तुआङ् मे़गान्॥ खे़प्‍मो के़घे़ःम्‍सिङ्‌बा के़रे़क्‍ले़ खुन्‍छिॽ लागि मिस्र लाजेॽबा फारो हाङ्‌ङिन् हाबा हे़क्‍तङ्‌बाए चोक्॥

२२ कर खिनिॽ “आनिगे़ग यहवे दाङ्‌बा आनिगे निङ्‌वाॽफुमाङ्‌ङो खे़ःम्‍मासिगे़” फाॽआङ् खिनिॽ के़बाःत्‍तुम्‍ने़भग्र, हिजकियाःल्‍ले़ इःक्‍सुदेसुबा केःम्‍ब् केःम्‍बा माङ्‌धाःन्‍हाॽ यहवे दाङ्‌बे़ल्‍ले़न् मेःन्‍नाङ्‌बि? हे़क्‍क्‍याङ् यहुदा नु यरुसले़मबा मनाहाॽ “यरुसले़ःम्‍मो के़ने़बा कन् ले़त्‍ति तोःम्‍मादे़न्‍नो खिनिॽ साम्‍बोन् हबत्‍ताङ् माङ्‌से़वा चोःक्‍मा पोःङ्‌ॽ” फाॽआङ् मे़त्‍तुसिआङ् मे़वये़ने़म्‍बि?

२३ “‘आल्‍ल अस्‍सुरबा हाङ् आङ्‌गाॽ आन्‍दाङ्‌बे़न्‍नु हादिङ् थक्‍ते़ॽ॥ अन्‍गे़युक्‍पाहाॽ खोमा के़सुक्‍तुसिने़भग्र आङ्‌गाॽ आदाङ्‌बा हे़न्‍छिङ् ने़त्‍छि अन्‍हाॽ पिने़॥

२४ आङ्‌गाॽ आन्‍दाङ्‌बे़ल्‍ले़ कुसुहाङ्‌युक्‍पाहाॽओ के़रे़क्‍नुःल्‍ले़ चुक्‍सा कुसुहाङ्‌युक्‍पा थिक् आदाङ्‌बारे़ आक्‍खेआङ् खे़प्‍मा के़सुक्‍तुबे? हे़क्‍केसाङ् आदाङ्‌बारे़ अन्‍लाधाहाॽ नु अन्‍गे़युक्‍पाहाॽरे़ खुन्‍छिॽ लागि आदाङ्‌बा मिस्र लाजेॽओ के़घे़ःम्‍सिङ्‌ॽ॥

२५ आल्‍लसाङ् यरिक् पाःन्, थे यहवे दाङ्‌बे़ल्‍ले़ कुबाःन्‍जाक् मे़ःन्‍ने थङ्‌ङो फप्‍मा नु कन् लाजेन् मे़ङ्‌मारे़ लागि आङ्‌गाॽ फे़राङ्‌बाबि? यहवे दाङ्‌बे़ल्‍ले़ए आङ्‌गाॽ अक्‍खे मे़त्‍ताङ्‌ङाङ् वाॽ, “कन् लाजेन् थङ्‌ङो फत्‍ते़ॽआङ् खाप्‍पुथ्‍यःङ् चोगे़ॽ॥”’”

२६ खे़ब्‍याङ् हिल्‍कियाहरे़ कुस्‍सा एल्‍याकिम, सेब्‍ना नु योआसिरे़ खे़न् खाम्‍बाङ्‌ङो थङ् के़जोःक्‍पा थक्‍मोबे़न् मे़मे़त्‍तु, “चिसाजि आदाङ्‌बा के़से़वारोबाहाॽनु आरमेइक पाःन्‍दाङ्‌ङो पारे़ॽ, थेआङ्‌भे़ल्‍ले़ खे़न् पाःन्‍दाङ्‌ङिन् आनिगे कुसिङ् निःत्‍तुम्‍बे़॥ लुङ्‌धाक्‍को के़ये़प्‍पा मनाहाॽरे़ मे़घे़प्‍सुर यारिक् हिब्रु पाःन्‍दाङ्‌ङो मे़बारे़न्‍ने़ॽ॥”

२७ कर थक्‍मोबे़ल्‍ले़ खे़ङ्‌हाॽ नुगप् पिरुसि, “थे आङ्‌गाॽ आन्‍दाङ्‌बाल्‍ले़ खे़निॽ नु खे़निॽ दाङ्‌बाल्‍लोरक् कन् पाःन्‍निन् पाःप्‍मारे़ लागि पाङ्‌घाङ्‌बाबि? थे खुने़ॽ लुङ्‌धाक्‍को के़ये़प्‍पा मनाहाॽओआङ् पाङ्‌घाङ्‌बा मे़ःम्‍बि? खिनिॽ कुसिक्‍के खे़ङ्‌हाॽरे़आङ् खुन्‍छिॽ आप्‍फेक् हि सेॽमाःत्‍हाॽ चामा के़बोङ्‌बा वाॽ॥”

२८ खे़ब्‍याङ् खे़न् थक्‍मोबे़न् ये़म्‍सिङ्‌ङाङ् हिब्रु पाःन्‍दाङ्‌ङो अःक्‍ते़आङ् पाःत्‍तु, “अस्‍सुरबा पयम् यम्‍बा हाङ्‌ङिल्‍ले़ कुबाःन्‍निन् खे़प्‍से़म्‍मे़ॽ॥

२९ हाङ्‌ङिल्‍ले़ अक्‍खे पाःत्‍तु– हिजकिया हाङ्‌ङिल्‍ले़ खिनिॽ इङ्‌ले़क्‍को के़न्‍धासिन्‍ल॥ आङ्‌गाॽ आहुक्‍कोलाम् खुने़ॽ खिनिॽ से़ःप्‍मा के़न्‍छुक्‍तिन्॥

३० ‘यहवे दाङ्‌बे़ल्‍ले़ से़क्‍खासाङ् आनिॽ ताङ्‌आसे़ःप्, हे़क्‍क्‍याङ् कन् ये़क्‌यक्‍किन् अस्‍सुरबा हाङ्‌ङिल्‍ले़ कुहुक्‍को मे़धासुन्‌ॽ’ फाॽआङ् यहवे दाङ्‌बे़ओ खे़ःम्‍सिङ्‌मारे़ लागि हिजकियाःल्‍ले़ खिनिॽ चक्‍मे़ल्‍लॽए के़ल्‍ले़मिन्‍ल॥

३१ “हिजकियाःल्‍ले़ कुबाःन्‍निन् मे़घे़प्‍से़म्‍मिन्‍ने़ॽ॥ अस्‍सुरबा हाङ्‌ङिल्‍ले़ अक्‍खे पाःत्‍तुॽ– आङ्‌गाॽनु नादङ् चोगे़म्‍मे़ॽ, हे़क्‍क्‍याङ् लःन्‍दे़म्‍मे़ॽआङ् आङ्‌गाॽओ त्‍ये़म्‍मे़ॽ॥ हाङ्‌ङिल्‍ले़ खिनिॽ आप्‍फेक् खिनिॽ लाजेॽ हे़क्‍तङ्‌बा वेॽ लाजेॽ थिक्‍को के़न्‌युक्‍खिन्‍ल थारिक्,

३२ खिनिॽ के़रे़क्‍ले़ आप्‍फेक् आप्‍फेक् चे़ल्‍ले़क्‍सेल्‍ले़ कुजाॽहाॽ नु पःत्‍छे़ल्‍ले़ कुजाॽहाॽ के़जाम्‌ॽ॥ हे़क्‍क्‍याङ् खिनिॽ आप्‍फेक् वबाक्‍कोबा च्‍वाःत्‍तिन् के़धुङुम्‌ॽ॥ खुने़ॽ के़युक्‍खिबा लाजेॽओ चे़ल्‍ले़क्‍सेॽ थि के़लःम्‍बा चे़ल्‍ले़क्‍सेॽ इक्‍ताप् नु खरे़ःङ् ले़ःङ्‌मा पोगुगे़न् कुजा के़धोःक्‍पा इक्‍ताप् पोःङ्‌ॽ॥ खे़न् चैतुन सिङ्‌बुङ्‌हाॽ के़युङ्‌बा नु सक्‌वाघु के़गुङ्‌बा लाजेॽ पोःङ्‌ॽ॥ खुने़ॽ कुइङ्‌जाङ्‌हाॽ के़इःत्‍तुम् के़नाःत्‍तुने़भग्र खिनिॽ के़हिङिॽ कर के़न्‍छ्‌ये़ॽइन्॥

“यहवे दाङ्‌बे़ल्‍ले़ खिनिॽ के़से़ःप्‍तिॽ लॽरिक् हिजकियाःल्‍ले़ खिनिॽ इङ्‌ले़क्‍को के़न्‍धासिन्‍लरो॥

३३ आत्‍तिन् वेॽ सुवाङ्‌हाॽरे़ खुन्‍छिॽ माङ्‌हाॽरे़ खुने़ॽ कुलाजेन् अस्‍सुरबा हाङ्‌ङिल्‍ले़ कुहुक्‍कोलाम् से़ःप्‍मा सुक्‍तुआङ् वाॽबे?

३४ हमात नु अर्पादबा माङ्‌हाॽ आत्‍ति मे़बेबे? सपर्बेम, हेना नु इब्‍बाबा माङ्‌हाॽ आत्‍ति मे़बेग? थे खे़ङ्‌हाॽरे़ सामरियान् आङ्‌गाॽ आहुक्‍कोलाम् ताङ्‌मा मे़सुक्‍तुबि?

३५ थे कन् लाजेॽहाॽओबा के़रे़क् माङ्‌हाॽओ कुभारे़ खुन्‍छिॽ लाजेन् आङ्‌गाॽ आहुक्‍कोलाम् से़ःप्‍मा मे़सुक्‍तुआङ् वाॽबि? यहवे दाङ्‌बे़ल्‍ले़ यरुसले़ःम्‍मिन् आङ्‌गाॽ आहुक्‍कोलाम् आभेलॽरिक् ताङ्‌मा सुक्‍तुआङ्‌बे?”

३६ कर मनाहाॽ स्‍वाःत् मे़म्‍बाःत्‍ते मे़युङे हे़क्‍क्‍याङ् थे़माआङ् नोगप् मे़म्‍बाःत्‍तुन्, थेआङ्‌भे़ल्‍ले़ हाङ्‌ङिल्‍ले़ अक्‍तङ्‌बा इङ्‌जाङ् परुसिआङ् वये़, “खुने़ॽ थेआङ् नुगप् मे़बिरे़म्‍मिन्‍ने़ॽ॥”

३७ खे़ब्‍याङ् हाङ्‌हिम्‍मोबा लक्‍पे़न्‍साबा हिल्‍कियाहरे़ कुस्‍सा एल्‍याकिम, सुहाङ्‌मिबा सेब्‍ना नु आसापरे़ कुस्‍सा साप्‍ला के़साप्‍पा योआःल्‍ले़ खुन्‍छिॽ चाङ्‌हाॽ मे़धे़ःक्‍खु, हे़क्‍क्‍याङ् हिजकियाह हाङ्‌ङे़ओ मे़बेआङ् खाम्‍बाङ्‌ङो थङ् के़जोःक्‍पा थक्‍मोबे़ल्‍ले़ पाःत्‍तुबा पाःन्‍निन् मे़जे़क्‍तुरो॥

हाङ्‌ङिल्‍ले़ यसैयान् सुजा नाःक्‍तु

(यसै ३७:१-७)

१९

आल्‍ल हिजकिया हाङ्‌ङिल्‍ले़ खे़ङ्‌हाॽरे़ खुन्‍छिॽ पाःन्‍निन् खे़प्‍सु, खे़ब्‍याङ् खुने़ॽ कुजाङ्‌ङिन् थे़ःक्‍खुआङ् सागि तेत् चाक्‍सिङ् हे़क्‍क्‍याङ् यहवे दाङ्‌बे़ल्‍ले़ कुहिम्‍मो लासे़॥

२ खुने़ॽ हाङ्‌हिम्‍मोबा युक्‍साबा, एल्‍याकिम, सुहाङ्‌मिबा सेब्‍नान् नु निङ्‌वाॽफुसाम्‍बाहाॽ के़रे़क् सागि तेत् मे़जाक्‍खुआङ् आमोजरे़ कुस्‍सा माङ्‌निङ्‌वाॽपान् के़बाःप्‍पा यसैयाओ पाङ्‌घुदेसुसि॥

३ खे़ङ्‌हाॽरे़ खुने़ॽ मे़मे़त्‍तु, “हिजकियाःल्‍ले़ अक्‍खे पाःत्‍तु– अङे़ःक्‌वान् सावाःन्‍छिङ्‌मा चोःक्‍किल्‍ले़ खुने़ॽ सावाःम्‍मारे़ लागि थुम् होःप्‍पा कुइसिःक् आइन्‍बा ये़न्‍निन् तुक्‍खे लाक्‍खे, खुम्‍दिङ् नु चाःत्‍थि पेःक्‍मा ये़न् पोःक्‍खे़आङ् वाॽ॥

४ पोङ्‌मा सुक् खे़न् खाम्‍बाङ्‌ङो थङ् के़जोःक्‍पा थक्‍मोबे़ल्‍ले़ के़रे़क् कुबाःन्‍हाॽ यहवे दाङ्‌बा आदाङ्‌बारे़ के़निङ्‌वाॽफुमाङ्‌ङिल्‍ले़ खे़प्‍सुर, कुहिङ्‌वे़त् निङ्‌वाॽफुमाङ्‌ङिन् कुनामे़न्‍छाॽ मे़प्‍मारे़ लागि खे़न् खुने़ॽ कुन्‍दाङ्‌बा अस्‍सुरबा हाङ्‌ङिल्‍ले़ पाङ्‌घु फे़न्‍छुआङ् वये़, हे़क्‍क्‍याङ् यहवे दाङ्‌बा आदाङ्‌बारे़ के़निङ्‌वाॽफुमाङ्‌ङिल्‍ले़ खे़न् पाःन्‍निन् खे़प्‍सुआङ् खुने़ॽ खे़न् फे़ःक्‍तुर॥ कल्‍ले़चोगुल्‍ले़ के़हिङ्‌बाहाॽरे़ लागि आल्‍लसाङ् पेलिगे़न् तुवा तोःन्‍दे़ॽ॥”

५ आल्‍ल हिजकियाःल्‍ले़ पाङ्‌घुसिबा सुहाङ्‌युक्‍पाहाॽ यसैयाओ मे़द्‌ये़,

६ खे़ब्‍याङ् यसैयाःल्‍ले़ खे़ङ्‌हाॽ मे़त्‍तुसि, “खिनिॽ दाङ्‌बे़न् मे़त्‍ते़म्‍मे़ॽ, ‘यहवे दाङ्‌बे़ल्‍ले़ अक्‍खे पाःत्‍तु– अस्‍सुरबा हाङ्‌ङिल्‍ले़ कुसे़वारोबाहाॽरे़ आङ्‌गाॽ माङ्‌चे़ॽया मे़मे़त्‍ताङ्‌बा खे़ने़ॽ के़घे़प्‍सुबा पाःन्‍हाॽरे़ चोगुल्‍ले़ खे़ने़ॽ मे़गिसे़न्‍ने़ॽ॥

७ खे़प्‍से़ॽ! आल्‍ल खुने़ॽ लत्‍छा इङ्‌घङ् थिक् खे़प्‍सुल्‍ले़, खुने़ॽ आप्‍फेक् कुलाजेॽओ नुःङ्‌माआङ् पेःक्‍मा के़बोङ्‌बा याम्‍साम्‍धिक् आङ्‌गाॽ खुने़ॽओ केःत्‍तुङ् पिरुङ्‌ॽ, हे़क्‍क्‍याङ् आङ्‌गाॽ खुने़ॽ आप्‍फेक् कुलाजेॽओ ताभेःल्‍ले़ मे़ज्‍ये़प्‍तु मे़से़रुर याःन्‍दुङ्‌सिङ्‌लो॥’”

अस्‍सुरिहाॽरे़ यरुसले़ःम्‍मिन् थक्‍मा मे़साःत्‍तु

(यसै ३७:८-२०)

८ अस्‍सुरबा हाङ्‌ङिल्‍ले़ लाकिस पाङ्‌जुम्‍मिन् ले़रुआङ् पे के़लॽबा इङ्‌घङ्‌ङिन् थङ्‌ङोबा थक्‍मोबे़ल्‍ले़ खे़प्‍सु, खे़ब्‍याङ् खुने़ॽ नुःक्‍खे़बे, हे़क्‍क्‍याङ् हाङ्‌ङिन् लिब्‍नाःल्‍ले़ कुदक्‍ले़ङ्‌वाओ थङ् चोःक्‍नु यागे़बा खुने़ॽ तुमु॥

९ आल्‍ल कुसबा हाङ् तिर्हाकाहन् खुने़ॽनु ते़न्‍धङ् चोःक्‍से़ फे़न्‍ल पत् फाॽआङ् सनहेरिबरे़ इङ्‌घङ् खे़प्‍सु॥ कल्‍ले़चोगुल्‍ले़ खुने़ॽ याम्‍मो यहुदाबा हाङ् हिजकियाओ अक्‍खे मे़त्‍तुसिआङ् इङ्‌साबाहाॽ पाङ्‌घुसिरो–

१० “यहुदाबा हाङ् हिजकियान् मे़त्‍ते़म्‍मे़ॽ, ‘यरुसले़ःम्‍मिन् अस्‍सुरबा हाङ्‌ङिल्‍ले़ कुहुक्‍को मे़धाने़न्’ फाॽआङ् खे़ने़ॽ के़घे़ःम्‍सिङ्‌बा माङ्‌ङिल्‍ले़ खे़ने़ॽ इङ्‌ले़क्‍को के़न्‍धाने़न्‍ल॥

११ अस्‍सुरबा हाङ्‌हाॽरे़ के़रे़क् लाजेॽहाॽ थे मे़मे़त्‍तुसिआङ् वाॽ, हे़क्‍क्‍याङ् खे़न् लाजेॽहाॽ आक्‍खेलॽरिक् खाप्‍पुथ्‍यःङ् मे़जोगुसिआङ् ने़ के़लॽबा पाःन्‍निन् खे़ने़ॽ से़क्‍खाए के़घे़प्‍सुआङ्‌ङे वाॽ॥ हे़क्‍केःल्‍ले़ खे़ने़ॽ के़दाङ्‌बि?

१२ थे आङ्‌गाॽ आम्‍बा आन्‍धे़बासिरे़ मे़मे़क्‍खुसिबा गोजान, हारान, रेसेप सुवाङहाॽ तेल-अस्‍सारओ के़युङ्‌बा अदनबा मनाहाॽरे़ खुन्‍छिॽ माङ्‌हाॽरे़ खे़ङ्‌हाॽ मे़से़ःप्‍तुसिबि?

१३ हमातबा हाङ्, अर्पादबा हाङ् हे़क्‍क्‍याङ् सपर्बेम ये़क्‌यक्‍कोबा हाङ्, हेनाबा नु इब्‍बाबा हाङ्‌हाॽ आत्‍ति मे़बे?”

हिजकियाःल्‍ले़ पेलिगे़न् तुवा चोगु

१४ हिजकियाःल्‍ले़ कन् सक्‍इङ्‌घङ्‌ङिन् इङ्‌साबाहाॽलाम् ताःक्‍तुआङ् निरु॥ खे़ब्‍याङ् खुने़ॽ यहवे दाङ्‌बे़ल्‍ले़ कुहिम्‍मो थोःक्‍सिङ्‌बे, हे़क्‍क्‍याङ् यहवे दाङ्‌बे़ल्‍ले़ कुदगि खे़न् फाःक्‍खुआङ् ने़स्‍सु॥

१५ हे़क्‍क्‍याङ् हिजकियाःल्‍ले़ यहवे दाङ्‌बाओ कन् पेलिन् तोःन्‍दु– “करुबहाॽरे़ खुन्‍छिॽ लुम्‍मो हाङ्‌युक्‍नाओ के़युङ्‌बा यहवे दाङ्‌बाए, इस्राइलबा निङ्‌वाॽफुमाङ्‌ङे, इक्‍सादिङ् खाम्‍बेःक्‍मोबा काक् हाङ्‌जुम्‍हाॽओ आदाङ्‌बारक् निङ्‌वाॽफुमाङ् के़वाॽ॥ साङ्‌ग्राम्‍पेदाङ् नु इक्‍सादिङ् खाम्‍बेःक्‍मान् खे़ने़ॽए नावागे़न् चइःत् के़जोगुबारो॥

१६ यहवे दाङ्‌बाए, के़ने़क्‍खोॽबान् याङ्‌याङ् मे़त्‍ते़ॽआङ् खे़प्‍से़ॽओ, के़मिक्‍किन् हन्‍दे़ॽआङ् ओमे़त्‍ते़ॽओ॥ कुहिङ्‌वे़त् निङ्‌वाॽफुमाङ्‌ङिन् कुनामे़न्‍छाॽ मे़प्‍मारे़ लागि सनहेरिबरे़ पाःत्‍तु फे़न्‍छुबा पाःन्‍हाॽ खे़प्‍से़ॽओ॥

१७ “यहवे दाङ्‌बाए, अस्‍सुरबा हाङ्‌हाॽरे़ कन् मे़न्‍छाम् सुवाङ्‌हाॽ नु कन्‍हाॽरे़ खुन्‍छिॽ लाजेॽहाॽ खाप्‍पुथ्‍यःङ् मे़जोगुआङ् ने़ कन् पाःन्‍निन् से़क्‍खारो॥

१८ खे़ङ्‌हाॽरे़ कन्‍हाॽरे़ खुन्‍छिॽ माङ्‌साम्‍माङ्‌हाॽ मिओ लाम्‍मे़भेसुसिआङ् वाॽ हन्‍नाङ् खाप्‍पुथ्‍यःङ् मे़जोगुसिआङ् वाॽरो, थेआङ्‌भे़ल्‍ले़ खे़ङ्‌हाॽग निङ्‌वाॽफुमाङ्‌सि मे़ःन्, कर मनाहाॽरे़ खुन्‍छिॽ हुक्‍किल्‍ले़ मे़जोगुसिबा सिङ् नु लुङ्‌सिरक्‍लो॥

१९ आल्‍ल यहवे दाङ्‌बा आनिगे निङ्‌वाॽफुमाङ्‌ङे, खे़ल्‍ले़ कुहुक्‍कोलाम् आनिगे आसे़ःप्‍ते़ॽओ, हे़क्‍केलॽरिक् इक्‍सादिङ् खाम्‍बेःक्‍मोबा के़रे़क् हाङ्‌जुम्‍हाॽरे़ यहवे दाङ्‌बा खे़ने़ॽरक् निङ्‌वाॽफुमाङ्‌ने़ फाॽआङ् कुसिङ् मे़निःत्‍तुररो॥”

यसैयाःल्‍ले़ सनहेरिबरे़ कुदक्‍ले़ङ्‌वाओ माङ्‌निङ्‌वाॽपान् पाःत्‍तु

(यसै ३७:२१-३८)

२० खे़ब्‍याङ् आमोजरे़ कुस्‍सा यसैयाःल्‍ले़ हिजकियाओ लत्‍छा इङ्‌घङ् हाङु, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– ‘अस्‍सुरबा हाङ् सनहेरिबरे़ कुयाःम्‍बेओ खे़ने़ॽ के़दोःन्‍दुबा पेलिन् आङ्‌गाॽ खे़प्‍सुङ्॥

२१ खे़ल्‍ले़ कुदक्‍ले़ङ्‌वाओ यहवे दाङ्‌बे़ल्‍ले़ पाःत्‍तुबा पाःन्‍जाःक्‍किन् हाबा कन्‍लो–

“‘सियोनरे़ कुस्‍सा सिसागे़न् मे़न्‍छ्‌याःल्‍ले़

खे़ने़ॽ चे़क्‌या इङ्‌दो के़मे़त्‍लो,

हे़क्‍क्‍याङ् खे़ने़ॽ कुनामे़न्‍छाॽ के़मे़त्‍लो॥

खे़ने़ॽ के़घे़त्‍छिङ्‌ङाङ् के़बेःक्‍किल्‍ले़

यरुसले़ःम्‍मिल्‍ले़ कुस्‍सा मे़न्‍छुमाःल्‍ले़

खुने़ॽ कुधे़गेःक्‍किन् तघुम्‍तघुम् मे़त्‍तुरो॥

२२ “‘खे़ने़ॽ आत्‍तिन् कुनामे़न्‍छाॽ नु माङ्‌चे़ॽया के़मे़त्‍तुबे?

हाःत्‍ले़ कुदक्‍ले़ङ्‌वाओ खे़ने़ॽ के़अःक्‍ते़बे,

हे़क्‍क्‍याङ् आङ्‌दिङ् के़लॽरे़आङ् ओगे़मये़बे?

थे इस्राइलरे़ कुसेसेबाल्‍ले़ कुदक्‍ले़ङ्‌वाओ मे़ःम्‍बि?

२३ खे़ने़ॽ के़इङ्‌साबाहाॽलाम् खे़ने़ॽ दाङ्‌बे़ल्‍ले़

कुदक्‍ले़ङ्‌वाओ कुनामे़न्‍छाॽ पाःन्‍हाॽ के़लुप्‍सुरो,

हे़क्‍क्‍याङ् खे़ने़ॽ अक्‍खे के़बाःत्‍तुरो,

“यरिक् आअन्‍लाधाहाॽलाम् कोःक्‍माहाॽरे़ कुसम्‍हाॽरे़

ले़बनानबा के़रे़क्‍नुःल्‍ले़ केःम्‍बा थे़गु माङ्‌वाहाॽरे़

कुसम्‍हाॽ आङ्‌गाॽ लिङुङ्‌ङाङ् वाॽआरो॥

आङ्‌गाॽ खे़प्‍मोबा के़रे़क्‍नुःल्‍ले़ केःम्‍बा साम्‍माङ्‌सिङ्‌हाॽ

खे़प्‍मोबा काक्‍नुःल्‍ले़ नुबा आङ्‌सिङ्‌हाॽ सोःन्‍दुङ्‌लो॥

आङ्‌गाॽ खे़ल्‍ले़ नाःस्‍मा कुयाओ,

खे़प्‍मोबा के़रे़क्‍नुःल्‍ले़ नुबा ताम्‍भुङ्‌हाॽओ के़राङ्‌लो॥

२४ आङ्‌गाॽ वेॽ लाजेॽबा ते़न्‍हाॽओ वबाक् तयुङ्‌ङाङ् ने़रो,

हे़क्‍क्‍याङ् आङ्‌गाॽ खे़प्‍मो च्‍वाःत् थुङुङ्‌ङाङ् वाॽरो॥

आङ्‌गाॽ आलाङ्‌ङोबा लाङ्‌दाप्‍पेल्‍ले़

आङ्‌गाॽ मिस्र लाजेॽबा वहःङ्‌हाॽ हेसुङ्‌लो॥”

२५ “‘थे खिनिॽ मे़ङ्‌घे़म्‍मे के़वयिबि?

उन्‍छोःन्‍ने आङ्‌गाॽ खे़न् युक्‍तिङ् चोगुङ्‌लो॥

उनाहुरिबा ये़न्‍नोए आङ्‌गाॽ खे़न् निङ्‌सेक् चोगुङ्‌लो

आल्‍ल आङ्‌गाॽ कन् कुलिङ्‌दो के़त्‍तुङ्‌ङाङ् वाॽरो

हे़क्‍केलॽरिक् खे़ने़ॽ यक् के़ने़बा ये़क्‌यक्‍हाॽ

लुङ्‌हाॽ लुःप्‍पे़त् के़लुम्‍सिङ्‌बादे़न् के़जोगुआङ् ने़रो॥

२६ खे़न् ये़क्‌यक्‍हाॽओ के़युङ्‌बाहाॽरे़ खुन्‍छिॽ मुक्‍किन् युमे़रो

हे़क्‍क्‍याङ् खे़ङ्‌हाॽ निङ्‌साम्‍मो मे़ध्‍ये़आङ् खुन्‍छिॽ नारा सिरेःप् लॽरो॥

खे़ङ्‌हाॽ इक्‍ताप्‍पोबा याःन्‍सुङ्‌हाॽ कुइसिःक्,

लिङ्‌घाम्‍बुओबा कुनःन्‍द्रुक् सरे़ःक्‌याःप्‍पा कुजःक् हे़क्‍के मे़लॽरो,

लिङ्‌मानुःल्‍ले़ तगिए के़हेबा के़बेःक्‍पा यान् हे़क्‍के मे़लॽरो॥

२७ “‘खे़ने़ॽ आत्‍ति के़युङ् हे़क्‍क्‍याङ् खे़ने़ॽ आभे़ल्‍ले़

के़दा के़बेःक् खे़न् आङ्‌गाॽ निसुङ्‌ङाङ् वाॽरो,

खे़ब्‍याङ् आङ्‌गाॽनु खे़ने़ॽ के़याःक्‍ले़ॽरे़आङ् वाॽबान्

आङ्‌गाॽ कुसिङ् निःत्‍तुङ्‌ङाङ् वाॽरो॥

२८ खे़ने़ॽ के़हे़न्‍छिङ्‌मे़न् आन्‍भाक्‍को के़रे़बाल्‍ले़ चोगुल्‍ले़,

आङ्‌गाॽ खे़ने़ॽ के़न्‍बोओ खेःङ्‌ङिल्‍ले़ वेॽने़रो

खे़ने़ॽ के़म्‍ब्राओ करे़लिन् फत्‍छुङ्‌लो,

खे़ब्‍याङ् खे़ने़ॽ के़द्‌ये़बा लाम्‍मो लाम्‍बाए

आङ्‌गाॽ के़नुःङ् के़बेःक्‍ल याःन्‍ने़रो॥’”

२९ “हिजकियाए, खे़ने़ॽ के़लागि मिक्‍सेःन्‍ग कन् पोङ्‌लो–

“आइन्‍लाम्‍बा खिनिॽ आप्‍फेक् के़लिङ्‌बा चाःन् के़जाम्‍लो,

आत्‍निम्‍मा तङ्‌बेओ हाबा खे़न्‍लाम् के़लिङ्‌बे़न् के़जाम्‍लो॥

कर आत्‍छिम्‍मा तङ्‌बेओग खिनिॽ हेॽरे़म्‍मे़ॽआङ् सुप्‍से़म्‍मे़ॽओ,

चे़ल्‍ले़क्‍सेॽ इक्‍ताप् लेःत्‍ते़म्‍मे़ॽआङ् कुजाॽहाॽ चे़म्‍मे़ॽओ॥

३० सिङ्‌बुङ्‌ङिन् कुसाःप् लेःत्‍छिङ्‌ङाङ् कुजाॽ थोःक्‍पा हे़क्‍के

यहुदारे़ कुहिम्‍सयङ्‌लाम् के़दाङ्‌बा के़याःक्‍पा

मनाहाॽ याम्‍मो मे़बोन् मे़धे़ॽरो॥

३१ थेआङ्‌भे़ल्‍ले़ यरुले़मलाम् के़दाङ्‌बा के़याःक्‍पा कुलक् थिक्,

हे़क्‍क्‍याङ् सियोन कोःक्‍मालाम् के़हिङ्‌बा के़याःक्‍पा

लत्‍छा मनासुम्‍हाॽ मे़लन् मे़दारो॥

३२ “कल्‍ले़चोगुल्‍ले़ अस्‍सुरबा हाङ्‌ङिल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुरो–

“खुने़ॽ कन् ये़क्‌यक्‍को मे़लाःत्‍ने़न्‍लो,

इग्र खे़ल्‍ले़ तोङ् थिक्‍काङ् कप्‍मो मे़आबुन्‍लो॥

खुने़ॽ खोःन् याङ्‌सिङ्‌ङाङ् कल्‍ले़ कुदगि मे़दाने़न्‍लो,

इग्र कल्‍ले़ कन् कब्रिङ् किर्गप् कप्‍मारे़ लागि

खाम्‍मिन् उःक्‍चम्‍जम्‍बा थोःक्‍सिङ्‌दे़न् मे़जोगुन्‍लो॥

३३ आत्‍ति लाम्‍बा खे़न् फे़रे़ हाबा खे़न् लाम्‍मे पोङ्‌ङाङ् नुःङ्‌बेःक्‍लो,

कन् ये़क्‌यक्‍को खुने़ॽ मे़लाःत्‍ने़न्‍लो,

यहवे दाङ्‌बे़ल्‍ले़ हाबा कन् उवा चोगुरो॥

३४ आङ्‌गाॽ आलागि नु आसे़वारोबा दाउदरे़ कुलागि

आङ्‌गाॽ कन् ये़क्‌यक्‍किन् नाङुङ्‌ॽ हे़क्‍क्‍याङ् से़ःप्‍तुङ्‌लो॥”

३५ खे़न् से़न्‍दिक् यहवे दाङ्‌बे़ल्‍ले़ कुमाङ्‌लाइङ्‌बे़न् लःन्‍दे़ त्‍ये़, हे़क्‍क्‍याङ् खे़ल्‍ले़ अस्‍सुररे़ कुधक्‍सुबा ने़त्‍ना साःङ्‌गाहिम्‍मो लाङे़न्‍छिङ् थिक् नु ये़प्‍पोङ्‌ङाङ् ङासि हे़न्‍छिङ् मनाहाॽ से़रुसि॥ आल्‍ल तानाम् मनाहाॽ मे़बोगे़ल्‍ले़ खे़प्‍मो के़रे़क् पिसाङ् चेहाॽरक् मे़ने़स्‍से़॥

३६ कल्‍ले़चोगुल्‍ले़ अस्‍सुरबा हाङ् सनहेरिबरे़ कुधक्‍सुबा ने़त्‍ना साःङ्‌गाहिम्‍हाॽ यङुआङ् नुःक्‍खे़बे॥ खुने़ॽ निनवे नुःक्‍खे पेआङ् युङ्‌मा हेःक्‍ते़॥

३७ आल्‍ल थिक्‌यान् खुने़ॽ कुमाङ् निस्रोकरे़ कुमाङ्‌हिम्‍मो से़वा चोःक्‍नु यागे़ल्‍ले़ कुस्‍सा अद्रम्‍मलेक नु सरेसेरे़ल्‍ले़ खुने़ॽ ताभेःल्‍ले़ से़रे़त्‍छु, हे़क्‍क्‍याङ् खुन्‍छिॽ आरारात लाजेॽओ खे़त्‍ने़सिआङ् पेसे़त्‍छि॥ खुने़ॽ कुएगाङ् कुस्‍सा एसरहदोने़न् हाङ् पोःक्‍खे़रो॥

हिजकिया हाङ्‌ङिन् तुक्‍मालाम् वेःत्‍ते़

(यसै ३८:१-८, २१-२२, २ साप्‍मु ३२:२४-२६)

२०

खे़न् ये़म्‍मो हिजकिया हाङ्‌ङिन् तुगे़आङ् सिमा चोगे़आङ् ने़स्‍से़॥ आमोजरे़ कुस्‍सा माङ्‌निङ्‌वाॽपान् के़बाःप्‍पा यसैयान् खुने़ॽओ त्‍ये़आङ् मे़त्‍तु, “यहवे दाङ्‌बे़ल्‍ले़ हाबा कन् पाःत्‍तुॽ– खे़ने़ॽ के़हिम् के़धाःङ्‌हाॽ नुरिक् तङ्‌घे़ॽ चोगे़ॽ, थेआङ्‌भे़ल्‍ले़ खे़ने़ॽ के़सिरो, खे़ने़ॽ के़न्‌वेःत्‍ने़न्॥”

२ खे़ब्‍याङ् हिजकियान् लुङ्‌धाक् ले़प्‍माङ् हिसिङ्‌ङाङ् यहवे दाङ्‌बे़न् पेलि फाक्‍तु,

३ “यहवे दाङ्‌बाए, आङ्‌गाॽ आदाङ्‌बारे़ के़दगि आक्‍तङ्‌बा नसान् नु के़रे़क् सिक्‍लुङ्‌मारे़ माङ्‌से़वा चोःक्‍नु वाॽआ, हे़क्‍क्‍याङ् आदाङ्‌बारे़ के़निमो आत्‍तिन् पाःन्‍निन् नुबा चोक् खे़न् चोगुङ्‌ल वाॽआ फाॽआङ् आङ्‌गाॽ निङ्‌वाॽ इःत्‍ताङ्‌ङे़ॽओ॥” खम्‍भ्‍याङ् हिजकियान् उःक्‍काङ् उःक् हाबे़॥

४ यसैयान् कुलुम्‍मोबा लक्‍खुम्‍मोलाम् लाःक्‍कात् लःम्‍मा पेःक्‍मानुःल्‍ले़ तगि यहवे दाङ्‌बे़ल्‍ले़ कन् कुइङ्‌घङ्‌ङिन् खुने़ॽओ के़रे़रो–

५ “खे़ने़ॽ नुःक्‍खे़ पेगे़ॽआङ् आङ्‌गाॽ आमनाहाॽरे़ खुन्‍छिॽ लाम्‍लोबा हिजकियान् मे़त्‍ते़ॽ, ‘खे़ने़ॽ के़सुधे़बा दाउदरे़ कुनिङ्‌वाॽफुमाङ् यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ के़बेलिन् खे़प्‍सुङ् हे़क्‍क्‍याङ् खे़ने़ॽ के़मिक्‌वान् निसुङ्॥ आङ्‌गाॽ खे़ने़ॽ वेःन्‍ने़आङ् आइन्‍बा सुम्‌यान्‍ले़ खे़ने़ॽ यहवे दाङ्‌बे़ल्‍ले़ कुहिम्‍मो के़बेःक्‍लो॥

६ आङ्‌गाॽ आल्‍लसाङ् थिबोङ्‌ङाङ् ङासि तङ्‌बे खे़ने़ॽ के़धाःक् फोसुङ् पिने़रो॥ हे़क्‍क्‍याङ् खे़ने़ॽ नाङ्‌ने़आङ् कन् ये़क्‌यक्‍किन् अस्‍सुरबा हाङ्‌ङिल्‍ले़ कुहुक्‍को थामालाम् से़ःप्‍तुङ्‌ॽ॥ आङ्‌गाॽ आप्‍फेक् आलागि नु आङ्‌गाॽ आसे़वारोबा दाउदरे़ कुलागि आङ्‌गाॽ कन् ये़क्‌यक्‍किन् से़ःप्‍तुङ्‌ॽ॥’”

७ खे़ब्‍याङ् यसैयाःल्‍ले़ मे़त्‍तुसि, “पःत्‍छेल्‍ले़ कुजाॽइन् इनानाबा चोगे़म्‍मे़ॽआङ् हुःत्‍ते़म्‍मे़ॽ॥” खे़ङ्‌हाॽरे़ हे़क्‍केए मे़जोगु, हे़क्‍क्‍याङ् खे़न् कुहोॽओ मे़हुःत्‍तु मे़बिरुआङ् खुने़ॽ वेःत्‍ते़॥

८ हिजकियाःल्‍ले़ यसैयान् अक्‍खेलॽरिक् सेःन्‍दोसुआङ् वये़, “यहवे दाङ्‌बे़ल्‍ले़ आङ्‌गाॽ वेःन्‍ना हे़क्‍क्‍याङ् सुम्‍सिगेक्‍पा ये़न्‍नो यहवे दाङ्‌बे़ल्‍ले़ कुहिम्‍मो पेःक्‍का फाॽआङ् आङ्‌गाॽ थे़मा मिक्‍सेन् पिआबे?”

९ यसैयाःल्‍ले़ नुगप् पिरु, “यहवे दाङ्‌बे़ल्‍ले़ थे़मा माङ्‌हुप् चोगुआङ् वाॽ खे़न् के़त्, आदाङ्‌बारे़ के़लागि यहवे दाङ्‌बे़ल्‍ले़ कुमिक्‍सेन् हाबा कन् पोःङ्‌ॽ॥ नाम्‍इःक्‍खङ्‌ङिन् थिबोङ् लाङ्‌गाङ् तगि पेःक्‍लबि, इ थिबोङ् लाङ्‌गाङ् एगाङ् नुःङ्‌लबि?”

१० हिजकियाःल्‍ले़ मे़त्‍तु, “नाम्‍इःक्‍खङ्‌ङिन् थिबोङ् लाङ्‌गाङ् तगि पेःक्‍माग उसुरु चोक्॥ परुमाल्‍ले़ खे़न् थिबोङ् लाङ्‌गाङ् एगाङ् नुःङ्‌ल॥”

११ खे़ब्‍याङ् माङ्‌निङ्‌वाॽपान् के़बाःप्‍पा यसैयाःल्‍ले़ यहवे दाङ्‌बे़न् पेलि फाक्‍तु, हे़क्‍क्‍याङ् यहवे दाङ्‌बे़ल्‍ले़ आहाज हाङ्‌ङिल्‍ले़ फत्‍छुबा कुनाहाङ्‌सेःक्‍कोबा नाम्‍इःक्‍खङ्‌ङिन् थिबोङ् लाङ्‌गाङ् एगाङ् नुःक्‍खे़र याःन्‍दुरो॥

बेबिलोनलाम् इङ्‌घङ् के़भे़प्‍पा मनाहाॽ

(यसै ३९:१-८)

१२ हाबा खे़न् ये़म्‍मो बेबिलोनबा हाङ् बलदानरे़ कुस्‍सा मरोदक–बलदानरे़ हिजकियाओ साप्‍पे़ःत्‍ताहाॽ नु लत्‍छा हुक्‌वा हाङु फेन्‍छु, थेआङ्‌भे़ल्‍ले़ खुने़ॽ हिजकियान् तुक्‍काङ् ने़ के़लॽबा इङ्‌घङ् खे़प्‍सुआङ् वये़॥

१३ हिजकियाःल्‍ले़ इङ्‌घङ् के़भे़प्‍पाहाॽ लाङ्‌दाःक् मे़त्‍तुसि हे़क्‍क्‍याङ् खे़ङ्‌हाॽ खुने़ॽ कुधाःङ्‌हाॽओ के़युङ्‌बा के़रे़क्– साम्‍म्‍याङ्, युप्‍पा, मारुक्, कुनाम्‍गे़नुॽबा निःङ्‌गेॽ– खुने़ॽ कुभे़जुम् कुभे़याहाॽ ने़मादे़न् हिम्‍हाॽ नु कुधाःङ्‌ङो के़ने़बा काक् सामाहाॽ ओःन्‍धाक्‍तुसि॥ हिजकियाःल्‍ले़ कुहाङ्‌हिम्‍मो नु खुने़ॽ के़रे़क् कुहाङ्‌जुम्‍मो खुने़ॽ खे़ङ्‌हाॽ ओःन्‍मे़धाक्‍तुसिन्‍बा सामा थेआङ् मे़याःक्‍ते़न्॥

१४ खे़ब्‍याङ् माङ्‌निङ्‌वाॽपान् के़बाःप्‍पा यसैयान् हाङ् हिजकियाओ त्‍ये़आङ् सेःन्‍दोसु, “खे़न् मनाहाॽरे़ थे मेबाःत्‍तु? हे़क्‍क्‍याङ् खे़ङ्‌हाॽ आत्‍तिलाम् मे़द्‌ये़बारे़त्‍छ?”

हिजकियाःल्‍ले़ मे़त्‍तु, “खे़ङ्‌हाॽ माःङ्‌घाबा लाजेॽ बेबिलोनलाम् मे़भे़रे़बारो॥”

१५ खे़ब्‍याङ् माङ्‌निङ्‌वाॽपान् के़बाःप्‍पे़ल्‍ले़ सेःन्‍लाप्‍तु, “खे़ङ्‌हाॽरे़ आदाङ्‌बारे़ के़हाङ्‌हिम्‍मो थेधेहाॽ मे़निसुग?”

हिजकियाःल्‍ले़ मे़त्‍तु, “खे़ङ्‌हाॽरे़ आङ्‌गाॽ आहाङ्‌हिम्‍मोबा के़रे़क् सामाहाॽ मे़निसु॥ आङ्‌गाॽ आधाःङ्‌ङो के़युङ्‌बा के़ने़बा के़रे़क् सामा पुमाहाॽओ खे़ङ्‌हाॽ ओःन्‍मे़धाक्‍तुङ्‌सिङ्‌ङिन्‍बा थे़माआङ् होप्॥”

१६ खे़ब्‍याङ् यसैयाःल्‍ले़ हिजकियान् मे़त्‍तु, “यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़ॽ–

१७ आल्‍ल खे़ने़ॽ के़हिम्‍मो के़वाॽबा के़रे़क् सामाहाॽ, हे़क्‍क्‍याङ् आइन्‍बा ये़न् थारिक् खे़ने़ॽ के़सुधे़बा के़दाक्‍थे़बाहाॽरे़ मे़लुप्‍सुबा पाःन्‍हाॽ खक्‍पे़त् बेबिलोनओ तेॽमा ये़म्‍मिन् से़क्‍खाए तारो॥ लत्‍छा सामाआङ् मे़ल्‍ले़रुन् मे़न्‍धने़न्, यहवे दाङ्‌बे़ल्‍ले़ पाःत्‍तुॽ॥

१८ खे़ने़ॽलाम् सागे़वाःन्‍छिङ्‌बा, खे़ने़ॽ के़ये़त् नु के़ने़क्‍सा, खे़ने़ॽ कुभा के़मुॽइदाङ्‌साहाॽ मे़दे़म्‍सु मे़देॽरुसिॽ॥ हे़क्‍क्‍याङ् बेबिलोनबा हाङ्‌ङिल्‍ले़ कुहाङ्‌हिम्‍मो खे़ङ्‌हाॽ याःम्‍बक् चोःक्‍से़ सिङ्‌गारु मे़जोगुसिॽ॥”

१९ हिजकियाःल्‍ले़ मे़त्‍तु, “आदाङ्‌बारे़ के़बाःत्‍तुबा यहवे दाङ्‌बे़ल्‍ले़ कुइङ्‌घङ्‌ङिन् नुबाए चोक्॥” थेआङ्‌भे़ल्‍ले़ खुने़ॽ अक्‍तङ्‌बा निङ्‌वाॽ इःत्‍तु, “आङ्‌गाॽ आहिङ्‌हिङ्‌ग सनारुङ् पोःङ्‌ॽ हे़क्‍क्‍याङ् ताप्‍थेक् याम्‍धेक् वाॽआरो॥”

हिजकियाःल्‍ले़ कुनुप्‍मा कुहाङ्‌युक्

(२ साप्‍मु ३२:३२-३३)

२० हिजकियाःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ, खुने़ॽ चोगुबा मुक्‍साम्‍बा याःम्‍बक्‍हाॽ नु खुने़ॽ आक्‍खेलॽरिक् वरक् थे़ङु हे़क्‍क्‍याङ् हङ्‌गारिङ्‌बा तयुआङ् ये़क्‌यक्‍को च्‍वाःत् थाक्‍तु के़लॽबा पाःन्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

२१ हिजकियान् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् खुने़ॽ कुएगाङ् कुस्‍सा मनस्‍सेन् हाङ् पोःक्‍खे़रो॥

यहुदाबा हाङ् मनस्‍से

(२ साप्‍मु ३३:१-२०)

२१

आल्‍ल मनस्‍सेन् हाङ् पोःक्‍खे़ल्‍ले़ खुने़ॽ थिबोङ्‌ङाङ् तङ्‌बे ने़त्‍छि योरे़, हे़क्‍क्‍याङ् खुने़ॽ यरुसले़ःम्‍मो ङाबोङ्‌ङाङ् तङ्‌बे ङासि हाङ्‌युक् चोगु॥ खुने़ॽ कुम्‍मारे़ कुमिङ् हेप्‍सिबा वये़॥

२ इस्राइलिहाॽरे़ खुन्‍छिॽ तगिलाम् यहवे दाङ्‌बे़ल्‍ले़ नाःत्‍तुदेसुसिबा मे़न्‍छाम् सुवाङ्‌हाॽरे़ खुन्‍छिॽ सिक्‍के़ले़ःङ्‌बा ये़प्‍ले़क्‍हाॽ खुने़ॽ नाःत्‍तु तिम्‍दुआङ् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ खुने़ॽ हाबा खे़न् चोगु॥

३ खुने़ॽ कुम्‍बा हिजकियाःल्‍ले़ खाप्‍पुथ्‍यःङ् चोगुबा केःम्‍ब् केःम्‍बादे़न्‍नोबा माङ्‌धाःङ्‌हाॽ खुने़ॽ याम्‍मो चोगु॥ इस्राइलबा हाङ् आहाबरे़ चोगुबा कुइसिःक् खुने़ॽ बाल माङ्‌ङिल्‍ले़ कुलागि ले़त्‍ति तोःम्‍मादे़न्‍हाॽ चोगु, हे़क्‍क्‍याङ् असेरा माङ् सित्‍लाङ् थिक्‍काङ् चोगु॥ खुने़ॽ साबन् हबत् फन्‍छिङ्‌ङाङ् ताङ्‌साङ्‌बोबा खेःम्‍सिक्‍पाहाॽ से़वा मे़त्‍तुसि॥

४ खुने़ॽ यहवे दाङ्‌बे़ल्‍ले़ कुहिम्‍मो ले़त्‍ति तोःम्‍मादे़न्‍हाॽ चोगु, खे़न् माङ्‌हिम्‍मे़ल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुआङ् वये़, “यरुसले़ःम्‍मोए आङ्‌गाॽ आमिङ् युक्‍खुङ्‌लो॥”

५ यहवे दाङ्‌बे़ल्‍ले़ कुहिम्‍मोबा ने़प्‍माङ् लक्‍खुम्‍मो खुने़ॽ ताङ्‌साङ्‌बोबा खेःम्‍सिक्‍पाहाॽरे़ लागि ले़त्‍ति तोःम्‍मादे़न्‍हाॽ चोगु॥

६ खुने़ॽ आप्‍फेक् कुस्‍सा ये़म्‍बित्‍छान् मिओ मिधिङ्‌मनादेमनाबा सिदुङ्‌जभा चोगु, मिक्‍ले़ःङ्‌मा कित्‍चाक् चोगु, हे़क्‍क्‍याङ् थुम्‍म्‍या इसुआङ् साम्‍माङ् च्‍याङ्‌हाॽ नु सिसाम्‍हाॽ मुरा मे़त्‍तुसि॥ खुने़ॽ यहवे दाङ्‌बे़ल्‍ले़ कुनिमो चाॽरिक् ताप्‍फे़ःम्‍बा चोगु हे़क्‍क्‍याङ् साॽरिक् कुसिक् फोःक्‍खु॥

७ खुने़ॽ लक्‍तु खोःन्‍दुआङ् चोगुबा असेरा माङ् नावाइत्‍लान् खुने़ॽ खे़न् माङ्‌हिम्‍मो युक्‍खु, खे़ल्‍ले़ कुयाःम्‍बेओ यहवे दाङ्‌बे़ल्‍ले़ दाउदे़न् नु कुस्‍सा सोलोमने़न् अक्‍खे मे़त्‍तुसिआङ् वये़, “कन् माङ्‌हिम्‍मो नु इस्राइलबा के़रे़क् थाःक्‍हाॽओलाम् सेगुङ्‌बा यरुसले़ःम्‍मो सदादिङ् आङ्‌गाॽ आमिङ् युक्‍खुङ्‌ॽ॥

८ आङ्‌गाॽ इङ्‌जाङ् पिरुङ्‌सिङ्‌बा के़रे़क् पाःन्‍हाॽ इःप्‍मा नाःप्‍मारे़ लागि खे़ङ्‌हाॽ सिङ्‌सिङ् ये़क्‌ये़क् मे़लॽ हे़क्‍क्‍याङ् आङ्‌गाॽ आसे़वारोबा मोसाःल्‍ले़ खे़ङ्‌हाॽ पिरुसिबा साम्‌योथिम् इङ्‌जाङ्‌हाॽ खक्‍पे़त् मे़इःत्‍तु मे़नाःत्‍तुने़भग्र, आङ्‌गाॽ खे़ङ्‌हाॽरे़ खुन्‍छिॽ पाधे़बाहाॽ पिरुङ्‌सिङ्‌बा लाजेॽओलाम् इस्राइलिहाॽरे़ खुन्‍छिॽ लाङ्‌हाॽ याम्‍मो ना नु कत्‍ना ताक्‍कम्‍माआङ् वाॽमा पोङ्‌ल मे़जोगुङ्‌ङिन्‌ॽ॥”

९ कर यहुदाबा मनाहाॽरे़ खे़म्‍घे़म्‍मे मे़ल्‍लाप्‍तुन्॥ मनस्‍सेःल्‍ले़ खे़ङ्‌हाॽ ले़क्‍सुदेॽरुसि, हे़क्‍क्‍याङ् इस्राइलिहाॽरे़ खुन्‍छिॽ तगि यहवे दाङ्‌बे़ल्‍ले़ खाप्‍पुथ्‍यःङ् मे़क्‍खुसिबा मे़न्‍छाम् सुवाङ्‌हाॽनुःल्‍ले़ आल्‍लसाङ् यरिक् ताप्‍फे़ःम्‍बा याःम्‍बक् खे़ङ्‌हाॽरे़ मे़जोगु॥

१० यहवे दाङ्‌बे़ल्‍ले़ खुने़ॽ कुसे़वारोबा माङ्‌निङ्‌वाॽपान् के़बाःप्‍पाहाॽलाम् अक्‍खे पाःत्‍तु–

११ “यहुदाबा हाङ् मनस्‍सेःल्‍ले़ कन् याम्‍गे़सिङ्‌बा याःम्‍बक्‍हाॽ चोगुआङ् वाॽ॥ खे़ल्‍ले़ खुने़ॽनुःल्‍ले़ तगि तगिबा एमोरिहाॽनुःल्‍ले़ यरिक् याम्‍गे़सिङ्‌बा याःम्‍बक्‍हाॽ चोगुआङ् वाॽ, हे़क्‍क्‍याङ् खुने़ॽ कुनावाइत्‍लाहाॽलाम् यहुदान् लायो चोःक्‍मा पाङ्‌घुआङ् वाॽ॥

१२ कल्‍ले़चोगुल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– आङ्‌गाॽ यरुसले़ःम्‍मो नु यहुदाओ अक्‍तङ्‌बा मे़क्‍मासिमे़न् तारुङ्‌ॽ, हे़क्‍केलॽरिक् के़घे़म्‍बा के़रे़क्‍ले़ ने़क्‍खोन् लोःक्‍खुआङ् फिङ्‌ॽ॥

१३ आङ्‌गाॽ सामरियान् खुम्‍दिङ् पिरुङ्‌ङिल्‍ले़ याङुङ्‌बा वद्रान् नु आहाबरे़ कुहिम्‍सयङ्‌ङिन् खुम्‍दिङ् पिरुङ्‌ङिल्‍ले़ याङुङ्‌बा खिदोराःल्‍ले़ आङ्‌गाॽ यरुसले़ःम्‍मिन् खुम्‍दिङ् पिरुङ्‌ॽ॥ आक्‍खेलॽरिक् मनाःल्‍ले़ कुजे़त्‍थ्‍यान् इःक्‍खुआङ् साबन् फत्‍छुॽ, हे़क्‍केलॽरिक्‍के आङ्‌गाॽ यरुसले़ःम्‍मिन् वरे़ङ्‌ले़ङ् इःक्‍खुङ्‌ॽ॥

१४ आङ्‌गाॽ आलक्‍खोमो के़दाङ्‌बा के़याःक्‍पा आङ्‌गाॽ आप्‍फेक् आमनाहाॽ नाॽरुङ्‌सिङ्‌ॽ, हे़क्‍क्‍याङ् खे़ङ्‌हाॽ खुन्‍छिॽ निङ्‌मिहाॽरे़ खुनिॽ हुक्‍को थासुङ्‌सिङ्‌ॽ॥ खुन्‍छिॽ के़रे़क् निङ्‌मिहाॽरे़ खे़ङ्‌हाॽ मे़नाप्‍तुसिॽ हे़क्‍क्‍याङ् साक्‍के़ल्‍ले़क् खुन्‍छिॽ मे़गत्‍तुबा पाःन्‍हाॽ मे़देॽरु मे़बिरुसिॽ,

१५ थेआङ्‌भे़ल्‍ले़ खे़ङ्‌हाॽरे़ आङ्‌गाॽ आनिमो आत्‍तिन् पाःन्‍निन् ताप्‍फे़ःम्‍बा चोगे़ आम्‍भा खे़न्‍ने मे़जोगुआङ् वाॽ, हे़क्‍क्‍याङ् मिस्र लाजेॽलाम् खे़ङ्‌हाॽरे़ खुन्‍छिॽ पाधे़बाहाॽ मे़धाङे़बा ये़न्‍नाङ्‌धो आइन्‍बा ये़न् थारिक् खे़ङ्‌हाॽरे़ आङ्‌गाॽ आसिक् मे़भोक्‍खुआङ् वाॽ॥”

१६ कन्‍नुःल्‍ले़ वेॽ यरुसले़ःम्‍मिन् थिक् कुसुक्‍पोलाम् वेॽस्‍मा कुसुक्‍पो थारिक् माक्‍खिल्‍ले़ तिम्‍से़आङ् ने़स्‍से़र थारिक् मनस्‍सेःल्‍ले़ यरिक् कुदोःप्‍मा मनाहाॽरे़ खुन्‍छिॽ माक्‍खिॽ से़सुआङ् वये़॥ हे़क्‍क्‍याङ् खुने़ॽ यहुदान् लायो चोःक्‍मा पाङ्‌घुआङ् वये़, खम्‍भ्‍याङ् खे़ङ्‌हाॽरे़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोक्, हाबा खे़न्‍ने मे़जोगु॥

१७ मनस्‍सेःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ, खुने़ॽ चोगुबा लायोहाॽआङ् सोसोरिक् थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

१८ मनस्‍सेन् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् खुने़ॽ आप्‍फेक् उज्‍जा कुभुङ्‌इक्‍को मे़जिक्‍खु॥ खे़ब्‍याङ् खुने़ॽ कुएगाङ् कुस्‍सा आमोने़न् हाङ् पोःक्‍खे़रो॥

यहुदाबा हाङ् आमोन

१९ आल्‍ल आमोने़न् हाङ् पोःक्‍खे़ल्‍ले़ खुने़ॽ निबोङ्‌ङाङ् ने़त्‍छि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो तङ्‌बे ने़त्‍छि हाङ्‌युक् चोगु॥ खुने़ॽ कुम्‍मारे़ कुमिङ् मसुल्‍लेमेत वये़, खुने़ॽ हारुसरे़ कुस्‍सा मे़न्‍छुमा योत्‍बा के़युङ्‌मा वये़॥

२० आमोने़ल्‍ले़ खुने़ॽ कुम्‍बा मनस्‍सेःल्‍ले़ चोगुबा हे़क्‍केए यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु॥

२१ खुने़ॽ कुम्‍बारे़ के़रे़क् कुये़प्‍ले़क्‍हाॽओ लाङ्‌घेगे़, हे़क्‍क्‍याङ् खुने़ॽ कुम्‍बारे़ से़वा मे़त्‍तुसिबा नावाइत्‍लाहाॽ तगि साम्‍बोन् हबत् फन्‍छिङ्‌ङाङ् माङ्‌से़वा चोगे़॥

२२ खे़ल्‍ले़ यहवे दाङ्‌बा खुने़ॽ कुम्‍बा कुन्‍धे़बासिरे़ खुन्‍छिॽ माङ्‌ङिन् इःप्‍मा नाःप्‍मा नाॽरु, हे़क्‍क्‍याङ् यहवे दाङ्‌बे़ल्‍ले़ कुलाम्‍मो खुने़ॽ लाङ्‌मे़घेगे़न्॥

२३ आमोनरे़ कुसुहाङ्‌युक्‍पाहाॽरे़ खुने़ॽ कुदक्‍ले़ङ्‌वाओ चे़म्‍भन् मे़जोगु, हे़क्‍क्‍याङ् हाङ्‌ङिन् खुने़ॽए कुहाङ्‌हिम्‍मो मे़से़रु॥

२४ खे़ब्‍याङ् लाजेॽओबा मनाहाॽरे़ आमोन हाङ्‌ङिल्‍ले़ कुदक्‍ले़ङ्‌वाओ चे़म्‍भन् के़जोःक्‍पाहाॽ के़रे़क् मे़से़रुसि, हे़क्‍क्‍याङ् खुने़ॽ कुस्‍सा योसियाहन् खुने़ॽ कुले़क्‌वाओ हाङ् मे़जोगु॥

२५ आमोनरे़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

२६ उज्‍जाबा कुभुङ्‌इक्‍को के़ने़बा आप्‍फेक् कुइपुङ्‌ङो खुने़ॽ मे़जिक्‍खु॥ हे़क्‍क्‍याङ् खुने़ॽ कुएगाङ् कुस्‍सा योसियाहन् हाङ् पोःक्‍खे़रो॥

यहुदाबा हाङ् योसियाह

(२ साप्‍मु ३४:१-२)

२२

आल्‍ल योसियाहन् यहुदाबा हाङ् पोःक्‍खे़ल्‍ले़ खुने़ॽ तङ्‌बे ये़त्‍छि योरे़, हे़क्‍क्‍याङ् खुने़ॽ यरुसले़ःम्‍मो सुम्‍बोङ्‌ङाङ् थिक् तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् यदिता वये़॥ खे़न् अदायाहरे़ कुस्‍सा बोस्‍कत के़युङ्‌मा वये़॥

२ योसियाहःल्‍ले़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ खुने़ॽ हाबा खे़न् चोगु॥ खुने़ॽ चुप्‍साङ् फे़न्‍छाङ् मे़ल्‍लॽए खुने़ॽ कुसुधे़बा दाउदरे़ए के़रे़क् कुये़प्‍ले़क्‍हाॽ नाःत्‍तु तिम्‍दुरो॥

साम्‌योथिम् इङ्‌जाङ् साप्‍पन्‍निन् मे़घोसु

(२ साप्‍मु ३४:८-२८)

३ हाङ्‌युक् चोगुबा थिबोङ्‌ङाङ् ये़त्‍छिगेक्‍पा तङ्‌बेओ योसियाह हाङ्‌ङिल्‍ले़ मसुल्‍लामरे़ कुम्‍मे़न्‍छाॽ, असल्‍याहरे़ कुस्‍सा सुहाङ्‌मिबा सापाने़न् यहवे दाङ्‌बे़ल्‍ले़ कुहिम्‍मो पाङ्‌घु॥

४ खुने़ॽ खे़न् मे़त्‍तु, “तुम् निङ्‌वाॽफुसाम्‍बा हिल्‍कियाहओ पेगे़ॽ, हे़क्‍क्‍याङ् लाम्‍धेत् के़गोबाहाॽरे़ मनाहाॽलाम् मे़दाःक्‍तुबा, यहवे दाङ्‌बे़ल्‍ले़ कुहिम्‍मो मे़दारुबा याङ्‌साहाॽ यारिप् चोगे़ॽ युक्‍खे़ॽ फाॽआङ् खे़न् मे़त्‍ते़ॽ॥

५ माङ्‌हिम्‍मोबा याःम्‍बक् ओगे़मे़प्‍पाहाॽरे़ खुन्‍छिॽ हुक्‍को खे़न् पिरे़से़ॽ, हे़क्‍क्‍याङ् खे़ङ्‌हाॽरे़ यहवे दाङ्‌बे़ल्‍ले़ कुहिम् चाःङ्‌वा के़मे़प्‍पा मनाहाॽ मे़बिरुसिररो॥

६ सिङ् के़गाम्‍बा, लुङ् के़से़प्‍पा नु के़जोःक्‍पाहाॽ मे़बिरुसिर॥ माङ्‌हिम्‍मिन् चाःङ्‌वा मे़प्‍मारे़ लागि सिङ्‌लुङ् नु खक्‍मनाबा लुङ्‌हाॽ खे़ङ्‌हाॽरे़ मे़इङुर॥

७ खे़ङ्‌हाॽ मे़बिरुसिबा याङ्‌ङिन् खे़ङ्‌हाॽरे़ मे़ङ्‌गोःत्‍तुन्‍ल, थेआङ्‌भे़ल्‍ले़ खे़ङ्‌हाॽ कुदोःप्‍मा निरिक्‍काङ् याःम्‍बक् मे़जोःक्‍ल मे़याक्॥”

८ तुम् निङ्‌वाॽफुसाम्‍बा हिल्‍कियाहःल्‍ले़ सुहाङ्‌मिबा सापाने़न् मे़त्‍तु, “आङ्‌गाॽ यहवे दाङ्‌बे़ल्‍ले़ कुहिम्‍मो साम्‌योथिम् इङ्‌जाङ् साप्‍पन्‍निन् खोसुङ्‌ङाङ् वाॽ॥” खे़न् खुने़ॽ सापाने़न् पिरु, हे़क्‍क्‍याङ् खुने़ॽ खे़न् साप्‍पन्‍निन् निरु॥

९ खे़ब्‍याङ् सुहाङ्‌मिबा सापाने़न् हाङ्‌ङे़ओ पेआङ् खुने़ॽ मे़त्‍तु, “आदाङ्‌बारे़ के़सुहाङ्‌मिबाहाॽरे़ यहवे दाङ्‌बे़ल्‍ले़ कुहिम्‍मो के़युङ्‌बा याङ्‌ङिन् मे़देॽरुआङ् माङ्‌हिम्‍मो याःम्‍बक् के़जोःक्‍पाहाॽ नु याःम्‍बक् ओगे़मे़प्‍पाहाॽ मे़बिरुसिआङ् वाॽ॥”

१० खे़न् एगाङ् सुहाङ्‌मिबा सापाने़ल्‍ले़ हाङ्‌ङिन् कन् पाःन्‍निन् मे़त्‍तु, “तुम् निङ्‌वाॽफुसाम्‍बा हिजकियाःल्‍ले़ आङ्‌गाॽ लत्‍छा साप्‍पन् पिराङ्‌ङाङ् वाॽ॥” हे़क्‍क्‍याङ् सापाने़ल्‍ले़ खे़न् साप्‍पन्‍निन् हाङ्‌ङिल्‍ले़ कुदगि निरु पिरु॥

११ आल्‍ल साम्‌योथिम् इङ्‌जाङ् साप्‍पन्‍नो साप्‍ते़आङ् के़बप्‍पा पाःन्‍निन् हाङ्‌ङिल्‍ले़ खे़प्‍सुआङ् खुने़ॽ कुदेःत्‍तिन् थे़ःक्‍खु॥

१२ खुने़ॽ निङ्‌वाॽफुसाम्‍बा हिल्‍कियाह, सापानरे़ कुस्‍सा अहिकाम, मिकायारे़ कुस्‍सा अक्‍बोर, सुहाङ्‌मिबा सापान नु हाङ्‌ङिल्‍ले़ कुसे़वारोबा असायाहन् कन् इङ्‌जाङ्‌ङिन् पिरुसि–

१३ “आङ्‌गाॽ आप्‍फेक् आलागि, आमनाहाॽरे़ खुन्‍छिॽ लागि नु यहुदाबा के़रे़क् मनाहाॽरे़ खुन्‍छिॽ लागि कन् खोमनाबा साप्‍पन्‍नो थे साप्‍ते़आङ् पत् फाॽआङ् पेगे़म्‍मे़ॽआङ् यहवे दाङ्‌बे़न् सेःन्‍दोसे़म्‍मे़ॽ॥ आनिॽ तक्‍ले़ङ्‌वाओ यहवे दाङ्‌बे़ल्‍ले़ आत्‍तातान्‍ने साॽरिक् कुसाक्‍के़न् पोगे़आङ् वाॽ, थेआङ्‌भे़ल्‍ले़ आनिॽ पाधे़बाहाॽरे़ कन् साप्‍पन्‍नोबा पाःन्‍जाःक्‍हाॽ मे़इःत्‍तु मे़नाःत्‍तुबा होप्॥ आनिॽ याःम्‍बेओ खे़प्‍मो साप्‍ते़आङ् के़बप्‍पा के़रे़क् पाःन्‍हाॽ कुइसिःक् खे़ङ्‌हाॽरे़ मे़जोगुबा होप्॥”

१४ कल्‍ले़चोगुल्‍ले़ निङ्‌वाॽफुसाम्‍बा हिल्‍कियाह, अहिकाम, अक्‍बोर, सापान नु असायाहन् हुल्‍दा मिङ् के़वाःप्‍मा मे़न्‍छुमाधिक्‍को पाःन्‍सेःन्‍दोसे़ मे़बे॥ खे़न् मे़न्‍छुमान् यरुसले़ःम्‍मिल्‍ले़ कुसङ् कुलक्‍को के़युङ्‌मा माङ्‌निङ्‌वाॽपान् के़बाःप्‍मा वये़॥ (तिक्‍भाःल्‍ले़ कुस्‍सा नु हरहसरे़ कुम्‍मे़न्‍छाॽ सल्‍लुमे़न् हुल्‍दाःल्‍ले़ कुये़म्‍बा वये़ हे़क्‍क्‍याङ् सल्‍लुमरे़ माङ्‌हिम्‍मोबा तेत्‍चाङ्‌हाॽ ओमे़प्‍मा चोःक्‍मा याःम्‍बक् चोगु॥) खे़ङ्‌हाॽरे़ के़रे़क् पाःन्‍हाॽ हुल्‍दाःन् मे़जे़क्‍तु॥

१५ खुने़ॽ खे़ङ्‌हाॽ मे़त्‍तुसि, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ हाबा कन् पाःत्‍तुॽ– खिनिॽ आङ्‌गाॽओ के़बाङ्‌बा मनान् मे़त्‍ते़म्‍मे़ॽ,

१६ ‘यहवे दाङ्‌बे़ल्‍ले़ अक्‍खे पाःत्‍तुॽ– यहुदाबा हाङ्‌ङिल्‍ले़ निरुबा कन् साप्‍पन्‍नो साप्‍ते़आङ् के़बप्‍पा के़रे़क् पाःन्‍हाॽ कुइसिःक् आङ्‌गाॽ कन् ते़न्‍नो नु कल्‍ले़ कुमनाहाॽओ मे़क्‍मासिमे़न् तारुङ्‌ॽ॥

१७ खे़ङ्‌हाॽरे़ आङ्‌गाॽ मे़नाॽराङ्‌ङाङ् वाॽ, हे़क्‍क्‍याङ् वेॽ मङ्‌हाॽओ सुक्‍पा मे़हाःन्‍दुआङ् वाॽ, खे़ब्‍याङ् आप्‍फेक् हुक्‍किल्‍ले़ मे़जोगुसिबा के़रे़क् नावाइत्‍लाहाॽरे़ आङ्‌गाॽ आसिक् मे़भोःक्‍खुआङ् वाॽ॥ कल्‍ले़चोगुल्‍ले़ कन् ते़न्‍निल्‍ले़ कुदक्‍ले़ङ्‌वाओ आङ्‌गाॽ आयाक् ले़ॽरे़आङ् वाॽ, हे़क्‍क्‍याङ् आसिक् पोःक्‍मे़न् मे़जिःक्‍तुन्‌ॽ॥’

१८ यहवे दाङ्‌बे़न् पाःन्‍सेःन्‍दोमारे़ लागि के़बाङ्‌बा यहुदाबा हाङ्‌ङिन् आम्‍भा कन् पाःन्‍निन् मे़त्‍ते़म्‍मे़ॽ, ‘आदाङ्‌बारे़ के़घे़प्‍सुबा इङ्‌घङ्‌ङिल्‍ले़ कुयाःम्‍बेओ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ हाबा कन् पाःत्‍तुॽ–

१९ खे़ने़ॽ आप्‍फेक् के़नःम्‍सिङ्‌ङाङ् लायोलाम् के़हिःन्‍दे़बाल्‍ले़, हे़क्‍क्‍याङ् कन् लाजेन् नु कप्‍मोबा मनाहाॽरे़ खुन्‍छिॽ याःम्‍बेओ खे़ङ्‌हाॽ माङ्‌दे साक्‍मुरा मे़धाःॽ हे़क्‍क्‍याङ् खाप्‍पुथ्‍यःङ् मे़बोङ्‌ॽ के़लॽबा पाःन्‍निन् के़घे़प्‍सुआङ् यहवे दाङ्‌बे़ल्‍ले़ कुदगि खे़ने़ॽ के़द्‌ये़बाल्‍ले़, खे़ब्‍याङ् खे़ने़ॽ के़जाङ्‌ङिन् के़धे़ःक्‍खुआङ् आङ्‌गाॽ आदगि मेरिङ् के़धक्‍ते़बाल्‍ले़ चोगुल्‍ले़, आङ्‌गाॽ खे़ने़ॽ के़बेलिन् खे़प्‍सुङ्‌ङाङ् वाॽ, यहवे दाङ्‌बे़ल्‍ले़ उवा चोगुॽ॥

२० कल्‍ले़चोगुल्‍ले़ आङ्‌गाॽ खे़ने़ॽ के़सुधे़बा के़दाक्‍थे़बाहाॽनु सोरिक् फुङ्‌ने़ॽ, हे़क्‍क्‍याङ् खे़ने़ॽ निङ्‌वाॽ तुक्‍खे मे़न्‍जाए के़म्‍जिङ्‌ॽ॥ कन् ते़न्‍नो आङ्‌गाॽ तारुङ्‌बा के़रे़क् मे़क्‍मा सिमाहाॽ खे़ने़ॽ के़मिक्‍किल्‍ले़ निमा के़ङ्‌घोसुन्‌ॽ॥’”

खे़ब्‍याङ् खे़ङ्‌हाॽरे़ हाङ् योसियाहओ कन् इङ्‌घङ्‌ङिन् मे़गे़त्‍तुरो॥

योसियाहःल्‍ले़ नावाइत्‍ला से़वा मे़प्‍मे़न् खे़त्‍तु

(२ साप्‍मु ३४:३-७, २९-३३)

२३

खे़न् एगाङ् योसियाह हाङ्‌ङिल्‍ले़ यहुदा नु यरुसले़ःम्‍मोबा के़रे़क् लाम्‍लोबाहाॽ उःप्‍मा ताःप्‍मा पाङ्‌घुसि॥

२ यहुदाबा मनाहाॽ, यरुसले़म के़युङ्‌बाहाॽ, निङ्‌वाॽफुसाम्‍बाहाॽ नु माङ्‌निङ्‌वाॽपान् के़बाःप्‍पाहाॽ, चुक्‍पा यम्‍बा के़रे़क् मनाहाॽनु सोरिक् खुने़ॽ यहवे दाङ्‌बे़ल्‍ले़ कुहिम्‍मो थोःक्‍सिङ् पे॥ यहवे दाङ्‌बे़ल्‍ले़ कुहिम्‍मो मे़घोसुबा माङ्‌हुप् साप्‍पन्‍नोबा के़रे़क् पाःन्‍जाःक्‍हाॽ खे़ङ्‌हाॽरे़ मे़घे़प्‍सुर निरु पिरुसि॥

३ खे़ब्‍याङ् हाङ्‌ङिन् सित्‍लाङ्‌ङिल्‍ले़ कुबेसाङ् ये़बे़आङ् माङ्‌हुप्‍पिन् यहवे दाङ्‌बे़न्‍नु याम्‍मो कुसङ् चोगु– यहवे दाङ्‌बे़न् इःप्‍मा नाःप्‍मारे़ लागि नु खुने़ॽ कुइङ्‌जाङ्‌हाॽ, कुधिम्‍हाॽ हे़क्‍क्‍याङ् कुइङ्‌दत्‍हाॽ खुने़ॽ के़रे़क् कुसिक्‍लुङ्‌माॽ नु के़रे़क् कुयाम्‍साम्‍मिल्‍ले़ नाःप्‍मा तिम्‍मारे़ लागि, हे़क्‍क्‍याङ् कन् साप्‍पन्‍नो साप्‍ते़आङ् के़बप्‍पा माङ्‌हुप्‍पोबा पाःन्‍जाःक्‍हाॽ के़प्‍मारे़ लागि खुने़ॽ याम्‍मो निःन्‍धो चोगु॥ खे़न् एगाङ् के़रे़क् मनाहाॽरे़ खे़न् माङ्‌हुप्‍पिन् कुइसिःक् वाॽमारे़ लागि खुन्‍छिॽ माङ्‌हुप् मे़जोगु॥

४ खे़न् एगाङ् योसियाह हाङ्‌ङिल्‍ले़ निङ्‌वाॽफुसाम्‍बा हिल्‍कियाह, खे़ल्‍ले़ कुएगाङ् ताक्‍फा सिगाङ्‌बा निङ्‌वाॽफुसाम्‍बाहाॽ नु लाम्‍धेत् के़गोबाहाॽ यहवे दाङ्‌बे़ल्‍ले़ कुहिम्‍मोलाम् बाल माङ्‌ङिन् नु असेरा माङ्‌ङिन् हे़क्‍क्‍याङ् ताङ्‌साङ्‌बोबा खेःम्‍सिक्‍पाहाॽरे़ लागि मे़जोगुबा के़रे़क् पाःन्‍हाॽ खे़प्‍मादेमा पाङ्‌घुसि॥ खुने़ॽ कन्‍हाॽ के़रे़क् यरुसले़म लाःक्‍कात् किद्रोन ने़ने़बादे़न्‍नो मिधिक्‍खुदेसुसि, हे़क्‍क्‍याङ् खाप्‍पुःन् चैँ बेथेल तेॽरुआङ् पे॥

५ यहुदाबा पाङ्‌जुम्‍हाॽओ नु यरुसले़म कुया कुयाओबा चन्‍जम्‍बादे़न्‍हाॽओ सुक्‍पा के़हाःम्‍बा निङ्‌वाॽफुसाम्‍बाहाॽ यहुदाबा हाङ्‌हाॽरे़ युक्‍तिङ् मे़जोगुसिआङ् वये़॥ खे़ङ्‌हाॽरे़ बाल माङ्, नाम् नु लाबा, हे़क्‍क्‍याङ् मे़न्‍छ्‌याबुरुक्‍माहाॽ नु खेःम्‍सिक्‍पा के़रे़क् तरःङ्‌दिङ् ताङ्‌साङ्‌बाल्‍ले़ लागि सुक्‍पा मे़हाःन्‍दु॥ योसियाह हाङ्‌ङिल्‍ले़ खे़ङ्‌हाॽ के़रे़क् लःत्‍तुदेसुसि॥

६ खुने़ॽ यहवे दाङ्‌बे़ल्‍ले़ कुहिम्‍मोलाम् असेरा माङ् सित्‍लाङ्‌ङिन् लःत्‍तुआङ् यरुसले़म लाःक्‍कात् किद्रोन ने़ने़बादे़न्‍नो तेॽरुआङ् मिधिक्‍खुदेसु, हे़क्‍क्‍याङ् कुम्‍जिक्‍मा चोगु॥ खम्‍भ्‍याङ् खे़न् खुने़ॽ मे़न्‍जोबा मनाहाॽरे़ खुन्‍छिॽ इपुङ्‌हाॽओ से़सुदेसु॥

७ खुने़ॽ के़त्‍निबाहाॽरे़ खुन्‍छिॽ युङ्‌मा हिम्‍हाॽ यसु पिरुसि, खे़ङ्‌हाॽ यहवे दाङ्‌बे़ल्‍ले़ कुहिम्‍सिगाङ् युङे़ हे़क्‍क्‍याङ् खे़प्‍मो मे़न्‍छुमाहाॽरे़ असेरा माङ्‌ङिन् खुःक्‍मारे़ लागि खिहाॽ मे़भयु॥

८ योसियाहःल्‍ले़ यहुदाबा पाङ्‌जुम्‍हाॽओलाम् के़रे़क् निङ्‌वाॽफुसाम्‍बाहाॽ लःत्‍तुदेसुसि, हे़क्‍क्‍याङ् खे़ङ्‌हाॽरे़ सुक्‍पा हाःम्‍मा याःम्‍बक् मे़जोगुबा गेबालाम् बेर्सेबा थारिक्‍पा केःम्‍ब् केःम्‍बादे़न्‍हाॽओ के़युङ्‌बा माङ्‌धाःन्‍हाॽ खुने़ॽ आसुत्‍थो चोगु पिरुसि॥ ये़क्‌यक्‍कोबा यम्‍बा लाम्‍धेःत्‍तिल्‍ले़ फे़न्‍छाङ् ले़प्‍माङ् ये़क्‌यक्‍कोबा हाङ्‌युक्‍पा यहोसुःल्‍ले़ कुलाम्‍धेत् तगाङ्‌बा माङ्‌युक्‍नाहाॽ खुने़ॽ यन्‍छु पिरुसि॥

९ कन् केःम्‍ब् केःम्‍बादे़न्‍हाॽओबा निङ्‌वाॽफुसाम्‍बाहाॽरे़ यरुसले़ःम्‍मो यहवे दाङ्‌बे़ल्‍ले़ कुहिम्‍मोबा ले़त्‍ति तोःम्‍मादे़न्‍नो माङ्‌से़वा मे़न्‍जोगुन्, कर खे़ङ्‌हाॽरे़ खुन्‍छिॽ आप्‍फेक् तेःङ्‌जुम् निङ्‌वाॽफुसाम्‍बाहाॽनु के़भङ्‌बा सिदाॽ मे़न्‌याक्‍केबा खरे़ःङ् मे़ज॥

१० मोलोख माङ्‌ङिल्‍ले़ कुलागि आत्‍तिन्‍हाॽरे़आङ् खुन्‍छिॽ ये़म्‍बित्‍छा इग्र मे़न्‍छुमा साहाॽ मिधिङ्‌मनादेमनाबा सिदुङ्‌जभा मे़न्‍जोगुसिन्‍ल फाॽआङ् योसियाह हाङ्‌ङिल्‍ले़ बेन-हिन्‍नोमबा ने़ने़बादे़न्‍नो के़ने़बा तोपेत माङ्‌धाने़न् आसुत्‍थो चोगु॥

११ यहवे दाङ्‌बे़ल्‍ले़ कुहिम्‍मोबा लाम्‍धेत्‍तो यहुदाबा हाङ्‌हाॽरे़ नाम्‍मिन् इङ्‌धाङ् पिमारे़ लागि मे़ये़प्‍सुसिबा नावाइत्‍ला अन्‍हाॽ खुने़ॽ खे़त्‍तुदेसुसि॥ खे़ङ्‌हाॽ नातान-मेलेक मिङ् के़वाःप्‍पा सुहाङ्‌युक्‍पा थिक्‍ले़ कुयाक्‍फाङ् निःत्‍ताङ्‌बा लक्‍खुम्‍मो मे़ये़बे़॥ खे़ब्‍याङ् नाम्‍मिल्‍ले़ लागि मे़दोन्‍दुसिबा अन्‍लाधाहाॽ योसियाहःल्‍ले़ मिधिक्‍खुदेसुसि॥

१२ आहाजरे़ थाःङ्‌स्‍मा कुयाक्‍फाङ्‌ङोबा निःत्‍ताङ्‌बा कुगौसिओ यहुदाबा हाङ्‌हाॽरे़ मे़ये़प्‍सुबा ले़त्‍ति तोःम्‍मादे़न्‍हाॽ नु यहवे दाङ्‌बे़ल्‍ले़ कुहिम्‍मोबा ने़प्‍माङ् लक्‍खुम्‍मो मनस्‍सेःल्‍ले़ चोगुबा ले़त्‍ति तोःम्‍मादे़न्‍हाॽ योसियाहःल्‍ले़ यन्‍छुदेसु॥ खुने़ॽ खे़ङ्‌हाॽ खे़प्‍मोलाम् इःक्‍खुआङ् लुङ् मुजिक्‍हाॽ किद्रोन ने़ने़बादे़न्‍नो लाप्‍फुसु॥

१३ यरुसले़म नाङ्‌गे़न् ले़प्‍माङ् चिःन्‍जिःन् के़घुबा मे़जोगुबा कोःक्‍माल्‍ले़ लाङ्‌गे़त् पिसाङ् इस्राइलबा हाङ् सोलोमनरे़ सिदोनिहाॽरे़ खुन्‍छिॽ याम्‍गे़सिङ्‌बा माङ्‌मा अस्‍तोरेत, मोआबबा सिक्‍के़ले़ःङ्‌बा माङ् कमोसे़न् नु अम्‍मोनबा मनाहाॽरे़ खुन्‍छिॽ याम्‍गे़सिङ्‌बा माङ् मोलोखरे़ कुलागि माङ्‌धाःन्‍हाॽ चोगुआङ् ने़स्‍से़, खे़न् माङ्‌धाःन्‍हाॽआङ् योसियाहःल्‍ले़ आसुत्‍थो चोगु॥

१४ खुने़ॽ मे़दोन्‍दुबा लुङ्‌हाॽ कुम्‍जिक्‍मा पोःक्‍खे़र यःप्‍सुदेसु, हे़क्‍क्‍याङ् असेरा माङ् सित्‍लाङ्‌हाॽ च्‍ये़प्‍तुआङ् खे़न् ते़न्‍हाॽओ के़सिबा मनाहाॽरे़ खुन्‍छिॽ ये़त्‍हाॽरे़ थिम्‍सु॥

१५ इस्राइले़न् लायो चोःक्‍मा के़बाङ्‌बा नाबातरे़ कुस्‍सा यारोबामरे़ चोगुबा बेथेलओ के़ने़बा केःम्‍बादे़न्‍निन् नु ले़त्‍ति तोःम्‍मादे़न्‍निन्‍नाङ् खुने़ॽ लुःन्‍दुदेसु॥ खुने़ॽ खे़न् केःम्‍बादे़न्‍निन् मिधिक्‍खुदेसु हे़क्‍क्‍याङ् खे़न् खाप्‍पुथ्‍यःङ् कुम्‍जिक्‍मा चोगु, खम्‍भ्‍याङ् असेरा माङ् सित्‍लाङ्‌ङिन्‍नाङ् मिधिक्‍खुदेसु॥

१६ खे़न् एगाङ् योसियाहन् ना नु कत्‍ना ओमये़ल्‍ले़ आल्‍ल खुने़ॽ कोःक्‍माल्‍ले़ कुयाओ के़ने़बा इपुङ्‌हाॽ निसु, खे़ब्‍याङ् खे़न् इपुङ्‌हाॽओलाम् ये़प्‍पाहाॽ लःप्‍मा पाङ्‌घुसि, हे़क्‍क्‍याङ् आसुत्‍थो चोःक्‍मारे़ लागि खे़न् ये़प्‍पा लुङ्‌सिहाॽ हाबा खे़न् ले़त्‍ति तोःम्‍मादे़न्‍नो मिधिक्‍खुदेसु॥

कन् पाःन्‍हाॽ माङ्‌निङ्‌वाॽपान् के़बाःप्‍पा निङ्‌वाॽफुमाङ्‌ङिल्‍ले़ कुमनाःल्‍ले़ पाःत्‍तुबा यहवे दाङ्‌बे़ल्‍ले़ कुबाःन्‍जाक् कुइसिःक् योसियाहःल्‍ले़ कन् याःम्‍बक्‍हाॽ चोगु॥

१७ योसियाह हाङ्‌ङिल्‍ले़ सेःन्‍दोसुसि, “आङ्‌गाॽ निसुङ्‌बा कन् निङ्‌वाॽसोक् इःत्‍ते़न् थे़माबे?”

खे़न् ये़क्‌यक्‍कोबा मनाहाॽरे़ खुने़ॽ मे़मे़त्‍तु, “कङ्‌ग निङ्‌वाॽफुमाङ्‌ङिल्‍ले़ कुमनाःल्‍ले़ कुइपुङ् मिक्‍सेःन्‍लो, खुने़ॽ यहुदालाम् फे़रे़आङ् बेथेलबा ले़त्‍ति तोःम्‍मादे़न्‍निल्‍ले़ कुदक्‍ले़ङ्‌वाओ आदाङ्‌बारे़ के़जोगुबा के़रे़क् याःम्‍बक्‍हाॽ माङ्‌निङ्‌वाॽपान् पाःत्‍तुआङ् वये़॥”

१८ खुने़ॽ मे़त्‍तुसि, “हे़क्‍केने़भग्र खे़न् ले़रे़म् ने़स्‍से़म्‍मे़ॽ॥ खिनिॽ आत्‍तिन्‍हाॽरे़आङ् खे़ल्‍ले़ कुये़त्‍तिन् मे़सुसे़म्‍मिन्‍ने़ॽ॥” कल्‍ले़चोगुल्‍ले़ खे़ङ्‌हाॽरे़ खे़ल्‍ले़न् नु सामरियालाम् के़भे़म्‍बा माङ्‌निङ्‌वाॽपान् के़बाःप्‍पाहाॽरे़ खुन्‍छिॽ ये़प्‍पाहाॽ हाबा मे़ले़रुमे़ध॥

१९ खे़न्‍नुःल्‍ले़ वेॽ इस्राइलबा हाङ्‌हाॽरे़ सामरियाबा पाङ्‌जुम्‍हाॽओ मे़जोगुबा केःम्‍ब् केःम्‍बादे़न्‍हाॽओबा के़रे़क् माङ्‌धाःन्‍हाॽरे़ यहवे दाङ्‌बे़ल्‍ले़ कुसाक्‍के़न् पोगे़बाल्‍ले़ चोगुल्‍ले़ योसियाहःल्‍ले़ बेथेलओ चोगुबा कुइसिःक् खुने़ॽ खे़न् खे़त्‍तुदेसुआङ् आसुत्‍थो चोगु॥

२० खे़प्‍मोबा केःम्‍ब् केःम्‍बादे़न्‍हाॽओबा के़रे़क् माङ्‌निङ्‌वाॽपान् के़बाःप्‍पाहाॽ योसियाहःल्‍ले़ ले़त्‍ति तोःम्‍मादे़न्‍हाॽ सम्‍धाङ् से़रुसि, हे़क्‍क्‍याङ् खे़न् ले़त्‍ति तोःम्‍मादे़न्‍हाॽओ खुने़ॽ मनाहाॽरे़ खुन्‍छिॽ ये़प्‍पाहाॽ मिधिक्‍खु॥ खे़न् एगाङ् खुने़ॽ यरुसले़म नुःक्‍खे़ फे़रे़रो॥

योसियाहःल्‍ले़ चोःक्‌युम्‍भो तङ्‌नाम् तोसु

(२ साप्‍मु ३५:१-१९)

२१ योसियाह हाङ्‌ङिल्‍ले़ के़रे़क् मनाहाॽ कन् इङ्‌जाङ्‌ङिन् पिरुसि– “यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुजोःक्‌युम्‍भो–तङ्‌नाम्‍मोबा कन् माङ्‌हुप् साप्‍पन्‍नो साप्‍ते़बा कुइसिःक् तोसे़म्‍मे़ॽ॥”

२२ इस्राइलिहाॽ लाम्‍गे़लोबा खासे़न्‍लोःम्‍बाहाॽरे़ खुन्‍छिॽ ये़न्‍हाॽआङ् कत्‍थो नु इस्राइलबा हाङ्‌हाॽ हे़क्‍क्‍याङ् यहुदाबा हाङ्‌हाॽरे़ खुन्‍छिॽ ये़म्‍मो अक्‍तङ्‌बा चोःक्‌युम्‍भो तङ्‌नाम् आभे़ल्‍ले़आङ् मे़न्‍दोए वये़॥

२३ कर योसियाह हाङ्‌ङिल्‍ले़ हाङ्‌युक् चोगुबा थिबोङ्‌ङाङ् ये़त्‍छिगेक्‍पा तङ्‌बेओ यरुसले़म ये़क्‌यक्‍को यहवे दाङ्‌बे़ल्‍ले़ कुलागि कन् चोःक्‌युम्‍भो खोमा तङ्‌नाम्‍मिन् मे़दोसुरो॥

योसियाहःल्‍ले़ तोःन्‍दुबा वेॽ याःम्‍बक्‍हाॽ

२४ कन्‍नुःल्‍ले़ वेॽ यहवे दाङ्‌बे़ल्‍ले़ कुहिम्‍मो निङ्‌वाॽफुसाम्‍बा हिल्‍कियाहःल्‍ले़ खोसुबा साम्‌योथिम् इङ्‌जाङ् साप्‍पन्‍नो साप्‍ते़बा पाःन्‍हाॽ के़प्‍मारे़ लागि योसियाहःल्‍ले़ के़रे़क् खागे़इक्‍पाहाॽ, हे़क्‍क्‍याङ् फे़न्‍साम् मुरा के़मे़प्‍पाहाॽ, के़रे़क् हिम्‍साम्‍माङ्‌हाॽ नु नावाइत्‍लाहाॽ, खे़ब्‍याङ् यहुदाओ नु यरुसले़ःम्‍मो निगे़दे़प्‍पा के़रे़क् याम्‍गे़सिङ्‌बा पाःन्‍हाॽ थ्‍यःङ् मे़क्‍खु॥

२५ आप्‍फेक् के़रे़क् निङ्‌वाॽ, याम्‍साम् नु थुम्‍मिल्‍ले़ मोसाःल्‍ले़ के़रे़क् कुसाम्‌योथिम् इङ्‌जाङ्‌ङिन् के़इःप्‍पा के़नाःप्‍पाआङ् यहवे दाङ्‌बा ले़प्‍माङ् हे़क्‍केलॽरिक् के़नुःङ्‌बा आत्‍तिन् हाङ्‌ङिन्‍नाङ् योसियाहन् कुइसिःक् तगि इग्र एगाङ् आभे़ल्‍ले़आङ् मे़म्‍बोङ्‌ङे वाॽ॥

२६ हे़क्‍केसाङ् यहवे दाङ्‌बे़न् आत्‍तातान्‍ने साॽरिक् कुसाक्‍के़न् पोःक्‍मोलाम् मे़नुःक्‍खे़न्, मनस्‍सेःल्‍ले़ कुयाःम्‍बक्‍किल्‍ले़ चोगुल्‍ले़ यहुदाःल्‍ले़ कुदक्‍ले़ङ्‌वाओ खुने़ॽ चाॽरिक् कुसिक् पोगे़आङ् वये़॥

२७ कल्‍ले़चोगुल्‍ले़ खुने़ॽ पाःत्‍तु– “आङ्‌गाॽ आक्‍खेलॽरिक् इस्राइले़न् लःत्‍तुङ्‌दे़सुङ्‌ङाङ् वये़, हे़क्‍केलॽरिक्‍के यहुदाःन्‍नाङ् आङ्‌गाॽ आदगिलाम् लःत्‍तुङ्‌देसुङ्‌ॽ॥ हे़क्‍क्‍याङ् आङ्‌गाॽ सेगुङ्‌बा यरुसले़म ये़क्‌यक्‍किन् नु आङ्‌गाॽ आमिङ्‌ङिन् खे़प्‍मो वाॽ फाॽआङ् पाःत्‍तुङ्‌ङाङ् वये़बा खे़न् माङ्‌हिम्‍मिन् आङ्‌गाॽ नाॽरुङ्‌लो॥”

योसियाहःल्‍ले़ कुहाङ्‌युक्‍किन् नुप्

(२ साप्‍मु ३५:२०–३६:१)

२८ योसियाहःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़न्‍नाङ्‌बि?

२९ आल्‍ल योसियाहन् हाङ् वये़ल्‍ले़ मिस्रबा हाङ् फारो नेकोल्‍ले़ अस्‍सुरबा हाङ्‌ङिन् फाॽमारे़ लागि खुने़ॽ युफ्रेतिस वहःङ्‌ङो ले़प्‍माङ् थोःक्‍सिङ् थाङे़॥ योसियाह हाङ्‌ङिन् खे़न्‍नु थङ् चोःक्‍से़ तगि थासिङ्, कर नेकोल्‍ले़ थङ् थक्‍ते़आङ् खुने़ॽ मगिद्‌दोओ स्‍ये़रु॥

३० योसियाहःल्‍ले़ कुसे़वारोबाहाॽरे़ खुने़ॽ कुजेन् अन्‍लाधाओ मे़गेःत्‍तुआङ् यरुसले़म मे़युरु, हे़क्‍क्‍याङ् खुने़ॽ आप्‍फेक् कुइपुङ्‌ङो मे़जिक्‍खु॥ खे़न् एगाङ् लाजेॽओबा मनाहाॽरे़ योसियाहःल्‍ले़ कुस्‍सा यहोआहाजे़न् मे़याङ्‌सिङ्‌ङाङ् खुने़ॽ कुम्‍बारे़ कुले़क्‌वाओ हाङ् माङ्‌थोःक्‍मा मे़जोगुरो॥

यहुदाबा हाङ् यहोआहाज

(२ साप्‍मु ३६:२-४)

३१ आल्‍ल यहोआहाजे़न् हाङ् पोःक्‍खे़ल्‍ले़ खुने़ॽ निबोङ्‌ङाङ् सुम्‍सि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो ला सुम्‍सि हाङ्‌युक् चोगु॥ खुने़ॽ कुम्‍मारे़ कुमिङ् हमुतल वये़, खुने़ॽ यर्मियाःल्‍ले़ कुस्‍सा लिब्‍ना के़युङ्‌मा वये़॥

३२ यहोआहाजे़ल्‍ले़ खुने़ॽ कुसुधे़बा कुदाक्‍थे़बाहाॽरे़ मे़जोगुबा कुसिक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु॥

३३ खुने़ॽ यरुसले़ःम्‍मो हाङ्‌युक् मे़जोगुन्‍ल फाॽआङ् फारो नेकोःल्‍ले़ खुने़ॽ थक्‍क्रङ्‌ङिल्‍ले़ इघेःक्‍खुआङ् हमात लाजेॽ रिब्‍लाओ युक्‍खु, हे़क्‍क्‍याङ् यहुदा लाजेन् ३,४०० किलोग्राम युप्‍पा नु सुम्‍बोङ्‌ङाङ् लिसि किलोग्राम साम्‍म्‍याङ् एःङ् हुङ्‌मा पाङ्‌घु॥

३४ फारो नेकोःल्‍ले़ योसियाहःल्‍ले़ कुस्‍सा एल्‍याकिमे़न् खुने़ॽ कुम्‍बारे़ कुले़क्‌वा हाङ् चोगु, हे़क्‍क्‍याङ् एल्‍याकिमलाम् यहोयाकिम मिङ् वाःत्‍तु॥ कर खुने़ॽ यहोआहाजे़न् मिस्र लाजेॽओ तेॽरुआङ् युक्‍खु, हे़क्‍क्‍याङ् खुने़ॽ हाबा खे़प्‍मोए स्‍ये़॥

३५ फारोल्‍ले़ नाःक्‍तुबा साम्‍म्‍याङ् नु युप्‍पाहाॽ हुङ्‌मारे़ लागि यहोयाकिमे़ल्‍ले़ लाजेॽओ एःङ् फोःक्‍खु॥ हुङ्‌मा पाङ्‌घुसिबा एःङ् कुइसिःक् लाजेॽओबा के़रे़क् मनाहाॽरे़ खुन्‍छिॽ हुङ्‌मा मे़सुक्‍तुबा यारिक् साम्‍म्‍याङ् नु युप्‍पाहाॽ खुने़ॽ फोःक्‍खुसिरो॥

यहुदाबा हाङ् यहोयाकिम

(२ साप्‍मु ३६:५-८)

३६ आल्‍ल यहोयाकिमे़न् यहुदाबा हाङ् पोःक्‍खे़ल्‍ले़ खुने़ॽ निबोङ्‌ङाङ् ङासि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो थिबोङ्‌ङाङ् थिक् तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् जबिदा वये़, खुने़ॽ पदायाहरे़ कुस्‍सा रुमा के़युङ्‌मा वये़॥

३७ हे़क्‍क्‍याङ् खुने़ॽ कुसुधे़बा कुदाक्‍थे़बाहाॽरे़ मे़जोगुबा कुइसिःक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगुरो॥

२४

यहोयाकिमरे़ हाङ्‌युक् चोगुबा ये़म्‍मो बेबिलोनबा हाङ् नबुकदनेसरे़ल्‍ले़ लाजेन् थङ्‌ङो फत्‍तु, हे़क्‍क्‍याङ् तङ्‌बे सुम्‍सि थारिक् यहोयाकिम हाङ्‌ङिन् खुने़ॽ कुयुक्‍को वये़॥ कर तङ्‌बे सुम्‍सि एगाङ् खुने़ॽ कुनिङ्‌वाॽ नुःक्‍तुआङ् नबुकदनेसरे़ल्‍ले़ कुदक्‍ले़ङ्‌वाओ पिफ्‍युङ् चोगु॥

२ यहवे दाङ्‌बे़ल्‍ले़ खुने़ॽ कुदक्‍ले़ङ्‌वाओ बेबिलोनि, अरामि, मोआबि नु अम्‍मोनिबा के़नाप्‍पा के़हिप्‍पा मनासुम्‍हाॽ पाङ्‌घुसि॥ यहवे दाङ्‌बे़ल्‍ले़ खुने़ॽ कुसे़वारोबा माङ्‌निङ्‌वाॽपान् के़बाःप्‍पाहाॽलाम् माङ्‌निङ्‌वाॽपान् पाःत्‍तुबा कुइसिःक् यहुदान् मे़ङ्‌मारे़ लागि खे़ङ्‌हाॽ पाङ्‌घु तासुसि॥

३ मनस्‍सेःल्‍ले़ चोगुबा लायोहाॽ नु खुने़ॽ चोगुबा के़रे़क् याःम्‍बक्‍हाॽरे़ चोगुल्‍ले़ यहुदाबा मनाहाॽ खुने़ॽ कुदगिलाम् लःप्‍मादेमासि यहवे दाङ्‌बे़ल्‍ले़ निङ्‌वाॽ निःन्‍धो चोगुबान् के़प्‍मारे़ लागि से़क्‍खाए यहवे दाङ्‌बे़ल्‍ले़ कुइङ्‌जाङ् कुइसिःक् कन् पाःन्‍हाॽ के़रे़क् यहुदाओ पोःक्‍खे़द्‌ये़॥

४ हे़क्‍क्‍याङ् मनस्‍सेःल्‍ले़ कुदोःप्‍माहाॽरे़ खुन्‍छिॽ माक्‍खिॽ से़सुबाल्‍ले़ चोगुल्‍ले़ खे़ङ्‌हाॽरे़ खुन्‍छिॽ माक्‍खिल्‍ले़ यरुसले़ःम्‍मिन् थिम्‍सुआङ् ने़स्‍से़, हे़क्‍क्‍याङ् यहवे दाङ्‌बे़ल्‍ले़ ले़प्‍मि पिमा निङ्‌वाॽ मे़जोगुन्॥

५ यहोयाकिम हाङ्‌ङिल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा के़रे़क् याःम्‍बक्‍हाॽ थे खे़न् यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बप्‍ने़न्‍नाङ्‌बि?

६ यहोयाकिमे़न् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे, हे़क्‍क्‍याङ् खुने़ॽ कुएगाङ् कुस्‍सा यहोयाकिने़न् हाङ् पोःक्‍खे़रो॥

७ बेबिलोनबा हाङ्‌ङिल्‍ले़ मिस्रबा वहःङ्‌ङाङ् कत्‍ना युफ्रेतिस वहःङ् थारिक् खे़ल्‍ले़ के़रे़क् कुदे़ःङ्‌गप्‍हाॽ हुक्‍काप् चोगुआङ् ने़स्‍से़बाल्‍ले़ चोगुल्‍ले़ मिस्र लाजेॽबा हाङ्‌ङिन् खुने़ॽ आप्‍फेक् कुलाजेन् ले़रुआङ् याम्‍मो मे़नुःक्‍खे़न् मे़धाङे़न्‍लो॥

यहुदाबा हाङ् यहोयाकिन

(२ साप्‍मु ३६:९-१०)

८ आल्‍ल यहोयाकिने़न् हाङ् पोःक्‍खे़ल्‍ले़ खुने़ॽ थिबोङ्‌ङाङ् ये़त्‍छि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो ला सुम्‍सि हाङ्‌युक् चोगु॥ खुने़ॽ कुम्‍मारे़ कुमिङ् नहसस्‍ता वये़॥ खुने़ॽ एल्‍नातानरे़ कुस्‍सा यरुसले़म के़युङ्‌मा वये़॥

९ यहोयाकिनरे़ खुने़ॽ कुम्‍बारे़ चोगुबा कुइसिःक् यहवे दाङ्‌बे़ल्‍ले़ कुनिमो आत्‍तिन् ताप्‍फे़ःम्‍बा चोगे़ खुने़ॽ आम्‍भा खे़न् चोगु॥

१० खे़न् ये़म्‍मो बेबिलोनबा हाङ् नबुकदनेसररे़ कुसुहाङ्‌युक्‍पाहाॽ यरुसले़म ले़प्‍माङ् तगि मे़भे़रे़आङ् खे़न् ये़क्‌यक्‍किन् किर्गप् मे़गबु,

११ हे़क्‍क्‍याङ् खुने़ॽ कुसुहाङ्‌युक्‍पाहाॽरे़ ये़क्‌यक्‍किन् किर्गप् मे़गबुर मे़बत्‍छे़बा ये़म्‍मो नबुकदनेसरे़न् खुने़ॽ आप्‍फेक् ये़क्‌यक्‍को के़रे़भे़रे़॥

१२ यहुदाबा हाङ् यहोयाकिने़न्, खुने़ॽ कुम्‍मा, कुसे़वारोबाहाॽ नु कुसुहाङ्‌युक्‍पाहाॽ के़रे़क् खुन्‍छिॽ आप्‍फेक् आप्‍फेक् बेबिलोनबा हाङ्‌ङे़ओ हुक्‍मे़सुप्‍सिङ्॥

नबुकदनेसर हाङ्‌ङिल्‍ले़ हाङ्‌युक् चोगुबा ये़त्‍छिगेक्‍पा तङ्‌बेओ यहोयाकिने़न् पुङ्‌लाधाबा चोगु॥

१३ यहवे दाङ्‌बे़ल्‍ले़ उवा चोगुबा हे़क्‍केए यहवे दाङ्‌बे़ल्‍ले़ कुहिम्‍मोबा नु हाङ्‌हिम् थाःङ्‌हाॽओबा के़रे़क् चिगक्‌वा सामाहाॽ खुने़ॽ खे़त्‍तु, खे़ब्‍याङ् यहवे दाङ्‌बे़ल्‍ले़ कुहिम्‍मिल्‍ले़ लागि इस्राइलबा हाङ् सोलोमनरे़ थगुबा के़रे़क् साम्‍म्‍याङ् सामा पुमाहाॽ सुरुक् सुःन्‍दुआङ् तेॽरु॥

१४ खुने़ॽ यरुसले़ःम्‍मो के़युङ्‌बा के़रे़क् मनाहाॽ नु थक्‍लिहाङ्‌हाॽ, युक्‍साबाहाॽ हे़क्‍क्‍याङ् के़रे़क् चोबेगुहाॽ नु चोसाम्‍बाहाॽ के़रे़क् थिबोङ् हे़न्‍छिङ् मनाहाॽ ते़म्‍सु तेॽरुसि॥ साॽरिक् याङ्‌गे़साॽबा थेआङ् मे़ङ्‌गप्‍मनाबाहाॽरक् ले़रुधसि॥

१५ नबुकदनेसररे़ यहोयाकिने़न् पुङ्‌लाधाबा चोगुआङ् बेबिलोन तेॽरु॥ खुने़ॽ यरुसले़मलाम् हाङ्‌ङिल्‍ले़ कुम्‍मा, कुमेःत्‍हाॽ, कुसुहाङ्‌युक्‍पाहाॽ नु लाजेॽओबा लाम्‍लोबा कुधे़गेक् मनाहाॽ यरुसले़मलाम् बेबिलोन तेॽरुसि॥

१६ बेबिलोनबा हाङ् नबुकदनेसररे़ नुसि हे़न्‍छिङ् के़धुम्‍बा नु ते़न्‍धङ् चोःक्‍मारे़ लागि सुम्‍बोधाबासा थक्‍लिङ्‌हाङ्‌हाॽ हे़क्‍क्‍याङ् हे़न्‍छिङ् थिक् चोबेगुहाॽ नु चोसाम्‍बाहाॽआङ् बेबिलोन ते़म्‍सु तेॽरुसि॥

१७ खुने़ॽ यहोयाकिनरे़ कुम्‍भङा मत्‍तन्‍याहन् खुने़ॽ कुले़क्‌वाओ हाङ् चोगु, हे़क्‍क्‍याङ् खुने़ॽ कुमिङ् ले़क्‍खुआङ् सिदकियाह मिङ् वाःत्‍तुरो॥

यहुदाबा हाङ् सिदकियाह

(२ साप्‍मु ३६:११-१२, यर्मि ५२:१-३)

१८ आल्‍ल सिदकियाहःन् हाङ् पोःक्‍खे़ल्‍ले़ खुने़ॽ निबोङ्‌ङाङ् थिक् तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो थिबोङ्‌ङाङ् थिक् तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् हमुतल वये़, खुने़ॽ यर्मियाःल्‍ले़ कुस्‍सा लिब्‍ना के़युङ्‌मा वये़॥

१९ यहोयाकिमे़ल्‍ले़ चोगुबा कुइसिःक् यहवे दाङ्‌बे़ल्‍ले़ कुनिमाओ आत्‍तिन् पाःन्‍निन् नुबा मे़जोगे़न् सिदकियाहःल्‍ले़ हाबा खे़न्‍ने चोगु॥

२० यहवे दाङ्‌बे़ल्‍ले़ कुसाक्‍के़न्‍निल्‍ले़ चोगुल्‍ले़ कन् के़रे़क् पाःन्‍हाॽ यरुसले़म्‍मो नु यहुदाओ पोःक्‍खे़द्‌ये़॥ कुनुप्‍मो खे़ङ्‌हाॽ खुने़ॽ कुदगिलाम् लःत्‍तुदेसुसिरो॥

खे़ब्‍याङ् सिदकियाहःन् बेबिलोनबा हाङ्‌ङिल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़रो॥

यरुसले़म ये़क्‌यक्‍किन् मे़गे़

(२ साप्‍मु ३६:१३-२१, यर्मि ५२:३-११)

२५

कल्‍ले़चोगुल्‍ले़ सिदकियाह हाङ्‌ङिल्‍ले़ हाङ्‌युक् चोगुबा फाङ्‌सिगेक्‍पा तङ्‌बे थिबोङ्‌गेक्‍पा ला थिबोङ्‌गेक्‍पा ये़न्‍नो बेबिलोनबा हाङ् नबुकदनेसरे़न् खुने़ॽ के़रे़क् कुधक्‍सुबाहाॽनु सोरिक् यरुसले़ःम्‍मिल्‍ले़ कुदक्‍ले़ङ्‌वाओ तगि थासिङ्‌ङाङ् फे़रे़, हे़क्‍क्‍याङ् खे़न् किर्गप् कबुआङ् थक्‍सुबा ने़त्‍ना साःङ्‌गाहिम् नु चन्‍छिङ्‌मा खाम्‍लुङ्‌हाॽ फोःक्‍खु॥

२ सिदकियाहःल्‍ले़ हाङ्‌युक् चोगुबा थिबोङ्‌ङाङ् थिक् तङ्‌बे थारिक् ये़क्‌यक्‍किन् किर्गप् मे़गबु मे़ने़स्‍सु॥

३ लिसिगेक्‍पा ला फाङ्‌सिगेक्‍पा ये़न्‍नो आत्‍तातान्‍ने साॽरिक् साक् पोगे़, मनाहाॽरे़ थेआङ् चामा कुजा मे़ङ्‌गत्‍तुन्॥

४ हाबा खे़न् ये़म्‍मो ये़क्‌यक्‍कोबा लुङ्‌धाक्‍किन् लुःन्‍दे़ हे़क्‍क्‍याङ् बेबिलोनिहाॽरे़ ये़क्‌यक्‍किन् मे़गबुआङ् मे़ने़स्‍से़ल्‍ले़सा यहुदाबा के़रे़क् थक्‍सुबाहाॽ हाङ्‌ङिल्‍ले़ कुभुङ्‌इक् पेसाङ्‌बा नाहाङ् कत्‍नाहाङ्‌बा लुङ्‌धाक्‍किल्‍ले़ कुलुम्‍मोबा लाम्‍धेःत्‍तोलाम् से़न्‍दिक् मे़घे़त्‍छिङ् मे़घे़रे़॥ खे़ङ्‌हाॽ अराबा ने़ने़बादे़न् ले़प्‍माङ् मे़घे़त्‍छिङ् मे़बे॥

५ कर बेबिलोनबा थक्‍सुबाहाॽरे़ सिदकियाह हाङ्‌ङिन् मे़नाःत्‍तु मे़देॽरुआङ् खुने़ॽ यरिहोबा ने़ने़बादे़न्‍नो मे़सिॽरु॥ खुने़ॽलाम् के़रे़क् कुधक्‍सुबाहाॽ लाःत्‍लाःत् मे़बोःक्‍खे़आङ् फुत्‍छिङ्‌ज्‍याङ् मे़से़रे़ मे़घे़रे़॥

६ हे़क्‍क्‍याङ् खे़न् मे़दे़म्‍सुआङ् खुने़ॽ रिब्‍ला बेबिलोनबा हाङ्‌ङे़ओ मे़देॽरु, खे़प्‍मो खुने़ॽ खुम्‍दिङ् पिमा निःन्‍धो पोःक्‍खे़॥

७ खे़ङ्‌हाॽरे़ सिदकियाहःल्‍ले़ कुस्‍सा ये़म्‍बित्‍छाहाॽ खुने़ॽ कुमिक्‍किल्‍ले़ निसुरए मे़से़रुसि॥ खे़ङ्‌हाॽरे़ सिदकियाहःल्‍ले़ कुमिक्‍हाॽ मे़भे़क्‍खु मे़बिरु, हे़क्‍क्‍याङ् खुने़ॽ कासा थक्‍क्रङ्‌ङिल्‍ले़ इमे़घेःक्‍खुआङ् बेबिलोन मे़देॽरुरो॥

माङ्‌हिम्‍मिन् मे़लुःन्‍दु

(यर्मि ५२:१२-२३)

८ बेबिलोनबा नबुकदनेसर हाङ्‌ङिल्‍ले़ हाङ्‌युक् चोगुबा थिबोङ्‌ङाङ् फाङ्‌सिगेक्‍पा तङ्‌बे, ङासिगेक्‍पा ला, नुसिगेक्‍पा ये़न्‍नो बेबिलोनबा हाङ्‌ङिल्‍ले़ कुसुहाङ्‌युक्‍पा हाङ् कम्‍ब्राङ् के़मे़प्‍पाहाॽरे़ खुन्‍छिॽ थक्‍मोबा नबुजरदाने़न् यरुसले़म के़रे़भे़रे़॥

९ खुने़ॽ यहवे दाङ्‌बे़ल्‍ले़ कुहिम्‍मो नु हाङ्‌हिम्‍मो हे़क्‍क्‍याङ् यरुसले़ःम्‍बा के़रे़क् हिम्‍हाॽओ मिभाःत्‍त्रा केःत्‍तु॥ के़रे़क् यम्‍ब्‌यम्‍बा के़ये़क्‍पा हिम्‍हाॽ खुने़ॽ मिधिक्‍खुदेसु॥

१० यरुसले़मबा काक् पिसाङ्‌बा लुङ्‌धाक्‍हाॽ बेबिलोनबा थक्‍सुबाहाॽरे़ मे़लुःन्‍दुल्‍ले़ खुने़ॽ खे़ङ्‌हाॽ के़रे़क् लाम्‍लोमासि याःम्‍बक् चोगुआङ् वये़॥

११ थक्‍मोबा नबुजरदाने़ल्‍ले़ ये़क्‌यक्‍को के़वाॽबा के़याःक्‍पा नु के़दाङ्‌बा के़याःक्‍पा वेॽ मनाहाॽ हे़क्‍क्‍याङ् खुन्‍छिॽ हाङ्‌ङिन् के़ले़प्‍पाआङ् बेबिलोनिहाॽओ के़बप्‍पाहाॽ लाजेॽलाम् लःत्‍तुदेॽरुसि॥

१२ कर खे़न् थक्‍मोबे़ल्‍ले़ चे़ल्‍ले़क्‍सेॽ इक्‍ताप्‍पो नु इक्‍ताप्‍पो याःम्‍बक् चोःक्‍मारे़ लागि कुभा साॽरिक् याङ्‌गे़साॽबा मनाहाॽ खे़प्‍मो ले़रुधसि॥

१३ बेबिलोनिहाॽरे़ यहवे दाङ्‌बे़ल्‍ले़ कुहिम्‍मो के़युङ्‌बा कासा सित्‍लाङ्‌हाॽ, के़लोःक्‍पा कुयुक्‍नाहाॽ नु यम्‍बा कासा फसिन् फल्‍लाक् फल्‍लाक् मे़ए़क्‍खु हे़क्‍क्‍याङ् कुम्‍जिक्‍मा मे़जोगुआङ् कासाहाॽ बेबिलोन मे़देॽरु॥

१४ खे़ङ्‌हाॽरे़ खप्‍प्‍याहाॽ, खप्‍माःत्‍हाॽ, सेमिःल्‍ले़ कुभिःप्‍मा लाभिःत्‍हाॽ नु चल्‍लाङ्‌ना खोर्‍याहाॽ हे़क्‍क्‍याङ् हाङ्‌हिम्‍मोबा माङ्‌से़वा याःम्‍बक्‍को याङ्‌मनाबा के़रे़क् कासा सामा पुमाहाॽ मे़देॽरुआङ् मे़बे॥

१५ हाङ् कम्‍ब्राङ् के़मे़प्‍पाहाॽरे़ खुन्‍छिॽ थक्‍मोबे़ल्‍ले़ साङ्‌ते़रे़ःङ्‌हाॽ नु सामाक्‍खिॽ साङ्‌मा छे़ःङ्‌ग्‍याहाॽ हे़क्‍क्‍याङ् साम्‍म्‍याङ् इग्र युप्‍पालाम् थक्‍मनाबा के़रे़क् सामाहाॽ तेॽरु॥

१६ यहवे दाङ्‌बे़ल्‍ले़ कुहिम्‍मिल्‍ले़ लागि सोलोमनरे़ थगु चोगुबा ने़त्‍छि सित्‍लाङ्‌हाॽ, पयम् यम्‍बा फसिःन नु के़लोःक्‍पा कुयुक्‍नाहाॽओबा कासान् थाङ्‌मा सुक्‍मे़न्‍दे़प्‍मनाबा चोगे़॥

१७ सित्‍लाङ् थक्‍मा थिबोङ्‌ङाङ् ये़त्‍छि हुक्‍सिक् कुलिङ्‌गे़न् केःम्‍बा चोगे़॥ लत्‍छा सित्‍लाङ्‌ङिल्‍ले़ कुसम्‍धाङ्‌बा कासा मे़ःथे़न् हुक्‍सिक् सुम्‍सि कुलिङ्‌गे़न् केःम्‍बा चोगे़, हे़क्‍क्‍याङ् कासाबा चिॽलिङ्‌गेॽ नु फुॽले़सेॽ कुभुङ् लक्‍मनाबा कब्रिङ् तिम्‍से़आङ् पत्‍छे़॥ वेॽ सित्‍लाङ्‌ङिन् खे़प्‍मोबा चिॽलिङ्‌गेन्‍नु सोसोरिक् हाबा खे़न् परिक्‍पाए चोगे़रो॥

यहुदाबा मनाहाॽ बेबिलोन मे़दे़म्‍सु मे़देॽरुसि

(यर्मि ५२:२४-२७)

१८ थक्‍कम्‍ब्राङ् के़मे़प्‍पाहाॽरे़ खुन्‍छिॽ थक्‍मोबे़ल्‍ले़ मानिङ्‌वाॽफुसाम्‍बा सरायाहन् नु निसिगेक्‍पा ताक्‍फाओबा निङ्‌वाॽफुसाम्‍बा सपन्‍याहःन् हे़क्‍क्‍याङ् लाम्‍धेत् के़गोबा सुम्‍सिआङ् पुङ्‌लाधाबा चोगुदेॽरुसि॥

१९ ये़क्‌यक्‍को आल्‍लसाङ् के़वाॽबा के़याःक्‍पाहाॽलाम् खुने़ॽ थक्‍लिहाङ्‌हाॽरे़ खुन्‍छि तुम् सुहाङ्‌युक्‍पे़न् नु ङासि हाङ् सुजासाबाहाॽ तेॽरुसि॥ खुने़ॽ लाजेॽओबा मनाहाॽ थक्‍सुबाओ के़गेःप्‍पा मा सुहाङ्‌युक्‍पा सुहाङ्‌मिबे़न् नु ये़क्‌यक्‍को याङ्‌घुसिबा खे़ल्‍ले़ तुक्‍पोङ् कुमनाहाॽआङ् तेॽरुसि॥

२० थक्‍कम्‍ब्राङ् के़मे़प्‍पा थक्‍मोबा नबुजरदाने़ल्‍ले़ खे़ङ्‌हाॽ रिब्‍ला बेबिलोनबा हाङ्‌ङे़ओ खे़ङ्‌हाॽ के़रे़क् तेॽरुसि॥

२१ खे़प्‍मो हमात लाजेॽबा रिब्‍लाओ बेबिलोनबा हाङ्‌ङिल्‍ले़ खे़ङ्‌हाॽ से़प्‍मा पाङ्‌घुसि॥ कम्‍भलॽरिक् यहुदान् आप्‍फेक् कुलाजेॽलाम् मे़दे़म्‍सु मे़देॽरुरो॥

यहुदाबा चुक्‍सा हाङ् गदल्‍याह

(यर्मि ४०:७-९, ४१:१-३)

२२ बेबिलोनबा नबुकदनेसर हाङ्‌ङिल्‍ले़ सापानरे़ कुम्‍मे़न्‍छाॽ, अहिकामरे़ कुस्‍सा गदल्‍याहन् यहुदाओ ले़रुधसिबा मनाहाॽ सम्‍धाङ् युक्‍तिङ् चोगु॥

२३ आल्‍ल थक्‍सुबाहाॽओबा के़रे़क् सुहाङ्‌युक्‍पाहाॽ नु खे़ङ्‌हाॽरे़ खुन्‍छिॽ मनाहाॽरे़ बेबिलोनबा हाङ्‌ङिल्‍ले़ गदल्‍याहन् चुक्‍सा हाङ् युक्‍तिङ् चोगु के़लॽबा पाःन्‍निन् मे़घे़प्‍सु, खे़ब्‍याङ् खे़ङ्‌हाॽओ नतन्‍याहरे़ कुस्‍सा इस्‍माएल, कारेहरे़ कुस्‍सा योहानान, नतोपाति तन्‍हुमेतरे़ कुस्‍सा सरायाहन् नु माकातिरे़ कुस्‍सा याजन्‍याहन् हे़क्‍क्‍याङ् खे़ङ्‌हाॽरे़ खुन्‍छिॽ मनाहाॽ गदल्‍याहओ मिस्‍पा मे़बे॥

२४ गदल्‍याहःल्‍ले़ खे़ङ्‌हाॽ नु खुन्‍छिॽ मनाहाॽ माङ्‌हे़क्‍सिङ्‌ङाङ् आःन्‍छिङ्‌मा पिरुसि, हे़क्‍क्‍याङ् खुने़ॽ मे़त्‍तुसि, “बेबिलोनबा सुहाङ्‌युक्‍पाहाॽनु खिनिॽ मे़गिसे़म्‍मिन्‍निन्‍ने़ॽ॥ लाजेॽओ वये़म्‍मे़ॽ युङाम्‍मे़ॽआङ् बेबिलोनबा हाङ्‌ङिल्‍ले़ कुयाःम्‍बक् चोगे़म्‍मे़ॽ, खम्‍भ्‍याङ् खिनिॽ नुॽमा तामा पोःङ्‌ॽ॥”

२५ कर नुसिगेक्‍पा लाओ एलिसुमारे़ कुम्‍मे़न्‍छाॽ, नतन्‍याहरे़ कुस्‍सा इस्‍माएल, खुने़ॽ हाङ्‌हिम्‍सयङ्‌बा काॽइ वये़, खे़ल्‍ले़ थिबोङ् मनाहाॽ याङ्‌सिङ्‌ङाङ् त्‍ये़आङ् गदल्‍याहन् हे़क्‍क्‍याङ् खुने़ॽनु मिस्‍पाओ के़वाॽबा यहुदा नु बेबिलोनबा मनाहाॽ स्‍ये़रुसि॥

२६ कल्‍ले़चोगुल्‍ले़ के़रे़क् मनाहाॽ बेबिलोनिहाॽनु मे़गिसे़आङ् चुक्‍पाआङ्‌धो यम्‍बा थारिक्, थक्‍सुबा सुहाङ्‌युक्‍पाआङ् के़रे़क् मिस्र लाजेॽओ मे़घे़त्‍छिङ् मे़बेरो॥

पुङ्‌लाहिम्‍मोलाम् यहोयाकिने़न् लःन्‍दे़

(यर्मि ५२:३१-३४)

२७ यहुदाबा हाङ् यहोयाकिने़न् लाजेॽलाम् मे़लःत्‍तु मे़देॽरुबा सुम्‍बोङ्‌ङाङ् नुसिगेक्‍पा तङ्‌बेओ एबिल-मरोदके़न् बेबिलोनबा हाङ् पोःक्‍खे़॥ थिबोङ्‌ङाङ् निसिगेक्‍पा ला निबोङ्‌ङाङ् नुसिगेक्‍पा ये़न्‍नो एबिल-मरोदके़ल्‍ले़ यहोयाकिने़न् पुङ्‌लाहिम्‍मोलाम् ले़रु॥

२८ एबिल-मरोदके़ल्‍ले़ खुने़ॽ नुरिक् पाःन्‍छाःत्‍तु, हे़क्‍क्‍याङ् बेबिलोनओ खुने़ॽनु के़वाॽबा वेॽ हाङ्‌हाॽनुःल्‍ले़ आल्‍लसाङ् थोधोक्‍पा मिङ्‌सो इङ्‌धाङ्‌बा युक्‍नाओ खुने़ॽ युक्‍खु॥

२९ कम्‍भलॽरिक् यहोयाकिने़न् पुङ्‌लाहिम्‍मो चाक्‍खुबा चाङ्‌हाॽ ले़क्‍सिङ् हे़क्‍क्‍याङ् खुने़ॽ कुहिङ्‌हिङ् हाङ्‌ङिल्‍ले़ए कुजा चामादे़न्‍नो युङे़आङ् आभे़ल्‍ले़साङ् कुजा चरो॥

३० खुने़ॽ कुलागि हाङ्‌ङिल्‍ले़ चक्‍मे़ल्‍लॽए कुहिङ्‌हिङ्‌ङे फाॽयाङ् पिरुरो॥

थिक्‍सिगेक्‍पा साप्‍मुःन्‍धुम्

साप्‍पन् निसुम्

समुएल नु हाङ्‌हाॽरे़ खुन्‍छिॽ साप्‍पन्‍नो आत्‍तिन् हिन्‍दोक्‍हाॽ चे़क्‍खे़ पाःत्‍ते़आङ् पत्, खे़न् पाःन्‍हाॽ याम्‍मो साप्‍मुःन्‍धुम् साप्‍पन्‍हाॽओआङ् चे़क्‍खे़ पाःत्‍ते़आङ् पत्, कर कन् याम्‍मो मे़नुःक्‍तुआङ् के़बप्‍पा पाःन्‍हाॽ वेॽ परिक्‍ले़ पत्॥ साप्‍मुःन्‍धुम् साप्‍पन्‍हाॽओ इस्राइलि हाङ्‌थाःक्‍कोबा साप्‍मुःन्‍धुम्‍मिन् पोधक् मे़जोगुल्‍ले़ ने़त्‍छि के़ये़क्‍पा पाःन्‍हाॽ मे़भत्‍छुआङ् पत्–

१) इस्राइल नु यहुदाबा हाङ्‌जुम्‍हाॽओ ये़त्‍तुक्‍खे पोःक्‍खे़ त्‍ये़साङ् निङ्‌वाॽफुमाङ्‌ङिल्‍ले़ आबाङे कुमना इस्राइलि सुवाङ्‌हाॽनु चोगुबा माङ्‌हुप्‍हाॽ कुलिङ्‌धो के़त्‍तु थाक्‍तुरए वये़ हे़क्‍क्‍याङ् खे़न् सुवाङ्‌हाॽरे़ खुन्‍छिॽ लागि खुने़ॽ चोःक्‍मा कोःत्‍तुबा निङ्‌सेःक्‍किन् यहुदाबा मनाहाॽलाम् तगि लाम्‍लोसु थाक्‍तुरए वये़॥ कन् पाःन्‍निन् पर्माःङ्‌गि चोःक्‍मारे़ लागि साप्‍पन् के़साप्‍पे़ल्‍ले़ दाउद नु सोलोमनरे़ कुलिङ्‌दो के़त्‍ते़सुर चोगे़सुबा पयम् यम्‍बा याःम्‍बक्‍हाॽ, यहोसापात हिजकिया नु योसियाहरे़ खुन्‍छिॽ तोःन्‍दे़सुबा पाःन्‍हाॽ हे़क्‍क्‍याङ् निङ्‌वाॽफुमाङ् ले़प्‍माङ् चक्‍मे़ल्‍लॽए नसाःन्‍साबा के़बोङ्‌बाआङ् के़वाॽबा मनाहाॽ खुने़ॽ के़ये़क्‍पा चोगुआङ् पत्॥

२) यरुसले़ःम्‍बा माङ्‌हिम्‍मो निङ्‌वाॽफुमाङ्‌ङिन् माङ्‌से़वा मे़प्‍मा थिम् याःम्‍बक्‍किल्‍ले़ कुहेःक्‍सिङ्‌मा नु कुत्‍चिओ खे़न् माङ्‌से़वा याःम्‍बक् के़जोःक्‍पा निङ्‌वाॽफुसाम्‍बाहाॽ नु ले़बिहाॽरे़ खुन्‍छिॽ सङ्‌जुम्‍भो चुम्‍लुङ्‌बा पोधक्‍किन् सोलोमनरे़ चोगुबा, खम्‍भ्‍याङ् माङ्‌हिम्‍मिन् नु खे़प्‍मोबा थिम् साक्‍थिम्‍हाॽ तगिआङ्‌धोए पोःक्‍खे़ ये़आङ् वये़साङ् खे़न् से़क्‍खा परिक्‍ले़ कुबुङ् के़युङ्‌बा मना कुइसिःक् दाउदे़न् ओसेःन्‍धाङ् चोगुआङ् पत्‍लो॥

ताङ्‌बा थामिङ्

मिङ्‌स्रा नु मिङ्‌नाःत् १:१–९:४४

साउलरे़ कुमासिङ्‌मा १०:१-१४

दाउदरे़ कुहाङ्‌युक् ११:१–२९:३०

क) कुनोयाःम्‍बक् नु तुक्‍खे लाक्‍खेहाॽ ११:१–२२:१

ख) माङ्‌हिम् चोःक्‍मा तम्‍सिङ् २२:२–२९:३०

थिक्‍सिगेक्‍पा साप्‍मुःन्‍धुम्

आदमआङ्‌धो अब्राहाम थारिक्

(तोलिङ् ५:१-३२, १०:१-३२, ११:१०-२६)

१

आदम, सेत, एनोस,

२ केनान, महलाले़ल, येरेद,

३ हनोक, मतुसेलह, लेमेक, नुह॥

४ नुहरे़ कुस्‍साहाॽ– सेम, हाम नु ये़पे़त॥

येपेतरे़ कुस्‍साहाॽ

५ येपेतरे़ कुस्‍साहाॽ–a गोमेर, मागोग, मादे, याबान, तुबल, मेसेक नु तिरास॥

६ गोमेररे़ कुस्‍साहाॽ– असकनज, रिपत नु तोगर्मा॥

७ यावानरे़ कुस्‍साहाॽ– एलिसाह, तर्सिस, कित्‍तिम नु रोदानिम॥

हामरे़ कुस्‍साहाॽ

८ हामरे़ कुस्‍साहाॽ– कुस, मिस्रइम, पुत नु कनान॥

९ कुसरे़ कुस्‍साहाॽ– सेबा, हबिला, सब्‍ता, रामाह नु सब्‍ताका॥

रामारे़ कुस्‍साहाॽ– सेबा नु ददान॥

१० कुसरे़ निम्रोदे़न् कत्‍तु॥ खुने़ॽ इक्‍सादिङ् खाम्‍बेःक्‍मो के़रे़क्‍नुःल्‍ले़ तगि मुक्‍के़गुबा मना पोःक्‍खे़॥

११ मिस्रइमे़न् लुदिहाॽ, अनामिहाॽ, लहाबिहाॽ, नप्‍तुहिहाॽ,

१२ पत्रुसिहाॽ, कस्‍लुहिहाॽ (खे़ङ्‌हाॽलाम् पलिस्‍तिहाॽ मे़द्‌ये़) नु कप्‍तोरिहाॽरे़ खुनिॽ पानुदिङ् पा वये़॥

१३ कनाने़न् खुने़ॽ कुस्‍सा तुम्‍बा सिदोनरे़ कुम्‍बा वये़, हे़क्‍क्‍याङ् हित्‍तिहाॽ,

१४ यबुसिहाॽ, एमोरिहाॽ, गिर्गासिहाॽ,

१५ हिब्‍बिहाॽ, अरकिहाॽ, सिनिहाॽ,

१६ अर्बादिहाॽ, समारिहाॽ नु हमातिहाॽरे़ खुन्‍छिॽ थाःक्‍थे़बाआङ् वये़रो॥

सेमरे़ कुस्‍साहाॽ

१७ सेमरे़ कुस्‍साहाॽ– एलाम, अस्‍सुर, अर्पछ्‌यद, लुद नु अराम॥

अरामरे़ कुस्‍साहाॽ– उज, हुल, गेतेर नु मेसेक॥

१८ अर्पक्छ्‍यदे़न् सेलहरे़ कुम्‍बा वये़,

हे़क्‍क्‍याङ् सेलहन् एबेररे़ कुम्‍बा वये़॥

१९ एबेररे़ कुस्‍सा ने़त्‍छि वये़सि– थिक्‍ले़ कुमिङ् पेलेगb वये़, थेआङ्‌भे़ल्‍ले़ खुने़ॽ कुये़म्‍मो इक्‍सादिङ् खाम्‍बेःक्‍मे़न् मे़हासुआङ् ने़स्‍से़॥ खुने़ॽ कुन्‍साॽरे़ कुमिङ् योक्‍तान वये़॥

२० योक्‍ताने़न् अल्‍मोदद, सेलेप, हसर्मवित, येरह,

२१ हदोरम, उजाल, दिक्‍ला,

२२ ओबाल, अबमाएल, सेबा,

२३ ओपिर, हबिला नु योबाबसिरे़ खुन्‍छि पा वये़॥ कङ्‌हाॽ के़रे़क् योक्‍ताने़ल्‍ले़ कुस्‍सा मे़वये़॥

२४ सेम, अर्पछ्‌यद, सेलह,

२५ एबेर, पेलेग, रउ,

२६ सरुग, नाहोर, तेरह

२७ नु अब्राम (खुने़ॽ अब्राहामआङ् मे़मे़त्‍तुरो)॥

अब्राहामरे़ कुस्‍साहाॽ

२८ अब्राहामरे़ कुस्‍सा ये़म्‍बित्‍छाहाॽ-

इसहाक नु इस्‍माएल॥

हागाररे़ कुमुॽइदाङ्‌साहाॽ

२९ खे़ङ्‌हाॽरे़ खुन्‍छिॽ मुॽइदाङ्‌साहाॽ कन्‍हाॽएरो–

तुम्‍बा नबायोत, केदार, अदबेल, मिब्‍साम,

३० मिस्‍मा, दुमा, मस्‍सा, हदद, तेमा,

३१ यतुर, नापिस नु केदमा॥ कन्‍हाॽ इस्‍माएलरे़ कुस्‍सा मे़वये़॥

कतुरारे़ कुस्‍साहाॽ

३२ अब्राहामरे़ कुजक्‍मेःत् कतुराःल्‍ले़ कुस्‍साहाॽ–

जिम्रान, योछ्‌यान, मदान, मिद्‌यान, यिसबाक नु सुह मे़वये़॥

योछ्‌यानरे़ कुस्‍साहाॽ–

सेबा नु ददान॥

३३ मिद्‌यानरे़ कुस्‍साहाॽ–

एपा, एपेर, हनोक, अबिदा नु एल्‍दा॥

कन्‍हाॽ के़रे़क् कतुराःल्‍ले़ कुमुॽइदाङ्‌साहाॽ मे़वये़रो॥

साराःल्‍ले़ कुस्‍साहाॽ

(तोलिङ् ३६:१-१९)

३४ अब्राहाम्‍मिन् इसहाकरे़ कुम्‍बा वये़॥

इसहाकरे़ कुस्‍साहाॽ– एसाव नु इस्राइल॥

एसावरे़ कुस्‍साहाॽ

३५ एसावरे़ कुस्‍साहाॽ– एलिपज, रुएल, येउस, यालाम नु कोरह॥

३६ एलिपजरे़ कुस्‍साहाॽ– तेमान, ओमार, सपो, गालाम नु कनज,

तिम्‍न नु अमाले़क्‍के़न् मे़वये़॥

३७ रुएलरे़ कुस्‍साहाॽ–

नहत, जेरह, सम्‍मा नु मिज्‍जा मे़वये़रो॥

एदोमओ सेइररे़ कुमनाहाॽ

(तोलिङ् ३६:२०-३०)

३८ सेइररे़ कुस्‍साहाॽ– लोतान, सोबाल, सिबोन, अना, दिसोन, एसेर नु दिसान॥

३९ लोतानरे़ कुस्‍सा ये़म्‍बित्‍छाहाॽ– होरि नु हेमाम॥ तिम्‍न मिङ् के़वाःप्‍मा लोतानरे़ कुन्‍साॽ मे़न्‍छुमा थिक् वये़॥

४० सोबालरे़ कुस्‍सा ये़म्‍बित्‍छाहाॽ– अल्‍बान, मानहत, एबाल, सपो नु ओनाम॥

सिबोनरे़ कुस्‍सा ये़म्‍बित्‍छाहाॽ– अय्‍या नु अना॥

४१ अनारे़ कुस्‍सा ये़म्‍बित्‍छा–

दिसोन॥

दिसोनरे़ कुस्‍सा ये़म्‍बित्‍छाहाॽ–

हेम्‍दान, एस्‍बान, यित्रान नु करान॥

४२ एसेररे़ कुस्‍सा ये़म्‍बित्‍छाहाॽ–

बिल्‍हान, जाबान नु अकान॥

दिसानरे़ कुस्‍सा ये़म्‍बित्‍छाहाॽ–

उज नु अरान वये़सिरो॥

एदोमबा युक्‍साबाहाॽ

४३ इस्राइलओ हाङ् पोङ्‌मानुःल्‍ले़ तगि एदोमओ हाङ्‌युक् के़जोःक्‍पा हाङ्‌हाॽ हाबा कन्‍हाॽएरो–

बओररे़ कुस्‍सा बेला, खुने़ॽ कुये़क्‍के़न् दिन्‍हावा ने़स्‍से़॥

४४ बेलान् मासिङ्‌ङाङ् बोज्राबा जेरहरे़ कुस्‍सा योबाबे़न् हाङ् पोःक्‍खे़॥

४५ योबाबे़न् मासिङ्‌ङाङ् तेमानिहाॽरे़ खुन्‍छिॽ लाजेॽबा हुसामे़न् हाङ् पोःक्‍खे़॥

४६ हुसामे़न् मासिङ्‌ङाङ् बददरे़ कुस्‍सा हददे़न् हाङ् पोःक्‍खे़॥ खुने़ॽ मोआब लाजेॽओ मिद्‌यानिहाॽ नाःन्‍दुसि॥ खुने़ॽ कुये़क्‌यक्‍किल्‍ले़ कुमिङ् अवित ने़स्‍से़॥

४७ हददे़न् मासिङ्‌ङाङ् मास्रेकाबा सम्‍लान् हाङ् पोःक्‍खे़॥

४८ सम्‍लान् मासिङ्‌ङाङ् युफ्रेतिस वहःङ्‌ङिल्‍ले़ कुयाओ के़ने़बा रहोबोतबा सौले़न् हाङ् पोःक्‍खे़॥

४९ सौले़न् मासिङ्‌ङाङ् अक्‍बोररे़ कुस्‍सा बाल-हानाने़न् हाङ् पोःक्‍खे़॥

५० बाल-हानाने़न् मासिङ्‌ङाङ् हददे़न् हाङ् पोःक्‍खे़॥ खुने़ॽ कुये़क्‌यक्‍किल्‍ले़ कुमिङ् पाउ ने़स्‍से़॥ खुने़ॽ कुमेःत्‍तिल्‍ले़ कुमिङ् महेतबेल वये़, खुने़ॽ मत्रेदरे़ कुस्‍सा, मे-जाहाबरे़ कुम्‍मे़न्‍छाॽमा वये़॥

५१ हददे़न्‍नाङ् मासिङ्॥

एदोमबा कुधे़गेक् मनाहाॽ हाबा कन्‍हाॽए मे़वये़रो–

तिम्‍न, अल्‍वा, यतेत,

५२ ओहोलिबामा, एलाह, पिनोन,

५३ कनज, तेमान, मिब्‍सार,

५४ मग्‍दिएल नु इराम॥ एदोमबा कुधे़गेक् मनाहाॽ आम्‍भा कन्‍हाॽए मे़वये़रो॥

a 

१:५ “कुस्‍साहाॽ” फाॽइन् थिन्‍दाङ् सायोबोराहाॽ इग्र थाःक्‍साहाॽ इग्र सुवाङ्‌हाॽ पोःङ्‌ॽ, पाःत्‍ला ६-९, १७ नु २३ ओआङ् पत्॥

b 

१:१९ कल्‍ले़ कुबेन् “मे़से़रे़बा पोःङ्‌ॽ॥”

यहुदा

२

इस्राइलरे़ कुस्‍साहाॽ– रुबेन, सिमियोन, ले़बि, यहुदा, इस्‍साखार, जबुलुन,

२ दान, युसुफ, बेन्‍यामिन, नप्‍तालि, गाद नु आसेर मे़वये़रो॥

यहुदाःल्‍ले़ कुस्‍साहाॽ

३ यहुदाःल्‍ले़ कुस्‍साहाॽ– एर, ओनान नु सेलह॥ कन् सुम्‍सिरे़ खुन्‍छिॽ माःन् कनानि मे़न्‍छुमा बाथ-सुआन् वये़॥ यहुदाःल्‍ले़ कुस्‍सा तुम्‍बा एरे़ल्‍ले़ यहवे दाङ्‌बे़न् कुनिङ्‌वाॽ मे़दासुम्‍बाल्‍ले़ चोगुल्‍ले़ खुने़ॽ खे़न् स्‍ये़रु॥

४ खे़ब्‍याङ् यहुदाःल्‍ले़ कुम्‍बाङ्‌लि तामाररे़ खुने़ॽ कुलागि फारेस नु जेरहन् कत्‍तुसि॥ यहुदाःल्‍ले़ के़रे़क् कुस्‍साहाॽ ङासि मे़बोःक्‍खे़॥

५ फारेसरे़ कुस्‍साहाॽ– हेस्रोन नु हामुल॥

६ जेरहरे़ कुस्‍साहाॽ–

जिम्रि, एतान, हेमान, कलकोल नु दर्दा के़रे़क्‍ले़ ङासि मे़वये़॥

७ कर्मिरे़ कुस्‍साहाॽ–

आकान, खे़ल्‍ले़ तोःम्‍मनाबा चिगक्‌वाहाॽ तेॽमा मे़न्‍नुॽमनाबा पाःन्‍निन् मे़घे़प्‍सुन्‍नाङ् इस्राइलओ तुक्‍खे लाक्‍खे तारु॥

८ एतानरे़ कुस्‍सा– अजर्‍याहन् वये़॥

९ हेस्रोनरे़ कुस्‍साहाॽ– यरहमेल, राम नु कालेब मे़वये़रो॥

हेस्रोनरे़ कुस्‍सा राम

१० रामे़न् अम्‍मिनादाबरे़ कुम्‍बा वये़,

हे़क्‍क्‍याङ् अम्‍मिनादाबे़न् नहसोनरे़ कुम्‍बा वये़, खुने़ॽ यहुदाबा लत्‍छा लाम्‍लोबा वये़॥

११ नहसोने़न् सल्‍मोनरे़ कुम्‍बा वये़, हे़क्‍क्‍याङ् सल्‍मोने़न् बोअजरे़ कुम्‍बा वये़॥

१२ बोअजे़न् ओबेदरे़ कुम्‍बा वये़, खम्‍भ्‍याङ् ओबेदे़न् यिसैरे़ कुम्‍बा वये़॥

१३ यिसैरे़ कुस्‍सा नुसि मे़वये़, कुस्‍सा तुम्‍बा एलिआब,

सरुम्‍बा अबिनादाब, हाङ्‌सरुम्‍बा सिमेअ,

१४ हाङ्‌सरुम्‍बे़ल्‍ले़ कुनाङ् नतनेल, नतनेलरे़ कुनाङ् राद्‌दै,

१५ राद्‌दैरे़ कुनाङ् ओसेम नु फोक्‌वाबान् दाउद वये़॥

१६ खे़ङ्‌हाॽरे़ खुन्‍छिॽ मे़न्‍छुमा नुसाॽहाॽ सरुयाह नु अबिगेल वये़सि॥ सरुयाहरे़ कुस्‍सा सुम्‍सि ये़म्‍बित्‍छाहाॽ अबिसै, योआब नु असाहेल मे़वये़॥

१७ अबिगेले़न् अमासाःल्‍ले़ कुम्‍मा वये़, स्‍माएलि येतेरे़न् खुने़ॽ कुम्‍बा वये़रो॥

हेस्रोन

१८ हेस्रोनरे़ कुस्‍सा काले़बे़ल्‍ले़ खुने़ॽ कुमेत् अजुबा नु यरिअतलाम् ये़म्‍बित्‍छा नु मे़न्‍छुमा साहाॽ कत्‍तुसि॥

खुने़ॽ कुस्‍सा ये़म्‍बित्‍छाहाॽ– येसेर, सोबाब नु अर्दोन मे़वये़॥

१९ आल्‍ल अजुबान् मासिङ्‌ङाङ् काले़बे़ल्‍ले़ एप्राते़न् मेःक्‍खिम् मे़त्‍तु, खे़ल्‍ले़ खुने़ॽ कुलागि हुरे़न् कत्‍तु॥

२० हुरे़न् उरिरे़ कुम्‍बा वये़, हे़क्‍क्‍याङ् उरिन् बजले़लरे़ कुम्‍बा॥

२१ आल्‍ल ताःन्‍दि हेस्रोने़न् तुक्‍पोङ् तङ्‌बे के़रे़ल्‍ले़ माकिररे़ कुस्‍सा मे़न्‍छुमा, गिलादरे़ कुन्‍जेःल्‍लिन् खुने़ॽ ते़न्‍धाम् मेःक्‍खिम् मे़त्‍तु हे़क्‍क्‍याङ् खुने़ॽ खे़न्‍नु इप्‍से़आङ् खे़ल्‍ले़ सगुबे़न् कत्‍तु॥

२२ सगुबे़न् याइररे़ कुम्‍बा वये़॥ याइररे़ गिलादबा निबोङ्‌ङाङ् सुम्‍सि ये़क्‌यक्‍हाॽ हुक्‍काप् चोगु॥

२३ (कर गसुर नु अरामे़ल्‍ले़ खे़ङ्‌हाॽलाम् हब्‍बात-याइरे़न् नु केनात, खे़प्‍मोबा पाङ्‌जुम्‍हाॽनु सोसोरिक् के़रे़क्‍ले़ तुक्‍पोङ् ये़क्‌यक्‍हाॽ हुक्‍काप् चोगे़सु॥) कन्‍हाॽ के़रे़क् गिलादरे़ कुम्‍बा माकिररे़ कुधिन्‍दाङ् सायोबोरा मे़वये़॥

२४ हेस्रोने़न् काले़ब-एप्राताओ मासिङ्‌ङाङ् हेस्रोनरे़ कुमेत् अबियाःल्‍ले़ खुने़ॽ कुलागि असहुरे़न् कत्‍तु, खे़न् तकोरे़ कुम्‍बा वये़रो॥

हेस्रोनरे़ कुस्‍सा यरहमेल

२५ हेस्रोनरे़ कुस्‍सा तुम्‍बा यरहमेलरे़ कुस्‍सा ये़म्‍बित्‍छाहाॽ–

कुस्‍सा तुम्‍बा राम, खे़न् एगाङ् बुना, ओरेन, ओसेम नु अहियाह॥

२६ यरहमेलरे़ वेॽ कुमेत् थिक् वये़, खे़ल्‍ले़ कुमिङ् अतारा वये़॥ खे़ङ्‌ग ओनामरे़ कुम्‍मा वये़॥

२७ यरहमेलरे़ कुस्‍सा तुम्‍बा रामरे़ कुस्‍साहाॽ–

मास, यामिन नु एकेर॥

२८ ओनामरे़ कुस्‍साहाॽ– सम्‍मै नु यादा॥

सम्‍मैरे़ कुस्‍साहाॽ–

नादाब र अबिसुर॥

२९ अबिसुररे़ कुमेःत्‍तिल्‍ले़ कुमिङ् अबिहेल वये़–

खुने़ॽ कुलागि खे़ल्‍ले़ अहबाने़न् नु मोलिदे़न् कत्‍तुसि॥

३० नादाबरे़ कुस्‍साहाॽ–

सेलेद नु अप्‍पेम॥ सेलेदे़न् कुस्‍सा ये़म्‍बित्‍छा मे़न्‌वाॽए लुगे़॥

३१ अप्‍पेमरे़ कुस्‍सा ये़म्‍बित्‍छा– यिसि, यिसिन् सेसानरे़ कुम्‍बा वये़॥

सेसाने़न्– अहलैरे़ कुम्‍बा वये़॥

३२ सम्‍मैरे़ कुन्‍साॽ यादारे़ कुस्‍साहाॽ–

येतेर नु जोनाथन॥ येतेरे़न् कुस्‍सा ये़म्‍बित्‍छा मे़न्‌वाॽए लुगे़॥

३३ जोनाथनरे़ कुस्‍साहाॽ–

पेलेथ नु जाजा॥ यरहमेलरे़ कुधिन्‍धाङ् सायोबोरा हाबा कन्‍हाॽए मे़वये़॥

३४ सेसानरे़ कुस्‍सा मे़न्‍छुमारक् मे़वये़, कर कुस्‍सा ये़म्‍बित्‍छा मे़होःप्‍ते़॥ खे़ल्‍ले़ यरहा मे़प्‍मनाबा मिस्रि कुयोक् थिक् वये़॥

३५ सेसानरे़ कुस्‍सा मे़न्‍छुमान् खुने़ॽ आम्‍भा कन् योःग्‍बा यरहाःन्‍नु मेःक्‍खिम् मे़त्‍तु, हे़क्‍क्‍याङ् खे़ल्‍ले़ यरहाःल्‍ले़ कुलागि अत्‍तैन् सा कत्‍तु॥

३६ अत्‍तैन् नातानरे़ कुम्‍बा वये़,

नाताने़न् जाबादरे़ कुम्‍बा वये़,

३७ जाबादे़न् एपलालरे़ कुम्‍बा वये़,

एपलाले़न् ओबेदरे़ कुम्‍बा वये़,

३८ ओबेदे़न् येहुरे़ कुम्‍बा वये़,

येहुन् अजर्‍याहरे़ कुम्‍बा वये़,

३९ अजर्‍याहन् हेलेसरे़ कुम्‍बा वये़,

हेलेसे़न् एलासारे़ कुम्‍बा वये़,

४० एलासान् सिस्‍मैरे़ कुम्‍बा वये़,

सिस्‍मैन् सल्‍लुमरे़ कुम्‍बा वये़,

४१ सल्‍लुमे़न् यकम्‍याहरे़ कुम्‍बा वये़,

यकम्‍याहन् एलिसामाःल्‍ले़ कुम्‍बा वये़रो॥

कालेबरे़ कुहिम्‍सयङ्‌हाॽ

४२ यरहमेलरे़ कुन्‍साॽ कालेबरे़ कुस्‍साहाॽ–

कुस्‍सा तुम्‍बा मेसा, खुने़ॽ जिपरे़ कुम्‍बा वये़, हे़क्‍क्‍याङ् जिपरे़ कुस्‍सा मारेसा वये़, मारेसान् हेब्रोनरे़ कुम्‍बा वये़॥

४३ हेब्रोनरे़ कुस्‍साहाॽ– कोरह, तप्‍पुह, रेकेम नु सेमा॥

४४ सेमान् रहमरे़ कुम्‍बा वये़, हे़क्‍क्‍याङ् यहमे़न् योर्कामरे़ कुम्‍बा वये़॥ रेकेमे़न् सम्‍मैरे़ कुम्‍बा वये़॥

४५ सम्‍मैरे़ कुस्‍सा माओन वये़, हे़क्‍क्‍याङ् माओने़न् बेथ-सररे़ कुम्‍बा वये़॥

४६ कालेबरे़ कुजक्‍मेःत् एपान् हारान, मोस नु गाजेजरे़ खुन्‍छिॽ मानुदिङ् मा वये़॥ हाराने़न् गाजेजरे़ कुम्‍बा वये़॥

४७ यहदैरे़ कुस्‍साहाॽ– रेगेम, योताम, गेसान, पलेत, एपा नु साप॥

४८ कालेबरे़ कुजक्‍मेःत् माकान् सेबेर नु तिर्हानारे़ खुन्‍छिॽ मानुदिङ् मा वये़॥

४९ खे़ल्‍ले़ मद्‌मन्‍नारे़ कुम्‍बा सापे़न् हे़क्‍क्‍याङ् मक्‍बेना नु गिबियारे़ खुन्‍छिॽ पानुदिङ् पा सेबान्‍नाङ् सा कत्‍तुसि॥ अक्‍सान् कालेबरे़ कुस्‍सा मे़न्‍छुमा वये़॥

५० कालेबरे़ कुमुॽइदाङ्‌साहाॽ हाबा कन्‍हाॽए मे़वये़रो–

एप्राताःल्‍ले़ कुस्‍सा तुम्‍बा हुररे़ कुस्‍साहाॽ–

सोबाले़न् किर्यत-यारिमरे़ कुम्‍बा वये़,

५१ सल्‍मान् बेथले़हे़मरे़ कुम्‍बा वये़, खम्‍भ्‍याङ् हारेपे़न् बेथ-गादेररे़ कुम्‍बा वये़॥

५२ किर्यत-यारिमरे़ कुम्‍बा सोबालरे़ कुधिन्‍दाङ् सायोबोराहाॽ–

हारोए, मानहतिहाॽबा कुभ्रे़ःङ् हे़क्‍क्‍याङ्

५३ किर्यत-यारिमबा हिम्‍सयङ्‌हाॽ– यित्रिहाॽ, पुथिहाॽ, सुमातिहाॽ मिस्रातिहाॽ॥ कन्‍हाॽलाम् सोरातिहाॽ नु एस्‍तोलिहाॽरे़ खुन्‍छिॽ मुॽइदाङ्‌साहाॽ मे़बोक्‍खे़॥

५४ सल्‍मारे़ कुमुॽइदाङ्‌साहाॽ–

बेथले़हे़म, नतोपातिहाॽ, अत्रोत-बेथ-योआब, कुभ्रे़ःङ् मानहतिहाॽ हे़क्‍क्‍याङ् सोरिहाॽ नु

५५ याबेसओ के़युङ्‌बा साम्‌योथिम्‍साम्‍बाहाॽरे़ खुन्‍छिॽ थाःक्‍हाॽ–

तिरातिहाॽ, सिम्‍मतिहाॽ नु सुकातिहाॽ॥ कन्‍हाॽ खे़न् केनिहाॽरो, खे़ङ्‌हाॽग रेकाबरे़ कुहिम्‍सयङ्‌हाॽरे़ खुन्‍छिॽ पानुदिङ् पा हम्‍मतलाम् मे़द्‌ये़रो॥

दाउद हाङ्‌ङिल्‍ले़ कुस्‍सा ये़म्‍बित्‍छा मे़न्‍छुमाहाॽ

३

हेब्रोनओ सागे़वाःन्‍छिङ्‌बा दाउदरे़ कुस्‍सा ये़म्‍बित्‍छाहाॽ कन्‍हाॽए मे़वये़रो–

कुस्‍सा तुम्‍बे़न् अमनोन, खे़ल्‍ले़ कुम्‍मा अहिनोमे़न् यिजरेल के़युङ्‌मा वये़,

सरुम्‍बे़न् दानिएल, खे़ल्‍ले़ कुम्‍मा अबिगेले़न् कर्मेल के़युङ्‌मा वये़,

२ याङ्‌सरुम्‍बे़न् अब्‍सालोम, खे़ल्‍ले़ कुम्‍मा माकान् गसुरबा हाङ् तल्‍मैःल्‍ले़ कुस्‍सा मे़न्‍छुमा वये़,

लिसिगेःक्‍पे़न् अदोनियाह, खे़ल्‍ले़ कुम्‍मा हग्‍गित वये़॥

३ ङासिगेःक्‍पे़न् सपत्‍याह, खे़ल्‍ले़ कुम्‍मा अबितल वये़, हे़क्‍क्‍याङ् फोॽबे़न् यित्राम, खे़ल्‍ले़ कुम्‍मा दाउदरे़ कुमेत् एग्‍लान् वये़॥

४ कन् तुक्‍सिहाॽ दाउदरे़ हेब्रोनओ कत्‍तुसिबा कुस्‍सासिरो॥ खे़प्‍मो दाउदे़ल्‍ले़ तङ्‌बे नुसिआङ् ला तुक्‍सि थारिक् हाङ्‌युक् चोगु॥

हे़क्‍क्‍याङ् यरुसले़मओ खुने़ॽ सुम्‍बोङ्‌ङाङ् सुम्‍सि तङ्‌बे हाङ्‌युक् चोगु॥

५ खे़प्‍मो कन् ये़म्‍बित्‍छा मे़न्‍छुमा कुस्‍साहाॽ सामे़वाःन्‍छिङ्‌लो

सम्‍मुअ, सोबाब, नातान नु सोलोमन॥ कन् लिसिहाॽ अम्‍मिएलरे़ कुस्‍सा मे़न्‍छुमा बतसेबान् लाम्‍बा सामे़वाःन्‍छिङ्‌ङाङ् वये़॥

६ वेॽ फाङ्‌सि यिभार, एलिसुअ, एलिपेलेत,

७ नोगह, नेपेग, यापि,

८ एलिसामा, एल्‍यादा नु एलिपेलेत मे़वये़॥

९ खुने़ॽ कुजक्‍मेःत्‍हाॽरे़ खुन्‍छिॽ ये़म्‍बित्‍छा साहाॽनुःल्‍ले़ वेॽ कन्‍हाॽ के़रे़क् दाउदे़ल्‍ले़ कुस्‍सा ये़म्‍बित्‍छा मे़वये़॥ हे़क्‍क्‍याङ् तामारे़न् खे़ङ्‌हाॽरे़ खुन्‍छिॽ नुसाॽ मे़न्‍छुमा वये़रो॥

सोलोमन नु यहुदाबा वेॽ हाङ्‌हाॽ

१० सोलोमनरे़ कुस्‍सा रहबाम वये़,

रहबामरे़ कुस्‍सा अबिया वये़,

अबियारे़ कुस्‍सा आसा वये़,

आसारे़ कुस्‍सा यहोसापात वये़,

११ यहोसापातरे़ कुस्‍सा यहोराम वये़,

यहोरामरे़ कुस्‍सा अहज्‍याह वये़,

अहज्‍यहरे़ कुस्‍सा योआस वये़,

१२ योआसरे़ कुस्‍सा अमस्‍याह वये़,

अमस्‍याहरे़ कुस्‍सा अजर्‍याह वये़,

अजर्‍याहरे़ कुस्‍सा योताम वये़,

१३ योतामरे़ कुस्‍सा आहाज वये़,

आहाजरे़ कुस्‍सा हिजकिया वये़,

हिजकियारे़ कुस्‍सा मनस्‍से वये़,

१४ मनस्‍सेरे़ कुस्‍सा आमोन वये़

हे़क्‍क्‍याङ् आमोनरे़ कुस्‍सा योसियाह वये़रो॥

१५ योसियाहरे़ कुस्‍साहाॽ–

कुस्‍सा तुम्‍बा योहानान,

सरुम्‍बा यहोयाकिम,

याङ्‌सुरुम्‍बा सिदकियाह नु

फोःक्‌वान् सल्‍लुम वये़॥

१६ यहोयाकिमरे़ कुस्‍सा ने़त्‍छिहाॽ–

यहोयाकिन नु

सिदकियाह वये़सिरो॥

यहोयाकिन हाङ्‌ङिल्‍ले़ कुधिन्‍दाङ् सायोबोराहाॽ

१७ बेबिलोनओ मे़दे़म्‍सु मे़देॽरुबा यहोयाकिनरे़ कुमुॽइदाङ्‌साहाॽ–

खुने़ॽ कुस्‍सा सालतिएल,

१८ मल्‍किराम, पदायाह, सेनस्‍सर, यकम्‍याह, होसामा नु नदब्‍याह मे़वये़॥

१९ पदायाहरे़ कुस्‍साहाॽ–

यरुबाबेल नु सिमि॥

यरुबाबेलरे़ कुस्‍साहाॽ–

मसुल्‍लाम नु हनन्‍याह॥

सलोमिते़न् खे़ङ्‌हाॽरे़ खुन्‍छिॽ नुसाॽ मे़न्‍छुमा वये़॥

२० यरुबाबेलरे़ ङासि वेॽ कुस्‍साहाॽआङ् मे़वये़–

हसुबा, ओहेल, बेरेक्‍याह, हसदयाह नु युसप-हेसेद॥

२१ हनन्‍याहरे़ कुमुॽइदाङ्‌साहाॽ–

पलत्‍याह नु यसयाह हे़क्‍क्‍याङ् रपायाहरे़ कुस्‍सा ये़म्‍बित्‍छाहाॽ, अर्नानरे़ कुस्‍सा ये़म्‍बित्‍छाहाॽ, ओबदियारे़ कुस्‍सा ये़म्‍बित्‍छाहाॽ नु सकन्‍याहरे़ कुस्‍सा ये़म्‍बित्‍छाहाॽ॥

२२ सकन्‍याहरे़ कुमुॽइदाङ्‌साहाॽ–

समायाह नु खे़ल्‍ले़ कुस्‍साहाॽ–

हत्‍तुस, यिगाल, बारिह, नार्याह नु साफात के़रे़क्‍ले़ तुक्‍सि मे़वये़॥

२३ नार्याहरे़ कुस्‍साहाॽ–

एल्‍योएनै, हिस्‍कियाह नु अज्रिकाम के़रे़क्‍ले़ सुम्‍सि मे़वये़॥

२४ एल्‍यहोएनैरे़ कुस्‍साहाॽ–

होदबिया, एल्‍यासिब, पलयाह, अक्‍कुब, योहानान, दलायाह नु अनानि के़रे़क्‍ले़ नुसि मे़वये़रो॥

यहुदाःल्‍ले़ कुधिन्‍दाङ् सायोबोराहाॽ

४

यहुदाःल्‍ले़ कुधिन्‍दाङ् सायोबोराहाॽ–

फारेस, हेस्रोन, कर्मि, हुर नु सोबाल॥

२ सोबालरे़ कुस्‍सा रायाहन् यहतरे़ कुम्‍बा वये़॥ यहते़न् अहुमै नु लहदरे़ खुन्‍छिॽ पानुदिङ् पा वये़॥ सोरातिहाॽरे़ खुन्‍छिॽ थाःक् हाबा कन्‍हाॽए मे़वये़॥

३ एतामरे़ कुस्‍साहाॽ–

यिजरेल, यिस्‍मा नु यिदबस॥ कन्‍हाॽरे़ खुन्‍छिॽ नुसाॽ मे़न्‍छुमाःल्‍ले़ कुमिङ् हस्‍सलेलपोनि वये़॥

४ पनुएले़न् गदोररे़ कुम्‍बा नु एसेर हुसरे़ कुम्‍बा वये़॥

एप्रातरे़ कुस्‍सा तुम्‍बा नु बेथले़हे़मरे़ कुम्‍बा हुररे़ कुमुॽइदाङ्‌साहाॽ हाबा कन्‍हाॽएरो॥

५ तकोरे़ कुम्‍बा अस्‍सुररे़ कुमेत् ने़त्‍छि हेलह नु नारा वये़सि॥

६ नाराःल्‍ले़ खुने़ॽ कुलागि अहुज्‍जाम, हेपेर, तेमेनि नु हाहसतारि सागत्‍तुसि॥ नाराःल्‍ले़ कुमुॽइदाङ्‌साहाॽ हाबा कन्‍हाॽए मे़वये़॥

७ हेलहरे़ कुस्‍साहाॽ–

सेरेथ, सोहोर, एतनान नु कोस॥

८ हे़क्‍क्‍याङ् कोसे़न् आनुब नु हज्‍जोबेबा खम्‍भ्‍याङ् हारुमरे़ कुम्‍बा अहर्हेलरे़ कुधाःक्‍हाॽरे़ खुन्‍छिॽ पानुदिङ् पा वये़रो॥

९ याबेसे़न् खुने़ॽ कुम्‍भुॽ कुन्‍साॽहाॽनुःल्‍ले़ यरिक् मिङ्‌सोदाङ्‌बा वये़॥ खुने़ॽ कुम्‍मारे़ खे़न् याबेसa फाॽआङ् मिङ् वाःत्‍तुआङ् वये़, थेआङ्‌भे़ल्‍ले़ खुने़ॽ कुम्‍मारे़ पाःत्‍तु, “आङ्‌गाॽ साॽरिक् तुक्‍मालाःक्‍माओ खे़न् सागत्‍तुङ्‌लो॥”

१० याबेसरे़ अक्‍खे पाःत्‍तुआङ् इस्राइलिहाॽरे़ खुन्‍छिॽ निङ्‌वाॽफुमाङ्‌ङिन् पेलि फाक्‍तु, “पेलि फाक्‍ने़, आङ्‌गाॽ हाङ्‌वागे़न् यरिक् मुॽइसाम् पिराङ्‌ङे़ॽआङ् आलाजेॽ सिङ्‌बुङ्‌हाॽ फोसाङ् पिराङ्‌ङे़ॽओ! आदाङ्‌बारे़ कुहुक्‍किन् आसम्‍धाङ् पत्‍ल, हे़क्‍क्‍याङ् के़साक्‍पालाम् से़ःप्‍ताङ्‌ङे़ॽओ, हे़क्‍केलॽरिक् आक्‍तङ्‌बा परिक्‍ले़ काःन्‍नासाङ् मे़दुक्‍ने़न्‍लरो॥” हे़क्‍क्‍याङ् निङ्‌वाॽफुमाङ्‌ङिल्‍ले़ खे़ल्‍ले़ कुबेलिन् के़त्‍तुरो॥

११ सुहहरे़ कुन्‍साॽ कलुबे़न् मेहिररे़ कुम्‍बा वये़, हे़क्‍क्‍याङ् मेहिरे़न् एस्‍तोनरे़ कुम्‍बा वये़॥

१२ एस्‍तोने़न् बेथ-रापा, पसेह नु तहिन्‍नारे़ खुन्‍छिॽ पानुदिङ् पा वये़॥ तहिन्‍नन् इर-नाहसकरे़ कुम्‍बा वये़॥ कन्‍हाॽ रेकाबा मना मे़वये़रो॥

१३ कनजरे़ कुस्‍साहाॽ–

ओत्‍निएल नु सरायाह॥

ओत्‍निएलरे़ कुस्‍साहाॽ–

हतत नु मोनोतै॥

१४ मोनोतैन् ओप्रारे़ कुम्‍बा वये़॥

सरायाहन् योआबरे़ कुम्‍बा वये़, हे़क्‍क्‍याङ् योआबे़न् गे-हसिमरे़b कुम्‍बा वये़॥ (खे़ङ्‌हाॽ चोबेगु मे़वये़बे़ल्‍ले़ चोगुल्‍ले़ खे़ल्‍ले़ कुमिङ् हाबा खे़न् मे़युक्‍खु॥)

१५ यपुन्‍नेरे़ कुस्‍सा कालेबरे़ कुस्‍सा ये़म्‍बित्‍छाहाॽ–

इरु, एलाह, नु नआम॥

एलाहरे़ कुस्‍सा–

कनज॥

१६ यहललेलरे़ कुस्‍साहाॽ–

जिप, जिपा, तिरया नु असरेल॥

१७ एज्रहरे़ कुस्‍साहाॽ–

येतेर, मेरेद, एपेर नु यालोन॥ मेरेदरे़ ते़न्‍धाम् मेःक्‍खिम् लिःक्‍खुमा फारोल्‍ले़ कुस्‍सा मे़न्‍छुमा बित्‍याहःल्‍ले़ कुस्‍सा ये़म्‍बित्‍छाहाॽ हाबा कन्‍हाॽए मे़वये़, हे़क्‍क्‍याङ् खुने़ॽ मे़न्‍छुक्‍मा पोःक्‍खे़आङ् मिरियम, सम्‍मै नु एस्‍तमोरे़ पानुदिङ् कुम्‍बा यिस्‍बहन् सागत्‍तु॥

१८ मेरेदरे़ कुमेत् यहुदि मे़न्‍छुमान् गदोररे़ कुम्‍बा येरेद, सोखोरे़ कुम्‍बा हेबेर नु जानोहरे़ कुम्‍बा यकुतिएलरे़ खुन्‍छिॽ मानुदिङ् मा वये़॥

१९ होदियाहरे़ कुमेत् नहमरे़ कुन्‍साॽ मे़न्‍छुमाःल्‍ले़ कुस्‍साहाॽ–

गेरेमि किलाह नु माकाति एस्‍तमोरे़ खुन्‍छिॽ पानुदिङ् पा वये़सि॥

२० सिमोनरे़ कुस्‍साहाॽ–

अमनोन, रिन्‍ना, बेन-हानान नु तिलोन॥

यिसिरे़ कुस्‍साहाॽ–

जोहेत नु बेन-जोहेत॥

२१ यहुदाःल्‍ले़ कुस्‍सा सेलहरे़ कुस्‍साहाॽ–

लेकारे़ कुम्‍बा एर वये़, मारेसारे़ कुम्‍बा लादा वये़, हे़क्‍क्‍याङ् बेथ-अस्‍बेयाओ परान्‍ला चिरिक् के़धाक्‍पाहाॽरे़ खुन्‍छिॽ हिम्‍सयङ्‌हाॽ,

२२ योकिम, कोजेबाबा मनाहाॽ, हे़क्‍क्‍याङ् योआस नु साराप, खे़ङ्‌हाॽरे़ मोआब नु यसुबि-लेहेमओ हाङ्‌युक् मे़जोगु, कन्‍हाॽरे़ खुन्‍छिॽ मिङ्‌हाॽ उनाहुरिबाबा साप्‍लाओ मे़साप्‍तुआङ् ने़रो॥ (कन् ताॽजे़ङ् पाःन्‍निन् साॽरिक् उनाहुरिबा चोक्॥)

२३ कन्‍हाॽ कोःम्‍भाल्‍या मे़वये़, खे़ङ्‌हाॽ नतैम नु गदेराओ मे़युङे़आङ् हाङ्‌ङिल्‍ले़ कुलागि याःम्‍बक् मे़जोगे़रो॥

सिमियोनरे़ कुमुॽइदाङ्‌साहाॽ

२४ सिमियोनरे़ कुमुॽइदाङ्‌साहाॽ–

नमुएल, यामिन, यारिब, जेरह नु सौल॥

२५ सौलरे़ कुस्‍सा सल्‍लुम वये़, सल्‍लुमरे़ कुस्‍सा मिब्‍साम वये़, मिब्‍सामरे़ कुस्‍सा मिस्‍मा वये़॥

२६ मिस्‍मारे़ कुमुॽइदाङ्‌सा–

मिस्‍मारे़ कुस्‍सा हम्‍मुएल, हम्‍मुएलरे़ कुस्‍सा जक्‍कुर, जक्‍कुररे़ कुस्‍सा सिमि वये़॥

२७ सिमिरे़ थिबोङ्‌ङाङ् तुक्‍सि कुस्‍सा ये़म्‍बित्‍छा नु तुक्‍सि कुस्‍सा मे़न्‍छुमा मे़वये़, कर खे़ल्‍ले़ कुन्‍साॽरे़ सुःल्‍लिक्‍लक् ये़म्‍बित्‍छा मे़न्‍छुमा कुस्‍सा मे़वये़॥ कल्‍ले़चोगुल्‍ले़ खे़ङ्‌हाॽरे़ खुन्‍छिॽ थाःक्‍हाॽ यहुदाःल्‍ले़ कुधाःक्‍हाॽ यारिक् यरिक् मे़म्‍बोरे़न्॥

२८ खे़ङ्‌हाॽ बेर्सेबा, मोलादा, हसर-सुआल,

२९ बिल्‍हा, एसेम, तोलद,

३० बतुएल, होर्मा, सिक्‍लग,

३१ बेथ-मर्काबोत, हसर-ससिम, बेथ-बिरि नु सारैमे़न् खुन्‍छिॽ युक्‍को ने़स्‍से़॥ दाउदरे़ हाङ्‌युक् मे़न्‍जोःक्‍के थारिक् खे़ङ्‌हाॽरे़ खुन्‍छिॽ ये़क्‌यक्‍हाॽ आम्‍भा कन्‍हाॽए ने़स्‍से़॥

३२ खे़ङ्‌हाॽरे़ खुन्‍छिॽ पाङ्‌भेॽहाॽ एताम, ऐन, रिम्‍मोन, तोकेन नु आसान के़रे़क्‍ले़ ङासि ने़स्‍से़॥

३३ हे़क्‍क्‍याङ् खे़ङ्‌हाॽ कन् पाङ्‌जुम्‍हाॽरे़ कब्रिङ् पिसाङ् नु बालात थारिक्‍काङ् मे़युङे़॥ खे़ङ्‌हाॽ मे़युङे़बा खुन्‍छिॽ युङ्‌मादे़न्‍हाॽ आम्‍भा कन्‍हाॽए ने़स्‍से़॥ हे़क्‍क्‍याङ् खे़ङ्‌हाॽरे़ लत्‍छा मिङ्‌स्रा मिङ्‌नाःत् थिक्‍काङ् मे़ने़स्‍सुआङ् ने़स्‍से़रो॥

३४ कन्‍हाॽरे़ खुन्‍छिॽ हिम्‍सयङ्‌बा कुधे़गेक् मनाहाॽ हाबा कन्‍हाॽ मे़वये़– मे़सोबाब, यम्‍लेक, अमस्‍याहरे़ कुस्‍सा योसा,

३५ योएल, (योसिब्‍याहरे़ कुस्‍सा येहु, खुने़ॽ सरायाहरे़ कुम्‍मे़न्‍छाॽ नु असिएलरे़ कुजक्‍मे़न्‍छाॽ वये़॥)

३६ एल्‍योएनै, याकोबा, यासोहायाह, असायाह, अदिएल, यसिमिएल, बनायाह,

३७ हे़क्‍क्‍याङ् जिजान् सिपिरे़ कुस्‍सा, सिप्‍पिन् अल्‍लोनरे़ कुस्‍सा, हे़क्‍क्‍याङ् अल्‍लोने़न् यदायाहरे़ कुस्‍सा, यदायाहन् सिम्रिरे़ कुस्‍सा, सिम्रिन् समायाहरे़ कुस्‍सा वये़रो॥

३८ थाःङ् साप्‍ते़आङ् के़बप्‍पा मनाहाॽ खुन्‍छिॽ आप्‍फेक् आप्‍फेक् थाःक्‍हाॽरे़ खुन्‍छिॽ लाम्‍लोबा मे़वये़॥ हे़क्‍क्‍याङ् खे़ङ्‌हाॽरे़ खुन्‍छिॽ हिम्‍सयङ्‌हाॽ चाॽरिक् यरिक् मे़बोःन्‍दे़॥

३९ खे़ङ्‌हाॽरे़ खुन्‍छिॽ थक्‍सा लुप्‍हाॽरे़ लागि चाराम्‍मादे़न् मे़गोःत्‍तुर ने़ने़बादे़न्‍नोबा नाङ्‌गे़न् ले़प्‍माङ् गदोर कुबेसाङ्‌बा ते़न्‍नो थारिक् मे़बे॥

४० खे़ङ्‌हाॽरे़ ताम्‍दाम्‍बादे़न्‍नोबा ने़ने़बादे़न्‍नो चा के़नुॽबादे़न् हे़क्‍क्‍याङ् नुबा थक्‍सा चाराम्‍मादे़न् ये़म्‌ये़म् नु चिजि खक्‍खक् ने़स्‍से़बा मे़घोसु॥ तगि खे़न् ते़न्‍नो हामरे़ कुभा कुमनाहाॽ मे़युङे़॥

४१ कन् थाःङ् साप्‍ते़आङ् के़बप्‍पा मनाहाॽ यहुदाबा हाङ् हिजकियाःल्‍ले़ हाङ्‌युक् चोगुबा ये़म्‍मो मे़द्‌ये़आङ् हामरे़ कुमनाहाॽरे़ खुन्‍छिॽ साःङ्‌गाहिम्‍हाॽओ मे़भत्‍तुसि हे़क्‍क्‍याङ् खे़प्‍मो मे़दुमुसिबा मोनिहाॽ आल्‍लो थारिक्‍साङ् खोमे़न्‍दे़त्‍ते वरे़ङ्‌ले़ङ् युम्रे़क् मे़मे़क्‍खुसि॥ खे़ब्‍याङ् खे़ङ्‌हाॽरे़ खुन्‍छिॽ थक्‍सा लुप्‍हाॽरे़ लागि चाराम्‍मादे़न् ने़स्‍सेबाल्‍ले़ चोगुल्‍ले़ लाजेन् खुन्‍छिॽ हुक्‍काप् मे़जोगु॥

४२ किप् ङासि यारिक् सिमिनियोहाॽरे़, यिसिरे़ कुस्‍सा ये़म्‍बित्‍छा पलत्‍याह, नार्याह, रपायाह नु उज्‍जिएलरे़ खुन्‍छिॽ लाम्‍लोमो सेइरबा कोःक्‍माबा लाजेन् थङ्‌ङो मे़भत्‍तु॥

४३ खे़ङ्‌हाॽरे़ के़हिङ्‌बा के़याःक्‍पा अमालेकिहाॽ के़रे़क् मे़मे़क्‍खुसि, हे़क्‍क्‍याङ् आइन्‍बा ये़न् थारिक् खे़ङ्‌हाॽ खे़प्‍मो मे़युङ्‌लो॥

a 

४:९ खुने़ॽ कुमिङ्‌ङे़न् हिब्रुओ “तुक्” पोःङ्‌ॽ॥

b 

४:१४ कल्‍ले़ कुबेन् “चोबेगु मनाहाॽरे़ खुन्‍छिॽ ने़ने़बादे़न्” पोःङ्‌ॽ॥

रुबेनरे़ कुमुॽइदाङ्‌साहाॽ

५

इस्राइलरे़ कुस्‍साहाॽओ के़रे़क्‍नुःल्‍ले़ तुम्‍बा रुबेनरे़ कुस्‍साहाॽ, से़क्‍खाःल्‍ले़ खे़न् तगि सावाःन्‍छिङ्‌ङाङ् वये़, कर खुने़ॽ आप्‍फेक् कुम्‍बारे़ लत्‍छा कुजक्‍मेःत् थिक्‍नु याम्‍बोःप्‍मा याःम्‍बक् चोगुबाल्‍ले़ चोगुल्‍ले़ खे़ल्‍ले़ कुघोमा तुम्‍बा लक्‍किन् इस्राइलरे़ कुस्‍सा योसेफरे़ कुस्‍साहाॽ मे़बिरुसि, हे़क्‍क्‍याङ् मिङ्‌नाःत्‍तो खे़न् तुम्‍बा मे़ल्‍लेःत्‍तुन्॥

२ हे़क्‍क्‍याङ् यहुदान् खुने़ॽ आप्‍फेक् कुन्‍साॽहाॽओ के़रे़क्‍नुःल्‍ले़ के़धुम्‍बा वये़साङ्, हे़क्‍क्‍याङ् खुने़ॽलाम् लत्‍छा युक्‍साबा लःन्‍दे़साङ् तुम्‍बा लक्‍खोमा युक्‍किन् योसेफरे़ए खोसु॥

३ इस्राइलरे़ कुस्‍सा तुम्‍बा रुबेनरे़ कुस्‍साहाॽ–

हानोक, पल्‍लु, हेस्रोन नु कर्मि॥

४ योएलरे़ कुस्‍साहाॽ–

खुने़ॽ कुस्‍सा समायाह, समायाहरे़ कुस्‍सा गोग,

गोगरे़ कुस्‍सा सिमि,

५ सिमिरे़ कुस्‍सा मिका,

मिकारे़ कुस्‍सा रायाह, रियाहरे़ कुस्‍सा बाल,

६ हे़क्‍क्‍याङ् बालरे़ कुस्‍सा बिरह, खुने़ॽ अस्‍सुरबा हाङ् तिग्‍लत–पिलेसररे़ ते़म्‍सुआङ् तेॽरु॥ बिरहन् रुबेनिहाॽरे़ खुन्‍छिॽ लाम्‍लोबा वये़॥

७ खे़ङ्‌हाॽरे़ खुन्‍छिॽ काॽइहाॽ, थाःक्‍थाःक् मे़जोगुसिआङ् खुन्‍छिॽ मिङ्‌स्रा मिङ्‌नाःत्‍तो मे़साप्‍तुआङ् पत्–

तुम्‍बा लाम्‍लोबा यिएल, जकरिया,

८ हे़क्‍क्‍याङ् अजाजरे़ कुम्‍बा बेला, सेमारे़ कुम्‍मे़न्‍छाॽ नु योएलरे़ कुजक्‍मे़न्‍छाॽ वये़॥ खे़ङ्‌हाॽ अरोएरओ मे़युङे़, हे़क्‍क्‍याङ् खुन्‍छिॽ ते़ङ्‌गप्‍पिन् नेबो नु बाल-मोन थारिक् के़रे़॥

९ नाङ्‌गे़न् पिसाङ् खे़ङ्‌हाॽरे़ युफ्रेतिस वहःङ् थारिक् के़बोबा मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍निल्‍ले़ कुयाओ थे़म्‍बा लत्‍छा ते़ङ्‌गप्‍पिल्‍ले़ खोःप्‍तुआङ् ने़स्‍से़, थेआङ्‌भे़ल्‍ले़ गिलादओ खे़ङ्‌हाॽरे़ खुन्‍छिॽ पित्‍थक्‍साहाॽ यरिक् मे़बोन्‍दे़आङ् वये़॥

१० साउलरे़ कुहाङ्‌युक् ये़म्‍मो खे़ङ्‌हाॽ हग्रिहाॽनु थङ् मे़धक्‍ते़आङ् खुन्‍छिॽ मे़नाःन्‍दुसि, हे़क्‍क्‍याङ् गिलाद नाङ्‌गे़न् पिसाङ्‌बा के़रे़क् लाजेॽहाॽओ के़युङ्‌बाहाॽरे़ खुन्‍छिॽ साःङ्‌गाहिम्‍हाॽ मे़युक्‍तु मे़देॽरुरो॥

गादरे़ कुमुॽइदाङ्‌साहाॽ

११ गादिहाॽ रुबेनिहाॽरे़ कुदोःप्‍मा थोहाङ् ले़प्‍माङ् बासानबा सलका थारिक्‍के मे़युङे़रो–

१२ योएले़न् तुम् लाम्‍लोबा वये़, ताक्‍फाओ निसिगेक्‍पा सापामे़न् वये़, खे़न् एगाङ् बासानओ यानैन् नु साफाते़न् वये़सि॥

१३ खे़ङ्‌हाॽरे़ खुन्‍छिॽ काॽइहाॽ–

मिखाएल, मसुल्‍लाम, सेबा, योरै, यकान, जिआ नु एबेर– के़रे़क्‍ले़ नुसि मे़वये़॥

१४ अबिहेलरे़ कुमुॽइदाङ्‌साहाॽ कन्‍हाॽए मे़वये़॥ अबिहेले़न् हुरिरे़ कुस्‍सा वये़, हुरिन् यारोहरे़ कुस्‍सा वये़, यारोहन् गिलादरे़ कुस्‍सा वये़, गिलादे़न् मिखाएलरे़ कुस्‍सा वये़, मिखाएले़न् यसिसैरे़ कुस्‍सा वये़, यसिसैन् यहदोरे़ कुस्‍सा वये़, यहदोन् बुजरे़ कुस्‍सा वये़॥

१५ गुनिरे़ कुस्‍सा अब्‍दिएलरे़ कुस्‍सा अहिन् खे़ङ्‌हाॽरे़ खुन्‍छिॽ हिम्‍सयङ्‌बा तुम् लाम्‍लोबा वये़॥

१६ गादिहाॽ गिलाद, बासान नु खे़प्‍मोबा पाङ्‌भेॽहाॽओ, हे़क्‍क्‍याङ् सारोनबा के़रे़क् थक्‍सा चाराम्‍मादे़न्‍हाॽ के़बोबाआङ् के़ने़बा ते़न्‍हाॽओ थारिक्‍के मे़युङे़॥

१७ यहुदाबा हाङ् योताम नु इस्राइलबा हाङ् यारोबामरे़ खुन्‍छिॽ हाङ्‌युक् ये़म्‍मो कन् के़रे़क् मिङ्‌हाॽ खुन्‍छिॽ मिङ्‌स्रा मिङ्‌नाःत्‍तो मे़साप्‍तुआङ् पत्‍लो॥

नाङ्‌गे़न् पिसाङ् थाःक्‍कोबा थक्‍सुबाहाॽ

१८ रुबेनिहाॽ, गादिहाॽ नु मनस्‍से़रे़ कुभ्रे़ःङ् थाःक्‍हाॽरे़ खुन्‍छिॽ थक्‍सुबाहाॽ ४४,७६० मे़वये़॥ खे़ङ्‌हाॽ खोहाॽ, ताभेहाॽ नु तोःङ् लिहाॽ थङ्‌ङो नुरिक्‍काङ् याङ्‌मा के़ले़बा मे़वये़॥

१९ कन्‍हाॽ हग्रिहाॽ, यतुर, नापिस हे़क्‍क्‍याङ् नोदाबहाॽनु थङ् मे़जोगे़॥

२० खे़ङ्‌हाॽरे़ निङ्‌वाॽफुमाङ्‌ङिल्‍ले़ कुलाम् ओमे़मे़त्‍तुआङ् पेलि मे़भाक्‍तुबाल्‍ले़ चोगुल्‍ले़ खुने़ॽ खुन्‍छिॽ पेलिन् खे़प्‍सु हे़क्‍क्‍याङ् खे़ङ्‌हाॽ थङ् चोःक्‍मा के़नाःम्‍बा मे़बोःक्‍खे़॥ हे़क्‍क्‍याङ् हग्रिहाॽ नु खुन्‍छिॽ के़रे़क् तेःङ्‌जुम्‍बा लाजेॽहाॽ खे़ङ्‌हाॽरे़ खुन्‍छिॽ हुक्‍को मे़ध्‍ये़॥

२१ खे़ङ्‌हाॽरे़ खुन्‍छिॽ पित्‍थक्‍साहाॽ, ५०,००० उमे, २,५०,००० मे़ल्‍लुक् नु २,००० अदङ्‌हाॽ हुक्‍काप् मे़जोगुसि, हे़क्‍क्‍याङ् १,००,००० मनाहाॽ मे़दे़म्‍सु मे़देॽरुसि॥

२२ वेॽ यरिक् मनाहाॽ मे़से़रुसि, थेआङ्‌भे़ल्‍ले़ कन् थङ्‌ङिन् निङ्‌वाॽफुमाङ्‌लाम् पोःक्‍खे़आङ् वये़॥ अस्‍सुरिहाॽरे़ खे़ङ्‌हाॽ मे़न्‍दे़म्‍सुसिन्‍नाङ् मे़न्‍देॽरुसिन्‍ल थारिक् खे़ङ्‌हाॽ खे़न् लाजेॽओ मे़युङे़रो॥

नाङ्‌गे़न् पिसाङ् मनस्‍से़रे़ कुभ्रे़ःङ् थाःक्‍हाॽ

२३ मनस्‍सेबा कुभ्रे़ःङ् थाःक्‍हाॽ बासानलाम् बाल-हेर्मोन, सेनिर (हेर्मोन कोःक्‍मा) थारिक्‍पा लाजेॽओ मे़युङे़, हे़क्‍क्‍याङ् खे़ङ्‌हाॽ खानिःत्‍तो आत्‍तातान्‍ने यरिक् मे़बोक्‍खे़॥

२४ खे़ङ्‌हाॽरे़ खुन्‍छिॽ हिम्‍सयङ्‌बा कुधे़गेक् मनाहाॽ हाबा कन्‍हाॽरो– एपेर, यिसि, एलिएल, अज्रिएल, यर्मिया, होदबिया नु यहदिएल॥ खे़ङ्‌हाॽ के़रे़क् मुक्‍के़गुबा थङ्‌गे़जोःक्‍पा नु खुन्‍छिॽ मिङ् के़दिःप्‍पा हे़क्‍क्‍याङ् खे़ङ्‌हाॽरे़ खुन्‍छिॽ हिम्‍सयङ्‌हाॽओबा कुधे़गेक् लाम्‍लोबा मे़वये़रो॥

नाङ्‌गे़न् पिसाङ्‌बा थाःक्‍हाॽ लाजेॽलाम् मे़लःत्‍तु मे़देसुसि

२५ कर खे़ङ्‌हाॽरे़ खुन्‍छिॽ पाधे़बाहाॽरे़ खुनिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ लायो मे़जोगु, हे़क्‍क्‍याङ् निङ्‌वाॽफुमाङ्‌ङिल्‍ले़ खुन्‍छिॽ तगिलाम् मे़क्‍खुसिबा मनाहाॽरे़ खुन्‍छिॽ माङ्‌हाॽ माङ्‌से़वा मे़मे़त्‍तुसिआङ् के़त्‍निमा याःम्‍बक् के़जोःक्‍मानु कुदङ्‌बा मे़जोःक्‍सिङ्॥

२६ कल्‍ले़चोगुल्‍ले़ इस्राइलबा निङ्‌वाॽफुमाङ्‌ङिल्‍ले़ अस्‍सुरबा हाङ् पुल अस्‍सुरबा हाङ् तिग्‍लत-पिलेसेरे़न् हुसु, खम्‍भ्‍याङ् खुने़ॽ रुबेन, गाद नु मनस्‍सेरे़ कुभ्रे़ःङ् थाःक्‍कोबा मनाहाॽ ते़म्‍सुदेॽरुसि॥ खुने़ॽ खे़ङ्‌हाॽ हलह, हाबोर, हारा नु गोजान वहःङ्‌ङिल्‍ले़ कुयाओ तेॽरुसि, हे़क्‍क्‍याङ् खे़ङ्‌हाॽ खे़प्‍मो आइन्‍बा ये़न् थारिक् मे़युङ्‌लो॥

मा निङ्‌वाॽफुसाम्‍बाहाॽरे़ खुन्‍छिॽ मिङ्‌स्रा

६

ले़बिःल्‍ले़ कुस्‍साहाॽ–

गेर्सोन, कहात नु मरारि॥

२ कहातरे़ कुस्‍साहाॽ–

अम्राम, यिसहार, हेब्रोन नु उज्‍जिएल॥

३ अम्रामरे़ कुस्‍सा मे़न्‍छुमाधिक् नु ये़म्‍बित्‍छाहाॽ–

हारुन, मोसा नु मिरियम॥

हारुनरे़ कुस्‍साहाॽ–

नादाब, अबिहु, एलाजार नु इतामार॥

४ एलाजारे़न् पिनहासरे़ कुम्‍बा वये़,

पिनहासे़न् अबिसुरे़ कुम्‍बा वये़,

५ अबिसुन् बुक्‍किरे़ कुम्‍बा वये़,

बुक्‍किन् उज्‍जिरे़ कुम्‍बा वये़,

६ उज्‍जिन् जरयाहरे़ कुम्‍बा वये़,

जरयाहन् मरायोतरे़ कुम्‍बा वये़,

७ मरायोते़न् अमर्‍याहरे़ कुम्‍बा वये़,

अमर्‍याहन् अहितुबरे़ कुम्‍बा वये़,

८ अहितुबे़न् सादोकरे़ कुम्‍बा वये़,

सादोके़न् अहिमासरे़ कुम्‍बा वये़,

९ अहिमासे़न् अजर्‍याहरे़ कुम्‍बा वये़,

अजर्‍याहन् योहानानरे़ कुम्‍बा वये़,

१० योहानाने़न् अजर्‍याहरे़ कुम्‍बा वये़ (यरुसले़ःम्‍मो सोलोमनरे़ चोगुबा यहवे दाङ्‌बे़ल्‍ले़ कुहिम्‍मो हाबा खे़न् अजर्‍याहःल्‍ले़ निङ्‌वाॽफुसाम्‍बा याःम्‍बक् चोगु),

११ अजर्‍याहन् अमर्‍याहःल्‍ले़ कुम्‍बा वये़,

अमर्‍याहन् अहितुबरे़ कुम्‍बा वये़,

१२ अहितुबे़न् सादोकरे़ कुम्‍बा वये़,

सादोके़न् सल्‍लुमरे़ कुम्‍बा वये़,

१३ सल्‍लुमे़न् हिल्‍कियाहरे़ कुम्‍बा वये़,

हिल्‍कियाहन् अजर्‍याहरे़ कुम्‍बा वये़,

१४ अजर्‍याहन् सरायाहरे़ कुम्‍बा वये़,

सरायाहन् यहोसादाकरे़ कुम्‍बा वये़॥

१५ आल्‍ल यहवे दाङ्‌बे़ल्‍ले़ यहुदा नु यरुसले़ःम्‍मोबा मनाहाॽ नबुकदनेसररे़ कुहुक्‍लाम् लाजेॽलाम् लाःक्‍कात् लःत्‍तुदेसुसिल्‍ले़ यहोसादाके़न्‍नाङ् मे़दे़म्‍सु मे़देॽरुरो॥

ले़बिहाॽरे़ खुन्‍छिॽ वेॽ मुॽइदाङ्‌साहाॽ

१६ ले़बिःल्‍ले़ कुस्‍साहाॽ–

गेर्सोन, कहात नु मरारि॥

१७ गेर्सोनरे़ कुस्‍साहाॽरे़ खुन्‍छिॽ मिङ्‌हाॽ आम्‍भा कन्‍हाॽरो-

लिब्‍नि नु सिमि॥

१८ कहातरे़ कुस्‍साहाॽ-

अम्राम, यिसहार, हेब्रोन नु उज्‍जिएल॥

१९ मरारिरे़ कुस्‍साहाॽ-

महलि नु मुसि॥

खे़ङ्‌हाॽरे़ खुन्‍छिॽ आबाङे आबाङे हिम्‍सयङ् कुइसिःक् ले़बिहाॽरे़ खुन्‍छिॽ थाःक्‍हाॽ कन्‍हाॽएरो॥

२० गेर्सोनरे़ कुधाःक्‍हाॽ-

खुने़ॽ आप्‍फेक् कुस्‍सा लिब्‍नि, लिब्‍निरे़ कुस्‍सा येहाथ,

येहाथरे़ कुस्‍सा जिम्‍माह,

२१ जिम्‍माहरे़ कुस्‍सा योआ,

योआरे़ कुस्‍सा इद्‌दो, इद्‌दोरे़ कुस्‍सा जेरह,

हे़क्‍क्‍याङ् जेरहरे़ कुस्‍सा यातरै॥

२२ कहातरे़ कुमुॽइदाङ्‌साहाॽ-

खुने़ॽ आप्‍फेक् कुस्‍सा अम्‍मिनादाब, अम्‍मिनादाबरे़ कुस्‍सा कोरह,

कोरहरे़ कुस्‍सा अस्‍सिर,

२३ अस्‍सिररे़ कुस्‍सा एल्‍काना,

एल्‍कानारे़ कुस्‍सा एब्‍यासाप, एब्‍यासापरे़ कुस्‍सा अस्‍सिर,

२४ अस्‍सिररे़ कुस्‍सा तहत, तहतरे़ कुस्‍सा उरिएल,

उरिएलरे़ कुस्‍सा उज्‍जियाह, हे़क्‍क्‍याङ् उज्‍जियाहरे़ कुस्‍सा सौल॥

२५ एल्‍कानारे़ कुमुॽइदाङ्‌साहाॽ–

अमासै नु अहिमोत,

२६ अहिमोतरे़ कुस्‍सा एल्‍काना,

एल्‍कानारे़ कुस्‍सा सोफै, सोफैरे़ कुस्‍सा नहत,

२७ नहतरे़ कुस्‍सा एलिआब,

एलिआबरे़ कुस्‍सा यरोहाम,

यरोहामरे़ कुस्‍सा एल्‍काना,

हे़क्‍क्‍याङ् एल्‍कानारे़ कुस्‍सा समुएल॥

२८ समुएलरे़ कुस्‍साहाॽ–

कुस्‍सा तुम्‍बा योएल नु

कुस्‍सा फोक्‌वा अबिया॥

२९ मरारिरे़ कुमुॽइदाङ्‌साहाॽ–

खुने़ॽ आप्‍फेक् कुस्‍सा महलि, महलिरे़ कुस्‍सा लिब्‍नि,

लिब्‍निरे़ कुस्‍सा सिमि, सिमिरे़ कुस्‍सा उज्‍जाह,

३० सिमेअ, हग्‍गियाह नु असायाह॥

माङ्‌हिम्‍मो साम्‍गे़लोबा नु मुक्‍ला के़हिप्‍पा मनाहाॽ

३१ माङ्‌हुप् सन्‍दोःक्‍किन् यहवे दाङ्‌बे़ल्‍ले़ कुहिम्‍मो मे़युक्‍खुआङ् एगाङ् साम्‍लो साम्‍मे़प्‍मा याःम्‍बक्‍किन् ओमे़प्‍मारे़ लागि दाउदरे़ युक्‍तिङ् चोगुसिबा मनाहाॽ हाबा कन्‍हाॽएरो॥

३२ सोलोमनरे़ यरुसले़ःम्‍मो माङ्‌हिम् मे़ःन्‍जोःक्‍के थारिक् सेसे साःङ्‌गाहिम्, तुम्‍मादे़न् साःङ्‌गाहिम् तगि खे़ङ्‌हाॽरे़ साक्‍थिम् कुइसिःक् साम्‍लो साम्‍मे़प्‍मा याःम्‍बक् मे़जोगु॥

३३ माङ्‌से़वा याःम्‍बक् के़जोःक्‍पा युक्‍तिङ् मे़जोगुसिबा मनाहाॽ नु खुन्‍छिॽ साहाॽ कन्‍हाॽए मे़वये़रो–

कहातिहाॽलाम्–

साम्‍लो इक्‍ला के़लःप्‍पा हेमान,

खुने़ॽ योएलरे़ कुस्‍सा,

योएले़न् समुएलरे़ कुस्‍सा,

३४ समुएले़न् एल्‍कानारे़ कुस्‍सा,

एलकानान् यरोहामरे़ कुस्‍सा, यहोरामे़न् एलिएलरे़ कुस्‍सा, एलिएले़न् तोहरे़ कुस्‍सा,

३५ तोहन् सुपरे़ कुस्‍सा, सुपे़न् एल्‍कानारे़ कुस्‍सा,

एल्‍कानान् महतरे़ कुस्‍सा, महते़न् अमासैरे़ कुस्‍सा,

३६ अमासैन् एल्‍कानारे़, एल्‍कानाःन् योएलरे़ कुस्‍सा,

योएले़न् अजर्‍याहरे़ कुस्‍सा, अजर्‍याहन् सपन्‍याहरे़ कुस्‍सा,

३७ सपन्‍याहन् तहतरे़ कुस्‍सा, तहते़न् अस्‍सिररे़ कुस्‍सा,

अस्‍सिरे़न् एब्‍यासापरे़ कुस्‍सा, एब्‍यासापे़न् कोरहरे़ कुस्‍सा,

३८ यिसहारे़न् कहातरे़ कुस्‍सा, कहाते़न् लेबिःल्‍ले़ कुस्‍सा, ले़बिन् इस्राइलरे़ कुस्‍सा वये़॥

३९ हे़मानरे़ कुभाॽबाङ् आसापे़न् खुने़ॽ कुजुक्‌वा ले़प्‍माङ् माङ्‌से़वा चोःक्‍मारे़ लागि ये़बे़–

आसापे़न् बेरेक्‍याहरे़ कुस्‍सा, बेरेक्‍याहन् सिमेअरे़ कुस्‍सा,

४० सिमेअन् मिखाएलरे़ कुस्‍सा, मिखाएले़न् बासेयाहरे़ कुस्‍सा,

बासेयाहन् मल्‍कियाहरे़ कुस्‍सा,

४१ मल्‍कियाहन् एत्‍निरे़ कुस्‍सा,

एत्‍निन् जेरहरे़ कुस्‍सा, जेरहन् अदायाहरे़ कुस्‍सा,

४२ ओदायाहन् एतानरे़ कुस्‍सा, एताने़न् जिम्‍माहरे़ कुस्‍सा,

जिम्‍माहन् सिमिरे़ कुस्‍सा

४३ सिमिन् यहतरे़ कुस्‍सा,

यहते़न् गेर्सोनरे़ कुस्‍सा, गेर्सोने़न् ले़बिःल्‍ले़ कुस्‍सा वये़॥

४४ खे़ङ्‌हाॽरे़ खुन्‍छिॽ फाॽबाङ्‌हाॽ एतानरे़ कुभे़न्‍छाङ् ले़प्‍माङ् के़ये़प्‍पा मरारिहाॽ–

एताने़न् किसिरे़ कुस्‍सा, किसिन् अब्‍दिरे़ कुस्‍सा,

अब्‍दिन् मल्‍लुकरे़ कुस्‍सा,

४५ मल्‍लुके़न् हसब्‍याहरे़ कुस्‍सा, हसब्‍याहन् अमस्‍याहरे़ कुस्‍सा, अमस्‍याहन् हिल्‍कियाहरे़ कुस्‍सा,

४६ हिल्‍कियाहन् अम्‍सिरे़ कुस्‍सा, अम्‍सिन् बानिरे़ कुस्‍सा,

बानिन् सेमेररे़ कुस्‍सा,

४७ सेमेररे़न् महलिरे़ कुस्‍सा,

महलिन् मुसिरे़ कुस्‍सा, मुसिन् मरारिरे़ कुस्‍सा,

मरारिन् ले़बिःल्‍ले़ कुस्‍सा वये़॥

४८ खे़ङ्‌हाॽरे़ खुन्‍छिॽ काॽइ ले़बिहाॽ सेसेदे़न्, निङ्‌वाॽफुमाङ्‌ङिल्‍ले़ कुहिम्‍मोबा के़रे़क् याःम्‍बक्‍हाॽरे़ लागि मे़भन्‍छिङ्‌ङाङ् मे़वये़रो॥

हारुनरे़ कुमुॽइदाङ्‌साहाॽ

४९ कर हारुन नु खुने़ॽ कुमुॽइदाङ्‌साहाॽरे़ सुक्‍पा हाःम्‍मा ले़त्‍ति तोःम्‍मादे़न्‍नो सुक्‍पा नु मिधिङ्‌मनादेमनाबा ले़त्‍ति तोःम्‍मादे़न्‍नो मिधिङ्‌मनादेमनाबा सिदुङ्‌जभा मे़दोन्‍दु॥ खे़ङ्‌हाॽरे़ के़रे़क्‍नुःल्‍ले़ साॽरिक् सेसेबादे़न्‍नो चोःक्‍मा के़बोङ्‌बा याःम्‍बक् नु निङ्‌वाॽफुमाङ्‌लाम् ले़प्‍मि नाःक्‍मारे़ लागि चाहा के़जोःक्‍पा लायोलाम् ले़प्‍मि खोमा मिधिङ्‌मादेमनाबा सिदुङ्‌जभा तोःम्‍मा याःम्‍बक् चोःक्‍मा के़बोङ्‌बा वये़॥ निङ्‌वाॽफुमाङ्‌ङिल्‍ले़ कुसे़वारोबा मोसाःल्‍ले़ पिरुसिबा इङ्‌जाङ् कुइसिःक् खे़ङ्‌हाॽरे़ के़रे़क् याःम्‍बक्‍हाॽ मे़जोगु॥

५० हारुनरे़ कुमुॽइदाङ्‌साहाॽ हाबा कन्‍हाॽरो–

खुने़ॽ कुस्‍सा एलाजार वये़, एलाजाररे़ कुस्‍सा पिनहास वये़,

पिनहासरे़ कुस्‍सा अबिसु वये़,

५१ अबिसुरे़ कुस्‍सा बुक्‍कि वये़,

बुक्‍किरे़ कुस्‍सा उज्‍जि वये़, उज्‍जिरे़ कुस्‍सा जरायाह वये़,

५२ जरायाहरे़ कुस्‍सा मरायोत वये़, मरायोतरे़ कुस्‍सा अमर्‍याह वये़, अमर्‍याहरे़ कुस्‍सा अहितुब वये़,

५३ अहितुबरे़ कुस्‍सा सादोक वये़ हे़क्‍क्‍याङ् सादोकरे़ कुस्‍सा अहिमास वये़रो॥

ले़बिहाॽरे़ खुन्‍छिॽ युङ्‌मादे़न्

५४ हारुनरे़ कुमुॽइदाङ्‌सा कहाति थाःक्‍हाॽ मे़से़न्‍दु मे़बिरुसिबा ते़ङ्‌गप्‍पो खे़ङ्‌हाॽरे़ खुन्‍छिॽ पाङ्‌भेॽहाॽ हाबा कन्‍हाॽएरो (थेआङ्‌भे़ल्‍ले़ कहातिहाॽरे़ खुन्‍छिॽ मिङ्‌ङोए थिक्‍सिगेक्‍पा तॽयाःन्‍निन् थ्‍ये़आङ् वये़रो)–

५५ खे़ङ्‌हाॽरे़ यहुदाबा हेब्रोने़न् नु खे़न् कब्रिङ् पिसाङ्‌बा थक्‍सा चाराम्‍दे़न्‍हाॽ मे़घोसु॥

५६ कर यपुन्‍नेरे़ कुस्‍सा कालेबरे़ खे़न् हेब्रोन कब्रिङ् पिसाङ्‌बा पाङ्‌भेॽइन् नु इक्‍ताप्‍हाॽ खोसु॥

५७ कल्‍ले़चोगुल्‍ले़ हारुनरे़ कुमुॽइदाङ्‌साहाॽ हेब्रोन (लत्‍छा से़ःप्‍सिङ्‌मादे़न् ये़क्‌यक्), लिब्‍ना नु खे़प्‍मोबा चाराम्‍मादे़न् लाजेॽहाॽ, यत्‍तिर, एस्‍तमो नु खे़प्‍मोबा चाराम्‍मादे़न् लाजेॽहाॽ,

५८ हिलन नु खे़प्‍मोबा चाराम्‍मादे़न्‍हाॽ, दबिर नु खे़प्‍मोबा चाराम्‍मादे़न् लाजेॽहाॽ,

५९ आसान नु खे़प्‍मोबा चाराम्‍दे़न् लाजेॽहाॽ, बेथ-सेमेस, खे़प्‍मोबा थक्‍सा चाराम्‍दे़न्‍हाॽआङ् मे़बिरु॥

६० हे़क्‍क्‍याङ् बेन्‍यामिनरे़ कुधाःक्‍कोलाम्– गेबा नु खे़प्‍मोबा थक्‍सा चाराम्‍मादे़न् लाजेॽहाॽ, आलेमेत नु खे़प्‍मोबा चाराम्‍मादे़न् लाजेॽहाॽ, अनातोत खे़प्‍मोबा चाराम्‍मादे़न् लाजेॽहाॽआङ् मे़बिरुसि॥

कहातिहाॽरे़ खुन्‍छिॽ थाःक्‍हाॽ मे़बिरुसिबा कन् ये़क्‌यक्‍हाॽ के़रे़क्‍ले़ थिबोङ्‌ङाङ् सुम्‍सि ने़स्‍से़॥

६१ कहातबा के़नम्‍बा मुॽइदाङ्‌साहाॽ मनस्‍सेरे़ कुभ्रे़ःङ् कुधाःक्‍हाॽलाम् तॽयाःन्‍सोन् मे़गे़सुआङ् थिबोङ् ये़क्‌यक्‍हाॽ मे़बिरुसि॥

६२ गेर्सोनरे़ कुमुॽइदाङ्‌साहाॽ खुन्‍छिॽ थाःक्‍थाःक् कुइसिःक् इस्‍साखार, आसेर, नप्‍तालि नु बासानओ के़ने़बा नाङ्‌गे़न्‍बा मनस्‍से़रे़ कुहिम्‍सयङ्‌लाम् थिबोङ्‌ङाङ् सुम्‍सि ये़क्‌यक्‍हाॽ मे़बिरुसि॥

६३ मरारिरे़ कुधाःक्‍हाॽ खुन्‍छिॽ थाःक्‍थाःक् कुइसिःक् रुबेन, गाद नु जबुलुनरे़ कुहिम्‍सयङ्‌लाम् थिबोङ्‌ङाङ् ने़त्‍छि ये़क्‌यक्‍हाॽ मे़बिरुसि॥

६४ कम्‍भलॽरिक् इस्राइलिहाॽरे़ ले़बिहाॽ कन् ये़क्‌यक्‍हाॽ, खे़प्‍मोबा थक्‍सा चाराम्‍दे़न्‍हाॽनु सोसोरिक् मे़बिरुसि॥

६५ थाःङ् साप्‍ते़आङ् के़बप्‍पा ये़क्‌यक्‍हाॽ यहुदा, सिमियोन नु बेन्‍यामिनबा हिम्‍सयङ्‌हाॽलाम् तॽयाःन्‍सोन् मे़गे़सुआङ् खे़ङ्‌हाॽ मे़बिरुसिआङ् वये़॥

६६ कहातबा कुभा थाःक्‍हाॽ एफ्राइमबा हिम्‍सयङ्‌लाम् खे़ङ्‌हाॽरे़ खुन्‍छिॽ ते़ङ्‌गप्‍पिल्‍ले़ लागि ये़क्‌यक्‍हाॽ मे़बिरुसिआङ् ने़स्‍से़॥

६७ खे़ङ्‌हाॽ एफ्राइमबा कोःक्‍मा लाजेॽओ के़ने़बा सकेम नु खे़प्‍मोबा चाराम्‍मादे़न् लाजेॽहाॽ (लत्‍छा से़ःप्‍सिङ्‌मादे़न् ये़क्‌यक्), गेजेर नु खे़प्‍मोबा चाराम्‍मादे़न् लाजेॽहाॽ,

६८ योक्‍माम नु खे़प्‍मोबा चाराम्‍मादे़न् लाजेॽहाॽ, बेथ-होरोन नु खे़प्‍मोबा चाराम्‍मादे़न् लाजेॽहाॽ,

६९ अय्‍यालोन नु खे़प्‍मोबा चाराम्‍मादे़न् लाजेॽहाॽ हे़क्‍क्‍याङ् गात-रिम्‍मोन नु खे़प्‍मोबा चाराम्‍मादे़न् लाजेॽहाॽ, खे़प्‍मोबा थक्‍सा चाराम्‍दे़न्‍हाॽआङ् मे़बिरुसि॥

७० मनस्‍से़रे़ कुभ्रे़ःङ् कुहिम्‍सयङ्‌लाम् इस्राइलिहाॽरे़ आनेर नु बिलाम, खे़प्‍मोबा थक्‍सा चाराम्‍दे़न्‍हाॽनु सोसोरिक् कहातरे़ के़नम्‍बा के़याःक्‍पा कुमुॽइदाङ्‌साहाॽ मे़बिरुसि॥

७१ गेर्सोनिहाॽ मे़बिरुसिबा लाजेॽ लक्‍हाॽ कन्‍हाॽएरो–

मनस्‍सेरे़ कुभ्रे़ःङ् हिम्‍सयङ्‌लाम्– बासानओ गोलान नु खे़प्‍मोबा चाराम्‍मादे़न् लाजेॽहाॽ, हे़क्‍क्‍याङ् अस्‍तारोत नु खे़प्‍मोबा चाराम्‍मादे़न् लाजेॽहाॽ, खे़न्‍नु सोसोरिक् खे़प्‍मोबा थक्‍सा चाराम्‍दे़न्‍हाॽआङ् मे़बिरुसि॥

७२ इस्‍साखाररे़ कुहिम्‍सयङ्‌लाम्–

केदेस नु खे़प्‍मोबा चाराम्‍मादे़न् लाजेॽहाॽ, दाबरत नु खे़प्‍मोबा चाराम्‍मादे़न् लाजेॽहाॽ,

७३ रामोत नु खे़प्‍मोबा चाराम्‍मादे़न् लाजेॽहाॽ, हे़क्‍क्‍याङ् अनेम नु खे़प्‍मोबा चाराम्‍मादे़न् लाजेॽहाॽआङ् मे़बिरुसि॥

७४ आसेररे़ कुहिम्‍सयङ्‌लाम्– मासाल नु खे़प्‍मोबा चाराम्‍मादे़न् लाजेॽहाॽ, अब्‍दोन नु खे़प्‍मोबा चाराम्‍मादे़न् लाजेॽहाॽ,

७५ हुकोक नु खे़प्‍मोबा चाराम्‍मादे़न् लाजेॽहाॽ, हे़क्‍क्‍याङ् रहोब नु खे़प्‍मोबा चाराम्‍मादे़न् लाजेॽहाॽआङ् मे़बिरुसि॥

७६ नप्‍तालिरे़ कुहिम्‍सयङ्‌लाम्–

गालिलओ केदेस नु खे़प्‍मोबा चाराम्‍मादे़न् लाजेॽहाॽ, हम्‍मोन नु खे़प्‍मोबा चाराम्‍मादे़न् लाजेॽहाॽ, किर्यातैम नु खे़प्‍मोबा चाराम्‍मादे़न् लाजेॽहाॽ, खे़प्‍मोबा चाराम्‍मादे़न् लाजेॽहाॽआङ् मे़बिरुसिरो॥

७७ मरारि मुॽइदाङ्‌साहाॽ, ले़बि के़नम्‍बा हिम्‍सयङ्‌हाॽ मे़बिरुसिबा लाजेॽ लक्‍हाॽ कन्‍हाॽएरो–

जबुलुनरे़ कुहिम्‍सयङ्‌लाम्–

योक्‍माम, कर्तह, रिम्‍मोनो नु तबोर, खे़प्‍मोबा के़रे़क् चाराम्‍दे़न्‍हाॽआङ् मे़बिरुसि॥

७८ यर्दन नाधाःम्‍बि यरिहो नाङ्‌गे़न् ले़प्‍माङ् रुबेनरे़ कुहिम्‍सयङ्‌लाम्– मुरे़ःक् खारे़ःक्‍पा थेआङ् के़होःप्‍पा ये़ःङ्‌घादे़न्‍नो के़ने़बा

बेसेर नु खे़प्‍मोबा चाराम्‍मादे़न् लाजेॽहाॽ, यहसाह नु खे़प्‍मोबा चाराम्‍मादे़न् लाजेॽहाॽ,

७९ कदेमोत नु खे़प्‍मोबा चाराम्‍मादे़न् लाजेॽहाॽ, हे़क्‍क्‍याङ् मेपात नु खे़प्‍मोबा चाराम्‍मादे़न् लाजेॽहाॽआङ् मे़घोसु॥

८० गादरे़ कुहिम्‍सयङ्‌लाम्–

गिलादओ के़ने़बा रामोत नु खे़प्‍मोबा चाराम्‍मादे़न् लाजेॽहाॽ, महनोम नु खे़प्‍मोबा चाराम्‍मादे़न् लाजेॽहाॽ,

८१ हेस्‍बोन नु खे़प्‍मोबा चाराम्‍मादे़न् लाजेॽहाॽ, हे़क्‍क्‍याङ् याजेर नु खे़प्‍मोबा चाराम्‍मादे़न् लाजेॽहाॽ, खे़न्‍नु सोसोरिक् खे़प्‍मो के़ने़बा चाराम्‍दे़न्‍हाॽआङ् मे़घोसुरो॥

इस्‍साखाररे़ कुमुॽइदाङ्‌साहाॽ

७

इस्‍साखाररे़ कुस्‍साहाॽ–

तोला, पुवा, यासुब नु सिम्रोन के़रे़क्‍ले़ लिसि मे़वये़॥

२ तोलारे़ कुस्‍साहाॽ–

उज्‍जि, रपायाह, यरिएल, यहमै, यिब्‍साम नु समुएल, खे़ङ्‌हाॽरे़ खुन्‍छिॽ हिम्‍सयङ्‌हाॽओबा लाम्‍लोबाहाॽ॥ दाउदरे़ कुये़म्‍मो तोलारे़ कुमुॽइदाङ्‌साहाॽओबा मुक्‍के़गुबा थङ्‌गे़जोःक्‍पा मनाहाॽरे़ खुन्‍छिॽ खानिःत् २२,६०० मे़योरे़॥

३ उज्‍जिरे़ कुस्‍सा–

यिज्‍यहि॥

यिज्‍यहिरे़ कुस्‍साहाॽ–

मिखाएल, ओबदिया, योएल नु यिस्‍याह॥ कन् ङासि के़रे़क् तुम् लाम्‍लोबा मे़वये़॥

४ कन्‍नुःल्‍ले़ वेॽ खे़ङ्‌हाॽरे़ खुन्‍छिॽ मिङ्‌स्रा कुइसिःक् थक्‍लिहाङ् मनाहाॽ ३६,००० मे़वये़, थेआङ्‌भे़ल्‍ले़ खे़ङ्‌हाॽरे़ खुन्‍छिॽ यरिक् मेःत्‍हाॽ नु साएहाॽ मे़वये़॥

५ इस्‍साखाररे़ के़रे़क् कुधाःक्‍कोबा काॽइहाॽओ खे़ङ्‌हाॽरे़ खुन्‍छिॽ मिङ्‌स्रा कुइसिःक् मुक्‍के़गुबा थङ्‌गे़जोःक्‍पा मनाहाॽ ८७,००० मे़वये़॥

बेन्‍यामिन नु दानरे़ खुन्‍छिॽ मुॽइदाङ्‌साहाॽ

६ बेन्‍यामिनरे़ कुस्‍साहाॽ–

बेला, बेकेर नु येदिएल॥

७ बेलारे़ कुस्‍साहाॽ–

यसम्‍बोन, उज्‍जि, उज्‍जिएल, यरिमोत नु इरि, के़रे़क्‍ले़ ङासि मे़वये़॥ खे़ङ्‌हाॽ हिम्‍सयङ् हिम्‍सयङ्‌बा लाम्‍लोबा मना मे़वये़॥ खे़ङ्‌हाॽरे़ खुन्‍छिॽ मिङ्‌स्रा कुइसिःक् मुक्‍के़गुबा थङ्‌गे़जोःक्‍पा मनाहाॽरे़ खुन्‍छिॽ खानिःत् २२,०३४ मे़योरे़॥

८ बेकेररे़ कुस्‍साहाॽ–

जमिरा, योआस, एलिएजर, एल्‍योएनै, ओम्रि, यरेमोत, अबिया, अनातोत नु आलेमेत॥ कन्‍हाॽ के़रे़क् बेकेररे़ कुस्‍सा मे़वये़॥

९ खे़ङ्‌हाॽरे़ खुन्‍छिॽ मिङ्‌स्रा मिङ्‌नाःत्‍तो हिम्‍सयङ् हिम्‍सयङ्‌बा लाम्‍लोबाहाॽ नु २०,२०० मुक्‍के़गुबा थङ्‌गे़जोःक्‍पा मनाहाॽ मे़साप्‍तुसिआङ् पत्‍छे़॥

१० येदिएलरे़ कुस्‍सा–

बिल्‍हान॥

बिल्‍हानरे़ कुस्‍साहाॽ–

येउस, बेन्‍यामिन, एहुद, केनाना, जेतान, तर्सिस नु अहिसहर॥

११ कन्‍हाॽ के़रे़क् येदिएलरे़ कुस्‍साहाॽ खुन्‍छिॽ आप्‍फेक् आप्‍फेक् हिम्‍सयङ्‌हाॽओबा तुम् लाम्‍लोबा मे़वये़॥ थङ्‌ङो पेःक्‍मारे़ लागि यारिप् के़बोङ्‌बा मुक्‍के़गुबा थङ्‌गे़जोःक्‍पा मनाहाॽरे़ खुन्‍छिॽ खानिःत् १७,२०० मे़योरे़॥

१२ सुप्‍पि नु हुप्‍पिहाॽ इररे़ कुमुॽइदाङ्‌सा मे़वये़, हे़क्‍क्‍याङ् हुसिहाॽ अहेररे़ कुमुॽइदाङ्‌सा मे़वये़रो॥

नप्‍तालिरे़ कुमुॽइदाङ्‌साहाॽ

१३ नप्‍तालिरे़ कुस्‍साहाॽ–

यहसेल, गुनि, येसेर नु सिल्‍लेम॥ कन्‍हाॽ बिल्‍हारे़ कुमुॽइदाङ्‌सा मे़वये़रो॥

मनस्‍सेरे़ कुमुॽइदाङ्‌साहाॽ

१४ मनस्‍सेरे़ कुमुॽइदाङ्‌साहाॽ–

अस्रिएले़न् मनस्‍सेरे़ अरामि कुजक्‍मेःत् लाम्‍बा सागे़वाःन्‍छिङ्‌बा कुमुॽइदाङ्‌सा वये़॥ खे़ल्‍ले़ गिलादरे़ कुम्‍बा माकिरे़न्‍नाङ् सावाःन्‍दु॥

१५ माकिररे़ हुप्‍पि नु सुप्‍पिहाॽलाम्‍बाबा मे़न्‍छ्‌या थिक् ते़न्‍धाम् मेःक्‍खिम् मे़त्‍तु॥ माकिररे़ कुन्‍साॽ मे़न्‍छुमाःल्‍ले़ कुमिङ् माका वये़॥ खुने़ॽ वेॽ कुमुॽइदाङ्‌साःल्‍ले़ कुमिङ् सलोफाद वये़॥

सलोफादरे़ कुस्‍सा मे़न्‍छुमारक् मे़वये़॥

१६ माकिररे़ कुमेत् माकाःल्‍ले़ ये़म्‍बित्‍छा साधिक् कत्‍तु, खे़ल्‍ले़ कुमिङ् खुने़ॽ पेरेस वाःत्‍तु॥ खे़ल्‍ले़ कुन्‍साॽरे़ कुमिङ् सेरेस वये़, हे़क्‍क्‍याङ् खुने़ॽ कुस्‍साहाॽ उलाम नु राकेम वये़सि॥

१७ उलामरे़ कुस्‍सा–

बदान॥

माकिररे़ कुस्‍सा, मनस्‍सेरे़ कुम्‍मे़न्‍छाॽ गिलादरे़ कुमुॽइदाङ्‌साहाॽ कन्‍हाॽए मे़वये़॥

१८ खे़ल्‍ले़ कुन्‍साॽ मे़न्‍छुमा हम्‍मोलेकेतरे़ कुस्‍सा सुम्‍सि मे़वये़, इसोद, अबिएजेर नु महला॥

१९ समिदारे़ कुस्‍साहाॽ–

अहियन, सकेम, लिखि नु अनिआम मे़वये़रो॥

एफ्राइमरे़ कुमुॽइदाङ्‌साहाॽ

२० एफ्राइमरे़ कुस्‍साहाॽ–

सुतेलह, सुतेलहरे़ कुस्‍सा बेरेद,

बेरेदरे़ कुस्‍सा तहत, तहतरे़ कुस्‍सा एलादा,

एलादारे़ कुस्‍सा तहत,

२१ तहतरे़ कुस्‍सा जाबाद, जाबादरे़ कुस्‍सा सुतेलह॥

एफ्राइमरे़ वेॽ कुस्‍साहाॽ एसेरे़न् नु एलादे़न् गातबा मनाहाॽरे़ खुन्‍छिॽ थक्‍साहाॽ नाप्‍मादेॽमासिरे़ लागि पेसे़त्‍छिल्‍ले़ गातबा मनाहाॽरे़ मे़से़रुसि॥

२२ खे़न् ने़प्‍फुरे़ खुन्‍छिॽ पानुदिङ् पा एफ्राइमे़न् खुन्‍छिॽ लागि यरिक् ये़न् थारिक् मेरिङ् थक्‍ते़र वये़, हे़क्‍क्‍याङ् खुने़ॽ हाङ्‌हाङ् मे़प्‍मारे़ लागि खुने़ॽ कुगाॽइहाॽ मे़द्‌ये़॥

२३ खे़न् एगाङ् खुने़ॽ कुमेःत्‍ते़न्‍नु इम्‍मा याःम्‍बक् चोगु॥ हे़क्‍क्‍याङ् कुमेःत्‍ते़न् मे़न्‍छुक्‍मा पोःक्‍खे़आङ् ये़म्‍बित्‍छा साधिक् कत्‍तु॥ खुने़ॽ खे़ल्‍ले़ कुमिङ् बरिआa वाःत्‍तु, थेआङ्‌भे़ल्‍ले़ खुने़ॽ कुहिम्‍सयङ्‌ङो ये़त्‍तुक्‍खे़ त्‍ये़आङ् वये़॥

२४ एफ्राइमरे़ सेराह मिङ् के़वाःप्‍मा कुस्‍सा मे़न्‍छुमा थिक् वये़, खे़ल्‍ले़ योस्‍मा नु थोस्‍मा बेथ-होरोन हे़क्‍क्‍याङ् उज्‍जेन-सेराह ये़क्‌यक् चुक्‍ते़र चोगु॥

२५ एफ्राइमरे़आङ् आप्‍फेक् कुस्‍सा रपाह वये़,

रपाहरे़ कुस्‍सा रेसेप, रेसेपरे़ कुस्‍सा तेलह, तेलहरे़ कुस्‍सा तहन,

२६ तहनरे़ कुस्‍सा लादान, लादानरे़ कुस्‍सा अम्‍मिहुद,

अम्‍मिहुदरे़ कुस्‍सा एलिसामा,

२७ एलिसामारे़ कुस्‍सा नुन,

हे़क्‍क्‍याङ् नुनरे़ कुस्‍सा यहोसु वये़॥

२८ इफ्राइमिहाॽरे़ हुक्‍काप् मे़जोगुबा नु मे़युङे़बा लाजेॽओ बेथेल नु खे़न् कब्रिङ्‌बा पाङ्‌जुम्‍हाॽ नाङ्‌गे़न् ले़प्‍माङ् नारान, नाम्‍धा ले़प्‍माङ् गेजेर नु खे़प्‍मोबा पाङ्‌भेॽहाॽ, हे़क्‍क्‍याङ् सकेम नु खे़प्‍मोबा पाङ्‌भेॽहाॽ अय्‍याह नु खे़प्‍मोबा पाङ्‌भेॽहाॽ थारिक्‍काङ् ने़स्‍से़॥

२९ खे़ङ्‌हाॽरे़ मनस्‍सेरे़ कुइःन्‍दोओ बेथ-सान, तानाक, मगिद्‌दो नु ददोर, खे़प्‍मोबा पाङ्‌भेॽहाॽआङ् मे़युक्‍तुआङ् ने़स्‍से़॥ कन् पाङ्‌जुम्‍हाॽओ इस्राइलरे़ कुस्‍सा योसेफरे़ कुमुॽइदाङ्‌साहाॽ मे़युङे़रो॥

आसेररे़ कुमुॽइदाङ्‌साहाॽ

३० आसेररे़ कुस्‍साहाॽ–

यिम्‍ना, यिस्‍वा, यिस्‍वि नु बरिआ॥ खे़ङ्‌हाॽरे़ खुन्‍छिॽ नुस्‍साॽ मे़न्‍छुमा सेरह वये़॥

३१ बरिआरे़ कुस्‍साहाॽ–

हेबेर नु मल्‍किएल॥ मल्‍किएले़न् बिर्जेतरे़ कुम्‍बा वये़॥

३२ हेबेरे़न् यप्‍लेत, सोमेर नु होताम हे़क्‍क्‍याङ् खुन्‍छिॽ नुस्‍साॽ मे़न्‍छुमा सुअरे़ खुन्‍छिॽ पानुदिङ् पा वये़॥

३३ यप्‍लेतरे़ कुस्‍साहाॽ–

पासक, बिम्‍हाल नु अस्‍वात॥

कन्‍हाॽ यप्‍लेतरे़ कुस्‍सा मे़वये़॥

३४ सोमेररे़ कुस्‍साहाॽ–

अहि, रोहगा, हुब्‍बा नु अराम॥

३५ सोमेररे़ कुन्‍साॽ हेलेमरे़ कुस्‍साहाॽ–

सोपह, यिम्‍न, सेलेस नु आमाल॥

३६ सोपहरे़ कुस्‍साहाॽ– सुह, हर्नेपेर,

सुआल, बरि, यिम्राह,

३७ बेसेर, होद, सामा, सिल्‍सा, यित्रान नु बिरा मे़वये़॥

३८ येतेररे़ कुस्‍साहाॽ–

यपुन्‍ने, पिस्‍पा नु अरा॥

३९ उल्‍लारे़ कुस्‍साहाॽ–

आरा, हन्‍निएल नु रिसिया मे़वये़॥

४० कन् के़रे़क् आसेररे़ कुमुॽइदाङ्‌सा, हिम्‍सयङ् हिम्‍सयङ्‌हाॽरे़ खुन्‍छिॽ लाम्‍लोबाहाॽ, मे़सेगुसिबा मुक्‍के़गुबा थङ्‌गे़जोःक्‍पा मनाहाॽ, तुम् लाम्‍लोबाहाॽ मे़वये़॥ खे़ङ्‌हाॽरे़ खुन्‍छिॽ मिङ्‌स्रा कुइसिःक् थक्‍लिहाङ् मनाहाॽरे़ खुन्‍छिॽ खानिःत् २६,००० मे़वये़रो॥

a 

७:२३ कल्‍ले़ कुबेन् “तुक्‍खे लाक्‍खे” पोःङ्‌ॽ॥

बेन्‍यामिनरे़ कुमुॽइदाङ्‌साहाॽ

८

बेन्‍यामिनरे़ कुस्‍सा तुम्‍बा बेला,

सरुम्‍बा अस्‍बेल, हाङ्‌सरुम्‍बा अहरह,

२ थाङ्‌सरुम्‍बा नोहा नु कुनाङ् रफा वये़॥

३ बेलारे़ कुस्‍सा ये़म्‍बित्‍छाहाॽ–

अद्‌दार, गेरा, अबिहुद,

४ अबिसु, नामान, अहोह,

५ गेरा, सपुपान नु हुराम मे़वये़॥

६ एहुदरे़ कुमुॽइदाङ्‌साहाॽग, गेबाओ के़युङ्‌बा नु मानहतओ मे़दे़म्‍सु मे़देॽरुसिबा हिम्‍सयङ्‌हाॽरे़ खुन्‍छिॽ तुम् लाम्‍लोबा मना मे़वये़–

७ नामान, अहियाह नु गेरा॥ गेरान् उज्‍जा नु अहिहुदरे़ खुन्‍छिॽ पानुदिङ् पा वये़॥

८ सहरेमरे़ कुमेत् ने़त्‍छि हुसिम नु बारान् नाॽरुसिआङ् याङ्‌सि मोआब लाजेॽओ ये़म्‍बित्‍छा कुस्‍साहाॽ मे़वये़॥

९ खुने़ॽ कुमेत् होदेसलाम् योबाब, सिबिअ, मेसा, मल्‍काम,

१० युस, साकिया नु मिर्मा मे़वये़॥ खे़न् ये़म्‍बित्‍छासाहाॽ हिम्‍सयङ् हिम्‍सयङ्‌हाॽओ तुम् लाम्‍लोबा मना मे़वये़॥

११ हुसिमे़न् लाम्‍बा खुने़ॽ अबितुब नु एल्‍पाले़न् वये़सि॥

१२ एल्‍पालरे़ कुस्‍साहाॽ–

एबेर, मिसाम नु सेमेद (सेमेदरे़ ओनो नु लोद खे़न्‍नु सोसोरिक् के़रे़क् पिसाङ्‌बा पाङ्‌जुम्‍हाॽ चुक्‍ते़र याःन्‍दु),

१३ हे़क्‍क्‍याङ् बरिआ नु सेमा॥ कन् ने़प्‍फुहाॽ हिम्‍सयङ् हिम्‍सयङ्‌बाहाॽओ तुम् लाम्‍लोबा पोःक्‍खे़सि॥ खुन्‍छिॽ गातबा मनाहाॽ नाःत्‍ते़छुदेसे़छुसिआङ् अय्‍यालोनओ युङे़सि॥

१४ अहियो, सासक, यरेमोत,

१५ जबदियाह, आराद, एदेर,

१६ मिखाएल, यिस्‍पा नु योहान् बरिआरे़ कुस्‍सा मे़वये़रो॥

यरुसले़ःम्‍बा बेन्‍यामिनिहाॽ

१७ जबदियाह, मसुल्‍लाम, हिज्‍कि, हेबेर,

१८ यिस्‍मरै, यिज्‍लिअ नु योबाबे़न् एल्‍पालरे़ कुस्‍सा मे़वये़॥

१९ याकिम, जिक्रि, जब्‍दि,

२० एलिएनै, सिल्‍लतै, एलिएल,

२१ अदायाह, बरायाह नु सिम्राते़न् सिमिरे़ कुस्‍सा मे़वये़॥

२२ यिस्‍पान, एबेर, एलिएल,

२३ अब्‍दोन, जिक्रि, हानान,

२४ हनन्‍याह, एलाम, अन्‍तोतियाह,

२५ यिपदिया नु पनुएले़न् सासकरे़ कुस्‍सा मे़वये़॥

२६ सम्‍सरै, सहर्याह, अतल्‍याह,

२७ यारेस्‍याह, एलिया नु जिक्रिन् यरोहामरे़ कुस्‍सा मे़वये़॥

२८ कन्‍हाॽए खुन्‍छिॽ आप्‍फेक् आप्‍फेक् मिङ्‌स्रा कुइसिःक् हिम्‍सयङ् हिम्‍सयङ्‌हाॽओबा मा लाम्‍लोबा नु तुम् लाम्‍लोबा मे़वये़ खे़ब्‍याङ् खे़ङ्‌हाॽ यरुसले़ःम्‍मो मे़युङे़रो॥

गिबोन नु यरुसले़ःम्‍बा बेन्‍यामिनिहाॽ

२९ गिबोनरे़ कुम्‍बा यिएले़ङ्‌ग गिबोनओए युङे़॥

खुने़ॽ कुमेःत्‍ते़ल्‍ले़ कुमिङ् माका वये़॥

३० खुने़ॽ कुस्‍सा तुम्‍बे़न् अब्‍दोन, खे़ल्‍ले़ कुएगाङ् सुर, किस, बाल, नेर, नादाब,

३१ गदोर, अहियो, जेकेर नु मिक्‍लोत मे़वये़॥

३२ मिक्‍लोते़न् सिमाहरे़ कुम्‍बा वये़॥ यरुसले़ःम्‍मो खे़ङ्‌हाॽ खुन्‍छिॽ काॽइहाॽरे़ निःत्‍ताङ् मे़युङे़रो॥

साउल हाङ्‌ङिल्‍ले़ कुमुॽइदाङ्‌साहाॽ

३३ नेरे़न् किसरे़ कुम्‍बा वये़, किसे़न् साउलरे़ कुम्‍बा वये़, हे़क्‍क्‍याङ् साउले़न् जोनाथन, मल्‍किसुअ, अबिनादाब नु एस्‍बालरे़ खुन्‍छिॽ पानुदिङ् पा वये़॥

३४ जोनाथनरे़ कुस्‍सा–

मरिब्‍बाल वये़, खे़न् मिकारे़ कुम्‍बा वये़॥

३५ मिकारे़ कुस्‍साहाॽ–

पितोन, मेलेक, तारे नु आहाज मे़वये़॥

३६ आहाजे़न् यहोअदारे़ कुम्‍बा वये़॥ यहोअदान् आले़मेत, अज्‍मावेत नु जिम्रिरे़ खुन्‍छिॽ पानुदिङ् पा वये़॥ जिम्रिन् मोसरे़ कुम्‍बा वये़॥

३७ मोसे़न् बिनेरे़ कुम्‍बा वये़॥ रफाहन् बिनेरे़ कुस्‍सा वये़, एलासान् रफाहःल्‍ले़ कुस्‍सा वये़, खे़ब्‍याङ् आसेले़न् एलासारे़ कुस्‍सा वये़॥

३८ आसेलरे़ कुस्‍सा ये़म्‍बित्‍छा तुक्‍सि मे़वये़– खे़ब्‍याङ् खे़ङ्‌हाॽरे़ खुन्‍छिॽ मिङ्‌हाॽ हाबा कन्‍हाॽएरो–

अज्रिकाम, बोकरु, इस्‍माएल, सार्याह, ओबदिया नु हानान॥ कन्‍हाॽ खक्‍पे़त् आसेलरे़ कुस्‍सा मे़वये़॥

३९ आसेलरे़ कुन्‍साॽ एसकरे़ कुस्‍साहाॽ–

उलाम, येउस नु एलिपेलेत वये़॥

४० उलामरे़ कुस्‍साहाॽ मुक्‍के़गुबा थङ्‌गे़जोःक्‍पा तोःङ्‌ लि के़आप्‍पा मे़वये़॥ खुने़ॽ यरिक् कुस्‍सा नु कुम्‍मे़न्‍छाॽहाॽ मे़वये़, के़रे़क्‍ले़ १५० मे़वये़॥

कन्‍हाॽ के़रे़क् बेन्‍यामिनरे़ कुधिन्‍दाङ् सायोबोरा मे़वये़रो॥

मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा मनाहाॽ

९

इस्राइलबा के़रे़क् मनाहाॽरे़ खुन्‍छिॽ मिङ्‌हाॽ खे़ङ्‌हाॽरे़ खुन्‍छिॽ थाःक् कुइसिःक् मे़निरु॥ कन् पाःन्‍निन् इस्राइलबा हाङ्‌हाॽरे़ खुन्‍छिॽ मिङ्‌स्रा साप्‍पन्‍नो मे़भत्‍छुआङ् पत्‍छे़॥

यरुसले़ःम्‍मोबा मनाहाॽ

यहुदाबा मनाहाॽ नसाःन्‍साबा मे़म्‍बोःक्‍खे़न्‍बाल्‍ले़ चोगुल्‍ले़ खुम्‍दिङ् मे़घोसुआङ् लाजेॽलाम् मे़लःत्‍तु मे़देॽरुसिआङ् बेबिलोनओ मे़वये़रो॥

२ खुन्‍छिॽ पाधे़बाहाॽरे़ खुन्‍छिॽ लाजेॽ, आप्‍फेक् खुन्‍छिॽ ये़क्‌यक्‍हाॽओ के़रे़क्‍नुःल्‍ले़ तगि के़नुःङ्‌बा के़भे़म्‍बाआङ् के़युङ्‌बाहाॽग कुभा इस्राइलिहाॽ, निङ्‌वाॽफुसाम्‍बाहाॽ, ले़बिहाॽ नु माङ्‌हिम्‍मोबा से़वारोबाहाॽ मे़वये़॥

३ यरुसले़ःम्‍मो के़युङ्‌बा यहुदा, बेन्‍यामिन, एफ्राइम नु मनस्‍सेबा मनाहाॽ आम्‍भा कन्‍हाॽरो–

४ उत्‍तै, उत्‍तैन् अम्‍मिहुदरे़ कुस्‍सा वये़, अम्‍मिहुदे़न् ओम्रिरे़ कुस्‍सा वये़, ओम्रिन् इम्रिरे़ कुस्‍सा वये़, इम्रिन् बानिरे़ रे़ कुस्‍सा वये़, बानिन् यहुदारे़ कुस्‍सा वये़, यहुदान् फारेसरे़ कुस्‍सा वये़॥

५ सिलोनिहाॽरे़ खुन्‍छिॽ थाःक्‍हाॽ लुम्‍मो– तुम्‍बा असयाह नु खुने़ॽ कुस्‍साहाॽ॥

६ जेरहातिहाॽरे़ खुन्‍छिॽ मुॽइदाङ्‌साहाॽलाम्‍बा–

यिएल॥

यहुदाबा मनाहाॽलाम् ६९० मे़वये़॥

७ बेन्‍यामिनबा मनाहाॽलाम्–

सल्‍लु, सल्‍लुन् मसुल्‍लामरे़ कुस्‍सा वये़, मसुल्‍लामे़न् होदबियारे़ कुस्‍सा वये़, होदबियान् हस्‍सेनुअरे़ कुस्‍सा वये़॥

८ यरोहामरे़ कुस्‍सा यिब्‍नियाह वये़, एलाहन् उज्‍जिरे़ कुस्‍सा वये़, उज्‍जिन् मिक्रिरे़ कुस्‍सा वये़, हे़क्‍क्‍याङ् मसुल्‍लामे़न् सपत्‍याहरे़ कुस्‍सा वये़, सपत्‍याहन् रुएलरे़ कुस्‍सा वये़, रुएले़न् यिब्‍नियारे़ कुस्‍सा वये़॥

९ बिन्‍यामिनबा मनाहाॽ खुन्‍छिॽ मिङ्‌स्रा कुइसिःक् ९५६ मे़वये़, हे़क्‍क्‍याङ् के़रे़क् खुन्‍छिॽ आप्‍फेक् आप्‍फेक् हिम्‍सयङ्‌हाॽओबा लाम्‍लोबा मे़वये़रो॥

यरुसले़ःम्‍मो के़युङ्‌बा निङ्‌वाॽफुसाम्‍बाहाॽ

१० निङ्‌वाॽफुसाम्‍बाहाॽलाम्–

यदायाह, यहोयारिब याकिन,

११ अजर्‍याह (खुने़ॽ हिल्‍कियाहरे़ कुस्‍सा वये़, हिल्‍कियाहन् मसुल्‍लामरे़ कुस्‍सा वये़, मसुल्‍लाम्‍मे़न् सादोकरे़ कुस्‍सा वये़, सादाके़न् मरायोतरे़ कुस्‍सा वये़, मरायोते़न् अहितुबरे़ कुस्‍सा वये़, खुने़ॽ निङ्‌वाॽफुमाङ्‌ङिल्‍ले़ कुहिम् ओगे़मे़प्‍पा लक्‍पे़न्‍साबा वये़),

१२ अदायाह (खुने़ॽ यरोहामरे़ कुस्‍सा वये़, यरोहामे़न् पसहुररे़ कुस्‍सा वये़, पसहुरे़न् मल्‍कियाहरे़ कुस्‍सा वये़, हे़क्‍क्‍याङ् मासैन् अदिएलरे़ कुस्‍सा वये़, अदिएले़न् यहजेरारे़ कुस्‍सा वये़, यहजेरान् मसुल्‍लामरे़ कुस्‍सा वये़, मसुल्‍लामे़न् मसिलेमितरे़ कुस्‍सा वये़, मसिलेमिते़न् इम्‍मे़ररे़ कुस्‍सा वये़)॥

१३ निङ्‌वाॽफुसाम्‍बाहाॽ खुन्‍छिॽ आप्‍फेक् आप्‍फेक् हिम्‍सयङ्‌हाॽओबा लाम्‍लोबा मे़वये़, खे़ङ्‌हाॽ १,७६० मे़वये़॥ खे़ङ्‌हाॽ निङ्‌वाॽफुमाङ्‌ङिल्‍ले़ कुहिम्‍मो माङ्‌से़वा याःम्‍बक् चोःक्‍मारे़ लागि सुम्‍बोधासाबा मना मे़वये़रो॥

यरुसले़ःम्‍मो के़युङ्‌बा ले़बिहाॽ

१४ ले़बिहाॽलाम्– समायाह (खुने़ॽ हस्‍सुबरे़ कुस्‍सा वये़, हस्‍सुबे़न् अज्रिकामरे़ कुस्‍सा वये़, अज्रिकामे़न् हसब्‍याहरे़ कुस्‍सा वये़, मरारिरे़ कुमुॽइदाङ्‌सा मे़वये़),

१५ खे़ब्‍याङ् बक्‍बक्‍कर, हारेस, गालाल, मत्‍तन्‍याह (खुने़ॽ मिकारे़ कुस्‍सा वये़, मिकान् जिक्रिरे़ कुस्‍सा वये़, जिक्रिन् आसापरे़ कुस्‍सा वये़),

१६ हे़क्‍क्‍याङ् ओबदिया (खुने़ॽ समायाहरे़ कुस्‍सा वये़, समायाहन् गालालरे़ कुस्‍सा वये़, गालाले़न् यदुतुनरे़ कुस्‍सा वये़), खम्‍भ्‍याङ् बेरेक्‍याह, (खुने़ॽ आसारे़ कुस्‍सा वये़, आसान् एल्‍कानाःल्‍ले़ कुस्‍सा वये़, एल्‍कानान् नतोपातिहाॽरे़ खुन्‍छिॽ पाङ्‌भेॽहाॽओ युङे़रो॥)

यरुसले़ःम्‍मो के़युङ्‌बा माङ्‌हिम् लाम्‍धेत् के़गोबाहाॽ

१७ लाम्‍धेत् के़गोबाहाॽ–

सल्‍लुम, अक्‍कुब, तल्‍मोन, अहिमन नु खे़ङ्‌हाॽरे़ खुन्‍छिॽ काॽइहाॽ॥ खे़ङ्‌हाॽरे़ खुन्‍छिॽ फुॽ सल्‍लुमे़न् तुम् लाम्‍लोबा वये़॥

१८ कन् ये़म्‍मो थारिक् खे़ङ्‌हाॽ नाङ्‌गे़न् पिसाङ्‌बा हाङ्‌ङिल्‍ले़ यम्‍बा कुलाम्‍धेःत्‍तो लाम्‍धेत् के़गोबा मे़ये़बे़॥ खे़ङ्‌हाॽ ले़बिहाॽरे़ खुन्‍छिॽ साःङ्‌गाहिम्‍हाॽओबा लाम्‍धेत् के़गोबा मे़वये़॥

१९ सल्‍लुम (खुने़ॽ कोरेरे़ कुस्‍सा वये़, कोरे़न् एब्‍यासापरे़ कुस्‍सा वये़, एब्‍यासापे़न् कोरहरे़ कुस्‍सा वये़), हे़क्‍क्‍याङ् खुने़ॽ कुगाॽइहाॽ (कोरहरे़ कुधाःक्‍हाॽ) साःङ्‌गाहिम्‍मो लाःप्‍मा लाम्‍धेत् कोमा कम्‍ब्राङ् याःम्‍बक्‍को लक्‍पे़न्‍साबा मे़वये़, हे़क्‍केलॽरिक्‍के खे़ङ्‌हाॽरे़ खुन्‍छिॽ सुधे़बा ताक्‍थे़बाहाॽरे़ यहवे दाङ्‌बे़ल्‍ले़ कुयाङ्‌धोःक्‍मादे़न्‍नो लाःप्‍मा लाम्‍धाःत्‍ते़न् कम्‍ब्राङ् मे़प्‍मा याःम्‍बक् मे़जोगुआङ् मे़वये़॥

२० उःन्‍छोःन्‍बा ये़म्‍मो एलाजाररे़ कुस्‍सा पिनहासे़न् खे़ङ्‌हाॽ ओगे़मे़प्‍पा तुम् युक्‍साबा वये़, हे़क्‍क्‍याङ् यहवे दाङ्‌बे़न् खुने़ॽनु सोसोरिक् वये़॥

२१ मेसेले़म्‍याहरे़ कुस्‍सा जकरियान् तुम्‍मादे़न् साःङ्‌गाहिम्‍मोबा लाम्‍धेत् के़गोबा वये़॥

२२ लाःप्‍मा लाम्‍धेःत्‍तोबा याःम्‍बक्‍को मे़सेगुसिबाहाॽ २१२ खानित् मे़योरे़॥ खे़ङ्‌हाॽरे़ खुन्‍छिॽ आप्‍फेक् पाङ्‌भेॽ पाङ्‌भेॽ कुइसिःक् पाङ्‌भेॽहाॽओबा मिङ्‌स्रा मिङ्‌नाःत्‍तो मे़साप्‍तुआङ् पत्‍छे़॥ दाउदे़न् नु खागे़इक्‍पा समुएलरे़ खे़ङ्‌हाॽरे़ खुन्‍छिॽ पाधे़बाहाॽ खे़न् याःम्‍बक्‍को पत्‍छे़सि थेआङ्‌भे़ल्‍ले़ खे़ङ्‌हाॽ नासाॽमा सुक्‍के़दे़प्‍पा मे़वये़॥

२३ खे़ङ्‌हाॽ नु खे़ङ्‌हाॽरे़ खुन्‍छिॽ मुॽइदाङ्‌साहाॽरे़ खुनिॽ लक्‍पे़न्‍नो यहवे दाङ्‌बे़ल्‍ले़ कुहिम्‍मोबा यम्‍बा लाम्‍धेःप्‍पाहाॽओ लाम्‍धेत् कोमा याःम्‍बक् वये़, खे़न् हिम्‍मिन् तुम्‍मादे़न् साःङ्‌गाहिम् मे़मे़त्‍तु॥

२४ खे़न् नाङ्‌गे़न्, नाम्‍धा, लाङ्‌गे़त् नु थाङ्‌गे़त् के़हिसिङ्‌बा लाम्‍धेःत्‍हाॽओ लत्‍लत्‍छा लाम्‍धेत् के़गोबा युङ्‌मा के़बोङ्‌बा वये़॥

२५ खे़ङ्‌हाॽरे़ खुन्‍छिॽ काॽइहाॽ खुन्‍छिॽ पाङ्‌भेॽहाॽओलाम् खुन्‍छिॽनु सोरिक् थिक्‍ले़ङ् थिक्‍को नुसि ये़न् थारिक् ले़क्‍सिङ्‌मार याःम्‍बक्‍को तामा के़बोङ्‌बा वये़॥

२६ कर यम्‍बा लाम्‍धेत् के़गोबा यम्‍बा लिसिहाॽग ले़बिहाॽ मे़वये़, खे़ङ्‌हाॽरे़ यहवे दाङ्‌बे़ल्‍ले़ कुहिम्‍मो के़ने़बा थाःङ्‌हाॽ ओगे़मे़प्‍पा लक्‍पे़न्‍साबा मे़बोक्‍खे़॥

२७ खे़ङ्‌हाॽ यहवे दाङ्‌बे़ल्‍ले़ कुहिम् कब्रिङ् से़न्‍दिक् मे़ने़स्‍से़, थेआङ्‌भे़ल्‍ले़ कन् खे़ङ्‌हाॽरे़ खुन्‍छिॽ याःम्‍बक् वये़॥ हे़क्‍क्‍याङ् तानाम् थक्‍मा यम्‍बा लाम्‍धेःत्‍हाॽ हम्‍मा के़बोङ्‌बा वये़रो॥

वेॽ ले़बिहाॽ

२८ ले़बिहाॽओबा कुभारे़ माङ्‌हिम्‍मोबा माङ्‌से़वा याःम्‍बक्‍को याङ्‌मनाबा खप्‍प्‍या सामाहाॽ ओमे़प्‍मा याःम्‍बक्‍किन् मे़मे़त्‍छिङ्॥ खे़ङ्‌हाॽरे़ खे़न् खप्‍प्‍या सामाहाॽ सिगाङ् नु लाःक्‍कात् मे़देॽरुल्‍ले़ निःप्‍माआङ् युङ्‌मा के़बोङ्‌बा वये़॥

२९ खे़ङ्‌हाॽओबा कुभा वेॽ सामाहाॽ हे़क्‍क्‍याङ् सेसेदे़न्‍नोबा वेॽ के़रे़क् खप्‍प्‍या सामाहाॽ नु फेॽदुम्, चे़ल्‍ले़क्‍सेॽ सिजःङ्‌वा, चैतुन निःङ्‌गेॽ, सुक्‍पा नु मारुक्‍हाॽ ओमे़प्‍मारे़ लागि मुरा मे़मे़त्‍तुसिआङ् मे़वये़॥

३० कर कुभा कुभा निङ्‌वाॽफुसाम्‍बाहाॽरे़ मारुक्‍हाॽ मे़भःन्‍दुआङ् यारिप् मे़जोगु॥

३१ कोरह थाःक्‍कोबा सल्‍लुमरे़ कुस्‍सा तुम्‍बा ले़बि मत्‍तित्‍याहरे़ कुलक्‍पे़न्‍नो हुक्‌वाओबा चारःप्‍पाहाॽ ले़ःङ्‌मा ओॽमा याःम्‍बक् वये़॥

३२ खे़ङ्‌हाॽरे़ खुन्‍छिॽ कुभा कोरह थाःक् काॽइहाॽरे़ खुनिॽ लक्‍पे़न्‍नो सबाथ ये़न् थक्‍मा हुक्‌वाओबा खरे़ःङ्‌हाॽ यारिप् चोःक्‍मा के़बोङ्‌बा याःम्‍बक् वये़॥

३३ खे़न् साम्‍लो इक्‍ला के़लःप्‍पाहाॽ, ले़बि हिम्‍सयङ् हिम्‍सयङ्‌बा लाम्‍लोबाहाॽ, खुन्‍छिॽ लागि एःक् ने़मनाबा याक्‍फाङ्‌हाॽओ मे़युङे़, हे़क्‍क्‍याङ् वेॽ याःम्‍बक् चोःक्‍मा के़बोङ्‌बा होःप्‍ते़, थेआङ्‌भे़ल्‍ले़ खे़ङ्‌हाॽरे़ ले़न्‍दिक् से़न्‍दिक् याःम्‍बक् चोःक्‍मा के़बोङ्‌बा वये़॥

३४ कन्‍हाॽ के़रे़क् ले़बि हिम्‍सयङ् हिम्‍सयङ्‌हाॽओबा लाम्‍लोबा मे़वये़, हे़क्‍क्‍याङ् खे़ङ्‌हाॽरे़ खुन्‍छिॽ मिङ्‌स्राओबा मिङ्‌नाःत्‍तो मे़साप्‍तु इसिःक् खे़ङ्‌हाॽ यरुसले़ःम्‍मो मे़युङे़र मेवये़रो॥

साउल हाङ्‌ङिल्‍ले़ कुमिङ्‌स्रा

(१ साप्‍मु ८:२९-३८)

३५ गिबोनरे़ कुम्‍बा यिएले़ङ्‌ग गिबोनओए युङे़॥

खुने़ॽ कुमेःत्‍ते़ल्‍ले़ कुमिङ् माका वये़॥

३६ खुने़ॽ कुस्‍सा तुम्‍बे़न् अब्‍दोन वये़ खे़ल्‍ले़ कुएगाङ् सुर, किस, बाल, नेर नादाब,

३७ गदोर, अहियो, जकरिया नु मिक्‍लोत मे़वये़॥

३८ मिक्‍लोते़न् सिमामरे़ कुम्‍बा वये़॥ खे़ङ्‌हाॽ यरुसले़ःम्‍मो खुन्‍छिॽ आप्‍फेक् काॽइहाॽरे़ खुनिॽ निःत्‍ताङ् मे़युङे़॥

३९ किसरे़ कुम्‍बा नेर वये़, हे़क्‍क्‍याङ् साउलरे़ कुम्‍बा किस वये़॥ साउले़न् जोनाथन, मल्‍किसुअ, अबिनादाब नु एस्‍बालरे़ खुन्‍छिॽ पानुदिङ् पा वये़॥

४० जोनाथनरे़ कुस्‍सा–

मरिब्‍बाल, मरिब्‍बाले़न् मिकारे़ कुम्‍बा वये़॥

४१ मिकारे़ कुस्‍साहाॽ–

पितोन, मेलेक, तहरै नु आहाज॥

४२ आहाजे़न् यादाहरे़ कुम्‍बा वये़, हे़क्‍क्‍याङ् यादाहन् आले़मेत, अज्‍मावेत नु जिम्रिरे़ खुन्‍छिॽ पा वये़॥ जिम्रिन् मोसरे़ कुम्‍बा वये़॥

४३ हे़क्‍क्‍याङ् मोसे़न् बिनेरे़ कुम्‍बा वये़॥ बिनेरे़ कुस्‍सा रपायाह वये़, रपायाहरे़ कुस्‍सा एलासा वये़, खम्‍भ्‍याङ् एलासारे़ कुस्‍सा आसेल वये़॥

४४ आसेलरे़ कुस्‍सा तुक्‍सि मे़वये़– खे़ङ्‌हाॽरे़ खुन्‍छिॽ मिङ्‌हाॽ हाबा कन्‍हाॽएरो–

अज्रिकाम, बोकरु, इस्‍माएल, सार्याह, ओबदिया नु हानान॥ कन्‍हाॽ के़रे़क् आसेलरे़ कुस्‍सा मे़वये़रो॥

साउल हाङ्‌ङिन् मासिङ्

(१ सामु ३१:१-१३)

१०

आल्‍ल पलिस्‍तिहाॽरे़ इस्राइलिहाॽरे़ खुन्‍छिॽ तक्‍ले़ङ्‌वाओ ते़न्‍धङ् मे़जोगु, हे़क्‍क्‍याङ् इस्राइलिहाॽरे़ खुन्‍छिॽ के़सिबा मनाहाॽ मे़ले़रुसिआङ् गिल्‍बो कोःक्‍माओलाम् मे़घे़त्‍छिङ् मे़बे॥

२ पलिस्‍तिहाॽरे़ साउले़न् नु कुस्‍साहाॽ पुबेलाप्‍सा मे़नाःत्‍तुसि, हे़क्‍क्‍याङ् खुने़ॽ कुस्‍सा जोनाथन, अबिनादाब नु मल्‍किसुअ सुम्‍ब्राङ् मे़से़रुसि॥

३ साउलरे़ कुलागि ते़न्‍धङ्‌ङिन् साॽरिक् के़साक्‍पा पोःक्‍खे़, थेआङ्‌भे़ल्‍ले़ लि नु तोङ् के़गप्‍पाहाॽरे़ खुने़ॽ मे़सिॽरु, हे़क्‍क्‍याङ् खे़ङ्‌हाॽरे़ खुने़ॽ मे़घाःन्‍दु॥

४ कल्‍ले़चोगुल्‍ले़ साउलरे़ कुभे़जुम् कुभे़या के़बङ्‌बा मनान् मे़त्‍तु, “के़दाभेन् तरप् फिःक्‍खे़ॽआङ् आङ्‌गाॽ थुबाङ्‌ङे़ॽआङ् से़राङ्‌ङे़ॽ, हे़क्‍क्‍याङ् कन् हर्दो मे़न्‍हे़क्‍मनाबाहाॽरे़ आङ्‌गाॽ मे़दे़म्‍माआङ् लमित्‍ता चोःक्‍मा मे़ङ्‌घोआन्‍ल॥”

कर खे़न् फे़जुम्‍भे़या खजुम्‍घया के़बङ्‌बे़न् साॽरिक् किसे़आङ् हे़क्‍के चोःक्‍मा मे़दे़न्‍दे़न्॥ कल्‍ले़चोगुल्‍ले़ साउलरे़ आप्‍फेक् कुदाभेन् फिःक्‍खुआङ् हाक्‍तु हे़क्‍क्‍याङ् खे़न् सम्‍धाङ् तिःङ्‌सिङ्‌ङाङ् स्‍ये़॥

५ आल्‍ल खे़न् खजुम्‍घया फे़जुम्‍भे़या के़बङ्‌बे़ल्‍ले़ साउले़न् स्‍ये़बा निसुआङ् खुने़ॽआङ् आप्‍फेक् कुदाभेओ तिःङ्‌सिङ् से़त्‍छिङ्॥

६ कम्‍भलॽरिक् साउले़न् नु कुस्‍सा सुम्‍सि मे़स्‍ये़॥ खुने़ॽ के़रे़क् कुहिम्‍सयङ्‌हाॽ थिक्‍ले़ङ्‌ले़ मे़स्‍ये़॥

७ आल्‍ल ने़ने़बादे़न्‍नो के़वाॽबा के़रे़क् इस्राइलिहाॽरे़ खुन्‍छिॽ थक्‍सुबाहाॽ मे़घे़त्‍छिङ्‌बा हे़क्‍क्‍याङ् साउल नु खुने़ॽ कुस्‍साहाॽ मे़स्‍ये़रुसिबा मे़निसुसि, खे़ब्‍याङ् खे़ङ्‌हाॽआङ् हाबा हे़क्‍केलॽरिक्‍के खुन्‍छिॽ ये़क्‌यक्‍हाॽ मे़ले़रुआङ् मे़घे़त्‍छिङ्॥ खम्‍भ्‍याङ् पलिस्‍तिहाॽ खे़प्‍मो मे़बेआङ् खे़ङ्‌हाॽ मे़युङ्‌सिङ्॥

८ आल्‍ल कुदाःक्‍दिक्‍मा मे़से़रुसिबाहाॽरे़ खुन्‍छिॽ नाप्‍से़ पलिस्‍तिहाॽ मे़गे़रे़ मे़द्‌ये़ःल्‍ले़ खे़ङ्‌हाॽरे़ साउले़न् नु खुने़ॽ कुस्‍सा सुम्‍सिहाॽ गिल्‍बो कोःक्‍माओ मे़स्‍येआङ् मे़ने़स्‍से़बा मे़निसुसि॥

९ खे़ङ्‌हाॽरे़ साउले़न् ले़क्‍चाॽबुधुक् मे़जोगुआङ् खुने़ॽ कुधे़गेक्‍पान् फुॽयाक् मे़भुन्‍दु, हे़क्‍क्‍याङ् खुने़ॽ कुभे़जुम् कुभे़याहाॽ मे़देॽरु मे़बिरु॥ खे़न् एगाङ् खे़ङ्‌हाॽरे़ पलिस्‍तिहाॽरे़ खुन्‍छिॽ लाजेॽओबा के़रे़क् पिसाङ् खुन्‍छिॽ नावाइत्‍लाहाॽ नु मनाहाॽ कन् इङ्‌घङ्‌ङिन् चे़क्‍मासिरे़ लागि इङ्‌साबाहाॽ मे़बाङ्‌घुसि॥

१० खे़ङ्‌हाॽरे़ साउलरे़ कुभे़जुम् कुभे़याहाॽ खुन्‍छिॽ माङ्‌हाॽरे़न् माङ्‌हिम्‍मो मे़ने़स्‍सु, हे़क्‍क्‍याङ् कुधे़गेक्‍पान् दागोन माङ्‌हिम्‍मो मे़भोन्‍दु॥

११ आल्‍ल पलिस्‍तिहाॽरे़ साउले़न् खुन्‍छिॽ पाःप्‍पाःत् मे़मे़त्‍तुबा के़रे़क् पाःन्‍हाॽ याबेस गिलादबा मनाहाॽरे़ मे़घे़प्‍सु,

१२ खे़ब्‍याङ् साउले़न् नु खुने़ॽ कुस्‍साहाॽरे़ खुन्‍छिॽ चेहाॽ थाक्‍मारे़ लागि खुन्‍छिॽ के़रे़क् के़धुम्‍बा के़धुम्‍बा मनाहाॽ सोसोरिक् मे़बे॥ खे़ङ्‌हाॽरे़ खे़न् चेहाॽ याबेस मे़धाक्‍तुसि, हे़क्‍क्‍याङ् खे़ङ्‌हाॽरे़ खुन्‍छिॽ ये़प्‍पाहाॽ हाबा खे़न् हुम्‍बे़प्‍पा यहिबा सिङ्‌बुङ् सिगाङ् मे़लुप्‍तु, हे़क्‍क्‍याङ् नुसि ये़न् थारिक् मेरिङ्‌ङो ने़त् मे़युङे़॥

१३ साउले़न् यहवे दाङ्‌बाओ नसाःन्‍साबा मे़बोःक्‍खे़म्‍बाल्‍ले़ चोगुल्‍ले़ खुने़ॽ सिमा के़बोङ्‌बा पोःक्‍खे़॥ खुने़ॽ यहवे दाङ्‌बे़ल्‍ले़ कुबाःन्‍निन् खे़म्‍मा मे़दे़न्‍दे़न्‍नाङ् साम्‍माङ्‌च्‍याःङ् के़याङ्‌मे़न् सुजा नाःक्‍तुआङ् वये़॥

१४ खुने़ॽ यहवे दाङ्‌बे़न् सुजा मे़नाःक्‍तुन्॥ कल्‍ले़चोगुल्‍ले़ खुने़ॽ साउले़न् मे़क्‍खु, हे़क्‍क्‍याङ् हाङ्‌जुम्‍मिन् यिसैरे़ कुस्‍सा दाउदे़न् हुक्‍सुप्‍तुरो॥

दाउदे़न् इस्राइल नु यहुदाबा हाङ् पोःङ्‌ॽ

(२ सामु ५:१-१०)

११

खे़न् एगाङ् के़रे़क् इस्राइलिहाॽ सोरिक् मे़बोःक्‍खे़आङ् हेब्रोनओ दाउदरे़ओ मे़द्‌ये़॥ खे़ङ्‌हाॽरे़ खुने़ॽ मे़मे़त्‍तु, “आनिगे़ग आदाङ्‌बारे़ए के़गाॽइदिगे़रो॥

२ आल्‍ल पेये़म्‍मो साउले़न् हाङ् वये़ल्‍ले़सा आदाङ्‌बारे़ इस्राइलबा थक्‍सुबाहाॽ थङ्‌ङो तगि लाम्‍गे़लोसुसि॥ हे़क्‍क्‍याङ् यहवे दाङ्‌बा आदाङ्‌बारे़ के़निङ्‌वाॽफुमाङ्‌ङिल्‍ले़ आदाङ्‌बा अक्‍खे के़मे़त्‍ते़, ‘खे़ने़ॽ आमना इस्राइलिहाॽरे़ खुन्‍छिॽ मे़ल्‍लुक्‍कम्‍बा के़बोङ्‌ॽ, खे़ने़ॽ खे़ङ्‌हाॽरे़ खुन्‍छिॽ युक्‍साबा के़बोङ्‌ॽ॥’”

३ आल्‍ल इस्राइलबा के़रे़क् लाम्‍लोबाहाॽ हेब्रोनबा हाङ्‌ङे़ओ मे़द्‌ये़, खे़ब्‍याङ् आम्‍भा खे़प्‍मोए खुने़ॽ यहवे दाङ्‌बे़ल्‍ले़ कुदगि खे़ङ्‌हाॽनु माङ्‌हुप् चोगु॥ यहवे दाङ्‌बे़ल्‍ले़ सामुएलरे़ कुम्‍ब्राओलाम् पाःत्‍तुबा कुइसिःक्‍के खे़ङ्‌हाॽरे़ दाउदे़न् इस्राइलओ हाङ् पोङ्‌मारे़ लागि माङ्‌थोःक्‍ना मे़बिरुरो॥

दाउदरे़ यरुसले़म ये़क्‌यक्‍किन् नाःन्‍दु

(२ सामु २३:८-३९)

४ दाउदे़न् नु के़रे़क् इस्राइलिहाॽ यरुसले़म मे़बे, कन् यबुसआङ् मे़मे़त्‍तु॥ खे़प्‍मो के़युङ्‌बा यबुसिहाॽरे़

५ दाउदे़न् मे़मे़त्‍तु, “आदाङ्‌बा कप्‍मो आभे़ल्‍ले़आङ् थाङ्‌मा के़न्‍छुक्‍ने़न्॥” हे़क्‍केसाङ् दाउदे़ल्‍ले़ सियोनबा यक्‍किन् हुक्‍काप् चोगुदेॽरु, खे़न् आल्‍लो दाउदरे़ कुये़क्‌यक् मे़मे़त्‍तु॥

६ दाउदरे़ अक्‍खे पाःत्‍तुआङ् वये़, “यबुसिहाॽ थङ्‌ङो के़भप्‍पा थिक्‍सिगेक्‍पा मनान् लत्‍छा थक्‍मोबा पोःङ्‌ॽ॥” खे़प्‍मो के़धोःक्‍सिङ्‌बा थिक्‍सिगेक्‍पा मनान् सरुयाहरे़ कुस्‍सा योआबे़न् पोःक्‍खे़॥ कल्‍ले़चोगुल्‍ले़ खे़न् थक्‍मोबा पोःक्‍खे़॥

७ दाउदे़ल्‍ले़ खे़न् यक्‍किन्‍ने खुने़ॽ कुयुङ्‌मादे़न् चोगु॥ कल्‍ले़ चोगुल्‍ले़ए मनाहाॽरे़ खे़न् दाउदरे़ कुये़क्‌यक् मे़मे़त्‍तु॥

८ कुदक्‍मा थुप्‍थाॽहाॽलाम् खुने़ॽ के़रे़क् पिसाङ्‌बा लुङ्‌धाक्‍को थारिक् यक् कब्रिङ् ये़क्‌यक् चोगु, हे़क्‍क्‍याङ् योआबरे़ के़नम्‍बा ये़क्‌यक्‍किन् याम्‍मो चोगु॥

९ हे़क्‍क्‍याङ् दाउदे़न् आल्‍लसाङ् साॽरिक् साॽरिक् मुक्‍के़गुबा पोःक्‍खे़र पे, थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बे़न् खुने़ॽनु वये़रो॥

दाउदरे़ मुक्‍के़गुबा कुमनाहाॽ

१० दाउदरे़ मुक्‍के़गुबा तुम् कुमनाहाॽ कन्‍हाॽए मे़वये़ (यहवे दाङ्‌बे़ल्‍ले़ माङ्‌हुप् चोगुबा कुइसिःक्, खे़ङ्‌हाॽरे़ खुने़ॽ हाङ् चोःक्‍मारे़ लागि के़रे़क् इस्राइलिहाॽनु सोसोरिक् मे़भाॽरु)–

११ हक्‍मोनि थाःक्‍कोबा यासाबाम खुने़ॽ सुहाङ्‌युक्‍पाहाॽओ तुम् लाम्‍लोबा वये़॥ थिक्‍ले़ङ् खे़ल्‍ले़ लाःक्‍किन् याङ्‌सिङ्‌ङाङ् किप् सुम्‍सि मनाहाॽ थुबु स्‍ये़रुसिआङ् वये़॥

१२ खुने़ॽ कुएगाङ् अहोहि थाःक्‍कोबा दोदैरे़ कुस्‍सा एलाजारे़न् खे़न् सुम्‍सि मुक्‍के़गुबाहाॽओ लत्‍छा वये़॥

१३ खुने़ॽ दाउदे़न्‍नु सोरिक् पास-दम्‍मिमओ वये़, खे़प्‍मो हःक्‍सि इक्‍ताप्‍पो पलिस्‍तिहाॽ ते़न्‍धङ् चोःक्‍मारे़ लागि मे़जुप्‍से़आङ् मे़वये़॥

१४ मनाहाॽ पलिस्‍तिहाॽरे़ खुन्‍छिॽ तगिलाम् मे़घे़त्‍छिङ्, कर खुने़ॽ नु दाउदे़न् लक् खे़न् इक्‍ताप्‍पिल्‍ले़ कुलुम्‍मो थक्‍ते़सिर यागे़सि, हे़क्‍क्‍याङ् खे़न् इक्‍ताप्‍पिन् से़ःप्‍ते़सुआङ् खुन्‍छिॽ पलिस्‍तिहाॽ नाःन्‍दे़सुसि॥ कम्‍भलॽरिक् यहवे दाङ्‌बे़ल्‍ले़ लत्‍छा यम्‍बा थङ् के़नाःम्‍बा चोगुसि॥

१५ खे़न् सुम्‍बोङ् कुधे़गेक् मनाहाॽओलाम् सुम्‍सि मना अदुल्‍लाम याक्‍पेःल्‍ले़ कुबेसाङ् लुङ्‌फुक्‍कोओबा याक्‍केःक्‍को दाउदे़न्‍नु फुङ्‌सिङ्‌मारे़ लागि मे़बेआङ् मे़वये़॥ खे़न् ये़म्‍मो रपाइबा ने़ने़बादे़न्‍नो पलिस्‍तिहाॽरे़ खुन्‍छिॽ लत्‍छा मनासुम्‍हाॽरे़ साःङ्‌गाहिम्‍हाॽ मे़घिङ्‌घुआङ् मे़युङे़॥

१६ खे़न् ये़म्‍मो दाउदे़न् लत्‍छा कम्‍ब्राङ्‌बा यक्‍को वये़ हे़क्‍क्‍याङ् पलिस्‍तिबा थक्‍सुबाहाॽ बेथले़हे़मओ मे़वये़॥

१७ दाउदे़न् चाॽरिक् कुवामिसे़आङ् खुने़ॽ पाःत्‍तु, “ए! बेथले़हे़मबा यम्‍बा लाम्‍धेःत्‍तिल्‍ले़ कुयाओ के़ने़बा वबाक्‍कोबा च्‍वाःत्‍तिन् थुङ्‌मा खोसुङ्‌ङिल्‍ले़ग नुरे़बामे़न्!”

१८ कल्‍ले़चोगुल्‍ले़ खे़न् सुम्‍सि मुक्‍के़गुबाहाॽ पलिस्‍तिहाॽरे़ खुन्‍छिॽ तिःक्‍लाओलाम् मे़भिःन्‍छिङ् मे़बे हे़क्‍क्‍याङ् बेथले़हे़म लाम्‍धेत् कुबेसाङ्‌बा वाबाक्‍कोलाम् च्‍वाःत्‍तिन् मे़युरुआङ् दाउदे़न् मे़बिरु॥ कर खे़न् च्‍वाःत्‍तिन् दाउदे़न् थुङ्‌मा मे़दे़न्‍दे़न्॥ परुमाल्‍ले़ खुने़ॽ खे़न् च्‍वाःत्‍तिन् यहवे दाङ्‌बे़ल्‍ले़ कुदगि हुक्‍खुदेसुआङ् पाःत्‍तु,

१९ निङ्‌वाॽफुमाङ्‌ङिल्‍ले़ अक्‍तङ्‌बा याःम्‍बक् चोःक्‍मालाम् आङ्‌गाॽ थेःक्‍कार! “खुन्‍छिॽ हिङ्‌मन्‍निन् के़साक्‍पो के़धाबा कन् मनाहाॽरे़ खुन्‍छिॽ माक्‍खिन् थे आङ्‌गाॽ थुङुङ्‌बाबि?” खे़ङ्‌हाॽरे़ग कन् च्‍वाःत्‍तिन् खुन्‍छिॽ हिङ्‌मे़न् के़साक्‍पो मे़धासुआङ् मे़युरुबारो! कल्‍ले़चोगुल्‍ले़ खुने़ॽ खे़न् च्‍वाःत्‍तिन् थुङ्‌मा मे़दे़न्‍दे़न्॥ कन् सुम्‍सि मुक्‍के़गुबा ये़म्‍बित्‍छाहाॽरे़ मे़जोगुबा मुक्‍साम्‍बा याःम्‍बक्‍के़न् अक्‍तङ्‌बाए वये़॥

२० योआबरे़ कुन्‍साॽ अबिसैन् खे़न् सुम्‍सिहाॽओ लाम्‍लोबा वये़॥ थिक्‍ले़ङ् खुने़ॽ किप् सुम्‍सि मनाहाॽरे़ खुन्‍छिॽ लुम्‍मो लाःक्‍किन् याङुआङ् खे़ङ्‌हाॽ थुबु से़रुसि, हे़क्‍क्‍याङ् कम्‍भलॽरिक् खे़न् सुम्‍सि मनाहाॽ कुइसिःक् खुने़ॽ कुमिङ् के़इङ्‌बा पोःक्‍खे़॥

२१ खे़न् सुम्‍सि मनाहाॽनुःल्‍ले़ यरिक् खुने़ॽ मिङ्‌सो इङ्‌धाङ् खोसुआङ् खे़ङ्‌हाॽरे़ खुन्‍छिॽ थक्‍पेबा पोःक्‍खे़, करसाङ् खुने़ॽ खे़न् सुम्‍सि मनाहाॽ यारिक् कुमिङ् मे़इङे़न्॥

२२ यहोयादारे़ कुस्‍सा कब्‍सेलबा बनायाहन् यरिक् पयम् यम्‍बा याःम्‍बक् के़जोःक्‍पा लत्‍छा के़दम्‍बा थक्‍लिहाॽ पोःक्‍खे़॥ मोआबबा ने़त्‍छि मुक्‍साम्‍बा मना के़से़प्‍पा खुने़ॽए वये़॥ नाःङ् थ्‍ये़बा ये़न्‍नो खुने़ॽ लत्‍छा लुम्‍बाःत्‍तो लासे़आङ् खिरिङ्‌बा थिक् स्‍ये़रुआङ् वये़॥

२३ खुने़ॽ हुक्‍सिक् ङासि यारिक् केःम्‍बा मिस्रबा होरुधिक् स्‍ये़रु, खे़न् मिस्रबा होरुःल्‍ले़ कुलाःक्‍किन् थाक् किप्‍मा सिङ्‌लःङ्‌सा याःप्‍पा चोगे़॥ बनायाहःल्‍ले़ कुहुक्‍को तक्‍कात् थिक् याङ्‌सिङ्‌ङाङ् थक्‍से़ पे, हे़क्‍क्‍याङ् खे़न् मिस्रिःल्‍ले़ कुहुक्‍कोलाम् लाःक्‍किन् नाप्‍तुआङ् हाबा खे़न् लाःक्‍किल्‍ले़ फनॽ थुबु से़रुआङ् वये़॥

२४ यहोयादाःल्‍ले़ कुस्‍सा बनायाहःल्‍ले़ कुयाःम्‍बक् हाबा अक्‍तङ्‌बाए वये़॥ खे़न् सुम्‍सि मनाहाॽ हे़क्‍केए खुने़ॽ कुमिङ् के़इङ्‌बा पोःक्‍खे़॥

२५ खे़न् सुम्‍बोङ् मनाहाॽनुःल्‍ले़ यरिक् खुने़ॽ मिङ्‌सो इङ्‌धाङ् खोसु, करसाङ् खुने़ॽ खे़न् सुम्‍सि मनाहाॽ यारिक् कुमिङ् मे़इङे़न्॥ दाउदे़ल्‍ले़ खे़न् खुने़ॽ कुधक् कम्‍ब्राङ् के़मे़प्‍पाहाॽरे़ खुन्‍छिॽ लाम्‍लोबा चोगुरो॥

२६ दाउदरे़ मुक्‍के़गुबा कुमनाहाॽ कन्‍हाॽए मे़वये़रो–

योआबरे़ कुन्‍साॽ असाहेल,

बेथले़हे़मबा दोदैरे़ कुस्‍सा एल्‍हानान,

२७ हारोरि सम्‍मोत,

पेलोनि हेलेस,

२८ तकोबा इक्‍केसरे़ कुस्‍सा इरा,

अनातोतबा अबिएजेर,

२९ हुसाति सिब्‍बकै,

अहोहि इलै,

३० नतोपाति महरै,

नतोपाति बानाहरे़ कुस्‍सा हेलेद,

३१ बेन्‍यामिन गिबाबा रिबैरे़ कुस्‍सा इथै,

पिरातोनि बनायाह,

३२ गासबा हःङ्‌गुहाॽओबा हुरै,

अर्बाति अबिएल,

३३ बहुरिमि अज्‍मावेत,

साल्‍बोनि एल्‍याहबा,

३४ गिजोनि हासेम,

हरारि सागेरे़ कुस्‍सा जोनाथन,

३५ हरारि साकाररे़ कुस्‍सा अहिआम,

उररे़ कुस्‍सा एलिपाल,

३६ मकेराति हेपेर,

पेलोनि अहियाह,

३७ कर्मेलि हेस्रो,

एज्‍बैरे़ कुस्‍सा नारै,

३८ नातानरे़ कुन्‍साॽ योएल,

हग्रिरे़ कुस्‍सा मिभार,

३९ अम्‍मोनि सेलेक,

बेरोति नहरै, खे़न् सरुयाहरे़ कुस्‍सा योआबरे़ कुभे़जुम् कुभे़या के़बङ्‌बा वये़,

४० यित्रि इरा,

यित्रि गारेब,

४१ हित्‍ति उरियाह,

अहलैरे़ कुस्‍सा जाबाद,

४२ रुबेनि सिजारे़ कुस्‍सा अदिना, खे़न् रुबेनिहाॽरे़ खुन्‍छिॽ लत्‍छा लाम्‍लोबा वये़, खुने़ॽनु सुम्‍बोङ् मनाहाॽ मे़वये़,

४३ माकारे़ कुस्‍सा हानान,

मित्‍नि योसापात,

४४ अस्‍तेराति उज्‍जिया,

अरोएरि होतामरे़ कुस्‍साहाॽ समा नु यिएल,

४५ सिम्रिरे़ कुस्‍सा येदिएल,

खुने़ॽ कुन्‍साॽ तिजि योहा,

४६ महाबि एलिएल,

एल्‍नामरे़ कुस्‍साहाॽ यरिबै नु योसब्‍याह,

मोआबि यित्‍मा,

४७ एलिएल, ओबेद नु मेजोबि यासिएल॥

कुहेःक्‍सिङ्‌मो दाउदे़न्‍नु के़भुङ्‌सिङ्‌बा बेन्‍यामिनिहाॽ

१२

किसरे़ कुस्‍सा साउललाम् दाउदे़न् चिङ्‌सिङ्‌ङाङ् वये़ल्‍ले़ सिक्‍लगओ कन् मु साप्‍ते़आङ् के़बप्‍पा मनाहाॽ दाउदे़न्‍नु फुङ्‌सिङ्‌से़ मे़द्‌ये़॥ कन्‍हाॽ थङ्‌ङो मुक्‍के़गुबा थक्‍लिहाङ् मनाहाॽरे़ खुने़ॽ थङ्‌ङो मे़भाॽरुआङ् वये़॥

२ कन्‍हाॽ तोःङ्‌ लिरे़ काप्‍तुसिबा मे़वये़, हे़क्‍क्‍याङ् चुक्‌वा इग्र फे़ङ्‌वा हुक्‍किल्‍ले़ अर्दो याङ्‌मा नु तोङ् आप्‍मा के़सुक्‍पा मे़वये़॥ कन्‍हाॽ बेन्‍यामिनि थाःक्‍कोबा साउलरे़ कुगाॽइ मे़वये़रो॥

३ खे़ङ्‌हाॽरे़ खुन्‍छिॽ तुम् लाम्‍लोबा अहिएजेर नु योआस वये़सि, (खुन्‍छिॽ गिबियाति सेमाहरे़ कुस्‍सा वये़सि), अज्‍मावेतरे़ कुस्‍साहाॽ यजिएल नु पलेत, अनातोति बराकाह, येहु,

४ गिबोनि यिस्‍मायाह, (खुने़ॽ खे़न् सुम्‍बोङ् मनाहाॽओबा लत्‍छा मुक्‍के़गुबा नु खे़ङ्‌हाॽरे़ खुन्‍छिॽ तुम् लाम्‍लोबा वये़), यर्मिया, यहासेल, योहानान नु गदेराति योजाबाद,

५ एलुजै, यरिमोत, बाल्‍याह, समरयाह, हारुपि सपत्‍याह,

६ एल्‍काना, यिस्‍याह, अज्रेल, योएजेर नु (यासोबाम खे़ङ्‌हाॽ कोरह थाःक् मे़वये़),

७ योएलह नु जबदियाह (खुन्‍छिॽ गदोरबा यरोहामरे़ कुस्‍सा वये़सिरो)॥

दाउदे़न्‍नु के़भुङ्‌सिङ्‌बा गादिहाॽ

८ गादबा कुभा कुभा मनाहाॽआङ् मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो के़ने़बा यक्‍को दाउदे़न्‍नु फुङ्‌सिङ्‌से़ मे़द्‌ये़॥ खे़ङ्‌हाॽ मुक्‍के़गुबा थक्‍लिहाङ् मनाहाॽ मे़वये़ हे़क्‍क्‍याङ् थङ् चोःक्‍मारे़ लागि ताम्‍सिङ् मे़जोगे़आङ् मे़वये़, खे़ङ्‌हाॽरे़ खो नु लाःक् याङ्‌मा मे़सुक्‍तु॥ खे़ङ्‌हाॽ खिरिङ्‌बा कुइसिःक् किप्‍मा के़घुबा नु कोःक्‍माहाॽओ पे़ःङ्‌वा हे़क्‍के के़जप्‍पा मे़जोगे़रो॥

९ एसेरे़न् खे़ङ्‌हाॽरे़ खुन्‍छिॽ तुम् लाम्‍लोबा वये़,

निसिगेक्‍पा ओबदिया, सुम्‍सिगेक्‍पा एलिआब,

१० लिसिगेक्‍पा मिस्‍मन्‍ना, ङासिगेक्‍पा यर्मिया,

११ तुक्‍सिगेक्‍पा अत्‍तै, नुसिगेक्‍पा एलिएल,

१२ ये़त्‍छिगेक्‍पा योहानान, फाङ्‌सिगेक्‍पा एल्‍जाबाद,

१३ थिबोङ्‌गेक्‍पा यर्मिया नु थिबोङ्‌ङाङ् थिक्‍सिगेक्‍पा मकबन्‍ने वये़॥

१४ कन् गादिहाॽ थक्‍सुबाहाॽरे़ खुन्‍छिॽ थक्‍मोबा मे़वये़॥ खे़ङ्‌हाॽओबा के़रे़क्‍नुःल्‍ले़ चुक्‍पा किप् थिक् लाम्‍लोमा के़सुक्‍पा नु के़रे़क्‍नुःल्‍ले़ यम्‍बा चैँ हे़न्‍छिङ् थिक् लाम्‍लोमा के़सुक्‍पा मे़वये़॥

१५ थिक्‍सिगेक्‍पा लाओ आल्‍ल यर्दन वहःङ्‌ङिन् खे़प्‍मोबा के़रे़क् कुयाओ थारिक् तिम्‍से़ थाङे़ल्‍ले़ यर्दन वहःङ्‌ङिन् के़गाःक्‍पाआङ् खे़प्‍मोबा नाङ्‌गे़न् नु नाम्‍धाबा ने़ने़बादे़न्‍हाॽओ के़युङ्‌बा के़रे़क् मनाहाॽ के़घे़प्‍पाआङ् के़नाःप्‍पा के़देबा हाबा कन् मनाहाॽए मे़वये़रो॥

दाउदे़न्‍नु के़भुङ्‌सिङ्‌बा बेन्‍यामिन नु यहुदा थाःक्‍कोबा मनाहाॽ

१६ बेन्‍यामिन नु यहुदा थाःक्‍कोलाम् कुभा मना सुम्‍हाॽआङ् दाउदरे़ कुयक्‍को मे़द्‌ये़॥

१७ दाउदे़न् खे़ङ्‌हाॽरे़ खुन्‍छिॽ तुम्‍से़ लाःक्‍कात् लःन्‍दे़आङ् मे़त्‍तुसि, “खिनिॽ आङ्‌गाॽ ले़प्‍माङ् पप्‍मारे़ लागि सनारुङ्‌ङाङ् के़द्‌ये़ॽइबाने़भग्र आङ्‌गाॽ ले़प्‍माङ् पत्‍छे़म्‍मे़ॽ, हे़क्‍क्‍याङ् आङ्‌गाॽ खिनिॽ लाम्‍दाःक्‍निङ्‌ॽ॥ कर आङ्‌गाॽ मना के़से़प्‍पा थेआङ् आआप्‍तिक् मे़ःन्‍नेसाङ् खिनिॽ इङ्‌ले़क् के़जोगिआङ् आङ्‌गाॽ आनिङ्‌मिहाॽरे़ खुन्‍छिॽ हुक्‍को पिमारे़ लागि के़द्‌ये़ॽइबानेभग्र, आनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिल्‍ले़ कन् ओमे़त्‍तुआङ् खासे़न् चोगुर॥”

१८ आम्‍भा खे़न् ये़म्‍मो खे़न् सुम्‍बोङ् मनाहाॽओबा तुम् लाम्‍लोबा अमासैन् याम्‍साम्‍मिल्‍ले़ थुक्‍तु, हे़क्‍क्‍याङ् खुने़ॽ अक्‍खे पाःत्‍तुरो,

“दाउदए, आदाङ्‌बानु आनिगे फुङ्‌ङासिरो!

यिसैरे़ कुस्‍साए, आदाङ्‌बानु आनिगे वयिगे़रो!

आदाङ्‌बा के़नुॽ के़दाररो, के़नुॽ के़दाररो,

हे़क्‍क्‍याङ् खे़ने़ॽ के़भाॽबाङ्‌हाॽ मे़नुॽमे़दाररो,

थेआङ्‌भे़ल्‍ले़ आदाङ्‌बारे़ के़निङ्‌वाॽफुमाङ्‌ङिन्‍ने

आदाङ्‌बारे़ के़भाॽबाङ् वाॽरो॥”

कल्‍ले़चोगुल्‍ले़ दाउदरे़ खे़ङ्‌हाॽ लाङ्‌दाक् मे़त्‍तुसि, हे़क्‍क्‍याङ् के़नाप्‍पा के़हिप्‍पा कुमना सुम्‍हाॽओबा लाम्‍लोबा चोगुसिरो॥

मनस्‍से थाःक्‍कोलाम् फुङ्‌सिङ्‌से़ के़दाबा मनाहाॽ

१९ आल्‍ल दाउदे़न् साउलरे़ कुदक्‍ले़ङ्‌वाओ थङ् थक्‍से़ पलिस्‍तिहाॽनु पेःल्‍ले़ मनस्‍सेबा कुभा मनाहाॽ दाउदे़न्‍नु मे़भुङ्‌सिङ्॥ हे़क्‍केसाङ् से़क्‍खाःल्‍ले़ खुने़ॽ पलिस्‍तिहाॽ ले़प्‍माङ् मे़बत्‍छे़न्‍नाङ् ते़न्‍धङ्‌ग मे़जोगे़न्, थेआङ्‌भे़ल्‍ले़ पलिस्‍तिहाॽरे़ खुन्‍छिॽ युक्‍साबाहाॽ खुन्‍छिॽ लुम्‍मो अक्‍तङ्‌बा पाःन्‍दङ् मे़जोगे़आङ् खुने़ॽ मे़नुःक्‍तु मे़देसु, “खुने़ॽ आनिॽ थे़गेःक्‍हाॽ फुन्‍दु तेॽरुआङ् कुन्‍दाङ्‌बा साउले़न्‍नु तङ्‌सिङ्‌से़ पेक्॥”

२० दाउदे़न् सिक्‍लग पेःल्‍ले़ खुने़ॽनु फुङ्‌सिङ्‌से़ के़दाबा मनस्‍सेबा मनाहाॽ आम्‍भा कन्‍हाॽए मे़वये़– अदनाह, योजाबाद, येदिएल, मिखाएल, योजाबाद, एलिहु नु सिल्‍लतै॥ कन्‍हाॽ मनस्‍सेबा हे़न्‍छिङ् थिक्‍थिक् थक्‍माबा लाम्‍लोबा मे़वये़॥

२१ कन्‍हाॽरे़ए के़नाप्‍पा के़हिप्‍पाहाॽरे़ खुन्‍छिॽ तक्‍ले़ङ्‌वाओ दाउदे़न् मे़भाॽरु, थेआङ्‌भे़ल्‍ले़ खे़ङ्‌हाॽ के़रे़क् मुक्‍के़गुबा थक्‍लिहाङ् मे़वये़, हे़क्‍क्‍याङ् खे़ङ्‌हाॽ दाउदरे़ कुधक्‍सुबाहाॽओ याङ्‌सो युक्‍तिङ् मे़जोगुसि॥

२२ दाउदरे़ यरिक् थक्‍सुबा सुम्‍हाॽ निङ्‌वाॽफुमाङहङिल्‍ले़ यरिक् कुधक्‍सुबाहाॽ हे़क्‍तङ्‌बा मे़जोगुसिन्‍ल थारिक् मनाहाॽ थिक्‌याःन्‍धक्‍मा खुने़ॽ कुभाॽसे़ मे़द्‌ये़रो॥

वेॽहाॽ हेब्रोनओ दाउदे़न्‍नु फुङ्‌सिङ्‌से़ मे़द्‌ये़

२३ यहवे दाङ्‌बे़ल्‍ले़ पाःत्‍तुबा कुइसिःक् साउलरे़ कुहाङ्‌जुम् युक्‍किन् दाउदे़न् पिमारे़ लागि फे़जुम्‍भे़या खजुम्‍घया के़गाप्‍सिङ्‌बाआङ् हेब्रोनओ दाउदे़न्‍नु फुङ्‌सिङ्‌से़ के़दाबा मनासुम्‍हाॽरे़ खुन्‍छिॽ खानिःत्‍तिन् हाबा कन्‍लो–

२४ यहुदालाम्– खो के़बङ्‌बाआङ् लाःक् के़याङ्‌बा ६,८०० थक्‍लिहाङ् मनाहाॽ॥

२५ सिमियोनलाम्– ते़न्‍धङ् चोःक्‍मा के़सुक्‍पा ७,१०० थक्‍लिहाङ्‌हाॽ॥

२६ ले़बिलाम्– ४,६००,

२७ खे़न्‍नु सोरिक् हारुनरे़ कुहिम्‍सयङ्‌बा लाम्‍लोबा यहोयादान्‍नु सोरिक् ३,७०० मनाहाॽ मे़वये़,

२८ हे़क्‍क्‍याङ् मुक्‍के़गुबा थाङ्‌बे़न् सादोके़न्‍नु सोरिक् आबाङे कुहिम्‍सयङ्‌ङोबा २२ सुहाङ्‌युक्‍पाहाॽ मे़वये़॥

२९ साउलरे़ कुगाॽइ बेन्‍यामिनलाम्– ३,०००॥ खे़ङ्‌हाॽओलाम् यरिक् कुसिङ् खे़न् ये़म्‍मो थारिक् साउलरे़ कुहिम्‍सयङ्‌ङो मे़घे़ःम्‍सिङ्‌ङाङ् मे़वये़॥

३० एफ्राइमलाम्– २०,८०० मुक्‍के़गुबा थक्‍लिहाङ् मनाहाॽ, खे़ङ्‌हाॽ खुन्‍छिॽ आप्‍फेक् हिम्‍सयङ्‌ङो खुन्‍छिॽ मिङ् के़इङ्‌बा मे़वये़॥

३१ मनस्‍से़रे़ कुभ्रे़ःङ् कुधाःक्‍कोलाम्– १८,०००॥ दाउदे़न् हाङ् चोःक्‍मारे़ लागि कन्‍हाॽए मे़सेगुसिआङ् मे़वये़॥

३२ इस्‍साखारलाम्– खे़न् थाःक्‍कोबा मनाहाॽरे़ ये़म्‍मिन् कुसिङ् मे़निःत्‍तु हे़क्‍क्‍याङ् इस्राइलरे़ आत्‍तिन् लाम्‍मिन् नाःप्‍मा तिम्‍मा के़बोङ्‌बा वाॽ फाॽआङ् के़ले़बा २०० मनाहाॽ नु खे़ङ्‌हाॽरे़ खुन्‍छिॽ पाःन्‍गे़घे़म्‍बा काॽइहाॽ मे़द्‌ये़॥

३३ जबुलुनलाम्– ते़न्‍धङ्‌ले़ लागि यारिप् के़बोङ्‌बा के़रे़क् परिक्‍पा खजुम्‍घया फे़जुम्‍भे़या याङ्‌मा के़सुक्‍पा तगिआङ् के़धाबा, कुगिमा के़होःप्‍पा नु निङ्‌वाॽ थे़इॽ के़बप्‍पा ५०,००० थक्‍लिहाङ्‌हाॽ॥

३४ नप्‍तालिलाम्– १,००० सुहाङ्‌युक्‍पाहाॽ, हे़क्‍क्‍याङ् खो नु लाःक् के़बङ्‌बा ३७,००० मनाहाॽ॥

३५ दानलाम्– थङ्‌ले़ लागि यारिप् के़बोङ्‌बा २८,६०० मनाहाॽ॥

३६ आसेरलाम्– थङ्‌ले़ लागि यारिप् के़बोङ्‌बा तगि के़धाबा ४०,००० थक्‍लिहाङ्‌हाॽ॥

३७ हे़क्‍क्‍याङ् रुबेन, गाद नु यर्दन नाङ्‌गे़न् पिसाङ्‌बा मनस्‍से़रे़ कुभ्रे़ःङ् थाःक्‍लाम्– के़रे़क् परिक्‍पा फे़जुम्‍भे़या खजुम्‍घयारे़ काप्‍तुसिबा १,२०,००० मनाहाॽ॥

३८ कन् थक्‍लिहाङ्‌हाॽ, ते़न्‍धङ् चोःक्‍मा फे़जुम्‍भे़या खजुम्‍घयारे़ काप्‍तुसिबा मनाहाॽ के़रे़क् इस्राइलओ दाउदे़न् हाङ्‌चोःक्‍मा निङ्‌वाॽ मे़जोगुआङ् हेब्रोनओ मे़द्‌ये़॥ वेॽ इस्राइलिहाॽरे़आङ् खुने़ॽ हाङ्‌चोःक्‍मा के़लॽबा लत्‍छा निङ्‌वाॽ वये़॥

३९ खे़ङ्‌हाॽरे़ खे़प्‍मो मे़जर मे़धुङुर सुम्‌यान् थारिक् दाउदे़न्‍नु मे़वये़, थेआङ्‌भे़ल्‍ले़ खे़ङ्‌हाॽरे़ खुन्‍छिॽ काॽइहाॽरे़ खुन्‍छिॽ लागि चामा थुङ्‌मा मे़हिसु मे़दङ्‌घुआङ् वये़॥

४० खे़ङ्‌हाॽरे़ खुन्‍छिॽ के़रे़क् पिसाङ्‌बा हिम्‍बेसाङ्‌बाहाॽरे़ इस्‍साखार, जबुलुन नु नप्‍तालि थारिक् माःङ्‌घालाम् उमे, अन्‌योक्, पित्‍हाॽ मे़गुःत्‍तुसिआङ् चामा कुजा मे़दारु॥ यरिक् फेॽरुम्, पःत्‍छेॽ काक्‍मा, मे़घे़क्‍सुबा चे़ल्‍ले़क्‍सेॽ कुबजा, चे़ल्‍ले़क्‍सेॽ सिजःङ्‌वा, निःङ्‌गेॽ, कुम्‍मामा कुम्‍बाबा पित्‍हाॽ, मे़ल्‍लुक्‍हाॽ आत्‍तातान्‍ने यरिक् मे़वये़, खे़ल्‍ले़ चोगुल्‍ले़ इस्राइलओ निङ्‌वाॽ तामारे़ कुधिम् पोःक्‍खे़आङ् ने़स्‍से़रो॥

किर्यत-यारिमलाम् माङ्‌हुप् सन्‍दोःक्‍किन् मे़देॽरु

(२ सामु ६:१-११)

१३

दाउदरे़ खुने़ॽ कुसुहाङ्‌युक्‍पा थक्‍मा, हे़न्‍छिङ्‌रे़ खुन्‍छिॽ लाम्‍लोबाहाॽ नु किप्‍थिक्‍ले़ खुन्‍छिॽ लाम्‍लोबाहाॽ सुजा नाःक्‍तुसि॥

२ खे़न् एगाङ् इस्राइलबा के़रे़क् सङ्‌जुम्‍भोबा मनाहाॽ मे़त्‍तुसि, “आदाङ्‌बासि के़दे़न्‍दिॽ, हे़क्‍क्‍याङ् यहवे दाङ्‌बा आनिॽ निङ्‌वाॽफुमाङ्‌ङिल्‍ले़ लाम् हन्‍दु आबिआङ् खिनिॽ के़दे़न्‍दिने़भग्र, के़रे़क् इस्राइलओ के़युङ्‌बा आनिॽ फुॽनुसाॽहाॽ हे़क्‍क्‍याङ् खे़ङ्‌हाॽरे़ खुन्‍छिॽ ये़क्‌यक् नु थक्‍सा चाराम्‍दे़न् लाजेॽहाॽओ के़युङ्‌बा निङ्‌वाॽफुसाम्‍बाहाॽ हे़क्‍क्‍याङ् ले़बिहाॽ आनिॽनु फुङ्‌सिङ्‌से़ मे़दार के़लॽबा इङ्‌घङ् हाक्‍तुम्‍सिम्‌ॽ॥

३ आनिॽ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् थाक्‍तुम्‌ॽ, थेआङ्‌भे़ल्‍ले़ साउलरे़ कुहाङ्‌युक् ये़म्‍मो आनिॽ खे़न् आभे़ल्‍ले़आङ् निनि खे़म्‍घे़म् आल्‍लाप्‍तुम्‍मिन्॥”

४ खे़ब्‍याङ् के़रे़क् सङ्‌जुम्‍भोबा मनाहाॽरे़ अक्‍खे चोःक्‍मा निःन्‍धो मे़जोगु, थेआङ्‌भे़ल्‍ले़ के़रे़क् मनाहाॽरे़ अक्‍खे चोःक्‍मा मे़भाःक्‍तुसि॥

५ कल्‍ले़चोगुल्‍ले़ किर्यत-यारिमलाम् निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् थाक्‍मारे़ लागि मिस्र लाजेॽबा सिहोर वहःङ्‌ङोनु ले़बो-हमात थारिक्‍पा के़रे़क् इस्राइलिहाॽ दाउदरे़ फुक्‍खुसि॥

६ खे़ब्‍याङ् दाउद नु के़रे़क् इस्राइलिहाॽ यहुदाओ के़ने़बा बाला, किर्यत-यारिमओ करुबहाॽरे़ खुन्‍छिॽ लुम्‍मो के़युङ्‌बा निङ्‌वाॽफुमाङ् यहवे दाङ्‌बाल्‍ले़ कुमिङ्‌ङोबा माङ्‌हुप् सन्‍दोक् थाक्‍से़ मे़बे॥

७ खे़ङ्‌हाॽरे़ लत्‍छा कुसङ् पित्‍लाधाधिक् मे़याङ्‌सिङ्‌ङाङ् अबिनादाबरे़ कुहिम्‍मोलाम् निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् मे़युक्‍खु, हे़क्‍क्‍याङ् उज्‍जाह नु अहियोःल्‍ले़ खे़न् पित्‍लाधान् लोःक्‍खुर तेॽरुसि॥

८ दाउदे़न् नु के़रे़क् इस्राइलिहाॽ निङ्‌वाॽफुमाङ्‌ङिल्‍ले़ कुदगि खुन्‍छिॽ सुक्‍सुक् साम्‍लो, अन्‍मे खिङ्‌मनाबा मुक्‍ला, तुःङ्‌गे, ताहिप्, साप्‍फङ्‌गा हे़क्‍क्‍याङ् सादाङ्‌हाॽनु सोसोरिक् साॽरिक् खुन्‍छिॽ सिक्‍समे़आङ् मे़सःत्‍ते़॥

९ खे़ङ्‌हाॽ किदोनबा चाधाम्‍दे़न्‍नो मे़गे़रे़ मे़द्‌ये़ःल्‍ले़ खे़ङ् पित्‍हाॽरे़ खुन्‍छिॽ लाङ्‌हाॽ तोःक्‍ते़, हे़क्‍क्‍याङ् उज्‍जाहःल्‍ले़ माङ्‌हुप् सन्‍दोःक्‍किन् ते़म्‍मारे़ लागि कुहुक्‍किन् सन्‍छु॥

१० कर यहवे दाङ्‌बे़न् उज्‍जाहःन्‍नु साॽरिक् कुसाक्‍के़न् पोगे़आङ् खुने़ॽ हर्जुॽ चोःन्‍दे़र हिप्‍तुधासु॥ कल्‍ले़चोगुल्‍ले़ खे़न् निङ्‌वाॽफुमाङ्‌ङिल्‍ले़ कुदगि आम्‍भा खे़प्‍मोए हदॽ स्‍ये़॥ थेआङ्‌भे़ल्‍ले़ खे़ल्‍ले़ कुहुक्‍किन् सल्‍लिक् सन्‍छुआङ् माङ्‌हुप् सन्‍दोःक्‍किन् सुसु॥

११ यहवे दाङ्‌बे़ल्‍ले़ कुसाक्‍के़न्‍निन् उज्‍जाहओ थ्‍ये़बाल्‍ले़ चोगुल्‍ले़ दाउदे़न् कुनिङ्‌वाॽ पङे़, हे़क्‍क्‍याङ् खुने़ॽ खे़न् ते़न्‍निन् फारेस उज्‍जाहa मिङ् वाःत्‍तु॥ खे़न् ते़न्‍निन् कुमिङ् आल्‍लोसाङ् ने़रो॥

१२ खे़न् ये़न् दाउदे़न् निङ्‌वाॽफुमाङ्‌ङिन्‍नु किसे़आङ् सेःन्‍दोसुसि, “हे़क्‍केने़भग्र आङ्‌गाॽ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् आलक्‍पे़न्‍नो आक्‍खेआङ् थाक्‍मा सुक्‍तुङ्‌बे?”

१३ कल्‍ले़चोगुल्‍ले़ खुने़ॽ सन्‍दोक्‍किन् खुने़ॽनु सोरिक् दाउदरे़ कुये़क्‌यक्‍को मे़देॽरुन्, कर थिक्‍नाहाङ् ले़प्‍माङ् पेआङ् गात के़युङ्‌बा ओबेद-एदोमरे़ कुहिम्‍मो तेॽरु॥

१४ कम्‍भलॽरिक् निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् ओबेद-एदोमरे़ कुहिम्‍सयङ्‌नु सोरिक् खुने़ॽए कुहिम्‍मो ला सुम्‍सि थारिक् युङे़, हे़क्‍क्‍याङ् यहवे दाङ्‌बे़ल्‍ले़ खुने़ॽ नु कुहिम्‍सयङ्‌ङो के़वाॽबा के़रे़क् पाःन्‍हाॽओ हाङ्‌वागे़न् मुॽइसाम् थासुरो॥

a 

१३:११ फारेस उज्‍जाहरे़ कुबेन् “उज्‍जाहःन् मे़गे़” पोःङ्‌ॽ॥

यरुसले़म ये़क्‌यक्‍को दाउदरे़ चोगुबा याःम्‍बक्‍हाॽ

(२ सामु ५:११-१६)

१४

तुरोसबा हेराम हाङ्‌ङिल्‍ले़ दाउदरे़ओ इङ्‌साबाहाॽ पाङ्‌घु युसुसि॥ खुने़ॽ साम्‍माङ्‌सिङ् सिङ्‌हाॽ हे़क्‍क्‍याङ् लुङ्‌गाम्‍बाहाॽ नु सिङ्‌गाम्‍बाहाॽआङ् दाउदरे़ कुहाङ्‌हिम् चोःक्‍से़ पाङ्‌घु युसुसि॥

२ आल्‍ल यहवे दाङ्‌बे़ल्‍ले़ इस्राइलओ हाङ् चोगु हे़क्‍क्‍याङ् खुने़ॽ कुमना इस्राइलिहाॽरे़ खुन्‍छिॽ लागि कुहाङ्‌युक् मुक्‍साम्‍मिन् थाःङ्‌धाक् चोगु फाॽआङ् दाउदरे़ निङ्‌वाॽ खोसु॥

३ यरुसले़ःम्‍मो दाउदरे़ आल्‍लसाङ् यरिक् मेःत्‍हाॽ तारुसि, हे़क्‍क्‍याङ् खे़ङ्‌हाॽरे़ वेॽ यरिक् कुस्‍सा ये़म्‍बित्‍छा नु मे़न्‍छुमाहाॽ मे़गत्‍तुसि॥

४ यरुसले़ःम्‍मो सावागे़वाःन्‍छिङ्‌बा खुने़ॽ कुस्‍सा ये़म्‍बित्‍छा मे़न्‍छुमाहाॽरे़ खुन्‍छिॽ मिङ्‌हाॽ हाबा कन्‍हाॽएरो– सम्‍मुअ, सोबाब, नातान, सोलोमन,

५ यिभार, एलिसुअ, एलिपेलेत,

६ नोगह, नेपेग, यापि,

७ एलिसामा, बेलियादा नु एलिपेलेत मे़वये़रो॥

दाउदरे़ पलिस्‍तिहाॽ नाःन्‍दुसि

(२ सामु ५:१७-२५)

८ दाउदे़न् के़रे़क् इस्राइलओ हाङ् माङ्‌थोःक्‍ना पोःक्‍खे़ फाॽआङ् आल्‍ल पलिस्‍तिहाॽरे़ मे़घे़प्‍सु, खे़ब्‍याङ् पलिस्‍तिहाॽ के़रे़क् थक्‍सुबाहाॽ मे़गाप्‍सिङ्‌ङाङ् खुने़ॽ कुगोःत्‍छे़ मे़लःन्‍दे़॥ दाउदरे़ कन् खे़प्‍सुआङ् खे़ङ्‌हाॽरे़ खुन्‍छिॽ तुम्‍से़ लःन्‍दे़॥

९ आल्‍ल पलिस्‍तिहाॽ रपाइबा ने़ने़बादे़न्‍नो मे़भे़रे़आङ् मे़वये़ हे़क्‍क्‍याङ् हिप्‍मा नाप्‍मा मे़हेःक्‍तुसि॥

१० कल्‍ले़चोगुल्‍ले़ दाउदे़ल्‍ले़ निङ्‌वाॽफुमाङ्‌ङिन् सेःन्‍दोसु, “थे आङ्‌गाॽ पलिस्स्‍तिहाॽ थङ्‌ङो फत्‍तुङ्‌सिङ्‌बि? थे आदाङ्‌बारे़ खे़ङ्‌हाॽ आङ्‌गाॽ आहुक्‍को के़धासुसिबि?”

हे़क्‍क्‍याङ् यहवे दाङ्‌बे़ल्‍ले़ नुगप् पिरु, “फत्‍ते़से़ॽ, आङ्‌गाॽ खे़ङ्‌हाॽ खे़ने़ॽ के़हुक्‍को थासुङ्‌सिङ्‌ॽ॥”

११ कल्‍ले़चोगुल्‍ले़ दाउद नु खुने़ॽ कुजुम्‍हाॽ थो मे़धोःक्‍सिङ् हे़क्‍क्‍याङ् खे़ङ्‌हाॽ बाल-पराजिमओ मे़भत्‍तुसिआङ् मे़नाःन्‍दुसि॥ दाउदे़ल्‍ले़ पाःत्‍तु, “वहःङ्‌ङिल्‍ले़ कुयान् थुप्‍सुबा कुइसिःक्‍के निङ्‌वाॽफुमाङ्‌ङिल्‍ले़ आङ्‌गाॽलाम् थे़ःक्‍पे़त् के़ये़प्‍पा आनिङ्‌मिहाॽ मे़क्‍खुसि॥” कल्‍ले़चोगुल्‍ले़ खे़न् ते़न्‍निल्‍ले़ कुमिङ् बाल-पराजिम युक्‍खु॥

१२ पलिस्‍तिहाॽरे़ खे़प्‍मो खुन्‍छिॽ माङ्‌हाॽ मे़ले़रु मे़धसि, हे़क्‍क्‍याङ् दाउदे़ल्‍ले़ खे़ङ्‌हाॽ मिधिक्‍खे़म्‍सिम्‍मे़ॽ फाॽआङ् मुरा मे़त्‍तुसि॥

१३ पलिस्‍तिहाॽरे़ याम्‍मो थिक्‍ले़ङ् ने़ने़बादे़न्‍नो मे़नाप्‍तु मे़हिप्‍तुसि॥

१४ याम्‍मो दाउदेल्‍ले़ निङ्‌वाॽफुमाङ्‌ङिन् सेःन्‍दोसु, हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽ मे़त्‍तु, “कन् लाम्‍बा खे़ने़ॽ खे़ङ्‌हाॽरे़ खुन्‍छिॽ एःक् ले़प्‍माङ् मे़बेगे़न्‍ने़ॽ॥ खे़ङ्‌हाॽ मे़म्‍भत्‍छिङ्‌ङे इरे़आङ् हुम्‍बे़त् के़दाप्‍पा पिपोर सिङ्‌बुङ्‌हाॽरे़ कुदगिलाम् खे़ङ्‌हाॽ फत्‍ते़से़ॽ॥

१५ खे़न् एगाङ् पिपोर सिङ्‌बुङ्‌हाॽरे़ कुसम् कुसम्‍मो हुरुहुरु लॽरिक् सःक्‍नुमे़ःन्‍ने खे़ङ्‌हाॽनु थङ् थक्‍ते़ॽ, थेआङ्‌भे़ल्‍ले़ पलिस्‍ति थक्‍सुबाहाॽ थक्‍मासिरे़ लागि निङ्‌वाॽफुमाङ्‌ङिन् तगितगि पेःक्॥”

१६ निङ्‌वाॽफुमाङ्‌ङिल्‍ले़ इङ्‌जाङ् पिरुबा कुइसिःक् दाउदरे़ चोगु, खम्‍भ्‍याङ् खे़ङ्‌हाॽरे़ पलिस्‍ति थक्‍सुबाहाॽ गिबोनलाम् गेजेर थारिक्‍के मे़धगु मे़स्‍ये़रुसि॥

१७ कल्‍ले़चोगुल्‍ले़ दाउदरे़ कुमिङ्‌सो कुधाःङ्‌सो के़रे़क् लाजेॽहाॽओ इङे़, हे़क्‍क्‍याङ् यहवे दाङ्‌बे़ल्‍ले़ के़रे़क् मे़न्‍छाम् सुवाङ्‌हाॽओ किमा यङ्‌मा थे़क्‍तु पिरुसिरो॥

माङ्‌हुप् सन्‍दोःक्‍किन् यरुसले़म मे़धाक्‍तु

१५

दाउदे़ल्‍ले़ खुने़ॽ कुलागि दाउदरे़ कुये़क्‌यक्‍को हिम्‍हाॽ चोगुसि, हे़क्‍क्‍याङ् निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किल्‍ले़ लागि युक्‍नादे़न् चोगुआङ् खे़ल्‍ले़ लागि लत्‍छा साःङ्‌गाहिम् खिङ्‌घु॥

२ खे़न् एगाङ् खुने़ॽ मे़त्‍तुसि, “ले़बिहाॽरे़रक् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् पङ्‌मा पोःङ्‌ॽ फाॽआङ् खुने़ॽ मे़त्‍तुसि॥ थेआङ्‌भे़ल्‍ले़ खे़न् सन्‍दोःक्‍किन् पङ्‌मा नु आभे़ल्‍ले़साङ् निङ्‌वाॽफुमाङ्‌ङिन् माङ्‌से़वा मे़प्‍मारे़ लागि खे़ङ्‌हाॽए मे़सेगुसिआङ् वये़॥”

३ खे़ब्‍याङ् खे़ल्‍ले़ लागि यारिप् मे़जोगुबा ते़न्‍नो यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् थाक्‍मारे़ लागि दाउदे़ल्‍ले़ के़रे़क् इस्राइलिहाॽ यरुसले़ःम्‍मो फुक्‍खुसि॥

४ खुने़ॽ हारुनरे़ कुमुॽइदाङ्‌साहाॽ नु ले़बिहाॽ सोरिक् फुक्‍खुसिरो–

५ कहातरे़ कुमुॽइदाङ्‌साहाॽलाम्–

उरिएल खुने़ॽ लाम्‍लोबा नु खुने़ॽ कुगाॽइहाॽ १२० मे़वये़॥

६ मरारिरे़ कुमुॽइदाङ्‌साहाॽलाम्–

असायाह खुने़ॽ लाम्‍लोबा नु खुने़ॽ कुगाॽइहाॽ २२० मे़वये़॥

७ गेर्सोनरे़ कुमुॽइदाङ्‌साहाॽलाम्–

योएल खुने़ॽ लाम्‍लोबा नु खुने़ॽ कुगाॽइहाॽ १३० मे़वये़॥

८ एलिजापानरे़ कुमुॽइदाङ्‌साहाॽलाम्–

समायाह खुने़ॽ लाम्‍लोबा नु खुने़ॽ कुगाॽइहाॽ २०० मे़वये़॥

९ हेब्रोनरे़ कुमुॽइदाङ्‌साहाॽलाम्–

एलिएल खुने़ॽ लाम्‍लोबा नु खुने़ॽ कुगाॽइहाॽ ८० मे़वये़॥

१० उज्‍जिएलरे़ कुमुॽइदाङ्‌साहाॽलाम्–

अम्‍मिनादाब खुने़ॽ लाम्‍लोबा नु खुने़ॽ कुगाॽइहाॽ ११२ मे़वये़॥

११ हे़क्‍क्‍याङ् दाउदरे़ सादोक नु अबियाथार निङ्‌वाॽफुसाम्‍बाहाॽ कन् लेबिहाॽनु सोरिक् उरिएल, असायाह, योएल, समायाह, एलिएल, अम्‍मिनादाबे़न् उःत्‍तुसि॥

१२ हे़क्‍क्‍याङ् खे़ङ्‌हाॽ मे़त्‍तुसि, “ले़बिहाॽरे़ खुन्‍छिॽ हिम्‍सयङ्‌हाॽओबा लाम्‍लोबा खिनिॽएरो॥ खिनिॽ नु खिनिॽ काॽइहाॽ आप्‍फेक् आप्‍फेक् सुत्‍थो चोःक्‍कासिम्‍मे़ॽ, हे़क्‍क्‍याङ् आङ्‌गाॽ खे़ल्‍ले़ लागि यारिप् चोगुङ्‌बा ते़न्‍नो यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् थाक्‍ते़म्‍मे़ॽ॥

१३ थिक्‍सिगेक्‍पा ले़ङ्‌ङो खे़प्‍मो खिनिॽ के़होःप्‍तिबाल्‍ले़ चोगुल्‍ले़ यहवे दाङ्‌बा आनिॽ निङ्‌वाॽफुमाङ्‌ङिन् आनिगे़नु कुसाक्‍के़न् पोगे़॥ थेआङ्‌भे़ल्‍ले़ आनिगे खे़न् माङ्‌हुप् सन्‍दोःक्‍किन् आक्‍खेलॽरिक् थिम् कुइसिःक् थाक्‍मा के़बोङ्‌बा फाॽआङ् सेःन्‍मे़दोसुम्‍बे़न्॥”

१४ कल्‍ले़चोगुल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् थाक्‍मारे़ लागि निङ्‌वाॽफुसाम्‍बाहाॽ नु ले़बिहाॽ आप्‍फेक् आप्‍फेक् सेसेसाङ्‌साङ् मे़जोःक्‍सिङ्॥

१५ हे़क्‍क्‍याङ् यहवे दाङ्‌बे़ल्‍ले़ कुबाःन्‍जाक् कुइसिःक् मोसाःल्‍ले़ इङ्‌जाङ् पिरुसिआङ् वये़बा हे़क्‍के खे़ङ्‌हाॽरे़ खुन्‍छिॽ फक्‍ताङ्‌ङो तक्‍लाङ्‌हाॽरे़ मे़बक्‍खुआङ् निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् मे़भोःक्‍खु मे़धाक्‍तु॥

१६ खे़न् एगाङ् दाउदे़ल्‍ले़ अन्‍मे, तुःङ्‌गे नु साप्‍फङ्‌गा मुक्‍ला सामाहाॽलाम्– ले़बिहाॽरे़ खुन्‍छिॽ लाम्‍लोबाहाॽ खुनिॽ काॽइहाॽ निङ्‌वाॽ के़दाबा साम्‍लो इक्‍ला लःप्‍मारे़ लागि युक्‍तिङ् चोगे़म्‍से़ॽ फाॽआङ् मुरा मे़त्‍तुसि॥

१७ कल्‍ले़चोगुल्‍ले़ ले़बिहाॽरे़ योएलरे़ कुस्‍सा हेमान, नु खुने़ॽ कुगाॽइहाॽलाम् बेरेक्‍याहःल्‍ले़ कुस्‍सा आसाप हे़क्‍क्‍याङ् खे़ङ्‌हाॽरे़ खुन्‍छिॽ काॽइ मरारिहाॽलाम् कुसायाहरे़ कुस्‍सा एतान,

१८ खम्‍भ्‍याङ् खे़ङ्‌हाॽरे़ खुन्‍छिॽ निसिगेक्‍पा ताक्‍फाओबा काॽइहाॽ जकरिया, याजिएल, समिरामोत, यहिएल, उन्‍नि, एलिआब, बनायाह, मासेयाह, मत्‍तित्‍याह, एलिपलेहु, मिक्‍नेयाह, हे़क्‍क्‍याङ् लाम्‍धेत् के़गोबाहाॽ ओबेद-एदोम नु यिएले़न् युक्‍तिङ् मे़जोगुसि॥

१९ साम्‍लो इक्‍ला के़लःप्‍पा हेमान, आसाप नु एताने़न् कासा साप्‍फङ्‌गाहाॽ हिप्‍मारे़ लागि युक्‍तिङ् मे़जोगुसि॥

२० जकरिया, अजिएल, समिरामोत, यहिएल, उन्‍नि, एलिएब, मासेयाह नु बनायाहन् अन्‍मेहाॽ मुङ्‌मारे़ लागि अलामोत a कुइसिःक् इक्‍ला लःप्‍मारे़ लागि युक्‍तिङ् मे़बोःक्‍खे़॥

२१ हे़क्‍क्‍याङ् मत्‍तियाह, एलिपलेहु, मिक्‍नेयाह, ओबेद-एदोम, यिएल नु अजज्‍याहन् अन्‍मेहाॽ मुङ्‌मारे़ लागि सिमिनिथb मे़प्‍मनाबा इक्‍ला लःप्‍मारे़ लागि युक्‍तिङ् मे़बोःक्‍खे़॥

२२ ले़बिहाॽरे़ खुन्‍छिॽ लाम्‍लोबा कनन्‍याहन् खुने़ॽ के़ले़बा के़निबा पोःक्‍खे़बाल्‍ले़ चोगुल्‍ले़ साम्‍लो इक्‍लारे़ लागि लक्‍पे़न् मे़बिरुआङ् वये़॥

२३ बेरेक्‍याहन् नु एल्‍कानान् माङ्‌हुप् सन्‍दोःक्‍किल्‍ले़ लागि लाम्‍धेत् के़गोबा वये़सि,

२४ हे़क्‍क्‍याङ् सबन्‍याह, योसापात, नतनेल, अमासै, जकरिया, बनायाहन् हे़क्‍क्‍याङ् एलिएजर निङ्‌वाॽफुसाम्‍बाहाॽ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किल्‍ले़ कुदगि सादाङ्‌हाॽ मे़मुःत्‍तु॥ ओबेद-एदोम नु येहियाहःन्‍नाङ् माङ्‌हुप् सन्‍दोःक्‍किल्‍ले़ लागि लाम्‍धेत् के़गोबा वये़सिरो॥

माङ्‌हुप् सन्‍दोःक्‍किन् यरुसले़ःम्‍मो मे़धाक्‍तु

(२ सामु ६:१२-२२)

२५ खे़ब्‍याङ् दाउदे़न् नु इस्राइलबा लाम्‍लोबाहाॽ हे़क्‍क्‍याङ् हे़न्‍छिङ् हे़न्‍छिङ्‌बा थक्‍सुबाहाॽरे़ खुन्‍छिॽ थक्‍मोबाहाॽ यहवे दाङ्‌बे़ल्‍ले़ कुमाङ्‌हुप् सन्‍दोःक् लासे़ साॽरिक् मे़सःत्‍ते़र यो मे़बेआङ् ओबेद-एदोमरे़ कुहिम्‍मोलाम् मे़धाक्‍तु॥

२६ यहवे दाङ्‌बे़ल्‍ले़ कुमाङ्‌हुप् सन्‍दोक् के़बङ्‌बा ले़बिहाॽ निङ्‌वाॽफुमाङ्‌ङिल्‍ले़ फाॽरुसिबाल्‍ले़ चोगुल्‍ले़ खे़ङ्‌हाॽरे़ नुसि कुम्‍बाबा पित् नु नुसि थुःम्‍बा वयागे़न् सिदुङ्‌जभा मे़दोन्‍दुसि॥

२७ दाउदे़न् नु माङ्‌हुप् सन्‍दोक् के़बङ्‌बा के़रे़क् ले़बिहाॽ, साम्‍गे़लोबाहाॽ नु साम्‍गे़लोबाहाॽरे़ खुन्‍छिॽ लाम्‍लोबा कनन्‍याहरे़ पारान्‍ला चाङ् मे़जाक्‍खुआङ् वये़॥ दाउदरे़आङ् पारान्‍ला एपोद तेःत्‍तिन् चाक्‍खुआङ् वये़॥

२८ कम्‍भलॽरिक् के़रे़क् इस्राइलिहाॽ तियाहा लॽनु, मे़ल्‍लुक् ताङ्‌हाॽ नु थुत्‍थुरिःप्‍पाहाॽ मे़मुःत्‍तुर, हे़क्‍क्‍याङ् साप्‍फङ्‌गाहाॽ मे़हिप्‍तुर, अन्‍मे नु तुःङ्‌गे मे़मुक्‍खुर यहवे दाङ्‌बे़ल्‍ले़ कुमाङ्‌हुप् सन्‍दोक्‍किन् मे़धाक्‍तुआङ् मे़धाङे़॥

२९ आल्‍ल यहवे दाङ्‌बे़ल्‍ले़ कुमाङ्‌हुप् सन्‍दोक्‍किन् मे़धाक्‍तुआङ् दाउदरे़ कुये़क्‌यक्‍को मे़लासे़र मे़बत्‍छे़ल्‍ले़ साउलरे़ कुस्‍सा मे़न्‍छुमा मिकलरे़ पेधाःप्‍पोलाम् ओमे़त्‍तुसि, हे़क्‍क्‍याङ् दाउद हाङ्‌ङिन् लाःक्‍खे़र फे़रे़बा नु सःत्‍ते़बा निसुआङ् खुने़ॽ कुनिङ्‌वाॽओ कुनामे़न्‍छाॽ मे़त्‍तुरो॥

a 

१५:२० साम्‍लो इक्‍ला नु मुक्‍लारे़ पाःन्‍छेःक्‌वा

b 

१५:२१ साम्‍लो इक्‍ला नु मुक्‍लारे़ पाःन्‍छेःक्‌वा

१६

हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् मे़दारुआङ् खे़ल्‍ले़ लागि दाउदरे़ खिङ्‌घुबा साःङ्‌गाहिम् सिगाङ् मे़युक्‍खु, खे़ब्‍याङ् खे़ङ्‌हाॽरे़ निङ्‌वाॽफुमाङ्‌ङो मिधिङ्‌मनादेमनाबा वयागे़न् सिदुङ्‌जभा नु तङ्‌जुम् वयागे़न् सिदुङ्‌जभा मे़दोन्‍दु॥

२ आल्‍ल दाउदरे़ कन् वयागे़न् सिदुङ्‌जभाहाॽ तोःन्‍दु सुरुआङ् खुने़ॽ यहवे दाङ्‌बे़ल्‍ले़ कुमिङ्‌ङो मनाहाॽ हाङ्‌वागे़न् मुॽइसाम् पिरुसि,

३ हे़क्‍क्‍याङ् के़रे़क् इस्राइलि ये़म्‍बित्‍छा नु मे़न्‍छुमाहाॽ कुले़प् थिक्‍थिक् खरे़ःङ्, कुगाक्‍मा थिक् खे़बक्‍सिङ्‌ङिल्‍ले़ कुजाॽ नु खे़ङ्‌मनाबा कुगाक्‍मा चे़ल्‍ले़क्‍सेॽहाॽ चामा पिरुसि॥

४ यहवे दाङ्‌बे़ल्‍ले़ कुमाङ्‌हुप् सन्‍दोःक्‍किल्‍ले़ कुदगि, यहवे दाङ्‌बा इस्राइलबा निङ्‌वाॽफुमाङ्‌ङिन् इःप्‍मा, नुगे़न् पिमा, नु कुनारा फोमा, पेलि फाक्‍मा हे़क्‍क्‍याङ् इङ्‌धाङ् पिमामारे़ लागि दाउदरे़ कुभा ले़बिहाॽ युक्‍तिङ् चोगुसि॥

५ खे़ङ्‌हाॽरे़ खुन्‍छिॽ लाम्‍लोबा आसापे़न् वये़, खुने़ॽ कुएगाङ् जकरिया, खे़ब्‍याङ् खे़न् एगाङ् अन्‍मे नु तुःङ्‌गे के़मुङ्‌बा यिएल, समिरामोत, यहिएल, मत्‍तित्‍याह, एलिआब, बनायाह, ओबेद-एदोम नु यिएल मे़वये़॥ आसापरे़ चैँ साप्‍फङ्‌गाहाॽ लाइःक्‍खु॥

६ हे़क्‍क्‍याङ् निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किल्‍ले़ कुदगि चक्‍मे़ल्‍लॽए सादाङ्‌हाॽ मुःप्‍मारे़ लागि बनायाह नु यहासेल निङ्‌वाॽफुसाम्‍बाहाॽ युक्‍तिङ् पोःक्‍खे़सिआङ् वये़सिरो॥

दाउदरे़ नुगे़न् कुदोःम्‍मा निङ्‌वाॽफु साम्‍लोसुम्

(निङ् सुम् १०५:१-१५, ९६:१-१३, १०६:१, ४७-४८)

७ खे़ल्‍ले़ याःन्‍दिक् आसाप नु खुने़ॽ कुगाॽइहाॽ यहवे दाङ्‌बे़ल्‍ले़ कुलागि नुगे़न् तोःम्‍मारे़ दाउदे़ल्‍ले़ थिक्‍सिगेक्‍पा ले़ङ् युक्‍तिङ् चोगुसिरो–

८ यहवे दाङ्‌बान् नोगे़न् पिरे़म्‍मे़ॽओ,

खुने़ॽ पयम् यम्‍बा चोक् फाॽआङ्

यम्‍बा इक्‍लाओ इङ्‌भोसे़म्‍मे़ॽओ॥

खुने़ॽ चोगुबा याःम्‍बक्‍किन् इक्‍सादिङ्

खाम्‍बेःक्‍कोबा मे़न्‍छाम् सुवाङ्‌हाॽ चे़क्‍ते़म्‍सिम्‍मे़ॽओ॥

९ खुने़ॽ कुलागि साम्‍लोरे़म्‍मे़ॽओ,

खुने़ॽ कुनारा फोमा साम्‍लोन् साम्‍मे़त्‍ते़म्‍मे़ॽओ,

खुने़ॽ निङ्‌वाॽ के़माबा के़रे़क् कुयाःम्‍बक्‍हाॽ पाःत्‍ते़म्‍मे़ॽओ॥

१० खुने़ॽ कुसेसे मिङ्‌ङो खिनिॽ ने़बो फोसे़म्‍मे़ॽओ,

यहवे दाङ्‌बे़न् के़गोःप्‍पाहाॽरे़ खुन्‍छिॽ निङ्‌वाॽ ताररो॥

११ यहवे दाङ्‌बे़न् नु खुने़ॽ कुमुक्‍साम्‍मिन् हक्‍से़म्‍मे़ॽओ,

खुने़ॽ कुनारान् ओमे़प्‍मा चक्‍मे़ल्‍लॽए कोःत्‍ते़म्‍मे़ॽओ॥

१२ खुने़ॽ चोगुबा निङ्‌वाॽ के़माबा याःम्‍बक्‍हाॽ इःत्‍ते़म्‍मे़ॽओ,

ने़हिनिङ्‌वाॽरे़ मे़न्‍धाप्‍मनाबा कुयाःम्‍बक्‍हाॽ नु

खुने़ॽ के़जे़क्‍तिबा कुघासे़न्‍हाॽ निङ्‌वाॽ इःत्‍ते़म्‍मे़ॽओ,

१३ खुने़ॽ कुसे़वारोबा इस्राइलबा थाःक्‍के,

याकुबरे़ कुस्‍सासे, खुने़ॽ के़सेगिबासे॥

१४ खुने़ॽग यहवे दाङ्‌बा आनिॽ निङ्‌वाॽफुमाङ्‌लो,

काक् इक्‍सादिङ् खाम्‍बेःक्‍मो खुने़ॽ कुघासे़न्‍हाॽ वाॽरो॥

१५ खुने़ॽ चोगुबा माङ्‌हुप्‍पिन् सदादिङ् निङ्‌वाॽ इःत्‍तुरो,

हे़क्‍क्‍याङ् कुबाःन्‍जाक्‍किन् हे़न्‍छिङ्

हे़न्‍छिङ् मे़न्‍छाम् थाःक् थारिक् वाॽरो॥

१६ हाबा खे़न् माङ्‌हुप्‍पिन्, खुने़ॽ अब्राहामनु चोगुआङ् वये़रो,

आम्‍भा माङ्‌हे़क्‍किन्, खुने़ॽ इसहाकनु चोगुआङ् वये़रो,

१७ खुने़ॽ खे़न् इङ्‌जाङ् कुइसिःक् याकुबे़न्‍नु निःन्‍धो चोगुरो,

हे़क्‍क्‍याङ् इस्राइले़न्‍नु खुने़ॽ अक्‍खे पाःत्‍तुआङ्

आप्‍फाल्‍ले़आङ् मे़न्‍नुप्‍मनाबा माङ्‌हुप् कुइसिःक् हुप्‍तुरो

१८ खुने़ॽ पाःत्‍तु, “खे़ने़ॽ कनान लाजेन् पिने़रो,

हे़क्‍क्‍याङ् खे़न् खे़ने़ॽ के़लक् पोङ्‌लो॥”

१९ निङ्‌वाॽफुमाङ्‌ङिल्‍ले़ कुमनाहाॽ साॽरिक् मे़सुःन्‍दे़रो,

खे़ङ्‌हाॽ कनान लाजेॽओ ताक्‍कन्‍निबा मे़वये़रो॥

२० खे़ङ्‌हाॽ थिक् लाजेॽ नु

वेॽ लाजेॽहाॽओ ताक्‍मे़गन्‍दे़रो,

थिक् हाङ्‌जुम् नु वेॽ हाङ्‌जुम्‍हाॽओ मे़वये़रो॥

२१ कर यहवे दाङ्‌बाल्‍ले़ आत्‍तिन्‍हाॽआङ् खे़ङ्‌हाॽ तुक्‍खे चाःप्‍मा मे़भाःक्‍तुसिन्‍लो॥ खे़ङ्‌हाॽ से़ःप्‍मासिरे़ लागि हाङ्‌हाॽआङ् खुने़ॽ अक्‍खेलॽरिक् फे़ःक्‍तुसिरो–

२२ “आङ्‌गाॽ आमाङ्‌थोःक्‍ना के़बोङ्‌बाहाॽ मे़सुसे़म्‍मिन्‍ने़ॽओ,

हे़क्‍क्‍याङ् माङ्‌निङ्‌वाॽपान् के़बाःप्‍पा

आमनाहाॽ थेआङ् हान्‍ति मे़जोगे़म्‍सिम्‍मिन्‍ने़ॽओ॥”

२३ काक् इक्‍सादिङ् खाम्‍बेःक्‍कोबा मनासे,

यहवे दाङ्‌बे़ल्‍ले़ कुलागि साम्‍लोरे़म्‍मे़ॽओ,

खुने़ॽ से़न्‍लप् आबिरे़बा पाःन्‍निन्

थिक्‌याःन्‍धक् इङ्‌भन् चोगे़म्‍मे़ॽओ॥

२४ मे़न्‍छाम् सुवाङ्‌हाॽरे़ खुन्‍छिॽ लुम्‍मो

खुने़ॽ कुमिङ्‌सो कुधाःङ्‌सोःन्

इक्‍सादिङ् खाम्‍बेःक्‍मोबा के़रे़क्

मे़न्‍छाम् सुवाङ्‌हाॽ मे़त्‍ताम्‍सिम्‍मे़ॽओ, खुने़ॽ चोगुबा निङ्‌वाॽ के़माबा याःम्‍बक्‍हाॽ के़रे़क् मनाहाॽ चे़क्‍ताम्‍सिम्‍मे़ॽओ॥

२५ थेआङ्‌भे़ल्‍ले़ यहवे दाङ्‌बे़न् पयम् यम्‍बा चोक्‍लो,

खुने़ॽ कुनारा फोमा साॽरिक् लाॽरुरो,

के़रे़क् माङ्‌हाॽनुःल्‍ले़ खुने़ॽए चाॽरिक् किप्‍मा पोङ्‌लो॥

२६ थेआङ्‌भे़ल्‍ले़ मे़न्‍छाम् सुवाङ्‌हाॽरे़ खुन्‍छिॽ

के़रे़क् माङ्‌हाॽग नावाइत्‍लासिरक्‍लो,

कर यहवे दाङ्‌बे़ल्‍ले़ग साङ्‌ग्राम्‍पेदाङ्‌ङिन् नावागे़न् चइःत् चोगुरो॥

२७ हाङ्‌वा माङ्‌वा नु मिमिदिङ्‌ङिन् खुने़ॽ कुदगि वाॽरो,

खुने़ॽ कुयुङ्‌मादे़न्‍नो मुक्‍साम् नु सःप्‍मा वाॽरो॥

२८ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌से,

यहवे दाङ्‌बे़ल्‍ले़ कुनारा फोसे़म्‍मे़ॽओ,

यहवे दाङ्‌बान् मिमिदिङ् पिरे़म्‍मे़ॽआङ् कुमुक्‍साम्‍मिन् इङ्‌भोसे़म्‍मे़ॽओ॥

२९ यहवे दाङ्‌बान् लाॽरुबा मिमिदिङ् पिरे़म्‍मे़ॽओ,

हुक्‍सोयाङ् तारे़म्‍मे़ॽआङ् खुने़ॽ कुदगि त्‍ये़म्‍मे़ॽओ,

यहवे दाङ्‌बे़ल्‍ले़ सेसेगे़न् कुमिमिदिङ्‌ङो माङ्‌से़वा मे़त्‍ते़म्‍मे़ॽओ॥

३० के़रे़क् इक्‍सादिङ् खाम्‍बेःक्‍मोबा मनासे,

खुने़ॽ कुदगि थे़गक्‍कक्‍ना यक्‍खे़ॽओ!

योॽबा लाजेन् थधप् मे़ल्‍लॽए युङ्‌सिङ्‌ङाङ् युङ्‌लो,

हे़क्‍क्‍याङ् खे़न् हाःत्‍ले़आङ् मुम्‍मा मे़सुक्‍तुन्‍लो॥

३१ साङ्‌ग्राम्‍पेदाङ्‌ङिन् कुनिङ्‌वा ताररो,

हे़क्‍क्‍याङ् इक्‍सादिङ् खाम्‍बेःक्‍मान् पसःत् सःत्‍लरो,

मे़न्‍छाम् सुवाङ्‌हाॽरे़ खुन्‍छिॽ लुम्‍मो मनाहाॽरे़

अक्‍खे मे़लॽआङ् इङ्‌भन् मे़जोगुररो,

“यहवे दाङ्‌बे़ल्‍ले़ए हाङ्‌युक् चोगुरो॥”

३२ वरःङ्‌ङिन् नु खे़प्‍मो के़याक्‍पा के़रे़क् मे़सःक्‍लरो,

इक्‍ताप् नु खे़प्‍मो के़याक्‍पा काक् कुजाहाॽ मे़सःत्‍लरो॥

३३ खे़ब्‍याङ् ताम्‍भुङ्‌ङो के़युङ्‌बा सिङ्‌बुङ्‌हाॽ साम्‍मे़लोरो,

खे़ङ्‌हाॽ यहवे दाङ्‌बे़ल्‍ले़ कुदगि मे़सःत्‍ताङ् साम्‍मे़लोरो,

थेआङ्‌भे़ल्‍ले़ खुने़ॽ इक्‍सादिङ् खाम्‍बेःक्‍मे़न् खासे़न् चोःक्‍से़ युरो॥

३४ यहवे दाङ्‌बे़न् नुगे़न् पिरे़म्‍मे़ॽओ,

थेआङ्‌भे़ल्‍ले़ खुने़ॽ के़नुॽबा चोक्‍लो,

खुने़ॽ कुमिःम्‍जिन् आप्‍फाल्‍ले़साङ् हाबा वाॽरो॥

३५ अक्‍खे लॽरे़म्‍मे़ॽआङ् अःक्‍ते़म्‍मे़ॽओ,

“आनिगे से़न्‍लप्‍दाङ्‌बा निङ्‌वाॽफुमाङ्‌ङे,

आनिगे याप्‍मि ताङ्‌आसे़ःप्‍ते़ॽओ॥

आनिगे याप्‍मि सोरिक् आभुक्‍खे़ॽओ,

हे़क्‍क्‍याङ् मे़न्‍छाम् सुवाङ्‌हाॽलाम् आसे़ःप्‍ते़ॽओ,

हे़क्‍केलॽरिक् के़सेसे मिङ्‌ङो नुगे़न् तोःम्‍मा सुक्‍तुम्‍बे़ररो,

हम्‍भ्‍याङ् के़नारा फोमाओ आनिगे ने़बो पत्‍लरो॥”

३६ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़

सदादिङ् आभे़ल्‍ले़साङ् कुनारा पोररो॥

खे़ब्‍याङ् के़रे़क् मनाहाॽरे़ अक्‍खे मे़बाःत्‍तुरो,

“आमिन्, हे़क्‍क्‍याङ् यहवे दाङ्‌बे़ल्‍ले़ कुमिङ्‌सो पोङ्‌लरो॥”

यरुसले़म नु गिबोनओ माङ्‌से़वा

३७ दाउदे़ल्‍ले़ थिक्‌याःन्‍धक्‍पा याःम्‍बक् कुइसिःक् चक्‍मे़ल्‍लॽएबा माङ्‌से़वा चोःक्‍मारे़ लागि खे़प्‍मो यहवे दाङ्‌बे़ल्‍ले़ कुमाङ्‌हुप् सन्‍दोक्‍किल्‍ले़ कुदगि आसाप नु खुने़ॽ कुगाॽइहाॽ युक्‍तिङ् चोगुसिआङ् युक्‍खुसि॥

३८ खुने़ॽ ओबेद-एदोमे़न् हे़क्‍क्‍याङ् होसान् आसापे़न्‍नु माङ्‌से़वा चोःक्‍मारे़ लागि तुक्‍पोङ्‌ङाङ् ये़त्‍छि कुगाॽइहाॽ युक्‍तिङ् चोगुसि॥ यदुतुनरे़ कुस्‍सा ओबेद-एदोमे़न् नु होसान् लाम्‍धेत् के़गोबा वये़सि॥

३९ इस्राइलिहाॽरे़ साम्‌योथिम् इङ्‌जाङ्‌ङो साप्‍ते़आङ् पप्‍पा कुइसिःक् तानाम् नु युःन्‍छिक् यहवे दाङ्‌बे़ल्‍ले़ कुलागि मिधिङ्‌मनादेमनाबा वयागे़न् सिदुङ्‌जभान् ले़त्‍ति तोःम्‍मादे़न्‍नो तोःन्‍छे़

४० दाउदरे़ सादोक निङ्‌वाॽफुसाम्‍बे़न् नु खे़ल्‍ले़ कुन्‍देःङ्‌बा निङ्‌वाॽफुसाम्‍बाहाॽ गिबोनओ के़ने़बा से़वा चोःक्‍मा थे़गुओबा ले़त्‍ति तोःम्‍मादे़न्‍नो यहवे दाङ्‌बे़ल्‍ले़ कुसेसे साःङ्‌गाहिल्‍ले़ कुदगि वाॽमारे़ लागि युक्‍तिङ् चोगुसि॥

४१ खे़ङ्‌हाॽनु सोरिक् हेमान नु यदुतुन हे़क्‍क्‍याङ् मिङ् थक्‍मा मे़सेगुसिबा मनाहाॽ यहवे दाङ्‌बाओ नुगे़न् तोःम्‍मारे़ लागि युक्‍तिङ् चोगुसि, “थेआङ्‌भे़ल्‍ले़ खुने़ॽ कुमिःन्‍जिन् सदादिङ् आभे़ल्‍ले़साङ् वाॽरो॥”

४२ सेसे से़वा साम्‍लोरे़ लागि सादाङ्‌हाॽ मुःप्‍मा नु साप्‍फङ्‌गाहाॽ हिप्‍मारे़ लागि हे़क्‍क्‍याङ् वेॽ मुक्‍लाहाॽ मुङ्‌मा याःम्‍बक्‍किन् हेमान नु यदुतुने़न् मे़बिरुसिआङ् वये़॥ यदुतुनरे़ कुस्‍साहाॽरे़ यम्‍बा लाम्‍धेःत्‍तिन् कोमा याःम्‍बक् मे़जोगु॥

४३ खे़ब्‍याङ् के़रे़क् मनाहाॽ खुन्‍छिॽ आप्‍फेक् आप्‍फेक् हिम्‍मो मे़नुःक्‍खे़ मे़बे, हे़क्‍क्‍याङ् दाउदे़न् आप्‍फेक् कुहिम्‍सयङ्‌हाॽ हाङ्‌वागे़न् मुॽइसाम् पिसे़ पेरो॥

नातानरे़ दाउदे़न् इङ्‌घङ् मे़त्‍तु

(२ सामु ७:१-१७)

१७

दाउदे़न् कुहाङ्‌हिम्‍मो युङे़आङ् एगाङ् खुने़ॽ माङ्‌निङ्‌वाॽपान् के़बाःप्‍पा नाताने़न् मे़त्‍तु, “आङ्‌गाॽग कप्‍मो साम्‍मासिङ्‌ङिल्‍ले़ चोःक्‍मनाबा हिम्‍मो युङ्‌ङार वाॽआ, कर यहवे दाङ्‌बे़ल्‍ले़ कुमाङ्‌हुप् सन्‍दोक्‍किन् साःङ्‌गाहिम्‍मो युङ्‌मनाआङ् युङ्‌ॽ॥”

२ नातानरे़ दाउदे़न् मे़त्‍तु, “आदाङ्‌बारे़ के़निङ्‌वाॽओ थे वाॽ हाबाघे़न् चोगे़ॽ, थेआङ्‌भे़ल्‍ले़ निङ्‌वाॽफुमाङ्‌ङिन् आदाङ्‌बानु वाॽ॥”

३ कर आम्‍भा खे़न् से़न्‍दिक् निङ्‌वाॽफुमाङ्‌ङिल्‍ले़ कुइङ्‌घङ्‌ङिन् नातानरे़ॽओ के़रे़–

४ “पेगे़ॽआङ् आङ्‌गाॽ आसे़वारोबा दाउदे़न् अक्‍खे मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तु– आङ्‌गाॽ आलागि हिम् के़जोःक्‍पा खे़ने़ॽएग मे़ःन्॥

५ इस्राइलिहाॽ मिस्रलाम् थाक्‍मनासिबा ये़न्‍नाङ्‌धो आइन्‍बा ये़न् थारिक् आङ्‌गाॽ आभे़ल्‍ले़आङ् हिम्‍मो मे़न्‌युङ्‌ङे वाॽआ॥ आङ्‌गाॽ लत्‍छा साःङ्‌गाहिम्‍मोनु वेॽ साःङ्‌गाहिम्‍मो थारिक् चत्‍छिङ्‌ङार युङाङ्‌ल थाङाङ्॥

६ आत्‍तान् आत्‍तान् आङ्‌गाॽ इस्राइलिहाॽनु लाम्‍दिक् चोगाङ्, आङ्‌गाॽ आलागि साम्‍माङसिङ्‌ङिल्‍ले़न् हिम् थेआङ् मे़न्‍जोगुम्‍बा फाॽआङ् थे खे़ङ्‌हाॽरे़ खुन्‍छिॽ लाम्‍लोबाहाॽ सेःन्‍दोसुङ्‌सिङाङ् वयेबि?’

७ “कल्‍ले़चोगुल्‍ले़ आङ्‌गाॽ आसे़वारोबा दाउदे़न् मे़त्‍ते़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ थक्‍सा चाराम्‍दे़न्‍नोलाम् नु मे़ल्‍लुक् मे़ःन्‍दा चाराम्‍मासि लाम्‍बा आङ्‌गाॽ आमना इस्राइलिहाॽरे़ खुन्‍छिॽ हाङ् पोङ्‌मारे़ लागि सेःन्‍ने़॥

८ खे़ने़ॽ आत्‍ति आत्‍ति के़बे आङ्‌गाॽ खे़ने़ॽनु सोरिक् वयाङ्, हे़क्‍क्‍याङ् खे़ने़ॽ के़लाम्‍मोलाम् के़निङ्‌मिहाॽ मे़क्‍खुसिङ्॥ आल्‍ल आङ्‌गाॽ खे़ने़ॽ इक्‍सादिङ् खाम्‍बेःक्‍मोबा पयम् यम्‍बा मनाहाॽ कुइसिःक् कुमिङ् के़इङ्‌बा चोःक्‍ने़॥

९ आङ्‌गाॽ आमना इस्राइलिहाॽरे़ खुन्‍छिॽ लागि लत्‍छा ते़न् सेगुङ्‌ॽ॥ आम्‍भा खे़प्‍मो आङ्‌गाॽ खे़ङ्‌हाॽ युक्‍खुङ्‌सिङ्‌ॽ हे़क्‍क्‍याङ् खे़ङ्‌हाॽ खुन्‍छिॽ आप्‍फेक् लाजेॽओ मे़युङ्॥ आल्‍लआङ्‌धो खे़ङ्‌हाॽ मनाहाॽरे़ याम्‍मो तुक्‍खे मे़न्‍जाःत्‍तुसिन्॥

१० आङ्‌गाॽ उन्‍छोःन् उन्‍छोःन् आमना इस्राइलिहाॽओ खासे़न्‍लोःम्‍बाहाॽ युक्‍तिङ् चोगुङ्‌सिङ्‌बा ये़म्‍माङ्‌धो कॽयो खे़ङ्‌हाॽ तुक्‍खे मे़जाःत्‍तुसिबा कुइसिःक् ताक्‍के़भे़ॽबा मनाहाॽरे़ खुन्‍छिॽ याम्‍मो आभे़ल्‍ले़आङ् तुक्‍खे मे़न्‍जाःत्‍तुसिन्‌ॽ॥ आङ्‌गाॽ खे़ने़ॽ के़रे़क् के़निङ्‌मिहाॽ के़युक्‍को तारुङ्‌सिङ्‌ॽ॥

“‘आङ्‌गाॽ यहवे दाङ्‌बे़ल्‍ले़ खे़ने़ॽ के़मुॽइदाङ्‌साहाॽ खे़ने़ॽ हे़क्‍तङ्‌बा हाङ् चोगुङ्‌सिङ्‌ॽ॥

११ आल्‍ल खे़ने़ॽ काप्‍पोबा के़दुम्‍माङ् के़मासिङ्‌ॽ, हे़क्‍क्‍याङ् खे़ने़ॽ कुसुधे़बा के़दाक्‍थे़बाहाॽनु तङ्‌सिङ्‌से़ के़बेःक्, खे़ब्‍याङ् खे़ने़ॽए के़मुॽइदाङ्‌साहाॽओबा मनाधिक् खे़ने़ॽ के़एगाङ् हाङ्‌युक् चोःक्‍मारे़ लागि आङ्‌गाॽ फोःक्‍खुङ्‌ॽ, हे़क्‍क्‍याङ् आङ्‌गाॽ खे़ल्‍ले़ कुहाङ्‌जुम्‍मिन् थधप् मे़ल्‍लॽमनाबा चोगुङ्‌ॽ॥

१२ खे़ल्‍ले़ए आङ्‌गाॽ आलागि लत्‍छा हिम् चोगुॽ, हे़क्‍क्‍याङ् खे़ल्‍ले़ कुहाङ्‌युक्‍नान् सदादिङ्‌ले़ लागि थधप् मे़ल्‍लॽमनाबा चोगुङ्‌ॽ॥

१३ आङ्‌गाॽग खे़ल्‍ले़ पानुदिङ् कुम्‍बा पोङ्‌ङा, हे़क्‍क्‍याङ् खे़न् आङ्‌गाॽ आबुगे़न् आस्‍सा पोःङ्‌ॽ॥ आङ्‌गाॽ खे़ने़ॽनुःल्‍ले़ तगि युक् के़जोःक्‍पोलाम् आङ्‌गाॽ आमिःम्‍जिन् याङ्‌ना नुःक्‍तुङ्‌बा हे़क्‍के आङ्‌गाॽ खे़न्‍लाम्‍बा आङ्‌गाॽ आमिःम्‍जिन् आभे़ल्‍ले़आङ् मे़नुःक्‍कान्॥

१४ आङ्‌गाॽ खुने़ॽ आङ्‌गाॽ आहिम्‍मिन् नु आङ्‌गाॽ आहाङ्‌जुम्‍मो सदादिङ्‌ले़ लागि युक्‍खुङ्‌ॽ, हे़क्‍क्‍याङ् खुने़ॽ कुहाङ्‌युक्‍नान् सदादिङ्‌ले़ लागि थधप् मे़ल्‍लॽमनाबा पोःङ्‌ॽ॥’”

१५ निङ्‌वाॽफुमाङ्‌ङिल्‍ले़ नाताने़न् मे़त्‍तुबा नु ओसेःन्‍धाङ् चोगुबा के़रे़क् पाःन्‍हाॽ खुने़ॽ दाउदे़न् चे़क्‍तुरो॥

दाउदरे़ कुनुगे़न् पेलि

(२ सामु ७:१८-२९)

१६ खे़ब्‍याङ् दाउद हाङ्‌ङिन् सिगाङ् पेआङ् यहवे दाङ्‌बे़ल्‍ले़ कुदगि युङ्‌सिङ् हे़क्‍क्‍याङ् खुने़ॽ अक्‍खे पाःत्‍तुरो,

“यहवे दाङ्‌बा निङ्‌वाॽफुमाङ्‌ङे, आङ्‌गाॽ हाःत्‍ताआङ्‌बे, हे़क्‍क्‍याङ् आङ्‌गाॽ आहिम्‍सयङ्‌ङिन् थे़माआङ् आदाङ्‌बारे़ आङ्‌गाॽ कप्‍मो थारिक् के़गे़त्‍ताङ्‌बाबे?

१७ हे़क्‍केसाङ् निङ्‌वाॽफुमाङ्‌ङे, आदाङ्‌बारे़ के़निमो कङ्‌ग आल्‍लसाङ् सुःन्‍लो॥ आदाङ्‌बारे़ के़माङ्‌हुप्‍पिन् के़से़वारोबे़ल्‍ले़ कुहिम्‍सयङ्‌ङो ताःन्‍दिबा पाःन्‍निन्‍ने के़बाःत्‍तुरो॥ यहवे दाङ्‌बा निङ्‌वाॽफुमाङ्‌ङे, आदाङ्‌बारे़ आङ्‌गाॽ यम्‍बा मनाहाॽ कुइसिःक् ओगे़मे़त्‍ताङ्‌ङाङ् वाॽ॥

१८ “आदाङ्‌बारे़ के़से़वारोबा दाउदे़न् के़बिरुबा मिङ्‌सो इङ्‌धाङ्‌ङिल्‍ले़ लागि आदाङ्‌बा वेॽ थे मे़प्‍मा सुक्‍ने़आङ्‌बे? आदाङ्‌बारे़ग खे़ने़ॽ के़से़वारोबे़न् नुरिक् कुसिङ् के़निःत्‍तुआङ्‌ङे वाॽ॥

१९ यहवे दाङ्‌बाए, के़से़वारोबे़ल्‍ले़ कुलागि नु आदाङ्‌बारे़ के़निङ्‌वाॽ कुइसिःक् आदाङ्‌बारे़ कन् के़रे़क् पयम् यम्‍बा याःम्‍बक्‍हाॽ के़जोगुआङ् वाॽ, खम्‍भ्‍याङ् कन् पयम् यम्‍बा माङ्‌हुप्‍हाॽ के़मे़त्‍ताङ्‌ङाङ् वाॽ॥

२० “आदाङ्‌बा हे़क्‍तङ्‌बा वेॽ हाःत्‍ताङ् होप्, यहवे दाङ्‌बाए, आनिगे ने़भाक्‍किल्‍ले़ खे़प्‍सुम्‍बे़बा हे़क्‍के आदाङ्‌बानुःल्‍ले़ वेॽ माङ् हाःत्‍ताङ् होप्॥

२१ हे़क्‍क्‍याङ् आदाङ्‌बारे़ के़मना इस्राइलिहाॽ आत्‍तिन्‍हाॽनु तङ्‌मा सुक्‍मे़दे़त्‍ताङ्‌बे? इक्‍सादिङ् खाम्‍बेःक्‍मो योःग्‍बालाम् चोःक्‌युम्‍भो के़बिरुसिबा इस्राइलिहाॽ हे़क्‍तङ्‌बा वेॽ सुवाङ् आत्‍तिन्‍हाॽआङ् मे़होप्॥ आदाङ्‌बारे़ पयम् यम्‍बा नु किप्‍मा के़घुबा याःम्‍बक्‍हाॽलाम् मिस्र लाजेॽलाम् चोःक्‌युम्‍भो के़बिरुसिबा आप्‍फेक् के़मनाहाॽरे़ खुन्‍छिॽ तगि मे़न्‍छाम् सुवाङ्‌हाॽ के़नाःत्‍तु के़देसुसिआङ् आप्‍फेक् लागि मिङ्‌सो थाङ्‌सो के़जोगुआङ् वाॽ॥

२२ आदाङ्‌बारे़ आप्‍फेक् के़मना इस्राइलिहाॽ सदादिङ्‌ले़ लागि आप्‍फेक् के़मना के़जोगुसिआङ् वाॽ॥ आदाङ्‌बा, यहवे दाङ्‌बाए, खे़ङ्‌हाॽरे़ खुन्‍छिॽ निङ्‌वाॽफुमाङ् के़बोःक्‍खे़आङ् के़वाॽ॥

२३ “आल्‍ल यहवे दाङ्‌बाए, आदाङ्‌बारे़ के़से़वारोबान् नु खुने़ॽ कुहिम्‍सयङ्‌हाॽरे़ लागि आदाङ्‌बारे़ थे माङ्‌हुप् के़जोगुआङ् वाॽ खे़न् के़रे़क् ये़म्‍मिल्‍ले़ लागि थो यो मे़ल्‍लॽए वाॽर॥ आदाङ्‌बारे़ के़बाःत्‍तुआङ् वाॽबा पाःन्‍निन् के़त्‍ते़ॽओ॥

२४ हे़क्‍केलॽरिक् मिङ्‌सो धाःङ्‌सोःन् आभे़ल्‍ले़साङ् सदादिङ्‌ले़ लागि यम्‍बा पोङ्‌मारे़ लागि खे़न् योधो मे़ल्‍लॽए वाॽर, हे़क्‍क्‍याङ् मनाहाॽरे़ अक्‍खे मे़बाःत्‍तुररो, ‘मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिन् इस्राइलरे़ए कुनिङ्‌वाॽफुमाङ्‌लो!’ हे़क्‍क्‍याङ् आदाङ्‌बारे़ के़से़वारोबा दाउदरे़ कुहिम्‍सयङ्‌ङिन् आदाङ्‌बारे़ के़दगि थधप् मे़ल्‍लॽमनाबा पोःङ्‌ॽ॥

२५ “आदाङ्‌बा आनिङ्‌वाॽफुमाङ्‌ङिल्‍ले़ आङ्‌गाॽ के़से़वारोबे़ल्‍ले़ आहिम् चोःक्‍मारे़ लागि आदाङ्‌बारे़ के़निङ्‌वाॽ ओसेःन्‍धाङ् के़जोगाङ्‌ङाङ् वाॽ॥ कल्‍ले़चोगुल्‍ले़ आदाङ्‌बारे़ के़से़वारोबे़ल्‍ले़ आदाङ्‌बारे़ के़दगि पेलि फाक्‍मा आःन्‍छिङ्‌मा खोसुङ्‌ङाङ् वाॽ॥

२६ यहवे दाङ्‌बाए, आदाङ्‌बाए निङ्‌वाॽफुमाङ्‌ने़रो॥ आदाङ्‌बारे़ के़से़वारोबे़न्‍नु कन् नुबा पाःन्‍हाॽ माङ्‌हुप् के़जोगुआङ् वाॽरो॥

२७ कन् आप्‍फाल्‍ले़साङ् आदाङ्‌बारे़ के़दगि हाबा वाॽर फाॽआङ् के़से़वारोबे़ल्‍ले़ कुहिम्‍सयङ्‌ङिन् हाङ्‌वागे़न् मुॽइसाम् पिमा आदाङ्‌बारे़ के़निङ्‌वाॽ पोःक्‍खे़॥ थेआङ्‌भे़ल्‍ले़ आदाङ्‌बारे़ए खे़न् हिम्‍सयङ्‌ङिन् हाङ्‌वागे़न् मुॽइसाम् के़बिरुआङ् वाॽ, खे़ब्‍याङ् खे़न् सदादिङ् आभे़ल्‍ले़साङ् हाङ्‌वागे़न् मुॽइसाम् पोङ्‌लो॥”

दाउदरे़ थक्‍सुबाहाॽलाम् थङ् नाःन्‍दुबाहाॽ

(२ सामु ८:१-१८)

१८

कुभा ये़म् एगाङ् दाउदरे़ पलिस्‍तिहाॽ थङ्‌ङो फत्‍तुसिआङ् नाःन्‍दुसि, हे़क्‍क्‍याङ् खे़ङ्‌हाॽलाम् गात नु खे़न् कब्रिङ्‌बा पाङ्‌भेॽहाॽ हुक्‍काप् चोगु॥

२ खुने़ॽ मोआबिहाॽआङ् नाःन्‍दुसि, हे़क्‍क्‍याङ् खे़ङ्‌हाॽ खुने़ॽ कुयुक्‍को मे़वये़आङ् खुने़ॽओ एःङ्‌याङ् मे़हुङु॥

३ खे़न् एगाङ् दाउदे़ल्‍ले़ हमात लाजेॽ कुयाओ के़ने़बा अरामि लाजेॽ सोबाबा हाङ् हददेजेरे़न् थङ्‌ङो फत्‍तु थेआङ्‌भे़ल्‍ले़ हददेजेरे़ल्‍ले़ थोःस्‍मा युफ्रेतिस वहःङ्‌ङिल्‍ले़ कुया ले़प्‍माङ्‌बा ते़ङ्‌गप्‍पिन् हुक्‍काप् चोःक्‍मा निङ्‌वाॽ चोगु॥

४ खे़न् लाम्‍बा दाउदरे़ ह़ेन्‍छिङ् थिक् अन्‍लाधाहाॽ, ह़ेन्‍छिङ् नुसि अन्‍लाधा के़लोङ्‌बाहाॽ नु निबोङ् ह़ेन्‍छिङ् खाम्‍बाङ्‌ङो थङ् के़जोःक्‍पा थक्‍सुबाहाॽ ते़म्‍सुसि॥ किप् थिक् अन्‍लाधाहाॽ लोःङ्‌मारे़ लागि किप् थिक् अन्‍हाॽरक् ताङ्‌घुसिआङ् खुने़ॽ अन्‍गे़लोङ्‌बा के़रे़क् अन्‍हाॽरे़ खुन्‍छिॽ लाङ्‌ङोबा मनाहाॽ खक्‍तु पिरुसिआङ् लाङ्‌सक्‍पा चोगुसि॥

५ आल्‍ल सोबाबा हाङ् हददेजेरे़न् फाॽमारे़ लागि दमस्‍कसलाम् आरामिहाॽ मे़भे़रे़ल्‍ले़ दाउदरे़ खे़ङ्‌हाॽरे़ खुन्‍छिॽ निबोङ्‌ङाङ् ने़त्‍छि हे़न्‍छिङ् खुन्‍छिॽ थक्‍सुबाहाॽ मे़क्‍खुसि॥

६ हे़क्‍क्‍याङ् खे़न् आरामिहाॽरे़ खुन्‍छिॽ हाङ्‌जुम् दमस्‍कसओ थक्‍सुबाहाॽ ने़स्‍सुसि॥ खे़न् आरामिहाॽ खुने़ॽ कुयुक्‍को मे़वये़आङ् एःङ्‌याङ् मे़हुङु॥ कम्‍भलॽरिक् दाउदे़न् आत्‍तान् पेसाङ् यहवे दाङ्‌बे़ल्‍ले़ खुने़ॽ थङ् के़नाःम्‍बा चोगु॥

७ हददेजेररे़ कुसुहाङ्‌युक्‍पाहाॽरे़ मे़हेसुबा साम्‍म्‍याङ् खोहाॽ दाउदरे़ नाप्‍तुसिआङ् यरुसले़म फे़त्‍तु॥

८ खुने़ॽ हददेजेररे़ कुये़क्‌यक् तेबह नु कुन लाम्‍बाआङ् साॽरिक् यरिक् कासाहाॽ फे़त्‍तु॥ आम्‍भा कन्‍लाम् सोलोमनरे़ लत्‍छा साॽरिक् यम्‍बा कासा फसि थिक्, सित्‍लाङ्‌हाॽ नु परिक् परिक्‍पा कासा सामाहाॽ थगुसि॥

९ आल्‍ल दाउदे़ल्‍ले़ सोबाबा हाङ् हददेजेररे़ के़रे़क् कुधक्‍सुबाहाॽ थङ् थक्‍मा नाःन्‍दुसि के़लॽबा पाःन्‍निन् हमातबा हाङ् तोउःल्‍ले़ खे़प्‍सु,

१० खे़ब्‍याङ् दाउदे़ल्‍ले़ हददेजेरे़न् थङ्‌ङो नाःन्‍दुबाल्‍ले़ चोगुल्‍ले़ खुने़ॽ से़वा मे़प्‍मा नु हाङ्‌से़म्‍भोना पिमारे़ लागि खे़ल्‍ले़ आप्‍फेक् कुस्‍सा हदोरमे़न् दाउद हाङ्‌ङे़ओ पाङ्‌घुदेसु, थेआङ्‌भे़ल्‍ले़ हददेजेरे़न् नु तोउःल्‍ले़ खुन्‍छिॽ लुम्‍मो थङ् पोःक्‍खे़आङ् वये़॥ हदोरमे़ल्‍ले़ के़रे़क् परिक्‍पा साम्‍म्‍याङ्, युप्‍पा नु कासा खप्‍प्‍या सामाहाॽ फे़त्‍तु॥

११ दाउद हाङ्‌ङिल्‍ले़ कन् खप्‍प्‍या सामाहाॽ यहवे दाङ्‌बाओ तोःन्‍दु॥ खुने़ॽ वेॽ के़रे़क् मे़न्‍छाम् सुवाङ् ए़दोम, मोआब, अम्‍मोनि, पलिस्‍ति नु अमालेकिहाॽ लाम्‍बा तेॽरुबा साम्‍म्‍याङ् नु युप्‍पाहाॽआङ् तोःन्‍दु॥

१२ एदोमिहाॽ सरुयाहरे़ कुस्‍सा अबिसैःल्‍ले़ नाःन्‍दुसि॥ खुने़ॽ युम्‍लाःक्‍खाङ् ने़ने़बादे़न्‍नो खे़ङ्‌हाॽरे़ खुन्‍छिॽ थिबोङ्‌ङाङ् ये़त्‍छि हे़न्‍छिङ् मनाहाॽ मे़क्‍खुसि॥

१३ एदोमओ कुधक्‍सुबाहाॽ ने़स्‍सुसि, के़रे़क् एदोमिहाॽ आल्‍ल दाउदरे़ कुहुक्‍को मे़ध्‍ये़॥ आत्‍ति आत्‍ति दाउदे़न् पे खे़ङ्‌हाॽओ यहवे दाङ्‌बे़ल्‍ले़ खुने़ॽ थङ् के़नाःम्‍बा चोगुरो॥

दाउदरे़ कुसुहाङ्‌युक्‍पाहाॽ

१४ दाउदरे़ के़रे़क् इस्राइलिहाॽओ हाङ्‌युक् चोगु, हे़क्‍क्‍याङ् खुने़ॽ के़रे़क् कुमनाहाॽओ के़वाॽबा नु कुदोःप्‍मा खासे़न् पोःक्‍खे़र चोगु॥

१५ खे़न् ये़म्‍मो सरुयाहरे़ कुस्‍सा योआबे़न् थक्‍सुबाहाॽरे़ खुन्‍छिॽ लाम्‍लोबा वये़॥ हे़क्‍क्‍याङ् अहिलुदरे़ कुस्‍सा यहोसापाते़न् खानिःत् के़युङ्‌बा वये़॥

१६ अहितुबरे़ कुस्‍सा सदोके़न् नु अबियाथाररे़ कुस्‍सा अहिमेलेके़न् निङ्‌वाॽफुसाम्‍बा वये़सि॥ सब्‍सान् सुहाङ्‌मिबा वये़॥

१७ यहोयादारे़ कुस्‍सा बनायाहन् करेति नु पेलेथिहाॽरे़ खुन्‍छिॽ लक्‍पे़न्‍साबा वये़॥ दाउदरे़ कुस्‍साहाॽ हाङ्‌ङिल्‍ले़ मा कुसुहाङ्‌युक्‍पा मे़वये़रो॥

दाउदरे़ अम्‍मोनि नु अरामिहाॽ थङ्‌ङो नाःन्‍दुसि

(२ सामु १०:१-१९)

१९

कुभा ये़म् एगाङ् अम्‍मोनिहाॽरे़ खुन्‍छिॽ हाङ् नाहासे़न् मासिङ्, हे़क्‍क्‍याङ् खे़ल्‍ले़ कुले़क्‌वाओ कुस्‍सा हानुने़न् हाङ् पोःक्‍खे़॥

२ दाउदरे़ पाःत्‍तु, “हानुनरे़ कुम्‍बा नाहासरे़ आङ्‌गाॽ नुरिक् मे़त्‍ताङ्‌बा कुइसिःक् खुने़ॽ कुस्‍साःन्‍नु आङ्‌गाॽ से़क्‍खाबा चुम् पोङ्‌मा पोःङ्‌ॽ॥” कल्‍ले़चोगुल्‍ले़ हानुनरे़ कुम्‍बा मासिङ्‌ङिल्‍ले़ खुने़ॽ आःन्‍छिङ्‌मा पिमारे़ लागि दाउदे़ल्‍ले़ इङ्‌साबाहाॽ पाङ्‌घुदेसुसि॥

आल्‍ल दाउदरे़ कुइङ्‌साबाहाॽ हानुने़न् आःन्‍छिङ्‌मा पिमारे़ लागि अम्‍मोनिहाॽरे़ खुन्‍छिॽ लाजेॽओ मे़लासे़ल्‍ले़,

३ अम्‍मोनि तुम्‍म्‍याहाङ्‌हाॽरे़ खुने़ॽ मे़मे़त्‍तु, “दाउदरे़ आदाङ्‌बा आःन्‍छिङ्‌मा पिसे़ मनाहाॽ पाङ्‌घु तासुसिल्‍ले़ खुने़ॽ थे आदाङ्‌बारे़ के़म्‍बा इङ्‌धाङ् पिरुबा फाॽआङ् के़इःत्‍तुबि? आदाङ्‌बारे़ के़लाजेन् आक्‍खेआङ् मे़ङ्‌मा फाॽआङ् निङ्‌वाॽ खोसे़ पाङ्‌घुसिबा दाउदरे़ कन् कुमनाहाॽग खुने़ॽ कुधोःम्‍जिवाबा मे़ःन्‍छिआङ्‌बि?”

४ कल्‍ले़चोगुल्‍ले़ हानुनरे़ दाउदरे़ कुमनाहाॽ ते़म्‍सुसिआङ् खे़ङ्‌हाॽरे़ खुन्‍छिॽ थे़गेःक्‍हाॽ नःक्‍खु पिरुसि, हे़क्‍क्‍याङ् मुआङ्‌धो खुन्‍छिॽ मिगक्‍मो थारिक् खुन्‍छिॽ चाङ्‌हाॽ कुभ्रे़ःक् खक्‍तुआङ् खे़ङ्‌हाॽ याङ्‌ना पाङ्‌घुदेसुसि॥

५ आल्‍ल खे़ङ्‌हाॽ मे़मे़त्‍तुसिबा खे़न् पाःन्‍निन् दाउदरे़ खे़प्‍सु, खे़ब्‍याङ् खुने़ॽ खे़ङ्‌हाॽरे़ खुन्‍छिॽ तुम्‍से़ इङ्‌घङ्‌साबाहाॽ पाङ्‌घुदेसुसि, थेआङ्‌भे़ल्‍ले़ खे़ङ्‌हाॽ साॽरिक् कुनामे़न्‍छाॽ मे़मे़त्‍तुसिआङ वये़॥ खे़ङ्‌हाॽरे़ खुन्‍छिॽ मुयुॽहाॽ याम्‍मो मे़म्‍बोए थारिक् यरिहोए मे़वाॽर के़लॽबा हाङ्‌ङिल्‍ले़ इङ्‌जाङ् पिरुसि॥

६ आल्‍ल दाउदरे़ कुनिमो अम्‍मोनिहाॽ सिक्‍के़ले़ःङ्‌बा आजोःक् फाॽआङ् खे़ङ्‌हाॽरे़ निङ्‌वाॽ मे़घोसु, खे़ब्‍याङ् हानुन नु अम्‍मोनिहाॽरे़ अराम-नाहारैम नु अराम-माका हे़क्‍क्‍याङ् सोबालाम् अन्‍लाधाहाॽ नु अन्‍लाधा के़लोङ्‌बाहाॽ निम्‌याक्‍को ताःप्‍मासिरे़ लागि हे़न्‍छिङ् थिक् तोराa युप्‍पा मे़हाङु मे़देसु॥

७ खे़ङ्‌हाॽरे़ सुम्‍बोङ्‌ङाङ् ने़त्‍छि हे़न्‍छिङ् अन्‍लाधा नु अन्‍लाधा के़लोङ्‌बाहाॽ, हे़क्‍क्‍याङ् माकाबा हाङ्‌ङिन् नु खुने़ॽ कुमनाहाॽ निम्‌याक्‍को तारुसि, खम्‍भ्‍याङ् खे़ङ्‌हाॽ मे़द्‌ये़आङ् मेदबा तगाङ् ले़प्‍माङ् थक्‍सुबा ने़त्‍ना साःङ्‌गाहिम् मे़जोगु॥ अम्‍मोनिहाॽ खुन्‍छिॽ आप्‍फेक् आप्‍फेक् ये़क्‌यक्‍हाॽओलाम् मे़द्‌ये़आङ् ते़न्‍धङ्‌ले़ लागि मे़जुप्‍से़॥

८ दाउदरे़ कन् पाःन्‍निन् खे़प्‍सुआङ् योआबे़न् नु के़रे़क् थक्‍लिहाङ् मनाहाॽ पाङ्‌घुदेसुसि॥

९ अम्‍मोनिहाॽ ये़क्‌यक्‍को पेःक्‍मा यम्‍बा लाम्‍धेःत्‍तो मे़भे़रे़आङ् थङ् चोःक्‍मारे़ लागि यारिप् मे़बोःक्‍खे़, हे़क्‍क्‍याङ् खुने़ॽ कुन्‍जुम् कुन्‍देःङ्‌बा हाङ्‌हाॽरे़ ताम्‍दाम्‍बा ते़ल्‍लक्‍को खुन्‍छिॽ युक्‍नादे़न्‍नो मे़युङ्‌सिङ्॥

१० आल्‍ल योआबरे़ खुने़ॽ कुदगि नु कुएगाङ् ने़प्‍माङ् पिसाङ्‌लाम् थङ्‌ङिल्‍ले़ कबुबा निङ्‌वाॽ खोसु, खे़ब्‍याङ् खुने़ॽ कुभा मे़सेगुसिबा के़दम्‍बा इस्राइलि थक्‍सुबाहाॽ अरामिहाॽनु थक्‍से़ पाङ्‌घुसि॥

११ के़नम्‍बा थक्‍सुबाहाॽ खुने़ॽ आबाङे कुन्‍साॽ अबिसैरे़ कुयुक्‍को तारुसि, खुने़ॽ अम्‍मोनिहाॽरे़ खुन्‍छिॽ तगि थङ्‌ले़ लागि यारिप् चोगुसि॥

१२ योआबरे़ अबिसैन् मे़त्‍तु, “आङ्‌गाॽ आदगि अरामिहाॽ साॽरिक् मुक्‍के़गुबा मे़जोक्‍ने़भग्र खे़ने़ॽ आङ्‌गाॽ आभाॽसे़ फे़रे़ॽ॥ हे़क्‍क्‍याङ् अम्‍मोनिहाॽ खे़ने़ॽ के़लागि साॽरिक् मुक्‍के़गुबा मे़जोक्‍ने़भग्र आङ्‌गाॽ खे़ने़ॽ के़भाॽसे़ फे़न्‍ना॥

१३ आनिॽ आप्‍फेक् सुवाङ् नु आनिॽ निङ्‌वाॽफुमाङ्‌ङिल्‍ले़ कुये़क्‌यक्‍हाॽरे़ लागि हाङ्‌हाङ् लॽरिआङ् थङ् चोगि॥ हे़क्‍क्‍याङ् यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोक् खुने़ॽ हाबा खे़न्‍ने चोगुॽ॥”

१४ खम्‍भ्‍याङ् योआबे़न् नु खुने़ॽ कुधक्‍सुबाहाॽ अरामिहाॽनु थङ् थक्‍से़ तगि मे़बोरे़ हे़क्‍क्‍याङ् खुने़ॽ कुदगि अरामिहाॽ खे़त्‍छिङ्‌मा मे़हेःक्‍ते़॥

१५ हे़क्‍क्‍याङ् अम्‍मोनिहाॽरे़ अरामिहाॽ मे़घे़त्‍छिङ्‌बा मे़निसुसिआङ् खुन्‍छिॽआङ् खुने़ॽ कुन्‍साॽ अबिसैःल्‍ले़ कुदगिलाम् मे़घे़त्‍छिङ्‌ङाङ् ये़क्‌यक्‍को मे़लासे़॥ कल्‍ले़चोगुल्‍ले़ योआबे़न् यरुसले़म नुःक्‍खे़॥

१६ इस्राइलिहाॽलाम् अरामिहाॽ हारिमे़द्‌ये़बा पाःन्‍निन् निङ्‌वाॽ मे़घोसुआङ् खे़ङ्‌हाॽ युफ्रेतिस वहःङ् नाधाःम्‍बिनु हददेजेररे़ कुधक्‍सुबाहाॽरे़ खुन्‍छि थक्‍मोबा सोबाकरे़ कुयुक्‍को के़वाॽबा वेॽ अरामिहाॽ मे़उःत्‍तुसि॥

१७ कन् पाःन्‍निन्‍नाङ् दाउदरे़ खे़प्‍सु, खे़ब्‍याङ् खुने़ॽ खिमो इस्राइलबा के़रे़क् थक्‍सुबाहाॽ फुक्‍खुसिआङ् यर्दन नाधाःम्‍बि मे़गाःक्‍तु हे़क्‍क्‍याङ् अरामिहाॽनु थङ् चोःक्‍मारे़ लागि मे़सुम्‍सिङ्॥ खे़ब्‍याङ् अरामिहाॽ दाउदे़न्‍नु मे़धक्‍ते़॥

१८ कर खे़ङ्‌हाॽ इस्राइलिहाॽरे़ खुन्‍छिॽ तगिलाम् मे़घे़त्‍छिङ्॥ दाउदे़ल्‍ले़ अरामिहाॽरे़ खुन्‍छिॽ ७,००० अन्‍लाधा के़लोङ्‌बाहाॽ नु ४०,००० खाम्‍बाङ्‌ङो के़धक्‍पा थक्‍सुबाहाॽ से़रुसि हे़क्‍क्‍याङ् थक्‍मोबा सोपके़न्‍नाङ् स्‍ये़रु॥

१९ हददेजेररे़ कुमनाहाॽरे़ इस्राइलिहाॽरे़ हारि मे़जाःत्‍तुसिबा मे़निसुआङ् नादङ् चोःक्‍मारे़ लागि पेलि मे़भाक्‍तुसि, हे़क्‍क्‍याङ् दाउद हाङ्‌ङे़ल्‍ले़ कुयुक्‍को मे़द्‌ये़॥

कल्‍ले़चोगुल्‍ले़ अम्‍मोनिहाॽ फाॽमासिरे़ लागि अरामिहाॽ याम्‍मो आप्‍फाल्‍ले़आङ् मे़न्‍दे़न्‍दे़न्‍लो॥

a 

१९:६ इग्र हप्‍मे़न् ३४,००० किलोग्राम

दाउदरे़ रब्‍बा ये़क्‌यक्‍किन् हुक्‍काप् चोगुॽ

(२ सामु १२:२६-३१)

२०

हाङ्‌वामा ये़म् पोङ्‌मा हेःक्‍ते़ल्‍ले़ आल्‍ल हाङ्‌हाॽ ते़न्‍धङ् चोःक्‍से़ मे़बे, खे़ब्‍याङ् योआबरे़ थक्‍सुबाहाॽ तेॽरुसिआङ् अम्‍मोनिहाॽरे़ खुन्‍छिॽ लाजेॽ खाप्‍पुथ्‍यःङ् मे़जोगु, हे़क्‍क्‍याङ् रब्‍बा ये़क्‌यक्‍को मे़बेआङ् खे़न् कब्रिङ् किर्गप् मे़गबु॥ कर दाउदे़न् ग यरुसले़ःम्‍मोए वये़॥ योआबरे़ खे़न् ये़क्‌यक्‍किन् खाप्‍पुथ्‍यःङ् चोगुआङ् खाम्‍बुत्‍त्रा पोगे़र चोगु॥

२ दाउदरे़ खे़ङ्‌हाॽरे़ खुन्‍छिॽ हाङ्‌ङिल्‍ले़ कुदिचःन् खुन्‍छि थे़गेःक्‍हाॽओलाम् फुन्‍दु तेॽरू॥ खे़न् मे़धाङ्‌घुल्‍ले़ साम्‍म्‍याङ् तोराa थिक् योरे़, हे़क्‍क्‍याङ् खे़प्‍मो इमे़ल्‍लुङ्‌बा मुधिङ्‌हाॽआङ् मे़दिःक्‍खुआङ् पत्‍छे़॥ खे़न् तिचःन् दाउदरे़ कुधे़गेःक्‍को मे़घुःक्‍तु॥ खुने़ॽ खे़न् ये़क्‌यक्‍कोलाम् मे़नाप्‍तुसिबा साॽरिक् यरिक् सामाहाॽ फे़त्‍तु॥

३ खुने़ॽ खे़प्‍मो यक्‌युङ्‌बाहाॽ तेॽरुसिआङ् ताङ्‌आरा नु फे़न्‍जेॽ हे़क्‍क्‍याङ् वेॽ फे़जुम्‍भे़याहाॽ नु तःन्‍देॽहाॽरे़ याःम्‍बक् चोःक्‍मा पाङ्‌घुसि॥ दाउदरे़ अम्‍मोनिहाॽरे़ खुन्‍छिॽ के़रे़क् ये़क्‌यक्‍हाॽओ अक्‍खेए चोगु॥ खे़न् एगाङ् खुने़ॽ नु के़रे़क् कुमनाहाॽ यरुसले़म मे़नुःक्‍खे़ मे़भे़रे़रो॥

आजाजाबा हे़क्‍तङ्‌बा पलिस्‍तिहाॽनु ते़न्‍धङ्

(२ सामु २१:१५-२२)

४ कुभा ये़म् एगाङ् गेजेरओ पलिस्‍तिहाॽनु थङ् पोःक्‍खे़॥ आम्‍भा खे़न् ये़म्‍मो हुसाति सिब्‍बकैःल्‍ले़ रपाइहाॽरे़ खुन्‍छिॽ लत्‍छा थिन्‍दाङ् सायोबोरा सिप्‍पैन् स्‍ये़रु, हे़क्‍क्‍याङ् पलिस्‍तिहाॽ कुहुक्‍को मे़ध्‍ये़॥

५ पलिस्‍तिहाॽनु पोःक्‍खे़बा लत्‍छा वेॽ थङ्‌ङो याइररे़ कुस्‍सा एल्‍हानानरे़ गातबा गोल्‍यतरे़ कुन्‍साॽ लहमिन् स्‍ये़रु, खे़न् लहमिःल्‍ले़ कुलाःक्‍किल्‍ले़ कुलाःन् थाक् किप्‍मा सिङ्‌लःङ्‌सा याःप्‍पा चोगे़॥

६ गातओ पोःक्‍खे़बा वेॽ थङ्‌ङो तुक्‍सि तुक्‍सि कुहुक्‍चोक् नु तुक्‍सि तुक्‍सि कुलाङ्‌जोक् के़बप्‍पा के़रे़क्‍ले़ निबोङ्‌ङाङ् लिसि कुहुक्‍चो कुलाङ्‌जो के़बप्‍पा होरु थिक् ओसेःन्‍धाङ् पोःक्‍खे़॥ खे़न्‍नाङ् रफाल्‍ले़ कुधिन्‍दाङ् सायोबोरा वये़॥

७ आल्‍ल खे़ल्‍ले़ इस्राइलिहाॽ कुनामे़न्‍छाॽ मे़त्‍तुसि, खे़ब्‍याङ् दाउदरे़ कुम्‍भुॽ सिमेअरे़ कुस्‍सा जोनाथने़ल्‍ले़ खे़न् स्‍ये़रु॥

८ कन् होरुहाॽ गातबा रफाःल्‍ले़ कुधिन्‍दाङ् सायोबोरा मे़वये़॥ कन्‍हाॽ खक्‍पे़त् दाउद नु खुने़ॽ कुमनाहाॽरे़ खुन्‍छिॽ हुक्‍लाम् मे़स्‍ये़रुसिरो॥

a 

२०:२ हप्‍मे़न् ३४ किलोग्राम

दाउदरे़ थङ् के़जोक्‍पा मनाहाॽ निरुसि

(२ सामु २४:१-२५)

२१

माफे़न्‍साम्‍मिन् इस्राइलरे़ कुदक्‍ले़ङ्‌वाओ पोगे़आङ् दाउदे़न् कुमनाहाॽ निःप्‍मासिरे़ लागि हुसु॥

२ कल्‍ले़चोगुल्‍ले़ दाउदरे़ योआबे़न् नु खुने़ॽ कुधक्‍सुबाहाॽओबा सुहाङ्‌युक्‍पाहाॽ बेर्सेबाआङ् कत्‍थो दान थारिक्‍पा इस्राइलिहाॽरे़ खुन्‍छिॽ याम्‍नाःत्‍निःत् चोगे़म्‍मे़ॽ फाॽआङ् खे़ङ्‌हाॽ मे़त्‍तुसि॥ खे़ब्‍याङ् खे़ङ्‌हाॽ आक्‍ख्‍यारिक् मे़वाॽ, आङ्‌गाॽ आमे़त्‍ते़म्‍मे़ॽ॥

३ योआबरे़ नुगप् पिरु, “यहवे दाङ्‌बे़ल्‍ले़ कुधक्‍सुबाहाॽ किप् थिक् यारिक् फोसुसिर! थे आदाङ्‌बा आल्‍लसाङ् खे़ङ्‌हाॽरे़ खुन्‍छिॽ दाङ्‌बा नु हाङ् के़रे़क् मनाहाॽ आदाङ्‌बारे़ के़से़वारोबा मे़म्‍बोङ्‌ने़न्‍नाङ्‌बि? आदाङ्‌बारे़ थेआङ् हे़क्‍के चोःक्‍मा पोङ्‌बाबे? आदाङ्‌बारे़ इस्राइलओ थेआङ् आप्‍तिक् के़दारुबाबे?”

४ कर हाङ्‌ङिल्‍ले़ कुबाःन्‍जाक्‍किल्‍ले़ योआबरे़ कुबाःन्‍निन् कुसुम् मे़न्‍दम्‍मनाबा चोगु॥ योआबे़न् थासिङ्‌ङाङ् पे, हे़क्‍क्‍याङ् इस्राइल के़रे़क् ताक्‍कन्‍दे़आङ् यरुसले़ःम्‍मो नुःक्‍खे़द्‌ये़॥

५ खे़ब्‍याङ् खुने़ॽ नुःक्‍खे़द्‌ये़आङ् याम्‍नाःत्‍निःत् चोगुसिबाहाॽ कम्‍भलॽरिक् दाउदे़न् चे़क्‍तु– “फे़जुम्‍भे़या खजुम्‍घया याङ्‌मा के़सुक्‍पा इस्राइलओ ११,००,००० नु यहुदाओ ४,७०,००० मे़वाॽरे़त्‍छ॥”

६ कर योआबरे़ ले़बि नु बेन्‍यामिनिहाॽ याम्‍नाःत्‍निःत् मे़जोगुसिन्, थेआङ्‌भे़ल्‍ले़ हाङ्‌ङिल्‍ले़ कुइङ्‌जाङिल्‍ले़ चोगुल्‍ले़ खुने़ॽ साॽरिक् कुनिङ्‌वाॽ मे़न्‍दाए वये़॥

७ कन् इङ्‌जाङ्‌ङिन् निङ्‌वाॽफुमाङ्‌ङिल्‍ले़ कुनिङ्‌वाॽ मे़न्‍दाए वये़, हे़क्‍क्‍याङ् खुने़ॽ इस्राइलिहाॽ खुम्‍दिङ् पिरुसि॥

८ खे़ब्‍याङ् दाउदरे़ निङ्‌वाॽफुमाङ्‌ङिन् मे़त्‍तु, “आङ्‌गाॽ साॽरिक् यम्‍बा लायो चोगुङ्! आङ्‌गाॽ पेलि फाक्‍ने़, आङ्‌गाॽ के़से़वारोबे़ल्‍ले़ आआप्‍तिक्‍के़न् खे़त्‍ताङ् पिराङ्‌ङे़ॽ, थेआङ्‌भे़ल्‍ले़ आङ्‌गाॽ साॽरिक् खासिङ् मे़न्‍निःप्‍मनाबा पोःक्‍खाङ्‌ङाङ् वाॽआ॥”

९ यहवे दाङ्‌बे़ल्‍ले़ दाउदरे़ कुघागे़इक्‍पा गादे़न् मे़त्‍तु,

१० “खे़ने़ॽ पोगे़आङ् दाउदे़न् मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ के़दगि सुम्‍सि पाःन्‍हाॽ युक्‍खुङ्‌ल पत्‍ता॥ खे़ङ्‌हाॽओलाम् लत्‍छा सेगे़ॽ, हे़क्‍क्‍याङ् आङ्‌गाॽ खे़न् के़सम्‍धाङ् तारुङ्‌ॽ॥’”

११ कल्‍ले़चोगुल्‍ले़ गादे़न् दाउदरे़ओ पेआङ् अक्‍खे मे़त्‍तु, “यहवे दाङ्‌बे़ल्‍ले़ हाबा कन् पाःत्‍तुॽ– ‘खे़ने़ॽ लत्‍छा सेगे़ॽ–

१२ तङ्‌बे सुम्‍सि थारिक् साक्‌वान् ताबा, इग्र ला सुम्‍सि थारिक् खे़ने़ॽ के़निङ्‌मिहाॽरे़ तुक्‍खे के़म्‍जाःप्‍पा, इग्र सुम्‌ये़न् थारिक् यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ इस्राइल लाजेॽ के़रे़क् माङ्‌दुक्‍मा तारुबा॥ आङ्‌गाॽ के़बाङ्‌बा यहवे दाङ्‌बे़न् थे नुगप् पिरुङ्‌बाबे’ मे़त्‍ताङ्‌ङे़ॽ॥”

१३ खे़ब्‍याङ् दाउदरे़ गादे़न् मे़त्‍तु, “आङ्‌गाॽ साॽरिक् के़साक्‍पो थ्‍याङ्‌ङाङ् वाॽआ॥ आङ्‌गाॽ यहवे दाङ्‌बे़ल्‍ले़ कुहुक्‍कोए थाआर याःन्‍दाङ्‌ङे़ॽ॥ थेआङ्‌भे़ल्‍ले़ खुने़ॽ लुङ्‌माॽ आदुक्‍तुक्‍पा चोक्॥ कर आङ्‌गाॽ मनाहाॽरे़ खुन्‍छिॽ हुक्‍को थामा मे़बोङ्‌ने़न्‍ल॥”

१४ कल्‍ले़चोगुल्‍ले़ यहवे दाङ्‌बे़ल्‍ले़ इस्राइल के़रे़क्‍के लत्‍छा माङ्‌दुक्‍मा पाङ्‌घु तासु, हे़क्‍क्‍याङ् इस्राइलबा नुबोङ् हे़न्‍छिङ् मनाहाॽ मे़स्‍ये़॥

१५ हे़क्‍क्‍याङ् निङ्‌वाॽफुमाङ्‌ङिल्‍ले़ यरुसले़ःम्‍मिन् खाप्‍पुथ्‍यःङ् चोःक्‍मारे़ लागि माङ्‌लाइङ्‌बा थिक् पाङ्‌घुयुसु॥ कर खुने़ॽ खे़न् खाप्‍पुथ्‍यःङ् चोःक्‍मा चोगुल्‍ले़ यहवे दाङ्‌बे़ल्‍ले़ खे़न् निसुआङ् खे़न् खाप्‍पुथ्‍यःङ् चोःक्‍मालाम् कुनिङ्‌वाॽ नुःक्‍तुआङ् खे़न् खाप्‍पुथ्‍यःङ् के़जोःक्‍पा माङ्‌लाइङ्‌बे़न् मे़त्‍तु, “आल्‍ल याःक्‍तु! के़हुक्‍किन् चक् थासे़ॽ!” खे़न् ये़म्‍मो खे़न् माङ्‌लाइङ्‌बे़न् यबुसि अरौनाःल्‍ले़ कुजा थाम्‍मादे़न्‍निल्‍ले़ कुबेसाङ् ये़म्‍सिङ्‌ङाङ् ये़बे़॥

१६ दाउदे़न् थोहाङ् ले़प्‍माङ् ओमये़ल्‍ले़ यहवे दाङ्‌बे़ल्‍ले़ कुमाङ्‌ला इङ्‌बे़न् साङ्‌ग्राम्‍पेदाङ् नु इक्‍सादिङ् खाम्‍बेक् लुम्‍मो ताभेन् तरप् फिःक्‍खुआङ् यरुसले़म सम्‍धाङ् सन्‍छुआङ् ये़बे़गरे़बा निसु॥ खे़ब्‍याङ् दाउदे़न् नु साम्‌योसिक्‍साम्‍बाहाॽ सगितेत् मे़जाक्‍खुआङ् खाम्‍बाङ्‌ङो साम्‍बोन् हबत् मे़भन्‍छिङ्॥

१७ हे़क्‍क्‍याङ् दाउदरे़ निङ्‌वाॽफुमाङ्‌ङिन् मे़त्‍तु, “थक्‍लिहाङ् मनाहाॽरे़ खुन्‍छिॽ खानिःत् चोःक्‍मासिरे़ लागि आङ्‌गाॽनि इङ्‌जाङ् चोगुङ्‌ङाङ् वये़॥ आङ्‌गाॽने लायो चोगुङ्‌ङाङ् याःम्‍बक् फेःन्‍दुङ्‌ङाङ् वये़॥ कर पप्‍प्राॽमा खे़न् कुदोःप्‍मा मे़ल्‍लुक् हे़क्‍तङ्‌बा मनाहाॽरे़ थे मे़जोगुआङ् वये़बे? यहवे दाङ्‌बा, आनिङ्‌वाॽफुमाङ्‌ङे, आदाङ्‌बारे़ के़हुक्‍कोबा मिङ्‌दे़न् आङ्‌गाॽ नु आङ्‌गाॽ आहिम्‍सयङ् सम्‍धाङ् थाररो, कर कन् मे़क्‍मासिमान् आदाङ्‌बारे़ के़मनाहाॽ सम्‍धाङ् मे़धाने़न्‍लरो॥”

१८ दाउदे़न् यबुसि अरौनाःल्‍ले़ कुजा थाम्‍मादे़न्‍नो पेगे़ॽआङ् यहवे दाङ्‌बे़ल्‍ले़ कुलागि ले़त्‍ति तोःम्‍मादे़न् थिक् चोगे़ॽ फाॽआङ् यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ गादे़न् मे़त्‍तु॥

१९ यहवे दाङ्‌बे़ल्‍ले़ कुमिङ्‌ङो गादरे़ इङ्‌जाङ् चोगुबा कुइसिःक् दाउदे़न् खे़त्‍थो थोःक्‍सिङ्‌ङाङ् पे॥

२० अरौनान् मासि नुक्‍नु यागे़॥ खुने़ॽ अक्‍खे हिसिङ्‌ङिल्‍ले़ खे़न् माङ्‌लाइङ्‌बे़न् निसु॥ अरौनाःन्‍नु के़वाॽबा खुने़ॽ कुस्‍सा लिसिहाॽ मे़जिङ्‌सिङ्॥

२१ दाउदे़न् खे़ल्‍ले़ कुबेसाङ् के़रे़ल्‍ले़ अरौनाःल्‍ले़ ओमे़त्‍तु, हे़क्‍क्‍याङ् खुने़ॽ निसुआङ् चाधाम्‍मादे़न्‍नोलाम् पोगे़ फे़रे़आङ् खुने़ॽ कुदगि खाम्‍बाङ्‌ङो साबन् हबत् फन्‍छिङ्॥

२२ दाउदरे़ अरौनान् मे़त्‍तु, “आङ्‌गाॽ कन् चाधाम्‍मादे़न्‍नोबा लाजेन् पिराङ्‌ङे़ॽ हे़क्‍केलॽरिक् यहवे दाङ्‌बे़ल्‍ले़ कुलागि लत्‍छा ले़त्‍ति तोःम्‍मादे़न् चोःक्‍मा सुक्‍तुङ्‌ल, हे़क्‍क्‍याङ् मनाहाॽरे़ खुन्‍छिॽ सम्‍धाङ् के़धाबा माङ्‌दुक्‍मे़न् पेःक्‍ल॥ खे़ल्‍ले़ यारुबा कुमे़ल्‍लुङ्‌ङो आङ्‌गाॽओ सङ्‌घे़ॽ॥”

२३ अरौनाःल्‍ले़ दाउदे़न् मे़त्‍तु, “खे़न् खे़ने़ॽ तेॽरे़ॽ, हे़क्‍क्‍याङ् आदाङ्‌बा हाङ्‌ङिल्‍ले़ थे चोःक्‍मा के़निङ्‌वाॽ वाॽ चोगे़ॽ॥ मिधिङ्‌मनादेमनाबा वयागे़न् सिदुङ्‌जभारे़ लागि कप्‍मो कुम्‍बाबा पित्‍हाॽ मे़ये़प्, चानुक्‍मा सिङ्‌हाॽ हाःम्‍मा सिङ् नु मासिन् पोगुगे़न् कुजा सिदुङ्‌जभारे़ लागि वाॽ॥ आङ्‌गाॽ के़रे़क् पाःन्‍हाॽ आदाङ्‌बा पिने़रो॥”

२४ कर दाउद हाङ्‌ङिल्‍ले़ अरौनान् मे़त्‍तु, “मे़ःन्, आङ्‌गाॽ के़रे़क् कुमे़ल्‍लुङ् पिने़॥ आङ्‌गाॽ कुमे़ल्‍लुङ् मे़न्‍हुङ्‌ङेबा खे़ने़ॽ के़याङ्‌सा कुन्‍धेहाॽ ताःक्‍तुङ्‌ङाङ् मिधिङ्‌मनादेमनाबा वयागे़न् सिदुङ्‌जभा यहवे दाङ्‌बाओ मे़दोःन्‍नान्॥”

२५ कल्‍ले़चोगुल्‍ले़ खे़न् लाजेःल्‍ले़ लागि दाउदरे़ अरौनान् किप् तुक्‍सि साम्‍म्‍याङ् याङ्‌इत्‍छेॽ पिरु, हे़क्‍क्‍याङ् खुने़ॽ खे़प्‍मो यहवे दाङ्‌बे़ल्‍ले़ कुलागि ले़त्‍ति तोःम्‍मादे़न् थिक् चोगु॥

२६ आम्‍भा खे़प्‍मो खुने़ॽ यहवे दाङ्‌बे़ल्‍ले़ कुलागि सिदुङ्‌जभा तोःम्‍मादे़न् चोगुआङ् मिधिङ्‌मनादेमनाबा सिदुङ्‌जभा नु तङ्‌जुम् वयागे़न् सिदुङ्‌जभा तोःन्‍दु॥ हे़क्‍क्‍याङ् यहवे दाङ्‌बे़ल्‍ले़ साङ्‌ग्राम्‍पेदाङ्‌बालाम् मिधिङ्‌मनादेमनाबा वयागे़न् सिदुङ्‌जभा ले़त्‍ति तोःम्‍मादे़न्‍नो मि थासुआङ् नुगप् पिरु॥

२७ खे़ब्‍याङ् यहवे दाङ्‌बे़ल्‍ले़ कुइङ्‌जाङ् कुइसिःक् खे़न् माङ्‌लाइङ्‌बे़ल्‍ले़ कुदाभेन् कुसुःप्‍पो याक्‍तु॥

२८ हाबा खे़न् ये़म्‍मो यहवे दाङ्‌बे़ल्‍ले़ यबुसि अरौनाःल्‍ले़ कुजा थाम्‍मादे़न्‍नो नुगप् पिराङ् के़लॽबा निसुआङ् दाउदरे़ खे़प्‍मो वयागे़न् सिदुङ्‌जभाहाॽ तोःन्‍दु॥

२९ मुरे़ःक् खारे़ःक् थेआङ् के़होःप्‍पादे़न्‍नो मोसाःल्‍ले़ चोगुबा यहवे दाङ्‌बे़ल्‍ले़ कुसेसे साःङ्‌गाहिम्‍मिन् नु मिधिङ्‌मनादेमनाबा वयागे़न् सिदुङ्‌जभा ले़त्‍ति तोःम्‍मादे़न्‍ग खे़न् ये़म्‍मो थारिक् गिबोनओबा उःक्‍चम्‍जम्‍बा माङ्‌से़वा चोःक्‍मादे़न्‍निन्‍ने़ ने़स्‍से़॥

३० कर यहवे दाङ्‌बे़न् पान् सेःन्‍दोमारे़ लागि दाउदे़न् पेःक्‍मा मे़न्‍छुक्‍के वये़, थेआङ्‌भे़ल्‍ले़ खे़न् माङ्‌लाइङ्‌बे़ल्‍ले़ कुदाभेःल्‍ले़ खुने़ॽ कुसाम्‍मिक् मये़आङ् वये़रो॥

२२

खे़ब्‍याङ् दाउदरे़ मे़त्‍तु, “यहवे दाङ्‌बे़ल्‍ले़ कुहिम् युक्‍नादे़न् चोःक्‍मारे़ लागि आम्‍भा कप्‍मो पोःङ्‌ॽ, हे़क्‍क्‍याङ् आम्‍भा कप्‍मोए इस्राइलरे़ लागि मिधिङ्‌मनादेमनाबा वयागे़न् सिदुङ्‌जभा ले़त्‍ति तोःम्‍मादे़न् पोङ्‌लो॥”

माङ्‌हिम् चोःक्‍मा यारिप्

२ खम्‍भ्‍याङ् दाउदरे़ इस्राइलओ के़युङ्‌बा के़रे़क् वेॽ लाजेॽबा मनाहाॽ चुम्‍मारे़ लागि इङ्‌जाङ् पिरुसि, हे़क्‍क्‍याङ् यहवे दाङ्‌बे़ल्‍ले़ कुहिम् चोःक्‍मारे़ लागि खे़ङ्‌हाॽरे़ लुङ्‌हाॽ मे़घक्‍तुआङ् यारिप् मे़जोगुर फाॽआङ् याःम्‍बक्‍को फत्‍छुसि॥

३ खुने़ॽ फे़न्‍तिङ् नु लाम्‍धेत् कुभिःप्‍मा कार्‍वाहाॽ चोःक्‍मारे़ लागि यरिक् फे़न्‍जेॽ पिरुसि, हे़क्‍क्‍याङ् थाङ्‌मा सुक्‍मे़न्‍दे़त्‍ते यारिक् कासाआङ् पिरुसि॥

४ हे़क्‍क्‍याङ् साम्‍माङ्‌सिङ् हे़क्‍मनाबा सिङ्‌हाॽ निःप्‍मे़न्‍देत्‍ते लुप्‍सु, सिदोन नु तुरोसबा मनाहाॽरे़ दाउदरे़ कुलागि वे़त्‍ते़सरे़ साम्‍माङ्‌सिङ्‌हाॽ मे़युरु मे़बिरु॥

५ दाउदरे़ पाःत्‍तु, “यहवे दाङ्‌बे़ल्‍ले़ कुलागि चोःक्‍मा के़बोङ्‌बा हिम्‍मिन् साॽरिक्‍के के़घे़म्‍सिङ्‌बा नु काक् लाजेॽहाॽओ के़इङ्‌बा नु कुमिङ् के़दिःप्‍पा पोङ्‌मा पोःङ्‌ॽ कर आङ्‌गाॽ आस्‍सा सोलोमने़न् सेःप्‍मा वाॽ॥ कल्‍ले़चोगुल्‍ले़ खे़न् चोःक्‍मारे़ लागि आङ्‌गाॽए हिसुङ् तङ्‌घुङ्‌ॽ॥” कल्‍ले़चोगुल्‍ले़ दाउदरे़ खुने़ॽ कुसिमानुःल्‍ले़ तगि आत्‍तातान्‍ने यरिक् सामाहाॽ यारिप् चोःक्‍मा हेःक्‍तु॥

६ खुने़ॽ कुस्‍सा सोलोमने़न् उःत्‍तु, हे़क्‍क्‍याङ् यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुलागि लत्‍छा हिम् चोःक्‍मा इङ्‌जाङ् पिरु॥

७ खुने़ॽ सोलोमने़न् मे़त्‍तु, “आस्‍साए, यहवे दाङ्‌बा आनिङ्‌वाॽफुमाङ्‌ङिल्‍ले़ कुमिङ्‌ले़ लागि लत्‍छा हिम् चोःक्‍मा आङ्‌गाॽ आनिङ्‌वाॽ वये़॥

८ कर यहवे दाङ्‌बे़ल्‍ले़ हे़क्‍के चोःक्‍मा मे़भाःक्‍ताङ्‌ङिन्‍नाङ् पाःत्‍तु, ‘खे़ने़ॽ यरिक् माक्‍खिॽसिवा के़से़सुआङ् वाॽ हे़क्‍क्‍याङ् यम्‍ब्‌यम्‍बा थङ् के़जोगुआङ् वाॽ॥ आङ्‌गाॽ आमिङ्‌ङिल्‍ले़ लागि खे़ने़ॽ कन् हिम्‍मिन् चोःक्‍मा के़ङ्‌घोसुन्‌ॽ, थेआङ्‌भे़ल्‍ले़ आङ्‌गाॽ आमिक्‍साओ खे़ने़ॽ इक्‍सादिङ् खाम्‍बेःक्‍मो यरिक् माक्‍खिॽ के़से़सुआङ् वाॽ॥

९ कर खे़ने़ॽ के़स्‍सा थिक् वाॽ, खे़न् सनारुङ्‌बा मना पोःङ्‌ॽ॥ आङ्‌गाॽ के़रे़क् पिसाङ् खुने़ॽ के़रे़क् कुनिङ्‌मिहाॽलाम् कम्‍ब्राङ् मे़त्‍तुङ्‌ॽ॥ खे़ल्‍ले़ कुमिङ् सोलोमनa पोःङ्‌ॽ॥ खुने़ॽ कुहाङ्‌युक् ये़म्‍मो आङ्‌गाॽ इस्राइले़न् सनारुङ् नु चिजि ये़म्‌ये़म् पिरुङ्‌ॽ॥

१० खे़ल्‍ले़ए आङ्‌गाॽ आमिङ्‌ङो लत्‍छा हिम् चोगुॽ॥ खे़न् आङ्‌गाॽ आस्‍सा पोःङ्‌ॽ, हे़क्‍क्‍याङ् आङ्‌गाॽ खे़ल्‍ले़ कुम्‍बा पोङ्‌ङा॥ खम्‍भ्‍याङ् आङ्‌गाॽ इस्राइलओ सदादिङ्‌ले़ लागि खुने़ॽ कुहाङ्‌जुम्‍मोबा हाङ्‌युक्‍नान् थधप् मे़ल्‍लॽमनाबा चोगुङ्‌ॽ॥’

११ “आल्‍ल आस्‍सा सोलोमनए, यहवे दाङ्‌बे़न् खे़ने़ॽनु वाॽररो॥ खुने़ॽ कुहिम्‍मिन् खे़ने़ॽए के़जोगुर फाॽआङ् खुने़ॽ के़याःम्‍बेओ पाःत्‍तुबा कुइसिःक् खे़ने़ॽ के़नुॽ के़दार, हे़क्‍क्‍याङ् खे़ने़ॽ यहवे दाङ्‌बा के़निङ्‌वाॽफुमाङ्‌ङिल्‍ले़ कुहिम् चोगे़ॽओ॥

१२ यहवे दाङ्‌बे़ल्‍ले़ खे़ने़ॽ सिक्‍कुम्‍दिङ् निङ्‌वाॽ नु ने़हिनिङ्‌वाॽ के़बिॽर, हे़क्‍केलॽरिक् खुने़ॽ इस्राइलओ युक् के़बिःल्‍ले़ खे़ने़ॽ यहवे दाङ्‌बा के़निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् इःत्‍ते़ नाःत्‍ते़ॽओ॥

१३ इस्राइलरे़ कुलागि यहवे दाङ्‌बे़ल्‍ले़ मोसान् इङ्‌जाङ् पिरुबा कुइसिःक् खे़ने़ॽ खुने़ॽ कुइङ्‌जाङ्‌हाॽ नु कुधिम्‍हाॽ इःप्‍मा नाःप्‍मारे़ लागि सिङ्‌सिङ् ये़क्‌ये़क् के़लॽने़भग्र खे़ने़ॽ के़नुॽ के़दारो॥ के़धुम्‍बा नु हाङ्‌हाङ् के़लॽबा पोःक्‍खे़ॽ, मे़गिसे़न्‍ने़ॽ हे़क्‍क्‍याङ् कुनिङ्‌साङ् के़बुक्‍पा मे़बोःक्‍खे़न्‍ने़ॽ॥

१४ “साॽरिक् तुक्‍खे चोगुङ्‌ङाङ् आङ्‌गाॽ यहवे दाङ्‌बे़ल्‍ले़ कुहिम्‍मिल्‍ले़ लागि १,००,००० तोराb साम्‍म्‍याङ्, १०,००,००० तोराc युप्‍पा, थाङ्‌मा सुक्‍मे़न्‍दे़प्‍मनाबा कासा नु फे़न्‍जेॽ ताङ्‌घुङ्‌ङाङ् वाॽ॥ सिङ्‌हाॽ नु लुङ्‌हाॽआङ् लुप्‍सुङ्‌ङाङ् ने़रो॥ खे़प्‍मो खे़ने़ॽ वेॽ योॽमा के़सुक्‍तुॽ॥

१५ खे़न्‍नुःल्‍ले़ वेॽ खे़ने़ॽनु यरिक् चोबेगुहाॽ, लुङ्‌गाम्‍बाहाॽ, लुङ्‌गे़घक्‍पाहाॽ, सिङ्‌गाम्‍बाहाॽ,

१६ हे़क्‍क्‍याङ्, साम्‍म्‍याङ्, युप्‍पा, कासा नु फे़न्‍जेःल्‍ले़न् के़रे़क् परिक्‍पा याःम्‍बक् के़जोःक्‍पा निःत्‍मे़न्‍दे़त् कुहुक्‌चो के़नुॽबा मनाहाॽआङ् मे़वाॽ॥ कल्‍ले़चोगुल्‍ले़ आल्‍ल याःम्‍बक्‍किन् हेःक्‍ते़ॽ, हे़क्‍क्‍याङ् यहवे दाङ्‌बे़न् खे़ने़ॽनु वाॽररो॥”

१७ दाउदरे़ इस्राइलबा के़रे़क् लाम्‍लोबाहाॽ खुने़ॽ कुस्‍सा सोलोमने़न् फाॽराम्‍मे़ॽ फाॽआङ् अक्‍तङ्‌बा इङ्‌जाङ् पिरुसि,

१८ “थे यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽनु होःप्‍पि? खुने़ॽ के़रे़क् पिसाङ् खिनिॽ ताप्‍थेक् याम्‍धेक् के़गत्‍तिबा होःप्‍पि? खुने़ॽ कन् लाजेॽओबा मनाहाॽ आङ्‌गाॽ आयुक्‍को युक्‍खुसिआङ् वाॽ॥ खे़ङ्‌हाॽ यहवे दाङ्‌बान् नु खुने़ॽ कुमनाहाॽरे़ खुन्‍छिॽ युक्‍को मे़वाॽ॥

१९ आल्‍ल यहवे दाङ्‌बा खिनिॽ निङ्‌वाॽफुमाङ्‌ङिन् खिनिॽ के़रे़क् निङ्‌वाॽ नु सिक्‍लुङ्‌माॽरे़ कोःत्‍ते़म्‍मे़ॽ॥ खुने़ॽ कुसेसेदे़न् चोःक्‍मा हेःक्‍ते़म्‍मे़ॽ, हे़क्‍केलॽरिक् यहवे दाङ्‌बे़ल्‍ले़ कुमाङ्‌हुप् सन्‍दोःक्‍किन् नु निङ्‌वाॽफुमाङ्‌ङिल्‍ले़ कुसेसे खप्‍प्‍या सामाहाॽ खुने़ॽ कुमिङ्‌ङिल्‍ले़ लागि के़जोगुम्‍बा माङ्‌हिम्‍मो खिनिॽ फे़प्‍मा के़सुक्‍तुम्‍लरो॥”

a 

२२:९ सोलोम फाॽइन् हिब्रुओ “सनारुङ्” पोःङ्‌ॽ

b 

२२:१४ ३,४०० तःन्

c 

२२:१४ ३४,००० तःन्

ले़बिहाॽरे़ खुन्‍छिॽ याःम्‍बक्

२३

आल्‍ल दाउदे़न् काप्‍पोबा तुम्‍से़आङ् यरिक् तङ्‌बे योरे़आङ् वये़, खे़ब्‍याङ् खुने़ॽ कुस्‍सा सोलोमने़न् इस्राइलओ हाङ् चोगु॥

२ दाउदरे़ इस्राइलबा के़रे़क् थाःक्‍लाम्‍लोबाहाॽ, निङ्‌वाॽफुसाम्‍बाहाॽ नु ले़बिहाॽ फुक्‍खुसि॥

३ ले़बिहाॽओ तङ्‌बे सुम्‍बोङ् के़गे़प्‍पा नु खे़न्‍नुःल्‍ले़ यरिक् तङ्‌बे के़योबाहाॽ मे़निरुसि॥ खे़ङ्‌हाॽरे़ खुन्‍छिॽ ये़म्‍बित्‍छा मनाहाॽ के़रे़क्‍ले़ ३८,००० मे़वये़॥

४ खे़ङ्‌हाॽओबा २४,००० यहवे दाङ्‌बे़ल्‍ले़ कुहिम्‍मो याःम्‍बक् ओगे़मे़प्‍पा ६,००० सुहाङ्‌युक्‍पाहाॽ नु खासे़न्‍लोःम्‍बाहाॽ,

५ ४,००० लाम्‍धेत् के़गोबाहाॽ, हे़क्‍क्‍याङ् ४,००० मनारे़ मुक्‍लाहाॽ मुङ्‌माआङ् यहवे दाङ्‌बे़ल्‍ले़ कुनारा फोमारे़ लागि दाउदरे़ मुरा मे़त्‍तुसि॥

६ दाउदरे़ ले़बिहाॽ खुन्‍छिॽ हिम्‍सयङ् कुइसिःक् गेर्सोन, कहात नु मरारिन् कुलुप् सुम्‍सिओ से़न्‍दुसिरो॥

गेर्सोनिहाॽ

७ गेर्सोनिहाॽरे़ खुन्‍छिॽ मुॽइदाङ्‌साहाॽ–

लादान नु सिमि॥

८ लादानरे़ कुस्‍साहाॽ–

कुस्‍सा तुम्‍बा यहिएल, जेताम नु योएल के़रे़क्‍ले़ सुम्‍सि॥

९ सिमिरे़ कुस्‍साहाॽ–

सलोमोत, हजिएल नु हारान के़रे़क्‍ले़ सुम्‍सि॥

लादानरे़ कुहिम्‍सयङ्‌ङोबा लाम्‍लोबाहाॽ आम्‍भा कन्‍हाॽए मे़वये़॥

१० हे़क्‍क्‍याङ् सिमिरे़ कुस्‍साहाॽ–

यहत, जिजा, येउस नु बरिआ॥

सिमिरे़ कुस्‍साहाॽ के़रे़क्‍ले़ लिसि हाबा कोहाॽए मे़वये़॥

११ यहते़न् कुस्‍सा तुम्‍बा वये़, निसिगेक्‍पा जिजा, कर येउस नु बरिआरे़ सुःल्‍लिक्‍लक् खुन्‍छिॽ साएहाॽ मे़वये़बाल्‍ले़ चोगुल्‍ले़ खे़ङ्‌हाॽ लत्‍छा हिम्‍सयङ्‌ङो मे़निरुसिरो॥

कहातिहाॽ

१२ कहातरे़ कुस्‍साहाॽ–

अम्राम, यिसहार, हेब्रोन नु उज्‍जिएल के़रे़क्‍ले़ लिसि॥

१३ अम्रामरे़ कुस्‍साहाॽ

हारुन नु मोसा॥

हारुने़न् लाःत्‍लाःत् मे़से़न्‍दुआङ् वये़॥ खे़न् नु खुने़ॽ कुमुॽइदाङ्‌साहाॽ सदादिङ्‌ले़ लागि हे़क्‍क्‍याङ् के़रे़क्‍नुःल्‍ले़ सेसे पाःन्‍हाॽ तोःम्‍मारे़ लागि, यहवे दाङ्‌बे़ल्‍ले़ कुदगि सिदुङ्‌जभाहाॽ तोःम्‍मारे़ लागि नु खुने़ॽ कुदगि माङ्‌से़वा चोःक्‍मारे़ लागि हे़क्‍क्‍याङ् खुने़ॽ कुमिङ्‌ङो आभे़ल्‍ले़साङ् हाङ्‌वागे़न् मुॽइसाम् पिमासिरे़ लागि मे़वये़॥

१४ यहवे दाङ्‌बे़ल्‍ले़ कुमना मोसाःल्‍ले़ कुस्‍साहाॽ ले़बिरे़ कुधाःक्‍कोबा मे़लेःत्‍तुसि॥

१५ मोसाःल्‍ले़ कुस्‍साहाॽ–

गेर्सोम नु एलिएजर॥

१६ गेर्सोमरे़ कुमुॽइदाङ्‌साहाॽ–

सुबाएले़न् तुम्‍बा वये़॥

१७ एलिएजररे़ कुमुॽइदाङ्‌साहाॽ–

रहब्‍याहन् तुम्‍बा सा वये़॥

एलिएजररे़ वेॽ कुस्‍साहाॽ मे़होःप्‍ते़, कर रहब्‍याहरे़ कुस्‍साहाॽ साॽरिक् यरिक् मे़वये़॥

१८ यिसहाररे़ कुस्‍साहाॽ–

सलोमिते़न् कुस्‍सा तुम्‍बा वये़॥

१९ हेब्रोनरे़ कुस्‍साहाॽ–

यरियाहन् कुस्‍सा तुम्‍बा वये़, निसिगेक्‍पान् अमर्‍याह, सुम्‍सिगेक्‍पान् यहासेल नु लिसिगेक्‍पान् यकमाम वये़॥

२० उज्‍जिएलरे़ कुस्‍साहाॽ–

मिकान् कुस्‍सा तुम्‍बा नु निसिगेक्‍पान् यिसियाह वये़रो॥

मरारिहाॽ

२१ मरारिरे़ कुस्‍साहाॽ–

महलि नु मुसि॥

महलिरे़ कुस्‍साहाॽ–

एलाजारे़न् नु किस॥

२२ एलाजारे़न् मासिङ्‌ङिल्‍ले़ खुने़ॽ कुस्‍सा मे़न्‍छुमारक् मे़वये़, कुस्‍सा ये़म्‍बित्‍छा मे़होःप्‍ते़॥ कल्‍ले़चोगुल्‍ले़ खुन्‍छिॽ फुॽनुसाॽ, इग्र किसरे़ कुस्‍साहाॽरे़ खे़ङ्‌हाॽ मेःक्‍खिम् मे़मे़त्‍तुसि॥

२३ मुसिरे़ कुस्‍साहाॽ–

महलि, एदेर नु यरिमोत के़रे़क्‍ले़ सुम्‍सि मे़वये़रो॥

२४ खे़ङ्‌हाॽरे़ खुन्‍छिॽ थामिङ्‌ङो हिम्‍सयङ् हिम्‍सयङ् मे़से़न्‍दुसिबा कुइसिःक् ले़बिरे़ कुमुॽइदाङ्‌साहाॽ, खुन्‍छिॽ आप्‍फेक् आप्‍फेक् हिम्‍सयङ्‌ङोबा लाम्‍लोबाहाॽओ तङ्‌बे निबोङ् के़गे़प्‍पा नु खे़न्‍नुःल्‍ले़ यरिक् के़गे़प्‍पाहाॽरे़ यहवे दाङ्‌बे़ल्‍ले़ कुहिम्‍मो माङ्‌से़वा याःम्‍बक् मे़जोगु, खे़ङ्‌हाॽ अक्‍तङ्‌बाए मे़वये़॥

२५ थेआङ्‌भे़ल्‍ले़ दाउदरे़ पाःत्‍तुआङ् वये़, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमनाहाॽ ताप्‍थेक् याम्‍धेक् कत्‍तुसिआङ् वाॽ, हे़क्‍क्‍याङ् यरुसले़ःम्‍मो खुने़ॽ सदादिङ् वाॽ॥

२६ कल्‍ले़चोगुल्‍ले़ सेसे साःङ्‌गाहिम्‍मो इग्र खे़प्‍मो माङ्‌से़वा याःम्‍बक्‍ले़ लागि याङ्‌मनाबा खप्‍प्‍या सामाहाॽ ले़बिहाॽरे़ याम्‍मो आभे़ल्‍ले़आङ् पङ्‌मा मे़बोङ्‌ने़न्॥”

२७ दाउदरे़ आम्‍भा कन् याङ्‌सिबा कुबाःन्‍हाॽलाम् निबोङ् तङ्‌बे नु खे़न्‍नुःल्‍ले़ यरिक् तङ्‌बे के़योबा ले़बिहाॽ मे़निरुसि॥

२८-२९ ले़बिहाॽरे़ खुन्‍छिॽ याःम्‍बक्‍के़न् यहवे दाङ्‌बे़ल्‍ले़ कुहिम्‍मोबा माङ्‌से़वाओ हारुनरे़ कुमुॽइदाङ्‌साहाॽ फाॽमासि के़बोङ्‌बा वये़॥ लक्‍खुम् नु याक्‍फाङ्‌हाॽ ओमे़प्‍मा, के़रे़क् सेसे पाःन्‍हाॽ सुत्‍थो चोःक्‍मा, निङ्‌वाॽफुमाङ्‌ङिल्‍ले़ कुहिम्‍मोबा माङ्‌से़वा याःम्‍बक्‍कोबा वेॽ याःम्‍बक् चोःक्‍मा, हे़क्‍क्‍याङ् चप्‍ते़न्‍नो ने़मनाबा खरे़ःङ्‌हाॽ पे़न्‍बे़न् तङ्‌मा, पोगुगे़न् कुजाःल्‍ले़ फेॽदुम्‍मिन्, खरे़ःङ् के़भङ्‌बा सिदाॽ मे़न्‌याक्‍केबा सेसे खरे़ःङ्‌ङिन्, ओॽमनाबा नु निःङ्‌गेॽओ ले़ःङ्‌मनाबा चारःप्‍पा हे़क्‍क्‍याङ् कुसिःक्‍मा नु कुधाङ्‌मा ते़म्‍दुरिन् यारिप् चोःक्‍मा, कन् के़रे़क् याःम्‍बक्‍हाॽ ओमे़प्‍मा खे़ङ्‌हाॽरे़ खुन्‍छिॽ लक्‍पे़न् वये़॥

३० हे़क्‍क्‍याङ् खे़ङ्‌हाॽरे़ यहवे दाङ्‌बे़न् तानाम् थक्‍मा ये़प्‍माआङ् नुगे़न् पिमा नु कुनारा फोमा के़बोङ्‌बा वये़, हे़क्‍केलॽरिक्‍के युःन्‍छिक्,

३१ यहवे दाङ्‌बे़ल्‍ले़ कुदगि चाहा के़जोःक्‍पा यारिक् थिम् के़प्‍माआङ् चक्‍मे़ल्‍लॽए सबाथ, लादुप् नु निःन्‍धो के़बोङ्‌बा तङ्‌नाम्‍हाॽओ यहवे दाङ्‌बे़ल्‍ले़ कुलागि मिधिङ्‌मनादेमनाबा वयागे़न् सिदुङ्‌जभा तोःम्‍मा के़बोङ्‌बा वये़॥

३२ कम्‍भलॽरिक् ले़बिहाॽरे़ तुम्‍मादे़न् साःङ्‌गाहिम्‍मिन् नु सेसेदे़न्‍निन् ओमे़प्‍मा याःम्‍बक्, हे़क्‍क्‍याङ् खे़ङ्‌हाॽरे़ खुन्‍छिॽ काॽइ हारुनरे़ कुधिन्‍दाङ् सायोबोराहाॽरे़ खुन्‍छिॽ युक्‍सिगाङ् यहवे दाङ्‌बे़ल्‍ले़ कुहिम्‍मोबा माङ्‌से़वाओ याःम्‍बक् चोःक्‍मा के़बोङ्‌बा वये़रो॥

निङ्‌वाॽफुसाम्‍बाहाॽ मे़बिरुसिबा याःम्‍बक्

२४

हारुनरे़ कुस्‍साहाॽ मे़से़न्‍दुसिबा–

हारुनरे़ कुस्‍साहाॽ नादाब, अबिहु, एलाजार नु इतामार मे़वये़॥

२ कर नादाब नु अबिहुन् खुन्‍छिॽ पानुदिङ् पान् मासिङ्‌मानुःल्‍ले़ तगिए खुन्‍छिॽ ये़म्‍बिछासा मे़न्‌वाॽए माने़सि॥ कल्‍ले़चोगुल्‍ले़ एलाजार नु इतामाररे़ निङ्‌वाॽफुसाम्‍बा याःम्‍बक् चोगे़सु॥

३ दाउदरे़ एलाजाररे़ कुमुॽइदाङ्‌सा सादोके़न् नु इतामाररे़ कुधिन्‍दाङ् सायोबोरा अहिमेलेके़न् सुजापान् नाःक्‍तुसिआङ् खे़ङ्‌हाॽरे़ खुन्‍छिॽ आप्‍फेक् आप्‍फेक् लक्‍पे़न् कुइसिःक् याःम्‍बक् चोःक्‍मारे़ लागि कुलुप् कुलुप् चोगुसि॥

४ इतामारे़ल्‍ले़ कुमुॽइदाङ्‌साहाॽनुःल्‍ले़ एलाजाररे़ कुमुॽइदाङ्‌साहाॽरे़ यरिक् लाम्‍लोबाहाॽ मे़गत्‍तुसि॥ खे़ल्‍ले़ चोगुल्‍ले़ एलाजाररे़ कुहिम्‍सयङ्‌हाॽ १६ लाम्‍लोबाहाॽओ कुलुप् मे़से़न्‍दुसिआङ् वये़ कर इतामाररे़ कुहिम्‍सयङ्‌हाॽ ८ लाम्‍लोबाहाॽओ कुलुप् मे़से़न्‍दुसिआङ् वये़॥

५ खे़ङ्‌हाॽरे़ खे़ङ्‌हाॽ लुम्‍मो तॽयाःन्‍सोन् मे़गे़सुआङ् एःक्‍पएःक् मे़न्‍जोःक्‍सिङ्‌ङे कुलुप् कुलुप् मे़जोगुसि, थेआङ्‌भे़ल्‍ले़ एलाजार नु इतामार ने़प्‍माङ्‌ले़ खुन्‍छिॽ मुॽइदाङ्‌साहाॽओ सेसेदे़न्‍नोबा सुहाङ्‌युक्‍पाहाॽ नु निङ्‌वाॽफुमाङ्‌ङिल्‍ले़ कुसुहाङ्‌युक्‍पाहाॽ मे़वये़॥

६ तॽयाःन्‍सोःन् के़मा याःम्‍बक्‍किन्‍नाङ् एलाजार नु इतामाररे़ खुन्‍छिॽ साहाॽरे़ पाःल्‍लोबा मे़जोगु॥ खे़न् एगाङ् खे़ङ्‌हाॽरे़ खुन्‍छिॽ मिङ्‌ङिन् नु याःम्‍बक्‍हाॽ लत्‍छा ले़बि सुहाङ्‌मिबा नतनेलरे़ कुस्‍सा समायाहःल्‍ले़ साप्‍तु॥ हाङ्, हाङ्‌ङिल्‍ले़ कुसुहाङ्‌युक्‍पाहाॽ, निङ्‌वाॽफुसाम्‍बा सादोक, अबियाथाररे़ कुस्‍सा अहिमेलेक, ले़बि हिम्‍सयङ् नु निङ्‌वाॽफुसाम्‍बा हिम्‍सयङ्‌ङोबा तुम् लाम्‍लोबाहाॽ के़रे़क् तोःन्‍दि मे़युङे़॥

७ थिक्‍सिगेक्‍पा तॽयाःन्‍सोन्‍ने़न् यहोयारिबरे़ कुमिङ्‌ङो,

निसिगेक्‍पान् यदायाहरे़ कुमिङ्‌ङो,

८ सुम्‍सिगेक्‍पान् हारिमरे़ कुमिङ्‌ङो,

लिसिगेक्‍पान् सोरिमरे़ कुमिङ्‌ङो,

९ ङासिगेक्‍पान् मल्‍कियाहरे़ कुमिङ्‌ङो,

तुक्‍सिगेक्‍पान् मियामिनरे़ कुमिङ्‌ङो,

१० नुसिगेक्‍पान् हक्‍कोसरे़ कुमिङ्‌ङो,

ये़त्‍छिगेक्‍पान् अबियारे़ कुमिङ्‌ङो,

११ फाङ्‌सिगेक्‍पान् येसुअरे़ कुमिङ्‌ङो,

थिबोङ्‌गेक्‍पान् सकन्‍याहरे़ कुमिङ्‌ङो,

१२ थिबोङ्‌ङाङ् थिक्‍सिगेक्‍पान् एल्‍यासिबरे़ कुमिङ्‌ङो,

थिबोङ्‌ङाङ् निसिगेक्‍पान् याकिमरे़ कुमिङ्‌ङो,

१३ थिबोङ्‌ङाङ् सुम्‍सिगेक्‍पान् हुप्‍पारे़ कुमिङ्‌ङो,

थिबोङ्‌ङाङ् लिसिगेक्‍पान् येसेबाबरे़ कुमिङ्‌ङो,

१४ थिबोङ्‌ङाङ् ङासिगेक्‍पान् बिल्‍गारे़ कुमिङ्‌ङो,

थिबोङ्‌ङाङ् तुक्‍सिगेक्‍पान् इम्‍मेररे़ कुमिङ्‌ङो,

१५ थिबोङ्‌ङाङ् नुसिगेक्‍पान् हेजिररे़ कुमिङ्‌ङो,

थिबोङ्‌ङाङ् ये़त्‍छिगेक्‍पान् हप्‍पिसेसरे़ कुमिङ्‌ङो,

१६ थिबोङ्‌ङाङ् फाङ्‌सिगेक्‍पान् पतहियाहरे़ कुमिङ्‌ङो,

निबोङ्‌गेक्‍पान् यहेजकेलरे़ कुमिङ्‌ङो,

१७ निबोङ्‌ङाङ् थिक्‍सिगेक्‍पान् याकिनरे़ कुमिङ्‌ङो,

निबोङ्‌ङाङ् निसिगेक्‍पान् गमुएलरे़ कुमिङ्‌ङो,

१८ निबोङ्‌ङाङ् सुम्‍सिगेक्‍पान् दलायाहरे़ कुमिङ्‌ङो नु

निबोङ्‌ङाङ् लिसिगेक्‍पान् माज्‍याहरे़ कुमिङ्‌ङो थ्‍ये़रो॥

१९ खे़ङ्‌हाॽरे़ खुन्‍छिॽ पाधे़बा हारुनरे़ कन् इङ्‌जाङ्‌ङिन् यहवे दाङ्‌बा इस्राइलबा निङ्‌वाॽफुमाङ्‌लाम् खोसुआङ् वये़॥ खुने़ॽ निःन्‍धो चोगुबा कन् थिम्‍हाॽ कुइसिःक् आल्‍ल खे़ङ्‌हाॽ यहवे दाङ्‌बे़ल्‍ले़ कुहिम्‍मो खुन्‍छिॽ माङ्‌से़वा चोःक्‍से़ मे़बेःल्‍ले़ खे़ङ्‌हाॽरे़ खुन्‍छिॽ याःम्‍बक् हाबा कन्‍हाॽ वये़रो॥

के़नम्‍बा ले़बिहाॽ

२० ले़बिःल्‍ले़ वेॽ के़नम्‍बा कुमुॽइदाङ्‌साहाॽलाम्–

अम्रामरे़ कुस्‍साहाॽलाम्– सुबाएल,

सुबाएलरे़ कुस्‍साहाॽलाम्– येहदयाह॥

२१ रहब्‍याहरे़ कुस्‍साहाॽ–

यिसियाह, खुने़ॽ रहब्‍याहरे़ कुस्‍साहाॽओ तुम्‍बा वये़॥

२२ यिसहार थाःक्‍कोबा सलोमोत,

सलोमोतरे़ कुस्‍साहाॽ– यहत॥

२३ हेब्रोनरे़ कुस्‍साहाॽ– यरियाहन् तुम्‍बा, निसिगेक्‍पान् अमर्‍याह, सुम्‍सिगेक्‍पान् यहासेल, लिसिगेक्‍पान् यकमाम॥

२४ उज्‍जिएलरे़ कुस्‍साहाॽ– मिका,

मिकारे़ कुस्‍साहाॽलाम्– सामिर॥

२५ मिकारे़ कुन्‍साॽ– यिस्‍याह,

यिस्‍याहरे़ कुस्‍साहाॽलाम्– जकरिया॥

२६ मरारिरे़ कुस्‍साहाॽ– महलि नु मुसि॥

याजियाहरे़ कुस्‍सा– बनो॥

२७ मरारिरे़ कुस्‍साहाॽ–

यजियाहलाम्– बनो, सोहम, जक्‍कुर नु इब्रि॥

२८ महलिलाम्– एलाजार, खे़ल्‍ले़ कुस्‍सा ये़म्‍बित्‍छा हाःत्‍ताङ् मे़होःप्‍ते़॥

२९ किसलाम्– किसरे़ कुस्‍सा–

यरहमेल॥

३० हे़क्‍क्‍याङ् मुसिरे़ कुस्‍साहाॽ– महलि, एदेर नु यरिमोत॥

ले़बिहाॽ खुन्‍छिॽ आप्‍फेक् आप्‍फेक् हिम्‍सयङ् कुइसिःक् हाबा कन्‍हाॽए मे़वये़॥

३१ हाङ् दाउद, सादोक, अहिमेलेक हे़क्‍क्‍याङ् निङ्‌वाॽफुसाम्‍बा नु ले़बिहाॽरे़ खुन्‍छिॽ लाम्‍लोबाहाॽ तगि खे़ङ्‌हाॽरे़ खुन्‍छिॽ काॽइ हारुनरे़ कुमुॽइदाङ्‌साहाॽरे़ मे़जोगुबा कुइसिःक् कन्‍हाॽरे़आङ् तॽयाःन्‍सोन् मे़गे़सुरो॥ तुम्‍बा फुॽनुसाॽहाॽरे़ खुन्‍छिॽ हिम्‍सयङ्‌हाॽ पाःक्‍पा फुॽनुसाॽहाॽरे़ खुन्‍छिॽ हिम्‍सयङ्‌हाॽ कुइसिःक् नुरिक् मे़मे़त्‍तुसि॥

माङ्‌हिम्‍मो साम्‍गे़लोबा नु मुक्‍ला के़मुङ्‌बाहाॽ

२५

दाउद नु खुने़ॽ कुधक्‍मोबाहाॽरे़ आसापरे़ कुभा कुस्‍साहाॽ, हेमानरे़ कुस्‍साहाॽ नु यदुतुनरे़ कुस्‍साहाॽओ कुभा अन्‍मे, तुङ्‌ना नु साप्‍फङ्‌गाहाॽनु सोसोरिक् माङ्‌निङ्‌वाॽपान् पाःप्‍मा याःम्‍बक्‍को मे़से़न्‍दुसि॥ कन्‍हाॽरे़ खुन्‍छिॽ मिङ्‌नाःत् अक्‍तङ्‌बा वये़रो–

२ आसापरे़ कुस्‍साहाॽलाम्–

जक्‍कुर, युसुफ, नतन्‍याह नु असरेला॥ हाङ्‌ङिल्‍ले़ कुयुक्‍को माङ्‌निङ्‌वाॽपान् के़बाःप्‍पा आसापरे़ कुयुक्‍को कन्‍हाॽ मे़वये़॥

३ यदुतुनरे़ कुस्‍साहाॽलाम्–

गदल्‍याह, सेरि, यसयाह, सिमि, हसब्‍याह नु मत्‍तित्‍याह॥ कन् तुक्‍सि मनाहाॽ खुन्‍छिॽ पानुदिङ् पाःल्‍ले़ कुयुक्‍को मे़वये़, खे़ङ्‌हाॽरे़ अन्‍मेनु सोसोरिक् यहवे दाङ्‌बे़न् नुगे़न् मे़बिरु हे़क्‍क्‍याङ् कुनारा मे़भोसुर से़वासाम्‍लो साम्‍मे़मे़त्‍तुर माङ्‌निङ्‌वाॽपान् मे़बाःत्‍तु॥

४ हेमानरे़ कुस्‍साहाॽलाम्–

बुक्‍कियाह, मत्‍तन्‍याह, उज्‍जिएल, सुबाएल, यरिमोत, हनन्‍याह, हनानि, एलिआता, गिद्‌दलति, रोममति-एजेर, योस्‍बाकासा, मल्‍लोति, होतिर नु महजिओत मे़वये़॥

५ कन्‍हाॽ के़रे़क् हाङ्‌ङिल्‍ले़ कुघागे़इक्‍पा हेमानरे़ कुस्‍सा मे़वये़॥ निङ्‌वाॽफुमाङ्‌ङिल्‍ले़ हेमाने़न् थो फोःङ्‌मारे़ लागि माङ्‌हुप् चोगुबा कुइसिःक् निङ्‌वाॽफुमाङ्‌ङिल्‍ले़ हे़माने़न् थिबोङ्‌ङाङ् लिसि ये़म्‍बित्‍छासाहाॽ नु सुम्‍सि मे़न्‍छुमा साहाॽ पिरुआङ् वये़रो॥

६ खे़ङ्‌हाॽ के़रे़क्‍ले़ यहवे दाङ्‌बे़ल्‍ले़ कुहिम्‍मो खुन्‍छिॽ पानुदिङ् पाःल्‍ले़ कुयुक्‍को मुक्‍लाहाॽरे़ माङ्‌से़वा याःम्‍बक् मे़जोगु॥ खे़ङ्‌हाॽरे़ साप्‍फङ्‌गाहाॽ, अन्‍मेहाॽ हे़क्‍क्‍याङ् तुङ्‌गेहाॽलाम् यहवे दाङ्‌बे़ल्‍ले़ कुहिम्‍मोबा माङ्‌से़वाओ मे़बे॥ आसाप, यदुतुन नु हेमाने़न् हाङ्‌ङिल्‍ले़ कुयुक्‍को मे़वये़॥

७ खे़ङ्‌हाॽरे़ खुन्‍छिॽ काॽइहाॽनु सोरिक् साम्‍लो इक्‍ला के़लःप्‍पाहाॽ २८८ मे़वये़॥

८ थाङ्‌बे़न् हे़क्‍क्‍याङ् खदाक्‍मि, साम्‍लो साम्‍मे़प्‍मा के़ले़बा नु के़हुॽसिङ्‌बा ने़प्‍माङ्‌ले़ लागि खे़ङ्‌हाॽरे़ खुन्‍छिॽ याःम्‍बक्‍ले़ लागि तॽयाःन्‍सोन् मे़गे़सुरो॥

९  थिक्‍सिगेक्‍पा तॽयाःन्‍सोन्‍निन् आसापरे़ कुलागि वये़, खे़न् योसेफओ थ्‍ये़रो, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़a खुन्‍छिॽ मिङ्‌ङो, | 0b
निसिगेक्‍पा तॽयाःन्‍सोन्‍निन् गदल्‍याहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१०  सुम्‍सिगेक्‍पा तॽयाःन्‍सोन्‍निन् जक्‍कुरओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
११  लिसिगेक्‍पान् यिस्रिओ,c |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१२  ङासिगेक्‍पान् नतन्‍याहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१३  तुक्‍सिगेक्‍पान् बुक्‍कियाहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१४  नुसिगेक्‍पान् यसरेलाdओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१५  ये़त्‍छिगेक्‍पान् यसयाहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१६  फाङ्‌सिगेक्‍पान् मत्‍तन्‍याहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१७  थिबोङ्‌गेक्‍पान् सिमिओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१८  थिबोङ्‌ङाङ् थिक्‍सिगेक्‍पान् अज्रेलeओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
१९  थिबोङ्‌ङाङ् निसिगेक्‍पान् हसब्‍याहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२०  थिबोङ्‌ङाङ् सुम्‍सिगेक्‍पान् सुबाएलओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२१  थिबोङ्‌ङाङ् लिसिगेक्‍पान् मत्‍तित्‍याहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२२  थिबोङ्‌ङाङ् ङासिगेक्‍पान् यरिमोतओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२३  थिबोङ्‌ङाङ् तुक्‍सिगेक्‍पान् हनन्‍याहओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२४  थिबोङ्‌ङाङ् नुसिगेक्‍पान् योस्‍बाकासाओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२५  थिबोङ्‌ङाङ् ये़त्‍छिगेक्‍पान् हनानिओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२६  थिबोङ्‌ङाङ् फाङ्‌सिगेक्‍पान् मल्‍लोतिओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२७  निबोङ्‌गेक्‍पान् एलिआताओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२८  निबोङ्‌ङाङ् थिक्‍सिगेक्‍पान् होतिरओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
२९  निबोङ्‌ङाङ् निसिगेक्‍पान् गिद्‌दलतिओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
३०  निबोङ्‌ङाङ् सुम्‍सिगेक्‍पान् महजिओतओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो, | 0
३१  निबोङ्‌ङाङ् लिसिगेक्‍पान् रोममति-एजेरओ, |
   हे़क्‍क्‍याङ् खुने़ॽ कुस्‍साहाॽ नु कुम्‍भुॽ कुन्‍साॽहाॽरे़ खुन्‍छिॽ मिङ्‌ङो॥ | 0

a 

२५:९ सेप्‍तुजिन्‍तओ ओमे़त्‍ते़ॽ, हिब्रुओ खुने़ॽ कुस्‍साहाॽ नु कुगाॽइहाॽ मे़बत्‍ने़न्॥

b 

२५:९ पाःत्‍ला ७ ओ के़रे़क् ओमे़त्‍ते़ॽ, हिब्रुओ थिक्‍ने़त् मे़बत्‍ने़न्॥

c 

२५:११ येरि नुःल्‍ले़ वेॽ॥

d 

२५:१४ असारेला नुःल्‍ले़ वेॽ॥

e 

२५:१८ उज्‍जिएल नुःल्‍ले़ वेॽ॥

माङ्‌हिम् लाम्‍धेत् के़गोबाहाॽ

२६

लाम्‍धेत् के़गोबा मनासुम्‍हाॽ–

कोरहिहाॽलाम्– कोरेरे़ कुस्‍सा मेसेलेम्‍याह, कोरे़न् आसापरे़ कुस्‍साहाॽओ थिक्‍पा वये़॥

२ मेसेलेम्‍याहरे़ कुस्‍साहाॽ–

तुम्‍बा जकरिया,

सरुम्‍बा येदिएल,

हाङ्‌सरुम्‍बा जबदियाह,

थाङ्‌सरुम्‍बा यत्‍निएल,

३ यत्‍निएलरे़ कुसिःक्‍तोबा एलाम,

एलामरे़ कुसिःक्‍तोबा येहोहानान

नु फोॽबान् एल्‍यहोएनै॥

४ ओबेद-एदोमरे़ कुस्‍साहाॽ–

तुम्‍बा समायाह,

सरुम्‍बा यहोजाबाद,

हाङ्‌सरुम्‍बा योआ,

थाङ्‌सरुम्‍बा साकार,

साकाररे़ कुसिःक्‍तोबा नतनेल,

५ नतनेलरे़ कुसिःक्‍तोबा अम्‍मिएल,

अम्‍मिएलरे़ कुसिःक्‍तोबा इस्‍साखार

नु फोःक्‌वाबा पुल्‍लतै॥

कम्‍भलॽरिक् निङ्‌वाॽफुमाङ्‌ङिल्‍ले़ ओबेद-एदोमे़न् हाङ्‌वागे़न् मुॽइसाम् पिरुआङ् वये़रो॥

६ ओबेद-एदोमरे़ कुस्‍सा तुम्‍बा समायाहरे़ कुस्‍साहाॽआङ् मे़वये़॥ खे़ङ्‌हाॽ खुन्‍छिॽ पानुदिङ् पाःल्‍ले़ कुहिम्‍सयङ्‌ङो लाम्‍लोबा मे़वये़, थेआङ्‌भे़ल्‍ले़ खे़ङ्‌हाॽ साॽरिक् कुस्‍सिगे़याःम्‍बा मना मे़वये़॥

७ समायाहरे़ कुस्‍साहाॽ– ओत्‍नि, रपाएल, ओबेद नु एल्‍जाबाद॥ खे़ल्‍ले़ कुगाॽइ एलिहु नु समक्‍याहःन्‍नाङ् के़दम्‍बा सुम्‍बोधासाबा मना वये़सि॥

८ कन्‍हाॽ के़रे़क् ओबेद-एदोमरे़ कुधिन्‍दाङ् सायोबोरा मे़वये़॥ खे़ङ्‌हाॽ नु खे़ङ्‌हाॽरे़ खुन्‍छिॽ साहाॽ हे़क्‍क्‍याङ् खे़ङ्‌हाॽरे़ खुन्‍छिॽ काॽइहाॽ के़दम्‍बा कुस्‍सिगे़याःम्‍बा मना मे़वये़, खम्‍भ्‍याङ् याःम्‍बक् चोःक्‍मारे़ लागि खुन्‍छिॽ चाॽरिक् के़धुम्‍बा मे़जोगे़॥ खे़ङ्‌हाॽ के़रे़क्‍ले़ ६२ मना मे़वये़॥

९ मेसेलेम्‍याहरे़ कुस्‍साहाॽ नु कुगाॽइहाॽ के़रे़क् के़दम्‍बा १८ मना सुम्‍बोधासाबा मे़वये़रो॥

१० मरारि होसारे़ कुस्‍साहाॽ– तुम्‍बे़न् सिम्रि (खुने़ॽ तुम्‍बा मे़वये़ने़न्, खुने़ॽ कुम्‍बारे़ खे़न् तुम्‍बा चोगुआङ् वये़),

११ सरुम्‍बा हिल्‍कियाह, हाङ्‌सरुम्‍बा तबलियाह नु फोॽबान् जकरिया वये़॥ होसारे़ कुस्‍साहाॽ नु कुगाॽइहाॽ के़रे़क्‍ले़ १३ वये़॥

१२ हिम्‍सयङ् हिम्‍सयङ् कुइसिःक् कुलुप् कुलुप्‍पो मे़से़न्‍दुसिबा माङ्‌हिम् लाम्‍धेत् के़गोबा कन् तुम् लाम्‍लोबा ये़म्‍बित्‍छाहाॽ खुन्‍छिॽ काॽइहाॽ कुइसिःक् यहवे दाङ्‌बे़ल्‍ले़ कुहिम्‍मोबा माङ्‌से़वा याःम्‍बक्‍ले़ लागि मे़से़न्‍दुसिआङ् वये़॥

१३ थाङ्‌बे़न् नु खदाक्‍मि ने़प्‍माङ्‌बा के़रे़क्‍ले़ खुन्‍छिॽ आप्‍फेक् आप्‍फेक् हिम्‍सयङ् कुइसिःक् यम्‍बा लाम्‍धेत् थक्‍मारे़ लागि तॽयाःन्‍सोन् मे़गे़सु॥

१४ नाङ्‌गे़न् पिसाङ्‌बा लाम्‍धेःत्‍तिल्‍ले़ लागि सेलेम्‍याहरे़ कुमिङ्‌ङो थ्‍ये़॥ खे़न् एगाङ् खुने़ॽ कुस्‍सा सिक्‍कुम्‍साबा सुजादाङ्‌बा जकरियाःल्‍ले़ कुमिङ्‌ङो थाङ्‌गे़त् ले़प्‍माङ्‌बा लाम्‍धेःत्‍तिन् थ्‍ये़॥

१५ ओबेद-एदोमरे़ कुलागि लाङ्‌गे़त् पिसाङ्‌बा लाम्‍धेःत्‍तिन् थ्‍ये़, हे़क्‍क्‍याङ् खुने़ॽ कुस्‍साहाॽरे़ लागि चाधाःङ्‌ङिन् थ्‍ये़॥

१६ सुप्‍पिम नु होसाःल्‍ले़ खुन्‍छिॽ लागि नाम्‍धा पिसाङ्‌बा लाम्‍धेःत्‍तिन् नु थाम्‍माङ् के़हिसिङ्‌बा लाम्‍मोबा सल्‍केत मे़प्‍मनाबा लाम्‍धेःत्‍तिन् थ्‍ये़॥ लाम्‍धेत् के़गोबा थिक्‍के़न् वेॽ लाम्‍धेत् के़गोबाल्‍ले़ कुनिःत्‍ताङ्‌ङे ये़बे़॥

१७ तुक्‍सि ले़बिहाॽ थिक्‌याःन्‍धक् नाङ्‌गे़न् पिसाङ्, लिसि थाङ्‌गे़त् ले़प्‍माङ्, लिसि लाङ्‌गे़त् पिसाङ् नु ने़त्‍छि ने़त्‍छि मना चाधाःङ्‌हाॽ के़गोबा मे़ये़बे़॥

१८ हे़क्‍क्‍याङ् नाम्‍धा लक्‍खुम्‍मो पेःक्‍मा लाम्‍मो लिसि नु लक्‍खुम्‍मोए ने़त्‍छि मना ये़बे़सि॥

१९ कोरह नु मरारिःल्‍ले़ खुन्‍छिॽ मुॽइदाङ्‌साहाॽओबा लाम्‍धेत् के़गोबाहाॽ कन्‍हाॽए मे़वये़रो॥

माङ्‌हिम्‍मोबा याङ्‌सुम्‍बा नु वेॽ सुहाङ्‌युक्‍पाहाॽ

२० खे़ङ्‌हाॽरे़ खुन्‍छिॽ ले़बि तेःङ्‌जुम्‍हाॽ यहवे दाङ्‌बे़ल्‍ले़ कुहिम्‍मोबा थाःङ्‌हाॽ नु मे़दोन्‍दुबा चिगक्‌वा युङ्‌मा थाःङ्‌हाॽ ओमे़प्‍मा लक्‍पे़न् मे़बिरुसिआङ् वये़॥

२१ लादानरे़ कुमुॽइदाङ्‌साहाॽग लादानलाम् सागे़वाःन्‍छिङ्‌बा गेर्सोनिहाॽ मे़वये़ हे़क्‍क्‍याङ् गेर्सोनि लादानरे़ कुहिम्‍सयङ्‌बाहाॽरे़ खुन्‍छिॽ पाधे़बा मे़वये़–

२२ यहिएल नु खुने़ॽ कुस्‍साहाॽ, हे़क्‍क्‍याङ् जेताम नु खुने़ॽ कुन्‍साॽ योएल॥ खे़ङ्‌हाॽ यहवे दाङ्‌बे़ल्‍ले़ कुहिम्‍मोबा थाःङ्‌हाॽ ओगे़मे़प्‍पा लक्‍पे़न्‍साबा मे़वये़॥

२३ अम्रामिहाॽ, यिसहारिहाॽ, हेब्रोनिहाॽ नु उज्‍जिएलिहाॽलाम्–

२४ मोसारे़ कुस्‍सा गेर्सोमरे़ कुमुॽइदाङ्‌सा सुबाएले़न् थाःङ्‌हाॽओबा सुहाङ्‌युक्‍पा वये़॥

२५ एलिएजरलाम् खुने़ॽ कुगाॽइहाॽ– खुने़ॽ कुस्‍सा रहब्‍याह, रहब्‍याहरे़ कुस्‍सा यसयाह, यसयाहरे़ कुस्‍सा योराम, योरामरे़ कुस्‍सा जिक्रि, जिक्रिरे़ कुस्‍सा सलोमित वये़॥

२६ दाउद हाङ्‌ङिन् नु हिम्‍सयङ् हिम्‍सयङ्‌बा लाम्‍लोबाहाॽ, हे़न्‍छिङ् हे़न्‍छिङ् नु किप् थिक् किप् थिक् थक्‍सुबाहाॽरे़ खुन्‍छिॽ सुहाङ्‌युक्‍पा के़वाॽबा हे़क्‍क्‍याङ् वेॽ थक्‍मोबाहाॽरे़ मे़दोन्‍दुबा हुक्‌वाहाॽ सलोमिते़न् नु खुने़ॽ कुगाॽइहाॽरे़ ओमे़प्‍मा के़बोङ्‌बा लक्‍पे़न् वये़॥

२७ खे़ङ्‌हाॽरे़ थङ्‌ङो मे़नाप्‍तुसिबा कुभा चिगक्‌वा सामाहाॽ यहवे दाङ्‌बे़ल्‍ले़ कुहिम्‍मिन् चाःङ्‌वा मे़प्‍मारे़ लागि खे़ङ्‌हाॽरे़ मे़दोन्‍दुआङ् वये़॥

२८ खागे़इक्‍पा सामुएल, किसरे़ कुस्‍सा साउल, नेररे़ कुस्‍सा अबनेर नु सरुयाहरे़ कुस्‍सा योआबसिरे़ मे़दोन्‍दुबा के़रे़क् सामाहाॽ, हे़क्‍क्‍याङ् हुक्‌वा मे़दोन्‍दुबा वेॽ सामाहाॽ खक्‍पे़त् सलोमित नु खुने़ॽ कुगाॽइहाॽरे़ खुन्‍छिॽ लक्‍पे़न्‍नो वये़रो॥

वेॽ ले़बिहाॽरे़ खुन्‍छिॽ याःम्‍बक्

२९ यिसहारिहाॽलाम्– कनन्‍याह नु खुने़ॽ कुस्‍साहाॽ माङ्‌हिम्‍मोबा याःम्‍बक्‍नुःल्‍ले़ वेॽस्‍मा याःम्‍बक्‍को, सुहाङ्‌युक्‍पा नु इस्राइलबा खासे़न्‍लोम्‍बा हे़क्‍तङ्‌बा याःम्‍बक्‍को मुरा मे़मे़त्‍तुसिआङ् वये़॥

३० हेब्रोनिहाॽलाम्– हसब्‍याह नु खुने़ॽ कुगाॽइहाॽ, १,७०० के़दम्‍बा सुम्‍बोधासाबा मनाहाॽ यर्दन वहःङ् लाम्‍बा नाम्‍धा ले़प्‍माङ्‌बा इस्राइलओ यहवे दाङ्‌बे़ल्‍ले़ के़रे़क् कुयाःम्‍बक् नु हाङ्‌ङिल्‍ले़ कुसे़वा याःम्‍बक् ओगे़मे़प्‍पा के़जोःक्‍पा मे़वये़॥

३१ हेब्रोनबा हिम्‍सयङ्‌हाॽरे़ खुन्‍छिॽ मिङ्‌स्रा कुइसिःक् यरियाहःन् तुम् लाम्‍लोबा वये़॥ दाउदरे़ हाङ्‌युक् चोगुबा लिबोङ्‌गेक्‍पा तङ्‌बेओ हेब्रोनिहाॽरे़ खुन्‍छिॽ मिङ्‌स्राओ मे़गोःत्‍तु मे़हक्‍सु, हे़क्‍क्‍याङ् गिलादबा याजेरओ खे़ङ्‌हाॽरे़ के़दम्‍बा सुम्‍बोसाधाबा मनाहाॽ मे़घोसुसि॥

३२ यरियाहबा २,७०० के़दम्‍बा सुम्‍बोसाधाबा काॽइहाॽ मे़वये़, खे़ङ्‌हाॽ हिम्‍सयङ् हिम्‍सयङ्‌हाॽओबा लाम्‍लोबा मे़वये़॥ कन्‍हाॽ दाउद हाङ्‌ङिल्‍ले़ रुबेनिहाॽ, गादिहाॽ नु मनस्‍से़रे़ कुभ्रे़ःङ् कुधाःक्‍हाॽओ निङ्‌वाॽफुमाङ्‌ङिल्‍ले़ कुयाःम्‍बेओ के़रे़क् पाःन्‍हाॽ नु हाङ्‌याःम्‍बक् ओगे़मे़प्‍पा के़जोःक्‍पा चोगुसिरो॥

थक्‍सुबा नु थक्‍सुबा सुम्‍हाॽ

२७

इस्राइलिहाॽरे़ खुन्‍छिॽ मिङ्‌नाःत्– हिम्‍सयङ् हिम्‍सयङ्‌हाॽओबा लाम्‍लोबाहाॽ हे़क्‍क्‍याङ् खुन्‍छिॽ सुहाङ्‌युक्‍पाहाॽनु सोसोरिक्‍पा हे़न्‍छिङ् नु किप् थिक्‍कोबा थक्‍मोबाहाॽ, इस्राइलि थक्‍सुबा सुम्‍हाॽरे़ कुयाःम्‍बेओ थिबोङ्‌ङाङ् ने़त्‍छि लुप्‍पोबा कुलक् थक्‍माबा २४,००० मनाहाॽरे़ तङ्‌बे खाराक् ला थक्‍मा हाङ्‌ङिल्‍ले़ कुलागि पाःल्‍लोबा याःम्‍बक् मे़जोगुरो॥

२ जब्‍दिएलरे़ कुस्‍सा यासाबामे़न् थिक्‍सिगेक्‍पा लारे़ लागि थिक्‍सिगेक्‍पा लक्‍कोबा लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़॥

३ खुने़ॽ फारे़सरे़ कुमुॽइदाङ्‌सा वये़, हे़क्‍क्‍याङ् थिक्‍सिगेक्‍पा लारे़ लागि के़रे़क् थक्‍सुबाहाॽरे़ खुन्‍छिॽ सुहाङ्‌युक्‍पाहाॽओ तुम् लाम्‍लोबा वये़॥

४ अहोहि दोदैन् निसिगेक्‍पा लारे़ लागि खे़न् लक्‍कोबा लक्‍पे़न्‍साबा वये़॥ खुने़ॽ कुलक्‍कोबा लाम्‍लोबा मिक्‍लोते़न् वये़॥ खुने़ॽ कुलक्‍को २४,००० मनाहाॽ मे़वये़॥

५ निङ्‌वाॽफुसाम्‍बा यहोयादारे़ कुस्‍सा बनायाहन् सुम्‍सिगेक्‍पा लारे़ लागि सुम्‍सिगेक्‍पा थक्‍मोबा वये़॥ हे़क्‍क्‍याङ् खुने़ॽ कुलक्‍को २४,००० मनाहाॽ मे़वये़॥

६ कङ्‌ग खे़न् बनायाहःन्‍ने वये़, खे़न् सुम्‍बोङ् मुक्‍के़गुबा मनाहाॽओ खुने़ॽ थिक्‍पा वये़॥ खुने़ॽ कुस्‍सा अम्‍मिजाबादे़न् खे़ल्‍ले़ कुलक्‍कोबा लक्‍पे़न्‍साबा वये़॥

७ लिसिगेक्‍पान्, लिसिगेक्‍पा लारे़ लागि योआबरे़ कुन्‍साॽ असाहेले़न् लक्‍पे़न्‍साबा वये़॥ खे़न् एगाङ् खुने़ॽ कुस्‍सा जबदियाहन् वये़॥ खुने़ॽ कुलक्‍को २४,००० मनाहाॽ मे़वये़॥

८ ङासिगेक्‍पान्, ङासिगेक्‍पा लारे़ लागि यिज्‍याहि सम्‍हुते़न् थक्‍मोबा वये़॥ खुने़ॽ कुलक्‍को २४,००० मनाहाॽ मे़वये़॥

९ तुक्‍सिगेक्‍पान्, तुक्‍सिगेक्‍पा लारे़ लागि तकोबा मना इक्‍केसरे़ कुस्‍सा इरान् लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़॥

१० नुसिगेक्‍पान्, नुसिगेक्‍पा लारे़ लागि एफ्राइमबा पेलोनि हेलेसे़न् लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़॥

११ ये़त्‍छिगेक्‍पान्, ये़त्‍छिगेक्‍पा लारे़ लागि जेरहरे़ कुहिम्‍सयङ्‌बा हुसाति सिब्‍बकैन् लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़॥

१२ फाङ्‌सिगेक्‍पान्, फाङ्‌सिगेक्‍पा लारे़ लागि बेन्‍यामिनबा अनातोति अबिएजेरे़न् लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़॥

१३ थिबोङ्‌गेक्‍पान्, थिबोङ्‌गेक्‍पा लारे़ लागि जेरहरे़ कुहिम्‍सयङ्‌बा नतोपाति महरैन् लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़॥

१४ थिबोङ्‌ङाङ् थिक्‍सिगेक्‍पान्, थिबोङ्‌ङाङ् थिक्‍सिगेक्‍पा लारे़ लागि एफ्राइमबा पिरातोनि बनायाहन् लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़॥

१५ थिबोङ्‌ङाङ् निसिगेक्‍पान्, थिबोङ्‌ङाङ् निसिगेक्‍पा लारे़ लागि ओत्‍निएलरे़ कुहिम्‍सयङ्‌बा नतोपाति हेल्‍दैन् लक्‍पे़न्‍साबा वये़॥ खुने़ॽ कुलक्‍को २४,००० मनाहाॽ मे़वये़रो॥

थाःक्‍हाॽओबा सुहाङ्‌युक्‍पाहाॽ

१६ इस्राइलबा सुवाङ्‌हाॽओबा सुहाङ्‌युक्‍पाहाॽ हाबा कन्‍हाॽए मे़वये़रो–

रुबेनरे़ कुधाःक्‍कोलाम्– जिक्रिरे़ कुस्‍सा एलिएजरे़न् तुम् सुहाङ्‌युक्‍पा वये़॥

सिमियोन थाःक्‍कोलाम्– माकारे़ कुस्‍सा सपत्‍याह,

१७ ले़बि थाःक्‍कोलाम्– कमुएलरे़ कुस्‍सा हसब्‍याह,

हारुनरे़ कुधाःक्‍कोलाम्– सादोक,

१८ यहुदा थाःक्‍कोलाम्– दाउदरे़ कुम्‍भुॽ एलिहु,

इस्‍साखार थाःक्‍कोलाम्– मिखाएलरे़ कुस्‍सा ओम्रि,

१९ जबुलन थाःक्‍कोलाम्– ओबदियारे़ कुस्‍सा यिस्‍मायाह,

नप्‍तालि थाःक्‍कोलाम्– अज्रिएलरे़ कुस्‍सा यरिमोत,

२० एफ्राइम थाःक्‍कोलाम्– अजज्‍याहरे़ कुस्‍सा होसिया,

नाम्‍धा मनस्‍सेबा कुभ्रे़ःङ् थाःक्‍कोलाम्– पदायाहरे़ कुस्‍सा योएल,

२१ नाङ्‌गे़न् मनस्‍सेबा कुभ्रे़ःङ् थाःक्‍कोलाम्– जकरियारे़ कुस्‍सा इद्‌दो,

बेन्‍यामिन थाःक्‍कोलाम्– अबनेररे़ कुस्‍सा यासिएल,

२२ दान थाःक्‍कोलाम्– यरोहामरे़ कुस्‍सा अज्रेल॥

इस्राइलबा थाःक्‍हाॽओबा तुम् सुहाङ्‌युक्‍पाहाॽ हाबा कन्‍हाॽए मे़वये़रो॥

२३ दाउदरे़ निबोङ् तङ्‌बेआङ् योबाहाॽ याम्‍नाःत्‍निःत् मे़जोगुसिन्, थेआङ्‌भे़ल्‍ले़ यहवे दाङ्‌बे़ल्‍ले़ इस्राइलिहाॽ ताङ्‌साङ्‌बोबा खेःम्‍सिक्‍पाहाॽ कुइसिःक् यरिक् चोगुङ्‌सिङ्‌ॽ फाॽआङ् माङ्‌हुप् चोगुआङ् वये़॥

२४ सरुयाहरे़ कुस्‍सा योआबरे़ ये़म्‍बित्‍छाहाॽ याम्‍नाःत्‍निःत् चोःक्‍मा हेःक्‍तुसिआङ् वये़, कर खुने़ॽ खे़न् याःम्‍बक्‍किन् चोःक्‍मा मे़सुरुन्॥ थेआङ्‌भे़ल्‍ले़ इस्राइलओ निङ्‌वाॽफुमाङ्‌ङिल्‍ले़ कुसाक्‍के़न्‍निन् चुक्‍ते़, हे़क्‍क्‍याङ् कन् याम्‍नाःत्‍निःत्‍ते़न् दाउद हाङ्‌ङिल्‍ले़ कुसाप्‍मुःन्‍धुम्‍मो मे़न्‍छाप्‍तुन्‍लो॥

हाङ् याङ्‌साकुन्‍धे युक्‍साबाहाॽ

२५ हाङ्‌ङिल्‍ले़ कुधाःङ्‌हाॽ अदिएलरे़ कुस्‍सा अज्‍मावेतरे़ कुलक्‍पे़न्‍नो वये़॥

पाङ्‌जुम्‍हाॽओबा, ये़क्‌यक्‍हाॽओ, पाङ्‌भेॽहाॽओबा नु यक्‍हाॽओबा थाःङ्‌हाॽ उज्‍जियाहरे़ कुस्‍सा जोनाथनरे़ कुलक्‍पे़न्‍नो वये़॥

२६ लाजेॽओ इक्‍के़मबाहाॽ कलुबरे़ कुस्‍सा एस्रिरे़ कुलक्‍पे़न्‍नो मे़वये़॥

२७ चे़ल्‍ले़क्‍सेॽ इक्‍ताप्‍हाॽ रामाबा सिमिरे़ कुलक्‍पे़न्‍नो ने़स्‍से़॥

चे़ल्‍ले़क्‍सेॽ सिजःङ्‌वा युङ्‌मा थाःङ्‌हाॽरे़ लागि चे़ल्‍ले़क्‍सेॽ के़धोःक्‍पा कुजाॽहाॽ सेपेमबा जब्‍दिरे़ कुलक्‍पे़न्‍नो वये़॥

२८ नाम्‍धा पिसाङ्‌बा उःक्‍चम्‍जम्‍बादे़न्‍नो के़युङ्‌बा पे़ःङ्‌वालिःत्‍छेॽ नु पःत्‍छेॽहाॽ ओगे़मे़प्‍पा के़जोःक्‍पा गेदेरबा बाल-हानाने़न् वये़॥

पे़ःङ्‌वालिःत्‍छेॽ निःङ्‌गेॽ युङ्‌मा थाःङ्‌ङिन् योआसरे़ कुलक्‍पे़न्‍नो वये़॥

२९ सारोनओ चागे़राम्‍बा पित्‍हाॽ सारोनबा सित्रैरे़ कुलक्‍पे़न्‍नो मे़वये़॥ ने़ने़बादे़न्‍नो पित्‍हाॽ अदलैरे़ कुस्‍सा साफातरे़ कुलक्‍पे़न्‍नो मे़वये़॥

३० उमेहाॽ इस्‍माएलि ओबिलरे़ कुलक्‍पे़न्‍नो मे़वये़॥

अदङ्‌हाॽ मेरोनोति येहदयाहरे़ कुलक्‍पे़न्‍नो मे़वये़॥

३१ मे़ल्‍लुक् मे़ःन्‍दाहाॽ हग्रि याजिजरे़ कुलक्‍पे़न्‍नो मे़वये़॥

दाउद हाङ्‌ङिल्‍ले़ आप्‍फेक् कुयाङ्‌सा कुन्‍धेहाॽ आम्‍भा कन् सुहाङ्‌युक्‍पाहाॽरे़ खुन्‍छिॽ लक्‍पे़न्‍नो वये़रो॥

दाउदरे़ आप्‍फेक् कुसुजासाबाहाॽ

३२ दाउदरे़ कुम्‍भङा जोनाथने़न् लत्‍छा सुजासाबा, सिक्‍कुम्‍साबा नु साप्‍ला के़साप्‍पा वये़॥ हक्‍मोनिरे़ कुस्‍सा यहिएले़न् हाङ्‌ङिल्‍ले़ कुस्‍साहाॽ ओगे़मे़प्‍पा के़जोःक्‍पा वये़॥

३३ अहितोपेले़न् हाङ्‌ङिल्‍ले़ कुसुजादाङ्‌बा वये़॥

अरकि हुसैःन् हाङ्‌ङिल्‍ले़ कुन्‍देङ्‌बा वये़॥

३४ अहितोपेलरे़ कुएगाङ् बनायाहरे़ कुस्‍सा यहोयादान् नु अबियाथारे़न् सुजासाबा पोःक्‍खे़सि॥

हे़क्‍क्‍याङ् योआबे़ङ्‌ग हाङ्‌थक्‍मोबा पोःक्‍खे़रो॥

दाउदरे़ माङ्‌हिम् चोःक्‍मा इङ्‌जाङ् पिरुसि

२८

दाउदरे़ यरुले़ःम्‍मो इस्राइलबा के़रे़क् सुहाङ्‌युक्‍पाहाॽ, थाःक्‍हाॽओबा सुहाङ्‌युक्‍पाहाॽ, हाङ्‌ङिल्‍ले़ कुयाःम्‍बक्‍को के़भाॽबा कुलुप् कुलुप्‍पोबा थक्‍मोबाहाॽ, हे़न्‍छिङ् नु किप् थिक्‍कोबा थक्‍मोबाहाॽ, हे़क्‍क्‍याङ् हाङ्‌ङिन् नु खुने़ॽ कुस्‍साहाॽरे़न् के़रे़क् याङ्‌साकुन्‍धे नु पित्‍हाॽ ओमे़प्‍मा लक्‍पे़न् सुहाङ्‌युक्‍पाहाॽ, हाङ्‌हिम्‍मोबा सुहाङ्‌युक्‍पाहाॽ, के़दम्‍मा सुम्‍बोधासाबा ये़म्‍बित्‍छाहाॽ नु के़रे़क् मुक्‍के़गुबा के़दम्‍बा के़दम्‍बा थक्‍लिहाङ्‌हाॽ सुप्‍सुसि॥

२ खे़ब्‍याङ् दाउद हाङ्‌ङिन् थःप्‍पे़त् ये़म्‍सिङ्‌ङाङ् मे़त्‍तुसि, “आम्‍भुॽ आन्‍साॽ नु आमनासे, आङ्‌गाॽ आबाःन्‍निन् खे़प्‍से़म्‍मे़ॽओ॥ यहवे दाङ्‌बे़ल्‍ले़ कुमाङ्‌हुप् सन्‍दोक्‍किल्‍ले़ लागि लत्‍छा नाःम्‍सिङ्‌मादे़न्, आनिॽ निङ्‌वाॽफुमाङ्‌ङिल्‍ले़ कुलाङ् तोॽभेःत्‍ते़ल्‍ले़ लागि लत्‍छा हिम् चोःक्‍मारे़ लागि आङ्‌गाॽ आनिङ्‌वाॽओ इःत्‍तुङ्‌ङाङ् वयाङ्, हे़क्‍क्‍याङ् आङ्‌गाॽ खे़न् चोःक्‍मारे़ लागि यारिप्‍पाङ् चोगुङ्॥

३ कर निङ्‌वाॽफुमाङ्‌ङिल्‍ले़ आङ्‌गाॽ अक्‍खे मे़त्‍ताङ्, ‘आङ्‌गाॽ आमिङ्‌ले़ लागि खे़ने़ॽ हिम् के़न्‍जोगुन्‌ॽ, थेआङ्‌भे़ल्‍ले़ खे़ने़ॽ थङ् के़जोःक्‍पा मनाने़, हे़क्‍क्‍याङ् खे़ने़ॽ माक्‍खिसिवा के़से़सुआङ् वाॽ॥’

४ “हे़क्‍केसाङ् यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ आङ्‌गाॽ आम्‍बारे़ के़रे़क् कुहिम्‍सयङ्‌ङोलाम् आभे़ल्‍ले़साङ् सदादिङ्‌ले़ लागि इस्राइलओ हाङ् पोङ्‌मारे़ लागि आङ्‌गाॽ सेगाङ्॥ खुने़ॽ लाम्‍लोबा चोःक्‍मारे़ लागि यहुदान् सेगु, हे़क्‍क्‍याङ् यहुदाःल्‍ले़ कुहिम्‍सयङ्‌लाम् आङ्‌गाॽ आम्‍बारे़ कुहिम्‍सङ्‌ङिन् सेगु॥ आङ्‌गाॽ आम्‍बारे़ कुस्‍साहाॽओलाम् खुने़ॽ के़रे़क् इस्राइलओ आङ्‌गाॽए हाङ्‌चोःक्‍मा खुने़ॽ नुबा इःत्‍तु॥

५ इस्राइलओ युक् चोःक्‍मारे़ यहवे दाङ्‌बे़ल्‍ले़ यरिक् ये़म्‍बित्‍छासाहाॽ पिराङ्‌साङ् इस्रैल सम्‍धाङ् यहवे दाङ्‌बे़ल्‍ले़ कुहाङ्‌जुम्‍मोबा हाङ्‌युक्‍नाओ युङ्‌मारे़ लागि खुने़ॽ सोलोमने़न् सेगुआङ् वाॽ॥

६ खुने़ॽ आङ्‌गाॽ मे़त्‍ताङ्, ‘खे़ने़ॽ के़स्‍सा सोलोमनरे़ए आङ्‌गाॽ आहिम्‍मिन् नु आलक्‍खुम्‍हाॽ चोगुॽ॥ थेआङ्‌भे़ल्‍ले़ आङ्‌गाॽ खे़न् आस्‍सा पोङ्‌मारे़ लागि सेगुङ्‌ङाङ् वाॽ हे़क्‍क्‍याङ् आङ्‌गाॽ खुने़ॽ कुम्‍बा पोङ्‌ङा॥

७ आल्‍लो खुने़ॽ इःत्‍तु नाःत्‍तुबा कुइसिःक् खे़ल्‍ले़ आङ्‌गाॽ आइङ्‌जाङ्‌हाॽ नु आधिम्‍हाॽ थधप् मे़ल्‍लॽए इःत्‍तु नाःत्‍तुने़भग्र, आङ्‌गाॽ खुने़ॽ कुहाङ्‌जुम्‍मिन् सदादिङ्‌ले़ लागि योधो मे़ल्‍लॽमनाबा चोगुङ्‌ॽ॥’

८ “कल्‍ले़चोगुल्‍ले़ खिनिॽ कन् नुबा लाजेन् चक्‍मे़ल्‍लॽए युक्‍मा सुक्‍ते़म्‍मे़ॽ, हे़क्‍क्‍याङ् खे़न् खिनिॽ पानुदिङ् पालाम्‍बाबा याङ्‌साकुन्‍धे कुइसिःक् खिनिॽ एगाङ् आभे़ल्‍ले़साङ् खिनिॽ थिन्‍दाङ् सायोबोराहाॽ पिमा के़सुक्‍तुम्‍सिम्‍ल फाॽआङ् के़रे़क् इस्राइल नु यहवे दाङ्‌बे़ल्‍ले़ कुसङ्‌जुम्‍भोबा मनाहाॽरे़ खुन्‍छिॽ तगि नु आनिॽ निङ्‌वाॽफुमाङ्‌ङिल्‍ले़ खे़प्‍सुर सिङ्‌सिङ् ये़क्‌ये़क्‍काङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ के़रे़क् कुइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ फाॽआङ् आङ्‌गाॽ खिनिॽ के़रे़क् इङ्‌जाङ् पिनिङ्‌ॽ॥”

९ “हे़क्‍क्‍याङ् खे़ने़ॽ सोलोमन आङ्‌गाॽ आस्‍साःल्‍ले़ग, खे़ने़ॽ के़म्‍बारे़ कुनिङ्‌वाॽमाङ्‌ङिन् आप्‍फेक् के़निङ्‌वाॽफुमाङ् इःत्‍ते़ॽ, हे़क्‍क्‍याङ् के़रे़क् के़सिक्‍कुम् निङ्‌वाॽ नु के़निङ्‌वाॽ तामा निङ्‌वाॽरे़ खुने़ॽ कुमाङ्‌से़वा चोगे़ॽ॥ थेआङ्‌भे़ल्‍ले़ यहवे दाङ्‌बे़ल्‍ले़ के़रे़क् सिक्‍कुम्‍दिङ् निङ्‌वाॽहाॽ साॽरुॽ हे़क्‍क्‍याङ् मनारे़ के़रे़क् चोःक्‍मा निङ्‌वाॽ मे़जोगुबा नु मे़इःत्‍तुबा चइःत् पाःन्‍हाॽ निङ्‌वाॽ खोसुॽ॥ खे़ने़ॽ खुने़ॽ के़गोत्‍तुने़भग्र खुने़ॽ के़घोसुॽ, कर खुने़ॽ के़ले़रुने़भग्र खुने़ॽ सदादिङ्‌ले़ लागि खे़ने़ॽ के़नाॽ॥

१० कल्‍ले़चोगुल्‍ले़ निङ्‌वाॽ हे़त्‍छिङ्‌ङे़ॽ, निङ्‌वाॽफुमाङ्‌ङिल्‍ले़ खुने़ॽ कुसेसेदे़न्‍निल्‍ले़ लागि लत्‍छा हिम् चोःक्‍मारे़ लागि खे़ने़ॽए के़सेगे़आङ् वाॽ॥ थधप् मे़ल्‍लॽए वये़ॽ, हे़क्‍क्‍याङ् खे़न् याःम्‍बक्‍किन् चोगे़ॽ॥”

११ खे़ब्‍याङ् दाउदरे़ कुस्‍सा सोलोमने़न् माङ्‌हिम्‍मोबा आःम्‍भोॽ नु खे़प्‍मोबा हिम्‍हाॽ, थाःङ्‌हाॽ, थाःङ्‌स्‍मा याक्‍फाङ्‌हाॽ, सिगाङ्‌बा याक्‍फाङ्‌हाॽ हे़क्‍क्‍याङ् लायोलाम् ले़प्‍मि नाःक्‍मादे़न्‍नो चोःक्‍मा के़बोङ्‌बा याःम्‍बक्‍हाॽ पिरु॥

१२ याम्‍साम्‍मिल्‍ले़ खुने़ॽ कुनिङ्‌वाॽओ युक्‍खुबा कन् के़रे़क् चइःत् पाःन्‍हाॽ हे़क्‍के खुने़ॽ यहवे दाङ्‌बे़ल्‍ले़ कुहिम्‍मोबा लक्‍खुम्‍हाॽ नु के़रे़क् पिसाङ्‌बा याक्‍फाङ्‌हाॽ, निङ्‌वाॽफुमाङ्‌ङिल्‍ले़ कुहिम्‍मोबा थाःङ्‌हाॽ हे़क्‍क्‍याङ् मे़दोन्‍दुबा हुक्‌वा युङ्‌दे़न् थाःङ्‌हाॽरे़ लागि चोःक्‍मा के़बोङ्‌बा याःम्‍बक्‍हाॽ सोलोमने़न् पिरु॥

१३ निङ्‌वाॽफुसाम्‍बाहाॽ नु ले़बिहाॽरे़ खुन्‍छिॽ सुम्‍हाॽरे़ लागि हे़क्‍क्‍याङ् यहवे दाङ्‌बे़ल्‍ले़ कुहिम्‍मोबा माङ्‌से़वाओ चोःक्‍मा के़बोङ्‌बा के़रे़क् याःम्‍बक् नु यहवे दाङ्‌बे़ल्‍ले़ कुहिम्‍मो याङ्‌मनाबा के़रे़क् खप्‍प्‍याहाॽरे़ लागि इङ्‌जाङ्‌हाॽ खुने़ॽ पिरु॥

१४ वेॽ वेॽ माङ्‌से़वा याःम्‍बक्‍को याङ्‌मनाबा के़रे़क् साम्‍म्‍याङ् खप्‍प्‍या सामाहाॽरे़ लागि साम्‍म्‍याङ् थाङ्‌माहाॽ, हे़क्‍क्‍याङ् के़रे़क् युप्‍पा खप्‍प्‍या सामाहाॽरे़ लागि युप्‍पा थाङ्‌माहाॽ खुने़ॽ निःन्‍धो चोगु पिरु॥

१५ खुने़ॽ साम्‍म्‍याङ् छक्‍कङ्‌हाॽ नु खे़ल्‍ले़ कुहाःम्‍माहाॽरे़ लागि छक्‍कङ्‌हाॽ हे़क्‍क्‍याङ् युप्‍पा सेमियुङ्‌दे़न् थक्‍मा याङ्‌मारे़ लागि चाहा के़जोःक्‍पा कुइसिःक् सेमिहाॽ नु सेमियुङ्‌दे़न्‍हाॽ चाहाबा के़जोःक्‍पा यारिक् निःन्‍धो चोगु पिरु॥

१६ सिदुङ्‌जभाओबा खरे़ःङ् थक्‍मे चप्‍ते़न्‍ले़ लागि साम्‍म्‍याङ्, हे़क्‍क्‍याङ् युप्‍पा चप्‍ते़न्‍हाॽरे़ लागि युप्‍पा खुने़ॽ निःन्‍धो चोगु पिरु,

१७ खुने़ॽ सुम्‍जुलिहाॽ, सामाक्‍खिॽ साङ्‌मा छे़ःङ्‌ग्‍याहाॽ नु फङ्‌नाहाॽ हे़क्‍क्‍याङ् लक्‍चुहाॽरे़ लागि साम्‍म्‍याङ् सामा थप्‍मे साम्‍म्‍याङ्, युप्‍पा सामा थप्‍मे युप्‍पा थाङ्‌मा खम्‍भ्‍याङ् के़रे़क् साम्‍म्‍याङ् नु युप्‍पा सामाहाॽरे़ लागि चाहा के़जोःक्‍पा साम्‍म्‍याङ् युप्‍पा खुने़ॽ निःन्‍धो चोगु पिरु॥

१८ सुक्‍पा हाःम्‍मा साङ्‌ते़रे़ःङ्‌ङिल्‍ले़ लागिआङ् इसेःङ्‌बा साम्‍म्‍याङ् थाङ्‌मारे़ लागि खुने़ॽ निःन्‍धो चोगु पिरु॥ अन्‍लाधाःल्‍ले़ लागि, इग्र कुलाप्‍हाॽ हप्‍फे़ के़भे़बाआङ् यहवे दाङ्‌बे़ल्‍ले़ कुमाङ्‌हुप् सन्‍दोक्‍किन् के़धेःक्‍पा साम्‍म्‍याङ् करुबहाॽरे़ लागिआङ् खुने़ॽ चोःक्‍मा के़बोङ्‌बा चइःत् पाःन्‍हाॽ पिरु॥

१९ दाउदरे़ मे़त्‍तु, “कन्‍हाॽ के़रे़क् यहवे दाङ्‌बे़ल्‍ले़ए कुहुक्‍किल्‍ले़ साप्‍तुबा चोःक्‍मा के़बोङ्‌बा याःम्‍बक्‍लो, हे़क्‍क्‍याङ् कल्‍ले़ लागि के़रे़क् चुजुक्‍सा याःम्‍बक्‍हाॽ खुने़ॽ आङ्‌गाॽ कुसिङ् निःप्‍मारे़ लागि पिराङ्‌बारो॥”

२० दाउदरे़ कुस्‍सा सोलोमने़न् अक्‍खेआङ् मे़त्‍तु, “के़धुम्‍बा नु हाङ्‌हाङ् के़लॽबा पोःक्‍खे़ॽ हे़क्‍क्‍याङ् कन् याःम्‍बक्‍किन् चोगे़ॽ॥ मे़गिसे़न्‍ने़ॽ हे़क्‍क्‍याङ् के़निङ्‌साङ् मे़बुगे़न्‍ने़ॽ, थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्, आङ्‌गाॽ आनिङ्‌वाॽफुमाङ्‌ङिन् खे़ने़ॽनु वाॽ॥ यहवे दाङ्‌बे़ल्‍ले़ कुहिम्‍मोबा कुमाङ्‌से़वा याःम्‍बक्‍किल्‍ले़ लागि के़रे़क् चाहा के़जोःक्‍पा याःक्‍बक्‍हाॽ खे़ने़ॽ मे़न्‍जोक् मे़न्‍छुःत्‍ते थारिक् खुने़ॽ के़न्‍नाॽने़न् हे़क्‍क्‍याङ् लाप्‍पाङ् के़म्‍भुने़न्॥

२१ यहवे दाङ्‌बे़ल्‍ले़ कुहिम्‍मोबा के़रे़क् माङ्‌से़वा याःम्‍बक् चोःक्‍मारे़ लागि निङ्‌वाॽफुसाम्‍बाहाॽ नु ले़बिबा मनासुम्‍हाॽ यारिप् मे़वाॽ॥ खे़ने़ॽ के़रे़क् के़याःम्‍बक्‍को के़निङ्‌वाॽ कुइसिःक् आत्‍तिन् याःम्‍बक्‍किन्‍छाङ् चोःक्‍मारे़ लागि के़रे़क् चोबेगुहाॽलाम् खे़ने़ॽ कुभाॽ के़घोसुॽ॥ हे़क्‍क्‍याङ् सुहाङ्‌युक्‍पाहाॽ नु के़रे़क् मनाहाॽरे़ खे़ने़ॽ मुरा के़मे़त्‍तुसिबाओ याःम्‍बक् मे़गुरो॥”

माङ्‌हिम् चोःक्‍से़ मे़दारुबा हुक्‌वा कुभाॽहाॽ

२९

खे़न् एगाङ् दाउद हाङ्‌ङिल्‍ले़ के़रे़क् सङ्‌जुम्‍भोबा मनाहाॽ मे़त्‍तुसि, “चुःक्‍पा सेःप्‍मा केवाॽबा आङ्‌गाॽ आस्‍सा सोलोमने़न्‍ने निङ्‌वाॽफुमाङ्‌ङिल्‍ले़ सेगुआङ् वाॽ॥ कन् याःम्‍बक्‍किन् पयम् यम्‍बा चोक्, थेआङ्‌भे़ल्‍ले़ कन् हिम्‍मिङ्‌ग मनाहाॽरे़ खुन्‍छिॽ लागि मे़ःन् कर यहवे दाङ्‌बा निङ्‌वाॽफुमाङ्‌ङिल्‍ले़ कुलागिरो॥

२ आङ्‌गाॽ आसुक्‍सुक् थारिक् आनिङ्‌वाॽफुमाङ्‌ङिल्‍ले़ कुहिम्‍मिल्‍ले़ लागि साम्‍म्‍याङ् याःम्‍बक्‍ले़ लागि साम्‍म्‍याङ्, युप्‍पा याःम्‍बक्‍ले़ लागि युप्‍पा, कासाःल्‍ले़ लागि कासा, फे़न्‍जेल्‍ले़ लागि फे़न्‍जेॽ, सिङ्‌ले़ लागि सिङ्, हे़क्‍क्‍याङ् हिम्‍ले़ लागि मुधिङ्‌लुङ्, हिःक्‍कोःम्‍कोःम्‍बा मुधिङ्, साॽरिक् यरिक् लुङ्‌हाॽ नु के़रे़क् परिक्‍पा कुमे़न् के़घिःक्‍पा के़घिःक्‍पा लुङ्‌हाॽ नु माङ्‌लुङ्‌हाॽ वे़त्‍ते़सरे़ लुप्‍सुङ्‌ङाङ् ने़रो॥

३ खे़न्‍नुःल्‍ले़ वेॽ आङ्‌गाॽ आनिङ्‌वाॽफुमाङ्‌ङिल्‍ले़ कुहिम्‍मिन् आसिराॽथाङे़बाल्‍ले़ चोगुल्‍ले़ आनिङ्‌वाॽफुमाङ्‌ङिल्‍ले़ कुहिम्‍मिल्‍ले़ लागि आङ्‌गाॽ आप्‍फेक् आधाःङ्‌ङोलाम् साम्‍म्‍याङ् नु युप्‍पा लःत्‍तुङ्‌ल पत्‍ता॥ कङ्‌ग सेसे माङ्‌हिम्‍मे़ल्‍ले़ लागि आङ्‌गाॽ फुक्‍खुङ्‌बा के़रे़क् चिगक्‌वा सामाहाॽनुःल्‍ले़ वेॽ पाःन्‍लो॥

४ हे़न्‍छिङ् सुम्‍सि तेलेन्‍तa साम्‍म्‍याङ् (ओपिरबा साम्‍म्‍याङ्) नु माङ्‌हिम्‍मोबा लुङ्‌धाक्‍किन् पम्‍मारे़ लागि हे़न्‍छिङ् नुसि तालेन्‍तb युप्‍पा इसेःङ्,

५ साम्‍म्‍याङ् याःम्‍बक्‍ले़ लागि नु युप्‍पा याःम्‍बक्‍ले़ लागि हे़क्‍क्‍याङ् कुहुक्‌वा के़नुॽबा चोबेगुहाॽरे़ चोःक्‍मा के़बोङ्‌बा के़रे़क् याःम्‍बक्‍ले़ लागि पिरुङ्‌सिङ्‌ल पत्‍ता॥ आल्‍ल आइन् यहवे दाङ्‌बाओ हुक्‌वाहाॽ तोःम्‍मारे़ लागि आत्‍तिन्‍हाॽ यारिप् मे़वाॽबे?”

६ खे़ब्‍याङ् हिम्‍सयङ् हिम्‍सयङ्‌बा लाम्‍लोबाहाॽ, इस्राइल थाःक्‍कोबा सुहाङ्‌युक्‍पाहाॽ, हे़न्‍छिङ् नु किप् थिक्‍कोबा थक्‍मोबाहाॽ नु हाङ्‌ङिल्‍ले़ कुयाःम्‍बक्‍कोबा लक्‍पे़न्‍नो के़वाॽबा सुहाङ्‌युक्‍पाहाॽरे़ आप्‍फेक् निङ्‌वाॽओलाम् मे़दोन्‍दु॥

७ यहवे दाङ्‌बे़ल्‍ले़ कुहिम् चोःक्‍मारे़ लागि हे़न्‍छिङ् ङासि तालेन्‍तc नु १०,००० साम्‍म्‍याङ् दारिकd हे़क्‍क्‍याङ् ५,००० तालेन्‍त युप्‍पा, १८,००० कासा तालेन्‍तe नु १,००,००० फे़न्‍जेॽ तालेन्‍तf मे़लःत्‍तु॥

८ खे़न्‍नुःल्‍ले़ वेॽ आत्‍तिन् आत्‍तिन्‍हाॽरे़ कुमे़न् के़घिःक्‍पा इमे़ल्‍लुङ्‌बा मुधिङ्‌लुङ्‌हाॽ मे़गत्‍तु, खे़ङ्‌हाॽरे़ खे़न् गेर्सोनि यहिएलरे़ कुलक्‍पे़न्‍नो यहवे दाङ्‌बे़ल्‍ले़ कुहिम्‍मोबा चाधाःङ्‌ङिल्‍ले़ लागि मे़बिरुसिरो॥

९ मनाहाॽरे़ खुन्‍छिॽ लाम्‍लोबाहाॽरे़ कम्‍भलॽरिक् आप्‍फेक् निङ्‌वाॽओलाम् मे़बिरुसिबा पाःन्‍नो निङ्‌वाॽ ये़ये़ लॽरिक् मे़सःत्‍ते़, थेआङ्‌भे़ल्‍ले़ खे़ङ्‌हाॽरे़ खुन्‍छिॽ आप्‍फेक् निङ्‌वाॽओलाम् नु के़रे़क् सिक्‍लुङ्‌माल्‍ले़ माङ्‌से़वानु सोसोरिक् आप्‍फेक् खे़न् पाःन्‍हाॽ मे़बिरुसिआङ् वये़॥ दाउद हाङ्‌ङिन्‍नाङ् साॽरिक् कुनिङ्‌वाॽ त्‍ये़॥

दाउदे़ल्‍ले़ निङ्‌वाॽफुमाङ्‌ङिल्‍ले़ कुनारा फोसुॽ

१० दाउदरे़ के़रे़क् सङ्‌जुम्‍भोबा मनाहाॽरे़ खुन्‍छिॽ तगि अक्‍खे पाःत्‍तुआङ् यहवे दाङ्‌बे़ल्‍ले़ कुनारा फोसुरो–

“यहवे दाङ्‌बा आनिगे सुधे़बा ताक्‍थे़बा

इस्राइलरे़ कुनिङ्‌वाॽफुमाङ्‌ङे,

सदादिङ् सदादिङ् थारिक् के़नारा पोररो॥

११ यहवे दाङ्‌बाए, पयम् यम्‍बा नु मुक्‍साम्‍मिन् आदाङ्‌बारे़न्‍नेरो,

मिमिदिङ् नु हाङ्‌वा माङ्‌वान् आदाङ्‌बारे़न्‍नेरो,

साङ्‌ग्राम्‍पेदाङ् नु इक्‍सादिङ् खाम्‍बेःक्‍मो

के़वाॽबा के़रे़क् पाःन्‍हाॽ आदाङ्‌बारे़न्‍नेरो॥

हाङ्‌जुम्‍मिन्‍नाङ् आदाङ्‌बारे़न्‍नेरो, यहवे दाङ्‌बाए,

के़रे़क् पाःन्‍हाॽ सम्‍धाङ् के़युङ्‌बा आदाङ्‌बा हाङ्‌ने़रो॥

१२ याङ्‌साकुन्‍धे नु मिङ्‌सो इङ्‌धाङ् आदाङ्‌बा लाम्‍मे तारो,

आदाङ्‌बाए के़रे़क् सम्‍धाङ् युक् के़जोःक्‍लो,

मुक्‍कुम् नु मुक्‍साम् आदाङ्‌बारे़ए के़हुक्‍को वाॽरो,

आन्‍त्‍तिन्‍हाॽसाङ् थाःङ् फोङ्‌मासि नु

मुक्‍साम् पिमासि के़हुक्‍को वाॽरो॥

आत्‍तिन्‍हाॽसाङ् थाःङ् चोःक्‍मासि नु

के़धुम्‍बा चोःक्‍मा के़सुक्‍तुसिरो॥

१३ आल्‍ल आनिगे निङ्‌वाॽफुमाङ्‌ङे,

आनिगे नुगे़न् पिआसिगे़रो,

हे़क्‍क्‍याङ् आदाङ्‌बारे़ के़मिमिदिङ्‌गे़न् मिङ्‌ङो के़नारा फोसुम्‍बे़रो॥

१४ “कर आङ्‌गाॽ हाःत्‍ताबे, हे़क्‍क्‍याङ् आङ्‌गाॽ आमनाहाॽ हाःत्‍छिआङ् आनिगे हे़क्‍केलॽरिक् आप्‍फेक् निङ्‌वाॽओलाम् कम्‍भलॽरिक् पिमा सुक्‍तुम्‍सिम्‍बे़बे? के़रे़क् पाःन्‍हाॽ खे़ने़ॽ लाम्‍बाए तारो, हे़क्‍क्‍याङ् आदाङ्‌बारे़ के़हुक्‍कोलाम् के़दाबन्‍लक् आनिगे पिआसिगे़रो॥

१५ आनिगे सुधे़बा थाःक्‍थे़बाहाॽ हे़क्‍के़ए आनिगे़ग आदाङ्‌बारे़ के़निमो नु वेॽ लाजेॽबा नु वे़प्‍मिबासिगे़॥ आनिगे ये़न्‍निन् कन् इक्‍सादिङ् खाम्‍बेःक्‍मो साम्‍मिःक्‍खुङ्‌बा हे़क्‍तङ्‌बारक् चोक् हे़क्‍क्‍याङ् आनिगे लागि निङ्‌साङ् चोःक्‍मालाम् होप्॥

१६ यहवे दाङ्‌बा आनिगे निङ्‌वाॽफुमाङ्‌ङे, आदाङ्‌बारे़ के़सेसे मिङ्‌ङिल्‍ले़न् इङ्‌धाङ्‌ले़ लागि हिम् चोःक्‍से़ आनिगे फुक्‍खुम्‍बे़आङ् के़युङ्‌बा कन् के़रे़क् याङ्‌साकुन्‍धेहाॽ आदाङ्‌बारे़ के़हुक् लाम्‍बाए तारो, हे़क्‍क्‍याङ् कन्‍हाॽ के़रे़क् आदाङ्‌बारे़न्‍नेरो॥

१७ आङ्‌गाॽ आनिङ्‌वाॽफुमाङ्‌ङे, आदाङ्‌बारे़ सिक्‍कुम् निङ्‌वाॽ के़साॽरु फाॽआङ् आङ्‌गाॽ निसुङ्‌ॽ, हे़क्‍क्‍याङ् कुदोःप्‍मा निङ्‌वाॽ के़गप्‍पालाम् आदाङ्‌बारे़ के़निङ्‌वाॽ तारो॥ से़क्‍खाबा निङ्‌वाःल्‍ले़ आङ्‌गाॽ आप्‍फेक् आनिङ्‌वाॽओलाम् कन् के़रे़क् हुक्‌वाहाॽ आङ्‌गाॽ आसिक्‍लुङ्‌मोलाम् आदाङ्‌बारे़ॽओ तोःन्‍दुङ्‌ङाङ् वाॽ॥ हे़क्‍क्‍याङ् आल्‍ल कप्‍मो के़वाॽबा आदाङ्‌बारे़ के़मनाहाॽरे़ खुन्‍छिॽ आप्‍फेक् निङ्‌वाॽओलाम् हुक्‌वा मे़दोन्‍दुबा निसुङ्‌ङिल्‍ले़ आङ्‌गाॽ आनिङ्‌वाॽओ सःत्‍तारो॥

१८ आनिगे सुधे़बा ताक्‍थे़बा अब्राहाम, इसहाक नु इस्राइलबा यहवे दाङ्‌बा निङ्‌वाॽफुमाङ्‌ङे, आदाङ्‌बारे़ के़मनाहाॽरे़ खुन्‍छिॽ कन् माङ्‌से़वा याःम्‍बक्‍किन् सदादिङ्‌ले़ लागि चक्‍मे़ल्‍लॽए पोङ्‌ङाङ् पत्‍ल चोगे़ॽ, खम्‍भ्‍याङ् खे़ङ्‌हाॽरे़ खुन्‍छिॽ निङ्‌वान् आदाङ्‌बा ले़प्‍माङ् पत्‍ल चोगे़ॽओ॥

१९ आङ्‌गाॽ आस्‍सा सोलोमनरे़ आदाङ्‌बारे़ के़इङ्‌जाङ्‌हाॽ, आदाङ्‌बारे़ के़साम्‌यो थिम्‍हाॽ नु आदाङ्‌बारे़ के़धिम्‍हाॽ से़वा चोःक्‍नु इःप्‍मा नाःप्‍मारे़ लागि यम्‍बा निङ्‌वाॽ पिरे़ॽओ हे़क्‍क्‍याङ् खुने़ॽ खे़न् थिम्‍हाॽ के़रे़क् के़प्‍मा सुक्‍तुररो, हे़क्‍क्‍याङ् खुने़ॽ खे़न् हिम्‍मिन् चोःक्‍मा सुक्‍तुररो, खे़ल्‍ले़ लागि आङ्‌गाॽ यारिप् चोगुङ्‌ङाङ् वाॽरो॥”

२० खे़ब्‍याङ् के़रे़क् सङ्‌जुम्‍भोबा मनाहाॽ ले़प्‍माङ् हिसिङ्‌ङाङ् दाउदरे़ मे़त्‍तुसि, “आल्‍ल यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ॥” कल्‍ले़चोगुल्‍ले़ के़रे़क् सङ्‌जुम्‍भोहाॽरे़ खुन्‍छिॽ सुधे़बा ताक्‍थे़बाहाॽरे़न् निङ्‌वाॽफुमाङ्‌ङिन् कुनारा मे़भोसु॥ खे़ङ्‌हाॽ यहवे दाङ्‌बान् नु हाङ्‌ङिल्‍ले़ कुदगि साबन् हप्‍पे़त् मे़भन्‍छिङ्‌ङाङ् से़वा मे़जोगे़रो॥

सोलोमने़न् हाङ्‌चोःक्‍मा मे़दे़न्

२१ कुदाःन्‍दिक्‍मा खे़ङ्‌हाॽरे़ यहवे दाङ्‌बे़ल्‍ले़ कुलागि सिदुङ्‌जभा मे़दोन्‍दु, हे़क्‍क्‍याङ् खुने़ॽओ मिधिङ्‌मनादेमनाबा वयागे़न् सिदुङ्‌जभा मे़दोन्‍दुआङ् १,००० से़गम्‍बा पित्, १,००० थुःम्‍बा, १,००० कुम्‍बाबा मे़ल्‍लुक्, हे़क्‍क्‍याङ् खे़न्‍नु सोसोरिक् चोःक्‍मा के़बोङ्‌बा चे़ल्‍ले़क्‍सेॽ सिजःङ्‌वा सिदुङ्‌जभानु सोरिक् के़रे़क् इस्राइलरे़ लागि वेॽ यरिक् सिदुङ्‌जभाहाॽ मे़दोन्‍दु॥

२२ कम्‍भलॽरिक् साॽरिक् निङ्‌वाॽ सःप्‍मानु सोरिक् यहवे दाङ्‌बे़ल्‍ले़ कुदगि खे़ङ्‌हाॽरे़ खे़ल्‍ले़ याःन्‍दिक् कुजा मे़ज मे़धुङु॥

खे़न् एगाङ् खे़ङ्‌हाॽरे़ याम्‍मो दाउदरे़ कुस्‍सा सोलोमने़न् हाङ्‌चोःक्‍मा मे़दे़न्‍दे़, हे़क्‍क्‍याङ् यहवे दाङ्‌बे़ल्‍ले़ कुदगि खुने़ॽ युक्‍साबा माङ्‌थोःक्‍ना मे़जोगु हे़क्‍क्‍याङ् सादोके़न् निङ्‌वाॽफुसाम्‍बा माङ्‌थोःक्‍ना मे़जोगु॥

२३ कम्‍भलॽरिक् सोलोमने़न् खुने़ॽ कुम्‍बा दाउदरे़ कुले़क्‌वा यहवे दाङ्‌बे़ल्‍ले़ कुहाङ्‌युक्‍नाओ हाङ् पोःक्‍खे़आङ् युङ्‌सिङ्॥ खुने़ॽ नुरे़ तासे़ हे़क्‍क्‍याङ् के़रे़क् इस्राइलिहाॽरे़ खुने़ॽ कुइङ्‌जाङ्‌हाॽ मे़इःत्‍तु मे़नाःत्‍तु॥

२४ के़रे़क् सुहाङ्‌युक्‍पाहाॽ नु थक्‍लिहाङ्‌हाॽ हे़क्‍क्‍याङ् दाउद हाङ्‌ङिल्‍ले़ के़रे़क् कुस्‍साहाॽरे़आङ् सोलोमन हाङ्‌ङिन् ले़प्‍माङ् खुन्‍छिॽ हाङ्‌से़वा चोःक्‍मा पाःन्‍निन् माङ्‌हुप् मे़जोगु॥

२५ के़रे़क् इस्राइलिहाॽरे़ खुन्‍छिॽ मिक्‍साओ यहवे दाङ्‌बे़ल्‍ले़ सोलोमने़न् साॽरिक् थोधोक्‍पा चोगु, हे़क्‍क्‍याङ् इस्राइलओ आत्‍तिन् हाङ्‌ङिन्‍नाङ् मे़म्‍बिए के़वाॽबा हाङ्‌वा माङ्‌वान् खुने़ॽ सोलोमने़न् पिरुरो॥

दाउदरे़ हाङ्‌युक् चोगुबा कुनुप्‍मा पाःन्‍हाॽ

२६ यिसैरे़ कुस्‍सा दाउदे़ल्‍ले़ काक् इस्राइलओ हाङ्‌युक् चोगुआङ् ने़स्‍से़, हे़क्‍क्‍याङ् खुने़ॽ इस्राइलओ लिबोङ् तङ्‌बे हाङ्‌युक् चोगु॥

२७ हेब्रोनओ तङ्‌बे नुसि नु यरुसले़ःम्‍मो सुम्‍बोङ्‌ङाङ् सुम्‍सि तङ्‌बे थारिक् खुने़ॽ हाङ्‌युक् चोगु॥

२८ खुने़ॽ यरिक् तङ्‌बे थारिक् हिङे़ हे़क्‍क्‍याङ् खुने़ॽ याङ्‌साकुन्‍धे नु मिङ्‌सो थाःङ्‌सोरे़ काप्‍तुआङ् काप्‍पोबा तुम्‍से़आङ् मासिङ्॥ खुने़ॽ कुएगाङ् कुस्‍सा सोलोमने़न् हाङ् पोःक्‍खे़॥

२९ दाउद हाङ्‌ङिल्‍ले़ कुसाप्‍मुःन्‍धुम्‍मिन् कुहेःक्‍सिङ्‌माआङ्‌धो कुनुप्‍मा थारिक् माङ्‌निङ्‌वाॽपान् के़बाःप्‍पा सामुएलरे़ कुसाप्‍पन्‍नो, माङ्‌निङ्‌वाॽपान् के़बाःप्‍पा नातानरे़ कुसाप्‍पन्‍नो नु खागे़इक्‍पा गादरे़ कुसाप्‍पन्‍नो साप्‍ते़आङ् पत्॥

३० खे़न् साप्‍ते़आङ् के़बप्‍पा पाःन्‍हाॽओ खुने़ॽ आक्‍खेलॽरिक् हाङ्‌युक् चोगु, खुने़ॽ आक्‍ख्‍यारिक् मुक्‍साम्‍साबा चोगे़ हे़क्‍क्‍याङ् खुने़ॽ नु इस्राइलि सुवाङ्‌हाॽ हे़क्‍क्‍याङ् के़रे़क् पिसाङ्‌बा हाङ्‌जुम्‍हाॽनु थे़मा थे़मा हिन्‍दोक्‍हाॽ पोःक्‍खे़आङ् वये़, खे़ङ्‌हाॽ के़रे़क् पोधक् पोःक्‍खे़आङ् पत्‍लो॥

a 

२९:४ ११२ तःन्

b 

२९:४ २६२ तःन्

c 

२९:७ खे़न् फाॽइन्, १९० तःन् (हप्‍मे़न् १७० मेत्रिक् तःन्)

d 

२९:७ खे़न् फाॽइन्, १८५ पाउन्‍द (हप्‍मे़न् ८४ किलोग्राम)

e 

२९:७ खे़न् फाॽइन्, ३७५ तःन् (हप्‍मे़न् ३४५ मेत्रिक् तःन्)

f 

२९:७ खे़न् फाॽइन्, ३,७५० तःन् (हप्‍मे़न् ३,४५० मेत्रिक् तःन्)

निसिगेक्‍पा साप्‍मुःन्‍धुम् साप्‍पन्

साप्‍पन् निसुम्

साप्‍मुःन्‍धुम्‍मोबा थिक्‍सिगेक्‍पा साप्‍पन्‍निन् चुःत्‍ताङ् एगाङ् निसिगेक्‍पा साप्‍पन्‍निन् हेःक्‍सिङ्‌ॽ हे़क्‍क्‍याङ् सोलोमन हाङ्‌ङिल्‍ले़ कुहाङ्‌युक् ये़म्‍मोबा खे़न् हिन्‍दोक् पोधक्‍हाॽ हेःक्‍सिङ्‌ङाङ् यरुसले़ःम्‍मिन् खाप्‍पुथ्‍यःङ् पोङ्‌बा साप्‍मुःन्‍धुम्‍मो नुप्॥ खुने़ॽ मासिङ्‌ङाङ् कुस्‍सा रहबामे़न् हाङ् पोःक्‍खे़॥ रहबामरे़ हाङ्‌युक् चोगुबा ये़म्‍मो थाङ्‌गे़त् पिसाङ्‌बा थाःक्‍हाॽरे़ यारोबामरे़ कुलाम्‍लोमो पिफ्‍युङ् मे़जोगु॥ खे़न् पिफ्‍युङ्‌ङिन् चे़ङ्‌मा पाःप्‍मा चुःत्‍ताङ् एगाङ् कन् साप्‍पन्‍नो लाङ्‌गे़त् पिसाङ्‌बा यहुदा हाङ्‌जुम्‍मोबा साप्‍मुःन्‍धुम्‍मिन्‍लक् खोदे़त्॥ थाङ्‌गे़त् पिसाङ्‌बा हाङ्‌जुम्‍मिन् इस्राइल फाॽआङ् कुसिङ् निःत्‍ते़त्॥ ख्रिस्‍ते़न् सावाःन्‍छिङ्‌मानुःल्‍ले़ तगि ५८६ तङ्‌बेओ यरुसले़म ये़क्‌यक्‍किन् खाप्‍पुथ्‍यःङ् पोःक्‍खे़बा थारिक्‍पा साप्‍मुःन्‍धुम्‍हाॽ कन् साप्‍पन्‍नो पत्‍लो॥

ताङ्‌बा थामिङ्

सोलोमनरे़ कुहाङ्‌जुम् १:१–९:३१

क) कुहेःक्‍सिङ्‌मा ये़म् १:१-१७

ख) माङ्‌हिम् मे़जोगुॽ २:१–७:१०

ग) याङ्‌सिबा ये़म् ७:११–९:३१

थाङ्‌गे़त् पिसाङ्‌बा इस्राइल थाःक्‍हाॽरे़ खुन्‍छिॽ पिफ्‍युङ् १०:१-१९

यहुदाबा हाङ्‌हाॽ ११:१–३६:१२

यरुसले़म ये़क्‌यक्‍किन् खाप्‍पुथ्‍यःङ् पोःङ्‌ॽ ३६:१३-२३

निसिगेक्‍पा साप्‍मुःन्‍धुम् साप्‍पन्

सोलोमन हाङ्‌ङिल्‍ले़ सिक्‍कुम्‍दिङ् निङ्‌वाॽरे़ लागि पेलिगे़न् तुवा चोगु

(१ हाङ् ३:१-१५)

१

दाउदरे़ कुस्‍सा सोलोमन हाङ्‌ङिल्‍ले़ कुहाङ्‌जुम्‍मो युक्‍किन् के़धुम्‍बा चोगु, थेआङ्‌भे़ल्‍ले़ यहवे दाङ्‌बा खुने़ॽ कुनिङ्‌वाॽफुमाङ्‌ङिन् खुने़ॽनु सोरिक् वये़॥ निङ्‌वाॽफुमाङ्‌ङिल्‍ले़ खुने़ॽ साॽरिक् यम्‍बा चोगु॥

२ खे़ब्‍याङ् सोलोमने़न् के़रे़क् इस्राइलिहाॽनु ताॽजे़क्‍खे़– हे़न्‍छिङ् हे़न्‍छिङ्‌बा लाम्‍लोबाहाॽ नु किप् थिक् किप् थिक्‍कोबा लाम्‍लोबाहाॽ, खासे़न्‍लोःम्‍बाहाॽ नु इस्राइलबा के़रे़क् लाम्‍लोबाहाॽ हे़क्‍क्‍याङ् हिम्‍सयङ् हिम्‍सयङ्‌ङोबा लाम्‍लोबाहाॽनु ताॽजे़क्‍खे़॥

३ हे़क्‍क्‍याङ् खुने़ॽ नु के़रे़क् सङ्‌जुम्‍भोबा मनाहाॽ गिबोनओ के़ने़बा माङ्‌से़वा चोःक्‍मादे़न्‍नो मे़बे, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुसे़वारोबा मोसाःल्‍ले़ मुरे़क् खारे़क् थेआङ् के़होप्‍पादे़न्‍नो चोगुबा निङ्‌वाॽफुमाङ्‌ङिल्‍ले़ कुदुम्‍मादे़न् साःङ्‌गाहिम्‍मिन् हाबा खे़प्‍मो ने़स्‍से़॥

४ आल्‍ल दाउदरे़ निङ्‌वाॽफुमाङ्‌ङिल्‍ले़ कुमाङ्‌हुप् सन्‍दोःक्‍किन् किर्यत-यारिमलाम् खुने़ॽ खे़ल्‍ले़ लागि यारिप् चोगुबादे़न्‍नो थाक्‍तु, थेआङ्‌भे़ल्‍ले़ खुने़ॽ यरुसले़ःम्‍मोए खे़ल्‍ले़ लागि साःङ्‌गाहिम् खिङ्‌घुआङ् पत्‍छे़॥

५ कर हुररे़ कुम्‍मे़न्‍छाॽ, उरिरे़ कुस्‍सा बजले़लरे़ चोगुबा कासाबा ले़त्‍ति तोःम्‍मादे़न्‍निन् गिबोनओए यहवे दाङ्‌बे़ल्‍ले़ कुसेसेदे़न् तगि युङे़॥ कल्‍ले़चोगुल्‍ले़ सोलोमन नु के़रे़क् सङ्‌जुम्‍भोहाॽ यहवे दाङ्‌बे़न् से़वा मे़त्‍छे़ आम्‍भा खे़प्‍मो मे़बे॥

६ खे़प्‍मो तुम्‍मादे़न् साःङ्‌गाहिम्‍मो यहवे दाङ्‌बे़ल्‍ले़ कुदगि के़युङ्‌बा कासाबा ले़त्‍ति तोःम्‍मादे़न्‍नो थारिक् सोलोमने़न् पेआङ् हे़न्‍छिङ् थिक् मिधिङ्‌मनादेमनाबा वयागे़न् सिदुङ्‌जभाहाॽ तोःन्‍दु॥

७ खे़न् से़न्‍दिक् निङ्‌वाॽफुमाङ्‌ङिन् सोलोमनओ ओसे़ःन्‍धाङ् चोःक्‍सिङ् हे़क्‍क्‍याङ् खुने़ॽ सोलोमने़न् मे़त्‍तु, “आङ्‌गाॽ थे़मा पिने़बाबे? आङ्‌गाॽ मे़त्‍ताङ्‌ङे़ॽ॥”

८ सोलोमनरे़ निङ्‌वाॽफुमाङ्‌ङिन् नुगप् पिरु, “आदाङ्‌बारे़ आङ्‌गाॽ पानुदिङ् आम्‍बा दाउदे़न् पयम् यम्‍बा के़जोगुआङ् साॽरिक् लुङ्‌माॽ के़दुक्‍तु, खम्‍भ्‍याङ् खुने़ॽ कुले़क्‌वाओ आङ्‌गाॽ हाङ् के़जोगाङ्‌ङाङ् वाॽ॥

९ आल्‍ल यहवे दाङ्‌बा निङ्‌वाॽफुमाङ्‌ङे, आदाङ्‌बारे़ आङ्‌गाॽ पानुदिङ् आम्‍बा दाउदे़न् के़मे़त्‍तुबा आदाङ्‌बारे़ के़माङ्‌हुप्‍पिन् से़क्‍खा चोगे़ॽओ, थेआङ्‌भे़ल्‍ले़ इक्‍सादिङ् खाम्‍बेःक्‍को खाम्‍हिःक् यारिक् यरिक् निःप्‍मे़न्‍दे़त् मनाहाॽओ आदाङ्‌बारे़ आङ्‌गाॽ हाङ् के़जोगाङ्‌ङाङ् वाॽआ॥

१० आल्‍ल कन् मनाहाॽ लाम्‍लोमासिरे़ लागि आङ्‌गाॽ सिक्‍कुम्‍दिङ् निङ्‌वाॽ नु ने़हिनिङ्‌वाॽ पिराङ्‌ङे़ॽओ, थेआङ्‌भे़ल्‍ले़ आदाङ्‌बारे़ कन् यारिक् के़मनाहाॽओ युक् चोःक्‍मा हाःत्‍ले़ सुक्‍तुआङ्‌बे?”

११ निङ्‌वाॽफुमाङ्‌ङिल्‍ले़ सोलोमने़न् मे़त्‍तु, “खे़ने़ॽ हाबा अक्‍तङ्‌बा निङ्‌वाॽ के़इःत्‍तुॽ हे़क्‍क्‍याङ् खे़ने़ॽ याङ्‌साकुन्‍धे, लाजेॽसिङ्‌बुङ्, मिङ्‌सो इङ्‌धाङ् के़न्‍नाःक्‍तुन् हे़क्‍क्‍याङ् के़निङ्‌मिहाॽ से़प्‍मासिआङ् खे़ने़ॽ के़लागि इरिक् हिङ्‌मा थाःक् के़न्‍नाःक्‍तुन् कर आङ्‌गाॽ खे़ने़ॽ हाङ् चोःक्‍ने़बा कन् मनाहाॽओ युक् चोःक्‍मा सिक्‍कुम्‍दिङ् निङ्‌वाॽ नु ने़हिनिङ्‌वाॽ खे़ने़ॽ के़नाःक्‍तुबाल्‍ले़ चोगुल्‍ले़,

१२ खे़ने़ॽ सिक्‍कुम्‍दिङ् निङ्‌वाॽ नु ने़हिनिङ्‌वाॽ के़घोसुॽ॥ हे़क्‍क्‍याङ् आङ्‌गाॽ खे़ने़ॽ अक्‍तङ्‌बा याङ्‌साकुन्‍धे, लाजेॽसिङ्‌बुङ् नु मिङ्‌सो इङ्‌धाङ्‌ङाङ् पिने़रो, खे़ङ्‌ग खे़ने़ॽनुःल्‍ले़ तगिबा आत्‍तिन् हाङ्‌ङिल्‍ले़आङ् मे़ङ्‌घोए वये़, हे़क्‍क्‍याङ् एगाङ्‌बा हाङ्‌ङिल्‍ले़आङ् मे़घोसुन्‍लो॥”

१३ खे़ब्‍याङ् सोलोमने़न् गिबोनबा माङ्‌से़वा चोःक्‍मादे़न्‍नोनु तुम्‍मादे़न् साःङ्‌गाहिम्‍मोलाम् यरुसले़ःम्‍मो नुःक्‍खे थाङे़, हे़क्‍क्‍याङ् इस्राइलओ हाङ्‌युक् चोःक्‍मा हेःक्‍तु॥

सोलोमन हाङ्‌ङिल्‍ले़ कुमुक्‍साम् नु कुयाङ्‌साकुन्‍धे

(१ हाङ् १०:२६-२९)

१४ सोलोमनरे़ यरिक् अन्‍लाधाहाॽ नु अन्‍हाॽ फुक्‍खुसि॥ खुने़ॽ १,४०० अन्‍लाधाहाॽ नु १२,००० अन्‍हाॽ कत्‍तुसि॥ कुभा खुने़ॽ अन्‍लाधा ये़म्‍मा ये़क्‌यक्‍हाॽओ नु कुभाग खुने़ॽनुए सोरिक् यरुसले़ःम्‍मो ये़प्‍सुसि॥

१५ हाङ्‌ङिल्‍ले़ यरुसले़ःम्‍मो साम्‍म्‍याङ् युप्‍पाहाॽ लुङ् यारिक् यरिक् नु साम्‍माङ्‌सिङ्‌हाॽ उःक्‍चम्‍जम्‍बादे़न्‍हाॽओबा पःत्‍छेॽहाॽ यरिक् वे़त्‍ते़सरे़ वये़र चोगु॥

१६ सोलोमनरे़ कुअन्‍हाॽ मिस्र लाजेॽ नु क्‍युएaलाम् मे़लःत्‍तु मे़धाक्‍तुसि॥ हाङ्‌ङिल्‍ले़ कुले़ङ्‌हङ्‌बाहाॽरे़ खे़ङ्‌हाॽ क्‍युएलाम् मे़इङु मे़दारुसि॥

१७ अन्‍लाधा थिक्‍ले़ ६०० सेकेलb युप्‍पा नु अन् थिक्‍ले़ १५० सेकेलc युप्‍पाओ मिस्रलाम् मे़लःत्‍तु मे़धाक्‍तुसि॥ हाम्‍भलॽरिक्‍के खे़ङ्‌हाॽरे़ हित्‍ति नु अरामिहाॽरे़ खुन्‍छिॽ के़रे़क् हाङ्‌हाॽरे़ लागिआङ् लःप्‍मा थाक्‍मासि याःम्‍बक् मे़घोसुआङ् वये़रो॥

a 

१:१६ सिलिसिया पोङ्‌मा सुक्

b 

१:१७ खे़न् फाॽइन् १५ पाउन्‍द (हप्‍मे़न् ७ किलोग्राम)

c 

१:१७ खे़न् फाॽइन् ३३/४ पाउन्‍द (हप्‍मे़न् १:७ किलोग्राम)

माङ्‌हिम् चोःक्‍मा लुङ्‌सिङ्‌हाॽ ताःप्‍मा मे़हेःक्‍तु

(१ हाङ् ५:१-१८)

२

सोलोमन हाङ्‌ङिल्‍ले़ यहवे दाङ्‌बे़ल्‍ले़ कुमिङ्‌ङो निङ्‌वाॽसोक्‍ले़ लागि लत्‍छा माङ्‌हिम् नु खुने़ॽ आप्‍फेक् कुलागि लत्‍छा हिम् चोःक्‍मा निङ्‌वाॽ निःन्‍धो चोगु॥

२ खुने़ॽ ७०,००० कक् के़गुबाहाॽ, ८०,००० लुङ् के़घक्‍पाहाॽ नु खे़ङ्‌हाॽ ओमे़प्‍मासिरे़ लागि मुरा के़मे़प्‍पा के़जोःक्‍पा ३,६०० लाम्‍लोबाहाॽ युक्‍तिङ् चोगुसि॥

३ सोलोमन हाङ्‌ङिल्‍ले़ तुरोसबा हाङ् हेरामे़न् अक्‍खे पाःत्‍तुआङ् इङ्‌घङ् हाक्‍तुरो–

“आदाङ्‌बारे़ आङ्‌गाॽ आम्‍बा दाउदे़न् खुने़ॽ कुहाङ्‌हिम् युङ्‌मादे़न् चोःक्‍मारे़ लागि साम्‍माङ्‌सिङ्‌हाॽ के़हाक्‍तु के़युसुआङ् वये़बा कुइसिःक् आङ्‌गाॽ हाक्‍ताङ्‌ङे़ॽओ॥

४ आल्‍ल आङ्‌गाॽआङ् यहवे दाङ्‌बा आनिङ्‌वाॽफुमाङ्‌ङिल्‍ले़ कुमिङ्‌ङिल्‍ले़ लागि लत्‍छा माङ्‌हिम् चोःक्‍माआङ् तोःम्‍मा नु खुने़ॽ कुदगि कुनाम्‍गे़नुॽबा सुक्‍पा हाःम्‍मा, हे़क्‍क्‍याङ् तोःम्‍मनाबा खरे़ःङ्‌हाॽ चक्‍मे़ल्‍लॽए थे़ःक्‍पे़त् थे़ःक्‍पे़त् ने़माआङ् तोःम्‍मारे़ लागि, हे़क्‍क्‍याङ् तानाम्, युःन्‍छिक् थक्‍मा, सबाथ, लादुप्‍पो नु यहवे दाङ्‌बा आनिॽ निङ्‌वाॽफुमाङ्‌ङिल्‍ले़ निःन्‍धो चोगुबा तङ्‌नाम्‍हाॽओ मिधिङ्‌मनादेमनाबा वयागे़न् सिदुङ्‌जभा तोःम्‍मारे़ लागि खे़न् माङ्‌हिम्‍मिन् खुने़ॽ कुलागि तोःम्‍मा चोगुङ्‌ल पत्‍ता॥ इस्राइलरे़ कुलागि कन् लत्‍छा मे़न्‍नुप्‍मना सदादिङ्‌बा थिम्‍लो॥

५ “आङ्‌गाॽ चोःक्‍मा चोगुङ्‌बा माङ्‌हिम्‍मिन् लत्‍छा आत्‍तातान्‍ने यम्‍बा पोःङ्‌ॽ, थेआङ्‌भे़ल्‍ले़ आनिगे निङ्‌वाॽफुमाङ्‌ङिन् के़रे़क् माङ्‌हाॽनुःल्‍ले़ पयम् यम्‍बा चोक्॥

६ कर साङ्‌ग्राम्‍पेदाङ्, के़रे़क्‍नुःल्‍ले़ थाःङ् के़ने़बा साङ्‌ग्राम्‍पेदाङ्‌ङिन्‍ने खुने़ॽ कुलागि चुक्‍सा चोःक्‍किल्‍ले़ हाःत्‍ले़ खुने़ॽ कुलागि माङ्‌हिम् चोःक्‍मा सुक्‍तुबे? खुने़ॽ कुदगि सिदुङ्‌जभाहाॽ तोःम्‍मानुःल्‍ले़आङ्‌धो वेॽ खुने़ॽ कुलागि माङ्‌हिम् के़जोःक्‍पा आङ्‌गाॽ हाःत्‍ताआङ्‌बे?

७ “कल्‍ले़चोगुल्‍ले़ आङ्‌गाॽ आलागि कुहुक्‌वा के़नुॽबा चोबेगु थिक् पाङ्‌घे़युसे़ॽओ, खे़न् मनाःल्‍ले़ साम्‍म्‍याङ्, युप्‍पा, कासा नु फे़न्‍जेॽ हे़क्‍क्‍याङ् पारान्‍ला, कुहे़ःत्‍ला नु हिःक्‍कोःम्‍कोःम्‍बा खिःल्‍ले़न् याःम्‍बक् चोःक्‍मा सुक्‍तुर, खे़ब्‍याङ् खे़न् कुभुङ् लक्‍माआङ् के़ले़बा मना पोङ्‌मा पोःङ्‌ॽ॥ खुने़ॽग आङ्‌गाॽ आम्‍बा दाउदरे़ तारुसि पिराङ्‌बा कुहुक्‌वा के़नुॽबा चोबेगुहाॽनु सोरिक् यहुदा नु यरुसले़ःम्‍मो याःम्‍बक् चोक्॥

८ “आङ्‌गाॽ ले़बनानलाम् साम्‍माङ्‌सिङ्, आङ् नु तघॽसिङ्‌हाॽआङ् हाक्‍ताङ् युसाङ्‌ङे़ॽ, थेआङ्‌भे़ल्‍ले़ आदाङ्‌बारे़ के़मनाहाॽ ले़बनानओ सिङ्‌हे़क्‍मा के़ले़बा मे़जोक् फाॽआङ् आङ्‌गाॽ निसुङ्‌ॽ॥

९ आङ्‌गाॽ आमनाहाॽ आदाङ्‌बारे़ के़मनाहाॽनु सोरिक् यरिक् सिङ्‌हाॽ यारिप् चोःक्‍मारे़ लागि याःम्‍बक् मे़जोक्, थेआङ्‌भे़ल्‍ले़ आङ्‌गाॽ चोःक्‍मा इःत्‍तुङ्‌बा माङ्‌हिम्‍मिन् साॽरिक् निङ्‌वाॽ के़माबा पोःङ्‌ॽ॥

१० सिङ्‌गे़हे़क्‍पा आदाङ्‌बारे़ के़मनाहाॽ, सिङ्‌गे़दाङ्‌बाहाॽरे़ लागि आङ्‌गाॽ २०,००० कोरa मासि, २०,००० कोर हःक्‍सि, २०,००० बाथb चे़ल्‍ले़क्‍सेॽ सिजःङ्‌वा नु २०,००० बाथ पे़ःङ्‌वालिःत्‍छेॽ निःङ्‌गेॽ पिरुङ्‌सिङ्‌ॽ॥”

११ तुरोसबा हाङ् हेरामे़ल्‍ले़ सक्‍इङ्‌घङ् लाम्‍बा कन् इङ्‌घङ्‌ङिन् सोलोमने़न् हाक्‍तुरो–

“यहवे दाङ्‌बे़ल्‍ले़ कुमनाहाॽ लुङ्‌माॽ तुक्‍तुसिबाल्‍ले़ चोगुल्‍ले़ खुने़ॽ आदाङ्‌बा खे़ङ्‌हाॽरे़ खुन्‍छिॽ हाङ् के़जोगे़॥”

१२ सक्‍इङ्‌घङ्‌ङो हेरामे़ल्‍ले़ अक्‍तङ्‌बाआङ् साप्‍तु–

“साङ्‌ग्राम्‍पेदाङ् नु इक्‍सादिङ् खाम्‍बेक् नावागे़न् चइःत् के़जोःक्‍पा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुनारा पोररो॥ खुने़ॽ दाउद हाङ्‌ङिन् सिक्‍कुम्‍दिङ् निङ्‌वाॽ, ने़हिनिङ्‌वाॽ नु खासिङ्‌गे़निःप्‍पा ये़म्‍बित्‍छा साधिक् पिरुआङ् वाॽ, खे़ल्‍ले़ यहवे दाङ्‌बे़ल्‍ले़ कुलागि माङ्‌हिम् थिक् नु खुने़ॽ आप्‍फेक् कुलागि लत्‍छा हाङ्‌हिम् चोगुॽ॥

१३ “आल्‍ल आङ्‌गाॽ आदाङ्‌बारे़ के़लागि कुहुक्‌वा के़नुॽबा नु साॽरिक् के़ले़बा चोबेगु, हुराम-अबिन् पाङ्‌घुङ् युसुङ्‌ल पत्‍ता॥

१४ खुने़ॽग दान थाःक्‍कोबा मे़न्‍छुमाःल्‍ले़ कुस्‍सारो॥ हे़क्‍क्‍याङ् खुने़ॽ कुम्‍बा तुरोसबा यक्‌युङ्‌बारो॥ खुने़ॽग साम्‍म्‍याङ्, युप्‍पा, कासा, फे़न्‍जेॽ, लुङ्, सिङ्‌ले़ याःम्‍बक् चोःक्‍मा नु पारान्‍ला, कुहे़ःत्‍ला हे़क्‍क्‍याङ् हिःक्‍कोःम्‍कोःम्‍बा खि नु नैनासुत् चिरिक्‍ले़न् याःम्‍बक् चोःक्‍माआङ् के़ले़बा चोबेगुरो॥ खुने़ॽग के़रे़क् परिक्‍ले़न् कुभुङ् लक्‍मा याःम्‍बक् चोःक्‍मा के़हुॽसिङ्‌बा मनारो, हे़क्‍क्‍याङ् खुने़ॽ पिमनाबा आत्‍तिन् परिक्‍ले़न् कुबि याःम्‍बक्‍साङ् चोःक्‍मा सुक्‍तुॽ॥ खुने़ॽ आदाङ्‌बारे़ के़ले़बा चोबेगु के़महाॽनु सोसोरिक् आदाङ्‌बारे़ के़म्‍बा आङ्‌गाॽ आन्‍दाङ्‌बा दाउदरे़ कुमहाॽनु याःम्‍बक् चोक्‍लो॥

१५ “कल्‍ले़चोगुल्‍ले़ आल्‍ल आङ्‌गाॽ आन्‍दाङ्‌बे़ल्‍ले़ खुने़ॽ कुसे़वारोबाहाॽरे़ खुन्‍छिॽ लागि माङ्‌हुप् चोगुबा मासि, हःक्‍सि, पे़ःङ्‌वालिःत्‍छेॽ निःङ्‌गेॽ नु चे़ल्‍ले़क्‍सेॽ सेजङ्‌वान् हाङे़ थाङ्‌घे़ॽओ॥

१६ आदाङ्‌बा चाहा के़जोःक्‍पा के़रे़क् सिङ्‌हाॽ ले़बनानओ आनिगे ताङुम्‍बे़, हे़क्‍क्‍याङ् सिङ्‌घङ्‌हाॽ खेःक्‍खुम्‍बे़आङ् योप्‍पा थारिक् वदेःन्‍दुम् युसुम् पिआसिगे़ॽ॥ आदाङ्‌बारे़ खे़प्‍मोनु यरुसले़म थे़म्‍बा तेॽमा तङ्‌गाम् चोगे़ॽओ॥”

माङ्‌हिम् चोःक्‍मा याःम्‍बक् मे़हेःक्‍तुॽ

(१ हाङ् ६:१-३८)

१७ सोलोमन हाङ्‌ङिल्‍ले़ खुने़ॽ कुम्‍बा दाउदरे़ मनाहाॽ याम्‍नाःत्‍निःत् चोगुसिबा कुइसिःक् खुने़ॽ इस्राइलओ के़युङ्‌बा वेॽ लाजेॽबा मनाहाॽ याम्‍नाःत्‍निःत् चोगुसि॥ कन्‍हाॽ के़रे़क्‍ले़ १,५३,६०० मना मे़वये़॥

१८ खुने़ॽ कन्‍हाॽओबा ७०,००० कक् के़गुबा नु कोःक्‍मा फाङ्‌जङ्‌हाॽओ ८०,००० लुङ्‌गे़हे़ःप्‍पा हे़क्‍क्‍याङ् कन्‍हाॽ याःम्‍बक्‍को फम्‍मासिरे़ लागि ३,६०० चैँ मुरा मे़प्‍मासि याःम्‍बक्‍को फत्‍छुसिरो॥

a 

२:१० खे़न् फाॽइन्, हप्‍मे़न् ३,२०० मेत्रिक् तःन् मासि॥

b 

२:१० खे़न् फाॽइन्, ४४०,००० लितर॥

सोलोमनरे़ माङ्‌हिम् चोगुॽ

३

खे़ब्‍याङ् सोलोमनरे़ कुम्‍बा दाउद हाङ्‌ङिल्‍ले़ माङ्‌हिम् चोःक्‍मा यारिप् चोगुसुरुआङ् वये़॥ खे़न् ते़न्‍निन् यरुसले़ःम्‍मोबा मोरियाह कोःक्‍माओ ने़स्‍से़, खे़प्‍मो यबुसि अरौनाःल्‍ले़ कुजा थाम्‍मादे़न् ने़स्‍से़, खे़प्‍मो यहवे दाङ्‌बे़ल्‍ले़ दाउदे़न् सुफो पिरुआङ् वये़॥ खे़न् ते़न्‍नो सोलोमनरे़ यहवे दाङ्‌बे़ल्‍ले़ कुहिम् चोःक्‍मा हेःक्‍तु॥

२ खुने़ॽ हाङ्‌युक् चोगुबा लिसिगेक्‍पा तङ्‌बे निसिगेक्‍पा ला निसिगेक्‍पा ये़न्‍नो खे़न् चोःक्‍मा हेःक्‍तु॥

३ निङ्‌वाॽफुमाङ्‌ङिल्‍ले़ कुहिम् चोःक्‍मारे़ लागि सोलोमनरे़ पाङ्‌यक्‍किल्‍ले़ कुबुङ् युक्‍खुबान् अक्‍तङ्‌बा चोगे़– तगिबा हुक्‍सिक् कुइसिःक् कुलाम्‍ति तुक्‍पोङ् हुक्‍सिक् नु कुभे़रे़ निबोङ् हुक्‍सिक् ने़स्‍से़॥

४ माङ्‌हिम्‍मिल्‍ले़ कुदगि खे़ल्‍ले़ कुभे़रे़ यारिक्‍के निबोङ् हुक्‍सिक् कुलाम्‍ति नु निबोङ् हुक्‍सिक् कुभे़रे़ केःम्‍बा आःम्‍भो ने़स्‍से़॥

सिगाङ् ले़प्‍माङ्‌बान् खुने़ॽ इसेःङ्‌बा साम्‍म्‍याङ्‌ङिल्‍ले़ सुःप्‍तु॥

५ खुने़ॽ चुम्‍लुङ् चोःक्‍मादे़न् यम्‍बा याक्‍फाङ्‌ङोबा लुङ्‌धाक्‍को आःङ् सिङ्‌भे़ल्‍ले़क्‍हाॽ फत्‍छु, हे़क्‍क्‍याङ् खे़न् इसेःङ्‌बा साम्‍म्‍याङ्‌ङिल्‍ले़ सुःप्‍तुआङ् खे़प्‍मो खे़बक्‍सिङ् सिङ्‌बुङ्‌हाॽ नु सिक्‍क्रिहाॽ कुभुङ् लक्‍तु॥

६ खे़ल्‍ले़ कुघे़म्‍सिङ्‌मारे़ लागि खुने़ॽ खे़न् माङ्‌हिम्‍मिन् कुमे़न् के़घिःक्‍पा मुधिङ्‌लुङ्‌हाॽरे़ खे़घे़म्‍सिङ्‌बा चोगु॥ खे़प्‍मो खुने़ॽ पर्वेमलाम् मे़धाक्‍तुबा साम्‍म्‍याङ्‌हाॽ ओगप् चोगु॥

७ खुने़ॽ खे़प्‍मोबा पे़रे़म्‍सिङ्‌हाॽ, लाम्‍धेत् ये़प्‍नाहाॽ, लुङ्‌धाक्‍हाॽ नु लाम्‍धेःत्‍हाॽ साम्‍म्‍याङ्‌ङिल्‍ले़ सुःप्‍तु, हे़क्‍क्‍याङ् खुने़ॽ लुङ्‌धाक्‍हाॽओ करुबहाॽ कुभुङ् लक्‍तुआङ् फत्‍छुसि॥

८ खुने़ॽ माङ्‌हिम्‍मिल्‍ले़ कुभे़रे़ कुइसिःक्‍के साॽरिक् सेसेबादे़न्‍निन् निबोङ् हुक्‍सिक् कुलाम्‍ति नु निबोङ् हुक्‍सिक् कुभे़रे़ के़ने़बा चोगु॥ खुने़ॽ सिगाङ् ले़प्‍माङ् किप् तुक्‍सि तेलेन्‍तa इसेःङ्‌बा साम्‍म्‍याङ्‌ङिल्‍ले़ खे़न् सुःप्‍तु॥

९ कुधे़प्‍मा साम्‍म्‍याङ्‌हाॽ कुभ्रे़ःङ् किलोग्राम यारिक् के़लिःप्‍पा चोगे़॥ खुने़ॽ थाःङ्‌स्‍मा कुलक्‍हाॽआङ् साम्‍म्‍याङ्‌ङिल्‍ले़ सुःप्‍तु॥

१० खुने़ॽ के़रे़क्‍नुःल्‍ले़ साॽरिक् सेसेबादे़न्‍नो करुब ने़त्‍छिरे़ कुइत्‍छाप्‍हाॽ लक्‍तुआङ् साम्‍म्‍याङ्‌ङिल्‍ले़ सुःप्‍तु॥

११ कन् ने़त्‍छि करुबहाॽरे़ खुन्‍छिॽ लाप्‍हाॽ थिक् कुयाओनु वेॽस्‍मा कुयाओ थारिक् निबोङ् हुक्‍सिक् थे़म्‍बा हप्‍फे़ फे़सिङ्‌ङाङ् पत्‍छे़॥ लत्‍छा करुबरे़ कुलाप् थिक्‍के़न् हुक्‍सिक् ङासि पत्‍छे़, हे़क्‍क्‍याङ् माङ्‌हिम् लुङ्‌धाक्‍किन् सुसु॥ खे़ल्‍ले़ वेॽ कुलाप्‍पिन् वेॽ करुबे़ल्‍ले़ कुलाप्‍पिन् सुसुर थारिक् हुक्‍सिक् ङासिए पत्‍छे़॥

१२ हे़क्‍केलॽरिक्‍के निसिगेक्‍पा करुबे़ल्‍ले़ कुलाप्‍पिन् माङ्‌हिम् लुङ्‌धाक्‍किन् सुसुर थारिक् हुक्‍सिक् ङासि पत्‍छे़, हे़क्‍क्‍याङ् खे़ल्‍ले़ वेॽ कुलाप्‍पिन् वेॽस्‍मा करुबे़ल्‍ले़ कुलाप्‍पिन् सुसुर हुक्‍सिक् ङासिए पत्‍छे़,

१३ कन् करुबहाॽरे़ खुन्‍छिॽ लाप्‍हाॽ हुक्‍सिक् निबोङ् यारिक् हप्‍फे़ फे़सिङ्‌ङाङ् पत्‍छे़॥ खे़न् करुबहाॽ खुन्‍छिॽ लाङ्‌ङिल्‍ले़ तक्‍ने़सिआङ् ये़बे़सि, हे़क्‍क्‍याङ् खुन्‍छिॽ मुरान् माङ्‌हिम्‍मिल्‍ले़ यम्‍बा कुलक् ले़प्‍माङ् हिसिङ्‌ङाङ् पत्‍छे़॥

१४ खुने़ॽ हिःक्‍कोःम्‍कोःम्‍बा, पारान्‍ला नु हे़ःत्‍ताङ्‌बा चाःम्‍मनाबा खि नु नैनासुत् चिरिक्‍किल्‍ले़न् फोःन्‍दा चोगु, हे़क्‍क्‍याङ् खे़प्‍मो कुभुङ् लक्‍मनाबा करुबहाॽ चोगुसिरो॥

कुलःप्‍ला ने़त्‍छि कासा सित्‍लाङ्

(१ हाङ् ७:१५-२२)

१५ माङ्‌हिम्‍मे़ल्‍ले़ कुदगाङ् ले़प्‍माङ् खुने़ॽ सुम्‍बोङ्‌ङाङ् ङासिb हुक्‍सिक् कुलिङ्‌गे़न् केःम्‍बा सित्‍लाङ् ने़त्‍छि चोगुसि॥ सित्‍लाङ्‌हाॽरे़ कुसम् थक्‍मा हुक्‍सिक् ङासि कुलिङ्‌गे़न् केःम्‍बा कुहे़क् मे़ःथ पत्‍छे़॥

१६ खुने़ॽ चिॽले़ङ्‌गेॽनु सोरिक् के़भोःन्‍छिङ्‌बा सिक्‍क्रिहाॽ चोगुआङ् सित्‍लाङ्‌हाॽरे़ कुसम्‍हाॽ फत्‍छु॥ खुने़ॽ किप् थिक् फुॽले़ॽसे़ॽहाॽ चोगुआङ् खे़न् सिक्‍क्रिहाॽओ फत्‍छु॥

१७ खुने़ॽ माङ्‌हिम्‍मिल्‍ले़ कुदगाङ् लत्‍छा लाङ्‌गे़त् पिसाङ् नु वेॽइन् थाङ्‌गे़त् ले़प्‍माङ् खे़न् ने़त्‍छि सित्‍लाङ्‌हाॽ ये़प्‍सुसि॥ खुने़ॽ लाङ्‌गे़त् ले़प्‍माङ्‌बा सित्‍लाङ्‌ङिल्‍ले़ कुमिङ् याकिन वाःत्‍तु हे़क्‍क्‍याङ् थाङ्‌गे़त् ले़प्‍माङ्‌बा सित्‍लाङ्‌ङिल्‍ले़ कुमिङ् बोअज वाःत्‍तुरो॥

a 

३:८ खे़न् फाॽइन् २३ तःन् (हप्‍मे़न् २१ मेत्रिक् तःन्)

b 

३:१५ खे़न् हप्‍मे़न् १५.५ मितर

माङ्‌हिम्‍मोबा चिगक्‌वा सामाहाॽ

(१ हाङ् ७:२३-५१)

४

सोलोमनरे़ निबोङ् हुक्‍सिक् कुलाम्‍ति केःम्‍बा, निबोङ् हुक्‍सिक् कुभे़रे़ नु थिबोङ् हुक्‍सिक् कुलिङ्‌गे़न् केःम्‍बा कासाःल्‍ले़न् ले़त्‍ति तोःम्‍मादे़न् थिक् चोगु॥

२ हुरामे़ल्‍ले़ योःम्‍मनाबा कासालाम् काक्‍पे़प्‍पा पयम् यम्‍बा फसि थिक् चोगु॥ खे़ल्‍ले़ कुगःङ्‌ग्‍यान् थिक् कुयाओलाम् वेॽस्‍मा कुयाओ थारिक् थिबोङ् हुक्‍सिक् पत्‍छे़, खम्‍भ्‍याङ् खे़न् हुक्‍सिक् ङासि केःम्‍बा कुलिङ्‌गे़न् चोगे़॥ खे़ल्‍ले़ कब्रिङ् कुसाप्‍पोःक्‍के़न् सिःक्‍मारे़ लागि हुक्‍सिक् सुम्‍बोङ्‌बा थाक्‍पा चाहा चोगे़॥

३ खे़न् पयम् यम्‍बा फसिःल्‍ले़ कब्रिङ् लाःक्‍कात् ले़प्‍माङ्, कुगःङ्‌ग्‍याःल्‍ले़ कुसिगाङ्, हुक्‍सिक् थिक्‍को थिबोङ् कुम्‍बाबा पित्‍हाॽरे़न् चइःत्‍हाॽ, कुदिःक्‍ला ने़त्‍छिबा पत्‍छे़॥ फसिन् नु कुम्‍बाबा पित्‍हाॽ लत्‍छा कुले़प् कासालाम् मे़जोगुबा चोगे़॥

४ खे़न् फसिन् थिबोङ्‌ङाङ् ने़त्‍छि से़गम्‍बा पित् इत्‍लाहाॽ सम्‍धाङ् मे़युक्‍खुआङ् युङे़, सुम्‍सि थाङ्‌गे़त् ले़प्‍माङ् के़हिसिङ्‌बा, सुम्‍सि नाम्‍धा पिसाङ् के़हिसिङ्‌बा, सुम्‍सि लाङ्‌गे़त् पिसाङ् के़हिसिङ्‌बा नु सुम्‍सि नाङ्‌गे़न् ले़प्‍माङ् के़हिसिङ्‌बा मे़जोगे़॥ खे़ङ्‌हाॽरे़ खुन्‍छिॽ एगाङ् ले़प्‍माङ्‌बा लक्‍किन् सिगाङ् ले़प्‍माङ् के़हिसिङ्‌बा चोगे़॥ खे़न् फसिन् खे़ङ्‌हाॽरे़ खुन्‍छिॽ सम्‍धाङ् युङे़॥

५ खे़न् हुक्‍ताप्‍पे थिक् यारिक् के़धुङ्‌बा चोगे़, हे़क्‍क्‍याङ् खे़ल्‍ले़ कुगःङ्‌ग्‍यान् चल्‍लाङ्‌ना खोर्‍याःल्‍ले़ कुगःङ्‌ग्‍यान् हे़क्‍के के़भे़क्‍पा ले़क्‌वा फुङ् हे़क्‍तङ्‌बा चोगे़॥ खे़प्‍मो हप्‍मे़न् ६६,००० लितर च्‍वाःत् हत्‍तुरो॥

६ खुने़ॽ वाहप्‍सिङ्‌मा थिबोङ् चुजुक्‍सा खप्‍प्‍याहाॽआङ् थगु॥ खे़न् खप्‍प्‍याहाॽ खुने़ॽ ङासि लाङ्‌गे़त् ले़प्‍माङ् नु ङासि थाङ्‌गे़त् ले़प्‍माङ् युक्‍खुसि॥ आम्‍भा कन्‍हाॽओ खे़ङ्‌हाॽरे़ मिधिङ्‌मनादेमनाबा वयागे़न् सिदुङ्‌जभाहाॽरे़न् के़रे़क् पाःन्‍हाॽ वामे़हप्‍तु॥ कर फसिन् निङ्‌वाॽफुसाम्‍बाहाॽरे़ वारुःम्‍सिङ्‌मारे़ लागि मे़याङु॥

७ निःन्‍धो के़बोङ्‌बा कुइसिःक् खुने़ॽ थिबोङ् साम्‍म्‍याङ् सेमियुङ्‌दे़न्‍हाॽ थगु॥ खुने़ॽ खे़ङ्‌हाॽ ङासि लाङ्‌गे़त् ले़प्‍माङ् नु ङासि थाङ्‌गे़त् ले़प्‍माङ् माङ्‌हिम्‍मो युक्‍खुसि॥

८ खुने़ॽ थिबोङ् चप्‍ते़न्‍हाॽ चोगुसिआङ् ङासि लाङ्‌गे़त् ले़प्‍माङ् नु ङासि थाङ्‌गे़त् ले़प्‍माङ् माङ्‌हिम्‍मो युक्‍खुसि॥ खुने़ॽ सामाक्‍खिॽ साङ्‌मा किप् थिक् साम्‍म्‍याङ् छे़ःङ्‌ग्‍याहाॽ थगुसि॥

९ खुने़ॽ निङ्‌वाॽफुसाम्‍बाहाॽरे़ खुन्‍छिॽ लक्‍खुम् नु यम्‍बा लक्‍खुम् हे़क्‍क्‍याङ् खे़प्‍मोबा लाम्‍धेःत्‍हाॽ चोगु, खम्‍भ्‍याङ् लाम्‍धेःत्‍हाॽ कासाःल्‍ले़ सुःप्‍तु॥

१० खे़न् यम्‍बा फसिन् खुने़ॽ लाङ्‌गे़त् ले़प्‍माङ् माङ्‌हिम् योहाङ् ले़प्‍माङ्‌बा नाङ्‌गे़न् कुसुक्‍पो युक्‍खु॥

११ हुरामे़ल्‍ले़ खप्‍प्‍या नु काःङ्‌हाॽ हे़क्‍क्‍याङ् वेॽ सामाक्‍खिॽ साङ्‌मा छे़ःङ्‌ग्‍याहाॽ थगु॥ कम्‍भलॽरिक् खुने़ॽ निङ्‌वाॽफुमाङ्‌ङिल्‍ले़ कुहिम्‍मो सोलोमन हाङ्‌ङिल्‍ले़ कुलागि खुने़ॽ कुलक्‍पे़न्‍नो चोःक्‍मा के़बोङ्‌बा याःम्‍बक्‍हाॽ चोगु सुरुरो–

१२ ने़त्‍छि सित्‍लाङ्‌हाॽ, सित्‍लाङ्‌ङिल्‍ले़ कुसम्‍मो चल्‍लाङ्‌ना खोर्‍या कुसिङ्‌बा ने़त्‍छि सित्‍लाङ् मे़ःथ्‍हाॽ, सित्‍लाङ् सम्‍धाङ्‌बा सित्‍लाङ् मे़ःथ्‍हाॽरे़ कुघे़म्‍सिङ्‌मा फुङ् लक्‍मनाबा ने़त्‍छि चित्‍लिङ्‌गेॽहाॽ, सित्‍लाङ् सम्‍धाङ्‌बा चल्‍लाङ्‌ना खोर्‍या हे़क्‍तङ्‌बा मे़ःथहाॽ,

१३ ने़त्‍छि चित्‍लिङ्‌गेॽहाॽरे़ लागि किप् लिसि फुॽले़सेॽहाॽ (ने़त्‍छि सित्‍लाङ्‌हाॽओबा चल्‍लाङ्‌ना खोर्‍या कुसिङ्‌बा मे़ःथहाॽरे़ कुसम्‍मिन् के़दे़प्‍पा के़रे़क् चित्‍लिङ्‌गेःल्‍ले़ लागि कुदिःक्‍ला ने़त्‍छि फुॽले़सेॽहाॽ),

१४ लाधाहाॽ, खे़न्‍नु सोसोरिक् छे़ःङ्‌ग्‍याहाॽ,

१५ लत्‍छा पयम् यम्‍बा फसि नु खे़ल्‍ले़ मु कुसिगाङ् थिबोङ्‌ङाङ् ने़त्‍छि पित् से़गम्‍बाहाॽ,

१६ खप्‍प्‍याहाॽ, काःङ्‌हाॽ, साघम्‍मा सुम्‍जुलिहाॽ नु के़रे़क् वेॽ सामापुमाहाॽ॥ कन् के़रे़क् सामाहाॽ, यहवे दाङ्‌बे़ल्‍ले़ कुहिम्‍मिल्‍ले़ लागि सोलोमन हाङ्‌ङिल्‍ले़ कुलागि खे़न् हुराम अबिःल्‍ले़ चोगुआङ् वये़, खे़ङ्‌हाॽ तिल्‍ले़क् तिल्‍ले़क् इःङ्‌मनाबा कासा वये़॥

१७ हाङ्‌ङिल्‍ले़ खे़ङ्‌हाॽ यर्दन ने़ने़बादे़न् सुक्‍कोत नु सार्तान कुलुम्‍मो कुयोःम्‍मो खाम्‍मो योःम्‍माआङ् चोःक्‍मा पाङ्‌घुसिआङ् वये़॥

१८ सोलोमनरे़ साॽरिक् यरिक् चिगक्‌वा सामाहाॽ चोगुसि, खे़ङ्‌हाॽ मे़न्‍धाङ्‌सिङ्‌ङे़ युक्‍खुसि॥ खे़न् चोगुसिबा सामाहाॽरे़ लागि कासान् थाङ्‌मा निःन्‍धो मे़बोःक्‍खे़न्॥

१९ सोलोमनरे़ यहवे दाङ्‌बे़ल्‍ले़ कुहिम्‍मोबा के़रे़क् सामापुमाहाॽआङ् चोगुरो– साम्‍म्‍याङ्‌ङिल्‍ले़न् ले़त्‍ति तोःम्‍मादे़न्, यहवे दाङ्‌बे़ल्‍ले़ कुदगि सेसे खरे़ःङ् ने़मा चप्‍ते़न्‍हाॽ,

२० इसेःङ्‌बा साम्‍म्‍याङ्‌ङिल्‍ले़न् सेमियुङ्‌दे़न्‍हाॽ, सेमिहाॽ थिम् कुइसिःक् सेसेदे़न्‍नो मे़हाःन्‍दु,

२१ फुङ् कुसिङ्‌बा कुभुङ् लक्‍मनाबाहाॽ, सेमिहाॽ नु लाभिःत्‍हाॽ के़रे़क् इसेःङ्‌बा साम्‍म्‍याङ्‌ङिल्‍ले़न् वये़,

२२ साम्‍म्‍याङ् इसेःङ्‌बा, सेमि हाःम्‍मा लाभिःत्‍हाॽ, सामाक्‍खिॽ साङ्‌मा छे़ःङ्‌ग्‍याहाॽ, चल्‍लाङ्‌ना खोर्‍याहाॽ नु साङ्‌ते़रे़ःङ्‌हाॽ, के़रे़क्‍नुःल्‍ले़ सिगाङ्‌बा याक्‍फाङ् इग्र के़रे़क्‍नुःल्‍ले़ साॽरिक् सेसेबादे़न्‍नोबा लाम्‍धेःप्‍पाहाॽरे़ लागि नु माङ्‌हिम्‍मोबा कुलुम् चुम्‍लुङ् चोःक्‍मा याक्‍फाङ्‌ङोबा लाम्‍धेःप्‍पाहाॽ इसेःङ्‌बा साम्‍म्‍याङ्‌ङिल्‍ले़ मे़सुःप्‍तुआङ् पत्‍छे़रो॥

५

सोलोमनरे़ यहवे दाङ्‌बे़ल्‍ले़ कुहिम्‍मिल्‍ले़ लागि चोगुबा के़रे़क् पाःन्‍हाॽ सुरुआङ् खुने़ॽ पानुदिङ् कुम्‍बा दाउदरे़ सेसे याःम्‍बक्‍ले़ लागि लाःत्‍लाःत् ने़स्‍सुबा चिगक्‌वाहाॽ साम्‍म्‍याङ्, युप्‍पा हे़क्‍क्‍याङ् के़रे़क् सामापुमाहाॽ तारुआङ् यहवे दाङ्‌बे़ल्‍ले़ कुहिम्‍मोबा थाःङ्‌हाॽओ युक्‍खुरो॥

माङ्‌हुप् सन्‍दोःक्‍किन् माङ्‌हिम्‍मो मे़दारुॽ

(१ हाङ् ८:१-९)

२ खे़न् एगाङ् सोलोमनरे़ इस्राइलबा लाम्‍लोबाहाॽ नु थाःक्‍थाःक्‍कोबा के़रे़क् थाःक्‍लाम्‍लोबाहाॽ हे़क्‍क्‍याङ् इस्राइलबा हिम्‍सयङ्‌हाॽओबा लाम्‍लोबा मनाहाॽ यहवे दाङ्‌बे़ल्‍ले़ कुमाङ्‌हुप् सदोःक्‍के़न् दाउदरे़ कुये़क्‌यक् सियोनलाम् फे़प्‍मा फाॽआङ् यरुसले़ःम्‍मो चुम्‍मारे़ लागि उःत्‍तुसि॥

३ हे़क्‍क्‍याङ् इस्राइलबा के़रे़क् मनाहाॽ नुसिगेक्‍पा लाओबा तङ्‌नाम्‍मोबा ये़म्‍मो हाङ्‌ङिल्‍ले़ कुदगि मे़जुप्‍से़॥

४ इस्राइलबा के़रे़क् लाम्‍लोबाहाॽ मे़द्‌ये़ मे़जुरे़आङ्, ले़बिहाॽरे़ माङ्‌हुप् सन्‍दोःक्‍किन् मे़भोःक्‍खु,

५ हे़क्‍क्‍याङ् सन्‍दोःक्‍किन् नु तुम्‍मादे़न् साःङ्‌गाहिम् खे़ब्‍याङ् खे़प्‍मो के़युङ्‌बा के़रे़क् सेसे सामापुमाहाॽ मे़भोःक्‍खुआङ् थाःङ् मे़युक्‍खु॥ निङ्‌वाॽफुसाम्‍बा ले़बिहाॽरे़ खे़न् मे़बक्‍खुआङ् थाःङ् मे़देॽरु॥

६ सोलोमन हाङ्‌ङिल्‍ले़ नु खुने़ॽ कुदगि के़जुम्‍बाआङ् के़वाॽबा इस्राइलबा के़रे़क् मनाहाॽरे़ निःप्‍मे़न्‍दे़त् आत्‍तातान्‍ने यरिक् मे़ल्‍लुक्‍हाॽ नु से़गम्‍बा पित्‍हाॽ वयागे़न् सिदुङ्‌जभा मे़दोन्‍दुसिर माङ्‌हुप् सन्‍दोक्‍किल्‍ले़ कुदगि मे़वये़॥

७ खे़न् एगाङ् निङ्‌वाॽफुसाम्‍बाहाॽरे़ यहवे दाङ्‌बे़ल्‍ले़ कुमाङ्‌हुप् सन्‍दोक्‍किन् माङ्‌हिम्‍मोबा साॽरिक् सेसेबादे़न्‍नो हाबा सन्‍दोक्‍किल्‍ले़ए कुयुक्‍नाओ मे़भे़त्‍तुआङ् करुबहाॽरे़ खुन्‍छिॽ लाप्‍सिगाङ् मे़युक्‍खु॥

८ करुबहाॽरे़ खुन्‍छिॽ लाप्‍हाॽ माङ्‌हुप् सन्‍दोःक् मे़युक्‍खुबा ते़न्‍निल्‍ले़ कुसम्‍धाङ् हप्‍फे़ लॽरे़आङ् पत्‍छे़, हे़क्‍क्‍याङ् लाप्‍हाॽरे़ माङ्‌हुप् सन्‍दोक्‍किन् नु कुबङ्‌मा तक्‍लाङ्‌हाॽ सुःप्‍तुआङ् पत्‍छे़॥

९ तक्‍लाङ्‌हाॽरे़ कुसम्‍हाॽ सिगाङ्‌बा सेसेबादे़न्‍नोलाम् निमा सुक्‍ते़त्‍ते़र थारिक् खे़ङ्‌हाॽ साॽरिक् केःन्‍दे़र लःन्‍दे़आङ् पत्‍छे़, कर सेसेबादे़न्‍नोबा लाःक्‍कात्‍लाम्‍बा निमा सुक्‍मे़दे़त्‍ते़न्॥ खे़ङ्‌हाॽ आइन्‍बा ये़न् थारिक् खे़प्‍मोए पत्॥

१० खे़न् माङ्‌हुप् सन्‍दोक्‍को वेॽ थेआङ् मे़यागे़न्, मोसाःल्‍ले़ होरेब कोःक्‍माओ माङ्‌हुप् सन्‍दोःक्‍को के़ःत्‍तुआङ् यागे़बा ने़त्‍छि साप्‍लुङ्‌हाॽरक् यागे़, खे़ङ्‌ग इस्राइलिहाॽरे़ मिस्र लाजेन् मे़ले़रुआङ् एगाङ् यहवे दाङ्‌बे़ल्‍ले़ खे़ङ्‌हाॽनु माङ्‌हुप् चोगुआङ् वये़रो॥

यहवे दाङ्‌बे़ल्‍ले़ कुमिमिदिङ्

११ निङ्‌वाॽफुसाम्‍बाहाॽ सेसेदे़न्‍नोलाम् लाःक्‍कात् मे़लःन्‍दे़ मे़भे़रे़॥ खे़प्‍मो के़वाॽबा के़रे़क् निङ्‌वाॽफुसाम्‍बाहाॽरे़ खुन्‍छिॽ कुलुप् कुलुप् मे़न्‍जोःक्‍सिङ्‌ङे खुन्‍छिॽ आप्‍फेक् आप्‍फेक् सेसे मे़जोःक्‍सिङ्‌ङाङ् वये़॥

१२ के़रे़क् साम्‍लो के़लःप्‍पा ले़बिहाॽ– आसाप, हेमान नु यदुतुन हे़क्‍क्‍याङ् खे़ङ्‌हाॽरे़ खुन्‍छिॽ साहाॽ नु काॽइहाॽ सोसोरिक् पारान्‍ला चाःम्‍बा चाङ् मे़जाक्‍खुआङ् साप्‍फङ्‌गा, अन्‍मे नु तुङ्‌नाहाॽ मे़याङ्‌सिङ् हे़क्‍क्‍याङ् ले़त्‍ति तोःम्‍मादे़न् नाङ्‌गे़न् ले़प्‍माङ् मे़ये़म्‍सिङ्॥ खे़ब्‍याङ् खे़ङ्‌हाॽनु सोरिक् किप् थिक्‍काङ् निबोङ् निङ्‌वाॽफुसाम्‍बाहाॽआङ् मे़वये़॥ खे़ङ्‌हाॽरे़ सादाङ्‌हाॽ मे़मुःत्‍तु॥

१३ सादाङ् के़मुःप्‍पाहाॽ नु साम्‍लो के़लःप्‍पाहाॽरे़ यहवे दाङ्‌बे़न् कुनारा फोमा नु नुगे़न् पिमारे़ लागि लत्‍छा इक्‍ला मे़लःत्‍तु॥ हे़क्‍क्‍याङ् सादाङ्‌हाॽ, साप्‍फङ्‌गाहाॽ नु वेॽ मुक्‍लाहाॽ सोसोरिक् यहवे दाङ्‌बे़न् कुनारा फोमारे़ लागि खे़ङ्‌हाॽरे़ अक्‍खे मे़बाःत्‍तुआङ् साम्‍लो इक्‍ला मे़लःत्‍तुरो

“खुने़ॽ के़नुॽबा चोक्‍लो,

थेआङ्‌भे़ल्‍ले़ खुने़ॽ कुमिःम्‍जिन् आभे़ल्‍ले़साङ् वाॽरो॥”

खे़ब्‍याङ् यहवे दाङ्‌बे़ल्‍ले़ कुहिम्‍मिन् खाॽमिःत्‍ते़ल्‍ले़ तिम्‍से़॥

१४ हे़क्‍क्‍याङ् खाॽमिःत्‍ते़ल्‍ले़ चोगुल्‍ले़ निङ्‌वाॽफुसाम्‍बाहाॽरे़ माङ्‌से़वा चोःक्‍मा मे़न्‍छुक्‍तुन्, थेआङ्‌भे़ल्‍ले़ यहवे दाङ्‌बे़ल्‍ले़ कुहिम्‍मिन् निङ्‌वाॽफुमाङ्‌ङिल्‍ले़ कुमिमिदिङ्‌ङिल्‍ले़ तिम्‍से़रो॥

सोलोमनरे़ कुउवा

(१ हाङ् ८:१२-२१)

६

खे़ब्‍याङ् सोलोमनरे़ पाःत्‍तु, “माक्‍स्‍दिःङ्‌ग्‍याःप्‍पा खाॽमिःप्‍पो आङ्‌गाॽ याङ्‌धोःक्‍का फाॽआङ् यहवे दाङ्‌बे़ल्‍ले़ पाःत्‍तुआङ् वाॽ॥

२ आदाङ्‌बा सदादिङ् आभे़ल्‍ले़साङ् याङ्‌धोःक्‍मारे़ लागि आङ्‌गाॽ कप्‍मो आदाङ्‌बारे़ के़लागि लत्‍छा के़याङ्‌धोःक्‍मादे़न् लत्‍छा माङ्‌हिम् थिक् चोगुङ्‌ङाङ् युङ्॥”

३ इस्राइलबा के़रे़क् सङ्‌जुम्‍भोबा मनाहाॽ मे़ये़बे़ मे़गरे़ल्‍ले़ सोलोमन हाङ्‌ङिन् खे़ङ्‌हाॽ ले़प्‍माङ् हिसिङ्, हे़क्‍क्‍याङ् खे़ङ्‌हाॽ हाङ्‌वागे़न् मुॽइसाम् पिरुसि॥

४ खे़ब्‍याङ् खुने़ॽ अक्‍खे पाःत्‍तुरो–

“यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुनारा पोररो, आङ्‌गाॽ पानुदिङ् आम्‍बा दाउदे़न्‍नु खुने़ॽ आप्‍फेक् कुम्‍ब्राःल्‍ले़ पाःत्‍तुबा माङ्‌हुप्‍पिन् आप्‍फेक् कुहुक्‍किल्‍ले़ के़त्‍तुआङ् वाॽरो, थेआङ्‌भे़ल्‍ले़ खुने़ॽ अक्‍खे पाःत्‍तु,

५ ‘आङ्‌गाॽ आमनाहाॽ मिस्र लाजेॽलाम् लःत्‍तुङ् फे़त्‍तुङ्‌सिङ्‌बा ये़न्‍नाङ्‌धो आल्‍लो थारिक् लत्‍छा हिम्‍मो इस्राइलबा के़रे़क् थाःक्‍हाॽरे़ खुन्‍छिॽ आत्‍तिन् ये़क्‌यक्‍कोआङ् आङ्‌गाॽ आमिङ् पोङ्‌मारे़ लागि माङ्‌हिम् थिक् चोःक्‍मा फाॽआङ् सेगुङ्‌बा होप्, हे़क्‍क्‍याङ् आङ्‌गाॽ आमना इस्राइलिहाॽओ युक् चोःक्‍मारे़ लागि लाम्‍लोबा पोङ्‌मारे़ लागि कुभा मना आत्‍तिन्‍नाङ् सेःन्‍दुङ्‌बा होप्॥

६ कर खे़प्‍मो आङ्‌गाॽ आमिङ् वाॽमारे़ लागि आङ्‌गाॽ आल्‍ल यरुसले़ःम्‍मिन्‍ने सेगुङ्‌ङाङ् ने़रो, हे़क्‍क्‍याङ् आङ्‌गाॽ आमना इस्राइलिहाॽओ युक् चोःक्‍मारे़ लागि आङ्‌गाॽ दाउदे़न्‍ने सेगुङ्‌ङाङ् वाॽ॥’

७ “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमिङ्‌ङिल्‍ले़ लागि माङ्‌हिम् थिक् चोःक्‍मा निङ्‌वाॽ आङ्‌गाॽ आम्‍बा दाउदरे़ कुसिक्‍लुङ्‌मो वये़॥

८ कर यहवे दाङ्‌बे़ल्‍ले़ आम्‍बा दाउदे़न् मे़त्‍तु, ‘आङ्‌गाॽ आमिङ्‌ङिल्‍ले़ लागि माङ्‌हिम् थिक् चोःक्‍मारे़ लागि खे़ने़ॽ के़सिक्‍लुङ्‌मो के़इःत्‍तुबान् नुबाए चोक्॥

९ हे़क्‍केसाङ् कन् माङ्‌हिम्‍मिन् खे़ने़ॽ के़न्‍जोगुन्‌ॽ, कर खे़ने़ॽलाम् सागे़वाःन्‍छिङ्‌बा खे़ने़ॽ के़स्‍साःल्‍ले़ए आङ्‌गाॽ आमिङ्‌ले़ लागि खे़न् माङ्‌हिम्‍मिन् चोगुॽ॥’

१० “यहवे दाङ्‌बे़ल्‍ले़ आल्‍ल खे़न् माङ्‌हुप्‍पिन् के़त्‍तुआङ् वाॽ॥ यहवे दाङ्‌बे़ल्‍ले़ माङ्‌हुप् चोगुबा कुइसिःक् आङ्‌गाॽ आम्‍बा दाउदरे़ कुले़क्‌वाओ आङ्‌गाॽ हाङ् पोःक्‍खाङ्‌ङाङ् वाॽ, हे़क्‍क्‍याङ् इस्राइलबा हाङ्‌युक्‍नाओ आङ्‌गाॽ युङ्‌ङागन्‍ना॥ खे़ब्‍याङ् यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमिङ्‌ङिल्‍ले़ लागि आङ्‌गाॽ कन् माङ्‌हिम्‍मिन् चोगुङ्‌ङाङ् युङ्॥

११ खुने़ॽ इस्राइलिहाॽनु चोगुबा यहवे दाङ्‌बे़ल्‍ले़ कुमाङ्‌हुप् सन्‍दोक्‍किन् आङ्‌गाॽ खे़प्‍मो युक्‍खुङ्‌ङाङ् युङ्‌लो॥”

सोलोमनरे़ कुबेलि

(१ हाङ् ८:२२-५३)

१२ खे़ब्‍याङ् यहवे दाङ्‌बाओ ले़त्‍ति तोःम्‍मादे़न्‍निल्‍ले़ कुदगि के़रे़क् इस्राइलबा सङ्‌जुम्‍भोःल्‍ले़ खुन्‍छिॽ तगि यहवे दाङ्‌बाङ्‌बाओ ले़त्‍ति तोःम्‍मादे़न् तगि ये़म्‍सिङ्‌ङाङ् सोलोमनरे़ कुहुक्‍हाॽ थाःङ् फोःक्‍खु॥

१३ खुने़ॽ हुक्‍सिक् ङासि कुलाम्‍ति केःम्‍बा, हुक्‍सिक् ङासि कुभे़रे़ नु हुक्‍सिक् सुम्‍सि कुलिङ्‌गे़न् केःम्‍बा कासाःल्‍ले़न् चन्‍जम्‍बादे़न् थिक् चोगु हे़क्‍क्‍याङ् यम्‍बा लक्‍खुम्‍मिल्‍ले़ कुलुम्‍मो खे़न् ये़प्‍सुआङ् ये़बे़॥ खुने़ॽ खे़ल्‍ले़ कुसम्‍धाङ् थोःक्‍सिङ्‌ङाङ् इस्राइलबा के़रे़क् सङ्‌जुम्‍भो मे़वये़बादे़न्‍नो थुङ्‌बो चःत्‍लाङ् युङ्‌सिङ्, हे़क्‍क्‍याङ् खुने़ॽ कुहुक्‍हाॽ थाःङ् फोःक्‍खु॥

१४ खे़ब्‍याङ् खुने़ॽ अक्‍खे पाःत्‍तुरो–

“यहवे दाङ्‌बा इस्राइलबा निङ्‌वाॽफुमाङ्‌ङे, खुन्‍छिॽ के़रे़क् निङ्‌वाःल्‍ले़ आदाङ्‌बारे़ के़लाम्‍मो चक्‍मे़ल्‍लॽए के़वाॽबा से़वारोबाहाॽनु के़मिःम्‍जिओ माङ्‌हुप् के़जोःक्‍पा आदाङ्‌बा हे़क्‍तङ्‌बा वेॽ निङ्‌वाॽफुमाङ् साङ्‌ग्राम्‍पेदाङ् नु इक्‍सादिङ् खाम्‍बेःक्‍मो हाःत्‍ताङ् होप्॥

१५ आदाङ्‌बारे़ के़से़वारोबा आङ्‌गाॽ पानुदिङ् आम्‍बा दाउदे़न्‍नु के़जोगुबा के़माङ्‌हुप्‍पिन् के़गे़त्‍तुआङ् वाॽ॥ आइन् पोःक्‍खे़आङ् वाॽबा कुइसिःक् आप्‍फेक् के़म्‍ब्राःल्‍ले़ आदाङ्‌बारे़ माङ्‌हुप् के़जोगुआङ् आप्‍फेक् के़हुक्‍किल्‍ले़ खे़न् के़गे़त्‍तुबारो॥”

१६ “आल्‍ल यहवे दाङ्‌बा इस्राइलबा निङ्‌वाॽफुमाङ्‌ङे, आङ्‌गाॽ पानुदिङ् आम्‍बा के़से़वारोबा दाउदे़न्‍नु के़जोगुबा कन् माङ्‌हुप्‍पिन् के़त्‍ते़ॽओ, आदाङ्‌बारे़ अक्‍खे के़बाःत्‍तु, ‘खे़ने़ॽ लाङ्‌गे़घेःक्‍पा कुइसिःक् खे़ने़ॽ के़स्‍साहाॽ खुन्‍छिॽ लाम्‍हाॽओ सिङ्‌सिङ् ये़क्‌ये़क् लाङ्‌मे़घेःक्‍काङ् आङ्‌गाॽ आसाम्‌यो थिम्‍हाॽ मे़इःत्‍तु मे़नाःत्‍तुने़भग्ररक्, इस्राइलबा हाङ्‌युक्‍नाओ युङ्‌मारे़ लागि आभे़ल्‍ले़आङ् मना के़होःप्‍पा मे़बोङ्‌ने़न्॥’

१७ हे़क्‍क्‍याङ् आल्‍ल यहवे दाङ्‌बा इस्राइलबा निङ्‌वाॽफुमाङ्‌ङे, आदाङ्‌बारे़ के़से़वारोबा दाउदे़न्‍नु के़जोगुबा माङ्‌हुप्‍पिन् के़त्‍ते़ॽओ॥”

१८ “कर थे निङ्‌वाॽफुमाङ्‌ङिन् से़क्‍खाए इक्‍सादिङ् खाम्‍बेःक्‍मो मनाहाॽनु युङ्‌ङाङ्‌बि? साङ्‌ग्राम्‍पेदाङ्‌हाॽ, साङ्‌ग्राम्‍पेदाङ्‌नुःल्‍ले़आङ् थाःङ्‌धाक् साङ्‌ग्राम्‍पेदाङ्‌ङो आदाङ्‌बा के़न्‍हत्‍ने़न्‍ने़भग्र, आङ्‌गाॽ चोगुङ्‌बा कन् माङ्‌हिम्‍मोग छे़न्‍ना आक्‍खेलॽरिक् के़हप्‍पे?

१९ हे़क्‍केसाङ् यहवे दाङ्‌बा निङ्‌वाॽफुमाङ्‌ङे, के़से़वारोबे़ल्‍ले़ कुदुवा नु लुङ्‌माॽ तुक्‍मारे़ लागि खुने़ॽ चोगुबा तुवाओ निङ्‌वाॽ पिरे़ॽओ॥ के़से़वारोबे़ल्‍ले़ आदाङ्‌बारे़ के़दगि चोगुबा पेलिन् नु तुवान् खे़प्‍से़ॽओ॥

२० आदाङ्‌बारे़ कुमिक्‍किन् कन् माङ्‌हिम्‍मो से़न्‍दिक् ले़न्‍दिक् चुक्‍काङ् पत्‍लरो, कन् ते़न्‍निल्‍ले़ कुयाःम्‍बेओ आदाङ्‌बारे़ अक्‍खे के़बाःत्‍तुआङ् वये़, ‘कॽयो आङ्‌गाॽ आमिङ्‌ङिन् आभे़ल्‍ले़साङ् वाॽरो॥’ कल्‍ले़चोगुल्‍ले़ आदाङ्‌बारे़ के़से़वारोबे़ल्‍ले़ कन् ते़न्‍नो ले़प्‍माङ् हिसिङ्‌ङाङ् चोगुबा पेलिन् आदाङ्‌बारे़ खे़प्‍से़ॽओ॥

२१ आदाङ्‌बारे़ के़से़वारोबा नु आदाङ्‌बारे़ इस्राइलबा के़मनाहाॽरे़ कन् ते़न्‍नो ले़प्‍माङ् मे़हिसिङ्‌ङाङ् तुवा मे़जोगुल्‍ले़ खे़ङ्‌हाॽरे़ खुन्‍छिॽ चुङ्‌जिगे़न् नःम्‍नःम्‍बा पेलिन् खे़प्‍से़ॽओ॥ के़युक्‍नादे़न् साङ्‌ग्राम्‍पेदाङ्‌लाम् खे़प्‍से़ॽओ, हे़क्‍क्‍याङ् आल्‍ल आदाङ्‌बारे़ के़घे़प्‍सुल्‍ले़ ले़प्‍मि पिरे़से़ॽओ॥

२२ “कुभा मनाःल्‍ले़ कुहिम्‍बेसाङ्‌बे़न् मे़न्‌वाॽमना मे़त्‍तुआङ् माङ्‌हे़क्‍सिङ्‌मा पाङ्‌घुने़भग्र, हे़क्‍क्‍याङ् कन् माङ्‌हिम् सिगाङ् आदाङ्‌बारे़ॽओ ले़त्‍ति तोःम्‍मादे़न्‍निल्‍ले़ कुबेसाङ् माङ्‌हे़क्‍सिङ्‌ने़भग्र,

२३ आदाङ्‌बारे़ साङ्‌ग्राम्‍पेदाङ्‌लाम् खे़प्‍से़ॽआङ् याःम्‍बक् चोगे़ॽ॥ के़से़वारोबाहाॽरे़ खुन्‍छिॽ लुम्‍मो खासे़न् चोगे़ॽ॥ आप्‍तिक्‍साबे़न् आप्‍तिक्‍साबा लेःत्‍ते़ॽ, हे़क्‍क्‍याङ् खे़ल्‍ले़ चोगुबा कुयाःम्‍बक्‍हाॽरे़ कुले़क्‌वा पिरे़ॽ॥ कुदोःप्‍मान् कुदोःप्‍माए लेःत्‍ते़ॽओ, खम्‍भ्‍याङ् खे़न् कुदोःप्‍मा कुयाःम्‍बक्‍कोए थधप् मे़ल्‍लॽए के़वाॽबा चोगे़ॽओ॥

२४ “आल्‍ल आदाङ्‌बारे़ के़मना इस्राइलिहाॽरे़ आदाङ्‌बारे़ के़दक्‍ले़ङ्‌वाओ लायो मे़जोगुल्‍ले़ खे़ङ्‌हाॽ खुन्‍छिॽ निङ्‌मिहाॽलाम् हारिमे़दारो, हे़क्‍क्‍याङ् खे़ङ्‌हाॽरे़ आदाङ्‌बारे़ के़मिङ्‌ङिन् मे़बाःत्‍तुर कन् माङ्‌हिम्‍मो तुवा नु चुङ्‌जिगे़न् नःम्‍नःम् पेलि के़म्‍भाक्‍ल आदाङ्‌बा ले़प्‍माङ् मे़नुःङ्‌ने़भग्र,

२५ खम्‍भ्‍याङ् आदाङ्‌बारे़ साङ्‌ग्राम्‍पेदाङ्‌लाम् खे़ङ्‌हाॽरे़ खुन्‍छिॽ पेलिन् खे़प्‍से़ॽआङ् के़मना इस्राइलिहाॽरे़ खुन्‍छिॽ लायोन् ले़प्‍मि पिरे़से़ॽओ, हे़क्‍क्‍याङ् खे़ङ्‌हाॽरे़ खुन्‍छिॽ पाधे़बाहाॽ के़बिरुसिबा लाजेॽओ खे़ङ्‌हाॽ नुःक्‍ते़ तारे़से़ॽओ॥

२६ “आदाङ्‌बारे़ के़मनाहाॽरे़ आदाङ्‌बारे़ के़दक्‍ले़ङ्‌वाओ लायो मे़जोगुबाल्‍ले़ चोगुल्‍ले़ ताङ्‌साङ्‌बे़न् सुप्‍सिङ्‌ङाङ् वहित् मे़न्‍धाए वाॽ, हे़क्‍क्‍याङ् आदाङ्‌बारे़ खे़ङ्‌हाॽ तुक्‍खे के़जाःत्‍तुसिबाल्‍ले़ चोगुल्‍ले़ आदाङ्‌बारे़ के़मिङ्‌ङिन् पाःप्‍मा मे़दे़न् हे़क्‍क्‍याङ् खुन्‍छिॽ लायोलाम् मे़नुःङ् मे़दाआङ् कन् ते़न्‍नो पेलिगे़न् तुवा मे़जोःक्‍किल्‍ले़,

२७ साङ्‌ग्राम्‍पेदाङ्‌लाम् खे़ङ्‌हाॽरे़ खुन्‍छिॽ पेलिन् खे़प्‍से़ॽओ, हे़क्‍क्‍याङ् खे़ने़ॽ के़से़वारोबा, के़मना इस्राइलिहाॽरे़ खुन्‍छिॽ लायोन् ले़प्‍मि पिरे़से़ॽओ॥ खे़ङ्‌हाॽ लाङ्‌घेःक्‍मा के़बोङ्‌बा नुबा ये़प्‍ले़क्‍किन् खे़ने़ॽ हुॽरे़से़ॽओ, हे़क्‍क्‍याङ् खे़ने़ॽ के़मनाहाॽ खुन्‍छिॽ लक्‍खोमारे़ लागि के़बिरुसिबा लाजेॽओ वहित् थासुर याःन्‍दे़ पिरे़से़ॽओ॥

२८ “आल्‍ल लाजेॽओ साक् पोःक् इग्र तुक्‍खे लाक्‍खे ताःल्‍ले़, किग्र सिङ्‌सेॽहाॽ हेसि इग्र खुक्‌वामेःत् के़धाबा ये़म् किग्र निःङ्‌घुक्‌वा नु फेॽबाःत्‍हाॽ तामा ये़म् ताःल्‍ले़, इग्र खे़ङ्‌हाॽरे़ खुन्‍छिॽ कुभा ये़क्‌यक्‍किन् निङ्‌मिहाॽरे़ मे़गबुॽ, आक्‍तङ्‌बा तुक्‍मा लाःक्‍मा इग्र मे़क्‍मासिमा तासाङ्

२९ हे़क्‍क्‍याङ् आदाङ्‌बारे़ के़मना इस्राइलिहाॽरे़ खुन्‍छिॽ तुक्‍खे लाक्‍खेःन् निङ्‌वाॽ मे़इःत्‍तुआङ् कन् माङ्‌हिम्‍मिन् ले़प्‍माङ् खुन्‍छिॽ हुक्‍किन् थाःङ् मे़भोःक्‍खुॽ हे़क्‍क्‍याङ् तुवा के़म्‍जोःक् इग्र चुङ्‌जिगे़न् नःम्‍नःम् पेलि के़म्‍भाक्‍किल्‍ले़ आदाङ्‌बारे़ के़युक्‍नादे़न् साङ्‌ग्राम्‍पेदाङ्‌लाम् खे़प्‍से़ॽआङ् ले़प्‍मि पिरे़से़ॽओ॥

३० आदाङ्‌बारे़ मनाए थक्‍मा खुन्‍छिॽ निङ्‌वाॽ के़निसुॽ॥ कल्‍ले़चोगुल्‍ले़ आदाङ्‌बारे़ खे़ङ्‌हाॽ ले़प्‍मि पिरे़से़ॽआङ् खुन्‍छिॽ के़रे़क् याःम्‍बक्‍हाॽरे़ कुले़क्‌वा पिरे़से़ॽ॥ (थेआङ्‌भे़ल्‍ले़ आदाङ्‌बारे़रक् मनाहाॽरे़ खुन्‍छिॽ निङ्‌वाॽ के़निसुॽ),

३१ हे़क्‍केलॽरिक् आदाङ्‌बारे़ आनिगे पाधे़बाहाॽ के़बिरुसिबा लाजेॽओ खे़ङ्‌हाॽरे़ खुन्‍छिॽ के़रे़क् ये़म्‍मो खे़ङ्‌हाॽरे़ आदाङ्‌बा के़म्‍गित्‍ल हे़क्‍क्‍याङ् आदाङ्‌बारे़ के़लाम्‍मो लाङ्‌मे़घेःक्‍लरो॥

३२ “आदाङ्‌बारे़ के़मना इस्राइलि मेःम्‍बा कुभा वेॽ लाजेॽबाल्‍ले़ आदाङ्‌बारे़ पयम् यम्‍बा के़मिङ्‌ङिन् नु पयम् यम्‍बा मुक्‍साम्‍साबा के़हुक्‍किल्‍ले़ कुयाःम्‍बेओ खे़प्‍सुॽ हे़क्‍क्‍याङ् माःङ्‌घाबा लाजेॽलाम् ताआङ् कन् माङ्‌हिम् ले़प्‍माङ् हिसिङ्‌ङाङ् खे़ल्‍ले़ पेलिगे़न् तुवा चोगुने़भग्र,

३३ आदाङ्‌बारे़ के़युक्‍नादे़न् साङ्‌ग्राम्‍पेदाङ्‌लाम् खे़प्‍से़ॽआङ् खे़न् वेॽ लाजेॽबाल्‍ले़ नाःक्‍तुबा पाःन्‍निन् पिरे़ॽओ, हे़क्‍केलॽरिक् आदाङ्‌बारे़ के़मना इस्राइलरे़ हे़क्‍के इक्‍सादिङ् खाम्‍बेःक्‍मोबा के़रे़क् मनाहाॽरे़ आदाङ्‌बारे़ के़मिङ्‌ङिन् कुसिङ् मे़निःत्‍तुररो, हे़क्‍क्‍याङ् आदाङ्‌बा के़म्‍गित्‍ताङ् आङ्‌गाॽ चोगुङ्‌बा कन् हिम्‍मो आदाङ्‌बारे़ए के़मिङ् युङ्‌मनाआङ् वाॽ फाॽआङ् निङ्‌वाॽ मे़घोसुररो॥

३४ “आदाङ्‌बारे़ आत्‍तिसाङ् के़बाङ्‌घुसिबा आदाङ्‌बारे़ के़मनाहाॽ खुन्‍छिॽ निङ्‌मिहाॽनु थक्‍से़ मे़बेःक्‍किल्‍ले़ आदाङ्‌बारे़ के़सेगुबा कन् ये़क्‌यक्‍किन् नु आङ्‌गाॽ आदाङ्‌बारे़ के़मिङ्‌ले़ लागि चोगुङ्‌बा कन् माङ्‌हिम् ले़प्‍माङ् मे़हिसिङ्‌ङाङ् आल्‍ल खे़ङ्‌हाॽरे़ पेलिगे़न् तुवा मे़जोःक्‍किल्‍ले़,

३५ आदाङ्‌बारे़ खे़ङ्‌हाॽरे़ खुन्‍छिॽ तुवान् नु पेलिन् साङ्‌ग्राम्‍पेदाङ्‌लाम् खे़प्‍से़ॽआङ् खे़ङ्‌हाॽ खुन्‍छिॽ ले़प्‍माङ् कुदोःप्‍मा खासे़न् लोःन्‍दे़ पिरे़से़ॽओ॥

३६ “आल्‍ल खे़ङ्‌हाॽ आदाङ्‌बारे़ के़दक्‍ले़ङ्‌वाओ लायो मे़जोक्, थेआङ्‌भे़ल्‍ले़ लायो मे़न्‍जोःक्‍मनाबा मना हाःत्‍ताङ् होप्, हे़क्‍क्‍याङ् आदाङ्‌बारे़ के़साक्‍के़न् पोःक्‍मो निङ्‌मिहाॽरे़ खुन्‍छिॽ हुक्‍को खे़ङ्‌हाॽ के़धासुसिआङ् खे़ल्‍ले़ खे़ङ्‌हाॽ माःङ्‌घा इग्र निःत्‍ताङ्‌बा लाजेॽओ ते़म्‍सु तेॽरुसिॽ,

३७ हे़क्‍क्‍याङ् खे़ङ्‌हाॽ ते़म्‍सु तेॽरुसिबा लाजेॽओ खे़ङ्‌हाॽरे़ तुक्‍खे लाक्‍खे मे़दुमुबाल्‍ले़ चोगुल्‍ले़ खुन्‍छिॽ निङ्‌वाॽ मे़नुःक्‍तुॽ खम्‍भ्‍याङ् लायोलाम् मे़हिन्‍नाङ् ‘आनिगे लायो चोगुम्‍बे़, हे़क्‍क्‍याङ् पाःन्‍मे़ङ्‌घे़म्‍मनाबा पोःक्‍खिगे़आङ् आनिगे फे़न्‌याःम्‍बक् चोगुम्‍बे़’ मे़लॽआङ् खे़न् लाजेॽओ आदाङ्‌बा अक्‍तङ्‌बा पेलि के़म्‍भाक्,

३८ हे़क्‍क्‍याङ् खे़ङ्‌हाॽ मे़दे़म्‍सु मे़देॽरुसिबा लाजेॽओ याम्‍मो खुन्‍छिॽ के़रे़क् सिक्‍लुङ्‌माॽ नु सक्‍मा साम्‍मिल्‍ले़ आदाङ्‌बा ले़प्‍माङ् मे़हिसिङ्‌ङाङ् खुन्‍छिॽ पाधे़बाहाॽ आदाङ्‌बारे़ के़बिरुसिबा लाजेॽ ले़प्‍माङ् हे़क्‍क्‍याङ् आदाङ्‌बारे़ के़सेगुबा ये़क्‌यक् नु आदाङ्‌बारे़ के़मिङ्‌ङिल्‍ले़ लागि आङ्‌गाॽ चोगुङ्‌बा कन् माङ्‌हिम् ले़प्‍माङ् मे़हिसिङ्‌ङाङ् खे़ङ्‌हाॽरे़ आदाङ्‌बा पेलि के़म्‍भाक्‍किल्‍ले़,

३९ के़युक्‍नादे़न् साङ्‌ग्राम्‍पेदाङ्‌लाम् खे़ङ्‌हाॽरे़ खुन्‍छिॽ तुवान् नु पेलिन् खे़प्‍से़ॽआङ् खे़ङ्‌हाॽ कुदोःप्‍मा खासे़न् लोःन्‍दे़ पिरे़से़ॽओ॥ हे़क्‍क्‍याङ् आदाङ्‌बारे़ के़दक्‍ले़ङ्‌वाओ लायो के़जोःक्‍पा आदाङ्‌बारे़ के़मनाहाॽ ले़प्‍मि पिरे़से़ॽओ॥

४० “आल्‍ल आङ्‌गाॽ आनिङ्‌वाॽफुमाङ्‌ङे, के़मिक्‍हाॽ हन्‍लरो, हे़क्‍क्‍याङ् कन् ते़न्‍नो तोःम्‍मनाबा पेलिहाॽओ के़ने़क्‍खोॽबान् चाङ्‌जाङ् मे़त्‍ते़ॽओ॥

४१ यहवे दाङ्‌बा निङ्‌वाॽफुमाङ्‌ङे, आल्‍ल पोगे़ॽओ,

हे़क्‍क्‍याङ् आदाङ्‌बा नु आदाङ्‌बारे़

मुक्‍साम्‍बा के़सन्‍दोक् के़नाःम्‍सिङ्‌मादे़न्‍नो त्‍ये़ॽओ॥

यहवे दाङ्‌बा निङ्‌वाॽफुमाङ्‌ङे, आदाङ्‌बारे़

के़निङ्‌वाॽफुसाम्‍बाहाॽ से़न्‍लप् चाङ् मे़जाक्‍तुसिररो,

हे़क्‍क्‍याङ् आदाङ्‌बा के़नुॽबा के़जोःक्‍पाओ

आदाङ्‌बारे़ के़सेसे मनाहाॽरे़ खुन्‍छिॽ निङ्‌वाॽ ताररो॥

४२ यहवे दाङ्‌बा निङ्‌वाॽफुमाङ्‌ङे, आदाङ्‌बारे़

माङ्‌थोःक्‍ना के़बोङ्‌बा के़मनान् मे़नाॽरे़न्‍ने़ॽओ॥

के़से़वारोबा दाउदे़न् साॽरिक् लुङ्‌माॽ के़दुक्‍तुबा

माङ्‌हुप्‍पिन् निङ्‌वाॽ इःत्‍ते़ॽओ॥”

माङ्‌हिम्‍मिन् मे़दोन्‍दु

(१ हाङ् ८:६२-६६)

७

आल्‍ल सोलोमनरे़ कन् पेलिगे़न् तुवान् चोगुसुरुल्‍ले़ साङ्‌ग्राम्‍पेदाङ्‌लाम् मि थ्‍ये़, हे़क्‍क्‍याङ् मिःल्‍ले़ मिधिङ्‌मनादेमनाबा वयागे़न् सिदुङ्‌जभान् नु वेॽ सिदुङ्‌जभाहाॽ थ्‍यःङ् मिधिक्‍खुदेसुआङ् यहवे दाङ्‌बे़ल्‍ले़ कुमिमिदिङ्‌ङिल्‍ले़ माङ्‌हिम्‍मिन् तिम्‍से़॥

२ यहवे दाङ्‌बे़ल्‍ले़ कुमिमिदिङ्‌ङिल्‍ले़ माङ्‌हिम्‍मिन् तिम्‍से़बाल्‍ले़ चोगुल्‍ले़ निङ्‌वाॽफुसाम्‍बाहाॽ सिगाङ् लाःप्‍मा मे़न्‍छुक्‍ते़न्॥

३ मि थ्‍ये़आङ् पत्‍छे़बा नु यहवे दाङ्‌बे़ल्‍ले़ कुमिमिदिङ्‌ङिन् माङ्‌हिम्‍मो लासे़आङ् पत्‍छे़बा आल्‍ल के़रे़क् इस्राइलिहाॽरे़ मे़निसुल्‍ले़ लुङ् फे़मनाबा आःम्‍भोॽओ खे़ङ्‌हाॽ खाम्‍बाङ्‌ङो थारिक् साबन् हबत् मे़भन्‍छिङ् हे़क्‍क्‍याङ् अक्‍खे मे़बाःत्‍तुआङ् यहवे दाङ्‌बे़न् नुगे़न् मे़बिरुरो,

“यहवे दाङ्‌बे़न् के़नुॽबा चोक्‍लो,

थेआङ्‌भे़ल्‍ले़ खुने़ॽ कुमिःम्‍जिन् सदादिङ् वाॽरो॥”

४ खे़ब्‍याङ् हाङ्‌ङिन् नु के़रे़क् मनाहाॽरे़ यहवे दाङ्‌बे़ल्‍ले़ कुदगि वयागे़न् सिदुङ्‌जभाहाॽ मे़दोन्‍दु॥

५ सोलोमन हाङ्‌ङिल्‍ले़ २२,००० से़गम्‍बाहाॽ नु १,२०,००० मे़ल्‍लुक् मे़ःन्‍दाहाॽ वयागे़न् सिदुङ्‌जभा तोःन्‍दुसि॥ हाङ्‌ङिन् नु के़रे़क् मनाहाॽरे़ कम्‍भलॽरिक् निङ्‌वाॽफुमाङ्‌ङिल्‍ले़ कुहिम्‍मिन् मे़दोन्‍दु॥

६ निङ्‌वाॽफुसाम्‍बाहाॽ नु ले़बिहाॽआङ् निःन्‍धो के़बोङ्‌बादे़न्‍नो मे़ये़म्‍सिङ्, हे़क्‍क्‍याङ् दाउद हाङ्‌ङिल्‍ले़ यहवे दाङ्‌बे़ल्‍ले़ कुलागि से़वासाम्‍लो साम्‍मे़प्‍मा नु नुगे़न् पिमारे़ लागि खुने़ॽ चोगुबा मुक्‍लाहाॽ मे़याङ्‌सिङ्‌ङाङ् मे़मुक्‍सु हे़क्‍क्‍याङ् कम्‍भलॽरिक् यहवे दाङ्‌बे़ल्‍ले़ कुनारा फोसुरो, “खुने़ॽ लुङ्‌माॽ आदुक्‍तुक्‍पा कुमिःम्‍जिन् सदादिङ् वाॽरो॥” ले़बिहाॽरे़ खुन्‍छिॽ सामाहाॽ मे़याङ्‌सिङ्‌ङाङ् सादाङ्‌हाॽ के़मुःप्‍पा निङ्‌वाॽफुसाम्‍बाहाॽरे़ खुन्‍छिॽ तगि मे़ये़म्‍सिङ्॥ खे़न् ये़म्‍मो के़रे़क् इस्राइलिहाॽ खे़प्‍मो मे़ये़बे़॥

७ खे़न् एगाङ् सोलोमनरे़ यहवे दाङ्‌बे़ल्‍ले़ कुहिम् तगिबा लक्‍खुम् लुम्‍मोबा लक्‍किन् सेसे चोगु॥ खे़प्‍मो खुने़ॽ मिधिङ्‌मनादेमनाबा वयागे़न् सिदुङ्‌जभाहाॽ नु तङ्‌जुम् वयागे़न् सिदुङ्‌जभाहाॽरे़ कुसोःत् लक्‍हाॽ तोःन्‍दु, थेआङ्‌भे़ल्‍ले़ खुने़ॽ चोगुबा कासाःल्‍ले़न् ले़त्‍ति तोःम्‍मादे़न्‍नो मिधिङ्‌मनादेमनाबा वयागे़न् सिदुङ्‌जभा, पोगुगे़न् कुजा नु कुसोःत्‍तिल्‍ले़ कुलक्‍हाॽ मे़हत्‍तुन्॥

८ कम्‍भलॽरिक् सोलोमन हे़क्‍क्‍याङ् खुने़ॽनु के़वाॽबा के़रे़क् इस्राइलिहाॽ, ले़बो-हमातलाम् मिस्रबा वहःङ् थारिक्‍पा लत्‍छा यम्‍बा सङ्‌जुम्‍भोहाॽरे़ खे़न् ये़म्‍मो नुसि ये़न् थारिक् तङ्‌नाम् मे़दोसुर मे़वये़॥

९ ये़त्‍छिगेक्‍पा ये़न्‍नो खे़ङ्‌हाॽ चुम्‍लुङ् मे़जोगे़, थेआङ्‌भे़ल्‍ले़ खे़ङ्‌हाॽरे़ ले़त्‍ति तोःम्‍मा माङ्‌से़वा याःम्‍बक्‍किन् नुसि ये़न् थारिक् नु तङ्‌नाम्‍मिन् आल्‍लसाङ् नुसि ये़न् थारिक् मे़दोसुआङ् वये़॥

१० नुसिगेक्‍पा लाओबा निबोङ्‌ङाङ् सुम्‍सिगेक्‍पा ये़न्‍नो सोलोमनरे़ मनाहाॽ खुन्‍छिॽ आप्‍फेक् आप्‍फेक् हिम्‍मो पेःक्‍मारे़ लागि से़म्‍मुइ पिरुसि, हे़क्‍क्‍याङ् यहवे दाङ्‌बे़ल्‍ले़ दाउदे़न् नु सोलोमने़न् खम्‍भ्‍याङ् खुने़ॽ कुमना इस्राइलिहाॽ पिरुसिबा के़रे़क् नुॽमादामा ये़न्‍निल्‍ले़ चोगुल्‍ले़ खे़ङ्‌हाॽ खुन्‍छिॽ निङ्‌वाॽ त्‍ये़आङ् मे़सःत्‍ते़र मे़बेरो॥

निङ्‌वाॽफुमाङ्‌ङिल्‍ले़ याम्‍मो सोलोमन हाङ्‌ङिन् सुफो पिरु

(१ हाङ् ९:१-९)

११ आल्‍ल सोलोमनरे़ यहवे दाङ्‌बे़ल्‍ले़ कुहिम्‍मिन् नु हाङ्‌हिम्‍मिन् चोगुसुरुल्‍ले़ माङ्‌हिम्‍मिन् नु खुने़ॽ कुहिम्‍मिल्‍ले़ लागि निङ्‌सेक् चोगुबा के़रे़क् पाःन्‍हाॽआङ् कुलिङ्‌दो के़रे़र चोगुसुरु॥

१२ खे़ब्‍याङ् यहवे दाङ्‌बे़न् से़न्‍दिक् सोलोमनरे़ओ ओःन्‍धाक्‍सिङ्‌ङाङ् अक्‍खे मे़त्‍तुरो–

“आङ्‌गाॽ खे़ने़ॽ के़बेलिन् खे़प्‍सुङ्, हे़क्‍क्‍याङ् कन् ते़न्‍निन् आङ्‌गाॽ आलागि वयागे़न् सिदुङ्‌जभा तोःम्‍मादे़न् सेगुङ्॥

१३ “आल्‍ल आङ्‌गाॽ ताङ्‌साङ्‌बे़न् सुबुङ्‌ङाङ् वहित् मे़धाने़न्‍निल्‍ले़, इग्र लाजेन् मे़ङ्‌मा फाॽआङ् निःङ्‌घुक्‌वाहाॽ इङ्‌जाङ् पिरुङ्‌सिङ्‌ङिल्‍ले़, किग्र आङ्‌गाॽ आमनाहाॽओ माङ्‌दुक्‍मा पाङ्‌घुङ् तासुङ्‌ङिल्‍ले़,

१४ आप्‍फेक् आमिङ् के़बाःप्‍पा आङ्‌गाॽ आमनाहाॽरे़ चुङ्‌जिगे़न् पेलि मे़भाक्‍का, हे़क्‍क्‍याङ् आङ्‌गाॽ मे़गोःत्‍ताआङ् खुन्‍छिॽ फे़न्‌याःम्‍बक्‍लाम् मे़नुःङ्‌ने़भग्र आङ्‌गाॽ साङ्‌ग्राम्‍पेदाङ्‌लाम् खे़ङ्‌हाॽरे़ खुन्‍छिॽ पेलिगे़न् तुवान् खे़प्‍सुङ्‌ॽ, खम्‍भ्‍याङ् खे़ङ्‌हाॽरे़ खुन्‍छिॽ लायोन् ले़प्‍मि पिरुङ्‌सिङ्‌ङाङ् खुन्‍छिॽ लाजेन् नुॽदार चोगुङ्‌ॽ॥

१५ आल्‍ल कन् ते़न्‍नो के़जोगुम्‍बा पेलिगे़न् तुवान् नुरिक्‍काङ् खे़म्‍मारे़ लागि आङ्‌गाॽ आने़क्‍खोॽबाहाॽ नु आमिक्‍हाॽ हङ् मे़त्‍तुङ्‌ॽ॥

१६ आङ्‌गाॽ आमिङ्‌ङिन् खे़प्‍मो सदादिङ् वाॽमारे़ लागि आङ्‌गाॽ कन् माङ्‌हिम्‍मिन् सेगुङ्‌ङाङ् युङ्‌ॽ, हे़क्‍क्‍याङ् खे़न् आङ्‌गाॽ सेसे चोगुङ्‌ङाङ् युङ्‌ॽ॥ आङ्‌गाॽ आमिक्‍सान् नु आङ्‌गाॽ आनिङ्‌वान् आभे़ल्‍ले़साङ् खे़प्‍मो वाॽरो॥

१७ “खे़ने़ॽ आङ्‌गाॽ खे़ने़ॽ पिने़बा के़रे़क् इङ्‌जाङ्‌हाॽ के़इःत्‍तु के़नाःत्‍तुर हे़क्‍क्‍याङ् साम्‌योथिम्‍हाॽ के़नाःत्‍तु के़दिम्‍दुर के़म्‍बा दाउदे़न् आङ्‌गाॽ आनिमो लाङ्‌घेगे़बा कुइसिःक् खे़ने़ॽ लाङ्‌गे़घेःक्‍नेग्र, खे़ने़ॽ के़हाङ्‌युक्‍नान् योधो मे़ल्‍लॽमनाबा चोगुङ्‌ॽ॥

१८ खे़ने़ॽ के़म्‍बा दाउदे़न् माङ्‌हुप्‍लाम् अक्‍खे मे़त्‍तुङ्‌ङाङ् वयाङ्‌बा कुइसिःक्, ‘इस्राइलओ हाङ्‌युक् चोःक्‍मारे़ लागि खे़ने़ॽ लत्‍छा मनारे़आङ् के़न्‍हाप्‍ने़न्‌ॽ॥’

१९ “कर आङ्‌गाॽ खिनिॽ पिनिङ्‌बा आङ्‌गाॽ आसाम्‌यो थिम्‍हाॽ नु आङ्‌गाॽ आइङ्‌जाङ्‌हाॽ के़न्‍नाःत्‍तुम्‍मिन्‍नाङ् खे़ङ्‌हाॽ के़ले़रुम् के़दे़सुम् हे़क्‍क्‍याङ् के़बेगिआङ् वेॽ माङ्‌हाॽ से़वा के़मे़त्‍तुम्‍सिम्‍माङ् खे़ङ्‌हाॽ माङ्‌से़वा के़मे़त्‍तुम्‍सिम्‍ने़भग्र,

२० आङ्‌गाॽ खे़निॽ पिनिङ्‌बा आलाजेॽओलाम् आङ्‌गाॽ इस्राइले़न् कुबुङ् थे़र्ले़ हाॽयाक् आःक्‍खुङ्‌देसुङ्‌ॽ हे़क्‍क्‍याङ् आङ्‌गाॽ आमिङ्‌ङिल्‍ले़ लागि सेसे चोगुङ्‌बा कन् माङ्‌हिम्‍मिन् नाॽरुङ्‌ॽ॥ के़रे़क् मे़न्‍छाम् सुवाङ्‌हाॽरे़ खुन्‍छिॽ लुम्‍मो खे़न् लत्‍छा चे़ॽया इङ्‌दो मे़प्‍मा नु कुनामे़न्‍छाॽ मे़प्‍मा चाहाक् चोगुङ्‌लो॥

२१ कम्‍भलॽरिक् कन् माङ्‌हिम्‍मिन् आल्‍लो कुहाङ्‌वा कुमाङ्‌वा के़याक्‍पा चोःक्‍साङ् के़बेःक्‍पा के़दाबा के़रे़क् मनाहाॽरे़ कन् मे़निसुॽ हे़क्‍क्‍याङ् खुन्‍छिॽ निङ्‌ले़ॽले़ॽ लॽआङ् अक्‍खे मे़लॽर पान् सेःन्‍दो मे़जोगुॽ, ‘यहवे दाङ्‌बे़ल्‍ले़ थेआङ् कन् लाजेन् हे़क्‍क्‍याङ् कन् माङ्‌हिम्‍मिन्‍नु अक्‍तङ्‌बा याःम्‍बक् चोगुबाबे?’

२२ मनाहाॽरे़ अक्‍तङ्‌बा नुगप् मे़बिरुसिॽ, ‘थेआङ्‌भे़ल्‍ले़ खे़ङ्‌हाॽ मिस्र लाजेॽलाम् के़लःप्‍पा के़भे़प्‍पा यहवे दाङ्‌बा खे़ङ्‌हाॽरे़ खुन्‍छिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिन् खे़ङ्‌हाॽरे़ मे़नाॽरुआङ् वाॽ, हे़क्‍क्‍याङ् वेॽ माङ्‌हाॽ मे़दिम्‍दु मे़नाःत्‍तुसिआङ् माङ्‌से़वा मे़मे़त्‍तुसिर मे़हे़प्‍तुसिर वाॽ॥ कल्‍ले़चोगुल्‍ले़ यहवे दाङ्‌बे़ल्‍ले़ कन् के़रे़क् तुक्‍खे लाक्‍खेहाॽ खे़ङ्‌हाॽरे़ खुन्‍छिॽ सम्‍धाङ् तारुबारो॥’”

सोलोमनरे़ चोगुबा याःम्‍बक्‍हाॽ

(१ हाङ् ९:१०-२८)

८

यहवे दाङ्‌बे़ल्‍ले़ कुहिम्‍मिन् नु सोलोमनरे़ आप्‍फेक् कुहाङ्‌हिम्‍मिन् चोःक्‍मा निबोङ् तङ्‌बे थरु॥

२ हे़रामरे़ खुने़ॽ पिरुबा ये़क्‌यक्‍हाॽ सोलोमनरे़ याम्‍मो चोगुआङ् खे़ङ्‌हाॽओ खुने़ॽ इस्राइलिहाॽ युक्‍खुसि॥

३ खे़ब्‍याङ् सोलोमने़न् हमात-सोबा पेआङ् खे़न् हुक्‍काप् चोगु॥

४ हे़क्‍क्‍याङ् मुरे़ःक् खारे़ःक् थेआङ् के़होःप्‍पादे़न्‍नो तदमोर ये़क्‌यक्‍किन् चोगु॥ हे़क्‍क्‍याङ् हमात ते़ङ्‌गप्‍पो चाधाःङ् युङ्‌मा के़रे़क् ये़क्‌यक्‍हाॽ चोगु॥

५ खुने़ॽ थोःस्‍मा नु योस्‍मा बेथ-होरोनओ कब्रिङ् लुङ्‌धाक् से़त्‍तु, हे़क्‍क्‍याङ् कुए़प्‍मा के़बप्‍पा यम्‍बा लाम्‍धेःत्‍हाॽ चोगुआङ् से़ःप्‍सिङ्‌मादे़न् ये़क्‌यक्‍हाॽ चोगु॥

६ खुने़ॽ बालात नु खे़प्‍मोबा चाधाःङ् युङ्‌मा के़रे़क् ये़क्‌यक्‍हाॽ, हे़क्‍क्‍याङ् खुने़ॽ कुअन्‍लाधाहाॽ नु अन्‍हाॽरे़ के़रे़क् पाङ्‌जुम्‍हाॽ चोगु॥ यरुसले़मओ, ले़बनानओ नु खुने़ॽ युक् चोगुबा के़रे़क् कुलाजेॽ कुले़ःम् खुने़ॽ निङ्‌वाॽ चोगुबा कुइसिःक् ये़क्‌यक्‍हाॽ चोगु॥

७ लाजेॽओ आल्‍लसाङ् इस्राइल मेःम्‍बा मनाहाॽ मे़युङे़, खे़ङ्‌हाॽग हित्‍ति, एमोरि, परिज्‍जि, हिब्‍बि नु यबुसिहाॽ मे़वये़॥

८ लाजेॽओ के़वाॽबा खे़ङ्‌हाॽरे़ खुन्‍छिॽ थिन्‍दाङ् सायोबोराहाॽ, इस्राइलिहाॽरे़ मे़म्‍मे़ङ्‌सिङ्‌ङे मे़वये़, सोलोमनरे़ खे़ङ्‌हाॽ योःग्‍बा याःम्‍बक्‍को फत्‍छुसि, हे़क्‍क्‍याङ् खे़ङ्‌हाॽ आइन्‍बा ये़न् थारिक् हे़क्‍तङ्‌बाए मे़वाॽ॥

९ कर सोलोमनरे़ आत्‍तिन् इस्राइलिहाॽआङ् खुने़ॽ कुहाङ् याःम्‍बक्‍को याःम्‍बक् चोःक्‍मा मे़बाङ्‌घुसिन्॥ खे़ङ्‌हाॽ थक्‍सुबा नु खुने़ॽ कुधक्‍पे़बाहाॽओ थक्‍मोबा हे़क्‍क्‍याङ् अन्‍लाधा नु अन्‍लाधा के़लोङ्‌बाहाॽरे़ खुन्‍छिॽ थक्‍मोबा मे़वये़॥

१० हे़क्‍क्‍याङ् खे़ङ्‌हाॽओ सोलोमन हाङ्‌ङिल्‍ले़ २५० मनाहाॽ मना ओगे़मे़प्‍पा युक्‍तिङ् चोगुसि॥

११ सोलोमनरे़ फारोल्‍ले़ कुस्‍सा मे़न्‍छुमान् दाउदरे़ कुये़क्‌यक्‍कोलाम् खे़ल्‍ले़ कुलागि मे़जोगुबा हिम्‍मो तारु॥ सोलोमनरे़ पाःत्‍तु, “इस्राइलबा दाउद हाङ्‌ङिल्‍ले़ कुहिम्‍मो आङ्‌गाॽ आहिम्‍सामे़न् मे़युङ्‌ने़न्, थेआङ्‌भे़ल्‍ले़ यहवे दाङ्‌बे़ल्‍ले़ कुमाङ्‌हुप् सन्‍दोक् के़लाःप्‍पा ते़न्‍हाॽ सेसेबा चोक्॥”

१२ सोलोमनरे़ माङ्‌हिम्‍मोबा आःम्‍भोॽ तगाङ् ले़प्‍माङ् खुने़ॽ चोगुबा ले़त्‍ति तोःम्‍मादे़न्‍नो यहवे दाङ्‌बे़ल्‍ले़ कुलागि मिधिङ्‌मनादेमनाबा वयागे़न् सिदुङ्‌जभा तोःम्‍मा याःम्‍बक् चोगु॥

१३ मोसाःल्‍ले़ कुइङ्‌जाङ् कुइसिःक् सबाथ, लादुप् नु तङ्‌बे थक्‍मा सुम्‍ले़ङ् सिदुङ्‌जभा तोमा के़बोङ्‌बा तङ्‌नाम्‍हाॽ, के़भङ्‌बा सिदाॽ मे़न्‌याक्‍केबा खरे़ःङ् चामा तङ्‌नाम्, ये़त्‍नाम्‍बा तङ्‌नाम् नु साःङ्‌गाहिम्‍मोबा तङ्‌नाम्‍मो थिक्‌याःन्‍धक् तोःम्‍मा के़बोङ्‌बा कुइसिःक् मिधिङ्‌मनादेमनाबा वयागे़न् सिदुङ्‌जभाहाॽ खुने़ॽ तोःन्‍दु॥

१४ पानुदिङ् कुम्‍बा दाउदरे़ कुसाम्‌योथिम् कुइसिःक् पत्‍छे़आङ् थिक्‌याःन्‍धक् चाहागे़जोःक्‍पा याःम्‍बक् कुइसिःक् निङ्‌वाॽफुसाम्‍बा सुम्‍हाॽ माङ्‌से़वा चोःक्‍मा याःम्‍बक्‍ले़ लागि हे़क्‍क्‍याङ् ले़बिहाॽ निङ्‌वाॽफुमाङ्‌ङिल्‍ले़ कुनारा फोमा साम्‍लो साम्‍मे़प्‍मा नु निङ्‌वाॽफुसाम्‍बाहाॽरे़ खुन्‍छिॽ याःम्‍बक्‍को फाॽमासिरे़ लागि खुने़ॽ युक्‍तिङ् चोगुसि॥ लाम्‍धेत् के़गोबाहाॽ खुन्‍छिॽ सुम्‍सुम् कुइसिःक् के़रे़क् यम्‍बा लाम्‍धेःत्‍तो ये़प्‍मारे़ लागि खुने़ॽ युक्‍तिङ् चोगुसि, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुमना दाउदरे़ चोगुबा इङ्‌जाङ्‌ङिन् अक्‍तङ्‌बाए वये़॥

१५ हे़क्‍क्‍याङ् हाङ् याङ्‌सुम्‍मिन् वेॽ पाःन्‍हाॽरे़ कुयाःम्‍बेओ दाउदरे़ पिरुसिबा इङ्‌जाङ्‌ङिन् निङ्‌वाॽफुसाम्‍बाहाॽ नु ले़बिहाॽरे़ निङ्‌वाॽ मे़म्‍भेःत्‍छुन्॥

१६ यहवे दाङ्‌बे़ल्‍ले़ कुहिम्‍मिल्‍ले़ कुबुङ् मे़युक्‍खुआङ्‌धो खे़न् मे़न्‍छुःत्‍ते थारिक् सोलोमनरे़ के़रे़क् कुयाःम्‍बक्‍हाॽ मे़जोगुर मे़बत्‍छे़॥ कम्‍भलॽरिक् यहवे दाङ्‌बे़ल्‍ले़ कुहिम्‍मिन् मे़जोगुआङ् वये़॥

१७ खे़न् एगाङ् सोलोमने़न् एदोमरे़ कुयाओबा के़ने़बा एस्‍योन-गेबेर नु एलातओ पे॥

१८ हे़क्‍क्‍याङ् हे़रामरे़ कुसुहाङ्‌युक्‍पाहाॽरे़ खुन्‍छिॽ युक्‍को के़वाॽबा वालाधाहाॽ नु के़ले़बा वाजाःक्‍पाहाॽ पाङ्‌घु तासुसि॥ खम्‍भ्‍याङ् कन्‍हाॽ सोलोमनरे़ कुसे़वारोबाहाॽनु सोरिक् ओपिरओ मे़बेआङ् १५० तेलेन्‍तa साम्‍म्‍याङ् मे़दारुआङ् सोलोमन हाङ्‌ङिन् मे़बिरुरो॥

a 

८:१८ खे़न् फाॽइन् १७ तःन् (हप्‍मे़न् १५ मेत्रिक तःन्)

सेबाबा हाङ्‌मे़न् सोलोमनरे़ कुदुम्‍से़ फे़न्

(१ हाङ् १०:१-१३)

९

सेबाबा हाङ्‌मे़ल्‍ले़ सोलोमनरे़ कुमिङ्‌सो कुधाङ्‌सोन् खे़प्‍सु, हे़क्‍क्‍याङ् के़साक्‍पा के़साक्‍पा पाःन्‍सेःन्‍दोहाॽ थाक्‍तुआङ् सोलोमने़न् कुनिङ्‌वाॽ साॽमारे़ लागि सेबाबा हाङ्‌मे़न् यरुसले़ःम्‍मो थाङे़॥ खुने़ॽ साॽरिक् यरिक् कुदिःक् कुदिःक् मनाहाॽनु सोसोरिक् मारुक्, वे़त्‍ते़सरे़ साम्‍म्‍याङ् नु कुमे़ल्‍लुङ् के़घिःक्‍पा मुधिङ्‌लुङ्‌हाॽ उमेहाॽ कक् कुःत्‍तुसिआङ् थाङे़॥ खुने़ॽ सोलोमनरे़ओ थाङे़आङ् खुने़ॽ कुनिङ्‌वाॽओ के़वाॽबा के़रे़क् पाःन्‍हाॽ सोलोमने़न् चे़क्‍तु॥

२ सोलोमनरे़ खे़ल्‍ले़ के़रे़क् कुसेःन्‍दो पाःन्‍हाॽ नुगप् पिरु॥ नुगप् पिमारे़ लागि आत्‍तिन् सेःन्‍दो पाःन्‍निन्‍नाङ् सोलोमनरे़ कुलागि के़साक्‍पा मे़बोःक्‍खे़न्॥

३ आल्‍ल सोलोमनरे़ कुसिक्‍कुम् निङ्‌वाॽ, खुने़ॽ चोगुबा हाङ्‌हिम्‍मिन्,

४ खुने़ॽ कुजप्‍ते़न्‍नोबा कुजाःन्, कब्रिङ् के़युङ्‌बा खुने़ॽ कुसुहाङ्‌युक्‍पाहाॽ, चाङ्‌वाःन्‍हाॽरे़ काप्‍तुसिबा खुने़ॽ कुयाःम्‍बक् के़जोःक्‍पा से़वारोबाहाॽ, चे़ल्‍ले़क्‍सेॽ सिजःङ्‌वा के़हाबाहाॽरे़ मे़जाक्‍खुबा चाङ्‌हाॽ नु यहवे दाङ्‌बे़ल्‍ले़ कुहिम्‍मो सोलोमनरे़ तोःन्‍दुबा मिधिङ्‌मनादेमनाबा वयागे़न् सिदुङ्‌जभाहाॽ सेबाबा हाङ्‌मे़ल्‍ले़ निसु, खे़ब्‍याङ् खुने़ॽ कुनिङ्‌वाॽ मये़॥

५ हाङ्‌मे़ल्‍ले़ हाङ्‌ङिन् मे़त्‍तु, “आदाङ्‌बारे़ थोबो के़जोगुबा पाःन्‍हाॽ नु आदाङ्‌बारे़ के़सिक्‍कुम् निङ्‌वाॽ पाःन्‍निल्‍ले़ कुयाःम्‍बेओ आङ्‌गाॽ आलाजेॽओ खे़प्‍सुङ्‌बा पाःन्‍हाॽ से़क्‍खारत्‍छ॥

६ कर आङ्‌गाॽ थाङ्‌माआङ् आप्‍फेक् आमिक्‍किल्‍ले़ मे़न्‍निए थारिक् खे़ङ्‌हाॽरे़ मे़बाःत्‍तुबा पाःन्‍निन् नसान् मे़न्‍जोःक्‍के वयाङ्॥ से़क्‍खाए, आदाङ्‌बारे़ पयम् यम्‍बा के़सिक्‍कुम् निङ्‌वाॽ पाःन्‍निन् कुभ्रे़ःङ्‌ङाङ् आङ्‌गाॽ मे़म्‍मे़त्‍ते मे़गत्‍ताङ्‌लत्‍छ॥ आदाङ्‌बारे़ के़याःम्‍बेओ आङ्‌गाॽ खे़प्‍सुङ्‌बानुःल्‍ले़ग आदाङ्‌बा आत्‍तातान्‍ने पयम् यम्‍बा के़वाॽरत्‍छ॥

७ आदाङ्‌बारे़ के़मनाहाॽ आक्‍खे़न् मे़नुॽ मे़दाबिला! आदाङ्‌बारे़ के़दगि थिक्‌याःन्‍धक् आदाङ्‌बारे़ के़याःम्‍बक्‍को के़वाॽबा नु आदाङ्‌बारे़ के़सिक्‍कुम् निङ्‌वाॽ कुसिङ् निःप्‍मा के़घोबा आदाङ्‌बारे़ कन् के़सुहाङ्‌युक्‍पाहाॽ साॽरिक् मुॽइसाबासिरो!

८ आदाङ्‌बानु कुनिङ्‌वाॽ के़दाबा यहवे दाङ्‌बा आदाङ्‌बारे़ के़निङ्‌वाॽफुमाङ्‌ङिल्‍ले़ कुलागि हाङ्‌युक् चोःक्‍से़ आदाङ्‌बा हाङ् युक्‍तिङ् के़जोःक्‍पा कुहाङ्‌युक्‍नाओ के़युङ्‌बा यहवे दाङ्‌बा आदाङ्‌बारे़ के़निङ्‌वाॽफुमाङ्‌ङिल्‍ले़ कुनारा पोररो॥ आदाङ्‌बारे़ के़निङ्‌वाॽफुमाङ्‌ङिल्‍ले़ लुङ्‌माॽ के़दुक्‍ते़बाल्‍ले़ चोगुल्‍ले़ हे़क्‍क्‍याङ् सदादिङ् इस्राइले़न् ने़र फाॽआङ् योधो मे़ल्‍लॽमनाबा निङ्‌वाॽ चोगुबाल्‍ले़ चोगुल्‍ले़ आदाङ्‌बारे़ के़वाॽबा खासे़न् के़जोगुर हे़क्‍क्‍याङ् साम्‌योनिमान् आप्‍फाल्‍ले़साङ् के़वाॽबा के़जोगुर फाॽआङ् खुने़ॽ आदाङ्‌बा इस्राइलबा हाङ् के़जोगे़आङ् वाॽ॥”

९ खे़न् एगाङ् हाङ्‌मे़ल्‍ले़ सोलोमने़न् १२० तेलेन्‍त साम्‍म्‍याङ्, आत्‍तातान्‍ने यरिक् मारुक् नु इमे़ल्‍लुङ्‌बा मुधिङ्‌लुङ्‌हाॽ पिरु॥ सेबाबा हाङ्‌मे़ल्‍ले़ सोलोमन हाङ्‌ङिन् पिरुबा यारिक् मारुक्‍हाॽ आभे़ल्‍ले़आङ् मे़म्‍बोङ्‌ङे वये़॥

१० कन् के़रे़क्‍नुःल्‍ले़ वेॽ हेराम नु सोलोमनरे़ खुन्‍छिॽ से़वारोबाहाॽरे़ ओपिरलाम् साम्‍म्‍याङ् मे़धाक्‍तु॥ खे़ङ्‌हाॽरे़ तघॽसिङ्‌हाॽ नु इमे़ल्‍लुङ्‌बा मुधिङ्‌लुङ्‌हाॽआङ् मे़धाक्‍तु॥

११ हाङ्‌ङिल्‍ले़ कन् सिङ्‌हाॽलाम् यहवे दाङ्‌बे़ल्‍ले़ कुहिम् नु हाङ्‌हिम्‍मोबा नाहाङ्‌सेःक्‍हाॽ हे़क्‍क्‍याङ् साम्‍गे़लोबाहाॽरे़ लागि अन्‍मे नु तुङ्‌गेहाॽआङ् चोगु॥ हे़क्‍तङ्‌बा सामाहाॽ यहुदा लाजेॽओ तगि आभे़ल्‍ले़आङ् मे़न्‍निए वये़॥

१२ सेबाबा हाङ्‌मे़ल्‍ले़ थाक्‍तुआङ् तोःन्‍दुबा थोःक्‍लाहाॽनुःल्‍ले़ यरिक् हाङ्‌मे़ल्‍ले़ इःत्‍तुआङ् नाःक्‍तुबा के़रे़क् पाःन्‍हाॽ सोलोमन हाङ्‌ङिल्‍ले़ खुने़ॽ पिरु॥ खे़ब्‍याङ् खुने़ॽ से़म्‍मुॽइ पोःक्‍खे़आङ् कुगक् के़गुबाहाॽनु थे़ःक्‍पे़त् कुलाजेॽओ नुःक्‍खे़आङ् पेरो॥

सोलोमन हाङ्‌ङिल्‍ले़ कुयाङ्‌साकुन्‍धे

(१ हाङ् १०:१४-२५)

१३ सोलोमनरे़ओ तङ्‌बे थक्‍मा खोसुबा योनु के़धाङ्‌बा साम्‍म्‍याङ्‌ङिन् ६६६ तेलेन्‍तa योरे़॥

१४ खे़न्‍नुःल्‍ले़ वेॽ सामाहाॽ के़लःप्‍पा के़देॽबा नु के़दाःप्‍पा ले़ङ्‌हङ्‌बाहाॽलाम् मे़भोक्‍खुबा याङ् लाम्‍बाआङ् एःङ्‌याङ् पोगे़॥ अरबि लाजेॽबा के़रे़क् हाङ्‌हाॽ नु ते़ङ्‌गप्‍पोबा चुक्‍सा हाङ्‌हाॽरे़आङ् हाङ्‌ङिल्‍ले़ कुलागि साम्‍म्‍याङ् नु युप्‍पा मे़दारु॥

१५ थवाःल्‍ले़ फे़मनाबा किप् ने़त्‍छि यम्‍ब्‌यम्‍बा साम्‍म्‍याङ् खोहाॽ सोलोमन हाङ्‌ङिल्‍ले़ थगु॥ खो थक्‍मारे़ लागि खो थप्‍मे थवाःल्‍ले़ फे़मनाबा किलोग्राम सुम्‍सिआङ् कुभ्रे़ःङ् साम्‍म्‍याङ् लासे़आङ् वये़॥

१६ थवाःल्‍ले़ फे़मनाबा साम्‍म्‍याङ्‌ङिल्‍ले़न् ३०० चुजुक्‍सा खोहाॽआङ् थगु॥ खो थक्‍मा ३०० साम्‍म्‍याङ् यागे़॥ हाङ्‌ङिल्‍ले़ ले़बनानबा ताम्‍भुङ् मे़प्‍मनाबा हाङ्‌हिम्‍मो खे़ङ्‌हाॽ युक्‍खु॥

१७ खे़ब्‍याङ् हाङ्‌ङिल्‍ले़ यम्‍बा हाङ्‌युक्‍ना थिक् चोगुआङ् खे़ल्‍ले़ कुभा कुलक्‍हाॽ तक्‍मिबा केःङ् नु इसेःङ्‌बा साम्‍म्‍याङ्‌ङिल्‍ले़ सुःप्‍तु॥

१८ हाङ्‌युक्‍नाओ थोःक्‍सिङ्‌मा कुधाॽ तुक्‍सि नाहाङ्‌सेक् पत्‍छे़, हे़क्‍क्‍याङ् साम्‍म्‍याङ्‌ङिल्‍ले़न् कुदोॽभेःत् थिक् हाङ्‌युक्‍नान्‍नु मे़गाम्‍सुआङ् पत्‍छे़॥ युक्‍नाःल्‍ले़ नाहाङ् कत्‍नाहाङ् हुक् नाःम्‍मा कुदे़म्‍सिगेःक् पत्‍छे़॥ खे़ल्‍ले़ कुया थक्‍मा तःक्‍पे़त् तःक्‍पे़त् के़ये़प्‍पा लत्‍छा लत्‍छा खिरिङ्‌बा ये़बे़॥

१९ तुक्‍सिए नाहाङ्‌सेःक्‍हाॽरे़ नाहाङ् कत्‍नाहाङ् थिक्‍थिक् लॽरिक् के़रे़क्‍ले़ थिबोङ्‌ङाङ् ने़त्‍छि खिरिङ्‌बाहाॽ मे़ये़बे़॥ आत्‍तिन् हाङ्‌जुम्‍मिल्‍ले़ लागिआङ् कन् परिक्‍ले़न् हाङ्‌युक्‍ना आभे़ल्‍ले़आङ् मे़न्‍जोःक्‍के वये़॥

२० सोलोमनरे़ कुधुङ्‌मा के़रे़क् चल्‍लाङ्‌ना खोर्‍याहाॽ साम्‍म्‍याङ् इसेःङ्‌बा चोगे़॥ हे़क्‍क्‍याङ् ले़बनानबा ताम्‍भुङ् मे़प्‍मनाबा हाङ्‌हिम्‍मो के़युङ्‌बा के़रे़क् सामा पुमाहाॽ साम्‍म्‍याङ् इसेःङ्‌बा चोगे़॥ युप्‍पाःल्‍ले़न् थेआङ् मे़जोगुबा होःप्‍ते़, थेआङ्‌भे़ल्‍ले़ सोलोमनरे़ कुये़म्‍मो युप्‍पाःल्‍ले़ कुमे़न् सुःल्‍लिक् वये़॥

२१ हे़रामरे़ कुवाजाःक्‍पाहाॽनु सोरिक् तर्सिसओ के़बेःक्‍पा हाङ्‌ङिल्‍ले़ कुवालाधा कुलुप् थिक् मे़वये़॥ तङ्‌बे सुम्‍सि सुम्‍सिरे़ थिक्‍ले़ङ् कन् ले़ङ्‌हङ्‌बा वालाधा लुप्‍हाॽरे़ साम्‍म्‍याङ्, युप्‍पा, तक्‍मिबा केःङ्, खॽबुहाॽ नु सबाहाॽ मे़युरुआङ् मे़नुःक्‍खे़ मे़ये़॥

२२ सोलोमन हाङ्‌ङिन् याङ्‌साकुन्‍धे नु सिक्‍कुम्‍दिङ् निङ्‌वाॽओ इक्‍सादिङ् खाम्‍बेःक्‍मोबा के़रे़क् वेॽ हाङ्‌हाॽनुःल्‍ले़ थोधोक् वये़॥

२३ हे़क्‍क्‍याङ् खुने़ॽ कुनिङ्‌वाॽओ निङ्‌वाॽफुमाङ्‌ङिल्‍ले़ केःत्‍तु पिरुबा सिक्‍कुम्‍दिङ् निङ्‌वाॽ खे़म्‍से़ इक्‍सादिङ् खाम्‍बेःक्‍मोबा के़रे़क् हाङ्‌हाॽ खुने़ॽओ मे़द्‌ये़आङ् सुजा नाःक्‍मा मे़गोःत्‍तु॥

२४ के़दाबा के़रे़क्‍ले़ युप्‍पा नु साम्‍म्‍याङ् खप्‍प्‍या, चाङ्, खजुम्‍घया फे़जुम्‍भे़या हे़क्‍क्‍याङ् मारुक्, अन् नु अन्‌योक्‍हाॽ तङ्‌बे थक्‍मा हुक्‌वा मे़दारुआङ् मे़द्‌ये़॥

२५ सोलोमनरे़ कुअन् नु कअन्‍लाधाहाॽरे़ लागि ४,००० अन्‌ये़प्‍नाहाॽ ने़स्‍से़, खम्‍भ्‍याङ् खुने़ॽ १२,००० कुअन्‍हाॽ मे़वये़॥ खे़ङ्‌हाॽओ कुभाग खुने़ॽ अन्‍लाधा ये़म्‍मा ये़क्‌यक्‍हाॽओ नु वेॽहाॽ खुने़ॽनुए यरुसले़म्‍मो ये़प्‍सुसि॥

२६ खुने़ॽ युफ्रेतिस वहःङ्‌ङाङ् कत्‍ना पलिस्‍तिहाॽरे़ खुन्‍छिॽ लाजेॽ नु मिस्र लाजेॽबा इःन्‍दोओ थारिक्‍के के़रे़क् हाङ्‌हाॽओ युक् चोगुआङ् ने़स्‍से़॥

२७ खुने़ॽ यरुसले़ःम्‍मो युप्‍पान् लुङ् यारिक् नु साम्‍माङ्‌सिङ्‌हाॽ कोःक्‍माहाॽओबा ताम्‍भुङ्‌बा पःत्‍छेॽबुङ्‌हाॽ यारिक् यरिक् लुप्‍सु॥

२८ सोलोमनरे़ कुअन्‍हाॽग मिस्र लाजेॽ नु वेॽ के़रे़क् लाजेॽहाॽलाम् मे़दारुसिबाहाॽ मे़वये़रो॥

सोलोमनरे़ कुमासिङ्‌मा नु कुहाङ्‌युक्‍ले़ ताङ्‌बा पान्

(१ हाङ् ११:४१-४३)

२९ सोलोमनरे़ कुहाङ्‌युक् ये़म्‍मोबा वेॽ हिन्‍दोक्‍हाॽ कुहेःक्‍सिङ्‌माआङ्‌धो कुनुप्‍मा थारिक्‍के माङ्‌निङ्‌वाॽपान् के़बाःप्‍पा नातानरे़ कुसाप्‍मुःन्‍धुम्‍मो, हे़क्‍क्‍याङ् सिलोबा अहियाहरे़ पाःत्‍तुबा माङ्‌निङ्‌वाॽपान्‍नो, नाबातरे़ कुस्‍सा यारोबामरे़ कुयाःम्‍बेओ नुथुम्‌या के़इबा इद्‌दोरे़ कुसुफोओबा साप्‍पन्‍नो थे पोधक् पोःक्‍खे़आङ् मे़बत्‍ने़न्‍नाङ्‌बि?

३० सोलोमनरे़ यरुसले़ःम्‍मो के़रे़क् इस्राइलिहाॽओ लिबोङ् तङ्‌बे थारिक् हाङ्‌युक् चोगु॥

३१ खे़न् एगाङ् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पे, हे़क्‍क्‍याङ् खुने़ॽ कुम्‍बा दाउदरे़ कुये़क्‌यक्‍को मे़जिक्‍खु॥ खुने़ॽ कुएगाङ् कुस्‍सा रहबामे़न् हाङ् पोःक्‍खे़रो॥

a 

९:१३ खे़न् फाॽइन् २५ तःन् (हप्‍मे़न् २३ मेत्रिक तःन्)

थाङ्‌गे़त् ले़प्‍माङ्‌बा इस्राइल थाःक्‍हाॽरे़ खुन्‍छिॽ पिफ्‍युङ्

(१ हाङ् १२:१-२०)

१०

रहबामे़न् सकेमओ पे, थेआङ्‌भे़ल्‍ले़ खुने़ॽ हाङ् चोःक्‍मारे़ लागि के़रे़क् इस्राइलिहाॽ खे़प्‍मो मे़बेआङ् मे़वये़॥

२ आल्‍ल नाबातरे़ कुस्‍सा यारोबामरे़ कन् पाःन्‍निन् खे़प्‍सुआङ् खुने़ॽ मिस्रलाम् नुःक्‍खे़ थाङे़, थेआङ्‌भे़ल्‍ले़ खुने़ॽ सोलोमन हाङ्‌ङिन्‍लाम् खे़त्‍छिङ्‌ङाङ् मिस्र लाजेॽओ पेआङ् वये़॥

३ कल्‍ले़चोगुल्‍ले़ मनाहाॽरे़ यारोबामे़न् उःप्‍मा ताःप्‍मा मे़बाङ्‌घुसि, हे़क्‍क्‍याङ् खुने़ॽ नु के़रे़क् इस्राइलिहाॽ रहबामओ मे़बेआङ् मे़मे़त्‍तु,

४ “आदाङ्‌बारे़ के़म्‍बारे़ आनिगे के़लिःप्‍पा खे़ःप्‍सिङ् कुःत्‍तिगे़आङ् वाॽ, कर खुने़ॽ आनिगे कुःत्‍तिगे़बा कन् के़साक्‍पा नु के़लिःप्‍पा खे़ःप्‍सिङ्‌ङिन् आदाङ्‌बारे़ याङ्‌याङ्‌बा चोगे़ आबिरे़ॽओ, खम्‍भ्‍याङ् आनिगे आदाङ्‌बा के़से़वा याःम्‍बक् चोगुम् पिआसिगे़रो॥”

५ रहबामरे़ खे़ङ्‌हाॽ मे़त्‍तुसि, “सुम्‌ये़न् थारिक् ये़म् आबिरे़ॽ हे़क्‍क्‍याङ् याम्‍मो त्‍ये़म्‍मे़ॽ॥ कल्‍ले़चोगुल्‍ले़ खे़न् मनासुम्‍हाॽ खिमो मे़नुःक्‍खे़ मे़बे॥”

६ खे़ब्‍याङ् रहबाम हाङ्‌ङिल्‍ले़ कुम्‍बा सोलोमने़न् हिङे़आङ् वये़ल्‍ले़बा कुम्‍बारे़ कुसे़वारोबा लाम्‍लोबाहाॽ खुने़ॽ अक्‍खे मे़त्‍तुसिआङ् सुजा नाःक्‍तुसि, “आङ्‌गाॽ कन् मनाहाॽ आक्‍तङ्‌बा नुगप् पिरुङ्‌सिङ्‌बाबे आदाङ्‌बासिरे़ आङ्‌गाॽ थे़मा सुजा आग्‍बिबे?”

७ खे़ङ्‌हाॽरे़ नुगप् मे़बिरु, “आदाङ्‌बारे़ कन् मनाहाॽ आल्‍लो नुरिक् के़मे़त्‍तुसिॽ, हे़क्‍क्‍याङ् खे़ङ्‌हाॽ लुङ्‌माॽ तुक्‍मासि पान् के़बाःत्‍तुआङ् खे़ङ्‌हाॽरे़ खुन्‍छिॽ निङ्‌वाॽ के़दासुने़भग्र, ताःन्‍दि खे़ङ्‌हाॽ सदादिङ्‌ले़ लागि आदाङ्‌बारे़ के़से़वारोबा मे़बोङ्‌लो॥”

८ कर खे़न् लाम्‍लोबाहाॽरे़ मे़मे़त्‍तुबा सुजान् खुने़ॽ खे़म्‍मा मे़दे़न्‍दे़न्, हे़क्‍क्‍याङ् खुने़ॽनु सोरिक् के़बोबा कुबे़रे़ कुदाङ्‌ला नु खुने़ॽ कुसे़वा के़जोःक्‍पा थाङ्‌बे़न् मनाहाॽरे़ खुन्‍छिॽ सुजान् खे़प्‍सुआङ् खे़ङ्‌हाॽ सेःन्‍दोसुसि,

९ “आङ्‌गाॽ पानुदिङ् आम्‍बारे़ खे़ङ्‌हाॽ कुःत्‍तुसिबा खे़ःप्‍सिङ्‌ङिन् याङ्‌याङ्‌बा चोःक्‍मा पिमासिरे़ लागि कन् मनाहाॽरे़ पेलि मे़भाक्‍ताङ्‌बा पाःन्‍नो नुगप् पिमासिरे़ लागि खिनिॽ आङ्‌गाॽ थे सुजा आग्‍बिबे?”

१० खुने़ॽनु सोरिक् के़बोबा खे़न् कुबे़रे़ कुदाङ्‌ला थाङ्‌बे़न् मनाहाॽरे़ नुगप् मे़बिरु, “आदाङ्‌बारे़ के़म्‍बारे़ आनिगे के़लिःप्‍पा खे़ःप्‍सिङ् कुःत्‍तिगे़आङ् वये़, खे़न् याङ्‌याङ्‌बा चोगे़ आबिरे़ॽ फाॽआङ् आदाङ्‌बा के़मे़प्‍पा कन् मनाहाॽ कन् नुगप्‍पिन् पिरे़से़ॽआङ् खे़ङ्‌हाॽ मे़त्‍ते़से़ॽ, ‘आङ्‌गाॽ के़रे़क्‍नुःल्‍ले़ चुःक्‍सा आहुक्‍चोन् आम्‍बारे़ कुगे़ङ्‌ङिन्‍नुःल्‍ले़ के़धुङ्‌बा चोक्॥

११ आङ्‌गाॽ पानुदिङ् आम्‍बारे़ खिनिॽ के़लिःप्‍पा खे़ःप्‍सिङ् के़गुःत्‍तिआङ् वये़, कर आङ्‌गाॽ खे़न्‍नुःल्‍ले़ आल्‍लसाङ् पलिःप् के़लिःप्‍पाॽ चोगुङ् पिनिङ्‌ॽ॥ आङ्‌गाॽ पानुदिङ् आम्‍बारे़ तिःल्‍ले़ खिनिॽ के़म्‍हिप्‍तिर के़याःन्‍दिआङ् वये़, कर आङ्‌गाॽ ताङ्‌साङ् खे़बक्‍पाहाॽरे़ खिनिॽ के़म्‍सिक्‍तिर याःन्‍निङ्‌ॽ॥’”

१२ रहबाम हाङ्‌ङिल्‍ले़ इङ्‌जाङ् पिरुसिबा कुइसिःक् यारोबाम नु खे़न् के़रे़क् मनाहाॽ सुम्‌ये़न् एगाङ् खुने़ॽओ मे़नुःक्‍खे़ मे़ये़॥

१३ हे़क्‍क्‍याङ् हाङ्‌ङिल्‍ले़ खे़ङ्‌हाॽ कुजागे़भे़म्‍बा नुगप् पिरुसि॥ खे़न् लाम्‍लोबाहाॽरे़ मे़मे़त्‍तुबा सुजान् खुने़ॽ खे़म्‍मा मे़दे़न्‍दे़न्॥

१४ खे़न् थाङ्‌बे़न् मनाहाॽरे़ मे़मे़त्‍तुबा सुजा पाःन्‍निन् कुइसिःक् खुने़ॽ खे़न् मनाहाॽ मे़त्‍तुसि, “आङ्‌गाॽ पानुदिङ् आम्‍बारे़ग खिनिॽ के़लिःप्‍पा खे़ःप्‍सिङ् के़गुःत्‍तिआङ् वये़, कर आङ्‌गाॽ खे़न्‍नुःल्‍ले़ आल्‍लसाङ् पलिःप् के़लिःप्‍पाॽ चोगुङ् पिनिङ्‌ॽ॥ आङ्‌गाॽ पानुदिङ् आम्‍बारे़ तिःल्‍ले़ खिनिॽ के़म्‍हिप्‍तिर के़याःन्‍दिआङ् वये़, कर आङ्‌गाॽ ताङ्‌साङ् खे़बक्‍पाहाॽरे़ खिनिॽ के़म्‍सिक्‍तिर याःन्‍निङ्‌ॽ॥”

१५ कम्‍भलॽरिक् हाङ्‌ङिल्‍ले़ खे़न् मनाहाॽरे़ खुन्‍छिॽ पाःन्‍निन् मे़घे़प्‍सुन्, थेआङ्‌भे़ल्‍ले़ सिलोबा अहियाहन् लाम्‍बा यहवे दाङ्‌बे़ल्‍ले़ नाबातरे़ कुस्‍सा यारोबामे़न् मे़त्‍तुबा पाःन्‍निन् के़प्‍मारे़ लागि यहवे दाङ्‌बे़ल्‍ले़ अक्‍तङ्‌बा याक्‍नाम् तारुआङ् वये़॥

१६ आल्‍ल हाङ्‌ङिल्‍ले़ खे़ङ्‌हाॽरे़ खुन्‍छिॽ पाःन्‍निन् खे़म्‍मा मे़दे़न्‍दे़म्‍बा के़रे़क् इस्राइलिहाॽरे़ निङ्‌वाॽ मे़घोसु, खम्‍भ्‍याङ् खे़ङ्‌हाॽरे़ खुने़ॽ अक्‍तङ्‌बा नुगप् मे़बिरुरो–

“दाउदे़न्‍नु आनिगे लक्‍खोमा थे़मा वाॽआङ्‌बे?

यिसैःल्‍ले़ कुस्‍साओ आनिगे लक् थे़मा वाॽआङ्‌बे?

इस्राइलिसे, खिनिॽ आप्‍फेक् साःङ्‌गाहिम्‍मो पेगे़म्‍मे़ॽओ!

दाउदए, खे़ने़ॽ आप्‍फेक् के़हिम् के़धाःङ् तक्‍ते़ॽओ!”

हे़क्‍केलॽरिक् के़रे़क् इस्राइलिहाॽ हिम्‍हिम् मे़बेरो॥

१७ कर रहबामरे़ग यहुदाबा ये़क्‌यक्‍हाॽओ के़युङ्‌बा इस्राइलिहाॽ सम्‍धाङ् आल्‍लसाङ् युक् चोगु॥

१८ खे़ब्‍याङ् रहबाम हाङ्‌ङिल्‍ले़ नाम्‌याक् मे़ःन्‍ने़ याःम्‍बक्‍को के़बप्‍पा मनाहाॽ ओगे़मे़प्‍पा अदोनिरामे़न् इस्राइलिहाॽओ पाङ्‌घुदेसु॥ कर इस्राइलिहाॽरे़ खुने़ॽ लुङ्‌ङिल्‍ले़ मे़ले़प्‍तु मे़से़रु॥ हे़क्‍केसाङ् रहबाम हाङ्‌ङिन् कुअन्‍लाधान् युक्‍माआङ् यरुसले़म खे़त्‍छिङ्‌मा पेःक्‍मा खोसे़॥

१९ हे़क्‍क्‍याङ् खे़न् ये़न्‍नाङ्‌धो आइन् थारिक्‍के थाङ्‌गे़त् पिसाङ्‌बा थाःक्, इस्राइले़न् दाउदरे़ कुहिम्‍सयङ्‌ङिल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़आङ् वाॽरो॥

समायाहरे़ पाःत्‍तुबा माङ्‌निङ्‌वाॽपान्

(१ हाङ् १२:२१-२४)

११

आल्‍ल रहबाम हाङ्‌ङिन् यरुसले़ःम्‍मो ये़ःल्‍ले़ खुने़ॽ कुहाङ्‌जुम्‍मिन् नुःक्‍मारे़ लागि इस्राइलरे़ कुदक्‍ले़ङ्‌वाओ थङ् चोःक्‍मा फाॽआङ् यहुदा नु बेन्‍यामिनबा हिम्‍सयङ्‌लाम् १,८०,००० थक्‍लिहाङ्‌हाॽ फुक्‍खुसि॥

२ कर यहवे दाङ्‌बे़ल्‍ले़ कन् कुबाःन्‍जाक्‍किन् निङ्‌वाॽफुमाङ्‌ङिल्‍ले़ कुमना समायाहरे़ओ के़रे़रो–

३ “सोलोमनरे़ कुस्‍सा यहुदाबा हाङ् रहबामे़न् नु बिन्‍यामिनओ के़वाॽबा के़रे़क् इस्राइलिहाॽ मे़त्‍ते़से़ॽ,

४ ‘यहवे दाङ्‌बे़ल्‍ले़ अक्‍खे पाःत्‍तुॽ– आबाङे फुॽनुसाॽसाहाॽरे़ खुन्‍छिॽ तक्‍ले़ङ्‌वाओ ते़न्‍धङ् चोःक्‍मारे़ लागि थो मे़धोःक्‍कासिम्‍मिन्‍ने़आङ् मे़बेगे़म्‍मिन्‍ने़ॽ॥ खिनिॽ के़रे़क् आप्‍फेक् आप्‍फेक् हिम्‍मो पेगे़म्‍मे़ॽ, थेआङ्‌भे़ल्‍ले़ कन् याःम्‍बक्‍किन् आङ्‌गाॽ चोगुङ्‌बारो॥’” कल्‍ले़चोगुल्‍ले़ खे़ङ्‌हाॽरे़ यहवे दाङ्‌बे़ल्‍ले़ कुबाःन्‍निन् मे़घे़प्‍सु, हे़क्‍क्‍याङ् खे़ङ्‌हाॽ यारोबामे़न्‍नु मे़न्‍धक्‍के मे़नुःक्‍खे़ मे़घे़रे़रो॥

रहबामरे़ ये़क्‌यक्‍किन् से़ःप्‍सिङ्‌मादे़न् चोगु

५ रहबामे़न् यरुसले़ःम्‍मो युङे़आङ् खुने़ॽ यहुदाबा कुभा ये़क्‌यक्‍कोबा यक्‍हाॽ से़ःप्‍सिङ्‌मादे़न् चोगु॥

६ खुने़ॽ से़ःप्‍सिङ्‌मादे़न् चोगुबा यहुदा नु बेन्‍यामिनओ के़ने़बा ये़क्‌यक्‍हाॽ हाबा कन्‍हाॽए ने़स्‍से़रो–

७ बेथले़हे़म, एताम, तको,

८ बेथ-सर, सोखो, अदुल्‍लाम, गात, मारेसा, जिप,

९ अदोरेम, लाकिस, आजेका,

१० सोरा, अय्‍यालोन नु हेब्रोन॥

११ खुने़ॽ खे़न् ये़क्‌यक्‍कोबा यक्‍हाॽ थधप् मे़ल्‍लॽमनाबा चोगु, हे़क्‍क्‍याङ् खे़ङ्‌हाॽओ थक्‍मोबाहाॽ युक्‍खुसि, खम्‍भ्‍याङ् चामा कुजा, निःङ्‌गेॽ नु चे़ल्‍ले़क्‍सेॽ थि के़दुम्‍बाआङ् खे़प्‍मो युक्‍खु पिरुसिरो॥

१२ खुने़ॽ ये़क्‌यक् के़रे़क् खो नु लाःक्‍हाॽ सुप्‍सुआङ् ने़स्‍सु, हे़क्‍क्‍याङ् खे़प्‍मोबा यक्‍हाॽ थधप् मे़ल्‍लॽमनाबा चोगु॥ कम्‍भलॽरिक् खुने़ॽ यहुदा नु बेन्‍यामिनओ खुने़ॽ युक् चोगुरो॥

निङ्‌वाॽफुसाम्‍बाहाॽ नु ले़बिहाॽ यहुदा मे़ये़

१३ के़रे़क् इस्राइलबा के़रे़क् पिसाङ्‌लाम् निङ्‌वाॽफुसाम्‍बाहाॽ नु ले़बिहाॽ खुन्‍छिॽ आप्‍फेक् आप्‍फेक् ते़ङ्‌गप्‍हाॽओलाम् रहबामरे़ओ मे़ये़॥

१४ ले़बिहाॽरे़ खुन्‍छिॽ के़रे़क् थक्‍सा चाराम्‍दे़न्‍हाॽ नु खुनिॽ पालाम्‍बाबा लाजेॽ सिङ्‌बुङ्‌हाॽ मे़ले़रुआङ् यहुदा नु यरुसले़ःम्‍मो युङ्‌से़ मे़ये़, थेआङ्‌भे़ल्‍ले़ यारोबाम नु खुने़ॽ कुमुॽइदाङ्‌साहाॽरे़ यहवे दाङ्‌बाओबा निङ्‌वाॽफुसाम्‍बा ताक्‍फालाम् खे़ङ्‌हाॽ मे़नाॽरुसिआङ् मे़वये़॥

१५ उःक्‍चम्‍जम्‍बादे़न्‍हाॽओ के़ने़बा से़वा चोःक्‍मादे़न्‍हाॽ नु खुने़ॽ चोगुबा मे़ःन्‍दा हे़क्‍क्‍याङ् पित्‍सात् नावाइत्‍लाहाॽ माङ्‌से़वा मे़प्‍मासिरे़ लागि यारोबामरे़ खुने़ॽ आप्‍फेक् कुनिङ्‌वाॽफुसाम्‍बाहाॽ युक्‍तिङ् चोगुसि॥

१६ यहवे दाङ्‌बा इस्राइलबा निङ्‌वाॽफुमाङ्‌ङिन् निङ्‌वाॽ इगेःक्‍काङ् कोःप्‍मा निङ्‌वाॽ के़जोःक्‍पा इस्राइलबा के़रे़क् थाःक्‍हाॽलाम् के़युबाहाॽ यहवे दाङ्‌बा खे़ङ्‌हाॽरे़ खुन्‍छिॽ पाधे़बाहाॽरे़ खुनिॽ निङ्‌वाॽफुमाङ्‌ङो सिदुङ्‌जभा तोःन्‍छे़ यरुसले़ःम्‍मो के़युबा ले़बिहाॽरे़ खुन्‍छिॽ एगाङ् मे़धासिङ् मे़ये़॥

१७ खे़ङ्‌हाॽरे़ यहुदाबा हाङ्‌जुम्‍मिन् योधो मे़ल्‍लॽमनाबा मे़जोगुआङ् तङ्‌बे सुम्‍सि थारिक् सोलोमनरे़ कुस्‍सा रहबामे़न् मे़भाॽरु, हे़क्‍क्‍याङ् खे़न् ये़म्‍मो खे़ङ्‌हाॽ दाउद नु सोलोमनरे़ खुन्‍छिॽ ये़प्‍ले़क् कुइसिःक् लाङ्‌मे़घेगे़रो॥

रहबामरे़ कुहिम्‍सयङ्

१८ रहबामरे़ महलते़न् ते़न्‍धाम् मेःक्‍खिम् लिःक्‍खु॥ खे़न् मे़न्‍छुमाःल्‍ले़ कुम्‍बाग दाउदरे़ कुस्‍सा यरिमोते़न् वये़ हे़क्‍क्‍याङ् कुम्‍मान् यिसैरे़ कुस्‍सा एलिआबरे़ कुस्‍सा मे़न्‍छुमा अबिहेले़न् वये़॥

१९ खे़न् कुमेःत्‍तिन् लाम्‍बा रहबामरे़ कन् कुस्‍सा ये़म्‍बित्‍छाहाॽ मे़वये़– येउस, समरयाह नु साहम॥

२० खे़न् एगाङ् खुने़ॽ अब्‍सालोमरे़ कुस्‍सा मे़न्‍छुमा माकान् ते़न्‍धाम् मेःक्‍खिम् लिःक्‍खु॥ खे़न् मे़न्‍छुमान् लाम्‍बा अबिया, अत्‍तै, जिजा नु सलोमित कुमुॽइदाङ्‌साहाॽ मे़वये़॥

२१ रहबामरे़ खुने़ॽ के़रे़क् कुमेःत्‍हाॽ नु कुजक्‍मेःत्‍हाॽओ माकान् साॽरिक् कुसिराॽ थाङे़आङ् वये़॥ खुने़ॽ के़रे़क्‍ले़ थिबोङ्‌ङाङ् ये़त्‍छि कुमेत् नु तुक्‍पोङ् कुजक्‍मेःत् मे़वये़॥ खुने़ॽ निबोङ्‌ङाङ् ये़त्‍छि ये़म्‍बित्‍छासाहाॽ नु तुक्‍पोङ् मे़न्‍छुमासाहाॽरे़ खुन्‍छिॽ पानुदिङ् पा वये़॥

२२ रहबामरे़ माकारे़ कुस्‍सा अबियान् हाङ्‌सा चोगु हे़क्‍क्‍याङ् खुने़ॽ कुएगाङ् हाङ्‌युक्‍नाओ युङ्‌मा निङ्‌वाॽ चोगुआङ् अबियान् कुम्‍भुॽ कुन्‍साॽहाॽओ के़रे़क्‍नुःल्‍ले़ यम्‍बा लाम्‍लोबा चोगु॥

२३ यहुदा नु बेन्‍यामिनबा के़रे़क् ते़ङ्‌गप्‍हाॽ हे़क्‍क्‍याङ् के़रे़क् से़ःप्‍सिङ्‌मादे़न् ये़क्‌यक्‍हाॽ ओमे़प्‍मा लक्‍पे़न्‍निन् खुने़ॽ कुभा कुस्‍साहाॽ पिरुसिआङ् खुने़ॽ सिक्‍कुम्‍साबा पोःक्‍खे़बा ओसेःन्‍धाङ् चोगु॥ खुने़ॽ खे़ङ्‌हाॽरे़ खुन्‍छिॽ लागि पयो के़योबा चामा कुजाहाॽ सुप्‍सु पिरुसि, हे़क्‍क्‍याङ् खे़ङ्‌हाॽ यरिक् मेःत्‍हाॽआङ् तारु पिरुसिरो॥

मिस्रिहाॽरे़ यहुदिहाॽ मे़भत्‍तुसिॽ

(१ हाङ् १४:२५-२८)

१२

रहबामरे़ कुहाङ्‌जुम्‍मिन् थधप् मे़ल्‍लॽमनाबा पोःक्‍खे़ हे़क्‍क्‍याङ् खुने़ॽ मुक्‍के़गुबा पोःक्‍खे़आङ् एगाङ् खुने़ॽनु खुने़ॽ कुयुक्‍को के़वाॽबा के़रे़क् इस्राइलिहाॽरे़ यहवे दाङ्‌बे़ल्‍ले़ कुसाम्‌योथिम्‍मिन् इःप्‍मा नाःप्‍मा मे़नाॽरु॥

२ रहबामरे़ युक् चोगुबा ङासिगेक्‍पा तङ्‌बेओ यहवे दाङ्‌बे़ल्‍ले़ कुदक्‍ले़ङ्‌वाओ खे़ङ्‌हाॽ नसान् के़ले़ङ्‌बा मे़बोःक्‍खे़बाल्‍ले़ चोगुल्‍ले़ मिस्रबा सिसक हाङ्‌ङिल्‍ले़ यरुसले़ःम्‍मिन् थङ्‌ङो फत्‍तु॥

३ मिस्र लाजेॽबा हाङ् सिसक्‍के़ल्‍ले़ थिबोङ्‌ङाङ् ने़त्‍छि किप् अन्‍लाधाहाॽ नु तुक्‍पोङ् हे़न्‍छिङ् अन्‍गे़लोङ्‌बाहाॽ थाक्‍तुसि॥ हे़क्‍क्‍याङ् खुने़ॽनु सोरिक् आत्‍तातान्‍ने यरिक् मिस्रलाम् के़धाङ्‌बा लिबियाबा, सुक्‍किया नु कुसिहाॽ मे़वये़॥

४ यहुदाओ के़ने़बा कम्‍ब्राङ्‌बा ये़क्‌यक्‍हाॽ नाःन्‍दुसिर खुने़ॽ यरुसले़म थे़म्‍बा के़रे़ थाङे़॥

५ खे़ब्‍याङ् रहबाम नु सिसकरे़ खुन्‍छिॽ ते़न्‍धङ्‌लाम् हिङ्‌मारे़ लागि यरुसले़ःम्‍मो के़जुम्‍बा यहुदाबा थाःक्‍लाम्‍लोबाहाॽ माङ्‌निङ्‌वाॽपान् के़बाःप्‍पा समायाहःल्‍ले़ मे़त्‍तुसि, “यहवे दाङ्‌बे़ल्‍ले़ अक्‍खे पाःत्‍तुॽ– ‘खिनिॽ आङ्‌गाॽ आग्‍नाॽरे़आङ् वाॽ, कल्‍ले़चोगुल्‍ले़ आल्‍ल आङ्‌गाॽ सिसकरे़ कुहुक्‍को खिनिॽ थानिङ्‌ॽ॥’”

६ खम्‍भ्‍याङ् थाःक्‍लाम्‍लोबाहाॽ नु हाङ्‌ङिन् नःम्‍नाःम्‍बा मे़बोःक्‍खे़आङ् मे़बाःत्‍तु, “यहवे दाङ्‌बे़ल्‍ले़ कुदोःप्‍मा खासे़न् लोःन्‍दुॽ॥”

७ यहवे दाङ्‌बे़ल्‍ले़ खे़ङ्‌हाॽ नःम्‍नःम्‍बा मे़बोःक्‍खे़बा निसुसिआङ् खुने़ॽलाम् कन् इङ्‌घङ्‌ङिन् समायाहओ के़रे़– “खे़ङ्‌हाॽ आप्‍फेक् नःम्‍नःम्‍बा मे़जोःक्‍सिङ्‌बाल्‍ले़ चोगुल्‍ले़ आङ्‌गाॽ खे़ङ्‌हाॽ मे़मे़क्‍खुङ्‌सिङ्‌ङिन्, कर आङ्‌गाॽ खे़ङ्‌हाॽ खे़त्‍छिङ्‌मा फाःक्‍तुङ्‌सिङ्‌ॽ॥ सिसेक्‍के़न् लाम्‍बा आङ्‌गाॽ आसाक्‍के़न्‍निन् यरुसले़ःम्‍मो मे़धाआन्॥

८ हे़क्‍केसाङ् खे़ङ्‌हाॽ खुने़ॽ कुयुक्‍को मे़धाआङ् खे़ङ्‌हाॽरे़ आङ्‌गाॽ माङ्‌से़वा मे़प्‍मा नु वेॽ लाजेॽबा हाङ्‌हाॽ से़वा मे़प्‍मासिओ थे़मा पाःन्‍निन् वेॽ परिक्‍पा चोक् खे़न् खे़ङ्‌हाॽरे़ निङ्‌वाॽ मे़घोसुॽ॥”

९ मिस्र लाजेॽबा सिसक हाङ्‌ङिल्‍ले़ यरुसले़ःम्‍मिन् थङ्‌ङो फत्‍तुआङ् खुने़ॽ यहवे दाङ्‌बे़ल्‍ले़ कुहिम्‍मो नु हाङ्‌हिम्‍मोबा थाःङ्‌हाॽओबा इमे़ल्‍लुङ्‌बा सामाहाॽ खक्‍पे़त् नाप्‍तुसि, हे़क्‍क्‍याङ् सोलोमनरे़ चोगुबा साम्‍म्‍याङ् खोहाॽआङ् खुने़ॽ हुक्‍काप् चोगु॥

१० कल्‍ले़चोगुल्‍ले़ रहबाम हाङ्‌ङिल्‍ले़ खे़न् साम्‍म्‍याङ् खोहाॽरे़ कुले़क्‌वाओ कासा खोहाॽ चोगु हे़क्‍क्‍याङ् हाङ्‌हिम्‍मो लाःप्‍मा लाम्‍धेत् कम्‍ब्राङ् के़मे़प्‍पा कम्‍ब्राङ्‌बाहाॽरे़ खुन्‍छिॽ सुहाङ्‌युक्‍पाहाॽरे़ खुन्‍छिॽ लक्‍पे़न्‍नो पिरुसि॥

११ आभे़ल्‍ले़साङ् हाङ्‌ङिन् यहवे दाङ्‌बे़ल्‍ले़ कुहिम्‍मो पेःल्‍ले़ कम्‍ब्राङ्‌बाहाॽरे़ खे़न् खोहाॽ मे़बक्‍खुआङ् खुने़ॽनु सोरिक् मे़बे॥ खे़न् एगाङ् खे़ङ्‌हाॽरे़ कम्‍ब्राङ्‌बा युङ्‌मा याक्‍फाङ्‌ङो खे़ङ्‌हाॽ याम्‍मो मे़ने़स्‍सु॥

१२ रहबामे़न् खुने़ॽ आप्‍फेक् नःम्‍नःम्‍बा चोःक्‍सिङ्‌बे़ल्‍ले़ चोगुल्‍ले़ यहवे दाङ्‌बे़ल्‍ले़ कुसाक्‍के़न्‍निन् खुने़ॽलाम् इःङ्‌सिङ्, हे़क्‍क्‍याङ् खुने़ॽ खाप्‍पुथ्‍यःङ् मे़मे़गे़न्॥ हे़क्‍क्‍याङ् यहुदाओ नुॽमादामाआङ् पोःक्‍खे़आङ् पत्‍छे़रो॥

रहबामरे़ कुयुक्‍किल्‍ले़ कुयाःम्‍बेओ ताङ्‌बसा पोधक्

१३ रहबाम हाङ्‌ङिन् यरुसले़ःम्‍मो युङ्‌सिङ्‌ङाङ् चक्‍मे़ल्‍लॽए खुने़ॽ मुक्‍साम्‍साबा पोःक्‍खे़र पे॥ खुने़ॽ हाङ्‌युक्‍नाओ युङ्‌सिङ्‌ङिल्‍ले़ लिबोङ्‌ङाङ् थिक् तङ्‌बे योरे़, हे़क्‍क्‍याङ् यहवे दाङ्‌बे़ल्‍ले़ इस्राइलबा के़रे़क् थाःक्‍हाॽओलाम् खुने़ॽ कुमिङ् युङ्‌मारे़ लागि सेगुबा ये़क्‌यक् यरुसले़ःम्‍मो रहबामरे़ थिबोङ्‌ङाङ् नुसि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् नामा वये़, खुने़ॽ अम्‍मोन के़युङ्‌मा वये़॥

१४ रहबामरे़ आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने चोगु, थेआङ्‌भे़ल्‍ले़ खुने़ॽ यहवे दाङ्‌बे़ल्‍ले़ कुलाम्‍लोमा लाम्‍मिन् कोःप्‍मा ताम्‍सिङ् मे़जोगुन्॥

१५ रहबामरे़ कुहाङ्‌युक् ये़म्‍मोबा हिन्‍दोक्‍हाॽ कुहेःक्‍सिङ्‌माआङ्‌धो कुनुप्‍मा थारिक् मिङ्‌स्रा कुइसिःक् माङ्‌निङ्‌वाॽपान् के़बाःप्‍पा समायाह नु थुम्‌या के़इबा इद्‌दोरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि? रहबाम नु यारोबामरे़ खुन्‍छिॽ लुम्‍मो आभे़ल्‍ले़साङ् चक्‍मे़ल्‍लॽए थङ् पोःक्‍खे़आङ् पत्‍छे़॥

१६ रहबामे़न् खुने़ॽ कुसुधे़बा कुदाक्‍थे़बाहाॽनु तङ्‌सिङ्‌से़ पेआङ् खुने़ॽ दाउदरे़ कुये़क्‌यक्‍को मे़जिक्‍खु॥ खुने़ॽ कुएगाङ् कुस्‍सा अबियान् हाङ् पाःक्‍खे़रो॥

अबियान् नु यारोबामरे़ खुन्‍छिॽ लुम्‍मो ते़न्‍धङ्

(१ हाङ् १५:१-८)

१३

इस्राइलबा हाङ् यारोबामरे़ हाङ्‌युक् चोगुबा थिबोङ्‌ङाङ् ये़त्‍छिगेक्‍पा तङ्‌बेओ अबियान् यहुदाबा हाङ् पोःक्‍खे़॥

२ अबियाःल्‍ले़ यरुसले़ःम्‍मो तङ्‌बे सुम्‍सि हाङ्‌युक् चोगु॥ खुने़ॽ कुम्‍मारे़ कुमिङ् माका वये़, खुने़ॽ गिबाबा उरिएलरे़ कुस्‍सा मे़न्‍छुमा वये़॥

अबियान् नु यारोबामरे़ खुन्‍छिॽ लुम्‍मो आम्‍भा थङ् पोःक्‍खे़आङ् पत्‍छे़॥

३ अबियाःल्‍ले़ थङ् चोःक्‍मारे़ लागि ४,००,००० मुक्‍के़गुबा थङ्‌गे़जोःक्‍पाहाॽ फुक्‍खुसि, हे़क्‍क्‍याङ् खे़ल्‍ले़ कुदक्‍ले़ङ्‌वाओ यारोबामरे़ ८,००,००० थक्‍लिहाङ्‌हाॽरे़न् तुरा यारिप् चोगुसि॥

४ अबियान् एफ्राइमबा कोःक्‍माओ के़ने़बा समारैम कोःक्‍माओ ये़म्‍सिङ्‌ङाङ् अक्‍खेलॽरिक् अःक्‍ते़, “यारोबाम नु के़रे़क् इस्राइलिसे, आङ्‌गाॽ आबाःन्‍निन् खे़प्‍से़म्‍मे़ॽ!

५ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ आभे़ल्‍ले़आङ् चक्‍मे़ल्‍लॽमनाबा माङ्‌हुप्‍लाम् सदादिङ्‌ले़ लागि दाउदे़न् नु खुने़ॽ कुमुॽइदाङ्‌साहाॽ इस्राइलओ युक् चोःक्‍मारे़ लागि हाङ्‌जुम्‍मिन् पिरुसिबा फाॽआङ् थे खिनिॽ के़न्‍निसुम्‍मिन्‍बि?

६ हम्‍भसाङ् दाउदरे़ कुस्‍सा सोलोमनरे़ कुसुहाङ्‌युक्‍पा नाबातरे़ कुस्‍सा यारोबामे़न् खुने़ॽ कुन्‍दाङ्‌बे़ल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़॥

७ कुभा थेनाधे कुसुम् मे़न्‍दम्‍मनाबा खार्मे़न्‍दक् के़जोःक्‍पाहाॽ खुने़ॽनु सोरिक् तेॽरुसि हे़क्‍क्‍याङ् खे़ङ्‌हाॽरे़ सोलोमनरे़ कुस्‍सा रहबामे़न् सेःप्‍फा के़वाॽबा नु थेआङ् मे़न्‍दुम्‍मे मे़न्‍निए के़वाॽबा मे़निसु हे़क्‍क्‍याङ् हादिङ् खुने़ॽ कुदक्‍ले़ङ्‌वाओ मे़बोगे़॥ खे़न् ये़म्‍मो रहबामे़न् खे़ङ्‌हाॽ अप्‍मासि के़सुक्‍पा मे़जोगे़न्॥

८ “आल्‍ल दाउदरे़ कुमुॽइदाङ्‌साहाॽरे़ खुन्‍छिॽ हुक्‍को के़ने़बा यहवे दाङ्‌बे़ल्‍ले़ कुहाङ्‌जुम्‍मिल्‍ले़ कुदक्‍ले़ङ्‌वोओ पोःक्‍मारे़ लागि खिनिॽ निङ्‌वाॽ के़इःत्‍तुम्‌ॽ॥ खिनिॽ से़क्‍खा आत्‍तातान्‍ने यरिक् थक्‍सुबा के़वयिॽ, हे़क्‍क्‍याङ् खिनिॽ माङ् पोङ्‌मारे़ लागि यारोबामरे़ चोगुबा कन् साम्‍म्‍याङ् पित्‍सात्‍हाॽ खिनिॽ के़गत्‍तुम्‍सिम्‌ॽ॥

९ कर थे हारुने़ल्‍ले़ कुधाःक्‍कोबा यहवे दाङ्‌बे़ल्‍ले़ कुनिङ्‌वाॽफुसाम्‍बाहाॽ नु ले़बिहाॽ खिनिॽ के़लःत्‍तुम् के़देसुम्‍सिम्‍माङ् वेॽ लाजेॽबा थिम् कुइसिःक् खिनिॽ आप्‍फेक् निङ्‌वाॽफुसाम्‍बाहाॽ युक्‍तिङ् के़जोगुम्‍सिम्‍माङ् मे़न्‌वाॽने़म्‍बि? कुभा मनाधिक् खुने़ॽ तोःन्‍छिङ्‌मारे़ लागि पित्‍सात् थिक् नु नुसि थुःम्‍बाहाॽ तारुसिआङ् ताःल्‍ले़ थे खे़न् माङ् मेःम्‍बान् माङ्‌ङिल्‍ले़ कुनिङ्‌वाॽफुसाम्‍बा फाॽआङ् खिनिॽ के़दाःक्‍तुम्‍बि?

१० “कर आनिगे लागिग यहवे दाङ्‌बे़न्‍ने आनिगे निङ्‌वाॽफुमाङ्‌लो, हे़क्‍क्‍याङ् आनिगे खुने़ॽ मे़ल्‍ले़त्‍ते़ वयिगे़॥ यहवे दाङ्‌बे़न् माङ्‌से़वा के़मे़प्‍पा निङ्‌वाॽफुसाम्‍बाहाॽग हारुनरे़ कुस्‍साहाॽरो, खे़ब्‍याङ् ले़बिहाॽरे़ खे़ङ्‌हाॽ मे़भाॽरुसिॽ॥

११ खे़ङ्‌हाॽरे़ तानाम् नु युःन्‍धो थक्‍मा सिदुङ्‌जभाहाॽ हे़क्‍क्‍याङ् कुनाम्‍गे़नुॽबा सुक्‍पाहाॽ यहवे दाङ्‌बे़ल्‍ले़ कुलागि मे़दोन्‍दुॽ॥ खे़ङ्‌हाॽरे़ सिदुङ्‌जभाओबा खरे़ःङ्‌ङिन् थिम् कुइसिःक् सेसे चोःक्‍मनाबा चप्‍ते़न्‍नो कुदिःक्‍ला कुदिःक्‍ला मे़बे़न्‍छु मे़ने़स्‍सुॽ॥ खे़ङ्‌हाॽरे़ युःन्‍छिक् थक्‍मा साम्‍म्‍याङ् सेमियुङ्‌दे़न्‍नो के़युङ्‌बा सेमिहाॽ मे़हाःन्‍दुॽ॥ कम्‍भलॽरिक् यहवे दाङ्‌बा आनिगे निङ्‌वाॽफुमाङ्‌ङिल्‍ले़ इङ्‌जाङ् पिरिगे़बा पाःन्‍हाॽ आनिगे इःत्‍तुम्‍बे़ चोगुम्‍बे़॥ कर खिनिॽग खुने़ॽ के़ले़रुम् के़देसुम्‍माङ् के़वयिॽ॥

१२ निङ्‌वाॽफुमाङ्‌ङिन् आनिगे लाम्‍लोबा पोःक्‍खे़आङ् आनिगे़नु वाॽ॥ खुने़ॽ कुनिङ्‌वाॽफुसाम्‍बाहाॽ खिनिॽ तक्‍ले़ङ्‌वाओ ते़न्‍धङ् इक्‍ला मिक्‍सेन् पिमारे़ लागि सादाङ्‌हाॽ मे़याङ्‌सिङ्‌ङाङ् मे़ये़म्‍सिङ्‌ॽ॥ इस्राइलिसे, यहवे दाङ्‌बा खिनिॽ सुधे़बा ताक्‍थे़बाहाॽरे़ खुन्‍छिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ थङ् मे़न्‍जोःक्‍काम्‍मे़ॽ, थेआङ्‌भे़ल्‍ले़ खिनिॽ कुसाङ् के़ल्‍लसुम्‍मिन्‌ॽ!”

१३ यारोबामरे़ खुने़ॽ कुधक्‍सुबाहाॽओबा कुलुप् थिक् एगाङ् ले़प्‍माङ् पेःक्‍माआङ् सुक्‍मासिआङ् युङ्‌मारे़ लागि पाङ्‌घुसिआङ् मे़वये़, हे़क्‍केलॽरिक् एगाङ् ले़प्‍माङ्‌लाम् मे़सुगुसिल्‍ले़ खुने़ॽनु के़वाॽबा के़याःक्‍पा थक्‍सुबाहाॽरे़ यहुदान् तगाङ्‌लाम् चिभत् मे़भत्‍तु॥

१४ आल्‍ल यहुदाबा मनाहाॽ मे़हिसिङ्‌ङाङ् ओमे़मये़ल्‍ले़ खुन्‍छिॽ तगाङ् नु एगाङ् ने़प्‍माङ् पिसाङ् थङ्‌ङो मे़भुत्‍तुसिबा मे़निसु॥ खे़ब्‍याङ् खे़ङ्‌हाॽरे़ कुभाॽरे़ लागि यहवे दाङ्‌बे़न् पेलि मे़भाक्‍तु॥ निङ्‌वाॽफुसाम्‍बाहाॽरे़ सादाङ्‌हाॽ मे़मे़त्‍तु, हे़क्‍क्‍याङ् यहुदाबा मनाहाॽ मे़भिःक्‍ते़आङ् मे़अःक्‍ते़॥

१५ खे़ङ्‌हाॽरे़ अक्‍खे मे़जोगुल्‍ले़ निङ्‌वाॽफुमाङ्‌ङिल्‍ले़ अबियान् नु यहुदाःल्‍ले़ खुन्‍छिॽ तगि यारोबामे़न् नु के़रे़क् इस्राइलिहाॽ हारिजाःत्‍तुसि॥

१६ इस्राइलिहाॽ यहुदाबा मनाहाॽरे खुन्‍छिॽ तगिलाम् मे़घे़त्‍छिङ् मे़घे़रे़, हे़क्‍क्‍याङ् निङ्‌वाॽफुमाङ्‌ङिल्‍ले़ इस्राइलिहाॽ यहुदाबा मनाहाॽरे़ खुन्‍छिॽ हुक्‍को थासुसि॥

१७ कम्‍भलॽरिक् अबियान् नु खुने़ॽ कुमनाहाॽरे़ इस्राइलिहाॽ साॽरिक् ताप्‍फे़ःल्‍लिक्‍काङ् मे़नाःन्‍दुसि, हे़क्‍क्‍याङ् इस्राइलबा ५,००,००० मुक्‍के़गुबा थक्‍लिहाङ्‌हाॽ थङ्‌ङो मे़स्‍ये़रुसि॥

१८ खे़न् ये़म्‍मो इस्राइलिहाॽ हारिमे़द्‌ये़आङ् यहुदाबा मनाहाॽरे़ मे़नाःन्‍दुसि, थेआङ्‌भे़ल्‍ले़ खे़ङ्‌हाॽरे़ यहवे दाङ्‌बा खुन्‍छिॽ पाधे़बा सुधे़बाहाॽरे़ खुन्‍छिॽ निङ्‌वाॽफुमाङ्‌ङो ताःक्‍पो मे़जोगुआङ् वये़॥

१९ अबियाःल्‍ले़ यारोबामे़न् नाःत्‍तुदेसु, हे़क्‍क्‍याङ् खुने़ॽलाम् बेथेल, येसना खे़ब्‍याङ् एप्रोनबा ये़क्‌यक्‍हाॽनु सोसोरिक् खिरिबा पाङ्‌भेॽहाॽआङ् अबियाःल्‍ले़ हुक्‍काप् चोगु॥

२० अबियाःल्‍ले़ कुये़म्‍मो यारोबामे़ल्‍ले़ खुने़ॽ कुमुक्‍के़न् याम्‍मो खोमा मे़सुक्‍तुन्॥ पिप्‍मिरि कुसोःन्‍दिओ यहवे दाङ्‌बे़ल्‍ले़ खुने़ॽ थिङ्‌घु, हे़क्‍क्‍याङ् खे़न् स्‍ये़॥

२१ कर अबियान् मुक्‍के़गुबा पोःक्‍खे़॥ खुने़ॽ थिबोङ्‌ङाङ् लिसि मेःत्‍हाॽ तारुसिआङ् खुने़ॽ निबोङ्‌ङाङ् ने़त्‍छि ये़म्‍बित्‍छा नु थिबोङ् तुक्‍सि मे़न्‍छुमासाहाॽरे़ खुन्‍छिॽ पानुदिङ् पा पोःक्‍खे़॥

२२ अबियाःल्‍ले़ हाङ्‌युक् चोगुबा ये़म्‍मोबा वेॽ हिन्‍दोक् पाःन्‍हाॽ, खुने़ॽ चोगुबा याःम्‍बक्‍हाॽ नु खुने़ॽ पाःत्‍तुबा पाःन्‍जाःक्‍हाॽ माङ्‌निङ्‌वाॽपान् के़बाःप्‍पा इद्‌दोरे़ कुसाप्‍पन्‍नो साप्‍ते़आङ् पत्‍लो॥

१४

अबियान् खुने़ॽ कुम्‍बा कुन्‍धे़बासिनु सोरिक् तङ्‌सिङ्‌से़ पे हे़क्‍क्‍याङ् खुने़ॽ दाउदरे़ कुये़क्‌यक्‍को मे़जिक्‍खु॥ खुने़ॽ कुएगाङ् कुस्‍सा आसान् हाङ्‌युक्‍नाओ युङ्‌सिङ्॥ खुने़ॽ कुये़म्‍मो तङ्‌बे थिबोङ् थारिक् यहुदा लाजेॽओ सनारुङ् पोःक्‍खे़रो॥

आसान् यहुदाबा हाङ् पोःक्‍खे़

२ आसाःल्‍ले़ यहवे दाङ्‌बा कुनिङ्‌वाॽफुमाङ्‌ङिल्‍ले़ कुनिमो आत्‍तिन् पाःन्‍निन् नुबा नु कुदोःप्‍मा चोगे़ खुने़ॽ हाबा खे़न्‍ने चोगु॥

३ खुने़ॽ वेॽ लाजेॽबा ले़त्‍ति तोःम्‍मादे़न्‍हाॽ नु कोःक्‍मा फाङ्‌जङ् नु थे़गु माङ्‌वाहाॽओबा माङ्‌धाःन्‍हाॽ इःक्‍खुदेसु, सेसे लुङ्‌हाॽ लुःन्‍दुदेसु, हे़क्‍क्‍याङ् असेरा माङ् नावाइत्‍लाहाॽ सोःन्‍दुदेसु॥

४ यहवे दाङ्‌बा खुन्‍छिॽ पाधे़बाहाॽरे़ खुनिॽ निङ्‌वाॽफुमाङ्‌ङिन् कोःप्‍मा हे़क्‍क्‍याङ् खुने़ॽ कुधिम्‍हाॽ नु कुइङ्‌जाङ्‌हाॽ इःप्‍मा नाःप्‍मारे़ लागि खुने़ॽ यहुदाबा मनाहाॽ इङ्‌जाङ् पिरुसि॥

५ खुने़ॽ यहुदाबा के़रे़क् ये़क्‌यक्‍हाॽओ के़युङ्‌बा माङ्‌धाःन्‍हाॽ नु सुक्‍पा हाःम्‍मा ले़त्‍ति तोःम्‍मादे़न्‍हाॽआङ् खे़त्‍तुदेसु॥ खुने़ॽ कुहाङ्‌युक् ये़म्‍मो लाजेॽओ सनारुङ् पोःक्‍खे़आङ् ने़स्‍से़॥

६ लाजेॽओ सनारुङ् पोःक्‍खे़बाल्‍ले़ चोगुल्‍ले़ खुने़ॽ यहुदाओ हाङ्‌यक् के़ने़बा ये़क्‌यक्‍हाॽआङ् आधेःक्‍थेःक्‍पा चोगु॥ खे़न् ये़म्‍मो खुने़ॽ आत्‍तिन् थङ्‌ङाङ् थक्‍मा मे़बोःक्‍खे़न्, थेआङ्‌भे़ल्‍ले़ यहवे दाङ्‌बे़ल्‍ले़ खुने़ॽ नाःम्‍सिङ्‌मा पिरुआङ् वये़॥

७ खुने़ॽ यहुदाबा मनाहाॽ मे़त्‍तुसि, “कन् ये़क्‌यक्‍हाॽ आनिॽ से़त्‍तुम् चोगुम्॥ खे़ङ्‌हाॽ कब्रिङ् लुङ्‌धाक् से़त्‍तुम्, चङ्‌हिम्‍हाॽ चोगुम्, हे़क्‍क्‍याङ् लाम्‍धेःत्‍हाॽओ कुए़प्‍माहाॽ याक्‍तुम्॥ लाजेन् आल्‍लसाङ् आनिॽइन्‍ने पोःक्‍खे़आङ् ने़, थेआङ्‌भे़ल्‍ले़ यहवे दाङ्‌बा आनिॽ निङ्‌वाॽफुमाङ्‌ङिन् आगोःत्‍तुम्‍माङ् वाॽ॥ खुने़ॽ आसेगुम् हे़क्‍क्‍याङ् खुने़ॽ के़रे़क् पिसाङ् कम्‍ब्राङ् आमे़त्‍ते़आङ् वाॽ॥” कल्‍ले़चोगुल्‍ले़ खे़ङ्‌हाॽरे़ खे़न् ये़क्‌यक्‍हाॽ मे़जोगुआङ् खे़ङ्‌हाॽ मे़नुरे़ मे़दासे़॥

८ यहुदालाम् यम्‍बा खोहाॽ नु लाःक्‍हाॽरे़ काप्‍तुसिबा ३,००,००० मनाहाॽ हे़क्‍क्‍याङ् बेन्‍यामिनलाम् २,८०,००० चुक्‍पा खोहाॽ के़बङ्‌बा नु तोङ्‌लि के़आप्‍पा थक्‍सुबाहाॽ आसाःल्‍ले़ कत्‍तुसि॥ खे़ङ्‌हाॽ के़रे़क् मुक्‍के़गुबा थङ्‌गे़जोःक्‍पा मे़वये़॥

९ कुसि जेरहन् खे़ङ्‌हाॽरे़ खुन्‍छिॽ तक्‍ले़ङ्‌वाओ १०,००,००० मनाहाॽरे़न् आत्‍तातान्‍ने यरिक् थक्‍सुबा सुम् नु ३०० अन्‍लाधाहाॽ फे़त्‍तुसिआङ् मारेसा थारिक्‍के फे़रे़॥

१० खुने़ॽ फे़रे़ल्‍ले़ खुने़ॽनु थक्‍मारे़ लागि आसान् लःन्‍दे़भे़रे़, हे़क्‍क्‍याङ् मारेसा कुबेसाङ्‌बा सपता ने़ने़बादे़न्‍नो खे़ङ्‌हाॽ थक्‍मारे़ लागि ना नु कत्‍ना मे़सोःक्‍सिङ्॥

११ खे़ब्‍याङ् आसाःल्‍ले़ यहवे दाङ्‌बा खुने़ॽ कुनिङ्‌वाॽफुमाङ्‌ङिन् पेलि फाक्‍तुआङ् मे़त्‍तु, “यहवे दाङ्‌बाए, के़धुम्‍बे़न्‍नु थक्‍मारे़ लागि मे़न्‍धुम्‍मनाबा आक्‍तङ्‌बा मनाहाॽसाङ् के़भाॽबाग आदाङ्‌बा हे़क्‍तङ्‌बा वेॽ हाःत्‍ताङ् होप्॥ यहवे दाङ्‌बा आनिगे निङ्‌वाॽफुमाङ्‌ङे, आनिगे आभाॽरे़, थेआङ्‌भे़ल्‍ले़ आनिगे आदाङ्‌बारे़ के़लाम् ओमे़त्‍तुम्‍बे़आङ् वयिगे़ॽ॥ आनिगे आदाङ्‌बारे़ए के़मिङ्‌ङो कन् यरिक् थक्‍सुबाहाॽनु थक्‍से़ फे़रिगे़आङ् वयिगे़॥ यहवे दाङ्‌बाए, आदाङ्‌बा आनिगे निङ्‌वाॽफुमाङ्‌ने़रो, कल्‍ले़चोगुल्‍ले़ आत्‍तिन् मनाःन्‍नाङ् आदाङ्‌बारे़ के़दक्‍ले़ङ्‌वाओ मे़ये़प्‍ने़न्‍लरो॥”

१२ यहवे दाङ्‌बे़ल्‍ले़ आसान् नु यहुदाबा मनाहाॽ कुसिहाॽ के़नाःम्‍बा चोगुसि हे़क्‍क्‍याङ् कुसिहाॽ मे़घे़त्‍छिङ् मे़घे़रे़॥

१३ आसान् नु खुने़ॽ कुधक्‍सुबाहाॽरे़ खे़ङ्‌हाॽ गरार थारिक् मे़नाःत्‍तुसि॥ यहवे दाङ्‌बे़न् नु खुने़ॽ कुधक्‍सुबाहाॽरे़ खुन्‍छिॽ तगि कुसिहाॽ हारिमे़द्‌ये़आङ् खे़ङ्‌हाॽरे़ खुन्‍छिॽ यरिक् मनाहाॽ मे़स्‍ये़॥ खम्‍भ्‍याङ् यहुदाबाहाॽरे़ मे़नाप्‍तुसिबा यरिक् चिगक्‌वा सामाहाॽ मे़देॽरु

१४ खे़ङ्‌हाॽरे़ गरारबा के़रे़क् पिसाङ्‌बा खक्‍पे़त् ये़क्‌यक्‍हाॽ खाप्‍पुथ्‍यःङ् मे़जोगु, थेआङ्‌भे़ल्‍ले़ यहवे दाङ्‌बे़ल्‍ले़ खे़प्‍मोबा मनाहाॽ किमा यङ्‌माओ थासुसिआङ् मे़वये़॥ खे़ङ्‌हाॽरे़ खे़न् ये़क्‌यक्‍हाॽओ मे़नाप्‍तुसिआङ् खे़ङ्‌हाॽ के़रे़क् लाम्‍बा कुमे़न् के़घिःक्‍पा के़घिःक्‍पा सामाहाॽ मे़घोसु॥

१५ खे़ङ्‌हाॽरे़ यरिक् मे़ल्‍लुक्‍कम्‍बाहाॽआङ् मे़भत्‍तुसि, हे़क्‍क्‍याङ् खे़ङ्‌हाॽरे़ खुन्‍छिॽ यरिक् मे़ल्‍लुक्‍हाॽ, मे़ःन्‍दाहाॽ नु उमेहाॽ मे़दे़म्‍सु मे़देॽरुसि॥ खे़न् एगाङ् खे़ङ्‌हाॽ यरुसले़म मे़नुःक्‍खे़ मे़भे़रे़रो॥

आसाःल्‍ले़ तोःन्‍दु चोगुबा याःम्‍बक्‍हाॽ

१५

निङ्‌वाॽफुमाङ्‌ङिल्‍ले़ कुयाम्‍साम्‍मिन् ओदेदरे़ कुस्‍सा अजर्‍याहओ थासिङ् ये़॥

२ खे़न् आसाःल्‍ले़ कुदुम्‍से़ ये़आङ् मे़त्‍तु, “आसाए, के़रे़क् यहुदाबा नु बेन्‍यामिनबा मनासे आङ्‌गाॽ आबाःन्‍निन् खे़प्‍से़म्‍मे़ॽओ॥ आल्‍ल यहवे दाङ्‌बे़न्‍नु खिनिॽ के़वयिल्‍ले़ खुने़ॽआङ् खिनिॽनु वाॽरो॥ खुने़ॽ के़गोःत्‍तुम् के़हक्‍सुम्‍मिल्‍ले़ खुने़ॽ के़घोसुम्‌ॽ॥ खुने़ॽ के़नाॽरुम्‍ने़भग्र खुने़ॽआङ् खिनिॽ के़नाॽरिॽ॥

३ यरिक् तङ्‌बे थारिक्‍क इस्राइले़न् से़क्‍खाबा निङ्‌वाॽफुमाङ् मे़ःन्‍ने, के़हुॽबा निङ्‌वाॽफुसाम्‍बा मे़ःन्‍ने नु साम्‌योथिम् मे़ःन्‍ने वये़॥

४ कर खुन्‍छिॽ तुक्‍खेलाक्‍खेओ खे़ङ्‌हाॽ यहवे दाङ्‌बा इस्राइलबा निङ्‌वाॽफुमाङ् ले़प्‍माङ् मे़नुःक्‍खुआङ् मे़गोःत्‍तु हे़क्‍क्‍याङ् खे़ङ्‌हाॽरे़ मे़घोसु॥

५ खे़न् ये़न्‍हाॽओ मनाहाॽ खुन्‍छिॽ आप्‍फेक् याःम्‍बक्‍को लाङ्‌मे़घेआङ् मे़द्‌ये़ मे़बेःल्‍ले़ खे़ङ्‌हाॽ ताप्‍थेक् याम्‍धेक् मे़म्‍बोःक्‍खे़न्॥ के़रे़क् लाजेॽबा यक्‌युङ्‌बाहाॽरे़ मे़न्‍दुम्‍मा तुक्‍खे लाक्‍खे मे़दुमु॥

६ थिक् लाजेःल्‍ले़ वेॽ लाजेन् युःत्‍तुर वये़, थिक् ये़क्‌यक्‍किल्‍ले़ वेॽ ये़क्‌यक्‍किन् युःत्‍तुर वये़ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ के़रे़क् परिक्‍पा तुक्‍खेओ थासुसिआङ् खुम्‍सुसिआङ् वये़॥

७ कर आल्‍ल खिनिॽ मुक्‍के़गुबा पोःक्‍खे़म्‍मे़ॽ, हे़क्‍क्‍याङ् खिनिॽ निङ्‌साङ् मे़बुगे़म्‍मिन्‍ने़ॽ॥ थेआङ्‌भे़ल्‍ले़ खिनिॽ के़जोगुम्‍बा याःक्‍बक्‍किल्‍ले़ कुले़क्‌वा के़घोसुम्‌ॽ॥”

८ आल्‍ल कन् पाःन्‍हाॽ नु माङ्‌निङ्‌वाॽपान् के़बाःप्‍पा ओदेदरे़ कुस्‍सा अजर्‍याहरे़ पाःत्‍तुबा माङ्‌निङ्‌वाॽपान्‍निन् आसाःल्‍ले़ खे़प्‍सुआङ् खुने़ॽ हाङ्‌हाङ् लॽरे़॥ खुने़ॽ के़रे़क् यहुदा नु बेन्‍यामिन लाजेॽओ के़युङ्‌बा सिक्‍के़ले़ःङ्‌बा नावाइत्‍लाहाॽ हे़क्‍क्‍याङ् खुने़ॽ हुक्‍काप् चोगुबा एफ्राइमबा कोःक्‍मा लाजेॽओबा ये़क्‌यक्‍हाॽलाम् सिक्‍के़ले़ःङ्‌बा नावाइत्‍लाहाॽ खक्‍पे़त् खे़त्‍तुदेसुसि॥ खुने़ॽ यहवे दाङ्‌बे़ल्‍ले़ कुहिम्‍मोबा आःम्‍भोॽ तगाङ् के़युङ्‌बा ले़त्‍ति तोःम्‍मादे़न्‍निन्‍नाङ् चाःङ्‌वा मे़त्‍तु॥

९ खे़न् एगाङ् के़रे़क् यहुदा, बिन्‍यामिन हे़क्‍क्‍याङ् एफ्राइम मनस्‍से नु सिमियोनलाम् के़दाबा मनाहाॽ खुन्‍छिॽनु युङ्‌से़ सुप्‍सुसि॥ थेआङ्‌भे़ल्‍ले़ यहवे दाङ्‌बा खुने़ॽ कुनिङ्‌वाॽफुमाङ्‌ङिन् खुने़ॽनु वये़बा मे़निसुआङ् इस्राइललाम् यरिक् मनाहाॽ खुने़ॽ ले़प्‍माङ् मे़द्‌ये़आङ् मे़वये़॥

१० आसाःल्‍ले़ हाङ्‌युक् चोगुबा ये़म् थिबोङ्‌ङाङ् ङासिगेक्‍पा तङ्‌बेबा सुम्‍सिगेक्‍पा लाओ खे़ङ्‌हाॽ यरुसले़ःम्‍मो मे़जुप्‍से़॥

११ हे़क्‍क्‍याङ् खे़न् ये़म्‍मो खे़ङ्‌हाॽरे़ मे़नाप्‍तु मे़दारुसिबा सामा चिगक्‌वाहाॽलाम् किप् नुसि से़गम्‍बा पित्‍हाॽ नु हे़न्‍छिङ् नुसि मे़ल्‍लुक् मे़ःन्‍दाहाॽ वयागे़न् सिदुङ्‌जभा मे़दोन्‍दुसि॥

१२ खे़ङ्‌हाॽरे़ खुन्‍छिॽ के़रे़क् ने़रे़त् नु सिक्‍लुङ्‌मारे़ यहवे दाङ्‌बा खुन्‍छिॽ पाधे़बाहाॽरे़ खुनिॽ निङ्‌वाॽफुमाङ्‌ङिन् कोःप्‍मारे़ लागि माङ्‌हुप् मे़जोगु॥

१३ हम्‍भ्‍याङ् यहवे दाङ्‌बा इस्राइलबा निङ्‌वाॽफुमाङ्‌ङिन् मे़ङ्‌गोःप्‍मना मे़न्‍हङ्‌मनाबा के़रे़क् चुक्‍पा यम्‍बा, मे़न्‍छुमा नु ये़म्‍बित्‍छाहाॽ से़प्‍मासि खे़ङ्‌हाॽरे़ निङ्‌वाॽ निःन्‍धो मे़जोगु॥

१४ यम्‍बा इक्‍लाओ मे़भिःक्‍ते़आङ् सादाङ्‌हाॽ नु थुत्‍थुरिःप्‍पाहाॽ मे़मुक्‍खुर खे़ङ्‌हाॽ यहवे दाङ्‌बाओ माङ्‌हुप् मे़जोगुआङ् माङ्‌मे़हे़क्‍सिङ्॥

१५ कन् माङ्‌हे़क्‍किन् मे़जोगुबाल्‍ले़ चोगुल्‍ले़ यहुदाबाहाॽ के़रे़क् खुन्‍छिॽ निङ्‌वाॽ त्‍ये़॥ थेआङ्‌भे़ल्‍ले़ खे़ङ्‌हाॽरे़ खुनिॽ के़रे़क् निङ्‌वाॽ इगेःक्‍काङ् यहवे दाङ्‌बे़न् मे़गोःत्‍तुआङ् वये़॥ खे़ब्‍याङ् खुने़ॽआङ् खे़ङ्‌हाॽरे़ मे़घोआर फाॽआङ् आबाङे ओसेःन्‍धाङ् चोःक्‍सिङ्॥ कल्‍ले़चोगुल्‍ले़ यहवे दाङ्‌बे़ल्‍ले़ के़रे़क् पिसाङ्‌लाम् कम्‍ब्राङ् मे़त्‍तुसिआङ् खे़ङ्‌हाॽ ताप्‍थेक् याम्‍धेक् मे़वये़॥

१६ आसा हाङ्‌ङिल्‍ले़ कुयुमा माकान्‍नाङ् हाङ्‌मा मा ताःक्‍फाओलाम् लःत्‍तुदेसु, थेआङ्‌भे़ल्‍ले़ असेरा माङ्‌ङिल्‍ले़न् याम्‍गे़सिङ्‌बा नावाइत्‍लान् खे़ल्‍ले़ युक्‍खुआङ् युङे़॥ आसाःल्‍ले़ खे़न् नावाइत्‍लान् च्‍ये़प्‍तुआङ् सोःन्‍दु, हे़क्‍क्‍याङ् खे़न् कुम्‍जिक्‍मा चोगुआङ् किद्रोन हःङ्‌गुओ मिधिक्‍खुदेसु॥

१७ कोःक्‍मा फाङ्‌जङ् थे़गुहाॽओ के़युङ्‌बा माङ्‌धाःन्‍हाॽ इस्राइलओ ने़मा फाःक्‍तुसाङ् आसान् खुने़ॽ कुहिङ्‌हिङ्‌ङे यहवे दाङ्‌बे़ल्‍ले़ कुलागि नसाःन्‍साबा पोःक्‍खे़आङ् वये़॥

१८ खुने़ॽ कुम्‍बा नु खुने़ॽ आप्‍फेक् तोःन्‍दुबा साम्‍म्‍याङ्, युप्‍पा नु सेसे खप्‍प्‍या सामाहाॽ यहवे दाङ्‌बे़ल्‍ले़ कुहिम्‍मो तारुसि॥

१९ आसाःल्‍ले़ हाङ्‌युक् चोगुबा सुम्‍बोङ्‌ङाङ् ङासिगेक्‍पा तङ्‌बे थारिक् थे़माआङ् ते़न्‍धङ् मे़बोःक्‍से़न्‍लो॥

इस्राइलओ तुक्‍खे लाक्‍खे

(१ हाङ् १५:१७-२२)

१६

आसाःल्‍ले़ हाङ्‌युक् चोगुबा सुम्‍बोङ्‌ङाङ् तुक्‍सिगेक्‍पा तङ्‌बेओ इस्राइलबा हाङ् बासाःल्‍ले़ यहुदान् थङ्‌ङो फत्‍तु॥ यहुदाबा हाङ् आसाःल्‍ले़ कुलाजेॽओ लाःप्‍मादे़न्‍हाॽ के़रे़क् थेःक्‍मारे़ लागि बासा हाङ्‌ङिल्‍ले़ रामा ये़क्‌यक्‍किन् कब्रिङ् लुङ्‌धाक् से़त्‍तु॥

२ आसाःल्‍ले़ यहवे दाङ्‌बे़ल्‍ले़ कुहिम्‍मो नु हाङ्‌हिम्‍मोबा थाःङ्‌ङो के़युङ्‌बा साम्‍म्‍याङ् हे़क्‍क्‍याङ् युप्‍पाहाॽ लःत्‍तुआङ् दमस्‍कसओ हाङ्‌युक् के़जोःक्‍पा आरामबा हाङ् बेन-हददे़न् अक्‍खे मे़त्‍तुआङ् इङ्‌घङ् हाक्‍तुदेसु,

३ “आन्‍छिॽ पाधे़बाहाॽरे़ खुन्‍छिॽ लुम्‍मो वये़बा कुइसिःक्‍के आन्‍छिॽ लुम्‍मो लत्‍छा नादङ् पोङ्‌ल॥ आल्‍ल आङ्‌गाॽ कन् साम्‍म्‍याङ्‌ङिन् नु युप्‍पा थोःक्‍लाःन् हाङुङ्‌ल पत्‍ता॥ कल्‍ले़चोगुल्‍ले़ इस्राइलबा हाङ् बासाःन्‍नु के़वाॽबा नादङ्‌ङिन् आदाङ्‌बारे़ ले़रे़देसे़ॽ हे़क्‍क्‍याङ् आङ्‌गाॽ आदक्‍ले़ङ्‌वाओ खे़ल्‍ले़ चोगुबा मे़न्‌वाॽमनाबा पाःन्‍निन् खुने़ॽ ले़रुदेसुर॥”

४ बेन-हददे़न् आसा हाङ्‌ङिल्‍ले़ कुबाःन्‍निन् खे़म्‍मा ते़न्‍दे़॥ इस्राइलबा ये़क्‌यक्‍हाॽरे़ कुदक्‍ले़ङ्‌वाओ थङ् थक्‍मारे़ लागि खुने़ॽ कुधक्‍मोबाहाॽ इङ्‌जाङ् पिरुसि, हे़क्‍क्‍याङ् खे़ङ्‌हाॽरे़ इयोन, दान, हाबिल-मैम नु नप्‍तालिबा चायुङ्‌मा थाःङ्‌हाॽ के़रे़क् ये़क्‌यक्‍हाॽ हुक्‍काप् मे़जोगु॥

५ आल्‍ल बासाःल्‍ले़ कन् पाःन्‍निन् खे़प्‍सुआङ् रामाओ लुङ्‌धाक् से़प्‍मा नाॽरु, खम्‍भ्‍याङ् खे़प्‍मो चोगुर यागे़बा के़रे़क् याःम्‍बक्‍हाॽ चोःक्‍मा ले़रु॥

६ खे़न् एगाङ् आसा हाङ्‌ङिल्‍ले़ यहुदाबा के़रे़क् मनाहाॽ खुने़ॽनु सोरिक् तेॽरुसिआङ् बासाःल्‍ले़ से़त्‍तु चोगुर यागे़बा रामा ये़क्‌यक्‍कोबा लुङ् सिङ्‌हाॽ फोःक्‍खुआङ् तेॽरु॥ हे़क्‍क्‍याङ् गेबा नु मिस्‍पाओ कब्रिङ् लुङ्‌धाक् से़प्‍मारे़ लागि खे़न् लुङ् सिङ्‌हाॽ खे़प्‍मो थे़क्‍तुरो॥

खागे़इक्‍पा हनानि

७ खे़न् ये़म्‍मो खागे़इक्‍पा हनानिन् यहुदाबा हाङ् आसाओ त्‍ये़आङ् मे़त्‍तु, “आदाङ्‌बारे़ यहवे दाङ्‌बा के़निङ्‌वाॽफुमाङ्‌ङिन् मे़ःन् कर आरामबा हाङ्‌ङिन् नागे़साॽरुबाल्‍ले़ चोगुल्‍ले़ आरामबा हाङ्‌ङिल्‍ले़ कुधक्‍सुबाहाॽ आदाङ्‌बारे़ के़हुक्‍कोलाम् मे़बिन्‍दे़ मे़बेआङ् मे़वाॽ॥

८ थे निःत्‍मे़न्‍दे़त् अन्‍लाधाहाॽ नु अन्‍हाॽ के़गप्‍पा आत्‍तातान्‍ने यरिक् कुसि नु लिबियालि थक्‍सुबाहाॽ मे़होःप्‍ते़आङ्‌बि? हे़क्‍केसाङ् आल्‍ल आदाङ्‌बारे़ यहवे दाङ्‌बे़न् नागे़साॽरुआङ् खुने़ॽ खे़ङ्‌हाॽ आदाङ्‌बारे़ के़हुक्‍को थासुसि के़बिरे़॥

९ थेआङ्‌भे़ल्‍ले़ आत्‍तिन्‍हाॽरे़ खुन्‍छि निङ्‌वान् खुने़ॽ ले़प्‍माङ् माङ्‌से़वा के़जोःक्‍पा चोक्, खे़ङ्‌हाॽ फाॽमासिरे़ लागि के़रे़क् इक्‍सादिङ् खाम्‍बेःक्‍कोए यहवे दाङ्‌बे़ल्‍ले़ ओमे़त्‍तुसिआङ् वाॽ॥ कन् पाःन्‍नो आदाङ्‌बारे़ मे़न्‌वाॽमना याःम्‍बक् के़जोगु॥ आल्‍लआङ्‌धो आदाङ्‌बारे़ थङ् चोःक्‍माआङ् पप्‍मा के़बोङ्‌बा पोःङ्‌ॽ॥”

१० कन् पाःन्‍निल्‍ले़ चोगुल्‍ले़ पुङ्‌लाहिम्‍मो खे़न् साक्‍तु युक्‍खुर यारिक् आसान् खे़न् खागे़इक्‍पे़न्‍नु कुयाःक्‍ले़ॽरे़॥ खे़न् ये़म्‍मो आसाःल्‍ले़ कुभा मनाहाॽ साॽरिक् ताप्‍फेःल्‍लिक् मे़त्‍तुसिआङ् युःत्‍तुसिरो॥

आसा हाङ्‌ङिल्‍ले़ कुयुक्‍किन् नुप्

(१ हाङ् १५:२३-२४)

११ आसाःल्‍ले़ कुहाङ्‌युक् ये़म्‍मोबा वेॽ हिन्‍दोक् पाःन्‍हाॽ कुहेःक्‍सिङ्‌माआङ्‌धो कुनुप्‍मा थे़म्‍बाए यहुदा नु इस्राइलबा हाङ्‌हाॽरे़ खुन्‍छिॽ साप्‍पन्‍नो साप्‍ते़आङ् पत्॥

१२ खुने़ॽ हाङ्‌युक् चोगुबा सुम्‍बोङ्‌ङाङ् फाङ्‌सिगेक्‍पा तङ्‌बेओ खुने़ॽ लाङ् के़गिबा तुक्‍मे़ल्‍ले़ तरु॥ खे़न् तुक्‍मे़न् साॽरिक् साक्‍ते़साङ् खुने़ॽ यहवे दाङ्‌बे़न् कुभाॽ मे़नाःक्‍तुन्, कर सिदाॽपाङ्‌दाॽ के़जोःक्‍पाहाॽरक् सुजा नाःक्‍तुसि॥

१३ खे़ब्‍याङ् खुने़ॽ हाङ्‌युक् चोगुबा ये़म् लिबोङ्‌ङाङ् थिक्‍सिगेक्‍पा तङ्‌बेओ खुने़ॽ कुसुधे़बा कुधाक्‍थे़बाहाॽनु सोरिक् तङ्‌सिङ्‌से़ पे॥

१४ खुने़ॽ आप्‍फेक् कुलागि दाउदरे़ कुये़क्‌यक्‍को चोगुआङ् ने़स्‍से़बा इपुङ्‌ङो मे़ने़स्‍सु॥ खे़प्‍मो साॽरिक् हुक्‌वा नुरे़र मे़भःन्‍दुआङ् मे़जोगुबा के़रे़क् परिक्‍पा कुनाम् के़नुॽबा मारुक्‍हाॽ इपुङ्‌ङो मे़दङ्‌घुआङ् यागे़॥ हे़क्‍क्‍याङ् मनाहाॽरे़ खुने़ॽ कुमिङ्‌सोओ लत्‍छा मि मे़दुप्‍तुरो॥

यहोसापाते़न् हाङ् पोःङ्‌ॽ

१७

आसाःल्‍ले़ कुएगाङ् खुने़ॽ कुस्‍सा यहोसापाते़न् यहुदाबा हाङ् पोःक्‍खे़॥ खुने़ॽ इस्राइललाम् थेःक्‍सिङ्‌मारे़ लागि के़धुम्‍बा चोःक्‍सिङ्॥

२ खुने़ॽ यहुदाबा हाङ्‌यक् के़ने़बा के़रे़क् ये़क्‌यक्‍हाॽओ थक्‍सुबा ने़स्‍सुसि॥ हे़क्‍क्‍याङ् यहुदा के़रे़क् नु खुने़ॽ कुम्‍बा आसाःल्‍ले़ हुक्‍काप् चोगुबा एफ्राइमबा ये़क्‌यक्‍हाॽओ कम्‍ब्राङ्‌ले़ लागि थक्‍सुबाहाॽ ने़स्‍सुसि॥

३ यहवे दाङ्‌बे़न् यहोसापाते़न्‍नु वये़ थेआङ्‌भे़ल्‍ले़ खुने़ॽ कुम्‍बारे़a ओःन्‍धाक्‍तुबा कुहेःक्‍सिङ्‌मोबा कुबिहाॽ कुइसिःक् लाङ्‌घेगे़॥ खुने़ॽ बाल माङ्‌हाॽ मे़नाःत्‍तुसिन् मे़दिम्‍दुसिन्,

४ कर खुने़ॽ कुम्‍बारे़ कुनिङ्‌वाॽफुमाङ्‌ङिन् कोःत्‍तु, हे़क्‍क्‍याङ् खुने़ॽ कुइजाःङ्‌हाॽ इःत्‍तु नाःत्‍तु॥ खुने़ॽ इस्राइलबा ये़प्‍ले़क्‍हाॽओ मे़वने़न्॥

५ यहवे दाङ्‌बे़ल्‍ले़ खे़ल्‍ले़ कुयुक्‍को खुने़ॽ कुहाङ्‌जुम्‍मिन् थधप् मे़ल्‍लॽमनाबा चोगु, हे़क्‍क्‍याङ् यहुदाबा के़रे़क्‍ले़ खुने़ॽओ हुक्‌वाहाॽ मे़दोन्‍दु॥ खुने़ॽ साॽरिक् याङ्‌साकुन्‍धेसाबा नु कुमिङ्‌सो कुधाःङ्‌सो के़इङ्‌बा पोःक्‍खे़॥

६ यहवे दाङ्‌बे़ल्‍ले़ कुलाम्‍मो लाङ्‌घेःक्‍मारे़ लागि खुने़ॽ साॽरिक् निङ्‌वाॽ पिरु॥ कन्‍नुःल्‍ले़आङ् यरिक् खुने़ॽ यहुदाबा माङ्‌धाःन्‍हाॽ नु असेरा माङ्‌ङिल्‍ले़न् नावाइत्‍लाहाॽ खे़त्‍तुदेसु॥

७ खुने़ॽ हाङ्‌युक् चोगुबा ये़म् सुम्‍सिगेक्‍पा तङ्‌बेओ यहुदाबा ये़क्‌यक्‍हाॽओ निसाम् हुॽमासिरे़ लागि खुने़ॽ कुसुहाङ्‌युक्‍पा बेन-हेल, ओबदिया, जकरिया, नतनेल नु मिकायान् पाङ्‌घुदेसुसि॥

८ खे़ङ्‌हाॽनु सोसोरिक् के़वाॽबा फाङ्‌सि ले़बिहाॽ– समायाह, नतन्‍याह, जबदियाह, असाहेल, समिरामोत, यहोनातान, अदोनियाह, तोबियाह नु तोब-अदोनियाह मे़वये़॥ हे़क्‍क्‍याङ् निङ्‌वाॽफुसाम्‍बा एलिसामा नु यहोराम वये़सि॥

९ यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिन् मे़याङ्‌सिङ्‌ङाङ् खे़ङ्‌हाॽरे़ यहुदाबा के़रे़क् पिसाङ् मे़हुॽरुसि॥ मनाहाॽ मे़हुॽरुसिर खे़ङ्‌हाॽ यहुदाबा के़रे़क् ये़क्‌यक्‍हाॽओ मे़बेरो॥

यहोसापातरे़ पयम् यम्‍बा कुयाःम्‍बक्

१० यहुदा कब्रिङ् पिसाङ् के़ने़बा हाङ्‌जुम्‍हाॽ यहवे दाङ्‌बे़न्‍नु मे़गिसे़, हे़क्‍क्‍याङ् खे़ङ्‌हाॽ यहोसापातरे़ कुदक्‍ले़ङ्‌वाओ थङ् मे़न्‍जोगे़न्॥

११ कुभा पलिस्‍तिहाॽरे़ग यहोसापातरे़ओ मिक्‍तोःक्‍हाॽ नु युप्‍पा थोःक्‍ला मे़धाक्‍तु॥ अरबिहाॽरे़आङ् ७,७०० थुःम्‍बाहाॽ नु ७,७०० मे़ःन्‍दबःक्‍काहाॽ मे़धाक्‍तुसि॥

१२ यहोसापाते़न् आल्‍लसाङ् साॽरिक् मुक्‍के़गुबा पोःक्‍खे़॥ खुने़ॽ यहुदाओ यक्‍हाॽ नु थाःङ् युङ्‌मा ये़क्‌यक्‍हाॽ चोगुसि॥

१३ यहुदाबा ये़क्‌यक्‍हाॽओ खुने़ॽ वे़त्‍ते़सरे़ चामा के़योबा कुजाहाॽ फुक्‍खुयुक्‍खु॥ यरुसले़ःम्‍मो चाॽरिक् सधासिङ्‌मा के़घोबा खुने़ॽ कुधक्‍ले़ङ्‌हाॽ मे़वये़॥

१४ खे़ङ्‌हाॽ खुन्‍छिॽ आप्‍फेक् आप्‍फेक् हिम्‍सयङ् कुइसिःक् कम्‍भलॽरिक् थक्‍सुबा याःम्‍बक्‍को मे़धे़क्‍तुसिआङ् मे़वये़रो–

यहुदालाम्, १,००० लुप्‍पोबा थक्‍मोबाहाॽ–

थक्‍मोबा अदनाह नु सोरिक् ३,००,००० थक्‍सुबाहाॽ॥

१५ खुने़ॽ कुएगाङ् थक्‍मोबा येहोहानान नु सोरिक् २,८०,००० थक्‍सुबाहाॽ मे़वये़॥

१६ खुने़ॽ कुएगाङ् जिक्रिरे़ कुस्‍सा अमसिया, खे़ङ्‌हाॽ यहवे दाङ्‌बे़ल्‍ले़ कुमाङ्‌से़वा याःम्‍बक्‍ले़ लागि आप्‍फेक् निङ्‌वाॽलाम् याःम्‍बक् मे़जोगे़॥ खुने़ॽनु सोरिक् २,००,००० थक्‍सुबा मे़वये़॥

१७ बेन्‍यामिनलाम्–

लत्‍छा मुक्‍के़गुबा थक्‍ले़ङ् एल्‍यादा नु खुने़ॽनु सोरिक् लिहाॽ नु खोहाॽरे़ काप्‍तुसिबा २,००,००० थक्‍सुबा मे़वये़॥

१८ खुने़ॽ एगाङ् यहोजाबाद हे़क्‍क्‍याङ् खुने़ॽनु सोरिक् खजुम्‍घया फे़जुम्‍भे़यारे़ काप्‍तुसिबा १,८०,००० थक्‍सुबा मे़वये़॥

१९ यहुदाओबा यक् के़ने़बा ये़क्‌यक्‍हाॽओ हाङ्‌ङिल्‍ले़ ने़स्‍सुसिबाहाॽनुःल्‍ले़ वेॽ कन् मनाहाॽ हाङ्‌ङिल्‍ले़ कुयाःम्‍बक् चोःक्‍मो मे़लासे़आङ् मे़वये़रो॥

a 

१७:३ हिब्रुओ कुम्‍बा “दाउद” पत्॥

मिकायाःल्‍ले़ आहाबरे़ कुदक्‍ले़ङ्‌वाओ माङ्‌निङ्‌वाॽपान् पाःत्‍तु

(१ हाङ् २२:१-२८)

१८

यहोसापाते़न् साॽरिक् याङ्‌साकुन्‍धेसाबा नु कुमिङ् के़इङ्‌बा पोःक्‍खे़, हे़क्‍क्‍याङ् खुने़ॽ इस्राइलबा हाङ् आहाबे़न्‍नु इत्‍छाबा चोःक्‍मालाम् के़सु॥

२ कुभा तङ्‌बे एगाङ् खुने़ॽ सामरियाओ आहाबरे़ कुदुम्‍से़ पे॥ आहाबरे़ यहोसापाते़न् हे़क्‍क्‍याङ् खुने़ॽनु थे़ःक्‍पे़त् के़धाङ्‌बाहाॽ कुजा मे़प्‍मासिरे़ लागि यरिक् मे़ल्‍लुक्‍हाॽ नु पित्‍हाॽ स्‍ये़रुसि हे़क्‍क्‍याङ् रामोत-गिलादे़न् थङ्‌ङो फप्‍मारे़ लागि खुने़ॽ हुसु॥

३ इस्राइलबा हाङ् आहाबरे़ यहुदाबा हाङ् यहोसापाते़न् मे़त्‍तु, “रामोत-गिलादे़न् थङ्‌ङो फप्‍मारे़ लागि थे आदाङ्‌बारे़ आङ्‌गाॽ के़भाॽबाआबि?”

यहोसापातरे़ नुगप् पिरु, “आङ्‌गाॽ आदाङ्‌बा हे़क्‍तङ्‌बाए़साबा, खे़ब्‍याङ् आङ्‌गाॽ आमनाहाॽ आदाङ्‌बारे़ए के़मना कुसिङ्‌बासि॥ कन् थङ्‌ङो आनिगे आदाङ्‌बा फाॽआसिगे़ॽ॥”

४ कर यहोसापातरे़ इस्राइलबा हाङ्‌ङिन् अक्‍खेआङ् मे़त्‍तु, “यहवे दाङ्‌बे़न् तगि सुजा नाःक्‍ते़ॽओ॥”

५ खे़ब्‍याङ् इस्राइलबा हाङ् आहाबरे़ किप् लिसि यारिक् माङ्‌निङ्‌वाॽपान् के़बाःप्‍पाहाॽ फुक्‍खुसिआङ् खे़ङ्‌हाॽ सेःन्‍दोसुसि, “थे आङ्‌गाॽ रामोत-गिलादे़न् थङ्‌ङो फत्‍तुङ्‌बि इ मे़भत्‍तान्‍बि?”

खे़ङ्‌हाॽरे़ नुगप् मे़बिरु, “थङ्‌ङो फत्‍ते़ॽ, थेआङ्‌भे़ल्‍ले़ यहवे दाङ्‌बे़ल्‍ले़ खे़न् आदाङ्‌बारे़ के़हुक्‍को थासु के़बिरो॥”

६ कर यहोसापातरे़ सेःन्‍दोसु, “सुजा नाःक्‍मारे़ लागि थे कप्‍मो यहवे दाङ्‌बे़ल्‍ले़ कुमाङ्‌निङ्‌वाॽपान् के़बाःप्‍पा हाःत्‍ताङ् होःप्‍पाङ्‌बि?”

७ इस्राइलबा हाङ्‌ङिल्‍ले़ यहोसापाते़न् नुगप् पिरु, “यहवे दाङ्‌बे़न् लाम्‍बा सुजा नाःक्‍मारे़ लागि आल्‍लसाङ् लत्‍छा मनाग वाॽआ, कर खे़न् मनान् आङ्‌गाॽ चिःत्‍तुङ्‌ॽ, थेआङ्‌भे़ल्‍ले़ खे़ल्‍ले़ आङ्‌गाॽ आलागि नुबा माङ्‌निङ्‌वाॽपान् मे़बाःत्‍तुन्‌ॽ॥ खे़ल्‍ले़ ताप्‍फे़ःम्‍बारक् पाःत्‍तुॽ॥ खे़ङ्‌ग यिम्‍लारे़ कुस्‍सा मिकायान्‍लो॥”

यहोसापातरे़ नुगप् पिरु, “आदाङ्‌बा हाङ्‌ङिल्‍ले़ अक्‍खे पाःप्‍मा मे़नुॽने़न्!”

८ खे़ब्‍याङ् इस्राइलबा हाङ्‌ङिल्‍ले़ खुने़ॽ कुसुहाङ्‌युक्‍पाहाॽओ थिक्‍पा उःत्‍तुआङ् मे़त्‍तु, “यिम्‍लारे़ कुस्‍सा मिकायान् खिमो तारे़ॽ॥”

९ इस्राइलबा हाङ्‌ङिन् नु यहुदाबा हाङ् यहोसापाते़न् हाङ्‌जाङ्‌ङो सामरियाबा यम्‍बा लाम्‍धेःत्‍तिल्‍ले़ कुदगि चाधाम्‍मादे़न् निःत्‍ताङ् खुन्‍छिॽ आप्‍फेक् आप्‍फेक् हाङ्‌युक्‍नाहाॽओ युङे़गरे़सि, हे़क्‍क्‍याङ् के़रे़क् माङ्‌निङ्‌वाॽपान् के़बाःप्‍पाहाॽरे़ खे़न् ने़प्‍फुरे़ खुन्‍छिॽ तगि माङ्‌निङ्‌वाॽपान् मे़बाःत्‍तुर मे़यागे़॥

१० केनानरे़ कुस्‍सा सिदकियाहःल्‍ले़ फे़न्‍जेॽ ताङ्‌हाॽ चोगुआङ् युङे़, हे़क्‍क्‍याङ् खुने़ॽ अक्‍खे पाःत्‍तुआङ् उवा चोगु, “यहवे दाङ्‌बे़ल्‍ले़ हाबा कन् पाःत्‍तुरो– ‘आदाङ्‌बासिरे़ अरामिहाॽ हर्गुप् के़म्‍मे़ङ्‌सुसिन्‍ल थारिक् खे़ङ्‌हाॽ कन् ताङ्‌हाॽरे़ लम्‍माङ् लम् के़लःम्‍सुसिॽ॥’”

११ वेॽ के़रे़क् माङ्‌निङ्‌वाॽपान् के़बाःप्‍पाहाॽरे़ आम्‍भा कम्‍भलॽरिक्‍के माङ्‌निङ्‌वाॽपान् मे़बाःत्‍तुर मे़यागे़॥ खे़ङ्‌हाॽरे़ मे़बाःत्‍तु, “रामोत-गिलादे़न् थङ्‌ङो फत्‍ते़ॽआङ् नाःन्‍दे़ॽ॥ थेआङ्‌भे़ल्‍ले़ यहवे दाङ्‌बे़ल्‍ले़ रामोत-गिलादे़न् हाङ्‌ङिल्‍ले़ कुहुक्‍को थासुॽ॥”

१२ मिकायान् के़उःप्‍पा के़दाःप्‍पा इङ्‌घङ्‌साबे़ल्‍ले़ खे़न् मे़त्‍तु, “ओमे़त्‍ते़ॽ, माङ्‌निङ्‌वाॽपान् के़बाःप्‍पा वेॽहाॽरे़ग थिक्‍हुप् मे़बोःक्‍खे़आङ् हाङ्‌ङिल्‍ले़ कुलिङ्‌दो के़प्‍मा माङ्‌निङ्‌वाॽपान् मे़बाःत्‍तुर मे़बत्॥ आदाङ्‌बारे़ के़बाःन्‍निन्‍नाङ् खे़ङ्‌हाॽरे़ खुन्‍छिॽ पाःन्‍निन्‍नु के़दङ्‌बा पोङ्‌ल, निङ्‌वाॽ के़दाबा पान् पाःत्‍ते़ॽ॥”

१३ कर मिकायाःल्‍ले़ पाःत्‍तु, “से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिक् नु खे़ने़ॽ कुहिङ्‌वे़त् के़वाॽबा कुइसिःक् आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌ॽ, आनिङ्‌वाॽफुमाङ्‌ङिल्‍ले़ आङ्‌गाॽ च्‍या मे़त्‍ता, खे़न्‍लक् आङ्‌गाॽ पाःत्‍तुङ्‌ॽ!”

१४ आल्‍ल खुने़ॽ के़रे़द्‌ये़ःल्‍ले़ आहाब हाङ्‌ङिल्‍ले़ खे़न् सेःन्‍दोसु, “मिकायाए, रामोत-गिलादरे़ कुदक्‍ले़ङ्‌वाओ आनिगे ते़न्‍धङ् चोःक्‍से़ पेगिगे़इ, इ मे़बेगिगे़न्‍नि?”

मिकायाःल्‍ले़ मे़त्‍तु, “थङ्‌ङो फत्‍ते़ॽआङ् खे़न् नाःन्‍दे़ॽ, थेआङ्‌भे़ल्‍ले़ खे़न् आदाङ्‌बारे़ के़हुक्‍को थारो॥”

१५ हाङ्‌ङिल्‍ले़ खुने़ॽ मे़त्‍तु, “यहवे दाङ्‌बे़ल्‍ले़ कुमिङ्‌ङो कुजे़क्‍पा पाःन्‍लक् पाःत्‍ते़ॽ, वेॽ पान् मे़बाःत्‍ते़न्‍ने़ॽ फाॽआङ् आङ्‌गाॽ आक्‍खे़न्‍ले़ङ् खे़ने़ॽ माङ्‌गे़हे़क्‍सिङ्‌ल याःन्‍ने़बाबे?”

१६ खे़ब्‍याङ् मिकायाःल्‍ले़ मे़त्‍तु, “आङ्‌गाॽग के़रे़क् इस्राइलिहाॽ मे़ल्‍लुक्‍कम्‍बा मे़ःन्‍नेबा मे़ल्‍लुक्‍हाॽ हे़क्‍के कोःक्‍माहाॽओ फुत्‍छिङ्‌ज्‍याङ् मे़बोःक्‍खे़बा निसुङ्‌सिङ्, हे़क्‍क्‍याङ् यहवे दाङ्‌बे़ल्‍ले़ पाःत्‍तु, ‘कन् मनाहाॽरे़ खुन्‍छिॽ कुन्‍दाङ्‌बा होप्॥ खे़ङ्‌हाॽ के़रे़क् नुरिक्‍काङ् खुन्‍छिॽ आप्‍फेक् हिम्‍हिम् मे़बे़ःक्‍ल॥’”

१७ इस्राइलबा हाङ्‌ङिल्‍ले़ यहोसापाते़न् मे़त्‍तु, “खे़ल्‍ले़ आङ्‌गाॽ आलागि ताप्‍फे़ःम्‍बारक् पाःत्‍तुॽ नुबा माङ्‌निङ्‌वाॽपान् मे़बाःत्‍तुन् फाॽआङ् थे आङ्‌गाॽ आदाङ्‌बा मे़त्‍ने़आङ् मे़वये़ने़म्‍बि?”

१८ मिकायाःल्‍ले़ आल्‍लसाङ् पाःत्‍तु, “कल्‍ले़चोगुल्‍ले़ यहवे दाङ्‌बे़ल्‍ले़ कुबाःन्‍निन् खे़प्‍से़ॽ– यहवे दाङ्‌बे़न् साङ्‌ग्राम्‍पेदाङ्‌बा के़रे़क् कुधक्‍सुबाहाॽ खुने़ॽ कुजुक्‌वा नु कुभे़ङ्‌वा ले़प्‍माङ् मे़ये़बे़आङ् खुने़ॽ कुहाङ्‌युक्‍नाओ युङे़बा आङ्‌गाॽ निसुङ्॥

१९ हे़क्‍क्‍याङ् यहवे दाङ्‌बे़ल्‍ले़ पाःत्‍तु, ‘रामोत-गिलादे़न् थङ्‌ङो फप्‍माआङ् खे़प्‍मो से़प्‍मारे़ लागि हाःत्‍ले़ आहाबे़न् हुसुबाबे?’

“थिक्‍ले़ कम्‍भदाङ्‌बा सुजा नु वेॽइल्‍ले़ वेॽ सुजा मे़बिरु॥

२० पिप्‍मिरि कुसोःन्‍दिओ लत्‍छा याम्‍साम्‍धिक् तगि फे़रे़आङ् यहवे दाङ्‌बे़ल्‍ले़ कुदगि ये़म्‍सिङ्‌ङाङ् पाःत्‍तु, ‘आङ्‌गाॽ खे़न् हुसुङ्‌ॽ॥’

“यहवे दाङ्‌बे़ल्‍ले़ सेःन्‍दोसु, ‘आक्‍ख्‍याङ्‌बे?’

२१ “खे़ल्‍ले़ पाःत्‍तु, ‘आङ्‌गाॽ पेःक्‍काआङ् खे़ल्‍ले़ कुमाङ्‌निङ्‌वाॽपान् के़बाःप्‍पाहाॽरे़ खुन्‍छिॽ मुराओ इङ्‌ले़क् के़बाःप्‍पा याम्‍साम्‍धिक् पोङ्‌ङा॥’

“यहवे दाङ्‌बे़ल्‍ले़ मे़त्‍तु, ‘खे़ने़ॽ खे़न् हुमारे़ लागि कुलिङ्‌दो के़गे़प्‍पा के़बोङ्‌ॽ॥ पे़गे़ॽआङ् हुसे़ॽ॥’

२२ “खे़ल्‍ले़ चोगुल्‍ले़ आल्‍ल यहवे दाङ्‌बे़ल्‍ले़ आदाङ्‌बारे़ कन् के़रेक् के़माङ्‌निङ्‌वाॽपान् के़बाःप्‍पाहाॽरे़ खुन्‍छिॽ मुराओ इङ्‌ले़क् के़बाःप्‍पा याम्‍साम्‍मिन् केःत्‍तु पिरुसिआङ् याक्॥ आदाङ्‌बारे़ के़मे़क्‍मे़न् यहवे दाङ्‌बे़ल्‍ले़ इङ्‌जाङ् चोगुसुरुआङ् वाॽ॥”

२३ खे़ब्‍याङ् केनानरे़ कुस्‍सा सिदकियाहःन् थाःङ् थाङे़आङ् मिकायाःल्‍ले़ कुनाराओ थाप्‍प्राःल्‍ले़ ले़ङ् मे़त्‍तु, हे़क्‍क्‍याङ् खे़न् मे़त्‍तु, “आल्‍ल आत्‍तिलाम् पोःक्‍खे़आङ् यहवे दाङ्‌बे़ल्‍ले़ कुयाम्‍साम्‍मिन् आङ्‌गाॽलाम् खे़ने़ॽनु पाःप्‍मारे़ लागि पेबे?”

२४ मिकायाःल्‍ले़ नुगप् पिरु, “खे़ङ्‌ग खे़ने़ॽ आप्‍फेक् याक्‍फाङ्‌ङो सिगाङ् चिङ्‌सिङ्‌से़ के़बेःक्‍पा ये़न्‍निल्‍ले़ याःन्‍दिक् खे़ने़ॽ निङ्‌वाॽ के़घोसुॽ॥”

२५ खे़ब्‍याङ् इस्राइलबा हाङ् आहाबरे़ इङ्‌जाङ् पिरु, “मिकायान् ते़म्‍से़ॽआङ् ये़क्‌यक्‍कोबा युक्‍साबा आमोन नु हाङ्‌सा योआसरे़ खुन्‍छिॽ लक्‍पे़न्‍नो हुक्‍सुप्‍ते़से़ॽ, खम्‍भ्‍याङ् मे़त्‍ते़से़ॽ,

२६ ‘हाङ्‌ङिल्‍ले़ अक्‍खे पाःत्‍तुॽ– कन् मनान् पुङ्‌लाहिम्‍मो साक्‍ते़म्‍मे़ॽ, हे़क्‍क्‍याङ् नुरिक् तारिक्‍काङ् आङ्‌गाॽ मे़न्‍नुःङ् मे़न्‍दाए थारिक् खुने़ॽ खरे़ःङ् नु च्‍वाःत्‍लक् पिरे़म्‍मे़ॽ वेॽ थेआङ् मे़बिरे़म्‍मिन्‍ने़ॽ॥’”

२७ मिकायाःल्‍ले़ उवा चोगुआङ् पाःत्‍तु, “आदाङ्‌बा नुरिक् तारिक्‍काङ् के़नुःङ् के़दाने़भग्र यहवे दाङ्‌बे़न् आङ्‌गाॽनु पारे़बा मे़ःन्‍लत्‍छ॥” खुने़ॽ आल्‍लसाङ् योॽरुआङ् पाःत्‍तु, “के़रे़क् मनाहाॽरे़ आङ्‌गाॽ आबाःन्‍निन् सिङ्‌सिङ् ये़क्‌ये़क्‍काङ् खे़प्‍से़म्‍मे़ॽओ!”

आहाबे़न् रामोत-गिलादओ मे़स्‍ये़रु

(१ हाङ् २२:२९-३५)

२८ खे़ब्‍याङ् इस्राइलबा हाङ् आहाबे़न् नु यहुदाबा हाङ् यहोसापाते़न् रामोत-गिलादओ थोःक्‍ने़सि पेसि॥

२९ इस्राइलबा हाङ्‌ङिल्‍ले़ यहोसापाते़न् मे़त्‍तु, “आङ्‌गाॽ कुसेःन् मे़न्‍निमनाबा चाङ् चाक्‍खुङ्‌ङाङ् थङ्‌ङो पेःक्‍का, कर आदाङ्‌बारे़ के़हाङ्‌जाङ्‌ङिन्‍ने चाक्‍खे़ॽ॥” हे़क्‍क्‍याङ् इस्राइलबा हाङ्‌ङिन् कुसेन् मे़न्‍निमनाबा चाङ् चाक्‍खुआङ् थङ्‌ङो पे॥

३० इस्राइलबा हाङ्‌ङिन्‍नुःल्‍ले़ वेॽ चुक्‍सा इग्र यम्‍बानु थङ् मे़जोगे़म्‍मिन्‍ने़ॽ फाॽआङ् आरामबा हाङ्‌ङिल्‍ले़ खुने़ॽ कुअन्‍लाहाॽओबा सुम्‍बोङ्‌ङाङ् ने़त्‍छि थक्‍मोबाहाॽ अक्‍तङ्‌बा इङ्‌जाङ् पिरुसिआङ् वये़॥

३१ आल्‍ल अन्‍लाधाहाॽओबा थक्‍मोबाहाॽरे़ यहोसापाते़न् मे़निसुल्‍ले़ खे़ङ्‌हाॽरे़ “खुने़ॽए इस्राइलबा हाङ्” मे़लेःत्‍तु॥ खे़ल्‍ले़ चोगुल्‍ले़ खुने़ॽ कुभत्‍छे़ हिल्‍लिक् मे़हिसिङ्, कर यहोसापाते़न् यम्‍बा इक्‍लाओ अःक्‍ते़॥ हे़क्‍क्‍याङ् यहवे दाङ्‌बे़ल्‍ले़ खुने़ॽ फाॽरु, खम्‍भ्‍याङ् निङ्‌वाॽफुमाङ्‌ङिल्‍ले़ खे़न् अन्‍लाधाहाॽओबा थक्‍मोबाहाॽ खुने़ॽलाम् थिक्‍नाहाङ् हिसुदेसुसि॥

३२ थेआङ्‌भे़ल्‍ले़ थक्‍मोबाहाॽरे़ खुने़ॽग इस्राइलबा हाङ् मे़ःन्‍लत्‍छ के़लॽबा निङ्‌वाॽ मे़घोसुआङ् खे़ङ्‌हाॽरे़ खुने़ॽ फप्‍मा मे़नाॽरु॥

३३ कर कुभा थिक्‍ले़ कुलिन् ले़ॽरुआङ् कुदोःङ्‌ङिन् इमे़न्‍नि खामे़न्‍नि आबुदेसु, हे़क्‍क्‍याङ् खे़न् तोःङ्‌ङिल्‍ले़ इस्राइलबा हाङ्‌ङिन् कुसाःङ्‌बे सेःप्‍चाङ्‌ङिल्‍ले़ कुदुम्‍बेओ याङ्‌घु॥ हाङ्‌ङिल्‍ले़ खुने़ॽ कुअन्‍लाधा के़लोङ्‌बे़न् मे़त्‍तु, “अन्‍लाधान् हिसे़ॽआङ् आङ्‌गाॽ ते़न्‍धङ् के़बोङ्‌बालाम् लाःक्‍कात् लःत्‍ताङ्‌ङे़ॽ॥ आङ्‌गाॽ काःन्‍दाङ्‌ङाङ् वाॽ॥”

३४ नाम्‍धाधाए ते़न्‍धङ् पोःक्‍खे़आङ् पत्‍छे़ हे़क्‍क्‍याङ् हाङ्‌ङिन् कुअन्‍लाधाओ खे़ःम्‍सिङ्‌ङाङ् अरामिहाॽ ले़प्‍माङ् हिसिङ्‌ङाङ् पत्‍छे़॥ खुने़ॽ युःन्‍छिक् आम्‍भा हे़क्‍केलॽरिक्‍के पत्‍छे़, खे़ब्‍याङ् नाम्‍ध्‍ये़ःल्‍ले़ खुने़ॽ स्‍ये़रो॥

माङ्‌निङ्‌वाॽपान् के़बाःप्‍पा थिक्‍ले़ यहोसापाते़न् फे़ःक्‍तु

१९

यहुदाबा हाङ् यहोसापाते़न् यरुसले़ःम्‍बा कुहाङ्‌हिम्‍मो नुरिक् तारिक् नुःक्‍खे़भे़रे़आङ् एगाङ्,

२ हनानिरे़ कुस्‍सा थुम्‌या के़इबा येहुन् खुने़ॽ कुदुम्‍से़ त्‍ये़॥ येहुःल्‍ले़ यहोसापाते़न् मे़त्‍तु, “कुॽइगे़भे़म्‍बे़न् के़भाॽरु हे़क्‍क्‍याङ् यहवे दाङ्‌बे़ल्‍ले़ कुनिङ्‌मिहाॽनु चुम्‍दे़ःङ् के़मे़त्‍छिङ्‌ङाङ् थे आदाङ्‌बा के़निङ्‌वाॽ ताबि? कल्‍ले़चोगुल्‍ले़ यहवे दाङ्‌बे़ल्‍ले़ साॽरिक् कुसिक् पोःक्‍मे़न् आदाङ्‌बारे़ के़सम्‍धाङ् इदारो॥

३ हे़क्‍केसाङ् आदाङ्‌बारे़ॽओ कुभा नुबा पाःन्‍नाङ् वाॽ, थेआङ्‌भे़ल्‍ले़ आदाङ्‌बारे़ असेरा माङ् सित्‍लाङ्‌हाॽ लाजेॽओलाम् के़इःक्‍खु के़देसुआङ् वाॽ, हे़क्‍क्‍याङ् यहवे दाङ्‌बे़न् कोःप्‍मा आदाङ्‌बारे़ निङ्‌वाॽ के़जोगुआङ् वाॽरो॥”

यहोसापातरे़ खासे़न्‍लोःम्‍बाहाॽ युक्‍तिङ् चोगुसि

४ यहोसापातरे़ कुयुङ्‌मादे़न् यरुसले़ःम्‍मो ने़स्‍से़॥ खुने़ॽ याम्‍मो बेर्सेबाबा मनाहाॽओ एफ्राइमबा कोःक्‍मा लाजेॽओ पेआङ् खे़ङ्‌हाॽ यहवे दाङ्‌बा खुन्‍छिॽ पाधे़बाहाॽरे़न् निङ्‌वाॽफुमाङ्‌ङो नुःक्‍तु तारुसि॥

५ खुने़ॽ लाजेॽ के़रे़क्‍के यहुदाबा थाप्‍थेःक् याम्‍धेक्‍पा ये़क्‌यक् थक्‍मा खासे़न्‍लोःम्‍बाहाॽ युक्‍तिङ् चोगुसि॥

६ खुने़ॽ खे़ङ्‌हाॽ मे़त्‍तुसि, “खिनिॽ थेधे के़जोगुम्‌ॽ, खे़न् पाःन्‍नो सिङ्‌सिङ् ये़क्‌ये़क् लॽरे़म्‍मे़ॽ॥ थेआङ्‌भे़ल्‍ले़ मनाहाॽरे़ खुन्‍छिॽ लागि मे़ःन् कर कुदोःप्‍मा खासे़न्‍निल्‍ले़ निःन्‍धो पाःन्‍निन् खिनिॽ के़जे़क्‍तुम्‍सिम्‍मिल्‍ले़ खिनिॽनु के़वाॽबा निङ्‌वाॽफुमाङ्‌ङिल्‍ले़ कुलागि खिनिॽ खासे़न् के़लोःन्‍दुम्‌ॽ॥

७ आल्‍ल यहवे दाङ्‌बे़न् किप्‍मा के़बोङ्‌बा पाःन्‍निन् खिनिॽओ वाॽर॥ खिनिॽ सिङ्‌सिङ् ये़क्‌ये़क्‍काङ् खासे़न् लोःन्‍दे़म्‍मे़ॽ, थेआङ्‌भे़ल्‍ले़ यहवे दाङ्‌बा आनिॽ निङ्‌वाॽफुमाङ्‌ङिल्‍ले़ मे़न्‌वाॽमनाबा पाःन्, एःक्‍पएःक् चोःक्‍मा नु सुरुत्‍याङ् ताःक्‍मनाबे़न् नासि मे़धःत्‍तुन्‌ॽ॥”

८ यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङो नु मनाहाॽरे़ खुन्‍छिॽ लुम्‍मो पाःन्‍धङ् के़बोङ्‌बा पाःन्‍हाॽ तङ्‌मारे़ लागि यहोसापाते़ल्‍ले़ यरुसले़ःम्‍मोआङ् कुभा ले़बिहाॽ, निङ्‌वाॽफुसाम्‍बाहाॽ नु हिम्‍सयङ् हिम्‍सयङ्‌बा लाम्‍लोबाहाॽ युक्‍तिङ् चोगुसि॥

९ खुने़ॽ खे़ङ्‌हाॽ कन् इङ्‌जाङ्‌हाॽ पिरुसि– “खिनिॽ आभे़ल्‍ले़साङ् यहवे दाङ्‌बे़न्‍नु किसे़म्‍मे़ॽ हे़क्‍क्‍याङ् नसाःन्‍साबा पोङ्‌माआङ् याःम्‍बक् चोःक्‍मा पोःङ्‌ॽ॥

१० ये़क्‌यक्‍हाॽओ के़युङ्‌बा खिनिॽ काॽइहाॽलाम् खिनिॽ तगि के़दाबा के़रे़क् तुःन्‍देहाॽ, मनासे़प्‍मा तुःन्‍दे नाम्‍ला पोङ्‌साङ्, इग्र साम्‌योथिम् इङ्‌जाङ् किग्र साम्‌योथिम् इग्र थिम्‍हाॽरे़ कुदक्‍ले़ङ्‌वाओ पोङ्‌साङ् यहवे दाङ्‌बे़ल्‍ले़ कुदक्‍ले़ङ्‌वाओ आक्‍तङ्‌बा परिक्‍ले़न् फे़न्‌याःम्‍बक्‍काङ् मे़जोगे़म्‍मिन्‍ने़ॽ फाॽआङ् खिनिॽ खे़ङ्‌हाॽ साम्‍दिङ् पिरे़म्‍सिम्‍मे़ॽ॥ मेःन्‍ने़भग्र खिनिॽ नु खिनिॽ काॽइहाॽओआङ् खे़ल्‍ले़ लागि खुने़ॽ कुसाक्‍के़न्‍निन् इदारो॥ कर खिनिॽ चोःक्‍मा के़बोङ्‌बा पाःन्‍हाॽ के़जोगुम्‍ने़भग्र खिनिॽ आप्‍तिक्‍साबा के़म्‍बोःक्‍खिन्‌ॽ॥

११ “यहवे दाङ्‌बे़ल्‍ले़ कुयाःम्‍बेओ खिनिॽ सम्‍धाङ् मानिङ्‌वाॽफुसाम्‍बा अमर्‍याहन् सुहाङ्‌युक्‍पा वाॽ॥ हाङ्‌जुम्‍बा पाःन्‍निल्‍ले़ कुयाःम्‍बेओ यहुदाबा थाःक्‍लाम्‍लोबा इस्‍माएलरे़ कुस्‍सा जबदियाहन् खिनिॽ थुङ्‌धो सुहाङ्‌युक्‍पा वाॽ॥ ले़बिहाॽ चैँ खिनिॽ तगि सुहाङ्‌युक्‍पा कुइसिःक् याःम्‍बक् मे़जोक्॥ के़धुम्‍बा नु योधो मे़ल्‍लॽमनाबा पोःक्‍खे़म्‍मे़ॽ॥ यहवे दाङ्‌बे़न् कुदोःप्‍मा याःम्‍बक् के़जोःक्‍पाहाॽनु सोरिक् वाॽररो॥”

यहोसापातरे़ मोआबे़न् नु अम्‍मोने़न् थङ्‌ङो नाःन्‍दुसि

२०

कुभा ये़म् एगाङ् मोआबि, अम्‍मोनि हे़क्‍क्‍याङ् कुभा मिनुइहाॽनु मे़भुङ्‌सिङ्‌ङाङ् यहोसापातरे़ कुदक्‍ले़ङ्‌वाओ थङ् चोःक्‍से़ मे़भे़रे़॥

२ यरिक् थक्‍सुबा सुम्‍हाॽ युम्‍लाःक्‍खाङ् वरःङ् नाधाःम्‍बि एदोमलाम्a खे़ने़ॽ के़दक्‍ले़ङ्‌वाओ थङ् चोःक्‍से़ मे़भे़न्‍ल मे़बत्, हे़क्‍क्‍याङ् खे़ङ्‌हाॽ हासेसोन-तामार (एन-गदि) मे़गे़रे़ मे़जुरे़आङ् मे़वाॽ फाॽआङ् कुभा मनाहाॽ मे़द्‌ये़आङ् यहोसापाते़न् मे़मे़त्‍तु॥

३ कम्‍भदाङ्‌बा के़साक्‍पा इङ्‌घङ् खे़प्‍सुआङ् यहोसापाते़ल्‍ले़ यहवे दाङ्‌बे़न् कोःप्‍मारे़ लागि पेलि फाक्‍तु॥ खुने़ॽ यहुदाओ के़रे़क् तःक्‍ने़त् युङ्‌मारे़ लागि उवा चोगु॥

४ निङ्‌वाॽफुमाङ्‌ङिन् कुभाॽ नाःक्‍मारे़ लागि यहुदाबा मनाहाॽ मे़जुप्‍से़॥ खुने़ॽ सुजा नाःक्‍मारे़ लागि लाजेॽओबा ये़क्‌यक् थक्‍मालाम् खे़ङ्‌हाॽ मे़द्‌ये़॥

५ यहुदा नु यरुसले़मबा चुम्‍लुङ्‌ङिल्‍ले़ कुगदि यहवे दाङ्‌बे़ल्‍ले़ कुहिम्‍मोबा कुसङ् लक्‍खुम् तगि ये़म्‍सिङ्‌ङाङ्

६ यहोसापातरे़ पाःत्‍तु–

“यहवे दाङ्‌बा आनिगे पाधे़बाहाॽरे़ खुन्‍छिॽ निङ्‌वाॽफुमाङ्‌ङे, थे आदाङ्‌बाए साङ्‌ग्राम्‍पेदाङ्‌ङो के़युङ्‌बा निङ्‌वाॽफुमाङ्‌ने़ मे़ःम्‍बि? आदाङ्‌बारे़ मे़न्‍छाम् सुवाङ्‌हाॽरे़ खुन्‍छिॽ हाङ्‌जुम्‍हाॽओ युक् के़जोगुॽ॥ आदाङ्‌बारे़ए के़हुक्‍को मुक्‍साम् नु मुक् के़गत्‍तुॽ॥ आदाङ्‌बानु थक्‍मा के़सुक्‍पा हाःत्‍ताङ् होप्॥

७ आनिगे निङ्‌वाॽफुमाङ्‌ङे, थे आदाङ्‌बारे़ए के़मना इस्राइलिहाॽरे़ खुन्‍छिॽ तगिलाम् कन् लाजेॽओ के़युङ्‌बाहाॽ के़नाःत्‍तु के़देसुसि हे़क्‍क्‍याङ् के़न्‍देःङ्‌बा अब्राहामरे़ कुधिन्‍दाङ् सायोबोराहाॽ सदादिङ्‌ले़ लागि कन् लाजेन् के़बिरुसिबा मेःन्‍नाङ्‌बि?

८ खुने़ॽ कुमुॽइदाङ्‌साहाॽ खे़प्‍मो मे़युङ्‌ल मे़वाॽ, हे़क्‍क्‍याङ् आदाङ्‌बारे़ के़मिङ्‌ङिल्‍ले़ लागि अक्‍खे मे़बाःत्‍तुआङ् के़सेसेदे़न् थिक् मे़जोगुआङ् ने़रो,

९ ‘के़साक्‍पा तुक्‍खे आनिगे सम्‍धाङ् पोङ्‌दाने़भग्र, इग्र खासे़न्‍ले़ ताभेन् किग्र माङ्‌दुक्‍मा ताने़भग्र, साक्‌वान् पोःक्‍ने़भग्र, आदाङ्‌बारे़ के़मिङ् के़वाॽबा कन् माङ्‌हिम्‍मे़ल्‍ले़ कुदगि आदाङ्‌बारे़ के़दगि ये़म्‍मादिगे़रो॥ खम्‍भ्‍याङ् आनिगे के़साक्‍पा तुक्‍खेओ आदाङ्‌बा पेलि फाक्‍कासिगे़ॽ, हे़क्‍क्‍याङ् आदाङ्‌बारे़ आनिगे पेलिन् के़घे़प्‍सुआङ् आनिगे आग्‍से़ःप्॥’

१० “इस्राइलिहाॽ मिस्र लाजेॽलाम् मे़धाङे़ल्‍ले़ आदाङ्‌बारे़ खे़ङ्‌हाॽ अम्‍मोनि नु मोआबिहाॽ हे़क्‍क्‍याङ् सेइर कोःक्‍मा फाङ्‌जङ्‌बा मनाहाॽरे़ खुन्‍छिॽ लाजेॽओ लाःप्‍मा के़म्‍भाःक्‍तुसिन्‍नाङ् मे़वये़, हे़क्‍क्‍याङ् कल्‍ले़ चोगुल्‍ले़ए खे़ङ्‌हाॽ वेॽ लाम्‍बा मे़हिसिङ्‌ङाङ् कप्‍मो मे़भे़रे़आङ् मे़वाॽ॥ इस्राइलिहाॽरे़ अम्‍मोनि नु मोआबिहाॽ हे़क्‍क्‍याङ् सेइर कोःक्‍मा फाङ्‌जङ्‌बा मनाहाॽ मे़म्‍मे़क्‍खुसिन्॥

११ कर आल्‍ल ओमे़त्‍ते़ॽ, कन् मनाहाॽरे़ आनिगे़नु आक्‍तङ्‌बा कुले़क्‌वा मे़नुःक्‍तुर मे़वाॽ॥ आदाङ्‌बारे़ आनिगे लक्‍खोमा आग्‍बे़रे़बा लाजेॽओलाम् आनिगे नाःत्‍छे़देसे़ खे़ङ्‌हाॽ मे़भे़न्‍ल मे़बत्॥

१२ आनिगे निङ्‌वाॽफुमाङ्‌ङे, थे आदाङ्‌बारे़ खे़ङ्‌हाॽ खासे़न् के़न्‍जोगुसिन्‍बि? थेआङ्‌भे़ल्‍ले़ आनिगे लाजेन् थङ्‌ङो फप्‍मारे़ लागि के़भे़म्‍बार के़बप्‍पा कन् यरिक् थक्‍सुबा सुम्‍हाॽनु थक्‍मा आनिगे मुक्‍साम् थे़माआङ् मे़गत्‍तुम्‍बे़न्॥ आनिगे थे चोःक्‍मा के़बोङ्‌बा खे़न् आनिगे मे़निसुम्‍बे़न्, कर आनिगे मिक्‍के़ल्‍ले़ आदाङ्‌बा ओमे़त्‍तासिगे़ॽ॥”

१३ यहुदाबा के़रे़क् मनाहाॽ, खे़ङ्‌हाॽरे़ खुन्‍छिॽ मेःत्‍हाॽ नु खुन्‍छिॽ अङे़ःक्‌वा साहाॽआङ् खे़प्‍मो यहवे दाङ्‌बे़ल्‍ले़ कुदगि मे़ये़बे़॥

१४ खे़ब्‍याङ् सङ्‌जुम्‍भो के़ये़प्‍पा आसापरे़ कुधाःक्‍कोबा लत्‍छा ले़बि यहासेलरे़ओ यहवे दाङ्‌बे़ल्‍ले़ कुयाम्‍साम्‍मिन् थासिङ् ये़॥ खुने़ॽ मत्‍तन्‍याहरे़ कुधाःक्‍मे़न्‍छाॽ, यहिएलरे़ कुबे़न्‍मे़न्‍छाॽ, बनायाहरे़ कुम्‍मे़न्‍छाॽ हे़क्‍क्‍याङ् जकरियारे़ कुस्‍सा वये़॥

१५ खुने़ॽ पाःत्‍तु, “यहुदा नु यरुसले़ःम्‍बा के़रे़क् यक्‌युङ्‌बासे हे़क्‍क्‍याङ् यहोसापात हाङ्‌ङे खे़प्‍साम्‍मे़ॽओ, आदाङ्‌बासि यहवे दाङ्‌बे़ल्‍ले़ हाबा कन् के़मे़त्‍तिरो– ‘मे़गिसाम्‍मे़न्‍ने़ॽ, कन् यरिक् थक्‍सुबा सुम्‍हाॽनु खिनिॽ यङ्‌मा मे़स्‍ये़म्‍मे़न्‍ने़ॽ॥ थेआङ्‌भे़ल्‍ले़ ते़न्‍धङ्‌ङिन् यहवे दाङ्‌बे़ल्‍ले़ कुहुक्‍को वाॽ, खिनिॽ हुक्‍को मे़ःन्॥

१६ ताःन्‍दिक् खे़ङ्‌हाॽनु थङ् चोःक्‍से़ लःन्‍दे़म्‍मे़ॽ॥ खे़ङ्‌हाॽ जिजबा थाम्‍माङ्‌बा लाम्‍मो मे़बोङ्‌ङाङ् मे़धाङ्॥ खिनिॽ खे़ङ्‌हाॽ यरुएलबा मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो के़ने़बा वहःङ्‌ङिल्‍ले़ नाःस्‍मा कुयाओ के़दुमुम्‍सिम्‌ॽ॥

१७ कन् थङ्‌ङिन् खिनिॽ थक्‍मा मे़बोङ्‌ने़न्॥ पे़न्‍बे़न् थे़ःक्‍पे़त् पे़न्‍नासिम्‍मे़ॽआङ् हाङ्‌घाम्‍मे़ॽआङ् ये़बे़म्‍मे़ॽ॥ यहवे दाङ्‌बे़ल्‍ले़ खिनिॽ ताङ्‌गे़से़ःप्‍तिबा याःम्‍बक्‍किन् खिनिॽ निमा के़घोसुम्‌ॽ॥ मे़गिसे़म्‍मिन्‍ने़ॽआङ् खिनिॽ यङ्‌माआङ् मे़गे़रे़म्‍मिन्‍ने़ॽ॥ ताःन्‍दिक् खे़ङ्‌हाॽनु थक्‍से़ खिनिॽ लःन्‍दे़म् फे़रे़म्‍मे़ॽ, थेआङ्‌भे़ल्‍ले़ यहवे दाङ्‌बे़न् खिनिॽ ले़प्‍माङ् वाॽ॥’”

१८ यहोसापाते़न् खाम्‍बाङ्‌ङो साबन् हबत् फन्‍छिङ्, हे़क्‍क्‍याङ् यहुदा नु यरुसले़ःम्‍बा के़रे़क् यक्‌युङ्‌बाहाॽ यहवे दाङ्‌बे़ल्‍ले़ कुदगि माङ्‌से़वा मे़प्‍मारे़ लागि साबन् हबत् मे़भन्‍छिङ्॥

१९ खे़ब्‍याङ् कहात नु कोरह थाःक्‍कोबा कुभा ले़बिहाॽ मे़ये़म्‍सिङ् हे़क्‍क्‍याङ् यम्‍बा इक्‍लाओ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुनारा मे़भोसु॥

२० खे़ब्‍याङ् खे़ङ्‌हाॽ तानाम् आन्‍देःन् मे़बोगे़आङ् तकोबा मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो मे़बे॥ खे़ङ्‌हाॽ मे़लःन्‍दे़ मे़बेःल्‍ले़ ये़म्‍सिङ्‌ङाङ् यहोसापातरे़ मे़त्‍तुसि, “यहुदाबा नु यरुसले़मबा यक्‌युङ्‌बासे, आङ्‌गाॽ आबाःन्‍निन् खे़प्‍से़म्‍मे़ॽ! यहवे दाङ्‌बा खिनिॽ निङ्‌वाॽफुमाङ्‌ङिन् नसान् के़जोगुम्‍बाओ खिनिॽ थधप् मे़ल्‍लॽए पत्‍छे़म्‍मे़ॽ, हे़क्‍क्‍याङ् खुने़ॽ खिनिॽ के़दक्‍ति के़भत्‍छिॽ॥ खुने़ॽ कुमाङ्‌निङ्‌वाॽपान् के़बाःप्‍पाहाॽ नसान् चोगे़म्‍सिम्‍मे़ॽ, खम्‍भ्‍याङ् खिनिॽ कुलिङ्‌दो के़गे़प्‍पा के़बोःक्‍खिरो॥”

२१ मनाहाॽनु पान् मे़हुप्‍तुआङ् खुने़ॽ कुभा मनाहाॽ यहवे दाङ्‌बे़ल्‍ले़ कुनारा फोमा साम्‍लो साम्‍मे़प्‍मा नु खुने़ॽ कुसेसेगे़न् कुहाङ्‌वा कुमाङ्‌वाःल्‍ले़ कुनारा फोमारे़ लागि थक्‍सुबाहाॽरे़ खुन्‍छिॽ तगि तगि पेःक्‍माआङ् साम्‍लोमारे़ लागि युक्‍तिङ् चोगुसि॥ हे़क्‍क्‍याङ् खे़ङ्‌हाॽरे़ अक्‍खे मे़बाःत्‍तुआङ् साम्‍मे़लोरे़रो–

“यहवे दाङ्‌बे़न् नुगे़न् पिरे़म्‍मे़ॽओ!

थेआङ्‌भे़ल्‍ले़ खुने़ॽ लुङ्‌माॽ आदुक्‍तुक्‍पा

कुमिःम्‍जिन् सदादिङ् वाॽरो॥”

२२ खे़ङ्‌हाॽरे़ यम्‍बा साम्‍लोन् साम्‍मे़मे़त्‍तुनुमे़ःन्‍ने़ यहुदाःन्‍नु थङ् चोःक्‍से़ के़भे़म्‍बा अम्‍मोनि, मोआबि नु सेइरबा कोःक्‍मा फाङ्‌जङ् थे़गु माङ्‌बा मनाहाॽ यहवे दाङ्‌बे़ल्‍ले़ वेॽहाॽरे़ साप्‍फ मे़भत्‍तुसिर याःन्‍दुसि, हे़क्‍क्‍याङ् खे़ङ्‌हाॽ हारिमे़द्‌ये़॥

२३ सेइर कोःक्‍मालाम् के़भे़म्‍बा मनाहाॽरे़ खुन्‍छिॽ तक्‍ले़ङ्‌वाओ खे़ङ्‌हाॽ युम्रे़क् तेमासि नु मे़ङ्‌मासिरे़ लागि अम्‍मोनि नु मोआबिहाॽ मे़बोगे़॥ आल्‍ल खे़ङ्‌हाॽरे़ सेइर कोःक्‍मालाम् के़भे़म्‍बा मनाहाॽ मे़मे़क्‍खु मे़सुरुसि, खे़ब्‍याङ् खुन्‍छिॽ आप्‍फेक् लुम्‍मो मे़हिसिङ्‌ङाङ् इमे़न्‍नि खामे़न्‍नि मे़से़त्‍छिङ्॥

२४ यहुदाबा मनाहाॽ लुङ्‌घ्रे़ःक् याक्‍ख्रे़ःक् के़ने़बा चन्‍जम्‍बादे़न्‍नो मे़गे़रे़आङ् आत्‍तातान्‍ने यरिक् निङ्‌मि थक्‍सुबा सुम्‍हाॽ ओमे़मे़त्‍तुसिल्‍ले़ खे़प्‍मो खे़ङ्‌हाॽ मे़स्‍ये़रुसिआङ् खाम्‍बाङ्‌ङो मे़ने़स्‍से़ मे़गरे़बा मे़निसुसि, हे़क्‍क्‍याङ् खे़ङ्‌हाॽओ लत्‍थिक्‍काङ् के़घे़त्‍छिङ्‌बा होःप्‍ते़॥

२५ खे़ल्‍ले़ चोगुल्‍ले़ यहोसापाते़न् नु खुने़ॽ कुमनाहाॽरे़ मे़नाप्‍तुसिबा सामा चिगक्‌वाहाॽ सुम्‍से़ मे़ये़ःल्‍ले़ खे़ङ्‌हाॽरे़ साॽरिक् यरिक् निःप्‍मे़न्‍दे़त् सामापुमाहाॽ, चाङ्‌वाःन्‍हाॽ नु कुमे़ल्‍लुङ् के़घिःक्‍पा पाःन्‍हाॽ तेॽमाए मे़न्‍छुक्‍के मे़नाप्‍तु मे़देॽरुसि॥ खे़ङ्‌हाॽरे़ सुम्‌यान् थारिक् मे़नाप्‍तुसिबा चिगक्‌वाहाॽ मे़भुक्‍खु, थेआङ्‌भे़ल्‍ले़ खे़ङ्‌हाॽ हाम्‍भ्‍यारिक् यरिक् योरे़॥

२६ लियाःन्‍बा ये़न्‍नो खे़ङ्‌हाॽ बराकाहबा b ने़ने़बादे़न्‍नो मे़जुप्‍से़॥ खे़ङ्‌हाॽरे़ खे़प्‍मो यहवे दाङ्‌बे़ल्‍ले़ कुनारा मे़भोसुबाल्‍ले़ चोगुल्‍ले़ आइन्‍बा ये़न् थारिक्‍के खे़न् ते़न्‍निल्‍ले़ कुमिङ् हाबा खे़न्‍ने ने़रो॥

२७ खे़न् एगाङ् यहुदा नु यरुसले़ःम्‍बा के़रे़क् मनाहाॽ यहोसापातरे़ तगि लाम्‍लोसुसिआङ् थङ् नाःम्‍मानु सोरिक् मे़सःत्‍ते़र ये़क्‌यक्‍को मे़नुःक्‍खे़, थेआङ्‌भे़ल्‍ले़ यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ निङ्‌मिहाॽ मे़नाःन्‍दुसिर चोगुआङ् वये़॥

२८ खे़ङ्‌हाॽरे़ अन्‍मे, अन्‍मे खिङ्‌मनाबा मुक्‍ला मे़मुक्‍खुर हे़क्‍क्‍याङ् सादाङ्‌हाॽ मे़मुःत्‍तुर यरुसले़ःम्‍मो मे़लासे़आङ् यहवे दाङ्‌बे़ल्‍ले़ कुहिम्‍मो मे़लासे़॥

२९ यहवे दाङ्‌बे़ल्‍ले़ए इस्राइलबा निङ्‌मिहाॽरे़ खुन्‍छिॽ तक्‍ले़ङ्‌वाओ थङ् चोगु के़लॽबा मे़घे़प्‍सुआङ् के़रे़क् लाजेॽबा हाङ्‌जुम्‍हाॽओ निङ्‌वाॽफुमाङ्‌ङिन्‍नु मे़गिसे़रो॥

३० यहोसापातरे़ कुहाङ्‌जुम्‍मो नुॽमादामा पोःक्‍खे़, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खुने़ॽ के़रे़क् पिसाङ् नाःम्‍सिङ्‌मा पिरुरो॥

यहोसापातरे़ कुहाङ्‌युक्‍किल्‍ले़ कुनुप्‍मा

(१ हाङ् २२:४१-५०)

३१ कम्‍भलॽरिक् यहोसापाते़ल्‍ले़ यहुदाओ हाङ्‌युक् चोगु॥ हाङ्‌युक्‍नाओ लासे़ल्‍ले़ खुने़ॽ सुम्‍बोङ्‌ङाङ् ङासि तङ्‌बे योरे़, हे़क्‍क्‍याङ् खुने़ॽ यरुसले़ःम्‍मो निबोङ्‌ङाङ् ङासि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् अजुबा वये़, खुने़ॽ सिल्‍हिरे़ कुस्‍सा मे़न्‍छुमा वये़॥

३२ यहोसापाते़न् कुम्‍बारे़ नाःत्‍तुबा लाम्‍मो लाङ्‌घेगे़, हे़क्‍क्‍याङ् खे़न् लाम्‍बा थिक्‍नाहाङ् मे़बेने़न्॥ यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ हाबा खे़न्‍ने खुने़ॽ चोगु॥

३३ कर कोःक्‍माहाॽओ के़ने़बा माङ्‌धाःन्‍हाॽ खुने़ॽ मे़घे़त्‍तुन् मे़देसुन्, हे़क्‍क्‍याङ् मनाहाॽरे़ खुन्‍छिॽ पाधे़बाहाॽरे़न् निङ्‌वाॽफुमाङ्‌ङो सिक्‍लुङ्‌मोलाम् निङ्‌वाॽ मे़म्‍बिरुन्॥

३४ यहोसापातरे़ कुहाङ्‌युक् ये़म्‍मोबा वे़ॽ हिन्‍दोक्‍हाॽ कुहेःक्‍सिङ्‌माआङ्‌धो कुनुप्‍मा थारिक्‍के हनानिरे़ कुस्‍सा येहुरे़ कुसाप्‍मुःन्‍धुम्‍मो साप्‍ते़आङ् पत्॥ खे़ङ्‌हाॽ इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो मे़गाम्‍सुआङ् पत्॥

३५ याङ्‌सि यहुदाबा हाङ् यहोसापातरे़ फे़न्‌याःम्‍बक् चोःक्‍मा कुआप्‍तिक्‍को के़धाबा इस्राइलबा हाङ् अहज्‍याहन्‍नु सोॽबु सुःप्‍तु॥

३६ ले़ङ्‌हङ् चोःक्‍मारे़ लागि वालाधाहाॽ चोःक्‍मा फाॽआङ् खुने़ॽ अहज्‍याहन्‍नु काॽइ हुप्‍तु॥ कन् वालाधाहाॽ एस्‍योन-गेबेर वागप्‍खेःङ्‌ङो मे़जोगु मे़सुरुसिआङ्,

३७ मारेसाबा दोदाबाहुरे़ कुस्‍सा एलिएजरले़ यहोसापातरे़ कुदक्‍ले़ङ्‌वाओ कन् माङ्‌निङ्‌वाॽपान्‍निन् पाःत्‍तु, “आदाङ्‌बारे़ अहज्‍याहन्‍नु सोॽबु के़सुःप्‍तुबाल्‍ले़ चोगुल्‍ले़ यहवे दाङ्‌बे़ल्‍ले़ आदाङ्‌बारे़ के़याःम्‍बक्‍किन् कुलिङ्‌दो मे़ङ्‌गप्‍मनाबा चोगुॽ॥” हे़क्‍क्‍याङ् खे़न् वालाधाहाॽ मे़यरे़ मे़बेआङ् ले़ङ्‌हङ् चोःक्‍मा लाम् मे़बोःक्‍खे़न्‍लो॥

a 

२०:२ कुभा साम्‌यो साप्‍लाथःङ्‌मो “अराम” पत्॥

b 

२०:२६ बराकाह, कल्‍ले कुबेन् नाराफोमा नु नुगे़न् पिमा॥

२१

खे़न् एगाङ् यहोसापाते़न् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पेआङ् खे़ङ्‌हाॽनु सोरिक् दाउदरे़ कुये़क्‌यक्‍को मे़जिक्‍खु॥ हे़क्‍क्‍याङ् खुने़ॽ कुस्‍सा यहोरामे़न् हाङ् पोःक्‍खे़॥

२ यहोरामरे़ कुन्‍साॽहाॽ अजर्‍याह, यहिएल, जकरिया, अजर्‍याह, मिखाएल नु सपत्‍याह मे़वये़॥ कन्‍हाॽ के़रे़क् इस्राइलबाa हाङ् यहोसापातरे़ कुस्‍सा मे़वये़॥

३ खे़ङ्‌हाॽरे़ खुन्‍छिॽ पानुदिङ् पाःल्‍ले़ खे़ङ्‌हाॽ साम्‍म्‍याङ्, युप्‍पा हे़क्‍क्‍याङ् कुमे़न् के़घिःक्‍पा सामाहाॽ नु यहुदाओ ताप्‍थेक् याम्‍धेक्‍पा ये़क्‌यक्‍हाॽआङ् पिरुसि॥ कर हाङ्‌जुम्‍मिन् खुने़ॽ यहोरामे़न् पिरु, थेआङ्‌भे़ल्‍ले़ खे़न् तुम्‍बा वये़रो॥

यहुदाबा हाङ् यहोराम

(२ हाङ् ८:१७-२४)

४ यहोरामे़न् खुने़ॽ कुम्‍बारे़ कुहाङ्‌युक्‍नाओ युङे़ल्‍ले़ खुने़ॽ के़रे़क् कुन्‍साॽसि नु इस्राइलबा कुभा सुहाङ्‌युक्‍पाहाॽआङ् ताभेःल्‍ले़ च्‍ये़प्‍तु स्‍ये़रुसि॥

५ खुने़ॽ हाङ्‌युक्‍नाओ थोःक्‍सिङ्‌ङे़ल्‍ले़ सुम्‍बोङ्‌ङाङ् ने़त्‍छि तङ्‌बे योरे़॥ खुने़ॽ यरुसले़ःम्‍मो तङ्‌बे ये़त्‍छि हाङ्‌युक् चोगु॥

६ आहाबरे़ कुहिम्‍सयङ् हे़क्‍के खुने़ॽ इस्राइलबा हाङ्‌हाॽरे़ खुन्‍छिॽ लाम्‍मो लाङ्‌घेगे़, थेआङ्‌भे़ल्‍ले़ खुने़ॽ आहाबरे़ कुस्‍सा मे़न्‍छुमान् ते़न्‍धाम् मेःक्‍खिम् लिःक्‍खुआङ् वये़॥ यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ खे़ल्‍ले़ हाबा खे़न् चोगु॥

७ कर यहवे दाङ्‌बे़ल्‍ले़ दाउदे़न्‍नु चोगुबा माङ्‌हुप्‍पिल्‍ले़ चोगुल्‍ले़ खुने़ॽ दाउदरे़ कुहिम्‍सयङ्‌हाॽ मे़ङ्‌मासि निङ्‌वाॽ मे़जोगुन्, खुने़ॽ दाउदे़न् नु कुमुॽइदाङ्‌साहाॽरे़ लागि आभे़ल्‍ले़साङ् सदादिङ् के़दिःप्‍पाआङ् के़युङ्‌बा सेमि हाःम्‍मा माङ्‌हुप् चोगुआङ् वये़॥

८ यहोरामरे़ हाङ्‌युक् चोगुबा ये़म्‍मो एदोमिहाॽ यहुदाःल्‍ले़ कुदक्‍ले़ङ्‌वाओ पिफ्‍युङ्‌बा मे़बोःक्‍खे़आङ् खुन्‍छिॽ आप्‍फेक् हाङ्‌धिक् मे़भोःक्‍खु॥

९ कल्‍ले़चोगुल्‍ले़ यहोरामे़न् खुने़ॽ कुसुहाङ्‌युक्‍पाहाॽ हे़क्‍क्‍याङ् के़रे़क् कुअन्‍लाधाहाॽनु सोरिक् ए़दोम ले़प्‍माङ् थासिङ्॥ एदोमिहाॽरे़ खुने़ॽ नु कुअन्‍लाधा के़लोङ्‌बाहाॽ किर्गप् मे़गबुसि, कर खुने़ॽ पोगे़आङ् से़न्‍दिक्‍सा पिन्‍दे़घे़रे़॥

१० एदोमे़न् आइन्‍बा ये़न् थारिक्‍के यहुदाःल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़आङ् वाॽ॥

आम्‍भा खे़न् ये़म्‍मो लिब्‍नाःल्‍ले़आङ् पिफ्‍युङ् चोगु, थेआङ्‌भे़ल्‍ले़ यहोरामे़ल्‍ले़ कुम्‍बा कुन्‍धे़बासिरे़ खुन्‍छिॽ निङ्‌वाॽफुमाङ्‌ङिन् ले़रुदेसुआङ् वये़॥

११ खुने़ॽ यहुदाबा कोःक्‍मा लाजेॽओ माङ्‌धाःन्‍हाॽ चोगु खम्‍भ्‍याङ् खुने़ॽ यरुसले़म के़युङ्‌बाहाॽ नावाइत्‍ला से़वा मे़प्‍मा पाङ्‌घुसिआङ् के़त्‍निमा याःम्‍बक् के़जोःक्‍मानु कुदङ्‌बा चोगुसिआङ् यहुदान् ताप्‍फे़ःम्‍बा लाम्‍मो हिसु॥

१२ यहोरामे़ल्‍ले़ माङ्‌निङ्‌वाॽपान् के़बाःप्‍पा एलियान् लाम्‍बा साप्‍पे़ःत्‍ता थिक् खोसु॥ खे़प्‍मो अक्‍तङ्‌बा साप्‍ते़आङ् पत्‍छे़रो–

“आदाङ्‌बारे़ के़सुधे़बा दाउदरे़ कुनिङ्‌वाॽफुमाङ् यहवे दाङ्‌बे़ल्‍ले़ अक्‍खे पाःत्‍तुॽ– ‘के़म्‍बा यहोसापात नु यहुदाबा हाङ् आसाःल्‍ले़ नाःत्‍तुबा लाम्‍मिन् खे़ने़ॽ के़न्‍नाःत्‍तुन्॥

१३ कर इस्राइलबा हाङ्‌हाॽ नु आहाबरे़ कुहिम्‍सयङ्‌हाॽरे़ मे़जोगुबा कुसिङ् खुन्‍छिॽ ये़प्‍ले़क्‍को लाङ्‌गे़घेगे़आङ् यहुदा नु यरुसले़म के़युङ्‌बाहाॽ नावाइत्‍ला से़वा मे़प्‍मा के़बाङ्‌घुसिआङ् के़त्‍निमा याःम्‍बक् के़जोःक्‍मानु कुदङ्‌बा के़जोगुसि॥ खम्‍भ्‍याङ् खे़ने़ॽ के़म्‍बारे़ कुहिम्‍सङ्‌ङोबा पासिङ्‌पादाङ् खे़ने़ॽ आप्‍फेक् के़न्‍साॽसि के़स्‍ये़रुसि॥ खे़ङ्‌हाॽ खे़ने़ॽनुःल्‍ले़ के़नुॽबा मे़वये़॥

१४ खे़ङ्‌हाॽ के़रे़क् के़जोगुबाल्‍ले़ चोगुल्‍ले़ यहवे दाङ्‌बे़ल्‍ले़ खे़ने़ॽ के़मनाहाॽ, खे़ने़ॽ के़स्‍साहाॽ, खे़ने़ॽ के़मेःत्‍हाॽ नु के़रे़क् के़याङ्‌सा कुन्‍धेहाॽ खाप्‍पुथ्‍यःङ् के़बोङ्‌बा खुम्‍दिङ् ताःप्‍मा निङ्‌वाॽ इःत्‍तुॽ॥

१५ खे़ने़ॽ आबाङे चैँ मे़न्‌वेःप्‍मनाबा साप्‍पोक् हिदुःत् तुक्‍मारे़ के़याङ्‌ॽ, हे़क्‍क्‍याङ् खे़न् तुक्‍मे़ल्‍ले़ चोगुल्‍ले़ के़साप्‍पोक् के़हिदुःत्‍हाॽ ना चम्‍बे़त् लःम्‍भे़न्॥’”

१६ यहवे दाङ्‌बे़ल्‍ले़ यहोरामरे़ कुदक्‍ले़ङ्‌वाओ कुसिहाॽरे़ खुन्‍छिॽ पेसाङ् के़युङ्‌बा पलिस्‍तिहाॽ नु अरबिहाॽ हुसुसि पक्‍खुसि॥

१७ खे़ङ्‌हाॽरे़ यहुदान् मे़भत्‍तुआङ् खे़न् ना सिगाङ् थे़म्‍बा मे़लिसु मे़देॽरु॥ के़रे़क् याङ्‌साकुन्‍धेहाॽ खे़ङ्‌हाॽरे़ हाङ्‌ङिल्‍ले़ कुहिम्‍मो मे़याङ्‌घु, यहोरामरे़ कुस्‍साहाॽ नु कुमेःत्‍हाॽआङ् मे़दे़म्‍सुसिआङ् मे़देॽरुसि॥ खुने़ॽ कुस्‍सा फोक्‌वा अहज्‍याहन्‍लक् याःक्‍ते़ वेॽ आत्‍तिन् कुस्‍साहाॽआङ् मे़न्‌याःक्‍ते़न्॥

१८ कन्‍हाॽ के़रे़क् पोःक्‍खे़आङ् यहवे दाङ्‌बे़ल्‍ले़ यहोरामे़न् मे़न्‌वेःप्‍मनाबा साप्‍पोक् हिदुःत् तुक्‍मे़ल्‍ले़ तरुर याःन्‍दु॥

१९ खे़न् तुक्‍मे़ल्‍ले़ कुभा ये़म् थारिक् तुक्‍खे चाःत्‍तुआङ् वये़॥ हे़क्‍क्‍याङ् निसिगेक्‍पा तङ्‌बेःल्‍ले़ कुनुप्‍मो आम्‍भा खान् तुक्‍मे़ल्‍ले़ खुने़ॽ कुसाप्‍पोक् कुहिदुःत्‍हाॽ चम्‍बे़त् लःन्‍दे़भे़रे़, हे़क्‍क्‍याङ् साॽरिक् तुक्‍मे़न् थःत्‍तुआङ् खुने़ॽ स्‍ये़॥ खुने़ॽ कुमनाहाॽरे़ खुन्‍छिॽ सुधे़बा ताक्‍थे़बाहाॽरे़ लागि मे़जोगुबा कुसिङ् खुने़ॽ कुमिङ्‌सोओ मि मे़न्‍हाःन्‍दुन्॥

२० यहोरामे़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ सुम्‍बोङ्‌ङाङ् ने़त्‍छि तङ्‌बे योरे़॥ खुने़ॽ यरुसले़ःम्‍मो तङ्‌बे ये़त्‍छि हाङ्‌युक् चोगु॥ खुने़ॽ स्‍ये़ःल्‍ले़ हाःत्‍ताङ् मे़रिङ् मे़धक्‍ते़न्॥ हे़क्‍क्‍याङ् खुने़ॽ दाउदरे़ कुये़क्‌यक्‍को मेजिक्‍खु, कर हाङ्‌हाॽरे़ खुन्‍छिॽ इपुङ्‌हाॽओ मे़न्‍ने़स्‍सुन्‍लो॥

a 

२१:२ इस्राइल फाॽइन् यहुदारो॥

यहुदाबा हाङ् अहज्‍याह

(२ हाङ् ८:२५-२९, ९:२१-२८)

२२

यरुसले़ःम्‍बा यक्‌युङ्‌बाहाॽरे़ यहोरामरे़ कुले़क्‌वा खुने़ॽ कुस्‍सा फोःक्‌वाबा अहज्‍याहन् हाङ् मे़जोगु, थेआङ्‌भे़ल्‍ले़ थङ्‌ङो अरबिहाॽनु के़दङ्‌बाआङ् नाप्‍मा हिप्‍मा याःम्‍बक् के़जोःक्‍पाहाॽरे़ खुने़ॽ के़रे़क् यम्‍बा कुस्‍साहाॽ मे़स्‍ये़रुसिआङ् वये़॥ कल्‍ले़चोगुल्‍ले़ यहोरामरे़ कुस्‍सा अहज्‍याहन् यहुदाबा हाङ् पोःक्‍खे़॥

२ हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ्‌ङाङ् ने़त्‍छिa तङ्‌बे योरे़॥ खुने़ॽ यरुसले़ःम्‍मो तङ्‌बे थिक् हाङ्‌युक् चोगु॥ खुने़ॽ कुम्‍मारे़ कुमिङ् अतल्‍याह वये़॥ खुने़ॽ कुम्‍मा ओम्रिरे़ कुम्‍मे़न्‍छाॽमा वये़॥

३ अहज्‍याहन्‍नाङ् आहाब हाङ्‌ङिल्‍ले़ कुहिम्‍सयङ्‌ङोबा ये़प्‍ले़क्‍को लाङ्‌घेगे़, थेआङ्‌भे़ल्‍ले़ फे़न्‌याःम्‍बक् चोःक्‍मारे़ लागि खुने़ॽ कुम्‍मारे़ खुने़ॽ आःन्‍छिङ्‌मा पिरु॥

४ आहाबरे़ कुहिम्‍सयङ्‌हाॽरे़ मे़जोगुबा कुइसिःक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा वये़ खुने़ॽआङ् आम्‍भा खे़न् चोगु, थेआङ्‌भे़ल्‍ले़ खुने़ॽ कुम्‍बा मासिङ्‌ङाङ् एगाङ् खे़ङ्‌हाॽ खुने़ॽ फे़क्‍के़लाःम्‍बा सुजासाबा मे़बोःक्‍खे़॥

५ रामोत-गिलादओ अरामबा हाङ् हजाएलरे़ कुदक्‍ले़ङ्‌वाओ ते़न्‍धङ् चोःक्‍मारे़ लागि खुने़ॽ इस्राइलबा हाङ् आहाबरे़ कुस्‍सा योरामे़न्‍नु तेःङ् चोःक्‍सिङ्‌मारे़ लागि खे़ङ्‌हाॽ सुजा नाःक्‍तुसि॥ आरामिहाॽरे़ योरामे़न् मे़घाःन्‍दु,

६ हे़क्‍क्‍याङ् रामोतओ आरामबा हजाएले़न्‍नु के़बोङ्‌बा थङ्‌ङो काःन्‍दे़बालाम् वेःप्‍मारे़ लागि खुने़ॽ यिजरेलओ नुःक्‍खे़आङ् पे॥

खे़ब्‍याङ् यहुदाबा हाङ् यहोरामरे़ कुस्‍सा अहज्‍याहन् योरामे़न् तुम्‍मारे़ लागि यिजरेल पे, थेआङ्‌भे़ल्‍ले़ खुने़ॽ काःन्‍दे़आङ् ने़स्‍से़॥

७ अहज्‍याहःल्‍ले़ योरामे़न् तुमुबाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ अहज्‍याहन् आगे़र याःन्‍दु॥ आम्‍भा खे़न् तुमे़सिबा ये़म्‍मो अहज्‍याहन् योरामे़न्‍नु सोरिक् निम्‍सिरे़ कुस्‍सा येहुन् तुम्‍से़ पे॥ आहाबरे़ कुहिम्‍सयङ्‌हाॽ मे़ङ्‌मासिरे़ लागि यहवे दाङ्‌बे़ल्‍ले़ येहुःन्‍ने युक्‍तिङ् चोगुआङ् वये़॥

८ येहुःल्‍ले़ आहाबरे़ कुहिम्‍सयङ्‌ङो खासे़न् चोःक्‍मा खुम्‍दिङ् तारुल्‍ले़ अहज्‍याहरे़ कुलागि से़वा के़जोःक्‍पा यहुदाबा सुहाङ्‌युक्‍पाहाॽ नु अहज्‍याहरे़ कुन्‍नाक्‍पाहाॽ येहुःल्‍ले़ तुमुसिआङ् स्‍ये़रुसि॥

९ खे़न् एगाङ् खुने़ॽ अहज्‍याहन् हक्‍सु, हे़क्‍क्‍याङ् येहुरे़ कुमनाहाॽरे़ खुने़ॽ सामरिया लाजेॽओ चिङ्‌सिङ्‌ङाङ् युङे़ल्‍ले़ मे़दुमु॥ खे़ङ्‌हाॽरे़ अहज्‍याहन् येहुओ मे़युरुआङ् मे़स्‍ये़रु॥ खे़ङ्‌हाॽरे़ खुने़ॽ मे़लुप्‍तु, थेआङ्‌भे़ल्‍ले़ खुन्‍छिॽ अक्‍खे मे़बाःत्‍तु, “खुने़ॽग के़रे़क् कुसिक्‍लुङ्‌माॽरे़ यहवे दाङ्‌बे़ल्‍ले़ कुलाम्‍लोमान् के़गोःप्‍पा यहोसापातरे़ कुस्‍सा वये़रो॥” खे़न् एगाङ् हाङ्‌जुम्‍मो अहज्‍याहरे़ कुहिम्‍सयङ्‌ङो आत्‍तिन्‍नाङ् मुक्‍के़गुबा मे़बोःक्‍खे़न्‍लो॥

अतल्‍याह नु योआस

(२ हाङ् ११:१-३)

१० अहज्‍याहरे़ कुम्‍मा अतल्‍याहरे़ कुस्‍सान् स्‍ये़बा निसुआङ् यहुदाबा हाङ्‌हिम्‍सयङ्‌हाॽ के़रे़क् मे़ङ्‌मासिरे़ लागि खुने़ॽ लःन्‍दे़॥

११ कर यहोराम हाङ्‌ङिल्‍ले़ कुस्‍सा मे़न्‍छुमा यहोसेबाःल्‍ले़ अहज्‍याहःल्‍ले़ कुस्‍सा योआसे़न् से़प्‍मा मे़जोगुसिबा हाङ्‌साहाॽरे़ खुन्‍छिॽ लुम्‍मोलाम् स्‍वाःत् खे़त्‍तुआङ् तेॽरु, हे़क्‍क्‍याङ् खुने़ॽ के़गप्‍मा मे़न्‍छुमान्‍नु खुने़ॽ लत्‍छा इम्‍मादे़न् याक्‍फाङ्‌ङो चिक्‍खु युक्‍खुसि॥ यहोराम हाङ्‌ङिल्‍ले़ कुस्‍सा मे़न्‍छुमान्‍नु निङ्‌वाॽफुसाम्‍बा यहोयादारे़ कुमेत् यहोसेबान् अहज्‍याहरे़ कुन्‍ने़ॽ पोःक्‍खे़बाल्‍ले़ चोगुल्‍ले़ खुने़ॽ योआसे़न् अतल्‍याहरे़ कुहुक्‍को मे़न्‍धाए चिक्‍खु युक्‍खु, हे़क्‍क्‍याङ् अतल्‍याहःल्‍ले़ योआसे़न् स्‍ये़प्‍मा मे़घोसुन्॥

१२ अतल्‍याहरे़ यहुदा लाजेॽओ हाङ्‌युक् चोगुल्‍ले़ योआसे़न् खे़ङ्‌हाॽनुए सोरिक् यहवे निङ्‌वाॽफुमाङ्‌ङिल्‍ले़ कुहिम्‍मो तङ्‌बे तुक्‍सि थारिक् चिङ्‌सिङ्‌ङाङ् युङे़रो॥

a 

२२:२ हिब्रुओ लिबोङ्‌ङाङ् ने़त्‍छि तङ्‌बे पत्॥

अतल्‍याहरे़ कुदक्‍ले़ङ्‌वाओ पिफ्‍युङ्

(२ हाङ् ११:४-१६)

२३

नुसिगेक्‍पा तङ्‌बेओ यहोयादारे़ कुमुक्‍साम्‍मिन् ओःन्‍धाक्‍तुसि॥ खुने़ॽ किप् थिक् किप् थिक्‍कोबा मनासुम्‍हाॽरे़ खुन्‍छिॽ थक्‍मोबाहाॽ, यरोहामरे़ कुस्‍सा अजर्‍याह, येहोहानानरे़ कुस्‍सा इस्‍माएल, ओबेदरे़ कुस्‍सा अजर्‍याह, अदायाहरे़ कुस्‍सा मासेयाह नु जिक्रिरे़ कुस्‍सा एलिसापाते़न्‍नु माङ्‌हुप् चोगु॥

२ हे़क्‍क्‍याङ् खे़ङ्‌हाॽ यहुदाबा के़रे़क् पाङ्‌जुम्‍हाॽओ मे़बेआङ् ले़बिहाॽ नु इस्राइलबा हिम्‍सयङ्‌हाॽओबा लाम्‍लोबाहाॽ यरुसले़ःम्‍मो मे़दारुसि॥ खे़ङ्‌हाॽ यरुसले़ःम्‍मो मे़द्‌ये़ःल्‍ले़,

३ खे़प्‍मो के़जुम्‍बा के़रे़क् सङ्‌जुम्‍भोबा मनाहाॽरे़ यहवे दाङ्‌बे़ल्‍ले़ कुहिम्‍मो हाङ्‌ङिल्‍ले़ कुस्‍सा योआसे़न्‍नु माङ्‌हुप् मे़जोगु॥

यहोयादाःल्‍ले़ खे़ङ्‌हाॽ मे़त्‍तुसि, “यहवे दाङ्‌बे़ल्‍ले़ दाउदरे़ कुधिन्‍दाङ् सायोबोराहाॽरे़ खुन्‍छिॽ याःम्‍बेओ माङ्‌हुप् चोगुबा कुइसिःक् हाङ्‌ङे़ल्‍ले़ कुस्‍साःल्‍ले़ युक् चोगुररो॥

४ आल्‍ल खिनिॽ अक्‍खे के़जोगुम्‍ल पोःङ्‌ॽ– सबाथ ये़न्‍नो आबाङे याःम्‍बक्‍को के़दाबा खिनिॽ निङ्‌वाॽफुसाम्‍बाहाॽ नु ले़बिहाॽरे़ खुन्‍छिॽ कुसुक्‌वा थिक् मालाम्‍धेःत्‍हाॽओ,

५ वेॽ कुलक् सुम्‍सिओ कुलक् थिक् चैँ हाङ्‌हिम्‍मो, हे़क्‍क्‍याङ् वेॽ कुलक् सुम्‍सिओ कुलक् थिक् चैँ हिम् युक्‍नाःल्‍ले़ कुबुङ्‌ङोबा मा लाम्‍धेःत्‍तो इक्‍के़गोबा मे़युङ्‌ल॥ वेॽ के़रे़क् मनाहाॽग यहवे दाङ्‌बे़ल्‍ले़ कुहिम्‍मोबा लक्‍खुम्‍हाॽओ मे़वाॽर पोःङ्‌ॽ॥

६ माङ्‌से़वा के़जोःक्‍पा निङ्‌वाॽफुसाम्‍बाहाॽ हे़क्‍क्‍याङ् ले़बिहाॽनुःल्‍ले़ वेॽ आत्‍तिन्‍हाॽआङ् यहवे दाङ्‌बे़ल्‍ले़ कुहिम्‍मो लाःप्‍मा मे़भाःक्‍ताम्‍सिम्‍मे़न्‍ने़ॽ॥ निङ्‌वाॽफुसाम्‍बाहाॽ नु ले़बिहाॽग लाःप्‍मा मे़सुक् थेआङ्‌भे़ल्‍ले़ खे़ङ्‌हाॽ मे़दोन्‍दुसिआङ् वाॽ॥ कर वेॽ के़रे़क् मनाहाॽरे़ यहवे दाङ्‌बे़ल्‍ले़ पिरुसिबा इङ्‌जाङ्‌ङिन् चक्‍मे़ल्‍लॽए मे़नाःत्‍तुआङ् मे़ल्‍लाःत्‍ने़न्‍ल॥

७ ले़बिहाॽरे़ खुन्‍छिॽ खजुम्‍घया फे़जुम्‍भे़याहाॽ मे़गाप्‍सिङ्‌ङाङ् हाङ्‌ङिन् के़रे़क् पिसाङ् कम्‍ब्राङ् मे़मे़त्‍तुर॥ कुभा माङ्‌हिम्‍मो लासे़ने़भग्र खे़न् स्‍ये़प्‍मा पोःङ्‌ॽ॥ खिनिॽ चैँ हाङ्‌ङिन् आत्‍ति पेःक्‍साङ् खुने़ॽ कुबेसाङ् वये़म्‍मे़ॽ॥”

८ निङ्‌वाॽफुसाम्‍बा यहोयादाःल्‍ले़ चोगुबा थे़प्‍पे़त् पाःन्‍हाॽ ले़बिहाॽ नु यहुदाबा के़रे़क्‍ले़ मे़इःत्‍तु मे़नाःत्‍तु॥ मनाधक्‍मा के़रे़क्‍ले़ खुन्‍छिॽ आप्‍फेक् मनाहाॽ, सबाथओ याःम्‍बक्‍को मुरा मे़मे़त्‍तुसिबाहाॽ नु याःम्‍बक् चोःक्‍मा के़सुःप्‍पाआङ् याःन्‍दिक् के़दाबाहाॽ मे़दारुसि, थेआङ्‌भे़ल्‍ले़ निङ्‌वाॽफुसाम्‍बा यहोयादाःल्‍ले़ कुभा मनासुम्‍हाॽ मे़ल्‍ले़त् मे़न्‍देसिङ्‌ङे कत्‍तुसि॥

९ खे़ब्‍याङ् खुने़ॽ किप् थिक् किप् थिक् मनासुम्‍हाॽरे़ खुन्‍छिॽ थक्‍मोबाहाॽ निङ्‌वाॽफुमाङ्‌ङिल्‍ले़ कुहिम्‍मो के़ये़प्‍पा दाउद हाङ्‌ङिल्‍ले़ कुलाःक्‍हाॽ खम्‍भ्‍याङ् यम्‍बा नु चुक्‍पा खोहाॽ पिरुसि॥

१० खे़न् एगाङ् खुने़ॽ के़रे़क् मनाहाॽ खुन्‍छिॽ फे़जुम्‍भे़याहाॽ खजुम्‍घयाहाॽ मे़गाप्‍सिङ्‌ल याःन्‍दुसिआङ् हाङ्‌ङिन् कब्रिङ् कप्‍मारे़ लागि ले़त्‍ति तोःम्‍मादे़न् नु माङ्‌हिम् पेसाङ् खुन्‍छिॽ ये़प्‍नादे़न्‍नो माङ्‌हिम् थोहाङ् नु योहाङ् ले़प्‍माङ् थिक् कुसुक्‍पोलाम् नाःस्‍मा कुसुक्‍पो थारिक् ये़प्‍सुसि॥

११ खे़न् एगाङ् यहोयादान् नु खुने़ॽ कुस्‍साहाॽरे़ हाङ्‌ङिल्‍ले़ कुस्‍सान् लाःक्‍कात् मे़लःत्‍तु, हे़क्‍क्‍याङ् खुने़ॽ कुधे़गेःक्‍पो तिच मे़घुःक्‍तु॥ खे़ङ्‌हाॽरे़ खुने़ॽ माङ्‌हुप्‍सक् लिङ्‌मनाबाधिक् मे़बिरुआङ् खुने़ॽ हाङ् पोःक्‍खे़बा उवा मे़जोगु॥ हे़क्‍क्‍याङ् खे़ङ्‌हाॽरे़ खुने़ॽ माङ्‌धोःक्‍ना मे़बिरुआङ् अक्‍खे मे़बाःत्‍तुर यम्‍बा इक्‍लाओ मे़अःक्‍ते़, “हाङ्‌ङिल्‍ले़ कुधाःक् चाॽररो!”

१२ हाङ्‌ङिल्‍ले़ कुनारा मे़भोसुर मनाहाॽ ना नु कत्‍ना मे़लॽरे़आङ् मे़यागे़बा इक्‍लान् अतल्‍याहःल्‍ले़ खे़प्‍सुआङ् यहवे दाङ्‌बे़ल्‍ले़ कुहिम्‍मो खुने़ॽ खे़ङ्‌हाॽरे़ओ त्‍ये़॥

१३ हे़क्‍क्‍याङ् योआस हाङ्‌ङिन् सित्‍लाङ्‌ङिल्‍ले़ कुबेसाङ् सिगाङ् लाःप्‍मा लाम्‍धेःत्‍तिल्‍ले़ कुयाओ ये़बे़गरे़बा खुने़ॽ निसु॥ सुहाङ्‌युक्‍पाहाॽ नु सादाङ् के़मुःप्‍पाहाॽ हाङ्‌ङिल्‍ले़ कुबेसाङ् मे़ये़बे़, खम्‍भ्‍याङ् लाजेॽओबा के़रे़क् मनाहाॽरे़ खुने़ॽ कुमिङ्‌सो इङ्‌धाङ्‌ङो ये़ये़ लॽरिक् सोसोत्‍लराङ् मे़जोगे़र हे़क्‍क्‍याङ् सादाङ्‌हाॽ मे़मुक्‍खुर मे़यागे़॥ के़रे़क् मनाहाॽ मे़सःत्‍ते़र मे़यागे़॥ हे़क्‍क्‍याङ् साम्‍लो साम्‍गे़मे़प्‍पाहाॽ मुक्‍लाहाॽनु सोसोरिक् सोसोःत्‍लराङ्‌ङिन् लाम्‍लोमा याःम्‍बक् मे़जोगुर मे़यागे़॥ खे़ब्‍याङ् अतल्‍याह हाङ्‌मे़ल्‍ले़ कुजाङ्‌हाॽ थे़ःक्‍खुआङ् अःक्‍ते़आङ् पाःत्‍तु, “हाङ्‌बिफ्‍युङ् पोःक्‍से़रो! हाङ्‌बिफ्‍युङ् पोःक्‍खे़रो!”

१४ निङ्‌वाॽफुसाम्‍बा यहोयाःल्‍ले़ किप् थिक् किप् थिक् मनासुम्‍हाॽरे़ खुन्‍छिॽ थक्‍मोबाहाॽ अक्‍खे मे़त्‍तुसिआङ् इङ्‌जाङ् पिरुसि, “इक्‍के़गोबा कम्‍ब्राङ्‌हाॽरे़ खुन्‍छिॽ लुम्‍मोलाम् खे़न् लाःक्‍कात् लःत्‍ते़म्‍मे़ॽ, हे़क्‍क्‍याङ् खुने़ॽ के़दिम्‍बाहाॽआङ् के़रे़क् ताभेःल्‍ले़ च्‍ये़प्‍ते़म् से़रे़म्‍सिम्‍मे़ॽ॥” थेआङ्‌भे़ल्‍ले़ निङ्‌वाॽफुसाम्‍बे़ल्‍ले़ अक्‍खे पाःत्‍तुआङ् वये़, “यहवे दाङ्‌बे़ल्‍ले़ कुहिम्‍सिगाङ् खे़न् मे़स्‍ये़रे़म्‍मिन्‍ने़ॽ॥”

१५ खे़ब्‍याङ् खे़ङ्‌हाॽरे़ अतल्‍याहन् मे़दे़म्‍सु, हे़क्‍क्‍याङ् हाङ्‌हिम् तगाङ् मेदेॽरुआङ् सिगाङ् लाःप्‍मा आम्‍भा खे़न् अन् लाम्‍धे़ःत्‍तिल्‍ले़ कुबुङ्‌ङो मे़स्‍ये़रुरो॥

यहोयादाःल्‍ले़ तोःन्‍दुबा याःम्‍बक्‍हाॽ

(२ हाङ् ११:१७-२०)

१६ खे़न् एगाङ् यहोदाःल्‍ले़ खुने़ॽ आप्‍फेक् नु के़रे़क् मनाहाॽ हे़क्‍क्‍याङ् हाङ्‌ङिन् यहवे दाङ्‌बे़ल्‍ले़ कुमना मे़बोङ्‌ल पोःङ्‌ॽ फाॽआङ् माङ्‌हुप् चोगु॥

१७ हे़क्‍क्‍याङ् के़रे़क् मनाहाॽ बाल माङ्‌हिम्‍मो मे़लासे़आङ् खे़न् मे़लुःन्‍दु मे़देसु॥ खे़ङ्‌हाॽरे़ खे़प्‍मोबा ले़त्‍ति तोःम्‍मादे़न्‍हाॽ नु नावाइत्‍लाहाॽ कुम्‍जिक्‍मा मे़जोगु, खम्‍भ्‍याङ् बालरे़ कुयक्‌याबा मत्‍ताने़न् ले़त्‍ति तोःम्‍मादे़न्‍हाॽरे़ कुदगाङ् मे़स्‍ये़रु॥

१८ खे़ब्‍याङ् यहोयादाःल्‍ले़ यहवे दाङ्‌बे़ल्‍ले़ कुहिम्‍मिन् ओमे़प्‍मा याःम्‍बक्‍किन् निङ्‌वाॽफुसाम्‍बा ले़बिहाॽ हुक्‍सुप्‍तुसि॥ कुहेःक्‍सिङ्‌मा ये़म्‍माङ्‌धोए से़वासाम्‍लो साम्‍मे़त्‍नु हे़क्‍क्‍याङ् सःप्‍मार सोसोत्‍लराङ् चोःक्‍नु मोसाःल्‍ले़ कुसाम्‌योथिम्‍मो निःन्‍धो के़बोङ्‌बा कुइसिःक् यहवे दाङ्‌बाओ मिधिङ्‌मनादेमनाबा वयागे़न् सिदुङ्‌जभा तोःम्‍मारे़ लागि हे़क्‍क्‍याङ् यहवे दाङ्‌बे़ल्‍ले़ कुहिम्‍मो याःम्‍बक् चोःक्‍मारे़ लागि दाउदरे़ ले़बिहाॽ मुरा मे़त्‍तुसिआङ् वये़॥

१९ कुभा परिक्‍पा आसुत्‍थो के़बोङ्‌बा आत्‍तिन् मनाःन्‍नाङ् सिगाङ् लाःप्‍मा मे़म्‍भाःक्‍मारे़ लागि यहवे दाङ्‌बे़ल्‍ले़ कुहिम्‍मोबा मालाम्‍धेःत्‍हाॽओ खुने़ॽ लाम्‍धेत् के़गोबाहाॽ ये़प्‍सुसि॥

२० खे़ब्‍याङ् थक्‍मोबाहाॽ, तुम्‍म्‍याङ्‌हाङ्‌हाॽ, मनाहाॽरे़ खुन्‍छिॽ युक्‍साबाहाॽ नु लाजेॽओबा के़रे़क् मनाहाॽ याङ्‌सिङ्‌ङाङ् खुने़ॽ हाङ्‌ङिन् यहवे दाङ्‌बे़ल्‍ले़ कुहिम्‍मो तारु॥ खे़ङ्‌हाॽ थोःस्‍मा लाम्‍धेःत्‍तोलाम् मे़बोःक्‍खे़आङ् हाङ्‌हिम्‍मो मे़लासे़ हे़क्‍क्‍याङ् हाङ्‌ङिन् हाङ्‌युक्‍नाओ मे़युक्‍खु॥

२१ खक्‍पे़त् मनाहाॽरे़ खुन्‍छिॽ निङ्‌वाॽ त्‍ये़आङ् ये़क्‌यक्‍को चिजि ये़म्‌ये़म् पोःक्‍खे़, थेआङ्‌भे़ल्‍ले़ अतल्‍याह हाङ्‌मे़न् ताभेःल्‍ले़ मे़स्‍ये़रुआङ् वये़रो॥

यहुदाबा हाङ् योआस

(२ हाङ् १२:१-१६)

२४

योआसे़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ तङ्‌बे नुसि योरे़ हे़क्‍क्‍याङ् खुने़ॽ यरुसले़ःम्‍मो लिबोङ् तङ्‌बे हाङ्‌युक् चोगु॥ खुने़ॽ कुम्‍मा बेर्सेबा के़युङ्‌मा सिब्‍या वये़॥

२ निङ्‌वाॽफुसाम्‍बा यहोयादाःल्‍ले़ कुहिङ्‌हिङ् यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ योआसरे़ आम्‍भा खे़न् चोगु॥

३ यहोयादाःल्‍ले़ योआसरे़ कुलागि मेःत् ने़त्‍छि सेगुसि, हे़क्‍क्‍याङ् खे़ङ्‌हाॽलाम् मे़न्‍छुमा ये़म्‍बित्‍छा कुस्‍सा मे़वये़॥

४ कुभा ये़म् एगाङ् योआसे़ल्‍ले़ यहवे दाङ्‌बे़ल्‍ले़ कुहिम्‍मिन् चाःङ्‌वा मे़प्‍मा निङ्‌वाॽ चोगु॥

५ खुने़ॽ निङ्‌वाॽफुसाम्‍बाहाॽ नु ले़बिहाॽ फुक्‍खुसिआङ् मे़त्‍तुसि, “यहुदाबा ये़क्‌यक्‍हाॽओ पेगे़म्‍मे़ॽआङ् के़रे़क् इस्राइलिहाॽलाम् निङ्‌वाॽफुमाङ्‌ङिल्‍ले़ कुहिम्‍मिन् चाःङ्‌वा मे़प्‍मारे़ लागि तङ्‌बे थक्‍मा मे़लःत्‍तुबा याङ्‌हाॽ फुक्‍खे़म्‍मे़ॽ॥ खम्‍भ्‍याङ् कन् याःम्‍बक्‍किन् खिमो चोगे़म्‍देसे़म्‍मे़ॽ॥” कर ले़बिहाॽरे़ खे़न् याःम्‍बक्‍किन् खिमो मे़न्‍जोगुन्॥

६ कल्‍ले़चोगुल्‍ले़ हाङ्‌ङिल्‍ले़ मानिङ्‌वाॽफुसाम्‍बा यहोयादान् उःत्‍तुआङ् मे़त्‍तु, “माङ्‌हुप् साप्‍लुङ् के़याक्‍पा निङ्‌वाॽफुमाङ् सन्‍दोक् के़युङ्‌बा साःङ्‌गाहिम्‍मिन् खाप्‍मारे़ लागि यहवे दाङ्‌बे़ल्‍ले़ कुसे़वारोबा मोसान् नु इस्राइलबा सङ्‌जुम्‍भोहाॽरे़ मे़गुःत्‍तुसिबा एःङ्‌याङ्‌ङिन् यहुदा नु यरुसले़म लाम्‍बा आदाङ्‌बारे़ थेआङ् ले़बिहाॽ फोःङ्‌मा के़म्‍बाङ्‌घुन्‍सिन्‍बाबे?”

७ आल्‍ल खे़न् कुॽइगे़भे़म्‍मा अतल्‍याहःल्‍ले़ कुस्‍साहाॽ निङ्‌वाॽफुमाङ्‌ङिल्‍ले़ कुहिम्‍मो मे़लासे़आङ् खे़प्‍मोबा के़रे़क् सेसे चिगक्‌वाहाॽ बाल माङ्‌हाॽ से़वा मे़प्‍मासि याःम्‍बक्‍को मे़याङुआङ् वये़॥

८ हाङ्‌ङिल्‍ले़ सन्‍दोक् थिक् चोक् पाङ्‌घुसिआङ् यहवे दाङ्‌बे़ल्‍ले़ कुहिम्‍मोबा यम्‍बा लाम्‍धेत् लाःक्‍कात् युङ्‌मा पाङ्‌घुसि॥

९ हे़क्‍क्‍याङ् निङ्‌वाॽफुमाङ्‌ङिल्‍ले़ कुसे़वारोबा मोसाःल्‍ले़ मुरे़ःक् खारे़ःक् थेआङ् के़होःप्‍पादे़न्‍नो इस्राइलिहाॽ कुःत्‍तुसिबा एःङ्‌याङ्‌ङिन् मनाहाॽरे़ यहवे दाङ्‌बाओ मे़दारुर पोःङ्‌ॽ फाॽआङ् यहुदा नु यरुसले़म के़रे़क् खुने़ॽ अक्‍खेलॽरिक् उवा चोगु॥

१० हे़क्‍क्‍याङ् के़रे़क् सुहाङ्‌युक्‍पाहाॽ नु मनाहाॽरे़ आप्‍फेक् निङ्‌वाॽलाम्‍बा याङ् मे़दारुआङ् सःन्‍दोःक्‍किन् मे़न्‍दिम्‍मे थारिक् खे़प्‍मो मे़याक्‍तु॥

११ ले़बिहाॽरे़ हाङ्‌ङिल्‍ले़ कुसुहाङ्‌युक्‍पाहाॽओ खे़न् सन्‍दोःक्‍किन् मे़दारुल्‍ले़ खे़ङ्‌हाॽरे़ खे़न् सधे़क् तिम्‍से़बे़न् नुरिक् ओमे़मे़त्‍तु॥ खे़ब्‍याङ् हाङ्‌ङिल्‍ले़ कुसुहाङ्‌मिबे़न् नु मा निङ्‌वाॽफुसाम्‍बे़ल्‍ले़ कुसुहाङ्‌युक्‍पे़न् खे़न् कुघाले़म् लिङ्‌मारे़ लागि त्‍ये़सि, हे़क्‍क्‍याङ् खे़न् सन्‍दोःक्‍किन् याम्‍मो आम्‍भा खे़न् कुयुक्‍नाओए मे़युक्‍खु॥ खे़ङ्‌हाॽरे़ थिक्‌याःन्‍धक् हाबा हे़क्‍केए मे़जोगु॥ खाम्‍भलॽरिक् खे़ङ्‌हाॽरे़ यरिक् याङ् मे़भुक्‍खु॥

१२ हाङ्‌ङिन् नु यहोयादाःल्‍ले़ खे़न् याङ्‌ङिन् यहवे दाङ्‌बे़ल्‍ले़ कुहिम्‍मो याःम्‍बक् चोःक्‍मा के़बाङ्‌बा मनाहाॽरे़ खुन्‍छिॽ लक्‍पे़न्‍नो पिरे़त्‍छुसि॥ खे़ङ्‌हाॽरे़ माङ्‌हिम्‍मिन् चाःङ्‌वा मे़प्‍मारे़ लागि नाम्‌याक्‍को मे़भत्‍छुसिबा लुङ्‌गे़गाम्‍बा नु सिङ्‌गे़गाम्‍बाहाॽ हे़क्‍क्‍याङ् माङ्‌हिम्‍मिन् चाःङ्‌वा मे़प्‍मारे़ लागि फे़न्‍जेॽ नु कासाओ याःम्‍बक् के़जोःक्‍पा चोबेगुहाॽ मे़बिरुसि॥

१३ कम्‍भलॽरिक् याःम्‍बक् के़जोःक्‍पाहाॽरे़ खुन्‍छिॽ निङ्‌वाॽ मे़बिरुआङ् याःम्‍बक् चोःक्‍मा मे़हेःक्‍तु, हे़क्‍क्‍याङ् खे़ङ्‌हाॽरे़ए खुन्‍छिॽ हुक्‍को कन् चाःङ्‌वा मे़प्‍मा याःम्‍बक्‍किन् तगि पोरे़॥ खे़ङ्‌हाॽरे़ तगिबाए कुबि कुइसिःक् निङ्‌वाॽफुमाङ्‌ङिल्‍ले़ कुहिम्‍मिन् याम्‍मो मे़जोगुआङ् खे़न् चाःङ्‌वा मे़मे़त्‍तु॥

१४ खे़ङ्‌हाॽरे़ कन् याःम्‍बक्‍किन् मे़जोगु मे़सुरुआङ् के़नम्‍बा याङ्‌ङिन् हाङ्‌ङिन् नु यहोयादाओ मे़दारुआङ् मे़बिरुसि॥ खे़न् याङ्‌हाॽलाम् यहवे दाङ्‌बे़ल्‍ले़ कुहिम्‍मिल्‍ले़ लागि माङ्‌से़वा याःम्‍बक् नु मिधिङ्‌मनादेमनाबा वयागे़न् सिदुङ्‌जभा याःम्‍बक् ने़प्‍माङ्‌ले़ लागि सामापुमाहाॽ, हे़क्‍क्‍याङ् वेॽ साम्‍म्‍याङ् नु युप्‍पा खप्‍प्‍याहाॽ मे़धगु॥ यहोयादान् कुहिङ्‌हिङ् यहवे दाङ्‌बे़ल्‍ले़ कुहिम्‍मो मिधिङ्‌मनादेमनाबा वयागे़न् सिदुङ्‌जभाहाॽ चक्‍मे़ल्‍लॽए मे़दोन्‍दु॥

१५ आल्‍ल यहोयादान् यरिक् तङ्‌बे हिङे़ हे़क्‍क्‍याङ् काप्‍पोबा तुम्‍से़आङ् १३० तङ्‌बे योरे़ल्‍ले़ मासिङ्॥

१६ खुने़ॽ दाउदरे़ कुये़क्‌यक्‍को हाङ्‌हाॽरे़ए खुन्‍छिॽ इपुङ्‌ङो मे़जिक्‍खु, थेआङ्‌भे़ल्‍ले़ खुने़ॽ इस्राइलओ निङ्‌वाॽफुमाङ्‌ङिन् नु माङ्‌हिम्‍मिल्‍ले़ लागि नुबा याःम्‍बक् चोगुआङ् वये़रो॥

योआसरे़ कुभे़न् याःम्‍बक्

१७ यहोयादान् मासिङ्‌ङाङ् एगाङ् यहुदाबा सुहाङ्‌युक्‍पाहाॽ योआस हाङ्‌ङिन् से़वा मे़त्‍छे़ मे़द्‌ये़, हे़क्‍क्‍याङ् खे़ङ्‌हाॽरे़ खुन्‍छिॽ पाःन्‍निन् खुने़ॽ खे़प्‍सुर मे़याःन्‍दु॥

१८ खे़ङ्‌हाॽरे़ यहवे दाङ्‌बा खुन्‍छिॽ पाधे़बाहाॽरे़न् निङ्‌वाॽफुमाङ्‌ङिल्‍ले़ कुहिम्‍मिन् मे़ले़रुआङ् असेरा माङ्‌सित्‍लाङ्‌हाॽ नु वेॽ नावाइत्‍लाहाॽ से़वा मे़मे़त्‍तु॥ कन् आप्‍तिक्‍के़ल्‍ले़ चोगुल्‍ले़ यहुदा नु यरुसले़म सम्‍धाङ् निङ्‌वाॽफुमाङ्‌ङिल्‍ले़ कुसाक्‍के़न्‍निन् इरे़द्‌ये़॥

१९ कर खे़ङ्‌हाॽ खुने़ॽओए हिमा ताःप्‍मासिरे़ लागि यहवे दाङ्‌बे़ल्‍ले़ माङ्‌निङ्‌वाॽपान् के़बाःप्‍पाहाॽ पाङ्‌घुसि॥ खे़न् माङ्‌निङ्‌वाॽपान् के़बाःप्‍पाहाॽरे़ खे़ङ्‌हाॽरे़ खुन्‍छिॽ आप्‍तिक्‍के़न् ओःन्‍मे़धाक्‍तुसि, कर खे़ङ्‌हाॽरे़ माङ्‌निङ्‌वाॽपान् के़बाःप्‍पाहाॽरे़ खुन्‍छिॽ पाःन्‍निन् खे़म्‍मा मे़न्‍दे़न्‍दे़न्॥

२० खे़ब्‍याङ् निङ्‌वाॽफुमाङ्‌ङिल्‍ले़ कुयाम्‍साम्‍मिन् निङ्‌वाॽफुसाम्‍बा यहोयादाःल्‍ले़ कुस्‍सा जकरियाओ थासिङ् ये़॥ खुने़ॽ मनाहाॽरे़ खुन्‍छिॽ तगि ये़म्‍सिङ्‌ङाङ् पाःत्‍तु, “यहवे दाङ्‌बे़ल्‍ले़ अक्‍खे पाःत्‍तुॽ– ‘खिनिॽ थेआङ् यहवे दाङ्‌बे़ल्‍ले़ कुइङ्‌जाङ्‌ङिन् के़भेःन्‍दुम्‍बाबे? खिनिॽ के़न्‍नुरिन् के़न्‍दासिन्‍लो॥ यहवे दाङ्‌बे़न् खिनिॽ के़नाॽरुम्‍बाल्‍ले़ चोगुल्‍ले़ खुने़ॽआङ् खिनिॽ के़नाॽरिआङ् वाॽ!’”

२१ कर खे़ङ्‌हाॽरे़ जकरियाःल्‍ले़ कुदक्‍ले़ङ्‌वोओ ताप्‍फे़ःम्‍बा पाःन्‍दङ् मे़जोगु, हे़क्‍क्‍याङ् योआस हाङ्‌ङिल्‍ले़ कुइङ्‌जाङ् मे़घोसुआङ् खे़ङ्‌हाॽरे़ यहवे दाङ्‌बे़ल्‍ले़ कुहिम् लक्‍खुम्‍मो जकरियान् लुङ्‌ङिल्‍ले़ मे़ले़प्‍तु मे़स्‍ये़रु॥

२२ योआस हाङ्‌ङिल्‍ले़ जकरियाःल्‍ले़ कुम्‍बा यहोयादाःल्‍ले़ चोगुबा हाङ्‌से़वान् निङ्‌वाॽ मे़इःत्‍तुन्‍नाङ् कुस्‍सा जकरियान् से़प्‍मा पाङ्‌घुसि॥ सिमा चोगे़ल्‍ले़ जकरियाःल्‍ले़ अक्‍खे पाःत्‍तु, “यहवे दाङ्‌बे़ल्‍ले़ कन् निसुर, हे़क्‍क्‍याङ् कन् कुइसिःक् खिनिॽ खुम्‍दिङ् के़बिरिररो!”

योआसरे़ कुहाङ्‌युक् ये़म्‍मिल्‍ले़ कुनुप्‍मा

२३ आम्‍भा खे़न् तङ्‌बेःल्‍ले़ कुनुप्‍मो अरामि थक्‍सुबाहाॽ योआसरे़ कुदक्‍ले़ङ्‌वाओ मे़भे़रे़॥ खे़ङ्‌हाॽरे़ यहुदा नु यरुसले़ःम्‍मो थङ् मे़जोगुआङ् मनाहाॽरे़ खुन्‍छिॽ के़रे़क् लाम्‍लोबाहाॽ मे़स्‍ये़रुसि॥ खे़ङ्‌हाॽरे़ मे़नाप्‍तुसिबा खुन्‍छिॽ चिगक्‌वा सामाहाॽ दमस्‍कसबा हाङ्‌ङे़ओ मे़हाङु मे़देसु॥

२४ अरामिहाॽरे़ खुन्‍छिॽ चबे़ःत्‍छिक् थक्‍सुबा लुप्‍हाॽरक् थङ् मे़जोगे़, हे़क्‍केसाङ् यहवे दाङ्‌बे़ल्‍ले़ इस्राइलबा यरिक् थक्‍सुबा सुम्‍हाॽ खे़ङ्‌हाॽरे़ खुन्‍छिॽ हुक्‍को थासुसि॥ यहुदाबा मनाहाॽरे़ यहवे दाङ्‌बा खुन्‍छिॽ पाधे़बाहाॽरे़न् निङ्‌वाॽफुमाङ्‌ङिन् मे़ले़रुबाल्‍ले़ चोगुल्‍ले़ योआसरे़ खोमा यारुबा खुम्‍दिङ्‌ङिन् इरे़द्‌ये़॥

२५ हाङ्‌ङिन् साॽरिक् मे़घाःन्‍दुआङ् आरामिहाॽ मे़बे खे़न् एगाङ् यहोयादाःल्‍ले़ कुस्‍सान् स्‍ये़बे़ल्‍ले़ कुले़क्‌वा नुःक्‍मारे़ लागि हाङ्‌ङिल्‍ले़ कुसुहाङ्‌युक्‍पाहाॽरे़ खुने़ॽ कुदक्‍ले़ङ्‌वाओ चे़म्‍भन् मे़जोगु, हे़क्‍क्‍याङ् खे़ङ्‌हाॽरे़ हाङ्‌ङिन् खुने़ॽ कुने़त्‍नाओए मे़स्‍ये़रु॥ कम्‍भलॽरिक् खुने़ॽ स्‍ये़आङ् दाउदरे़ कुये़क्‌यक्‍को मे़जिक्‍खु, कर हाङ्‌हाॽरे़ खुन्‍छिॽ इपुङ्‌ङोग मे़ःन्॥

२६ खे़न् ताप्‍फे़ःम्‍बा पाःन्‍दङ् के़जोःक्‍पाहाॽग अम्‍मोनि मे़न्‍छुमा सिम्‍मतरे़ कुस्‍सा जाबाद नु मोआबि मे़न्‍छुमा सिम्रितरे़ कुस्‍सा यहोजाबादे़न् वये़सि॥

२७ योआसरे़ कुमुॽइदाङ्‌साहाॽरे़ खुन्‍छिॽ याःम्‍बेओबा पाःन्, खुने़ॽ कुयाःम्‍बेओ यरिक् माङ्‌निङ्‌वाॽपान् नु निङ्‌वाॽफुमाङ्‌ङिल्‍ले़ कुहिम्‍मिन् खुने़ॽ याम्‍मो चोगुबा पाःन्‍निल्‍ले़ कुयाःम्‍बेओ हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्॥ खुने़ॽ कुएगाङ् कुस्‍सा अमस्‍याहन् हाङ् पोःक्‍खे़रो॥

यहुदाबा हाङ् अमस्‍याह

(२ हाङ् १४:२-६)

२५

अमस्‍याहन् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ्‌ङाङ् ङासि तङ्‌बे योरे़॥ खुने़ॽ यरुसले़ःम्‍मो निबोङ्‌ङाङ् फाङ्‌सि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् यहोअदिन वये़॥ खुने़ॽ यरुसले़म के़युङ्‌मा वये़॥

२ अमस्‍याहःल्‍ले़ यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ हाबा खे़न्‍ने चोगु, कर के़रे़क् कुनिङ्‌वाॽरे़ मे़जोगुन्॥

३ खुने़ॽ कुहुक्‍को हाङ्‌जुम्‍मिन् योधो मे़ल्‍लॽमनाबा पोःक्‍खे़आङ् खुने़ॽ कुम्‍बा हाङ्‌ङिन् के़स्‍ये़प्‍पा सुहाङ्‌युक्‍पाहाॽ खुने़ॽ स्‍ये़रुसि॥

४ कर खुने़ॽ मोसाःल्‍ले़ कुसाम्‌योथिम् इङ्‌जाङ्‌ङो “पानुदिङ् पाहाॽ खुन्‍छिॽ साएहाॽरे़ लागि नु साएहाॽ पानुदिङ् पाहाॽरे़ लागि से़प्‍मासि मे़ःन्, के़रे़क् मनाहाॽ खुन्‍छिॽ आप्‍फेक् लायोओ मे़सिर” लॽरिक् साप्‍ते़आङ् के़बप्‍पा यहवे दाङ्‌बे़ल्‍ले़ कुइङ्‌जाङ्‌ङिन् इःत्‍तु नाःत्‍तुआङ् खे़ङ्‌हाॽरे़ खुन्‍छिॽ साहाॽग मे़स्‍ये़रुसिन्‍लो॥

एदोमरे़ कुदक्‍ले़ङ्‌वाओ थङ्

(२ हाङ् १४:७)

५ अमस्‍याहःल्‍ले़ यहुदाबा मनाहाॽ फुक्‍खुसिआङ् खे़ङ्‌हाॽरे़ खुन्‍छिॽ हिम्‍सयङ् हिम्‍सयङ् कुइसिःक् के़रे़क् यहुदा हे़क्‍क्‍याङ् बेन्‍यामिनबा हे़न्‍छिङ् हे़न्‍छिङ्‌ङोबा थक्‍मोबाहाॽ नु किप् थिक् किप् थिक्‍कोबा थक्‍मोबाहाॽरे़ खुन्‍छिॽ युक्‍को मे़वये़र याःन्‍दुसि॥ खुने़ॽ निबोङ् तङ्‌बे के़गे़प्‍पा हे़क्‍क्‍याङ् खे़न्‍नुःल्‍ले़आङ् यरिक् तङ्‌बे के़योबाहाॽ खक्‍पे़त् सुप्‍सुसि॥ खे़ङ्‌हाॽरे़ खुन्‍छिॽ खानिःत्‍तिन् ३,००,००० योरे़॥ खे़ङ्‌हाॽ के़रे़क् थङ् चोःक्‍मा के़सुक्‍पा हे़क्‍क्‍याङ् लाःक् नु खो याङ्‌मा के़सुक्‍पा मे़वये़॥

६ खुने़ॽ किप् थिक् युप्‍पा तोराa हुङुआङ् इस्राइललाम् १,००,००० मुक्‍के़गुबा थक्‍ले़ङ्‌बाहाॽ युरुसि॥

७ कर निङ्‌वाॽफुमाङ्‌ङिल्‍ले़ कुमनाधिक् खुने़ॽओ त्‍ये़आङ् मे़त्‍तु, “आदाङ्‌बा हाङ्‌ङे, इस्राइलि थक्‍सुबाहाॽ आदाङ्‌बारे़ मे़देॽरे़से़न्‍ने़ॽ॥ थेआङ्‌भे़ल्‍ले़ यहवे दाङ्‌बे़न् इस्राइलबा मनाहाॽनु होप्– एफ्राइमबा आत्‍तिन् मनाहाॽनुआङ् होप्॥

८ आदाङ्‌बा हाङ्‌हाङ् लॽरिक् थङ् के़जोःक्‍साङ् निङ्‌वाॽफुमाङ्‌ङिल्‍ले़ आदाङ्‌बा निङ्‌मिहाॽरे़ खुन्‍छिॽ तगि हारि के़दार के़याःन्, थेआङ्‌भे़ल्‍ले़ हारि चाःप्‍मा मुक्‍साम् खुने़ॽ कत्‍तुॽ॥”

९ अमस्‍याहःल्‍ले़ निङ्‌वाॽफुमाङ्‌ङिल्‍ले़ कुमनान् मे़त्‍तु, “इस्राइलि थक्‍सुबाहाॽरे़ खुन्‍छिॽ लागि पिरुङ्‌सिङ्‌बा खे़न् किप् थिक् तोराb युप्‍पाःल्‍ले़ कुयाःम्‍बेओ आङ्‌गाॽ थे चोगुङ्‌बाबे?”

निङ्‌वाॽफुमाङ्‌ङिल्‍ले़ कुमनाःल्‍ले़ नुगप् पिरु, “निङ्‌वाॽफुमाङ्‌ङिल्‍ले़ आदाङ्‌बा किप् थिक्‍नुःल्‍ले़आङ् यरिक् पिमा के़सुक्!”

१० कल्‍ले़चोगुल्‍ले़ अमस्‍याहःल्‍ले़ एफ्राइमलाम् खुने़ॽओ के़युबा थक्‍सुबाहाॽ से़न्‍दुसिआङ् हिम्‍मो पाङ्‌घुदेसुसि॥ कल्‍ले़चोगुल्‍ले़ खे़ङ्‌हाॽ यहुदाबाहाॽनु खुन्‍छिॽ साॽरिक् साक्‍के़न् पोगे़ॽ, हे़क्‍क्‍याङ् खुन्‍छिॽ सिक्‍पोःक्‍मे़ल्‍ले़ थेआङ् मे़न्‍निए हिम्‍मो मे़नुःक्‍खे़ मे़बे॥

११ खे़न् एगाङ् अमस्‍याहःल्‍ले़ सुजा नाःक्‍तुआङ् खुने़ॽ कुधक्‍सुबाहाॽ तेॽरुसिआङ् युम्‍लाःक्‍खाङ् ने़ने़बादे़न्‍नो पे, हे़क्‍क्‍याङ् खे़प्‍मो सेइरबा १०,००० मनाहाॽ स्‍ये़रुसि॥

१२ यहुदाबा थक्‍सुबाहाॽरे़ वेॽ १०,००० मनाहाॽ कुहिङ्‌वे़त् मे़दे़म्‍सुसि, हे़क्‍क्‍याङ् खे़ङ्‌हाॽ लत्‍छा याक्‍पेॽइल्‍ले़ कुजङ्‌ङो मे़देॽरुसिआङ् मु मक्‍मे़धाःन्‍दुसि॥ खे़प्‍मो खे़ङ्‌हाॽ मे़दोःक्‍ते़आङ् कुभुदुक्‍मा मे़बोःक्‍खे़॥

१३ आम्‍भा खे़न् ये़म्‍मो अमस्‍याहःल्‍ले़ थङ्‌ङो मे़न्‍धाए हिम्‍मो पाङ्‌घुदेसुसिबा खे़न् थक्‍सुबाहाॽरे़ सामरियाआङ् यो यहुदाबा ये़क्‌यक्‍हाॽ बेथ-होरोन थारिक् मे़नाप्‍तुसि॥ खे़ङ्‌हाॽरे़ ३,००० मनाहाॽ मे़स्‍ये़रुसिआङ् यरिक् मे़नाप्‍तुसिबा चिगक्‌वा सामाहाॽ मे़देॽरु॥

१४ एदोमिहाॽ मे़नाःन्‍दुसिआङ् मे़नुःक्‍खे़ल्‍ले़ अमस्‍याहःल्‍ले़ सेइरबा मनाहाॽरे़ खुन्‍छिॽ माङ्‌हाॽ फे़त्‍तुसिआङ् खुने़ॽ आप्‍फेक् कुमाङ् चोगुसि॥ खुने़ॽ खे़न् माङ्‌हाॽ से़वा मे़त्‍तुसिआङ् खे़ङ्‌हाॽरे़ खुन्‍छिॽ लागि मिधिङ्‌मनादेमनाबा वयागे़न् सिदुङ्‌जभा तोःन्‍दु॥

१५ कल्‍ले़चोगुल्‍ले़ यहवे दाङ्‌बे़न् अमस्‍याहःन्‍नु कुयाःक्‍ले़ॽरे़आङ् खुने़ॽ माङ्‌निङ्‌वाॽपान् के़बाःप्‍पाधिक् पाङ्‌घुदासु, खे़ल्‍ले़ खुने़ॽ मे़त्‍तु, “आदाङ्‌बारे़ के़हुक्‍कोलाम् खुन्‍छिॽ आप्‍फेक् मनाहाॽ ताङ्‌मासे़ःप्‍मा मे़न्‍छुक्‍मनाबा माङ्‌हाॽलाम् कुभाॽ आदाङ्‌बारे़ थेआङ् के़गोःत्‍तुबाबे?”

१६ खे़न् मनाःन् पारे़आङ् पत्‍छे़ल्‍ले़ अमस्‍याह हाङ्‌ङिल्‍ले़ खुने़ॽ मे़त्‍तु, “थे आनिगे खे़ने़ॽ हाङ्‌जुम्‍मोबा सुजासाबा युक्‍तिङ् चोःक्‍कासिगे़आङ् वये़बि? मे़म्‍बाःत्‍ते़ॽ स्‍वाःत्! थेआङ् खे़ने़ॽ के़हिङ्‌मे़न् के़साक्‍पो के़धासु?”

खे़न् माङ्‌निङ्‌वाॽपान् के़बाःप्‍पे़न् पाःप्‍मा नाॽमानुःल्‍ले़ तगि अक्‍खे लॽरे़, “आदाङ्‌बारे़ अक्‍खे के़जोगुआङ् आङ्‌गाॽ आसुजान् के़ङ्‌घे़प्‍सुम्‍बे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ आदाङ्‌बा मे़ङ्‌मा निःन्‍धो चोगुआङ् वाॽ के़लॽबा आङ्‌गाॽ निसुङ्‌ङाङ् वाॽरो॥”

इस्राइलनु पोःक्‍खे़बा थङ्

(२ हाङ् १४:८-२०)

१७ खे़न् एगाङ् यहुदाबा हाङ् अमस्‍याहःल्‍ले़ खुने़ॽ कुसुजादाङ्‌बाहाॽ सुजा नाःक्‍तुसिआङ् इस्राइलबा हाङ् येहुरे़ कुम्‍मे़न्‍छाॽ, यहोआहाजरे़ कुस्‍सा येहोआसे़न् अक्‍खे मे़त्‍तुआङ् ते़न्‍धङ् चोःक्‍मारे़ लागि थक्‍मा साःत्‍तु, “ये़ॽ, आनिॽ नादुम्‍दुम्‍बा तन्‍नादि॥”

१८ कर इस्राइलबा हाङ् येहोआसरे़ यहुदाबा हाङ् अमस्‍याहन् अक्‍तङ्‌बा नुगप् पिरु– “ले़बनानबा लत्‍छा सेर्दाःक्‍मे़ल्‍ले़ ले़बनानओबाए लत्‍छा साम्‍माङ्‌सिङ्‌ङिन् अक्‍तङ्‌बा इङ्‌घङ् हाक्‍तु, ‘खे़ने़ॽ के़स्‍सा मे़न्‍छुमान् आङ्‌गाॽ आस्‍सा ये़म्‍बित्‍छाःन्‍नु मेःक्‍खिम् मे़त्‍ते़ॽ॥’ खे़ब्‍याङ् ले़बनानबा ताम्‍भुङ् थक्‍साधिक् खे़प्‍मोलाम् पोःक्‍खे़आङ् पेःल्‍ले़ खे़ल्‍ले़ सेर्दाःक्‍मे़न् चिदोॽ तोॽरुरत्‍छ॥

१९ आल्‍ल अमस्‍याहए, खे़ने़ॽ एदोमिहाॽ नाःन्‍दुङ्‌सिङ् फाॽआङ् के़बाःत्‍तुॽ, हे़क्‍क्‍याङ् यम्‍बा के़हे़न्‍छिङ्‌ङाङ् आङ्‌दिङ् के़लॽ॥ आप्‍फेक् के़हिम्‍मोए हाबा युङे़गरे़ॽ॥ खे़ने़ॽ आप्‍फेक् नु यहुदाःन्‍नाङ् मे़ङ्‌मारे़ लागि थेआङ् के़साक्‍पो के़धासिङ्‌बाबे?”

२० कर अमस्‍याहःल्‍ले़ कन् पाःन्‍निन् खे़म्‍घे़म्‍माङ् मे़लाप्‍तुन्॥ थेआङ्‌भे़ल्‍ले़ खे़ङ्‌हाॽरे़ एदोमबा माङ्‌हाॽ मे़नाःत्‍तु मे़दिम्‍दुसिआङ् मेवये़बाल्‍ले़ चोगुल्‍ले़ खे़ङ्‌हाॽ येहोआसरे़ कुहुक्‍को थामासिरे़ लागि निङ्‌वाॽफुमाङ्‌ङिल्‍ले़ याःम्‍बक् चोगुआङ् वये़॥

२१ कल्‍ले़चोगुल्‍ले़ इस्राइलबा हाङ् येहोआसे़न् तगि थासिङ् ये़, हे़क्‍क्‍याङ् खुने़ॽ नु यहुदाबा हाङ् अमस्‍याहन् यहुदाबा बेथ-सेमेसओ थङ् थक्‍ते़सि॥

२२ इस्राइलरे़ यहुदान् हारिजाःत्‍तु, हे़क्‍क्‍याङ् के़रे़क् मनाहाॽ खुन्‍छिॽ साःङ्‌गाहिम्‍हाॽओ मे़घे़त्‍छिङ्॥

२३ इस्राइलबा हाङ् येहोआसे़ल्‍ले़ अहज्‍याहरे़ कुम्‍मे़न्‍छाॽ, योआसरे़ कुस्‍सा यहुदाबा हाङ् अमस्‍याहन् बेथ-सेमेसओ ते़म्‍सुआङ् यरुसले़म थाक्‍तु॥ खुने़ॽ एफ्राइमबा लाम्‍धेःत्‍तोनु कुसुक्‍पोबा लुङ्‌ङो थारिक् किप् लिसि हुक्‍सिक् यारिक् यरुसले़म ये़क्‌यक्‍कोबा लुङ्‌धाक्‍किन् लुःन्‍दुदेसु॥

२४ खुने़ॽ ओबेद-एदोमरे़ ओमे़प्‍मा कुलक्‍पे़न्‍नो मे़युक्‍खुबा यहवे दाङ्‌बे़ल्‍ले़ कुहिम्‍मो खोसुबा के़रे़क् साम्‍म्‍याङ् नु युप्‍पा के़रे़क् खप्‍प्‍याहाॽ हे़क्‍क्‍याङ् हाङ्‌हिम्‍मो के़युङ्‌बा इमे़ल्‍लुङ्‌बा चिगक्‌वाहाॽनु पुङ्‌लाहिम्‍मो मे़साक्‍तुसिबा हाङ्‌बिफ्‍युङ्‌बाहाॽआङ् लःत्‍तुदेॽरुसिआङ् खुने़ॽ सामरिया नुःक्‍खे़बे॥

२५ इस्राइलबा हाङ् यहोआहाजरे़ कुस्‍सा येहोआसे़न्‍नुःल्‍ले़ यहुदाबा हाङ् येहोआसरे़ कुस्‍सा अमस्‍याहन् थिबोङ्‌ङाङ् ङासि तङ्‌बे यरिक् हिङे़॥

२६ अमस्‍याहरे़ कुहाङ्‌युक् ये़म्‍मोबा वेॽ हिन्‍दोक्‍हाॽ कुहेःक्‍सिङ्‌माआङ्‌धो कुनुप्‍मा थारिक् थेयहुदा नु इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् मे़बत्‍ने़न्‍नाङ्‌बि?

२७ अमस्‍याहन् यहवे दाङ्‌बे़न् लाम्‍बा लाःत्‍लाःत् पोःक्‍खे़बेआङ्‌धोए यरुसले़ःम्‍मो खुने़ॽ कुदक्‍ले़ङ्‌वाओ चे़म्‍भन् पोःक्‍खे़र वये़, हे़क्‍क्‍याङ् खुने़ॽ खे़त्‍छिङ्‌ङाङ् लाकिस पे॥ कर खे़ङ्‌हाॽरे़ खुने़ॽ कुएगाङ् कुएगाङ् मनाहाॽ लाकिस मे़बाङ्‌घुसिआङ् खुने़ॽ आम्‍भा खे़प्‍मो मे़स्‍ये़रु॥

२८ खे़न् एगाङ् खे़ङ्‌हाॽरे़ खुने़ॽ कुजेधक्‍किन् अन्‍निन् मे़गुःत्‍तुआङ् यरुसले़म मे़भे़त्‍तु॥ खुने़ॽ खे़प्‍मो कुसुधे़बा कुदाक्‍थे़बाहाॽनु सोरिक् दाउदरे़ कुये़क्‌यक्‍को मे़जिक्‍खुरो॥

a 

२५:६ इग्र हप्‍मे़न् ३/४ तःन् युप्‍पा, हे़क्‍तङ्‌बा पाःत्‍ला ९ओआङ् पत्

b 

२५:९ इग्र हप्‍मे़न् ३/४ तःन् युप्‍पा, हे़क्‍तङ्‌बा पाःत्‍ला ९ओआङ् पत्

यहुदाबा हाङ् उज्‍जियाह

(२ हाङ् १४:२१-२२, १५:१-७)

२६

खे़ब्‍याङ् यहुदाबा के़रे़क् मनाहाॽरे़ थिबोङ्‌ङाङ् तुक्‍सि तङ्‌बे के़योबा उज्‍जियाहन् मे़याङ्‌सिङ्‌ङाङ् खुने़ॽ कुम्‍बा अमस्‍याहःल्‍ले़ कुले़क्‌वाओ हाङ् मे़जोगु॥

२ अमस्‍याहन् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पेआङ् एगाङ् उज्‍जियाहःल्‍ले़ए एलात ये़क्‌यक्‍किन् याम्‍मो चोगुआङ् यहुदाओ नुःक्‍तु॥

३ उज्‍जियाहन् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ थिबोङ्‌ङाङ् तुक्‍सि तङ्‌बे योरे़॥ खुने़ॽ यरुसले़ःम्‍मो ङाबोङ्‌ङाङ् ने़त्‍छि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् यकोल्‍याह वये़॥ खुने़ॽ यरुसले़म के़युङ्‌मा वये़॥

४ उज्‍जियाहःल्‍ले़ खुने़ॽ कुम्‍बा अमस्‍याहरे़ चोगुबा कुइसिःक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा वये़ हाबा खे़न्‍ने चोगु॥

५ खुने़ॽ यहवे दाङ्‌बे़न्‍नु किमाओ निसाम् के़हुॽबा जकरियाःल्‍ले़ कुये़म्‍मो खुने़ॽ के़रे़क् कुसिक्‍लुङ्‌माॽरे़ निङ्‌वाॽफुमाङ्‌ङिल्‍ले़ कुलाम्‍लोमान् कोःत्‍तु॥ यहवे दाङ्‌बे़न् कोःत्‍तु हक्‍सुर थारिक् निङ्‌वाॽफुमाङ्‌ङिल्‍ले़ खुने़ॽ नुॽमा तामा पिरु॥

६ उज्‍जियाहन् पलिस्‍तिहाॽनु थङ् चोःक्‍से़ ते़न्‍धङ् चोःक्‍मादे़न्‍नो पेआङ् गात, यब्‍ने नु अस्‍दोदबा लुङ्‌धाक्‍हाॽ लुःन्‍दुदेसु॥ खुने़ॽ अस्‍दोद निःत्‍ताङ् नु पलिस्‍तिहाॽरे़ खुन्‍छिॽ लुम्‍मो ये़क्‌यक्‍हाॽ चोगु॥

७ निङ्‌वाॽफुमाङ्‌ङिल्‍ले़ खुने़ॽ पलिस्‍तिहाॽ, गुर-बालओ के़युङ्‌बा अरबिहाॽ नु मोनिहाॽरे़ खुन्‍छिॽ तक्‍ले़ङ्‌वाओ थङ् चोःक्‍मा फाॽरु॥

८ अम्‍मोनिहाॽरे़ उज्‍जियाहओ हुक्‌वाहाॽ मे़भे़त्‍तु, हे़क्‍क्‍याङ् खुने़ॽ कुमिङ्‌सो कुधाङ्‌सोन् मिस्र लाजेॽबा इःन्‍दोओ थारिक् इङे़, थेआङ्‌भे़ल्‍ले़ खुने़ॽ साॽरिक् मुक्‍के़गुबा पोःक्‍खे़आङ् वये़॥

९ उज्‍जियाहःल्‍ले़ यरुसले़म कुसुक्‍पोबा यम्‍बा लाम्‍धेःत्‍तो, ने़ने़बादे़न्‍नोबा यम्‍बा लाम्‍धेःत्‍तो नु लुङ्‌धाक्‍कोबा कुसुक्‍पोबा इलाम्‍मोआङ् चङ्‌हिम्‍हाॽ चोगुआङ् खे़न् से़ःप्‍सिङ्‌माङ्‌दे़न् चोगु॥

१० खुने़ॽ मुरे़ःक् खारे़ःक् थेआङ् के़होःप्‍पादे़न्‍नो वेॽ चङ्‌हिम्‍हाॽ चोगु, हे़क्‍क्‍याङ् खुने़ॽ कोःक्‍मा फाङ्‌जङ् नु ने़ने़बादे़न् ने़प्‍माङ् पिसाङ् खुने़ॽ कुबित् कुधक्‍साहाॽ यरिक् कुलुप् मे़बोःक्‍खे़बाल्‍ले़ चोगुल्‍ले़ यरिक् वबाक्‍हाॽ तयुने़स्‍सु॥ कोःक्‍मा नु ते़म्‍बेॽओ खुने़ॽ कुयाःन्‍गे़मबा मनाहाॽ नु चे़ल्‍ले़क्‍सेॽ के़लेःप्‍पाहाॽआङ् मे़वये़, थेआङ्‌भे़ल्‍ले़ खुने़ॽ याःम्‍ममा इक्‍ताप्‍पो निङ्‌वाॽ के़बिबा वये़॥

११ कन्‍नुःल्‍ले़ वेॽ उज्‍जियाहरे़ थङ् चोःक्‍मा के़हुॽसिङ्‌बा नु ते़न्‍धङ्‌ले़ लागि आभे़ल्‍ले़साङ् यारिप् के़बोङ्‌बा यरिक् थक्‍सुबाहाॽआङ् कत्‍तुसि॥ थक्‍सुबाहाॽओबा मा सुहाङ्‌मिबा यहिएल नु सुहाङ्‌युक्‍पा मासेयाहःल्‍ले़ याम्‍नाःत्‍निःत् कुइसिःक् कुलुप् कुलुप् चोगे़सुआङ् हाङ्‌ङिल्‍ले़ लत्‍छा कुसुहाङ्‌युक्‍पा हनन्‍याहरे़ कुयुक्‍को कन्‍हाॽ मे़वये़र याःन्‍दे़सुसि॥

१२ मुक्‍के़गुबा के़गुबा थक्‍ले़ङ्‌बाहाॽ के़बाङ्‌बा हिम्‍सयङ्‌हाॽओबा लाम्‍लोबाहाॽरे़ खुन्‍छिॽ के़रे़क् खानिःत्‍तिन् २,६०० वये़॥

१३ निङ्‌मिहाॽरे़ खुन्‍छिॽ तक्‍ले़ङ्‌वाओ हाङ्‌ङिन् फाॽमारे़ लागि खे़ङ्‌हाॽरे़ खुन्‍छिॽ युक्‍को ३,०७,५०० थक्‍ले़ङ्‌बाहाॽ के़वाॽबा ते़न्‍धङ् के़जोःक्‍पा थक्‍सुबाहाॽआङ् मे़वये़॥

१४ के़रे़क् थक्‍सुबाहाॽरे़ खुन्‍छिॽ लागि उज्‍जियाहःल्‍ले़ खोहाॽ, लाःक्‍हाॽ, थाःक्‍खुःङ्‌हाॽ, साःङ्‌बे से़ःप्‍चाङ्‌हाॽ, लिहाॽ नु अर्दोहाॽ यारिप् चोगु॥

१५ चङ्‌हिम्‍हाॽओ नु चम्‍बे़त् चम्‍बे़त् लुङ्‌धाक् के़ये़प्‍पा थक्‍सुबा ये़प्‍नाहाॽओ ओगप् चोःक्‍मारे़ लागि फे़न्‍जेॽ के़धक्‍पाहाॽरे़ मे़धगुबा तोःङ्‌हाॽ थक्‍सुबाहाॽरे़ मे़आबुर हे़क्‍क्‍याङ् यम्‍ब्‌यम्‍बा लुङ्‌हाॽ मे़सुःक्‍सु मे़देसुर फाॽआङ् खुने़ॽ यरुसले़ःम्‍मो खजुम्‍घयाहाॽ यारिप् चोगु॥ खुने़ॽ कुमिङ्‌ङिन् के़रे़क् पिसाङ् से़रे़आङ् वये़॥ निङ्‌वाॽफुमाङ्‌ङिल्‍ले़ फाॽरुबाल्‍ले़ चोगुल्‍ले़ खुने़ॽ साॽरिक् मुक्‍के़गुबा पोःक्‍खे़रो॥

आङ्‌दिङ् लॽमारे़ चोगुल्‍ले़ उज्‍जियाहःल्‍ले़ खुम्‍दिङ् खोसु

१६ कर उज्‍जियाहन् मुक्‍के़गुबा पोःक्‍खे़आङ् एगाङ् खुने़ॽ आङ्‌दिङ् कुलॽमारे़ चोगुल्‍ले़ खुने़ॽ चोःन्‍दे़॥ खुने़ॽ सुक्‍पा हाःम्‍मा ले़त्‍ति तोःम्‍मादे़न्‍नो सुक्‍पा हाःम्‍मारे़ लागि यहवे दाङ्‌बे़ल्‍ले़ कुहिम्‍मो लासे़आङ् यहवे दाङ्‌बा कुनिङ्‌वाॽफुमाङ्‌ङिल्‍ले़ कुदक्‍ले़ङ्‌वाओ लायो चोगु॥

१७ कर निङ्‌वाॽफुसाम्‍बा अजर्‍याहन् नु यहवे दाङ्‌बे़ल्‍ले़ वेॽ ये़प्‍पोङ् हाङ्‌हाङ् के़लॽबा निङ्‌वाॽफुसाम्‍बाहाॽ हाङ्‌ङिल्‍ले़ कुएगाङ् कुएगाङ् सिगाङ् मे़बे॥

१८ खे़ङ्‌हाॽरे़ खुने़ॽ नादुम्‍दुम्‍बा मे़मे़त्‍तु, “उज्‍जियाहए, यहवे दाङ्‌बे़ल्‍ले़ कुलागि सुक्‍पा हाःम्‍मा याःम्‍बक्‍किन् आदाङ्‌बारे़न् मे़ःन्॥ कन् याःम्‍बक्‍किल्‍ले़ लागिग तोःम्‍मनाबा हारुनरे़ कुधाःक्‍कोबा निङ्‌वाॽफुसाम्‍बाहाॽ मे़वाॽ॥ सेसेदेन्‍नोलाम् लःन्‍दे़आङ् पेगे़ॽ, थेआङ्‌भे़ल्‍ले़ आदाङ्‌बारे़ नसान् के़ले़क्‍खुआङ् वाॽ॥ यहवे दाङ्‌बा निङ्‌वाॽफुमाङ्‌लाम् आदाङ्‌बारे़ थे़मा इङ्‌धाङ्‌ङाङ् के़ङ्‌घोसुन्‌ॽ॥”

१९ कुहुक्‍को साङ्‌ते़रे़ःङ्‌ङिन् याङ्‌सिङ्‌ङाङ् सुक्‍पा हाःम्‍मा के़जोःक्‍पा उज्‍जियाह हाङ्‌ङिन् साॽरिक् कुसाक्‍के़न् फुइ पोगे़॥ निङ्‌वाॽफुसाम्‍बाहाॽनु कुसाक्‍के़न् पोगे़आङ् पत्‍छे़र खे़ङ्‌हाॽरे़ए खुन्‍छिॽ तगि यहवे दाङ्‌बे़ल्‍ले़ कुहिम्‍मो सुक्‍पा हाःम्‍मा ले़त्‍ति तोःम्‍मादे़न्‍निल्‍ले़ कुबेसाङ् खुने़ॽ कुद्‌वाबो आलिःक्‍लिःक्‍पा होरिक्‍पा तुक्‍मा लःन्‍दे़॥

२० तुम् निङ्‌वाॽफुसाम्‍बा अजर्‍याहन् नु वेॽ निङ्‌वाॽफुसाम्‍बाहाॽरे़ ओमे़मे़त्‍तुआङ् मे़बत्‍छे़र कुद्‌वाबो लोगेॽ तुक्‍मा लःन्‍दे़बा खे़ङ्‌हाॽरे़ मे़निसु, खम्‍भ्‍याङ् खे़ङ्‌हाॽरे़ हाराहारा माङ्‌हिम्‍मोलाम् लाःक्‍कात् मे़लःत्‍तु, थेआङ्‌भे़ल्‍ले़ यहवे दाङ्‌बे़ल्‍ले़ कन् तुक्‍मे़ल्‍ले़ खुने़ॽ तरुर याःन्‍दुआङ् वये़॥

२१ उज्‍जियाह हाङ्‌ङिन् खुने़ॽ कुसिमा ये़न् थे़म्‍बाए लोगेॽ तुक्‍मे़ल्‍ले़ तरु॥ खुने़ॽ लाःत्‍लाःत् हिम्‍मो लोगेॽ पारामा तुक्‍मे़ल्‍ले़ के़दम्‍बा पोःक्‍खे़आङ् युङ्‌मा हेःक्‍ते़॥ यहवे दाङ्‌बे़ल्‍ले़ कुहिम्‍मो खुने़ॽ लाःप्‍मा मे़घोसे़न्॥ हाङ्‌जुम्‍मोबा के़रे़क् याःम्‍बक्‍हाॽलाम् खुने़ॽ मे़से़न्‍दु॥ हे़क्‍क्‍याङ् खुने़ॽ कुस्‍सा योतामे़ल्‍ले़ हाङ्‌हिम्‍मिन् ओमे़प्‍मा याःम्‍बक् चोगुआङ् लाजेॽओ हाङ्‌युक् चोःक्‍मा हेःक्‍तु॥

२२ उज्‍जियाहःल्‍ले़ हाङ्‌युक् चोगुबा ये़म्‍मोबा वेॽ हिन्‍दोक् पाःन्‍हाॽ कुहेःक्‍सिङ्‌आङ्‌धो कुनुप्‍मा थारिक्‍के आमोजरे़ कुस्‍सा माङ्‌निङ्‌वाॽपान् के़बाःप्‍पा यसैयाःल्‍ले़ साप्‍तुआङ् पत्॥

२३ उज्‍जियाहन् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पे हे़क्‍क्‍याङ् खे़ङ्‌हाॽरे़ खुन्‍छिॽ पेसाङ् हाङ्‌हाॽरे़ खुन्‍छिॽ लत्‍छा इक्‍ताप्‍पो मे़लुप्‍तु, थेआङ्‌भे़ल्‍ले़ मनाहाॽरे़ मे़बाःत्‍तु, “खुने़ॽग लोगेॽ तुक्‍मे़ल्‍ले़ तरुबारो॥” हे़क्‍क्‍याङ् खुने़ॽ कुएगाङ् कुस्‍सा योतामे़न् हाङ् पोःक्‍खे़रो॥

यहुदाबा हाङ् योताम

(२ हाङ् १५:३२-३८)

२७

योतामे़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ्‌ङाङ् ङासि तङ्‌बे योरे़॥ खुने़ॽ यरुसले़ःम्‍मो थिबोङ्‌ङाङ् तुक्‍सि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् यरुसा वये़ खुने़ॽ सादोकरे़ कुस्‍सा मे़न्‍छुमा वये़॥

२ योतामरे़ कुम्‍बा उज्‍जियाहःल्‍ले़ चोगुबा कुइसिःक् आत्‍तिन् पाःन्‍निन् नुबा चोगे़ खुने़ॽ आम्‍भा खे़न् चोगु, कुम्‍बा कुइसिःक् खुने़ॽ यहवे दाङ्‌बे़ल्‍ले़ कुहिम्‍मो मे़लासे़न्॥ हम्‍भसाङ् मनाहाॽरे़ग खुन्‍छिॽ ताप्‍फे़ःम्‍बा लाम्‍मिन्‍ने मे़नाःत्‍तुआङ् मे़बत्‍छे़॥

३ खुने़ॽ यहवे दाङ्‌बे़ल्‍ले़ कुहिम्‍मोबा थोःस्‍मा लाम्‍धेःत्‍ते़न् याम्‍मो चोगु, हे़क्‍क्‍याङ् खुने़ॽए ओफेल कोःक्‍माओबा लुङ्‌धाक्‍किन् याम्‍मो से़त्‍तु चोगु॥

४ खुने़ॽ यहुदाबा कोःक्‍माबा लाजेॽओ ये़क्‌यक्‍हाॽ चुक्‍ते़र चोगु, हे़क्‍क्‍याङ् सिङ्‌बुङ् के़युङ्‌बादे़न्‍हाॽओ यक्‍हाॽ नु चङ्‌हिम्‍हाॽ चोगु॥

५ योतामे़न् अम्‍मोनिहाॽनु थङ् थक्‍ते़आङ् खे़ङ्‌हाॽ नाःन्‍दुसि॥ हे़क्‍क्‍याङ् खे़न् तङ्‌बेओ अम्‍मोनिहाॽरे़ खुने़ॽ ३५० तःन् युप्‍पा, २५,००० मुरि मासि नु २५,००० मुरि हःक्‍सि मे़बिरु॥ खे़ङ्‌हाॽरे़ खुने़ॽ निसिगेक्‍पा नु सुम्‍सिगेक्‍पा तङ्‌बेओआङ् खे़न् यारिक्‍के मे़भे़त्‍तुआङ् मे़बिरु॥

६ यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ कुदगि खुने़ॽ नुबा ये़प्‍ले़क्‍को वये़बाल्‍ले़ चोगुल्‍ले़ योतामे़न् साॽरिक् मुक्‍के़गुबा पोःक्‍खे़॥

७ योतामरे़ कुहाङ्‌युक् ये़म्‍मोबा वेॽ हिन्‍दोक् पाःन्‍हाॽ, खुने़ॽ थक्‍ते़बा के़रे़क् थङ्‌हाॽ नु वेॽ याःम्‍बक्‍हाॽ इस्राइल नु यहुदाबा हाङ्‌हाॽरे़ खुन्‍छिॽ साप्‍पन्‍नो साप्‍ते़आङ् पत्॥

८ योतामे़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ्‌ङाङ् ङासि तङ्‌बे योरे़॥ खुने़ॽ यरुसले़ःम्‍मो थिबोङ्‌ङाङ् तुक्‍सि तङ्‌बे हाङ्‌युक् चोगु॥

९ खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पेआङ् दाउदरे़ कुये़क्‌यक्‍को मे़जिक्‍खु॥ खुने़ॽ कुएगाङ् कुस्‍सा आहाजे़न् हाङ् पोःक्‍खे़रो॥

यहुदाबा हाङ् आहाज

(२ हाङ् १६:१-४)

२८

आहाजे़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ् तङ्‌बे योरे़॥ खुने़ॽ यरुसले़ःम्‍मो थिबोङ्‌ङाङ् तुक्‍सि तङ्‌बे हाङ्‌युक् चोगु॥ खुने़ॽ कुसुधे़बा दाउदरे़ चोगुबा कुइसिःक् यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ खुने़ॽ खे़न् मे़जोगुन्॥

२ खुने़ॽ इस्राइलबा हाङ्‌हाॽरे़ मे़नाःत्‍तुबा लाम्‍मिन् नाःत्‍तुआङ् बाल माङ्‌हाॽरे़ लागि योःम्‍मनाबा नावाइत्‍लाहाॽ चोगुसि॥

३ खुने़ॽ बेन-हिन्‍नोमबा ने़ने़बादे़न्‍नो सिदुङ्‌जभाहाॽआङ् तोःन्‍दु॥ इस्राइलिहाॽरे़ खुन्‍छिॽ तगिलाम् यहवे दाङ्‌बे़ल्‍ले़ आत्‍तिन् मे़न्‍छाम् सुवाङ्‌हाॽ लाजेॽलाम् लःत्‍तुदेसुसिआङ् वये़, खे़ङ्‌हाॽरे़ए खुन्‍छिॽ याम्‍गे़सिङ्‌बा ये़प्‍ले़क्‍किन् नाःत्‍तुआङ् खुने़ॽ कुस्‍साहाॽ मिओ मिधिक्‍खुसिआङ् सिदुङ्‌जभा चोगुसि॥

४ खुने़ॽ चन्‍जम्‍बादे़न्‍हाॽओ नु कोःक्‍माहाॽओ हे़क्‍क्‍याङ् हुम्‍बे़प्‍पा सिङ्‌बुङ् सिगाङ् सिदुङ्‌जभाहाॽ तोःन्‍दुआङ् सुक्‍पा हाःन्‍दुरो॥

अराम हे़क्‍क्‍याङ् इस्राइले़न्‍नु थङ्

(२ हाङ् १६:५)

५ कल्‍ले़चोगुल्‍ले़ यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ खुने़ॽ आरामबा हाङ्‌ङिल्‍ले़ कुहुक्‍कोलाम् हारिद्‌ये़र याःन्‍दु॥ आरामिहाॽरे़ खुने़ॽ मे़नाःन्‍दुआङ् खुने़ॽ कुमनाहाॽओलाम् यरिक् मे़दे़म्‍सुसिआङ् दमस्‍कसओ मे़देॽरुसि॥

खुने़ॽ इस्राइलबा हाङ् पेकहःल्‍ले़ कुहुक्‍कोआङ् थ्‍ये़, हे़क्‍क्‍याङ् हाङ्‌ङिल्‍ले़ खुने़ॽ साॽरिक् कुजाभे़रे़र नाःन्‍दु॥

६ रमल्‍याहरे़ कुस्‍सा पेकहःल्‍ले़ थिक्‌याःन्‍ले़ यहुदाबा १,२०,००० थक्‍सुबाहाॽ स्‍ये़रुसि, थेआङ्‌भे़ल्‍ले़ यहुदाःल्‍ले़ यहवे दाङ्‌बा कुसुधे़बा कुदाक्‍थे़बाहाॽरे़ खुन्‍छिॽ निङ्‌वाॽफुमाङ्‌ङिन् खुने़ॽ ले़रुआङ् वये़॥

७ लत्‍छा सधासिङ्‌मा के़घोबा एफ्राइमि मना जिक्रिःल्‍ले़ हाङ्‌ङिल्‍ले़ कुस्‍सा मासेयाहन् हे़क्‍क्‍याङ् हाङ्‌ङिल्‍ले़ कुहिम्‍मिन् ओमे़प्‍मा याःम्‍बक् के़जोःक्‍पा सुहाङ्‌युक्‍पा अज्रकामे़न् नु हाङ्‌ङिल्‍ले़ कुसिगाङ् ताक्‍फाओबा एल्‍कानाःन् स्‍ये़रुसि॥

८ इस्राइलिहाॽरे़ यहुदालाम् खुन्‍छिॽ चुम्‍देङ्‌हाॽओबा २,००,००० मे़न्‍छुमाहाॽ नु हिन्‍जाॽबित्‍छाॽहाॽ मे़दे़म्‍सु मे़देॽरुसि॥ खे़ङ्‌हाॽरे़ यरिक् मे़नाप्‍तुसिबा सामा चिगक्‌वाहाॽआङ् मे़देॽरुआङ् सामरियाओ मे़धाक्‍तुरो॥

माङ्‌निङ्‌वाॽपान् के़बाःप्‍पा ओदेद

९ कर सामरियाओ यहवे दाङ्‌बे़ल्‍ले़ ओदेद मे़प्‍मनाबा कुमाङ्‌निङ्‌वाॽपान् के़बाःप्‍पा थिक् वये़, थक्‍सुबाहाॽ सामरिया मे़नुःक्‍खे़ मे़धाङे़र मे़बत्‍छे़बा ये़म्‍मो खुने़ॽ खे़न् थक्‍सुबाहाॽरे़ खुन्‍छिॽ तुम्‍से़ लःन्‍दे़॥ खुने़ॽ खे़न् थक्‍सुबा मनाहाॽ मे़त्‍तुसि, “यहवे दाङ्‌बा खिनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिन् यहुदाबा मनाहाॽनु कुयाःक्‍ले़ॽरे़बे़ल्‍ले़ चोगुल्‍ले़ खुने़ॽ खे़ङ्‌हाॽ खिनिॽ हुक्‍को थासुसिबारो॥ कर खिनिॽ चैँ साॽरिक् सिक्‍पोःक्‍मे़ल्‍ले़ के़धुक्‍तिआङ् खे़ङ्‌हाॽ युम्रे़क् के़स्‍ये़रुम्‍सिम्‍बे़न् साङ्‌ग्राम्‍पेदाङ् थारिक् के़रे़आङ् वाॽ॥

१० आल्‍ल यहुदा नु यरुसले़ःम्‍बा ये़म्‍बित्‍छाहाॽ नु मे़न्‍छुमाहाॽ खक्‍पे़त् खिनिॽ योःग्‍बा योःग्‍मा चोःक्‍मासि निङ्‌वाॽ के़जोगुम्‌ॽ॥ अक्‍खे के़जोगुम्‍मिल्‍ले़ थे खिनिॽआङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुदगि आप्‍तिक्‍साबा के़म्‍बोःक्‍खिन्‍नाङ्‌बि?

११ आल्‍ल आङ्‌गाॽ आबाःन्‍निन् खे़प्‍साम्‍मे़ॽ! खिनिॽ काइहाॽओलाम् के़दे़म्‍सुम् के़धाक्‍तुम्‍सिम्‍बाहाॽ नुःक्‍ते़म्‍देसे़म्‍सिम्‍मे़ॽ, थेआङ्‌भे़ल्‍ले़ यहवे दाङ्‌बे़ल्‍ले़ कुसाक्‍के़न्‍निन् खिनिॽ सम्‍धाङ् थ्‍ये़आङ् वाॽ॥”

१२ खे़ब्‍याङ् कुभा कुभा एफ्राइमबा लाम्‍लोबा येहोहानानरे़ कुस्‍सा अजर्‍याह, सिल्‍लेमोतरे़ कुस्‍सा बेरेक्‍याह, सल्‍लुमरे़ कुस्‍सा येहिजक्‍याहःन् नु हद्‌लैरे़ कुस्‍सा अमासान् थङ्‌ङोलाम् के़नुःङ्‌बाआङ् के़धाङ्‌बार के़बप्‍पाहाॽनु चिदुप् मे़दुमे़॥

१३ हे़क्‍क्‍याङ् खे़ङ्‌हाॽरे़ मे़मे़त्‍तुसि, “कन् पुङ्‌लाधाबाहाॽ खिनिॽ कत्‍थो थाक्‍मासि मे़नुॽने़न्॥ खिनिॽ च्‍याज्‍या चोःक्‍मा के़इःत्‍तुम्‍माङ् के़वयिॽ खे़ल्‍ले़ चोगुल्‍ले़ यहवे दाङ्‌बे़ल्‍ले़ कुनिमो खिनिॽ आप्‍तिक्‍साबा के़बोःक्‍खिॽ॥ थे खिनिॽ लायोन् नु आप्‍तिक्‍किन् योॽमा निङ्‌वाॽ के़जोगुम्‍मि? थेआङ्‌भे़ल्‍ले़ आनिगे़ग आप्‍तिक्‍साबा पोःक्‍खिगे़ चुरिगे़आङ् वयिगे़, हे़क्‍क्‍याङ् इस्राइलरे़ कुदक्‍ले़ङ्‌वाओ खुने़ॽ साॽरिक् किप्‍मागे़घुबा कुसाक्‍के़न्‍निन् थ्‍ये़आङ् वाॽ॥”

१४ कल्‍ले़चोगुल्‍ले़ सुहाङ्‌युक्‍पाहाॽ नु के़रे़क् सङ्‌जुम्‍भोबा मनाहाॽरे़ खुन्‍छिॽ तगि थक्‍ले़ङ्‌बाहाॽरे़ पुङ्‌लाधाबाहाॽ मे़जोगुसिबाहाॽ मे़ले़रुसि हे़क्‍क्‍याङ् मे़नाप्‍तुसिबा चिगक्‌वा सामाहाॽ मे़ने़स्‍सुमे़ध॥

१५ खे़ङ्‌हाॽरे़ पुङ्‌लाधाबा मे़जोगुसिबाहाॽ आम्‍भा खे़न् याःम्‍बक्‍किल्‍ले़ लागि मुरामे़मे़त्‍तुसिबा मनाहाॽरे़ खुन्‍छिॽ हुक्‍को मे़ले़रुसि, हे़क्‍क्‍याङ् खे़ङ्‌हाॽरे़ मे़नाप्‍तुसिबा सामापुमाहाॽलाम् के़रे़क् ले़क्‍चाॽबुधुःक्‍पा मनाहाॽ चाङ्‌वान् मे़बिरुसि॥ खे़ङ्‌हाॽरे़ पुङ्‌लाधाबाहाॽ चाङ् नु लाङ्‌सुःप् मे़जाक्‍तुसि, खम्‍भ्‍याङ् चामा थुङ्‌मा मे़बिरुसिआङ् निःङ्‌गेॽआङ् मे़हुःत्‍तुसि॥ हे़क्‍क्‍याङ् चाॽरिक् के़नाबा के़घिःम्‍बाहाॽ नु लाङ्‌घेःक्‍मा मे़न्‍छुक्‍मनाबाहाॽ खे़ङ्‌हाॽरे़ अदङ्‌हाॽओ मे़गेःत्‍तुसिआङ् खुन्‍छिॽ काॽइहाॽओ खे़बक्‍सिङ् सिङ्‌बुङ्‌हाॽरे़न् ये़क्‌यक् यरिहो थारिक् मे़नुःक्‍तु मे़युरुसि॥ खे़न् एगाङ् खे़ङ्‌हाॽ थो सामरिया मे़नुःक्‍खे़ मे़बेरो॥

आहाजरे़ अस्‍सुरे़न् कुभाॽ नाःक्‍तु

(२ हाङ् १६:७-९)

१६ खे़न् ये़म्‍मो आहाज हाङ्‌ङिल्‍ले़ अस्‍सुरबा हाङ्‌ङे़न् कुभाॽ नाःक्‍से़ पाङ्‌घुदेसुसि॥

१७ थेआङ्‌भे़ल्‍ले़ एदोमिहाॽरे़ याम्‍मो यहुदान् थङ्‌ङो मे़भत्‍तुआङ् मनाहाॽ पुङ्‌लाधाबा मे़जोगु मे़देॽरुसि॥

१८ पलिस्‍तिहाॽरे़आङ् थे़गुगुबा नु यहुदाबा नेगेबओबा ये़क्‌यक्‍हाॽओ मे़नाप्‍तुसि॥ खे़ङ्‌हाॽरे़ बेथ-सेमेस, अय्‍यालोन नु गदेरोत हे़क्‍क्‍याङ् सोखो, तिम्‍ना नु गिम्‍जो, खे़न् कब्रिङ्‌बा पाङ्‌जुम्‍हाॽ नु पाङ्‌भेॽहाॽआङ् हुक्‍काप् मे़जोगुआङ् युक् मे़जोगुआङ् ने़स्‍से़॥

१९ इस्राइलबा हाङ् आहाजरे़ चोगुल्‍ले़ए यहवे दाङ्‌बे़ल्‍ले़ यहुदान् नःम्‍नःम्‍बा चोगु, थेआङ्‌भे़ल्‍ले़ खुने़ॽ यहुदाओ फे़न्‌याःम्‍बक् फोसुआङ् खुने़ॽ यहवे दाङ्‌बा ले़प्‍माङ् साॽरिक्‍के नसान् के़ले़ङ्‌बा पोःक्‍खे़॥

२० खे़ब्‍याङ् अस्‍सुरबा हाङ् तिग्‍लत-पिलेसरे़न् खुने़ॽ कुभाॽसे़ फे़रे़, कर खुने़ॽ फाॽमारे़ कुले़क्‌वा छे़न्‍ना साॽरिक् तुक्‍खे चाःत्‍तु॥

२१ आहाजरे़ यहवे दाङ्‌बे़ल्‍ले़ कुहिम्‍मिन्, हाङ्‌ङिल्‍ले़ कुहिम्‍मिन् नु खुने़ॽ कुसुहाङ्‌युक्‍पाहाॽलाम् कुभा पाःन्‍हाॽ तेॽरुआङ् अस्‍सुरबा हाङ्‌ङिन् पिरु, कर कन्‍हाॽ के़रे़क् थेनाधेबा पोःक्‍खे़रो॥

आहाजरे़ कुलायो

२२ आम्‍भा कन् आहाज हाङ्‌ङिन्‍ने खुने़ॽ तुक्‍खे च्‍ये़बा ये़म्‍मो आल्‍लसाङ् छे़न्‍ना साॽरिक् यहवे दाङ्‌बा ले़प्‍माङ् नसान् के़ले़ङ्‌बा पोःक्‍खे़॥

२३ खुने़ॽ के़नाःम्‍बा दमस्‍कसबा माङ्‌हाॽओ सिदुङ्‌जभा तोःन्‍दु, थेआङ्‌भे़ल्‍ले़ खुने़ॽ अक्‍तङ्‌बा निङ्‌वाॽ इःत्‍तु, “अरामबा हाङ्‌हाॽरे़ खुन्‍छिॽ माङ्‌हाॽरे़ खे़ङ्‌हाॽ मे़भाॽरुसि॥ कल्‍ले़चोगुल्‍ले़ खे़ङ्‌हाॽरे़ आङ्‌गाॽ मे़भाॽआर फाॽआङ् आङ्‌गाॽआङ् खे़ङ्‌हाॽओ सिदुङ्‌जभा तोःन्‍दुङ्‌ॽ॥” कर से़क्‍खाःल्‍ले़ग खे़ङ्‌हाॽरे़ए खुने़ॽ नु के़रे़क् इस्राइलिहाॽ मे़आगे़र मे़जोगु॥

२४ आहाजरे़ निङ्‌वाॽफुमाङ्‌ङिल्‍ले़ कुहिम्‍मोबा खप्‍प्‍या सामाहाॽ फुक्‍खु हे़क्‍क्‍याङ् निङ्‌वाॽफुमाङ्‌ङिल्‍ले़ कुहिम्‍मोबा खप्‍प्‍या सामाहाॽ कुम्‍जिक्‍मा चोगु॥ खुने़ॽ यहवे दाङ्‌बे़ल्‍ले़ कुहिम्‍मोबा लाम्‍धेःत्‍हाॽ ए़त्‍तुआङ् यरुसले़ःम्‍मोबा के़रे़क् माराम्‍हाॽरे़ कुसुक्‍पो ले़त्‍ति तोःम्‍मादे़न्‍हाॽ चोगु॥

२५ हे़क्‍क्‍याङ् यहुदाबा ये़क्‌यक् थक्‍मा वेॽ माङ्‌हाॽओ वयागे़न् सिदुङ्‌जभा तोःम्‍मारे़ लागि थे़गुहाॽओ माङ्‌धाःन्‍हाॽ चोगु॥ कम्‍भलॽरिक् खुने़ॽ यहवे दाङ्‌बा खुने़ॽ कुसुधे़बा कुदाक्‍थे़बाहाॽरे़ खुन्‍छिॽ निङ्‌वाॽफुमाङ्‌ङिन् कुयाःक्‍ले़ॽरे़र याःन्‍दु॥

२६ खुने़ॽ हाङ्‌युक् चोगुबा ये़म्‍मोबा वेॽ हिन्‍दोक्‍हाॽ कुहेःक्‍सिङ्‌माआङ्‌धो कुनुप्‍मा थारिक् यहुदा नु इस्राइलबा हाङ्‌हाॽरे़ खुन्‍छिॽ साप्‍पन्‍नो साप्‍ते़आङ् पत्॥

२७ आहाजे़न् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पेआङ् खुने़ॽ यरुसले़म ये़क्‌यक्‍को मे़जिक्‍खु, कर खे़ङ्‌हाॽरे़ खुने़ॽ इस्राइलबा हाङ्‌हाॽरे़ खुन्‍छिॽ इपुङ्‌ङो मे़न्‍ने़स्‍सुन्॥ खुने़ॽ कुएगाङ् कुस्‍सा हिजकियान् हाङ् पोःक्‍खे़रो॥

यहुदाबा हाङ् हिजकिया

(२ हाङ् १८:१-३)

२९

हिजकियान् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ्‌ङाङ् ङासि तङ्‌बे योरे़॥ खुने़ॽ यरुसले़ःम्‍मो निबोङ्‌ङाङ् फाङ्‌सि तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् अबिया वये़, खुने़ॽ जकरियाःल्‍ले़ कुस्‍सा मे़न्‍छुमा वये़॥

२ हिजकियाःल्‍ले़ खुने़ॽ कुसुधे़बा दाउदे़न् हे़क्‍केए यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ खुने़ॽ हाबा खे़न्‍ने चोगुरो॥

माङ्‌हिम्‍मिन् सुत्‍थो मे़जोगु

३ हिजकियाःल्‍ले़ हाङ्‌युक् चोगुबा थिक्‍सिगेक्‍पा तङ्‌बेओबा थिक्‍सिगेक्‍पा लाओ खुने़ॽ यहवे दाङ्‌बे़ल्‍ले़ कुहिम्‍मोबा लाम्‍धेःत्‍हाॽ हन्‍दुआङ् खे़ङ्‌हाॽ चाःङ्‌वा मे़त्‍तु॥

४ खुने़ॽ निङ्‌वाॽफुसाम्‍बाहाॽ नु ले़बिहाॽ तारुसिआङ् नाङ्‌गे़न् पिसाङ्‌बा लक्‍खुम्‍मो फुक्‍खुसि॥

५ हे़क्‍क्‍याङ् खुने़ॽ खे़ङ्‌हाॽ मे़त्‍तुसि, “ले़बिसे, आङ्‌गाॽ आबाःन्‍निन् खे़प्‍से़प्‍मे़ॽओ! खिनिॽ लुम्‍मो खिनिॽ आप्‍फेक् आप्‍फेक् सेसेसाङ्‌साङ् चोःक्‍कासिम्‍मे़ॽ॥ यहवे दाङ्‌बा खिनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिल्‍ले़ कुहिम्‍मिन् सेसे चोगे़म्‍मे़ॽआङ् सेसेदे़न्‍नोलाम् आसुत्‍थो पाःन्‍हाॽ खे़त्‍ते़म्‍देसे़म्‍मे़ॽ॥

६ आनिॽ पाधे़बाहाॽ नसान् के़ले़ङ्‌बा मे़बोःक्‍खे़आङ् यहवे दाङ्‌बा आनिॽ निङ्‌वाॽफुमाङ्‌ङिल्‍ले़ आत्‍तिन् पाःन्‍निन् ताप्‍फे़ःम्‍बा चोगे़ हाबा खे़न्‍ने खे़ङ्‌हाॽरे़ मे़जोगु॥ खे़ङ्‌हाॽरे़ खुने़ॽ मे़ले़रु मे़देसुआङ् खुने़ॽ कुयुङ्‌मादे़न्‍निन् निनि मे़ल्‍लाप्‍तुन्॥ खे़ङ्‌हाॽरे़ग खुने़ॽ ले़प्‍माङ् खुन्‍छिॽ एःक्‍धाःक्‍मे़न्‍नाङ् मे़न्‍हिसुन्॥

७ खे़ङ्‌हाॽरे़ आःम्‍भोॽओबा लाम्‍धेःत्‍हाॽ मे़ए़त्‍तु, हे़क्‍क्‍याङ् सेमिहाॽ सिमा मे़भाःक्‍तु॥ खे़ङ्‌हाॽरे़ इस्राइलबा निङ्‌वाॽफुमाङ्‌ङिल्‍ले़ कुसेसेदे़न्‍नो सुक्‍पा हाःम्‍मा नु वयागे़न् सिदुङ्‌जभाहाॽ तोःम्‍मा मे़ले़रु॥

८ कल्‍ले़चोगुल्‍ले़ यहवे दाङ्‌बे़ल्‍ले़ कुसाक्‍के़न्‍निन् यहुदा नु यरुसले़ःम्‍मो थ्‍ये़आङ् वाॽ, हे़क्‍क्‍याङ् खिनिॽ ले़बिहाॽरे़ आप्‍फेक् मिक्‍के़ल्‍ले़ के़निसुम्‍ल के़वयिबा हे़क्‍के खुने़ॽ खे़ङ्‌हाॽ चिःप्‍मासि, किमा यङ्‌माओ थामासि नु एःप्‍मासि चाहाक् चोगुसिआङ् वाॽ॥

९ खे़ल्‍ले़ चोगुल्‍ले़ए आनिॽ पाधे़बाहाॽ ताभेःल्‍ले़ मे़ज्‍ये़प्‍तु मे़स्‍ये़रुसि, हे़क्‍क्‍याङ् आनिॽ साएहाॽ नु मेःत्‍हाॽ मे़दे़म्‍सु मे़देॽरुसिआङ् मे़वाॽ॥

१० आल्‍ल आनिॽलाम् खुने़ॽ कुसाक्‍के़न्‍निन् खे़प्‍मारे़ लागि यहवे दाङ्‌बा इस्राइलबा निङ्‌वाॽफुमाङ्‌ङिन्‍नु आनिॽ माङ्‌हुप् थिक् चोःक्‍मा पोःङ्‌ॽ के़लॽबा आङ्‌गाॽ आनिङ्‌वाॽ वाॽ॥

११ आङ्‌गाॽ आस्‍सासे, आल्‍ल मे़न्‍निमनाबा मे़ल्‍ले़मनाबा मे़बोःक्‍खे़म्‍मिन्‍ने़ॽ! थेआङ्‌भे़ल्‍ले़ यहवे दाङ्‌बे़ल्‍ले़ खुने़ॽ कुदगि ये़प्‍माआङ् खुने़ॽ माङ्‌से़वा मे़प्‍मारे़ लागि नु खुने़ॽ कुदगि याःम्‍बक् चोःक्‍मारे़ लागि हे़क्‍क्‍याङ् सुक्‍पा हाःम्‍मारे़ लागि खिनिॽ के़सेगिआङ् वाॽरो॥”

१२ खे़ब्‍याङ् कन् ले़बिहाॽरे़ याःम्‍बक् चोःक्‍मा मे़हेःक्‍तुरो-

कहातिहाॽलाम्-

अमासैरे़ कुस्‍सा महत नु अजर्‍याहरे़ कुस्‍सा योएल॥

मरारिहाॽलाम्-

अब्‍दिरे़ कुस्‍सा किस नु यहललेलरे़ कुस्‍सा अजर्‍याह॥

गेर्सोनिहाॽलाम्-

जिम्‍माहरे़ कुस्‍सा योआ नु योआरे़ कुस्‍सा अदन॥

१३ एलिजापानरे़ कुधिन्‍दाङ् सायोबोराहाॽलाम्-

सिम्रि नु यहिएल॥

आसापरे़ कुधिन्‍दाङ् सायोबोराहाॽलाम्-

जकरिया नु मत्‍तन्‍याह॥

१४ हेमानरे़ कुधिन्‍दाङ् सायोबोराहाॽलाम्-

यहिएल नु सिमि॥

यदुतुनरे़ कुधिन्‍दाङ् सायोबोराहाॽलाम्-

समायाह नु उज्‍जिएल॥

१५ खे़ङ्‌हाॽरे़ खुन्‍छिॽ फुॽनुसाहाॽ मे़सुप्‍सुसिआङ् खे़ङ्‌हाॽ आप्‍फेक् सेसेसाङ्‌साङ् मे़जोःक्‍सिङ्॥ हे़क्‍क्‍याङ् यहवे दाङ्‌बे़ल्‍ले़ कुइङ्‌जाङ् कुइसिःक् नु हाङ्‌ङिल्‍ले़ खे़ङ्‌हाॽ इङ्‌जाङ् पिरुसिबा हे़क्‍के यहवे दाङ्‌बे़ल्‍ले़ कुहिम्‍मिन् सुत्‍थो चोःक्‍से़ खे़ङ्‌हाॽ सिगाङ् मे़लासे़॥

१६ यहवे दाङ्‌बे़ल्‍ले़ कुहिम्‍मिन् सुत्‍थो चोःक्‍से़ निङ्‌वाॽफुसाम्‍बाहाॽ सिगाङ् मे़लासे़॥ खे़ङ्‌हाॽरे़ यहवे दाङ्‌बे़ल्‍ले़ कुहिम्‍मो मे़घोसुबा के़रे़क् आसुत्‍थो पाःन्‍हाॽ यहवे दाङ्‌बे़ल्‍ले़ कुहिम् लक्‍खुम्‍मो मे़लःत्‍तुआङ् मे़ने़स्‍सु॥ ले़बिहाॽरे़ खे़न् आसुत्‍थो पाःन्‍हाॽ मे़देॽरुआङ् किद्रोन हःङ्‌गुओ लाप्‍मे़देसु॥

१७ थिक्‍सिगेक्‍पा लाओबा थिक्‍सिगेक्‍पा ये़न्‍नो खे़ङ्‌हाॽरे़ सुत्‍थो चोःक्‍मा याःम्‍बक्‍किन् मे़हेःक्‍तु, हे़क्‍क्‍याङ् ये़त्‍छिगेक्‍पा ये़न्‍नो खे़ङ्‌हाॽ आःम्‍भोॽओ थारिक् मे़गे़रे़॥ हे़क्‍क्‍याङ् आल्‍लसाङ् ये़त्‍छि ये़न् थारिक् खे़ङ्‌हाॽरे़ यहवे दाङ्‌बे़ल्‍ले़ कुहिम्‍मिन्‍ने सुत्‍थो मे़जोगु॥ थिक्‍सिगेक्‍पा लाओबा थिबोङ्‌ङाङ् तुक्‍सिगेक्‍पा ये़न्‍नोए खे़ङ्‌हाॽरे़ खे़न् याःम्‍बक्‍किन् चोःक्‍मा मे़सुरुरो॥

माङ्‌हिम्‍मिन् याम्‍मो मे़दोन्‍दु

१८ खे़न् एगाङ् ले़बिहाॽ हाङ्‌हिम्‍मो मे़बेआङ् हिजकिया हाङ्‌ङिन् मे़मे़त्‍तु, “मिधिङ्‌मनादेमनाबा वयागे़न् सिदुङ्‌जभा चोःक्‍मा ले़त्‍ति तोःम्‍मादे़न्‍निन्, खे़प्‍मोबा के़रे़क् खप्‍प्‍या सामाहाॽ, थे़ःक्‍पे़त् खरे़ःङ् तोःम्‍मना ने़मनाबा चप्‍ते़न्‍निन् नु खे़प्‍मोबा के़रे़क् सामाहाॽनु सोसोरिक् यहवे दाङ्‌बे़ल्‍ले़ कुहिम्‍मिम्‍मिन् के़रे़क् आनिगे सुत्‍थो चोःक्‍मा सुरुम्‍बे़॥

१९ हे़क्‍क्‍याङ् आहाज हाङ्‌ङिल्‍ले़ हाङ्‌युक् चोगुबा ये़म्‍मो खुने़ॽ नसान् के़ले़ङ्‌बा पोःक्‍खे़आङ् से़सुने़स्‍सुबा सामा चिगक्‌वाहाॽआङ् आनिगे सुत्‍थो चोगुम्‍बे़आङ् सामायुक्‍नादे़न्‍हाॽओ युक्‍खुम्‍बे़॥ आल्‍ल खे़ङ्‌हाॽ यहवे दाङ्‌बाओबा ले़त्‍ति तोःम्‍मादे़न्‍निल्‍ले़ कुदगि युङ्‌मनासिआङ् युङ्॥”

२० हिजकिया हाङ्‌ङिन् आन्‍देःन् तानाम्‍सा पोगे़आङ् ये़क्‌यक्‍कोबा सुहाङ्‌युक्‍पाहाॽ फुक्‍खुसि हे़क्‍क्‍याङ् यहवे दाङ्‌बे़ल्‍ले़ कुहिम्‍मो थोःक्‍सिङ् पे॥

२१ खे़ङ्‌हाॽरे़ लायोलाम् ले़प्‍मि खोमा सिदुङ्‌जभा कुइसिःक् सेगम्‍बा पित् नुसि, थुःम्‍बा नुसि, कुम्‍बाबा मे़ल्‍लुक् नुसि नु कुम्‍बाबा मे़ःन्‍दा नुसि हाङ्‌जुम्‍मिल्‍ले़ लागि, सेसेदे़न्‍निल्‍ले़ लागि नु यहुदाःल्‍ले़ लागि मे़दारुसि॥ हाङ्‌ङिल्‍ले़ हारुनरे़ कुधाःक्‍कोबा निङ्‌वाॽफुसाम्‍बाहाॽ कन्‍हाॽ के़रे़क् यहवे दाङ्‌बाओबा ले़त्‍ति तोःम्‍मादे़न्‍नो सिदुङ्‌जभा चोःक्‍मासि इङ्‌जाङ् पिरुसि॥

२२ कल्‍ले़चोगुल्‍ले़ खे़ङ्‌हाॽरे़ से़गम्‍बा पित्‍हाॽ मे़स्‍ये़रुसि, हे़क्‍क्‍याङ् निङ्‌वाॽफुसाम्‍बाहाॽरे़ खे़न् सामाक्‍खिन् मे़देॽरुआङ् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् लॽरिक् मे़हुक्‍खु मे़देसु॥ खे़ब्‍याङ् खे़ङ्‌हाॽरे़ थुःम्‍बाहाॽ मे़स्‍ये़रुसि, हे़क्‍क्‍याङ् सामाक्‍खिन् मे़देॽरुआङ् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् लॽरिक् मे़हुक्‍खु मे़देसु॥ खम्‍भ्‍याङ् कुम्‍बाबा मे़ल्‍लुक्‍हाॽ मे़स्‍ये़रुसि, हे़क्‍क्‍याङ् सामाक्‍खिन् मे़देॽरुआङ् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् लॽरिक् मे़हुक्‍खु मे़देसु॥

२३ खे़न् एगाङ् लायोलाम् ले़प्‍मि खोमा कुम्‍बाबा मे़ःन्‍दाहाॽ हाङ्‌ङिन् नु सङ्‌जुम्‍भोहाॽरे़ मे़दारुसि, हे़क्‍क्‍याङ् खे़न् मे़ःन्‍दाहाॽ सम्‍धाङ् खे़ङ्‌हाॽरे़ खुन्‍छिॽ हुक्‍हाॽ मे़ने़स्‍सु॥

२४ हे़क्‍क्‍याङ् निङ्‌वाॽफुसाम्‍बाहाॽरे़ खे़न् कुम्‍बाबा मे़ःन्‍दाहाॽ मे़स्‍ये़रुसि, हे़क्‍क्‍याङ् के़रे़क् इस्राइलरे़ कुलायोल्‍ले़ लागि लायोलाम् ले़प्‍मि नाःक्‍मा फाॽआङ् लायोलाम् ले़प्‍मि खोमा वयागे़न् सिदुङ्‌जभा कुइसिःक् ले़त्‍ति तोःम्‍मादे़न्‍नो मे़दोन्‍दुसि॥ थेआङ्‌भे़ल्‍ले़ मिधिङ्‌मनादेमनाबा वयागे़न् सिदुङ्‌जभा नु लायोलाम् ले़प्‍मि खोमा वयागे़न् सिदुङ्‌जभान् के़रे़क् इस्राइलरे़ कुलागि तोःम्‍मा पोःङ्‌ॽ के़लॽबा इङ्‌जाङ् हाङ्‌ङिल्‍ले़ पिरुसिआङ् वये़॥

२५ दाउद हाङ्‌ङिन्, हाङ्‌ङिल्‍ले़ कुधुम्‌या के़इबा गादे़न् नु माङ्‌निङ्‌वाॽपान् के़बाःप्‍पा नाताने़ल्‍ले़ निःन्‍धो मे़जोगु मे़बिरुसिबा थिम् कुइसिःक् हिजकियाहःल्‍ले़ ले़बिहाॽ यहवे दाङ्‌बे़ल्‍ले़ कुहिम्‍मो ताहिप्‍हाॽ, अन्‍मेहाॽ नु तुःङ्‌गेहाॽनु सोसोरिक् खुन्‍छिॽ याःम्‍बक्‍को फत्‍छुसि॥ कन् थिम्‍मिङ्‌ग यहवे दाङ्‌बे़ल्‍ले़ कुमाङ्‌निङ्‌वाॽपान् के़बाःप्‍पाहाॽलाम् पिरुसिआङ् वये़॥

२६ हे़क्‍केलॽरिक् ले़बिहाॽ दाउदरे़ कुमुक्‍लाहाॽ मे़गाप्‍सिङ् हे़क्‍क्‍याङ् निङ्‌वाॽफुसाम्‍बाहाॽग सादाङ्‌हाॽ मे़याङ्‌सिङ्‌ङाङ् मे़ये़म्‍सिङ्॥

२७ मिधिङ्‌मनादेमनाबा वयागे़न् सिदुङ्‌जभान् ले़त्‍ति तोःम्‍मादे़न्‍नो तोःन्‍दे़म्‍मे़ॽ फाॽआङ् हिजकियाःल्‍ले़ इङ्‌जाङ् पिरुसि॥ मिधिङ्‌मनादेमनाबा वयागे़न् सिदुङ्‌जभा तोःम्‍मा याःम्‍बक्‍किन् मे़हेःक्‍तुल्‍ले़ सादाङ्‌हाॽ नु इस्राइलबा हाङ् दाउदे़ल्‍ले़ कुमुक्‍लाहाॽलाम् यहवे दाङ्‌बे़ल्‍ले़ कुनारा फोमा साम्‍लोन्‍नाङ् साम्‍मे़प्‍मा मे़हेःक्‍तु॥

२८ साम्‍लो साम्‍गे़मे़प्‍पाहाॽ साम्‍मे़लोरे़ हे़क्‍क्‍याङ् सादाङ्‌हाॽ के़मुःप्‍पाहाॽरे़ सादाङ्‌हाॽ मे़मुःत्‍तु हम्‍भ्‍याङ् के़रे़क् सङ्‌जुम्‍भोबा मनाहाॽ अःक्‍खुम् मे़भन्‍छिङ्‌ङाङ् से़वा मे़जोगे़॥ मिधिङ्‌मनादेमनाबा वयागे़न् सिदुङ्‌जभान् खाप्‍पुथ्‍यःङ् मे़म्‍बोङ्‌ङे थारिक् के़रे़क् याःम्‍बक्‍हाॽ कम्‍भलॽरिक्‍के चक्‍मे़ल्‍लॽए पोःक्‍खे़आङ् पत्‍छे़॥

२९ सिदुङ्‌जभाहाॽ खाप्‍पुथ्‍यःङ् पोःक्‍खे़चुरे़आङ् हिजकिया हाङ्‌ङिन् हे़क्‍क्‍याङ् खुने़ॽनु के़वाॽबा के़रे़क् सङ्‌जुम्‍भोहाॽ थुङ्‌बोॽ चःत्‍लाङ् मे़युङ्‌सिङ्‌ङाङ् से़वा मे़जोगे़॥

३० हिजकियान् नु खुने़ॽ कुसुहाङ्‌युक्‍पाहाॽरे़ दाउदे़न् नु थुम्‌या के़इबा आसापरे़ कुसुत्‍लाओ ले़बिहाॽ यहवे दाङ्‌बे़ल्‍ले़ कुनारा फोमा साम्‍लोन् साम्‍मे़प्‍मा मे़बाङ्‌घुसि॥ कम्‍भलॽरिक् खे़ङ्‌हाॽरे़ साॽरिक् सोसोत्‍लराङ् चोःक्‍नु खुने़ॽ कुनारा मे़भोसु, हे़क्‍क्‍याङ् साबन् मे़भन्‍छिङ्‌ङाङ् से़वा मे़मे़त्‍तु॥

३१ खे़ब्‍याङ् हिजकियाःल्‍ले़ मे़त्‍तुसि, “यहवे दाङ्‌बाओ खिनिॽ आबाङे के़दोःन्‍नादिआङ् के़वयिॽ॥ खिनिॽ सिदुङ्‌जभाहाॽ नु नुगे़न् तोःम्‍मा खिनिॽ सिदुङ्‌जभाहाॽ याङ्‌ङासिम्‍मे़ॽआङ् यहवे दाङ्‌बे़ल्‍ले़ कुहिम्‍मो खिनिॽ त्‍ये़म्‍मे़ॽ॥” कल्‍ले़चोगुल्‍ले़ सङ्‌जुम्‍भोहाॽरे़ सिदुङ्‌जभाहाॽ नु नुगे़न् तोःम्‍मा सिदुङ्‌जभाहाॽ मे़याङ्‌सिङ्‌ङाङ् निङ्‌वाॽलाम् के़सःप्‍पा के़रे़क्‍ले़ खुन्‍छिॽ मिधिङ्‌मनादेमनाबा वयागे़न् सिदुङ्‌जभाहाॽ मे़दारु॥

३२ सङ्‌जुम्‍भोहाॽरे़ मे़दारुसिबा मिधिङ्‌मनादेमनाबा वयागे़न् सिदुङ्‌जभा खानिःत् नुबोङ् से़गम्‍बा पित्‍हाॽ, किप् थिक् थुःम्‍बाहाॽ, किप् ने़त्‍छि कुम्‍बाबा मे़ल्‍लुक्‍हाॽ मे़वये़॥ कन्‍हाॽ के़रे़क् यहवे दाङ्‌बाओ मिधिङ्‌मनादेमनाबा वयागे़न् सिदुङ्‌जभा मे़दोन्‍दुसि॥

३३ हे़क्‍क्‍याङ् यहवे दाङ्‌बाओ मे़दोन्‍दुसिबा वयागे़न् सिदुङ्‌जभाहाॽ चैँ ६०० से़गम्‍बा पित्‍हाॽ हे़क्‍क्‍याङ ३,००० मे़ल्‍लुक्‍हाॽ नु मे़ःन्‍दाहाॽ मे़वये़॥

३४ कर निङ्‌वाॽफुसाम्‍बाहाॽ साॽरिक् मे़सुःन्‍दे़बाल्‍ले़ चोगुल्‍ले़ मिधिङ्‌मनादेमनाबा वयागे़न् सिदुङ्‌जभाःल्‍ले़ के़रे़क् कुहोरक्‍पाहाॽ अङ्‌मा मे़न्‍छुक्‍तुन्॥ कल्‍ले़चोगुल्‍ले़ खे़न् याःम्‍बक्‍किन् मे़न्‍जुःत्‍ते थे़म्‍बा नु वेॽ निङ्‌वाॽफुसाम्‍बाहाॽ सेसेसाङ्‌साङ् मे़न्‍जोःक्‍सिङ्‌ङे थारिक् खुन्‍छिॽ ले़बि फुॽनुसाॽहाॽरे़ खे़ङ्‌हाॽ मे़भाॽरुसि॥ थेआङ्‌भे़ल्‍ले़ खुन्‍छिॽ आप्‍फेक् लुम्‍मो सेसेसाङ्‌साङ् चोःक्‍सिङ्‌मा पाःन्‍नो ले़बिहाॽ निङ्‌वाॽफुसाम्‍बाहाॽनुःल्‍ले़ साॽरिक् सिङ्‌सिङ् ये़क्‌ये़क् मे़लॽरे़आङ् मे़वये़॥

३५ के़रे़क् मिधिङ्‌मनादेमनाबा वयागे़न् सिदुङ्‌जभाःन्‍नु सोरिक् तोम्‍मनाबा तङ्‌जुम् वयागे़न् सिदुङ्‌जभाःल्‍ले़ कुसोःत्‍तिन् हे़क्‍क्‍याङ् चे़ल्‍ले़क्‍सेॽ थि सिदुङ्‌जभाःन्‍नु सोरिक् मिधिङ्‌मनादेमनाबा सिदुङ्‌जभाहाॽ वे़त्‍ते़सरे़ वये़॥

कम्‍भलॽरिक् यहवे दाङ्‌बे़ल्‍ले़ कुहिम्‍मोबा माङ्‌से़वान् तगि हे़क्‍केए चोःक्‍मा मे़हेःक्‍तु॥

३६ निङ्‌वाॽफुमाङ्‌ङिल्‍ले़ कुमनाहाॽरे़ लागि चोगुबा याःम्‍बक्‍किन् नु खे़न् हे़म्‍म्‍याक् हारा चोःक्‍मा चुरे़बाल्‍ले़ चोगुल्‍ले़ हिजकिया हाङ्‌ङिन् नु के़रे़क् मनाहाॽ खुन्‍छिॽ निङ्‌वाॽ त्‍ये़रो॥

हिजकियाःल्‍ले़ चोःक्‌युम्‍भो खोमा तङ्‌नाम् तोसु

३०

हिजकियाःल्‍ले़ यरुसले़ःम्‍मो यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुलागि चोःक्‌युम्‍भो खोमा तङ्‌नाम्‍मिन् यहवे दाङ्‌बे़ल्‍ले़ कुहिम्‍मो तोमा फाॽआङ् के़रे़क् उःत्‍तुसि हे़क्‍क्‍याङ् के़रे़क् इस्राइल नु यहुदाओ इङ्‌घङ् हाक्‍तुसिआङ् एफ्राइम नु मनस्‍सेःन्‍नाङ् सक्‍इङ्‌घङ् साप्‍तुआङ् हाक्‍तुसि॥

२ हाङ्‌ङिन्, खुने़ॽ कुसुहाङ्‌युक्‍पाहाॽ नु यरुसले़ःम्‍मो के़जुम्‍बा के़रे़क् सङ्‌जुम्‍भोबा मनाहाॽरे़ निसिगेक्‍पा लाओ चोःक्‌युम्‍भो खोमा तङ्‌नाम्‍मिन् तोमा निःन्‍धो मे़जोगु॥

३ खे़ङ्‌हाॽरे़ थिम् कुइसिःक् निःन्‍धो के़बोङ्‌बा ये़म्‍मो तङ्‌नाम्‍मिन् तोमा मे़न्‍छुक्‍के मे़वये़, थेआङ्‌भे़ल्‍ले़ यरिक् कुसिङ् निङ्‌वाॽफुसाम्‍बाहाॽ खुन्‍छिॽ आप्‍फेक् सेसेसाङ्‌साङ् मे़न्‍जोःक्‍सिङ्‌ङे मे़वये़, हे़क्‍क्‍याङ् मनाहाॽआङ् यरुसले़ःम्‍मो मे़न्‍जुम्‍मे मे़वये़॥

४ कन् पाःन्‍निन् हाङ्‌ङिन् नु के़रे़क् सङ्‌जुम्‍भोबा मनाहाॽरे़ खुन्‍छिॽ सिराॽथाङे़॥

५ खे़ब्‍याङ् खे़ङ्‌हाॽरे़ बेर्सेबाआङ्‌धो दान थारिक्‍के यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुलागि चोःक्‌युम्‍भो खोमा तङ्‌नाम् तोसे़ मनाहाॽ यरुसले़ःम्‍मो मे़दारए पोःङ्‌ॽ फाॽआङ् इस्राइल के़रे़क् उवा चोःक्‍मा निःन्‍धो मे़जोगु॥ कन्‍नुःल्‍ले़ तगि निःन्‍धो के़बोङ्‌बा थिम् कुइसिःक् कम्‍भ्‍यारिक् यरिक्‍ले़ कन् तङ्‌नाम्‍मिन् मे़न्‍दोए मे़वये़॥

६ हिजकियाःल्‍ले़ कुइङ्‌जाङ् कुइसिःक् हाङ्‌ङिन् नु खुने़ॽ कुसुहाङ्‌युक्‍पाहाॽलाम् अक्‍तङ्‌बा उवा-सक्‍किन् मे़देॽरुआङ् इङ्‌साबाहाॽ इस्राइल के़रे़क् नु यहुदा के़रे़क् मे़बेरो–

“इस्राइलबा मनासे, अब्राहाम, इसहाक नु इस्राइलबा यहवे दाङ्‌बा निङ्‌वाॽफुमाङ् ले़प्‍माङ् खिनिॽ नुःक्‍खे़म्‍मे़ॽ, हे़क्‍क्‍याङ् अस्‍सुरबा हाङ्‌हाॽरे़ खुन्‍छिॽ हुक्‍कोलाम् के़घे़त्‍छिङ्‌बाहाॽ ले़प्‍माङ् खुने़ॽआङ् नुःङ्‌लरो॥

७ खिनिॽ पाधे़बाहाॽ नु खिनिॽ इस्राइलि फुॽनुसाॽहाॽ हे़क्‍तङ्‌बा मे़बोःक्‍खे़म्‍मिन्‍ने़ॽ॥ खे़ङ्‌हाॽग यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ नसान् के़ले़ङ्‌बा मे़बोःक्‍खे़, खम्‍भ्‍याङ् यहवे दाङ्‌बे़ल्‍ले़ खे़ङ्‌हाॽ किमा यङ्‌मा चाहाक् चोगुसि॥ खे़न् खिनिॽ आबाङे के़निसुम्॥

८ खिनिॽ पाधे़बाहाॽ हे़क्‍के खिनिॽआङ् पान् मे़ङ्‌घे़म्‍मनाबा मे़बोःक्‍खे़म्‍मिन्‍ने़ॽ॥ यहवे दाङ्‌बाओ खिनिॽ आप्‍फेक् तोःन्‍नासिम्‍मे़ॽआङ् खुने़ॽ आभे़ल्‍ले़साङ् सदादिङ्‌ले़ लागि सेसे चोगुबा खुने़ॽ कुसेसेदे़न्‍नो लासाम्‍मे़ॽ॥ यहवे दाङ्‌बा खिनिॽ निङ्‌वाॽफुमाङ्‌ङिन् माङ्‌से़वा मे़त्‍ते़म्‍मे़ॽ, हे़क्‍क्‍याङ् खुने़ॽ किप्‍मा पघुगे़घुबा कुसाक्‍के़न्‍निन् खिनिॽलाम् थिक्‍नाहाङ् हिसिङ् पेःक्‍ल॥

९ यहवे दाङ्‌बा ले़प्‍माङ् खिनिॽ के़नुःक्‍खिने़भग्र खिनिॽ फुॽनुसाॽहाॽ नु खिनिॽ साएहाॽ के़दे़म्‍बा के़देॽबाहाॽरे़ खे़ङ्‌हाॽ नुरिक् मे़मे़त्‍तुसि, हे़क्‍क्‍याङ् खे़ङ्‌हाॽ कन् लाजेॽओ मे़नुःङ् मे़भे़न्‌ॽ॥ थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ्‌ङिन् के़नुॽबा नु लुङ्‌माॽ आदुक्‍तुक्‍पा चोक्॥ खिनिॽ खुने़ॽ ले़प्‍माङ् के़नुःक्‍खिने़भग्र खुने़ॽ खिनिॽलाम् मे़नुःङ्‌ने़न् मे़बेःक्‍ने़न्॥”

१० खे़ब्‍याङ् खे़न् इङ्‌साबाहाॽ एफ्राइम नु मनस्‍सेबा लाजेॽ कुले़ःम् ये़क्‌ये़क् ये़क्‌यक्‍हाॽओ मे़बोःक्‍खे़र जबुलुन थे़म्‍बाए मे़बे॥ कर मनाहाॽरे़ खे़ङ्‌हाॽ कुनामे़न्‍छाॽ मे़मे़त्‍तुसिआङ् मे़येःत्‍तुसि॥

११ खम्‍भसाङ् आसेर, मनस्‍से नु जबुलुनबा कुभा कुभा मनाहाॽ आबाङे मे़नःम्‍सिङ्‌ङाङ् यरुसले़म मे़ये़॥

१२ कन्‍नुःल्‍ले़ वेॽ हाङ्‌ङिन् नु खुने़ॽ कुसुहाङ्‌युक्‍पाहाॽरे़ यहवे दाङ्‌बे़ल्‍ले़ कुबाःन्‍जाक् कुइसिःक् पिरुसिबा इङ्‌जाङ्‌ङिन् थिक्‍हुप् पोङ्‌माआङ् इःप्‍मा नाःप्‍मारे़ लागि यहुदाबा मनाहाॽओ निङ्‌वाॽफुमाङ्‌ङिल्‍ले़ कुहुक् वये़रो॥

चोःक्‌युम्‍भो खोमा तङ्‌नाम्

१३ निसिगेक्‍पा लाओ के़भङ्‌बा सिदाॽ मे़न्‌याक्‍केबा खरे़ःङ् तङ्‌नाम् तोसे़ साॽरिक् यरिक् मनासुम्‍हाॽ यरुसले़ःम्‍मो मे़जुप्‍से़॥

१४ खे़ङ्‌हाॽरे़ यरुसले़ःम्‍मो के़युङ्‌बा ले़त्‍ति तोःम्‍मादे़न्‍हाॽ मे़घे़त्‍तु मे़देसु, हे़क्‍क्‍याङ् सुक्‍पा हाःम्‍मा ले़त्‍ति तोःम्‍मादे़न्‍हाॽआङ् मे़घे़त्‍तु मे़देसुआङ् खे़ङ्‌हाॽ किद्रोन हःङ्‌गुओ लाप्‍पुङ् मे़देसु॥

१५ खे़ङ्‌हाॽरे़ निसिगेक्‍पा लाओबा थिबोङ्‌ङाङ् लिसिगेक्‍पा ये़न्‍नो चोःक्‌युम्‍भो खोमा तङ्‌नाम्‍मोबा मे़ल्‍लुक्‍किन् मे़स्‍ये़रु॥ निङ्‌वाॽफुसाम्‍बाहाॽ नु ले़बिहाॽ साॽरिक् मे़नुःन्‍दे़ हे़क्‍क्‍याङ् खुन्‍छिॽ लुम्‍मो आप्‍फेक् सेसेसाङ्‌साङ् मे़जोःक्‍सिङ्‌ङाङ् यहवे दाङ्‌बे़ल्‍ले़ कुहिम्‍मो मिधिङ्‌मनादेमनाबा वयागे़न् सिदुङ्‌जभाहाॽ मे़दारु॥

१६ खे़ब्‍याङ् निङ्‌वाॽफुमाङ्‌ङिल्‍ले़ कुमना मोसाःल्‍ले़ पिरुसिबा साम्‌योथिम् कुइसिःक् खे़ङ्‌हाॽ खुन्‍छिॽ आबाङे आबाङेबा ताक्‍फाओ मे़युङ्‌सिङ्॥ ले़बिहाॽलाम् मे़दाःक्‍तुबा सामाक्‍खिन् निङ्‌वाॽफुसाम्‍बाहाॽरे़ ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो छ्‌वाःक् लॽरिक् मे़हुक्‍खु मे़देसु॥

१७ कर सङ्‌जुम्‍भोबा यरिक् कुसिङ् मनाहाॽ खुन्‍छिॽ आप्‍फेक् लुम्‍मो सुत्‍थो मे़न्‍जोःक्‍सिङ्‌ङे मे़वये़॥ कल्‍ले़चोगुल्‍ले़ यहवे दाङ्‌बे़ल्‍ले़ कुदगि खुन्‍छिॽ मे़ल्‍लुक्‍हाॽ सुत्‍थो चोःक्‍मा मे़न्‍छुक्‍मनाबा कन् आसुत्‍थो के़बोङ्‌बा के़रे़क्‍ले़ खुन्‍छिॽ लागि चोःक्‌युम्‍भो खोमा तङ्‌नाम्‍मोबा थुःम्‍बाहाॽ ले़बिहाॽरे़ से़प्‍मासि के़बोङ्‌बा पोःक्‍से़॥

१८ एफ्राइम, मनस्‍से, इस्‍साखार नु जबुलुनलाम् के़युबा यरिक् मनाहाॽ थिम् कुइसिःक् सेसेसाङ्‌साङ् मे़म्‍बोङ्‌ङे मे़वये़॥ हे़क्‍केसाङ् खे़ङ्‌हाॽरे़ थिम् मे़ङ्‌गे़त्‍ते चोःक्‌युम्‍भो खोमा तङ्‌नाम्‍मिन् मे़दोसु॥ कर हिजकियाःल्‍ले़ अक्‍खे पाःत्‍तुआङ् खे़ङ्‌हाॽरे़ खुन्‍छिॽ लागि पेलि फाक्‍तु पिरुसि,

१९ “सेसेदे़न्‍नोबा सुत्‍थो पोङ्‌मा थिम्‍हाॽ कुभारे़ मे़न्‍इःत्‍ते़ मे़न्‍नाःत्‍ते मे़वाॽसाङ् यहवे दाङ्‌बा खुन्‍छिॽ पाधे़बाहाॽरे़न् निङ्‌वाॽफुमाङ्‌ङिन् के़रे़क् सिक्‍लुङ्‌मारे़ मे़ङ्‌गोःत्‍ते मे़ल्‍ले़प्‍मनाबाहाॽ के़रे़क् यहवे दाङ्‌बे़ल्‍ले़ ले़प्‍मि पिरुसिररो॥”

२० हे़क्‍क्‍याङ् यहवे दाङ्‌बे़ल्‍ले़ हिजकियाःल्‍ले़ कुबेलिन् खे़प्‍सुआङ् मनाहाॽ वेःन्‍दुसि॥

२१ यरुसले़ःम्‍मो के़जुम्‍बा इस्राइलिहाॽरे़ नुसि ये़न् थारिक् साॽरिक् मे़सःत्‍ते़आङ् ससाङ्‌स्रोत् मे़जोगे़र के़भङ्‌बा सिदाॽ मे़न्‌याक्‍केबा खरे़ःङ् चामा तङ्‌नाम्‍मिन् मे़दोसु॥ हन्‍नाङ् ले़बिहाॽ नु निङ्‌वाॽफुसाम्‍बाहाॽरे़ यहवे दाङ्‌बे़ल्‍ले़ कुमुक्‍लाहाॽनु सोसोरिक् थिक्‌याःन्‍धक्‍मा खुन्‍छिॽ सिक्‍समे़र यहवे दाङ्‌बे़ल्‍ले़ कुनारा मे़भोसु॥

२२ यहवे दाङ्‌बे़न् माङ्‌से़वा मे़प्‍मा याःम्‍बक्‍किल्‍ले़ कुयाःम्‍बेओ कुजे़क्‍पा निङ्‌वाॽ के़गप्‍पा ले़बिहाॽ हिजकियाःल्‍ले़ आःन्‍छिङ्‌मा पाःन्‍जाःक् मे़त्‍तुसि॥ कम्‍भलॽरिक् खे़ङ्‌हाॽरे़ तङ्‌नाम्‍बा नुसि ये़न् थे़ल्‍लिक् तङ्‌जुम् वयागे़न् सिदुङ्‌जभाहाॽ मे़दोन्‍दुर, यहवे दाङ्‌बा खुन्‍छिॽ पाधे़बाहाॽरे़न् निङ्‌वाॽफुमाङ्‌ङिल्‍ले़ कुनारा मे़भोसु हे़क्‍क्‍याङ् खुन्‍छिॽ लागि मे़जॽरुबा लक्‍हाॽ मे़जआङ् ये़म् मे़देसु॥

२३ के़रे़क् सङ्‌जुम्‍भोबा मनाहाॽ आल्‍लसाङ् वेॽ नुसि ये़न् थारिक् तङ्‌नाम् तोमा मे़दे़न्‍दे़॥ कल्‍ले़चोगुल्‍ले़ खे़ङ्‌हाॽरे़ मे़सःत्‍ते़र वेॽ नुसि ये़न् थारिक् तङ्‌नाम् मे़दोसु॥

२४ यहुदाबा हाङ् हिजकियाःल्‍ले़ सङ्‌जुम्‍भोहाॽरे़ लागि १,००० से़गम्‍बा पित्‍हाॽ नु ७,००० मे़ल्‍लुक् मे़ःन्‍दाहाॽ, हे़क्‍क्‍याङ् सुहाङ्‌युक्‍पाहाॽरे़ सङ्‌जुम्‍भोहाॽरे़ लागि १,००० से़गम्‍बा पित्‍हाॽ नु १०,००० मे़ल्‍लुक् मे़ःन्‍दाहाॽ मे़दारु मे़बिरुसिआङ् वये़॥ निङ्‌वाॽफुसाम्‍बाहाॽ खुन्‍छिॽ यरिक् खानिःत्‍तो आबाङे आबाङे सेसेसाङ्‌साङ् मे़जोःक्‍सिङ्॥

२५ यहुदाबा के़रे़क् मनाहाॽ, निङ्‌वाॽफुसाम्‍बाहाॽ, ले़बिहाॽआङ् सोरिक्, हे़क्‍क्‍याङ् इस्राइललाम् के़युबा के़जुम्‍बा के़रे़क् इस्राइल नु यहुदा के़युङ्‌बा वेॽ लाजेॽबाहाॽआङ् सोसोत्‍लराङ् मे़जोगे़॥

२६ यरुसले़ःम्‍मो साॽरिक् यम्‍बा सोसोत्‍लराङ् पोःक्‍खे़ थेआङ्‌भे़ल्‍ले़ हे़क्‍तङ्‌बाग इस्राइलबा हाङ् दाउदरे़ कुस्‍सा सोलोमनरे़ कुये़म्‍माङ्‌धो कॽयो अक्‍खे पोःक्‍खे़बा होःप्‍ते़॥

२७ निङ्‌वाॽफुसाम्‍बाहाॽ नु ले़बिहाॽ मनाहाॽ हाङ्‌वामुॽइ पिमासिरे़ लागि थःप्‍पे़त् मे़ये़म्‍सिङ्, हे़क्‍क्‍याङ् निङ्‌वाॽफुमाङ्‌ङिल्‍ले़ खुन्‍छिॽ पेलिन् खे़प्‍सु, थेआङ्‌भे़ल्‍ले़ खे़ङ्‌हाॽरे़ खुन्‍छिॽ पेलिन् साङ्‌ग्राम्‍पेदाङ्‌ङो निङ्‌वाॽफुमाङ्‌ङिल्‍ले़ सेसेबा कुयुङ्‌मादे़न्‍नो थारिक्‍के के़रे़रो॥

हिजकियाःल्‍ले़ साम्‌योन् तोःन्‍दु

३१

कन् सोसोःत्‍लराङ्‌ङिन् चुरे़ल्‍ले़ खे़प्‍मो के़जुम्‍बा काक् इस्राइलिहाॽ यहुदाबा ये़क्‌यक्‍हाॽओ मे़बेआङ् खे़ङ्‌हाॽ के़रे़क् युम्रे़क् मे़म्‍मे़ङ्‌ङे थारिक् खे़ङ्‌हाॽरे़ सेसे लुङ्‌हाॽ कुम्‍जिक्‍मा मे़यःप्‍सु हे़क्‍क्‍याङ् असेरा माङ् नावाइत्‍लाहाॽ मे़लुःन्‍दु मे़देसु॥ के़रे़क् यहुदा नु बेन्‍यामिन हे़क्‍क्‍याङ् एफ्राइम नु मनस्‍सेबा केःम्‍ब केःम्‍बा माङ्‌धाःन्‍हाॽ नु ले़त्‍ति तोःम्‍मादे़न्‍हाॽ मे़यन्‍छु मे़देसु॥ खे़म्‍म्‍याक् मे़जोगु मे़सुरुआङ् इस्राइलिहाॽ के़रे़क् खुन्‍छिॽ आप्‍फेक् ये़क्‌यक्‍हाॽओ नु पालाम्‍बाबा लाजेॽओ मे़नुःक्‍खे़ मे़बेरो॥

निङ्‌वाॽफुसाम्‍बा नु ले़बिहाॽरे़ लागि चामा कुजा मे़हिसु मे़दङ्‌घु

२ खे़न् एगाङ् हिजकियाःल्‍ले़ निङ्‌वाॽफुसाम्‍बाहाॽ नु ले़बिहाॽ खुन्‍छिॽ याःम्‍बक् कुइसिःक् निङ्‌वाॽफुसाम्‍बाहाॽ इग्र ले़बिहाॽ कुलुप् कुलुप् चोगुसिआङ् मिधिङ्‌मनादेमनाबा वयागे़न् सिदुङ्‌जभा तोःम्‍मारे़ लागि, तङ्‌जुम् सिदुङ्‌जभा तोःम्‍मारे़ लागि, माङ्‌से़वा चोःक्‍मारे़ लागि, नुगे़न् पिमारे़ लागि नु यहवे दाङ्‌बे़ल्‍ले़ कुहिम्‍मोबा लाम्‍धेःत्‍हाॽओ कुनारा फोमारे़ लागि खुन्‍छिॽ चोःक्‍मा के़बोङ्‌बा याःम्‍बक्‍हाॽओ खुने़ॽ खे़ङ्‌हाॽ मुरा मे़त्‍तुसि॥

३ तानाम् नु युःन्‍छिक् मिधिङ्‌मनादेमनाबा वयागे़न् सिदुङ्‌जभारे़ लागि, हे़क्‍क्‍याङ् सबाथ, लादुप् नु चोःक्‍मा निःन्‍धो के़बोङ्‌बा तङ्‌नाम्‍हाॽरे़ लागि यहवे दाङ्‌बे़ल्‍ले़ कुसाम्‌योथिम्‍मो साप्‍ते़आङ् के़बप्‍पा कुइसिःक् हाङ्‌ङिल्‍ले़ खुने़ॽ कुयाङ्‌सा कुन्‍धेहाॽओलाम् लःत्‍तु पिरुसि॥

४ निङ्‌वाॽफुसाम्‍बाहाॽ नु ले़बिहाॽरे़ यहवे दाङ्‌बे़ल्‍ले़ए कुसाम्‌योथिम्‍मिन् चक्‍मे़ल्‍लॽए मे़नाःत्‍तुर फाॽआङ् हाङ्‌ङिल्‍ले़ यरुसले़ःम्‍मो के़युङ्‌बा मनाहाॽरे़ लःप्‍मा के़बोङ्‌बा लक्‍हाॽ खुन्‍छिॽ मे़लःत्‍तुर फाॽआङ् मे़त्‍तुसि॥

५ हाङ्‌ङिल्‍ले़ इस्राइलिहाॽ इङ्‌जाङ् पिरुसिनुमे़ःन्‍ने खे़ङ्‌हाॽरे़ खुन्‍छिॽ पोगुगे़न् कुजा, कुबोक् चे़ल्‍ले़क्‍सेॽ थि, जैतुन निःङ्‌गेॽ नु सक्‌वाघु हे़क्‍क्‍याङ् खाम्‍बेःक्‍को के़धोःक्‍पा तगि के़दुम्‍बा कुजाहाॽ हुक्‌वा मे़दारु॥ खे़ङ्‌हाॽरे़ वे़त्‍ते़सरे़ कुजाहाॽ के़रे़र थिबोङ्‌लक् मे़दारु॥

६ इस्राइल नु यहुदा हे़क्‍क्‍याङ् यहुदाबा ये़क्‌यक्‍को के़युङ्‌बा मनाहाॽरे़आङ् पित्‍थक्‍साहाॽरे़न् थिबोङ्‌लक् नु यहवे दाङ्‌बा खुन्‍छिॽ निङ्‌वाॽफुमाङ्‌ङो मे़दोन्‍दुबा के़रे़क् कुजाहाॽरे़न् थिबोङ् लक्‍हाॽ मे़दारुआङ् मे़लुप्‍सु॥

७ खे़ङ्‌हाॽरे़ सुम्‍सिगेक्‍पा लाओ लुम्‍मा मे़हेःक्‍तुआङ् नुसिगेक्‍पा लाओ मे़सुरु॥

८ हिजकियान् हे़क्‍क्‍याङ् खुने़ॽ कुसुहाङ्‌युक्‍पाहाॽ मे़द्‌ये़आङ् खे़न् मे़लुप्‍सुबा कुजाहाॽ मे़निसुल्‍ले़ खे़ङ्‌हाॽरे़ यहवे दाङ्‌बे़न् नु खुने़ॽ कुमना इस्राइलिहाॽ नुगे़न् मे़बिरुसि॥

९ कन् मे़लुप्‍सुबा पाःन्‍हाॽरे़ कुयाःम्‍बेओ हिजकियाःल्‍ले़ निङ्‌वाॽफुसाम्‍बाहाॽ नु ले़बिहाॽ सेःन्‍दोसुसि॥

१० सादोकरे़ कुधाःक्‍कोबा मानिङ्‌वाॽफुसाम्‍बा अजर्‍याहःल्‍ले़ नुगप् पिरु, “मनाहाॽरे़ यहवे दाङ्‌बे़ल्‍ले़ कुहिम्‍मो खुन्‍छिॽ आप्‍फेक् आप्‍फेक् हुक्‌वाहाॽ मे़दारुबा ये़म्‍माङ्‌धो चामारे़ लागि आनिगे पयो योरिगे़आङ् नरे़आङ्‌ङाङ् वाॽ, थेआङ्‌भे़ल्‍ले़ कन् यरिक् पाःन्‍हाॽ नरे़आङ् वाॽर थारिक् यहवे दाङ्‌बे़ल्‍ले़ खुने़ॽ कुमनाहाॽ यरिक् हाङ्‌वागे़न् मुॽइसाम् पिरुसिआङ् वाॽ॥”

११ खे़ब्‍याङ् यहवे दाङ्‌बे़ल्‍ले़ कुहिम्‍मो चाधाःङ्‌हाॽ यारिप् चोःक्‍मारे़ लागि इङ्‌जाङ् पिरुसिआङ् खे़ङ्‌हाॽ यारिप् मे़जोगु॥

१२ हे़क्‍क्‍याङ् मनाहाॽरे़ निरिक्‍काङ् खुन्‍छिॽ आबाङे आबाङे हुक्‌वाहाॽ, थिबोङ् लक्‍हाॽ नु खे़ङ्‌हाॽरे़ मे़लःत्‍तुबा पाःन्‍हाॽ मे़दारु॥ खे़न् पाःन्‍हाॽ के़दे़म्‍बा के़जोःक्‍पा लक्‍पे़न्‍साबा ले़बि कोनन्‍याहन् वये़, हे़क्‍क्‍याङ् कुन्‍साॽ सिमिन् खुने़ॽ कुसिःक्‍तोबा कुभाॽबाङ् वये़॥

१३ हिजकिया हाङ्‌ङिन् नु निङ्‌वाॽफुमाङ्‌ङिल्‍ले़ कुहिम्‍मोबा सुहाङ्‌युक्‍पा अजर्‍याहःल्‍ले़ कोनन्‍याहन् नु खुने़ॽ कुन्‍साॽ सिमिन् फाॽमारे़ लागि यहिएल, अजज्‍याह, नहत, असाहेल, यरिमोत, योजाबाद, एलिएल, यिस्‍मक्‍याह, महत नु बनायाहन् युक्‍तिङ् चोगुसिआङ् वये़॥

१४ यहवे दाङ्‌बे़न् मे़बिरुबा पाःन्‍हाॽ नु मे़लःत्‍तुबा हुक्‌वाहाॽ फःङ्‌मारे़ लागि निङ्‌वाॽफुमाङ्‌ङिल्‍ले़ कुलागि मे़दारुबा निङ्‌वाॽलाम्‍बाबा हुक्‌वाहाॽ ले़बि यिम्‍नाःल्‍ले़ कुस्‍सा नाङ्‌गे़न् लाम्‍धेःत्‍तोबा लाम्‍धेत् के़गोबा कोरे़ःल्‍ले़ कुलक्‍पे़न्‍नो वये़॥

१५ कुलुप् कुलुप् कुइसिःक् यम्‍बा नु चुक्‍पा निङ्‌वाॽफुसाम्‍बाहाॽ के़लाॽबा खोमा लक् फःङ्‌मा पिमासिरे़ लागि निङ्‌वाॽफुसाम्‍बाहाॽरे़ खुन्‍छिॽ ये़क्‌यक्‍हाॽओ अदन, मिन्‍यामिन, येसुअ, समायाह, अमर्‍याह नु सकन्‍याहःल्‍ले़ निरिक्‍काङ् कोरे़न् मे़भाॽरु॥

१६ मिङ्‌स्राओ खुन्‍छिॽ मिङ् साप्‍ते़बा यहवे दाङ्‌बे़ल्‍ले़ कुहिम्‍मो चक्‍मे़ल्‍लॽए के़बप्‍पाआङ् याःम्‍बक् के़जोःक्‍पा तङ्‌बे सुम्‍सि के़योबा नु खे़न्‍नाङ्‌धो यरिक् तङ्‌बे के़गे़प्‍पा ये़म्‍बित्‍छाहाॽ के़रे़क् खुन्‍छिॽ लुप् नु खुन्‍छिॽ लक्‍पे़न् कुइसिःक् खोमा लक्‍किन् खे़ङ्‌हाॽरे़ मे़भःक्‍खु मे़बिरुसि॥

१७ खे़न्‍नु सोसोरिक् मिङ्‌स्राओ खुन्‍छिॽ आप्‍फेक् आप्‍फेक् हिम्‍सयङ् कुइसिःक् खुन्‍छिॽ मिङ् साप्‍ते़आङ् के़बप्‍पा निङ्‌वाॽफुसाम्‍बाहाॽ नु निबोङ् तङ्‌बे के़योबा हे़क्‍क्‍याङ् खे़न्‍नुःल्‍ले़ यरिक् तङ्‌बे के़योबा ले़बिहाॽ के़रे़क् खुन्‍छिॽ आप्‍फेक् लुप्‍पो नु लक्‍पे़न् कुइसिःक् खुन्‍छिॽ खोमा लक्‍हाॽ खे़ङ्‌हाॽरे़ मे़भःक्‍खु मे़बिरुसि॥

१८ कन् मिङ्‌स्राओबा साप्‍पन्‍हाॽओ मिङ् साप्‍ते़आङ् के़बप्‍पा के़रे़क् सङ्‌जुम्‍भोओ, खे़ङ्‌हाॽरे़ खुन्‍छिॽ मेःत्‍हाॽ नु खुन्‍छिॽ ये़म्‍बित्‍छा मे़न्‍छुमा साहाॽआङ् काक् लक् मे़भःक्‍खु मे़बिरुसिआङ् वये़॥ थेआङ्‌भे़ल्‍ले़ खे़ङ्‌हाॽरे़ आप्‍फेक् आप्‍फेक् थिम् के़रे़र सेसेसाङ्‌साङ् मे़जोःक्‍सिङ्॥

१९ हे़क्‍क्‍याङ् ये़क्‌यक्‍हाॽरे़ कुयाकुयाबा पाङ्‌जुम्‍हाॽओ नु वेॽ कुभा पाङ्‌भेॽओ के़युङ्‌बा हारुनरे़ कुधाःक्‍कोबा निङ्‌वाॽफुसाम्‍बाहाॽलाम् ये़म्‍बित्‍छा थक्‍मा नु ले़बिहाॽरे़ खुन्‍छिॽ मिङ्‌स्राओ मिङ् साप्‍ते़आङ् के़बप्‍पा निङ्‌वाॽफुसाम्‍बाहाॽआङ् के़रे़क् खुन्‍छिॽ आप्‍फेक् आप्‍फेक् लक् पिमासिरे़ लागि मनाहाॽ मुरा मे़मे़त्‍तुसि॥

२० हिजकियाःल्‍ले़ यहुदा के़रे़क्‍के कम्‍भलॽरिक् याःम्‍बक् चोगु॥ यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ कुनिमो थेःन् नुबा, कुदोःप्‍मा नु नसाःन्‍साबा वये़, खुने़ॽ खे़ङ्‌हाॽए चोगु॥

२१ यहवे दाङ्‌बे़ल्‍ले़ कुहिम्‍मोबा माङ्‌से़वा याःम्‍बक्‍को नु खुने़ॽ कुनिङ्‌वाॽफुमाङ्‌ङिल्‍ले़ कुसाम्‌योथिम्‍मिन् हे़क्‍क्‍याङ् कुधिम्‍हाॽ इःत्‍तु नाःत्‍तुआङ् चोगुबा के़रे़क् याःम्‍बक्‍हाॽओ खुने़ॽ कुनिङ्‌वाॽफुमाङ्‌ङिन् हक्‍सुआङ् के़रे़क् निङ्‌वाॽरे़ याःम्‍बक् चोगु॥ हे़क्‍क्‍याङ् खुने़ॽ कुलिङ्‌दो के़गे़प्‍पा पोःक्‍खे़रो॥

अस्‍सुरिहाॽरे़ यरुसले़ःम्‍मिन् थङ् थक्‍मा मे़साःत्‍तु

(२ हाङ् १८:१३-३७, १९:१४-१९, ३५-३७, यसै ३६:१-२२, ३७:८-३८)

३२

हिजकियाःल्‍ले़ कन् के़रे़क् नसाःन्‍साबा याःम्‍बक्‍हाॽ चोगु सुरुआङ् अस्‍सुरबा सनहेरिबे़ल्‍ले़ यहुदान् थङ्‌ङो फत्‍तु॥ खुने़ॽ यहुदाओबा हाङ्‌यक् के़ने़बा ये़क्‌यक्‍हाॽ खुने़ॽ कुयुक्‍को ताःप्‍मारे़ लागि खे़न् ये़क्‌यक्‍हाॽ कब्रिङ् कुधक्‍सुबाहाॽ ने़स्‍सुसि॥

२ सनहेरिबे़न् फे़रे़आङ् वाॽ हे़क्‍क्‍याङ् यरुसले़ःम्‍मिन् फप्‍मा निङ्‌वाॽ निःन्‍धो चोगुआङ् वाॽ फाॽआङ् हिजकियाःल्‍ले़ निङ्‌वाॽ खोसुनुमे़ःन्‍ने,

३ ये़क्‌यक्‍हाॽ लाकात्‍पा च्‍वाःत् वबुन्‍दाक्‌वाहाॽ साक्‍मारे़ लागि खुने़ॽ कुसुहाङ्‌युक्‍पाहाॽ नु थक्‍सुबा सुहाङ्‌युक्‍पाहाॽ सुजा नाःक्‍तुसि॥ खे़ङ्‌हाॽरे़ कन् पाःन्‍नो खुने़ॽ मे़भाॽरु॥

४ खे़ङ्‌हाॽरे़ यरिक् मनाहाॽ मे़सुप्‍सुसिआङ् लाजेॽलाम् के़बोङ्‌बार लाङ्‌गे़घेःक्‍पा वहःङ् नु के़रे़क् च्‍वाःत् वबुन्‍दाक्‌वाहाॽ चिसाक् मे़साक्‍तु॥ खे़ङ्‌हाॽरे़ कम्‍भे मे़बाःत्‍तु, “अस्‍सुरबा हाङ्‌हाॽ कप्‍मो मे़भे़न्‍नाङ् खुन्‍छिॽ पयो योरुसिर थेआङ् च्‍वाःत् मे़घोसुरबे?”

५ खे़ब्‍याङ् हाङ्‌ङिल्‍ले़ स्‍याङ्‌मे़न्‍दाङ् ये़क्‌यक्‍कोबा लुङ्‌धाक्‍हाॽओ के़धुप्‍पादे़न्‍हाॽ चाःङ्‌वा मे़त्‍तुआङ् खे़प्‍मो चङ्‌हिम्‍हाॽ चोगु॥ लुङ्‌धाक् लाःक्‍कात् ले़प्‍माङ् खुने़ॽ वेॽ लुङ्‌धाक् से़त्‍तु हे़क्‍क्‍याङ् दाउदरे़ कुये़क्‌यक् के़दक्‍पा कुधाॽकुधाॽ लुङ्‌धाक्‍हाॽ के़धुम्‍बा चोगु॥ खुने़ॽ यरिक् फे़जुम्‍भे़याहाॽ नु खोहाॽआङ् थगु॥

६ खुने़ॽ मनाहाॽओ थक्‍सुबा सुहाङ्‌युक्‍पाहाॽ युक्‍तिङ् चोगुसि, खम्‍भ्‍याङ् मनाहाॽ ये़क्‌यक्‍कोबा मा लाम्‍धेःत्‍तोबा लक्‍खुम्‍मो सुप्‍सुसिआङ् अक्‍खे मे़त्‍तुसिर खे़ङ्‌हाॽ आःन्‍छिङ्‌मा पिरुसि–

७ “के़धुम्‍बा नु हाङ्‌हाङ् के़लॽबा पोःक्‍खे़म्‍मे़ॽ॥ अस्‍सुरबा हाङ्‌ङिन् नु खुने़ॽ फे़त्‍तुसिबा खे़न् यरिक् थक्‍सुबाहाॽरे़ खिनिॽ सिक्‍लुङ्‌मो किमा यङ्‌मा मे़बोङ्‌ने़न्‍ल, थेआङ्‌भे़ल्‍ले़ खे़ङ्‌हाॽनुःल्‍ले़ आल्‍लसाङ् साॽरिक् मुक्‍साम्‍साबाधिक् आनिॽनु वाॽ॥

८ खे़ङ्‌हाॽरे़ नासिङगे़न् थक्‍लाओरक् मुक्‍साम् मे़गत्‍तु, कर यहवे दाङ्‌बा आनिॽ निङ्‌वाॽफुमाङ्‌ङिन् आनिॽ फाॽमारे़ लागि नु आनिॽ लागि थङ् चोःक्‍मारे़ लागि खुने़ॽ आनिॽनु वाॽ॥” यहुदाबा हाङ् हिजकियाःल्‍ले़ कुबाःन्‍जाक्‍किल्‍ले़ चोगुल्‍ले़ मनाहाॽ हाङ्‌हाङ् मे़लॽरे़॥

९ खे़न् एगाङ् अस्‍सुरबा हाङ् सनहेरिबे़न् नु खुने़ॽ कुधक्‍सुबाहाॽरे़ लाकिसे़न् कब्रिङ् मे़गबुआङ् मे़ने़स्‍से़बा ये़म्‍मो खुने़ॽ यहुदाबा हाङ् हिजकियान् नु यरुसले़ःम्‍बा के़रे़क् यहुदिहाॽ कन् इङ्‌घङ्‌ङिन् हाक्‍मासि फाॽआङ् सुहाङ्‌युक्‍पाहाॽ यरुसले़म पाङ्‌घु फे़न्‍छुसि॥

१० “अस्‍सुरबा हाङ् सनहेरिबरे़ अक्‍खे पाःत्‍तुॽ– कब्रिङ् किर्गप् कप्‍मना ने़मनाबा यरुसले़म्‍मो के़युङ्‌बाहाॽरे़ खिनिॽ आत्‍तिलाम् आःन्‍छिङ्‌मा के़घोसुम्‍बे?

११ ‘यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ अस्‍सुरबा हाङ्‌ङिल्‍ले़ कुहुक्‍को थामालाम् के़से़ःप्‍तिॽ’ लॽरिक् हिजकियाःल्‍ले़ खिनिॽ के़मे़त्‍तिल्‍ले़ खिनिॽ के़युङिबादे़न्‍नोए वामिःक्‍मा नु साक्‍किल्‍ले़ से़प्‍मारे़ लागि खे़ल्‍ले़ खिनिॽ इङ्‌ले़क्‍को के़धासिर के़बत्‍छिॽ॥

१२ थे हिजकियाःल्‍ले़ खुने़ॽए कन् के़ःम्‍ब् केःम्‍बा माङ्‌धाःन्‍हाॽ नु ले़त्‍ति तोःम्‍मादे़न्‍हाॽ लुःन्‍दुदेसुआङ् यहुदा नु यरुसले़ःम्‍बा मनाहाॽ अक्‍खे मे़मे़त्‍तुसिन्‍नाङ् मे़वये़न्‍ने़म्‍बि? ‘लत्‍छारक् ले़त्‍ति तोःम्‍मादे़न्‍नो माङ्‌से़वा चोगे़म्‍मे़ॽ हे़क्‍क्‍याङ् खे़प्‍मोरक् वयागे़न् सिदुङ्‌जभाहाॽ तोःन्‍दे़म्‍मे़ॽ॥’

१३ “आङ्‌गाॽ नु आङ्‌गाॽ आम्‍बा आन्‍धे़बासिरे़ वेॽ लाजेॽबा के़रे़क् मनाहाॽ थेधे मे़त्‍तुम्‍सिम्‍बे थे खे़न् खिनिॽ के़न्‍निसुम्‍मिन्‍बि? थे कन् मे़न्‍छाम् सुवाङ्‌हाॽरे़ खुन्‍छिॽ माङ्‌हाॽरे़ खुन्‍छिॽ लाजेॽहाॽ आङ्‌गाॽ आहुक्‍को थामालाम् से़ःप्‍मा मे़सुक्‍तुबि?

१४ आङ्‌गाॽ आम्‍बा आन्‍धे़बासिरे़ युम्रे़क् मे़मे़क्‍खुसिबा मे़न्‍छाम् सुवाङ्‌हाॽरे़ खुन्‍छिॽ माङ्‌हाॽओबा आत्‍तिल्‍ले़ आङ्‌गाॽ आहुक्‍कोलाम् कुमनाहाॽ ताङ्‌से़ःप्‍मा सुक्‍तुसिबे? खे़ब्‍याङ् आभेलॽरिक् आङ्‌गाॽ आहुक्‍कोलाम् खिनिॽ माङ्‌ङिल्‍ले़ से़ःप्‍मा के़सुक्‍तिॽ?

१५ खिनिॽ कम्‍भलॽरिक् नसान् के़ले़ङ्‌बा चोःक्‍मा नु इङ्‌ले़क्‍को थामारे़ लागि हिजकियान् सुये़म् मे़बिरे़म्‍मिन्‍ने़ॽ॥ खिनिॽ खुने़ॽ नसान् मे़जोगे़म्‍मिन्‍ने़ॽ, थेआङ्‌भे़ल्‍ले़ आत्‍तिन् सुवाङ्‌ङिल्‍ले़ कुमाङ्‌ङिल्‍ले़आङ् खुने़ॽ कुमनाहाॽ आङ्‌गाॽ इग्र आङ्‌गाॽ आम्‍बा आन्‍धे़बासिरे़ खुन्‍छिॽ हुक्‍को थामालाम् से़ःप्‍मा मे़सुक्‍तुसिन्‍निल्‍ले़, खिनिॽ निङ्‌वाॽफुमाङ्‌ङिल्‍ले़ आङ्‌गाॽ आहुक्‍कोलाम् आक्‍खेआङ् ताङ्‌से़ःप्‍मा के़सुक्‍तिबे!”

१६ सनहेरिबे़ल्‍ले़ कुसुहाङ्‌युक्‍पाहाॽरे़ यहवे दाङ्‌बा निङ्‌वाॽफुमाङ्‌ङिन् नु खुने़ॽ कुसे़वारोबा हिजकियाःल्‍ले़ कुदक्‍ले़ङ्‌वाओ आल्‍लसाङ् छे़न्‍ना यरिक् मे़बाःत्‍तु॥

१७ हाङ्‌ङिल्‍ले़ आबाङे अक्‍खे पाःत्‍तुआङ् यहवे दाङ्‌बा इस्राइलबा निङ्‌वाॽफुमाङ्‌ङिन् कुनामे़न्‍छाॽ मे़त्‍तुर अक्‍तङ्‌बा साप्‍पे़ःत्‍ताहाॽ साप्‍तु– “आक्‍खेलॽरिक् वेॽ लाजेॽबा माङ्‌हाॽरे़ खुन्‍छिॽ मनाहाॽ आङ्‌गाॽ आहुक्‍को थामालाम् से़ःप्‍मा मे़न्‍छुक्‍तुसिन्, हे़क्‍केलॽरिक्‍के हिजकियाःल्‍ले़ कुनिङ्‌वाॽफुमाङ्‌ङिल्‍ले़आङ् कुमनाहाॽ आङ्‌गाॽ आहुक्‍को थामालाम् से़ःप्‍मासि मे़सुक्‍तुसिन्‌ॽ॥”

१८ खे़ब्‍याङ् खे़ङ्‌हाॽरे़ ये़क्‌यक्‍किन् हुक्‍काप् चोःक्‍मारे़ लागि यरुसले़म लुङ्‌धाक्‍को के़ये़प्‍पा मनाहाॽ हिब्रु पाःन्‍दाङ्‌ङो किमा नु यङ्‌मासिमो थामासिरे़ लागि यम्‍बा इक्‍लाओ प्रअःक् प्रअःक् मे़अःक्‍ते़॥

१९ मनाहाॽरे़ हुक्‍किल्‍ले़ मे़जोगुसिबा इक्‍सादिङ् खाम्‍बेःक्‍मोबा वेॽ मे़न्‍छाम् याप्‍मिहाॽरे़ खुन्‍छिॽ माङ्‌हाॽ मे़मे़त्‍तुसिबा हे़क्‍केए खे़ङ्‌हाॽरे़ यरुसले़ःम्‍बा निङ्‌वाॽफुमाङ्‌ङिन् मे़मे़त्‍तु॥

२० कन् ये़म्‍मो हिजकिया हाङ्‌ङिन् नु आमोजरे़ कुस्‍सा माङ्‌निङ्‌वाॽपान् के़बाःप्‍पा यसैयान् साङ्‌ग्राम्‍पेदाङ् ले़प्‍माङ् अःक्‍ते़सिआङ् पेलि फाक्‍ते़सु॥

२१ खम्‍भ्‍याङ् यहवे दाङ्‌बे़ल्‍ले़ माङ्‌लाइङ्‌बाधिक् पाङ्‌घुयुसुआङ् खे़ल्‍ले़ अस्‍सुरबा हाङ्‌ङिल्‍ले़ कुसाःङ्‌गाहिम्‍हाॽओ के़वाॽबा के़रे़क्, मुक्‍के़गुबा थङ्‌गे़जोःक्‍पाहाॽ, लाम्‍लोबाहाॽ नु सुहाङ्‌युक्‍पाहाॽ वरे़ङ्‌ले़ङ् युम्रे़क् मे़क्‍खुसि॥ खे़ब्‍याङ् सनहेरिबे़न् कुनाध्‍ये़आङ् आबाङे कुलाजेॽओ नुःक्‍खे़आङ् पे॥ हे़क्‍क्‍याङ् खुने़ॽ कुमाङ्‌ङिल्‍ले़न् माङ्‌हिम्‍मो लासे़ल्‍ले़ खुने़ॽ कुस्‍साहाॽओबा कुभारे़ ताभेःल्‍ले़ खुने़ॽ मे़ज्‍ये़प्‍तु मे़स्‍ये़रु॥

२२ कम्‍भलॽरिक् यहवे दाङ्‌बे़ल्‍ले़ हिजकियान् नु यरुसले़ःम्‍बा यक्‌युङ्‌बाहाॽ अस्‍सुरबा हाङ् सनहेरिबे़न् नु खुन्‍छिॽ वेॽ के़रे़क् निङ्‌मिहाॽलाम् ताङ्‌से़ःप्‍तुसि॥ खुने़ॽ के़रे़क् पिसाङ्‌लाम् खे़ङ्‌हाॽ ताप्‍थेक् याम्‍धेक् मे़त्‍तुसि॥

२३ यरिक् मनाहाॽरे़ यरुसले़ःम्‍मो यहवे दाङ्‌बे़ल्‍ले़ कुलागि हुक्‌वाहाॽ नु यहुदाबा हाङ् हिजकियाःल्‍ले़ कुलागि इमे़ल्‍लुङ्‌बा कुमे़न् के़घिःक्‍पा मिक्‍तोःक्‍हाॽ मे़दारु॥ खे़न् एगाङ् खुने़ॽ के़रे़क् मे़न्‍छाम् सुवाङ्‌हाॽलाम् यम्‍बा मिङ्‌सो इङ्‌धाङ् खोसुरो॥

हिजकियाःल्‍ले़ कुहे़न्‍छिङ्‌मा

(२ हाङ् २०:१-३, १२-१९, यसै ३८:१-३, ३९:१-८)

२४ खे़न् एगाङ् हिजकियान् सत्‍ले़माङ्‌ले़ तुगे़आङ् खुने़ॽ यहवे दाङ्‌बे़न् पेलि फाक्‍तु॥ यहवे दाङ्‌बे़ल्‍ले़ खुने़ॽ नुगप् पिरुआङ् निङ्‌वाॽ के़माबा मिक्‍सेन् थिक् पिरु॥

२५ कर हिजकियान् के़हे़न्‍छिङ्‌बा पोःक्‍खे़आङ् वये़, यहवे दाङ्‌बे़ल्‍ले़ खुने़ॽ लुङ्‌माॽ तुक्‍तुबाओ नुगे़न्‍साबा मे़बोःक्‍खे़न्॥ कल्‍ले़चोगुल्‍ले़ खुने़ॽ कुसम्‍धाङ् हे़क्‍क्‍याङ् यहुदा नु यरुसले़म सम्‍धाङ् यहवे दाङ्‌बे़ल्‍ले़ कुसाक्‍के़न्‍निन् थ्‍ये़॥

२६ हिजकियाःल्‍ले़ कुहे़न्‍छिङ्‌मे़ल्‍ले़ लागि खुने़ॽ नु यरुसले़ःम्‍मोबा मनाहाॽ लायोलाम् खुन्‍छिॽ निङ्‌वाॽ लोसे़॥ खे़ल्‍ले़ चोगुल्‍ले़ हिजकियाःल्‍ले़ कुहिङ्‌हिङ् थारिक्‍के यहवे दाङ्‌बे़ल्‍ले़ कुसाक्‍के़न्‍निन् याम्‍मो खुन्‍छिॽ सम्‍धाङ् मे़ध्‍ये़ने़न्‍लो॥

हिजकियाःल्‍ले़ कुयाङ्‌साकुन्‍धे नु कुमिमिदिङ्

२७ हिजकियाःल्‍ले़ यरिक् कुयाङ्‌साकुन्‍धे कत्‍तुआङ् वये़ हे़क्‍क्‍याङ् मिङ्‌सोधाःङ्‌सो खोसुआङ् वये़॥ खुने़ॽ कुसाम्‍म्‍याङ् नु कुयुप्‍पा, इमे़ल्‍लुङ्‌बा मुधिङ्‌लुङ्‌हाॽ नु मारुक्‍हाॽ, खोहाॽ नु वेॽ कुमे़न् के़घिःक्‍पा सामाहाॽरे़ लागि थाःङ्‌हाॽ चोगु॥

२८ पोगुगे़न् कुजा, कुबोक् चे़ल्‍ले़क्‍सेॽ सिजःङ्‌वा नु निःङ्‌गेॽरे़ लागि चाधाःङ्‌हाॽ हे़क्‍क्‍याङ् वेॽवेॽ परिक्‍पा थक्‍साहाॽरे़ लागि पित् ये़प्‍ना नु मे़ल्‍लुक् मे़ःन्‍दाहाॽरे़ लागि खरहाॽआङ् खुने़ॽ चोगु॥

२९ खुने़ॽ यरिक् पित्‍थक्‍सा लुप्‍हाॽ नु मे़ल्‍लुक् मे़ःन्‍दा लुप्‍हाॽआङ् फुक्‍खुसि, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खुने़ॽ से़क्‍खाए यरिक् याङ्‌साकुन्‍धे पिरुआङ् वये़॥

३० आम्‍भा कन् हिजकियाःल्‍ले़ए गिहोन च्‍वाःत् वाबुन्‍दाक्‌वान् थोहाङ् ले़प्‍माङ् साक्‍तुआङ् योहाङ् ले़प्‍माङ् दाउदरे़ कुये़क्‌यक्‍किल्‍ले़ नाम्‍धा पिसाङ् हिमा तेॽमा पाङ्‌घुसिआङ् वये़॥ से़क्‍खाए खुने़ॽ चोगुबा के़रे़क् याःम्‍बक्‍हाॽ कुलिङ्‌दो के़रे़॥

३१ कर बेबिलोनबा युक्‍साबाहाॽरे़ मे़बाङ्‌घुसिबा हाङ्‌लाइङ्‌बाहाॽ लाजेॽओ निदे़त्‍ते़बा निङ्‌वाॽ के़माबा मिक्‍सेःन्‍निल्‍ले़ कुयाःम्‍बेओ पान् सेःन्‍दोसे़ मे़भे़रे़ल्‍ले़ निङ्‌वाॽफुमाङ्‌ङिल्‍ले़ हिजकियान् कुनिङ्‌वाॽ साॽमा नु कुनिङ्‌वाॽओबा के़रे़क् पाःन्‍हाॽ निङ्‌वाॽ खोमारे़ लागि ले़रुआङ् वये़रो॥

हिजकियाःल्‍ले़ कुहाङ्‌युक्‍किल्‍ले़ कुनुप्‍मा

(२ हाङ् २०:२०-२१)

३२ हिजकियाःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ नु खुने़ॽ चोगुबा माङ्‌से़वा याःम्‍बक्‍हाॽ यहुदा नु इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो के़बप्‍पा आमोजरे़ कुस्‍सा माङ्‌निङ्‌वाॽपान् के़बाःप्‍पा यसैयाःल्‍ले़ कुसुफोओ साप्‍ते़आङ् पत्॥

३३ हिजकियान् कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पेआङ् खुने़ॽ दाउदरे़ कुमुॽइदाङ्‌साहाॽरे़ खुन्‍छिॽ इपुङ्‌ङो के़ने़बा थे़गुओ खुने़ॽ मे़जिक्‍खु॥ खुने़ॽ मासिङ्‌बाओ के़रे़क् यहुदा नु यरुसले़ःम्‍बा मनाहाॽरे़ खुने़ॽ सोधुङ्‌हुक्‌वा मे़बिरु, हे़क्‍क्‍याङ् खुने़ॽ कुएगाङ् कुस्‍सा मनस्‍सेन् हाङ् पोःक्‍खे़रो॥

यहुदाबा हाङ् मनस्‍से

(२ हाङ् २१:१-९)

३३

मनस्‍सेन् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ थिबोङ्‌ङाङ् तङ्‌बे ने़त्‍छि योरे़॥ खुने़ॽ यरुसले़ःम्‍मो ङाबोङ्‌ङाङ् तङ्‌बे ङासि हाङ्‌युक् चोगु॥

२ यहवे दाङ्‌बे़ल्‍ले़ इस्राइलिहाॽरे़ खुन्‍छिॽ तगिलाम् नाःत्‍तुदेसुसिबा मे़न्‍छाम् सुवाङ्‌हाॽरे़ खुन्‍छिॽ सिक्‍के़ले़ःङ्‌बा ये़प्‍ले़क्‍हाॽ खुने़ॽ नाःत्‍तु तिम्‍दुआङ् यहवे दाङ्‌बे़ल्‍ले़ कुनिमो आत्‍तिन् पाःन्‍निन् ताप्‍फे़ःम्‍बा चोगे़ खुने़ॽ हाबा खे़न् चोगु॥

३ खुने़ॽ कुम्‍बा हिजकियाःल्‍ले़ लुःन्‍दुदेसुबा थुप्‍सुदेसुबा थे़गुहाॽओबा माङ्‌धाःन्‍हाॽ खुने़ॽ याम्‍मो चोगु॥ खुने़ॽ बाल माङ्‌हाॽरे़ लागि ले़त्‍ति तोःम्‍मादे़न्‍हाॽ चोगु हे़क्‍क्‍याङ् असेरा माङ्‌सित्‍लाङ्‌हाॽ ये़प्‍सु॥ खुने़ॽ ताङ्‌साङ्‌बोबा के़रे़क् खेसेबाहाॽ तगि साम्‍बोन् फन्‍छिङ्‌ङाङ् खे़ङ्‌हाॽ से़वा मे़त्‍तुसि॥

४ खुने़ॽ यहवे दाङ्‌बे़ल्‍ले़ कुहिम्‍मो ले़त्‍ति तोःम्‍मादे़न्‍हाॽ चोगु, खे़न् माङ्‌हिम्‍मिल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुआङ् वये़, “यरुसले़ःम्‍मोए आङ्‌गाॽ आमिङ्‌ङिन् सदादिङ् आभे़ल्‍ले़साङ् वाॽ॥”

५ खुने़ॽ ताङ्‌साङ्‌बोबा खेसेबाहाॽरे़ लागि यहवे दाङ्‌बे़ल्‍ले़ कुहिम्‍मोबा ने़प्‍माङ् लक्‍खुम्‍मो ले़त्‍ति तोःम्‍मादे़न्‍हाॽ चोगु॥

६ खुने़ॽ कुस्‍सा ये़म्‍बित्‍छा मे़न्‍छुमाहाॽ बेन-हिन्‍नोमबा ने़ने़बादे़न्‍नो मिओ सिदुङ्‌जभा चोगुसि॥ खुने़ॽ कित्‍चाक् चोगुआङ् थुम्‌या इसु हे़क्‍क्‍याङ् खागे़इक्‍पाहाॽ नु साम्‍माङ् च्‍याःङ्‌हाॽ मुरा के़मे़प्‍पाहाॽ सुजा नाःक्‍तुसि॥ खुने़ॽ यहवे दाङ्‌बे़ल्‍ले़ कुनिमो साॽरिक् ताप्‍फे़ःम्‍बा चोगुआङ् खुने़ॽ कुसाक्‍के़न् फोःक्‍खु॥

७ खुने़ॽ चोःक्‍मा पाङ्‌घुसिबा नावाइत्‍लान् निङ्‌वाॽफुमाङ्‌ङिल्‍ले़ कुहिम्‍मो युक्‍खु, खे़न् माङ्‌हिम्‍मिल्‍ले़ कुयाःम्‍बेओ यहवे दाङ्‌बे़ल्‍ले़ दाउदे़न् नु खुने़ॽ कुस्‍सा सोलोमने़न् अक्‍खे मे़त्‍तुसिआङ् वये़, “आङ्‌गाॽ इस्राइलबा के़रे़क् थाःक्‍हाॽलाम् सेगुङ्‌बा कन् माङ्‌हिम्‍मो नु यरुसले़ःम्‍मो आभे़ल्‍ले़साङ् सदादिङ्‌ले़ लागि आङ्‌गाॽ आमिङ् युक्‍खुङ्‌ॽ॥

८ खे़ङ्‌हाॽरे़ आङ्‌गाॽ के़रे़क् आइङ्‌जाङ्‌हाॽ मे़इःत्‍तु मे़नाःत्‍तुआङ् मोसाःल्‍ले़ खे़ङ्‌हाॽ पिरुसिबा थिम्‍हाॽ नु साम्‌योथिम्‍हाॽ खक्‍पे़त् सिङ्‌सिङ् ये़क्‌ये़क्‍काङ् मे़नाःत्‍तु मे़इःत्‍तुने़भग्र, आङ्‌गाॽ खे़ङ्‌हाॽरे़ खुन्‍छिॽ पाधे़बाहाॽ पिरुङ्‌सिङ्‌बा लाजेॽओलाम् इस्राइलिहाॽ आङ्‌गाॽ याम्‍मो मे़लःत्‍तान् मे़देआसिङ्‌ङिन्‌ॽ॥”

९ कर निङ्‌वाॽफुमाङ्‌ङिल्‍ले़ इस्राइलिहाॽरे़ खुन्‍छिॽ तगिलाम् मे़क्‍खुसिबा मे़न्‍छाम् सुवाङ्‌हाॽनुःल्‍ले़आङ् मनस्‍सेःल्‍ले़ साॽरिक् ताप्‍फे़ःम्‍बा चोगुआङ् यहुदा नु यरुसले़ःम्‍बा मनाहाॽ ताप्‍फे़ःम्‍बा लाम्‍मिन् मे़नाःत्‍तुर याःन्‍दुसिरो॥

मनस्‍सेन् लायोलाम् हिन्

१० मनस्‍सेन् हे़क्‍क्‍याङ् खुने़ॽ कुमनाहाॽनु यहवे दाङ्‌बे़न् पारे़, कर खे़ङ्‌हाॽरे़ खे़म्‍घे़म् मे़ल्‍लाप्‍तुन्॥

११ कल्‍ले़चोगुल्‍ले़ यहवे दाङ्‌बे़ल्‍ले़ कुदक्‍ले़ङ्‌वाओ अस्‍सुरबा हाङ्‌ङिल्‍ले़ कुधक्‍मोबाहाॽ फे़त्‍तुसि॥ खे़ङ्‌हाॽरे़ मनस्‍सेन् मे़दे़म्‍सुआङ् खुने़ॽ कुन्‍बोओ खेःङ्‌ङिन् मे़भत्‍छु, हे़क्‍क्‍याङ् खुने़ॽ कासा थक्‍क्रङ्‌ङिल्‍ले़ मे़घेःक्‍खुआङ् बेबिलोन मे़देॽरु॥

१२ खुने़ॽ तुक्‍खे़ च्‍ये़ःल्‍ले़ यहवे दाङ्‌बा कुनिङ्‌वाॽफुमाङ्‌ङिन् कुभाॽ नाःक्‍तु, हे़क्‍क्‍याङ् खुने़ॽ कुम्‍बा कुन्‍धे़बासिरे़ खुन्‍छिॽ निङ्‌वाॽफुमाङ् ले़प्‍माङ् नःम्‍नःम्‍बा चोःक्‍सिङ्॥

१३ हे़क्‍क्‍याङ् खुने़ॽ पेलिगे़न् तुवा चोगुल्‍ले़ निङ्‌वाॽफुमाङ्‌ङिल्‍ले़ खे़ल्‍ले़ कुबेलिन् खे़प्‍सुआङ् निङ्‌वाॽ पिरु॥ निङ्‌वाॽफुमाङ्‌ङिल्‍ले़ खुने़ॽ यरुसले़ःम्‍मो याम्‍मो नुःक्‍तु फे़त्‍तु, हे़क्‍क्‍याङ् खुने़ॽ कुहाङ्‌जुम्‍मो युक्‍खु॥ खे़ब्‍याङ् मनस्‍सेःल्‍ले़ यहवे दाङ्‌बे़न्‍ने निङ्‌वाॽफुमाङ्‌रत्‍छ फाॽआङ् निङ्‌वाॽ खोसु॥

१४ खे़न् एगाङ् मनस्‍सेःल्‍ले़ ने़ने़बादे़न्‍नो गिहोन च्‍वाःत् वबुन्‍दाओबा नाम्‍धा पिसाङ्‌लाम् ओफेल कोःक्‍मान् कबुआङ् ङा लाम्‍धेःत्‍तो थारिक् दाउदरे़ कुये़क्‌यक् लाःक्‍कात् ले़प्‍माङ्‌बा लुङ्‌धाक्‍किन् याम्‍मो चोगुआङ् खे़न् लुङ्‌धाक्‍किन् खुने़ॽ चाङ्‌जाङ्‌बा से़त्‍तु॥ खुने़ॽ यहुदाओबा हाङ्‌यक् के़ने़बा के़रे़क् ये़क्‌यक्‍हाॽओ थक्‍मोबाहाॽआङ् ये़प्‍सुसि॥

१५ खुने़ॽ वेॽ लाजेॽबा माङ्‌हाॽ नु मे़लक्‍तु मे़घोःन्‍दुआङ् मे़जोगुबा नावाइत्‍लान् यहवे दाङ्‌बे़ल्‍ले़ कुहिम्‍मोलाम् लःत्‍तुदेसु, हे़क्‍क्‍याङ् माङ्‌हिम्‍मोबा कोःक्‍माओ नु यरुसले़ःम्‍मो खुने़ॽ आप्‍फेक् चोगुबा के़रे़क् ले़त्‍ति तोःम्‍मादे़न्‍हाॽआङ् इःक्‍खुदेसु हे़क्‍क्‍याङ् खुने़ॽ खे़ङ्‌हाॽ के़रे़क् ये़क्‌यक्‍लाम् लाःक्‍कात् लाप्‍पुङ्‌देसु॥

१६ खे़न् एगाङ् खुने़ॽ यहवे दाङ्‌बाओ ले़त्‍ति तोःम्‍मादे़न्‍निन् याम्‍मो चोगुआङ् खे़प्‍मो तङ्‌जुम् वयागे़न् सिदुङ्‌जभा नु नुगे़न् सिदुङ्‌जभाहाॽ तोःन्‍दु, हे़क्‍क्‍याङ् यहवे दाङ्‌बा इस्राइलबा निङ्‌वाॽफुमाङ्‌ङिन् मे़प्‍मारे़ लागि खुने़ॽ यहुदान् इङ्‌जाङ् पिरु॥

१७ हम्‍भसाङ् मनाहाॽरे़ थे़गुहाॽओबा माङ्‌धाःन्‍हाॽओ सिदुङ्‌जभाहाॽ मे़दोन्‍दुर मे़वये़, कर यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुलागिरक् मे़दोन्‍दुरो॥

मनस्‍सेःल्‍ले़ कुहाङ्‌युक्‍किन् नुप्

(२ हाङ् २१:१७-१८)

१८ मनस्‍सेःल्‍ले़ कुहाङ्‌युक्‍कोबा वेॽ हिन्‍दोक्‍हाॽ हे़क्‍क्‍याङ् खुने़ॽ कुनिङ्‌वाॽफुमाङ्‌ङिन् पेलि फाक्‍तुबा कुदुवान् नु यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमिङ्‌ङो थुम्‌या के़इबाहाॽरे़ खुने़ॽ मे़मे़त्‍तुबा पाःन्‍जाःक्‍हाॽ इस्राइलबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्॥

१९ खुने़ॽ आप्‍फेक् नःम्‍नःम्‍बा चोःक्‍सिङ्‌मानुःल्‍ले़ तगि पेलि फाक्‍तुबा नु निङ्‌वाॽफुमाङ्‌ङिल्‍ले़ आक्‍खेलॽरिक् खुने़ॽ कुबेलिन् खे़प्‍सु, हे़क्‍क्‍याङ् खुने़ॽ के़रे़क् कुलायोहाॽ नु नसान् ले़क्‍खुआङ् चोगुबा याःम्‍बक्‍हाॽ, थे़गुहाॽओ खुने़ॽ चोगुबा माङ्‌धाःन्‍हाॽ नु असेरा माङ् सित्‍लाङ्‌हाॽ नु नावाइत्‍ला ये़प्‍सुसिबा कन् के़रे़क् पाःन्‍हाॽ खागे़इक्‍पाहाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्॥

२० मनस्‍सेन् खुने़ॽ कुसुधे़बा कुदाक्‍थे़बाहाॽनु सोरिक् तङ्‌सिङ्‌से़ पेआङ् खुने़ॽ कुहाङ्‌हिम्‍मो मे़जिक्‍खु॥ खुने़ॽ कुएगाङ् कुस्‍सा आमोने़न् हाङ् पोःक्‍से़रो॥

यहुदाबा हाङ् आमोन

(२ हाङ् २१:१९-२६)

२१ हाङ्‌युक्‍नाओ थोःक्‍सिङ्‌ङे़ल्‍ले़ आमोने़न् निबोङ्‌ङाङ् ने़त्‍छि तङ्‌बे योरे़॥ हे़क्‍क्‍याङ् खुने़ॽ यरुसले़ःम्‍मो तङ्‌बे ने़त्‍छि हाङ्‌युक् चोगु॥

२२ खुने़ॽ कुम्‍बा मनस्‍सेःल्‍ले़ चोगुबा कुइसिःक् खुने़ॽ यहवे दाङ्‌बे़ल्‍ले़ कुनिमो आत्‍तिन् पाःन्‍ने़न् ताप्‍फे़ःम्‍बा चोगे़ खुने़ॽ हाबा खे़न्‍ने चोगु॥ खुने़ॽ कुम्‍बा मनस्‍सेःल्‍ले़ चोगुबा के़रे़क् नावाइत्‍लाहाॽओ सिदुङ्‌जभा तोःन्‍दुआङ् खे़ङ्‌हाॽ से़वा मे़त्‍तुसि॥

२३ कर खुने़ॽ कुम्‍बा मनस्‍सेःल्‍ले़ चोगुबा कुइसिःक् खुने़ॽ यहवे दाङ्‌बे़ल्‍ले़ कुदगि नःम्‍नःम्‍बा मे़जोःक्‍सिङ्‌ङे़न्॥ खुने़ॽ कुभे़न् याःम्‍बक्‍किन् आल्‍लसाङ् छे़न्‍ना साॽरिक् यरिक् पोःक्‍खे़॥

२४ आमोनरे़ कुसुहाङ्‌युक्‍पाहाॽरे़ खुने़ॽ कुदक्‍ले़ङ्‌वाओ चे़म्‍भन् मे़जोगुआङ् खुने़ॽ आप्‍फेक् कुहाङ्‌हिम्‍मोए मे़स्‍ये़रु॥

२५ खे़ब्‍याङ् लाजेॽओबा मनाहाॽरे़ आमोन हाङ्‌ङिल्‍ले़ कुदक्‍ले़ङ्‌वाओ खे़न् चे़म्‍भन् के़जोःक्‍पाहाॽ के़रे़क् मे़स्‍ये़रुसि, हे़क्‍क्‍याङ् खुने़ॽ कुस्‍सा योसियाहन् हाङ् मे़जोगुरो॥

यहुदाबा हाङ् योसियाह

(२ हाङ् २२:१-२)

३४

योसियाहन् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ तङ्‌बे ये़त्‍छि योरे़॥ यरुसले़ःम्‍मो खुने़ॽ सुम्‍बोङ्‌ङाङ् थिक् तङ्‌बे हाङ्‌युक् चोगु॥

२ खुने़ॽ यहवे दाङ्‌बे़ल्‍ले़ कुनिमो आत्‍तिन् पाःन्‍निन् नुबा चोगे़ खुने़ॽ हाबा खे़न् चोगु॥ खुने़ॽ चुक्‌वा फे़ङ्‌वा मे़ल्‍लॽए खुने़ॽ कुसुधे़बा दाउदरे़ नाःत्‍तु तिम्‍दुबा के़रे़क् लाम्‍हाॽओ लाङ्‌घेगे़रो॥

योसियाहःल्‍ले़ नावाइत्‍ला से़वा के़मे़प्‍पाहाॽ खुम्‍दिङ् पिरुसि

३ योसियाहःल्‍ले़ हाङ्‌युक् चोगुबा ये़त्‍छिगेक्‍पा तङ्‌बेओ खुने़ॽ थाङ्‌बे़न् वये़ल्‍ले़ खुने़ॽ कुसुधे़बा दाउदरे़ कुनिङ्‌वाॽफुमाङ्‌ङिन् कोःप्‍मा हङ्‌मा हेःक्‍तु॥ हे़क्‍क्‍याङ् थिबोङ्‌ङाङ् ने़त्‍छिगेक्‍पा तङ्‌बेओ यहुदा नु यरुसले़ःम्‍मो के़युङ्‌बा थे़गुहाॽओबा माङ्‌धाःन्‍हाॽ हे़क्‍क्‍याङ् असेरा माङ् सित्‍लाङ्‌हाॽ, मे़लक्‍तु मे़घोःन्‍दुआङ् मे़जोगुबा नु मे़योःन्‍दुआङ् मे़जोगुबा नावाइत्‍लाहाॽ इःङ्‌मादेमा हेःक्‍तुसि॥

४ बाल माङ्‌हाॽओबा ले़त्‍ति तोःम्‍मादे़न्‍हाॽ खुने़ॽ लुःम्‍मादेमा पाङ्‌घुसि, हे़क्‍क्‍याङ् खे़ङ्‌हाॽरे़ कुसम्‍धाङ्‌बा सुक्‍पा हाःम्‍मा साङ्‌ते़रे़ःङ्‌हाॽ कुम्‍जिक्‍मा मे़जोगु॥ खुने़ॽ असेरा माङ् सित्‍लाङ्‌हाॽ नु वेॽ के़रे़क् नावाइत्‍लाहाॽ हे़क्‍क्‍याङ् इत्‍हाॽ फयःप्‍फयःप् यःप्‍सुआङ् खाप्‍पुथ्‍यःङ् चोगु, हम्‍भ्‍याङ् खे़न् माङ्‌हाॽओ सिदुङ्‌जभा के़दोम्‍बा मनाहाॽरे़ खुन्‍छिॽ इपुङ्‌हाॽओ खे़न् कुम्‍जिक्‍माहाॽ से़सुदेसु॥

५ खुने़ॽ खे़ङ्‌हाॽरे़ खुन्‍छिॽ निङ्‌वाॽफुसाम्‍बाहाॽरे़ खुन्‍छिॽ ये़त्‍हाॽआङ् खुन्‍छिॽए ले़त्‍ति तोःम्‍मादे़न्‍नो मिधिक्‍खुदेसु, हे़क्‍क्‍याङ् कम्‍भलॽरिक् खुने़ॽ यहुदा नु यरुसले़ःम्‍मिन् सुत्‍थो चोगु॥

६ खुने़ॽ मनस्‍से, एफ्राइम, सिमियोन नु नप्‍तालि थारिक्‍पा ये़क्‌यक्‍हाॽ हे़क्‍क्‍याङ् खे़ङ्‌हाॽ कब्रिङ्‌बा के़धुप्‍पा के़लुःम्‍बा पाङ्‌यक्‍हाॽओ

७ खोसुबा खे़ङ्‌हाॽरे़ खुन्‍छिॽ ले़त्‍ति तोःम्‍मादे़न्‍हाॽ नु असेरा माङ् सित्‍लाङ्‌हाॽ सोःन्‍दुदेसु पिरुसि॥ हे़क्‍क्‍याङ् मे़योःन्‍दुआङ् मे़जोगुबा नावाइत्‍लाहाॽ खुने़ॽ कुम्‍जिक्‍मा चोगु पिरुसि॥ इस्राइल लाजेॽ के़रे़क् के़ने़बा सुक्‍पा हाःम्‍मा साङ्‌ते़रे़ःङ्‌हाॽ खुने़ॽ खाप्‍पुथ्‍यःङ् चोगु पिरुसि॥ खे़ब्‍याङ् खुने़ॽ यरुसले़म नुःक्‍खे़ त्‍ये़रो॥

साम्‌योथिम् साप्‍पःन्‍ने़न् मे़घोसु

(२ हाङ् २२:३-२०)

८ योसियाहःल्‍ले़ हाङ्‌युक् चोगुबा थिबोङ्‌ङाङ् ये़त्‍छिगेक्‍पा तङ्‌बेओ लाजेन् नु माङ्‌हिम्‍मिन् सुत्‍थो चोःक्‍मारे़ लागि खुने़ॽ असल्‍याहरे़ कुस्‍सा सापाने़न्, ये़क्‌यक्‍कोबा युक्‍साबा मासेयाहन् नु हाङ्‌जुम्‍मोबा साप्‍ला के़साप्‍पा योआहाजरे़ कुस्‍सा योआःन् यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ कुहिम्‍मे़न् चाःङ्‌वा मे़त्‍छे़ पाङ्‌घु युसुसि॥

९ लाम्‍धेःत्‍तो इक्‍कोमा याःम्‍बक् के़जोःक्‍पा ले़बिहाॽरे़ मनस्‍से, एफ्राइम नु इस्राइलओ के़दाङ्‌बा के़याःक्‍पा के़रे़क् मनाहाॽलाम्, हे़क्‍क्‍याङ् यहुदा, बेन्‍यामिन नु यरुसले़ःम्‍बा के़रे़क् मनाहाॽलाम् मे़भोःक्‍खुआङ् यहवे दाङ्‌बे़ल्‍ले़ कुहिम्‍मो मे़दारुबा याङ्‌हाॽ खे़ङ्‌हाॽरे़ मे़दाःक्‍तु हे़क्‍क्‍याङ् तुम् निङ्‌वाॽफुसाम्‍बा हिल्‍कियाहओ मे़बेआङ् खुने़ॽ मे़बिरु॥

१० खुने़ॽ खे़न् याङ्‌ङिन् यहवे दाङ्‌बे़ल्‍ले़ कुहिम्‍मो याःम्‍बक् के़जोःक्‍पाहाॽरे़ खुन्‍छिॽ यम्‍बा लक्‍पे़न्‍साबाहाॽ हुक्‍सुप्‍तुसि, खम्‍भ्‍याङ् माङ्‌हिम्‍मो याःम्‍बक् के़जोःक्‍पाहाॽरे़ खे़न् याङ्‌ङिन् माङ्‌हिम् चाःङ्‌वा मे़प्‍मा नु खे़न् याम्‍मो के़धुम्‍बा चोःक्‍से़ ओगप् मे़जोगु॥

११ खे़ङ्‌हाॽरे़ खे़न् याङ्‌ङोलाम् यहुदाबा हाङ्‌हाॽरे़ लुःम्‍मा पेःक्‍मारे़ लागि मे़ले़रु मे़देसुबा हिम्‍हाॽ चाःङ्‌वा मे़प्‍मा फाॽआङ् मे़घक्‍तुबा लुङ्‌हाॽ नु पे़रे़म्‍सिङ्‌हाॽ हे़क्‍क्‍याङ् कुजक्‍मा सिङ्‌हाॽ इङ्‌मारे़ लागिआङ् सिङ्‌गे़गाम्‍बाहाॽ नु लुङ्‌गे़गाम्‍बाहाॽ मे़बिरुसि॥

१२ कन् मनाहाॽरे़ कुदोःप्‍मा निरिक्‍काङ् याःम्‍बक् मे़जोगु॥ खे़ङ्‌हाॽरे़ मरारि थाःक्‍कोबा ले़बिहाॽ यहत नु ओबदिया, हे़क्‍क्‍याङ् कहात थाःक्‍कोबा जकरिया नु मसुल्‍लामरे़ खुन्‍छिॽ युक्‍को याःम्‍बक् मे़जोगु॥ कन् ले़बिहाॽ के़रे़क् मुक्‍ला मुङ्‌मा के़ले़बा मे़वये़॥

१३ हे़क्‍क्‍याङ् के़रे़क् परिक्‍पा याःम्‍बक् के़जोःक्‍पाहाॽ ओमे़प्‍मासि याःम्‍बक्‍काङ् कन्‍हाॽरे़ए मे़जोगु॥ खे़ङ्‌हाॽओबा कुभा सुहाङ्‌मिबा, साप्‍ला के़साप्‍पा नु कुभा लाम्‍धेत् के़गोबा मे़वये़रो॥

साम्‌योथिम् साप्‍पःन्‍ने़न् मे़घोसु

१४ खे़ङ्‌हाॽरे़ यहवे दाङ्‌बे़ल्‍ले़ कुहिम्‍मो मे़दारुबा याङ्‌ङिन् ओमे़मे़त्‍तुल्‍ले़ यहवे दाङ्‌बे़ल्‍ले़ मोसान् पिरुबा साम्‌योथिम् साप्‍पःन्‍ने़न् निङ्‌वाॽफुसाम्‍बा हिल्‍कियाहःल्‍ले़ खोसु॥

१५ खम्‍भ्‍याङ् हिल्‍कियाहःल्‍ले़ सुहाङ्‌मिबा सापाने़न् अक्‍खे मे़त्‍तु, “आङ्‌गाॽ यहवे दाङ्‌बे़ल्‍ले़ कुहिम्‍मो साम्‌योथिम् साप्‍पःन्‍ने़न् खोसुङ्‌ङाङ् वाॽ॥” हे़क्‍क्‍याङ् हिल्‍कियाहःल्‍ले़ खे़न् साप्‍पन्‍निन् सापाने़न् पिरु॥

१६ सापाने़ल्‍ले़ खे़न् साप्‍पःन्‍ने़न् हाङ्‌ङे़ओ तेॽरुआङ् मे़त्‍तु, “आदाङ्‌बारे़ चोःक्‍मा के़बाङ्‌घुसिबा के़रे़क् याःम्‍बक्‍हाॽ आदाङ्‌बारे़ के़सुहाङ्‌युक्‍पाहाॽरे़ मे़जोगुर मे़याक्॥

१७ खे़ङ्‌हाॽरे़ यहवे दाङ्‌बे़ल्‍ले़ कुहिम्‍मो के़युङ्‌बा याङ्‌हाॽ मे़देॽरुआङ् यम्‍बा लक्‍पे़न्‍साबाहाॽ नु याःम्‍बक् के़जोःक्‍पाहाॽ मे़बिरुसिआङ् वाॽ॥”

१८ निङ्‌वाॽफुसाम्‍बा हिल्‍कियाहःल्‍ले़ खुने़ॽ लत्‍छा साप्‍पन् पिरुबा पाःन्‍ने़न्‍नाङ् सुहाङ्‌मिबा सापाने़ल्‍ले़ हाङ्‌ङिन् चे़क्‍तु॥ खुने़ॽ खे़न् साप्‍पःन्‍ने़न् हाङ्‌ङिल्‍ले़ कुदगि निरुबिरु॥

१९ हाङ्‌ङिल्‍ले़ साम्‌योथिम् साप्‍पन्‍नो साप्‍ते़बा पाःन्‍हाॽ खे़प्‍सु, हे़क्‍क्‍याङ् खुने़ॽ कुजाङ्‌हाॽ थे़ःक्‍खु॥

२० हे़क्‍क्‍याङ् खुने़ॽ हिल्‍कियाह, सापानरे़ कुस्‍सा अहिकाम, मिकारे़ कुस्‍सा अब्‍दोन, सुहाङ्‌मिबा सापाने़न् नु हाङ्‌ङिल्‍ले़ कुसे़वारोबा असायाहन् कन् इङ्‌जाङ्‌हाॽ पिरुसि–

२१ “आङ्‌गाॽ आप्‍फेक् आलागि हे़क्‍क्‍याङ् इस्राइल नु यहुदाओ आल्‍लसाङ् के़वाॽबा के़याःक्‍पाहाॽरे़ लागि खे़न् साप्‍पन्‍नो साप्‍ते़आङ् के़बप्‍पा पाःन्‍हाॽरे़ कुयाःम्‍बेओ यहवे दाङ्‌बे़न् सेःन्‍दोसे़म्‍मे़ॽ॥ आनिॽ पाधे़बाहाॽरे़ यहवे दाङ्‌बे़ल्‍ले़ कुबाःन्‍जाक्‍किन् मे़न्‍इःत्‍तुन् मे़न्‍नाःत्‍तुम्‍बा नु कन् साप्‍पन्‍नो साप्‍ते़आङ् के़बप्‍पा के़रे़क् पाःन्‍हाॽ इःप्‍मा नाःप्‍मा मे़न्‍दे़न्‍दे़न्‍बाल्‍ले़ चोगुल्‍ले़ यहवे दाङ्‌बे़ल्‍ले़ साॽरिक् कुसिक् पोःक्‍मान् आनिॽ सम्‍धाङ् थ्‍ये़आङ् वाॽ॥”

२२ हिल्‍कियाहन् नु हाङ्‌ङिल्‍ले़ इङ्‌जाङ् पिरे़सुसिबा मनाहाॽ हाङ्‌हिम्‍मोबा चाङ्‌वाःन्‍हाॽ ओगे़मे़प्‍पा हसराःल्‍ले़ कुम्‍मे़न्‍छाॽ तोखतरे़ कुस्‍सा सल्‍लुमरे़ कुमेत् माङ्‌निङ्‌वाॽपान् के़बाःप्‍मा हुल्‍दाओ पान् सेःन्‍दोमारे़ लागि मे़बे॥ खुने़ॽ यरुसले़ःम्‍मोबा कुसङ् पाङ्‌जुम् लक्‍को युङे़॥

२३ खुने़ॽ खे़ङ्‌हाॽ मे़त्‍तुसि, “यहवे दाङ्‌बा इस्राइलबा निङ्‌वाॽफुमाङ्‌ङिन् आम्‍भा कॽयो वाॽ– खिनिॽ आङ्‌गाॽओ के़बाङ्‌बा मनान् मे़त्‍ते़म्‍मे़ॽ,

२४ ‘यहवे दाङ्‌बे़ल्‍ले़ अक्‍खे पाःत्‍तुॽ– यहुदाबा हाङ्‌ङिल्‍ले़ कुदगि मे़निरुबा साप्‍पन्‍नो साप्‍ते़आङ् के़बप्‍पा के़रे़क् माङ्‌दे साङ्‌ग्राहाॽ के़प्‍मारे़ लागि आङ्‌गाॽ कन् ते़न्‍नो नु खे़ल्‍ले़ कुमनाहाॽरे़ खुन्‍छिॽ सम्‍धाङ् मे़क्‍मासिमे़न् तारुङ्‌ॽ॥

२५ खे़ङ्‌हाॽरे़ आङ्‌गाॽ मे़नाॽराङ्‌ङाङ् वाॽ, हे़क्‍क्‍याङ् वेॽ माङ्‌हाॽओ सुक्‍पा मे़हाःन्‍दुआङ् वाॽ, खम्‍भ्‍याङ् खे़ङ्‌हाॽरे़ खुन्‍छिॽ आप्‍फेक् हुक्‍किल्‍ले़ मे़जोगुबा पाःन्‍हाॽलाम् आङ्‌गाॽ आसिक् मे़भोःक्‍खुआङ् वाॽ॥ कल्‍ले़चोगुल्‍ले़ आङ्‌गाॽ आसाक्‍के़न्‍निन् कल्‍ले़ कुसम्‍धाङ् थासुङ्‌ॽ हे़क्‍क्‍याङ् खे़न् चिजि ये़म्‌ये़म् मे़बोङ्‌ने़न्॥’

२६ यहवे दाङ्‌बे़न् सेःन्‍दोमारे़ लागि खिनिॽ के़बाङ्‌बा यहुदाबा हाङ्‌ङिन् आम्‍भा कन् पाःन्‍ने़न् मे़त्‍ते़म्‍मे़ॽ, ‘आदाङ्‌बारे़ के़घे़प्‍सुबा इङ्‌घङ्‌ङिल्‍ले़ कुयाःम्‍बेओ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ हाबा कन् पाःत्‍तुॽ–

२७ पान् नुःक्‍मारे़ लागि खे़ने़ॽ के़निङ्‌वान् यारिप् पोःक्‍खे़ हे़क्‍क्‍याङ् आङ्‌गाॽ कन् लाजेन् नु कप्‍मोबा मनाहाॽरे़ खुन्‍छिॽ याःम्‍बेओ पाःत्‍तुङ्‌बा पाःन्‍हाॽ के़घे़प्‍सुआङ् निङ्‌वाॽफुमाङ्‌ङिल्‍ले़ कुदगि खे़ने़ॽ नःम्‍नःम्‍बा के़बोःक्‍खे़, हम्‍भ्‍याङ् आङ्‌गाॽ आदगि खे़ने़ॽ चुङ्‌जिगे़न् के़बोःक्‍खे़आङ् खे़ने़ॽ के़जाङ्‌ङिन् के़धे़ःक्‍खुआङ् आङ्‌गाॽ आदगि मेरिङ् के़धक्‍ते़बाल्‍ले़ चोगुल्‍ले़ खे़ने़ॽ के़बाःन्‍निन् आङ्‌गाॽ खे़प्‍सुङ्‌ङाङ् वाॽ, यहवे दाङ्‌बे़ल्‍ले़ उवा चोगुॽ॥

२८ कल्‍ले़चोगुल्‍ले़ आङ्‌गाॽ खे़ने़ॽ के़सुधे़बा के़दाक्‍थे़बाहाॽनु सोरिक् फुङ्‌ने़आङ् खे़ने़ॽ के़निङ्‌वाॽ तुक्‍खे मे़न्‍जाए के़म्‍जिङ्‌ॽ॥ कन् ते़न्‍नो नु कप्‍मो के़युङ्‌बाहाॽओ आङ्‌गाॽ ताःप्‍मा चोगुङ्‌बा मे़क्‍मासिमे़न् खे़ने़ॽ के़मिक्‍किल्‍ले़ निमा के़ङ्‌घोसुन्‌ॽ॥’”

खे़ब्‍याङ् खे़ङ्‌हाॽरे़ कन् नुगप् पाःन्‍ने़न् योसियाहओ मे़देॽरुरो॥

योसियाहःल्‍ले़ यहवे दाङ्‌बे़ल्‍ले़ कुइङ्‌जाङ्‌ङिन् नाःप्‍मा तिम्‍मा माङ्‌हुप् चोगु

(२ हाङ् २३:१-२०)

२९ खे़न् एगाङ् हाङ्‌ङिल्‍ले़ यहुदा नु यरुसले़ःम्‍बा के़रे़क् लाम्‍लोबाहाॽ सोरिक् चुम्‍मारे़ लागि उःत्‍तुसि॥

३० खुने़ॽ यहुदाबा मनाहाॽ, यरुसले़म के़युङ्‌बाहाॽ, निङ्‌वाॽफुसाम्‍बाहाॽ नु ले़बिहाॽ, चुक्‍पा यम्‍बा के़रे़क् मनाहाॽनु सोसोरिक् यहवे दाङ्‌बे़ल्‍ले़ कुहिम्‍मो थोःक्‍सिङ् पे॥ यहवे दाङ्‌बे़ल्‍ले़ कुहिम्‍मो मे़घोसुबा माङ्‌हुप् साप्‍पन्‍नोबा के़रे़क् पाःन्‍जाःक्‍हाॽ खे़ङ्‌हाॽरे़ मे़घे़प्‍सुर खुने़ॽ निरु पिरुसि॥

३१ हम्‍भ्‍याङ् सित्‍लाङ्‌ङिल्‍ले़ कुबेसाङ् ये़म्‍सिङ्‌ङाङ् निङ्‌वाॽफुमाङ्‌ङिन् तिम्‍मा नु खुने़ॽ कुइङजाःङ्‌हाॽ, कुधिम्‍हाॽ हे़क्‍क्‍याङ् कुइङ्‌दत्‍हाॽ के़रे़क् सिक्‍लुङ्‌माॽ नु निङ्‌वाःल्‍ले़ इःप्‍मा नाःप्‍मा, हे़क्‍क्‍याङ् कन् साप्‍पन्‍नो साप्‍ते़आङ् के़बप्‍पा पाःन्‍जाःन्‍हाॽ के़प्‍मारे़ लागि यहवे दाङ्‌बे़ल्‍ले़ कुदगि माङ्‌हुप्‍पिन् याम्‍मो कुसङ् चोगु॥

३२ खे़न् एगाङ् बेन्‍यामिनबा मनाहाॽ नु यरुसले़ःम्‍मो के़जुम्‍बाआङ् के़वाॽबाहाॽ के़रे़क्‍नु खे़न् माङ्‌हुप्‍पिन् के़प्‍मारे़ लागि खुने़ॽ माङ्‌हे़क् चोःक्‍मा पाङ्‌घुसि॥ यरुसले़मबा मनाहाॽरे़ निङ्‌वाॽफुमाङ्, खुन्‍छिॽ पाधे़बाहाॽरे़ हुन्‍छिॽ निङ्‌वाॽफुमाङ्‌ङिल्‍ले़ कुमाङ्‌हुप् इसिःक् कन् मे़जोगु॥

३३ योसियाहःल्‍ले़ इस्राइलिहाॽरे़ खुन्‍छिॽ के़रे़क् ते़ङ्‌गप्‍हाॽओलाम् याम्‍गे़सिङ्‌बा खक्‍पे़त् नावाइत्‍लाहाॽ इःक्‍खुदेसुसि, हे़क्‍क्‍याङ् इस्राइलओ के़युङ्‌बाहाॽ के़रे़क् यहवे दाङ्‌बे़न् माङ्‌से़वा मे़प्‍मा पाङ्‌घुसि॥ खुने़ॽ कुहिङ्‌हिङ् यहवे दाङ्‌बा खे़ङ्‌हाॽरे़ खुन्‍छिॽ पाधे़बाहाॽरे़ हुन्‍छिॽ निङ्‌वाॽफुमाङ्‌ङिन् तिम्‍मा नाःप्‍मालाम् एगाङ् मे़न्‍नुःक्‍से़न्‍लो॥

योसियाहःल्‍ले़ चोःक्‌युम्‍भो खोमा तङ्‌नाम् तोसु

(२ हाङ् २३:२१-२३)

३५

योसियाहःल्‍ले़ यहवे दाङ्‌बे़ल्‍ले़ कुलागि यरुसले़ःम्‍मो चोःक्‌युम्‍भो खोमा तङ्‌नाम् तोसु॥ थिक्‍सिगेक्‍पा लाओबा थिबोङ्‌ङाङ् लिसिगेक्‍पा ये़न्‍नो चोःक्‌युम्‍भो खोमा तङ्‌नाम्‍मोबा मे़ल्‍लुक्‍साःत्‍तिन् मे़स्‍ये़रु॥

२ खुने़ॽ निङ्‌वाॽफुसाम्‍बाहाॽ खुन्‍छिॽ आप्‍फेक् आप्‍फेक् याःम्‍बक्‍को युक्‍तिङ् चोगुसि, हे़क्‍क्‍याङ् यहवे दाङ्‌बे़ल्‍ले़ कुहिम्‍मो माङ्‌से़वा याःम्‍बक् चोःक्‍मारे़ लागि आःन्‍छिङ्‌मा पिरुसि॥

३ खुने़ॽ यहवे दाङ्‌बाओ के़दोःन्‍छिङ्‌बा के़रे़क् इस्राइलिहाॽ के़हुॽबा ले़बिहाॽ मे़त्‍तुसि, “इस्राइलबा हाङ् दाउदरे़ कुस्‍सा सोलोमनरे़ चोगुबा माङ्‌हिम्‍मो सेसे सन्‍दोक्‍किन् युक्‍खे़म्‍मे़ॽ॥ खे़न् खिनिॽ फक्‍ताङ्‌ङो पङ्‌मागप्‍मा मे़नुॽने़न्‌ॽ॥ आल्‍लग यहवे दाङ्‌बा खिनिॽ निङ्‌वाॽफुमाङ्‌ङिन् नु खुने़ॽ कुमना इस्राइलिहाॽरे़ खुन्‍छिॽ लागि याःम्‍बक् चोगे़म्‍मे़ॽ॥

४ इस्राइलबा हाङ् दाउदे़न् नु खुने़ॽ कुस्‍सा सोलोमनरे़ के़बिरिबा साप्‍मनाबा इङ्‌जाङ्‌हाॽ इःत्‍ते़म् नाःत्‍ते़म्‍मे़ॽर खिनिॽ मनासुम्‍हाॽ कुइसिःक् हिम्‍सयङ् हिम्‍सयङ् चोःक्‍कासिम्‍मे़ॽआङ् यारिप् पोःक्‍खे़म्‍मे़ॽ॥

५ “खिनिॽ हिम्‍बेसाङ्‌बा फुॽनुसाॽहाॽ ले़बिहाॽरे़ खुन्‍छिॽ लुप्‍मो कुलक् कुलक् पोःक्‍खे़म्‍मे़ॽआङ् मनाहाॽ फाॽमासिरे़ लागि सेसेबादे़न्‍नो ये़बाम्‍मे़ॽ॥

६ चोःक्‌युम्‍भो खोमा तङ्‌नाम्‍मोबा मे़ल्‍लुक्‍साःत्‍हाॽ स्‍ये़रे़म्‍सिम्‍मे़ॽ, खिनिॽ आप्‍फेक् आप्‍फेक् सुत्‍थो चोःक्‍कासिम्‍मे़ॽआङ् मोसान् लाम्‍बा यहवे दाङ्‌बे़ल्‍ले़ इङ्‌जाङ् के़बिरिबा हे़क्‍के खिनिॽ हिम्‍बेसाङ्‌बा फुॽनुसाहाॽरे़ लागि मे़ल्‍लुक्‍साःत्‍हाॽ यारिप् चोगे़म्‍सिम्‍मे़ॽ॥”

७ योसियाहःल्‍ले़ चोःक्‌युम्‍भो खोमा तङ्‌नाम्‍मो खे़प्‍मो के़जुम्‍बाआङ् के़वाॽबा मे़न्‍जोबा मनाहाॽरे़ लागि खुने़ॽ आप्‍फेक् कुयाङ्‌सा कुन्‍धेलाम् हे़न्‍छिङ् सुम्‍बोङ् मे़ल्‍लुक्‍हाॽ नु मे़ःन्‍दाहाॽ हे़क्‍क्‍याङ् हे़न्‍छिङ् सुम्‍सि पित्‍थक्‍साहाॽआङ् पिरुसि॥

८ खुने़ॽ कुसुहाङ्‌युक्‍पाहाॽरे़आङ् मनाहाॽ, निङ्‌वाॽफुसाम्‍बाहाॽ नु ले़बिहाॽरे़ लागि आबाङे निङ्‌वाॽलाम्‍बाबा हुक्‌वा मे़बिरुसि॥ यहवे दाङ्‌बे़ल्‍ले़ कुहिम्‍मो युक् के़जोःक्‍पा हिल्‍कियाह, जकरिया नु यहिएलरे़ चोःक्‌युम्‍भो खोमा तङ्‌नाम्‍मिल्‍ले़ लागि २,६०० चुजुक्‍सा थक्‍साहाॽ नु ३०० पित्‍थक्‍साहाॽ निङ्‌वाॽफुसाम्‍बाहाॽ मे़बिरुसि॥

९ हे़क्‍क्‍याङ् कोनन्‍याह नु खुने़ॽ कुन्‍साॽसि समायाह हे़क्‍क्‍याङ् नतनेल, खम्‍भ्‍याङ् ले़बिहाॽरे़ खुन्‍छिॽ लाम्‍लोबा हसब्‍याह, यहिएल नु योजाबादरे़ चोःक्‌युम्‍भो खोमा सिदुङ्‌जभा ५,००० चुजुक्‍सा थक्‍साहाॽ नु ५०० पित्‍थक्‍साहाॽ ले़बिहाॽ मे़बिरुसि॥

१० माङ्‌से़वा चोःक्‍मा याःम्‍बक्‍किन् निःन्‍धो पोःक्‍खे़चुरे़आङ् निङ्‌वाॽफुसाम्‍बाहाॽ नु ले़बिहाॽग खुन्‍छिॽ आप्‍फेक् आप्‍फेक् मनासुम्‍हाॽ हे़क्‍के हाङ्‌ङिल्‍ले़ कुइङ्‌जाङ् कुइसिःक् ये़बाम्‍मे़ॽ मे़त्‍तुसिबा ते़न्‍नो मे़ये़म्‍सिङ्॥

११ खे़ब्‍याङ् ले़बिहाॽरे़ चोःक्‌युम्‍भो खोमा तङ्‌नाम्‍मोबा मे़ल्‍लुक्‍साःत्‍हाॽ मे़स्‍ये़रुसि, हे़क्‍क्‍याङ् ले़त्‍ति तोःम्‍मादे़न्‍निल्‍ले़ कुयाम्‍ले़ङ्‌बो सामाक्‍खिःन् छ्‌वाःक् हुङ्‌मादेमारे़ लागि निङ्‌वाॽफुसाम्‍बाहाॽ मे़बिरुसि, हे़क्‍क्‍याङ् खे़न् थक्‍साहाॽरे़ कुहोरिक्‍पाहाॽ मे़धिक्‍तु॥

१२ खे़ङ्‌हाॽरे़ मोसाःल्‍ले़ कुसाप्‍पन्‍नो साप्‍ते़आङ् के़बप्‍पा कुइसिःक् मनाहाॽरे़ खुन्‍छिॽ हिम्‍सयङ्‌हाॽरे़ यहवे दाङ्‌बाओ तोःम्‍मारे़ लागि मिधिङ्‌मनादेमनाबा सिधुङ्‌जभाहाॽ लाःत्‍लाःत् मे़से़न्‍दु मे़बिरुसि, हे़क्‍क्‍याङ् पित्‍थक्‍साहाॽआङ् मे़से़न्‍दु मे़बिरुसि॥

१३ खे़ङ्‌हाॽरे़ थिम् कुइसिःक् चोःक्‌युम्‍भो खोमा तङ्‌नाम्‍मोबा सान् मिओ मे़ओॽरु, हे़क्‍क्‍याङ् सेसे हुक्‌वाहाॽ चैँ फसि, खप्‍प्‍या नु खेःक्‌याओ मे़धे़न्‍दुआङ् खे़ङ्‌हाॽ खक्‍पे़त् हाराहारा मनाहाॽ मे़हाःत्‍तुसि॥

१४ खे़न् एगाङ् हारुनरे़ कुधाःक्‍कोबा निङ्‌वाॽफुसाम्‍बाहाॽ युःन्‍छिक् थे़म्‍बाए मिधिङ्‌मनादेमनाबा वयागे़न् सिदुङ्‌जभा नु सासोःत् तोःम्‍माओ सिॽमे़न्‍छिॽ मे़यागे़बाल्‍ले़ चोगुल्‍ले़ खे़ङ्‌हाॽरे़ खुन्‍छिॽ आप्‍फेक् लागि नु निङ्‌वाॽफुसाम्‍बाहाॽरे़ लागि साहाॽ कुलक् मे़से़न्‍दु॥ कम्‍भलॽरिक् खे़ङ्‌हाॽरे़ खुन्‍छिॽ लागि नु हारुनरे़ कुधाःक्‍कोबा निङ्‌वाॽफुसाम्‍बाहाॽरे़ लागि सालक्‍हाॽ यारिप् मे़जोगु॥

१५ दाउद हाङ्‌ङिल्‍ले़ कुइजाःङ्‌ङो मुरामे़मे़त्‍तुसिबा खुन्‍छिॽ आप्‍फेक् आप्‍फेक् ते़न्‍नो के़वाॽबा आसापरे़ कुधिन्‍दाङ् सायोबोरा साम्‍लो साम्‍गे़मे़प्‍पा ले़बिहाॽ आम्‍भा कन्‍हाॽए मे़वये़रो– आसाप, हेमान नु हाङ्‌ङिल्‍ले़ कुधुम्‌या के़इबा यदुतुन॥ खुन्‍छिॽ फुॽनुसाॽ ले़बिहाॽरे़ खे़ङ्‌हाॽरे़ हुन्‍छिॽ लागि यारिप् मे़जोगुबाल्‍ले़ चोगुल्‍ले़ मा लाम्‍धेत् थक्‍माबा लाम्‍धेत् के़गोबाहाॽरे़ खुन्‍छिॽ याःम्‍बक्‍किन् ले़प्‍मा मे़बोक्‍खे़न्॥

१६ कन् परिक्‍ले़ योसियाह हाङ्‌ङिल्‍ले़ कुइङ्‌जाङ् कुइसिःक् चोःक्‌युम्‍भो खोमा तङ्‌नाम् तोमा नु यहवे दाङ्‌बाओ ले़त्‍ति तोःम्‍मादे़न्‍नो मिधिङ्‌मनादेमनाबा वयागे़न् सिदुङ्‌जभा तोःम्‍मारे़ लागि यहवे दाङ्‌बाओबा माङ्‌से़वा याःम्‍बक्‍किन् के़रे़र खे़न् ये़म्‍मो मे़जोगु॥

१७ के़जुम्‍बाआङ् के़वाॽबा के़रे़क् इस्राइलिहाॽरे़ खे़न् ये़म्‍मो चोःक्‌युम्‍भो खोमा तङ्‌नाम् मे़दोसु, हे़क्‍क्‍याङ् नुसि ये़न् थारिक् के़भङ्‌बा सिदाॽ मे़न्‌याक्‍केबा खरे़ःङ् चामा तङ्‌नाम् मे़दोसु॥

१८ माङ्‌निङ्‌वाॽपान् के़बाःप्‍पा समुएलरे़ कुये़म्‍माङ् कत्‍थो कन् परिक्‍ले़ चोःक्‌युम्‍भो खोमा तङ्‌नाम् इस्राइलओ आभे़ल्‍ले़आङ् मे़न्‍दोए वये़॥ निङ्‌वाॽफुसाम्‍बाहाॽ, ले़बिहाॽ नु यरुसले़म के़युङ्‌बाहाॽनु के़जुम्‍बाआङ् के़वाॽबा के़रे़क् यहुदा हे़क्‍क्‍याङ् इस्राइलबानु सोसोरिक् योसियाहःल्‍ले़ तोसुबा हे़क्‍के इस्राइलबा वेॽ आत्‍तिन् हाङ्‌हाॽरे़आङ् कन् परिक्‍ले़ चोःक्‌युम्‍भो खोमा तङ्‌नाम् आभे़ल्‍ले़आङ् मे़न्‍दोए मे़वये़॥

१९ योसियाह हाङ्‌ङिल्‍ले़ हाङ्‌युक् चोगुबा थिबोङ्‌ङाङ् ये़त्‍छिगेक्‍पा तङ्‌बेओ कन् चोःक्‌युम्‍भो खोमा तङ्‌नाम्‍मिन् मे़दोसुआङ् वये़रो॥

योसियाह हाङ्‌ङिन् मासिङ्

(२ हाङ् २३:२८-३०)

२० कन्‍हाॽ के़रे़क् एगाङ् योसियाहःल्‍ले़ कम्‍भलॽरिक् माङ्‌हिम्‍मोबा के़रे़क् याःम्‍बक्‍हाॽ तङ्‌सुसुरुल्‍ले़ मिस्रबा हाङ् नेकोन् युफ्रेतिस वहःङ्‌ङिल्‍ले़ कुयाओबा कर्कमिस ये़क्‌यक्‍किन् थङ्‌ङो फप्‍मारे़ लागि लःन्‍दे़ थाङे़, हे़क्‍क्‍याङ् योसियाहन् खे़न्‍नु थक्‍से़ पे॥

२१ कर नेकोःल्‍ले़ कम्‍भ मे़त्‍तुसिआङ् खुने़ॽओ हाङ्‌लाइङ्‌बाहाॽ पाङ्‌घु तासुसि, “यहुदाबा हाङ्‌ङे, आदाङ्‌बा नु आङ्‌गाॽ लुम्‍मो थे खे़माॽ वाॽइ? आइन् आङ्‌गाॽ आदाङ्‌बानु थे़माआङ् खे़माॽ होप्, कर आङ्‌गाॽ आत्‍तिन्‍हाॽनु थङ् चोःक्‍कार पत्‍ता खे़ङ्‌हाॽनुरक् खे़माॽ वाॽ॥ आङ्‌गाॽ हारा पेगे़ॽ फाॽआङ् निङ्‌वाॽफुमाङ्‌ङिल्‍ले़ मे़त्‍ताङ्‌ङाङ् वाॽ, कल्‍ले़चोगुल्‍ले़ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ मे़म्‍बोःक्‍के़ॽ, खुने़ॽ आङ्‌गाॽ ले़प्‍माङ् वाॽ, मेःन्‍ने़भग्र खुने़ॽ आदाङ्‌बा खाप्‍पुथ्‍यःङ् के़जोक्॥”

२२ हे़क्‍केसाङ् योसियाहन् खुने़ॽ चोःक्‍मा निङ्‌वाॽ इःत्‍तुबालाम् नुःङ्‌मा मे़दे़न्‍दे़न्, कर नेकोःन्‍नु ते़न्‍धङ् चोःक्‍मारे़ लागि खुने़ॽ कुजाङ्‌हाॽ ले़क्‍तु॥ निङ्‌वाॽफुमाङ्‌ङिल्‍ले़ नेकोन् मे़त्‍तुबा इङ्‌जाङ्‌ङिन् खुने़ॽ खे़म्‍मा मे़दे़न्‍दे़न्, हे़क्‍क्‍याङ् मगिद्‌दोबा ने़ने़बादे़न्‍नो थङ् चोःक्‍से़ खुने़ॽ खिमो थासिङ्॥

२३ खे़ब्‍याङ् तोःङ्‌ लि के़गप्‍पाहाॽरे़ योसियाह हाङ्‌ङिन् मे़आबु, हे़क्‍क्‍याङ् खुने़ॽ कुधक् कम्‍ब्राङ् के़मे़प्‍पाहाॽ मे़त्‍तुसि, “आङ्‌गाॽ ते़न्‍धङ् के़बोङ्‌बादे़न्‍नोलाम् लाःक्‍कात् आलःत्‍ते़ॽ, थेआङ्‌भे़ल्‍ले़ आङ्‌गाॽ साॽरिक् काःन्‍दाङ्॥”

२४ कल्‍ले़चोगुल्‍ले़ खे़ङ्‌हाॽरे़ खुने़ॽ कुअन्‍लाधाओलाम् मे़लःत्‍तु हे़क्‍क्‍याङ् खुने़ॽ ने़त्‍छिगेक्‍पा कुअन्‍लाधाओ मे़गेःत्‍तुआङ् यरुसले़म मे़धाक्‍तु॥ हे़क्‍क्‍याङ् खुने़ॽ खे़प्‍मोए यगुजङ्‌सि पेआङ् खुने़ॽ कुसुधे़बा कुधाक्‍थे़बाहाॽरे़ खुन्‍छिॽ इपुङ्‌ङो मे़ने़स्‍सु॥ हे़क्‍क्‍याङ् के़रे़क् यहुदा नु यरुसले़म के़युङ्‌बाहाॽ मेरिङ् मे़धक्‍ते़॥

२५ यर्मियाःल्‍ले़आङ् योसियाहःल्‍ले़ कुलागि मेरिङ्‌धक्‍मा साम्‍लोहाॽ साप्‍तु॥ साम्‍लो साम्‍गे़मे़प्‍पाहाॽ, ये़म्‍बित्‍छा नु मे़न्‍छुमा खक्‍पे़त्‍ले़ आइन्‍बा ये़न् थारिक् कन् मेरिङ्‌धक्‍मा साम्‍लोहाॽओ योसियाहन् निङ्‌वाॽ मे़इःत्‍तुॽ॥ कन् मेरिङ्‌धक्‍मा साम्‍लोहाॽ इस्राइलओ लत्‍छा थाःक्‌युथिम् पोःक्‍से़आङ् वाॽ, हे़क्‍क्‍याङ् मेरिङ् साप्‍पन्‍नो कन्‍हाॽ खोदे़त्॥

२६ योसियाहःल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ नु यहवे दाङ्‌बे़ल्‍ले़ कुसाम्‌योथिम् साप्‍पन्‍नो साप्‍ते़आङ् पप्‍पा कुइसिःक्–

२७ खुने़ॽ चोगुबा के़रे़क् याःम्‍बक्‍हाॽ कुहेःक्‍सिङ्‌माआङ्‌धो कुनुप्‍मा थारिक्‍के इस्राइल नु यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्‍लो॥

यहुदाबा हाङ् यहोआहाज

(२ हाङ् २३:३०-३५)

३६

खे़न् एगाङ् लाजेॽओबा मनाहाॽरे़ योसियाहःल्‍ले़ कुस्‍सा यहोआहाजे़न् मे़देॽरुआङ् यरुसले़ःम्‍मो खुने़ॽ कुम्‍बारे़ कुले़क्‌वाओ हाङ् मे़जोगुरो॥

२ यहोआहाजे़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ्‌ङाङ् सुम्‍सि तङ्‌बे योरे़॥ खुने़ॽ यरुसले़ःम्‍मो ला सुम्‍सि हाङ्‌युक् चोगु॥

३ खम्‍भ्‍याङ् मिस्र लाजेॽबा हाङ्‌ङिल्‍ले़ यरुसले़ःम्‍मो खुने़ॽ हाङ्‌युक्‍नाओलाम् लःत्‍तुदेसुआङ् यहुदाओ १०० तोराa युप्‍पा नु तोराb थिक् साम्‍म्‍याङ् एःङ् कुःत्‍तु॥

४ मिस्र लाजेॽबा हाङ्‌ङिल्‍ले़ यहोआहाजरे़ कुन्‍साॽ एल्‍याकिमे़न् यहुदा नु यरुसले़ःम्‍मो हाङ् चोगुआङ् एल्‍याकिमलाम् यहोयाकिम कुमिङ् ले़क्‍खु पिरु॥ कर नेकोःल्‍ले़ खुने़ॽ कुम्‍भुॽ यहोआहाजे़न् मिस्र लाजेॽओ तेॽरुआङ् पेरो॥

यहुदाबा हाङ् यहोयाकिम

(२ हाङ् २३:३६–२४:७)

५ यहोयाकिमे़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ निबोङ्‌ङाङ् ङासि तङ्‌बे योरे़॥ खुने़ॽ यरुसले़ःम्‍मो थिबोङ्‌ङाङ् थिक् तङ्‌बे हाङ्‌युक् चोगु॥ खे़ल्‍ले़ यहवे दाङ्‌बा खुने़ॽ कुनिङ्‌वाॽफुमाङ्‌ङिल्‍ले़ कुनिमो आत्‍तिन् पाःन्‍ने़न् ताप्‍फे़ःम्‍बा चोगे़ खुने़ॽ आम्‍भा खान्‍ने़ चोगु॥

६ बेबिलोनबा हाङ् नबुकदनेसरे़ल्‍ले़ यहुदान् थङ्‌ङो फत्‍तु हे़क्‍क्‍याङ् यहोयाकिमे़न् कासा थक्‍क्रङ्‌ङे़ल्‍ले़ खेःक्‍खुआङ् बेबिलोन तेॽरु॥

७ नबुकदनेसरे़ल्‍ले़ यहवे दाङ्‌बे़ल्‍ले़ कुहिम्‍मोबा कुभा खप्‍प्‍या सामाहाॽ तेॽरुआङ् बेबिलोनओ खुने़ॽ आप्‍फेक् कुमाङ्‌हिम्‍मो युक्‍खु॥

८ यहोयाकिमे़ल्‍ले़ कुहाङ्‌युक् ये़म्‍मोबा वेॽ हिन्‍दोक्‍हाॽ हे़क्‍क्‍याङ् खुने़ॽ चोगुबा हिन्‍दोक्‍हाॽ नु आप्‍तिक् के़धाबा खुने़ॽ के़रे़क् कुयाःम्‍बक्‍हाॽ इस्राइल नु यहुदाबा हाङ्‌हाॽरे़ खुन्‍छिॽ साप्‍मुःन्‍धुम् साप्‍पन्‍नो साप्‍ते़आङ् पत्॥ खुने़ॽ कुएगाङ् कुस्‍सा यहोयाकिने़न् हाङ् पोःक्‍खे़रो॥

यहुदाबा हाङ् यहोयाकिन

(२ हाङ् २४:८-१७)

९ यहोयाकिने़न् हाङ्‌युक्‍नाओ थोःक्‍सिङ्‌ङे़ल्‍ले़ खुने़ॽ थिबोङ्‌ङाङ् ये़त्‍छि तङ्‌बे योरे़॥ खुने़ॽ यरुसले़ःम्‍मो ला सुम्‍सिआङ् थिबोङ् ये़न् हाङ्‌युक् चोगु॥ यहवे दाङ्‌बे़ल्‍ले़ कुनिमो आत्‍तिन् पाःन्‍ने़न् ताप्‍फे़ःम्‍बा चोगे़ खुने़ॽ आम्‍भा खे़न् चोगु॥

१० हाङ्‌वामा ये़म्‍मो नबुकदनेसर हाङ्‌ङिल्‍ले़ यहोयाकिने़न् ते़म्‍मारे़ लागि मनाहाॽ पाङ्‌घु फे़न्‍छुसिआङ् यहवे दाङ्‌बे़ल्‍ले़ कुहिम्‍मोबा नुबा नुबा खप्‍प्‍या सामाहाॽआङ् खुने़ॽनु सोरिक् बेबिलोनओ तेॽरु, हे़क्‍क्‍याङ् यहोयाकिने़ल्‍ले़ कुम्‍बारे़ कुन्‍साॽ सिदकियाहःन् यहुदा नु यरुसले़ःम्‍मोबा हाङ् चोगुरो॥

यहुदाबा हाङ् सिदकियाह

(२ हाङ् २४:१८-२०, यर्मि ५२:१-३)

११ सिदकियाहःन् हाङ् पोःक्‍खे़ल्‍ले़ निबोङ्‌ङाङ् थिक् तङ्‌बे योरे़॥ खुने़ॽ यरुसले़ःम्‍मो थिबोङ्‌ङाङ् थिक् तङ्‌बे हाङ्‌युक् चोगु॥

१२ खे़ल्‍ले़ यहवे दाङ्‌बा खुने़ॽ कुनिङ्‌वाॽफुमाङ्‌ङे़ल्‍ले़ कुनिमाओ आत्‍तिन् पाःन्‍ने़न् ताप्‍फे़ःम्‍बा चोगे़ आम्‍भा खान् चोगु॥ निङ्‌वाॽफुमाङ्‌ङे़ल्‍ले़ कुबाःन्‍जाक् के़बाःप्‍पा माङ्‌निङ्‌वाॽपान् के़बाःप्‍पा यर्मियाःल्‍ले़ कुदगि खे़न् नःम्‍नःम्‍बा मे़जोःक्‍सिङ्‌ङे़न्॥

१३ निङ्‌वाॽफुमाङ्‌ङे़ल्‍ले़ कुमिङ्‌ङो खुने़ॽ माङ्‌हे़क् चोःक्‍मा के़बाङ्‌बा हाङ् नबुकदनेसरे़ल्‍ले़ कुदक्‍ले़ङ्‌वाओ पिफ्‍युङ्‌बा पोःक्‍खे़॥ खुने़ॽ पाःन्‍मे़ङ्‌घे़म्‍मनाबा नु हादिङ् के़धक्‍पा पोःक्‍खे़आङ् यहवे दाङ्‌बा इस्रोइलबा निङ्‌वाॽफुमाङ् ले़प्‍माङ् नुःङ्‌मा तामा खुने़ॽ मे़दे़न्‍दे़न्॥

१४ कन्‍नुःल्‍ले़आङ् यरिक् यहुदाबा लाम्‍लोबाहाॽ, निङ्‌वाॽफुसाम्‍बाहाॽ नु मनाहाॽरे़ खुन्‍छिॽ पेसाङ्‌बा वेॽ मे़न्‍छाम् सुवाङ्‌हाॽरे़ मे़जोगुबा याम्‍गे़सिङ्‌बा खुन्‍छिॽ के़रे़क् याःम्‍बक्‍हाॽ मे़जोगु॥ हे़क्‍केलॽरिक् यहवे दाङ्‌बे़ल्‍ले़ आबाङे सेसे चोगुबा कुहिम्‍मिन् खे़ङ्‌हाॽरे़ आसुत्‍थो मे़जोगुरो॥

यरुसले़म ये़क्‌यक्‍के़न् थ्‍यःङ् पोःङ्‌ॽ

(२ हाङ् २५:१-२१, यर्मि ५२:३-११)

१५ यहवे दाङ्‌बे़ल्‍ले़ कुयुक्‍नादे़न्‍निन् नु कुमनाहाॽ लुङ्‌माॽ तुक्‍तुसिबाल्‍ले़ चोगुल्‍ले़ यहवे दाङ्‌बा खे़ङ्‌हाॽरे़ खुन्‍छिॽ पाधे़बाहाॽरे़न् निङ्‌वाॽफुमाङ्‌ङिल्‍ले़ ये़त्‍ले़ङ् ये़त्‍ले़ङ् खुन्‍छिॽओ इङ्‌साबाहाॽ पाङ्‌घु तासुसि॥

१६ कर यहवे दाङ्‌बे़ल्‍ले़ कुसाक्‍के़न्‍निन् कुमनाहाॽरे़ खुन्‍छिॽ सम्‍धाङ् मे़न्‍धाए थारिक् खे़ङ्‌हाॽरे़ खुने़ॽ कुइङ्‌साबाहाॽ येःप्‍मासि कुनामे़न्‍छाॽ मे़प्‍मासि, खुने़ॽ कुबाःन्‍जाक्‍हाॽओ चे़ॽया इङ्‌दो पाःप्‍मा नु माङ्‌निङ्‌वाॽपान् के़बाःप्‍पा खुने़ॽ कुमनाहाॽ केॽमासि मे़ल्‍ले़रुन् हे़क्‍क्‍याङ् खे़प्‍मो ताङ्‌मालाम् मे़बोःक्‍खे़न्॥

१७ खुने़ॽ खे़ङ्‌हाॽरे़ खुन्‍छिॽ तक्‍ले़ङ्‌वाओ बेबिलोनबा हाङ्‌ङिन् फे़त्‍तु, खे़ल्‍ले़ सेसेदे़न्‍नोए खे़ङ्‌हाॽरे़ खुन्‍छिॽ थाङ्‌बे़न् मनाहाॽ ताभेःल्‍ले़ च्‍ये़प्‍तु स्‍ये़रुसि, हे़क्‍क्‍याङ् नालिगे़न् थाङ्‌बे़न्, सिसागे़न् मे़न्‍छ्‌या, काप्‍पोबा इग्र तुम्‍भाक्‍सा आत्‍तिन्‍हाॽआङ् मे़दाङ्‌घुसिन्॥ निङ्‌वाॽफुमाङ्‌ङिल्‍ले़ खे़ङ्‌हाॽ खक्‍पे़त् नबुकदनेसरे़ल्‍ले़ कुहुक्‍को थासुसि॥

१८ खुने़ॽ निङ्‌वाॽफुमाङ्‌ङिल्‍ले़ कुहिम्‍मोबा यम्‍बा चुक्‍पा के़रे़क् खप्‍प्‍या सामाहाॽ नु यहवे दाङ्‌बे़ल्‍ले़ कुहिम्‍मोबा याङ्‌भुहाॽ खे़ब्‍याङ् हाङ्‌ङिल्‍ले़ कुयाङ्‌भुओबा नु कुसुहाङ्‌युक्‍पाहाॽरे़ खुन्‍छिॽ याङ्‌भुओबा कुमे़ल्‍लुङ् के़घिःक्‍पा सामाफुमाहाॽ के़रे़क् तेॽरुआङ् पे॥

१९ खे़ङ्‌हाॽरे़ यहवे दाङ्‌बे़ल्‍ले़ कुहिम्‍मे़न् फुत्‍लुम् मिमे़धिक्‍खु मे़देसु हे़क्‍क्‍याङ् यरुसले़म ये़क्‌यक्‍कोबा लुङ्‌धाक्‍किन् मे़लुःन्‍दु मे़देसु॥ खे़ङ्‌हाॽरे़ ये़क्‌यक्‍कोबा यम्‍ब्‌यम्‍बा हिम्‍हाॽ के़रे़क् मिमे़धिक्‍खु मे़देसु खम्‍भ्‍याङ् खे़प्‍मोबा के़रे़क् कुमे़न् के़घिःक्‍पा चिगक्‌वा सामाहाॽ खाप्‍पुथ्‍यःङ् मे़जोगु॥

२० ताभेःल्‍ले़ च्‍ये़प्‍मा से़प्‍मासिलाम् के़बिम्‍बाहाॽ खुने़ॽ ते़म्‍सुसिआङ् बेबिलोन तेॽरुसि, हे़क्‍क्‍याङ् फारसबा हाङ्‌ङिल्‍ले़ हाङ्‌युक् चोःक्‍मा ये़म् मे़न्‍दाए थारिक् खे़ङ्‌हाॽ बेबिलोनबा हाङ्‌ङिन् नु कुस्‍साहाॽरे़ खुन्‍छिॽ योःग्‍बा योःग्‍मा मे़बोःक्‍खे़॥

२१ माङ्‌निङ्‌वाॽपान् के़बाःप्‍पा यर्मियाःल्‍ले़ पाःत्‍तुबा यहवे दाङ्‌बे़ल्‍ले़ कुबाःन्‍जाक्‍के़न् के़प्‍मारे़ लागि नुबोङ् तङ्‌बे मे़ङ्‌गे़त्‍ते थारिक् इस्राइल लाजेःल्‍ले़ कुनाःम्‍सिङ्‌मा ये़म्‍मिन् मे़ङ्‌गाःक्‍के थारिक् मे़गे़बा के़रे़क् ये़म् खाराक्‍के नाःम्‍सिङ्‌मा सबाथे़न् लाजेःल्‍ले़ ने़त्‍तुआङ् ने़स्‍से़॥

२२ फारसबा हाङ् कोरेसे़ल्‍ले़ हाङ्‌युक् चोगुबा थिक्‍सिगेक्‍पा तङ्‌बेओ यर्मियाःल्‍ले़ पाःत्‍तुबा यहवे दाङ्‌बे़ल्‍ले़ कुबाःन्‍जाक्‍के़न् के़प्‍मारे़ लागि यहवे दाङ्‌बे़ल्‍ले़ फारसबा हाङ् कोरे़से़न् कुसिक् के़सम्‍बा चोगु॥ हे़क्‍क्‍याङ् खुने़ॽ कुहाङ्‌जुम्‍मो के़रे़क् कुम्‍ब्राःल्‍ले़ए पाःत्‍तुआङ् हे़क्‍क्‍याङ् साप्‍तुआङ् अक्‍तङ्‌बा उवा चोगुरो–

२३ “फारसबा हाङ् कोरेसे़ल्‍ले़ अक्‍खे पाःत्‍तुरो–

“‘यहवे दाङ्‌बा साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मोबा के़रे़क् हाङ्‌जुम्‍हाॽ आङ्‌गाॽ पिराङ्‌ङाङ् ने़रो॥ हे़क्‍क्‍याङ् खुने़ॽए आङ्‌गाॽ यहुदाओबा यरुसले़ःम्‍मो खुने़ॽ कुलागि लत्‍छा माङ्‌हिम् चोःक्‍मा इङ्‌जाङ् पिराङ्‌ङाङ् वाॽ॥ आल्‍लो खिनिॽ लुम्‍मो के़वाॽबा, खुने़ॽ कुमनाहाॽओबाहाॽ के़रे़क् आङ्‌गाॽ मे़त्‍तुङ्‌सिङ्‌ॽ, यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌ङिन् खुन्‍छिॽनु सोरिक् वाॽर, हे़क्‍क्‍याङ् खे़ङ्‌हाॽ यरुसले़ःम्‍मो मे़धोःक्‍सिङ् मे़बेःक्‍लरो॥’”

a 

३६:३ खे़न् ३३/४ तःन्, इग्र हप्‍मे़न् ३/४ मेत्रिक तःन्

b 

३६:३ खे़न् ७५ पाउन्‍द, इग्र हप्‍मे़न् ३४ किलोग्राम

एज्राःल्‍ले़ कुसाप्‍पन्

साप्‍पन् निसुम्

ए़ज्राःल्‍ले़ कुसाप्‍पन्‍निन् साप्‍मुःन्‍धुम् साप्‍पन्‍हाॽओ के़बप्‍पा के़रे़क्‍नुःल्‍ले़ एगाङ्‌बा साप्‍पन्‍लो॥ बाबेलओ मे़दे़म्‍सु मे़दे़ॽरुसिबाहाॽ कुभा यरिक् यहुदिहाॽ मे़नुःक्‍खे़ मे़भे़रे़बा नु खे़ङ्‌हाॽ यरुसले़ःम्‍मो याम्‍मो मे़युङ्‌सिङ्‌ङाङ् निङ्‌वाॽफुमाङ्‌ङिन् माङ्‌से़वा मे़प्‍मा मे़हेःक्‍तुबा पाःन्‍हाॽ कप्‍मो पत्॥ कन् पाःन्‍हाॽ थे़प्‍पे़त्‍ताङ् अक्‍खेलॽरिक् चे़क्‍खे़ पाःत्‍ते़आङ् पत्,

१) वेॽ लाजेॽओ मे़दे़म्‍सु मे़देॽरुसिआङ् के़वाॽबा इस्राइलबा मनाहाॽ फारस लाजेॽबा पयम् हाङ् कोरेसे़ल्‍ले़ नुःक्‍खे़म् पेगे़म्‍मे़ॽ मे़त्‍तुसिॽ॥ हे़क्‍क्‍याङ् खे़न् थिक्‍सिगेक्‍पा इस्राइलि मनासुम्‍हाॽ बे़बिलोनलाम् मे़नुःङ् मे़भे़न्‌ॽ॥

२) माङ्‌हिम्‍मिन् याम्‍मो मे़जोगु मे़सुरुआङ् मे़दोन्‍दुॽ हे़क्‍क्‍याङ् यरुसले़ःम्‍मो निङ्‌वाॽफुमाङ्‌ङिन् माङ्‌से़वा मे़प्‍मा मे़हेःक्‍तुॽ॥

३) हे़क्‍क्‍याङ् यरिक् तङ्‌बे एगाङ् ए़ज्राःल्‍ले़ कुलाम्‍लोमो वेॽ यहुदि मनासुम्‍हाॽ यरुसले़ःम्‍मो मे़नुःङ्‌ॽ॥ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् ए़ज्राःल्‍ले़ साॽरिक् नुरिक् साम्‍जिक् निङ्‌वाॽ कत्‍तु हे़क्‍क्‍याङ् खुने़ॽ यहुदिहाॽ खुन्‍छिॽ आबाङे साम्‌यो नु सङ्‌जुम्‍भोओ हिङ्‌माआङ् वाॽमा हुॽरुसिॽ खे़ब्‍याङ् हे़क्‍केलॽरिक् खुने़ॽ इस्राइलबा याम्‍साम्‍गे़न् साक्‍थिम्‍मिन् ताङ्‌से़ःत्‍तुरो॥

ताङ्‌बा थामिङ्

मे़दे़म्‍सु मे़देॽरुसिबालाम् तगि के़नुःङ्‌बा मनासुम्‍हाॽ १:१–२:७

माङ्‌हिम्‍मिन् याम्‍मो चोःक्‍मा मे़सुरुआङ् मे़दोन्‍दुॽ ३:१–६:२२

मे़दे़म्‍सु मे़देॽरुसिबा वेॽ मनासुम्‍हाॽ ए़ज्राःन्‍नु मे़नुःङ्‌ॽ ७:१–१०:४४

ए़ज्रान् यरुसले़ःम्‍मो के़प्‍फे़न्

एज्राःल्‍ले़ कुसाप्‍पन्

कोरेस हाङ्‌ङिल्‍ले़ यहुदिहाॽ खुनिॽ लाजेॽओ नुःङ्‌मा पेःक्‍मा पाङ्‌घुसि

१

कोरेसे़न् फारस लाजेॽओ पयम् हाङ् पोःक्‍खे़बा थिक्‍सिगेक्‍पा तङ्‌बेओ यहवे दाङ्‌बाल्‍ले़ माङ्‌निङ्‌वाॽपान् के़बाःप्‍पा यर्मियान् मे़त्‍तुबा कुबाःन्‍जाक्‍किन् के़त्‍तु॥ कन् यो साप्‍ते़आङ् के़बप्‍पा कुइङ्‌जाङ्‌ङिन् खुने़ॽ कुहाङ्‌जुम्‍मोबा के़रे़क् ते़न्‍हाॽओ इङ्‌घङ् से़मारे़ लागि खुने़ॽ साप्‍तुआङ् हाङुरो–

२ “फारस लाजेॽबा पयम् हाङ् कोरेसे़ल्‍ले़ कुइङ्‌जाङ् कन् वाॽरो॥ यहवे दाङ्‌बा साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ आङ्‌गाॽ के़रे़क् इक्‍सादिङ् खाम्‍बेःक्‍मोबा हाङ् चोगाङ्‌ङाङ् वाॽ हे़क्‍क्‍याङ् खुने़ॽ कुलागि यहुदा लाजेॽबा यरुसले़म ये़क्‌यक्‍को लत्‍छा माङ्‌हिम् चोःक्‍मा याःम्‍बक् पिराङ्‌ङाङ् वाॽ॥

३ निङ्‌वाॽफुमाङ्‌ङिन् खिनिॽ के़रे़क् इस्राइलि खुने़ॽ कुमनाहाॽनु वाॽर॥ खिनिॽ यहुदाबा यरुसले़ःम्‍मो पेगे़म्‍मे़ॽ हे़क्‍क्‍याङ् माङ्‌से़वा के़मे़त्‍तुम्‍बा यरुसले़ःम्‍मो के़वाॽबा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुलागि खे़प्‍मो याम्‍मो माङ्‌हिम् चोगे़म्‍मे़ॽ॥

४ वेॽ लाजेॽओ मे़दे़म्‍सु मे़देॽरुसिबा खुने़ॽ कुभा कुमनाहाॽ नुःङ्‌मा फे़म्‍मारे़ लागि फाॽमासि चाहाब् मे़जोक्‍ने़भग्र खुन्‍छिॽ पाङ्‌भेॽसाबाहाॽरे़ खे़ङ्‌हाॽ मे़भाॽरुसिर॥ खुन्‍छिॽ पाङ्‌भेॽसाबाहाॽरे़ खे़ङ्‌हाॽ साम्‍म्‍याङ्, युप्‍पा, चिगक्‌वाहाॽ हे़क्‍क्‍याङ् हिम्‍मो हिम्‍थक्‍साहाॽ नु यरुसले़ःम्‍मो निङ्‌वाॽफुमाङ्‌ङिल्‍ले़ कुहिम्‍मो तोःम्‍मारे़ लागि हुक्‌वा मे़बिरुसिर॥”

५ खे़ब्‍याङ् यहुदा नु बेन्‍यामिन सुवाङ्‌स्‍मा तुम्‍भाक्‍पाहाॽ, निङ्‌वाॽभुसाम्‍बाहाॽ नु ले़बिहाॽ हे़क्‍क्‍याङ् निङ्‌वाॽफुमाङ्‌ङिल्‍ले़ खुन्‍छिॽ सिक्‍लुङ्‌मो सिक्‍सम्‍मा निङ्‌वाॽ पिरुसिआङ् के़वाॽबाहाॽ के़रे़क् यरुसले़ःम्‍मो पेःक्‍माआङ् यहवे दाङ्‌बाल्‍ले़ कुहिम्‍मिन् याम्‍मो चोःक्‍मा यारिप् मे़बोक्‍खे़॥

६ खे़ङ्‌हाॽरे़ खुन्‍छिॽ के़रे़क् पाङ्‌भेॽसाबाहाॽरे़ यरिक् चिगक्‌वा सामाहाॽ, युप्‍पा खप्‍प्‍याहाॽ, साम्‍म्‍याङ्, चिगक्‌वाहाॽ, हिम्‍थक्‍साहाॽ, वेॽ इमे़ल्‍लुङ्‌बा पाःन्‍हाॽ नु माङ्‌हिम्‍मो तोःम्‍मा के़बोङ्‌बा हुक्‌वाहाॽ मे़बिरुसिआङ् खे़ङ्‌हाॽ मे़भाॽरुसि॥

७ नबुकदनेसर हाङ्‌ङिल्‍ले़ यरुसले़म माङ्‌हिम्‍मोलाम् तेॽरुआङ् खुने़ॽ कुमाङ्‌ङिल्‍ले़ माङ्‌हिम्‍मो युक्‍खुसिआङ् युङे़बा खप्‍प्‍या सामाहाॽ कोरेस हाङ्‌ङिल्‍ले़ खे़ङ्‌हाॽ नुःक्‍तु पिरुसि॥

८ खुने़ॽ हाङ्‌हिम् याङ्‌युङ्‌मोबा तुम् सुहाङ्‌युक्‍पा मित्रेदाते़न् खे़न् खप्‍प्‍याहाॽ पिरुआङ् खुने़ॽ यहुदाबा हाङ्‌युक्‍पा सेसेबस्‍सरे़ल्‍ले़ कुलागि खे़न् चिगक्‌वा सामाहाॽ लत्‍छा थामिङ्‌ङो फोःन्‍दु॥

९-१० खे़न् सामाहाॽरे़ कुमिङ् के़बप्‍पा थामिङ्‌ङिन् अक्‍तङ्‌बा चोगे़रो–

हुक्‌वा तोःम्‍मा साम्‍म्‍याङ् खर्बा | 0
हुक्‌वा तोःम्‍मा युप्‍पा खर्बा | 0,0
सुक्‍पा हाःम्‍मा खर्बाहाॽ | 0
चुजुक्‍सा साम्‍म्‍याङ् खोर्‍याहाॽ | 0
चुजुक्‍सा युप्‍पा खोर्‍याहाॽ | 0
वेॽ खप्‍प्‍या सामाहाॽ | 0,0

११ के़रे़क् ५,४०० साम्‍म्‍याङ् नु युप्‍पा खप्‍प्‍याहाॽ वये़॥ मे़दे़म्‍सु मे़देॽरुसिबाहाॽ बेबिलोन्‍लाम् यरुसले़ःम्‍मो मे़नुःक्‍खे़ मे़भे़रे़ल्‍ले़ सेसबस्‍सरे़ल्‍ले़ खे़न् के़रे़क् चिगक्‌वाहाॽ फे़त्‍तुआङ् यरुसले़ःम्‍मो फे़रे़रो॥

मे़दे़म्‍सु मे़देॽरुसिबालाम् के़नुःङ्‌बा के़भे़म्‍बाहाॽरे़ खुन्‍छिॽ मिङ्‌हाॽ

(नहे ७:४-७३)

२

मे़दे़म्‍सु मे़देॽरुसिआङ् के़वाॽबा यरिक् यहुदिहाॽ बेबिलोन ते़ङ्‌गपलाम्‍बा यरुसले़म नु यहुदाओ मे़नुःक्‍खे़ हे़क्‍क्‍याङ् खुन्‍छिॽ आबाङे ये़क्‌यक्‍हाॽओ मे़बे॥ नबुकदनेसर हाङ्‌ङिल्‍ले़ ते़म्‍सु तेॽरुसिबा ये़म्‍माङ्‌धो खे़न् ये़म्‍मो थारिक् खे़ङ्‌हाॽरे़ खुन्‍छिॽ हिम्‍सयङ्‌हाॽ बेबिलोनओ मे़याःक्‍ते़आङ् मे़वये़॥

२ खे़ङ्‌हाॽरे़ खुन्‍छिॽ लाम्‍लोबाहाॽ– यरुबाबेल, येसुआ, नहे़म्‍या, सरायाह, रेलयाह, मोर्दकै, बिल्‍सान, मिस्‍पार, बिग्‍वै, रेहुम नु बानाहा मे़वये़॥

मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा इस्राइलबा मनाहाॽ मे़निरुसिल्‍ले़ खे़ङ्‌हाॽरे़ खुनिॽ सुवाङ् कुइसिःक् कन् परिक्‍ले़न् मे़वये़रो–

३-२० परोस– २,१७२

सपत्‍याह– ३७२

आरा– ७७५

पहत-मोआब (ये़सुआ नु योआबरे़ खुन्‍छिॽ मुॽइदाङ्‌साहाॽ) २,८१२

एलाम– १,२५४

जत्‍तु– ९४५

जक्‍कै– ७६०

बानि ६४२

बेबै– ६२३

अज्‍गाद– १,२२२

अदोनिकाम ६६६

बिग्‍वै– २,०५६

आदिन ४५४

आतेर (खे़न् हिजकियाआङ् मे़मे़त्‍तु) ९८

बेजै– ३२३

योरा– ११२

हासुम २२३

गिब्‍बार– ९५॥

२१-३५ आबाङे खुन्‍छिॽ पाधे़बाहाॽ मे़युङे़बा ये़क्‌यक्‍हाॽ कुइसिःक् मे़नुःक्‍खे़बा मनाहाॽ कन् परिक्‍ले़ मे़वये़रो–

बेथले़हे़म १२३

नतोपा– ५६

अनातोत– १२८

अज्‍मावेत– ४२

किर्यत-यारिम, कपिरा, नु बेरोत– ७४३

रामा नु गेबा– ६२१

मिकमास– १२२

बेथेल नु ऐ– २२३

नेबो– ५२

मग्‍बिस १५६

वेॽस्‍मा एलाम १,२५४

हारिम ३२०

लोद, हादिद नु ओनो– ७२५

यरिहो ३४५

सेनाह– ३,६३०

३६-३९ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा निङ्‌वाॽफुसाम्‍बाहाॽरे़ खुन्‍छिॽ सुवाङ्‌हाॽरे़ थामिङ्–

यदायाह (येसुआरे़ कुमुॽइदाङ्‌सा) ९७३

इम्‍मेर– १,०५२

पसहुर– १,२४७

हारिम– १,०१७

४०-४२ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा ले़बि सुवाङ्‌हाॽ–

येसुआ नु कादमिएल (होदबियाःल्‍ले़ कुमुॽइदाङ्‌सा ७४

माङ्‌हिम्‍मो साम्‍लो साम्‍गे़मे़प्‍पाहाॽ आसापे़ल्‍ले़ कुमुॽइदाङ्‌सा १२८

माङ्‌हिम्‍मो लाम्‍धेत् के़गोबाहाॽ सल्‍लुम, आतेर, तल्‍मोन, अक्‍कुब, हतिता नु सोबैरे़ कुमुॽइदाङ्‌सा)– १३९

४३-५४ मे़दे़म्‍सु मे़देॽरुसिबालाम् के़नुःङ्‌बा माङ्‌हिम्‍मो याःम्‍बक् के़जोःक्‍पाहाॽरे़ खुनिॽ सुवाङ्‌हाॽ–

सिहा, हसुपा, तब्‍बाओत,

केरोस, सिआ, पादोन,

लेबाना, हगाबा, अक्‍कुब,

हागाब, साल्‍मै, हानान,

गिद्‌देल, गहर, रायाह,

रसिन, नकोदा, गज्‍जाम,

उज्‍जा, पसेह, बेजै,

अस्‍ना, मोनिम, नेपुसिम,

बक्‍बुक, हकुपा, हर्हुर,

बस्‍लुत, महिदा, हर्सा,

बर्कोस, सिसरा, तेमह,

नसिह नु हतिपा॥

५५-५७ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा सोलोमनरे़ कुयाःम्‍बक् के़जोःक्‍पा से़वारोबाहाॽरे़ खुन्‍छिॽ सुवाङ्‌हाॽ–

सोतै, हस्‍सोपेरेत, पारुद,

याला, दर्कोन, गिद्‌देल,

सपत्‍याह, हत्‍तिल, पोकेरेत-हसेबायिम नु आमि॥

५८ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा माङ्‌हिम्‍मोबा याःम्‍बक् के़जोःक्‍पाहाॽ नु सोलोमनरे़ कुयाःम्‍बक् के़जोःक्‍पा से़वारोबाहाॽ के़रे़क् मे़निरुसिल्‍ले़ ३९२ मे़योरे़॥

५९-६० तेल-मेलह, तेल-हर्सा, केरुब, आदोन नु इम्‍मेर ये़क्‌यक्‍लाम् के़नुःङ्‌बा के़भे़म्‍बाहाॽ दलायाह, तोबिया नु नकोदा सुवाङ्‌बा मनाहाॽ के़रे़क् ६५२ मे़वये़ कर आनिगे इस्राइलिहाॽरे़ खुन्‍छिॽ मुॽइदाङ्‌सासिगे़ फाॽआङ् खे़ङ्‌हाॽरे़ तसि पर्माङ्‌गि ताःप्‍मा मे़न्‍छुक्‍तुन्॥

६१-६२ कन् निङ्‌वाॽफुसाम्‍बा हिम्‌सयङ्‌हाॽरे़आङ् आबाङे थाःक्‍थे़बाहाॽरे़ खुन्‍छिॽ याःम्‍बेओ तसि पर्माङ्‌गि तोःम्‍मारे़ लागि थेआङ् साप्‍ला मुन्‍देॽ खोमा मे़न्‍छुक्‍तुन्– होबायाह, हक्‍कोस नु बर्जिल्‍लै॥ (बर्जिल्‍लै मिङ् के़वाःप्‍पा निङ्‌वाॽफुसाम्‍बा हिम्‍सयङ्‌बा पाधे़बाहाॽरे़ गिलाद के़युङ्‌बा बर्जिल्‍लैरे़ कुस्‍सा मे़न्‍छुमाधिक् ते़न्‍धाम्‍गे़न् मेःक्‍खिम् मे़लक्‍तुआङ् कुन्‍नुःप्‍पाल्‍ले़ कुमिङ्‌ङो आबाङे हिम्‌सयङ्‌ङिल्‍ले़ कुमिङ् युक्‍खुआङ् वये़॥) आबाङे खुन्‍छिॽ पाधे़बाहाॽरे़न् थेआङ् तसि पर्माङ्‌गि पिमा मे़न्‍छुक्‍तुम्‍बाल्‍ले़ चोगुल्‍ले़ खे़ङ्‌हाॽ निङ्‌वाॽफुसाम्‍बासि फाॽआङ् मे़न्‍दाःक्‍तुसिन्॥

६३ उरिम नु तुम्‍मिम्‍मे़न् याङ्‌मा के़सुक्‍पा निङ्‌वाॽफुसाम्‍बाधिक् मे़न्‍दाए थारिक् खे़ङ्‌हाॽरे़ निङ्‌वाॽफुमाङ्‌ङो तोःम्‍मनाबा कुजान् चामा मे़न्‍छुक्‍तुन् फाॽआङ् यहुदि तुम् सुहाङ्‌युक्‍पाल्‍ले़ खे़ङ्‌हाॽ मे़त्‍तुसिरो॥

६४-६७ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बाहाॽ मे़निरुसिल्‍ले़ खे़ङ्‌हाॽ के़रे़क् ४२,३६० मे़वये़॥

खे़ङ्‌हाॽरे़ खुनिॽ से़वारोबा नु से़वारोमाहाॽ ७,३३७ मे़वये़

ये़म्‍बित्‍छा नु मे़न्‍छुमा साम्‍गे़लोमाहाॽ २०० मे़वये़

अन् ७३६

अन्‌योक् २४५

उमे ४३५

अदङ् ६,७२० मे़वये़रो॥

६८ खे़ब्‍याङ् मे़दे़म्‍सु मे़देॽरुसिबालाम् के़नुःङ्‌बा के़भे़म्‍बाहाॽ यरुसले़ःम्‍मोबा यहवे दाङ्‌बाल्‍ले़ कुमाङ्‌हिम्‍मो मे़गे़रे़ मे़द्‌ये़, हे़क्‍केःल्‍ले़ यरिक् हिम्‍सयङ्‌बा तुम्‍भाक्‍पाहाॽरे़ तगिबा ते़न्‍नोए याम्‍मो माङ्‌हिम् चोक् फाॽमासिरे़ लागि खुनिॽ निङ्‌वाॽलाम् हुक्‌वायाङ् मे़दोन्‍दु॥

६९ खे़न् याःम्‍बक्‍किल्‍ले़ लागि खे़ङ्‌हाॽरे़ खुन्‍छिॽ सुक्‍सुक् मे़बिरुसि हे़क्‍क्‍याङ् के़रे़क्‍ले़ ५०० किलोग्राम साम्‍म्‍याङ्, २,८०० किलोग्राम युप्‍पा नु किप्‍थिक् निङ्‌वाॽफुसाम्‍बा तेःप्‍फुङ्‌हाॽ मे़भुक्‍खु॥

७० निङ्‌वाॽफुसाम्‍बा, ले़बि हे़क्‍क्‍याङ् कुभा मनाहाॽ यरुसले़म नु खे़ल्‍ले़ कुबेसाङ्‌बा ते़न्‍हाॽओ मे़युङ्‌सिङ्॥ साम्‍गे़लोबाहाॽ, इक्‍के़गोबाहाॽ नु माङ्‌हिम्‍मो याःम्‍बक् के़जोःक्‍पाहाॽ आम्‍भा खे़ल्‍ले़ कुबेसाङ्‌बा ये़क्‌यक्‍को मे़युङ्‌सिङ् हे़क्‍क्‍याङ् वेॽ के़रे़क् इस्राइलिहाॽ आबाङे खुन्‍छिॽ पाधे़बाहाॽ मे़युङे़बा ये़क्‌यक्‍हाॽओ युङ्‌मा मे़हेःक्‍ते़रो॥

निङ्‌वाॽफुमाङ्‌ङिन् याम्‍मो माङ्‌से़वा मे़प्‍मा मे़हेःक्‍तु

३

नुसि ला थारिक् इस्राइलिहाॽ आबाङे खुन्‍छिॽ ये़क्‌यक्‍हाॽओ मे़युङे़ मे़गरे़॥ खे़न् एगाङ् खे़ङ्‌हाॽ के़रे़क् यरुसले़ःम्‍मो थिक्‍हुप् मे़बोःक्‍खे़आङ् मे़जुप्‍से़॥

२ खे़ब्‍याङ् निङ्‌वाॽफुमाङ्‌ङिल्‍ले़ कुमनाहाॽ मोसाःल्‍ले़ पिरुसिबा साम्‌योथिम् इङ्‌जाङ्‌ङो साप्‍ते़आङ् के़बप्‍पा इङ्‌जाङ् कुइसिःक् खे़ङ्‌हाॽरे़ खे़प्‍मो खुन्‍छिॽ ले़त्‍तिहाॽ तोःम्‍मारे़ लागि योसादाके़ल्‍ले़ कुस्‍सा येसुआन्, खुने़ॽ कुन्‍देङ् कुन्‍जुम् निङ्‌वाॽफुसाम्‍बाहाॽ, सालतिएलरे़ कुस्‍सा यरुबाबेल नु खुने़ॽ कुगाॽइहाॽरे़ इस्राइलबा निङ्‌वाॽफुमाङ्‌ङो ले़त्‍ति तोःम्‍मादे़न् मे़जोगु॥

३ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा मनाहाॽ लाजेॽओ के़युङ्‌बा के़याःक्‍पा मनाहाॽनु मे़गिसे़साङ् खे़ङ्‌हाॽरे़ तगिबा ते़न्‍नोए ले़त्‍ति तोःम्‍मादे़न् मे़जोगु॥ खे़न् एगाङ् याम्‍मो खे़ङ्‌हाॽरे़ थिक्‌याःन्‍धक् खे़प्‍मो तानाम् नु युःन्‍छिक्‍पा मिधिङ्‌मनादेमनाबा सिदुङ्‌जभा तोःम्‍मा मे़हेःक्‍तु॥

४ खे़न् एगाङ् खे़ङ्‌हाॽरे़ साम्‌योथिम्‍मो साप्‍ते़आङ् के़बप्‍पा कुइसिःक् याक्‍सा याःक्‍मा साःङ्‌गाहिम् तङ्‌नाम् मे़दोसु॥ थिक्‌याःन्‍धक् खे़न् ये़न्‍नो तोःम्‍मा के़बोःड्‌बा मिधिङ्‌मनादेमनाबा सिदुङ्‌जभाहाॽ मे़दोन्‍दु॥

५ खे़न्‍नुःल्‍ले़ वेॽ थिक्‌याःन्‍धक् मिधिङ्‌मनादेमनाबा सिदुङ्‌जभा, लादुप्‍पा ये़न्‍नो तोःम्‍मनाबा सिदुङ्‌जभा नु यहवे दाङ्‌बाल्‍ले़ पाःत्‍तुबा कुइसिःक् के़रे़क् सेसे तङ्‌नाम्‍हाॽओबा सिदुङ्‌जभा मे़दोन्‍दु॥ खे़न्‍नु सोसोरिक् यहवे दाङ्‌बे़ल्‍ले़ कुलागि आबाङे खुन्‍छिॽ निङ्‌वाःल्‍ले़ हुक्‌वा याङ्‌हाॽआङ् खे़ङ्‌हाॽरे़ मे़दोन्‍दु॥

६ मनाहाॽरे़ खे़न् ये़म्‍मो थारिक् माङ्‌हिम्‍मिन् चोःक्‍मा मे़न्‍हेःक्‍के वये़साङ् खे़ङ्‌हाॽरे़ नुसि लाओबा थिक्‍सिगेक्‍पा ये़न्‍नो यहवे दाङ्‌बाओ सिदुङ्‌जभाहाॽ तोःम्‍मा मे़हेःक्‍तुरो॥

माङ्‌हिम्‍मिन् चोःक्‍मा याम्‍मो मे़हेःक्‍तुॽ

७ लुङ् नु सिङ् याःम्‍बक् के़जोःक्‍पाहाॽ नाम्‌याक् पिमासि फाॽआङ् मनाहाॽरे़ याङ् मे़बिरुसि हे़क्‍क्‍याङ् ले़बनानलाम् मे़युरुबा साम्‍माङ्‌सिङ्‌हाॽरे़ कुले़क्‌वाओ तुरोस नु सिदोनओ हाङ्‌मा के़बोङ्‌बा कुजा नु चैतुन निःङ्‌गेॽआङ् मे़बिरुसि॥ साम्‍माङ्‌सिङ्‌हाॽ वरःङ्‌ङोलाम् योप्‍पा थारिक् मे़दारु॥ कन् के़रे़क् याःम्‍बक्‍हाॽ फारस लाजेॽबा पयम् हाङ् कोरेसे़ल्‍ले़ चोःक्‍मा फाःक्‍तुसिआङ् वये़॥

८ माङ्‌हिम् मे़जोगुबादे़न् यरुसले़ःम्‍मो खे़ङ्‌हाॽ मे़गे़रे़ मे़द्‌ये़बा निसिगेक्‍पा तङ्‌बेओबा निसिगेक्‍पा लाओ खे़ङ्‌हाॽरे़ याःम्‍बक् चोःक्‍मा मे़हेःक्‍तु॥ यरुबाबेल, येसुआ नु खे़ङ्‌हाॽरे़ के़रे़क् आबाङे खुन्‍छिॽ लाजेॽबा तेःङ्‌जुम्‍हाॽ, निङ्‌वाॽफुसाम्‍बाहाॽ हे़क्‍क्‍याङ् ले़बिहाॽ नु से़क्‍खाःल्‍ले़ मे़दे़म्‍सु मे़देॽरुसिबालाम् यरुसले़ःम्‍मो के़नुःङ्‌बा के़दाबा के़रे़क् मनाहाॽ खे़न् याःम्‍बक्‍को मे़भन्‍छिङ्॥ निबोङ् तङ्‌बे इग्र खे़न्‍नुःल्‍ले़ यरिक् तङ्‌बे के़गे़प्‍पा के़रे़क् ले़बिहाॽ माङ्‌हिम्‍मिन् याम्‍मो चोःक्‍मा याःम्‍बक्‍को लक्‍पे़न्‍साबा पोङ्‌मारे़ लागि मुरा मे़मे़त्‍तुसि॥

९ ले़बि येसुआन् नु खुने़ॽ कुस्‍साहाॽ, कुगाॽइहाॽ, कादमिएल हे़क्‍क्‍याङ् खुने़ॽ कुस्‍साहाॽरे़ (होदबियाःल्‍ले़ कुहिम्‍सयङ्) हे़क्‍क्‍याङ् हेनादादरे़ कुस्‍साहाॽ॥ खे़ङ्‌हाॽरे़ खुन्‍छिॽ साहाॽ नु फुॽनुसाॽहाॽरे़ निङ्‌वाॽफुमाङ्‌ङिल्‍ले़ कुहिम् चोःक्‍मा याःम्‍बक्‍किन् ओमे़प्‍मा मे़भाॽरुसि– खे़ङ्‌हाॽ के़रे़क् ले़बि मे़वये़॥

१० मनाहाॽरे़ माङ्‌हिम्‍मिम्‍ले़ कुबुङ् युङ्‌मा मे़हेःक्‍तुआङ् निङ्‌वाॽफुसाम्‍बाहाॽ चाङ् मे़जाक्‍सिङ् हे़क्‍क्‍याङ् हुक्‍को थुत्‍तुरिःप्‍पा मे़याङ्‌सिङ्‌ङाङ् खुन्‍छिॽ आबाङे ते़न्‍नो मे़ये़म्‍सिङ्॥ आसाप् सयङ्‌बा ले़बिहाॽ खित्‍छिङ् खित्‍छिङ् के़लॽबा ताहिप्‍पिन् मे़याङ्‌सिङ्‌ङाङ् मे़ये़म्‍सिङ्॥ दाउद हाङ्‌ङिल्‍ले़ इङ्‌जाङ् चोगुबा थिम् कुइसिःक् खे़ङ्‌हाॽरे़ यहवे दाङ्‌बाल्‍ले़ कुनारा मे़भोसुरो॥

११ खे़ङ्‌हाॽरे़ यहवे दाङ्‌बान् नोगे़न् मे़बिरु हे़क्‍क्‍याङ् से़वासाम्‍लोन् साम्‍मे़मे़त्‍तुर अक्‍खेलॽरिक् निले़ङ् साम्‍मे़लोरे़रो–

“यहवे दाङ्‌बान् के़नुॽबा चोक्‍लो

हे़क्‍क्‍याङ् इस्राइले़न् खुने़ॽ सदादिङ् लुङ्‌माॽ तुक्‍तुरो॥”

के़रे़क् मनाहाॽ यम्‍बा इक्‍लाओ मे़अःक्‍ते़ हे़क्‍क्‍याङ् यहवे दाङ्‌बाल्‍ले़ कुनारा मे़भोसु थेआङ्‌भे़ल्‍ले़ माङ्‌हिम्‍मिल्‍ले़ कुबुङ् युङ्‌मा याःम्‍बक्‍किन् मे़हेःक्‍तुआङ् वये़॥

१२ यरिक् काप्‍पोबा निङ्‌वाॽफुसाम्‍बा, ले़बि नु वेॽ हिम्‍सयङ्‌बा तुम्‍भाक्‍पाहाॽरे़ तगिबा माङ्‌हिम्‍मिन् मे़निसुआङ् वये़॥ कन् माङ्‌हिम्‍मिल्‍ले़ कुबुङ् युङ्‌सिङ्‌बा मे़निसुआङ् खे़ङ्‌हाॽ हाःप्‍मा मे़हेःक्‍ते़॥ कर खे़प्‍मो के़वाॽबा वेॽ मनाहाॽग खुन्‍छिॽ निङ्‌वाॽ त्‍ये़आङ् पसःत् मे़सःत्‍ते़॥

१३ मनाहाॽ मे़सःत्‍ते़आङ् मे़अःक्‍ते़बा नु मे़हाबे़बा इक्‍लाहाॽ आत्‍तिन्‍हाॽरे़आङ् एॽए खे़म्‍मा मे़न्‍छुक्‍तुन् थेआङ्‌भे़ल्‍ले़ खे़न् इक्‍लाःल्‍ले़ लोःक्‍खुआङ् माःङ्‌घा माःङ्‌घा थारिक्‍काङ् खे़म्‍दे़त्‍ते़रो॥

माङ्‌हिम् चोःक्‍मा याःम्‍बक्‍किन् मे़अत्‍तु

४

यहुदा नु बेन्‍यामिनबा मनाहाॽरे़ खुनिॽ निङ्‌मिहाॽरे़ बेबिलोन मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा मनाहाॽरे़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुहिम्‍मिन् याम्‍मो चोःक्‍मा मे़हेःक्‍तुआङ् वाॽ के़लॽबा मे़घे़प्‍सु॥

२ खे़ल्‍ले़ चोगुल्‍ले़ खे़ङ्‌हाॽ यरुबाबेले़न् नु हिम्‍सयङ्‌हाॽओबा तुम्‍भाक्‍पाहाॽरे़ खुन्‍छिॽ तुम्‍से़ मे़बे हे़क्‍क्‍याङ् अक्‍खे मे़मे़त्‍तुसि, “माङ्‌हिम् चोःक्‍मा याःम्‍बक्‍को खिनिॽ तेःङ् मे़प्‍मानिङ् आनिगे आभाःक्‍ते़ॽ॥ खिनिॽ माङ्‌से़वा के़मे़त्‍तुम्‍बा सेसे निङ्‌वाॽफुमाङ्‌ङिन्‍ने आनिगे़आङ् से़वा मे़त्‍तुम्‍बे़॥ अस्‍सुरबा पयम् हाङ् एसरहदोने़ल्‍ले़ आनिगे कॽयो वाॽमा याप्‍मि पाङ्‌घे़बा ये़म्‍माङ्‌धोए आनिगे खुने़ॽओ सिदुङ्‌जभा तोःन्‍दुम्‍बे़र वयिगे़॥”

३ यरुबाबेल, येसुआ नु हिम्‍सयङ्‌हाॽओबा तुम्‍भाक्‍पाहाॽरे़ खे़ङ्‌हाॽ मे़मे़त्‍तुसि, “यहवे दाङ्‌बा आनिगे निङ्‌वाॽफुमाङ्‌ङिल्‍ले़ कुहिम्‍मिन् चोःक्‍मारे़ लागि आनिगे खिनिॽ फाॽमा चाहा मे़जोगिगे़न्॥ खे़न् आनिगे आबाङे चोगुम्‍बे़॥ फारस लाजेॽबा पयम् हाङ् कोरेसे़ल्‍ले़ मुरा मे़त्‍तिगे़बा हे़क्‍के आनिगे खे़न् याःम्‍बक्‍किन् चोगुम्‍बे़॥”

४ हाबा खे़न् लाजेॽओ के़युङ्‌बार के़वाॽबा मनाहाॽरे़ यहुदिहाॽ खुन्‍छिॽ सक्‍मा पुॽर याःम्‍मासि, यङ्‌मा से़प्‍मासि नु माङ्‌हिम् चोःक्‍मा याःम्‍बक्‍किन् चोक् मे़म्‍भाःक्‍मासि तम्‍सिन् मे़जोगु॥

५ खे़ङ्‌हाॽरे़ फारस लाजेॽबा सुहाङ्‌युक्‍पाहाॽ यहुदिहाॽरे़ खुनिॽ तक्‍ले़ङ्‌वाओ ताप्‍फे़ःम्‍बा याःम्‍बक् मे़जोगुर फाॽआङ् स्‍वाःत्‍ताङ् सुरुत्‍याङ् मे़बिरुसि॥ कोरेसे़ल्‍ले़ कुहाङ्‌युक् चोःक्‍चोःक् नु दारा हाङ्‌ङिल्‍ले़ कुहाङ्‌युक् ये़म् थारिक् खे़ङ्‌हाॽरे़ हे़क्‍के मे़जोगुर मे़वये़रो॥

यरुसले़म ये़क्‌यक् चोःक्‍मा याःम्‍बक्‍किन् मे़अत्‍तु

६ अहासुरस पयम् हाङ्‌ङिल्‍ले़ कुहाङ्‌युक्‍किल्‍ले़ कुहेःक्‍सिङ्‌मो यहुदा नु यरुसले़ःम्‍मो के़युङ्‌बा मनाहाॽरे़ खुनिॽ तक्‍ले़ङ्‌वाओ खुन्‍छिॽ निङ्‌मिहाॽरे़ लत्‍छा आप्‍तिक् सक् थिक् मे़साप्‍तुआङ् मे़दारु॥

७ याम्‍मो अर्तासास्‍त, फारस लाजेॽबा पयम् हाङ्‌ङिल्‍ले़ कुहाङ्‌युक् चोःक्‍मा ये़म्‍मो विस्‍लाम, मित्रेता, ताबेल नु खे़ल्‍ले़ कुन्‍जुम्‍हाॽरे़ पयम् हाङ्‌ङिन् लत्‍छा सक्‍इङ्‌घङ् मे़हाक्‍तु॥ खे़न् सक्‍इङ्‌घङ्‌ङिन् अरामि पाःन्‍दाङ्‌ङो मे़साप्‍तुआङ् वये़ हे़क्‍क्‍याङ् मे़निरुल्‍ले़ पाःन्‍ले़ङ्‌मा के़बोङ्‌बा पोःक्‍खे़आङ् वये़॥

८ तुम् हाङ्‌युक्‍पा रेहुम नु ते़ङ्‌गप्‍पोबा सुहाङ्‌मिबा सिम्‍सैरे़ यरुसले़ःम्‍मिल्‍ले़ कुयाःम्‍बेओ अक्‍तङ्‌बा सक्‍इङ्‌घङ् अर्तासास्‍ते़न् हाक्‍ते़छु–

९ “तुम् हाङ्‌युक्‍पा रेहुम, ते़ङ्‌गप्‍पोबा सुहाङ्‌मिबा सिम्‍सै, खे़ङ्‌हाॽनु सोरिक् याःम्‍बक् के़जोःक्‍पाहाॽ, खासे़न्‍लोःम्‍बाहाॽ नु वेॽ के़रे़क् सुहाङ्‌युक्‍पाहाॽ, खे़ङ्‌हाॽग एरेक, बेबिलोन नु सुसनबा एलामि मना मे़वये़रो,

१० खे़न्‍नु सोसोरिक् वेॽ सुवाङ्‌बा मनाहाॽ, खे़न् मुक्‍के़गुबा असुरवनिपलरे़ खे़ङ्‌हाॽ खुन्‍छिॽ हिम्‍मोलाम् खे़त्‍तुसिआङ् सामरिया ये़क्‌यक् नु नाम्‍धा पिसाङ्‌बा युफ्रेतिस ते़ङ्‌गप्‍पोबा वेॽ ते़न्‍हाॽओ युक्‍खुसिआङ् वये़॥”

११ सक्‍इङ्‌घङ्‌ङो कन् पाःन्‍निन् मे़साप्‍तुआङ् पत्‍छे़–

“नाम्‍धा पिसाङ् युफ्रेतिसबा मनाहाॽ, आदाङ्‌बारे़ के़से़वारोबाहाॽलाम् पयम् हाङ् अर्तासास्‍ते़ से़वारो–

१२ “आनिगे पयम् हाङ्‌ङिल्‍ले़ कन् पाःन्‍निन् कुसिङ् के़निःत्‍तुर के़लॽबा आनिगे इःत्‍तुम्‍बे़, आदाङ्‌बारे़ के़हाङ्‌जुम्‍मोबा वेॽ ते़ङ्‌गप्‍हाॽओलाम् के़दाबा यहुदिहाॽ यरुसले़ःम्‍मो मे़युङ्‌ॽ हे़क्‍क्‍याङ् खे़न् ताक्‍के़भे़ॽबा नु पिफ्‍युङ्‌बा ये़क्‌यक्‍किन् याम्‍मो मे़जोगुर मे़याक्॥ खे़ङ्‌हाॽरे़ लुङ्‌धाक्‍किन् से़प्‍मा मे़हेःक्‍तुआङ् सुःप्‍मा मे़जोगुॽ॥

१३ आदाङ्‌बा हाङ्‌ङे, कन् ये़क्‌यक्‍किन् याम्‍मो चुक्‍काङ् कॽयोबा लुङ्‌धाक्‍हाॽ चोःक्‍मा मे़सुरुने़भग्र कन् मनाहाॽरे़ एःङ्‌याङ् हुङ्‌मा मे़ले़रुॽ हे़क्‍क्‍याङ् पयम् हाङ्‌ङिल्‍ले़ के़याङ् याङ्‌मो याङ्‌साहाॽ सुःल्‍लिक् पोःङ्‌ॽ॥

१४ खे़ब्‍याङ् आनिगे पयम् हाङ्‌ङिल्‍ले़ कुयुक्‍को के़वाॽबा पोःक्‍खिगे़बाल्‍ले़ चोगुल्‍ले़ अक्‍खे पोङ्‌बा आनिगे ओमे़प्‍मा मे़सुक्‍तुम्‍बे़न् हे़क्‍क्‍याङ् हाङ्‌ङिन् आनिगे कन् सुजा पिआसिगे़

१५ आदाङ्‌बारे़ के़म्‍बा के़न्‍धे़बासिरे़ मे़साप्‍तु मे़ने़स्‍सुबा हाङ्‌जुम्‍मोबा साप्‍लामुन्‍देहाॽओ कोःप्‍मा पाङ्‌घे़से़ॽ॥ कन् यरुसले़म ये़क्‌यक्‍किन् आभे़ल्‍ले़साङ् पिफ्‍युङ् के़जोःक्‍पा ये़क्‌यक् नु उन्‍छेःन्‍बा ये़म्‍माङ्‌धोए हाङ् नु ते़ङ्‌गप्‍पोबा युक्‍साबाहाॽ ये़त्‍तुक्‍खे के़जाःप्‍पा वये़बा पाःन्‍निन् आदाङ्‌बारे़ निङ्‌वाॽ के़घोसुॽ॥ कन् ये़क्‌यक्‍कोबा मनाहाॽ युक्‍को कप्‍मासि आभे़ल्‍ले़साङ् के़साक्‍पा पोःक्‍खे़आङ् वाॽ॥ खे़ल्‍ले़ चोगुल्‍ले़ ये़क्‌यक्‍किन् खाप्‍पुथ्‍यःङ् मे़जोगुआङ् वये़॥

१६ कन् ये़क्‌यक्‍किन् याम्‍मो मे़जोगु मे़सुरु हे़क्‍क्‍याङ् कॽयोबा लुङ्‌धाक्‍हाॽ मे़से़त्‍तु मे़सुरुने़भग्र आदाङ्‌बारे़ युफ्रेतिस वहःङ्‌ङिल्‍ले़ नाम्‍धा पिसाङ्‌बा ते़ङ्‌गप्‍पो युक् चोःक्‍मा के़न्‍छुक्‍तुन् के़लॽबा पाःन्‍निन् हाङ्‌ङिल्‍ले़ निङ्‌वाॽ के़घोसुर के़लॽबा आनिगे निङ्‌वाॽ चोगुम्‍बे़॥”

१७ हाङ्‌ङिल्‍ले़ अक्‍तङ्‌बा नोगप् हाक्‍तुसि–

“तुम् हाङ्‌युक्‍पा रेहुम, ते़ङ्‌गप्‍पोबा सुहाङ्‌मिबा सिम्‍सै हे़क्‍क्‍याङ् सामरिया नु युफ्रेतिस नाम्‍धा पिसाङ्‌बा ते़ङ्‌गप्‍पो के़युङ्‌बा वेॽ के़रे़क् फाॽबाङ् तेःङ्‌जुम्‍हाॽ से़वारो–

१८ “खिनिॽ याप्‍मि के़हाक्‍तिबा सक्‍इङ्‌घङ्‌ङिन् पान् मे़ले़क्‍खुआङ् आङ्‌गाॽ खे़प्‍सुङ्‌ल मे़निरु मे़बिराङ्॥

१९ लत्‍छा साॽमारे़ लागि इङ्‌जाङ् पिरुङ्‌सिङ् हे़क्‍क्‍याङ् कन् पाःन्‍निन् आङ्‌गाॽ निङ्‌वाॽ खोसुङ् उन्‍छेःन्‍बा ये़म्‍माङ्‌धोए यरुसले़ःम्‍मिल्‍ले़ हाङ् युक्‍किल्‍ले़ कुदक्‍ले़ङ्‌वाओ पिफ्‍युङ् चोगुआङ् वाॽ हे़क्‍क्‍याङ् पिफ्‍युङ्‌बा नु हयङ्‌किल्‍लिङ् के़जोःक्‍पाहाॽरे़ मे़धिम्‍सुआङ् वाॽ॥

२० के़धुम्‍बा हाङ्‌हाॽरे़ यरुसले़ःम्‍मो के़रे़क् युफ्रेतिस नाम्‍धा पिसाङ्‌बा ते़ङ्‌गप्‍पो हाङ्‌युक् मे़जोगुआङ् मे़वाॽ, हे़क्‍क्‍याङ् मनाहाॽरे़ हाङ्‌जुम्‍बा एःङ्‌याङ् नु लाजेॽबा एःङ्‌याङ् मे़भोःक्‍खुआङ् खे़ङ्‌हाॽ मे़बिरुसिआङ् वाॽ॥

२१ खे़ल्‍ले़ चोगुल्‍ले़ आङ्‌गाॽ याम्‍मो वेॽ इङ्‌जाङ् मे़न्‍जोःक्‍के थारिक् खे़न् मनाहाॽरे़ ये़क्‌यक् चोःक्‍मा याःम्‍बक्‍किन् मे़न्‍जोगुन्‍ल फाॽआङ् इङ्‌जाङ् पिरे़म्‍सिम्‍मे़ॽ॥

२२ कन् पाःन्‍नो खिनिॽ चोःक्‍मा के़बोङ्‌बा याःम्‍बक्‍किन् कुनामे़न्‍छाॽ मे़मे़त्‍ते़म्‍मिन्‍ने़ॽ॥ कन् खिमो चोगे़म्‍देसे़म्‍मे़ॽ हे़क्‍क्‍याङ् हाङ्‌जुम्‍मिल्‍ले़ कुनुॽमा कुदामारे़ लागि थे़माआङ् हान्‍ति मे़बोङ्‌ने़ल्‍ल॥”

२३ पयम् हाङ् अर्तासास्‍तरे़ खे़न् कुसक्‍इङ्‌घङ्‌ङिन् रेहुम, सिम्‍सै नु खुन्‍छिॽ तेःङ्‌जुम्‍हाॽ मे़निरुआङ् खे़म्‍मा मे़बाङ्‌घुसिनुमे़ःन्‍ने खे़ङ्‌हाॽ पजात् मे़जात्‍ते़र यरुसले़ःम्‍मो मे़बे हे़क्‍क्‍याङ् याम्‍मो ये़क्‌यक् चोःक्‍मा याःम्‍बक्‍किन् यहुदिहाॽ चोक् मे़म्‍भाःक्‍तुसिन्‍लो॥

माङ्‌हिम् चोःक्‍मा याःम्‍बक्‍किन् याम्‍मो मे़हेःक्‍तु

२४ कम्‍भलॽरिक् यरुसले़ःम्‍मो यहवे दाङ्‌बाल्‍ले़ कुहिम् चोःक्‍मा याःम्‍बक्‍किन् चक् लॽरे़॥ फारस लाजेॽबा पयम् हाङ् दाराःल्‍ले़ हाङ्‌युक् चोगुबा तङ्‌बे ने़न्‍छि थारिक् के़रे़क् परिक्‍ले़ माङ्‌हिम् चोःक्‍मा याःम्‍बक्‍किन् मे़ले़रुरो॥

५

खे़न् ये़म्‍मो माङ्‌निङ्‌वाॽपान् के़बाःप्‍पा हाग्‍गै नु इद्‌दोरे़ कुस्‍सा जकरियाःल्‍ले़ खे़ङ्‌हाॽनु के़वाॽबा इस्राइलबा निङ्‌वाॽफुमाङ्‌ङिल्‍ले़ कुमिङ्‌ङो यहुदा नु यरुसले़ःम्‍मो के़युङ्‌बा यहुदिहाॽ माङ्‌निङ्‌वाॽपान् मे़प्‍मा हेःक्‍ते़त्‍छुसि॥

२ हे़क्‍क्‍याङ् सालतिएलरे़ कुस्‍सा यरुबाबेल नु योसादाक्‍के़ल्‍ले़ कुस्‍सा येसुआःल्‍ले़ यरुसले़ःम्‍मो याम्‍मो माङ्‌हिम्‍मिन् चोःक्‍मा हेःक्‍ते़सु, हे़क्‍क्‍याङ् खे़न् ने़त्‍छि माङ्‌निङ्‌वाॽपान् के़बाःप्‍पाहाॽरे़ खे़ङ्‌हाॽ मे़भाॽरुसि॥

३ आम्‍भा खे़न् ये़म्‍मोए युफ्रेतिस नाम्‍धा पिसाङ्‌बा तुम् हाङ्‌युक्‍पा तत्‍तनै, सत्‍तर-बोज्‍नैन् नु खे़ल्‍ले़ कुजुम् कुदेःङ्‌हाॽ यरुसले़ःम्‍मो मे़द्‌ये़आङ् सेःन्‍मे़दोसुसि, “हाःत्‍ले़ खिनिॽ कन् माङ्‌हिम्‍मिन् याम्‍मो चोःक्‍मा नु कॽयो चाहा के़जोःक्‍पा चिगक्‌वाहाॽ सुम्‍मा के़बाङ्‌घि?”

४ माङ्‌हिम् चोःक्‍मा के़भाॽबा के़रे़क् मनाहाॽरे़ खुनिॽ मिङ्‌हाॽआङ् खे़ङ्‌हाॽरे़ मे़नाःक्‍तुसि॥

५ कर निङ्‌वाॽफुमाङ्‌ङिल्‍ले़ यहुदि लाम्‍लोबाहाॽ ओमे़त्‍तुसिआङ् वये़ हे़क्‍क्‍याङ् फारसबा हाङ्‌याःम्‍बक् के़जोःक्‍पाहाॽरे़ दारा हाङ्‌ङिन् पेलिसक् मे़साप्‍तुआङ् मे़हाङु हे़क्‍क्‍याङ् खुने़ॽ कुनोगप् मे़ङ्‌घोए थारिक् याःम्‍बक् चोःक्‍मालाम् आत्‍तिन्‍हाॽरे़आङ् थेःक्‍मा मे़न्‍छुक्‍तुसिन्॥

६ दारा हाङ्‌ङिन् युफ्रेतिस नाधाःम्‍बि ते़ङ्‌गप्‍पोबा हाङ्‌युक्‍पा तत्‍तनै, सत्‍तर-बोज्‍नै नु खुन्‍छिॽ सुहाङ्‌युक्‍पाहाॽ, इग्र युफ्रेतिस नाहाङ्‌दाङ्‌बा युक्‍साबाहाॽरे़ मे़हाक्‍तुबा सक्‍इङ्‌घङ्‌ङिन् अक्‍तङ्‌बा चोक्‍लो–

७ “पयम् दारा हाङ्‌ङे से़वारो, आदाङ्‌बारे़ के़हाङ्‌युक्‍किन् सनारुङ् नुॽमा तामा पोङ्‌लरो!

८ “यहुदा ते़ङ्‌गप्‍पो आनिगे पेगिगे़ हे़क्‍क्‍याङ् पयम् यम्‍बा निङ्‌वाॽफुमाङ्‌ङिल्‍ले़ कुहिम्‍मिन् मे़जोगुर मे़यागे़बा निसुम्‍बे़॥ कन् पाःन्‍निन् आदाङ्‌बा पयम् यम्‍बा हाङ्‌ङिल्‍ले़ कुसिङ् के़निःत्‍तुर के़लॽबा निङ्‌वाॽ इःत्‍तुम्‍बे़॥ यम्‍ब्‌यम्‍बा लुङ्‌हाॽ मे़से़त्‍तुर लुङ्‌धाक्‍को पे़रे़म्‍सिङ्‌हाॽ मे़याक्‍तुर मे़यागे़॥ साॽरिक् सिङ्‌सिङ् ये़क्‌ये़क्‍काङ् याःम्‍बक्‍किन् पोङ्‌ल पत् खे़ब्‍याङ् चक्‍मे़ल्‍लॽए तगि पोर पत्॥

९ “‘हाःत्‍ले़ माङ्‌हिम्‍मिन् याम्‍मो चोःक्‍मा नु खे़प्‍मो चाहा के़जोःक्‍पा चिगक्‌वाहाॽ सुम्‍मा के़बाङ्‌घि?’ फाॽआङ् मनाहाॽरे़ खुनिॽ लाम्‍लोबाहाॽ आनिगे से़ःन्‍लाप्‍तुम्‍सिम्‍बे़॥

१० आनिगे आदाङ्‌बान् मे़प्‍माने़ फाॽआङ् खे़ङ्‌हाॽरे़ खुनिॽ लाम्‍लोबाहाॽरे़ खुनिॽ मिङ्‌हाॽआङ् से़ःन्‍लाप्‍तुम्‍सिम्‍बे़॥

११ “खे़ङ्‌हाॽरे़ आनिगे अक्‍खे मे़मे़त्‍तिगे़, ‘आनिगे़ग साङ्‌ग्राम्‍पेदाङ् नु इक्‍सादिङ् खाम्‍बेःक्‍मोबा निङ्‌वाॽफुमाङ्‌ङिल्‍ले़ कुसे़वारोबासिगे़॥ खे़न् माङ्‌हिम्‍मिन् इस्राइलबा लत्‍छा मुक्‍साम्‍साबा हाङ्‌ङिल्‍ले़ यरिक् तङ्‌बे तगि चोगु वये़ हे़क्‍क्‍याङ् आनिगे हाबा खे़न् माङ्‌हिम्‍मिन् याम्‍मो चोगुम्‍बे़र पत्‍छिगे़॥

१२ कर आनिगे थाःक्‍थे़बाहाॽरे़ साङ्‌ग्राम्‍पेदाङ्‌बा निङ्‌वाॽफुमाङ्‌ङिन् कुसिक् मे़भोःक्‍खुबाल्‍ले़ चोगुल्‍ले़ खुने़ॽ खे़ङ्‌हाॽ कल्‍दि हाङ्‌थाःक्‍कोबा हाङ् बे़बिलोःन्‍नो नबुकदनेसररे़ कुयुक्‍को थासुसि॥ माङ्‌हिम्‍मिन् थ्‍यःङ् मे़यसु मे़देसु हे़क्‍क्‍याङ् मनाहाॽ बेबिलोनओ मे़दे़म्‍सु मे़देॽरुसि॥

१३ “‘खे़ब्‍याङ् बेबिलोनबा हाङ् कोरेसे़ल्‍ले़ हाङ् चोगुबा थिक्‍सिगेक्‍पा तङ्‌बेओ खुने़ॽ माङ्‌हिम्‍मिन् याम्‍मो चोगे़म्‍मे़ॽ फाॽआङ् इङ्‌जाङ् पिरुसि॥

१४ नबुकदनेसरे़ल्‍ले़ यरुसले़म माङ्‌हिम्‍मोलाम् तेॽरुआङ् बेबिलोनबा खुने़ॽ कुमाङ्‌हिम्‍मो युक्‍खुसिबा साम्‍म्‍याङ् नु युप्‍पा खप्‍प्‍याहाॽ कोरेस हाङ्‌ङिल्‍ले़ नुःक्‍तु॥ कोरेस हाङ्‌ङिल्‍ले़ यहुदाओ तुम् हाङ्‌युक्‍पा मे़जोगुबा, सेसबस्‍सर मिङ् के़वाःप्‍पा मनान्, खे़न् खप्‍प्‍याहाॽ हुक्‍सुप्‍तु फे़न्‍छु॥

१५ हाङ्‌ङिल्‍ले़ खुने़ॽ मे़त्‍तु, “यरुसले़मबा माङ्‌हिम्‍मो खे़न् सामाहाॽ नुःक्‍ते़म्‍तेॽरे़म्‍मे़ॽ हे़क्‍क्‍याङ् तगि आत्‍तान् माङ्‌हिम्‍मिन् युङे़, हाबा खे़न् ते़न्‍नो याम्‍मो माङ्‌हिम्‍मिन् चोगे़म्‍मे़ॽ॥”

१६ “‘खे़ल्‍ले़ चोगुल्‍ले़ सेसबस्‍सरे़न् फे़रे़आङ् माङ्‌हिम्‍मिल्‍ले़ कुबुङ् युक्‍खु॥ खे़न् ये़म्‍माङ्‌धो आइन् थारिक् माङ्‌हिम् चोःक्‍मा याःम्‍बक्‍किन् पोङ्‌ल पत्, कर माङ्‌हिम्‍मिन् आल्‍लसाङ् चोःक्‍मा मे़न्‍जुःत्‍ते वाॽ॥’”

१७ कल्‍ले़चोगुल्‍ले़ आल्‍ल आदाङ्‌बा हाङ्‌ङे! आदाङ्‌बारे़ याप्‍मि लुङ्‌माॽ के़दुक्‍ने़भग्र, बेबिलोनओ के़ने़बा हाङ् साप्‍लामुधिङ्‌हाॽ ओमे़प्‍मा पोःङ्‌ॽ हे़क्‍क्‍याङ् कोरेस हाङ्‌ङिल्‍ले़ कन् यरुसले़मबा माङ्‌हिम्‍मिन् याम्‍मो चोःक्‍मा इङ्‌जाङ् पिरुसिबाबि मे़ःम्‍बि, खे़न् कुसिङ् निःप्‍मा पोःङ्‌ॽ॥ खे़न् एगाङ् खे़ल्‍ले़ कुयाःम्‍बेओ आदाङ्‌बारे़ आक्‍तङ्‌बा के़निङ्‌वाॽ पोःङ्‌ॽ, खे़न् आनिगे याप्‍मि आमे़त्‍ते़ॽओ॥

कोरेसे़ल्‍ले़ कुइङ्‌जाङ् सक्‍किन् मे़घोसु

६

दारा पयम् हाङ्‌ङिल्‍ले़ बे़बिलोनबा थाःङ्‌ङो मे़ने़स्‍सुबा हाङ् साप्‍मुन्‍धुम् साप्‍लाहाॽ मे़गोःत्‍तुर फाॽआङ् मुरा मे़त्‍तुसि॥

२ कर खे़न् यो साप्‍ते़आङ् के़बप्‍पा पाःन्‍हाॽ लत्‍छा मिङ्‌सोइःत् सक्‍थिक्‍क मादि ते़ङ्‌गप्‍पोबा एक्‍बातना ये़क्‌यक्‍को मे़घोसुरो–

३ “कोरेस पयम् हाङ्‌ङिल्‍ले़ आबाङे हाङ्‌युक् चोगुबा थिक्‍सिगेक्‍पा तङ्‌बेओ यरुसले़ःम्‍बा माङ्‌हिम्‍मिन् मे़जोगुर हे़क्‍क्‍याङ् खे़प्‍मो हुक्‍सोयाङ् नु मिधिङ्‌मनादेमनाबा सिदुङ्‌जभाहाॽ तोःम्‍मादे़न्‍निन् याम्‍मो पोङ्‌ल के़लॽबा इङ्‌जाङ् चोगु॥ खे़न् माङ्‌हिम्‍मिन् निबोङ्‌ङाङ् नुसि मितर कुलिङ्‌गे़न् नु खे़म्‍म्‍याक्‍के कुभे़रे़ पोःङ्‌ॽ॥

४ लुङ्‌धाक्‍हाॽ ग कुधाःक् सुम्‍सि लुङ् सम्‍धाङ् लत्‍छा कुसे़त् सिङ् केःप्‍माआङ् चोःक्‍मा पोःङ्‌ॽ॥ के़लाःप्‍पा के़रे़क् याङ्‌ङिन् हाङ्‌हिम्‍मोबा याङ्‌युङ्‌मोलाम् पिमासि पोःङ्‌ॽ॥

५ नबुकदनेसररे़ल्‍ले़ यरुसले़म माङ्‌हिम्‍मोलाम् लःत्‍तुआङ् बे़बिलोनओ तेॽरुबा साम्‍म्‍याङ् नु युप्‍पा खप्‍प्‍याहाॽ यरुसले़ःम्‍बा माङ्‌हिम्‍मो याम्‍मो युङ्‌मा पोःङ्‌ॽ॥ खे़ङ्‌हाॽ के़रे़क् नुःक्‍मा फे़प्‍माआङ् निङ्‌वाॽफुमाङ्‌ङिल्‍ले़ कुहिम्‍मोबा खप्‍प्‍या युङ्‌मादे़न्‍हाॽओ युङ्‌मा पोङ्‌लो॥”

दारा हाङ्‌ङिल्‍ले़ माङ्‌हिम् चोःक्‍मा याःम्‍बक्‍किन् हेःक्‍मा पाङ्‌घुसि

६ खे़ब्‍याङ् दारा हाङ्‌ङिल्‍ले़ अक्‍तङ्‌बा इङ्‌घङ् हाक्‍तुसि–

“नाम्‍धा पिसाङ् युफ्रेतिसबा तुम् हाङ्‌युक्‍पा तत्‍तनै, सत्‍तर-बोज्‍नै नु खे़न् ते़ङ्‌गप्‍पो के़युङ्‌बा खिनिॽ फाॽबाङ्‌हाॽ,

“माङ्‌हिम्‍लाम् माःङ्‌घा वये़म्‍मे़ॽ

७ हे़क्‍क्‍याङ् खे़न् माङ्‌हिम् चोःक्‍मा याःम्‍बक्‍किन् खिनिॽ मे़अत्‍ते़म्‍मिन्‍ने़ॽ॥ यहुदाबा तुम् हाङ्‌युक्‍पा नु यहुदि लाम्‍लोबाहाॽरे़ खुनिॽ माङ्‌हिम्‍मिन् तगिबा ते़न्‍नोए याम्‍मो मे़जोगुर॥

८ खे़न् याःम्‍बक्‍को खे़ङ्‌हाॽ फाॽरे़म्‍सिम्‍मे़ॽ फाॽआङ् आङ्‌गाॽ खिनिॽ इङ्‌जाङ् पिनिङ्॥ खे़ङ्‌हाॽरे़ खुन्‍छिॽ के़बेःक्‍पा याङ्‌ङिन् नाम्‍धा युफ्रेतिस ते़ङ्‌गप्‍पो फोःङ्‌मनाबा हाङ्‌वा एःङ्‌याङ्‌ङोलाम् खिमो पिरे़म्‍सिम्‍मे़ॽ हे़क्‍क्‍याङ् याःम्‍बक् चोःक्‍मान् मे़हाप्‍तुन्‍ल॥

९ थिक्‌याःन्‍धक् निङ्‌वाॽफुसाम्‍बाहाॽरे़ थे़मा पाःन्‍हाॽ चाहा चोक् मे़बाःत्‍तुॽ, साङ्‌ग्राम्‍पेदाङ्‌बा निङ्‌वाॽफुमाङ्‌ङो सिदुङ्‌जभा तोःम्‍मारे़ लागि से़गम्‍बा, मे़ल्‍लुक् इग्र थुःम्‍बा इग्र मासि, युम् इग्र चैतुन निःङ्‌गेन् चक्‍मे़ल्‍लॽए खे़ङ्‌हाॽ पिरे़म्‍सिम्‍मे़ॽ॥

१० खिनिॽ खे़न् चोगे़म्‍मे़ॽ हे़क्‍क्‍याङ् साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ ताःक्‍तुबा सिदुङ्‌जभाहाॽ खे़ङ्‌हाॽरे़ ओगाप् चोःक्‍मा मे़सुक्‍तुर हे़क्‍क्‍याङ् आङ्‌गाॽ नु आङ्‌गाॽ आस्‍साहाॽरे़ मुॽइसाम् खोमारे़ लागि पेलिगे़न् तुवा मे़जोगुर॥

११ आङ्‌गाॽ याम्‍मोआङ् इङ्‌जाङ् चोगुङ्‌ॽ आत्‍तिल्‍ले़ कन् इङ्‌जाङ्‌ङिन् मे़इःत्‍तुन् मे़नाःत्‍तुन्, खे़ल्‍ले़ कुहिम्‍मोलाम् सिङ् सित्‍लाङ्‌धिक् लःत्‍ते़म्‍मे़ॽ हे़क्‍क्‍याङ् खे़न् थिक्‍ले़प्‍माङ् हासम्‍सम्‍बा चोगे़म्‍मे़ॽ खे़ब्‍याङ् खे़ल्‍ले़ कुधक्‍किन् फ्‍याक् लस्‍सुर थुबे़म्‍मे़ॽ॥ खे़ल्‍ले़ कुहिम्‍मिन्‍नाङ् खाम्‍हिःक् पोङ्‌ल खाप्‍पुथ्‍यःङ् चोगे़म् पिरे़म्‍मे़ॽ॥

१२ निङ्‌वाॽफुमाङ्‌ङिल्‍ले़ खुने़ॽ माङ्‌से़वा मे़प्‍मा ते़न् चोःक्‍मारे़ लागि यरुसले़ःम्‍मिन् सेगु, कन् इङ्‌जाङ्‌ङिन् के़भेःम्‍बा नु माङ्‌हिम्‍मिन् खाप्‍पुथ्‍यःङ् चोःक्‍मा के़गोःप्‍पा आत्‍तिन् हाङ्‌ङिन्‍छाङ् इग्र सुवाङ्‌ङिन्‍छाङ् खुने़ॽ मे़क्‍खुर॥ आङ्‌गाॽ दारा हाङ्‌ङिल्‍ले़ कन् इङ्‌जाङ्‌ङिन् पिनिङ्॥ कन् के़रे़क्‍ले़ मे़इःत्‍तु मे़नाःत्‍तुर पोङ्‌लो॥”

माङ्‌हिम्‍मिन् मे़दोन्‍दु

१३ खे़न् एगाङ् दारा हाङ्‌ङिल्‍ले़ युफ्रेतिस नाहाङ्‌दाङ्‌बा तुम् हाङ्‌युक्‍पा तत्‍तनै, सत्‍तर-बोज्‍नै नु खुन्‍छिॽ फाॽबाङ्‌हाॽ इङ्‌जाङ् पिरुसिबा कुइसिःक् कुदोःप्‍मा याःम्‍बक् मे़जोगु॥

१४ यहुदि लाम्‍लोबाहाॽरे़ माङ्‌निङ्‌वाॽपान् के़बाःप्‍पा हाग्‍गै नु इद्‌दोरे़ कुधाःक् जकरियालाम्‍बा आःन्‍छिङ्‌मा मे़घोसुआङ् माङ्‌हिम् चोःक्‍मा याःम्‍बक्‍किन् नुरिक्‍काङ् तगि मे़भोसु॥ इस्राइलबा निङ्‌वाॽफुमाङ्‌ङिल्‍ले़ कुइङ्‌जाङ् हे़क्‍क्‍याङ् फारस लाजेॽबा कोरेस, दारा नु अर्तासास्‍त हाङ्‌हाॽरे़ खुन्‍छिॽ इङ्‌जाङ् कुइसिःक् खे़ङ्‌हाॽरे़ माङ्‌हिम्‍मिन् मे़जोगु मे़सुरु॥

१५ हाङ् दाराःल्‍ले़ हाङ्‌युक् चोगुबा तङ्‌बे तुक्‍सि के़रे़बा अदार ला सुम्‍सिगेक्‍पा ये़न्‍नो खे़ङ्‌हाॽरे़ माङ्‌हिम्‍मिन् मे़जोगु मे़सुरु॥

१६ खे़न् एगाङ् इस्राइलबा मनाहाॽ, निङ्‌वाॽफुसाम्‍बाहाॽ, ले़बिहाॽ हे़क्‍क्‍याङ् मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा वेॽ के़रे़क्‍ले़ निङ्‌वाॽ ये़ये़ लॽरिक् माङ्‌हिम्‍मिन् मे़दोन्‍दु॥

१७ माङ्‌हिम्‍मिन् मे़दोन्‍दुल्‍ले़ खे़ङ्‌हाॽरे़ किप् थिक् से़गम्‍बा, किप् ने़त्‍छि थुःम्‍बाहाॽ नु किप् लिसि कुम्‍बाबा मे़ल्‍लुक्‍साःत्‍हाॽ मिधिङ्‌मनादेमनाबा सिदुङ्‌जभा मे़जोगुसि हे़क्‍क्‍याङ् इस्राइलबा के़रे़क् सुवाङ्‌हाॽरे़ लागि थिक्‍ले़ थिक् थिबोङ्‌ङाङ् ने़त्‍छि मे़ःन्‍दबका लायोलाम् ले़प्‍मि खोमा सिदुङ्‌जभा मे़दोन्‍दुसि॥

१८ खे़ङ्‌हाॽरे़ यरुसले़म माङ्‌हिम्‍मो माङ्‌से़वा चोःक्‍मारे़ लागि मोसारे़ कुसाप्‍पन्‍नो के़बप्‍पा इङ्‌जाङ् कुइसिःक् निङ्‌वाॽफुसाम्‍बा नु ले़बिहाॽरे़ याःम्‍बक् चोःक्‍मा थिम् नु तङ्‌गाम् मे़जोगु मे़बिरुसिरो॥

चोःक्‌युम्‍भो तङ्‌नाम्

१९ खे़न् एगाङ् थिक्‍सिगेक्‍पा ला थिबोङ्‌ङाङ् लिसि के़रे़बा ये़न्‍नो मे़दे़म्‍सु मे़देॽरुसिबालाम् के़नुःङ् के़भे़म्‍बा मनाहाॽरे़ चोःक्‌युम्‍भो तङ्‌नाम् मे़दोसु॥

२० के़रे़क् निङ्‌वाॽफुसाम्‍बाहाॽ नु ले़बिहाॽ आबाङे सेसेसाङ्‌साङ् मे़जोःक्‍सिङ्‌ङाङ् मे़वये़ हे़क्‍क्‍याङ् थिम् कुइसिःक् सुत्‍थो मे़बोःक्‍खे़आङ् मे़वये़॥ ले़बिहाॽरे़ के़नुःङ्‌बा के़भे़म्‍बा के़रे़क् मनाहाॽरे़ लागि, निङ्‌वाॽफुसाम्‍बाहाॽरे़ लागि नु आबाङे लागि चोःक्‌युम्‍भो तङ्‌नाम् थक्‍साहाॽ मे़से़रुसि॥

२१ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा के़रे़क् इस्राइलिहाॽ नु यहवे दाङ्‌बा इस्राइलबा निङ्‌वाॽफुमाङ्‌ङिन् माङ्‌से़वा मे़त्‍छे़ के़दाबा, खे़न् लाजेॽओ के़युङ्‌बा आबाङे खुन्‍छिॽ फे़न्‌याःम्‍बक् के़ले़प्‍पा हे़क्‍क्‍याङ् वेॽ नावाइत्‍ला से़वा मे़प्‍मा के़ले़प्‍पा के़रे़क्‍ले़ सिदुङ्‌जभा तोःम्‍मनाबा थक्‍सा सान् मे़ज॥

२२ नुसि ये़न् थारिक् खे़ङ्‌हाॽरे़ निङ्‌वाॽ हाङ्‌हाङ् सिदाॽ मे़म्‍भःन्‍नेबा खरे़ःङ् चामा तङ्‌नाम्‍मिन् मे़दोसु॥ खे़ङ्‌हाॽ निङ्‌वाॽ ये़ये़ मे़लॽरे़आङ् मे़वये़ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ अस्‍सुरबा पयम् हाङ्‌ङिन् खे़ङ्‌हाॽ लुङ्‌माॽ के़दुक्‍पा चोगुआङ् वये़ हे़क्‍क्‍याङ् खे़ल्‍ले़ इस्राइलबा निङ्‌वाॽफुमाङ्‌ङिल्‍ले़ कुहिम्‍मिन् चोःक्‍मा खे़ङ्‌हाॽ फाॽरुसिआङ् वये़रो॥

ए़ज्रान् यरुसले़म् ताःॽ

७

यरिक् तङ्‌बे एगाङ् अर्तासास्‍ते़न् फारस लाजेॽबा पयम् हाङ् वये़ल्‍ले़ ए़ज्रा मिङ् के़वाःप्‍पा मनाधिक् वये़॥ खुने़ॽ कुम्‍बा कुन्‍धे़बा, तुम् निङ्‌वाॽफुसाम्‍बा हारुन थारिक् अक्‍खेलॽरिक् कुधाःक्‍मिङ् वये़– ए़ज्रान् सरायाहःल्‍ले़ कुस्‍सा वये़॥ सरायाहन् अजर्‍याहःल्‍ले़ कुस्‍सा वये़॥ अजर्‍याहन्, हिल्‍कियाहःल्‍ले़ कुस्‍सा वये़॥

२ हिल्‍कियाहन् सल्‍लुमले़ कुस्‍सा, सल्‍लुमिन् सादोके़ल्‍ले़ कुस्‍सा हे़क्‍क्‍याङ् सादोके़न् अहितुबे़ल्‍ले़ कुस्‍सा वये़॥

३ अहितुबे़न् अमर्‍याहःल्‍ले़ कुस्‍सा, अमर्‍याहन् अजर्‍याहःल्‍ले़ हे़क्‍क्‍याङ् अजर्‍याहन् मरायोते़ल्‍ले़ कुस्‍सा वये़॥

४ मरायोते़न् जरयाहःल्‍ले़ कुस्‍सा, जरयाहन् उज्‍जिःल्‍ले़ कुस्‍सा, उज्‍जिन् बुक्‍किःल्‍ले़ कुस्‍सा,

५ बुक्‍किन् अबिसुःल्‍ले़ कुस्‍सा, अबिसुन् पिनहासे़ल्‍ले़ कुस्‍सा, पिनहासे़न् एलाजारे़ल्‍ले़ कुस्‍सा हे़क्‍क्‍याङ् एलाजारे़न् तुम् निङ्‌वाॽफुसाम्‍बा हारुने़ल्‍ले़ कुस्‍सा वये़॥

६ कन् ए़ज्रान् बेबिलोनलाम् के़भे़म्‍बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ मोसाःन्‍लाम् इस्राइलिहाॽ पिरुसिबा साम्‌योथिम् इङ्‌जाङ्‌हाॽ के़रे़क् साम्‍जिक् निङ्‌वाॽ के़गप्‍पा साम्‌योथिम्‍साम्‍बा वये़॥ यहवे दाङ्‌बा निङ्‌वाॽफुमाङ्‌ङिल्‍ले़ कुहुक्‍किन् ए़ज्राःल्‍ले़ कुसम्‍धाङ् पत्‍छे़बाल्‍ले़ चोगुल्‍ले़ खुने़ॽ नाःक्‍तुबा के़रे़क् पाःन्‍हाॽ पयम् हाङ्‌ङिल्‍ले़ खुने़ॽ पिरु॥

७ अर्तासास्‍ते़ल्‍ले़ हाङ्‌युक् चोगुबा नुसि तङ्‌बे के़रे़ल्‍ले़ कुलुप् थिक् मना इस्राइलिहाॽनु सोरिक् बे़बिलोनियालाम् यरुसले़ःम्‍मो मे़बे॥ खे़न् लुप्‍पो निङ्‌वाॽफुसाम्‍बा, ले़बि, माङ्‌हिम्‍मोबा साम्‍गे़लोबाहाॽ हे़क्‍क्‍याङ् माङ्‌हिम् के़गोबाहाॽ नु याःम्‍बक् के़जोःक्‍पाहाॽ मे़वये़॥

८ खे़न् हाङ्‌ङिल्‍ले़ हाङ्‌युक् चोगुबा नुसि तङ्‌बेबा ङासिगेक्‍पा लाओ ए़ज्रान् यरुसले़म के़रे़॥

९ थिक्‍सिगेक्‍पा लाःल्‍ले़ थिक्‍सिगेक्‍पा ये़न्‍नो ए़ज्रान् बे़बिलोनियालाम् थासिङ्, हे़क्‍क्‍याङ् निङ्‌वाॽफुमाङ्‌ङिल्‍ले़ फाॽरुआङ् ला ङासि के़रे़बा थिक्‍सिगेक्‍पा ये़न्‍नो यरुसले़म के़रे़भे़रे़॥

१० थेआङ्‌भे़ल्‍ले़ यहवे दाङ्‌बाल्‍ले़ कुसाम्‌योथिम् इङ्‌जाङ्‌ङिन् निःप्‍मा, खे़न् इःप्‍मा नाःप्‍मा नु खे़न् के़रे़क् कुभाङ् थिम्‍हाॽ इस्राइलबा मनाहाॽ हुॽमासिरे़ लागि ए़ज्राःल्‍ले़ कुहिङ्‌मे़न् तेसुआङ् वये़रो॥

अर्तासास्‍ते़ल्‍ले़ ए़ज्रान् पिरुबा युक् सक्

११ पयम् हाङ् अर्तासास्‍ते़ल्‍ले़ यहवे दाङ्‌बाल्‍ले़ इस्राइलबा मनाहाॽ पिरुसिबा कुसाम्‌योथिम्‍मिन् नु कुइङ्‌जाङ्‌हाॽ के़रे़क् साम्‍जिक् निङ्‌वाॽ के़गप्‍पा निङ्‌वाॽफुसाम्‍बा नु साम्‌योथिम्‍साम्‍बा ए़ज्रान् अक्‍तङ्‌बा युक् सक् पिरु–

१२ “हाङ्‌हाॽरे़ खुनिॽ हाङ् अर्तासास्‍तलाम् साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌हाॽ साम्‍जिक् के़गप्‍पा साम्‌योथिम्‍साम्‍बा, निङ्‌वाॽफुसाम्‍बा ए़ज्राए से़वारो–

१३ “आङ्‌गाॽ काक् आहाङ्‌जुम्‍लाम्‍बा के़रे़क् इस्राइलिहाॽ, निङ्‌वाॽफुसाम्‍बाहाॽ नु ले़बिहाॽ, पेःक्‍मा निङ्‌वाॽ के़जोःक्‍पाहाॽ, खे़ङ्‌हाॽ खे़ने़ॽनु यरुसले़ःम्‍मो पेःक्‍मा फाःक्‍तुङ्‌सिङ् फाॽआङ् आङ्‌गाॽ इङ्‌जाङ् पिरुङ्‌सिङ्‌ल पत्‍ता॥

१४ आङ्‌गाॽ नु नुसि सुजासाबाहाॽरे़ खे़ने़ॽ यरुसले़म नु यहुदाओ पाङ्‌ङासिगे़र पत्‍छिगे़, हे़क्‍क्‍याङ् खे़प्‍मो के़निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् खुने़ॽ खिनिॽ इःप्‍मा नाःप्‍मारे़ लागि के़बिरिआङ् के़वयिॽ, खे़न् साॽरिक् नुरिक्‍काङ् मनाहाॽरे़ मे़इःत्‍तु मे़नाःत्‍तुर मे़वाॽबि मे़ःम्‍बि हे़क्‍क्‍याङ् खे़प्‍मो आक्‍तङ्‌बा याक्‍नाम् पोङ्‌ल पत्, खे़न् साॽमा ओमे़प्‍मा के़सुक्‍तुॽ॥

१५ आङ्‌गाॽ नु नुसि आसुजासाबाहाॽरे़ इस्राइलबा निङ्‌वाॽफुमाङ्‌ङिन् पिमा निङ्‌वाॽ चोगुम्‍बे़बा साम्‍म्‍याङ् नु युप्‍पा हुक्‌वाहाॽ याङ्‌सिङ्‌ङे़ॽआङ् खे़ने़ॽ पेगे़ॽ, खुने़ॽ कुहिम्‍मिन् यरुसले़ःम्‍मो ने़ःॽ॥

१६ खिनिॽ के़रे़क् बे़बिलोन ते़ङ्‌गप्‍पो सुम्‍मा निङ्‌वाॽ के़जोगुम्‍बा के़रे़क् साम्‍म्‍याङ् नु युप्‍पा हे़क्‍क्‍याङ् इस्राइलि मनाहाॽ नु खुन्‍छिॽ निङ्‌वाॽफुसाम्‍बाहाॽरे़ यरुसले़ःम्‍मो के़युङ्‌बा आप्‍फेक् निङ्‌वाॽफुमाङ्‌ङिल्‍ले़ कुहिम्‍मिल्‍ले़ लागि मे़दोन्‍दुबा हुक्‌वाहाॽआङ् तेॽरे़म्‍मे़ॽआङ् पेगे़म्‍मे़ॽ॥

१७ “खिनिॽ खे़न् याङ्‌साकुन्‍धेन् फसे़म्‍मे़ॽर सिङ्‌सिङ्‌ङाङ् से़गम्‍बाहाॽ, मे़ल्‍लुक्‍हाॽ, थुःम्‍बाहाॽ, पोगुगे़न् कुजान्, चे़ल्‍ले़क्‍सेॽ थिन् इङे़म्‍मे़ॽ हे़क्‍क्‍याङ् यरुसले़म् माङ्‌हिम्‍मोबा ले़त्‍ति तोःम्‍मादे़न्‍नो सिदुङ्‌जभा तोःन्‍दे़म्‍मे़ॽ॥

१८ खे़ने़ॽ नु खे़ने़ॽ के़लाजेॽओबा लाजेॽसाबाहाॽरे़ निङ्‌वाॽ के़जोगुम्‍बा कुइसिःक् के़नम्‍बा साम्‍म्‍याङ् युप्‍पाहाॽ याङ्‌मा के़सुक्‍तुम् कर निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के खे़न् पोङ्‌मा पोःङ्‌ॽ॥

१९ खे़ने़ॽ हुक्‍के़म्‍सुप्‍ते़बा खप्‍प्‍याहाॽ यरुसले़म माङ्‌हिम्‍मोबा माङ्‌से़वा याःम्‍बक्‍को याङ्‌मारे़ लागि खे़ने़ॽ निङ्‌वाॽफुमाङ्‌ङो तोःन्‍दे़ॽ॥

२० खे़ने़ॽ के़निङ्‌वाॽफुमाङ्‌ङिल्‍ले़ कुहिम्‍मिल्‍ले़ लागि वेॽ कुभा थेइ पान् चाहा चोःक्‍ने़भग्र हाङ् याङ् याङ्‌मादे़न्‍नोलाम् तेॽमा के़सुक्‍तुॽ॥

२१ “साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङोबा साम्‌योथिम्‍साम्‍बा इग्र निङ्‌वाॽफुसाम्‍बा ए़ज्राःल्‍ले़ नाःक्‍तुबा के़रे़क् चिगक्‌वाहाॽ पिरे़म्‍मे़ॽ फाॽआङ् नाम्‍धा-युफ्रेतिस ते़ङ्‌गप्‍पोबा के़रे़क् हाङ् याङ् याङ्‌मादे़न्‍नोबा याङ्‌गे़युङ्‌बाहाॽ आङ्‌गाॽ हाङ् अर्तासास्‍ते़ल्‍ले़ इङ्‌जाङ् पिनिङ्,

२२ युप्‍पा ३,४०० किलोग्राम, मासि १०,००० किलोग्राम, चे़ल्‍ले़क्‍सेॽ थि २,००० लितर, चैतुन निःङ्‌गेॽ २,००० लितर हे़क्‍क्‍याङ् चाहा के़जोःक्‍पा यारिक् युम् खिमो खुने़ॽ पिरे़म्‍मे़ॽ॥

२३ माङ्‌हिम्‍मिल्‍ले़ लागि चाहा के़जोःक्‍पा के़रे़क् चिगक्‌वाहाॽ साङ्‌ग्राम्‍पेदाङ्‌बा निङ्‌वाॽफुमाङ्‌ङिन् खिनिॽ सिङ्‌सिङ् ये़क्‌ये़क्‍काङ् पिरे़म्‍सिम्‍मे़ॽ खे़ल्‍ले़ चोगुल्‍ले़ आङ्‌गाॽ नु आङ्‌गाॽ आएगाङ्‌बा युक्‍साबाहाॽओ खुने़ॽ कुसाक्‍के़न् मे़धाने़न्‍ल॥

२४ निङ्‌वाॽफुसाम्‍बा, ले़बि, साम्‍गे़लोबा, लाम्‍गे़गोबा, याःम्‍बक् के़जोःक्‍पाहाॽ इग्र माङ्‌हिम्‍मिन्‍नु के़जक्‍सिङ्‌बा वेॽ आत्‍तिन्‍हाॽलाम्‍माङ् खिनिॽ एःङ्‌याङ् मे़भोक्‍खे़म्‍मिन्‍ने़ॽ॥

२५ “खे़ने़ॽ, ए़ज्रान् के़निङ्‌वाॽफुमाङ्‌ङिल्‍ले़ के़बिरे़बा सिक्‍कुम् निङ्‌वाॽ कुइसिःक् के़निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् के़निबा के़ले़बाहाॽ युफ्रेतिस नाम्‍धा पिसाङ्‌बा ते़ङ्‌गप्‍पो के़युङ्‌बा के़रे़क् मनाहाॽओ युक् चोःक्‍मारे़ लागि युक्‍साबाहाॽ नु खासे़न्‍लोःम्‍बाहाॽ सेःक्‌युक् चोगे़से़ॽ॥ साम्‌योथिम् इङ्‌जाङ् मे़न्‍ले़मनाबाहाॽ हुॽरे़से़ॽ॥

२६ कुभारे़ खे़ने़ॽ के़निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् इग्र हाङ्‌जुम्‍मोबा कुभाङ्‌ङिन् मे़इःत्‍तुन् मे़नाःत्‍तुन्‍ने़भग्र खे़न् खिमो खुम्‍दिङ् पिमा पोःङ्‌ॽ– सिमे़ल्‍ले़ खुम्‍दिङ् पिमा पोङ्‌साङ् इग्र लाजेॽलाम्‍बा लःप्‍मादेमा पोङ्‌साङ् इग्र खुने़ॽ कुयाङ्‌साकुन्‍धेन् नाप्‍मा इग्र पुङ्‌लाहिम्‍मो साक्‍मा पोङ्‌साङ् थेसाङ्, खुम्‍दिङ् पिमाए पोङ्‌लो॥”

ए़ज्राःल्‍ले़ निङ्‌वाॽफुमाङ्‌ङिल्‍ले़ कुनारा फोसुॽ

२७ ए़ज्राःल्‍ले़ पाःत्‍तुॽ, “यहवे दाङ्‌बा आनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽ! कन् परिक्‍ले़ खुने़ॽ पयम् हाङ्‌ङिन् यरुसले़ःम्‍बा माङ्‌हिम्‍मिन् पनुनुबा चोःक्‍मा के़दे़म्‍बा चोगु॥

२८ निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़ पयम् हाङ्, खुने़ॽ कुसुजासाबा नु के़रे़क् मुक्‍के़गुबा हाङ्‌याःम्‍बक् के़जोःक्‍पाहाॽरे़ आङ्‌गाॽ लुङ्‌माॽ मे़दुक्‍ताङ्‌ङाङ् वाॽ॥ यहवे दाङ्‌बा आनिङ्‌वाॽफुमाङ्‌ङिल्‍ले़ कुहुक्‍किन् आङ्‌गाॽ आसम्‍धाङ् पत् के़लॽबा निङ्‌वाॽ खोसुङ्, हे़क्‍क्‍याङ् आङ्‌गाॽ आःन्‍छिङ्‌मा वाॽ खे़ब्‍याङ् आङ्‌गाॽ इस्राइलबा यरिक् हिम्‍सयङ्‌बा तुम्‍भाक्‍पाहाॽ आङ्‌गाॽनु इस्राइल नुःङ्‌मा फे़म्‍मा मे़दे़न्‍दे़र चोःक्‍मा सुक्‍तुङ्‌सिङ्‌लो॥”

मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा मनाहाॽ

८

अर्तासास्‍ते़ल्‍ले़ हाङ्‌युक् चोगुबा ये़म्‍मो बे़बिलोनलाम्‍बा आङ्‌गाॽनु यरुसले़म के़नुःङ्‌बा के़भे़म्‍बा हिम्‍सयङ्‌बा तुम्‍भाक्‍पाहाॽ हे़क्‍क्‍याङ् खे़ङ्‌हाॽनु सोरिक् मिङ् मे़घप्‍सुबाहाॽरे़ खुन्‍छिॽ मिङ्‌स्रान् अक्‍तङ्‌बा चोक्–

२ पिनहासरे़ कुहिम्‍सयङ्‌लाम्– गेर्सोम॥ इतामारले़ कुहिम्‍सयङ्‌लाम्– दानिएल॥

दाउदरे़ कुहिम्‍सयङ्‌लाम्– सकन्‍याहःल्‍ले़ कुस्‍सा हत्‍तुस॥

३ परोसरे़ कुहिम्‍सयङ्‌लाम्– जकरिया हे़क्‍क्‍याङ् खुने़ॽनु खुन्‍छिॽ मिङ् के़साप्‍पा १५० ये़म्‍बित्‍छाहाॽ (खे़ङ्‌हाॽरे़ खुन्‍छिॽ पाधे़बाहाॽरे़ याःम्‍बेओ साप्‍लामुन्‍दे वये़)

४ पहत-मोआबरे़ कुहिम्‍सयङ्‌लाम्– जरयाहरे़ कुस्‍सा एल्‍यहोएनै हे़क्‍क्‍याङ् खुने़ॽनु २०० ये़म्‍बित्‍छा॥

५ जत्‍तुरे़ कुहिम्‍सयङ्‌लाम्– यहासेलरे़ कुस्‍सा सकन्‍याह हे़क्‍क्‍याङ् खुने़ॽनु ३०० ये़म्‍बित्‍छाहाॽ॥

६ आदिनरे़ कुहिम्‍सयङ्‌लाम्– जोनाथनरे़ कुस्‍सा एबेद हे़क्‍क्‍याङ् खुने़ॽनु ५० ये़म्‍बित्‍छाहाॽ॥

७ एलामरे़ कुहिम्‍सयङ्‌लाम्– अतल्‍याहरे़ कुस्‍सा यसयाह हे़क्‍क्‍याङ् खुने़ॽनु ७० ये़म्‍बित्‍छाहाॽ॥

८ सपत्‍याहरे़ कुहिम्‍सयङ्‌लाम्– मिखाएलरे़ कुस्‍सा जबदियाह हे़क्‍क्‍याङ् खुने़ॽनु ८० ये़म्‍बित्‍छाहाॽ॥

९ योआबरे़ कुहिम्‍सयङ्‌लाम्– यहिएलरे़ कुस्‍सा ओबदिया खे़म्‍ब्‍याङ् खुने़ॽनु २१८ ये़म्‍बित्‍छाहाॽ॥

१० बानिरे़ कुहिम्‍सयङ्‌लाम्– योसिपियाःल्‍ले़ कुस्‍सा सलोमित हे़क्‍क्‍याङ् खुने़ॽनु १६० ये़म्‍बित्‍छाहाॽ॥

११ बेबैरे़ कुहिम्‍सयङ्‌लाम्– बेबैरे़ कुस्‍सा जकरिया हे़क्‍क्‍याङ् खुने़ॽनु २८ ये़म्‍बित्‍छाहाॽ॥

१२ अज्‍गादरे़ कुहिम्‍सयङ्‌लाम्– हक्‍कातानरे़ कुस्‍सा योहानान हे़क्‍क्‍याङ् खुने़ॽनु ११० ये़म्‍बित्‍छाहाॽ॥

१३ अदोनिकामरे़ कुहिम्‍सयङ्‌लाम्– एलिपेलेत, यिएल नु समायाह खे़ब्‍याङ् खे़ङ्‌हाॽनु ६० ये़म्‍बित्‍छाहाॽ (खे़ङ्‌हाॽ याङ्‌सि कुभा ये़म् एगाङ् मे़नुःक्‍खे़ मे़भे़रे़आङ् मे़वये़॥)

१४ बिग्‍वैरे़ कुहिम्‍सयङ्‌लाम्– उत्‍तै नु जक्‍कुर हे़क्‍क्‍याङ् खे़ङ्‌हाॽनु ७० ये़म्‍बित्‍छाहाॽ मे़वये़रो॥

एज्राःल्‍ले़ माङ्‌हिम्‍मिल्‍ले़ लागि ले़बिहाॽ कोःत्‍तुसि

१५ आङ्‌गाॽ के़रे़क् मनाहाॽ अहावा ये़क्‌यक् ले़प्‍माङ् के़बेःक्‍पा वालाम्‍मिल्‍ले़ कुबेसाङ् सुप्‍सुङ्‌सिङ् हे़क्‍क्‍याङ् आनिगे खे़प्‍मो सुम्‌यान् थारिक् साःङ्‌गाहिम् चोःक्‍मनाआङ् युङ्‌मना॥ खे़न् मनासुम्‍मो निङ्‌वाॽफुसाम्‍बाग मे़वये़ कर ले़बिहाॽ मे़होःप्‍ते़बा आङ्‌गाॽ निसुङ्॥

१६ कल्‍ले़चोगुल्‍ले़ एलिएजर, अरिएल, समायाह, एल्‍नातान, यारिब, एल्‍नातान, नातान, जकरिया नु मसुल्‍लाम फाङ्‌सि लाम्‍लोबाहाॽ हे़क्‍क्‍याङ् ने़प्‍फु सिक्‍साम्‍बा योयारिबे़न् नु एल्‍नातान्‍ने़न् उःत्‍तुङ्‌सिङ्॥

१७ आङ्‌गाॽ खे़ङ्‌हाॽ कासिपियाबा सुभा इद्‌दोरओ पाङ्‌घुङ्‌सिङ्॥ खुने़ॽ नु माङ्‌हिम्‍मो याःम्‍बक् के़जोःक्‍पा खुने़ॽ कुभाॽबाङ् मनाहाॽ माङ्‌हिम्‍मो निङ्‌वाॽफुमाङ्‌ङिल्‍ले़ कुसे़वा चोःक्‍मारे़ लागि मनाहाॽ पाङ्‌घुसिर फाॽआङ् इङ्‌घङ् मे़हाक्‍तुर याःन्‍दुङ्‌सिङ्॥

१८ निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़ खे़ङ्‌हाॽरे़ आनिगे़ओ महलि हिम्‍सयङ्‌बा सरेबियाह मिङ् के़वाःप्‍पा साॽरिक् सुम्‍बोधासाबा ले़बि मनाधिक् पाङ्‌घु तासु हे़क्‍क्‍याङ् खुने़ॽनु कुस्‍साहाॽ खे़ब्‍याङ् कुगाॽइहाॽ के़रे़क्‍ले़ थिबोङ्‌ङाङ् ये़त्‍छि ये़म्‍बित्‍छा मे़द्‌ये़॥

१९ खे़ङ्‌हाॽरे़ हसब्‍याहन् हे़क्‍क्‍याङ् मरारि हिम्‍सयङ्‌बा यसयाहःन्‍नु सोरिक् खे़ल्‍ले़ कुम्‍भुॽ कुन्‍साॽहाॽ हे़क्‍क्‍याङ् कुन्‍नाक्‍पाहाॽ के़रे़क्‍ले़ निबोङ् ये़म्‍बित्‍छाहाॽ मे़बाङ्‌घुसि॥

२० खे़न्‍नुःल्‍ले़ वेॽ माङ्‌हिम्‍मो याःम्‍बक् के़जोःक्‍पा मनाहाॽ किप् ने़त्‍छिआङ् निबोङ् मे़वये़, ले़बिहाॽ मे़भाॽरुसिर फाॽआङ् माङ्‌से़वा के़जोःक्‍पाहाॽ सेःक्‌युक् चोःक्‍मा थिम्‍मिन् खे़ङ्‌हाॽरे़ खुन्‍छिॽ थाःक्‍थे़बाहाॽ दाउद हाङ् नु खुने़ॽ कुहाङ् याःम्‍बक् के़जोःक्‍पाहाॽरे़ मे़युक्‍खुआङ् वये़॥ खे़ङ्‌हाॽ के़रे़क्‍ले़ खुन्‍छिॽ मिङ्‌हाॽ मिङ्‌नाःत्‍तो साप्‍ते़आङ् पत्‍छे़रो॥

एज्राःल्‍ले़ मनाहाॽ तःक्‍ने़त् युङ्‌मा नु पे़लिगे़न् तुवा चोःक्‍मो लाम्‍लोसुसि

२१ खे़प्‍मो अहावा वालिःल्‍ले़ कुयाओ के़रे़क् तःक्‍ने़त् युङ्‌मारे़ लागि नु आबाङे आनिगे निङ्‌वाॽफुमाङ्‌ङिल्‍ले़ कुदगि चुङ्‌जिगे़न् नःम्‍नःम्‍बा पोङ्‌मारे़ लागि हे़क्‍क्‍याङ् आनिगे लाम्‍दिःक्‍को खुने़ॽ लाम्‍लोसिगे़र हे़क्‍क्‍याङ् आनिगे आबाङे लागि, याङ्‌साकुन्‍धेरे़ लागि नु साएहाॽ ताङ्‌से़ःप्‍मासिरे़ लागि पेलिगे़न् तुवा चोःक्‍मा पाङ्‌घुङ्‌सिङ्॥

२२ लाम्‍दिःक्‍को निङ्‌मिहाॽलाम्‍बा आनिगे ताङ्‌से़ःप्‍सिङ्‌मारे़ लागि पयम् हाङ्‌ङिन् अन्‍गे़युक्‍पा थक्‍सुबा तुरा नाःक्‍मा आङ्‌गाॽ नुःन्‍दाङ् थेआङ्‌भे़ल्‍ले़ आनिगे निङ्‌वाॽफुमाङ्‌ङिल्‍ले़ खुने़ॽओ निङ्‌वाॽ के़युङ्‌बाहाॽ के़रे़क् मुॽइसाम् पिरुसिॽ हे़क्‍क्‍याङ् खुने़ॽ के़नाॽबाहाॽनु कुनिङ्‌वाॽ मे़दाने़न्‍नाङ् खुम्‍दिङ् पिरुसिॽ हाङ्‌ङिन् मे़त्‍तुङ्‌ङाङ् वयाङ्॥

२३ खे़ल्‍ले़ चोगुल्‍ले़ आनिगे तःक्‍ने़त् युङ्‌मना हे़क्‍क्‍याङ् आनिगे ताङ्‌से़ःप्‍सिङ्‌मारे़ लागि निङ्‌वाॽफुमाङ्‌ङिन् पे़लि फाक्‍मना खे़ब्‍याङ् खुने़ॽ आनिगे पे़लिन् खे़प्‍सुआङ् नोगप् पिरिगे़रो॥

माङ्‌हिम्‍मिल्‍ले़ लागि हुक्‌वायाङ्

२४ तुम् निङ्‌वाॽफुसाम्‍बाहाॽलाम् आङ्‌गाॽ सरेबियाह, हसब्‍याह नु वेॽ थिबोङ् मनाहाॽ सेगुङ्‌सिङ्॥

२५ खे़ब्‍याङ् आङ्‌गाॽ पयम् हाङ्, कुसुजासाबा हे़क्‍क्‍याङ् सुहाङ्‌गे़म्‍बाहाॽ नु इस्राइलबा मनाहाॽरे़ माङ्‌हिम्‍मो याङ्‌मा फाॽआङ् मे़बिरिगे़बा साम्‍म्‍याङ्, युप्‍पा नु खप्‍प्‍याहाॽ थाङ्‌घुङ्‌ङाङ् खे़न् निङ्‌वाॽफुसाम्‍बाहाॽ पिरुङ्‌सिङ्॥

२६ आङ्‌गाॽ खे़ङ्‌हाॽ कन् पाःन्‍हाॽ पिरुङ्‌सिङ्–

२२,००० किलोग्राम युप्‍पा,

३,४०० किलोग्राम युप्‍पा खप्‍प्‍याहाॽ,

३,४०० किलोग्राम साम्‍म्‍याङ्,

२७ ८ किलोग्राम साम्‍म्‍याङ् छे़ःङ्‌ग्‍या, हे़क्‍क्‍याङ् कुमे़न् के़घिःक्‍पा नुबा कासा खप्‍प्‍या ने़त्‍छि पिरुङ्‌सिङ्॥

२८ आङ्‌गाॽ खे़ङ्‌हाॽ मे़त्‍तुङ्‌सिङ्, “खिनिॽनु सोसोरिक् कन् सामापुमाहाॽ यहवे दाङ्‌बा खिनिॽ पाधे़बाहाॽरे़ खुन्‍छिॽ निङ्‌वाॽफुमाङ्‌ङिल्‍ले़ कुलागि सेसेबा चोक्, हे़क्‍केलॽरिक्‍के आबाङे निङ्‌वाःल्‍ले़ हुक्‌वा हे़क्‍के के़दोःन्‍दुम्‍बा साम्‍म्‍याङ् नु युप्‍पा खप्‍प्‍याहाॽआङ् सेसेबा चोक्॥

२९ माङ्‌हिम्‍मो खिनिॽ मे़न्‍गे़त्‍ते थारिक् सिङ्‌सिङ् ये़क्‌ये़क्‍काङ् खे़न् सामाहाॽ ताङ्‌से़ःप्‍ते़म्‍मे़ॽ॥ खे़प्‍मो के़रे़म्‍मे़ॽआङ् निङ्‌वाॽफुसाम्‍बे़ल्‍ले़ कुयाक्‍फाङ्‌ङो खे़ङ्‌हाॽ थाङ्‌घाम्‍मे़ॽ हे़क्‍क्‍याङ् खे़न् निङ्‌वाॽफुसाम्‍बा नु ले़बिहाॽरे़ खुनिॽ लाम्‍लोबा खे़ब्‍याङ् यरुसले़ःम्‍मो के़वाॽबा इस्राइलिहाॽरे़ खुनिॽ लाम्‍लोबाहाॽ पिरे़म्‍सिम्‍मे़ॽ॥”

३० अक्‍खेलॽरिक् खे़न् निङ्‌वाॽफुसाम्‍बा नु ले़बिहाॽरे़ खे़न् साम्‍म्‍याङ् युप्‍पा खप्‍प्‍याहाॽ यरुसले़ःम्‍बा माङ्‌हिम्‍मो के़प्‍मारे़ लागि खुन्‍छिॽ आबाङे लक्‍पे़न्‍साबा मे़बोःक्‍खे़रो॥

यरुसले़म मे़नुःक्‍खे़बा

३१ थिक्‍सिगेक्‍पा ला थिबोङ्‌ङाङ् ने़त्‍छि के़रे़बा ये़न्‍नो आनिगे यरुसले़म पेःक्‍मारे़ लागि अहावाबा वालिन् ले़रुम्‍बे़॥ आनिगे निङ्‌वाॽफुमाङ्‌ङिन् आनिगे़नु वये़ हे़क्‍क्‍याङ् आनिगे लाम्‍दिःक्‍को निङ्‌मिहाॽरे़ फप्‍मा नु लाम्‍सुक्‍मालाम् ताङ्‌से़ःप्‍तिगे़॥

३२ यरुसले़म के़रिगे़आङ् आनिगे सुम्‌ये़न् थारिक् नाःम्‍मासिगे़॥

३३ लियान् के़रे़बा ये़न्‍नो माङ्‌हिम्‍मो आनिगे पेगिगे़, युप्‍पा, साम्‍म्‍याङ् नु सुत्‍थो खप्‍प्‍याहाॽ थाङ्‌घुम्‍बे़ हे़क्‍क्‍याङ् उरियाहःल्‍ले़ कुस्‍सा मरेमोत निङ्‌वाॽफुसाम्‍बान् हुक्‍सुप्‍तुम्‍बे़॥ खुने़ॽनु पिनहासरे़ कुस्‍सा एलाजारे़न् वये़, हे़क्‍क्‍याङ् ने़त्‍छि ले़बि येसुआरे़ कुस्‍सा योजाबादे़न् नु बिन्‍नुइरे़ कुस्‍सा नोअदियान् वये़सि॥

३४ के़रे़क् चिगक्‌वाहाॽ निरुम्‍बे़आङ् थाङ्‌घुम्‍बे़ हे़क्‍क्‍याङ् खे़न्‍नु सोसोरिक् के़रे़क् साप्‍लामुधिङ्‌हाॽ यारिप् चोगुम्‍बे़॥

३५ खे़न् एगाङ् मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा के़रे़क्‍ले़ इस्राइलबा निङ्‌वाॽफुमाङ्‌ङो मिधिङ्‌मनादेमनाबा सिदुङ्‌जभा तोःम्‍मारे़ लागि खुन्‍छिॽ सिदुङ्‌भजाहाॽ मे़दारु॥ खे़ङ्‌हाॽरे़ के़रे़क् इस्राइलरे़ लागि थिबोङ्‌ङाङ् ने़त्‍छि से़गम्‍बा पित्, फाङ्‌बोङ्‌ङाङ् तुक्‍सि यम्‍बा मे़ल्‍लुक् नु नुबोङ्‌ङाङ् नुसि थुःम्‍बा सिदुङ्‌जभा मे़जोगु॥ खे़ङ्‌हाॽरे़ थिबोङ्‌ङाङ् ने़त्‍छि मे़ःन्‍दबकाआङ् आबाङे लायोलाम् सुत्‍थो मे़जोक्‍सिङ्‌ल मिधिङ्‌मनादेमनाबा सिदुङ्‌जभा मे़दोन्‍दु॥ कन् के़रे़क् थक्‍साहाॽ यहवे दाङ्‌बाओ मिधिङ्‌मनादेमनाबा सिदुङ्‌जभा मे़दोन्‍दुसि॥

३६ पयम् हाङ्‌ङिल्‍ले़ पिरुसिबा साप्‍लामुन्‍देहाॽआङ् मे़याङ्‌सिङ् हे़क्‍क्‍याङ् खे़ङ्‌हाॽरे़ नाम्‍धा पिसाङ्‌बा युफ्रेतिस ते़ङ्‌गप्‍पोबा तुम् हाङ्‌युक्‍पा नु सुहाङ्‌गे़म्‍बाहाॽ मे़बिरुसि खे़ब्‍याङ् खे़न् सुहाङ्‌युक्‍पाहाॽरे़ खे़न् एगाङ् इस्राइलिहाॽ नु माङ्‌हिम्‍मो से़वा चोःक्‍मा याःम्‍बक्‍को मे़भाॽरुसिरो॥

वेॽ सुवाङहाॽनु मेःक्‍खिम् मे़जोगुबा पाःन्‍निन् एज्राःल्‍ले़ निङ्‌वाॽ खोसु

९

“कन् के़रे़क् चोःक्‍मा मे़सुरुआङ् इस्राइलबा मनाहाॽ, निङ्‌वाॽफुसाम्‍बाहाॽ नु ले़बिहाॽरे़आङ् खुन्‍छिॽ पेसाङ्‌बा लाजेॽ के़युङ्‌बा यक्‌युङ्‌बा कनानि, हित्‍ति, परिज्‍जि, यबुसि नु एमोरिहाॽरे़ खुन्‍छिॽ याम्‍गे़सिङ्‌बा याःम्‍बक्‍लाम् लाःत्‍लाःत् मे़न्‌युङ्‌ङे मे़वाॽ फाॽआङ् इस्राइलबा कुभा लाम्‍लोबाहाॽरे़ आङ्‌गाॽ मे़मे़त्‍ताङ्॥ खे़न् मनाहाॽरे़ मे़जोगुबा याम्‍गे़सिङ्‌बा याःम्‍बक्‍हाॽ इस्राइलिहाॽरे़आङ् मे़जोगुर मे़वये़॥

२ यहुदि ये़म्‍बित्‍छाहाॽरे़ वेॽ सुवाङ्‌स्‍मा मे़न्‍छुमाहाॽ मेःक्‍खिम् मे़मे़त्‍तुसिर मे़वये़॥ अक्‍खेलॽरिक् निङ्‌वाॽफुमाङ्‌ङिल्‍ले़ कुसेसे मनाहाॽ फे़त्‍मे़लाॽरे़र मे़वये़॥ कन् पाःन्‍नो लाम्‍लोबाहाॽ नु सुहाङ्‌युक्‍पाहाॽए कुभाङ् के़भेःम्‍बा मे़वये़॥”

३ खे़ब्‍याङ् आङ्‌गाॽ कन् पाःन्‍निन् खे़प्‍सुङ्‌ङिल्‍ले़ आङ्‌गाॽ आजाङ् नु आदेःत्‍तिन् ते़रे़क् थे़ःक्‍सुङ् हे़क्‍क्‍याङ् आध्‍गेक् इन् नु आमुयुङ्‌ङिन् आःक्‍खुङ्‌ल मेरिङ् थक्‍नु खाम्‍बाङ्‌ङो युङाङ्॥

४ हे़क्‍क्‍याङ् मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा मनाहाॽरे़ मे़जोगुबा लायोल्‍ले़ चोगुल्‍ले़ इस्राइलबा निङ्‌वाॽफुमाङ्‌ङिल्‍ले़ पाःत्‍तुबा पाःन्‍जाःक्‍लाम् के़गिबा मनाहाॽ आङ्‌गाॽ आगब्रिङ् चुम्‍मा मे़हेःक्‍ते़॥ आङ्‌गाॽ युःन्‍छिक् सिदुङ्‌जभा तोःम्‍मा ये़म् थारिक् मे़रिङ् थक्‍नु खे़प्‍मोए युङाङ्॥

५ युःन्‍छिक् सिदुङ्‌जभा तोःम्‍मा ये़म् पोःक्‍खे़ल्‍ले़ आङ्‌गाॽ आबाङे मेरिङ् थक्‍ताङ्‌ङाङ् युङाङ्‌बा ते़न्‍नोलाम् पोगाङ्॥ आङ्‌गाॽ आल्‍ल थारिक्‍के खे़न् के़दे़ःङ्‌बा चाङ्‌ङिन्‍ने चाक्‍खुङ्‌ङाङ् पत्‍छे़॥ पेलिगे़न् तुवा चोःक्‍मारे़ लागि थुङ्‌बोहजॽ युङ्‌सिङाङ् हे़क्‍क्‍याङ् आहुक्‍किन् यहवे दाङ्‌बा, आनिङ्‌वाॽफुमाङ् ले़प्‍माङ् सन्‍छुङ्॥

६ आङ्‌गाॽ अक्‍खेलॽरिक् पेलि फाक्‍तुङ्, “निङ्‌वाॽफुमाङ्‌ङे, खे़ने़ॽ के़दगि आङ्‌गाॽ आधेगेःक्‍किन् फोङ्‌मा साॽरिक् सिरिङ्‌मआ॥ के़लुम्‍सिङ्‌बा आनिगे लायोन् आनिगे थे़गेक्‍पान्‍नुःल्‍ले़आङ् थाःङ् पोगे़आङ् वाॽ, खे़ल्‍ले़ ताङ्‌साङ्‌बान्‍नाङ् सुसुआङ् पत्॥

७ आनिगे पाधे़बाहाॽरे़ खुन्‍छिॽ ये़म्‍माङ्‌धो आइन् थारिक् आनिगे खे़ने़ॽ के़मनाहाॽरे़ यम्‍बा लायो चोगुम्‍बे़आङ् वयिगे़॥ आनिगे लायोल्‍ले़ चोगुल्‍ले़ आनिगे हाङ्‌ङिन् नु निङ्‌वाॽफुसाम्‍बाहाॽ, वेॽ सुवाङ्‌स्‍मा हाङ्‌हाॽरे़ खुनिॽ हुक्‍को मे़ध्‍ये़ हे़क्‍क्‍याङ् आनिगे मे़स्‍ये़रिगे़, मे़नाप्‍तिगे़ खे़ब्‍याङ् मे़दे़म्‍सिगे़आङ् वेॽ लाजेॽओ मे़देॽरिगे़॥ आनिगे साॽरिक् चाःत्‍थि पे॥ आइन् थारिक्‍काङ् आनिगे हे़क्‍तङ्‌बाए याक्‍नाम् तुमुम्‍बे़आङ् वयिगे़॥

८ यहवे दाङ्‌बा आनिगे निङ्‌वाॽफुमाङ्‌ङे, कन् ये़म्‍मो कुभा ये़म्‍ले़ लागि खे़ने़ॽ आनिगे याप्‍मि लुङ्‌माॽ के़दुक्‍पा के़बोःक्‍खे़ॽआङ् के़वाॽ हे़क्‍क्‍याङ् योःग्‍बा याःम्‍बक् चोःक्‍मालाम् आनिगे मिसाक्‍लक् खे़त्‍छिङ्‌माआङ् कन् सेसेदे़न्‍नो हाङ्‌हाङ्‌ङाङ् युङ्‌मा याप्‍मि के़बिरे़आङ् के़वाॽ॥ योःग्‍बा वयिगे़र वयिगे़रसाङ् खे़ने़ॽ आनिगे कुसङ् हिङ्‌मन् याप्‍मि के़बिरे़आङ् के़वाॽ॥

९ आनिगे योक् वयिगे़ कर आनिगे खे़न् याक्‍नाम्‍मोए योःग्‍बा पोङ्‌माआङ् वाॽमा याप्‍मि के़म्‍बाङ्‌घे़न्॥ खे़ने़ॽ फारस लाजेॽबा हाङ्‌हाॽ आनिगे लुङ्‌माॽ मे़दुक्‍तिगे़र के़याःन्‍दुसि हे़क्‍क्‍याङ् आनिगे हिङ्‌मा नु आनिगे के़यम्‍बा माङ्‌हिम्‍मिन् चोःक्‍माआङ् कॽयो यहुदा नु यरुसले़ःम्‍मो कम्‍ब्राङ् खोमा मे़भाःक्‍तिर के़याःन्‍दुसि॥

१० “कर आल्‍ल कन्‍हाॽ के़रे़क् पोःक्‍खे़चुरे़आङ् निङ्‌वाॽफुमाङ्‌ङे, आनिगे थे पाःप्‍मा सुक्‍तुम्‍बे़आङ्‌बे? आनिगे याम्‍मो खे़न् के़इङ्‌जाङ्‌हाॽ मे़इःत्‍तुम्‍बे़न् मे़नाःत्‍तुम्‍बे़न्,

११ खे़ने़ॽ के़से़वारोबा माङ्‌निङ्‌वाॽपान् के़बाःप्‍प्पाहाॽलाम् खे़न् आनिगे याप्‍मि के़बिरे़आङ् वये़॥ खे़न् आनिगे युक्‍तुम्‍बे़आङ् युङिगे़बा लाजेन् लत्‍थिक् आसुत्‍थो लाजेॽ चोक् फाॽआङ् खे़ङ्‌हाॽरे़ आनिगे याप्‍मि मे़मे़त्‍तिगे़आङ् वये़ थेआङ्‌भे़ल्‍ले़ खे़प्‍मो के़युङ्‌बा मनाहाॽरे़ खे़न् लाजेन् थिक् कुसुक्‍पोनु वेॽस्‍मा कुसुक्‍पो थारिक् याम्‍गे़सिङ्‌बा याःम्‍बक्‍हाॽरे़ मे़धिम्‍सुआङ् ने़ःॽ॥

१२ खे़न् लाजेॽओबा मनाहाॽनु ते़न्‍धाम् मेःक्‍खिम् मे़जोगे़म्‍मिन्‍ने़ॽ हे़क्‍क्‍याङ् खे़ङ्‌हाॽ थोबो मे़बोङ्‌ल इग्र मे़नुॽमे़दार फाॽआङ् मे़भाॽराम्‍सिम्‍मिन्‍ने़ॽ हे़क्‍क्‍याङ्‌लक् खे़न् लाजेन् खिनिॽ युक्‍मा के़घोसुम्‌ॽ खे़ब्‍याङ् खिनिॽ मुॽइदाङ्‌साहाॽरे़ लागि खे़न् लाजेन् के़ने़सुम् के़धाम् फाॽआङ् खे़ङ्‌हाॽरे़ आनिगे मे़मे़त्‍तिगे़॥

१३ आनिगे लायोन् नु ताप्‍फे़ःम्‍बा याःम्‍बक्‍किल्‍ले़ चोगुल्‍ले़ खुम्‍दिङ् याप्‍मि के़बिरे़आङ् यरिक् पाःन्‍हाॽ आनिगे सम्‍धाङ् चुक्‍ते़, खे़न् एगाङ्‌ङाङ् आनिगे खोमा के़बोङ्‌बा यरिक् खुम्‍दिङ्‌ङिन्‍नुःल्‍ले़ सुःल्‍लिक्‍लक् खुम्‍दिङ् याप्‍मि के़बिरे़आङ् के़वाॽ फाॽआङ् आनिगे निसुम्‍बे़ हे़क्‍क्‍याङ् हिङ्‌मार वाॽमा याप्‍मि के़बिरे़आङ् के़वाॽ॥

१४ आक्‍खेलॽरिक् आनिगे याम्‍मो खे़ने़ॽ के़इङ्‌जाङ्‌हाॽ मे़न्‍इःत्‍ते मे़न्‍नाःत्‍ते कन् ताप्‍फे़ःम्‍बा मनाहाॽनु मेक्‍खिःम् चोःक्‍मा सुक्‍तुम्‍बे़बे? आनिगे हे़क्‍के चोगुम्‍बे़ल्‍ले़ खे़ने़ॽ साॽरिक्‍के के़सिक् पोःक् हे़क्‍क्‍याङ् आनिगे के़रे़क् खाप्‍पुथ्‍यःङ् आगे़जोःक्‍काङ् आत्‍तिन्‍हाॽआङ् हिङ्‌मा याप्‍मि के़म्‍बाङ्‌ने़न्॥

१५ यहवे दाङ्‌बा, इस्राइलबा निङ्‌वाॽफुमाङ्‌ङे, खे़ने़ॽ कुदोःप्‍मा खासे़न् के़जोःक्‍पा के़जोक् हे़क्‍क्‍याङ् खे़ने़ॽ आनिगे ताङ्‌मा याःक्‍मा याप्‍मि के़भाःक्‍ते़॥ आनिगे लायो चोगुम्‍बे़बा फाॽआङ् आनिगे खे़ने़ॽ के़दगि पाःप्‍मा ते़न्‍दिगे़॥ खे़ने़ॽ के़दगि तामा आनिगे थेआङ् युक् मे़गत्‍तुम्‍बे़न्‍लो॥”

वेॽ लाजेॽबाहाॽनु मेःक्‍खिम् चोःक्‍मा थिम्‍मिन् साक्‍मा लाम्

१०

ए़ज्रान् माङ्‌हिम्‍मिल्‍ले़ कुदगि कुधे़गेःक्‍किन् तर्घुॽ मे़त्‍तुआङ् पेलिगे़न् तुवा चोःक्‍नु, हाबे़र खे़ङ्‌हाॽरे़ लायो मे़जोगुबाए फाॽआङ् पाःत्‍तुर युङे़॥ इस्राइलबा ये़म्‍बित्‍छा, मे़न्‍छुमा नु हिन्‍जाॽबित्‍छाॽहाॽरे़न् लत्‍छा यम्‍बा मनालुप् थिक् खुने़ॽ कुघिरि मे़जुप्‍से़॥ मना लुप्‍पोबा मनाहाॽआङ् खुन्‍छिॽ निङ्‌वाॽ लोरे़र मे़हाबे़र मे़ये़बे़॥

२ खे़न् एगाङ् एलाम सयङ्‌स्‍मा यहिएलरे़ कुस्‍सा सकन्‍याहःल्‍ले़ ए़ज्रान् मे़त्‍तु, “वेॽ सुवाङ्‌स्‍मा मे़न्‍छुमाहाॽ आनिगे ते़न्‍धाम् मेःक्‍खिम् आमे़त्‍तुम्‍सिम्‍माङ् आनिॽ निङ्‌वाॽफुमाङ्‌ङोबा नसाःन्‍निन् आले़क्‍खुम्, कर आर थारिक्‍साङ् इस्राइलरे़ कुलागि लाम्‍ओमे़प्‍मा निङ्‌साङ् वाॽ॥

३ कन् मे़न्‍छुमाहाॽ नु अङे़ःक्‌वाहाॽ आनिॽगे माःङ्‌घाए पाङ्‌घुम् तेसुम्‍सिम्‍बे़ फाॽआङ् आनिॽ निङ्‌वाॽफुमाङ्‌ङिन्‍नु के़साक्‍पा माङ्‌हे़क् चोःक्‍मा पोःङ्‌ॽ॥ खे़ने़ॽ नु निङ्‌वाॽफुमाङ्‌ङिल्‍ले़ कुइङ्‌जाङ् के़इःप्‍पा के़नाःप्‍पा मनाहाॽरे़ आनिॽ थे़मा सुजा मे़बिरिगे़, हाबा खे़न्‍ने आनिगे चोगुम्‍बे़॥ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिल्‍ले़ थे पाःत्‍तुॽ, हाबा खे़न्‍ने आनिगे चोगुम्‍बे़॥

४ आल्‍ल चोःक्‍मा के़बोङ्‌बा याःम्‍बक्‍किल्‍ले़ लक्‍पे़न्‍साबाग खे़ने़ॽ के़वाॽ॥ आनिगे खे़ने़ॽ तिम्‍मासिगे़ हे़क्‍क्‍याङ् तगि पोरे़र याःम्‍बक्‍किन् के़रे़क् सुरे़ॽओ॥”

५ ए़ज्राःल्‍ले़ निङ्‌वाॽफुसाम्‍बाहाॽ, ले़बिहाॽ नु वेॽ मनाहाॽरे़ खुन्‍छिॽ लाम्‍लोबाहाॽ सकन्‍याहःल्‍ले़ पाःत्‍तुबा हे़क्‍के याःम्‍बक् चोगुम्‍बे़ फाॽआङ् माङ्‌हे़क् चोःक्‍मा पाङ्‌घुसि॥

६ हे़क्‍क्‍याङ् खे़न् माङ्‌हिम्‍मिल्‍ले़ कुदगिलाम् एल्‍यासिबरे़ कुस्‍सा यहोहानानरे़ कुयाक्‍फाङ्‌ङो पे हे़क्‍क्‍याङ् मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा मनाहाॽ नसाःन्‍साबा मे़होःप्‍ते़बाल्‍ले़ चोगुल्‍ले़ खुने़ॽ मेरिङ् थक्‍नु से़न्‍दिक् नाम्‍दाःत्‍तात् युङे़आङ् खाओःन्‍दु॥ खुने़ॽ थेआङ् मे़जने़न् मे़धुङुन्॥

७ खे़न् एगाङ् मे़दे़म्‍सु मे़देॽरुसिबालाम् के़नुःङ्‌बा के़भे़म्‍बाहाॽ के़रे़क् यरुसले़ःम्‍मो चुम्‍मारे़ लागि काक् यरुसले़म नु यहुदाओ इङ्‌घङ् मे़हाक्‍तुसि॥

८ कन् इङ्‌जाङ्‌ङिन् मनाहाॽरे़ खुनिॽ लाम्‍लोबाहाॽरे़ मे़बिरुसिआङ् वये़॥ सुम्‌यान्‍ले़ आत्‍तिन् मे़गे़त्‍ने़न् मे़दाने़न्, खे़ल्‍ले़ के़रे़क् कुयाङ्‌साकुन्‍धेहाॽ साक्‍के़ल्‍ले़क् नाःप्‍मा पोःङ्‌ॽ हे़क्‍क्‍याङ् खे़ल्‍ले़ सङ्‌जुम्‍भोओ पासिङ्‌पादाङ्‌ला पोङ्‌मा युक्‍किन् मासु के़लॽबाआङ् इङ्‌जाङ् वये़॥

९ सुम्‌यान्‍ले़सा फाङ्‌सि ला के़रे़बा निबोङ् ये़न्‍नो यहुदा नु बेन्‍यामिन्‍बा के़रे़क् ये़म्‍बित्‍छाहाॽ यरुसले़ःम्‍मो मे़द्‌ये़आङ् माङ्‌हिम् लक्‍खुम्‍मो मे़जुप्‍से़॥ यम्‍बा वहित् थ्‍ये़र पत्‍छे़ हे़क्‍क्‍याङ् वहित्‍तिन् नु चुम्‍लुङ् चुम्‍माए के़बोङ्‌बा पाःन्‍निल्‍ले़ चोगुल्‍ले़ के़रे़क् मनाहाॽ मे़यक्‍खे़र मे़युङे़॥

१० निङ्‌वाॽफुसाम्‍बा ए़ज्रान् पोगे़आङ् खे़ङ्‌हाॽ मे़त्‍तुसि, “खिनिॽ नसान् के़होप्‍पा के़बोःक्‍खिआङ् के़वयि हे़क्‍क्‍याङ् वेॽ सुवाङ्‌स्‍मा मे़न्‍छुमाहाॽनु मेःक्‍खिम् के़जोगुम्‍माङ् इस्राइले़न् आप्‍तिक्‍साबा के़जोगुम्‍माङ् के़वयिॽ॥

११ आल्‍ल आनिगे लायो चोगुम्‍बे़ फाॽआङ् यहवे दाङ्‌बा खे़निॽ थाःक्‍थे़बाहाॽरे़ खुनिॽ निङ्‌वाॽफुमाङ्‌ङिल्‍ले़ कुदगि पाःत्‍ते़म्‍मे़ॽ हे़क्‍क्‍याङ् खुने़ॽ कुनिङ्‌वाॽ इसिःक् याःम्‍बक् चोगे़म्‍मे़ॽ॥ खिनिॽ लाजेॽओ के़युङ्‌बा थिम्‍मे़न्‍दङ् सुवाङ्‌हाॽ हे़क्‍क्‍याङ् वेॽ लाजेॽबा खिनिॽ मेःत्‍हाॽनु लाःत्‍लाःत् वये़म्‍मे़ॽ॥”

१२ खे़ब्‍याङ् के़जुम्‍बाआङ् के़युङ्‌बा के़रे़क् मनाहाॽरे़ मे़अःक्‍ते़आङ् मे़बाःत्‍तु, “खे़ने़ॽ थे के़बाःत्‍तु, आनिगे हे़क्‍केए चोगुम्‍बे़॥”

१३ कर खे़ङ्‌हाॽरे़ कन् पाःन्‍निन् मे़योॽरु, “मनालुप्‍हाॽ यरिक् मे़वाॽ हे़क्‍क्‍याङ् यम्‍बा वहित्‍ताङ् थार पत्॥ कन् साःङ्‌गाहिम् के़होःप्‍पादे़न्‍नो आनिगे अक्‍खेलॽरिक् ये़प्‍मा मे़सुक्‍तिगे़न्॥ कन् थिक्‌यान् इग्र नियाःन्‍ले़ चोःक्‍मा सुक्‍के़दे़प्‍पा पाःन्‍नाङ् मेःन् थेआङ्‌भे़ल्‍ले़ आनिगे यरिक् कन् लायोओ थ्‍ये़ॽइगे़आङ् वयिगे़॥

१४ आनिगे सुहाङ्‌युक्‍पाहाॽ यरुसले़ःम्‍मो मे़युङ्‌ल हे़क्‍क्‍याङ् कन् पाःन्‍नो लक्‍पे़न्‍साबा मे़बोङ्‌ल॥ आत्‍तिल्‍ले़ वेॽ सुवाङ्‌स्‍मा कुमेत् वाॽ, खे़न् कुभा निःन्‍धो के़बोङ्‌बा ये़न्‍नो खुने़ॽ कुये़क्‌यक्‍कोबा लाम्‍लोबाहाॽ हे़क्‍क्‍याङ् खासे़न्‍लोःम्‍बाहाॽनु तार॥ अक्‍खेलॽरिक् कल्‍ले़ कुयाःम्‍बेओ निङ्‌वाॽफुमाङ्‌ङिल्‍ले़ के़सिक्‍के़न् चिजि ये़म्‌ये़म् पोःङ्‌ॽ॥”

१५ असाहेलरे़ कुस्‍सा जोनाथान हे़क्‍क्‍याङ् तिक्‍भारे़ कुस्‍सा याजयाहःन्‍नुःल्‍ले़ वेॽ आत्‍तिन्‍हाॽरे़आङ् खे़न् पाःन्‍निन् मे़न्‍अत्‍तुन्॥ मसुल्‍लाम नु ले़बि सब्‍बतैरे़ खुन्‍छिॽ आःन्‍छिङ्‌मान् खोसे़त्‍छुआङ् खे़ङ्‌हाॽ ने़प्‍माङ्‌ले़ खे़न् पाःन्‍निन् अत्‍ते़छुआङ् वये़त्‍छि॥

१६ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा ये़म्‍बित्‍छाहाॽ खे़न् पाःन्‍निन् खे़म्‍मा मे़दे़न्‍दे़ हे़क्‍क्‍याङ् एज्राःल्‍ले़ हिम्‍सयङ्‌बा तुम्‍भाक्‍पाहाॽलुम्‍मोलाम् लाम्‍लोबाहाॽ मुरा मे़त्‍तुसिआङ् खुन्‍छिॽ मिङ् मे़साप्‍तु॥ थिबोङ् ला के़रे़बा थिक्‍सिगेक्‍पा ये़न्‍नो खे़ङ्‌हाॽ आप्‍फेक् साॽसिङ्‌मा मे़हेःक्‍सिङ्॥

१७ हे़क्‍क्‍याङ् ला सुम्‍सि थारिक् खे़ङ्‌हाॽरे़ वेॽ सुवाङ्‌स्‍मा कुमेत् के़वाॽबा के़रे़क् ये़म्‍बित्‍छाहाॽ मे़साॽरुसिरो॥

वेॽ लाजेॽबा मे़न्‍छुमा मेःक्‍खिम् के़मे़प्‍पा ये़म्‍बित्‍छाहाॽ

१८ वेॽ लाजेॽबा मे़न्‍छुमा मेःक्‍खिम् के़मे़प्‍पा निङ्‌वाॽफुसाम्‍बाहाॽरे़ खुन्‍छिॽ मिङ्‌नाःत्‍हाॽ कन्‍हाॽएरो–

योसादाकरे़ कुस्‍सा येसुआ नु खे़ल्‍ले़ कुहिम्‍सयङ्‌लाम् मासेयाह, एलिएजर, यारिब हे़क्‍क्‍याङ् गदल्‍याह मे़वये़॥

१९ खे़ङ्‌हाॽरे़ खुनिॽ मेलिङ्‌गे़न् मेःत्‍हाॽ लाप्‍फुमासि माङ्‌हे़क् मे़जोगु हे़क्‍क्‍याङ् खुन्‍छिॽ लायोलाम् ले़प्‍मि खोमारे़ लागि कुम्‍बाबा मे़ल्‍लुक्‍थिक् सिदुङ्‌जभा मे़दोन्‍दु॥

२० इम्‍मेर हिम्‍सयङ्‌लाम्– हनानि नु जबदियाह

२१ हारिम हिम्‍सयङ्‌लाम्– मासेयाह, एलिया, समायाह, यहिएल नु उज्‍जियाह॥

२२ पसहुर हिम्‍सयङ्‌लाम्– एल्‍योएनै, मासेयाह, इस्‍माएल, नतनेल, योजाबाद नु एलासा॥

२३ ले़बिहाॽ–

योजाबाद, सिमि, केलायाह (खे़न् कलिताआङ् मे़मे़त्‍तु), पतहियाह, यहुदा नु एलिएजर॥

२४ साम्‍गे़लोबाहाॽ–

एल्‍यासिब

माङ्‌हिम्‍मो लाम्‍धेत् के़गोबाहाॽ–

सल्‍लुम, तेलेम नु उरि॥

२५ वेॽ ये़म्‍बित्‍छाहाॽ–

परोस हिम्‍सयङ्‌लाम्– रम्‍याह, यिज्‍याह, मल्‍कियाह, मियामिन, एलाजार, मल्‍कियाह नु बनायाह॥

२६ एलाम हिम्‍सयङ्‌लाम्– मत्‍तन्‍याह, जकरिया, यहिएल, अब्‍दि, यरेमोत नु एलिया॥

२७ जत्‍तु हिम्‍सयङ्‌लाम्– एल्‍योएनै, एल्‍यासिब, मत्‍तन्‍याह, यरेमोत, जाबाद नु अजिजा॥

२८ बेबै हिम्‍सयङ्‌लाम्– येहोहानान, हनन्‍याह, जब्‍बै नु अत्‍लै

२९ बानि हिम्‍सयङ्‌लाम्– मसुल्‍लाम, मल्‍लुक, अदायाह, यासुब, साल नु यरेमोत॥

३० पहत-मोआब हिम्‍सयङ्‌लाम्– अदना, केलाल, बनायाह, मासेयाह, मत्‍तन्‍याह, बजलेल, बिन्‍नुइ नु मनस्‍से॥

३१ हारिम हिम्‍सयङ्‌लाम्– एलिएजर, यिसियाह, मल्‍कियाह, समायाह, सिमेओन,

३२ बेन्‍यामिन, मल्‍लुक नु समरयाह॥

३३ हासुम हिम्‍सयङ्‌लाम्– मत्‍तनै, मत्‍तता, जाबाद, एलिपेलेत, येरेमै, मनस्‍से नु सिमि॥

३४ बानि हिम्‍सयङ्‌लाम्– मादै, अम्राम, उएल,

३५ बनायाह, बेदयाह, कलुहि,

३६ भन्‍याह, मरेमोत, एल्‍यासिब,

३७ मत्‍तन्‍याह, मत्‍तनै नु यासु॥

३८ बिन्‍नुइ हिम्‍सयङ्‌लाम्–

३९ सिमि, सेलेम्‍याह, नातान, अदायाह,

४० मक्‍नादबै, सासै, सारै,

४१ अज्रेल, सेलेम्‍याह, समरयाह,

४२ सल्‍लुम, अमर्‍याह नु युसुफ॥

४३ नेबो हिम्‍सयङ्‌लाम्– यिएल, मत्‍तित्‍याह, जाबाद, जबिना, यद्‌दै, योएल नु बनायाह॥

४४ कन् के़रे़क् मनाहाॽरे़ खुनिॽ मेःत्‍हाॽ वेॽ लाजेॽस्‍मा मे़न्‍छुमा मे़वये़॥ खे़ङ्‌हाॽरे़ खे़न् खुन्‍छिॽ मेःत्‍हाॽलाम् कुभारे़ खुन्‍छिॽ साएआङ् मे़वये़रो॥

नहेम्‍याहःल्‍ले़ साप्‍तुबा साप्‍पन्

साप्‍पन् निसुम्

नहेम्‍याहःल्‍ले़ कुसाप्‍पन्‍निन् लिसि लक्‍को हामा सुक्‍ते़त्–

१) नहेम्‍याहन् यरुसले़ःम्‍मो नुःक्‍खे़ फे़रे़बा, खे़प्‍मो खुने़ॽ फारस लाजेॽबा पयम् हाङ्‌ङिल्‍ले़ यहुदिहाॽओ युक् चोःक्‍मा पाङ्‌घुबा

२) यरुसले़ःम्‍बा लुङ्‌धाक्‍हाॽ याम्‍मो मे़से़त्‍तुबा

३) एज्राःल्‍ले़ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् निरुबा हे़क्‍क्‍याङ् मनाहाॽरे़ लायो मे़जोगुबान् पाःप्‍मा मे़दे़न्‍दे़बा

४) यहुदाबा हाङ्‌युक्‍पा पोःक्‍खे़आङ् नहेम्‍याहःल्‍ले़ चोगुबा वेॽ कुयाःम्‍बक्‍हाॽ, निङ्‌वाॽफुमाङ्‌ङो नहेम्‍याहःल्‍ले़ योधो मे़ल्‍लॽए कुनिङ्‌वाॽ युक्‍खुबा हे़क्‍क्‍याङ् खुने़ॽ निङ्‌वाॽफुमाङ्‌ङिन् ये़त्‍ले़ङ् पेलि फाक्‍तुबा पाःन्‍हाॽरे़ साप्‍मनाबा पर्माःङ्‌गि कन् साप्‍पन्‍निल्‍ले़ चे़क्‍खु पाःत्‍तुरो॥

ताङ्‌बा थामिङ्

नहेम्‍याहन् यरुसले़ःम्‍मो नुःक्‍खे़बा १:१–२:२०

यरुसले़ःम्‍बा लुङ्‌धाक्‍हाॽ याम्‍मो मे़से़त्‍तुबा ३:१–७:७३

साम्‌योथिम् इङ्‌जाङ्‌ङिन् मे़निरुबा नु माङ्‌हुप्‍पिन् कुसङ् पोःक्‍खे़बा ८:१–१०:३९

नहेम्‍याहःल्‍ले़ वेॽ कुयाःम्‍बक्‍हाॽ ११:२–१३:३१

नहेम्‍याहःल्‍ले़ साप्‍तुबा साप्‍पन्

१

कन् हकल्‍याहरे़ कुस्‍सा नहेम्‍याहःल्‍ले़ चोगु पाःत्‍तुबा याःम्‍बक्‍लो॥

यरुसले़ःम्‍मिल्‍ले़ कुयाःम्‍बेओ नहेम्‍याहःल्‍ले़ कुनिङ्‌साम्

अर्तासास्‍ते़न् फारस लाजेॽबा हाङ् वये़ल्‍ले़ खुने़ॽ हाङ् चोगुबा निबोङ् तङ्‌बेओ किसलेब मे़प्‍मनाबा लाओ आङ्‌गाॽ नहेम्‍याहन् फारस लाजेॽबा हाङ्‌पाङ्‌भेॽ सुसनओ वयाङ्॥

२ हाबा खे़न् ये़म्‍मो हनानि मिङ् के़वाःप्‍पा आङ्‌गाॽ आन्‍साॽधिक् कुभा मनाहाॽनु यहुदालाम्‍बा के़रे़भे़रे़॥ आङ्‌गाॽ खे़ङ्‌हाॽ यरुसले़म ये़क्‌यक्‍किल्‍ले़ कुयाःम्‍बेओ नु बेबिलोनबा मे़दे़म्‍सु मे़देॽरुसिबालाम् के़नुःङ्‌बा के़बेःक्‍पा आबाङे यहुदि फुॽनुसाॽहाॽरे़ खुनिॽ याःम्‍बेओ से़ःन्‍लाप्‍तुङ्‌सिङ्॥

३ खे़न् पुङ्‌लाहिम्‍लाम्‍बा के़हिङ्‌बाआङ् यहुदा ते़ङ्‌गप्‍पो के़नुःङ्‌बा के़भे़म्‍बा यहुदिहाॽ पयम् यम्‍बा सिरिङ्‌ममो मे़ध्‍ये़आङ् मे़याक्॥ यरुसले़ःम्‍बा लुङ्‌धाक्‍हाॽ लुःन्‍दे़आङ् ने़ःॽ हे़क्‍क्‍याङ् मिःल्‍ले़ खाप्‍पुथ्‍यःङ् पोःक्‍खे़बा ये़न्‍नाङ्‌धो आइन् थारिक् खे़ॽयोबा यम्‍बा लाम्‍धेःप्‍पाहाॽ मे़न्‍जोःक्‍के ने़रो फाॽआङ् खे़ङ्‌हाॽरे़ आङ्‌गाॽ मे़मे़त्‍ताङ्॥

४ कन् इङ्‌घङ्‌ङिन् खे़प्‍सुङ्‌ङाङ् आङ्‌गाॽ खाम्‍मो पे़र्जु युङ्‌सिङ्‌ङाआङ् हाबाङ्॥

आङ्‌गाॽ यरिक् ये़न् थारिक् मेरिङ् थक्‍ताङ् हे़क्‍क्‍याङ् थेआङ् मे़न्‍जाबा मे़न्‍धुङ्‌बा॥ आङ्‌गाॽ साङ्‌ग्राम्‍पेदाङ्‌बा निङ्‌वाॽफुमाङ्‌ङिन् अक्‍खेलॽरिक् पेलि फाक्‍तुङ्,

५ “साङ्‌ग्राम्‍पेदाङ्‌बा यहवे दाङ्‌बा निङ्‌वाॽफुमाङ्‌ङे, खे़ने़ॽ पयम् यम्‍बा नु किप्‍मागे़घुबा के़जोःक्‍लो॥ खे़ने़ॽ के़इङ्‌जाङ्‌ङिन् के़इःप्‍पा के़नाःप्‍पा हे़क्‍क्‍याङ् खे़ने़ॽ मिःम् के़मे़प्‍पाहाॽनु के़जोगुबा के़रे़क् माङ्‌हुप्‍हाॽ आबाङे नसाःन्‍साबा के़बोक्‍खे़आङ् के़गे़त्‍तुरो॥

६ इस्राइलबा के़मना, खे़ने़ॽ के़सेवारोहाॽरे़ खुनिॽ लागि से़न्‍दिक् ले़न्‍दिक् चोगुङ्‌बा आबेलिन् खे़प्‍से़ॽआङ् ओमे़त्‍ताङ्‌ङे़ॽओ॥ आनिगे इस्राइलिहाॽरे़ लायो चोःक्‍मना फाॽआङ् आङ्‌गाॽ पाःप्‍मा ते़न्‍नारो॥ आङ्‌गाॽ आधाःक्‍थे़बाहाॽरे़ लायो मे़जोगु, आङ्‌गाॽआङ् लायो चोगुङ्‌लो॥

७ आनिगे खे़ने़ॽ के़दक्‍ले़ङ्‌वाओ साॽरिक् ताप्‍फे़ःम्‍बा याःम्‍बक् चोगुम्‍बे़आङ् वयिगे़॥ हे़क्‍क्‍याङ् खे़ने़ॽ आबाङे के़से़वारोबा मोसालाम्‍बा आनिगे याप्‍मि के़बिरे़बा साम्‌यो साक्‍थिम्‍हाॽ आनिगे मे़न्‍इःत्‍ते मे़न्‍नाःत्‍ते वयिगे़रो॥

८ “खे़ने़ॽ निङ्‌वाॽफुमाङ्‌ङिल्‍ले़ अक्‍खेलॽरिक् मोसान् के़बिरुबा के़बाःन्‍जाःक्‍किन् निङ्‌वाॽ इःत्‍ते़ॽओ, ‘खिनिॽ नसान् के़ले़ङ्‌बा के़बोक्‍खिने़भग्र आङ्‌गाॽ खिनिॽ वेॽ सुवाङ्‌हाॽरे़ खुनिॽ लुम्‍मो के़रे़क् पिसाङ् से़निङ्‌देनिङ्‌लो॥

९ कर खिनिॽ आङ्‌गाॽ ले़प्‍साङ् के़नुःक्‍खि के़द्‌ये़ॽयिआङ् आङ्‌गाॽ आइङ्‌जाङ्‌ङिन् इःप्‍मा नाःप्‍मा के़दे़न्‍दिने़भग्र आङ्‌गाॽ सेगुङ्‌बा सेसे माङ्‌से़वा मे़जोःक्‍काबादे़न्‍नो खिनिॽ नुःक्‍निङ् ताःत्‍निङ्‌लो॥ इक्‍सादिङ् खाम्‍बेःक्‍माल्‍ले़ कुसुक्‍पो थारिक् खिनिॽ के़से़रिआङ् के़वयिसाङ् आङ्‌गाॽ खिनिॽ नुःक्‍निङ् ताःत्‍निङ्॥’

१० “कन्‍हाॽ खे़ने़ॽ के़से़वारोबासिरो, खे़ने़ॽ आबाङे के़मनासिरो॥ खे़ने़ॽ आबाङे पयम् यम्‍बा के़धुम्‍मे़न् नु के़मुक्‍साम्‍मिल्‍ले़ कन्‍हाॽ के़धे़ॽरुसिआङ् के़वाॽ॥

११ यहवे दाङ्‌बाए, आङ्‌गाॽ चोगुङ्‌बा तुवान् खे़प्‍से़ॽओ॥ खे़ने़ॽ मिङ्‌सो इङ्‌धाङ् पिमा निङ्‌वाॽ के़जोःक्‍पा खे़ने़ॽ के़से़वारोबाहाॽरे़ खुनिॽ पेलिओ निङ्‌वाॽ पिरे़ॽओ॥ आङ्‌गाॽ आइन् कुलिङ्‌दो के़त्‍ताङ्‌ङे़ॽओ हे़क्‍क्‍याङ् हाङ्‌ङिन् आङ्‌गाॽ लुङ्‌माॽ तुक्‍कार याःन्‍दे़ॽओ॥”

खे़न् ये़न्‍नो आङ्‌गाॽ हाङ्‌ङिल्‍ले़ कुसेॽजःङ्‌वा के़दोम्‍बा लत्‍थिक् सुहाङ्‌युक्‍पा वयाङ्‌लो॥

नहेम्‍याहन् यरुसले़ःम्‍मो पेक्

२

अर्तासास्‍त हाङ्‌ङिल्‍ले़ हाङ्‌युक् चोगुबा निबोङ् तङ्‌बे के़रे़ल्‍ले़ निसान लाओ थिक्‌यान् साभङ्‌जाओ युङे़बा ये़म्‍मो आङ्‌गाॽ सेजङ्‌वान् खुने़ॽ कुदगि तोःन्‍दुङ्॥ खुने़ॽ कुदगि आप्‍फाल्‍ले़आङ् आङ्‌गाॽ आना मे़म्‍माक्‍के वये़॥

२ हे़क्‍केःल्‍ले़ खुने़ॽ सेःन्‍दोसाङ्, “खे़ने़ॽ के़याम् तुक्‍पाग निमे़दे़त्‍ने़न् हे़क्‍केसाङ् थेआङ् के़नामाक्‍पाबे? खे़ने़ॽ से़क्‍खासाङ् निङ्‌वाॽ तुक्‍खे चामो के़ध्‍ये़आङ् के़वाॽ॥”

आङ्‌गाॽ साॽरिक् आयङ्‌मा के़रे़आङ्

३ अक्‍खेलॽरिक् नुगप् पिरुङ्, “हाङ्‌ङिल्‍ले़ कुधाःक् चाॽररो, आङ्‌गाॽ आधाःक्‍हाॽ मे़लुप्‍तुसिबा ये़क्‌यक्‍किन् खाप्‍पुथ्‍यःङ् पोःक्‍खे़आङ् ने़ःॽ हे़क्‍क्‍याङ् खे़ॽयोबा यम्‍ब्‌यम्‍बा लाम्‍धेःत्‍हाॽ मिःल्‍ले़ खाप्‍पुथ्‍यःङ् चोगुआङ् ने़ःॽ हे़क्‍केःल्‍ले़ आङ्‌गाॽ आक्‍खेआङ् कुनागे़माक्‍पा मे़धाःप्‍पान्‍बे?”

४ हाङ्‌ङिल्‍ले़ सेःन्‍दोसाङ्, “खे़ने़ॽ थे निङ्‌वाॽ के़जोगुबे?”

हे़क्‍केःल्‍ले़ आङ्‌गाॽ साङ्‌ग्राम्‍पेदाङ्‌बा निङ्‌वाॽफुमाङ्‌ङिन् पेलि फाक्‍तुङ्

५ हे़क्‍क्‍याङ् हाङ्‌ङिन् मे़त्‍तुङ्, “हाङ्‌ङिन् आङ्‌गाॽनु के़निङ्‌वाॽ त्‍ये़आङ् के़से़वारोबाल्‍ले़ कुबेलिन् के़घे़प्‍सुने़भग्र आङ्‌गाॽ यहुदा लाजेॽओ पेःक्‍मा फाःक्‍ताङ्‌ङे़ॽओ, खे़प्‍मो आङ्‌गाॽ आधाःक्‍हाॽ मे़लुप्‍तुसिआङ् के़ने़बा ये़क्‌यक्‍किन् याम्‍मो कुसङ् चोःक्‍मा खोसुङ्‌लरो॥”

६ हाङ्‌ङिल्‍ले़ आङ्‌गाॽ आबेलिन् खे़प्‍सु॥ हाङ्‌माःन्‍नाङ् खुने़ॽनु वये़॥ हाङ्‌ङिल्‍ले़ सेःन्‍दोसाङ्, “खे़ने़ॽ आक्‍खे़न् ये़न्‍ले़ लागि के़बेःक्‍पा हे़क्‍क्‍याङ् आभे़ल्‍ले़ थारिक्‍ले़ के़नुःङ्?” आङ्‌गाॽ कम्‍भ थारिक्‍ले़ नुःङ्‌ङा फाॽआङ् हाङ्‌ङिन् के़रे़क् चे़क्‍तुङ्॥

७ खे़न् एगाङ् आङ्‌गाॽ यहुदा लाजेॽ थारिक् पेःक्‍मा खोसुङ्‌ल फाॽआङ् युफ्रेतिस वहःङ् नाधाःम्‍बि नाम्‍धा पिसाङ्‌बा ते़ङ्‌गप्‍पोबा हाङ्‌युक्‍पाहाॽरे़ खुनिॽ मिङ्‌ङो साप्‍मनाबा इङ्‌जाङ् सक्‍हाॽ हाङ्‌ङिन् नाःक्‍तुङ्॥

८ माङ्‌हिम्‍मिन् कम्‍ब्राङ् मे़प्‍मारे़ लागि मे़जोगुबा चङ्‌हिम्‍मोबा लाम्‍धेत् हे़क्‍क्‍याङ् यम्‍बा लाम्‍धेःत्‍हाॽ चोःक्‍मा, ये़क्‌यक्‍कोबा लुङ्‌धाक्‍हाॽ से़प्‍मा नु आङ्‌गाॽ आयुङ्‌मा हिम्‍मिन् चोःक्‍मारे़ लागि चाहाब् के़जोःक्‍पा सिङ्‌हाॽ पिआर फाॽआङ् हाङ्‌ङिल्‍ले़ के़दाम्‍भुङ् लक्‍कोबा सुहाङ्‌युक्‍पा आसापे़न् इङ्‌जाङ्-सक् थिक् साप्‍ताङ् पिराङ्‌ङे़ॽ॥ आङ्‌गाॽ नाःक्‍तुङ्‌बा के़रे़क् पाःन्‍हाॽ हाङ्‌ङिल्‍ले़ पिराङ् थेआङ्‌भे़ल्‍ले़ निङ्‌वाॽफुमाङ्‌ङिन् आङ्‌गाॽनु वये़॥

९ हाङ्‌ङिल्‍ले़ आङ्‌गाॽनु सोरिक् पेःक्‍मारे़ लागि कुभा अन् के़लोङ्‌बा नु सुहाङ्‌युक्‍पाहाॽ आङ्‌गाॽओ पाङ्‌घुसि हे़क्‍क्‍याङ् आङ्‌गाॽ युफ्रेतिस नाधाःम्‍बि नाम्‍धा पिसाङ्‌बा ते़ङ्‌गप्‍पो के़राङ्॥ हाङ्‌ङिल्‍ले़ कुइङ्‌जाङ् सक्‍हाॽ आङ्‌गाॽ खे़न् ते़ङ्‌गप्‍पोबा सुहाङ्‌युक्‍पाहाॽ पिरुङ्‌सिङ्॥

१० कर बेथ-होरोन ये़क्‌यक्‍को के़युङ्‌बा सन्‍बलत नु अम्‍मोन ते़ङ्‌गप्‍पोबा तोबिया मिङ् के़वाःप्‍पा सुहाङ्‌युक्‍पा ने़त्‍छि इस्राइलबा मनाहाॽरे़ खुनिॽ नुरिक् मे़त्‍छे़ कुभा मनाधिक् त्‍ये़आङ् वाॽ के़लॽबा पान् खे़प्‍से़सुआङ् खुन्‍छिॽ साॽरिक् याःक्‍ले़ॽरे़॥

११ आङ्‌गाॽ यरुसले़ःम्‍मो के़राङ्‌ङाङ् खे़प्‍मो सुम्‌ये़न् थारिक् वयाङ्॥

१२ हे़क्‍क्‍याङ् आङ्‌गाॽ निङ्‌वाॽफुमाङ्‌ङिल्‍ले़ यरुसले़ःम्‍मो थे चोःक्‍से़ पाङ्‌घाङ्‌बा फाॽआङ् खे़ल्‍ले़ कुयाःम्‍बेओ हाःत्‍ताङ् थेआङ् मे़म्‍मे़त्‍छिङ्‌बा॥ खे़ब्‍याङ् से़त्‍लुम्‍भक्‍ते़ल्‍ले़ कुभा मनाहाॽ चुम् तेॽरुङ्‌सिङ्‌ङाङ् आङ्‌गाॽ लाःक्‍कात् लःन्‍दाङ्॥ आङ्‌गाॽ युक्‍तुङ्‌बा लत्‍छा अदङ्‌धिक्‍लक् वये़ वेॽ थक्‍सा आनिगे मे़गत्‍तुम्‍बे़न्॥

१३ नाम्‍धा ले़प्‍माङ्‌बा ने़ने़बाओबा यम्‍बा लाम्‍धाःप्‍पोलाम् आङ्‌गाॽ से़न्‍दिक् ये़क्‌यक्‍लाम्‍बा लःन्‍दाङ्॥ योहाङ् ले़प्‍माङ् आजाजाबा मे़प्‍मनाबा वाबुन्‍निन् ले़क्‍तुङ्‌ङाङ् आङ्‌गाॽ ताम् लाप्‍फेमा यम्‍बा लाम्‍धाःत् थारिक् पेगाङ्॥ लाम्‍मो आङ्‌गाॽ ये़क्‌यक्‍कोबा के़लुःम्‍बा लुङ्‌धाक् नु मिःल्‍ले़ मिधिक्‍खुबा यम्‍बा लाम्‍धेःप्‍पाहाॽ ओमे़त्‍तुङ्‌ङाङ् अक्‍खे साॽरुङ्॥

१४ हे़क्‍क्‍याङ् ये़क्‌यक्‍को नाङ्‌गे़न् पिसाङ् ले़प्‍माङ्‌बा वधाःम् लाम्‍धेत् नु हाङ्-वरक् थारिक् के़राङ्॥ खे़प्‍मो आङ्‌गाॽ युक्‍तुङ्‌बा अदङ्‌ङिल्‍ले़ लाङ्‌घेःक्‍मा पेःक्‍मा लाम् मे़घोसुन्॥

१५ खे़ल्‍ले़ चोगुल्‍ले़ आङ्‌गाॽ सङ्‌माङ् किद्रोनबा ने़ने़बादे़न्‍नो पेगाङ्‌ङाङ् लुङ्‌धाक्‍हाॽ ओमे़त्‍तुङ्‌ल आबाङे तगि पेगाङ्॥ खे़न् एगाङ् हाबा खे़न् लाम् पोःक्‍खाङ्‌ङाङ् आङ्‌गाॽ नुःक्‍खाङ् हे़क्‍क्‍याङ् ने़ने़बादे़न्‍नोबा ताःक्‍हन्‍लाम्‍बा ये़क्‌यक्‍को लासाङ्॥

१६ आङ्‌गाॽ आत्‍तान् पेगाङ् हे़क्‍क्‍याङ् थे चोगुङ्, ये़क्‌यक्‍कोबा आत्‍तिन् सुहाङ्‌युक्‍पाहाॽरे़आङ् निङ्‌वाॽ मे़ङ्‌घोसुन्॥ आङ्‌गाॽ आल्‍लो थारिक् यहुदि फुॽनुसाॽहाॽ निङ्‌वाॽफुसाम्‍बाहाॽ, लाम्‍लोबाहाॽ, सुहाङ्‌युक्‍पाहाॽ हे़क्‍क्‍याङ् ताःन्‍दि कन् याःम्‍बक् के़जोःक्‍पा आत्‍तिन्‍हाॽआङ् थेआङ् मे़म्‍मे़त्‍छिङ्‌ङे वयाङ्॥

१७ हे़क्‍केःल्‍ले़ कुनुप्‍मो आङ्‌गाॽ खे़ङ्‌हाॽ मे़त्‍तुङ्‌सिङ्, “ओमे़त्‍ते़म्‍मे़ॽ, आनिॽ आक्‍तङ्‌बा तुक्‍खेओ आवाॽ, यरुसले़ःम्‍मिन् लुःन्‍दे़आङ् ने़ःॽ, खे़ॽयोबा लाम्‍धेःप्‍पाहाॽ मिःल्‍ले़ खाप्‍पुथ्‍यःङ् पोःक्‍खे़आङ् ने़ःॽ॥ आल्‍ल, ये़क्‌यक्‍कोबा लुङ्‌धाक्‍हाॽ याम्‍मो से़त्‍तुम्‍माङ् कुसङ् चोगुम् हे़क्‍क्‍याङ् आनिॽ नाधामा मे़बोङ्‌ने़ल्‍ल॥”

१८ निङ्‌वाॽफुमाङ्‌ङिल्‍ले़ आङ्‌गाॽ आक्‍खेलॽरिक् फाॽराङ्, हे़क्‍क्‍याङ् हाङ्‌ङिल्‍ले़ आङ्‌गाॽ थे मे़त्‍ताङ्‌ङाङ् वये़ के़लॽबा के़रे़क् पाःन्‍हाॽ खे़ङ्‌हाॽ मे़त्‍तुङ्‌सिङ्॥ खे़ङ्‌हाॽरे़ नुगप् मे़बिराङ्, “आनिॽ याम्‍मो ये़क्‌यक् नु लुङ्‌धाक्‍हाॽ से़प्‍मा चोःक्‍मा याःम्‍बक्‍किन् हेःक्‍तुम्॥”

हे़क्‍क्‍याङ् खे़ङ्‌हाॽरे़ नुबा याःम्‍बक् चोःक्‍मा मे़हेःक्‍तु॥

१९ कर बेथ-होरोन्‍बा सन्‍बलत, अम्‍मोन्‍बा तोबिया नु गेसेम मिङ् के़वाःप्‍पा अरबिधिक्‍ले़ आनिगे थे चोःक्‍मा इःत्‍तुम्‍बे़आङ् वाॽ के़लॽबान् मे़घे़प्‍सु, हे़क्‍क्‍याङ् खे़ङ्‌हाॽरे़ आनिगे कुनामे़न्‍छाॽ मे़मे़त्‍तिगे़आङ् मे़बाःत्‍तु, “खिनिॽ थे चोःक्‍मा के़इःत्‍तुम्‍माङ् के़वयि? थे खिनिॽ हाङ्‌ङिल्‍ले़ कुदक्‍ले़ङ्‌वाओ पिफ्‍युङ् के़जोगुम्‍बाबि?”

२० आङ्‌गाॽ नुगप् पिरुङ्‌सिङ्, “साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ आनिगे कुलिङ्‌दो के़गे़प्‍पा चोगिगे़॥ आनिगे खुने़ॽ कुसे़वारोबासिगे़ हे़क्‍क्‍याङ् ये़क्‌यक् नु लुङ्‌धाक्‍किन् से़प्‍मा याःम्‍बक्‍किन् चोगुम्‍बे़॥ कर यरुसले़ःम्‍मोबा साप्‍मुःन्‍धुम्‍मो खिनिॽ लक् नु युक् थेआङ् होप्‍लो॥”

यरुसले़ःम्‍बा लुङ्‌धाक्‍किन् याम्‍मो मे़से़त्‍तुॽ

३

तुम् निङ्‌वाॽफुसाम्‍बा एल्‍यासिबे़न् नु निङ्‌वाॽफुसाम्‍बा कुन्‍जुम्‍हाॽ मे़दङ्‌सिङ्‌ङाङ् मे़ल्‍लुक् लाम्‍धेःप्‍पान् मे़जोगु, हे़क्‍क्‍याङ् खे़ॽयोबा पयम् लाम्‍धेःप्‍पाहाॽ मे़जोगु॥ हे़क्‍केलॽरिक् खे़ङ्‌हाॽरे़ लुङ्‌धाक्‍किन् किप्‍थिक् चङ्‌हिम् मे़प्‍मनाबा नु हननेलरे़ कुजङ्‌हिम् थारिक् चाःङ्‌वा मे़मे़त्‍तुर मे़देॽरु हे़क्‍क्‍याङ् खे़न्‍निन् मे़जोगुआङ् मे़दोन्‍दु॥

२ खे़न्‍नु सोसोरिक् के़दुम्‍बा वेॽ लक्‍किन् यरिहोबा मनाहाॽरे़ मे़जोगु, हे़क्‍क्‍याङ् खे़न् एगाङ् वेॽस्‍मा लक्‍किन् इम्रिरे़ कुस्‍सा जक्‍कुरे़ल्‍ले़ चोगु॥

३ हस्‍सेनाःल्‍ले़ कुस्‍साहाॽरे़ ङा पयम् लाम्‍धेःप्‍पान् मे़जोगु॥ खे़ङ्‌हाॽरे़ पे़रे़म्‍सिङ्‌हाॽ मे़ने़स्‍सुआङ् लाम्‍धेःत्‍हाॽरे़ कुसुप्‍मा कुए़प्‍मा नु आग्‍लोहाॽ मे़याक्‍तु॥

४ खे़न् एगाङ्‌बा लक्‍किन् हक्‍कोसरे़ कुम्‍मे़न्‍छाॽ, उरियाःल्‍ले़ कुस्‍सा मरेमोतरे़ चोगु॥ मेसेजेबेलरे़ कुम्‍मे़न्‍छाॽ, बेरेक्‍याहरे़ कुस्‍सा मसुल्‍लामरे़ खे़न् एगाङ्‌बा लक्‍किन् चाःङ्‌वा मे़त्‍तु॥ खे़न्‍नाङ्‌धोबा एगाङ्‌बा लक्‍किन् बानारे़ कुस्‍सा सादोकरे़ चोगु॥

५ खे़न् एगाङ् तकोबा मनाहाॽरे़ वेॽ लक्‍किन् मे़जोगु, कर खे़न् ये़क्‌यक्‍को हाङ्‌याःम्‍बक् के़जोःक्‍पाहाॽ याःम्‍बक् चोःक्‍मा के़बाङ्‌बा लाम्‍लोबाहाॽरे़ मुरामे़मे़त्‍तुसिबा हे़क्‍के तङ्‌माआङ् याःम्‍बक् चोःक्‍मा मे़न्‍दे़न्‍दे़न्॥

६ पसेहरे़ कुस्‍सा योयादा नु बसोदयारे़ कुस्‍सा मसुल्‍लामरे़ येसना लाम्‍धेःप्‍पान् चोगे़त्‍छु, खे़ङ्‌हाॽरे़ पे़रे़म्‍सिङ्‌हाॽ हे़क्‍क्‍याङ् लाम्‍धेःत्‍हाॽ युक्‍खे़सुआङ् लाम्‍धेःत्‍हाॽ साक्‍मा नु आग्‍लोहाॽ याक्‍ते़छु॥

७ खे़ल्‍ले़ कुबेसाङ् गिबोनबा मलत्‍या, मेरोनोतबा यादान हे़क्‍क्‍याङ् गिबोन नु मिस्‍पाबा मनाहाॽरे़ युफ्रेतिस नाम्‍धा पिसाङ् ले़प्‍माङ्‌बा ते़ङ्‌गप्‍पोबा तुम् सुहाङ्‌युक्‍पाल्‍ले़ कुहिम्‍मो थारिक् मे़जोगु मे़देॽरु॥

८ साम्‍म्‍याङ् के़धक्‍पा हरयाहरे़ कुस्‍सा उज्‍जिएलरे़ खे़न् एगाङ्‌बा लक्‍किन् चोगु॥ फुङ्‌नाम् के़जोःक्‍पा हनन्‍यारे़ वेॽस्‍मा लक्‍किन् चोगुआङ् फे़भे़बा लुङ्‌धाक् थारिक् के़त्‍तु॥

९ खे़ल्‍ले़ कुएगाङ्‌बा लक्‍किन् हुरले़ कुस्‍सा रपायाहःल्‍ले़ चोगु॥ खुने़ॽ यरुसले़म थुम्‍मिल्‍ले़ कुभ्रे़ःङ् थुम्‍मो हाङ् के़जोःक्‍पा वये़॥

१० खे़न्‍नु के़दुम्‍बा लक्‍किन् हारुमापरे़ कुस्‍सा यदायाःल्‍ले़ चोगु॥ खे़न् खुने़ॽ कुहिम्‍मिल्‍ले़ कुएगाङ् ले़प्‍माङ् ने़स्‍से़॥ खे़न् एगाङ्‌बा वेॽस्‍मा लक्‍किन् हसबन्‍याहःल्‍ले़ कुस्‍सा हत्‍तुसरे़ चोगु॥

११ खे़न् एगाङ् निसिगेक्‍पा लक्‍किन् हे़क्‍क्‍याङ् मिहाःत्‍लुङ् चङ्‌हिम्‍मिन् हारिम्‍ले़ कुस्‍सा मल्‍कियाह नु पहत-मोआबरे़ कुस्‍सा हस्‍सुबरे़ चोगे़त्‍छु॥

१२ खे़न् एगाङ्‌बा वेॽस्‍मा लक्‍किन् हल्‍लोहेसरे़ कुस्‍सा सल्‍लुमरे़ चोगु॥ खुने़ॽ यरुसले़मरे़ कुभ्रे़ःङ् थुम्‍मो युक् चोगु (खुने़ॽ कुस्‍सा मे़न्‍छुमाहाॽरे़ कुयाःम्‍बक्‍को मे़भाॽरु॥)

१३ ने़ने़बा पयम् लाम्‍धेःत्‍ते़न् हानुन नु जानोह ये़क्‌यक्‍को के़युङ्‌बाहाॽरे़ मे़जोगु॥ खे़ङ्‌हाॽरे़ लाम्‍धेःप्‍पाहाॽ मे़ये़प्‍सु, खे़न् लाम्‍धेःप्‍पाहाॽ साक्‍मा ए़प्‍मारे़ लागि आग्‍लोहाॽ मे़याक्‍तु हे़क्‍क्‍याङ् ४४० मितर लुङ्‌धाक्‍किन् चाःङ्‌वा मे़मे़त्‍तुआङ् ताम् लाम्‍फेमा लाम्‍धेत् थारिक् मे़गे़त्‍तु॥

१४ ताम् लाम्‍फेमा पयम् लाम्‍धेःप्‍पे़ङ्‌ग बेथ-हक्‍केरेम थुम्‍मोबा हाङ्‌युक्‍पा रेकाबरे़ कुस्‍सा मल्‍कियाहरे़ चोगु॥ खुने़ॽ लाम्‍धेःप्‍पाहाॽ ये़प्‍सुआङ् खे़न् साक्‍मा ए़प्‍मारे़ लागि आग्‍लोहाॽ केःत्‍तु॥

१५ मिस्‍पा थुम्‍मोबा हाङ्‌युक्‍पा कोल-होजेरे़ कुस्‍सा सल्‍लुनरे़ वधाःम् लाम्‍धेःप्‍पे़न् चोगु॥ खुने़ॽ लाम्‍धेःप्‍पो लाःप्‍मा लाम्‍धेःप्‍पाल्‍ले़ कुसम्‍धाङ् लिङ्‌घाम्‍बुःन् खाप्‍तु, लाम्‍धेःप्‍पाहाॽ ये़प्‍सुआङ् खे़ङ्‌हाॽ ए़प्‍मा नु सुप्‍मारे़ लागि आग्‍लोहाॽ केःत्‍तु॥ सिलोआम वाबाक्‍किल्‍ले़ कुबेसाङ् हाङ्‌ङिल्‍ले़ कुभुङ्‌इक् निःत्‍ताङ्‌बा लुङ्‌धाक्‍किन् से़त्‍तुआङ् खुने़ॽ दाउद हाङ्‌ङिल्‍ले़ कुये़क्‌यक्‍को लाःप्‍मा नाहाङसेःक्‍हाॽओ थारिक् चाःङ्‌वा मे़त्‍तु॥

१६ बेथ-सर थुम् कुभ्रे़ःङ् युक् के़जोःक्‍पा हाङ्‌युक्‍पा अज्‍बुकरे़ कुस्‍सा नहेम्‍याहःल्‍ले़ दाउदरे़ कुइप्‍पुङ्‌ङिल्‍ले़ कुदगाङ्‌बा ते़न्‍निन्, चोःक्‍मनाबा वरक् नु थक्‍सुबा तुराहिम् थारिक् चाःङ्‌वा मे़त्‍तुआङ् तेॽरुरो॥

लुङ्‌धाक्‍को याःम्‍बक् के़जोःक्‍पा ले़बिहाॽ

१७ खे़न् एगाङ् लुङ्‌धाक्‍कोबा वेॽ लक्‍हाॽ कन् ले़बिहाॽरे़ चाःङ्‌वा मे़मे़त्‍तु– बानिःल्‍ले़ कुस्‍सा रेहुमरे़ थिक् लक्‍किन्, किलाह थुम्‍मो कुभ्रे़ःङ् हाङ्‌युक् के़जोःक्‍पा हसब्‍याहरे़ वेॽस्‍मा लक्‍किन् चोगु॥

१८ किलाह थुम्‍मो कुभ्रे़ःङ् हाङ्‌युक् के़जोःक्‍पा हेनादादरे़ कुस्‍सा बिन्‍नुइरे़ वेॽस्‍मा लक्‍किन् चोगु॥

१९ हे़क्‍क्‍याङ् निसिगेक्‍पा लक्‍किन् मिस्‍पाबा हाङ्‌युक्‍पा येसुअरे़ कुस्‍सा एसेरे़ल्‍ले़ खजुम्‍घया फे़जुम्‍भे़या युङ्‌मादे़न् तक्‍ले़प्‍माङ्‌बा लक्‍किन् चाःङ्‌वा मे़त्‍तुआङ् लुङ्‌धाक्‍किन् के़इबादे़न्‍नो थारिक् चोगु तेॽरु॥

२० के़इबा लुङ्‌धाक्‍लाम्‍बा तुम् निङ्‌वाॽफुसाम्‍बा एल्‍यासिबरे़ कुहिम्‍मो लाःप्‍मा लाम्‍धेत् थारिक् निसिगेक्‍पा लक्‍किन् जब्‍बैरे़ कुस्‍सा बारुके़ल्‍ले़ कुसिक् पसम्‍समे़र चोगु॥

२१ हे़क्‍क्‍याङ् निसिगेक्‍पा लक्‍किन् एल्‍यासिबरे़ कुहिम्‍मो लाःप्‍मा लाम्‍धेःत्‍लाम् खे़न् हिम्‍मिल्‍ले़ कुबेसाङ् थारिक् हक्‍कोसरे़ कुम्‍मे़न्‍छाॽ, उरियाहःल्‍ले़ कुस्‍सा मरेमोतरे़ चोगुरो॥

लुङ्‌धाक्‍को याःम्‍बक् के़जोःक्‍पा निङ्‌वाॽफुसाम्‍बाहाॽ

२२ खे़न्‍नाङ्‌धोबा लुङ्‌धाक् लक्‍हाॽ यरुसले़म कुया पेसाङ् के़युङ्‌बा निङ्‌वाॽफुसाम्‍बाहाॽरे़ मे़जोगु–

२३ बेन्‍यामिन नु हस्‍सुबरे़ आबाङे खुन्‍छिॽ हिम् तगिबा लक्‍किन् चोगे़त्‍छु॥ हननियाःल्‍ले़ कुम्‍मे़न्‍छाॽ, मासेयाहःल्‍ले़ कुस्‍सा अजर्‍याहःल्‍ले़ आप्‍फेक् कुहिम् तगिबा लक्‍किन् चोगु॥

२४ अजर्‍याहःल्‍ले़ कुहिम्‍मोनु के़इबा निसिगेक्‍पा लुङ्‌धाक्‍किल्‍ले़ कुसुक्‍पो थारिक् हेनादादरे़ कुस्‍सा बिन्‍नुइरे़ चोगु॥

२५ खे़ल्‍ले़ कुसुक्‍पोलाम् कम्‍ब्राङ्‌हाॽरे़ खुनिॽ लक्‍खुम् पेसाङ् हाङ्‌हिम्‍मोबा थोःस्‍मा चङ्‌हिम् थारिक् उज्‍जैरे कुस्‍सा पालालरे़ चोगु॥ खे़ल्‍ले़ कुयाओ परोसरे़ कुस्‍सा पदायाहःन्

२६ नु ओफेल थे़गुओ के़युङ्‌बा माङ्‌हिम् से़वारोबाहाॽरे़ नाङ्‌गे़न् ले़प्‍माङ्‌बा च्‍वाःत् लाम्‍धेःपान् नु माङ्‌हिम्‍मिन् से़ःप्‍मारे़ लागि चोःक्‍मनाबा चङ्‌हिम् थारिक् मे़जोगुरो॥

वेॽ याःम्‍बक् के़जोःक्‍पाहाॽ

२७ तकोओबा मनाहाॽरे़ माङ्‌हिम्‍मिन् से़ःप्‍मारे़ लागि चोःक्‍मनाबा यम्‍बा चङ्‌हिम्‍मिल्‍ले़ कुदक्‍कोलाम् ओफेलरे़ कुबेसाङ्‌बा लुङ्‌धाक्‍किल्‍ले़ निसिगेक्‍पा लक् थारिक् मे़जोगु॥

२८ कुलुप्‍थिक् निङ्‌वाॽफुसाम्‍बाहाॽरे़ आबाङे खुनिॽ हिम् तगिबा अन् लाम्‍धेःप्‍पोलाम् थोहाङ् ले़प्‍माङ्‌बा लक्‍किन् मे़जोगु॥

२९ इम्‍मेररे़ कुस्‍सा सादोके़ल्‍ले़ आप्‍फेक् कुहिम् तगिबा लक्‍किन् चोगु॥ नाङ्‌गे़न् पिसाङ् लाम्‍धेत् के़गोबा सकन्‍याहःल्‍ले़ कुस्‍सा सेमायाहःल्‍ले़ खे़ल्‍ले़ कुबेसाङ्‌बा लक्‍किन् चोगु॥

३० सेलेम्‍याहःल्‍ले़ कुस्‍सा हनन्‍याह नु सालापरे़ कुस्‍सा जन्‍तर्‍या हानुनरे़ निसिगेक्‍पा लक्‍किन् चोगे़त्‍छु॥ बेरेक्‍याहःल्‍ले़ कुस्‍सा मसुल्‍लामरे़ कुयुङ्‌मादे़न्‍नोबा निसिगेक्‍पा लक्‍किन् चोगु॥

३१ मल्‍कियाह मे़प्‍मनाबा साम्‍म्‍याङ् के़धक्‍पाल्‍ले़ माङ्‌हिम्‍मो याःम्‍बक् के़जोःक्‍पाहाॽ हे़क्‍क्‍याङ् ले़ङ्‌हङ् के़जोःक्‍पाबाहाॽरे़ खुन्‍छिॽ हिम्, चुम्‍लुङ् चोःक्‍मा लाम्‍धेत् नु थोःस्‍मा याक्‍फाङ् थारिक् चोगु॥

३२ हे़क्‍क्‍याङ् खे़न् याक्‍फाङ्‌लाम् मे़ल्‍लुक् लाम्‍धेःप्‍पो थारिक्‍पा कुनुप्‍मा लक्‍किङ्‌ग साम्‍म्‍याङ् के़धक्‍पा नु ले़ङ्‌हङ् के़जोःक्‍पाहाॽरे़ मे़जोगुरो॥

नहेम्‍याहःल्‍ले़ खुने़ॽ कुदक्‍ले़ङ्‌वाओ के़बोःक्‍पाहाॽ नाःन्‍दुसि

४

लुङ्‌धाक्‍किन् आनिगे चोःक्‍मा हेःक्‍तुम्‍बे़बा सन्‍बलतरे़ खे़प्‍सुआङ् खुने़ॽ साॽरिक् कुसिक् पोगे़ हे़क्‍क्‍याङ् यहुदिहाॽ कुनामे़न्‍छाॽ मे़प्‍मा हेःक्‍तुसि॥

२ खुने़ॽ कुन्‍देङ् कुन्‍जुम्‍हाॽ नु सामरि थक्‍सुबाहाॽरे़ खुनिॽ तगि पाःत्‍तु, “कन् कुसक्‍मा मे़न्‌याक्‍मनाबा यहुदिहाॽरे़ थे मे़जोगुबाबे? खे़ङ्‌हाॽरे़ ये़क्‌यक्‍किन् याम्‍मो मे़जोगुबाबि? खे़ङ्‌हाॽरे़ सिदुङ्‌जभा मे़दोन्‍दुआङ् थिक्‌याःन्‍ले़ चोःक्‍मा मे़सुरुबि? खे़न् मिगे़दिक्‍पा नु के़लुम्‍सिङ्‌बा ताम्‍जिॽ खाम्‍हिःक्‍कोलाम्‍बा खे़ङ्‌हाॽरे़ ये़क्‌यक् चोःक्‍मा लुङ्‌ङिन् लःत्‍तुम्‍बे़ लॽरिक् मे़बाःत्‍तुबि?”

३ खुने़ॽ कुबेसाङ् के़ये़प्‍पा अम्‍मोनि तोबियाःल्‍ले़ पाःत्‍तु, “नाॽराङ्‌स्‍याङ्, खे़ङ्‌हाॽरे़ मे़से़त्‍तुबा लुङ्‌धाक्‍किन् स्‍यालधिक्‍ले़ काःक्‍तुसाङ् थुप्‍लो॥”

४ हे़क्‍केःल्‍ले़ आङ्‌गाॽ निङ्‌वाॽफुमाङ्‌ङिन् पेलि फाक्‍तुङ्, “निङ्‌वाॽफुमाङ्‌ङे, खे़प्‍से़ॽओ, खे़ङ्‌हाॽरे़ आनिगे कुनामे़न्‍छाॽ मे़मे़त्‍तिगे़॥ खे़ङ्‌हाॽरे़ खुनिॽ नामे़न्‍छाॽ पाःन्‍निन् खे़ङ्‌हाॽरे़ खुनिॽ थे़गेक् सम्‍धाङ्‌ङे चुक्‍ल॥ खे़ङ्‌हाॽरे़ खुनिॽ के़रे़क् याङ्‌साकुन्‍धेन् मे़नाप्‍तुसिआङ् वेॽ लाजेॽओ पुङ्‌लाधाबा पोङ्‌माआङ् पेःक्‍मा पोङ्‌ल॥

५ खे़ङ्‌हाॽरे़ मे़जोगुबा फे़न्‌याःम्‍बक्‍किन् मे़जिक्‍खे़न्‍ने़ॽ इग्र खुन्‍छिॽ लायोन् निङ्‌वाॽ मे़भेःत्‍छे़न्‍ने़ॽओ थेआङ्‌भे़ल्‍ले़ लुङ्‌धाक् के़से़प्‍पाहाॽ खे़ङ्‌हाॽरे़ खुनिॽ चाःत्‍थि मे़देसु मे़बिरुसिआङ् वाॽ॥”

६ हे़क्‍केसाङ् लुङ्‌धाक्‍हाॽ आनिगे चक्‍मे़ल्‍लॽए से़त्‍तुम्‍बे़ हे़क्‍क्‍याङ् हाराए खे़ल्‍ले़ कुभ्रे़ःङ् थारिक् केःम्‍बा फोःक्‍खुम्‍बे़॥ थेआङ्‌भे़ल्‍ले़ मनाहाॽरे़ याःम्‍बक् चोःक्‍मा साॽरिक् खुनिॽ सिक्‍समे़आङ् वये़॥

७ कर सन्‍बलत, तोबिया, अरब तेःङ्‌गप्‍पोबा मनाहाॽ, अम्‍मोन ते़ङ्‌गप्‍पोबा मनाहाॽ नु अस्‍दोद ते़ङ्‌गप्‍पोबा मनाहाॽरे़ यरुसले़मबा लुङ्‌धाक्‍हाॽ चोःक्‍मा याःम्‍बक्‍किन् तगि पोर पत् हे़क्‍क्‍याङ् हार्गाःङ्‌गाःङ्‌बाहाॽ मे़लुप्‍तुर मे़बत् के़लॽबा पाःन्‍निन् मे़घे़प्‍सुआङ् साॽरिक् खुन्‍छिॽ याःक्‍ले़ॽरे़॥

८ हे़क्‍क्‍याङ् खे़ङ्‌हाॽ के़रे़क् तामाआङ् यरुसले़मओ थङ् चोःक्‍मा खे़ब्‍याङ् हयङ् किल्‍लिङ् चोःक्‍मा चे़म्‍फन् मे़जोगु॥

९ कर आनिगे निङ्‌वाॽफुमाङ्‌ङिन् पेलि फाक्‍तुम्‍बे़ हे़क्‍क्‍याङ् से़न्‍दिक् ले़न्‍दिक् ये़क्‌यक्‍किन् कम्‍ब्राङ् मे़प्‍पाङ्‌मनासिरो॥

१० यहुदाबा मनाहाॽरे़ मे़बाःत्‍तुरो,

“कक् के़गुबाहाॽ मे़न्‍धुम्‍मनाबा मे़बोङ्‌ल मे़बत्‍लो,

हे़क्‍क्‍याङ् साप्‍चेःक्‍हाॽ यरिक् ने़रो,

आनिॽ आप्‍फेक् लुङ्‌धाक्‍किन्

से़प्‍मा आन्‍छुक्‍तुम्‍मिल्‍लो॥”

११ आनिगे निङ्‌मिहाॽरे़आङ् मे़बाःत्‍तु, “खे़ङ्‌हाॽरे़ निङ्‌वाॽ खोमानु तगिए इग्र निमानु तगिए आनिगे खे़ङ्‌हाॽ फत्‍तुम्‍सिबे़आङ् खे़ङ्‌हाॽ से़रुम्‍सिम्‍बे़ हे़क्‍क्‍याङ् कन् याःम्‍बक्‍किन्‍नाङ् चोःक्‍मा मे़भाःक्‍तुम्‍सिम्‍बे़न्॥”

१२ कर निङ्‌मिहाॽरे़ खुनिॽ लुम्‍मो के़वाॽबा यहुदिहाॽ मे़द्‌ये़, हे़क्‍क्‍याङ् खे़ङ्‌हाॽरे़ आनिगे ये़त्‍ले़ङ् ये़त्‍ले़ङ् के़रे़क् पिसाङ्‌लाम् फप्‍मासिआङ् थङ् चोःक्‍मा चे़म्‍फन् मे़जोगुर मे़याक् मे़मे़त्‍तिगे़॥

१३ खे़ल्‍ले़ चोगुल्‍ले़ आङ्‌गाॽ मनाहाॽ ताभे, लाःक् नु लि तोङ् हेमाआङ् आबाङे थाःक् कुइसिःक् लुङ्‌धाक् से़प्‍मा मे़न्‍जुःत्‍तेबा ते़न्‍हाॽओ इक् के़गोबाहाॽ ये़प्‍सुङ्‌सिङ्॥

१४ आङ्‌गाॽ के़रे़क् ओमे़त्‍तुङ्, हे़क्‍क्‍याङ् ये़म्‍सिङ्‌ङाङ्‌ङाङ् लाम्‍लोबाहाॽ, सुहाङ्‌युक्‍पाहाॽ हे़क्‍क्‍याङ् वेॽ मनाहाॽ मे़त्‍तुङ्‌सिङ्, “खे़ङ्‌हाॽनु मे़गिसे़म्‍मिन्‍ने़ॽ॥ पयम् यम्‍बा किप्‍मा के़घुबा यहवे दाङ्‌बान् निङ्‌वाॽ इःत्‍ते़म्‍मे़ॽ॥ हे़क्‍क्‍याङ् आबाङे फुॽनुसाॽ, मेःत् सा नु हिम्‍धाःङ्‌ले़ लागि थङ् थक्‍ते़म्‍मे़ॽ॥”

१५ आनिगे के़रे़क् पाःन्‍हाॽ निङ्‌वाॽ खोसुम्‍बे़ के़लॽबा पाःन्‍हाॽ निङ्‌मिहाॽरे़ मे़घे़प्‍सु, हे़क्‍क्‍याङ् निङ्‌मिहाॽरे़ मे़जोगुबा चे़म्‍फन्‍निन् निङ्‌वाॽफुमाङ्‌ङिल्‍ले़ कुसुम् मे़न्‍दम्‍मनाबा चोगु पिरुसि फाॽआङ् निङ्‌वाॽ मे़घोसु॥ खे़ब्‍याङ् याम्‍मो आनिगे के़रे़क् लुङ्‌धाक् से़प्‍मा याःम्‍बक्‍को फन्‍नासिगे़॥

१६ खे़न् एगाङ् कुभ्रे़ःङ् यारिक् आमनाहाॽरे़ याःम्‍बक् मे़जोगु हे़क्‍क्‍याङ् कुभ्रे़ःङ्‌ले़ग से़ःप्‍चाङ् मे़जाक्‍सिङ्‌ङाङ् लाःक्, खो हे़क्‍क्‍याङ् तोङ्‌लि मे़याङ्‌सिङ्‌ङाङ् ओमे़मे़त्‍तुसि॥ आनिगे यहुदाबा याःम्‍बक् के़जोःक्‍पाहाॽ खुन्‍छिॽ एगाङ् सुहाङ्‌युक्‍पाहाॽरे़ कम्‍ब्राङ् मे़मे़त्‍तुसि॥

१७ लुङ्‌धाक् के़से़प्‍पाहाॽरे़आङ् थिक् हुक्‍किल्‍ले़ याःम्‍बक् मे़जोगु हे़क्‍क्‍याङ् वेॽ हुक्‍किल्‍ले़ फे़जुम्‍भे़या मे़याङ्‌सिङ्॥

१८ हे़क्‍क्‍याङ् याःम्‍बक् के़जोःक्‍पा के़रे़क् मनाहाॽ ताभे मे़हेॽसिङ्‌ङाङ् याःम्‍बक् मे़जोगे़॥ थुत्‍तुरिःप्‍पा के़मुःप्‍पा मनाःन्‍नाङ् आङ्‌गाॽनु सोरिक्‍के वये़॥

१९ हे़क्‍क्‍याङ् लाम्‍लोबाहाॽ, सुहाङ्‌युक्‍पाहाॽ नु के़रे़क् मनाहाॽ आङ्‌गाॽ मे़त्‍तुङ्‌सिङ्, “याःम्‍बक्‍किन् यम्‍बा नु माःङ्‌घा थारिक् पोरे़बेआङ् ने़ःॽ हे़क्‍क्‍याङ् लुङ्‌धाक् सम्‍धाङ् आनिॽ माःङ्‌घा माःङ्‌घा आवाॽ॥

२० हे़क्‍केःल्‍ले़ थुत्‍तुरिःप्‍पा इक्‍लान् खिनिॽ आत्‍ति मुक्‍पा के़घे़प्‍सुम्, के़रे़क् पिसाङ्‌लाम् आङ्‌गाॽ वाॽआबा ते़न्‍नो चुप्‍से़म्‍मे़ॽ॥ आनिॽ निङ्‌वाॽफुमाङ्‌ङिन् आनिॽ लागि थङ् चोक्॥”

२१ अक्‍खेलॽरिक् थिक्‌याःन्‍धक् तानाम् नाम् के़रे़आङ्‌धो से़न्‍दिक् खेसे खेःम्‍सिक् मे़न्‍लिङ्‌ङे थारिक् आनिगे कुभ्रे़ःङ् मनाहाॽरे़ लुङ्‌धाक्‍को याःम्‍बक् मे़जोगु हे़क्‍क्‍याङ् कुभ्रे़ःङ् मनाहाॽ लाःक् मे़याङ्‌सिङ्‌ङाङ् खे़ङ्‌हाॽ मे़गोसुसि॥

२२ खे़न् ये़म्‍मो आङ्‌गाॽ मनाहाॽ अक्‍खेआङ् मे़त्‍तुङ्‌सिङ्, “से़न्‍दिक् आनिगे कम्‍ब्राङ् मे़प्‍मारे़ लागि हे़क्‍क्‍याङ् ले़न्‍दिक् लुङ्‌धाक् से़प्‍मारे़ लागि के़रे़क् मनाहाॽ हे़क्‍क्‍याङ् याःम्‍बक् चोःक्‍मा के़भाॽबाहाॽ यरुसले़ःम्‍मोए इम्‍मा याःक्‍मा पोङ्॥”

२३ आङ्‌गाॽ, आन्‍देङ् आन्‍जुम्, आसेवारोबा नु आङ्‌गाॽनु के़वाॽबा याप्‍मि कम्‍ब्राङ् के़मे़प्‍पाहाॽरे़आङ् चाक्‍खुम्‍बे़बा चाङ्‌देःत्‍हाॽ से़न्‍दिक् मे़भे़न्‍दुम्‍बे़न्॥ च्‍वाःत् थुङ्‌से़ पेःक्‍मनासाङ् के़रे़क्‍ले़ हुक्‍को फे़जाभे़युम्‍हाॽ कत्‍तुम्‍बे़रो॥

याङ्‌गे़साॽबाहाॽ तुक्‍खे मे़जाःत्‍तुसि

५

कुभा ये़म् एगाङ् ये़म्‍बित्‍छा नु खुनिॽ मेःत्‍हाॽरे़ आबाङे खुनिॽ यहुदि फुॽनुसाॽहाॽ साॽरिक् चे़ॽया इङ्‌दो मे़प्‍मा मे़हेःक्‍तुसि॥

२ कुभारे़ मे़बाःत्‍तु, “आनिगे हे़क्‍क्‍याङ् आनिगे साहाॽ यरिक् वयिगे़, आनिगे हिङ्‌मारे़ लागि पोगुगे़न् कुजा चाहाब् चोगिगे़॥”

३ कुभारे़ मे़बाःत्‍तु, “साक्‍लाम्‍बा हिङ्‌मारे़ लागि पोगुगे़न् कुजा याङ्‌घोत्‍छे़ आनिगे आबाङे प्‍याङ्‌सिगे़न् इक्‍ताप्‍हाॽ, हिम्‍धाःङ्‌हाॽ हे़क्‍क्‍याङ् चे़ल्‍ले़क्‍सेॽ इक्‍ताप्‍हाॽ याङ्‌ङो तेमनाआङ् ने़ःॽ॥”

४ वेॽहाॽरे़ मे़बाःत्‍तु, “आनिगे प्‍याङ्‌सिगे़न् इक्‍ताप् नु चे़ल्‍ले़क्‍सेॽ इक्‍ताप्‍हाॽरे़ लागि हाङ्‌ङिन् हुङ्‌मा के़बोङ्‌बा एःङ्‌याङ्‌ङिन् हुङ्‌मा आनिगे सिङ्‌नात् कोःप्‍मा के़बोङ्‌बा पोःक्‍खे़आङ् वाॽ॥

५ वेॽ यहुदिहाॽ हे़क्‍के आनिगे़आङ् यहुदि थाःक्‍सिगे़॥ आनिगे साहाॽआङ् खे़ङ्‌हाॽरे़ खुनिॽ साहाॽ कुइसिःक् नुबा नु लुङ्‌माॽ के़दुक्‍पा मे़जोक् हे़क्‍केसाङ् आनिगे आबाङे साहाॽ योःक्‍पा योःक्‍मा चोःक्‍मासिआङ् सङ्‌मासि पोःक्‍खे़आङ् वाॽ॥ कर कुभा आनिगे मे़न्‍छुमा साहाॽ तगिए योःग्‍मा मे़बोःक्‍खे़आङ् मे़वाॽ॥ आनिगे प्‍याङ्‌सिगे़न् इक्‍ताप् नु चे़ल्‍ले़क्‍सेॽ इक्‍ताप्‍हाॽ मे़नाप्‍ति मे़देॽरिगे़आङ् आनिगे थेआङ् चोःक्‍मा मे़न्‍छुक्‍मनाबा पोःक्‍खिगे़आङ् वयिगे़॥”

६ खे़ङ्‌हाॽरे़ खुनिॽ अक्‍तङ्‌बा लुङ्‌हाःप्‍मा पाःन्‍हाॽ खे़प्‍सुङ्‌ङाङ् आङ्‌गाॽ साॽरिक् आसिक् पोगे़॥

७ आङ्‌गाॽ खे़ङ्‌हाॽ फाॽमासि निङ्‌वाॽ निःन्‍धो चोगुङ्॥ हे़क्‍क्‍याङ् खे़ङ्‌हाॽरे़ खुनिॽ लाम्‍लोबा नु सुहाङ्‌युक्‍पाहाॽ फे़ःक्‍तुङ्‌सिङ्‌ङाङ् मे़त्‍तुङ्‌सिङ्, “खिनिॽ आबाङे फुॽनुसाॽहाॽ तुक्‍खे के़जाःत्‍तुम्‍सिम्‍माङ् के़वयि॥ कन् के़साक्‍पा याःम्‍बक्‍किन् तङ्‌मारे़ लागि आङ्‌गाॽ चुम्‍लुङ्‌ङो के़रे़क् सुप्‍सुङ्‌सिङ्॥”

८ हे़क्‍क्‍याङ् मे़त्‍तुङ्‌सिङ्, “थिम्‍मे़न्‍दङ् सुवाङ्‌हाॽरे़ खुनिॽ हुक्‍को मे़सङ्‌घुसिबा आनिॽ यहुदि फुॽनुसाॽहाॽ आनिगे़ग थे़ॽरुम्‍सिम्‍बे़आङ् ले़रुम्‍सिम्‍बे़र वयिगे़॥ कर आल्‍ल थे़ॽमनासिबा फुॽनुसाॽहाॽने़ खिनिॽग वेॽ यहुदिहाॽओ के़सङ्‌घुम्‍सिम्‍ले़त्‍छ॥” लाम्‍लोबाहाॽरे़ नुगप् पिमा मे़न्‍छुक्‍ताङ्‌ङिन्‍नाङ् स्‍वाःत् मे़युङे़॥

९ आङ्‌गाॽ याम्‍मो मे़त्‍तुङ्‌सिङ्, “कन् खिनिॽ याःम्‍बक्‍किन् ताप्‍फे़ःम्‍बा पोःक्‍खे़॥ आल्‍ल, निङ्‌वाॽफुमाङ्‌ङिन् मिङ्‌सो इङ्‌धाङ् पिरे़म्‍मे़ॽआङ् आत्‍तिन् पाःन्‍निन् नुबा चोक् खे़न् चोगे़म्‍मे़ॽ॥ हे़क्‍क्‍याङ्‌ने़ आनिॽ निङ्‌मि थिम्‍मे़न्‍दङ् सुवाङ्‌हाॽरे़ आनिॽ कुनामे़न्‍छाॽ मे़प्‍मा आमे़ङ्‌घोने़न्॥

१० आङ्‌गाॽ नु आन्‍देङ् आन्‍जुम् हे़क्‍क्‍याङ् से़वारोबाहाॽरे़आङ् कुजा नु याङ्‌साकुन्‍धे सिङ्‌नात् खे़ङ्‌हाॽ पिमनासिआङ् पत्॥ आल्‍ल आनिॽ खे़न् सिङ्‌नात्‍तिल्‍ले़ कुस्‍सा फोङ्‌मा ले़रुम्॥

११ खिनिॽ के़देॽरुम्‍बा खे़ङ्‌हाॽरे़ खुनिॽ इक्‍ताप्‍हाॽ, चे़ल्‍ले़क्‍सेॽ नु पे़ःङ्‌वा लिःत्‍छे इक्‍ताप्‍हाॽ खुनिॽ हिम्‍हाॽ नुःक्‍ते़म् पिरे़म्‍सिम्‍मे़ॽ, हे़क्‍क्‍याङ् खे़ङ्‌लाम् के़भोक्‍खुम्‍बा याङ्‌साकुन्‍धे, पोगुगे़न् कुजा, सिजःङ्‌वा, चैतुन निःङ्‌गेॽहाॽ के़रे़क् नुःक्‍ते़म् पिरे़म्‍सिम्‍मे़ॽ॥”

१२ लाम्‍लोबाहाॽरे़ मे़बाःत्‍तु, “खे़ने़ॽ के़बाःत्‍तुबा हे़क्‍के आनिगे चोगुम्‍बे़॥ आनिगे खे़ङ्‌हाॽरे़ खुनिॽ याङ्‌साकुन्‍धेहाॽ नुःक्‍तुम् पिरुम्‍सिम्‍बे़ हे़क्‍क्‍याङ् सिङ्‌नात्‍हाॽ याङ्‌ना मे़भोक्‍खुम्‍सिबे़न्॥”

आङ्‌गाॽ निङ्‌वाॽफुसाम्‍बाहाॽ उःत्‍तुङ्‌सिङ् हे़क्‍क्‍याङ् लाम्‍लोबाहाॽरे़ खुन्‍छिॽ आबाङे मे़जोगुबा माङ्‌हुप् कुइसिःक् निङ्‌वाॽफुसाम्‍बाहाॽरे़ खुन्‍छिॽ तगि माङ्‌हे़क् चोःक्‍मा पाङ्‌घुङ्‌सिङ्॥

१३ हे़क्‍क्‍याङ् आङ्‌गाॽ आभॽइन् फाःक्‍खुङ्‌ङाङ् साक्‍खुङ्॥ “खिनिॽ आबाङे माङ्‌गे़हे़क्‍कासिबान् के़ङ्‌गे़त्‍तुम्‍मिन्‍ने़भग्र निङ्‌वाॽफुमाङ्‌ङिल्‍ले़ अक्‍खेलॽरिक्‍के खिनिॽआङ् के़साक्‍खिरो,” आङ्‌गाॽ मे़त्‍तुङ्‌सिङ्, “निङ्‌वाॽफुमाङ्‌ङिल्‍ले़ खिनिॽ हिम्‍धाःङ्, खिनिॽ याङ्‌साकुन्‍धेहाॽ के़रे़क् के़नाप्‍ति हे़क्‍क्‍याङ् खिनिॽ हुक्‍किन् कुघाले़म् के़जोगि के़बिरिरो॥”

खे़प्‍मो के़वाॽबा के़रे़क्‍ले़ “आमिन्” मे़बाःत्‍तु हे़क्‍क्‍याङ् यहवे दाङ्‌बे़ल्‍ले़ कुनारा मे़भोसु॥ हे़क्‍क्‍याङ् लाम्‍लोबाहाॽरे़ आबाङे माङ्‌हे़क्‍सिङ्‌बा कुइसिःक् मे़जोगुरो॥

नहेम्‍याहःल्‍ले़ थेआङ् खोमा निङ्‌वाॽ मे़न्‍जोःक्‍केबा कुयाःम्‍बक्

१४ अर्तासास्‍त हाङ्‌ङिल्‍ले़ हाङ्‌युक् चोगुबा निबोङ् तङ्‌बेआङ्‌धो सुम्‍बोङ्‌ङाङ् ने़त्‍छि तङ्‌बे थारिक् आङ्‌गाॽ यहुदा लाजेॽबा तुम् हाङ्‌युक्‍पा वयाङ्॥ कन् थिक्‍ने़त् तङ्‌बे थारिक् आङ्‌गाॽ नु आम्‍भुॽ आन्‍साॽसिरे़ तुम् हाङ्‌युक्‍पाल्‍ले़ खोमा के़बोङ्‌बा कुजान् मे़दाःक्‍तुम्‍बे़न्॥

१५ आङ्‌गाॽनुःल्‍ले़ तगिबा के़रे़क् तुम् हाङ्‌युक्‍पाहाॽ मनाहाॽरे़ लागि साॽरिक् के़लिःप्‍पा कक् मे़बोःक्‍खे़आङ् मे़वये़ हे़क्‍क्‍याङ् खे़ङ्‌हाॽरे़ चामा थुङ्‌मारे़लागि कुजा मे़दाःक्‍तु खे़न्‍नुःल्‍ले़ वेॽ लिबोङ् याङ्‌इत्‍छिॽआङ् मे़दाःक्‍तु॥ खे़ङ्‌हाॽरे़ खुनिॽ से़वारोबाहाॽरे़आङ् मनाहाॽ मुरा मे़मे़त्‍तुसिआङ् तुक्‍खे मे़जाःत्‍तुसि॥ कर आङ्‌गाॽ हे़क्‍के मे़न्‍जोःक्‍पान् थेआङ्‌भे़ल्‍ले़ आङ्‌गाॽ निङ्‌वाॽफुमाङ्‌ङिन् मिङ्‌सो इङ्‌धाङ् पिरुङ्॥

१६ आङ्‌गाॽ आबाङे के़रे़क् आमुक्‍साम्‍मिन् लुङ्‌धाक् चाःङ्‌वा मे़प्‍माओ केःत्‍तुङ्, आङ्‌गाॽ आयुक्‍को याःम्‍बक् के़जोःक्‍पा के़रे़क्‍ले़ लुङ्‌धाक् से़प्‍मा याःम्‍बक् मे़जोगु॥ आनिगे योॽबा सिङ्‌बुङ् मे़म्‍मे़त्‍छिङ्‌मना॥

१७ कन्‍नुःल्‍ले़आङ् यरिक् आङ्‌गाॽ आदःक् चामादे़न्‍नो किप्‍थिक्‍काङ् ङाबोङ् यहुदिहाॽ नु खे़ङ्‌हाॽरे़ खुनिॽ लाम्‍लोबाहाॽ तःक् पिरुङ्‌सिङ्॥ खे़न्‍नुःल्‍ले़ वेॽ आङ्‌गाॽ आदुम्‍से़ के़दाबा कुया खिरि के़युङ्‌बा मना सुवाङ्‌हाॽरे़आङ् आङ्‌गाॽनुए थिक्‌याःन्‍धक् मे़ज मे़धुङु॥

१८ थिक्‌याःन्‍धक् सा चामारे़ लागि लत्‍छा पित् थिक्, चालुप्‍मनासिबा वरुप्‍लुप्‍पा तुक्‍सि मे़ल्‍लुक्‍हाॽ हे़क्‍क्‍याङ् आत्‍तातान्‍ने यरिक् वाहाॽ मे़सुप्‍सुसि॥ थिबोङ् ये़न् थक्‍मा परिक् परिक्‍पा कुजागे़नुॽबा सेजङ्‌वान् वे़त्‍ते़सरे़ मे़सुप्‍सु॥ कर तुम् सुहाङ्‌युक्‍पाल्‍ले़ खोमा के़बोङ्‌बा कुजा आङ्‌गाॽ मे़न्‍दाःक्‍पान्॥ थेआङ्‌भे़ल्‍ले़ मनाहाॽरे़ खुनिॽ लागि कन् यरिक् के़लिःप्‍पा कक् वये़ फाॽआङ् आङ्‌गाॽ कुसिङ् निःत्‍तुङ्‌ङाङ् वयाङ्॥

१९ आनिङ्‌वाॽफुमाङ्‌ङे, आङ्‌गाॽ पेलि फाक्‍ने़रो आङ्‌गाॽ कन् मनाहाॽरे़ लागि चोगुङ्‌बा के़रे़क् पाःन्‍निन् आङ्‌गाॽ आनुॽमा आदामारे़ लागि निङ्‌वाॽसोओ कत्‍ते़ॽओ!

नहेम्‍याहन् चे़ॽया इङ्‌दो मे़मे़त्‍तु

६

लुङ्‌धाक्‍किन् आनिगे याम्‍मो से़त्‍तुम्‍बे़ सुरुम्‍बे़ हे़क्‍क्‍याङ् के़रे़क् कुहङ्‌हाॽ हुॽरुम्‍बे़ सुरुम्‍बे़ के़लॽबा इङ्‌घङ्‌ङिन् सन्‍बलत, तोबिया, अरबि गेसेम नु आनिगे वेॽ निङ्‌मिहाॽरे़ खुनिॽ ने़क्‍खोॽओ के़रे़॥ आल्‍ल लाम्‍धेःप्‍पाहाॽओ कुसुप्‍माहाॽरक् मे़म्‍भन्‍ने वये़॥

२ सन्‍बलत नु गेसेमरे़ ओनो मे़प्‍मनाबा सेःङ्‌घा ने़ने़बादे़न्‍नो लत्‍छा पाङ्‌भेॽओ खुन्‍छिॽनु तुम्‍मारे़ लागि आङ्‌गाॽ इङ्‌घङ् मे़हाक्‍ताङ्॥

कर खुन्‍छिॽ आङ्‌गाॽ के़साक्‍पो थामा लत्‍छा लाम् ओमे़त्‍ते़सुआङ् वये़सि॥

३ खे़ल्‍ले़ चोगुल्‍ले़ आङ्‌गाॽ अक्‍तङ्‌बा नुगप् पिरुङ्‌सिङ्‌ङाङ् इङ्‌घङ् हाक्‍तुङ्‌सिङ्, “आल्‍लो आङ्‌गाॽ मे़न्‍जोःक्‍के मे़म्‍बोङ्‌मनाबा याःम्‍बक् कत्‍तुङ् खे़न् याःम्‍बक्‍किन् ले़प्‍माआङ् आङ्‌गाॽ खे़प्‍मो युमा मे़सुक्‍कान्॥ खिन्‍छिॽ तुम्‍से़ युमारे़ लागि आङ्‌गाॽ कप्‍मोबा आयाःम्‍बक्‍किन् थेआङ् ले़रुङ्‌बाबे?”

४ लिसिले़ङ् थारिक् खुन्‍छिॽ आङ्‌गाॽ अक्‍तङ्‌बा इङ्‌घङ् मे़हाक्‍ताङ्, हे़क्‍क्‍याङ् लिसिले़ङ् थारिक्‍के आङ्‌गाॽ खे़ङ्‌हाॽ हे़क्‍तङ्‌बाए नुगप् पिरुङ्‌सिङ्॥

५ हे़क्‍क्‍याङ् सन्‍बलतरे़ आङ्‌गाॽ लत्‍छा से़वारोबालाम् ङासिगेक्‍पा इङ्‌घङ् हाक्‍ताङ्॥ कन् इङ्‌घङ्‌ङिन् लत्‍छा मे़म्‍भाक्‍केबा सक्‍इङ्‌घङ् वये़॥

६ खे़प्‍मो अक्‍तङ्‌बा साप्‍ते़आङ् पत्‍छे़–

“गेसेमरे़ आङ्‌गाॽ मे़त्‍ताङ्‌ङाङ् वाॽ, खे़ने़ॽ पिफ्‍युङ् चोःक्‍मा के़इःत्‍तुआङ् के़वाॽ के़लॽबा हयङ् किल्‍लिङ्‌ङिन् हिम्‍बेसाङ्‌बा लाजेॽ के़रे़क् से़रे़आङ् वाॽ खे़ल्‍ले़ चोगुल्‍ले़ खिनिॽ यहुदिहाॽरे़ लुङ्‌धाक्‍किन् याम्‍मो कुसङ् के़जोगुम्‍माङ् के़से़त्‍तुम्‍ल के़यागिमु॥ खे़ने़ॽ आबाङे हाङ् पोङ्‌मा निङ्‌वाॽ के़जोगुआङ् के़वाॽमु॥

७ हे़क्‍क्‍याङ् खे़ने़ॽ के़याःम्‍बेओ माङ्‌निङ्‌वाॽपान् के़बाःप्‍पाहाॽ यरुसले़ःम्‍मो के़युक्‍खुसिआङ् वाॽ, ‘यहुदाओ हाङ्‌धिक् वाॽ॥’ पयम् हाङ्‌ङिल्‍ले़ कन् पाःन्‍निन् सेक्‍खाए खे़प्‍सु॥ खे़ल्‍ले़ चोगुल्‍ले़ आन्‍छिॽ ने़प्‍माङ् तुम्‍सिआङ् हारा कन् पाःन्‍हाॽ चे़ङ्‌सु पाःत्‍छु॥”

८ आङ्‌गाॽ खुने़ॽ नुगप् पिरुङ्, “खे़ने़ॽ के़बाःत्‍तुबा पाःन्‍निन् से़क्‍खा मेःन्, कन् खे़ने़ॽ के़जोगुआङ् के़बाःत्‍तुबा पाःन्‍लो॥”

९ आनिगे याःम्‍बक् चोःक्‍मा सुःप्‍मानुःल्‍ले़ तगि ले़रुम्‍बे़र फाॽआङ् खे़ङ्‌हाॽरे़ याप्‍मि यङ्‌मासे़प्‍मा मे़गोत्‍तिगे़र मे़वये़॥

कर आङ्‌गाॽ पेलिगे़न् तुवा चोगुङ्, “निङ्‌वाॽफुमाङ्‌ङे, आङ्‌गाॽ मुक्‍साम् पिराङ्‌ङे़ॽओ॥”

१० खे़न् ये़म्‍मो आङ्‌गाॽ महेतबेलरे़ कुम्‍मे़न्‍छाॽ दलायाहरे़ कुस्‍सा समायाहरे़ कुदुम्‍से़ कुहिम्‍मो पेगाङ्॥ हिम्‍मोलाम् खे़न् लःम्‍मा मे़न्‍छुक्‍मनाबा चोगे़॥ खे़ल्‍ले़ आङ्‌गाॽ मे़त्‍ताङ्, “आन्‍छिॽ ने़प्‍माङ् माङ्‌हिम्‍मो पित्‍छि हे़क्‍क्‍याङ् लाम्‍धेःत्‍हाॽ सुप्‍सुआङ् चिङ्‌ने़त्‍छिॽ, थेआङ्‌भे़ल्‍ले़ खे़ने़ॽ के़से़त्‍छे़ खे़ङ्‌हाॽ मे़दार मे़बत्॥ से़न्‍दिक् खे़ङ्‌हाॽ खे़ने़ॽ के़से़त्‍छे़ मे़गे़त् मे़दारो॥”

११ कर आङ्‌गाॽ मे़त्‍तुङ्, “आङ्‌गाॽ के़घे़त्‍छिङ्‌बा नु के़जिङ्‌सिङ्‌बा मनाआ मेःन्॥ थे आङ्‌गाॽ माङ्‌हिम्‍मो चिङ्‌सिङ्‌ङाआङ् आबाङे आहिङ्‌मन्‍निन् से़ःप्‍तुङ् फाॽआङ् खे़ने़ॽ के़इःत्‍तुबि? आङ्‌गाॽ हे़क्‍के मे़जोःक्‍कान्॥”

१२ हे़क्‍केःल्‍ले़ निङ्‌वाॽफुमाङ्‌ङिन् समायाहःन्‍नु पारे़बा मे़ःन्‍लत्‍छ कर तोबियान् नु सन्‍बलतरे़ स्‍वाःत् याङ् पिरे़त्‍छुआङ् खुने़ॽ हे़क्‍के पाःप्‍मा पाङ्‌घे़त्‍छुआङ् वये़ के़लॽबान् आङ्‌गाॽ कुसिङ् निःत्‍तुङ्॥

१३ खे़ङ्‌हाॽरे़ आङ्‌गाॽ आजाःत्‍थि तेमाआङ् कुनामे़न्‍छाॽ मे़प्‍मा निङ्‌वाॽ चोगे़त्‍छु॥ हे़क्‍क्‍याङ् आङ्‌गाॽ यङ्‌मा से़प्‍माआङ् लायो चोःक्‍पाङ्‌मा फाॽआङ् समायाहःल्‍ले़ स्‍वाःत् याङ् ताःक्‍तुआङ् वये़॥

१४ आनिङ्‌वाॽफुमाङ्‌ङे, तोबिया नु सन्‍बलतरे़ चोगे़त्‍छुबा याःम्‍बक्‍किन् निङ्‌वाॽ इःत्‍ते़ॽओ॥ आङ्‌गाॽ यङ्‌मा से़प्‍माआङ् याप्‍मि खुम्‍मा निङ्‌वाॽ के़जोःक्‍मा नोअदिया मिङ् के़वाःप्‍मा माङ्‌निङ्‌वाॽपान् के़बाःप्‍मान् नु वेॽ के़रे़क् माङ्‌निङ्‌वाॽपान् के़बाःप्‍पाहाॽ निङ्‌वाॽ इःत्‍ते़से़ॽओ॥

याःम्‍बक्‍किन् चुःत्

१५ ङाबोङ्‌ङाङ् ने़त्‍छि ये़न् थारिक् याःम्‍बक् चोःक्‍मना हे़क्‍क्‍याङ् एलुल मे़प्‍मनाबा लाःल्‍ले़ निबोङ्‌ङाङ् ङासिगेक्‍पा ये़न्‍नो लुङ्‌धाक् से़प्‍मा याःम्‍बक्‍किन् के़रे़क् चुरे़॥

१६ कन् पाःन्‍निन् आनिगे निङ्‌मिहाॽरे़ मे़घे़प्‍सु, हे़क्‍केःल्‍ले़ खिरिबा लाजेॽओ के़युङ्‌बा के़रे़क् मे़न्‍छाम् सुवाङ्‌हाॽ मे़गिसे़आङ् खुनिॽ साॽइयगे़, थेआङ्‌भे़ल्‍ले़ कन् याःम्‍बक्‍किन् आनिगे निङ्‌वाॽफुमाङ्‌ङिल्‍ले़ फाॽरिगे़आङ् चोःक्‍मा सुरुम्‍बे़बा के़लॽबान् खे़ङ्‌हाॽरे़ कुसिङ् मे़निःत्‍तु॥

१७ खे़न् ये़म्‍मो यहुदि लाम्‍लोबाहाॽरे़ तोबियान् यरिक् सक्‍इङ्‌घङ्‌हाॽ मे़हाक्‍तुर मे़वये़॥ खे़ङ्‌हाॽरे़ खुने़ॽलाम्‍बा नुगप्‍पाङ् मे़घोसुर मे़वये़॥

१८ यहुदाबा यरिक् मनाहाॽ माङ्‌मे़हे़क्‍सिङ्‌ङाङ् तोबिया ले़प्‍माङ् मे़बत्‍छे़॥ थेआङ्‌भे़ल्‍ले़ तोबियान् आराःल्‍ले़ कुस्‍सा सकन्‍याहःल्‍ले़ कुम्‍बाङ्‌लुमिॽ वये़॥ तोबियाःल्‍ले़ कुस्‍सा ये़होहानानरे़ ग बेरेक्‍याहःल्‍ले़ कुस्‍सा ये़म्‍बित्‍छा मसुल्‍लामरे़ कुस्‍सा मे़न्‍छुमाधिक् मेःक्‍खिम् मे़त्‍तुआङ् वये़॥

१९ खे़ङ्‌हाॽ आङ्‌गाॽ आदगि मे़द्‌ये़आङ् तोबियारे़ चोगुबा नुबा याःम्‍बक्‍हाॽ मे़जे़क्‍ताङ्, हे़क्‍क्‍याङ् आङ्‌गाॽ पाःत्‍तुङ्‌बा के़रे़क् पाःन्‍हाॽआङ् मे़बक्‍खुआङ् खुने़ॽओ सरक् मे़गे़त्‍तु॥ हे़क्‍क्‍याङ् खुने़ॽ आङ्‌गाॽ यङ्‌मा से़राङ्‌ल सक्‍इङ्‌घङ्‌हाॽ हाक्‍ताङ्‌लो॥

७

लुङ्‌धाक्‍किन् से़प्‍मा चुरे़, हे़क्‍क्‍याङ् लाम्‍धेःप्‍पाहाॽ आबाङे कुये़प्‍नादे़न्‍हाॽओ ये़प्‍सुङ्‌ङाङ् ये़बे़॥ खे़ब्‍याङ् लाम्‍धेत् के़गोबाहाॽ, सेसे सेवासाम्‍लो साम्‍गे़मे़प्‍पाहाॽ नु ले़बिहाॽ आबाङे खुनिॽ याःम्‍बक्‍को मे़भत्‍छुसिआङ् मे़वये़॥

२ आङ्‌गाॽ आन्‍साॽ हनानिन् हाङ्‌यक्‍कोबा थक्‍तुम्‍बा हनन्‍याहःन्‍नु सोरिक् यरुसले़म ये़क्‌यक्‍को युक् चोःक्‍मारे़ लागि सेःक्‌युक् चोगुङ्‌सिङ्॥ थेआङ्‌भे़ल्‍ले़ खुने़ॽ वेॽ मनाहाॽनुःल्‍ले़ साॽरिक् निङ्‌वाॽइरे़ खोःप्‍तुबा नु निङ्‌वाॽफुमाङ्‌ङिन् के़गिप्‍पा मना वये़॥

३ आङ्‌गाॽ खे़ङ्‌हाॽ मे़त्‍तुङ्‌सिङ्, “यरुसले़म् ये़क्‌यक्‍कोबा लाम्‍धेःप्‍पाहाॽ तानाम् माङ्‌भा नाम् थोधो के़त्‍ताङ्‌लक् हन्‍दे़म्‍मे़ॽ॥ हे़क्‍क्‍याङ् युःन्‍छिक् लाम्‍धेत् के़गोबाहाॽ मे़वाॽरए लाम्‍धेःप्‍पाहाॽ सुबे़म्‍मे़ॽआङ् नुरिक्‍काङ् आग्‍लोहाॽ ए़त्‍ते़म्‍मे़ॽ॥ कुभा इक्‍कोमारे़ लागि हे़क्‍क्‍याङ् कुभारे़ चैं आबाङे हिम् कम्‍ब्राङ् मे़प्‍मारे़ लागि यरुसले़म् ये़क्‌यक्‍को के़युङ्‌बाहाॽए सेःक्‌युक् चोगे़म्‍सिम्‍मे़ॽओ॥”

थङ्‌ङो मे़दे़म्‍सु मे़देॽरुसिबा के़नुःङ्‌बाहाॽरे़ खुनिॽ थामिङ्

(एज्रा २:१-७०)

४ यरुसले़म ये़क्‌यक्‍किन् यम्‍बा नु ताम्‍दाम्‍बा चोगे़, कर खे़प्‍मो के़वाॽबा मनाहाॽ सुःल्‍लिक् मे़वये़॥ के़लुःम्‍बा हिम्‍हाॽ आरसाङ् याम्‍मो मे़न्‍जोःक्‍के ने़स्‍से़॥

५ कल्‍ले़चोगुल्‍ले़ मनाहाॽ, लाम्‍लोबाहाॽ, सुहाङ्‌युक्‍पाहाॽ नु खे़ङ्‌हाॽरे़ खुनिॽ हिम्‍सयङ्‌हाॽ सुम्‍मासिआङ् खुन्‍छिॽ मिङ् साप्‍मारे़ लागि निङ्‌वाॽफुमाङ्‌ङिल्‍ले़ आङ्‌गाॽ निङ्‌वाॽ पिराङ्॥ आङ्‌गाॽ के़रे़क्‍नुःल्‍ले़ तगि थङ्‌ङो पुङ्‌लाधाबा मे़जोगु मे़देॽरुसिबालाम् मे़ले़रुसिआङ् के़नुःङ्‌बाहाॽरे़ खुनिॽ मिङ्‌स्राःल्‍ले़ साप्‍पन्‍निन् खोसुङ्॥ खे़प्‍मो आङ्‌गाॽ कन् पाःन्‍हाॽ साप्‍ते़आङ् पत्‍छे़बा खोसुङ्–

६ बेबिलोनबा हाङ् नबुकदनेसरे़ल्‍ले़ पुङ्‌लाधाबा चोगु तेॽरुसिबाहाॽओ यरुसले़म नु यहुदाबा आबाङे ये़क्‌यक्‍हाॽओ के़नुःङ्‌बाआङ् के़भे़म्‍बा मनाहाॽ हाबा कन्‍हाॽरो॥

७ खुन्‍छिॽ लाम्‍लोबाहाॽ यरुबाबेल, ये़सुआ, नहेम्‍याह, अजर्‍याह, राम्‍याह, नहमानि, मोर्दकै, बिल्‍सान, मिसपेरेत, बिग्‍वै, नेहुम हे़क्‍क्‍याङ् बानाहसि मे़वये़॥

पुङ्‌लाहिम्‍लाम्‍बा के़नुःङ्‌बा के़भे़म्‍बा इस्राइलिहाॽरे़ खुनिॽ थाःक्‍थाःक्‍ले़ मिङ् नु खानिःत्‍तिन् अक्‍तङ्‌बा वाॽ–

८  परोसरे़ कुधाःक्‍हाॽ– | 0,0
   ९  सपत्‍याह | 0
   १०  आरा– | 0
   ११  पहत-मोआब (ये़सुआ नु योआबरे़ खुन्‍छिॽ मुॽइदाङ्‌साहाॽ)- | 0,0
   १२  एलाम- | 0,0
   १३  जत्‍तु- | 0
   १४  जक्‍कै- | 0
   १५  बिन्‍नुइ- | 0
   १६  बेबै– | 0
   १७  अज्‍गाद– | 0,0
   १८  अदोनिकाम– | 0
   १९  बिग्‍वै– | 0,0
   २०  आदिन– | 0
   २१  आतेर (खे़न्‍निन् हिजकियाआङ् मे़मे़त्‍तु)– | 0
   २२  हासुम– | 0
   २३  बेजै– | 0
   २४  हारिप– | 0
   २५  गिबोन– | 0

आबाङे पाधे़बाहाॽरे़ खुनिॽ ये़क्‌यक्‍को मनाहाॽ कम्‍भलॽरिक् मे़नुःक्‍खे़र मे़बत्‍छे़–

२६  बेथले़हे़म नु नतोपा– | 0
   २७  अनातोतओ– | 0
   २८  बेथ–अज्‍मावेतओ- | 0
   २९  किर्यत-यारिम्‍मो, कपिरा नु बेरोतओ– | 0
   ३०  रामा नु गेबाओ– | 0
   ३१  मिकमासओ– | 0
   ३२  बेथेल नु ऐओ– | 0
   ३३  वेॽ ने़बोओ– | 0
   ३४  वेॽ एलाम्‍मो– | 0,0
   ३५  हारिम्‍मो– | 0
   ३६  यरिहोओ– | 0
   ३७  लोद, हादिद नु ओनोओ– | 0
   ३८  सेनाहओ– | 0,0

३९ मे़दे़म्‍सु मे़देॽरुसिबालाम् के़नुःङ्‌बा निङ्‌वाॽफुसाम्‍बाहाॽरे़ खुनिॽ थाःक्‍हाॽ अक्‍तङ्‌बा मे़जोगे़–

यदायाःल्‍ले़ (ये़सुअरे़ कुमुॽइदाङ्‌साहाॽ)– | 0
   ४०  इम्‍मे़रे़ल्‍ले़ कुस्‍सा– | 0,0
   ४१  पसहुरे़ल्‍ले़ कुस्‍सा– | 0,0
   ४२  हारिमिल्‍ले़ कुस्‍सा– | 0,0

४३ मे़दे़म्‍सु मे़देॽरुसिबालाम् के़नुःङ्‌बा ले़बिहाॽरे़ खुनिॽ थाःक्‍हाॽ–

ये़सुआ नु कादमिएलरे़ खुन्‍छिॽ हिम्‍सयङ् (होदबियारे़ कुमुॽइदाङ्‌साहाॽ)– | 0

४४ माङ्‌हिम्‍मो साम्‍गे़लोबा–

  (आसापरे़ कुमुइॽदाङ्‌साहाॽ)– | 0

४५ लाम्‍धेत् के़गोबाहाॽ–

  (सल्‍लुम, आतेर, तल्‍मोन, अक्‍कुब, हतिता नु सोबैरे़ खुनिॽ

मुॽइदाङ्‌साहाॽ)– | 0

४६ मे़दे़म्‍सु मे़देॽरुसिबालाम् के़नुःङ्‌बा माङ्‌हिम्‍मो से़वा के़जोःक्‍पाहाॽ–

  खुनिॽ थाःक्‍हाॽ–

  सिहा, हसुपा, तब्‍बाओत,

४७ कोरेस, सिआ, पादोन,

४८ ले़बाना, हगाबा, सल्‍मै,

४९ हानान, गिद्‌दे़ल, गहर,

५० रायाह, रसिन, नकोदा,

५१ गज्‍जाम, उज्‍जा, पसेह,

५२ बेजै, मोनिम, नेपुसिम,

५३ बक्‍बुक, हकुपा, हर्हुर,

५४ बस्‍लुत, महिदा, हर्सा,

५५ बर्कोस, सिसरा, तेमह,

५६ नसिह नु हतिपा

५७ मे़दे़म्‍सु मे़देॽरुसिबालाम् के़नुःङ्‌बा सोलोमनरे़ कुसे़वारोबाहाॽ–

खुनिॽ थाःक्‍हाॽ–

  सोतै, सोपेरेत, पारिद,

५८ याला, दर्कोन, गिद्‌देल,

५९ सपत्‍याह, हत्‍तिल,

  पोकेरेत-हसेबायिम हे़क्‍क्‍याङ् आमोन

६०  मे़दे़म्‍सु मे़देॽरुसिबालाम् के़नुःङ्‌बा माङ्‌हिम्‍मोबा से़वारोबा नु सोलोमनरे़ कुसेवारोबाहाॽरे़ खुनिॽ के़रे़क् खानिःत्‍तिन् | 0

६१ तेल-मेलह, तेल-हर्सा, करुब, आदोन नु इम्‍मेर मे़प्‍मनाबा ये़क्‌यक्‍हाॽलाम्‍बा के़नुःङ्‌बा के़दाबा मे़वये़ कर खे़ङ्‌हाॽरे़ आनिगे इस्राइलरे़ कुमुॽइदाङ्‌सादिगे़ फाॽआङ् तसि पिमा मे़न्‍छुक्‍तुन्–

६२ खुनिॽ थाःक्‍हाॽ

   दलायाह, तोबिया नु नकोदा | 0

६३ हे़क्‍क्‍याङ् निङ्‌वाॽफुसाम्‍बा लुम्‍मोलाम्–

खुनिॽ थाःक्‍हाॽ

होबाया, हक्‍कोस नु बर्जिल्‍लै हिम्‍सयङ्‌हाॽरे़ थामिङ्‌ङो आबाङे थाःक्‍हाॽरे़ खुनिॽ मिङ् खोमा मे़न्‍छुक्‍तुन् (निङ्‌वाॽफुसाम्‍बा थाःक्‍कोबा लत्‍छा ये़म्‍बित्‍छा साधिक्‍ले़ गिलादबा लत्‍छा बर्जिल्‍लै मे़न्‍छुमाधिक् ते़न्‍धाम् मेःक्‍खिम् मे़त्‍तु॥ हे़क्‍क्‍याङ् कुमेत् ले़प्‍माङ्‌बा बर्जिल्‍लै हिम्‍सयङ्‌बा मिङ्‌ङिन् मिङ् वाःन्‍छिङ्‌ङाङ् वये़ खे़ब्‍याङ् खे़ल्‍ले़ कुधाःक्‍मिङ् बर्जिलै पोःक्‍खे़आङ् वये़)॥

६४ खे़ङ्‌हाॽरे़ आबाङे खुनिॽ थाःक्‍हाॽरे़ याःम्‍बेओ तसि पिमा मे़न्‍छुक्‍तुम्‍बाल्‍ले़ चोगुल्‍ले़ खे़ङ्‌हाॽ आसुत्‍थो मे़बोःक्‍खे़बा हे़क्‍के निङ्‌वाॽफुसाम्‍बासि फाॽआङ् मे़न्‍दाःक्‍तुसिन्॥

६५ “उरिम” नु “तुम्‍मिम”a याङ्‌मा के़सुक्‍पा निङ्‌वाॽफुसाम्‍बा हाःत्‍ताङ् होःप्‍ते़॥ खे़ल्‍ले़ चोगुल्‍ले़ उरिम नु तुम्‍मिन्‍मे़न् याङ्‌मा मे़क्‍छुक्‍के़ थारिक् निङ्‌वाॽफुसाम्‍बा थाःक्‍को खुन्‍छिॽ मिङ् मे़म्‍बप्‍मनाबाहाॽरे़ निङ्‌वाॽफुमाङ्‌ङो तोःम्‍मनाबा सिदुङ्‌जभान् चामा मे़न्‍छुक्‍तुन् के़लॽबा इङ्‌जाङ् यहुदि तुम् सुहाङ्‌युक्‍पाल्‍ले़ पिरुसि॥

६६ के़नुःङ्‌बा के़भे़म्‍बा पुङ्‌लाधाबाहाॽरे़ खुनिॽ के़रे़क् खानिःत्‍तिन् ४२,३६० वये़रो॥

६७ खे़ङ्‌हाॽरे़ खुनिॽ से़वारोबा नु से़वारोमाहाॽ ७,३३७

ये़म्‍बित्‍छा नु मे़न्‍छुमा साम्‍गे़लोबाहाॽ २४५

६८ अन्‍हाॽ– ७३६

अन्‌योक्‍हाॽ– २४५

६९ उमेहाॽ– ४३५

हे़क्‍क्‍याङ् पाङ्‌बुत्‍हाॽ ६,७२० मे़वये़॥

७० यरिक् हिम्‍सयङ्‌बा लाम्‍लोबाहाॽरे़ माङ्‌हिम् चोःक्‍मा याःम्‍बक्‍को याङ्‌साकुन्‍धे मे़लःत्‍तुआङ् मे़भाॽरुसि–

  तुम् सुहाङ्‌युक्‍पाल्‍ले़ | 0 किलो साम्‍म्‍याङ् | 0 माङ्‌घमाल्‍ले़ याङ्‌मनाबा खर्बा | 0 निङ्‌वाॽफुसाम्‍बाल्‍ले़ चाङ्‌मनाबा तेत्
   ७१  थाःक्‍थाःक्‍कोबा लाम्‍लोबाहाॽरे़ | 0 किलो साम्‍म्‍याङ् | 0,0 किलो युप्‍पा |
   ७२  वेॽ मनाहाॽरे़ | 0 किलो साम्‍म्‍याङ् | 0,0 किलो युप्‍पा | 0 निङ्‌वाॽफुसाम्‍बाल्‍ले़ कुजाङ्‌मा तेत्

७३ निङ्‌वाॽफुसाम्‍बाहाॽ, ले़बिहाॽ, लाम्‍धेत् के़गोबाहाॽ, साम्‍गे़लोबाहाॽ, वेॽ कुभा मनाहाॽ, माङ्‌हिम्‍मो याःम्‍बक् के़जोक्‍पाहाॽ हे़क्‍क्‍याङ् खे़न्‍नाङ्‌योबा के़रे़क् इस्राइलबा मनाहाॽ यहुदाबा ये़क्‌यक् नु पाङ्‌भेॽहाॽओ मे़युङे़रो॥

a 

७:६५ निङ्‌वाॽफुमाङ्‌ङिल्‍ले़ कुनिङ्‌वाॽ कुसिङ् निःप्‍मारे़ लागि याङ्‌मनाबा लुङ्‌हाॽ॥

एज्राःल्‍ले़ साम्‌योथिम् इङ्‌जाङ्‌ङिन् निरुआङ् खे़म्‍बाङ्‌घुसिॽ

८

नुसि ला तोॽरुल्‍ले़ इस्राइलिहाॽ आबाङे खुनिॽ ये़क्‌यक्‍हाॽओ युङ्‌मा मे़हेःक्‍ते़आङ् वये़॥ खे़ङ्‌हाॽ के़रे़क् यरुसले़ःम्‍मो च्‍वाःत् लाम्‍धेःप्‍पाल्‍ले़ सिगाङ् ले़प्‍माङ्‌बा लक्‍खुम्‍मो थिक्‍हुप् मे़बोःक्‍खे़आङ् मे़जुप्‍से़॥ यहवे दाङ्‌बे़ल्‍ले़ मोसाःल्‍ले़ कुहुक्‍लाम्‍बा इस्राइलिहाॽ पिरुसिबा साम्‌योथिम् इङ्‌जाङ्‌ङिल्‍ले़ साप्‍पन्‍निन् साम्‌योथिम्‍साम्‍बा ए़ज्रान् खे़ङ्‌हाॽरे़ ताःप्‍मा मे़बाङ्‌घु॥

२ कल्‍ले़चोगुल्‍ले़ नुसिगेक्‍पा लाःल्‍ले़ थिक्‍सिगेक्‍पा ये़न्‍नो के़जुम्‍बा मनाहाॽरे़ खुनिॽ तगि हे़क्‍क्‍याङ् खे़प्‍मो के़वाॽबा मे़न्‍छुमा ये़म्‍बित्‍छाॽ नु खे़न् कुसिङ् निःप्‍मा के़सुक्‍पा हिन्‍जाॽबित्‍छाॽ के़रे़क्‍ले़ खुन्‍छिॽ तगि निङ्‌वाॽफुसाम्‍बा एज्राःल्‍ले़ साम्‌योथिम् इङ्‌जाङ् साप्‍पन्‍निन् तारु॥

३ खे़प्‍मो लक्‍खुम्‍मोबा च्‍वाःत् लाम्‍धेःप् पेसाङ् तानाम् नाम् के़रे़आङ्‌धो ले़न्‍जो थारिक् मे़न्‍छुमा ये़म्‍बित्‍छा नु खे़न् कुसिङ् निःप्‍मा के़सुक्‍पाहाॽ एज्राःल्‍ले़ साम्‌योथिम् इङ्‌जाङ्‌ङिन् निरुपिरुसि हे़क्‍क्‍याङ् मनाहाॽरे़ साॽरिक् निङ्‌वाॽ मे़बिरुआङ् मे़घे़प्‍सु॥

४ खे़ल्‍ले़ लागि खे़प्‍मो लत्‍छा सिङ्‌ङिल्‍ले़न् उवा चोःक्‍मादे़न्‍धिक् मे़जोगुआङ् ने़स्‍से़ हे़क्‍क्‍याङ् ए़ज्रान् खे़न् सिङ्‌ङिल्‍ले़न् उवा चोःक्‍मादे़न् सम्‍धाङ् ये़म्‍सिङ्॥ खुने़ॽ कुजुप्‍साङ् ले़प्‍माङ् मत्‍तित्‍याह, सेमा, अनायाह, उरियाह, हिल्‍कियाह, मासेयाह नु कुभे़न्‍छाङ् ले़प्‍माङ् पदायाह, मिसाएल, मल्‍कियाह, हासुम, हसबदाना, जकरिया नु मसुल्‍लामसि मे़ये़बे़॥

५ ए़ज्रान् उवा चोःक्‍मादे़न्‍नो ये़बे़ल्‍ले़ मनाहाॽरे़ खुने़ॽ अदक्‍तक् लॽरिक् ओमे़मे़त्‍तुआङ् मे़बत्‍छे़ थेआङ्‌भे़ल्‍ले़ खुने़ॽ चाङ्‌जाङ्‌बादे़न्‍नो ये़बे़॥ खुने़ॽ साम्‌योथिम् इङ्‌जाङ् साप्‍पःन्‍ने़न् हन्‍दुनुमे़ःन्‍ने मनाहाॽ मे़बोगे़आङ् मे़ये़म्‍सिङ्॥

६ एज्राःल्‍ले़ यहवे दाङ्‌बा पयम् यम्‍बा निङ्‌वाॽफुमाङ्‌ङिल्‍ले़ कुनारा फोसु, हे़क्‍केःल्‍ले़ के़रे़क् मनाहाॽरे़ खुनिॽ हुक्‍किन् थाःङ् मे़भोःक्‍खुआङ् “आमिन् आमिन्” मे़बाःत्‍तु॥ खे़ङ्‌हाॽ खाम्‍बाङ्‌ङो थारिक् अःक्‍खुम् मे़भन्‍छिङ्‌ङाङ् साम्‍बोन् हबत् मे़भन्‍छिङ् हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिन् से़वा मे़मे़त्‍तु॥

७ येसुआ, बानि, सरेबियाह, यामिन, अक्‍कुब, सब्‍बतै, होदियाह, मासेयाह, कलिता, अजर्‍याह, योजाबाद, हानान हे़क्‍क्‍याङ् पलयाह मिङ् के़वाःप्‍पा ले़बिहाॽरे़ खे़ङ्‌हाॽ साम्‌योथिम् इङ्‌जाङ्‌ङिल्‍ले़ कुबेन् मे़हन्‍दु मे़बिरुसि॥

८ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् नुरिक् मे़निरुआङ् मनाहाॽरे़ कुसिङ् मे़निःत्‍तुर कुबे मे़हन्‍दु मे़बिरुसि॥

९ हे़क्‍क्‍याङ् हाङ्‌युक्‍पा नहेम्‍याह, साम्‌योथिम्‍साम्‍बा निङ्‌वाॽफुसाम्‍बा एज्रा नु निसाम् के़हुॽबार के़बप्‍पा ले़बिहाॽरे़ खे़ङ्‌हाॽ के़रे़क् मे़मे़त्‍तुसि, “आइन्‍बा ये़न्‍निन् आनिॽ यहवे दाङ्‌बा निङ्‌वाॽफुमाङ्‌ङिल्‍ले़ कुलागि सेसे चोक्॥ आइन् खिनिॽ हाःप्‍मा फिःक्‍मा मे़नुॽने़न्॥” थेआङ्‌भे़ल्‍ले़ साम्‌योथिम् इङ्‌जाङ्‌ङोबा पाःन्‍जाःक्‍किन् मे़घे़प्‍सुआङ् खे़ङ्‌हाॽ के़रे़क् मे़हाबे़र मे़ये़बे़॥

१० खे़ब्‍याङ् नहेम्‍याहःल्‍ले़ खे़ङ्‌हाॽ मे़त्‍तुसि, “आल्‍ल खिनिॽ पेगे़म्‍मे़ॽ हे़क्‍क्‍याङ् साभङ्‌जा से़से़म्‍मे़ॽआङ् कुजा के़नुॽबा कुजा चे़म्‍मे़ थुङे़म्‍मे़ॽ॥ कुजा मे़ङ्‌गप्‍मनाबाहाॽ खुन्‍छिॽ तःक् लक् हाक्‍ताम्‍सिम्‍मे़ॽ॥ थेआङ्‌भे़ल्‍ले़ आनिॽ यहवे दाङ्‌बे़ल्‍ले़ कुलागि आइन्‍बा ये़न्‍निन् सेसेबा चोक्॥ खे़ल्‍ले़ चोगुल्‍ले़ मेरिङ् मे़धक्‍ते़म्‍मिन्‍ने़ॽ थेआङ्‌भे़ल्‍ले़ यहवे दाङ्‌बे़ल्‍ले़ के़सःत्‍तिर के़याःन्‍दिबा पाःन्‍निल्‍ले़ खिनिॽ के़धुम्‍बा के़बोःक्‍खिरो॥”

११ ले़बिहाॽरे़ खे़ङ्‌हाॽ चिजि ये़म्‌ये़म् मे़जोगुसिआङ् मे़मे़त्‍तुसि, “स्‍वाःत् युङे़म्‍मे़ॽ, थेआङ्‌भे़ल्‍ले़ आइन्‍बा ये़न्‍निन् सेसे चोक्॥ खिनिॽ मे़हाबे़म्‍मिन्‍ने़ॽ॥”

१२ हे़क्‍क्‍याङ् के़रे़क् मनाहाॽ चासे़ थुङ्‌से़, वेॽहाॽ कुजा लक् हाक्‍से़, हे़क्‍क्‍याङ् यम्‍बा सोसोत्‍लराङ् चोःक्‍से़ मे़बे, थेआङ्‌भे़ल्‍ले़ साम्‌योथिम् इङ्‌जाङ्‌ङिन् मे़निरुआङ् खे़म्‍मे़बाङ्‌घुसिबा पाःन्‍हाॽ खे़ङ्‌हाॽरे़ कुसिङ् मे़निःत्‍तु॥

१३ कुदाःन्‍दिक्‍स्‍मा थाःक्‍थाःक्‍कोबा तुम्‍भाक्‍पाहाॽ, निङ्‌वाॽफुसाम्‍बाहाॽ नु ले़बिहाॽ साम्‌योथिम् इङ्‌जाङ्‌ङोबा निसाम् निःप्‍मारे़ लागि साम्‌योथिम्‍साम्‍बा एज्राओ मे़बे॥

१४ यहवे दाङ्‌बे़ल्‍ले़ मोसालाम्‍बा साम्‌योथिम् इङ्‌जाङ् पिरुसिबा पाःन्‍निन् खे़ङ्‌हाॽरे़ मे़निसु, नुसिगेक्‍पा लाओ के़दाबा तङ्‌नाम्‍मो कुभा ये़न्‍ले़ लागि इस्राइलिहाॽ साःङ्‌गाहिम् युङ्‌मा के़बोङ्‌बा वये़॥

१५ हे़क्‍क्‍याङ् खे़ङ्‌हाॽरे़ आबाङे खुनिॽ ये़क्‌यक्‍हाॽओ नु यरुसले़ःम्‍मो कन् पाःन्‍निन् उवा चोःक्‍मा पोङ् लॽरिक् साप्‍ते़आङ् के़बप्‍पा पाःन्‍हाॽआङ् खे़ङ्‌हाॽरे़ कुसिङ् मे़निःत्‍तु– “कोःक्‍मा फाङ्‌जङ् थे़गुओ पेगे़म्‍मे़ॽ हे़क्‍क्‍याङ् पे़ःङ्‌वालिःत्‍छेॽ नु ताम्‍भुङ् पे़ःङ्‌वालिःत्‍छेल्‍ले़ कुबोराक्‍हाॽ, चाःम्‍मासिङ् खे़ब्‍याङ् खे़बक्‍सिङ्‌ङिल्‍ले़ कुबोराक्‍हाॽ नु वेॽ सिङ्‌बोराःक्‍हाॽ साःङ्‌गाहिम् चोःक्‍मारे़ लागि तारे़म्‍मे़ॽ॥”

१६ हे़क्‍केःल्‍ले़ मनाहाॽ मे़बेआङ् सिङ्‌बोराःक्‍हाॽ मे़दारु, हे़क्‍क्‍याङ् के़रे़क्‍ले़ आबाङे हिम्‍मोबा लिङ्‌घाम्‍बु नु लक्‍खुम्‍मो, हे़क्‍क्‍याङ् निङ्‌वाॽफुमाङ्‌ङिल्‍ले़ कुहिम्‍मोबा लक्‍खुम्‍हाॽओ, खे़ब्‍याङ् च्‍वाःत् लाम्‍धेत् कुबेसाङ्‌बा लक्‍खुम्‍मो नु एफ्राइम लाम्‍धेःत्‍तिल्‍ले़ कुबेसाङ्‌बा लक्‍खुम्‍हाॽओ खे़ङ्‌हाॽरे़ आबाङे लागि साःङ्‌गाहिम् मे़जोगु॥

१७ मे़दे़म्‍सु मे़देॽरुसिआङ् के़नुःङ्‌बा के़भे़म्‍बा के़रे़क् मनाहाॽरे़ साःङ्‌गाहिम् मे़जोगुआङ् मे़युङे़॥ नुनरे़ कुस्‍सा यहोसुःल्‍ले़ कुये़म्‍माङ्‌धो खे़न् ये़न् थारिक् इस्राइलिहाॽरे़ कन् तङ्‌नाम्‍मिन् अक्‍खेलॽरिक् मे़न्‍दोए मे़वये़॥ हे़क्‍क्‍याङ् खे़ङ्‌हाॽ साॽरिक् खुनिॽ सिक्‍समे़आङ् मे़सःत्‍ते़आङ् मे़वये़॥

१८ थिक्‍सिगेक्‍पा ये़न्‍नाङ्‌धो कुनुप्‍मा ये़न् थारिक् थिक्‌याःन्‍धक् एज्राःल्‍ले़ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् निरु॥ नुसि ये़न् थारिक् खे़ङ्‌हाॽरे़ अक्‍खेलॽरिक् ससाङ्‌स्रोत् मे़जोगु॥ हे़क्‍क्‍याङ् ये़त्‍छिगेक्‍पा ये़न्‍नो साम्‌योथिम् कुइसिःक् खे़ङ्‌हाॽरे़ कुनुप्‍मा चुम्‍लुङ् मे़जोगुरो॥

इस्राइलिहाॽ लायोलाम् मे़नुःङ्

९

हाबा खे़न् लाःल्‍ले़ निबोङ्‌ङाङ् लिसिगेक्‍पा ये़न्‍नो इस्राइलिहाॽ निङ्‌वाॽ तुक्‍खे चामो मे़ध्‍ये़आङ् सागि तेत् मे़जाक्‍सिङ् हे़क्‍क्‍याङ् आबाङे खुन्‍छिॽ थे़गेःक्‍पो खाम्‍हिःक् मे़जुःत्‍छिङ्‌ल चाने़त्‍तो युङ्‌मा फाॽआङ् मे़जुप्‍से़॥

२ इस्राइलि सुवाङ्‌हाॽ के़रे़क् थिम्‍मे़न्‍दङ् सुवाङ्‌हाॽलाम्‍बा एःक् मे़से़न्‍छिङ्‌ल मे़वये़॥ हे़क्‍क्‍याङ् खे़ङ्‌हाॽ मे़ये़म्‍सिङ्‌ङाङ् आबाङे मे़जोगुबा नु खुनिॽ पाधे़बाहाॽरे़ मे़जोगुबा लायोलाम् मे़हिन्‍दे़॥

३ खे़ङ्‌हाॽ आबाङे मे़ये़बे़बादे़न्‍नो मे़ये़म्‍सिङ् हे़क्‍क्‍याङ् कुमुक् सुम्‍सि थारिक् खुनिॽ यहवे दाङ्‌बा निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ् साप्‍पनिन् मे़निरु॥ खे़ब्‍याङ् खे़ङ्‌हाॽरे़ वेॽ कुमुक् सुम्‍सि थारिक् आबाङे खुनिॽ लायोलाम् मे़हिन्‍दे़र खुनिॽ यहवे दाङ्‌बा निङ्‌वाॽफुमाङ्‌ङिन् चक्‍मे़ल्‍लॽए साबन् मे़भन्‍छिङ्‌ङाङ् से़वा मे़मे़त्‍तुआङ् मे़बत्‍छे़॥

४ उवा चोःक्‍मादे़न् नाहाङ्‌सेःक्‍को के़ये़प्‍पा ले़बिहाॽ– ये़सुआ, बानि, कादमिएल, सबन्‍याह, बुन्‍नि, सरेबियाह, बानि नु कनानिहाॽ मे़ये़म्‍सिङ्‌ङाङ् यम्‍बा इक्‍लाओ खे़ङ्‌हाॽरे़ खुनिॽ यहवे दाङ्‌बा निङ्‌वाॽफुमाङ्‌ङिन् पे़लि मे़भाक्‍तु॥

५ येसुअ, कादमिएल, बानि, हसबन्‍याह, सरेबियाह, होदियाह, सबन्‍याह हे़क्‍क्‍याङ् पतहियाह ले़बिहाॽरे़ मनाहाॽ मे़मे़त्‍तुसिरो–

“ये़बे़म्‍मे़ॽआङ् खिनिॽ यहवे दाङ्‌बा

निङ्‌वाॽफुमाङ्‌ङिन् कुनारा फोसे़म्‍मे़ॽओ!

सदादिङ्‌ले़ लागि खुने़ॽ कुनारा फोसे़म्‍मे़ॽ!

मनाहाॽरे़ मे़जोगुबा नाराफोमा याःम्‍बक्‍किल्‍ले़

खुने़ॽ पयम् यम्‍बा चोःक्‍पान् लाॽरु खे़म्‍दुबाग मे़ःन्‍लो,

हे़क्‍केसाङ् के़रे़क्‍ले़ खुने़ॽ कुमिमिदिङ् इस्‍सेःङ्‌बा

कुमिङ्‌ङिन् इङ्‌धाङ् पिरे़म्‍मे़ॽओ॥”

लायोलाम् निङ्‌वाॽलोमा पेलि

६ हे़क्‍क्‍याङ् इस्राइलिहाॽरे़ अक्‍खेलॽरिक् पेलिगे़न् तुवा मे़जोगुरो–

“निङ्‌वाॽफुमाङ्‌ङे, खे़ने़ॽरक् यहवे दाङ्‌बा के़वाॽरो,

खे़ने़ॽ खेसे-खेःम्‍सिक्‍पाहाॽ, ताङ्‌साक्‍पा नु

साङ्‌ग्राम्‍पेदाङ्‌ङिन् के़जोगुरो॥

खे़ने़ॽ इक्‍सादिङ् खाम्‍बेःक्‍मान्, वरःङ्‌हाॽ नु

खे़प्‍मो के़याक्‍पा के़रे़क् के़जोगुसिरो,

खे़ङ्‌हाॽ के़रे़क् खे़ने़ॽ हिङ्‌मन् के़बिरुसिरो॥

साङ्‌ग्राम्‍पेदाङ्‌बा मुक्‍साम्‍हाॽ अःक्‍खुम्

मे़बत्‍ताङ् खे़ने़ॽ से़वा के़म्‍मे़त्‍लो॥

७ खे़ने़ॽ यहवे दाङ्‌बा निङ्‌वाॽफुमाङ्‌ने़रो!

खे़ने़ॽ अब्राम्‍मिन् के़सेगुआङ् कल्‍दिहाॽरे़

खुनिॽ उर लाजेॽलाम्‍बा के़लःत्‍तुआङ् के़भे़त्‍तुरो,

हे़क्‍क्‍याङ् कुमिङ्‌ङिन् के़ले़क्‍सुआङ्

खुने़ॽ अब्राहामa मिङ् के़वाःत्‍तुरो॥

८ खुने़ॽ खे़ने़ॽनु आबाङे नसाःन्‍साबा पोःक्‍खे़बा के़घोसुरो,

हे़क्‍क्‍याङ् खे़ने़ॽ खुने़ॽनु लत्‍छा माङ्‌हुप् थिक् के़जोगुरो॥

खुने़ॽ कुमुॽइदाङ्‌साहाॽरे़ मे़युक्‍तुर फाॽआङ्

खे़ने़ॽ कनानि, हित्‍ति, ए़मोरि, परिज्‍जि, यबुसि नु

गिर्गासिहाॽ मे़युङे़बा लाजेन् पिमा माङ्‌हुप् के़जोगुरो,

खे़ने़ॽ के़माङ्‌हुप्‍पिन् के़रे़क् के़गे़त्‍तुरो

थेआङ्‌भे़ल्‍ले़ खे़ने़ॽ साम्‌योबा के़जोःक्‍लो॥

९ “आनिगे थाःक्‍थे़बाहाॽरे़ मिस्र लाजेॽओ

आक्‍तङ्‌बा तुक्‍खेन् मे़दुमुआङ् मे़वये़,

खे़ने़ॽ खे़न् के़निसुआङ् के़वये़रो,

हे़क्‍क्‍याङ् हे़ःत्‍ताङ्‌बा वारःङ्‌ङो

खे़ङ्‌हाॽरे़ आभाॽरे़ॽ फाॽआङ् मे़जोगुबा

पेलिगे़न् तुवान् खे़ने़ॽ के़घे़प्‍सुरो॥

१० मिस्र लाजेॽबा फारो हाङ्‌ङिन् नु

कुसुहाङ्‌युक्‍पाहाॽरे़, हे़क्‍क्‍याङ् कुलाजेॽबा के़रे़क्

मनाहाॽरे़ खुनिॽ तक्‍ले़ङ्‌वाओ खे़ने़ॽ मिक्‍सेन् नु

निङ्‌वाॽ के़माबा याःम्‍बक्‍हाॽ के़जोगुरो

थेआङ्‌भे़ल्‍ले़ मिस्रिहाॽ आङ्‌दिङ् मे़लॽरे़र

के़मनाहाॽ मे़घुम्‍सुसिआङ् मे़वये़रो,

खे़ने़ॽ खे़न् के़निसुआङ् के़वये़रो॥

हे़क्‍केलॽरिक् खे़ने़ॽ आबाङे

मिङ्‌सो इङ्‌धाङ् के़घोसुरो,

खे़न् आइन् थारिक् आम्‍भा वाॽरो॥

११ खे़ने़ॽ वरःङ्‌ङिन् कुलुम्‍मो

खुन्‍छिॽ तगि हर्गे़ॽ के़भःक्‍खुरो

हे़क्‍क्‍याङ् के़मनाहाॽ से़ङ्‌से़ङ्‌बा

खाम्‍बाङ्‌ङोलाम् नाधाःम्‍बि के़देॽरुसिरो॥

के़मनाहाॽ के़नाःप्‍पा के़भे़प्‍पाहाॽ ग

खे़ने़ॽ कुदिम्‍बे केःम्‍बा च्‍वाःत्‍तो

के़निःप्‍सु के़हुम्‍सुसिरो,

के़गुङ्‌बा च्‍वाःत्‍तो लुङ्‌ङिन् हुम्‍लाःप्‍पा कुइसिःक्,

के़दिम्‍बा च्‍वाःत्‍तो खे़ङ्‌हाॽ मे़निबे़आङ् मे़स्‍ये़रो॥

१२ खे़ने़ॽ खे़ङ्‌हाॽ ले़न्‍दिक् खाॽमिःप्‍पा सित्‍लाङ्‌ङिल्‍ले़

हे़क्‍क्‍याङ् से़न्‍दिक् मि सित्‍लाङ्‌ङिल्‍ले़

लाम् ओसेःन्‍गे़धाक्‍तुसिआङ् लाम्‍गे़लोसुसिरो॥

१३ “सिनै कोःक्‍माओ खे़ने़ॽ

साङ्‌ग्राम्‍पेदाङ्‌लाम्‍बा के़धासिङ् के़ये़रो,

खे़ने़ॽ आबाङे के़मनाहाॽनु ताॽगे़जे़क्‍खे़रो

हे़क्‍क्‍याङ् खे़ङ्‌हाॽ नुबा साम्‌योथिम् इङ्‌जाङ् नु

के़लाॽबा निसाम् के़बिरुसिरो॥

१४ खे़ने़ॽ के़से़वारोबा मोसालाम्‍बा खे़ङ्‌हाॽ

नाःम्‍सिङ्‌मा ये़न्‍निन् सेसे कप्‍मा के़हुॽरुसिरो,

हे़क्‍क्‍याङ् के़मनाहाॽ के़साम्‌योथिम्

इङ्‌जाङ् नु निसाम्‍हाॽ के़बिरुसिरो॥

१५ खे़ङ्‌हाॽरे़ खुनिॽ से़त्‍लाःक्‍ते़ल्‍ले़

साङ्‌ग्राम्‍पेदाङ्‌लाम्‍बा खरे़ःङ् चामा के़बिरुसिरो,

खे़ङ्‌हाॽरे़ खुनिॽ वामिःक्‍ते़ल्‍ले़

पयम् यम्‍बा लुङ्‌ङोनु च्‍वाःत् थुङ्‌मा के़बिरुसिरो॥

आत्‍तिन् लाजेन् खे़ङ्‌हाॽ पिमासि माङ्‌हुप् के़जोगुआङ् वये़,

खे़न् लाजेन् युक्‍मा इङ्‌जाङ् खे़ने़ॽ के़बिरुसिरो॥

१६ “कर आनिगे थाःक्‍थे़बाहाॽ आङ्‌गाॽएःक्

के़लॽबा नु पान् मे़ङ्‌घे़म्‍मनाबा मे़बोःक्‍खे़रो,

हे़क्‍क्‍याङ् के़इङ्‌जाङ्‌ङिन् इःप्‍मा नाःप्‍मा मे़नाॽरुरो॥

१७ खे़ङ्‌हाॽरे़ के़इङ्‌जाङ्‌ङिन् इःप्‍मा नाःप्‍मा मे़न्‍दे़न्‍दे़न्‍लो,

हे़क्‍क्‍याङ् खुन्‍छिॽ मे़निसुर के़जोगुबा के़रे़क्

के़याःम्‍बक्‍हाॽ नु निङ्‌वाॽ के़माबा के़याःम्‍बक्‍हाॽ

खे़ङ्‌हाॽरे़ निङ्‌वाॽ मे़भेःत्‍छुरो॥

खे़ङ्‌हाॽ आबाङे आङ्‌दिङ् मे़लॽरे़आङ्

याम्‍मो मिस्र लाजेॽओ योक् पोङ्‌से़

नुःङ्‌मा पेःक्‍मा फाॽआङ्

खे़ङ्‌हाॽरे़ लाम्‍लोबाधिक् मे़सेगुरो॥

कर खे़ने़ॽ ले़प्‍मि के़बिबा निङ्‌वाॽफुमाङ्‌ने़रो,

लुङ्‌माॽ आदुक्‍तुक्‍पा नु नुरिक् आमे़प्‍मे़प्‍पा

हे़क्‍क्‍याङ् हारा कुसिक् मे़म्‍बोःक्‍मनाबा निङ्‌वाॽफुमाङ्‌ने़रो,

खे़ने़ॽ साॽरिक् लुङ्‌माॽ आदुक्‍तुक्‍पा के़जोःक्‍लो,

खे़ङ्‌हाॽ के़न्‍नाॽरुन्‍सिन्‍लो॥

१८ खे़ङ्‌हाॽरे़ लत्‍छा पित्‍सात् नावाइत्‍लाधिक् मे़धगुरो

हे़क्‍क्‍याङ् मिस्र लाजेॽलाम् खिनिॽ के़लःप्‍पा

के़भे़प्‍पा माङ्‌ङिन् हाबा कन्‍लो मे़मे़त्‍तुसिआङ्

खे़न्‍निन् से़वा मे़मे़त्‍तुरो॥

यहवे दाङ्‌बाए, खे़ङ्‌हाॽरे़ खे़ने़ॽ आक्‍खे़न्

साॽरिक् के़जाःत्‍थि मे़देसु!

१९ “हे़क्‍केसाङ् खे़ने़ॽ साॽरिक् लुङ्‌माॽ आदुक्‍तुक्‍पा

के़जोःक्‍पाल्‍ले़ चोगुल्‍ले़ खे़ङ्‌हाॽ मुरे़ःक् खारे़ःक्

थेआङ् के़होःप्‍पा ये़ःङ्‌घादे़न्‍नोसा लाप्‍के़म्‍भुसुन्‍सिन्‍लो,

खे़ङ्‌हाॽ लाम् ओसेःन्‍गे़धाक्‍पा ले़न्‍दिक्

खाॽमिःप्‍पा सित्‍लाङ्‌ङिन् नु

से़न्‍दिक् के़ओःप्‍पा मिःल्‍ले़ सित्‍लाङ्‌ङिन्

खे़ने़ॽ के़ङ्‌घे़त्‍तुन् के़न्‍देसुल्‍लो॥

२० सदादिङ्‌बा नुबा के़याम्‍साम्‍लाम्

खे़ङ्‌हाॽ निसाम् के़बिरुसिरो,

चामारे़ लागि मन्‍न नु

थुङ्‌मारे़लागि च्‍वाःत् के़बिरुसिरो॥

२१ लिबोङ् तङ्‌बे थारिक् मुरे़ःक् खारे़ःक्

थेआङ् के़होःप्‍पा ये़ःङ्‌घादे़न्‍नो कम्‍ब्राङ् के़मे़त्‍तुसिरो,

खे़ङ्‌हाॽ चाहाब् मे़जोगे़बा पाःन्‍हाॽ

चक्‍मे़न्‍लॽए के़बिरुसिआङ् के़बत्‍छे़रो

खे़ङ्‌हाॽरे़ खुनिॽ चाङ्‌देःत्‍हाॽ आभे़ल्‍ले़आङ् मे़दे़ःक्‍खे़न्‍लो,

हे़क्‍क्‍याङ् खे़ङ्‌हाॽरे़ खुनिॽ लाङ्‌हाॽ मे़हमे़ल्‍लो॥

२२ “खे़ने़ॽ खे़ङ्‌हाॽ एयाङ्‌बा मे़न्‍छाम् सुवाङ्‌हाॽरे़

खुनिॽ, हाङ्‌जुम्‍हाॽ नु खे़ङ्‌हाॽरे़ खुनिॽ इःन्‍दोहाॽरे़

कुबेसाङ्‌बा लाजेॽहाॽआङ्, खे़ङ्‌हाॽरे़

खुनिॽ युक्‍को के़बिरुसिरो॥

सिहोन हाङ्‌ङिल्‍ले़ कुलाजेॽ हेस्‍बोने़न्

हे़क्‍क्‍याङ् ओग हाङ्‌ङिल्‍ले़ कुलाजेॽ बासाने़न्

खे़ङ्‌हाॽरे़ मे़नाःन्‍दुरो॥

२३ खे़ने़ॽ खे़ङ्‌हाॽ ताङ्‌साक्‍पोबा खेसे-खेःम्‍सिक्‍पाहाॽ

कुइसिःक्‍के निःत्‍मे़न्‍दे़त् मुॽइदाङ्‌सा के़बिरुसिरो,

खे़ङ्‌हाॽरे़ खुनिॽ पाधे़बाहाॽ पिनिङ् फाॽआङ्

माङ्‌हुप् के़जोगुबा लाजेन्

खे़ङ्‌हाॽरे़ मे़नाःन्‍दुआङ् खे़प्‍मो मे़युङे़रो॥

२४ खे़ङ्‌हाॽरे़ खुनिॽ थिन्‍दाङ् सायोबोराहाॽ

खे़प्‍मो मे़लासे़आङ् कनान लाजेन् मे़नाःन्‍दुरो,

खे़ने़ॽ के़मनाहाॽरे़ खे़प्‍मोबा मनाहाॽ

थङ् मे़नाःन्‍दुसिर के़याःन्‍दुसिरो॥

खे़ने़ॽ के़मना इस्राइलिहाॽरे़ खुन्‍छिॽ

आबाङे निङ्‌वाॽ कुइसिःक् चोःक्‍मारे़ लागि,

कनानबा हाङ्‌ङिन् नु कुमनाहाॽ,

के़मनाहाॽ हुक्‍के़सुप्‍तुसिरो॥

२५ के़मनाहाॽरे़ लुङ्‌धाक्‍किल्‍ले़

कब्रिङ् कबुबा ये़क्‌यक्‍हाॽ,

चा के़नुॽबा खाम्‍बेःक्‍मान् नु याङ्‌साकुन्‍धेरे़

सधे़क् के़दिम्‍बा हिम्‍हाॽ,

मे़दयुआङ् के़ने़बा वबाक्, पे़ःङ्‌वालिःत्‍छेॽ नु

वेॽ सिङ्‌सेॽ पुङ्‌हाॽरे़ कुले़ःम्

के़दिम्‍बा सिङ्‌सेॽ इक्‍ताप्‍हाॽ,

हे़क्‍क्‍याङ् चे़ल्‍ले़क्‍सेॽ इक्‍ताप्‍हाॽ

खुनिॽ हुक्‍को मे़धासुरो॥

खाघा मे़जआङ् खे़ङ्‌हाॽ मे़मे़ॽरे़रो,

खे़ने़ॽ के़रे़क् पाःन्‍नो के़नुॽबा के़जोःक्‍पाल्‍ले़

चोगुल्‍ले़ खे़ङ्‌हाॽ ये़ये़ मे़लॽरे़रो॥

२६ “कर के़मनाहाॽरे़ पिफ्‍युङ् मे़जोगुरो

हे़क्‍क्‍याङ् खे़ङ्‌हाॽ इङ्‌जाङ् मे़न्‍इःप्‍मना

मे़न्‍नाःप्‍मना मे़बोःक्‍खे़रो,

खे़ने़ॽ के़साम्‌योथिम् इङ्‌जाङ्‌लाम्‍बा

खे़ङ्‌हाॽरे़ खुनिॽ नारान् मे़हिसुरो॥

खे़ने़ॽ ले़प्‍माङ् नुःङ्‌मा फाॽआङ् पान् के़मे़प्‍पा

माङ्‌निङ्‌वाॽपान् के़बाःप्‍पाहाॽ खे़ङ्‌हाॽरे़ मे़से़रुसिरो,

ये़त्‍ले़ङ् खे़ङ्‌हाॽरे़ खे़ने़ॽ के़जाःत्‍थि मे़देसुरो॥

२७ खे़ल्‍ले़ चोगुल्‍ले़ खे़ङ्‌हाॽ खुनिॽ निङ्‌मिहाॽरे़

मे़नाःन्‍दुसिर के़याःन्‍दुसिरो,

हे़क्‍क्‍याङ् खुन्‍छिॽ निङ्‌मिहाॽरे़ खे़ङ्‌हाॽ

तुक्‍खे मे़जाःत्‍तुसिर के़जोगुरो॥

खे़ङ्‌हाॽ ये़त्‍तुक्‍खे मे़ज्‍ये़बा ये़न्‍नो

खे़ङ्‌हाॽरे़ खे़ने़ॽ पेलिगे़न् तुवा के़म्‍जोगे़रो,

साङ्‌ग्राम्‍पेदाङ्‌लाम्‍बा खे़ने़ॽ नुगप् के़बिरुसिरो॥

थेआङ्‌भे़ल्‍ले़ खे़ने़ॽ साॽरिक् लुङ्‌माॽ आदुक्‍तुक्‍पा के़जोःक्‍लो

खे़ङ्‌हाॽ निङ्‌मिहाॽलाम्‍बा ताङ्‌से़ःप्‍मासिरे़ लागि

खे़ने़ॽ ताङ्‌आसे़ःप्‍से़ःप्‍पा लाम्‍लोबाहाॽ के़बाङ्‌घुसिरो॥

२८ “सनारुङ् पोःक्‍खे़आङ् खे़ङ्‌हाॽरे़

खे़ने़ॽ के़निमो लायो मे़जोगुरो

हे़क्‍क्‍याङ् याम्‍मो खे़ङ्‌हाॽ खुनिॽ निङ्‌मिहाॽरे़

मे़नाःन्‍दुसिआङ् युक्‍को मे़गत्‍तुसिर के़जोगुरो॥

कर खे़ङ्‌हाॽ याम्‍मो लायो चोःक्‍मा मे़हिन्‍दे़रो,

हे़क्‍क्‍याङ् खे़ङ्‌हाॽ मे़हाबे़ मे़भिःक्‍ते़बान्

साङ्‌ग्राम्‍पेदाङ्‌ङो खे़ने़ॽ के़घे़प्‍सुरो

हे़क्‍क्‍याङ् खे़ने़ॽ साॽरिक् याप्‍मि लुङ्‌माॽ

आदुक्‍तुक्‍पा के़जोक्‍पाल्‍ले़ चोगुल्‍ले़

खे़ङ्‌हाॽ ये़त्‍ले़ङ् ये़त्‍ले़ङ् ताङ्‌गे़से़ःप्‍तुसिरो॥

२९ खे़ने़ॽ के़निसाम्‍मिन् इःत्‍ते़म्‍मे़ॽ नाःत्‍ते़म्‍मे़ॽ

फाॽआङ् खे़ङ्‌हाॽ साम्‍दिङ् के़बिरुसिरो,

कर आङ्‌दिङ् मे़लॽरे़आङ् खे़ङ्‌हाॽरे़

के़साम्‌योथिम् इङ्‌जाङ्‌हाॽ लाप्‍मे़भुसुरो॥

खे़ने़ॽ के़घासे़न्‍हाॽ इःप्‍मा नाःप्‍मान्‍ने

हिङ्‌मन्‍ले़ लाम् खोमारो॥

कर खे़ङ्‌हाॽ आधिङ्‌गानि नु पान्

मे़ङ्‌घे़म्‍मनाबा मे़बोःक्‍खे़आङ् खे़न्

इःप्‍मा नाःप्‍मा मे़न्‍दे़न्‍दे़ल्‍लो॥

३० यरिक् तङ्‌बे थारिक् खे़ने़ॽ खे़ङ्‌हाॽ

नासि के़धःत्‍तुसिआङ् साम्‍दिङ् के़बिरुसिरो,

माङ्‌निङ्‌वाॽपान् के़बाःप्‍पाहाॽलाम्

के़याम्‍साम्‍मिल्‍ले़ खे़ङ्‌हाॽ साम्‍दिङ् के़बिरुसिरो,

कर के़मनाहाॽ आबाङे नाधे़क्‍क्रे़ङ् मे़जोक्‍सिङ्‌लो,

खे़ल्‍ले़ चोगुल्‍ले़ वेॽ थिम्‍मे़न्‍दङ् सुवाङ्‌हाॽरे़

खे़ङ्‌हाॽ मे़नाःन्‍दुसिर के़याःन्‍दुसिरो॥

३१ खे़ने़ॽ साॽरिक् लुङ्‌माॽ आदुक्‍तुक्‍पा के़जोक्‍पाल्‍ले़ चोगुल्‍ले़

खे़ने़ॽ खे़ङ्‌हाॽ के़न्‍नाॽरुन्‍सिन्, के़म्‍मे़क्‍खुन्‍सिल्‍लो॥

थेआङ्‌भे़ल्‍ले़ खे़ने़ॽ याप्‍मि लुङ्‌माॽ आदुक्‍तुक्‍पा नु

के़नुॽबा निङ्‌वाॽफुमाङ्‌ने़रो!

३२ “खे़ने़ॽ आनिगे निङ्‌वाॽफुमाङ्‌ने़रो!

खे़ने़ॽग पयम् यम्‍बा, किप्‍मा के़घुबा नु

मुक्‍के़गुबा निङ्‌वाॽफुमाङ्‌ने़रो!

खे़ने़ॽ माङ्‌हुप् के़जोगुबान् आबाङे के़गे़त्‍तुरो,

अस्‍सुरबा हाङ्‌हाॽरे़ आनिगे याप्‍मि खुम्‍मा

मे़हेःक्‍तिगे़बा ये़म्‍माङ्‌धो आल्‍लो थारिक्

आनिगे साॽरिक् तुक्‍खे च्‍ये़ॽइगे़आङ् वाॽरो!

आनिगे हाङ्‌हाॽ, लाम्‍लोबाहाॽ, निङ्‌वाॽफुसाम्‍बाहाॽ,

माङ्‌निङ्‌वाॽपान् के़बाःप्‍पाहाॽ, पाधे़बाहाॽ नु

आनिगे के़रे़क् के़मनाहाॽरे़ तुक्‍खे तुमुम्‍बे़आङ् वाॽरो,

आनिगे साॽरिक् तुक्‍खे चामनाआङ् वाॽ,

खे़ने़ॽ निङ्‌वाॽ इःत्‍ते़ॽओ!

३३ खे़ने़ॽ आनिगे याप्‍मि खुम्‍दिङ्

के़बिरे़आङ् के़वाॽबा पान् के़जोगुरो,

आनिगे लायो चोगुम्‍बे़साङ् खे़ने़ॽ

नसाःन्‍साबाए के़बोःक्‍खे़आङ् के़वाॽरो॥

३४ आनिगे हाङ्, लाम्‍लोबा निङ्‌वाॽफुसाम्‍बा,

हे़क्‍क्‍याङ् पाधे़बाहाॽरे़आङ् के़साम्‌योथिम्

इङ्‌जाङ्‌हाॽ मे़न्‍इःत्‍तुन् मे़न्‍नाःत्‍तुल्‍लो,

खे़ङ्‌हाॽरे़ खे़ने़ॽ के़इङ्‌जाङ्‌ङिन्

हे़क्‍क्‍याङ् के़साम्‍दिङ्‌हाॽ मे़ङ्‌घे़प्‍सुन्‍लो॥

३५ खे़ङ्‌हाॽ खुनिॽ हाङ्‌जुम्‍मो मे़वये़ल्‍ले़

खे़ने़ॽ साॽरिक् के़नुॽबा के़जोःक्‍पाल्‍ले़ चोगुल्‍ले़

खे़ङ्‌हाॽ के़बिरुसिबा फे़भे़बा,

चागे़नुॽबा लाजेॽओ खे़ङ्‌हाॽ मे़युङे़रो,

कर लायो चोःक्‍मा मे़ल्‍ले़रुन्

हे़क्‍क्‍याङ् खे़ने़ॽ के़से़वा मे़न्‍जोगुल्‍लो॥

३६ “ओमे़त्‍ते़ॽओ आल्‍लो, आनिगे

योक् पोःक्‍खिगे़आङ् वयिगे़रो,

खे़ने़ॽ आनिगे थाःक्‍थे़बाहाॽ के़बिरुसिबा लाजेॽ,

आनिगे कुजा के़बिबा कन् चागे़नुॽबा नुबा खाम्‍मो

आनिगे योक् पोःक्‍खिगे़आङ् वयिगे़रो॥

३७ आनिगे लायो चोगुम्‍बे़ल्‍ले़ आनिगे सम्‍धाङ्

युक् चोःक्‍मा के़बाङ्‌घुसिबा हाङ्‌हाॽओ,

आनिगे लाजेॽओ के़धोःक्‍पा के़रे़क् कुजाहाॽ पेःक्‍लो॥

खे़ङ्‌हाॽरे़ आबाङे खुनिॽ निङ्‌वाॽ हे़क्‍के

आनिगे नु आनिगे थक्‍साहाॽओ

खुनिॽ निङ्‌वाॽ थाप्‍थाप् मे़जोगुरो

हे़क्‍क्‍याङ् यम्‍बा ये़त्‍तुक्‍खेओ

आनिगे थ्‍ये़ॽइगे़आङ् यागिगे़रो!”

इस्राइलिहाॽरे़ मे़साप्‍तुबा साप्‍लाओ एःप्‍साप् मे़एःप्‍तु

३८ “कन् के़रे़क् पोःक्‍खे़बाल्‍ले़ चोगुल्‍ले़ आनिगे इस्राइलिहाॽरे़ साॽरिक् निङ्‌वाॽ इःत्‍छिङ्‌मनाआङ् कन् साप्‍लान् साप्‍मना हे़क्‍क्‍याङ् आनिगे लाम्‍लोबा, ले़बि नु निङ्‌वाॽफुसाम्‍बाहाॽरे़ कप्‍मो एःप्‍साप् मे़युक्‍तुरो॥”

a 

९:७ अब्राम फाॽइन् कुमिङ् फोमनाबा पानुदिङ् पा पोःङ्‌ॽ॥

अब्राहाम फाॽइन् यरिक् मनाहाॽरे़ खुनिॽ पानुदिङ् पा पोङ्‌ॽ॥ तोलिङ्‌सोमु १७:५

१०

माङ्‌हुप् सक्‍को युक्‍छाप् के़युक्‍पाहाॽ कन्‍हाॽ मे़वये़– हकल्‍याहरे़ कुस्‍सा तुम् सुहाङ्‌युक्‍पा नहेम्‍याह, सिदकियाह,

निङ्‌वाॽफुसाम्‍बाहाॽ–

२ सराया, अजर्‍या, यर्मिया,

३ पसहुर, अमर्‍या, मल्‍किया,

४ हत्‍तुस, सबन्‍याह, मल्‍लुक,

५ हारिम, मरेमोत, ओबदिया,

६ दानिएल, गिन्‍नतोन, बारुक,

७ मसुल्‍लाम, अबिया, मियामिन,

८ माज्‍या, बिल्‍गै हे़क्‍क्‍याङ् समायाह॥

९ ले़बिहाॽ–

अजन्‍यारे़ कुस्‍सा येसुअ,

हेनादादरे़ कुधाःक् बिन्‍नुइ, कादमिएल,

१० हे़क्‍क्‍याङ् खुन्‍छिॽ फुॽनुसाॽहाॽ सबन्‍याह, होदिया,

कलिता, पलया, हानान,

११ मियका, रहोब, हसब्‍या,

१२ जक्‍कुर, सरेबिया, सबन्‍याह,

१३ होदिया, बानि हे़क्‍क्‍याङ् बनिनु॥

१४ लाम्‍लोबाहाॽ–

परोस, पहत-मोआब, एलाम, जत्‍तु, बानि,

१५ बुन्‍नि, अज्‍गाद, बेबै,

१६ अदोनियाह, बिग्‍वै, आदिन,

१७ आतेर, हिजकिया, अज्‍जुर,

१८ होदियाह, हासुम, बेजै,

१९ हारिप, अनातोत, नेबै,

२० मग्‍पिआस, मसुल्‍लाम, हेजिर,

२१ मसेजेबेल, सादोक, यदुअ,

२२ पलत्‍या, हानान, अनाया,

२३ होसिया, हनन्‍याह, हस्‍सुब,

२४ हल्‍लोहेस, पिल्‍हा, सोबक,

२५ रेहुम, हसब्‍ना, मासेया,

२६ अहिया, हानान, आनान,

२७ मल्‍लुक, हारिम नु बानाह॥

साप्‍मनाबा साप्‍ला

२८ साप्‍मनाबा साप्‍लाओ अक्‍तङ्‌बा पत्‍छे़, “आनिगे निङ्‌वाफुसाम्‍बाहाॽ, ले़बिहाॽ, लाम्‍धेत् के़गोबाहाॽ, साम्‍गे़लोबाहाॽ, माङ्‌हिम्‍मो याःम्‍बक् के़जोःक्‍पाहाॽ नु वेॽ इस्राइलिहाॽ हे़क्‍क्‍याङ् आबाङे मेःत्‍हाॽ खे़ब्‍याङ् कुसिङ् के़निःप्‍पा हिन्‍जाॽबित्‍छाॽ खक्‍पे़त्‍ले़, निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् इःप्‍मा नाःप्‍मारे़ लागि आबाङे लाजेॽओ थिम्‍मे़न्‍दङ् सुवाङ्‌हाॽलाम्‍बा लाःत्‍लाःत् पोङ्‌मा याःम्‍बक् चोगुम्‍बे़आङ् वयिगे़॥

२९ आनिगे सुभाहाॽनु थिक्‍हुप् पोःक्‍खिगे़आङ् यहवे दाङ्‌बा आनिगे निङ्‌वाॽफुमाङ्‌ङिल्‍ले़ कुसे़वारोबा मोसालाम् पिरिगे़बा साम्‌योथिम् इङ्‌जाङ् कुइसिःक् कुसाम्‌योथिम् इङ्‌जाङ्‌हाॽ नु कुइङ्‌दत्‍हाॽ इःत्‍तुम्‍बे़ नाःत्‍तुम्‍बे़ फाॽआङ् माङ्‌हुप् चोगुम्‍बे़॥ कन् माङ्‌हुप्‍पिन् फेःन्‍दुम्‍बे़ने़भग्र आनिगे निङ्‌वाॽफुमाङ्‌ङिल्‍ले़ कुसाङ्‌ग्रा कुघुम्‍दिङ्‌ङिल्‍ले़ ते़त्‍तिगे़ररो॥

३० “आनिगे लाजेॽओ के़वाॽबा वेॽ सुवाङ्‌स्‍मा मनाहाॽनु आनिगे साहाॽ मेःक्‍खिम् मे़मे़त्‍तुम्‍सिम्‍बे़न्‌ॽ॥

३१ “खे़न् थिम्‍मे़न्‍दङ् सुवाङ्‌हाॽरे़ नाःम्‍सिङ्‌मा ये़न्‍नो इग्र वेॽ सेसे ये़न्‍नो सङ्‌से़ मे़दारुबा पोगुगे़न् कुजाहाॽ इग्र वेॽ चिगक्‌वाहाॽ आनिगे मे़इङुम्‍बे़न्॥

“नुसि तङ्‌बे के़त् थक्‍मा आनिगे इक्‍ताप्‍पो पोगुगे़न् कुजा मे़हेॽरुम्‍बे़न् हे़क्‍क्‍याङ् के़रे़क् सिङ्‌नात्‍हाॽ मे़भोक्‍खुम्‍सिम्‍बे़न्‌ॽ॥

३२ “तङ्‌बे थप्‍मे माङ्‌हिम्‍मो चोःक्‍मा के़बोङ्‌बा याःम्‍बक्‍ले़ लागि आनिगे के़रे़क्‍ले़ ५ ग्राम युप्‍पा एःङ्‌याङ् लःत्‍तुम्‍बे़रो॥

३३ “आनिगे निङ्‌वाॽफुमाङ्‌ङिल्‍ले़ कुहिम्‍मो से़वा चोःक्‍मा याःम्‍बक्‍ले़ लागि सेसे खरे़ःङ्, थिक्‌याःन्‍धक्‍पा पोगुगे़न् कुजा सिदुङ्‌जभा, मिधिङ्‌मनादेमनाबा सिदुङ्‌जभारे़ लागि थक्‍साहाॽ तोःन्‍दुम्‍सिम्‍बे़॥ नाःम्‍सिङ्‌मा ये़न्, लादुप् नु वेॽ तङ्‌नाम्‍हाॽओ चाहाब् के़जोःक्‍पा सिदुङ्‌जभाहाॽआङ् तारुम्‍बे़॥ हे़क्‍क्‍याङ् इस्राइलबा मनाहाॽरे़ लागि लायोलाम् ले़प्‍मि खोमा सिदुङ्‌जभा नु माङ्‌हिम्‍मो चाहाब् के़जोःक्‍पा चिगक्‌वाहाॽ थेसाङ् आनिगे लःत्‍तुम्‍बे़रो॥

३४ “निङ्‌वाॽफुसाम्‍बा, ले़बि हे़क्‍क्‍याङ् मनाहाॽ के़रे़क् तङ्‌ङासिगे़आङ् तङ्‌बे थप्‍मे यहवे दाङ्‌बा आनिगे निङ्‌वाॽफुमाङ्‌ङो सिदुङ्‌जभा तोःम्‍माल्‍ले़ ले़त्‍ति तोःम्‍मादे़न्‍नो चाहाब् के़जोःक्‍पा सिङ्‌ङिन् तॽयाःन्‍सोन् के़सुम्‍बे़ हे़क्‍क्‍याङ् आत्‍तिन्‍हाॽरे़ खुन्‍छिॽ मुॽइदाङ्‌साहाॽरे़ साम्‌योथिम् इङ्‌जाङ्‌ङो पप्‍पा कुइसिःक् सिङ् लःप्‍मा के़बोङ्‌बा पोःङ्‌ॽ खे़न् ये़म्‍हाॽओ आनिगे लःप्‍पाङ्‌घुम्‍सिम्‍बे़॥

३५ “तङ्‌बे थप्‍मे आबाङे इक्‍ताप्‍पो सुम्‍मनाबा के़रे़क्‍नुःल्‍ले़ तगिबा पोगुगे़न् कुजान् नु के़रे़क्‍नुःल्‍ले़ तगि के़धोःक्‍पा सिङ्‌सेॽहाॽ तङ्‌बे थक्‍मा यहवे दाङ्‌बे़ल्‍ले़ कुहिम्‍मो तोःन्‍दुम्‍बे़रो॥

३६ “आनिगे हिम्‍सयङ्‌ङो सागे़वाःन्‍छिङ्‌बा तुम्‍बा ये़म्‍बित्‍छासाहाॽ साम्‌योथिम् इङ्‌जाङ्‌ङिल्‍ले़ पाःत्‍तुबा कुइसिःक् माङ्‌हिम्‍मो निङ्‌वाॽफुसाम्‍बाहाॽरो तेॽरुम्‍सिम्‍बे़आङ् निङ्‌वाॽफुमाङ्‌ङो तोःन्‍दुम्‍सिम्‍बे़॥ हे़क्‍केलॽरिक्‍के के़रे़क्‍नुःल्‍ले़ तगि के़धाप्‍पा पित्‍सात् नु के़रे़क्‍नुःल्‍ले़ तगि के़धाप्‍पा मे़ल्‍लुक्‍सात् मे़ःन्‍दज्‍याःक्‍हाॽ आनिगे तोःन्‍दुम्‍सिम्‍बे़रो॥

३७ “खे़न्‍नाङ्‌धो तङ्‌बे थप्‍मे आनिगे इक्‍ताप्‍पो के़रे़क्‍नुःल्‍ले़ तगि के़धोःक्‍पा पोगुगे़न् कुजान् यारिप् चोगुम्‍बे़आङ् कुजा सिदुङ्‌जभान् नु आनिगे तोःम्‍मा के़बोङ्‌बा पे़ःङ्‌वालिःत्‍छेॽ निःङ्‌गेन्, चे़ल्‍ले़क्‍सेॽ थिन् खे़ब्‍याङ् के़रे़क् परिक्‍पा सिङ्‌सेॽहाॽ निङ्‌वाॽफुसाम्‍बाल्‍ले़ कुलागि माङ्‌हिम्‍मोबा कुजा युङ्‌मादे़न्‍हाॽओ तोःन्‍दुम्‍बे़॥

“पाङ्‌भेॽओ थिबोङ्‌लक् के़भोःङ्‌बा ले़बिहाॽ आनिगे आबाङे इक्‍ताप्‍पोबा पोगुगे़न् कुजा थिबोङ्‌लक् पिरुम्‍सिम्‍बे़रो॥

३८ ले़बिहाॽरे़ थिबोङ्‌लक् मे़भोःक्‍खुबा ये़म्‍मो हारुनरे़ कुमुॽइदाङ्‌सा निङ्‌वाॽफुसाम्‍बाधिक् खे़ङ्‌हाॽनु सोरिक् पेक्॥ हे़क्‍क्‍याङ् अक्‍खेलॽरिक् खे़ङ्‌हाॽरे़ मे़सुप्‍सुबा थिबोङ् लक्‍लाम्‍बा याम्‍मो वेॽ थिबोङ्‌लक् मे़लःत्‍तुआङ् खे़न् ले़बिहाॽरे़ माङ्‌हिम्‍मो ओगाप् चोःक्‍मारे़ लागि माङ्‌हिम्‍मोबा थाःङ्‌ङो मे़भुक्‍खु॥

३९ माङ्‌हिम्‍मो याःम्‍बक् के़जोक्‍पा निङ्‌वाॽफुसाम्‍बाहाॽ, लाम्‍धेत् के़गोबाहाॽ नु साम्‍गे़लोबाहाॽरे़ खुन्‍छिॽ याङ्‌मा सामाहाॽ युङ्‌मा याक्‍फाङ्‌हाॽरे़ कुबेसाङ्‌बा याक्‍फाङ्‌हाॽओ इस्राइलिहाॽ नु ले़बिहाॽरे़ पोगुगे़न् कुजान् मे़भुक्‍खु मे़दारुॽ, हे़क्‍क्‍याङ् कुबोक् चे़ल्‍ले़क्‍सेॽ थिन् नु पे़ःङ्‌वालिःत्‍छेॽ निःङ्‌गेन् मे़युक्‍खु॥

“आनिगे निङ्‌वाॽफुमाङ्‌ङिल्‍ले़ कुहिम्‍मिन् मे़ले़रुम्‍बे़ल्‍लो॥”

यरुसले़ःम्‍मो के़वाॽबा मनाहाॽ

११

मनाहाॽरे़ खुनिॽ लाम्‍लोबाहाॽ यरुसले़ःम्‍मो वाॽमा मे़हेःक्‍ते़॥ वेॽ मनाहाॽरे़ तॽयाःन्‍सोन् मे़गे़सुआङ् थिबोङ् हिम्‍सयङ्‌लाम्‍बा लत्‍छा हिम्‍सयङ्‌धिक् सेसे ये़क्‌यक् यरुसले़ःम्‍मो युङ्‌मारे़ लागि मे़सेगु॥ हे़क्‍क्‍याङ् वेॽ फाङ्‌सि हिम्‍सयङ्‌हाॽग वेॽ ये़क्‌यक् नु पाङ्‌भेॽले़प्‍माङ् के़वाॽबा मे़बोःक्‍खे़॥

२ आबाङे निङ्‌वाॽरे़ यरुसले़ःम्‍मो युङ्‌मा निङ्‌वाॽ के़जोःक्‍पाहाॽ वेॽ मनाहाॽरे़ हाङ्‌वामुॽइ मे़धासु मे़बिरुसि॥

३ वेॽ ये़क्‌यक्‍हाॽओ इस्राइलबा मनाहाॽ– कुभा इस्राइलिहाॽ, निङ्‌वाॽफुसाम्‍बाहाॽ, ले़बिहाॽ, माङ्‌हिम्‍मो याःम्‍बक् के़जोक्‍पाहाॽ नु सोलोमनरे़ कुसे़वारोबाहाॽरे़ खुनिॽ मुॽइदाङ्‌साहाॽ के़रे़क् आबाङे याङ्‌साकुन्‍धेहाॽ मे़याङ्‌सिङ्‌ङाङ् यहुदाबा ये़क्‌यक्‍हाॽओ मे़युङे़॥

४ यरुसले़ःम्‍मो के़युङ्‌बा यहुदा ले़प्‍माङ्‌बा हिम्‍सयङ्‌हाॽ–

उज्‍जियाःल्‍ले़ कुस्‍सा हे़क्‍क्‍याङ् जकरियारे़ कुम्‍मे़न्‍छाॽ अताया, खुने़ॽ वेॽ कुधाःक्‍हाॽओ अमर्‍या, सपत्‍या नु महलाले़ल वये़ हे़क्‍क्‍याङ् खे़ङ्‌हाॽ के़रे़क् फारेसरे़ कुमुॽइदाङ्‌सा मे़वये़॥

५ बारुकरे़ कुस्‍सा नु कोल-होजेरे़ कुम्‍मे़न्‍छाॽ मासेया, खुने़ॽ वेॽ कुधाःक्‍हाॽओ हजाया, अदाया, योयारिब हे़क्‍क्‍याङ् जकरिया वये़॥ खे़ङ्‌हाॽ के़रे़क् सेलहरे़a कुमुॽइदाङ्‌सा मे़वये़॥

६ फारेसरे़ कुधाःक्‍लाम्‍बा ४६८ मुक्‍के़गुबा मनाहाॽ यरुसले़ःम्‍मो मे़युङे़॥

७ बेन्‍यामिन ले़प्‍माङ्‌बा हिम्‍सयङ्‌हाॽ–

मसुल्‍लामरे़ कुस्‍सा नु योएदरे़ कुम्‍मे़न्‍छाॽ सल्‍लु, खुने़ॽ वेॽ कुधाःक्‍हाॽ पदाया, कोलाया, मासेया, इथिएल हे़क्‍क्‍याङ् यसयाह वये़॥

८ सल्‍लुरे़ कुगाॽइहाॽ गब्‍बै नु सल्‍लै हे़क्‍क्‍याङ् के़रे़क् ९२८ बेन्‍यामिन सुवाङ्‌हाॽ यरुसले़ःम्‍मो मे़युङे़॥

९ जिक्रिरे़ कुस्‍सा योएले़न् खे़ङ्‌हाॽरे़ खुनिॽ लाम्‍लोबा वये़॥ हस्‍सेनुअरे़ कुस्‍सा यहुदान् निसिगेक्‍पा थुम्‍मिन् ओगे़मे़प्‍पा लाम्‍लोबा वये़॥

१० निङ्‌वाॽफुसाम्‍बाहाॽ–

योयारिबरे़ कुस्‍सा यदाया नु याकिन,

११ हिल्‍कियाःल्‍ले़ कुस्‍सा मसुल्‍लामरे़ कुम्‍मे़न्‍छाॽ सराया, खुने़ॽ वेॽ कुधाःक्‍हाॽओ सादोक, मरायोत नु तुम् निङ्‌वाॽफुसाम्‍बा अहितुबे़न् वये़॥

१२ कन् काॽइहाॽलाम् के़रे़क् ८२२ मनाहाॽ माङ्‌हिम्‍मो माङ्‌से़वा याःम्‍बक् के़जोःक्‍पा मे़वये़॥

यरोहामरे़ कुस्‍सा नु पेलाल्‍यारे़ कुम्‍मे़न्‍छाॽ अदाया, खुने़ॽ वेॽ कुधाःक्‍हाॽ अम्‍सि, जकरिया, पसहुर नु मल्‍किया वये़॥

१३ कन् काॽइहाॽओनु के़रे़क् २४२ हिम्‍सयङ्‌बा तुम्‍भाक्‍पाहाॽ मे़वये़॥

अज्रेलरे़ कुस्‍सा नु अहजैरे़ कुम्‍मे़न्‍छाॽ अमास्‍सै, खुने़ॽ वेॽ कुधाःक्‍हाॽ मसिल्‍ले़मोत नु इम्‍मेर वये़त्‍छि॥

१४ कन् काॽइहाॽलाम् मुक्‍के़गुबा मनाहाॽ के़रे़क् १२८ मे़वये़॥ हग्‍गदोलिनरे़ कुस्‍सा जब्‍दिएले़न्, खे़ङ्‌हाॽरे़ खुनिॽ तुम् सुहाङ्‌युक्‍पा वये़॥

१५ ले़बिहाॽ–

हस्‍सुबरे़ कुस्‍सा नु अज्रिकामरे़ कुम्‍मे़न्‍छाॽ समायाह, खुने़ॽ वेॽ कुधाःक्‍हाॽ हसब्‍या नु बुन्‍नि वये़त्‍छि॥

१६ निङ्‌वाॽफुमाङ्‌ङिल्‍ले़ कुहिम् लाःक्‍कात् याःम्‍बक् ओगे़मे़प्‍पा ने़प्‍फु लाम्‍लोबा ले़बिहाॽ सब्‍बतै नु योजाबाद वये़सि॥

१७ मियकारे़ कुस्‍सा नु जब्‍दिरे़ कुम्‍मे़न्‍छाॽ मत्‍तन्‍या, जब्‍दिन् आसापरे़ कुहिम्‍सयङ्‌बा वये़॥ माङ्‌हिम्‍मो तुवा मे़दोन्‍दुल्‍ले़, मत्‍तन्‍याहन् साम्‍लोगे़लोबाहाॽ साम्‍लो हुॽमासि याःम्‍बक् के़जोःक्‍पा लाम्‍लोबा वये़॥

मत्‍तन्‍याहन् के़भाॽबा के़जोःक्‍पा मना, बक्‍बुक्‍याहन् वये़॥

सम्‍मुअरे़ कुस्‍सा हे़क्‍क्‍याङ् गालालरे़ कुम्‍मे़न्‍छाॽ अब्‍दान् वये़॥ गालाले़न् यदुतुनरे़ कुहिम्‍सयङ्‌बा वये़॥

१८ के़रे़क् २८४ ले़बिहाॽ यरुसले़म सेसे ये़क्‌यक्‍को मे़युङे़॥

१९ लाम्‍धेत् के़गोबाहाॽ–

अक्‍कुब, तल्‍मोन नु खे़ङ्‌हाॽरे़ खुनिॽ काॽइहाॽ के़रे़क् १७२ मे़वये़॥ खे़ङ्‌हाॽरे़ लाप्‍धेःप्‍पान् मे़गोसु॥

२० वेॽ इस्राइलिहाॽ, निङ्‌वाॽफुसाम्‍बा नु ले़बिहाॽ यहुदाबा वेॽस्‍मा ये़क्‌यक् नु पाङ्‌जुम्‍हाॽ ले़प्‍माङ् आबाङे याङ्‌साकुन्‍धेहाॽ मे़देॽरुआङ् पाधे़बाहाॽरे़ खुन्‍छिॽ लाजेॽ सिङ्‌बुङ्‌हाॽओ मे़युङ्‌सिङ्॥

२१ माङ्‌हिम्‍मो याःम्‍बक् के़जोक्‍पाहाॽ यरुसले़ःम्‍मो के़ने़बा ओफेल मे़प्‍मनाबा ते़न्‍नो मे़युङे़, सिहा नु गिस्‍पा मिङ् के़वाःप्‍पा लाम्‍लोबाहाॽरे़ खुन्‍छिॽ युक्‍को खे़ङ्‌हाॽ याःम्‍बक् मे़जोगे़॥

२२ बानिःल्‍ले़ कुस्‍सा हे़क्‍क्‍याङ् हसब्‍याहरे़ कुम्‍मे़न्‍छाॽ उज्‍जिःङ्‌ग यरुसले़ःम्‍बा ते़न्‍छाबा ले़बिहाॽरे़ खुनिॽ सुभा वये़, खुने़ॽ वेॽ कुधाःक्‍हाॽ मत्‍तन्‍याह, मियकान् नु आसाप वये़॥ कन् थाःक्‍हाॽरे़ निङ्‌वाॽफुमाङ्‌ङिल्‍ले़ कुहिम्‍मो साम्‍मे़प्‍मा के़बोङ्‌बा साम्‍लो मुक्‍लाहाॽ ओमे़प्‍मा चोःक्‍मा खुन्‍छिॽ लक् वये़॥

२३ मुक्‍ला साम्‍लोहाॽ थिक्‌याःन्‍धक् पाःल्‍लोबा इजाक् चोगे़म्‍मे़ॽ फाॽआङ् हाङ्‌ङिल्‍ले़ खे़ङ्‌हाॽ चोःक्‍थिम् चोगु पिरुसिआङ् वये़॥

२४ फारसबा हाङ्‌हिम्‍मो इस्राइलिहाॽरे़ मे़बाङ्‌घुबा मसेजेबेलरे़ कुस्‍सा पतहियाहन् मुरा मे़मे़त्‍तुआङ् वये़॥ खुने़ॽ यहुदा थाःक्‍कोबा जेरह हिम्‍सयङ्‌लाम् के़दाबा वये़रो॥

वेॽ ये़क्‌यक् नु पाङ्‌भेॽबा मनाहाॽ

२५ यरिक् मनाहाॽ आबाङे प्‍याङ्‌सिगे़न् इक्‍ताप् के़ने़बा निःत्‍ताङ्‌बा पाङ्‌जुम्‍हाॽओ मे़युङे़॥ यहुदा सुवाङ्‌बा मनाहाॽ किर्यत-अर्बा, दिबोन, यकब्‍सेल पाङ्‌जुम्‍हाॽओ नु खे़ल्‍ले़ कुबेसाङ्‌बा पाङ्‌भेॽहाॽओ मे़युङे़॥

२६ खे़ङ्‌हाॽ येसुआ, मोलादा नु बेथ-पालेत पाङ्‌भेॽहाॽओ मे़युङे़॥

२७ हे़क्‍क्‍याङ् हसर-सुआल, बेर्सेबा ये़क्‌यक्‍हाॽओ नु खे़न् ते़न्‍निल्‍ले़ के़रे़क् पिसाङ्‌बा पाङ्‌भेॽहाॽओ मे़युङे़॥

२८ खे़ब्‍याङ् सिक्‍लग, मकोना ये़क्‌यक्‍हाॽओ नु कुया कुबेसाङ्‌बा पाङ्‌भेॽहाॽओ मे़युङे॥

२९ हे़क्‍क्‍याङ् एन-रिम्‍मोन, सोरा, यर्मुत,

३० जानोह, अदुल्‍लाम ये़क्‌यक्‍हाॽओ नु खे़ल्‍ले़ कुया कुबेसाङ्‌बा पाङ्‌भेॽहाॽओ मे़युङे॥ हे़क्‍क्‍याङ् लाकिस नु खे़ल्‍ले़ कुबेसाङ्‌बा प्‍याङ्‌सिगे़न् इक्‍ताप्‍हाॽओ मे़युङे॥ खे़म्‍ब्‍याङ् आजेका नु खे़ल्‍ले़ कुबेसाङ्‌बा पाङ्‌भेॽहाॽओआङ् मे़युङे़॥ कम्‍भलॽरिक् खे़न् यहुदा सुवाङ्‌बा मनाहाॽ ते़मे़न् ले़प्‍माङ्‌बा बेर्सेबानु थो ले़प्‍माङ् हिन्‍नोम्‍बा ने़ने़बादे़न् थारिक् मे़युङे़॥

३१ बेन्‍यामिन सुवाङ्‌बा मनाहाॽ गेबालाम्‍बा थो ले़प्‍माङ्, मिकमास, अय्‍या, बेथेल नु खे़ल्‍ले़ कुबेसाङ्‌बा पाङ्‌भेॽहाॽओ मे़युङे़॥

३२ हे़क्‍क्‍याङ् अनातोत, नोब, हननिया,

३३ हासोर, रामा, गित्‍तैम,

३४ हादिद, सबोयिम, नबलत,

३५ लोद, ओनो नु साम्‍म्‍याङ् युप्‍पा के़धक्‍पाहाॽरे़ खुन्‍छिॽ ने़ने़बादे़न्‍नो मे़युङे़॥

३६ यहुदा सुवाङ्‌हाॽनु के़युङ्‌बा कुभा ले़बिहाॽ बेन्‍यामिन सुवाङ्‌हाॽनु युङ्‌मा मे़बाङ्‌घुसिआङ् वये़रो॥

a 

११:५ सेलहन यहुदाःल्‍ले़ कुस्‍सा वये़॥

निङ्‌वाॽफुसाम्‍बाहाॽ नु ले़बिहाॽ

१२

सालतिएलरे़ कुस्‍सा यरुबाबेल हे़क्‍क्‍याङ् तुम् निङ्‌वाॽफुसाम्‍बा येसुआःन्‍नु सोरिक् मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा ले़बिहाॽ हाबा कन्‍हाॽरो–

निङ्‌वाॽफुसाम्‍बाहाॽ–

सरायाह, यर्मिया, एज्रा,

२ अमर्‍याह मल्‍लुक, हत्‍तुस,

३ सकन्‍याह, रेहुम, मरेमोत,

४ इद्‌दो, गिन्‍नतोन, अबिया,

५ मियामिन, मदाहा, बिल्‍गा,

६ समायाह, योयारिब, यदायाह,

७ सल्‍लु, अमोक, हिल्‍कियाह हे़क्‍क्‍याङ् यदायाह॥

येसुअरे़ कुबाःल्‍लाओ के़रे़क् निङ्‌वाॽफुसाम्‍बाहाॽ के़भाॽबा लाम्‍लोबा कन्‍हाॽ मे़वये़॥

८ ले़बिहाॽ–

येसुआ, बिन्‍नुइ, कादमिएल, सरेबियाह, यहुदा, मत्‍तन्‍याह नु खुने़ॽ कुभाॽकुबाङ्‌हाॽरे़ नोगे़न् तोःम्‍मा से़वासाम्‍लो साम्‍मे़प्‍मा लक्‍पे़न् मे़घोसुआङ् मे़वये़॥

९ खे़ङ्‌हाॽ के़भाॽबा बक्‍बुक्‍याह, उन्‍निन् नु वेॽ ले़बिहाॽरे़ पाःल्‍लोबा से़वासाम्‍लोन् साम्‍मे़मे़त्‍तुरो॥

येसुआन् तुम् निङ्‌वाॽफुसाम्‍बाहाॽरे़ खुनिॽ मुॽइदाङ्‌सा

१० येसुआन् योयाकिमरे़ कुम्‍बा, योयाकिमे़न् एल्‍यासिबरे़ कुम्‍बा, एल्‍यासिबे़न् योयादारे़ कुम्‍बा,

११ योयादान् जोनाथनरे़ कुम्‍बा हे़क्‍क्‍याङ् जोनाथने़न् यद्‌दुअरे़ कुम्‍बा वये़रो॥

निङ्‌वाॽफुसाम्‍बा हिम्‍सयङ् थाःक्‍हाॽ

१२ योयाकिमे़न् तुम् निङ्‌वाॽफुसाम्‍बा वये़ल्‍ले़ कन्‍हाॽ निङ्‌वाॽफुसाम्‍बा हिम्‍सयङ्‌बा सुभा मे़वये़रो–

निङ्‌वाॽफुसाम्‍बा लाम्‍लोबाहाॽ | थाःक्
मरायाह | सरायाह
हनन्‍याह | यर्मिया
१३  मसुल्‍लाम | एज्रा
येहोहानान | अमर्‍याह
१४  जोनाथन | मल्‍लुक
योसेफस | कन्‍याह
१५  अदना | हारिम
हल्‍कै | मरेमोत
१६  जकरिया | इद्‌दो
मसुल्‍लाम | गिन्‍नतोन
१७  जिक्रि | अबिया
| मिन्‍यामिन
पिल्‍तै | मोदाहा
१८  सम्‍मुअ | बिल्‍गा
यहोनातान | समायाह
१९  मत्‍तनै | योयारिब
उज्‍जि | यदाया
२०  कल्‍लै | सल्‍लु
एबेर | अमोक
२१  हसब्‍याह | हिल्‍कियाह
नतनेल | यदायाह

निङ्‌वाॽफुसाम्‍बा नु ले़बि हिम्‍सयङ्‌हाॽरे़ खुनिॽ मिङ्‌स्रा

२२ एल्‍यासिब, योयादा, योहानान नु येद्‌दुअ तुम् निङ्‌वाॽफुसाम्‍बाहाॽरे़ खुनिॽ हिङ्‌मन्‍नो ले़बि नु निङ्‌वाॽफुसाम्‍बा हिम्‍सयङ्‌बा सुभाहाॽरे़ खुनिॽ मिङ्‌स्रा मे़युक्‍खु मे़बिरुसिआङ् मे़वये़॥ फारस लाजेॽओ पयम् हाङ् दाराःल्‍ले़ हाङ् चोगुबा ये़म्‍मोआङ् खे़ङ्‌हाॽरे़ खुनिॽ मिङ्‌स्रान् मे़साप्‍तु मे़सुरुआङ् ने़स्‍से़॥

२३ ले़बि हिम्‍सयङ्‌बा सुभाहाॽरे़ खुनिॽ मिङ्‌हाॽ एल्‍यासिबरे़ कुम्‍मे़न्‍छाॽ योहानानरे़ कुये़म् थारिक्‍लक् साप्‍मुःन्‍धुम्‍मो मे़साप्‍तुआङ् वये़रो॥

माङ्‌हिम्‍मो चोःक्‍मा के़बोङ्‌बा याःम्‍बक्

२४ ले़बिहाॽ कुलुप् कुलुप् मे़हासिङ्‌ङाङ् मे़वये़॥ खे़न् लुप्‍पोबा लाम्‍लोबाहाॽ हसब्‍याह, सरेबियाह हे़क्‍क्‍याङ् कादमिएलरे़ कुस्‍सा येसुआ मे़वये़॥ निङ्‌वाॽफुमाङ्‌ङिल्‍ले़ कुमना दाउद हाङ्‌ङिल्‍ले़ पिरुसिबा इङ्‌जाङ् कुइसिःक् ये़म्‍धिक्‍ले़ पाःल्‍लोबा मे़ज्‍ये़र ने़प्‍फु लुप्‍हाॽरे़ निङ्‌वाॽफुमाङ्‌ङिन् कुनारा मे़भोसु हे़क्‍क्‍याङ् नुगे़न् मे़बिरु॥

२५ माङ्‌हिम्‍मोबा यम्‍बा लाम्‍धेःप्‍पाल्‍ले़ कुबेसाङ्‌बा युङ्‌मादे़न्‍हाॽओ के़गोबा मत्‍तन्‍याह, बक्‍बुक्‍याह, ओबदिया, मसुल्‍लाम, तल्‍मोन हे़क्‍क्‍याङ् अक्‍कुबरे़ लाम्‍धेःत्‍हाॽ कोमा के़बोङ्‌बा वये़॥

२६ येसुअरे़ कुस्‍सा नु यहोसादाकरे़ कुम्‍मे़न्‍छाॽ योयाकिमरे़ कुये़म्‍मो कन् मनाहाॽ हे़क्‍केलॽरिक् याःम्‍बक् चोःक्‍मा मे़बाङ्‌घुसिआङ् वये़॥ खे़न् ये़म्‍मो तुम् हाङ्‌युक्‍पा नहेम्‍याहन् नु साम्‌योथिम्‍साम्‍बा निङ्‌वाॽफुसाम्‍बा ए़ज्रान् वये़सिरो॥

नहेम्‍याहःल्‍ले़ लुङ्‌धाक्‍किन् तोःन्‍दु

२७ यरुसले़ःम्‍बा लुङ्‌धाक्‍किन् मे़दोन्‍दुबा ये़म्‍मो तुःङ्‌गेहाॽ नु खित्‍चिङ् खित्‍चिङ् के़लॽबा मुक्‍लाहाॽ मे़मुक्‍खु हे़क्‍क्‍याङ् सिक्‍समे़र नुगे़न् तोःम्‍मा से़वासाम्‍लोन् साम्‍मे़प्‍मारे़ लागि वेॽ वेॽ ते़न्‍नो के़युङ्‌बा ले़बिहाॽ खे़ङ्‌हाॽ मे़युङे़बादे़न्‍नोलाम् यरुसले़ःम्‍मो मे़सुप्‍सु मे़दारुसि॥

२८ ले़बि साम्‍गे़लोबा हिम्‍सयङ्‌हाॽ, यरुसले़ःम्‍बा थुम्‍मो हे़क्‍क्‍याङ् खे़ङ्‌हाॽ मे़युङे़बा नतोपा पाङ्‌भेॽ के़रे़क् पिसाङ्‌बा ते़न्‍नोलाम्,

२९ बेथ-गिलगाल हे़क्‍क्‍याङ् गेबा अज्‍मावेतलाम्‍बा मे़दारुसि॥ थेआङ्‌भे़ल्‍ले़ खे़न् साम्‍गे़लोबाहाॽरे़ यरुसले़म् खिरिबादे़न्‍नो आबाङे लागि पाङ्‌भेॽहाॽ मे़जोगुआङ् ने़स्‍से़॥

३० निङ्‌वाॽफुसाम्‍बा नु ले़बिहाॽ आबाङे खुनिॽ थिम् कुइसिःक् सुत्‍थो मे़बोःक्‍खे़ हे़क्‍क्‍याङ् खे़ङ्‌हाॽरे़ मनाहाॽ, लाम्‍धेःप्‍हाॽ नु लुङ्‌धाक्‍किन् सुत्‍थो मे़जोगु॥

३१ हे़क्‍क्‍याङ् आङ्‌गाॽ नहेम्‍याहःल्‍ले़ यहुदाबा लाम्‍लोबाहाॽ ये़क्‌यक्‍कोबा लुङ्‌धाक्‍किन् लिङ्‌बाङ्‌घुङ्‌सिङ्॥ खे़ब्‍याङ् निङ्‌वाॽफुमाङ्‌ङिन् नुगे़न् के़बिबा साम्‍गे़लोबा ने़त्‍छि यम्ब्‌यम्‍बा मनालुप् चोगुङ्‌सिङ्॥ लत्‍छा मनालुप् लुङ्‌धाक्‍किल्‍ले़ चुप्‍साङ् ले़प्‍माङ्‌बा ताम् लाप्‍फुमा लाम्‍धेःप्‍पा ले़प्‍माङ् मे़बे॥

३२ साम्‍गे़लोबाहाॽरे़ खुनिॽ एगाङ् होसयाहन् नु कुभ्रे़ःङ् यारिक् यहुदाबा लाम्‍लोबाहाॽ मे़वये़॥

३३-३५ खे़न् एगाङ् थुत्‍तुरिःप्‍पा मे़मुक्‍खुर अजर्‍याह, एज्रा, मसुल्‍लाम, यहुदा, बेन्‍यामिन, समायाह नु यर्मिया निङ्‌वाॽफुसाम्‍बाहाॽ मे़धासिङ्॥ खे़ङ्‌हाॽरे़ खुनिॽ एगाङ् जोनाथने़ल्‍ले़ कुस्‍सा नु समायाहरे़ कुम्‍मे़न्‍छाॽ जकरियान् थासिङ्॥ (खुने़ॽ कुधाःक्‍हाॽओ आसाप् सुवाङ्‌बा मत्‍तन्‍याह, मिकाया नु जक्‍कुर मे़वये़)॥

३६ खुने़ॽ कुएगाङ् कुएगाङ् कुधाःक्‍कोबा वेॽहाॽ– समायाह, अज्रेल, मिललै, गिललै, माऐ, नतनेल, यहुदा, हनानिन् नु कुन्‍जुम्‍हाॽ मे़धासिङ्॥ निङ्‌वाॽफुमाङ्‌ङिल्‍ले़ कुमना दाउद हाङ्‌ङिल्‍ले़ मे़त्‍तुसिबा हे़क्‍के खे़ङ्‌हाॽरे़ खुन्‍छिॽ हुक्‍को मुक्‍लाहाॽ मे़याङ्‌सिङ्‌ङाङ् मेवये़॥ साम्‌योथिम्‍साम्‍बा ए़ज्रान् खे़ङ्‌हाॽरे़ खुनिॽ लाम्‍लोबा वये़॥

३७ वधाःम् लाम्‍धेःप्‍पो मे़गे़रे़आङ् दाउद हाङ्‌ङिल्‍ले़ कुये़क्‌यक् पेःक्‍मा थाम्‍माङ् लुङ्‌धाक्‍किन् नाहाङ्‌सेःक्‍कोलाम् मे़लिङु हे़क्‍क्‍याङ् खे़ङ्‌हाॽ दाउद हाङ्‌ङिल्‍ले़ कुहाङ्‌हिम्‍मिन् मे़गाःक्‍तुआङ् मे़बे॥ खे़प्‍मोलाम् मे़नुःक्‍खे़आङ् ये़क्‌यक्‍किल्‍ले़ नाङ्‌गे़न् ले़प्‍माङ् खे़ङ्‌हाॽ च्‍वाःत् लाम्‍धेःप्‍पो थारिक् मे़बे॥

३८ वेॽस्‍मा मनालुप्‍हाॽ नुगे़न्‍साबा से़वासाम्‍लोन् साम्‍मे़मे़त्‍तुर लुङ्‌धाक्‍किल्‍ले़ कुसम्‍धाङ् फे़न्‍छाङ् ले़प्‍माङ् मे़धासिङ्॥ आङ्‌गाॽ कुभ्रे़ःङ् मनाहाॽ तेॽरुङ्‌सिङ्‌ङाङ् खे़ङ्‌हाॽरे़ खुनिॽ एगाङ् एगाङ् थासिङ्‌ङाङ्॥ मिहाःत्‍लुङ् मिःक्‍खोॽ लःम्‍मादे़न्‍निन् काःक्‍मनाआङ् आनिगे कुभे़रे़ यम्‍बा के़बप्‍पा लुङ्‌धाक्‍को के़प्‍मना॥

३९ खे़प्‍मोलाम् एफ्राइमि लाम्‍धेत्, येसना लाम्‍धेत्, ङा लाम्‍धेत् हे़क्‍क्‍याङ् हननेलरे़ कुजङ्‌हिम् नु किप्‍थिक् चङ्‌हिम् पोङ्‌मनार मे़ल्‍लुक् लाम्‍धेःप्‍पो के़प्‍मना हे़क्‍क्‍याङ् गारदबा लाम्‍धेःप्‍पो थारिक् पेःक्‍मनाआङ् आनिगे नाःम्‍सिङ्‌मना॥

४० नुगे़न् के़बिबा खे़न् ने़प्‍माङ् मनालुप्‍हाॽ निङ्‌वाॽफुमाङ्‌ङिल्‍ले़ कुहिम्‍मिल्‍ले़ कुबेसाङ् युङ्‌मादे़न्‍नो मे़युङ्‌सिङ्॥ आङ्‌गाॽआङ् कुभ्रे़ःङ् सुहाङ्‌युक्‍पाहाॽनु युङ्‌सिङ्‌ङाङ्॥

४१ हे़क्‍केलॽरिक्‍के निङ्‌वाॽफुसाम्‍बा एल्‍याकिम, मासेयाह, मिन्‍यामिन, मिकाया, एल्‍योएनै, जकरिया नु हनन्‍याहहाॽ मे़वये़॥ खे़ङ्‌हाॽ थुत्‍तुरिःप्‍पा मुःत्‍नु लाङ्‌मे़घेगे़आङ् मे़वये़॥

४२ हे़क्‍क्‍याङ् मासेयाह, समायाह, एलाजार, उज्‍जि, येहोहानान, मल्‍कियाह, एलाम खे़ब्‍याङ् एसेरे़न् वये़॥ यिज्रहियाहरे़ कुलाम्‍लोमो साम्‍गे़लोबाहाॽ यम्‍बा इक्‍लाओ साम्‍मे़लोरे़रो॥

४३ खे़न् ये़न्‍नो खे़ङ्‌हाॽरे़ यरिक् सिदुङ्‌जभा मे़दोन्‍दु॥ मनाहाॽ साॽरिक् मे़सःत्‍ते़, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ चाॽरिक् खुनिॽ निङ्‌वाॽ त्‍ये़र चोगुसिआङ् वये़॥ मे़न्‍छुमाहाॽ नु हिन्‍जाॽ पित्‍छाॽहाॽरे़आङ् सःप्‍मा ससाङ्‌स्रोत् मे़जोगु॥ खे़ङ्‌हाॽ मे़सःत्‍ते़बा इक्‍लान् यरिक् माःङ्‌घा थारिक् खे़म्‍दे़त्‍ते़रो॥

माङ्‌हिम्‍मो माङ्‌से़वा चोःक्‍मारे़ लागि हिमा तङ्‌मा

४४ खे़न् ये़म्‍मो माङ्‌हिम्‍मो तोःम्‍मनाबा युङ्‌मादे़न्‍हाॽओ ओमे़प्‍मा हे़क्‍क्‍याङ् ये़क्‌यक् खिरिबा पाङ्‌भेॽहाॽलाम् साम्‌योथिम् इङ्‌जाङ्‌ङिल्‍ले़ पाःत्‍तुबा हे़क्‍के निङ्‌वाॽफुसाम्‍बा नु ले़बिहाॽरे़ खोमा के़बोङ्‌बा कुजा नु थिबोङ्‌लक् फुङ्‌मा याःम्‍बक्‍ले़ लागि मनाहाॽ मुरा मे़मे़त्‍तुसिआङ् वये़॥ थेआङ्‌भे़ल्‍ले़ यहुदाबा के़रे़क् मनाहाॽ निङ्‌वाॽफुसाम्‍बा हे़क्‍क्‍याङ् ले़बिहाॽनु खुनिॽ निङ्‌वाॽ त्‍ये़आङ् वये़॥

४५ दाउद हाङ्‌ङिन् नु खुने़ॽ कुस्‍सा सोलोमनरे़ युक्‍खे़छुबा थिम्‍बे हे़क्‍के खे़ङ्‌हाॽरे़ खुनिॽ निङ्‌वाॽफुमाङ्‌ङिल्‍ले़ कुसे़वा नु सुत्‍थो चोःक्‍सिङ्‌मा साक्‍थिम्‍हाॽ मे़जोगु॥ हे़क्‍केलॽरिक्‍के साम्‍गे़लोबाहाॽ नु लाम्‍धेत् के़गोबाहाॽरे़आङ् याःम्‍बक् मे़जोगु॥

४६ थेआङ्‌भे़ल्‍ले़ उन्‍छेःन्‍छा दाउद हाङ्‌ङिल्‍ले़ कुये़म्‍माङ्‌धो हे़क्‍क्‍याङ् खे़न्‍नुःल्‍ले़ तगि आसापरे़ कुये़म्‍मो निङ्‌वाॽफुमाङ्‌ङिन् कुनारा फोमा नु नुगे़न् पिमारे़ लागि से़वासाम्‍लो साम्‍गे़मे़प्‍पा लाम्‍लोबाहाॽ मे़वये़॥

४७ खे़ल्‍ले़ चोगुल्‍ले़ यरुबाबेल नु नहेम्‍याहःल्‍ले़ खुन्‍छिॽ ये़म्‍मो के़रे़क् इस्राइलिहाॽरे़ साम्‍गे़लोबाहाॽ नु लाम्‍गे़गोबाहाॽरे खुनिॽ चामारे़ लागि थिक्‌याःन्‍धक् चाहा के़जोःक्‍पा कुजाहाॽ मे़बिरुसि॥ खे़ङ्‌हाॽरे़ ले़बिहाॽआङ् चाहा के़जोःक्‍पा लक् मे़बिरुसि हे़क्‍क्‍याङ् खे़न्‍लाम्‍बा ले़बिहाॽरे़ हारुनरे़ कुमुॽइदाङ्‌सा निङ्‌वाॽफुसाम्‍बाहाॽ चाहा के़जोःक्‍पा लक् मे़बिरुसिरो॥

थिम्‍मे़न्‍दङ् सुवाङ्‌हाॽलाम्‍बा लाःत्‍लाःत् पोङ्‌मा

१३

मोसारे़ कुसाप्‍पन्‍निन् मनाहाॽरे़ खुनिॽ तगि मे़घे़प्‍सुर मे़निरुल्‍ले़ खे़ङ्‌हाॽरे़ अक्‍तङ्‌बा पान् साप्‍ते़आङ् पत्‍छे़बा मे़घोसु, अम्‍मोनि नु मोआबिहाॽ निङ्‌वाॽफुमाङ्‌ङिल्‍ले़ कुमनाहाॽनु फुत्‍छिङ्‌मा मे़नुॽने़न्॥

२ मिस्र लाजेॽलाम्‍बा इस्राइलिहाॽ मे़लःन्‍दे़आङ् लाम्‍दिःक्‍को मे़भे़रे़ल्‍ले़ अम्‍मोनि नु मोआबिहाॽरे़ इस्राइलिहाॽ थेआङ् चामा थुङ्‌मा मे़म्‍बिरुन्‍सिन्, खे़ल्‍ले़ कुले़क्‌वा खे़ङ्‌हाॽरे़ इस्राइलिहाॽ माङ्‌दे साक्‍मुरा मे़प्‍मासिरे़ लागि बालाम्‍मिन् नाम्‌याक् मे़बिरुआङ् वये़॥ कर आनिॽ निङ्‌वाॽफुमाङ्‌ङिल्‍ले़ खे़न् साक्‍मुरा माङ्‌देन् हाङ्‌वा माङ्‌वा पोःक्‍खे़र चोगु आबिरे़आङ् वये़॥

३ साम्‌योथिम् इङ्‌जाङ्‌ङोबा कन् चोःक्‍थिम्‍मिन् मे़घे़प्‍सुआङ् इस्राइलिहाॽरे़ वेॽ लाजेॽबा थाःक्‍कोलाम् के़दाबा के़रे़क् के़बःम्‍बा सुवाङ्‌हाॽ आबाङे सङ्‌जुम्‍भोओनु मे़लःत्‍तु मे़देसुसिरो॥

नहेम्‍याहःल्‍ले़ तोःन्‍दुबा कुयाःम्‍बक्‍हाॽ

४ हे़क्‍के पोङ्‌मानुःल्‍ले़ तगि निङ्‌वाॽफुसाम्‍बा एल्‍यासिबे़न् माङ्‌हिम्‍मोबा कुजा युङ्‌मादे़न्‍हाॽ ओगे़मे़प्‍पा मे़जोगुआङ् वये़॥ खुने़ॽ तोबियाःन्‍नु साॽरिक् नुरिक् तङे़आङ् वये़॥

५ खुने़ॽ माङ्‌हिम्‍मोबा यम्‍बा कुजा युङ्‌मादे़न्‍धिक् ओगाप् चोःक्‍मारे़ लागि तोबियान् पिरु॥ तगि माङ्‌हिम्‍मो ताःप्‍मनाबा कुजा सिदुङ्‌जभा, सुक्‍पा, निङ्‌वाॽफुसाम्‍बाहाॽ पिमनासिबा सामाहाॽ, थिबोङ् लक्‍हाॽ हे़क्‍क्‍याङ् ले़बिहाॽ, साम्‍गे़लोबाहाॽ नु लाम्‍धेत् के़गोबाहाॽ पिमनासिबा कुजा थिबोङ् लक्‍हाॽ, चे़ल्‍ले़क्‍सेॽ थि, पे़ःङ्‌वालिःत्‍छेॽ निःङ्‌गेॽ नु थेयावयाहाॽ युङ्‌मारक् खे़न् याक्‍फाङ्‌ङिन् ओगाप् पोःक्‍खे़आङ् वये़॥

६ हे़क्‍के पोःक्‍खे़ल्‍ले़ आङ्‌गाॽ यरुसले़ःम्‍मो होःप्‍ताङ्, थेआङ्‌भे़ल्‍ले़ अर्तासास्‍त हाङ्‌ङिल्‍ले़ हाङ् चोगुबा सुम्‍बोङ्‌ङाङ् ने़त्‍छि तङ्‌बेओ आङ्‌गाॽ बेबिलोन पेगाङ्‌ङाङ् वयाङ्॥ कुभा ये़म् एगाङ् आङ्‌गाॽ यरुसले़म नुःङ्‌मा पेलि फाक्‍तुङ्,

७ हे़क्‍क्‍याङ् यरुसले़ःम्‍मो नुःक्‍खाङ्॥ हे़क्‍केःल्‍ले़ एल्‍यासिबरे़ तोबियान् माङ्‌हिम्‍मोबा याक्‍फाङ्‌ङिन् पिरुबा ताप्‍फे़ःम्‍बा पाःन्‍निन् निसुङ्॥

८ हे़क्‍क्‍याङ् आङ्‌गाॽ साॽरिक् आसिक् पोगे़आङ् कुजा युङ्‌मादे़न्‍नोलाम् तोबियाःल्‍ले़ कुसामाहाॽ के़रे़क् लाप्‍फुसुङ् पिरुङ्॥

९ आङ्‌गाॽ माङ्‌हिम्‍मोबा याक्‍फाङ्‌हाॽ थिम् कुइसिःक् सुत्‍थो चोःक्‍मा पाङ्‌घुङ्‌सिङ् हे़क्‍क्‍याङ् माङ्‌हिम्‍मोबा हुक्‌वा युङ्‌मा पोगुगे़न् कुजा, सुक्‍पाहाॽ नु सामाहाॽ सिप्‍पे़त् ने़प्‍पे़त् युङ्‌मा पाङ्‌घुङ्‌सिङ्‌लो॥

१० माङ्‌हिम्‍मो साम्‍गे़लोबाहाॽ नु वेॽ ले़बिहाॽरे़ खोमा के़बोङ्‌बा हुक्‌वा कुजाहाॽ मनाहाॽरे़ पिमा मे़ले़रुसिआङ् वये़बान् निसुङ्॥ खे़ल्‍ले़ चोगुल्‍ले़ माङ्‌हिम्‍मोबा खुन्‍छिॽ याःम्‍बक्‍हाॽ मे़ले़रुआङ् आबाङे खुनिॽ प्‍याङ्‌सिगे़न् इक्‍ताप्‍पो मे़नुःक्‍खे़ मे़बेआङ् मे़वाॽ के़लॽबाआङ् खे़प्‍सुङ्॥

११ माङ्‌हिम्‍मो निङ्‌वाॽ पिमा मे़ले़रुबाल्‍ले़ चोगुल्‍ले़ सुहाङ्‌युक्‍पाहाॽ अक्‍खेलॽरिक् फे़ःक्‍तुङ्‌सिङ्, “निङ्‌वाॽफुमाङ्‌ङिल्‍ले़ कुहिम्‍मिन् थेआङ् कुनामे़न्‍छाॽ पोःक्‍खे़बाबे?” हे़क्‍क्‍याङ् खे़न् मनाहाॽ नुःक्‍तुङ् तारुङ्‌सिङ्‌ङाङ् याम्‍मो आबाङे खुनिॽ याःम्‍बक्‍को फत्‍छुङ्‌सिङ्॥

१२ हे़क्‍क्‍याङ् याम्‍मो इस्राइलबा के़रे़क् मनाहाॽरे़ माङ्‌हिम्‍मोबा कुजा युङ्‌मादे़न्‍नो पोगुगे़न् कुजा, चे़ल्‍ले़क्‍सेॽ थि हे़क्‍क्‍याङ् पे़ःङ्‌वालिःत्‍छेॽ निःङ्‌गेल्‍ले़ थिबोङ्‌लक् ताःप्‍मा मे़हेःक्‍तु॥

१३ कुजा युङ्‌मादे़न्‍निन् कम्‍ब्राङ् मे़प्‍मारे़ लागि निङ्‌वाॽफुसाम्‍बा सेलेम्‍याहन्, साम्‌योथिम्‍साम्‍बा सादोके़न् हे़क्‍क्‍याङ् ले़बि पदायाहन् आङ्‌गाॽ लक्‍पे़न् पिरुङ्‌सिङ्॥ जक्‍कुरे़ल्‍ले़ कुस्‍सा हे़क्‍क्‍याङ् मत्‍तन्‍याहरे़ कुम्‍मे़न्‍छाॽ हानाने़न् खे़ङ्‌हाॽरे़ खुनिॽ फोसाङ् फाॽबाङ् सेःक्‌युक् चोगुङ्‌ङाङ् वये़॥ कन् मनाहाॽरे़ नसाःन्‍साबा मे़बोङ्‌ङाङ् आबाङे खुनिॽ फाॽबाङ्‌हाॽ लुम्‍मो चुम्‍देङ्‌हाॽ के़रे़क् पाःन्‍हाॽ मे़त्‍तुसि के़लॽबा आङ्‌गाॽ कुसिङ् निःत्‍तुङ्‌ङाङ् वयाङ्॥

१४ आनिङ्‌वाॽफुमाङ्‌ङे, माङ्‌हिम्‍मिन् नु खे़प्‍मो चक्‍मे़ल्‍लॽए आङ्‌गाॽ चोगुङ्‌बा कन् के़रे़क् याःम्‍बक्‍हाॽ निङ्‌वाॽसोओ कत्‍ते़ॽओ॥

१५ खे़न् ये़म्‍मो आङ्‌गाॽ यहुदाबा कुभा मनाहाॽरे़ नाःम्‍सिङ्‌मा ये़न्‍नो चे़ल्‍ले़क्‍सेॽ मे़एःप्‍सुर मे़यागे़बा निसुङ्॥ वेॽ मनाहाॽरे़ पोगुगे़न् कुजा, चे़ल्‍ले़क्‍सेॽ थि, चे़ल्‍ले़क्‍सेॽ, पःत्‍छेॽ नु वेॽ पाःन्‍हाॽरे़ कक्‍हाॽ अदङ्‌हाॽ मे़गुःत्‍तुसिआङ् यरुसले़ःम्‍मो मे़देॽरुर मे़बत्‍छे़बा निसुङ्॥ आङ्‌गाॽ खे़ङ्‌हाॽ नाःम्‍सिङ्‌मा ये़न्‍नो थेआङ् कुजा सङ्‌मा मे़नुॽने़न् फाॽआङ् साम्‍दिङ् पिरुङ्‌सिङ्॥

१६ यरुसले़ःम्‍मो के़युङ्‌बा तुरोसबा मनाहाॽरे़आङ् नाःम्‍सिङ्‌मा ये़न्‍नो ङा नु वेॽ के़रे़क् परिक्‍पा चिगक्‌वाहाॽ यहुदाबा मनाहाॽओ सङ्‌से़ मे़दारु॥

१७ आङ्‌गाॽ यहुदाबा सुभाहाॽ फे़ःक्‍तुङ्‌सिङ्‌ङाङ् मे़त्‍तुङ्‌सिङ्, “थेआङ् खिनिॽ ताक्‍के़भे़ॽबा याःम्‍बक् के़जोगुम्‍माङ् नाःम्‍सिङ्‌मा ये़न्‍निन् आसुत्‍थो के़जोगुम्‍बाबे?

१८ आम्‍भा अक्‍तङ्‌बा याःम्‍बक्‍हाॽ खिनिॽ सुधे़बा ताक्‍थे़बाहाॽरे़ मे़जोगुबाल्‍ले़ चोगुल्‍ले़ आनिॽ निङ्‌वाॽफुमाङ्‌ङिल्‍ले़ आनिॽओ नु कन् ये़क्‌यक्‍को तुक्‍खे तारुबा मे़ःम्‍बि? नाःम्‍सिङ्‌मा ये़न्‍निन् आसुत्‍थो के़जोगुम्‍माङ् आरसाङ् यरिक् निङ्‌वाॽफुमाङ्‌ङिल्‍ले़ कुसिक् के़भोःक्‍खुम्‍ल के़बत्‍छिरो॥”

१९ नाःम्‍सिङ्‌मा ये़न्‍निन् हेःक्‍सिङ्‌बा युःन्‍छिक् पोङ्‌नुमे़ःन्‍ने ये़क्‌यक्‍कोबा यम्‍बा लाम्‍धेःप्‍पाहाॽ सुबे़म्‍मे़ॽ हे़क्‍क्‍याङ् नाःम्‍सिङ्‌मा ये़न्‍निन् मे़न्‍जुःत्‍ते थारिक् खे़न् मे़हन्‍दे़म्‍मिन्‍ने़ॽ फाॽआङ् आङ्‌गाॽ मे़त्‍तुङ्‌सिङ्॥ नाःम्‍सिङ्‌मा ये़न्‍नो चिगक्‌वानु ये़क्‌यक् सिगाङ् हाःत्‍ताङ् लाःप्‍मा मे़घोने़ल्‍ल फाॽआङ् ओमे़प्‍मारे़ लागि आङ्‌गाॽ कुभा आयाःम्‍बक् के़जोःक्‍पाहाॽ लाम्‍धेःप् हे़ङ्‌गाःत्‍ति ये़प्‍मा पाङ्‌घुङ्‌सिङ्‌ङाङ् वये़॥

२० थिक्‍ले़ङ् निले़ङ् परिक् परिक्‍पा चिगक्‌वा के़सङ्‌बा ले़ङ्‌हङ्‌बाहाॽ ये़क्‌यक् लुङ्‌धाक् लाःक्‍कात् ले़प्‍माङ्‌ङे नाःम्‍सिङ्‌मा ये़न्‍निल्‍ले़ कुआन्‍छे़म्‍बा से़न्‍दिक्a मे़इप्‍से़॥

२१ कर आङ्‌गाॽ खे़ङ्‌हाॽ पान् मे़त्‍तुङ्‌सिङ्, “खिनिॽ थेआङ् हे़क्‍केलॽरिक् लाःक्‍कात् के़ने़स्‍सिबाबे? याम्‍मो हे़क्‍के के़जोगुम्‍ने़भग्र आङ्‌गाॽ खिनिॽ के़साक्‍पा साम्‍बान् कुःत्‍निङ्॥” खे़न्‍नाङ्‌धो खे़ङ्‌हाॽ नाःम्‍सिङ्‌मा ये़न्‍नो तामा मे़नाॽरे़॥

२२ आङ्‌गाॽ ले़बिहाॽ आबाङे सुत्‍थो पोङ्‌मा, पेःक्‍माआङ् यम्‍बा लाम्‍धेःप्‍पान् कोमा नु नाःम्‍सिङ्‌मा ये़न्‍निन् सेसे कप्‍मा थिम्‍मिन् नुरिक्‍काङ् नाःप्‍मा इङ्‌जाङ् पिरुङ्‌सिङ्॥

आनिङ्‌वाॽफुमाङ्‌ङे, आङ्‌गाॽ आलागि कन् निङ्‌वाॽसोओ कत्‍ते़ॽओ हे़क्‍क्‍याङ् खे़ने़ॽ पयम् यम्‍बा के़मिःम्‍जिःल्‍ले़ आङ्‌गाॽ लुङ्‌माॽ तुक्‍ताङ्‌ङे़ॽओ॥

२३ खे़न् ये़म्‍मोआङ् यरिक् यहुदाबा ये़म्‍बित्‍छाहाॽरे़ अस्‍दोद, अम्‍मोन नु मोआबबा मे़न्‍छुमाहाॽ ते़न्‍धाम् मेःक्‍खिम् मे़मे़त्‍तुसिआङ् मे़वये़बा आङ्‌गाॽ निसुङ्॥

२४ खे़ङ्‌हाॽरे़ खुनिॽ कुभ्रे़ःङ् ये़म्‍बित्‍छा मे़न्‍छुमा साहाॽ अस्‍दोदबा इग्र वेॽ पाःन्‍दाङ् मे़बारे़ कर यहुदि पाःन्‍दाङ्‌ङिन् कुसिङ् निःप्‍मा मे़न्‍छुक्‍तुन्॥

२५ खे़ल्‍ले़ चोगुल्‍ले़ आङ्‌गाॽ खे़न् मनाहाॽ फे़ःक्‍तुङ्‌सिङ्, साक्‍मुरा माङ्‌दे मे़त्‍तुङ्‌सिङ्, हिप्‍तुङ्‌सिङ्‌ङाङ् खुनिॽ थाःक्‍फमाहाॽ उःक्‍खुङ् पिरुङ्‌सिङ्॥ खे़ब्‍याङ् आङ्‌गाॽ खे़ङ्‌हाॽ आनिगे नु आनिगे साहाॽरे़ आल्‍लआङ्‌धो आप्‍फाल्‍ले़आङ् थिम्‍मे़न्‍दङ् सुवाङ्‌हाॽनु मेःक्‍खिम् मे़न्‍जोगुल्‍ल फाॽआङ् निङ्‌वाॽफुमाङ्‌ङिल्‍ले़ कुमिङ्‌ङो माङ्‌हे़क् चोःक्‍मा पाङ्‌घुङ्‌सिङ्॥

२६ आङ्‌गाॽ खे़ङ्‌हाॽ मे़त्‍तुङ्‌सिङ्, “वेॽ सुवाङ्‌स्‍मा मे़न्‍छुमाॽहाॽरे़ सोलोमन हाङ्‌ङिन् लायो चोःक्‍मा मे़बाङ्‌घुआङ् वये़॥ खुने़ॽ वेॽ के़रे़क् लाजेॽबा हाङ्‌हाॽनुःल्‍ले़आङ् कुमिङ् के़इङ्‌बा चोगे़॥ निङ्‌वाॽफुमाङ्‌ङिल्‍ले़ खुने़ॽ लुङ्‌माॽ तुक्‍तुआङ् वये़ हे़क्‍क्‍याङ् के़रे़क् इस्राइल सम्‍धाङ् खुने़ॽ हाङ् चोगु॥ करसाङ् वेॽ सुवाङ्‌स्‍मा मे़न्‍छुमाहाॽरे़ खुने़ॽ लायो चोःक्‍मा मे़बाङ्‌घु॥

२७ आल्‍ल थे आनिॽआङ् वेॽ लाजेॽबा मे़न्‍छुमाहाॽ ते़न्‍धाम् मेःक्‍खिम् मे़प्‍मासिआङ् आनिॽ आबाङे निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् फेःम्‍माबि?”

२८ तुम् निङ्‌वाॽफुसाम्‍बा एल्‍यासिबरे़ कुस्‍सा योयादाःल्‍ले़ कुस्‍साधिक्‍ले़ बेथ-होरोन के़युङ्‌बा सन्‍बलतरे़ कुस्‍सा मे़न्‍छुमान् ते़न्‍धाम् मेःक्‍खिम् मे़त्‍तुआङ् वये़॥ खे़ल्‍ले़ चोगुल्‍ले़ आङ्‌गाॽ योयादान् यरुसले़ःम्‍मिन् ले़प्‍मा पाङ्‌घुङ्॥

२९ आनिङ्‌वाॽफुमाङ्‌ङे! निङ्‌वाॽफुसाम्‍बा मिङ्‌सो युक्‍ना के़जिःम्‍बाहाॽ हे़क्‍क्‍याङ् ले़बि नु निङ्‌वाॽफुसाम्‍बा माङ्‌हे़क् के़भेःम्‍बा मनाहाॽ निङ्‌वाॽ इःत्‍ते़से़ॽओ!

३० अक्‍खेलॽरिक् आङ्‌गाॽ निङ्‌वाॽफुसाम्‍बा नु ले़बिहाॽ थिम्‍मे़न्‍दङ् सुवाङ्‌बा के़रे़क् पाःन्‍हाॽलाम् सुत्‍थो चोगुङ्‌सिङ्, हे़क्‍क्‍याङ् खे़ङ्‌हाॽ खुनिॽ याःम्‍बक्‍को फत्‍छुङ्‌सिङ्॥

३१ ताःप्‍मा के़बोङ्‌बा ये़म्‍मो सिदुङ्‌जभा तोःम्‍माल्‍ले़ चाहाब् के़जोःक्‍पा सिङ्‌ङिन् ताःप्‍मा हे़क्‍क्‍याङ् के़रे़क्‍नुःल्‍ले़ तगि के़दुम्‍बा पोगुगे़न् कुजा नु सिङ्‌सेॽहाॽ ताःप्‍मारे़ लागिआङ् तङ्‌गाम् चोगुङ् पिरुङ्‌सिङ्॥

आनिङ्‌वाॽफुमाङ्‌ङे, आङ्‌गाॽ निङ्‌वाॽ इःत्‍ताङ्‌ङे़ॽआङ् आलागि नुबा चोगे़ॽओ!

a 

१३:२० फसुःप्‍पा ये़न् से़न्‍दिक्॥

एस्‍तररे़ कुसाप्‍पन्

साप्‍पन् निसुम्

एस्‍तररे़ कुसाप्‍पन्‍नो के़बप्‍पा हिन्‍दोक्‍किन् फारस लाजेॽबा पयम् हाङ्‌ङिन् चुङ्‌वाःम्‍मा ये़म्‍मो कुयाङ्‌धोःक्‍मा हिम्‍मो पोःक्‍खे़बारो॥ खे़न् के़बोङ्‌बा हिन्‍दोक्‍को एस्‍तर मिङ् के़वाःप्‍मा साॽरिक् के़दम्‍मा लत्‍छा हिब्रु मे़न्‍छुमाधिक् वये़॥ खे़ल्‍ले़ आबाङे कुआःन्‍छिङ्‌मा नु आबाङे कुमना ले़प्‍माङ् स्‍याङ्‌मे़न्‍दाङ् पत्‍छे़बाल्‍ले़ चोगुल्‍ले़ कुमनाहाॽ निङ्‌मिहाॽरे़ खुन्‍छिॽ हुक्‍को मे़क्‍मालाम् ताङ्‌से़ःप्‍तुसि॥ कन् साप्‍पन्‍नो यहुदिहाॽरे़ खुन्‍छिॽ “पुरिम” मे़प्‍मनाबा तङ्‌नाम्, साप्‍मुःन्‍धुम् नु कुबेःल्‍ले़ कुयाःम्‍बेओ चे़क्‍खे़ पाःत्‍ते़आङ् पत्‍लो॥

ताङ्‌बा थामिङ्

एस्‍तरे़न् हाङ्‌मा चोःक्‍सिङ् १:१–२:२३

हामाने़ल्‍ले़ कुजे़म्‍भन् ३:१–५:१४

हामाने़न् सिमे़ल्‍ले़ खुम्‍दिङ् मे़बिरु ६:१–७:१०

यहुदिहाॽरे़ खुन्‍छिॽ निङ्‌मिहाॽ हारिमे़दारो ८:१–१०:३

एस्‍तररे़ कुसाप्‍पन्

हाङ्‌मा वस्‍तिःल्‍ले़ अहासुरस हाङ्‌ङिन् कुनामे़न्‍छाॽ मे़त्‍तु

१

कॽयो पोधक् पोःक्‍खे़आङ् के़बप्‍पा पाःन्‍हाॽ अहासुरस हाङ्‌ङिल्‍ले़ कुये़म्‍मो पोःक्‍खे़आङ् वये़॥ भारत लाजेॽलाम्‍माङ् कत्‍ना कुस लाजेॽ थारिक् १२७ ते़ङ्‌गप्‍हाॽओ हाङ्‌युक् के़जोःक्‍पा हाबा खे़न् अहासुरसे़न् वये़॥

२ खे़न् ये़म्‍मो खुने़ॽ कुहाङ्‌पाङ् सुसन्‍नो के़युङ्‌बा कुहाङ्‌युक्‍नाओलाम् युक् चोगुआङ् वये़॥

३ खुने़ॽ हाङ्‌युक् चोगुबा सुम्‍सिगेक्‍पा तङ्‌बेओ खुने़ॽ के़रे़क् कुदुम्‍म्‍याङ्‌हाॽ नु कुसुहाङ्‌युक्‍पाहाॽ लत्‍छा यम्‍बा साभङ्‌जा चाःत्‍तुसि॥ फारसि नु मादि लाजेॽबा थक्‍सुबाहाॽरे़ खुन्‍छिॽ लाम्‍लोबाहाॽ, मिङ्‌सोदाङ्‌बाहाॽ हे़क्‍क्‍याङ् ते़ङ्‌गप् ते़ङ्‌गप्‍पोबा तुम्‍म्‍याङ्‌हाङ्‌हाॽ खुने़ॽ कुदगि मे़जुप्‍से़आङ् मे़वये़॥

४ खुने़ॽ १८० ये़न् थारिक् खुने़ॽ कुहाङ्‌जुम्‍मोबा कुयम्‍मा कुगेःम्‍मोबा याङ्‌साकुन्‍धे ओसेःन्‍धाङ् चोगु हे़क्‍क्‍याङ् के़रे़क् कुहाङ्‌वा कुमाङ्‌वा नु कुमिमिदिङ्‌ङिन् ओसेःन्‍धाङ् चोगु॥

५ खे़न् ये़न्‍हाॽ मारे़आङ् एगाङ् हाङ्‌ङिल्‍ले़ खुने़ॽ कुहाङ्‌पाङ् सुसनबा यम्‍बा नु चुक्‍पा के़रे़क् मनाहाॽ साभङ्‌जा चाःत्‍तुसि॥ खे़न् साभङ्‌जान् हाङ्‌ङिल्‍ले़ कुहाङ्‌हिम्‍मोबा फुङ्‌इक्‍को नुसि ये़न् थारिक् मुक्‍ते़आङ् ने़स्‍से़॥

६ खे़न् फुङ्‌इक्‍को नैनासुत् चिरिक्‍किल्‍ले़न् कुभरा नु हिःक्‍कोःम्‍कोःम्‍बा फोःन्‍दाहाॽ मे़भोःन्‍दुआङ् मे़घेःक्‍खुआङ् पत्‍छे़, खे़ङ्‌हाॽ फदाङ्‌बा नु परान्‍ला चाःम्‍बा इदाःक्‍हाॽरे़ वरे़ङ्‌ले़ङ्‌बा लुङ् सित्‍लाङ्‌हाॽओ के़बप्‍पा युप्‍पा पाःङ्‌गिहाॽनु इमे़घेःक्‍खुआङ् पत्‍छे़॥ खे़प्‍मो कुभुङ् लक्‍मनाबा कुहे़ःत्‍ला, कुभरा, माक्‍ताङ्‌बा लुङ् नु वेॽ कुमे़न् के़घिःक्‍पा लुङ्‌हाॽरे़ मे़लोःत्‍तुबा खाम्‍बाङ् सम्‍धाङ् साम्‍म्‍याङ् नु युप्‍पा युक्‍नादे़न्‍हाॽ मे़युक्‍खुआङ् युङे़॥

७ थिक् नु वेॽ मे़न्‍दङ्‌मनाबा एःक्‍स्‍मा परिक्‍पा साम्‍म्‍याङ् चल्‍लाङ्‌ना खोर्‍याहाॽओ चे़ल्‍ले़क्‍सेॽ सिजःङ्‌वा मे़हाःत्‍तुसि॥ हाङ्‌ङिल्‍ले़ पिरुसिबा चे़ल्‍ले़क्‍सेॽ सेजङ्‌वान् हाङ्‌ङिल्‍ले़ कुनुॽमा कुदामाओलाम् वे़त्‍ते़सरे़ वये़॥

८ खे़प्‍मो हाःत्‍ताङ् कुसिराॽ मे़न्‍धाङ्‌ङे थुङ्‌बाङ्‌मा थिम् होःप्‍ते़॥ के़रे़क् मनाहाॽरे़ खुन्‍छिॽ सिराॽथाङ्‌मा नु मे़न्‍धाङ्‌मा पाःन्‍निन् कुसिङ् निःप्‍मा पोङ् हे़क्‍क्‍याङ् मनाहाॽरे़ खुन्‍छिॽ थुङ्‌धुङ् पिमासि पोङ् फाॽआङ् हाङ्‌ङिल्‍ले़ सिजःङ्‌वा के़हाबा के़रे़क् से़वारोबाहाॽ इङ्‌जाङ् पिरुसिआङ् वये़॥

९ हाबा खे़न् ये़म्‍मो हाङ्‌मा वस्‍तिःल्‍ले़आङ् अहासुरस हाङ्‌ङिल्‍ले़ए कुहाङ्‌हिम्‍मो मे़न्‍छुमाहाॽ लत्‍छा यम्‍बा साभङ्‌जा पिरुसि॥

१० नुसिगेक्‍पा ये़न्‍नो आल्‍ल हाङ्‌ङिल्‍ले़ चे़ल्‍ले़क्‍सेॽ सेजङ्‌वान् थुङुआङ् कुजाःत्‍चाःप्‍पा लःन्‍दे़आङ् यागे़, खे़ब्‍याङ् खुने़ॽ कुहिम्‍मो तङ्‌मा हिमा याःम्‍बक् के़जोःक्‍पा नुसि सिङ्‌गारु से़वारोबाहाॽ, महुमान, बिज्‍था, हर्बोना, बिग्‍ता, अबगथा, जेथेर नु कर्कासे़न्,

११ मनाहाॽ नु सुहाङ्‌युक्‍पाहाॽरे़ खुन्‍छिॽ तगि वस्‍ति हाङ्‌मे़ल्‍ले़ कुघे़म्‍सिङ्‌मान् ओसेःन्‍धाङ् चोःक्‍मारे़ लागि हाङ् तिचःन् खुःक्‍ते़म्‍मे़ॽआङ् तारे़म्‍मे़ॽ फाॽआङ् मुरा मे़त्‍तुसि, थेआङ्‌भे़ल्‍ले़ खुने़ॽ साॽरिक् नुमा चोगे़॥

१२ कर खे़न् सिङ्‌गारुहाॽलाम् मे़मे़त्‍तुबा हाङ्‌ङिल्‍ले़ कुइङ्‌जाङ्‌ङिन् खे़म्‍माआङ् तामा हाङ्‌मा वस्‍तिन् मे़दे़न्‍दे़न्॥ कल्‍ले़चोगुल्‍ले़ हाङ्‌ङिन् साॽरिक् कुसिक् पोगे़आङ् कुसाक्‍के़न्‍निल्‍ले़ मि पोःक्‍खे़॥

१३ हाङ्‌ङिल्‍ले़ अक्‍तङ्‌बा ये़प्‍ले़क्‍किल्‍ले़ कुयाःम्‍बेओ हाङ् साक्‍थिम् कुइसिःक् कुभाङ् नु खासे़न् के़ले़बा के़निबा हे़क्‍क्‍याङ् सिक्‍कुम्‍निबा सुजासाबाहाॽ सुजा नाःक्‍तुसि॥ आल्‍ल आक्‍खे चोःक्‍मा के़लॽबा पाःन्‍निन् खे़ङ्‌हाॽरे़ मे़ले़सुआङ् वये़॥

१४ खे़ङ्‌हाॽ आल्‍लोबा याक्‍नाम् वयाम् कुसिङ् के़निःप्‍पा फारस नु मादिबा नुसि सुहाङ्‌युक्‍पा कर्सेना, सेथार, अद्‌माथा, तर्सिस, मेरेस, मर्सेना नु ममुकान मे़वये़॥ खे़ङ्‌हाॽ हाङ्‌ङिल्‍ले़ कुनिःत्‍ताङ्‌बा मे़वये़॥ खे़ङ्‌हाॽ हाङ्‌ङिल्‍ले़ कुदगि लाःप्‍मा तामा युक् के़गप्‍पा मे़वये़॥ खे़ङ्‌हाॽरे़ हाङ्‌जुम्‍मो थोधोक्‍पा युक्‍ना मे़घोसुआङ् वये़॥

१५ हाङ्‌ङिल्‍ले़ खे़ङ्‌हाॽ मे़त्‍तुसि, “सिङ्‌गारुहाॽलाम् पिमनाबा अहासुरस हाङ्‌ङिल्‍ले़ कुइङ्‌जाङ्‌ङिन् खे़म्‍मा मे़दे़न्‍दे़म्‍बाल्‍ले़ चोगुल्‍ले़ हाङ्‌मा वस्‍तिन् आक्‍खे मे़प्‍मा पोङ्‌बे? कुभाङ्‌ङिल्‍ले़ थे़मा पाःत्‍तुबे?”

१६ खे़ब्‍याङ् ममुकाने़ल्‍ले़ हाङ्‌ङिन् नु सुहाङ्‌युक्‍पाहाॽरे़ खुन्‍छिॽ तगि कन् नुगप्‍पिन् पिरुसि, “हाङ्‌मा वस्‍तिःल्‍ले़ हाङ्‌ङिन्‍लक् मेःन्‍दुक् कर अहासुरस हाङ्‌ङिल्‍ले़ के़रे़क् कुदे़ःङ्‌गप्‍पोबा काक् सुहाङ्‌युक्‍पाहाॽ नु मनाहाॽ कुनामे़न्‍छाॽ मे़त्‍तुसि॥

१७ हाङ्‌मे़ल्‍ले़ चोगुबा याःम्‍बक्‍किन् के़रे़क् मे़न्‍छुमाहाॽरे़ निङ्‌वाॽ मे़घोसुॽ, हे़क्‍क्‍याङ् खे़ल्‍ले़ चोगुल्‍ले़ खे़ङ्‌हाॽरे़ खुन्‍छिॽ ये़म्‍बाहाॽ नामे़न्‍छाॽरुसिन्॥ खे़ङ्‌हाॽरे़ मे़बाःत्‍तुॽ, ‘अहासुरस हाङ्‌ङिल्‍ले़ हाङ्‌मा वस्‍तिन् कुबेसाङ् ताःप्‍मा इङ्‌जाङ् पिरुसिआङ् वये़, कर खुने़ॽ मे़द्‌ये़ने़न्॥’

१८ हाङ्‌माल्‍ले़ कुसुत्‍नाःल्‍ले़ कुयाःम्‍बेओ के़घे़म्‍मा फारस नु मादिबा यम्‍बा हिम्‍सयङ्‌हाॽओबा मे़न्‍छुमाहाॽरे़ हाङ्‌ङिल्‍ले़ के़रे़क् कुसुहाङ्‌युक्‍पाहाॽ आइन्‍बा ये़न्‍नो कन् पाःन्‍निन् मे़मे़त्‍तुसिॽ, हे़क्‍क्‍याङ् कल्‍ले़चोगुल्‍ले़ कुनामे़न्‍छाॽ मे़प्‍मा नु सिक्‍पोःक्‍मे़न् पोरो॥

१९ “हाङ्‌ङिल्‍ले़ नुबा के़इःत्‍तुने़भग्र, ‘वस्‍तिन् याम्‍मो आभे़ल्‍ले़आङ् अहासुरस हाङ्‌ङिल्‍ले़ कुदगि ओःन्‍धाक्‍सिङ्‌मा मे़घोने़न्‍ल’ फाॽआङ् आदाङ्‌बारे़ लत्‍छा हाङ्‌इङ्‌जाङ् लःत्‍ते़ॽ हे़क्‍क्‍याङ् खे़न् फारसि नु मादिहाॽरे़ खुन्‍छिॽ कुभाङ्‌थिम्‍मो आभे़ल्‍ले़आङ् मे़ल्‍ले़ङ्‌मना पोङ्‌ल साप्‍ते़ॽ॥ हे़क्‍क्‍याङ् हाङ्‌ङिल्‍ले़ वस्‍तिःल्‍ले़ कुले़क्‌वाओ खुने़ॽनुःल्‍ले़ आल्‍लसाङ् सुम्‍बोधासामा मे़न्‍छुमान् हाङ्‌मे़ल्‍ले़ कुयुक्‍नान् पिरुर॥

२० कम्‍भलॽरिक् आल्‍ल कन् हाङ् इङ्‌जाङ्‌ङिन् हाङ्‌जुम्‍मोबा के़रे़क् पिसाङ् मे़घे़प्‍सुॽ, खे़ब्‍याङ् यम्‍बा नु चुक्‍पा के़रे़क् मे़न्‍छुमाहाॽरे़ खुन्‍छिॽ ये़म्‍बाहाॽ इङ्‌धाङ् मे़बिरुसिॽ॥”

२१ ममुकानरे़ कुसुजान् सुहाङ्‌युक्‍पा के़रे़क्‍ले़ नुबा मे़लेःत्‍तु, हे़क्‍क्‍याङ् खुने़ॽ तोःन्‍दुबा सुजान् हाङ्‌ङिन् चोःक्‍मा ते़न्‍दे़॥

२२ खे़ब्‍याङ् के़रे़क् ये़म्‍बित्‍छाहाॽरे़ खुन्‍छिॽ के़रे़क् हिम्‍सयङ्‌ङो युक् मे़जोगुर फाॽआङ् हाङ्‌जुम्‍मोबा काक् पिसाङ्‌बा ते़ङ्‌गप् थक्‍मा खुन्‍छिॽ आप्‍फेक् आप्‍फेक् सक्‍सक् कुइसिःक् नु के़रे़क् मे़न्‍छाम् सुवाङ्‌हाॽरे़ खुन्‍छिॽ आप्‍फेक् पाःन्‍दाङ्‌ङो सक्‍इङ्‌घङ् साप्‍पेःत्‍ताहाॽ मे़हाक्‍तुसिरो॥

एस्‍तरे़न् हाङ्‌मा पोःङ्‌ॽ

२

आल्‍ल याङ्‌सि अहासुरस हाङ्‌ङिल्‍ले़ कुसिक् पोःक्‍मे़न् चिःक्‍तु खे़ब्‍याङ् खुने़ॽ वस्‍ति हाङ्‌मे़न् नु खे़ल्‍ले़ चोगुबा याःम्‍बक्‍किल्‍ले़ कुदक्‍ले़ङ्‌वाओ लःत्‍तुबा इजाङ्‌ङिल्‍ले़ कुयाःम्‍बेओ कुनिङ्‌वाॽ सुम्‍लॽरे़॥

२ कल्‍ले़चोगुल्‍ले़ हाङ्‌ङिल्‍ले़ कुनिःत्‍ताङ्‌बा कुसे़वारोबाहाॽरे़ मे़मे़त्‍तु, “आदाङ्‌बारे़ के़लागि नुमा नुमा सिसागे़न् मे़न्‍छ्‌याहाॽ मे़गोःत्‍तुसिर॥

३ हाङ्‌ङिल्‍ले़ के़हाङ्‌जुम्‍मोबा के़रे़क् ते़ङ्‌गप्‍हाॽओबा थोधोक्‍पा सुहाङ्‌युक्‍पाहाॽ के़रे़क् सिसागे़न् मे़न्‍छ्‌याहाॽ हाङ्‌पाङ् सुसनबा मे़न्‍छुमा युङ्‌मा हिम्‍मो ताःप्‍मासिरे़ लागि युक्‍तिङ् चोगे़से़ॽ॥ खे़ङ्‌हाॽरे़ आदाङ्‌बा पयम् हाङ्‌ङिल्‍ले़ मे़न्‍छुमा के़मनाहाॽ ओगे़मे़प्‍पा सिङ्‌गारु हेगेन् याःम्‍बक् चोःक्‍मा लक्‍पे़न् मे़बिरुर॥ हुःत्‍छिङ्‌मा चोःक्‍सिङ्‌मा पाःन्‍हाॽ खे़ङ्‌हाॽ मे़बिरुसिर॥

४ आत्‍तिन् सिसागे़न् मे़न्‍छ्‌यान् पयम् हाङ्‌ङिल्‍ले़ साॽरिक् के़सिराॽथाङ्, हाबा खे़न्‍ने वस्‍तिःल्‍ले़ कुले़क्‌वाओ हाङ्‌मा चोगे़ॽ॥” कन् सुजान् हाङ्‌ङिल्‍ले़ कुसिराॽथाङे़, हे़क्‍क्‍याङ् खुने़ॽ खे़न् कुइसिःक् चोगु॥

५ हाङ्‌पाङ् सुसन्‍नो लत्‍छा मोर्दकै मिङ् के़वाःप्‍पा यहुदिधिक् वये़॥ खुने़ॽ याइररे़ कुस्‍सा, सिमिरे़ कुम्‍मे़न्‍छाॽ नु किसरे़ कुजक्‍मे़न्‍छाॽ बिन्‍यामिन थाःक्‍कोबा वये़, खे़न् किसे़न् चैं

६ बेबिलोनबा हाङ् नबुकदनेसरे़ल्‍ले़ यरुसले़मलाम् यहुदाबा हाङ् यहोयाकिने़न्‍नु सोरिक् ते़म्‍सुदेॽरुसिबाहाॽओ थिक्‍पा वये़॥

७ मोर्दकैःल्‍ले़ आप्‍फेक् कुम्‍भङारे़ कुस्‍सा मे़न्‍छुमा हदस्‍सा, इग्र एस्‍तरे़न् से़सिःङ्‌मा चोगुआङ् वये़॥ एस्‍तररे़ कुम्‍बा कुम्‍मा मे़होःप्‍ते़॥ खुने़ॽ नुमासुक्‍मा नु नारुम्‍भुङ् के़गुमा चोगे़॥ खुने़ॽ कुम्‍बा कुम्‍मा माने़सिआङ् एगाङ् मोर्दकैःल्‍ले़ खुने़ॽ हिङ्‌घुआङ् वये़॥

८ आल्‍ल हाङ्‌ङिल्‍ले़ कुइङ्‌जाङ् नु कुइङ्‌जाङ्‌ङिन् इङभन् पोःक्‍खे़, हे़क्‍क्‍याङ् हेगेःल्‍ले़ कुलक्‍पे़न्‍नो पिमारे़ लागि यरिक् मे़न्‍छ्‌याहाॽ हाङ्‌पाङ् सुसनओ मे़दारुसि, खे़ब्‍याङ् एस्‍तररे़न्‍नाङ् मे़न्‍छुमाहाॽ कम्‍ब्राङ् के़मे़प्‍पा हेगेःल्‍ले़ कुलक्‍पे़न्‍नो पिमारे़ लागि हाङ्‌हिम्‍मो मे़देॽरु॥

९ खुने़ॽ निसुआङ् खे़न् सिङ्‌गारुन् साॽरिक् कुनिङ्‌वाॽ त्‍ये़, हे़क्‍क्‍याङ् एस्‍तरे़ल्‍ले़ खुने़ॽलाम् लुङ्‌माॽ तुक्‍मान् खोसु॥ खे़ल्‍ले़ खिमो एस्‍तरे़न् हुःत्‍छिङ्‌मा चोःक्‍सिङ्‌मा पाःन्‍हाॽ नु नुबा परिक्‍पा चामा कुजा लक्‍हाॽ तारु पिरु॥ हाङ्‌ङिल्‍ले़ कुहिम्‍मोलाम् मे़सेगुसिमा नुसि मे़न्‍छुमा से़वारोमाहाॽआङ् खे़ल्‍ले़ मुरा मे़त्‍तुसि॥ मे़न्‍छुमाहाॽ युङ्‌मा हिम्‍मो एस्‍तरे़न् नु खुने़ॽ के़भाॽमा से़वारोमाहाॽ नुबादे़न्‍नो मे़जत्‍तुसि॥

१० एस्‍तरे़ल्‍ले़ खुने़ॽ कुहिम्‍सयङ् नु कुसुवाङ्‌ले़ याःम्‍बेओ हाःत्‍ताङ् मे़त्‍तुसिबा होःप्‍ते़, थे़आङ्‌भे़ल्‍ले़ मोर्दकैःल्‍ले़ खुने़ॽ माॽसिङ्‌मा पाङ्‌घुआङ् वये़॥

११ एस्‍तररे़ कुलागि थे पोङ्‌ल वाॽ फाॽआङ् कुसिङ् निःप्‍मारे़ लागि थिक्‌याःन्‍धक् मोर्दकैन् मे़न्‍छुमा युङ्‌मा हिम् लक्‍खुम्‍मोलाम् पोःक्‍खे़र लाङ्‌घेगे़आङ् वये़॥

१२ ला तुक्‍सि मारुक् निःङ्‌गेॽ हुःप्‍मासि नु ला तुक्‍सि फुङ्‌नाम् हुःप्‍मासि हे़क्‍क्‍याङ् चोःक्‍सिङ्‌मा पाःप्‍त्‍छिङ्‌मा वाःत्‍ति सामाहाॽरे़ चोःक्‍मासिआङ् मे़न्‍छुमाहाॽ यारिप् पोङ्‌मारे़ लागि निःन्‍धो के़बोङ्‌बा ये़म्‍मिन् थिबोङ्‌ङाङ् ने़त्‍छि ला वये़॥ ये़म् के़त्‍ताङ् एगाङ् के़रे़क् सिसागे़न् मे़न्‍छ्‌याहाॽ अहासुरस हाङ्‌ङे़ओ पाःल्‍लोबा पेःक्‍मा ये़म् मे़घोसुबा वये़॥

१३ थिक्‍थिक् लॽरिक् सिसागे़न् मे़न्‍छ्‌यान् हिम्‍मोलाम् हाङ्‌हिम्‍मो पेःक्‍किल्‍ले़ नाःक्‍तुबा थेसाङ् खुने़ॽ तेॽमा मे़भाःक्‍तुआङ् वये़॥

१४ खुने़ॽ युःन्‍छिक् हाङ्‌ङिल्‍ले़ कुहिम्‍मो पेःक्‍मा के़बोङ्‌बा वये़ हे़क्‍क्‍याङ् चक्‍मेःत्‍हाॽ कम्‍ब्राङ् के़मे़प्‍पा हाङ्‌ङिल्‍ले़ कुसिङ्‌गारु सास्‍गजरे़ कुयुक्‍को वाॽमारे़ लागि मे़न्‍छुमा युङ्‌मा हिम्‍मोबा वेॽ लक्‍को नुःङ्‌मा पेःक्‍मा के़बोङ्‌बा वये़॥ हाङ्‌ङिन् कुनिङ्‌वाॽ ताआङ् खे़न् कुमिङ्‌ङोलाम् मे़न्‍उःत्‍ते थारिक् खुने़ॽ याम्‍मो हाङ्‌ङे़ओ पेःक्‍मा मे़ङ्‌घोःम्‍ना वये़॥

१५ आल्‍ल मोर्दकैःल्‍ले़ सा चोगुमा, खुने़ॽ कुम्‍भङा अबिहेलरे़ कुस्‍सा एस्‍तरे़न् हाङ्‌ङे़ओ पेःक्‍मा कुये़म् त्‍ये़, खे़ब्‍याङ् मे़न्‍छुमाहाॽ कम्‍ब्राङ् के़मे़प्‍पा लक्‍पे़न्‍साबा हाङ्‌ङिल्‍ले़ कुसिङ्‌गारु हेगेःल्‍ले़ मे़त्‍तुबा पाःन्‍हाॽनुःल्‍ले़ वेॽ एस्‍तररे़ थेआङ् मे़नाःक्‍तुन्॥ एस्‍तरे़न् के़निबा के़रे़क्‍ले़ खुने़ॽ खुन्‍छिॽ सिराॽथाङे़॥

१६ अहासुरस हाङ्‌ङिल्‍ले़ हाङ्‌युक् चोगुबा नुसिगेक्‍पा तङ्‌बे थिबोङ्‌गेक्‍पा ला, इग्र तेबेत लाओ एस्‍तरे़न् हाङ्‌हिम्‍मो अहासुरस हाङ्‌ङे़ॽओ मे़देॽरुआङ् मे़बे॥

१७ हाङ्‌ङिल्‍ले़ वेॽ के़रे़क् मे़न्‍छुमाहाॽनुःल्‍ले़ एस्‍तरे़न् नानुॽरु॥ हे़क्‍क्‍याङ् वेॽ सिसागे़न् मे़न्‍छ्‌याहाॽनुःल्‍ले़ खुने़ॽ हाङ्‌ङोलाम् लुङ्‌माॽ तुक्‍मा नु लुङ्‌गुम् खोसु॥ हाङ्‌ङिल्‍ले़ खुने़ॽ कुधे़गेःक्‍को हाङ्‌मा तिच खुःक्‍तु, हे़क्‍क्‍याङ् वस्‍तिःल्‍ले़ कुले़क्‌वाओ खुने़ॽ कुलागि हाङ्‌मा चोगु॥

१८ खे़न् एगाङ् हाङ्‌ङिल्‍ले़ के़रे़क् कुसुहाङ्‌युक्‍पाहाॽ नु कुयुक्‍साबाहाॽ एस्‍तररे़ कुमिङ्‌सोओ लत्‍छा यम्‍बा साभङ्‌जा चाःत्‍तुसि॥ खुने़ॽ ते़ङ्‌गप् ते़ङ्‌गप्‍हाॽओ नाःम्‍सिङ्‌मा ये़न् उवा चोगुआङ् हाङ्‌ङिल्‍ले़ पिमासि के़बोङ्‌बा हाङ्‌से़म् मिक्‍तोःक्‍हाॽ पिरुसि॥

१९ निसिगेक्‍पाले़ङ् सिसागे़न् मे़न्‍छ्‌याहाॽ मे़भुक्‍खुसिल्‍ले़ मोर्दकैन् हाङ्‌ङिल्‍ले़ कुहिम्‍मोबा यम्‍बा लाम्‍धेःत्‍तो ये़बे़॥

२० मोर्दकैःल्‍ले़ कुइङ्‌जाङ् कुइसिःक् एस्‍तररे़ कुहिम्‍सयङ् नु कुसुवाङ्‌बा पाःन्‍निन् माॽरुआङ् वये़॥ मोर्दकैओ वये़ल्‍ले़ खे़ल्‍ले़ इङ्‌जाङ् पिरुबा हे़क्‍केए एस्‍तररे़ चोगुरो॥

मोर्दकैःल्‍ले़ हाङ्‌ङिन् से़ःप्‍तु

२१ थिक्‌यान् मोर्दकैन् हाङ्‌हिम्‍मोबा यम्‍बा लाम्‍धेःत्‍तो वये़बा ये़म्‍मो हाङ्‌ङिल्‍ले़ कुलाम्‍धेःत्‍तो के़ले़क्‍सिङ्‌बार के़ये़प्‍पा सुहाङ्‌युक्‍पा ने़त्‍छि, बिग्‍नाथा नु तेरेसे़न् खुन्‍छिॽ याःक्‍ले़ॽरे़आङ् अहासुरस हाङ्‌ङिन् से़प्‍मा चे़म्‍भन् चोगे़सु॥

२२ कन् पाःन्‍निन् मोर्दकैःल्‍ले़ निङ्‌वाॽ खोसुआङ् हाङ्‌मा एस्‍तरे़न् चे़क्‍तु॥ एस्‍तररे़ मोर्दकैःल्‍ले़ कुमिङ्‌ङिन् पाःत्‍तुआङ् खे़न् पाःन्‍निन् हाङ्‌ङिन् चे़क्‍तु॥

२३ कन् पाःन्‍निन् साॽमा नु कुसिङ् निःप्‍मा याःम्‍बक् पोःक्‍खे़आङ् से़क्‍खा पोःक्‍खे़बा निःन्‍धो पोःक्‍खे़, हे़क्‍क्‍याङ् हाङ्‌ङिल्‍ले़ खे़न् ने़प्‍फु मनाहाॽ सिङ्‌ङो मे़भोःन्‍दु मे़से़रुसिर याःन्‍दुसि॥ कन् पाःन्‍हाॽ हाङ्‌ङिल्‍ले़ कुदगि साप्‍मुःन्‍धुम्‍मो मे़साप्‍तुरो॥

हामानरे़ यहुदिहाॽ मे़ङ्‌मासि कुजे़म्‍भन्

३

खे़न् एगाङ् अहासुरस हाङ्‌ङिल्‍ले़ अगागि हम्‍मदाताःल्‍ले़ कुस्‍सा हामानरे़ कुदाक्‍फान् फोसु पिरु हे़क्‍क्‍याङ् खुने़ॽ के़रे़क् कुन्‍जुम् कुन्‍देःङ्‌बा सुहाङ्‌युक्‍पाहाॽनुःल्‍ले़ यम्‍बा युक्‍ना पिरुआङ् साॽरिक् थोधोक्‍पा ताक्‍फाओ युक्‍खु॥

२ कल्‍ले़चोगुल्‍ले़ हाङ्‌हिम्‍मोबा लाम्‍धेःप्‍पो के़वाॽबा के़रे़क् युक्‍साबाहाॽरे़ हाङ्‌ङिल्‍ले़ कुइङ्‌जाङ् कुइसिःक् थुङ्‌बोॽहजॽ मे़युङ्‌सिङ्‌ल साबन् मे़भन्‍छिङ्‌ङाङ् हामाने़न् से़वा मे़मे़त्‍तुर मे़वये़॥ कर मोर्दकैःल्‍ले़ कम्‍भलॽरिक् थुङ्‌बोॽ हबत् युङ्‌सिङ्‌ङाङ् खे़न् से़वा मे़मे़त्‍तुन्॥

३ थिक्‍ले़ङ् हाङ्‌हिम् लाम्‍धेःप्‍पो युक्‍साबाहाॽरे़ मोर्दकैन् मे़मे़त्‍तु, “खे़ने़ॽ थेआङ् हाङ्‌ङिल्‍ले़ कुइङ्‌जाङ्‌ङिन् के़भेःन्‍दुबाबे?”

४ खे़ङ्‌हाॽरे़ थिक्‌याःन्‍धक् खुने़ॽ हाबा खे़न् पाःन्‍निन् मे़मे़त्‍तु, कर खुने़ॽ खे़ङ्‌हाॽरे़ खुन्‍छिॽ पाःन्‍निन् मे़घे़प्‍सुन्॥ मोर्दकैःल्‍ले़ यहुदिआ पाःत्‍तुबा पाःन्‍निन् हामाने़ल्‍ले़ नासिथःत्‍तुबि मे़धःत्‍तुम्‍बि फाॽआङ् कुसिङ् निःप्‍मारे़ लागि खे़ङ्‌हाॽरे़ कन् पाःन्‍निन् हामाने़न् मे़जे़क्‍तु॥

५ मोर्दकैन् थुङ्‌बोॽहजॽ युङ्‌सिङ्‌ङाङ् खुने़ॽ से़वा मे़मे़त्‍तुम्‍बा पाःन्‍निन् हामाने़ल्‍ले़ निङ्‌वाॽ खोसुआङ् खुने़ॽ आत्‍तातान्‍ने साॽरिक् कुसिक् पोगे़॥

६ हामानरे़ मोर्दकैःल्‍ले़ कुसुवाङ्‌हाॽ हाःत्‍छिरे़त्‍छ के़लॽबा निङ्‌वाॽ खोसुआङ् खुने़ॽ मोर्दकैःल्‍लक् से़प्‍मा निङ्‌वाॽ मे़जोगुन्, कर अहासुरस हाङ्‌ङिल्‍ले़ के़रे़क् कुहाङ्‌जुम्‍मोबा काक् यहुदिहाॽ, मोर्दकैःल्‍ले़ कुमना यहुदिहाॽ मे़ङ्‌मासि लाम्‍ओमे़प्‍मा हेःक्‍तु॥

७ अहासुरस हाङ्‌ङिल्‍ले़ हाङ्‌युक् चोगुबा थिबोङ्‌ङाङ् ये़त्‍छिगेक्‍पा तङ्‌बे थिक्‍सिगेक्‍पा ला, इग्र निसान लाओ, चे़म्‍भन्‍निन् के़प्‍मारे़ लागि ये़न् नु ला निःन्‍धो चोःक्‍से़ खे़ङ्‌हाॽरे़ तॽयाःन्‍सोन् मे़गे़सु॥ खे़न् तॽयाःन्‍सोःन्‍ने़न् “पुर” मे़मे़त्‍तु॥ तॽयाःन्‍सोःन्‍ने़न् थिबोङ्‌ङाङ् ने़त्‍छिगेक्‍पा ला, इग्र अदार लाओ थ्‍ये़॥

८ खे़ब्‍याङ् हामाने़ल्‍ले़ अहासुरस हाङ्‌ङिन् मे़त्‍तु, “आदाङ्‌बारे़ के़हाङ्‌जुम्‍मोबा के़रे़क् ते़ङ्‌गप्‍हाॽओ मनाहाॽरे़ खुन्‍छिॽ लुम्‍मो लत्‍छा सुवाङ्‌स्‍मा मना मे़से़रे़आङ् मे़युङ्॥ खे़ङ्‌हाॽरे़ खुन्‍छिॽ साक्‍थिम्‍हाॽ वेॽ के़रे़क् सुवाङ्‌हाॽनुःल्‍ले़ मे़न्‍दङ्‌मनाबा चोक्॥ खे़ङ्‌हाॽरे़ आदाङ्‌बारे़ के़घासे़न् कुभाङ्‌हाॽ मे़न्‍इःत्‍तुन् मे़नाःत्‍तुन्‌ॽ, हाङ्‌ङिल्‍ले़ खे़ङ्‌हाॽ नुरिक् के़मे़त्‍तुसिल्‍ले़ थेआङ् के़न्‌योॽने़न्॥

९ हाङ्‌ङिल्‍ले़ नुबा के़इःत्‍तुने़भग्र खे़ङ्‌हाॽ मे़ङ्‌मासिरे़ लागि लत्‍छा साप्‍मनाबा इङ्‌जाङ् लःत्‍ते़ॽ॥ आङ्‌गाॽ थिबोङ् हे़न्‍छिङ् सुक्‌वा युप्‍पा के़सुहाङ्‌युक्‍पाहाॽ पिरुङ्‌सिङ्‌ॽ हे़क्‍क्‍याङ् खे़ङ्‌हाॽरे़ खे़न् युप्‍पान् हाङ्‌थाःङ्‌ङो मे़युक्‍खुॽ॥”

१० खे़ब्‍याङ् हाङ्‌ङिल्‍ले़ खुने़ॽ कुस्‍वागेःप् एःप्‍साप्‍पिन् कुहुक्‍चोःक्‍कोलाम् फे़न्‍दुआङ् यहुदिहाॽरे़ खुन्‍छिॽ निङ्‌मि आगागि हम्‍मादाताःल्‍ले़ कुस्‍सा हामाने़न् पिरु॥

११ हाङ्‌ङिल्‍ले़ हामाने़न् मे़त्‍तु, “खे़न् युप्‍पान् नु खे़न् मनाहाॽ खे़ने़ॽइन्‍ने मे़बोङ्‌ॽ, खे़ने़ॽ के़निङ्‌वाॽ पाःत्‍पाःत् खे़ङ्‌हाॽ मे़त्‍ते़से़ॽ॥”

१२ खे़ब्‍याङ् थिक्‍सिगेक्‍पा ला थिबोङ्‌ङाङ् सुम्‍सिगेक्‍पा ये़न्‍नो हामाने़ल्‍ले़ हाङ्‌ङिल्‍ले़ कुसाप्‍ला के़साप्‍पाहाॽ उःत्‍तुसि॥ हे़क्‍क्‍याङ् हामाने़ल्‍ले़ कुइङ्‌जाङ् कुइसिःक् ते़ङ्‌गप् थक्‍मा आम्‍भा खे़प्‍मोबा सक्‍सक् नु सुवाङ् थक्‍मा खुन्‍छिॽ आबाङे पाःन्‍दाङ्‌ङो मे़साप्‍तुआङ् हाङ्‌ङिल्‍ले़ कुहाङ्‌जुम्‍मोबा यम्‍बा सुहाङ्‌गे़म्‍बाहाॽ, वेॽ वेॽ तेःङ्‌गप्‍पोबा चुक्‍सा हाङ्‌हाॽ नु वेॽ वेॽ सुवाङ्‌बा तुम्‍म्‍याङ्‌हाङ्‌हाॽ इङ्‌जाङ् मे़हाक्‍तुसि– अहासुरस हाङ्‌ङिल्‍ले़ कुमिङ्‌ङो खे़न् मे़साप्‍तु, हे़क्‍क्‍याङ् मे़भाक्‍तुआङ् हाङ्‌ङिल्‍ले़ कुएःप्‍साप्‍पिन् खे़प्‍मो मे़युक्‍तुआङ् पत्‍छे़॥

१३ कम्‍भलॽरिक् अदार मे़प्‍मनाबा थिबोङ्‌ङाङ् ने़त्‍छिगेक्‍पा ला थिबोङ्‌ङाङ् सुम्‍सिगेक्‍पा ये़न्‍नो के़रे़क् यहुदिहाॽ, थाङ्‌बे़न्, काप्‍पोबा, मे़न्‍छुमा नु हिन्‍जाॽबित्‍छाॽहाॽ खक्‍पे़त् थिक्‌याःन्‍ले़ से़प्‍मासि हे़क्‍क्‍याङ् वरे़ङ्‌ले़ङ् खुन्‍छिॽ मिङ्‌ङे मामा पिमासि नु खे़ङ्‌हाॽरे़ खुन्‍छिॽ याङ्‌साकुन्‍धे़हाॽ नाप्‍मासि इङ्‌जाङ् हाङ्‌जुम्‍मोबा के़रे़क् ते़ङ्‌गप्‍हाॽओ हाङ् इङ्‌साबाहाॽ मे़बाङ्‌घु मे़देसुसि॥

१४ खे़न् ये़न्‍निल्‍ले़ लागि यारिप् पोःक्‍खे़म्‍मे़ॽ फाॽआङ् खे़न् साप्‍मनाबा इङ्‌जाङ्‌ङिन् लत्‍छा लिङ्‌मनाबा इङ्‌जाङ् इसिःक् के़रे़क् ते़ङ्‌गप्‍पो उवा चोःक्‍माआङ् काक् मना सुवाङ्‌हाॽ इङ्‌घङ् पिमासि के़बोङ्‌बा वये़॥

१५ हाङ्‌ङिल्‍ले़ कुइजाःङ्‌ङो खे़न् हाङ् इङ्‌साबाहाॽ साॽरिक् हाराए आल्‍लोरे़ आल्‍लो मे़बे॥ खे़न् इङ्‌जाङ्‌ङिन् हाङ्‌पाङ् सुसनओआङ् इङ्‌मे़भोसु॥ हाङ्‌ङिन् नु हामाने़न् चे़ल्‍ले़क्‍सेॽ सिजःङ्‌वा थुङ्‌से़ युङ्‌ने़सि, कर सुसन ये़क्‌यक्‍को हयङ् किल्‍लिङ् पोःक्‍खे़रो॥

मोर्दकैःल्‍ले़ एस्‍तरे़न् कुभाॽ नाःक्‍तु

४

कन् के़रे़क् पाःन्‍हाॽ खे़प्‍सुआङ् मोर्दकैःल्‍ले़ कुजाङ्‌हाॽ थे़ःक्‍खुआङ् सागि तेत् चाक्‍सिङ् हे़क्‍क्‍याङ् खाप्‍पु हुःत्‍छिङ्‌ङाङ् यम्‍बा इक्‍लाओ मेरिङ् थक्‍ते़र ये़क्‌यक्‍को पे॥

२ खुने़ॽ हाङ्‌हिम्‍मो लाःप्‍मा यम्‍बा लाम्‍धेःत्‍तो थारिक्‍लक् पे, थेआङ्‌भे़ल्‍ले़ सागि तेत् के़जाङ्‌बा आत्‍तिन् मन्‍नाःन्‍नाङ् यम्‍बा लाम्‍धेःत्‍तोलाम् पोङ्‌माआङ् सिगाङ् लाःप्‍मा खोमे़न्‍दे़प्‍मनाबा वये़॥

३ हाङ्‌ङिल्‍ले़ कुइङ्‌जाङ् नु कुभाङ् के़गे़प्‍पा के़रे़क् ते़ङ्‌गप्‍हाॽओ यहुदिहाॽरे़ खुन्‍छिॽ लुम्‍मो तःक्‍ने़त् युङ्‌मा, हाःप्‍मा चिःङ्‌मा, निङ्‌वाॽ तुक्‍खे चामा नु मेरिङ् थक्‍मा पोःक्‍खे़॥ खे़ङ्‌हाॽओ यरिक् मनाहाॽरे़ सागि तेत् मे़जाक्‍खुआङ् खाप्‍पुओ मे़ने़सिङ्॥

४ आल्‍ल एस्‍तर हाङ्‌मे़ल्‍ले़ कुसे़वारोमाहाॽ नु सिङ्‌गारुहाॽ मे़द्‌ये़आङ् कन् पाःन्‍निन् खुने़ॽ मे़मे़त्‍तु, खे़ब्‍याङ् खुने़ॽ साॽरिक् निङ्‌वाॽ तुक्‍खे़ चामो थ्‍ये़॥ सागि ते़ःत्‍तिन् फे़न्‍दुआङ् चाङ् चाक्‍सिङ्‌ल फाॽआङ् खुने़ॽ मोर्दकैन् चाङ् हाक्‍तुदेसु॥ कर खुने़ॽ खे़न् ताःक्‍मा मे़दे़न्‍दे़न्॥

५ खे़ब्‍याङ् खुने़ॽ फाॽमारे़ लागि मुरामे़मे़त्‍तुबा हाङ्‌ङिल्‍ले़ कुसिङ्‌गारुहाॽओबा लत्‍छा हताक्‍के़न् उःप्‍मा ताःप्‍मा पाङ्‌घुसिआङ् मोर्दकैन् थे़मा के़साक्‍पो थ्‍ये़ हे़क्‍क्‍याङ् खुने़ॽ थेआङ् हे़क्‍के चोगुबा फाॽआङ् पान् सेःन्‍दोमारे़ लागि खे़न् मर्दकैओ पेःक्‍मा इङ्‌जाङ् पिरुआङ् पाङ्‌घुदेसु॥

६ हताक्‍के़न् हाङ्‌हिम् तगि के़ने़बा ये़क्‌यक्‍कोबा ताम्‍दाम्‍बा लक्‍खुम्‍मो मोर्दकैन् वये़बादे़न्‍नो पे॥

७ मोर्दकैःल्‍ले़ खुने़ॽ थे़मा तुमुआङ् वाॽ खे़न् के़रे़क् पाःन्‍हाॽ नु हामाने़ल्‍ले़ यहुदिहाॽ मे़ङ्‌मासिरे़ लागि चाहा के़जोःक्‍पा याङ्‌ङिन् हाङ् याङ्‌थाःङ्‌ङो पिरुसिआङ् वाॽ खे़न्‍नाङ् हताक्‍के़न् चे़क्‍तु॥

८ हे़क्‍क्‍याङ् सुसनओ यहुदिहाॽ मे़ङ्‌मासिरे़ लागि मे़लःत्‍तुबा लिङ्‌मनाबा इङ्‌जाङ् सक्‍किन् मोर्दकैःल्‍ले़ हताक्‍के़न् पिरुआङ् मे़त्‍तु, “एस्‍तरे़न् ओःन्‍धाक्‍ते़ॽआङ् चे़क्‍ते़ॽ हे़क्‍क्‍याङ् हाङ्‌ङे़ओ पेगे़ॽआङ् कुभाॽ खोमा नु आप्‍फेक् सुवाङ्‌हाॽरे़ लागि ये़क्‍पे़लि फाक्‍ते़ॽ फाॽआङ् मे़त्‍ते़ॽ॥”

९ हताक्‍के़न् पेआङ् मोर्दकैःल्‍ले़ पाःत्‍तुबा पाःन्‍निन् एस्‍तरे़न् चे़क्‍तु॥

१० हे़क्‍क्‍याङ् एस्‍तरे़ल्‍ले़ याम्‍मो कन् इङ्‌घङ्‌ङिन् मे़त्‍तुआङ् हताक्‍के़न् पाङ्‌घुदेसु,

११ “हाङ्‌ङिल्‍ले़ के़रे़क् कुयुक्‍साबाहाॽ नु ते़ङ्‌गप्‍पोबा के़रे़क् मनाहाॽरे़ कन् पाःन्‍निन् कुसिङ् मे़निःत्‍तुआङ्‌ङे वाॽ, कुभा ये़म्‍बित्‍छा इग्र मे़न्‍छुमान् हाङ्‌ङिल्‍ले़ मे़न्‍उःत्‍तेए हाङ्‌ङिल्‍ले़ कुदगि हाङ्‌हिम् सिगाङ्‌बा लक्‍खुम्‍मो लासे़ने़भग्र खे़न् मे़से़रुॽ॥ खे़ल्‍ले़ लागि लत्‍छारक् कुभाङ् वाॽ, हाङ्‌ङिल्‍ले़ कुसाम्‍म्‍याङ् हाङ्‌तक्‍काःत्‍तिन् सन्‍छुने़भग्ररक् खे़न् हिङ्‌ॽ॥ आङ्‌गाॽ आप्‍फेक्‍काङ् पेःक्‍मारे़ लागि हाङ्‌ङिल्‍ले़ मे़न्‍उःत्‍ते वाॽआबा सुम्‍बोङ् ये़न् के़रे़मारे़॥”

१२ कल्‍ले़चोगुल्‍ले़ आल्‍ल एस्‍तरे़ल्‍ले़ पाःत्‍तुबा पाःन्‍निन् हाताक्‍के़ल्‍ले़ मोर्दकैन् चे़क्‍तु॥

१३ खे़ब्‍याङ् खुने़ॽ हाबा कन् नुगप्‍पिन् एस्‍तरे़न् हाक्‍तुदेसु– “खे़ने़ॽ हाङ्‌हिम्‍मो के़वाॽबाल्‍ले़ चोगुल्‍ले़ के़रे़क् यहुदिहाॽओ खे़ने़ॽरक् के़हिङ् फाॽआङ् खे़ने़ॽ मे़इःत्‍ते़न्‍ने़ॽ॥

१४ कन् ये़म्‍मो खे़ने़ॽ स्‍वाःत् मे़म्‍बाःत्‍ते के़युङ्‌ने़भग्र यहुदिहाॽरे़ लागि कुभाॽ नु चोःक्‌युम्‍भो वेॽदे़न्‍नो लाम्‍बा तारो॥ कर खे़ने़ॽ नु के़म्‍बारे़ कुहिम्‍सयङ्‌हाॽ के़मे़गिॽ॥ पोङ्‌मा सुक् आम्‍भा कन् ये़म्‍मिल्‍ले़ लागिए खे़ने़ॽ हाङ्‌मा के़बोःक्‍खे़बाबि हाग!”

१५ खे़ब्‍याङ् एस्‍तरे़ल्‍ले़ मोर्दकैन् अक्‍तङ्‌बा इङ्‌घङ् हाक्‍तुदेसु–

१६ “पेगे़ॽआङ् सुसन्‍नो के़वाॽबा के़रे़क् यहुदिहाॽ फुक्‍खे़से़ॽ हे़क्‍क्‍याङ् खे़ङ्‌हाॽ आङ्‌गाॽ आलागि तःक्‍ने़त् मे़युङ्‌ल॥ सुम्‌यान् नु सुम्‍से़न् थारिक् मे़जे़म्‍मिन्‍ने़ॽ मे़धुङे़म्‍मिन्‍ने़ॽ हे़क्‍क्‍याङ् च्‍वाःत्‍ताङ् मे़धुङे़म्‍मिन्‍ने़ॽ॥ आङ्‌गाॽ नु आङ्‌गाॽ आसे़वारोमाहाॽआङ् खिनिॽ हे़क्‍केए तःक्‍ने़त् युङिगे़॥ खे़न् एगाङ् कुभाङ्‌ले़ कुदक्‍ले़ङ्‌वा पोङ्‌साङ् आङ्‌गाॽ हाङ्‌ङे़ॽओ पेःक्‍का॥ आङ्‌गाॽ सिमाए पोङ्‌साङ् आङ्‌गाॽ सिआर॥”

१७ खे़ब्‍याङ् मोर्दकैन् पेघे़रे़, हे़क्‍क्‍याङ् एस्‍तरे़ल्‍ले़ मे़त्‍तुबा कुइसिःक्‍के चोगुरो॥

एस्‍तरे़ल्‍ले़ हाङ्‌ङिन् नु हामाने़न् साभङ्‌जा चासे़ उःत्‍तुसि

५

सुम्‍सिगेक्‍पा ये़न्‍नो एस्‍तरे़ल्‍ले़ खुने़ॽ कुहाङ्‌मा चाङ्‌हाॽ चाक्‍सिङ् हे़क्‍क्‍याङ् पेआङ् हाङ्‌हिम् सिगाङ्‌बा लक्‍खुम्‍मो हाङ् याक्‍फाङ् तगि ये़म्‍सिङ्‌ङाङ् ये़बे़गरे़॥ हाङ्‌ङिन् हाङ्‌युक्‍नाओ युङे़आङ् यम्‍बा लाम्‍धेत् ले़प्‍माङ् हिसिङ्‌ङाङ् युङे़॥

२ आल्‍ल हाङ्‌ङिल्‍ले़ एस्‍तर हाङ्‌मान् लक्‍खुम्‍मो ये़बे़गरे़बा निसु, हे़क्‍क्‍याङ् हाङ्‌ङिल्‍ले़ खुने़ॽ कुलुङ्‌माॽ स्‍याःत् लॽरे़ॽआङ् खुने़ॽ कुहुक्‍को कत्‍तुबा स्‍याम्‍माङ् हाङ्‌तक्‍काःत्‍तिन् एस्‍तरे़न् ले़प्‍माङ् सन्‍छु॥ खम्‍भ्‍याङ् खुने़ॽ तगि फे़रे़आङ् हाङ् तक्‍काःत्‍तिल्‍ले़ कुसम्‍मिन् सुसु॥

३ हाङ्‌ङिल्‍ले़ खुने़ॽ मे़त्‍तु, “हाङ्‌मा एस्‍तरे़, खे़ने़ॽ थे़मा चाहा के़जोःक्‍पे? खे़ने़ॽ थेसाङ् नाःक्‍ते़ॽ, आङ्‌गाॽ आहाङ्‌जुम्‍मिन् कुभ्रे़ःङ्‌साङ् खे़ने़ॽ पिने़॥”

४ एस्‍तरे़ल्‍ले़ मे़त्‍तु, “हाङ्‌ङे, नुबा के़इःत्‍तुने़भग्र हाङ्‌ङिल्‍ले़ के़लागि आङ्‌गाॽ यारिप् चोगुङ्‌बा साभङ्‌जाओ आइन् हामाने़न्‍नु सोरिक् त्‍ये़त्‍छे़ॽओ॥”

५ एस्‍तरे़ल्‍ले़ कुबेलिन् के़प्‍मा पिमारे़ लागि हाङ्‌ङिल्‍ले़ हामाने़न् हारा उःप्‍मा ताःप्‍मा इङ्‌जाङ् पिरुसि॥ खे़ब्‍याङ् एस्‍तरे़ल्‍ले़ यारिप् चोगुबा कुसाभङ्‌जाओ हाङ्‌ङिन् नु हामाने़न् पेसे़त्‍छि॥

६ चे़ल्‍ले़क्‍से़ॽ सेजङ्‌वान् थुङुर हाङ्‌ङिल्‍ले़ एस्‍तरे़न् याम्‍मो मे़त्‍तु, “खे़ने़ॽ के़बेलिन् थेबे? खे़न् के़घोसुॽ॥ खे़ने़ॽ के़नाःक्‍तुबा पाःन्‍निन् थेबे? आङ्‌गाॽ आहाङ्‌जुम्‍मिन् कुभ्रे़ःङ् यारिक्‍साङ् आङ्‌गाॽ खे़न् पिने़रो॥”

७ नुगप्‍पो एस्‍तरे़ल्‍ले़ मे़त्‍तु, “आङ्‌गाॽ आये़क्‍पेलि नु आबेलि हाबा कन् वाॽरो–

८ हाङ्‌ङिल्‍ले़ आङ्‌गाॽ के़सिराॽ के़धाङ्‌ङाआङ् आङ्‌गाॽ नाःक्‍तुङ्‌बा पाःन्‍निन् के़बिआ हे़क्‍क्‍याङ् आङ्‌गाॽ तोःन्‍दुङ्‌बा आबेलिन् के़प्‍मा पिमा हाङ्‌ङिल्‍ले़ नुबा के़इःत्‍तुनेभ्र ने़प्‍माङ्‌ले़ लागि यारिप् चोगुङ्‌बा साभङ्‌जाओ हाङ्‌ङिन् नु हामाने़न् ताःन्‍दिक्‍काङ् त्‍ये़से़ॽ॥ ताःन्‍दिक् हाङ्‌ङिन् आङ्‌गाॽ आबाःन्‍निन् मे़त्‍ने़रो॥”

हामाने़ल्‍ले़ मोर्दकैन् से़प्‍मा चे़म्‍भन् चोगुॽ

९ खे़ल्‍ले़ याःन्‍दिक् हामाने़न् सःत्‍ते़र कुनिङ्‌वाॽओ कुसिक्‍समे़र पे॥ कर आल्‍ल खुने़ॽ मोर्दकैन् हाङ्‌हिम्‍मोबा यम्‍बा लाम्‍धेःत्‍तो युङे़बा हे़क्‍क्‍याङ् खुने़ॽ कुदगि मे़ये़बे़म्‍बा नु मे़गिसे़म्‍बा निसुआङ् खुने़ॽ आत्‍तातान्‍ने साॽरिक् कुसाक्‍के़न् पोगे़॥

१० कर खुने़ॽ आप्‍फेक् स्‍वाःत् हिम्‍मो पे॥

खे़न् एगाङ् खुने़ॽ कुजुम् कुदेङ्‌हाॽ नु कुमेत् जेरेसे़न् उःप्‍मा ताःप्‍मा पाङ्‌घुसि, हे़क्‍क्‍याङ् खुने़ॽ कुयाङ्‌साकुन्‍धे नु यरिक् कुस्‍सा ये़म्‍बित्‍छा के़वाॽबा

११ हे़क्‍क्‍याङ् हाङ्‌ङिल्‍ले़ खुने़ॽ यम्‍बा ताक्‍फा पिरुबा नु वेॽ सुहाङ्‌युक्‍पाहाॽ हे़क्‍क्‍याङ् युक्‍साबाहाॽओ खुने़ॽ यम्‍बा मिङ्‌सो इङ्‌धाङ् पिरुबा पाःन्‍निन् खे़ङ्‌हाॽ चे़क्‍तुसि॥

१२ हामाने़ल्‍ले़ योॽरुर पाःत्‍तु, “हे़क्‍क्‍याङ् खे़म्‍म्‍याक्‍लक् मे़ःन्, कर एस्‍तर हाङ्‌मे़ल्‍ले़ यारिप् चोगुबा साभङ्‌जाओ हाङ्‌ङिन्‍नु सोरिक् तामारे़ लागि हाङ्‌मे़ल्‍ले़ आङ्‌गाॽरक् उःत्‍ताङ्॥ खम्‍भ्‍याङ् हाङ्‌ङिन्‍नु सोरिक् तामारे़ लागि ताःन्‍दिक्‍काङ् आङ्‌गाॽ उःत्‍ताङ्‌ङाङ् वाॽ॥

१३ हे़क्‍केसाङ् खे़न् यहुदि मोर्दकैन् हाङ्‌हिम्‍मोबा यम्‍बा लाम्‍धेःप्‍पो युङ्‌बा निसुङ्‌ङिल्‍ले़ कन् के़रे़क् पाःन्‍हाॽरे़ आङ्‌गाॽ आनिङ्‌वाॽए मे़दाने़न्॥”

१४ खे़ब्‍याङ् खुने़ॽ कुमेत् जेरेसे़न् नु के़रे़क् कुन्‍जुम् कुन्‍देङ्‌बाहाॽरे़ खुने़ॽ मे़मे़त्‍तु, “निबोङ्‌ङाङ् ङासि मितर केःम्‍बा सिङ्‌धिक् हाक्‍ते़ॽ, खे़प्‍मो मोर्दकैन् फोःम्‍मा से़प्‍मारे़ लागि ताःन्‍दिक् तानाम् हाङ्‌ङिन् पेलि फाक्‍ते़ॽ॥ खे़न् एगाङ् खे़ने़ॽ सःत्‍ते़ॽर हाङ्‌ङिन्‍नु सोरिक् साभङ्‌जाओ पेगे़ॽ॥” हामाने़ल्‍ले़ कन् पाःन्‍निन् साॽरिक् कुसिराॽथाङे़, हे़क्‍क्‍याङ् खुने़ॽ खे़न् सिङ्‌ङिन् यारिप् चोःक्‍मा पाङ्‌घुसिरो॥

हाङ्‌ङिल्‍ले़ मोर्दकैन् इङ्‌धाङ् पिरु

६

खे़न् से़न्‍दिक् हाङ्‌ङिन् कुमिक्‍के मे़युसे़न्॥ खुने़ॽ हाङ्‌युक् चोगुबा ये़म्‍मोबा हिन्‍दोक् पाःन्‍हाॽ साप्‍ते़आङ् के़बप्‍पा साप्‍मुःन्‍धुम् साप्‍पन्‍निन् ताःप्‍मा पाङ्‌घुसिआङ् खे़न् हाङ्‌ङिन् मे़निरु मे़बिरु॥

२ खे़प्‍मो लाम्‍धेत् के़गोबा ने़त्‍छि सुहाङ्‌युक्‍पा बिग्‍थाना नु तेरेसे़ल्‍ले़ अहासुरस हाङ्‌ङिन् से़प्‍मा चे़म्‍भन् चोगे़सुबा हे़क्‍क्‍याङ् मोर्दकैःल्‍ले़ खे़न् ओसेःन्‍धाङ् चोगुबा पाःन्‍निल्‍ले़ कुयाःम्‍बेओ साप्‍ते़आङ् पत्‍छे़॥

३ खे़ब्‍याङ् हाङ्‌ङिल्‍ले़ सेःन्‍दोसुसि, “कल्‍ले़ लागि मोर्दकैःल्‍ले़ आक्‍तङ्‌बा मिङ्‌सो इङ्‌धाङ् इग्र ताक्‍फा खोसुआङ् वये़बे?”

खे़प्‍मो के़वाॽबा हाङ्‌ङिल्‍ले़ कुसे़वारोबाहाॽरे़ मे़मे़त्‍तु, “थे़माआङ् खोसुबा होप्॥”

४ हाङ्‌ङिल्‍ले़ सेःन्‍दोसुसि, “खे़न् लक्‍खुम्‍मो हात् वाॽबे?” खे़न् ये़म्‍मो हामाने़न् आल्‍लो खारक् खुने़ॽ यारिप् चोगुबा सिङ्‌ङो मोर्दकैन् फोःम्‍मा फाॽआङ् हाङ्‌ङिन् पेलि फाक्‍मारे़ लागि हाङ्‌हिम् लाकात्‍पा लक्‍खुम्‍मो के़रे़द्‌ये़आङ् वये़॥

५ हाङ्‌ङिल्‍ले़ कुसे़वारोबाहाॽरे़ नुगप् मे़बिरु, “हामाने़न् लक्‍खुम्‍मो ये़प्‍कन्‍लो॥”

हाङ्‌ङिल्‍ले़ मे़त्‍तुसि, “खुने़ॽ कत्‍ना सिगाङ् फे़त्‍ते़म्‍मे़ॽ॥”

६ आल्‍ल हामाने़न् सिगाङ् लासे़, खे़ब्‍याङ् हाङ्‌ङिल्‍ले़ खुने़ॽ सेःन्‍दोसु, “हाङ्‌ङिल्‍ले़ आप्‍फेक् मिङ्‌सो इङ्‌धाङ् पिमा निङ्‌वाॽ चोगुबा मनान् थे मे़प्‍मा पोङ्‌बे?”

हामाने़ल्‍ले़ कुनिङ्‌वाॽओ इःत्‍तु, “आङ्‌गाॽनुःल्‍ले़ वेॽ हाङ्‌ङिल्‍ले़ हात् मिङ्‌सो इङ्‌धाङ् पिमा निङ्‌वाॽ चोगुआङ् वाॽआङ्‌बे?”

७ कल्‍ले़चोगुल्‍ले़ खुने़ॽ हाङ्‌ङिन् मे़त्‍तु, “हाङ्‌ङिल्‍ले़ आत्‍तिन् मनान् मिङ्‌सो इङ्‌धाङ् पिमा निङ्‌वाॽ के़जोगुॽ,

८ हाङ्‌ङिल्‍ले़ आप्‍फेक् कुजाङ्‌मा चाङ्‌ङिन् नु अन्‍निल्‍ले़ कुधे़गेःक्‍पो हाङ्‌मिक्‍सेन् मे़भत्‍छुबा हाङ्‌ङिल्‍ले़ कुयुक्‍मा अन्‍निन् मे़दारुर॥

९ खे़न् चाङ्‌ङिन् नु अन्‍निन् के़रे़क्‍नुःल्‍ले़ मिङ्‌सो इङ्‌धाङ्‌साबा हाङ्‌ङिल्‍ले़ कुसुहाङ्‌युक्‍पाहाॽओबा मनाधिक् हुक्‍मे़सुप्‍तुर, हे़क्‍क्‍याङ् हाङ्‌ङिल्‍ले़ मिङ्‌सो इङ्‌धाङ् पिमा निङ्‌वाॽ चोगुबा मनान् खे़ङ्‌हाॽरे़ खे़न् चाङ्‌ङिन् मे़जाक्‍तुर, हे़क्‍क्‍याङ् हाबा खे़न् अन्‍नो मे़युक्‍खुआङ् ये़क्‌यक्‍कोबा माराम्‍हाॽओ खे़ङ्‌हाॽ मे़बेःक्‍किल्‍ले़ अक्‍खे मे़लॽर मे़अःक्‍लरो, ‘हाङ्‌ङिल्‍ले़ मिङ्‌सो इङ्‌धाङ् पिमा निङ्‌वाॽ चोगुबा मनाःल्‍ले़ कुलागि थे चोःक्‍मनाआङ् वाॽ, खे़न् ओमे़त्‍ते़म्‍मे़ॽओ॥’”

१० खे़ब्‍याङ् हाङ्‌ङिल्‍ले़ हामाने़न् मे़त्‍तु, “हारा चोगे़ॽ॥ चाङ्‌हाॽ नु अन्‍निन् तारे़ॽ॥ हाङ्‌हिम्‍मो लाःप्‍मा लाम्‍धेःप्‍पो के़ये़प्‍पा यहुदि मोर्दकैन् खे़ने़ॽ के़बाःत्‍तुबा हे़क्‍केए मे़त्‍ते़ॽ॥ खे़ने़ॽ के़बाःत्‍तुबा पाःन्‍हाॽओ आत्‍तिन्‍नाङ् मे़याःक्‍ने़न्‍ल॥”

११ कल्‍ले़चोगुल्‍ले़ हामाने़ल्‍ले़ खे़न् चाङ्‌ङिन् मोर्दकैन् चाक्‍तु, हे़क्‍क्‍याङ् अन्‍नो युक्‍खुआङ् खुने़ॽ ये़क्‌यक्‍कोबा माराम्‍हाॽओ अक्‍खे लॽरे़र खुने़ॽ अःक्‍ते़, “हाङ्‌ङिल्‍ले़ मिङ्‌सो इङ्‌धाङ् पिमा कुसिराॽ के़धाङ्‌बा मनान् थे मे़प्‍मा पोःङ्‌ॽ, ओमे़त्‍ते़म्‍मे़ॽओ॥”

१२ खे़न् एगाङ् मोर्दकैन् हाङ्‌हिम्‍मोबा यम्‍बा लाम्‍धेःप्‍पो नुःक्‍खेद्‌ये़॥ हामाने़न् चैँ कुधे़गेःक्‍किन् ते़प्‍तुआङ् कुनिङ्‌वाॽ लोरे़र हाराहारा कुहिम्‍मो पे॥

१३ खे़ल्‍ले़ कुमेत् जेरेसे़न् नु के़रे़क् कुन्‍जुम् कुन्‍देःङ्‌बाहाॽ खुने़ॽओ पोःक्‍खे़बा के़रे़क् पाःन्‍हाॽ चे़क्‍तुसि॥ खुने़ॽ कुसुजासाबाहाॽ नु कुमेःत्‍तिल्‍ले़ खुने़ॽ अक्‍खे़ मे़मे़त्‍तु, “मोर्दकैःल्‍ले़ कुदगि खे़ने़ॽ मे़क्‍मा के़हेःक्‍ते़आङ् वाॽ, खे़न् यहुदि सुवाङ्‌ने़भग्र खुने़ॽ कुदक्‍ले़ङ्‌वाओ खे़ने़ॽ थेआङ् चोःक्‍मा के़न्‍छुक्‍तुन्‌ॽ॥ खे़ने़ॽ से़क्‍खासाङ् के़मे़क्‍लो॥”

१४ खे़ङ्‌हाॽ हामाने़न्‍नु पान् मे़बारे़र मे़बत्‍छे़ल्‍ले़ हाङ्‌ङिल्‍ले़ कुसिङ्‌गारुबाहाॽ मे़गे़रे़ मे़द्‌ये़, हे़क्‍क्‍याङ् एस्‍तरे़ल्‍ले़ यारिप् चोगुबा साभङ्‌जाओ हारा खुने़ॽ मे़देॽरुआङ् मे़बेरो॥

हामाने़न् मे़भोःन्‍दु

७

खे़ब्‍याङ् हाङ्‌ङिन् नु हामाने़न् साभङ्‌जा चासे़ हाङ्‌मा एस्‍तररे़ओ पेसे़त्‍छि॥

२ खे़ल्‍ले़ याःन्‍दिक्‍काङ् चे़ल्‍ले़क्‍से़ॽ सिजःङ्‌वा थुङ्‌नु हाङ्‌ङिल्‍ले़ हाङ्‌मे़न् याम्‍मो सेःन्‍दोसु, “हाङ्‌मा एस्‍तररे, चे़ल्‍ले़क्‍से़ॽ सेजङ्‌वान् थुङुर हाङ्‌ङिल्‍ले़ एस्‍तरे़न् याम्‍मो मे़त्‍तु, ‘खे़ने़ॽ के़बेलिन् थेबे? खे़न् के़घोसुॽ॥ खे़ने़ॽ के़नाःक्‍तुबा पाःन्‍निन् थेबे? आङ्‌गाॽ आहाङ्‌जुम्‍मिन् कुभ्रे़ःङ् यारिक्‍साङ् आङ्‌गाॽ खे़न् पिने़रो॥’”

३ खे़ब्‍याङ् हाङ्‌मा एस्‍तरे़ल्‍ले़ नुगप् पिरु, “हाङ्‌ङिल्‍ले़ आङ्‌गाॽ के़सिराॽ के़धाङाङ्‌ङाङ् वाॽ, हे़क्‍क्‍याङ् हाङ्‌ङे, हाङ्‌ङिल्‍ले़ नुबा के़इःत्‍तुने़भग्र आङ्‌गाॽ आहिङ्‌मे़न् से़ःप्‍ते़ॽ फाॽआङ् पेलि फाक्‍ने़॥ आङ्‌गाॽ आसुवाङ्‌बा मनाहाॽरे़ खुन्‍छिॽ हिङ्‌मे़न् ताङ्‌घे़ॽ फाॽआङ् पेलि फाक्‍ने़॥

४ थेआङ्‌भे़ल्‍ले़ आङ्‌गाॽ नु आङ्‌गाॽ आसुवाङ्‌हाॽ मे़ङ्‌मारे़ लागि, से़प्‍मारे़ लागि नु वरे़ङ्‌ले़ङ् मिङ्‌ङे मामा पिमारे़ लागि मे़सङ्‌घिगे़आङ् वयिगे़॥ आनिगे, ये़म्‍बित्‍छा नु मे़न्‍छुमा के़रे़क् योक् पोङ्‌मारे़ लागिरक् मे़सङ्‌घिगे़बा पान् वये़ल्‍ले़ग आङ्‌गाॽ स्‍वाःत् मे़म्‍बाःत्‍ते वयाङ्‌बा वये़॥ थेआङ्‌भे़ल्‍ले़ खे़म्‍म्‍याक्‍लक् पाःन्‍निल्‍ले़ग पयम् हाङ्‌ङिन् तुक्‍खे चाःप्‍मा मे़लाॽरुम्‍बा वये़॥”

५ अहासुरस हाङ्‌ङिल्‍ले़ एस्‍तर हाङ्‌मान् सेःन्‍लाप्‍तु, “अक्‍तङ्‌बा याःम्‍बक् चोःक्‍मा के़आःन्‍छिङ्‌बा मनान् हाःप्‍पे? खे़न् आत्‍ति वाॽ?”

६ एस्‍तरे़ल्‍ले़ मे़त्‍तु, “आनिगे के़अप्‍पा नु निङ्‌मिन् हाबा कन् कुॽइगे़भे़म्‍बा हामाने़न्‍लो!” खे़ब्‍याङ् हाङ्‌ङिन् नु हाङ्‌माल्‍ले़ खुन्‍छिॽ तगि हामाने़न् कुयङ्‌मा के़रे़॥

७ खे़ब्‍याङ् हाङ्‌ङिन् कुसाक्‍के़न्‍निल्‍ले़ थेआङ् मे़निसुन्‍नाङ् पोगे़, हे़क्‍क्‍याङ् चे़ल्‍ले़क्‍सेॽ सेजङ्‌वान् थुङ्‌मा ले़रुआङ् हाङ्‌हिम्‍मोबा फुङ्‌इक्‍को पे॥

कर हामाने़ल्‍ले़ खुने़ॽ कुहिङ्‌मे़न् से़ःप्‍मा फाॽआङ् हाङ्‌मे़न् पेलि फाक्‍मारे़ लागि युङे़बादे़न्‍नोए हाबा युङ्‌सिङ्‌ङाङ् युङे़॥ थेआङ्‌भे़ल्‍ले़ हाङ्‌ङिल्‍ले़ कुनिङ्‌वाॽओ खाप्‍पुथ्‍यःङ् मे़ङ्‌मारे़ लागि निःन्‍धो चोगुसुरुआङ् वाॽ फाॽआङ् हामाने़ल्‍ले़ कुसिङ्‌निःत्‍तु॥

८ हाङ्‌ङिन् फुङ्‌इक्‍कोलाम् कुजा चामा याक्‍फाङ्‌ङो फुरुत् नुःक्‍खे़द्‌ये़बा ये़म्‍मोए हामाने़न्‍ग एस्‍तरे़न् नाःम्‍सिङ्‌ङाङ् युङे़बा युक्‍नादे़न्‍निल्‍ले़ कुबेसाङ् साबन् फन्‍छिङ्‌ङाङ् पत्‍छे़॥

खे़ब्‍याङ् हाङ्‌ङिन् अःक्‍ते़, “थे हाङ्‌मे़न् कॽयो आङ्‌गाॽनु वाॽर आहिम्‍मोए कल्‍ले़ मेःत् मे़प्‍मा निङ्‌वाॽ चोगुबाबि?” हाङ्‌ङिल्‍ले़ कुम्‍ब्राओलाम् कन् पाःन्‍निन् लःन्‍दे़नुमे़ःन्‍ने खे़ङ्‌हाॽरे़ हामाने़ल्‍ले़ कनान मे़दे़प्‍तु॥

९ खे़ब्‍याङ् हाङ्‌ङिल्‍ले़ कुदगि के़वाॽबा सिङ्‌गारुहाॽओ थिक्‍पा हर्बोनाःल्‍ले़ पाःत्‍तु, “हाङ्‌ङिन् ताङ्‌गे़से़ःप्‍पा मोर्दकैन् फोःम्‍मारे़ लागि हामाने़ल्‍ले़ खुने़ॽ आप्‍फेक् कुहिम्‍मो निबोङ्‌ङाङ् ङासि मितर कुलिङ्‌गे़न् केःम्‍बा सिङ्‌धिक् चोगुआङ् युङ्!”

हाङ्‌ङिल्‍ले़ मे़त्‍तुसि, “आम्‍भा खे़प्‍मोए हामाने़न् फोःन्‍दे़म्‍मे़ॽ!”

१० खे़ब्‍याङ् मोर्दकैःल्‍ले़ कुलागि हामाने़ल्‍ले़ आप्‍फेक् यारिप् चोगुबा सिङ्‌ङो खुने़ॽ मे़भोन्‍दु॥ खे़न् एगाङ् हाङ्‌ङिल्‍ले़ कुसाक्‍के़न्‍निन् चिःक्‍तुरो॥

हाङ्‌ङिल्‍ले़ यहुदिहाॽ ताङ्‌से़ःप्‍मासि इङ्‌जाङ् चोगु

८

हाबा खे़ल्‍ले़ याःन्‍दिक् यहुदिहाॽरे़ खुन्‍छिॽ निङ्‌मि हामाने़ल्‍ले़ कुहिम् कुधाःङ्‌हाॽ अहासुरस हाङ्‌ङिल्‍ले़ हाङ्‌मा एस्‍तरे़न् पिरु॥ हे़क्‍क्‍याङ् मोर्दकैन् खुने़ॽ आप्‍फेक् आगाॽइ थाप् फाॽआङ् एस्‍तरे़ल्‍ले़ हाङ्‌ङिन् मे़त्‍तुबाल्‍ले़ चोगुल्‍ले़ मोर्दकैन् हाङ्‌ङिल्‍ले़ कुदगि त्‍ये़॥

२ खम्‍भ्‍याङ् हाङ्‌ङिल्‍ले़ हामाने़न् लाम्‍बा ताःक्‍तुबा एःप्‍साप् कुस्‍वागेःप्‍पिन् फे़न्‍दुआङ् मिक्‍तोक् कुइसिःक् मोर्दकैन् पिरु॥ एस्‍तरे़ल्‍ले़ हामाने़ल्‍ले़ कुहिम् कुधाःङ्‌हाॽ मोर्दकैन् हुक्‍सुप्‍तु॥

३ याम्‍मो एस्‍तरे़न् हाबे़र हाङ्‌ङिल्‍ले़ कुलाङ्‌जक्‍पो फन्‍छिङ्‌ङाङ् अगागि हामाने़ल्‍ले़ यहुदिहाॽरे़ खुन्‍छिॽ तक्‍ले़ङ्‌वाओ चोगुबा ताप्‍फे़ःम्‍बा चे़म्‍भन्‍निन् खे़त्‍ते़ आबिरे़ॽ फाॽआङ् हाङ्‌ङिन् पेलि फाक्‍तु॥

४ हाङ्‌ङिल्‍ले़ एस्‍तरे़न् ले़प्‍माङ् साम्‍म्‍याङ् कुहाङ् तक्‍काःत्‍तिन् सन्‍छु हे़क्‍क्‍याङ् खुने़ॽ पोगे़आङ् हाङ्‌ङिल्‍ले़ कुदगि ये़म्‍सिङ्‌ङाङ् ये़बे़॥

५ एस्‍तरे़ल्‍ले़ मे़त्‍तु, “हाङ्‌ङिल्‍ले़ नुबा के़इःत्‍तुने़भग्र, हे़क्‍क्‍याङ् आदाङ्‌बारे़ आङ्‌गाॽ लुङ्‌माॽ के़दुक्‍काने़भग्र, हाङ्‌ङिल्‍ले़ के़वाॽबा के़इःत्‍तु, हे़क्‍क्‍याङ् आदाङ्‌बा के़दे़न्‍ने़भग्र अगागि हम्‍मदाताःल्‍ले़ कुस्‍सा हामाने़ल्‍ले़ हाङ्‌ङिल्‍ले़ के़रे़क् के़दे़ःङ्‌गप्‍हाॽओबा यहुदिहाॽ मे़ङ्‌मासिरे़ लागि निङ्‌सेक् चोगुआङ् साप्‍तुबा सक्‍इङ्‌घङ् साप्‍पे़ःत्‍ताहाॽ कुसुम् मे़न्‍दम्‍मनाबा चोःक्‍मारे़ लागि लत्‍छा साप्‍मनाबा हाङ्‌इङ्‌जाङ् थिक् हाङे़देसे़ॽओ॥

६ थेआङ्‌भे़ल्‍ले़ आङ्‌गाॽ आसुवाङ् आम्‍भुॽ आन्‍साॽहाॽओ के़दाबा ये़त्‍तुक्‍खेन् आक्‍खेलॽरिक् नासिथःप्‍मा सुक्‍तुङ्‌बे? इग्र आङ्‌गाॽ आहिम्‍सयङ्‌हाॽ मे़मे़क्‍खुसिबान् आङ्‌गाॽ आक्‍खेआङ् थरुङ्‌बे?”

७ अहासुरस हाङ्‌ङिल्‍ले़ हाङ्‌मा एस्‍तरे़न् नु यहुदि मोर्दकैन् मे़त्‍तुसि, “हामाने़ल्‍ले़ यहुदिहाॽ मे़ङ्‌मा कोःत्‍तुसिबाल्‍ले़ चोगुल्‍ले़ आङ्‌गाॽ खुने़ॽ कुयाङ्‌सा कुन्‍धेहाॽ एस्‍तरे़न् पिरुङ्‌ङाङ् वाॽ, हे़क्‍क्‍याङ् खुने़ॽ मना फोःम्‍मासे़प्‍मा सिङ्‌ङो मे़भोःन्‍दु॥

८ आल्‍ल यहुदिहाॽरे़ लागि नुबा च्‍या के़इःत्‍छुबा वेॽ हाङ्‌इङ्‌जाङ् थिक् आङ्‌गाॽ आमिङ्‌ङो साप्‍ते़से़ॽ॥ खे़प्‍मो हाङ् एःप्‍साप् एःप्‍ते़से़ॽ, थेआङ्‌भे़ल्‍ले़ हाङ्‌ङिल्‍ले़ कुमिङ्‌ङो साप्‍मनाबा हाङ् एःप्‍साप् एःप्‍मनाआङ् साप्‍मनाबा साप्‍लान् कुसुम् मे़न्‍दम्‍मनाबा चोःक्‍मा सुक्‍मे़दे़ने़न्॥”

९ खे़न् एगाङ् सुम्‍सिगेक्‍पा ला, इग्र सिवान लाओबा निबोङ्‌ङाङ् सुम्‍सिगेक्‍पा ये़न्‍नो हाङ्‌ङिल्‍ले़ कुसुहाङ्‌मिबाहाॽ मे़उःत्‍तुसि॥ मोर्दकैःल्‍ले़ यहुदिहाॽ इङ्‌जाङ् पिरुसिबा कुइसिःक् भारत लाजेॽआङ् कत्‍ना इथियोपिया लाजेॽ थारिक्‍पा १२७ ते़ङ्‌गप्‍हाॽओबा यम्‍बा सुहाङ्‌गे़म्‍बाहाॽ, चुक्‍सा हाङ्‌हाॽ नु तुम्‍म्‍याङ्‌हाङ्‌हाॽरे़ खुन्‍छिॽ लागि ते़ङ्‌गप् थक्‍माबा आप्‍फेक् आप्‍फेक् खुन्‍छिॽ सक्‍सक् कुइसिःक् नु सुवाङ् थक्‍माबा खुन्‍छिॽ आप्‍फेक् पाःन्‍दाङ्‌हाॽओ हे़क्‍क्‍याङ् यहुदिहाॽरे़ लागिआङ् खुन्‍छिॽ आप्‍फेक् सक्‍सक् नु पाःन्‍दाङ्‌ङो लत्‍छा साप्‍मनाबा हाङ्‌इङ्‌जाङ् मे़लःत्‍तु॥

१० मोर्दकैःल्‍ले़ खे़न् इङ्‌जाङ्‌ङिन् अहासुरस हाङ्‌ङिल्‍ले़ कुमिङ्‌ङो साप्‍तुआङ् खे़प्‍मो हाङ् एःप्‍साप् एःप्‍तु॥ खे़न् इङ्‌जाङ्‌ङिन् हाङ्‌ङिल्‍ले़ कुअन् ये़प्‍नाओबा के़जाप्‍पा अन्‍गे़लोङ्‌बा इङ्‌साबाहाॽलाम् हाङुदेसु॥

११ के़रे़क् ये़क्‌यक्‍हाॽओ यहुदिहाॽ थिक्‍हुप् पोङ्‌माआङ् ताङ्‌से़ःप्‍सिङ्‌मा हाङ्‌ङिल्‍ले़ इङ्‌जाङ् पिरुसि॥ आत्‍तिन् सुवाङ् इग्र ते़ङ्‌गप्‍पोबा फे़जुम्‍भे़या खजुम्‍घयारे़ काप्‍तुसिबाहाॽरे़ यहुदि ये़म्‍बित्‍छा, मे़न्‍छुमाहाॽ नु अङे़ःक्‌वा साहाॽ मे़भत्‍तुसिॽ, खे़ङ्‌हाॽ से़प्‍मासि, चे़प्‍मा से़प्‍मासि, वरे़ङ्‌ले़ङ् मे़ङ्‌मासि नु खुन्‍छिॽ याङ्‌साकुन्‍धेहाॽ नाप्‍मासि मे़भाःक्‍तुसि॥

१२ हे़क्‍के चोःक्‍मा मे़भाःक्‍तुसिबे़न् के़रे़क् ते़ङ्‌गप्‍पो थिक्‌यान्, इग्र थिबोङ्‌ङाङ् निसिगेक्‍पा लाओ किग्र अदार लाओबा थिबोङ्‌ङाङ् सुम्‍सिगेक्‍पा ये़न्‍नोरक् वये़॥

१३ कन् इङ्‌जाङ् सक्‍किन् लिङ्‌मनाबा लत्‍छा साप्‍लाधिक् के़रे़क् ते़ङ्‌गप्‍पो कुभाङ् कुइसिःक् लःप्‍मा नु के़रे़क् मनासुम् थक्‍मा इङ्‌घङ् से़मा के़बोङ्‌बा पोःक्‍खे़॥ यहुदिहाॽ खे़न् ये़न्‍नो खुन्‍छिॽ निङ्‌मिहाॽओ कुले़क्‌वा नुःक्‍मारे़ लागि यारिप् मे़बोङ्‌ल फाॽआङ् कन् इङ्‌जाङ् सक्‍किन् मे़लःत्‍तुआङ् वये़॥

१४ हाङ्‌ङिल्‍ले़ कुअन्‍हाॽ लोङ्‌मासिआङ् से़माए के़बोङ्‌बा हाङ्‌ङिल्‍ले़ कुइङ्‌जाङ्‌ङिन् हारा तेॽमारे़ लागि खे़न् इङ्‌साबाहाॽ मे़बाङ्‌घु मे़देसुसि॥ कन् इङ्‌जाङ्‌ङिन् हाङ्‌पाङ् सुसनओआङ् मे़लःत्‍तु॥

१५ खे़ब्‍याङ् मोर्दकैन् हिःक्‌यङ्‌यङ्‌बा नु फदाङ्‌बा हाङ्‌देत् चाक्‍सिङ्‌ङाङ् यम्‍बा साम्‍म्‍याङ् तिच खुःक्‍सिङ् हे़क्‍क्‍याङ् चुन्‍जुम्‍बा नैनासुत् चाङ् चाक्‍सिङ्‌ङाङ् हाङ्‌ङिल्‍ले़ कुदगिलाम् लःन्‍दे़॥ खम्‍भ्‍याङ् के़रे़क् सुसन ये़क्‌यक्‍को मे़सःत्‍ते़आङ् सोसोत्‍लराङ् मे़जोगे़॥

१६ यहुदिहाॽरे़ खुन्‍छिॽ लागिग खे़न् ये़न्‍निन् निङ्‌वाॽ तामा नु सःप्‍मा, हाङ्‌हाङ् लॽमा नु मिङ्‌सो इङ्‌धाङ्‌बा ये़न् पोःक्‍खे़॥

१७ हाङ्‌ङिल्‍ले़ कुइङ्‌जाङ् के़गे़प्‍पा, के़रे़क् ते़ङ्‌गप् नु के़रे़क् ये़क्‌यक्‍हाॽओ यहुदिहाॽरे़ खुन्‍छिॽ लागि निङ्‌वाॽ तामा नु सिक्‍सम्‍मा, साभङ्‌जा चामा नु सोसोत्‍लराङ् चोःक्‍मा ये़न् पोःक्‍खे़॥ हे़क्‍क्‍याङ् वेॽ सुवाङ्‌बा यरिक् मनाहाॽ यहुदि मे़बोःक्‍खे़, थेआङ्‌भे़ल्‍ले़ यहुदिहाॽनु खे़ङ्‌हाॽ मे़गिसे़रो॥

यहुदिहाॽरे़ निङ्‌मिहाॽ मे़मे़क्‍खुसि

९

थिबोङ्‌ङाङ् ने़त्‍छिगेक्‍पा ला, इग्र अदार लाओबा थिबोङ्‌ङाङ् सुम्‍सिगेक्‍पा ये़न्‍नो हाङ्‌ङिल्‍ले़ कुइङ्‌जाङ्‌ङिन् के़प्‍मा ये़न्‍निन् के़रे़द्‌ये़॥ आम्‍भा खे़न् ये़न्‍नो यहुदिहाॽ खुन्‍छिॽ निङ्‌मिहाॽरे़ हुक्‍को ताःप्‍मासि निङ्‌साङ् मे़जोगुआङ् वये़॥ कर खे़ल्‍ले़ कुले़क्‌वाओग यहुदिहाॽरे़नि खुन्‍छिॽ निङ्‌मिहाॽ युक्‍मासि ये़न् पोःक्‍खे़॥

२ खे़ल्‍ले़ याःन्‍दिक् यहुदिहाॽ मे़ङ्‌मासि के़गोःप्‍पाहाॽ फप्‍मासिरे़ लागि अहासुरस हाङ्‌ङिल्‍ले़ के़रे़क् कुदे़ःङ्‌गप्‍पोबा ये़क्‌यक्‍हाॽओ यहुदिहाॽ थिक्‍हुप् मे़बोःक्‍खे़आङ् मे़वये़॥ खे़ङ्‌हाॽ आत्‍तिन्‍हाॽरे़आङ् अप्‍मा मे़न्‍छुक्‍तुसिन्, थेआङ्‌भे़ल्‍ले़ वेॽ के़रे़क् मे़न्‍छाम् सुवाङ्‌हाॽ खे़ङ्‌हाॽनु मे़गिसे़आङ् मे़वये़॥

३ खे़ङ्‌हाॽ मोर्दकैःन्‍नु मे़गिसे़बाल्‍ले़ चोगुल्‍ले़ ते़ङ्‌गप् ते़ङ्‌गप्‍पोबा के़रे़क् तुम्‍म्‍याङ्‌हाङ्‌हाॽ, हाङ्‌जुम्‍मोबा यम्‍बा सुहाङ्‌गे़म्‍बाहाॽ नु हाङ्‌युक्‍पाहाॽरे़ यहुदिहाॽ मे़भाॽरुसि॥

४ हाङ्‌हिम्‍मो मोर्दकैन् लत्‍छा यम्‍बा कुधे़गेक् मना पोःक्‍खे़, हे़क्‍क्‍याङ् खुने़ॽ आल्‍लसाङ् साॽरिक् मुक्‍साम्‍साबा पोःक्‍खे़आङ् खुने़ॽ कुमिङ्‌सो कुधाङ्‌सोन् के़रे़क् ते़ङ्‌गप्‍हाॽओ से़रे़॥

५ कम्‍भलॽरिक् यहुदिहाॽरे़ खुन्‍छिॽ के़रे़क् निङ्‌मिहाॽ ताभेःल्‍ले़ फाःत्‍ले़ःङ् मे़मे़त्‍तुसिआङ् मे़से़रुसि हे़क्‍क्‍याङ् मे़मे़क्‍खुसि॥ खुन्‍छिॽ के़जिःप्‍पाहाॽ यहुदिहाॽरे़ पाःप्‍पाःत् मे़मे़त्‍तुसि॥

६ हाङ्‌पाङ् सुसनओ यहुदिहाॽरे़ किप् ङासि ये़म्‍बित्‍छाहाॽ मे़स्‍ये़रुसिआङ् मे़मे़क्‍खुसि॥

७ खे़ङ्‌हाॽरे़ पर्सन्‍दाता, दल्‍फोन, अस्‍पाता,

८ पोराता, अदलिया, अरिदाता,

९ पर्मसता, अरिसै, अरिदै नु बैजाता,

१० हम्‍मादाताःल्‍ले़ कुस्‍सा यहुदिहाॽरे़ खुन्‍छिॽ निङ्‌मि हामाने़ल्‍ले़ कन् के़रे़क् थिबोङ् कुस्‍साहाॽआङ् मे़स्‍ये़रुसि॥ कर खे़ङ्‌हाॽरे़ चिगक्‌वा नाप्‍मा याःम्‍बक्‍को हुक्‍मे़ङ्‌गेःत्‍तुन्॥

११ हाबा खे़ल्‍ले़ याःन्‍दिक् हाङ्‌पाङ् सुसनओ मे़स्‍ये़रुसिबा मनाहाॽरे़ खुन्‍छिॽ खानिःत्‍तिन् हाङ्‌ङिन् मे़जे़क्‍तु॥

१२ हाङ्‌ङिल्‍ले़ हाङ्‌मा एस्‍तरे़न् मे़त्‍तु, “हाङ्‌पाङ् सुसनओ यहुदिहाॽरे़ किप् ङासि मनाहाॽ नु हामाने़ल्‍ले़ के़रे़क् थिबोङ् कुस्‍साहाॽआङ् मे़से़रुसिआङ् मे़मे़क्‍खुसिआङ् वाॽ॥ हाङ्‌ङिल्‍ले़ वेॽ कुदे़ःङ्‌गप्‍हाॽओ खे़ङ्‌हाॽरे़ थेधे मे़जोगुबिला? आल्‍लसाङ् पाःत्‍ते़ॽ, चे़ल्‍ले़क्‍से़ॽ सेजङ्‌वान् थुङुर हाङ्‌ङिल्‍ले़ एस्‍तरे़न् याम्‍मो मे़त्‍तु, ‘खे़ने़ॽ के़बेलिन् थेबे? खे़न् के़घोसुॽ॥ खे़ने़ॽ के़नाःक्‍तुबा पाःन्‍निन् थेबे? आङ्‌गाॽ आहाङ्‌जुम्‍मिन् कुभ्रे़ःङ् यारिक्‍साङ् आङ्‌गाॽ खे़न् पिने़रो॥’”

१३ एस्‍तरे़ल्‍ले़ खुने़ॽ नुगप् पिरु, “हाङ्‌ङिल्‍ले़ नुबा निङ्‌वाॽ के़इःत्‍तुने़भग्र आइन्‍बा इङ्‌जाङ् कुइसिःक् ताःन्‍दिक्‍काङ् आम्‍भा कम्‍भलॽरिक् सुसनओ यहुदिहाॽरे़ चोःक्‍मा मे़घोसुर फाॽआङ् खे़ङ्‌हाॽ चोःक्‍मा फाःक्‍ते़से़ॽओ॥ हे़क्‍क्‍याङ् हामाने़ल्‍ले़ खे़न् थिबोङ् कुस्‍साहाॽरे़ खुन्‍छिॽ चेहाॽ मना फोःम्‍मासे़प्‍मा सिङ्‌ङो मे़भोन्‍दुसिररो॥”

१४ खे़ब्‍याङ् हे़क्‍के चोःक्‍मा हाङ्‌ङिल्‍ले़ इङ्‌जाङ् पिरुसि॥ सुसनओ इङ्‌जाङ् मे़लःत्‍तु, हे़क्‍क्‍याङ् हामाने़ल्‍ले़ थिबोङ्‌ङे कुस्‍साहाॽरे़ खुन्‍छिॽ चेहाॽ मना फोःम्‍मासे़प्‍मा सिङ्‌ङो मे़भोःन्‍दुसि॥

१५ अदार लाओबा थिबोङ्‌ङाङ् लिसिगेक्‍पा ये़न्‍नो यहुदिहाॽ याम्‍मो थिक्‍हुप् मे़बोक्‍खे़आङ् सुसनओ किप् सुम्‍सि मनाहाॽ मे़स्‍ये़रुसि॥ कर खे़ङ्‌हाॽरे़ नाप्‍मासि याःम्‍बक्‍को हुक्‍मे़ङ्‌गेःत्‍तुन्॥

१६ आम्‍भा कन् ये़म्‍मो हाङ्‌ङिल्‍ले़ कुदे़ःङ्‌गप्‍हाॽओ के़वाॽबा के़याःक्‍पा यहुदिहाॽ आबाङे से़ःप्‍सिङ्‌मारे़ लागि नु खुन्‍छिॽ निङ्‌मिहाॽलाम् ताङ्‌मारे़ लागि थिक्‍हुप् मे़बोःक्‍खे़आङ् मे़वये़॥ खे़ङ्‌हाॽरे़ खुन्‍छिॽ के़जिःप्‍पा नुबोङ्‌ङाङ् ङासि हे़न्‍छिङ् मनाहाॽ मे़स्‍ये़रुसि, कर खे़ङ्‌हाॽरे़ नाप्‍मासि याःम्‍बक्‍को हुक्‍मे़ङ्‌गेःत्‍तुन्॥

१७ कन् अदार लाओबा थिबोङ्‌ङाङ् सुम्‍सिगेक्‍पा ये़न्‍नो मे़जोगु॥ थिबोङ्‌ङाङ् लिसिगेक्‍पा ये़न्‍नो खे़ङ्‌हाॽ मे़नाःम्‍सिङ्॥ खे़ल्‍ले़ याःन्‍दिक् लत्‍छा तङ्‌नाम् नु सोसोत्‍लराङ् ये़न् मे़दोसु॥

१८ कर सुसनबा यहुदिहाॽग खे़न् लाओबा थिबोङ्‌ङाङ् सुम्‍सिगेक्‍पा नु थिबोङ्‌ङाङ् लिसिगेक्‍पा ये़न्‍नो थिक्‍हुप् मे़बोःक्‍खे़ हे़क्‍क्‍याङ् थिबोङ्‌ङाङ् ङासिगेक्‍पा ये़न्‍नो मे़नाःम्‍सिङ्, खे़ब्‍याङ् खे़न् ये़न्‍निन् तङ्‌नाम् तोमा नु सोसोत्‍लराङ् चोःक्‍मा ये़न् निःन्‍धो मे़जोगु॥

१९ कल्‍ले़चोगुल्‍ले़ माःङ्‌घा माःङ्‌घाबा पाङ्‌भेॽहाॽओ के़युङ्‌बा पाङ्‌भेॽसाबा यहुदिहाॽ अदार लाओबा थिबोङ्‌ङाङ् लिसिगेक्‍पा ये़न्‍नो सोसोत्‍लराङ् नु तङ्‌नाम् ये़न् मे़दोसु, हे़क्‍क्‍याङ् खे़न् ये़न्‍नो खे़ङ्‌हाॽ खुन्‍छिॽ लुम्‍मो हुक्‌वाहाॽ मे़हाक्‍सिङ्‌लो॥

पुरिम तङ्‌नाम्

२० मोर्दकैःल्‍ले़ कन् पाःन्‍हाॽ साप्‍तुने़स्‍सु, हे़क्‍क्‍याङ् अहासुरस हाङ्‌ङिल्‍ले़ के़रे़क् कुदे़ःङ्‌गप्‍हाॽओबा माःङ्‌घा नु निःत्‍ताङ्‌बा के़रे़क् यहुदिहाॽ खुने़ॽ सक्‍इङ्‌घङ् साप्‍पे़ःप्‍ताहाॽ साप्‍तुआङ् हाक्‍तुसि॥

२१ के़रे़क् फारस हाङ्‌जुम्‍मो खुने़ॽ अदार लाओबा थिबोङ्‌ङाङ् लिसिगेक्‍पा नु ङासिगेक्‍पा ये़न्‍नो तङ्‌बे थक्‍मा सोसोत्‍लराङ् चोःक्‍मारे़ लागि सक्‍इङ्‌घङ् हाक्‍तुसि॥

२२ थेआङ्‌भे़ल्‍ले़ खे़न् ये़न्‍नो यहुदिहाॽरे़ खुन्‍छिॽ निङ्‌मिहाॽलाम् नाःम्‍सिङ्‌मा मे़घोसुबा नु खुन्‍छिॽ लागि निङ्‌वाॽ तुक्‍खे चामालाम् सोसोत्‍लराङ्‌ङो हे़क्‍क्‍याङ् मेरिङ् थक्‍मालाम् ससाङ्‌स्रोत् चोःक्‍मा लाओ ले़क्‍खे़आङ् वये़॥ खे़ङ्‌हाॽरे़ खे़न् ये़न्‍हाॽ तङ्‌नाम् नु सोसोत्‍लराङ् चोःक्‍मा, हे़क्‍क्‍याङ् खुन्‍छिॽ लुम्‍मो चामा कुजाहाॽ हुक्‌वा हाक्‍सिङ्‌मा नु याङ्‌गे़साॽबाहाॽ हुक्‌वा पिमासि ये़न् हे़क्‍के तोमा पोःङ्‌ॽ फाॽआङ् खुने़ॽ साप्‍तु॥

२३ कल्‍ले़चोगुल्‍ले़ मोर्दकैःल्‍ले़ साप्‍तुबा कुइसिःक् कुहेःक्‍सिङ्‌मा चोगुबा साक्‍थिम्‍मिन् इःप्‍मा नाःप्‍मारे़ लागि यहुदिहाॽ मे़दे़न्‍दे़॥

२४ थेआङ्‌भे़ल्‍ले़ के़रे़क् यहुदिहाॽरे़ खुन्‍छिॽ निङ्‌मि अगागि हम्‍मदाताःल्‍ले़ कुस्‍सा हामाने़ल्‍ले़ यहुदिहाॽ मे़ङ्‌मासिरे़ लागि चे़म्‍भन् चोगुआङ् कुभा ये़न्‍निन् से़म्‍मारे़ लागि तॽयाःन्‍सोन् के़सुआङ् वये़॥ खे़न् पुर (तॽयाःन्‍सोन् के़मा) मे़मे़त्‍तुआङ् वये़॥

२५ कर एस्‍तरे़न् हाङ्‌ङिल्‍ले़ कुदगि के़रे़ल्‍ले़ यहुदिहाॽरे़ खुन्‍छिॽ तक्‍ले़ङ्‌वाओ हामाने़ल्‍ले़ चोःक्‍मा कोःत्‍तुबा खे़न् ताप्‍फे़ःम्‍बा चे़म्‍भन्‍निन् आप्‍फेक् कुधे़गेःक्‍पो थामारे़ लागि खुने़ॽ नु कुस्‍साहाॽ सिङ्‌ङो फोःन्‍छे़ हाङ्‌ङिल्‍ले़ साप्‍मनाबा इङ्‌जाङ् लःत्‍तु॥

२६ (खे़ल्‍ले़ चोगुल्‍ले़ खे़ङ्‌हाॽरे़ कन् ये़न्‍हाॽ पुरिम मे़मे़त्‍तु, खे़न् पुर a पाःन्‍सुत्‍लालाम् त्‍ये़बारो॥) खे़न् सक्‍इङ्‌घङ्‌ङो साप्‍ते़बा कुइसिःक् नु खे़ल्‍ले़ कुयाःम्‍बेओ खे़ङ्‌हाॽरे़ मे़निसुबा हे़क्‍क्‍याङ् निङ्‌वाॽ मे़घोसुबा पाःन्‍निल्‍ले़ चोगुल्‍ले़,

२७ यहुदिहाॽ आबाङे नु खुन्‍छिॽ मुॽइङ्‌दाङ्‌साहाॽ हे़क्‍क्‍याङ् खुन्‍छिॽनु के़भुङ्‌सिङ्‌बा के़रे़क्‍ले़ लागि कन् नियाःन्‍बा ये़न्‍निन् तङ्‌बे थक्‍मा तोक् के़बोङ्‌बा थिम् कुइसिःक् नु निःन्‍धो के़बोङ्‌बा ये़न्‍नो तोमाए पोःङ्‌ॽ,

२८ हे़क्‍क्‍याङ् थाःक्‍थाःक् थारिक् के़रे़क् हिम्‍सयङ्‌हाॽरे़ ते़ङ्‌गप् थक्‍मा नु के़रे़क् ये़क्‌यक्‍हाॽओ पुरिम्‍बा ये़न्‍हाॽ इःप्‍मा नाःप्‍माए पोःङ्‌ॽ हे़क्‍क्‍याङ् खे़ल्‍ले़ निङ्‌वाॽसोक्‍किन् खे़ङ्‌हाॽरे़ खुन्‍छिॽ थिन्‍दाङ् सायोबोरा मुॽइदाङ्‌साहाॽओ आभे़ल्‍ले़आङ् चक्‍मे़लॽने़ल्‍ल के़लॽबा खे़ङ्‌हारे़ निःन्‍धो मे़जोगु॥

२९ खे़ब्‍याङ् अबिहेलरे़ कुस्‍सा हाङ्‌मा एस्‍तरे़न् नु यहुदि मोर्दकैःल्‍ले़ के़रे़क् युक्‍नु निसिगेक्‍पा सक्‍इङ्‌घङ् साप्‍ते़सुआङ् पुरिम तङ्‌नाम्‍मिन् तोमाए के़बोङ्‌बा कुबुङ् युक्‍खे़सु॥

३० मोर्दकैःल्‍ले़ इङ्‌जाङ् पिरुसिबा कुइसिःक् पुरिम्‍बा कन् ये़न्‍हाॽ निःन्‍धो के़बोङ्‌बा ये़म्‍मो तोमा याःन्‍दुसिर अहासुरस हाङ्‌ङिल्‍ले़ १२७ कुदे़ःङ्‌गप्‍हाॽओ सनारुङ् नु ताप्‍थेक् याम्‍धेक्‍पा नुइत्‍छो ओसेःन्‍धाङ् चोःक्‍नु के़रे़क् यहुदिहाॽ सक्‍इङ्‌घङ् हाक्‍तुसि॥

३१ आक्‍खेलॽरिक् यहुदिहाॽरे़ खुन्‍छिॽ लागि तःक्‍ने़त् युङ्‌मा नु मेरिङ् थक्‍मा थिम्‍हाॽ मे़नाःत्‍तुर मे़वये़ हाबा हे़क्‍केलॽरिक्‍के खे़ङ्‌हाॽ नु खुन्‍छिॽ मुॽइदाङ्‌साहाॽरे़ पुरिम्‍बा ये़न्‍हाॽ मे़दोसुर पोःङ्‌ॽ फाॽआङ् मोर्दकैन् नु एस्‍तर हाङ्‌मे़ल्‍ले़ इङ्‌जाङ् पिरे़सुसिआङ् वये़॥

३२ पुरिम्‍मिल्‍ले़ लागि कन् थिम्‍हाॽ एस्‍तरे़ल्‍ले़ इजाङ्‌ङिल्‍ले़ से़क्‍खाबा निःन्‍धो चोगु, हे़क्‍क्‍याङ् खे़न् थिम्‍हाॽ मे़साप्‍तुआङ् मे़ने़स्‍सुरो॥

a 

९:२६ पुर फाॽइन् तॽयान् फे़म्‍मा पोःङ्‌ॽ॥

अहासुरस हाङ्‌ङिन् नु मोर्दकैन् पयम् यम्‍बा पोङ्‌सिॽ

१०

अहासुरस हाङ्‌ङिल्‍ले़ खुने़ॽ कुहाङ्‌जुम्‍मो के़रे़क् नु वरःङ्‌ङिल्‍ले़ कुयाओ के़ने़बा लाजेॽहाॽओ थारिक् एःङ्‌याङ् हुङ्‌मा पाङ्‌घुसि॥

२ हाङ्‌ङिल्‍ले़ कुयुक् नु मुक्‍साम्‍बा कुयाःम्‍बक्‍हाॽ हे़क्‍क्‍याङ् खुने़ॽ मोर्दकैन् पिरुबा मिङ्‌सो इङ्‌धाङ्‌हाॽ मादि नु फारसबा हाङ्‌हाॽरे़ खुन्‍छिॽ साप्‍मुःन्‍धुम्‍मो साप्‍ते़आङ् पत्॥

३ यहुदि मोर्दकैन् हाङ्‌ङिन्‍नुःल्‍ले़ निसिगेक्‍पा योयोक्‍पा ताक्‍फाओ वये़॥ खुने़ॽ यहुदिहाॽओ यम्‍बा मना पोःक्‍खे़, हे़क्‍क्‍याङ् आप्‍फेक् लाजेॽबा यरिक् यहुदि कुम्‍भुॽ कुन्‍साॽहाॽओ खुन्‍छिॽ सिराॽ के़धाङ्‌बा पोःक्‍खे़, थेआङ्‌भे़ल्‍ले़ खुने़ॽ कुमनाहाॽ नुरिक् मे़त्‍तुसि, हे़क्‍क्‍याङ् के़रे़क् यहुदिहाॽरे़ खुन्‍छिॽ नुॽमा तामारे़ लागि खुने़ॽ पारे़रो॥

अय्‍युबरे़ कुसाप्‍पन्

साप्‍पन् निसुम्

के़रे़क् परिक्‍ले़न् ये़त्‍तुक्‍खे के़दुम्‍बा लत्‍छा नुबा मनाधिक्‍ले़ कुघे़दान् अय्‍युबरे़ कुसाप्‍पन्‍नो साप्‍ते़आङ् पत्॥ खे़ल्‍ले़ के़रे़क् कुस्‍साहाॽ मे़सिःॽ, के़रे़क् कुयाङ्‌साकुन्‍धेन्‍हाॽ मे़नाप्‍तु मे़देॽरु हे़क्‍क्‍याङ् कुधक्‍को साॽरिक् याम्‍गे़सिङ्‌बा याङ्‌घेःक् लःम्‍मा तुक्‍माल्‍ले़ याङ्‌घुॽ॥ खे़न् एगाङ् अय्‍युब नु कुन्‍देःङ्‌बाहाॽरे़ खुनिॽ लुम्‍मो खे़न् ये़त्‍तुक्‍खेःल्‍ले़ कुयाःम्‍बेओ के़बोङ्‌बा हिन्‍दोक् पाःन्‍हाॽ कप्‍मो साप्‍ते़आङ् पत्॥ कन् साप्‍पन् के़साप्‍पे़ल्‍ले़ खे़न् ताॽजे़ङ् पाःन्‍हाॽ कुलक् सुम्‍सि साम्‍मिला साम्‍लोसुम्‍मो साप्‍तुआङ् पत्॥ मनारे़ लागि निङ्‌वाॽफुमाङ्‌ङिल्‍ले़ कुजोःक्‍मा पाःन्‍हाॽ के़ये़क्‍पा वाॽ फाॽआङ् कन् ताॽजे़ङ् पाःन्‍नो ओसेःन्‍धाङ् पोःक्‍खे़आङ् पत् हे़क्‍क्‍याङ् कुनुप्‍मो निङ्‌वाॽफुमाङ्‌ङिल्‍ले़ए अय्‍युबे़न् सुप्‍फो पिरु॥

उन्‍छेःन्‍लाम्‍बाए के़बोङ्‌बा के़युबा साम्‌योबा निङ्‌वाॽरे़ इःप्‍मनाबा हे़क्‍के कुन्‍देङ् कुन्‍जुम्‍हाॽरे़ अय्‍युबे़न् खे़ल्‍ले़ खुने़ॽ कुदुक्‍खेःल्‍ले़ कुयाःम्‍बेओ मे़जे़क्‍तु॥ निङ्‌वाॽफुमाङ्‌ङिल्‍ले़ मनाहाॽ आभे़ल्‍ले़साङ् नुबा पाःन्‍निल्‍ले़ कुले़क्‌वा नुबा तुम्‍घो हे़क्‍क्‍याङ् ताप्‍फे़ःम्‍बा पाःन्‍निल्‍ले़ कुले़क्‌वा ताप्‍फे़ःम्‍बाए तुम्‍घोःन् पिरुसि॥ अय्‍युबरे़ लायो चोगुबाल्‍ले़ चोगुल्‍ले़ ये़त्‍तुक्‍खे तुम्‍मा पोःक्‍खे़बा फाॽआङ् खे़ङ्‌हाॽरे़ मे़इःत्‍तुआङ् मे़वये़॥ कर अय्‍युबरे़ कुलागि खे़न् पाःन्‍निन् खे़म्‍म्‍याक् कुबात् के़नुॽबा होःप्‍ते़॥ आङ्‌गाॽ साॽरिक् नुबा नु साम्‌योबा मना वाॽआ खे़ल्‍ले़ चोगुल्‍ले़ आङ्‌गाॽ हे़क्‍तङ्‌बा मनाःल्‍ले़ के़साक्‍पा खुम्‍दिङ् मे़ङ्‌घोमा के़बोङ्‌बा वये़ फाॽआङ् खुने़ॽ इःत्‍तुआङ् वये़॥ आङ्‌गाॽ हे़क्‍तङ्‌बा मनासम्‍दाङ् निङ्‌वाॽफुमाङ्‌ङिल्‍ले़ अक्‍खेलॽरिक् अक्‍तङ्‌बा यम्‍बा ये़त्‍तुक्‍खेन् तामा पाङ्‌घु लॽरिक् खे़ल्‍ले़ कुसिङ् निःप्‍मा मे़सुक्‍तुन् खे़ब्‍याङ् खुने़ॽ निङ्‌वाॽफुमाङ्‌ङिन् सेःन्‍दोमारे़ लागि आःन्‍छिङ्॥ अय्‍युबरे़ आबाङे नसान् चोःक्‍मा मे़ले़रुन् कर निङ्‌वाॽफुमाङ्‌ङिल्‍ले़ कुदगि आप्‍फेक् नुबा चोःक्‍का लॽरिक् तसि पिमा नु याम्‍मो लत्‍छा नुबा मनाःल्‍ले़ कुमिङ्‌सो कुधाःङ्‌सो खोमा निङ्‌वाॽ चोगु॥ अय्‍युबरे़ सेःन्‍दोसुबा पाःन्‍हाॽ निङ्‌वाॽफुमाङ्‌ङिल्‍ले़ नुगप्‍क मे़बिरुन् कर खुने़ॽ आबाङे निङ्‌वाॽफु मुक्‍साम् नु सिक्‍कुम्‍दिङ् निङ्‌वाॽरे़ कुयाःम्‍बेओ सामिल्‍ला लाम्‍बाबा पोधक्‍किल्‍ले़ खुने़ॽ कुनिङ्‌वाॽ मासु॥ खे़न् एगाङ् अय्‍युबे़न् चुङ्‌जिगे़न् नःम्‍नःम्‍बा पोःक्‍खे़आङ् निङ्‌वाॽफुमाङ्‌ङिन् पयम्‍बा नु सिक्‍कुम्‍निबा चोक् फाॽआङ् पाःप्‍मा ते़न्‍दे़॥ हे़क्‍क्‍याङ् आबाङे पाःप्‍मा मे़न्‍नुॽमनाबा पाःन्‍हाॽ नु कुसिक् पोगे़ल्‍ले़ पाःत्‍तुबा पाःन्‍हाॽरे़ लागि खुने़ॽ कुनिङ्‌वा लोरे़॥

निङ्‌वाॽफुमाङ्‌ङिल्‍ले़ अय्‍युबे़न् अक्‍खेलॽरिक् मुॽइसाम् पिरुआङ् याम्‍मो तगिबा याक्‍नाम्‍मो के़रे़ हे़क्‍क्‍याङ् खे़ल्‍ले़ कुयाक्‍नाम्‍मिन् आक्‍खेलॽरिक् तगिनुःल्‍ले़आङ् नुबा पोःक्‍खे़, खे़न् पाःन्‍निन् सामिल्‍लाओ साप्‍ते़आङ् खे़दाॽओ नुबे़आङ् पत्॥ अय्‍युबरे़ कुदुक्‍खेःल्‍ले़ कुबेन् नुरिक् कुसिङ् निःप्‍मा मे़न्‍सुक्‍तुम्‍बाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ अय्‍युबरे़ कुन्‍देःङ्‌बाहाॽ फे़ःक्‍तुसि॥ तगिआङ्‌धो साम्‌योःल्‍ले़ पाःत्‍तु युरुबा पाःन्‍हाॽनुःल्‍ले़आङ् यरिक् निङ्‌वाॽफुमाङ्‌ङिन् पयम् यम्‍बा चोक् फाॽआङ् अय्‍युबरे़रक् कुसिङ्‌निःत्‍तु॥

ताङ्‌बा थामिङ्

तक्‍पान् १:१–२:१३

अय्‍युब नु खुने़ॽ कुन्‍देङ् कुन्‍जुम्‍हाॽ ३:१–३१:४०

क) अय्‍युबरे़ कुलुङ्‌हाःप्‍मा पान् ३:१-२३

ख) थिक्‍सिगेक्‍पा ताॽजे़ङ् ४:१–१४:२२

ग) निसिगेक्‍पा ताॽजे़ङ् १५:१–२१:३४

घ) सुम्‍सिगेक्‍पा ताॽजे़ङ् २२:१–२७:२३

ङ) सिक्‍कुम्‍दिङ् निङ्‌वाॽरे़न् मिङ्‌सो इङ्‌धाङ् २८:१-२८

च) अय्‍युबरे़ कुनुप्‍मा कुबान् २९:१–३१:४०

एलिहुरे़ चोगुबा उवा ३२:१–३७:२४

यहवे दाङ्‌बे़ल्‍ले़ अय्‍युबे़न् नुगप् पिरु ३८:१–४२:६

कुनुप्‍मा पान् ४२:७-१७

अय्‍युबरे़ कुसाप्‍पन्

अय्‍युबरे़ कुये़प्‍ले़क्

१

उज लाजेॽओ अय्‍युब मिङ् के़वाःप्‍पा मनाधिक् वये़॥ खुने़ॽ निङ्‌वाॽफुमाङ्‌ङो से़वा के़जोःक्‍पा नु नसाःन्‍साबा वये़॥ खुने़ॽ कुदोःप्‍मा नु नुबा मना वये़ खे़ब्‍याङ् खुने़ॽ निङ्‌वाॽफुमाङ्‌ङिन् मिङ्‌सो इङ्‌धाङ् के़बिबा वये़ हे़क्‍क्‍याङ् ताप्‍फे़ःम्‍बा याःम्‍बक् चोःक्‍मालाम् के़से़ःप्‍सिङ्‌बा चोगे़॥

२ खुने़ॽ कुस्‍सा ये़म्‍बित्‍छा नुसि नु कुस्‍सा मे़न्‍छुमा सुम्‍सि मे़वये़॥

३ खुने़ॽ ७,००० मे़ल्‍लुक् नु ३,००० उमे, १,००० पित्, ५०० अदङ्‌हाॽ कत्‍तुसि॥ खुने़ॽ यरिक् से़वारोबा से़वारोमाहाॽ कत्‍तुसि॥ तॽइ नाङ्‌गे़न् पिसाङ्‌बा मनाहाॽओ खुने़ॽ के़रे़क्‍नुःल्‍ले़ यम्‍बा नु याङ्‌साकुन्‍धेसाबा वये़॥

४ अय्‍युबरे़ कुस्‍साहाॽ मे़दङ्‌सिङ्‌ङाङ् हिम्‍मो पाःल्‍लोबा मे़ज्‍ये़र साभङ्‌जा मे़बिसिङ्॥ खे़न् साभङ्‌जाओ के़रे़क् मे़द्‌ये़॥ खे़ङ्‌हाॽरे़ खुन्‍छिॽ आबाङे सुम्‍सि चेलिमा नुसाॽहाॽआङ् साभङ्‌जाओ मे़उःत्‍तुसि॥

५ साभङ्‌जा मे़जबा ये़न्‍निल्‍ले़ कुदाःन्‍दिक् तानाम्‍सा अय्‍युबे़न् पोगे़आङ् आबाङे के़रे़क् कुस्‍साहाॽरे़ खुनिॽ मिङ्‌ङो मिधिङ्‌म्‍नाबा सिदुङ्‌जभा तोःन्‍दुर यागे़॥ खुने़ॽ हे़क्‍केलॽरिक् आबाङे कुस्‍साहाॽ सेसेसुत्‍थो चोगुसिर वये़॥ कुस्‍साहाॽरे़ मे़न्‍नि मे़न्‍धाए निङ्‌वाॽफुमाङ्‌ङिल्‍ले़ कुजाःत्‍थि मे़देसुआङ् लायो लासोत् मे़जोगुबि फाॽआङ् खुने़ॽ सेसेसुत्‍थो चोगुसिर वये़॥

माफे़न्‍साम्‍मिल्‍ले़ अय्‍युबे़न् हङ्‌साॽरु

६ थिक्‌यान् साङ्‌ग्राम्‍पेदाङ्‌बा माङ्‌लाइङ्‌बाहाॽ यहवे दाङ्‌बे़ल्‍ले़ कुदगि मे़द्‌ये़ःल्‍ले़ माफे़न्‍साम्‍मिन्‍नाङ् खे़ङ्‌हाॽनु के़रे़द्‌ये़॥

७ यहवे दाङ्‌बे़ल्‍ले़ खे़न् सेःन्‍लाप्‍तु, “खे़ने़ॽ आत्‍तान् के़बेआङ् के़वये़?”

माफे़न्‍साम्‍मिल्‍ले़ नुगप् पिरु, “इक्‍सादिङ् खाम्‍बेःक्‍मो के़रे़क् पिसाङ् ना नु कत्‍ना ताक्‍कन्‍नि वयाङ्॥”

८ हे़क्‍केःल्‍ले़ यहवे दाङ्‌बे़ल्‍ले़ सेःन्‍लाप्‍तु, “थे आङ्‌गाॽ आसे़वारोबा अय्‍युबे़न् खे़ने़ॽ के़निसुबि? इक्‍सादिङ् खाम्‍बेःक्‍मो खे़न् हे़क्‍तङ्‌बा कुदोःप्‍मा नु नुबा मना हाःत्‍ताङ् होप्॥ खे़ल्‍ले़ आङ्‌गाॽ मिङ्‌सो इङ्‌धाङ् पिआ हे़क्‍क्‍याङ् ताप्‍फे़ःम्‍बा याःम्‍बक् चोःक्‍मालाम् सिङ्‌सिङ् ये़क्‌ये़क् लॽरिक् से़ःप्‍सिङ्‌ङाङ् वाॽ॥”

९ माफे़न्‍साम्‍मिल्‍ले़ नुगप् पिरु, “थे अय्‍युबरे़ थेनाधे खे़ने़ॽ सेसे माङ्‌से़वा के़मे़प्‍पि?

१० सदादिङ् खे़ल्‍ले़ कुहिम्‍सयङ् नु कुयाङ्‌साकुन्‍धेहाॽ खे़ने़ॽ कम्‍ब्राङ् के़मे़त्‍तुआङ् वाॽ॥ खे़ल्‍ले़ चोगुबा के़रे़क् याःम्‍बक्‍को खे़ने़ॽ मुॽइसाम् के़बिरुआङ् काक् लाजेन् सिदे़प् ते़प्‍तुर पित्‍थक्‍साहाॽ के़बिरुआङ् वाॽ॥

११ कर खे़ल्‍ले़ के़रे़क् के़जिगक्‌वाहाॽ नाप्‍ते़ साॽरे़, खे़ल्‍ले़ खे़ने़ॽ के़दगिए माङ्‌दे साङ्‌ग्रा के़मे़त्!”

१२ यहवे दाङ्‌बे़ल्‍ले़ खे़न् मे़त्‍तु, “ओक् नुॽ, खे़ल्‍ले़ कत्‍तुबा के़रे़क् पाःन्‍हाॽ खे़ने़ॽ के़युक्‍को पिने़॥ खे़ल्‍ले़ कुधक्‍किन्‍लक् खे़ने़ॽ हुक् मे़याक्‍ते़न्‍ने़ॽ॥” हे़क्‍क्‍याङ् माफे़न्‍साम्‍मिन् यहवे दाङ्‌बे़ल्‍ले़ कुदगिलाम्‍बा लःन्‍दे़आङ् पे॥

अय्‍युबरे़ कुयाङ्‌साकुन्‍धे नु कुस्‍साहाॽ खाप्‍पुथ्‍यःङ् मे़बोङ्

१३ थिक्‌ये़न् अय्‍युबरे़ कुस्‍सा तुम्‍बाल्‍ले़ कुहिम्‍मो खुने़ॽ कुस्‍सा ये़म्‍बित्‍छा मे़न्‍छुमाहाॽरे़ सा नु थि मे़ज मे़धुङुर मे़युङे़॥

१४ लत्‍छा मनाधिक् अक्‍तङ्‌बा इङ्‌घङ् तारुआङ् अय्‍युबरो लोःक्‍ते़र त्‍ये़, “आनिगे के़क्‍चु थोङ्‌नु यागिगे़, निःत्‍ताङ् अदङ्‌हाॽआङ् चामे़रामे़र मे़वये़॥

१५ सबि मे़प्‍मनाबा सुवाङ्‌हाॽरे़ चिभत् मे़भत्‍तिगे़ हे़क्‍क्‍याङ् खे़न् थक्‍साहाॽ मे़देॽरुसि॥ वेॽ के़रे़क् के़से़वारोबाहाॽ मे़से़रुसि॥ आङ्‌गाॽरक् खे़त्‍छिङ्‌ङाआङ् खे़ने़ॽ इङ्‌घङ् पिमारे़ लागि के़राङ् त्‍याङ्॥”

१६ खे़ल्‍ले़ पाःत्‍तुर पत्‍छे़ल्‍ले़ वेॽस्‍मा से़वारोबान् फे़रे़आङ् पाःत्‍तु, “मे़ल्‍लुक्‍हाॽ नु मे़ल्‍लुक्‍कम्‍बाहाॽ सेरिःल्‍ले़ खे़रु से़रुसि॥ खे़ने़ॽ इङ्‌घङ् पिमारे़ लागि आङ्‌गाॽरक् हिङाङ्‌ङाङ् त्‍याङ्॥”

१७ खे़ल्‍ले़ पाःप्‍माए मे़न्‍छुःत्‍ते वेॽस्‍मा से़वारोबान् त्‍ये़आङ् पाःत्‍तु, “कुलुप् सुम्‍सि कल्‍दि खुन्‍द्रिःक्‍पाहाॽरे़ आनिगे चिभत् मे़भत्‍तिगे़ हे़क्‍क्‍याङ् उमेहाॽ मे़नाप्‍तिगे़आङ् मे़देॽरुसि॥ आङ्‌गाॽरक् ताङाङ्‌ङाङ् वेॽ के़रे़क् के़से़वारोबाहाॽ खे़ङ्‌हाॽरे़ मे़से़रुसि॥ खे़ने़ॽ इङ्‌घङ् पिमारे़ लागि के़दाङ्‌बाआङ् के़दाबा आङ्‌गाॽरक् पोःक्‍खाङ्॥”

१८ खे़न्‍नाङ् पारे़र पत्‍छे़ल्‍ले़ वेॽस्‍मा से़वारोबान् त्‍ये़आङ् पाःत्‍तु, “खे़ने़ॽ के़स्‍सा तुम्‍बाल्‍ले़ कुहिम्‍मो के़स्‍सा ये़म्‍बित्‍छा मे़न्‍छुमाहाॽरे़ सा नु थि मे़ज मे़धुङुर मे़युङे़॥

१९ खे़न् ये़म्‍मो ये़ःङ्‌घादे़न्‍नोलाम् खइक् खइक् के़इक्‍सिङ्‌बा सुरित् केजङ् हुरे़द्‌ये़आङ् हिम्‍मिन् यस्‍सुल्‍ले़ खे़ने़ॽ के़स्‍साहाॽ के़रे़क् हदॽ मे़स्‍ये़॥ खे़ने़ॽ इङ्‌घङ् पिमारे़ लागि आङ्‌गाॽरक् हिङाङ्॥”

२० खे़न् के़रे़क् खे़प्‍सुआङ् अय्‍युबे़न् पोगे़ हे़क्‍क्‍याङ् मिङ्‌वाःल्‍ले़ कुधिम् पोःक्‍खे़र आबाङे कुजाङ्‌तेःत्‍तिन् ते़रे़क् थे़ःक्‍खु॥ खुने़ॽ कुधे़गेक्‍पान् नःक्‍खुआङ् खाम्‍मो साम्‍बोन् हबत् फन्‍छिङ्‌ङाङ् माङ्‌से़वा चोगे़॥

२१ खुने़ॽ पाःत्‍तु,

“आङ्‌गाॽ आम्‍मारे़ कुसाप्‍पोःक्‍कोलाम्

ले़क्‍चाॽबे़धिक् त्‍याङ्‌लो

हे़क्‍क्‍याङ् ले़क्‍चाबे़धिक्‍के

आङ्‌गाॽ नुःङ्‌ङा पेःक्‍कारो॥

यहवे दाङ्‌बे़ल्‍ले़ पिराङ्‌लो

हे़क्‍क्‍याङ् यहवे दाङ्‌बे़ल्‍ले़ए तेॽरुरो,

यहवे दाङ्‌बे़ल्‍ले़ कुमिङ्‌ङिन्

मिङ्‌सो इङ्‌धाङ् पोङ्‌लरो!”

२२ कन् के़रे़क् पोःक्‍खे़साङ् अय्‍युबरे़ निङ्‌वाॽफुमाङ्‌ङिन् पाःन्‍मे़धिक्‍तुन् हे़क्‍क्‍याङ् लायो मे़जोगुन्‍लो॥

माफे़न्‍साम्‍मिल्‍ले़ अय्‍युबे़न् निले़ङ् हङ्‌साॽरु

२

थिक्‌यान् साङ्‌ग्राम्‍पेदाङ्‌बा माङ्‌लाइङ्‌बाहाॽ याम्‍मो यहवे दाङ्‌बे़ल्‍ले़ कुदगि मे़द्‌ये़ःल्‍ले़ माफे़न्‍साम्‍मिन्‍नाङ् खे़ङ्‌हाॽनु के़रे़द्‌ये़॥

२ यहवे दाङ्‌बे़ल्‍ले़ खे़न् सेःन्‍लाप्‍तु, “खे़ने़ॽ आत्‍तान् के़बेआङ् के़वये़?”

माफे़न्‍साम्‍मिल्‍ले़ नुगप् पिरु, “आङ्‌गाॽ इक्‍सादिङ् खाम्‍बेःक्‍मो के़रे़क् पिसाङ् लाङ्‌घेगाङ्‌ल नाना कत्‍ना ताःक्‍कन्‍दाङ्‌ङाङ् वयाङ्॥”

३ हे़क्‍केःल्‍ले़ यहवे दाङ्‌बे़ल्‍ले़ सेःन्‍लाप्‍तु, “थे आङ्‌गाॽ आसे़वारोबा अय्‍युबे़न् के़निसुबि? इक्‍सादिङ् खाम्‍बेःक्‍मो खे़न् हे़क्‍तङ्‌बा कुदोःप्‍मा नु नुबा मे़न्‍छाम् याप्‍मि हाःत्‍ताङ् होप्॥ खे़ल्‍ले़ आङ्‌गाॽ मिङ्‌सो इङ्‌धाङ् पिआ हे़क्‍क्‍याङ् ताप्‍फे़ःम्‍बा याःम्‍बक्‍लाम् सिङ्‌सिङ् ये़क्‌ये़क्‍काङ् से़ःप्‍सिङ्‌ङाङ् वाॽ॥ थेनाधे खे़न् मे़ङ्‌मा फाःक्‍ताङ्‌ङे़ॽ फाॽआङ् आङ्‌गाॽ के़मे़त्‍ताङ्॥ कर अय्‍युबे़न् आरधारिक् कुदोःप्‍माए पोःक्‍खे़आङ् वाॽ॥”

४ माफे़न्‍साम्‍मिल्‍ले़ नुगप् पिरु, “होरिक्‍पाल्‍ले़ कुले़क्‌वा होरिक्‍पा! मनाःल्‍ले़ आबाङे कुहिङ्‌मन्‍निन् से़ःप्‍मारे़ लागि खुने़ॽ कत्‍तुबा के़रे़क् पाःन्‍हाॽ ले़रुदेसु॥

५ कर खुने़ॽ कुधक्‍के़न् खाःन्‍दे़साॽरे़॥ खे़ल्‍ले़ खे़ने़ॽ के़दगिए माङ्‌दे साङ्‌ग्रा के़मे़त्!”

६ खे़ल्‍ले़ चोगुल्‍ले़ यहवे दाङ्‌बे़ल्‍ले़ माफे़न्‍साम्‍मिन् अक्‍खे मे़त्‍तु, “ओःक् नुॽ, खे़न् खे़ने़ॽ के़हुक्‍को वाॽ॥ कर खे़ल्‍ले़ कुहिङ्‌मन्‍निन्‍लक् थेआङ् मे़मे़त्‍ते़न्‍ने़ॽ॥”

७ माफे़न्‍साम्‍मिन् यहवे दाङ्‌बे़ल्‍ले़ कुदगिलाम्‍बा लःन्‍दे़आङ् पे॥ हे़क्‍क्‍याङ् खे़ल्‍ले़ अय्‍युबरे़ कुधक्‍को थे़गेःक्‍कोनु लाङ्‌दाप्‍पेॽओ थारिक् याङ्‌घेःक् लःन्‍दे़र याःन्‍दुबिरु॥

८ अय्‍युबे़न् पेआङ् खाप्‍पु सम्‍दाङ् युङ्‌सिङ् हे़क्‍क्‍याङ् याङ्‌घेःक्‍हाॽ उःक्‍मारे़ लागि लत्‍छा फुजिक् खे़ल्‍ले़क् थिक् याङ्‌सिङ्॥

९ खे़ल्‍ले़ कुमेःत्‍तिल्‍ले़ खुने़ॽ अक्‍खे मे़त्‍तु, “खे़ने़ॽ आरसाङ् तगि हे़क्‍केए कुदोःप्‍मा के़बोःक्‍खे़आङ् के़वाॽबि? मे़ःम्‍बे़, थेआङ् निङ्‌वाॽफुमाङ्‌ङिन् माङ्‌दे साक्‍मुरा के़म्‍मे़त्‍तुन्‍नाङ् के़न्‍छिने़म्‍बाबे?”

१० अय्‍युबे़ल्‍ले़ नुगप् पिरु, “खे़ने़ॽ अदङ्‌पान् के़बाःप्‍मा मे़न्‍छुमाॽ कुइसिःक् के़बाःत्! थे आनिॽ निङ्‌वाॽफुमाङ्‌लाम् नुबा पाःन्‍लक् ताःक्‍मा हे़क्‍क्‍याङ् इनोगे़न् तुक्‍खेन् ताःक्‍मा मे़ःम्‍बि?” कन् के़रे़क् पोःक्‍खे़साङ् अय्‍युबरे़ निङ्‌वाॽफुमाङ्‌ङिन् पाःन्‍मे़धिक्‍तुन् हे़क्‍क्‍याङ् लायो मे़जोगुन्‍लो॥

अय्‍युबरे़ कुन्‍देङ् कुन्‍जुम्‍हाॽ मे़दाःॽ

११ तेमान ये़क्‌यक्‍कोबा एलिपज, सुहि लाजेॽबा बिल्‍दद हे़क्‍क्‍याङ् नामाह लाजेॽबा सोपर मे़प्‍मनाबा अय्‍युबरे़ सुम्‍सि कुन्‍देःङ्‌बा मे़वये़॥ खे़ङ्‌हाॽरे़ अय्‍युबरे़ तुमुबा ये़त्‍तुक्‍खेहाॽरे़ कुयाःम्‍बेओ मे़घे़प्‍सु हे़क्‍क्‍याङ् खुन्‍छिॽ आबाङे हिम्‍लाम् मे़लःन्‍दे़आङ् थिक्‍ते़न्‍नो मे़दुमे़॥ हे़क्‍क्‍याङ् पेःक्‍माआङ् खुने़ॽ हाङ्‌हाङ् मे़प्‍मा इङ्‌मे़दङ्‌घु॥

१२ यरिक् माःङ्‌घा लाम्‍बाए खे़ङ्‌हाॽरे़ अय्‍युबे़न् मे़निसु कर कुसिङ् निःप्‍मा मे़न्‍छुक्‍तुन्॥ अय्‍युबे़न् कुसिङ् मे़निःत्‍तुआङ् खे़ङ्‌हाॽ हाःप्‍मा नु मेरिङ् थक्‍मा मे़हेःक्‍ते़ हे़क्‍क्‍याङ् मिङ्‌वाःल्‍ले़ कुधिम् मे़बोःक्‍खे़र आबाङे खुन्‍छिॽ तेःत्‍हाॽ मे़धे़ःक्‍खुआङ् थे़गेक् सम्‍दाङ् खाम्‍हिःक्‍किन् मे़से़सु॥

१३ अय्‍युबरे़ साॽरिक् तुक्‍खे लाक्‍खे तुमुआङ् युङे़, खे़न् खे़ङ्‌हाॽरे़ मे़निसु॥ खे़ल्‍ले़ चोगुल्‍ले़ खे़ङ्‌हाॽ अय्‍युबे़न्‍नु खाम्‍बाङ्‌ङो मे़युङ्‌सिङ् खे़ब्‍याङ् पाःन्‍सुत्‍लाधिक्‍काङ् मे़म्‍बाःत्‍ते से़न्‍दिक् ले़न्‍दिक् नुसि ये़न् थारिक् मे़युङे़रो॥

अय्‍युबरे़ कुदुक्‍खे कुलाक्‍खेहाॽ निङ्‌वाॽफुमाङ्‌ङिन् चे़क्‍तु

३

नुसि ये़न्‍हाॽरे़ कुनुप्‍मो अय्‍युबरे़ कुम्‍ब्रा हन्‍दुआङ् खुने़ॽ सावाःन्‍छिङ्‌बा ये़न्‍निन् साङ्‌ग्रा माङ्‌दे मे़प्‍मा हेःक्‍तु॥

अय्‍युबरे़ पाःत्‍तुॽ–

२-३ निङ्‌वाॽफुमाङ्‌ङे, आङ्‌गाॽ सावाःन्‍छिङ्‌ङाबा

ये़न्‍निन् माङ्‌दे साङ्‌ग्रारे़ ते़त्‍तुररो,

आम्‍मारे़ आङ्‌गाॽ कुसाप्‍पोःक्‍को कुःत्‍छिङ्‌बा

खे़न् से़न्‍दिक्‍किन् माङ्‌दे थाररो!

४ निङ्‌वाॽफुमाङ्‌ङे, खे़न् ये़न्‍निन्

खामाक्‍मो ले़ङ्‌लरो,

खे़न् ये़न्‍निन् याम्‍मो आप्‍फाल्‍ले़आङ्

निङ्‌वाॽ मे़न्‍इःत्‍तुल्‍लरो,

खे़न् ये़न्‍नो याम्‍मो आप्‍फाल्‍ले़आङ्

ओःत्‍ति मे़ओःत्‍ने़ल्‍लरो॥

५ खे़न् ये़न्‍निन् निङ्‌साङ् पुक्‍मा नु

साॽरिक् खादाम्‍माल्‍ले़ ते़प्‍तुररो,

खाॽमिःत्‍तिल्‍ले़ खे़न् पन्‍छुररो

हे़क्‍क्‍याङ् खे़प्‍मो नाम् मे़से़ःक्‍ने़ल्‍लरो॥

६ तङ्‌बेबा ये़न्‍हाॽलाम्‍बा खे़न् से़न्‍दिक्‍किन् माररो

हे़क्‍क्‍याङ् आत्‍तिन् लाओआङ्

खे़न् याम्‍मो निःप्‍मा मे़बोङ्‌ने़ल्‍लरो॥

७ कन् सदादिङ्‌ले़ लागि साए

मे़म्‍बोङ्‌मनाबा से़न्‍दिक् पोङ्‌लरो,

खे़प्‍मो सःप्‍मा एःप्‍मा इक्‍ला खे़म्‍मे़दे़त्‍ने़ल्‍लरो॥

८ कित्‍चाक्‍हाॽरे़ खे़न् ये़न्‍निन् साङ्‌ग्रा मे़मे़त्‍तुररो,

च्‍वाःत्‍तो के़याक्‍पा किप्‍मागे़घुबा लिब्‍याताने़न्

खे़ङ्‌हाॽरे़ युक्‍को मे़गत्‍तुरो॥

९ तानाम्‍बा आत्‍तिन् ताःन्‍छोक्‍पे़न्‍नाङ्

खे़ॽयो मे़ओःत्‍ने़ल्‍लरो॥

तानाम्‍बा खाओःप्‍मान् थेनाधे

हाङ्‌मा मे़बोङ्‌ने़ल्‍लरो,

खे़न् ये़न्‍नो तानाम्‍बा नाम्‍गे़त्‍छोन् मे़गे़त्‍ने़ल्‍लरो॥

१० खे़न् से़न्‍दिक्‍किन् माङ्‌दे थाररो,

थेआङ्‌भे़ल्‍ले़ खे़ल्‍ले़ आङ्‌गाॽ आम्‍मारे़

कुसाराभेःत्‍ते़न् मे़साक्‍तुन्‍लो

हे़क्‍क्‍याङ् तुक्‍खे नु मिङ्‌वारे़ लाम्‍धेःप्‍पान्

आङ्‌गाॽ आलागि हङ्‌बे़त् फत्‍छुरो॥

११ आम्‍मारे़ कुसाप्‍पोःक्‍पो

आङ्‌गाॽ थेआङ् मे़मे़गाङ्‌ङिन्‍बाइ?

इग्र सावाःन्‍छिङ्‌मानुमे़ःन्‍ने

आङ्‌गाॽ हे़नाङ् मे़स्‍ये़आङ्‌ङिन्‍बाइ?

१२ आम्‍मारे़ आङ्‌गाॽ थेआङ्

कुभक्‍तुङ्‌ङो कत्‍ताङ्‌बाबे?

हे़क्‍क्‍याङ् थेआङ् नुधुक्‍ताङ्‌बाबे?

१३ आङ्‌गाॽ खे़न् ये़म्‍मोए स्‍ये़ॽआङ्‌ङिल्‍ले़ग

इपुङ्‌ङो चिजि लॽरिक् ने़साङ्‌मे़न्,

हे़क्‍क्‍याङ् नासिङ्‌मा खोसुङ्‌बामे़न्॥

१४ हाङ्‌हाॽ नु पयम् हाङ्‌हाॽ

हे़क्‍क्‍याङ् मे़जोगुबा हाङ्‌हिम्‍हाॽ लुःन्‍दे़आङ् ने़रो,

खे़न् हे़क्‍के आल्‍लो आङ्‌गाॽ

इप्‍साङ्‌ङाङ् ने़स्‍साङ्‌बामे़ल्‍लो॥

१५ हाङ्‌साहाॽरे़ यरिक् साम्‍म्‍याङ् मे़गत्‍तुआङ् वये़रो,

खे़ङ्‌हाॽरे़ खुन्‍छिॽ हाङ्‌हिम्‍हाॽ

युप्‍पाःल्‍ले़ मे़धिम्‍सुआङ् ने़स्‍से़रो,

खे़ङ्‌हाॽ हे़क्‍के आङ्‌गाॽआङ्

इप्‍साङ्‌ङाङ् ने़स्‍साङ्‌मे़ल्‍लो॥

१६ इग्र कुसिवे़त् सागे़वाःन्‍छिङ्‌बा

अङे़ःक्‌वान् कुइसिःक् आङ्‌गाॽ

खाम्‍मो मे़ल्‍लुप्‍ताङ्‌ङिल्‍ले़ नुरे़बारो,

आम्‍ब्रे़ःङ्‌वाःल्‍ले़ खाओःप्‍मे़न्

आभे़ल्‍ले़आङ् मे़निसुम्‍बा हे़क्‍के

आङ्‌गाॽ इप्‍साङ्‌ङाङ् ने़स्‍साङ्‌बारो॥

१७ इपुङ्‌ङो ताक्‍के़भे़ॽबा मनाहाॽरे़

ताप्‍फे़ःम्‍बा याःम्‍बक् चोःक्‍मा मे़ले़रुरो

हे़क्‍क्‍याङ् के़नाबा के़घिःम्‍बा

मनाहाॽरे़ नाःम्‍सिङ्‌मा मे़घोसुरो॥

१८ पुङ्‌लाधाबाहाॽरे़आङ् खे़प्‍मो सनारुङ् मे़घोसुरो,

हे़क्‍क्‍याङ् खे़ङ्‌हाॽरे़ के़आःप्‍पा इङ्‌जाङ्‌ङिल्‍ले़

यम्‍बा इक्‍लाःन्‍नाङ् मे़ङ्‌घे़प्‍सुन्‍लो॥

१९ खे़प्‍मो चुक्‍पा नु यम्‍बा के़रे़क् मे़वाॽरो,

हे़क्‍क्‍याङ् कुनुप्‍मो योःग्‍बा

योःग्‍माहाॽरे़ चोःक्‌युम्‍भो मे़घोसुरो॥

२० मनाहाॽ ये़त्‍तुक्‍खेओ थेआङ्

मे़हिङ्‌ङाङ् मे़वाॽर याःम्‍मासिबे?

निङ्‌वाॽ तुक्‍खे चामो के़धाबाहाॽ

हे़नाङ् ओःत्‍ति पिमासिबे?

२१ खे़ङ्‌हाॽरे़ सिमे़न् मे़हाङ्‌घुर मे़वाॽरो

कर खे़न् आप्‍फाल्‍ले़आङ् मे़दाने़ल्‍लो॥

चिङ्‌मना युङ्‌मनाबा याङ्‌सा

कुन्‍धेनुःल्‍ले़आङ् इप्‍पुङ्‌ङिन्

खे़ङ्‌हाॽरे़ साॽरिक् खुनिॽ सिराॽधाङ्‌लो॥

२२ खे़ङ्‌हाॽ मे़सिआङ् इप्‍पुङ्‌ङो मे़गे़त्‍तिल्‍ले़ मे़सःत्‍लो,

हे़क्‍क्‍याङ् खे़प्‍मो खे़ङ्‌हाॽरे़ खुनिॽ निङ्‌वाॽ तारो॥

२३ निङ्‌वाॽफुमाङ्‌ङिल्‍ले़ खे़ङ्‌हाॽरे़ खुनिॽ के़रे़क् पिसाङ्

तुक्‍खेःल्‍ले़ कब्रिङ् कबुसिरो,

हे़क्‍क्‍याङ् खे़ङ्‌हाॽरे़ खुनिॽ ताये़म्‍मिन् चिक्‍खु पिरुसिरो॥

२४ आसक्‍मा पुॽमे़न् आङ्‌गाॽ आजामा चारो

हे़क्‍क्‍याङ् ये़त्‍तुक्‍खेःल्‍ले़ आअःक्‍मा आभिःक्‍मे़न्

आङ्‌गाॽ आधुङ्‌मा च्‍वाःत्‍लो॥

२५ आङ्‌गाॽग किमा पाःन्‍हाॽरे़ से़राङ्‌ङाङ् वाॽआरो,

खे़न् पाःन्‍हाॽनु आङ्‌गाॽ पगि किआरो,

हाबा खे़ङ्‌हाॽए आङ्‌गाॽ आसम्‍धाङ् इरे़ त्‍ये़आङ् वाॽरो॥

२६ आङ्‌गाॽ आनिङ्‌वाॽओ सनारुङ् होःप्‍लो,

आङ्‌गाॽ नाःम्‍सिङ्‌मा मे़घोआन्‍लो

हे़क्‍क्‍याङ् आङ्‌गाॽ इनोगे़न् आदुक्‍खे

आलाक्‍खेहाॽ मे़नुप्‍ने़ल्‍लो॥

थिक्‍सिगेक्‍पा ताॽजे़ङ्

(४:१–१४:२२)

तेमानबा एलिपजरे़ पाःत्‍तुॽ

४

१-२ अय्‍युबे, आङ्‌गाॽ पाःत्‍ताबाओ

खे़ने़ॽ हाङ्‌गे़न् सिक्‍चा मे़लोरे़न्‍ने़ॽओ,

आल्‍ल आङ्‌गाॽ स्‍वाःत् युङ्‌मा मे़सुक्‍कान्‍लो॥

३ ओमे़त्‍ते़ॽ, खे़ने़ॽ यरिक् मनाहाॽ निसाम् के़हुॽरुसिरो

हे़क्‍क्‍याङ् मे़न्‍धुम्‍मनाबाहाॽ साःङ्‌गु सक्‍मा के़बिरुसिरो॥

४ मे़न्‍धुम्‍मनाबा नु कुसक्‍मा मे़न्‌याक्‍मनाबाहाॽ

के़बाःन्‍जाःक्‍किल्‍ले़ तक्‍तुसिरो,

हे़क्‍क्‍याङ् के़नाबा केघिःम्‍बा योःन्‍जोॽजोॽबाहाॽ

के़बाःन्‍निल्‍ले़ हाङ्‌हाङ् मे़त्‍तुसिरो॥

५ कन् ये़म्‍मो तुक्‍खे लाक्‍खेहाॽ के़लक्‍को इरे़द्‌ये़रो॥

हे़क्‍क्‍याङ् खे़ने़ॽ के़सावे़त् यगे़आङ् वाॽरो

खे़ब्‍याङ् खे़न् थःप्‍मा के़न्‍छुक्‍तुल्‍लो॥

६ खे़ने़ॽ निङ्‌वाॽफुमाङ्‌ङिन् सेसे माङ्‌से़वा के़मे़त्‍तुरो

हे़क्‍क्‍याङ् के़हिङ्‌मन् फोत्‍या मे़ःन्‍नेबा चोक्‍लो॥

खे़ल्‍ले़ चोगुल्‍ले़ आल्‍लसाङ् खे़ने़ॽ नसान् नु

निङ्‌साङ् कप्‍मा पोङ्‌लो॥

७ आल्‍ल निङ्‌वाॽ इःत्‍ते़ॽओ,

खे़म्‍ब्‍याङ् पाःत्‍ते़साॽरे़ओ!

थे कुदोःप्‍मा मनान् स्‍ये़बा वाॽबि?

साम्‌योबा मनान् मे़गे़बा वाॽबि?

८ आङ्‌गाॽ मनाहाॽरे़ कुॽइभे़म्‍मारे़ लागि

इक्‍ताप्‍पिन् मे़धोःक्‍खुर मे़यागे़बा

आङ्‌गाॽ निसुङ्‌ङाङ् वाॽरो,

हे़क्‍क्‍याङ् ताप्‍फे़ःम्‍बा याॽरिःम्‍बान्

मे़हेॽरुबान् ओमे़त्‍तुङ्‌ङाङ् वाॽरो॥

आल्‍लो खे़ङ्‌हाॽरे़ खे़न् ताप्‍फे़ःम्‍बा नु

फे़न्‌याःम्‍बक्‍किल्‍ले़ कुले़क्‌वा

खे़ङ्‌हाॽरे़ मे़घोसुआङ् मे़वाॽरो॥

९ यम्‍बा सुरित् केजङ्‌ङिल्‍ले़ हे़क्‍के

निङ्‌वाॽफुमाङ्‌ङिल्‍ले़ कुसक्‍माःल्‍ले़

खे़ङ्‌हाॽ मे़क्‍खुसिरो,

हे़क्‍क्‍याङ् खुने़ॽ कुसाक्‍के़न्‍निल्‍ले़

खे़ङ्‌हाॽ खाप्‍पुथ्‍यःङ् चोगुसिरो॥

१० ताक्‍के़भे़ॽबाहाॽ केबा हे़क्‍के मे़हुःक्‍लो,

कर निङ्‌वाॽफुमाङ्‌ङिल्‍ले़

खे़ङ्‌हाॽ अःक् मे़भाःक्‍तुसिल्‍लो

हे़क्‍क्‍याङ् खे़ङ्‌हाॽरे़ खुनिॽ

केःङ्‌हाॽ ए़क्‍खु पिरुसिरो॥

११ कुभा सा चामा मे़ङ्‌घोमनाबा

खिरिङ्‌बा केबा हे़क्‍के खे़ङ्‌हाॽ मे़सिरो

हे़क्‍क्‍याङ् खे़ङ्‌हाॽरे़ खुनिॽ साहाॽ

फुत्‍छिङ्‌ज्‍याःड् मे़से़ मे़बेःक्‍लो॥

१२ थिक्‍ले़ङ् लत्‍छा इङ्‌घङ्‌धिक्

स्‍वाःत्‍ताङ् मे़बाःत्‍तुरो,

खे़न् साॽरिक् स्‍वाःत्‍ताङ्

आङ्‌गाॽ खे़म्‍माए मे़न्‍छुक्‍पान्‍लो॥

१३ आङ्‌गाॽ मुरुक् खारुक् इप्‍साङ्‌ङाङ् इमाङ्‌लो,

कर आसे़प्‍माङ्‌ङिल्‍ले़ तादाप् सोराङ्‌लो॥

१४ आङ्‌गाॽ किमाल्‍ले़ थे़गक्‍कक् यक्‍खाङ्‌लो,

यङ्‌मा के़प्‍माल्‍ले़ आधक्‍किन्

के़रे़क् चिरिम्‍लिम्‍ना यक्‍खे़रो॥

१५ सुसुबा सुरिःत्‍माल्‍ले़ आनारान् मुःत्‍तुरो,

किमाल्‍ले़ आङ्‌गाॽ आजुङ्‌मुरिक् पोगे़रो॥

१६ आङ्‌गाॽ खे़प्‍मो थेधिक्‍कि ये़बे़बा निसुङ्‌लो,

आङ्‌गाॽ खे़न् अदक्‍तक् लॽरिक् ओमे़त्‍तुङ्‌लो

कर खे़न् थेइ पाःप्‍मा मे़न्‍छुक्‍पारो॥

हे़क्‍क्‍याङ् खे़न् चिजि ये़म्‌ये़म्‍बा लुम्‍मोलाम्

आङ्‌गाॽ सेःम्‍सेःम्‍बा इक्‍लाधिक् खे़प्‍सुङ्‌लो–

१७ “निङ्‌वाॽफुमाङ्‌ङिल्‍ले़ कुनिमो

नासिगे़न् थक्‍ला के़गप्‍पा मनान्

थे खुने़ॽ साम्‌योबा लेःत्‍छिङ्‌मा सुक्‍पि?

मनान् आबाङे नावागे़न् कुजइःत्‍दाङ्‌बाल्‍ले़ कुदगि

थे खुने़ॽ सुत्‍थोबा पोङ्‌मा सुक्‍पि?

१८ निङ्‌वाॽफुमाङ्‌ङिल्‍ले़ साङ्‌ग्राम्‍पेदाङ्‌बा

आबाङे कुसे़वारोबाहाॽ कुनामे़साॽरुसिन्‍लो,

खुने़ॽग माङ्‌लाइङ्‌बाहाॽआङ्

आप्‍तिक्‍साबा मे़जोःक्‍पा खोसुसिरो॥

१९ खाम्‍मिल्‍ले़न् हिम्‍मो के़युङ्‌बे़ल्‍लो खे़न्‍नुःल्‍ले़ यरिक् आप्‍तिक् मे़घोसुन्‍नाङ् बि?

खे़ङ्‌ग खाम्‍मोलाम्‍मे पोःक्‍खे़बासबा,

खे़ङ्‌ग चार्फेःम्‍बान् हे़क्‍के

चिदोॽ चिदोॽ तोॽमा सुक्‍ते़त्‍लो

२० कुभा मनाहाॽ तानाम् मे़बाःत्‍ल मेवाॽरो,

कर युःन्‍छिक् थारिक्‍ले़ आत्‍तिल्‍ले़आङ्

निङ्‌वाॽ मे़ङ्‌घोए मे़सिमे़घे़त्‍लो॥

२१ खे़ङ्‌हाॽरे़ मे़गत्‍तुबा के़रे़क् पाःन्‍हाॽ मे़नाप्‍तुसिरो,

हे़क्‍क्‍याङ् खे़ङ्‌हाॽ सिक्‍कुम्‍दिङ् निङ्‌वाॽ मे़ःन्‍ने मे़सिरो॥”

५

अय्‍युबे, खे़ने़ॽ फाॽमारे़ लागि

कुभा मनाधिक् उःत्‍ते़ॽआङ् ओमे़त्‍ते़ॽना,

खे़ने़ॽ आत्‍तिल्‍ले़ नुगप् पिमा के़सुक्‍पे?

आत्‍तिन् माङ्‌लाइङ्‌बा ले़प्‍माङ् खे़ने़ॽ के़नुःङ्‌बे?

२ से़क्‍खासाङ् सिक्‍पोःक्‍माल्‍ले़ अदङ् मनान् स्‍ये़रुरो,

हे़क्‍क्‍याङ् नाहे़म्‍माल्‍ले़ निङ्‌वाॽ के़सुःम्‍बा मनान् से़रुरो॥

३ आङ्‌गाॽ अदङ् मनाहाॽ पिदिॽ मे़ल्‍लॽए

मे़युङे़बा निसुङ्‌सिङ्‌ङाङ् वाॽआरो,

कर हक्‍चघत् खे़ङ्‌हाॽरे़ खुनिॽ हिम्‍हाॽओ

साक्‍मुरा माङ्‌दे थारो॥

४ खे़ङ्‌हाॽरे़ खुनिॽ साएहाॽ आप्‍फाल्‍ले़आङ्

थेआङ् मे़ल्‍लॽए मे़न्‌वाॽने़ल्‍लो॥

तुःन्‍देॽ नाम्‍ला मे़दुमुल्‍ले़ खे़ङ्‌हाॽरे़ खुनिॽ ले़प्‍माङ्

के़बाःप्‍पा के़बिबा आत्‍तिन्‍हाॽआङ् मे़म्‍बोङ्‌ने़ल्‍लो॥

५ खे़ल्‍ले़ कुबोगुगे़न् कुजान् कुसे़त्‍के़लाःक्‍पाहाॽरे़ मे़जरो,

तिङ्‌ग्रेक्‍ला लुम्‍मो के़लिङ्‌बे़न्‍नाङ् मे़देॽरुरो,

हे़क्‍क्‍याङ् कुवाके़मिःक्‍पाहाॽरे़

खे़ल्‍ले़ कुयाङ्‌साकुन्‍धेओ मिक्‍मे़गेःत्‍तुरो॥

६ थेआङ्‌भे़ल्‍ले़ ये़त्‍तुक्‍खेन् खाम्‍मोलाम् मे़लःन्‍ने़ल्‍लो,

ताप्‍फे़ःम्‍बा पाःन्‍निन् खाम्‍बेःक्‍मोलाम् मे़लिङ्‌ने़ल्‍लो॥

७ कर मिओलाम् मिसेःक्‍किन् थाःङ् लःन्‍लो,

हे़क्‍केलॽरिक्‍के मनाःल्‍ले़ आबाङेए

तुक्‍खे लाक्‍खेहाॽ तारुरो॥

८ अक्‍तङ्‌बा पान् आङ्‌गाॽओ त्‍ये़बा कुसिङ्‌ङिल्‍ले़

निङ्‌वाॽफुमाङ्‌ङिन् तुये़ङ् चोगुङ्‌बा वये़मे़ल्‍लो,

हे़क्‍क्‍याङ् आबाङे आदुःन्‍दे आनाम्‍लाहाॽ

खुने़ॽ कुदगि तोःन्‍दुङ्‌बा वये़मे़ल्‍लो॥

९ खुने़ॽ पयम् यम्‍बा कुयाःम्‍बक्‍हाॽ

आनिॽ कुसिङ् निःप्‍मा आन्‍छुक्‍तुम्‍मिन्‍लो,

निङ्‌वाॽ के़माबा कुयाःम्‍बक्‍हाॽरे़न् इःन्‍दो होप्‍लो॥

१० खुने़ॽ इक्‍सादिङ् खाम्‍बेःक्‍मो

पाङ्‌गे़न्‍दिङ् वाहित् थार याःन्‍दुरो

हे़क्‍क्‍याङ् प्‍याङ्‌सिगे़न् इक्‍ताप्‍हाॽ

खुने़ॽ च्‍वाःत्‍तिल्‍ले़ वारक्‍खुरो॥

११ ओरो, निङ्‌वाॽफुमाङ्‌ङिल्‍ले़ चुङ्‌जिगे़न्

नःम्‍नःम्‍बाहाॽ थाःङ् फोःक्‍खुसिरो,

खम्‍ब्‍याङ् मेरिङ् के़धक्‍पाहाॽ

खुने़ॽ कम्‍ब्राङ् मे़त्‍तुसिॽरो॥

१२ इस्‍वाबाहाॽरे़ खुनिॽ निङ्‌सेःक्‍किन्

खुने़ॽ हने़ थेनाधेबा चोगु पिरुसिरो,

हे़क्‍क्‍याङ् खे़ङ्‌हाॽ कुसाङ् के़लबा मे़म्‍बोङ्‌ने़ल्‍लो॥

१३ खुने़ॽ सिक्‍कुम्‍साबाहाॽ खुनिॽ

चाःत्‍चाःत् लॽमाओ ते़म्‍सुसिरो,

हे़क्‍क्‍याङ् इङ्‌ले़क्‍स्‍वाबाहाॽरे़ चोःक्‍मा

मे़गोःत्‍तुबा याःम्‍बक्‍हाॽ फोःत्‍तु पिरुसिरो॥

१४ ले़न्‍दिक् मसेरा खे़ङ्‌हाॽरे़ खामाक्‍मान् मे़दुमुरो,

हे़क्‍क्‍याङ् से़न्‍दिक् हे़क्‍के ससप् ससप्

लॽरिक् मे़सप्‍सुर लाङ्‌मे़घेःक्‍लो॥

१५ कर निङ्‌वाॽफुमाङ्‌ङिल्‍ले़

याङ्‌गे़साॽबाहाॽ सिमे़न्‍लाम् से़ःप्‍तुसिरो,

हे़क्‍क्‍याङ् खुने़ॽ थेआङ् मे़ङ्‌गप्‍मनाबाहाॽ

कुनामे़न्‍छाॽ के़मे़प्‍पाहाॽलाम् ताङ्‌से़ःप्‍तुसिरो॥

१६ खे़ल्‍ले़ चोगुल्‍ले़ खुने़ॽ याङ्‌गे़ॽसाबाहाॽ

लाम्‍ओमे़प्‍मा निङ्‌साङ् पिरुसिरो,

हे़क्‍क्‍याङ् मनाहाॽ मे़न्‌वाॽमनाबा पान्

के़मे़प्‍पाहाॽ पाःप्‍मा मे़भाःक्‍तुसिल्‍लो॥

१७ निङ्‌वाॽफुमाङ्‌ङिल्‍ले़ हे़न्‍थिम्

याक्‍तुबा मनाःङ्‌ग मुॽइसाबारो!

पयम् यम्‍बा मुक्‍साम्‍दाङ्‌बे़ल्‍ले़ आभे़ःक्‍किल्‍ले़

आत्‍तिल्‍ले़आङ् निङ्‌वाॽ तुक्‍मा मे़ःन्‍लो॥

१८ निङ्‌वाॽफुमाङ्‌ङिल्‍ले़ खाःन्‍दुबा याङ्‌घेःक्‍को

खुने़ॽए सिदाॽ-पाःन्‍दाॽ मे़त्‍तुरो॥

हाबा खुने़ॽ कुहुक्‍किल्‍ले़ए

खे़ने़ॽ के़घाःन्‍छाङ् के़वेःन्‍नाङ्‌लो॥

१९ खे़ने़ॽ ए़त्‍ले़ङ् के़साक्‍पा तुक्‍खे लाक्‍खे

के़दुमुसाङ् खुने़ॽ के़से़ःप्‍लो,

नुसिले़ङ्‌बा हान्‍तिःल्‍ले़आङ्

खे़ने़ॽ के़न्‍छुने़ल्‍लो॥

२० साक्‌वान् ताबा ये़म्‍मो

खुने़ॽ खे़ने़ॽ के़हिङ्‌ङाङ् के़गत्‍लो

हे़क्‍क्‍याङ् खे़ने़ॽ थङ्‌ङो के़धाआङ् के़वाॽइल्‍ले़

सिमे़न्‍लाम्‍बा खुने़ॽ ताङ्‌गे़से़ःप्‍लो॥

२१ निङ्‌वाॽफुमाङ्‌ङिल्‍ले़ खे़ने़ॽ

चाःत्‍थि पेःक्‍मोलाम्‍बा के़दाङ्‌लो

हे़क्‍क्‍याङ् मे़क्‍मासिमा ताःल्‍ले़ ताङ्‌गे़से़ःप्‍लो॥

२२ मे़क्‍मा नु साक्‍माङ् ताःल्‍ले़ खे़ने़ॽ के़एःत्‍लो,

खे़ने़ॽ ताम्‍भुङ् थक्‍साहाॽनु

किमा यङ्‌मा मे़बोङ्‌ने़न्‍लो॥

२३ खे़ने़ॽ के़क्‍चु के़धोङ्‌ङिल्‍ले़

इक्‍ताप्‍पो लुङ् मे़याक्‍ने़न्‍लो,

ताम्‍भुङ् थक्‍साहाॽरे़ खे़ने़ॽ

हान्‍ति के़मे़न्‍जोःक्‍ने़ल्‍लो॥

२४ हे़क्‍केलॽरिक् खे़ने़ॽ आबाङे साःङ्‌गाहिम्‍मो

थेआङ् मे़ल्‍लॽए याङ्‌गे़धोक्‍काङ् के़ने़रो,

हे़क्‍क्‍याङ् के़मे़ल्‍लुक् लुप्‍हाॽ ओगे़मे़त्‍तुसिल्‍ले़

के़रे़क् नुरिक् मे़वाॽबा के़दुमुसिरो॥

२५ के़धिन्‍दाङ् सायोबोराहाॽ यरिक् मे़बोङ्‌लो,

खे़ने़ॽ के़स्‍सा के़एहाॽआङ् खाम्‍बाङ्‌ङो

के़युङ्‌बा यान् कुसिङ् निःत्‍मे़न्‍दे़त्‍ते यरिक् मे़बोङ्‌लो॥

२६ पोगुगे़न् कुजा सिन् तुम्‍माङ् कुहे़क्‍मा ये़म् थारिक् ये़प्‍लो

हाबाहे़क्‍के लॽरिक् खे़ने़ॽ के़धाःक् चाॽर के़हिङ्‌लो॥

२७ अय्‍युबे, आनिगे यरिक् निरुम्‍बे़आङ्

कन् पाःन्‍निन् हुॽसिङ्‌ङिगे़बारो॥

कन् से़क्‍खाबा चोक्‍लो,

कन् पाःन्‍निन् खे़ने़ॽ खे़म्‍मा ते़न्‍दे़ॽओ॥

अय्‍युबरे़ पाःत्‍तु–

६

१-२ चिःत्‍ते़आङ् स्‍ये़रो, आङ्‌गाॽ तुमुङ्‌बा

ये़त्‍तुक्‍खेहाॽ पासाङ्‌गाओ

थाङ्‌मा खोसुङ्‌ङिल्‍ले़ग,

हे़क्‍क्‍याङ् आङ्‌गाॽ आदुक्‍खेन्

सिःक्‍मा खोसुङङिल्‍ले़ग,

३ वरःङ्‌ङोबा ये़ःङ्‌घानुःल्‍ले़आङ् खे़न् लिःप्‍ते़बारो,

खे़ल्‍ले़ चोगुल्‍ले़ आङ्‌गाॽ के़आःम्‍बा आबाःन्‍नो

खे़निॽ निङ्‌वाॽ मे़मये़म्‍मिन्‍ने़ॽओ॥

४ पयम् यम्‍बा मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

आबाङे कुदोङ्‌ङिन् आङ्‌गाॽ

आधक्‍को लेःत्‍तुआङ् पत्‍लो॥

खे़ल्‍ले़ कुनिङ्‌ङिन् आधक्‍को से़रे़आङ् याक्‍लो,

आङ्‌गाॽ यङ्‌मा के़से़प्‍पा निङ्‌वाॽफुमाङ्‌ङिल्‍ले़

किप्‍मागे़घुबा कुबाःन्‍हाॽ आङ्‌गाॽ

आदक्‍ले़ङ्‌वाओ के़रे़क् पोगे़आङ् वाॽरो॥

५ यान् चामा खोसुल्‍ले़

ताम्‍भुङ् अदङ्‌ङिन् कुसिक्‍एःप्‍तुरो,

याॽलाङ्‌ङिन् ये़ःङ्‌मा खोसुल्‍ले़

पित्‍ते़न् मे़माःङ्‌ने़ल्‍लो॥

६ कर आत्‍तिल्‍ले़ के़घःप्‍पा,

युम् मे़ल्‍लिम्‍मनाबा कुजान् चामा सुक्‍तुबे?

वाधिःन्‍नो के़याक्‍पा फदाङ्‌बान् थे कुजा नुॽबि?

७ हे़क्‍तङ्‌बा कुजा चामा आनिङ्‌वाॽ होप्‍लो,

अक्‍तङ्‌बा कुजाःल्‍ले़ आङ्‌गाॽग तुक्‍कारो॥

८ आङ्‌गाॽ नाःक्‍तुङ्‌बा पाःन्‍निन्

निङ्‌वाॽफुमाङ्‌ङिल्‍ले़ थेआङ् मे़बिआन्‍बाबे?

आङ्‌गाॽ चोगुङ्‌बा तुवाःल्‍ले़ कुनुगप्

खुने़ॽ थेआङ् मे़बिआन्‍बाबे?

९ आङ्‌गाॽ खाप्‍पुथ्‍यःङ् चोःक्‍मा

निङ्‌वाॽफुमाङ्‌ङिल्‍ले़ निङ्‌वाॽ चोगुल्‍ले़ नुरे़बारो!

खुने़ॽ कुहुक्‍किन् सन्‍छुआङ् आङ्‌गाॽ

से़राङ्‌ङिल्‍ले़ पोःक्‍खे़बारो!

१० हे़क्‍के पोङ्‌ङिल्‍ले़ग आक्‍ख्‍याक् तुक्‍साङ्

सःत्‍ताआङ् पित्‍चाक् पिन्‍दाङ्‌बारो॥

सेसेबाल्‍ले़ कुइङ्‌जाङ्‌ङिन्

आङ्‌गाॽ मे़न्‍नाॽए वाॽआरो॥

११ आल्‍ल आङ्‌गाॽ आजे़ःत्‍छिक्‍काङ्

के़धुम्‍बा मे़जोःक्‍कान्‍लो,

आङ्‌गाॽ थेआङ् हिङ्‌ङाबाबे?

आङ्‌गाॽ थेआङ् खोमा आनिङ्‌वाॽ होप्‍लो,

आङ्‌गाॽ थेआङ् नासि थःत्‍तुङ्‌बाबे?

१२ थे आङ्‌गाॽ लुङ्‌लाम्‍बा पोःक्‍खाङ्‌बाबि?

थे आङ्‌गाॽ आधक्‍किन् पित्‍तोःल्‍लिबि?

१३ आबाङे ताङ्‌से़ःप्‍सिङ्‌मारे़ लागि

आङ्‌गाॽ के़धुम्‍बा मे़जोःक्‍कान्‍लो,

कुभाॽ खोमा हिम्‍ब्राम् आत्‍तान्‍नाङ् होप्‍लो॥

१४ अक्‍तङ्‌बा इनोगे़न् आदुक्‍खेओ

आङ्‌गाॽ तेःङ्‌जुम् चाहाब् चोःक्‍कारो॥

करसाङ् मुक्‍साम्‍दाङ्‌बा निङ्‌वाॽफुमाङ्‌ङिन्‍नु

मे़ङ्‌गिए खे़निॽ याप्‍मि पान् के़धिक्‍तिरो॥

१५ कर आङ्‌गाॽ आन्‍देङ्‌बासे,

पाङ्‌गे़न्‍दिङ् वाहित् मे़ःन्‍ने यङ्‌घङ्‌हाॽ हेबेःक्‍लो,

खे़न् हे़क्‍के खिनिॽ आङ्‌गाॽ याप्‍मि इङ्‌गे़ले़क्‍तिरो॥

१६ सेःक्‌वाःल्‍ले़ चोगुल्‍ले़ खे़न् यङ्‌घङ्‌हाॽ माक्‍लॽरो,

खे़ङ्‌हाॽरे़ कुसम्‍धाङ् नाःङ्‌ङिन् लुम्‍सिङ्‌लो॥

१७ कर हाङ्‌वामा ये़म्‍मो खे़न् यङ्‌घङ्‌हाॽ हेबेःक्‍काङ् मारो,

हे़क्‍क्‍याङ् वहःङ् वागुसे़बा ते़न्‍नो

कुघाले़म् नु चिजि खक्‍खक् पोङ्‌लो॥

१८ लाम्‍दिःप्‍पाङ्‌हाॽ च्‍वाःत् मे़गोःत्‍ताङ्

मे़बत्‍ल खे़ङ्‌हाॽ मे़मा मे़बेःक्‍लो,

खे़ङ्‌हाॽ मुरे़ःक् खारे़ःक्‍पा एःक्‍सादे़न्‍नो

ना नु कत्‍ना लाङ्‌मे़घेःक्‍काङ्

मे़बत्‍ल खे़ङ्‌हाॽ मे़सि मे़बेःक्‍लो॥

१९ तेमाबा लाम्‍दिःक्‍पाहाॽरे़ च्‍वाःत्‍तिन् मे़गोःत्‍तुरो,

ले़ङ्‌हङ् के़जोःक्‍पा सेबाबा लाम्‍दिःक्‍पाहाॽरे़

खे़न् खोमा निङ्‌वाॽ मे़जोगुर ओमे़मे़त्‍तुरो॥

२० कर खे़ङ्‌हाॽरे़ निङ्‌वाॽ मे़युक्‍खुबा

के़रे़क् पाःन्‍नो निङ्‌साङ् पुक्‍लो,

खे़न् च्‍वाःत् के़होःप्‍पा वहःङ्‌ङो

खे़ङ्‌हाॽरे़ खुन्‍छिॽ निङ्‌साङ्‌ङिन् सिरो॥

२१ खिनिॽ आङ्‌गाॽ आलागि

खे़न् याङ्‌साङ्‌वान् हे़क्‍के के़लॽरिरो,

आङ्‌गाॽ तुमुङ्‌बा तुक्‍खेन्

के़निसुम्‍माङ् किमाल्‍ले़ के़घे़त्‍तासिरो॥

२२ आङ्‌गाॽ खिनिॽनु थे नाःक्‍निङ्‌ङाङ् वये़ग?

इ आङ्‌गाॽ आलागि हात्

“सुरुत्‍याङ् पिरे़ आबिरे़ॽ” पाःत्‍तुङ्‌ङाङ् वये़ग?

२३ इग्र आनिङ्‌मिहाॽलाम् आसे़ःप्‍ते़ॽओ,

कुॽइगे़भे़म्‍बाहाॽरे़ खुनिॽ हुक्‍कोलाम्‍बा आसे़न्‍दे़ॽओ,

लॽरिक् आङ्‌गाॽ पाःत्‍तुङ्‌ङाङ् वाॽबि?

२४ लु, आङ्‌गाॽ निसाम् आहुॽरे़ॽओ,

हे़क्‍क्‍याङ् आआप्‍तिक्‍के़न् ओसेःन्‍आधाक्‍ते़ॽओ

हे़क्‍क्‍याङ् स्‍वाःत् युङ्‌ङाआङ् खे़प्‍सुङ्‌लो॥

२५ से़क्‍खाबा पाःन्‍निन् नसान् चोःक्‍मा सुक्‍ते़त्‍लो,

कर खे़निॽ पाःन्‍निल्‍ले़ थेआङ् कुबे होप्‍लो॥

२६ आङ्‌गाॽ आबाःन्‍निन् सुरित्

हे़क्‍केरक् खिनिॽ के़इःत्‍तुम्‍लो,

हे़क्‍केने़भग्र थेआङ् खे़न् निङ्‌साङ् के़बुक्‍पा

आबाःन्‍निल्‍ले़ नुगप्‍पिन् याप्‍मि के़बिरिबाबे?

२७ ये़त्‍छाबाहाॽ योःग्‍बा योःग्‍मा

के़जोगुम्‍सिम्‍माङ् के़सङ्‌घुम्‍सिम्‍लो

हे़क्‍क्‍याङ् खिनिॽ याङ् के़ले़क्‍तुम्‍लो॥

आबाङे पेसाङ्‌बा तेःङ्‌जुम्‍हाॽ लाम्‍बाआङ्

यरिक् इन्‍धा के़गोःत्‍तुम्‍लो!

२८ हे़क्‍केःल्‍ले़ आल्‍ल आङ्‌गाॽ ओआमे़त्‍ते़म्‍मे़ॽओ,

आङ्‌गाॽ इङ्‌ले़क् मे़बाःत्‍तान्‍लो॥

२९ खे़निॽ यरिक् के़बारिआङ् के़वयिरो,

आलागि साॽरिक् मे़न्‌वाॽमनाबा पोःक्‍खे़रो॥

आङ्‌गाॽ याप्‍मि पान् आन्‍धिक्‍ते़म्‍मिन्‍ने़ॽओ,

कॽयो आङ्‌गाॽ नसाःन्‍साबा पोङ्‌ङाबा

पाःन्‍निल्‍ले़न्‍नाङ् से़ःन्‍लाप् वाॽरो॥

३० आङ्‌गाॽ इङ्‌ले़क् पाःत्‍तार पत्‍ता

फाॽआङ् खिनिॽ के़इःत्‍तुम्‍लो॥

थे से़क्‍खा नु इङ्‌ले़क् पाःन्‍निन्

आङ्‌गाॽ से़म्‍मा मे़सुक्‍कान्‍बि?

७

थे मनान् इक्‍सादिङ् खाम्‍बेःक्‍मो साक्‍ल हिङ्‌मा मे़बोङ्‌ने़म्‍बि?

हे़क्‍क्‍याङ् खे़ल्‍ले़ कुये़न्‍हाॽ साॽरिक् साक्‍ल याःम्‍बुदिक् के़जोःक्‍पाल्‍ले़न् हे़क्‍के मे़लॽने़म्‍बि?

२ कन् हिङ्‌मन् सुसुबा युङ्‌दे़न् के़गोःप्‍पा योःग्‍बा हे़क्‍तङ्‌बा चोक्‍लो,

इग्र याःम्‍बक् के़जोःक्‍पाल्‍ले़ कुनाम्‌याक्‍किन् खोमारे़ लागि हाङ्‌घुआङ् वाॽबा कुसिङ् लॽरो॥

३ के़रे़क् लाहाॽओ हने़रक् हिङ्‌ङाआङ् वाॽआरो,

से़न्‍दिक् थप्‍मे आलागि ये़त्‍तुक्‍खेरक् वाॽरो॥

४ इम्‍से़ ने़सिङ्‌ङाआङ् आबोःक्‍मा ये़म्‍मिन् आङ्‌गाॽ निःप्‍मा हेःक्‍तुङ्‌लो,

से़न्‍दिक् नाम्‍दाःत्‍तात् ने़त्‍नाओ ले़ङ्‌सिङ्‌ङारो हे़क्‍क्‍याङ् तानाम्‍बा लाम्‍मिन् ओमे़त्‍तुङ्‌ल ने़आरो॥

५ आङ्‌गाॽ आधक्‍को फेॽबात् मे़ध्‍ये़आङ् मे़याक्‍लो

हे़क्‍क्‍याङ् सोमे़ल्‍ले़ याङ्‌घाङ्‌ङाङ् वाॽरो,

आङ्‌गाॽ आयाङ्‌घेःक्‍हाॽओलाम् निःक्‌वा लःन्‍लो॥

६ आङ्‌गाॽ आये़न्‍हाॽ निङ्‌साङ् पुक्‍मो ले़क्‍पेःक्‍लो,

थाक्‍थाक्‍मा थोलिनुःल्‍ले़आङ् हारा ले़क्‍पेःक्‍लो॥

७ निङ्‌वाॽफुमाङ्‌ङे, आङ्‌गाॽ आहिङ्‌मन्‍निन् हे़ङ्‌गे़ःक्‍पा सक्‍मारक् फाॽआङ् निङ्‌वाॽ इःत्‍ते़ॽओ,

आङ्‌गाॽ आसःप्‍मा ये़म्‍मिन् तगिए ले़क्‍ते़बेरो॥

८ खे़ने़ॽ आल्‍लो के़निआर के़वाॽरो, कर याम्‍मो आफाल्‍ले़आङ् के़न्‍निआन्‍लो,

खे़ने़ॽ आङ्‌गाॽ के़गोःत्‍ताल्‍ले़ पेःक्‍का चुःत्‍ताआङ् वाॽआरो॥

९ खाॽमिःप्‍पान् तुम्‍बोङ् लॽरिक् पोःक्‍काङ् माबेःक्‍लो

हे़क्‍केलॽरिक्‍के मे़न्‍छाम् याप्‍मिन् सिआङ् मे़नुःङ्‌ने़न् मे़दाने़न्‍लो॥

१० खे़न् आभे़ल्‍ले़आङ् हिम्‍मो मे़नुःङ्‌ने़न् मे़दाने़न्‍लो,

खे़ब्‍याङ् कुसिङ् के़निःप्‍पा के़रे़क्‍ले़ खे़न् निङ्‌वाॽ मे़भेःत्‍छुरो॥

११ मे़ःन्, स्‍वाःत् युङ्‌मागम्‍मा मे़सुक्‍काःन्‍लो!

आनिङ्‌वाॽओ सिक्‍पोःक्‍मा नु

निङ्‌वाॽरे़ ये़ःक्‍खाङ्‌ङाङ् आङ्‌गाॽ आम्‍ब्रा हम्‍माए पोङ्‌लो॥

१२ खे़ने़ॽ आङ्‌गाॽ आसम्‍धाङ् थेआङ् इक्‍के़गोबा के़ये़प्‍सुबाबे?

थे आङ्‌गाॽ वरःङ्‌ङो के़याक्‍पा किप्‍मागे़घुबा थक्‍साआबि?

१३ आङ्‌गाॽ सोःन्‍छिङ्‌ङारो हे़क्‍क्‍याङ् नाःम्‍सिङ्‌मा तम्‍सिन् चोगुङ्‌लो,

आङ्‌गाॽ तुक्‍मा-तुक्‍खेलाम्‍बा से़न्‍लप् खोमा निङ्‌साङ् चोगुङ्‌लो॥

१४ कर खे़ने़ॽ से़प्‍माङ्‌मो यङ्‌मा के़से़त्‍तारो,

खे़ने़ॽ के़बाङ्‌घुबा अक्‍तङ्‌बा ताप्‍फे़ःम्‍बा

सुप्‍फो नु से़प्‍माङ्‌हाॽरे़ आङ्‌गाॽ यङ्‌मा से़त्‍तारो॥

१५ खे़ल्‍ले़ चोगुल्‍ले़ आङ्‌गाॽ अक्‍तङ्‌बा इनोगे़न् तुक्‍खेवा हिङ्‌मन्‍नो हिङ्‌मानुःल्‍ले़ग

आङ्‌गाॽ आजाबोःप्‍मान् मे़यॽरुआङ् मे़से़त्‍ताल्‍ले़ नुबा पोङ्‌लो॥

१६ आङ्‌गाॽग हारि त्‍याङ्‌लो,

हिङ्‌मन्‍नु आङ्‌गाॽ नासाङ्‌लो॥

आङ्‌गाॽ याप्‍मि आले़रे़ॽओ,

आङ्‌गाॽ हिङ्‌मारे़ कुबे थेआङ् होप्‍लो॥

१७ मे़न्‍छाम् याप्‍मिन् थे़माबे?

खे़न् थेआङ् खे़म्‍म्‍याक् साॽरिक् खे़ने़ॽ के़ये़ःक्‍पा के़लेःत्‍तुबाबे?

थेआङ् खे़ल्‍ले़ कुयाःम्‍बक्‍किन्

खे़ने़ॽ मिक्‍चो के़मे़त्‍तुबाबे?

१८ तानाम् थप्‍मे खे़न् के़साॽरुरो

हे़क्‍क्‍याङ् सप्‍माआङ् खे़न् कुनिङ्‌वाॽ के़साॽरुरो॥

१९ थे खे़ने़ॽ सप्‍माधिक्‍काङ् आङ्‌गाॽ ओमे़प्‍मा के़ल्‍ले़त्‍तान्‍बि?

थे़मा थ्‍वे़ःत्‍ताङ् लप्‍मा के़म्‍बाङ्‌ङान्‍बि?

२० आङ्‌गाॽ लायो चोगुङ्‌ङाङ् वयाङ्‌साङ् खे़ने़ॽ थे हान्‍ति चोःक्‍ने़न्‍बे?

मे़न्‍छाम् याप्‍मि ओगे़मे़प्‍पाए, थेआङ् आङ्‌गाॽ सोःक्‍मनाबा के़जोगाङ्‌बाबे?

थे आङ्‌गाॽ खे़ने़ॽ के़लागि कम्‍भ्‍यारिक्

साॽरिक् के़लिःप्‍पा कक् पोःक्‍खाङ्‌बि?

२१ थेआङ् खे़ने़ॽ आप्‍फाल्‍ले़आङ् आङ्‌गाॽ आलायोन् ले़प्‍मि के़न्‍जोगुम्‍बाबे?

फे़न्याःम्‍बक् चोगुङ्‌बाओ के़ल्‍ले़त्‍तान्‍बाबि?

आल्‍ल हाराए आङ्‌गाॽ इप्‍पुङ्‌ङो के़त्‍तारो

हे़क्‍क्‍याङ् खे़ने़ॽ आङ्‌गाॽ के़गोःत्‍ताल्‍ले़ पेःक्‍का चुःत्‍ताआङ् होःप्‍पारो॥

सुहि बिल्‍ददरे़ पाःत्‍तु–

८

१-२ “खे़ने़ॽ आभे़ल्‍ले़ थारिक् अक्‍तङ्‌बा

पान् के़बाःत्‍तुआङ् के़युङ्‌बे?

थे सुरित् के़जङ् हे़क्‍के

के़बाःत्‍तुबा पाःन्‍निन् के़सुरुबि?

३ निङ्‌वाॽफुमाङ्‌ङिल्‍ले़ आप्‍फाल्‍ले़आङ्

खासे़न्‍निन् ताङ्‌ग्रात्‍चि वक्रात्‍चि मे़जोगुन्‍लो॥

आत्‍तिन् पाःन्‍निन् नुबा चोक्,

खे़न् चोःक्‍मा मुक्‍साम्‍दाङ्‌बे़ल्‍ले़

आभे़ल्‍ले़आङ् मे़ले़रुन्‍लो॥

४ खे़ने़ॽ के़स्‍साहाॽरे़ निङ्‌वाॽफुमाङ्‌ङिल्‍ले़

कुदक्‍ले़ङ्‌वाओ लायो मे़जोगुआङ्‌ङे वाॽमा पोङ्‌लो,

खे़ल्‍ले़ चोगुल्‍ले़ए खुने़ॽ खे़ङ्‌हाॽ लाॽरुसिबा

खुम्‍दिङ् पिरुसिआङ् वाॽरो॥

५ कर आल्‍ल खे़ने़ॽ निङ्‌वाॽफुमाङ्‌ङिन्

नुरिक्‍काङ् के़गोत्‍तुने़भग्र,

हे़क्‍क्‍याङ् पयम् यम्‍बा मुक्‍साम्‍दाङ्‌बान्

खे़ने़ॽ पेलि केभाक्‍तुने़भग्र,

६ नसाःन्‍साबा नु फोत्‍या मे़ःन्‍ने

खे़ने़ॽ के़वाॽने़भग्र

निङ्‌वाॽफुमाङ्‌ङिन् पोःक्‍काङ् के़भाॽरो

हे़क्‍क्‍याङ् के़हिम्‍सयङ् के़हिम् के़धाःङ्

खुने़ॽ याम्‍मो के़बिरो॥

७ निङ्‌वाॽफुमाङ्‌ङिल्‍ले़ खे़ने़ॽ थेसाङ्

याङ्‌साकुन्‍धे के़बिरो,

खे़न्‍नु कुदङ्‌बाग खे़ने़ॽ तगि के़मासुबा

याङ्‌साकुन्‍धेन् थेआङ् मेःन्‍लो॥

८ “उनाहुरिबा ने़हिनिङ्‌वाॽरे़ पाःन्‍निन्

सप्‍फाधिक् ओमे़त्‍ते़ॽओ,

आनिॽ पाधे़बाहाॽरे़ मे़हुॽसिङ्‌बा से़क्‍खान्

निङ्‌वाॽ इःत्‍ते़ॽओ॥

९ आनिॽ हिङ्‌मन्‍निन् ताङ्‌सा चोक्,

आनिॽ थेआङ् आन्‍ले़सुम्‍मिन्‍लो,

इक्‍सादिङ् खाम्‍बेःक्‍मो आनिॽग

साम्‍म्रिःप्‍पा कुइसिःक् आदारो

हे़क्‍क्‍याङ् आनिॽ आबेःक्‍लो॥

१० कर उन्‍छेःन्‍बा सिक्‍कुम्‍निबा मनाहाॽरे़

खुन्‍छिॽ सिक्‍लुङ्‌मोलाम् पाःन्‍निन् के़म्‍हुॽररो,

११ थे वाजिःम्‍बे के़होःप्‍पा ते़न्‍नो सिदाक्‍पा लिङ्‌बि?

थे थिङ्‌ने़त्‍तिन् च्‍वाःत् मे़ःन्‍ने हुरुम्‍लुम्‍ना लॽथाङ्‌बि?

१२ खे़ङ् कुनःक्‍किन् पोर पत्‍तिल्‍ले़

कुहे़क्‍मा ये़म् मे़ङ्‌गे़त्‍ते वाॽसाङ्,

च्‍वाःत्‍तिन् हेःल्‍ले़ वेॽ

यान्‍सुङ्‌हाॽनुःल्‍ले़ हारा इरे़म्‍बेःक्‍लो॥

१३ निङ्‌वाॽफुमाङ्‌ङिन् नसान्

मे़न्‍जोःक्‍मनाबा मनाहाॽ

खे़न् सिदाक्‍पा हे़क्‍के मे़बोङ्‌लो॥

निङ्‌वाॽफुमाङ्‌ङिन् थिक्‍ले़ङ् मे़ले़रुआङ्

खे़ङ्‌हाॽरे़ खुनिॽ निङ्‌साङ्‌ङिन्‍नाङ् माःबेक्‍लो॥

१४ खे़ङ्‌हाॽरे़ नामे़साॽरुबान्

पाॽबाःन्‍बा खि हे़क्‍के लॽरो,

खे़ङ्‌हाॽरे़ निङ्‌साङ् मे़जोगुबान्

ताःक्‍ख्रिबाल्‍ले़ कुॽइ कुसिङ् लॽरो,

१५ ताःक्‍ख्रिबाल्‍ले़ कुॽइओ मे़नाःम्‍सिङ्‌ङाङ्

खे़ङ्‌हाॽ आत्‍तान् थम्‍मा सुक्‍तुसिबे?

खे़ल्‍ले़ कुइःन् ते़म्‍माआङ् ये़प्‍मा मे़सुक्‍तुबि?”

१६ ताक्‍के़भे़ॽबा मनाहाॽ नाम्‍लाःङ्‌मो

याःन्‍सुङ्‌हाॽ हुरुम्‍लुम्‍ना पोधाङ्‌बा हे़क्‍के

ओसेःन्‍मे़धाक्‍सिङ्‌लो॥

के़रे़क् फुङ्‌इक्‍किन् ते़प्‍तुर के़दाप्‍पाआङ् के़ने़बा

यान् कुइसिःक् खे़ङ्‌हाॽ मे़बोङ्‌लो॥

१७ खे़ल्‍ले़ कुसाःप्‍हाॽरे़ हक्‍तक्‍हाॽ

किल्‍लिक् किल्‍लिक् कित्‍तुरो

खे़ब्‍याङ् याक्‍पेॽओ लाःत्‍ताङ्

साॽरिक् ते़म्‍सुआङ् पत्‍लो॥

१८ कर खे़न् आःक्‍खे़देसे़ॽओ,

कुसाःप्‍पोनुए हाॽयाक् आःक्‍खे़देसे़ॽओ॥

खे़न् एगाङ् खे़न् आत्‍तिन्‍हाॽरे़ खुनिॽ

निङ्‌वाॽसुम्‍मोआङ् मे़दाने़ल्‍लो॥

१९ ओरो, कुॽइगे़भे़म्‍बा मनाहाॽरे़ खुनिॽ

सःप्‍मे़न् खे़म्‍भ्‍यारिक्‍लक्‍लो॥

एयाङ्‌बा मनाहाॽरे़ खे़ल्‍ले़

कुयुङ्‌मादे़न्‍हाॽ मे़युक्‍तुरो॥

२० कर निङ्‌वाॽफुमाङ्‌ङिल्‍ले़ कुदोःप्‍मा

मनाहाॽ आप्‍फाल्‍ले़आङ् मे़ले़रुन्‍छिन्‍लो,

हे़क्‍क्‍याङ् ताक्‍के़भे़ॽबा मनाहाॽ

आभे़ल्‍ले़आङ् कुभाॽ मे़बिरुन्‍छिन्‍लो॥

२१ खुने़ॽ खे़ने़ॽ के़नारान् ये़ये़ के़लॽबा चोगुरो,

खे़ब्‍याङ् एःप्‍मा नु सःप्‍मा इक्‍ला के़बिरो॥

२२ कर खे़ने़ॽ के़जिःप्‍पाहाॽरे़ खुनिॽ सम्‍धाङ्

चाःत्‍थि पेःक्‍मा तारु पिरुसिरो

हे़क्‍क्‍याङ् ताक्‍के़भे़ॽबाहाॽरे़ खुनिॽ

हिम्‍हाॽ मे़यःन् मे़लुःन्‍लो॥

अय्‍युबरे़ पाःत्‍तु–

९

१-२ ओरो, कन् के़रे़क् पाःन्‍हाॽ तगिआङ्‌धोए

आङ्‌गाॽ खे़प्‍सुङ् सुरुङ्‌ङाङ् वाॽआरो॥

कर मनान् आक्‍खेलॽरिक् निङ्‌वाॽफुमाङ्‌ङिल्‍ले़

कुदगि साम्‌योबा लेःत्‍छिङ्‌ङिरो?

३ आत्‍तिल्‍ले़आङ् खुने़ॽनु पाःन्‍धङ् चोःक्‍मा मे़सुक्‍तुन्‍लो,

खुने़ॽ हे़न्‍छिङ् हे़न्‍छिङ् सेःन्‍दोहाॽ सेःल्‍लाप्‍मा आसुक्‍लो,

कर आत्‍तिल्‍ले़आङ् लत्‍छा नुगप् पिमा मे़सुक्‍तुन्‍लो॥

४ निङ्‌वाॽफुमाङ्‌ङिन्‍ग साॽरिक् सिक्‍कुम्‍साबा नु

मुक्‍साम्‍साबा चोक्‍लो

आत्‍तिन् मनाःल्‍ले़ खुने़ॽ अत्‍तुआङ्

ताङ्‌से़ःप्‍सिङ्‌मा सुक्‍पे?

५ हाःत्‍ताङ् निङ्‌वाॽ मे़म्‍बिए

खुने़ॽ नाङ्‌जङ्‌लुङ्‌हाॽ खे़त्‍तुदेसुरो

हे़क्‍क्‍याङ् कुसिक् पोःक्‍मो

खुने़ॽ खे़ङ्‌हाॽ खाप्‍पुथ्‍यःङ् चोगुरो॥

६ निङ्‌वाॽफुमाङ्‌ङिल्‍ले़ लुप्‍लि थाङ्‌ल याःन्‍दुरो

हे़क्‍क्‍याङ् खाम्‍बेःक्‍मान् थुरुप्‍लुप्‍ना यक्‍खुरो॥

खे़म्‍ब्‍याङ् योॽबालाजेॽ के़दक्‍पा

सित्‍लाङ्‌हाॽ खुने़ॽए वाःन्‍दुरो॥

७ खुने़ॽ तानाम् नाम् मे़ङ्‌गे़प्‍मा इङ्‌जाङ् चोगुरो

हे़क्‍क्‍याङ् से़न्‍दिक् खेसेमिक्‍पाहाॽ

ओःप्‍मालाम् साक्‍मा सुक्‍तुसिरो॥

८ खुने़ॽए ताङ्‌साक्‍पान् फत्‍छुबारो

खे़ब्‍याङ् वरःङ् वाभे़ल्‍ले़ङ् सम्‍धाङ् तोॽरुरो,

हे़क्‍केःल्‍ले़ खुने़ॽ हाःत्‍ले़आङ् कुभाॽ मे़म्‍बिरुन्‍लो॥

९ खुने़ॽ मे़न्‍छ्‌या पुरुक्‍मा,

लिसुरि नु माङ्‌युक्‍हाॽ चोगुसिरो

हे़क्‍क्‍याङ् ते़मे़न्‍दिङ् लाङ्‌गे़त्‍पा खेसे खेःम्‍सिक्

लुप्‍हाॽ ताङ्‌साक्‍पाओ फत्‍छुसिरो॥

१० खुने़ॽ चोगुबा पयम् यम्‍बा याःम्‍बक्‍हाॽ

आनिॽ कुसिङ् निःप्‍मा आन्‍छुक्‍तुम्‍मिल्‍लो॥

निङ्‌वाॽ के़माबा खुने़ॽ

कुयाःम्‍बक्‍हाॽरे़ कुनुप्‍मा होप्‍लो॥

११ निङ्‌वाॽफुमाङ्‌ङिन् आङ्‌गाॽ

आबेसाङ्‌लाम् पोङ्‌ङाङ् पेःक्‍लो,

कर आङ्‌गाॽ खुने़ॽ निमा मे़सुक्‍कान्‍लो॥

१२ खुने़ॽ थे नाप्‍मा निङ्‌वाॽ चोगुॽ,

खे़न् खुने़ॽ नाप्‍तुसिएरो,

हाःत्‍ले़आङ् खुने़ॽ साक्‍मा मे़सुक्‍तुन्‍लो,

“कन् खे़ने़ॽ थे के़जोगुबा?”

फाॽआङ् हाःत्‍ले़आङ् खुने़ॽ

से़ःन्‍लाप्‍मा मे़न्‍छुक्‍तुन्‍लो॥

१३ निङ्‌वाॽफुमाङ्‌ङिल्‍ले़ कुसिक्

पोःक्‍मान् मे़जिःक्‍तुल्‍लो॥

खुने़ॽ कुदक्‍ले़ङ्‌वाओ के़बोःक्‍पा खे़न् किप्‍मागे़घुबा

वरःङ्‌ङोबा थक्‍सा राहाबे़न्

के़भाॽबाहाॽ के़रे़क् खुने़ॽ मे़क्‍खुसिरो॥

१४ हे़क्‍केःल्‍ले़ आङ्‌गाॽ निङ्‌वाॽफुमाङ्‌ङिन्‍नु

आभेलॽरिक् खेमा सुक्‍काबे?

इग्र आङ्‌गाॽ आक्‍खेलॽरिक् खुने़ॽ

नुगप् पिमा पाःन्‍हाॽ खोमा सुक्‍तुङ्‌बे?

१५ आङ्‌गाॽ फोत्‍या मे़ःन्‍नेबा चोःक्‍कारो,

हे़क्‍केसाङ् थेआङ् चोःक्‍मा मे़सुक्‍कान्‍लो,

खासे़न्‍साबा निङ्‌वाॽफुमाङ्‌ङिन्‍ने

लुङ्‌गुम्‍ले़ लागि आङ्‌गाॽ पेलि फाक्‍तुङ्‌लो॥

१६ हे़क्‍क्‍याङ् आङ्‌गाॽ उःत्‍तुङ्‌ङिल्‍ले़ खुने़ॽ नुगप् पिआबिला,

हे़क्‍केसाङ् खुने़ॽ आङ्‌गाॽ आबाःन्‍निन् खे़प्‍सुबि मे़लॽआन्‍लो॥

१७ थेनाधे खुने़ॽ सुरित् केजङ् पाङ्‌घुआङ् आङ्‌गाॽ तन्‍नारो,

खुने़ॽ आङ्‌गाॽ हने़ हिप्‍पाआङ् खाःन्‍नारो॥

१८ खुने़ॽ सक्‍मा सोःम्‍माआङ् मे़बाङ्‌ङान्‍लो,

खुने़ॽग आङ्‌गाॽ आहिङ्‌मे़न्‍ने कुजागे़भे़म्‍बा चोगुआङ् वाॽरो॥

१९ हात् के़धुम्‍बा चोक् फाॽआङ् पाःप्‍मै पोङ्‌ङिल्‍ले़ निङ्‌वाॽफुमाङ्‌ङिन्‍ने मुक्‍साम्‍साबा चोक्‍लो,

आङ्‌गाॽ थे खुने़ॽ खासे़न् लोःन्‍दुङ्‌बाबि?

आत्‍तिल्‍ले़ खुने़ॽ खासे़न्‍लोःम्‍मा हिम्‍मो ताःप्‍मा सुक्‍तुबाबे?

२० फोत्‍या मे़ःन्‍नेबा नु नसाःन्‍साबा वाॽआरो कर आबाःन्‍निल्‍ले़ फोत्‍याबा चोःक्‍कारो,

आङ्‌गाॽ आबाःन्‍निल्‍ले़ए आङ्‌गाॽ कुभाङ् के़भेःम्‍बा पोङ्‌ङारो॥

२१ आङ्‌गाॽ फोत्‍या मे़ःन्‍नेबा चोःक्‍कारो,

आङ्‌गाॽ आबाङे थेआङ् मे़लेःत्‍छिङ्‌ङाल्‍लो,

आङ्‌गाॽ आहिङ्‌मे़न्‍नु नासाङ्‌लो॥

२२ आङ्‌गाॽग थे़माःन्‍नाङ् निनि खे़म्‍घे़म् मे़लाप्‍पान्‍लो,

आप्‍तिक्‍साबासाङ् इग्र आप्‍तिक्‍साबा मे़ःम्‍बासाङ्

निङ्‌वाॽफुमाङ्‌ङिल्‍ले़ ने़प्‍माङ् मे़क्‍खुसिरो॥

२३ तुक्‍मा लाक्‍माल्‍ले़ फोत्‍या मे़ःन्‍नेबा मनान् आल्‍लोघोरो सिरो,

हे़क्‍केःल्‍ले़ खे़न् के़सिबान् निङ्‌वाॽफुमाङ्‌ङिल्‍ले़ येःत्‍तुरो॥

२४ निङ्‌वाॽफुमाङ्‌ङिल्‍ले़ ताक्‍के़भे़ॽबाहाॽरे़ खुनिॽ हुक्‍को

इक्‍सादिङ् खाम्‍बेःक्‍मान् पिरुसिआङ् वाॽरो॥

के़रे़क् खासे़न्‍लोःम्‍बाहाॽरे़ खुनिॽ मिक्‍हाॽ

खुने़ॽ मिक्‍फःम्‍बा चोगु पिरुसिआङ् वाॽरो॥

खुने़ॽ हे़क्‍के चोगुबान् मेःन्‍ने़भग्र वेॽ हाःत्‍ले़ चोगुबे?

२५ आङ्‌गाॽ आहिङ्‌मा थाःक्‍किन्

के़लोःक्‍पा मनानुःल्‍ले़ हारा माःत्‍ल पत्‍लो,

कर लत्‍छाआङ् सुये़न् निमे़न्‍दे़त्‍ते ले़क्‍पेःक्‍ल पत्‍लो॥

२६ साॽरिक् हारा के़जाप्‍पार के़बेःक्‍पा

खःङ्‌बे कुइसिःक् खे़न् पेःक्‍लो,

इग्र सुबुबुना सा के़भप्‍पा मुया हे़क्‍के सुःक्‍ल पत्‍लो

खे़न् हे़क्‍के आहिङ्‌मन्‍निन् ले़क्‍पेःक्‍ल पत्‍लो॥

२७ आएःप्‍माए मे़युने़न्‍छाङ् एःत्‍तारो

हे़क्‍क्‍याङ् आङ्‌गाॽ आदुक्‍खेन्

निङ्‌वाॽफेःम्‍मा तम्‍सिन् चोगुङ्‌लो,

हे़क्‍केसाङ् आङ्‌गाॽ तुमुङ्‌बा के़रे़क्

ये़त्‍तुक्‍खेहाॽरे़ ए़त्‍ले़ङ् याःम्‍मारो॥

२८ आङ्‌गाॽ तुम्‍मा के़बोङ्‌बा

तुक्‍खे लाक्‍खेहाॽ किरुङ्‌लो,

निङ्‌वाॽफुमाङ्‌ङिल्‍ले़ आङ्‌गाॽ

फोत्‍याबा लेःत्‍ता फाॽआङ् निसुङ्‌लो॥

२९ खुने़ॽग आङ्‌गाॽ फोत्‍याबा

इःत्‍ताङ् सुराङ्‌ङाङ् वाॽरो॥

हे़क्‍केःल्‍ले़ हने़ आङ्‌गाॽ थेआङ्

निङ्‌साम् चोःक्‍माबे?

३० आङ्‌गाॽ माक्‍से़न्‍निल्‍ले़

हुःत्‍छिङ्‌ङाआङ् वारुःम्‍सिङ्‌ङासाङ्,

इग्र फिःम्‍भ्रिक्‍पाल्‍ले़ आहुक्‍हाॽ

सेसे लॽरिक् वाहप्‍तुङ्‌साङ्,

३१ निङ्‌वाॽफुमाङ्‌ङिल्‍ले़ आङ्‌गाॽ लुम्‍बाःत्‍तो लाप्‍फुआरो

हे़क्‍क्‍याङ् आङ्‌गाॽ आबाङे आजाङ्‌ङिल्‍ले़आङ् कुयाम्‍सिङ्‌ङारो॥

३२ निङ्‌वाॽफुमाङ्‌ङिन् आङ्‌गाॽ हे़क्‍के

मे़न्‍छाम् याप्‍मि पोःक्‍खे़ल्‍ले़ग

आङ्‌गाॽ खुने़ॽ नुगप् पिमा सुक्‍तुङ्‌बा वये़रो

इग्र खासे़न्‍लोःम्‍मा हिम्‍मो पेःक्‍माआङ्

आन्‍छिगे़ तुये़न्‍निन् नाःप्‍मा सुक्‍तुङ्‌बारो॥

३३ कर आन्‍छिगे़लुम्‍मो पान् के़दङ्‌बा

के़बिबा हाःत्‍ताङ् होप्‍लो,

निङ्‌वाॽफुमाङ्‌ङिन् नु आङ्‌गाॽलुम्‍मो

खासे़न् के़जोःक्‍पा एःन्‍नाङ् होप्‍लो॥

३४ निङ्‌वाॽफुमाङ्‌ङे, आङ्‌गाॽ

खुम्‍दिङ् मे़बिराङ्‌ङे़न्‍ने़ॽओ!

खे़ने़ॽलाम् के़दाबा यङ्‌मा किमाहाॽ

आङ्‌गाॽओ मे़न्‍दाए माःङ्‌घा पोङ्‌लरो!

३५ खे़ब्‍याङ् आङ्‌गाॽ मे़गिआन्‍लो॥

आङ्‌गाॽ खुने़ॽनु पाःत्‍तारो

थेआङ्‌भे़ल्‍ले़ आबाङे आनिङ्‌वाॽइन्

आङ्‌गाॽ निसुङ्‌लो॥

१०

आङ्‌गाॽ हिङ्‌मन्‍नु चाॽरिक्

आयाम्‍सिक्‍खे़आङ् वाॽआरो,

आङ्‌गाॽ आदुक्‍खेन् आनिङ्‌वाॽओ

मे़न्‍जिङ्‌ङे तोःन्‍दुङ्‌लो॥

हे़क्‍क्‍याङ् आङ्‌गाॽ आनिङ्‌वाॽ

तुक्‍खे चामो पाःत्‍तारो॥

२ निङ्‌वाॽफुमाङ्‌ङे, आङ्‌गाॽ

फोत्‍याबा मे़इःत्‍ताङ्‌ङिन्‍ने़ॽओ!

आङ्‌गाॽ आआप्‍तिक् थे वाॽ?

ओसेःन् धाक्‍ताङ्‌ङे़ॽओ॥

३ आबाङे हुक्‍किल्‍ले़ के़जोगुबा

मनान् हिलाप्‍फु के़इःत्‍तुरो,

ताक्‍के़भे़ॽबाहाॽरे़ चोःक्‍मा मे़गोःत्‍तुबा

पाःन्‍नो खे़ने़ॽ के़दे़न्‍लो,

अक्‍तङ्‌बा कुलुङ्‌माॽ स्‍याःत्

मे़ल्‍लॽमनाबा पोङ्‌मा थे खे़ने़ॽ के़लाॽबि?

४ थे खे़ने़ॽआङ् आनिगे मे़न्‍छाम्

याप्‍मि हे़क्‍केए ओगे़मबि?

नासिङ्‌गे़न् थक्‍लाओबा मना हे़क्‍के

थे खे़ने़ॽ ओगे़मे़त्‍तुबि?

५ थे खे़ने़ॽ के़हिङ्‌मन्‍निन्‍नाङ्

आनिगे हे़क्‍के ताङ्‌सा चोःक्‍पि?

इग्र खे़ने़ॽ के़धाःक्‍किन् मे़न्‍छाम्

याप्‍मिहाॽरे़न् हे़क्‍के लॽबि?

६ थेआङ् खे़ने़ॽ आङ्‌गाॽ के़रे़क्

आलायोहाॽ के़यगु के़लःत्‍तुबाबे?

थेआङ् आङ्‌गाॽ काक्

आआप्‍तिक्‍हाॽ के़गोःत्‍तुबाबे?

७ आङ्‌गाॽ फोत्‍या मे़ःन्‍नेबा

चोःक्‍काबान् खे़ने़ॽ के़निसुरो

हे़क्‍क्‍याङ् आत्‍तिल्‍ले़आङ् आङ्‌गाॽ

खे़ने़ॽलाम्‍बा ताङ्‌से़ःप्‍मा मे़सुक्‍कान्‍लो॥

८ खे़ने़ॽ आबाङे के़हुक्‍किल्‍ले़

आङ्‌गाॽ नावागे़न् चइःत् के़जोगाङ्‌लो,

हे़क्‍क्‍याङ् थक्‍ला लिङ्‌गे़न् के़बिराङ्‌लो,

आल्‍ल हाबा खे़न् हुक्‍किल्‍ले़ के़मे़ङ्‌ङारो॥

९ निङ्‌वाॽ इःत्‍ते़ॽओ,

खे़ने़ॽ आङ्‌गाॽ खाम्‍मिल्‍ले़ के़जोगाङ्‌लो॥

थे आल्‍ल खाम्‍हिःक् पोङ्‌ङार

के़युःत्‍ताआङ् खाम्‍मोए के़नुःक्‍ङाबाबि?

१० आङ्‌गाॽ सावाःन्‍छिङ्‌मारे़ लागि

खे़ने़ॽ पानुदिङ् आम्‍बा मुक्‍साम् के़बिरुरो

हे़क्‍क्‍याङ् आङ्‌गाॽ आम्‍मारे़ कुसाप्‍पोःक्‍पो

आङ्‌गाॽ यम्‍बा के़जोगाङ्‌लो॥

११ खे़ने़ॽ ये़प्‍पा नु ने़क्‍साःल्‍ले़ के़जोगाङ्‌लो

हे़क्‍क्‍याङ् खे़न् ये़प्‍पाहाॽ ने़क्‍सा नु

होरिक्‍पाल्‍ले़ के़बन्‍छुरो॥

१२ खे़ने़ॽ हिङ्‌मन् के़बिराङ्‌लो

खे़म्‍ब्‍याङ् चक्‍मे़ल्‍लॽए लुङ्‌माॽ के़दुक्‍ताङ्‌लो॥

खे़ने़ॽ यारगे़जोगाङ्‌ङाङ्

आङ्‌गाॽ ताङ्‌गे़से़ःप्‍ताङ्‌लो॥

१३ कर आल्‍ल आङ्‌गाॽ निङ्‌वाॽ खोसुङ्‌लो

खे़ने़ॽग काक् ये़म्‍मो आङ्‌गाॽ स्‍वाःत्‍ताङ्

मे़ङ्‌मा फाॽआङ् लाम् ओगे़मे़त्‍तुर के़वये़रो॥

१४ आङ्‌गाॽ लायो चोगुङ्‌बि फाॽआङ्

खे़ने़ॽ आम्‍भा ओगे़मे़त्‍ताङ्‌ङाङ् केवये़रो,

खे़ब्‍याङ् आङ्‌गाॽ लायो चोगुङ्‌बा

कुसिङ्‌ङिल्‍ले़ग ले़प्‍मि के़म्‍बिराङे़न्‍बारो॥

१५ आङ्‌गाॽ लायो चोगुङ्‌नुमे़ःन्‍ने

खे़ने़ॽ खुम्‍दिङ् के़बिआरो,

कर आङ्‌गाॽ कुदोःप्‍मा चोगुङ्‌ङिल्‍ले़

थेआङ् मिङ्‌सो इङ्‌धाङ् मे़घोआन्‍लो॥

खे़ल्‍ले़ चोगुल्‍ले़ आङ्‌गाॽ आनाध्‍ये़रो

हे़क्‍क्‍याङ् पप्‍प्राॽमा पोःक्‍खाङ्‌ङाङ् वाॽरो॥

१६ आङ्‌गाॽ आध्‍गेक् फोःक्‍खुङ्‌ने़भग्र

खिरिङ्‌बाल्‍ले़ सा नाःत्‍तुबा हे़क्‍के

आङ्‌गाॽ पुबेलाप्‍सा के़नाःत्‍तारो॥

आङ्‌गाॽ हान्‍ति चोःक्‍मारे़ लागि

खे़ने़ॽ निङ्‌वाॽ के़माबा याःम्‍बक्‍काङ् के़जोगुरो॥

१७ खे़ने़ॽ सदादिङ् आङ्‌गाॽ आदक्‍ले़ङ्‌वाओ

कुभा थेइ कुसङ् पाःन्‍हाॽ के़लःत्‍तुरो॥

आङ्‌गाॽनु खे़ने़ॽ साॽरिक् के़सिक् पोःक्‍लने़रो,

कुभा कुसङ् परिक्‍ले़ आङ्‌गाॽ खाःम्‍मारे़ लागि

खे़ने़ॽ आभे़ल्‍ले़साङ् लाम् ओगे़मे़त्‍तुर के़वाॽरो॥

१८ निङ्‌वाॽफुमाङ्‌ङे, थेआङ् आङ्‌गाॽ

सावाःन्‍छिङ्‌मा के़बाङ्‌घाङ्‌बाइरो?

आत्‍तिल्‍ले़आङ् मे़न्‍निए आङ्‌गाॽ

सिमा के़बोङ्‌बा वये़रो॥

१९ आङ्‌गाॽ आलागि आप्‍फाल्‍ले़आङ्

सामे़वाःन्‍छिङ्‌ङाङ्‌ङिल्‍ले़ नुबा पोःक्‍खे़बारो॥

आम्‍मारे़ कुसाप्‍पोःक्‍कोलाम् कुदोःप्‍मा इप्‍पुङ्‌ङो

मे़बक्‍खाङ् मे़देॽराङ्‌ङिल्‍ले़ नुरे़बारो॥

२० थे आङ्‌गाॽ ताङ्‌सा आधाःक्‍किन्

आल्‍ल मे़क्‍मा मे़जोःक्‍ने़म्‍बि?

आङ्‌गाॽ याप्‍मि आले़रे़ॽओ!

के़नम्‍बा कुभा ये़न्‍नो आङ्‌गाॽ

सुक्‍खेवाओ वाॽमा खोसुङ्‌निरो॥

२१ थेआङ्‌भे़ल्‍ले़ आङ्‌गाॽ आल्‍ल

हाराए पेःक्‍कार पत्‍तारो

हे़क्‍क्‍याङ् मे़नुःङ्‌ङान् मे़दाआन्‍लो॥

लत्‍छा खामाक्‍माल्‍ले़ थिम्‍सुबा

लाजेॽओ आङ्‌गाॽ थासिङ्‌ङारो॥

२२ माक्‍के़लॽबा, माक्‍सिःङ्‌ग्‍याप्‍पा

साम्‍मिःक्‍खुङ्‌बा नु आनाक्‍नाक्‍पा लाजेॽओ

आङ्‌गाॽ पेःक्‍कारो,

खे़प्‍मो से़दिङ्‌दिङ् खाओःप्‍मान्‍ने खागे़धाम्‍बा चोक्‍लो,

खे़प्‍मोए आङ्‌गाॽ पेःक्‍कार पत्‍तारो॥

नमातबा सोपररे़ल्‍ले़ पाःत्‍तु–

११

१-२ कन् के़रे़क् कुबुङ्‌ना कुसम्‍बा

पाःन्‍हाॽरे़ नुगप्‍पिन् थे

आत्‍तिल्‍ले़आङ् मे़म्‍बिमाबि?

थे यरिक् पान् के़बाःप्‍पा

मनान् कुदोःप्‍मा पोङ्‌बि?

३ अय्‍युबे, थे आनिगे खे़ने़ॽ

नुगप् पिमा मे़सुक्‍कासिगे़न्‍बि?

थे खे़ने़ॽ आगे़ॽगे़ॽबा के़बाःन्‍हाॽरे़

आनिगे मुरान् साक्‍तुबि?

४ खे़ने़ॽ आबाङे के़बाःन्‍निन्

से़क्‍खा चोःक्‍लो के़लॽबा के़इःत्‍तुरो

हे़क्‍क्‍याङ् निङ्‌वाॽफुमाङ्‌ङिल्‍ले़ कुनिमो

सुत्‍थो चोःक्‍का फाॽआङ् के़बाःत्‍तुरो॥

५ निङ्‌वाॽफुमाङ्‌ङिल्‍ले़ खे़ने़ॽ

के़बाःत्‍तुबा पाःन्‍नो नुगप् के़बिररो,

खे़ब्‍याङ् खुने़ॽ कुम्‍ब्रा हन्‍दुर के़लॽबा

आङ्‌गाॽ निङ्‌वाॽ इःत्‍तुङ्‌लो!

६ खुने़ॽग खे़ने़ॽ अक्‍खे के़मे़त्‍ते़बा वये़रो

सिक्‍कुम्‍दिङ् निङ्‌वाॽरे़न्

सिबिॽ पाःन्‍हाॽ यरिक् वाॽरो॥

खम्‍ब्‍याङ् यरिक् पाःन्‍हाॽ मनाःल्‍ले़ कुने़हि

कुनिङ्‌वाॽरे़ कुसिङ् निःप्‍मा मे़न्‍छुक्‍मना वाॽरो॥

खे़प्‍से़ॽ, निङ्‌वाॽफुमाङ्‌ङिल्‍ले़

खे़ने़ॽ खुम्‍दिङ् के़बिर पत्‍लो

कर खे़ने़ॽ खोमा के़बोङ्‌बा खुम्‍दिङ्‌नुःल्‍ले़

सुःल्‍लिक्‍लक् खुम्‍दिङ् के़बिरो॥

७ थे निङ्‌वाॽफुमाङ्‌ङिल्‍ले़ कुसिबिॽ

पाःन्‍हाॽ कुसिङ् निःप्‍मा के़सुक्‍तुबि?

हे़क्‍क्‍याङ् पयम् यम्‍बा निङ्‌वाॽफुमाङ्‌ङिल्‍ले़ कुयम्‍लाबे़ल्‍ले़

कुनुप्‍मे़न् के़निसुआङ् के़वाॽबि?

८ खे़ङ्‌ग साङ्‌ग्राम्‍पेदाङ्‌नुःल्‍ले़ केःम्‍बा चोक्‍लो,

खे़ने़ॽ थे चोःक्‍मा के़सुक्‍तुबे?

खे़ङ्‌ग खे़मादिङ् यङ्‌सङ्‌नुःल्‍ले़

कुदिःम्‍बे केःम्‍बा चोक्‍लो,

खे़ने़ॽ थे निमा के़सुक्‍तुबे?

९ निङ्‌वाॽफुमाङ्‌ङिल्‍ले़ कुयम्‍मा कुगेःम्‍मान्

इक्‍सादिङ् खाम्‍बेःक्‍मान्‍नुःल्‍ले़ यम्‍बा चोक्‍लो,

हे़क्‍क्‍याङ् वरःङ्‌नुःल्‍ले़ फे़भे़बा चोक्‍लो॥

१० निङ्‌वाॽफुमाङ्‌ङिल्‍ले़ खे़ने़ॽ के़दे़म्‍माङ्

तुये़न् नाम्‍ला के़गुःत्‍तिल्‍ले़

हाःत्‍ले़ खुने़ॽ साक्‍मा सुक्‍तुबे?

११ आत्‍तिन् मनाहाॽ हने़बा मे़जोक्,

निङ्‌वाॽफुमाङ्‌ङिल्‍ले़ खे़ङ्‌हाॽ निसुसिरो॥

खे़ङ्‌हाॽरे़ खुनिॽ फे़न्‌याःम्‍बक्‍किन् निसुरो

हे़क्‍क्‍याङ् खुने़ॽ खे़न् खारात् युक्‍खुरो॥

१२ ताम्‍भुङ् अदङ्‌ङिल्‍ले़

मे़न्‍छाम्‍सा थाप्‍मा मे़सुक्‍तुल्‍लो,

हे़क्‍केलरिक्‍के अदङ् मनान्

चाःप्‍पा पोङ्‌मा मे़सुक्‍ने़ल्‍लो॥

१३ अय्‍युबे, के़सिक्‍लुङ्‌मान् नुबा चोगे़ॽओ,

निङ्‌वाॽफुमाङ् ले़प्‍माङ् खे़ने़ॽ हिसिङे़ॽओ॥

१४ के़हिम्‍मोलाम्‍बा ताप्‍फे़ःम्‍बान् लःत्‍ते़देसे़ॽओ,

हे़क्‍क्‍याङ् लायोन् खे़त्‍ते़देसे़ॽओ॥

१५ खे़ब्‍याङ् सिरिङ् मे़म्‍मए खे़ने़ॽ के़धे़गेःक्‍पे़न्

चाङ्‌जाङ् मे़प्‍मा के़सुक्‍तुरो,

हे़क्‍क्‍याङ् पिदिॽ मे़ल्‍लॽमना नु

मे़ङ्‌गिमनाबा के़बोङ्‌लो॥

१६ हे़क्‍क्‍याङ् काक् के़ये़त्‍तुक्‍खेहाॽ

खे़ने़ॽ निङ्‌वाॽ के़मुःत्‍छुरो

खे़ब्‍याङ् च्‍वाःत्‍तिन् कुङ्‌बेःक्‍पा हे़क्‍केए

खे़न् पाःन्‍निन् के़निङ्‌वाॽसुम्‍मो मे़दाने़न्‍लो॥

१७ खे़ने़ॽ के़हिङ्‌मन्‍निन् ले़न्‍दिक्‍पा नाम्‍मिनुःल्‍ले़आङ् से़दिदिङ्‌बा पोङ्‌लो॥

हे़क्‍क्‍याङ् हिङ्‌मन्‍नोबा खागे़धाम्‍मा ये़म्‍हाॽआङ् तानाम्‍बा से़न्‍दाङ्‌गे़न् ओःत्‍ति कुइसिःक् ओसेःन्‍दाङ् पोङ्‌लो॥

१८ खे़ने़ॽ के़रे़क् निङ्‌साङ् नु ताङ्‌से़ःप्‍मा के़घोसुरो,

निङ्‌वाॽफुमाङ्‌ङिल्‍ले़ कम्‍ब्राङ् नु नाःम्‍सिङ्‌मा के़बिरो॥

१९ खे़ने़ॽ निङ्‌मिहाॽनु किमा यङ्‌मा मे़बोङ्‌ने़ल्‍लो,

यरिक् मनाहाॽरे़ खे़ने़ॽलाम्‍बा कुभाॽ खोमा मे़गोःत्‍तुरो॥

२० कर ताक्‍के़भे़ॽबाहाॽरे़ खुन्‍छिॽ सक्‍मा पुॽरो

हे़क्‍क्‍याङ् काक् पिसाङ् खुनिॽ मिक्‍किन् मे़हिसुरो॥

खे़ङ्‌हाॽरे़ खे़त्‍छिङ्‌मा लाम् आत्‍तान्‍नाङ् मे़न्‍निसुन्‍लो,

खे़ङ्‌हाॽरे़ लाम् ओमे़मे़त्‍तुबे़ङ्‌ग सिमे़ल्‍लक् पोङ्‌लो॥

अय्‍युबरे़ पाःत्‍तु–

१२

१-२ ओरो! ओरो! खिनिॽए के़रे़क्

मनाहाॽरे़ खुनिॽ इक्‍लानिङ्‌लो॥

ओरो, खिनिॽ के़स्‍ये़ॽइल्‍ले़ काक्

सिक्‍कुम्‍दिङ् निङ्‌वाॽइन्‍नाङ् मे़क्‍लो॥

३ कर आङ्‌गाॽआङ् खिनिॽ

कुइसिःक्‍के निङ्‌वाॽ कत्‍तुङ्‌लो॥

आङ्‌गाॽ थे़मा पाःन्‍नोआङ्

खिनिॽनुःल्‍ले़ एगाङ् होःप्‍पाआरो॥

खिनिॽ के़बाःत्‍तुम्‍बा पाःन्‍निन्

के़रे़क्‍ले़ निङ्‌वाॽ मे़घोसुरो॥

४ आल्‍ल आङ्‌गाॽ आन्‍जुम्‍हाॽरे़आङ्

आङ्‌गाॽ मे़येःत्‍तारो॥

आङ्‌गाॽ साम्‌योबा नु

फोत्‍या मे़ःन्‍नेबा वाॽआरो,

हे़क्‍केसाङ् खे़ङ्‌हाॽरे़ आङ्‌गाॽ

किनाःन्‍दि मे़बिआरो॥

कर कुभा अक्‍तङ्‌बा ये़म्‍माङ् वये़रो,

आङ्‌गाॽ निङ्‌वाॽफुमाङ्‌ङिन्

उःत्‍तुङ्‌ङिल्‍ले़ खुने़ॽ नोगप् पिराङ्‌लो॥

५ खिनिॽ तुक्‍खे मे़न्‍दुम्‍मे के़वयिरो

हे़क्‍केसाङ् याप्‍मि किनाःन्‍दि के़बिरिरो॥

चोःम्‍मा के़इःप्‍पा मे़न्‍छाम् याप्‍मिहाॽ

खिनिॽ के़हिप्‍तुम्‍सिम्‍लो॥

६ निङ्‌वाॽफुमाङ्‌ङिन् मे़न्‌इःप्‍मनाबा मे़न्‍नाःप्‍मनाबाहाॽ

हे़क्‍क्‍याङ् फाःन्‍दाहाॽ सनारुङ्‌ङो मे़वाॽरो॥

कर खे़ङ्‌हाॽरे़ खुनिॽ लागि

खुन्‍छिॽ थुम्‍मान्‍ने माङ्‌लो॥

७ कर कुबु थक्‍साहाॽ सेःन्‍दोसाम्‍सिम्‍मे़ॽओ

हे़क्‍क्‍याङ् खे़ङ्‌हाॽरे़ खिनिॽ हुॽमा के़म्‍सुक्‍तिरो,

इग्र ताङ्‌साङ्‌बोबा पुसाहाॽ से़न्‍लाप्‍ताम्‍सिम्‍मे़ॽओ

खे़म्‍बाङ् खे़ङ्‌हाॽरे़ के़म्‍मे़त्‍तिरो॥

८ इक्‍सादिङ् खाम्‍बेःक्‍मान्‍नु पाराम्‍मे़ॽओ

हे़क्‍क्‍याङ् हे़ल्‍ले़ के़हुॽरिरो,

इग्र वरःङ्‌ङोबा ङाहाॽलाम्

सिक्‍कुम् निङ्‌वाॽ कोःत्‍ते़म्‍मे़ॽओ॥

९ यहवे दाङ्‌बे़ल्‍ले़ कुहुक्‍किल्‍ले़ के़रे़क् चोगुबारो

कन् पाःन्‍निन् खे़ङ्‌हाॽरे़ कुसिङ् मे़निःत्‍तुरो॥

१० के़रे़क् थक्‍साहाॽरे़ खुन्‍छिॽ हिङ्‌मन् खुने़ॽ कुहुक्‍को वाॽरो॥

के़रे़क् मनाहाॽरे़ खुन्‍छिॽ साःङ्‌गु सक्‍मान् खुने़ॽ कुहुक्‍को वाॽरो॥

११ ले़सोःप्‍पाल्‍ले़ कुजान् कुजानुॽर साॽरुरो

खे़न् हे़क्‍के खिनिॽ ने़क्‍खोॽबाल्‍ले़ पाःन्‍निन् खे़प्‍सुरो॥

१२-१३ खदाक्‍मिहाॽनु सिक्‍कुम्‍दिङ् निङ्‌वाॽ वाॽरो

कर निङ्‌वाॽफुमाङ्‌ङिन्‍नुग सिक्‍कुदिङ् निङ्‌वाॽ नु मुक्‍साम् वाॽरो॥

खदाक्‍मिहाॽनुग सुजा नु खासिङ्‌निःप्‍मान् वाॽरो

कर निङ्‌वाॽफुमाङ्‌ङिन्‍नु सुजा नु ने़हिनिङ्‌वाॽ वाॽरो॥

१४ निङ्‌वाॽफुमाङ्‌ङिल्‍ले़ यन्‍छुने़भग्र

हाःत्‍ले़आङ् खे़न् याम्‍मो चोःक्‍मा मे़सुक्‍तुन्‍लो,

निङ्‌वाॽफुमाङ्‌ङिल्‍ले़ पुङ्‌लाहिम्‍मो साक्‍तुने़भग्र

एःल्‍ले़आङ् खे़न् ले़प्‍मा मे़सुक्‍तुन्‍लो॥

१५ निङ्‌वाॽफुमाङ्‌ङिल्‍ले़ वाहित्‍तिन्

साक्‍तुल्‍ले़ नाम्‍लाःङ्‌मा पोःक्‍लो॥

खुने़ॽ पाङ्‌गे़न्‍दिङ् वाहित्‍तिन्

पाङ्‌घुल्‍ले़ कुङ्‌ङाङ् थुक्‌वा पेःक्‍लो॥

१६ मुक्‍किन् नु थङ् नाःम्‍माङ्‌ग निङ्‌वाॽफुमाङ्‌ङिल्‍ले़न्‍नेरो॥

इङ्‌गे़ले़क्‍पा नु इङ्‌ले़क्‍को के़धाबान्

ने़प्‍माङ् खुने़ॽ कुहुक्‍को वाॽसिरो॥

१७ खुने़ॽ सुजादाङ्‌बाहाॽ खुनिॽ थना ले़क्‍खु पिरुसिरो

हे़क्‍क्‍याङ् खासे़न्‍दाङ्‌बाहाॽ खासिङ्

मे़न्‍निःप्‍मनाबा चोगुसिरो॥

१८ खुने़ॽ हाङ्‌हाॽ हाङ्‌युक्‍नाओलाम्‍बा

खे़त्‍तुसिआङ् योःग्‍बा चोगुसिरो॥

१९ खुने़ॽ यक्‌याबाहाॽ खुनिॽ नाधासु पिरुसिरो॥

युक्‍साबाहाॽरे़ यरिक् ये़म्‍माङ्‌धो

मे़गत्‍तुबा खुन्‍छिॽ युक्‍किन् लाप्‍फुसु पिरुसिरो॥

२० खुने़ॽ नसाःन्‍साबा मनाहाॽ मे़म्‍बाःत्‍ने़ल्‍ल चोगुसिरो

हे़क्‍क्‍याङ् खुने़ॽ काप्‍पो तुम्‍साहाॽ

खासिङ् मे़न्‍निःत्‍ने़ल्‍ल याःन्‍दुसिरो॥

२१ खुने़ॽ हाङ्‌युक्‍पाहाॽ सम्‍धाङ्

चाःत्‍थि पेःक्‍मा पाःन्‍हाॽ तारु पिरुसिरो

हे़क्‍क्‍याङ् सुहाङ्‌युक्‍पाहाॽरे़ खुनिॽ मुक्‍साम्‍मिन्

खुने़ॽ मे़म्‍भै चोगु पिरुसिरो॥

२२ खामाक्‍मोबा सिबिॽ पाःन्‍हाॽ

खुने़ॽ ओसेःन्‍धाक्‍तुसिरो,

हे़क्‍क्‍याङ् माक्‍सदिःङ्‌ग्‍याःप्‍पो से़दिङ्‌दिङ्

खाओःप्‍मान् तारु पिरुसिरो॥

२३ खुने़ॽ इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ खुन्‍छिॽ मिङ्

के़दिःप्‍पा नु मुक्‍साम्‍बा चोगुसिरो,

कर खुने़ॽ खे़ङ्‌हाॽ याम्‍मो यो

मक्‍थासुसिआङ् मे़म्‍भै चोगुसिरो॥

२४ खे़ङ्‌हाॽरे़ खुनिॽ लाम्‍लोबाहाॽ

कःन्‍दुर्बा सधःक्‍पा चोगुसिरो

हे़क्‍क्‍याङ् लाम् के़होःप्‍पादे़न् ले़प्‍माङ् खुनिॽ थना

के़ले़ङ्‌बा मे़बोङ्‌ङाङ् ताप्‍के़बे़ॽबा चोगुसिरो॥

२५ खाधाम्‍मो खे़ङ्‌हाॽरे़ ससप् ससप्

लॽरिक् मे़सप्‍सुर लाङ्‌मे़घेःक्‍लो

हे़क्‍क्‍याङ् थिःल्‍ले़ के़मबा हे़क्‍के

चोनाःम् चोनाःम् मेलॽर लाङ्‌मे़घेःक्‍लो॥

१३

१-२ कन् के़रे़क् पाःन्‍हाॽ आङ्‌गाॽ

खे़प्‍सुङ् सुरुङ्‌ङाङ् वाॽआरो॥

कन् के़रे़क् पाःन्‍हाॽ कुसिङ् निःत्‍तुङ्‌लो,

खे़ने़ॽ यारिक्‍के कुसिङ् निःत्‍तुङ्‌लो॥

आङ्‌गाॽ खे़ने़ॽनुःल्‍ले़ योयोक् होःप्‍पारो॥

३ निङ्‌वाॽफुमाङ्‌ङिन्‍नु आङ्‌गाॽ

मे़न्‍दङ्‌मनाबा पान् पाःप्‍मा वाॽरो,

कर खिनिॽनुग मे़ःन्‍लो॥

कल्‍ले़ कुयाःम्‍बेओ आङ्‌गाॽ खुने़ॽनु

पाःन्‍धङ् चोःक्‍मा निङ्‌वाॽ चोगुङ्‌लो॥

४ खिनिॽ आबाङे ने़हि होःप्‍मा पाःन्‍निन् इङ्‌ले़क्‍पा पाःन्‍निल्‍ले़ के़धेःक्‍तुम्‍लो॥

खिनिॽग कुसुम् मे़न्‍दम्‍मनाबा सिदाॽसाम्‍बा हे़क्‍के के़लॽरिरो॥

५ खिनिॽ मे़म्‍बाःत्‍ते के़युङिल्‍ले़ नुबा पोःक्‍खे़बारो,

हे़क्‍केःल्‍ले़ मनाहाॽरे़ सिक्‍कुम्‍साबा के़म्‍इःत्‍तिरो!

६ आनिङ्‌वाॽ मे़न्‍दामा पाःन्‍हाॽ तोःन्‍दुङ्‌लो,

आङ्‌गाॽ आबाःन्‍निन् सिङ्‌सिङ्

ये़क्‌ये़क्‍काङ् खे़प्‍से़म्‍मे़ॽओ॥

७ खिनिॽ थेआङ् इङ्‌ले़क् के़बारिबाबे?

थे खिनिॽ इङ्‌ले़क् पाःन्‍निल्‍ले़

निङ्‌वाॽफुमाङ्‌ङिन् कुभाॽ पिरुबि?

८ थे खे़निॽ निङ्‌वाॽफुमाङ् ले़प्‍माङ्

के़बोःक्‍खिआङ् के़बारिबि?

थे खासे़न्‍लोःम्‍मा हिम्‍मो खुने़ॽ ले़प्‍माङ्

खिनिॽ पान् के़धक्‍तिबि?

९ निङ्‌वाॽफुमाङ्‌ङिल्‍ले़ खिनिॽ

नुरिक्‍काङ् के़साॽरिरो

हे़क्‍केःल्‍ले़ थे खुने़ॽ खिनिॽओ

कुभा नुबा पान् खोसुबि?

थे मनाहाॽ कुइसिःक् खुने़ॽआङ्

इङ्‌ले़क्‍मा के़सुक्‍तुम्‍बि?

१० खे़निॽ स्‍वाःत्‍ताङ् एःक् पएःक्

के़जोगुम्‍ने़भग्र खुने़ॽ के़भे़ःक्‍तिरो॥

११ खुने़ॽ कुमुक्‍साम्‍मिल्‍ले़ खिनिॽ

यङ्‌मा के़प्‍माओ के़धासिरो,

हे़क्‍क्‍याङ् खुने़ॽ कुमिमिदिङ्‌ङिल्‍ले़

खिनिॽ यङ्‌मा के़स्‍ये़ॽइरो॥

१२ खिनिॽ खाहुन्‍हाॽ खाप्‍पु हे़क्‍के

हने़ थेनाधेबा चोक्‍लो

हे़क्‍क्‍याङ् खिनिॽ पाःन्‍धङ्‌हाॽ

सॽमनाबा खाम् कुसिङ् चोक्‍लो॥

१३ खिनिॽ मे़म्‍बाःत्‍ते युङाम्‍मे़ॽआङ

आङ्‌गाॽ पाःप्‍मा सुये़म् आबिरे़म्‍मे़ॽओ॥

खे़ब्‍याङ् आङ्‌गाॽ आलागि

च्‍या पोङ्‌साङ् पोङ्‌लरो॥

१४ आङ्‌गाॽ आधक्‍किन् योधो

पोङ्‌मा यारिप् वाॽआरो,

आङ्‌गाॽ आसक्‍मा साम्‍मिन्

के़साक्‍पो थासुङ्‌लो॥

१५ खुने़ॽ आङ्‌गाॽ से़त्‍तासाङ्

खुने़ॽओए आनिङ्‌वाॽ युक्‍खुङ्‌लो॥

खुने़ॽ कुदगि आबाङे नाङ्‌सिङ्‌मा पाःन्‍निल्‍ले़

पाःन्‍धङ्‌ङिन् से़क्‍खाए पाःत्‍तुङ्‌लो॥

१६ निस्‍सेसाङ् कन् आनाधिङ्‌मा पाःन्‍निल्‍ले़

आङ्‌गाॽ ताङ्‌से़ःप्‍पाबिलारो,

थेआङ्‌भे़ल्‍ले़ कुभा लायोबा मनान्

निङ्‌वाॽफुमाङ्‌ङिल्‍ले़ कुदगि

ये़प्‍मारे़ लागि आःन्‍छिङ्‌मा मे़सुक्‍ने़ल्‍लो॥

१७ खे़प्‍साम्‍मे़ॽ, आल्‍ल आबाःन्‍निन्

सिङ्‌सिङ्‌ङाङ् खे़प्‍से़म्‍मे़ॽओ,

खम्‍ब्‍याङ् आङ्‌गाॽ पोधक्

चोगुङ्‌बा पाःन्‍नो निङ्‌वाॽ पिरे़म्‍मे़ॽओ॥

१८ आङ्‌गाॽ आदुःन्‍दे नाम्‍ला पाःन्‍हाॽ तोःम्‍मा यारिप् वाॽआरो॥

आङ्‌गाॽ फोत्‍या मे़ःन्‍नेबा पोङ्‌ङा फाॽआङ् आङ्‌गाॽ निसुङ्‌लो॥

१९ आत्‍तिल्‍ले़ पाःन्‍धिक्‍मा सुक्‍काबे?

पाःन्‍धिक्‍मा याप्‍मि के़सुक्‍ने़भग्र आङ्‌गाॽ स्‍वाःत् वाॽए़आङ् सिआरो॥

२० निङ्‌वाॽफुमाङ्‌ङे, परुमाल्‍ले़ ने़त्‍छि पाःन्‍हाॽ

आङ्‌गाॽ आलागि खे़म्‍मा ते़न्‍दे़ पिराङ्‌ङे़ॽओ

हे़क्‍क्‍याङ् आङ्‌गाॽ खे़ने़ॽनु मे़जिङ्‌सिङ्‌ङान्‍लो॥

२१ निङ्‌वाॽफुमाङ्‌ङे, खुम्‍दिङ् पिमा ले़राङ्‌ङे़ॽओ

हे़क्‍क्‍याङ् आङ्‌गाॽ किबु मे़लाम्‍साङ्‌ङिन्‍ने़ॽओ॥

२२ निङ्‌वाॽफुमाङ्‌ङे, खे़ने़ॽ तगि पारे़ॽओ

हे़क्‍क्‍याङ् आङ्‌गाॽ नुगप् पिने़रो॥

इग्र आङ्‌गाॽ पाःप्‍मा ते़न्‍दिङ् पिराङ्‌ङे़ॽओ

हे़क्‍क्‍याङ् खे़ने़ॽ नुगप् पिराङ्‌ङे़ॽओ॥

२३ थे़मा लायो लासोत् चोगुङ्‌ङाङ् वाॽबे?

आङ्‌गाॽ थे पान् फेःन्‍दुङ्‌ङाङ् वाॽबे?

आङ्‌गाॽ आसम्‍धाङ् थे़मा थे़मा

लायोरे़ आप्‍तिक्‍हाॽ वाॽबे?

२४ खे़ने़ॽ थेआङ् आङ्‌गाॽलाम्

के़नारान् के़जिक्‍खुबाबे?

थेआङ् आङ्‌गाॽ निङ्‌मि कुइसिःक्

ताप्‍फे़ःल्‍लिक् के़मे़त्‍ताबाबे?

२५ थे खे़ने़ॽ सुरिःत्‍तिल्‍ले़ फे़सुबा ते़त्‍लाभे़क्‌वान् तुक्‍खे के़जाःत्‍तुबि?

थे खे़ने़ॽ के़हेबा चासिप्‍पे़न् के़नाःत्‍तुइ?

२६ थाङ्‌बे़न् वयाङ्‌ङिल्‍ले़बा आलायोल्‍ले़

खुम्‍दिङ् खोसुङ्‌ल के़याःन्‍दाङ्‌लो,

खे़ब्‍याङ् आङ्‌गाॽ साॽरिक्

ताप्‍फे़ःल्‍लिक् पान् के़धिक्‍ताङ्‌लो॥

२७ खे़ने़ॽ आङ्‌गाॽ आलाङ्‌हाॽओ

फे़न्‍जेॽ थक्‍क्रङ् के़याक्‍तुरो॥

खे़ने़ॽ आङ्‌गाॽ आलाङ्‌योःक्‍हाॽ

के़रे़क् योक् के़धक्‍तुरो

हे़क्‍क्‍याङ् आङ्‌गाॽ तोॽरुङ्‌बा

आलाङ्‌ताप्‍पेॽहाॽ के़रे़क् के़साॽरुरो॥

२८ खे़ल्‍ले़ चोगुल्‍ले़ के़यःप्‍पा सिङ्‌ङे़न् इग्र

चाङ्‌ङिन् थक्‍पे़ल्‍ले़ चबा हे़क्‍के लॽआरो,

खे़न् कुइसिःक् मे़क्‍का पेःक्‍कार पत्‍तारो॥

१४

मे़न्‍छुमालाम् सागे़वाःन्‍छिङ्‌बा

मनाःल्‍ले़ कुधाःक् सॽरो

हे़क्‍क्‍याङ् साॽरिक् तुक्‍खे लाक्‍खे तुमुरो॥

२ खुने़ॽ फुङ् हे़क्‍के फे़क्‍काङ् इरे़म् पेःक्‍लो,

खुने़ॽ साम्‍मिःक्‍खुङ्‌बा कुइसिःक् माबेःक्‍लो॥

३ निङ्‌वाॽफुमाङ्‌ङे, थे खुने़ॽ यारगे़जोगुबि?

हे़क्‍क्‍याङ् तुये़न् नाम्‍ला के़गुःत्‍तुआङ्

खे़न् खासे़न् के़लोःन्‍दु के़बिरुबि?

४ आसुत्‍थो हिङ्‌मन्‍लाम्‍बा आप्‍फाल्‍ले़आङ्

सुत्‍थो पान् मे़लःन्‍ने़ल्‍लो,

आत्‍तिल्‍ले़आङ् लःप्‍मा मे़सुक्‍तुन्‍लो॥

५ मनाःल्‍ले़ कुहिङ्‌मा ये़न्‍हाॽ खे़ने़ॽ के़बाःत्‍तु के़बिरुआङ् वाॽरो,

हे़क्‍क्‍याङ् खुने़ॽ कुहिङ्‌मा लाहाॽ के़युक्‍खु केबिरुआङ् वाॽरो॥

तगिनुए खे़ल्‍ले़ कुइःन्‍दोन् तोक् के़जोगु के़बिआङ् वाॽरो,

खे़न् खे़ने़ॽए तोक् के़जोगुबारो, खे़न् आत्‍तिल्‍ले़आङ् काःक्‍मा मे़सुक्‍तुन्‍लो॥

६ खुने़ॽलाम्‍बा के़नारान् हिसे़ॽओ

साङ्‌मनाबा याःल्‍लेःक् कुइसिःक्

खुने़ॽ कुयाःम्‍बक्‍किन् कुजुःत्‍चुःत्

कुयाम्‍दादा ले़रे़देसे़ॽओ॥

७ ताङ्‌मनाबा सिङ्‌बुङ्‌ङिन् याम्‍मो

हिङ् के़लॽबा निङ्‌साङ् पोङ्‌लो,

खे़प्‍मो याम्‍मो कुसङ् कुनःक् थाङ्‌लो॥

८ खे़ल्‍ले़ कुसाःप्‍हाॽ तुम्‍माङ् काप्‍पोबा पोङ्‌लो

हे़क्‍क्‍याङ् खे़ल्‍ले़ कुमुःत्‍हाॽ इक्‍ताप्‍पो सिलाःत्‍लो,

९ हे़क्‍केसाङ् मिसाक् च्‍वाःत्‍तिन्

खोसुआङ् याम्‍मो कुनःक् लिङ्‌लो,

खे़ब्‍याङ् कुनःन्‍द्रुक् सिङ्‌बुङ्

कुसिङ् कुजःक् लःन्‍लो॥

१० कर मे़न्‍छाम् याप्‍मिन् सिरो,

हे़क्‍क्‍याङ् खे़प्‍मोए खे़न् नुप्‍लो,

नुप् पेःक्‍काङ्‌ग वेॽ निङ्‌साङ्

थेआङ् मे़बोङ्‌ने़ल्‍लो॥

११ याक्‍साङ्‌वा नु वरक्‍कोबा

च्‍वाःत्‍तिन् चप्‍प्रे़क् चप्‍पेःक्‍लो,

हे़क्‍केलॽरिक्‍के मनान् सिरो

हे़क्‍क्‍याङ् याम्‍मो मेबोःक्‍ने़न्‍लो॥

१२ आफाल्‍ले़ थारिक्‍साङ्

ताङ्‌साक्‍पान् हाबा पत्‍लो,

खे़म्‍म्‍याक् थारिक् खे़न् आबाङे

कुमिक्‌युमोलाम् मे़सोने़न्‍लो॥

१३ खे़मादिङ् यङ्‌सङ्‌ङो चिक्‍खाङ्‌ङे़ॽओ,

खे़ने़ॽ के़सिक् मे़न्‍जिःक्‍के थारिक्

आङ्‌गाॽ माॽराङ्‌ङे़ॽओ॥

खे़न् एगाङ् आङ्‌गाॽ निङ्‌वाॽ इःप्‍मा

खे़ने़ॽ के़ये़म्‍मिन् तोक् चोगे़ॽओ॥

१४ मे़न्‍छाम् याप्‍मिन् सिआङ् याम्‍मो

खे़ल्‍ले़ हिङ्‌मन् खोमा सुक्‍तुबि?

कर आङ्‌गाॽग सुक्‍खेवा ये़म्‍हाॽ याम्‍मो

ओमे़प्‍मा निङ्‌वाॽ चोगुङ्‌लो॥

कन् ये़त्‍तुक्‍खेबा ये़न्‍हाॽ मे़न्‍जुःत्‍ते थारिक्

आङ्‌गाॽ लाम् ओमे़त्‍तुङ्‌ङाङ् वाॽआरो॥

१५ खे़ब्‍याङ् खे़ने़ॽ आङ्‌गाॽ के़उःत्‍ताॽ,

हे़क्‍क्‍याङ् आङ्‌गाॽ नुगप् पिने़रो॥

खे़ने़ॽ आबाङे के़हुक्‍किल्‍ले़ के़जोगुबा नावागे़न्

चइःत्‍ते़न् खे़ने़ॽ ओमे़प्‍मा निङ्‌वाॽ के़जोगुरो॥

१६ खे़म्‍ब्‍याङ् खे़ने़ॽ के़रे़क् आङ्‌गाॽ

आलाङ्‌योःक्‍हाॽ ओगे़मे़त्‍तुरो,

कर आलायोहाॽग योक् के़न्‍धक्‍तुन्‍लो॥

१७ मनाःल्‍ले़ चिगक्‌वान् सुक्‌वाओ

चिक्‍खुबा कुइसिक् आलायोन् के़जिक्‍खुरो॥

१८ कर नाङ्‌जङ्‌लुङ्‌हाॽ लुःम्‍माबेःक्‍मा

यमाबेःक्‍मा ये़म्‍हाॽ तारो

हे़क्‍क्‍याङ् सियाक्‍पेॽ थे़याक्‍पेॽहाॽ चत्‍छिङ् पेःक्‍लो,

१९ हे़क्‍क्‍याङ् वगेःक्‍मा वाहित्‍तिल्‍ले़ लुङ्‌हाॽ खोःन्‍दुरो

खे़ब्‍याङ् खाम्‍मिन् पक्‍खुदेॽरुरो,

हे़क्‍केलॽरिक्‍के मनाःल्‍ले़ निङ्‌साङ्

चोगुबान् के़मे़क्‍खु के़बिरुरो॥

२० खे़ने़ॽ मे़न्‍छाम् याप्‍मिन्

के़नाःन्‍दुआङ् खुने़ॽ सिघे़त्‍लो,

खुने़ॽ कुनारान्‍नाङ् सिमा नाराओ

ले़ङ्‌बेःक्‍काङ् वाॽरो॥

२१ खुने़ॽ कुस्‍साहाॽरे़ मिङ्‌सो इङ्‌धाङ् मे़घोसुरो,

कर खे़ल्‍ले़ खे़न् निङ्‌वाॽ मे़घोसुन्‍लो॥

खे़ङ्‌हाॽरे़ खुनिॽ चाःत्‍थि पेःक्‍लो,

कर खे़न्‍नाङ् खे़ल्‍ले़ निङ्‌वाॽ मे़घोसुन्‍लो॥

२२ खे़ल्‍ले़ परुमाल्‍ले़ आबाङे नासिङ्‌गे़न्

थक्‍कोबा तुक्‍मे़ल्‍लक् निङ्‌वाॽ खोसुरो

खे़ब्‍याङ् निङ्‌वाॽओबा मेरिङ्

थक्‍मे़ल्‍लक् निङ्‌वाॽ खोसुरो॥

निसिगेक्‍पा ताॽजे़ङ्

(१५:१–२१:३४)

एलिपजरे़ पाःत्‍तु–

१५

१-२ सिक्‍कुम्‍निबा मनाःल्‍ले़ अक्‍तङ्‌बा

कुबुङ्‌ना कुसम्‍बा पान् मे़बाःत्‍तुन्‍लो,

कन्‍हाॽग कुसुम् मे़न्‍दम्‍मनाबा थो ना योबा पाःन्‍लो!

३ सिक्‍कुम्‍निबा मनाःल्‍ले़ अदङ्‌पान् मे़बाःत्‍तुल्‍लो

कम्‍भदाङ्‌बा हने़बा पाःन्‍सुत्‍लाहाॽरे़

आबाङे ताङ्‌से़ःप्‍सिङ्‌मा मे़गोःत्‍तुन्‍लो॥

४ खे़ने़ॽ के़बाःत्‍तुबा हे़क्‍के पोङ्‌ङिल्‍ले़ग

आत्‍तिल्‍ले़आङ् निङ्‌वाॽफुमाङ्‌ङिन् मे़गिरुन्‍लो,

हे़क्‍क्‍याङ् हाःत्‍ले़आङ् खुने़ॽ पेलि मे़भाक्‍तुन्‍लो॥

५ खे़ने़ॽ ताक्‍के़भे़ॽबा के़जोःक्‍पान्

खे़ने़ॽ के़बाःन्‍निल्‍ले़ कुजे़क् पोङ्‌लो,

खे़ने़ॽ मुर्लेःम्‍बा पान् के़बाःत्‍लो॥

६ खे़ने़ॽ आप्‍तिक् कुःप्‍मारे़ लागि

आङ्‌गाॽग थेआङ् पाःप्‍मा मे़बोङ्‌ने़न्‍लो,

खे़ने़ॽ के़म्‍ब्राःल्‍ले़ खे़ने़ॽ के़दक्‍ले़ङ्‌वाओ

साखि पिरुआङ् वाॽरो॥

७ थे खे़ने़ॽ काक्‍नुःल्‍ले़ तगि सागे़वाःन्‍छिङ्‌बा मनाने़बि?

थे खे़ने़ॽ के़हिङ्‌मन् कोःक्‍माहाॽनुःल्‍ले़आङ् तगि हेःक्‍सिङ्‌बाबि?

८ थे निङ्‌वाॽफुमाङ्‌ङिल्‍ले़ कुजुम्‍लुङ्‌ङो के़युङे़आङ् खुने़ॽ इःत्‍तुबा पाःन्‍हाॽरे़ कुयाःम्‍बेओ के़घे़प्‍सुआङ् के़वये़बि?

थे मे़न्‍छाम् याप्‍मिरे़ सिक्‍कुम्‍दिङ् निङ्‌वान् खे़ने़ॽओरक् वाॽबि?

९ आनिगे मे़ले़सुम्‍बे़न्‍बा आत्‍तिन्

पाःन्‍निन् खे़ने़ॽ के़ले़सुआङ् वाॽ?

आनिगे़ओ के़होःप्‍पा आत्‍तिन्

खासिङ्‌निःप्‍मान् के़ले़सुआङ् वाॽ?

१० आनिॽ ले़प्‍माङ् तुम्‍भाक्‍सा नु खदाक्‍मिहाॽ मे़वाॽरो

हे़क्‍क्‍याङ् खे़ने़ॽ के़म्‍बानुःल्‍ले़आङ्

साॽरिक् काप्‍पोबा मनाहाॽआङ् मे़वाॽरो॥

११ निङ्‌वाॽफुमाङ्‌ङिल्‍ले़ आःन्‍छिङ्‌मा

के़बिःल्‍ले़ खे़ने़ॽ थेआङ् के़न्‍दे़न्‍ने़म्‍बा?

आनिगे हाबा खुने़ॽ ले़प्‍माङ्‌ङे सनारुङ्

आबिबिबा नुबा पान् पाःत्‍तुम्‍बे़ल्‍ले़

खे़ने़ॽ थेआङ् के़नाॽरुबा?

१२ खे़ने़ॽ निङ्‌वाॽओ थेआङ् के़मुन्‍छिङ्‌बाबे?

के़सिक्‍किल्‍ले़ खे़ने़ॽ के़मिक्‍के़न्

थेआङ् हे़ःत् लॽबाबे?

१३ खे़ने़ॽ निङ्‌वाॽफुमाङ्‌ङिन्‍नु

के़याःक्‍ले़ॽरे़आङ् वाॽरो

हे़क्‍क्‍याङ् कुदक्‍ले़ङ्‌वाओ के़बाःत्‍लो॥

१४ आत्‍तिन् मे़न्‍छाम् याप्‍मिन्

से़क्‍खा सेसे पोङ्‌मा सुक्‍पे?

आत्‍तिन् मनान् निङ्‌वाॽफुमाङ्‌ङिल्‍ले़

कुनिमो साम्‌योबा पोङ्‌मा सुक्‍पे?

१५ निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽआङ्

नामे़साॽरुसिल्‍लो॥

खुने़ॽ कुनिमो साङ्‌ग्राम्‍पेदाङ्‌हाॽआङ्

सेसे मे़न्‍जोःक्‍ने़ल्‍लो॥

१६ मे़न्‍छाम् याप्‍मिःङ्‌ग खे़न्‍नुःल्‍ले़आङ्

सुःल्‍लिक् मिङ्‌सो इङ्‌धाङ्‌बा चोक्‍लो,

मनान् याम्‍गे़सिङ्‌बा चोक्

खे़ब्‍याङ् किरे़आङ् वाॽरो॥

च्‍वाःत् थुङ्‌मा उसुरुॽ पोङ्‌बा कुइसिःक्

खे़ल्‍ले़ लायोन् उसुरुॽआङ् चोगुरो॥

१७ अय्‍युबे, खे़ने़ॽ खे़प्‍से़ॽओ,

आङ्‌गाॽ थे पाःन्‍निन् ले़सुङ् खे़न् निसुङ्‌लो,

आल्‍ल के़रे़क् पाःन्‍हाॽ पोधक् चोगुङ्‌लो॥

१८ कन् पाःन्‍निन् सिक्‍कुम्‍साबा

मनाहाॽरे़ मे़बाःत्‍तुबारो॥

खे़न् मनाहाॽरे़ खुनिॽ पाधे़बाहाॽरे़

मे़बाःत्‍तुबा पाःन्‍हाॽलाम्

थेआङ् मे़म्‍माॽए कन् मे़बाःत्‍तुआङ् मे़वाॽरो॥

१९ खे़ङ्‌हाॽ लाजेॽसम्‍दाङ् युक् मे़बिरुसिआङ् वये़रो

हे़क्‍क्‍याङ् खे़ङ्‌हाॽरे़ खुनिॽ लुम्‍मो

वेॽ लाजेॽबा हाःत्‍ताङ् मे़होःप्‍ते़रो॥

२० याप्‍मि तुक्‍खे के़जाःप्‍पा मनान्

खुने़ॽ कुहिङ्‌हिङ् तुक्‍खे चारो॥

कुॽइगे़भे़म्‍बा मनाःल्‍ले़ कुदुक्‍खेहाॽरे़ तङ्‌बेहाॽ

खे़ल्‍ले़ कुलागि मे़लुप्‍सुआङ् वाॽरो॥

२१ यङ्‌मा आसिसिबा इक्‍लाहाॽरे़

खे़ल्‍ले़ कुने़क्‍खोन् लोःक्‍खुर वाॽरो॥

हे़क्‍क्‍याङ् नुरिक् तारिक् युङ्‌बा ये़म्‍मो

फाःन्‍दाहाॽरे़ खे़न् चिभत् मे़भत्‍तु मे़दारुरो॥

२२ खामाक्‍मोलाम् खे़ल्‍ले़ फिःन्‍छिङ्‌मा लाम् मे़घोसुन्‍लो,

खे़न् से़प्‍मारे़ लागि ताभेःल्‍ले़

आत्‍तानि हाङ्‌घुर वाॽरो॥

२३ खे़ल्‍ले़ के़सिबा कुजेधक्‍किन्

चामा फाॽआङ् किःत्‍थहाॽरे़ मे़हाङ्‌घुर मे़वाॽरो,

आबाङे कुदामा ये़म्‍मिन् खागे़माक्‍पा

चोक् फाॽआङ् खे़ल्‍ले़ निसुरो॥

२४ तुक्‍खे नु लाक्‍खेःल्‍ले़ खे़न् किमा

यङ्‌माओ थाआङ् वाॽरो॥

थङ् चोःक्‍मा यारिप् के़बोङ्‌बा हाङ् हे़क्‍के

ये़त्‍तुक्‍खेन् खे़ल्‍ले़ कुसम्‍धाङ् इदारो॥

२५ थेआङ्‌भे़ल्‍ले़ निङ्‌वाॽफुमाङ्‌ङिन्

खे़ल्‍ले़ हुक् साःप्‍सुरो

हे़क्‍क्‍याङ् मुक्‍साम्‍दाङ्‌बान् सिक्

ओसेःन्‍गे़धाक्‍पा मनाःल्‍ले़

हाबा हे़क्‍तङ्‌बाए तुमुरो॥

२६ खे़ल्‍ले़ पयम् यम्‍बा के़धुङ्‌बा

कुघोःन् याङ्‌सिङ्‌लो

हे़क्‍क्‍याङ् निङ्‌वाॽफुमाङ्‌ङिल्‍ले़

कुदक्‍ले़ङ्‌वाओ थक्‍से़ पेःक्‍लो॥

२७ खे़ल्‍ले़ हे़क्‍के चोगुॽ करसाङ्

कुने़दे़ङ्‌बे़न् कुमे़ॽमे़ल्‍ले़ तिम्‍से़आङ् पत्‍लो

खे़ल्‍ले़ कुसाप्‍पोःक्‍किन्

सोःत्‍ते़ल्‍ले़ तिम्‍से़आङ् पत्‍लो॥

२८ खाप्‍पुथ्‍यःङ् के़बोङ्‌बा

ये़क्‌यक्‍हाॽ खे़ल्‍ले़ युक्‍तुरो

हे़क्‍क्‍याङ् चिजि खक्‍खक् के़बोङ्‌बा

हिम्‍हाॽओ खे़न् युङ्‌लो॥

कर खे़न् ये़क्‌यक् नु हिम्‍हाॽआङ्

लुःन्‍नाङ् मे़क्‍पेःक्‍लो॥

२९ खे़न् यरिक् ये़न् थारिक् के़गप्‍पा

के़जाबा मे़बोङ्‌ने़न्‍नाङ् मे़वाॽने़ल्‍लो,

खे़ल्‍ले़ कुयाङ्‌साकुन्‍धेन् सुधाःम् पोङ्‌लो,

खे़ल्‍ले़ कुमिङ् कुयोक् थेआङ् मे़याःक्‍ने़ल्‍लो॥

३० खे़न् खामाक्‍मोलाम् हिङ्‌मा मे़सुक्‍ने़न्‍लो॥

खे़ङ्‌ग मिगे़दिक्‍पा सिङ्‌बुङ् हे़क्‍तङ्‌बा पोङ्‌लो,

खे़ल्‍ले़ कुबोराक्‍हाॽ मिराःक्‍किल्‍ले़ मिधिक्‍खुरो

खे़ब्‍याङ् निङ्‌वाॽफुमाङ्‌ङिल्‍ले़

कुसक्‍माःल्‍ले़ खे़न् फे़सुदेॽरुरो॥

३१ हने़बा पाःन्‍हाॽ खे़ल्‍ले़ नासाॽरुआड्

इङ्‌ले़क्‍को मे़धाने़ल्‍लरो,

थेआङ्‌भे़ल्‍ले़ खे़ल्‍ले़ कुले़क्‌वा

खुने़ॽ थेआङ् मे़घोसुन्‍लो॥

३२ खे़न् कुये़म् के़प्‍मानुःल्‍ले़ तगिए इरे़म्‍बे़ःक्‍लो,

खे़ल्‍ले़ कुबोराक्‍हाॽ याम्‍मो मे़धाङ्‌ने़न्‍लो॥

३३ खे़न् कुरेःत्‍लाए कुजाॽइन् मक्‍के़धाबा के़बेःक्‍पा

चे़ल्‍ले़क्‍सेल्‍ले़ कुबुङ् हे़क्‍तङ्‌बा पोङ्‌लो,

खे़ब्‍याङ् कुभुङ्‌भे़क्‍मेःत्‍तोए के़लुःक्‍पा के़बेःक्‍पा

पे़ःङ्‌वालिःत्‍छेल्‍ले़ कुबुङ् कुइसिःक् खे़न् पोङ्‌लो॥

३४ निङ्‌वाॽफुमाङ्‌ङिन् नसान् मे़न्‍जोःक्‍मनाबा मनाहाॽरे़

खुनिॽ मुॽइदाङ्‌सा मे़म्‍बोङ्‌ने़न्‍लो

हे़क्‍क्‍याङ् सुरुत् याङ् ताःक्‍मोलाम्‍बा मे़जोगुसिबा

हिम्‍हाॽ मिःल्‍ले़ खाप्‍पुथ्‍यःङ् पोङ्‌लो॥

३५ खे़न् ताप्‍फे़ःम्‍बा चे़म्‍भन् चोःक्‍मा

के़गोःप्‍पा नु फे़न्‌याःम्‍बक् के़जोःक्‍पा

मनाहाॽग हाबा कन्‍हाॽरो॥

हे़क्‍क्‍याङ् इङ्‌ले़क् पाःन्‍हाॽरे़

खे़ङ्‌हाॽरे़ खुनिॽ सिक्‍लुङ्‌मान्

सधे़क् के़दिम्‍बा चोक्‍लो॥

अय्‍युबरे़ पाःत्‍तु–

१६

१-२ अक्‍तङ्‌बा पाःङ्‌ग आङ्‌गाॽ तगिआङ्

यरिक् खे़प्‍सुङ्‌ङाङ् वाॽरो,

खिनिॽ हाङ्‌हाङ्‌वा पिमारे़ कुले़क्‌वाओ

आङ्‌गाॽ थःप्‍माए मे़सुक्‍कान्‍बा

ये़त्‍तुक्‍खे याप्‍मि के़बिरिरो॥

३ थे कन् हने़बा पाःन्‍निल्‍ले़ कुनुप्‍मान् होःप्‍पि?

थे खिनिॽ आबाङे पाःन्‍निल्‍लक्

थाःङ् के़युक्‍खुम्‍बाबि?

४ खिनिॽ आङ्‌गाॽ आयुक्‍नाओ के़युङिबा

खम्‍ब्‍याङ् आङ्‌गाॽ खिनिॽ युक्‍नाओ

युङाङ्‌बा हे़क्‍केःल्‍ले़ खिनिॽ के़बाःत्‍तुम्‍बा

के़रे़क् पाःन्‍हाॽ आङ्‌गाॽआङ्

आङ्‌गाॽ पाःप्‍मा सुक्‍तुङ्‌बा वये़रो॥

आङ्‌गाॽआङ् आध्‍गेक्‍पान् मुन्‍दुङ्‌ल मुन्‍दुङ्‌लए

सिक्‍कुम्‍बा पाःम्‍भ्रे़म्‍मिल्‍ले़ आप्‍निङ्‌बा वये़रो॥

५ कर हे़क्‍के मेःन्, आङ्‌गाॽग हाङ्‌हाङ् मे़प्‍मा

सुजाहाॽ पिनिङ्‌बा वये़रो,

हे़क्‍क्‍याङ् आःन्‍छिङ्‌मा पाःन्‍हाॽ तारुङ्‌बा वये़रो॥

६ कर पाःत्‍तासाङ् आदुक्‍मे़न् मे़वेःत्‍ने़ल्‍लो,

इग्र आङ्‌गाॽ स्‍वाःत् मे़म्‍बाःत्‍ते युङ्‌ङासाङ्

ये़त्‍तुक्‍खेःल्‍ले़ आप्‍फाल्‍ले़आङ् मे़ले़त्‍तान्‍लो॥

७ निङ्‌वाॽफुमाङ्‌ङे, खे़ने़ॽ आङ्‌गाॽ

पना नासाङ्‌ल के़याःन्‍दाङ्‌ङाङ् वारो,

आङ्‌गाॽ आहिम्‍सयङ्‌हाॽ के़मे़क्‍खुसि के़बिराङ्‌लो॥

८ खे़ने़ॽ आङ्‌गाॽ के़दे़म्‍साङ्‌लो,

आङ्‌गाॽ ये़प्‍पा नु होरिक्‍पारक्

पोःक्‍खाङ्‌ङाङ् वाॽआरो

हे़क्‍क्‍याङ् मनाहाॽरे़ आम्‍भा कन् आङ्‌गाॽ

लायो चोगुङ्‌बा फाॽआङ् मे़लेःत्‍तुरो॥

९ निङ्‌वाॽफुमाङ्‌ङिल्‍ले़ कुसिक् पोःक्‍मो

खुने़ॽ ते़रे़क् ते़रे़क् थे़ःङ्‌ङारो

हे़क्‍क्‍याङ् खुने़ॽ कुहे़बोन् ये़ःक्‍खुरो

हे़क्‍क्‍याङ् कुमिक् ले़क्‍खुर ओमे़त्‍तारो॥

१० मनाहाॽरे़ किनाःन्‍दि मे़बिआर मे़येःत्‍तारो,

आदक्‍ले़ङ्‌वाओ मनाहाॽ मे़धुक्‍सिङ्‌ङाङ्

खे़ङ्‌हाॽरे़ आन्‍देङ्‌बे़न् मे़ले़क्‍खु मे़बिआरो॥

११ निङ्‌वाॽफुमाङ्‌ङिल्‍ले़ ताक्‍के़भे़ॽबाहाॽरे़

खुनिॽ हुक्‍को थासाङ्‌ङाङ् वाॽरो,

खे़ब्‍याङ् कुॽइगे़भे़म्‍बाहाॽरे़

खुनिॽ हुक्‍को हुक्‍सुप्‍ताङ्‌ङाङ् वाॽरो॥

१२ आङ्‌गाॽग थेआङ् मे़ल्‍लॽए

नाःम्‍सिङ्‌ङाङ् युङाङ्‌गराङ्‌लो,

कर खुने़ॽ आनिगिङ्‌मो यॽराङ् पिराङ्‌लो॥

आङ्‌गाॽ हिप्‍ताङ्‌ङाङ् खाम्‍हिःक् चोगाङ्‌लो

खम्‍ब्‍याङ् आङ्‌गाॽ तारप् चोगाङ्‌लो॥

१३ काक् पिसाङ्‌लाम्‍बा खुने़ॽ

कुदोःङ्‌ङिल्‍ले़ आप्‍पाआङ् खाःन्‍नारो॥

हे़क्‍क्‍याङ् आङ्‌गाॽ आसाप्‍पोःक्‍पान्

हत्‍थे़ ते़आङ् आघिःङ्‌ङिन् से़रो

हे़क्‍केसाङ् खुने़ॽ थेआङ्

कुलुङ्‌माॽ स्‍याःत् मे़लॽआन्‍लो॥

१४ खुने़ॽ आभे़ल्‍ले़साङ् आङ्‌गाॽ खाःन्‍नारो॥

खुने़ॽग चिःत्‍छिङ्‌माल्‍ले़ कुधना के़ले़ङ्‌बा हे़क्‍के लॽरो,

खे़न् कुसिङ् खुने़ॽ फुल्‍लुम् फत्‍तारो॥

१५ आङ्‌गाॽ आनिङ्‌वाॽ सुरोःन् लॽआङ्

सगिःल्‍ले़ फमनाबा सुङ्‌घेक्‌वान् हे़प्‍सुङ्‌लो,

हे़क्‍क्‍याङ् हारि ताआआङ् खाम्‍हिःक्‍को युङ्‌ङारो॥

१६ हाःप्‍मारे़ हाःप्‍मारे़ आङ्‌गाॽ आने़देङ्‌बान्

हे़ःत्‍ताङ्‌बा पोःक्‍खे़आङ् पत्‍लो॥

आङ्‌गाॽ आमिक्‍हाॽ हःप्‍सुआङ्

के़रे़क् पिसाङ् माक्‍के़लॽबा पोःक्‍खे़आङ् पत्‍लो॥

१७ हे़क्‍केसाङ् आङ्‌गाॽ मना मे़न्‍छे़त्‍ते वाॽआरो

हे़क्‍क्‍याङ् निङ्‌वाॽफुमाङ्‌ङो आङ्‌गाॽ

पे़लि फाक्‍तुङ्‌बान् निस्‍सेबा चोक्‍लो॥

१८ इक्‍सादिङ् खाम्‍बेःक्‍के, आमाक्‍खिॽइल्‍ले़

कुभिःक्‍मे़न् मे़दे़प्‍ते़न्‍ने़ॽओ!

खासे़न्‍ले़ लागि आङ्‌गाॽ चोगुङ्‌बा

पेलिगे़न् तुवान् चिप्‍ल मे़याःन्‍दे़न्‍नेॽओ!

१९ आङ्‌गाॽ आलागि साखि के़बिबे़ङ्‌ग

साङ्‌ग्राम्‍पेदाङ्‌ङो वाॽरो,

खुने़ॽ आङ्‌गाॽ ले़प्‍माङ् पाःत्‍लो॥

२० आङ्‌गाॽ आन्‍जुम् आन्‍देङ्‌बाहाॽरे़

आङ्‌गाॽ किनाःन्‍दि मे़बिआरो,

निङ्‌वाॽफुमाङ्‌ङिल्‍ले़ कुदगि

आङ्‌गाॽ आमिक्‍कोलाम् मिक्‌वा थारो॥

२१ मनाःल्‍ले़ आबाङे कुन्‍जुम्‍मिल्‍ले़

कुलागि पेलि फाक्‍तुरो

खे़न् हे़क्‍के निङ्‌वाॽफुमाङ्‌ङिन्‍नु

नाङ्‌सिङ्‌मारे़ लागि आत्‍तिल्‍ले़इ

आङ्‌गाॽ ले़प्‍माङ् पाःन्‍धङ्

चोगु पिआर फाॽआङ् इःत्‍तुङ्‌लो॥

२२ आङ्‌गाॽ आहिङ्‌मा ये़न्‍हाॽ

आल्‍ल यरिक् होप्‍लो,

पेःक्‍काआङ् याम्‍मो मे़नुःङ्‌ङान्‍लो॥

१७

आङ्‌गाॽ सक्‍मा सोःन्‍छिङ्‌मा

के़साक्‍पा पोःक्‍खे़आङ् वाॽरो,

आङ्‌गाॽ आसिमे़न् निःत्‍ताङ्‌ङे वाॽरो॥

आङ्‌गाॽ आलागि इपुङ्‌नुःल्‍ले़

वेॽ थेआङ् होप्‍लो॥

२ आङ्‌गाॽ आत्‍तान् ओमआसाङ्

मनाहाॽरे़ कुनामे़न्‍छाॽ मे़मे़त्‍तारो,

खे़ङ्‌हाॽरे़ साॽरिक् किनाःन्‍दि मे़बिआबान्

आमिक्‍किल्‍ले़ निमा पोःक्‍खे़आङ् वाॽरो॥

३ खे़ने़ॽए “आङ्‌गाॽ पोःक्‍खाङ्”

फाॽआङ् आलागि पाःत्‍ते़ पिराङ्‌ङे़ॽओ

थेआङ्‌भे़ल्‍ले़ आङ्‌गाॽ आलागि

चमानि के़युङ्‌बा हाःत्‍ताङ् होप्‍लो॥

४ खे़ने़ॽ खे़ङ्‌हाॽरे़ खुनिॽ निङ्‌वाॽलाम्‍बा

खासिङ्‌निःप्‍मा मुक्‍साम्‍मिन्

के़साक्‍तु के़बिरुसिआङ् वाॽरो॥

खे़ल्‍ले़ चोगुल्‍ले़ खे़ङ्‌हाॽ

आङ्‌गाॽ नाःम्‍मा मे़भाःक्‍ते़से़न्‍ने़ॽओ॥

५ चुम्‍देङ्‌हाॽरे़ खुन्‍छिॽ याङ्‌साकुन्‍धेन्

हुक्‍को थामारे़ लागि इङ्‌मे़ले़क्‍तुसिरो,

हे़क्‍केने़भग्र इङ्‌ले़क् के़जोःक्‍पाहाॽरे़

खुन्‍छिॽ कुस्‍साहाॽरे़ ये़त्‍तुक्‍खे मे़दुमुरो॥

६ खुने़ॽग खे़दाॽरे़ कुजोःङ्

आङ्‌गाॽ चोगाङ्‌ङाङ् वाॽरो॥

मनाहाॽ मे़दाआङ् आम्‍ब्राओ

आङ्‌गाॽ थ्‍याःत् मे़धोःक्‍कारो॥

७ मिङ्‌वाःल्‍ले़ आङ्‌गाॽ आमिक्‍किन्

खप्‍मे़न् मिक्‍फःम्‍बा पोःक्‍खे़ पेआङ् वाॽरो

हे़क्‍क्‍याङ् आङ्‌गाॽ आलाङ्

आहुक्‍हाॽ साम्‍मिःक्‍खुङ्‌बा हे़क्‍के

होःम्‌याङ्‌याङ्‌बा पोःक्‍खे़आङ् वाॽरो॥

८ कन् मे़निसुआङ् कुदोःप्‍मा

मनाहाॽ हःन्‍दा मे़ले़क्‍काङ् मे़वाॽरो

हे़क्‍क्‍याङ् आङ्‌गाॽ लायोबा

फाॽआङ् पाःन्‍मे़धिक्‍कारो॥

९ हे़क्‍केसाङ् साम्‌योबाहाॽ

आबाङे खुन्‍छिॽ ये़प्‍ले़क्‍को मे़वाॽरो

हे़क्‍क्‍याङ् आबाङे हुक्‍किन् सेसे के़गप्‍पाहाॽ

आल्‍लसाङ् के़धुम्‍बा मे़बोङ्‌ल मे़बेःक्‍लो॥

१० कर ओमे़त्‍ताम्‍मे़ॽ, खिनिॽ के़रे़क्‍ले़

चोःक्‍मा तम्‍सिन् चोगे़म्‍मे़म्‍मे़ॽओ

आङ्‌गाॽग खिनिॽ आत्‍तिन्‍हाॽनुआङ्

सिक्‍कुम् निङ्‌वाॽ वाॽ के़लॽबा मे़निआन्‍लो॥

११ आङ्‌गाॽ आये़न्‍हाॽ ले़क्‍ते़बेरो,

आङ्‌गाॽ चोःक्‍मा इःत्‍तुङ्‌बा

पाःन्‍निन् थेनाधेबा पोःक्‍खे़रो,

हे़क्‍क्‍याङ् आङ्‌गाॽ आनिङ्‌साङ् पुगे़रो॥

१२ कर कन् मनाहाॽ से़न्‍दिक्‍किन्

“ले़न्‍दिक्” मे़मे़त्‍तुरो,

“ताःन्‍छोगे़न् खाओःप्‍मान्

आल्‍ल यरिक् होप्,” मे़बाःत्‍तुरो,

कर आङ्‌गाॽग खामाक्‍मोए वाॽआरो॥

१३ आङ्‌गाॽ ओमे़त्‍तुङ्‌बा लाम्‍मिङ्‌ग

खे़मादिङ् यङ्‌सङ्‌ङिल्‍लो

खे़ब्‍याङ् खे़ॽयोबा खामाक्‍मा

ने़त्‍नाओ आङ्‌गाॽ इम्‍मारो॥

१४ इपुङ्‌ङिन् आङ्‌गाॽ “आम्‍बौ” मे़त्‍तुङ्‌लो

हे़क्‍क्‍याङ् आङ्‌गाॽ याप्‍मि के़जाबा

फेॽबाःत्‍तिन् “आम्‍मौ” लॽरिक् पाःन्‍छाःत्‍तुङ्‌लो

खे़ब्‍याङ् “आन्‍ने़ॽ आन्‍साॽ” मे़त्‍तुङ्‌सिङ्‌लो॥

१५ हे़क्‍केने़भग्र आङ्‌गाॽ चोगुङ्‌बा

निङ्‌साङ्‌ङिन् आत्‍तान् वाॽबे?

खे़न् ओमे़त्‍तुङ्‌बा लाम्‍मिन् हाःत्‍ले़ निसुबे?

१६ आङ्‌गाॽग खे़मादिङ् यङ्‌सङ्‌ङो पेःक्‍काल्‍ले़,

आङ्‌गाॽनु निङ्‌साङ्‌ङिन् मे़बेःक्‍ने़न्‍लो॥

बिल्‍ददरे़ पाःत्‍तु–

१८

१-२ अय्‍युबे, खे़ने़ॽ आप्‍फाल्‍ले़ के़बाःत्‍तु के़सुरुबाइरो?

खे़ने़ॽ के़बाःत्‍तिल्‍ले़ नुरिक् इःत्‍ते़ॽआङ् पारे़ॽओ

खे़ब्‍याङ् आनिगे पारिगे़रो॥

३ थेआङ् थक्‍सा कुइसिःक् आनिगे याप्‍मि के़मे़प्‍पाबे?

हे़क्‍क्‍याङ् खासिङ् मे़न्‍निःप्‍मनाबा चोगिगे़

लॽरिक् खे़ने़ॽ आक्‍खेआङ् के़इःत्‍तुबे?

४ आबाङे के़सिक्‍किल्‍ले़ खे़ने़ॽ आबाङे के़घाःन्‍छिङ्‌ल के़बत्‍लो॥

खे़ने़ॽ के़सिक् पोःक्‍किल्‍ले़ थे इक्‍सादिङ् खाम्‍बेःक्‍मान् कुघाले़म् पोङ्‌बाबि?

इग्र खे़ने़ॽ मे़म्‍बाःत्‍ते युङ्‌मारे़ लागि

थे याक्‍पेॽहाॽ खे़त्‍छिङ्‌बाबि?

५ मेःन्, हे़क्‍केनुःल्‍ले़ग ताक्‍के़भे़ॽबाहाॽरे़

खुनिॽ सेमिन् मे़से़रुरो,

खे़ल्‍ले़ कुमिओबा मिराःक्‍किन् याम्‍मो

आप्‍फाल्‍ले़आङ् मे़दिःत्‍ने़ल्‍लो॥

६ खे़ल्‍ले़ कुसाःङ्‌गा हिम्‍मोबा

खाओःप्‍मे़न् खागे़माक्‍पा पोङ्‌लो,

के़ओःप्‍पाआङ् के़बप्‍पा खे़ल्‍ले़ कुसेमिन् से़त्‍लो॥

७ खे़ल्‍ले़ कुलाङ्‌दाप्‍पेहाॽ के़धुम्‍बा चोगे़रो,

कर आल्‍ल खे़ङ्‌हाॽ इर्घुॽखुॽबा पोङ्‌लो,

खे़न् आबाङे कुनिमा कुले़मारे़ चोगुल्‍ले़ चोःन्‍लो॥

८ खे़ल्‍ले़ कुलाङ्‌हाॽरे़ खुने़ॽ इओ थासुरो

हे़क्‍क्‍याङ् खे़ल्‍ले़ कुलाङ्‌हाॽ हाप्‍तुरो॥

९ खे़ल्‍ले़ कुलाङ्‌गाक्‍थिःम्‍बे़न् इजोओ थारो

हे़क्‍क्‍याङ् खे़न् इजोल्‍ले़ इभुत्‍तुरो॥

१० खे़ल्‍ले़ कुलागि खाम्‍बाङ्‌ङो

इस्रुप्‍पे़न् मे़गे़सुआङ् ने़रो

खे़ब्‍याङ् इदाःक्‍किन् लाम्‍मो

मे़जिक्‍खुर मे़दाःक्‍तुआङ् पत्‍लो॥

११ किप्‍मागे़घुबा पाःन्‍निल्‍ले़ खे़न् के़रे़क्

पिसाङ्‌लाम्‍बा यङ्‌मा से़रुरो

हे़क्‍क्‍याङ् खे़ल्‍ले़ कुलाङ्‌योक्

थप्‍मे खे़न् योःक्‍थक्‍तुरो॥

१२ खे़न् याङ्‌साकुन्‍धेसाबा वये़

कर आल्‍ल साक्‍मे़न्‍जा युङ्‌लो॥

मे़क्‍मे़ल्‍ले़ खे़न् कुबेसाङ्

ये़प्‍पाङ् हाङ्‌घुर वाॽरो॥

१३ खे़ल्‍ले़ कुधक्‍को लत्‍छा किप्‍मागे़घुबा तुक्‍माल्‍ले़ याङ्‌घुआङ् वाॽरो,

खे़ल्‍ले़ कुलाङ् कुहुक्‍हाॽ हर्गिवर्गि किरो॥

१४ साःङ्‌गाहिम्‍मो ताप्‍थेक् याम्‍धेःक्‍काङ् के़युङ्‌बाहाॽ मे़उःक्‍खुसिआङ् लाःक्‍कात् मे़लःत्‍तुसिरो॥

हे़क्‍क्‍याङ् किमा सिमा खामाक्‍मा हाङ्‌जुम्‍मिल्‍ले़ कुदगि मे़उःक्‍खु मे़धे़मु मे़देॽरुसिरो॥

१५ खे़ल्‍ले़ कुयाक्‍मा हिम्‍मो

फेॽबात् से़प्‍मा कान्‍धाक्‍किन् से़रे़आङ् ने़रो

हे़क्‍क्‍याङ् आल्‍ल खे़प्‍मो

आत्‍तिन्‍छाङ् याङ्‌धोःक्‍मा सुक्‍लो!

१६ खे़ल्‍ले़ कुसाःप्‍हाॽ सर्गे़ङ् हेबेःक्‍लो

हे़क्‍क्‍याङ् कुबोराक्‍हाॽ इरे़म्‍बेःक्‍लो॥

१७ लाजेॽ सिगाङ् हे़क्‍क्‍याङ् लाःक्‍कात्

खे़ल्‍ले़ कुमिङ् मये़आङ् वाॽरो,

आत्‍तिल्‍ले़आङ् खे़न् निङ्‌वाॽ मेइःत्‍तुन्‍लो॥

१८ कन् इक्‍सादिङ् खाम्‍बेःक्‍मोनु

खे़न् लाःक्‍कात् मे़नाःत्‍तुरो

खे़ब्‍याङ् खाओःप्‍मोलाम्‍बा

खामाक्‍मो मे़नाःत्‍तु मे़लःत्‍तुरो॥

१९ खे़ल्‍ले़ कुमनाहाॽ लुम्‍मो

कुस्‍साहाॽ मे़न्‌वाॽने़ल्‍लो

इग्र कुहिम्‍मो थिक्‍काङ् कुमुॽइदाङ्‌साहाॽ

कुहिङ्‌वे़त् वाॽमा मे़न्‍छुक्‍ने़न्‍लो॥

२० खे़ल्‍ले़ तुमुबा याक्‍नाम्‍मिन्

मे़घे़प्‍सुआङ् नाम्‍धा पिसाङ्‌बा

मनाहाॽ यङ्‌मा मे़सिरो॥

हे़क्‍क्‍याङ् नाम्‍गे़न् पिसाङ्‌बा

मनाहाॽ किमाल्‍ले़ थे़गक्‍कक्‍ना मे़यङ्‌लो॥

२१ ताक्‍के़भे़ॽबा मनाहाॽरे़ खुन्‍छिॽ

युक्‍नान् अक्‍तङ्‌बाए पोङ्‌लो,

निङ्‌वाॽफुमाङ्‌ङिन् निनि मे़ल्‍लाप्‍मनाबाहाॽरे़

खुनिॽ वाॽमादे़न्‍निन् आम्‍भा हाम्‍भदाङ्‌बा पोङ्‌लो॥

अय्‍युबरे़ पाःत्‍तु–

१९

१-२ खिनिॽ आक्‍ख्‍यारिक् इरिक्

याप्‍मि तुक्‍खे आग्‍जाःप्‍पाबे?

खिनिॽ थेआङ् आङ्‌गाॽ पाःन्‍निल्‍ले़

याप्‍मि तुक्‍खे के़जाःत्‍तिबाबे?

३ ए़त्‍ले़ङ् खिनिॽ आङ्‌गाॽ

आजाःत्‍थि के़देसुम्‍लो॥

हे़क्‍केलॽरिक् सिरिङ् मे़म्‍मए

खिनिॽ याप्‍मि पान् के़मे़त्‍तिरो॥

४ आङ्‌गाॽ थे़मा लायो चोगुङ्‌ङाङ् वाॽआबे?

हे़क्‍क्‍याङ् खे़ल्‍ले़ खिनिॽ थे हान्‍ति चोगुबे?

५ खिनिॽ आङ्‌गाॽनुःल्‍ले़आङ्

आबाङे के़नुॽबा के़इःत्‍तासिरो

हे़क्‍क्‍याङ् आङ्‌गाॽ आदुक्‍खे आलाक्‍खेहाॽ

आआप्‍तिक्‍किल्‍ले़ तसि के़लेःत्‍तुम्‍लो॥

६ निङ्‌वाॽफुमाङ्‌ङिल्‍ले़ आङ्‌गाॽ ताप्‍फे़ल्‍लिक्

मे़त्‍ताङ्‌बा पाःन्‍निन् के़निसुम्‍माङ् के़वयिरो

खम्‍ब्‍याङ् के़रे़क् पिसाङ् खुने़ॽ

आङ्‌गाॽ इयुक्‍ताङ्‌ङाङ् वाॽरो॥

७ आङ्‌गाॽ साॽरिक् तुक्‍खे मे़जाःत्‍ताङ्

फाॽआङ अःक्‍कासाङ् खे़न्

आत्‍तिन्‍हाॽरे़आङ् मे़ङ्‌घे़प्‍सुन्‍लो॥

आङ्‌गाॽ खासे़न् कोःत्‍तुङ्‌बा

पेलिन् थेआङ् मे़बोःक्‍खे़न्‍लो॥

८ निङ्‌वाॽफुमाङ्‌ङिल्‍ले़ आङ्‌गाॽ

आलाम्‍मिन् थेःक्‍तुआङ् वाॽरो

आङ्‌गाॽ खे़त्‍छिङ्‌मा मे़सुक्‍कान्‍लो॥

खुने़ॽग आङ्‌गाॽ आलाम्‍मिन्

खामाक्‍मो चिक्‍खाङ् पिराङ्‌ङाङ् वाॽरो॥

९ खुने़ॽग आङ्‌गाॽ आमिङ्‌सो आधाःङ्‌सो

खे़त्‍तु पिराङ्‌ङाङ् वाॽरो,

खे़ब्‍याङ् के़रे़क् आयाङ्‌सा कुन्‍धेहाॽ

नाप्‍ताङ्‌ङाङ् आनाधासु पिराङ्‌ङाङ् वाॽरो॥

१० खुने़ॽग के़रे़क् पिसाङ्‌लाम्‍बा हिप्‍पारो,

आङ्‌गाॽ चोगुङ्‌बा निङ्‌साङ्‌ङिन्

सिङ्‌बुङ् हे़क्‍के आःक्‍खुआङ् लाप्‍फुसु पिआरो॥

इरे़म्‍माआङ् सिआर फाॽआङ्

खुने़ॽ लाप्‍फुसाङ्‌ङाङ् वाॽरो॥

११ खुने़ॽ आङ्‌गाॽनु कुसिक् पोगे़आङ्

मिन् हे़क्‍के पोःक्‍खे़आङ् वाॽरो

हे़क्‍क्‍याङ् खुने़ॽग आङ्‌गाॽ आबाङे

यम्‍बा कुनिङ्‌मि लेःत्‍तारो॥

१२ आङ्‌गाॽ आदक्‍ले़ङ्‌वाओ

खुने़ॽ कुधक्‍सुबाहाॽ पाङ्‌घुसिरो,

हे़क्‍क्‍याङ् खे़ङ्‌हाॽरे़ आसाःङ्‌गाहिम्

लाःक्‍कात् लुम्‍बात् मे़दयुरो

खे़ब्‍याङ् तुराहिम् मे़जोगुआङ् मे़युङ्‌लो॥

१३ निङ्‌वाॽफुमाङ्‌ङिल्‍ले़ आम्‍भुॽ आन्‍साॽहाॽ

आङ्‌गाॽलाम् माःङ्‌घा चोगुसिआङ् वाॽरो,

आङ्‌गाॽ याप्‍मि कुसिङ् के़निःप्‍पाहाॽ

आल्‍ल याप्‍मि कुसिङ् मे़न्‍निःप्‍मनाबा मे़बोःक्‍खे़रो॥

१४ आङ्‌गाॽ आगाॽइहाॽ आङ्‌गाॽलाम्

लाःत्‍लाःत् मे़बोःक्‍खे़आङ् वाॽरो

खे़ब्‍याङ् आन्‍जुम् आन्‍देङ्‌बाहाॽरे़आङ्

निङ्‌वाॽमे़भुःत्‍छाङ्‌ङाङ् वाॽरो॥

१५ आङ्‌गाॽ आहिम्‍मो तरे के़बोङ्‌बाआङ्

के़युङ्‌बाहाॽरे़ आङ्‌गाॽ लत्‍छा वे़प्‍मिबा

मना कुइसिःक् मे़मे़त्‍तारो॥

आङ्‌गाॽ आयोःग्‍माहाॽरे़ कुसिङ्

मे़न्‍निःप्‍मनाबा मना कुइसिःक् मे़इःत्‍तारो॥

१६ आङ्‌गाॽ आबाङे आयोःक्‍किन् उःत्‍तुङ्‌लो,

खे़ल्‍ले़ आङ्‌गाॽ नुगप्‍पाङ् मे़बिआन्‍लो॥

आङ्‌गाॽ फाॽराङ्‌ङे़ॽ मे़त्‍तुङ्‌साङ्

खे़ल्‍ले़ खे़न् मे़त्‍तुङ्‌बा हे़क्‍के मे़जोगुन्‍लो॥

१७ आङ्‌गाॽ आमेःत्‍तिल्‍ले़आङ्

आसक्‍माःल्‍ले़ कुनाम्‍मिन् चिःत्‍तुरो॥

आङ्‌गाॽ आम्‍भुॽ आन्‍साॽहाॽ

आबेसाङ्‌ङे मे़न्‍दाने़न्‍लो॥

१८ हिन्‍जाबित्‍छुहाॽरे़आङ् आङ्‌गाॽ हिलाप्‍फु मे़मे़त्‍तारो॥

आङ्‌गाॽ मे़निआल्‍ले़ खे़ङ्‌हाॽरे़ कुनामे़न्‍छाॽ मे़मे़त्‍तारो॥

१९ आङ्‌गाॽ आनिङ्‌वाॽरे़ चसिबा

आन्‍जुम्‍हाॽरे़ आङ्‌गाॽ मे़जिःत्‍तारो॥

आङ्‌गाॽ साॽरिक् आसिराॽ के़धाङ्‌बा

आन्‍देङ्‌बाहाॽ आदक्‍ले़ङ्‌वाओ मे़बोःक्‍लो॥

२० आङ्‌गाॽ ये़त् नु होरिक्‍पा

पोःक्‍खाङ्‌ङाङ् वाॽआरो,

सुक्‍मे़न्‍छुक् आङ्‌गाॽ आसक्‍मान्

केःक्‍तुआङ् पत्‍लो॥

२१ आङ्‌गाॽ लुङ्‌माॽ आदुक्‍ते़ॽओ!

खिनिॽग आङ्‌गाॽ आन्‍जुम्‍निङ्‌लो!

निङ्‌वाॽफुमाङ्‌ङिल्‍ले़ कुहुक्‍किन्

आङ्‌गाॽ आसम्‍धाङ् चुक्‍ते़आङ् वाॽरो॥

२२ निङ्‌वाॽफुमाङ्‌ङिल्‍ले़ थे लाप्‍फुसाङ्‌बाबि?

खे़न् हे़क्‍के थेआङ् खिनिॽआङ्

याप्‍मि तुक्‍खे आग्‍जाःप्‍पाबे?

थे आङ्‌गाॽ याप्‍मि के़घुम्‍सिआङ्‌साङ्

खे़ल्‍ले़ खिनिॽ निङ्‌वाॽ मे़द्‌ये़ने़म्‍बि?

२३ आङ्‌गाॽ आबाःन्‍निन् मे़साप्‍तुल्‍ले़ नुरे़बारो

कुभारे़ खे़न् सिहोब् साप्‍लाथःङ्‌मो

मे़साप्‍तुल्‍ले़ पोःक्‍खे़बारो!

२४ इग्र फे़न्‍जेॽ छिनुःल्‍ले़ लुङ्‌ङो

मे़लक्‍तुआङ् मे़जाःन्‍दुल्‍ले़ नुरे़बारो

सदादिङ् आभे़ल्‍ले़साङ् साखि पोङ्‌मारे़

याक्‍पेॽओ मे़घोःन्‍दुल्‍ले़ग पोःक्‍खे़बारो॥

२५ कर आङ्‌गाॽ के़धे़ॽबान् कुहिङ्‌वे़त्

वाॽ फाॽआङ् आङ्‌गाॽ निसुङ्‌लो

हे़क्‍क्‍याङ् पिप्‍मिरि कुसोःन्‍दिओ

खुने़ॽए आङ्‌गाॽ आले़प्‍माङ् पोःक्‍लो॥

२६ तुक्‍माल्‍ले़ आङ्‌गाॽ आहोरिक्‍पान् चदेसुसाङ्

आम्‍भा कन् हिङ्‌मन्‍नो आङ्‌गाॽ

निङ्‌वाॽफुमाङ्‌ङिन् निसुङ्‌लो॥

२७ खुने़ॽ आबाङे आमिक्‍किल्‍ले़ निसुङ्‌लो,

हे़क्‍क्‍याङ् खुने़ॽ एॽयाङ्‌बा मे़बोङ्‌ने़न्‍लो॥

आङ्‌गाॽ आआःन्‍छिङ्‌मान् मये़रो

थेआङ्‌भे़ल्‍ले़ खिनिॽ अक्‍खे के़बाःत्‍तुम्‍लो,

२८ “आनिॽ आक्‍खेलॽरिक् कन्

तुक्‍खे चाःप्‍मा आसुक्‍तुम्‍बे?”

खिनिॽ आङ्‌गाॽ कुभा आप्‍तिक्

कुःप्‍मा पान् के़गोःत्‍तिर के़वयिरो॥

२९ कर आल्‍ल ताभेःन्‍नु किसे़म्‍मे़ॽओ,

खे़न् ताभेःल्‍ले़ लायो के़जोःक्‍पाहाॽ

सम्‍धाङ् निङ्‌वाॽफुमाङ्‌ङिल्‍ले़

कुसिक् पोःक्‍मे़न् तारुरो॥

खे़ल्‍ले़ चोगुल्‍ले़ खासे़न् के़जोःक्‍पा

लत्‍छा वाॽ फाॽआङ् के़निसुम्‍लो॥

सोपररे़ल्‍ले़ पाःत्‍तु–

२०

१-२ अय्‍युबे, खे़ने़ॽ आनिङ्‌सिसि के़मे़त्‍तुरो

आल्‍ल नासिथःप्‍मा मे़सुक्‍कान्‍लो,

आङ्‌गाॽ पाःत्‍तारो॥

३ आङ्‌गाॽ आदक्‍ले़ङ्‌वाओ

के़बाःत्‍तुबा के़बाःन्‍निल्‍ले़ आनाधासुरो,

कर आङ्‌गाॽ खे़ने़ॽ नुगप् पिमा ले़ने़रो॥

४ कन् पाःन्‍निन् से़क्‍खाए

खे़ने़ॽ के़ले़सुआङ् के़वाॽरो

उन्‍छेःन् मे़न्‍छाम् याप्‍मिन् इक्‍सादिङ् खाम्‍बेःक्‍मो

नावागे़न् चइःत् पोःक्‍खे़बा ये़म्‍माङ्‌धोए

अक्‍खे पोःक्‍खे़आङ् वाॽरो॥

५ ताक्‍के़भे़ॽबा मनाःल्‍ले़ कुधङ् नाःम्‍मा

ये़म्‍मिन् सप्‍फा थारिक्‍लक् पोङ्‌लो

निङ्‌वाॽफुमाङ् नसान् मे़न्‍जोःक्‍मनाबाल्‍ले़

कुसःप्‍मे़ल्‍ले़ इरिक् मे़धरुल्‍लो॥

६ खे़न् यम्‍बा पोङ्‌मा सुक्,

ताङ्‌साक्‍पान् सुमा सुक्‍तुरो

हे़क्‍क्‍याङ् खे़ल्‍ले़ कुधे़गेःक्‍किन्

खाॽमिःत्‍तो के़प्‍मा सुक्‍लो॥

७ कर खुने़ॽ कुहिःन् खाम्‍मो तङ्‌ङाङ्

आबाङे माबेःक्‍पा हे़क्‍के खे़न् मे़क्‍लो

हे़क्‍क्‍याङ् खे़न् कुसिङ् के़निःप्‍पाहाॽरे़ मे़बाःत्‍तुरो

“खएग, खे़न् आत्‍तान् वाॽबे?”

८ खे़न् से़प्‍माङ्‌मो नु से़न्‍दिक्‍पा

साम्‍म्रिःप्‍पा हे़क्‍के माबेःक्‍लो

खे़ब्‍याङ् हे़न् याम्‍मो

आभे़ल्‍ले़आङ् निमे़दे़त्‍ने़न्‍लो॥

९ खे़न् के़निबाहाॽरे़ याम्‍मो

आभे़ल्‍ले़आङ् मे़न्‍निसुन्‍लो

खे़न् युङे़बा ते़न्‍नोलाम् माबेःक्‍लो॥

१० खे़ल्‍ले़ कुस्‍साहाॽ कुएहाॽ

याङ्‌गे़साॽबाहाॽनु काॽइ मे़जोःक्‍लो

हे़क्‍क्‍याङ् थेआङ् मे़ङ्‌गप्‍मनाहाॽलाम् मे़नाप्‍तु

मे़दारुसिबा याङ्‌साकुन्‍धेन् मे़हुङु मे़बिरुसिरो॥

११ खे़ल्‍ले़ कुधक्‍किन् के़वे़म्‍बा नु के़धुम्‍बा चोक्‍लो,

कर खे़न् हाराए खाम्‍मो नुःङ् पेःक्‍लो॥

१२ खे़ल्‍ले़ ताक्‍के़भे़ॽबा पाःन्‍निन् कुजागे़नुॽबा निसुरो

हे़क्‍क्‍याङ् सःत्‍ल के़लिम्‍बा कुजा हे़क्‍के

खे़न् इरिक् थे़म्‍बा कुम्‍ब्राओ केःत्‍तु युक्‍खुरो॥

१३ खे़ल्‍ले़ खे़न् अमा लःप्‍मा निङ्‌वाॽ मे़जोगुन्‍लो,

खे़ब्‍याङ् कुम्‍ब्राओ उम्‍सु युक्‍सुरो॥

१४ कर सापोःक्‍पो खे़ल्‍ले़ कुजान्

के़घिःक्‍पा पोङ्‌लो,

हे़क्‍क्‍याङ् असेःक्‍किल्‍ले़ कुनिङ्

कुइसिःक् के़आःम्‍बा पोङ्‌लो॥

१५ कुॽइगे़भे़म्‍बाल्‍ले़ खुःत्‍तुबा

याङ्‌साकुन्‍धेन् पे़सु लःत्‍तुरो,

निङ्‌वाॽफुमाङ्‌ङिल्‍ले़ खे़न्

कुसाप्‍पोःक्‍पोलाम्‍बा लःप्‍मा पाङ्‌घुरो॥

१६ ताक्‍के़भे़ॽबाल्‍ले़ लरुबा पाःन्‍निन्

निङ् कुइसिःक् लॽरो॥

कुनिङ् के़याक्‍पा के़आःप्‍पा असेःक्‍किल्‍ले़

अगुबा कुइसिःक् खे़ल्‍ले़ खे़न् स्‍ये़रुरो॥

१७ पित्‍नु नु सक्‌वाघु वागे़गुबा

वहःङ्‌हाॽ मे़न्‍निसुन्‍लो॥

खे़न् खाम्‍भ्‍यारिक् केःम्‍बा

हिङ्‌माए मे़सुक्‍ने़न्‍लो॥

१८ खे़ल्‍ले़ आबाङे स्‍याङ्‌मे़न्‍दाङ्

चोगुबा पाःन्‍हाॽ ले़प्‍मा पोङ्‌लो॥

खे़ल्‍ले़ आबाङे कुयाङ्‌सा

कुन्‍धेःन् चामा मे़घोसुन्‍लो॥

१९ थेआङ्‌भे़ल्‍ले़ खे़ल्‍ले़

याङ्‌गे़साॽबान् हिनाःम् मे़त्‍तुरो

हे़क्‍क्‍याङ् तुक्‍खे चाःत्‍तुआङ् वाॽरो

खे़ब्‍याङ् नाप्‍मिःल्‍ले़ चोगुबा

हिम्‍मिन् नाप्‍तुआङ् वाॽरो॥

२० खे़ल्‍ले़ कुसिक्‍लाःक्‍मे़न्

आप्‍फाल्‍ले़आङ् मे़जिप्‍तुन्‍लो

कुयाङ्‌साकुन्‍धेःल्‍ले़ से़ःप्‍मा मे़सुक्‍तुन्‍लो॥

२१ खे़ल्‍ले़ काक् चमाःन्‍दुआङ् मे़क्‍खुरो,

कर खे़ल्‍ले़ कुसुये़म्‍मिन् नुप्‍लो॥

२२ खे़ल्‍ले़ कुगप्‍मा कुजामोआङ्

खुने़ॽ के़साक्‍पा तुमुरो

साॽरिक् इनोगे़न् तुक्‍खेवा

कक्‍किल्‍ले़ खे़न् के़प्‍तुरो॥

२३ खे़ल्‍ले़ इःत्‍तुबा हे़क्‍केए चआङ् वाॽनिरो!

निङ्‌वाॽफुमाङ्‌ङिल्‍ले़ कुसिक् पोःक्‍मे़न् नु

कुयाक्‍ले़ॽमान् खे़न् सम्‍धाङ् हुक्‍खुरो,

खे़ल्‍ले़ कुसम्‍धाङ् मिदःत्‍ते़न् लुप्‍सुरो॥

२४ फे़न्‍जेॽ ताभेलाम् खे़न् खे़त्‍छिङ्‌मा कोःत्‍तिल्‍ले़

पित्‍तोःल्‍लि तोःङ्‌ङिन् ताआङ् खे़न् लेःत्‍तुरो॥

२५ तोःङ्‌ङिल्‍ले़ खे़ल्‍ले़ कुधक्‍किन् फ्‍याक् लस्‍सुरो॥

तिल्‍ले़क् तिल्‍ले़क् के़ले़क्‍पा खे़न् तोःङ्‌ङिल्‍ले़

कुसम्‍मोलाम् माक्‍खिॽ चक् चक् लॽधारो,

कुने़रे़त्‍तिन् किमाल्‍ले़ लुप्‍तिक् लुप्‍तिक् लॽरो॥

२६ खे़ल्‍ले़ याङ्‌घोःत्‍तुबा याङ्‌सा

कुन्‍धेःन् युम्रे़क् माःत्‍लो

मना हुक्‍किल्‍ले़ मे़हाःन्‍दुम्‍बा मिःल्‍ले़

खे़न् खाप्‍पुथ्‍यःङ् पोङ्‌लो,

हे़क्‍क्‍याङ् खे़ल्‍ले़ कुहिम्‍सयङ्‌बा

मनाहाॽ थ्‍यःङ् मे़क्‍खुसिरो॥

२७ साङ्‌ग्राम्‍पेदाङ्‌ङिल्‍ले़ खे़ल्‍ले़

कुलायोन् ओःन्‍धाक्‍तुरो

हे़क्‍क्‍याङ् खे़ल्‍ले़ कुदक्‍ले़ङ्‌वाओबा पान् पाःत्‍छे़

इक्‍सादिङ् खाम्‍बेःक्‍मान् पोःक्‍लो॥

२८ के़गुङ्‌बा के़युबा ले़ःङ्‌वाःल्‍ले़

खे़ल्‍ले़ कुहिम्‍मिन् वादेॽरुरो,

निङ्‌वाॽफुमाङ्‌ङिल्‍ले़ कुसिक् पोःक्‍मा ये़न्‍नो

के़गुङ्‌बा के़युबा च्‍वाःत्‍तिल्‍ले़ खे़न् पक्‍खुदेॽरुरो॥

२९ ताक्‍के़भे़ॽबाहाॽरे़ खोमा मे़यारुबा कुले़क्‌वा

निङ्‌वाॽफुमाङ्‌ङिल्‍ले़ पिरुसिरो,

निङ्‌वाॽफुमाङ्‌ङिल्‍ले़ खे़ङ्‌हाॽ पिमासि

निङ्‌वाॽ इःत्‍तुबा लक्‍किन् आम्‍भा कन्‍लो॥

अय्‍युबरे़ पाःत्‍तु–

२१

१-२ आल्‍ल आबाःन्‍निन् खे़प्‍से़म्‍मे़ॽओ,

हाबा खे़म्‍भ्‍यारिक्‍कोए

आङ्‌गाॽ हाङ्‌हाङ् पोङ्‌ङारो॥

३ आङ्‌गाॽ पाःप्‍मा सुये़म् आबिरे़म्‍मे़ॽओ

खे़न् एगाङ् आङ्‌गाॽ किनाःन्‍दि

आगे़मे़त्‍तिल्‍ले़ पोङ्‌लो॥

४ आङ्‌गाॽ आघे़माॽइन् मनाहाॽनु मे़ःन्‍लो,

नासिधःप्‍मा मे़न्‍छुक्‍मा पान् कत्‍तुङ्‌लो॥

५ आङ्‌गाॽ ओआमे़त्‍ते़म्‍मे़ॽओ,

हे़क्‍क्‍याङ् खिनिॽ निङ्‌वाॽ मये़म्‍मे़ॽओ

खे़ब्‍याङ् निङ्‌वाॽ मासाम्‍मे़ॽआङ्

खिनिॽ मुरान् हुक्‍किल्‍ले़ ते़प्‍ताम्‍मे़ॽओ॥

६ आल्‍ल आङ्‌गाॽ आसम्‍धाङ् के़धाबा

पाःन्‍निन् निङ्‌वाॽ इःत्‍तुङ्‌लो,

खे़ब्‍याङ् आङ्‌गाॽ निङ्‌वाॽ

तेआआङ् ए़त्‍ले़ङ् यङ्‌ङारो॥

७ निङ्‌वाॽफुमाङ्‌ङिल्‍ले़ थेआङ्

ताक्‍के़भे़ॽबाहाॽ हिङ्‌मा फाःक्‍तुसिबाग,

खे़ङ्‌हाॽ मे़नुॽमे़दाआङ् काप्‍पोबा

मे़दुम्‍ल थारिक् मे़हिङ्‌ङिङ्‌ग?

८ खे़ङ्‌हाॽरे़ आबाङे खुन्‍छिॽ साहाॽ,

सामे़न्‍छाॽहाॽ सामे़वाःन्‍छिङ्‌बा मे़निसुसिरो,

हे़क्‍क्‍याङ् खे़ङ्‌हाॽ मे़बोआङ् यम्ब्‌यम्‍मा

मे़बोङ्‌बा निमा मे़घोसुसिरो॥

९ निङ्‌वाॽफुमाङ्‌ङिल्‍ले़ खे़ङ्‌हाॽरे़ खुनिॽ

हिम्‍हाॽओ कोःत्‍चो तुक्‍खे मे़दारुन्‍लो,

खे़ङ्‌हाॽ किमा यङ्‌माओ हिङ्‌मा मे़बोङ्‌ने़न्‍लो॥

१० खे़ङ्‌हाॽरे़ खुनिॽ पित् थक्‍साहाॽरे़ सा मे़धाप्‍तुसिरो॥

खे़ङ्‌हाॽरे़ खुन्‍छिॽ सामे़ले़म्‍ने़ल्‍लो॥

११ खे़ङ्‌हाॽरे़ खुनिॽ हिन्‍जाॽ पित्‍छाॽहाॽ

मे़लुक्‍साःत्‍हाॽ कुइसिःक् पाङ्‌मे़वा मे़लाःङ्‌लो

खे़ब्‍याङ् खुन्‍छिॽ चुजुक्‍सा साएहाॽ

केःक्‌वा मे़जोःक्‍ल मे़लोःक्‍लो॥

१२ खे़ङ्‌हाॽ ताहिप्, कोःम्,

मे़मुक्‍खुर ससाङ्‌स्रोत् मे़जोःक्‍लो

खे़ब्‍याङ् मुफ्रामा मे़मुक्‍खुआङ् साम्‍मे़लोर मे़लाःङ्‌लो॥

१३ सुक्‍खेवाओ खे़ङ्‌हाॽरे़ खुनिॽ हिङ्‌मन् मे़देसुरो

हे़क्‍क्‍याङ् निङ्‌वाॽ तुक्‍खे मे़न्‍जाए मे़सिरो॥

१४ ताक्‍के़भे़ॽबाहाॽरे़ निङ्‌वाॽफुमाङ्‌ङिन्

अक्‍खे मे़मे़त्‍तुरो, “आनिगे आले़रे़ॽओ,

आनिगे लागि खे़ने़ॽ के़निङ्‌वाॽ थे वाॽ,

खे़न् कुसिङ् निःप्‍मा आनिगे निङ्‌वाॽ होप्‍लो॥

१५ मुक्‍साम्‍दाङ्‌बा मे़प्‍मनाबे़न् हाःप्‍पे?

थेआङ् खुने़ॽ कुसे़वा चोःक्‍मनाबाबे?

खुने़ॽ पेलि फाक्‍मे़ल्‍ले़

आनिॽ थे कुजक् आघोसुम्‍बे?”

१६ खे़ङ्‌हाॽ आबाङे खुन्‍छिॽ थुम्‍मा साक्‍माल्‍ले़

कुलिङ्‌दो के़त्‍तिगे़ मे़बाःत्‍तुरो॥

कर ताक्‍के़भे़ॽबाहाॽरे़ निङ्‌वाॽ मे़इःत्‍तुबा पाःन्‍नो

आङ्‌गाॽ ते़म्‍मा मे़सुक्‍कान्‍लो॥

१७ थे कुॽइगे़भे़म्‍बाहाॽरे़ खुनिॽ से़मिन् मे़सिने़म्‍बि?

थे खे़ङ्‌हाॽ आभे़ल्‍ले़आङ् मे़म्‍मे़क्‍ने़म्‍बि?

निङ्‌वाॽफुमाङ्‌ङिल्‍ले़ कुसिक् पोःक्‍मो

थे कुॽइगे़भे़म्‍बाहाॽ आभे़ल्‍ले़आङ्

खे़ङ्‌हाॽ खुम्‍दिङ् मे़बिरुसिम्‍बि?

१८ खे़ङ्‌हाॽग साम्‍मिःत्‍तिल्‍ले़

फे़सुबा याॽलाङ् हे़क्‍के मे़लॽरो

हे़क्‍क्‍याङ् सुरित् केजङ्‌ङिल्‍ले़ फे़सुबा

खाम्‍हिःक् कुसिङ्‌बा मे़जोःक्‍लो

थे खुने़ॽ खे़ङ्‌हाॽ फे़सु तेॽरुसिबि?

१९ पाःल्‍ले़ चोगुबा लायोल्‍ले़

कुले़क्‌वा साःल्‍ले़ खुम्‍दिङ् खोसु

फाॽआङ् खिनिॽ के़बाःत्‍तुम्‍लो॥

मेःन्‍लो! निङ्‌वाॽफुमाङ्‌ङिल्‍ले़

लायोबान्‍ने खुम्‍दिङ् पिरुररो॥

खे़ङ्‌हाॽरे़ खुनिॽ लायोल्‍ले़ लागिए

खुने़ॽ खुम्‍दिङ् पिरुसिबा फाॽआङ्

खे़ङ्‌हाॽरे़ कुसिङ् मे़निःत्‍तुररो॥

२० लायोबाहाॽरे़ मे़जोगुबा लायोल्‍ले़

खुम्‍दिङ् खुन्‍छिॽ आबाङेए मे़दुमुररो

खे़ब्‍याङ् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

कुसाक्‍के़न्‍निल्‍ले़ कुघोर्‍यान् लाम्‍बा मे़धुङुररो॥

२१ मनाहाॽरे़ खुनिॽ हिङ्‌मने़न् नुप्‍पिल्‍ले़,

खे़ङ्‌हाॽरे़ खुनिॽ साहाॽ मे़नुॽमे़दाबान् ओमे़म्‍मे़त्‍तुन्‍लो॥

२२ थे मनाहाॽरे़ निङ्‌वाॽफुमाङ्‌ङिन् हुॽमा मे़सुक्‍तुबि?

थे खुने़ॽ साङ्‌ग्राम्‍पेदाङ्‌ङो

के़युङ्‌बाहाॽआङ् खासे़न् चोगुसिबि?

२३ कुभा मनाहाॽग खुन्‍छिॽ सिमा

ये़न् थारिक् मे़नुॽआङ् मे़वाॽरो

खे़ङ्‌हाॽ नासिङ्‌गे़न् थक्‍लाओ

मे़न्‍दुक् मे़ल्‍लाःक्‍के मे़वाॽरो॥

२४ खे़ङ्‌हाॽरे़ खुनिॽ थक्‍ला लिङ्‌गे़न्‍निन्

पधुम् के़धुम्‍बा चोक्‍लो

खे़ङ्‌हाॽरे़ खुनिॽ ये़त्‍तो

लुङ्‌सि याक्‍ल मे़सिरो॥

२५ कुभा वेॽ मनाहाॽरे़ग

आप्‍फाल्‍ले़आङ् सुक्‍खेवा मे़ङ्‌घोसुन्‍लो॥

खे़ङ्‌हाॽ साॽरिक् इनोगे़न्

तुक्‍खेओ मे़हिङ्‌ङाङ् मे़सिरो॥

२६ कन् ने़त्‍छि परिक्‍पा मनाहाॽ लत्‍छा

परिक्‍ले़ मे़सि हे़क्‍क्‍याङ् खाम्‍बाङ्‌ङो मे़लाःत्‍लो

खम्‍ब्‍याङ् फेॽबाःत्‍हाॽरे़ स्‍योःङ्‌स्‍योःङ् मे़गबुसिरो॥

२७ खे़ने़ॽ के़निङ्‌वाॽओ आङ्‌गाॽ आक्‍तङ्‌बा

ताप्‍फे़ःम्‍बा के़इःत्‍ताआ खे़न् निसुङ्‌लो

हे़क्‍क्‍याङ् आदक्‍ले़ङ्‌वाओ फे़न्‍निङ्‌वाॽ

के़इःत्‍ताआङ् चोःक्‍मा के़गोःत्‍तुबा

पाःन्‍निन् नुरिक् कुसिङ् निःत्‍तुङ्‌लो॥

२८ “खए, खे़न् यम्‍बा मनाःल्‍ले़

कुहिम्‍मिन् आत्‍तान् युङ्‌बे?” के़बाःत्‍तुम्‍लो,

“खे़न् ताक्‍के़भे़ॽबाहाॽरे़ खुनिॽ साःङ्‌गाहिम्‍मे़न्

आत्‍ति ने़बे?” के़लॽरिरो॥

२९ लाम्‍दिःप्‍पाङ्‌हाॽ खिनिॽ सेःन्‍दोसाम्‍से़ॽओ

हे़क्‍क्‍याङ् खे़ङ्‌हाॽरे़ खिनिॽ

से़क्‍खाबा पाःन्‍निन् के़म्‍जे़क्‍तिरो॥

३० के़साक्‍पा ये़न् ताःल्‍ले़

ताक्‍के़भे़ॽबाहाॽए ताङ्‌मे़से़ःप्‍लो॥

निङ्‌वाॽफुमाङ्‌ङिल्‍ले़ कुसिक् पोःक्‍मा

ये़न्‍नो खे़न्‍ने ताङ्‌लो॥

३१ कुॽइगे़भे़म्‍बा मनान् पाःन्‍गे़धिक्‍पा

हाःत्‍ताङ् होप्‍लो

इग्र खे़ल्‍ले़ चोगुबा कुयाःम्‍बक्‍किल्‍ले़

कुले़क्‌वा के़हुङ्‌बा एःन्‍नाङ् होप्‍लो॥

३२ खे़न् इप्‍पुङ्‌ङो मे़दे़ॽरुरो

हे़क्‍क्‍याङ् खे़न् मे़लुप्‍तुबादे़न्‍निन् मे़गोसुरो॥

३३ हे़न्‍छिङ्‌नुःल्‍ले़ यरिक् चेगे़साबा मनाहाॽ मे़बेःक्‍लो

हे़क्‍क्‍याङ् इप्‍पुङ्‌ङो खाम् मे़ले़प्‍तुरो

खाम्‍मिन्‍नाङ् खुने़ॽ कुजेधक्‍किल्‍ले़

कुलागि मे़लिःप्‍ने़ल्‍लो॥

३४ हे़क्‍क्‍याङ् खिनिॽग हने़बा पाःन्‍हाॽरे़

आङ्‌गाॽ हाङ्‌हाङ् मे़प्‍मा याप्‍मि के़गोःत्‍तिरो!

खिनिॽ याप्‍मि नुगप् के़बिरिबे़ङ्‌ग के़रे़क् इङ्‌ले़क्‍लो!

सुम्‍सिगेक्‍पा ताॽजे़ङ्

(२२:१–२७:२३)

एलिपजरे़ पाःत्‍तु–

२२

१-२ निङ्‌वाॽफुमाङ्‌ङिल्‍ले़ कुयाःम्‍बक्‍को

आत्‍तिन् मनान् याःम्‍बक् के़बिबा पोङ्‌बे?

खे़न् मनान् साॽरिक् सिक्‍कुम्‍साबा चोःक्‍साङ्

थे खे़न् निङ्‌वाॽफुमाङ्‌ङिल्‍ले़

कुलागि कुभाॽ पोङ्‌बि?

३ खे़ने़ॽ साम्‌योबा के़याःम्‍बक्‍किल्‍ले़

निङ्‌वाॽफुमाङ्‌ङिन् फाॽरुबि?

इग्र खे़ने़ॽ फोःत्‍या मे़ःन्‍नेबा

के़बोङ्‌ङिल्‍ले़ खुने़ॽ थे चक्‍तुबे?

४ खे़ने़ॽ थे निङ्‌वाॽफुमाङ्‌ङिन् के़गिरुबि?

खे़ल्‍ले़ चोगुल्‍ले़ खुने़ॽ के़भे़ःक्‍ते़बाबि?

हे़क्‍क्‍याङ् खुने़ॽ पाःन्‍के़धिक्‍ते़बाबि?

५ मेःन्, खे़ने़ॽ यम्‍बा लायो के़जोगुबाल्‍ले़

चोगुल्‍ले़ हे़क्‍के पोःक्‍खे़बारो॥

खे़ने़ॽ के़रे़क् ताप्‍फे़ःम्‍बा के़याःम्‍बक्‍किल्‍ले़

चोगुल्‍ले़ खे़न् पोःक्‍खे़बारो॥

६ लत्‍छा नुसाॽधिक्‍ले़ खे़ने़ॽलाम्‍बा

सिङ्‌नात् तेॽरुआङ् वाॽरो

हे़क्‍क्‍याङ् खे़न् सिङ्‌नात्‍तिन् हुङ्‌मारे़ लागि

खे़ल्‍ले़ कुजाङ्‌ङिन् याङ्‌ङो युङ्‌मा

चाहाब् मे़न्‍जोःक्‍मनाबा वये़रो

हे़क्‍केसाङ् खे़ने़ॽ खे़न् के़रे़क् के़नाप्‍तुआङ्

खुने़ॽ ले़क्‍चाॽबे़धिक् के़जोगुरो॥

७ के़नाबाहाॽ थुङ्‌मा च्‍वाःत् के़म्‍बिरुन्‍सिन्‍लो

हे़क्‍क्‍याङ् साक्‍मे़न्‍जा के़वाॽबाहाॽ

कुजा पिमासि के़न्‍दे़न्‍ने़ल्‍लो॥

८ लाजेन् युक्‍मारे़ लागिरक्

खे़ने़ॽ मुक्‍साम्‍मिन् ओगप् के़जोगुरो

हे़क्‍क्‍याङ् मिङ्‌सो इङ्‌धाङ्‌बा के़जोःक्‍सिङ्‌लो,

९ खे़ने़ॽ मेमेदुमाहाॽ कुभाॽ पिमासि के़न्‍दे़न्‍दे़न्‍लो॥

खे़म्‍म्‍याक्‍लक् मेःन्, ये़त्‍छाबाहाॽआङ्

खे़ने़ॽ तुक्‍खे के़जाःत्‍तुसिरो॥

१० खे़ल्‍ले़ चोगुल्‍ले़ आल्‍लो खे़ने़ॽ के़लाम्‍मो

के़रे़क् पिसाङ् इदाक् मे़घिङ्‌सुआङ् ने़रो,

हे़क्‍क्‍याङ् हक्‍चघत् खे़ने़ॽ साॽरिक्

के़गिसे़आङ् के़वाॽरो॥

११ खे़ने़ॽ से़न्‍दाङ्‌गे़न् के़ओःत्‍तिन्‍नाङ्

खामाक्‍ते़आङ् वाॽरो

खे़ने़ॽ निमा के़न्‍छुक्‍तुन्‍लो

हे़क्‍क्‍याङ् यङ्‌घङ्‌ङिन् उःङ्‌ङाङ्

युबा हे़क्‍के किमे़न् युर पत्‍लो॥

१२ निङ्‌वाॽफुमाङ्‌ङिन् साङ्‌ग्राम्‍पेदाङ्‌बा

के़रे़क्‍नुःल्‍ले़ थाःङ्‌धाक्‍पा युङ्‌दे़न्‍नो युङ्‌लो,

हे़क्‍क्‍याङ् के़रे़क् खेःम्‍सिक्‍पाहाॽ

साॽरिक् थाःङ् मे़बत्‍लो

हे़क्‍केसाङ् खुने़ॽ खे़ङ्‌हाॽ के़रे़क्

मु ले़प्‍माङ् मे़बप्‍पा निसुसिरो॥

१३ आरसाङ् खे़ने़ॽ अक्‍खेलॽरिक्

आनिगे याप्‍मि पान् से़ःन्‍गे़दोरो,

“निङ्‌वाॽफुमाङ्‌ङिल्‍ले़ थे निसुआङ्‌बे?

खुने़ॽ खाॽमिःत्‍तिल्‍ले़ ते़प्‍तुआङ् पत्‍लो,

आक्‍खेलॽरिक् आनिॽ खासे़न् आजोःक्‍पे?”

१४ खुने़ॽ कुमिक्‍सान् के़धुङ्‌बा

खाॽमिःत्‍तिल्‍ले़ थेःक्‍तुरो

हे़क्‍क्‍याङ् ताङ्‌साक्‍पोबा खाम्‍बुओ

ताक्‍कन्‍निल्‍ले़ खुने़ॽ निमा

आन्‍छुक्‍ने़न् फाॽआङ् खे़ने़ॽ के़इःत्‍तुरो॥

१५ थे ताक्‍के़भे़ॽबा मनाहाॽ लाङ्‌मे़घेःक्‍पा

तगिबा लाम्‍मिन् के़नाःत्‍तुबि?

खे़ॽयो खे़ने़ॽ लाङ्‌घेःक्‍मा निःन्‍धो

के़जोगुआङ् के़वाॽबि?

१६ हे़क्‍तङ्‌बा कुॽइगे़भे़म्‍बाहाॽग

खुन्‍छिॽ ये़म् तामानुःल्‍ले़ तगिए मे़बेरो

के़गुङ्‌बा के़युबा ले़ःङ्‌वाःल्‍ले़

खे़ङ्‌हाॽ पक्‍खु तेॽरुसिरो॥

१७ कन्‍हाॽग अक्‍तङ्‌बा मनासिरो,

खे़ङ्‌हाॽरे़ मुक्‍साम्‍दाङ्‌बा

निङ्‌वाॽफुमाङ्‌ङिन् अक्‍के मे़मे़त्‍तुरो,

“आनिगे याप्‍मि ले़रे़ॽओ!

खे़ने़ॽ थेआङ् मे़प्‍मा आगे़न्‍छुक्‍ने़न्॥”

१८ कर खे़ङ्‌हाॽ नुॽमादामा के़बिबाग

निङ्‌वाॽफुमाङ्‌ङिन्‍ने वये़रो॥

खे़ल्‍ले़ चोगुल्‍ले़ ताक्‍के़भे़ॽबाहाॽरे़

निङ्‌वाॽ मे़इःत्‍तुबा पाःन्‍नो

आङ्‌गाॽ ते़म्‍मा मे़सुक्‍कान्‍लो॥

१९ ताक्‍के़भे़ॽबाहाॽरे़ खुनिॽ

तुक्‍खेवा ये़न्‍निन् मे़निसुरो

हे़क्‍क्‍याङ् साम्‌योबाहाॽ ये़ये़ मे़लॽरो,

हे़क्‍क्‍याङ् फोत्‍या मे़ःन्‍नेबाहाॽरे़

मे़गे़ॽरुसिआङ् मे़एःत्‍लो॥

२० ताक्‍के़भे़ॽबाल्‍ले़ के़रे़क् कुयाङ्‌सा

कुन्‍धेःन् मे़क्‍काङ् माःत्‍लो,

के़दाङ्‌बा के़याःक्‍पा खे़ङ्‌हाॽरे़

खुन्‍छिॽ याङ्‌साकुन्‍धेन् मिःल्‍ले़

खाप्‍पुथ्‍यःङ् पोङ्‌लो॥

२१ अय्‍युबे, आल्‍ल निङ्‌वाॽफुमाङ्‌ङिन्‍नु

खे़ने़ॽ नादङ् चोगे़ॽओ,

खुने़ॽनु सनारुङ्‌ङो वये़ॽओ,

खे़ब्‍याङ् खुने़ॽ मुॽइसाम् के़बिरो॥

२२ खुने़ॽ के़बिरे़बा निसाम्‍मिन् खे़म्‍मा ते़न्‍दे़ॽओ,

खुने़ॽ कुबाःन्‍निन् के़सिक्‍लुङ्‌मो कत्‍ते़ॽओ॥

२३ ओरो, खे़ने़ॽ चुङ्‌जिगे़न् नःम्‍नःम्‍बा

के़बोङ्‌ङाङ् मुक्‍साम्‍दाङ्‌बाओ के़नुःङ्‌ने़भग्र

हे़क्‍क्‍याङ् आबाङे के़हिम्‍मोबा के़रे़क्

ताप्‍फे़ःम्‍बा पाःन्‍हाॽ के़ले़रुने़भग्र

खे़ने़ॽ याम्‍मो पोःक्‍मा पोङ्‌लो॥

२४ के़साम्‍म्‍याङ्‌ङिन् खाम्‍बुत्राओ लाप्‍फुसे़ॽओ,

के़योःन्‍दुबा के़साम्‍म्‍याङ् इसेःङ्‌बे़न्

के़हेबा वहःङ् लुङ्‌हाॽओ लाप्‍पुङ् तेसे़ॽओ

२५ खे़ब्‍याङ् मुक्‍साम्‍दाङ्‌बा निङ्‌वाॽफुमाङ्‌ङिन्

खे़ने़ॽ के़लागि साम्‍म्‍याङ् पोङ्‌लो,

खुने़ॽ नुबा युप्‍पा इसेःङ्‌बा

लुम्‍मनाबा कुधाःक् पोङ्‌लो॥

२६ खे़ब्‍याङ् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

कुसःप्‍माल्‍ले़ खे़ने़ॽ के़धिम्‍लो

हे़क्‍क्‍याङ् खे़ने़ॽ सेसेबा

निङ्‌वाॽइल्‍ले़ खुने़ॽ ओगे़मत्‍तुरो॥

२७ खे़ने़ॽ पे़लिगे़न् तुवा के़जोगुल्‍ले़ खे़प्‍सुरो

हे़क्‍क्‍याङ् के़जोगुबा माङ्‌हे़क्‍किन् के़गे़त्‍तुरो॥

२८ खे़ने़ॽ आबाङे चोःक्‍मा के़गोःत्‍तुबा

के़याःम्‍बक्‍किन् कुलिङ्‌दो के़गे़प्‍पा के़बोङ्‌लो

हे़क्‍क्‍याङ् खे़ने़ॽ के़लाम्‍मो ओःत्‍ति ओःत्‍लो॥

२९ मनान् चुङ्‌जिगे़न् नःम्‍नःम्‍बा

पोङ्‌ङिल्‍ले़ खे़ने़ॽ के़बाःत्‍तुॽ

खे़न् मनान् आङ्‌दिङ् के़लॽबा

चोगे़बाल्‍ले़ हे़क्‍के पोःक्‍खे़बारो

कर निङ्‌वाॽफुमाङ्‌ङिल्‍ले़ नःम्‍नःम्‍बा

मनान् ताङ्‌से़ःप्‍तुरो॥

३० फोत्‍या मे़ःन्‍नेबा के़जोःक्‍काङ्

खे़ने़ॽ के़वाॽबा पान् के़जागुने़भग्र

निङ्‌वाॽफुमाङ्‌ङिल्‍ले़ खे़ने़ॽ ताङ्‌गे़से़ःप्‍लो॥

अय्‍युबरे़ पाःत्‍तु–

२३

१-२ आल्‍लसाङ् अत्‍तुङ्‌ल आलुङ्‌हान्

पाःन्‍हाॽ निङ्‌वाॽफुमाङ्‌ङो तोःन्‍दुङ्‌लो,

के़साक्‍पो थामारे़ थाम्‍सिङ्‌ङा मुङ्‌सिङारो॥

३ खुने़ॽ आत्‍तान् तुम्‍मा सुक्‍ते़त्,

खे़न् आङ्‌गाॽ निसुङ्‌ङिल्‍ले़ पोःक्‍खे़बारो,

कुवाॽमादे़न्‍नो के़प्‍मा सुक्‍तुङ्‌साङ् नुरे़बारो॥

४ आङ्‌गाॽ आबाङे आदुःन्‍दे नाम्‍लान्

खुने़ॽ कुदगि युक्‍खुङ्‌बामे़न्‍लो

हे़क्‍क्‍याङ् आङ्‌गाॽ ले़प्‍माङ् के़रे़क्

आबाःन्‍हाॽ खुने़ॽ मे़त्‍तुङ्‌बा वये़रो॥

५ खे़ब्‍याङ् खुने़ॽ थे़मा नुगप् पिआ

खे़न् निङ्‌वाॽ खोसुङ्‌बा वये़रो

हे़क्‍क्‍याङ् खुने़ॽ थे़मा पाःत्‍तुइ,

खे़न् आङ्‌गाॽ कुसिङ् निःत्‍तुङ्‌बा वये़रो॥

६ थे खुने़ॽ के़रे़क् कुमुक्‍साम्‍मिल्‍ले़ अत्‍ताबि?

मेःन्, खुने़ॽ आङ्‌गाॽ आबेलिन् खे़प्‍सुरो॥

७ खे़प्‍मो कुदोःप्‍मा मनाःल्‍ले़ पेलि फाक्‍मा सुक्‍तुरो,

खे़ल्‍ले़ चोगुल्‍ले़ खासे़न्‍लोःम्‍बान्‍लाम्

आङ्‌गाॽ सदादिङ्‌ले़ लागि से़न्‍लप् खोसुङ्‌बारो॥

८ आङ्‌गाॽ खुने़ॽ नाङ्‌गे़न् पिसाङ् कोःत्‍तुङ्‌लो,

आङ्‌गाॽ नाम्‍धा पिसाङ्‌ङाङ् हक्‍सुङ्‌लो,

कर आङ्‌गाॽ आत्‍तान्‍नाङ्

निङ्‌वाॽफुमाङ्‌ङिन् मे़ङ्‌घोबान्‍लो॥

९ थाङ्‌गे़न् थो ले़प्‍माङ् नु ते़मे़न्‍दिङ् यो ले़प्‍माङ्

निङ्‌वाॽफुमाङ्‌ङिल्‍ले़ आबाङे

याःम्‍बक् चोगुआङ् वाॽरो॥

कर आङ्‌गाॽग खुने़ॽ आत्‍तान्‍नाङ्

निमा मे़न्‍छुक्‍पान्‍लो॥

१० कर आङ्‌गाॽ आवाॽमा

आबेःक्‍मा के़रे़क् खुने़ॽ निसुरो॥

खुने़ॽ आङ्‌गाॽ साॽआल्‍ले़ आभे़ल्‍ले़साङ्

साम्‍म्‍याङ् इसेःङ्‌बा हे़क्‍के तुम्‍मारो॥

११ खुने़ॽ सेगुबा लाम्‍मो आङ्‌गाॽ

नसाःन्‍साबा पोङ्‌ङाआङ् लाङ्‌घेःक्‍कारो,

आङ्‌गाॽ चुप्‍साङ् फे़न्‍छाङ् मे़लॽआन्‍लो॥

१२ आङ्‌गाॽ सदादिङ् निङ्‌वाॽफुमाङ्‌ङिल्‍ले़

कुइङ्‌जाङ्‌ङिन् इःत्‍तुङ् नाःत्‍तुङ्‌लो॥

खुने़ॽ कुबाःन्‍जाक्‍किन् आलागि थिक्‌याःन्‍धक् आजामा कुजानुःल्‍ले़ साॽरिक्

यरिक् इमे़ल्‍लुङ्‌बा चोःक्‍लो॥

१३ खुने़ॽ मे़ले़ङ्‌सिङ्‌ने़न्, खुने़ॽ चोःक्‍मा कोःत्‍तुबा पाःन्‍निन् ले़ङ्‌मा सुक्‍मे़दे़त्‍ने़ल्‍लो

खुने़ॽ आबाङे थे कुसिराॽथाङ्, खे़न् चोगुरो॥

१४ आलागि खुने़ॽ थे़माइ चोःक्‍मा निङ्‌वाॽ इःत्‍तुआङ् वाॽरो, खुने़ॽ खे़न् कुलिङ्‌दो के़त्‍तुरो॥

हे़क्‍तङ्‌बा वेॽ यरिक् निङ्‌सेःक्‍हाॽ खुने़ॽ कत्‍तुरो॥

१५ खे़ल्‍ले़ चोगुल्‍ले़ आङ्‌गाॽ

खुने़ॽ कुदगि ताआल्‍ले़ पगि किआरो॥

खुने़ॽ कुयाःम्‍बेओ निङ्‌वाॽ इःत्‍तुङ्‌ङिल्‍ले़

आङ्‌गाॽ यङ्‌मा सिआरो॥

१६ निङ्‌वाॽफुमाङ्‌ङिल्‍ले़ए आङ्‌गाॽ

आनिङ्‌साङ् पुगे़र याःन्‍दाङ्‌ङाङ् वाॽरो,

मुक्‍साम्‍दाङ्‌बाल्‍ले़ए आङ्‌गाॽ

किमा यङ्‌माओ थासाङ्‌ङाङ् वाॽरो॥

१७ हे़क्‍केसाङ् खामाक्‍माल्‍ले़ आङ्‌गाॽ

स्‍वाःत् वाॽआर याःम्‍मा मे़सुक्‍कान्‍लो,

माक्‍सिदिःङ्‌ग्‍याःप्‍पा खामाक्‍चुम्‍बे़ल्‍ले़आङ् आङ्‌गाॽ

स्‍वाःत् के़वाॽबा चोःक्‍मा मे़सुक्‍कान्‍लो॥

२४

“मुक्‍साम्‍दाङ्‌बे़ल्‍ले़ खासे़न्‍ले़ ये़न्‍निन्

थेआङ् निःन्‍धो मे़युक्‍खुन्‍बाबे?

थेआङ् खुने़ॽ कुसिङ् के़निःप्‍पाहाॽरे़

खुने़ॽ कुघासे़न्‍निन् आम्‍भा

थेनाधे मे़हाङ्‌घुआङ् मे़युङ्‌बाबे?

२ “मनाहाॽरे़ इःन्‍दो लुङ्‌हाॽ मे़जत्‍तुआङ्

खुन्‍छिॽ लाजेॽ सिङ्‌बुहाॽ मे़भोसुरो

हे़क्‍क्‍याङ् एॽयाङ्‌बे़ल्‍ले़ कुमे़ल्‍लुक्‍किन्

मे़घुःत्‍तुआङ् खुनिॽ मे़ल्‍लुक्‍हाॽनु मे़भुत्‍तुसिरो॥

३ खे़ङ्‌हाॽरे़ ये़त्‍छाबाहाॽरे़ खुनिॽ अदङ्‌हाॽ

मे़नाप्‍तुसिआङ् मे़देॽरुसिरो

हे़क्‍क्‍याङ् मेमेदुमाल्‍ले़ कुबित्‍ते़न् खुने़ॽ

कुसिङ्‌नात् हुङ्‌मा मे़न्‍जुःत्‍ते थारिक्

खे़ङ्‌हाॽरे़ हाबा मे़गत्‍तुरो॥

४ खे़ङ्‌हाॽरे़ याङ्‌गे़साॽबाहाॽरे़

खुनिॽ खोमा लक्‍किन् मे़नाप्‍तुसिरो,

हे़क्‍क्‍याङ् खे़न् मे़ङ्‌घोमनाबा मे़जोगुसिरो

खे़ब्‍याङ् खे़ङ्‌हाॽ साक्‍के़ल्‍ले़क्

चिङ्‌सिङ्‌माआङ् युङ्‌मा मे़बाङ्‌घुसिरो॥

५ “मुरे़ःक् खारे़ःक्‍पा एःक्‍सादे़न्‍हाॽओ

ताम्‍भुङ् अदङ्‌हाॽरे़ कुजा मे़गोःत्‍तुबा हे़क्‍के

याङ्‌गे़साॽबाहाॽरे़ कुजा मे़गोःत्‍तुरो

खे़ङ्‌हाॽरे़ खुनिॽ साएहाॽरे़ लागि

आत्‍तान्‍नाङ् कुजा खोमा मे़न्‍छुक्‍तुन्‍लो॥

६ खे़ङ्‌हाॽरे़ वेॽ मनाःल्‍ले़ कुब्‍याङ्‌सिओ

पोगुगे़न् कुजा मे़सुप्‍सुरो

हे़क्‍क्‍याङ् ताक्‍के़भे़ॽबाल्‍ले़ कुजे़ल्‍ले़क्‍सेॽ

इक्‍ताप्‍पो चे़ल्‍ले़क्‍सेॽ मे़दुबुरो॥

७ खे़ङ्‌हाॽरे़ थेआङ् मे़ङ्‌घाम्‍मे नाम्‍मे़दाःत्‍छुरो,

चुङ्‌ङो खे़ङ्‌हाॽरे़ खुनिॽ थक्

ते़प्‍मा वेॽ थेआङ् मे़ङ्‌गत्‍तुन्‍लो॥

८ थे़गुहाॽओलाम्

के़धाबा वाहित्‍तिल्‍ले़ खे़ङ्‌हाॽ

वामे़रक्‍काङ् सुबा मे़बोङ्‌लो॥

हे़क्‍क्‍याङ् वइःम्‍सिङ्‌मारे़ लागि

खे़ङ्‌हाॽ लुङ्‌भुक्‍कुहाॽओ मे़लुम्‍सिङ्‌लो॥

९ “कुम्‍बा के़होःप्‍पा अङे़ःक्‌वाहाॽ

खुन्‍छिॽ माःल्‍ले़ कुभक्‍तुङ्‌ङोलाम्

मे़नाप्‍तुसिआङ् मे़देॽरुसिरो॥

याङ्‌गे़साॽबा मनाःल्‍ले़ कुमुॽइदाङ्‌साहाॽ

सिङ्‌नात्‍तो मे़युक्‍खुसिरो॥

१० चाङ्‌देःत् होःप्‍मारे़ चोगुल्‍ले़

खे़ङ्‌हाॽ ले़क्‍चाबे़धिःक् लाङ्‌मे़घेःक्‍लो

खे़ब्‍याङ् साक्‍मे़न्‍जा पोगुगे़न्

कुजा थःङ्‌माहाॽ मे़सुप्‍सुरो॥

११ खे़ङ्‌हाॽरे़ चैतुन निःङ्‌गेॽ मे़एःप्‍सुरो

खे़ब्‍याङ् चे़ल्‍ले़क्‍सेॽइन् कुवा मे़लःत्‍तुरो,

कर आबाङेग वामिःक्‍माल्‍ले़

तरुसिबा मे़बोङ्‌लो॥

१२ ये़क्‌यक्‍हाॽओ सिमा के़इःप्‍पाहाॽ नु

के़गाःम्‍बा मनाहाॽ मे़याःत्‍लो,

कर निङ्‌वाॽफुमाङ्‌ङिल्‍ले़ खे़ङ्‌हाॽरे़

खुनिॽ पेलिन् मे़घे़प्‍सुन्‍लो॥

१३ “ओःत्‍तिन् खुन्‍छिॽ सिराॽ

मे़न्‍धाङ्‌मनाबा मनाहाॽआङ् मे़वाॽरो,

कुभारे़ ओःत्‍तिःल्‍ले़ कुबेन्

खुन्‍छिॽ कुसिङ् मे़न्‍निःत्‍तुन्‍लो

हे़क्‍क्‍याङ् खागे़ओःप्‍पा लाम्‍मो

खे़ङ्‌हाॽ लाङ्‌मे़ङ्‌घेःक्‍ने़ल्‍लो॥

१४ फजिवजि खाओःप्‍मानुःल्‍ले़

तगिए मना के़से़प्‍पे़न् पोःक्‍लो

हे़क्‍क्‍याङ् याङ्‌गे़साॽबा नु

कुधेआङ् के़होःप्‍पाहाॽ से़रुसिरो

खे़ब्‍याङ् से़न्‍दिक्‍क खे़ल्‍ले़

खुःन्‍द्रिक्‍पा कुइसिःक् नाप्‍तुसिरो॥

१५ के़त्‍निबाल्‍ले़ युःन्‍छिक् लाम् सुगुर युङ्‌लो,

खे़न् ये़म्‍मो खे़ल्‍ले़ ‘आत्‍तिल्‍ले़आङ् आङ्‌गाॽ मे़निआन्’ पाःत्‍तुरो॥

खे़ब्‍याङ् मनारे़ कुसिङ् मे़न्‍निःत्‍ताल्‍ल

फाॽआङ् खे़ल्‍ले़ कुनारान् ते़प्‍तुरो॥

१६ से़न्‍दिक् खे़न् कुॽइगे़भे़म्‍बाहाॽरे़

हिम्‍मिन् मे़से़सुआङ् मे़लाःत्‍लो,

कर खे़ङ्‌हाॽ ले़न्‍दिक्‍क मे़जिङ्‌सिङ्‌लो

खे़म्‍ब्‍याङ् खागे़ओःप्‍पो ओःन्‍मे़न्‍धाक्‍सिङ्‌ङिल्‍लो॥

१७ ले़न्‍दिक् खागे़ओःप्‍पो खे़ङ्‌हाॽ मे़गिरो,

कर से़न्‍दिक्‍पा खागे़माक्‍पोने़भग्र

खे़ङ्‌हाॽ मे़ङ्‌गिने़न्‍लो॥

१८ “ताक्‍के़भे़ॽबा मे़न्‍छाम् याप्‍मिहाॽग

च्‍वाःत् पुःत्‍थुङ्‌वा हे़क्‍के थेनाधेबासिरो,

खे़ङ्‌हाॽरे़ खुनिॽ लाजेन्

निङ्‌वाॽफुमाङ्‌ङिल्‍ले़ साक्‍मुरा मे़त्‍तुरो,

खे़ङ्‌हाॽ खुन्‍छिॽ चे़ल्‍ले़क्‍सेॽ इक्‍ताप्‍पो

याःम्‍बक् चोःक्‍से़ पेःक्‍मा मे़ङ्‌घोने़न्‍लो॥

१९ नाम्‍लाःङ्‌मा नु हाङ्‌वामाल्‍ले़ नाःङ्‌ङिन् योःन्‍दुरो

हे़क्‍केलॽरिक्‍के लायोबा मनान्

कुहिङ्‌वे़त्‍हाॽरे़ खुनिॽ लाजेॽओलाम् माबेःक्‍लो॥

२० कुम्‍मारे़आङ् खे़न् निङ्‌वाॽ मे़इःत्‍तुन्‍लो, फेॽबाःत्‍तिल्‍ले़ खे़न् चदेसुरो

आत्‍तिन्‍हाॽरे़आङ् खे़ल्‍ले़ कुमिङ्‌ङिन् निङ्‌वाॽओ मे़न्‌युक्‍सुन्‍लो॥

के़जोःम्‍बा सिङ्‌बुङ् हे़क्‍के खे़न् मे़क्‍लो॥

२१ खे़ल्‍ले़ कुस्‍साकुए के़होःप्‍मा

सामे़ङ्‌गप्‍मनामा मे़न्‍छुमाहाॽ तुक्‍खे चाःत्‍तुसिरो

हे़क्‍क्‍याङ् कुये़म्‍बा के़सिमा

मेमेदुमाहाॽ कुलुङ्‌माॽ मे़न्‍दुक्‍ने़न्‍लो॥

२२ निङ्‌वाॽफुमाङ्‌ङिल्‍ले़ कुमुक्‍साम्‍मो

मुक्‍के़गुबाहाॽ मे़क्‍खुसिरो,

निङ्‌वाॽफुमाङ्‌ङिल्‍ले़ याःम्‍बक् चोगुरो

खे़ब्‍याङ् ताक्‍के़भे़ॽबाहाॽ मे़सिरो॥

२३ निङ्‌वाॽफुमाङ्‌ङिल्‍ले़ खे़ङ्‌हाॽ

नुरिक्‍काङ् मे़हिङ्‌ल वाॽमा पाङ्‌घुसिरो

कर के़रे़क् ये़म्‍मो खे़ङ्‌हाॽरे़ खुनिॽ

वाॽमा पेःक्‍मान् ओमे़त्‍तुरो॥

२४ कुभा ये़म्‍ले़ लागि कुॽइगे़भे़म्‍बान् हुरुम्‍लुम्‍ना पोरो,

कर खे़न् एगाङ् याःन्‍सुङ् कुसिङ् इरे़म् पेःक्‍लो

हे़क्‍मनाबा चासम् कुइसिःक् खे़न् इसुॽरुरो॥

२५ अक्‍खे मेःन् फाॽआङ् आत्‍तिल्‍ले़ नाॽमा सुक्‍तुबे?

आङ्‌गाॽ आबाःन्‍निन् से़क्‍खा मेःन्

फाॽआङ एःल्‍ले़ तसि पिमा सुक्‍तुबे?”

बिल्‍ददरे़ पाःत्‍तु–

२५

१-२ निङ्‌वाॽफुमाङ्‌ङिन् मुक्‍साम्‍साबा चोक्‍लो,

के़रे़क्‍ले़ खुने़ॽ किप्‍मा पोङ्‌लो,

खुने़ॽ कुहाङ्‌जुम्‍मो सनारुङ् पोङ्‌ल चोगुरो॥

३ आत्‍तिल्‍ले़ कुधक्‍सुबा तुराहाॽ निःप्‍मा सुक्‍तुसिबे?

निङ्‌वाॽफुमाङ्‌ङिल्‍ले़ से़न्‍दाङ्‌गे़न कुओःत्‍ति

मे़ङ्‌गे़प्‍मनाबा ते़न् आत्‍तान् वाॽबे?

४ निङ्‌वाॽफुमाङ्‌ङिल्‍ले़ कुनिमो

आत्‍तिन् मनान् साम्‌योबा पोङ्‌मा सुक्‍पे?

इग्र मे़न्‍छुमालाम् के़बोङ्‌बा आत्‍तिन्

मनान् सुत्‍थो पोङ्‌मा सुक्‍पे?

५ खुने़ॽ कुनिमो लाबे़न्‍नाङ् खे़म्‍म्‍याक्

से़दिदिङ् के़ओःप्‍पा मे़जोःक्‍ने़न्‍लो,

हे़क्‍क्‍याङ् खेःम्‍सिक्‍पाहाॽआङ् प्रिङ्‌ब्रिङ्

के़ओःप्‍पा मे़न्‍जोःक्‍ने़ल्‍लो॥

६ हाबा हे़क्‍केलरिक्‍के निङ्‌वाॽफुमाङ्‌ङिल्‍ले़

कुनिमो मे़न्‍छाम् याप्‍मिन्

फेॽबाःत्‍तिन्‍नुःल्‍ले़ यम्‍बा मे़जोःक्‍ने़ल्‍लो

हे़क्‍क्‍याङ् मे़न्‍छाम् याप्‍मिन् तनादिःक्‍पा

यारिक्‍काङ् मे़जोःक्‍ने़ल्‍लो॥

अय्‍युबरे़ पाःत्‍तु–

२६

१-२ आङ्‌गाॽ मे़न्‍धुम्‍मनाबे़न् के़भाॽराङ्‌बि?

कुसाॽइ मे़न्‌याक्‍मनाबे़न् के़से़ःप्‍ताङ्‌बि?

३ आङ्‌गाॽ हे़क्‍तङ्‌बा अदङ् मनान्

नुबा सुजाहाॽ के़बिराङ्‌बि?

हे़क्‍क्‍याङ् आङ्‌गाॽ हे़क्‍तङ्‌बा अदङ्‌ङिन्‍नु

के़सिक्‍कुम्‍दिङ् निङ्‌वान् के़हासुबि?

४ खे़ने़ॽ के़बाःन्‍हाॽ हाःत्‍ले़ खे़प्‍सुग?

कन् पाःन्‍निन् एःल्‍ले़ पाःप्‍मा के़बाङ्‌घे़ग?

५ खे़मादिङ यङ्‌सङ्‌ङोबा च्‍वाःत् सिगाङ्

के़सिबा याम्‍साम्‍हाॽ मे़यङ्‌लो॥

खे़ॽयो के़वाॽबा के़रे़क् खुन्‍छिॽ

यङ्‌मा के़रे़आङ् मे़वाॽरो॥

६ निङ्‌वाॽफुमाङ्‌ङिल्‍ले़ कुदगि

खे़मादिङ् यङ्‌सङ्‌ङिन् हल्‍ले़क् थाःप्‍पाङ् ने़रो

हे़क्‍क्‍याङ् मे़क्‍मा सिमे़न्‍नाङ्

हङ्‌बे़त् नुरिक्‍काङ् निदे़त्‍लो॥

७ निङ्‌वाॽफुमाङ्‌ङिल्‍ले़ थाःङ्

पिसाङ्‌बा ताङ्‌साक्‍पान् खिङ्‌घुरो

हे़क्‍क्‍याङ् मे़होङ्‌लिङ् खे़होङ्‌लिङ्‌ङो

इक्‍सादिङ् खाम्‍बेःक्‍मान् फोःन्‍दु फत्‍छुरो॥

८ निङ्‌वाॽफुमाङ्‌ङिल्‍ले़ खाॽमिःप्‍पान्

च्‍वाःत्‍तिल्‍ले़ थिम्‍सुरो

खे़ब्‍याङ् खे़न् लिःप्‍साङ्

खाॽमिःप्‍पान् फक्‍मा मे़बाङ्‌घुन्‍लो॥

९ खुने़ॽग कुभुम्‍बा लाबे़न् ते़प्‍तुरो

खे़ल्‍ले़ कुसम्‍धाङ् खाॽमिःत्‍ते़न् खिङ्‌घुरो॥

१० खुने़ॽ ताःन्‍छोगे़न् खाओःप्‍मान् नु

खामाक्‍मा इःन्‍दोहाॽ युक्‍खुरो

तुङ्‌गोदिङ् वरःङ्‌सम्‍धाङ् मिक्‍के़नुप्‍पा

नियारा ने़स्‍सुआङ् ने़रो॥

११ खुने़ॽ फे़ःक्‍तुसिल्‍ले़ ताङ्‌साक्‍पोबा

सित्‍लाङ्‌हाॽ थे़गक्‍कक्‍ना यङ्‌लो

खे़ङ्‌हाॽ किमाल्‍ले़ मुन्‍जिङ् मुन्‍जिङ् मुन्‍लो॥

१२ खुने़ॽ आबाङे कुमुक्‍साम्‍मिल्‍ले़

तुङ्‌गोदिङ् वरःङ्‌ङिन् इःप्‍सुरो,

आबाङे कुसिक्‍क्‍म् निङ्‌वाःल्‍ले़

किप्‍मागे़घुबा थक्‍सा राहाबे़न् मे़क्‍खुरो॥

१३ खुने़ॽ साःङ्‌गुगे़न् कुसक्‍माःल्‍ले़

ताङ्‌साक्‍पान् सेसेबा चोगुरो

हे़क्‍क्‍याङ् कुहुक्‍किल्‍ले़ च्‍वाःत्‍तो के़याक्‍पा

किप्‍मागे़घुबा असेःक्‍किन् हदॽ स्‍ये़रुरो॥

१४ कङ्‌ग खुने़ॽ कुमुक्‍साम्‍मिन् हिरिप्

वरिप् निधाःप्‍सुबारक्‍लो,

खुने़ॽ सेःम्‍सेःम्‍बा कुइक्‍लारक्‍लो॥

खुने़ॽ कुमुक्‍साम्‍मिल्‍ले़ कुहुःक्‍मान्

हाःत्‍ले़ कुसिङ् निःप्‍मा सुक्‍तुबे?

२७

अय्‍युबरे़ याम्‍मोआङ् पाःन्‍धङ् चोगु, हे़क्‍क्‍याङ् पाःत्‍तुरो,

अय्‍युब

२-३ निङ्‌वाॽफुमाङ्‌ङिल्‍ले़ आङ्‌गाॽ

आयुक्‍हाॽ तेॽरु पिराङ्‌लो॥

मुक्‍साम्‍दाङ्‌बाल्‍ले़ आङ्‌गाॽ

आहिङ्‌मनिन् थोना योबा चोगु पिराङ्‌लो॥

आङ्‌गाॽ आधक्‍को आसक्‍मा याक्‍ल थारिक्,

हे़क्‍क्‍याङ् निङ्‌वाॽफुमाङ्‌ङिल्‍ले़

आङ्‌गाॽ साःङ्‌गु सक्‍मा पिआर थारिक्,

कुहिङ्‌वे़त् निङ्‌वाॽफुमाङ्‌लाम्

आङ्‌गाॽ माङ्‌हे़क्‍सिङ्‌ङारो,

४ आम्‍ब्राःल्‍ले़ ताप्‍फे़ःम्‍बा पान् मे़बाःत्‍तुन्‍लो,

आङ्‌गाॽ आल्‍सोःप्‍पाल्‍ले़

इङ्‌ले़क् पान् मे़बाःत्‍तुङ्‌ङिन्‍लो॥

५ खिनिॽ के़बाःत्‍तुम्‍बान् से़क्‍खाबा चोक्

फाॽआङ् आङ्‌गाॽ पाःप्‍मा मे़दे़न्‍नाल्‍लो,

आङ्‌गाॽ आसिसि थे़म्‍बा फोत्‍या मे़ःन्‍ने

वाॽआ के़लॽबा आबाःन्‍निन् मे़ले़त्‍तान्‍लो॥

६ साम्‌योबा चोःक्‍का के़लॽबा आबाःन्‍निन्

आङ्‌गाॽ आसिसि थारिक् मे़ले़त्‍तान्‍लो,

आघासिङ्‌निःप्‍मा आनिङ्‌वान् सेसेबा चोक्‍लो॥

७ आङ्‌गाॽ आदक्‍ले़ङ्‌वाओ के़बोःक्‍पाहाॽरे़

साम्‍बान् खुम्‍दिङ् मे़घोसुररो

हे़क्‍क्‍याङ् कुॽइगे़भे़म्‍बा लायोबाहाॽरे़ के़साक्‍पा

मे़दुमुबा हे़क्‍के़ आनिङ्‌मिहाॽरे़ मे़दुमुररो॥

८ निङ्‌वाॽफुमाङ् नसान् मे़न्‍जोःक्‍मनाबा

मनाःल्‍ले़ कुहिङ्‌मे़न् खुने़ॽ तेॽरु पिरुरो,

हे़क्‍केःल्‍ले़ खे़न् मनाःल्‍ले़ थे़मान्

निङ्‌साङ् चोःक्‍मा सुक्‍तुबे?

९ खे़ङ्‌हाॽरे़ तुक्‍खे लाक्‍खे मे़दुमुरो,

हे़क्‍के पोङ्‌ङिल्‍ले़ थे निङ्‌वाॽफुमाङ्‌ङिल्‍ले़

खे़ङ्‌हाॽरे़ खुनिॽ पेलिन् खे़प्‍सुबि?

१० थे खे़ङ्‌हाॽरे़ निङ्‌वाॽफुमाङ्‌ङिल्‍ले़

कुसःप्‍मान् खोमा निङ्‌वाॽ मे़न्‍जोगुम्‍बि?

थे खे़ङ्‌हाॽरे़ खुने़ॽ चक्‍मे़न्‍लॽए पेलि मे़भाक्‍तुबि?

११ निङ्‌वाॽफुमाङ्‌ङिल्‍ले़ कुमुक्‍साम्‍मिन्

साॽरिक् यम्‍बा चोक्‍लो,

आङ्‌गाॽ खिनिॽ हुॽनिङ्‌लो॥

मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

कुनिङ्‌सेक् थे वाॽ,

आङ्‌गाॽ खिनिॽ ओसेःन्‍धाक्‍निङ्‌लो॥

१२ कर थेभे़ल्‍ले़, से़क्‍खा खिनिॽ के़रे़क्

पाःन्‍हाॽ के़निसुम्‍माङ्‌ङे के़वयिरो॥

हे़क्‍केःल्‍ले़ थेआङ् अक्‍तङ्‌बा हने़बा

पाःन्‍हाॽ के़बाःत्‍तुम्‍ल के़वयिबाबे?

सोपररे़ल्‍ले़ पाःत्‍तु–

१३ निङ्‌वाॽफुमाङ्‌ङिल्‍ले़ ताक्‍के़भे़ॽबा

कुॽइगे़भे़म्‍बाहाॽ खुम्‍दिङ् पिरुसिरो

मुक्‍साम्‍दाङ्‌बाल्‍ले़ कुॽइगे़भे़म्‍बा मनाहाॽ

आम्‍भा कम्‍भदाङ्‌बाए लक् पिरुसिरो॥

१४ खे़ङ्‌हाॽरे़ खुनिॽ यरिक् मुइॽदाङ्‌सा

थिन्‍दाङ् सायोबोरा पोङ्‌मा मे़सुक्‍लो,

कर खे़ङ्‌हाॽ के़रे़क् थङ्‌ङो मे़स्‍ये़रुसिरो

खुन्‍छिॽ साहाॽ खाघा चामा मे़ङ्‌घोए मे़वाॽरो॥

१५ के़दाङ्‌बा के़याःक्‍पाहाॽआङ् माङ्‌दुक्‍माल्‍ले़ मे़सिरो,

खे़ङ्‌हाॽ मे़सिःल्‍ले़ मेमेदुमाहाॽआङ् मे़रिङ् मे़न्‍धक्‍ने़न्‍लो॥

१६ ताक्‍के़भे़ॽबाल्‍ले़ मुल्‍लुक् याङ्‌साकुन्‍धे लुप्‍सुरो

हे़क्‍क्‍याङ् आत्‍तातान्‍ने चाङ्‌देःत् सुप्‍सुरो,

१७ कर नसाःन्‍साबा मनाहाॽरे़

खे़न् याङ्‌साकुन्‍धेन् मे़घोसुरो

हे़क्‍क्‍याङ् साम्‌योबाहाॽरे़ खे़न्

चाङ्‌देःत्‍हाॽ मे़जाक्‍खुरो॥

१८ ताक्‍के़भे़ॽबाल्‍ले़ चोगुबा हिम्‍मिन्

ताःक्‍ख्रिबे़ल्‍ले़ कुॽइ हे़क्‍तङ्‌बा चोक्‍लो

इग्र इक्‍के़गोबा योःग्‍बाःल्‍ले़

कुयाक्‍सा हिम् कुइसिःक् लॽरो॥

१९ थिक्‌याःङ्‌ग खे़न् याङ्‌साकुन्‍धेसाबा पोङ्‌बिलारो,

कर कुदाःन्‍दिक् पोःक्‍किल्‍ले़ खे़ल्‍ले़ के़रे़क्

कुयाङ्‌साकुन्‍धेन् पेक् चुःत्‍ताङ् होप्‍लो॥

२० आल्‍लोरे़ आल्‍लो के़गुङ्‌बा के़युबा

ले़ःङ्‌वा हे़क्‍के खे़न् किमा यङ्‌मा तुमुरो॥

खइक् खइक् के़इक्‍सिङ्‌बा सुरित् केजङ्‌ङिल्‍ले़

से़न्‍दिक् खे़न् पक्‍खु तेॽरुरो॥

२१ नाङ्‌गे़न् पिसाङ्‌बा सुरिःत्‍माल्‍ले़ खे़न् फे़सु तेॽरुरो,

साम्‍मिःत्‍ते़ल्‍ले़ खे़न् कुहिम्‍मोलाम्‍बा

आःक्‍खुआङ् माःङ्‌घा पक्‍खु तेॽरुरो॥

२२ खे़ल्‍ले़ हाराहारा खे़त्‍छिङ्‌मा तम्‍सिन् चोगुरो

लुङ्‌माॽ स्‍याःत् मे़ल्‍लॽए खे़ल्‍ले़ कुसम्‍धाङ्

सुरित् केजङ्‌ङिन् हुःक्‍तारो॥

२३ खे़न् आत्‍तान् खे़त्‍छिङ्‌साङ्

सुरित्‍ते़ल्‍ले़ खे़न् यङ्‌मा से़रुरो

हे़क्‍केलॽरिक् खे़ल्‍ले़ कुसम्‍धाङ्

नामे़न्‍छाॽ मेत्‍तुर साम्‍मिःत्‍ते़न् हुःक्‍लो॥

अय्‍युबरे़ सिक्‍कुम्‍दिङ् निङ्‌वाॽ नु खासिङ्‌निःप्‍मा पान् पाःत्‍तु

२८

से़क्‍खाए युप्‍पाःल्‍ले़ कुभुहाॽ ने़रो,

हे़क्‍क्‍याङ् साम्‍म्‍याङ् साङ्‌मादे़न्‍हाॽ ने़रो॥

२ मनाहाॽरे़ खाम्‍बेःक्‍मोलाम्

फे़न्‍जेन् मे़दयु मे़लःत्‍तुरो,

मे़न्‍छाङ्‌ङेबा निङ्‌घन्‍निन्

मे़योःन्‍दुआङ् फे़मिन् मे़लःत्‍तुरो॥

३ मनाहाॽरे़ साॽरिक् खामाक्‍चुम्‍बा

खागे़माक्‍पोआङ् मे़गोःत्‍तुरो,

इक्‍सादिङ् खाम्‍बेःक्‍माल्‍ले़

कुसिगाङ्‌ङाङ् मे़हक्‍सुरो

हे़क्‍क्‍याङ् खादाम्‍मो लुङ्‌याक्‍पेन् मे़भाःन्‍दुरो॥

४ मनाहाॽ मे़युङ्‌बा इग्र खे़ङ्‌हाॽ

लाङ्‌मे़घेःक्‍पा लाम्‍मोनुःल्‍ले़आङ्

माःङ्‌घा हङ्‌गारिङ्‌बा मे़भाःन्‍दुरो॥

खे़ङ्‌हाॽरे़ खाम्‍बेक् सिगाङ्

मु पेःक्‍मा कुहङ् मे़दयुरो

खे़ब्‍याङ् खे़प्‍मो खे़ङ्‌हाॽ इदाःक्‍को

ते़ल्‍ले़म् ते़ल्‍ले़म् मे़भोःन्‍छिङ्‌ङाङ्

चिजि खक्‍खक्‍पादे़न्‍नो याःम्‍बक् मे़जोःक्‍लो॥

५ इक्‍सादिङ् खाम्‍बेःक्‍मोलाम्

पोगुगे़न् कुजा मे़भत्‍छुरो॥

कर खे़न् सिगाङ्‌ग मिन् हुरुरुना तिःत्‍थाङ्‌लो

खे़ब्‍याङ् के़रे़क् पाःन्‍हाॽ ले़राङ् साबन् पोङ्‌लो॥

६ इक्‍सादिङ् खाम्‍बेःक्‍मोबा सियाक्‍पेॽ

थे़याक्‍पेॽओ कुभिङ्‌लुङ् याक्‍लो,

हे़क्‍क्‍याङ् खे़ल्‍ले़ कुहिःक्‍को साम्‍म्‍याङ् याक्‍लो॥

७ आत्‍ति सावागे़म्‍बा पुःल्‍ले़आङ्

खे़प्‍मो पेःक्‍मा लाम् मे़निसुन्‍लो,

काम्‍मया हे़क्‍तङ्‌बा पुःल्‍ले़

कुमिक्‍किल्‍ले़आङ् खे़न् मे़निसुन्‍लो॥

८ कुभा किप्‍मागे़घुबा थक्‍साःल्‍ले़आङ्

खे़ॽयो मे़दोॽरुन्‍लो

आत्‍तिन् खिरिङ्‌बा केबान्‍नाङ्

खे़न् चिजिबा लाम्‍मो लाङ्‌मे़घेःक्‍ने़न्‍लो॥

९ मनाहाॽरे़ पसाक् पसाक्

साक्‍ल याक्‍पेन् मे़हङ्‌घुरो॥

थे़गुहाॽ

कुबुङ्‌ङोनुए चिल्‍ले़क् मे़ले़क्‍खुरो॥

१० खे़ङ्‌हाॽरे़ सियाक्‍पेॽ थे़याक्‍पेॽओ

हङ्‌गारिङ्‌बा मे़दयु मे़देॽरुरो

हे़क्‍क्‍याङ् इमे़ल्‍लुङ्‌बा मुधिङ्‌लुङ्‌हाॽ मे़घोसुरो॥

११ खे़ङ्‌हाॽरे़ वहःङ्‌ङोबा वाबुन्‍दाक्‍हाॽ

कोःप्‍मारे़ लागि मे़दयुरो

हे़क्‍क्‍याङ् खे़प्‍मो के़युङ्‌बा याङ्‌भुहाॽ मे़लःत्‍तुरो॥

१२ कर सिक्‍कुम्‍दिङ् निङ्‌वाःङ्‌ग आत्‍तान् खोदे़प्‍पे?

खासिङ् निःप्‍माल्‍ले़ कुहाक्‍दाक्‍किन् आत्‍ति वाॽबे?

१३ मनाहाॽरे़ खुनिॽ लुम्‍मो

सिक्‍कुम् निङ्‌वाॽ खोमे़दे़त्‍ने़न्‍लो॥

आत्‍तिल्‍ले़आङ् कल्‍ले़ कुमे़ल्‍लुङ्‌ङिन्

कुसिङ् मे़न्‍निःत्‍तुन्‍लो॥

१४ ते़मे़न्‍दिङ् वरःङ्‌ङिल्‍ले़ पाःत्‍तुरो,

“खे़न् आङ्‌गाॽनु होप्‍लो”

खे़ब्‍याङ् वरःङ्‌ङिल्‍ले़ पाःत्‍तुरो,

“सिक्‍कुम्‍दिङ् निङ्‌वान् आङ्‌गाॽ मे़गत्‍तान्‍लो॥”

१५ इसेःङ्‌बा साम्‍म्‍याङ्‌ङिल्‍ले़

खे़न् इङ्‌मा सुक्‍मे़दे़त्‍ने़ल्‍लो॥

युप्‍पाःल्‍ले़आङ् खे़ल्‍ले़ कुमे़ल्‍लुङ्‌ङिन्

हुङ्‌मा सुक्‍मे़दे़त्‍ने़ल्‍लो॥

१६ साम्‍म्‍याङ् इसेःङ्‌बाल्‍ले़

खे़न् इङ्‌मा सुक्‍मे़दे़त्‍ने़ल्‍लो

इग्र इमे़ल्‍लुङ्‌बा मुधिङ्‌लुङ्‌ङिन्‍नु

खे़ल्‍ले़ कुमे़ल्‍लुङ्‌ङिन् तङ्‌मा सुक्‍मे़दे़त्‍ने़न्‍लो॥

१७ खे़प्‍से़म्‍मे़ॽ, साम्‍म्‍याङ् हे़क्‍क्‍याङ्

माङ्‌लुङ्‌नु खे़न् तङ्‌मा सुक्‍मे़दे़त्‍ने़न्‍लो

इसेःङ्‌बा साम्‍म्‍याङ् वाःत्‍तिःन्‍नु

खे़न् ले़क्‍मा याःन्‍मे़दे़त्‍ने़ल्‍लो॥

१८ चाक्‍कालुङ् इग्र मुधिङ्‌लुङ्‌ले़ग पाःङ्‌ग

पाःप्‍मा मेःन्‍छाङ् पोङ्‌लो

सिक्‍कुम्‍दिङ् निङ्‌वाॽरे़ कुमे़ल्‍लुङ्‌ङिन्

पःन्‍छेनुःल्‍ले़आङ् यरिक् वाॽरो॥

१९ सिक्‍कुम्‍दिङ् निङ्‌वाॽरे़ कुमे़ल्‍लुङ्‌ङिङ्‌ग

साॽरिक् इमे़ल्‍लुङ्‌बा मुधिङ्‌ङिन्‍नु

खे़न् तङ्‌मा सुक्‍मे़दे़त्‍ने़ल्‍लो

इसेःङ्‌बा साम्‍म्‍याङ् इग्र हिल्‍लिःन्‍नु

खे़न् तङ्‌मा सुक्‍मे़दे़त्‍ने़न्‍लो॥

निङ्‌वाॽफुमाङ्‌ङिन्‍लक् सिक्‍कुम्‍साबा चोक्

२० “सिक्‍कुम्‍दिङ् निङ्‌वान् आत्‍तिनु ताबे?

खासिङ्‌निःप्‍मा ने़हिनिङ्‌वान् आत्‍ति खोदे़प्‍पे?

२१ खाम्‍बेःक्‍मो कुसक्‍मा के़याक्‍पा

थेःल्‍ले़आङ् खे़न् निमा मे़सुक्‍तुल्‍लो,

ताङ्‌साक्‍पो के़बे़बा पुःल्‍ले़आङ् खे़न् मे़निसुन्‍लो॥

२२ मे़क्‍मे़न् नु सिमे़ल्‍ले़आङ् अक्‍खे पाःत्‍छुरो,

‘आन्‍छिगे़ग खे़ल्‍ले़ कुयाःम्‍बेओ खे़प्‍से़सुगे़बारक्‍लो॥’

२३ “निङ्‌वाॽफुमाङ्‌ङिल्‍ले़रक् खे़प्‍मो

के़प्‍मा लाम्‍मिन् कुसिङ् निःत्‍तुरो,

खुने़ॽरक् खे़न् आत्‍ति वाॽ फाॽआङ् निसुरो,

२४ थेआङ्‌भे़ल्‍ले़ इक्‍सादिङ् खाम्‍बेःक्‍माल्‍ले़

नाःस्‍मा कुयाओ थारिक् खुने़ॽ निसुरो,

हे़क्‍क्‍याङ् ताङ्‌साङ्‌बे़ल्‍ले़ कुसिःक्‍तोबा

के़रे़क् पाःन्‍हाॽ खुने़ॽ ओमे़त्‍तुरो॥

२५ निङ्‌वाॽफुमाङ्‌ङिल्‍ले़ सुरित्

केजङ्‌ङिन् हुसे़र याःन्‍दुरो,

हे़क्‍क्‍याङ् वरःङ्‌ङो इःन्‍दो ने़स्‍सुरो,

२६ खुने़ॽ वाहित् थामा चोःक्‍थिम् चोगुरो,

हे़क्‍क्‍याङ् साःम्‍भे ले़क्‍मा नु

मुन्‍धाङ् सेरि थामा लाम् चोगुरो॥

२७ हे़क्‍क्‍याङ् खुने़ॽ सिक्‍कुम्‍दिङ् निङ्‌वान् निसुरो,

खुने़ॽ खे़न् साॽरु हे़क्‍क्‍याङ् आबाङे

निङ्‌वाॽ निःन्‍धो पिरुरो॥

२८ “निङ्‌वाॽफुमाङ्‌ङिल्‍ले़ मनाहाॽ मे़त्‍तुसिरो,

यहवे दाङ्‌बान् मिङ्‌सो इङ्‌धाङ्

पिमान्‍ने सिक्‍कुम्‍साबा पोङ्‌मारो,

ताप्‍फे़ःम्‍बा लाम्‍मिन् मे़न्‍नाःप्‍माए

खासिङ्‌गे़निःप्‍पा पोङ्‌मारो॥”

पिप्‍मिरि कुसोःन्‍दिओ अय्‍युबरे़ पाःत्‍तुबा पाःन्‍हाॽ

२९

अय्‍युबरे़ याम्‍मोआङ् पाःन्‍धङ् चोगु, हे़क्‍क्‍याङ् पाःत्‍तुरो,

अय्‍युब

२ निङ्‌वाॽफुमाङ्‌ङिल्‍ले़ आङ्‌गाॽ तगि

ताङ्‌से़ःप्‍ताङ्‌बा ये़म्‍हाॽ निङ्‌वाॽ इःत्‍तुङ्‌लो

खे़न् हे़क्‍के आङ्‌गाॽ कन् आहिङ्‌मे़न्‍नाङ्

पोङ्‌मा सुक्‍ते़ल्‍ले़ग नुरे़बारो!

३ खे़न् ये़म्‍मो निङ्‌वाॽफुमाङ्‌ङिन्

आभे़ल्‍ले़साङ् आङ्‌गाॽनु वये़रो

हे़क्‍क्‍याङ् आङ्‌गाॽ खामाक्‍मो

लाङ्‌घेगाङ्‌ङिल्‍ले़ ओःत्‍ति पिराङ्‌लो॥

४ खे़न् आनुॽमा आदामा ये़न्‍हाॽ वये़रो

हे़क्‍क्‍याङ् निङ्‌वाॽफुमाङ्‌ङिल्‍ले़

आङ्‌गाॽ कुन्‍देःङ्‌बा पोःक्‍खाङ्‌बाल्‍ले़

आहिम्‍मिन् हाङ्‌वामुॽइबा पोःक्‍खे़आङ् वये़रो॥

५ मुक्‍साम्‍दाङ्‌बा निङ्‌वाॽफुमाङ्‌ङिन् आङ्‌गाॽनु वये़रो

खे़ब्‍याङ् आङ्‌गाॽ आस्‍सा आएहाॽरे़

आङ्‌गाॽ कब्रिङ् मे़गबाङ्‌लो॥

६ आङ्‌गाॽ आबित् आमे़ःन्‍दाहाॽलाम्

यरिक् पित्‍नु फिःन्‍दुङ्‌लो॥

लुङ्‌घ्रे़ःक् के़ने़बादे़न्‍नोआङ् आङ्‌गाॽ

आङ्‌गाॽ आजैतुन सिङ्‌बुङ्‌हाॽ नुरे़धाङे़रो॥

७ ये़क्‌यक्‍पा लाम्‍धेःप्‍पो तुम्‍भाक्‍साहाॽ मे़जुप्‍से़रो

खे़बे़ल्‍ले़ आङ्‌गाॽ खे़ङ्‌हाॽनु युङाङ्‌लो,

८ हे़क्‍क्‍याङ् थाङ्‌बे़न्‍हाॽरे़ आङ्‌गाॽ

मे़निसाङ्‌ङाङ् युङ्‌मादे़न् मे़ले़राङ् मे़बिराङ्‌लो

खे़ब्‍याङ् तुम्‍भाक्‍साहाॽरे़ आङ्‌गाॽ

मिङ्‌सो इङ्‌धाङ् मे़बिराङ्‌ल मे़ये़बे़रो॥

९ लाम्‍लोबाहाॽरे़ खुनिॽ ताॽजे़ङ्‌मा पाःन्‍ने होःप्‍ते़रो

खे़ब्‍याङ् खे़ङ्‌हाॽरे़ खुन्‍छिॽ मुरान् मे़दे़प्‍तुरो॥

१० मिङ्‌सोदाङ्‌बा मनाहाॽरे़ खुन्‍छिॽ पाःन्‍नेए मे़लःन्‍दे़न्‍लो

खे़ङ्‌हाॽरे़ खुन्‍छिॽ ले़सोःत्‍ते़न् खाःम्‍दाःक्‍मो खिप्‍तुरो॥

११ आत्‍तिन् आत्‍तिन्‍हाॽरे़ आङ्‌गाॽ मे़निसाङ्,

खे़ङ्‌हाॽरे़ आङ्‌गाॽ आनारा मे़भोसुरो,

आङ्‌गाॽ आयाःम्‍बेओ के़घे़म्‍बाहाॽरे़

आङ्‌गाॽ आन्‍बो मे़भोसुरो॥

१२ याङ्‌गे़साॽबाहाॽरे़ कुभाॽ मे़नाःक्‍ताङ्‌ङिल्‍ले़

आङ्‌गाॽ खे़ङ्‌हाॽ फाॽरुङ्‌सिङ्‌लो,

पप्‍प्राॽमा ये़त्‍छा होॽदोःक्‍हाॽ

आङ्‌गाॽ कुभाॽ पिरुङ्‌सिङ्‌लो॥

१३ तुक्‍खेःल्‍ले़ सिमालिङ्‌धो के़गे़प्‍पाहाॽरे़

आङ्‌गाॽ मुॽइसाम् मे़बिराङ्‌लो॥

आङ्‌गाॽ मेमेदुमाहाॽ के़सःप्‍माआङ्

साम्‍गे़लोमा चोगुङ्‌सिङ्‌लो॥

१४ आङ्‌गाॽ साम्‌योबा पाःन्‍निन्

चाङ्‌देःत् हे़क्‍के चाक्‍खुङ्‌लो

हे़क्‍क्‍याङ् खासे़न्‍निन् पागरि कुइसिःक्

आङ्‌गाॽ खुःक्‍खुङ्‌लो॥

१५ मिक्‍फःम्‍बाल्‍ले़ कुलागि

आङ्‌गाॽ मिक् वयाङ्‌लो

हे़क्‍क्‍याङ् लाङ्‌सक्‍पे़ल्‍ले़ कुलागि

आङ्‌गाॽ लाङ् वयाङ्‌लो॥

१६ आङ्‌गाॽ याङ्‌गे़साॽबाल्‍ले़

कुम्‍बा कुइसिःक् वयाङ्‌लो

हे़क्‍क्‍याङ् तुःन्‍दे नाम्‍लाओ

कुसिङ् निःत्‍मे़न्‍दे़प्‍मना मनान्

ले़प्‍माङ् आङ्‌गाॽ पत्‍छाङ्‌लो॥

१७ आङ्‌गाॽ कुलुङ्‌माॽ स्‍याःत् मे़ल्‍लॽमना

लायोबे़ल्‍ले़ कुमुक्‍किन् मे़क्‍खुङ्‌लो॥

खे़ब्‍याङ् खे़ङ्‌हाॽरे़ मे़नाःत्‍तु मे़गाङ्‌घुबा सान्

खुनिॽ मुराओलाम्‍बा नाप्‍तुङ्‌सिङ्‌लो॥

१८ “यरिक् ये़न् थारिक् हिङ्‌ङा,”

लॽरिक् आङ्‌गाॽ पाःत्‍तुङ्‌लो

हे़क्‍क्‍याङ् “नुॽआ ताआर हिम्‍मोए सिआ,”

लॽरिक् निङ्‌वाॽ इःत्‍तुङ्‌लो॥

१९ आङ्‌गाॽग के़रे़क् कुसाःप्‍हाॽ च्‍वाःत्‍तो

के़गे़प्‍पा सिङ्‌बुङ् हे़क्‍के वयाङ्‌लो

हे़क्‍क्‍याङ् कुबोराक्‍हाॽओ सेःक्‌वा

के़धाबा कुइसिःक् वयाङ्‌लो॥

२० आभे़ल्‍ले़साङ् के़रे़क्‍ले़ आनारा मे़भोसुरो

हे़क्‍क्‍याङ् आङ्‌गाॽ आप्‍फाल्‍ले़आङ्

मे़न्‍धुम्‍मनाबा मे़बोःक्‍खाङ्‌ङिल्‍लो॥

२१ मनाहाॽ सुजा पिरुङ्‌सिङ्‌ङिल्‍ले़ मे़घे़प्‍सुरो

खे़ब्‍याङ् सिङ्‌सिङ् ये़क्‌ये़क्‍काङ्

खे़ङ्‌हाॽरे़ निङ्‌वाॽ मे़बिरुरो॥

२२ आङ्‌गाॽ पाःत्‍तुङ्‌सुरुङ्‌ङाङ्

खे़ङ्‌हाॽरे़ खुनिॽ पाःप्‍मा पान् थेआङ् होःप्‍ते़रो॥

खाम्‍बाङ्‌ङिल्‍ले़ च्‍वाःत्‍ते़न् पिःत्‍तुबा हे़क्‍के

आबाःन्‍निन् खे़ङ्‌हाॽरे़ खुनिॽ निङ्‌वाॽओ लासे़रो॥

२३ चे़रे़ःङ्‌नाम्‍बा वाहित्‍तिन् याःन्‍गे़मबाल्‍ले़ हाङ्‌घुबा हे़क्‍के

खे़ङ्‌हाॽरे़ आङ्‌गाॽ आबाःन्‍निन् मे़दाःक्‍तुरो॥

खे़ब्‍याङ् च्‍वाःत् थुङ्‌मनाबा हे़क्‍के

खे़ङ्‌हाॽरे़ खुनिॽ मुरान् हा मे़मे़त्‍तुरो॥

२४ आङ्‌गाॽ मुसे़ङ् एराङ्‌ङिल्‍ले़

खे़ङ्‌हाॽरे़ मे़मासुबा आःन्‍छिङ्‌मान् याम्‍मो मे़घोसुरो,

आङ्‌गाॽ आनारान् से़दिङ्‌दिङ् मे़निसुल्‍ले़

खे़ङ्‌हाॽ याम्‍मो हाङ्‌हाङ् मे़लॽरे़रो॥

२५ के़रे़क् पाःन्‍हाॽ चोःक्‍मा लाम्‍लोसिङ्‌ङारो

हे़क्‍क्‍याङ् खे़ङ्‌हाॽ मुरा मे़त्‍तुङ्‌सिङ्‌लो॥

हाङ्‌हाॽरे़ खुनिॽ थक्‍सुबाहाॽ मे़दिःक्‍तुसिबा हे़क्‍के

आङ्‌गाॽ खे़ङ्‌हाॽ लाम्‍लोसुङ्‌सिङ्‌लो॥

खे़ङ्‌हाॽ खुनिॽ सक्‍मा पुॽरे़आङ् मे़वये़ल्‍ले़

खे़ङ्‌हाॽ हाङ्‌हाङ् मे़त्‍तुङ्‌सिङ्‌लो॥

३०

कर आल्‍ल आङ्‌गाॽनुःल्‍ले़आङ्

आनाङ्‌हाॽरे़ आङ्‌गाॽ मे़येःत्‍तारो!

खे़ङ्‌हाॽरे़ खुनिॽ पाहाॽ हने़बा

कुसुम् मे़न्‍दम्‍मनाबा मे़वये़रो

खे़ङ्‌हाॽग आमे़ल्‍लुक् के़गोबा

ख्‍याबाहाॽनु कप्‍मासिआङ्

यारुसिबा मे़लेःत्‍तुङ्‌सिङ्‌ङिल्‍लो॥

२ खे़ङ्‌हाॽ के़नाबा के़सिबा

मे़न्‍धुम्‍मनाबा मना मे़वये़रो,

खे़ङ्‌हाॽ आङ्‌गाॽ आलागि

याःम्‍बक् के़बिबा मे़होःप्‍ते़रो॥

३ खे़ङ्‌हाॽ साॽरिक् याङ्‌गे़साॽबा

हे़क्‍क्‍याङ् साक्‍मे़न्‍जा मे़वये़रो

से़न्‍दिक् चिजि ये़म्‌ये़म् नु मुरे़ःक् खारे़ःक्‍पा

एःक्‍सादे़न्‍नो मे़घे़त्‍छिङ्‌ङाङ् मे़वये़रो॥

हे़क्‍क्‍याङ् के़हेबा सिङ्‌साःप्‍हाॽ

मे़घाम्‍दु मे़जआङ् मे़वये़रो॥

४ खे़ङ्‌हाॽरे़ मुरे़ःक् खारे़ःक्‍पा ये़ःङ्‌घादे़न्‍नो

याःन्‍सुङ्‌हाॽ मे़आःक्‍खुआङ् मे़जरो,

खे़ङ्‌हाॽरे़ याङ्‌बे़न्‍निल्‍ले़ कुबुङ्‌ङिल्‍ले़

कुसाःप्‍हाॽआङ् मे़ल्‍ले़रुन्‍लो॥

५ के़रे़क्‍ले़ मनालुम्‍मोलाम्

खे़ङ्‌हाॽ मे़नाःत्‍तु मे़देसुसिरो॥

हे़क्‍क्‍याङ् खुःन्‍द्रिक्‍पा कुइसिःक्

मनाहाॽरे़ खे़ङ्‌हाॽ मे़भे़ःक्‍तुसिरो॥

६ खे़ङ्‌हाॽ चिहुॽहुॽबा हःङ्‌गुहाॽओ

युङ्‌मा के़बोङ्‌बा पोःक्‍खे़आङ् वये़रो,

फुक्‍कोहाॽओ नु याक्‍पेॽफिःप्‍माहाॽओ

युङ्‌मा के़बोङ्‌बा वये़रो॥

७ खे़ङ्‌हाॽ थक्‍सा कुइसिःक्

ताम्‍भुङ्‌लाओ मे़हुःक्‍ते़रो

हे़क्‍क्‍याङ् सिङ्‌ला सिगाङ् थिक्‍मे़त्‍थिक्

मे़लुम्‍सिङ्‌ङाङ् मे़युङे़रो॥

८ कुसुम् मे़न्‍दम्‍मना नु मिङ्‌सो

मे़ःन्‍नेबा मनाहाॽ थेनाधेबासिरो,

खे़ङ्‌हाॽग लाजेॽलाम्‍बा मे़नाःत्‍तुसिरो॥

९ कर आल्‍लो खे़ङ्‌हाॽरे़ खुनिॽ साएहाॽ मे़दारो

हे़क्‍क्‍याङ् खे़ङ्‌हाॽरे़ किनाःन्‍दि मे़बिआरो,

आङ्‌गाॽ खे़ङ्‌हाॽरे़ खुनिॽ येःप्‍माबुङ्

पोःक्‍खाङ्‌ङाङ् वाॽआरो॥

१० खे़ङ्‌हाॽरे़ आङ्‌गाॽ हिलाप्‍फु मे़इःत्‍तारो,

आङ्‌गाॽलाम्‍बा माःङ्‌घा माःङ्‌घाए मे़युङ्‌लो,

हे़क्‍क्‍याङ् आबेसाङ् मे़दाआङ् आम्‍ब्राओ

थ्‍याःत् थोःक्‍मा थे हे़क्‍केआङ् मे़न्‍इःत्‍तुन्‍लो॥

११ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़

आङ्‌गाॽ मे़न्‍धुम्‍मनाबा चोगाङ्‌लो

हे़क्‍क्‍याङ् पप्‍प्राॽमा थेआङ् चोःक्‍मा

मे़न्‍छुक्‍मनाबा पोःक्‍खाङ्‌ल याःन्‍दाङ्‌लो

खे़ङ्‌हाॽरे़ खुनिॽ सिक्‍किन्

के़रे़क् आङ्‌गाॽओ मे़लुप्‍सुरो॥

१२ कन् मनालुप्‍लिहाॽ आङ्‌गाॽ

आभत्‍छे़ थिक्‍ले़ङ्‌ले़ मे़दारो,

आङ्‌गाॽ ना नु कत्‍ना नाःप्‍मा मे़हेःक्‍कारो

हे़क्‍क्‍याङ् कुनुप्‍मोग आङ्‌गाॽ

हिप्‍मा फप्‍मा यारिप् मे़बोङ्‌लो॥

१३ खे़ङ्‌हाॽरे़ आङ्‌गाॽ आघे़त्‍छिङ्‌मा

लाम्‍मिन् मे़साक्‍तु मे़बिआरो,

हे़क्‍क्‍याङ् आङ्‌गाॽ मे़ङ्‌मा तम्‍सिन् मे़जोगुरो॥

खे़ङ्‌हाॽ के़साक्‍पा के़धेःक्‍पा थिक्‍काङ् होप्‍लो॥

१४ के़हङ्‌बा लुङ्‌धाक्‍कोलाम्‍बा

साॽरिक् मे़जात्‍ल मे़होःत्‍छिङ् मे़लाःत्‍लो

के़लुःम्‍बा चे़ल्‍लुङ्‌गेःक्‌वाओलाम्

हत्‍मे़न्‍हत् आङ्‌गाॽ मे़ङ्‌मारे़ लागि मे़भत्‍तारो॥

१५ साॽरिक् आगिमाल्‍ले़ काबु याःन्‍नारो,

मनालुम्‍मो आङ्‌गाॽ आमिङ्‌सो

इङ्‌धाङ्‌ङिन् सुरित् हे़क्‍के माबेःक्‍लो

खे़ब्‍याङ् आङ्‌गाॽ नुबा ये़म्‍मिन्

खाॽमिःप्‍पा कुसिङ् पे़बेःक्‍लो॥

१६ आल्‍ल आसिमा ये़म् पोङ्‌ल पत्‍लो,

तुक्‍खे लाक्‍खेःल्‍ले़ थिक्‌याःन्‍धक्

आङ्‌गाॽ हुक्‍को ते़म्‍साङ्‌ङाङ् वाॽरो॥

१७ से़न्‍दिक् आङ्‌गाॽ के़रे़क् आये़प्‍पा

आलुङ्‌सिहाॽ साॽरिक् तुक्‍लो॥

आङ्‌गाॽ तुक्‍खे के़जाःप्‍पा ये़त्‍तुक्‍खेन्

आप्‍फाःल्‍ले़आङ् मे़माःत्‍ने़ल्‍लो॥

१८ निङ्‌वाॽफुमाङ्‌ङिल्‍ले़ आङ्‌गाॽ

आसिक्‍कुमोबा तेःत्‍तो ते़म्‍साङ्‌ङाङ् वाॽरो

हे़क्‍क्‍याङ् आङ्‌गाॽ आदेःत् आजाङ्‌हाॽ

चिजुॽइजुॽ चुॽरु पिराङ्‌ङाङ् वाॽरो॥

१९ निङ्‌वाॽफुमाङ्‌ङिल्‍ले़ आङ्‌गाॽ

ले़क्‌वाओ होःत्‍ताङ्‌ङाङ् वाॽरो॥

आङ्‌गाॽ खाम्‍हिःक् नु खाप्‍पु हे़क्‍के

आङ्‌गाॽ पोःक्‍खाङ्‌ङाङ् वाॽआरो॥

२० निङ्‌वाॽफुमाङ्‌ङे! आङ्‌गाॽ खे़ने़ॽ उःत्‍ने़रो,

कर खे़ने़ॽ नुगप् के़म्‍बिआन्‍लो॥

आङ्‌गाॽ पेलिगे़न् तुवा चोगुङ्‌लो,

कर खे़ने़ॽ निङ्‌वाॽए के़म्‍बिरुन्‍लो॥

२१ खे़ने़ॽ आङ्‌गाॽनु कुलुङ्‌माॽ स्‍याःत्

मे़ल्‍लॽमनाबा के़बोःक्‍खे़आङ् के़वाॽरो॥

खे़ने़ॽ आबाङे के़रे़क् के़मुक्‍साम्‍मिल्‍ले़

आङ्‌गाॽ तुक्‍खे के़जाःत्‍तारो॥

२२ खे़ने़ॽ साम्‍मिःत्‍तिन् आङ्‌गाॽ

फे़माआङ् तेॽमा के़बाङ्‌घुरो॥

किप्‍मा के़घुबा सुरित् केजङ्‌ङो

आङ्‌गाॽ के़भिन्‍नाआङ् के़धाम्‍मारो॥

२३ खे़ने़ॽ सिमे़ल्‍ले़ कुहुक्‍को आङ्‌गाॽ

हुक्‍के़सुप्‍पा फाॽआङ् निसुङ्‌लो,

के़रे़क् थक्‍साहाॽ के़प्‍मा

के़बोङ्‌बा ते़न्‍नो आगे़त्‍लो॥

२४ कुभाॽरे़ लागि फिःक्‍मारक् के़सुक्‍पा

मे़म्‍भै के़बोङ्‌बा मनाओ

हाःत्‍ले़आङ् हुक् मे़याक्‍तुन्‍लो॥

२५ थे ये़त्‍तुक्‍खे के़दुम्‍बाहाॽनु

आङ्‌गाॽ मे़हाबाङ्‌ङिन्‍बि?

थे कुहोःप्‍मा कुसाक्‍मो के़धाबाहाॽनु

आङ्‌गाॽ आनिङ्‌वाॽ मे़दुगे़न्‍बि?

२६ आङ्‌गाॽ निङ्‌वाॽ तामा

निङ्‌साङ् चोगुङ्‌ङाङ् वयाङ्‌लो,

कर तुक्‍खे च्‍याङ् खे़ब्‍याङ् खाओःप्‍मान्

ओमे़प्‍मा निङ्‌वाॽ चोगुङ्‌ङाङ् वयाङ्‌लो,

कर खामाक्‍मान् तुमुङ्‌लो॥

२७ निङ्‌वाॽ तुक्‍खे चामा नु

याम्‍दुक्‍मे़ल्‍ले़ आङ्‌गाॽ मे़ःत्‍ताङ्‌लो॥

इनोगे़न् तुक्‍खेवा ये़न्‍नुःल्‍ले़ वेॽ

आङ्‌गाॽ थेआङ् मे़ङ्‌घोबान्‍लो॥

२८ आङ्‌गाॽ ओःत्‍ति मे़ःन्‍ने

निङ्‌साङ्‌पुक्‍मो लाङ्‌घेःक्‍कारो॥

कुभाॽरे़ लागि पेलि फाक्‍से़

आङ्‌गाॽ चुम्‍लुङ्‌ङो ये़प्‍पारो॥

२९ आङ्‌गाॽ फक्‍थिःम्‍बाल्‍ले़ कुन्‍जुम्

पोःक्‍खाङ्‌ङाङ् वाॽआरो

हे़क्‍क्‍याङ् किधिबाल्‍ले़ कुन्‍साॽ

पोःक्‍खाङ्‌ङाङ् वाॽआरो॥

३० आङ्‌गाॽ आहोरिक्‍पान् नाम्‍मिल्‍ले़

ये़म्‍दुआङ् माक्‍थक्‍तु पेःक्‍लबत्‍लो

हे़क्‍क्‍याङ् तुङ्‌ङिल्‍ले़ आये़प्‍पान्‍नाङ् मिधिक्‍खुरो॥

३१ आगोःम्‍मिन् मेरिङ्‌धक्‍मो ले़क्‍खे़आङ वाॽरो

हे़क्‍क्‍याङ् आमुफ्रामे़ल्‍ले़ हाःप्‍मा

चिःङ्‌मा साम्‍लोन् साम्‍मे़त्‍तुरो॥

३१

आङ्‌गाॽ लत्‍छा माङ्‌हे़क् चोगुङ्‌ङाड् वाॽरो

खे़ङ्‌ग फे़न्‍निङ्‌वाॽइल्‍ले़ मे़न्‍छुमान् ओमे़मे़त्‍तान्‍लो॥

२ साङ्‌ग्राम्‍पेदाङ्‌लाम्‍बा निङ्‌वाॽफुमाङ्‌ङिल्‍ले़

से़न्‍दाङ् पिराङ्‌बा लक्‍किन् आत्‍तिन्‍बे?

मुक्‍साम्‍दाङ्‌बे़ल्‍ले़ थाःङ्‌लाम्

आबिरे़बा याङ्‌साकुन्‍धेन् थे़माबे?

३ खुने़ॽग ताप्‍फे़ःम्‍बा के़जोःक्‍पाहाॽरे़

खुन्‍छिॽ लागि मे़क्‍मासिमे़न् पाङ्‌घुरो

हे़क्‍क्‍याङ् तुक्‍खे लाक्‍खेहाॽ पाङ्‌घु तासुरो॥

४ आङ्‌गाॽ चोगुङ्‌बा के़रे़क् याःम्‍बक्‍हाॽ निङ्‌वाॽफुमाङ्‌ङिल्‍ले़ निसुरो

आङ्‌गाॽ चत्‍तुङ्‌बा के़रे़क् आलाङ्‌गाःङ्‌हाॽ खुने़ॽ ओमे़त्‍तुरो॥

५ आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्‌लो,

“आङ्‌गाॽ आप्‍फाल्‍ले़आङ् ताप्‍फे़ःम्‍बा

याःम्‍बक् मे़न्‍जोःक्‍के वाॽआरो,

आङ्‌गाॽ आप्‍फाल्‍ले़आङ् हाःत्‍ताङ् इङ्‌मे़ल्‍ले़क्‍के वाॽआरो॥”

६ निङ्‌वाॽफुमाङ्‌ङिल्‍ले़ आङ्‌गाॽ खासे़न्‍लोःम्‍मा ते़म्‍दुरिओ थाङ्‌ङाररो

हे़क्‍क्‍याङ् खुने़ॽ आङ्‌गाॽ फोत्‍या मे़ःन्‍नेबा खोआरो॥

७ आङ्‌गाॽ आलाङ्‌गाःङ्‌हाॽ तोःन्‍दोःम्‍बा लाम्‍मोलाम् थिक्‍नाहाङ् वाॽने़भग्र

इग्र मिक्‍किल्‍ले़ निसुबा हे़क्‍के़ आनिङ्‌वाॽइन् ताप्‍फे़ःम्‍बा चोःक्‍ने़भग्र

हे़क्‍क्‍याङ् आङ्‌गाॽ आहुक्‍को लायोल्‍ले़ कुयोक् चुक्‍ते़आङ् पत्‍ने़भग्र

८ आङ्‌गाॽ लेःत्‍तुङ्‌बा इक्‍ताप्‍पिन् एयाङ्‌बा याप्‍मिहाॽरे़ मे़जनिरो

हे़क्‍क्‍याङ् आङ्‌गाॽ पोगुगे़न् आजान् खाप्‍पुथ्‍यःङ् पोङ्‌लरो॥

९ आङ्‌गाॽ आनिङ्‌वान् आहिम्‍बेसाङ्‌बाल्‍ले़ कुमेत् ले़प्‍माङ् पेआङ् वये़ने़भग्र

हे़क्‍क्‍याङ् खे़ल्‍ले़ कुहिम्‍मो लाम्‍धेःप्‍पो खे़न् सुगुङ्‌ङाङ् वये़ने़भग्र

१० आङ्‌गाॽ आमेःत्‍तिन् वेॽ मनाःल्‍ले़ कुयोःग्‍मा पोङ्‌ङाङ् पेःक्‍निरो

हे़क्‍क्‍याङ् एयाङ्‌बा मनाःल्‍ले़ कुने़त्‍नाओ खे़न्‍नु इम्‍लरो॥

११ थेआङ्‌भे़ल्‍ले़ अक्‍तङ्‌बाङ्‌ग फे़न्‌याःम्‍बक्‍लो

खे़न् मनाःल्‍ले़ साम्‍बाःन्‍निल्‍ले़ खुम्‍दिङ् खोमाए पोङ्‌लो॥

१२ खे़न् आमे़ङ्‌मे़ङ्‌बा पाक्‍कुम्‍भिओबा मिन् हे़क्‍के लॽरो,

खे़ल्‍ले़ आङ्‌गाॽ के़रे़क् पोगुगे़न् आजाहाॽ कुसाःप्‍पोनुए खाप्‍पुथ्‍यःङ् चोगुरो॥

१३ आयोःग्‍बा आयोःग्‍माहाॽरे़ लुङ्‌मे़हाराङ्‌बा पाःन्‍हाॽ मे़बाःत्‍तुआङ् वाॽरो

खे़ङ्‌हाॽरे़ खुनिॽ लुङ्‌हाःन्‍हाॽ खे़प्‍सुङ्‌लो

हे़क्‍क्‍याङ् कुदोःप्‍मा खासे़न् चोगुङ् पिरुङ्‌सिङ्‌ङाङ् वाॽरो॥

१४ मे़ःन्‍निल्‍ले़ग, निङ्‌वाॽफुमाङ्‌ङिन् ओसेःन्‍धाक्‍सिङ्‌ङिल्‍ले़ आङ्‌गाॽ

आक्‍खेलॽरिक् कुदगि ये़प्‍मा सुक्‍तुङ्‌बे?

खुने़ॽ आघासे़न् चोःक्‍से़ युःल्‍ले़ आङ्‌गाॽ थे नुगप् पिरुङ्‌बे?

१५ हाबा खे़न् निङ्‌वाॽफुमाङ्‌ङिल्‍ले़ए आङ्‌गाॽ नावागे़न् चइःत् चोगाङ्‌बारो,

आम्‍भा खुने़ॽए योःग्‍बा योःग्‍माहाॽआङ् नावागे़न् चइःत् चोगुसिबारो॥

१६ आङ्‌गाॽ आप्‍फाल्‍ले़आङ् याङ्‌गे़साॽबाहाॽ कुभाॽ पिमासि मे़न्‍अप्‍पारो,

इग्र मेमेदुमाहाॽआङ् निङ्‌साङ्‌पुक्‍मो मे़ध्‍ये़आङ् मे़वये़र मे़जोगुङ्‌ङिन्‍लो॥

१७ किग्र उम्‍धिक् कुजा एःक् चाङ्‌ङाङ् वाॽने़भग्र

खे़ब्‍याङ् ये़त्‍छाबा ये़त्‍छामाहाॽ साक्‍मे़न्‍जा यक्‍खुङ्‌सिङ्‌ने़भग्र

१८ कर आहिङ्‌हिङ् खे़न् ये़त्‍छाबा ये़त्‍छामाहाॽ खुन्‍छिॽ पा हे़क्‍के हिङ्‌घुङ्‌सिङ्‌लो

खे़ब्‍याङ् आङ्‌गाॽ वयाङ्‌बा ये़न्‍नाङ्‌धोए मेमेदुमाहाॽ कम्‍ब्राङ् मे़त्‍तुङ्‌सिङ्‌लो॥

१९ आङ्‌गाॽ चाङ्‌वान् मे़ःन्‍ने कुभा मे़वये़बा निसुङ्‌सिङ्‌ङिल्‍ले़

इग्र हे़म्‍मारे़ लागि तेत् इङ्‌मा मे़न्‍छुक्‍मना याङ्‌गे़साॽबा तुमुङ्‌सिङ्‌ङिल्‍ले़

२० आङ्‌गाॽ आबाङे आमे़ल्‍लुक्‍किल्‍ले़ कुम्‍ब्रिक्‍लाम् थाक्‍मनाबा चाङ्‌तेत्‍तिन् आङ्‌गाॽ खे़ङ्‌हाॽ पिरुङ्‌सिङ्‌लो

हे़क्‍क्‍याङ् खे़ङ्‌हाॽरे़ के़रे़क् सिक्‍लुङ्‌मो लाम्‍मे आङ्‌गाॽ आनारा मे़भोसुरो॥

२१ खासे़न्‍लोःम्‍मा हिम्‍मो कुभाॽ पिमा के़सुक्‍पा पोःक्‍खाङ्‌ङाङ्‌साङ्

आङ्‌गाॽ कुभा ये़त्‍छाबा ये़त्‍छामाहाॽ साःप्‍सुङ्‌सिङ्‌ङाङ् वयाङ्‌ने़भग्र,

२२ आभक्‍ताङ्‌ङिन् लिघे़ॽ ले़न्‍धाररो

हे़क्‍क्‍याङ् कुदुम्‍बे़ॽओलाम् आहुक्‍किन् पे़ल्‍ले़क् पे़न्‍लरो॥

२३ कर आङ्‌गाॽ निङ्‌वाॽफुमाङ्‌लाम् के़दाबा मे़क्‍मे़न् किरुङ्‌लो

हे़क्‍केःल्‍ले़ हे़क्‍तङ्‌बा याःम्‍बक् आप्‍फाल्‍ले़आङ् मे़न्‍जोःक्‍पान्‍लो॥

२४ साम्‍म्‍याङ्‌ङो आनिङ्‌वाॽ इगेःक् वये़ने़भग्र

किग्र साम्‍म्‍याङ् इसेःङ्‌बान् आङ्‌गाॽ यम्‍बा लेःत्‍तुङ्‌ने़भग्र,

२५ हे़क्‍क्‍याङ् आयाङ्‌साकुन्‍धेओ आङ्‌गाॽ सःत्‍ताङ्‌ङिल्‍ले़

हे़क्‍क्‍याङ् यरिक् कत्‍तुङ्‌बाओ आङ्‌गाॽ आनिङ्‌वाॽ त्‍ये़ःल्‍ले़,

२६ आङ्‌गाॽ नाम्‍मिल्‍ले़ कुहाम्‍मिन् आभे़ल्‍ले़आङ् से़वा मे़म्‍मे़त्‍ते वाॽआरो

इग्र लाबाल्‍ले़ नुबा कुधाःप्‍मे़न् आङ्‌गाॽ माङ्‌मे़ङ्‌घए कत्‍तुङ्‌लो,

२७ खे़न् निङ्‌वाॽ इगेःक्‍काङ् आङ्‌गाॽ इःत्‍तुङ्‌बा होप्‍लो

से़वा मे़त्‍तुङ्‌ल आहुक्‍किन् आङ्‌गाॽ चुप् मे़त्‍तुङ्‌बा होप्‍लो॥

२८ हे़क्‍के चोःक्‍माग लत्‍छा सिमे़न्‍ले़न् खुम्‍दिङ् खोमा लत्‍छा यम्‍बा लायो पोःक्‍खे़बारो

थेआङ्‌भे़ल्‍ले़ हे़क्‍तङ्‌बा लायोल्‍ले़ मुक्‍साम्‍दाङ्‌बा निङ्‌वाॽफुमाङ्‌ङिन् नाॽरुरो॥

२९ आङ्‌गाॽ आनिङ्‌मिन् तुक्‍खेओ थ्‍ये़बा निसुङ्‌ङिल्‍ले़ आभे़ल्‍ले़आङ् आङ्‌गाॽ सःत्‍ताङ्‌बा होप्‍लो,

इग्र खे़न् मे़क्‍मा सिमाओ थ्‍ये़ःल्‍ले़ आनिङ्‌वाॽ त्‍ये़आङ् सःत्‍ताङ्‌बा होप्‍लो॥

३० आहाॽ, खिनिॽ के़स्‍ये़ॽइर फाॽआङ् मे़म्‍बाःप्‍पारो

हे़क्‍केलॽरिक् आप्‍फाल्‍ले़आङ् आङ्‌गाॽ साक्‍मुरा मे़मे़त्‍तुङ्‌सिङ्‌ङिन्‍लो॥

३१ कङ्‌ग आङ्‌गाॽ आले़क्‌वाओ याःम्‍बक् के़जोःक्‍पा मनाहाॽरे़ कुसिङ् मे़निःत्‍तुरो

सदादिङ् आङ्‌गाॽ लाम्‍दिःप्‍पाङ्‌हाॽ खाघा कुजा चाःत्‍तुङ्‌सिङ्‌लो॥

३२ आङ्‌गाॽ लाम्‍दिःक्‍पाहाॽ आबाङे आहिम्‍मो तेॽरुङ्‌सिङ्‌लो

हे़क्‍क्‍याङ् खे़ङ्‌हाॽ से़न्‍दिक् लाम्‍लाम्‍मो आप्‍फाल्‍ले़आङ् इम्‍मा मे़बाङ्‌घुङ्‌सिङ्‌ङिन्‍लो॥

३३ मनाहाॽरे़ आबाङे खुन्‍छिॽ लायोहाॽ चिङ्‌मा तम्‍सिन् मे़जोगुरो,

कर आङ्‌गाॽग आप्‍फाल्‍ले़आङ् मे़न्‍जिङ्‌बान्‍लो॥

३४ मनाहाॽरे़ आङ्‌गाॽ थे मे़मे़त्‍ताबिला फाॽआङ् आप्‍फाल्‍ले़आङ् मे़ङ्‌गिबारो॥

खे़ङ्‌हाॽरे़ किनाःन्‍दि मे़बिआबिला फाॽआङ् आभे़ल्‍ले़आङ् मे़गिसाङ्‌ङिल्‍लो

आङ्‌गाॽ आभे़ल्‍ले़आङ् स्‍वाःत् मे़न्‌युङ्‌बान् इग्र हिम्‍सिगाङ् मे़यागाङ्‌ङिन्‍लो॥

३५ आबाःन्‍निन् आत्‍तिल्‍ले़आङ् मे़घे़प्‍सुन्‍लो!

आङ्‌गाॽ माङ्‌हे़क्‍सिङ्‌ङाआङ् पाःत्‍तुङ्,

आङ्‌गाॽ काक् आबाःन्‍हाॽ से़क्‍खारो॥

कन् पाःन्‍निल्‍ले़ नुगप्‍पिन् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

आबाङे नुःक्‍तुर के़लॽबा आङ्‌गाॽ आनिङ्‌वाॽ वाॽरो

आदक्‍ले़ङ्‌वाओ निङ्‌मिहाॽरे़ आआप्‍तिक् सक्‍किन् आदगिए मे़साप्‍तुररो॥

३६ आङ्‌गाॽ आङ्‌दिङ् लॽराङ्‌ल खे़न् आभक्‍ताङ्‌ङो कुयुङ्‌ङाङ्

आङ्‌गाॽ लाङ्‌घेगाङ्‌बा वये़रो हे़क्‍क्‍याङ् तिच कुइसिःक् थे़गेःक्‍को खुःक्‍खुङ्‌बा वये़रो॥

३७ आङ्‌गाॽ निङ्‌वाॽफुमाङ्‌ङिन् के़रे़क् आयाःम्‍बक्‍किन् चे़क्‍तुङ्‌मे़न्‍लो

हे़क्‍क्‍याङ् खुने़ॽ कुदगि आधेगेःक्‍किन् सिरे़म् मे़ल्‍लॽए चाङ्‌जाङ् मे़त्‍तुङ्‌मे़न्‍लो॥

३८ आङ्‌गाॽए याःन्‍मयुङ्‌बा थोःक्‍खुङ्‌बा लाजेन् खुःत्‍तुङ्‌ङाङ् वाॽआने़भग्र

हे़क्‍क्‍याङ् खे़ल्‍ले़ लक्‍के़घोबा कुन्‍दाङ्‌बोलाम् खे़न् आङ्‌गाॽ नाप्‍तुङ्‌ङाङ् वाॽने़भग्र,

३९ खे़प्‍मो पोगुगे़न् कुजा के़भम्‍बा याःन्‍गे़मबाहाॽ साक्‍मे़न्‍जा युक्‍खुङ्‌सिङ्‌ने़भग्र

याःन्‍गे़मबाहाॽरे़ खुनिॽ पोगुगे़न् कुजान् आङ्‌गाॽ चाङ् पिरुङ्‌सिङ्‌ङाङ् वयाङ्‌ने़भग्र,

४० खे़न् इक्‍ताप्‍पो मासि नु हःक्‍सिःल्‍ले़ कुले़क्‌वाओ

थेनाधेबा याःन्‍सुङ् नु तिङ्‌ग्रेक्‍हाॽ लिङ्‌लरो॥

अय्‍युबरे़ कुबाःप्‍मा पाःन्‍हाॽ मारे़रो॥

एलिहुरे़ चोगुबा उवा

(३२:१–३७:२४)

३२

फोत्‍या मे़ःन्‍नेबा चोःक्‍का के़लॽबा पाःन्‍नो अय्‍युबे़न् मे़म्‍मुन्‍ने वये़ खे़ल्‍ले़ चोगुल्‍ले़ खे़न् सुम्‍सि मनाहाॽरे़ खुने़ॽ नुगप् पिमा मे़ले़रु॥

२ कर कुबेसाङ्‌ङे के़ये़प्‍पा एलिहुरे़ कुसिक्‍किन् थम्‍मा मे़सुक्‍तुन् थेआङ्‌भे़ल्‍ले़ अय्‍युबरे़ निङ्‌वाॽफुमाङ्‌ङिन्‍नुःल्‍ले़आङ् से़क्‍खाबा चोःक्‍का फाॽआङ तसि पिमा कोःत्‍तु॥ (एलिहुःन् राम पासिङ्‌बा बुजरे़ कुमुॽइदाङ्‌सा बारकेलरे़ कुस्‍सा वये़॥)

३ खुने़ॽ अय्‍युबरे़ सुम्‍सि कुन्‍देःङ्‌हाॽनुआङ् कुयाःक्‍ले़ॽरे़॥ खे़ङ्‌हाॽरे़ अय्‍युबे़न् फोत्‍याबा मे़लेःत्‍तुसाङ् खुने़ॽ नुगप् पिमा पान् थेआङ् मे़ङ्‌घोसुन्॥

४ एलिहुःन् के़रे़क्‍नुःल्‍ले़ फोॽबा वये़॥ खे़ल्‍ले़ चोगुल्‍ले़ खे़न् सुम्‍सिरे़ पाःप्‍मा मे़न्‍छुःत्‍ते थारिक् खुने़ॽ स्‍वाःत् युङे़॥

५ खे़न् सुम्‍ब्राङ्‌ले़ अय्‍युबे़न् थेआङ् नुगप् पिमा मे़न्‍छुक्‍तुम्‍बा निसुआङ् एलिहुःन् कुयाःक्‍ले़ॽरे़॥

६ हे़क्‍क्‍याङ् पाःप्‍मा हेःक्‍ते़रो,

एलिहु-

आङ्‌गाॽ के़रे़क्‍नुःल्‍ले़ चुक्‍कारो,

खिनिॽ कुने़हि के़दुम्‍बा के़वयिरो,

खे़ल्‍ले़ चोगुल्‍ले़ आङ्‌गाॽ खिनिॽ तगि

आनिङ्‌वाॽ पाःन्‍हाॽ ओसेःन्‍धाङ् चोःक्‍मा

के़साक्‍पा इःत्‍तुङ्‌ङाङ् वाॽरो॥

७ खे़निॽ तुम्‍भाक्‍साहाॽए ताॽजे़क्‍खे़म्‍मे़ॽ

के़लॽबा निङ्‌वाॽ इःत्‍तुङ्‌लो

हे़क्‍क्‍याङ् सिक्‍कुम् निङ्‌वाॽरे़ पाःन्‍हाॽ

ओसेःन्‍धाङ् चोगे़म्‍मे़ॽओ॥

८ कर से़क्‍खाःल्‍ले़ मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ कुसेसेमाङ्‌ङिन् मनाओ तारो,

हे़क्‍क्‍याङ् खुने़ॽ सिक्‍कुम् निङ्‌वाॽ पिरुरो॥

९ काप्‍पोबा तुम्‍से़ फाॽआङ्

मनाःल्‍ले़ कुने़हि मे़दुम्‍ने़न्‍लो,

कुदोःप्‍मा पान् कुसिङ्‌गे़निःप्‍पा

तुम्‍भाक्‍साहाॽरक् मे़होप्‍लो

१० कर आल्‍ल खिनिॽ खे़प्‍से़म्‍मे़ॽओ,

आङ्‌गाॽ आबाङे आनिङ्‌वाॽ

पाःन्‍हाॽ खिनिॽ मे़त्‍निङ्‌लो॥

११ आङ्‌गाॽ स्‍वाःत् युङाङ्‌ङाङ्

खिनिॽ पाःन्‍निन् खे़प्‍सुङ्‌लो,

खिनिॽ ने़हिनिङ्‌वाॽरे़ पाःन्‍सुत्‍लान्

के़गोःतुम्‍मिल्‍ले़ आङ्‌गाॽ हाङ्‌घुङ्‌लो॥

१२ आङ्‌गाॽ साॽरिक् निङ्‌वाॽ

पिरुङ्‌ङाङ् खे़प्‍सुङ्‌लो,

खिनिॽ नुगप्‍पिन् कुसुम् मे़दरुन्‍लो॥

अय्‍युबरे़ कुबाःन्‍निन् खिनिॽ आत्‍तिल्‍ले़आङ्

खक्‍मा के़न्‍छुक्‍तुम्‍मिन्‍लो॥

१३ आनिगे सिक्‍कुम् निङ्‌वाॽ खोसुम्‍बे़आङ्

वयिगे़ फाॽआङ मे़बाःत्‍ते़म्‍मिन्‍ने़ॽओ॥

निङ्‌वाॽफुमाङ्‌ङिल्‍ले़ए अय्‍युबे़न् नुगप् पिरुरो

थेआङ्‌भे़ल्‍ले़ खिनिॽ नुगप् पिमा के़न्‍छुक्‍तुम्‍मिन्‍लो॥

१४ अय्‍युबे़न् खिनिॽनु ताॽजे़क्‍खे़र पत्‍छे़रो,

आङ्‌गाॽनु मेःन्‍लो,

कर आङ्‌गाॽ खिनिॽ हे़क्‍के

खुने़ॽ नुगप् मे़बिरुङ्‌ङिम्‍बा वये़रो॥

१५ अय्‍युबे ओमे़त्‍ते़ॽना, कङ्‌हाॽरे़

आल्‍ल पाःन्‍सुत्‍ला मे़ङ्‌घोसुन्‍लो,

कङ्‌हाॽरे़ खे़ने़ॽ थेआङ् नुगप्

पिमा के़मे़न्‍छुक्‍ने़न्‍लो॥

१६ आङ्‌गाॽ आम्‍भा हाङ्‌घुङ्‌ल युङ्‌ङाबाबि?

आल्‍लो खे़ङ्‌हाॽ मे़म्‍बाःत्‍ने़न्‍लो,

हे़क्‍क्‍याङ् पान् मे़न्‍नुःक्‍के

खे़ङ्‌हाॽ स्‍वाःत् थःप्‍पे़त् मे़ये़प्‍लो॥

१७ मेःन्, आल्‍ल आबाङे नुगप् पिने़रो,

आनिङ्‌वाॽ पाःन्‍निन् खिनिॽ मे़त्‍निङ्‌लो॥

१८ आल्‍ल मे़म्‍बाःत्‍ते़ वाॽमा मे़सुक्‍कान्‍लो,

आङ्‌गाॽ नुःक्‍मा के़बोङ्‌बा पाःन्‍निन्

आम्‍ब्राओ त्‍ये़ चुरे़आङ् वाॽरो॥

१९ आङ्‌गाॽ कुबोक् चे़ल्‍ले़क्‍सेॽ थिःल्‍ले़

के़दिम्‍बा सिहोब् सुक्‌वा हे़क्‍के लॽआरो

आङ्‌गाॽ मे़बाःत्‍तान्‍ने़भग्र खे़न्

सुक्‌वान् कुइसिःक् हे़त्‍तारो॥

२० आल्‍ल आङ्‌गाॽ थम्‍मा मे़सुक्‍कान्‍लो,

निङ्‌वान् चिजि ये़म्‌ये़म् पोङ्‌मारे़ लागि

आङ्‌गाॽ पाःप्‍माए पोङ्‌लो॥

२१ कप्‍मो आत्‍तिन् ले़प्‍माङ्‌ङाङ् मे़बत्‍तान्‍लो,

आङ्‌गाॽ हाःत्‍ताङ् हुमा पङ्‌मा मे़ले़आन्‍लो॥

२२ आङ्‌गाॽ मुर्ले़ःम्‍बा पान् पाःप्‍मा मे़ले़आन्‍लो,

हे़क्‍के चोगुङ्‌नेग्र निङ्‌वाॽफुमाङ्‌ङिल्‍ले़

आङ्‌गाॽ हाराए खुम्‍दिङ् पिआरो॥

३३

आल्‍ल, अय्‍युबे, खे़ने़ॽ

आङ्‌गाॽ आबाःन्‍हाॽ खे़प्‍से़ॽओ

हे़क्‍क्‍याङ् पाःत्‍तुङ्‌बा पाःन्‍हाॽ

के़रे़क् निङ्‌वाॽ पिरे़ॽओ॥

२ ओमे़त्‍ते़ॽ, खे़ने़ॽ नुगप् पिमा

आङ्‌गाॽ यारिप् वाॽआरो

पाःन्‍छेःक्‌वाहाॽ आम्‍ब्रा कुदिम् याक्‍लो॥

३ के़रे़क् आबाःन्‍हाॽ से़क्‍खाबा चोक्‍लो,

आङ्‌गाॽ सिङ्‌सिङ् ये़क्‌ये़क्

पोङ्‌ङाआङ् पाःत्‍तारो॥

४ निङ्‌वाॽफुमाङ्‌ङिल्‍ले़ कुसेसेमाङ्‌ङिल्‍ले़

आङ्‌गाॽ नावागे़न् चइःत् चोगाङ्‌लो,

खुने़ॽ साःङ्‌गोगे़न् कुसक्‍माःल्‍ले़

आङ्‌गाॽ हिङ्‌मन् खोसुङ्‌लो॥

५ के़सुक्‍तुने़भग्र नुगप् पिराङ्‌ङे़ॽओ॥

खे़ने़ॽ आङ्‌गाॽ आदगि पाःप्‍मा

के़गोःत्‍तुबा पाःन्‍हाॽ तोःन्‍दे़ॽओ॥

६ निङ्‌वाॽफुमाङ्‌ङिल्‍ले़ कुनिमो खे़ने़ॽ नु आङ्‌गाॽ लत्‍छासिरो॥

आन्‍छिॽ ने़प्‍माङ् खाम्‍लाम्‍बा आबोःक्‍खे़त्‍छिबारो॥

७ खे़ल्‍ले़ चोगुल्‍ले़ खे़ने़ॽ आङ्‌गाॽनु किमा मे़बोङ्‌ने़न्‍लो॥

खे़ने़ॽ थेआङ् के़साक्‍पो मे़धाने़न्‍लो॥

८ आङ्‌गाॽ खे़प्‍सुङ्‌ल खे़ने़ॽ के़बाःत्‍तुरो

खे़ब्‍याङ् खे़ने़ॽ के़बाःन्‍निन्

आङ्‌गाॽ निङ्‌वाॽ पिरुङ्‌लो,

९ “आङ्‌गाॽ फोत्‍याबा होःप्‍पाआ,

थेआङ् पान् मे़म्‍भेःन्‍ने वाॽआरो॥

आङ्‌गाॽ कुदोःप्‍मा चोःक्‍का,

थेआङ् लायो मे़न्‍जोःक्‍के वाॽआरो॥

१० कर निङ्‌वाॽफुमाङ्‌ङिल्‍ले़

आङ्‌गाॽ फप्‍मा सुये़म् के़लःत्‍तुरो

हे़क्‍क्‍याङ् आङ्‌गाॽ निङ्‌मि हे़क्‍के

ताप्‍फे़ःल्‍लिक् के़मे़त्‍तारो॥

११ खुने़ॽ आङ्‌गाॽ आलाङ्‌हाॽ

पुङ्‌लाओ थे़प्‍तुरो

हे़क्‍क्‍याङ् खुने़ॽ के़रे़क् आङ्‌गाॽ

आलाङ्‌योःक्‍हाॽ ओमे़त्‍तुरो॥”

१२ कर ओमे़त्‍ते़ॽना, अय्‍युबे,

खे़ने़ॽ पान् के़भेःन्‍दुर के़वाॽरो॥

निङ्‌वाॽफुमाङ्‌ङिन् मे़न्‍छाम्

याप्‍मिनुःल्‍ले़आङ् पयम् यम्‍बा चोक्‍लो॥

१३ निङ्‌वाॽफुमाङ्‌ङिल्‍ले़ आलुङ्‌हाःप्‍मा

पाःन्‍निन् नुगप् मे़बिआन् फाॽआङ

खे़ने़ॽ थेआङ् खुने़ॽ पाःन्‍गे़धिक्‍तुबाबे?

१४ निङ्‌वाॽफुमाङ्‌ङिन् यरिक् परिक्‍ले़ पाःत्‍लो,

कर मनाःल्‍ले़ खे़न् कुसिङ् निःप्‍मा

निङ्‌वाॽए मे़न्‍जोगुन्‍लो॥

१५ से़न्‍दिक् मनाहाॽ साॽरिक् मुरुक् खारुक्

मिक्‌युमो मे़धाआङ् मे़ने़रो,

हे़क्‍केःल्‍ले़ निङ्‌वाॽफुमाङ्‌ङिन् खे़ङ्‌हाॽनु

से़प्‍माङ्‌मो इग्र ताॽदिगे़न् सुफोओ पाःत्‍लो॥

१६ निङ्‌वाॽफुमाङ्‌ङिल्‍ले़ कुबाःन्‍जाक्‍किन्

खे़ङ्‌हाॽ खे़म्‍मा पाङ्‌घुसिरो,

खुने़ॽ कुसाम्‍दिङ्‌हाॽ मे़घे़प्‍सुआङ्

खे़ङ्‌हाॽ पगि मे़गिरो॥

१७ निङ्‌वाॽफुमाङ्‌ङिल्‍ले़ मनाहाॽ

खुनिॽ फे़न्‌याःम्‍बक्‍किन् ले़प्‍मा पाङ्‌घुसिरो

हे़क्‍क्‍याङ् आङ्‌दिङ् लॽमालाम्

थेःक्‍मासिरे़ लागि खे़ङ्‌हाॽनु पाःत्‍लो॥

१८ निङ्‌वाॽफुमाङ्‌ङिल्‍ले़ खे़ङ्‌हाॽ

मे़म्‍भै पोङ्‌मा मे़भाःक्‍तुसिन्‍लो

हे़क्‍क्‍याङ् सिमे़न्‍लाम्‍बा ताङ्‌से़ःप्‍तुसिरो॥

१९ इग्र तुक्‍मा यॽमा पाङ्‌घु तासुआङ्

थक्‍लाओ चक्‍मे़ल्‍लॽए ये़त्‍तुक्‍खे चाःत्‍तुसिरो

हे़क्‍केलॽरिक् निङ्‌वाॽफुमाङ्‌ङिल्‍ले़

मे़न्‍छाम् याप्‍मिहाॽ निसाम् पिरुसिरो॥

२० के़दुक्‍पाल्‍ले़ कुसे़त्‍लाःक्‍मान् माबेःक्‍लो

हे़क्‍क्‍याङ् कुजा पनुके़नुॽबा

कुजाःन्‍नाङ् खुने़ॽ मे़नरुन्‍लो॥

२१ खुने़ॽ कुधक्‍किन् फिआङ्

ये़ःङ्‌घिःक्‍खिःक्‍पा पोङ्‌लो

हे़क्‍क्‍याङ् खे़ल्‍ले़ के़रे़क् कुये़प्‍पाहाॽ

ये़ङ्‌गिङ्‌सा निधाःप्‍लो॥

२२ खुने़ॽ सिमालिङ्‌धोओ के़त्‍लो,

इपुङ्‌ल्‍ले़ निःत्‍ताङ्‌ङे के़त्‍चुःत्‍ताङ् वाॽरो॥

२३ हे़न्‍छिङ् माङ्‌लाइङ्‌बाहाॽओ

खुने़ॽ कुसे़ःप् कुबाङ् लत्‍छा वाॽबिला॥

आम्‍भा खुने़ॽए मनान् नुबा चोःक्‍पि मे़ःम्‍बि

फाॽआङ् पोधक् चोगुबिला॥

२४ खुने़ॽ लुङ्‌माॽ तुक्‍तुआङ् पाःत्‍तुरो,

“खे़न् ले़रे़ॽ, खे़न् सिमा मे़बोङ्‌ने़न्‍लो॥

खे़न् ताङ्‌से़ःप्‍मारे़ लागि हुङ्‌मा

के़बोङ्‌बा याङ्‌ङिन् कॽयो वाॽरो॥”

२५ खे़ब्‍याङ् खे़ल्‍ले़ कुने़क्‍सान् अङे़ःक्‌वाःल्‍ले़न्

हे़क्‍तङ्‌बा चिनॽनॽबा पोङ्‌लो

खे़न् वे़न्‍दुआङ् वये़बा ये़न्‍नो कुइसिःक्

याम्‍मो थाङ्‌बे़न् नु के़धुम्‍बा पोङ्‌लो॥

२६ खे़ब्‍याङ् खे़ल्‍ले़ निङ्‌वाॽफुमाङ्‌ङिन्

पेलि फाक्‍तुआङ् खुने़ॽ नुगप् पिरुरो॥

कुनिङ्‌वाॽ ताआङ् निङ्‌वाॽफुमाङ्‌ङिन्

खुने़ॽ माङ्‌से़वा मे़त्‍तुरो

हे़क्‍क्‍याङ् खुने़ॽ खे़न् याम्‍मो

कुलिङ्‌दो के़गे़प्‍पा चोगुरो॥

२७ के़रे़क्‍ले़ खुनिॽ तगि पेःक्‍काङ्

खुने़ॽ अक्‍खे पाःत्‍तुरो,

“आङ्‌गाॽ लायो चोगुङ्‌ङाङ् वाॽ,

नुबा याःम्‍बक् मे़न्‍जोःक्‍के वाॽआरो,

कर निङ्‌वाॽफुमाङ्‌ङिल्‍ले़

आङ्‌गाॽ खुम्‍दिङ् मे़बिराङिन्‍लो॥

२८ खुने़ॽ सिमे़न्‍लाम्‍बा ताङ्‌से़ःप्‍ताङ्‌लो

हे़क्‍क्‍याङ् आङ्‌गाॽ आल्‍ल थारिक्

हिङाङ्‌ङाङ् वाॽआरो॥”

२९ निङ्‌वाॽफुमाङ्‌ङिल्‍ले़ कन् काक्

पाःन्‍हाॽ मनाःल्‍ले़ कुलागि चोगुरो

निले़ङ थारिक्, सुम्‍ले़ङ् थारिक्‍काङ् चोगुरो॥

३० खुने़ॽ मनाःल्‍ले़ कुयाम्‍साम्‍मिन् ताङ्‌से़ःप्‍तुरो,

खुने़ॽ हिङ्‌मन्‍नोबा के़रे़क्

निङ्‌वाॽ तामा पाःन्‍हाॽ पिरुरो॥

३१ आल्‍ल अय्‍युबे, आङ्‌गाॽ थे

पाःत्‍तुङ्‌ल पत्‍ता, खे़प्‍से़ॽओ,

खे़ने़ॽ स्‍वाःत् युङे़ॽ हे़क्‍क्‍याङ् आङ्‌गाॽ

पाःप्‍मा फाःक्‍ताङ्‌ङे़ॽओ॥

३२ खे़ने़ॽ कुभा पान् पाःप्‍मा के़गत्‍तुने़भग्र

आङ्‌गाॽ मे़त्‍ताङ्‌ङे़ॽओ,

खे़ने़ॽ कुदोःप्‍मा के़जोःक्‍ने़भग्र

आङ्‌गाॽ खे़म्‍मा ते़न्‍नारो॥

३३ मेःन्‍ने़भग्र खे़ने़ॽ स्‍वाःत् युङे़ॽआङ्

आङ्‌गाॽ आबाःन्‍निन् खे़प्‍से़ॽओ,

खे़ब्‍याङ् आङ्‌गाॽ खे़ने़ॽ सिक्‍कुम्‍दिङ्

निङ्‌वाॽ पाःन्‍हाॽ हुॽने़ॽरो॥

३४

१-२ खिनिॽ सिक्‍कुम्‍निबा नु चाःप्‍पा के़जोगिरो,

आङ्‌गाॽ आबाःन्‍निन् खे़प्‍से़म्‍मे़ॽओ॥

३ ले़सोःप्‍पाल्‍ले़ के़साॽरुम्‍माङ् खिनिॽ

कुजान् कुजानुॽबा के़निसुम्‍लो,

कर ने़क्‍खोॽबाल्‍ले़ के़घे़प्‍सुम्‍माङ्‌साङ्

सिक्‍कुम्‍दिङ् निङ्‌वाॽरे़ पाःन्‍हाॽ खिनिॽ

कुसिङ् के़न्‍निःत्‍तुम्‍मिन्‍लो॥

४ आत्‍तिन् पाःन्‍निन् नुबा चोक्

खे़न् आनिॽ साॽरुम्‍माङ् से़न्‍दुम्‍लो

हे़क्‍क्‍याङ् आत्‍तिन् से़क्‍खाबा चोक्

खे़न् कुसिङ् निःत्‍तुम्‍माङ् सेगुम्‍लो॥

५ “फोत्‍या मे़ःन्‍नेबा चोःक्‍का,”

फाॽआङ् अय्‍युबरे़ पाःत्‍तुरो,

हे़क्‍क्‍याङ् निङ्‌वाॽफुमाङ्‌ङिल्‍ले़

खासे़न् मे़लोःन्‍दाङ्‌ङिन् मे़बिराङ्‌ङिन्‍लो॥

६ अय्‍युबरे़ मे़त्‍तु, “आङ्‌गाॽ से़क्‍खा

चोगुङ्‌ङाङ् वाॽसाङ् इङ्‌ले़क्

के़जोःक्‍पा के़लेःत्‍ताङ्‌लो॥

सिमालिङ्‌धो थारिक् काःन्‍नासाङ्

आङ्‌गाॽ लायो मे़न्‍जोःक्‍के वाॽआरो॥”

७ अय्‍युबे़न् हे़क्‍तङ्‌बा वेॽ मना हाःत्‍ताङ् होप्‍लो

खुने़ॽ निङ्‌वाॽफुमाङ्‌ङिन्

मिङ्‌सो इङ्‌धाङ् मे़बिरुन्‍लो॥

८ खुने़ॽ ताक्‍के़भे़ॽबाहाॽनु तेःङ्‌जुम्

चोःक्‍मा कुसिराॽ थाङ्‌लो

हे़क्‍क्‍याङ् लायोबाहाॽनु लाङ्‌घेःक्‍लो॥

९ खुने़ॽ अक्‍खे पाःत्‍तुॽ निङ्‌वाॽफुमाङ् ले़प्‍माङ्

लाःप्‍माआङ् मनाःल्‍ले़ थेआङ् थोबो मे़बोङ्‌ने़ल्‍लो॥

१० “खिनिॽ हे़क्‍तङ्‌बा खासिङ्‌गे़निःप्‍पा

मनाहाॽरे़ आबाःन्‍निन् खे़प्‍से़म्‍मे़ॽओ!

मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

ताप्‍फे़ःम्‍बा याःम्‍बक् मे़जोगुन्‍लो॥

११ खुने़ॽग मनाहाॽ खे़ङ्‌हाॽरे़ खुनिॽ याःम्‍बक्

कुइसिःक् हाङ्‌से़म् पिरुसिरो॥

आबाङे खोमा के़लाॽबा तुम्‍घोःन्

खुने़ॽ खे़ङ्‌हाॽ पिरुसिरो॥

१२ मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

आप्‍फाल्‍ले़आङ् ताप्‍फे़ःम्‍बा मे़जोगुन्‍लो,

खुने़ॽ आत्‍तिन्‍नुआङ् मे़न्‌वाॽमनाबा मे़जोगुन्‍लो॥

१३ आत्‍तिल्‍ले़ खुने़ॽ इक्‍सादिङ्

खाम्‍बेःक्‍मान् लक्‍पे़न् पिरुबे?

हाःत्‍लोलाम् खुने़ॽ युक् खोसुबे?

१४ खुने़ॽ कुनिङ्‌वाॽ वये़बा हे़क्‍केःल्‍ले़

हे़क्‍क्‍याङ् कुहिङ्‌मे़ल्‍ले़ याम्‍साम्‍मिन्

नुःक्‍तु तेॽरुबा कुसिङ्‌ङिल्‍ले़,

१५ कुहिङ्‌वे़त् थक्‍साहाॽ के़रे़क् मे़सिरो

हे़क्‍क्‍याङ् मनाहाॽ खाम्‍मोए मे़दङ्‌लो॥

१६ “खिनिॽ सिक्‍कुम् निङ्‌वाॽ के़गत्‍तुम्‍ने़भग्र

आङ्‌गाॽ आबाःन्‍निन् खे़प्‍से़म्‍मे़ॽओ॥

आङ्‌गाॽ थे़मा पाःत्‍तुङ् खे़न्

खिनिॽ निङ्‌वाॽ पिरे़म्‍मे़ॽओ॥

१७ खासे़न्‍निन् के़जिःप्‍पाल्‍ले़ आक्‍खेआङ्

हाङ्‌चोःक्‍मा लक्‍पे़न्‍निन् थम्‍मा सुक्‍तुबिला?

खुने़ॽ साम्‌योबा नु मुक्‍साम्‍दाङ्‌बा चोक्‍लो,

थे खिनिॽ खुने़ॽ फोत्‍याबा के़जोगुम्‍बि?

१८ थेआङ्‌भे़ल्‍ले़ खुने़ॽ हाङ्‌हाॽ अक्‍खे मे़त्‍तुसि,

‘खिनिॽ ताक्‍के़भे़ॽबा के़जोगिरो,’

हे़क्‍क्‍याङ् खुने़ॽ युक्‍साबाहाॽ मे़त्‍तुसि,

‘खिनिॽ कुसुम् मे़न्‍दम्‍मनाबा के़जोगिरो॥’

१९ खुने़ॽ हाङ्‌युक्‍पाहाॽरे़ खुनिॽ ले़प्‍माङ् मे़बत्‍ने़न्‍लो

हे़क्‍क्‍याङ् याङ्‌गे़साॽबाल्‍ले़ कुले़क्‌वाओ

याङ्‌साकुन्‍धेसाबे़न् लुङ्‌माॽ मे़दुक्‍तुन्‍लो

थेआङ्‌भे़ल्‍ले़ खुने़ॽ के़रे़क् चोगुसिबारो॥

२० खे़ङ्‌हाॽ हक्‍चघत् से़न्‍दिक्‍सा मे़सिरो,

खुने़ॽ सुसुसिल्‍ले़ मनाहाॽ मे़मे़क्‍लो॥

आत्‍तिल्‍ले़आङ् मे़न्‍छुए खे़न्

मुक्‍केगुबाहाॽ मे़मा मे़बेःक्‍लो॥

२१ “मनाहाॽ आक्‍खेलॽरिक् मे़वाॽ

खे़न् निङ्‌वाॽफुमाङ्‌ङिल्‍ले़ ओमे़त्‍तुरो

खे़ङ्‌हाॽरे़ मे़जोगुबा के़रे़क् पाःन्‍हाॽ निसुरो॥

२२ अक्‍तङ्‌बा माक्‍सिःङ्‌ग्‍याःप्‍पा

खागे़माक्‍पा थेआङ् होप्‍लो,

लायोबान् निङ्‌वाॽफुमाङ्‌लाम्‍बा

खे़ल्‍ले़ चिङ्‌मा मे़सुक्‍तुन्‍लो॥

२३ निङ्‌वाॽफुमाङ्‌ङिल्‍ले़ कुदगि

खासे़न् लोःन्‍छिङ्‌से़ आबे़ःक्‍लो,

खे़न् ये़म्‍मिन् सेःक्‍मा

आनिॽ चाहाब् मे़जोःक्‍ने़न्‍लो॥

२४ खुने़ॽ सेःन्‍मे़न्‍दोसे मुक्‍के़गुबाहाॽ मे़क्‍खुसिरो

खुन्‍छिॽ ले़क्‌वाओ वेॽहाॽ युङ्‌मासिरे़ लागि

सेःन्‍दोमासि चाहाब् मे़जोःक्‍ने़न्‍लो॥

२५ खुने़ॽ खे़ङ्‌हाॽरे़ मे़जोगुबा याःम्‍बक्‍किन् निसुरो

हे़क्‍क्‍याङ् से़न्‍दिक् खे़ङ्‌हाॽ खाप्‍पुथ्‍यःङ् चोगुसिरो॥

२६ खुने़ॽ कुइगे़भे़म्‍बाहाॽ खुनिॽ

लायोल्‍ले़ चोगुल्‍ले़ खुम्‍दिङ् पिरुसिरो

खे़न् ते़न्‍निन् के़रे़क्‍ले़ मे़निसुरो॥

२७ थेआङ्‌भे़ल्‍ले़ खे़ङ्‌हाॽरे़ खुने़ॽ

तिम्‍मा मे़ले़रुआङ् वाॽरो

हे़क्‍क्‍याङ् खुने़ॽ कुङ्‌जाङ्‌ङिन्

मे़इःत्‍तु मे़नाःत्‍तुबा होप्‍लो॥

२८ खे़ङ्‌हाॽरे़ मे़जोगुल्‍ले़

याङ्‌गे़साॽबाहाॽरे़ पेलि मे़भाक्‍तुबान्

निङ्‌वाॽफुमाङ्‌ङिल्‍ले़ कुने़क्‍खोॽओ के़त्‍लो

हे़क्‍क्‍याङ् थेधिक्‍काङ् मे़ङ्‌गप्‍मनाबाहाॽरे़

कुभाॽरे़ लागि मे़जोगुबा तुवान् खे़प्‍सुरो॥

२९ “खुने़ॽ स्‍वाःत् पोङ्‌ङाङ् युङ्‌ङिल्‍ले़

खुने़ॽ हाःत्‍ले़ पाःन्‍धिक्‍मा सुक्‍तुबे?

कुनारान् चिक्‍खुआङ् युङ्‌ङिल्‍ले़

हाःत्‍ले़ खुने़ॽ निमा सुक्‍तुबाबे?

आत्‍तिन् सुवाङ्‌ङिल्‍ले़ इग्र

आत्‍तिन् मनाःल्‍ले़आङ् मे़दुमुन्‍लो॥

३० खे़ब्‍याङ् निङ्‌वाॽफुमाङ्‌ङिन्

मे़न्‍इःप्‍मना मे़न्‍नाःप्‍मनाबा मनाःल्‍ले़

युक् चोगुर मनाहाॽ तुक्‍खे चाःत्‍तुसिरो,

आत्‍तिन् लाजेॽबा इग्र मनाःल्‍ले़आङ्

खे़न् थेआङ् मे़प्‍मा मे़सुक्‍तुन्‍लो॥

३१ “अय्‍युबे, खे़ने़ॽ के़लायोलाम्

के़हिन्‍दे़ॽआङ के़वाॽबि?

हे़क्‍क्‍याङ् आल्‍लाङ्‌धो लायो मे़जोःक्‍कान्

फाॽआङ् माङ्‌गे़हिक्‍सिङ्‌ङाङ् के़वाॽबि?

३२ निङ्‌वाॽफुमाङ्‌ङिल्‍ले़ खे़ने़ॽ

के़लायोहाॽ ओःन्‍गे़धाक्‍ल फाॽआङ्

खुने़ॽ पेलि के़भाक्‍तुआङ् वाॽबि?

खे़न् हे़क्‍तङ्‌बा लायोहाॽ याम्‍मो

मे़जोःक्‍कान् फाॽआङ् के़मे़त्‍तुबि?

३३ खे़ने़ॽ निङ्‌वाॽफुमाङ्‌ङिल्‍ले़

कुयाःम्‍बक्‍किन् के़अत्‍तुरो

हे़क्‍केःल्‍ले़ थे खे़ने़ॽ निङ्‌वाॽओ

के़इःत्‍तुबा हे़क्‍के के़गे़त् के़बिर

फाॽआङ् निङ्‌साङ् के़जोगुबि?

कङ्‌ग खे़ने़ॽ निःन्‍धो चोःक्‍मा पोङ्,

आङ्‌गाॽ आजोःक्‍मा पान् मेःन्‍लो॥

खे़ने़ॽ थे़मा नुगप् के़बिआबे?

३४ “आत्‍तिन् खासिङ्‌गे़निःप्‍पा मनाःन्‍छाङ्

कन् पाःन्‍निन् खे़म्‍मा ते़न्‍लो,

आबाःन्‍निन् के़घे़म्‍बा आत्‍तिन्

सिक्‍कुम्‍निबा मनाःन्‍छाङ् अक्‍खे लॽरो,

३५ ‘अय्‍युबरे़ग ने़हिनिङ्‌वाॽ मे़ःन्‍नेबा पान् पाःत्‍तुरो,

खुने़ॽ पाःत्‍तुबा पाःन्‍निल्‍ले़ कुबे थेआङ् होप्‍लो॥’

३६ अय्‍युबरे़ पाःत्‍तुबा पाःन्‍निन् नुरिक्‍काङ् इःत्‍ते़ॽओ,

ताक्‍के़भे़ॽबे़न् पाःप्‍पा हे़क्‍के खुने़ॽ पाःत्‍लो॥

३७ खुने़ॽ लायोरक् मे़न्‍जोःक्‍ने़न्

खे़न् सम्‍धाङ् पिफ्‍युङ्‌ङाङ् योॽरुरो॥

हे़क्‍क्‍याङ् किनाःन्‍दि चोःक्‍नु हिप्‍ला हिप्‍नु

खुने़ॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ

आरसाङ् यरिक् पाःत्‍लो॥”

३५

एलिहुरे़ पाःत्‍तुरो-

२ अय्‍युबे, “निङ्‌वाॽफुमाङ्‌ङिल्‍ले़ कुनिमो

आङ्‌गाॽ फोत्‍या मे़ःन्‍नेबा चोःक्‍कारो”

फाॽआङ् खे़ने़ॽ पाःप्‍मा नुबा मे़ःन्‍लो॥

३ कर खे़ने़ॽ के़बाःत्‍तु, “आङ्‌गाॽ आलागि

थे नुबा पोःक्‍खे़आङ् वाॽबे?

इग्र लायो मे़जोगुङ्‌ङिल्‍ले़

आङ्‌गाॽ थे इन्‍धा खोसुङ्‌बे?”

४ आङ्‌गाॽ खे़ने़ॽ नुगप् पिने़रो

हे़क्‍क्‍याङ् खे़ने़ॽ के़न्‍देःङ्‌बाहाॽआङ्

आङ्‌गाॽ मे़त्‍तुङ्‌सिङ्‌लो॥

५ थाःङ् ताङ्‌साङ्‌बे़न् ओमे़त्‍ते़म्‍मे़ॽओ!

खाॽम्‍मिःप्‍पान् आक्‍खे़न् थाःङ् पत्,

खे़न् इःत्‍ते़म् साॽरे़म्‍मे़ॽओ!

६ खे़ने़ॽ लायो के़जोगुआङ् के़वाॽने़भग्र,

खे़ल्‍ले़ निङ्‌वाॽफुमाङ्‌ङिल्‍ले़

कुधेःन् फे़त्‍लाःन्‍दुबे?

खे़ने़ॽ आक्‍खे़न् लायो के़जोगुसाङ्

खे़ल्‍ले़ खे़ने़ॽ के़धे फे़त्‍लाःन्‍दुबे?

७ खे़ने़ॽ साम्‌योबा के़बोङ्‌ङिल्‍ले़

निङ्‌वाॽफुमाङ्‌ङिन् थेआङ् इन्‍धा मे़बोङ्‌ङिन्‍लो

खे़ने़ॽ के़धे के़जिगक्‌वाआङ् खुने़ॽ चाहाब् मे़जोःक्‍ने़ल्‍लो॥

८ खे़ने़ॽ के़लायोल्‍ले़ग वेॽ मनाहाॽरक् तुक्‍खे चाःत्‍तुसिरो

हे़क्‍क्‍याङ् खे़ने़ॽ नुबा के़याःम्‍बक्‍किल्‍ले़ खे़ङ्‌हाॽए मे़नुॽमे़दार चोगुसिरो॥

९ तुक्‍खे मे़जाःत्‍तुसिबा मनाहाॽ याम्‍दुक्‍माल्‍ले़ मे़याःत्‍लो॥

कुभाॽरे़ लागि खे़ङ्‌हाॽरे़ पेलिगे़न् तुवा मे़जोगुरो॥

१० कर आत्‍तिल्‍ले़आङ् अक्‍खे मे़बाःत्‍तुन्‍लो,

“आङ्‌गाॽ से़न्‍दिक् ताङ्‌गे़से़ःप्‍पा

आजइत्‍दाङ्‌बा निङ्‌वाॽफुमाङ्‌ङिन् आत्‍ति वाॽबे?”

११ ने़हिनिङ्‌वाॽ याप्‍मि के़बिबा

निङ्‌वाॽफुमाङ्‌ङिल्‍ले़ कुबु थक्‍सा

पुसाहाॽनुःल्‍ले़आङ् आनिॽ सिक्‍कुम्‍निबा आजोःक्‍लो,

खुने़ॽ ले़प्‍माङ् आत्‍तिन्‍नाङ् मे़न्‍नुःङ्‌ने़ल्‍लो॥

१२ खे़ङ्‌हाॽरे़ कुभाॽरे़ लागि पेलिगे़न् तुवा मे़जोगुरो

कर निङ्‌वाॽफुमाङ्‌ङिल्‍ले़ थेआङ् नुगप् मे़बिरुन्‍सिन्‍लो॥

थेआङ्‌भे़ल्‍ले़ खे़ङ्‌हाॽ यम्‍बा के़ले़ङ्‌सिङ्‌बा ताक्‍के़भे़ॽबा मे़जोःक्‍लो॥

१३ खे़ङ्‌हाॽरे़ पेलिगे़न् तुवा मे़जोगुबाङ्‌ग थेनाधेरक्‍लो,

मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ खे़ङ्‌हाॽ ओमे़मे़त्‍तुसिन्

हे़क्‍क्‍याङ् निङ्‌वाॽआङ् मे़इःत्‍तुसिन्‍लो॥

१४ अय्‍युबे, खे़ने़ॽ के़बाःत्‍तु,

“आङ्‌गाॽ खुने़ॽ मे़निआन्‍लो॥

आदुःन्‍दे़न् खुने़ॽ कुदगि वाॽआङ्

आङ्‌गाॽ हाङ्‌घुङ्‌ल वाॽआरो॥”

१५ निङ्‌वाॽफुमाङ्‌ङिल्‍ले़ खुम्‍दिङ्

आम्‍बिने़न् फाॽआङ् खे़ने़ॽ के़इःत्‍तुरो

हे़क्‍क्‍याङ् लायोन् निनि खे़म्‍घे़म् मे़लाप्‍तुन्‍लो॥

१६ खे़ने़ॽ पाःप्‍मार ने़मा हने़रक् पोङ्‌लो,

खे़ने़ॽ के़बाःन्‍निन् खे़ने़ॽ आबाङे

कुसिङ् के़न्‍निःत्‍तुन् के़लॽबा

पाःन्‍निन् छ्‌याङ् निधाःप्‍लो॥

३६

एलिहुरे़ याम्‍मो पाःप्‍मा हेःक्‍तुरो–

२ नासि थःत्‍ते़ॽ हे़क्‍क्‍याङ् आङ्‌गाॽ

आबाःन्‍निन् सप्‍फा खे़प्‍से़ॽओ,

निङ्‌वाॽफुमाङ् लाम्‍बा

आङ्‌गाॽ पाःत्‍तार पत्‍तारो॥

३ आङ्‌गाॽ आसिक्‍कुम्‍दिङ्

निङ्‌वान् माःङ्‌घालाम् खोसुङ्‌लो

आङ्‌गाॽ आजइत्‍दाङ्‌बा निङ्‌वाॽफुमाङ्‌ङिन्

कुदोःप्‍मा खासे़न् के़लोःम्‍बा चोक्‍लो,

आङ्‌गाॽ खे़न् पाःन्‍निन्

नुरिक्‍काङ् चे़क्‍खुङ् पाःत्‍तुङ्‌लो॥

४ आङ्‌गाॽ पाःत्‍तुङ्‌बा आत्‍तिन्

पाःन्‍निन्‍नाङ् इङ्‌ले़क्‍पा मे़जोःक्‍ने़ल्‍लो,

खिनिॽ तगि लत्‍छा से़क्‍खाए कुलिङ्‌दो

के़गे़प्‍पा ने़हिनिङ्‌वाॽ के़गप्‍पा

मनाधिक् पोगे़आङ् वाॽरो॥

५ निङ्‌वाॽफुमाङ्‌ङिन् साॽरिक् मुक्‍के़गुबा चोक्‍लो!

खुने़ॽ आत्‍तिन्‍नाङ् मे़जिःत्‍तुन्‍लो

हे़क्‍क्‍याङ् खुने़ॽ कुसिङ् मे़निःत्‍तुम्‍बा

पान् थेआङ् होप्‍लो॥

६ खुने़ॽ लायोबाहाॽ हिङ्‌मा मे़भाःक्‍तुन्‍सिन्‍लो

हे़क्‍क्‍याङ् याङ्‌गे़साॽबाहाॽ कुदङ्‌बा

खासे़न् लोःन्‍दु पिरुसिरो॥

७ खुने़ॽ साम्‌योबाहाॽलाम्

कुनारान् मे़जिक्‍खुन्‍लो,

परुमाल्‍ले़ खे़ङ्‌हाॽ हाङ् हे़क्‍के

युक् चोःक्‍मा पाङ्‌घुसिरो

हे़क्‍क्‍याङ् सदादिङ् खे़ङ्‌हाॽ मिङ्‌सो

इङ्‌धाङ् के़घोबा चोगुसिरो॥

८ कर खे़ङ्‌हाॽ फे़न्‍जेॽ थक्‍क्रङ्‌ङो मे़धाने़भग्र,

आबाङे खुनिॽ फे़न्‌याःम्‍बक्‍किल्‍ले़

कुले़क्‌वा मे़घोने़भग्र,

९ निङ्‌वाॽफुमाङ्‌ङिल्‍ले़ खे़ङ्‌हाॽ

खुनिॽ लायोन् मे़त्‍तुसिरो

हे़क्‍क्‍याङ् खुन्‍छिॽ यम्‍बा

हे़न्‍छिङ्‌मे़न् ओसेःन्‍धाक्‍तुसिरो॥

१० खुने़ॽ साम्‍दिङ् पिरुसिबान्

खे़ङ्‌हाॽरे़ खुनिॽ ने़क्‍खोॽओ चुक्‍लो,

कुॽइभे़म्‍मा ये़प्‍ले़क्‍कोनु

नुःङ्‌मा इङ्‌जाङ् पिरुसिरो॥

११ खे़ङ्‌हाॽरे़ निङ्‌वाॽफुमाङ्‌ङिल्‍ले़

कुइङ्‌जाङ्‌ङिन् मे़इःत्‍तु मे़नाःत्‍तुने़भग्र

हे़क्‍क्‍याङ् कुसे़वा याःम्‍बक् मे़जोगुने़भग्र

सुक्‍खेवा नु सनारुङ्‌ङो खे़ङ्‌हाॽरे़

खुनिॽ थाःक् मे़धासुरो॥

१२ कर मेःन्‍ने़भग्र खे़ङ्‌हाॽ

ने़हिनिङ्‌वाॽ होःप्‍मो मे़सिरो

हे़क्‍क्‍याङ् वहःङ् नाधाःम्‍बि

खे़मादिङ् यङ्‌सङ्‌ङो मे़गे़त्‍लो॥

१३ निङ्‌वाॽफुमाङ्‌ङिन् नसान् मे़न्‍जोःक्‍मनाबा

मनाहाॽ खुनिॽ सिक्‍लक् पोःक्‍लो,

खुम्‍दिङ् मे़घोसुआङ्‌साङ् खे़ङ्‌हाॽ

कुभाॽरे़ लागि पेलि मे़म्‍भाक्‍ने़न्‍लो॥

१४ खे़ङ्‌हाॽ चप्‍प्रक् थाङ्‌बे़न्

मे़वाॽइल्‍ले़सा मे़सिरो,

पना मे़ना खे़ब्‍याङ् खुनिॽ

चाःत्‍थि पेःक्‍काङ् मे़मासिङ्‌लो॥

१५ निङ्‌वाॽफुमाङ्‌ङिल्‍ले़ मे़न्‍छाम्

याप्‍मिहाॽ तुक्‍खे लाक्‍खे़लाम्‍बा हुॽरुसिरो॥

तुक्‍खे चाःत्‍तुसिआङ्‌ङे खे़ङ्‌हाॽरे़

खुनिॽ मिक् हन्‍दु पिरुसिरो॥

१६ निङ्‌वाॽफुमाङ्‌ङिल्‍ले़ खे़ने़ॽ तुक्‍खे

लाक्‍खे के़दुमे़ल्‍ले़ ताङ्‌गे़से़ःप्‍ते़आङ् वये़रो

हे़क्‍क्‍याङ् थेआङ् मे़ल्‍लॽए ताप्‍थेक्

याम्‍धेक् के़गत्‍ते़आङ् वये़रो॥

खे़ने़ॽ के़जाजामादे़न्‍नो यरिक् कुजा युङे़रो॥

१७ कर आल्‍ल आबाङे ताप्‍फे़ःम्‍बा

के़याःम्‍बक्‍किल्‍ले़ चोगुल्‍ले़

खे़ने़ॽ खोमा के़बोङ्‌बा

खुम्‍दिङ्‌ङिन् के़दुमुआङ् वाॽरो

खासे़न् नु कुभाङ्‌ले़ के़दे़म्‍से़आङ् वाॽरो॥

१८ सिङ्‌सिङ् ये़क्‌ये़क् लॽरे़ॽओ,

स्‍वाःप्‍पा सुरुत् याङ्‌ङिल्‍ले़

खे़ने़ॽ इङ्‌ले़क्‍को के़न्‍धाने़ल्‍लरो

हे़क्‍क्‍याङ् याङ्‌साकुन्‍धेःल्‍ले़

खे़ने़ॽ फे़न्‌याःम्‍बक् ले़प्‍माङ् के़न्‍देॽने़ल्‍लरो॥

१९ के़याङ्‌सा कुन्‍धेःल्‍ले़आङ्

खे़ने़ॽ कुभाॽ के़म्‍बिने़न्‍लो॥

खे़ने़ॽ के़रे़क् के़मुक्‍साम्‍मिल्‍ले़

आल्‍ल फाॽमा के़न्‍छुक्‍ने़न्‍लो॥

२० इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ मे़मे़क्‍लरो

लॽरिक् खे़न् से़न्‍दिक्‍पा ये़म्‍मिन्

तार फाॽआङ् निङ्‌वाॽ मे़इःत्‍ते़न्‍ने़ॽओ॥

२१ सिङ्‌सिङ् ये़क्‌ये़क् लॽरे़ॽओ,

ताप्‍फे़ःम्‍बा ले़प्‍माङ् मे़हिसिङ्‌ङिन्‍ने़ॽओ॥

ये़त्‍तुक्‍खेःन्‍नुःल्‍ले़आङ् ताप्‍फे़ःम्‍बान्

खे़ने़ॽ के़सिराॽधाङे़आङ् वाॽरो॥

२२ से़क्‍खाए, निङ्‌वाॽफुमाङ्‌ङिन्

आनिॽनुःल्‍ले़आङ् थाःङ् कुमिमिदिङ्‌ङो युङ्‌लो॥

खुने़ॽ हे़क्‍तङ्‌बा के़रे़क्‍नुःल्‍ले़ के़नुॽबा

सिक्‍साम्‍बा वेॽ हाःत्‍ताङ् होप्‍लो॥

२३ आत्‍तिल्‍ले़ निङ्‌वाॽफुमाङ्‌ङिन्

मुरामे़प्‍मा सुक्‍तुबे?

इग्र आत्‍तिल्‍ले़ खुने़ॽ पान् फेःन्‍दुआङ्

वाॽ लॽरिक् पाःप्‍मा सुक्‍तुबे?

२४ मनाहाॽरे़ सदादिङ् खुने़ॽ कुयाःम्‍बक्‍किन्

नुबा चोक् फाॽआङ् मे़बाःत्‍तुआङ् वाॽरो,

खे़ने़ॽआङ् खुने़ॽ कुनारा फोसे़ॽओ॥

२५ के़रे़क् मनाहाॽरे़ खुने़ॽ कुयाःम्‍बक्‍किन्

मे़निसुआङ् मे़वाॽरो॥

माःङ्‌घा लाम्‍बारक् आनिॽ खे़न्

ओमे़प्‍मा आसुक्‍तुम्‍लो॥

२६ निङ्‌वाॽफुमाङ्‌ङिन् पयम् यम्‍बा

चोःक्‍पा पाःन्‍निन् आनिॽ के़रे़क्

निमा आन्‍छुक्‍तुम्‍मिन्‍लो॥

खुने़ॽ कुमुॽइ कुधाःक् तङ्‌बेहाॽ

निःप्‍मा आन्‍छुक्‍तुम्‍मिन्‍लो॥

२७ निङ्‌वाॽफुमाङ्‌ङिल्‍ले़ इक्‍सादिङ्

खाम्‍बेःक्‍मोलाम् च्‍वाःत्‍तिन् थाःङ् उःक्‍खुरो

हे़क्‍क्‍याङ् पाङ्‌गे़न्‍दिङ् वहित्‍तिन् च्‍वाःत्

ते़प्‍पक्‌वाओ ताङ्‌साक्‍पोलाम् थासुरो॥

२८ खुने़ॽ खाॽमिःत्‍तोलाम्

पाङ्‌गे़न्‍दिङ् वहित् थासुरो,

के़रे़क् मे़न्‍छाम् सुवाङ्‌हाॽओ आत्‍तातान्‍ने

यरिक् पाङ्‌गे़न्‍दिङ् वहित् लुप्‍सुरो॥

२९ निङ्‌वाॽफुमाङ्‌ङिल्‍ले़ कुयुङ्‌मादे़न्‍नो

ताङ्‌साक्‍पाओ खाॽमिःप्‍पान् पोःक्‍लो

हे़क्‍क्‍याङ् खे़रे़ङ्‌घुरुङ् लॽरिक् लाइक्‍लो

खे़न् आक्‍खेलॽरिक् पोःङ्‌ॽ

आत्‍तिल्‍ले़आङ् मे़निसुन्‍लो॥

३० खुने़ॽ ताङ्‌साक्‍पाल्‍ले़ थिक्

कुयाओलाम्‍बा वेॽ कुयाओ

थारिक् साःम्‍भे ले़क्‍ल याःन्‍दुरो,

कर तुङ्‌गोदिङ् वरःङ्‌सिगाङ्

खामाक्‍काङ्‌ङे ने़रो॥

३१ कम्‍भलॽरिक् खुने़ॽ मनाहाॽ

चामा थुङ्‌मा तङ्‌गाम् चोगु पिरुसिरो

हे़क्‍क्‍याङ् खुने़ॽ के़क्‍कुङ्‌ल

यरिक् चामा कुजा पिरुसिरो॥

३२ खुने़ॽग साःम्‍भेन् हुक्‍किल्‍ले़ ते़म्‍सुरो

हे़क्‍क्‍याङ् कुदोःप्‍मा तारप्‍पो

चुक्‍ल फाॽआङ् पाङ्‌घुरो॥

३३ खे़रे़ङ्‌घुरुङ् के़लॽबाल्‍ले़ सुरित् केजङ्

तामा चोक् फाॽआङ् मिक्‍सेन् चोगुरो

हे़क्‍क्‍याङ् पित् थक्‍साहाॽरे़आङ्

खे़न् कुसिङ् मे़निःत्‍तुरो॥

३७

सुरित् केजङ्‌ङिल्‍ले़ चोगुल्‍ले़

आङ्‌गाॽ आलुङ्‌मे़न् लुप्‍लुप् लॽरो,

आङ्‌गाॽ आसाम् आमिक्‍ले़ ले़त्‍तारो॥

२ खिनिॽ के़रे़क्‍ले़ निङ्‌वाॽफुमाङ्‌ङिल्‍ले़

कुहुःक्‍मे़न् खे़प्‍से़म्‍मे़ॽओ,

खे़ङ्‌ग खुने़ॽ कुम्‍ब्राओलाम्‍बा

के़लःम्‍बा इक्‍लारो॥

३ खुने़ॽ ताङ्‌साक्‍पाल्‍ले़ थिक्

कुयाओलाम् वेॽस्‍मा कुयाओ

थारिक् साःम्‍भे ले़क्‍ल याःन्‍दुरो,

इक्‍सादिङ् खाम्‍बेःक्‍माल्‍ले़

थिक् कुसुक्‍पोलाम्‍बा वेॽस्‍मा

कुसुक्‍पो थारिक् खे़न् पाङ्‌घुरो॥

४ खे़ब्‍याङ् खे़रे़ङ्‌घुरुङ् लॽरिक्

पयम् यम्‍बा लागे़इःक्‍पे़न् खे़म्‍दे़त्‍लो

खुने़ॽ मिमिदिङ्‌गे़न् कुइक्‍लाःल्‍ले़ हुःक्‍लो

हे़क्‍क्‍याङ् खुने़ॽ हुःक्‍किल्‍ले़

थेःल्‍ले़आङ् मे़धेःक्‍तुन्‍लो॥

५ निङ्‌वाॽफुमाङ्‌ङिन् निङ्‌वाॽ

के़माबा इक्‍लाओ हुःक्‍लो,

खुने़ॽ यम्‍ब्‌यम्‍बा याःम्‍बक्‍हाॽ चोगुरो,

खे़न् कुसिङ् निःप्‍मा

आनिॽ आन्‍छुक्‍तुम्‍मिन्‍लो॥

६ खुने़ॽ नाःङ्‌ङिन् इक्‍सादिङ् खाम्‍बेःक्‍मो

थामा इङ्‌जाङ् पिरुरो

हे़क्‍क्‍याङ् फदङ्‌दङ् लॽरिक्

वहित् सःक्‍खु थासुरो॥

७ खुने़ॽ के़रेक् मनाहाॽरे़ खुनिॽ

हुक्‍कोबा याःम्‍बक्‍किन् चक् थासुरो,

कम्‍भलॽरिक् खुने़ॽ नावागे़न् चइःत्

चोगुसिबा के़रे़क् मनाहाॽरे़

खुने़ॽ कुयाःम्‍बक्‍किन् मे़निसुरो॥

८ ताम्‍भुङ् थक्‍साहाॽ आबाङे

आबाङे खुन्‍छिॽ खाओ मे़बेःक्‍लो

हे़क्‍क्‍याङ् लुङ्‌फुक्‍कोहाॽओ

याङ्‌धोःक्‍से़ मे़लाःत्‍लो॥

९ सुरित् केजङ्‌ङिन् आबाङे

कुयाक्‍नादे़न्‍नोलाम् तारो,

साम्‍मिःत्‍तिल्‍ले़ साॽरिक्

के़जिबा चुङ्‌ङिन् तारुरो॥

१० निङ्‌वाॽफुमाङ्‌ङिल्‍ले़ कुसक्‍माःल्‍ले़

च्‍वाःत्‍तिन् ताक्‍तुरो,

हे़क्‍क्‍याङ् के़दाक्‍पा नाःङ् हे़क्‍तङ्‌बा चोगुरो॥

११ खुने़ॽ के़धुङ्‌बा खाॽम्‍मिःप्‍पान्

च्‍वाःत्‍तिल्‍ले़ कुहाःङ्‌गुबे़ल्‍ले़ थिम्‍सुरो

हे़क्‍क्‍याङ् खे़न् ये़म्‍मो तुङ्‌हिःक्‍को

लाम्‍बा साःम्‍भे ले़क्‍लो॥

१२ खे़न् खाॽमिःप्‍पाहाॽ निङ्‌वाॽफुमाङ्‌ङिल्‍ले़

कुनिङ्‌वाॽ कुइसिःक् पे़आङ् वाॽरो॥

इक्‍सादिङ् खाम्‍बेःक्‍मोबा

के़रे़क् ते़न्‍हाॽओ पे़बेःक्‍काङ्

खे़ल्‍ले़ कुइङ्‌जाङ्‌ङिन् ते़न्‍दिङ् चोगुरो॥

१३ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मान्

वरङ्‌से़ पाङ्‌गे़न्‍दिङ् वहित्‍तिन् पाङ्‌घुरो॥

मे़न्‍छाम् याप्‍मिहाॽ खुम्‍दिङ् पिमासि

इग्र खुने़ॽ कुलुङ्‌गुम्‍मिन्

ओसेःन्‍धाक्‍मासिरे़ लागि खे़न् थासुरो॥

१४ अय्‍युबे, सप्‍फा, खे़प्‍से़ॽओ,

निङ्‌वाॽफुमाङ्‌ङिल्‍ले़ चोगुबा

निङ्‌वाॽ के़माबा याःम्‍बक्‍हाॽ

खे़ने़ॽ निङ्‌वाॽ इःत्‍ते़ॽओ॥

१५ थे खे़ने़ॽ खे़न् के़निसुबि

निङ्‌वाॽफुमाङ्‌ङिल्‍ले़ आक्‍खेलॽरिक्

खाॽमिःत्‍तिन् कुयुक्‍को कत्‍तुबे,

हे़क्‍क्‍याङ् आभेलॽरिक्

खे़न्‍लाम्‍बा साःम्‍भे ले़क्‍ल याःन्‍दुबे?

१६ निङ्‌वाॽफुमाङ्‌ङिल्‍ले़ निङ्‌वाॽ के़माबा

कुयाःम्‍बक्‍हाॽ आक्‍खेलॽरिक् पोङ्‌बे,

ताङ्‌साक्‍पो खाॽमिःप्‍पान् के़भे़बा

याःम्‍बक्‍किन् आक्‍ख्‍याङ् पोङ्‌बे,

थे खे़ने़ॽ कुसिङ् के़निःत्‍तुबि?

१७ आहाॽ, ते़मे़न् ले़प्‍माङ्‌बा सुरिःत्‍माल्‍ले़

लाजेॽओ के़रे़क् पिसाङ् चिजि ये़म्‌ये़म् चोगुरो

खे़न् ये़म्‍मो खे़ने़ॽग हाङ्‌वामाल्‍ले़

स्‍याङ्‌पे़न्‍दाङ् के़बोङ्‌लो॥

१८ खुने़ॽ तरःङ्‌गे़न् ताङ्‌साक्‍पान्

योःम्‍मनाबा के़साक्‍पा कासा

से़त्‍ले़ङ्‌घो हे़क्‍तङ्‌बा चोगुरो

थे खे़ने़ॽ हे़क्‍केलॽरिक् के़रे़क्

पिसाङ् खिङ्‌मा के़सुक्‍तुबि?

१९ निङ्‌वाॽफुमाङ्‌ङिन् आक्‍खे मे़प्‍मा पोङ्‌बाबे,

आनिगे याप्‍मि आहुॽरे़ॽओ

थेआङ्‌भे़ल्‍ले़ निङ्‌वाॽ पाःक्‍मारे़ चोगुल्‍ले़

आनिॽ इःप्‍माआङ् आन्‍छुक्‍तुम्‍मिन्‍लो॥

२० खुने़ॽनु ताॽजे़ङ्‌मा निङ्‌वाॽ इःत्‍तुङ्

फाॽआङ् आङ्‌गाॽ मे़बाःत्‍तान्‍लो॥

आङ्‌गाॽ आबाङे निङ्‌वाॽफुमाङ्‌लाम्‍बा

मे़ङ्‌सिङ्‌मा आनिङ्‌वाॽ होप्‍लो॥

२१ सुरिःत्‍माल्‍ले़ ताङ्‌साक्‍पान्

सेसे चोगुआङ् खाओःत्‍लो

हे़क्‍क्‍याङ् आनिॽ खे़न्

ओमे़प्‍मा आन्‍छुक्‍तुम्‍मिन्‍लो॥

२२ थाङ्‌गे़त् थो पिसाङ् लत्‍छा

साम्‍म्‍याङ् हे़क्‍के के़ले़क्‍पाधिक्

ओसेःन्‍धाङ् पोङ्‌लो

हे़क्‍क्‍याङ् आनिॽ सिक्‍लुङ्‌मान्

निङ्‌वाॽफुमाङ्‌ङिल्‍ले़ कुमिमिदिङ्‌ङिल्‍ले़

किमा यङ्‌माओ थासुरो॥

२३ निङ्‌वाॽफुमाङ्‌ङिल्‍ले़ कुमुक्‍साम्‍मिन्

साॽरिक् यम्‍बा चोःक्‍लो

खे़न् आनिॽ खोमा आन्‍छुक्‍तुम्‍मिन्‍लो॥

आबाङे कुघासे़न् नु कुसाम्‌योनिमो

खुने़ॽ मनाहाॽ नुरिक् मे़त्‍तुसिरो॥

२४ खे़ल्‍ले़ चोगुल्‍ले़ के़रे़क् मनाहाॽरे़

खुने़ॽ मिङ्‌सो इङ्‌धाङ् मे़बिरुरो,

आबाङे सिक्‍कुम्‍निबा के़ले़ःत्‍छिङ्‌बाहाॽ

खुने़ॽ कम्‍ब्राङ् मे़मे़त्‍तुसिन्‍लो॥

यहवे दाङ्‌बाल्‍ले़ अय्‍युबे़न् नुगप् पिरु

३८

सुरित् केजङ्‌लाम्‍बा यहवे दाङ्‌बे़ल्‍ले़ अय्‍युबे़न् नुगप् पिरु॥

यहवे दाङ्‌बे़ल्‍ले़ पाःत्‍तु–

२ अदङ्‌पान् के़जोःक्‍पाआङ्

आङ्‌गाॽ आनिङ्‌सेःक्‍किन्

कुसिङ् निःप्‍मे़न्‍दे़प्‍मना चोःक्‍मा

के़गोःप्‍पा खे़ने़ॽ हाःत्‍ने़न्‍बे?

३ आल्‍ल ये़म्‍बित्‍छा कुइसिःक् ये़बे़ॽ,

आङ्‌गाॽ पान् से़ःन्‍लाप्‍ने़,

खे़ने़ॽ नुगप् पिराङ्‌ङे़ॽ॥

४ आङ्‌गाॽ इक्‍सादिङ् खाम्‍बेःक्‍मान्

नावागे़न् चइःत् ने़स्‍सुङ्‌ङिल्‍ले़

थे खे़ने़ॽ खे़प्‍मो के़वये़बि?

खे़ने़ॽ कम्‍म्‍याक् साॽरिक् यरिक्

खासिङ् के़निःत्‍ने़भग्र

ल आङ्‌गाॽ मे़त्‍ताङ्‌ङे़ॽओ॥

५ इक्‍सादिङ् खाम्‍बेःक्‍मान् कम्‍म्‍याक्

साॽरिक् यम्‍बा पोङ्‌मा पोङ्

फाॽआङ् हाःत्‍ले़ निःन्‍धो चोगु?

हाःत्‍ले़ कन् सिःक्‍तु?

थे खे़ने़ॽ के़निसुबि?

६ इक्‍सादिङ् खाम्‍बेःक्‍मान्

थेःल्‍ले़ तक्‍तुआङ् पत्?

कुदक्‍मा मालुङ्‌ङिन् हाःत्‍ले़ ने़स्‍सु?

७ खे़न् ले़न्‍दिक् फदिवदिॽ खाओःत्‍ते़र

पत्‍छे़ल्‍ले़ खेःम्‍सिक्‍पाहाॽ साम्‍मे़लोरे़रो,

साङ्‌ग्राम्‍पेदाङ्‌बा माङ्‌लाइङ्‌बाहाॽ

मे़सःत्‍ते़आङ् मे़अःक्‍ते़रो॥

८ इक्‍सादिङ् खाम्‍बेःक्‍माल्‍ले़

कुसिगाङ्‌लाम्‍बा वरःङ्‌ङिन् फक्‍ते़ लःन्‍दे़रो

हे़क्‍केःल्‍ले़ खे़न् हाःत्‍ले़आङ्

साक्‍मा मे़सुक्‍तुन्‍लो॥

९ ओवा, वरःङ्‌ङिन् आङ्‌गाॽ

खाॽम्‍मिःप्‍पाल्‍ले़ ते़प्‍तुङ्‌लो

हे़क्‍क्‍याङ् के़धुङ्‌बा खामाक्‍माल्‍ले़ कित्‍तुङ्‌लो॥

१० आङ्‌गाॽ वरःङ्‌ङोबा इःन्‍दोहाॽ ने़सुङ्‌लो

हे़क्‍क्‍याङ् खे़ल्‍ले़ कुलाम्‍धेःप्‍हाॽ नु

कुए़प्‍माहाॽ आङ्‌गाॽ थे़क्‍तुङ्‌लो॥

११ आङ्‌गाॽ खे़न् मे़त्‍तुङ्,

“खे़ने़ॽ कप्‍मो थारिक् तामा के़सुक्‍लो!

खे़न्‍नुःल्‍ले़ तगि पोमा के़ङ्‌घोसुन्‍लो,

के़मुक्‍साम्‍बा वाभे़ल्‍ले़ङ्‌हाॽ

कप्‍मोए के़साक्‍तुर पोङ्‌लो॥”

१२ थे खे़ने़ॽ आबाङे के़हिङ्‌मन्‍नो

तानाम्‍मिन् इङ्‌जाङ् के़बिरुआङ् वाॽबि?

इग्र खाओःप्‍मान् मुरा के़मे़त्‍तुआङ् वाॽबि?

१३ थे खे़ने़ॽ तानाम्‍बा खाओःप्‍मान्

इङ्‌जाङ् के़बिरुआङ् वाॽबि?

इक्‍सादिङ् खाम्‍बेःक्‍मान् के़भोःक्‍खुआङ्

ताक्‍के़भे़ॽबाहाॽ खुनिॽ चिङ्‌सिङ्‌मा

ते़न्‍नोलाम्‍बा लःप्‍मासि के़बाङ्‌घुआङ् के़वाॽबि?

१४ ले़क्‌वाओ खाम्‍मिल्‍ले़ कुयोक् थाःप्‍पा हे़क्‍के

योॽबाःल्‍ले़ कुजइःत् पोङ्‌लो

खे़प्‍मोबा कुसाप्‍हाॽ के़जुॽबा चिरिक् कुसिङ्

तानाम् थे़गुहाॽ नु

ने़वालाहाॽ सेसे साङ्‌साङ्‌ङाङ् निधाःप्‍लो॥

१५ ले़न्‍दिक् से़दिङ्‌दिङ् के़ओःप्‍पा ओःत्‍तिन्

कुॽइगे़भे़म्‍बाहाॽरे़ नासिथःप्‍मा मे़न्‍छुक्‍तुन्‍लो

थेआङ्‌भे़ल्‍ले़ खाओःप्‍माल्‍ले़

खे़ङ्‌हाॽरे़ खुनिॽ फे़न्‌याःम्‍बक्‍किन्

हम्‍सु पिरुसिरो॥

१६ थे खे़ने़ॽ तुङ्‌गोदिङ् वरःङ्‌ङिल्‍ले़

कुदिःम्‍बेओ के़लासे़आङ् वाॽबि?

खे़ल्‍ले़ कुबुन्‍दाक्‌वा के़लःम्‍बादे़न्‍नो

थारिक् के़गे़रे़आङ् के़वाॽबि?

१७ खे़मादिङ् यङ्‌सङ्‌ङोबा लाम्‍धेःप्‍पान्

हाःत्‍ले़ ओःन्‍गे़धाक्‍ते़आङ् वाॽ?

थे खे़ने़ॽ खामाक्‍लुम्‍बाःत्‍तोबा

लाम्‍धेःप्‍हाॽ के़निसुआङ् वाॽबि?

१८ इक्‍सादिङ् खाम्‍बेःक्‍मान्

आक्‍खे़न् यम्‍बा चोक्, खे़ने़ॽ के़निसुबि?

के़निसुने़भग्र आङ्‌गाॽ मे़त्‍ताङ्‌ङे़ॽ॥

१९ खाओःप्‍माल्‍ले़ कुयुङ्‌मादे़न्‍निन् आत्‍तो वाॽ?

खाधाम्‍मे़न् आत्‍तिन् ते़न्‍नोलाम्‍बा ताःॽ?

२० थे खे़ने़ॽ खे़ङ्‌हाॽ खुनिॽ आबाङे

ते़न्‍नो तेॽमा के़सुक्‍तुसिबि?

इग्र खुनिॽ हिम्‍ले़प्‍माङ् पेःक्‍मा लाम्‍मिन्

ओसेःन्‍धाक्‍मा के़सुक्‍तुसिबि?

२१ खे़ने़ॽ से़क्‍खाए के़सुक्‍तु,

थेआङ्‌भे़ल्‍ले़ इक्‍सादिङ् खाम्‍बेःक्‍मान्

नावागे़न् चइःत् ने़मानुःल्‍ले़ तगिए

खे़ने़ॽ सागे़वाःन्‍छिङ्‌ङाङ् के़वये़रो

हे़क्‍क्‍याङ् खे़ने़ॽ के़धाःक् चाॽरे़आङ् वाॽरो॥

२२ थे आङ्‌गाॽ नाःङ् नु फःन् लुप्‍सुङ्‌बादे़न्‍नो

खे़ने़ॽ के़गे़रे़आङ् के़वाॽबि?

२३ आङ्‌गाॽ खे़न् नाःङ्‌ङिन्‌ नु फःन्‍निन्

ये़त्‍तुक्‍खे तुम्‍मा ये़म्‍ले़ लागि कत्‍तुङ्‌लो

पयम् यम्‍बा थङ् नु थङ् थक्‍मा

ये़न्‍हाॽरे़ लागि यारिप् कत्‍तुङ्‌लो॥

२४ खे़न् ते़न्‍नोलाम्‍बा ओःत्‍तिन् से़आङ् लःन्‍लो

इग्र नाङ्‌गे़न्‍बा सुरिःत्‍मान् हुआङ्

इक्‍सादिङ् खाम्‍बेःक्‍मा सम्‍धाङ् पे़आङ् पेक्,

थे खे़ने़ॽ के़निसुबि?

२५ पयम् यम्‍बा वहित् थामारे़ लागि

हाःत्‍ले़ खावा तयुबे?

हे़क्‍क्‍याङ् साःम्‍भे सेरिन्

हाःत्‍ले़ लाम् हन्‍दु पिरुबे?

२६ हाःत्‍ताङ् मे़न्‌वाॽमनाबा लाजेॽओ,

एःन्‍नाङ् मे़न्‌युङ्‌मनाबा

मुरे़ःक् खारे़ःक्‍पा एःक्‍सादे़न्‍नो,

हाःत्‍ले़ वहित् थासुबे?

२७ चिजि खक्‍खक्‍पा नु पोगुगे़न्

कुजा मे़न्‍नुॽमनाबा ते़न्‍निन्

सरेःक्‍क्‍याःप्‍पा चोःक्‍मारे़ लागि

हे़क्‍क्‍याङ् के़हेबा खाम्‍बाङ्‌ङो

याःन्‍सुङ् लिङ्‌मारे़ लागि

हाःत्‍ले़ च्‍वाःत् केःत्‍तुबे?

२८ थे पाङ्‌गे़न्‍दिङ् वहित्‍तिल्‍ले़ कुम्‍बा वाॽबि?

इग्र सेःक्‌वाःल्‍ले़ कुम्‍बा आत्‍ति वाॽबे?

२९ हाःत्‍ले़ कुसाप्‍पोःक्‍कोलाम् नाःङ्‌ङिन् थासुबे?

ताङ्‌साङ्‌बोलाम् के़धाबा

सेःक्‌वाःल्‍ले़ कुम्‍मा हाःत्‍पे?

३० नाःङ् नु सेःक्‌वाःल्‍ले़ च्‍वाःत्‍तिन्

लुङ् हे़क्‍के के़साक्‍पा चोगुरो,

तुङ्‌गोदिङ् वरःङ्‌ङिल्‍ले़

कुजङ्‌धाङ् च्‍वाःत्‍तिन् ताक्‍तुरो॥

३१ थे खे़ने़ॽ मे़न्‍छ्‌याब्रुक्‍मा खेसेबाहाॽ

थिक्‍मे़त्‍थिक् इघेःङ्‌मा के़सुक्‍तुसिबि?

इग्र पजुःप् के़युङ्‌बा खेःम्‍सिक्‍पाहाॽ

एॽए से़म्‍मा के़सुक्‍तुसिबि?

३२ थे खे़ने़ॽ खेसेबाहाॽ खुनिॽ ये़म्‍मो

लःप्‍मा के़सुक्‍तुसिबि?

हे़क्‍क्‍याङ् थाङ्‌गे़त् ले़प्‍माङ्‌बा

चुक्‍पा यम्‍बा खेःम्‍सिक्‍पाहाॽ

लाङ्‌मे़घेःक्‍पा लाम्‍मो खे़ने़ॽ

लाङ्‌घेःङ्‌मा के़सुक्‍तुसिबि?

३३ ताङ्‌साक्‍पान् युक् चोःक्‍मा थिम्‍हाॽ

थे खे़ने़ॽ ओगाप् चोःक्‍मा के़हेःक्‍तुबाबि?

थे खे़न् थिम्‍हाॽ खे़ने़ॽ इक्‍सादिङ्

खाम्‍बेःक्‍मो याङ्‌मा के़सुक्‍तुसिबि?

३४ थे खे़ने़ॽ यम्‍बा इक्‍लाओ खाॽमिःत्‍ते़न्

इङ्‌जाङ् पिमा के़सुक्‍तुइ?

हे़क्‍क्‍याङ् आबाङे सम्‍धाङ् यम्‍बा

पाङ्‌गे़न्‍दिङ् वहित् थामा के़सुक्‍तुइ?

३५ थे साःम्‍भे के़ले़क्‍पे़न्

खे़ने़ॽ कुलाम्‍मो के़बाङ्‌घुबि?

“आङ्‌गाॽ के़सेवारोबान् कप्‍मो त्‍याङ्‌लो”

पाःत्‍तुर खे़ने़ॽओ ताबि?

३६ सिक्‍लुङ्‌मान् आत्‍तिल्‍ले़

सिक्‍कुम्‍दिङ् निङ्‌वाॽ पिरु?

किग्र याम्‍मो निङ्‌वान् हाःत्‍ले़

खासिङ्‌निःप्‍मान् पिरु?

३७ खाॽमिःप्‍पान् निःप्‍मा सिक्‍कुम् निङ्‌वाॽ आत्‍तिल्‍ले़ कत्‍तुबे?

खे़ब्‍याङ् खे़न् के़ःङ्‌या मे़प्‍माआङ् पाङ्‌गे़न्‍दिङ् वहित् थामा सिक्‍कुम् निङ्‌वाॽ हाःत्‍ले़ कत्‍तुबे?

३८ पाङ्‌गे़न्‍दिङ् वाहित्‍माल्‍ले़

खाम्‍हिःक् नु खाम्‍मिन् के़साक्‍पा चोगुरो

हे़क्‍क्‍याङ् पन्‍छिङ्‌ङाङ् के़साक्‍पा

खाम्‍बुक्‍ना पोङ्‌लो॥

३९ थे कुम्‍मामा थे़रिङ्‌मान् खे़ने़ॽ

कुजामा सा के़गोःत्‍तु के़बिरुबि?

इग्र थे कुसिक्‍के़लाःक्‍पा खिरिङ्‌बान्

खे़ने़ॽ खाःप्‍मा के़सुक्‍तुबि?

४० खिरिङ्‌बाहाॽग सा मे़सुक्‍काङ् मे़युङ्‌लो

हे़क्‍क्‍याङ् खुन्‍छिॽ चिङ्‌सिङ्‌मादे़न्‍नो

कुजान् मे़हाङ्‌घुआङ् मे़युङ्‌लो॥

४१ काःक्‌वाःल्‍ले़ कुस्‍साहाॽ याङ्‌ना कत्‍ना मे़बे़रो

हे़क्‍क्‍याङ् निङ्‌वाॽफुमाङ्‌ङिन् कुजा मे़नाःक्‍तुरो

हे़क्‍केःल्‍ले़ खे़ङ्‌हाॽ हाःत्‍ले़ कुजा पिरुसिबे?

३९

कोःक्‍माहाॽओबा स्‍याःक्‍पाहाॽ

आप्‍फाल्‍ले़ मे़धाप्, खे़न् के़निसुबि?

थे कुम्‍मामा पे़ःङ्‌वाःल्‍ले़ कुस्‍सा

थाप्‍तुसिबा खे़ने़ॽ के़निसुआङ् वाॽबि?

२ खे़ल्‍ले़ कुसापोःक्‍को आक्‍खे़न्

ला थारिक् कुस्‍साहाॽ मे़याक्‍पे?

इग्र आप्‍फाल्‍ले़ खे़ङ्‌हाॽरे़ खुन्‍छिॽ

थाप्‍मा ये़म् पोङ्, खे़न् के़निसुबि?

३ खे़ङ्‌हाॽ आप्‍फाल्‍ले़ सावाःम्‍मा

तुङ्‌ङिल्‍ले़ तरुसिआङ् मे़ने़सिङ्‌बे?

हे़क्‍क्‍याङ् सा मे़धाप्‍तुसि,

थे खे़ने़ॽ खे़न् के़निसुबि?

४ खे़न् पे़ःङ्‌वासाःत्‍हाॽ लाःक्‍कात्

चाराम्‍मादे़न्‍नो चामे़राम्‍माङ् के़धुम्‍बा मे़बोङ्‌लो,

लाःक्‍कात् मे़बेःक् खे़ब्‍याङ् याम्‍मो

मे़न्‍नुःङ्‌ने़न् मे़न्‍दाने़न्‍लो॥

५ ताम्‍भुङ्‌ङो के़याक्‍पा अदङ्‌हाॽ हाःत्‍ले़ ले़रुसिबे?

खे़ल्‍ले़ कुधाक्‍पान् आत्‍तिल्‍ले़ फाःक्‍खु पिरुबे?

६ आङ्‌गाॽ मुरे़ःक् खारे़ःक्‍पा एःक्‍सादे़न्‍नो

खे़ङ्‌हाॽरे़ खुन्‍छिॽ ने़मादे़न्‍निन्

चोगुङ् पिरुङ्‌सिङ्‌ङाङ् ने़रो,

युम् ने़वालाहाॽओ खे़ङ्‌हाॽ वाॽमारे़ लागि

इःन्‍दोहाॽ चोगुङ्‌ङाङ् ने़रो॥

७ खे़ङ्‌हाॽरे़ ये़क्‌यक्‍कोबा हयङ्

किल्‍लिङ्‌ङिन् मे़जिःत्‍तुरो,

आत्‍तिल्‍ले़आङ् खे़ङ्‌हाॽ युक्‍को कप्‍मासि

हे़क्‍क्‍याङ् याःम्‍बक् चोक्

पाङ्‌मासि मे़सुक्‍तुसिन्‍लो॥

८ खे़ङ्‌हाॽरे़ खुनिॽ चाराम्‍मादे़न्‍हाॽ

कोःक्‍मा फाङ्‌जङ्‌हाॽओ ने़रो,

खे़प्‍मो खे़ङ्‌हाॽरे़ चामारे़ लागि

सरेःक्‍क्‍याःप्‍पा याःन्‍निन् मे़गोःत्‍तुरो॥

९ थे ताम्‍भुङ् पित्‍ते़ल्‍ले़ के़याःम्‍बक् चोगुबि?

थे खे़न् के़याक्‍साओ से़न्‍दिक् वाॽमा ते़म्‍बि?

१० थे खे़ने़ॽ खे़न् इदाःक्‍किल्‍ले़ इघेःङ्‌माआङ्

इक्‍ताप्‍पो थोःङ्‌मा के़सुक्‍तुबि?

इग्र खे़ने़ॽ के़इक्‍ताप्‍पो खे़न्

ताःन्‍द्‌या उःङ्‌बाङ्‌मा के़सुक्‍तुबि?

११ थे खे़न् के़धुम्‍बा चोक्

फाॽआङ् खे़ने़ॽ नागे़साॽरुबि?

थे खे़ने़ॽ के़लागि स्‍याङ्‌मे़न्‍दाङ्

खे़ल्‍ले़ याःम्‍बक् के़जोक् के़बिबि?

१२ थे खे़ल्‍ले़ कुजान् के़सुम् के़बि

फाॽआङ् खे़ने़ॽ के़इःत्‍तुबि?

हे़क्‍क्‍याङ् पोगुगे़न् कुजान् चाधाम्‍मादे़न्‍नो

खे़ने़ॽ के़सुम् के़बिबि?

१३ थःङ्‌वाःल्‍ले़ कुलाप्‍पिन्

हाराहारा फङ् फङ् मे़त्‍तुरो॥

कर खे़न् लिलिवा हे़क्‍के

पे़मा मे़सुक्‍ने़न्‍लो॥

१४ खे़ल्‍ले़ ये़ःङ्‌घाओ थिःन्‍दुरो

हे़क्‍क्‍याङ् खे़न् ये़ङ्‌घाःल्‍ले़

खे़ल्‍ले़ कुधिःन्‍हाॽ मक्‍तुरो॥

१५ लाङ्‌ङिल्‍ले़ खे़न् कुधिःन्‍हाॽ मे़दोॽरु मे़बिरुबि

इग्र ताम्‍भुङ् थक्‍साहाॽरे़ मे़हे़रु मे़बिरुबि

के़लॽबा पाःन्‍निन् खे़ल्‍ले़ निङ्‌वाॽ मे़इःत्‍तुन्‍लो॥

१६ खे़न् कुस्‍साहाॽ आबाङे कुस्‍सा मेःम्‍बा

कुइसिःक् खे़ल्‍ले़ नुरिक् मे़मे़त्‍तुसिन्‍लो

हे़क्‍क्‍याङ् स्‍याङ्‌मे़न्‍दाङ् चोगुबा

कुयाःम्‍बक्‍किन् थे हे़क्‍केआङ् मे़इःत्‍तुन्‍लो॥

१७ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़

खे़न् सिक्‍कुम् निङ्‌वाॽ मे़ःन्‍नेबा चोगुआङ् वाॽरो

खुने़ॽ खे़न् अदङ् चोगुआङ् थेआङ्

खासिङ् मे़न्‍निःत्‍ते वाॽमाओ ले़रुदेसुरो॥

१८ हे़क्‍केसाङ् खे़न् लोःक्‍मारे़ लागि

कुलाप्‍पिन् चाःक्‍खुरो

खे़ब्‍याङ् अन् इग्र अन् के़लोङ्‌बान्

खे़ल्‍ले़ सिरिङ्‌ममो थासुरो॥

१९ अय्‍युबे, थे खे़ने़ॽ अन्‍हाॽ खे़म्‍म्‍याक्

के़धुम्‍बा के़जोगुसिबाबि?

हे़क्‍क्‍याङ् खे़ङ्‌हाॽ हे़क्‍तङ्‌बा

नुबा युम्‍बुत् के़बिरुसिबाबि?

२० थे खे़ने़ॽए खे़ङ्‌हाॽ निःङ्‌घुक्‌वा

हे़क्‍के पिम्‍मा के़बाङ्‌घुसिबि?

इग्र इहे़हे़ मे़लॽर मनाहाॽ

यङ्‌मा से़त्‍के़बाङ्‌घुसिबि?

२१ ने़वालाओ साॽरिक् खे़ल्‍ले़ लाङ्‌ङिन्

थाप्‍सुर खाम्‍मिन् पागुरो

हे़क्‍क्‍याङ् के़याक्‌याक्‍पा के़रे़क् कुधुम्‍मे़न् लःत्‍तुरो

खे़ब्‍याङ् निङ्‌मिःन्‍नु थक्‍से़ लोःक्‍काङ् पेःक्‍लो॥

२२ खे़न् चबे़ःत्‍छिक्‍काङ् मे़गिने़न्‍लो,

ताभेन् निसुसाङ् खे़न् मे़घे़त्‍छिङ्‌ङिन्‍लो॥

२३ खे़ल्‍ले़ कुसम्‍धाङ् तोङ् याङ्‌मा

काःन्‍द्‌यान् यगक्‍कक्‍ना मुक्‍लो,

खे़प्‍मो लाःक् नु ये़न्‍निन्

से़ल्‍ले़ङ् से़ल्‍ले़ङ् ले़क्‍लो॥

२४ कुसिक् सम्‍माङ् यङ्‌ल

खे़न् लोःक्‍ल तगि पेःक्‍लो,

थुत्‍तुरिःप्‍पान् मुक्‍किल्‍ले़ खे़न् स्‍वाःत्

पोङ्‌माआङ् युङ्‌मा मे़सुक्‍ने़न्‍लो॥

२५ थुत्‍तुरिःप्‍पाल्‍ले़ कुइक्‍लान् खे़प्‍सुआङ्

खे़ल्‍ले़ कुन्‍बोन् फे़ःक् फे़ःक् मुक्‍खुरो,

माःङ्‌घानुए थङ्‌ङिल्‍ले़

कुनाम्‍मिन् खे़ल्‍ले़ खे़प्‍सुॽरो

हे़क्‍क्‍याङ् थक्‍मोबाल्‍ले़

कुइङ्‌जाङ्‌ङिन् खे़म्‍मा ते़न्‍लो॥

२६ थे फिःत्‍चोःल्‍ले़ कुलाप्‍पिन् हप्‍फे़ हप्‍फे़

मे़प्‍मा खे़ने़ॽ के़हुॽरुबाबि?

हे़क्‍क्‍याङ् ते़मे़न् पिसाङ् कुलाप्‍पिन्

फे़माआङ् पे़मा के़सिक्‍कुम् निङ्‌वाॽलाम् हुॽसिङ्‌बाबि?

२७ थे मुयान् थाःङ् पे़माआङ् कोःक्‍मा सम्‍धाङ्

हाप् कोःप्‍मा खे़ने़ॽ के़याःन्‍दुबि?

थे हे़क्‍के चोःक्‍मा खे़ल्‍ले़

खे़ने़ॽ के़इङ्‌जाङ्‌ङिन् हाङ्‌घुबि?

२८ केःम्‍ब् केःम्‍बा याक्‍पेॽओ

खे़ल्‍ले़ आबाङे हाप् चोगुरो

खे़ब्‍याङ् पयम् यम्‍बा हासम्‍सम्‍बा

लुङ्‌हाॽरे़ कुसम्‍मो आबाङे कुयक् चोगुरो॥

२९ खे़प्‍मोलाम् खे़ल्‍ले़ माःङ्‌घा माःङ्‌घा

थारिक् नुरिक्‍काङ् ओमे़त्‍तुरो

हे़क्‍क्‍याङ् खे़ल्‍ले़ आबाङे कुजामा सान् कोःत्‍तुरो॥

३० सागिःक्‍किल्‍ले़ कुघिरि किधाबाहाॽ मे़जुम्‍लो

हे़क्‍क्‍याङ् किधाल्‍ले़ कुस्‍साहाॽरे़ माक्‍खिॽइन् मे़बिःत्‍तुरो॥

४०

१-२ खे़ब्‍याङ् यहवे दाङ्‌बे़ल्‍ले़ अय्‍युबे़न् अक्‍खे मे़त्‍तुरो

अय्‍युबे, खे़ने़ॽग मुक्‍साम्‍दाङ्‌बान् खे़माॽ के़साःत्‍तुरो॥

खे़ने़ॽ हादिङ् थक्‍मा के़ले़रुबि?

इ आङ्‌गाॽ नुगप् के़बिआबि?

अय्‍युबरे़ पाःत्‍तु–

३-४ आङ्‌गाॽ थेआङ् आमे़ल्‍लुङ् होप्‍लो,

यहवे दाङ्‌बे, थे़मा नुगप् पिमा सुक्‍ने़बिला?

आङ्‌गाॽ आबाङे आबान् मे़लःन्‍ने़ल्‍लो॥

५ आङ्‌गाॽ थिक्‍ले़ङ् पाःत्‍तुङ् सुरुङ्,

निले़ङ् आङ्‌गाॽ मे़बाःत्‍तान्‍लो,

आङ्‌गाॽ याम्‍मो पाःप्‍मा

थेआङ् आबान् होप्‍लो॥

६ खे़ब्‍याङ् याम्‍मो थिक्‍ले़ङ् सुरित् केजङ्‌लुम्‍मोलाम्‍बा यहवे दाङ्‌बे़ल्‍ले़ अय्‍युबे़न् अक्‍खे मे़त्‍तुआङ् नुगप् पिरुरो–

७ खे़ने़ॽ ये़म्‍बित्‍छासा हे़क्‍के ये़बे़ॽओ

हे़क्‍क्‍याङ् आङ्‌गाॽ सेःन्‍दोने़बा

पाःन्‍हाॽ नुगप् पिराङ्‌ङे़ॽओ॥

८ आङ्‌गाॽ कुदोःप्‍मा खासे़न्

के़लोःम्‍बा मे़जोःक्‍कान् फाॽआङ्

तसि पिमा तम्‍सिन् के़जोगुर के़वाॽबि?

खे़ने़ॽ आबाङे नुबा पोङ्‌मारे़ लागि

आङ्‌गाॽ पिर्बेःम्‍बा के़दाबा के़जोःक्‍काबि?

९ थे खे़ने़ॽ आङ्‌गाॽ हे़क्‍तङ्‌बा

मुक्‍साम्‍दाङ्‌बा के़जोःक्‍पि?

थे खे़ने़ॽ के़इक्‍लान् आङ्‌गाॽ हे़क्‍के

साॽरिक् हुःक्‍मा सुक्‍पि?

१० अक्‍खेने़भग्र खे़ने़ॽ आबाङे मिङ्‌सो

इङ्‌धाङ् नु ने़बो पोमाओ ये़बे़ॽ॥

के़यम्‍मा के़गेःम्‍मा नु मिमिदिङ्‌ङिल्‍ले़

आबाङे चोःक्‍सिङ्‌ङे़ॽ॥

११ आङ्‌दिङ् के़लॽबा मनाहाॽ ओमे़त्‍ते़सेॽ,

खे़ने़ॽ के़सिक् पोःक्‍मान् खे़ङ्‌हाॽ सम्‍दाङ् थासे़ॽ

हे़क्‍क्‍याङ् खे़ङ्‌हाॽ मु थासे़से़ॽ॥

१२ खे़ङ्‌हाॽ ओमे़त्‍ते़से़ॽआङ् यो थासे़से़ॽ॥

ताक्‍के़भे़ॽबाहाॽ खे़ङ्‌हाॽ मे़ये़प्‍पा ते़न्‍नोए

साप्‍फे़ साप्‍फे़ फे़क्‍खे़से़ॽ॥

१३ खे़ङ्‌हाॽ खाम्‍बाङ् सिगाङ् हुम्‍से़से़ॽओ,

चे चिरिक्‍किल्‍ले़ कित्‍ते़से़ॽआङ्

खे़ङ्‌हाॽ इप्‍पुङ्‌ङो लुप्‍ते़से़ॽओ॥

१४ खे़ब्‍याङ् आङ्‌गाॽ खे़ने़ॽ के़नारा फोसुङ्‌लो

हे़क्‍क्‍याङ् खे़ने़ॽ आबाङे के़धुम्‍दे़आङ्

थङ् के़नाःन्‍दु के़लॽबा पाःन्‍नो ते़न्‍नारो॥

१५ बहेमोथ मे़प्‍मनाबा च्‍वाःत्‍तो

के़याक्‍पा यम्‍बा थक्‍सान् ओमे़त्‍ते़ॽओ॥

खे़ने़ॽ नु खे़न् आङ्‌गाॽए चोःक्‍ने़छिङ्‌बारो,

पित्‍मा कुइसिःक् खे़ल्‍ले़ चाभे़त्‍लान् चरो॥

१६ खे़ल्‍ले़ कुधक्‍किन् साॽरिक् के़धुम्‍बा चोक्‍लो॥

खे़ल्‍ले़ कुसाप्‍पोःक्‍कोबा कुने़क्‍साओ कुमुक् याक्‍लो!

१७ खे़ल्‍ले़ कुमेःन् साम्‍माङ्‌सिङ्

हे़क्‍के के़साक्‍पा चोःक्‍लो॥

खे़ल्‍ले़ कुलाङ् से़बङ्‌बाल्‍ले़

कुने़क्‍सान् के़धुम्‍बा चोःक्‍लो॥

१८ खे़ल्‍ले़ कुये़प्‍पाहाॽ पित्‍तोःल्‍लिःल्‍ले़

कुआःत् हे़क्‍के थधप् मे़ल्‍लॽमनाबा चोक्‍लो

हे़क्‍क्‍याङ् खे़ल्‍ले़ कुलाङ्‌हाॽ फे़न्‍जेॽ

तक्‍काःत्‍हाॽ कुइसिःक् लॽरो॥

१९ आङ्‌गाॽ नावागे़न् चइःत् चोगुङ्‌सिङ्‌बाहाॽओ

कन् काक्‍नुःल्‍ले़ निङ्‌वाॽ के़माबा चोःक्‍लो!

नावागे़न् चइःत् के़जोःक्‍पाल्‍ले़रक्

खे़न् तोःक्‍मा सुक्‍तुरो॥

२० थे़गुहाॽओ

के़धोःक्‍पा कुजाहाॽ खे़ल्‍ले़ खोसुरो

ताम्‍भुङ् थक्‍साहाॽ खे़ल्‍ले़ कुगब्रिङ् पाङ्‌मे़वारो॥

२१ ले़क्‌वाओ के़भे़क्‍पा फुङ् सिगाङ् खे़न् युङ्‌लो,

वाजिम्‍बेओ के़लिङ्‌बा यान् लुम्‍मो खे़न् चिङ्‌सिङ्‌लो॥

२२ ले़क्‌वाओ के़भे़क्‍पा फुङ्‌ङिल्‍ले़

खे़न् कुसाम्‍मिःक्‍खुङ्‌बा सिगाङ् चिक्‍खुआङ् युक्‍खुरो,

यङ्‌घङ्‌ङोबा पोरोक् सिङ्‌माहाॽरे़ खे़न् मे़गबुरो॥

२३ के़गुङ्‌बा के़युबा वहःङ्‌ङिन्‍नु खे़न् मे़गिने़ल्‍लो,

यर्दन वहःङ्‌ङिन् खे़न् ले़प्‍माङ् नाङ्‌ङाङ्

कुङ्‌युसाङ् खे़न् स्‍वाःत् युङ्‌गन्‍लो॥

२४ हाःत्‍ले़ खे़न् मिक्‍फःम्‍बा चोःक्‍माआङ् ते़म्‍मा सुक्‍तुबे?

इग्र आत्‍तिल्‍ले़ खे़ल्‍ले़ कुन्‍बोःन् इजोओ थामा सुक्‍तुबे

४१

च्‍वाःत्‍तो के़याक्‍पा किप्‍मा के़घुबा

लिब्‍यातान् थक्‍सान् थे खे़ने़ॽ

खेःङ्‌ङिल्‍ले़ वेॽमा के़सुक्‍तुबि?

इग्र खे़ल्‍ले़ कुल्‍सोःत्‍ते़न् इदाःक्‍किल्‍ले़

खे़ने़ॽ इघेःङ्‌मा के़सुक्‍तुबि?

२ थे खे़ने़ॽ खे़ल्‍ले़ कुन्‍बोःन् हङ्‌माआङ्

इदाःक्‍किन् केःप्‍मा के़सुक्‍तुबि?

इग्र खे़ल्‍ले़ कुहे़माओ खेःङ्‌ङिन्

खे़ने़ॽ लिःङ्‌मा के़सुक्‍तुबि?

३ थे खे़ल्‍ले़ आबाङे से़न्‍लप् खोमारे़ लागि

खे़ने़ॽ पेलि के़भाक्‍पि?

थे खे़ल्‍ले़ खे़ने़ॽ नःम्‍नःम्‍माङ्

पेःक्‍मा फाःक्‍ताङ्‌ङे़ॽ के़मे़प्‍पि?

४ थे खे़ल्‍ले़ खे़ने़ॽनु तङ्‌मा पान् पाःत्‍तुबि

हे़क्‍क्‍याङ् सदादिङ् खे़ने़ॽ के़योःग्‍बा

पोङ्‌मा माङ्‌हे़क् चोगुबि?

५ पुःन् केःक्‌वा के़गत्‍तुबा हे़क्‍के

थे खुने़ॽ हिङ्‌मा के़सुक्‍तुबि?

इग्र मे़न्‍छुमाहाॽरे़ लागि फॽइःल्‍ले़

इघेःङ्‌माआङ् खुने़ॽ कप्‍मा के़सुक्‍तुबि?

६ ङा के़से़प्‍पाहाॽरे़ खे़ल्‍ले़ कुमे़ल्‍लुङ्

आक्‍खे़न् याॽरु फाॽआङ् पाःन्‍धङ् मे़जोगुबि?

इग्र ले़ङ्‌हङ् के़जोःक्‍पाहाॽरे़

खे़न् सङ्‌मारे़ लागि हामा मे़सुक्‍तुबि?

७ थे खे़ने़ॽ खे़ल्‍ले़ कुहोरिक्‍पो ङा ते़म्‍मा

खेःङ्‌ङिल्‍ले़ वेॽमा के़सुक्‍तुबि?

इग्र खे़ल्‍ले़ कुधे़गेःक्‍पो लाःक्‍किल्‍ले़

खे़ने़ॽ थुप्‍मा के़सुक्‍तुबि?

८ खे़ने़ॽ थिक्‍ले़ङ् खे़न् आबाङे

के़हुक्‍किल्‍ले़ सुसे़ॽओ

खे़ने़ॽ हे़क्‍के के़जोगुने़भग्र

याम्‍मो हे़क्‍के के़न्‍जोगुन्‍लो॥

खे़न्‍नु पोःक्‍खे़बा ते़न्‍धङ्‌ङिन्

आप्‍फाल्‍ले़आङ् निङ्‌वाॽ के़म्‍भेःत्‍छुन्‍लो!

९ खे़न् नाःम्‍मा निङ्‌साङ्

आत्‍तिल्‍ले़आङ् मे़जोगुन्‍लो,

खे़न् ओगे़मे़प्‍पा मनान्

खाम्‍बाङ्‌ङो हर्जुॽ चोःम्‍बेःक्‍लो॥

१० खे़न् कुसिक् फोःङ्‌माल्‍ले़

साॽरिक् किप्‍मागे़घुबा पोङ्‌लो॥

हे़क्‍केःल्‍ले़ छे़न्‍ना साॽरिक्

आदगि हात् ये़प्‍मा सुक्‍पे?

११ आङ्‌गाॽ हुङ्‌मा पोङ् फाॽआङ्

हाःत्‍ले़ आदक्‍ले़ङ्‌वाओ पाःप्‍मा सुक्‍तुबे?

साङ्‌ग्राम्‍पेदाङ् सिगाङ्‌बा

के़रे़क् पाःन्‍हाॽ आङ्‌गाॽए़न्‍छिरो॥

१२ च्‍वाःत्‍तो के़याक्‍पा थक्‍सा लिब्‍याताने़ल्‍ले़

कुलाङ्‌हाॽ हे़क्‍क्‍याङ् खे़ल्‍ले़

कुधुम्‍मिन् आङ्‌गाॽ पाःत्‍तुङ्‌लो

खम्‍भ्‍याङ् कुघे़म्‍सिङ्‌मे़ल्‍ले़ कुबान्

मे़म्‍बाःत्‍ते वाॽमा मे़सुक्‍कान्‍लो॥

१३ आत्‍तिल्‍ले़आङ् खे़ल्‍ले़ लाकात्‍पा

कुदेःत्‍तिन् फे़म्‍मा पिमा मे़सुक्‍तुन्‍लो,

इग्र खे़ल्‍ले़ फे़न्‍जेॽ हे़क्‍तङ्‌बा कुहोरिक्‍पान्

हाःत्‍ले़ हङ्‌मा सुक्‍तुबे?

१४ खे़ल्‍ले़ कुम्‍ब्राःन् हम्‍मा

हात् आःन्‍छिङ्‌मा सुक्‍पे?

थे़आङ्‌भे़ल्‍ले़ खे़ल्‍ले़ कुहाबोॽबान्

किप्‍मागे़घुबा चोक्‍लो॥

१५ खे़ल्‍ले़ कुएःक्‍किन् लुङ् कुइसिःक्

साॽरिक् के़साक्‍पा चोक्‍लो

यरिक् खोहाॽ चे़ःक्‍पे़त्

थे़प्‍मना ये़म्‍मनाबा हे़क्‍के लॽरो॥

१६ खे़न् थिक्‍ले़ कुसम्‍धाङ् थिक्

चिए़त् चिए़त् के़ए़त्‍छिङ्‌बा चोक्‍लो

खे़ल्‍ले़ कुलुम्‍मोलाम् सुरित्

केजङ्‌ङिन्‍नाङ् लःम्‍मा मे़सुक्‍ने़ल्‍लो॥

१७ अक्‍खेलॽरिक् खे़न् थिक्

सम्‍धाङ् थिक् खिम्‍सिङ्‌ङाङ् युङ्‌लो

आक्‍खे चोःक्‍मासाङ् खे़ङ्‌हाॽ पे़म्‍मा मे़सुक्‍ने़न्‍लो॥

१८ खे़न् हे़क्‍छिःङ् लॽइल्‍ले़ साःम्‍भे ले़क्‍लो

हे़क्‍क्‍याङ् खे़ल्‍ले़ कुमिक्‍हाॽ के़ओःप्‍पा

नाम् हे़क्‍के से़ल्‍ले़ङ् से़ल्‍ले़ङ् लॽरो॥

१९ खे़ल्‍ले़ कुम्‍ब्राओलाम्‍बा मिराःक् लःन्‍लो

हे़क्‍क्‍याङ् मिसेःक् फे़क्‍लःन्‍लो॥

२० मिसम्‍धाङ् के़लाक्‍पार के़युङ्‌बा

फसिन् हाःङ्‌गु हाःङ्‌गु लॽरो

खे़न् कुइसिःक् खे़ल्‍ले़ कुन्‍बोओलाम्‍बा

मिःक्‍खुॽ लःन्‍लो॥

२१ खे़ल्‍ले़ कुसक्‍माःल्‍ले़ मिन्

हुरुरुना तिःत्‍ल याःन्‍दुरो,

खे़ल्‍ले़ कुम्‍ब्राओलाम्‍बा मिराःक् लःन्‍लो॥

२२ खे़ल्‍ले़ कुधुम्‍मे़न् कुसिक्‍कुमो याक्‍लो,

खे़ल्‍ले़ कुदगि के़दाबाहाॽ साॽरिक् मे़गिरो॥

२३ खे़ल्‍ले़ कुधक्‍किन् वेॽ थक्‍सानुःल्‍ले़आङ्

पसाक्‍के़साक्‍पा चोःक्‍लो,

खे़न् फे़न्‍जेॽ कुसिङ् के़साक्‍पा नु

मे़न्‍दुःङ्‌मनाबा चोक्‍लो॥

२४ खे़ल्‍ले़ कुसङ्‌बप्‍मे़न् लुङ् हे़क्‍के पसाक् साक्‍लो,

लुम्‍सुम्‍मिल्‍ले़ कुदाःक्‍मा लुम्‍सुम्

लुङ् कुइसिःक् के़धुम्‍बा चोक्‍लो॥

२५ खे़न् तक्‍पे़त् ये़प्‍पिल्‍ले़ पधुम् के़धुम्‍बा

मनाहाॽआङ् मे़गिरो,

खे़न् मुन्‍निल्‍ले़ खे़ङ्‌हाॽ यङ्‌मा मे़सिरो॥

२६ आत्‍तिन् ताभेःल्‍ले़आङ्

खे़न् खाःम्‍मा मे़सुक्‍तुन्‍लो

लाःक्, तोःङ्, ये़न् इग्र

आत्‍तिन् फे़जा फे़युम्‍मिल्‍ले़आङ्

खे़न् काःम्‍मा मे़सुक्‍ने़ल्‍लो॥

२७ खे़ल्‍ले़ कुलागि फे़न्‍जेःन् याॽलाङ् हे़क्‍के लॽरो

हे़क्‍क्‍याङ् कासाःङ्‌ग के़गिबा कुयःक्‌वे़त्

सिङ् कुइसिःक् पोङ्‌लो॥

२८ तोःङ्‌ङिल्‍ले़ खे़न् नाःप्‍मा सुक्‍मे़दे़त्‍ने़न्‍लो॥

अर्दोःल्‍ले़ ले़प्‍मनाबा लुङ्‌ङिन्‍ग

खे़ल्‍ले़ कुलागि याॽसिप् हे़क्‍केरक् पोङ्‌लो॥

२९ खे़ल्‍ले़ कुलागि मरःङ्‌ग्‍यान्

याॽलाङ्‌ङिल्‍ले़ कुजेःक्‌वा हे़क्‍केरक् पोङ्‌लो,

हे़क्‍क्‍याङ् लाःक्‍किल्‍ले़ थुप्‍माल्‍ले़ खे़न् एःत्‍लो॥

३० खे़ल्‍ले़ कुसाप्‍पोक् सिगाङ्‌बा

कुसेःक्‍हाॽ हाबोॽबा हे़क्‍के लॽरो

कुजा हिप्‍मा तक्‍काःत्‍तिल्‍ले़ हे़क्‍के

खे़ल्‍ले़ ले़क्‌वाओ पाक्‍लुम् कुयोक् ले़रुधरो॥

३१ खे़ल्‍ले़ वहःङ्‌ङोबा च्‍वाःत्‍तिन्

फुजिक्‍ओ लाक्‍तुबा च्‍वाःत् कुइसिःक् फिन्‍दुरो

खे़ब्‍याङ् खप्‍प्‍याओ सिदाॽइन्

चाङ्‌मनाबा हे़क्‍के फल्‍लङ् फल्‍लङ् मे़त्‍तुरो॥

३२ खे़न् लाङ्‌घेःक्‍पा ते़न्‍नो

के़ओःप्‍पा कुलाङ्‌योक् ने़स्‍सुधरो

हे़क्‍क्‍याङ् वरःङ्‌ङिन् काप्‍पोबे़ल्‍ले़

कुधे़गेक् के़भुप्‍पा कुइसिःक् फुत्‍त्रिःङ्

यारिक् कुबुःत्‍थुङ्‌वा इसेःङ् चोगुरो॥

३३ इक्‍सादिङ् खाम्‍बेःक्‍मो खे़ङ्‌ग्‍याःप्‍पा

थक्‍सा आत्‍तिन्‍नाङ् होप्‍लो,

खे़ङ्‌ग चबे़ःत्‍छिक्‍काङ् कुगिमा

के़होःप्‍पा थक्‍सारो॥

३४ पयम् यम्‍बा थक्‍साहाॽआङ् खे़न्‍नु मे़गिरो,

खे़ङ्‌ग ताम्‍भुङ् थक्‍सा के़रे़क्‍ले़ खुन्‍छिॽ हाङ्‌लो॥

४२

खे़ब्‍याङ् अय्‍युबरे़ यहवे दाङ्‌बान् नुगप् पिरु॥

अय्‍युब–

२ “यहवे दाङ्‌बाए, आदाङ्‌बा मुक्‍साम्‍दाङ्‌बा

के़जोःक्‍पे़न् कुसिङ् निःत्‍तुङ्‌लो॥

आदाङ्‌बारे़ थे निङ्‌वाॽ के़इःत्‍तु,

खे़न् चोःक्‍मा के़सुक्‍तुरो॥

३ खे़ने़ॽग अक्‍खेलॽरिक् आङ्‌गाॽ

पान् से़ःन्‍गे़दोआरो,

‘अदङ्‌पान् के़बाःप्‍पाआङ् आनिङ्‌सेःक्‍किन्

हने़बा चोःक्‍मा के़गोःप्‍पा हाःत्‍ने़न्‍बे?’

से़क्‍खाए आङ्‌गाॽ कुसिङ् मे़निःत्‍तान्‍बा इग्र

मे़ले़आन्‍बा निङ्‌वाॽ के़माबा पाःन्‍निल्‍ले़

कुयाःम्‍बेओ पाःत्‍तुङ्‌ङाङ् वाॽरो॥

४ “‘आङ्‌गाॽ पाःत्‍ताल्‍ले़ सिङ्‌सिङ्

ये़क्‌ये़क्‍काङ् खे़प्‍से़ॽओ

हे़क्‍क्‍याङ् नुगप् पिमा यारिप्

पोःक्‍खे़ॽ,’ के़मे़त्‍ताङ्‌लो॥

५ खे़न् ये़म्‍मो एयाङ्‌बाहाॽरे़ के़याःम्‍बेओ

मे़बाःत्‍तुबा पाःन्‍लक् ले़सुङ्‌ङाङ् वये़रो

कर आल्‍लग आङ्‌गाॽ आबाङे

आमिक्‍किल्‍ले़ए खे़ने़ॽ निने़रो॥

६ आल्‍ल आङ्‌गाॽ च्‍या पाःत्‍तुङ्‌ङाङ् वयाङ्

खे़ल्‍ले़ लागि आङ्‌गाॽ सिरिङ् मआरो

हे़क्‍क्‍याङ् खाम्‍हिःक् नु खाप्‍पुओ

युङ्‌ङाआङ् लायोलाम्‍बा हिःन्‍छिङ्‌ङारो॥”

कुनुप्‍मा

७ अय्‍युबे़न्‍नु पारे़ चुरे़आङ् यहवे दाङ्‌बे़ल्‍ले़ एलिपजे़न् मे़त्‍तु, “खे़ने़ॽ हे़क्‍क्‍याङ् के़न्‍देःङ्‌बा ने़त्‍छिनु आङ्‌गाॽ आसिक् पोगे़आङ् वाॽ थेआङ्‌भे़ल्‍ले़ आङ्‌गाॽ आसे़वारोबा अय्‍युबरे़ हे़क्‍के खिनिॽ आङ्‌गाॽ आयाःम्‍बेओ से़क्‍खा पान् के़म्‍बाःत्‍तुम्‍मिन्॥

८ आल्‍ल नुसि नुसि कुम्‍बाबा पित् हे़क्‍क्‍याङ् मे़ल्‍लुक्‍हाॽ तेॽरे़म्‍सिम्‍मे़ॽआङ् आङ्‌गाॽ आसे़वारोबा अय्‍युबरो पेगे़म्‍मे़ॽ खे़ब्‍याङ् खे़न् थक्‍साहाॽ आबाङे खिनिॽ लागि सिदुङ्‌जभा चोगे़म्‍मे़ॽ॥ खिनिॽ लागि अय्‍युबरे़ पेलि फाक्‍तु के़बिरिॽ हे़क्‍क्‍याङ् आङ्‌गाॽ खे़ल्‍ले़ पेलि फाक्‍तुबान् खे़प्‍सुङ्‌ङाङ् नुगप् पिरुङ्‌ॽ हे़क्‍क्‍याङ् खिनिॽ अदङ्‌पान् के़बारिबा कुइसिःक् आङ्‌गाॽ मे़लॽआन्॥ अय्‍युबरे़ पाःत्‍तुबा कुइसिःक् खिनिॽ आङ्‌गाॽ आयाःम्‍बेओ के़म्‍बारिन्॥”

९ हे़क्‍क्‍याङ् एलिपज, बिल्‍दद नु सोपरले़ यहवे दाङ्‌बे़ल्‍ले़ इङ्‌जाङ् पिरुसिबा हे़क्‍के मे़जोगु खे़ब्‍याङ् अय्‍युबरे़ पेलि फाक्‍तुल्‍ले़ यहवे दाङ्‌बे़ल्‍ले़ खे़प्‍सु॥

१० अय्‍युबरे़ कुन्‍जुम् सुम्‍सिरे़ खुनिॽ लागि पेलि फाक्‍तुआङ् यहवे दाङ्‌बे़ल्‍ले़ खुने़ॽ कुनुॽमा कुदामा पाःन्‍हाॽ नुःक्‍तु पिरु हे़क्‍क्‍याङ् खे़ल्‍ले़ कुयाङ्‌साकुन्‍धेन् तगिनुःल्‍ले़आङ् निले़ङ् यारिक् यरिक् फोसु पिरु॥

११ अय्‍युबरे़ के़रे़क् कुम्‍भुॽ कुन्‍साॽहाॽ, कुन्‍ने़ॽ कुन्‍साॽहाॽ हे़क्‍क्‍याङ् तगिबा कुन्‍देङ् कुन्‍जुम्‍हाॽ खुने़ॽओ मे़द्‌ये़ खे़ब्‍याङ् कुहिम्‍मो खुने़ॽनु साभङ्‌जा मे़ज॥ यहवे दाङ्‌बे़ल्‍ले़ खुने़ॽ कुसम्‍धाङ् तारुबा के़रे़क् कुदुक्‍खे कुलाक्‍खे पाःन्‍हाॽरे़ लागि खे़ङ्‌हाॽरे़ खुने़ॽ हाङ्‌हाङ् मे़मे़त्‍तुर आःन्‍छिङ्‌मा मे़बिरु॥ खे़ङ्‌हाॽ के़रे़क्‍ले़ खुने़ॽ कुभा युप्‍पा नु लत्‍छा लत्‍छा साम्‍म्‍याङ् स्‍वागेप् मे़बिरु॥

१२ यहवे दाङ्‌बे़ल्‍ले़ अय्‍युबे़न् एगाङ्‌स्‍मा कुहिङ्‌मा ये़म्‍मो तगिबा ये़म्‍मिन्‍नुःल्‍ले़आङ् यरिक् मुॽइसाम् पिरु॥ अय्‍युबे़न् १४,००० मे़ल्‍लुक्, ६,००० उमे, १,००० कुगाप् पित् हे़क्‍क्‍याङ् १,००० अदङ् थक्‍साहाॽरे़ कुन्‍दाङ्‌बा पोःक्‍खे़॥

१३ खुने़ॽ नुसि ये़म्‍बित्‍छाॽसा नु सुम्‍सि मे़न्‍छुमासाहाॽरे़ खुनिॽ पा पोःक्‍खे़॥

१४ खुने़ॽ कुस्‍सा तुम्‍माल्‍ले़ कुमिङ् यमिमा, सरुम्‍माल्‍ले़ कुमिङ् कसिआ हे़क्‍क्‍याङ् फोःक्‌वामाल्‍ले़ कुमिङ् कारे़न-हप्‍पुक वाःत्‍तुसि॥

१५ लाजेॽ के़रे़क् अय्‍युबरे़ कुस्‍सा मे़न्‍छुमा हे़क्‍तङ्‌मा नुमा वेॽ थिक्‍काङ् मे़होःप्‍ते़॥ कुम्‍बारे़ कुयाङ्‌साकुन्‍धेःल्‍ले़ कुलक्‍किन् खे़ङ्‌हाॽ नुसाॽफुॽ हे़क्‍केए फःक्‍खु पिरुसि॥

१६ खे़न् एगाङ् अय्‍युबे़न् वेॽ १४० तङ्‌बे थारिक् हिङे़ हे़क्‍क्‍याङ् खुने़ॽ कुम्‍मे़न्‍छाॽ कुजक्‍मे़न्‍छाॽ नु कुबे़न्‍मेन्‍छाॽहाॽ निसुसि॥

१७ हे़क्‍केलॽरिक् खुने़ॽ यरिक् तङ्‌बे थारिक् हिङे़आङ् मासिङ्‌लो॥

निङ्‌वाॽफु साम्‍लोसुम् साप्‍पन्

निसुम्

निङ्‌वाॽफु साम्‍लोसुम् साप्‍पन्‍निन् बाइबलओ के़बप्‍पा सेसे साम्‍लो नु पेलिगे़न् तुवाहाॽ फुङ्‌मनाबा साप्‍पन्‍लो॥ यरिक् यरिक् तङ्‌बे तगि लत्‍छा ये़म्‍मो, यरिक् मनाहाॽरे़ मे़साप्‍तुबा कन् सेसे साम्‍लोहाॽ नु पेलि मे़भाक्‍तुबा पाःन्‍हाॽ इस्राइलबा मनाहाॽरे़ मे़भुक्‍खुआङ् माङ्‌सेवा याःम्‍बक् मे़जोगे़ल्‍ले़ मे़याङु (ओगप् मे़जोगु) हे़क्‍क्‍याङ् कुनुप्‍मो खे़ङ्‌हाॽरे़ मे़भुक्‍खुबा साम्‍लो नु पेलिगे़न् तुवाहाॽ साम्‌यो साप्‍पन्‍नो मे़गाम्‍सुरो॥

कन् साम्‌योबा साम्‍लोहाॽ (साम्‍मिला पेलिगे़न् तुवारे़ पाःन्‍हाॽ) यरिक् परिक्‍पा वाॽ॥ कॽयो निङ्‌वाॽफुमाङ्‌ङिल्‍ले़ कुनारा फोमा नु से़वा चोःक्‍मा साम्‍लोहाॽ पत्, कुभाॽ नाःक्‍मा, से़ःप्‍सिङ्‌मा, थेःक्‍सिङ्‌मारे़ लागि चोःक्‍मा के़बोङ्‌बा पेलिगे़न् पाःन्‍हाॽ पत्॥ ले़प्‍मि खोमा, निङ्‌वाॽफुमाङ्‌लाम् हाङ्‌वागे़न् मुॽइसाम् खोमा हे़क्‍क्‍याङ् नुगे़न् तोःम्‍मा नु निङ्‌मिहाॽ (खुम्‍दिङ् पिमासि) साम्‍बान् चाःप्‍मासि खाहुन्‍हाॽ पत्॥ कन् पेलिगे़न् तुवाहाॽ आबाङे लागि नु लाजेॽओ के़युङ्‌बा सुवाङ्‌ले़ लागि ने़त्‍छि परिक्‍पा वाॽ॥ कुभा लत्‍छा मनारे़ कुनिङ्‌वाॽओ साॽरिक् के़दङ्‌बा निङ्‌वाॽ पाःन्‍हाॽ पत्, वेॽ चैँ निङ्‌वाॽफुमाङ्‌ङिल्‍ले़ के़रे़क् कुमनाहाॽरे़ लागि चाहा के़जोःक्‍पा नु निङ्‌वाॽरे़ पाःन्‍हाॽ पत्॥

कन् (माङ्‌ङो से़वा चोःक्‍मे़ल्‍ले़ साम्‍लोमनाबा) सेसे साम्‍लोहाॽ ये़सु ख्रिस्‍तरे़ पाःन्‍छुम् तारु, कुसङ् माङ्‌हुप् साप्‍पन् के़साप्‍पाहाॽरे़ मे़साप्‍तुबा साप्‍पन्‍हाॽओ कन् साम्‍लोहाॽ पेलि पाःन्‍जाःन्‍हाॽ पाःन्‍छुम् मे़दारुआङ् मे़गाम्‍सु खे़ब्‍याङ् ख्रिस्‍थानि सेसेहुप्‍लक्‍हाॽओ कुहेःक्‍सिङ्‌माआङ्‌धो खे़न् पाःन्‍हाॽ माङ्‌से़वा चोःक्‍मा साॽरिक् के़लाॽबा साम्‍लो साप्‍पन् सुम् पोःक्‍खे़रो॥

थामिङ्

१५० निङ्‌वाॽफु साम्‍लोसुम्‍हाॽ कुलक् ङासिओ मे़भःक्‍खुआङ् पत्–

निङ्‌वाॽफुसाम्‍लो १–४१

निङ्‌वाॽफुसाम्‍लो ४२–७२

निङ्‌वाॽफुसाम्‍लो ७३–८९

निङ्‌वाॽफुसाम्‍लो ९०–१०६

निङ्‌वाॽफुसाम्‍लो १०७–१५०

निङ्‌वाॽफु साम्‍लोसुम् साप्‍पन्

निङ्‌वाॽफु साम्‍लोसुम्

कुलक् थिक्

(निङ् सुम् १–0)

से़क्‍खाबा सःप्‍मा लाम्

१

आत्‍तिन् मनान् ताक्‍के़भे़ॽबा मनाहाॽरे़

खुनिॽ पान् सुजाओ मे़बत्‍तिन्,

लायोबा मनाहाॽनु मे़वाॽने़न्

इग्र निङ्‌वाॽफुमाङ्‌ङिन् नामे़न्‍छाॽ

के़मे़प्‍पाहाॽनुआङ् मे़गाम्‍सिङ्‌ङिन्

खे़ङ्‌ग मुॽइसाबा मनारो॥

२ कर खुने़ॽग यहवे दाङ्‌बे़ल्‍ले़

कुसाम्‌योथिम्‍मोए पसःत्‍सःत्‍लो,

हे़क्‍क्‍याङ् खे़ल्‍ले़ग से़न्‍दिक् ले़न्‍दिक्

साम्‌योथिम्‍मो निङ्‌वाॽ पिरुरो॥

३ खुने़ॽग यङ्‌घङ्‌ङिल्‍ले़ कुयाओ लेःप्‍मनाबा

कुधोःक्‍मा ये़म्‍मो कुजाॽ के़धोःक्‍पा

हे़क्‍क्‍याङ् आप्‍फाल्‍ले़आङ् कुभे़क्‌वान्

सिरे़म् मे़ल्‍लॽमनाबा सिङ्‌बुङ् कुइसिःक् चोक्‍लो,

खे़ल्‍ले़ थे चोगुसाङ् कुलिङ्‌दो के़त्‍लो॥

४ कर ताक्‍के़भे़ॽबाहाॽग हे़क्‍तङ्‌बा मे़न्‍जोःक्‍ने़न्‍लो,

सुरित् केजङ्‌ङिल्‍ले़ फे़सुबा याॽसिप् कुइसिःक् मे़जोःक्‍लो॥

५ खे़ङ्‌हाॽग निङ्‌वाॽफुमाङ्‌ङिल्‍ले़ खासे़न् ये़न्‍नो खुम्‍दिङ् पिरुसिरो,

साम्‌योबा मनालुम्‍मो लायोबाहाॽ चुम्‍मा मे़न्‍छुक्‍ने़न्‍लो॥

६ यहवे दाङ्‌बे़ल्‍ले़ साम्‌योबा मनाहाॽरे़

मे़नाःत्‍तुबा लाम्‍मो नुरिक्‍काङ् कत्‍तुसिरो,

कर कुइगे़भे़म्‍बाहाॽग मे़नाःत्‍तुबा

लाम्‍मिल्‍ले़ मे़म्‍भैओ तेॽरुसिरो॥

निङ्‌वाॽफुमाङ्‌ङिल्‍ले़ सेगुबा हाङ्

२

थेआङ् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ खुनिॽ सिक् पोःक्‍पाबे?

थेआङ् खे़न् मनाहाॽ हने़बा चे़म्‍भन् मे़जोःक्‍पाबे?

२ इक्‍सादिङ् खाम्‍बेःक्‍मोबा हाङ्‌हाॽ थिक्‍हुप्

मे़बोःक्‍खे़आङ् इङ्‌मे़दङ्‌घुरो

हे़क्‍क्‍याङ् यहवे दाङ्‌बा नु खुने़ॽ सेगुबा कुहाङ्‌ङिल्‍ले़

कुदक्‍ले़ङ्‌वाओ हाङ्‌बिफ्‍युङ् मे़जोगुरो॥

३ खे़ङ्‌हाॽरे़ अक्‍खे मे़बाःत्‍तुरो,

“खुन्‍छिॽ युक्‍कोलाम् चोःक्‌युम्‍भोबा पोःक्‍खिरो,

इआम्‍घेःक्‍खे़बा इघेःङ्‌हाॽ फुॽरुम्‍लो॥”

४ साङ्‌ग्राम्‍पेदाङ्‌बा हाङ्‌युक्‍नाओ के़युङ्‌बा

यहवे दाङ्‌बे़ल्‍ले़ खे़ङ्‌हाॽ खे़प्‍सुसिरो,

हे़क्‍क्‍याङ् मे़न्‍छाम् सुवाङ्‌हाॽरे़ खुनिॽ

हने़बा चे़म्‍भन्‍निन् निसुआङ् एःत्‍लो॥

५ हे़क्‍क्‍याङ् कुसिक् पोःक्‍मो खे़ङ्‌हाॽ फे़ःक्‍तुसिरो,

साॽरिक् कुसिक् पोःक्‍मो खे़ङ्‌हाॽ मे़गिर याःन्‍दुसिरो॥

६ यहवे दाङ्‌बे़ल्‍ले़ इङ्‌भन् चोगुरो,

“आङ्‌गाॽ आहाङ्‌ङिन् आसेसे कोःक्‍माa

यरुसले़ःम्‍मो हाङ् चोगुङ्‌ङाङ् वाॽरो॥”

७ यहवे दाङबे़ल्‍ले़ कुइङ्‌जाङ्‌ङिन्

हाङ्‌ङिल्‍ले़ अक्‍खेलॽरिक् इङ्‌भोसुरो,

“खे़ने़ॽग आबुगे़न् आस्‍साने़रो,

आइन् आङ्‌गाॽ पानुदिङ् के़म्‍बा

पोःक्‍खाङ्‌ङाङ् वाॽआ लॽरिक् खुने़ॽ मे़त्‍ताङ्‌लो॥

८ आङ्‌गाॽ खे़ने़ॽ नाःक्‍ताङ्‌ङे़ॽओ,

इक्‍सादिङ् खाम्‍बेःक्‍मोबा सुवाङ्‌हाॽ के़लक् चोगुङ्‌सिङ् पिने़रो,

हे़क्‍क्‍याङ् काक् इक्‍सा खाम्‍बेःक्‍किन् खे़ने़ॽइन् चोगुङ् पिने़रो॥

९ फे़न्‍जेॽ तक्‍काःत्‍नु खे़ङ्‌हाॽ युक् के़जोगुसिरो,

फुजिक्‍किन् कुइसिःक् खे़ङ्‌हाॽ के़यःप्‍सुसिॽरो॥”

१० खे़ल्‍ले़ चोगुल्‍ले़, आल्‍ल हाङ्‌से, सिक्‍कुम्‍साबा पोःक्‍खे़म्‍मे़ॽओ,

कन् इक्‍साओ हाङ्‌गे़जोःक्‍पासे, सिङ्‌सिङ् ये़क्‌ये़क् लॽरे़म्‍मे़ॽओ॥

११ किसे़म्‍मे़ॽर यहवे दाङ्‌बे़ल्‍ले़ कुसे़वा चोगे़म्‍मे़ॽओ,

हे़क्‍क्‍याङ् यक्‍खे़म्‍मे़ॽर ओमु लॽरे़म्‍मे़ॽओ॥

१२ आबुगे़न् कुस्‍सान् मिङ्‌सो इङ्‌धाङ् पिरे़म्‍मे़ॽओ,

मेःन्‍ने़भग्र यहवे दाङ्‌बे़ल्‍ले़ कुसाक्‍के़न् पोःक्‍काङ्

हक्‍चघत् खिनिॽ मे़म्‍भै के़जोगिरो॥

कर से़ःप्‍सिङ्‌से़ खुने़ॽओ के़बेःक्‍पाहाॽ के़रे़क् मुॽइसाबासिरो॥

a 

२:६ निङ्‌वाॽफुमाङ्‌ङिल्‍ले़ कुगोःक्‍मा सियोन्

यहवे दाङ्‌बे़ल्‍ले़ आभाॽर फाॽआङ् तानाम् पेलि फाक्‍मा

दाउद हाङ्‌ङिन् आबाङे कुस्‍सा अब्‍सालोमलाम् खे़त्‍छिङ्‌मा पोःक्‍खे़ल्‍ले़ साप्‍तुबा निङ्‌वाॽफुसाम्‍लो

३

यहवे दाङ्‌बे, आङ्‌गाॽ आनिङ्‌मिहाॽ यरिक् मे़वाॽरो,

आङ्‌गाॽ आदक्‍ले़ङ्‌वाओ के़बोःक्‍पाहाॽ यरिक् मे़वाॽरो॥

२ यरिक्‍ले़ आयाःम्‍बेओ निङ्‌वाॽफुमाङ्‌ङिल्‍ले़

खे़न् मे़भाॽरुन् लॽरिक् मे़बाःत्‍तुर मे़वाॽरो॥ सेला a

३ कर यहवे दाङ्‌बे, खे़ने़ॽग याप्‍मि के़धेःक्‍पा खोने़रो,

आघिरि के़ये़प्‍पाङ् किप्‍मा के़घुबालाम् के़धेःक्‍कारो,

आङ्‌गाॽ थङ् के़नाःम्‍बा के़जोःक्‍कारो,

हे़क्‍क्‍याङ् याम्‍मो आःन्‍छिङ्‌मा के़बिआरो॥

४ आङ्‌गाॽ यम्‍बा इक्‍लाःल्‍ले़ यहवे दाङ्‌बान् उःत्‍तुङ्‌लो,

हे़क्‍क्‍याङ् खुने़ॽ कुसेसे कोःक्‍मालाम् नुगप् पिआरो॥ सेला

५ आङ्‌गाॽ ने़सिङ्‌ङाआङ् इम्‍मारो,

आङ्‌गाॽ याम्‍मो सोआ, थेआङ्‌भे़ल्‍ले़

यहवे दाङ्‌बे़ल्‍ले़ए आङ्‌गाॽ कम्‍ब्राङ् मे़त्‍ताॽरो॥

६ आङ्‌गाॽ आदक्‍ले़ङ्‌वाओ हे़न्‍छिङ् हे़न्‍छिङ्

निङ्‌मिहाॽरे़ कब्रिङ् मे़गप्‍पारो

हे़क्‍केसाङ् आङ्‌गाॽ मे़गिआन्‍लो॥

७ पोगे़ॽओ, यहवे दाङ्‌बे! निङ्‌वाॽफुमाङ्‌ङे से़ःप्‍ताङ्‌ङे़ॽओ,

आङ्‌गाॽ आनिङ्‌मिहाॽरे़ खुनिॽ नारान् हिप्‍ते़ॽओ,

ताक्‍के़भे़ॽबाहाॽरे़ खुनिॽ हाबोॽबाहाॽ लुःक्‍खे़ पिरे़से़ॽओ॥

८ यहवे दाङ्‌बाए से़न्‍लप्‍पिङ्‌ग खे़ने़ॽलाम्‍मे तारो,

के़मनाहाॽ हाङ्‌वामुॽइ के़बिरुसिरो॥ सेला

a 

३:२ सेला फाॽइन् हिब्रु पाःन्‍नो सप्‍फा नाःम्‍मा॥

निङ्‌वाॽफुमाङ्‌ङिल्‍ले़ आभाॽर फाॽआङ् युःन्‍छिक् पेलि फाक्‍मा

साम्‍लो के़हुॽबाल्‍ले़ कुलागि अन्‍मे खिङ्‌मनाबा मुक्‍लाहाॽरे़ लागि दाउदरे़ साप्‍तुबा निङ्‌वाॽफुसाम्‍लो

४

याप्‍मि के़नाङ्‌बा के़धेःक्‍पा साम्‌योबा निङ्‌वाॽफुमाङ्‌ङे,

खे़ने़ॽ तुवाओ पेलि फाक्‍ने़ल्‍ले़ नुगप् पिराङ्‌ङे़ॽओ,

तुक्‍खे चाआल्‍ले़ फाॽराङ्‌ङे़ॽओ,

आङ्‌गाॽ लुङ्‌माॽ तुक्‍ताङ्‌ङे़ॽओ

हे़क्‍क्‍याङ् चोगुङ्‌बा तुवान् खे़प्‍साङ् पिराङ्‌ङे़ॽओ॥

२ मे़न्‍छाम्‍सासे, आप्‍फाल्‍ले़ थारिक् आजाःत्‍थि के़देसुम्‍बाबे?

आप्‍फाल्‍ले़ थारिक् हने़बा पाःन्‍निन् खिनिॽ सिराॽथाङ्‌बाबे?

हे़क्‍क्‍याङ् खिनिॽ आप्‍फाल्‍ले़ थारिक् इङ्‌ले़क्‍पा

माङ्‌साम्‍माङ्‌हाॽ से़वा के़मे़त्‍तुम्‍सिम्‍बाबे?  सेला

३ कन् पाःन्‍निन् कुसिङ् निःत्‍ते़म्‍मे़ॽओ,

निङ्‌वाॽफुमाङ्‌ङिल्‍ले़ साम्‌योबा

मनाहाॽ आबाङे कुलागि सेःन्‍दुसिरो,

आङ्‌गाॽ तुवा चोःक्‍काल्‍ले़ दाङ्‌बे़ल्‍ले़ खे़प्‍सुरो॥

४ खिनिॽ सिक् पोःक्‍किल्‍ले़ लायो मे़जोगे़म्‍मिन्‍ने़ॽओ,

से़न्‍दिक् ने़त्‍नाओ के़ने़स्‍सिल्‍ले़ सिक्‍लुङ्‌मान् साॽरे़म्‍मे़ॽओ

हे़क्‍क्‍याङ् सिक् ताम्‍दाम्‍बा पोःक्‍खे़म्‍मे़ॽओ॥  सेला

५ यहवे दाङ्‌बाओ लाॽरुबा ले़त्‍तिङ् तोःन्‍दे़म्‍मे़ॽओ,

हे़क्‍क्‍याङ् खुने़ॽओए ताःक्‍पो चोगे़म्‍मे़ॽओ॥

६ यरिक्‍ले़ अक्‍खे मे़बाःत्‍तुरो,

“हाःत्‍ले़ आनिगे नुबा पाःन्‍हाॽ पिमा सुक्‍तिगे़बे?”

यहवे दाङ्‌बाए, खे़ने़ॽ के़नाराओबा ओःत्‍तिन्

आनिगे सम्‍धाङ् ओःत्‍लरो॥

७ यरिक् पगुगे़न् कुजा नु कुजागे़नुॽबा चे़ल्‍ले़क्‍सेॽ

थि के़गप्‍पा हे़क्‍क्‍याङ् के़सःप्‍पाहाॽनुःल्‍ले़आङ्

खे़ने़ॽ आसिक्‍लुङ्‌मो साॽरिक् सःत्‍तार के़याःन्‍नारो॥

८ आङ्‌गाॽ ने़सिङ्‌ङा हे़क्‍क्‍याङ् कुसानुॽर इम्‍मालाःत्‍ताॽरो,

थेआङ्‌भे़ल्‍ले़ यहवे दाङ्‌बाए, खे़ने़ॽरक्

आनिङ्‌मिहाॽरे़ थेआङ् मे़म्‍मे़त्‍ते के़गत्‍तारो॥

निङ्‌वाॽफुमाङ्‌ङिल्‍ले़ आसे़ःप्‍ल फाॽआङ् पेलि फाक्‍मा

साम्‍लो के़हुॽबाल्‍ले़ कुलागि मुफ्रामा मुक्‍लाहाॽरे़ लागि दाउदरे़ साप्‍तुबा निङ्‌वाॽफुसाम्‍लो

५

पेलिगे़न् आबाःन्‍हाॽ खे़प्‍से़ॽओ,

यहवे दाङ्‌बाए, आङ्‌गाॽ याःत्‍ताआल्‍ले़ खे़प्‍साङ्‌ङे़ॽओ॥

२ आहाङ् नु आनिङ्‌वाॽफुमाङ्‌ङे,

चोगुङ्‌बा तुवान् खे़प्‍साङ् पिराङ्‌ङे़ॽओ

हे़क्‍क्‍याङ् आङ्‌गाॽ फाॽराङ्‌ङे़ॽओ,

थेआङ्‌भे़ल्‍ले़ आङ्‌गाॽ खे़ने़ॽरक् तुवा चोःक्‍ने़रो॥

३ यहवे दाङ्‌बाए, तानाम्‍सा आइक्‍लान् खे़प्‍से़ॽओ,

खाओःत्‍तिल्‍ले़सा खे़ने़ॽ के़दगाङ् आदुवान् तोःन्‍दुङ्‌लो,

हे़क्‍क्‍याङ् निङ्‌साङ् चोगुङ्‌ल हाङ्‌घुङ्‌लो॥

४ ताप्‍फे़ःम्‍बा पाःन्‍नो के़सःप्‍पा निङ्‌वाॽफुमाङ्‌ने़ग मे़ःन्‍लो,

खे़ने़ॽनु ताप्‍फे़ःम्‍बा पान् वाॽमा मे़सुक्‍ने़ल्‍लो॥

५ के़हे़न्‍छिङ्‌बा मनाःङ्‌ग खे़ने़ॽ के़दगि ये़प्‍मा मे़सुक्‍ने़ल्‍लो,

फे़न्‌याःम्‍बक् के़जोःक्‍पा के़रे़क् खे़ने़ॽ के़जिःत्‍तुसिरो॥

६ इङ्‌ले़क् के़बाःप्‍पाहाॽग खे़ने़ॽ के़मे़क्‍खुसिरो,

मना के़से़प्‍पाहाॽ नु इङ्‌ले़क् के़जोःक्‍पाहाॽ के़रे़क् के़जिःत्‍तुसिरो॥

७ कर खे़ने़ॽग साॽरिक् लुङ्‌माॽ आदुक्‍तुक्‍पा के़जोःक्‍लो

खे़ल्‍ले़ चोगुल्‍ले़ आङ्‌गाॽ के़हिम्‍मो लाःत्‍ताॽरो,

सेसे के़हिम्‍मो साम्‍बोन् फन्‍छिङ्‌ङाआङ् से़वा मे़त्‍ने़रो॥

८ यहवे दाङ्‌बाए, आनिङ्‌मिहाॽरे़ मे़सुक्‍कार मे़वाॽरो

खे़ल्‍ले़ चोगुल्‍ले़ के़साम्‌योनिमा लाम्‍मो लाम्‍लोसाङ्‌ङे़ॽओ,

के़माराम्‍मिन् आदगि तोःन्‍दोन् चोगाङ् पिराङ्‌ङे़ॽओ॥

९ खे़ङ्‌हाॽरे़ खुनिॽ मुराओ से़क्‍खान् होप्‍लो,

हे़क्‍क्‍याङ् खुनिॽ सिक्‍लुङ्‌मान् ताप्‍फे़ःम्‍बा पाःन्‍निल्‍ले़ के़दिम्‍बा चोक्‍लो,

खुनिॽ मुरान् हल्‍ले़क् के़ने़बा इपुङ् कुइसिःक् चोक्‍लो,

खे़ङ्‌हाॽग इङ्‌ले़क्‍लक् मे़बाःत्‍लो॥

१० निङ्‌वाॽफुमाङ्‌ङे, खे़ङ्‌हाॽ आप्‍तिक् कुःत्‍ते़से़ॽओ

हे़क्‍क्‍याङ् खुम्‍दिङ् पिरे़से़ॽओ,

खुनिॽ चे़म्‍भन्‍निल्‍ले़ आबाङे मे़मे़क्‍निरो॥

खे़ङ्‌हाॽ यरिक् खुनिॽ लायोल्‍ले़ चोगुल्‍ले़ लाप्‍फुसे़से़ॽओ,

थेआङ्‌भे़ल्‍ले़ खे़ङ्‌हाॽ के़दक्‍ले़ङ्‌वाओ मे़बोगे़आङ् मे़वाॽरो॥

११ कर खे़ने़ॽओ ताङ्‌से़ःप्‍सिङ्‌से़ के़इःम्‍सिङ्‌बाहाॽ के़रे़क् मे़सःत्‍लरो,

हे़क्‍क्‍याङ् सदादिङ् खुन्‍छिॽ सिक्‍सम्‍माङ् साम्‍मे़लोररो॥

खे़ने़ॽ आबाङे खे़ङ्‌हाॽ ताङ्‌से़ःप्‍ते़से़ॽओ,

के़मिङ्‌ङिन् मिङ्‌सो इङ्‌धाङ् के़बिबाहाॽ खे़ने़ॽओ मे़सःत्‍लरो॥

१२ थेआङ्‌भे़ल्‍ले़ यहवे दाङ्‌बाए,

साम्‌योबाहाॽ हाङ्‌वामुॽइ के़धासु के़बिरुसिरो,

खोःल्‍ले़ आधेःक्‍पा कुइसिःक् के़मिःम्‍जिःल्‍ले़ खे़ङ्‌हाॽ के़से़ःप्‍तुसिरो॥

इनोगे़न् तुक्‍खेओ आधाःल्‍ले़ यहवे दाङ्‌बे़ल्‍ले़ आभाॽर फाॽआङ् पेलिगे़न् तुवा चोःक्‍मा

साम्‍लो के़हुॽबाल्‍ले़ कुलागि से़मिनिथaकुइसिःक् अन्‍मे खिङ्‌नाबा मुक्‍लाहाॽरे़ लागि दाउदरे़ साप्‍तुबा निङ्‌वाॽफुसाम्‍लो

६

यहवे दाङ्‌बाए, के़सिक् पोःक्‍किल्‍ले़ मे़भे़ःक्‍ताङ्‌ङिन्‍ने़ॽओ,

खे़ने़ॽ के़याःक्‍ले़ॽइल्‍ले़ आङ्‌गाॽ मे़घुम्‍साङ्‌ङिन्‍ने़ॽओ॥

२ यहवे दाङ्‌बाए, लुङ्‌माॽ तुक्‍ताङ्‌ङे़ॽओ,

थेआङ्‌भे़ल्‍ले़ आङ्‌गाॽ कुसाॽइ मे़न्‌याक्‍मनाबा चोःक्‍कारो॥

यहवे दाङ्‌बाए, आङ्‌गाॽ नुसाङ्‌ङे़ॽओ,

थेआङ्‌भे़ल्‍ले़ तुक्‍खेःल्‍ले़ आये़प्‍पाहाॽ यरे़आङ् वाॽआरो॥

३ आयाम्‍साम्‍मिन् साॽरिक् तुक्‍खे चारो,

यहवे दाङ्‌बाए, आप्‍फाल्‍ले़ थारिक् पा अक्‍खे पोङ्‌बाबे?

४ यहवे दाङ्‌बाए, आङ्‌गाॽ ले़प्‍माङ् हिसिङ्‌ङे़ॽओ

हे़क्‍क्‍याङ् आङ्‌गाॽ से़ःप्‍ताङ्‌ङे़ॽओ,

मे़न्‍नुप्‍मनाबा के़मिःम्‍जिःल्‍ले़ से़न्‍लप् पिराङ्‌ङे़ॽओ॥

५ के़सिबाआङ् के़बेःक्‍पा आत्‍तिल्‍ले़आङ् निङ्‌वाॽ के़न्‍इःत्‍ने़ल्‍लो,

खे़मादिङ् यङ्‌सङ्‌ङो हाःत्‍ले़आङ् के़नारा मे़भोसुन्‍लो॥

६ मेरिङ् थक्‍मारे़ चोगुल्‍ले़ कुसाॽइ मे़न्‌याक्‍मना पोःक्‍खाङ्‌लो॥

से़न्‍दिक् थप्‍मे हाःप्‍पार मिक्‌वाःल्‍ले़ आने़त्‍नान् वरक्‍लो

हे़क्‍क्‍याङ् आदाक्‍खोःङ्‌ङिन् वबिःन्‍लो॥

७ आनिङ्‌मिहाॽरे़ मे़जोगुल्‍ले़ आङ्‌गाॽ साॽरिक् हाबाङ्‌लो

हे़क्‍क्‍याङ् आमिक्‍किन् थङ्‌दुआङ् खादाप्‍तुरो॥

८ ताप्‍फे़ःम्‍बा याःम्‍बक् के़जोःक्‍पासे,

आङ्‌गाॽलाम् माःङ्‌घा वये़म्‍मे़ॽओ,

थेआङ्‌भे़ल्‍ले़ हाबाङ्‌बान् यहवे दाङ्‌बे़ल्‍ले़ खे़प्‍सुआङ् वाॽरो॥

९ यहवे दाङ्‌बे़ल्‍ले़ आबाःन्‍निन् खे़प्‍सुआङ् वाॽरो,

हे़क्‍क्‍याङ् आङ्‌गाॽ चोगुङ्‌बा तुवान् ताःक्‍तुआङ् वाॽरो॥

१० के़रे़क् आनिङ्‌मिहाॽ हारिमे़दाआङ् खुनिॽ नाधाररो,

हे़क्‍क्‍याङ् सप्‍माधिक्‍ले़सा मे़नुःङ् मे़बेःक्‍काङ् मे़नःम्‍सिङ्‌लरो॥

a 

६:० हिब्रु पाःन्‍नो “से़मिनिथ” पत्, कल्‍ले़ कुबेन् येत्‍छि फे़न्‍जेॽ तारे़ल्‍ले़ खिङ्‌मनाबा मुक्‍लारो॥

निङ्‌वाॽफुमाङ्‌लाम् कुदोःप्‍मा खासे़न् खोमारे़ लागि पेलिगे़न् तुवा

कुसबा बे़न्‍जामिन्‍ले़ कुलागि यहवे दाङ्‌बे़ल्‍ले़ कुबेसाङ् दाउदरे़ साम्‍मे़त्‍तुबा सिग्‍गियोःन्a मे़प्‍मनाबा निङ्‌वाॽफुसाम्‍लो

७

यहवे दाङ्‌बा आनिङ्‌वाॽफुमाङ्‌ङे,

आङ्‌गाॽग खे़ने़ॽओ इःम्‍सिङ्‌से़ ताआरो॥

याप्‍मि निङ्‌घे़म् के़मे़प्‍पाहाॽलाम् से़ःप्‍ताङ्‌ङे़ॽओ

हे़क्‍क्‍याङ् नुरिक्‍काङ् कत्‍ताङ्‌ङे़ॽओ॥

२ मेःन्‍ने़भग्र खिरिङ्‌बाल्‍ले़ कुइसिःक् मे़धे़ःङ्‌ङारो,

याप्‍मि के़नाङ्‌बा मे़ःन्‍ने वाॽआल्‍ले़ मे़धे़ःङ्‌ङाॽ मे़मे़त्‍तारो॥

३ यहवे दाङ्‌बा आनिङ्‌वाॽफुमाङ्‌ङे,

आङ्‌गाॽ याःम्‍बक् फेःन्‍दुङ्‌ङाङ्

आहुक्‍कोलाम्‍बा लायो पोःक्‍खे़आङ् वाॽने़भग्र,

४ आङ्‌गाॽनु सनारुङ्‌ङो के़वाॽबान्

ताप्‍फे़ःल्‍लिक् मे़त्‍तुङ्‌ङाङ् वाॽआने़भग्र,

इग्र आनिङ्‌मिःल्‍ले़ थेआङ् ताप्‍फे़ःम्‍बा याःम्‍बक् मे़न्‍जोःक्‍के

कुजिगःक्‌वाहाॽ नाप्‍तुङ्‌ङाङ् वाॽआने़भग्र,

५ आनिङ्‌मिःल्‍ले़ नाःत्‍ताआङ् सिॽआररो॥

खे़ल्‍ले़ आङ्‌गाॽ चे़प्‍पाआङ् से़त्‍ताररो

हे़क्‍क्‍याङ् आधक्‍किन् खाम्‍मो लाप्‍फुसुररो॥  सेला

६ यहवे दाङ्‌बाए, साॽरिक् खुनिॽ सिक्‍के़बोःक्‍पा

आनिङ्‌मिहाॽरे़ खुनिॽ तक्‍ले़ङ्‌वाओ

के़साक्‍के़न् फोःक्‍खे़ॽआङ् फाॽराङ्‌ङे़ॽओ!

हे़क्‍क्‍याङ् पोगे़ॽआङ् खे़ङ्‌हाॽ खासे़न् चोगे़से़ॽओ॥

७ के़रे़क् मे़न्‍छाम् सुवाङ्‌हाॽ के़घिरि सुप्‍से़से़ॽओ,

हे़क्‍क्‍याङ् खे़ङ्‌हाॽ थोलाम्‍बा हाङ्‌युक् चोगे़से़ॽओ॥

८ यहवे दाङ्‌बे़ल्‍ले़ मे़न्‍छाम् सुवाङ्‌हाॽ खासे़न् लोःन्‍दुसिरो,

यहवे दाङ्‌बाए, आङ्‌गाॽ साम्‌योबा नु कुदोःप्‍मा

चोःक्‍काबा कुइसिःक् आङ्‌गाॽ ले़प्‍माङ् खासे़न् लोःन्‍दे़ॽओ॥

९ साम्‌योबा निङ्‌वाॽफुमाङ्‌ङे, आनिगे

निङ्‌वाॽ नु सिक्‍लुङ्‌मान् के़साॽरुरो॥

ताक्‍के़भे़ॽबाहाॽरे़ खुनिॽ फे़न्‌याःम्‍बक्‍किन् नुप्‍से़ॽओ

हे़क्‍क्‍याङ् साम्‌योबा मनाहाॽ हाङ्‌से़म् पिरे़से़ॽओ॥

१० निङ्‌वाॽफुमाङ्‌ङिन् याप्‍मि ताङ्‌गे़से़ःप्‍पा खोरो,

हे़क्‍क्‍याङ् कुइङ्‌जाङ् के़इःप्‍पा के़नाःप्‍पाहाॽ से़ःप्‍तुसिरो॥

११ निङ्‌वाॽफुमाङ्‌ङिन् साम्‌योबा खासे़न्‍दाङ्‌बा चोक्‍लो,

हे़क्‍क्‍याङ् थिक्‌याःन्‍धक् ताक्‍के़भे़ॽबाहाॽ पाःन्‍धिक्‍तुसिरो॥

१२ खे़ङ्‌हाॽरे़ लायो चोःक्‍मा मे़न्‍ले़रुन्‍ने़भग्र

निङ्‌वाॽफुमाङ्‌ङिल्‍ले़ कुदाभेन् याराप्‍तुरो,

हे़क्‍क्‍याङ् आप्‍मा फाॽआङ् तोःङ्‌ लिन् याङ्‌सिङ्‌लो॥

१३ खुने़ॽ आसे़त्‍से़प्‍पा कुभे़जुम् कुभे़याहाॽ याङ्‌सिङ्‌ङाङ् वाॽरो,

हे़क्‍क्‍याङ् खुने़ॽ कुदोःङ्‌हाॽ आप्‍मारे़ लागि

मिगे़दिःप्‍पा चोगुआङ् याङ्‌सिङ्‌लो॥

१४ आत्‍तिन्‍हाॽरे़ ताप्‍फे़ःम्‍बा मे़इःत्‍तुआङ्

निङ्‌वाॽओ मे़युक्‍खुॽ, खे़ङ्‌हाॽरे़

ताप्‍फे़ःम्‍बा याःम्‍बक् मे़जोगुरो॥

१५ खे़ङ्‌हाॽरे़ याप्‍मिहाॽ थामासि फाॽआङ्

मे़भाःन्‍दुबा लुम्‍बाःत्‍तो आबाङे मे़धारो॥

१६ खे़ङ्‌हाॽरे़ मे़जोगुबा फे़न्‌याःम्‍बक्‍किन्

आबाङे खुनिॽ थे़गेःक्‍पो थारो,

हे़क्‍क्‍याङ् वेॽहाॽ खाःम्‍मासि मे़लॽरो

कर आबाङे मे़घाःन्‍छिङ्‌लो॥

१७ निङ्‌वाॽफुमाङ्‌ङिन् नुगे़न् पिरुङ्‌लो,

थेआङ्‌भे़ल्‍ले़ खुने़ॽ साम्‌योबा चोक्‍लो,

हे़क्‍क्‍याङ् के़रे़क्‍नुःल्‍ले़ पयम् यम्‍बा

यहवे दाङ्‌बे़ल्‍ले़ कुनारा फोसुङ्‌लो॥

a 

७:० हिब्रु पाःन्‍नो “सिग्‍गियोःन्” फाॽइन् साम्‍लो मुक्‍लारे़ पाःन्‍लो॥

यहवे दाङ्‌बे़ल्‍ले़ निङ्‌वाॽ के़माबा कुमिङ्

साम्‍लो के़हुॽबाल्‍ले़ कुलागि गित्‍तिथa कुइसिःक् दाउदरे़ साप्‍तुबा निङ्‌वाॽफुसाम्‍लो

८

यहवे दाङ्‌बा, आनिगे दाङ्‌बाए,

काक् इक्‍सादिङ् खाम्‍बेःक्‍मो खे़ने़ॽ के़मिङ्‌ङिन्

मिङ्‌सो इङ्‌धाङ् पिमा के़लाॽबा चोक्‍लो!

मनाहाॽरे़ के़नारा मे़भोसुबान्

थाःङ् साङ्‌ग्राम्‍पेदाङ्‌ङो थारिक् के़रे़आङ् वाॽरो!

२ हिन्‍जाॽबित्‍छाहाॽ नु नुगे़धुङ्‌बा अङे़ःक्‌वाहाॽरे़आङ्

खे़ने़ॽ के़नारा मे़भोसुरो,

खे़ल्‍ले़ चोगुल्‍ले़ के़रे़क् के़निङ्‌मिहाॽ नु के़दक्‍ले़ङ्‌वाओ

के़बोःक्‍पाहाॽरे़ थेआङ् मे़प्‍मा के़मे़न्‍छुक्‍ने़ल्‍लो॥

३ खे़ने़ॽ के़जोगुबा तरक्‍के़न् ताङ्‌साक्‍पान्,

हे़क्‍क्‍याङ् के़भत्‍छुबा लाबा नु खेःम्‍सिक्‍पाहाॽ

आङ्‌गाॽ ओमे़त्‍तुङ्‌सिङ्‌ङिल्‍ले़ निङ्‌वाॽ इःत्‍छिङ्‌ङारो,

४ मे़न्‍छाम् याप्‍मिहाॽ थेसिआङ् निङ्‌वाॽ के़इःत्‍तुसिबे?

नासिङ्‌गे़न् थक्‍लाओ के़सिबा के़बेःक्‍पाहाॽ

हाःत्‍छिआङ् कम्‍ब्राङ् के़मे़त्‍तुसिबे?

५ खे़ङ्‌हाॽग खे़ने़ॽनुःल्‍ले़b च्‍यॽरक् योयोःक्‍पा के़जोगुसिरो,

मिमिदिङ्‌ङिन् नु मिङ्‌सो इङ्‌धाङ्‌ले़

तिचःन् खे़ङ्‌हाॽ के़घुःक्‍तुसिरो॥

६ आबाङे के़जोगुबा के़रे़क् पाःन्‍हाॽ सम्‍धाङ्

खे़ङ्‌हाॽ युक्‍साबा के़जोगुसिआङ् वाॽरो॥

काक् पाःन्‍हाॽ खे़ङ्‌हाॽरे़ खुनिॽ युक्‍को के़युक्‍खुरो–

७ के़रे़क् मे़ल्‍लुक्, मे़ःन्‍दाक्, पित्,

साःङ्‌वे़त् नु ताम्‍भुङ् थक्‍साहाॽ,

८ ताङ्‌साक्‍पो के़बे़बा पुहाॽ नु

वरःङ्‌ङो के़याक्‍पा ङाहाॽ,

हे़क्‍क्‍याङ् खे़प्‍मो के़याक्‍पा काक् पाधुङ्‌साहाॽ

खुनिॽ युक्‍को मे़वाॽर के़याःन्‍दुसिरो॥

९ यहवे दाङ्‌बा, आनिगे दाङ्‌बाए,

काक् इक्‍सादिङ् खाम्‍बेःक्‍मो

के़मिङ्‌ङिन् मिङ्‌सो इङ्‌धाङ् पिमा के़लाॽबा चोक्‍लो॥

a 

८:० हिब्रु पाःन्‍नो “गित्‍तिथ” फाॽइन् नुबा इक्‍ला पोङ्॥

b 

८:५ कप्‍मो खे़ने़ॽ फाॽइन् निङ्‌वाॽफुमाङ्‌लो॥

कुदोःप्‍मा खासे़न्‍ले़ लागि निङ्‌वाॽफुमाङ्‌ङिन् नुगे़न् पिमा

साम्‍लो के़हुॽबाल्‍ले़ कुलागि “सा सिमा” इक्‍लाओ दाउदरे़ साप्‍तुबा निङ्‌वाॽफुसाम्‍लो

९

यहवे दाङ्‌बाए, काक् आसिक्‍लुङ्‌मो लाम्‍बाए

खे़ने़ॽ ने़म्‍भोगे़न् के़नारा फोसुङ्‌लो,

के़जोगुबा के़रे़क् निङ्‌वाॽ के़माबा पाःन्‍हाॽ पाःत्‍तुङ्‌लो॥

२ खे़ने़ॽ के़जोगुल्‍ले़ आङ्‌गाॽ सःत्‍ताआङ् ओमु लॽआरो,

के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङे,

आङ्‌गाॽ साम्‍लोआर के़नारा फोसुङ्‌लो॥

३ खे़ने़ॽ के़धाःम्‍सिङ्‌ङिल्‍ले़ आनिङ्‌मिहाॽ खिरि मे़हिसिङ्‌लो

हे़क्‍क्‍याङ् याङ्‌ना मे़घे़त्‍छिङ् मे़बेःक्‍लो,

हे़क्‍क्‍याङ् खे़ङ्‌हाॽ मे़जोःन्‍नाङ् मे़सिरो॥

४ थेआङ्‌भे़ल्‍ले़ खे़ने़ॽ आङ्‌गाॽ के़नाङाङ्‌लो

हे़क्‍क्‍याङ् कुदोःप्‍मा खासे़न् के़लोःन्‍दाङ् के़बिराङ्‌लो॥

के़हाङ्‌युक्‍नाओलाम्‍बा एःक्‍पएःक् मे़न्‍जोःक्‍के

आङ्‌गाॽ खासे़न् केलोःन्‍दुआङ् वाॽरो॥

५ वेॽ इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ खे़ने़ॽ के़भे़ःक्‍तुसिरो

हे़क्‍क्‍याङ् फे़न् याःम्‍बक् के़जोःक्‍पाहाॽ

खे़ने़ॽ मे़म्‍भै के़जोगुसिआङ् के़वाॽरो,

खे़ङ्‌हाॽरे़ खुनिॽ मिङ्‌ङिन् सदादिङ्‌ले़ लागि

खे़ने़ॽ के़सुःन्‍दुआङ् के़वाॽरो॥

६ सदादिङ्‌ले़ लागि आनिॽ निङ्‌मिहाॽ मे़मे़गे़रो,

हे़क्‍क्‍याङ् खे़ङ्‌हाॽरे़ खुनिॽ ये़क्‌यक्‍हाॽ लुःन्‍दे़रो,

खे़ङ्‌हाॽग मना निङ्‌वाॽसुम् लाम्‍बाए मे़मए मे़बेरो॥

७ यहवे दाङ्‌बान् सदादिङ् हाङ्‌चोक्‍लो,

खासे़न् चोःक्‍मारे़ लागि कुहाङ्‌युक्‍नान्

खुने़ॽ यारिप् चोगुआङ् वाॽरो॥

८ हे़क्‍क्‍याङ् इक्‍सादिङ् खाम्‍बेःक्‍मान्

खुने़ॽ साम्‌योबा खासे़न् चोगुरो,

खुने़ॽग एःक्‍पएःक् मे़न्‍जोःक्‍से

मे़न्‍छाम् याप्‍मिहाॽ कुदोःप्‍मा खासे़न् चोगुसिरो॥

९ तुक्‍खे मे़जाःत्‍तुसिबाहाॽ यहवे दाङ्‌बे़ल्‍ले़ नाङुसिरो,

खे़ङ्‌हाॽ तुक्‍खेओ मे़धाःल्‍ले़ से़ःप्‍तुसिरो॥

१० आत्‍तिन्‍हाॽरे़ खे़ने़ॽ कुसिङ् के़म्‍निःत्

खे़ङ्‌हाॽरे़ ताःक्‍पो के़म्‍जोःक्‍लो,

थेआङ्‌भे़ल्‍ले़ यहवे दाङ्‌बे,

खे़ने़ॽ के़गोःप्‍पाहाॽ के़न्‍ले़रुन्‍छिल्‍लो॥

११ साम्‍लोरे़म्‍मे़ॽआङ् सियोनओ हाङ् के़जोःक्‍पा

यहवे दाङ्‌बे़ल्‍ले़ कुनारा फोसे़म्‍मे़ॽओ॥

यहवे दाङ्‌बे़ल्‍ले़ चोगुबा कुयाःम्‍बक्‍हाॽ

के़रे़क् मनाहाॽ चे़क्‍ते़म्‍सिम्‍मे़ॽओ॥

१२ निङ्‌वाॽफुमाङ्‌ङिल्‍ले़ तुक्‍खे लाक्‍खे

के़दुम्‍बाहाॽ निङ्‌वाॽ इःत्‍तुसिरो,

खे़ङ्‌हाॽरे़ पेलि मे़भाक्‍तुल्‍ले़ मे़ङ्‌घे़म्‍ना मे़ले़ङ्‌सिङ्‌ङिन्‍लो,

हे़क्‍क्‍याङ् कुमना तुक्‍खे के़जाःप्‍पाहाॽ खुम्‍दिङ् पिरुसिरो॥

१३ यहवे दाङ्‌बाए, लुङ्‌माॽ तुक्‍ताङ्‌ङे़ॽओ!

आनिङ्‌मिहाॽरे़ साॽरिक् तुक्‍खे मे़जाःत्‍ताबान् ओमे़त्‍ते़ॽओ,

आङ्‌गाॽ सिमे़ल्‍ले़ तेॽमा चोःक्‍का से़ःप्‍ताङ्‌ङे़ॽओ॥

१४ आङ्‌गाॽ ताङ्‌से़ःप्‍ताङ्‌ङे़ॽओ,

हे़क्‍केःल्‍ले़ यरुसले़ःम्‍बा ताःक्‍हन् तगि

मनाहाॽरे़ मे़निसुर के़नारा फोमा सुक्‍तुङ्‌लो,

हे़क्‍क्‍याङ् खे़ने़ॽ के़से़ःप्‍ताङ् फाॽआङ् सःप्‍मा सुक्‍कारो॥

१५ इक्‍सादिङ् खाम्‍बेःक्‍मोबा यरिक् मे़न्‍छाम् सुवाङ्‌हाॽ

आबाङे मे़दयुबा लुम्‍बाःत्‍तो आबाङे मे़धारो,

खे़ङ्‌हाॽरे़ मे़जिक्‍खुआङ् मे़दाःक्‍तुबा इओ आबाङे मे़धारो॥

१६ यहवे दाङ्‌बाङ्‌ग खुने़ॽ चोगुबा खासे़न्‍लाम्‍बाए कुसिङ् निःत्‍ते़त्‍लो,

ताक्‍के़भे़ॽबाहाॽरे़ खुनिॽ मे़जोगुबा याःम्‍बक्‍को

आबाङे मे़ध्‍ये़आङ् मे़वाॽरो॥  सेला

१७ निङ्‌वाॽफुमाङ् मे़न्‍इःप्‍मना ताक्‍के़भे़ॽबा

के़रे़क् इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

खे़मादिङ् यङ्‌सङ्‌ङो मे़बेःक्‍लो॥

१८ कर याङ्‌गे़साॽबाहाॽ सदादिङ् निङ्‌वाॽ मे़म्‍भेःन्‍ने़न्‍लो,

तुक्‍खे के़जाबाहाॽरे़ सदादिङ्‌ग खुनिॽ निङ्‌साङ् मे़बुक्‍ने़ल्‍ले़॥

१९ यहवे दाङ्‌बाए, पोगे़ॽओ,

मे़न्‍छाम् याप्‍मिहाॽरे़ कुनामे़न्‍छाॽ मे़प्‍मा के़मे़ङ्‌घोने़ल्‍लरो,

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ खासे़न् चोगे़से़ॽओ॥

२० यहवे दाङ्‌बाए, खे़ङ्‌हाॽ किमाल्‍ले़ युम्‍सुङ्‌मा चोगे़से़ॽओ,

आबाङेग इक्‍सादिङ् खाम्‍बेःक्‍मोबा मे़न्‍छाम् याप्‍मिसिगे़रक्‍लो

फाॽआङ् खे़ङ्‌हाॽरे़ निङ्‌वाॽ मे़घोसुनिरो॥  सेला

यहवे दाङ्‌बे़ल्‍ले़ कुदोःप्‍मा खासे़न् आलोन् आबिर फाॽआङ् पेलि फाक्‍मा

१०

यहवे दाङ्‌बाए, खे़ने़ॽ थेआङ् माःङ्‌घा के़ये़प्‍पाबे?

इनोगे़न् तुक्‍खेओ थ्‍ये़ॽइगे़ल्‍ले़ थेआङ् के़जिङ्‌सिङ्‌बाबे?

२ कुॽइगे़भे़ॽबाहाॽ आङ्‌दिङ् मे़लॽरो

हे़क्‍क्‍याङ् याङ्‌गे़साॽबाहाॽ तुक्‍खे मे़जाःत्‍तुसिरो॥

हे़क्‍क्‍याङ् कुॽइगे़भे़म्‍बाहाॽ वेॽहाॽ थामासि फाॽआङ्

मे़जोगुबा चे़म्‍भन्‍नो खुन्‍छिॽ आबाङे मे़धारो॥

३ खे़ङ्‌हाॽरे़ निङ्‌वाॽबो मे़इःत्‍तुबा

ताप्‍फे़ःम्‍बा पाःन्‍हाॽओ आङ्‌दिङ् मे़लॽरो,

हे़क्‍क्‍याङ् के़घिःम्‍बाहाॽ मे़जमुसिरो

हे़क्‍क्‍याङ् यहवे दाङ्‌बान् इङ्‌दो मे़मे़त्‍तुरो॥

४ खे़ङ्‌हाॽ आङ्‌दिङ् मे़लॽआङ् निङ्‌वाॽफुमाङ्‌ङिन् मे़ङ्‌गोःत्‍तुन्‍लो,

निङ्‌वाॽफुमाङ्‌ङिन् होप् लॽरिक् खुन्‍छिॽ निङ्‌वाॽओ मे़इःत्‍तुरो॥

५ खे़ङ्‌हाॽरे़ मे़जोगुबा याःम्‍बक्‍को सदादिङ् कुलिङ्‌दो मे़गे़त्‍लो,

हे़क्‍क्‍याङ् खे़ने़ॽ के़धिम्‍हाॽ मे़न्‍इःत्‍तुन् मे़न्‍नाःत्‍तुन्‍लो,

खे़ङ्‌हाॽरे़ खुन्‍छिॽ निङ्‌मिहाॽ किनाःन्‍दि मे़बिरुसिरो॥

६ आनिगे निङ्‌वाॽबो थेःल्‍ले़आङ् मे़मुन्‍दिगे़न्‍लो,

आनिगे सदादिङ् सःत्‍तिगे़रो

हे़क्‍क्‍याङ् आभे़ल्‍ले़आङ् इनोगे़न् तुक्‍खेओ

आनिगे मे़ध्‍ये़ॽइगे़न् लॽरिक् मे़इःत्‍तुरो॥

७ हे़क्‍तङ्‌बाहाॽरे़ वेॽहाॽ साक्‍मुरा मे़मे़त्‍तुसिॽ, इङ्‌मे़ले़क्‍तुसिरो,

हे़क्‍क्‍याङ् यङ्‌मा मे़से़रुसिरो,

खे़ब्‍याङ् आक्‍खेआङ् कुइगे़भे़म्‍बा पोङ्‌मा,

फे़न्‌याःम्‍बक् चोःक्‍मा फाॽआङ् ताॽमे़जे़ङ्‌लो॥

८ पाङ्‌भेल्‍ले़ कुयाओ खे़ङ्‌हाॽ मे़जिङ्‌सिङ्‌ङाङ् मे़युङ्‌लो,

याःम्‍बक् मे़म्‍भेःन्‍ने के़वाॽबा मनाहाॽ मे़से़रुसिरो,

खेङ्‌हाॽरे़ कुभाॽ के़बिबा के़होःप्‍पा मनाहाॽ मे़सुगुसिरो॥

९ ताम्‍भुङ् पोःक्‍ला हे़ङ्‌गाःत्‍ति खिरिङ्‌बान् कुइसिःक्

खे़ङ्‌हाॽ मे़जिङ्‌सिङ्‌ङाङ् मे़सुगुसिरो॥

कुभाॽ के़बिबा के़होःप्‍पाहाॽ इओ थामासिरे़ लागि मे़सुगुसिरो,

हे़क्‍क्‍याङ् खे़ङ्‌हाॽरे़ इओ मे़धासुसिआङ् मे़उःक्‍खु मे़देॽरुसिरो॥

१० खे़न् कुइगे़भे़म्‍बाहाॽरे़ कुभाॽ के़बिबा के़होःप्‍पा

मनाहाॽ इओ मे़धासुसिआङ् मे़बे़ःत्‍ताङ् मे़ने़रो॥

११ खे़ङ्‌हाॽरे़ निङ्‌वाॽफुमाङ्‌ङिल्‍ले़ याप्‍मि निङ्‌वाॽ फेःत्‍छे़रो,

खुने़ॽ कुमिक्‍किन् सुबुआङ् वाॽरो

हे़क्‍क्‍याङ् आभे़ल्‍ले़आङ् मे़निसुन् फाॽआङ् निङ्‌वाॽ मे़इःत्‍तुरो॥

१२ यहवे दाङ्‌बाए, पोगे़ॽओ!

निङ्‌वाॽफुमाङ्‌ङे, के़हुक्‍किन् फोःक्‍खे़ॽओ,

याङ्‌गे़साॽबाहाॽ फाॽरे़से़ॽओ॥

१३ ताक्‍के़भे़ॽबाल्‍ले़ थेआङ् निङ्‌वाॽफुमाङ्‌ङिन् इङ्‌दो मे़त्‍तुबाबे?

खे़ल्‍ले़ कुनिङ्‌वाॽबो निङ्‌वाॽफुमाङ्‌ङिल्‍ले़

आङ्‌गाॽ खुम्‍दिङ् मे़बिआन् लॽरिक् इःत्‍तुरो॥

१४ कर निङ्‌वाॽफुमाङ्‌ङे, मेरिङ् थक्‍मा नु तुक्‍खेन् के़निसुरो,

हे़क्‍क्‍याङ् सदादिङ् कुभाॽ पिमा यारिप् के़वाॽरो॥

थेआङ् चोःक्‍मा मे़न्‍छुमनाबा मनान्

फाॽराङ्‌ङे़ॽ फाॽआङ् खे़ने़ॽओ तारो॥

ये़त्‍छाबाहाॽरे़ कुभाॽ दाङ्‌बाङ्‌ग हाबा खे़ने़ॽने़रो॥

१५ ताक्‍के़भे़ॽबा नु फे़न् याःम्‍बक् के़जोःक्‍पाहाॽ

खुन्‍छिॽ हुक् ए़क्‍खे़ पिरे़से़ॽओ॥

खे़ङ्‌हाॽरे़ खुनिॽ फे़न्‌याःम्‍बक्‍किन्

मे़न्‍ले़त्‍ते थारिक् खुम्‍दिङ् पिरे़से़ॽओ॥

१६ यहवे दाङ्‌बान् सदादिङ्‌रे़ लागि हाङ्‌चोक्‍लो,

हे़क्‍क्‍याङ् वेॽ माङ् साम्‍माङ्‌हाॽओ से़वा के़जोःक्‍पा

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

कुलाजेॽलाम्‍बा मे़लन् मे़बेःक्‍लो॥

१७ यहवे दाङ्‌बाए, तुक्‍खे के़जाबाहाॽरे़ खुनिॽ तुवान् के़घे़प्‍सुरो

हे़क्‍क्‍याङ् खुनिॽ सिक्‍लुङ्‌मान् के़धुम्‍बा के़जोगुरो,

खे़ङ्‌हाॽरे़ आभाॽरे़ फाॽआङ् के़म्‍उःत्‍तिल्‍ले़ खे़ने़ॽ के़घे़प्‍सुरो॥

१८ खे़ने़ॽ ये़त्‍छाबा नु तुक्‍खे मे़जाःत्‍तुसिबाहाॽ के़से़ःप्‍तुसिरो,

हे़क्‍केलॽरिक् इक्‍सादिङ् खाम्‍बेःक्‍मोबा आत्‍तिन् मे़न्‍छाम्

याप्‍मिःल्‍ले़आङ् खे़ङ्‌हाॽ यङ्‌मासे़प्‍मा मे़सुक्‍तुन्‍छिन्‍लो॥

यहवे दाङ्‌बान् नासाॽमा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

११

आङ्‌गाॽग यहवे दाङ्‌बाओ इःम्‍सिङ्‌ङारो,

के़गोःक्‍मा फाङ्‌जङ्‌हाॽओ पु हे़क्‍के

पे़रे़ पेगे़ॽ फाॽआङ् याप्‍मि आम्‍मे़त्‍ते़न्‍ने़ॽओ॥

२ थेआङ्‌भे़ल्‍ले़ ओमे़त्‍ते़म्‍मे़ॽओ,

ताक्‍के़भे़ॽबाहाॽरे़ कुदोःप्‍मा निङ्‌वाॽ के़गप्‍पाहाॽ

खागे़माक्‍पोलाम् आप्‍मासि फाॽआङ्

तोःङ्‌ङिन् लिओ मे़भत्‍छुआङ् पत्‍लो॥

३ के़रे़क् पाःन्‍हाॽरे़ कुबुङ्‌ङिन्‍ने फे़त्‍लाने़भग्र,

साम्‌योबा मनाःल्‍ले़ थे चोःक्‍मा सुक्‍तुआङ्‌बे?

४ यहवे दाङ्‌बान् आबाङे कुसेसे हिम्‍मो युङ्‌लो,

यहवे दाङ्‌बान् साङ्‌ग्राम्‍पेदाङ्‌ङोबा कुहाङ्‌युक्‍नाओ युङ्‌लो,

खुने़ॽ मे़न्‍छाम्‍साहाॽ नुरिक्‍काङ् ओमे़त्‍तुसिरो,

खुने़ॽ खे़ङ्‌हाॽ मिक्‍चो मे़त्‍तुसिरो॥

५ यहवे दाङ्‌बे़ल्‍ले़ साम्‌योबाहाॽरे़ खुनिॽ निङ्‌वाॽ साॽरुरो,

कर कुइगे़भे़ॽबा नु हयङ्‌ते़न्‍धङ् चोःक्‍मा

खुनिॽ सिराॽ के़धाङ्‌बाहाॽग खुने़ॽ पजिःत् चिःत्‍तुसिरो॥

६ कुइगे़भे़म्‍बाहाॽ सम्‍धाङ् मि नु कान्‍धाक् थासुरो,

हे़क्‍क्‍याङ् खे़ङ्‌हाॽरे़ याप्‍मि मिआदिक्‍दिक्‍पा नु

पये़म् आये़म्‌ये़म्‍बा सुरिःत्‍मान् मे़दुमुरो॥

७ थेआङ्‌भे़ल्‍ले़ यहवे दाङ्‌बान् साम्‌योबा चोक्‍लो,

साम्‌योबा याःम्‍बक्‍हाॽ कुसिराॽधाङ्‌लो,

कुदोःप्‍माहाॽरे़ खुने़ॽ कुनारान् मे़निसुरो॥

निङ्‌वाॽफुमाङ्‌ङिल्‍ले़ आभाॽर फाॽआङ् पेलि फाक्‍मा

साम्‍लो के़हुॽबाल्‍ले़ कुलागि सेम्‍मिनिथ कुइसिःक् दाउदरे़ साप्‍तुबा निङ्‌वाॽफुसाम्‍लो

१२

यहवे दाङ्‌बाए, आभाॽरे़ॽओ,

थेआङ्‌भे़ल्‍ले़ के़मनाहाॽ मे़मारे़रो॥

नसाःन्‍साबा मना लत्‍छाआङ् होप्‍लो,

आइन् ताःन्‍दिक् कुदोःप्‍मा मना खोमे़न्‍दे़त्‍ने़ल्‍लो॥

२ खे़ङ्‌हाॽ के़रे़क् आबाङे इङ्‌ले़क् पान् मे़मे़त्‍छिङ्‌लो,

मुर्ले़ःम्‍बा पान् मे़बाःत्‍ताङ् आबाङे इङ्‌मे़ले़क्‍सिङ्‌लो॥

३ मुर्ले़ःम्‍बा पान् के़बाःप्‍पा नु

आङ्‌दिङ् के़लॽबाहाॽरे़ खुनिॽ मुरान्

यहवे दाङ्‌बे़ल्‍ले़ हुॽरु पिरुसिररो॥

४ आनिगे पाःत्‍तुम्‍बे़बा पाःन्‍निल्‍ले़ नाःन्‍दुम्‍बे़रो,

आनिगे निङ्‌वाॽ कुइसिःक्‍लक् पारिगे़रो,

आनिगे पारिगे़ल्‍ले़ हाःत्‍ले़ साक्‍मा सुक्‍तिगे़बे?

५ यहवे दाङ्‌बे़ल्‍ले़ अक्‍खे मे़त्‍तुसिरो,

“आल्‍ल आङ्‌गाॽ पोःक्‍कारो,

थेआङ्‌भे़ल्‍ले़ मे़न्‍धुम्‍मनाबाहाॽ मे़युक्‍तुसिआङ् मे़वाॽरो,

याङ्‌गे़साॽबाहाॽ उघुइ मे़लॽरो

हे़क्‍क्‍याङ् तुक्‍खे के़जाःप्‍पाहाॽलाम् खे़ङ्‌हाॽ नाङुङ्‌सिङ्‌लो॥”

६ हे़क्‍क्‍याङ् यहवे दाङ्‌बे़ल्‍ले़ कुबाःन्‍जाक्‍किङ्‌ग

नसान् चोःक्‍मा सुक्‍के़दे़प्‍पा चोःक्‍लो,

खे़ङ्‌ग फुजिक्‍को नुसिले़ङ् थारिक्

योःम्‍नाबा नुबा युप्‍पा इस्‍सेःङ्‌बा हे़क्‍के चोक्‍लो॥

७ खे़ल्‍ले़ चोगुल्‍ले़ यहवे दाङ्‌बे,

तुक्‍खे मे़जाःत्‍तुसिबाहाॽ के़से़ःप्‍तुसिरो

के़लॽबान् आनिगे निसुम्‍बे़रो॥

कन् इङ्‌ले़क्‍के थाःक्‍हाॽलाम्

खे़ङ्‌हाॽ आप्‍फाल्‍ले़साङ् के़दाङ्‌घुसिरो॥

८ मे़न्‍छाम् याप्‍मिलुम्‍मो ताप्‍फे़ःम्‍बा याःम्‍बक् मे़जोगुरो

हे़क्‍क्‍याङ् मिङ्‌सोइङ्‌धाःङ् पोङ्‌ङिल्‍ले़

कुइगे़भे़म्‍बाहाॽ आङ्‌गाॽएःक् लॽरिक् ताक्‍मे़गन्‍लो॥

निङ्‌वाॽफुमाङ्‌ङिल्‍ले़ आभाॽर फाॽआङ् पेलि फाक्‍मा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

१३

यहवे दाङबे, आभे़ल्‍ले़ थारिक्

निङ्‌वाॽ के़भेःन्‍नाबाबे? सदादिङ् थारिक्‍पि?

आभे़ल्‍ले़ थारिक् आङ्‌गाॽनु के़नारान्

के़जिक्‍खुआङ् लाःत्‍लाःत् के़बोङ्‌बाबे?

२ आभे़ल्‍ले़ थारिक् आङ्‌गाॽ तुक्‍खेन् थरुङ्‌बाबे?

से़न्‍दिक् ले़न्‍दिक् आभे़ल्‍ले़ थारिक्

आसिक्‍लुङ्‌मो आनिङ्‌वाॽ तुक्‍ल वाॽआबाबे?

आभे़ल्‍ले़ थारिक् आनिङ्‌मिहाॽरे़ मे़नाःन्‍नाबाबे?

३ यहवे दाङ्‌बा आनिङ्‌वाॽफुमाङ्‌ङे,

आङ्‌गाॽ लुङ्‌माॽ तुक्‍ताङ्‌ङे़ॽओ, हे़क्‍क्‍याङ् मे़त्‍ताङ्‌ङे़ॽओ॥

आङ्‌गाॽ याम्‍मो के़धुम्‍बा चोगाङ्‌ङे़ॽओ,

मेःन्‍ने़भग्र आङ्‌गाॽ सिआ पेःक्‍कारो॥

४ आङ्‌गाॽ आनिङ्‌मिहाॽरे़, “खे़न् नाःन्‍दुम्‍बे़आङ् वाॽरो”

पाःप्‍मा खे़ङ्‌हाॽरे़ मे़ङ्‌घोसुल्‍लरो॥

मेःन्‍ने़भग्र आङ्‌गाॽ हारि ताआल्‍ले़ आनिङ्‌मिहाॽ मे़सःत्‍लो॥

५ कर आङ्‌गाॽग आभे़ल्‍ले़साङ् खे़ने़ॽ लुङ्‌माॽ के़दुक्‍का

फाॽआङ् निङ्‌वाॽ युक्‍खुङ्‌ङाङ् वाॽआरो,

आङ्‌गाॽ के़से़ःप्‍ताङ्‌बाल्‍ले़ चोगुल्‍ले़ आसिक्‍लुङ्‌मान् सःत्‍लो॥

६ यहवे दाङ्‌बाए, आङ्‌गाॽ साम्‍लोआर के़नारा फोसुङ्‌लो,

थेआङ्‌भे़ल्‍ले़ आङ्‌गाॽ नुॽमादामा के़बिराङ्‌ङाङ् वाॽरो॥

मनाहाॽरे़ खुनिॽ कुइभे़म्‍मा नु निङ्‌वाॽफुमाङ्

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

१४

अदङ् निङ्‌वाॽ के़गप्‍पाहाॽरे़ मे़बाःत्‍तु,

“निङ्‌वाॽफुमाङ् होप्‍लो”

खे़ङ्‌हाॽ फे़त्‍मे़लाॽरे़आङ् मे़वाॽरो॥

हे़क्‍क्‍याङ् खे़ङ्‌हाॽरे़ सिक्‍के़ले़ःङ्‌बा याःम्‍बक् मे़जोगुरो,

खे़ङ्‌हाॽरे़ खुनिॽ नुबा याःम्‍बक्

के़जोःक्‍पा आत्‍तिन्‍नाङ् होप्‍लो॥

२ यहवे दाङ्‌बे़ल्‍ले़ साङ्‌ग्राम्‍पेदाङ्‌लाम्‍बा

मे़न्‍छाम्‍साहाॽ ओमे़त्‍तुसिरो॥

सिक्‍कुम्‍साबा नु निङ्‌वाॽफुमाङ्‌ङिन्

के़गोःप्‍पाहाॽ मे़वाॽबि फाॽआङ् कोःत्‍तुसिरो॥

३ के़रे़क् मनाहाॽ निङ्‌वाॽफुमाङ्‌लाम्‍बा

माःङ्‌घा मे़बोःक्‍खे़आङ् मे़वाॽरो,

खे़ङ्‌हाॽ सोसोरिक् फे़त्‍मे़लाॽरे़आङ् मे़वाॽरो॥

नुबा के़जोःक्‍पा थिक्‍काङ् होप्‍लो,

आहाॽ, लत्‍थिक्‍काङ् होप्‍लो॥

४ ताप्‍फे़ःम्‍बा याःम्‍बक् के़जोःक्‍पाहाॽ

आभे़ल्‍ले़आङ् मे़न्‍हुॽसिङ्‌ङिन्‍बि?

खे़ङ्‌हाॽरे़ खरे़ःङ् मे़जबा हे़क्‍के आमनाहाॽ मे़जसिरो,

हे़क्‍क्‍याङ् खे़ङ्‌हाॽरे़ निङ्‌वाॽफुमाङिन्

आभे़ल्‍ले़आङ् पेलि मे़म्‍भाक्‍तुल्‍लो॥

५ खे़प्‍मो किमा यङ्‌मा के़बोङ्‌बा होःप्‍ते़साङ्

खे़ङ्‌हाॽ किमाल्‍ले़ युम्‍सुङ्‌मा मे़बोःक्‍खे़रो,

थेआङ्‌भे़ल्‍ले़ साम्‌योबाहाॽनु निङ्‌वाॽफुमाङ्‌ङिन् वाॽरो॥

६ याङ्‌गे़साॽबाहाॽरे़ चोःक्‍मा मे़गोःत्‍तुबा पाःन्‍हाॽ

कुॽइके़भे़म्‍बाहाॽरे़ चोःक्‍मा मे़म्‍भाःक्‍तुसिन्‍लो,

कर यहवे दाङ्‌बे़ल्‍ले़ याङ्‌गे़साॽबाहाॽ नाङुसि से़ःप्‍तुसिरो॥

७ इस्राइलबा मनाहाॽरे़ खुनिॽ से़न्‍लप्‍पिन्

निङ्‌वाॽफुमाङ्‌ङिल्‍ले़ कुगोःक्‍मा सियोनलाम् ताररो॥

निङ्‌वाॽफुमाङ्‌ङिल्‍ले़ कुमनाहाॽ याम्‍मो

नुॽमादामा तारु पिरुसिल्‍ले़ याकुबे़न् सःत्‍लो,

हे़क्‍क्‍याङ् इस्राइलबा मनाहाॽ हाङ्‌हाङ् मे़लॽरो॥

निङ्‌वाॽफुमाङ्‌ङिल्‍ले़ कुसिराॽ के़धाङ्‌बा मना

दाउदरे़ साप्‍तुबा निङ्‌वाॽफुसाम्‍लो

१५

यहवे दाङ्‌बाए, खे़ने़ॽ के़सेसेदे़न्‍नो हात् याङ्‌धोःक्‍मा सुक्‍पे?

खे़ने़ॽ के़सेसे कोःक्‍मा सियोनओ हात् युङ्‌मा सुक्‍पे?

२ निङ्‌वाॽफुमाङ्‌ङिन् के़इःप्‍पा के़नाःप्‍पाहाॽ,

हे़क्‍क्‍याङ् नुबा याःम्‍बक् के़जोःक्‍पाआङ् से़क्‍खा नु

कुदोःप्‍मा पान् के़बाःप्‍पाहाॽ युङ्‌मा मे़घोरो॥

३ हे़क्‍क्‍याङ् याप्‍मिहाॽ चे़ॽया इङ्‌दो मे़म्‍मे़प्‍मनाबाहाॽ,

हिम्‍बेसाङ्‌बाहाॽ फे़त्‍मे़ल्‍लाःम्‍मनाबाहाॽ,

हे़क्‍क्‍याङ् आबाङे चुम्‍देङ्‌हाॽरे़ खुनिॽ

चाःत्‍थि मे़न्‍देमनाबाहाॽ युङ्‌मा मे़घोरो॥

४ निङ्‌वाॽफुमाङ्‌ङिन् के़नाॽबा मनान् के़जिःप्‍पाहाॽ,

यहवे दाङ्‌बान् मिङ्‌सो इङ्‌धाङ् के़बिबाहाॽ,

तुक्‍खे लाक्‍खे मे़दुम्‍साङ् मे़जोगुबा माङ्‌हे़क्‍किन्

मे़ल्‍ले़प्‍मनाबाहाॽआङ् युङ्‌मा मे़घोरो॥

५ सिङ्‌नात्‍तो याङ् के़गेःप्‍पाआङ् कुस्‍सा मे़न्‍जामनाबाहाॽ,

कुदोःप्‍मा मनाहाॽ पाःन्‍धिक्‍मासि फाॽआङ्

सुरुत्‍याङ् मे़न्‍जामनाबाहाॽआङ् युङ्‌मा मे़घोरो॥

हे़क्‍तङ्‌बा नुबा याःम्‍बक् के़जोःक्‍पाहाॽए

आप्‍फाल्‍ले़आङ् मे़न्‍जोःन्‍ने़ल्‍लो॥

निङ्‌वाॽफुमाङ्‌ङिल्‍ले़ आसे़ःप्‍ल फाॽआङ् पेलि फाक्‍मा

दाउदरे़ साप्‍तुबा aमिक्‍ताम् मे़प्‍मनाबा निङ्‌वाॽफुसाम्‍लो

१६

निङ्‌वाॽफुमाङ्‌ङे, से़ःप्‍ताङ्‌ङे़ॽओ,

थेआङ्‌भे़ल्‍ले़ आङ्‌गाॽ खे़ने़ॽओ इःम्‍सिङ्‌से़

ताआल्‍ले़ के़नाङ्‌ङा फाॽआङ् निसुङ्‌लो॥

२ यहवे दाङ्‌बान् आङ्‌गाॽ मे़त्‍तुङ्‌ङाङ् वाॽआरो,

“खे़ने़ॽग आङ्‌गाॽ आदाङ्‌बाने़रो,

आङ्‌गाॽ कत्‍तुङ्‌बा के़रे़क् नुबा

पाःन्‍हाॽ खे़ने़ॽए के़बिराङ्‌बारो॥”

३ निङ्‌वाॽफुमाङ्‌ङिल्‍ले़ सेसे कुमनाहाॽग

साॽरिक् नुबा मे़जोःक्‍लो,

हे़क्‍क्‍याङ् खे़ङ्‌हाॽनु वाॽमा खोसुङ्‌ङिल्‍ले़

आङ्‌गाॽ साॽरिक् आनिङ्‌वाॽ तारो॥

४ वेॽ माङ्‌साम्‍माङ्‌हाॽ माङ्‌गे़घबाहाॽरे़

आबाङे तुक्‍खेःन्‍लक् मे़भोसुरो॥

खे़न् माङ्‌साम्‍माङ्‌हाॽ सामाक्‍खिॽ

से़सुङ्‌ल माङ्‌मे़घआसिङ्‌ङिल्‍लो,

हे़क्‍क्‍याङ् खुन्‍छिॽ मिङ्‌ङाङ् मे़लोःक्‍खुङ्‌ङिन्‍लो॥

५ यहवे दाङ्‌बाए, खे़ने़ॽ आङ्‌गाॽ

आलागि के़रे़क् पाःन्‍हाॽरे़ कुबुन्‍ने़रो॥

हे़क्‍क्‍याङ् चाहाब् चोःक्‍काबा के़रे़क् पाःन्‍हाॽ के़बिआरो,

ताये़म्‍बा आहिङ्‌मन् के़हुक्‍को वाॽरो॥

६ खे़ने़ॽ के़बिराङ्‌बा लाजेन् साॽरिक् पनुनुबा चोक्‍लो,

से़क्‍खाए, आङ्‌गाॽ आसिक् पसम् के़सम्‍बा

आलक्‍किन् खोसुङ्‌ङाङ् वाॽआरो॥

७ आङ्‌गाॽ यहवे दाङ्‌बे़ल्‍ले़ कुनारा फोसुङ्‌लो,

थेआङ्‌भे़ल्‍ले़ खुने़ॽ सुजा पिआरो॥

हे़क्‍क्‍याङ् आसिक्‍लुङ्‌माल्‍ले़

से़न्‍दिक्‍काङ् आङ्‌गाॽ खाहुन् पिआरो॥

८ सदादिङ् आन्‍दाङ्‌बे़ङ्‌ग आदगाङ् निसुङ्‌लो॥

खुने़ॽ आजुप्‍साङ् ले़प्‍माङ् वाॽबाल्‍ले़

चोगुल्‍ले़ आङ्‌गाॽ मे़गिआन्‍लो॥

९ खे़ल्‍ले़ चोगुल्‍ले़ आनिङ्‌वाॽ ताआङ् सःत्‍तारो,

आधक्‍किन् योधो मे़लॽने़ल्‍लो,

१० थेआङ्‌भे़ल्‍ले़ निङ्‌वाॽफुमाङ्‌ङे,

आयाम्‍साम्‍मिन् खे़मा यङ्‌सङ्‌ङो पक्‍के़न्‍धने़न्‍लो॥

हे़क्‍क्‍याङ् सेसे के़सेवारोबाल्‍ले़ कुधक्‍किन्

इप्‍पुङ्‌ङो किमा यःप्‍मा के़म्‍बाङ्‌घुन्‍लो॥

११ खे़ने़ॽ हिङ्‌मन्‍नो के़देॽबा लाम्

ओसेःन्‍गे़धाक्‍ताङ्‌ङाङ् वाॽरो॥

हे़क्‍क्‍याङ् के़दगाङ् युङ्‌ङाल्‍ले़ साॽरिक् सःत्‍तारो,

हे़क्‍क्‍याङ् खे़ने़ॽनु वाॽआल्‍ले़ सदादिङ् आनिङ्‌वाॽ तारो॥

a 

१६:० हिब्रु पाःन्‍नो “मिक्‍ताम्” फाॽइन् साम्‍लो साप्‍सक् पोङ्॥

फोत्‍या मे़ःन्‍नेबा मनाःल्‍ले़ कुबेलि

दाउद हाङ्‌ङिल्‍ले़ कुबेलि

१७

यहवे दाङ्‌बाए, आङ्‌गाॽ फाॽराङ्‌ङे़ॽ फाॽआङ्

यम्‍बा इक्‍लाओ अःक्‍काल्‍ले़ खे़प्‍से़ॽओ!

आङ्‌गाॽ कुदोःप्‍मा खासे़न्‍निन् खोसुङ्‌ल फाॽआङ्

कुदोःप्‍माआङ् चोगुङ्‌बा आबेलिन् खे़प्‍से़ॽओ॥

२ फोत्‍या मे़ःन्‍नेबा चोःक्‍काबा पाःन्‍निन् खे़ने़ॽए पाःत्‍ते़ॽओ,

थेआङ्‌भे़ल्‍ले़ खे़ने़ॽए से़क्‍खा पाःन्‍निन् के़निसुरो॥

३ खे़ने़ॽ आसिक्‍लुङ्‌मान् के़निसुरो,

हे़क्‍क्‍याङ् खे़ने़ॽ से़न्‍दिक्‍काङ् के़द्‌ये़रो

हे़क्‍क्‍याङ् के़साॽराङ्‌ङाङ् वाॽआरो॥

हे़क्‍केसाङ् थेआङ् फोत्‍या आङ्‌गाॽओ के़ङ्‌घोसुल्‍लो,

थेआङ् फे़न्‍पान् मे़बाःत्‍तान् के़लॽबा निङ्‌वाॽ कत्‍तुङ्‌लो॥

४ के़बाःन्‍जाःक्‍हाॽ इःत्‍तुङ् नाःत्‍तुङ्‌ङाङ् वाॽआरो,

खे़माॽ के़जोःक्‍पा मनाहाॽ हे़क्‍के ताप्‍फे़ःम्‍बा लाम्‍मो मे़वाॽआन्‍लो॥

५ खे़ने़ॽ ओसेःन्‍गे़धाक्‍ताङ्‌बा लाम्‍मो

नुरिक्‍काङ् लाङ्‌घेःक्‍कार वाॽआरो,

हे़क्‍क्‍याङ् खे़न् लाम्‍मिन् आभे़ल्‍ले़आङ् मे़न्‍ले़त्‍ते वाॽआरो॥

६ निङ्‌वाॽफुमाङ्‌ङे, आङ्‌गाॽ खे़ने़ॽ उःत्‍ने़रो,

थेआङ्‌भे़ल्‍ले़ खे़ने़ॽ नुगप् के़बिआरो॥

आङ्‌गाॽ ले़प्‍माङ् हिसिङ्‌ङे़ॽआङ्

आङ्‌गाॽ आबेलिन् खे़प्‍साङ् पिराङ्‌ङे़ॽओ॥

७ निङ्‌वाॽमार खे़ने़ॽ याप्‍मि लुङ्‌माॽ आग्‍दुक्‍लो,

हे़क्‍क्‍याङ् मनाहाॽ खुनिॽ निङ्‌मिहाॽलाम्‍बा

से़ःप्‍सिङ्‌से़ खे़ने़ॽओ मे़दाःल्‍ले़ के़से़ःप्‍तुसिरो॥

८ के़मिक्‍हाङ्‌मा कुइसिःक्‍के से़ःप्‍ताङ् कत्‍ताङ्‌ङे़ॽओ,

के़बेसाङ् कत्‍ताङ्‌ङे़ॽओ हे़क्‍केःल्‍ले़ से़ःप्‍सिङ्‌ङारो॥

९ कुइगे़भे़म्‍बा मनाहाॽलाम् हे़क्‍क्‍याङ् याप्‍मि के़नाप्‍पा

से़प्‍मा फाॽआङ् याप्‍मि किर्गप् के़गप्‍पा नु

आङ्‌गाॽ आनिङ्‌मिहाॽलाम्‍बा चिक्‍खाङ्‌ङे़ॽओ॥

१० खे़ङ्‌हाॽरे़ वेॽहाॽ लुङ्‌माॽ मे़न्‍दुक्‍तुन्‍सिन्‍लो,

हे़क्‍क्‍याङ् मे़हे़न्‍छिङ्‌ङाङ् मे़बाःत्‍लो॥

११ खे़ङ्‌हाॽरे़ मे़नाःत्‍ताङ् मे़नाःत्‍ताङ्‌ङाङ्

आङ्‌गाॽ मे़सिॽराङ्‌ङाङ् वाॽआरो॥

खे़ङ्‌हाॽरे़ सोःम्‍मा नु थाम्‍मा फाॽआङ्

आङ्‌गाॽ मे़सुक्‍कार मे़वाॽरो॥

१२ खे़ङ्‌हाॽग साक्‍किल्‍ले़ के़यङ्‌बा

केबा हे़क्‍तङ्‌बा मे़जोःक्‍लो,

खे़ङ्‌हाॽरे़ थे़ःङ्‌मा से़प्‍मा फाॽआङ्

आङ्‌गाॽ मे़सुक्‍कार मे़वाॽरो॥

१३ यहवे दाङ्‌बाए त्‍ये़ॽओ,

आनिङ्‌मिहाॽनु थक्‍ते़ॽआङ् खे़ङ्‌हाॽ नाःन्‍दे़से़ॽओ॥

आबाङे के़दाभेःल्‍ले़ कुइगे़भे़म्‍बाहाॽलाम्

आङ्‌गाॽ ताङ्‌से़ःप्‍ताङ्‌ङे़ॽओ॥

१४ यहवे दाङ्‌बाए, कन् इक्‍सा खाम्‍बेःक्‍को

याङ्‌साकुन्‍धेःन्‍ने के़रे़क्‍नुःल्‍ले़ यम्‍बा पान् लॽरिक्

के़इःप्‍पा मनाहाॽलाम्‍बा के़हुक्‍किल्‍ले़ से़ःप्‍ताङ्‌ङे़ॽओ॥

कर के़सिराॽ के़धाङ्‌बा मनाहाॽरे़

खुनिॽ से़त्‍लाःक्‍किल्‍ले़ के़घाःत्‍तुसिरो,

हे़क्‍क्‍याङ् खे़ङ्‌हाॽरे़ खुनिॽ साहाॽरे़ यरिक् मे़घोसुरो॥

खे़ब्‍याङ् खे़ङ्‌हाॽरे़ खुनिॽ मे़न्‍छाॽहाॽरे़ लागिआङ्

यरिक् याङ्‌साकुन्‍धे मे़सुप्‍सुआङ् मे़लुप्‍सुरो॥

१५ हे़क्‍क्‍याङ् आङ्‌गाॽग खे़ने़ॽ निमा सुक्‍ने़रो

थेआङ्‌भे़ल्‍ले़ थेआङ् ताप्‍फे़ःम्‍बा पान्

आङ्‌गाॽ मे़न्‍जोःक्‍के वाॽआरो॥

आङ्‌गाॽ इम्‍माआङ् सोआल्‍ले़

खे़ने़ॽ के़नारान् निसुङ्‌ङाङ् आनिङ्‌वाॽ तारो॥

यहवे दाङ्‌बे़ल्‍ले़ कुनारा फोमा

(२ सामु २२)

साम्‍लो के़हुॽबाल्‍ले़ कुलागि यहवे दाङ्‌बे़ल्‍ले़ कुसेवारोबा दाउदरे़ साप्‍तुबा निङ्‌वाॽफुसाम्‍लो॥ खुने़ॽ के़रे़क् कुनिङ्‌मिहाॽरे़ खुनिॽ हुक्‍लाम् हे़क्‍क्‍याङ् सावलरे़ कुहुक्‍लाम् यहवे दाङ्‌बे़ल्‍ले़ ताङ्‌से़ःप्‍तुल्‍ले़ कन् पाःन्‍हाॽ पाःत्‍तुर कन् साम्‍लोन् यहवे दाङ्‌बाओ साम्‍मे़त्‍तुरो–

१८

यहवे दाङ्‌बाए, आमुक्‍साम्‍मे, खे़ने़ॽ मिःम् मे़त्‍ने़रो॥

२ यहवे दाङ्‌बान् आयाक्‍पेॽरो,

खुने़ॽग आयक् नु आसे़न्‍लप्‍दाङ्‌बारो॥

आनिङ्‌वाॽफुमाङ्‌ङिन् आङ्‌गाॽ आयाक्‍पेॽरो

खुने़ॽओए आङ्‌गाॽ इःम्‍सिङ्‌ङारो॥

खोःल्‍ले़ आङ्‌गाॽ थेःक्‍काबा कुइसिःक्

खुने़ॽ से़ःप्‍पाआङ् नुरिक् कत्‍तारो॥

३ आङ्‌गाॽ यहवे दाङ्‌बान् उःत्‍तुङ्‌लो,

खुने़ॽ कुनारा फोमा लाॽरुरो,

हे़क्‍क्‍याङ् आनिङ्‌मिहाॽलाम्‍बा खुने़ॽ से़ःप्‍पारो॥

४ आसे़त्‍से़प्‍पा इदाःक्‍किल्‍ले़ किर्गप् कबाङ्‌लो,

आमे़ङ्‌मे़ङ्‌बा के़गुङ्‌बा च्‍वाःत्‍तिल्‍ले़

आङ्‌गाॽ सुरुत् सुःन्‍दाङ्‌ङाङ् वये़रो॥

५ खे़मादिङ् यङ्‌सङ्‌बा थाक्‍पाःल्‍ले़ आङ्‌गाॽ कित्‍ताङ्‌लो,

सिमे़न्‍ले़ चे़न्‍नो आङ्‌गाॽ थामा कोःत्‍ताङ्‌लो॥

६ आदुक्‍खे आलाक्‍खेओ यहवे दाङ्‌बान् उःत्‍तुङ्‌लो,

कुभाॽरे़ लागि आनिङ्‌वाॽफुमाङ्‌ङिन्

आङ्‌गाॽ यम्‍बा इक्‍लाःल्‍ले़ उःत्‍तुङ्‌लो॥

कुहिम्‍मो आङ्‌गाॽ आइक्‍लान् खे़प्‍सुरो,

खुने़ॽ उःत्‍तुङ्‌बा आङ्‌गाॽ आइक्‍लान्

खुने़ॽ कुने़क्‍खोॽओए के़रे़रो॥

७ इक्‍सादिङ् खाम्‍बेःक्‍मान् यक्‍खे़रो,

हे़क्‍क्‍याङ् लुप्‍लि थाङे़रो,

कोःक्‍मा फाङ्‌जङ्‌हाॽरे़ कुयुक्‍नाहाॽ यक्‍खे़रो॥

खे़ङ्‌हाॽ थे़गक्‍कक् यक्‍खे़रो

थेआङ्‌भे़ल्‍ले़ खुने़ॽ कुसिक् पोगे़आङ् वये़रो॥

८ कुन्‍बोहङ्‌लाम्‍बा मिःक्‍खुॽ लःन्‍दे़रो,

हे़क्‍क्‍याङ् कुम्‍ब्राओलाम्‍बा आमे़ङ्‌मे़ङ्‌बा मिन् लःन्‍दे़रो,

खे़प्‍मोलाम् मिधुङ् मिराःक् तिरे़रो॥

९ साङ्‌ग्राम्‍पेदाङ्‌ङिन् हन्‍दुआङ् खुने़ॽ यो थ्‍ये़रो,

माक्‍स्‍दिःङ्‌ग्‍याःप्‍पा खाॽमिःप्‍पान् कुलाङ्‌भोसाङ् पत्‍छे़रो॥

१० खुने़ॽ करुब मे़प्‍मनाबा माङ्‌लाइङ्‌बान् युक्‍तुआङ् पे़रे़रो,

हे़क्‍क्‍याङ् सुरिःत्‍तिल्‍ले़ पक्‍खुआङ् के़बे़बा पु हे़क्‍के थाःङ् पे़रे़रो॥

११ खामाक्‍मान् खुने़ॽ कुघुःङ्‌मा चोगुरो,

च्‍वाःत् के़बङ्‌बा माक्‍के़लॽबा खाप्‍मिःप्‍पाल्‍ले़ पन्‍छिङ्‌लो॥

१२ माक्‍सिःङ्‌ग्‍याःप्‍पा खाप्‍मिःप्‍पाल्‍ले़ खुने़ॽ कुबेसाङ्‌बा

मिक् के़जे़म्‍बा ओःत्‍तिन् पन्‍छुरो,

हे़क्‍क्‍याङ् खे़प्‍मोलाम् फःन् नु मिघाङ्‌ग्रोःक्‍हाॽ थ्‍ये़रो॥

१३ साङ्‌ग्राम्‍पेदाङ्‌लाम्‍बा यहवे दाङ्‌बान् अःक्‍ते़रो,

हे़क्‍क्‍याङ् के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ कुइक्‍लान् खे़म्‍दे़त्‍ते़रो॥

१४ खुने़ॽ तोःङ्‌ङिल्‍ले़ आबुसिआङ्

कुनिङ्‌मिहाॽ फुत्‍छिङ्‌ज्‍याङ् से़सुदे़सुसिरो,

हे़क्‍क्‍याङ् मुन्‍धाङ् सेरिःल्‍ले़ हःन्‍दा मे़ले़क्‍ते़र याःन्‍दुसिरो॥

१५ यहवे दाङ्‌बाए, खे़ने़ॽ के़भे़ःक्‍तुसिल्‍ले़

के़न्‍बोओलाम के़लःम्‍बा सक्‍मान् फक्‍ते़ल्‍ले़

वरःङ्‌ङोबा च्‍वाःत्‍हाॽ चबे़आङ् नेवाला लुम्‍बाःत्‍हाॽ निधाबे़रो

हे़क्‍क्‍याङ् इक्‍सादिङ् खाम्‍बेःक्‍माल्‍ले़ कुयुक्‍नाहाॽ निधाबे़रो॥

१६ खुने़ॽ थाःङ्‌लाम्‍बा कुहुक्‍किन् सन्‍छुआङ् आङ्‌गाॽ ते़म्‍साङ्‌लो,

खुने़ॽ कुदिम्‍बे केःम्‍बा वरःङ्‌लाम्‍बा उःक्‍खाङ् लःत्‍ताङ्‌लो॥

१७ खुने़ॽ आङ्‌गाॽ के़धुम्‍बा आनिङ्‌मिहाॽलाम्‍बा ताङ्‌से़ःप्‍ताङ्‌लो,

हे़क्‍क्‍याङ् आङ्‌गाॽनुःल्‍ले़आङ् खे़ङ्‌हाॽ साॽरिक् के़धुम्‍बा मे़जोगे़रो॥

१८ तुक्‍खे तुमुङ्‌ङाङ् वयाङ्‌ङिल्‍ले़ खे़ङ्‌हाॽरे़ मे़भत्‍ताङ्‌लो,

कर यहवे दाङ्‌बे़ल्‍ले़ आङ्‌गाॽ फाॽराङ्‌लो॥

१९ खुने़ॽ ताम्‍दाम्‍बा ते़न्‍नो आङ्‌गाॽ ताराङ्‌लो,

खुने़ॽ आङ्‌गाॽ ताङ्‌से़ःप्‍ताङ्‌लो,

थेआङ्‌भे़ल्‍ले़ आङ्‌गाॽनु कुनिङ्‌वाॽ त्‍ये़आङ् वये़रो॥

२० यहवे दाङ्‌बे़ल्‍ले़ आङ्‌गाॽ साम्‌योबा

आयाःम्‍बक् कुइसिःक् हाङ्‌से़म् पिराङ्‌लो,

थेआङ्‌भे़ल्‍ले़ चोःक्‍मा के़नुॽबा पाःन्‍लक् चोगुङ्‌लो॥

हे़क्‍क्‍याङ् पान् मे़म्‍भेःन्‍ने वयाङ्‌बाल्‍ले़

चोगुल्‍ले़ आङ्‌गाॽ मुॽइसाम् पिराङ्‌लो॥

२१ थेआङ्‌भे़ल्‍ले़ आङ्‌गाॽ यहवे दाङ्‌बे़ल्‍ले़

कुलाम्‍मिन् नाःत्‍तुङ्‌ङाङ् वाॽआरो,

हे़क्‍क्‍याङ् फे़न्‌याःम्‍बक् चोगुङ्‌बा होप्‍लो

खे़ब्‍याङ् आनिङ्‌वाॽफुमाङ्‌लाम्‍बा

आङ्‌गाॽ माःङ्‌घा मे़म्‍बेःक्‍के वाॽआरो॥

२२ के़रे़क् कुसाम्‌योथिम्‍हाॽ इःत्‍तुङ् नाःत्‍तुङ्‌ङाङ् वाॽआरो,

हे़क्‍क्‍याङ् कुइङ्‌जाङ्‌हाॽ आभे़ल्‍ले़आङ् मे़न्‍ले़त्‍ते वाॽआरो॥

२३ खुने़ॽ फोत्‍या मे़ःन्‍नेबा निसाङ्‌लो,

हे़क्‍क्‍याङ् ताप्‍फे़ःम्‍बा पाःन्‍हाॽ चोःक्‍मालाम्

आङ्‌गाॽ लाःत्‍लाःत् वयाङ्‌लो॥

२४ खुने़ॽ कुलिङ्‌दो के़गे़प्‍पा निसाङ्‌लो,

थेआङ्‌भे़ल्‍ले़ चोःक्‍मा के़नुॽबा पाःन्‍लक् चोगुङ्‌लो॥

२५ खे़ने़ॽग नसाःन्‍साबाहाॽनु नसाःन्‍साबाए के़जोःक्‍लो,

कुलिङ्‌दो के़गे़प्‍पाहाॽनु कुलिङ्‌दो के़गे़प्‍पाए के़जोःक्‍लो॥

२६ सुत्‍थोबाहाॽनु खे़ने़ॽ सुत्‍थोबाए के़धाःम्‍सिङ्‌लो,

कर कुनिङ्‌वाॽ के़जिःप्‍पाहाॽनु चाःत्‍चाःप्‍पा के़धाःम्‍सिङ्‌लो॥

२७ चुङ्‌जिगे़न् नःम्‍नःम्‍बाहाॽ के़से़ःप्‍तुसिरो,

कर यम्‍बा के़हे़न्‍छिङ्‌बाहाॽ यो के़धासुसिरो॥

२८ यहवे दाङ्‌बाए, आङ्‌गाॽ सेमिःल्‍ले़ थोॽराङ्‌ङे़ॽओ,

आनिङ्‌वाॽफुमाङ्‌ङे आङ्‌गाॽओबा

खागे़माक्‍पे़न् खाओःत्‍ल चोगे़ॽओ॥

२९ के़भाॽआबाल्‍ले़ चोगुल्‍ले़ आनिङ्‌मिहाॽ नाःम्‍मा सुक्‍तुङ्‌सिङ्‌लो,

हे़क्‍क्‍याङ् आनिङ्‌वाॽफुमाङ्‌ङिल्‍ले़ फाॽआबाल्‍ले़

आक्‍तङ्‌बा लुङ्‌धाक्‍साङ् काःक्‍मा सुक्‍तुङ्‌लो॥

३० निङ्‌वाॽफुमाङ्‌ङिल्‍ले़ कुबान् पाःप्‍माने़भग्र,

कुलाम्‍मिन् कुलिङ्‌दो के़गे़प्‍पा चोक्‍लो,

यहवे दाङ्‌बे़ल्‍ले़ कुबाःन्‍जाक्‍किन्

साङ्‌मनाबा साम्‍म्‍याङ् हे़क्‍के लॽरो॥

खुने़ॽओ इःम्‍सिङ्‌से़ के़दाबाहाॽ खोःल्‍ले़

थेःक्‍तुसिबा कुइसिःक् खुने़ॽ थेःक्‍तुसिरो॥

३१ थेआङ्‌भे़ल्‍ले़ यहवे दाङ्‌बान्‍लक् निङ्‌वाॽफुमाङ्‌लो

हे़क्‍क्‍याङ् निङ्‌वाॽफुमाङ्‌ङिल्‍ले़रक् आनिॽ आसे़ःप्‍लो॥

३२ हाबा खे़न् निङ्‌वाॽफुमाङ्‌ङिल्‍ले़ए मुक्‍के़गुबा चोःक्‍कारो,

हे़क्‍क्‍याङ् आलाम्‍मिन् कुलिङ्‌दो के़त्‍तुरो॥

३३ खुने़ॽए आलाङ्‌हाॽ पे़ःङ्‌वालाङ् कुइसिःक् के़गाम्‍बा चोगुरो,

हे़क्‍क्‍याङ् थाःङ् चम्‍जम्‍बा ते़न्‍नो ये़प्‍मा के़सुक्‍पा चोःक्‍काॽरो॥

३४ आङ्‌गाॽ के़रे़क्‍नुःल्‍ले़ के़लिःप्‍पा लिन्

याङ्‌मा सुक्‍तुङ्‌ल फाॽआङ् खुने़ॽ थङ् चोःक्‍मा हुॽआरो॥

३५ यहवे दाङ्‌बाए, खे़ने़ॽ आङ्‌गाॽ के़नाङाङ्‌लो

हे़क्‍क्‍याङ् के़से़न्‍लप्‍रे़ खोःन् के़बिराङ्‌लो,

खे़ने़ॽ के़भाॽराङ् के़जोगाङ्‌बाल्‍ले़ चोगुल्‍ले़ यम्‍बा पोःक्‍खाङ्‌लो

हे़क्‍क्‍याङ् के़मुक्‍साम्‍मिल्‍ले़ नुरिक् कत्‍ताङ्‌ङाङ् वाॽआरो॥

३६ आलाम्‍मिन् ताम्‍दाम्‍बा के़जोगुरो,

हे़क्‍केःल्‍ले़ आङ्‌गाॽ आभे़ल्‍ले़आङ् मे़जोःन्‍दाङ्‌ङिन्‍लो॥

३७ आनिङ्‌मिहाॽ नाःत्‍तुङ्‌सिङ्‌ङाङ् सिॽरुङ्‌सिङ्‌लो

हे़क्‍क्‍याङ् खे़ङ्‌हाॽ मे़म्‍मे़ङ्‌सिङ्‌ङे थारिक् मे़न्‍नुःङ्‌बारो॥

३८ खे़ङ्‌हाॽ पोःक्‍मा मे़न्‍छुक्‍मना मे़बोःक्‍खे़र थारिक् हिप्‍तुसिङ्‌लो,

खे़ङ्‌हाॽ आलाङ् सिगाङ् चिल्‍ले़क् मे़ले़क्‍खे़रो॥

३९ थङ् चोःक्‍माओ मुक्‍के़गुबा के़जोगाङ्‌लो,

हे़क्‍क्‍याङ् आङ्‌गाॽ आनिङ्‌मिहाॽ आलाङ्‌ङो

खे़ने़ॽ थुङ्‌बोहजॽ के़युङ्‌सिङ्‌बा के़जोगुसिरो॥

४० आङ्‌गाॽ आनिङ्‌मिहाॽ खे़ने़ॽ याङ्‌ना

के़नुःङ्‌बाआङ् के़घे़त्‍छिङ्‌बा के़जोगुसिरो,

हे़क्‍क्‍याङ् आनिङ्‌मिहाॽ मे़क्‍खुङ्‌सिङ्‌लो॥

४१ खे़ङ्‌हाॽ आभाॽरे़ फाॽआङ् मे़अःक्‍ते़रो,

कर खे़ङ्‌हाॽ के़से़ःप्‍पा हाःत्‍ताङ् होःप्‍ते़रो॥

खे़ङ्‌हाॽरे़ यहवे दाङ्‌बान्‍नाङ् मे़उःत्‍तुरो

कर खुने़ॽ खे़ङ्‌हाॽ नोगप् मे़बिरुन्‍सिन्‍लो॥

४२ सुरित् केजङ्‌ङिल्‍ले़ मुःत्‍तुबा खाम्‍हिःक् हे़क्‍के

खे़ङ्‌हाॽ फुत्‍लुम् थ्‍यःङ् तेसुङ्‌सिङ्‌लो,

लाम्‍मोबा ले़क्‌वा हे़क्‍के खे़ङ्‌हाॽ तोॽरुङ्‌सिङ्‌लो॥

४३ मनाहाॽरे़ मे़भत्‍ताङ्‌ङिल्‍ले़ खे़ने़ॽ के़से़ःप्‍ताङ्‌लो,

खे़ने़ॽ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

खुनिॽ लाम्‍लोबा के़जोगाङ्‌ङाङ् वाॽआरो

हे़क्‍क्‍याङ् कुसिङ् मे़निःत्‍तासिङ्‌ङिन्‍बा

आङ्‌गाॽ मनाहाॽ आयुक्‍को मे़वाॽरो॥

४४ खे़ङ्‌हाॽरे़ आइङ्‌जाङ्‌ङिन्

मे़घे़प्‍सुनुमे़ःन्‍ने मे़इःत्‍तु मे़नाःत्‍तुरो,

हे़क्‍क्‍याङ् वेॽ लाजेॽबा मनाहाॽ

आङ्‌गाॽ आदगि मे़नःम्‍सिङ्‌लो॥

४५ खे़ङ्‌हाॽरे़ खुनिॽ यङ्‌माआङ् के़त्‍लो

आबाङे खुनिॽ यक्‍लाम्‍बा किमाल्‍ले़

खे़ङ्‌हाॽ थे़गक्‍कक् मे़यङ्‌ल मे़लःन्‍लो॥

४६ यहवे दाङ्‌बान् कुहिङ्‌वे़त् चोक्‍लो,

आयाक्‍पेॽइल्‍ले़ ने़म्‍भोगे़न् कुनारा पोररो॥

आसे़न्‍लप्‍दाङ्‌बा निङ्‌वाॽफुमाङ्‌ङिल्‍ले़

थाःङ्‌धाःङ् कुमिङ्‌सो कुधाःङ्‌सो पोङ्‌लरो॥

४७ खुने़ॽग निङ्‌वाॽफुमाङ्‌लो,

खुने़ॽए आनिङ्‌मिहाॽ के़नाःम्‍बा चोःक्‍कारो,

खुने़ॽ मे़न्‍छाम् सुवाङ्‌हाॽ आयुक्‍को तारुसि पिआरो॥

४८ हे़क्‍क्‍याङ् खुने़ॽ आनिङ्‌मिहाॽरे़

खुनिॽ हुक्‍को थामा मे़भाःक्‍काआन्‍लो॥

खुने़ॽ आनिङ्‌मिहाॽ सम्‍धाङ् आङ्‌गाॽ

मिङ्‌सो इङ्‌धाङ्‌साबा चोःक्‍कारो,

ते़न्‍धङ् केजोःक्‍पाहाॽलाम् के़से़ःप्‍पारो॥

४९ खे़ल्‍ले़ चोगुल्‍ले़ यहवे दाङ्‌बाए,

इक्‍सादिङ् खाम्‍बेःक्‍मोबा मे़न्‍छाम्

सुवाङ्‌लुम्‍मो आङ्‌गाॽ के़नारा फोसुङलो,

हे़क्‍क्‍याङ् साम्‍लोआर के़नारा फोसुङ्‌लो॥

५० खुने़ॽ कुहाङ्‌ङिन् पयम् यम्‍बा थङ् के़नाःम्‍बा चोगुरो,

हे़क्‍क्‍याङ् खुने़ॽ सेःन्‍दुबा दाउद हाङ्‌ङिन् नु

कुमुॽइदाङ्‌साहाॽ सदादिङ् चक्‍मे़ल्‍लॽए लुङ्‌माॽ तुक्‍तुसिरो॥

नावागे़न् चइःत्‍तो निङ्‌वाॽफुमाङ्‌ङिल्‍ले़ कुमिङ्‌सो कुधाःङ्‌सो

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

१९

ताङ्‌साक्‍पाल्‍ले़ निङ्‌वाॽफुमाङ्‌ङिल्‍ले़

कुमिमिदिङ्‌ङिन् ओसेःन्‍दाङ् चोगुरो॥

हे़क्‍क्‍याङ् खेःम्‍सिक्‍पाहाॽलाम्

खुने़ॽ कुहुक्‍किल्‍ले़ चोगुबा याःम्‍बक्‍किन् निदे़त्‍लो॥

२ मनाहाॽ ताॽमे़जे़ङ्‌बा हे़क्‍के थिक्‌याःन्‍धक्‍पा ये़न्‍निल्‍ले़

निङ्‌वाॽफुमाङ्‌ङिल्‍ले़ कुमिमिदिङ्‌ङिन्

ताःन्‍दिक्‍पा ये़न्‍निन् चे़क्‍तुरो॥

हे़क्‍क्‍याङ् से़न्‍दिक्‍किल्‍ले़आङ् निङ्‌वाॽफुमाङ्‌ङिल्‍ले़

कुसिक्‍कुम् निङ्‌वान् ताःन्‍दिक्‍पा से़न्‍दिक्‍किन् चे़क्‍तुरो॥

३ खे़ल्‍ले़ सुत्‍ला मे़ःन्‍ने पान् पाःत्‍तुरो,

खुने़ॽ कुइक्‍लाआङ् खे़म्‍मे़दे़त्‍ने़ल्‍लो॥

४ हे़क्‍केसाङ् खे़ल्‍ले़ काक् इक्‍सादिङ् खाम्‍बेःक्‍मान् लोःक्‍खुरो,

खे़न् इङ्‌घङ्‌ङिन् खाम्‍बेःक्‍माल्‍ले़ कुयाओ थे़म्‍बा के़रे़आङ् वाॽरो॥

निङ्‌वाॽफुमाङ्‌ङिल्‍ले़ ताङ्‌साक्‍पो नाम्‍मिल्‍ले़ कुलागि

याङ्‌धोःक्‍मादे़न् चोगु पिरुआङ् पत्‍लो॥

५ नाम्‍मिङ्‌ग मेःक्‍खिम् साःङ्‌गालाम् के़लःम्‍बा

मेःक्‍खिम्‍साबा हे़क्‍के तानाम्‍सा लःन्‍लो,

हे़क्‍क्‍याङ् लोःक्‍मा के़नाःम्‍बाआङ् के़सःप्‍पा हे़क्‍के लॽरो॥

६ ताङ्‌साक्‍पाल्‍ले़ थिक् कुयाओ खे़न् लिङ्‌ङाङ्

वेॽस्‍मा कुयाओ थारिक् खिर्लि कबुरो,

हे़क्‍क्‍याङ् से़ःक्‍किल्‍ले़ थेःन्‍नाङ् चिङ्‌सिङ्‌मा मे़सुक्‍ने़ल्‍लो॥

यहवे दाङ्‌बे़ल्‍ले़ कुसाम्‌योथिम्

७ यहवे दाङ्‌बे़ल्‍ले़ कुइङ्‌जाङ्‌हाॽ कुलिङ्‌दो के़गे़प्‍पा चोक्‍लो,

खे़न् इङ्‌जाङ्‌हाॽरे मनाहाॽ याम्‍मो के़धुम्‍बा चोगुसिरो॥

यहवे दाङ्‌बे़ल्‍ले़ कुनिसाम्‍हाॽ निङ्‌वाॽइरे़ खोःप्‍तुरो

हे़क्‍क्‍याङ् निङ्‌वाॽ के़सुःम्‍बाहाॽ सिक्‍कुम् निङ्‌वाॽ पिरुसिरो॥

८ यहवे दाङ्‌बे़ल्‍ले़ कुसाम्‌योथिम्‍हाॽ नुबा चोक्‍लो,

सिक्‍लुङ्‌मो सःप्‍मा एःप्‍मा के़दाःप्‍पा चोक्‍लो॥

यहवे दाङ्‌बे़ल्‍ले़ कुइङ्‌जाङ्‌हाॽ से़दिङ्‌दिङ् के़ओःप्‍पा चोक्‍लो

हे़क्‍क्‍याङ् सिक्‍कुम्‍दिङ् निङ्‌वाॽ आबिरो॥

९ यहवे दाङ्‌बान् मिङ्‌सो इङ्‌धाङ् पिमाग नुबा पाःन्‍लो,

खे़ङ्‌ग आभे़ल्‍ले़साङ् पोङ्‌लो॥

यहवे दाङ्‌बे़ल्‍ले़ कुसाम्‌योथिम्‍हाॽ

से़क्‍खाबा नु साम्‌योबा चोक्‍लो॥

१० खे़ङ्‌हाॽ कुमे़ल्‍लुङ् के़घिःक्‍पा साम्‍म्‍याङ्

इसेःङ्‌बानुःल्‍ले़आङ् साॽरिक् सिराॽगे़धाङ्‌बा चोक्‍लो

हे़क्‍क्‍याङ् सक्‌वाघुनुःल्‍ले़आङ् साॽरिक् के़लिम्‍बा चोक्‍लो॥

११ खे़ङ्‌हाॽलाम्‍बाए के़से़वारोबाहाॽरे़ खाहुन् मे़घोसुरो,

खे़ङ्‌हाॽ इःप्‍मा नाःप्‍माल्‍ले़ नुबा पाःन्‍हाॽ खोदे़त्‍लो॥

१२ आबाङे फेःम्‍मनाबा याःम्‍बक्‍हाॽ

हाःत्‍ले़आङ् निङ्‌वाॽ मेघोसुन्‍लो॥

यहवे दाङ्‌बाए, आङ्‌गाॽ निङ्‌वाॽ मे़ङ्‌घोए

फेःन्‍दुङ्‌बा पाःन्‍हाॽलाम् से़ःप्‍ताङ्‌ङे़ॽओ॥

१३ निनिबा लायो चोःक्‍मालाम्

आङ्‌गाॽ के़से़वारोबान् थेःक्‍ताङ्‌ङे़ॽओ,

हे़क्‍तङ्‌बा लायोहाॽरे़ आङ्‌गाॽ मे़युक्‍कान्‍लरो॥

हे़क्‍क्‍याङ्‌लक् आङ्‌गाॽ आप्‍तिक् मे़ःन्‍नेबा पोङ्‌ङारो,

हे़क्‍केलॽरिक् यम्‍बा लायो के़जोःक्‍पा मे़बोङ्‌ङाल्‍लरो॥

१४ यहवे दाङ्‌बे, आइःम्‍सिङ्‌मादे़न् याक्‍पेॽ नु

आसे़न्‍लप्‍दाङ्‌बाए, आबाःन्‍सुत्‍लाहाॽ नु

आसिक्‍लुङ्‌मो निङ्‌वाॽ इःत्‍तुङ्‌बा पाःन्‍हाॽ

ताःक्‍ते़ॽओ फाॽआङ् पेलि फाक्‍ने़रो॥

हाङ्‌ङिल्‍ले़ कुलागि पेलि फाक्‍मा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

२०

ये़त्‍तुक्‍खे के़दुमुल्‍ले़ यहवे दाङ्‌बे़ल्‍ले़ के़बेलिन् खे़प्‍सुररो,

याकुबरे़ कुनिङ्‌वाॽफुमाङ्‌ङिल्‍ले़ के़से़ःप्‍लरो॥

२ खुने़ॽ कुमाङ्‌हिम्‍मोलाम् के़भाॽसे़ युररो,

हे़क्‍क्‍याङ् सियोन कोःक्‍माओलाम् के़धुम्‍बा के़जोःक्‍लरो॥

३ के़जोगुबा सिदुङ्‌जभाहाॽ खुने़ॽ निङ्‌वाॽ इःत्‍तुररो,

हे़क्‍क्‍याङ् के़दोःन्‍दुबा मिधिङ्‌मनादेमनाबा ले़त्‍तिङ् ताःक्‍तुररो॥  सेला

४ के़निङ्‌वाॽओ के़इःत्‍तुबा पाःन्‍हाॽ खुने़ॽए के़त्‍तु के़बिररो,

हे़क्‍क्‍याङ् चोःक्‍मा के़इःत्‍तुबा याःम्‍बक्‍हाॽ कुलिङ्‌दो के़त्‍तु के़बिररो॥

५ थङ् के़नाःन्‍दुबाओ सःत्‍तिगे़र इहुहु लॽरिगे़रो,

हे़क्‍क्‍याङ् आनिगे निङ्‌वाॽफुमाङ्‌ङिल्‍ले़ कुमिङ्‌ङो

आनिगे निसान थाःङ् फोःक्‍खुम्‍बे़रो॥

पेलिगे़न् तुवाओ के़नाःक्‍तुबा के़रे़क् पाःन्‍हाॽ

यहवे दाङ्‌बे़ल्‍ले़ खे़ने़ॽ के़त्‍तु के़बिररो॥

६ आल्‍ल आङ्‌गाॽ निङ्‌वाॽ खोसुङ्‌लो,

यहवे दाङबे़ल्‍ले़ खुने़ॽ सेःन्‍दुबा हाङ्‌ङिन् फाॽरुरो॥

सेसेबा साङ्‌ग्राम्‍पेदाङ्‌लाम्‍बा निङ्‌वाॽफुमाङ्‌ङिल्‍ले़ नुगप् पिरुरो,

हे़क्‍क्‍याङ् से़न्‍लप् के़बिबा कुजुप्‍साङ् हुक्‍किल्‍ले़

कुमुक्‍साम्‍लाम् खुने़ॽ थङ् के़नाःम्‍बा चोगुरो॥

७ कुभा मनाहाॽरे़ थक्‍सुबा नु फे़जुम्‍भे़याःल्‍ले़

थङ् नाःन्‍दे़त् के़लॽबा मे़इःत्‍तुरो,

कर यहवे दाङ्‌बा निङ्‌वाॽफुमाङ्‌ङिल्‍ले़ कुमुक्‍साम्‍लाम्

थङ् थक्‍मा नाःन्‍दे़त् फाॽआङ् आनिगे इःत्‍तुम्‍बे़रो॥

८ खे़न् थक्‍सुबाहाॽ खुनिॽ थनाले़ङ्‌ङाङ् मे़जोःन्‍लो,

कर आनिगे़ग थधप्‍पाङ् मे़ल्‍लॽए ये़बिगे़रो॥

९ यहवे दाङ्‌बाए, हाङ्‌ङिन् थङ् के़नाःम्‍बा चोगे़ॽओ,

आनिगे आभाॽरे़ फाॽआङ् अःक्‍तिगे़ल्‍ले़ खे़प्‍से़ॽओ॥

थङ् थक्‍मा के़नाःम्‍बा पोङ्‌मे़ल्‍ले़ तोःम्‍मनाबा नोगे़न्

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

२१

यहवे दाङ्‌बाए, खे़ने़ॽ मुक्‍साम् के़बिरुबाल्‍ले़

चोगुल्‍ले़ हाङ्‌ङिन् सःत्‍ते़आङ् वाॽरो,

हे़क्‍क्‍याङ् खुने़ॽ कुनिङ्‌मिहाॽ के़नाःम्‍बा के़जोगुबाल्‍ले़

चोगुल्‍ले़ साॽरिक् कुनिङ्‌वाॽ त्‍ये़आङ् वाॽरो॥

२ खुने़ॽ कुनिङ्‌वाॽओ इःत्‍तुबा पाःन्‍निन्

खे़ने़ॽ के़गे़त्‍तु के़बिरुआङ् के़वाॽरो,

हे़क्‍क्‍याङ् खुने़ॽ चोगुबा पेलिगे़न्

तुवान् के़घे़प्‍सु के़बिरुआङ् वाॽरो॥  सेला

३ साॽरिक् नुबा मुॽइसाम् के़बिरुआङ् लाम्‍गे़दाःक्‍तुरो,

हे़क्‍क्‍याङ् साम्‍म्‍याङ् इसेःङ्‌बा तिचःन् के़घुःक्‍तुरो॥

४ खे़ल्‍ले़ खे़ने़ॽ इरिक् हिङ्‌मा के़नाःक्‍ते़रो

हे़क्‍क्‍याङ् खुने़ॽ मे़न्‍नुप्‍मनाबा हिङ्‌मन् के़बिरुरो॥

५ कुनिङ्‌मिहाॽ के़नाःम्‍बा के़जोगुबाल्‍ले़

चोगुल्‍ले़ खुने़ॽ कुमिङ् इङे़आङ् वाॽरो॥

खुने़ॽ कुमिङ् के़दिःप्‍पा के़जोगुआङ्

मिङ्‌सोइङ्‌धाःङ् के़बिरुआङ् वाॽरो॥

६ से़क्‍खाए सदादिङ् मुॽइसाम् के़बिरुआङ् के़वाॽरो,

हे़क्‍क्‍याङ् खुने़ॽनु के़वाॽआङ् कुनिङ्‌वाॽ त्‍ये़र के़जोगुरो॥

७ थेआङ्‌भे़ल्‍ले़ हाङ्‌ङिल्‍ले़ यहवे दाङ्‌बान्

ताःक्‍पो चोगुआङ् वाॽरो,

हे़क्‍क्‍याङ् के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ खुने़ॽ लुङ्‌माॽ तुक्‍तुरो,

खे़ल्‍ले़ चोगुल्‍ले़ आभे़ल्‍ले़आङ् अयाक् मे़लॽने़न्‍लो॥

८ हाबा के़हुक्‍लाम्‍बाए के़रे़क् के़निङ्‌मिहाॽ

खे़ने़ॽ के़गोःत्‍तु के़लःत्‍तुसिरो,

हे़क्‍क्‍याङ् खे़ने़ॽ के़जिःप्‍पा के़रे़क् के़निङ्‌मिहाॽ

के़जुप्‍साङ् हुक्‍किल्‍ले़ ते़म्‍सुसिरो॥

९ खे़ने़ॽ के़धाःन्‍छिङ्‌ङिल्‍ले़ खे़ङ्‌हाॽ

के़दिःप्‍पा मिहाप्‍पो लाप्‍के़भुसुसिरो॥

कुसिक् पोःक्‍किल्‍ले़ यहवे दाङ्‌बे़ल्‍ले़ खे़ङ्‌हाॽ मे़क्‍खुसिरो,

हे़क्‍क्‍याङ् खे़ङ्‌हाॽ मिधुङ्‌दिङ् मिराःक्‍ले़ थ्‍यःङ् चोगुसिरो॥

१० खे़ङ्‌हाॽरे़ खुनिॽ सामे़न्‍छाॽहाॽ इक्‍सादिङ्

खे़ने़ॽ खाम्‍बेःक्‍मोलाम् के़मासुसिरो,

हे़क्‍क्‍याङ् मे़न्‍छाम् सुवाङ्‌लुम्‍मोनु

खुनिॽ थाःक्‍हाॽ के़दुगु के़देसुसिरो॥

११ खे़ङ्‌हाॽरे़ के़दक्‍ले़ङ्‌वाओ फे़न्‍निङ्‌वाॽ मे़इःत्‍तुरो,

ताप्‍फे़ःम्‍बा चे़म्‍भन् मे़जोगु करसाङ्

खे़ङ्‌हाॽ कुलिङ्‌दो मे़ङ्‌गे़त्‍ने़न्‍लो॥

१२ खे़ङ्‌हाॽ के़घे़त्‍छिङ् के़बेःक्‍पा के़जोगुसिरो,

थेआङ्‌भे़ल्‍ले़ तोःङ्‌ङिन् लिओ के़भत्‍छुआङ्

खे़ने़ॽ खे़ङ्‌हाॽ के़सोःक्‍तुसिरो॥

१३ यहवे दाङ्‌बाए, खे़ने़ॽ के़धुम्‍बा के़जोःक्‍पा

पाःन्‍निन् ओसे़ःन्‍धाङ् चोगे़ॽओ,

आनिगे़ग खे़ने़ॽ के़मुक्‍साम्‍गे़न् याःम्‍बक्‍किन्

से़वासाम्‍लो साम्‍मे़त्‍नु इङ्‌धाङ् पिरुम्‍बे़रो॥

तुक्‍खेलाक्‍खेओ निङ्‌वाॽफुमाङ्‌ङिन् फाॽराङ्‌ङे़ॽ मे़प्‍मा

साम्‍लो के़हुॽबाल्‍ले़ कुलागि “तानाम्‍बा पे़ःङ्‌वा” इत्‍लाओ दाउदरे़ साप्‍तुबा निङ्‌वाॽफुसाम्‍लो

२२

आनिङ्‌वाॽफुमाङ्‌ङे, आनिङ्‌वाॽफुमाङ्‌ङे,

थेआङ् आङ्‌गाॽ लाप्‍गे़भुसाङ्‌बे?

आङ्‌गाॽ फाॽराङ्‌ङे़ॽ फाॽआङ् उःत्‍ने़ल्‍ले़

थेआङ् माःङ्‌घा के़बोःक्‍खे़बाबे?

२ आनिङ्‌वाॽफुमाङ्‌ङे, ले़न्‍दिक् उःत्‍ने़रो

कर आङ्‌गाॽ नुगप् के़म्‍बिआल्‍लो,

से़न्‍दिक्‍काङ् आङ्‌गाॽ स्‍वाःत् मे़युङ्‌ङान्‍लो॥

३ हे़क्‍केसाङ् खे़ने़ॽ के़रे़क्‍नुःल्‍ले़ सेसेबा के़जोःक्‍लो,

हाङ्‌युक्‍नाओ के़युङ्, इस्राइलिहाॽरे़ के़नारा मे़भोसुरो॥

४ आनिगे पाधे़बाहाॽरे़ खे़ने़ॽओए नसान् मे़युक्‍खुआङ् मे़वये़रो,

खे़ङ्‌हाॽरे़ नसान् मे़युक्‍खुआङ् खे़ङ्‌हाॽ के़से़ःप्‍तुसिरो॥

५ खे़ङ्‌हाॽरे़ खे़ने़ॽ कुभाॽ के़म्‍नाःक्‍ते़ हे़क्‍क्‍याङ् के़से़ःप्‍तुसिरो,

खे़ङ्‌हाॽरे़ खे़ने़ॽओ नसान् मे़युक्‍खुआङ् नाधामो मे़न्‍ध्‍ये़ने़न्‍लो॥

६ कर आङ्‌गाॽग मनाआ मे़न्‍आ

कर फेॽबात् हे़क्‍तङ्‌बाआरक्‍लो,

के़रे़क् मनाहाॽरे़ आङ्‌गाॽ नामे़न्‍छाॽआन्

हे़क्‍क्‍याङ् हिनाःम् मे़मे़त्‍तारो॥

७ आङ्‌गाॽ याप्‍मि के़निबा के़रे़क्‍ले़ मे़गेॽआरो॥

खे़ङ्‌हाॽरे़ खुनिॽ मुरा वसेःन् मे़ले़क्‍खुर थे़गेक्‍पान्

तघुम्‍तघुम् मे़मे़त्‍तुर अक्‍खे मे़बाःत्‍तुरो,

८ “यहवे दाङ्‌बे़ल्‍ले़ से़ःप्‍पा फाॽआङ् खे़ल्‍ले़ नसान् चोगुरो,

लु खुने़ॽए खे़न् ताङ्‌से़ःप्‍तुररो॥

यहवे दाङ्‌बे़ल्‍ले़ खे़न् फाॽरुररो

थेआङ्‌भे़ल्‍ले़ खुने़ॽ खे़न् कुसिराॽ थाङे़आङ् वाॽरो॥”

९ हे़क्‍केसाङ् खे़ने़ॽए आङ्‌गाॽ आम्‍मारे़

कुसाप्‍पोःक्‍कोलाम् के़लःत्‍ताङ्‌लो॥

आम्‍मारे़ कुभक्‍तुङ्‌मो वयाङ्‌ङिल्‍ले़साए

खे़ने़ॽ नसान् के़जोःक्‍पा के़जोगाङ्‌लो॥

१० आङ्‌गाॽ सावाःन्‍छिङ्‌ङाबा ये़न्‍नाङ्‌धोए

आङ्‌गाॽ खे़ने़ॽओ मे़दोःन्‍दाङ्‌लो,

आम्‍मारे़ आङ्‌गाॽ कत्‍ताङ्‌ङाङ्‌धोए

खे़ने़ॽ आङ्‌गाॽ आनिङ्‌वाॽफुमाङ्‌ने़रो॥

११ आङ्‌गाॽनु माःङ्‌घा मे़बोःक्‍खे़न्‍ने़ॽओ,

थेआङ्‌भे़ल्‍ले़ ये़त्‍तुक्‍खे तुम्‍मा ये़म् तार पत्‍लो,

हे़क्‍क्‍याङ् आङ्‌गाॽ याप्‍मि के़भाॽबा हाःत्‍ताङ् होप्‍लो॥

१२ यरिक् आनिङ्‌मिहाॽरे़ आधोःङ्‌धोःङ्‌बा पित् हे़क्‍के

आङ्‌गाॽ मे़गबाङ्‌ङाङ् वाॽआरो,

हे़क्‍क्‍याङ् बासान लाजेॽबा किप्‍मा के़घुबा पित्‍हाॽ

के़रे़क् पिसाङ् आङ्‌गाॽ आघिरि मे़वाॽरो॥

१३ साक्‍किल्‍ले़ तरुसिबा के़हुःक्‍पा खिरिङ्‌बाहाॽ हे़क्‍के

आनिङ्‌मिहाॽरे़ आङ्‌गाॽ से़प्‍मा मे़इःत्‍तारो॥

१४ खाम्‍बाङ्‌ङो के़वे़प्‍पा च्‍वाःत्‍तिन् चप्‍पेःक्‍पा हे़क्‍के

आङ्‌गाॽ आसक्‍मा आसाॽइ होप्‍लो,

हे़क्‍क्‍याङ् आङ्‌गाॽ आलाङ् आहुक्‍कोबा

आये़प्‍पाहाॽरे़ आङ्‌गाॽ मे़दक्‍कान्‍लो॥

के़योःम्‍बा थुम्‍बुॽ हे़क्‍के

आसिक्‍लुङ्‌मान् पोःक्‍खे़आङ् वाॽरो॥

१५ के़हेबा कुसुम् मे़न्‍दम्‍मनाबा खाम् हे़क्‍के

आङ्‌गाॽ मे़न्‍धुम्‍मनाबा पोःक्‍खाङ्‌ङाङ् वाॽआरो,

हे़क्‍क्‍याङ् आल्‍सोःप्‍पान् आघाःम्‍दाःक्‍मो खिप्‍तु पेआङ् पत्‍लो॥

निङ्‌वाॽफुमाङ्‌ङे, आङ्‌गाॽ सिआर फाॽआङ्

खाम्‍हिःक्‍को के़ले़राङ्‌ङाङ् वाॽआरो॥

१६ ख्‍याबाहाॽरे़ हे़क्‍के आनिङ्‌मिहाॽरे़ कब्रिङ् मे़गबाङ्‌ङाङ् वाॽरो,

फे़न्‌याःम्‍बक् के़जोःक्‍पाहाॽरे़ मे़गबाङ्‌ङाङ् वाॽरो,

खे़ङ्‌हाॽरे़ आलाङ् आहुक्‍हाॽ मे़हङ्‌घुआङ् पत्‍लो॥

१७ के़रे़क् आबिम्‍बा आये़प्‍पाहाॽ निमा सुक्‍ते़त्‍लो,

मनाहाॽरे़ मे़जिःत्‍तार अदक्‍तक्‍काङ् ओमे़मे़त्‍तारो॥

१८ खे़ङ्‌हाॽ आजाङ्‌ङिन् मे़हाःत्‍छिङ्‌लो,

हे़क्‍क्‍याङ् आजाङ्‌ङिन् तॽयाःन्‍सोन् मे़गे़सुरो॥

१९ कर यहवे दाङ्‌बाए, खे़ने़ॽग आङ्‌गाॽलाम्

माःङ्‌घा मे़बोःक्‍खे़न्‍ने़ॽओ!

खे़ने़ॽए आङ्‌गाॽ के़धुम्‍बा के़जोःक्‍कारो,

आङ्‌गाॽ हारा फाॽराङ्‌ङे़ॽओ॥

२० आनिङ्‌मिहाॽरे़ ताभेःल्‍ले़ से़प्‍मा मे़ङ्‌घोआन्‍लरो

हे़क्‍क्‍याङ् ख्‍याबाहाॽ हे़क्‍तङ्‌बा आनिङ्‌मिहाॽलाम्

इमे़ल्‍लुङ्‌बा आहिङ्‌मन् से़ःप्‍ते़ॽओ॥

२१ खिरिङ्‌बाहाॽरे़ आङ्‌गाॽ चामा मे़ङ्‌घोआन्‍लरो,

हे़क्‍क्‍याङ् आधोःङ्‌धोःङ्‌बा साम्‍बित्‍हाॽलाम्

आङ्‌गाॽ से़ःप्‍ताङ्‌ङे़ॽओ॥

२२ आमनाहाॽरे़ खुनिॽ तगि के़मिङ्‌ङिन् इङ्‌भोसुङ्‌लो,

चुम्‍लुङ्‌लुम्‍मो आङ्‌गाॽ के़नारा फोसुङ्‌लो॥

२३ यहवे दाङ्‌बान् मिङ्‌सो इङ्‌धाङ्

पिरे़म्‍मे़ॽर कुनारा फोसे़म्‍मे़ॽओ॥

याकुबरे़ कुमुॽइदाङ्‌सासे, कुमिमिदिङ् चोगे़म्‍मे़ॽओ,

इस्राइलरे़ कुमुॽइदाङ्‌सासे, खुने़ॽ से़वा मे़त्‍ताम्‍मे़ॽओ॥

२४ थेआङ्‌भे़ल्‍ले़ ये़त्‍तुक्‍खे के़जाबाहाॽरे़

खुनिॽ तुक्‍खेन् खुने़ॽ मे़जिःत्‍तुन्‍लो

कर खुने़ॽ निङ्‌वाॽ इःत्‍तुरो॥

खे़ङ्‌हाॽलाम् खुने़ॽ कुनारान् मे़जिक्‍खुन्‍लो

कर खे़ङ्‌हाॽरे़ आभाॽरे़ मे़मे़त्‍तुल्‍ले़ फाॽरुसिरो॥

२५ यरिक् मना के़जुम्‍बाहाॽरे़ खुनिॽ लुम्‍मो

खे़ने़ॽ के़जोगुबा याःम्‍बक्‍किन् इङ्‌धाङ् पिरुङ्‌लो,

खे़ने़ॽ से़वा के़मे़प्‍पाहाॽरे़ खुनिॽ पेसाङ्

आङ्‌गाॽ माङ्‌हे़क् चोगुङ्‌बा सिदुङ्‌जभान् के़त्‍तुङ्‌लो॥

२६ याङ्‌गे़साॽबाहाॽरे़ मेज मे़धुङुआङ् खुनिॽ सिक्‍चिम्‍लो,

निङ्‌वाॽफुमाङ्‌ङिन् के़गोःप्‍पाहाॽरे़ खुने़ॽ कुनारा मे़भोसुरो!

खिनिॽ सिक्‍लुङ्‌मान् सदादिङ् हाङ्‌हाङ् लॽररो॥

२७ काक् इक्‍सादिङ् खाम्‍बेःक्‍मो के़रे़क् मे़न्‍छाम्

सुवाङ्‌हाॽरे़ यहवे दाङ्‌बान् निङ्‌वाॽ मे़इःत्‍तुरो

हे़क्‍क्‍याङ् खुने़ॽ ले़प्‍माङ् मे़नुःङ्‌लो॥

के़रे़क् मे़न्‍छाम् सुवाङ्‌हाॽरे़ खुनिॽ

हिम्‍सयङ्‌हाॽरे़ खुने़ॽए से़वा मे़मे़त्‍तुरो॥

२८ थेआङ्‌भे़ल्‍ले़ यहवे दाङ्‌बाङ्‌ग हाङ्‌लो,

के़रे़क् इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ सम्‍धाङ् खुने़ॽ हाङ्‌चोक्‍लो॥

२९ इक्‍सादिङ् खाम्‍बेःक्‍मो के़रे़क् याङ्‌साकुन्‍धेसाबाहाॽ

चामुक् थिमुक् मे़जोःक्‍काङ् से़वा मे़जोःक्‍लो,

सागे़वाःन्‍छिङ्‌बाआङ् के़सिबा के़बेःक्‍पाहाॽ

के़रे़क् खुने़ॽ कुदगि साम्‍बोन् मे़बत्‍लो॥

३० याङ्‌सि के़दाबा मुॽइदाङ्‌साहाॽरे़ कुसे़वा मे़जोगुरो,

खे़ङ्‌हाॽरे़ खुनिॽनुःल्‍ले़ एगाङ् के़दाबाहाॽ

यहवे दाङ्‌बे़ल्‍ले़ कुयाःम्‍बेओ मे़जे़क्‍तुसिरो॥

३१ खे़ङ्‌हाॽरे़ आइन् थारिक् सामे़न्‌वाःन्‍छिङ्‌ङे

के़वाॽबा सुवाङ्‌हाॽ यहवे दाङ्‌बे़ल्‍ले़

कुमनाहाॽ आक्‍खेलॽरिक् से़ःप्‍तुसि

के़लॽबा पाःन्‍निन् मे़जे़क्‍तुसिरो॥

यहवे दाङ्‌बान् कुमनाहाॽरे़ खुनिॽ दाङ्‌बारो

दाउदरे़ साप्‍तुबा निङ्‌वाॽफुसाम्‍लो

२३

यहवे दाङ्‌बाङ्‌ग याप्‍मि चागे़राम्‍बा आमे़ल्‍लुक्‍कम्‍बारो,

चाहाब् के़जोःक्‍पा के़रे़क् पाःन्‍हाॽ पिआरो॥

२ सरेःक्‌याःप्‍पा चाराम्‍दे़न्‍नो चाराम्‍मार ने़बाङ्‌ङारो,

हे़क्‍क्‍याङ् ने़ने़बा च्‍वाःत् पेसाङ् च्‍वाःत् थुङ्‌से़ तेॽआरो॥

३ खुने़ॽ आसक्‍मा केःत्‍तुआङ् याम्‍मो के़धुम्‍बा चोःक्‍कारो,

खुने़ॽ आबाङे कुमिङ्‌ङिल्‍ले़ चोगुल्‍ले़

साम्‌योबा लाम्‍मो आङ्‌गाॽ लाङ्‌घेःङ्‌ङारो॥

४ आङ्‌गाॽ सिमे़ल्‍ले़ खामाक्‍मा लुम्‍मोलाम्

लाङ्‌घेःक्‍मा पोङ्‌साङ् आङ्‌गाॽ मे़गिआन्‍लो॥

थेआङ्‌भे़ल्‍ले़ खे़ने़ॽग आङ्‌गाॽनुए के़वाॽरो

खे़ने़ॽ के़रे़क् पाःन्‍नो के़से़ःप्‍पारो॥

५ आनिङ्‌मिहाॽरे़ खुनिॽ तगिए चामा थुङ्‌मा के़बिआरो,

तरेबा कुइसिःक् आध्‍गेकओ निःङ्‌गेॽइल्‍ले़

के़हुःत्‍ताआङ् आङ्‌गाॽ लाम्‍गे़दाःक्‍कारो,

हे़क्‍क्‍याङ् आघोर्‍यान् वे़त्‍ल थारिक् के़धिम्‍सु के़बिआरो॥

६ से़क्‍खाए के़सुत्‍ना नुॽमे़न् नु लुङ्‌माॽ के़दुक्‍काबा पाःन्‍निन्

आङ्‌गाॽ आहिङ्‌हिङ् थारिक् वाॽरो,

हे़क्‍क्‍याङ् यहवे दाङ्‌बे़ल्‍ले़ कुहिम्‍मो

आङ्‌गाॽ सदादिङ् सदादिङ् वाॽआरो॥

निङ्‌वाॽफुमाङ्‌ङिन् पयम् यम्‍बा हाङ्

दाउदरे़ साप्‍तुबा निङ्‌वाॽफुसाम्‍लो

२४

इक्‍सादिङ् खाम्‍बेःक्‍मान् नु कॽयो

के़वाॽबा के़रे़क् पाःन्‍हाॽ यहवे दाङ्‌बे़ल्‍ले़न्‍लो

हे़क्‍क्‍याङ् इक्‍सादिङ् खाम्‍बेःक्‍मोबा के़रे़क्

मे़न्‍छाम् याप्‍मिहाॽ खुने़ॽ कुमनासिरो॥

२ इक्‍सादिङ् खाम्‍बेःक्‍मान् वरःङ्‌सम्‍धाङ् ने़स्‍सुआङ् ने़रो,

कुदिम्‍बे केःम्‍बा च्‍वाःत् सिगाङ् कल्‍ले़ कुबुङ् युक्‍खुआङ् युङ्‌लो॥

३ यहवे दाङ्‌बे़ल्‍ले़ कुगोःक्‍माओ

आत्‍तिन् थाःङ् पेःक्‍मा सुक्‍पे?

हे़क्‍क्‍याङ् कुसेसेदे़न्‍नो हात् ये़प्‍मा सुक्‍पे?

४ आत्‍तिन्‍हाॽरे़ नुबा याःम्‍बक् मे़जोगु,

निङ्‌वाॽ सेसे मे़गत्‍तु

हे़क्‍क्‍याङ् नावाइत्‍लाहाॽ से़वा मे़म्‍मे़त्‍तुन्‍छिन्,

इङ्‌ले़क्‍पा पाःन्‍नो माङ्‌मे़न्‍हे़क्‍सिङ्‌ङिन्

हाबा खे़ङ्‌हाॽए थाःङ् पेःक्‍माआङ् ये़प्‍मा मे़सुक्‍लो!

५ यहवे दाङ्‌बे़ल्‍ले़ खे़ङ्‌हाॽ मुॽइसाम् पिरुसिरो,

हे़क्‍क्‍याङ् खुनिॽ से़न्‍लप्‍दाङ्‌बा निङ्‌वाॽफुमाङ्‌ङिल्‍ले़

खे़ङ्‌हाॽ साम्‌योबासि फाॽआङ् मे़त्‍तुसिरो॥  सेला

६ अक्‍तङ्‌बा मनाहाॽरे़ निङ्‌वाॽफुमाङ्‌ङिन् मे़गोःत्‍तुरो,

खे़ङ्‌हाॽ याकुबरे़ कुनिङ्‌वाॽफुमाङ्‌ङिल्‍ले़ कुदगि मे़दारो॥  सेला

७ ताःक्‍हन्‍हाॽ हरे़म्‍मे़ॽ! उनाहुरिबा लाम्‍धेःप्‍पाहाॽ हरे़म्‍मे़ॽओ,

मिमिदिङ्‌गे़न् पयम् हाङ्‌ङिन् खे़प्‍मोलाम्‍बा लाःत्‍लरो॥

८ मिमिदिङ्‌गे़न् पयम् हाङ्‌ङिन् हाःप्‍पे?

खुने़ॽग थङ् के़नाःम्‍बा मुक्‍साम्‍दाङ्‌बा नु

मुक्‍के़गुबा आनिॽ यहवे दाङ्‌बान्‍लो॥

९ ताःक्‍हन्‍हाॽ हरे़म्‍मे़ॽ! उनाहुरिबा लाम्‍धेःप्‍पाहाॽ हरे़म्‍मे़ॽओ,

मिमिदिङ्‌गे़न् पयम् हाङ्‌ङिन् खे़प्‍मोलाम्‍बा लाःत्‍लरो॥

१० मिमिदिङ्‌गे़न् पयम् हाङ्‌ङिन् हाःप्‍पे?

के़रे़क्‍नुःल्‍ले़ मुक्‍साम्‍दाङ्‌बा यहवे दाङ्‌बान्‍ने

मिमिदिङ्‌गे़न् पयम् हाङ्‌लो॥  सेला

से़ःप्‍सिङ्‌मा नु लाम्‍लोमारे़ लागि पेलि

दाउदरे़ साप्‍तुबा निङ्‌वाॽफुसाम्‍लो

२५

यहवे दाङ्‌बाए, आसिक्‍लुङ्‌मोलाम्

आङ्‌गाॽ खे़ने़ॽ पेलि फाक्‍ने़रो,

२ आनिङ्‌वाॽफुमाङ्‌ङे, आङ्‌गाॽ खे़ने़ॽओए

आनिङ्‌वान् युक्‍खुङ्‌ङाङ् वाॽरो,

आनिङ्‌मिहाॽरे़ आङ्‌गाॽ मे़न्‍नाःन्‍नाल्‍लरो,

हे़क्‍क्‍याङ् आङ्‌गाॽ आना मे़धाने़ल्‍लरो॥

३ खे़ने़ॽ के़लाम् ओगे़मे़प्‍पा आत्‍तिन्‍हाॽआङ्

सिरिङ्‌ममो मे़न्‍धाने़न्‍लो,

कर खे़ने़ॽ इङ्‌गे़ले़क्‍पाहाॽ नाधामो मे़धारो॥

४ यहवे दाङ्‌बे, के़लाम्‍मो लाङ्‌घेःक्‍मा हुॽराङ्‌ङे़ॽओ,

आङ्‌गाॽ लाङ्‌घेःक्‍मा के़बोङ्‌बा लाम्‍मो तोःन्‍दाङ्‌ङे़ॽओ॥

५ के़से़क्‍खाबा लाम्‍मो लाम्‍लोसाङ्‌ङे़ॽआङ् हुॽराङ्‌ङे़ॽओ,

थेआङ्‌भे़ल्‍ले़ खे़ने़ॽग आङ्‌गाॽ के़से़ःप्‍पा आनिङ्‌वाॽफुमाङ्‌ने़रो,

हे़क्‍क्‍याङ् आभे़ल्‍ले़साङ् खे़ने़ॽ के़लाम् ओमे़त्‍तुङ्‌लो॥

६ यहवे दाङ्‌बाए, चक्‍मे़ल्‍लॽए लुङ्‌माॽ के़दुक्‍ताङ्‌बान् नु

मिःम्‍जि के़मे़त्‍ताबान् निङ्‌वाॽ इःत्‍ते़ॽओ,

थेआङ्‌भे़ल्‍ले़ खे़ङ्‌ग उनाहुरिआङ्‌धोए

ओसेःन्‍दाङ् के़जोगुआङ् के़वाॽरो॥

७ आङ्‌गाॽ थाङ्‌बे़न् वयाङ्‌ङिल्‍ले़ चोगुङ्‌बा

लायोहाॽ निङ्‌वाॽ मे़इःत्‍ते़न्‍ने़ॽओ,

खे़ने़ॽ लुङ्‌माॽ के़दुक्‍काबा कुइसिःक्

कुनुॽकुदाओ निङ्‌वाॽ इःत्‍ताङ्‌ङे़ॽओ॥

थेआङ्‌भे़ल्‍ले़, यहवे दाङ्‌बाए,

खे़ने़ॽ लुङ्‌गुम्‍दाङ्‌बा के़जोःक्‍लो॥

८ यहवे दाङ्‌बान् साम्‌योबा नु के़नुॽबा चोक्‍लो,

खे़ल्‍ले़ चोगुल्‍ले़ लायो के़जोःक्‍पाहाॽ नुःक्‍तुसिरो

हे़क्‍क्‍याङ् खे़ङ्‌हाॽरे़ नाःप्‍मा के़बोङ्‌बा

नुबा लाम्‍मिन् ओसेःन्‍धाक्‍तुसिरो॥

९ चुङ्‌जिगे़न् नःम्‍नःम्‍बाहाॽ नुबा याःम्‍बक्

चोःक्‍मारे़ लागि खुने़ॽ लाम्‍लोसुसिरो,

हे़क्‍क्‍याङ् हे़क्‍तङ्‌बाहाॽ कुलाम्‍मिन् नाःप्‍मा हुॽरुसिरो॥

१० यहवे दाङ्‌बे़ल्‍ले़ कुमाङ्‌हुप् नु

कुइङ्‌जाङ्‌हाॽ के़इःप्‍पा के़नाःप्‍पाहाॽ थधप् मे़ल्‍लए लुङ्‌माॽ तुक्‍तुसिरो

हे़क्‍क्‍याङ् खुने़ॽ नुरिक्‍काङ् लाम्‍लोसुसिरो॥

११ यहवे दाङ्‌बाए, के़मिङ्‌सो इङ्‌धाङ्‌ङिल्‍ले़ चोगुल्‍ले़

आङ्‌गाॽ चोगुङ्‌बा यरिक् लायोहाॽ खे़त्‍ताङ् पिराङ्‌ङे़ॽओ॥

१२ आत्‍तिन्‍हाॽरे़ यहवे दाङ्‌बान् मिङ्‌सो इङ्‌धाङ् मे़बिरु

खुने़ॽ खे़ङ्‌हाॽ लाङ्‌घेःक्‍मा के़बोङ्‌बा

लाम्‍मिन् ओसेःन्‍धाक्‍तुसिरो॥

१३ खे़ङ्‌हाॽ मे़नुॽमे़दाआङ् मे़वाॽरो

हे़क्‍क्‍याङ् खे़ङ्‌हाॽरे़ खुनिॽ मुॽइदाङ्‌साहाॽरे़

इक्‍सादिङ् खाम्‍बेःक्‍मान् मे़युक्‍तुरो॥

१४ यहवे दाङ्‌बाङ्‌ग खुने़ॽ मिङ्‌सो इङ्‌धाङ्

के़बिबाहाॽरे़ खुनिॽ चुम्‍लो,

खुने़ॽ खे़ङ्‌हाॽ कुमाङ्‌हुप्‍पिन् हुॽरुसिरो॥

१५ कुभाॽ खोमारे़ लागि सदादिङ्

आङ्‌गाॽ यहवे दाङ्‌बान् ओमे़त्‍तुङ्‌लो,

आनिङ्‌मिहाॽरे़ मे़गे़सुबा इजोओ

आङ्‌गाॽ थाआल्‍ले़ खुने़ॽए लःत्‍तारो॥

१६ यहवे दाङ्‌बाए, आङ्‌गाॽ ले़प्‍माङ्

हिसिङ्‌ङे़ॽआङ् लुङ्‌माॽ तुक्‍ताङे़ॽओ,

थेआङ्‌भे़ल्‍ले़ आङ्‌गाॽ के़भाॽबा तेःङ्‌जुम् मेःन्‍ने

एःक् तुक्‍खे तुमाङ्‌ङाङ् वाॽआरो॥

१७ आदुक्‍खे आलाक्‍खेहाॽ पोरे़आङ् वाॽरो,

कन् ये़त्‍तुक्‍खे चामालाम् से़न्‍दाङ्‌ङे़ॽओ॥

१८ आङ्‌गाॽ आदुक्‍मा आलाःक्‍मा नु

आङ्‌गाॽ आदुक्‍खेन् निङ्‌वाॽ इःत्‍ते़ॽओ,

हे़क्‍क्‍याङ् के़रे़क् आलायोहाॽ खे़त्‍ते़दे़से़ॽओ॥

१९ ओमे़त्‍ते़ साॽरे़से़, आनिङ्‌मिहाॽ आक्‍खे़न् यरिक् मे़वाॽ!

खे़ङ्‌हाॽरे़ साॽरिक् ताप्‍फे़ःम्‍बा मे़इःत्‍तार मे़जिःत्‍तारो॥

२० थेःक्‍ताङ्‌ङे़ॽआङ् आङ्‌गाॽ कम्‍ब्राङ् मे़त्‍ताङ्‌ङे़ॽओ,

आङ्‌गाॽ सिरिङ्‌ममो थामा मे़बोङ्‌ने़ल्‍लरो

थेआङ्‌भे़ल्‍ले़ आङ्‌गाॽ खे़ने़ॽओ इःम्‍सिङ्‌से़ ताआरो॥

२१ नुबा नु कुदोःप्‍मा आयाःम्‍बक्‍किल्‍ले़ से़ःप्‍पाररो,

थेआङ्‌भे़ल्‍ले़ आङ्‌गाॽग खे़ने़ॽ नसान् चोःक्‍ने़रो॥

२२ निङ्‌वाॽफुमाङ्‌ङे, के़मना इस्राइलिहाॽ

तुक्‍खे लाक्‍खेहाॽओ मे़धाःल्‍ले़ से़ःप्‍ते़से़ॽओ॥

कुदोःप्‍मा मनाःल्‍ले़ चोगुबा पेलि

दाउदरे़ साप्‍तुबा निङ्‌वाॽफुसाम्‍लो

२६

यहवे दाङबाए, आङ्‌गाॽ आप्‍तिक् मे़ःन्‍नेबा

चोःक्‍का फाॽआङ् इःत्‍ताङ्‌ङे़ॽओ,

थेआङ्‌भे़ल्‍ले़ आङ्‌गाॽ कुदोःप्‍मा लाम्‍मो वाॽआरो॥

आङ्‌गाॽ अयाक् मे़न्‍लॽए यहवे दाङ्‌बाओ

आनिङ्‌वाॽ युक्‍खुङ्‌ङाङ् वाॽआरो॥

२ यहवे दाङ्‌बाए, आसिक्‍लुङ्‌मान् नु

आङ्‌गाॽ आनिङ्‌वाॽइन् साॽरे़ओ॥

हे़क्‍क्‍याङ् आङ्‌गाॽ आक्‍तङ्‌बा

चोःक्‍का फाॽआङ् साॽराङ्‌ङे़ॽओ॥

३ थेआङ्‌भे़ल्‍ले़ आङ्‌गाॽ सदादिङ्

खे़ने़ॽ लुङ्‌माॽ के़दुक्‍काबान् निङ्‌वाॽ इःत्‍तुङ्‌लो,

हे़क्‍क्‍याङ् के़से़क्‍खाबा लाम्‍मो

आङ्‌गाॽ चक्‍मे़ल्‍लॽए लाङ्‌घेःक्‍कारो॥

४ आङ्‌गाॽ इङ्‌ले़क्‍क्‍या मनाहाॽनु मे़वाॽआन्‍लो,

हे़क्‍क्‍याङ् कुनिङ्‌वाॽ के़जिःप्‍पाहाॽनुआङ् मे़वाॽआन्‍लो॥

५ फे़न्‌याःम्‍बक् के़जोःक्‍पाहाॽ मे़जुम्‍बा ते़न्‍नो मे़जुम्‍मान्‍लो,

हे़क्‍क्‍याङ् कुइगे़भे़म्‍बाहाॽनुआङ् सोरिक् मे़युङ्‌ङान्‍लो॥

६ यहवे दाङ्‌बाए, आङ्‌गाॽ आआप्‍तिक्

होप् फाॽआङ् आहुक्‍हाॽ वाहप्‍तुङ्‌लो,

हे़क्‍क्‍याङ् खे़ने़ॽओ ले़त्‍ति तोःम्‍मादे़न्‍निन् कब्रिङ् कबुङ्‌लो॥

७ नुगे़न् साम्‍लोन् साम्‍मे़त्‍तुङ्‌ल आङ्‌गाॽ

के़जोगुबा निङ्‌वाॽ के़माबा याःम्‍बक्‍हाॽ

मनाहाॽ चे़क्‍तुङ्‌सिङ्‌ल लाङ्‌घेःक्‍कारो॥

८ यहवे दाङ्‌बाए, खे़ने़ॽ के़वाॽमा हिम्‍मिन् नु

के़मिमिदिङ् ओःप्‍पादे़न्‍निन् आसिराॽधाङ्‌लो॥

९ लायोबाहाॽनु सोरिक् मे़मे़क्‍खाङ्‌ङे़न्‍ने़ॽओ,

हे़क्‍क्‍याङ् मना के़से़प्‍पाहाॽ खुम्‍दिङ्

के़बिरुसिबा हे़क्‍के मे़मे़त्‍ताङ्‌ङिन्‍ने़ॽओ॥

१० खे़न् मना के़से़प्‍पाहाॽ आभे़ल्‍ले़साङ्

फे़न्‌याःम्‍बक् मे़जोःक्‍लो,

हे़क्‍क्‍याङ् स्‍वाःत्‍ताङ् याङ् मे़जरो॥

११ कर आङ्‌गाॽग आप्‍तिक्‍को मे़न्‍धाए हिङ्‌ङारो,

लुङ्‌माॽ तुक्‍ताङ्‌ङे़ॽआङ् से़ःप्‍ताङ्‌ङे़ॽओ॥

१२ यहवे दाङ्‌बाए, आङ्‌गाॽग ने़ने़बादे़न्‍नो ये़प्‍पारो,

के़मनाहाॽ मे़जुम्‍बालुम्‍मो के़नारा फोसुङ्‌लो॥

निङ्‌वाॽफुमाङ्‌ङिन् चक्‍मे़ल्‍लॽए नसान् चोःक्‍मा

दाउदरे़ साप्‍तुबा निङ्‌वाॽफुसाम्‍लो

२७

यहवे दाङ्‌बान् आओःत्‍ति नु आसे़न्‍लप्‍दाङ्‌बारो,

हे़क्‍केःल्‍ले़ आत्‍तिन्‍हाॽआङ् मे़गिरुङ्‌सिङ्‌ङिन्‍लो,

यहवे दाङ्‌बे़ल्‍ले़ किप्‍मा के़घुबा पाःन्‍हाॽओ थामालाम् से़ःप्‍पारो,

हे़क्‍केःल्‍ले़ आङ्‌गाॽ आभे़ल्‍ले़आङ् मे़गिआन्‍लो॥

२ कुइगे़भे़म्‍बा मनाहाॽरे़ से़प्‍मा मे़गोःत्‍ताल्‍ले़,

हे़क्‍क्‍याङ् आदक्‍ले़ङ्‌वाओ के़बोःक्‍पा

आङ्‌गाॽ आनिङ्‌मिहाॽरे़ मे़भत्‍ताल्‍ले़,

खे़ङ्‌हाॽ मे़भत्‍छिङ्‌ङाङ् मे़गे़ङ्‌लो॥

३ यरिक् थक्‍सुबाहाॽरे़ कब्रिङ् मे़गप्‍पासाङ्

आङ्‌गाॽ चिजिङ्‌ङाङ् मे़लॽआन्‍लो,

हे़क्‍क्‍याङ् खे़ङ्‌हाॽरे़ मे़भत्‍तासाङ्

निङ्‌वाॽफुमाङ्‌ङो आनिङ्‌वाॽ युक्‍खुङ्‌लो॥

४ यहवे दाङ्‌बान् लत्‍थिक् पान् नाःक्‍तुङ्‌लो,

साॽरिक्‍के निङ्‌वाॽ चोगुङ्‌ङाङ् कोःत्‍तुङ्‌बा पाःन्‍निङ्‌ग

यहवे दाङ्‌बे़ल्‍ले़ कुहिम्‍मो आहिङ्‌हिङ् थारिक् वाॽमा,

खुने़ॽ साॽरिक् के़नुॽबा चोःक्‍पा पाःन्‍निन् ओमे़प्‍मा

हे़क्‍क्‍याङ् कुमाङ्‌हिम्‍मो तुवा चोःक्‍मा खोसुङ्‌लरो॥

५ थेआङ्‌भे़ल्‍ले़ तुक्‍खे लाक्‍खेहाॽ ताःल्‍ले़

खुने़ॽ कुयुङ्‌मादे़न्‍नो आङ्‌गाॽ नाङ्‌ङा थेःक्‍कारो,

सेसे कुयुङ्‌मादे़न्‍नो आङ्‌गाॽ चिङ्‌ङारो,

हे़क्‍क्‍याङ् पयम् यम्‍बा लुङ् सम्‍धाङ् युङ्‌ङारो॥

६ हे़क्‍क्‍याङ् आङ्‌गाॽ आगब्रिङ् के़वाॽबा

आङ्‌गाॽ आनिङ्‌मिहाॽ नाःन्‍दुङ्‌सिङ्‌लो

खे़ब्‍याङ् सेसे कुयुङ्‌मादे़न्‍नो आङ्‌गाॽ

आसिक् पसम्‍सम्‍ल सिदुङ्‌जभा चोगुङ्‌लो,

आङ्‌गाॽ से़वासाम्‍लो साम्‍मे़त्‍तुङ्‌ल

यहवे दाङ्‌बे़ल्‍ले़ कुनारा फोसुङ्‌लो॥

७ यहवे दाङ्‌बाए, खे़ने़ॽ पेलि फाक्‍ने़ल्‍ले़ खे़प्‍से़ॽओ,

लुङ्‌माॽ तुक्‍ताङ्‌ङे़ॽआङ् पेलिलाम्‍बा

आङ्‌गाॽ नाःक्‍तुङ्‌बा पाःन्‍हाॽ पिराङ्‌ङे़ॽओ॥

८ आसिक्‍लुङ्‌माल्‍ले़ के़याःम्‍बेओ

“खुने़ॽ से़वा मे़त्‍ते़ॽ” पाःत्‍तुरो,

यहवे दाङ्‌बाए, आङ्‌गाॽ से़वा मे़त्‍ने़रो॥

९ के़निआल्‍ले़ के़नारान् मे़जिक्‍खे़न्‍ने़ॽओ,

के़सिक्‍पोःक्‍किल्‍ले़ मे़नाःत्‍ताङ् मे़देसाङ्‌ङिन्‍ने़ॽओ॥

खे़ने़ॽग आभे़ल्‍ले़साङ् आङ्‌गाॽ के़भाॽआरो,

आसे़न्‍लप्‍दाङ्‌बा, निङ्‌वाॽफुमाङ्‌ङे,

आङ्‌गाॽ मेले़राङ्‌ङिन्‍ने़ॽ, मे़नाॽराङ्‌ङिन्‍ने़ॽओ॥

१० आम्‍मा आम्‍बासिरे़ आङ्‌गाॽ मे़ले़त्‍तासाङ्

यहवे दाङ्‌बे़ल्‍ले़ आङ्‌गाॽ कत्‍तारो॥

११ यहवे दाङ्‌बाए, के़लाम्‍मो लाङ्‌घेःक्‍मा हुॽराङ्‌ङे़ॽओ,

आनिङ्‌मिहाॽरे़ आङ्‌गाॽ मे़सुक्‍काबाल्‍ले़ चोगुल्‍ले़

कुदोःप्‍मा लाम्‍मो आङ्‌गाॽ लाम्‍लोसाङ्‌ङे़ॽओ॥

१२ आङ्‌गाॽ आनिङ्‌मिहाॽरे़ खुनिॽ हुक्‍को

आङ्‌गाॽ थामा मे़बाघाङ्‌ङिन्‍ने़ॽओ,

थेआङ्‌भे़ल्‍ले़ खे़ङ्‌हाॽरे़ आङ्‌गाॽ फे़न्‌याःम्‍बक्

के़जोःक्‍पा फाॽआङ् आङ्‌गाॽ पाःन्‍मे़धिक्‍कारो

हे़क्‍क्‍याङ् से़त्‍तासिगे़ लॽरिक् मे़भे़ःक्‍कारो॥

१३ आल्‍लो कुहिङ्‌वे़त्‍हाॽरे़ खुनिॽ लाजेॽओ वाॽआल्‍ले़

के़नुॽबा यहवे दाङ्‌बान् निसुङ् के़लॽबा आनिङ्‌वाॽ वाॽरो॥

१४ यहवे दाङ्‌बान् हाङ्‌घे़ॽओ॥ के़धुम्‍बा पोःक्‍खे़ॽओ,

हे़क्‍क्‍याङ् के़सिक्‍लुङ्‌मो हाङ्‌हाङ् लॽरे़र आःन्‍छिङ्‌ङे़ॽओ॥

यहवे दाङ्‌बान् हाङ्‌घे़ॽओ॥

नुगे़न् नु पेलिगे़न् तुवा

दाउदरे़ साप्‍तुबा निङ्‌वाॽफुसाम्‍लो

२८

यहवे दाङ्‌बाए, खे़ने़ॽग आङ्‌गाॽ याप्‍मि

कम्‍ब्राङ् के़मे़प्‍पा आयाक्‍पेॽने़रो,

आङ्‌गाॽ पेलि फाक्‍ने़ल्‍ले़ खे़प्‍से़ॽओ॥

खे़ने़ॽ आङ्‌गाॽ आबाःन्‍निन् के़ङ्‌घे़प्‍सुन्‍ने़भग्र

आङ्‌गाॽआङ् खे़मादिङ् यङ्‌सङ्‌ङो

के़बेःक्‍पाहाॽ कुइसिःक् पोङ्‌ङारो॥

२ हे़क्‍क्‍याङ् फाॽराङ्‌ङे़ॽओ फाॽआङ् अःक्‍काल्‍ले़

खे़ब्‍याङ् पयम् यम्‍बा के़सेसेदे़न् ले़प्‍माङ्

आङ्‌गाॽ आहुक्‍हाॽ सन्‍छुङ्‌ङिल्‍ले़

चोगुङ्‌बा पेलिगे़न् आदुवान् खे़प्‍से़ॽओ॥

३ आङ्‌गाॽ कुइगे़भे़म्‍बा मनाहाॽ

हे़क्‍क्‍याङ् फे़न्‌याःम्‍बक् के़जोःक्‍पाहाॽनु

आङ्‌गाॽ सिसे़ मे़देॽराङ्‌ङिन्‍ने़ॽओ॥

खे़ङ्‌हाॽ खुनिॽ पाङ्‌भेॽसाबाहाॽनु नुरिक्‍काङ् मे़बाःत्‍लो

कर खुनिॽ निङ्‌वाॽओ नुबा होप्‍लो॥

४ खे़ङ्‌हाॽरे़ मे़जोगुबा याःम्‍बक्‍किल्‍ले़ कुले़क्‌वा पिरे़से़ॽओ,

हे़क्‍क्‍याङ् फे़न् याःम्‍बक् मे़जोगुबाल्‍ले़ कुले़क्‌वा

खे़ङ्‌हाॽ साम्‍बान् चाःत्‍ते़से़ॽओ,

हे़क्‍क्‍याङ् खुन्‍छिॽ खोमा मे़यारुबा खुम्‍दिङ्‌ङिन् पिरे़से़ॽओ॥

५ खे़ङ्‌हाॽरे़ यहवे दाङ्‌बे़ल्‍ले़ कुयाःम्‍बक्‍किन् नु

खुने़ॽ आबाङे कुहुक्‍किल्‍ले़ चोगुबा पाःन्‍हाॽ

खे़ङ्‌हाॽरे़ निङ्‌वाॽ मे़न्‍इःत्‍तुन्‍लो

खे़ल्‍ले़ चोगुल्‍ले़ खुने़ॽ खे़ङ्‌हाॽ मे़क्‍खुसिरो,

हे़क्‍क्‍याङ् याम्‍मो मे़भोःक्‍खुन्‍सिन्‍लो॥

६ यहवे दाङ्‌बे़ल्‍ले़ कुनारा पोररो,

थेआङ्‌भे़ल्‍ले़ लुङ्‌माॽ तुक्‍ताङ्‌ङे़ॽ फाॽआङ्

पेलि फाक्‍तुङ्‌बान् खे़प्‍सुआङ् वाॽरो॥

७ यहवे दाङ्‌बान् आङ्‌गाॽ आमुक्‍साम् नु

आङ्‌गाॽ आधेःक्‍सिङ्‌मा आघोरो,

आङ्‌गाॽ खुने़ॽओ आनिङ्‌वाॽ युक्‍खुङ्‌लो॥

हे़क्‍केःल्‍ले़ खुने़ॽ आङ्‌गाॽ फाॽआरो

हे़क्‍क्‍याङ् आसिक् समे़आङ् वाॽरो,

हे़क्‍क्‍याङ् से़वासाम्‍लोलाम्‍बा खुने़ॽ नुगे़न् पिरुङ्‌लो॥

८ यहवे दाङ्‌बे़ल्‍ले़ कुमनाहाॽ के़धुम्‍बा चोगुसिरो,

हे़क्‍क्‍याङ् सेःन्‍दुबा हाङ्‌ङिन् थेःक्‍तुआङ् से़ःप्‍तुरो॥

९ खे़ने़ॽ के़मनाहाॽ से़ःप्‍ते़से़ॽओ,

हे़क्‍क्‍याङ् खे़ने़ॽ के़मुॽइदाङ्‌साहाॽ

हाङ्‌वागे़न् मुॽइसाम् थासे़ पिरे़से़ॽओ॥

हे़क्‍क्‍याङ् खे़ङ्‌हाॽ के़गम्‍बा पोःक्‍खे़ॽआङ्

सदादिङ् ओमे़त्‍ते़से़ कत्‍ते़से़ॽओ॥

सुरित् केजङ्‌ङो यहवे दाङ्‌बे़ल्‍ले़ कुइक्‍ला

दाउदरे़ साप्‍तुबा निङ्‌वाॽफुसाम्‍लो

२९

माङ्‌लाइङ्‌बासे,a यहवे दाङबे़ल्‍ले़ कुनारा फोसे़म्‍मे़ॽओ,

यहवे दाङबान् कुमिमिदिङ् नु

कुमुक्‍साम्‍मिल्‍ले़ लागि इङ्‌धाङ् पिरे़म्‍मे़ॽओ॥

२ मिमिदिङ् पिमा यारुबा यहवे दाङबे़ल्‍ले़

कुमिङ्‌ङिन् खिनिॽ इङ्‌धाङ् पिरे़म्‍मे़ॽओ॥

सेसेबा कुसुत्‍नाःल्‍ले़ काप्‍पासिम्‍मे़ॽआङ्

यहवे दाङबान् से़वा मे़त्‍ते़म्‍मे़ॽओ॥

३ यहवे दाङबे़ल्‍ले़ कुइक्‍लान् च्‍वाःत् सम्‍धाङ् खे़म्‍दे़त्‍लो,

मिमिदिङ्‌गे़न् निङ्‌वाॽफुमाङ्‌ङिन् खे़रे़ङ्‌घुरुङ् लॽरो॥

हे़क्‍क्‍याङ् यहवे दाङबे़ल्‍ले़ खे़रे़ङ्‌घुरुङ्

के़लॽबा कुइक्‍लाःल्‍ले़ वरःङ्‌हाॽआङ् लोःक्‍खुरो॥

४ यहवे दाङ्‌बे़ल्‍ले़ कुइक्‍लान् मुक्‍साम्‍साबा चोक्‍लो,

यहवे दाङ्‌बान् पाःत्‍तिल्‍ले़ कुहाङ्‌वा कुमाङ्‌वा याक्‍लो॥

५ यहवे दाङबे़ल्‍ले़ कुइक्‍लाःल्‍ले़

साम्‍माङ्‌सिङ्‌हाॽ हर्गे़ॽ हर्गे़ॽ खे़रुरो॥

यहवे दाङबे़ल्‍ले़ लेबनान कोःक्‍माओबा

साम्‍माङ्‌सिङ्‌हाॽ फल्‍लाक् फल्‍लाक् ए़क्‍खुरो॥

६ खुने़ॽग ले़बनानबा कोःक्‍मा फाङ्‌जङ्‌हाॽ

पित्‍सात् पिम्‍बा कुइसिःक् मुन्‍दुरो,

हे़क्‍क्‍याङ् हेर्मोन थे़गुन्b कुम्‍बाबा

साम्‍बित्‍तिन् पिम्‍बा कुइसिःक् मुन्‍दुरो॥

७ यहवे दाङ्‌बे़ल्‍ले़ कुइक्‍लाःल्‍ले़ साःम्‍भे ले़क्‍लो॥

८ यहवे दाङ्‌बे़ल्‍ले़ कुइक्‍लाःल्‍ले़

मुरे़ःक् खारे़ःक्‍पा ये़ःङ्‌घादे़न्‍निन् यक्‍खुरो,

यहवे दाङ्‌बे़ल्‍ले़ कादेस लाजेॽबा मुरे़ःक् खारे़ःक्

थेआङ् के़होःप्‍पा ये़ःङ्‌घादे़न्‍निन् यक्‍खुरो॥

९ यहवे दाङ्‌बे़ल्‍ले़ कुइक्‍लाःल्‍ले़ यहिबा सिङ्‌हाॽ थुःक्‍खुरो,

हे़क्‍क्‍याङ् ताम्‍भुङ् सिङ्‌लाहाॽ सिमुक् सिमुक्

मुक्‍खुआङ् मुरे़ःक् खारे़ःक् चोगुरो॥

कुहिम्‍मो के़वाॽबाहाॽ निङ्‌वाॽफुमाङ्‌ङिल्‍ले़

कुमिमिदिङ् पोङ्‌लरो लॽरिक् के़रे़क् मे़अःक्‍लो॥

१० यहवे दाङ्‌बे़ल्‍ले़ वदप्‍मा सम्‍धाङ् युक् चोगुरो,

यहवे दाङ्‌बान् सदादिङ् हाङ्‌चोक्‍लो॥

११ यहवे दाङ्‌बे़ल्‍ले़ आबाङे कुमनाहाॽ मुक्‍साम् पिरुसिरो,

हे़क्‍क्‍याङ् यहवे दाङ्‌बे़ल्‍ले़ आबाङे कुमनाहाॽ

सनारुङ् हाङ्‌वागे़न् मुॽइसाम् पिरुसिरो॥

a 

२९:१ हिब्रु पाःन्‍नो “निङ्‌वाॽफुमाङ्‌ङिल्‍ले़ कुस्‍साहाॽ” पाःत्‍तुआङ् पत्॥

b 

२९:६ हिब्रु पाःन्‍नो “सिरियोन्” मे़मे़त्‍तुरो॥

नोगे़न् पिमा साम्‍लो

निङ्‌वाॽफुमाङ्‌ङिल्‍ले़ कुहिम् तोःम्‍मा साम्‍लोरे़ लागि दाउदरे़ साप्‍तुबा निङ्‌वाॽफुसाम्‍लो

३०

यहवे दाङ्‌बाए, आङ्‌गाॽ के़नारा फोसुङ्‌लो,

थेआङ्‌भे़ल्‍ले़ आङ्‌गाॽ यो केःम्‍बा लुम्‍बाःत्‍लाम्‍बा

थाःङ् के़बक्‍खाङ् के़लःत्‍ताङ्‌ङाङ् वाॽआरो,

हे़क्‍क्‍याङ् हारि त्‍याङ् फाॽआङ् आङ्‌गाॽ

आनिङ्‌मिहाॽ सःप्‍मा के़म्‍बाङ्‌घुन्‍सिल्‍लो॥

२ यहवे दाङ्‌बा आनिङ्‌वाॽफुमाङ्‌ङे,

आङ्‌गाॽ फाॽराङ्‌ङे़ॽ फाॽआङ्

आङ्‌गाॽ अःक्‍ताङ्‌ल पेलि फाक्‍ने़रो,

हे़क्‍क्‍याङ् आङ्‌गाॽ के़नुसाङ्‌लो॥

३ यहवे दाङ्‌बाए, इपुङ्‌लाम्‍बा के़लःत्‍ताङ्‌लो,

हे़क्‍क्‍याङ् खे़मा यङ्‌सङ्‌ङो पेःक्‍मालाम् के़से़ःप्‍ताङ्‌लो॥

४ यहवे दाङ्‌बे़ल्‍ले़ कुसेसे मनासे,

साम्‍लोरे़म्‍मे़ॽर खुने़ॽ साम्‍मे़त्‍ते़म्‍मे़ॽओ,

हे़क्‍क्‍याङ् कुसेसे मिङ्‌ङिन् इङ्‌धाङ् पिरे़म्‍मे़ॽर

खुने़ॽ कुनारा फोसे़म्‍मे़ॽओ॥

५ थेआङ्‌भे़ल्‍ले़ खुने़ॽग सप्‍फाधिक्‍लक् कुसिक् पोःक्‍लो,

कर आनिॽ हिङ्‌हिङ् थारिक् खुने़ॽ आभे़ल्‍ले़साङ् आनिॽ लुङ्‌माॽ आदुक्‍लो॥

हे़क्‍केलॽरिक्‍के आनिॽ से़न्‍दिक् आहाःप्‍साङ्

तानाम्‍ग आनिॽ आसःत्‍लो॥

६ आङ्‌गाॽ नाङ्‌सिङ्‌मा थेःक्‍सिङ्‌मा

चाहाब् मे़न्‍जोःक्‍के वयाङ्‌ङिल्‍ले़

आभे़ल्‍ले़आङ् हारि मे़दाआन् लॽरिक् पाःत्‍तुङ्‌लो॥

७ यहवे दाङ्‌बाए, आङ्‌गाॽ लुङ्‌माॽ के़दुक्‍ताङ्‌लो,

हे़क्‍क्‍याङ् के़नाङाङ् के़धेःक्‍ताङ्‌लो

थे़गु कुइसिःक्

आङ्‌गाॽ इदिॽ वदिॽ मे़ल्‍लॽमना के़जोगाङ्‌लो,

कर आङ्‌गाॽलाम् के़जिङ्‌सिङ्‌ङिल्‍ले़ किसाङ्‌लो॥

८ यहवे दाङ्‌बाए, आङ्‌गाॽ खे़ने़ॽ उःत्‍ने़रो,

लुङ्‌माॽ तुक्‍ताङे़ॽओ लॽरिक् पेलि फाक्‍ने़रो॥

९ “आङ्‌गाॽ खे़मा यङ्‌सङ्‌ङो पेःक्‍काआङ्

आङ्‌गाॽ मे़क्‍काल्‍ले़ थे के़घोसुबे?

खाम्‍बुत्राःल्‍ले़ खे़ने़ॽ के़नारा फोसुबि?

खे़न् खाम्‍बुत्राःल्‍ले़ खे़ने़ॽ नसाःन्‍साबा

के़जोक् फाॽआङ् इङ्‌भोसुबि?

१० यहवे दाङ्‌बाए, आङ्‌गाॽ आबेलिगे़न्

आबाःन्‍जाःन्‍निन् खे़प्‍से़ॽओ,

हे़क्‍क्‍याङ् आङ्‌गाॽ लुङ्‌माॽ तुक्‍ताङ्‌ङे़ॽओ,

यहवे दाङ्‌बाए, नाङाङ्‌ङे़ॽ थेःक्‍ताङ्‌ङे़ॽओ॥”

११ खे़ने़ॽए आङ्‌गाॽ आमेरिङ् थक्‍मान्

लाःङ्‌मा सःप्‍माओ के़ले़क्‍खुॽरो,

हे़क्‍क्‍याङ् इनोगे़न् आदुक्‍खेन् के़घे़त्‍तुआङ्

आङ्‌गाॽ कुसिक् के़सम्‍बा के़जोगाङ्‌लो॥

१२ हे़क्‍केलॽरिक् आङ्‌गाॽ आनिङ्‌वाॽइल्‍ले़

चक्‍मे़ल्‍लॽए के़नारा फोसुररो॥

यहवे दाङ्‌बा आनिङ्‌वाॽफुमाङ्‌ङे,

आङ्‌गाॽ सदादिङ् खे़ने़ॽ नुगे़न् पिने़रो॥

ये़त्‍तुक्‍खे आदुम्‍मिल्‍ले़ निङ्‌वाॽफुमाङ्‌ङिन् पेलि फाक्‍मा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

३१

यहवे दाङ्‌बाए, आङ्‌गाॽ खे़ने़ॽओ

इःम्‍सिङ्‌से़ त्‍याङ्‌ङाङ् वाॽआरो॥

आङ्‌गाॽग आभे़ल्‍ले़आङ् सिरिङ्‌ममा मे़बोङ्‌ने़ल्‍लरो,

साम्‌योबा निङ्‌वाॽफुमाङ्‌ङे से़ःप्‍ताङ्‌ङे़ॽओ॥

२ आङ्‌गाॽ पेलि फाक्‍ने़बान् खे़प्‍से़ॽओ,

हे़क्‍क्‍याङ् खिमो से़ःप्‍ताङ्‌ङे़ॽओ॥

खे़ने़ॽ कम्‍ब्राङ् के़मे़प्‍पा नु याप्‍मि

आधेःक्‍थेःक्‍पा यक् पोःक्‍खे़ॽओ॥

खे़ने़ॽए याक्‍पेॽ कुइसिःक्

आङ्‌गाॽ से़ःप्‍ताङ्‌ङे़ॽ थेःक्‍ताङ्‌ङे़ॽओ॥

३ खे़ने़ॽए आङ्‌गाॽ आयाक्‍पेॽ नु

आङ्‌गाॽ आसे़ःप्‍सिङ्‌मा यक्‍ने़रो॥

के़मिङ्‌सो इङ्‌धाङ्‌ले़ लागि आङ्‌गाॽ

लाम्‍लोसाङ्‌ङे़ॽ लाङ्‌घेःक्‍खाङ्‌ङे़ॽओ॥

४ आङ्‌गाॽ आनिङ्‌मिहाॽरे़ मे़युक्‍ताङ्‌बा

इजोओलाम् आङ्‌गाॽ लःत्‍ताङ्‌ङे़ॽओ,

थेआङ्‌भे़ल्‍ले़ खे़ने़ॽए आइःम्‍सिङ्‌मा ते़न्‍ने़रो॥

५ आङ्‌गाॽ आयाम्‍साम्‍मिन् खे़ने़ॽ हुक्‍सुप्‍ने़रो॥

यहवे दाङ्‌बाए, से़क्‍खाबा निङ्‌वाॽफुमाङ्‌ङे,

आङ्‌गाॽ से़ःप्‍ताङ्‌ङे़ॽओ॥

६ हने़बा नावाइत्‍ला माङ्‌गे़घबाहाॽ चिःत्‍तुङ्‌सिङलो,

कर आङ्‌गाॽग यहवे दाङ्‌बान्‍ने ताःक्‍पो चोगुङ्‌लो॥

७ चक्‍मे़ल्‍लॽए लुङ्‌माॽ के़दुक्‍काबाल्‍ले़ चोगुल्‍ले़

साॽरिक् आनिङ्‌वाॽ ताःॽ हे़क्‍क्‍याङ् सःत्‍तारो,

थेआङ्‌भे़ल्‍ले़ आदुक्‍खे आलाक्‍खेहाॽ के़निसुआङ् वाॽरो,

हे़क्‍क्‍याङ् आनिङ्‌वाॽ तुक्‍खे चाबे़न्‍नाङ् के़निसुरो॥

८ खे़ने़ॽग आङ्‌गाॽ आनिङ्‌मिहाॽरे़

खुनिॽ हुक्‍को थामा के़म्‍बाङ्‌घाङ्‌ङिल्‍लो,

कर ताम्‍दाम्‍बा ते़न्‍नो के़ये़प्‍साङ्‌ङाङ् वाॽआरो॥

९ यहवे दाङ्‌बाए, आङ्‌गाॽ लुङ्‌माॽ तुक्‍ताङ्‌ङे़ॽओ

थेआङ्‌भे़ल्‍ले़ आङ्‌गाॽ पयम् यम्‍बा

तुक्‍खेओ थ्‍याङ्‌ङाङ् वाॽआरो॥

मेरिङ् थक्‍मारे़ आमिक्‍किन् खादाप्‍तुआङ् वाॽरो,

आनिङ्‌वाॽसाम्‍मो नु नासिङ्‌गे़न् आधक्‍को

साॽरिक् नासाङ्‌ङाङ् वाॽआरो॥

१० निङ्‌वाॽ तुक्‍खे चामारे़ नासाङ्‌ङाङ् वाॽआरो,

हे़क्‍क्‍याङ् हाःप्‍मारे़ हाःप्‍मारे़

आङ्‌गाॽ आधाःक् सॽरे़आङ् वाॽरो॥

आङ्‌गाॽ आदुक्‍खेःल्‍ले़ चोगुल्‍ले़

कुस्‍साॽइ मे़न्‌याक्‍मनाबा पोःक्‍खाङ्‌ङाङ् वाॽरो,

हे़क्‍क्‍याङ् आये़प्‍पाहाॽआङ् यरे़बेआङ् वाॽरो॥

११ के़रे़क् आनिङ्‌मिहाॽरे़ कुनामे़न्‍छाॽ मे़मे़त्‍तारो

हे़क्‍क्‍याङ् आबाङ्‌भेॽसाबाहाॽरे़आङ्

आङ्‌गाॽ कुसुम्‍मे़न्‍दम्‍मना मे़मे़त्‍तारो॥

आङ्‌गाॽ आदुक्‍खेःल्‍ले़ चोगुल्‍ले़

आन्‍जुम्‍हाॽरे़आङ् मे़गित्‍तारो॥

लाम्‍लाम्‍मो मनाहाॽरे़ मे़दुम्‍माल्‍ले़

खे़ङ्‌हाॽ मे़घे़त्‍छिङ् मे़बेःक्‍लो॥

१२ आङ्‌गाॽ स्‍याङ्‌ङाङ् होःप्‍पाबा

कुइसिःक् के़रे़क्‍ले़ निङ्‌वाॽ मे़भेःत्‍छाङ्‌लो,

आङ्‌गाॽग के़हे़ःप्‍पा खेःक्‌या ते़रे़ङ्

हे़क्‍के पोःक्‍खाङ्‌ङाङ् वाॽआरो॥

१३ यरिक् आनिङ्‌मिहाॽरे़ चे़ॽया मे़मे़त्‍ताङ्‌बा

आङ्‌गाॽ खे़प्‍सुङ्‌सिङ्‌ङाङ् वाॽआरो,

आत्‍तिसाङ् किमा यङ्‌मारक् वाॽरो॥

खे़ङ्‌हाॽ मे़दङ्‌ङाङ् चे़म्‍भन् मे़जोःक्‍लो,

हे़क्‍क्‍याङ् आङ्‌गाॽ से़प्‍मा फाॽआङ्

स्‍वाःत्‍ताङ् पाःन्‍मे़दङ्‌घुरो॥

१४ कर यहवे दाङ्‌बाए, आङ्‌गाॽग खे़ने़ॽए ताःक्‍पो चोःक्‍ने़रो,

हे़क्‍क्‍याङ् पाःत्‍तुङ्‌लो, “खे़ने़ॽए आनिङ्‌वाॽफुमाङ्‌ने़रो॥”

१५ आङ्‌गाॽ सदादिङ् के़हुक्‍को वाॽआरो,

आङ्‌गाॽ तुक्‍खे के़जाःप्‍पा आनिङ्‌मिहाॽलाम् से़ःप्‍ताङ्‌ङे़ॽओ॥

१६ खे़ने़ॽ के़नाराःल्‍ले़ के़से़वारोबाहाॽ थोॽरुसिररो,

हे़क्‍क्‍याङ् चक्‍मे़ल्‍लॽए आङ्‌गाॽ लुङ्‌माॽ

के़दुक्‍काबाल्‍ले़ चोगुल्‍ले़ से़ःप्‍ताङ्‌ङे़ॽओ॥

१७ यहवे दाङ्‌बाए, आङ्‌गाॽ उःत्‍ने़रो,

आङ्‌गाॽ सिरिङ्‌ममा मे़बोङ्‌ने़ल्‍लरो॥

कर फे़न्‌याःम्‍बक् के़जोःक्‍पाहाॽरे़ खुनिॽ नाधाररो,

हे़क्‍क्‍याङ् खे़ङ्‌हाॽ खे़मा यङ्‌सङ्‌ङो

मे़बेःक्‍काङ् मे़म्‍बाःत्‍ते मे़युङ्‌लरो॥

१८ इङ्‌ले़क् के़बाःप्‍पाहाॽरे़ खुनिॽ मुरान् चुप्‍लरो,

थेआङ्‌भे़ल्‍ले़ खे़ङ्‌हाॽ आङ्‌दिङ् मे़लॽआङ्

साम्‌योबाहाॽ नामे़न्‍छाॽ मे़मे़त्‍तुसिरो॥

१९ खे़ने़ॽ के़नुॽबा के़जोःक्‍पा पाःन्‍निन्

से़क्‍खाए पयम् यम्‍बा चोक्‍लो,

खे़ङ्‌ग खे़ने़ॽ मिङ्‌सो इङ्‌धाङ् के़बिबाहाॽरे़

खुन्‍छिॽ लागि के़दाङ्‌घुआङ् वाॽरो,

हे़क्‍क्‍याङ् खे़ङ्‌ग खे़ने़ॽओ इःम्‍सिङ्‌से़

के़दाबाहाॽ मना तगि के़बिरुसिरो॥

२० खे़ने़ॽ के़वाॽमादे़न्‍नो खे़ङ्‌हाॽ के़जिक्‍खुसिरो,

मनाहाॽरे़ खुनिॽ चे़म्‍भन्‍नो थामा के़म्‍बाङ्‌घुन्‍सिन्‍लो

पान् के़धिक्‍पा मनाहाॽलाम् खे़ङ्‌हाॽ लाःत्‍लाःत्

के़गत्‍तुसिआङ् के़से़ःप्‍तुसिरो॥

२१ यहवे दाङ्‌बे़ल्‍ले़ कुनारा पोररो,

थेआङ्‌भे़ल्‍ले़ निङ्‌मिहाॽरे़ थ्‍यःङ्

चोःक्‍मा फाॽआङ् मे़गबुबा ये़क्‌यक्‍को

आङ्‌गाॽ वयाङ्‌ङिल्‍ले़ खुने़ॽ साॽरिक्

लुङ्‌माॽ तुक्‍ताङ्‌बा पाःन्‍निन् ओसेःन्‍धाक्‍ताङ्‌लो॥

२२ आङ्‌गाॽग यहवे दाङ्‌बे़ल्‍ले़

ले़राङ्‌देसाङ्‌बि लॽराङ्‌ङाङ् आयङ्‌मा के़रे़रो॥

कर फाॽराङ्‌ङे़ॽओ फाॽआङ् पेलि फाक्‍तुङ्‌ङिल्‍ले़

खुने़ॽ लुङ्‌माॽ तुक्‍ताङ्‌ङाङ् आबेलिन् खे़प्‍सुरो॥

२३ यहवे दाङ्‌बे़ल्‍ले़ कुसेसे मनासे, खुने़ॽ मिःम् मे़त्‍ते़म्‍मे़ॽओ!

नसान् के़जोःक्‍पाहाॽ यहवे दाङ्‌बे़ल्‍ले़ से़ःप्‍तुसिरो,

कर आङ्‌दिङ् के़लॽबाहाॽग खुने़ॽ खुम्‍दिङ् पिरुसिरो॥

२४ यहवे दाङ्‌बाओ निङ्‌साङ् के़जोःक्‍पासे,

के़धुम्‍बा पोःक्‍खे़म्‍मे़ॽ, हे़क्‍क्‍याङ् हाङ्‌हाङ् लॽरे़म्‍मे़ॽओ॥

ले़प्‍मि के़घोबाहाॽ मुॽइसाबासिरो

दाउदरे़ साप्‍तुबा मस्‍किल aनिङ्‌वाॽफुसाम्‍लो

३२

कुलायो ले़प्‍मि के़बोङ्‌बा मनान् मुॽइसाबारो,

थेआङ्‌भे़ल्‍ले़ खे़ल्‍ले़ कुभे़न् याःम्‍बक्‍हाॽ

ले़प्‍मि पोःक्‍खे़आङ् वाॽरो॥

२ यहवे दाङ्‌बे़ल्‍ले़ आप्‍तिक् मे़ःन्‍नेबा

इःत्‍तुबा मनाःङ्‌ग मुॽइसाबारो,

थेआङ्‌भे़ल्‍ले़ खे़ल्‍ले़ कुनिङ्‌वाॽओ ताप्‍फे़ःम्‍बा होप्‍लो॥

३ लायो चोगुङ्‌ङाङ् ले़प्‍मि मे़न्‍नाःक्‍के

आङ्‌गाॽ स्‍वाःत् युङाङ्‌ङिल्‍ले़

हे़क्‍क्‍याङ् ले़न्‍दिक् नाम्‍धाधा हाबाङ्‌ङिल्‍ले़

आङ्‌गाॽ आये़प्‍पाहाॽ यरे़रो॥

४ से़न्‍दिक् ले़न्‍दिक् आङ्‌गाॽ खुम्‍दिङ् के़बिराङ्‌लो,

हाङ्‌वासे़ःल्‍ले़ च्‍वाःत्‍तिन् हेबा कुइसिःक्

कुस्‍साॽइ मे़न्‌याक्‍मनाबा पोःक्‍खाङ्‌ङाङ् वाॽआरो॥  सेला

५ हे़क्‍क्‍याङ् लायो चोगुङ्‌बा पाःन्‍हाॽ के़दगि पाःत्‍तुङ्‌लो॥

फे़न्‌याःम्‍बक् चोगुङ्‌बा पाःन्‍हाॽ मे़म्‍माॽबारो,

कर आङ्‌गाॽ आलायोहाॽ नु आभे़न्

याःम्‍बक्‍हाॽ के़दगि पाःप्‍मा निङ्‌वाॽ चोगुङ्‌लो

हे़क्‍क्‍याङ् आङ्‌गाॽ आलायोहाॽ के़घे़त्‍तु

के़देसुआङ् ले़प्‍मि के़बिराङ्‌लो॥  सेला

६ खे़ल्‍ले़ चोगुल्‍ले़ के़रे़क् से़वासाम्‍बाहाॽरे़,

ये़म्‍मिन् वाॽर थारिक् पेलिगे़न् तुवा के़म्‍जोःक्‍लरो॥

हे़क्‍क्‍याङ् वाभे़ल्‍ले़ङ् हे़क्‍तङ्‌बा तुक्‍खे लाक्‍खेहाॽ

खे़ङ्‌हाॽओ तामा मे़सुक्‍ने़ल्‍लो॥

७ खे़ने़ॽग आङ्‌गाॽ आजिङ्‌सिङ्‌मा ते़न्‍ने़रो,

खे़ने़ॽग तुक्‍खेलाक्‍खेओ के़से़ःप्‍पारो,

आङ्‌गाॽ के़से़ःप्‍ताङ्‌बाल्‍ले़ चोगुल्‍ले़

यम्‍बा इक्‍लाओ साम्‍लोआरो॥  सेला

८ यहवे दाङ्‌बे़ल्‍ले़ पाःत्‍तुरो,

“खे़ने़ॽ लाङ्‌घेःक्‍मा के़बोङ्‌बा लाम्‍मिन्

आङ्‌गाॽ ओसेःन्‍धाक्‍ने़रो

खे़ने़ॽ सुजा पिने़आङ् ओमे़त्‍ने़रो॥

९ कुने़हि के़होःप्‍पा अन् इग्र

अदङ् हे़क्‍तङ्‌बा मे़बोःक्‍खे़न्‍ने़ॽओ,

खे़ङ्‌हाॽ खुम्‍मासिरे़ लागि करेलि नु

कुउःङ्‌मा कुदे़म्‍मा चाहाब् चोक्‍लो

मेःन्‍ने़भग्र खे़ङ्‌हाॽ के़हुक्‍को मे़न्‍दाने़न्‍लो॥”

१० कुइगे़भे़म्‍बा मनाहाॽरे़ यरिक् तुक्‍खे लाक्‍खेहाॽ मे़दुमुरो,

कर यहवे दाङ्‌बाओ ताःक्‍पो के़जोःक्‍पाहाॽग

खुने़ॽ चक्‍मे़ल्‍लॽए लुङ्‌माॽ तुक्‍तुसिरो॥

११ साम्‌योबासे, यहवे दाङ्‌बे़ल्‍ले़ चोगुबा पाःन्‍हाॽरे़

चोगुल्‍ले़ सःत्‍ते़म्‍मे़ॽआङ् निङ्‌वाॽ तासे़म्‍मे़ॽओ॥

कुदोःप्‍मा निङ्‌वाॽ के़गप्‍पासे, खिनिॽ के़रे़क्

सःत्‍ते़म्‍मे़ॽआङ् सिक्‍सम्‍ल अःक्‍ते़म्‍मे़ॽओ॥

a 

३२:० हिब्रु पाःन्‍नो “मस्‍किल” फाॽइन् साम्‍लो साप्‍सक् पोङ्॥

यहवे दाङ्‌बे़ल्‍ले़ कुनारा फोमा से़वासाम्‍लो

३३

साम्‌योबासे, यहवे दाङ्‌बे़ल्‍ले़ कुलागि

खिनिॽ सिक्‍सम्‍ल साम्‍लोरे़म्‍मे़ॽओ॥

कुदोःप्‍मा निङ्‌वाॽ के़गप्‍पाहाॽरे़

खुने़ॽ कुनारा फोमा लाॽरुरो॥

२ मुक्‍ला मुक्‍खे़म्‍मे़ॽर यहवे दाङ्‌बे़ल्‍ले़ कुनारा फोसे़म्‍मे़ॽओ,

तुङ्‌ना हिप्‍ते़म्‍मे़ॽ हे़क्‍क्‍याङ् कुनारा फोसे़म्‍मे़ॽर साम्‍लोरे़म्‍मे़ॽओ॥

३ खुने़ॽ कुलागि कुसङ् से़वासाम्‍लोधिक् साम्‍मे़त्‍ते़म्‍मे़ॽओ,

नुरिक्‍काङ् मुक्‍लाहाॽ मुक्‍खे़म्‍मे़ॽआङ् अःक्‍ते़म्‍मे़ॽर सःत्‍ते़म्‍मे़ॽओ॥

४ थेआङ्‌भे़ल्‍ले़ यहवे दाङ्‌बे़ल्‍ले़ कुबाःन्‍जाक्‍किन्

नसान् चोःक्‍मा सुक्‍के़दे़प्‍पा नु से़क्‍खाबा चोक्‍लो,

हे़क्‍क्‍याङ् कुयाःम्‍बक्‍हाॽ के़रे़क् नसाःन्‍साबा चोक्‍लो॥

५ यहवे दाङ्‌बे़ल्‍ले़ साम्‌योबा नु कुदोःप्‍मा

याःम्‍बक् के़जोःक्‍पा मनाहाॽ लुङ्‌माॽ तुक्‍तुसिरो॥

खुने़ॽ से़क्‍खाबा कुमिःम्‍जिःल्‍ले़ इक्‍सादिङ्

खाम्‍बेःक्‍मान् थिम्‍सुआङ् वाॽरो॥

६ यहवे दाङ्‌बे़ल्‍ले़ कुबाःन्‍जाक्‍किल्‍ले़

तरःङ्‌गे़न् ताङ्‌साक्‍पान् चोगुरो,

हे़क्‍क्‍याङ् साःङ्‌गुगे़न् कुसक्‍माःल्‍ले़

खेःम्‍सिक्‍पाहाॽ चोगुसिरो॥

७ खुने़ॽ वरक्‍कोबा च्‍वाःत्‍तिन् थिक्‍ते़न्‍नो फुक्‍खुरो,

खुने़ॽ कुदिम्‍बे केःम्‍बा वरःङ्‌हाॽ

मनाःल्‍ले़ कुजान् चायाङ्‌दे़न्‍नो

सुप्‍सुबा कुइसिःक्‍के थिक्‍ते़न्‍नो लुप्‍सुरो॥

८ इक्‍सादिङ् खाम्‍बेःक्‍मोबा के़रे़क् मनाहाॽरे़

यहवे दाङ्‌बान् से़वा मे़मे़त्‍तुररो

हे़क्‍क्‍याङ् खे़प्‍मो के़युङ्‌बाहाॽरे़

मिङ्‌सो इङ्‌धाङ् मे़बिरुररो॥

९ थेआङ्‌भे़ल्‍ले़ खुने़ॽ पाःत्‍तुबा पाःन्‍निल्‍ले़

के़रे़क् नावागे़न् चइःत् ने़स्‍सुरो,

हे़क्‍क्‍याङ् खुने़ॽ कुइङ्‌जाङ्‌लाम्‍बा

के़रे़क् पाःन्‍हाॽ पोःक्‍खे़रो॥

१० यहवे दाङ्‌बे़ल्‍ले़ इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ चोःक्‍मा मे़गोःत्‍तुबा

याःम्‍बक्‍हाॽ फोःत्‍तु पिरुसिरो॥

हे़क्‍क्‍याङ् मे़सोःक्‍तुबा मे़इःत्‍तुबा पाःन्‍हाॽ

कुसुम् मे़न्‍दम्‍मनाबा चोगु पिरुसिरो॥

११ कर यहवे दाङ्‌बे़ल्‍ले़ कुनिङ्‌सेःक्‍हाॽ सदादिङ् वाॽरो,

हे़क्‍क्‍याङ् कुसिक्‍लुङ्‌मोबा कुनिङ्‌वाॽ पाःन्‍हाॽ

आभे़ल्‍ले़ थारिक्‍साङ् वाॽरो॥

१२ यहवे दाङ्‌बान् आनिॽ निङ्‌वाॽफुमाङ्‌लो

के़लॽबा इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ मुॽइसाबासिरो,

खुने़ॽ कुलक् खोसे़ सेगुसिबाहाॽआङ् मुॽइसाबासिरो॥

१३ यहवे दाङ्‌बान् साङ्‌ग्राम्‍पेदाङ्‌लाम् यो ओमरो,

हे़क्‍क्‍याङ् के़रे़क् मे़न्‍छाम् सुवाङ्‌हाॽ निसुसिरो॥

१४ खुने़ॽ आबाङे कुयुङ्‌मादे़न्‍नोलाम्

इक्‍सादिङ् खाम्‍बेःक्‍मो के़युङ्‌बा

के़रे़क् मनाहाॽ ओमे़त्‍तुसिरो॥

१५ खुने़ॽ के़रे़क्‍ले़ खुनिॽ निङ्‌वाॽ

के़इःप्‍पा सिक्‍लुङ्‌मान् चोगुरो,

हे़क्‍क्‍याङ् खे़ङ्‌हाॽरे़ खुनिॽ याःम्‍बक्‍किन्

खुने़ॽ कुसिङ् निःत्‍तुरो॥

१६ हाङ्‌ङिल्‍ले़ यरिक् थक्‍सुबाहाॽ

कत्‍तुसिबाल्‍ले़रक् थङ् नाःम्‍मा मे़सुक्‍तुन्‍लो,

हे़क्‍क्‍याङ् थक्‍सुबान् के़धुम्‍बा चोःक्‍साङ्

खुने़ॽ से़ःप्‍सिङ्‌मा मे़सुक्‍ने़ल्‍लो॥

१७ अन्‍हाॽलाम्‍बा थङ् चोःक्‍मा नाःन्‍दे़त्

फाॽआङ् इःप्‍माग हने़रक्‍लो,

खे़न् अन्‍हाॽ के़धुम्‍बा मे़जोःक्‍साङ्

हाःत्‍ताङ् से़ःप्‍मा मे़न्‍छुक्‍तुल्‍लो॥

१८ कर यहवे दाङ्‌बे़ल्‍ले़ कुइङ्‌जाङ् के़इःप्‍पा के़नाःप्‍पा

हे़क्‍क्‍याङ् खुने़ॽ से़क्‍खा लुङ्‌माॽ आदुक् फाॽआङ्

खुने़ॽओ निङ्‌वाॽ के़युङ्‌बाहाॽ कम्‍ब्राङ् मे़त्‍तुसिरो॥

१९ खुने़ॽ खे़ङ्‌हाॽ सिमालाम् से़ःप्‍तुसिरो,

हे़क्‍क्‍याङ् साक्‌वाःन्‍नो कुहिङ्‌वे़त् कत्‍तुसिरो॥

२० यहवे दाङ्‌बे़ल्‍ले़ कुलाम्‍मिन् ओमे़त्‍तुम्‍बे़रो,

खुने़ॽए आनिगे फाॽरिगे़ हे़क्‍क्‍याङ् थेःक्‍तिगे़रो॥

२१ खुने़ॽ चोगुबा पाःन्‍हाॽरे़ चोगुल्‍ले़ सःत्‍तिगे़रो,

थेआङ्‌भे़ल्‍ले़ कुसेसे मिङ्‌ङो ताःक्‍पो चोगुम्‍बे़रो॥

२२ यहवे दाङ्‌बाए, आनिगे खे़ने़ॽओ निङ्‌साङ् चोगुम्‍बे़रो,

से़क्‍खाबा के़मिःम्‍जिन् सदादिङ् आनिगे़नु वाॽररो॥

यहवे दाङ्‌बान् के़नुॽबा चोक्

दाउदे़न् अबिमेले़क्‍किल्‍ले़ कुदगि के़नाङ्‌बा ले़ङ्‌सिङ्‌ङाङ् खुने़ॽ नाःत्‍तुदेसु॥ हे़क्‍क्‍याङ् खुने़ॽ ले़रुधआङ् पेघे़रे़ल्‍ले़ दाउदरे़ साप्‍तुबा निङ्‌वाॽफुसाम्‍लो

३४

आभे़ल्‍ले़साङ् यहवे दाङ्‌बान् नुगे़न् पिरुङ्‌लो,

चक्‍मे़ल्‍लॽए कुनारा फोसुङ्‌लो॥

२ आङ्‌गाॽग खुने़ॽ चोगुबा याःम्‍बक्‍किल्‍ले़

लागि कुनारा फोसुङ्‌लो॥

तुक्‍खे लाक्‍खे के़जाबाहाॽरे़ कुनारा

फोसुङ्‌बान् मे़घे़प्‍सुआङ् मे़सःत्‍लरो॥

३ आङ्‌गाॽनु सोरिक् यहवे दाङ्‌बान् मिमिदिङ् पिरे़म्‍मे़ॽओ

हे़क्‍क्‍याङ् आनिॽ सोसोरिक् कुमिङ्‌ङिन् थाःङ् फोःक्‍खुम्‍लो॥

४ आङ्‌गाॽ यहवे दाङ्‌बान् कोःत्‍तुङ्‌लो,

हे़क्‍क्‍याङ् खुने़ॽ नुगप् पिराङ्‌लो,

के़रे़क् आगिमा आयङ्‌माहाॽ खे़त्‍तुदेसुरो॥

५ खुने़ॽ ओगे़मे़प्‍पाहाॽरे़ खुनिॽ नारान्

सःप्‍मारे़ चाङ्‌जाङ् लॽरो,

हे़क्‍क्‍याङ् आभे़ल्‍ले़आङ् खे़ङ्‌हाॽरे़ खुनिॽ नारान्

नाधामाल्‍ले़ सोरो मे़लॽने़ल्‍लो॥

६ चुङ्‌जिगे़न् ये़त्‍छा साहाॽरे़ यहवे दाङ्‌बान्

पेलि मे़भाक्‍तुबे़न् खे़प्‍सुरो,

हे़क्‍क्‍याङ् खे़ङ्‌हाॽरे़ के़रे़क् खुनिॽ तुक्‍खे लाक्‍खेहाॽ

खे़त्‍तुदेसु पिरुसिआङ् से़ःप्‍तुसिरो॥

७ यहवे दाङ्‌बान् मिङ्‌सो इङ्‌धाङ् के़बिबाहाॽ

खुने़ॽ कुमाङ्‌लाइङ्‌बाल्‍ले़ कब्रिङ् कबुसिरो,

हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽ से़ःप्‍तुसिरो॥

८ यहवे दाङ्‌बान् साॽरिक् के़नुॽबा चोःक्‍पा पाःन्‍निन्

खे़ने़ॽ आबाङे साॽरे़आङ् ओमे़त्‍ते़ॽओ,

खुने़ॽओ के़इःम्‍सिङ्‌बाहाॽ मुॽइसाबासिरो॥

९ यहवे दाङ्‌बे़ल्‍ले़ कुसेसे मनासे,

खुने़ॽ मिङ्‌सो इङ्‌धाङ् पिरे़म्‍मे़ॽओ,

थेआङ्‌भे़ल्‍ले़ खुने़ॽ मिङ्‌सो इङ्‌धाङ् के़बिबाहाॽरे़

चाहाब् के़जोःक्‍पा के़रे़क् पाःन्‍हाॽ मे़घोसुरो॥

१० के़धुम्‍बा केबाहाॽ साक्‍मे़न्‍जा पोङ्‌मा मे़सुक्‍लो,

कर यहवे दाङ्‌बान् के़गोःप्‍पाहाॽग

आक्‍तङ्‌बा नुबा पाःन्‍हाॽ खोमा के़बोङ्‌बा

वाॽसाङ् के़साक्‍पो मे़न्‍धाने़न्‍लो॥

११ आस्‍सासे, त्‍ये़म्‍मे़ॽआङ् आबाःन्‍निन् खे़प्‍से़म्‍मे़ॽओ,

यहवे दाङ्‌बान् मिङ्‌सो इङ्‌धाङ् पिमा हुॽनिङ्‌लो॥

१२ खिनिॽ लुम्‍मो हाःत्‍ले़ यरिक् हिङ्‌मा कुसिराॽथाङ्‌बे

हे़क्‍क्‍याङ् नुॽमादामा निङ्‌वाॽ चोगुबे?

१३ खे़न् ताप्‍फे़ःम्‍बा पान् मे़बाःत्‍ने़ल्‍लरो

हे़क्‍क्‍याङ् इङ्‌ले़क् पाःन्‍नाङ् मे़बाःत्‍ने़ल्‍लरो॥

१४ ताप्‍फे़ःम्‍बा याःम्‍बक् चोःक्‍मालाम्

नुःक्‍खे़ॽआङ् नुबा याःम्‍बक् चोगे़ॽओ,

हे़क्‍क्‍याङ् वेॽहाॽनु सनारुङ्‌ङो वये़ॽओ॥

१५ यहवे दाङ्‌बे़ल्‍ले़ साम्‌योबाहाॽ ओमे़त्‍तुसिरो,

हे़क्‍क्‍याङ् खे़ङ्‌हाॽरे़ मे़जोगुबा पेलिन् खे़प्‍सुरो॥

१६ कर यहवे दाङ्‌बे़ल्‍ले़ ताप्‍फे़ःम्‍बा

याःम्‍बक् के़जोःक्‍पाहाॽ अत्‍तुसिरो,

हे़क्‍क्‍याङ् खे़ङ्‌हाॽ निङ्‌वाॽआङ् मे़न्‌याक्‍के

थारिक् इक्‍सा खाम्‍बेःक्‍कोलाम् मासुसिरो॥

१७ साम्‌योबाहाॽरे़ यहवे दाङ्‌बान्

पेलि मे़भाक्‍तुल्‍ले़ खुने़ॽ खे़प्‍सुरो,

हे़क्‍क्‍याङ् खे़ङ्‌हाॽरे़ खुनिॽ के़रे़क् तुक्‍खे लाक्‍खेहाॽ

खे़त्‍तुदेसुआङ् से़ःप्‍तुसिॽरो॥

१८ कुनिङ्‌वाॽ के़दुक्‍पाहाॽरे़

खुनिॽ पेसाङ् यहवे दाङ्‌बान् वाॽरो,

हे़क्‍क्‍याङ् कुनिङ्‌साङ् के़बुक्‍पाहाॽ

के़रे़क् खुने़ॽ से़ःप्‍तुसिरो॥

१९ साम्‌योबा मनान् यरिक्

इनोगे़न् तुक्‍खे लाक्‍खेरे़ ते़त्‍तुसाङ्

यहवे दाङ्‌बे़ल्‍ले़ के़रे़क् पिसाङ्‌लाम् खे़न् से़ःप्‍तुरो॥

२० यहवे दाङ्‌बे़ल्‍ले़ खे़ल्‍ले़ के़रे़क् कुये़प्‍पाहाॽ से़ःप्‍तुरो,

खे़न् कुये़प्‍पाहाॽ थिक्‍काङ् मे़जे़क्‍ने़ल्‍लो॥

२१ कुइगे़भे़म्‍बा मनाहाॽ खुनिॽ आबाङे

फे़न्‌याःम्‍बक्‍किल्‍ले़ मे़क्‍खुसिरो,

हे़क्‍क्‍याङ् साम्‌योबा मना

के़जिःप्‍पाहाॽरे़ खुम्‍दिङ् मे़घोसुरो॥

२२ यहवे दाङ्‌बे़ल्‍ले़ कुसेवारोबाहाॽ से़ःप्‍तुसिरो,

खुने़ॽओ इःम्‍सिङ्‌से़ के़दाबाहाॽ मे़दाङ्‌लो॥

निङ्‌वाॽफुमाङ्‌ङिल्‍ले़ कुदोःप्‍मा खासे़न् लोःन्‍दुर फाॽआङ् पेलि फाक्‍मा

दाउदरे़ साप्‍तुबा निङ्‌वाॽफुसाम्‍लो

३५

यहवे दाङ्‌बाए, आङ्‌गाॽ के़अप्‍पाहाॽ खे़ने़ॽआङ् अत्‍ते़से़ॽओ,

हे़क्‍क्‍याङ् आङ्‌गाॽनु थङ् के़जोःक्‍पाहाॽनु थक्‍ते़ॽओ॥

२ से़ःप्‍सिङ्‌मा चाङ् चाक्‍खे़ॽआङ् खोन् याङ्‌सिङे़ॽओ,

हे़क्‍क्‍याङ् आभाॽसे़ ये़म्‍सिङ्‌ङे़ॽओ॥

३ आङ्‌गाॽ के़नाःप्‍पाहाॽ थुप्‍मासि लक्‍मासिरे़ लागि

लाःक् नु ये़न्‍हाॽ याङ्‌सिङे़ॽओ,

हे़क्‍क्‍याङ् आयाम्‍साम्‍मिन् मे़त्‍ते़ॽओ,

“आङ्‌गाॽ के़से़न्‍लप् दाङ्‌बाआरो॥”

४ आङ्‌गाॽ से़प्‍मा के़गोःप्‍पाहाॽ सिरिङ्‌ममो मे़धाररो,

हे़क्‍क्‍याङ् खुनिॽ चाःत्‍थि पेःक्‍लरो॥

आङ्‌गाॽ इजोओ थामा के़गोःप्‍पाहाॽ खे़त्‍छिङ्‌मा पोङ्‌लरो

हे़क्‍क्‍याङ् खे़ङ्‌हाॽ मे़नाक्‍लरो॥

५ खे़ङ्‌हाॽ सुरित् केजङ्‌ङिल्‍ले़ फे़सुबा

याॽसिप् कुइसिःक् मे़बोङ्‌लरो,

हे़क्‍क्‍याङ् यहवे दाङ्‌बे़ल्‍ले़ कुमाङ्‌लाइङ्‌बाल्‍ले़

खे़ङ्‌हाॽ नाःत्‍तुदेसुसिररो॥

६ खागे़माक्‍पा नु के़ले़ःम्‍बा लाम्‍मो

खे़ङ्‌हाॽ लाङ्‌घेःक्‍मा पोङ्‌लरो,

हे़क्‍क्‍याङ् यहवे दाङ्‌बे़ल्‍ले़ कुमाङ्‌लाइङ्‌बाल्‍ले़

खे़ङ्‌हाॽ सावा ये़क्‍कप् नाःत्‍तुसिररो॥

७ खे़ङ्‌हाॽ थेआङ् मे़म्‍मे़त्‍छिङ्‌ङे इमे़युक्‍ताङ्‌लो,

हे़क्‍क्‍याङ् खे़ङ्‌हाॽरे़ थेनाधे आङ्‌गाॽ

से़प्‍मा फाॽआङ् लुम्‍बात् मे़दयुरो॥

८ हक्‍चघत् खे़ङ्‌हाॽओ सिमा मे़क्‍मा ताररो,

खे़ङ्‌हाॽरे़ आङ्‌गाॽ आसे़त्‍छे़ मे़न्‍निए

मे़युक्‍ताक्‍ङ्‌बा इजोओ आबाङे मे़धाररो,

हे़क्‍क्‍याङ् आबाङे खे़न् लुम्‍बाःत्‍तो मे़धाआङ् मे़मे़क्‍लरो॥

९ हे़क्‍क्‍याङ् यहवे दाङ्‌बे़ल्‍ले़ चोगुल्‍ले़ आनिङ्‌वाॽ तारो,

हे़क्‍क्‍याङ् खुने़ॽ से़ःप्‍ताङ्‌बाओ साॽरिक् सःत्‍तारो॥

१० आसिक्‍लुङ्‌मोलाम् यहवे दाङ्‌बान् अक्‍खे मे़त्‍तुङ्‌लो,

“यहवे दाङ्‌बाए, खे़ने़ॽ हे़क्‍तङ्‌बा हात् वाॽआङ्‌बे?

के़धुम्‍बाहाॽरे़ मे़न्‍धुम्‍मनाबाहाॽ ताप्‍फे़ःल्‍लिक् मे़मे़त्‍तुसिल्‍ले़

खे़ने़ॽ मे़न्‍धुम्‍मनाबाहाॽ के़से़ःप्‍तुसिरो,

हे़क्‍क्‍याङ् कुइगे़भे़म्‍बाहाॽरे़ याङ्‌गे़साॽबाहाॽ तुक्‍खे मे़जाःत्‍तुसिल्‍ले़

खे़ने़ॽ याङ्‌गे़साॽबाहाॽ के़नाङुसिरो॥”

११ कुइगे़भे़म्‍बा मनाहाॽरे़ आङ्‌गाॽ पाःन्‍मे़धिक्‍कारो,

हे़क्‍क्‍याङ् आनिङ्‌वाॽरे़ मे़धाप्‍तुम्‍बा पाःन्‍हाॽओ

आङ्‌गाॽ आप्‍तिक् मे़गुःत्‍तारो॥

१२ खे़ङ्‌हाॽरे़ नुबा याःम्‍बक् चोगुङ्‌साङ्

आङ्‌गाॽ ताप्‍फे़ःल्‍लिक् मे़मे़त्‍तारो,

हे़क्‍क्‍याङ् आनिङ्‌साङ् पुक्‍ल मे़याःन्‍नारो॥

१३ हे़क्‍केसाङ् खे़ङ्‌हाॽ मे़दुगे़ मे़लाःक्‍ते़ल्‍ले़

आङ्‌गाॽ मेरिङ् थक्‍मा चाङ् चाक्‍सिङ्‌ङाङ्‌लो॥

हे़क्‍क्‍याङ् तःक्‍ने़त्‍तो युङाङ्‌ङाङ् तुक्‍खे चाःत्‍छिङ्‌ङाङ्‌लो,

आधेगेःक्‍किन् इर्घुॽ मे़त्‍तुङ्‌ङाङ् तुवा चोगाङ्‌लो॥

१४ आङ्‌गाॽ आन्‍जुम् इग्र आन्‍साॽरे़ कुलागि

मेरिङ् थक्‍ताङ्‌बा कुइसिःक्

आङ्‌गाॽ मेरिङ् चोःक्‍नु लाङ्‌घेगाङ्‌लो॥

आबाङे आम्‍मारे़ कुलागि हाबाङ्‌बा कुइसिःक्

आनारान् सोरो मे़त्‍तुङ्‌ङाङ् मेरिङ् थक्‍ताङलो॥

१५ कर के़साक्‍पा तुमाङ्‌ङिल्‍ले़ मे़सःत्‍ते़रो,

हे़क्‍क्‍याङ् आङ्‌गाॽ कुनामे़न्‍छाॽ मे़प्‍मारे़ लागि

खे़ङ्‌हाॽ आगब्रिङ् मे़जुप्‍से़रो॥

कुसिङ् मे़निःत्‍तुङ्‌सिङ्‌ङिन्‍बा मनाहाॽरे़

आङ्‌गाॽ चक्‍मे़ल्‍लॽए मे़हिप्‍ताङ्‌लो॥

१६ निङ्‌वाॽफुमाङ्‌ङिन् कुसिङ् मे़न्‍निप्‍नाबा मना हे़क्‍के

खे़ङ्‌हाॽरे़ आङ्‌गाॽ कुनामे़न्‍छाॽ मे़मे़त्‍ताङ्‌लो,

खे़ङ्‌हाॽरे़ खुनिॽ हाबोॽबान् मे़ये़ःक्‍खुर

आङ्‌गाॽ साॽरिक् मे़जिःत्‍ताङ्‌लो॥

१७ यहवे दाङ्‌बाए, आभे़ल्‍ले़ थारिक् ओरक्‍के़मबे?

खे़न् केबा हे़क्‍तङ्‌बाहाॽरे़ से़प्‍मा मे़गोःत्‍तारो,

आङ्‌गाॽ से़ःप्‍ताङ्‌ङे़ॽओ॥

१८ हे़क्‍क्‍याङ् खे़ने़ॽ से़वा मे़प्‍मारे़ लागि

के़जुम्‍बा के़रे़क् मनाहाॽरे़ खुनिॽ तगि

आङ्‌गाॽ खे़ने़ॽ नुगे़न् पिने़रो,

यरिक् मनाहाॽ लुम्‍मोलाम् के़नारा फोसुङ्‌लो॥

१९ मे़न्‌वाॽमना पान् के़बाःप्‍पा आनिङ्‌मिहाॽ

आङ्‌गाॽ हारि ताआल्‍ले़ सःप्‍मा मे़ङ्‌घोने़ल्‍लरो॥

थेनाधे आङ्‌गाॽ के़जिःप्‍पाहाॽरे़ तुक्‍खे चाआल्‍ले़

कुनामे़न्‍छाॽ मे़प्‍मा मे़ङ्‌घोआन्‍लरो॥

२० खे़ङ्‌हाॽ तङ्‌मा पाःन्‍ने मे़म्‍बाःत्‍ने़ल्‍लो,

कर स्‍वाःत् के़युङ्‌बा मनाहाॽ मे़न्‌वाॽमनाबा

पान् मे़मे़त्‍तुसिआङ् इओ मे़धासुसिरो॥

२१ खे़ङ्‌हाॽरे़ खुनिॽ मुरान् हा मे़मे़त्‍तुआङ्

आङ्‌गाॽ अक्‍खेलॽरिक् पाःन्‍मे़धिक्‍कारो,

“खे़ने़ॽ थे के़जोगु, खे़न् आनिगे निसुम्‍बे़रो!”

२२ यहवे दाङ्‌बाए, खे़ने़ॽ कन् के़निसुआङ् के़वाॽरो,

कल्‍ले़चोगुल्‍ले़ दाङ्‌बे, स्‍वाःत् मे़युङे़न्‍ने़ॽओ,

आङ्‌गाॽलाम् माःङ्‌घा मे़बेगे़न्‍ने़ॽओ॥

२३ पोगे़ॽओ, दाङ्‌बे! हे़क्‍क्‍याङ् से़ःप्‍ताङ्‌ङे़ॽओ,

आनिङ्‌वाॽफुमाङ्‌ङे! नाङाङ्‌ङे़ॽर पारे़ॽओ॥

२४ यहवे दाङ्‌बा आनिङ्‌वाॽफुमाङ्‌ङे,

खे़ने़ॽ साम्‌योबा के़जोःक्‍लो,

आङ्‌गाॽ आआप्‍तिक् होप् फाॽआङ्

आङ्‌गाॽ ले़प्‍साङ् खासे़न् लोःन्‍दाङ् पिराङ्‌ङे़ॽओ,

आनिङ्‌मिहाॽरे़ कुनामे़न्‍छाॽ मे़प्‍मा मे़ङ्‌घोआन्‍लरो॥

२५ खे़ङ्‌हाॽरे़ खुनिॽ निङ्‌वाॽओ,

“लु, चोःक्‍मा कोःत्‍तुम्‍बे़बा पाःन्‍निन् के़रे़रो”

लॽमा मेङ्‌घोने़ल्‍लरो॥

इग्र “आनिगे खे़न् नाःत्‍तुम्‍देसुम्‍बे़रो!”

लॽमा मेङ्‌घोने़ल्‍लरो॥

२६ आङ्‌गाॽ के़साक्‍पा तुमुङ्‌ङिल्‍ले़

के़एःप्‍पाहाॽ के़रे़क् खुनिॽ नाधाररो

हे़क्‍क्‍याङ् खे़ङ्‌हाॽ मे़नाक्‍मे़बेःक्‍लरो॥

आङ्‌गाॽ के़नाःम्‍बाहाॽ के़रे़क्

सिरिङ्‌ममा पोङ्‌ङाङ् खुनिॽ नाधाररो॥

२७ आत्‍तिन्‍हाॽरे़ साम्‌योबा चोःक्‍का के़लॽबा

निङ्‌वाॽ मे़इःत्‍तु खे़ङ्‌हाॽ मे़सःत्‍ताङ् मे़अःक्‍लरो॥

खे़ङ्‌हाॽरे़ चक्‍मे़ल्‍लॽए अक्‍खे मे़बाःत्‍तुररो,

“यहवे दाङ्‌बे़ल्‍ले़ कुनारा पोररो,

खुने़ॽ कुसेवारोबान् नुॽदाःल्‍ले़ कुनिङ्‌वाॽ तारो॥”

२८ आङ्‌गाॽ खे़ने़ॽ साम्‌योबा के़जोक्

के़लॽबा पाःन्‍निन् पाःत्‍तुङ्‌लो,

हे़क्‍क्‍याङ ले़न्‍दिक् नाम्‍धाधा के़नारा फोसुङ्‌लो॥

यहवे दाङ्‌बान् कुसुत्‍ना के़नुॽबा चोक्

साम्‍लो के़हुॽबाल्‍ले़ कुलागि यहवे दाङ्‌बे़ल्‍ले़ कुसे़वारोबा दाउदरे़ साप्‍तुबा निङ्‌वाॽफुसाम्‍लो

३६

ताक्‍के़भे़ॽबा मनाःल्‍ले़ कुसिक्‍लुङ्‌मो फे़न्‍निङ्‌वाॽ इःत्‍तुरो,

खे़ल्‍ले़ निङ्‌वाॽफुमाङ्‌ङिन् मिङ्‌सो इङ्‌धाङ् मे़बिरुन्‍लो॥

२ खे़न् आबाङे साॽरिक् चम्‍सिङ्‌बाल्‍ले़ चोगुल्‍ले़

निङ्‌वाॽफुमाङ्‌ङिल्‍ले़ आलायोन् मे़निसुन्‍लो

हे़क्‍क्‍याङ् आप्‍तिक्‍काङ् मे़गुःत्‍तान् के़लॽबा निङ्‌वाॽ इःत्‍तुरो॥

३ खे़ल्‍ले़ पाःत्‍तुबा पाःन्‍हाॽ ताप्‍फे़ःम्‍बा नु इङ्‌ले़क्‍क्‍या चोक्‍लो,

खे़ल्‍ले़ सिक्‍कुम् निङ्‌वाॽ नु नुबा याःम्‍बक् चोःक्‍मा ले़रुदेसुआङ् वाॽरो॥

४ खे़न् कुने़त्‍नाओ ने़ःल्‍ले़ फे़न् पाःन्‍हाॽ चोःक्‍मा निङ्‌वाॽ चोगुरो,

खे़ल्‍ले़ नुबा याःम्‍बक् मे़जोगुल्‍लो,

हे़क्‍क्‍याङ् फे़न्‌याःम्‍बक् चोःक्‍मा आभे़ल्‍ले़आङ् मे़ले़रुन्‍लो॥

निङ्‌वाॽफुमाङ्‌ङिन् के़नुॽबा चोक्

५ यहवे दाङ्‌बाए, चक्‍मे़ल्‍लॽए

मनाहाॽ लुङ्‌माॽ के़दुक्‍तुसिबा पाःन्‍निन्

साङ्‌ग्राम्‍पेदाङ् थारिक् के़रे़आङ् वाॽरो॥

हे़क्‍क्‍याङ् नसाःन्‍साबा के़जोःक्‍पा पाःन्‍निन्

ताङ्‌साक्‍पो थारिक् से़रे़आङ् वाॽरो॥

६ के़साम्‌योबा याःम्‍बक्‍किन् माःङ्‌घालाम्

निगे़दे़प्‍पा केःम्‍बा कोःक्‍मा कुइसिःक् चोक्‍लो,

हे़क्‍क्‍याङ् के़घासे़न् चोःक्‍मा याःम्‍बक्‍किन्

केःम्‍बा वरःङ् कुइसिःक् चोक्‍लो॥

यहवे दाङ्‌बाए, खे़ने़ॽए मे़न्‍छाम्

याप्‍मिहाॽ नु थक्‍साहाॽ के़से़ःप्‍तुसिरो॥

७ खे़ने़ॽ चक्‍मे़ल्‍लॽए मनाहाॽ लुङ्‌माॽ के़दुक्‍तुसिबा

पाःन्‍निन् साॽरिक् इमे़ल्‍लुङ्‌बा चोक्‍लो!

मे़न्‍छाम् याप्‍मिसाहाॽरे़ के़लाप्‍हाॽओ इःम्‍सिङ्‌मा मे़घोसुरो॥

८ के़हिम्‍मो वे़त्‍ते़सरे़ के़वाॽबा यरिक्

कुजाहाॽ खे़ङ्‌हाॽ चामा के़बिरुसिरो,

हे़क्‍क्‍याङ् वहःङ् कुइसिःक् के़गुङ्‌बा के़युबा

के़नुॽमा के़दामालाम् खे़ङ्‌हाॽ च्‍वाःत् के़धुङ्‌घुसिरो॥

९ थेआङ्‌भे़ल्‍ले़ खे़ने़ॽए के़रे़क् ने़त्‍तिगे़न् हिङ्‌मन्‍ले़ कुबुन्‍ने़रो,

के़ओःत्‍तिःल्‍ले़ आनिगे थोॽरिगे़आङ् निसुम्‍बे़रो॥

१० आत्‍तिन्‍हाॽरे़ खे़ने़ॽ कुसिङ् के़म्‍निःत्

खे़ङ्‌हाॽ खे़ने़ॽ लुङ्‌माॽ तुक्‍ते़से़ॽओ,

हे़क्‍क्‍याङ् के़साम्‌योबा कुदोःप्‍मा निङ्‌वाॽ

के़गप्‍पाहाॽ मे़नुॽमे़दार याःन्‍दे़से़ॽओ॥

११ आङ्‌दिङ् के़लॽबा मनाहाॽरे़ लाःक्‍मा मे़ङ्‌घोआन्‍लरो,

हे़क्‍क्‍याङ् कुइगे़भे़म्‍बाहाॽरे़ नाःप्‍मादेमा मे़ङ्‌घोआन्‍लरो॥

१२ फे़न्‌याःम्‍बक् के़जोःक्‍पाहाॽ मे़जोःन्‍दे़आङ्

सल्‍लिक् मे़स्‍सरे़आङ् मे़ने़रो,

खे़ङ्‌हाॽग पोःक्‍मै मे़न्‍छुक्‍के थारिक् मे़धाम्‍सिङ्‌लो॥

निङ्‌वाॽफुमाङ्‌ङिल्‍ले़ कुदोःप्‍मा मनाहाॽ मुॽइसाम् पिरुसि

दाउदरे़ साप्‍तुबा निङ्‌वाॽफुसाम्‍लो

३७

ताक्‍के़भे़ॽबा मनाहाॽ के़निसुसिल्‍ले़ के़निङ्‌वाॽ तुक्‍खे मे़ज्‍ये़न्‍ने़ॽओ,

खे़न् ताप्‍फे़ःम्‍बा याःम्‍बक् के़जोःक्‍पाहाॽ नामे़हे़त्‍ते़से़न्‍ने़ॽओ॥

२ थेआङ्‌भे़ल्‍ले़ खे़ङ्‌हाॽ वहित् मे़धाने़न्‍निल्‍ले़

याःन्‍सुङ्‌हाॽ हाराए हेबेःक्‍पा कुइसिःक् हाराए मे़मा मे़बेःक्‍लो,

खारक् के़भे़क्‍पा फुङ्‌हाॽ इले़म्‍बेःक्‍पा कुइसिःक् हाराए मे़सिरो॥

३ यहवे दाङ्‌बान् ताःक्‍पो चोगे़ॽआङ् वे़ॽहाॽ नुरिक् मे़त्‍ते़से़ॽओ,

हे़क्‍केलॽरिक् लाजेॽओ के़युङ्‌ङाङ् से़ःप्‍सिङ्‌मा के़घोसुरो॥

४ यहवे दाङ्‌बाओ खे़ने़ॽ सःत्‍ते़ॽओ,

हे़क्‍क्‍याङ् खुने़ॽए निङ्‌वाॽओ के़इःत्‍तुबा पाःन्‍हाॽ के़त्‍तु के़बिरो॥

५ के़लाम्‍मिन् यहवे दाङ्‌बाओ तोःन्‍दे़ॽओ

हे़क्‍क्‍याङ् खुने़ॽए ताःक्‍पो चोगे़ॽओ,

हे़क्‍क्‍याङ् खे़न् पाःन्‍हाॽ चोःक्‍मा खुने़ॽ के़भाॽरो॥

६ खे़ने़ॽ साम्‌योबा के़जोःक्‍पा पाःन्‍निन्

तानाम्‍बा नाम् कुइसिःक् ओःत्‍ल याःन्‍दुरो,

हे़क्‍क्‍याङ् कुदोःप्‍मा के़घासे़न्‍निन्

ले़न्‍दिक्‍पा नाम् कुइसिःक् चोगुरो॥

७ यहवे दाङ्‌बे़ल्‍ले़ कुदगि स्‍वाःत् युङे़ॽओ

हे़क्‍क्‍याङ् नासि थःत्‍ते़ॽर खुने़ॽ हाङ्‌घे़ॽओ॥

मनाःल्‍ले़ ताप्‍फे़ःम्‍बा लाम् नाःप्‍मा थाःत्‍तुल्‍ले़

हे़क्‍क्‍याङ् खे़ल्‍ले़ ताप्‍फे़ःम्‍बा पाःन्‍हाॽ चोगुल्‍ले़

खे़ने़ॽ के़निङ्‌वाॽ तुक्‍खे मे़ज्‍ये़न्‍ने़ॽओ॥

८ के़याःक् मे़ले़ॽरे़न्‍ने़ॽ, के़सिक् मे़भोःक्‍खे़न्‍ने़ॽओ,

मुरा मे़दोसे़न्‍ने़ॽ, खे़ल्‍ले़ग ताप्‍फे़ःम्‍बा चोःक्‍मा आबाङ्‌लो॥

९ थेआङ्‌भे़ल्‍ले़ ताप्‍फे़ःम्‍बा याःम्‍बक् के़जोःक्‍पाहाॽ मे़मे़क्‍लो,

कर यहवे दाङ्‌बे़ल्‍ले़ कुलाम् ओगे़मे़प्‍पाहाॽरे़

लाजेॽ सिङ्‌बुङ्‌हाॽ मे़युक्‍तुरो॥

१० सप्‍फाआङ् कुइगे़भे़म्‍बाहाॽग खे़प्‍मो मे़न्‌वाॽने़ल्‍लो,

खे़ङ्‌हाॽ खे़ने़ॽ के़गोःत्‍तुसिसाङ् के़ङ्‌घोसुन्‍छिल्‍लो॥

११ कर चुङ्‌जिगे़न् नःम्‍नःम्‍बाहाॽरे़ लाजेॽसिङ्‌बुङ् मे़युक्‍तुरो,

हे़क्‍क्‍याङ् साॽरिक् मे़नुॽमे़दाआङ् मे़सःत्‍लो॥

१२ कुइगे़भे़म्‍बाहाॽरे़ कुदोःप्‍मा मनाहाॽ इजोओ थामा मे़गोःत्‍तुसिरो

हे़क्‍क्‍याङ् खुनिॽ हाबोॽबान् मे़ये़ःक्‍खुर साॽरिक् मे़जिःत्‍तुसिरो॥

१३ कर दाङ्‌बान् खे़ङ्‌हाॽ निसुसिआङ् एःत्‍लो,

थेआङ्‌भे़ल्‍ले़ खे़ङ्‌हाॽरे़ खुनिॽ मे़क्‍मा ये़न् तार पत्‍लो॥

१४ तुक्‍खे के़जाबाहाॽ नु याङ्‌गे़साॽबाहाॽ

हे़क्‍क्‍याङ् से़क्‍खाबा लाम्‍मो लाङ्‌गे़घेःक्‍पाहाॽ

से़प्‍मासि फाॽआङ् ताक्‍के़भे़ॽबाहाॽरे़ ताभेन् मे़भिःक्‍खुरो

हे़क्‍क्‍याङ् खे़ङ्‌हाॽरे़ लिओ तोःङ्‌ङिन् मे़भत्‍छुरो॥

१५ कर खे़ङ्‌हाॽरे़ खुनिॽ ताभेःल्‍ले़

खुन्‍छिॽ आप्‍फेक् लुङ्‌मान् लस्‍सुरो,

हे़क्‍क्‍याङ् खुनिॽ तोःङ् लिहाॽ ए़क्‍लो॥

१६ ताक्‍के़भे़ॽबाहाॽरे़ मे़गत्‍तुबा यरिक् याङ्‌साकुन्‍धेःन्‍नुःल्‍ले़ग

साम्योनिबाहाॽरे़ मे़गत्‍तुबा च्‍यॽसिक् पाःन्‍हाॽए नुबारो॥

१७ थेआङ्‌भे़ल्‍ले़ ताक्‍के़भे़ॽबाहाॽरे़ खुनिॽ हुक्‍हाॽ ए़क्‍लो

कर यहवे दाङ्‌बे़ल्‍ले़ साम्‌योबाहाॽ से़ःप्‍तुसिरो॥

१८ यहवे दाङ्‌बे़ल्‍ले़ कुदोःप्‍मा मनाहाॽ ओमे़त्‍तुसिरो,

हे़क्‍क्‍याङ् खुने़ॽ पिरुसिबा लक्‍किन्

सदादिङ्‌ले़ लागि खे़ङ्‌हाॽरे़न् पोङ्‌लो॥

१९ ये़त्‍तुक्‍खे चामा ये़म् ताःल्‍ले़ खे़ङ्‌हाॽ सिरिङ्‌ममो मे़न्‍धाने़न्‍लो,

हे़क्‍क्‍याङ् साक् तासाङ् खे़ङ्‌हाॽरे़ यरिक् कुजा मे़गत्‍तुरो॥

२० कर ताक्‍के़भे़ॽबाहाॽग मे़सि मे़बेःक्‍लो,

ताम्‍भुङ्‌ङोबा फुङ् कुइसिःक्

यहवे दाङ्‌बे़ल्‍ले़ कुनिङ्‌मिहाॽ मे़मा मे़बेःक्‍लो,

हे़क्‍क्‍याङ् खे़ङ्‌हाॽ मिःक्‍खुॽ हे़क्‍के मे़मा मे़बेःक्‍लो॥

२१ ताक्‍के़भे़ॽबा मनाहाॽरे़ सिङ्‌नात् मे़देॽरुआङ्

खुन्‍छिॽ आभे़ल्‍ले़आङ् मे़न्‍हुङुन्‍लो,

कर साम्‌योबा मनाहाॽरे़ खुनिॽ

निङ्‌वाॽ हन्‍नाङ् वेॽहाॽ मे़बिरुसिरो॥

२२ यहवे दाङ्‌बे़ल्‍ले़ मुॽइसाम् पिरुसिबाहाॽरे़

लाजेॽ सिङ्‌बुङ्‌हाॽ मे़युक्‍तुरो,

कर खुने़ॽ साङ्‌ग्रा मे़त्‍तुसिबाहाॽ मे़मे़क्‍लो॥

२३ यहवे दाङ्‌बे़ल्‍ले़ मे़न्‍छाम् याप्‍मिहाॽरे़ मे़नाःत्‍तुबा

लाम्‍मिन् कुसिराॽ थाङ्‌ने़भग्र खे़ङ्‌हाॽ से़ःप्‍तुसिरो

हे़क्‍क्‍याङ् खे़ङ्‌हाॽ मे़न्‍जोःन्‍ने़ल्‍लो॥

२४ खे़ङ्‌हाॽरे़ खुनिॽ लाङ्‌हाॽ तोःक्‍साङ् मे़न्‍जोःन्‍ने़ल्‍लो,

थेआङ्‌भे़ल्‍ले़ यहवे दाङ्‌बे़ल्‍ले़ कुहुक्‍किन्

सन्‍छुआङ् खे़ङ्‌हाॽ ते़म्‍सुसिरो॥

२५ थाङ्‌बे़न् वयाङ्, आल्‍ल काप्‍पो तुम्‍साङ्‌ङाङ् वाॽआरो,

कर यहवे दाङ्‌बे़ल्‍ले़ साम्‌योबा मनाहाॽ लाप्‍फुसुसिबा नु

खे़ङ्‌हाॽरे़ खुनिॽ सामे़न्‍छाॽहाॽरे़ मे़नाःक्‍तु मे़जबा मे़न्‍निए वाॽआरो॥

२६ आभे़ल्‍ले़साङ् खे़ङ्‌हाॽरे़ खुनिॽ निङ्‌वाॽ हन्‍नाङ्

वेॽहाॽ मे़सःत्‍ल थे़त्‍ला मे़बिरुसिरो॥

हे़क्‍क्‍याङ् खे़ङ्‌हाॽरे़ खुनिॽ सामे़न्‍छाॽहाॽरे़ हाङ्‌वामुॽइ मे़घोसुरो॥

२७ ताप्‍फे़ःम्‍बा याःम्‍बक्‍किन् ले़रे़ॽआङ् नुबा याःम्‍बक् चोगे़ॽओ,

हे़क्‍क्‍याङ् के़स्‍सा के़म्‍मे़न्‍छाॽहाॽ लाजेॽओ सदादिङ् मे़युङ्‌लो॥

२८ थेआङ्‌भे़ल्‍ले़ यहवे दाङ्‌बे़ल्‍ले़ कुदोःप्‍मा खासे़न्‍निन् कुसिराॽ थाङ्‌लो,

हे़क्‍क्‍याङ् कुसेसे मनाहाॽ आभे़ल्‍ले़आङ् मे़ले़रुन्‍सिन्‍लो॥

खे़ङ्‌हाॽ सदादिङ् खुने़ॽ से़ःप्‍तुसिआङ् मे़वाॽरो,

कर ताक्‍के़भे़ॽबाल्‍ले़ कुस्‍साहाॽग मे़मे़क्‍लो॥

२९ साम्‌योबाहाॽरे़ लाजेॽसिङ्‌बुङ् मे़युक्‍तुरो,

हे़क्‍क्‍याङ् खे़प्‍मो सदादिङ् मे़युङ्‌लो॥

३० साम्‌योबाहाॽ सिक्‍कुम्‍दिङ् निङ्‌वाॽ पान् मे़बाःत्‍लो,

हे़क्‍क्‍याङ् खे़ङ्‌हाॽ कुदोःप्‍मा खासे़न् पान् मे़बाःत्‍लो॥

३१ निङ्‌वाॽफुमाङ्‌ङिल्‍ले़ कुसाम्‌योथिम्‍हाॽ

खे़ल्‍ले़ कुनिङ्‌वाॽओ युक्‍खुरो,

हे़क्‍क्‍याङ् निङ्‌वाॽफुमाङ्‌ङिल्‍ले़ कुलाम्‍मोलाम्

खे़न् आभे़ल्‍ले़आङ् मे़ले़ःङ्‌ने़ल्‍लो॥

३२ कुइगे़भे़म्‍बाहाॽरे़ साम्‌योबा मनाहाॽ

से़प्‍मासिरे़ लागि मे़सुगुसिआङ् मे़युङ्‌लो॥

३३ कर यहवे दाङ्‌बे़ल्‍ले़ कुमनाहाॽ

खुनिॽ निङ्‌मिहाॽरे़ हुक्‍को थामा मे़बाङ्‌घुसिन्‍लो,

हे़क्‍क्‍याङ् खे़ङ्‌हाॽ खासे़न्‍नो मे़धाःल्‍ले़

आप्‍तिक् कुःप्‍मा मे़बाङ्‌घुसिन्‍लो॥

३४ यहवे दाङ्‌बान् हाङ्‌घाम्‍मे़ॽओ,

हे़क्‍क्‍याङ् खुने़ॽ कुलाम्‍मो लाङ्‌घेगे़म्‍मे़ॽओ॥

लाजेॽ सिङ्‌बुङ्‌हाॽ युक्‍मारे़ लागि खुने़ॽ थाःङ् के़भोक्‍खिरो,

कुइगे़भे़म्‍बा मनान् मे़क्‍पा खिनिॽ मिक्‍किल्‍ले़ए निसुरो॥

३५ थिक्‍ले़ङ् कुइगे़भे़म्‍बा मनाधिक्

आङ्‌गाॽ कुसिङ् निःत्‍तुङ्‌ङाङ् वये़रो,

खे़ल्‍ले़ याप्‍मिहाॽ साॽरिक् तुक्‍खे चाःत्‍तुसिरो,

खे़ङ्‌ग नुबा खाम्‍मो के़लिङ्‌बा

केःम्‍बा सिङ्‌बुङ् कुइसिःक् चोगे़रो॥

३६ कर खे़न् हाराए स्‍ये़आङ् होःप्‍ते़रो!

आङ्‌गाॽ कोःत्‍तुङ्‌साङ् खोमा मे़न्‍छुक्‍पारो॥

३७ आप्‍तिक् मे़ःन्‍नेबा मनान् निङ्‌वाॽ इःत्‍ते़ॽओ,

हे़क्‍क्‍याङ् कुदोःप्‍मा मनान् ओमे़त्‍ते़ॽओ,

मे़ङ्‌घेमना मे़न्‍धक्‍मना मनाःल्‍ले़ कुस्‍साकुए मे़वाॽरो॥

३८ कर लायो के़जोःक्‍पाहाॽ के़रे़क् मे़मे़क्‍लो,

हे़क्‍क्‍याङ् खे़ङ्‌हाॽरे़ खुनिॽ साहाॽरे़ मिङ् मारो॥

३९ यहवे दाङ्‌बे़ल्‍ले़ साम्‌योबा मनाहाॽ से़ःप्‍तुसिरो,

हे़क्‍क्‍याङ् तुक्‍खे लाक्‍खे मे़दुम्‍मिल्‍ले़ थेःक्‍तुसि से़ःप्‍तुसिरो॥

४० यहवे दाङ्‌बे़ल्‍ले़ खे़ङ्‌हाॽ फाॽरुसि हे़क्‍क्‍याङ् से़ःप्‍तुसिरो,

खुने़ॽ खे़ङ्‌हाॽ कुइगे़भे़म्‍बाहाॽलाम् से़न्‍दुसिरो,

थेआङ्‌भे़ल्‍ले़ खे़ङ्‌हाॽ खुने़ॽओ इःम्‍सिङ्‌से़ मे़बेःक्‍लो॥

तुक्‍खे के़दुम्‍बा मनाःल्‍ले़ फाक्‍तुबा पेलि

पेलिगे़न् तुवारे़ लागि दाउदरे़ साप्‍तुबा निङ्‌वाॽफुसाम्‍लो

३८

यहवे दाङ्‌बाए, के़सिक् पोःक्‍किल्‍ले़ मे़भे़ःक्‍ताङ्‌ङिन्‍ने़ॽओ,

इग्र के़सिक् पोःक्‍किल्‍ले़ मे़घुम्‍साङ्‌ङिन्‍ने़ॽओ॥

२ थेआङ्‌भे़ल्‍ले़ तोःङ्‌हाॽरे़ के़आबाङ्‌ङाङ् वाॽरो,

हे़क्‍क्‍याङ् के़हुक्‍हाॽरे़ के़घाःन्‍दाङ्‌ङाङ् वाॽरो॥

३ के़सिक्‍किल्‍ले़ चोगुल्‍ले़ आयाम् तुक्‍काङ् वाॽआरो,

हे़क्‍क्‍याङ् आलायोल्‍ले़ चोगुल्‍ले़ तुक्‍काआङ् वाॽआरो॥

४ आलायोओ आङ्‌गाॽ हुमाङ्‌ङाङ् वाॽआरो,

आङ्‌गाॽ आलायोहाॽ कुमा मे़न्‍छुक्‍के यारिक्

के़लिःप्‍पा पोःक्‍खे़आङ् वाॽरो॥

५ अदङ्‌पान् चोगुङ्‌बाल्‍ले़ चोगुल्‍ले़

आयाङ्‌घेःक्‍हाॽ किरे़आङ् नाम्‍सुमा हेःक्‍ते़आङ् वाॽरो॥

६ आङ्‌गाॽग तुःक्‍खाङ्‌ङाङ् अःक्‍खुम् लॽआरो

हे़क्‍क्‍याङ् ले़न्‍दिक् नाम्‍धाधा मेरिङ् थक्‍कारो॥

७ आधामारे़ आधक्‍किन् हाःम्‍हाम् लॽरिक् ओॽरुरो,

हे़क्‍क्‍याङ् आधक्‍किन् तुक्‍काङ् वाॽआरो॥

८ साॽरिक् नासाङ्‌ङाङ् आसक्‍मा पुॽरे़आङ् वाॽआरो॥

हे़क्‍क्‍याङ् निङ्‌वाॽ तुक्‍मारे़ याःत्‍तारो॥

९ यहवे दाङ्‌बाए! आङ्‌गाॽ आनिङ्‌वाॽओबा

पाःन्‍हाॽ के़रे़क् खे़ने़ॽ के़निसुरो,

हे़क्‍क्‍याङ् आङ्‌गाॽ याःत्‍ताबान् खे़ने़ॽ के़घे़प्‍सुरो॥

१० आसिक्‍लुङ्‌मान् साॽरिक् यङ्‌लो,

आङ्‌गाॽ मे़न्‍धुम्‍मनाबा पोःक्‍खाङ्‌ङाङ् वाॽआरो,

आङ्‌गाॽ मिक्‍काङ् निमा मे़सुक्‍काल्‍लो॥

११ आन्‍जुम् आन्‍देङ्‌हाॽ आयाङ्‌घेःक्‍हाॽरे़ चोगुल्‍ले़

आङ्‌गाॽ आबेसाङ् मे़न्‌युङ्‌ने़न्‍लो,

हे़क्‍क्‍याङ् आमेःत् आस्‍साहाॽआङ् माःङ्‌घा मे़ये़प्‍लो॥

१२ आङ्‌गाॽ से़प्‍मा के़गोःप्‍पाहाॽरे़ इमे़युक्‍ताङ्‌ङाङ् वाॽरो,

आङ्‌गाॽ खाःम्‍मा के़गोःप्‍पाहाॽरे़ मे़ङ्‌मा चे़म्‍भन् मे़जोगुरो,

हे़क्‍क्‍याङ् ले़न्‍दिक् नाम्‍धाधा आङ्‌गाॽ

इङ्‌ले़क्‍मा निङ्‌वाॽ मे़इःत्‍तुरो॥

१३ आङ्‌गाॽग नाधे़क्‍क्रे़ङ् कुइसिःक्

खे़म्‍मा मे़न्‍छुक्‍मना पोःक्‍खाङ्‌ङाङ् वाॽआरो॥

हे़क्‍क्‍याङ् के़बा कुइसिःक्

पाःप्‍मा मे़न्‍छुक्‍मना पोःक्‍खाङ्‌ङाङ् वाॽआरो॥

१४ आङ्‌गाॽ कुनागे़धाक्‍पा हे़क्‍के

थेआङ् मे़ङ्‌घे़म्‍मना पोःक्‍खाङ्‌ङाङ् वाॽआरो,

कुबान् मे़न्‍लःम्‍मनाबा हे़क्‍के

पाःप्‍मा मे़न्‍छुक्‍मना पोःक्‍खाङ्‌ङाङ् वाॽआरो॥

१५ यहवे दाङ्‌बाए, खे़ने़ॽ हाङ्‌ने़र वाॽआरो,

यहवे दाङ्‌बा आनिङ्‌वाॽफुमाङ्‌ङे

खे़ने़ॽ से़क्‍खाए आबेलिन् के़घे़प्‍सुरो॥

१६ आङ्‌गाॽ पाःत्‍तुङ्, “आङ्‌गाॽ तुक्‍खे चाआल्‍ले़

खे़ङ्‌हाॽ सःप्‍मा मे़ङ्‌घोने़ल्‍लो,

चोःन्‍नाल्‍ले़ आङ्‌दिङ् लॽमा मे़ङ्‌घोसुल्‍लरो॥”

१७ थेआङ्‌भे़ल्‍ले़ चोःम्‍मा इःत्‍ताङ्‌ङाङ् वाॽआरो,

हे़क्‍क्‍याङ् सदादिङ् तुक्‍खेःल्‍ले़ मे़ले़त्‍तान्‍लो॥

१८ आङ्‌गाॽ लायो चोगुङ्‌बा पाःन्‍हाॽ पाःत्‍तुङ्‌लो,

आङ्‌गाॽ लायो चोगुङ्‌बाओ आनिङ्‌वाॽ लोरो॥

१९ आङ्‌गाॽ आनिङ्‌मिहाॽ यरिक् मे़वाॽरो,

खे़ङ्‌हाॽ साॽरिक् के़धुम्‍बा मे़जोःक्‍लो,

थेनाधे आङ्‌गाॽ यरिक्‍ले मे़जिःत्‍तारो॥

२० नुबा चोगुङ्‌बाल्‍ले़ कुले़क्‌वा ताप्‍फे़ःल्‍लिक् मे़मे़त्‍तारो,

नुबा याःम्‍बक् चोगुङ्‌साङ् खे़ङ्‌हाॽरे़ मे़जे़ङ्‌ङारो॥

२१ यहवे दाङ्‌बाए, आङ्‌गाॽ मे़ले़राङ्‌ङिन्‍ने़ॽओ,

आङ्‌गाॽ आनिङ्‌वाॽफुमाङ्‌ङे,

आङ्‌गाॽलाम्‍बा माःङ्‌घा मे़बोःक्‍खे़न्‍ने़ॽओ॥

२२ आङ्‌गाॽ आसे़न्‍लप्‍दाङ्‌बा यहवे दाङ्‌बाए,

आङ्‌गाॽ हारा फाॽराङ्‌ङे़ॽओ॥

तुक्‍खे के़जाबा मनाःल्‍ले़ कुबेलि

साम्‍लो के़हुॽबाल्‍ले़ कुलागि, यदुथुन्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

३९

आङ्‌गाॽ पाःत्‍तुङ्, “आङ्‌गाॽ सिङ्‌सिङ्

ये़क्‌ये़क्‍काङ् याःम्‍बक् चोःक्‍कारो,

हे़क्‍क्‍याङ् पाःत्‍तुङ्‌बा पाःन्‍लाम् लायो मे़जोःक्‍काल्‍लो॥

ताक्‍के़भे़ॽबाहाॽ आदगि मे़युङ्‌ल थारिक्

आङ्‌गाॽ आम्‍ब्रा मे़भाःङ्‌ङाल्‍लो॥”

२ कर आङ्‌गाॽ मे़म्‍बाःत्‍ते स्‍वाःत् युङाङ्‌लो,

हे़क्‍क्‍याङ् नुबा पाःन्‍नाङ् मे़म्‍बाःत्‍ते युङाङ्‌लो,

हे़क्‍केसाङ् आदुक्‍खेन् यरिक् पोरे़र पेरो॥

३ हे़क्‍क्‍याङ् आसिक् पोगे़थाङे़रो,

आक्‍खे़न् मे़म्‍बाःत्‍ते युङ्‌मा निङ्‌वाॽ चोगुङ्‌लो

हे़क्‍केसाङ् थःप्‍मा मे़न्‍छुक्‍पाआङ् पाराङ्‌लो॥

४ “यहवे दाङ्‌बाए, आप्‍फाल्‍ले़ थारिक् हिङ्‌ङाबे?

हे़क्‍क्‍याङ् आप्‍फाल्‍ले़ सिआबे?

खे़न् पाःन्‍निन् आङ्‌गाॽ मे़त्‍ताङ्‌ङे़ॽओ॥

५ “खे़ने़ॽग आधाःक् सॽरे़र के़याःन्‍दुआङ् वाॽरो,

हे़क्‍क्‍याङ् आधाःक्‍किङ्‌ग के़दगि थेआङ् मे़ःन्‍लो॥

मे़न्‍छाम् याप्‍मिरे़ थाःक्‍किङ्‌ग थिक्‍ले़ङ्

सक्‍मा सोःम्‍मनाबा थेसिङ्‌लक्‍लो॥  सेला

६ मे़न्‍छाम् याप्‍मिरे़ थाःक्‍किङ्‌ग

साम्‍म्रिःप्‍पा कुइसिःक्‍लक् वाॽगत्‍लो,

खे़ल्‍ले़ चोगुबा पाःन्‍हाॽग थेनाधेरक्‍लो,

खे़ल्‍ले़ लुप्‍सुबा याङ्‌साकुन्‍धेन्

हाःत्‍ले़ खोसुइ खे़ल्‍ले़ मे़निसुन्‍लो॥

७ “आल्‍ल, यहवे दाङ्‌बाए, थे़माःन् हाङ्‌घुङ्‌बाबे?

आङ्‌गाॽग खे़ने़ॽरक् निङ्‌साङ् चोःक्‍ने़रो॥

८ आलायोहाॽलाम्‍बा से़ःप्‍ताङ्‌ङे़ॽओ,

अदङ्‌हाॽरे़ कुनामे़न्‍छाॽ मे़प्‍मा मे़ङ्‌घोआन्‍लरो॥

९ आङ्‌गाॽ स्‍वाःत् युङ्‌ङा, थेआङ् मे़बाःत्‍ताल्‍लो

थेआङ्‌भे़ल्‍ले़ अक्‍खे पोङ्‌ल के़याःम्‍बे़ङ्‌ग खे़ने़ॽएरो॥

१० आल्‍ल याम्‍मो खुम्‍दिङ् मे़बिराङ्‌ङिन्‍ने़ॽओ,

आङ्‌गाॽओ के़दारुबा तुक्‍खेःल्‍ले़

आङ्‌गाॽ सिमालिङ्‌धो के़राङ्‌ङाङ् वाॽआरो॥

११ खे़ने़ॽग लायो के़जोःक्‍पाहाॽ के़भे़ःक्‍तुसिआङ् के़घुम्‍सुसिरो,

कुबुःल्‍ले़ चबा कुइसिःक् खे़ङ्‌हाॽरे़ खुनिॽ

याङ्‌साकुन्‍धेहाॽ के़मे़क्‍खु के़बिरुसिरो॥

के़रे़क् मे़न्‍छाम् याप्‍मिहाॽग थिक्‍ले़ङ्

सक्‍मा सोःम्‍मनाबा कुइसिःक्‍लक् मे़जोःक्‍लो॥  सेला

१२ “यहवे दाङ्‌बाए, आबेलिन् खे़प्‍से़ॽओ,

फाॽराङ्‌ङे़ॽ फाॽआङ् अःक्‍काल्‍ले़ खे़प्‍से़ॽओ॥

आङ्‌गाॽ हाःप्‍पाआङ् सुक्‍सुक् लॽआल्‍ले़

मे़ङ्‌घे़म्‍मना मे़ले़ङ्‌सिङ्‌ङिन्‍ने़ॽओ,

थेआङ्‌भे़ल्‍ले़ के़रे़क् आसुधे़बा आदाक्‍थे़बाहाॽ हे़क्‍के

आङ्‌गाॽग खे़ने़ॽनु के़वाॽबा तरेबाआरो,

लत्‍छा वे़ॽ लाजेॽ के़युङ्‌बा हे़क्‍के

आङ्‌गाॽ खे़ने़ॽओ याङ्‌धोःक्‍कारो॥

१३ आङ्‌गाॽ एःक् ले़राङ्‌ङे़ॽओ,

हे़क्‍केलॽरिक् सिमानुःल्‍ले़ तगि सःप्‍मा सुक्‍काररो॥”

निङ्‌वाॽफुमाङ्‌ङिन् आभाॽरे़ फाॽआङ् पेलि फाक्‍मा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

४०

नासिथःत्‍तुङ्‌ङाङ् यहवे दाङ्‌बान् हाङ्‌घुङ्‌लो,

आङ्‌गाॽ फाॽराङ्‌ङे़ॽ फाॽआङ् अःक्‍ताङ्‌ङिल्‍ले़

खुने़ॽ हिसिङ्‌ङाङ् फाॽराङ्‌लो॥

२ खुने़ॽग किप्‍मा के़घुबा लुम्‍बाःत्‍तोलाम्

हे़क्‍क्‍याङ् आहुम्‍हुम्‍बा वाजिम्‍बेलाम्‍बा लःत्‍ताङ्‌लो॥

खुने़ॽग आङ्‌गाॽ यम्‍बा लुङ् सम्‍धाङ् तेॽराङ्‌लो

हे़क्‍क्‍याङ् थेआङ् मे़ल्‍लॽए ये़प्‍साङ्‌लो॥

३ खुने़ॽ आनिॽ निङ्‌वाॽफुमाङ्‌ङिल्‍ले़ कुनारा फोमा

कुसङ् साम्‍लोधिक् साम्‍मे़प्‍मा हुॽराङ्‌लो,

यरिक् मनाहाॽरे़ कन् मे़निसुआङ्

यहवे दाङ्‌बान् कुनामे़साॽरुरो

हे़क्‍क्‍याङ् मिङ्‌सो इङ्‌धाङ् मे़बिरुरो॥

४ यहवे दाङ्‌बान् कुनागे़साॽबाहाॽग मुॽइसाबासिरो,

खे़ङ्‌हाॽरे़ के़हे़न्‍छिङ्‌बाहाॽ आभाॽरे़ मे़म्‍मे़त्‍तुन्‍छिल्‍लो,

हे़क्‍क्‍याङ् नावाइत्‍हाॽ ले़प्‍माङ् खुन्‍छिॽ निङ्‌वाॽ मे़म्‍बिरुन्‍लो॥

५ यहवे दाङ्‌बा आनिङ्‌वाॽफुमाङ्‌ङे, आनिगे लागि

के़जोगुबा निङ्‌वाॽ के़माबा याःम्‍बक्‍हाॽ यरिक् वाॽरो,

खे़ने़ॽ हे़क्‍तङ्‌बा हाःत्‍ताङ् होप्‍लो॥

हे़क्‍क्‍याङ् आनिगे लागि यरिक् चोःक्‍मा के़इःत्‍तुबा

निङ्‌वाॽ के़माबा के़रे़क् पाःन्‍हाॽ पाःप्‍मा मे़सुक्‍काल्‍लो॥

६ सिदुङ्‌जभा नु ले़त्‍ति ताःक्‍मा के़सिराॽ मे़धाङे़ल्‍लो,

कर आल्‍ल के़बान् के़घे़म्‍बा के़जोगाङ्‌लो,

हे़क्‍क्‍याङ् खे़ने़ॽ मिधिङ्‌मनादेमनाबा इग्र लायोरे़ लागि

तोःम्‍मनाबा ले़त्‍ति चाहाब् के़न्‍जोःक्‍ने़ल्‍लो॥

७ खे़ल्‍ले़ चोगुल्‍ले़ आङ्‌गाॽ पाःत्‍तुङ्‌लो,

“ओमे़त्‍ते़ॽ, आङ्‌गाॽ त्‍याङ्‌ङाङ् वाॽआरो,

के़साम्‌योथिम् साप्‍पन्‍नो के़बप्‍पा पाःन्‍निङ्‌ग आङ्‌गाॽएरो–

८ आनिङ्‌वाॽफुमाङ्‌ङे, के़निङ्‌वाॽ हे़क्‍के

चोःक्‍मा आङ्‌गाॽ आसिराॽ थाङ्‌लो॥

थेआङ्‌भे़ल्‍ले़ के़साम्‌योथिम्‍मिन् आसिक्‍लुङ्‌मो वाॽरो॥”

९ आङ्‌गाॽ के़मनाहाॽरे़ खुनिॽ तगि आनिगे

याप्‍मि से़न्‍लप् के़बि फाॽआङ् पाःत्‍तुङ्‌लो॥

यहवे दाङ्‌बाए, कन् पाःन्‍निन् पाःप्‍मा

आङ्‌गाॽ मे़ले़त्‍तान् के़लॽबान् खे़ने़ॽ के़निसुरो॥

१० खे़ने़ॽ याप्‍मि से़न्‍लप् के़बिबा सुनाइङ्‌ङिन्

मनाहाॽ मे़म्‍मे़त्‍छिङ्‌ङे स्‍वाःत् मे़युङ्‌ङान्‍लो॥

आङ्‌गाॽग खे़ने़ॽ नसाःन्‍साबा नु से़न्‍लप्‍दाङ्‌बा

के़जोःक्‍पा पाःन्‍निन् पाःत्‍तुङ्‌लो॥

हे़क्‍क्‍याङ् थधप् म़ेल्‍लॽमनाबा के़मिःम्‍जिन् नु

खे़ने़ॽ से़क्‍खाबा के़जोःक्‍पा पाःन्‍निन्

के़मनाहाॽरे़ खुनिॽ तगि पाःत्‍तुङ्‌लो॥

११ यहवे दाङ्‌बाए, लुङ्‌माॽ तुक्‍मा मे़ले़राङ्‌ङिन्‍ने़ॽओ,

थधप् म़ेल्‍लॽमनाबा मिःम्‍जि नु के़से़क्‍खाःल्‍ले़ आभे़ल्‍ले़साङ् से़ःप्‍पारो॥

कुभाॽरे़ लागि पेलि फाक्‍मा

१२ थेआङ्‌भे़ल्‍ले़ निःप्‍मे़म्‍दे़प्‍मनाबा यरिक्

तुक्‍खेलाक्‍खेओ थ्‍याङ्‌ङाङ् वाॽआरो,

खानिमाए मे़न्‍छुक्‍मना पोःक्‍खाङ्‌ल थारिक्

लायोरे़ ते़त्‍ताङ्‌ङाङ् वाॽआरो॥

आलायोहाॽग आध्‍गेक् इनुःल्‍ले़आङ् यरिक् वाॽरो,

आङ्‌गाॽ आसक्‍मा पुॽरे़आङ् वाॽरो॥

१३ यहवे दाङ्‌बाए, आङ्‌गाॽ से़ःप्‍ताङ्‌ङे़ॽओ,

यहवे दाङ्‌बाए, हारा आङ्‌गाॽ फाॽराङ्‌ङे़ॽओ॥

१४ आङ्‌गाॽ से़प्‍मा निङ्‌वाॽ के़जोःक्‍पाहाॽ

सिरिङ्‌ममो मे़धाआङ् मे़नाक्‍लरो॥

आङ्‌गाॽ मे़ङ्‌मा निङ्‌वाॽ के़जोःक्‍पाहाॽरे़

खुनिॽ नाधाआङ् मे़नुःङ् मे़बेःक्‍लरो॥

१५ आङ्‌गाॽ कुनामे़न्‍छाॽ के़मे़प्‍पाहाॽ

सिरिङ्‌ममाल्‍ले़ पॽयाःक् तरुसिररो॥

१६ कर खे़ने़ॽओ के़दाबाहाॽ के़रे़क् मे़सःत्‍लरो

हे़क्‍क्‍याङ् खुन्‍छिॽ निङ्‌वाॽ ताररो॥

खे़ङ्‌हाॽ के़से़ःप्‍तुसिबाल्‍ले़ चोगुल्‍ले़

नुगे़न् के़म्‍बिर आभे़ल्‍ले़साङ् मे़अःक्‍लरो॥

१७ कर आङ्‌गाॽग तुक्‍खे के़जाबा नु

आङ्‌गाॽ याङ्‌गे़साॽबा चोःक्‍कारो,

यहवे दाङ्‌बे, निङ्‌वाॽ मे़भेःत्‍छाङ्‌ङिन्‍ने़ॽओ॥

आङ्‌गाॽ आनिङ्‌वाॽफुमाङ्‌ङे,

खे़ने़ॽग आङ्‌गाॽ के़भाॽबा नु से़न्‍लप् के़बिबाने़रो,

खे़ने़ॽ आङ्‌गाॽ हारा फाॽराङ्‌ङे़ॽओ॥

के़दुक्‍पा मनाःल्‍ले़ फाक्‍तुबा पेलि

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

४१

याङ्‌गे़साॽबाहाॽ कम्‍ब्राङ् के़मे़प्‍पाहाॽग मुॽइसाबासिरो,

थेआङ्‌भे़ल्‍ले़ खे़ङ्‌हाॽ तुक्‍खेओ मे़धाःल्‍ले़

यहवे दाङ्‌बे़ल्‍ले़ खे़ङ्‌हाॽ से़ःप्‍तुसिरो॥

२ यहवे दाङ्‌बे़ल्‍ले़ खे़ङ्‌हाॽ से़ःप्‍तुसिरो

हे़क्‍क्‍याङ् खुने़ॽ खे़ङ्‌हाॽ हिङ्‌घुसिरो॥

इक्‍सादिङ् खाम्‍बेःक्‍को खे़ङ्‌हाॽ

खुने़ॽ मे़नुॽमे़दार याःन्‍दुसिरो,

हे़क्‍क्‍याङ् निङ्‌मिहाॽरे़ खुन्‍छिॽ हुक्‍को

खे़ङ्‌हाॽ थामा मे़बाङ्‌घुसिन्‍लो॥

३ यहवे दाङ्‌बे़ल्‍ले़ खे़ङ्‌हाॽ मे़दुक्

मे़लाःक्‍किल्‍ले़ ओमे़त्‍तुसिरो,

हे़क्‍क्‍याङ् खे़ङ्‌हाॽ याम्‍मो वेःन्‍दुसिरो॥

४ आङ्‌गाॽ पाःत्‍तुङ्, “यहवे दाङ्‌बाए,

आङ्‌गाॽ लुङ्‌माॽ तुक्‍ताङ्‌ङे़ॽओ

हे़क्‍क्‍याङ् आङ्‌गाॽ वेःन्‍दाङ्‌ङे़ॽओ,

थेआङ्‌भे़ल्‍ले़ आङ्‌गाॽ के़सिराॽ मे़न्‍धाङ्‌मना

लायोबा याःम्‍बक् चोगुङ्‌ङाङ् वाॽआरो॥”

५ आनिङ्‌मिहाॽरे़ आङ्‌गाॽ मे़जिःत्‍तारो,

हे़क्‍क्‍याङ् अक्‍खे मे़लॽरो

“खे़न् आभे़ल्‍ले़ सिआङ् कुमिङ् माबे?”

६ आसाॽसे़ के़दाबाहाॽ नुबा निङ्‌वाॽओ मे़न्‍दाने़ल्‍लो,

खे़ङ्‌हाॽ आत्‍ति मे़बेःक्‍साङ् आङ्‌गाॽ

आयाःम्‍बेओ चे़ॽयारक् मे़बाःत्‍लो॥

७ आङ्‌गाॽ के़जिःप्‍पाहाॽ सोरिक्

मे़जुम्‍माङ् खुसुक् खुसुक् मे़जे़ङ्‌ङारो॥

हे़क्‍क्‍याङ् ताप्‍फे़ःम्‍बा मे़इःत्‍तारो,

८ खे़ङ्‌हाॽरे़ अक्‍खे मे़बाःत्‍तुरो,

“खे़ङ्‌ग आप्‍फाल्‍ले़आङ् मे़न्‌वेःप्‍मनाबा

तुक्‍माल्‍ले़ याङ्‌घुआङ् वाॽरो,

खे़न् आप्‍फाल्‍ले़आङ् पोःक्‍मा मे़सुक्‍न्‍ने़ल्‍लो॥”

९ आङ्‌गाॽ आनिङ्‌वाॽ युक्‍खुङ्‌बा के़दङ्‌बा

आङ्‌गाॽनु सोरिक् चा के़जाबा

आन्‍जुम्‍मिन्‍नाङ् आदक्‍ले़ङ्‌वाओ पोगे़आङ् वाॽरो॥

१० कर यहवे दाङ्‌बाए, आनिङ्‌मिहाॽरे़ मे़मे़त्‍ताङ्‌बाल्‍ले़

कुले़क्‌वा नुःक्‍मा सुक्‍तुङ्‌ल फाॽआङ्

लुङ्‌माॽ तुक्‍ताङ्‌ङे़ॽआङ् वेःन्‍दाङ्‌ङे़ॽओ॥

११ खे़ङ्‌हाॽरे़ नाःम्‍मा मे़न्‍छुक्‍कान्‍बाल्‍ले़ चोगुल्‍ले़

आङ्‌गाॽनु के़सःत्‍ते़आङ् के़वाॽबान् निङ्‌वाॽ खोसुङ्‌लो॥

१२ कुदोःप्‍मा याःम्‍बक् चोःक्‍काबाल्‍ले़ के़भाॽआरो,

हे़क्‍क्‍याङ् के़वाॽमादे़न्‍नो सदादिङ् के़गत्‍तारो॥

१३ इस्राइलबा यहवे दाङ्‌बा निङ्‌वाॽफुमाङ्‌ङिल्‍ले़

आल्‍लो नु सदादिङ् कुनारा फोसे़म्‍मे़ॽओ॥

आमिन्! आमिन्!!

कुलक् ने़त्‍छि

(निङ् सुम् ४२–0)

माःङ्‌घा के़वाॽबा मनाःल्‍ले़ कुबेलि

साम्‍लो के़हुॽबाल्‍ले़ कुलागि कोरहरे़ कुस्‍साहाॽरे़ मे़साप्‍तुबा मस्‍किल निङ्‌वाॽफुसाम्‍लो

४२

पे़ःङ्‌वान् वामिमाल्‍ले़ तरुल्‍ले़

वहःङ्‌ङोबा च्‍वाःत्‍तिन् थुङुङ्‌गो लॽरो,

हे़क्‍केलॽरिक्‍के निङ्‌वाॽफुमाङ्‌ङे आयाम्‍साम्‍मिल्‍ले़

खे़ने़ॽ ओमे़प्‍मा नु तुम्‍मा साॽरिक्‍के निङ्‌वाॽ चोगुरो॥

२ आयाम्‍साम्‍मिल्‍ले़ कुहिङ्‌वे़त् निङ्‌वाॽफुमाङ्‌ङिन्

ओमे़प्‍मा नु तुम्‍मा साॽरिक्‍के कुसिराॽ थाङ्‌लो॥

आभे़ल्‍ले़ निङ्‌वाॽफुमाङ्‌ङिन् पेःक्‍माआङ् तुम्‍मा सुक्‍तुङ्‌बे?

३ आङ्‌गाॽ से़न्‍दिक् ले़न्‍दिक् हाःप्‍पारो,

आङ्‌गाॽ चामा थुङ्‌माआङ् मे़सुक्‍काल्‍लो,

हे़क्‍क्‍याङ् आनिङ्‌मिहाॽरे़ चक्‍मे़ल्‍लॽए अक्‍खे मे़मे़त्‍तारो,

“के़निङ्‌वाॽफुमाङ्‌ङिन् आत्‍तो वाॽबे?”

४ उन्‍छेःम्‍बा पाःन्‍हाॽ इःत्‍तुङ्‌ङिल्‍ले़ आलुङ्‌माॽ हिःम्‍लो,

के़बेःक्‍पा ये़म्‍हाॽओ मनाहाॽनु तङ्‌सिङ्‌ङारो,

हे़क्‍क्‍याङ् खे़ङ्‌हाॽ तगितगि लाम्‍लोसुङ्‌सिङ्‌ल

निङ्‌वाॽफुमाङ्‌ङिल्‍ले़ कुहिम्‍मो पेगाङ्‌लो,

कुनिङ्‌वाॽ के़दाबा मनाहाॽनु सोरिक्

साम्‍लोरिगे़र अःक्‍तिगे़र वयिगे़रो॥

५ थेआङ् आङ्‌गाॽ आनिङ्‌वाॽ ताॽजे़ङ्‌बाबे?

आङ्‌गाॽ थेआङ् अक्‍खेलॽरिक्

आसक्‍मा हिःक्‍हिःक् लॽबाबे?

आङ्‌गाॽग निङ्‌वाॽफुमाङ्‌ङिन् ओमे़त्‍तुङ्‌लो,

हे़क्‍क्‍याङ् याम्‍मोआङ् आसे़न्‍लप्‍दाङ्‌बा नु

आनिङ्‌वाॽफुमाङ्‌ङिन् कुनारा फोसुङ्‌लो॥

६ आनिङ्‌वाॽफुमाङ्‌ङे! आङ्‌गाॽ साॽरिक्

आनिङ्‌वाॽ ताॽजे़क्‍खे़आङ् वाॽरो॥

कर यर्दन यङ्‌घङ्‌बा लाजेॽलाम्‍बा हे़क्‍क्‍याङ् हर्मोन नु

मिसार कोःक्‍मालाम्‍बा आङ्‌गाॽ निङ्‌वाॽ इःत्‍ने़रो॥

७ के़वाधाःम्‍लाम्‍बा के़लःम्‍बा इक्‍लाओ

वरःङ्‌ङिल्‍ले़ वरःङ्‌ङिन् मिङ् लोःक्‍खुरो,

हे़क्‍क्‍याङ् काक् वाभे़ल्‍ले़ङ्‌ङिन् नु

कुबुःत्‍थुङ्‌वाःल्‍ले़ ते़प्‍ताङ्‌ङाङ् वाॽआरो॥

८ यहवे दाङ्‌बे़ल्‍ले़ थिक्‌याःन्‍धक्

आभे़ल्‍ले़आङ् मे़म्‍बुॽए लुङ्‌माॽ तुक्‍कारो॥

हे़क्‍क्‍याङ् से़न्‍दिक् थप्‍मे आङ्‌गाॽ

निङ्‌वाॽफुसाम्‍लोन् साम्‍मे़त्‍तुङ्‌लो,

आङ्‌गाॽ हिङ्‌मन् के़बिबा

निङ्‌वाॽफुमाङ्‌ङो तुवा चोःक्‍कारो॥

९ आङ्‌गाॽ आयाक्‍पेॽ आनिङ्‌वाॽफुमाङ्‌ङिन्

अक्‍खे मे़त्‍तुङ्‌ङाङ् पत्‍तारो,

“थेआङ् खे़ने़ॽ निङ्‌वाॽ के़भेःत्‍छाङ्‌बाबे?

थेआङ् आनिङ्‌मिहाॽरे़ तुक्‍खे मे़जाःत्‍तार

के़साक्‍पा तुमुङ्‌ङाङ् वाॽबाबेॽ?”

१० आनिङ्‌मिहाॽरे़ के़निङ्‌वाॽफुमाङ्‌ङिन् आत्‍तो वाॽबे?

लॽरिक् नाम्‍धाधा कुनामे़न्‍छाॽ मे़मे़त्‍तारो,

हे़क्‍क्‍याङ् आङ्‌गाॽग खे़ङ्‌हाॽरे़ आनामे़धासुआङ्

साॽरिक् आनिङ्‌वाॽ तुगे़आङ् वाॽआरो॥

११ थेआङ् आङ्‌गाॽ आनिङ्‌वाॽ ताॽजे़ङ्‌बाबे?

आङ्‌गाॽ थेआङ् अक्‍खेलॽरिक्

आसक्‍मा हिःक्‍हिःक् लॽबाबे?

आङ्‌गाॽग निङ्‌वाॽफुमाङ्‌ङिन् ओमे़त्‍तुङ्‌लो॥

हे़क्‍क्‍याङ् याम्‍मोआङ् आसे़न्‍लप्‍दाङ्‌बा नु

आनिङ्‌वाॽफुमाङ्‌ङिन् कुनारा फोसुङ्‌लो॥

कुदोःप्‍मा खासे़न् नु से़न्‍लप्‌रे़ लागि पेलि फाक्‍मा

४३

आनिङ्‌वाॽफुमाङ्‌ङे, आङ्‌गाॽ ले़प्‍माङ्

खासे़न् लोःन्‍दाङ् पिराङ्‌ङे़ॽओ,

हे़क्‍क्‍याङ् निङ्‌वाॽफुमाङ्‌ङिल्‍ले़ कुधिम्

के़भेःम्‍बा सुवाङ्‌हाॽरे़ खुनिॽ तगि

कुदोःप्‍मा चोःक्‍का फाॽआङ्

आङ्‌गाॽ पाराङ् पिराङ्‌ङे़ॽओ॥

याप्‍मि इङ्‌ले़क् के़मे़प्‍पाहाॽ नु ताक्‍के़भे़ॽबाहाॽरे़

खुनिॽ हुक्‍को थामा मे़बाङ्‌घाङ्‌ङिन्‍ने़ॽओ॥

२ खे़ने़ॽग आइःम्‍सिङ्‌मादे़न्

आङ्‌गाॽ आनिङ्‌वाॽफुमाङ्‌ने़रो॥

थेआङ् आङ्‌गाॽ के़नाॽराङ्‌बाबे?

थेआङ् आनिङ्‌मिहाॽरे़ तुक्‍खे मे़जाःत्‍ताआङ्

मेरिङ् थक्‍मार वाॽमा पोङ्‌बाबे?

३ के़से़क्‍खान् नु के़ओःत्‍तिन्

आङ्‌गाॽ ओसेःन्‍दाङ् चोगे़ॽओ,

खे़न् के़से़क्‍खान् नु के़ओःत्‍तिःल्‍ले़

आङ्‌गाॽ लाम् ओसेःन्‍धाक्‍काररो॥

खे़ल्‍ले़ खे़ने़ॽ के़युङ्‌मादे़न् सेसे

कोःक्‍मा सियोःन्‍नो के़त्‍ताररो॥

४ खम्‍भ्‍याङ् निङ्‌वाॽफुमाङ्‌ङिल्‍ले़ कुलागि

ले़त्‍ति तोःम्‍मादे़न्‍नो पेःक्‍कारो,

खुने़ॽए आङ्‌गाॽ आसःप्‍मारे़ कुबुन्‍लो॥

आङ्‌गाॽ तुःङ्‌गे हिप्‍तुङ्‌ल खुने़ॽ से़वा मे़त्‍ने़रो,

निङ्‌वाॽफुमाङ्‌ङे, आनिङ्‌वाॽफुमाङ्‌ङे॥

५ थेआङ् आङ्‌गाॽ आनिङ्‌वाॽ ताॽजे़ङ्‌बाबे?

आङ्‌गाॽ थेआङ् अक्‍खेलॽरिक्

आसक्‍मा हिःक्‍हिःक् लॽबाबे?

आङ्‌गाॽग निङ्‌वाॽफुमाङ्‌ङिन् ओमे़त्‍तुङ्‌लो,

हे़क्‍क्‍याङ् याम्‍मोआङ् आसे़न्‍लप्‍दाङ्‌बा नु

आनिङ्‌वाॽफुमाङ्‌ङिन् कुनारा फोसुङ्‌लो॥

से़ःप्‍सिङ्‌मारे़ लागि पेलि फाक्‍मा

साम्‍लो के़हुॽबाल्‍ले़ कुलागि कोरहरे़ कुस्‍साहाॽरे़ मे़साप्‍तुबा मस्‍किल निङ्‌वाॽफुसाम्‍लो

४४

निङ्‌वाॽफुमाङ्‌ङे, यरिक् तङ्‌बे तगि

खे़ने़ॽ के़जोगुबा निङ्‌वाॽ के़माबा याःम्‍बक्‍हाॽ

आनिगे पाधे़बाहाॽरे़ मे़जे़क्‍तिगे़रो,

खे़न् आनिगे आबाङे ने़क्‍खोबाल्‍ले़ खे़प्‍सुम्‍बे़आङ् वाॽरो॥

२ निङ्‌वाॽफुमाङ्‌ङिन् नसान् मे़न्‍जोःक्‍मनाबा सुवाङ्‌हाॽ

इक्‍सादिङ् खाम्‍बेःक्‍मोबा के़मुक्‍साम्‍मिल्‍ले़ के़नाःत्‍तु के़देसुसिरो

हे़क्‍क्‍याङ् खुन्‍छिॽ लाजेॽओ आनिगे पाधे़बाहाॽ के़युक्‍खुसिरो॥

आनिगे पाधे़बाहाॽरे़ खुनिॽ निङ्‌मिहाॽ यो के़धासुसिरो

खे़ब्‍याङ् आनिगे पाधे़बाहाॽ नुॽमा तामा के़बिरुसिरो॥

३ के़मनाहाॽरे़ लाजेन् फे़जाःल्‍ले़ मे़नाःन्‍दुबा मे़ःन्‍लो

हे़क्‍क्‍याङ् आबाङे मे़धुम्‍दे़आङ् मे़नाःन्‍दुबाआङ् मे़ःन्‍लो

कर के़मुक्‍साम् नु के़धुम्‍मिल्‍ले़ मे़नाःन्‍दुबारो॥

हे़क्‍क्‍याङ् खे़ने़ॽ खुन्‍छिॽनु के़वाॽ के़लॽबा ने़हिनिङ्‌वाॽरे़

निःन्‍धो मे़गत्‍तुबाल्‍ले़ चोगुल्‍ले़ थङ् मे़नाःन्‍दुबारो,

थेआङ्‌भे़ल्‍ले़ खे़ङ्‌हाॽ खे़ने़ॽ लुङ्‌माॽ के़दुक्‍तुसिरो॥

४ खे़ने़ॽग आहाङ् नु आनिङ्‌वाॽफुमाङ्‌ने़रो,

खे़ने़ॽ याकुबरे़a कुसुवाङ्‌हाॽ

निङ्‌मि के़नाःम्‍बा के़जोगुसिरो॥

५ खे़ने़ॽ के़मुक्‍साम्‍लाम्‍बा आनिगे

निङ्‌मिहाॽ नाःन्‍दुम्‍सिम्‍बे़रो,

के़मिङ्‌ङोलाम्‍बा आनिगे तक्‍ले़ङ्‌वाओ

के़बोःक्‍पाहाॽ आनिगे लाःक्‍तुम्‍सिम्‍बे़रो॥

६ कत्‍तुङ्‌बा लिःल्‍ले़ से़ःप्‍पा फाॽआङ् मे़इःत्‍ताल्‍लो,

हे़क्‍क्‍याङ् कत्‍तुङ्‌बा ताभेःल्‍ले़आङ्

आङ्‌गाॽ थङ् के़नाःम्‍बा मे़जोःक्‍काल्‍लो॥

७ कर खे़ने़ॽने आनिगे निङ्‌मिहाॽ

के़नाःम्‍बा आगे़जोगे़आङ् वाॽरो,

हे़क्‍क्‍याङ् आनिगे तक्‍ले़ङ्‌वाओ

के़बोःक्‍पाहाॽरे़ खुनिॽ नागे़धासु के़बिरुसिरो॥

८ निङ्‌वाॽफुमाङ्‌ङे, आनिगे़ग सदादिङ् के़नारा फोसुम्‍बे़रो,

हे़क्‍क्‍याङ् आभे़ल्‍ले़साङ् खे़ने़ॽ नुगे़न् पिआसिगे़रो॥  सेला

९ कर आल्‍लोग खे़ने़ॽ याप्‍मि के़नाॽरे़आङ् वाॽरो,

हे़क्‍क्‍याङ् हारि त्‍ये़ॽइगे़र के़याःन्‍दुआङ् वाॽरो,

आनिगे थक्‍सुबाहाॽ थङ् चोःक्‍मा के़म्‍भाॽरुन्‍छिल्‍लो॥

१० निङ्‌मिहाॽनु थक्‍तिगे़ल्‍ले़ हारिगे़दाबाआङ्

के़घे़त्‍छिङ्‌बा याप्‍मि के़जोगे़आङ् वाॽरो,

हे़क्‍क्‍याङ् आनिगे तक्‍ले़ङ्‌वाओ के़बोःक्‍पाहाॽरे़

थ्‍याङ्‌ध्‍याङ् मे़नाप्‍तिगे़ मे़देॽरिगे़आङ् वाॽरो॥

११ मे़ल्‍लुक् कुइसिःक् आनिगे मे़से़रिगे़र फाॽआङ्

इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽओ याप्‍मि के़बिरे़आङ् वाॽरो॥

हे़क्‍क्‍याङ् वेॽ लाजेॽहाॽओ आनिगे

याप्‍मि हत्‍छे़ के़से़से़आङ् वाॽरो॥

१२ आबाङे के़मना आनिगे़ग साॽरिक्

सुःल्‍लिक् कुमे़ल्‍लुङ्‌ङो आग्‍सङ्‌घे़रो,

खे़ॽयोलाम्‍बा थेआङ् इन्‍धाःक् के़ङ्‌घोसुल्‍लो॥

१३ आनिगे पाङ्‌भेॽसाबाहाॽरे़ खुनिॽ तगि

आनिगे कुनामे़न्‍छाॽ याप्‍मि के़जोःक्‍लो,

आनिगे खिर्लि के़वाॽबा मनाहाॽरे़आङ्

नामे़न्‍छाॽ मे़मे़त्‍तिगे़आङ् मे़एःत्‍लो॥

१४ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

खुनिॽ चे़ङ्‌मालाम् आनिगे याप्‍मि के़जोगे़आङ् वाॽरो,

खे़ङ्‌हाॽरे़ आनिगे मे़निसिगे़आङ् कुनामे़न्‍छाॽ मे़मे़त्‍तिगे़र

खुन्‍छिॽ थे़गेःक्‍किन् तघुम्‍तघुम् मे़मे़त्‍तुरो॥

१५ ले़न्‍दिक् नाम्‍धाधा आजाःत्‍थि पेःक्‍मा नु

नामे़न्‍छाॽ मे़मे़त्‍ताबा पाःन्‍हाॽ

आङ्‌गाॽ खे़प्‍सुङ्‌ङाङ् आनाधाधा लॽरो॥

१६ आभे़ल्‍ले़साङ् कुनामे़न्‍छाॽ पोःक्‍खाङ्‌ङाङ् वाॽआरो,

हे़क्‍क्‍याङ् आङ्‌गाॽ आनिङ्‌मिहाॽ नु

आङ्‌गाॽ के़जिःप्‍पाहाॽरे़ मे़मे़त्‍ताबा

खुनिॽ नामे़न्‍छाॽ पाःन्‍निन् खे़म्‍मारे़ खे़म्‍मारे़

आङ्‌गाॽ आनाध्‍ये़आङ् वाॽरो॥

१७ आनिगे खे़ने़ॽ निङ्‌वाॽमे़म्‍मुःन्‍ने वयिगे़रो,

हे़क्‍क्‍याङ् खे़ने़ॽ आनिगे़नु के़जोगुबा

माङ्‌हुप्‍पिन् के़त्‍तुम्‍बे़आङ् वयिगे़रो,

हे़क्‍केसाङ् कन् के़रे़क् तुक्‍खेहाॽ तुमुम्‍बे़आङ् वयिगे़रो॥

१८ आनिगे खे़ने़ॽ निङ्‌वाॽ इःप्‍मा मे़न्‍ले़त्‍ते वयिगे़रो,

के़लाम्‍मिन् ले़रुम्‍बे़आङ् वेॽ लाम्‍मो मे़म्‍बेःक्‍के वयिगे़रो॥

१९ कर खे़ने़ॽ आनिगे थे़युःत् थे़युःत् याप्‍मि के़युःत्‍ते़आङ्

ताम्‍भुङ् थक्‍सा खा कुइसिःक् याप्‍मि के़ले़रे़रो,

माक्‍सिःङ्‌ग्‍याःप्‍पा खामाक्‍मो याप्‍मि लाप्‍के़भुसे़रो॥

२० आनिगे निङ्‌वाॽफुमाङ्‌ङिल्‍ले़ कुमिङ्‌ङिन्

निङ्‌वाॽफेःत्‍छुम्‍बे़आङ् वाॽने़भग्र

इग्र वेॽ माङ्‌साम्‍माङ् ले़प्‍माङ् आनिगे

निङ्‌वाॽ पिरुम्‍बे़आङ् वाॽने़भग्र,

२१ से़क्‍खासाङ् निङ्‌वाॽफुमाङ्‌ङिल्‍ले़

निङ्‌वाॽ खोसुबा वये़मे़न्‍लो,

थेआङ्‌भे़ल्‍ले़ खुने़ॽग निङ्‌वाॽ

सिगाङ्‌बा सिबिॽ पाःन्‍हाॽ निसुरो॥

२२ कर खे़ने़ॽ नसान् चोःक्‍कासिगे़बाल्‍ले़

ले़न्‍दिक् खाराक् आनिगे़ग से़प्‍मा मे़गोःत्‍तिगे़रो,

से़प्‍मा के़बोङ्‌बा मे़ल्‍लुक् हे़क्‍के मे़इःत्‍तिगे़आङ् वाॽरो॥

२३ दाङ्‌बाए, थेआङ् खे़ने़ॽ स्‍वाःत् के़युङ्‌बाबे!

पोगे़ॽओ, सदादिङ्‌ले़ लागि लाप्‍आम्‍भुसे़न्‍ने़ॽओ॥

२४ थेआङ् खे़ने़ॽ के़जिङ्‌सिङ्‌बाबे!

हे़क्‍क्‍याङ् आनिगे तुक्‍खे तुमिगे़आङ् निङ्‌घे़म्‍मो

थ्‍ये़ॽइगे़ल्‍ले़ थेआङ् मे़न्‍निमना के़ले़ङ्‌सिङ्‌बाबे?

२५ आनिगे़ग खाम्‍बाङ्‌ङो चोःन्‍दिगे़आङ् ने़स्‍सिगे़रो,

हे़क्‍क्‍याङ् खाम्‍हिःक्‍को तङिगे़आङ् वयिगे़रो॥

२६ खे़ने़ॽ आनिगे फाॽसे़ ये़ॽओ!

चक्‍मे़ल्‍लॽए आनिगे याप्‍मि लुङ्‌माॽ

के़दुक्‍पाल्‍ले़ चोगुल्‍ले़ आसे़ःप्‍ते़ॽओ॥

a 

४४:४ याकुबे़न्‍ने इस्राइल्‍लाङ् मे़मे़त्‍तुरो॥

हाङ् मेःक्‍खिम् साम्‍लो

साम्‍लो के़हुॽबाल्‍ले़ कुलागि “ले़क्‌वाभुङ्” इत्‍लाओ कोरहरे़ कुस्‍साहाॽरे़ मे़साप्‍तुबा मस्‍किल मेःक्‍खिम् निङ्‌वाॽफुसाम्‍लो

४५

हाङ्‌ङिल्‍ले़ कुलागि कन् साम्‍लोन् साप्‍तुङ्‌ङिल्‍ले़

साॽरिक् नुबा पाःन्‍छेःक्‌वाहाॽ आनिङ्‌वाॽओ तारो॥

कुभा नुरिक् साप्‍ला के़साप्‍पाल्‍ले़ कुनाक्‍चा कुइसिःक्

आङ्‌गाॽ आम्‍ब्राओ साम्‍इःत्‍लाःन् यारिप् वाॽरो॥

२ खे़ने़ॽग के़रे़क्‍नुःल्‍ले़ साॽरिक् नुबा

हे़क्‍क्‍याङ् कुइत् के़दाबा के़जोःक्‍लो,

खे़ने़ॽ साॽरिक् नुरिक्‍काङ् खे़म्‍दु लाॽरुर के़बाःत्‍लो॥

थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ सदादिङ्‌ले़ लागि

हाङ्‌वागे़न् मुॽइसाम् के़बिरे़आङ् वाॽरो॥

३ मुक्‍साम्‍दाङ्‌बा हाङ्‌ङे, के़दाभेःन् हेॽसिङ्‌ङे़ॽओ,

खे़ने़ॽ मिमिदिङ्‌साबा नु हाङ्‌वा माङ्‌वासाबा के़जोःक्‍लो॥

४ से़क्‍खान् हे़क्‍क्‍याङ् साम्‌योबा नु

खासे़न्‍निन् से़ःप्‍मा कप्‍मारे़ लागि,

थङ् के़नाःम्‍बान् हे़क्‍के अन् युक्‍कि

मिमिदिङ्‌नु ओसेःन्‍दाङ् पोःक्‍खे़ॽओ!

मुक्‍साम्‍बा के़जुक्‌वा हुक्‍किल्‍ले़ यम्‍ब्‌यम्‍बा

निङ्‌वाॽ के़माबा याःम्‍बक्‍हाॽ चोगे़ॽओ॥

५ खे़ने़ॽ के़दोःङ्‌हाॽ हासम्‍सम्‍बा चोक्‍लो,

खे़न् तोःङ्‌हाॽरे़ के़निङ्‌मिहाॽरे़ खुनिॽ लुङ्‌मान् लस्‍सुरो,

मे़न्‍छाम् सुवाङ्‌हाॽ खे़ने़ॽ के़दगि मे़जोःन्‍लो॥

६ निङ्‌वाॽफुमाङ्‌ङे, निङ्‌वाॽफुमाङिल्‍ले़

के़बिरे़बा हाङ्‌जुम्‍मिन् सदादिङ् ने़रो,

हे़क्‍क्‍याङ् कुदोःप्‍मा खासे़न् के़लोःन्‍दुर

के़मनाहाॽओ हाङ्‌युक् के़जोगुरो॥

७ आत्‍तिन् पाःन्‍निन् साम्‌योबा चोक्,

खे़न् खे़ने़ॽ के़सिराॽ थाङ्‌लो,

हे़क्‍क्‍याङ् आत्‍तिन् पाःन्‍निन् ताप्‍फे़ःम्‍बा चोक्,

खे़न् खे़ने़ॽ के़जिःत्‍तुरो॥

खे़ल्‍ले़ चोगुल्‍ले़ के़निङ्‌वाॽफुमाङ्

निङ्‌वाॽफुमाङ्‌ङिल्‍ले़ खे़ने़ॽ के़सेगे़आङ् वाॽरो,

हे़क्‍क्‍याङ् के़न्‍जुम्‍हाॽनुःल्‍ले़आङ् यरिक्

खे़ने़ॽ के़सःप्‍पा के़जोगे़आङ् वाॽरो॥

८ के़जाङ्‌हाॽ के़रे़क् पाङ्‌बःत्‍फुङ्, से़म्‍भुङ् नु

अन्‍दङ्‌भुङ् हे़क्‍के कुनाम्‍नुॽरो॥

तक्‍मिबाल्‍ले़ कुगेःङ्‌ङिल्‍ले़ चोःक्‍मनाबा हाङ्‌हिम्‍मो

मुक्‍ला के़मुङ्‌बाहाॽरे़ के़सिराॽथाङ्‌ल के़म्‌याःन्‍लो॥

९ खे़ने़ॽ के़हिम्‍मो मिङ्‌सोइङ्‌धाःङ् के़घोमा

मे़न्‍छुमाॽहाॽओ कुभा हाङ्‌सामाहाॽ मे़वाॽरो॥

खे़ने़ॽ के़बेसाङ् ले़प्‍माङ् साम्‍म्‍याङ् इसेःङ्‌बा

वाःत्‍तिःन् वारुआङ् के़मेःक्‍खिम्‍सामे़न् ये़प्‍लो॥

१० हाङ्‌सामाए, खे़प्‍से़ॽओ! हे़क्‍क्‍याङ् नुरिक्‍काङ् खे़प्‍से़ॽओ,

के़गाॽइहाॽ नु के़म्‍बारे़ कुहिम्‍मिन् निङ्‌वाॽफेःत्‍छे़ॽओ॥

११ नुमादामा के़जोःक्‍पाओ हाङ्‌ङिल्‍ले़

खे़ने़ॽ कुसिराॽ के़धाङे़आङ् के़वाॽरो॥

खुने़ॽ मिङ्‌सोइङ्‌धाःङ् पिरे़ॽओ,

थेआङ्‌भे़ल्‍ले़ खुने़ॽए के़न्‍दाङ्‌बारो॥

१२ तुरोस लाजेॽ के़युङ्‌मा हाङ्‌सामान् चे़सुङ्‌नु खे़ने़ॽओ युरो,

याङ्‌साकुन्‍धेसाबाहाॽ खे़ने़ॽनु निःत्‍ताङ् पोङ्‌मा मे़गोःत्‍लो॥

१३ हाङ्‌सामान् हाङ्‌हिम्‍मो वाॽरो,

हे़क्‍क्‍याङ् खुने़ॽग साॽरिक् नुमा चोक्‍लो,

कुजाङ्‌हाॽ साम्‍म्‍याङ् खिःल्‍ले़ थाक्‍मनाबा चोक्‍लो॥

१४ फुङ् लक्‍मनाबा परिक् परिक्‍पा चाङ्‌हाॽ मे़जाक्‍तुरो

हे़क्‍क्‍याङ् खुने़ॽ मेःत्‍के़सामाहाॽरे़ मे़दिम्‍दुरो,

हे़क्‍क्‍याङ् खुने़ॽ हाङ्‌ङिल्‍लो मे़समे़धरो॥

१५ खे़ङ्‌हाॽ मे़सःत्‍ल, खुनिॽ निङ्‌वाॽ तार मे़दारो,

हे़क्‍क्‍याङ् खे़ङ्‌हाॽ हाङ्‌हिम्‍मो मे़लाःत्‍लो॥

१६ हाङ्‌ङे, खे़ने़ॽ के़सुधे़बा के़दाक्‍थे़बाहाॽ हे़क्‍के

के़स्‍सा के़म्‍मे़न्‍छाॽहाॽआङ् हाङ् मे़बोङ्‌लो॥

खे़ने़ॽ के़स्‍साहाॽ के़रे़क् लाजेॽहाॽओ

हाङ्‌गे़जोःक्‍पा के़जोगुसिरो॥

१७ थाःक्‍थाःक्‍को के़मिङ्‌सो इङ्‌धाङ् के़बोङ्‌बा चोगुङ्‌लो,

खे़ल्‍ले़ चोगुल्‍ले़ के़रे़क् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ सदादिङ् के़नारा मे़भोसुरो॥

निङ्‌वाॽफुमाङ्‌ङिन् आनिॽनु वाॽ

साम्‍लो के़हुॽबाल्‍ले़ कुलागि अलामोत कुइसिःक् कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो

४६

निङ्‌वाॽफुमाङ्‌ङिन् आनिॽ इःम्‍सिङ्‌मादे़न्

हे़क्‍क्‍याङ् आनिॽ मुक्‍साम्‍लो,

आनिॽ साॽरिक् तुक्‍खे आजाःल्‍ले़

आनिॽ फाॽमारे़ लागि खुने़ॽ

आभे़ल्‍ले़साङ् यारिप् वाॽरो॥

२ इक्‍सादिङ् खाम्‍बेःक्‍मान् ले़ङ्‌धाङ्‌साङ्,

इग्र थे़गुहाॽ

वहःङ् वरक्‍को हुम्‍साङ् आनिगे मे़गिसिगे़न्‍लो॥

३ वरःङ्‌ङिन् उःक्‍काङ् कुबुःत्‍थुङ्‌वा लःन्‍छाङ्

हे़क्‍क्‍याङ् खे़न् ले़ङ्‌धाङ्‌ङाङ् नाङ्‌जङ्‌लुङ्‌हाॽ

यक्‍खुसाङ् आनिगे मे़गिसिगे़न्‍लो॥  सेला

४ लत्‍छा वहःङ्‌धिक् ने़रो,

खे़ल्‍ले़ निङ्‌वाॽफुमाङ्‌ङिल्‍ले़ कुये़क्‌यक्‍को

सःप्‍मा एःप्‍मा तारुरो॥

खे़ॽयो के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिन् कुसेसे हिम्‍मो युङ्‌लो॥

५ निङ्‌वाॽफुमाङ्‌ङिन् खे़ॽयो वाॽरो,

खे़न् ये़क्‌यक्‍किन् मे़मे़क्‍नेल्‍लो॥

तानाम्‍सा निङ्‌वाॽफुमाङ्‌ङिल्‍ले़

खे़न् ये़क्‌यक्‍किन् से़ःप्‍तुरो॥

६ इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ लुम्‍मो हयङ् किल्‍लिङ् पोःक्‍खे़आङ् वाॽरो,

खाम्‍घु लाजेॽहाॽ मे़मे़क्‍लो,

निङ्‌वाॽफुमाङ्‌ङिन् यम्‍बा इक्‍लाओ अःक्‍लो,

हे़क्‍क्‍याङ् इक्‍सादिङ् खाम्‍बेःक्‍मान् योःम्‍बेःक्‍लो॥

७ मुक्‍साम्‍दाङ्‌बा यहवे दाङ्‌बान् आनिॽनु वाॽरो,

हे़क्‍क्‍याङ् याकुबरे़a कुनिङ्‌वाॽफुमाङ्‌ङिन्

आनिॽ से़ःप्‍सिङ्‌मादे़न् यक्‍लो॥  सेला

८ यहवे दाङ्‌बे़ल्‍ले़ थे चोगुआङ् वाॽ,

त्‍ये़म्‍मे़ॽआङ् ओमे़त्‍ते़म्‍मे़ॽओ॥

ओमे़त्‍ते़म्‍मे़ॽ, इक्‍सादिङ् खाम्‍बेःक्‍मो

निङ्‌वाॽफुमाङ्‌ङिल्‍ले़ साम्‍मिक् के़माबा

याःम्‍बक् चोगुआङ् वाॽरो॥

९ खुने़ॽ काक् इक्‍सादिङ् खाम्‍बेःक्‍मो

थङ् पोङ्‌मा मे़भाःक्‍तुन्‍लो॥

खुने़ॽग लि तोङ् नु ये़न्‍हाॽ ए़क्‍खुरो,

हे़क्‍क्‍याङ् खोहाॽ मिओ हाःन्‍दुदेसुरो॥

१० खुने़ॽ पाःत्‍तुॽ, “मे़ङ्‌घे मे़न्‍धक्‍के स्‍वाःत् वये़म्‍मे़ॽओ,

हे़क्‍क्‍याङ् आङ्‌गाॽए निङ्‌वाॽफुमाङ्‌आ

के़लॽबा पाःन्‍निन् खिनिॽ कुसिङ् निःत्‍ते़म्‍मे़ॽओ॥

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽओ

आङ्‌गाॽ के़रे़क्‍नुःल्‍ले़ थोधोक्‍पा पोङ्‌ङारो॥”

११ मुक्‍साम्‍दाङ्‌बा यहवे दाङ्‌बान् आनिॽनु वाॽरो,

हे़क्‍क्‍याङ् याकुबरे़ कुनिङ्‌वाॽफुमाङ्‌ङिन्

आनिॽ से़ःप्‍सिङ्‌मादे़न् यक्‍लो॥  सेला

a 

४६:७ याकुबे़न् इस्राइल्‍लाङ् मे़मे़त्‍तुरो॥

निङ्‌वाॽफुमाङ्‌ङिन् इक्‍सादिङ् खाम्‍बेःक्‍मोबा पयम् यम्‍बा हाङ्

साम्‍लो के़हुॽबाल्‍ले़ कुलागि कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो

४७

के़रे़क् मे़न्‍छाम् सुवाङ्‌से,

सःत्‍ते़म्‍मेॽर हिप्‍ला हिप्‍ते़म्‍मे़ॽओ,

यम्‍बा इक्‍लाओ के़रे़क्‍नुःल्‍ले़ यम्‍बा

निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ॥

२ के़रे़क्‍नुःल्‍ले़ पयम् यम्‍बा यहवे दाङ्‌बान्

मिङ्‌सो इङ्‌धाङ् पिमा पोङ्‌लो॥

खुने़ॽए काक् इक्‍सादिङ् खाम्‍बेःक्‍मोबा

पयम् यम्‍बा हाङ्‌लो॥

३ खुने़ॽग मे़न्‍छाम् सुवाङ्‌हाॽ

आनिगे नाःन्‍दुम्‍सिम्‍बे़र चोगुसिरो,

हे़क्‍क्‍याङ् इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ आनिगे लाङ्‌भो सिगाङ् चोगुसिरो॥

४ आनिगे युङिगे़बा लाजेन्

आनिगे लागि लक् चोगुआङ् ने़रो,

हे़क्‍क्‍याङ् खे़न् ते़न्‍निन् खुने़ॽ लुङ्‌माॽ तुक्‍तुसिबा

याकुबरे़ कुमुॽइदाङ्‌साहाॽरे़ लागि

ने़बो पोमा पान् पोःक्‍खे़रो॥  सेला

५ निङ्‌वाॽफुमाङ्‌ङिन् आबाङे

कुहाङ्‌युक्‍नाओ थाःङ् थोःक्‍सिङ्‌लो॥

हे़क्‍केलॽरिक् यहवे दाङ्‌बान् थाःङ्

थोःक्‍सिङ्‌ङिल्‍ले़ एःप्‍मा सःप्‍मा इक्‍लान् सःक्‍ते़रो,

हे़क्‍क्‍याङ् थुत्‍तुरिःप्‍पाहाॽ मुक्‍ते़रो॥

६ साम्‍लोरे़म्‍मे़ॽर निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ,

साम्‍लोरे़म्‍मे़ॽर आनिॽ हाङ्‌ङिल्‍ले़ कुनारा फोसे़म्‍मे़ॽओ॥

७ थेआङ्‌भे़ल्‍ले़ निङ्‌वाॽफुमाङ्‌ङिङ्‌ग

काक् इक्‍सादिङ् खाम्‍बेःक्‍मोबा हाङ्‌लो,

खुने़ॽ कुलागि कुनारा फोमा साम्‍लोन् साम्‍मे़त्‍ते़म्‍मे़ॽओ॥

८ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽओ हाङ्‌युक् चोगुरो,

निङ्‌वाॽफुमाङ्‌ङिन् सेसे कुहाङ्‌युक्‍नाओ युङ्‌लो॥

९ अब्राहामरे़ कुनिङ्‌वाॽफुमाङ्‌ङिल्‍ले़ कुमनाहाॽनु

सोरिक् मे़न्‍छाम् सुवाङ्‌हाॽरे़ खुनिॽ हाङ्‌हाॽ मे़जुम्‍लो,

इक्‍सा खाम्‍बेःक्‍कोबा के़रे़क् हाङ्‌हाॽ खुने़ॽ कुयुक्‍को मे़वाॽरो,

खुने़ॽग के़रे़क्‍नुःल्‍ले़ पयम् यम्‍बा चोक्‍लो॥

निङ्‌वाॽफुमाङ्‌ङिल्‍ले़ कुये़क्‌यक्

कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो

४८

यहवे दाङ्‌बान् पयम् यम्‍बा चोक्‍लो,

आनिॽ निङ्‌वाॽफुमाङ्‌ङिल्‍ले़ कुये़क्‌यक्‍को नु

कुसेसे कोःक्‍माओ कुनारा फोमा लाॽरुरो॥

२ निङ्‌वाॽफुमाङ्‌ङिल्‍ले़ कुगोःक्‍मा सियोःन्‍ने़न्

केःम्‍बा नु नुबा चोक्‍लो॥

पयम् यम्‍बा हाङ्‌ङिल्‍ले़ कन् कुये़क्‌यक्‍किल्‍ले़

इक्‍सादिङ् खाम्‍बेःक्‍मो निङ्‌वाॽ तामा पाःन्‍हाॽ तारुरो॥

३ ये़क्‌यक्‍कोबा यक्‍हिम्‍हाॽओ

निङ्‌वाॽफुमाङ्‌ङिल्‍ले़ आनिॽ आसे़ःप्‍लो,

कन् पाःन्‍निन् खुने़ॽ ओसेःन्‍दाङ् चोगुआङ् वाॽरो॥

४ हाङ्‌हाॽ थिक्‍हुप् मे़बोःक्‍खे़आङ् मे़जुप्‍से़रो,

हे़क्‍क्‍याङ् सियोन कोःक्‍माओ थङ् चोःक्‍से़ तगि मे़बोरे़रो॥

५ कर खे़ङ्‌हाॽरे़ सियोन कोःक्‍मान्

मे़निसुआङ् खुनिॽ निङ्‌वाॽ मये़रो,

खे़ङ्‌हाॽरे़ खुनिॽ यङ्‌मा के़रे़आङ् मे़घे़त्‍छिङ् मे़बेरो॥

६ खे़ङ्‌हाॽ खे़प्‍मोए थे़गक्‍कक्‍ना यङ्‌मा मे़हेःक्‍ते़रो,

हे़क्‍क्‍याङ् खे़ङ्‌हाॽ सादुङ्‌ङिल्‍ले़

तरुमा मे़न्‍छुमान् हे़क्‍के मे़बोःक्‍खे़रो॥

७ नाम्‍गे़त् पिसाङ्‌लाम् खइक् खइक्

के़इक्‍सिङ्‌बा सुरित् केजङ्‌ङिल्‍ले़

यम्‍ब्‌यम्‍बा वालाधाहाॽ पक्‍खुसि ले़क्‍खुसिबा

कुइसिःक् खुने़ॽ खे़ङ्‌हाॽ मे़क्‍खुसिरो॥

८ मुक्‍साम्‍दाङ्‌बा यहवे दाङ्‌बे़ल्‍ले़ कुये़क्‌यक्‍को,

आनिगे निङ्‌वाॽफुमाङ्‌ङिल्‍ले़ कुबाङ्‌जुम्‍मो,

खे़प्‍सुम्‍बे़बा कुइसिःक्‍के निसुम्‍बे़आङ् वयिगे़रो,

निङ्‌वाॽफुमाङ्‌ङिल्‍ले़ सदादिङ्

खे़न् ये़क्‌यक्‍किन् से़ःप्‍तुरो॥  सेला

९ निङ्‌वाॽफुमाङ्‌ङे, आनिगे के़हिम्‍मो वयिगे़ल्‍ले़

चक्‍मे़ल्‍लॽए याप्‍मि लुङ्‌माॽ के़दुक्‍पा पाःन्‍निन् आनिगे निङ्‌वाॽ इःत्‍तुम्‍बे़रो॥

१० मनाहाॽरे़ आत्‍तिसाङ् के़नारा मे़भोसुरो,

इक्‍सादिङ् खाम्‍बेःक्‍मो के़रे़क् पिसाङ्

खे़ने़ॽ के़मिङ् तिरे़आङ् वाॽरो॥

खे़ने़ॽग के़जुक्‌वा हुक्‍किल्‍ले़ साम्‌योबा

खासे़न्‍लोःम्‍मो हाङ्‌युक् के़जोगुरो॥

११ सियोन कोःक्‍माओबा मनाहाॽ मे़सःत्‍लरो,

हे़क्‍क्‍याङ् कुदोःप्‍मा खासे़न् के़लोःन्‍दुबाल्‍ले़ चोगुल्‍ले़

यहुदा पाङ्‌भेॽबा मनाहाॽरे़ खुनिॽ निङ्‌वाॽ ताररो॥

१२ निङ्‌वाॽफुमाङ्‌ङिल्‍ले़ कुमनाए,

सियोन कोःक्‍मान् कब्रिङ् कबे़ॽओ,

हे़क्‍क्‍याङ् खे़प्‍मोबा चङ्‌हिम्‍हाॽ निरे़ॽओ॥

१३ हे़क्‍क्‍याङ् लुङ्‌धाक्‍हाॽ नुरिक्‍काङ् ओमे़त्‍ते़ॽओ,

खे़ॽयोबा यक्‍हिम्‍हाॽ नुरिक्‍काङ् साॽरे़ॽओ,

हे़क्‍केलॽरिक् ताःन्‍दि के़दाबा थाःक्‍हाॽ मे़प्‍मा के़सुक्‍तुसिररो॥

१४ थेआङ्‌भे़ल्‍ले़ हाबा कन् निङ्‌वाॽफुमाङ्‌ङिन्‍ने

आनिॽ सदादिङ्‌बा निङ्‌वाॽफुमाङ्‌लो,

खुने़ॽए आभे़ल्‍ले़साङ् लाम्‍आलोरो॥

याङ्‌साकुन्‍धेःल्‍ले़ से़ःप्‍मा आन्‍छुक्‍ने़न्

साम्‍लो के़हुॽबाल्‍ले़ कुलागि कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो

४९

के़रे़क् मे़न्‍छाम् याप्‍मिसे, खे़प्‍से़म्‍मे़ॽओ,

इक्‍सादिङ् खाम्‍बेःक्‍मो के़युङ्‌बासे, खे़प्‍से़म्‍मे़ॽओ!

२ यम्‍बा नु चुक्‍पा याङ्‌साकुन्‍धेसाबा नु

याङ्‌गे़साॽबा के़रे़क्‍ले़ नुरिक्‍काङ् खे़प्‍से़म्‍मे़ॽओ!

३ सिक्‍कुम् निङ्‌वाॽबा पाःन्‍हाॽ पाःत्‍तुङ्‌लो,

हे़क्‍क्‍याङ् आनिङ्‌वाॽलाम्‍बा पाःत्‍तुङ्‌बा पाःन्‍हाॽरे़

खासिङ्‌निःप्‍मा पाःन्‍हाॽ तारुरो॥

४ सिवादिङ् खाहुन्‍नो निङ्‌वाॽ पिरुङ्‌लो,

तुङ्‌ना हिप्‍तुङ्‌ल आप्‍तोःक्‍किल्‍ले़ कुबेन् फाःक्‍खुङ्‌लो॥

५ इनोगे़न् तुक्‍खे ताःल्‍ले़, हे़क्‍क्‍याङ् आङ्‌गाॽ

याप्‍मि के़घुम्‍बाहाॽरे़ मे़गप्‍पाआङ् तुक्‍खे

मे़जाःत्‍ताल्‍ले़ आङ्‌गाॽ मे़गिआन्‍लो॥

६ खे़ङ्‌हाॽरे़ मे़गत्‍तुबा याङ्‌साकुन्‍धेन्

के़रे़क्‍नुःल्‍ले़ यम्‍बा मे़लेःत्‍तुरो,

हे़क्‍क्‍याङ् खे़ङ्‌हाॽरे़ मे़गत्‍तुबा

याङ्‌साओ आङ्‌दिङ् मे़लॽरो॥

७ आत्‍तिन् मनाःल्‍ले़आङ् वेॽ मनान्

कुमे़ल्‍लुङ् हुङुआङ् थे़ॽमा मे़सुक्‍तुन्‍लो,

इग्र खे़ल्‍ले़ निङ्‌वाॽफुमाङ्‌ङिन्

कुहिङ्‌मन्‍निल्‍ले़ कुमे़ल्‍लुङ् हुङ्‌मा मे़सुक्‍तुन्‍लो॥

८ मनारे़ हिङ्‌मन्‍निङ्‌ग साॽरिक् इमे़ल्‍लुङ्‌बा चोक्‍लो,

आक्‍ख्‍यारिक् कुमे़ल्‍लुङ् हुङ्‌माआङ्‌साङ्,

९ सदादिङ् के़हिङ्‌बाआङ् मे़न्‍छिमनाबा

मनाग हाःत्‍ताङ् होप्‍लो॥

१० थेआङ्‌भे़ल्‍ले़ सिक्‍कुम्‍दाङ्‌बा मनाःन्‍नाङ् सिरो

फाॽआङ् के़रे़क्‍ले़ आनिसुम्‍लो,

अदङ् नु खासिङ् मे़न्‍निःप्‍मनाबा मनाहाॽआङ् मे़सिरो॥

हे़क्‍केलॽरिक् खे़ङ्‌हाॽ के़रे़क् मे़सिआङ्

खुनिॽ याङ्‌साकुन्‍धेन् वेॽहाॽरे़लागि मे़ले़रुमे़धरो॥

११ खे़ङ्‌हाॽरे़ खुनिॽ इप्‍पुङ्‌ङिन् सदादिङ्‌ले़

लागि खुनिॽ हिम् पोङ्‌लो,

हे़क्‍क्‍याङ् खे़ङ्‌हाॽ सदादिङ् खे़प्‍मो मे़वाॽरो,

हे़क्‍केसाङ् खे़ङ्‌हाॽरे़ खुनिॽ लाजेन्

आबाङे खुनिॽ मिङ्‌ङो मे़ने़स्‍सुआङ् वये़रो॥

१२ मे़न्‍छाम् याप्‍मिःल्‍ले़ यरिक् याङ्‌साकुन्‍धे

कत्‍तुसाङ् खे़ल्‍ले़ इरिक् मे़दक्‍तुन्‍लो,

खे़ङ्‌ग थक्‍सा कुइसिःक् सिमाए पोङ्‌लो॥

१३ आबाङे याःम्‍बक्‍किन्‍ने यम्‍बा

के़इःप्‍पाहाॽ हाबा अक्‍खे मे़बोङ्‌लो,

हे़क्‍क्‍याङ् खे़ङ्‌हाॽरे़ खुनिॽ पान्

के़घे़म्‍बाहाॽआङ् हाबा अक्‍खेए मे़बोङ्‌लो॥  सेला

१४ सिमे़ल्‍ले़ खे़ङ्‌हाॽ मे़ल्‍लुक् कुइसिःक्

खे़मायङ्‌सङ् ले़प्‍साङ् तेॽरुसिरो,

हे़क्‍क्‍याङ् खे़ङ्‌हाॽ मे़सिरो॥

साम्‌योबाहाॽरे़ खे़ङ्‌हाॽ मे़नाःन्‍दुसिरो,

खे़ङ्‌हाॽरे़ खुनिॽ नासिङ्‌गे़न् थक्‍किन्

खुनिॽ हिम्‍मिन्‍नुःल्‍ले़ माःङ्‌घा

इप्‍पुङ्‌दे़न्‍नो किबेःक्‍लो॥

१५ कर निङ्‌वाॽफुमाङ्‌ङिल्‍ले़ कुमे़ल्‍लुङ्

हुङुआङ् आहिङ्‌मन्‍निन् खे़मा यङ्‌सङ्‌लाम्‍बा थे़ॽरुरो,

हे़क्‍क्‍याङ् से़क्‍खाए खुने़ॽ आङ्‌गाॽ ताःक्‍कारो॥  सेला

१६ कुभा मनाहाॽ याङ्‌साकुन्‍धेसाबा मे़बोङ्‌लो,

हे़क्‍क्‍याङ् मे़नुॽमे़दाआङ् के़गप्‍पा

मे़बोङ्‌ङिल्‍ले़ मे़गिसे़म्‍मिन्‍ने़ॽओ॥

१७ थेआङ्‌भे़ल्‍ले़ खे़ङ्‌हाॽ मे़सिःल्‍ले़

थेआङ् मे़न्‍देॽए मे़बेःक्‍लो,

हे़क्‍क्‍याङ् खे़ङ्‌हाॽरे़ मे़गत्‍तुबा

याङ्‌साकुन्‍धेन् खुन्‍छिॽनु मे़बेःक्‍ने़ल्‍लो॥

१८ खे़ङ्‌हाॽ खुन्‍छिॽ हिङ्‌हिङ् थारिक्

मुॽइसाबासिगे़ फाॽआङ् मे़इःत्‍छिङ्‌लो

थेआङ्‌भे़ल्‍ले़ मनाहाॽ कुलिङ्‌दो मे़गे़त्‍तिल्‍ले़

वेॽ मनाहाॽरे़ खुन्‍छिॽ नारा मे़भोसुरो॥

१९ हे़क्‍केसाङ् खे़ङ्‌हाॽ खुन्‍छिॽ

पाधे़बाहाॽ हे़क्‍के मे़सिआङ् मे़बेःक्‍लो,

हे़क्‍क्‍याङ् खे़ङ्‌हाॽरे़ याम्‍मो

आप्‍फाल्‍ले़आङ् ओःत्‍तिन् मे़न्‍निसुन्‍लो॥

२० मिङ्‌सोधाःङ्‌सोरे़ मनान् सिमालाम् से़ःप्‍मा मे़सुक्‍तुन्‍लो,

थक्‍सा कुइसिःक् खे़न् सिमाए पोङ्‌लो॥

निङ्‌वाॽफुमाङ्‌ङिन् से़क्‍खाआङ् से़वा मे़प्‍मा

आसाफरे़ साप्‍तुबा निङ्‌वाॽफुसाम्‍लो

५०

मुक्‍साम्‍दाङ्‌बा निङ्‌वाॽफुमाङ्

यहवे दाङ्‌बान् पाःत्‍लो,

खुने़ॽ नाम्‍गे़त् पिसाङ् नु

नाम्‍धा पिसाङ् थारिक्

इक्‍सादिङ् खाम्‍बेःक्‍मोबा के़रे़क्

मे़न्‍छाम् याप्‍मिहाॽ उःत्‍तुसिरो॥

२ सियोन ये़क्‌यक्‍कोलाम्

निङ्‌वाॽफुमाङ्‌ङिन् मिक् चे़मुर ओःत्‍लो,

खे़न् ये़क्‌यक्‍किन् साॽरिक् नुबा चोक्‍लो॥

३ आनिॽ निङ्‌वाॽफुमाङ्‌ङिन् युरो,

कर स्‍वाःत् मे़युङ्‌ने़ल्‍लो॥

खुने़ॽ कुदगिग हुरुरु के़दिःप्‍पा मि वाॽरो

हे़क्‍क्‍याङ् कुघिरि किप्‍मा के़घुबा सुरित् केजङ् हुरो॥

४ आबाङे कुमनाहाॽ ले़प्‍माङ् खासे़न्

लोःम्‍मा फाॽआङ् तोःन्‍दिरे़ लागि

तलक्‍के़न् ताङ्‌साक्‍पान् उःत्‍तुरो

हे़क्‍क्‍याङ् इक्‍सादिङ् खाम्‍बेःक्‍मान्‍नाङ् उःत्‍तुरो॥

५ खुने़ॽ पाःत्‍तु, “आङ्‌गाॽओ सिदुङ्‌जभा

के़जोःक्‍पार माङ्‌हुप् के़जोःक्‍पा

नसाःन्‍साबा आमनाहाॽ आङ्‌गाॽओ सुप्‍से़से़ॽओ॥”

६ हे़क्‍क्‍याङ् खुने़ॽ साम्‌योबा चोःक्‍पा पाःन्‍निन्

साङ्‌ग्राम्‍पेदाङ्‌ङिल्‍ले़ इङ्‌भन् चोगुरो,

थेआङ्‌भे़ल्‍ले़ निङ्‌वाॽफुमाङ्‌ङिन्

आबाङेए खासे़न्‍दाङ्‌बा चोक्‍लो॥  सेला

७ खुने़ॽ पाःत्‍तु, “आमनासे, खे़प्‍से़म्‍मे़ॽओ,

आङ्‌गाॽ खिनिॽनु पाःत्‍तार पत्‍तारो!

इस्राइलबा आमनासे, खिनिॽ पाःन्‍धिक्‍निङ्‌लो

आङ्‌गाॽग निङ्‌वाॽफुमाङ्‌आरो,

आङ्‌गाॽ खिनिॽ निङ्‌वाॽफुमाङ्‌आरो॥

८ के़जोगुबा सिदुङ्‌जभा नु मिगे़धिक्‍खुआङ् के़दोःन्‍दुबा

सिदुङ्‌जभाहाॽओ खे़ने़ॽ पाःन्‍मे़धिक्‍न्‍ने़ल्‍लो,

खे़न् सिदुङ्‌जभाहाॽग आदगिए वाॽरो॥

९ के़बित्‍थाःङ्‌ङोबा कुम्‍बाबा पित्,

हे़क्‍क्‍याङ् के़मे़ःन्‍दा खरहाॽओबा

मे़ःन्‍दाहाॽ आङ्‌गाॽ चाहाब् मे़जोःक्‍काल्‍लो॥

१० थेआङ्‌भे़ल्‍ले़ ताम्‍भुङ्‌ङो के़याक्‍पा

के़रे़क् थक्‍साहाॽ आङ्‌गाॽए़न्‍छिरो॥

हे़क्‍क्‍याङ् हे़न्‍छिङ् हे़न्‍छिङ् कोःक्‍मा फाङजङ्‌हाॽओ

चागे़राम्‍बा पित्‍हाॽआङ् आङ्‌गाॽए़न्‍छिरो॥

११ थे़गुहाॽओबा

के़रे़क् पुसाहाॽ आङ्‌गाॽहाॽरो,

हे़क्‍क्‍याङ् खाम्‍बेःक्‍कोबा के़रे़क्

कुबु थक्‍साहाॽ आङ्‌गाॽहाॽरो॥

१२ “आङ्‌गाॽ साक्‍मे़न्‍जा वयाङ्‌साङ्‌मे़न्

आङ्‌गाॽ खे़ने़ॽ मे़मे़त्‍ने़म्‍बा वये़रो,

थेआङ्‌भे़ल्‍ले़ इक्‍सादिङ् खाम्‍बेःक्‍मोबा

के़रे़क् पाःन्‍हाॽ आङ्‌गाॽइन्‍लो॥

१३ थे आङ्‌गाॽ पित्‍छा चाङ्‌बि?

इ मे़ःन्‍दा माक्‍खिॽ थुङुङ्‌बि?

१४ निङ्‌वाॽफुमाङ्‌ङो नुगे़न् सिदुङ्‌जभा तोःन्‍दे़ॽओ,

हे़क्‍क्‍याङ् के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिन्‍नु

खे़ने़ॽ के़जोगुबा माङ्‌हे़क्‍हाॽ के़त्‍ते़ॽओ॥

१५ तुक्‍खे लाक्‍खे के़जाःल्‍ले़ मे़त्‍ताङ्‌ङे़ॽओ,

आङ्‌गाॽ खे़ने़ॽ से़ःप्‍ने़रो

हे़क्‍क्‍याङ् खे़ने़ॽ आमिमिदिङ् के़जोगुरो॥”

१६ कर निङ्‌वाॽफुमाङ्‌ङिल्‍ले़ ताक्‍के़भे़ॽबाहाॽ मे़त्‍तुसिरो,

“आङ्‌गाॽ आइङ्‌जाङ्‌ङिन् थेआङ् के़निरुम्‍बाबे?

आमाङ्‌हुप्‍पिल्‍ले़ कुयाःम्‍बेओ पाःप्‍मा थे युक् के़गत्‍तुम्‍बे?

१७ आङ्‌गाॽ पिनिङ्‌बा आनिसाम्‍मिन् के़जिःत्‍तुम्‍लो

हे़क्‍क्‍याङ् आबाःन्‍जाःक्‍किन् के़नाॽरुम्‍लो॥

१८ खुःन्‍द्रिक्‍पान् के़दुमुम्‍मिल्‍ले़ हाबा खे़न्‍ने चुम् के़मे़त्‍तुम्‍लो,

हे़क्‍क्‍याङ् चागे़लाम्‍बान्‍नुए के़घे़ःप्‍पासिरो॥

१९ “ताप्‍फे़ःम्‍बा पान् पाःप्‍मा खिनिॽ मुरा मे़याने़ल्‍लो,

हे़क्‍क्‍याङ् आभे़ल्‍ले़साङ् इङ्‌ले़क् के़बारिरो॥

२० चक्‍मे़ल्‍लॽए खिनिॽ फुॽनुसाॽहाॽ के़जे़क्‍खुम्‍सिम्‍लो,

हे़क्‍क्‍याङ् आबाङे नुसाॽहाॽ चे़ॽया के़मे़त्‍तुम्‍सिम्‍लो॥

२१ खिनिॽ कन् के़रे़क् याःम्‍बक्‍हाॽ के़जोगुम्‍माङ्

के़वयिल्‍ले़ आङ्‌गाॽ स्‍वाःत् वयाङ्‌लो॥

हे़क्‍केःल्‍ले़ आङ्‌गाॽआङ् खिनिॽ हे़क्‍के याप्‍मि के़इःत्‍तिरो,

कर आल्‍ल खिनिॽ फे़न्‌याःम्‍बक्‍हाॽ

खिनिॽ तगि ओसेःन्‍धाक्‍निङ्‌लो॥

२२ “आङ्‌गाॽ याप्‍मि निङ्‌वाॽ के़भेःम्‍बासे,

कन् आबाःन्‍हाॽ नुरिक्‍काङ् निङ्‌वाॽ इःत्‍ते़म्‍मे़ॽओ,

मेःन्‍ने़भग्र आङ्‌गाॽ खिनिॽ मे़ङ्‌निङ्‌लो,

हे़क्‍क्‍याङ् हाःत्‍ले़आङ् से़ःप्‍मा के़न्‍छुक्‍तिन्‍लो॥

२३ नुगे़न् सिदुङ्‌जभा के़दोःम्‍बाहाॽरे़ए

आङ्‌गाॽ आमिङ्‌सो इङ्‌धाङ् मे़जोगुरो,

हे़क्‍क्‍याङ् आङ्‌गाॽ आइङ्‌जाङ्‌हाॽ इःप्‍मा नाःप्‍मा

के़दे़म्‍बाहाॽ से़ःप्‍मासिरे़ लागि

आमुक्‍साम्‍मिन् ओसेःन्‍धाक्‍तुङ्‌सिङ्‌लो॥”

लायोलाम् हिम्‍मा पेलि

दाउद हाङ्‌ङिन् बेथसेबा मे़प्‍मनामा मे़न्‍छुमान्‍नु सोरिक् इप्‍से़आङ् माङ्‌निङ्‌वाॽपान् के़बाःप्‍पा नाथाने़न् कुभे़ःक्‍से़ त्‍ये़ःल्‍ले़ कुलायोलाम् हिन्‍दे़र साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

५१

निङ्‌वाॽफुमाङ्‌ङे, आभे़ल्‍ले़साङ् चक्‍मे़ल्‍लॽए

लुङ्‌माॽ के़दुक्‍काबा हे़क्‍के नुरिक् मे़त्‍ताङ्‌ङे़ॽओ,

पयम् यम्‍बा के़मिःम्‍जिःल्‍ले़ आङ्‌गाॽ आलायोन्

खे़त्‍ते़देसे़ पिराङ्‌ङे़ॽओ॥

२ के़रे़क् आलायोहाॽ वाहप्‍ते़ पिराङ्‌ङे़ॽओ,

हे़क्‍क्‍याङ् लायो लासोःत्‍ले़ मे़न्‍दे़त्‍ते

आङ्‌गाॽ सुत्‍थो चोगाङ्‌ङे़ॽओ॥

३ थेआङ्‌भे़ल्‍ले़ आङ्‌गाॽ लायो चोगुङ्‌बा पाःन्‍नो ते़न्‍नारो,

हे़क्‍क्‍याङ् आभे़ल्‍ले़साङ् आलायोहाॽ निङ्‌वाॽ खोसुङ्‌लो॥

४ खे़ने़ॽ के़दक्‍ले़ङ्‌वाओ, खे़ने़ॽए के़दक्‍ले़ङ्‌वाओ

आङ्‌गाॽ लायो चोगुङ्‌ङाङ् वाॽआरो,

हे़क्‍क्‍याङ् खे़ने़ॽ के़निसुल्‍ले़ ताप्‍फे़ःम्‍बा निगे़धाःप्‍पा

पाःन्‍हाॽए आङ्‌गाॽ चोगुङ्‌ङाङ् वाॽआरो॥

खे़ल्‍ले़ चोगुल्‍ले़ के़भे़ःक्‍काबान् लाॽरुरो,

हे़क्‍क्‍याङ् खासे़न् के़लोःन्‍नाबान्‍नाङ् यारुरो॥

५ से़क्‍खाए, सावाःन्‍छिङ्‌ङाले़ए लायोबा वयाङ्‌लो,

आम्‍मारे़ कुसाप्‍पोःक्‍को यागाङ्‌बा ये़न्‍नाङ्‌धोए

आङ्‌गाॽ लायोबा चोःक्‍कारो॥

६ से़क्‍खासाङ् खे़ने़ॽग से़क्‍खा नु

नसाःन्‍साबा पोङ्‌ङाबा के़सिराॽधाङ्‌लो,

हे़क्‍क्‍याङ् आसिक्‍लुङ्‌मोए सिक्‍कुम्‍दिङ्

निङ्‌वाॽरे़ पाःन्‍हाॽ के़हुॽआरो॥

७ हिसप्‍पिन्a आङ्‌गाॽ आसम्‍दाङ् साक्‍खे़ॽओ

हे़क्‍क्‍याङ् आङ्‌गाॽ सुत्‍थो पोङ्‌ङारो॥

वाहप्‍ताङ्‌ङे़ॽओ हे़क्‍क्‍याङ् नाःङ् कुइसिःक्

आङ्‌गाॽ फगे़लॽबा पोङ्‌ङारो॥

८ सःप्‍मा नु सिराॽगे़धाङ्‌बा इक्‍लाहाॽ

आङ्‌गाॽ खे़म्‍मा खोसुङ्‌लरो,

हे़क्‍क्‍याङ् आये़प्‍पाहाॽ यरे़र के़याःन्‍दुरो,

हे़क्‍केसाङ् आङ्‌गाॽ सःत्‍ताररो॥

९ आलायोहाॽ ले़प्‍माङ् के़नारान् मे़हिसे़न्‍ने़ॽओ,

हे़क्‍क्‍याङ् के़रे़क् माङ्‌दे साङ्‌ग्रारे़

आङ्‌गाॽ ते़त्‍ताङ्‌बाहाॽ तुगे़देसे़ॽओ॥

१० निङ्‌वाॽफुमाङ्‌ङे, आसिक्‍लुङ्‌मान्

सुत्‍थो चोगाङ् पिराङ्‌ङे़ॽओ,

हे़क्‍क्‍याङ् कुसङ् नु खे़ने़ॽ ले़प्‍माङ्

के़वाॽबा याम्‍साम् पिराङ्‌ङे़ॽओ॥

११ के़दगिलाम् आङ्‌गाॽ मे़घे़त्ताङ्‌ङिन्‍ने़ॽओ,

हे़क्‍केलॽरिक्‍के के़सेसेमाङ्‌ङिन्

आङ्‌गाॽओनु मे़देॽरे़न्‍ने़ॽओ॥

१२ के़से़न्‍लप्‍लाम्‍बा के़दाबा सःप्‍मान् याम्‍मो पिराङ्‌ङे़ॽओ,

हे़क्‍क्‍याङ् आयाम्‍साम्‍मिन् खे़ने़ॽ के़बान्

खे़म्‍मा कुसिराॽ के़धाङ्‌बा चोगाङ् पिराङ्‌ङे़ॽओ॥

१३ खे़ब्‍याङ् लायोबाहाॽ के़निसाम्‍मिन् हुॽरुङ्‌सिङ्‌लो,

हे़क्‍क्‍याङ् खे़ङ्‌हाॽ खे़ने़ॽओ मे़नुःङ्‌लो॥

१४ निङ्‌वाॽफुमाङ्‌ङे, से़न्‍लप्‍दाङ्‌बा आनिङ्‌वाॽफुमाङ्‌ङे

माक्‍खिॽ से़मा आप्‍तिक्‍को थामालाम् से़ःप्‍ताङ्‌ङे़ॽओ,

हे़क्‍क्‍याङ् खे़ने़ॽ साम्‌योबा के़जोःक्‍पा

पाःन्‍निल्‍ले़ साम्‍लोन् साम्‍मे़त्‍तुङ्‌लो॥

१५ दाङ्‌बाए, आम्‍ब्रा हन्‍दाङ् पिराङ्‌ङे़ॽओ,

हे़क्‍क्‍याङ् आल्‍सोःप्‍पाल्‍ले़ के़नारा फोसुङ्‌लो॥

१६ थेआङ्‌भे़ल्‍ले़ खे़ने़ॽग सिदुङ्‌जभाओ के़न्‍छःत्‍ने़ल्‍लो,

मेःन्‍ने़भग्र खे़ने़ॽओ सिदुङ्‌जभा तोःन्‍दुङ्‌बा मे़न्‍लो,

मिधिङ्‌मनादेमनाबा सिदुङ्‌जभान् खे़ने़ॽ के़सिराॽ मे़धाङ्‌ने़ल्‍लो॥

१७ निङ्‌वाॽफुमाङ्‌ङे, के़नःम्‍सिङ्‌बा याम्‍साम्‍मिल्‍ले़

सिदुङ्‌जभान् खे़ने़ॽ ताःक्‍मा के़सिराॽधाङ्‌लो,

हे़क्‍क्‍याङ् कुसिक् के़नःम्‍बाआङ् लायोलाम्

के़नुःङ्‌बा सिक्‍लुङ्‌मान् के़न्‍नाॽरुन्‍लो॥

१८ खे़ने़ॽ के़निङ्‌वाॽ कुइसिःक्

सियोन कोःक्‍माओ नुॽमादामा तारे़ॽओ,

यरुसले़ःम्‍बा लुङ्‌धाक्‍हाॽ याम्‍मो से़त्‍ते़ॽओ॥

१९ खे़ब्‍याङ् नुबा निङ्‌वाॽलाम्‍बा तोःम्‍मनाबा,

मिधिङ्‌मनादेमनाबा सिदुङ्‌जभाहाॽ के़सिराॽ थाङ्‌लो,

के़रे़क् मिधिङ्‌मनादेमनाबा सिदुङ्‌जभाहाॽ

हे़क्‍क्‍याङ् से़गम्‍बाहाॽरे़न् सिदुङ्‌जभान्

खे़ने़ॽ के़लागि ले़त्‍ति तोःम्‍मादे़न्‍नो याम्‍मो तोःन्‍दुम्‍बे़रो॥

a 

५१:७ “हिसप” मे़प्‍मनाबे़न् यान् हे़क्‍तङ्‌बा चोगे़, लायोलाम् सुत्‍थो पोङ्‌मारे़ लागि कन् च्‍वाःत्‍तो हुम्‍माआङ् साङ्‌मा थिम् वये़॥

निङ्‌वाॽफुमाङ्‌ङिन् कुदोःप्‍मा खासे़न् के़लोःम्‍बा नु लुङ्‌माॽ आदुक्‍तुक्‍पा चोक्

आदोम्‍बा दोगे़न् सावलओ पेआङ् “दाउदे़न् अबिमेलेक्‍किल्‍ले़ कुहिम्‍मो पेआङ् वाॽरो” मे़त्‍तुल्‍ले़ साम्‍लो के़हुॽबाल्‍ले़ कुलागि दाउदरे़ साप्‍तुबा मस्‍किल निङ्‌वाॽफुसाम्‍लो

५२

के़धुम्‍बा मनाए, फे़न्‌याःम्‍बक् के़जोःक्‍काङ्

थेआङ् यम्‍बा के़ले़ङ्‌सिङ्‌बाबे?

ले़न्‍दिक् नाम्‍धाधा थेआङ् के़हे़न्‍छिङ्‌ङाङ् के़वाॽबाबे?

निङ्‌वाॽफुमाङ्‌ङिल्‍ले़ आभे़ल्‍ले़साङ् लुङ्‌माॽ आदुक्‍लो॥

२ खे़ने़ॽग वेॽ मनाहाॽ मे़ङ्‌मासि चे़म्‍भन् के़जोःक्‍लो,

खे़ने़ॽ के़ल्‍सोःप्‍पान् खागे़सुक्‍पा फे़जा कुइसिःक् चोक्‍लो,

हे़क्‍क्‍याङ् आप्‍फाल्‍ले़साङ् ताप्‍फे़ःम्‍बा हे़क्‍के लॽरो॥

३ नुबा चोःक्‍मारे़ कुले़क्‌वा ताप्‍फे़ःम्‍बा चोःक्‍मा के़सिराॽ थाङ्‌लो,

हे़क्‍क्‍याङ् से़क्‍खा पान् पाःप्‍मारे़ कुले़क्‌वा

इङ्‌ले़क् पाःप्‍मा के़सिराॽ थाङ्‌लो॥  सेला

४ इङ्‌ले़क् के़बाःप्‍पे, खे़ने़ॽ पाःन्‍निल्‍ले़ वेॽ मनाहाॽ

खुनिॽ निङ्‌वाॽ तुक्‍ल याःम्‍मासि के़सिराॽ थाङ्‌लो॥

५ निङ्‌वाॽफुमाङ्‌ङिल्‍ले़ से़क्‍खासाङ्

खे़ने़ॽ सदादिङ्‌ले़ लागि के़मे़ङ्‌लो॥

खे़ने़ॽ के़वाॽमादे़न्‍नोलाम्‍बा के़उःङ् के़लःत्‍लो,

हे़क्‍क्‍याङ् कुहिङ्‌वे़त्‍हाॽरे़ खुनिॽ लाजेॽलाम्‍बा

खे़ने़ॽ के़लःत् के़देरो॥  सेला

६ साम्‌योबाहाॽरे़ कन् मे़निसुआङ् मे़गिरो,

खे़ङ्‌हाॽरे़ अक्‍खे मे़बाःत्‍तुर कुनामे़न्‍छाॽ के़म्‍मे़त्‍लो॥

७ ओमे़त्‍ते़ॽ, कन् मनान् निङ्‌वाॽफुमाङ्‌ङो इःम्‍सिङ्‌से़ मे़द्‌ये़ने़न्‍लो,

कर खुने़ॽ कत्‍तुबा यरिक् याङ्‌साकुन्‍धेःल्‍ले़

आङ्‌गाॽ से़ःप्‍पा फाॽआङ् इःत्‍तुरो,

हे़क्‍क्‍याङ् वेॽहाॽ मे़क्‍खुसिआङ् के़धुम्‍बा पोःक्‍खे़रो॥

८ कर आङ्‌गाॽग निङ्‌वाॽफुमाङ्‌ङिल्‍ले़ कुहिम्‍मो

सरेःक्‍क्‍याःप्‍पा जैतुन सिङ्‌बुङ् कुइसिःक् चोःक्‍कारो॥

आङ्‌गाॽ निङ्‌वाॽफुमाङ्‌ङिल्‍ले़ आप्‍फाल्‍ले़आङ्

मे़न्‍नुप्‍मनाबा कुमिःम्‍जिओ सदादिङ् ताःक्‍पो युक्‍खुङ्‌लो॥

९ खे़ने़ॽ के़जोगुबा पाःन्‍हाॽरे़ लागि

सदादिङ् खे़ने़ॽ के़नारा फोसुङ्‌लो॥

आङ्‌गाॽ के़मिङ्‌ङो ताःक्‍पो चोगुङ्‌लो

थेआङ्‌भे़ल्‍ले़ के़मिङ्‌ङिन् नुबा चोक्‍लो,

नसाःन्‍साबा के़मनाहाॽरे़ खुनिॽ तगि के़नारा फोसुङ्‌लो॥

मनाहाॽरे़ खुनिॽ कुइभे़म्‍मा नु निङ्‌वाॽफुमाङ्

साम्‍लो के़हुॽबाल्‍ले़ कुलागि माहालाथ कुइसिःक् दाउदरे़ साप्‍तुबा मस्‍किल निङ्‌वाॽफुसाम्‍लो

५३

अदङ् निङ्‌वाॽ के़गप्‍पाहाॽरे़

“निङ्‌वाॽफुमाङ् होप्” मे़बाःत्‍तुरो॥

खे़ङ्‌हाॽ फे़त्‍मे़लारे़आङ् मे़वाॽरो,

हे़क्‍क्‍याङ् खे़ङ्‌हाॽरे़ सिक्‍के़ले़ःङ्‌बा याःम्‍बक् मे़जोगुरो,

खे़ङ्‌हाॽओ नुबा याःम्‍बक् के़जोःक्‍पा आत्‍तिन्‍नाङ् होप्‍लो॥

२ निङ्‌वाॽफुमाङ्‌ङिल्‍ले़ साङ्‌ग्राम्‍पेदाङ्‌लाम्‍बा

मे़न्‍छाम्‍साहाॽ ओमे़त्‍तुसिरो॥

सिक्‍कुम्‍साबा नु निङ्‌वाॽफुमाङ्‌ङिन्

के़गोःप्‍पाहाॽ मे़वाॽबि फाॽआङ् कोःत्‍तुसिरो॥

३ के़रे़क् मनाहाॽ निङ्‌वाॽफुमाङ्‌लाम्‍बा

माःङ्‌घा मे़बोःक्‍खे़आङ् मे़वाॽरो,

खे़ङ्‌हाॽ सोसोरिक् फे़त्‍मे़लाॽरे़आङ् मे़वाॽरो॥

नुबा के़जोःक्‍पा थिक्‍काङ् होप्‍लो,

आहाॽ, लत्‍थिक्‍काङ् होप्‍लो॥

४ ताप्‍फे़ःम्‍बा याःम्‍बक् के़जोःक्‍पाहाॽ

आभे़ल्‍ले़आङ् मे़न्‍हुॽसिङ्‌ङिन्‍बि?

खे़ङ्‌हाॽरे़ खरे़ःङ् मे़जबा कुइसिःक् आमनाहाॽ मे़जसिरो,

हे़क्‍क्‍याङ् खे़ङ्‌हाॽरे़ निङ्‌वाॽफुमाङिन्

आभे़ल्‍ले़आङ् पेलि मे़म्‍भाक्‍तुल्‍लो॥

५ खे़प्‍मो किमा यङ्‌मा के़बोङ्‌बा होःप्‍ते़साङ्

खे़ङ्‌हाॽ किमाल्‍ले़ युम्‍सुङ्‌मा मे़बोःक्‍खे़रो,

थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुमनाहाॽरे़

खुन्‍छिॽ निङ्‌मिहाॽरे़ ये़प्‍पाहाॽ खुने़ॽ से़सुदेसुरो॥

खे़ङ्‌हाॽ सिरिङ्‌ममो मे़धारो

थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ अत्‍तुसिरो॥

६ इस्राइलबा मनाहाॽरे़ खुनिॽ से़न्‍लप्‍पिन्

निङ्‌वाॽफुमाङ्‌ङिल्‍ले़ कुगोःक्‍मा सियोनलाम् ताररो॥

निङ्‌वाॽफुमाङ्‌ङिल्‍ले़ कुमनाहाॽ याम्‍मो

नुॽमादामा तारु पिरुसिल्‍ले़ याकुबे़न् सःत्‍लो,

हे़क्‍क्‍याङ् इस्राइलबा मनाहाॽ हाङ्‌हाङ् मे़लॽरो॥

से़ःप्‍सिङ्‌मारे़ लागि पेलिगे़न् तुवा

जिप्‍फातबाहाॽ सावलओ मे़बेआङ् “थे दाउदे़न आनिॽ लुम्‍मो चिङ्‌सिङ्‌ङाङ् मे़वाॽने़म्‍बि?” मे़मे़त्‍तुल्‍ले़ साम्‍लो के़हुॽबाल्‍ले़ कुलागि अन्‍मे खिङ्‌मनाबा मुक्‍लाहाॽनु दाउदरे़ साप्‍तुबा मस्‍किल निङ्‌वाॽफुसाम्‍लो

५४

निङ्‌वाॽफुमाङ्‌ङे, खे़ने़ॽ के़मिङ्‌ङिल्‍ले़ से़ःप्‍ताङ्‌ङे़ॽओ,

हे़क्‍क्‍याङ् के़मुक्‍साम्‍लाम्‍बा आङ्‌गाॽ फोत्‍या

मे़ःन्‍नेबा चोःक्‍का फाॽआङ् पाराङ् पिराङ्‌ङे़ॽओ॥

२ निङ्‌वाॽफुमाङ्‌ङे, आबेलिन् खे़प्‍से़ पिराङ्‌ङे़ॽओ,

हे़क्‍क्‍याङ् पाःत्‍तुङ्‌बा पाःन्‍हाॽओ निङ्‌वाॽ पिरे़ॽओ॥

३ कुसिङ् निःप्‍मे़न्‍दे़प्‍नाबा मनाहाॽरे़ मे़सॽआ मे़भत्‍तारो,

कुनिङ्‌वाॽ के़जिःप्‍पाहाॽरे़ से़प्‍मा मे़गोःत्‍तारो,

खे़न् मनाहाॽरे़ निङ्‌वाॽफुमाङ्‌ङिन्

मिङ्‌सो इङ्‌धाङ् मे़म्‍बिरुन्‍लो॥  सेला

४ से़क्‍खासाङ् निङ्‌वाॽफुमाङ्‌ङिल्‍ले़ फाॽआरो,

यहवे दाङ्‌बाए, खे़ने़ॽए के़नाङ्‌ङा के़धेःक्‍कारो॥

५ आत्‍तिन्‍हाॽरे़ आजाःत्‍थि मे़देसु,

खे़ङ्‌हाॽरे़ ताप्‍फे़ःम्‍बा पाःन्‍हाॽ मे़दुमुररो,

हे़क्‍क्‍याङ् खे़ने़ॽ खे़ङ्‌हाॽ मे़क्‍खे़से़ॽओ

थेआङ्‌भे़ल्‍ले़ खे़ने़ॽ नसाःन्‍साबा के़जोःक्‍लो॥

६ सःत्‍तार आसिराॽ थाङ्‌धाङ् सिदुङ्‌जभा तोःन्‍दुङ्‌लो,

यहवे दाङ्‌बाए, खे़ने़ॽ मिङ्‌सो इङ्‌धाङ् पिने़रो,

थेआङ्‌भे़ल्‍ले़ खे़ने़ॽ के़नुॽबा के़जोःक्‍लो॥

७ थेआङ्‌भे़ल्‍ले़ आङ्‌गाॽ के़रे़क् इनोगे़न्

तुक्‍खेहाॽलाम्‍बा के़से़ःप्‍ताङ्‌लो॥

आनिङ्‌मिहाॽ हारिमे़द्‌ये़बा निसुङ्‌ङाङ् वाॽआरो॥

तेःङ्‌जुम्‍हाॽरे़ इङ्‌मे़ले़क्‍तुबा मनाःल्‍ले़ कुबेलि

साम्‍लो के़हुॽबाल्‍ले़ कुलागि अन्‍मे खिङ्‌मनाबा मुक्‍लाहाॽनु दाउदरे़ साप्‍तुबा मस्‍किल निङ्‌वाॽफुसाम्‍लो

५५

निङ्‌वाॽफुमाङ्‌ङे, चोगुङ्‌बा तुवान् खे़प्‍साङ् पिराङ्‌ङे़ॽओ,

हे़क्‍क्‍याङ् पेलि फाक्‍ने़बान् खे़म्‍मा मे़नाॽरे़न्‍ने़ॽओ॥

२ आङ्‌गाॽ पाःत्‍तुङ्‌बा पाःन्‍निन् खे़प्‍से़ॽओ,

हे़क्‍क्‍याङ् नुगप् पिराङ्‌ङे़ॽओ,

आनिङ्‌वाॽबाल्‍ले़ ये़ःङ्‌ङाआङ् नासाङ्‌ङाङ् वाॽआरो॥

३ आनिङ्‌मिहाॽरे़ आङ्‌गाॽ यङ्‌मा मे़से़त्‍तारो

हे़क्‍क्‍याङ् कुइगे़भे़म्‍बाहाॽरे़ तुक्‍खे मे़जाःत्‍ताबाल्‍ले़ चोगुल्‍ले़

आङ्‌गाॽ यराङ्‌ङाङ् वाॽआरो॥

खे़ङ्‌हाॽरे़ आसम्‍दाङ् तुक्‍खे लाक्‍खे मे़दारुरो,

खे़ङ्‌हाॽरे़ खुनिॽ सिक्‍पोःक्‍काङ् मे़जिःत्‍तारो॥

४ आङ्‌गाॽ पगिकिआर वाॽआरो,

हे़क्‍क्‍याङ् आसि फाॽआङ् किमारे़ यङ्‌ङारो॥

५ किमा नु यङ्‌माल्‍ले़ कब्रिङ् कबाङ्‌ङाङ् वाॽआरो,

हे़क्‍केलॽरिक् यङ्‌मा के़प्‍माल्‍ले़ एःप्‍ताङ्‌ङाङ् वाॽआरो॥

६ पुत्‍तुःक्‍के हे़क्‍के आलाप् पत्‍छे़ल्‍ले़ग

आङ्‌गाॽ पे़राङ् पेगाङ्‌बा वये़मे़न्‍लो

हे़क्‍क्‍याङ् नाःम्‍सिङ्‌ङाबा वये़मे़न्‍लो॥

७ हे़क्‍केलॽरिक् माःङ्‌घा पे़राङ् पेगाङ्‌बा वये़मे़न्‍लो,

हे़क्‍क्‍याङ् मुरे़ःक् खे़रे़ःक् थेआङ् के़होःप्‍पादे़न्‍नो

आङ्‌गाॽ वयाङ्‌मे़न्‍लो॥  सेला

८ किप्‍मा के़घुबा सुरित् केजङ्‌लाम् माःङ्‌घा,

से़ःप्‍सिङ्‌मा ते़न्‍नो हारा चात्‍ताङ्‌ल पेगाङ्‌बा वये़मे़न्‍लो॥

९ यहवे दाङ्‌बाए, फे़न्‌याःम्‍बक् के़जोःक्‍पाहाॽरे़

चोःक्‍मा मे़गोःत्‍तुबा याःम्‍बक्‍हाॽ फे़त्‍लाःन्‍दे़ पिरे़से़ॽओ॥

हे़क्‍क्‍याङ् खे़ङ्‌हाॽरे़ खुनिॽ पाःन्‍दाङ्‌हाॽआङ् फोःत्‍ते़ पिरे़से़ॽओ

थेआङ्‌भे़ल्‍ले़ ये़क्‌यक्‍को खे़माॽ नु

से़त्‍छिङ्‌मा पोःक्‍खे़बा निसुङ्‌लो॥

१० से़न्‍दिक् ले़न्‍दिक् खे़ङ्‌हाॽरे़ ये़क्‌यक् खिरिबा

लुङ्‌धाक्‍किन् मे़लिङुआङ् कम्‍ब्राङ् मे़मे़त्‍तुरो

कर खे़न् ये़क्‌यक्‍किङ्‌ग लायो लासोत् नु

फे़न्‌याःम्‍बक् इसेःङ्‌बा चोक्‍लो॥

११ के़रे़क् पिसाङ् मे़क्‍मासिमा पोःक्‍खे़आङ् वाॽरो,

यङ्‌मा से़त्‍छिङ्‌मा नु इङ्‌ले़क् मे़त्‍छिङ्‌मा पाःन्‍हाॽरे़

खे़प्‍मोबा लाम्‍हाॽ तिम्‍से़आङ् ने़रो॥

१२ आनिङ्‌मिहाॽरे़ आजाःत्‍थि मे़देसुबा वये़ल्‍ले़ग

आङ्‌गाॽ आसिक् नःम्‍नःम् मे़त्‍तुङ्‌बा वये़मे़न्‍लो॥

आनिङ्‌मिहाॽरे़ मे़भत्‍ताङ्‌ङिल्‍ले़ग

आङ्‌गाॽ चिङ्‌सिङ्‌मा सुक्‍ताङ्‌बा वये़मे़न्‍लो॥

१३ कर खे़ङ्‌ग आङ्‌गाॽनुए याःम्‍बक् के़जोःक्‍पा मनाःल्‍लो,

हे़क्‍क्‍याङ् आङ्‌गाॽनु के़दङ्‌बा आन्‍देङ्‌बान्‍लो॥

१४ कुभा ये़म्‍मो खे़न्‍नु आन्‍छिगे़ साॽरिक्

नुरिक् तङे़सिगे़आङ् वये़सिगे़रो,

हे़क्‍क्‍याङ् माङ्‌हिम्‍मो लत्‍छा

पोःक्‍खे़सिगे़आङ् से़वा चोगे़सिगे़रो॥

१५ आङ्‌गाॽ आनिङ्‌मिहाॽ मे़सिररो,

हे़क्‍क्‍याङ् खे़ङ्‌हाॽ कुहिङ्‌वे़त्‍ते खे़मा यङ्‌सङ्‌ङो मे़लाःत्‍लरो,

थेआङ्‌भे़ल्‍ले़ खे़ङ्‌हाॽरे़ खुनिॽ लुम्‍मो फे़न् पाःन्‍निन्

याङ्‌धोःक्‍ते़आङ् वाॽरो॥

१६ कर आङ्‌गाॽग यहवे दाङ्‌बा निङ्‌वाॽफुमाङ्‌ङिन्

फाॽराङ्‌ङे़ॽ फाॽआङ् मे़त्‍तुङ्‌लो

हे़क्‍क्‍याङ् खुने़ॽ ताङ्‌से़ःप्‍पारो॥

१७ आङ्‌गाॽ आदुक्‍खेओ तानाम्, ले़न्‍दिक्

हे़क्‍क्‍याङ् युःन्‍छिक् खुने़ॽ पेलि फाक्‍तुङ्‌लो,

हे़क्‍क्‍याङ् खुने़ॽ आङ्‌गाॽ आइक्‍लान् खे़प्‍सुरो॥

१८ आङ्‌गाॽ थङ्‌थक्‍काबा ते़न्‍नो

मे़न्‍जोःन्‍ने मे़ङ्‌गाःन्‍ने खुने़ॽ से़ःप्‍पारो,

हे़क्‍केसाङ् यरिक्‍ले़ मे़अत्‍तारो॥

१९ उनाहुरिआङ्‌धो हाङ्‌गे़जोःक्‍पा निङ्‌वाॽफुमाङ्‌ङिल्‍ले़

आङ्‌गाॽ पेलि फाक्‍तुङ्‌बान् खे़प्‍सुआङ्

आनिङ्‌मिहाॽ हारि चाःत्‍तुसिरो॥  सेला

थेआङ्‌भे़ल्‍ले़ खे़ङ्‌हाॽरे़ खुनिॽ लाम्‍मिन् तोःम्‍मा निङ्‌वाॽ मे़न्‍जोगुन्‍लो

हे़क्‍क्‍याङ् निङ्‌वाॽफुमाङ्‌ङिन् मे़ङ्‌गिरुन्‍लो॥

२० आन्‍देङ्‌बाल्‍ले़ आबाङे कुन्‍जुम्‍हाॽ हिप्‍तुसि फत्‍तुसिरो,

हे़क्‍केलॽरिक् खे़ल्‍ले़ चोगुबा कुमाङ्‌हुप्‍पिन् फेःन्‍दुआङ् वाॽरो॥

२१ खे़ल्‍ले़ कुबाःन्‍निङ्‌ग कुघे़म् के़नुॽबा चोःक्‍साङ्

कुनिङ्‌वाॽइन्‍ग ताप्‍फे़ःम्‍बा चोःक्‍लो॥

खे़ल्‍ले़ कुबाःन्‍निन् चुन्‍जुम्‍बा चोःक्‍साङ्

खे़ङ्‌ग खागे़सुक्‍पा ताभे कुइसिःक् चोक्‍लो॥

२२ के़दुक्‍खे के़लाक्‍खेहाॽ यहवे दाङ्‌बाओ युक्‍खे़ॽओ,

हे़क्‍क्‍याङ् खुने़ॽए ओगे़मे़त्‍लो॥

खुने़ॽग साम्‌योबा मनाहाॽ आभे़ल्‍ले़आङ् यो मे़धासुसिन्‍लो॥

२३ कर यहवे दाङ्‌बाए, कुइगे़भे़म्‍बा मनाहाॽग

मे़क्‍मासिमा लुम्‍बाःत्‍तो लाप्‍के़भुसुसिरो॥

मना के़से़प्‍पाहाॽ नु इङ्‌ले़क् के़जोःक्‍पा मनाहाॽ

खुनिॽ थाःक् सॽआङ् इरिक् मे़न्‍हिङ्‌ने़ल्‍लो,

कर आङ्‌गाॽग खे़ने़ॽओ ताःक्‍पो युक्‍खुङ्‌लो॥

निङ्‌वाॽफुमाङ्‌ङिन् निङ्‌वाॽ इःप्‍माआङ् पेलि फाक्‍मा

गाथओ फिलिस्‍तिहाॽरे़ दाउदे़न् से़प्‍मा फाॽआङ् के़रे़क् पिसाङ्‌लाम् मे़घक्‍तुल्‍ले़ साम्‍लो के़हुॽबाल्‍ले़ कुलागि “माःङ्‌घाबा यहिबाहाॽओ पुत्‍तुःक्‍के” इत्‍लाओ दाउदरे़ साप्‍तुबा मिक्‍ताम् निङ्‌वाॽफुसाम्‍लो

५६

निङ्‌वाॽफुमाङ्‌ङे, आङ्‌गाॽ लुङ्‌माॽ तुक्‍ताङ्‌ङे़ॽओ,

थेआङ्‌भे़ल्‍ले़ आनिङ्‌मिहाॽरे़ साॽरिक् तुक्‍खे मे़जाःत्‍तारो,

ले़न्‍दिक् नाम्‍धाधा खे़ङ्‌हाॽरे़ मे़सॽआ मे़भत्‍तारो॥

२ आङ्‌गाॽ चे़ॽया इङ्‌दो के़मे़प्‍पाहाॽरे़

आङ्‌गाॽ ले़न्‍दिक् नाम्‍धाधा मे़घुम्‍मारो,

हे़क्‍क्‍याङ् यरिक् मनाहाॽ मे़हे़न्‍छिङ्‌ल

आङ्‌गाॽ मे़सॽआ मे़भत्‍तारो॥

३ मुक्‍साम्‍दाङ्‌बा निङ्‌वाॽफुमाङ्‌ङे,

आङ्‌गाॽ किआल्‍ले़ खे़ने़ॽ निङ्‌वाॽ इःत्‍ने़रो॥

४ निङ्‌वाॽफुमाङ्‌ङिन् कुबाःन्‍जाक्‍किल्‍ले़ चोगुल्‍ले़

आङ्‌गाॽ खुने़ॽ कुनारा फोसुङ्‌लो,

हे़क्‍केलॽरिक् खुने़ॽ ताःक्‍पो चोगुङ्‌ङाङ् मे़गिआन्‍लो,

मनाहाॽरे़ थे मे़प्‍मा मे़सुक्‍काबे?

५ आङ्‌गाॽ आनिङ्‌मिहाॽरे़ ले़न्‍दिक् नाम्‍धाधा

मे़न्‌वाॽमना पान् के़बाःप्‍पा फाॽआङ् मे़मे़त्‍तारो॥

खे़ङ्‌हाॽ आङ्‌गाॽ हान्‍ति चोःक्‍मारे़ लागि

आभे़ल्‍ले़साङ् चे़म्‍भन् मे़जोःक्‍लो॥

६ खे़ङ्‌हाॽ आङ्‌गाॽ आधोःम्‍से़ थिक्‍ते़न्‍नो मे़जुम्‍लो,

हे़क्‍क्‍याङ् आङ्‌गाॽ आसे़त्‍छे़ मे़सुक्‍काआङ् मे़युङ्‌लो॥

७ निङ्‌वाॽफुमाङ्‌ङे, खे़ङ्‌हाॽरे़ मे़जोगुबा

फे़न्‌याःम्‍बक्‍किल्‍ले़ कुले़क्‌वा खुम्‍दिङ् पिरे़से़ॽओ,

हे़क्‍क्‍याङ् खे़ने़ॽ के़सिक् फोःक्‍खे़ॽआङ्

खे़ङ्‌हाॽ हारिमे़दार याःन्‍दे़से़ॽओ॥

८ आङ्‌गाॽ तुक्‍खे लाक्‍खे च्‍याङ्‌बान्

हे़क्‍क्‍याङ् आमिक्‌वा चक् चक् के़धाबान्

खे़ने़ॽ के़निसुआङ् वाॽरो॥

खे़न् पाःन्‍हाॽ खे़ने़ॽ के़साप्‍पन्‍नो साप्‍ते़आङ् पत्‍लो॥

९ फाॽराङ्‌ङे़ॽ फाॽआङ् उःत्‍ने़ल्‍ले़

आनिङ्‌मिहाॽ एगाङ् मे़नुःङ्‌ङाङ् मे़घे़त्‍छिङ्‌लो॥

हे़क्‍केलॽरिक् खे़ने़ॽ आङ्‌गाॽ ले़प्‍माङ्

के़वाॽ के़लॽबा निङ्‌वाॽ खोसुङ्‌लो॥

१० आङ्‌गाॽ निङ्‌वाॽफुमाङ्‌ङिन् खुने़ॽ

कुबाःन्‍जाक्‍किल्‍ले़ लागि कुनारा फोसुङ्‌लो,

आङ्‌गाॽग यहवे दाङ्‌बान् खुने़ॽ

कुबाःन्‍जाक्‍किल्‍ले़ लागि मिङ्‌सो इङ्‌धाङ् पिरुङ्‌लो॥

११ निङ्‌वाॽफुमाङ्‌ङिन् ताःक्‍पो चोगुङ्‌ङाङ् मे़गिआन्‍लो,

सिमे़ल्‍ले़ युक्‍तुसिबा मनाहाॽरे़ थे मे़प्‍मा मे़सुक्‍काबे?

१२ निङ्‌वाॽफुमाङ्‌ङे, आङ्‌गाॽ खे़ने़ॽओ

माङ्‌हे़क्‍सिङ्‌ङाआङ् वाॽआरो,

आङ्‌गाॽ खे़ने़ॽ नुगे़न् पिने़र ले़त्‍ति तोःन्‍दुङ्‌लो॥

१३ थेआङ्‌भे़ल्‍ले़ सिमे़न्‍लाम् के़से़ःप्‍ताङ्‌ङाङ् वाॽआरो,

हे़क्‍क्‍याङ् आङ्‌गाॽ मे़ले़ःङ्‌ङाल्‍ल के़जोगुरो॥

कल्‍ले़चोगुल्‍ले़ निङ्‌वाॽफुमाङ्‌ङिल्‍ले़ कुदगि

कुहिङ्‌वे़त्‍हाॽओ के़ओःप्‍पा ओःत्‍तिओ लाङ्‌घेःक्‍कारो॥

निङ्‌वाॽफुमाङ्‌ङिल्‍ले़ आभाॽर फाॽआङ् पेलि फाक्‍मा

सावलरे़ दाउदे़न् नाःत्‍तुल्‍ले़ लुङ्‌फुक्‍कोओ खे़त्‍छिङ् पेआङ् साम्‍लो के़हुॽबाल्‍ले़ कुलागि “मे़मे़क्‍खे़न्‍ने़ॽ” के़लॽबा इत्‍लाओ दाउदरे़ साप्‍तुबा मिक्‍ताम् निङ्‌वाॽफुसाम्‍लो

५७

आङ्‌गाॽ लुङ्‌माॽ तुक्‍ताङ्‌ङे़ॽओ,

आनिङ्‌वाॽफुमाङ्‌ङे, लुङ्‌माॽ तुक्‍ताङ्‌ङे़ॽओ,

थेआङ्‌भे़ल्‍ले़ आङ्‌गाॽ खे़ने़ॽओए से़ःप्‍सिङ्‌ङारो,

कन् तुक्‍खेन् वाॽर थारिक् आङ्‌गाॽ

खे़ने़ॽ के़लाप् सिगाङ् इःम्‍सिङ्‌ङारो॥

२ के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिन्a उःत्‍तुङ्‌लो,

आलागि खुने़ॽ चोःक्‍मा कोःत्‍तुबा पाःन्‍हाॽ के़त्‍तुरो॥

३ खुने़ॽ साङ्‌ग्राम्‍पेदाङ्‌लाम्‍बा नुगप् पिआआङ् से़ःप्‍पारो,

हे़क्‍क्‍याङ् आङ्‌गाॽ तुक्‍खे के़जाःप्‍पाहाॽ फे़ःक्‍तुसिॽरो॥

निङ्‌वाॽफुमाङ्‌ङिल्‍ल़े थधप् म़ेल्‍लॽमनाबा कुमिःम्‍जिन् नु

नसान् चोःक्‍मा सुक्‍के़दे़प्‍पा चोःक्‍पा पाःन्‍निन् ओसेःन्‍दाङ् चोगुरो॥  सेला

४ मना के़जाबा खिरिङ्‌बाहाॽ कुइसिःक्‍पा

आनिङ्‌मिहाॽरे़ आङ्‌गाॽ मे़गप्‍पारो॥

खे़ङ्‌हाॽरे़ खुनिॽ हाबोॽबाङ्‌ग लाःक् नु तोङ् हे़क्‍के लॽरो,

हे़क्‍क्‍याङ् खुनिॽ ले़सोःप्‍पान् ताभे कुइसिःक् चोक्‍लो॥

५ निङ्‌वाॽफुमाङ्‌ङे, खे़ने़ॽग साङ्‌ग्राम्‍पेदाङ्‌नुःल्‍ले़आङ्

थोधोक् के़युङ्‌बा के़जोःक्‍लो,

हे़क्‍क्‍याङ् के़मिमिदिङ्‌ङिल्‍ले़ काक् इक्‍सादिङ्

खाम्‍बेःक्‍मान् ते़प्‍तुआङ् वाॽरो॥

६ आनिङ्‌मिहाॽरे़ आङ्‌गाॽ आदे़म्‍से़ इमे़युक्‍ताङ्‌ङाङ् ने़रो,

निङ्‌वाॽ तुक्‍खे चामारे़ आङ्‌गाॽ योःन्‍दाङ्‌ङाङ् वाॽआरो॥

खे़ङ्‌हाॽरे़ आलाङ्‌घेःक्‍मा लाम्‍मो लुम्‍बात् मे़दयुआङ् ने़रो

कर खे़ङ्‌हाॽ आबाङे खे़प्‍मो मे़ध्‍ये़आङ् मे़वाॽरो॥  सेला

७ निङ्‌वाॽफुमाङ्‌ङे, आसिक्‍लुङ्‌मान् हाङ्‌हाङ् लॽरो,

हे़क्‍क्‍याङ् आङ्‌गाॽ साम्‍लोआर मुक्‍ला मुक्‍खुङ्‌लो॥

८ आङ्‌गाॽ आनिङ्‌वाॽसाम्‍मे, पोगे़ॽओ,

तुङ्‌ना नु कङ्‌निन् लागे़इक्‍पा पोःक्‍खे़ॽओ,

आङ्‌गाॽ नाम् के़त्‍ल याःन्‍दुङ्‌लो॥

९ यहवे दाङ्‌बाए, मे़न्‍छाम् सुवाङ्‌लुम्‍मो के़नारा फोसुङ्‌लो,

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽलुम्‍मो

आङ्‌गाॽ नुगे़न् पिने़र साम्‍लोआरो॥

१० थेआङ्‌भे़ल्‍ले़ चक्‍मे़ल्‍लॽमना के़मिःम्‍जिन्

साङ्‌ग्राम्‍पेदाङ् थारिक् के़त्‍लो

हे़क्‍क्‍याङ् नसान् चोःक्‍मा सुक्‍के़दे़प्‍पा के़जोक्

के़लॽबा पाःन्‍निन् काक् ताङ्‌साङ्‌धो के़त्‍लो॥

११ निङ्‌वाॽफुमाङ्‌ङे, खे़ने़ॽग साङ्‌ग्राम्‍पेदाङ्‌नुःल्‍ले़आङ्

थोधोक् के़युङ्‌बा के़जोःक्‍लो,

हे़क्‍क्‍याङ् के़मिमिदिङ्‌ङिल्‍ले़ काक् इक्‍सादिङ्

खाम्‍बेःक्‍मान् ते़प्‍तुआङ् वाॽरो॥

a 

५७:२ हिब्रु पाःन्‍नो “इलोहिम्-इल्‍योःन्” आङ् मे़मे़त्‍तुरो॥

ताक्‍के़भे़ॽबा मनाहाॽ निङ्‌वाॽफुमाङ्‌ङिल्‍ले़ खुम्‍सुसिर फाॽआङ् पेलि फाक्‍मा

साम्‍लो के़हुॽबाल्‍ले़ कुलागि “मे़मे़क्‍खे़न्‍ने़ॽ” के़लॽबा इत्‍लाओ दाउदरे़ साप्‍तुबा मिक्‍ताम् निङ्‌वाॽफुसाम्‍लो

५८

युक्‍साबासे, खिनिॽ कुदोःप्‍मा पान् के़बारिबि?

मनाहाॽरे़ खुनिॽ लुम्‍मो कुदङ्‌बा खासे़न् के़लोःम्‍दुम्‍बि?

२ मे़ःन्‍लो, खिनिॽग निङ्‌वाॽओ ताप्‍फे़ःम्‍बा

याःम्‍बक् चोःक्‍मा निङ्‌वाॽ के़इःत्‍तुम्‍लो,

हे़क्‍क्‍याङ् इक्‍सादिङ् खाम्‍बेःक्‍मो

खिनिॽ मनासे़प्‍मा याःम्‍बक् के़जोगुम्‍लो॥

३ कुइगे़भे़म्‍बा मनाहाॽग खुन्‍छिॽ हिङ्‌हिङ्

थारिक् फे़न्‌याम्‍बःक् मे़जोःक्‍लो॥

खे़ङ्‌हाॽ साप्‍पोःक्‍को मे़याक्‍के़ल्‍ले़सा कुइगे़भे़म्‍बा मे़जोःक्‍लो

हे़क्‍क्‍याङ् सामे़वाःन्‍छिङ्‌ङाङ्‌धोए इङ्‌ले़क् मे़बाःत्‍लो॥

४ खे़ङ्‌हाॽ असेःक् कुइसिःक् कुनिङ् के़याक्‍पा मे़जोःक्‍लो,

कुनिङ् के़याक्‍पा असेःक्‍पान् कुइसिःक्

खे़ङ्‌हाॽ पान् खे़म्‍मा मे़न्‍दे़न्‍ने़ल्‍लो॥

५ असेःक् के़दे़म्‍बाहाॽरे़ मे़मुःत्‍तुबा ते़ःत्‍ते़ःप्‍पान्

मे़न्‍दङ्‌दङ् नुरिक् मुक्‍साङ् खे़न् कुनिङ्

के़याक्‍पा असेःक्‍पाल्‍ले़ग खे़म्‍मा मे़सुक्‍तुन्‍लो॥

६ निङ्‌वाॽफुमाङ्‌ङे, खे़ङ्‌हाॽ मे़न्‍धुम्‍मनाबा चोगे़से़ॽओ,

यहवे दाङ्‌बाए खे़ङ्‌हाॽ कुहा के़लुःक्‍पा

खिरिङ्‌बाहाॽ हे़क्‍तङ्‌बा चोगे़से़ॽओ॥

७ खे़ङ्‌हाॽग ये़ःङ्‌घादे़न्‍नो च्‍वाःत्‍तिन्

माबेःक्‍पा कुइसिःक् मे़माबेःक्‍लरो,

खे़ङ्‌हाॽरे़ लिओ तोःङ्‌ङिन् मे़भत्‍छुल्‍ले़

खे़न् तोःङ्‌हाॽ हाधःप्‍लरो॥

८ के़योःम्‍बा के़बेःक्‍पा पाले़क्‌वा

कुइसिःक् खे़ङ्‌हाॽ मे़बोङ्‌लरो,

हे़क्‍क्‍याङ् कुसिवे़त् सागे़वाःन्‍छिङ्‌बा

अङे़ःक्‌वान् कुइसिःक् खे़ङ्‌हाॽरे़

नाम् निमा मे़ङ्‌घोसुल्‍लरो॥

९ याःन्‍सुङ्‌हाॽ हारा मिदिक् पेःक्‍पा हे़क्‍के

निङ्‌वाॽफुमाङ्‌ङिल्‍ले़ खे़ङ्‌हाॽ कुहिङ्‌वे़त्‍ते मे़क्‍खुसिरो॥

१० लायोबाहाॽरे़ खुम्‍दिङ् मे़घोसुल्‍ले़ साम्‌योबाहाॽ मे़सःत्‍लो,

ताक्‍गे़भे़बाहाॽरे़ खुनिॽ माक्‍खिॽ सम्‍धाङ्

खे़न् साम्‌योबाहाॽ लाङ्‌मे़घेःक्‍लो॥

११ हे़क्‍क्‍याङ् मनाहाॽरे़ मे़बाःत्‍तुरो,

“साम्‌योबाहाॽ से़क्‍खाए हाङ्‌से़म् के़घोबा मे़बोङ्‌लो॥

कुत्‍चाए इक्‍सादिङ् खाम्‍बेःक्‍मो हाङ्‌गे़जोःक्‍पाग

थिक्‍लक् निङ्‌वाॽफुमाङ् वाॽरो॥”

से़ःप्‍सिङ्‌मा थेःक्‍सिङ्‌मारे़ लागि पेलि फाक्‍मा

सावलरे़ दाउदे़न् से़प्‍मा फाॽआङ् कुहिम्‍मो मनाहाॽ कुओमे़त्‍छे़ पाङ्‌घुसिल्‍ले़ साम्‍लो के़हुॽबाल्‍ले़ कुलागि “मे़मे़क्‍खे़न्‍ने़ॽ” के़लॽबा इत्‍लाओ दाउदरे़ साप्‍तुबा मिक्‍ताम् निङ्‌वाॽफुसाम्‍लो

५९

आनिङ्‌वाॽफुमाङ्‌ङे, आनिङ्‌मिहाॽलाम् से़ःप्‍ताङ्‌ङे़ॽओ,

आदक्‍ले़ङ्‌वाओ के़बोःक्‍पाहाॽलाम् नाङाङ्‌ङे़ॽओ॥

२ ताक्‍के़भे़ॽबाहाॽलाम् से़ःप्‍ताङ्‌ङे़ॽओ,

हे़क्‍क्‍याङ् मना के़से़प्‍पाहाॽलाम् नाङाङ्‌ङे़ॽओ॥

३ ओमे़त्‍ते़ॽओ, खे़ङ्‌हाॽरे़ से़प्‍मा फाॽआङ्

आङ्‌गाॽ मे़सुक्‍काआङ् मे़युङ्‌लो॥

यहवे दाङ्‌बाए, आङ्‌गाॽ थेआङ्

याःम्‍बक् मे़म्‍भेःन्‍ने वाॽआरो

हे़क्‍क्‍याङ् लायोए मे़न्‍जोःक्‍के वाॽआसाङ्

कुइगे़भे़म्‍बा मनाहाॽरे़ आङ्‌गाॽ

आदक्‍ले़ङ्‌वाओ चे़म्‍भन् मे़जोगुरो॥

४ थेआङ् मे़म्‍मे़त्‍छेसाङ् खे़ङ्‌हाॽरे़

आङ्‌गाॽ हिप्‍मा थक्‍मा मे़जोःक्‍कारो॥

आङ्‌गाॽ के़साक्‍पो थ्‍याङ्‌बान् ओमे़त्‍ते़ॽआङ्

आङ्‌गाॽ आभाॽसे़ पोगे़ॽओ॥

५ मुक्‍साम्‍दाङ्‌बा यहवे दाङ्‌बाए,

खे़ने़ॽग इस्राइलस्‍मा निङ्‌वाॽफुमाङ्‌ने़रो,

के़रे़क् इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

खुम्‍दिङ् पिमासिरे़ लागि पोगे़ॽओ,

हे़क्‍क्‍याङ् ताक्‍के़भे़ॽबा इङ्‌ले़क्‍स्‍वाबाहाॽ

लुङ्‌माॽ मे़दुक्‍ते़से़न्‍ने़ॽओ॥  सेला

६ युःन्‍छिक् थक्‍मा खे़ङ्‌हाॽग ख्‍याबा कुइसिःक्

ङे़र्ङे़र मे़लॽर ये़क्‌यक् खिरि ताक्‍मे़गन्‍लो॥

७ खे़ङ्‌हाॽरे़ आङ्‌गाॽ मे़भे़ःक्‍काआङ्

आजाःत्‍थि मे़देसुबान् खे़प्‍से़ॽओ,

खे़ङ्‌हाॽरे़ खुनिॽ ले़सोःप्‍पान् ताभे हे़क्‍के लॽरो,

हे़क्‍केसाङ् आनिगे हाःत्‍ले़ खे़प्‍सिगे़बे लॽरिक् मे़इःत्‍तुरो॥

८ कर यहवे दाङ्‌बाए, खे़ङ्‌हाॽ ओगे़मे़त्‍तुसिआङ् के़एःत्‍लो,

के़रे़क् इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

खे़ने़ॽ किनाःन्‍दि के़बिरुसिरो॥

९ खे़ने़ॽग आङ्‌गाॽ आमुक्‍साम्‍ने़रो,

आङ्‌गाॽ के़से़ःप्‍पा फाॽआङ् नसान् चोगुङ्‌लो,

निङ्‌वाॽफुमाङ्‌ङे खे़ने़ॽग आइःम्‍सिङ्‌मादे़न् यक्‍ने़रो॥

१० आनिङ्‌वाॽफुमाङ्‌ङिल्‍ले़ आङ्‌गाॽ लुङ्‌माॽ तुक्‍कारो,

हे़क्‍क्‍याङ् निङ्‌वाॽफुमाङ्‌ङिन् आदगि पेःक्‍काङ्

आङ्‌गाॽ आनिङ्‌मिहाॽ नाःन्‍दुङ्‌सिङबान्

ओमे़प्‍मा खोसुङ्‌ल चोःक्‍कारो॥

११ कर आनिगे याप्‍मि ताङ्‌गे़से़ःप्‍पा खो

आनिगे निङ्‌वाॽफुमाङ् यहवे दाङ्‌बाए,

खे़ने़ॽ खे़ङ्‌हाॽ मे़से़रे़से़न्‍ने़ॽओ,

मेःन्‍ने़भग्र आमनाहाॽरे़ खे़ङ्‌हाॽ निङ्‌वाॽ मे़भेःत्‍छुसिरो॥

के़मुक्‍साम्‍मिल्‍ले़ खे़ङ्‌हाॽ काक् पिसाङ्

फुत्‍छिङ्‌छाःङ् से़से़से़ॽआङ् यो मक्‍थासे़से़ॽओ॥

१२ खे़ङ्‌हाॽ लायो इस्‍सेःङ्‌बा पान् मे़बाःप्‍पाल्‍ले़

चोगुल्‍ले़ आङ्‌दिङ् लॽमा इजोओ मे़धाररो,

थेआङ्‌भे़ल्‍ले़ साक्‍मुरा माङ्‌दे मे़बाःत्‍ताङ्

खे़ङ्‌हाॽ इङ्‌ले़क् मे़जोःक्‍लो॥

१३ के़साक्‍के़न् फोःक्‍खे़ॽआङ् खे़ङ्‌हाॽ मे़क्‍खे़से़ॽओ,

खे़ङ्‌हाॽ खाप्‍पुथ्‍यःङ् मे़म्‍बोङ्‌ङे मे़ले़रे़से़न्‍ने़ॽओ॥

हे़क्‍क्‍याङ् निङ्‌वाॽफुमाङ्‌ङिल्‍ले़ इस्राइल लाजेॽओ

हाङ् चोगु के़लॽबान् काक् इक्‍सादिङ् खाम्‍बेःक्‍मोबा

के़रे़क् मनाहाॽरे़ निङ्‌वाॽ मे़घोसुरो॥  सेला

१४ युःन्‍छिक् थक्‍मा खे़ङ्‌हाॽग ख्‍याबा हे़क्‍के ङे़र्ङे़र मे़लॽरो

हे़क्‍क्‍याङ् ये़क्‌यक् खिरि ताक्‍मे़गन्‍लो॥

१५ खे़ङ्‌हाॽ कुजा मे़गोःत्‍ल ताक्‍मे़गन्‍लो,

हे़क्‍केसाङ् खाघा कुजा चामा मे़ङ्‌घोसुन्‍नाङ्

खे़ङ्‌हाॽ इम्‍से़ मे़बेःक्‍लो॥

१६ कर आङ्‌गाॽग के़मुक्‍साम्‍मिल्‍ले़ कुयाःम्‍बेओ साम्‍लोआरो,

हे़क्‍क्‍याङ् तानाम्‍सा के़मिःम्‍जिःल्‍ले़ कुयाःम्‍बेओ नारा फोसुङ्‌लो,

थेआङ्‌भे़ल्‍ले़ खे़ने़ॽग आयक् नु तुक्‍खे तुम्‍माबा ये़म्‍मो

आइःम्‍सिङ्‌मादे़न् के़बोःक्‍खे़आङ् के़वाॽरो॥

१७ निङ्‌वाॽफुमाङ्‌ङे, खे़ने़ॽग आमुक्‍साम्‍मिल्‍ले़ कुबुन्‍ने़रो,

आङ्‌गाॽ साम्‍लोआर के़नारा फोसुङ्‌लो,

खे़ने़ॽग आसे़ःप्‍सिङ्‌मादे़न् यक्‍ने़रो,

हे़क्‍क्‍याङ् आङ्‌गाॽ लुङ्‌माॽ के़दुक्‍पा निङ्‌वाॽफुमाङ्‌ने़रो॥

से़ःप्‍ताङ्‌ङे़ॽ फाॽआङ् निङ्‌वाॽफुमाङ्‌ङिन् पेलि फाक्‍मा

दाउदे़न् आराम नाहाराइम् हे़क्‍क्‍याङ् आराम जोबाहाॽनु थङ् थक्‍ते़ल्‍ले़ जोएबे़न् नुःक्‍खे़आङ् युम् ने़वालाओ थिक्‍ने़त् हे़न्‍छिङ् एदोम्‍बाहाॽ से़रुसि॥ हे़क्‍केःल्‍ले़ साम्‍लो के़हुॽबाल्‍ले़ कुलागि “माङ्‌हुप्‍पिल्‍ले़ ले़क्‌वाभुङ्” इत्‍लाओ निसाम्‍ले़ लागि दाउदरे़ साप्‍तुबा मिक्‍ताम् निङ्‌वाॽफुसाम्‍लो

६०

निङ्‌वाॽफुमाङ्‌ङे, खे़ने़ॽग याप्‍मि के़नाॽरे़आङ् वाॽरो,

हे़क्‍क्‍याङ् आनिगे याप्‍मि हारिगे़जाःत्‍ते़आङ् वाॽरो,

आनिगे़नु खे़ने़ॽ के़साक्‍के़न् पोगे़आङ् वाॽरो

कर आल्‍ल आनिगे याम्‍मो आभोःक्‍खे़ॽओ॥

२ खे़ने़ॽग इक्‍सादिङ् खाम्‍बेःक्‍मान् के़यक्‍खुरो

हे़क्‍क्‍याङ् काॽरे़र के़याःन्‍दुआङ् वाॽरो॥

आल्‍ल खे़न् के़गाॽबाहाॽ लुप्‍ते़ॽओ

थेआङ्‌भे़ल्‍ले़ खे़न् मुन्‍ल पत्‍लो॥

३ खे़ने़ॽ आनिगे के़साक्‍पा तुक्‍खे थम्‍मा

याप्‍मि के़बाङ्‌घे़आङ् वाॽरो,

हे़क्‍क्‍याङ् के़सिक् पोःक्‍माल्‍ले़ याप्‍मि के़दरे़रो

हे़क्‍क्‍याङ् आममबाल्‍ले़ मयुबा मना कुइसिःक्

आनिगे होॽदोःन् होॽदोःन् लॽरिगे़रो॥

४ खे़ने़ॽ मिङ्‌सो इङ्‌धाङ् के़बिबाहाॽ मिक्‍सेन् के़बिरुसिरो,

हे़क्‍केलॽरिक् खे़ङ्‌हाॽ तोःङ्‌ लिरे़

मे़न्‌याङ्‌ङे मे़घे़त्‍छिङ् मे़बेःक्‍लो॥  सेला

५ के़मुक्‍साम्‍मिल्‍ले़ आनिगे आसे़ःप्‍ते़ॽआङ् आभाॽरे़ॽओ,

हे़क्‍क्‍याङ् लुङ्‌माॽ के़दुक्‍तुसिबा मनाहाॽरे़ से़न्‍लप् मे़घोसुररो॥

६ निङ्‌वाॽफुमाङ्‌ङिल्‍ले़ कुसेसेदे़न्‍लाम्‍बा पाःत्‍तुआङ् वाॽरो,

“थङ् थक्‍मा नाःन्‍दुङ्‌ङाङ् सेकेम् लाजेन् कुभ्रेःङ् से़न्‍दुङ्‌लो,

हे़क्‍क्‍याङ् सुक्‍कोत लाजेॽबा सेःङ्‌घाःन्

सिःक्‍तुङ्‌ङाङ् आमनाहाॽ हाःत्‍तुङ्‌सिङ्‌लो॥

७ गिलाद लाजेन् आङ्‌गाॽइन्‍लो,

हे़क्‍क्‍याङ् मनस्‍से लाजेःन्‍नाङ् आङ्‌गाॽइन्‍नेरो॥

एफ्राइम लाजेन् आङ्‌गाॽ आदाङ्‌घुःक्‍लो,

खे़ॽयो आधक्‍सुबाहाॽ मे़लःन्‍लो

हे़क्‍क्‍याङ् यहुदा लाजेन् आहाङ् तक्‍काःत्‍लो,

खे़ॽयो आङ्‌गाॽ मिङ्‌सो इङ्‌धाङ्

के़बिबा हाङ्‌हाॽ मे़लःन्‍लो॥

८ मोआब लाजेॽबा मनाहाॽ आङ्‌गाॽ

आयाःम्‍बक् के़जोःक्‍पा चोगुङ्‌सिङ्‌लो,

हे़क्‍क्‍याङ् ए़दोम लाजेॽबा मनाहाॽ

आङ्‌गाॽ योःग्‍बा चोगुङ्‌सिङ्‌लो,

पलिस्‍तिहाॽ सम्‍धाङ् थङ् नाःन्‍दुङ्‌लो

लॽरिक् आङ्‌गाॽ अःक्‍कारो॥”

९ लुङ्‌धाक्‍किल्‍ले़ कबुबा ये़क्‌यक्‍को

हाःत्‍ले़ आङ्‌गाॽ तेॽआबे?

ए़दोम थारिक् हाःत्‍ले़ आङ्‌गाॽ साआधाआबे?

१० निङ्‌वाॽफुमाङ्‌ङे, से़क्‍खाए आनिगे याप्‍मि के़नाॽरे़बाबि?

आनिगे थक्‍सुबाहाॽनु थङ्‌ङो के़म्‍बेःक्‍ने़म्‍बि?

११ आनिगे निङ्‌मिहाॽ नाःम्‍मासि आभाॽरे़ॽओ,

थेआङ्‌भे़ल्‍ले़ मनाहाॽरे़ आम्‍भाॽबे़ङ्‌ग हने़रक् पोङ्‌लो॥

१२ निङ्‌वाॽफुमाङ्‌ङिल्‍ले़ फाॽरिगे़आङ्

आनिगे थङ् थक्‍मा नाःन्‍दुम्‍बे़रो,

हे़क्‍क्‍याङ् आनिगे निङ्‌मिहाॽ खुने़ॽए लाङ्‌ङिल्‍ले़ तोॽरुसिरो॥

निङ्‌वाॽफुमाङ्‌ङिन् से़ःप्‍ताङ्‌ङे़ॽ फाॽआङ् पेलि फाक्‍मा

साम्‍लो के़हुॽबाल्‍ले़ कुलागि अन्‍मे खिङ्‌मनाबा मुक्‍लाहाॽनु दाउदरे़ साप्‍तुबा निङ्‌वाॽफुसाम्‍लो

६१

निङ्‌वाॽफुमाङ्‌ङे, पेलि फाक्‍ने़बान् खे़प्‍से़ॽओ,

आङ्‌गाॽ चोगुङ्‌बा तुवाओ निङ्‌वाॽ पिरे़ॽओ॥

२ हिम्‍मोनु माःङ्‌घा वाॽआआङ् आङ्‌गाॽ

साॽरिक् आसक्‍मा पुॽइल्‍ले़ उःत्‍ने़रो,

आङ्‌गाॽ कम्‍ब्राङ् मे़प्‍मारे़ लागि

इःम्‍सिङ्‌मादे़न् के़याक्‍पेॽओ तेॽराङ्‌ङे़ॽओ॥

३ थेआङ्‌भे़ल्‍ले़ खे़ने़ॽग आइःम्‍सिङ्‌मा ते़न्‍ने़रो,

खे़प्‍मो आनिङ्‌मिहाॽरे़ थेआङ् मे़प्‍मा मे़न्‍छुक्‍कान्‍लो॥

४ खे़ने़ॽ के़वाॽमादे़न्‍नो सदादिङ् वाॽमा पाङ्‌घाङ्‌ङे़ॽओ,

के़लाप् सिगाङ् इःम्‍सिङ्‌मा आनिङ्‌वाॽ वाॽरो॥  सेला

५ थेआङ्‌भे़ल्‍ले़ निङ्‌वाॽफुमाङ्‌ङे, आङ्‌गाॽ

माङ्‌हे़क्‍सिङ्‌ङाबान् खे़ने़ॽ के़घे़प्‍सुआङ् के़वाॽरो,

हे़क्‍क्‍याङ् खे़ने़ॽ मिङ्‌सो इङ्‌धाङ् के़बिबाहाॽरे़

खोमा के़बोङ्‌बा लक्‍किन् आङ्‌गाॽ के़बिराङ्‌ङाङ् वाॽरो॥

६ हाङ्‌ङिन् कुधाःक् चाॽर चोगे़ॽओ,

हे़क्‍क्‍याङ् यरिक् तङ्‌बे थारिक् हिङ्‌ङाङ् वाॽररो॥

७ निङ्‌वाॽफुमाङ्‌ङे, के़दगि सदादिङ् खे़ल्‍ले़ हाङ् चोगुररो,

हे़क्‍क्‍याङ् खे़ने़ॽ नसाःन्‍साबा के़जोःक्‍पा नु

थधप् म़ेल्‍लॽमनाबा मिःम्‍जिःल्‍ले़ खुने़ॽ कम्‍ब्राङ् मे़त्‍ते़ॽओ॥

८ हे़क्‍क्‍याङ् आङ्‌गाॽ चोगुङ्‌बा माङ्‌हे़क्‍किन्

के़त्‍तुङ्‌ङिल्‍ले़ थिक्‌याःन्‍धक् ले़त्‍ति तोःन्‍दुङ्‌लो,

हे़क्‍क्‍याङ् आभे़ल्‍ले़साङ् साम्‍लोआर के़नारा फोसुङ्‌लो॥

निङ्‌वाॽफुमाङ्‌ङिल्‍ले़ से़क्‍खाए आसे़ःप् फाॽआङ् निङ्‌वाॽ इःप्‍मा

साम्‍लो के़हुॽबाल्‍ले़ कुलागि येदुथुन्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

६२

आङ्‌गाॽ आनिङ्‌वाॽइल्‍ले़

निङ्‌वाॽफुमाङ्‌ङोरक् नाःम्‍सिङ्‌मा खोसुरो,

हे़क्‍क्‍याङ् खुने़ॽलाम्‍बाए आसे़न्‍लप्‍पिन् तारो॥

२ खुने़ॽए आङ्‌गाॽ आयाक्‍पेॽ नु ताङ्‌गे़से़ःप्‍पारो,

हे़क्‍क्‍याङ् खुने़ॽए आङ्‌गाॽ आइःम्‍सिङ्‌मादे़न् यक्‍लो,

खे़ल्‍ले़ चोगुल्‍ले़ आङ्‌गाॽ अयाक् मे़लॽआन्‍लो॥

३ आभे़ल्‍ले़ थारिक् लत्‍थिक् मनान्

हिप्‍मा फाॽआङ् के़भत्‍तुम्‍ल के़ने़स्‍सिबाबे?

चोःम्‍मा के़इःप्‍पा लुङ्‌धाक् नु फाङ्‌मनाबा

वाःन्‍जोजोबा हे़क्‍तङ्‌बा मनान्

के़दङ्‌ङासिआङ् के़सोःन्‍दुम्‍बाबि?

४ आइःम्‍सिङ्‌मादे़न्‍नोलाम् आङ्‌गाॽ

यो थामारे़ लागि खिनिॽ निङ्‌वाॽ इगेःक् लॽरो,

खिनिॽ इङ्‌ले़क् चोःक्‍मा पाःन्‍हाॽओ के़सःत्‍तिरो॥

मुराःल्‍ले़ खिनिॽ हाङ्‌वामुॽइ के़धाबा के़ले़ङ्‌ङासिरो

कर निङ्‌वाॽओग साक्‍मुरा के़बारिरो॥  सेला

५ आङ्‌गाॽग निङ्‌वाॽफुमाङ्‌ङिन् निङ्‌वाॽ इगेःक्‍काङ् हाङ्‌घुङ्‌लो,

थेआङ्‌भे़ल्‍ले़ खुने़ॽलाम्‍बाए आसे़न्‍लप्‍पिन् तारो॥

६ खुने़ॽए आङ्‌गाॽ आयाक्‍पेॽ नु ताङ्‌गे़से़ःप्‍पारो,

हे़क्‍क्‍याङ् खुने़ॽए आङ्‌गाॽ आइःम्‍सिङ्‌मादे़न् यक्‍लो,

खे़ल्‍ले़ चोगुल्‍ले़ आङ्‌गाॽ अयाक् मे़लॽआन्‍लो॥

७ आङ्‌गाॽ आसे़न्‍लप् नु आमिङ्‌सो आधाङ्‌सोन्

निङ्‌वाॽफुमाङ्‌ङो वाॽरो॥

हे़क्‍क्‍याङ् निङ्‌वाॽफुमाङ्‌ङिन्

मुक्‍साम्‍दाङ्‌बा आयाक्‍पेॽ नु आइःम्‍सिङ्‌मादे़न्‍लो॥

८ मे़न्‍छाम् याप्‍मिसे, सदादिङ्

निङ्‌वाॽफुमाङ्‌ङिन् ताःक्‍पो चोगे़म्‍मे़ॽओ,

खिनिॽ तुक्‍खेहाॽ खुने़ॽए चे़क्‍ते़म्‍मे़ॽओ

थेआङ्‌भे़ल्‍ले़ निङ्‌वाॽफुमाङ्‌ङिन्‍ने

आनिॽ इःम्‍सिङ्‌मादे़न्‍लो॥  सेला

९ मे़न्‍छाम् याप्‍मिहाॽरे़ग हे़ङ्‌गे़ःक्‍पा थिक्‍लक्

खुन्‍छिॽ साःङ्‌गुगे़न् सक्‍मा याक्‍लो,

यम्‍बा नु चुक्‍पा मना मे़प्‍मनाबाङ्‌ग हने़ इङ्‌ले़क्‍केरक्‍लो॥

खे़ङ्‌हाॽ थाङ्‌मासिल्‍ले़ सुरिःत्‍मान्

कुइसिःक् होःम्‌याङ्‌याङ् मे़लॽरो॥

१० वेॽहाॽ कुजा नाप्‍मासिआङ् के़गप्‍पा आबोङ्

के़लॽबा निङ्‌वाॽ मे़इःत्‍ते़न्‍ने़ॽओ,

हे़क्‍क्‍याङ् खुःप्‍मनाबा चिगक्‌वाहाॽओ

खे़ने़ॽ आङ्‌दिङ् मे़लॽरे़न्‍ने़ॽ॥

के़याङ्‌साकुन्‍धे पोर पेःक्‍किल्‍ले़

खे़ॽयोरक् निङ्‌वाॽ मे़बिरे़न्‍ने़ॽओ॥

११ निङ्‌वाॽफुमाङ्‌ङिल्‍ले़ निरिक्‍काङ् पाःत्‍तुआङ् वाॽरो,

हे़क्‍क्‍याङ् आङ्‌गाॽ यरिक्‍ले़ङ् खे़प्‍सुङ्‌ङाङ् वाॽरो,

निङ्‌वाॽफुमाङ्‌ङे खे़ने़ॽ मुक्‍साम्‍साबा के़जोःक्‍लो॥

१२ हे़क्‍क्‍याङ् यहवे दाङ्‌बाए, खे़ने़ॽग के़नुॽबा के़जोःक्‍लो,

से़क्‍खासाङ् के़रे़क् मे़न्‍छाम् याप्‍मिहाॽरे़

मे़जोगुबा याःम्‍बक् कुइसिःक्

खे़ने़ॽ खे़ङ्‌हाॽ थुम्‍घो के़बिरुसिरो॥

निङ्‌वाॽफुमाङ्‌ङिन् तुमुङ्‌गो लॽमा

दाउदे़न् यहुदाबा मुरे़ःक् खारे़ःक् थेआङ् के़होःप्‍पा एःक्‍सादे़न्‍नो वये़ल्‍ले़ साप्‍तुबा निङ्‌वाॽफुसाम्‍लो

६३

निङ्‌वाॽफुमाङ्‌ङे, खे़ने़ॽग आनिङ्‌वाॽफुमाङ्‌ने़रो,

आङ्‌गाॽग खे़ने़ॽ साॽरिक् कोःत्‍ने़रो॥

च्‍वाःत् के़होःप्‍पा नु के़हेबादे़न्‍नो

आनिङ्‌वाॽसाम्‍मो साॽरिक् के़मिःप्‍मा तारो,

नासिङ्‌गे़न् आधक्‍किल्‍ले़आङ् तुम्‍मा निङ्‌वाॽ के़जोःक्‍लो॥

२ खे़ने़ॽग के़सेसेदे़न्‍नो आङ्‌गाॽ निने़आङ् वाॽआरो,

हे़क्‍क्‍याङ् के़मुक्‍साम् नु के़मिमिदिङ्‌ङिन्

आङ्‌गाॽ निसुङ्‌ङाङ् वाॽआरो॥

३ के़मिःम्‍जिन् हिङ्‌मन्‍नुःल्‍ले़आङ् यम्‍बा चोक्‍लो,

खे़ल्‍ले़ चोगुल्‍ले़ आङ्‌गाॽ के़नारा फोसुङ्‌लो॥

४ आङ्‌गाॽ आहिङ्‌हिङ् थारिक्‍के के़नारा फोसुङ्‌लो,

हे़क्‍क्‍याङ् तुवा चोःक्‍काल्‍ले़ के़मिङ्‌ङो

आङ्‌गाॽ आहुक्‍हाॽ फोःक्‍खुङ्‌लो॥

५ कुजागे़नुॽबा कुजाःल्‍ले़ सिक् एःप्‍तुबा कुइसिःक्

आनिङ्‌वाॽसाम्‍मिल्‍ले़ कुसिक्‍एःप्‍तुरो,

हे़क्‍क्‍याङ् साम्‍लोआर के़नारा फोसुङ्‌लो॥

६ आने़त्‍नाओ ने़आल्‍ले़आङ् खे़ने़ॽ निङ्‌वाॽ इःत्‍ने़रो,

हे़क्‍क्‍याङ् से़न्‍दिक् नाम्‍दाःत्‍तात् निङ्‌वाॽ लिङ्‌ने़ॽरो॥

७ खे़ने़ॽग सदादिङ् आङ्‌गाॽ के़भाॽबा के़बोःक्‍खे़आङ् के़वाॽरो,

खे़ल्‍ले़ चोगुल्‍ले़ आङ्‌गाॽ ताङ्‌गे़से़ःप्‍पा के़लाप्

सिगाङ् आङ्‌गाॽ सःत्‍तार साम्‍लोआरो॥

८ आङ्‌गाॽ खे़ने़ॽओ खे़ःम्‍सिङ्‌ङारो,

हे़क्‍क्‍याङ् के़जुप्‍साङ् हुक्‍किल्‍ले़ थाःङ् के़बङ्‌ङारो॥

९ आङ्‌गाॽ से़प्‍मा निङ्‌वाॽ के़जोःक्‍पाहाॽ

खे़मादिङ् यङ्‌सङ्‌ङो मे़गे़त्‍लो,

हे़क्‍क्‍याङ् खे़ॽयो मे़गे़त्‍ताङ् मे़मे़क्‍लो॥

१० खे़ङ्‌हाॽ ताभेःल्‍ले़ मे़से़रुसिरो,

हे़क्‍क्‍याङ् खुन्‍छिॽ थक्‍हाॽ स्‍यालाहाॽरे़ मे़जरो॥

११ कर हाङ्‌ङिङ्‌ग निङ्‌वाॽफुमाङ्‌ङिल्‍ले़

थङ् नाःम्‍मा फाॽरुबाल्‍ले़ चोगुल्‍ले़ सःत्‍लो,

निङ्‌वाॽफुमाङ्‌ङिल्‍ले़ कुमिङ्‌ङो

माङ्‌गे़हेक्‍सिङ्‌बाॽरे़ग खुने़ॽ कुनारा मे़भोसुरो,

कर इङ्‌ले़क् के़बाःप्‍पाहाॽरे़ खुनिॽ मुरान्

निङ्‌वाॽफुमाङ्‌ङिल्‍ले़ सुबु पिरुसिरो॥

निङ्‌वाॽफुमाङ्‌ङिन् से़ःप्‍ताङ्‌ङे़ॽ फाॽआङ् पेलि फाक्‍मा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

६४

आङ्‌गाॽ के़साक्‍पो थ्‍याङ्‌ङाङ् वाॽआरो,

निङ्‌वाॽफुमाङ्‌ङे! आबेलिन् खे़प्‍से़ॽओ,

आनिङ्‌मिहाॽरे़ आङ्‌गाॽ यङ्‌मा मे़से़त्‍तारो,

आहिङ्‌मन्‍निन् से़ःप्‍ताङ् पिराङ्‌ङे़ॽओ॥

२ ताक्‍गे़भे़बाहाॽरे़ स्‍वाःत्‍ताङ् मे़जोगुबा इङ्‌ले़क्‍को नु

ताप्‍फे़ःम्‍बा याःम्‍बक् के़जोःक्‍पाहाॽरे़ खुनिॽ चे़म्‍भन्‍नो

आङ्‌गाॽ मे़न्‍धाए चिक्‍खाङ्‌ङे़ॽओ॥

३ खे़ङ्‌हाॽरे़ खुनिॽ ले़सोःप्‍पान् ताभे हे़क्‍के यामे़राप्‍तुरो,

हे़क्‍क्‍याङ् खागे़सुक्‍पा तोःङ्‌ङिल्‍ले़ आआप्‍पा हे़क्‍के

खे़ङ्‌हाॽरे़ खुनिॽ पाःन्‍निल्‍ले़ आङ्‌गाॽ मे़आप्‍पारो॥

४ निङ्‌वाॽफुमाङ्‌ङिल्‍ले़ कुधेआङ् मे़म्‍भेःन्‍नेबा मनान्

खे़ङ्‌हाॽरे़ मे़सुगुआङ् मे़आबुरो,

हे़क्‍क्‍याङ् किमाए मे़ङ्‌गिए खे़न् चिभत् मे़भत्‍तुरो॥

५ ताप्‍फे़ःम्‍बा चे़म्‍भन् चोःक्‍मारे़ लागि

खे़ङ्‌हाॽ आःन्‍छिङ्‌मा मे़बिसिङ्‌लो,

हे़क्‍क्‍याङ् स्‍वाःत्‍ताङ् आत्‍तो इगे़मा लॽरिक्

खे़ङ्‌हाॽरे़ पाःन्‍मे़दङ्‌घुआङ् मे़बाःत्‍तुरो,

“हाःत्‍ले़ आनिगे निसिगे़बे?”

६ खे़ङ्‌हाॽरे़ ताप्‍फे़ःम्‍बा चे़म्‍भन् मे़जोगुआङ् मे़बाःत्‍तुरो,

“कुलिङ्‌दो के़गे़प्‍पा निङ्‌सेक् चोगुम्‍बे़आङ वयिगे़रो॥”

से़क्‍खाए, मे़न्‍छाम् याप्‍मिरे़ निङ्‌वाॽ नु सिक्‍लुङ्‌मान्

कुसिङ् निःप्‍मा सुक्‍मे़न्‍दे़प्‍मनाबा चोक्‍लो॥

७ कर निङ्‌वाॽफुमाङ्‌ङिल्‍ले़ खे़ङ्‌हाॽ तोःङ्‌ङिल्‍ले़ आबुसिरो,

हे़क्‍क्‍याङ् निङ्‌वाॽए मे़ङ्‌घोए खे़ङ्‌हाॽ चघप् मे़गाःन्‍लो॥

८ खे़ङ्‌हाॽरे़ खुनिॽ पाःन्‍निल्‍ले़ चोगुल्‍ले़

निङ्‌वाॽफुमाङ्‌ङिल्‍ले़ खे़ङ्‌हाॽ मे़क्‍खुसिरो॥

खे़ङ्‌हाॽ के़निबाहाॽरे़ खुनिॽ थे़गेक्‍पान्

तघुम्‍तघुम् मे़मे़त्‍तुर खे़ङ्‌हाॽ किनाःन्‍दि मे़बिरुसिरो॥

९ के़रे़क् मे़न्‍छाम् सुवाङ्‌हाॽ किमाल्‍ले़ थे़गक्‍कक्‍ना मे़यङ्‌लो,

खे़ङ्‌हाॽरे़ निङ्‌वाॽफुमाङ्‌ङिल्‍ले़ कुयाःम्‍बक्‍किन् इङ्‌मे़भोसुरो,

हे़क्‍क्‍याङ् खुने़ॽ चोगुबा याःम्‍बक्‍किन् निङ्‌वाॽ मे़इःत्‍तुरो॥

१० साम्‌योबाहाॽ यहवे दाङ्‌बाओ मे़सःत्‍लरो,

हे़क्‍क्‍याङ् खुने़ॽओ मे़इःम्‍सिङ्‌लरो॥

कुदोःप्‍मा सिक्‍लुङ्‌मा के़गप्‍पाहाॽरे़ कुनारा मे़भोसुररो॥

निङ्‌वाॽफुमाङ्‌ङिन् नुगे़न् पिमा नु कुनारा फोमा साम्‍लो

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

६५

निङ्‌वाॽफुमाङ्‌ङे, सियोन ये़क्‌यक्‍को

आनिगे खे़ने़ॽ के़नारा फोमा लाॽरुरो,

हे़क्‍क्‍याङ् खे़ने़ॽओ चोगुम्‍बे़बा माङ्‌हुप्‍हाॽ

आनिगे के़प्‍मा नुबा पोङ्‌लो॥

२ थेआङ्‌भे़ल्‍ले़ निङ्‌वाॽफुमाङ्‌ङे,

आनिगे चोगुम्‍बे़बा तुवान् खे़ने़ॽ के़घे़प्‍सुरो,

खे़ने़ॽओ के़रे़क् मनाहाॽ मे़दारो॥

३ आनिगे लायोल्‍ले़ कुधिम् पोःक्‍खिगे़आङ् वयिगे़रो,

हे़क्‍केसाङ् आनिगे याप्‍मि ले़प्‍मि के़बिरे़रो॥

४ खे़ने़ॽ केसेगुसिआङ् के़सेसेदे़न्‍नो

युङ्‌मा के़बाङ्‌घुसिबाहाॽग मुॽइसाबासिरो॥

के़हिम्‍मोबा हे़क्‍क्‍याङ् के़सेसेदे़न्‍नोबा नुःब्नुबा पाःन्‍हाॽरे़

आनिगे निङ्‌वाॽ त्‍ये़आङ् वाॽरो॥

५ आनिगे से़न्‍लप्‍दाङ्‌बा निङ्‌वाॽफुमाङ्‌ङे,

साम्‌योबा याःम्‍बक्‍हाॽलाम्‍बा याप्‍मि नुगप् के़बिरो॥

इक्‍सादिङ् खाम्‍बेःक्‍मोबा के़रे़क् मनाहाॽरे़

हे़क्‍क्‍याङ् माःङ्‌घा माःङ्‌घा वालाम्‍दिक्

के़जोःक्‍पाहाॽरे़ खे़ने़ॽए निङ्‌साङ् के़म्‍जोःक्‍लो॥

६ खे़ने़ॽ के़मुक्‍साम्‍लाम्‍बा कोःक्‍मा फाङ्‌जङ्‌हाॽ

थे़गु माङ्‌वाहाॽ के़जोगुसिरो॥

आबाङेआङ् मुक्‍साम्‍दाङ्‌बा के़जोःक्‍पा पाःन्‍निन्

ओसेःन्‍धाङ् के़जोगुआङ् के़वाॽरो॥

७ यहङ् वहःङ् के़सःक्‍पाहाॽ नु वाभे़ल्‍ले़ङ् के़सःक्‍पाहाॽ

चिजि ये़म्‌ये़म् के़जोगुआङ् वाॽरो॥

मे़न्‍छाम् सुवाङ्‌हाॽरे़ मे़जोगुबा हयङ् किल्‍लिङ्‌हाॽ

स्‍वाःत् के़जोगुआङ् वाॽरो॥

८ खे़ने़ॽ के़जोगुबा पयम् यम्‍बा याःम्‍बक्‍हाॽ

इक्‍सादिङ् खाम्‍बेःक्‍मोबा के़रे़क् मनाहाॽरे़

मे़निसुआङ् मे़गिसे़आङ् मे़वाॽरो॥

हे़क्‍क्‍याङ् खाम्‍बेःक्‍माल्‍ले़ कुनुप्‍मो थारिक् निङ्‌वाॽ

तामा नु सःप्‍मारे़ इक्‍लाःल्‍ले़ लोःक्‍खुआङ् वाॽरो॥

९ वहित् था के़बाङ्‌घुआङ् खाम्‍बेःक्‍मान् वागे़रक्‍खुरो,

हे़क्‍क्‍याङ् यरिक् पोगुगे़न् कुजा के़धोःक्‍पा के़जोगुरो॥

के़यङ्‌घङ् नु के़वहःङ्‌हाॽ काक् च्‍वाःत्‍तिल्‍ले़ के़धिम्‍सुरो

हे़क्‍क्‍याङ् इक्‍सादिङ् खाम्‍बेःक्‍मो कुजा थोःक्‍लो॥

थेआङ्‌भे़ल्‍ले़ खे़ने़ॽ अक्‍खेए पोङ्‌लरो

फाॽआङ् खे़ने़ॽ के़बाःत्‍तुआङ् वाॽरो॥

१० खे़न् थोङ्‌मना ने़मनाबा प्‍याङ्‌सिगे़न्

इक्‍ताप्‍पिन् नुरिक्‍काङ् वागे़रक्‍खुरो

हे़क्‍क्‍याङ् च्‍वाःत्‍तिल्‍ले़ के़धिम्‍सुरो,

वहित्‍तिल्‍ले़ वागे़रक्‍खुआङ् चुन्‍जुम्‍बा के़जोगुरो

खे़ब्‍याङ् मुॽइसाम् के़धासुआङ् कुजाःल्‍ले़

कुनःक् लिङ्‌धाङ्‌ल के़याःन्‍दुरो॥

११ हाङ्‌वागे़न् मुॽइसाम् के़धासुआङ् यरिक्

कुजा के़धोःक्‍पा तङ्‌बे के़जोगुरो,

हे़क्‍क्‍याङ् के़बित्‍लाधाहाॽ कुजाःल्‍ले़ कुधिम् पोङ्‌लो॥

१२ मुरे़ःक् खारे़ःक् थेआङ् के़होःप्‍पादे़न् के़ने़बा

पित् चाराम्‍मादे़न्‍हाॽ सरेःक्‍क्‍याःप्‍पा पोङ्‌लो,

हे़क्‍क्‍याङ् कोःक्‍मा फाङ्‌जङ्‌हाॽ सिराॽगे़धाङ्‌बा पोङ्‌लो॥

१३ पित् चाराम्‍मादे़न्‍हाॽ पित्, मे़ःन्‍दा नु मे़ल्‍लुक्‍हाॽरे़ सिदे़प् मे़दे़प्‍तुरो,

सेःङ्‌घाबा लाजेॽहाॽओ पोगुगे़न् कुजा थोःक्‍ते़आङ् ने़रो,

काक् नावागे़न् चइःत्‍हाॽ मे़सःत्‍ताङ् खे़म्‍दे़त्‍ल साम्‍मे़लोरो॥

निङ्‌वाॽफुमाङ्‌ङिन् नुगे़न् पिमा नु कुनारा फोमा साम्‍लो

साम्‍लो के़हुॽबाल्‍ले़ कुलागि निङ्‌वाॽफुसाम्‍लो

६६

इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिसे,

सःत्‍ते़म्‍मेॽर निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ॥

२ खुने़ॽ कुमिमिदिङ्‌गे़न् कुमिङ्‌ङिन् साम्‍मे़त्‍ते़म्‍मे़ॽओ,

हे़क्‍क्‍याङ् कुनारा फोसे़म्‍मे़ॽर कुमिमिदिङ् चोगे़म्‍मे़ॽओ॥

३ निङ्‌वाॽफुमाङ्‌ङिन् अक्‍खे मे़त्‍ते़म्‍मे़ॽओ

“के़याःम्‍बक्‍हाॽ आक्‍खे़न् निङ्‌वाॽ के़माबा चोःक्‍पाबे!

खे़ने़ॽ के़मुक्‍साम्‍मिङ्‌ग साॽरिक् यम्‍बा चोक्‍लो॥

के़निङ्‌मिहाॽ के़दगि सिदुॽसिदुॽ मे़दुॽरो

हे़क्‍क्‍याङ् पगि मे़गिर से़वा के़म्‍मे़त्‍लो॥

४ इक्‍सादिङ् खाम्‍बेःक्‍मोबाहाॽ के़रे़क्

साम्‍बोन् मे़बत्‍ताङ् से़वा के़म्‍मे़त्‍लो,

खे़ङ्‌हाॽरे़ के़नारा फोमा से़वासाम्‍लोन् साम्‍मे़मे़त्‍तुरो,

खे़ङ्‌हाॽरे़ मिमिदिङ्‌गे़न् के़मिङ्‌ङिन् साम्‍मे़मे़त्‍तुरो॥”  सेला

५ त्‍ये़म्‍मे़ॽआङ् निङ्‌वाॽफुमाङ्‌ङिल्‍ले़ कुयाःम्‍बक्‍किन् ओमे़त्‍ते़म्‍मे़ॽओ,

मे़न्‍छाम् याप्‍मिरे़ लागि चोगुबा कुयाःम्‍बक्‍हाॽ

साॽरिक् निङ्‌वाॽ के़माबा चोक्‍लो!

६ खुने़ॽ हे़ःत्‍ताङ्‌बा वरःङ्‌ङिन् से़ङ्‌से़ङ्‌बा चोगुरो,

हे़क्‍क्‍याङ् कुमनाहाॽ खे़ॽयोलाम् लाङ्‌मे़घेगे़आङ् मे़बेरो,

त्‍ये़म्‍मे़ॽओ, खुने़ॽ चोगुबा याःम्‍बक्‍को आनिॽ सःत्‍तिरो॥

७ खुने़ॽग सदादिङ् कुमुक्‍साम्‍लाम्‍बा हाङ्‌युक् चोगुरो,

हे़क्‍क्‍याङ् कुनिङ्‌मिहाॽ कुदक्‍ले़ङ्‌वाओ

मे़म्‍बोःक्‍ने़न्‍ल फाॽआङ् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ अदक्‍तक्‍काङ् ओमे़त्‍तुसिरो॥  सेला

८ मे़न्‍छाम् याप्‍मिसे, आनिॽ निङ्‌वाॽफुमाङ्‌ङिल्‍ले़

ने़म्‍भोगे़न् कुनारा फोसे़म्‍मे़ॽओ,

खुने़ॽ कुनारा फोमनाबा इक्‍लान् खे़म्‍दे़त्‍लरो॥

९ खुने़ॽए आनिॽ कुहिङ्‌वे़त् आजोगे़आङ् वाॽरो,

हे़क्‍क्‍याङ् आनिॽ लाङ्‌ङिन् ले़ःङ्‌मा मे़बाङ्‌घुन्‍लो॥

१० थेआङ्‌भे़ल्‍ले़ निङ्‌वाॽफुमाङ्‌ङे, खे़ने़ॽ

आनिगे निङ्‌वाॽ के़साॽरुआङ् के़वाॽरो,

हे़क्‍क्‍याङ् योःम्‍मनाबा युप्‍पा कुइसिःक्

आनिगे सेसेसाङ्‌साङ् याप्‍मि के़जोगे़आङ् वाॽरो॥

११ खे़ने़ॽ पुङ्‌लाहिम्‍मो याप्‍मि के़दारे़आङ् के़वाॽरो,

हे़क्‍क्‍याङ् आनिगे एःक्‍थाःक्‍मो के़लिःप्‍पा

कक् याप्‍मि के़गुःत्‍ते़आङ् के़वाॽरो॥

१२ मनाहाॽरे़ आनिगे थे़गेःक्‍हाॽ मे़दोॽरुरो,

कन् खे़ने़ॽए हे़क्‍के चोक् के़बाङ्‌घुसिबारो,

मि लुम्‍मो नु च्‍वाःत् लुम्‍मो पोःक्‍खिगे़र लाङ्‌घेगिगे़रो,

कर खे़ने़ॽ आत्‍तातान्‍ने नुबादे़न्‍नो याप्‍मि के़दारे़रो॥

१३ आङ्‌गाॽ के़हिम्‍मो सिदुङ्‌जभानु ताआरो,

हे़क्‍क्‍याङ् खे़ने़ॽओ माङ्‌हे़क्‍सिङ्‌ङाबान् के़त्‍तुङ्‌लो॥

१४ आङ्‌गाॽ इनोगे़न् तुक्‍खेओ थ्‍याङ्‌ङाङ् वयाङ्‌लो,

खे़न् ये़म्‍मो माङ्‌हुप् चोगुङ्‌लो॥

१५ आङ्‌गाॽ वरुप्‍लुप्‍पा थक्‍साहाॽ खे़ने़ॽओ

वयागे़न् सिदुङ्‌जभा तोःन्‍दुङ्‌सिङ्‌लो,

हे़क्‍क्‍याङ् से़गम्‍बाहाॽ, थुःम्‍बाहाॽ नु

मे़ःन्‍दाहाॽ खे़ने़ॽओ सिन्‍दुङ्‌जभा चोगुङ्‌सिङ्‌लो॥  सेला

१६ निङ्‌वाॽफुमाङ्‌ङिन् मिङ्‌सो इङ्‌धाङ् के़बिबासे!

के़रे़क् त्‍ये़म्‍मे़ॽआङ् खे़प्‍से़म्‍मे़ॽओ!

खुने़ॽ चोगाङ् पिराङ्‌बा पाःन्‍हाॽ चे़क्‍निङ्‌लो॥

१७ फाॽराङ्‌ङे़ॽ फाॽआङ् खुने़ॽ पेलि फाक्‍तुङ्‌लो,

हे़क्‍क्‍याङ् साम्‍लोराङ्‌ङाङ् कुनारा फोसुङ्‌लो॥

१८ आनिङ्‌वाॽओ लायोन् माॽरुङ्‌ङाङ् कत्‍तुङ्‌ने़भग्र

निङ्‌वाॽफुमाङ्‌ङिल्‍ले़ आङ्‌गाॽ पाःत्‍तुङ्‌बा

पाःन्‍निन् मे़घे़प्‍सुम्‍बा वये़मे़ल्‍लो॥

१९ कर निङ्‌वाॽफुमाङ्‌ङिल्‍ले़ से़क्‍खाए

आङ्‌गाॽ पाःत्‍तुङ्‌बा पाःन्‍निन् खे़प्‍सुआङ् वाॽरो,

आबाःन्‍हाॽओ खुने़ॽ निङ्‌वाॽ पिरुआङ् वाॽरो॥

२० निङ्‌वाॽफुमाङ्‌ङिल्‍ले़ कुमिमिदिङ् पोङ्‌लरो,

आङ्‌गाॽ चोगुङ्‌बा तुवान् खुने़ॽ मे़नाॽरुन्‍लो,

हे़क्‍क्‍याङ् खुने़ॽ लुङ्‌माॽ तुक्‍माआङ् मे़न्‍ले़त्‍ते कत्‍तारो॥

साम्‍लोनु निङ्‌वाॽफुमाङ्‌ङिन् नुगे़न् पिमा

साम्‍लो के़हुॽबाल्‍ले़ कुलागि अन्‍मे खिङ्‌मनाबा मुक्‍लाहाॽनु सोरिक् निङ्‌वाॽफुसाम्‍लो

६७

निङ्‌वाॽफुमाङ्‌ङिल्‍ले़ लुङ्‌माॽ आदुक्‍काङ्

आनिॽ हाङ्‌वागे़न् मुॽइसाम् आबिररो,

हे़क्‍क्‍याङ् ओआमे़त्‍ताङ् कुनारा ओःत्‍लरो॥  सेला

२ खे़ब्‍याङ् इक्‍सादिङ् खाम्‍बेःक्‍मोबा के़रे़क्‍ले़ के़निङ्‌वाॽ मे़निसुररो,

हे़क्‍क्‍याङ् के़से़न्‍लप्‍पिन् काक् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ निङ्‌वाॽ मे़घोसुररो॥

३ निङ्‌वाॽफुमाङ्‌ङे, के़रे़क् मनाहाॽरे़ के़नारा मे़भोसुररो,

हे़क्‍क्‍याङ् के़रे़क् मे़न्‍छाम् सुवाङ्‌हाॽरे़

खे़ने़ॽ मिङ्‌सो इङ्‌धाङ् के़म्‍बिररो॥

४ के़रे़क् परिक्‍पा मे़न्‍छाम् सुवाङ्‌हाॽ मे़सःत्‍लरो

हे़क्‍क्‍याङ् खे़ङ्‌हाॽरे़ खुनिॽ निङ्‌वाॽ ताआङ् साम्‍मे़लोररो,

थेआङ्‌भे़ल्‍ले़ खे़ने़ॽ मनाहाॽ के़वाॽबा खासे़न्

के़लोःन्‍दुसिर हाङ्‌युक् के़जोगुरो॥

हे़क्‍क्‍याङ् इक्‍सादिङ् खाम्‍बेःक्‍मोबा मे़न्‍छाम्

याप्‍मिहाॽ लाम् ओसेःन्‍गे़धाक्‍तुसिरो॥  सेला

५ निङ्‌वाॽफुमाङ्‌ङे, मनाहाॽरे़ के़नारा मे़भोसुररो,

हे़क्‍क्‍याङ् के़रे़क् मे़न्‍छाम् सुवाङ्‌हाॽरे़

यम्‍बा इक्‍लाओ के़नारा मे़भोसुररो॥

६ हे़क्‍क्‍याङ् इक्‍सादिङ् खाम्‍बेःक्‍माल्‍ले़आङ्

यरिक् पगुगे़न् कुजा थोःक्‍ल याःन्‍दुरो,

हे़क्‍क्‍याङ् निङ्‌वाॽफुमाङ्, आनिॽ निङ्‌वाॽफुमाङ्‌ङिल्‍ले़

हाङ्‌वागे़न् मुॽइसाम् आबिरो॥

७ निङ्‌वाॽफुमाङ्‌ङिल्‍ले़ आनिॽ हाङ्‌वामुॽइ आबिरो,

हे़क्‍क्‍याङ् इक्‍सादिङ् खाम्‍बेःक्‍कोबा के़रे़क् मनाहाॽरे़

खुने़ॽ मिङ्‌सो इङ्‌धाङ् मे़बिरुरो॥

निङ्‌वाॽफुमाङ्‌ङिल्‍ले़ थङ् थक्‍मा नाःन्‍दुबाओ सःप्‍मा साम्‍लो

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

६८

निङ्‌वाॽफुमाङ्‌ङिन् पोःक्‍काङ् कुनिङ्‌मिहाॽ

खुने़ॽ फुत्‍लुम् थ्‍यःङ् से़सुदेसुसिररो,

खुने़ॽ कुनिङ्‌मिहाॽ हारिमे़दाआङ् मे़घे़त्‍छिङ्‌लरो॥

२ सुरिःत्‍तिल्‍ले़ मिःक्‍खुन् फे़सु तेॽरुबा कुइसिःक्‍के

खे़ङ्‌हाॽआङ् खुने़ॽ फे़सु तेॽरुसिरो॥

मिओ थुम्‍बुॽइन् योःम्‍बा हे़क्‍केए फे़न्‌याःम्‍बक् के़जोःक्‍पाहाॽआङ्

निङ्‌वाॽफुमाङ्‌ङिल्‍ले़ कुदगि थ्‍यःङ् मे़बोङ्‌लो॥

३ कर साम्‌योबाहाॽग मे़सःत्‍लरो,

निङ्‌वाॽफुमाङ्‌ङिल्‍ले़ कुदगि खे़ङ्‌हाॽ याम्‍नाःम् मे़लॽररो,

हे़क्‍क्‍याङ् पसःत् मे़सःत्‍ल मे़अःक्‍लरो॥

४ निङ्‌वाॽफुमाङ्‌ङिल्‍ले़ कुलागि माङ्‌सेवा साम्‍लोन् साम्‍मे़त्‍ते़म्‍मे़ॽओ,

कुमिङ्‌ङो कुनारा फोमा साम्‍लोन् साम्‍मे़त्‍ते़म्‍मे़ॽओ॥

खाॽमिःप्‍पो के़युबे़ल्‍ले़ कुलागि माङ्‌सेवा साम्‍लोन् साम्‍मे़त्‍ते़म्‍मे़ॽओ,

खुने़ॽ कुमिङ्‌ङिङ्‌ग यहवे दाङ्‌बारो, खुने़ॽ कुदगि सःत्‍ते़म्‍मे़ॽओ॥

५ निङ्‌वाॽफुमाङ्‌ङिन् सेसेदे़न् कुहिम्‍मो युङ्‌लो,

ये़त्‍छाबाहाॽ खुने़ॽ पारे़ ओमे़त्‍तुसिबा हे़क्‍के ओमे़त्‍तुसिरो

हे़क्‍क्‍याङ् मेमेदुमाहाॽ कुदोःप्‍मा खासे़न् लोःन्‍दु पिरुसिरो॥

६ ए़क्‍लेःक् के़बोङ्‌बा मनान् निङ्‌वाॽफुमाङ्‌ङिल्‍ले़

हिम्‍सयङ्‌ङो तारुरो॥

खुने़ॽ पुङ्‌लाहिम्‍मो मे़साक्‍तुसिआङ् के़युङ्‌बाहाॽ

लःत्‍तुसिआङ् मे़सःत्‍ल याःन्‍दुसिरो,

कर पिफ्‍युङ् के़जोःक्‍पाहाॽग नाम्‍लाःङ्‌माल्‍ले़

ये़म्‍दुबा लाजेॽओ युक्‍खुसिरो॥

७ निङवाॽफुमाङ्‌ङे, के़मनाहाॽ तगि तगि के़धासिङ्‌लो,

मुरे़ःक् खारे़ःक्‍पा एःक्‍सादे़न्‍हाॽ के़गाःक्‍तु के़देॽरुरो॥  सेला

८ हे़क्‍केःल्‍ले़ सिनै कोःक्‍माओबा इस्राइलिहाॽरे़

खुनिॽ निङ्‌वाॽफुमाङ्‌ङिल्‍ले़ कुदगि

इक्‍सादिङ् खाम्‍बेःक्‍मान् यक्‍खे़रो,

ताङ्‌साक्‍पोलाम् पाङ्‌गे़न्‍दिङ् वहित्‍मान् थ्‍ये़रो॥

९ निङ्‌वाॽफुमाङ्‌ङे, खे़ने़ॽग चक्‍मे़ल्‍लॽए वागेःक्‍मा के़ये़प्‍सुरो,

हे़क्‍क्‍याङ् के़मनाहाॽ के़बिरुसिबा के़हेबाआङ् के़ने़बा खाम्‍बेःक्‍किन्

वागे़रक्‍खुआङ् याम्‍मो चा के़धोःक्‍पा के़जोगुरो॥

१० खे़ने़ॽ के़मनाहाॽ खे़न् लाजेॽओ मे़युङे़रो,

हे़क्‍क्‍याङ् खे़ने़ॽ के़नुॽमा के़दामालाम्‍बा निङ्‌वाॽफुमाङ्‌ङे,

याङ्‌गे़साॽबाहाॽरे़ लागि चाहाब् के़जोःक्‍पा के़रे़क्

पाःन्‍हाॽ तङ्‌गाम् के़जोगु के़बिरुसिरो॥

११ दाङ्‌बे़ल्‍ले़ पाःन्‍जाःक्‍किन् पाःत्‍तुरो,

हे़क्‍क्‍याङ् पाःन्‍जाक् इङ्‌भन् के़जोःक्‍पाहाॽग

यरिक् सिम्‍बोसा मे़न्‍छुमा मे़वये़रो,

१२ “हाङ् नु थक्‍सुबाहाॽ हःन्‍दामे़ले़क्‍ल मे़घे़त्‍छिङ् मे़बेःक्‍लो,

तुराहाॽरे़ मे़नाप्‍तुसिबा चिगक्‌वाहाॽ हिम्‍मो

के़वाॽमा मे़न्‍छुमाहाॽरे़ मे़हासु मे़भःक्‍खुरो॥

१३ युप्‍पाःल्‍ले़ सुःप्‍मनाबा कुलाप् के़बप्‍पा पे़र्‍वा नावाइत्‍ला

लाप्‍हाॽ साम्‍म्‍याङ् इस्‍सेःङ् मे़दुम्‍सु मे़जक्‍तुआङ् पत्‍छे़रो,

हे़क्‍तङ्‌बा चिगक्‌वाहाॽ मे़हासु मे़भःक्‍खुरो॥

(थङ् पोःक्‍खे़बा ये़न्‍नो कुभा खिनिॽ थेआङ्

मे़ल्‍लुक्‍खरओ के़वयिबाबे?)”

१४ मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

हाङ्‌हाॽ लाजेॽओ फुत्‍लुम् से़सुदेसुसिरो,

हे़क्‍केःल्‍ले़ खे़न् सल्‍मोन कोःक्‍माओ

नाःङ् थ्‍ये़बा हे़क्‍के लॽरे़रो॥

१५ बासानबा कोःक्‍मा फाङ्‌जङ्‌हाॽ

केःम्‍केःम्‍बा ताङ्‌साङ् के़दक्‍पा चोक्‍लो,

बासानबा थे़गु माङ्‌वाहाॽ पयम्‍लुङ् इस्‍सेःङ्‌बा चोक्‍लो॥

१६ खे़ने़ॽ के़युङ्‌बा चम्‍जम्‍बा नाङ्‌जङ्‌लुङ्‌ङोलाम्,

निङ्‌वाॽफुमाङ्‌ङिल्‍ले़ युङ्‌ङा फाॽआङ् सेगुबा

खे़न् नाङ्‌जङ्‌ङिन् थेआङ् के़नाहे़ल्‍ल ओगे़मे़त्‍तुबाबे?

खे़प्‍मोग यहवे दाङ्‌बे़ल्‍ले़ सदादिङ् वाॽमा

निङ्‌वाॽ चोगुआङ् वाॽरो॥

१७ निङ्‌वाॽफुमाङ्‌ङिल्‍ले़ आत्‍तातान्‍ने यरिक् निःत्‍मे़न्‍दे़त्

हे़न्‍छिङ् हे़न्‍छिङ् अन्‍लाहाॽ कत्‍तुसिरो,

दाङ्‌बान् सिनै कोःक्‍माओलाम्‍बा कुसेसेदे़न्‍नो तारो॥

१८ खे़ने़ॽ थाःङ् के़बोगे़ के़बेःल्‍ले़,

पुङ्‌लाधाबा के़जोगुसिबाहाॽ के़देॽरुसिरो॥

खे़ने़ॽ मे़न्‍छाम् याप्‍मिहाॽरे़ हे़क्‍क्‍याङ् पिफ्‍युङ्‌बाहाॽरे़

मे़दोन्‍दुबा चे़सुङ्‌ङिन्‍नाङ् के़दाःक्‍तुरो॥

आल्‍ल यहवे दाङ्‌बा निङ्‌वाॽफुमाङ्‌ङे,

आनिगे लुम्‍मो वये़ॽओ॥

१९ दाङ्‌बे़ल्‍ले़ कुनारा पोररो,

थिक्‌याःन्‍धक् के़लिःप्‍पा आनिॽ

कक्‍किन् खुने़ॽ कुयु आबिरो,

आनिॽ से़न्‍लप्‍दाङ्‌बा निङ्‌वाॽफुमाङ्‌ङिल्‍ले़

ने़म्‍भोगे़न् कुनारा फोसुम्‍लो॥  सेला

२० आनिॽ निङ्‌वाॽफुमाङ्‌ङिन् ताङ्‌आसे़ःप्‍से़ःप्‍पा चोक्‍लो,

हे़क्‍क्‍याङ् यहवे दाङ्‌बे़ल्‍ले़ए सिमे़न्‍लाम् आहिङ्‌लो॥

२१ कर से़क्‍खाए निङ्‌वाॽफुमाङ्‌ङिल्‍ले़

कुनिङ्‌मिहाॽरे़ खुनिॽ थे़गेक्‍पान् से़सुरो,

खे़ङ्‌हाॽरे़ लायो चोःक्‍मार वाॽमारक् खुनिॽ सिराॽथाङ्‌लो॥

२२ यहवे दाङ्‌बे़ल्‍ले़ अक्‍खे पाःत्‍तुरो,

“खे़ङ्‌हाॽ बासानबा चम्‍जम्‍बा ते़न्‍नोलाम् तारुङ्‌सिङ्‌लो,

खे़ङ्‌हाॽ कुदिम्‍बे केःम्‍बा वरःङ्‌सिगाङ्‌लाम्

आङ्‌गाॽ थाःङ् उःक्‍खुङ् लःत्‍तुङ्‌सिङ्‌लो॥

२३ हे़क्‍क्‍याङ् खिनिॽ निङ्‌मिहाॽरे़ खुनिॽ माक्‍खिन्

खिनिॽ के़दोॽरुम्‍ल लाङ्‌गे़घेगिरो,

हे़क्‍क्‍याङ् खिनिॽ ख्‍याबाहाॽरे़ खे़न् माक्‍खिन् मे़लागुरो॥”

२४ निङ्‌वाॽफुमाङ्‌ङे, थङ् के़नाःन्‍दुआङ् लाङ्‌गे़घेःक्‍पा

तिःक्‍लाःन् के़रे़क्‍ले़ मे़निसुआङ् वाॽरो,

निङ्‌वाॽफुमाङ् पयम् हाङ्‌ङिल्‍ले़ थङ् नाःन्‍दुआङ्

लाङ्‌घेःक्‍पा तिःक्‍लाःन् सेसेदे़न् ले़प्‍माङ् थासिङ्‌लो॥

२५ साम्‍गे़लोबाहाॽ तगि तगि मे़वाॽरो,

खे़ङ्‌हाॽरे़ खुनिॽ एगाङ् एगाङ् मुक्‍ला के़मुङ्‌बाहाॽ मे़वाॽरो,

हे़क्‍क्‍याङ् खे़न् मुक्‍ला के़मुङ्‌बाहाॽनु सोरिक्

छिङ्‌छिङ्‌ग्‍या के़मुङ्‌मा मे़न्‍छ्‌याहाॽ मे़वाॽरो॥

२६ निङ्‌वाॽफुमाङ्‌ङिल्‍ले़ यरिक् कुमना लुम्‍मो

खुने़ॽ ने़म्‍भोगे़न् कुनारा फोसे़म्‍मे़ॽओ,

खुने़ॽ कुमना इस्राइलबासे,

यहवे दाङ्‌बे़ल्‍ले़ कुनारा फोसे़म्‍मे़ॽओ॥

२७ के़रे़क्‍नुःल्‍ले़ चुःक्‍पा बे़न्‍जामिन ले़प्‍माङ्‌बा

सुवाङ्‌हाॽरे़ खे़ङ्‌हाॽ लाम्‍मे़लोसुसिरो॥

यहुदा ले़प्‍माङ्‌बा लाम्‍लोबाहाॽ खे़ङ्‌हाॽनु मे़भःन्‍छिङ्‌लो,

हे़क्‍क्‍याङ् जबुलुन नु नप्‍तालि ले़प्‍माङ्‌बा

लाम्‍लोबाहाॽआङ् खे़प्‍मो मे़वाॽरो॥

२८ निङ्‌वाॽफुमाङ्‌ङे, के़मुक्‍साम्‍मिन् ओसेःन्‍आधाक्‍ते़ॽओ,

तगि याप्‍मि ओसेःन्‍गे़धाक्‍ते़बा हे़क्‍केए,

निङ्‌वाॽफुमाङ्‌ङे, याम्‍मो थिक्‍ले़ङ् के़मुक्‍कुम्‍मिन्

आनिगे ओसेःन्‍आधाक्‍ते़ॽओ॥

२९ थेआङ्‌भे़ल्‍ले़ यरुसले़ःम्‍मो के़हिम्‍मिन् युङ्‌लो,

हाङ्‌हाॽरे़ खे़प्‍मो हुक्‍सोयाङ् मे़दोन्‍दुरो॥

३० सिदाक्‍पा लाओ के़याक्‍पा ताम्‍भुङ् थक्‍सा हे़क्‍तङ्‌बा

मिस्र लाजेन् खे़ने़ॽ फे़ःक्‍ते़ॽओ,

आधोःङ्‌धोःङ्‌बा कुम्‍बाबा पित् नु पित्‍सात्‍हाॽ

खे़ने़ॽ के़भे़ःक्‍तुसिबा कुइसिःक्

मे़न्‍छाम् सुवाङ्‌हाॽ खे़ने़ॽ फे़ःक्‍ते़से़ॽओ॥

खे़ङ्‌हाॽरे़ मे़गत्‍तुबा युप्‍पाहाॽ खे़ने़ॽ से़वा

के़म्‍मे़त्‍ल ले़त्‍ति मे़दोन्‍दुर याःन्‍दे़से़ॽओ॥

थङ् चोःक्‍मा खुनिॽ सिराॽगे़धाङ्‌बाहाॽ

खे़ने़ॽ फुत्‍छिङ्‌छाःङ् से़से़देसे़से़ॽओ॥

३१ मिस्र लाजेॽलाम्‍बा हाङ्‌लाइङ्‌बाहाॽ मे़भे़न्‍लो,

कुस लाजेॽबा मनाहाॽ आबाङे

निङ्‌वाॽफुमाङ्‌ङो हुक्‍मे़सुप्‍सिङ्‌लो॥

३२ इक्‍सादिङ् खाम्‍बेःक्‍कोबा के़रे़क् हाङ्‌युक् लाजेॽबा मनासे,

निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽर साम्‍लोरे़म्‍मे़ॽओ,

यहवे दाङ्‌बे़ल्‍ले़ कुनारा फोमा से़वासाम्‍लोन्

खिनिॽ साम्‍मे़त्‍ते़म्‍मे़ॽओ॥  सेला

३३ खुने़ॽग उनाहुरिबा ताङ्‌साक्‍पो खाॽमिःप्‍पान्

के़युक्‍पाआङ् के़धासिङ्‌बारो,

खुने़ॽ यम्‍बा इक्‍ला लोःक्‍खुआङ् वाॽर अःक्‍पान् खे़प्‍से़म्‍मे़ॽओ॥

३४ निङ्‌वाॽफुमाङ्‌ङिल्‍ले़ कुमुक्‍साम्‍मिन् उवा चोगे़म्‍मे़ॽओ,

खुने़ॽ कुहाङ्‌वा कुमाङ्‌वान् इस्राइल्‍लो वाॽरो,

कुमुक्‍साम्‍मिन् ताङ्‌साक्‍पो से़रे़आङ् वाॽरो॥

३५ निङ्‌वाॽफुमाङ्‌ङे, के़सेसेदे़न्‍नो

खे़ने़ॽ मिङ्‌सो इङ्‌धाङ्‌साबा के़जोःक्‍लो॥

इस्राइलस्‍मा निङ्‌वाॽफुमाङ्‌ङिल्‍ले़

कुमनाहाॽ मुक्‍साम् पिरुसिआङ् के़धुम्‍बा चोगुसिरो॥

निङ्‌वाॽफुमाङ्‌ङिल्‍ले़ कुनारा पोररो॥

निङ्‌वाॽफुमाङ्‌ङिन् फाॽराङ्‌ङे़ॽ फाॽआङ् पेलि फाक्‍मा

साम्‍लो के़हुॽबाल्‍ले़ कुलागि “ले़क्‌वाभुङ्‌हाॽ” के़लॽबा इक्‍लाओ दाउदरे़ साप्‍तुबा निङ्‌वाॽफुसाम्‍लो

६९

निङ्‌वाॽफुमाङ्‌ङे, आङ्‌गाॽ से़ःप्‍ताङ्‌ङे़ॽओ,

थेआङ्‌भे़ल्‍ले़ च्‍वाःत्‍तिन् आनिःङ्‌मो थारिक् के़रे़आङ् वाॽरो॥

२ ये़प्‍मादे़न्‍नाङ् के़होःप्‍पा केःम्‍बा वाजिम्‍बेओ हुम्‍मार पत्‍तारो,

हे़क्‍क्‍याङ् केःम्‍बा च्‍वाःत्‍तो लासाङ् पेगाङ्‌ङाङ् याक्‍कारो,

हे़क्‍क्‍याङ् आसम्‍दाङ् च्‍वाःत्‍तिन् कुङ् युर पत्‍लो॥

३ फाॽराङ्‌ङे़ॽ फाॽआङ् पेलिगे़न् तुवा चोःक्‍मारे़ चोःक्‍मारे़

आङ्‌गाॽ नासाङ्‌ङाङ् आदत्‍लुम्‍बेःप्‍मान् चबे़बेरो॥

आनिङ्‌वाॽफुमाङ्‌ङिल्‍ले़ कुलाम् ओमे़प्‍मारे़ ओमे़प्‍मारे़

आङ्‌गाॽ आमिक्‍हाङ्‌माहाॽ आगे़बेरो॥

४ थेनाधे मनाहाॽरे़ आङ्‌गाॽ मे़जिःत्‍तारो,

खे़ङ्‌हाॽग निःप्‍मे़न्‍दे़त्‍ते आध्‍गेक् इनुःल्‍ले़ यरिक् मे़वाॽरो॥

थेनाधे आनिङ्‌मि के़बोङ्‌बाहाॽरे़ आदक्‍ले़ङ्‌वाओ

इङ्‌ले़क् पाःन्‍हाॽ मे़बाःत्‍तुरो,

खे़ङ्‌हाॽरे़ आङ्‌गाॽ से़प्‍मा मे़गोःत्‍तारो॥

आङ्‌गाॽ मे़ङ्‌घुःत्‍तेबा चिगक्‌वाहाॽ

साक्‍के़ल्‍ले़क् नुःक्‍मा मे़बाङ्‌ङारो॥

५ निङ्‌वाॽफुमाङ्‌ङे, आङ्‌गाॽ अदङ्

चोःक्‍काबाङ्‌ग खे़ने़ॽ के़निसुएरो,

हे़क्‍क्‍याङ् आलायोन् खे़ने़ॽलाम्‍बा चिङ्‌मा मे़सुक्‍काल्‍लो॥

६ यहवे दाङ्‌बा निङ्‌वाॽफुमाङ्‌ङे, खे़ने़ॽओ

निङ्‌साङ् के़जोःक्‍पाहाॽ आङ्‌गाॽ चोगुङ्‌ङिल्‍ले़

खे़ङ्‌हाॽ सिरिङ्‌ममो मे़न्‍धाने़ल्‍लरो॥

इस्राइलबा निङ्‌वाॽफुमाङ्‌ङे, खे़ने़ॽ के़गोःप्‍पाहाॽ

आङ्‌गाॽ चोगुङ्‌ङिल्‍ले़ खुनिॽ नासिरेःप् मे़लॽने़ल्‍लरो॥

७ थेआङ्‌भे़ल्‍ले़ हाबा खे़ने़ॽ के़लागिए

आङ्‌गाॽ आनामे़न्‍छाॽ पोःक्‍खे़आङ् वाॽरो,

हे़क्‍क्‍याङ् सिरिङ्‌ममाल्‍ले़ आनारान् ते़प्‍तुआङ् वाॽआरो॥

८ आम्‍भुॽ आन्‍साॽसिरे़ खुनिॽ लुम्‍मो

आङ्‌गाॽ एःक्‍से़त्‍छा पोःक्‍खाङ्‌ङाङ् वाॽआरो,

हे़क्‍क्‍याङ् खे़ङ्‌हाॽरे़ खुनिॽ लुम्‍मो

माःङ्‌घाबा पोःक्‍खाङ्‌ङाङ् वाॽआरो॥

९ थेआङ्‌भे़ल्‍ले़ के़हिम्‍मिल्‍ले़ लागि सिक्‍सम्‍माल्‍ले़

आङ्‌गाॽ के़दिःप्‍पा मि हे़क्‍के थुक्‍ताङ्‌ङाङ् वाॽआरो,

हे़क्‍क्‍याङ् खे़ने़ॽ हिनाःम् के़म्‍मे़प्‍पा पाःन्‍निन्

आङ्‌गाॽ आसम्‍दाङ् थारो॥

१० आङ्‌गाॽ हाःप्‍पार तःक्‍ने़त्‍तो युङ्‌ङारो,

कर मनाहाॽरे़ आना मे़धासु मे़बिआरो॥

११ आलुङ्‌माॽ हिःम्‍मारे़ सागि तेत् चाक्‍खुङ्‌लो,

हे़क्‍क्‍याङ् मनाहाॽरे़ किनाःन्‍दि मे़बिआरो॥

१२ ये़क्‌यक्‍कोबा यम्‍बा लाम्‍धेःप्‍पो के़युङ्‌बाहाॽरे़

आङ्‌गाॽ मे़साःत्‍ता मे़गेॽआरो,

हे़क्‍क्‍याङ् आङ्‌गाॽग थिःल्‍ले़ के़मसिङ्‌बाहाॽरे़

खुनिॽ साम्‍लो पोःक्‍खाङ्‌ङाङ् वाॽआरो॥

१३ कर आङ्‌गाॽग खे़ने़ॽ पेलिगे़न् तुवा चोःक्‍ने़रो,

यहवे दाङ्‌बाए, खे़ने़ॽ के़सुये़म्‍मो आबेलिगे़न् तुवान्

खे़प्‍से़ॽआङ् नुगप् पिराङ्‌ङे़ॽओ॥

निङ्‌वाॽफुमाङ्‌ङे, खे़ने़ॽ पयम् यम्‍बा के़मिःम्‍जिओ,

से़क्‍खास्‍मा के़से़न्‍लप्‍लाम्‍बा फाॽराङ्‌ङे़ॽओ॥

१४ आनिःम्‍निःम्‍बा वाजिम्‍बेओलाम्

उःक्‍खाङ् लःत्‍ताङ्‌ङे़ॽआङ् से़ःप्‍ताङ्‌ङे़ॽओ,

आङ्‌गाॽ याप्‍मि के़जिःप्‍पाहाॽलाम्‍बा कम्‍ब्राङ् मे़त्‍ताङ्‌ङे़ॽओ,

कुदिम्‍बे केःम्‍बा च्‍वाःत्‍तोलाम् ते़म्‍साङ् लःत्‍ताङ्‌ङे़ॽओ॥

१५ के़गुङ्‌बा च्‍वाःत्‍तिल्‍ले़ आङ्‌गाॽ मे़बङ्‌ङान् मे़देॽआन्‍लरो,

इग्र कुदिम्‍बे केःम्‍बा च्‍वाःत्‍तिल्‍ले़ मे़होःप्‍पान्‍लरो

हे़क्‍क्‍याङ् इप्‍पुङ्‌ङिल्‍ले़ मे़लत्‍तान्‍लरो॥

१६ यहवे दाङ्‌बाए, खे़ने़ॽग मिःम्‍जिदाङ्‌बा नु

के़नुॽबा के़जोःक्‍लो आङ्‌गाॽ नुगप् पिराङ्‌ङे़ॽओ,

हे़क्‍क्‍याङ् खे़ने़ॽग मनाहाॽरे़ खुनिॽ तुक्‍खेओ

कुलुङ्‌माॽ स्‍याःत् के़लॽबा के़जोःक्‍लो,

खे़ने़ॽ आङ्‌गाॽ ले़प्‍माङ् हिसिङ्‌ङे़ॽओ॥

१७ के़सेवारोबान् के़निसुल्‍ले़ खे़ने़ॽ थिक्‍नाहाङ्

मे़हिसिङ्‌ङे़न् मे़बेगे़न्‍ने़ॽओ॥

आङ्‌गाॽग इनोगे़न् तुक्‍खेओ याक्‍कारो,

आङ्‌गाॽ हारा नुगप् पिराङ्‌ङे़ॽओ॥

१८ आङ्‌गाॽ आबेसाङ् फे़रे़ॽआङ् से़ःप्‍ताङ्‌ङे़ॽओ,

आनिङ्‌मिहाॽरे़ मे़जोगुल्‍ले़ आङ्‌गाॽ

आमे़ल्‍लुङ् हुङे़ॽआङ् थे़ॽराङ्‌ङे़ॽओ॥

१९ आनिङ्‌मिहाॽरे़ कुनामे़न्‍छाॽ मे़मे़त्‍ताबान्,

आङ्‌गाॽ सिरिङ्‌ममो मे़धाआबान्

हे़क्‍क्‍याङ् आजाःत्‍थि मे़देसुबान् के़निसुआङ् के़वाॽरो,

खे़न् आनिङ्‌मिहाॽ के़रे़क् खे़ने़ॽ के़दगिए मे़वाॽरो॥

२० कुनामे़न्‍छाॽ मे़मे़त्‍ताङ्‌बा पाःन्‍निल्‍ले़

आङ्‌गाॽ आनिङ्‌वाॽ चे़गे़आङ् वाॽरो,

हे़क्‍क्‍याङ् कुयाङ्‌साॽमा पोःक्‍खाङ्‌ङाङ् वाॽआरो॥

आङ्‌गाॽ याप्‍मि लुङ्‌माॽ के़दुक्‍पा नु आःन्‍छिङ्‌मा

के़बिबा मे़वाॽबि फाॽआङ् ओमे़त्‍तुङ्‌सिङ्‌लो

कर हाःत्‍ताङ् मे़होःप्‍ते़रो॥

२१ खे़ङ्‌हाॽरे़ चामारे़ कुले़क्‌वा निङ् मे़बिराङ्‌लो,

हे़क्‍क्‍याङ् आवामिःक्‍ते़ल्‍ले़ च्‍वाःत्‍तिल्‍ले़ कुले़क्‌वा

के़सुःप्‍पा चे़ल्‍ले़क्‍सेॽ थिन् मे़बिराङ्‌लो॥

२२ खे़ङ्‌हाॽरे़ खुनिॽ तगि थाप्‍मना ने़मनाबा

चामा थुङ्‌माहाॽ इस्रुप्‍पा चे़न् पोङ्‌लरो,

हे़क्‍क्‍याङ् हाबा कन्‍ने खे़ङ्‌हाॽरे़ खोमा के़बोङ्‌बा

तुम्‍घो नु चे़ङ्‌घ्रङ्‌बा पोङ्‌लरो॥

२३ खे़ङ्‌हाॽ मिक्‍निमा मे़न्‍छुक्‍मना मिक्‍फःम्‍बा मे़बोङ्‌लरो,

हे़क्‍क्‍याङ् खे़ङ्‌हाॽ सदादिङ् तक्‍पे़त् ये़प्‍मा मे़न्‍छुक्‍मना

एःक्‍थुःक्‍क्‍या मे़बोङ्‌लरो॥

२४ खे़ने़ॽ के़साक्‍के़न्‍निन् खे़ङ्‌हाॽ सम्‍धाङ् थासे़ॽओ,

हे़क्‍क्‍याङ् हारा किप्‍मागे़घुबा के़सिक् पोःक्‍मो मे़धाररो॥

२५ खे़ङ्‌हाॽरे़ खुनिॽ हिम्‍धाःङ्‌हाॽ चिजि खक्‍खक् पोङ्‌लरो,

हे़क्‍क्‍याङ् खे़ङ्‌हाॽरे़ खुनिॽ साःङ्‌गाहिम्‍हाॽओ

हाःत्‍ताङ् मे़होःप्‍लरो॥

२६ थेआङ्‌भे़ल्‍ले़ आत्‍तिन् के़हिप्‍तुआङ् वाॽ

आम्‍भा खे़न्‍ने खे़ङ्‌हाॽरे़ मे़घुम्‍सुरो,

हे़क्‍क्‍याङ् आत्‍तिन् के़घाःन्‍दुआङ् के़वाॽ

हाबा खे़न्‍ने खे़ङ्‌हाॽरे़ साॽरिक् तुक्‍खे मे़जाःत्‍तुरो॥

२७ खुनिॽ लायोन् लुप्‍से़ॽआङ् आप्‍तिक् कुःत्‍ते़से़ॽओ,

हे़क्‍क्‍याङ् खे़ङ्‌हाॽरे़ के़से़न्‍लप्‍पो लक् मे़ङ्‌घोसुल्‍लरो॥

२८ ने़त्‍तिगे़न् हिङ्‌मन्‍ले़ साप्‍पन्‍नो खुनिॽ मिङ्‌हाॽ होःप्‍लरो,

थेआङ्‌भे़ल्‍ले़ खे़ङ्‌हाॽरे़ खुनिॽ मिङ्‌हाॽ

साम्‌योबाहाॽनु सोरिक् मे़बत्‍ने़न्‍लरो॥

२९ निङ्‌वाॽफुमाङ्‌ङे, आङ्‌गाॽग तुक्‍खे चाआरो

हे़क्‍क्‍याङ् आयोम् पुॽरे़आङ् वाॽरो,

के़से़न्‍लप्‍पिल्‍ले़ आङ्‌गाॽ ताङ्‌से़ःप्‍पाररो॥

३० आङ्‌गाॽ से़वासाम्‍लोन् साम्‍मे़त्‍तुङ्‌ल

निङ्‌वाॽफुमाङ्‌ङिल्‍ले़ कुनारा फोसुङ्‌लो,

हे़क्‍क्‍याङ् नुगे़न् पिरुङ्‌ल कुमिमिदिङ् चोगुङ्‌लो॥

३१ वयागे़न् सिदुङ्‌जभा चोःक्‍मनाबा आधोःङ्‌धोःङ्‌बा

पित्‍तिन्‍नुःल्‍ले़आङ् यरिक् कन् पाःन्‍हाॽरे़

निङ्‌वाॽफुमाङ्‌ङिल्‍ले़ कुनिङ्‌वाॽ तासुरो॥

कल्‍ले़ग कुदाङ् नु कुलाङ् के़बप्‍पा कुम्‍बाबा

पित्‍तिन्‍नुःल्‍ले़आङ् यरिक् कुनिङ्‌वाॽ तासुरो॥

३२ तुक्‍खे मे़जाःत्‍तुसिबाहाॽरे़ कन् मे़निसुआङ् मे़सःत्‍लो,

हे़क्‍क्‍याङ् निङ्‌वाॽफुमाङ्‌ङिन् के़गोःप्‍पासे,

खिनिॽ हाङ्‌हाङ् के़लॽरिररो॥

३३ याङ्‌गे़साॽबाहाॽरे़ मे़जोगुबा पेलिगे़न् तुवान्

यहवे दाङ्‌बे़ल्‍ले़ खे़प्‍सुरो,

हे़क्‍क्‍याङ् साक्‍पागे़धाबा कुमनाहाॽ खुने़ॽ

हने़ निङ्‌वाॽ मे़भेःत्‍छुसिन्‍लो॥

३४ साङ्‌ग्राम्‍पेदाङ् नु इक्‍सादिङ् खाम्‍बेःक्‍माल्‍ले़

निङ्‌वाॽफुमाङ्‌ङिल्‍ले़ कुनारा फोसुररो,

हे़क्‍क्‍याङ् वरःङ् नु खे़प्‍मो के़याक्‍पा मुन्‍जिङ् वयाक्

के़लॽबा के़रे़क्‍ले़ खुने़ॽ कुनारा मे़भोसुनिरो॥

३५ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ सियोन कोःक्‍मान् से़ःप्‍तुरो,

हे़क्‍क्‍याङ् यहुदाःल्‍ले़ कुये़क्‌यक्‍हाॽ याम्‍मो चोगुरो॥

हे़क्‍क्‍याङ् कुमनाहाॽ खे़प्‍मो मे़युङ्‌सिङ्‌ङाङ् खे़न् मे़युक्‍तुरो॥

३६ खुने़ॽ कुसेवारोबाहाॽरे़ खुनिॽ सामे़न्‍छाॽहाॽरे़

खे़न् लाजेन् खुनिॽ लक् मे़जोगुरो,

हे़क्‍क्‍याङ् निङ्‌वाॽफुमाङ्‌ङिन् मिःम्‍जि के़मे़प्‍पा

लुङ्‌माॽ के़दुक्‍पाहाॽ खे़प्‍मो मे़वाॽरो॥

निङ्‌वाॽफुमाङ्‌ङिन् फाॽराङ्‌ङे़ॽ फाॽआङ् पेलि फाक्‍मा

साम्‍लो के़हुॽबाल्‍ले़ कुलागि दाउदरे़ साप्‍तुबा पेलिगे़न् तुवा निङ्‌वाॽफुसाम्‍लो

७०

निङ्‌वाॽफुमाङ्‌ङे, चात्‍ते़ॽर से़ःप्‍ताङ्‌ङे़ॽओ,

यहवे दाङ्‌बाए, आभाॽसे़ हारा त्‍ये़ॽओ॥

२ आङ्‌गाॽ से़प्‍मा के़गोःप्‍पाहाॽ सिरिङ्‌ममो मे़धाररो

हे़क्‍क्‍याङ् खे़ङ्‌हाॽ मे़नाक्‍मे़बेःक्‍लरो,

आङ्‌गाॽ मे़क्‍कार फाॽआङ् निङ्‌वाॽ

के़इःप्‍पाहाॽरे़ खुनिॽ चाःत्‍थि पेःक्‍लरो

हे़क्‍क्‍याङ् खे़त्‍छिङ्‌मा पेःक्‍मा पोङ्‌लरो॥

३ खे़ङ्‌हाॽरे़ “क्‍वे़! क्‍वे़!” मे़मे़त्‍तार किनाःन्‍दि मे़बिआरो,

खे़ङ्‌हाॽ आबाङे सिरिङ्‌मे़मआङ् मे़नुःङ् मे़बेःक्‍लरो॥

४ कर आत्‍तिन्‍हाॽरे़ खे़ने़ॽ के़म्‍गोत्

खे़ङ्‌हाॽ के़रे़क् खे़ने़ॽनु मे़सःत्‍ताङ् खुनिॽ निङ्‌वाॽ ताररो॥

खे़ने़ॽ के़से़न्‍लप्‍पिन् खुनिॽ सिराॽगे़धाङ्‌बाहाॽरे चक्‍मे़ल्‍लॽए

निङ्‌वाॽफुमाङ्‌ङिल्‍ले़ कुमिङ्‌सो इङ्‌धाङ् पोररो

लॽरिक् खे़ङ्‌हाॽरे़ मे़बाःत्‍तुररो॥

५ कर निङ्‌वाॽफुमाङ्‌ङे, आङ्‌गाॽग याङ्‌साॽआआङ्

थेआङ् मे़गत्‍तान्, हारा त्‍ये़ॽओ॥

खे़ने़ॽग आङ्‌गाॽ के़भाॽबा नु याप्‍मि से़न्‍लप् के़बिबाने़रो,

यहवे दाङ्‌बाए, हारा फाॽराङ्‌ङे़ॽओ॥

खदाक्‍मि मनाःल्‍ले़ फाक्‍तुबा पेलि

७१

यहवे दाङ्‌बाए, खे़ने़ॽओ इःम्‍सिङ्‌से़ त्‍याङ्‌ङाङ् वाॽआरो,

आङ्‌गाॽ आभे़ल्‍ले़आङ् सिरिङ्‌ममा मे़बोङ्‌ने़ल्‍लरो॥

२ खे़ने़ॽग साम्‌योबा के़जोःक्‍लो,

कम्‍ब्राङ् मे़त्‍ताङ्‌ङे़ॽआङ से़न्‍लप् पिराङ्‌ङे़ॽओ,

हे़क्‍क्‍याङ् आबेलिगे़न् तुवान् खे़प्‍से़आङ् से़ःप्‍ताङ्‌ङे़ॽओ॥

३ से़ःप्‍सिङ्‌मा थेःक्‍सिङ्‌मारे़ लागि आभे़ल्‍ले़साङ्

तामा सुक्‍काबा याक्‍पेॽ पोःक्‍खे़ॽओ॥

के़बाःन्‍निल्‍ले़ आङ्‌गाॽ से़ःप्‍ताङ्‌ङे़ॽओ,

थेआङ्‌भे़ल्‍ले़ खे़ने़ॽग आइःम्‍सिङ्‌मादे़न् यक्‍ने़रो॥

४ निङ्‌वाॽफुमाङ्‌ङेॽ, ताक्‍के़भे़ॽबा मनाहाॽरे़

थेआङ् मे़प्‍मा मे़ङ्‌घोए से़ःप्‍ताङ्‌ङे़ॽओ,

कुइगे़भे़म्‍बा नु कुनिङ्‌वाॽ के़जिःप्‍पाहाॽरे़

खुनिॽ हुक्‍को मे़न्‍धाए कम्‍ब्राङ् मे़त्‍ताङ्‌ङे़ॽओ॥

५ थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङे,

खे़ने़ॽए निङ्‌साङ् चोःक्‍ने़आङ् वाॽरो॥

आङ्‌गाॽ थाङ्‌बे़न् वयाङ्‌ङाङ्‌धोए

खे़ने़ॽ के़से़ःप्‍पा फाॽआङ् थधप् मे़ल्‍लॽए

आङ्‌गाॽ नसान् चोःक्‍ने़आङ् वाॽरो॥

६ आङ्‌गाॽ सावाःन्‍छिङ्‌ङाआङ्‌धोए खे़ने़ॽ

आङ्‌गाॽ ताःक्‍पो चोःक्‍ने़आङ् वाॽआरो॥

आम्‍मारे़ कुसाप्‍पोःक्‍को यागाङ्‌ङाङ्‌धोए

आङ्‌गाॽ कम्‍ब्राङ् के़मे़त्‍ताङ्‌लो,

चक्‍मे़ल्‍लॽए आङ्‌गाॽ के़नारा फोसुङ्‌लो॥

७ आङ्‌गाॽग यरिक् मनाहाॽरे़ खुन्‍छिॽ

कुबि पोःक्‍खाङ्‌ङाङ् वाॽआरो,

थेआङ्‌भे़ल्‍ले़ खे़ने़ॽग आङ्‌गाॽ आइःम्‍सिङ्‌मादे़न्

के़बोःक्‍खे़आङ् के़वाॽरो॥

८ चक्‍मे़ल्‍लॽए आङ्‌गाॽ के़नारा फोसुङ्‌लो,

हे़क्‍क्‍याङ् ले़न्‍दिक् नाम्‍धाधा के़हाङ्‌वा

के़माङ्‌वान् इङ्‌भन् चोगुङ्‌लो॥

९ आङ्‌गाॽ काप्‍पोबा तुम्‍माआङ् वाॽआल्‍ले़

खे़ने़ॽ मे़नाॽराङ्‌ङिन्‍ने़ॽओ,

हे़क्‍क्‍याङ् आङ्‌गाॽ मे़न्‍धुम्‍मनाबा पोङ्‌ङाल्‍ले़

खे़ने़ॽ लाप्‍मे़भुसाङ्‌ङिन्‍ने़ॽओ॥

१० थेआङ्‌भे़ल्‍ले़ आनिङ्‌मिहाॽरे़ चे़ॽया मे़मे़त्‍तारो,

हे़क्‍क्‍याङ् आङ्‌गाॽ से़प्‍मा निङ्‌वाॽ मे़जोगुआङ्

खे़ङ्‌हाॽरे़ चे़म्‍भन् मे़जोगुरो॥

११ खे़ङ्‌हाॽरे़ अक्‍खे मे़बाःत्‍तुरो,

“निङ्‌वाॽफुमाङ्‌ङिल्‍ले़ खे़न् नाॽरुआङ् वाॽरो,

खे़न् नाःत्‍ते़म्‍मे़ॽआङ् ते़म्‍से़म्‍मे़ॽओ,

थेआङ्‌भे़ल्‍ले़ खे़न् आत्‍तिल्‍ले़आङ् मे़से़ःप्‍तुल्‍लो॥”

१२ निङ्‌वाॽफुमाङ्‌ङे, आङ्‌गाॽलाम्

खे़ने़ॽ माःङ्‌घा मे़वये़न्‍ने़ॽओ,

आनिङ्‌वाॽफुमाङे, आभाॽसे़ हारा त्‍ये़ॽओ॥

१३ आङ्‌गाॽ पान् याप्‍मि के़धिक्‍पाहाॽ

सिरिङ्‌ममो मे़धाआङ् मे़मे़क्‍लरो,

हे़क्‍क्‍याङ् आङ्‌गाॽ खाःम्‍मा के़गोःप्‍पाहाॽरे़

खुनिॽ कुनामे़न्‍छाॽ पोङ्‌लरो

हे़क्‍क्‍याङ् खे़ङ्‌हाॽरे़ खुनिॽ चाःत्‍थि पेःक्‍लरो॥

१४ कर आङ्‌गाॽग चक्‍मे़न्‍लॽए खे़ने़ॽ निङ्‌साङ् चोःक्‍ने़रो,

हे़क्‍क्‍याङ् आल्‍लसाङ् यरिक् के़नारा फोसुङ्‌लो॥

१५ के़साम्‌योबा याःम्‍बक्‍किल्‍ले़ कुयाःम्‍बेओ पाःत्‍तुङ्‌लो,

हे़क्‍क्‍याङ् खे़ने़ॽलाम्‍बा के़दाबा से़न्‍लप्‍पिल्‍ले़ कुयाःम्‍बेओ

खक्‍पे़त् कुसिङ् मे़निःत्‍तान्‍छाङ् खे़न् पाःन्‍निन्

ले़न्‍दिक् नाम्‍धाधा आङ्‌गाॽ चे़क्‍खुङ्‌लो॥

१६ यहवे दाङ्‌बा निङ्‌वाॽफुमाङ्‌ङे, मुक्‍साम्‍साबा

के़याःम्‍बक्‍हाॽ आङ्‌गाॽ इङ्‌भोसुङ्‌लो,

हे़क्‍क्‍याङ् साम्‌योबा के़याःम्‍बक्‍किन्‍लक् उवा चोगुङ्‌लो॥

१७ निङ्‌वाॽफुमाङ्‌ङे, थाङ्‌बे़न् वयाङ्‌ङाङ्‌धोए

आङ्‌गाॽ निसाम् के़हुॽराङ्‌ङाङ् वाॽआरो,

हे़क्‍क्‍याङ् निङ्‌वाॽ के़माबा के़याःम्‍बक्‍हाॽ

आङ्‌गाॽ आल्‍लसाङ् इङ्‌भोसुङ्‌लो॥

१८ निङ्‌वाॽफुमाङ्‌ङे, आङ्‌गाॽ काप्‍पोबा तुम्‍माआङ्

आधे़गेक्‍पान् फुत्‍त्रिःङ्‌यारिक् फुत्‍खे़त्‍छाङ्

आङ्‌गाॽ मे़नाॽराङ्‌ङिन्‍ने़ॽओ॥

हे़क्‍क्‍याङ् के़मुक्‍साम्‍मिल्‍ले़ कुयाःम्‍बेओ

के़दाबा के़रे़क् मे़न्‍छाम् थाःक्‍हाॽ

इङ्‌मे़म्‍भोसे थारिक् मे़ले़राङ्‌ङिन्‍ने़ॽओ॥

१९ खे़ने़ॽ साम्‌योबा के़याःम्‍बक्‍हाॽ

साङ्‌ग्राम्‍पेदाङ् थाःङ् थारिक् के़त्‍लो॥

खे़ने़ॽग पयम् यम्‍बा याःम्‍बक्‍हाॽ के़जोगुआङ् वाॽरो,

निङ्‌वाॽफुमाङ्‌ङे, खे़ने़ॽ हे़क्‍तङ्‌बा हात् वाॽआङ्‌बे?

२० खे़ने़ॽग साॽरिक् तुक्‍खे लाक्‍खेहाॽ

आङ्‌गाॽ तुमुङ्‌ल के़याःन्‍दाङ्‌लो,

करसाङ् याम्‍मो के़धुम्‍बा के़जोःक्‍कारो,

इक्‍सादिङ् खाम्‍बेःक्‍मोबा लुम्‍बाःत्‍तोनु

आङ्‌गाॽ याम्‍मो थाःङ् के़लःत्‍तारो॥

२१ खे़ने़ॽ आमिङ्‌सो आधाःङ्‌सो के़भोआ के़बिआरो,

हे़क्‍क्‍याङ् याम्‍मो हाङ्‌हाङ् के़मे़त्‍तारो॥

२२ आनिङ्‌वाॽफुमाङ्‌ङे, खे़ने़ॽग नसाःन्‍साबा के़जोःक्‍लो,

आङ्‌गाॽ तुङ्‌ना मुक्‍खुङ्‌ल के़नारा फोसुङ्‌लो॥

इस्राइलबा सेसे निङ्‌वाॽफुमाङ्‌ङे,

आङ्‌गाॽ अन्‍मे मुक्‍खुङ्‌ल के़नारा फोसुङ्‌लो॥

२३ ने़म्‍भोगे़न् के़नारा फोसुङ्‌ङिल्‍ले़

आङ्‌गाॽ आम्‍ब्रा अदाॽअदाॽ लॽरो

हे़क्‍क्‍याङ् आङ्‌गाॽ सःत्‍तार अःक्‍कारो,

थेआङ्‌भे़ल्‍ले़ खे़ने़ॽए के़धे़ॽराङ्‌ङाङ् वाॽरो॥

२४ आङ्‌गाॽ ले़न्‍दिक् नाम्‍धाधा साम्‌योबा

के़याःम्‍बक्‍हाॽ चे़क्‍खुङ् पाःत्‍तुङ्‌लो,

थेआङ्‌भे़ल्‍ले़ आङ्‌गाॽ याप्‍मि ताप्‍फे़ःम्‍बा

मे़प्‍मा निङ्‌वाॽ के़इःप्‍पाहाॽ सिरिङ्‌ममो

मे़ध्‍ये़आङ् मे़नाक्‍ते़ मे़बेआङ् मे़वाॽरो॥

हाङ्‌ङिल्‍ले़ कुलागि निङ्‌वाॽफुमाङ्‌ङिन् पेलि फाक्‍मा

सोलोमनरे़ साप्‍तुबा निङ्‌वाॽफुसाम्‍लो

७२

निङ्‌वाॽफुमाङ्‌ङे, खे़ने़ॽ हाङ्‌ङिन्

के़घासे़न्‍निल्‍ले़ कुयाःम्‍बेओ हुॽरे़ॽओ॥

हे़क्‍क्‍याङ् साम्‌योबा के़जोःक्‍पा कुइसिःक्

खुने़ॽ साम्‌योबा चोगे़ॽओ,

२ हे़क्‍केलॽरिक् खे़ने़ॽ के़मनाहाॽ सम्‍धाङ्

साम्‌योबा खासे़न् लोःन्‍दुरो,

हे़क्‍क्‍याङ् तुक्‍खे मे़जाःत्‍तुसिबा के़मनाहाॽ

सम्‍धाङ् कुदोःप्‍मा युक् चोगुरो॥

३ कोःक्‍मा फाङ्‌जङ्‌हाॽरे़ के़मनाहाॽरे़

लागि नुॽमा तामा तारुरो,

हे़क्‍क्‍याङ् थे़गु माङ्‌वाहाॽरे़ साम्‌योनिमालाम्

के़दाबा नुबा पाःन्‍हाॽ तारुरो॥

४ हाङ्‌ङिल्‍ले़ इनोगे़न् तुक्‍खेओ

के़धाबाआङ् के़वाॽबाहाॽ कम्‍ब्राङ् मे़त्‍तुसिरो,

याङ्‌गे़साॽबाहाॽ नु तुक्‍खे के़जाबाहाॽ खुने़ॽ फाॽरुसिरो॥

हे़क्‍क्‍याङ् मना निङ्‌घे़म् के़मे़प्‍पाआङ्

के़जाःप्‍पाहाॽ खुने़ॽ थे़युःत् थे़युःत् युःत्‍तुसिरो॥

५ हाङ्‌ङिङ्‌ग नाम्‍मिन् नु लाबान् पत्‍छिर थारिक् वाॽरो,

हे़क्‍केलॽरिक्‍के खुने़ॽ के़रे़क् थाःक्‍हाॽओ हिङ्‌ङाङ् वाॽरो॥

६ खुने़ॽग यान् हे़क्‍मनाबा खाम्‍बाङ्‌ङो

के़धाबा हिःक्‌वा कुइसिःक् लॽरो,

हे़क्‍क्‍याङ् इक्‍ताप्‍पिन् वरक्‍ल के़धाबा

वहित् कुइसिःक् चोक्‍लो॥

७ खुने़ॽ हाङ्‌युक् चोगुल्‍ले़ साम्‌योबाहाॽ मे़नुॽमे़दारो,

हे़क्‍क्‍याङ् लाबान् पत्‍ल थारिक्

खे़ङ्‌हाॽरे़ मे़जोगु मे़बाःत्‍तुबा पाःन्‍हाॽ के़त्‍लो॥

८ खुने़ॽग थिक् वरःङ्‌लाम्‍बा वेॽस्‍मा

वरःङ् थारिक् हाङ्‌युक् चोगुरो,

हे़क्‍क्‍याङ् युफ्रेतिस वहःङ्‌लाम्‍बा इक्‍सादिङ्

खाम्‍बेःक्‍माल्‍ले़ कुनुप्‍मो थारिक् हाङ्‌युक् चोगुरो॥

९ ये़ःङ्‌घादे़न्‍नोबा सुवाङ्‌हाॽ कुदगि मे़नःम्‍सिङ्‌लो,

हे़क्‍क्‍याङ् खुने़ॽ कुनिङ्‌मिहाॽ खाम्‍बाङ्‌ङो

साम्‍बोन् हबत् मे़बत्‍लो॥

१० तर्सिस लाजेॽ नु माःङ्‌घाबा वरःङ्‌ङिल्‍ले़

मे़न्‍छाम् सुवाङ्‌हाॽरे़ हाङ्‌युक् के़जोःक्‍पा हाङ्‌हाॽरे़

खुने़ॽओ एःङ्‌याङ् मे़दारुरो,

सिबाa नु सेबा लाजेॽबा हाङ्‌हाॽरे़

खुने़ॽ हुक्‍सोगे़न् चे़सुङ् मे़बिरुरो॥

११ के़रे़क् हाङ्‌हाॽ कुदगि साम्‍बोन् मे़भन्‍छिङ्‌लो,

हे़क्‍क्‍याङ् काक् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ कुसे़वा याःम्‍बक् मे़जोगुरो॥

१२ थेआङ्‌भे़ल्‍ले़ याङ्‌गे़साॽबाहाॽरे़

खुने़ॽ आभाॽरे़ फाॽआङ् पेलि मे़भाक्‍तुरो,

हे़क्‍क्‍याङ् आत्‍तिन्‍हाॽरे़आङ् मे़म्‍भाॽरुन्‍छिन्‍बा

कुधेआङ् के़होःप्‍पाहाॽ खुने़ॽ से़ःप्‍तुसिरो॥

१३ याङ्‌साॽसाॽ के़लॽबाहाॽ खुने़ॽ

कुलुङ्‌माॽ स्‍याःत् मे़लॽरो,

हे़क्‍क्‍याङ् थेआङ् मे़ङ्‌गप्‍मनाबहाॽ

के़रे़क् सिमे़न्‍लाम् से़ःप्‍तुसिरो॥

१४ खे़ङ्‌हाॽ साॽरिक् तुक्‍खे मे़जाःत्‍तुसिआङ्

से़प्‍मा मे़जोगुसिल्‍ले़ खे़ङ्‌हाॽ से़ःप्‍तुसिरो,

थेआङ्‌भे़ल्‍ले़ खुने़ॽ खे़ङ्‌हाॽ

इमे़ल्‍लुङ्‌बा मे़जोःक्‍पा निसुसिरो॥

१५ हाङ्‌ङिन् साॽरिक् इरिक् हिङ्‌लरो,

सेबाबा साम्‍म्‍याङ्‌ङिन् खुने़ॽ मे़बिरुररो॥

खुने़ॽ कुलागि मनाहाॽरे़ चक्‍मे़ल्‍लॽए

पेलिगे़न् तुवा मे़जोगुरो,

हे़क्‍क्‍याङ् खुने़ॽ मुॽइसाम् पिरुर फाॽआङ्

मनाहाॽरे़ ले़न्‍दिक् नाम्‍धाधा

निङ्‌वाॽफुमाङ्‌ङिन् पेलि मे़भाक्‍तुररो॥

१६ लाजेॽओ के़रे़क् पिसाङ्

साॽरिक् पोगुगे़न् कुजा थोःक्‍लरो,

कोःक्‍मा फाङ्‌जङ्‌हाॽओ

सिक्‍सम्‍ल खे़न् हुःक्‍तु थाङ्‌लरो॥

लेबनान लाजेॽबा सिङ्‌बुङ्‌हाॽ हे़क्‍के

खे़ल्‍ले़ यरिक् कुजाॽ पत्‍लरो,

हे़क्‍क्‍याङ् लाजेॽओबा याःन्‍सुङ् हे़क्‍के

खे़न् हुरुम् हुरुम् लॽ थाङ्‌लरो॥

१७ हाङ्‌ङिल्‍ले़ कुमिङ्‌ङिन् आभे़ल्‍ले़साङ् तिःत्‍लरो,

नाम्‍मिन् ओःप्‍पा कुइसिःक् चक्‍मे़ल्‍लॽए

खुने़ॽ कुमिङ्‌सो कुधाःङ्‌सो पोङ्‌लरो॥

के़रे़क् मे़न्‍छाम् याप्‍मिहाॽरे़ खुने़ॽलाम्‍बा

हाङ्‌वागे़न् मुॽइसाम् मे़घोसुरो,

हे़क्‍क्‍याङ् खुने़ॽ मुॽइसाम् पिरुर फाॽआङ्

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

ले़न्‍दिक् नाम्‍धाधा निङ्‌वाॽफुमाङ्‌ङिन् पेलि मे़भाक्‍तुररो॥

१८ यहवे दाङ्‌बा निङ्‌वाॽफुमाङ्,

इस्राइलस्‍मा निङ्‌वाॽफुमाङ्‌ङिल्‍ले़ कुनारा पोररो,

हे़क्‍क्‍याङ् निङ्‌वाॽ के़माबा याःम्‍बक्‍किङ्‌ग

खुने़ॽरक् चोःक्‍मा सुक्‍तुरो॥

१९ मिमिदिङ्‌गे़न् कुमिङ्‌ङिन् सदादिङ्

थाःङ्‌धाःङ् पोङ्‌लरो,

हे़क्‍क्‍याङ् काक् इक्‍सादिङ् खाम्‍बेःक्‍मान्

कुमिमिदिङ्‌ङिल्‍ले़ कुधिम् पोङ्‌लरो॥

आमिन्! आमिन्!

२० यिसैरे़ कुस्‍सा दाउदरे़ पेलिगे़न् कुदुवाहाॽ कप्‍मो चुरे़रो॥

a 

७२:१० सिबा नु सेबा– सिबा मे़प्‍मना लाजेन् अरबिया लाजेःल्‍ले़ लाङ्‌गे़त् नाम्‍धा पिसाङ् ने़ःॽ, हे़क्‍क्‍याङ् सेबा लाजेन् हे़ःत्‍ताङ्‌बा वरःङ्‌ङिल्‍ले़ कुदोःप्‍मा नाहाङ्‌दाङ् ने़ःॽ॥

कुलक् सुम्‍सि

(निङ् सुम् ७३–0)

निङ्‌वाॽफुमाङ्‌ङिल्‍ले़ कुदोःप्‍मा खासे़न् चोगुॽ

आसाफरे़ साप्‍तुबा निङ्‌वाॽफुसाम्‍लो

७३

इस्राइलिहाॽरे़ खुनिॽ लागि,

नुबा सिक्‍लुङ्‌मा के़गप्‍पाहाॽरे़ लागि

निङ्‌वाॽफुमाङ्‌ङिन् से़क्‍खाए के़नुॽबा चोक्‍लो॥

२ कर आङ्‌गाॽग, खप्‍मे़न् ले़ःक्‍खाङ् पेगाङ्‌लो,

आङ्‌गाॽ आलाङ् तोॽमादे़न्‍निन्‍नाङ्

खा मामादेमा चोगुङ्‌ङाङ् वयाङ्‌लो॥

३ थेआङ्‌भे़ल्‍ले़ ताक्‍के़भे़ॽबाहाॽरे़

ताप्‍फे़ःम्‍बा याःम्‍बक् मे़जोगुसाङ्

खे़ङ्‌हाॽ मे़नुरे़ मे़दासे़बा निसुङ्‌सिङ्‌लो,

हे़क्‍क्‍याङ् खे़न् आङ्‌दिङ् के़लॽबाहाॽ

आङ्‌गाॽ नाहे़त्‍तुङ्‌सिङ्‌लो॥

४ खे़ङ्‌हाॽ तुक्‍खे लाक्‍खे मे़न्‍जाने़न्‍लो,

खे़ङ्‌हाॽ मे़न्‍दुक्‍ने़न् मे़ल्‍लाःक्‍ने़न्‍नाङ् के़धुम्‍बा मे़जोःक्‍लो॥

५ याप्‍मि मनाहाॽ हे़क्‍के खे़ङ्‌हाॽ के़साक्‍पो मे़न्‍धाने़ल्‍लो,

वेॽहाॽ हे़क्‍के खे़ङ्‌हाॽरे़ तुक्‍खे मे़न्‍दुमुल्‍लो॥

६ खे़ल्‍ले़ चोगुल्‍ले़ खे़ङ्‌हाॽरे़ आङ्‌दिङ् लॽमान्

कान्‍धि कुइसिःक् मे़वारुरो,

हे़क्‍क्‍याङ् खे़ङ्‌हाॽरे़ खे़माॽ चोःक्‍मान्

चाङ् चाङ्‌मनाबा कुइसिःक् मे़जाक्‍खुरो॥

७ खे़ङ्‌हाॽरे़ खुनिॽ निङ्‌वाॽ चिःप्‍मालाम्

ताप्‍फे़ःम्‍बा पाःन्‍हाॽ लःन्‍लो,

हे़क्‍क्‍याङ् खे़ङ्‌हाॽरे़ खुनिॽ आङ्‌दिङ् लॽमा फे़न्‍निङ्‌वान्

कम्‍भ्‍यारिक् यम्‍बा चोक् फाॽआङ् पाःप्‍मा सुक्‍मे़दे़त्‍ने़ल्‍लो॥

८ खे़ङ्‌हाॽरे़ वेॽहाॽ मे़येःत्‍तुसिरो,

हे़क्‍क्‍याङ् ताप्‍फे़ःम्‍बा पान् मे़बाःत्‍लो,

खे़ब्‍याङ् आबाङे आङ्‌दिङ् मे़लॽआङ्

वेॽहाॽ तुक्‍खे चाःप्‍मासि फाॽआङ् मे़भे़ःक्‍तुसिरो॥

९ साङ्‌ग्राम्‍पेदाङ्‌बा निङ्‌वाॽफुमाङ्‌ङिन्

खे़ङ्‌हाॽरे़ चे़ॽयापान् मे़मे़त्‍तुरो,

हे़क्‍क्‍याङ् खे़ङ्‌हाॽरे़ खुनिॽ मुराःल्‍ले़ आङ्‌दिङ् मे़लॽर

“इक्‍सादिङ् खाम्‍बेःक्‍मान् आनिगे़न् मे़बाःत्‍तुरो॥”

१० खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़

कुमनाहाॽआङ् खे़ङ्‌हाॽ ले़प्‍माङ् मे़हिसिङ्‌लो,

हे़क्‍क्‍याङ् खे़ङ्‌हाॽरे़ मे़बाःत्‍तुबान् खिमो नसान् मे़जोगुरो॥

११ खे़ङ्‌हाॽरे़ अक्‍खे मे़बाःत्‍तुरो,

“आक्‍खेआङ् निङ्‌वाॽफुमाङिल्‍ले़ निसु ले़सुबे?

के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़

आनिॽ चोःक्‍मनाबान् निङ्‌वाॽ खोसुबि?”

१२ ओमे़त्‍ते़म्‍मे़ॽ, ताक्‍गे़भे़बाहाॽ हे़क्‍तङ्‌बा मे़जोःक्‍लो,

सदादिङ् खे़ङ्‌हाॽरे़ वे़त्‍ते़सरे़ मे़गत्‍तुरो,

हे़क्‍क्‍याङ् आभे़ल्‍ले़साङ् याङ्‌साकुन्‍धे मे़भोसुरो॥

१३ हे़क्‍केःल्‍ले़ आनिङ्‌वान् हने़ सेसे कत्‍तुङ्‌बि?

हे़क्‍क्‍याङ् लायो मे़न्‍जोःक्‍के वाॽआबान् थेनाधे पोःक्‍खे़बि?

१४ निङ्‌वाॽफुमाङ्‌ङे, खे़ने़ॽ आङ्‌गाॽ ले़न्‍दिक्

नाम्‍धाधा तुक्‍खे के़जाःत्‍ताङ्‌ङाङ् वाॽआरो,

हे़क्‍क्‍याङ् तानाम् थप्‍मे आङ्‌गाॽ

खुम्‍दिङ् के़बिराङ्‌ङाङ् वाॽआरो॥

१५ कम्‍भलॽरिक् वेॽहाॽ मे़त्‍तुङ्‌सिङ्‌ङाङ् वये़ल्‍ले़गमे़न्,

के़मुॽइदाङ्‌साहाॽ इङ्‌ले़क्‍तुङ्‌सिङ्‌बा वये़मे़न्॥

१६ आल्‍ल कन् के़रे़क् पाःन्‍हाॽ कुसिङ् निःप्‍मा कोःत्‍तुङ्‌लो,

कर कङ्‌ग आलागि कुसिङ् निःप्‍मा साॽरिक् साक्‍ते़रो॥

१७ आङ्‌गाॽ निङ्‌वाॽफुमाङ्‌ङिल्‍ले़ कुसेसेदे़न्‍नो लासाङ्‌लो,

हे़क्‍क्‍याङ्‌लक् ताक्‍के़भे़ॽबाहाॽ आक्‍तङ्‌बा

मे़बोङ् के़लॽबान् आङ्‌गाॽ कुसिङ् निःत्‍तुङ्‌लो॥

१८ से़क्‍खासाङ् खे़ङ्‌हाॽ आले़ःङ्‌ले़ःङ्‌बा ते़न्‍नो के़ये़प्‍सुसिरो,

हे़क्‍केलॽरिक् खे़ङ्‌हाॽ मे़क्‍मासिमा ते़न्‍नो मे़ले़ःङ् मे़धारो॥

१९ खे़ङ्‌हाॽ हक्‍चघत् मे़क्‍मा ते़न्‍नो मे़बेःक्‍लो,

हे़क्‍क्‍याङ् च्‍वाःत्‍तिल्‍ले़ वदेॽरुसिबा कुइसिःक्

किमा यङ्‌मारे़ पक्‍खु तेॽरुसिरो॥

२० खे़ङ्‌हाॽग तानाम् सोमाआङ् पोःक्‍माल्‍ले़बा

से़प्‍माङ् कुइसिःक्‍लक् मे़लॽरो॥

यहवे दाङ्‌बाए, के़बोःक्‍किल्‍ले़ खे़ङ्‌हाॽ मे़मा मे़बेःक्‍लो॥

२१ आङ्‌गाॽ आनिङ्‌वाॽ तुगे़आङ् वये़रो,

हे़क्‍क्‍याङ् आसिक्‍लुङ्‌मान् लक्‍तुआङ् वये़रो॥

२२ आङ्‌गाॽग अदङ् कुइसिःक् पोःक्‍खाङ्‌ङाङ्

आनिङ्‌वाॽ पाःक्‍ते़आङ् वयाङ्‌लो,

हे़क्‍क्‍याङ् खे़ने़ॽ के़दगि थक्‍सा कुइसिःक्

आङ्‌गाॽ पोःक्‍खाङ्‌ङाङ् वयाङ्‌लो॥

२३ हे़क्‍केसाङ् आङ्‌गाॽग सदादिङ् खे़ने़ॽनुए वाॽआरो,

हे़क्‍क्‍याङ् खे़ने़ॽ आजुप्‍साङ् हुक्‍किन्

के़दे़म्‍सुआङ् आङ्‌गाॽ के़भाॽआरो॥

२४ खे़ने़ॽ आबाङे निसाम् के़हुॽआरो

हे़क्‍क्‍याङ् आङ्‌गाॽ लाम्‍गे़लोआरो,

खे़ब्‍याङ् ताःन्‍दि मिङ्‌सोइङ्‌धाःङ्

के़बिआर आङ्‌गाॽ के़दाःक्‍कारो॥

२५ साङ्‌ग्राम्‍पेदाङ्‌ङो खे़ने़ॽनुःल्‍ले़ वेॽ

आङ्‌गाॽ हात् कत्‍तुङ्‌बे?

हे़क्‍क्‍याङ् इक्‍सादिङ् खाम्‍बेःक्‍मोआङ्

आसिराॽगे़धाङ्‌बा खे़ने़ॽनुःल्‍ले़ वेॽ हात् वाॽआङ्‌बे?

२६ आधक्‍किन् मे़न्‍धुम्‍मनाबा पोङ्‌बिलारो

हे़क्‍क्‍याङ् आनिङ्‌वाॽइन् कुसुम् मे़न्‍दम्‍मनाबा पोङ्‌बिलारो,

कर निङ्‌वाॽफुमाङ्‌ङिल्‍ले़ सदादिङ्

आङ्‌गाॽ आसिक्‍लुङ्‌मो के़धुम्‍बा चोःक्‍कारो

हे़क्‍क्‍याङ् आङ्‌गाॽ चाहाब् के़जोःक्‍पा

के़रे़क् पाःन्‍हाॽग निङ्‌वाॽफुमाङ्‌ङिन्‍नेरो॥

२७ हे़क्‍क्‍याङ् आत्‍तिन्‍हाॽरे़ खे़ने़ॽ के़म्‍ले़त्

खे़ङ्‌हाॽ से़क्‍खासाङ् मे़मे़क्‍लो,

हे़क्‍क्‍याङ् नसाःन्‍साबा मे़ःम्‍बाहाॽ

खे़ने़ॽ के़रे़क् के़मे़क्‍खुसिरो॥

२८ कर आलागिग निङ्‌वाॽफुमाङ्‌ङिल्‍ले़

कुबेसाङ् वाॽमा नुबा पोङ्‌लो॥

यहवे दाङ्‌बा निङ्‌वाॽफुमाङ्‌ङिन्

आङ्‌गाॽ आइःम्‍सिङ्‌मादे़न् चोगुङ्‌ङाङ् वाॽरो

हे़क्‍क्‍याङ् खुने़ॽ चोगुबा याःम्‍बक्‍हाॽ इङ्‌भोसुङ्‌लो॥

निङ्‌वाॽफुमाङ्‌ङिल्‍ले़ आसे़ःप्‍ल फाॽआङ् पेलि फाक्‍मा

आसाफरे़ साप्‍तुबा मस्‍किल निङ्‌वाॽफुसाम्‍लो

७४

निङ्‌वाॽफुमाङ्‌ङे, थेआङ् सदादिङ्‌ले़ लागि

आनिगे याप्‍मि के़ले़रे़बाबे?

थेआङ् के़मे़ल्‍लुक् चाराम्‍मादे़न्‍नो चागे़राम्‍बा

आनिगे के़मे़ल्‍लुक् हे़क्‍तङ्‌बानु के़सिक् पोःक्‍पाबे?

२ यरिक् तङ्‌बे तगि याप्‍मि के़सेगे़बा

के़मनाहाॽ निङ्‌वाॽ आइःत्‍ते़ॽओ,

आनिगे योक् याप्‍मि के़जोगे़आङ्

के़वये़ल्‍ले़ आनिगे मे़ल्‍लुङ् के़हुङुरो,

हे़क्‍क्‍याङ् आनिगे याप्‍मि के़धे़ॽरे़आङ्

आबाङे के़मना आगे़जोगे़रो॥

थिक्‍ले़ङ् याङ्‌गे़धोःक्‍ते़बा सियोन

कोःक्‍मान् निङ्‌वाॽ इःत्‍ते़ॽओ॥

३ आनिगे निङ्‌मिहाॽरे़ माङ्‌हिम्‍मोबा

चिगक्‌वाहाॽ खक्‍पे़त् थ्‍यःङ् मे़जोगुरो,

खे़ङ्‌हाॽरे़ फे़त्‍मे़लाःन्‍दुबा कन्

पाङ्‌यक् सम्‍धाङ् खे़ने़ॽ लाङ्‌घेगे़ॽओ॥

४ खे़ने़ॽ आनिगे याप्‍मि के़दुमे़बा ते़न्‍नो

निङ्‌मिहाॽ केबा कुइसिःक् मे़हुःक्‍ते़आङ् मे़वाॽरो,

हे़क्‍क्‍याङ् खे़प्‍मो थङ् चोःक्‍मा मे़नाःन्‍दिगे़बा

मिक्‍सेःन्‍ले़ लागि निसान मे़लेःत्‍तुआङ् युङ्‌लो॥

५ खे़ङ्‌हाॽग तःन्‍दिल्‍ले़ सिङ्‌बुङ्‌माहाॽ थ्‍यःङ्

के़ले़ःङ्‌बा के़देबा कुइसिःक् मे़धाबे़रो॥

६ खे़ङ्‌हाॽरे़ खुनिॽ तःन्‍दिॽ नु यम्‍बा फे़न्‍जेॽ

थवाःल्‍ले़ सिङ्‌ङो फुङ् मे़लक्‍तुबा

साप्‍तिङ्‌हाॽ के़रे़क् मे़यःप्‍सु मे़देसुरो॥

७ खे़ङ्‌हाॽरे़ के़सेसेदे़न्‍निन् मिमे़धिक्‍खुरो,

हे़क्‍क्‍याङ् आनिगे मनाहाॽरे़ सेसे माङ्‌से़वा

के़म्‍जोःक्‍पादे़न्‍निन् मे़जिःन्‍दुरो॥

८ खे़ङ्‌हाॽरे़ग आनिगे चियुक् चियुक्

युक्‍मा निङ्‌वाॽ मे़जोगुरो,

हे़क्‍क्‍याङ् लाजेॽओबा निङ्‌वाॽफुमाङ्‌ङिल्‍ले़

कुसेसेदे़न्‍हाॽ के़रे़क् मि मे़याक्‍तुआङ् थ्‍यःङ् मे़जोगुरो॥

९ निङ्‌वाॽ के़माबा याःम्‍बक्‍हाॽ

आनिगे थेआङ् मे़निसुम्‍बे़न्‍लो,

आल्‍ल माङ्‌निङ्‌वाॽपान् के़बाःप्‍पा

आत्‍तिन्‍हाॽआङ् मे़न्‍दाङे़न्‍लो,

आभे़ल्‍ले़ थारिक् अक्‍खे पोङ्‌बाबे,

खे़न् हाःत्‍ले़आङ् मे़निसुल्‍लो॥

१० निङ्‌वाॽफुमाङ्‌ङे, आनिगे निङ्‌मिहाॽरे़

आभे़ल्‍ले़ थारिक् खे़ने़ॽ नामे़न्‍छाॽ के़म्‍मे़प्‍पाबे?

सदादिङ् के़मिङ्‌ङो खे़ङ्‌हाॽ

चे़ॽया पाःप्‍मा के़भाःक्‍तुसिबाबि?

११ थेआङ् खे़ने़ॽ स्‍वाःत् के़वाॽबाबे?

कप्‍मो त्‍ये़ॽआङ् खे़ङ्‌हाॽ मे़क्‍खे़से़ॽओ॥

१२ कर निङ्‌वाॽफुमाङ्‌ङे, खे़ने़ॽग

तोलिङ्‌सोमुआङ्‌धोए आनिगे हाङ्‌ने़रो,

हे़क्‍क्‍याङ् इक्‍सादिङ् खाम्‍बेःक्‍मो से़न्‍लप् के़दारुरो॥

१३ के़मुक्‍साम्‍लाम्‍बा ते़मे़न्‍दिङ् वरःङ्‌ङिन् हर्गे़ॽ के़भःक्‍खुरो,

हे़क्‍क्‍याङ् वरःङ्‌ङोबा यम्‍बा किप्‍मा के़घुबा

पाधुङ्‌साहाॽरे़ खुनिॽ थे़गेक्‍पाहाॽ सियःप् के़यःप्‍सुरो॥

१४ खे़ने़ॽ वरःङ्‌ङो के़याक्‍पा किप्‍मा के़घुबा

लिब्‍यातान् मे़प्‍मनाबा पाधुङ्‌साःल्‍ले़ कुधे़गेक्‍पान्

सियःप् सियःप् के़यःप्‍सुरो,

हे़क्‍क्‍याङ् खे़न्‍निन् ताम्‍भुङ् थक्‍साहाॽ के़जाःत्‍तुसिरो॥

१५ खे़ने़ॽए वाबुन्‍दाक्‍हाॽ पुन्‍दे़लःन्‍दे़र के़याःन्‍दुरो

हे़क्‍क्‍याङ यङ्‌घङ्‌हाॽ कुक्‍से़र के़जोगुरो॥

खे़ब्‍याङ् उन्‍छेःन्‍नाङ्‌धोए वागे़गुबा आभे़ल्‍ले़आङ्

मे़न्‍जप्‍मनाबा वहःङ्‌हाॽ चप्‍प्रे़क् के़जप्‍सुरो॥

१६ से़न्‍दिक् नु ले़न्‍दिक् ने़प्‍माङ् खे़ने़ॽइन्‍लो,

लाबा नु नाम्‍हाॽआङ् हाबा खे़ने़ॽए के़जोगुसिबारो॥

१७ इक्‍सादिङ् खाम्‍बेःक्‍मोबा के़रे़क्

इःन्‍दोहाॽ खे़ने़ॽए के़ने़स्‍सुबारो॥

खे़ने़ॽए हाङ्‌वामा ये़म् नु

चुङ्‌सिःक्‍मा ये़म्‍हाॽ के़जोगुबारो॥

१८ यहवे दाङ्‌बाए, निङ्‌मिहाॽरे़ खे़ने़ॽ

आक्‍खेलॽरिक् नाके़मे़न्‍छाॽने़न् खे़न् निङ्‌वाॽ इःत्‍ते़ॽओ,

हे़क्‍क्‍याङ् खे़ङ्‌हाॽग अदङ् मे़जोःक्‍काङ् खे़ने़ॽ के़म्‍जिःत्‍लो॥

१९ हाःत्‍ताङ् के़भाॽबा के़होःप्‍पा के़याप्‍मिहाॽ

मना लुङ्‌माॽ मे़न्‍दुक्‍मनाबा निङ्‌मिहाॽरे़

खुनिॽ हुक्‍को मे़ले़रे़से़न्‍ने़ॽओ॥

हे़क्‍क्‍याङ् तुक्‍खे मे़जाःत्‍तुसिबा के़मनाहाॽ

निङ्‌वाॽ मे़भेःत्‍छे़से़न्‍ने़ॽओ॥

२० आनिगे़नु के़जोगुबा माङ्‌हुप्‍पिन् निङ्‌वाॽ इःत्‍ते़ॽओ,

थेआङ्‌भे़ल्‍ले़ लाजेॽओबा खागे़माक्‍पा ते़न्‍हाॽओ

खेमा थक्‍मा नु से़त्‍छिङ्‌मारक् वाॽरो॥

२१ तुक्‍खे मे़जाःत्‍तुसिबाहाॽ सिरिङ्‌ममो मे़न्‍धाने़ल्‍लरो,

हे़क्‍क्‍याङ् याङ्‌गे़साॽबा नु थेआङ् मे़ङ्‌गप्‍मनाबा

मनाहाॽरे़ के़नारा मे़भोसुररो॥

२२ निङ्‌वाॽफुमाङ्‌ङे, पोगे़ॽओ,

हे़क्‍क्‍याङ् खे़ने़ॽ से़क्‍खाबा चोःक्‍का

फाॽआङ् निङ्‌मिहाॽ उसेःन्‍धाक्‍ते़से़ॽओ॥

अदङ् निङ्‌वाॽ के़गप्‍पा मनाहाॽरे़ ले़न्‍दिक् नाम्‍धाधा

खे़ने़ॽ लासाक् के़म्‍बिबान् निङ्‌वाॽ इःत्‍ते़ॽओ॥

२३ के़दक्‍ले़ङ्‌वाओ के़बोःक्‍पा मनाहाॽरे़

हयङ् किल्‍लिङ् मे़जोगुरो,

हे़क्‍क्‍याङ् खे़ने़ॽ के़निङ्‌मिहाॽरे़

चक्‍मे़न्‍लॽए निङ्‌धे़न्‍धे़न् मे़मे़त्‍तुरो,

खे़न् निङ्‌वाॽ मे़भेःत्‍छे़न्‍ने़ॽओ॥

निङ्‌वाॽफुमाङ्‌ङिन् कुदोःप्‍मा खासे़न् के़लोःम्‍बा चोक्‍लो

साम्‍लो के़हुॽबाल्‍ले़ कुलागि “मे़मे़क्‍खे़न्‍ने़ॽ” के़लॽबा इत्‍लाओ आसाफरे़ साप्‍तुबा निङ्‌वाॽफुसाम्‍लो

७५

निङ्‌वाॽफुमाङ्‌ङे, आनिगे नुगे़न् पिआसिगे़रो,

आनिगे खे़ने़ॽ नुगे़न् पिआसिगे़रो,

थेआङ्‌भे़ल्‍ले़ खे़ने़ॽ निःत्‍ताङ्‌ङे के़वाॽरो॥

के़जोगुबा निङ्‌वाॽ के़माबा याःम्‍बक्‍हाॽ

मनाहाॽरे़ पोधक् मे़जोगुरो॥

२ खे़ने़ॽ के़बाःत्‍तु, “खासे़न् चोःक्‍मा ये़न्‍निन्

आङ्‌गाॽ निःन्‍धो चोगुङ्‌ङाङ् वाॽआरो,

हे़क्‍क्‍याङ् एःक्‍पएःक् मे़न्‍जोःक्‍के खासे़न् लोःन्‍दुङ्‌लो॥

३ इक्‍सादिङ् खाम्‍बेःक्‍मान् थे़गक्‍कक् यङ्‌ङिल्‍ले़

खे़प्‍मोबा मनाहाॽ हयङ् किल्‍लिङ् मे़लॽआङ् मे़यङ्‌लो,

खे़न् मुन्‍छाङ् आङ्‌गाॽ चिदक् तक्‍तुङ्‌लो॥  सेला

४ आङ्‌दिङ् के़लॽबाहाॽ मे़त्‍तुङ्‌सिङ्,

‘खिनिॽ आङ्‌दिङ् मे़लॽरे़म्‍मिन्‍ने़ॽओ॥’

हे़क्‍क्‍याङ् कुइगे़भे़म्‍बाहाॽ मे़त्‍तुङ्‌सिङ्,

‘आङ्‌गाॽएःक् मे़लॽरे़म्‍मिन्‍ने़ॽओ॥’

५ साङ्‌ग्राम्‍पेदाङ्‌ङिन् खिनिॽ हुक्‍किल्‍ले़

सोःक्‍ते़म्‍मे़ॽर आङ्‌दिङ् मे़लॽरे़म्‍मिन्‍ने़ॽओ,

हे़क्‍क्‍याङ् हे़न्‍छिङ्‌मा पान् मे़बारे़म्‍मिन्‍ने़ॽओ॥”

६ खासे़न्‍निङ्‌ग नाम्‍गे़त् नु नाम्‍धा पिसाङ्‌लाम्‍बा मे़दाने़ल्‍लो,

हे़क्‍क्‍याङ् थो नु यो लाम्‍बाआङ् मे़दाने़ल्‍लो॥

७ कर निङ्‌वाॽफुमाङ्‌ङिल्‍ले़ए खासे़न् लोःन्‍दुरो,

हे़क्‍क्‍याङ् खुने़ॽ थिक्‍किन् यो मुत्‍थासुरो

वेॽस्‍मान् थाःङ् चोगुरो॥

८ निङ्‌वाॽफुमाङ्‌ङिल्‍ले़ कुहुक्‍को

लत्‍छा खोर्‍याधिक् कत्‍तुरो,

खे़न् खोर्‍याओ कुसाक्‍के़न्‍निल्‍ले़ मारुक्

फःम्‍मना याक्‍मनाबा कुबुःत्‍थुङ्‌वा

चिहचिह के़लॽबा सेजङ्‌वान् कुले़ःम् याक्‍लो॥

खुने़ॽ खे़न् खोर्‍यान् हुक्‍खुरो

हे़क्‍क्‍याङ् इक्‍साबा के़रे़क् फे़न्‌याःम्‍बक्

के़जोःक्‍पाहाॽरे़ खे़न् खत्‍त्रे़क् ले़ङ्‌ल मे़धुङुरो॥

९ कर आङ्‌गाॽग सदादिङ् याकुबरे़

कुनिङ्‌वाॽफुमाङ्‌ङिन् पाःत्‍तुङ्‌लो,

हे़क्‍क्‍याङ् ने़म्‍भोगे़न् कुनारा फोमा

आङ्‌गाॽ आभे़ल्‍ले़आङ् मे़ले़त्‍तान्‍लो॥

१० थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ पाःत्‍तुरो,

“ताक्‍के़भे़ॽबाहाॽ मे़न्‍धुम्‍मनाबा चोगुङ्‌सिङ्‌लो,

कर साम्‌योबाहाॽरे़ खुनिॽ मुक्‍साम्‍मिन्

आङ्‌गाॽ फोसुङ् पिरुङ्‌सिङ्‌लो॥”

निङ्‌वाॽफुमाङ्‌ङिन् थङ् के़नाःम्‍बा चोक्

साम्‍लो के़हुॽबाल्‍ले़ कुलागि अन्‍मे खिङ्‌मनाबा मुक्‍लानु आसाफरे़ साप्‍तुबा निङ्‌वाॽफुसाम्‍लो

७६

निङ्‌वाॽफुमाङ्‌ङिन् यहुदा लाजेॽओ

मिङ्‌सो इङ्‌धाङ्‌साबा चोक्‍लो,

हे़क्‍क्‍याङ् इस्राइल लाजेॽओ

कुमिङ्‌ङिन् पयम् यम्‍बा चोक्‍लो॥

२ खुने़ॽ कुहिम्‍मिन् यरुसले़म्a ये़क्‌यक्‍को ने़रो,

खुने़ॽ सियोन कोःक्‍माओ युङ्‌लो॥

३ हे़क्‍क्‍याङ् खे़प्‍मो मि हे़क्‍के के़दिःप्‍पा

तोःङ्‌हाॽ, खोहाॽ, ताभेहाॽ ए़क्‍खुरो,

खे़ब्‍याङ् थङ्‌ङोबा खजुम् खया,

फे़जुम् फे़याहाॽ के़रे़क् थ्‍यःङ् चोगुरो॥  सेला

४ निङ्‌वाॽफुमाङ्‌ङे खे़ने़ॽग मिमिदिङ्

ओःत्‍तिःल्‍ले़ से़दिङ्‌दिङ् के़ओःत्‍लो,

हे़क्‍क्‍याङ् के़निङ्‌मिहाॽ के़नाःन्‍दुसिबा कोःक्‍माहाॽनुःल्‍ले़

कुहाङ्‌वा कुमाङ्‌वा के़याक्‍पा के़जोःक्‍लो॥

५ कुगिमा कुयङ्‌मा के़होःप्‍पा थक्‍सुबाहाॽ मे़नाप्‍तुसिरो,

खे़ङ्‌हाॽ के़सिबा कुइसिःक् मुरुक्‍खुरुक् मे़इप्‍से़आङ् मे़ने़रो,

हे़क्‍क्‍याङ् के़धुम्‍बाहाॽओ लत्‍थिक्‍ले़आङ् कुहुक् मे़मुन्‍ने़ल्‍लो॥

६ याकुबरे़ कुनिङ्‌वाॽफुमाङ्‌ङे, खे़ने़ॽ के़भे़ःक्‍तुसिल्‍ले़

अन् के़युक्‍पाहाॽ मक्‍मे़ध्‍ये़रो

हे़क्‍क्‍याङ् अन्‍हाॽ नु मनाहाॽ मे़ले़क्‍खे़ मे़स्‍ये़रो॥

७ खे़ने़ॽग किप्‍माए के़बोङ्‌बा के़जोःक्‍लो,

खे़ने़ॽ के़साक्‍के़न् पोःक्‍किल्‍ले़ हाःत्‍ताङ्

के़दगि ये़प्‍मा मे़सुक्‍ने़ल्‍लो॥

८ खे़ने़ॽ साङ्‌ग्राम्‍पेदाङ्‌लाम्‍बा खासे़न्

चोःक्‍मा निःन्‍धो के़जोगुरो,

हे़क्‍केःल्‍ले़ इक्‍सादिङ् खाम्‍बेःक्‍मोबाहाॽ

किमाल्‍ले़ मे़यक्‍खे़आङ् चिजि मे़लॽरे़रो॥

९ निङ्‌वाॽफुमाङ्‌ङे, खे़ने़ॽ खासे़न् लोःम्‍मा उवा के़जोगुरो,

इक्‍सादिङ् खाम्‍बेःक्‍को तुक्‍खे मे़जाःत्‍तुसिबाहाॽ

ताङ्‌से़ःप्‍मासि फाॽआङ् के़बोगे़रो॥  सेला

१० से़क्‍खाए मे़न्‍छाम् याप्‍मिहाॽरे़ खुनिॽ सिक्

पोःक्‍किल्‍ले़ खे़ने़ॽ के़नारा फोमा याःम्‍बक् पोङ्‌लो॥

के़दाङ्‌बा के़याःक्‍पा मना सिक्‍पोःक्‍मान्

खे़ने़ॽ के़जाङ् कुइसिःक् पोङ्‌लो॥

११ यहवे दाङ्‌बा खिनिॽ निङ्‌वाॽफुमाङ्‌ङो

के़जोगुम्‍माङ् के़वयिबा माङ्‌हुप्‍पिन् के़त्‍ते़म्‍मे़ॽओ॥

हाराॽ के़रे़क् लाजेॽबा मनाहाॽरे़ किप्‍मा के़बोङ्‌बा

निङ्‌वाॽफुमाङ्‌ङो हुक्‍सोयाङ् मे़दोन्‍दुररो॥

१२ खुने़ॽ आङ्‌दिङ् के़लॽबा हाङ्‌युक्

के़जोःक्‍पाहाॽ मे़नःम्‍सिङ्‌ल याःन्‍दुसिरो,

हे़क्‍क्‍याङ् इक्‍सा खाम्‍बेःक्‍कोबा हाङ्‌हाॽरे़ खुने़ॽ मे़गिरुरो॥

a 

७६:२ हिब्रु पाःन्‍नो “सालेम्” आङ् मे़मे़त्‍तु, यरुसले़ःम्‍मिल्‍ले़ कन् वेॽ कुमिङ्‌लो॥

तुक्‍खे लाक्‍खे के़दुम्‍बाहाॽ निङ्‌वाॽफुमाङ्‌ङिल्‍ले़ आःन्‍छिङ्‌मा पिरुसिॽ

साम्‍लो के़हुॽबाल्‍ले़ कुलागि ये़दुथुन्‍ले़ कुलागि आसाफरे़ साप्‍तुबा निङ्‌वाॽफुसाम्‍लो

७७

फाॽराङ्‌ङे़ॽ फाॽआङ् निङ्‌वाॽफुमाङ्‌ङिन् उःत्‍तुङ्‌लो,

आइक्‍लान् खुने़ॽ खे़प्‍सुर फाॽआङ् अःक्‍कारो॥

२ तुक्‍खेओ यागाङ्‌ङिल्‍ले़ यहवे दाङ्‌बान् कोःत्‍तुङ्‌लो,

आङ्‌गाॽ से़न्‍दिक् नाम्‍दाःत्‍तात् मे़न्‍नाए

आहुक्‍हाॽ फोःक्‍खुङ्‌ङाङ् खुने़ॽ तुवा चोगुङ्‌लो,

हे़क्‍केसाङ् आनिङ्‌वाॽओ आःन्‍छिङ्‌मा मे़ङ्‌घोबारो॥

३ निङ्‌वाॽफुमाङ्‌ङे, निङ्‌वाॽ इःत्‍ने़आङ् आनिङ्‌वाॽ लोरे़रो,

हे़क्‍क्‍याङ् निङ्‌साम्‍मो थ्‍याङ्‌ङाङ् आसक्‍मा पुॽरे़रो॥  सेला

४ खे़ने़ॽग से़न्‍दिक् नाम्‍दाःत्‍तात् मिक् चिघिम्

मे़प्‍मा आङ्‌गाॽ के़म्‍भाःक्‍ताङ्‌ङिल्‍लो,

साॽरिक् निङ्‌वाॽ तुक्‍मो थ्‍याङ्‌ङाङ्

आङ्‌गाॽ पाःप्‍माआङ् मे़न्‍छुक्‍पारो॥

५ आङ्‌गाॽ के़बेःक्‍पा ये़म्‍हाॽ निङ्‌वाॽ इःत्‍तुङ्‌लो,

यरिक् तगिबा तङ्‌बेहाॽ निङ्‌वाॽ लिङ्‌सुङ्‌लो॥

६ से़न्‍दिक् आङ्‌गाॽ आसाम्‍लोहाॽ निङ्‌वाॽ इःत्‍तुङ्‌लो,

निङ्‌वाॽओ इःत्‍छिङ्‌ङाआङ् युङाङ्‌लो

हे़क्‍क्‍याङ् आबाङे अक्‍खे मे़त्‍छिङ्‌ङारो,

७ “यहवे दाङ्‌बे़ल्‍ले़ सदादिङ्‌ले़ लागि आनाॽबाबि?

हे़क्‍क्‍याङ् आभे़ल्‍ले़आङ् याम्‍मो लुङ्‌माॽ आन्‍दुक्‍ने़म्‍बाबि?”

८ खुने़ॽ चक्‍मे़ल्‍लॽए लुङ्‌माॽ तुक्‍मा आल्‍लआङ्‌धो आनाॽरे़बाबि?

आनिॽनु चोगुबा कुमाङ्‌हुप्‍पिन् थे सदादिङ्‌ले़ लागि नुबे़बाबि?

९ निङ्‌वाॽफुमाङ्‌ङिल्‍ले़ आनिॽ लुङ्‌माॽ तुक्‍मा आनाॽरे़बाबि?

आनिॽनु खुने़ॽ कुसाक्‍के़न् पोगे़आङ्

कुलुङ्‌माॽ स्‍याःत् आल्‍लॽने़म्‍बाबि?  सेला

१० हे़क्‍क्‍याङ् आङ्‌गाॽ पाःत्‍तुङ्‌लो,

“आल्‍ल के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ फाॽमा नाॽराङ्‌लो,

खे़न् पाःन्‍निल्‍ले़ आङ्‌गाॽ आनिङ्‌वाॽ तुगे़रो॥”

११ यहवे दाङ्‌बे़ल्‍ले़ पयम् यम्‍बा कुयाःम्‍बक्‍हाॽ

आङ्‌गाॽ निङ्‌वाॽ इःत्‍तुङ्‌लो,

हे़क्‍क्‍याङ् से़क्‍खाए उन्‍छोःन् उन्‍छोःन् के़जोगुबा

मुक्‍साम्‍गे़न् निङ्‌वाॽ के़माबा के़याःम्‍बक्‍हाॽ

आङ्‌गाॽ निङ्‌वाॽ लिङ्‌सुङ्‌लो॥

१२ आङ्‌गाॽ के़रे़क् के़याःम्‍बक्‍हाॽ

आमिक्‍के़न् इम् मे़त्‍तुङ्‌ङाङ् निङ्‌वाॽ इःत्‍तुङ्‌लो,

हे़क्‍क्‍याङ् के़रे़क् मुक्‍साम्‍गे़न् के़याःम्‍बक्‍हाॽओ

आङ्‌गाॽ आनिङ्‌वाॽ तेसुङ्‌लो॥

१३ निङ्‌वाॽफुमाङ्‌ङे, के़याःम्‍बक्‍हाॽ सेसेबा चोक्‍लो,

आनिॽ निङ्‌वाॽफुमाङ्‌ङिन्‍नुःल्‍ले़

पयम् यम्‍बा माङ् हाःत्‍ताङ् होप्‍लो॥

१४ खे़ने़ॽग निङ्‌वाॽ के़माबा याःम्‍बक्

के़जोःक्‍पा निङ्‌वाॽफुमाङ्‌ने़रो,

हे़क्‍क्‍याङ् के़रे़क् लाजेॽबा मनालुम्‍मो

के़मुक्‍साम्‍मिन् ओसेःन्‍दाङ् के़जोगुरो॥

१५ के़मुक्‍साम्‍मिल्‍ले़ के़मनाहाॽ के़से़ःप्‍तुसिरो,

याकुब नु युसुफरे़ खुन्‍छिॽ मुॽइदाङ्‌साहाॽ

खे़ने़ॽ ताङ्‌गे़से़ःप्‍तुसिरो॥  सेला

१६ निङ्‌वाॽफुमाङ्‌ङे, वरःङ्‌ङिल्‍ले़

खे़ने़ॽ के़निसे़आङ् किसे़रो॥

कुदिम्‍बे केःम्‍बा ते़मे़न्‍दिङ् वरःङ्‌ङिल्‍ले़

खे़ने़ॽ ओगे़मे़त्‍ते़आङ् यक्‍खे़रो॥

१७ खाॽमिःत्‍तिल्‍ले़ वहित्‍मान् थासुरो,

ताङ्‌साक्‍पो मुन्‍दाङ् सेरिःन् खे़रे़ःङ्‌घुरुङ्

लॽरे़आङ् के़रे़क् पिसाङ् साःम्‍भे ले़क्‍ते़रो॥

१८ मुन्‍दाङ् सेरिःल्‍ले़ ताङ्‌साक्‍पान् लोःक्‍खुरो,

साःम्‍भे ले़क्‍ते़ल्‍ले़ काक् पिसाङ् थोॽरुरो,

इक्‍सादिङ् खाम्‍बेःक्‍मो लुप्‍लि थाङे़रो

खम्‍भ्‍याङ् खाम्‍बेःक्‍मान् यक्‍खे़रो॥

१९ वाभे़ल्‍ले़ङ्‌ङो लाङ्‌गे़घेगे़आङ्

कुदिम्‍बे केःम्‍बा वरःङ्‌ङोलाम् के़बेरो,

कर आत्‍तान्‍नाङ् के़लाङ्‌योक् निमे़दे़त्‍ते़ल्‍लो॥

२० के़मनाहाॽ मोसा नु हारुने़न् हुक्‍के़सुप्‍तुसिरो,

हे़क्‍क्‍याङ् खुन्‍छिॽ हुक्‍लाम्‍बा

खे़ङ्‌हाॽ मे़ल्‍लुक् लुप् हे़क्‍के लाम्‍गे़लोसुसिरो॥

निङ्‌वाॽफुमाङ्‌ङिल्‍ले़ कुमनाहाॽ लाम्‍लोसुसिबा

आसाफरे़ साप्‍तुबा मस्‍किल निङ्‌वाॽफुसाम्‍लो

७८

आमनासे, आङ्‌गाॽ आनिसाम्‍मो

खिनिॽ निङ्‌वाॽ पिरे़म्‍मे़ॽओ,

हे़क्‍क्‍याङ् पाःत्‍तुङ्‌बा पाःन्‍निन् खे़प्‍से़म्‍मे़ॽओ॥

२ आङ्‌गाॽग खे़दाॽलाम् पाःत्‍तारो,

उन्‍छोःन्‍बा पाःन्‍हाॽरे़ कुबेहाॽ चे़क्‍खुङ्‌लो॥

३ आनिगे खे़प्‍सुम्‍बे़बा ले़सुम्‍बे़बा पाःन्‍हाॽ मे़त्‍निङ्‌लो,

हे़क्‍क्‍याङ् आनिगे पाधे़बाहाॽरे़ मे़बाःत्‍तुबा

पाःन्‍हाॽ आङ्‌गाॽ चे़क्‍निङ्‌लो॥

४ खे़न् पाःन्‍हाॽ आनिगे साएहाॽ

मे़प्‍मासि आनिगे मे़माॽरुम्‍बे़न्‍लो॥

कर यहवे दाङ्‌बे़ल्‍ले़ मिमिदिङ्‌गे़न्

कुयाःम्‍बक्‍हाॽ नु कुमुक्‍साम्‍मिन्

हे़क्‍क्‍याङ् खुने़ॽ चोगुबा निङ्‌वाॽ के़माबा

याःम्‍बक्‍हाॽ के़दाबा थाःक्‍हाॽ चे़क्‍तुम्‍सिम्‍बे़रो॥

५ खुने़ॽ इस्राइलिहाॽ साम्‌योथिम् इङ्‌जाङ्‌हाॽ पिरुसिरो,

हे़क्‍क्‍याङ् याकुबरे़ कुमुॽइदाङ्‌साहाॽ साम्‌योथिम् पिरुसिरो॥

निङ्‌वाॽफुमाङ्‌ङिल्‍ले़ आनिगे पाधे़बाहाॽ

ताःन्‍दि आबाङे खुन्‍छिॽ साएहाॽ

खुने़ॽ कुइङ्‌जाङ्‌हाॽ हुॽरे़म्‍सिम्‍मे़ॽ फाॽआङ् मे़त्‍तुसिरो॥

६ हे़क्‍केलॽरिक् के़दाबा थाःक्‍हाॽरे़

खुने़ॽ कुइङ्‌जाङ्‌हाॽ कुसिङ् मे़निःत्‍तुररो,

हे़क्‍क्‍याङ् आबाङे साएहाॽआङ् हुॽमा मे़सुक्‍तुसिररो॥

७ कम्‍भलॽरिक् खे़ङ्‌हाॽरे़ निङ्‌वाॽफुमाङ् ले़प्‍माङ्

निङ्‌वाॽ मे़बिरुबा वये़मे़न्‍लो,

हे़क्‍क्‍याङ् खुने़ॽ कुयाःम्‍बक्‍हाॽ

निङ्‌वाॽ मे़म्‍भेःत्‍छुम्‍बा वये़मे़न्‍लो,

खे़ब्‍याङ् खे़ङ्‌हाॽरे़ सदादिङ् इङ्‌जाङ्‌हाॽ

मे़इःत्‍तु मे़नाःत्‍तुबा वये़मे़न्‍लो॥

८ खे़ङ्‌हाॽ खुनिॽ पाधे़बाहाॽ हे़क्‍के

पाःन्‍मे़ङ्‌घे़म्‍मनाबा नु खे़माॽ के़जोःक्‍पा मे़म्‍बोङ्‌ने़ल्‍लरो,

थेआङ्‌भे़ल्‍ले़ खे़ङ्‌हाॽरे़ खुनिॽ सुधे़बा ताक्‍थे़बाहाॽ

निङ्‌वाॽफुमाङ्‌ङो नसाःन्‍बा मे़म्‍बोःक्‍खे़ल्‍लो॥

हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङो

निङ्‌वाॽ युङ्‌मा मे़न्‍दे़न्‍दे़ल्‍लो॥

९ एफ्राइमबा थक्‍सुबाहाॽ तोङ् नु लि

मे़गाप्‍सिङ्‌ङाङ् मे़वये़रो,

कर थङ् थक्‍मा ये़न्‍नो खे़ङ्‌हाॽ मे़घे़त्‍छिङ् मे़बेरो॥

१० खे़ङ्‌हाॽरे़ निङ्‌वाॽफुमाङ्‌ङिल्‍ले़

कुमाङ्‌हुप्‍पिन् मे़न्‍इःत्‍तुन् मे़न्‍नाःत्‍तुन्‍लो,

हे़क्‍क्‍याङ् कुसाम्‌योथिम् इङ्‌जाङ्‌ङो

खे़ङ्‌हाॽ पप्‍मा मे़न्‍दे़न्‍दे़ल्‍लो॥

११ खुने़ॽ कुयाःम्‍बक्‍हाॽ खे़ङ्‌हाॽरे़ निङ्‌वाॽ मे़भेःत्‍छुरो,

खे़न् निङ्‌वाॽ के़माबा याःम्‍बक्‍हाॽ खुने़ॽ

ओसेःन्‍धाक्‍तुसिआङ् वये़रो॥

१२ खे़ङ्‌हाॽरे़ खुनिॽ पाधे़बाहाॽरे़ ओमे़मे़त्‍तुआङ् मे़बत्‍छे़र

खुने़ॽ मिस्र लाजेॽओ नु सोअन ते़म्‍बेॽओ

ने़हिनिङ्‌वाॽरे़ मे़न्‍धाप्‍मनाबा याःम्‍बक्‍हाॽ चोगुरो॥

१३ खुने़ॽ वरःङ्‌ङिन् कुलुम्‍मो हर्गे़ॽ फःक्‍खुरो,

हे़क्‍क्‍याङ् खे़ङ्‌हाॽ कुलुम्‍मोलाम् लाङ्‌मे़घेगे़र याःन्‍दुसिरो,

हे़क्‍क्‍याङ् च्‍वाःत्‍तिन् नाहाङ् कत्‍नाहाङ् लुङ्‌धाक् हे़क्‍के ये़प्‍सुरो॥

१४ खुने़ॽ खे़ङ्‌हाॽ ले़न्‍दिक् खाॽमिःत्‍तिल्‍ले़

हे़क्‍क्‍याङ् से़न्‍दिक् के़ओःप्‍पा मिःल्‍ले़ लाम्‍लोसुसिरो॥

१५ खुने़ॽ मुरे़ःक् खारे़ःक् थेआङ् के़होःप्‍पादे़न्‍नो

याक्‍पेन् पक्‍क्रे़ॽ फःक्‍खुरो,

हे़क्‍क्‍याङ् आत्‍तातान्‍ने यरिक् च्‍वाःत्

लःत्‍तुआङ् खे़ङ्‌हाॽ थुङ्‌घुसिरो॥

१६ खुने़ॽ याक्‍पेओलाम्‍बा वाधारा पुन्‍दे़लःन्‍दे़र याःन्‍दुरो,

हे़क्‍क्‍याङ् खे़न् वहःङ् कुइसिःक् कुक्‍से़बेर चोगुरो॥

१७ कर खे़ङ्‌हाॽरे़ निङ्‌वाॽफुमाङ्‌ङिल्‍ले़

कुदक्‍ले़ङ्‌वाओ लायो मे़जोगुर मे़ने़स्‍से़रो,

हे़क्‍क्‍याङ् खे़ङ्‌हाॽ ये़ःङ्‌घादे़न्‍नो मे़वये़ल्‍ले़

के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़

कुसाक्‍के़न् मे़भोःक्‍खुरो॥

१८ खे़ङ्‌हाॽरे़ खुनिॽ पाःप्‍पाःत् चामा थुङ्‌मा मे़नाःक्‍तुरो

हे़क्‍क्‍याङ् निङ्‌वाॽफुमाङ्‌ङिन् कुनिङ्‌वाॽ मे़साॽरुरो॥

१९ खे़ङ्‌हाॽरे़ निङ्‌वाॽफुमाङ्‌ङिन् अक्‍खेलॽरिक् चे़ॽया मे़मे़त्‍तुरो,

“निङ्‌वाॽफुमाङिल्‍ले़ कन् मुरे़ःक् खारे़ःक्

थेआङ् के़होःप्‍पा ये़ःङ्‌घादे़न्‍नो

आनिॽ चामा थुङ्‌मा पिमा आसुक्‍पि?

२० खुने़ॽ याक्‍पेन् हिप्‍तुल्‍ले़ खे़प्‍मोलाम्‍बा

फजङ्‌जङ् च्‍वाःत् पुन्‍दे़लःन्‍दे़रो,

हे़क्‍क्‍याङ् खे़न् वहःङ् पोःक्‍खे़आङ् वगुसे़बेरो॥

कन् पाःन्‍निन् से़क्‍खाएरो,

कर थे खुने़ॽ चामा थुङ्‌माआङ् पिमा आसुक्‍पि?

कुमनाहाॽ सा चामा पिमा आसुक्‍पि?”

२१ खे़ङ्‌हाॽरे़ खुनिॽ पाःन्‍निन् खे़प्‍सुआङ्

यहवे दाङ्‌बे़ल्‍ले़ साॽरिक् कुसिक् पोगे़रो,

खे़ल्‍ले़ चोगुल्‍ले़ कुमनाहाॽ मिःल्‍ले़ लाबुसिरो,

हे़क्‍क्‍याङ् इस्राइलबा मनाहाॽरे़ खुनिॽ

तक्‍ले़ङ्‌वाओ हुरुरुना मि के़दिःप्‍पा

कुइसिःक् खुने़ॽ कुयाःक् ले़ॽरे़रो॥

२२ थेआङ्‌भे़ल्‍ले़ निङ्‌वाॽफुमाङ्‌ङिन्

खे़ङ्‌हाॽरे़ नसान् मे़न्‍जोगुन्‍लो,

हे़क्‍क्‍याङ् खुने़ॽए से़ःप्‍तुसिबा पाःन्‍नो

खे़ङ्‌हाॽरे़ निङ्‌वाॽ मे़न्‌युक्‍खुन्‍लो॥

२३ हे़क्‍केसाङ् खुने़ॽ थाःङ् ताङ्‌साक्‍पान् हरे़ॽ मे़त्‍तुरो,

हे़क्‍क्‍याङ् साङ्‌ग्राम्‍पेदाङ्‌बा लाम्‍धेःत्‍हाॽ हन्‍दुरो॥

२४ मनाहाॽरे़ मे़जर फाॽआङ् मन्‍नाःन् थासुपिरुसिरो,

हे़क्‍क्‍याङ् खुने़ॽ साङ्‌ग्राम्‍पेदाङ्‌लाम्‍बा

खे़ङ्‌हाॽ कुजा पिरुसिरो॥

२५ माङ्‌लाइङ्‌बाहाॽरे़ मे़जबा हे़क्‍तङ्‌बा

खरे़ःङ्‌ङिन् मनाहाॽरे़ मे़जरो,

हे़क्‍क्‍याङ् निङ्‌वाॽफुमाङ्‌ङिल्‍ले़

खे़ङ्‌हाॽ पघा मे़घासे़र कुजा पिरुसिरो॥

२६ नाम्‍गे़त् पिसाङ्‌बा साम्‍मिःत्‍तिन्

खुने़ॽ हुरे़र याःन्‍दुरो,

हे़क्‍क्‍याङ् कुमुक्‍साम्‍मिल्‍ले़ लाङ्‌गे़त्

ले़प्‍माङ्‌बा सुरिःत्‍तिन् फोःक्‍खुरो॥

२७ कुमनाहाॽरे़ सा मे़जर फाॽआङ्

आत्‍तातान्‍ने यरिक् के़बे़बा पुसाहाॽ पाङ्‌घु तासुसिरो॥

खे़ङ्‌हाॽग वरःङ्‌ङिल्‍ले़ कुयाओ

के़लुम्‍सिङ्‌बाआङ् के़ने़बा ये़ःङ्‌घा यारिक् मे़योरे़रो॥

२८ खुने़ॽ खे़न् पुसाहाॽ खे़ङ्‌हाॽरे़ खुनिॽ

साःङ्‌गाहिम् कब्रिङ् तामा पाङ्‌घुसिरो,

हे़क्‍क्‍याङ् खे़ङ्‌हाॽरे़ खुनिॽ याक्‍माहिम्

खिर्लि मे़जुक्‍ते़र याःन्‍दुसिरो॥

२९ मनाहाॽरे़ खे़न् खुनिॽ खाघा मे़जआङ् मे़घासे़रो,

थेआङ्‌भे़ल्‍ले़ खे़ङ्‌हाॽरे़ मे़इःत्‍तुबा हे़क्‍केए

निङ्‌वाॽफुमाङ्‌ङिल्‍ले़ पिरुसिआङ् वये़रो॥

३० कर खे़ङ्‌हाॽरे़ खुनिॽ सिक्‍मे़न्‍एःप्‍पे वये़रो,

खे़ङ्‌हाॽरे़ सान् हाबा मे़जर मे़बत्‍छे़,

३१ निङ्‌वाॽफुमाङ्‌ङिन् खे़ङ्‌हाॽनु कुसाक्‍के़न् पोगे़रो,

हे़क्‍क्‍याङ् इस्राइलबा के़रे़क्‍नुःल्‍ले़

के़धुम्‍बा मनाहाॽ खुने़ॽ से़रुसिरो,

खे़ब्‍याङ् नालिगे़न् थाङ्‌बे़न्‍हाॽ सोःन्‍दुसिरो॥

३२ कम्‍भ्‍यारिक् पोःक्‍खे़साङ् खे़ङ्‌हाॽरे़

चक्‍मे़ल्‍लॽए लायो मे़जोगुर मे़वे़रो,

हे़क्‍क्‍याङ् खे़ङ्‌हाॽरे़ निङ्‌वाॽ के़माबा

याःम्‍बक्‍हाॽ मे़निसुसाङ् खुने़ॽ नामे़न्‍छाॽरुल्‍लो॥

३३ खे़ल्‍ले़ चोगुल्‍ले़ खुनिॽ निङ्‌वाॽ मे़न्‍दाए नुप्‍सुसिरो,

हे़क्‍क्‍याङ् थिक्‍ले़ङ्‌ले़ किमा यङ्‌माओ

खे़ङ्‌हाॽ थासुसिआङ् मे़क्‍खुसिरो॥

३४ निङ्‌वाॽफुमाङ्‌ङिल्‍ले़ खे़ङ्‌हाॽ से़प्‍मा

हेःक्‍तुसिल्‍ले़ कुभा खुने़ॽओ मे़नुःक्‍खे़ मे़द्‌ये़रो,

हे़क्‍क्‍याङ् खुनिॽ निङ्‌वाॽ लोरे़र

खे़ङ्‌हाॽरे़ खुने़ॽ पेलि मे़भाक्‍तुरो॥

३५ खे़ङ्‌हाॽरे़ कन् पाःन्‍निन् निङ्‌वाॽ मे़इःत्‍तुरो,

“निङ्‌वाॽफुमाङ्‌ङिन् आनिॽ याप्‍मि

ताङ्‌गे़से़ःप्‍पा याक्‍पेॽरो,

हे़क्‍क्‍याङ् के़रे़क्‍नुःल्‍ले़ पयम् यम्‍बा

मुक्‍साम्‍दाङ्‌बे़ल्‍ले़ आनिॽ आभाॽरे़रो॥”

३६ कर खे़ङ्‌हाॽरे़ खुनिॽ पाःन्‍हाॽग इङ्‌ले़क्‍के वये़रो,

हे़क्‍क्‍याङ् खे़ङ्‌हाॽरे़ मे़बाःत्‍तुबा आत्‍तिन्

पाःन्‍निन्‍नाङ् कुदोःप्‍मा होःप्‍ते़रो॥

३७ खे़ङ्‌हाॽरे़ खुनिॽ निङ्‌वान्

खुने़ॽ ले़प्‍माङ् नुबा होःप्‍ते़रो,

हे़क्‍क्‍याङ् खुने़ॽ कुमाङ्‌हुप्‍पो खे़ङ्‌हाॽ

नसाःन्‍साबा मे़म्‍बोःक्‍खे़न्‍लो॥

३८ हे़क्‍केसाङ् निङ्‌वाॽफुमाङ्‌ङिल्‍ले़

आबाङे कुमनाहाॽ लुङ्‌माॽ तुक्‍तुसिरो,

खे़ङ्‌हाॽरे़ खुनिॽ लायोहाॽ लाःत्‍लाःत्

खे़त्‍तुदेसुआङ् मे़मे़क्‍खुसिल्‍लो॥

यरिक्‍ले़ङ् खुने़ॽ कुसाक्‍के़न्‍निन्

थरुआङ् कुयाःक् मे़ले़ॽरे़ल्‍लो॥

३९ खे़ङ्‌हाॽग नासिङ्‌गे़न् थक्‍लासिरक्

के़लॽबा पाःन्‍निन् खुने़ॽ निङ्‌वाॽ इःत्‍तुरो,

हे़क्‍क्‍याङ् खे़ङ्‌हाॽ सुरित् कुइसिःक्

के़सिबा के़बेःक्‍पा मनासिरक्‍लो॥

४० खे़ङ्‌हाॽरे़ ये़ःङ्‌घादे़न्‍नो यरिक्‍ले़ङ्

खुने़ॽ कुसिक् मे़भोःक्‍खुरो,

हे़क्‍क्‍याङ् खे़न् मुरे़ःक् खारे़ःक्

थेआङ् के़होःप्‍पा लाजेॽओ

खे़ङ्‌हाॽरे़ कुनिङ्‌वाॽ मे़दुक्‍खुरो॥

४१ खे़ङ्‌हाॽरे़ ये़त्‍ले़ङ् ये़त्‍ले़ङ्

निङ्‌वाॽफुमाङ्‌ङिल्‍ले़ कुनिङ्‌वाॽ मे़साॽरुरो,

हे़क्‍क्‍याङ् इस्राइलबा सेसे

निङ्‌वाॽफुमाङ्‌ङिल्‍ले़ कुसाक्‍के़न् मे़भोःक्‍खुरो॥

४२ खे़ङ्‌हाॽरे़ खुने़ॽ कुमुक्‍साम्‍मिन् निङ्‌वाॽ मे़भेःत्‍छुरो,

हे़क्‍क्‍याङ् से़ःप्‍तुसिआङ् खुनिॽ

निङ्‌मिहाॽलाम्‍बा थे़ॽरुलःत्‍तुसिबा ये़न्‍निन्‍नाङ्

खे़ङ्‌हाॽरे़ खुनिॽ निङ्‌वाॽ मे़यागे़न्‍लो,

४३ मिस्र लाजेॽओ खुने़ॽ किप्‍मा के़घुबा

मिक्‍सेःन्‍हाॽ ओःन्‍धाक्‍तुसिबान् निङ्‌वाॽ मे़भेःत्‍छुरो,

हे़क्‍क्‍याङ् सोअन ते़म्‍बेॽओ खुने़ॽ निङ्‌वाॽरे़

मे़न्‍धाप्‍मनाबा याःम्‍बक्‍हाॽ चोगुरो॥

४४ खुने़ॽ मिस्र लाजेॽबा वहःङ्‌हाॽ

माक्‍खिॽ पोःक्‍खे़र याःन्‍दुरो,

हे़क्‍क्‍याङ् मिस्रबा मनाहाॽरे़ च्‍वाःत्

थुङ्‌माए मे़ङ्‌घोसुल्‍लो॥

४५ खुने़ॽ याङ्‌ना सिजाहाॽ हयङ् हयङ् लॽरिक्

पाङ्‌घु तासुसिआङ् मिस्रबा मनाहाॽ मे़हाॽरुसिरो,

हे़क्‍क्‍याङ् खुने़ॽ पे़दःक्‍हाॽ पाङ्‌घु तासुसिआङ्

मिस्र लाजेन् सिदे़प् मे़दे़प्‍तुरो॥

४६ हे़क्‍क्‍याङ् खे़ङ्‌हाॽरे़ खुनिॽ के़दुम्‍बाआङ्

के़ने़बा कुजाहाॽ मे़ङ्‌से़ प्‍याःप्‍पाहाॽ पाङ्‌घु तासुसिरो,

हे़क्‍क्‍याङ् खे़ङ्‌हाॽरे़ खुनिॽ इक्‍ताप्‍हाॽ

निःङ्‌घुक्‌वाहाॽरे़ मे़जर याःन्‍दुसिरो॥

४७ निङ्‌वाॽफुमाङ्‌ङिल्‍ले़ खे़ङ्‌हाॽरे़ खुनिॽ

चे़ल्‍ले़क्‍सेॽबुङ्‌हाॽ फःन्‍निल्‍ले़ लःप्‍सुसे़रुरो,

हे़क्‍क्‍याङ् खे़ङ्‌हाॽरे़ खुनिॽ पये़प्‍पा

पःत्‍छेॽबुङ्‌हाॽ सेःक्‌वाःल्‍ले़ से़रुरो॥

४८ खे़ङ्‌हाॽरे़ खुनिॽ पित् साःङ्‌वे़त्‍हाॽ खुने़ॽ

फःन्‍निल्‍ले़ लःप्‍सुसिरो,

हे़क्‍क्‍याङ् खे़ङ्‌हाॽरे़ खुनिॽ मे़ःन्‍दा

मे़ल्‍लुक्‍हाॽ सेरि लराःङ्‌ले़ से़रुसिरो॥

४९ निङ्‌वाॽफुमाङ्‌ङिन् साॽरिक् कुयाःक्‍ले़ॽरे़आङ्

किप्‍माघुसे़र कुसाक्‍के़न् पोगे़रो॥

खुने़ॽ याप्‍मि के़मे़ङ्‌बा माङ्‌लाइङ्‌बाहाॽ पाङ्‌घु युसुसिरो,

हे़क्‍क्‍याङ् मिस्रबा मनाहाॽरे़ पयम् यम्‍बा

तुक्‍खे लाक्‍खे मे़दुमुरो॥

५० खुने़ॽ कुसाक्‍के़न्‍निन् मे़जिःक्‍तुन्‍लो,

हे़क्‍क्‍याङ् खे़ङ्‌हाॽ सिमे़न्‍लाम् मे़से़ःप्‍तुसिन्‍लो,

कर खे़ङ्‌हाॽ मे़सिर फाॽआङ् यम्‍बा

मिन्‍देॽओ मे़ध्‍ये़र याःन्‍दुसिरो॥

५१ खुने़ॽ मिस्र लाजेॽबा के़रे़क् तुम्‍बा साहाॽ से़रुसिरो,

हामरे़ कुसाःङ्‌गा हिम्‍मोबा के़रे़क्

यम्‍बा साहाॽ सोःन्‍दुसिरो॥

५२ कर खुने़ॽ आबाङे कुमनाहाॽग

मे़ल्‍लुक्‍हाॽ कुइसिःक् खे़न् लाजेॽलाम्‍बा

लाःक्‍कात् लःत्‍तुसिरो,

हे़क्‍क्‍याङ् मुरे़ःक् खारे़ःक् थेआङ् के़होःप्‍पा

ये़ःङ्‌घादे़न्‍नो खाराक् लाम्‍लोसुसिरो॥

५३ खे़ङ्‌हाॽग खुने़ॽ कम्‍ब्राङ् मे़त्‍तुसिर लाम्‍लोसुसिरो,

खे़ल्‍ले़ चोगुल्‍ले़ खे़ङ्‌हाॽ मे़ङ्‌गिसे़न्‍लो॥

कर खे़ङ्‌हाॽरे़ खुनिॽ निङ्‌मिहाॽग

वरःङ्‌ङिल्‍ले़ होःप्‍तुदेसुसिरो॥

५४ अक्‍खेलॽरिक् निङ्‌वाॽफुमाङ्‌ङिल्‍ले़

खे़ङ्‌हाॽ कुसेसे लाजेॽओ तारुसिरो,

खे़न् कोःक्‍मा फाङ्‌जङ्‌बा लाजेन्

आबाङे कुमनाहाॽरे़ लागि

कुमुक्‍साम्‍मिल्‍ले़ नाःन्‍दुबारो॥

५५ खे़न् लाजेॽओ खुने़ॽ कुमनाहाॽ तगि मे़बोरे़ल्‍ले़

खे़प्‍मोबा मे़न्‍छाम् सुवाङ्‌हाॽ नाःत्‍तुदेसिरो,

खे़ङ्‌हाॽरे़ खुनिॽ लाजेॽ सिङ्‌बुङ्‌हाॽ

इस्राइलि सुवाङ्‌हाॽ हाःत्‍तुसिरो,

हे़क्‍क्‍याङ् खे़प्‍मोबा मनाहाॽरे़ खुनिॽ हिम्‍धाःङ्‌हाॽओ

इस्राइलि सुवाङ्‌हाॽ युक्‍खुसिरो॥

५६ कर खे़ङ्‌हाॽरे़ के़रे़क्‍नुःल्‍ले़ पयम् यम्‍बा

मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

कुनिङ्‌वाॽ मे़साॽरुआङ् कुसिक् मे़भोःक्‍खुरो,

हे़क्‍क्‍याङ् खुने़ॽ कुइङ्‌जाङ्‌हाॽ

मे़न्‍इःत्‍तुन् मे़न्‍नाःत्‍तुन्‍लो॥

५७ खे़ङ्‌हाॽ आबाङे खुनिॽ पाधे़बाहाॽ हे़क्‍के

इङ्‌ले़क्‍के नु पान् मे़ङ्‌घे़म्‍मनाबा मे़बोःक्‍खे़रो,

हे़क्‍क्‍याङ् नसान् चोःक्‍मा सुक्‍मे़न्‍दे़प्‍मनाबा

कुसुम् मे़न्‍दम्‍मनाबा तोङ् हे़क्‍के मे़बोःक्‍खे़रो॥

५८ खे़ङ्‌हाॽरे़ कोःक्‍मा थे़गु सम्‍धाङ्

साम्‍माङ् खमा लासोहाॽ मे़भे़सुरो,

हे़क्‍क्‍याङ् निङ्‌वाॽफुमाङ्‌ङिन् कुयाःक्‍ले़ॽरे़र मे़याःन्‍दुरो,

खे़ब्‍याङ् खे़ङ्‌हाॽरे़ नावाइत्‍लाहाॽ

से़वा मे़मे़त्‍तुसिआङ् खुने़ॽ साॽरिक्

कुसाक्‍के़न् मे़भोःक्‍खुरो॥

५९ निङ्‌वाॽफुमाङ्‌ङिल्‍ले़ कन् पाःन्‍निन्

खे़प्‍सुआङ् साॽरिक् कुसाक्‍के़न् पोगे़रो,

हे़क्‍क्‍याङ् इस्राइलबा कुमनाहाॽ

के़रे़क् पाःन्‍नो नाॽरुसिरो॥

६० खुने़ॽ सिलोहओ के़ने़बा साःङ्‌गाहिम्‍मिन् ले़रुदेसुरो,

खे़न् साःङ्‌गाहिम्‍मिन् कुमनाहाॽरे़

खुनिॽ लुम्‍मो युक्‍खुआङ् युङे़रो॥

६१ खुने़ॽ कुमुक्‍साम्‍मिल्‍ले़ माङ्‌हुप् सन्‍दोःक्‍किन्

आनिगे निङ्‌मिहाॽ तेॽमा फाःक्‍तुसिरो,

खे़न् सन्‍दोःक्‍किङ्‌ग कुमुक्‍साम् नु

कुमिमिदिङ्‌ले़ मिक्‍सेन् वये़रो॥

६२ निङ्‌वाॽफुमाङ्‌ङिन् आबाङे

कुमनाहाॽनु कुसाक्‍के़न् पोगे़रो,

हे़क्‍क्‍याङ् खे़ङ्‌हाॽ खुनिॽ निङ्‌मिहाॽरे़

मे़से़रुसिर याःन्‍दुसिरो॥

६३ नालिगे़न् थाङ्‌बे़न्‍हाॽ खुने़ॽ मिःल्‍ले़

खाप्‍पुथ्‍यःङ् चोगुसिरो,

हे़क्‍क्‍याङ् सिसागे़न् मे़न्‍छ्‌याहाॽ

मेःक्‍खिम् चोःक्‍माए मे़ङ्‌घोसे़ल्‍लो॥

६४ हयङ् ते़न्‍धङ्‌ङो निङ्‌वाॽफुसाम्‍बाहाॽ कुजाभे़रे़र मे़स्‍ये़रो,

हे़क्‍क्‍याङ् खे़न् के़सिबा निङ्‌वाॽफुसाम्‍बाहाॽरे़

खुनिॽ मेमेदुमा मेःत्‍हाॽरे़ मेरिङ् थक्‍माआङ् मे़ङ्‌घोसुल्‍लो॥

६५ हे़क्‍क्‍याङ् यहवे दाङ्‌बान् मिक्‌युमोलाम्

तादाप् के़लॽबा कुइसिःक् सोरे़रो,

सिजङ्‌वाःल्‍ले़ मयुबा थक्‍सुबान्

हे़क्‍के खुने़ॽ पोगे़रो॥

६६ खुने़ॽ कुनिङ्‌मिहाॽ पुबेलाप्‍सा नाःत्‍तुदेसुसिरो,

हे़क्‍क्‍याङ् सदादिङ्‌ले़ लागि

खे़ङ्‌हाॽ सिरिङ्‌ममो थासुसिरो॥

६७ हे़क्‍क्‍याङ् खे़म्‍म्‍याक्‍लक् मे़ःन्

युसुफरे़ कुमुॽइदाङ्‌साहाॽ नाॽरुसिरो,

एफ्राइमरे़ कुहिम्‍सयङ्‌हाॽआङ् मे़सेगुसिन्‍लो॥

६८ कर खुने़ॽग यहुदा सुवाङ्‌ङिन् नु

सियोन कोःक्‍मान् सेगुसिरो,

थेआङ्‌भे़ल्‍ले़ सियोन कोःक्‍मान्

खुने़ॽ साॽरिक् कुसिराॽ थाङे़रो॥

६९ खे़न् ते़न्‍नो निङ्‌वाॽफुमाङ्‌ङिल्‍ले़

साङ्‌ग्राम्‍पेदाङ्‌ङोबा कुसेसेदे़न्

हे़क्‍तङ्‌बा खुने़ॽ कुहिम् चोगुरो,

हे़क्‍क्‍याङ् खे़न् इक्‍सादिङ् खाम्‍बेःक्‍मान् हे़क्‍के

सदादिङ्‌ले़ लागि मे़म्‍मुम्‍मनाबा चोगुरो॥

७० खुने़ॽ कुसे़वारोबा दाउद हाङ्‌ङिन् सेगुरो,

हे़क्‍क्‍याङ् खुने़ॽ मे़ल्‍लुक् मे़ःन्‍दा

चाराम्‍नु वये़ल्‍ले़ सेगुरो॥

७१ निङ्‌वाॽफुमाङ्‌ङिल्‍ले़ दाउदे़न्

मे़ल्‍लुक् मे़ःन्‍दा कप्‍मा याःम्‍बक्‍लाम्‍बा

इस्राइलबा हाङ् पोङ्‌से़ तारुरो,

हे़क्‍क्‍याङ् कुमनाहाॽ कम्‍ब्राङ्

मे़प्‍मासिरे़ लागि मे़ल्‍लुक्‍कम्‍बा चोगुरो॥

७२ दाउदे़ल्‍ले़ खे़ङ्‌हाॽ नुरिक्‍काङ् कम्‍ब्राङ् मे़त्‍तुसिरो,

हे़क्‍क्‍याङ् खे़ङ्‌हाॽ नुरिक् तारिक्‍काङ् लाम्‍लोसुसिरो॥

निङ्‌वाॽफुमाङ्‌ङिल्‍ले़ आसे़ःप्‍ल फाॽआङ् पेलि फाक्‍मा

आसाफरे़ साप्‍तुबा निङ्‌वाॽफुसाम्‍लो

७९

निङ्‌वाॽफुमाङ्‌ङे, थङ् चोःक्‍मा फाॽआङ्

यरिक् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ के़लाजेन् मे़भत्‍तुआङ् मे़वाॽरो॥

खे़ङ्‌हाॽरे़ सेसे के़हिम्‍मिन् मे़जिःन्‍दुआङ् वाॽरो,

हे़क्‍क्‍याङ् यरुसले़ःम्‍मिन् थ्‍यःङ् मे़लुःन्‍दुआङ् ने़रो॥

२ के़मनाहाॽरे़ खुनिॽ के़सिबा थक्‍हाॽ

खे़ङ्‌हाॽरे़ किथहाॽ मे़जाःत्‍तुसिरो,

हे़क्‍क्‍याङ् के़सेसे मनाहाॽरे़ खुनिॽ थक्‍हाॽ

ताम्‍भुङ् थक्‍साहाॽ मे़जाःत्‍तुसिआङ् वाॽरो॥

३ खे़ङ्‌हाॽरे़ के़मनाहाॽरे़ खुनिॽ माक्‍खिन्

च्‍वाःत् कुइसिःक् यरुसले़म ये़क्‌यक्

कब्रिङ् वामे़देःन्‍दुआङ् ने़रो,

हे़क्‍क्‍याङ् के़सिबाहाॽरे़ खुनिॽ थक्‍हाॽ

के़लुप्‍पाआङ् हाःत्‍ताङ् मे़न्‍दाङे़न् मे़न्‌याःक्‍ते़न्‍लो॥

४ आनिगे खिरि के़युङ्‌बा थिम्‍मे़न्‍दङ्

सुवाङ्‌हाॽरे़ आनिगे चाःत्‍थि मे़देसुरो,

हे़क्‍क्‍याङ् खे़ङ्‌हाॽरे़ आनिगे नामे़धासु

मे़बिरिगे़आङ् कुनामे़न्‍छाॽ मे़मे़त्‍तिगे़र मे़एःत्‍लो॥

५ यहवे दाङ्‌बाए, आभे़ल्‍ले़ थारिक्

खे़ने़ॽ आनिगे़नु के़सिक् पोःक्‍पाबे?

मि के़दिःप्‍पा हे़क्‍के आक्‍ख्‍यारिक्

इरिक् के़याःक्‍ले़ॽमा मे़जिप्‍ने़म्‍बाबे?

६ खे़ने़ॽ कुसिङ् मे़न्‍निःप्‍मनाबा इक्‍सादिङ्

खाम्‍बेःक्‍मोबा मे़न्‍छाम् सुवाङ्‌हाॽ सम्‍धाङ्

हे़क्‍क्‍याङ् खे़ने़ॽओ पेलिगे़न् तुवा मे़न्‍जोःक्‍मनाबा

लाजेॽबा मनाहाॽ सम्‍धाङ् के़साक्‍के़न्‍निन् थासे़ॽओ॥

७ थेआङ्‌भे़ल्‍ले़ खे़ङ्‌हाॽरे़ इस्राइलबा

के़मनाहाॽ मे़से़रुसिआङ् मे़वाॽरो,

हे़क्‍क्‍याङ् के़मनाहाॽरे़ खुनिॽ लाजेॽ सिङ्‌बुङ्‌हाॽ

मुरे़ःक् खारे़ःक् मे़जोगुआङ् ने़रो॥

८ आनिगे थाःक्‍थे़बाहाॽरे़ खुनिॽ लायोल्‍ले़

चोगुल्‍ले़ याप्‍मि खुम्‍दिङ् आम्‍बिरे़न्‍ने़ॽओ,

हाराए आनिगे लुङ्‌माॽ आदुक्‍ते़ॽओ,

थेआङ्‌भे़ल्‍ले़ के़साक्‍पो थ्‍ये़ॽइगे़आङ् यागिगे़रो॥

९ निङ्‌वाॽफुमाङ्‌ङे, आभाॽरे़आङ् ताङ्‌आसे़ःप्‍ते़ॽओ॥

खे़ने़ॽ के़मिङ्‌सो इङ्‌धाङ्‌ङिल्‍ले़ चोगुल्‍ले़

आनिगे लायोहाॽ तुगे़देसे़ॽआङ् आसे़ःप्‍ते़ॽओ॥

१० इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

आनिगे थेआङ् खिनिॽ निङ्‌वाॽफुमाङ्‌ङिन्

आत्‍तो वाॽबे? लॽरिक् से़ःन्‍मे़लाप्‍तिगे़बाबे?

खे़ने़ॽ के़सेवारोबाहाॽरे़ खुनिॽ माक्‍खिन्

वामे़देःन्‍दुबाल्‍ले़ कुले़क्‌वा खे़ङ्‌हाॽ खुम्‍दिङ्

के़बिरुसिबान् आनिगे ओमे़प्‍मा खोसुम्‍बे़ररो॥

११ पुङ्‌लाहिम्‍मो साक्‍पा के़धाबाहाॽ

मे़हाःप् मे़जिःङ्‌बान् खे़प्‍से़ॽओ,

सिमाए पोङ् फाॽआङ् आप्‍तिक् मे़गुःत्‍तुसिबाहाॽ

के़मुक्‍साम्‍मिल्‍ले़ से़ःप्‍ते़से़ॽओ॥

१२ यहवे दाङ्‌बाए, मना सुवाङ्‌हाॽरे़ के़जाःत्‍थि मे़देसुरो,

खे़ङ्‌हाॽ नुसिले़ङ् यारिक् खुम्‍दिङ् पिरे़से़ॽओ॥

१३ खे़ब्‍याङ् आनिगे के़मनाहाॽग, के़मे़ल्‍लुक्‍सिगे़रो,

आनिगे खे़ने़ॽ सदादिङ् नुगे़न् पिआसिगे़रो

हे़क्‍क्‍याङ् ताःन्‍दि थारिक् आभे़ल्‍ले़साङ्

आनिगे खे़ने़ॽ के़नारा फोसुम्‍बे़रो॥

लाजेॽओ नुॽमा तामा पोङ्‌ल फाॽआङ् पेलि फाक्‍मा

साम्‍लो के़हुॽबाल्‍ले़ कुलागि “माङ्‌हुप्‍पिल्‍ले़ ले़क्‌वाभुङ्‌हाॽ” मे़प्‍मनाबा इत्‍लाओ आसाफरे़ साप्‍तुबा निङ्‌वाॽफुसाम्‍लो

८०

इस्राइलबा मनाहाॽ कम्‍ब्राङ् के़मे़प्‍पा

मे़ल्‍लुक्‍कम्‍बाए, नुरिक्‍काङ् खे़प्‍से़ॽओ

खे़ने़ॽ के़मे़ल्‍लुक्‍हाॽ लाम्‍गे़लोसुसिबा

हे़क्‍केए युसुफे़न् लाम्‍गे़लोसुरो॥

खे़ने़ॽग करुब मे़प्‍मनाबा माङ्‌लाइङ्‌हाॽ लुम्‍मो

के़युक्‍खुबा हाङ्‌युक्‍नाओ के़युङ्, ओःत्‍ते़ॽओ॥

२ एफ्राइम, बे़न्यामिन नु मनस्‍सेबा सुवाङ्‌हाॽरे़

खुनिॽ तगि के़मुक्‍साम्‍मिन् ओसेःन्‍दाङ् चोगे़ॽओ,

हे़क्‍क्‍याङ् आनिगे आसे़ःप्‍ते़ॽओ॥

३ निङ्‌वाॽफुमाङ्‌ङे, याम्‍मो आभोःक्‍खे़ॽओ,

आनिगे लुङ्‌माॽ आदुक्‍ते़ॽओ

हे़क्‍केलॽरिक् हिङ्‌मा सुक्‍तिगे़ररो॥

४ मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङे,

आभे़ल्‍ले़ थारिक् के़मनाहाॽरे़

पेलि के़म्‍भाक्‍किल्‍ले़ के़याःक्‍ले़ॽबाबे?

५ चामारे़ कुले़क्‌वा खे़ङ्‌हाॽरे़ खुनिॽ

निङ्‌वाॽ के़दुक्‍खु के़बिरुसिरो,

हे़क्‍क्‍याङ् थुङ्‌मारे़ कुले़क्‌वा खे़ङ्‌हाॽरे़

खुनिॽ मिक्‌वा के़धासु के़बिरुसिरो॥

६ आनिगे खिरिबा सुवाङ्‌हाॽ आनिगे़नु

खे़माॽ चोःक्‍मा के़बाङ्‌घुसिआङ् वाॽरो,

हे़क्‍क्‍याङ् आनिगे निङ्‌मिहाॽरे़ कुनामे़न्‍छाॽ मे़मे़त्‍तिगे़रो॥

७ मुक्‍साम्‍दाङ्‌बा निङ्‌वाॽफुमाङ्‌ङे,

आनिगे याम्‍मो आभोःक्‍खे़ॽओ॥

आनिगे लुङ्‌माॽ आदुक्‍ते़ॽओ,

हे़क्‍केलॽरिक् हिङ्‌मा सुक्‍तिगे़ररो॥

८ खे़ने़ॽ मिस्र लाजेॽलाम्‍बा चे़ल्‍ले़क्‍सेल्‍ले़

कुबुङ् हे़क्‍के आनिगे याप्‍मि के़धाक्‍ते़रो,

खे़ने़ॽ खे़प्‍मोबा मे़न्‍छाम् सुवाङ्‌हाॽ के़नाःत्‍तु के़देसुसिरो

हे़क्‍क्‍याङ् खे़ङ्‌हाॽरे़ खुनिॽ लाजेॽओ

आनिगे याप्‍मि के़युक्‍खे़रो॥

९ खे़न् चिनॽनॽ लॽरिक् पोधाङ्‌ल

फाॽआङ् खाम्‍मिन् के़साःक्‍तुरो,

हे़क्‍क्‍याङ् खे़न् कुसाःप् ले़ःत्‍छिङ्‌ङाङ्

लाजेॽ खाराक् उःङ्‌सिङ्‌ल ताबे़बेरो॥

१० खे़ल्‍ले़ कोःक्‍मा फाङ्‌जङ्‌हाॽ इःप्‍तुरो,

हे़क्‍क्‍याङ् कुबोराक्‍हाॽरे़ यम्ब्‌यम्‍बा

साम्‍माङ्‌सिङ्‌हाॽ थेःक्‍तुरो॥

११ कुबोराक्‍हाॽ लुम्‍बाङ् वरःङ् थारिक् से़रे़रो,

हे़क्‍क्‍याङ् कुनःक्‍हाॽ युफ्रेतिस वहःङ् थे़म्‍बा के़रे़रो॥

१२ खे़प्‍मो कब्रिङ् से़प्‍मनाबा लुङ्‌धाक्‍किन्

खे़ने़ॽ थेआङ् के़धुप्‍सुबाबे?

हे़क्‍क्‍याङ् लाङ्‌गे़घेःक्‍पा के़रे़क्‍ले़ खे़प्‍मो

के़धोःक्‍पा चे़ल्‍ले़क्‍सेॽहाॽ मे़दुबु मे़जरो॥

१३ से़रा फाक्‍हाॽरे़ खे़न् चिसॽ चिसॽ मे़सॽरुरो,

हे़क्‍क्‍याङ् ताम्‍भुङ् थक्‍साहाॽ खे़प्‍मो चामे़राम्‍लो॥

१४ मुक्‍साम्‍दाङ्‌बा निङ्‌वाॽफुमाङ्‌ङे,

आनिगे लुम्‍मो याम्‍मो नुःक्‍खे़ॽओ,

साङ्‌ग्राम्‍पेदाङ्‌लाम्‍बा यो इक्‍सादिङ्

खाम्‍बेःक्‍मो ओआमे़त्‍ते़ॽओ॥

चे़ल्‍ले़क्‍सेॽइल्‍ले़ कुबुङ्‌ङिन् हे़क्‍के

आनिगे़आङ् कम्‍ब्राङ् आमे़त्‍ते़ॽओ॥

१५ आबाङे के़लेःत्‍तुबा चे़ल्‍ले़क्‍सेल्‍ले़

कुबुङ्‌ङिन् खे़ने़ॽ से़ःप्‍ते़ॽओ,

खे़न् चुक्‍सा कुबुङ्‌ङिन् कम्‍म्‍याक्

यम्‍बा के़जोगुआङ् वाॽरो॥

१६ खे़ने़ॽ के़जे़ल्‍ले़क्‍से़ॽइल्‍ले़ कुबुङ्‌ङिन्

के़निङ्‌मिहाॽरे़ मे़ले़ःक्‍खुरो

हे़क्‍क्‍याङ् खे़ङ्‌हाॽरे़ मिओ मे़हाःन्‍दुआङ् वाॽरो,

के़सिक् पोःक्‍मो खे़ङ्‌हाॽ ओमे़त्‍ते़से़ॽओ,

हे़क्‍क्‍याङ् खे़ङ्‌हाॽ मे़क्‍खे़से़ॽओ॥

१७ खे़ने़ॽ के़सेगुबा मनान् सेःप्‍ते़ॽआङ् ताङ्‌घे़ॽओ,

खे़न् आबाङे के़स्‍सा पोङ्‌से़ के़सेगुरो॥

१८ खे़ने़ॽलाम्‍बा आनिगे आभे़ल्‍ले़आङ्

मे़नुःक्‍खिगे़न् मे़बेगिगे़न्‍लो,

आनिगे कुहिङ्‌वे़त् आगत्‍ते़ॽओ,

हे़क्‍क्‍याङ् आनिगे के़नारा फोसुम्‍बे़रो॥

१९ मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङे,

आनिगे याम्‍मो आभोःक्‍खे़ॽओ॥

आनिगे लुङ्‌माॽ आदुक्‍ते़ॽओ,

हे़क्‍केलॽरिक् आनिगे हिङ्‌मा सुक्‍तिगे़ररो॥

तङ्‌नाम्‍ले़ लागि साम्‍लो

साम्‍लो के़हुॽबाल्‍ले़ कुलागि गित्‍तिथ कुइसिःक् आसाफरे़ साप्‍तुबा निङ्‌वाॽफुसाम्‍लो

८१

निङ्‌वाॽफुमाङ्‌ङो सःत्‍ते़म्‍मेॽर साम्‍लोरे़म्‍मे़ॽओ,

खुने़ॽग आनिॽ मुक्‍साम्‍लो,

हे़क्‍क्‍याङ् खे़म्‍गे़दे़प्‍पा इक्‍लाओ याकुबरे़

कुनिङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ॥

२ से़वासाम्‍लोन् साम्‍मे़त्‍ते़म्‍मे़ॽओ,

छिङ्‌छिङ्‌ग्‍या ताहिप्‍पिन् मुक्‍खे़म्‍मे़ॽओ,

हे़क्‍क्‍याङ् लुङ्‌माॽ हिःम्‍ल

अन्‍मेन् नु तुङ्‌नाःन् हिप्‍ते़म्‍मे़ॽओ॥

३ लादुप्‍पो के़दाबा तङ्‌नाम्‍मो

थुत्‍तुरिःप्‍पान् मुक्‍खे़म्‍मे़ॽओ॥

हे़क्‍क्‍याङ् लाबा ओःत्‍तिःल्‍ले़

के़दाबा तङ्‌नाम्‍मिन् तोसे़म्‍मे़ॽओ॥

४ कङ्‌ग इस्राइलबा लत्‍छा थिम् नु,

याकुबरे़ कुनिङ्‌वाॽफुमाङ्‌ङिल्‍ले़ कुइङ्‌जाङ्‌लो॥

५ निङ्‌वाॽफुमाङ्‌ङिन् मिस्रबा मनाहाॽरे़

खुनिॽ तक्‍ले़ङ्‌वाओ पोगे़ल्‍ले़

कन् इङ्‌जाङ्‌ङिन् कुमना इस्राइलिहाॽ पिरुसिरो,

खे़प्‍मो खुने़ॽ कुसिङ् निःप्‍मे़न्‍दे़प्‍मनाबा

पाःन्‍दाङ्‌ङो पारे़बा आनिगे खे़प्‍सुम्‍बे़रो,

युसुफरे़ कुलागि लत्‍छा कन्

इङ्‌जाङ्‌ङिल्‍ले़ कुबुङ् युक्‍खुरो॥

६ खुने़ॽ अक्‍खे पाःत्‍तुरो,

“खिनिॽ के़गुयुम्‍बा पलिःप् के़लिःप्‍पा कक्‍किन्

आङ्‌गाॽ पक्‍खुङ्‌ङाङ् वाॽआरो,

खिनिॽ हुक्‍किल्‍ले़ के़जोगुम्‍बा पसाक्‍के़साक्‍पा

याःम्‍बक्‍किन् आङ्‌गाॽ खे़त्‍तुङ्‌ङाङ् वाॽआरो॥

७ इनोगे़न् तुक्‍खेओ के़ध्‍ये़ॽइल्‍ले़

याप्‍मि पेलि के़भाक्‍तिआङ् से़ःप्‍निङ्‌लो,

खाॽमित् नु मि के़इक्‍सिङ्‌बा मुन्‍धाङ्‌दिङ्

सेरिलाम्‍बा आङ्‌गाॽ नुगप् पिनिङ्‌लो,

हे़क्‍क्‍याङ् मेरिबाओ के़बुम्‍बा च्‍वाःत् पेसाङ्

खिनिॽ निङ्‌वाॽ साॽरुङ्‌लो॥  सेला

८ आमनासे, आङ्‌गाॽ साम्‍दिङ् पिनिङ्‌लो

खिनिॽ नुरिक्‍काङ् खे़प्‍से़म्‍मे़ॽओ,

इस्राइलिसे, आङ्‌गाॽ आबाःन्‍निन्

के़घे़प्‍सुम्‍ल के़लॽबा निङ्‌वाॽ चोगुङ्‌ङाङ् वाॽआरो॥

९ माङ्‌साम्‍माङ्‌हाॽ खिनिॽ माङ्‌घमासि मे़नुॽने़ल्‍लो,

खिनिॽ वेॽ लाजेॽबा माङ्‌हाॽ आभे़ल्‍ले़आङ्

से़वा मे़प्‍मासि मे़नुॽने़ल्‍लो॥

१० आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आरो,

आङ्‌गाॽए मिस्र लाजेॽलाम्‍बा

खिनिॽ लःत्‍निङ् थाक्‍निङ्‌बारो॥

खिनिॽ मुरान् हा मे़त्‍ते़म्‍मे़ॽओ,

आङ्‌गाॽ नुःब्नुबा पाःन्‍हाॽरे़ थिम्‍सुङ् पिनिङ्‌लो॥

११ “कर आङ्‌गाॽ आमनाहाॽरे़

आबाःन्‍निन् मे़ङ्‌घे़प्‍सुन्‍लो॥

इस्राइलबा मनाहाॽरे़ आइङ्‌जाङ्‌ङिन्

इःप्‍मा नाःप्‍मा मे़न्‍दे़न्‍दे़ल्‍लो॥

१२ खे़ल्‍ले़ चोगुल्‍ले़ खे़ङ्‌हाॽ आबाङे खुनिॽ

हादिङ्‌धक्‍मा पाःन्‍हाॽओ वाॽ पाङ्‌घुङ्‌सिङ्‌लो,

हे़क्‍क्‍याङ् खे़ङ्‌हाॽ खुनिॽ सिराॽधाङ्‌धाङ्

आङ्‌गाॽ चोक् फाःक्‍तुङ्‌सिङलो॥

१३ आमनाहाॽरे़ आबाःन्‍निन् मे़घे़प्‍सुल्‍ले़ग,

इस्राइलबा मनाहाॽ आलाम्‍मो लाङ्‌मे़घेःक्‍के़ल्‍ले़ग,

१४ हाराए खे़ङ्‌हाॽरे़ खुनिॽ निङ्‌मिहाॽ

हारि चाःत्‍तुङ्‌सिङ्‌बामे़न्‍लो॥

हे़क्‍क्‍याङ् खे़ङ्‌हाॽरे़ खुनिॽ तक्‍ले़ङ्‌वाओ के़बोःक्‍पाहाॽ

के़रे़क् आहुक्‍किल्‍ले़ साःप्‍सुङ्‌सिङ्‌बामे़न्‍लो॥

१५ यहवे दाङ्‌बान् के़जिःप्‍पाहाॽ खुने़ॽ कुदगि

पगि मे़गिआङ् हार्गिङ् मे़बेःक्‍लो,

हे़क्‍केसाङ् खे़ङ्‌हाॽरे़ खुनिॽ खुम्‍दिङ्‌ङिङ्‌ग

आभे़ल्‍ले़आङ् मे़नुप्‍ने़ल्‍लो॥

१६ कर आङ्‌गाॽग काक्‍नुःल्‍ले़ नुबा

मासिन् खिनिॽ चाःत्‍निङ्‌बा वये़मे़न्‍लो,

हे़क्‍क्‍याङ् याक्‍पेॽओबा माङ्‌वा सक्‌वाघुन्

खिनिॽ सिक्‍एःप्‍तुर पिनिङ्‌बा वये़मे़न्‍लो॥”

निङ्‌वाॽफुमाङ्‌ङिन् के़रे़क्‍नुःल्‍ले़ यम्‍बा हाङ्

आसाफरे़ साप्‍तुबा निङ्‌वाॽफुसाम्‍लो

८२

निङ्‌वाॽफुमाङ्‌ङिन् यम्‍बा ये़जुम्‍भोओ युङ्‌लो,

माङ्‌साम्‍माङ्‌हाॽ खासे़न् लोःन्‍दुसिरो॥

२ निङ्‌वाॽफुमाङ्‌ङिल्‍ले़ पाःत्‍तुरो,

“खिनिॽ आभे़ल्‍ले़ थारिक् मना तुक्‍खे

के़जाःप्‍पाहाॽ के़नाङुम्‍सिम्‍बाबे?

हे़क्‍क्‍याङ् कुइगे़भे़म्‍बाहाॽ ले़प्‍माङ् के़बत्‍छिबाबे?  सेला

३ याङ्‌गे़साॽबाहाॽ नु ये़त्‍छाबाहाॽ नाङाम्‍सिम्‍मे़ॽओ,

हे़क्‍क्‍याङ् तुक्‍खे मे़जाःत्‍तुसिबाहाॽ नु कुधेआङ्

के़होःप्‍पाहाॽ खासे़न् लोःन्‍दे़म् पिरे़म्‍सिम्‍मे़ॽओ॥

४ मे़न्‍धुम्‍मनाबा नु योःन्‍जोजोॽबाहाॽ से़ःप्‍ते़म्‍सिम्‍मे़ॽओ,

ताक्‍के़भे़ॽबाहाॽरे़ खुनिॽ हुक्‍कोनु

खे़ङ्‌हाॽ से़न्‍दे़म् लःत्‍ते़म्‍सिम्‍मे़ॽओ॥

५ “खे़ङ्‌हाॽरे़ ने़हिनिङ्‌वाॽ मे़ङ्‌गत्‍तुन्,

खे़ङ्‌हाॽ खासिङ्‌ङाङ् मे़न्‍निःत्‍ने़न्‍लो,

खे़ङ्‌हाॽग थेनाधे खादाम्‍मो ना नु कत्‍ना मे़वाॽमे़गन्‍लो,

इक्‍सादिङ् खाम्‍बेःक्‍माल्‍ले़ कुबुङ्‌ङिन्‍ने यङ्‌ङाङ् ने़रो॥

६ आङ्‌गाॽ पाःत्‍तुङ्‌लो, ‘खिनिॽग माङ्‌निङ्‌लो

हे़क्‍क्‍याङ् खिनिॽ के़रे़क् के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ कुस्‍सानिङ्‌लो॥’

७ हे़क्‍केसाङ् खिनिॽग मे़न्‍छाम् याप्‍मि

कुइसिःक् के़स्‍ये़ॽइ के़घे़रिरो,

हे़क्‍क्‍याङ् वेॽ हाङ्‌युक् के़जोःक्‍पाहाॽ हे़क्‍के

खिनिॽआङ् के़आगिरो॥”

८ निङ्‌वाॽफुमाङ्‌ङे, पोगे़ॽओ,

हे़क्‍क्‍याङ् इक्‍सादिङ् खाम्‍बेःक्‍मान् खासे़न् लोःन्‍दे़ॽओ,

थेआङ्‌भे़ल्‍ले़ इक्‍सादिङ् खाम्‍बेःक्‍मोबा के़रे़क्

मे़न्‍छाम् सुवाङ्‌हाॽग खे़ने़ॽ के़मनासिरो॥

निङ्‌वाॽफुमाङ्‌ङिल्‍ले़ निङ्‌मिहाॽ हारि चाःत्‍तुसिर फाॽआङ् पेलि फाक्‍मा

आसाफरे़ साप्‍तुबा निङ्‌वाॽफुसाम्‍लो

८३

निङ्‌वाॽफुमाङ्‌ङे, मे़म्‍बाःत्‍ते स्‍वाःत् मे़वये़न्‍ने़ॽओ,

खे़ने़ॽ मे़म्‍बाःत्‍ते आम्‍भा मे़युङे़न्‍ने़ॽओ,

खे़ने़ॽ थेआङ् मे़न्‍जोःक्‍के मे़म्‍बाःत्‍ते

मे़वये़न्‍ने़ॽओ, निङ्‌वाॽफुमाङ्‌ङे!

२ ओमे़त्‍ते़ॽओ, खे़ने़ॽ के़निङ्‌मिहाॽ

मे़हे़न्‍छिङ्‌ङाङ् नाजाङ्‌जाङ् मे़वाॽरो,

हे़क्‍क्‍याङ् खे़ङ्‌हाॽरे़ खुनिॽ थे़गेक्‍पान्

चाङ्‌जाङ् मे़भोःक्‍खुआङ् मे़वाॽरो॥

३ खे़ङ्‌हाॽरे़ फे़न्‍निङ्‌वाॽ मे़इःत्‍तुआङ्

के़मनाहाॽ चे़न्‍नो थामासि पाःन्‍मे़दङ्‌घुरो,

हे़क्‍क्‍याङ् खे़ङ्‌हाॽरे़ खे़ने़ॽ मिङ्‌सोइङ्‌धाःङ्

के़बिरुसिबाहाॽ इजोओ थामासि इङ्‌मे़दङ्‌घुरो॥

४ खे़ङ्‌हाॽरे़ मे़बाःत्‍तु, “फे़रे़म्‍मे़ॽओ,

आनिॽ खे़ङ्‌हाॽरे़ खुनिॽ इस्राइल सुवाङ्‌ङिन् मे़क्‍खुम्‍लो,

हे़क्‍केलॽरिक् इस्राइल मे़प्‍मनाबा मिङ्‌ङिन्

सदादिङ्‌ले़ लागि निङ्‌वाॽ फेःन्‍लरो॥”

५ खे़ङ्‌हाॽ थिक्‍हुप् मे़बोङ्‌ङाङ् चे़म्‍भन् मे़जोःक्‍लो,

हे़क्‍क्‍याङ् खे़ने़ॽ के़दक्‍ले़ङ्‌वाओ

खे़ङ्‌हाॽ मे़धुक्‍सिङ्‌ङाङ् मे़बोःक्‍लो॥

६ ए़दोम के़युङ्‌बा मनाहाॽ नु इस्‍माइलिहाॽ,

मोआब के़युङ्‌बा मनाहाॽ नु हग्रिहाॽ,

७ गबालिहाॽ, आम्‍मोनिहाॽ, अमालेकिहाॽ,

पलिस्‍तिहाॽ हे़क्‍क्‍याङ् तुरोसबा मनाहाॽ

थिक्‍हुप् मे़बोःक्‍खे़आङ् मे़वाॽरो॥

८ अस्‍सुर लाजेःन्‍नाङ् खे़ङ्‌हाॽनु तङ्‌सिङ्‌ङाङ् वाॽरो,

लुतरे़ कुमुॽइदाङ्‌साहाॽ खे़ल्‍ले़ फाॽरुसिरो॥  सेला

९ मिध्‍यानिहाॽ ताप्‍फे़ःल्‍लिक् के़मे़त्‍तुसिबा

कुइसिःक् खे़ङ्‌हाॽआङ् मे़त्‍ते़से़ॽओ,

हे़क्‍क्‍याङ् सिसरा नु याबिन्‍ने़न् किसोन

यङ्‌घङ्‌ङो के़मे़त्‍तुसिबा हे़क्‍केए चोगे़से़ॽओ॥

१० एन्‍दोर मे़प्‍मनाबा ते़न्‍नो खे़ङ्‌हाॽ के़मे़क्‍खुसिरो,

हे़क्‍क्‍याङ् खे़ङ्‌हाॽरे़ खुनिॽ थक्‍हाॽ

खाम्‍मो किरे़आङ् ने़स्‍से़रो॥

११ ओरेब नु जएबे़न् के़मे़त्‍तुसिबा कुइसिःक्

खे़ङ्‌हाॽरे़ खुनिॽ लाम्‍लोबाहाॽआङ्

हाबा हे़क्‍केए मे़त्‍ते़से़ॽओ॥

जे़बहःन् नु सल्‍मुने़न् कुइसिःक् खे़ङ्‌हाॽरे़ खुनिॽ

के़रे़क् युक्‍साबाहाॽ हारि चाःत्‍ते़से़ॽओ॥

१२ खे़ङ्‌हाॽरे़ अक्‍खे मे़बाःत्‍तुरो,

“निङ्‌वाॽफुमाङ्‌ङिल्‍ले़ कुलाजेन् आनिॽइन् चोगुम्‍लो॥”

१३ आनिङ्‌वाॽफुमाङ्‌ङे, खे़ङ्‌हाॽ लाप्‍फुमनाबा

यान् कुइसिःक् चोगे़से़ॽओ

हे़क्‍क्‍याङ् साम्‍मिःत्‍तिल्‍ले़ फे़सु तेॽरुबा

याॽसिप् हे़क्‍के से़से़देसे़से़ॽओ॥

१४ मिःल्‍ले़ ताम्‍भुङ् याक्‍ला थ्‍यःङ् पोङ्‌बा हे़क्‍के

हे़क्‍क्‍याङ् थे़गु

फाःत्‍त्राःल्‍ले़ मिदिक्‍पा कुइसिःक्‍के

१५ खइक् खइक् के़इक्‍सिङ्‌बा सुरित्

केजङ्‌ङिल्‍ले़ खे़ङ्‌हाॽ नाःत्‍ते़से़ॽओ॥

हे़क्‍क्‍याङ् किप्‍मा के़घुबा के़साम्‍मित्

केजङ्‌ङिल्‍ले़ खे़ङ्‌हाॽ पगि मे़गिर याःन्‍दे़से़ॽओ॥

१६ सिरिङ्‌ममाल्‍ले़ खे़ङ्‌हाॽरे़ खुनिॽ नारान्

सिरेःप् सिरेःप् लॽर चोगे़ पिरे़से़ॽओ॥

हे़क्‍क्‍याङ् यहवे दाङ्‌बाए हे़क्‍केलॽरिक्

मनाहाॽरे़ खे़ने़ॽ के़म्‍गोःत्‍लरो॥

१७ खे़ङ्‌हाॽ सदादिङ् सिरिङ्‌ममो

मे़धाआङ् पगि मे़गिररो,

खे़ङ्‌हाॽ खुनिॽ चाःत्‍थि पेःक्‍काङ् मे़सिररो॥

१८ खे़ङ्‌हाॽरे़ खे़ने़ॽ यहवे दाङ्‌बाने़

फाॽआङ् कुसिङ् के़म्‍निःत्‍लरो,

इक्‍सादिङ् खाम्‍बेःक्‍मो खे़ने़ॽरक्

के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ने़

के़लॽबान् निङ्‌वाॽ मे़घोसुररो॥

निङ्‌वाॽफुमाङ्‌ङिल्‍ले़ कुहिम्‍मो पेःक्‍मा निङ्‌वाॽ

साम्‍लो के़हुॽबाल्‍ले़ कुलागि गित्‍तिथ कुइसिःक् कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो

८४

मुक्‍साम्‍दाङ्‌बा यहवे दाङ्‌बाए,

के़युङ्‌मा ते़न्‍निङ्‌ग आक्‍खे़न् साॽरिक् नुबाबे!

२ आङ्‌गाॽग बा खे़प्‍मोए वाॽमा आसिराॽ थाङ्‌लो,

यहवे दाङ्‌बे़ल्‍ले़ कुहिम्‍मो युङ्‌मा

आङ्‌गाॽ साॽरिक् आनिङ्‌वाॽ वाॽरो॥

ने़त्‍तिगे़न् हिङ्‌मन् के़बिबा निङ्‌वाॽफुमाङ्‌ङो

आधक् नु आयाम्‍साम्‍लाम्

आङ्‌गाॽ सःत्‍ताआङ् साम्‍लोआरो॥

३ मुक्‍साम्‍दाङ्‌बा यहवे दाङ्‌बाए,

आनिङ्‌वाॽफुमाङ् नु आहाङ्‌ङे,

खे़ने़ॽओ ले़त्‍ति तोःम्‍मादे़न्‍निल्‍ले़

कुबेसाङ् माक्‍चे़रे़ पुहाॽरे़ हाप् मे़जोगुरो॥

हे़क्‍क्‍याङ् कःङ्‌धिङ्‌नाहाॽरे़आङ् आबाङे हिम् मे़गत्‍तुरो

खे़ब्‍याङ् खुनिॽ साहाॽ खे़न् ले़त्‍ति

तोःम्‍मादे़न्‍निल्‍ले़ कुबेसाङ् मे़युक्‍खुसिरो॥

४ खे़ने़ॽ के़युङ्‌मादे़न्‍नो के़वाॽबाहाॽ मुॽइसाबासिरो,

खे़ङ्‌हाॽरे़ सदादिङ् खे़ने़ॽ के़नारा मे़भोसुरो॥  सेला

५ खे़ने़ॽलाम्‍बा के़धुम्‍बा के़बोङ्‌बाहाॽ मुॽइसाबासिरो,

खे़ङ्‌हाॽरे़ सियोन कोःक्‍माओ के़दुम्‍से़ पेःक्‍मा

निःन्‍धो मे़जोगुआङ् मे़वाॽरो॥

६ खे़ङ्‌हाॽ बाका ने़वाला मे़प्‍मनाबा

सेःङ्‌घालाम्‍बा मे़बेःक्‍किल्‍ले़ खे़प्‍मो च्‍वाःत् पुन्‍लो,

चुङ्‌सिःक्‍मा ये़म् तगि के़धाबा वहित्‍तिल्‍ले़

खे़प्‍मो वाबाक्‍हाॽ तिम्‍लो॥

७ खे़ङ्‌हाॽ लाम्‍मो मे़बेःक्‍ल मे़बत्‍तिल्‍ले़

आल्‍लसाङ् के़धुम्‍बा मे़बोङ्‌लो,

हे़क्‍क्‍याङ् खे़ङ्‌हाॽरे़ सियोःन्‍नो

निङ्‌वाॽफुमाङ्‌ङिन् मे़निसुरो॥

८ मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङे,

आङ्‌गाॽ चोगुङ्‌बा पेलिगे़न् तुवान् खे़प्‍से़ॽओ,

याकुबरे़ कुनिङ्‌वाॽफुमाङ्‌ङे के़नाःन्

आङ्‌गाॽ ले़प्‍साङ् हिसे़ॽओ॥  सेला

९ आनिगे खो निङ्‌वाॽफुमाङ्‌ङे,

आनिगे हाङ्‌ङिन् ओमे़त्‍ते़ॽओ,

खे़ने़ॽ के़सेगुबान् मुॽइसाम् पिरे़ॽओ॥

१० वेॽ ते़न्‍नो हे़न्‍छिङ् ये़न् थारिक् वाॽमानुःल्‍ले़

खे़ने़ॽ के़हिम्‍मो थिक्‌ये़न्

वाॽमाए साॽरिक् नुबा चोक्‍लो,

कुइगे़भे़म्‍बाहाॽरे़ खुनिॽ हिम्‍मो वाॽमानुःल्‍ले़

निङ्‌वाॽफुमाङ्‌ङिल्‍ले़ कुहिम्‍मो

लाम्‍धेत् के़गोबा युङ्‌मा आनिङ्‌वाॽ वाॽरो॥

११ थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङिन्

आनिॽ हाङ्‌हाङ् के़मे़प्‍पा हाङ् नु से़ःप्‍सिङ्‌मादे़न्‍लो,

खुने़ॽ आनिॽ लुङ्‌माॽ आदुक्‍काङ्

मिङ्‌सो इङ्‌धाङ्‌नु मुॽइसाम् आबिरो॥

यहवे दाङ्‌बे़ल्‍ले़ से़क्‍खा लाम्‍मो लाङ्‌गे़घेःक्‍पाहाॽ

नुबा पाःन्‍हाॽलाम्‍बा लाःत्‍लाःत् आन्‍जोःक्‍ने़ल्‍लो॥

१२ मुक्‍साम्‍दाङ्‌बा यहवे दाङ्‌बाए,

खे़ने़ॽओ ताःक्‍पो के़जोःक्‍पा मनान् मुॽइसाबारो॥

लाजेॽओ नुॽमा तामा पोङ्‌ल फाॽआङ् पेलि फाक्‍मा

साम्‍लो के़हुॽबाल्‍ले़ कुलागि कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो

८५

यहवे दाङ्‌बाए, खे़ने़ॽ आबाङे के़लाजेन्

लुङ्‌माॽ के़दुक्‍तुआङ् वाॽरो,

हे़क्‍क्‍याङ् इस्राइल लाजेॽओ याम्‍मो

नुॽमादामान् के़नुःक्‍तु के़दारुआङ् वाॽरो॥

२ खे़ने़ॽ के़मनाहाॽरे़ खुनिॽ लायोहाॽ

ले़प्‍मि के़बिरुसिआङ् वाॽरो,

खे़ङ्‌हाॽरे़ खुनिॽ फे़न्‌याःम्‍बक्‍हाॽ खक्‍पे़त्

के़दे़प्‍तु के़बिरुसिआङ् वाॽरो॥  सेला

३ खे़ने़ॽ खे़ङ्‌हाॽनु याःक्‍ले़ॽमा के़ले़रुरो,

हे़क्‍क्‍याङ् के़सिक् पोःक्‍मा के़नाॽरे़आङ् वाॽरो॥

४ आनिगे से़न्‍लप्‍दाङ्‌बा निङ्‌वाॽफुमाङ्‌ङे,

आनिगे ले़प्‍साङ्‌बा के़सिक् पोःक्‍मान् खे़त्‍ते़दे़से़ॽओ,

हे़क्‍क्‍याङ् याम्‍मो आभोःक्‍खे़ॽओ॥

५ आनिगे़नु सदादिङ् के़सिक् मे़बोगे़न्‍ने़ॽओ,

आनिगे के़रे़क् मुॽइदाङ्‌साहाॽनु

आभे़ल्‍ले़साङ् के़याक् मे़ले़ॽरे़न्‍ने़ॽओ॥

६ आनिगे याम्‍मो याम्‍जाङ्‌वा आबिरे़ओ

हे़क्‍क्‍याङ् हाङ्‌हाङ् आमे़त्‍ते़ॽओ॥

हे़क्‍क्‍याङ् आनिगे, के़मनाहाॽरे़ के़नारा फोसुम्‍बे़रो॥

७ यहवे दाङ्‌बाए, आनिगे चक्‍मे़ल्‍लॽए

आभे़ल्‍ले़साङ् लुङ्‌माॽ आदुक्‍ते़ॽओ,

हे़क्‍क्‍याङ् आभाॽरे़ॽआङ् आसे़ःप्‍ते़ॽओ॥

८ यहवे दाङ्‌बा निङ्‌वाॽफुमाङ्‌ङिल्‍ले़

पाःत्‍तुबान् आङ्‌गाॽ खे़प्‍सुङ्‌लो,

आनिॽ कुमनाहाॽ ताप्‍फे़ःम्‍बा पाःन्‍नो आम्‍बत्‍ने़न्‍ने़भग्र

खुने़ॽ कुसेसे मनाहाॽ सनारुङ् पिमासि माङ्‌हुप् चोगुरो॥

९ से़क्‍खासाङ् खुने़ॽ मिङ्‌सो इङ्‌धाङ्

के़बिबाहाॽ से़ःप्‍मासिरे़ लागि खुने़ॽ निःत्‍ताङ् वाॽरो,

हे़क्‍क्‍याङ् आनिॽ लाजेॽओ कुमिमिदिङ्‌ङिन् वाॽरो॥

१० थधप् म़ेल्‍लॽमनाबा मिःम्‍जि नु नसाःन्‍साबा पाःन्‍निन् तङ्‌सिरो,

हे़क्‍क्‍याङ् साम्‌योबा नु सनारुङ्‌ङिन् थिक्‍हुप् पोङ्‌सिरो॥

११ नसाःन्‍साबा पाःन्‍निन् इक्‍सादिङ्

खाम्‍बेःक्‍मोलाम्‍बा थाःङ् लिङ्‌धाङ्‌लो,

हे़क्‍क्‍याङ् साम्‌योबा पाःन्‍निल्‍ले़

साङ्‌ग्राम्‍पेदाङ्‌लाम्‍बा यो ओमे़त्‍तुरो॥

१२ आत्‍तिन् पाःन्‍निन् नुबा चोक्

बा खे़न्‍ने यहवे दाङ्‌बे़ल्‍ले़ आबिरो,

हे़क्‍क्‍याङ् आनिॽ लाजेॽ इक्‍ताप्‍पो

यरिक् पोगुगे़न् कुजा थोःक्‍लो॥

१३ साम्‌योबाङ्‌ग खुने़ॽ कुदगि कुदगि पेःक्‍लो,

हे़क्‍क्‍याङ् खुने़ॽ कुलागि लत्‍छा लाम्‍धिक् यारिप् चोगुरो॥

निङ्‌वाॽफुमाङ्‌ङिल्‍ले़ आभाॽर फाॽआङ् पेलि फाक्‍मा

दाउदरे़ कुबेलि

८६

यहवे दाङ्‌बाए, चोगुङ्‌बा पेलिगे़न् तुवान् खे़प्‍से़ॽओ

हे़क्‍क्‍याङ् आङ्‌गाॽ नुगप् पिराङ्‌ङे़ॽओ,

थेआङ्‌भे़ल्‍ले़ के़साक्‍पो थ्‍याङ्‌ङाङ् याक्‍कारो

हे़क्‍क्‍याङ् आङ्‌गाॽ थेआङ् मे़गत्‍ताल्‍लो॥

२ आङ्‌गाॽ सिमालाम् थेःक्‍ताङ्‌ङे़ॽओ,

थेआङ्‌भे़ल्‍ले़ आङ्‌गाॽग के़से़वा के़जोःक्‍पाआरो॥

खे़ने़ॽग आङ्‌गाॽ आनिङ्‌वाॽफुमाङ्‌ने़रो,

आङ्‌गाॽ खे़ने़ॽ के़से़वारोबाआरो,

हे़क्‍क्‍याङ् खे़ने़ॽए के़से़ःप्‍पा फाॽआङ्

आङ्‌गाॽ नसान् चोगुङ्‌लो॥

३ यहवे दाङ्‌बाए, लुङ्‌माॽ तुक्‍ताङ्‌ङे़ॽओ,

थेआङ्‌भे़ल्‍ले़ ले़न्‍दिक् नाम्‍धाधा पेलि फाक्‍ने़रो॥

४ के़से़वारोबान् कुनिङ्‌वाॽ तार चोगे़ॽओ,

थेआङ्‌भे़ल्‍ले़ यहवे दाङ्‌बाए,

आबेलिगे़न् तुवान् खे़ने़ॽओ थाःङ् थाङ्‌सुङ्‌लो॥

५ यहवे दाङ्‌बाए, खे़ने़ॽ के़नुॽबा नु

याप्‍मि ले़प्‍मि के़बिबा के़जोःक्‍लो,

हे़क्‍क्‍याङ् खे़ने़ॽओ पेलिगे़न् तुवा के़जोःक्‍पाहाॽ

साॽरिक् लुङ्‌माॽ के़दुक्‍तुसिरो॥

६ यहवे दाङ्‌बाए, आबेलिन् खे़प्‍से़ॽओ,

हे़क्‍क्‍याङ् लुङ्‌माॽ तुक्‍ताङ्‌ङे़ॽ फाॽआङ्

चोगुङ्‌बा तुवाओ निङ्‌वाॽ पिरे़ॽओ॥

७ इनोगे़न् तुक्‍खेओ थाआल्‍ले़ खे़ने़ॽ उःत्‍ने़रो,

थेआङ्‌भे़ल्‍ले़ खे़ने़ॽ नुगप् के़बिआरो॥

८ यहवे दाङ्‌बाए, खे़ने़ॽ हे़क्‍तङ्‌बाग

आत्‍तिन्‍नाङ् माङ् होप्‍लो,

खे़ने़ॽ के़जोगुबा याःम्‍बक् हे़क्‍तङ्‌बा

आत्‍तिल्‍ले़आङ् चोःक्‍मा मे़न्‍छुक्‍के वाॽरो॥

९ यहवे दाङ्‌बाए, खे़ने़ॽ के़जोगुसिबा

इक्‍सादिङ् खाम्‍बेःक्‍मोबा के़रे़क् मे़न्‍छाम्

सुवाङ्‌हाॽ के़दगि मे़दाआङ् से़वा के़म्‍मे़त्‍लो,

हे़क्‍क्‍याङ् खे़ङ्‌हाॽरे़ के़मिङ् के़नारा मे़भोसुरो॥

१० थेआङ्‌भे़ल्‍ले़ खे़ने़ॽग पयम् यम्‍बा

मुक्‍साम्‍साबा के़जोःक्‍लो,

हे़क्‍क्‍याङ् निङ्‌वाॽ के़माबा याःम्‍बक्‍हाॽ के़जोगुरो॥

खे़ने़ॽए निङ्‌वाॽफुमाङ्‌ने़रो॥

११ यहवे दाङ्‌बाए, आङ्‌गाॽ के़लाम्‍मो

लाङ्‌घेःक्‍मा निसाम् हुॽराङे़ॽओ,

हे़क्‍केलॽरिक् से़क्‍खान् इःत्‍तुङ् नाःत्‍तुङ्‌लो॥

आङ्‌गाॽ खे़ने़ॽओ से़वा चोःक्‍मा निङ्‌वाॽ पिराङ्‌ङे़ॽओ,

हे़क्‍क्‍याङ् के़मिङ्‌सो के़धाःङ्‌सो चोगुङ्‌लो॥

१२ यहवे दाङ्‌बा आनिङ्‌वाॽफुमाङ्‌ङे,

काक् आनिङ्‌वाॽरे़ के़नारा फोसुङ्‌लो,

हे़क्‍क्‍याङ् सदादिङ् के़मिङ्‌सो के़धाःङ्‌सो चोगुङ्‌लो॥

१३ थेआङ्‌भे़ल्‍ले़ आङ्‌गाॽ चक्‍मे़ल्‍लॽए

लुङ्‌माॽ के़दुक्‍ताङ्‌ङाङ् वाॽरो,

आयाम्‍साम्‍मिन् खे़मा यङ्‌सङ्‌लाम्‍बा के़से़ःप्‍तुआङ् वाॽरो॥

१४ निङ्‌वाॽफुमाङ्‌ङे, आङ्‌दिङ् के़लॽबा मनाहाॽरे़

आङ्‌गाॽ हिप्‍मा फाॽआङ् मे़भत्‍तार मे़वारो,

हे़क्‍क्‍याङ् खे़ने़ॽ के़बान् मे़ङ्‌घे़म्‍नाबा

कुनिङ्‌वाॽ के़जिःप्‍पा मनाहाॽरे़

आङ्‌गाॽ से़प्‍मा फाॽआङ् मे़नाःत्‍तारो॥

१५ कर यहवे दाङ्‌बाए, खे़ने़ॽग लुङ्‌माॽ आदुक्‍तुक्‍पा नु

लुङ्‌गुम्‍साबा निङ्‌वाॽफुमाङ्‌ने़रो,

हने़ कुसिक् मे़म्‍बोःक्‍मनाबा, थधप् म़ेल्‍लॽमनाबा मिःम् के़मे़प्‍पा नु नसाःन्‍साबा के़जोःक्‍लो॥

१६ आङ्‌गाॽ ले़प्‍माङ् हिसिङ्‌ङे़ॽओ,

हे़क्‍क्‍याङ् लुङ्‌माॽ तुक्‍ताङ्‌ङे़ॽओ,

के़सेवारोमाल्‍ले़ कुस्‍सा आङ्‌गाॽ के़सेवारोबान्

मुक्‍साम् पिराङ्‌ङे़ॽआङ् से़ःप्‍ताङ्‌ङे़ॽओ॥

१७ यहवे दाङ्‌बाए, खे़ने़ॽग के़नुॽबा के़जोःक्‍लो,

खे़न् आङ्‌गाॽ ओसेःन्‍धाक्‍ताङ्‌ङे़ॽओ,

हे़क्‍केलॽरिक् आङ्‌गाॽ के़भाॽआबा नु

हाङ्‌हाङ् के़मे़त्‍ताबा पाःन्‍निन्

आङ्‌गाॽ याप्‍मि के़जिःप्‍पाहाॽरे़ मे़निसुआङ्

खे़ङ्‌हाॽ सिरिङ्‌ममो मे़धारो॥

निङ्‌वाॽफुमाङ्‌ङिल्‍ले़ कुये़क्‌यक्‍किल्‍ले़ कुमिङ्‌सो कुधाःङ्‌सो

कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो

८७

निङ्‌वाॽफुमाङ्‌ङिल्‍ले़ कुये़क्‌यक्‍किन्

खुने़ॽ आबाङे चोगुआङ् वाॽरो,

खे़न् सेसे कोःक्‍माओ ने़स्‍सुआङ् ने़रो॥

२ इस्राइल लाजेॽओ यरिक् वाॽमादे़न्‍हाॽ ने़रो,

यहवे दाङ्‌बे़ल्‍ले़ खे़न् ते़न्‍हाॽनुःल्‍ले़

यरुसले़म् ये़क्‌यक्‍किन् साॽरिक् लुङ्‌माॽ तुक्‍तुरो॥

३ निङ्‌वाॽफुमाङ्‌ङिल्‍ले़ कुये़क्‌यक्‍के खे़प्‍से़ॽओ,

खे़ने़ॽ के़याःम्‍बेओ नुःब्‍नुबा पाःन्‍हाॽ

खुने़ॽ चे़क्‍खुआङ् वाॽरो॥  सेला

४ “आङ्‌गाॽ आबान् के़घे़म्‍बा मिस्र नु बेबिलोन

लाजेॽ के़युङ्‌बाहाॽरे़ खुनिॽ मिङ्‌हाॽ साप्‍तुङ्‌लो,

हे़क्‍क्‍याङ् पलिस्‍ति, तुरोस नु कुस लाजेॽबा

मनाहाॽआङ् यरुसले़म के़युङ्‌बा

मनाहाॽनु कुदङ्‌बा चोगुङ्‌सिङ्‌लो॥”

५ यरुसले़ःम्‍मिल्‍ले़ कुमे़न्‍नो अक्‍तङ्‌बा पान् पोङ्‌लो,

“के़रे़क् मनाहाॽ हाबा खे़प्‍मोबासिएरो,

हे़क्‍क्‍याङ् के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ खे़न् मुॽइसाम् पिरुरो॥”

६ यहवे दाङ्‌बे़ल्‍ले़ मनाहाॽरे़ खुनिॽ मिङ्‌स्रा युक्‍खु पिरुसिरो,

हे़क्‍क्‍याङ् खे़ङ्‌हाॽ के़रे़क् यरुसले़ःम्‍मो

सामे़वाःन्‍छिङ्‌बा फाॽआङ् साप्‍तुरो॥  सेला

७ खे़ङ्‌हाॽ मुक्‍ला मे़मुङ्‌ल अक्‍खेलॽरिक् साम्‍मे़लोरो,

“आनिगे के़रे़क् मुॽइसाम्‍मिङ्‌ग यरुसले़ःम्‍लाम्‍बाए तारो॥”

निङ्‌वाॽफुमाङ्‌ङिल्‍ले़ आभाॽर फाॽआङ् पेलि फाक्‍मा

साम्‍लो के़हुॽबाल्‍ले़ कुलागि कोरहरे़ कुस्‍साहाॽरे़ मे़साप्‍तुबा निङ्‌वाॽफुसाम्‍लो॥ माहालाथ लिन्‍नोथ कुइसिःक् एज्रि एतानबा हेमानरे़ मस्‍किल कुसाम्‍लो

८८

यहवे दाङ्‌बा निङ्‌वाॽफुमाङ्‌ङे,

खे़ने़ॽए आङ्‌गाॽ आसे़न्‍लप्‍दाङ्‌बाने़रो,

खे़ल्‍ले़ चोगुल्‍ले़ आङ्‌गाॽ से़न्‍दिक्

ले़न्‍दिक् खे़ने़ॽ पेलि फाक्‍ने़रो॥

२ चोगुङ्‌बा आबेलिगे़न् तुवान् खे़प्‍से़ॽओ,

हाःप्‍पार आङ्‌गाॽ फाॽराङ्‌ङे़ॽओ

मे़त्‍ने़बा पाःन्‍नो निङ्‌वाॽ पिरे़ॽओ॥

३ आङ्‌गाॽग यरिक् इनोगे़न् तुक्‍खेओ

थ्‍याङ्‌ङाङ् वाॽआरो,

हे़क्‍क्‍याङ् आङ्‌गाॽ खे़मायङ्‌सङ्

निःत्‍ताङ् के़राङ्‌ङाङ् वाॽआरो॥

४ सिमा के़इःप्‍पा मनाहाॽ कुइसिःक्

आङ्‌गाॽआङ् मे़इःत्‍ताङ्‌ङाङ् वाॽरो,

हे़क्‍क्‍याङ् मे़न्‍धुम्‍मना नायोबा हे़क्‍के

आङ्‌गाॽ पोःक्‍खाङ्‌ङाङ् वाॽआरो॥

५ आङ्‌गाॽग कुसिवे़त्‍हाॽरे़ खुनिॽ लुम्‍मो

लाप्‍मे़भुसाङ्‌ङाङ् वाॽआरो,

मे़से़रुआङ् इपुङ्‌ङो मे़ने़स्‍सुबा कुसिवे़त्

कुइसिःक् पोःक्‍खाङ्‌ङाङ् वाॽआरो॥

आङ्‌गाॽग खक्‍पे़त् निङ्‌वाॽ के़भेःत्‍छाङ्‌ङाङ्

खे़ने़ॽलाम्‍बा कुभाॽ मे़घोआल्‍लो॥

६ आङ्‌गाॽग खे़मादिङ् यङ्‌सङ्‌ङो के़बाङ्‌साङ्‌लो,

मुहिःक्‍सो खाहिःक्‍सो खामाक् लुम्‍बाःत्‍तो

आङ्‌गाॽ लाप्‍के़भुसाङ्‌लो॥

७ के़सिक् पोःक्‍माल्‍ले़ युक्‍ताङ्‌ङाङ् वाॽआरो,

हे़क्‍क्‍याङ् के़याःक्‍ले़ॽमाल्‍ले़

आङ्‌गाॽ युःत्‍ताङ्‌ङाङ् वाॽआरो॥  सेला

८ आङ्‌गाॽग निःत्‍ताङ्‌बा आन्‍देङ्

आन्‍जुम्‍हाॽलाम्‍बा के़से़न्‍दाङ्‌ङाङ् वाॽआरो,

खे़ङ्‌हाॽरे़ मे़जिःत्‍तार के़जोगुआङ् वाॽरो॥

आङ्‌गाॽग खे़त्‍छिङ्‌मा मे़न्‍छुक्‍के

इजोओ थ्‍याङ्‌ङाङ् याक्‍कारो॥

९ इनोगे़न् तुक्‍खेःल्‍ले़ आङ्‌गाॽ आमिक्‍किन्

खादाप्‍तुआङ् नुरिक् खानिमा मे़सुक्‍काल्‍लो,

हे़क्‍क्‍याङ् यहवे दाङ्‌बाए, थिक्‌याःन्‍धक् आहुक्‍किन्

खे़ने़ॽ ले़प्‍माङ् सन्‍छुङ्‌ल पेलि फाक्‍ने़रो॥

१० खे़ने़ॽग के़सिबाहाॽरे़ लागि

निङ्‌वाॽ के़माबा याःम्‍बक्‍हाॽ के़जोगुबि?

हे़क्‍क्‍याङ् के़सिबाहाॽ मे़बोःक्‍काङ्

खे़ने़ॽ के़नारा मे़भोसुबिॽ?  सेला

११ इपुङ्‌ङो के़वाॽबाहाॽरे़ खे़ने़ॽ

मिःम्‍जिसाबा के़जोःक्‍पान् पाःप्‍मा मे़सुक्‍तुबि?

हे़क्‍क्‍याङ् मे़क्‍मा सिमादे़न्‍नो के़वाॽबाहाॽरे़

खे़ने़ॽ नसाःन्‍साबा के़जोक् के़लॽबा उवा मे़जोगुबि?

१२ निङ्‌वाॽ के़माबा के़याःम्‍बक्‍हाॽ

खामाक्‍दे़न्‍नो ओसेःन्‍दाङ् मे़बोङ्‌ने़ल्‍लो,

खे़ने़ॽ साम्‌योबा के़याःम्‍बक्‍हाॽ

निङ्‌वाॽ के़भेःम्‍बा लाजेॽओ निमे़धाःप्‍ने़ल्‍लो॥

१३ कर यहवे दाङ्‌बाए, आङ्‌गाॽग

फाॽराङ्‌ङे़ॽ फाॽआङ् खे़ने़ॽ उःत्‍ने़रो,

हे़क्‍क्‍याङ् तिबेलाबे तानाम् थप्‍मे पेलि फाक्‍ने़रो॥

१४ यहवे दाङ्‌बाए, थेआङ् के़नाॽआबाबे?

आङ्‌गाॽ के़निआल्‍ले़ थेआङ्

चिॽलिगे़न् के़नारान् के़जिक्‍खुबे?

१५ थाङ्‌बे़न् के़राङ्‌ङाङ्‌धोए आङ्‌गाॽ इनोगे़न्

तुक्‍खेओ थ्‍याङ्‌ङाङ् वाॽआरो,

हे़क्‍क्‍याङ् सिमालिङ्‌धो के़राङ्‌ङाङ् वाॽआरो॥

खे़ब्‍याङ् खे़ने़ॽ पगित् कित्‍ने़आङ्

आङ्‌गाॽ नासाङ्‌ङाङ् वाॽआरो॥

१६ खे़ने़ॽ के़याःक्‍ले़ॽमान् आङ्‌गाॽ

आसम्‍दाङ् चुक्‍ते़आङ् वाॽरो,

हे़क्‍क्‍याङ् किप्‍मा के़घुबा के़सिक् पोःक्‍माल्‍ले़

आङ्‌गाॽ मे़क्‍खाङ्‌ङाङ् वाॽआरो॥

१७ खे़न् के़सिक् पोःक्‍माल्‍ले़ ले़न्‍दिक् नाम्‍धाधा वदप्‍मा

च्‍वाःत्‍तिल्‍ले़ कुइसिःक् कबाङ्‌ङाङ् वाॽरो॥

हे़क्‍क्‍याङ् के़रे़क् पिसाङ्‌लाम्‍बा

खे़ल्‍ले़ आङ्‌गाॽ पन्‍छाङ्‌ङाङ् वाॽआरो॥

१८ आङ्‌गाॽग निःत्‍ताङ्‌बा आन्‍देङ् आन्‍जुम्‍हाॽ नु

आसिराॽगे़धाङ्‌बाहाॽलाम् के़से़न्‍दाङ्‌ङाङ् वाॽआरो॥

हे़क्‍क्‍याङ् वदप्‍मा आन्‍जुम्‍ग

खामाक्‍मान्‍लक् पोःक्‍खे़आङ् वाॽरो॥

निङ्‌वाॽफुमाङ्‌ङिल्‍ले़ दाउदे़न्‍नु चोगुबा माङ्‌हुप्

एज्रि एतानरे़ मस्‍किल कुसाम्‍लो

८९

यहवे दाङ्‌बाए, मनाहाॽ खे़ने़ॽ

लुङ्‌माॽ के़दुक्‍तुसिबा पाःन्‍निन्

साम्‍लोलाम्‍बा सदादिङ् पाःत्‍तुङ्‌लो,

खे़ने़ॽ नसाःन्‍साबा के़जोःक्‍पा पाःन्‍निन्

के़रे़क् मे़न्‍छाम् थाःक्‍हाॽ मे़त्‍तुङ्‌सिङ्‌लो॥

२ खे़ने़ॽग मनाहाॽ चक्‍मे़ल्‍लॽए

लुङ्‌माॽ के़दुक्‍तुसिबान् आङ्‌गाॽ पाःत्‍तुङ्‌लो,

हे़क्‍क्‍याङ् नसाःन्‍साबा के़जोःक्‍पा पाःन्‍निन्

साङ्‌ग्राम्‍पेदाङ् कुइसिःक् सदादिङ्

वाॽ फाॽआङ् आङ्‌गाॽ इङ्‌भोसुङ्‌लो॥

३ खे़ने़ॽ के़बाःत्‍तु, “आङ्‌गाॽ सेगुङ्‌बा मनाःन्‍नु

माङ्‌हुप् चोगुङ्‌ङाङ् वाॽआरो,

कङ्‌ग आङ्‌गाॽ आसेवारोबा दाउद हाङ्‌ङिन्‍नु

माङ्‌हे़क् चोगुङ्‌ङाङ् वाॽआरो–

४ ‘लत्‍छा के़मुइदाङ्‌साधिक्‍ले़ सदादिङ्

आभे़ल्‍ले़साङ् हाङ्‌युक् चोगुरो॥

हे़क्‍क्‍याङ् आङ्‌गाॽ के़सायोबोराहाॽ

सदादिङ् हाङ् चोगुङ्‌सिङ्‌लो॥’”  सेला

५ यहवे दाङ्‌बाए, खे़ने़ॽ के़जोगुबा निङ्‌वाॽ

के़माबा याःम्‍बक्‍हाॽ साङ्‌ग्राम्‍पेदाङ्‌ङो

के़वाॽबाहाॽरे़ साम्‍मे़मे़त्‍तुरो,

हे़क्‍क्‍याङ् खे़ने़ॽ नसाःन्‍साबा के़जोःक्‍पा पाःन्‍निल्‍ले़

कुयाःम्‍बेओ माङ्‌लाइङ्‌बाहाॽ साम्‍मे़लोरो॥

६ थेआङ्‌भे़ल्‍ले़ यहवे दाङ्‌बाए, साङ्‌ग्राम्‍पेदाङ्‌ङो

खे़ने़ॽ हे़क्‍तङ्‌बा आत्‍तिन्‍नाङ् होप्‍लो,

हे़क्‍क्‍याङ् साङ्‌ग्राम्‍पेदाङ्‌ङो खे़ने़ॽनु

कुदङ्‌बा हाःत्‍ताङ् होप्‍लो॥

७ माङ्‌लाइङ्‌बाहाॽरे़ खुनिॽ चुम्‍लुङ्‌ङो

निङ्‌वाॽफुमाङ्‌ङिन् मिङ्‌सो इङ्‌धाङ् मे़बिरुरो॥

खे़ङ्‌हाॽओ खुने़ॽए पयम् यम्‍बा

चोःक्‍काङ् के़रे़क्‍ले़ मे़गिरुरो॥

८ मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङे,

खे़ने़ॽ हे़क्‍तङ्‌बा मुक्‍साम्‍दाङ्‌बाग हाःत्‍ताङ् होप्‍लो,

यहवे दाङ्‌बाए, खे़ने़ॽग काक् पाःन्‍नो

नसाःन्‍साबा के़जोःक्‍लो॥

९ के़हुःक्‍पाङ् के़ने़बा वरःङ्‌सम्‍धाङ्

खे़ने़ॽ हाङ्‌युक् के़जोःक्‍लो,

खे़प्‍मो के़बोःक्‍पा वाभे़ल्‍ले़ङ्‌हाॽ

खे़ने़ॽ चिजि ये़म्‌ये़म् के़जोगुरो॥

१० खे़ने़ॽग वरःङ्‌ङो के़याक्‍पा किप्‍मा के़घुबा

राहाब मे़प्‍मनाबा आजाजाबान् के़यःप्‍सु के़से़रुरो,

हे़क्‍क्‍याङ् के़निङ्‌मिहाॽ यम्‍बा के़मुक्‍साम्‍मिल्‍ले़

के़रे़क् पिसाङ् पुबेलाप्‍सा के़से़सु के़देसुसिरो॥

११ साग्राम्‍पेदाङ्‌ङिन् खे़ने़ॽइन्‍लो,

हे़क्‍क्‍याङ् इक्‍सादिङ् खाम्‍बेःक्‍मान्‍नाङ् खे़ने़ॽइन्‍लो

हे़क्‍क्‍याङ् खाम्‍बेःक्‍मान् खे़ने़ॽ के़जोगुबारो॥

खे़ब्‍याङ् खे़प्‍मो के़वाॽबाहाॽ के़रे़क्

खे़ने़ॽए के़जोगुसिबारो॥

१२ थाङ्‌गे़त् नु लाङ्‌गे़त् पिसाङ्‌बा लाजेॽहाॽ

खे़ने़ॽए के़जोगुबारो,

हे़क्‍क्‍याङ् तबोर नु हेर्मोन कोःक्‍माहाॽआङ्

खे़ने़ॽ के़मिङ्‌ङो मे़सःत्‍ल साम्‍मे़लोरो॥

१३ खे़ने़ॽग साॽरिक् मुक्‍साम्‍साबा के़जोःक्‍लो,

हे़क्‍क्‍याङ् खे़ने़ॽ के़हुक्‍हाॽ मुक्‍साम्‍साबा चोःक्‍काङ्

थाःङ्‌धाःङ् पोगे़आङ् पत्‍लो॥

१४ साम्‌योबा नु कुदोःप्‍मा खासे़न् लोःम्‍मा

याःम्‍बक्‍को के़हाङ्‌युक्‍नान् युङ्‌लो,

हे़क्‍क्‍याङ् के़रे़क् के़याःम्‍बक्‍को थधप् म़ेल्‍लॽमनाबा मिःम्‍जि नु

नसाःन्‍साबा के़जोःक्‍पा पाःन्‍निन् निदे़त्‍लो॥

१५ खे़ने़ॽ के़नारा फोमा के़हुॽसिङ्‌बा

मे़न्‍छाम् याप्‍मिहाॽग मुॽइसाबासिरो,

यहवे दाङ्‌बाए, खे़ङ्‌हाॽग खे़ने़ॽ

के़ओःत्‍तिओ लाङ्‌मे़घेःक्‍लो॥

१६ खे़ङ्‌हाॽ ले़न्‍दिक् नाम्‍धाधा

खे़ने़ॽ के़मिङ्‌ङो मे़सःत्‍लो,

हे़क्‍क्‍याङ् साम्‌योबा के़याःम्‍बक्‍को

खे़ङ्‌हाॽ खुनिॽ निङ्‌वाॽ ताआङ् मे़वाॽरो॥

१७ थेआङ्‌भे़ल्‍ले़ खे़ने़ॽए खे़ङ्‌हाॽरे़

खुनिॽ मिमिदिङ् नु मुक्‍साम्‍ने़रो,

हे़क्‍क्‍याङ् हाबा खे़ने़ॽ के़लुङ्‌गुम्‍मिल्‍ले़

आनिगे के़धुम्‍बा नु निङ्‌मि

के़नाःम्‍बा याप्‍मि के़जोःक्‍लो॥

१८ यहवे दाङ्‌बाए, से़क्‍खाए आनिगे

याप्‍मि के़नाङ्‌बा के़धेःक्‍पा खो खे़ने़ॽरो,

हे़क्‍क्‍याङ् इस्राइलबा आनिगे सेसे

निङ्‌वाॽफुमाङ्‌ङिल्‍ले़ आनिगे हाङ्‌धिक्

याप्‍मि के़बिरे़आङ् वाॽरो॥

निङ्‌वाॽफुमाङ्‌ङिल्‍ले़ दाउदे़न्‍नु माङ्‌हुप् चोगु

१९ यरिक् ये़म् तगि नसाःन्‍साबा के़से़वारोबाहाॽ

सुफोधिक् के़बिरुसिआङ् अक्‍खे के़मे़त्‍तुसिरो,

“आङ्‌गाॽ लत्‍छा कुमिङ् के़दिःप्‍पा

थक्‍सुबाधिक् फाॽरुङ्‌ङाङ् वाॽरो,

आङ्‌गाॽ मनालुम्‍मोनु सेगुङ्‌बा लत्‍छा मनाधिक्

हाङ्‌युक्‍नान् पिरुङ्‌ङाङ् वाॽरो॥

२० आसे़वारोबा दाउदे़न् खोसुङ्‌ङाङ् वाॽरो,

सुत्‍थो आनिःङ्‌गेःल्‍ले़ हुःत्‍तुङ्‌ङाङ्

आङ्‌गाॽ हाङ् चोगुङ्‌ङाङ् वाॽरो॥

२१ आङ्‌गाॽ आभे़ल्‍ले़साङ् खुने़ॽ

मुक्‍साम् पिरुङ्‌ङाङ् फाॽरुङ्‌लो,

आमुक्‍साम्‍मिल्‍ले़ खे़न् के़धुम्‍बा चोगुङ्‌लो॥

२२ कुनिङ्‌मिहाॽरे़ खे़न् आप्‍फाल्‍ले़आङ् मे़न्‍नाःन्‍दुल्‍लो,

कुॽइगे़भे़म्‍बाहाॽरे़ खे़न्‍निन् आप्‍फाल्‍ले़आङ्

खुने़ॽ हारि मे़न्‍जाःत्‍तुल्‍लो॥

२३ खे़ल्‍ले़ कुनिङ्‌मिहाॽ आङ्‌गाॽ हिप्‍तुङ्‌सिङ्‌लो,

हे़क्‍क्‍याङ् खुने़ॽ के़जिःप्‍पाहाॽ के़रे़क् से़रुङ्‌सिङ्‌लो॥

२४ आङ्‌गाॽ खे़न् लुङ्‌माॽ तुक्‍तुङ्‌लो,

हे़क्‍क्‍याङ् खे़न्‍नु नसाःन्‍साबा पोङ्‌ङाआङ् वाॽआरो,

आङ्‌गाॽ खे़न् सदादिङ् थङ् के़नाःम्‍बा चोगुङ्‌लो॥

२५ खे़ल्‍ले़ कुहाङ्‌जुम्‍मिन् लुम्‍बा वरःङ् थारिक् फोसुङ्‌लो,

हे़क्‍क्‍याङ् खे़न् युफ्रेतिस यङ्‌घङ् थे़म्‍बा के़त्‍लो॥

२६ खे़ल्‍ले़ आङ्‌गाॽ अक्‍खे मे़त्‍तारो,

‘खे़ने़ॽ पानुदिङ् आम्‍बा नु आनिङ्‌वाॽफुमाङ्‌ने़रो,

हे़क्‍क्‍याङ् याप्‍मि के़से़ःप्‍पा याक्‍पेॽ नु

आङ्‌गाॽ आसे़न्‍लप्‍दाङ्‌बाने़रो॥’

२७ आङ्‌गाॽ खे़न् आस्‍सा तुम्‍बा चोगुङ्‌लो,

हे़क्‍क्‍याङ् इक्‍सादिङ् खाम्‍बेःक्‍कोबा

के़रे़क् हाङ्‌हाॽनुःल्‍ले़ यम्‍बा चोगुङ्‌लो॥

२८ खे़न् आभे़ल्‍ले़साङ् लुङ्‌माॽ तुक्‍तुङ्‌लो,

हे़क्‍क्‍याङ् खे़न्‍नु चोगुङ्‌बा माङ्‌हुप्‍पिन्

आङ्‌गाॽ सदादिङ् कुलिङ्‌दो के़त्‍लो॥

२९ खे़ल्‍ले़ कुस्‍सा कुएहाॽ आङ्‌गाॽ ताङ्‌साक्‍पान्

पप्‍पा हे़क्‍के सदादिङ् मे़वाॽर चोगुङ्‌सिङ्‌लो,

खे़ल्‍ले़ कुस्‍सा कुम्‍मे़न्‍छाॽहाॽओ

थिक्‍किधिक्‍क आभे़ल्‍ले़साङ् हाङ् पोङ्‌लो॥

३० “कर खे़ल्‍ले़ कुस्‍सा कुम्‍मे़न्‍छाॽहाॽरे़

आसाम्‌यो थिम्‍हाॽ मे़न्‍इःत्‍तुन् मे़न्‍नाःत्‍तुन्‍भग्र,

हे़क्‍क्‍याङ् मे़त्‍तुङ्‌सिङ्‌बा कुइसिःक् मे़न्‌वाॽने़न्‍भग्र,

३१ खे़ङ्‌हाॽरे़ आनिसाम्‍मिन् निङ्‌वाॽ मे़म्‍बिरुन्‍भग्र,

हे़क्‍क्‍याङ् आइङ्‌जाङ्‌हाॽ मे़न्‍इःत्‍तुन् मे़न्‍नाःत्‍तुन्‍ने़भग्र,

३२ खे़ङ्‌हाॽरे़ खुन्‍छिॽ लायोल्‍ले़ चोगुल्‍ले़

आङ्‌गाॽ खे़ङ्‌हाॽ खुम्‍सुङ्‌सिङ्‌लो॥

खे़ङ्‌हाॽरे़ मे़जोगुबा ताप्‍फे़ःम्‍बा याःम्‍बक्‍किल्‍ले़

कुले़क्‌वा खे़ङ्‌हाॽ तुक्‍खे चाःत्‍तुङ्‌सिङ्‌लो॥

३३ कर दाउदे़न् लुङ्‌माॽ तुक्‍मा मे़ले़त्‍तान्‍लो,

हे़क्‍क्‍याङ् खे़न्‍नु चोगुङ्‌बा नसाःन्‍बा

माङ्‌हुप्‍पिन् आङ्‌गाॽ के़त्‍तुङ्‌लो॥

३४ चोगुङ्‌बा माङ्‌हुप्‍पिन् से़क्‍खा के़त्‍तुङ्‌ङेरो,

हे़क्‍क्‍याङ् खे़न्‍नु चोगुङ्‌बा माङ्‌हुप्‍पिन्

लत्‍छाआङ् याङ्‌ना मे़नुःक्‍काल्‍लो॥

३५ आङ्‌गाॽ आबाङे सेसे आमिङ्‌ङो

सदादिङ्‌ले़ लागि माङ्‌हुप् चोगुङ्‌ङाङ् वाॽरो,

आप्‍फाल्‍ले़आङ् दाउदे़न्‍नु इङ्‌ले़क् मे़बाःत्‍ताल्‍लो॥

३६ खे़ल्‍ले़ कुधाःक्‍हाॽ सदादिङ्‌ले़ लागि मे़वाॽरो,

हे़क्‍क्‍याङ् नाम्‍मिन् ओःत्‍ताङ् पत्‍ल थारिक्

खे़ल्‍ले़ कुहाङ्‌जुम्‍मिन् से़ःप्‍तुङ् ओमे़त्‍तुङ्‌लो॥

३७ नसाःन्‍साबा साःक्‍खि कुइसिःक् ताङ्‌साक्‍पो

लाबे़न् आभे़ल्‍ले़साङ् पत्‍लो,

हाबाहे़क्‍के लॽरिक् खे़न् हाङ्‌जुम्‍मिन्

आभे़ल्‍ले़साङ् सदादिङ् वाॽरो॥”  सेला

हाङ्‌ङिन् हारिदाबाल्‍ले़ हाःप्

३८ कर खे़ने़ॽ आबाङे के़सेगुबा हाङ्‌ङिन्‍नु

खे़ने़ॽ के़सिक् पोगे़आङ् वाॽरो,

हे़क्‍क्‍याङ् खे़ने़ॽ खे़न् के़ले़रु के़देसुरो,

हे़क्‍क्‍याङ् के़नाॽरुआङ् वाॽरो॥

३९ खे़ने़ॽ आबाङे के़सेवारोबान्‍नु के़जोगुबा

माङ्‌हुप्‍पिन् मे़ङ्‌गे़प्‍मनाबा के़जोगुआङ् वाॽरो,

हे़क्‍क्‍याङ् खुने़ॽ कुदिचःन् ले़ःङ्‌वाओ

लाप्‍के़भुसुआङ् वाॽरो॥

४० खुने़ॽ कुये़क्‌यक्‍कोबा लुङ्‌धाक्‍हाॽ

खे़ने़ॽ के़लुःन्‍दु के़बिरुआङ् ने़रो,

हे़क्‍क्‍याङ् खुने़ॽ कुहाङ्‌यक् हिम्‍हाॽ

खाप्‍पुथ्‍यःङ् के़जोगु के़बिरुआङ् ने़रो॥

४१ खे़ॽयोलाम् लाङ्‌गे़घेःक्‍पा के़रे़क्‍ले़

खुने़ॽ कुसामा कुबुमाहाॽ मे़घुःत्‍तुरो,

खुने़ॽ कुहिम्‍बेसाङ्‌बा के़रे़क्‍ले़

खुने़ॽ ओमे़मे़त्‍तुआङ् मे़एःत्‍लो॥

४२ खे़ने़ॽ कुनिङ्‌मिहाॽरे़ खुने़ॽ

मे़नाःन्‍दुर के़जोगुआङ् वाॽरो,

हे़क्‍क्‍याङ् खे़ङ्‌हाॽ मे़सःत्‍ल के़याःन्‍दुसिआङ् वाॽरो॥

४३ खे़ने़ॽग खुने़ॽ कुदाभेहाॽ कुसुम्‍मे़न्‍दम्‍मना

के़जोगु के़बिरुआङ् वाॽरो,

हे़क्‍क्‍याङ् थङ्‌ङो हारिगे़दाबा के़जोगुआङ् वाॽरो॥

४४ खे़ने़ॽ कुहाङ् तक्‍काःत्‍तिन् के़नाप्‍तुआङ् वाॽरो,

हे़क्‍क्‍याङ् खुने़ॽ कुहाङ्‌युक्‍नान्

खाम्‍बाङ्‌ङो लाप्‍के़भुसुआङ् ने़रो॥

४५ खे़ने़ॽग खुने़ॽ थाङ्‌बे़न् वये़रए

काप्‍पोबा कुइसिःक् के़जोगुआङ् वाॽरो,

खुने़ॽ कुजाःत्‍थि के़देसु के़बिरुआङ् वाॽरो॥  सेला

से़ःप्‍सिङ्‌मारे़ लागि पेलिगे़न् तुवा

४६ यहवे दाङ्‌बाए, सदादिङ्‌ले़ लागि

खे़ने़ॽ आबाङे के़जिङ्‌सिङ्‌बाबि?

आभे़ल्‍ले़ थारिक् खे़ने़ॽ के़सिक्‍किन्

मि कुइसिःक् तिःप्‍पाबे?

४७ आङ्‌गाॽ आहिङ्‌मन्‍निन् साॽरिक्

ताङ् फाॽआङ् निङ्‌वाॽ इःत्‍ते़ॽओ,

खे़ने़ॽग के़सिबा के़बेःक्‍पा आनिगे

याप्‍मि के़जोगे़आङ् वाॽरो॥

४८ आभे़ल्‍ले़आङ् मे़न्‍छिए हात् हिङ्‌ङाङ् वाॽबे?

मनान् आभेलॽरिक् खे़मा यङ्‌सङ्‌ङोलाम्

याम्‍मो हिङ्‌मा सुक्‍पे?  सेला

४९ यहवे दाङ्‌बाए, तगि लुङ्‌माॽ के़दुक्‍ताङ्‌बा हे़क्‍के

आल्‍लो थेआङ् लुङ्‌माॽ के़न्‍दुक्‍कान्‍बाबे?

खे़ने़ॽ दाउदे़न्‍नु के़जोगुबा नसाःन्‍बा

माङ्‌हुप्‍पिन् आत्‍तान् पेबे?

५० यहवे दाङ्‌बाए, निङ्‌वाॽ इःत्‍ते़ॽओ,

आङ्‌गाॽ के़से़वारोबान् कुनामे़न्‍छाॽ

पोःक्‍खाङ्‌ङाङ् वाॽआरो,

इक्‍सादिङ् खाम्‍बेःक्‍मोबा के़रे़क्

मे़न्‍छाम् सुवाङ्‌हाॽरे़ खुन्‍छिॽ आप्‍तिक्‍हाॽ

आक्‍खेलॽरिक् थरुङ्‌ङाङ् वाॽआ

कन् पाःन्‍निन् निङ्‌वाॽ मे़भेःत्‍छे़न्‍ने़ॽओ॥

५१ यहवे दाङ्‌बाए, खे़ने़ॽ के़निङ्‌मिहाॽरे़

खे़ने़ॽ के़सेगुबा हाङ्‌ङिल्‍ले़ कुजाःत्‍थि मे़देसुरो॥

खे़न् आत्‍तान् पेःक्‍साङ्, खे़ङ्‌हाॽरे़

खुने़ॽ कुनामे़न्‍छाॽ मे़मे़त्‍तुरो॥

५२ यहवे दाङ्‌बे़ल्‍ले़ कुनारा सदादिङ्

आभे़ल्‍ले़साङ् फोसे़म्‍मे़ॽओ॥

आमिन्! आमिन्!

कुलक् लिसि

(निङ् सुम् ९०–0)

निङ्‌वाॽफुमाङ्‌ङिल्‍ले़ कुमना मोसारे़ कुबेलि

९०

यहवे दाङ्‌बाए, खे़ने़ॽग थाःक्‍थाःक् थारिक्

आनिगे वाॽमादे़न् के़बोःक्‍खे़आङ् के़वाॽरो॥

२ खे़ने़ॽग थे़गुहाॽ

चोःक्‍मानुःल्‍ले़ तगि के़वाॽबा

नुप्‍मे़न्‍दिङ् निङ्‌वाॽफुमाङ्‌ने़रो॥

हे़क्‍क्‍याङ् इक्‍सादिङ् खाम्‍बेःक्‍माल्‍ले़

नावागे़न् चइःत् ने़मानुःल्‍ले़ तगि

सदादिङ् के़वाॽबा निङ्‌वाॽफुमाङ्‌ने़रो॥

३ खे़ने़ॽ मनाहाॽ खाम्‍हिःक्‍को के़नुःक्‍तु के़देसुसिरो,

हे़क्‍क्‍याङ् खे़ने़ॽ अक्‍खे के़मे़त्‍तुसिरो,

“मे़न्‍छाम्‍सासे, खाम्‍मोए नुःक्‍खे़म् पेगे़म्‍मे़ॽओ॥”

४ थेआङ्‌भे़ल्‍ले़ खे़ने़ॽ के़लागि तङ्‌बे हे़न्‍छिङ्

थिक्‍किन् के़बेःक्‍पा थिक्‌ये़न् हे़क्‍केरक्‍लो,

इग्र से़न्‍दिक्‍पा कुमुक्‍थिक् कुइसिःक्‍लक्‍लो॥

५ खे़ने़ॽग मे़न्‍छाम् याप्‍मिहाॽरे़ खुनिॽ

हिङ्‌मन्‍निन् से़प्‍माङ् हे़क्‍के के़नुप्‍सु के़बिरुसिरो॥

खे़ङ्‌हाॽग ताःन्‍छोगे़न् तानाम्

के़लिङ्‌बा याःन्‍सुङ् कुइसिःक्‍सिरो॥

६ खे़ङ्‌हाॽग तानाम् चाङ्‌जाङ् मे़लॽमे़धाङ्‌लो,

हे़क्‍केसाङ् युःन्‍छिक् मे़हेआङ् इमे़ले़म्‍लो॥

७ आनिगे़ग के़सिक् पोःक्‍मारे़ मे़गिगे़रो,

हे़क्‍क्‍याङ् साॽरिक् के़याक् ले़ॽमारे़

आनिगे पगि किसिगे़रो॥

८ आनिगे लायोन्‍ग के़दगाङ् के़ने़स्‍सुरो,

आनिगे स्‍वाःत्‍ताङ् चोःक्‍मनाबा फे़न्‌याःम्‍बक्‍हाॽ

निगे़दे़प्‍पादे़न्‍नो ओसेःन्‍दाङ् के़जोगुरो॥

९ खे़ने़ॽ के़सिक् पोःक्‍मारे़ आनिगे

थिक्‌याःन्‍धक्‍पा ये़म्‍हाॽ पेःक्‍लो,

याःप्‍मारे़ याःप्‍मारे़ आनिगे तङ्‌बे लावा पेःक्‍लो॥

१० आनिॽग तङ्‌बे नुबोङ् थारिक् आहिङ्‌लो,

के़धुम्‍बा आबोङ्‌ने़भग्र तङ्‌बे ये़प्‍पोङ् आगे़त्‍लो॥

हे़क्‍केसाङ् खे़ल्‍ले़ग हिङ्‌मन्‍नो तुक्‍खे नु लाक्‍खेरक् तारुरो,

हे़क्‍क्‍याङ् थाःक् सॽआङ् आनिॽग आमासिङ् आबेःक्‍लो॥

११ खे़ने़ॽ के़सिक् पोःक्‍माल्‍ले़ मुक्‍साम्‍मिन्

आत्‍तिल्‍ले़ निसुआङ् वाॽबे?

खे़ने़ॽ के़याक्‍ले़ॽमाल्‍ले़ आक्‍तङ्‌बा किमान् तारु

के़लॽबान् आत्‍तिल्‍ले़ निङ्‌वाॽ खोसुआङ् वाॽबे?

१२ आनिगे आक्‍खे़न्‍धिक् हिङिगे़बे खे़न् पाःन्‍निन् कुसिङ् निःप्‍मा आहुॽरे़ॽओ,

हे़क्‍केलॽरिक् आनिगे सिक्‍कुम्‍दिङ् निङ्‌वाॽ के़गप्‍पा चाःप्‍पा पोःक्‍खिगे़ररो॥

१३ यहवे दाङ्‌बाए, आनिगे ले़प्‍माङ् नुःक्‍खे़ॽओ,

के़सिक्‍किन् नःम्‍नःम्‍बा मे़त्‍ते़ॽओ,

आनिगे के़सेवारोबाहाॽ लुङ्‌माॽ आदुक्‍ते़ॽओ॥

१४ तानाम्‍धक्‍मा चक्‍मे़ल्‍लॽए लुङ्‌माॽ आदुक्‍ते़ॽआङ्

आनिगे निङ्‌वाॽ तासे़ॽओ,

हे़क्‍केलॽरिक् साम्‍लोमा सुक्‍तिगे़आङ्

आनिगे हिङ्‌हिङ् सःत्‍तिगे़ररो॥

१५ आनिगे़ग यरिक् तङ्‌बे थारिक्

खे़ने़ॽ याप्‍मि तुक्‍खे के़जाःत्‍ते़रो,

आल्‍ल हाबा खे़म्‍म्‍याक्‍के यरिक्

आनिगे सःत्‍तिगे़र आयाःन्‍दे़ॽओ॥

१६ खे़ने़ॽ के़सेवारोबाहाॽरे़ के़मुक्‍साम्‍गे़न्

याःम्‍बक्‍हाॽ निमा मे़घोसुररो,

आनिगे मुॽइदाङ्‌साहाॽरे़ के़मिमिदिङ्‌ङिन्

ओमे़प्‍मा मे़घोसुररो॥

१७ यहवे दाङ्‌बा आनिगे निङ्‌वाॽफुमाङ्‌ङे,

आनिगे लुङ्‌माॽ आदुक्‍ते़ॽओ,

आनिगे याःम्‍बक्‍को कुसाङ् के़लबा आजोगे़ॽओ,

ओरो, आनिगे चोगुम्‍बे़ पाःत्‍तुम्‍बे़बा याःम्‍बक्‍हाॽ

कुलिङ्‌दो के़त्‍ते़ आबिरे़ॽओ॥

निङ्‌वाॽफुमाङ्‌ङिल्‍ले़ आनिॽ लुङ्‌माॽ आदुक्

९१

आत्‍तिन् मनान् के़रे़क्‍नुःल्‍ले़ यम्‍बा

निङ्‌वाॽफुमाङ्‌ङिल्‍ले़ कुगम्‍ब्राङ्‌ङो वाॽ,

खे़न् मनान् मुक्‍साम्‍दाङ्‌बाल्‍ले़ से़ःप्‍तुआङ् वाॽरो॥

२ खे़ल्‍ले़ यहवे दाङ्‌बान् अक्‍खे मे़प्‍मा सुक्‍तुरो,

“आङ्‌गाॽ आइःम्‍सिङ्‌मा नु याप्‍मि

कम्‍ब्राङ् के़मे़प्‍पा यक् खे़ने़ॽएरो,

खे़ने़ॽग आङ्‌गाॽ आनिङ्‌वाॽफुमाङ्‌ने़रो,

आङ्‌गाॽ आनिङ्‌वान् खे़ने़ॽओ युक्‍खुङ्‌लो॥”

३ से़क्‍खाए खुने़ॽ सावागे़म्‍बाल्‍ले़ कुइजोओ

मे़न्‍धाए खे़ने़ॽ ताङ्‌गे़से़ःप्‍लो,

हे़क्‍क्‍याङ् आसिसिबा तुक्‍मा लाःक्‍मा मे़न्‍दुम्‍मे

खे़ने़ॽ कम्‍ब्राङ् के़मे़त्‍लो॥

४ निङ्‌वाॽफुमाङ्‌ङिल्‍ले़ कुलाप्‍पिल्‍ले़ के़गुप्‍लो,

हे़क्‍क्‍याङ् खुने़ॽ कुलाप् सिगाङ् मे़न्‍जोःन्‍ने

मे़ङ्‌गाःन्‍ने इःम्‍सिङ्‌मादे़न् के़घोसुरो॥

खुने़ॽ नसाःन्‍साबा चोःक्‍पाल्‍ले़

के़से़ःप्‍पाङ् कम्‍ब्राङ् के़मे़त्‍लो॥

५ निङ्‌मिहाॽरे़ से़न्‍दिक् चघप् के़म्‍भत्‍तिल्‍ले़

खे़ङ्‌हाॽ किप्‍मासि के़बोङ्‌बा होप्‍लो,

हे़क्‍क्‍याङ् ले़न्‍दिक् के़बे़बा के़दाबा तोःङ्‌हाॽनु

खे़ने़ॽ किमा मे़बोङ्‌ने़ल्‍लो॥

६ माक्‍चिगे़न् खादाम्‍मो ताप्‍फे़ःम्‍बा

माङ्‌दुक्‍मा तासाङ् के़ङ्‌गिने़ल्‍लो,

हे़क्‍क्‍याङ् ले़न्‍दिक् मसेरा के़दाबा याप्‍मि

के़से़प्‍पा मिन्‍देॽ पोःक्‍साङ् के़यङ्‌मा मे़गे़त्‍ने़ल्‍लो॥

७ के़बेसाङ् हे़न्‍छिङ्‌धिक् मनाहाॽ मे़जोःन्‍लो

हे़क्‍क्‍याङ् के़घिरि थिबोङ् हे़न्‍छिङ्

मनाहाॽ चोःम्‍माआङ् सिमा मे़सुक्‍लो,

कर खे़ने़ॽग थेआङ् के़ल्‍लॽने़ल्‍लो॥

८ कुइगे़भे़म्‍बाहाॽरे़ मे़दुमुबा खुम्‍दिङ्‌ङिन्

खे़ने़ॽ आबाङे के़मिक्‍किल्‍ले़ के़निसुरो॥

९ यहवे दाङ्‌बान् खे़ने़ॽ के़से़ःप्‍सिङ्‌मादे़न्

के़जोगुआङ् के़वाॽरो,

हे़क्‍क्‍याङ् के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिन्

के़इःम्‍सिङ्‌मादे़न् के़जोगुआङ् के़वाॽरो॥

१० हे़क्‍केःल्‍ले़ खे़ने़ॽ आक्‍तङ्‌बा

तुक्‍खे लाक्‍खेआङ् के़न्‍दुमुल्‍लो,

हे़क्‍क्‍याङ् के़हिम्‍बेसाङ् मिन्‍देॽ नु

तुक्‍मा लाःक्‍मा मे़दाने़ल्‍लो॥

११ खे़ने़ॽ आत्‍तान् के़बेःक्‍काङ् के़वाॽसाङ्

निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽ मुरा मे़त्‍तुसिरो,

हे़क्‍क्‍याङ् खे़ङ्‌हाॽरे़ खे़ने़ॽ कम्‍ब्राङ् के़म्‍मे़त्‍लो॥

१२ खे़ङ्‌हाॽरे़ खुनिॽ हुक्‍को थाःङ्‌धाःङ्‌ङे के़म्‍दाःक्‍लो,

हे़क्‍केलॽरिक् के़लाङ्‌ङिन् लुङ्‌ङो मे़धाम्‍सिङ्‌ङिन्‍लो॥

१३ खे़ने़ॽग खिरिङ्‌बाहाॽ नु याङ्‌हःक्‍हाॽ

लाङ्‌ङिल्‍ले़ चिदोॽ चिदोॽ के़दोॽरुसिरो,

हे़क्‍क्‍याङ् किप्‍मागे़घुबा खिरिङ्‌बाहाॽ नु असेःक्‍हाॽ

चिराक् चिराक् के़लाःक्‍तुसिरो॥

१४ यहवे दाङ्‌बे़ल्‍ले़ अक्‍खे पाःत्‍तुरो,

“मिःम् मे़त्‍ताङ्‌बाल्‍ले़ चोगुल्‍ले़ खे़न् सेःप्‍तुङ्‌लो,

खे़ल्‍ले़ यहवे दाङ्‌बा फाॽआङ् मे़त्‍ताङ्‌बाल्‍ले़

चोगुल्‍ले़ आङ्‌गाॽ खे़न् नाङुङ् थेःक्‍तुङ्‌लो॥

१५ खे़ल्‍ले़ उःत्‍ताल्‍ले़ खुने़ॽ पाःन्‍छाःत्‍तुङ्‌लो,

खे़न् ये़त्‍तुक्‍खे चाःल्‍ले़ चुम् मे़त्‍तुङ्, तेःङ् मे़त्‍तुङ्‌लो,

मिङ्‌सो थाःङ्‌सोनु खे़न् से़ःप्‍तुङ्‌लो॥

१६ खे़न् कुधाःक् चाॽर याःन्‍दुङ्‌ङाङ् कुनिङ्‌वाॽ तासुङ्‌लो,

हे़क्‍क्‍याङ् आसे़न्‍लप्‍पिन् खुने़ॽ ओसेःन्‍धाक्‍तुङ्‌लो॥”

निङ्‌वाॽफुमाङ्‌ङिल्‍ले़ कुनारा फोमा साम्‍लो

नाःम्‍सिङ्‌मा ये़न्‍निल्‍ले़ लागि निङ्‌वाॽफुसाम्‍लो

९२

यहवे दाङ्‌बान् मिङ्‌सो इङ्‌धाङ् पिमाग

साॽरिक् नुबा चोःक्‍लो,

हे़क्‍क्‍याङ् साम्‍लोनु के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ कुनारा फोमा खे़म्‍दुरो॥

२ तानाम् थप्‍मा लुङ्‌माॽ के़दुक्‍काबा पाःन्‍निन्

आङ्‌गाॽ पाःत्‍तुङ्‌ल साम्‍लोआरो,

हे़क्‍क्‍याङ् से़न्‍दिक् थक्‍मा खे़ने़ॽ नसाःन्‍साबा

के़जोःक्‍पा पाःन्‍निन् इङ्‌भन् चोगुङ्‌लो॥

३ के़नारा फोसुङ्‌ल तुःङ्‌गेन् हिप्‍तुङ्‌लो

हे़क्‍क्‍याङ् अन्‍मेन् मुक्‍खुङ्‌लो॥

४ थेआङ्‌भे़ल्‍ले़ यहवे दाङ्‌बाए, के़याःम्‍बक्‍किल्‍ले़

आसिक् के़सम्‍बा चोगाङ्‌लो,

के़जोगुबा पाःन्‍निल्‍ले़ पसःत्‍के़सःप्‍पार

साम्‍गे़लोबा चोगाङ्‌लो॥

५ यहवे दाङ्‌बाए, के़याःम्‍बक्‍हाॽग

साॽरिक् यम्‍बा चोक्‍लो,

खे़ने़ॽ के़इःत्‍तुबा पाःन्‍हाॽग

कुसिङ् निःप्‍मा के़साक्‍पा चोक्‍लो॥

६ खासिङ् मे़न्‍निःप्‍मनाबाल्‍ले़ कन् पाःन्‍निन्

कुसिङ् निःप्‍मा मे़सुक्‍तुन्‍लो,

कन् पाःन्‍निन् अदङ् मनाःल्‍ले़ मे़ले़सुन् मे़निसुन्‍लो–

७ ताक्‍के़भे़ॽबाहाॽ यान् कुइसिःक् मे़बोमे़धाङ्‌लो,

हे़क्‍क्‍याङ् कुइगे़भे़म्‍बा मनाहाॽ मे़नुॽमे़दासाङ्

खे़ङ्‌हाॽग के़रे़क् मे़मे़क्‍लो॥

८ कर यहवे दाङ्‌बाए, खे़ने़ॽग सदादिङ्

आभे़ल्‍ले़साङ् थाःङ् के़युङ्‌लो,

९ खे़ने़ॽ के़रे़क् के़निङ्‌मिहाॽ हारिमे़दा

फाॽआङ् आनिगे निसुम्‍बे़रो,

के़निङ्‌मिहाॽ खक्‍पे़त् मे़सिरो,

फे़न्‌याःम्‍बक् के़जोःक्‍पाहाॽ के़रे़क्

फुत्‍लुम् थ्‍यःङ् मे़से़ मे़बेःक्‍लो॥

१० ताम्‍भुङ्‌ङो के़याक्‍पा कुम्‍बाबा साम्‍बित्

कुइसिःक् के़धुम्‍बा के़जोगाङ्‌ङाङ् वाॽआरो,

हे़क्‍क्‍याङ् खे़ने़ॽ आबाङे के़मना पोङ्‌से़

आङ्‌गाॽ के़सेगाङ्‌ङाङ् वाॽरो॥

११ आनिङ्‌मिहाॽ हारिमे़द्‌ये़बान्

आङ्‌गाॽ निसुङ्‌ङाङ् वाॽरो,

आङ्‌गाॽनु के़घेबा के़धक्‍पाहाॽ मे़नाःत्‍तु

मे़देसुसि के़लॽबा खे़प्‍सुङ्‌ङाङ् वाॽरो॥

१२ साम्‌योबाहाॽ खे़बक्‍सिङ् हे़क्‍के

चिनॽनॽ मे़लॽमे़धाङ्‌लो,

हे़क्‍क्‍याङ् ले़बनाननोबा साम्‍माङ्‌सिङ् हे़क्‍के

खे़ङ्‌हाॽ मे़बोमे़धाङ्‌लो॥

१३ खे़ङ्‌हाॽग यहवे दाङ्‌बे़ल्‍ले़ कुहिम्‍मो

लेःप्‍मनाबा सिङ् कुइसिःक् मे़जोःक्‍लो,

खे़ङ्‌हाॽ आनिॽ निङ्‌वाॽफुमाङ्‌ङिल्‍ले़

कुहिम्‍मो मे़बोमे़धाङ्‌लो॥

१४ खे़ङ्‌हाॽग खदाक्‍मि मे़दुम्‍साङ्

काक् पाःन्‍नो मे़नुॽमे़दारो,

हे़क्‍क्‍याङ् सदादिङ् चिनॽनॽ के़लॽबा

मे़बोङ्‌ङाङ् कुजाॽ के़धोःक्‍पा मे़बोङ्‌लो॥

१५ खे़ङ्‌हाॽरे़ अक्‍खे मे़बाःत्‍तुरो,

“निङ्‌वाॽफुमाङ्‌ङिन् के़नुॽबा चोक्‍लो,

खुने़ॽग आङ्‌गाॽ आसे़न्‍लप्‍दाङ्‌बा याक्‍पेॽरो

हे़क्‍क्‍याङ् खुने़ॽओ ताप्‍फे़ःम्‍बा पान् थेआङ् होप्‍लो॥”

निङ्‌वाॽफुमाङ्‌ङिन् पयम् यम्‍बा हाङ्

९३

यहवे दाङ्‌बे़ल्‍ले़ हाङ्‌युक् चोगुरो,

खुने़ॽग मिमिदिङ्‌ले़ काबुबा चोक्‍लो,

हे़क्‍क्‍याङ् मुक्‍साम्‍साबा चोक्‍लो॥

इक्‍सादिङ् खाम्‍बेःक्‍माल्‍ले़

कुबुङ्‌ङिन् थधप् मे़लॽने़न्‍लो,

खे़न् आभे़ल्‍ले़आङ् मे़मुन्‍ने़ल्‍लो॥

२ खे़ने़ॽ के़हाङ्‌युक्‍नाःङ्‌ग तोलिङ्‌सोमुआङ्‌धोए

युक्‍सिङ् पोःक्‍खाआङ् वाॽरो,

खे़ने़ॽग उनाहुरि उनाहुरिआङ्‌धोए के़वाॽरो॥

३ यहवे दाङ्‌बाए, वरःङ्‌हाॽ उःक्‍तुथाङे़आङ् ने़रो,

ते़मे़न्‍दिङ् वरःङ्‌हाॽओ वाभे़ल्‍ले़ङ्‌हाॽ

पोगे़आङ् सःक्‍काङ् ने़रो॥

खे़प्‍मो के़बोःक्‍पा वाभे़ल्‍ले़ङ्‌हाॽ किप्‍मा

पघुघुर छिम्‍लिङ् छिम्‍लिङ् लॽरो॥

४ यहवे दाङ्‌बान् साङ्‌ग्राम्‍पेदाङ्‌ङो

पयम् यम्‍बा चोःक्‍काङ् हाङ्‌युक् चोगुरो,

ते़मे़न्‍दिङ् वरःङ्‌ङिन् सःक्‍पानुःल्‍ले़आङ् यम्‍बा,

वरःङ्‌ङोबा किप्‍मा के़घुबा वाभे़ल्‍ले़ङ्‌नुःल्‍ले़आङ्

मुक्‍साम्‍साबा पोङ्‌ङाङ् खुने़ॽ हाङ्‌युक् चोक्‍लो॥

५ यहवे दाङ्‌बाए, खे़ने़ॽ के़धिम्‍हाॽ आभे़ल्‍ले़साङ् वाॽरो,

हे़क्‍क्‍याङ् के़हिम्‍मिन् सदादिङ् सेसेबा चोक्‍लो॥

निङ्‌वाॽफुमाङ्‌ङिल्‍ले़ के़रे़क् मनाहाॽ कुदोःप्‍मा खासे़न् लोःन्‍दु पिरुसि

९४

यहवे दाङ्‌बाए, मना खुम्‍दिङ् के़बिबा निङ्‌वाॽफुमाङ्‌ङे,

खे़ने़ॽग कुले़क्‌वा के़नुःक्‍पा निङ्‌वाॽफुमाङ्‌ने़रो॥

खे़ने़ॽ के़घासे़न् लोःम्‍मा मिमिदिङ्‌गे़न्

के़ओःत्‍तिन् ओसेःन्‍दाङ् चोगे़ॽओ॥

२ के़रे़क् मे़न्‍छाम् याप्‍मिहाॽ खासे़न्

के़जोःक्‍पा खासे़न्‍दाङ्‌बाए! पोगे़ॽओ,

हे़क्‍क्‍याङ् आङ्‌दिङ् के़लॽबाहाॽरे़

तुम्‍मा के़बोङ्‌बा पाःन्‍हाॽ मे़दुमुर याःन्‍दे़से़ॽओ॥

३ यहवे दाङ्‌बाए, आभे़ल्‍ले़ थारिक्

ताक्‍के़भे़ॽबाहाॽ मे़सःप्‍पाबे?

कुइगे़भे़म्‍बाहाॽ आक्‍ख्‍यारिक्

इरिक् खुनिॽ सिक्‍सम्‍बाबे?

४ खे़ङ्‌हाॽग आङ्‌दिङ् लॽमा पान् मे़बाःत्‍लो,

कुइगे़भे़म्‍बाहाॽ के़रे़क् पहे़न् मे़हे़न्‍छिङ्‌ङाङ् मे़वाॽरो॥

५ यहवे दाङ्‌बाए, खे़ने़ॽ के़मनाहाॽ

खे़ङ्‌हाॽरे़ मे़एःप्‍तुसि मे़युक्‍तुसिरो,

हे़क्‍क्‍याङ् खे़ङ्‌हाॽरे़ के़सेगुसिबाहाॽ मनाहाॽ

साॽरिक् तुक्‍खे मे़जाःत्‍तुसिरो॥

६ खे़ङ्‌हाॽरे़ मेमेदुमाहाॽ नु ये़त्‍छाबाहाॽ मे़से़रुसिरो,

हे़क्‍क्‍याङ् आनिॽ लाजेॽओ याङ्‌धोःक्‍से़

के़दाबाहाॽआङ् हदॽ मे़देसुसिरो॥

७ खे़ङ्‌हाॽरे़ अक्‍खे मे़बाःत्‍तुरो,

“यहवे दाङ्‌बे़ल्‍ले़ आनिॽ आन्‍निने़न्,

इस्राइलबा निङ्‌वाॽफुमाङ्‌ङिल्‍ले़

आजोगुम्‍बा पाःन्‍हाॽ निङ्‌वाॽ मे़घोसुन्॥”

८ मे़न्‍छाम् याप्‍मिलुम्‍मो खासिङ् मे़न्‍निःप्‍मनाबासे,

ने़हिनिङ्‌वाॽ के़होःप्‍पासे,

आभे़ल्‍ले़ सिक्‍कुम्‍साबा के़बोःक्‍खिबाबे?

९ ने़क्‍खोॽ के़जोःक्‍पान् नामे़घे़म्‍ने़म्‍बि?

मिक् के़जोःक्‍पान् मिक् मे़निने़म्‍बि?

१० खुने़ॽग इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ फे़ःक्‍तुसिरो,

थे खुने़ॽ खे़ङ्‌हाॽ खुम्‍दिङ् मे़बिरुन्‍छिन्‍बि?

मे़न्‍छाम् याप्‍मिहाॽ सिक्‍कुम्‍दिङ् निङ्‌वाॽ के़बिबान्

ने़हिनिङ्‌वाॽरे़ हाप्‍तुबि?

११ मे़न्‍छाम् याप्‍मिहाॽरे़ खुनिॽ निङ्‌वाॽ पाःन्‍हाॽ

हने़बा चोक् फाॽआङ् यहवे दाङ्‌बे़ल्‍ले़ निसुरो,

खे़ङ्‌हाॽ कुसुम् मे़न्‍दम्‍मनाबा मे़जोक्

फाॽआङ् खुने़ॽ कुसिङ् निःत्‍तुरो॥

१२ यहवे दाङ्‌बाए, आत्‍तिन् मनान् निसाम् के़बिरु,

खे़न् मनान् पसःत्‍सःत्‍लो,

थेआङ्‌भे़ल्‍ले़ खे़न् साम्‌योथिम् के़हुॽरुरो॥

१३ ताक्‍के़भे़ॽबा मनाहाॽ लुम्‍बाःत्‍लो मे़बेःक्‍लो,

खे़न् ये़म्‍मो थारिक् इनोगे़न् तुक्‍खेओआङ्

के़मनाहाॽ साॽरिक् नुॽमादामा के़बिरुसिरो॥

१४ यहवे दाङ्‌बे़ल्‍ले़ कुमनाहाॽ लाप्‍मे़भुसुन्‍छिन्‍लो,

आबाङे कुलक् के़घोबा कुयाप्‍मिहाॽ

खुने़ॽ मे़ले़रुन् मे़देसुन्‍छिन्‍लो॥

१५ साम्‌योबा खासे़न् याम्‍मोआङ् पोङ्‌लो,

कुदोःप्‍मा निङ्‌वाॽ के़गप्‍पा के़रे़क्‍ले़

खे़न् मे़दिम्‍दु मे़नाःत्‍तुरो॥

१६ ताक्‍के़भे़ॽबाहाॽरे़ आङ्‌गाॽ मे़हिप्‍पाल्‍ले़

हात् आभाॽसे़ ये़म्‍सिङ्‌बाबे?

कुइगे़भे़म्‍बाहाॽरे़ आङ्‌गाॽ मे़भत्‍ताल्‍ले़

आत्‍तिन् आनाङ्‌से़ पोःक्‍पाबे?

१७ आङ्‌गाॽ के़भाॽबा यहवे दाङ्‌बान्

होःप्‍ते़ल्‍ले़ग स्‍याङ्‌बारो,

हे़क्‍क्‍याङ् आङ्‌गाॽ तगिसा

खे़मादिङ् यङ्‌सङ्‌ङो के़राङ्‌बारो॥

१८ यहवे दाङ्‌बाए, आङ्‌गाॽ चोःम्‍मा

इःत्‍ताङ् लॽरिक् पाःत्‍तुङ्‌लो,

हे़क्‍केःल्‍ले़ आङ्‌गाॽ लुङ्‌माॽ

के़दुक्‍ताङ्‌ल के़दक्‍ताङ्‌लो॥

१९ आङ्‌गाॽ आनिङ्‌वाॽओ साॽरिक्

तुक्‍खे च्‍याङ्‌ङाङ् वयाङ्‌लो,

हे़क्‍केःल्‍ले़ हाङ्‌हाङ् के़मे़त्‍ताङ्‌ङाङ्

आङ्‌गाॽ सःत्‍ताङ्‌ल के़याःन्‍दाङ्‌लो॥

२० कर कुइगे़भे़म्‍बा युक्‍साबाहाॽनु

खे़ने़ॽ के़न्‌वाॽने़ल्‍लो,

खे़ङ्‌हाॽरे़ग आबाङे खुनिॽ चोःक्‍थिम्‍लाम्‍बा

के़साक्‍पा पाःन्‍हाॽ मे़दारुरो॥

२१ खे़ङ्‌हाॽग साम्‌योबाहाॽ से़प्‍मासि

फाॽआङ् थिक्‍हुप् मे़बोङ्‌लो,

हे़क्‍क्‍याङ् कुदोःप्‍मा मनाहाॽ सिमे़ल्‍ले़न्

खुम्‍दिङ् मे़बिरुसिरो॥

२२ कर यहवे दाङ्‌बान् आसे़ःप्‍सिङ्‌मादे़न्

पोःक्‍खे़आङ् वाॽरो,

आनिङ्‌वाॽफुमाङ्‌ङिन् आसे़न्‍लप्‍दाङ्‌बा

आइःम्‍सिङ्‌मा याक्‍पेॽ पोःक्‍खे़आङ् वाॽरो॥

२३ निङ्‌वाॽफुमाङ्‌ङिल्‍ले़ कुइगे़भे़म्‍बाहाॽ

खुनिॽ लायोल्‍ले़ चोगुल्‍ले़ खुम्‍दिङ् पिरुसिरो,

खुनिॽ फे़न्‌याःम्‍बक्‍किल्‍ले़ चोगुल्‍ले़ खे़ङ्‌हाॽ मे़क्‍खुसिरो,

आनिॽ यहवे दाङ्‌बा निङ्‌वाॽफुमाङ्‌ङिल्‍ले़

खे़ङ्‌हाॽ हदॽ से़रुसिरो॥

निङ्‌वाॽफुमाङ्‌ङिल्‍ले़ कुनारा फोमा साम्‍लो

९५

आनिॽ सःत्‍तिर यहवे दाङ्‌बे़ल्‍ले़ कुनारा फोसुम्‍लो,

त्‍ये़म्‍मे़ॽओ, आनिॽ याक्‍पेॽ याप्‍मि ताङ्‌गे़से़ःप्‍पा

निङ्‌वाॽफुमाङ्‌ङिल्‍ले़ कुनारा फोसुम्‍ल साम्‍लोरिरो॥

२ नुगे़न् पिरुम्‍ल खुने़ॽ कुदगि पेगिरो,

से़वासाम्‍लो नु साम्‍लोहाॽ साम्‍मे़त्‍तुम्‍ल

खुने़ॽ कुनारा फोसुम्‍लो॥

३ थेआङ्‌भे़ल्‍ले़ यहवे दाङ्‌बान्

मुक्‍साम्‍दाङ्‌बा निङ्‌वाॽफुमाङ्‌लो,

हे़क्‍क्‍याङ् के़रे़क् माङ्‌साम्‍माङ्‌हाॽरे़

खुनिॽ सम्‍धाङ् हाङ्‌युक् चोगुरो॥

४ इक्‍सादिङ् खाम्‍बेःक्‍मो के़ने़बा मुहःङ्‌लिङ्

खे़हःङ्‌लिङ् ते़न्‍हाॽ निङ्‌वाॽफुमाङ्‌ङिल्‍ले़ कुहुक्‍को वाॽरो,

हे़क्‍क्‍याङ् केःम्‍ब् केःम्‍बा कोःक्‍मा फाङ्‌जङ् नु

थे़गुमाङ्‌वाहाॽ खुने़ॽइन्‍नेरो॥

५ तुम्‍बोदिङ् वरःङ्‌ङिन् नु से़ङ्‌से़ङ्‌बा

ते़न्‍निन् खुने़ॽ आबाङे चोगुबारो,

हे़क्‍क्‍याङ् खुने़ॽ चोगुबा इक्‍सादिङ्

खाम्‍बेःक्‍मो हाङ्‌युक् चोगुरो॥

६ त्‍ये़म्‍मे़ॽओ, आनिॽ अःक्‍खुम्

पत्‍छिआङ् खुने़ॽ से़वा मे़त्‍तुम्‍लो,

आनिॽ याप्‍मि के़जोःक्‍पा यहवे दाङ्‌बे़ल्‍ले़

कुदगि थुङ्‌बोहजॽ युङिरो॥

७ थेआङ्‌भे़ल्‍ले़ खुने़ॽग आनिॽ निङ्‌वाॽफुमाङ्‌लो,

हे़क्‍क्‍याङ् कुमना आबोःक्‍खे़बाल्‍ले़ कम्‍ब्राङ् आमे़त्‍लो॥

खे़ब्‍याङ् कुमे़ल्‍लुक् आबोःक्‍खे़बाल्‍ले़ चाआराम्‍लो,

आइन् खुने़ॽ कुइक्‍लान् के़घे़प्‍सुम्‍मिल्‍ले़–

८ “मे़रिबा नु मास्‍साबाa मुरे़ःक् खारे़ःक्

थेआङ् के़होःप्‍पादे़न्‍नो खिनिॽ सुधे़बाहाॽरे़

निङ्‌वाॽफुमाङ्‌ङिन् कुनिङ्‌वाॽ मे़साॽरुरो॥

खे़न् ये़म्‍मो खे़ङ्‌हाॽ कुदक्‍ले़ङ्‌वाओ मे़बोगे़बा हे़क्‍के

खिनिॽ निङ्‌वाॽबान् के़धुङ्‌बा मे़जोगे़म्‍मिन्‍ने़ॽओ॥

९ खे़प्‍मो खिनिॽ थाःक्‍थे़बाहाॽरे़ आङ्‌गाॽ

आनासि थःप्‍मान् मे़साॽरुरो,

हे़क्‍क्‍याङ् खे़ङ्‌हाॽरे़ तङ्‌बे लिबोङ् थारिक्

चोगुङ्‌बा आयाःम्‍बक्‍किन् मे़निसुरो॥

१० खे़ल्‍ले़ चोगुल्‍ले़ खे़न् थाःक्‍हाॽनु

आङ्‌गाॽ साॽरिक् आसाक्‍के़न् पोगे़आङ् पाःत्‍तुङ्‌लो,

खे़ङ्‌हाॽरे़ खुनिॽ सिक्‍लुङ्‌मान् सदादिङ् ताप्‍पे़ॽरो,

हे़क्‍क्‍याङ् आलाम्‍मिन् कुसिङ् मे़न्‍निःत्‍ते मे़वाॽरो॥

११ हे़क्‍केःल्‍ले़ आङ्‌गाॽ साॽरिक् आसिक् पोःक्‍मो

अक्‍खेलॽरिक् माङ्‌हे़क्‍सिङ्‌ङारो,

‘खे़ङ्‌हाॽग आङ्‌गाॽ यारिप् चोगुङ्‌बा नाःम्‍सिङ्‌मादे़न्‍नो

आभे़ल्‍ले़आङ् लाःप्‍मा मे़ङ्‌घोने़ल्‍लो॥’”

a 

९५:८ हिब्रु पाःन्‍नो “मेरिबा” फाॽइन् खे़माॽ चोःक्‍मा नु “मास्‍सा” फाॽइन् निङ्‌वाॽ साॽमा पोङ्॥

निङ्‌वाॽफुमाङ्‌ङिन् पयम् यम्‍बा हाङ्

(१ साप्‍मु १६:२३-३३)

९६

यहवे दाङ्‌बा निङ्‌वाॽफुमाङ्‌ङो

कुसङ् से़वासाम्‍लोधिक् साम्‍मे़त्‍ते़म्‍मे़ॽओ,

कन् इक्‍सादिङ् खाम्‍बेःक्‍मोबा के़रे़क्‍ले़

यहवे दाङ्‌बे़ल्‍ले़ कुनारा फोसे़म्‍मे़ॽओ॥

२ यहवे दाङ्‌बे़ल्‍ले़ कुसेवा साम्‍लोन् साम्‍मे़त्‍ते़म्‍मे़ॽओ

हे़क्‍क्‍याङ् खुने़ॽ कुनारा फोसे़म्‍मे़ॽओ,

खुने़ॽ से़न्‍लप् आबिरे़बा पाःन्‍निन्

थिक्‌याःन्‍धक् इङ्‌भन् चोगे़म्‍मे़ॽओ॥

३ खुने़ॽ कुमिङ्‌सो कुधाःङ्‌सोःन्

इक्‍सादिङ् खाम्‍बेःक्‍मोबा के़रे़क्

मे़न्‍छाम् सुवाङ्‌हाॽ मे़त्‍ताम्‍सिम्‍मे़ॽओ,

खुने़ॽ चोगुबा निङ्‌वाॽ के़माबा याःम्‍बक्‍हाॽ

के़रे़क् मनाहाॽ चे़क्‍ताम्‍सिम्‍मे़ॽओ॥

४ थेआङ्‌भे़ल्‍ले़ यहवे दाङ्‌बान् पयम् यम्‍बा चोक्‍लो,

खुने़ॽ कुनारा फोमा साॽरिक् लाॽरुरो,

के़रे़क् माङ्‌हाॽनुःल्‍ले़ खुने़ॽए चाॽरिक् किप्‍मा पोङ्‌लो॥

५ थेआङ्‌भे़ल्‍ले़ मे़न्‍छाम् सुवाङ्‌हाॽरे़

खुनिॽ के़रे़क् माङ्‌हाॽग नावाइत्‍लासिरक्‍लो,

कर यहवे दाङ्‌बे़ल्‍ले़ग साङ्‌ग्राम्‍पेदाङ्‌ङिन् नावागे़न् चइःत् चोगुबारो॥

६ हाङ्‌वा माङ्‌वा नु मिमिदिङ्‌ङिन् खुने़ॽ कुदगि वाॽरो,

मुक्‍साम् नु कुघे़म्‍सिङ्‌माल्‍ले़ कुहिम्‍मिन् थिम्‍सुआङ् वाॽरो॥

७ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌से,

यहवे दाङ्‌बे़ल्‍ले़ कुनारा फोसे़म्‍मे़ॽओ,

यहवे दाङ्‌बान् मिमिदिङ् पिरे़म्‍मे़ॽआङ्

कुमुक्‍साम्‍मिन् इङ्‌भोसे़म्‍मे़ॽओ॥

८ यहवे दाङ्‌बान् लाॽरुबा मिमिदिङ् पिरे़म्‍मे़ॽओ,

हुक्‍सोयाङ्‌नु कुहिम्‍मो पेगे़म्‍मे़ॽओ॥

९ खुने़ॽ सेसेगे़न् कुमिमिदिङ्‌ङो

यहवे दाङ्‌बान् से़वा मे़त्‍ते़म्‍मे़ॽओ॥

इक्‍सादिङ् खाम्‍बेःक्‍मोबा मनासे,

के़रे़क् कुदगि थे़गक्‍कक्‍ना यक्‍खे़म्‍मे़ॽओ॥

१० इक्‍सादिङ् खाम्‍बेःक्‍मोबा के़रे़क्

मे़न्‍छाम् सुवाङ्‌हाॽ मे़त्‍ते़से़ॽओ,

“यहवे दाङ्‌बे़ल्‍ले़ हाङ्‌युक् चोगुरो,

इक्‍सादिङ् खाम्‍बेःक्‍मान् कुयुक्‍नाओ

थधप् मे़ल्‍लॽए युङ्‌ङाङ् मे़मुन्‍ने़ल्‍लो॥

खुने़ॽ मनाहाॽ कुदोःप्‍मा खासे़न् लोःन्‍दुसिरो॥”

११ साङ्‌ग्राम्‍पेदाङ्‌ङिन् कुनिङ्‌वा ताररो,

हे़क्‍क्‍याङ् इक्‍सादिङ् खाम्‍बेःक्‍मान् पसःत् सःत्‍लरो,

वरःङ्‌ङिन् सःक्‍ल हे़क्‍क्‍याङ् खे़ॽयो

के़याक्‍पा के़रे़क् पाधुङ्‌साहाॽरे़

खुने़ॽ कुनारा मे़भोसुर मे़अःक्‍लरो॥

१२ प्‍याङ्‌सिगे़न् इक्‍ताप्‍पिन् नु खे़प्‍मोबा

के़रे़क् कुजाहाॽ सःत्‍ते़म्‍मे़ॽओ॥

थाबुसिङ्‌ला पोःक्‍लाहाॽ सःत्‍ते़म्‍मेॽर साम्‍लोरे़म्‍मे़ॽओ,

१३ यहवे दाङ्‌बान् इक्‍सादिङ् खाम्‍बेःक्‍मो खासे़न् लोःन्‍छे़ युरो॥

इक्‍साबा लाजेॽहाॽओ साम्‌योबा नु

कुदोःप्‍मा खासे़न् लोःन्‍दुर हाङ्‌युक् चोगुरो॥

के़रे़क्‍नुःल्‍ले़आङ् यम्‍बा निङ्‌वाॽफुमाङ्‌ङिल्‍ले़ कुमिङ्‌सो कुधाःङ्‌सो

९७

यहवे दाङ्‌बे़ल्‍ले़ हाङ्‌युक् चोगुरो,

इक्‍सादिङ् खाम्‍बेःक्‍मान् सःत्‍लरो,

वरःङ्‌ङोबा वागप्‍खाम्‍हाॽ ये़ये़ मे़लॽररो॥

२ खुने़ॽग खाॽमिःत्‍तिन् नु खामाक्‍माल्‍ले़

कब्रिङ् कबुआङ् पत्‍लो,

साम्‌योबा नु कुदोःप्‍मा खासे़न् लोःन्‍दुर

खुने़ॽ हाङ्‌युक् चोगुरो॥

३ खुने़ॽ कुदगाङ् कुदगाङ् मिधुङ् मिराःक् पेःक्‍लो,

खे़ल्‍ले़ कुघिरि के़वाॽबा कुनिङ्‌मिहाॽ

खाप्‍पुथ्‍यःङ् चोगुसिरो॥

४ खुने़ॽ साःम्‍भे ले़क्‍ल याःन्‍दुआङ्

इक्‍सादिङ् खाम्‍बेःक्‍मान् थोॽरुरो,

खे़न् इक्‍सादिङ् खाम्‍बेःक्‍माल्‍ले़ निसुआङ्

थे़गक्‍कक्‍ना यङ्‌लो॥

५ यहवे दाङ्‌बे़ल्‍ले़ कुदगि, के़रे़क्

इक्‍सादिङ् खाम्‍बेःक् दाङ्‌बे़ल्‍ले़ कुदगि,

थे़गु माङ्‌वाहाॽ कोःक्‍मा फाङ्‌जङ्‌हाॽ

थुम्‍बुॽ कुइसिःक् मे़योःन् मे़बेःक्‍लो॥

६ तरःङ्‌दिङ् ताङ्‌साक्‍पाल्‍ले़ निङ्‌वाॽफुमाङ्‌ङिन्

साम्‌योबा चोक् फाॽआङ् इङ्‌भोसुरो,

के़रे़क् सुवाङ्‌हाॽरे़ कुमिमिदिङ्‌ङिन् मे़निसुरो॥

७ नावाइत्‍लाहाॽओ माङ्‌गे़घबाहाॽ

के़रे़क् सिरिङ्‌ममो मे़धारो,

यहवे दाङ्‌बान् के़रे़क्

माङ्‌साम्‍माङ्‌हाॽरे़ से़वा मे़मे़त्‍तुरो॥

८ यहवे दाङ्‌बाए, खे़ने़ॽ कुदोःप्‍मा खासे़न्

के़जोगुबाल्‍ले़ चोगुल्‍ले़ सियोन ये़क्‌यक्‍को

के़युङ्‌बाहाॽ पसःत् मे़सःत्‍लो,

हे़क्‍क्‍याङ् यहुदा लाजेॽबा ये़क्‌यक्‍हाॽओ

के़युङ्‌बाहाॽआङ् खुनिॽ निङ्‌वाॽ तारो॥

९ थेआङ्‌भे़ल्‍ले़ के़रे़क्‍नुःल्‍ले़

पयम् यम्‍बा यहवे दाङ्‌बाए,

के़रे़क् इक्‍सादिङ् खाम्‍बेःक्‍मान्

खे़ने़ॽग हाङ्‌युक् के़जोगुरो,

खे़ने़ॽग के़रे़क् माङ्‌साम्‍माङ्‌हाॽनुःल्‍ले़

साॽरिक् पयम् यम्‍बा के़जोःक्‍लो॥

१० ताप्‍फे़ःम्‍बा पान् के़जिःप्‍पाहाॽ

यहवे दाङ्‌बे़ल्‍ले़ लुङ्‌माॽ तुक्‍तुसिरो,

खुने़ॽ कुसेसे मनाहाॽ से़ःप्‍तुसिरो,

खे़ङ्‌हाॽ ताक्‍के़भे़ॽबाहाॽरे़ खुनिॽ

हुक्‍कोलाम् थेःक्‍तुसिरो॥

११ साम्‌योबा मनाहाॽओ ओःत्‍तिन् ओःत्‍लो

हे़क्‍क्‍याङ् कुदोःप्‍मा निङ्‌वाॽ के़गप्‍पा

मनाहाॽओ सिक्‍सम्‍मान् तारो॥

१२ साम्‌योबासे, यहवे दाङ्‌बे़ल्‍ले़ चोगुबा

याःम्‍बक्‍किल्‍ले़ चोगुल्‍ले़ सःत्‍ते़म्‍मे़ॽओ,

सेसे निङ्‌वाॽफुमाङ्‌ङिन् नुगे़न् पिरे़म्‍मे़ॽओ॥

निङ्‌वाॽफुमाङ्‌ङिल्‍ले़ कुनारा फोमा साम्‍लो

निङ्‌वाॽफुसाम्‍लो

९८

यहवे दाङ्‌बे़ल्‍ले़ कुलागि कुसङ्

से़वासाम्‍लोधिक् साम्‍मे़त्‍ते़म्‍मे़ॽओ,

थेआङ्‌भे़ल्‍ले़ खुने़ॽ निङ्‌वाॽ के़माबा

पाःन्‍हाॽ चोगुआङ् वाॽरो,

निङ्‌वाॽफुमाङ्‌ङिल्‍ले़ आबाङे कुमुक्‍साम् नु

सेसे कुधुम्‍मिल्‍ले़ थङ् नाःन्‍दुआङ् वाॽरो॥

२ यहवे दाङ्‌बे़ल्‍ले़ से़न्‍लप् आबिबा पाःन्‍निन्

आबाङे ओसेःन्‍दाङ् चोगुआङ् वाॽरो,

खुने़ॽ साम्‌योबा चोःक्‍पा पाःन्‍निन्

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

ओसेःन्‍धाक्‍तुसिआङ् वाॽरो॥

३ खुने़ॽ इस्राइलिहाॽ सदादिङ् लुङ्‌माॽ तुक्‍निङ्

हे़क्‍क्‍याङ् इङ्‌मे़ले़क्‍निङ्‌ने़न् फाॽआङ्

चोगुबा माङ्‌हुप्‍पिन् निङ्‌वाॽ इःत्‍तुरो,

के़रे़क् मे़न्‍छाम् सुवाङ्‌हाॽरे़

खुने़ॽ आबिबा से़न्‍लप्‍पिन् मे़निसुरो॥

४ इक्‍सादिङ् खाम्‍बेःक्‍मोबा मनासे,

सःत्‍ते़म्‍मेॽर यहवे दाङ्‌बे़ल्‍ले़ कुलागि

खिनिॽ साम्‍लोरे़म्‍मे़ॽओ,

निङ्‌वाॽ के़दाबा से़वासाम्‍लोलाम्‍बा

खुने़ॽ कुनारा फोसे़म्‍मे़ॽओ॥

५ यहवे दाङ्‌बे़ल्‍ले़ कुनारा फोसे़म्‍मे़ॽओ,

लुङ्‌माॽ हिःम्‍ल अन्‍मे खिङ्‌मनाबा

मुक्‍लाःन् मुक्‍खे़म्‍मे़ॽओ॥

६ थुत्‍तुरिःप्‍पा नु थुःम्‍बाःल्‍ले़ कुदाङ्‌ङिन् मुःत्‍ते़म्‍मे़ॽओ,

यहवे दाङ्‌बा पयम् यम्‍बा हाङ्‌ङिल्‍ले़

कुलागि यम्‍बा इक्‍लाओ अःक्‍ते़म्‍मे़ॽर सःत्‍ते़म्‍मे़ॽओ॥

७ वरःङ् नु खे़प्‍मो के़याक्‍पा के़रे़क्

पाधुङ् ले़ःक्‍ङाहाॽ मे़अःक्‍लरो,

खाम्‍बेःक्‍मा नु खे़प्‍मो के़युङ्‌बा के़रे़क्‍ले़

खुने़ॽ कुनारा मे़भोसुररो॥

८ वहःङ् यङ्‌घङ्‌हाॽरे़ हिप्‍ला मे़हिप्‍तुररो,

थे़गुहाॽ थिक्‍हुप्

मे़बोङ्‌ङाङ् मे़सःत्‍ल साम्‍मे़लोररो॥

९ यहवे दाङ्‌बे़ल्‍ले़ कुदगि खे़ङ्‌हाॽ साम्‍मे़लोररो,

थेआङ्‌भे़ल्‍ले़ खुने़ॽ इक्‍सादिङ् खाम्‍बेःक्‍मो

खासे़न् चोःक्‍से़ युर पत्‍लो॥

खुने़ॽग इक्‍सादिङ् खाम्‍बेःक्‍मोबा मनाहाॽ

साम्‌योबा नु कुदोःप्‍मा खासे़न् चोगुसिरो॥

निङ्‌वाॽफुमाङ्‌ङिन् पयम् यम्‍बा हाङ्

९९

यहवे दाङ्‌बे़ल्‍ले़ हाङ्‌युक् चोगुरो,

इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽ

थे़गक्‍कक्‍ना मे़यङ्‌लरो॥

खुने़ॽग करुब माङ्‌लाइङ्‌बाहाॽरे़

खुनिॽ लुम्‍मोबा हाङ्‌युक्‍नाओ युङ्‌लो

इक्‍सादिङ् खाम्‍बेःक्‍मान् यङ्‌लरो॥

२ यहवे दाङ्‌बान् सियोनओ पयम् यम्‍बा चोक्‍लो,

खुने़ॽग काक् मे़न्‍छाम् सुवाङ्‌हाॽओ

के़रे़क्‍नुःल्‍ले़ यम्‍बा चोक्‍लो॥

३ के़रे़क्‍ले़ पयम् यम्‍बा नु मिङ्‌सो इङ्‌धाङ्

पिमा के़लाॽबा कुमिङ्‌ङिन् मिमिदिङ् मे़बिरुरो,

थेआङ्‌भे़ल्‍ले़ खुने़ॽ सेसेबा चोक्‍लो॥

४ मुक्‍साम्‍दाङ्‌बा हाङ्‌ङे, नुबा पाःन्‍हाॽ

चोःक्‍मा खे़ने़ॽ के़सिराॽ थाङ्‌लो,

इस्राइलबा मनाहाॽरे़ लागि कुदोःप्‍मा

खासे़न् के़जोगुआङ् वाॽरो,

हे़क्‍क्‍याङ् साम्‌योबा पाःन्‍हाॽ नु

नुबा खासे़न् के़जोगुआङ् वाॽरो॥

५ यहवे दाङ्‌बा आनिॽ निङ्‌वाॽफुमाङ्‌ङिल्‍ले़

कुनारा फोसे़म्‍मे़ॽओ,

हे़क्‍क्‍याङ् कुहाङ्‌युक्‍नाओ से़वा चोगे़म्‍मे़ॽओ,

खुने़ॽ सेसेबा चोक्‍लो॥

६ मोसान् नु हारुने़न् ने़प्‍माङ् खुने़ॽओ

से़वा के़जोःक्‍पा निङ्‌वाॽफुसाम्‍बा वये़सिरो,

हे़क्‍क्‍याङ् खुने़ॽओ पेलिगे़न् तुवा

के़जोःक्‍पाग सामुए़ल्‍ले़न्‍नाङ् वये़रो॥

खे़ङ्‌हाॽरे़ यहवे दाङ्‌बान् पेलि मे़भाक्‍तुआङ्

खुने़ॽ नुगप् पिरुसिरो॥

७ खुने़ॽ खाॽमित् सित्‍लाङ्‌लाम्‍बा खे़ङ्‌हाॽनु पारे़रो,

खुने़ॽ पिरुसिबा थिम् नु इङ्‌जाङ्‌हाॽ

खे़ङ्‌हाॽरे़ मे़इःत्‍तु मे़नाःत्‍तुरो॥

८ आनिगे निङ्‌वाॽफुमाङ् यहवे दाङ्‌बाए,

इस्राइलबा के़मनाहाॽ नोगप् के़बिरुसिरो॥

खे़ङ्‌हाॽरे़ खुनिॽ लायोल्‍ले़ चोगुल्‍ले़ खुम्‍दिङ् के़बिरुसिरो,

हे़क्‍केसाङ् ले़प्‍मि के़बिबा निङ्‌वाॽफुमाङ्‌ने़

फाॽआङ् खे़ङ्‌हाॽ ओसेःन्‍गे़धाक्‍तुसिरो॥

९ यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ,

हे़क्‍क्‍याङ् कुसेसे कोःक्‍माओ से़वा मे़त्‍ते़म्‍मे़ॽओ,

यहवे दाङ्‌बा आनिॽ निङ्‌वाॽफुमाङ्‌ङिन् सेसे चोक्‍लो॥

निङ्‌वाॽफुमाङ्‌ङिल्‍ले़ कुनारा फोमा साम्‍लो

नुगे़न् तोःम्‍मा निङ्‌वाॽफुसाम्‍लो

१००

इक्‍साबा के़रे़क् मे़न्‍छाम् याप्‍मिसे,

यहवे दाङ्‌बे़ल्‍ले़ कुनारा फोसे़म्‍मे़ॽओ॥

२ यहवे दाङ्‌बाओ सःत्‍ते़म्‍मेॽर से़वा चोगे़म्‍मे़ॽओ,

सिक्‍के़सम्‍बा साम्‍लोहाॽ साम्‍मे़त्‍ते़म्‍मे़ॽर

खुने़ॽ कुबेसाङ् त्‍ये़म्‍मे़ॽओ॥

३ यहवे दाङ्‌बान् निङ्‌वाॽफुमाङ् फाॽआङ्

खिनिॽ कुसिङ् निःत्‍ते़म्‍मे़ॽओ,

खुने़ॽए आनिॽ आजोगे़बारो॥

हे़क्‍क्‍याङ् आनिॽ खुने़ॽए़न्‍सिरो,

हे़क्‍क्‍याङ् आनिॽग खुने़ॽ

कुमना नु कुमे़ल्‍लुक्‍सिरो॥

४ नुगे़न् पिरे़म्‍मे़ॽर लाम्‍धेःप्‍पोलाम्

खुने़ॽ कुहिम्‍मो लासे़म्‍मे़ॽओ,

कुनारा फोसे़म्‍मे़ॽर कुलक्‍खुम्‍मो पेगे़म्‍मे़ॽओ,

हे़क्‍क्‍याङ् नुगे़न् पिरे़म्‍मे़ॽआङ् कुनारा फोसे़म्‍मे़ॽओ॥

५ यहवे दाङ्‌बान् साॽरिक् के़नुॽबा चोक्‍लो,

हे़क्‍क्‍याङ् खुने़ॽ चक्‍मे़ल्‍लॽए सदादिङ्

आभे़ल्‍ले़साङ् आनिॽ लुङ्‌माॽ आदुक्‍लो,

आभे़ल्‍ले़ आभे़ल्‍ले़ थारिक्‍साङ्

खुने़ॽ नसाःन्‍साबा चोक्‍लो॥

हाङ्‌ङिल्‍ले़ चोगुबा माङ्‌हुप्

दाउदरे़ साप्‍तुबा निङ्‌वाॽफुसाम्‍लो

१०१

के़मिःम्‍जि नु के़घासे़न्‍निल्‍ले़

आङ्‌गाॽ कुयाःम्‍बेओ साम्‍लोआरो,

यहवे दाङ्‌बाए, आङ्‌गाॽ के़नारा फोसुङ्‌लो॥

२ आङ्‌गाॽ आप्‍तिक् मे़ःन्‍नेबा पोङ्‌मारे़ लागि

सिङ्‌सिङ् ये़क्‌ये़क्‍काङ् वाॽआरो,

आभे़ल्‍ले़ आङ्‌गाॽओ के़दाबाबे?

आहिम्‍मो सेसेसाङ्‌साङ् पोङ्‌ङाआङ् हिङ्‌ङारो॥

३ ताप्‍फे़ःम्‍बा पाःन्‍हाॽ आभे़ल्‍ले़आङ् ओमे़मे़त्‍तान्‍लो,

निङ्‌वाॽफुमाङ्‌लाम् माःङ्‌घा के़बोङ्‌बाहाॽरे़

खुनिॽ याःम्‍बक्‍किन् आङ्‌गाॽ चिःत्‍तुङ्‌लो,

खे़ङ्‌हाॽ आभे़ल्‍ले़आङ् तेःङ्‌जुम् मे़लेःत्‍तासिङ्‌ङिन्‍लो॥

४ ताक्‍के़भे़ॽबाहाॽलाम् आङ्‌गाॽ माःङ्‌घा वाॽआरो,

फे़न्‌याःम्‍बक्‍लाम् आङ्‌गाॽ लाःत्‍लाःत् वाॽआरो॥

५ हिम्‍बेसाङ्‌बाहाॽ स्‍वाःत्‍ताङ् चे़ॽया इङ्‌दो

के़मे़प्‍पाहाॽ नासि मे़धःत्‍तासिङ्‌ङिल्‍लो,

यम्‍बा के़ले़ङ्‌सिङ्‌बाहाॽ नु कुनिङ्‌वाॽ के़जिःप्‍पाहाॽ

आङ्‌गाॽ तेःङ् मे़मे़त्‍तासिङ्‌ङिल्‍लो॥

६ निङ्‌वाॽफुमाङ्‌ङो नसाःन्‍साबाहाॽ आसिराॽ मे़धाङ्‌लो,

खे़ङ्‌हाॽ आहाङ्‌हिम्‍मो युक्‍खुङ्‌सिङ्‌लो,

कुदोःप्‍मा मनाहाॽ आसे़वा चोःक्‍मा पाङ्‌घुङ्‌सिङ्‌लो॥

७ इङ्‌ले़क् के़बाःप्‍पा मनाहाॽ आहाङ्‌हिम्‍मो युङ्‌मा मे़ङ्‌घोने़ल्‍लो,

इङ्‌ले़क् के़जोःक्‍पा मनाहाॽ आहाङ्‌हिम्‍मो वाॽमा मे़ङ्‌घोने़ल्‍लो॥

८ आनिॽ लाजेॽओबा ताक्‍के़भे़ॽबा मनाहाॽ

आङ्‌गाॽ थिक्‌याःन्‍धक् मे़क्‍खुङ्‌सिङ्‌लो,

यहवे दाङ्‌बे़ल्‍ले़ कुये़क्‌यक्‍कोलाम्

कुइगे़भे़म्‍बा मनाहाॽ नाःत्‍तुङ्‌देसुङ्‌सिङ्‌लो॥

तुक्‍खे लाक्‍खे आदुम्‍मिल्‍ले़ निङ्‌वाॽफुमाङ्‌ङिन् पेलि फाक्‍मा

तुक्‍खे के़जाबा मनान् कुधना ले़ङ्‌ङिल्‍ले़ कुमेरिङ् थक्‍मा पाःन्‍हाॽ यहवे दाङ्‌बे़ल्‍ले़ कुदगि युक्‍खुबा पेलि

१०२

यहवे दाङ्‌बाए, पेलि फाक्‍ने़बान् खे़प्‍से़ॽओ,

फाॽराङ्‌ङे़ॽ फाॽआङ् मे़त्‍ने़बा पाःन्‍नो निङ्‌वाॽ पिरे़ॽओ॥

२ ये़त्‍तुक्‍खे तुम्‍माआङ् याक्‍काल्‍ले़ आङ्‌गाॽलाम्

खे़ने़ॽ माःङ्‌घा मे़बोःक्‍खे़न्‍ने़ॽओ,

आङ्‌गाॽ पेलि फाक्‍ने़ल्‍ले़ खे़प्‍से़ॽआङ्

आङ्‌गाॽ हारा नुगप् पिराङ्‌ङे़ॽओ॥

३ थेआङ्‌भे़ल्‍ले़ आङ्‌गाॽ आहिङ्‌मन्‍निन्

मिःक्‍खुॽ कुइसिःक् माबेःक्‍लो,

नासिङ्‌गे़न् आधक्‍किन् मिदःत्‍तिल्‍ले़

ओॽरुबा हे़क्‍के आङ्‌गाॽ ओॽआरो॥

४ आङ्‌गाॽग याःन्‍सुङ् कुइसिःक्

हेराङ् चबाङ्‌ङाङ् वाॽआरो,

कुजा चामाआङ् मे़सुक्‍काल्‍लो॥

५ तुक्‍खेःल्‍ले़ चोगुल्‍ले़ आङ्‌गाॽ साॽरिक् याःत्‍तारो,

आङ्‌गाॽग ये़त् नु होरिक्‍पारक् पोःक्‍खाङ्‌लो॥

६ मुरे़ःक् खे़रे़ःक् थेआङ् के़होःप्‍पादे़न्‍नोबा

फक्‍थिःम्‍बा कुइसिःक् पोःक्‍खाङ्‌ङाङ् वाॽआरो,

के़धुप्‍पा के़यःप्‍पा हिम्‍हाॽओ याङ्‌गे़धोःक्‍पा

खक्‍तिःम्‍बा हे़क्‍के पोःक्‍खाङ्‌ङाङ् वाॽआरो॥

७ आङ्‌गाॽ मे़न्‍इम्‍मे ने़आरो,

हिम्‍धुरिओ के़युङ्‌बा पु कुइसिःक्

आङ्‌गाॽ ए़क्‍लेःक् पोःक्‍खाङ्‌लो॥

८ ले़न्‍दिक् नाम्‍धाधा आनिङ्‌मिहाॽरे़ आजाःत्‍थि मे़देसुरो,

आङ्‌गाॽ हिनाःम् के़मे़प्‍पहाॽरे़ माङ्‌दे साक्‍मुरा मे़मे़त्‍तारो॥

९ खाप्‍पुःन् आजामा पोःक्‍खे़आङ् वाॽरो,

हे़क्‍क्‍याङ् आङ्‌गाॽ आधुङ्‌मा च्‍वाःत्‍तो

मिक्‌वान् पःन्‍दे़आङ् याक्‍लो॥

१० थेआङ्‌भे़ल्‍ले़ खे़ने़ॽ के़सिक् पोगे़आङ्

आङ्‌गाॽ थाःङ् के़बक्‍खाङ्‌लो,

हे़क्‍क्‍याङ् आङ्‌गाॽग खे़ने़ॽ थिक्‍ले़प्‍माङ्

लाप्‍के़भुसाङ्‌ङाङ् वाॽआरो॥

११ आङ्‌गाॽ आहिङ्‌मन्‍निङ्‌ग माक्‍थःम्‍धःम्‍बा

साम्‍म्रिःप्‍पा कुइसिःक् पोःक्‍खे़आङ् वाॽरो,

आङ्‌गाॽ यान् हे़क्‍के इरे़माङ्‌ङाङ् वाॽआरो॥

१२ कर यहवे दाङ्‌बाए, खे़ने़ॽग सदादिङ्

आभे़ल्‍ले़साङ् हाङ्‌युक्‍नाओ के़युङ्‌लो,

खे़ने़ॽ के़मिङ्‌सो इङ्‌धाङ्‌ङिङ्‌ग

थाःक् थाःक् ताःन्‍दि थारिक् पोङ्‌लो॥

१३ खे़ने़ॽ के़बोःक्‍काङ् सियोनबा

के़मनाहाॽ के़लुङ्‌माॽ मे़दुक्‍लो,

खे़ङ्‌हाॽ सम्‍धाङ् लुङ्‌माॽ स्‍याःत्

लॽमा सुये़म्‍मिन् त्‍ये़आङ् वाॽरो

हे़क्‍क्‍याङ् कन् ये़म्‍मिङ्‌ग आल्‍लोएरो॥

१४ सियोने़न् मे़गे़आङ् वाॽरो,

करसाङ् के़सेवारोबाहाॽरे़ खे़न् लुङ्‌माॽ मे़दुक्‍तुरो,

खे़न् खाप्‍पुथ्‍यःङ् पोःक्‍खे़आङ् वाॽरो,

हम्‍भसाङ् खे़ङ्‌हाॽरे़ खे़न् सम्‍धाङ्

खुनिॽ लुङ्‌माॽ स्‍याःत् लॽरो॥

१५ इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽरे़ यहवे दाङ्‌बे़न् मे़गिरुरो,

इक्‍साबा के़रे़क् हाङ्‌हाॽरे़ कुमुक्‍साम्‍मिन्

मिङ्‌सो इङ्‌धाङ् मे़बिरुरो॥

१६ थेआङ्‌भे़ल्‍ले़ यहवे दाङ्‌बे़ल्‍ले़

सियोने़न् याम्‍मो चोगुरो,

हे़क्‍क्‍याङ् खुने़ॽ कुहाङ्‌वा कुमाङ्‌वान् ओसेःन्‍दाङ् चोगुरो॥

१७ खुने़ॽ याङ्‌गे़साॽहाॽरे़ पेलि मे़भाक्‍तुबान् खे़प्‍सुरो,

हे़क्‍क्‍याङ् खे़ङ्‌हाॽरे़ मे़जोगुबा तुवाओ निङ्‌वाॽ पिरुरो॥

१८ निङ्‌वाॽफुमाङ्‌ङिल्‍ले़ थे चोगु,

खे़न् के़दाबा मे़न्‍छाम् थाःक्‍हाॽरे़ लागि साप्‍ते़म् युक्‍खे़म्‍मे़ॽओ,

हे़क्‍केःल्‍ले़ ताःन्‍दि के़दाबा मनाहाॽरे़ कुनारा मे़भोसुरो॥

१९ यहवे दाङ्‌बान् कुसेसेदे़न्‍लाम् यो ओमये़रो,

साङ्‌ग्राम्‍पेदाङ्‌लाम्‍बा यो इक्‍सादिङ् खाम्‍बेःक्‍मान् ओमे़त्‍तुरो॥

२० पुङ्‌लाहिम्‍मो साक्‍पा के़धाबाहाॽरे़

मे़याःत्‍ल पेलि मे़भाक्‍तुबान् खुने़ॽ खे़प्‍सुरो,

हे़क्‍क्‍याङ् सिमे़ल्‍ले़ खुम्‍दिङ् के़घोबाहाॽ से़न्‍लप् पिरुसिरो॥

२१ अक्‍खेलॽरिक् सियोनओ

यहवे दाङ्‌बे़ल्‍ले़ कुमिङ्‌ङिन् इङ्‌मे़भोसुरो,

हे़क्‍क्‍याङ् यरुसले़ःम्‍मो खुने़ॽ कुनारा मे़भोसुरो॥

२२ खे़न् ये़म्‍मो हाङ्‌जुम्‍हाॽ नु मे़न्‍छाम् सुवाङ्‌हाॽ मे़जुम् मे़दारो,

हे़क्‍क्‍याङ् यहवे दाङ्‌बे़ल्‍ले़ कुसेवा मे़जोगुरो॥

२३ खुने़ॽग थाङ्‌बे़न् वयाङ्‌लए

आङ्‌गाॽ मे़न्‍धुम्‍मनाबा चोगाङ्‌लो,

हे़क्‍क्‍याङ् खुने़ॽ आधाःक् सॽरे़र याःन्‍दाङ्‌लो॥

२४ हे़क्‍केःल्‍ले़ मे़त्‍तुङ्, “आनिङ्‌वाॽफुमाङ्‌ङे,

आङ्‌गाॽ काप्‍पोबा मे़न्‍दुम्‍मे, आल्‍लोसा

आङ्‌गाॽ मे़देॽराङ्‌ङिन्‍ने़ॽओ,

खे़ने़ॽग सदादिङ् के़हिङ्‌लो॥

२५ कुहेःक्‍सिङ्‌मोए इक्‍सादिङ् खाम्‍बेःक्‍मान् के़जोगुरो,

आबाङे के़हुक्‍किल्‍ले़ तरःङ्‌दिङ् ताङ्‌साक् के़भत्‍छुरो॥

२६ इक्‍सादिङ् खाम्‍बेःक्‍मान् नु ताङ्‌साङपान् माबेःक्‍लो,

कर खे़ने़ॽग सदादिङ् के़वाॽरो॥

इक्‍सादिङ् खाम्‍बेःक्‍मान् नु ताङ्‌साङपान्

चिरिक् कुइसिःक् यःत्‍ताङ् ते़ःङ्‌बेःक्‍लो,

तेत् लाप्‍फुमनाबा हे़क्‍के के़जोगुआङ् खे़न् माबेःक्‍लो॥

२७ कर खे़ने़ॽग सदादिङ् कुइसिःक् के़वाॽरो,

खे़ने़ॽ आभे़ल्‍ले़आङ् के़न्‍नुप्‍ने़ल्‍लो॥

२८ के़सेवारोबाहाॽरे़ खुनिॽ साएहाॽग

थेआङ् मे़ल्‍लॽए मे़हिङ्‌लो,

हे़क्‍क्‍याङ् खे़ङ्‌हाॽरे़ खुनिॽ मुॽइदाङ्‌साहाॽ

के़गम्‍ब्राङ्‌ङो थेआङ् मे़ल्‍लॽए मे़वाॽरो॥”

निङ्‌वाॽफुमाङ्‌ङिल्‍ले़ लुङ्‌माॽ आदुक्

दाउदरे़ साप्‍तुबा निङ्‌वाॽफुसाम्‍लो

१०३

आङ्‌गाॽ के़रे़क् आनिङ्‌वाॽलाम्‍बा

यहवे दाङ्‌बे़ल्‍ले़ कुनारा फोसुङ्‌लो,

आङ्‌गाॽ आसिक्‍लुङ्‌मोलाम्

खुने़ॽ कुसेसे मिङ्‌ङिन् इङ्‌धाङ् पिरुङ्‌लो॥

२ आङ्‌गाॽ के़रे़क् आनिङ्‌वाॽलाम्‍बा

यहवे दाङ्‌बे़ल्‍ले़ कुनारा फोसुङ्‌लो,

हे़क्‍क्‍याङ् खुने़ॽ लुङ्‌माॽ आदुक्‍तुक्‍पा

चोःक्‍पा पाःन्‍निन् निङ्‌वाॽ मे़भेःन्‍नाल्‍लो॥

३ खुने़ॽग के़रे़क् आलायोहाॽ खे़त्‍तुदेसु पिआरो,

हे़क्‍क्‍याङ् काक् तुक्‍मा यॽमालाम्‍बा वेःन्‍नारो॥

४ खुने़ॽए आङ्‌गाॽ सिमालाम् ताङ्‌से़ःप्‍पारो,

हे़क्‍क्‍याङ् लुङ्‌माॽ तुक्‍काआङ्

मिःम्‍जिरे़ इङ्‌धाङ्‌नु मुॽइसाम् पिआरो॥

५ खुने़ॽ नुःब्नुबा पाःन्‍हाॽरे़

आङ्‌गाॽ आनिङ्‌वाॽ तासु पिआरो,

हे़क्‍केलॽरिक् आङ्‌गाॽ मया कुइसिःक्

याम्‍मो के़धुम्‍बा नु थाङ्‌बे़न् पोङ्‌ङारो॥

६ मे़एःप्‍तु मे़युक्‍तुसिबाहाॽ यहवे दाङ्‌बे़ल्‍ले़

कुदोःप्‍मा खासे़न् चोगु पिरुसिरो,

हे़क्‍क्‍याङ् खे़ङ्‌हाॽ युक् के़घोबा चोगुसिरो॥

७ खुने़ॽ चोःक्‍मा कोःत्‍तुबा याःम्‍बक्‍किन्

मोसान् ओसेःन्‍धाक्‍तुरो,

हे़क्‍क्‍याङ् मुक्‍साम्‍साबा कुयाःम्‍बक्‍हाॽ

इस्राइलबा सुवाङ्‌हाॽ ओःन्‍धाक्‍तुसिरो॥

८ यहवे दाङ्‌बान् के़नुॽबा नु नुरिक् आमे़प्‍मे़प्‍पा चोक्‍लो,

हारा कुसिक् मे़म्‍बोःक्‍मनाबा नु

आभे़ल्‍ले़साङ् साॽरिक् लुङ्‌माॽ आदुक्‍तुक्‍पा चोक्‍लो॥

९ खुने़ॽ आभे़ल्‍ले़साङ् पान् आन्‍धिक्‍ने़न्‍नाङ् मे़बत्‍ने़ल्‍लो,

हे़क्‍क्‍याङ् सदादिङ् कुयाःक्‍काङ् मे़ले़ॽने़न्‍नाङ् मे़वाॽने़ल्‍लो॥

१० आनिॽ लायोलाम् खोमा के़बोङ्‌बा

खुम्‍दिङ् खुने़ॽ आम्‍बिने़ल्‍लो,

हे़क्‍क्‍याङ् आनिॽ लायो नु फे़न्‌याःम्‍बक्

आजोगुम्‍मिल्‍ले़ खुने़ॽ आङ्‌घुम्‍ने़ल्‍लो॥

११ साङ्‌ग्राम्‍पेदाङ्‌ङिन् इक्‍सादिङ् खाम्‍बेःक्‍लाम्

यरिक् चाङ्‌जाङ् लॽरो,

हे़क्‍केलॽरिक्‍के खुने़ॽ मिङ्‌सो इङ्‌धाङ्

के़बिबाहाॽ साॽरिक् लुङ्‌माॽ तुक्‍तुसिरो॥

१२ नाम्‍गे़न् पिसाङ्‌लाम्‍बा नाम्‍धा पिसाङ् साॽरिक् माःङ्‌लो,

खे़म्‍म्‍याक्‍के माःङ्‌घा आनिॽ लायोहाॽ खे़त्‍तुदेसुरो॥

१३ आक्‍खेलॽरिक् पाःल्‍ले़ साहाॽ लुङ्‌माॽ तुक्‍तुसिरो,

हे़क्‍केलॽरिक्‍के यहवे दाङ्‌बे़ल्‍ले़ खुने़ॽ मिङ्‌सो

इङ्‌धाङ् के़बिबाहाॽ लुङ्‌माॽ तुक्‍तुसिॽरो॥

१४ आनिॽ थेलाम्‍बा आबोःक्‍खे़आङ् आवाॽ खे़न् खुने़ॽ निसुरो,

आनिॽग खाम्‍लाम्‍बा आबोःक्‍खे़बान् खुने़ॽ निङ्‌वाॽ इःत्‍तुरो॥

१५ आनिॽग याःन्‍सुङ् कुइसिःक् थाःक् सॽरो,

ताम्‍भुङ्‌ङोबा फुङ् हे़क्‍के आभे़क्‍काङ् इआले़म् आबेःक्‍लो॥

१६ सुरित् केजङ्‌ङिल्‍ले़ खे़न् मुःत्‍तुआङ् मक्‍थारो,

हे़क्‍क्‍याङ् खे़न् माबेःक्‍काङ् याम्‍मो हाःत्‍ले़आङ् मे़निसुल्‍लो॥

१७ कर यहवे दाङ्‌बान् मिङ्‌सो इङ्‌धाङ् के़बिबाहाॽ

खुने़ॽ आभे़ल्‍ले़साङ् लुङ्‌माॽ तुक्‍तुसिरो॥

हे़क्‍क्‍याङ् खे़ङ्‌हाॽरे़ खुनिॽ सामे़न्‍छाॽहाॽओ

सदादिङ् कुसाम्‌योनिमान् वाॽरो॥

१८ कुमाङ्‌हुप्‍पिन् निङ्‌वाॽ के़इःप्‍पाहाॽ लुङ्‌माॽ तुक्‍तुसिरो,

हे़क्‍क्‍याङ् कुइङ्‌जाङ् के़इःप्‍पा के़नाःप्‍पाहाॽ

खुने़ॽ नुॽमादामा पिरुसिरो॥

१९ यहवे दाङ्‌बे़ल्‍ले़ कुहाङ्‌युक्‍नान्

साङ्‌ग्राम्‍पेदाङ्‌ङो युक्‍खुआङ् युङ्‌लो,

हे़क्‍क्‍याङ् के़रे़क् सम्‍धाङ् हाङ्‌युक् चोक्‍लो॥

२० खुने़ॽ कुइङ्‌जाङ् के़इःप्‍पा के़नाःप्‍पा नु

खुने़ॽ पाःत्‍तुबा पान् के़घे़म्‍बा

हे़क्‍क्‍याङ् मुक्‍साम्‍साबा माङ्‌लाइङ्‌बासे,

यहवे दाङ्‌बे़ल्‍ले़ कुनारा फोसे़म्‍मे़ॽओ॥

२१ साङ्‌ग्राम्‍पेदाङ्‌ङो के़वाॽबा के़रे़क् मुक्‍साम्‍से,

खुने़ॽ कुनिङ्‌वाॽ हे़क्‍के याःम्‍बक्

के़जोःक्‍पा कुसे़वारोबासे,

यहवे दाङ्‌बे़ल्‍ले़ कुनारा फोसे़म्‍मे़ॽओ॥

२२ यहवे दाङ्‌बे़ल्‍ले़ के़रे़क् कुनावागे़न्

चइःत्‍हाॽरे़ खुने़ॽ कुनारा फोसे़म्‍मे़ॽओ,

कुहाङ्‌जुम्‍मो के़वाॽबा के़रे़क्‍ले़ कुनारा फोसे़म्‍मे़ॽओ,

आङ्‌गाॽ यहवे दाङ्‌बे़ल्‍ले़ कुनारा फोसुङ्‌लो॥

नावागे़न् चइःत्‍दाङ्‌बे़ल्‍ले़ कुनारा फोमा साम्‍लो

१०४

आङ्‌गाॽ के़रे़क् आनिङ्‌वाॽरे़

यहवे दाङ्‌बे़ल्‍ले़ कुनारा फोसुङ्‌लो,

यहवे दाङ्‌बा आनिङ्‌वाॽफुमाङ्‌ङे,

खे़ने़ॽ से़क्‍खाए पयम् यम्‍बा के़जोःक्‍लो,

खे़ने़ॽग मिमिदिङ् नु हाङ्‌वा माङ्‌वादाङ्‌बा के़जोःक्‍लो॥

२ खे़ने़ॽग ओःत्‍तिःल्‍ले़ के़बन्‍छिङ्‌ङाङ् के़वाॽरो,

पःत्‍थाङ् कुइसिःक् ताङ्‌साक्‍पान् के़घिङ्‌सुआङ् पत्‍लो॥

३ खाॽमिःत्‍तोबा च्‍वाःत् सम्‍धाङ् के़हिम् के़जोगुरो,

खाॽमिःप्‍पान् अन्‍ला के़जोगुरो,

हे़क्‍क्‍याङ् सुरित् केजङ्‌ङिन् के़युक्‍तुरो॥

४ खे़ने़ॽ सुरित् केजङ्‌ङिन् इङ्‌घङ् के़साबा के़जोगुरो,

हे़क्‍क्‍याङ् के़से़वारोबाहाॽ मिधुङ् मिराःक्‍सिरो॥

५ इक्‍सादिङ् खाम्‍बेःक्‍मान् आभे़ल्‍ले़आङ्

मे़म्‍मुमनाबा के़जोगुआङ् वाॽरो,

खे़ने़ॽ खे़न् आभे़ल्‍ले़आङ् थधप्

मे़ल्‍लॽमनाबा के़जोगुआङ् वाॽरो॥

६ खे़न् इक्‍सादिङ् खाम्‍बेःक्‍मान् पःत्‍थाङ् कुइसिःक्

वरःङ्‌ङिल्‍ले़ कब्रिङ् के़घुःक्‍तुआङ् पत्‍लो,

थे़गुहाॽ च्‍वाःत् सिगाङ् के़युक्‍खुआङ् युङ्‌लो॥

७ कर च्‍वाःत्‍तिन् के़भे़ःक्‍तुल्‍ले़ खे़त्‍छिङ् पेरो,

के़इङ्‌जाङ्‌ङिन् खे़प्‍सुआङ् खिमो खे़न् चत्‍छिङ् पेरो॥

८ यारिप् के़जोगुबा ते़न्‍हाॽओए च्‍वाःत्‍तिन् लुम्‍सिङ्‌लो,

थे़गुलाम्‍बा युर ने़वाला ते़म्‍भोयो सुम्‍सिङ्‌लो॥

९ चभत् थुङ्‌वारे़ कोःक्‍मा थे़गुहाॽ

मे़गाःक्‍तुल्‍ल फाॽआङ् इःन्‍दो के़युक्‍खुॽरो,

हे़क्‍केलॽरिक् वादप्‍माल्‍ले़ याम्‍मो

इक्‍सादिङ् खाम्‍बेःक्‍मान् मे़निःप्‍सुन्‍लो॥

१० के़बुम्‍बा च्‍वाःत्‍हाॽ सेःङ्‌घायो वागुर के़याःन्‍दुरो,

हे़क्‍क्‍याङ् कोःक्‍मा फाङ्‌जङ् थे़गु

माङ्‌वालुम्‍मो वहःङ्‌हाॽ कुङ्‌युरो॥

११ खे़प्‍मो ताम्‍भुङ् थक्‍साहाॽरे़ च्‍वाःत् थुङ्‌मा मे़घोसुरो,

ताम्‍भुङ् अन्‍हाॽरे़ आःङ्‌गुगे़न् वामिःक्‍मान् मे़जिप्‍सुरो॥

१२ च्‍वाःत्‍तिल्‍ले़ कुबेसाङ् के़बे़बा पुसाहाॽरे़ हाप् मे़जोगुरो,

हे़क्‍क्‍याङ् सिङ्‌बोराःक्‍हाॽओ मे़युङ्‌ङाङ् साम्‍मे़लोरो॥

१३ के़युङ्‌मादे़न् ताङ्‌साक्‍पोलाम्‍बा

पाङ्‌गे़न्‍दिङ् वहित् थामा के़बाङ्‌घुरो

खे़ब्‍याङ् खे़ने़ॽ थे़गु माङ्‌वा कोःक्‍मा

फाङ्‌जङ्‌हाॽ वागे़भिःन्‍दुरो,

हे़क्‍क्‍याङ् खे़ने़ॽ के़हाङ्‌वा मुॽइरे़

इक्‍सादिङ् खाम्‍बेःक्‍मान् के़धिम्‍सुरो॥

१४ खे़ने़ॽग कुबु थक्‍साहाॽरे़ लागि यान्

सुङ्‌हाॽ पोधाङ्‌ल के़जोगुरो

हे़क्‍क्‍याङ् मे़न्‍छाम् याप्‍मिहाॽरे़ लागि

थाबु सिङ्‌सेॽ लिङ्‌ल के़याःन्‍दुरो

खे़ब्‍याङ् मे़न्‍छाम् याप्‍मिहाॽरे़ पोगुगे़न् कुजा मे़भत्‍छुरो॥

१५ सिजङ्‌वाःल्‍ले़ मनारे़ निङ्‌वाॽ तासुरो,

निःङ्‌गेॽरे़ नारा ओःत्‍छुरो,

हे़क्‍क्‍याङ् खुने़ॽ आबिबा खरे़ःङ्‌ङिल्‍ले़

आनिॽ के़धुम्‍बा आजोःक्‍लो॥

१६ ले़बानान लाजेॽओ के़युङ्‌बा पयम् यम्‍बा साम्‍माङ्‌सिङ्‌हाॽ यहवे दाङ्‌बे़ल्‍ले़ लेःत्‍तुबारो,

कन् सिङ्‌बुङ्‌हाॽ वरक्‍ल वहित् थासुरो॥

१७ खे़प्‍मो पुसाहाॽरे़ हाप् मे़जोगुरो,

लिलिवाहाॽरे़ आःङ्‌बुङ्‌हाॽओ हाप् मे़जोगुआङ् मे़युङ्‌लो॥

१८ केःम्‍ब् केःम्‍बा थे़गुहाॽओ साम्‍मे़ःन्‍दाहाॽ मे़याक्‍लो,

हे़क्‍क्‍याङ् कुमि के़होःप्‍पा सुबाहाॽ लुङ्‌भिःप्‍माहाॽओ मे़जिङ्‌सिङ्‌लो॥

१९ खे़ने़ॽ ये़म् से़म्‍मा मिक्‍सेःन्‍ले़ लाबान् के़जोगुरो,

नाम्‍मिल्‍ले़ कुधामा ये़म्‍मिन् निसुरो॥

२० खे़ने़ॽ खाधाम्‍ल के़याःन्‍दुरो,

हे़क्‍क्‍याङ् से़न्‍दिक् पोङ्‌लो,

खे़ब्‍याङ् ताम्‍भुङ् थक्‍साहाॽ चाराम्‍से़

लाःक्‍कात् मे़लःन्‍लो॥

२१ खिरिङ्‌बाहाॽ चामा मे़गोःत्‍ल मे़हुःक्‍लो,

खे़ङ्‌हाॽरे़ निङ्‌वाॽफुलाम्‍बा कुजा मे़गोःत्‍तुरो॥

२२ खाओःत्‍ताङ् खे़ङ्‌हाॽ मे़नुःङ् मे़बेःक्‍लो,

हे़क्‍क्‍याङ् खे़ङ्‌हाॽ खुनिॽ खाहाॽओ मे़इम्‍लो॥

२३ खे़ब्‍याङ् मनाहाॽ खुनिॽ याःन्‍धाओ मे़बेःक्‍लो,

हे़क्‍क्‍याङ् युःन्‍छिक् थारिक् याःम्‍बक् मे़जोःक्‍लो॥

२४ यहवे दाङ्‌बाए, खे़ने़ॽग यरिक्

पाःन्‍हाॽ के़जोगुआङ् वाॽरो,

पयम् यम्‍बा सिक्‍कुम्‍दिङ् निङ्‌वाॽरे़

खे़ने़ॽ खे़ङ्‌हाॽ के़रे़क् के़जोगुरो॥

के़जोगुसिबा थक्‍सा पुसाहाॽरे़ इक्‍सादिङ्

खाम्‍बेःक्‍मान् के़दिम्‍बा चोक्‍लो॥

२५ यम्‍बा नु ताम्‍दाम्‍बा वरःङ्‌हाॽ ने़रो,

खे़ॽयो चुक्‍सा नु यम्‍बा निःत्‍मे़न्‍दे़त्

पाधुङ् ले़ःक्‍ङाहाॽ मे़याक्‍लो॥

२६ खे़प्‍मो वालाधाहाॽ ना नु कत्‍ना मे़लॽरो,

पाङ्‌वार फाॽआङ् के़जोगुबा लिब्‍यातान्

मे़प्‍मनाबा थक्‍सान् खे़ॽयो याक्‍लो॥

२७ कुजा आबि फाॽआङ् चामा ये़म्‍मो

खे़ङ्‌हाॽरे़ खे़ने़ॽए ओगे़म्‍मे़त्‍लो,

खे़ङ्‌हाॽरे़ खे़ने़ॽए निङ्‌वाॽ के़म्‍इःत्‍लो॥

२८ खे़ङ्‌हाॽ चा के़बिरुसिल्‍ले़ खे़ङ्‌हाॽरे़ मे़जरो,

खे़न् कुजान् मे़जआङ् खे़ङ्‌हाॽ मे़घारो॥

२९ खे़ङ्‌हाॽ कुजा पिमा के़नाॽरुसिल्‍ले़ के़साक्‍पो मे़धारो,

खे़ङ्‌हाॽरे़ खुनिॽ सक्‍मान् के़साक्‍तुल्‍ले़ मे़सिरो॥

हे़क्‍क्‍याङ् खाम्‍मोए याम्‍मो मे़नुःङ् मे़बेःक्‍लो॥

३० कर के़सक्‍मान् के़बाङ्‌घुल्‍ले़

खे़ङ्‌हाॽ नावागे़न् चइःत् मे़बोङ्‌लो,

हे़क्‍क्‍याङ् इक्‍सादिङ् खाम्‍बेःक्‍मो के़वाॽबा

पाःन्‍हाॽ खे़ने़ॽ कुसङ् के़जोगुरो॥

३१ यहवे दाङ्‌बे़ल्‍ले़ सदादिङ् कुमिमिदिङ् पोङ्‌लरो,

यहवे दाङ्‌बान् कुयाःम्‍बक्‍हाॽओ सःत्‍लरो॥

३२ इक्‍सादिङ् खाम्‍बेःक्‍मान् ओगे़मे़त्‍तुल्‍ले़ खे़न् यङ्‌लो,

थे़गुहाॽ के़सुसुल्‍ले़

खे़प्‍मोनु मिःक्‍खुॽ लःन् थाङ्‌लो॥

३३ आङ्‌गाॽ हिङ्‌ङार थारिक् यहवे दाङ्‌बे़ल्‍ले़

कुलागि से़वासाम्‍लोन् साम्‍मे़त्‍तुङ्‌लो,

आङ्‌गाॽ आसक्‍मा याक्‌याक्

निङ्‌वाॽफुमाङ्‌ङिल्‍ले़ कुनारा फोसुङ्‌लो॥

३४ इःत्‍तुङ्‌बा पाःन्‍हाॽरे़ खुने़ॽ कुनिङ्‌वाॽ ताररो,

थेआङ्‌भे़ल्‍ले़ आङ्‌गाॽग यहवे दाङ्‌बाओ सःत्‍तारो॥

३५ लायोबाहाॽ इक्‍सादिङ् खाम्‍बेःक्‍मोलाम् मे़मे़क्‍लरो,

फे़न्‌याःम्‍बक् के़जोःक्‍पाहाॽरे़ खुनिॽ मिङ् माररो॥

आङ्‌गाॽ के़रे़क् आनिङ्‌वाॽरे़ यहवे दाङ्‌बान्

मिङ्‌सोधाःङ्‌सो पिरुङ्‌लो,

यहवे दाङ्‌बान् कुनारा फोसुङ्‌लो!

निङ्‌वाॽफुमाङ्‌ङिल्‍ले़ कुमनाहाॽ से़ःप्‍तुसि

१०५

यहवे दाङ्‌बान् नुगे़न् पिरे़म्‍मे़ॽओ,

खुने़ॽ पयम् यम्‍बा चोक् फाॽआङ्

यम्‍बा इक्‍लाओ इङ्‌भोसे़म्‍मे़ॽओ॥

खुने़ॽ चोगुबा याःम्‍बक्‍किन् इक्‍सादिङ् खाम्‍बेःक्‍कोबा

मे़न्‍छाम् सुवाङ्‌हाॽ चे़क्‍ते़म्‍सिम्‍मे़ॽओ॥

२ साम्‍लोराम्‍मे़ॽर निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ,

खुने़ॽ चोगुबा निङ्‌वाॽ के़माबा याःम्‍बक्‍किन्

चे़क्‍खे़म्‍मे़ पाःत्‍ते़म्‍मे़ॽओ॥

३ खुने़ॽ कुसेसे मिङ्‌ङो खिनिॽ ने़बो फोसे़म्‍मे़ॽओ,

यहवे दाङ्‌बे़न् के़गोःप्‍पाहाॽरे़ खुन्‍छिॽ निङ्‌वाॽ ताररो॥

४ यहवे दाङ्‌बे़न् नु खुने़ॽ कुमुक्‍साम्‍मिन् हक्‍से़म्‍मे़ॽओ,

खुने़ॽ कुनारान् ओमे़प्‍मा चक्‍मे़ल्‍लॽए कोःत्‍ते़म्‍मे़ॽओ॥

५ खुने़ॽ चोगुबा निङ्‌वाॽ के़माबा याःम्‍बक्‍हाॽ इःत्‍ते़म्‍मे़ॽओ,

ने़हिनिङ्‌वाॽरे़ मे़न्‍धाप्‍मनाबा कुयाःम्‍बक्‍हाॽ नु

खुने़ॽ के़जे़क्‍तिबा कुघासे़न्‍हाॽ निङ्‌वाॽ इःत्‍ते़म्‍मे़ॽओ,

६ खुने़ॽ कुसे़वारोबा अब्राहामरे़ कुमुॽइदाङ्‌सासे,

खुने़ॽ सेगुबा मना याकुबरे़ कुस्‍सासे॥

७ खुने़ॽग यहवे दाङ्‌बा आनिॽ निङ्‌वाॽफुमाङ्‌लो,

काक् इक्‍सादिङ् खाम्‍बेःक्‍मो खुने़ॽ कुघासे़न्‍हाॽ वाॽरो॥

८ खुने़ॽ चोगुबा माङ्‌हुप्‍पिन् सदादिङ् निङ्‌वाॽ इःत्‍तुरो,

हे़क्‍क्‍याङ् कुबाःन्‍जाक्‍किन् हे़न्‍छिङ् हे़न्‍छिङ्

मे़न्‍छाम् थाःक् थारिक् वाॽरो॥

९ खे़न् माङ्‌हुप्‍पिन् अब्राहाम्‍मिन्‍नु चोगुआङ् वये़रो,

हाबा खे़न् माङ्‌हुप्‍पिन् खुने़ॽ इसहाक्‍के़न्‍नु

माङ्‌हे़क् चोगुआङ् वये़रो॥

१० खुने़ॽ खे़न् इङ्‌जाङ् कुइसिःक्

याकुबे़न्‍नु निःन्‍धो चोगुरो,

हे़क्‍क्‍याङ् इस्राइले़न्‍नु खुने़ॽ अक्‍खे पाःत्‍तुआङ्

आप्‍फाल्‍ले़आङ् मे़न्‍नुप्‍मनाबा माङ्‌हुप् कुइसिःक् हुप्‍तुरो–

११ खुने़ॽ पाःत्‍तु, “खे़ने़ॽ कनान लाजेन् पिने़रो,

हे़क्‍क्‍याङ् खे़न् खे़ने़ॽ के़लक् पोङ्‌लो॥”

१२ निङ्‌वाॽफुमाङ्‌ङिल्‍ले़ कुमनाहाॽ साॽरिक् मे़सुःन्‍दे़रो,

खे़ङ्‌हाॽ कनान लाजेॽओ ताक्‍कन्‍निबा मे़वये़रो॥

१३ खे़ङ्‌हाॽ थिक् लाजेॽ नु वेॽ लाजेॽहाॽओ ताक्‍मे़गन्‍दे़रो,

थिक् हाङ्‌जुम् नु वेॽ हाङ्‌जुम्‍हाॽओ मे़वये़रो॥

१४ कर यहवे दाङ्‌बे़ल्‍ले़ आत्‍तिन्‍हाॽआङ्

खे़ङ्‌हाॽ तुक्‍खे चाःप्‍मा मे़भाःक्‍तुसिन्‍लो॥

खे़ङ्‌हाॽ से़ःप्‍मासिरे़ लागि हाङ्‌हाॽआङ्

खुने़ॽ अक्‍खेलॽरिक् फे़ःक्‍तुसिरो–

१५ “सेःन्‍दुङ्‌सिङ्‌बा आसेवारोबाहाॽ मे़सुसे़म्‍सिम्‍मिन्‍ने़ॽओ,

माङ्‌निङ्‌वाॽपान् के़बाःप्‍पा आमनाहाॽ मे़घाःन्‍दे़म्‍सिम्‍मिन्‍ने़ॽओ॥”

१६ खुने़ॽ खे़न् लाजेॽओ पयम् यम्‍बा साक् पोगे़र याःन्‍दुरो,

हे़क्‍क्‍याङ् खे़ङ्‌हाॽरे़ खुनिॽ के़रे़क् इक्‍ताप्‍हाॽ

कुजाॽ मे़धोःक्‍ते़ल्‍ल चोगुरो॥

१७ खुने़ॽ युसुफे़न् खे़ङ्‌हाॽरे़ खुनिॽ तगि पाङ्‌घुरो,

खे़ङ्‌ग योक् पोङ्‌से़ मे़सङ्‌घुरो॥

१८ खुने़ॽ कुलाङ्‌हाॽ थक्‍क्रङ्‌ङिल्‍ले़ इमे़घेःक्‍खुरो,

हे़क्‍क्‍याङ् कुनिगिःङ्‌मा-कुसित्‍लाओ

खे़ङ्‌हाॽरे़ फे़न्‍सिक्‍किःन् मे़भत्‍छुरो॥

१९ खुने़ॽ पाःत्‍तुबा माङ्‌निङ्‌वाॽपान्‍निन्

मे़ङ्‌गे़त्‍ते़ थारिक् योक् पोःक्‍खे़रो,

हे़क्‍क्‍याङ् यहवे दाङ्‌बे़ल्‍ले़ कुनिङ्‌वाॽ साॽरुरो॥

२० मिस्रबा हाङ्‌ङिल्‍ले़ मना पाङ्‌घुसिआङ् थे़ॽरुरो,

हाङ्‌युक्‍पाल्‍ले़ इघेःङ्‌लाम् खुने़ॽ ले़रुरो॥

२१ हाङ्‌ङिल्‍ले़ कुहिम्‍मो खुने़ॽ यम्‍बा मना चोगुरो,

हे़क्‍क्‍याङ् लाजेॽ के़रे़क् युक्‍साबा चोगुरो॥

२२ खुने़ॽग सुहाङ्‌युक्‍पाहाॽ मुरामे़प्‍मा सुक्‍तुसिरो,

हे़क्‍क्‍याङ् खुने़ॽ तुम्‍म्‍याङ्‌हाङ्‌हाॽ

सिक्‍कुम् निङ्‌वाॽरे़ पाःन्‍हाॽ हुॽमा सुक्‍तुसिरो॥

२३ हे़क्‍क्‍याङ् याकुबे़न् मिस्र लाजेॽओ पेरो,

हे़क्‍क्‍याङ् खुने़ॽ हामरे़ कुलाजेॽओ वे़प्‍मिबा पोःक्‍खे़रो॥

२४ निङ्‌वाॽफुमाङ्‌ङिल्‍ले़ खुने़ॽ कुमनाहाॽ

साॽरिक् मे़बोःन्‍दे़ मे़धे़ॽरे़र चोगुसिरो,

खे़ङ्‌हाॽ खुनिॽ निङ्‌मिहाॽनुःल्‍ले़आङ् यरिक् फोसुसिरो॥

२५ निङ्‌वाॽफुमाङ्‌ङिल्‍ले़ कुमना इस्राइलिहाॽ

मिस्रिहाॽरे़ मे़जिःत्‍तुसिर याःन्‍दुसिरो,

हे़क्‍क्‍याङ् खुने़ॽ कुसेवारोबाहाॽ

खे़ङ्‌हाॽरे़ इङ्‌मे़ले़क्‍तुसिर चोगुरो॥

२६ कर खुने़ॽ मोसा नु हारुने़न् सेगुसिरो,

हे़क्‍क्‍याङ् खे़न् कुसेवारोबाहाॽ खे़प्‍मो पाङ्‌घुसिरो॥

२७ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुलागि

मुक्‍साम्‍साबा याःम्‍बक्‍हाॽ चोगे़सुरो,

हे़क्‍क्‍याङ् हामरे़ कुलाजेॽओ निङ्‌वाॽ के़माबा

याःम्‍बक्‍हाॽ ओसेःन्‍धाक्‍ते़सुरो॥

२८ निङ्‌वाॽफुमाङ्‌ङिल्‍ले़ खे़न् लाजेन् खामाक्‍ते़र याःन्‍दुरो,

हे़क्‍केसाङ् मिस्रिहाॽरे़ खुने़ॽ पाःत्‍तुबा हे़क्‍के

कुमनाहाॽ पाङ्‌मासि मे़न्‍दे़न्‍दे़ल्‍लो॥

२९ खे़ङ्‌हाॽरे़ खुनिॽ च्‍वाःत्‍तिन् माक्‍खिॽ पोःक्‍खे़र याःन्‍दुरो,

हे़क्‍क्‍याङ् के़रे़क् ङाहाॽ हदॽ मे़स्‍ये़रो॥

३० खे़ङ्‌हाॽरे़ खुनिॽ लाजेन् पे़दःक्‍हाॽरे़ सिदे़प् मे़दे़प्‍तुरो,

हाङ्‌हिम्‍मो सुहाङ्‌युक्‍पाहाॽरे़ खुनिॽ

इम्‍मादे़न्‍हाॽआङ् सधे़क् मे़धिम्‍सुरो॥

३१ खुने़ॽ सिजा सिक्‍चा हयङ् हयङ् मे़दार फाॽआङ् पाःत्‍तुरो,

हे़क्‍क्‍याङ् लाजेन् के़रे़क् सिजा नु याङ्‌नाःल्‍ले़ तिम्‍से़रो॥

३२ खे़न् लाजेॽओ पाङ्‌गे़न्‍दिङ् वहित्‍तिल्‍ले़ कुले़क्‌वा फःन् थ्‍ये़रो,

मिस्र लाजेॽओ के़रे़क् साःम्‍भे ले़क्‍ते़रो॥

३३ खुने़ॽग मिस्रबा चे़ल्‍ले़क्‍सेॽ नु पये़प्‍पा

पःत्‍छेॽबुङ्‌हाॽ मे़क्‍खु पिरुसिरो,

खे़न् लाजेॽबा थाबु सिङ्‌लाहाॽ सोःन्‍दु पिरुसिॽरो॥

३४ खुने़ॽ पाःत्‍तुआङ् आत्‍तातान्‍ने यरिक् निःङ्‌घुक्‌वाहाॽ मे़द्‌ये़रो,

हे़क्‍क्‍याङ् प्‍याःप्‍पाहाॽआङ् साॽरिक् सिदत् मे़द्‌ये़रो॥

३५ खे़ङ्‌हाॽरे़ खे़न् लाजेॽबा के़रे़क् सिङ्‌जःक्

लुङ्‌जःक्‍हाॽ मे़जमे़देसुरो,

हे़क्‍क्‍याङ् खुनिॽ प्‍याङ्‌सिगे़न् इक्‍ताप्‍पोबा पोगुगे़न्

कुजाहाॽ मुरे़ःक् खे़रे़ःक् मे़जोगुरो॥

३६ हे़क्‍क्‍याङ् खुने़ॽ मिस्र लाजेॽबा के़रे़क् तुम्‍बा साहाॽ से़रुसिरो,

खे़ङ्‌हाॽरे़ मे़गत्‍तुसिबा तगिबा साहाॽ मे़क्‍खुसिरो॥

३७ मिस्र लाजेॽलाम्‍बा खुने़ॽ इस्राइलिहाॽ लःत्‍तु थाक्‍तुसिरो,

खे़ङ्‌हाॽरे़ साम्‍म्‍याङ् युप्‍पाहाॽ मे़धाक्‍तुआङ् मे़धाङे़रो,

हे़क्‍क्‍याङ् खे़ङ्‌हाॽओ हाःत्‍ताङ् मे़न्‍जोःन्‍दे़न् मे़ङ्‌गे़ङे़ल्‍लो॥

३८ खे़ङ्‌हाॽ मे़लःन्‍दे़ मे़बेबाओ मिस्रिहाॽ मे़सःत्‍ते़रो,

थेआङ्‌भे़ल्‍ले़ खे़ङ्‌हाॽ इस्राइलिहाॽनु मे़गिसे़रो॥

३९ निङ्‌वाॽफुमाङ्‌ङिल्‍ले़ खे़ङ्‌हाॽ थेःक्‍मासिरे़ लागि

खाॽमिःप्‍पान् फत्‍छुरो,

हे़क्‍क्‍याङ् से़न्‍दिक् मिःल्‍ले़ थोॽरुसिरो॥

४० खे़ङ्‌हाॽरे़ सा चामा मे़नाःक्‍तुल्‍ले़

उःत्‍लुङ्‌घे मुःत्‍लुङ्‌गे पुहाॽ पिरुसिरो,

साङ्‌ग्राम्‍पेदाङ्‌बा खरे़ःङ्‌ङिल्‍ले़ खे़ङ्‌हाॽ खाःत्‍तुसिरो॥

४१ खुने़ॽ पयम् यम्‍बा लुङ्‌ङिन् फःक्‍खुल्‍ले़

खे़प्‍मोलाम् च्‍वाःत् पुन्‍दे़लःन्‍दे़रो,

हे़क्‍क्‍याङ् खे़न् च्‍वाःत्‍तिन् ये़ःङ्‌घादे़न्‍नो वहःङ् पोःक्‍खे़रो॥

४२ थेआङ्‌भे़ल्‍ले़ खुने़ॽग कुसे़वारोबा अब्राहाम्‍मिन्‍नु

चोगुबा सेसेमाङ्‌हुप्‍पिन् निङ्‌वाॽ लिङ्‌घुरो॥

४३ हे़क्‍केलॽरिक् सेगुसिबा कुमनाहाॽ

खुने़ॽ मिस्रलाम् लःत्‍तु थाक्‍तुसिरो,

खे़ङ्‌हाॽ मे़सःत्‍ते़र यम्‍बा इक्‍लाओ मे़अःक्‍ते़रो॥

४४ खे़ङ्‌हाॽ इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽरे़ खुनिॽ लाजेॽ सिङ्‌बुङ्‌हाॽ पिरुसिरो,

खे़ङ्‌हाॽरे़ खुनिॽ प्‍याङ्‌सिगे़न् इक्‍ताप्‍हाॽ हुक्‍सुप्‍तुसिरो॥

४५ कुमनाहाॽरे़ कुइङ्‌जाङ्‌ङिन् मे़इःत्‍तु मे़नाःत्‍तुररो,

हे़क्‍क्‍याङ् कुधिम्‍मिन् इःप्‍मा नाःप्‍मा मे़दे़न्‍ल

फाॽआङ् खुने़ॽ अक्‍खे चोगुबारो॥

यहवे दाङ्‌बे़ल्‍ले़ कुनारा पोररो!

निङ्‌वाॽफुमाङ्‌ङिल्‍ले़ कुमनाहाॽ मे़नुॽमे़दार चोगुसि

१०६

यहवे दाङ्‌बे़न् कुनारा फोसे़म्‍मे़ॽओ!

यहवे दाङ्‌बे़न् नुगे़न् पिरे़म्‍मे़ॽओ॥

थेआङ्‌भे़ल्‍ले़ खुने़ॽ के़नुॽबा चोःक्‍लो,

खुने़ॽ आभे़ल्‍ले़साङ् चक्‍मे़ल्‍लॽए

आनिॽ लुङ्‌माॽ आदुक्‍लो॥

२ यहवे दाङ्‌बे़ल्‍ले़ चोगुबा पयम् यम्‍बा

याःम्‍बक्‍हाॽ हाःत्‍ले़ चे़ङ्‌मा पाःप्‍मा सुक्‍तुबे?

हाःत्‍ले़ कुलिङ्‌दो के़त्‍ल खुने़ॽ कुनारा फोमा सुक्‍तुबे?

३ खुने़ॽ कुइङ्‌जाङ् के़इःप्‍पा के़नाःप्‍पाहाॽ नु

सदादिङ् कुदोःप्‍मा खासे़न् के़लोःम्‍बाहाॽ मुॽइसाबासिरो॥

४ यहवे दाङ्‌बाए, के़मनाहाॽ लुङ्‌माॽ के़दुक्‍तुसिल्‍ले़

आङ्‌गाॽ निङ्‌वाॽ इःत्‍ताङ्‌ङे़ॽओ,

खे़ङ्‌हाॽ ताङ्‌गे़से़ःप्‍तुसिल्‍ले़ आङ्‌गाॽआङ् से़ःप्‍ताङ्‌ङे़ॽओ॥

५ खे़ने़ॽ के़मनाहाॽ मे़नुॽ मे़दाबा निमा खोसुङ्‌लरो,

के़मे़न्‍छाम् याप्‍मिहाॽनु आङ्‌गाॽ सःप्‍मा खोआररो,

हे़क्‍क्‍याङ् के़सेगुसिबा मनाहाॽनु सोसोरिक्

आङ्‌गाॽ के़नारा फोमा सुक्‍तुङ्‌लरो॥

६ आनिगे ताक्‍थे़बा सुधे़बाहाॽ कुइसिःक्

आनिगे़आङ् लायो चोगुम्‍बे़आङ् वयिगे़रो॥

ताप्‍फे़ःम्‍बा नु ताक्‍के़भे़ॽबा पोःक्‍खिगे़आङ् वयिगे़रो॥

७ आनिगे सुधे़बा ताक्‍थे़बाहाॽरे़ मिस्र लाजेॽओ

के़जोगुबा निङ्‌वाॽ के़माबा याःम्‍बक्‍हाॽ कुसिङ् मे़न्‍निःत्‍तुन्‍लो,

ये़त्‍ले़ङ् लुङ्‌माॽ के़दुक्‍तुसिबान् खे़ङ्‌हाॽरे़ निङ्‌वाॽ मे़भेःत्‍छुरो,

हे़क्‍क्‍याङ् हे़ःत्‍ताङ्‌बा वरःङ्‌ङो खे़ङ्‌हाॽरे़ के़सिक् मे़भोःक्‍खुरो॥

८ हे़क्‍केसाङ् मिङ्‌सो इङ्‌धाङ् खोमारे़ लागि

हे़क्‍क्‍याङ् पयम् यम्‍बा कुमुक्‍साम्‍मिन्

ओःन्‍धाक्‍मासिरे़ लागि खे़ङ्‌हाॽ ताङ्‌से़ःप्‍तुसिरो॥

९ खुने़ॽ हे़ःत्‍ताङ्‌बा वरःङ्‌ङिन् फे़ःक्‍तुआङ् खे़न् चप्‍प्रे़क् चबे़रो,

हे़क्‍क्‍याङ् कुमनाहाॽ से़ङ्‌से़ङ्‌बा ये़ःङ्‌घादे़न्

हे़क्‍तङ्‌बोलाम् नाधाःम्‍बि ले़प्‍साङ् तिःक्‍तु तेॽरुसिरो॥

१० खुन्‍छिॽ के़जिःप्‍पाहाॽलाम् खे़ङ्‌हाॽ से़न्‍दुसिरो,

हे़क्‍क्‍याङ् निङ्‌मिहाॽलाम्‍बा ताङ्‌से़ःप्‍तुसिरो॥

११ खे़ङ्‌हाॽरे़ खुनिॽ निङ्‌मिहाॽ च्‍वाःत्‍तिल्‍ले़ सुःप्‍तुसिरो,

खे़ङ्‌हाॽ थिक्‍काङ् मे़न्‍दाङे़ल्‍लो॥

१२ हे़क्‍क्‍याङ् खे़ङ्‌हाॽरे़ कुबाःन्‍निन् नसान् मे़जोगुरो,

हे़क्‍क्‍याङ् खे़ङ्‌हाॽरे़ कुनारा मे़भोसुरो॥

१३ हे़क्‍केसाङ् खुने़ॽ चोगुबा याःम्‍बक्‍हाॽ

खे़ङ्‌हाॽरे़ हारा निङ्‌वाॽ मे़भेःत्‍छुरो,

हे़क्‍क्‍याङ् मे़त्‍तुसिबा पाःन्‍निन् मे़न्‍हाङ्‌घुन्‍लो॥

१४ मुरे़ःक् खारे़ःक् थेआङ् के़होःप्‍पादे़न्‍नो

खे़ङ्‌हाॽ चामा थुङ्‌मारे़ कुमिःप्‍माल्‍ले़ तरुसिरो,

हे़क्‍केलॽरिक् मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो

खे़ङ्‌हाॽरे़ निङ्‌वाॽफुमाङ्‌ङिन् कुनिङ्‌वाॽ मे़साॽरुरो॥

१५ हे़क्‍केःल्‍ले़ खे़ङ्‌हाॽरे़ मे़नाःक्‍तुबा के़रे़क् पाःन्‍हाॽ पिरुसिरो,

कर किप्‍मागे़घुबा तुक्‍मा लाःक्‍माहाॽआङ् पाङ्‌घु तासुरो॥

१६ खे़ङ्‌हाॽरे़ मुरे़ःक् खारे़ःक् थेआङ् के़होःप्‍पा

ये़ःङ्‌घादे़न्‍नो मोसान् नामे़हे़त्‍तुरो,

हे़क्‍क्‍याङ् यहवे दाङ्‌बे़ल्‍ले़ कुसेसे

से़वारोबा हारुने़न्‍नाङ् नामे़हे़त्‍तुरो॥

१७ इक्‍सादिङ् खाम्‍बेःक्‍मान्

काॽरे़आङ् दाताने़न् लरुदेसुरो,

हे़क्‍क्‍याङ् अबिरामे़न् नु कुमेत्

कुस्‍साहाॽआङ् लुप्‍तुदेसुसिरो॥

१८ खे़ङ्‌हाॽरे़ खुनिॽ पान् के़घे़म्‍बाहाॽ

मिःल्‍ले़ खाप्‍पुथ्‍यःङ् चोगुसिरो,

खे़न् ताक्‍के़भे़ॽबा मनाहाॽ के़रे़क् मिमे़दिगे़ मे़स्‍ये़रो॥

१९ होरेब कोःक्‍माओ खे़ङ्‌हाॽरे़

साम्‍म्‍याङ् पित् नावाइत्‍लाधिक् मे़जोगुरो,

हे़क्‍क्‍याङ् खे़न् नावाइत्‍लान् खे़ङ्‌हाॽरे़ से़वा मे़मे़त्‍तुरो॥

२० खे़ङ्‌हाॽरे़ निङ्‌वाॽफुमाङ्‌ङिन् मिङ्‌सो

इङ्‌धाङ् पिमारे़ कुले़क्‌वा यान् के़जाबा

नावाइत्‍ला पित्‍तिन् मिङ्‌सो इङ्‌धाङ् मे़बिरुरो॥

२१ खे़ङ्‌हाॽरे़ मिस्र लाजेॽओ पयम् यम्‍बा याःम्‍बक् के़जोःक्‍पा

से़न्‍लप्‍दाङ्‌बा निङ्‌वाॽफुमाङ्‌ङिन् निङ्‌वाॽ मे़भेःत्‍छुरो॥

२२ खे़प्‍मो निङ्‌वाॽ के़माबा याःम्‍बक्‍हाॽ चोगुरो,

हे़ःत्‍ताङ्‌बा वरःङ्‌ङो खुने़ॽ ने़हिरे़

मे़न्‍धाप्‍मनाबा याःम्‍बक्‍हाॽ चोगुरो॥

२३ हे़क्‍केःल्‍ले़ निङ्‌वाॽफुमाङ्‌ङिल्‍ले़

आमनाहाॽ मे़क्‍खुङ्‌सिङ् पाःत्‍तुरो,

कर खुने़ॽ सेगुबा कुसेवारोबा मोसान्

ये़म्‍सिङ्‌ङाङ् के़सिक् मे़भोःक्‍खे़न्‍ने़ॽ

कन्‍हाॽ मे़मे़क्‍खे़से़न्‍ने़ॽ फाॽआङ् पेलि फाक्‍तुरो॥

२४ खे़ङ्‌हाॽरे़ खोमा के़बोङ्‌बा

पनुनुबा लाजेन् हने़बा मे़लेःत्‍तुरो,

खे़ङ्‌हाॽरे़ निङ्‌वाॽफुमाङ्‌ङिल्‍ले़

कुमाङ्‌हुप्‍पिन् नामे़न्‍छाॽरुल्‍लो॥

२५ खे़ङ्‌हाॽ खुनिॽ साःङ्‌गाहिम्‍हाॽओ

मुनुक्‍नुक् लॽरिक् मने़मे़धिक्‍ते़रो,

हे़क्‍क्‍याङ् यहवे दाङ्‌बे़ल्‍ले़ मे़त्‍तुसिबान्

खे़ङ्‌हाॽरे़ खे़म्‍घे़म् मे़ल्‍लाप्‍तुल्‍लो॥

२६ खे़ल्‍ले़ चोगुल्‍ले़ खुने़ॽ खे़ङ्‌हाॽ

अक्‍खे मे़त्‍तुसिआङ् फे़ःक्‍तुसिरो,

“मुरे़ःक् खारे़ःक् थेआङ् के़होःप्‍पादे़न्‍नो

आङ्‌गाॽ खिनिॽ मे़ङ्‌निङ्‌लो॥

२७ खिनिॽ सामे़न्‍छाॽहाॽ इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽलुम्‍मो फुत्‍लुम् से़सुङ्‌सिङ्‌लो,

हे़क्‍क्‍याङ् खे़ङ्‌हाॽ याप्‍मि लाजेॽहाॽओ

आङ्‌गाॽ पुबेलाप्‍सा चोगुङ्‌सिङ्‌लो॥”

२८ खे़ब्‍याङ् पोर मे़प्‍मनाबा लाजेॽओ,

निङ्‌वाॽफुमाङ्‌ङिल्‍ले़ कुमनाहाॽ

बाल माङ्‌ङो मे़घे़ःम्‍सिङ्‌लो,

हे़क्‍क्‍याङ् कुसक्‍मा मे़न्‌याक्‍मनाबा साम्‍माङ्‌हाॽओ

मे़दोन्‍दुबा सिदुङ्‌जभान् मे़जरो॥

२९ अक्‍खेलॽरिक् खुनिॽ याःम्‍बक्‍किल्‍ले़

यहवे दाङ्‌बे़ल्‍ले़ कुसिक् पोगे़रो,

हे़क्‍क्‍याङ् खुनिॽ लुम्‍मो किप्‍मा के़घुबा मिन्‍देॽ पोगे़रो॥

३० पिनहासे़न् लायोबाहाॽरे़ खुनिॽ लुम्‍मो

ये़म्‍सिङ्‌ङाङ् खुम्‍दिङ् पिरुसिरो,

हे़क्‍क्‍याङ्‌लक् मिन्‍देॽ पोःक्‍मा नाॽरे़रो॥

३१ खे़ङ्‌ग साम्‌योबा कुयाःम्‍बक् पोःक्‍खे़रो,

खे़न् कुयाःम्‍बक्‍किन् आभे़ल्‍ले़आङ् निङ्‌वाॽ मे़भेःन्‍ने़ल्‍लो॥

३२ मेरिबा मे़प्‍मनाबा ते़न्‍नो के़बुम्‍बा च्‍वाःत्‍तिल्‍ले़

कुयाओ यहवे दाङ्‌बान् कुमनाहाॽरे़ कुसिक् मे़भोःक्‍खुरो,

हे़क्‍क्‍याङ् खे़ङ्‌हाॽरे़ मे़जोगुल्‍ले़ मोसान् के़साक्‍पो थ्‍ये़रो॥

३३ खे़ङ्‌हाॽरे़ मोसान् कुसिक् खे़ङे़र मे़याःन्‍दुरो,

हे़क्‍केःल्‍ले़ खुने़ॽ थेआङ् मे़न्‍इःत्‍ते पारे़रो॥

३४ यहवे दाङ्‌बे़ल्‍ले़ कनान लाजेॽबा

मनाहाॽ से़रे़म्‍सिम्‍मे़ॽ मे़त्‍तुसिआङ् वये़रो,

खे़ङ्‌हाॽरे़ मे़न्‍छे़रुसिल्‍लो॥

३५ कर खे़ङ्‌हाॽ खे़न् सुवाङ्‌हाॽनु मेःक्‍खिम् मे़जोगे़रो,

हे़क्‍क्‍याङ् खे़ङ्‌हाॽरे़ खुनिॽ ताप्‍फे़ःम्‍बा थिम्‍हाॽ मे़हुॽसिङ्‌लो॥

३६ निङ्‌वाॽफुमाङ्‌ङिल्‍ले़ कुमनाहाॽरे़

खे़ङ्‌हाॽरे़ खुनिॽ नावाइत्‍लाहाॽ से़वा मे़मे़त्‍तुसिरो,

खे़न् आबाङे खुनिॽ मे़क्‍मा चे़न् पोःक्‍खे़रो॥

३७ कनान लाजेॽबा नावाइत्‍ला तगि निङ्‌वाॽ मे़दोन्‍दुरो,

आबाङे साहाॽ सिदुङ्‌जभा मे़जोगुसिरो॥

३८ खे़ङ्‌हाॽरे़ खुनिॽ कुदोःप्‍मा साएहाॽरे़

खुनिॽ माक्‍खिन् वामे़देःन्‍दुरो,

हे़क्‍केलॽरिक् खे़ङ्‌हाॽरे़ खुनिॽ साएहाॽ

मे़से़रुसिआङ् लाजेन् मे़जिःन्‍दुरो॥

३९ कम्‍भलॽरिक् खे़ङ्‌हाॽरे़ नावाइत्‍लाहाॽओ निङ्‌वाॽ मे़बिरुरो,

कङ्‌ग निङ्‌वाॽफुमाङ्‌ङिल्‍ले़ कुनिमो याम्‍बोःप्‍मा याःम्‍बक् वये़रो॥

४० खे़ल्‍ले़ चोगुल्‍ले़ यहवे दाङ्‌बान् कुमनाहाॽनु कुसिक् पोगे़रो,

हे़क्‍क्‍याङ् खे़ङ्‌हाॽ खुने़ॽ चिःत्‍तुसिरो॥

४१ खुने़ॽ खे़न् मनाहाॽ खे़प्‍मोबा मे़न्‍छाम्

सुवाङ्‌हाॽरे़ खुनिॽ हुक्‍को थासुसिरो,

हे़क्‍क्‍याङ् खुनिॽ निङ्‌मिहाॽरे़

खे़ङ्‌हाॽ ताप्‍फे़ःल्‍लिक् मे़मे़त्‍तुसिरो॥

४२ खे़ङ्‌हाॽ निङ्‌मिहाॽरे़ तुक्‍खे मे़जाःत्‍तुसिरो,

हे़क्‍क्‍याङ् खे़ङ्‌हाॽ के़आःप्‍पा युक्‍को मे़गत्‍तुसिरो॥

४३ यहवे दाङ्‌बे़ल्‍ले़ यरिक्‍ले़ङ् कुमना

इस्राइलिहाॽ ताङ्‌से़ःप्‍तुसिरो,

कर खे़ङ्‌हाॽरे़ निङ्‌वाॽफुमाङ्‌ङिन्

चक्‍मे़ल्‍लॽए कुसिक् मे़भोःक्‍खुरो

हे़क्‍क्‍याङ् लायोओ मे़ध्‍ये़रो॥

४४ हे़क्‍केसाङ् खे़ङ्‌हाॽरे़ पेलि मे़भाक्‍तुबे़न्

यहवे दाङ्‌बे़ल्‍ले़ खे़प्‍सुरो,

खे़ङ्‌हाॽ तुक्‍खेलाक्‍खेओ मे़ध्‍ये़ःल्‍ले़ खे़ङ्‌हाॽ ओमे़त्‍तुसिरो॥

४५ खे़ङ्‌हाॽरे़ खुनिॽ लागि खुने़ॽ कुमाङ्‌हुप्‍पिन् निङ्‌वाॽ इःत्‍तुरो,

हे़क्‍क्‍याङ् खुने़ॽ साॽरिक् याप्‍मि लुङ्‌माॽ आदुक्‍तुक्‍पा

चोःक्‍पाल्‍ले़ चोगुल्‍ले़ लुङ्‌माॽ तुक्‍तुसिरो॥

४६ खुने़ॽ खे़न् तुक्‍खे के़जाःप्‍पाहाॽरे़

खे़ङ्‌हाॽ लुङ्‌माॽ मे़दुक्‍तुसिर चोगुसिरो॥

४७ यहवे दाङ्‌बा आनिगे निङ्‌वाॽफुमाङ्‌ङे,

आनिगे याप्‍मि आसे़ःप्‍ते़ॽओ॥

इक्‍सादिङ् खाम्‍बेःक्‍मोबा सुवाङ्‌हाॽलुम्‍मोलाम्

आनिगे आनुःक्‍ते़ आदारे़ॽओ,

हे़क्‍क्‍याङ् आनिगे नुगे़न्‍साबा पोःक्‍खिगे़र

सेसेबा के़मिङ्‌ङो के़नारा फोसुम्‍बे़रो॥

४८ यहवे दाङ्‌बा इस्राइलिहाॽरे़ खुनिॽ निङ्‌वाॽफुमाङ्‌ङिन्

मिङ्‌सो इङ्‌धाङ् पिरे़म्‍मे़ॽओ,

सदादिङ् सदादिङ् खुने़ॽ कुनारा फोसे़म्‍मे़ॽओ॥

के़रे़क्‍ले़ “आमिन्” मे़बाःत्‍तुररो॥

यहवे दाङ्‌बे़ल्‍ले़ कुनारा फोसे़म्‍मे़ॽओ!

कुलक् ङासि

(निङ् सुम् १०७–0)

निङ्‌वाॽफुमाङ्‌ङिन् के़नुॽबा चोःक्‍पाल्‍ले़ चोगुल्‍ले़ कुनारा फोमा

१०७

यहवे दाङ्‌बान् नुगे़न् पिरे़म्‍मे़ॽओ

थेआङ्‌भे़ल्‍ले़ खुने़ॽ के़नुॽबा चोक्‍लो,

हे़क्‍क्‍याङ् चक्‍मे़ल्‍लॽए मनाहाॽ लुङ्‌माॽ तुक्‍तुसिरो॥

२ खिनिॽ आत्‍तिन्‍हाॽ यहवे दाङ्‌बे़ल्‍ले़ के़से़ःप्‍तिआङ् के़वयि,

कन् पाःन्‍हाॽ खुने़ॽ कुनारा के़भोसुम्‍मिल्‍ले़ याम्‍मो मे़त्‍ते़म्‍मे़ॽओ॥

खिनिॽ निङ्‌मिहाॽरे़ खुनिॽ हुक्‍कोलाम्‍बा

खुने़ॽ खिनिॽ के़से़ःप्‍तिआङ् वाॽरो॥

३ खुने़ॽ याप्‍मि लाजेॽबा नाङ्‌गे़न् नु

नाम्‍धा पिसाङ्‌लाम्‍बा के़सुप्‍सिरो,

हे़क्‍क्‍याङ् थाङ्‌गे़त् नु लाङ्‌गे़त् पिसाङ्‌बा

माःङ्‌घा लाजेॽलाम् के़भुक्‍खिरो॥

४ मुरे़ःक् खारे़ःक् थेआङ् के़होःप्‍पादे़न्‍नो

कुभा लाम्‍बे मे़ले़क्‍ते़आङ् मे़इरे़रो,

खे़ङ्‌हाॽ ये़क्‌यक्‍को पेःक्‍माआङ्

याङ्‌धोःक्‍मा लाम् मे़ङ्‌घोसुल्‍लो॥

५ खे़ङ्‌हाॽ से़त्‍लाःक्‍मा नु

वामिमाल्‍ले़ याःन्‍दुसिआङ् वये़रो,

के़रे़क् पाःन्‍हाॽओ खे़ङ्‌हाॽरे़

खुनिॽ निङ्‌साङ् पुगे़आङ् वये़रो॥

६ खे़ब्‍याङ् खे़ङ्‌हाॽ तुक्‍खे लाक्‍खे मे़दुमे़ल्‍ले़

यहवे दाङ्‌बान् पेलि मे़भाक्‍तुरो,

हे़क्‍क्‍याङ् खुने़ॽ खे़ङ्‌हाॽ ताङ्‌से़ःप्‍तुसिरो॥

७ खुने़ॽ खे़ङ्‌हाॽ तोःन्‍दोःम्‍बा लाम्‍मो लाम्‍लोसुसिरो,

हे़क्‍क्‍याङ् याङ्‌धोःक्‍से़ ये़क्‌यक्‍को के़त्‍तुसिरो॥

८ यहवे दाङ्‌बे़ल्‍ले़ खे़ङ्‌हाॽ चक्‍मे़ल्‍लॽए

लुङ्‌माॽ तुक्‍तुसिबाल्‍ले़ लागि खुने़ॽ नुगे़न् मे़बिरुर पोङ्‌लो,

हे़क्‍क्‍याङ् खुने़ॽ चोगु पिरुसिबा निङ्‌वाॽ के़माबा

याःम्‍बक्‍ले़ लागि नुगे़न् मे़दोन्‍दुर पोङ्‌लो॥

९ थेआङ्‌भे़ल्‍ले़ कुवागे़मिबाहाॽ खुनिॽ

वामिःक्‍मान् चिप्‍सु पिरुसिरो,

हे़क्‍क्‍याङ् कुसिक् के़लाःक्‍पाहाॽरे़ खुनिॽ

से़त्‍लाःक्‍मान् चिप्‍सु पिरुसिरो॥

१० कुभा खे़ङ्‌हाॽ नामाक्‍मा नु खामाक्‍मालुम्‍मो मे़यागे़रो,

फे़न्‍थक्‍क्रङ्‌ङिल्‍ले़ इघेःङ्‌ङो मे़ध्‍ये़आङ्

साक्‍पा के़धाबा हे़क्‍के तुक्‍खे मे़ज्‍ये़आङ् मे़वये़रो॥

११ थेआङ्‌भे़ल्‍ले़ खे़ङ्‌हाॽरे़ के़रे़क्‍नुःल्‍ले़ पयम् यम्‍बा

निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ मे़अत्‍तुरो,

हे़क्‍क्‍याङ् पिरुसिबा सिवादिङ् खाहुन्‍हाॽ मे़ङ्‌घे़प्‍सुल्‍लो॥

१२ खे़ल्‍ले़ चोगुल्‍ले़ खे़ङ्‌हाॽ साॽरिक् के़साक्‍पा

याःम्‍बक्‍को थासुसिआङ् पना मे़नासे़रो,

खे़ङ्‌हाॽ हर्जुॽ हर्जुॽ मे़जोःन्‍दे़,

कर के़भाॽबा हाःत्‍ताङ् होःप्‍ते़रो॥

१३ खे़ब्‍याङ् खे़ङ्‌हाॽ तुक्‍खे लाक्‍खे मे़दुमे़ल्‍ले़

यहवे दाङ्‌बान् पेलि मे़भाक्‍तुरो,

हे़क्‍क्‍याङ् खुने़ॽ खे़ङ्‌हाॽ ताङ्‌से़ःप्‍तुसिरो॥

१४ खुने़ॽ नामाक्‍मा नु खामाक्‍मा लुम्‍मोलाम्

खे़ङ्‌हाॽ लाःक्‍कात् लःत्‍तुसिरो,

हे़क्‍क्‍याङ् इमे़घेःक्‍खुसिबा खुन्‍छिॽ फे़न्‍थक्‍क्रङ्‌हाॽ

स्‍याक् वयाक् फुॽरु पिरुसिरो॥

१५ यहवे दाङ्‌बे़ल्‍ले़ खे़ङ्‌हाॽ चक्‍मे़ल्‍लॽए

लुङ्‌माॽ तुक्‍तुसिबाल्‍ले़ लागि

खुने़ॽ नुगे़न् मे़बिरुर पोङ्‌लो,

हे़क्‍क्‍याङ् खुने़ॽ चोगु पिरुसिबा निङ्‌वाॽ के़माबा

याःम्‍बक्‍ले़ लागि नुगे़न् मे़दोन्‍दुर पोङ्‌लो॥

१६ खे़ब्‍याङ् खे़ङ्‌हाॽ तुक्‍खे लाक्‍खे मे़दुमे़ल्‍ले़

यहवे दाङ्‌बान् पेलि मे़भाक्‍तुरो,

हे़क्‍क्‍याङ् खुने़ॽ खे़ङ्‌हाॽ के़रे़क् ताङ्‌से़ःप्‍तुसिरो॥

१७ कुभा आबाङे लायो नु कुइभे़म्‍मारे़ अदङ् मे़बोःक्‍खे़रो,

हे़क्‍क्‍याङ् आबाङे फे़न्‌याःम्‍बक् चोःक्‍मारे़ के़साक्‍पो मे़ध्‍ये़रो॥

१८ खे़ङ्‌हाॽ के़रे़क् कुजारे़ खुनिॽ निङ्‌ले़ॽरुआङ् वये़रो,

हे़क्‍केलॽरिक् खे़ङ्‌हाॽ सिमालिङ्‌धोओ मे़गे़रे़आङ् मे़वये़रो॥

१९ खे़ब्‍याङ् खे़ङ्‌हाॽ तुक्‍खे लाक्‍खे मे़दुमे़ल्‍ले़

यहवे दाङ्‌बान् पेलि मे़भाक्‍तुरो,

हे़क्‍क्‍याङ् खुने़ॽ खे़ङ्‌हाॽ ताङ्‌से़ःप्‍तुसिरो॥

२० कुबाःन्‍जाक्‍किल्‍ले़ खे़ङ्‌हाॽ नुसुसिरो,

हे़क्‍क्‍याङ् सिमे़ल्‍ले़ लुम्‍बाःत्‍तोलाम् से़ःप्‍तुसिरो॥

२१ यहवे दाङ्‌बे़ल्‍ले़ खे़ङ्‌हाॽ चक्‍मे़ल्‍लॽए

लुङ्‌माॽ तुक्‍तुसिबाल्‍ले़ लागि खुने़ॽ नुगे़न् मे़बिरुर पोङ्‌लो,

हे़क्‍क्‍याङ् खुने़ॽ चोगु पिरुसिबा निङ्‌वाॽ के़माबा

याःम्‍बक्‍ले़ लागि नुगे़न् मे़दोन्‍दुर पोङ्‌लो॥

२२ खे़ङ्‌हाॽरे़ वयागे़न् सिदुङ्‌जभा मे़दोन्‍दुर

खुने़ॽ नुगे़न् मे़बिरुर पोङ्‌लो,

हे़क्‍क्‍याङ् निङ्‌वाॽ के़दाबा साम्‍लोहाॽ साम्‍मे़मे़त्‍तुर

खुने़ॽ कुयाःम्‍बक्‍हाॽ मे़बाःत्‍तु मे़जे़क्‍खुररो॥

२३ कुभाग वालाधाहाॽओ मे़लासे़आङ् पयम् यम्‍बा वरःङ्‌ङो मे़बेरो,

हे़क्‍क्‍याङ् साप्‍पोक् हिङ्‌मारे़ लागि वरःङ्‌ङो याःम्‍बक् मे़जोगे़रो॥

२४ यहवे दाङ्‌बे़ल्‍ले़ थे चोःक्‍मा सुक्‍तु खे़न् खे़ङ्‌हाॽरे़ मे़निसुरो,

कुदिम्‍बे केःम्‍बा वरःङ्‌ङो खुने़ॽ चोगुबा निङ्‌वाॽ

के़माबा पाःन्‍हाॽ खे़ङ्‌हाॽरे़ मे़निसुरो॥

२५ खुने़ॽ कुइङ्‌जाङ्‌ङिल्‍ले़ किप्‍मागे़घुबा

सुरित् केजङ् हुमा हेःक्‍ते़रो,

वरःङ्‌ङो वाभे़ल्‍ले़ङ्‌ङिन् पोःक्‍मा हेःक्‍ते़रो॥

२६ वाभे़ल्‍ले़ङ्‌ङिल्‍ले़ वालाधाहाॽ थाःङ् पक्‍खुसिरो,

हे़क्‍क्‍याङ् वरःङ्‌ङिल्‍ले़ याङ्‌यो निःप्‍सुसिरो,

अक्‍तङ्‌बा के़साक्‍पा तुक्‍खेओ

वालाधा के़लोङ्‌बाहाॽ आःन्‍छिङ्‌मा मे़न्‍छुक्‍ते़ल्‍लो॥

२७ खे़ङ्‌हाॽ थिःल्‍ले़ मयुसिबा मना कुइसिःक्

चोनाःम् चोनाःम् मे़लॽरे़र मे़जोःन्‍दे़रो,

खे़ङ्‌हाॽरे़ थे चोःक्‍माआङ् खुनिॽ ने़हिरे़ मे़धाप्‍तुल्‍लो॥

२८ खे़ब्‍याङ् खे़ङ्‌हाॽ तुक्‍खे लाक्‍खे मे़दुमे़ल्‍ले़

यहवे दाङ्‌बान् पेलि मे़भाक्‍तुरो,

हे़क्‍क्‍याङ् खुने़ॽ खे़ङ्‌हाॽ ताङ्‌से़ःप्‍तुसिरो॥

२९ खुने़ॽ सुरित् केजङ्‌ङिन् चिजि ये़म्‌ये़म् चोगुरो,

हे़क्‍क्‍याङ् वरःङ्‌ङोबा वाभे़ल्‍ले़ङ्‌हाॽ चिःक्‍तु लासे़रो॥

३० सुरित् केजङ्‌ङिन् चिजि ये़म्‌ये़म्

पोःक्‍खे़आङ् खे़ङ्‌हाॽ मे़सःत्‍ते़रो,

हे़क्‍क्‍याङ् खुने़ॽ खे़ङ्‌हाॽरे़ निङ्‌वाॽ मे़जोगुबा

वालाधा ये़प्‍नाओ के़त्‍तुसिरो॥

३१ यहवे दाङ्‌बे़ल्‍ले़ खे़ङ्‌हाॽ चक्‍मे़ल्‍लॽए

लुङ्‌माॽ तुक्‍तुसिबाल्‍ले़ लागि

खुने़ॽ नुगे़न् मे़बिरुर पोङ्‌लो,

हे़क्‍क्‍याङ् खुने़ॽ चोगु पिरुसिबा

निङ्‌वाॽ के़माबा याःम्‍बक्‍ले़ लागि

नुगे़न् मे़दोन्‍दुर पोङ्‌लो॥

३२ खे़ङ्‌हाॽरे़ मे़न्‍छाम् याप्‍मि चुम्‍लुङ्‌ङो

निङ्‌वाॽफुमाङ्‌ङिल्‍ले़ कुनारा मे़भोसुररो,

हे़क्‍क्‍याङ् लाम्‍लोबाहाॽरे़ खुनिॽ चुम्‍भोओ

खुने़ॽ कुमिङ्‌सो कुधाःङ्‌सो मे़जोगुररो॥

३३ यहवे दाङ्‌बे़ल्‍ले़ यङ्‌घङ्‌हाॽ चप्‍प्रे़क् चप्‍सुरो,

हे़क्‍क्‍याङ् वहःङ्‌हाॽ च्‍वाःत् मे़ःन्‍नेबा चोगुरो॥

३४ खे़प्‍मोबा मनाहाॽरे़ खुनिॽ कुइभे़म्‍माल्‍ले़ चोगुल्‍ले़

चा के़नुॽबा खाम्‍मिन् युम् के़लाःक्‍पा चोगुरो,

हे़क्‍क्‍याङ् खे़न् खाम्‍मिन् चा मे़न्‍नुॽमनाबा चोगुरो॥

३५ खुने़ॽ ये़ःङ्‌घादे़न्‍निन् वरक् पोःक्‍खे़र चोगुरो,

हे़क्‍क्‍याङ् के़हेबा ते़न्‍नो च्‍वाःत् पुन्‍दे़र चोगुरो॥

३६ यहवे दाङ्‌बे़ल्‍ले़ कुसे़त्‍के़लाःक्‍पाहाॽ

खे़प्‍मो युङ्‌मा पाङ्‌घुसिरो,

युङ्‌मारे़ लागि खे़ङ्‌हाॽरे़ खे़ॽयो ये़क्‌यक् मे़जोगुरो॥

३७ प्‍याङ्‌सिगे़न् इक्‍ताप्‍पाहाॽओ

खे़ङ्‌हाॽरे़ याॽरिःम्‍बान् मे़हेॽरुरो,

हे़क्‍क्‍याङ् चे़ल्‍ले़क्‍सेॽ मे़लेःत्‍तुरो,

खे़ब्‍याङ् मुल्‍लुक् कुजा मे़सुप्‍सुरो॥

३८ निङ्‌वाॽफुमाङ्‌ङिल्‍ले़ कुमनाहाॽ

हाङ्‌वागे़न् मुॽइसाम् पिरुसिरो,

हे़क्‍क्‍याङ् खे़ङ्‌हाॽ यरिक् मे़बोःन्‍दे़ मे़धे़ॽरे़रो,

खे़ब्‍याङ् खुने़ॽ खे़ङ्‌हाॽरे़ खुनिॽ

पित् साःङ्‌वाहाॽ फोसुसिरो॥

३९ कुइगे़भे़म्‍बाहाॽरे़ मे़घुम्‍सुसि,

साॽरिक् तुक्‍खे मे़जाःत्‍तुसिरो

हे़क्‍क्‍याङ् मिक्‌वा मे़धाप्‍सु मे़बिरुसिरुरो,

खे़ल्‍ले़ चोगुल्‍ले़, निङ्‌वाॽफुमाङ्‌ङिल्‍ले़ कुमनाहाॽ मे़युमे़रो॥

४० कुमना तुक्‍खे के़जाःप्‍पा युक्‍साबाहाॽ

खुने़ॽ सिरिङ् मे़मर याःन्‍दुसिरो,

हे़क्‍क्‍याङ् लाम् के़होःप्‍पा ये़ःङ्‌घादे़न्‍नो

खे़ङ्‌हाॽ ताक्‍के़गम्‍बाआङ् के़वाॽबा चोगुसिरो॥

४१ कर खुने़ॽ याङ्‌गे़साॽबा नु

तुक्‍खेओ के़धाबाहाॽ से़ःप्‍तुसिरो,

हे़क्‍क्‍याङ् खे़ङ्‌हाॽरे़ खुनिॽ हिम्‍सयङ्‌हाॽ

मे़ल्‍लुक् लुप् हे़क्‍के फोसुसिरो॥

४२ कुदोःप्‍माहाॽरे़ कन् मे़निसुआङ् मे़सःत्‍लो,

कर कुइगे़भे़म्‍बाहाॽ मे़म्‍बाःत्‍ने़ल्‍ल याःन्‍दुसिरो॥

४३ सिक्‍कुम्‍साबाहाॽरे़ कन् पाःन्‍निन् निङ्‌वाॽ मे़इःत्‍तुररो,

खे़ङ्‌हाॽरे़ यहवे दाङ्‌बे़ल्‍ले़ चक्‍मे़ल्‍लॽए

लुङ्‌माॽ तुक्‍तुसिबान् निङ्‌वाॽओ मे़युक्‍खुररो॥

निङ्‌मिहाॽलाम्‍बा से़ःप्‍सिङ्‌मारे़ लागि पेलि फाक्‍मा

दाउदरे़ साप्‍तुबा निङ्‌वाॽफुसाम्‍लो

१०८

निङ्‌वाॽफुमाङ्‌ङे, आङ्‌गाॽ थधप् मे़ल्‍लॽए

आनिङ्‌वान् खे़ने़ॽओ युक्‍खुङ्‌लो,

साम्‍लोआर के़रे़क् आसिक्‍लुङ्‌मोलाम्‍मे

आङ्‌गाॽ के़नारा फोसुङ्‌लो॥

२ आदुःङ्‌गे अन्‍मे खिङ्‌मनाबा

आमुक्‍लाहाॽ आङ्‌गाॽ मुक्‍खुङ्‌लो,

आङ्‌गाॽ तानाम्‍सा नाम् के़त्‍ल याःन्‍दुङ्‌लो॥

३ यहवे दाङ्‌बाए, इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽलुम्‍मो नुगे़न् पिने़रो,

मे़न्‍छाम् याप्‍मिलुम्‍मो आङ्‌गाॽ खे़ने़ॽ

के़नारा फोसुङ्‌ल साम्‍लोआरो॥

४ चक्‍मे़ल्‍लॽए मनाहाॽ लुङ्‌माॽ के़दुक्‍तुसिबा

पाःन्‍निन् साङ्‌ग्राम्‍पेदाङ्‌नुःल्‍ले़आङ् थाःङ् के़त्‍लो,

नसाःन्‍साबा के़जोःक्‍पा पाःन्‍निल्‍ले़ ताङ्‌साक्‍पान् सुसुरो॥

५ निङ्‌वाॽफुमाङ्‌ङे, खे़ने़ॽ साङ्‌ग्राम्‍पेदाङ्‌नुःल्‍ले़आङ्

थाःङ् पोःक्‍खे़ॽओ,

हे़क्‍क्‍याङ् खे़ने़ॽ के़मिमिदिङ्‌ङिन्

के़रे़क् इक्‍सादिङ् खाम्‍बेःक्‍मो ओसेःन्‍धाङ् चोगे़ॽओ॥

६ के़मुक्‍साम्‍मिल्‍ले़ आनिगे आसे़ःप्‍ते़ॽओ,

आङ्‌गाॽ पेलि फाक्‍ने़बान् खे़प्‍से़ॽओ,

हे़क्‍क्‍याङ् लुङ्‌माॽ के़दुक्‍तुसिबाहाॽ मे़दाङ् मे़याःक्‍लरो॥

७ कुसेसेदे़न्‍लाम् निङ्‌वाॽफुमाङ्‌ङिल्‍ले़ पाःत्‍तुआङ् वाॽरो,

“नाःन्‍दुङ्‌ङाङ् से़क्‍के़म्‍मिन् हासुङ्‌लो,

हे़क्‍क्‍याङ् सुक्‍कोःत्‍बा तेल्‍लुम्‍हाॽ सिःक्‍तुङ्‌ङाङ्

आङ्‌गाॽ आमनाहाॽ हाःत्‍तुङ्‌सिङ्‌लो॥

८ गिलादे़ङ्‌ग आङ्‌गाॽइन्‍लो,

मनस्‍सेःन्‍नाङ् आङ्‌गाॽइन्‍नेरो,

एफ्राइम्‍मे़न् फे़न्‍जेॽ आदाङ्‌घुःक्‍लो,

यहुदान् आहाङ् तक्‍काःत्‍लो॥

९ मोआबे़न् आहप्‍सिङ्‌मादे़न्‍लो,

एदोम्‍बा मनाहाॽ आङ्‌गाॽ आसे़वा

के़जोःक्‍पा चोगुङ्‌सिङ्‌लो,

पलिस्‍तिहाॽ नाःन्‍दुङ्‌सिङ्‌ङाङ्

यम्‍बा इक्‍लाओ अःक्‍कारो॥”

१० हाःत्‍ले़ आङ्‌गाॽ लुङ्‌धाक्‍किल्‍ले़

कबुबा ये़क्‌यक्‍को के़त्‍ताबाबे?

हाःत्‍ले़ आङ्‌गाॽ ए़दोम थारिक् लाम्‍लोआबाबे?

११ निङ्‌वाॽफुमाङ्‌ङे, से़क्‍खाए याप्‍मि के़नाॽरे़बाबि?

आनिगे थक्‍सुबा तुराहाॽनु लाङ्‌के़ङ्‌घेःक्‍ने़म्‍बाबि?

१२ आनिगे निङ्‌मिहाॽनु थक्‍मा आभाॽरे़ॽओ,

थेआङ्‌भे़ल्‍ले़ मे़न्‍छाम् याप्‍मिरे़ आम्‍भाॽबाङ्‌ग

हने़ थेनाधेरक् पोङ्‌लो॥

१३ निङ्‌वाॽफुमाङ्‌ङिन् आनिॽ ले़प्‍माङ्

वाॽबाल्‍ले़ चोगुल्‍ले़ थङ् आनाःन्‍दुम्‍लो,

खे़ल्‍ले़ चोगुल्‍ले़ आनिॽ निङ्‌मिहाॽ

खुने़ॽ हारि चाःत्‍तुसिरो॥

तुक्‍खे के़दुम्‍बा मनाःल्‍ले़ कुलुङ्‌हान् पान्

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

१०९

निङ्‌वाॽफुमाङ्‌ङे, आङ्‌गाॽ के़नारा फोसुङ्‌लो,

खे़ने़ॽ स्‍वाःत् मे़युङे़न्‍ने़ॽओ॥

२ ताक्‍के़भे़ॽबा नु कुनिङ्‌वाॽ के़जिःप्‍पाहाॽरे़

आङ्‌गाॽ मे़दराङ्‌ङाङ् वाॽआरो,

खे़ङ्‌हाॽरे़ आङ्‌गाॽ इङ्‌ले़क् आबान् मे़बाःत्‍तुरो॥

३ खे़ङ्‌हाॽरे़ आङ्‌गाॽ ताप्‍फे़ःम्‍बा पाःन्‍हाॽ मे़मे़त्‍तारो,

हे़क्‍क्‍याङ् खे़ङ्‌हाॽरे़ आङ्‌गाॽ थेनाधे मे़भत्‍तारो॥

४ आङ्‌गाॽग खे़ङ्‌हाॽ लुङ्‌माॽ तुक्‍तुङ्‌सिङ्‌लो

हे़क्‍क्‍याङ् खुन्‍छिॽ लागि तुवा चोगुङ् पिरुङ्‌सिङ्‌लो,

हे़क्‍केसाङ् खे़ङ्‌हाॽरे़ आङ्‌गाॽ मे़अत्‍तारो॥

५ नुरिक् मे़त्‍तुङ्‌सिङ्‌बाल्‍ले़ कुले़क्‌वा

खे़ङ्‌हाॽरे़ आङ्‌गाॽ ताप्‍फे़ःल्‍लिक् मे़मे़त्‍तारो,

हे़क्‍क्‍याङ् लुङ्‌माॽ तुक्‍तुङ्‌सिङ्‌बाल्‍ले़ कुले़क्‌वा

आङ्‌गाॽ मे़जिःत्‍तारो॥

६ आङ्‌गाॽ आनिङ्‌मिहाॽरे़ अक्‍खे मे़बाःत्‍तुरो,

“खुने़ॽ अप्‍मारे़ लागि कुभा कुइगे़भे़म्‍बा

खासे़न्‍लोःम्‍बाधिक् सेगे़ॽओ,

हे़क्‍क्‍याङ् आबाङे कुनिङ्‌मिहाॽरे़

खे़न् आप्‍तिक् मे़गुःत्‍तुररो॥

७ खुने़ॽ कुघासे़न् पोङ्‌ङिल्‍ले़

खे़न् आप्‍तिक्‍को थाररो,

खे़ल्‍ले़ पेलि फाक्‍तुबान् लायो पोङ्‌लरो॥

८ हाराॽ खे़ल्‍ले़ कुधाःक् सॽररो,

माङ्‌से़वा चोःक्‍मा कुलक्‍किन् वेॽ मनाःल्‍ले़ खोसुररो॥

९ खे़ल्‍ले़ कुस्‍साहाॽ ये़त्‍छाबा ये़त्‍छामा मे़बोङ्‌लरो,

हे़क्‍क्‍याङ् कुमेःत्‍तिन् मेमेदुमा पोङ्‌लरो॥

१० खे़ल्‍ले़ कुस्‍साहाॽ चागे़नाःक्‍पा के़जाबा मे़बोङ्‌लरो,

खुन्‍छिॽ मे़युङ्‌बा पाङ्‌यक् हिम्‍हाॽओलाम्‍बा

खे़ङ्‌हाॽ मे़नाःत्‍तुसिररो॥

११ खे़ल्‍ले़ कत्‍तुबा काक् याङ्‌साकुन्‍धेन्

सिङ्‌नात् के़बिबाल्‍ले़ तेॽरुनिरो,

खे़ल्‍ले़ स्‍याङ्‌मे़न्‍दाङ् चोगुबा पाःन्‍हाॽ

याप्‍मिहाॽरे़ मे़नाप्‍तुनिरो॥

१२ खुने़ॽ हाःत्‍ले़आङ् लुङ्‌माॽ मे़दुक्‍तुल्‍लरो,

खुने़ॽ ले़रुधसिबा ये़त्‍छाबा ये़त्‍छामा

कुस्‍साहाॽ हाःत्‍ले़आङ् ओमे़मे़त्‍तुसिल्‍लरो॥

१३ खे़ल्‍ले़ कुस्‍सा कुम्‍मे़न्‍छाॽहाॽ मे़सिररो,

हे़क्‍क्‍याङ् के़दाबा थाःक्‍हाॽरे़

खुनिॽ मिङ्‌ङाङ् माबेःक्‍लरो॥

१४ खे़ल्‍ले़ कुधाःक्‍थे़बाहाॽरे़ मे़जोगुबा फे़न्‌याःम्‍बक्‍किन्

यहवे दाङ्‌बे़ल्‍ले़ कुनिङ्‌वाॽ सुम्‍लॽररो,

खे़ल्‍ले़ कुम्‍मारे़ चोगुबा लायोन्

आभे़ल्‍ले़आङ् निङ्‌वाॽ मे़भेःन्‍ने़ल्‍लरो॥

१५ खे़ङ्‌हाॽरे़ खुनिॽ लायोन्

सदादिङ् यहवे दाङ्‌बे़ल्‍ले़ कुदगि थाःप्‍लरो,

खाम्‍बेःक्‍मोलाम्‍बा खे़ङ्‌हाॽ निङ्‌वाॽ मे़मुःन्‍लरो॥

१६ खे़ल्‍ले़ आभे़ल्‍ले़आङ् वेॽहाॽ

लुङ्‌माॽ तुक्‍मासि निङ्‌वाॽ मे़जोगुल्‍लो,

कर याङ्‌गे़साॽबा नु चुङ्‌जि ये़त्‍छाहाॽ

हे़क्‍क्‍याङ् कुधेआङ् के़होःप्‍पाहाॽ

तुक्‍खे चाःत्‍तुसिआङ् से़रुसिरो॥

१७ खे़ल्‍ले़ वेॽहाॽ माङ्‌देमासि कुसिराॽ थाङे़रो,

कर खे़न् साक्‍मुराहाॽ खुने़ॽ कुसम्‍धाङ्‌ङे थाररो,

खे़ल्‍ले़ वेॽहाॽ मुॽइसाम् पिमासि निङ्‌वाॽ मे़जोगुन्‍लो,

हे़क्‍केःल्‍ले़ खे़न्‍नाङ् वेॽहाॽरे़ मुॽइसाम् मे़म्‍बिरुल्‍लरो॥

१८ खे़ल्‍ले़ आभे़ल्‍ले़साङ् वेॽहाॽ माङ्‌दे

साक्‍मुरारक् मे़त्‍तुसिआङ् पत्‍छे़रो,

कुसाप्‍पोःक्‍को साक्‍मुरान् च्‍वाःत् हे़क्‍के तिम्‍से़रो,

हे़क्‍क्‍याङ् निःङ्‌गेॽ कुइसिःक्

खुने़ॽ कुये़प्‍पाहाॽओ सिबुदेॽरुरो॥

१९ खे़ल्‍ले़ माङ्‌दे साक्‍मुरा मे़त्‍तुसिबान्

खुने़ॽ कुसम्‍धाङ् थाररो,

हे़क्‍क्‍याङ् खे़न् साक्‍मुरान् फॽइ कुइसिःक्

आभे़ल्‍ले़साङ् युप्‍सुआङ् पत्‍लरो॥”

२० यहवे दाङ्‌बाए, आङ्‌गाॽ आप्‍तिक्

के़गुःप्‍पाहाॽ खुम्‍दिङ् पिरे़से़ॽओ,

आदक्‍ले़ङ्‌वाओ ताप्‍फे़ःम्‍बा पान्

के़बाःप्‍पाहाॽरे़ हाबा हे़क्‍तङ्‌बा कुले़क्‌वा मे़घोसुररो॥

२१ कर यहवे दाङ्‌बा निङ्‌वाॽफुमाङ्‌ङे,

के़माङ्‌हुप् कुइसिःक् आङ्‌गाॽ फाॽराङ्‌ङेॽओ,

हे़क्‍क्‍याङ् आङ्‌गाॽ से़ःप्‍ताङ्‌ङे़ॽओ

थेआङ्‌भे़ल्‍ले़ खे़ने़ॽ नसाःन्‍साबा नु के़नुॽबा के़जोःक्‍लो॥

२२ आङ्‌गाॽ याङ्‌गे़साॽबा चोःक्‍काआङ् तुक्‍खे चाआरो,

हे़क्‍क्‍याङ् आङ्‌गाॽ साॽरिक्

आनिङ्‌वाॽ तुगे़आङ् वाॽआरो॥

२३ आङ्‌गाॽग युःन्‍धोःक्‍पा साम्‍मिःक्‍खुङ्‌बा

कुइसिःक् मामाबेःक्‍मा चोःक्‍कारो,

निःङ्‌घुक्‌वान् साङ्‌मनाआङ् लाप्‍फुमनाबा हे़क्‍के लॽआरो॥

२४ तःक्‍ने़त् युङ्‌मारे़ युङ्‌मारे़ आधुङ्‌बोहाॽ यङ्‌लो,

आङ्‌गाॽ आधक्‍किन्‍नाङ् ये़प् नु

होरिक्‍लक् पोःक्‍खे़आङ् वाॽरो॥

२५ आङ्‌गाॽ मे़निआआङ् मनाहाॽ मे़एःत्‍लो,

कुनामे़न्‍छाॽ मे़मे़त्‍तार खुन्‍छिॽ थे़गेक्‍पान्

तघुम्‍तघुम् मे़मे़त्‍तुरो॥

२६ यहवे दाङ्‌बा आनिङ्‌वाॽफुमाङ्‌ङे,

आङ्‌गाॽ फाॽराङ्‌ङे़ॽओ,

चक्‍मे़ल्‍लॽए लुङ्‌माॽ के़दुक्‍काबाल्‍ले़ चोगुल्‍ले़

आङ्‌गाॽ से़ःप्‍ताङ्‌ङे़ॽओ॥

२७ आङ्‌गाॽ याप्‍मि ताङ्‌गे़से़ःप्‍पाङ्‌ग खे़ने़ॽने़रो,

कन् यहवे दाङ्‌बे़ल्‍ले़ के़जोगुबा फाॽआङ्

आनिङ्‌मिहाॽरे़ निङ्‌वाॽ मे़घोसुररो॥

२८ खे़ङ्‌हाॽरे़ आङ्‌गाॽ माङ्‌दे साङ्‌ग्रा मे़मे़त्‍तारो,

कर खे़ने़ॽग मुॽइसाम् के़बिआरो॥

आङ्‌गाॽ याप्‍मि के़घुम्‍बाहाॽ हारिमे़दारो,

कर आङ्‌गाॽ के़सेवारोबान् आनिङ्‌वाॽ ताररो॥

२९ आनिङ्‌मिहाॽरे़ खुनिॽ चाःत्‍थि पेःक्‍लरो,

हे़क्‍क्‍याङ् खे़ङ्‌हाॽरे़ खुनिॽ नाधाररो॥

३० यम्‍बा इक्‍लाओ यहवे दाङ्‌बान् नुगे़न् पिरुङ्‌लो,

मे़न्‍छाम् चुम्‍लुङ्‌ङो खुने़ॽ कुनारा फोसुङ्‌लो॥

३१ थेआङ्‌भे़ल्‍ले़ याङ्‌गे़साॽबाहाॽ खुने़ॽ कम्‍ब्राङ् मे़त्‍तुसिरो,

हे़क्‍क्‍याङ् से़प्‍मा के़गोःप्‍पाहाॽलाम्‍बा खे़ङ्‌हाॽ से़ःप्‍तुसिरो॥

यहवे दाङ्‌बे़ल्‍ले़ सेःन्‍दुबा हाङ्‌ङिन् मुक्‍साम् पिरु

दाउदरे़ साप्‍तुबा निङ्‌वाॽफुसाम्‍लो

११०

यहवे दाङ्‌बे़ल्‍ले़ आन्‍दाङ्‌बान् मे़त्‍तुरो,

“के़निङ्‌मिहाॽ के़युक्‍को मे़न्‍दाःत्‍छिङ्‌ङे थारिक्

आङ्‌गाॽ आजुप्‍साङ् ले़प्‍माङ् युङे़ॽओ॥”

२ यहवे दाङ्‌बे़ल्‍ले़ सियोनलाम्‍बा

के़हाङ्‌युक् चोःक्‍मा मुक्‍साम् फोसुरो,

खुने़ॽ पाःत्‍तु, “के़निङ्‌मिहाॽ सम्‍धाङ्

हाङ्‌युक् चोःक्‍मा के़घोसुरो॥”

३ के़निङ्‌मिहाॽनु थङ् थक्‍से़ के़बेःक्‍किल्‍ले़

आबाङे निङ्‌वाःल्‍ले़ के़मनाहाॽरे़ के़म्‍भाॽरो,

तानाम् के़धाबा सेःक्‌वा हे़क्‍तङ्‌बा थाङ्‌बे़न् के़मनाहाॽ

खे़ने़ॽ के़वाॽबा सेसे कोःक्‍माओ मे़धाङ्‌लो॥

४ यहवे दाङ्‌बे़ल्‍ले़ चोगुबा माङ्‌हुप्‍पिन्

आभे़ल्‍ले़आङ् मे़ले़क्‍खुन्‍लो–

“खे़ने़ॽग मल्‍किसे़दे़क् कुइसिःक्‍पा

सदादिङ् के़वाॽबा निङ्‌वाॽफुसाम्‍बाने़रो॥”

५ यहवे दाङ्‌बान् के़जुप्‍साङ् ले़प्‍माङ् वाॽरो,

खुने़ॽ कुसिक् पोःक्‍किल्‍ले़ हाङ्‌हाॽ नाःन्‍दुसिरो॥

६ खुने़ॽग इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ खुम्‍दिङ् पिरुसिरो॥

हे़क्‍क्‍याङ् लाजेन् चेहाॽरे़ थिम्‍सुरो,

खे़ब्‍याङ् के़रे़क् इक्‍सादिङ् खाम्‍बेःक्‍कोबा

हाङ्‌हाॽ खुने़ॽ नाःन्‍दुसिरो॥

७ कर खे़ने़ॽ के़हाङ्‌ङिल्‍ले़ लाम्‍बेसाङ् के़ने़बा

यङ्‌घङ्‌ङोबा च्‍वाःत्‍तिन् थुङुरो,

हे़क्‍क्‍याङ् खुने़ॽ थङ् के़नाःम्‍बा

पोङ्‌ङाङ् चाङ्‌जाङ् ये़प्‍लो॥

यहवे दाङ्‌बे़ल्‍ले़ कुनारा फोमा

१११

यहवे दाङ्‌बे़ल्‍ले़ कुनारा फोसे़म्‍मे़ॽओ!

आसिक्‍लुङ्‌मोलाम्‍मे कुमनाहाॽरे़ खुनिॽ लुम्‍मो,

यहवे दाङ्‌बान् नुगे़न् पिरुङ्‌लो॥

२ यहवे दाङ्‌बे़ल्‍ले़ चोगुबा याःम्‍बक्‍हाॽ

निङ्‌वाॽ के़माबा चोक्‍लो,

खे़न् कुसिराॽगे़धाङ्‌बा के़रे़क्‍ले़

के़याःम्‍बक्‍हाॽ कुसिङ् निःप्‍मा मे़गोःत्‍तुरो॥

३ खुने़ॽ चोगुबा आत्‍तिन् याःम्‍बक्‍हाॽसाङ्

मिङ्‌सो इङ्‌धाङ् पिमा के़लाॽबा नु

हाङ्‌वा माङ्‌वा के़याक्‍पा चोक्‍लो,

हे़क्‍क्‍याङ् कुसाम्‌योबा याःम्‍बक्‍किन्

आभे़ल्‍ले़साङ् सदादिङ् वाॽरो॥

४ यहवे दाङ्‌बे़ल्‍ले़ निङ्‌वाॽ के़माबा

कुयाःम्‍बक्‍हाॽ इःप्‍मा आबाङ्‌लो,

खुने़ॽ के़नुॽबा नु लुङ्‌माॽ आदुक्‍तुक्‍पा चोक्‍लो॥

५ खुने़ॽ मिङ्‌सो इङ्‌धाङ् के़बिबाहाॽ

चामा थुङ्‌मा पिरुसिरो,

हे़क्‍क्‍याङ् कुमाङ्‌हुप्‍पिन् आभे़ल्‍ले़आङ्

खुने़ॽ निङ्‌वाॽ मे़भेःत्‍छुल्‍लो॥

६ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

खुनिॽ लाजेॽ सिङ्‌बुङ्‌हाॽ कुमनाहाॽ पिरुसिरो,

हे़क्‍क्‍याङ् अक्‍खेलॽरिक् कुमुक्‍साम्‍मिन्

खे़ङ्‌हाॽ ओःन्‍धाक्‍तुसिआङ् वाॽरो॥

७ चोगुबा कुयाःम्‍बक्‍हाॽओ

खुने़ॽ नसाःन्‍साबा नु साम्‌योबा चोक्‍लो,

कुइङ्‌जाङ्‌हाॽ के़रे़क् नसान् चोःक्‍मा सुक्‍ते़त्‍लो॥

८ कुइङ्‌जाङ्‌हाॽ से़क्‍खाबा नु साम्‌योबा चोक्‍लो,

खे़न् इङ्‌जाङ्‌हाॽ सदादिङ् आभे़ल्‍ले़साङ् वाॽरो॥

९ खुने़ॽ कुमनाहाॽ थे़ॽरुसिआङ् से़न्‍लप् पिरुसिरो,

हे़क्‍क्‍याङ् खे़ङ्‌हाॽनु खुने़ॽ आभे़ल्‍ले़आङ्

मे़म्‍मामनाबा माङ्‌हुप् चोगुरो॥

खुने़ॽग सेसेबा नु मुक्‍साम्‍साबा चोक्‍लो!

१० यहवे दाङ्‌बान्‍नु किमाङ्‌ग

सिक्‍कुम्‍साबा पोङ्‌मारे़ कुहेःक्‍सिङ्‌मारो,

खुने़ॽ कुइङ्‌जाङ् इःप्‍मा नाःप्‍मा के़दे़म्‍बाहाॽ

खासिङ् के़निःप्‍पा मे़बोङ्‌लो॥

खुने़ॽ कुनारा आभे़ल्‍ले़साङ् फोमा पोङ्‌लो॥

साम्‌योबा मनाहाॽ मे़नुॽमे़दारो

११२

यहवे दाङ्‌बान् कुनारा फोसे़म्‍मे़ॽओ!

यहवे दाङ्‌बान् मिङ्‌सो इङ्‌धाङ् के़बिबा नु

कुइङ्‌जाङ्‌हाॽ इःप्‍मा नाःप्‍मा से़क्‍खा

कुसिराॽ के़धाङ्‌बा मनान् मुॽइसाबारो॥

२ खे़ल्‍ले़ कुस्‍सा कुम्‍मे़न्‍छाॽहाॽ

लाजेॽओ मुक्‍के़गुबा मे़बोङ्‌लो,

कुदोःप्‍मा मनाःल्‍ले़ कुस्‍सा कुएहाॽरे़

हाङ्‌वागे़न् मुॽइसाम् मे़घोसुरो॥

३ खुने़ॽ कुहिम्‍सयङ्‌हाॽनु याङ्‌साकुन्‍धे वाॽरो,

हे़क्‍क्‍याङ् खे़ल्‍ले़ कुसाम्‌योनिमान् सदादिङ् वाॽरो॥

४ कुदोःप्‍मा मनाहाॽरे़ लागि,

माक्‍सिःङ्‌ग्‍याःप्‍पा खामाक्‍मोआङ् ओःत्‍ति ओःत्‍लो,

थेआङ्‌भे़ल्‍ले़ खे़ङ्‌हाॽ के़नुॽबा, लुङ्‌माॽ आदुक्‍तुक्‍पा

हे़क्‍क्‍याङ् कुदोःप्‍मा मे़जोःक्‍लो॥

५ निङ्‌वाॽ के़हम्‍बाआङ् वेॽहाॽ सिङ्‌नात् के़बिबा नु

इङ्‌ले़क् मे़न्‍जोःक्‍के याःम्‍बक् के़जोःक्‍पान् सःत्‍ताङ् वाॽरो॥

६ साम्‌योबा मनान् आभे़ल्‍ले़आङ्

कुलिङ्‌दो मे़ङ्‌गे़प्‍मनाबा मे़बोङ्‌ने़ल्‍लो,

खुने़ॽग मनाहाॽरे़ सदादिङ् निङ्‌वाॽ मे़इःत्‍तुरो॥

७ फे़न् इङ्‌घङ् खे़प्‍सुसाङ् खे़न् आभे़ल्‍ले़आङ् मे़गिने़ल्‍लो,

यहवे दाङ्‌बान् नसान् चोगुआङ्

खुने़ॽ कुनिङ्‌वान् योधो मे़लॽने़ल्‍लो॥

८ खे़ल्‍ले़ कुयाम्‍साम्‍मिन् थेआङ् मे़लॽने़न्,

हे़क्‍क्‍याङ् खे़न् मे़गिने़न् मे़यङ्‌ने़ल्‍लो,

कुनुप्‍मो खे़ल्‍ले़ कुनिङ्‌मिहाॽ हारि मे़दाबा निसुसिरो॥

९ निङ्‌वाॽ के़हम्‍बाआङ् याङ्‌गे़साॽबाहाॽ के़बिबाहाॽरे़

खुनिॽ साम्‌योबा याःम्‍बक्‍किन् सदादिङ् सदादिङ् वाॽरो॥

खुने़ॽग मुक्‍के़गुबा पोङ्‌ङाङ् मिङ्‌सोधाःङ्‌सो खोसुरो॥

१० ताक्‍के़भे़ॽबाहाॽरे़ कन् मे़निसुआङ् खुनिॽ सिक्‍पोःक्‍लो,

खे़ङ्‌हाॽरे़ खुनिॽ हाबोॽबान् मे़ये़ःक्‍खुरो

हे़क्‍क्‍याङ् खे़ङ्‌हाॽ मे़मे़क्‍लो,

खे़ब्‍याङ् खे़ङ्‌हाॽरे़ खोसुम्‍बे़ फाॽआङ्

मे़इःत्‍तुबान्‍नाङ् माबेःक्‍लो॥

यहवे दाङ्‌बान् के़रे़क्‍नुःल्‍ले़ यम्‍बा चोक्

११३

यहवे दाङ्‌बे़ल्‍ले़ कुनारा फोसे़म्‍मे़ॽओ!

यहवे दाङ्‌बे़ल्‍ले़ कुसेवारोबासे,

खुने़ॽ कुमिङ्‌ङिन् इङ्‌धाङ् पिरे़म्‍मे़ॽओ॥

२ यहवे दाङ्‌बे़ल्‍ले़ कुमिङ्‌ङिल्‍ले़ मिङ्‌सो इङ्‌धाङ्

आल्‍लोआङ्‌धो सदादिङ् थारिक् पोङ्‌लरो॥

३ यहवे दाङ्‌बे़ल्‍ले़ कुमिङ्‌ङिल्‍ले़न्

मिङ्‌सो इङ्‌धाङ् पोङ्‌लरो,

नाङ्‌गे़न् नु नाम्‍धा पिसाङ् थारिक्‍के

खुने़ॽ कुनारा फोमा लाॽरुरो॥

४ इक्‍सादिङ् खाम्‍बेःक्‍मोबा

के़रे़क् मे़न्‍छाम् सुवाङ्‌हाॽओ

यहवे दाङ्‌बान् थोधोक्‍पा चोक्‍लो,

हे़क्‍क्‍याङ् खुने़ॽ कुमिमिदिङ्‌ङिन्

साङ्‌ग्राम्‍पेदाङ्‌नुःल्‍ले़आङ् थाःङ्‌धाक् वाॽरो॥

५ यहवे दाङ्‌बा आनिॽ निङ्‌वाॽफुमाङ्‌ङिन्

हे़क्‍तङ्‌बा हाःत्‍ताङ् होप्‍लो॥

खुने़ॽग के़रे़क्‍नुःल्‍ले़आङ् थोधोक्‍पा हाङ्‌युक्‍नाओ युङ्‌लो॥

६ खुने़ॽग तरःङ्‌गे़न् ताङ्‌साक्‍पान् नु

इक्‍सादिङ् खाम्‍बेःक्‍मान् थुःङ्‌सिङ्‌ङाङ् ओमे़त्‍तुरो॥

७ खुने़ॽ खाम्‍हिःक्‍को के़युङ्‌बा

याङ्‌गे़साॽबाहाॽ फोःक्‍खुसिरो,

हे़क्‍क्‍याङ् कुधेआङ् के़होःप्‍पा खाप्‍पुओ

के़युङ्‌बाहाॽ फोःक्‍खुसिरो॥

८ खुने़ॽग खे़ङ्‌हाॽ आबाङे कुमना

हाङ्‌साहाॽनु सोरिक् युक्‍खुसिरो॥

९ सामे़ङ्‌गप्‍मनामा मे़न्‍छुमान् खुने़ॽ

हिन्‍जाॽ पित्‍छाॽरे़ कुम्‍मा चोगुआङ् सःत्‍ल याःन्‍दुरो॥

यहवे दाङ्‌बे़ल्‍ले़ कुनारा फोसे़म्‍मे़ॽओ!

चोःक्‌युम्‍भो तङ्‌नाम् साम्‍लो

११४

इस्राइलबा मना याकुबरे़ कुमुॽइदाङ्‌साहाॽरे़

पाःन्‍मे़न्‍दङ् मनाहाॽरे़ खुन्‍छिॽ मिस्र लाजेन् मे़ले़रुरो॥

२ यहुदा लाजेन् यहवे दाङ्‌बे़ल्‍ले़ कुसेसेदे़न् पोःक्‍खे़रो,

हे़क्‍क्‍याङ् इस्राइले़न् कुहाङ्‌जुम् पोःक्‍खे़रो॥

३ हे़ःत्‍ताङ्‌बा वरःङ्‌ङिल्‍ले़ खे़ङ्‌हाॽ

निसुसिआङ् खे़न् नुःक्‍खे़बेरो,

यर्दन यङ्‌घङ्‌ङिन् कुङ्‌मा नाॽरे़रो॥

४ कोःक्‍माहाॽ मे़ःन्‍दाक् हे़क्‍के मे़बिन्‍दे़रो,

थे़गुहाॽ मे़ल्‍लुक्‍साःत्‍हाॽ कुसिक् मे़लोःक्‍ते़रो॥

५ थेआङ् वरःङ्‌ङिन् हेरे़बाबे?

हे़क्‍क्‍याङ् थेआङ् यर्दन वहःङ्‌ङिन् कुङ्‌मा नाॽरे़बाबे?

६ कोःक्‍माहाॽ थेआङ् मे़ःन्‍दाक् हे़क्‍के मे़बिम्‍बाबे?

थे़गुहाॽ थेआङ् मे़ल्‍लुक्‍साहाॽ हे़क्‍के मे़लोःक्‍पाबे?

७ यहवे दाङ्‌बान् इक्‍सादिङ् खाम्‍बेःक्‍मो युरो,

याकुबरे़ कुनिङ्‌वाॽफुमाङ्‌ङिल्‍ले़ कुदगि

खाम्‍बेःक्‍मान् थे़गक्‍कक्‍ना यङ्‌लो॥

८ यहवे दाङ्‌बे़ल्‍ले़ लुङ्‌घ्रे़ःक्‍हाॽ वरक् पोङ्‌ल याःन्‍दुरो,

हे़क्‍क्‍याङ् के़साक्‍पा लुङ्‌ङिन् वाबुन्‍दाक् पोङ्‌ल चोगुरो॥

यहवे दाङ्‌बान् से़क्‍खाबा निङ्‌वाॽफुमाङ्

११५

यहवे दाङ्‌बाए, आनिगे मे़ःन्, आनिगे मे़ःन्‍लो,

खे़ने़ॽरक् के़मिमिदिङ् पोङ्‌लरो,

लुङ्‌माॽ आदुक्‍तुक्‍पा नु नसाःन्‍साबा

के़जोःक्‍पाल्‍ले़ चोगुल्‍ले़ के़नारा पोररो॥

२ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

थेआङ् आनिगे सेःन्‍मे़लाप्‍तिगे़बे?

“खिनिॽ निङ्‌वाॽफुमाङ्‌ङिन् आत्‍तो वाॽबे?”

३ आनिगे निङ्‌वाॽफुमाङ्‌ङिङ्‌ग

साङ्‌ग्राम्‍पेदाङ्‌ङो थाःङ् वाॽरो,

हे़क्‍क्‍याङ् चोःक्‍मा कोःत्‍तुबान्

कुनिङ्‌वाॽ कुइसिःक् चोगुरो॥

४ खे़ङ्‌हाॽरे़ खुनिॽ माङ्‌हाॽग

साम्‍म्‍याङ् युप्‍पा नावा इत्‍लासिरो,

खे़ङ्‌हाॽग मनाहाॽरे़ खुनिॽ

हुक्‍किल्‍ले़ मे़जोगुसिबारो॥

५ खे़ङ्‌हाॽरे़ खुनिॽ मुरा पत्

कर पाःप्‍मा मे़न्‍छुक्‍ने़ल्‍लो,

मिक् पत् कर निमा मे़न्‍छुक्‍तुल्‍लो॥

६ खे़ङ्‌हाॽरे़ खुनिॽ ने़क्‍खोॽ पत्

कर खे़म्‍मा मे़न्‍छुक्‍तुल्‍लो,

ने़बो पत् कर कुनाम् खे़म्‍मा मे़न्‍छुक्‍तुल्‍लो॥

७ खे़ङ्‌हाॽरे़ खुनिॽ हुक् पत्

कर ते़म्‍मा मे़न्‍छुक्‍तुल्‍लो,

लाङ् पत् कर लाङ्‌घेःक्‍मा मे़न्‍छुक्‍ने़ल्‍लो॥

खे़ङ्‌हाॽ इजे़ःत्‍छिक्‍काङ् पाःप्‍मा मे़न्‍छुक्‍ने़ल्‍लो॥

८ नावाइत्‍ला के़जोःक्‍पाहाॽ नावाइत्‍ला हे़क्‍तङ्‌बा मे़बोङ्‌लो,

हे़क्‍क्‍याङ् खे़न् नावाइत्‍ला नसान्

के़जोःक्‍पाहाॽआङ् नावाइत्‍ला हे़क्‍तङ्‌बाए मे़बोङ्‌लो॥

९ इस्राइलिसे, खिनिॽ निङ्‌वान्

यहवे दाङ्‌बाओ युक्‍खे़म्‍मे़ॽओ,

खुने़ॽए खिनिॽ के़भाॽरिरो

हे़क्‍क्‍याङ् कम्‍ब्राङ् के़मे़त्‍तिरो॥

१० निङ्‌वाॽफुमाङ्‌ङो से़वा के़जोःक्‍पा

हारुनरे़ कुस्‍सा निङ्‌वाॽफुसाम्‍बासे,

खिनिॽ निङ्‌वान् यहवे दाङ्‌बाओ युक्‍खे़म्‍मे़ॽओ,

खुने़ॽए खिनिॽ के़भाॽरि हे़क्‍क्‍याङ् कम्‍ब्राङ् के़मे़त्‍तिरो॥

११ यहवे दाङ्‌बान् मिङ्‌सो इङ्‌धाङ् के़बिबासे,

खिनिॽ निङ्‌वान् खुने़ॽओ युक्‍खे़म्‍मे़ॽओ,

खुने़ॽए खिनिॽ के़भाॽरि हे़क्‍क्‍याङ् कम्‍ब्राङ् के़मे़त्‍तिरो॥

१२ यहवे दाङ्‌बे़ल्‍ले़ आनिॽ निङ्‌वाॽ आइःत्‍लो,

हे़क्‍क्‍याङ् आनिॽ हाङ्‌वागे़न् मुॽइसाम् आबिरो॥

खुने़ॽ इस्राइलि मनाहाॽ हाङ्‌वामुॽइ पिरुसिॽरो,

खुने़ॽ हारुनरे़ कुमुॽइदाङ्‌साहाॽ

हाङ्‌वागे़न् मुॽइसाम् पिरुसिॽरो॥

१३ यहवे दाङ्‌बान् मिङ्‌सो इङ्‌धाङ् के़बिबा

चुक्‍पा नु यम्‍बा के़रे़क् खुने़ॽ हाङ्‌वागे़न्

मुॽइसाम् थासु पिरुसिॽरो॥

१४ यहवे दाङ्‌बे़ल्‍ले़ खिनिॽ के़भोसिररो,

हे़क्‍क्‍याङ् खिनिॽ साहाॽआङ् फोसुसिररो॥

१५ साङ्‌ग्राम्‍पेदाङ् नु इक्‍सादिङ् खाम्‍बेःक्‍मा के़जोःक्‍पा

यहवे दाङ्‌बे़ल्‍ले़ खिनिॽ हाङ्‌वामुॽइ के़बिरिरो॥

१६ के़रे़क्‍नुःल्‍ले़आङ् थाःङ्‌बा साङ्‌ग्राम्‍पेदाङ्‌ङिन्

यहवे दाङ्‌बे़ल्‍ले़न्‍नेरो,

कर खुने़ॽ इक्‍सादिङ् खाम्‍बेःक्‍मान्

मे़न्‍छाम् याप्‍मिहाॽ पिरुसिबारो॥

१७ कुसिवे़त्‍हाॽरे़ यहवे दाङ्‌बे़ल्‍ले़ कुनारा मे़म्‍भोसुल्‍लो,

खे़मादिङ् यङ्‌सङ्‌ङो के़बेःक्‍पाहाॽरे़आङ्

खुने़ॽ कुनारा मे़म्‍भोसुल्‍लो॥

१८ कर आनिगे़ग आल्‍लो नु

सदादिङ् यहवे दाङ्‌बे़ल्‍ले़ कुनारा फोसुम्‍बे़रो॥

यहवे दाङ्‌बे़ल्‍ले़ कुनारा फोसे़म्‍मे़ॽओ!

निङ्‌वाॽफुमाङ्‌ङिल्‍ले़ कुनारा फोमा

११६

यहवे दाङ्‌बान् आङ्‌गाॽ मिःम् मे़त्‍तुङ्‌लो,

थेआङ्‌भे़ल्‍ले़ खुने़ॽ आबाःन्‍निन् खे़प्‍सुरो,

हे़क्‍क्‍याङ् आङ्‌गाॽ लुङ्‌माॽ तुक्‍ताङ्‌ङे़ॽ फाॽआङ्

पेलि फाक्‍तुङ्‌बान् निङ्‌वाॽ पिरुरो॥

२ आङ्‌गाॽ आबेलिन् खे़म्‍मारे़ लागि

खुने़ॽ कत्‍ना हिसिङ्‌लो,

खे़ल्‍ले़ चोगुल्‍ले़ आङ्‌गाॽ आहिङ्‌हिङ्

थारिक् खुने़ॽ पेलि फाक्‍तुङ्‌लो॥

३ सिमालिङ्‌धोओ के़राङ्‌ङाङ् वाॽआरो,

खे़मायङ्‌सङ्‌ङोबा किमाल्‍ले़ सुःप्‍ताङ्‌लो॥

साॽरिक् तुक्‍खे नु मेरिङ्‌ले़

आङ्‌गाॽ याःन्‍दाङ्‌ङाङ् वये़रो॥

४ खे़न् ये़म्‍मो यहवे दाङ्‌बान्

आङ्‌गाॽ पेलि फाक्‍तुङ्‌लो,

“यहवे दाङ्‌बाए, ताङ्‌से़ःप्‍ताङ्‌ङे़ॽओ॥”

५ यहवे दाङ्‌बान् लुङ्‌माॽ आदुक्‍तुक्‍पा

हे़क्‍क्‍याङ् के़नुॽबा चोःक्‍लो,

आनिॽ निङ्‌वाॽफुमाङ्‌ङिन्

नुरिक् आमे़प्‍मे़प्‍पा चोक्‍लो॥

६ कुदोःप्‍मा निङ्‌वाॽ के़गप्‍पाहाॽ

यहवे दाङ्‌बे़ल्‍ले़ कम्‍ब्राङ् मे़त्‍तुसिरो,

आङ्‌गाॽ के़साक्‍पो थ्‍याङ्‌ङाङ्

वयाङ्‌ङिल्‍ले़ खुने़ॽ से़ःप्‍ताङ्‌लो॥

७ याम्‍मो थिक्‍ले़ङ् आसिक्‍लुङ्‌मो

आङ्‌गाॽ हाङ्‌हाङ् लॽआरो,

थेआङ्‌भे़ल्‍ले़ यहवे दाङ्‌बान्

आङ्‌गाॽ आलागि के़नुॽबा चोक्‍लो॥

८ यहवे दाङ्‌बे़ल्‍ले़ सिमालाम् से़ःप्‍ताङलो,

आमिक्‌वा तुगाङ् पिराङ्‌लो,

हे़क्‍क्‍याङ् आलाङ्‌हाॽ मे़न्‍दोःक्‍के

आङ्‌गाॽ कम्‍ब्राङ् मे़त्‍ताङ्‌लो॥

९ खे़ल्‍ले़ चोगुल्‍ले़ इक्‍सादिङ् खाम्‍बेःक्‍मो

हिङ्‌ङाल्‍ले़ यहवे दाङ्‌बे़ल्‍ले़

कुदगि आङ्‌गाॽ वाॽआरो॥

१० “साॽरिक् नायोबा पोःक्‍खाङ्‌ङाङ् पाःत्‍तुङ्‌लो”

हे़क्‍केसाङ् नसान् चोगुङ्‌ङाङ् पत्‍तारो॥

११ आङ्‌गाॽ किसाङ्‌ङाङ् पाःत्‍तुङ्‌लो,

“हाःत्‍ताङ् कुनासाॽमा मे़सुक्‍काल्‍लो॥”

१२ यहवे दाङ्‌बे़ल्‍ले़ आङ्‌गाॽ आलागि

यरिक् नुबा पाःन्‍हाॽ चोगाङ् पिराङ्‌लो,

खे़ल्‍ले़ कुले़क्‌वा यहवे दाङ्‌बान्

आङ्‌गाॽ थे़मा पिमा सुक्‍तुङ्‌बे?

१३ आङ्‌गाॽ से़ःप्‍ताङ्‌बाल्‍ले़ चोगुल्‍ले़

यहवे दाङ्‌बान् नुगे़न् पिरुङ्‌लो,

खुने़ॽओ चे़ल्‍ले़क्‍सेल्‍ले़ कुवान् चोःप्‍फा तोःन्‍दुङ्‌लो॥

१४ के़रे़क् कुमनाहाॽ चुम्‍लुङ् मे़जोःक्‍पा ते़न्‍नो,

खुने़ॽनु चोगुङ्‌बा माङ्‌हे़क्‍किन् के़त्‍तुङ्‌लो॥

१५ यहवे दाङ्‌बे़ल्‍ले़ कुसेसे मनान्

सिःल्‍ले़ खुने़ॽ कुनिङ्‌वाॽ तुक्‍लो,

खुने़ॽ कुनिमो खे़न् साॽरिक् इमे़ल्‍लुङ्‌बा चोक्‍लो॥

१६ यहवे दाङ्‌बाए, आङ्‌गाॽग

खे़ने़ॽओ से़वा के़जोःक्‍पाआरो,

आम्‍मारे़ के़से़वा चोगुबा हे़क्‍केए

आङ्‌गाॽ खे़ने़ॽ के़से़वा चोगुङ्‌लो,

सिमे़न्‍लाम् आङ्‌गाॽ के़से़ःप्‍ताङ्‌लो॥

१७ खे़ने़ॽओ आङ्‌गाॽ नुगे़न् सिदुङ्‌जभा तोःन्‍दुङ्‌लो,

हे़क्‍क्‍याङ् खे़ने़ॽओ पेलिगे़न् तुवा तोःन्‍दुङ्‌लो॥

१८-१९ यहवे दाङ्‌बाओ चोगुङ्‌बा माङ्‌हे़क्‍किन्

के़रे़क् के़मनाहाॽ मे़जुम्‍बा ते़न्‍नो,

यरुसले़ःम्‍मो, के़हिम्‍मोबा सेसेदे़न्‍नो, के़त्‍तुङ्‌लो॥

यहवे दाङ्‌बे़ल्‍ले़ कुनारा फोसे़म्‍मे़ॽओ!

यहवे दाङ्‌बे़ल्‍ले़ कुनारा फोमा

११७

इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌से,

यहवे दाङ्‌बे़ल्‍ले़ कुनारा फोसे़म्‍मे़ॽओ,

हे़क्‍क्‍याङ् के़रे़क् मे़न्‍छाम् याप्‍मिहाॽरे़

खुने़ॽ कुनारा मे़भोसुररो॥

२ थेआङ्‌भे़ल्‍ले़ खुने़ॽ थधप् म़ेल्‍लॽए मिःम् आमे़त्‍लो,

हे़क्‍क्‍याङ् खुने़ॽ सदादिङ् नसाःन्‍साबा चोक्‍लो,

यहवे दाङ्‌बे़ल्‍ले़ कुनारा फोसे़म्‍मे़ॽओ!

थङ् नाःम्‍माल्‍ले़ नुगे़न् तोःम्‍मा साम्‍लो

११८

यहवे दाङ्‌बान् नुगे़न् पिरे़म्‍मे़ॽओ,

थेआङ्‌भे़ल्‍ले़ खुने़ॽ के़नुॽबा चोक्‍लो,

हे़क्‍क्‍याङ् खुने़ॽ चक्‍मे़ल्‍लॽए

सदादिङ् लुङ्‌माॽ आदुक्‍लो॥

२ इस्राइलस्‍मा मनाहाॽरे़ अक्‍खे मे़बाःत्‍तुररो,

“निङ्‌वाॽफुमाङ्‌ङिल्‍ले़ चक्‍मे़ल्‍लॽए लुङ्‌माॽ आदुक्‍लो॥”

३ यहवे दाङ्‌बाओ से़वा के़जोःक्‍पा हारुनरे़ कुस्‍सा

निङ्‌वाॽफुसाम्‍बाहाॽरे़आङ् मे़बाःत्‍तुररो,

“खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥”

४ यहवे दाङ्‌बान् मिङ्‌सो इङ्‌धाङ्

के़बिबाहाॽ के़रे़क्‍ले़ मे़बाःत्‍तुररो,

“खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥”

५ आङ्‌गाॽ तुक्‍खे तुमाङ्‌ङिल्‍ले़

यहवे दाङ्‌बान् पेलि फाक्‍तुङ्‌लो,

हे़क्‍क्‍याङ् खुने़ॽ नुगप् पिराङ्‌ङाङ् थे़ॽराङ्‌लो॥

६ आङ्‌गाॽ कुभाॽ के़बिबाङ्‌ग यहवे दाङ्‌बान्‍लो,

आङ्‌गाॽ मे़गिआन्‍लो,

आङ्‌गाॽ हाःत्‍ले़ थे मे़प्‍मा सुक्‍काबे?

७ यहवे दाङ्‌बान् आङ्‌गाॽनु वाॽ,

खुने़ॽग आङ्‌गाॽ आभाॽबाङ्‌लो,

हे़क्‍क्‍याङ् आङ्‌गाॽ आनिङ्‌मिहाॽ के़रे़क्

हारि मे़दाबान् निसुङ्‌लो॥

८ मे़न्‍छाम् याप्‍मिहाॽओ खे़ःम्‍सिङ्‌मानुःल्‍ले़ग

यहवे दाङ्‌बाल्‍लो इःम्‍सिङ्‌से़ पेःक्‍माए नुबारो॥

९ मे़न्‍छाम् याप्‍मि लाम्‍लोबाहाॽ ताःक्‍पो चोःक्‍मासिनुःल्‍ले़ग

यहवे दाङ्‌बाल्‍लो इःम्‍सिङ्‌से़ पेःक्‍माए नुबारो॥

१० इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़

काक् पिसाङ्‌लाम्‍बा आङ्‌गाॽ किर्गप् मे़गबाङ्‌लो,

कर यहवे दाङ्‌बे़ल्‍ले़ कुमुक्‍साम्‍लाम्‍बा

खे़ङ्‌हाॽ थ्‍यःङ् चोगुङ्‌सिङ्‌लो॥

११ खे़ङ्‌हाॽरे़ काक् पिसाङ्‌लाम्‍बा

आङ्‌गाॽ मे़गबाङ्‌ङाङ् वयाङ्‌लो,

कर यहवे दाङ्‌बे़ल्‍ले़ कुमिङ्‌ङो

खे़ङ्‌हाॽ थ्‍यःङ् चोगुङ्‌सिङ्‌लो॥

१२ खे़ङ्‌हाॽरे़ सक्‌वाहाॽरे़ कुइसिःक्

काक् पिसाङ्‌लाम्‍बा चिबन् मे़बन्‍छाङ्‌लो,

कर तिङ्‌ग्रेक्‍पा लाओ मिगे़लाःप्‍पा हे़क्‍के

खे़ङ्‌हाॽ मे़जेबे़ मे़लासे़रो,

यहवे दाङ्‌बे़ल्‍ले़ कुमिङ्‌ङो

खे़ङ्‌हाॽ थ्‍यःङ् चोगुङ्‌सिङ्‌लो॥

१३ किप्‍मा पघुघुसे़र मे़भत्‍ताङ्‌लो,

हे़क्‍क्‍याङ् आङ्‌गाॽ खप्‍मे़न्

हारिदामा इःत्‍ताङ्‌ङाङ् वयाङ्‌लो,

कर यहवे दाङ्‌बे़ल्‍ले़ फाॽराङ्‌लो॥

१४ यहवे दाङ्‌बे़ल्‍ले़ आङ्‌गाॽ के़धुम्‍बा नु

मुक्‍साम्‍साबा चोःक्‍कारो,

हे़क्‍क्‍याङ् खुने़ॽ से़ःप्‍ताङ्‌ङाङ् वाॽआरो॥

१५ साम्‌योबाहाॽरे़ खुन्‍छिॽ साःङ्‌गाहिम्‍हाॽओ

सःप्‍मा नु तियाहा लॽमा इक्‍लाहाॽ खे़म्‍दे़त्‍लो,

“यहवे दाङ्‌बे़ल्‍ले़ पयम् यम्‍बा

कुमुक्‍साम्‍मिल्‍ले़ अक्‍खे पोःक्‍खे़बारो॥

१६ यहवे दाङ्‌बे़ल्‍ले़ कुमुक्‍साम्‍मिल्‍ले़

थङ् के़नाःम्‍बा आजोगे़आङ् वाॽरो,

यहवे दाङ्‌बे़ल्‍ले़ कुमुक्‍साम्‍मिल्‍ले़

निङ्‌वाॽ के़माबा याःम्‍बक्‍हाॽ चोगुआङ् वाॽरो॥”

१७ आङ्‌गाॽ मे़सिआन्, कर हिङ्‌ङाआङ् वाॽआरो,

हे़क्‍क्‍याङ् यहवे दाङ्‌बे़ल्‍ले़ चोगुबा

कुयाःम्‍बक्‍किन् इङ्‌भन् चोगुङ्‌लो॥

१८ खुने़ॽ साॽरिक् खुम्‍दिङ् पिराङ्‌लो,

कर आङ्‌गाॽ सिमा मे़बाङ्‌घाङ्‌ङिल्‍लो॥

१९ आङ्‌गाॽ आलागि साम्‌योबा

लाम्‍धेःप्‍पाहाॽ हन्‍दाङ् पिराङ्‌ङे़ॽओ,

खे़प्‍मो आङ्‌गाॽ लाःत्‍ताआङ्

यहवे दाङ्‌बान् नुगे़न् पिरुङ्‌लो॥

२० यहवे दाङ्‌बे़ल्‍ले़ कुलाम्‍धेःप्‍पाङ्‌ग आम्‍भा कन्‍लो,

साम्‌योबाहाॽरक् कप्‍मोलाम् लाःप्‍मा मे़घोरो॥

२१ यहवे दाङ्‌बाए, आङ्‌गाॽग के़नारा फोसुङ्‌लो,

थेआङ्‌भे़ल्‍ले़ आङ्‌गाॽ आबेलिन्

खे़ने़ॽ के़घे़प्‍सु के़बिराङ्‌ङाङ् वाॽरो,

हे़क्‍क्‍याङ् थङ् के़नाःम्‍बा के़जोगाङ्‌ङाङ् वाॽरो॥

२२ लुङ्‌गे़गाम्‍बाहाॽरे़ मे़नाॽरुबा लुङ्‌ङिन्‍ने

के़रे़क्‍नुःल्‍ले़ के़ये़क्‍पा कुम्‍मालुङ् पोःक्‍खे़आङ् वाॽरो॥

२३ कङ्‌ग यहवे दाङ्‌बे़ल्‍ले़ए चोगुबारो,

हे़क्‍क्‍याङ् कन् आनिॽ निमो निङ्‌वाॽ के़माबा चोक्‍लो॥

२४ आइन्‍बा ये़न्‍निन् यहवे दाङ्‌बे़ल्‍ले़ चोगुबारो,

आनिॽ सःत्‍तिर लाःक्‍खिर याम्‍नाःम् चोगुम्‍लो॥

२५ यहवे दाङ्‌बाए, याप्‍मि आसे़ःप्‍ते़ॽओ,

यहवे दाङ्‌बाए, आनिगे याप्‍मि कुलिङ्‌दो

के़रिगे़र आयाःन्‍दे़ॽओ॥

२६ दाङ्‌बे़ल्‍ले़ कुमिङ्‌ङो के़दाबान् मुॽइसाबारो,

यहवे दाङ्‌बे़ल्‍ले़ कुहिम्‍मोलाम्

खिनिॽ हाङ्‌वागे़न् मुॽइसाम् पिआसिगे़रो॥

२७ यहवे दाङ्‌बान्‍ने निङ्‌वाॽफुमाङ्‌लो,

आनिॽ लुम्‍मो खुने़ॽ नुॽमादामा

आजोगे़ आबिरे़आङ् वाॽरो॥

हे़क्‍क्‍याङ् सिङ्‌बोराःक्‍हाॽ याङ्‌ङासिम्‍मे़ॽओ,

ले़त्‍तिङ् तोःम्‍मादे़न् खिरि इरे़म्‍मे़ॽर

तङ्‌नाम् तोसे़म्‍मे़ॽओ॥

२८ खे़ने़ॽग आङ्‌गाॽ आनिङ्‌वाॽफुमाङ्‌ने़रो,

हे़क्‍क्‍याङ् खे़ने़ॽओ नुगे़न् तोःन्‍दुङ्‌लो॥

खे़ने़ॽग आङ्‌गाॽ आनिङ्‌वाॽफुमाङ्‌ने़रो,

हे़क्‍क्‍याङ् खे़ने़ॽ पयम् यम्‍बा के़जोःक्‍पा पाःन्‍निन्

यम्‍बा इक्‍लाःल्‍ले़ पाःत्‍तुङ्‌लो॥

२९ यहवे दाङ्‌बान् नुगे़न् पिरे़म्‍मे़ॽओ

थेआङ्‌भे़ल्‍ले़ खुने़ॽग के़नुॽबा चोक्‍लो,

खुने़ॽ लुङ्‌माॽ आदुक्‍पा पाःन्‍निन्

सदादिङ् आभे़ल्‍ले़साङ् वाॽरो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्

११९

यहवे दाङ्‌बे़ल्‍ले़ कुसाम्‌योथिम्

इङ्‌जाङ्‌हाॽ के़इःप्‍पा के़नाःप्‍पाहाॽ

नुबा ये़प्‍ले़क् के़गप्‍पा मनासिरो,

खे़ङ्‌हाॽग सदादिङ् मे़सःत्‍ताङ् मे़वाॽरो॥

२ खुने़ॽ कुइङ्‌जाङ्‌हाॽ के़इःप्‍पा

के़नाःप्‍पाहाॽ मुॽइसाबासिरो,

खे़ङ्‌हाॽरे़ग सिक्‍लुङ्‌मोलाम्‍बाए खुने़ॽ मे़गोःत्‍तुरो॥

३ खे़ङ्‌हाॽरे़ आभे़ल्‍ले़आङ् फे़न्‌याःम्‍बक् मे़न्‍जोगुन्‍लो,

खे़ङ्‌हाॽ यहवे दाङ्‌बे़ल्‍ले़ कुलाम्‍मो लाङ्‌मे़घेःक्‍लो॥

४ यहवे दाङ्‌बाए, खे़ने़ॽग के़साम्‌यो

इङ्‌जाङ्‌हाॽ आनिगे आगे़बिरे़आङ् वाॽरो,

हे़क्‍क्‍याङ् खे़न् नुरिक्‍काङ् इःत्‍ते़म्‍मे़ॽ नाःत्‍ते़म्‍मे़ॽ

फाॽआङ् याप्‍मि के़मे़त्‍ते़आङ् वाॽरो॥

५ के़हुॽराङ्‌बा निसाम्‍हाॽ इःत्‍तुङ् नाःत्‍तुङ्‌ङिल्‍ले़ग

आक्‍खे़न् नसाःन्‍साबा पोङ्‌माबे फाॽआङ्

आङ्‌गाॽ निङ्‌वाॽ इःत्‍तुङ्‌लो॥

६ खे़ने़ॽ के़रे़क् के़इङ्‌जाङ्‌हाॽ आङ्‌गाॽ

आनिङ्‌वाॽ इगेःक्‍काङ् इःत्‍तुङ् नाःत्‍तुङ्‌लो,

हे़क्‍केःल्‍ले़ आभे़ल्‍ले़आङ् आङ्‌गाॽ

सिरिङ्‌ममो मे़धाआन्‍लो॥

७ साम्‌योबा के़साम्‌योथिम् इङ्‌जाङ्‌हाॽ हुॽसिङ्‌ङारो,

हे़क्‍केलॽरिक् कुदोःप्‍मा निङ्‌वाॽरे़ के़नारा फोसुङ्‌लो॥

८ के़साम्‌योथिम् इङ्‌जाङ्‌हाॽ इःत्‍तुङ् नाःत्‍तुङ्‌लो,

आफाल्‍ले़आङ् मे़ले़राङ्‌ङिन् मे़देसाङ्‌ङिन्‍ने़ॽओ॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिन् इःप्‍मा नाःप्‍मा

९ आक्‍खेलॽरिक् नालिगे़न् थाङ्‌बे़न्‍हाॽ

सेसे फुङ्‌भुङ् वाॽमा मे़सुक्‍पे?

खे़ङ्‌ग खे़ने़ॽ के़इङ्‌जाङ्‌हाॽ

मे़इःत्‍तु मे़नाःत्‍तुआङ्‌ङेरो॥

१० के़रे़क् आसिक्‍लुङ्‌मो लाम्‍बाए

आङ्‌गाॽ खे़ने़ॽ कोःत्‍ने़रो,

आङ्‌गाॽ के़साम्‌योथिम् इङ्‌जाङ्‌हाॽ

मे़म्‍भेःम्‍मनाबा चोगाङ्‌ङे़ॽओ॥

११ आङ्‌गाॽ खे़ने़ॽ के़दक्‍ले़ङ्‌वाओ

लायो मे़जोःक्‍काल्‍लो,

खे़ल्‍ले़ चोगुल्‍ले़ के़बाःन्‍जाःक्‍किन्

आसिक्‍लुङ्‌मो युक्‍खुङ्‌लो॥

१२ यहवे दाङ्‌बाए, आङ्‌गाॽ के़नारा फोसुङ्‌लो,

के़साम्‌योथिम् इङ्‌जाङ्‌हाॽ हुॽराङ्‌ङे़ॽओ॥

१३ ये़त्‍ले़ङ् ये़त्‍ले़ङ् यम्‍बा इक्‍लाओ,

के़रे़क् के़साम्‌योथिम् इङ्‌जाङ्‌हाॽ

आङ्‌गाॽ पोधक् चोगुङ्‌लो॥

१४ यरिक् याङ्‌साकुन्‍धे खोमाल्‍ले़ सिक्‍सम्‍लो,

खे़न्‍नुःल्‍ले़आङ् के़इङ्‌जाङ्‌हाॽ

इःप्‍मा नाःप्‍माओ आङ्‌गाॽ आसिक्‍सम्‍लो॥

१५ आङ्‌गाॽ के़घाहुन्‍हाॽ निङ्‌वाॽ इःत्‍तुङ्‌लो,

हे़क्‍क्‍याङ् के़हुॽराङ्‌बा निसाम्‍हाॽ निङ्‌वाॽ पिरुङ्‌लो॥

१६ खे़ने़ॽ के़इङ्‌जाङ्‌हाॽओ आङ्‌गाॽ सःत्‍तारो,

के़बाःन्‍जाःक्‍हाॽ आङ्‌गाॽ निङ्‌वाॽ मे़भेःन्‍नाल्‍लो॥

यहवे दाङ्‌बे़ल्‍ले़ कुसाम्‌योथिम्‍मो सःप्‍मा

१७ आङ्‌गाॽ के़से़वारोबान् नुरिक् मे़त्‍ताङ्‌ङे़ॽओ,

हे़क्‍केःल्‍ले़ आङ्‌गाॽ कुहिङ्‌वे़त् वाॽआआङ्

के़हुॽराङ्‌बा निसाम्‍हाॽ इःत्‍तुङ् नाःत्‍तुङ्‌लो॥

१८ आमिक्‍किन् हन्‍दाङ् पिराङ्‌ङे़ॽओ

हे़क्‍क्‍याङ् के़इङ्‌जाङ्‌ङोबा निङ्‌वाॽ

के़माबा से़क्‍खान् निमा सुक्‍तुङ्‌लरो॥

१९ आङ्‌गाॽग कन् इक्‍सादिङ् खाम्‍बेःक्‍मो

सप्‍मारे़ लागिरक् वाॽआरो,

के़इङ्‌जाङ्‌हाॽ आङ्‌गाॽलाम्

लाःत्‍लाःत् मे़जोगे़न्‍ने़ॽओ॥

२० के़रे़क् ये़म्‍मो खे़ने़ॽ के़घासे़न्‍हाॽ

आङ्‌गाॽ ले़मा आसिराॽ थाङ्‌लो,

खे़न् कुसिङ् निःप्‍मारे़ लागि आसिक्‍सम्‍लो॥

२१ खे़ने़ॽग आङ्‌दिङ् के़लॽबाहाॽ के़भे़ःक्‍तुसिरो,

के़इङ्‌जाङ् इःप्‍मा नाःप्‍मा मे़न्‍दे़म्‍मबाहाॽ

माङ्‌दे साङ्‌ग्रारे़ ते़त्‍तुसिरो॥

२२ आनाधामा नु आनामे़न्‍छाॽ मे़प्‍मा

खे़ङ्‌हाॽ मे़भाःक्‍ते़से़न्‍ने़ॽओ,

थेआङ्‌भे़ल्‍ले़ के़साम्‌योथिम् इङ्‌जाङ्‌हाॽ

आङ्‌गाॽ इःत्‍तुङ् नाःत्‍तुङ्‌ङाङ् वाॽआरो॥

२३ हाङ्‌युक्‍पाहाॽ चुम्‍लुङ् मे़जोःक्‍काङ्

आदक्‍ले़ङ्‌वाओ चे़म्‍भन् मे़जोःक्‍लो,

कर आङ्‌गाॽग के़हुॽराङ्‌बा

निसाम्‍हाॽओए निङ्‌वाॽ पिरुङ्‌लो॥

२४ खे़ने़ॽ के़घाहुन् पाःन्‍हाॽओ आसिक्‍सम्‍लो,

खे़प्‍मो सिक्‍कुम् निङ्‌वाॽरे़ सुजाहाॽ खोसुङ्‌लो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ् इःप्‍मा नाःप्‍मा निःन्‍धो

२५ आङ्‌गाॽग सिमालिङ्‌धो के़राङ्‌ङाङ् वाॽआरो,

खे़ने़ॽ माङ्‌हुप् के़जोगुबा कुइसिःक्

आङ्‌गाॽ याम्‍मो फोःक्‍खाङ्‌ङे़ॽओ॥

२६ चोगुङ्‌बा के़रे़क् पाःन्‍नो हिन्‍दाङ्‌लो,

हे़क्‍क्‍याङ् नुगप् के़बिराङ्‌लो,

आङ्‌गाॽ के़साम्‌योथिम् इङ्‌जाङ्‌ङो

लाङ्‌घेःक्‍मा हुॽराङे़ॽओ॥

२७ आङ्‌गाॽ के़साम्‌योथिम् इङ्‌जाङ्‌हाॽ

कुसिङ् निःप्‍मा फाॽराङ्‌ङे़ॽओ,

खे़ब्‍याङ् निङ्‌वाॽ के़माबा के़याःम्‍बक्‍हाॽओ

आङ्‌गाॽ निङ्‌वाॽ पिरुङ्‌लो॥

२८ निङ्‌वाॽ तुक्‍खे चामारे़

आङ्‌गाॽ योःन्‍दाङ्‌ङाङ् वाॽआरो,

माङ्‌हुप् के़जोगुबा हे़क्‍के के़धुम्‍बा चोगाङ्‌ङे़ॽओ॥

२९ इङ्‌ले़क्‍पा लाम्‍मो लाङ्‌घेःक्‍मा मे़म्‍बोङ्‌ङे

आङ्‌गाॽ लाःत्‍लाःत् कत्‍ताङ्‌ङे़ॽओ,

खे़ने़ॽ के़इङ्‌जाङ्‌लाम्‍बा लुङ्‌माॽ तुक्‍ताङ्‌ङे़ॽओ॥

३० आङ्‌गाॽ के़इङ्‌जाङ्‌हाॽ के़इःप्‍पा के़नाःप्‍पा

पोङ्‌मा निङ्‌वाॽ चोगुङ्‌ङाङ् वाॽआरो,

खे़ने़ॽ के़इङ्‌जाङ्‌हाॽ आङ्‌गाॽ

निङ्‌वाॽ पिरुङ्‌ङाङ् वाॽआरो॥

३१ यहवे दाङ्‌बाए, आङ्‌गाॽ के़घाहुन्‍हाॽ

थधप् मे़ल्‍लॽए इःत्‍तुङ् नाःत्‍तुङ्‌ङाङ् वाॽआरो,

सिरिङ्‌ममो मे़धासाङ्‌ङिन्‍ने़ॽओ॥

३२ आङ्‌गाॽ आसिक् पसम्‍सम्‍ल

के़इङ्‌जाङ्‌हाॽ इःत्‍तुङ् नाःत्‍तुङ्‌लो,

थेआङ्‌भे़ल्‍ले़ आङ्‌गाॽ आल्‍लसाङ् यरिक्

खासिङ्‌निःप्‍मा निङ्‌वाॽ के़बिराङ्‌ङाङ् वाॽरो॥

खासिङ्‌निःप्‍मा निङ्‌वाॽ खोमारे़ लागि पेलि फाक्‍मा

३३ यहवे दाङ्‌बाए, के़साम्‌योथिम् इङ्‌जाङ्‌हाॽ

इःप्‍मा नाःप्‍मा हुॽराङ्‌ङे़ॽओ,

हे़क्‍क्‍याङ् सदादिङ् खे़न् तिम्‍दुङ् नाःत्‍तुङ्‌लो॥

३४ के़साम्‌योथिम् इङ्‌जाङ्‌ङिल्‍ले़ कुबेन्

आङ्‌गाॽ हन्‍दाङ् पिराङ्‌ङे़ॽओ,

हे़क्‍क्‍याङ् खे़न् इःत्‍तुङ् नाःत्‍तुङ्‌लो,

खे़न् के़रे़क् आसिक्‍लुङ्‌मो लाम्‍बाए

आङ्‌गाॽ तिम्‍दुङ् नाःत्‍तुङ्‌लो॥

३५ के़इङ्‌जाङ्‌हाॽ के़इःप्‍पा के़नाःप्‍पा चोगाङ्‌ङे़ॽओ,

थेआङ्‌भे़ल्‍ले़ आङ्‌गाॽ खे़प्‍मो सःप्‍मा खोआरो॥

३६ आनिङ्‌वान् के़इङ्‌जाङ् ले़प्‍माङ् हिसे़ॽओ,

याङ्‌साकुन्‍धे ले़प्‍माङ् मे़ःल्‍लो॥

३७ हने़बा पाःन्‍हाॽओ निङ्‌वाॽ पिमालाम्

आङ्‌गाॽ से़ःप्‍ताङ्‌ङे़ॽओ॥

माङ्‌हुप् के़जोगुबा हे़क्‍के

आङ्‌गाॽ नुरिक् मे़त्‍ताङ्‌ङे़ॽओ॥

३८ आङ्‌गाॽ के़सेवारोबान्

के़बिराङ्‌बा माङ्‌हुप्‍पिन् के़त्‍ते़ॽओ,

हे़क्‍क्‍याङ् के़इङ्‌जाङ् के़इःप्‍पा के़नाःप्‍पाहाॽरे़

खे़ने़ॽ मिङ्‌सो इङ्‌धाङ् के़म्‍बिररो॥

३९ आङ्‌गाॽ किरुङ्‌बा आनाधामा पाःन्‍निन्

खे़त्‍ताङ्‌देसाङ् पिराङ्‌ङे़ॽओ,

थेआङ्‌भे़ल्‍ले़ के़धिम्‍हाॽ निङ्‌वाॽ के़माबा चोक्‍लो॥

४० ओमे़त्‍ते़ॽओ, आङ्‌गाॽ के़इङ्‌जाङ्‌हाॽ

इःप्‍मा नाःप्‍मा निङ्‌वाॽ चोगुङ्‌लो,

आङ्‌गाॽ कुसङ् हिङ्‌मन् पिराङ्‌ङे़ॽओ,

थेआङ्‌भे़ल्‍ले़ खे़ने़ॽग साम्‌योबा के़जोःक्‍लो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङो निङ्‌वाॽ पिमा

४१ यहवे दाङ्‌बाए, आङ्‌गाॽ आक्‍खे़न्

लुङ्‌माॽ के़दुक्‍का, ओसेःन्‍धाक्‍ताङ्‌ङे़ॽओ,

हे़क्‍क्‍याङ् माङ्‌हुप् के़जोगुबा कुइसिःक्

आङ्‌गाॽ से़ःप्‍ताङ्‌ङे़ॽओ॥

४२ हे़क्‍क्‍याङ्‌लक् आजाःत्‍थि के़देबाहाॽ

आङ्‌गाॽ नुगप् पिमा सुक्‍तुङ्‌सिङ्‌लो,

थेआङ्‌भे़ल्‍ले़ के़बाःन्‍जाःक्‍को

आङ्‌गाॽ निङ्‌वाॽ पिरुङ्‌लो॥

४३ आभे़ल्‍ले़साङ् से़क्‍खा पाःप्‍मा मुक्‍साम् पिराङ्‌ङे़ॽओ,

के़घासे़न्‍हाॽओ आङ्‌गाॽ आनिङ्‌वाॽ युक्‍खुङ्‌लो॥

४४ सदादिङ् के़साम्‌योथिम् इङ्‌जाङ्‌हाॽ

आङ्‌गाॽ इःत्‍तुङ् नाःत्‍तुङ्‌लो॥

४५ आङ्‌गाॽ चोःक्‌युम्‍भोबा पोङ्‌ङाआङ् वाॽआरो,

थेआङ्‌भे़ल्‍ले़ आङ्‌गाॽग के़निसाम्‍हाॽ

इःप्‍मा नाःप्‍मा निङ्‌वाॽ चोगुङ्‌ङाङ् वाॽआरो॥

४६ के़इङ्‌जाङ्‌हाॽ हाङ्‌हाॽ चे़क्‍तुङ्‌सिङ्‌लो,

हे़क्‍के चोःक्‍मा आङ्‌गाॽ मे़नुःन्‍नाल्‍लो॥

४७ के़इङ्‌जाङ्‌हाॽ इःत्‍तुङ् नाःत्‍तुङ्‌ङिल्‍ले़

आङ्‌गाॽ आसिक्‍सम्‍लो,

थेआङ्‌भे़ल्‍ले़ खे़न् के़इङ्‌जाङ्‌हाॽ

आङ्‌गाॽ आसिराॽ थाङ्‌लो॥

४८ के़इङ्‌जाङ्‌हाॽ आसिराॽधाङ्‌ङाङ्

आङ्‌गाॽ मिङ्‌सो इङ्‌धाङ् पिरुङ्‌लो,

के़घाहुन्‍हाॽओ आङ्‌गाॽ निङ्‌वाॽ पिरुङ्‌लो॥

यहवे दाङ्‌बे़ल्‍ले़ कुइङ्‌जाङ्‌ङो निङ्‌वाॽ युङ्‌मा

४९ आङ्‌गाॽ के़से़वारोबान्‍नु माङ्‌हुप्

के़जोगुबान् निङ्‌वाॽ इःत्‍ते़ॽओ,

खे़ल्‍ले़ आङ्‌गाॽ हाङ्‌हाङ् मे़त्‍ताङ्‌ङाङ् वाॽरो॥

५० आङ्‌गाॽ आदुक्‍खे आलाक्‍खेओआङ्

आःन्‍छिङ्‌मा खोसुङ्‌ङाङ् वाॽआरो,

थेआङ्‌भे़ल्‍ले़ के़माङ्‌हुप्‍पिल्‍ले़

आङ्‌गाॽ हिङ्‌मन् पिराङ्‌ङाङ् वाॽआरो॥

५१ आङ्‌दिङ् के़लॽबाहाॽरे़ सदादिङ् कुनामे़न्‍छाॽ म़ेम़ेत्‍तारो,

कर के़साम्‌योथिम् इङ्‌जाङ्‌हाॽ

आङ्‌गाॽ आभे़ल्‍ले़आङ् मे़ले़त्‍तान्‍लो॥

५२ यहवे दाङ्‌बाए, तगिबा के़घासे़न्‍हाॽ

आङ्‌गाॽ निङ्‌वाॽ इःत्‍तुङ्‌लो,

खे़न् के़घासे़न्‍हाॽरे़ हाङ्‌हाङ् मे़त्‍तारो॥

५३ ताक्‍के़भे़ॽबाहाॽरे़ के़साम्‌योथिम् इङ्‌जाङ्‌हाॽ मे़भेःन्‍दुरो,

खे़न् निसुङ्‌ङाङ् साॽरिक् आसिक् पोःक्‍लो॥

५४ इक्‍सादिङ् खाम्‍बेःक्‍मो आत्‍ति वाॽआसाङ्

खे़ने़ॽ के़इङ्‌जाङ्‌हाॽरे़ कुयाःम्‍बेओ

आङ्‌गाॽ साम्‍लोहाॽ साप्‍तुङ्‌लो॥

५५ यहवे दाङ्‌बाए, से़न्‍दिक् खे़ने़ॽ के़मिङ्‌ङिन्

आङ्‌गाॽ निङ्‌वाॽ इःत्‍तुङ्‌लो,

हे़क्‍क्‍याङ् के़साम्‌योथिम् इङ्‌जाङ्‌ङिन्

आङ्‌गाॽ निङ्‌वाॽ लिङ्‌सुङ्‌लो॥

५६ के़इङ्‌जाङ्‌हाॽ इःत्‍तुङ् नाःत्‍तुङ्‌लो,

हे़क्‍केःल्‍ले़ आङ्‌गाॽ सःत्‍तारो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङो निङ्‌वाॽ पिमा

५७ यहवे दाङ्‌बाए, खे़ने़ॽ आङ्‌गाॽइन्‍ने़रो,

के़साम्‌योथिम् इङ्‌जाङ्‌हाॽ आङ्‌गाॽ

इःप्‍मा नाःप्‍मा माङ्‌हुप् चोगुङ्‌लो॥

५८ आसिक्‍लुङ्‌मो लाम्‍बाए खे़ने़ॽ पेलि फाक्‍ने़रो,

माङ्‌हुप् के़जोगुबा कुइसिःक्

आङ्‌गाॽ लुङ्‌माॽ तुक्‍ताङ्‌ङे़ॽओ॥

५९ आये़प्‍ले़क्‍किन् निङ्‌वाॽ इःत्‍तुङ्‌ङाङ् वाॽआरो,

हे़क्‍क्‍याङ् के़घाहुन्‍हाॽ इःप्‍मा नाःप्‍मा

माङ्‌हुप् चोगुङ्‌ङाङ् वाॽआरो॥

६० आङ्‌गाॽग चात्‍तारो के़इङ्‌जाङ्‌हाॽ

इःप्‍मा नाःप्‍मा मे़सुआन्‍लो॥

६१ ताक्‍के़भे़ॽबाहाॽरे़ इमे़युक्‍ताङ्‌लो,

हे़क्‍केसाङ् के़साम्‌योथिम् इङ्‌जाङ्‌ङिन्

आङ्‌गाॽ निङ्‌वाॽ मे़भेःत्‍छुङ्‌ङिन्‍लो॥

६२ से़न्‍दिक् से़त्‍लुम्‍भक्‍किल्‍ले़ पोःक्‍कारो,

साम्‌योबा के़घासे़न्‍हाॽरे़ लागि

आङ्‌गाॽ के़नारा फोसुङ्‌लो॥

६३ आङ्‌गाॽग खे़ने़ॽ मिङ्‌सो इङ्‌धाङ्

के़बिबाहाॽरे़ खुनिॽ तेःङ्‌आरो,

हे़क्‍क्‍याङ् के़साम्‌योथिम् इङ्‌जाङ्‌हाॽ के़इःप्‍पा

के़नाःप्‍पाहाॽरे़ खुनिॽ चुम्‍आरो॥

६४ यहवे दाङ्‌बाए, इक्‍सादिङ् खाम्‍बेःक्‍मोबा

मनाहाॽ निरिक्‍काङ् लुङ्‌माॽ के़दुक्‍तुसिरो,

के़इङ्‌जाङ्‌हाॽ आङ्‌गाॽ हुॽराङ्‌ङे़ॽओ॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिल्‍ले़ कुमे़न्

६५ यहवे दाङ्‌बाए, माङ्‌हुप् के़जोगुबान्

खे़ने़ॽ के़गे़त्‍तुआङ् वाॽरो,

हे़क्‍क्‍याङ् आङ्‌गाॽ के़सेवारोबान्

नुरिक् के़मे़त्‍ताङ्‌ङाङ् वाॽरो॥

६६ आङ्‌गाॽ सिक्‍कुम्‍दिङ् निङ्‌वाॽ नु

ने़हिनिङ्‌वाॽ पिराङ्‌ङे़ॽओ,

थेआङ्‌भे़ल्‍ले़ के़इङ्‌जाङ्‌हाॽ

आङ्‌गाॽ नसान् चोगुङ्‌लो॥

६७ खे़ने़ॽ आङ्‌गाॽ खुम्‍दिङ् पिमानुःल्‍ले़ तगि

ताप्‍पे़ॽराङ्‌ङाङ् वयाङ्‌लो,

कर आल्‍लग के़बाःन्‍जाःक्‍किन्

आङ्‌गाॽ इःत्‍तुङ् नाःत्‍तुङ्‌लो॥

६८ खे़ने़ॽ साॽरिक् के़नुॽबा नु

याप्‍मि लुङ्‌माॽ के़दुक्‍पा के़जोःक्‍लो,

आङ्‌गाॽ के़इङ्‌जाङ्‌हाॽ हुॽराङ्‌ङे़ॽओ॥

६९ आङ्‌दिङ् के़लॽबा मनाहाॽरे़

आयाःम्‍बेओ इङ्‌ले़क् मे़बाःत्‍तुआङ् वाॽरो,

कर आसिक्‍लुङ्‌मो लाम्‍बाए के़बिआबा

खाहुन्‍हाॽ इःत्‍तुङ् नाःत्‍तुङ्‌लो॥

७० खे़न् मनाहाॽरे़ थेआङ् खासिङ्

निःप्‍मा निङ्‌वाॽ मे़ङ्‌गत्‍तुल्‍लो,

कर के़साम्‌योथिम् इङ्‌जाङ्‌हाॽओ

आङ्‌गाॽ आसिक्‍सम्‍लो॥

७१ तुक्‍खे लाक्‍खे तुमुङ्‌बान् नुबै पोःक्‍खे़रो,

थेआङ्‌भे़ल्‍ले़ खे़ल्‍ले़ग के़इङ्‌जाङ्‌हाॽ

आङ्‌गाॽ हुॽसिङ्‌मा पाङ्‌घाङ्‌लो॥

७२ आङ्‌गाॽ साम्‌योथिम् इङ्‌जाङ्‌हाॽ के़बिराङ्‌लो,

खे़न् के़बिराङ्‌बाहाॽ इक्‍सादिङ् खाम्‍बेःक्‍मोबा

के़रे़क् याङ्‌सा कुन्‍धेःन्‍नुःल्‍ले़आङ्

साॽरिक् इमे़ल्‍लुङ्‌बा चोक्‍लो॥

यहवे दाङ्‌बे़ल्‍ले़ कुइङ्‌जाङ्‌ङो के़वाॽबा खासे़न्

७३ खे़ने़ॽग आङ्‌गाॽ नावागे़न् चइःत् के़जोगाङ्‌लो,

खासिङ्‌निःप्‍मा सिक्‍कुम् निङ्‌वाॽ पिराङ्‌ङे़ॽओ

हे़क्‍केलॽरिक् आङ्‌गाॽ के़साम्‌यो

इङ्‌जाङ्‌हाॽ हुॽसिङ्‌मा सुक्‍काररो॥

७४ खे़ने़ॽ मिङ्‌सो इङ्‌धाङ् के़बिबाहाॽरे़

आङ्‌गाॽ मे़निआआङ् मे़सःत्‍लो,

थेआङ्‌भे़ल्‍ले़ के़माङ्‌हुप्‍पो

आङ्‌गाॽ आनिङ्‌वाॽ युक्‍खुङ्‌लो॥

७५ यहवे दाङ्‌बाए, के़घासे़न्‍हाॽ साम्‌योबा

चोक् फाॽआङ् आङ्‌गाॽ निसुङ्‌लो,

नसाःन्‍साबा के़जोःक्‍पाल्‍ले़ चोगुल्‍ले़ए

के़घुम्‍साङ्‌बा फाॽआङ् कुसिङ् निःत्‍तुङ्‌लो॥

७६ चक्‍मे़ल्‍लॽए आङ्‌गाॽ लुङ्‌माॽ के़दुक्‍काबान्

आलागि आआःन्‍छिङ्‌मा पोङ्‌लरो,

के़से़वारोबान् के़बिरुबा माङ्‌हुप्

कुइसिःक् कन् के़त्‍लरो॥

७७ आङ्‌गाॽ लुङ्‌माॽ तुक्‍ताङ्‌ङे़ॽओ

हे़क्‍क्‍याङ् आङ्‌गाॽ हिङ्‌ङारो,

थेआङ्‌भे़ल्‍ले़ के़इङ्‌जाङ्‌ङो सःत्‍तारो॥

७८ आङ्‌गाॽ इङ्‌ले़क्‍के फोत्‍या के़गुःप्‍पा

के़हे़न्‍छिङ्‌बाहाॽ सिरिङ्‌ममो मे़धाररो,

कर आङ्‌गाॽग के़इङ्‌जाङ्‌हाॽओ निङ्‌वाॽ पिरुङ्‌लो॥

७९ खे़ने़ॽ मिङ्‌सो इङ्‌धाङ् के़बिबाहाॽ आङ्‌गाॽओ मे़दाररो,

हे़क्‍केलॽरिक् खे़ङ्‌हाॽरे़ के़इङ्‌जाङ्‌हाॽ

इःप्‍मा नाःप्‍पा मे़हुॽसिङ्‌लरो॥

८० खे़ने़ॽ के़इङ्‌जाङ्‌हाॽ निरिक्‍काङ्

आङ्‌गाॽ इःप्‍मा नाःप्‍मा सुक्‍तुङ्‌लरो,

हे़क्‍केलॽरिक् हारि तामालाम्

आङ्‌गाॽ सिरिङ्‌ममा मे़बोङ्‌ने़ल्‍लरो॥

से़ःप्‍सिङ्‌मारे़ लागि पेलि फाक्‍मा

८१ यहवे दाङ्‌बाए, आप्‍फाल्‍ले़ ताङ्‌गे़से़ःप्‍पाबे

फाॽआङ् के़लाम् ओमे़प्‍मारे़ नासाङ्‌लो,

के़बाःन्‍जाःक्‍को आनिङ्‌वाॽ युक्‍खुङ्‌लो॥

८२ खे़ने़ॽ के़जोगुबा माङ्‌हुप्‍पिन् के़त् फाॽआङ्

के़लाम् ओमे़प्‍मारे़ आङ्‌गाॽ आमिक्‍हाॽ

खामे़न्‍निमनाबा पोःक्‍खे़आङ् वाॽरो,

आङ्‌गाॽ अक्‍खे पाःत्‍तुङ्‌लो,

“खे़ने़ॽ आभे़ल्‍ले़ के़भाॽआबाबे॥”

८३ चे़ल्‍ले़क्‍सेल्‍ले़ कुवा याङ्‌मा लाप्‍फुमनाबा

सिहोब् सुक्‌वाa कुइसिःक्

कुसुम् मे़न्‍दम्‍मनाबा पोःक्‍खाङ्‌ङाङ् वाॽआरो,

हे़क्‍केसाङ् आङ्‌गाॽ के़इङ्‌जाङ्‌हाॽ

निङ्‌वाॽ मे़न्‍भेःन्‍ने वाॽआरो॥

८४ आल्‍लसाङ् आप्‍फाल्‍ले़ थारिक् हाङ्‌घुङ्‌बाबे?

आङ्‌गाॽ याप्‍मि तुक्‍खे के़जाःप्‍पाहाॽ

आप्‍फाल्‍ले़ खुम्‍दिङ् के़बिरुसिबाबे?

८५ के़इङ्‌जाङ् इःप्‍मा नाःप्‍मा मे़न्‍दे़म्‍मनाबा

आङ्‌दिङ् के़लॽबा मनाहाॽ मे़वाॽरो,

खे़ङ्‌हाॽरे़ आङ्‌गाॽ थाआर फाॽआङ्

लुम्‍बात् मे़दयुआङ् ने़रो॥

८६ के़इङ्‌जाङ्‌हाॽ के़रे़क् नसान्

चोःक्‍मा सुक्‍के़दे़प्‍पा चोक्‍लो,

मनाहाॽरे़ इङ्‌ले़क्‍पा पाःन्‍हाॽ

मे़बाःत्‍तुआङ् तुक्‍खे मे़जाःत्‍तारो,

खे़ने़ॽ आङ्‌गाॽ फाॽराङ्‌ङे़ॽओ॥

८७ खे़ङ्‌हाॽरे़ आङ्‌गाॽ खप्‍मे़न् मे़से़राङ्‌लो,

कर आङ्‌गाॽ के़इङ्‌जाङ्‌हाॽ

निङ्‌वाॽ मे़न्‍भेःन्‍ने कत्‍तुङ्‌लो॥

८८ खे़ने़ॽ सदादिङ् लुङ्‌माॽ के़दुक्‍काबाल्‍ले़

चोगुल्‍ले़ आङ्‌गाॽ हिङ्‌ङाररो,

हे़क्‍केःल्‍ले़ के़साम्‌योथिम् इङ्‌जाङ्‌ङिन्

आङ्‌गाॽ इःत्‍तुङ् नाःत्‍तुङ्‌लो॥

यहवे दाङ्‌बे़ल्‍ले़ कुसाम्‌यो थिम्‍मो निङ्‌वाॽ युङ्‌मा

८९ यहवे दाङ्‌बाए, के़बाःन्‍जाःक्‍किन् सदादिङ् वाॽरो,

कङ्‌ग साङ्‌ग्राम्‍पेदाङ्‌ङो आभे़ल्‍ले़साङ् वाॽरो॥

९० खे़ने़ॽ नसाःन्‍साबा के़जोक् के़लॽबा पाःन्‍निन्

थाःक्‍थाःक्‍को थारिक् वाॽरो,

खे़ने़ॽ इक्‍सादिङ् खाम्‍बेःक्‍मान्

के़युक्‍खुआङ् खे़न् मे़म्‍मुन्‍ने युङ्‌लो॥

९१ खे़ने़ॽ के़इङ्‌जाङ्‌ङिल्‍ले़ के़रे़क् पाःन्‍हाॽ

आइन् थारिक् मे़म्‍मुन्‍ने वाॽरो,

थेआङ्‌भे़ल्‍ले़ खे़ङ्‌हाॽ के़रे़क्‍ले़ के़से़वा मे़जोगुरो॥

९२ के़साम्‌योथिम् इङ्‌जाङ्‌ङिन् आसःप्‍माल्‍ले़ कुबुन्‍लो,

मेःन्‍ने़भग्र आङ्‌गाॽग तुक्‍खे च्‍याङ्‌ङाङ् स्‍याङ्‌बा मे़न्‍लो॥

९३ आङ्‌गाॽग के़घाहुन्‍हाॽ आभे़ल्‍ले़आङ् निङ्‌वाॽ मे़भेःन्‍नाल्‍लो,

थेआङ्‌भे़ल्‍ले़ खे़न्‍लाम्‍बा आङ्‌गाॽ कुहिङ्‌वे़त् के़गत्‍तारो॥

९४ आङ्‌गाॽग खे़ने़ॽ के़मनाआ, से़ःप्‍ताङ्‌ङे़ॽओ,

थेआङ्‌भे़ल्‍ले़ के़इङ्‌जाङ्‌हाॽ इःप्‍मा नाःप्‍मा

निङ्‌वाॽ चोगुङ्‌ङाङ् वाॽआरो॥

९५ ताक्‍के़भे़ॽबाहाॽरे़ से़प्‍मा फाॽआङ्

आङ्‌गाॽ मे़सुक्‍काआङ् मे़युङ्‌लो,

कर के़साम्‌योथिम् इङ्‌जाङ्‌हाॽओ

आङ्‌गाॽ निङ्‌वाॽ पिरुङ्‌लो॥

९६ के़रे़क् पाःन्‍हाॽ कुलिङ्‌दो मे़गे़त्‍ने़न्

फाॽआङ् निसुङ्‌ङाङ् वाॽआरो,

कर खे़ने़ॽ के़इङ्‌जाङ्‌हाॽ

कुलिङ्‌दो के़गे़प्‍पा चोक्‍लो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिन् सिराॽथाङ्‌मा

९७ खे़ने़ॽ के़साम्‌योथिम् इङ्‌जाङ्‌ङिन्

आङ्‌गाॽ साॽरिक् आसिराॽ थाङ्‌लो,

ले़न्‍दिक् नाम्‍धाधा खे़ॽयो

आङ्‌गाॽ निङ्‌वाॽ पिरुङ्‌लो॥

९८ खे़ने़ॽ के़इङ्‌जाङ्‌हाॽ आभे़ल्‍ले़साङ् कत्‍तुङ्‌लो,

हे़क्‍क्‍याङ् खे़ल्‍ले़ आनिङ्‌मिहाॽनुःल्‍ले़आङ्

आङ्‌गाॽ चाःप्‍पा चोःक्‍कारो॥

९९ आसिक्‍साम्‍बाहाॽनुःल्‍ले़आङ् यरिक्

आङ्‌गाॽ पान् कुसिङ्‌निःत्‍तारो,

थेआङ्‌भे़ल्‍ले़ के़इङ्‌जाङ्‌हाॽओ

आङ्‌गाॽ निङ्‌वाॽ पिरुङ्‌लो॥

१०० खदाक्‍मिहाॽनुःल्‍ले़आङ् यरिक्

आङ्‌गाॽ सिक्‍कुम्‍साबा चोःक्‍कारो,

थेआङ्‌भे़ल्‍ले़ के़इङ्‌जाङ्‌हाॽ

आङ्‌गाॽ इःत्‍तुङ् नाःत्‍तुङ्‌लो॥

१०१ ताप्‍फे़ःम्‍बा लाम्‍मो लाङ्‌मे़घेःक्‍कान्‍लो,

थेआङ्‌भे़ल्‍ले़ आङ्‌गाॽ के़बाःन्‍जाःक्‍किन्

इःप्‍मा नाःप्‍मा निङ्‌वाॽ चोगुङ्‌लो॥

१०२ खे़ने़ॽ के़घाहुन्‍हाॽलाम् आङ्‌गाॽ

माःङ्‌घा मे़म्‍बोङ्‌ङे वाॽआरो,

थेआङ्‌भे़ल्‍ले़ खे़ने़ॽए के़हुॽराङ्‌ङाङ् वाॽरो॥

१०३ खे़ने़ॽ के़घाहुन् पाःन्‍हाॽ साॽरिक्

कुजा के़नुॽबा चोक्‍लो,

खे़ङ्‌हाॽग सक्‌वाघुनुःल्‍ले़ लिम्‍लो॥

१०४ के़साम्‌योथिम् इङ्‌जाङ्‌हाॽओलाम्

सिक्‍कुम् निङ्‌वाॽ खोसुङ्‌लो,

कल्‍ले़चोगुल्‍ले़ आङ्‌गाॽ के़रे़क्

फे़न्‌याःम्‍बक्‍हाॽ चिःत्‍तुङ्‌लो॥

यहवे दाङ्‌बे़ल्‍ले़ कुसाम्‌यो थिम्‍मो ओःत्‍ति

१०५ खे़ने़ॽ के़बाःन्‍जाःक्‍किङ्‌ग

आङ्‌गाॽ याप्‍मि लाम्‍गे़लोबा से़मिरो,

हे़क्‍क्‍याङ् आलागि लाम् के़धोॽबा ओःत्‍तिरो॥

१०६ आङ्‌गाॽ माङ्‌हेक्‍सिङाआङ्

साम्‌योबा के़इङ्‌जाङ्‌हाॽ इःप्‍मा नाःप्‍मा

निःन्‍धो चोगुङ्‌ङाङ् वाॽआरो॥

१०७ यहवे दाङ्‌बाए, आङ्‌गाॽ साॽरिक्

के़साक्‍पा तुक्‍खेहाॽ तुमुङ्‌ङाङ् वाॽआरो,

माङ्‌हुप् के़जोगुबा कुइसिःक्

आङ्‌गाॽ कुहिङ्‌वे़त् कत्‍ताङ्‌ङे़ॽओ॥

१०८ यहवे दाङ्‌बाए, आङ्‌गाॽ नुगे़न् पिने़बा

पेलिगे़न् तुवान् ताःक्‍ते़ॽओ,

हे़क्‍क्‍याङ् के़इङ्‌जाङ्‌हाॽ हुॽराङ्‌ङे़ॽओ॥

१०९ आभे़ल्‍ले़साङ् सिमालिङ्‌धोओ

आङ्‌गाॽ के़राङ्‌ङाङ् वाॽआरो,

कर खे़ने़ॽ के़इङ्‌जाङ्‌ङिन् आङ्‌गाॽ

निङ्‌वाॽ मे़म्‍भेःन्‍ने कत्‍तुङ्‌लो

११० ताक्‍के़भे़ॽबा मनाहाॽरे़ इयुक्‍मा मे़गोःत्‍तारो,

कर आङ्‌गाॽग के़साम्‌योथिम् इङ्‌जाङ्‌हाॽ

निङ्‌वाॽ मे़म्‍भेःन्‍ने वाॽआरो॥

१११ खे़ने़ॽ के़इङ्‌जाङ्‌हाॽ आङ्‌गाॽ आलागि

सदादिङ्‌बा आयाङ्‌सा कुन्‍धे पोःक्‍खे़आङ् वाॽरो,

खे़न् याङ्‌साकुन्‍धेहाॽरे़ आङ्‌गाॽ सःत्‍तार याःन्‍नारो॥

११२ आङ्‌गाॽ मे़न्‍छिए थारिक् के़इङ्‌जाङ्‌हाॽ

आङ्‌गाॽ इःत्‍तुङ् नाःत्‍तुङ्‌लो,

कन् पाःन्‍निन् निःन्‍धो चोगुङ्‌आङ् वाॽरो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङो से़ःप्‍सिङ्‌मा

११३ निरिक्‍काङ् खे़ने़ॽओ निङ्‌वाॽ

मे़म्‍बिमनाबाहाॽ चिःत्‍तुङ्‌सिङ्‌लो,

कर आङ्‌गाॽग खे़ने़ॽ के़इङ्‌जाङ्‌हाॽ

आङ्‌गाॽ आसिराॽ थाङ्‌लो॥

११४ खे़ने़ॽए आइःम्‍सिङ्‌मादे़न् नु

आङ्‌गाॽ याप्‍मि के़धेःक्‍पा खोने़रो,

के़माङ्‌हुप्‍पो आनिङ्‌वाॽ युक्‍खुङ्‌लो॥

११५ लायो के़जोःक्‍पासे, आङ्‌गाॽलाम्

खिनिॽ माःङ्‌घा पेगिन्‍ने़ॽओ,

आङ्‌गाॽग आनिङ्‌वाॽफुमाङ्‌ङिल्‍ले़

कुइङ्‌जाङ्‌हाॽ इःत्‍तुङ् नाःत्‍तुङ्‌लो॥

११६ खे़ने़ॽ माङ्‌हुप् के़जोगुबा कुइसिःक्

आङ्‌गाॽ के़धुम्‍बा चोगाङ्‌ङे़ॽओ,

हे़क्‍क्‍याङ् आङ्‌गाॽ हिङ्‌ङारो,

आनिङ्‌साङ् पुक्‍ल मे़याःन्‍दाङ्‌ङिन्‍ने़ॽओ॥

११७ आहुक्‍को ते़म्‍साङ्‌ङे़ॽआङ्

आङ्‌गाॽ मे़न्‍जोःन्‍ने तक्‍ताङ्‌ङे़ॽओ,

हे़क्‍केलॽरिक् सदादिङ् के़इङ्‌जाङ्‌हाॽओ

आङ्‌गाॽ निङ्‌वाॽ पिमा सुक्‍तुङ्‌लो॥

११८ खे़ने़ॽ के़साम्‌योथिम् इङ्‌जाङ्‌हाॽ मे़न्‍इःप्‍मना

मे़न्‍नाःप्‍मनाबाहाॽ के़रे़क् के़नाॽरुसिरो,

खे़ङ्‌हाॽरे़ खुनिॽ इङ्‌ले़क्‍हाॽ

कुसुम् मे़न्‍दम्‍मनाबा चोक्‍लो॥

११९ इक्‍सादिङ् खाम्‍बेःक्‍मोबा के़रे़क्

कुइगे़भे़म्‍बाहाॽ ताम्‍जिॽ हे़क्‍के के़दुगु के़देसुसिरो,

खे़ल्‍ले़ चोगुल्‍ले़ खे़ने़ॽ के़निसाम्‍हाॽ

आङ्‌गाॽ आसिराॽ थाङ्‌लो॥

१२० खे़ने़ॽ के़जोगुल्‍ले़ पगि किआरो,

खे़ने़ॽ के़घासे़न्‍हाॽरे़ चोगुल्‍ले़

आङ्‌गाॽ थे़गक्‍कक्‍ना यङ्‌ङारो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिन् इःप्‍मा नाःप्‍मा

१२१ आङ्‌गाॽ नुबा नु कुदोःप्‍मा

याःम्‍बक्‍हाॽ चोगुङ्‌ङाङ् वाॽआरो,

आनिङ्‌मिहाॽरे़ खुनिॽ हुक्‍को

आङ्‌गाॽ मे़धासाङ्‌ङिन्‍ने़ॽओ॥

१२२ आङ्‌गाॽ के़सेवारोबान् “फाॽने़”

फाॽआङ् माङ्‌हुप् चोगे़ॽओ,

आङ्‌दिङ् के़लॽबाहाॽरे़ आङ्‌गाॽ

तुक्‍खे चाःप्‍मा मे़ङ्‌घोआन्‍लरो॥

१२३ खे़ने़ॽ आङ्‌गाॽ याप्‍मि ताङ्‌से़ःप्‍मा नु

फाॽमा माङ्‌हुप् के़जोगुआङ् वाॽरो,

आङ्‌गाॽ के़से़न्‍लप्‍पिन् ओमे़प्‍मा

निङ्‌वाॽ चोगुङ्‌ङाङ् वाॽआरो॥

१२४ लुङ्‌माॽ के़दुक्‍काबा हे़क्‍के

आङ्‌गाॽ नुरिक् मे़त्‍ताङ्‌ङे़ॽओ,

हे़क्‍क्‍याङ् के़साम्‌योथिम् इङ्‌जाङ्‌ङिन्

आङ्‌गाॽ हुॽराङ्‌ङे़ॽओ॥

१२५ आङ्‌गाॽग के़सेवारोबाआरो,

खासिङ्‌निःप्‍मा निङ्‌वाॽ पिराङ्‌ङे़ॽओ,

हे़क्‍क्‍याङ् के़निसाम्‍हाॽ कुसिङ् निःप्‍मा

ने़हिनिङ्‌वाॽ खोसुङ्‌लो॥

१२६ यहवे दाङ्‌बाए, आल्‍ल खे़ने़ॽ याःम्‍बक्

चोःक्‍मा के़बोङ्‌बा ये़म् त्‍ये़आङ् वाॽरो,

मनाहाॽरे़ के़इङ्‌जाङ्‌ङिन् इःप्‍मा

नाःप्‍मा मे़ले़रुआङ् वाॽरो॥

१२७ आङ्‌गाॽग के़इङ्‌जाङ्‌हाॽ

साम्‍म्‍याङ्‌नुःल्‍ले़आङ् आसिराॽ थाङ्‌लो,

के़रे़क्‍नुःल्‍ले़ नुबा योःम्‍मनाबा इसेःङ्‌बा

साम्‍म्‍याङ्‌नुःल्‍ले़आङ् साॽरिक् लुङ्‌माॽ तुक्‍तुङ्‌लो॥

१२८ खे़ल्‍ले़ चोगुल्‍ले़ के़घाहुन्‍हाॽ के़रे़क्

आङ्‌गाॽ से़क्‍खा इःत्‍तुङ् नाःत्‍तुङ्‌लो,

हे़क्‍क्‍याङ् काक् फे़न्‌याःम्‍बक्‍हाॽ चिःत्‍तुङ्‌लो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिन् इःप्‍मा नाःप्‍मा निङ्‌वाॽ

१२९ खे़ने़ॽ के़निसाम्‍हाॽ निङ्‌वाॽ के़माबा चोक्‍लो,

खे़ङ्‌हाॽ के़रे़क् आसिक्‍लुङ्‌मो लाम्‍बाए

आङ्‌गाॽ इःत्‍तुङ् नाःत्‍तुङ्‌लो॥

१३० खे़ने़ॽ के़निसाम्‍हाॽरे़ कुबे हन्‍निल्‍ले़

आनिगे से़न्‍दाङ्‌गे़न् ओःत्‍ति खोसुम्‍बे़रो,

कुनिङ्‌वाॽ के़धुङ्‌बाहाॽरे़

सिक्‍कुम्‍दिङ् निङ्‌वाॽ मे़घोसुरो॥

१३१ खे़ने़ॽ के़इङ्‌जाङ्‌हाॽ इःप्‍मा नाःप्‍मा

साॽरिक् आसिराॽ थाङ्‌लो,

खे़ल्‍ले़ कुमिःप्‍माल्‍ले़ आङ्‌गाॽ आम्‍ब्रा हा मे़त्‍तुङ्,

हे़क्‍क्‍याङ् हे़ङ्‌गे़ःक् हे़ङ्‌गे़ःक् लॽआरो॥

१३२ खे़ने़ॽ के़मिङ्‌ङिन् मिःम् के़मे़प्‍पाहाॽ

खे़ने़ॽ लुङ्‌माॽ के़दुक्‍तुसिरो

हे़क्‍क्‍याङ् ओगे़मे़त्‍तुसिरो,

बा हे़क्‍केलॽरिक्‍के आङ्‌गाॽआङ्

नुरिक् मे़त्‍ताङ्‌ङे़ॽओ॥

१३३ खे़ने़ॽ माङ्‌हुप् के़जोगुबा कुइसिःक्

आङ्‌गाॽ चोःम्‍मालाम् से़ःप्‍ताङ्‌ङे़ॽओ,

ताप्‍फे़ःम्‍बा पाःन्‍हाॽरे़ मे़नाःन्‍नाल्‍लरो॥

१३४ आङ्‌गाॽ याप्‍मि तुक्‍खे के़जाःप्‍पाहाॽलाम्

आङ्‌गाॽ से़ःप्‍ताङ्‌ङे़ॽओ,

हे़क्‍केलॽरिक् आङ्‌गाॽ के़इङ्‌जाङ्‌हाॽ

इःप्‍मा नाःप्‍पा सुक्‍तुङ्‌लरो॥

१३५ लुङ्‌माॽ तुक्‍ताङ्‌ङे़ॽर ओमे़त्‍ताङ्‌ङे़ॽआङ्

हाङ्‌वा माङ्‌वा पिराङ्‌ङे़ॽओ,

हे़क्‍क्‍याङ् के़साम्‌यो थिम्‍हाॽ हुॽराङ्‌ङे़ॽओ॥

१३६ आमिक्‍कोलाम् आमिक्‌वा ते़रे़रे़ थाप्‍लो,

थेआङ्‌भे़ल्‍ले़ याप्‍मिहाॽरे़ के़साम्‌यो

इङ्‌जाङ्‌ङिन् मे़न्‍इःत्‍तुन् मे़न्‍नाःत्‍तुन्‍लो॥

यहवे दाङ्‌बे़ल्‍ले़ कुसाम्‌यो थिम्‍मो कुदोःप्‍मा खासे़न्

१३७ यहवे दाङ्‌बाए, खे़ने़ॽग साम्‌योबा के़जोःक्‍लो,

हे़क्‍क्‍याङ् के़साम्‌योथिम् इङ्‌जाङ्‌हाॽ के़लाॽबा चोक्‍लो॥

१३८ याप्‍मि के़बिरे़बा साम्‌योथिम् इङ्‌जाङ्‌हाॽ साम्‌योबा चोक्‍लो,

खे़ङ्‌हाॽ के़रे़क् नसान् चोःक्‍मा सुक्‍के़दे़प्‍पा चोक्‍लो॥

१३९ आङ्‌गाॽ आसिक्‍किल्‍ले़ मि कुइसिःक् पोङ्‌ङारो,

थेआङ्‌भे़ल्‍ले़ आनिङ्‌मिहाॽरे़ के़इङ्‌जाङ्‌हाॽ

मे़न्‍इःत्‍तुन् मे़न्‍नाःत्‍तुन्‍लो॥

१४० खे़ने़ॽ के़माङ्‌हुप्‍हाॽ साॽमाल्‍ले़ से़क्‍खाबा चोक्‍लो,

खे़न् के़माङ्‌हुप्‍हाॽ साॽरिक् आसिराॽ थाङ्‌लो॥

१४१ आङ्‌गाॽ मे़न्‍जोबा चोःक्‍का

हे़क्‍क्‍याङ् कुनामे़न्‍छाॽ मे़मे़त्‍तारो,

कर खे़ने़ॽ के़निसाम्‍हाॽ निङ्‌वाॽ मे़भेःन्‍नाल्‍लो॥

१४२ खे़ने़ॽग सदादिङ् साम्‌योबा के़जोःक्‍लो,

हे़क्‍क्‍याङ् के़साम्‌योथिम् इङ्‌जाङ्‌ङिन्

आभे़ल्‍ले़साङ् से़क्‍खाबा चोक्‍लो॥

१४३ तुक्‍खे नु लाक्‍खेहाॽ आङ्‌गाॽ

आसम्‍दाङ् चुक्‍ते़आङ् वाॽरो,

कर के़इङ्‌जाङ्‌हाॽरे़ आङ्‌गाॽ

आसिक्‍सम्‍ल याःन्‍नारो॥

१४४ खे़ने़ॽ के़साम्‌योथिम् इङ्‌जाङ्‌हाॽ

सदादिङ् साम्‌योबा चोक्‍लो,

खे़ङ्‌हाॽ कुसिङ् निःप्‍मा निङ्‌वाॽ पिराङ्‌ङे़ॽओ

हे़क्‍क्‍याङ् आङ्‌गाॽ कुहिङ्‌वे़त् वाॽआरो॥

चोःक्‌युम्‍भोरे़ लागि पेलि फाक्‍मा

१४५ आसिक्‍लुङ्‌मो लाम्‍बाए पेलि फाक्‍ने़रो,

यहवे दाङ्‌बाए, नुगप् पिराङ्‌ङे़ॽओ,

हे़क्‍क्‍याङ् खे़ने़ॽ के़इङ्‌जाङ्‌हाॽ

आङ्‌गाॽ इःत्‍तुङ् नाःत्‍तुङ्‌लो॥

१४६ खे़ने़ॽ पेलि फाक्‍ने़रो,

आङ्‌गाॽ से़ःप्‍ताङ्‌ङे़ॽओ,

हे़क्‍क्‍याङ् के़साम्‌योथिम् इङ्‌जाङ्‌हाॽ

आङ्‌गाॽ इःत्‍तुङ् नाःत्‍तुङ्‌लो॥

१४७ नाम् के़प्‍मानुःल्‍ले़ तगि आङ्‌गाॽ

फाॽराङ्‌ङे़ॽ फाॽआङ् पेलि फाक्‍ने़रो,

खे़ने़ॽ के़माङ्‌हुप्‍पो आनिङ्‌वाॽ युक्‍खुङ्‌लो॥

१४८ खे़ने़ॽ के़माङ्‌हुप्‍हाॽ आङ्‌गाॽ

आनिङ्‌वाॽओ इःत्‍तुङ्‌लो,

हे़क्‍केलॽरिक् से़न्‍दिक् नाम्‍दाःत्‍तात्

आङ्‌गाॽ मे़न्‍इम्‍मे युङ्‌ङारो॥

१४९ यहवे दाङ्‌बाए, चक्‍मे़ल्‍लॽए

लुङ्‌माॽ के़दुक्‍काबाल्‍ले़ चोगुल्‍ले़

आङ्‌गाॽ आबेलिन् खे़प्‍से़ॽओ,

हे़क्‍क्‍याङ् नुरिक् मे़त्‍ताङ्‌ङे़ॽआङ्

आङ्‌गाॽ से़ःप्‍ताङ्‌ङे़ॽओ॥

१५० ताप्‍फे़ःम्‍बा निङ्‌वाॽ के़इःप्‍पा ताक्‍के़भे़ॽबा

मनाहाॽ निःत्‍ताङ् मे़द्‌ये़आङ् मे़वाॽरो,

खे़ङ्‌हाॽरे़ आभे़ल्‍ले़आङ् के़साम्‌यो

इङ्‌जाङ्‌हाॽ मे़इःत्‍तुन् मे़न्‍नाःत्‍तुन्‍लो॥

१५१ कर यहवे दाङ्‌बाए, खे़ने़ॽग आबेसाङ्‌ङे के़वाॽरो,

हे़क्‍क्‍याङ् के़रे़क् के़इङ्‌जाङ्‌हाॽ से़क्‍खाबा चोक्‍लो॥

१५२ उन्‍छेःन्‍छा आङ्‌गाॽ के़निसाम्‍हाॽ

निसुङ् ले़सुङ्‌ङाङ् वाॽआरो,

खे़ङ्‌हाॽग सदादिङ्‌ले़ लागि के़जोगुआङ् वाॽरो॥

कुभाॽरे़ लागि पेलि फाक्‍मा

१५३ आङ्‌गाॽ आदुक्‍खे आलाक्‍खेहाॽ

ओमे़त्‍ते़ॽआङ् से़ःप्‍ताङ्‌ङे़ॽओ,

थेआङ्‌भे़ल्‍ले़ के़साम्‌योथिम् इङ्‌जाङ्‌ङिन्

निङ्‌वाॽमे़म्‍मुःन्‍ने वाॽआरो॥

१५४ आङ्‌गाॽ ले़प्‍साङ् पत्‍छे़ॽआङ् पारे़ॽओ,

हे़क्‍क्‍याङ् नाङाङ्‌ङे़ॽओ॥

माङ्‌हुप् के़जोगुबा कुइसिःक्

आङ्‌गाॽ से़ःप्‍ताङ्‌ङे़ॽओ॥

१५५ ताक्‍के़भे़ॽबा मनाहाॽरे़ से़न्‍लप् मे़ङ्‌घोसुल्‍लो,

थेआङ्‌भे़ल्‍ले़ खे़ङ्‌हाॽरे़ के़साम्‌यो

इङ्‌जाङ्‌हाॽ मे़न्‍इःत्‍तुन् मे़न्‍नाःत्‍तुन्‍लो॥

१५६ यहवे दाङ्‌बाए, खे़ने़ॽग आङ्‌गाॽ

साॽरिक् लुङ्‌माॽ के़दुक्‍कारो,

नुरिक् मे़त्‍ताङ्‌ङे़ॽआङ से़ःप्‍ताङ्‌ङे़ॽओ॥

१५७ आङ्‌गाॽ याप्‍मि तुक्‍खे के़जाःप्‍पा नु

के़घुम्‍बा निङ्‌मिहाॽ यरिक् मे़वाॽरो,

हे़क्‍केसाङ् के़साम्‌योथिम् इङ्‌जाङ्‌हाॽ

इःप्‍मा नाःप्‍मा मे़न्‍ले़त्‍ते वाॽआरो॥

१५८ इङ्‌ले़क् के़जोःक्‍पाहाॽ आङ्‌गाॽ

ओमे़त्‍तुङ्‌सिङ्‌ङिल्‍ले़ आनिङ्‌वाॽ पङ्‌लो,

थेआङ्‌भे़ल्‍ले़ खे़ङ्‌हाॽरे़ के़इङ्‌जाङ्‌हाॽ

मे़न्‍इःत्‍तुन् मे़न्‍नाःत्‍तुन्‍लो॥

१५९ ओमे़त्‍ते़ॽओ, यहवे दाङ्‌बाए,

के़निसाम्‍हाॽ साॽरिक् आसिराॽ थाङ्‌लो,

खे़ने़ॽग लुङ्‌माॽ तुक्‍मा आभे़ल्‍ले़आङ्

याप्‍मि के़ल्‍ले़त्‍ने़ल्‍लो,

खे़ल्‍ले़ चोगुल्‍ले़ आङ्‌गाॽ से़ःप्‍ताङ्‌ङे़ॽओ॥

१६० के़रे़क् के़साम्‌योथिम् इङ्‌जाङ्‌ङिल्‍ले़

कुबेन् से़क्‍खाबा चोक्‍लो,

हे़क्‍क्‍याङ् काक् के़साम्‌यो खासे़न्‍हाॽ

सदादिङ् के़वाॽबा चोक्‍लो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङो तोःन्‍छिङ्‌मा

१६१ मुक्‍साम्‍साबा मनाहाॽरे़ आङ्‌गाॽ

थेनाधे तुक्‍खे मे़जाःत्‍तारो,

कर के़साम्‌योथिम् इङ्‌जाङ्‌ङिन्

आङ्‌गाॽ इङ्‌धाङ् पिरुङ्‌लो॥

१६२ माङ्‌हुप् के़जोगुबाल्‍ले़ चोगुल्‍ले़

आङ्‌गाॽ आनिङ्‌वाॽ तारो,

यरिक् याङ्‌साकुन्‍धे के़घोबा मना कुइसिःक्

आङ्‌गाॽ साॽरिक् सःत्‍तारो॥

१६३ के़रे़क् इङ्‌ले़क्‍पा पाःन्‍हाॽ आसिराॽ

मे़धाङ्‌ने़न् हे़क्‍क्‍याङ् चिःत्‍तुङ्‌लो,

कर खे़ने़ॽ के़साम्‌योथिम् इङ्‌जाङ्‌हाॽ

आङ्‌गाॽ आसिराॽ थाङ्‌लो॥

१६४ आङ्‌गाॽ थिक् ये़न्‍नो

नुसिले़ङ् थारिक् नुगे़न् पिने़रो,

थेआङ्‌भे़ल्‍ले़ के़इङ्‌जाङ्‌ङिन्

साम्‌योबा चोक्‍लो॥

१६५ खे़ने़ॽ के़साम्‌योथिम् इङ्‌जाङ् कुसिराॽ

के़धाङ्‌बाहाॽ हाङ्‌हाङ् मे़लॽरो,

हे़क्‍क्‍याङ् थेःल्‍ले़आङ् खे़ङ्‌हाॽ

के़ङ्‌मा समा मे़सुक्‍तुन्‍सिल्‍लो॥

१६६ यहवे दाङ्‌बाए, के़से़ःप्‍पा

फाॽआङ् आङ्‌गाॽ हाङ्‌ने़रो,

हे़क्‍क्‍याङ् के़इङ्‌जाङ्‌हाॽरे़ पाःत्‍तुबा हे़क्‍के

आङ्‌गाॽ चोगुङ्‌लो॥

१६७ आङ्‌गाॽ के़निसाम्‍हाॽ इःत्‍तुङ् नाःत्‍तुङ्‌लो,

थेआङ्‌भे़ल्‍ले़ खे़न् आसिक्‍लुङ्‌मो लाम्‍बाए

साॽरिक् आसिराॽ थाङ्‌लो॥

१६८ आङ्‌गाॽ के़इङ्‌जाङ्‌हाॽ नु

के़घाहुन्‍हाॽ इःत्‍तुङ् नाःत्‍तुङ्‌लो,

चोगुङ्‌बा के़रे़क् पाःन्‍हाॽ

आङ्‌गाॽ खे़ने़ॽ के़निसुरो॥

कुभाॽरे़ लागि पेलिगे़न् तुवा

१६९ यहवे दाङ्‌बाए, आङ्‌गाॽ फाॽराङ्‌ङे़ॽ

फाॽआङ् पेलि फाक्‍ने़बान् खे़प्‍से़ॽओ,

माङ्‌हुप् के़जोगुबा कुइसिःक् आङ्‌गाॽ

खासिङ्‌निःप्‍मा निङ्‌वाॽ पिराङ्‌ङे़ॽओ॥

१७० आङ्‌गाॽ पेलि फाक्‍ने़बान् खे़प्‍से़ॽओ,

हे़क्‍क्‍याङ् माङ्‌हुप् के़जोगुबा कुइसिःक्

आङ्‌गाॽ से़ःप्‍ताङ्‌ङे़ॽओ॥

१७१ आङ्‌गाॽ आभे़ल्‍ले़साङ् के़नारा फोसुङ्‌लो,

थेआङ्‌भे़ल्‍ले़ के़साम्‌योथिम् इङ्‌जाङ्‌हाॽ

आङ्‌गाॽ के़हुॽआरो॥

१७२ आङ्‌गाॽ के़साम्‌योथिम् इङ्‌जाङ्‌ङिल्‍ले़

कुयाःम्‍बेओ साम्‍लोआरो,

थेआङ्‌भे़ल्‍ले़ के़इङ्‌जाङ्‌हाॽ

साम्‌योबा चोक्‍लो॥

१७३ आङ्‌गाॽ फाॽमारे़ लागि

सदादिङ् यारिप् वये़ॽओ,

थेआङ्‌भे़ल्‍ले़ के़इङ्‌जाङ्‌हाॽ

आङ्‌गाॽ इःत्‍तुङ् नाःत्‍तुङ्‌लो॥

१७४ यहवे दाङ्‌बाए, आङ्‌गाॽ ताङ्‌गे़से़ःप्‍पा

फाॽआङ् साॽरिक् निङ्‌वाॽ चोगुङ्‌लो,

आङ्‌गाॽग के़साम्‌योथिम् इङ्‌जाङ्‌ङो आसिक्‍सम्‍लो॥

१७५ आङ्‌गाॽ कुहिङ्‌वे़त् वाॽआररो,

हे़क्‍क्‍याङ् के़नारा फोमा सुक्‍तुङ्‌लरो,

खे़ने़ॽ के़साम्‌योथिम् इङ्‌जाङ्‌हाॽलाम्‍बा

आङ्‌गाॽ फाॽराङ्‌ङे़ॽओ॥

१७६ के़माबा मे़ल्‍लुक् कुइसिःक्

आङ्‌गाॽ ताप्‍पे़ॽराङ्‌ङाङ् वाॽआरो,

ये़ॽआङ् के़सेवारोबान् कोःत्‍ताङ् लःत्‍ताङ्‌ङे़ॽओ,

थेआङ्‌भे़ल्‍ले़ के़साम्‌योथिम् इङ्‌जाङ्‌हाॽ

आङ्‌गाॽ निङ्‌वाॽ मे़म्‍भेःन्‍ने वाॽआरो॥

a 

११९:८३ उन्‍छोःन् मनाहाॽरे़ थक्‍सा होरिक्‍पान् चे़ल्‍ले़क्‍सेल्‍ले़ कुवा याङ्‌मा सुक्‌वा मे़जोगु कर नाम्‍मिल्‍ले़ हेरे़आङ् ते़ःक्‍खे़ हे़क्‍क्‍याङ् कुसुम् मे़न्‍दम्‍मनाबा पोःक्‍खे़ल्‍ले़ लाप्‍मे़भुसु॥

निङ्‌वाॽफुमाङ्‌ङिन् फाॽराङ्‌ङे़ॽ फाॽआङ् पेलि फाक्‍मा

लाम्‍दिक् चोःक्‍मा साम्‍लो

१२०

आङ्‌गाॽ ये़त्‍तुक्‍खे तुमाङ्‌ङाङ् वयाङ्‌ङिल्‍ले़

यहवे दाङ्‌बान् पेलि फाक्‍तुङ्‌लो,

हे़क्‍क्‍याङ् खुने़ॽ नुगप् पिराङ्‌लो॥

२ आङ्‌गाॽ यहवे दाङ्‌बान् मे़त्‍तुङ्‌लो,

“इङ्‌ले़क्‍के नु फोत्‍याबा पान्

के़बाःप्‍पाहाॽलाम् से़ःप्‍ताङ्‌ङे़ॽओ॥”

३ इङ्‌ले़क्‍क्‍यासे, निङ्‌वाॽफुमाङ्‌ङिल्‍ले़

खिनिॽ आक्‍खे के़मे़त्‍तिबे?

खुने़ॽ आक्‍तङ्‌बा खुम्‍दिङ् के़बिरिबे?

४ खुने़ॽ थक्‍सुबाल्‍ले़ कत्‍तुबा हासम्‍सम्‍बा

तोःङ्‌ङिल्‍ले़ के़आबिरो,

हे़क्‍क्‍याङ् हुरुरुना के़दिःप्‍पा मिघाङ्‌ङिल्‍ले़

खिनिॽ खुम्‍दिङ् के़बिरिरो॥

५ चिःत्‍ताङ्‌लक् स्‍ये़रो, आङ्‌गाॽग मे़से़क्‍को

याङ्‌धोःक्‍ताङ्‌ङाङ् वाॽआरो,

हे़क्‍क्‍याङ् केदारबा मनाहाॽरे़

खुनिॽ लुम्‍मो आङ्‌गाॽ युङ्‌ङारो॥

६ तङ्‌माआङ् वाॽमा खुनिॽ

सिराॽमे़न्‍धाङ्‌मनाबा मनाहाॽ मे़वाॽरो,

खे़ङ्‌हाॽनु इरिक् वाॽमारे़

आङ्‌गाॽ नासाङ्‌ङाङ् वाॽआरो॥

७ आङ्‌गाॽग तङ्‌माआङ् वाॽमा

कुसिराॽगे़धाङ्‌बा मनाआरो,

कर आङ्‌गाॽ हे़क्‍केलॽरिक् पाःत्‍ताल्‍ले़

खे़ङ्‌हाॽ थङ्‌थक्‍मा मे़गोःत्‍लो॥

यहवे दाङ्‌बे़ल्‍ले़ आनिॽ ताङ्‌आसे़ःप्

लाम्‍दिक् चोःक्‍मा साम्‍लो

१२१

थे़गु हे़ङ्‌गाःत्‍ति आङ्‌गाॽ ओमआरो,

आङ्‌गाॽ के़भाॽबान् खे़त्‍थोलाम्‍बा युरो॥

२ आङ्‌गाॽ के़भाॽबाङ्‌ग यहवे दाङ्‌बान्‍लो,

खुने़ॽए साङ्‌ग्राम्‍पेदाङ् नु इक्‍सादिङ्

खाम्‍बेःक्‍मान् चोगुबारो॥

३ खुने़ॽग खे़ने़ॽ चोःम्‍मा के़म्‍बाङ्‌ने़ल्‍लो,

खे़ने़ॽ के़से़ःप्‍पाङ्‌ङिन् इथोॽवा मे़लोने़ल्‍लो॥

४ से़क्‍खाए इस्राइलबा मनाहाॽ के़से़ःप्‍पाङ्‌ग

आफाल्‍ले़आङ् इथोॽवा मे़लोने़न्

हे़क्‍क्‍याङ् मे़इम्‍ने़न्‍नाङ्‌लो॥

५ यहवे दाङ्‌बान् खे़ने़ॽ

के़इःम्‍सिङ्‌मादे़न् नाम्‍जिःक्‍खोॽरो,

खे़ने़ॽ कम्‍ब्राङ् मे़प्‍मारे़ लागि

खुने़ॽ के़बेसाङ्‌ङे वाॽरो॥

६ ले़न्‍दिक् नाम्‍मिल्‍ले़ के़न्‍दन्‍ने़ल्‍लो,

हे़क्‍क्‍याङ् से़न्‍दिक् लाबाल्‍ले़

खे़ने़ॽ थेआङ् के़म्‍मे़त्‍ने़ल्‍लो॥

७ यहवे दाङ्‌बे़ल्‍ले़ के़रे़क् के़साक्‍पो

थामालाम् खे़ने़ॽ के़से़ःप्‍लो,

हे़क्‍क्‍याङ् खुने़ॽ नुरिक्‍काङ् के़गत्‍लो॥

८ खे़ने़ॽ के़बेःक् के़दाःल्‍ले़ यहवे दाङ्‌बे़ल्‍ले़ के़से़ःप्‍लो,

हे़क्‍क्‍याङ् आल्‍लो नु सदादिङ्‌ले़ लागि के़से़ःप्‍लो॥

यरुसले़म ये़क्‌यक्‍को सनारुङ् पोङ्‌ल फाॽआङ् पेलि फाक्‍मा

लाम्‍दिक् चोःक्‍मारे़ लागि दाउदरे़ साप्‍तुबा निङ्‌वाॽफुसाम्‍लो

१२२

खे़ङ्‌हाॽरे़ आङ्‌गाॽ मे़मे़त्‍ताङ्‌लो,

“आनिॽ यहवे दाङ्‌बे़ल्‍ले़ कुहिम्‍मो पेगिरो”

हे़क्‍केःल्‍ले़ आङ्‌गाॽ सःत्‍ताङ्‌लो॥

२ हे़क्‍क्‍याङ् आल्‍लो आनिॽ कप्‍मो आवाॽरो,

यरुसले़ःम्‍बा ताःक्‍हन् लाम्‍धेःप्‍पा

सिगाङ् आनिॽ आये़प्‍लो॥

३ यरुसले़म ये़क्‌यक्‍किन् नुरिक्

मे़गाम्‍सुआङ् मे़जोगुबा चोक्‍लो,

कन् मे़गाम्‍सुबा लुङ्‌धाक्‍हाॽ

लुःम्‍मा सुक्‍मे़न्‍दे़प्‍मनाबा चोक्‍लो॥

४ यहवे दाङ्‌बे़ल्‍ले़ कुमना इस्राइलबा

के़रे़क् सुवाङ्‌हाॽ से़वा चोःक्‍से़ कप्‍मो मे़दारो,

कुइङ्‌जाङ्‌ङिल्‍ले़ पाःत्‍तुबा कुइसिःक्

इस्राइलिहाॽरे़ खुने़ॽ नुगे़न् मे़बिरुरो॥

५ कप्‍मो कुदोःप्‍मा खासे़न् लोःम्‍मादे़न्‍हाॽ ने़रो,

दाउद हाङ्‌ङिल्‍ले़ कुमुॽइदाङ्‌साहाॽरे़ खुनिॽ

हाङ्‌युक्‍नाहाॽ कप्‍मोए युङ्‌लो॥

६ यरुसले़म ये़क्‌यक्‍को सनारुङ् पोङ्‌ल

फाॽआङ् अक्‍खेलॽरिक् पेलि फाक्‍ते़म्‍मे़ॽओ,

“कन् ये़क्‌यक्‍किन् मिःम् के़मे़प्‍पाहाॽ मे़नुॽमे़दाररो॥

७ ये़क्‌यक्‍कोबा लुङ्‌धाक् सिगाङ् सनारुङ् ताररो,

हे़क्‍क्‍याङ् हाङ्‌यक् कब्रिङ् नुॽमा तामा पोङ्‌लरो॥”

८ आन्‍जुम् आन्‍देङ् नु आगाॽइहाॽरे़ लागि

यरुसले़ःम्‍मिन् मे़त्‍तुङ्‌लो,

“खे़ने़ॽओ सनारुङ् ताररो॥”

९ कङ्‌ग यहवे दाङ्‌बा आनिॽ

निङ्‌वाॽफुमाङ्‌ङिल्‍ले़ कुहिम्‍मिल्‍ले़ लागिरो,

ये़क्‌यक्‍को नुॽमादामा पोङ्‌ल फाॽआङ्

आङ्‌गाॽ पेलि फाक्‍तुङ्‌लो॥

निङ्‌वाॽफुमाङ्‌ङिल्‍ले़ लुङ्‌माॽ आदुक्‍ल फाॽआङ् पेलि फाक्‍मा

लाम्‍दिक् चोःक्‍मा साम्‍लो

१२३

यहवे दाङ्‌बाए, खे़ने़ॽग थो

साङ्‌ग्राम्‍पेदाङ्‌ङो हाङ्‌युक् के़जोःक्‍पाने़रो,

आमिक्‍किन् हन्‍दुङ्‌ङाङ् खे़त्‍थोए ओमआरो॥

२ से़वारोबाल्‍ले़ कुन्‍दाङ्‌बाल्‍ले़ कुहुक्‍लक् ओमे़त्‍तुरो,

हे़क्‍क्‍याङ् सेवारोमाल्‍ले़आङ् खुने़ॽ

कुन्‍दाङ्‌माल्‍ले़ कुहुक्‍लक् ओमे़त्‍तुरो॥

हे़क्‍केलॽरिक्‍के आनिगे यहवे दाङ्‌बा

निङ्‌वाॽफुमाङ्‌ङिल्‍ले़ आनिगे याप्‍मि

लुङ्‌माॽ आगे़न्‍दुक्‍ने़ल्‍ल थारिक्,

आनिगे़आङ् मिक् हन्‍दुम्‍बे़आङ् खे़ने़ॽरक्

ओमे़त्‍तासिगे़आङ् पत्‍छिगे़रो॥

३ आनिगे लुङ्‌माॽ आदुक्‍ते़ॽओ,

यहवे दाङ्‌बाए, आनिगे नुरिक् आमे़त्ते़ॽओ,

थेआङ्‌भे़ल्‍ले़ आनिगे साॽरिक्

हिनाःम् मे़मे़त्‍तिगे़आङ् वयिगे़रो॥

४ यरिक् ये़न्‍नाङ्‌धो याङ्‌साकुन्‍धेसाबाहाॽरे़

आनिगे किनाःन्‍दि मे़बिरिगे़आङ् वाॽरो,

आङ्‌दिङ् के़लॽबाहाॽरे़ आनिगे

कुनामे़न्‍छाॽ मे़मे़त्‍तिगे़ॽआङ् वाॽरो॥

निङ्‌वाॽफुमाङ्‌ङिल्‍ले़ कुमनाहाॽ ताङ्‌से़ःप्‍तुसि

लाम्‍दिक् चोःक्‍मारे़ लागि दाउदरे़ साप्‍तुबा साम्‍लो

१२४

यहवे दाङ्‌बान् आनिगे ले़प्‍माङ्

होःप्‍ते़ल्‍ले़ग थे पोःक्‍खे़बाइरो?

इस्राइलबा मनाहाॽरे़ मे़बाःत्‍तुररो–

२ “खे़न् ये़म्‍मो आनिगे निङ्‌मिहाॽरे़ मे़भत्‍तिगे़ल्‍ले़,

यहवे दाङ्‌बान् आनिगे ले़प्‍माङ् होःप्‍ते़ल्‍ले़ग,

३ आनिगे तक्‍ले़ङ्‌वाओ खुनिॽ साॽरिक् सिक् पोगे़आङ्

खे़ङ्‌हाॽरे़ कुहिङ्‌वे़त्‍ते मे़से़रिगे़बामे़न्‍लो॥

४ के़गुङ्‌बा के़युबा खावाःल्‍ले़ पक्‍खि तेॽरिगे़मे़ल्‍लो,

हे़क्‍क्‍याङ् च्‍वाःत्‍तिल्‍ले़ हुम्‍सिगे़ से़रिगे़मे़ल्‍लो॥

५ च्‍वाःत्‍तिल्‍ले़ कुइक्‍लाःल्‍ले़ आनिगे

लक्‍ति तेॽरिगे़बा वये़मे़ल्‍लो॥”

६ यहवे दाङ्‌बे़ल्‍ले़ कुनारा फोसुम्‍लो,

थेआङ्‌भे़ल्‍ले़ खुने़ॽ आनिॽ निङ्‌मिहाॽरे़

खुनिॽ हुक्‍कोलाम् सिमा आम्‍बाङ्‌घे़न्‍लो॥

७ सावागे़म्‍बाल्‍ले़ कुइओलाम् के़भिःन्‍छिङ्‌बा

पु कुइसिःक् आनिगे फिःन्‍नासिगे़आङ् वयिगे़रो,

इजोःन् स्‍याक् वयाक् पुॽरे़बेआङ्

आनिगे चोःक्‌युम्‍भोबा पोःक्‍खिगे़आङ् वयिगे़रो॥

८ आनिगे़ग यहवे दाङ्‌बे़ल्‍ले़ फाॽरिगे़रो,

खुने़ॽए साङ्‌ग्राम्‍पेदाङ् नु इक्‍सादिङ्

खाम्‍बेःक्‍मान् नावागे़न् चइःत् ने़स्‍सुबारो॥

निङ्‌वाॽफुमाङ्‌ङिल्‍ले़ कुमनाहाॽ ताङ्‌से़ःप्‍तुसि

लाम्‍दिक् चोःक्‍मा साम्‍लो

१२५

यहवे दाङ्‌बाओ नसान् के़गप्‍पाहाॽ

सियोन कोःक्‍मा हे़क्‍तङ्‌बा मे़बोङ्‌लो,

खे़ङ्‌हाॽ थधप् मे़ल्‍लॽने़ल्‍लो,

कर सदादिङ् मे़वाॽरो॥

२ यरुसले़म ये़क्‌यक्‍किन् कोःक्‍मा फाङ्‌जङ्

थे़गु माङ्‌वाहाॽरे़ कबुआङ् ने़रो,

हे़क्‍केलॽरिक्‍के यहवे दाङ्‌बे़ल्‍ले़ कुमनाहाॽ आल्‍लो

हे़क्‍क्‍याङ् सदादिङ् कम्‍ब्राङ् मे़त्‍तुसिरो॥

३ साम्‌योबाहाॽरे़ खुनिॽ लाजेॽओ

ताक्‍के़भे़ॽबाहाॽरे़ सदादिङ् हाङ्‌युक्

चोःक्‍मा मे़ङ्‌घोसुल्‍लो,

मेःन्‍ने़भग्र साम्‌योबाहाॽरे़आङ्

फे़न्‌याःम्‍बक् मे़जोगुरो॥

४ यहवे दाङ्‌बाए, नुबा याःम्‍बक्

के़जोःक्‍पाहाॽ नुरिक् मे़त्‍ते़से़ॽओ,

खे़ङ्‌हाॽरे़ के़इङ्‌जाङ्‌हाॽ मे़इःत्‍तु मे़नाःत्‍तुरो॥

५ कर फे़न्‍लाम्‍मो लाङ्‌गे़घेःक्‍पाहाॽ यहवे दाङ्‌बे़ल्‍ले़

फे़न्‌याःम्‍बक् के़जोःक्‍पाहाॽनु सोसोरिक् लःत्‍तुदेसुसिरो॥

इस्राइलओ नुॽमादामा पोङ्‌लरो॥

चोःक्‌युम्‍भो खोमाल्‍ले़ सःप्‍मार चोःक्‍मनाबा तुवा

लाम्‍दिक् चोःक्‍मा साम्‍लो

१२६

मे़दे़म्‍सु मे़देॽरुसिबाहाॽ यहवे दाङ्‌बे़ल्‍ले़

यरुसले़ःम्‍मो नुःक्‍तु तारुसिरो,

हे़क्‍केःल्‍ले़ आनिॽ के़रे़क् ताॽदिगे़न् से़प्‍माङ्

के़माक्‍पा कुइसिःक् आलॽरे़रो॥

२ खे़बे़ल्‍ले़ आनिॽ आक्‍खे़न् आएरे़,

आक्‍खे़न् आसःत्‍ते़र साम्‍आलोरे़रो,

हे़क्‍क्‍याङ् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ अक्‍खे आम्‍मे़त्‍ते़रो,

“यहवे दाङ्‌बे़ल्‍ले़ खे़ङ्‌हाॽ पयम् यम्‍बा

याःम्‍बक् चोगु पिरुसिरो॥”

३ से़क्‍खाए, यहवे दाङ्‌बे़ल्‍ले़ आनिॽ लागि

पयम् यम्‍बा याःम्‍बक्‍हाॽ चोगुआङ् वाॽरो,

हे़क्‍क्‍याङ् आनिॽ साॽरिक् आसःत्‍ते़रो॥

४ यहवे दाङ्‌बाए, पाङ्‌गे़न्‍दिङ् वहिप्‍माल्‍ले़

के़हेबा वहःङ्‌ङो च्‍वाःत् कुङ्‌ल याःन्‍दुरो,

हाबा हे़क्‍केलॽरिक्‍के आनिगे सनारुङ्

नुॽमादामान् नुःक्‍ते़ तारे़आबिरे़ॽओ॥

५ याॽरिःम्‍बा के़हेॽबाहाॽ मिक्‌वानु चक् चक् मे़हाःप्‍लो,

कर थिक्‌यान् मे़सःत्‍ल पोगुगे़न् कुजा मे़सुप्‍सुरो॥

६ याॽरिःम्‍बा हेॽसे़ लाःक्‍कात् के़बेःक्‍पाहाॽ

मिक्‌वानु चक् चक् मे़हाःप्‍लो,

कर मे़सःत्‍ल साम्‍लोइ पोगुगे़न्

कुजा थःङ्‌माहाॽ मे़गुयु मे़दारुरो॥

आनुॽ आदार के़जोःक्‍पा यहवे दाङ्‌बे़ल्‍ले़ कुनारा फोमा

लाम्‍दिक् चोःक्‍मारे़ लागि सोलोमनरे़ साप्‍तुबा साम्‍लो

१२७

यहवे दाङ्‌बे़ल्‍ले़ए हिम् मे़जोगुन्‍ने़भग्र

हिम् के़जोःक्‍पाल्‍ले़ कुयाःम्‍बक्‍किन् थेनाधे पोङ्‌लो॥

यहवे दाङ्‌बे़ल्‍ले़ ये़क्‌यक्‍किन् कम्‍ब्राङ् मे़मे़त्‍तुन्‍ने़भग्र,

इक्‍के़गोबाहाॽरे़ खुनिॽ याःम्‍बक्‍किन् हने़रक् पोङ्‌लो॥

२ थिक्‌याःन्‍धक् तानाम्‍सा पोःक्‍माआङ्

स्‍याङ्‌मे़न्‍दाङ् चामा थुङ्‌मारे़लागि

से़न्‍दिक् आक्‍खोक् थारिक् याःम्‍बक्

चोःक्‍मा कुसुम् मे़दरुल्‍लो,

थेआङ्‌भे़ल्‍ले़ यहवे दाङ्‌बे़ल्‍ले़ग लुङ्‌माॽ

तुक्‍तुसिबा कुमनाहाॽ इम्‍मा ये़म् पिरुसिरो॥

३ साएहाॽग यहवे दाङ्‌बे़ल्‍ले़ आबिबा मुॽइसाम्‍सिरो,

खे़ङ्‌हाॽ से़क्‍खाबा हाङ्‌वा माङ्‌वासिरो॥

४ थाङ्‌बे़न् आवाॽइल्‍ले़ सागे़वाःन्‍छिङ्‌बा

ये़म्‍बित्‍छा साहाॽग मुक्‍के़गुबाल्‍ले़ कुहुक्‍को

तोङ् के़वाॽबा कुइसिःक् मे़जोःक्‍लो॥

५ अक्‍खेलॽरिक् यरिक् तोङ् के़गप्‍पाङ्‌ग के़सःप्‍पा मनारो॥

खासे़न् लोःम्‍मादे़न्‍नो कुनिङ्‌मिहाॽ तुमुसिल्‍ले़

खुने़ॽ आभे़ल्‍ले़आङ् हारि मे़दाने़ल्‍लो॥

यहवे दाङ्‌बे़ल्‍ले़ कुइङ्‌जाङ् के़इःप्‍पा के़नाःप्‍पाहाॽरे़ मुॽइसाम् मे़घोसु

लाम्‍दिक् चोःक्‍मा साम्‍लो

१२८

यहवे दाङ्‌बान् मिङ्‌सो इङ्‌धाङ्

के़बिबाहाॽ के़रे़क् मुॽइसाबासिरो,

खे़ङ्‌हाॽग खुने़ॽ कुलाम्‍मो लाङ्‌गे़घेःक्‍पासिरो॥

२ स्‍याङ्‌मे़न्‍दाङ् के़जोगु के़धगुबा

कुजाःल्‍ले़ खे़ने़ॽ के़योरो,

हे़क्‍क्‍याङ् खे़ने़ॽ के़सःत्‍ताङ् के़नुॽके़दारो॥

३ खे़ने़ॽ के़हिम्‍मो मे़लिङ्‌गे़न् के़मेःत्‍तिन्

कुजाॽ के़धोःक्‍पा चे़ल्‍ले़क्‍सेल्‍ले़

कुबुङ् कुइसिःक् पोङ्‌लो॥

हे़क्‍क्‍याङ् खे़ने़ॽ के़स्‍सा के़एहाॽ

चामादे़न्‍निल्‍ले़ कुघिरि पे़ःङ्‌वा लिछेल्‍ले़

कुनःक् कुइसिःक् मे़बोङ्‌लो॥

४ ओमे़त्‍ते़म्‍मे़ॽओ, यहवे दाङ्‌बान्

मिङ्‌सो इङ्‌धाङ् के़बिबाहाॽरे़ग

से़क्‍खाए अक्‍तङ्‌बा मुॽइसाम् मे़घोसुरो॥

५ यहवे दाङ्‌बे़ल्‍ले़ सियोनलाम्‍बा

खे़ने़ॽ मुॽइसाम् के़बिररो,

हे़क्‍क्‍याङ् खे़ने़ॽ के़हिङ्‌हिङ् थारिक्

यरुसले़म ये़क्‌यक्‍को थोबो पोङ्‌बान्

खे़ने़ॽ निमा के़घोसुररो॥

६ खे़ने़ॽग के़म्‍मे़न्‍छाॽ के़जक्‍मे़न्‍छाॽहाॽ

निमा के़घोसुसिररो॥

इस्राइलओ नुॽमादामा पोङ्‌लरो॥

इस्राइलिहाॽरे़ खुनिॽ निङ्‌मिहाॽ हारिमे़दार फाॽआङ् पेलि फाक्‍मा

लाम्‍दिक् चोःक्‍मा साम्‍लो

१२९

इस्राइलए, खे़ने़ॽ थाङ्‌बे़न् के़वये़आङ्‌धो

आल्‍लो थारिक् खे़ने़ॽ के़निङ्‌मिहाॽरे़

खे़ने़ॽ तुक्‍खे के़म्‍जाःत्‍ते़रो,

खे़न् पाःन्‍निन् चे़क्‍खे़ पाःत्‍ते़ॽओ॥

२ “आङ्‌गाॽ थाङ्‌बे़न् वयाङ्‌ङाङ्‌धोए

आनिङ्‌मिहाॽरे़ चबे़ःत्‍छिक्‍काङ्

लुङ्‌माॽ स्‍याःत् मे़ल्‍लॽए तुक्‍खे मे़जाःत्‍ताङ्‌लो,

कर खे़ङ्‌हाॽरे़ आप्‍फाल्‍ले़आङ्

आङ्‌गाॽ नाःम्‍मा मे़न्‍छुक्‍ताङ्‌ङिल्‍लो॥

३ खे़ङ्‌हाॽरे़ आङ्‌गाॽ आएःक्‍थाःक्‍मो

साॽरिक् यम्‍बा मे़घाःन्‍दाङ्‌लो॥

हे़क्‍क्‍याङ् आएःक्‍किन् कुयोःक्‍के

कुयोक् के़गाःम्‍बा मे़जोगुरो॥

४ कर यहवे दाङ्‌बाङ्‌ग साम्‌योबा चोक्‍लो,

हे़क्‍क्‍याङ् आङ्‌गाॽ कुइगे़भे़म्‍बा नु

योःक्‍लाम्‍बा चोःक्‌युम्‍भो पिराङ्‌ङाङ् वाॽरो॥”

५ सियोने़न् के़जिःप्‍पा के़रे़क् मनाहाॽ हारि मे़दाररो,

हे़क्‍क्‍याङ् खे़ङ्‌हाॽ मे़घे़त्‍छिङ्‌ङाङ् मे़बेःक्‍लरो॥

६ खे़ङ्‌हाॽग हिम् खाम्‍बुओ के़लिङ्‌बा

याःन्‍सुङ् कुइसिःक् मे़बोङ्‌लरो,

खे़ङ्‌हाॽ पोमाधाङ्‌मानुःल्‍ले़ तगिए इमे़ले़म्‍लो॥

७ खे़ॽयो यान् के़हे़क्‍पाल्‍ले़

हुक्‍पक्‍धिक् हे़क्‍मा मे़सुक्‍तुल्‍लो,

हे़क्‍क्‍याङ् कक् के़घेःङ्‌बाल्‍ले़

फक्‍ताङ्‌धिक्‍काङ् फुङ्‌मा मे़सुक्‍तुन्‍लो॥

८ खे़प्‍मोनु लाङ्‌गे़घेःक्‍पाआङ् के़बेःक्‍पा

आत्‍तिन्‍हाॽरे़आङ् अक्‍खे मे़म्‍बाःत्‍तुल्‍लरो,

“यहवे दाङ्‌बे़ल्‍ले़ खिनिॽ हाङ्‌वामुॽइ के़बिरिररो,

यहवे दाङ्‌बे़ल्‍ले़ कुमिङ्‌ङो

खिनिॽ हाङ्‌वामुॽइ पिआसिगे़रो॥”

निङ्‌वाॽफुमाङ्‌ङिन् फाॽराङ्‌ङे़ॽ फाॽआङ् पेलि फाक्‍मा

लाम्‍दिक् चोःक्‍मा साम्‍लो

१३०

यहवे दाङ्‌बाए, आङ्‌गाॽग साॽरिक्

इनोगे़न् तुक्‍खेओ वाॽआरो,

हे़क्‍केःल्‍ले़ आङ्‌गाॽ पेलि फाक्‍ने़रो॥

२ यहवे दाङ्‌बाए, आबेलिन् खे़प्‍से़ॽओ,

आङ्‌गाॽ लुङ्‌माॽ तुक्‍ताङ्‌ङे़ॽ फाॽआङ्

मे़त्‍ने़बा पाःन्‍नो निङ्‌वाॽ पिरे़ॽओ॥

३ यहवे दाङ्‌बाए, आनिगे लायोरे़

खाराःत्‍तिन् के़युक्‍खुबा होःप्‍ते़रो,

मे़ःन्‍निल्‍ले़ग हाःत्‍ताङ् खुम्‍दिङ् मे़ङ्‌घोए

खे़त्‍छिङ्‌मा मे़सुक्‍ते़म्‍बारो॥

४ कर खे़ने़ॽग आनिगे लायोलाम् ले़प्‍मि आगे़बिरो,

खे़ल्‍ले़ चोगुल्‍ले़ए आनिगे मिङ्‌सो इङ्‌धाङ्

पिआसिगे़र खे़ने़ॽ के़दगि ये़प्‍मा सुक्‍तिगे़रो॥

५ आङ्‌गाॽग आनिङ्‌वाॽ इगेःक्‍काङ्

यहवे दाङ्‌बे़ल्‍ले़ फाॽआर फाॽआङ्

आङ्‌गाॽ खुने़ॽ कुलाम् ओमे़त्‍तुङ्‌लो,

हे़क्‍क्‍याङ् खुने़ॽ कुबाःन्‍जाःक्‍को

आङ्‌गाॽ आनिङ्‌वाॽ युक्‍खुङ्‌लो॥

६ हिम्‍गे़गोबाल्‍ले़ तानाम्‍बा खाओःप्‍मान् हाङ्‌घुरो,

खे़न्‍नुःल्‍ले़आङ् साॽरिक् आङ्‌गाॽ

यहवे दाङ्‌बान् ओमे़त्‍तुङ्‌लो॥

७ इस्राइलए, यहवे दाङ्‌बाओ

के़निङ्‌वाॽ युक्‍खे़ॽओ,

थेआङ्‌भे़ल्‍ले़ यहवे दाङ्‌बे़ल्‍ले़

चक्‍मे़ल्‍लॽए लुङ्‌माॽ आदुक्‍लो,

हे़क्‍क्‍याङ् आनिॽ ताङ्‌से़ःप्‍मारे़ लागि

खुने़ॽ आप्‍फाल्‍ले़साङ् यारिप् वाॽरो॥

८ खुने़ॽ आबाङे मे़ल्‍लुङ् हुङुरो,

हे़क्‍क्‍याङ् इस्राइलबा कुमनाहाॽ

खुनिॽ के़रे़क् लायोलाम् से़ःप्‍तुसिॽरो॥

यहवे दाङ्‌बान् चुङ्‌जिगे़न् नःम्‍नःम्‍माङ् नसान् चोःक्‍मा

दाउदरे़ साप्‍तुबा लाम्‍दिक् चोःक्‍मा साम्‍लो

१३१

यहवे दाङ्‌बाए, आङ्‌गाॽ आङ्‌दिङ्

लॽमा नाॽराङ्‌ङाङ् वाॽआरो,

हे़क्‍क्‍याङ् यम्‍बा हे़न्‍छिङ्‌माआङ्

आङ्‌गाॽ ले़रुङ्‌ङाङ् वाॽआरो॥

यम्ब्‌यम्‍बा पाःन्‍हाॽ नु कुसिङ् निःप्‍मा

के़साक्‍पा पाःन्‍हाॽओ मे़हम्‍सिङ्‌ङाल्‍लो॥

२ कर खे़ल्‍ले़ कुले़क्‌वा आनिङ्‌वाॽ

तुक्‍खे मे़न्‍जाःत्‍ते याङ्‌याङ् वाॽआरो,

अङे़ःक्‌वान् कुम्‍मारे़ कुभक्‍तुङ्‌मो स्‍वाःत् इम्‍बा हे़क्‍के

आङ्‌गाॽ आनिङ्‌वाॽ तार वाॽआरो॥

३ इस्राइलए, आइन् हे़क्‍क्‍याङ् आभे़ल्‍ले़साङ्

यहवे दाङ्‌बाओ निङ्‌वाॽ युक्‍खे़ॽओ॥

माङ्‌हिम्‍ले़ लागि पेलि फाक्‍मा

लाम्‍दिक् चोःक्‍मा साम्‍लो

१३२

यहवे दाङ्‌बाए, दाउदे़न् निङ्‌वाॽ इःत्‍ते़ॽओ,

हे़क्‍क्‍याङ् खुने़ॽ तुमुबा के़रे़क्

ये़त्‍तुक्‍खेहाॽ निङ्‌वाॽ लिङ्‌से़ॽओ॥

२ खुने़ॽग यहवे दाङ्‌बे़ल्‍ले़

कुमिङ्‌ङो माङ्‌हुप् चोगुरो॥

हे़क्‍क्‍याङ् इस्राइलस्‍मा मुक्‍साम्‍दाङ्‌बा

निङ्‌वाॽफुमाङ्‌ङिन्‍नु माङ्‌हे़क्‍सिङ्‌लो,

३ “आङ्‌गाॽ आहिम्‍मो मे़लाःत्‍तान्‍लो,

हे़क्‍क्‍याङ् आने़त्‍नाओआङ् मे़बेःक्‍कान्‍लो॥

४-५ यहवे दाङ्‌बे़ल्‍ले़ कुलागि कुवाॽमादे़न् मे़ङ्‌घोए थारिक्

आङ्‌गाॽ आमिक्‌युमा तामे़भाःक्‍काल्‍लो॥

हे़क्‍क्‍याङ् इस्राइलस्‍मा मुक्‍साम्‍दाङ्‌बा

निङ्‌वाॽफुमाङ्‌ङिल्‍ले़ कुसेसेदे़न् मे़न्‍जोःक्‍के थारिक्

आङ्‌गाॽ आमिक्‍किन् चिघिम्‍माङ् मे़मे़त्‍ताल्‍लो॥”

६ आनिगे़ग बेथले़हे़म्‍मो वयिगे़ल्‍ले़

माङ्‌हुप् सन्‍दोःक्‍किल्‍ले़ कुयाःम्‍बेओ खे़प्‍सुम्‍बे़रो,

हे़क्‍क्‍याङ् याआरबा ते़म्‍बेॽओ खे़न् खोसुम्‍बे़रो॥

७ आनिगे अक्‍खे पाःत्‍तुम्‍बे़रो,

“आल्‍ल यहवे दाङ्‌बे़ल्‍ले़ कुहिम्‍मो आनिॽ पेगिरो,

खुने़ॽ कुयुङ्‌मादे़न् तगि खुने़ॽ से़वा मे़त्‍तुम्‍लो॥”

८ यहवे दाङ्‌बाए, मुक्‍साम्‍गे़न् मिक्‍सेःन्‍निल्‍ले़

सन्‍दोक्‍किन् याङ्‌सिङ्‌ङे़ॽओ

हे़क्‍क्‍याङ् खे़ने़ॽ के़नाःम्‍सिङ्‌मादे़न्‍नो त्‍ये़ॽओ॥

९ खे़ने़ॽओ से़वा के़जोःक्‍पा निङ्‌वाॽफुसाम्‍बाहाॽरे़

आभे़ल्‍ले़साङ् साम्‌योबा पाःन्‍हाॽ मे़जोगुररो,

हे़क्‍क्‍याङ् सेसे के़मनाहाॽ मे़सःत्‍ताङ् के़नारा मे़भोसुररो॥

१० यहवे दाङ्‌बाए, के़सेवारोबा दाउदे़न्‍नु माङ्‌हुप् के़जोगुरो,

खे़ने़ॽ के़सेगुबा हाङ्‌ङिन् मे़नाॽरे़न्‍ने़ॽओ॥

११ यहवे दाङ्‌बे़ल्‍ले़ दाउदे़न्‍नु लत्‍छा माङ्‌हुप् चोगुरो,

खे़न् माङ्‌हुप्‍पिन् खुने़ॽ के़त्‍तुएरो,

“खे़ने़ॽ के़स्‍साहाॽओ थिक्‍पा हाङ् चोगुङ्‌लो,

खे़ने़ॽ के़एगाङ् खे़न् हाङ् पोङ्‌लो॥

१२ के़स्‍साहाॽरे़ आङ्‌गाॽ आमाङ्‌हुप्‍पिन् नु

हुॽरुङ्‌सिङ्‌बा आङ्‌गाॽ आनिसाम्‍हाॽ

मे़इःत्‍तु मे़नाःत्‍तुर पोङ्‌लो,

हे़क्‍केलॽरिक् मे़इःत्‍तु मे़नाःत्‍तुने़भग्र

खे़ङ्‌हाॽरे़ खुनिॽ सामे़न्‍छाॽहाॽआङ्

सदादिङ् सदादिङ् हाङ् मे़बोङ्‌लो॥”

१३ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ग

सियोने़न् सेगुआङ् वाॽरो,

कङ्‌ग कुवाॽमादे़न् चोःक्‍मा कुनिङ्‌वाॽ वाॽरो॥

१४ खुने़ॽ पाःत्‍तु, “कङ्‌ग सदादिङ्‌ले़ लागि

आङ्‌गाॽ आनाःम्‍सिङ्‌मादे़न्‍लो,

आङ्‌गाॽ आम्‍भा कप्‍मो युङ्‌मा आनिङ्‌वाॽ वाॽरो॥

१५ सियोनओ चाहाब् के़जोःक्‍पा के़रे़क्

कुजाहाॽ आङ्‌गाॽ के़क्‍कुङ्‌ल चोगुङ्‌लो,

हे़क्‍क्‍याङ् खे़प्‍मोबा याङ्‌गे़साॽबाहाॽ

पघा मे़घार कुजा पिरुङ्‌सिङ्‌लो॥

१६ खे़प्‍मोबा निङ्‌वाॽफुसाम्‍बाहाॽरे़ खुनिॽ याःम्‍बक्‍को

आङ्‌गाॽ हाङ्‌वागे़न् मुॽइसाम् पिरुङ्‌सिङ्‌लो,

हे़क्‍क्‍याङ् खे़ॽयोबा सेसे मनाहाॽ मे़सःत्‍ताङ् साम्‍मे़लोरो॥

१७ कप्‍मो आङ्‌गाॽ दाउदरे़ कुस्‍साहाॽओ

लत्‍छा पयम् यम्‍बा हाङ् चोगुङ्‌लो,

हाबा खे़प्‍मो आङ्‌गाॽ सेगुङ्‌बा हाङ्‌ङिल्‍ले़

कुहाङ्‌युक् पोङ्‌ल चोगुङ्‌लो॥

१८ खुने़ॽ हाङ्‌युक् चोगुबा ते़न्‍नो नुॽमा तामा पोङ्‌लो,

कर खुने़ॽ कुनिङ्‌मिहाॽ आङ्‌गाॽ खुन्‍छिॽ नाधार याःन्‍दुङ्‌सिङ्‌लो॥”

फुॽनुसाॽ तङ्‌माआङ् वाॽमे़ल्‍ले़ साॽरिक् नुबा पोङ्

दाउदरे़ साप्‍तुबा लाम्‍दिक् चोःक्‍मा साम्‍लो

१३३

ओमे़त्‍ते़म्‍मे़ॽओ, फुॽनुसाॽहाॽ थिक्‍हुप्‍पो

तङ्‌माआङ् वाॽमाग चाॽरिक् नुबा चोक्‍लो,

हे़क्‍क्‍याङ् कङ्‌ग साॽरिक् सिक्‍के़सम्‍बा पाःन्‍लो॥

२ कङ्‌ग थे़गेःक्‍को हुःप्‍मनाबा

इमे़ल्‍लुङ्‌बा निःङ्‌गेॽ हे़क्‍के लॽरो,

खे़ङ्‌ग हारुनरे़ कुधे़गेःक्‍पोलाम्‍बा

कुम्‍धोॽओ थारिक् वासिःप्‍सिङ् थारो,

हे़क्‍क्‍याङ् कुलगेःत्‍तिल्‍ले़ कुसुक्‍पो थारिक्‍के के़त्‍लो॥

३ खे़ङ्‌ग हर्मोन कोःक्‍माओ के़धाबा सेःक्‌वान्

सियोन कोःक्‍माओ थाबा कुइसिःक् चोक्‍लो॥

थेआङ्‌भे़ल्‍ले़ हाबा खे़प्‍मोए यहवे दाङ्‌बे़ल्‍ले़

हाङ्‌वागे़न् मुॽइसाम् थासुआङ् वाॽरो,

हे़क्‍क्‍याङ् आप्‍फाल्‍ले़आङ् मे़न्‍नुप्‍मनाबा

हिङ्‌मन् पिमा माङ्‌हुप् चोगुआङ् वाॽरो॥

निङ्‌वाॽफुमाङ्‌ङिन् कुसेसेदे़न्‍नो कुनारा फोमा

लाम्‍दिक् चोःक्‍मा साम्‍लो

१३४

यहवे दाङ्‌बे़ल्‍ले़ के़रे़क् कुसेवारोबासे, त्‍ये़म्‍मे़ॽओ,

से़न्‍दिक् यहवे दाङ्‌बे़ल्‍ले़ कुहिम्‍मो से़वा के़जोःक्‍पासे,

यहवे दाङ्‌बे़ल्‍ले़ कुनारा फोसे़म्‍मे़ॽओ॥

२ खिनिॽ हुक्‍हाॽ सेसेदे़न् पिसाङ् फोःक्‍खे़म्‍मे़ॽओ,

हे़क्‍क्‍याङ् यहवे दाङ्‌बे़ल्‍ले़ कुनारा फोसे़म्‍मे़ॽओ॥

३ यहवे दाङ्‌बे़ल्‍ले़ साङ्‌ग्राम्‍पेदाङ् नु

इक्‍सादिङ् खाम्‍बेःक्‍मान् चोगुबारो,

खुने़ॽ सियोनलाम्‍बा हाङ्‌वागे़न् मुॽइसाम् के़बिरिररो॥

यहवे दाङ्‌बे़ल्‍ले़ पयम् यम्‍बा कुयाःम्‍बक्‍हाॽ

१३५

यहवे दाङ्‌बे़ल्‍ले़ कुनारा फोसे़म्‍मे़ॽओ!

यहवे दाङ्‌बे़ल्‍ले़ कुमिङ्‌ङिन्

खिनिॽ इङ्‌धाङ् पिरे़म्‍मे़ॽओ,

यहवे दाङ्‌बे़ल्‍ले़ कुसेवारोबासे,

खुने़ॽ कुनारा फोसे़म्‍मे़ॽओ,

२ खिनिॽग यहवे दाङ्‌बा

आनिॽ निङ्‌वाॽफुमाङ्‌ङिल्‍ले़

कुहिम्‍मो से़वा के़जोगिरो॥

३ यहवे दाङ्‌बे़ल्‍ले़ कुनारा फोसे़म्‍मे़ॽओ,

थेआङ्‌भे़ल्‍ले़ खुने़ॽ के़नुॽबा चोक्‍लो,

खुने़ॽ कुमिङ्‌ङो साम्‍लोरे़म्‍मे़ॽओ,

थेआङ्‌भे़ल्‍ले़ खुने़ॽ लुङ्‌माॽ आदुक्‍तुक्‍पा चोक्‍लो॥

४ थेआङ्‌भे़ल्‍ले़ यहवे दाङ्‌बे़ल्‍ले़

याकुबे़न् आबाङे कुमना चोगुरो,

हे़क्‍क्‍याङ् इस्राइले़न् आबाङे कुयाङ्‌सा

कुन्‍धे चोःक्‍मारे़ लागि सेगुआङ् वाॽरो॥

५ यहवे दाङ्‌बान् पयम् यम्‍बा चोक्

फाॽआङ् आङ्‌गाॽ निसुङ्‌लो,

हे़क्‍क्‍याङ् आनिॽ यहवे दाङ्‌बान् के़रे़क्

माङ् साम्‍माङ्‌हाॽनुःल्‍ले़आङ्

खुने़ॽ पयम् यम्‍बा चोक्‍लो॥

६ यहवे दाङ्‌बे़ल्‍ले़ कुनिङ्‌वाॽ के़दाबा पाःन्‍हाॽ

खुने़ॽ साङ्‌ग्राम्‍पेदाङ्‌ङो चोगुरो,

हे़क्‍क्‍याङ् इक्‍सादिङ् खाम्‍बेःक्‍मो, वरःङ्‌हाॽओ नु

सिगाङ्‌बा कुदिम्‍बे केःम्‍बा ते़न्‍हाॽओ

खुने़ॽ कुनिङ्‌वाॽ हे़क्‍के चोगुरो॥

७ खुने़ॽ इक्‍सादिङ् खाम्‍बेःक्‍माल्‍ले़

कुयाओलाम् खाॽमिःत्‍तिन् फोःक्‍खुरो॥

वहित् साम्‍मिःत् खइक् खइक् इक्‍सिङ्‌ल

फाॽआङ् खुने़ॽ साःम्‍भे ले़क्‍ल याःन्‍दुरो,

हे़क्‍क्‍याङ् सुरित् केजङ् युक्‍खुबादे़न्‍नोलाम्

सुरित् केजङ् पाङ्‌घु तासुरो॥

८ मिस्र लाजेॽओ खुने़ॽ मनाहाॽरे़

खुनिॽ तुम्‍बा साहाॽ से़रुसिरो,

हे़क्‍क्‍याङ् तगि के़धाप्‍पा थक्‍साहाॽआङ् मे़क्‍खुसिरो॥

९ मिस्र लाजेॽओ खुने़ॽ निङ्‌वाॽ के़माबा याःम्‍बक् नु

मिक्‍सेन् ओसेःन्‍धाङ् चोगुरो,

हे़क्‍क्‍याङ् फारोन् नु के़रे़क् कुयाःम्‍बक्

के़जोःक्‍पाहाॽ खुम्‍दिङ् पिरुसिरो॥

१० खुने़ॽ इक्‍सादिङ् खाम्‍बेःक्‍मोबा यरिक्

मे़न्‍छाम् सुवाङ्‌हाॽ मे़क्‍खुसिरो,

हे़क्‍क्‍याङ् यरिक् मुक्‍के़गुबा हाङ्‌हाॽ से़रुसिरो॥

११ खुने़ॽ एमोरिहाॽरे़ खुनिॽ हाङ् सिहोने़न् नु

बासानबा हाङ् ओगे़न् से़रुसिरो,

खे़ब्‍याङ् कनानबा के़रे़क् हाङ्‌हाॽआङ् से़रुसिरो॥

१२ हे़क्‍क्‍याङ् खे़ङ्‌हाॽरे़ खुनिॽ लाजेॽहाॽ

खुने़ॽ कुमनाहाॽ हुक्‍सुप्‍तुसिरो,

खे़न् आबाङे खुन्‍छिॽइन् पोङ्‌ल फाॽआङ्

कुमना इस्राइलिहाॽ पिरुसिरो॥

१३ यहवे दाङ्‌बाए, के़रे़क् थाःक्‍हाॽरे़

खे़ने़ॽ निङ्‌वाॽ के़म्‍इःत्‍लो,

हे़क्‍क्‍याङ् सादाङिङ् के़वाॽबा निङ्‌वाॽफुमाङ्‌ने़

फाॽआङ् इङ्‌भन् मे़जोगुरो॥

१४ थेआङ्‌भे़ल्‍ले़ यहवे दाङ्‌बे़ल्‍ले़ कुमनाहाॽ

खुनिॽ ले़प्‍माङ् खासे़न् लोःन्‍दु पिरुसिरो,

हे़क्‍क्‍याङ् खुने़ॽ कुसेवारोबाहाॽ लुङ्‌माॽ तुक्‍तुसिरो॥

१५ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

खुनिॽ नावाइत्‍लाहाॽग साम्‍म्‍याङ् युप्‍पासिरक्‍लो,

खे़ङ्‌हाॽ के़रे़क् मनारे़ए मे़जोगुसिबारो॥

१६ खे़न् नावाइत्‍लाहाॽरे़ खुनिॽ मुरा पत्‍छाङ्

पाःप्‍मा मे़न्‍छुक्‍ने़ल्‍लो,

मिक् पत्‍छाङ् खानिमा मे़न्‍छुक्‍ने़ल्‍लो॥

१७ खे़न् नावाइत्‍लाहाॽरे़ खुनिॽ ने़क्‍खोॽ पत्

करसाङ् खे़म्‍मा मे़न्‍छुक्‍तुल्‍लो,

हे़क्‍क्‍याङ् खुनिॽ मुरा पत्

करसाङ् सक्‍मा सोःम्‍मा मे़न्‍छुक्‍ने़ल्‍लो॥

१८ खे़न् नावाइत्‍ला के़जोःक्‍पा मनाहाॽआङ्

हाबा खे़न् नावाइत्‍ला हे़क्‍तङ्‌बाए मे़बोङ्‌लो,

हे़क्‍क्‍याङ् खे़न् नावाइत्‍लाहाॽओ नसान्

के़जोःक्‍पाहाॽआङ् आम्‍भा हे़क्‍तङ्‌बाए मे़बोङ्‌लो॥

१९ इस्राइलस्‍मा मनासे, यहवे दाङ्‌बे़ल्‍ले़ कुनारा फोसे़म्‍मे़ॽओ॥

हारुनरे़ कुधाःक्‍सासे, यहवे दाङ्‌बे़ल्‍ले़ कुनारा फोसे़म्‍मे़ॽओ॥

२० ले़बिरे़ कुधाःक्‍सासे, यहवे दाङ्‌बे़ल्‍ले़ कुनारा फोसे़म्‍मे़ॽओ॥

यहवे दाङ्‌बाओ से़वा के़जोःक्‍पासे,

यहवे दाङबाल्‍ले़ कुनारा फोसे़म्‍मे़ॽओ॥

२१ सियोनलाम्‍बा यहवे दाङ्‌बे़ल्‍ले़ कुनारा पोररो,

यरुसले़ःम्‍मो के़युङ्‌बाल्‍ले़ कुनारा पोररो॥

यहवे दाङ्‌बे़ल्‍ले़ कुनारा फोसे़म्‍मे़ॽओ!

नुगे़न् तोःम्‍मा साम्‍लो

१३६

यहवे दाङ्‌बान् नुगे़न् पिरे़म्‍मे़ॽओ,

थेआङ्‌भे़ल्‍ले़ खुने़ॽ के़नुॽबा चोक्‍लो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२ माङ्‌साम्‍माङ्‌हाॽनुःल्‍ले़ पयम् यम्‍बा

निङ्‌वाॽफुमाङ्‌ङिन् नुगे़न् पिरे़म्‍मे़ॽओ,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

३ दाङ्‌बाहाॽरे़ खुनिॽ दाङ्‌बा यहवे दाङ्‌बान् नुगे़न् पिरे़म्‍मे़ॽओ,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

४ खुने़ॽरक् निङ्‌वाॽ के़माबा याःम्‍बक्‍हाॽ चोगुरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

५ खुने़ॽ कुसिक्‍कुम् निङ्‌वाॽरे़ साङ्‌ग्राम्‍पेदाङ्‌ङिन् चोगुबारो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

६ खुने़ॽग तुङ्‌गोदिङ् वरःङ्‌सम्‍धाङ्

इक्‍सादिङ् खाम्‍बेःक्‍मान् युक्‍खुरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

७ खुने़ॽग नाम् नु लाबा चोगुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

८ ले़न्‍दिक् ओःत्‍ल फाॽआङ् खुने़ॽ नाम्‍मिन् चोगुरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

९ से़न्‍दिक् ओःत्‍ल फाॽआङ् खुने़ॽ लाबान् नु

खेःम्‍सिक्‍पाहाॽ चोगुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१० खुने़ॽग मिस्र लाजेॽबा तुम्‍बा साहाॽ से़रुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

११ खुने़ॽ इस्राइलिहाॽ मिस्रबा मनाहाॽरे़

खुनिॽ लुम्‍मोलाम्‍बा लःत्‍तु फे़त्‍तुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१२ खुने़ॽ मुक्‍साम्‍बा नु के़धुम्‍बा कुहुक्‍किन् सन्‍छुरो

हे़क्‍क्‍याङ् खे़ङ्‌हाॽ मिस्र लाजेॽलाम्‍बा लःत्‍तु फे़त्‍तुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१३ खुने़ॽ हे़ःत्‍ताङ्‌बा वहःङ्‌ङिन् कुलुम्‍मो हर्गे़ॽ फःक्‍खुरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१४ खुने़ॽ इस्राइलिहाॽ खे़प्‍मोलाम् नाधाःम्‍बि लःत्‍तुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१५ कर खुने़ॽ फारो हाङ्‌ङिन् नु कुधक्‍सुबा

तुराहाॽ हे़ःत्‍ताङ्‌बा वरःङ्‌ङो वादेःन्‍दुदेसुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१६ खुने़ॽ आबाङे कुमनाहाॽ मुरे़ःक् खारे़ःक्

थेआङ् के़होःप्‍पादे़न्‍नोलाम् लाम्‍लोसुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१७ खुने़ॽग यम्‍ब्‌यम्‍बा हाङ्‌हाॽ से़रुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१८ खुने़ॽग कुमिङ् के़इङ्‌बा हाङ्‌हाॽ से़रुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

१९ खुने़ॽ एमोरिहाॽरे़ खुनिॽ हाङ् सिहोने़न् से़रुरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२० खुने़ॽ बासानबा हाङ् ओगे़न् से़रुरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२१ खे़ङ्‌हाॽरे़ खुनिॽ लाजेन् खुने़ॽ कुमनाहाॽ हुक्‍सुप्‍तुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२२ खुने़ॽ खे़न् लाजेन् कुसे़वारोबा इस्राइले़न् पिरुरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२३ आनिॽ ये़त्‍तुक्‍खे आदुमे़ल्‍ले़ खुने़ॽ निङ्‌वाॽ आइःत्‍ते़रो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२४ खुने़ॽग आनिॽ निङ्‌मिहाॽलाम्‍बा ताङ्‌आसे़ःप्‍ते़रो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२५ खुने़ॽग कुसक्‍मा के़याक्‍पा के़रे़क् कुजा पिरुसिरो,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

२६ साङ्‌ग्राम्‍पेदाङ्‌ङोबा निङ्‌वाॽफुमाङ्‌ङिन् नुगे़न् पिरे़म्‍मे़ॽओ,

खुने़ॽ चक्‍मे़ल्‍लॽए सदादिङ् लुङ्‌माॽ आदुक्‍लो॥

बेबिलोन लाजेॽओ मे़दे़म्‍सु मे़देॽरुसिबा मनाहाॽरे़ खुनिॽ मेरिङ् साम्‍लो

१३७

बेबिलोनबा वहःङ्‌हाॽरे़ कुयाओ युङिगे़रो,

यरुसले़ःम्‍मिन् निङ्‌वाॽ इःत्‍तुम्‍बे़आङ् हाबिगे़रो॥

२ आनिगे तुःङ्‌गेहाॽ मुङ्‌मा ले़प्‍मनारो,

खे़प्‍मोबा पोरोःक्‍सिङ्‌हाॽओ खे़ङ्‌हाॽ फोःम्‍मनारो॥

३ थेआङ्‌भे़ल्‍ले़ आनिगे के़दे़म्‍बा के़देॽबा नु

पुङ्‌लाधाबा के़जोःक्‍पाहाॽरे़ साम्‍लोमा मे़बाङ्‌घिगे़रो,

हे़क्‍क्‍याङ् आनिगे साॽरिक् तुक्‍खे के़जाःप्‍पाहाॽरे़

निङ्‌वाॽ के़दाबा साम्‍लो मे़बाङ्‌घिगे़रो॥

खे़ङ्‌हाॽरे़ अक्‍खे मे़मे़त्‍तिगे़रो,

“आनिगे लागि सियोनबा साम्‍लोहाॽओ

लत्‍छा साम्‍लोधिक् साम्‍मे़त्‍ते़म्‍मे़ॽ॥”

४ आनिगे़ग माःङ्‌घाबा लाजेॽओ वयिगे़रो,

हे़क्‍केःल्‍ले़ खे़न् ते़न्‍नो यहवे दाङ्‌बे़ल्‍ले़ कुसाम्‍लोन्

आक्‍खेआङ् साम्‍मे़प्‍मा सुक्‍तुम्‍बे़बे?

५ यरुसले़म ये़क्‌यक्‍के, निङ्‌वाॽ मे़म्‍भेःन्‍ने कत्‍ने़रो,

निङ्‌वाॽ फेःन्‍ने़ने़भग्र आजुप्‍साङ् हुक्‍किल्‍ले़

तुःङ्‌गे हिप्‍मा निङ्‌वाॽ फेःत्‍छुररो॥

६ यरुसले़ःम्‍मिन् के़रे़क्‍नुःल्‍ले़ साॽरिक्

आङ्‌गाॽ आसःप्‍मादे़न् लेःत्‍तुङ्‌लो,

हे़क्‍के मे़इःत्‍तान्‍ने़भग्र आङ्‌गाॽ याम्‍मो

आभे़ल्‍ले़आङ् साम्‍लोमा मे़सुक्‍कान्‍लरो॥

७ यहवे दाङ्‌बाए, यरुसले़म ये़क्‌यक्‍किन्

निङ्‌मिहाॽरे़ खुनिॽ हुक्‍को थ्‍ये़बा ये़न्‍नो,

एदोमिहाॽरे़ मे़जोगुबा पाःन्‍हाॽ निङ्‌वाॽ इःत्‍ते़ॽओ॥

खे़ङ्‌हाॽ मे़अःक्‍ते़र मे़बारे़रो,

“खे़न् यन्‍छे़म्‍मे़ॽओ, कुबाङ्‌यक्‍लाम्‍बाए

थ्‍यःङ् लुःन्‍दे़म्‍देसे़म्‍मे़ॽओ॥”

८ बेबिलोन ये़क्‌यक्‍के खाप्‍पुथ्‍यःङ् के़बोङ्‌लो,

खे़ने़ॽ याप्‍मि थे के़मे़त्‍ते़आङ् वये़,

खे़ल्‍ले़ कुले़क्‌वा के़हुङ्‌बान् मुॽइसाबा पोङ्‌लो॥

९ खे़ङ्‌ग मुॽइसाबारो खे़ल्‍ले़ खे़ने़ॽ

अङे़ःक्‌वा के़स्‍साहाॽ ते़म्‍सुसिरो,

हे़क्‍क्‍याङ् लुङ्‌ङो पिर्धाप् पिर्धाप् थाप्‍सुसिरो॥

नुगे़न् तोःम्‍मा पेलि

दाउदरे़ साप्‍तुबा निङ्‌वाॽफुसाम्‍लो

१३८

यहवे दाङ्‌बाए, आसिक्‍लुङ्‌मोलाम्‍मे

आङ्‌गाॽ खे़ने़ॽ के़नारा फोसुङ्‌लो,

साङ्‌ग्राम्‍पेदाङ्‌बा माङ्‌लाइङ्‌बाहाॽरे़

खुनिॽ तगिआङ् आङ्‌गाॽ के़नारा

फोसुङ्‌ल साम्‍लोआरो॥

२ आङ्‌गाॽ के़सेसे हिम्‍ले़प्‍माङ्

हिसिङ्‌ङाआङ् से़वा चोःक्‍कारो,

हे़क्‍क्‍याङ् खे़ने़ॽ चक्‍मे़ल्‍लॽए

आनिगे याप्‍मि लुङ्‌माॽ के़दुक्‍पा नु

नसाःन्‍साबा के़जोःक्‍पाल्‍ले़ चोगुल्‍ले़

आङ्‌गाॽ मिङ्‌सो इङ्‌धाङ् पिने़रो,

थेआङ्‌भे़ल्‍ले़ खे़ने़ॽ के़मिङ्‌ङिन् नु

के़बाःन्‍जाःक्‍किन् के़रे़क् पाःन्‍हाॽनुःल्‍ले़आङ्

यम्‍बा चोक् फाॽआङ् खे़ने़ॽ

ओसेःन्‍दाङ् के़जोगुआङ् वाॽरो॥

३ खे़ने़ॽ पाःन्‍छाःत्‍ने़ल्‍ले़ नोगप् पिराङ्‌ङे़ॽओ॥

खे़ने़ॽ के़धुम्‍बा के़जोक् हे़क्‍क्‍याङ् हाङ्‌हाङ् के़मे़त्‍ताङ्‌लो॥

४ यहवे दाङ्‌बाए, इक्‍सादिङ् खाम्‍बेःक्‍कोबा

के़रे़क् हाङ्‌हाॽरे़ खे़ने़ॽ के़नारा मे़भोसुरो,

थेआङ्‌भे़ल्‍ले़ खे़ङ्‌हाॽरे़ खे़ने़ॽ

के़बाःन्‍जाःक्‍किन् मे़घे़प्‍सुआङ् वाॽरो॥

५ यहवे दाङ्‌बे़ल्‍ले़ के़जोगुबा पाःन्‍हाॽरे़

कुयाःम्‍बेओ खे़ङ्‌हाॽ साम्‍मे़लोरो,

थेआङ्‌भे़ल्‍ले़ कुमिमिदिङ्‌ङिन् पयम् यम्‍बा चोक्‍लो॥

६ यहवे दाङ्‌बान् के़रे़क्‍नुःल्‍ले़ थाःङ् युङ्‌लो,

हे़क्‍केसाङ् चुङ्‌जिगे़न् नःम्‍नःम्‍बाहाॽ ओमे़त्‍तुसिरो,

कर आङ्‌दिङ् के़लॽबाहाॽ खुने़ॽ

माःङ्‌घा लाम्‍बाए कुसिङ् निःत्‍तुसिरो॥

७ आङ्‌गाॽ ये़त्‍तुक्‍खे तुमुङ्‌ङाङ्

वाॽआसाङ् खे़ने़ॽ के़से़ःप्‍पारो॥

कुसिक् के़बोःक्‍पा आङ्‌गाॽ

आनिङ्‌मिहाॽ खे़ने़ॽ के़अत्‍तुसिरो,

हे़क्‍क्‍याङ् के़मुक्‍साम्‍मिल्‍ले़ के़से़ःप्‍पारो॥

८ यहवे दाङ्‌बाए, खे़ने़ॽ माङ्‌हुप् के़जोगुबा

के़रे़क् पाःन्‍हाॽ के़गे़त्‍तु के़बिआरो,

खे़ने़ॽ चक्‍मे़ल्‍लॽए सदादिङ्

के़मनाहाॽ लुङ्‌माॽ के़दुक्‍तुसिरो॥

चोःक्‍मा के़हेःक्‍तुबा याःम्‍बक्‍हाॽ चोगे़ सुरे़ॽओ॥

तागे़रा निङ्‌वाॽफुमाङ्‌ङिल्‍ले़ कुनारा फोमा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

१३९

यहवे दाङ्‌बाए, खे़ने़ॽ आङ्‌गाॽ

आनिङ्‌वाॽ के़साॽरुआङ् वाॽरो,

हे़क्‍क्‍याङ् आङ्‌गाॽ कुसिङ् के़निःत्‍तारो॥

२ आङ्‌गाॽ चोगुङ्‌बा के़रे़क्

आयाःम्‍बक्‍हाॽ खे़ने़ॽ के़निसुरो,

माःङ्‌घा लाम्‍बाए आङ्‌गाॽ

आनिङ्‌वाॽबान् कुसिङ् के़निःत्‍तुरो॥

३ आङ्‌गाॽ याःम्‍बक् चोःक्‍कासाङ्

नाःम्‍सिङ्‌ङासाङ् खे़ने़ॽ नुरिक्‍काङ् के़निआरो,

हे़क्‍क्‍याङ् आङ्‌गाॽ चोगुङ्

पाःत्‍तुङ्‌बाहाॽ के़रे़क् खे़ने़ॽ के़निसुरो॥

४ यहवे दाङ्‌बाए, आङ्‌गाॽ पाःप्‍मा इःत्‍तुङ्‌बान्

तगिसा निङ्‌वाॽ के़घोसुरो,

खे़न् थिक्‍काङ् मे़ःन्‍ने आङ्‌गाॽ पाःप्‍मानुःल्‍ले़

तगिसा सरक् कुसिङ् के़निःत्‍तुरो॥

५ आङ्‌गाॽ आएगाङ् आदगाङ्

आत्‍तिसाङ् खे़ने़ॽ के़वाॽरो,

हे़क्‍क्‍याङ् के़मुक्‍साम्‍मिल्‍ले़

आङ्‌गाॽ कम्‍ब्राङ् के़मे़त्‍तारो॥

६ अक्‍तङ्‌बा सिक्‍कुम् निङ्‌वाॽग आलागि

साॽरिक् निङ्‌वाॽ के़माबा चोक्‍लो,

कन् कुसिङ् निःप्‍मा आलागि

चाॽरिक् के़साक्‍पा चोक्‍लो॥

७ खे़ने़ॽ के़याम्‍साम्‍लाम्‍बा

आङ्‌गाॽ खे़त्‍छिङ्‌मा मे़सुक्‍काल्‍लो,

के़दगिलाम्‍बा आत्‍तोआङ्

आङ्‌गाॽ पेःक्‍मा मे़सुक्‍काल्‍लो॥

८ आङ्‌गाॽ ताङ्‌साक्‍पो पेःक्‍कासाङ्

खे़ने़ॽ खे़त्‍थो के़वाॽरो,

आङ्‌गाॽ खे़मा यङ्‌सङ्‌ङो पेःक्‍कासाङ्

खे़ने़ॽग खे़प्‍मोआङ् के़वाॽरो॥

९ नाङ्‌गे़न् पिसाङ् आङ्‌गाॽ साॽरिक्

माःङ्‌घा पे़आ पेःक्‍कासाङ्,

इग्र नाम्‍धा ले़प्‍साङ् के़रे़क्‍नुःल्‍ले़

माःङ्‌घा पेःक्‍काआङ् याङ्‌धोःक्‍कासाङ्,

१० आङ्‌गाॽ लाम्‍लोमारे़ लागि खे़प्‍मो के़वाॽरो,

आङ्‌गाॽ फाॽमारे़ लागि खे़प्‍मोआङ् के़दे़म्‍मारो॥

११ आङ्‌गाॽ अक्‍खे पाःप्‍मा सुक्‍तुङ्‌बिला,

“माक्‍चिगे़न् खादाम्‍माल्‍ले़ सुःप्‍ताङ्‌ङे़ॽओ,

हे़क्‍क्‍याङ् खाओःप्‍मान् आङ्‌गाॽ आघिरि

से़न्‍दिक् पोःक्‍खे़ॽओ॥”

१२ करसाङ् माक्‍चिगे़न् खादाम्‍मे़न्

खे़ने़ॽ के़लागि माक्‍सिःङ्‌ग्‍याःप्‍पा मे़बोङ्‌ने़ल्‍लो,

हे़क्‍क्‍याङ् से़न्‍दिक्‍किन् ले़न्‍दिक् हे़क्‍के खाओःत्‍लो,

खे़ने़ॽ के़लागि से़न्‍दिक् नु ले़न्‍दिक् लत्‍छारो॥

१३ खे़ने़ॽ आधक्‍ला आलिङ्‌गे़न् के़रे़क् के़जोगुरो,

आम्‍मारे़ कुसाप्‍पोःक्‍को के़जोगाङ्‌लो॥

१४ आङ्‌गाॽ ने़हिनिङ्‌वाॽरे़ मे़न्‍धाप्‍पे

के़जोगाङ्‌बाल्‍ले़ चोगुल्‍ले़ के़नारा फोसुङ्‌लो,

कन् के़रे़क् पाःन्‍हाॽ आनिङ्‌वाॽ सिगाङ्‌लाम्

आङ्‌गाॽ कुसिङ् निःत्‍तुङ्‌लो॥

१५ आङ्‌गाॽ आलुङ्‌सिहाॽ पोःक्‍खे़र पत्‍छे़ल्‍ले़,

आङ्‌गाॽ आम्‍मारे़ कुसाप्‍पोःक्‍को

खे़ङ्‌हाॽ चक्‍सिङ्‌ल पत्‍छे़रो॥

हे़क्‍क्‍याङ् मे़न्‍निए मे़न्‍धाए आङ्‌गाॽ

खे़प्‍मो पोराङ्‌ल पत्‍छाङ्‌लो,

खे़म्‍भे़ल्‍ले़ आङ्‌गाॽ खे़प्‍मो

वयाङ्‌बान्‍नाङ् खे़ने़ॽ के़निसुरो॥

१६ आङ्‌गाॽ आम्‍मारे़ कुसाप्‍पोःक्‍कोलाम्

लःम्‍मानुःल्‍ले़ तगि खे़ने़ॽ के़निसाङ्‌बारो,

आङ्‌गाॽ आहिङ्‌मन्‍निल्‍ले़ कुहेःक्‍सिङ्‌मो

कम्‍भ्‍यारिक् ये़म् हिङ्‌ङा के़लॽबा पाःन्‍हाॽ

तगिए खे़ने़ॽ के़साप्‍पन्‍नो साप्‍ते़आङ् पत्‍छे़रो॥

१७ यहवे दाङ्‌बाए, खे़ने़ॽ के़इःत्‍तुबा पाःन्‍हाॽ

आलागि साॽरिक् इमे़ल्‍लुङ्‌बा चोक्‍लो,

हे़क्‍क्‍याङ् के़इःत्‍तुबा पाःन्‍हाॽ

आङ्‌गाॽ निःप्‍मा मे़सुक्‍कान्‍लो॥

१८ खे़न् के़इःत्‍तुबा पाःन्‍हाॽ

आङ्‌गाॽ निःप्‍मा कोःत्‍तुङ्‌साङ्,

खे़न् ये़ःङ्‌घानुःल्‍ले़आङ् यरिक् चोक्‍लो॥

आङ्‌गाॽ आमिक्‌युमालाम् सोआधाङ्‌ङाल्‍ले़

आङ्‌गाॽ खे़ने़ॽनुए वाॽआरो॥

१९ निङ्‌वाॽफुमाङ्‌ङे, के़रे़क् ताप्‍फे़ःम्‍बा मनाहाॽ

खे़ने़ॽ के़हुक्‍लाम् मे़मे़क्‍लरो॥

मना के़से़प्‍पाहाॽ आङ्‌गाॽलाम् माःङ्‌घा मे़बोङ्‌लरो॥

२० खे़ङ्‌हाॽरे़ खे़ने़ॽ के़याःम्‍बेओ

ताप्‍फे़ःम्‍बा पाःन्‍हाॽ मे़बाःत्‍तुरो,

खे़ने़ॽ के़मिङ्‌ङिल्‍ले़ कुदक्‍ले़ङ्‌वाओ

मे़न्‌वाॽमना पान् मे़बाःत्‍तुरो॥

२१ यहवे दाङ्‌बाए, खे़ने़ॽ के़जिःप्‍पा मनाहाॽ

आङ्‌गाॽ साॽरिक् चिःत्‍तुङ्‌सिङ्‌लो,

खे़ने़ॽ के़अप्‍पाहाॽ, चाॽरिक् आसिक्‍मे़ले़ःङ्‌लो॥

२२ आङ्‌गाॽ खे़ङ्‌हाॽ साॽरिक् चिःत्‍तुङ्‌सिङ्‌लो,

खे़ङ्‌हाॽ आनिङ्‌मि लेःत्‍तुङ्‌सिङ्‌लो॥

२३ निङ्‌वाॽफुमाङ्‌ङे, आनिङ्‌वाॽ कोःत्‍ते़ॽओ,

हे़क्‍क्‍याङ् आङ्‌गाॽ आनिङ्‌वाॽओबा

पाःन्‍हाॽ कुसिङ् निःत्‍ते़ॽओ,

आनिङ्‌वाॽ पाःन्‍हाॽ हक्‍से़ॽओ

हे़क्‍क्‍याङ् इःत्‍तुङ्‌बा पाःन्‍हाॽ निसे़ॽओ॥

२४ आङ्‌गाॽओ ताप्‍फे़ःम्‍बा पाःन्‍हाॽ वाॽबि, कोःत्‍ते़ॽओ,

हे़क्‍क्‍याङ् आप्‍फाल्‍ले़आङ् मे़न्‍नुप्‍मनाबा

हिङ्‌मन्‍ले़ लाम्‍मो लाम्‍लोसाङ्‌ङे़ॽओ॥

से़ःप्‍सिङ्‌मारे़ लागि पेलि फाक्‍मा

साम्‍लो के़हुॽबाल्‍ले़ कुलागि दाउदरे़ साप्‍तुबा निङ्‌वाॽफुसाम्‍लो

१४०

यहवे दाङ्‌बाए, ताक्‍के़भे़ॽबा मनाहाॽलाम्‍बा

आङ्‌गाॽ से़ःप्‍ताङ्‌ङे़ॽओ॥

आहिप्‍हिप्‍पा आधक्‍धक्‍पा मनाहाॽलाम्

आङ्‌गाॽ नाङाङ्‌ङे़ॽओ॥

२ खे़ङ्‌हाॽरे़ आभे़ल्‍ले़साङ् ताप्‍फे़ःम्‍बा

चोःक्‍मा निङ्‌वाॽ मे़इःत्‍तुरो,

हे़क्‍क्‍याङ् थिक्‌याःन्‍धक् खे़माॽ मे़भोःक्‍खुरो॥

३ असेःक्‍किल्‍ले़ मनाहाॽ अगुसिबा कुइसिःक्

खे़ङ्‌हाॽरे़ पाःन्‍निल्‍ले़ मनाहाॽ मे़अगुसिरो,

खे़ङ्‌हाॽरे़ मे़बाःत्‍तुबा के़रे़क् पाःन्‍निङ्‌ग

असेःक्‍किल्‍ले़ कुनिङ् हे़क्‍तङ्‌बा चोक्‍लो॥  सेला

४ यहवे दाङ्‌बाए, कुइगे़भे़म्‍बाहाॽरे़ खुनिॽ हुक्‍कोनु

खे़ने़ॽ आङ्‌गाॽ से़ःप्‍ताङ्‌ङे़ॽओ,

आहिप्‍हिप्‍पा आधक्‍धक्‍पा मनाहाॽलाम्

खे़ने़ॽ आङ्‌गाॽ नाङाङ्‌ङे़ॽओ,

खे़ङ्‌हाॽरे़ आङ्‌गाॽ फे़त्‍लाॽसिर के़लॽबा पाःन्‍मे़दङ्‌घुरो॥

५ आङ्‌दिङ् के़लॽबा मनाहाॽरे़ इमे़युक्‍ताङ्‌ङाङ् ने़रो,

खे़ङ्‌हाॽरे़ खुनिॽ इजोःन् मे़गेसुआङ् ने़रो,

हे़क्‍क्‍याङ् आङ्‌गाॽ ते़म्‍मारे़ लागि आलाम्‍मो

इस्रुप्‍पा थाक्‍पान् मे़भत्‍छुआङ् पत्‍लो॥  सेला

६ यहवे दाङ्‌बाए, आङ्‌गाॽ खे़ने़ॽ मे़त्‍ने़रो,

“खे़ने़ॽग आङ्‌गाॽ आनिङ्‌वाॽफुमाङ्‌ने़रो॥”

आनिङ्‌वाॽफुमाङ्‌ङे, लुङ्‌माॽ तुक्‍ताङ्‌ङे़ॽओ

फाॽआङ् पेलि फाक्‍ने़बान् खे़प्‍से़ॽओ॥

७ यहवे दाङ्‌बा निङ्‌वाॽफुमाङ्‌ङे,

खे़ने़ॽग मुक्‍साम्‍दाङ्‌बा आसे़न्‍लप्‍दाङ्‌बाने़रो,

ते़न्‍धङ्‌ङो आध्‍गेक्‍के़न् कम्‍ब्राङ् के़मे़त्‍तुॽरो॥

८ यहवे दाङ्‌बाए, कुइगे़भे़म्‍बाहाॽरे़

चोःक्‍मा मे़इःत्‍तुबा पाःन्‍हाॽ

खे़ने़ॽ के़प्‍मा मे़बाङ्‌घे़न्‍ने़ॽओ,

खे़ङ्‌हाॽरे़ चोःक्‍मा मे़गोःत्‍तुबान् पोङ्‌मा मे़भाःक्‍ते़न्‍ने़ॽओ

मेःन्‍ने़भग्र खे़ङ्‌हाॽ आङ्‌दिङ् मे़लॽरो॥  सेला

९ आनिङ्‌मिहाॽ आङ्‌गाॽ नाःम्‍मा मे़भाःक्‍ते़से़न्‍ने़ॽओ,

खे़ङ्‌हाॽरे़ आङ्‌गाॽ “हिप्‍पा से़त्‍तासिगे़रो”

मे़मे़त्‍ताङ्‌बा पाःन्‍हाॽ खुनिॽ सम्‍धाङ्‌ङे चुक्‍लरो॥

१० हुरुरुना के़दिःप्‍पा मिन् खुनिॽ थे़गेःक्‍को चुक्‍लरो,

खे़ङ्‌हाॽ मिधुङ्‌दिङ् मिराःक्‍को लाप्‍पुङ् मे़बेःक्‍लरो,

हे़क्‍क्‍याङ् खे़ङ्‌हाॽ पोःक्‍माए मे़न्‍छुक्‍ने़ल्‍ल थारिक्

चिम्‍लिङ् चिम्‍लिङ् के़लॽबा वाजिम्‍बेओ मे़जुक्‍लरो॥

११ मना इङ्‌दो के़मे़प्‍पाहाॽ इक्‍सादिङ् खाम्‍बेःक्‍मो

कुलिङ्‌दो मे़ङ्‌गे़त्‍ने़ल्‍लरो,

मना के़हिप्‍पा के़से़प्‍पाहाॽरे़ साॽरिक्

के़साक्‍पा तुक्‍खे लाक्‍खे मे़दुमुआङ् मे़मे़क्‍लरो॥

१२ यहवे दाङ्‌बे़ल्‍ले़ याङ्‌गे़साॽबाहाॽ

कुदोःप्‍मा खासे़न् लोःन्‍दु पिरुसि

के़लॽबान् आङ्‌गाॽ निसुङ्‌लो,

हे़क्‍क्‍याङ् थेआङ् मे़ङ्‌गप्‍मनाबाहाॽ कम्‍ब्राङ् मे़त्‍तुसिरो॥

१३ से़क्‍खाए साम्‌योबाहाॽरे़ के़नारा मे़भोसुरो,

हे़क्‍क्‍याङ् कुदोःप्‍मा मनाहाॽ के़दगि मे़वाॽ मे़बेःक्‍लो॥

सुत्‍थो पोङ्‌मारे़ लागि युःन्‍छिक् पेलि फाक्‍मा

दाउदरे़ साप्‍तुबा निङ्‌वाॽफुसाम्‍लो

१४१

यहवे दाङ्‌बाए, खे़ने़ॽ हाराए त्‍ये़ॽओ

फाॽआङ् आङ्‌गाॽ उःत्‍ने़रो॥

आङ्‌गाॽ फाॽराङ्‌ङे़ॽ फाॽआङ्

पेलि फाक्‍ने़बान् खे़प्‍से़ॽओ॥

२ आङ्‌गाॽ पेलि फाक्‍ने़बान् के़दगि

कुनाम्‍गे़नुॽबा साङ्‌सिङ् कुइसिःक् पोङ्‌लरो,

हे़क्‍क्‍याङ् आहुक्‍हाॽ फोःक्‍खुङ्‌ङिल्‍ले़

युन्‍धोःक्‍पा वयागे़न् सिदुङ्‌जभा हे़क्‍के पोङ्‌लरो॥

३ यहवे दाङ्‌बाए, आङ्‌गाॽ फे़न्‍पान्

पाःप्‍मा मे़बाङ्‌घाङ्‌ङिन्‍ने़ॽओ,

आङ्‌गाॽ आम्‍ब्राओलाम् ताप्‍फे़ःम्‍बा

पान् लःम्‍मा मे़भाःक्‍ते़न्‍ने़ॽओ॥

४ फे़न्‌याःम्‍बक् मे़न्‍जोःक्‍मारे़ लागि

ताप्‍फे़ःम्‍बा याःम्‍बक् के़जोःक्‍पाहाॽनु

आङ्‌गाॽ आनिङ्‌वाॽ मे़दङ्‌ने़ल्‍लरो,

हे़क्‍क्‍याङ् खे़ङ्‌हाॽरे़ मे़जबा कुजागे़नुॽबा कुजान्

आङ्‌गाॽ चामा मे़बोङ्‌ने़ल्‍लरो॥

५ साम्‌योबा मनाहाॽरे़ आङ्‌गाॽ मे़हिप्‍पाररो,

खे़ङ्‌ग आलागि लुङ्‌माॽ मे़दुक्‍काबा पोङ्‌लो॥

खे़ङ्‌हाॽरे़ आङ्‌गाॽ मे़भे़ःक्‍काररो,

खे़ङ्‌ग आङ्‌गाॽ आलागि

आध्‍गेकओ निःङ्‌गेॽ हुःप्‍मनाबा पोङ्‌लो॥

खे़न् आङ्‌गाॽ मे़अत्‍ताल्‍लो॥

हे़क्‍केसाङ् ताक्‍के़भे़ॽबा मनाहाॽरे़ मे़जोगुबा

फे़न्‌याःम्‍बक्‍किल्‍ले़ कुदक्‍ले़ङ्‌वाओ

आङ्‌गाॽ सदादिङ् तुवा चोःक्‍कारो॥

६ खे़ङ्‌हाॽरे़ खुनिॽ युक्‍साबाहाॽ याक्‍पेओलाम्‍बा

यो लाप्‍मे़भुसुसिल्‍ले़ ताक्‍के़भे़ॽबा

मनाहाॽरे़ आङ्‌गाॽ आबाःन्‍निन्

से़क्‍खा फाॽआङ् कुसिङ् मे़निःत्‍तुरो॥

७ खे़ङ्‌हाॽरे़ अक्‍खे मे़बाःत्‍तुरो,

“के़क्‍चु थोङ्‌माल्‍ले़ लुङ्‌हाॽ ले़ङ्‌लःन्‍लो,

हे़क्‍केलॽरिक्‍के आनिॽ ये़प्‍पाहाॽ इपुङ्‌ङो से़रे़आङ् ने़रो॥”

८ यहवे दाङ्‌बा निङ्‌वाॽफुमाङ्‌ङे,

आङ्‌गाॽ खे़ने़ॽ तक्‍पे़त् ओमे़त्‍ने़रो,

खे़ने़ॽग आङ्‌गाॽ आइःम्‍सिङ्‌मादे़न्‍ने़रो,

आङ्‌गाॽ आसक्‍मा पेक् मे़बाङ्‌घे़न्‍ने़ॽओ॥

९ खे़ङ्‌हाॽरे़ आङ्‌गाॽ इयुक्‍मा मे़गोःत्‍ताङ्‌लो,

फे़न्‌याःम्‍बक् के़जोःक्‍पाहाॽरे़ मे़गे़सुबा चे़न्‍नोलाम्

आङ्‌गाॽ से़ःप्‍ताङ्‌ङे़ॽओ॥

१० कुइगे़भे़म्‍बाहाॽरे़ मे़गे़सुबा चे़न्‍नो आबाङे खुन्‍छिॽ मे़धाररो,

कर आङ्‌गाॽग थेआङ् मे़ल्‍लॽए पेःक्‍कारो॥

के़साक्‍पो आधाःल्‍ले़ निङ्‌वाॽफुमाङ्‌ङिन् पेलि फाक्‍मा

दाउदे़न् लुङ्‌फुक्‍कोओ वये़ल्‍ले़ पेलिरे़ लागि साप्‍तुबा मस्‍किल निङ्‌वाॽफुसाम्‍लो

१४२

यम्‍बा इक्‍लाओ आङ्‌गाॽ यहवे दाङ्‌बान् उःत्‍तुङ्‌लो,

आङ्‌गाॽ लुङ्‌माॽ तुक्‍ताङ्‌ङे़ॽ फाॽआङ्

यहवे दाङ्‌बान् पेलि फाक्‍तुङ्‌लो॥

२ खुने़ॽ कुदगि आलुङ्‌हान् पाःन्‍हाॽ तोःन्‍दुङ्‌लो,

के़रे़क् आदुक्‍खे आलाक्‍खेहाॽ

आङ्‌गाॽ खुने़ॽए चे़क्‍तुङ्‌लो॥

३ आसक्‍मा पुॽइल्‍ले़ थे चोःक्‍मा पोङ्,

खे़न् खुने़ॽए निसुरो॥

आङ्‌गाॽ आलाङ्‌घेःक्‍मा लाम्‍मो

आनिङ्‌मिहाॽरे़ स्‍वाःत्‍ताङ् इमे़युक्‍ताङ्‌ङाङ् ने़रो॥

४ आङ्‌गाॽ आबेसाङ् याप्‍मि

के़भाॽबा मनाहाॽ कोःत्‍तुङ्‌सिङ्‌लो,

कर याप्‍मि कम्‍ब्राङ् के़मे़प्‍पा मना

आत्‍तिन्‍हाॽआङ् मे़होप्‍लो,

आङ्‌गाॽ आइःम्‍सिङ्‌दे़न् आत्‍तिआङ् होप्‍लो,

आङ्‌गाॽ हाःत्‍ले़आङ् निनि मे़ल्‍लाप्‍पाल्‍लो॥

५ यहवे दाङ्‌बाए, फाॽराङ्‌ङे़ॽ फाॽआङ्

आङ्‌गाॽ खे़ने़ॽ उःत्‍ने़रो,

खे़ने़ॽग आङ्‌गाॽ आइःम्‍सिङ्‌मा दे़न्‍ने़रो,

हे़क्‍क्‍याङ् आङ्‌गाॽ आहिङ्‌मन्‍नो

चाहाब् चोःक्‍काबा के़रे़क् पाःन्‍हाॽग खे़ने़ॽएरो॥

६ आङ्‌गाॽ आबेलिन् खे़प्‍से़ॽओ,

थेआङ्‌भे़ल्‍ले़ साॽरिक् के़साक्‍पो

आङ्‌गाॽ थ्‍याङ्‌ङाङ् वाॽआरो॥

आङ्‌गाॽ याप्‍मि के़नाःप्‍पा

आनिङ्‌मिहाॽलाम्‍बा से़ःप्‍ताङ्‌ङे़ॽओ,

खे़ङ्‌हाॽ आङ्‌गाॽनुःल्‍ले़आङ्

साॽरिक् के़धुम्‍बा मे़जोःक्‍लो॥

७ आङ्‌गाॽ पुङ्‌लाहिम्‍मोलाम्‍बा लःत्‍ताङ्‌ङे़ॽओ,

आङ्‌गाॽ के़नारा फोसुङ्‌लो॥

खे़ने़ॽ आङ्‌गाॽ नुरिक् के़मे़त्‍ताङ्‌बाल्‍ले़ चोगुल्‍ले़

के़मनाहाॽ आङ्‌गाॽ आघिरि मे़जुम्‍लो॥

तुक्‍खे लाक्‍खे आदुम्‍मिल्‍ले़ यहवे दाङ्‌बान् पेलि फाक्‍मा

दाउदरे़ साप्‍तुबा निङ्‌वाॽफुसाम्‍लो

१४३

यहवे दाङ्‌बाए, आबेलिगे़न् तुवान् खे़प्‍से़ॽओ,

आङ्‌गाॽ लुङ्‌माॽ तुक्‍ताङ्‌ङे़ॽ फाॽआङ्

पेलि फाक्‍ने़बान् निङ्‌वाॽ पिरे़ॽओ॥

हे़क्‍क्‍याङ् खे़ने़ॽ नसाःन्‍साबा नु

साम्‌योबा के़जोःक्‍पा कुइसिःक्

खे़ने़ॽ आङ्‌गाॽ नुगप् पिराङ्‌ङे़ॽओ॥

२ आबाङे के़से़वारोबान् खासे़न्‍नो मे़धासे़न्‍ने़ॽओ,

थेआङ्‌भे़ल्‍ले़ खे़ने़ॽ के़दगि साम्‌योबा

के़लाॽबा आत्‍तिन्‍नाङ् होप्‍लो॥

३ आनिङ्‌मिहाॽरे़ आङ्‌गाॽ मे़नाःत्‍तारो,

खे़ङ्‌हाॽरे़ आङ्‌गाॽ खाम्‍मो

मे़धाम्‍माआङ् चिदोॽ चिदोॽ मे़दोॽआरो॥

खे़ङ्‌हाॽरे़ आङ्‌गाॽ इरिक् ये़म्

थारिक् खागे़माक्‍पादे़न्‍नो कुसिवे़त् मनान्

ने़मनाबा हे़क्‍के मे़युक्‍खाङ्‌ङाङ् युङ्‌ङारो॥

४ खे़ल्‍ले़ चोगुल्‍ले़ आनिङ्‌वाॽ सिगाङ्

आङ्‌गाॽ आसक्‍मा पुॽरो,

हे़क्‍क्‍याङ् किमाल्‍ले़ आसिक्‍लुङ्‌मान् यङ्‌लो॥

५ आङ्‌गाॽ के़बेःक्‍पा ये़म्‍मिन् निङ्‌वाॽ इःत्‍तुङ्‌लो,

हे़क्‍क्‍याङ् के़रे़क् के़याःम्‍बक्‍हाॽ निङ्‌वाॽ लिङ्‌सुङ्‌लो,

खे़ब्‍याङ् खे़ने़ॽ के़जोगुबा काक् के़याःम्‍बक्‍हाॽ

आङ्‌गाॽ आनिङ्‌वाॽ सुम्‍लॽरो॥

६ आङ्‌गाॽ पेलि फाक्‍काल्‍ले़ आहुक्‍हाॽ के़दगि सन्‍छुङ्‌लो,

के़हेबाआङ् के़ने़बा खाम्‍बाङ् कुइसिःक्

आनिङ्‌वाॽसाम्‍मिन् खे़ने़ॽ के़मिःप्‍माल्‍ले़ तरुरो॥  सेला

७ यहवे दाङ्‌बाए, आल्‍लो हारा नुगप् पिराङ्‌ङे़ॽओ,

आङ्‌गाॽ आसक्‍मा पुॽरे़आङ् वाॽरो॥

आङ्‌गाॽलाम् माःङ्‌घा मे़बोःक्‍खे़न्‍ने़ॽओ,

मेःन्‍ने़भग्र आङ्‌गाॽग खे़मा यङ्‌सङ्‌ङो

के़बेःक्‍पा कुइसिःक् पोङ्‌ङारो॥

८ थिक्‌याःन्‍धक् ताःन्‍छोदिङ् तानाम्‍मो

चक्‍मे़ल्‍लॽए लुङ्‌माॽ के़दुक्‍काबान्

आङ्‌गाॽ आनिङ्‌वाॽ सुम् लॽर याःन्‍दाङ्‌ङे़ॽओ॥

थेआङ्‌भे़ल्‍ले़ आङ्‌गाॽ खे़ने़ॽओ

आनिङ्‌वाॽ युक्‍खुङ्‌ङाङ् वाॽआरो॥

लाङ्‌घेःक्‍मा के़बोङ्‌बा लाम्‍मिन्

आङ्‌गाॽ ओसेःन्‍धाक्‍ताङ्‌ङे़ॽओ,

थेआङ्‌भे़ल्‍ले़ आयाम्‍साम्‍मिन्

आङ्‌गाॽ खे़ने़ॽओ तोःन्‍दुङ्‌लो॥

९ यहवे दाङ्‌बाए, आनिङ्‌मिहाॽलाम्

आङ्‌गाॽ से़ःप्‍ताङ्‌ङे़ॽओ,

आङ्‌गाॽग खे़ने़ॽओ से़ःप्‍सिङ्‌से़

तोःन्‍छिङ्‌ङाआङ् वाॽआरो॥

१० खे़ने़ॽग आङ्‌गाॽ आनिङ्‌वाॽफुमाङ्‌ने़रो,

खे़ने़ॽ के़निङ्‌वाॽ कुइसिःक् चोःक्‍मा

आङ्‌गाॽ हुॽराङ्‌ङे़ॽओ॥

आङ्‌गाॽ सेसे के़माङ्‌ङिल्‍ले़ नुरिक् मे़त्‍ताङ्‌ङे़ॽओ

हे़क्‍क्‍याङ् कुदोःप्‍मा लाम्‍मो लाम्‍लोसाङ्‌ङे़ॽओ॥

११ यहवे दाङ्‌बाए, के़मिङ्‌सो

इङ्‌धाङ्‌ले़ लागि से़ःप्‍ताङ्‌ङे़ॽओ॥

खे़ने़ॽ साम्‌योबा के़जोःक्‍पाल्‍ले़ चोगुल्‍ले़

आङ्‌गाॽ तुक्‍खे लाक्‍खेलाम्‍बा

चोःक्‌युम्‍भो पिराङ्‌ङे़ॽओ॥

१२ से़क्‍खा लुङ्‌माॽ के़दुक्‍काबाल्‍ले़ चोगुल्‍ले़

आङ्‌गाॽ आनिङ्‌मिहाॽ मे़क्‍खे़से़ॽओ॥

हे़क्‍क्‍याङ् आसात्‍तुरहाॽ खाप्‍पुथ्‍यःङ् चोगे़से़ॽओ,

थेआङ्‌भे़ल्‍ले़ आङ्‌गाॽग खे़ने़ॽ के़सेवारोबाआरो॥

थङ् नाःम्‍मारे़ लागि पेलिगे़न् तुवा चोःक्‍मा

दाउदरे़ साप्‍तुबा निङ्‌वाॽफुसाम्‍लो

१४४

आङ्‌गाॽ याप्‍मि कम्‍ब्राङ् के़मे़प्‍पा याक्‍पेॽ,

यहवे दाङ्‌बे़ल्‍ले़ कुनारा फोसे़म्‍मे़ॽओ॥

थङ् चोःक्‍मारे़ लागि आङ्‌गाॽ खुने़ॽए हुॽआरो,

हे़क्‍क्‍याङ् थङ् थक्‍मारे़ लागि यारिप् चोःक्‍कारो॥

२ खुने़ॽग आङ्‌गाॽ याप्‍मि लुङ्‌माॽ

के़दुक्‍पा आनिङ्‌वाॽफुमाङ्‌लो,

हे़क्‍क्‍याङ् आङ्‌गाॽ आइःम्‍सिङ्‌मादे़न्

आमाङ्‌गे़न्‍ना यक् नु आसे़न्‍लप्‍दाङ्‌बारो॥

खे़ब्‍याङ् खुने़ॽग आङ्‌गाॽ याप्‍मि के़से़ःप्‍पा आघोरो॥

खुने़ॽ इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ आयुक्‍को तारुसिरो॥

३ यहवे दाङ्‌बाए, मे़न्‍छाम् याप्‍मिहाॽ थेसिआङ्

खे़ङ्‌हाॽ कम्‍ब्राङ् के़मे़त्‍तुसिर पोङ्‌बाबे?

नासिङ्‌गे़न् थक्‍लाओ के़वाॽबा मे़न्‍छाम्‍साहाॽ हाःत्‍छिआङ्

खे़ङ्‌हाॽ निङ्‌वाॽ के़इःत्‍तुसिर पोङ्‌बाबे?

४ मनाहाॽग हे़ङ्‌गे़ःक्‍पा सक्‍मा हे़क्‍तङ्‌बासिरक्‍लो,

खे़ङ्‌हाॽरे़ खुनिॽ ये़म्‍मिङ्‌ग

के़माबा के़बेःक्‍पा साम्‍म्रिःप्‍पा हे़क्‍केरक् लॽरो॥

५ यहवे दाङ्‌बाए, के़साङ्‌ग्राम्‍पेदाङ्‌ङिन्

हन्‍दे़ॽआङ् यो थ्‍ये़ॽओ,

थे़गुहाॽ सुसे़ॽओ,

हे़क्‍क्‍याङ् खे़प्‍मोलाम्‍बा मिःक्‍खोॽ लःन्‍धाङ्‌लरो॥

६ खे़ने़ॽ साःम्‍भे ले़क्‍ल याःन्‍दे़ॽओ

हे़क्‍क्‍याङ् आङ्‌गाॽ आनिङ्‌मिहाॽ

फुल्‍लुम् थ्‍यःङ् से़से़देसे़से़ॽओ॥

खे़ने़ॽ के़दोःङ्‌ङिल्‍ले़ खे़ङ्‌हाॽ आबे़से़ॽआङ्

पुबेलाप्‍सा नाःत्‍ते़से़ॽओ॥

७ थोलाम्‍बा खे़ने़ॽ के़हुक्‍किन् सःन्‍छे़ॽओ,

हे़क्‍क्‍याङ् कुदिम्‍बे केःम्‍बा च्‍वाःत्‍तोनु

उःक्‍खाङ् लःत्‍ताङ्‌ङे़ॽआङ् से़ःप्‍ताङ्‌ङे़ॽओ,

वेॽ लाजेॽबा आनिङ्‌मिहाॽलाम्‍बा से़न्‍दाङ्‌ङे़ॽओ॥

८ खे़ङ्‌हाॽ आप्‍फाल्‍ले़आङ् से़क्‍खाबा पान् मे़म्‍बाःत्‍ने़ल्‍लो,

माङ्‌मे़हे़क्‍सिङ्‌ङाङ्‌साङ् इङ्‌ले़क् मे़बाःत्‍लो॥

९ निङ्‌वाॽफुमाङ्‌ङे, खे़ने़ॽओ

आङ्‌गाॽ लत्‍छा कुसङ् साम्‍लोधिक् साम्‍मे़त्‍तुङ्‌लो,

अन्‍मे खिङ्‌मनाबा मुक्‍लाःन् हिप्‍तुङ्‌ल

आङ्‌गाॽ के़नारा फोसुङ्‌लो॥

१० खे़ने़ॽ हाङ्‌हाॽ थङ् के़नाःम्‍बा के़जोगुसिरो,

हे़क्‍क्‍याङ् के़से़वारोबा दाउद हाङ्‌ङिन्

किप्‍मा के़घुबा ताभेलाम्‍बा के़से़ःप्‍तुरो॥

११ आजे़ःत्‍छिक्‍काङ् कुलुङ्‌माॽ स्‍याःत् मे़ल्‍लॽमनाबा

वेॽ लाजेॽबा आनिङ्‌मिहाॽलाम्‍बा से़न्‍दाङ्‌ङे़ॽओ,

हे़क्‍क्‍याङ् माङ्‌मे़हे़क्‍सिङ्‌ङाङ्‌साङ्

खे़ङ्‌हाॽ इङ्‌ले़क् मे़बाःत्‍लो॥

१२ हे़क्‍केःल्‍ले़ के़बोबार के़बप्‍पा आनिगे ये़म्‍बित्‍छासाहाॽ

के़हुःक्‍पा के़धाङ्‌बा सिङ्‌बुङ् कुइसिःक् मे़बोमे़धाङ्‌लो,

हे़क्‍क्‍याङ् आनिगे मे़न्‍छुमा साहाॽ हाङ्‌हिम्‍मो फुङ्‌लक्‍मानाबा

केघे़म्‍सिङ्‌बा सित्‍लाङ् कुइसिःक् मे़बोङ्‌लो॥

१३ आनिगे चायाङ्‌मा थाःङ्‌हाॽ के़रे़क् परिक्‍पा चाहाॽरे़ तिम्‍लो,

आनिगे मे़ल्‍लुक्‍हाॽ हे़न्‍छिङ् हे़न्‍छिङ् यारिक् मे़बोङ्‌लो

हे़क्‍क्‍याङ् आनिगे इक्‍ताप्‍हाॽओ मे़वाॽरो॥

१४ आनिगे पित्‍हाॽरे़ सामे़ल्‍ले़म्‍मे यरिक् मे़धाप्‍तुसिरो॥

आनिगे ये़क्‌यक्‍कोबा लुङ्‌धाक्‍हाॽ मे़धुप्‍ने़ल्‍लो,

हे़क्‍क्‍याङ् आनिगे पुङ्‌लाधाबा पोङ्‌माआङ् पेःक्‍मा मे़बोङ्‌ने़ल्‍लो,

आनिगे माराम्‍हाॽओ के़हाःप्‍पा के़जिङ्‌बाआङ् खे़म्‍मे़न्‍दे़त्‍ने़ल्‍लो॥

१५ हे़क्‍तङ्‌बा मनाहाॽग मुॽइसाबासिरो॥

यहवे दाङ्‌बान् खे़ङ्‌हाॽरे़ खुनिॽ निङ्‌वाॽफुमाङ्‌लो,

खे़ङ्‌हाॽ मुॽइसाबासिरो॥

निङ्‌वाॽफुमाङ्‌ङिल्‍ले़ कुनारा फोमा साम्‍लो

दाउदरे़ साप्‍तुबा निङ्‌वाॽफुसाम्‍लो

१४५

निङ्‌वाॽफुमाङ् आहाङ्‌ङे, पयम् यम्‍बा के़जोक्

फाॽआङ् के़मिङ्‌सो के़धाःङ्‌सो चोगुङ्‌लो,

आङ्‌गाॽ सदादिङ् खे़ने़ॽ के़नारा फोसुङ्‌लो॥

२ थिक्‌याःन्‍धक् आङ्‌गाॽ के़नारा फोसुङ्‌लो,

हे़क्‍क्‍याङ् आङ्‌गाॽ साम्‍लोआर

सदादिङ् के़मिङ्‌सो के़धाःङ्‌सो चोगुङ्‌लो॥

३ यहवे दाङ्‌बान् पयम् यम्‍बा चोःक्‍लो,

हे़क्‍क्‍याङ् कुनारा फोमा साॽरिक् लाॽरुरो॥

खुने़ॽ कम्‍भ्‍यारिक् यम्‍बा चोक् फाॽआङ्

हाःत्‍ले़आङ् कुसिङ् निःप्‍मा मे़सुक्‍तुल्‍लो॥

४ थिक् थाःक्‍लाम् के़दाबाहाॽरे़

ताःन्‍दि के़दाबा वेॽस्‍मा थाःक्‍हाॽ

के़याःम्‍बक्‍किन् नुबा चोक् फाॽआङ् मे़मे़त्‍तुसिरो,

खे़ङ्‌हाॽरे़ मुक्‍साम्‍साबा के़याःम्‍बक्‍किन्

साॽरिक् मिङ्‌सो इङ्‌धाङ् मे़बिरुरो॥

५ खे़ङ्‌हाॽरे़ के़मिमिदिङ् नु के़हाङ्‌वा के़माङ्‌वारे़

पाःन्‍हाॽ मे़जे़क्‍खु मे़बाःत्‍तुरो,

हे़क्‍क्‍याङ् आङ्‌गाॽ निङ्‌वाॽ के़माबा के़याःम्‍बक्‍हाॽ

आमिक्‍किन् इम् मे़त्‍तुङ्‌ङाङ् निङ्‌वाॽ इःत्‍तुङ्‌लो॥

६ के़रे़क् मे़न्‍छाम् सुवाङ्‌हाॽरे़

मुक्‍साम्‍साबा के़याःम्‍बक्‍हाॽ मे़जे़क्‍खु मे़बाःत्‍तुरो,

हे़क्‍क्‍याङ् आङ्‌गाॽ पयम् यम्‍बा के़याःम्‍बक्‍हाॽ

यम्‍बा इक्‍लाओ पोधक् चोगुङ्‌लो॥

७ खे़ने़ॽ साॽरिक् के़नुॽबा के़जोःक्‍पा पाःन्‍निन्

खे़ङ्‌हाॽरे़ मे़सःत्‍ल मे़बाःत्‍तुरो,

हे़क्‍क्‍याङ् खे़ने़ॽ साम्‌योबा के़जोःक्‍पा पाःन्‍नो

खे़ङ्‌हाॽ तियाहा मे़लॽर साम्‍मे़लोरो॥

८ यहवे दाङ्‌बान् के़नुॽबा नु

लुङ्‌माॽ आदुक्‍दुक्‍पा चोक्‍लो,

हारा कुसाक्‍के़न् मे़न्‍जम्‍मनाबा नु आभे़ल्‍ले़साङ्

याप्‍मि मिःम्‍जि आमे़प्‍मे़प्‍पा चोक्‍लो॥

९ यहवे दाङ्‌बान् के़रे़क् सम्‍धाङ्

नुॽमादामा के़दाःप्‍पा चोक्‍लो,

हे़क्‍क्‍याङ् खुने़ॽ नावागे़न् चइःत्

चोगुसिबाहाॽ के़रे़क् कुलुङ्‌माॽ मे़दुक्‍लो॥

१० यहवे दाङ्‌बाए, खे़ने़ॽ नावागे़न् चइःत्

के़जोगुसिबा के़रे़क्‍ले़ के़नारा मे़भोसुरो,

हे़क्‍क्‍याङ् खे़ने़ॽ के़सेसे मनाहाॽरे़

मिङ्‌सो इङ्‌धाङ् के़म्‍बिरो॥

११ के़हाङ्‌जुम्‍मोबा मिमिदिङ्‌ङिन्

खे़ङ्‌हाॽरे़ मे़जे़क्‍खु मे़बाःत्‍तुरो,

हे़क्‍क्‍याङ् के़मुक्‍साम्‍मिन् पोधक् मे़जोगुरो॥

१२ हे़क्‍केलॽरिक् के़रे़क् मे़न्‍छाम् सुवाङ्‌हाॽरे़

मुक्‍साम्‍साबा के़याःम्‍बक्‍हाॽ निङ्‌वाॽ मे़घोसुरो,

हे़क्‍क्‍याङ् के़हाङ्‌जुम्‍मोबा मिमिदिङ्‌गे़न्

हाङ्‌वा माङ्‌वान् कुसिङ् मे़निःत्‍तुरो॥

१३ खे़ने़ॽ के़हाङ्‌जुम्‍मिन् आप्‍फाल्‍ले़आङ् मे़न्‍नुप्‍मनाबा चोक्‍लो,

हे़क्‍क्‍याङ् के़हाङ्‌युक्‍किन् थाःक्‍थाःक्‍को थारिक् वाॽरो॥

यहवे दाङ्‌बान् कुमाङ्‌हुप् पाःन्‍नो नसाःन्‍साबा चोक्‍लो,

हे़क्‍क्‍याङ् खुने़ॽ चोगुसिबा नावागे़न् चइःत्‍हाॽ लुङ्‌माॽ तुक्‍तुसिरो॥

१४ यहवे दाङ्‌बे़ल्‍ले़ तुक्‍खे के़जाबाहाॽ के़रे़क् फाॽरुसिरो,

कक्‍किल्‍ले़ के़प्‍तुसिबाहाॽ के़रे़क् फोःक्‍खुसिरो॥

१५ कुहिङ्‌वे़त् के़रे़क्‍ले़ खे़ने़ॽ ओगे़म्‍मे़त्‍लो,

हे़क्‍क्‍याङ् खे़ङ्‌हाॽ चाहाब् मे़जोःक्‍किल्‍ले़

खे़ने़ॽ कुजा के़बिरुसिरो॥

१६ खे़ने़ॽ के़हुक्‍किन् के़भाःक्‍खुरो,

हे़क्‍क्‍याङ् खे़ने़ॽ के़घाःत्‍तुसिआङ्

खे़ङ्‌हाॽरे़ खुनिॽ सिक्‍एःप्‍तुरो॥

१७ खुने़ॽ चोगुबा के़रे़क् कुबाःन्‍नो

यहवे दाङ्‌बान् साम्‌योबा चोक्‍लो,

हे़क्‍क्‍याङ् खुने़ॽ चोगुसिबा के़रे़क् नावागे़न्

चइःत्‍हाॽ लुङ्‌माॽ तुक्‍तुसिरो॥

१८ यहवे दाङ्‌बाङ्‌ग खुने़ॽ पेलि

के़भाक्‍पाहाॽरे़ खुनिॽ पेसाङ् वाॽरो,

हे़क्‍क्‍याङ् कुदोःप्‍माआङ् खुने़ॽ के़उःप्‍पाहाॽरे़

खुन्‍छिॽ निःत्‍ताङ् खुने़ॽ वाॽरो॥

१९ खुने़ॽ मिङ्‌सो इङ्‌धाङ् के़बिबाहाॽरे़

मे़इःत्‍तुबा के़रे़क् पाःन्‍हाॽ के़त्‍तु पिरुसिरो॥

खे़ङ्‌हाॽरे़ खुने़ॽ पेलि मे़भाक्‍तुबान् खे़प्‍सुरो,

हे़क्‍क्‍याङ् खे़ङ्‌हाॽ खुने़ॽ से़ःप्‍तुसिरो॥

२० यहवे दाङ्‌बान् मिःम्‍जि के़मे़प्‍पाहाॽ

के़रे़क् खुने़ॽ कम्‍ब्राङ् मे़त्‍तुसिरो,

कर ताक्‍के़भे़ॽबाहाॽ के़रे़क् खुने़ॽ मे़क्‍खुसिरो॥

२१ आङ्‌गाॽ आप्‍फाल्‍ले़साङ्

यहवे दाङ्‌बान् कुनारा फोसुङ्‌लो,

खुने़ॽ नावागे़न् चइःत् चोगुसिबा के़रे़क्‍ले़

कुसेसे मिङ्‌ङिन् सदादिङ् मिङ्‌सो इङ्‌धाङ् मे़बिरुररो॥

से़न्‍लप्‍दाङ्‌बा निङ्‌वाॽफुमाङ्‌ङिल्‍ले़ कुनारा फोमा

१४६

यहवे दाङ्‌बे़ल्‍ले़ कुनारा फोसे़म्‍मे़ॽओ!

आङ्‌गाॽ आसिक्‍लुङ्‌मोनुए

यहवे दाङ्‌बे़ल्‍ले़ कुनारा फोसुङ्‌लो॥

२ आङ्‌गाॽग आहिङ्‌हिङ् थारिक्

यहवे दाङ्‌बे़ल्‍ले़ कुनारा फोसुङ्‌लो॥

आङ्‌गाॽ हिङ्‌ङार थारिक् साम्‍लोआर

निङ्‌वाॽफुमाङ्‌ङिन् मिङ्‌सो इङ्‌धाङ् पिरुङ्‌लो॥

३ इक्‍सा खाम्‍बेःक्‍कोबा हाङ्‌हाॽ नु

वेॽ मनाहाॽओ खिनिॽ निङ्‌वाॽ मे़युक्‍खे़म्‍मिन्‍ने़ॽओ,

खे़ङ्‌हाॽरे़ से़ःप्‍मा के़मे़न्‍छुक्‍ने़ल्‍लो॥

४ खे़ङ्‌हाॽ मे़सिःल्‍ले़ खे़ङ्‌हाॽरे़ खुनिॽ

थक्‍किन् खाम्‍मोए नुःङ् पेःक्‍लो॥

हाबा खे़न् ये़म्‍मोए खे़ङ्‌हाॽरे़ चोःक्‍मा पाःप्‍मा

मे़इःत्‍तुबा पाःन्‍हाॽआङ् नुप्‍लो॥

५ याकुबरे़ कुनिङ्‌वाॽफुमाङ्‌ङिल्‍ले़

फाॽरुबा मनाःङ्‌ग मुॽइसाबारो,

हे़क्‍क्‍याङ् कुनिङ्‌वाॽफुमाङ् यहवे दाङ्‌बाओ

कुनिङ्‌वाॽ के़युङ्‌बान् सःत्‍लो॥

६ खुने़ॽग साङ्‌ग्राम्‍पेदाङ् नु

इक्‍सादिङ् खाम्‍बेक् के़जोःक्‍पारो,

हे़क्‍क्‍याङ् वरःङ् नु खे़प्‍मो के़याक्‍पा के़रे़क्

पाधुङ् ले़ःक्‍ङाहाॽ नावागे़न् चइःत् चोगुसिबारो,

यहवे दाङ्‌बान् सदादिङ् नसाःन्‍साबा चोक्‍लो॥

७ खुने़ॽग तुक्‍खे मे़जाःत्‍तुसिबाहाॽ

कुदोःप्‍मा खासे़न् लोःन्‍दुपिरुसिरो,

हे़क्‍क्‍याङ् साक्‍मे़न्‍जा के़वाॽबाहाॽ कुजा पिरुसिरो॥

यहवे दाङ्‌बे़ल्‍ले़ पुङ्‌लाहिम्‍मो

साक्‍पा के़धाबाहाॽ चोःक्‌युम्‍भो पिरुसिरो॥

८ यहवे दाङ्‌बे़ल्‍ले़ मिक्‍फःम्‍बाहाॽ खागे़निबा चोगुसिरो,

खुने़ॽ के़जोःम्‍बाहाॽ फोःक्‍खुसिरो,

खुने़ॽ साम्‌योबाहाॽ लुङ्‌माॽ तुक्‍तुसिरो॥

९ वेॽ लाजेॽबा मनाहाॽ यहवे दाङ्‌बे़ल्‍ले़ ताङ्‌से़ःप्‍तुसिरो॥

ये़त्‍छाबाहाॽ नु मेमेदुमाहाॽ कम्‍ब्राङ् मे़त्‍तुसिरो,

कर ताक्‍के़भे़ॽबाहाॽरे़ चोःक्‍मा मे़इःत्‍तुबा

पाःन्‍हाॽ पोङ् मे़भाःक्‍तुल्‍लो॥

१० यहवे दाङ्‌बाङ्‌ग सदादिङ्‌ले़ लागि हाङ्‌लो,

सियोःन्‍ने, के़निङ्‌वाॽफुमाङ्‌ङिल्‍ले़

थाःक् थाःक् थारिक् हाङ्‌युक् चोगुरो,

यहवे दाङ्‌बे़ल्‍ले़ कुनारा फोसे़म्‍मे़ॽओ!

मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ कुनारा फोमा

१४७

यहवे दाङ्‌बे़ल्‍ले़ कुनारा फोसे़म्‍मे़ॽओ!

आनिॽ निङ्‌वाॽफुमाङ्‌ङिल्‍ले़ कुनारा फोमार

साम्‍लोमा साॽरिक् नुबा पाःन्‍लो,

खुने़ॽ कुनारा फोमाग चाॽरिक् खे़म्‍दुलाॽरुरो

हे़क्‍क्‍याङ् निङ्‌वाॽ के़दाबा चोक्‍लो॥

२ यहवे दाङ्‌बे़ल्‍ले़ यरुसले़ःम्‍मिन् याम्‍मो चोगुरो,

हे़क्‍क्‍याङ् वेॽ लाजेॽओ पुङ्‌लाधाबा

के़बोङ्‌बाआङ् के़बेःक्‍पाहाॽ सुप्‍सु तारुसिरो॥

३ खुने़ॽग कुनिङ्‌वाॽ के़दुक्‍पाहाॽ खुन्‍छिॽ निङ्‌वाॽ तासु पिरुसिरो,

हे़क्‍क्‍याङ् खे़ङ्‌हाॽरे़ खुनिॽ याङ्‌घेःक्‍हाॽ सिदाॽपाङ्‌दाॽ मे़त्‍तु पिरुसिरो॥

४ खुने़ॽग खेःम्‍सिक्‍पाहाॽ आक्‍ख्‍यारिक् मे़बत् फाॽआङ् निरुसिरो,

हे़क्‍क्‍याङ् थिक्‍काङ् मे़ःन्‍ने के़रे़क् मिङ् वाःत्‍तुसिरो॥

५ आनिॽ यहवे दाङ्‌बान् पयम् यम्‍बा चोक्‍लो,

खुने़ॽ मुक्‍साम्‍साबा चोक्‍लो

हे़क्‍क्‍याङ् खुने़ॽ कम्‍भ्‍यारिक् सिक्‍कुम्‍साबा

चोक् फाॽआङ् हाःत्‍ले़आङ् पाःप्‍मा मे़सुक्‍तुल्‍लो॥

६ यहवे दाङ्‌बे़ल्‍ले़ नःम्‍नःम्‍बाहाॽ थाःङ् फोःक्‍खुसिरो,

कर ताक्‍के़भे़ॽबाहाॽ खाम्‍बाङ्‌ङो लाप्‍फुसुसिरो॥

७ साम्‍लोरे़म्‍मे़ॽर यहवे दाङ्‌बान् नुगे़न् पिरे़म्‍मे़ॽओ,

तुःङ्‌गे मुक्‍खे़म्‍मे़ॽर आनिॽ निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ॥

८ खुने़ॽग ताङ्‌साक्‍पान् खाॽमिःत्‍तिल्‍ले़ ते़प्‍तुरो,

हे़क्‍क्‍याङ् इक्‍सा खाम्‍बेःक्‍मो वहित् थासुरो,

हे़क्‍क्‍याङ् थे़गुहाॽओ खुने़ॽ याःन्‍सुङ् लिङ्‌ल याःन्‍दुरो॥

९ खुने़ॽ थक्‍साहाॽ कुजा पिरुसिरो,

हे़क्‍क्‍याङ् साक्‍मे़न्‍जा के़युङ्‌बा काःक्‌वाःल्‍ले़

कुस्‍साहाॽरे़ मे़उःत्‍तुल्‍ले़ खुने़ॽ चाउप्‍तुरुसिरो॥

१० खुने़ॽग के़धुम्‍बा अन्‍हाॽरे़ कुनिङ्‌वाॽ मे़न्‍दासुल्‍लो,

हे़क्‍क्‍याङ् मुक्‍के़गुबा मनाहाॽआङ् कुसिराॽ मे़न्‍धाङ्‌ने़ल्‍लो॥

११ कर यहवे दाङ्‌बान् मिङ्‌सो इङ्‌धाङ्

के़बिबाहाॽनु कुनिङ्‌वाॽ तारो,

हे़क्‍क्‍याङ् खुने़ॽ चक्‍मे़ल्‍लॽए लुङ्‌माॽ तुक्‍तुसिबा पाःन्‍नो

निङ्‌वाॽ के़युङ्‌बाहाॽनु सःत्‍लो॥

१२ यरुसले़ःम्‍मो के़युङ्‌बासे,

यहवे दाङ्‌बान् मिङ्‌सो इङ्‌धाङ् पिरे़म्‍मे़ॽओ!

सियोनओ के़युङ्‌बासे,

निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ!

१३ थेआङ्‌भे़ल्‍ले़ खिनिॽ ये़क्‌यक्‍कोबा लाम्‍धेःप्‍पाहाॽ

थधप् मे़ल्‍लॽमनाबा चोगु के़बिरिरो,

हे़क्‍क्‍याङ् सियोन ये़क्‌यक्‍को के़वाॽबा मनाहाॽ

खुने़ॽ हाङ्‌वामुॽइ पिरुसिरो॥

१४ खुने़ॽ के़इःन्‍दोहाॽ कम्‍ब्राङ् मे़त्‍तु के़बिरो,

हे़क्‍क्‍याङ् के़रे़क्‍नुःल्‍ले़ नुबा मासिःल्‍ले़

खे़ने़ॽ के़निङ्‌वाॽ तासु के़बिरो॥

१५ खुने़ॽ इक्‍सादिङ् खाम्‍बेःक्‍मान् इङ्‌जाङ् पिरुरो,

हे़क्‍क्‍याङ् खुने़ॽ कुबाःन्‍जाक्‍किल्‍ले़ खिमो याःम्‍बक् चोगुरो॥

१६ खुने़ॽग कुभरा खाम्‍देःत्‍तिल्‍ले़ खाम्‍मिन्

ते़प्‍तुबा कुइसिःक् नाःङ् थार याःन्‍दुरो,

हे़क्‍क्‍याङ् सेःक्‌वान् खाप्‍पु कुइसिःक् से़सुरो॥

१७ खुने़ॽ वघोरुङ् हे़क्‍तङ्‌बा फःन् थार याःन्‍दुरो,

खुने़ॽ पाङ्‌घु तासुबा चुङ्‌ङिन् हाःत्‍ले़आङ् थम्‍मा मे़सुक्‍तुल्‍लो॥

१८ खुने़ॽ खे़न् नाङ्, सेःक्‌वाहाॽ योःन्‍दे़ॽ मे़त्‍तुल्‍ले़ योःन्‍लो,

खुने़ॽ सुरित् केजङ् हुर याःन्‍दुआङ् च्‍वाःत् वगुमा हेःक्‍लो॥

१९ खुने़ॽ कुबाःन्‍जाक्‍किन् याकुबे़न् पिरुरो,

हे़क्‍क्‍याङ् कुइङ्‌जाङ् नु कुधिम्‍हाॽ इस्राइले़न् ओसेःन्‍धाक्‍तुआङ् वाॽरो॥

२० खुने़ॽ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़ लागिग

अक्‍तङ्‌बा याःम्‍बक्‍हाॽ मे़न्‍जोःक्‍के वाॽरो,

खे़ङ्‌हाॽरे़ खुने़ॽ कुधिम्‍हाॽ मे़ल्‍ले़सुल्‍लो,

यहवे दाङ्‌बे़ल्‍ले़ कुनारा फोसे़म्‍मे़ॽओ!

इक्‍सादिङ् खाम्‍बेःक्‍मोबा के़रे़क् मनाहाॽ निङ्‌वाॽफुमाङ्‌ङिल्‍ले़ कुनारा फोमा इङ्‌भन्

१४८

यहवे दाङ्‌बे़ल्‍ले़ कुनारा फोसे़म्‍मे़ॽओ!

साङ्‌ग्राम्‍पेदाङ्‌लाम्‍बा यहवे दाङ्‌बे़ल्‍ले़ कुनारा फोसे़म्‍मे़ॽओ,

चन्‍जम्‍बादे़न्‍नो खुने़ॽ कुनारा फोसे़म्‍मे़ॽओ॥

२ साङ्‌ग्राम्‍पेदाङ्‌बा के़रे़क् कुमाङ्‌लाइङ्‌बासे,

खुने़ॽ कुनारा फोसे़म्‍मे़ॽओ,

साङ्‌ग्राम्‍पेदाङ्‌बा के़रे़क् कुधक्‍सुबासे,

खुने़ॽ कुनारा फोसे़म्‍मे़ॽओ॥

३ नाम् नु लाबासे, खुने़ॽ कुनारा फोसे़त्‍छे़ॽओ,

पओःत् के़ओःप्‍पा खेःम्‍सिक्‍पासे,

खुने़ॽ कुनारा फोसे़म्‍मे़ॽओ॥

४ के़रे़क्‍नुःल्‍ले़आङ् थाःङ्‌धाक्‍पा ताङ्‌साक्‍पाए,

हे़क्‍क्‍याङ् खे़न् ताङ्‌साक्‍पान्‍नुःल्‍ले़आङ्

थो के़ने़बा च्‍वाःत्‍छे, खुने़ॽ कुनारा फोसे़म्‍मे़ॽओ॥

५ खे़ङ्‌हाॽ के़रे़क्‍ले़ यहवे दाङ्‌बे़ल्‍ले़

कुमिङ्‌सो कुधाःङ्‌सो मे़जोगुररो,

थेआङ्‌भे़ल्‍ले़ खुने़ॽ इङ्‌जाङ् चोगुआङ्

खे़ङ्‌हाॽ के़रे़क् नावागे़न् चइःत् पोःक्‍खे़रो॥

६ खुने़ॽ सदादिङ्‌ले़ लागि खे़ङ्‌हाॽ फत्‍छुसिआङ् पत्‍लो,

हे़क्‍क्‍याङ् खे़न् चोगुबा पाःन्‍हाॽ

आप्‍फाल्‍ले़आङ् मे़ले़क्‍ने़न् मे़बेःक्‍ने़ल्‍लो॥

७ च्‍वाःत् सिगाङ् के़याक्‍पा पयम् यम्‍बा पाधुङ् ले़ःक्‍ङासे,

हे़क्‍क्‍याङ् कुदिम्‍बे केःम्‍बा वरःङ्‌से,

इक्‍सादिङ् खाम्‍बेःक्‍मोलाम्‍बा

यहवे दाङ्‌बे़ल्‍ले़ कुनारा फोसे़म्‍मे़ॽओ॥

८ साःम्‍भे नु फःन्, नाःङ् नु खाॽमित्,

खुने़ॽ कुबान् इःप्‍मा नाःप्‍मा के़दे़म्‍बा

खइक् खइक् के़इक्‍सिङ्‌बा सुरित् केजङ्‌से,

खुने़ॽ कुनारा फोसे़म्‍मे़ॽओ॥

९ नाङ्‌जङ्‌लुङ् नु के़रे़क्

थे़गुसे, कुजाॽ के़धोःक्‍पा सिङ्‌बुङ् नु साम्‍माङ् सिङ्‌से,

खुने़ॽ कुनारा फोसे़म्‍मे़ॽओ॥

१० ताम्‍भुङ् थक्‍सा नु के़रे़क् हिम्‍थक्‍सासे,

के़उःङ्‌सिङ्‌बा के़सःन्‍छिङ्‌बा

थक्‍सा नु के़बे़बा पुसासे,

खुने़ॽ कुनारा फोसे़म्‍मे़ॽओ!

११ इक्‍सादिङ् खाम्‍बेःक्‍मोबा हाङ्‌से,

हे़क्‍क्‍याङ् के़रे़क् मे़न्‍छाम् सुवाङ्‌से,

खे़ब्‍याङ् हाङ्‌सा नु के़रे़क् युक्‍साबासे,

खुने़ॽ कुनारा फोसे़म्‍मे़ॽओ॥

१२ थाङ्‌बे़न् नु मे़न्‍छ्‌यासे, काप्‍पोबा नु अङे़ःक्‌वासे,

यहवे दाङ्‌बे़ल्‍ले़ कुनारा फोसे़म्‍मे़ॽओ॥

१३ खे़ङ्‌हाॽ के़रे़क्‍ले़ यहवे दाङबे़ल्‍ले़ कुनारा मे़भोसुररो,

थेआङ्‌भे़ल्‍ले़ खुने़ॽ कुमिङ्‌ङिन्

वेॽ के़रे़क् मिङ्‌हाॽनुःल्‍ले़ यम्‍बा चोक्‍लो,

खुने़ॽ कुमिमिदिङ्‌ङिन् इक्‍सा खाम्‍बेक्

हे़क्‍क्‍याङ् ताङ्‌साक्‍पान्‍नुःल्‍ले़आङ्

कुधुङ्‌धोबा चोक्‍लो॥

१४ खुने़ॽ कुमनाहाॽ के़धुम्‍बा चोगुसिरो,

कुनिङ्‌वाॽरे़ खोःप्‍तुसिबा कुसेसे

मना इस्राइलबा मनाहाॽरे़

खुने़ॽ मिङ्‌सो इङ्‌धाङ् मे़बिरुरो॥

यहवे दाङ्‌बे़ल्‍ले़ कुनारा फोसे़म्‍मे़ॽओ!

यहवे दाङ्‌बे़ल्‍ले़ कुनारा फोमा साम्‍लो

१४९

यहवे दाङ्‌बे़ल्‍ले़ कुनारा फोसे़म्‍मे़ॽओ!

यहवे दाङ्‌बे़ल्‍ले़ कुलागि लत्‍छा

कुसङ् साम्‍लोधिक् साम्‍मे़त्‍ते़म्‍मे़ॽओ,

नसाःन्‍साबा कुमनालुम्‍मो खुने़ॽ कुनारा फोसे़म्‍मे़ॽओ॥

२ इस्राइलबा मनासे खिनिॽ नावागे़न् चइःत्‍दाङ्‌बाओ सःत्‍ते़म्‍मे़ॽओ,

सियोनबा मनासे खिनिॽ हाङ्‌ङिन्‍नु ये़ये़ लॽरे़म्‍मे़ॽओ॥

३ लाःक्‍खे़म्‍मे़ॽर खुने़ॽ मिङ्‌सो इङ्‌धाङ् पिरे़म्‍मे़ॽओ,

के नु तुःङ्‌गे मुक्‍खे़म्‍मे़ॽर खुने़ॽ कुनारा फोसे़म्‍मे़ॽओ॥

४ थेआङ्‌भे़ल्‍ले़ यहवे दाङ्‌बान् आबाङे कुमनाहाॽनु सःत्‍लो,

नःम्‍नःम्‍बाहाॽ थङ् के़नाःम्‍बा चोगुसिरो

हे़क्‍क्‍याङ् खे़ङ्‌हाॽ इङ्‌धाङ् पिरुसिरो॥

५ निङ्‌वाॽफुमाङ्‌ङिल्‍ले़ नसाःन्‍साबा कुमनाहाॽ

अक्‍तङ्‌बा मिङ्‌सो इङ्‌धाङ्‌ङो मे़सःत्‍लरो,

हे़क्‍क्‍याङ् ने़त्‍नाओ से़न्‍दिक् नाम्‍दाःत्‍तात्

निङ्‌वाॽ तार साम्‍मे़लोररो॥

६ निङ्‌वाॽफुमाङ्‌ङिल्‍ले़ कुनारा मे़भोसुल्‍ले़

खे़ङ्‌हाॽ यम्‍बा इक्‍लाओ मे़बाःत्‍लरो,

हे़क्‍क्‍याङ् खे़ङ्‌हाॽरे़ खुनिॽ हुक्‍को

खागे़सुक्‍पा ताभेन् वाॽररो॥

७ हे़क्‍केलॽरिक् खे़ङ्‌हाॽरे़ थिम्‍मे़न्‍दङ्

सुवाङ्‌हाॽ खासे़न् मे़लोःन्‍दुसिररो,

हे़क्‍क्‍याङ् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ खुम्‍दिङ् मे़बिरुसिररो॥

८ खे़ङ्‌हाॽरे़ इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ खुनिॽ हाङ्‌हाॽ

फे़न्‍सिक्‍किःल्‍ले़ मे़घेःक्‍खुसिररो,

हे़क्‍क्‍याङ् खे़ङ्‌हाॽरे़ हाङ्‌याःम्‍बक् के़जोःक्‍पाहाॽ

फे़न्‍थक्‍क्रङ्‌ङिल्‍ले़ इमे़घेःक्‍खुसिररो॥

९ हे़क्‍केलॽरिक् निङ्‌वाॽफुमाङ्‌ङिल्‍ले़ कुमनाहाॽरे़

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

खोमा के़बोङ्‌बा खुम्‍दिङ्‌ङिन् पिमा मे़सुक्‍तुसिरो॥

कङ्‌ग निङ्‌वाॽफुमाङ्‌ङिल्‍ले़ के़रे़क् कुमनाहाॽरे़ थङ् मे़नाःन्‍दुबारो,

यहवे दाङ्‌बे़ल्‍ले़ कुनारा फोसे़म्‍मे़ॽओ!

यहवे दाङ्‌बे़ल्‍ले़ कुनारा फोमा

१५०

यहवे दाङ्‌बे़ल्‍ले़ कुनारा फोसे़म्‍मे़ॽओ!

निङ्‌वाॽफुमाङ्‌ङिन् कुसेसेदे़न्‍नो खुने़ॽ कुनारा फोसे़म्‍मे़ॽओ,

मिमिदिङ्‌गे़न् ताङ्‌साक्‍पो कुनारा फोसे़म्‍मे़ॽओ॥

२ खुने़ॽ चोगुबा मुक्‍साम्‍बा कुयाःम्‍बक्‍हाॽओ खुने़ॽ कुनारा फोसे़म्‍मे़ॽओ॥

खुने़ॽ के़रे़क्‍नुःल्‍ले़ पयम् यम्‍बा चोःक्‍पाल्‍ले़ चोगुल्‍ले़ कुनारा फोसे़म्‍मे़ॽओ॥

३ थुत्‍तुरिःप्‍पा मुक्‍खे़म्‍मे़ॽर खुने़ॽ कुनारा फोसे़म्‍मे़ॽओ,

तुःङ्‌गे नु कङ्‌नि मुक्‍खे़म्‍मे़ॽर खुने़ॽ कुनारा फोसे़म्‍मे़ॽओ॥

४ के हिप्‍नु लाःक्‍खे़म्‍मे़ॽर खुने़ॽ कुनारा फोसे़म्‍मे़ॽओ॥

तुःङ्‌गे नु मुफ्रामा हिप्‍ते़म्‍मे़ॽर कुनारा फोसे़म्‍मे़ॽओ॥

५ छिङ्‌छिङ् के़लॽबा मुक्‍ला हिप्‍ते़म्‍मे़ॽर कुनारा फोसे़म्‍मे़ॽओ,

साॽरिक् लागे़इक्‍पा खित्‍चिङ् खित्‍चिङ्

के़लॽबा मुक्‍ला मुक्‍खे़म्‍मे़ॽर खुने़ॽ कुनारा फोसे़म्‍मे़ॽओ॥

६ कुसक्‍मा के़याक्‍पा के़रे़क्‍ले़ यहवे दाङ्‌बे़ल्‍ले़ कुनारा फोसे़म्‍मे़ॽओ,

हल्‍लेलुयाह!

खाहुन्

साप्‍पन् निसुम्

कन् खाहुन् साप्‍पन्‍निन् खे़दाॽ ताॽदि हे़क्‍क्‍याङ् खाहुन् पाःन्‍सुम्‍लो॥ कॽयो यरिक् कुसिङ् थिक्‌याःन्‍धक्‍पा चोःक्‍मा के़बोङ्‌बा पाःन्‍हाॽरे़ कुयाःम्‍बेओ साप्‍ते़आङ् पत्॥ “यहवे दाङ्‌बे़न्‍नु किमे़न्‍ने सिक्‍कुम्‍दिङ् निङ्‌वाॽरे़ कुहेःक्‍सिङ्‌मारो” के़लॽबा पाःन्‍निन् निङ्‌वाॽसुम् तारुर कन् साप्‍पन्‍निन् हेःक्‍सिङ्‌ॽ हे़क्‍क्‍याङ् खे़न् एगाङ् साम्‌योबा खाहुन् पाःन्‍निन्‍लक् मे़ःन् कर खासिङ्‌निःप्‍मा ने़हिनिङ्‌वाॽ नु सुत्‍नारे़ पाःन्‍हाॽ ले़प्‍माङ् तगि पोर पेक्॥

के़बोङ्‌बा के़दाबा ये़म् नु याक्‍नाम् ले़क्‍पा कुइसिःक् लत्‍छा सिक्‍कुम्‍साबा मनाःल्‍ले़ आक्‍खे आक्‍खे चोगुॽ इग्र आक्‍खे चोःक्‍मा पोःङ्‌ॽ के़लॽबा पाःन्‍निन् साॽरिक् ताङ्‌बा ताङ्‌बा खे़दाॽ पाःन्‍हाॽलाम्‍बा कन् साप्‍पन्‍नो मे़जे़क्‍खु मे़बाःत्‍तुआङ् पत्॥ कॽयो कुभा पाःन्‍हाॽग हिम्‍सयङ्‌बा पाःन्‍निल्‍ले़ कुयाःम्‍बेओ नु हे़न्‍थिम् पिसिङ्‌मा के़बोःड्‌बा ये़प्‍ले़क्‍किल्‍ले़ कुयाःम्‍बेओ, वेॽ कुभा मे़न्‍छाम् सयङ्‌ङो सिम्‍सिम् नःम्‍नःम्‍माङ् पाःप्‍मा नु आल्‍लसाङ् यरिक् आक्‍खे़न् नासिथःप्‍मा पाःन्‍ले़ कुयाःम्‍बेओ साप्‍ते़आङ् पत्॥ हे़क्‍क्‍याङ् चुङ्‌जिगे़न् नःम्‍नःम् साबा चोःक्‍मा, याङ्‌गे़साॽबे़न् लुङ्‌माॽ तुक्‍मा नु तेःङ्‌जुम्‍ले़ पाःन्‍नाङ् यरिक् साप्‍ते़आङ् पत्॥

ताङ्‌बा थामिङ्

सिक्‍कुम्‍दिङ् निङ्‌वाॽ पाःन्‍निन् चम्‍मा १:१–९:१८

सोलोमनरे़ कुघाहुन्‍हाॽ १०:१–२९:२७

आगुरे़ल्‍ले़ कुघाहुन् ३०:१-३३

वेॽ खे़दाॽ ताॽदिहाॽ ३१:१-३१

खाहुन्

खाहुन्‍हाॽरे़ कुदारप्

१

दाउद हाङ्‌ङिल्‍ले़ कुस्‍सा, इस्राइलबा हाङ् सोलोमनरे़ कुघाहुन्‍हाॽ-

२ कन्‍हाॽलाम्‍बा मनाहाॽरे़ सिक्‍कुम्‍दिङ् निङ्‌वाॽ नु हे़न्‍थिम् मे़घोसुरो

कुबे हम्‍मा के़बोङ्‌बा पाःन्‍हाॽ कुसिङ् मे़निःत्‍तुरो॥

३ खाहुन्‍हाॽरे़ हिङ्‌मन्‍नो आभेलॽरिक् सिक्‍कुम्‍दिङ् निङ्‌वाॽनु वाॽमा,

से़क्‍खाबा, निस्‍सेबा, के़वाॽबा खासे़न् के़लोःम्‍बा नु कुदोःप्‍मा पोङ्‌मा आहुॽरो॥

४ कन्‍हाॽलाम्‍बा कुनिङ्‌वाॽ के़बाःक्‍पाहाॽ खासिङ् के़निःप्‍पा मे़बोङ्‌लो,

थाङ्‌बे़न्‍हाॽरे़ ने़हिनिङ्‌वाॽ नु इःत्‍छिङ्‌साम् निङ्‌वाॽ मे़घोसुरो॥

५ सिक्‍कुम्‍साबाहाॽरे़ मे़घे़प्‍सुररो हे़क्‍क्‍याङ् खुन्‍छिॽ ने़हिनिङ्‌वाॽ पोररो,

इःत्‍छिङ्‌साम् के़गप्‍पाहाॽरे़ लाम्‍लोमा ने़हिनिङ्‌वाॽ मे़घोसुररो,

६ खाहुन्‍हाॽ नु खे़दाॽहाॽ, सिक्‍कुम्‍साबे़ल्‍ले़ कुउवाहाॽ

हे़क्‍क्‍याङ् सिबिॽ पाःन्‍हाॽ खे़ङ्‌हाॽरे़ कुसिङ् मे़निःत्‍तुररो॥

७ यहवे दाङ्‌बे़न्‍नु किमे़न्‍ने सिक्‍कुम्‍दिङ् निङ्‌वाॽरे़ कुहेःक्‍सिङ्‌मारो,

कर अदङ्‌हाॽरे़ सिक्‍कुम्‍दिङ् निङ्‌वान् नु हे़न्‍थिम्‍मे़न् हने़बा मे़लेःत्‍तुरो॥

कुहेःक्‍सिङ्‌मा– सिक्‍कुम्‍दिङ् निङ्‌वाॽ खोमा खाहुन्

लायोबा मनाहाॽरे़ आम्‍उःप्‍पादे़न्‍नो पेःक्‍मा मे़ःन् के़लॽबा साम्‍दिङ्

८ आस्‍साए, खे़ने़ॽ के़म्‍बारे़ कुइङ्‌जाङ्‌ङिन् खे़प्‍से़ॽओ

हे़क्‍क्‍याङ् के़म्‍मारे़ के़हुॽबा निसाम्‍मिन् मे़ले़रे़न्‍ने़ॽओ॥

९ खे़ङ्‌हाॽ खे़ने़ॽ के़धे़गेःक्‍पो के़घे़म्‍सिङ्‌मा तिचःन् नु

के़निगिःङ्‌मा सित्‍लाओ मिङ्‌सो इङ्‌धाङ्‌बा कान्‍धि ह़ेक्‍तङ्‌बा पोङ्‌लो॥

१० आस्‍साए, लायोबा मनाहाॽरे़ खे़ने़ॽ हुमा पङ्‌मा के़म्‍गोत्‍ने़भाग्र,

खे़ङ्‌हाॽरे़ खुन्‍छिॽ ले़म्‍मा सुःम्‍मा पाःन्‍नो मे़बत्‍छे़न्‍नो॥

११ खे़ङ्‌हाॽरे़ खे़ने़ॽ अक्‍खे के़म्‍मे़प्‍पिला, “आनिगे़नु फे़रे़ॽओ,

कुभा मनान् कुमाक्‍खिॽ से़मारे़ लागि हाङ्‌सुम्‍माङ् युङिरो,

कुभा कुदोःप्‍मा मनान् नाप्‍मारे़ लागि सुगुम्‍माङ् युङिरो!

१२ खे़माॽ यङ्‌सङ्‌ङिल्‍ले़ कुम्‍ब्रान् हन्‍दुआङ् खे़न्‍हाॽ कुहिङ्‌वे़त लरुसिबा कुइसिःक्

हे़क्‍क्‍याङ् लुम्‍बाःत्‍तो के़धाबाआङ् कुबुङ्‌ङो के़गे़प्‍पाहाॽ कुइसिःक्,

खे़ङ्‌हाॽ के़रे़क् आनिॽ कुहिङ्‌वे़त् लरुम्‍देसुम्‍सिम्‍लो॥

१३ के़रे़क् परिक्‍पा सामापुमाहाॽ आनिॽ आमे़त्‍छिङ्‌लो,

हे़क्‍क्‍याङ् नाप्‍मनासिबा चिगक्‌वाहाॽरे़ आनिॽ हिम्‍हाॽ आधिम्‍सुम्‍लो॥

१४ खे़ने़ॽ आनिगे़नु सोरिक् लक्‍के़घोबा पोःक्‍खे़ॽओ,

हे़क्‍क्‍याङ् आनिॽ नाप्‍मनासिबा सुक्‌वाओलाम् आहाःत्‍तासिरो॥”

१५ आबुगे़न् आस्‍साए, हे़क्‍तङ्‌बा मनाहाॽनु मे़बेगे़न्‍ने़ॽओ,

खे़ङ्‌हाॽरे़ मे़नाःत्‍तुबा लाम्‍मो लाङ्‌दाप्‍पेॽए मे़धासे़न्‍ने़ॽओ॥

१६ थेआङ्‌भे़ल्‍ले़ खे़ङ्‌हाॽरे़ खुन्‍छिॽ लाङ्‌दाप्‍पेन् लायो चोःक्‍मा चात्‍तुरो,

खे़ङ्‌हाॽ माक्‍खिॽ से़मारे़ लागि खा यारिप् मे़बोङ्‌लो॥

१७ के़रे़क् पुहाॽरे़ मे़निसुरए इयुक्‍मासिग

कुसुम् मे़न्‍दम्‍मनाबा थेनाधेरक् पोङ्‌लो॥

१८ कन् मनाहाॽरे़ आबाङे माक्‍खिन् से़मारे़ लागि मे़सुगुआङ् मे़युङ्‌लो,

खे़ङ्‌हाॽ इजोओ आप्‍फेक् थामारे़ लागि मे़गोसुआङ् मे़युङ्‌लो!

१९ मे़न्‌वाॽमनाबा याःम्‍बक्‍लाम् याङ् थक्‍मा ले़प्‍माङ् के़लाःप्‍पा

के़रे़क्‍ले़ खुन्‍छिॽ नुप्‍मे़न् कन् परिक्‍ले़ए पोङ्‌लो,

कम्‍भलॽरिक् याङ्‌साकुन्‍धे के़धक्‍पे़ल्‍ले़ कुहिङ्‌मे़न् कल्‍ले़ए पक्‍खु तेॽरुरो॥

सिक्‍कुम्‍दिङ् निङ्‌वाॽल्‍ले़ कुबाःन्‍निन् खे़म्‍से़ उःत्‍तुसिॽ

२० माराम्‍हाॽओ सिक्‍कुम्‍दिङ् निङ्‌वान् यम्‍बा इक्‍लाओ अःक्‍लो,

खे़ल्‍ले़ लाम्‍दोहाॽओ यम्‍ब्‌यम्‍बा इक्‍ला लःत्‍तुरो,

२१ हयङ् किल्‍लिङ् इसेःङ्‌बा माराम्‍हाॽओबा लुङ्‌धाक्‍हाॽओलाम्

खे़न् यम्‍बा इक्‍लाओ साॽरिक् अःक्‍लो,

ये़क्‌यक्‍कोबा यम्‍बा लाम्‍धेःत्‍हाॽओ खे़ल्‍ले़ कम्‍भलॽरिक् उवा चोगुरो–

२२ “कुनिङ्‌वाॽ के़बाःक्‍पासे, आभे़ल्‍ले़ थारिक्

खिनिॽ निङ्‌वाॽ के़बाःक्‍पा लाम्‍मे़न् लुङ्‌माॽ के़दुक्‍तुम्‍बाबे?

आभे़ल्‍ले़ थारिक् कुनामे़न्‍छाॽ के़बाःप्‍पाहाॽरे़ नामे़न्‍छान् पाःप्‍माओ मे़सःप्‍पाबे?

हे़क्‍क्‍याङ् अदङ्‌हाॽरे़ ने़हिनिङ्‌वान् मे़जिःत्‍तुर मे़वाॽबाबे?

२३ आङ्‌गाॽ खिनिॽ फे़ःक्‍निङ्‌बा पाःन्‍निन् के़घे़प्‍सुम्‍ने़भग्र,

आङ्‌गाॽ आसिक्‍लुङ्‌मोबा पाःन्‍हाॽ खिनिॽ मे़त्‍निङ्‌लो,

हे़क्‍क्‍याङ् आनिङ्‌वाॽ पाःन्‍हाॽ कुसिङ् के़निःत्‍तुम्‍ल याःन्‍निङ्‌लो॥

२४ कर आङ्‌गाॽ इङ्‌भोःन्‍निङ्‌ङिल्‍ले़ खे़म्‍मा के़न्‍दे़न्‍दिन्‍बे़ल्‍ले़ चोगुल्‍ले़,

हे़क्‍क्‍याङ् आङ्‌गाॽ आहुक्‍हाॽ हप्‍फे़ मे़त्‍तुङ्‌ङिल्‍ले़

आत्‍तिन्‍हाॽरे़आङ् निनि खे़म्‍घे़म् के़न्‍लाप्‍तुम्‍मिन्‍बे़ल्‍ले़ चोगुल्‍ले़,

२५ आसुजाहाॽ के़रे़क् निनि खे़म्‍घे़म् के़न्‍लाप्‍तुम्‍मिन्‍बे़ल्‍ले़ चोगुल्‍ले़

हम्‍भ्‍याङ् आङ्‌गाॽ फे़ःक्‍निङ्‌बान् के़ङ्‌घे़प्‍सुम्‍मिन्‍बाल्‍ले़ चोगुल्‍ले़,

२६ खिनिॽ तुक्‍खेलाक्‍खेओ के़ध्‍ये़ॽइल्‍ले़ आङ्‌गाॽ एःत्‍तारो,

ये़तुक्‍खे के़दुमिल्‍ले़ आङ्‌गाॽ खिनिॽ कुनामे़न्‍छाॽ मे़त्‍निङ्‌लो–

२७ सुरित् केजङ् कुइसिःक् तुक्‍खे लाक्‍खेहाॽरे़ खिनिॽ के़दे़त्‍तिल्‍ले़,

के़इक्‍सिङ्‌बा साम्‍मिःत् हे़क्‍के ये़त्‍तुक्‍खेन् खिनिॽओ इदाःल्‍ले़,

साॽरिक् के़साक्‍पा तुक्‍खे नु लाक्‍खेओ खिनिॽ के़ध्‍ये़ॽइरो॥

२८ “खे़ब्‍याङ् खे़ङ्‌हाॽरे़ आङ्‌गाॽ पेलि मे़भाक्‍कारो,

कर खे़ङ्‌हाॽ आङ्‌गाॽ नुगप् मे़बिरुङ्‌सिङ्‌ङिन्‍लो,

खे़ङ्‌हाॽरे़ आङ्‌गाॽ मे़गोःत्‍ता कर आङ्‌गाॽ मे़ङ्‌घोआन्‍लो॥

२९ खे़ङ्‌हाॽरे़ ऩेहि निङ्‌वान् मे़जिःत्‍तुबाल्‍ले़ चोगुल्‍ले़,

हे़क्‍क्‍याङ् यहवे दाङ्‌बे़न् किप्‍मा मे़न्‍दे़न्‍दे़न्‍बाल्‍ले़ चोगुल्‍ले़,

३० खे़ङ्‌हाॽरे़ आङ्‌गाॽ आसुजाहाॽ खे़म्‍मा मे़न्‍दे़न्‍दे़न्‍बाल्‍ले़ चोगुल्‍ले़,

हे़क्‍क्‍याङ् फे़ःक्‍तुङ्‌सिङ्‌बे़न् खे़म्‍मा मे़न्‍दे़न्‍दे़न्‍बाल्‍ले़ चोगुल्‍ले़,

३१ खे़ङ्‌हाॽरे़ खुन्‍छिॽ ये़प्‍ले़क्‍किल्‍ले़ कुले़क्‌वा मे़दुमुरो,

हे़क्‍क्‍याङ् खुन्‍छिॽ इङ्‌ले़क्‍पा निङ्‌सेःक्‍के़ल्‍ले़ आप्‍फेक् ते़त्‍तुसिरो॥

३२ आप्‍फेक् निङ्‌वाॽ पाःप्‍पाःत् मे़जोगुबाल्‍ले़ चोगुल्‍ले़,

निङ्‌वाॽ के़बाःक्‍पाहाॽ हदॽ मे़सिरो,

खन्‍नाङ् अदङ्‌हाॽ खुन्‍छिॽ निङ्‌वाॽ याःन्‍दिक् तामारे़ चोगुल्‍ले़

खे़ङ्‌हाॽरे़ खुन्‍छिॽ सम्‍धाङ् मे़क्‍मासिमे़न् तारो॥

३३ कर आङ्‌गाॽ पाःत्‍तुङ्‌बा पाःन्‍निन् आत्‍तिन्‍हाॽरे़ मे़घे़प्‍सुॽ

खे़ङ्‌हाॽ थेआङ् मे़ल्‍लॽए ताप्‍थेक् याम्‍धेक्‍को मे़हिङ्‌लो,

हे़क्‍क्‍याङ् हान्‍ति मे़म्‍बोङ्‌ङे मे़ङ्‌गिए हाङ्‌हाङ्‌ङाङ् मे़वाॽरो॥”

सिक्‍कुम्‍दिङ् निङ्‌वाॽलाम् खोगे़दे़प्‍पा थुम्‍घोहाॽ

२

आस्‍साए, आङ्‌गाॽ हुॽने़बा आबाःन्‍हाॽ खे़म्‍मा के़दे़न्‍ने़भग्र

हे़क्‍क्‍याङ् आइङ्‌जाङ्‌हाॽ के़निङ्‌वाॽओ के़युक्‍खुने़भग्र,

२ सिक्‍कुम्‍दिङ् निङ्‌वाॽबा पाःन्‍हाॽ नुरिक्‍काङ् के़घे़प्‍सुने़भग्र

हे़क्‍क्‍याङ् के़सिक्‍लुङ्‌मे़न् खासिङ्‌निःप्‍मा ले़प्‍माङ् के़हिसुने़भग्र,

३ इःत्‍छिङ्‌साम्‍ले़ लागि पेलिगे़न् तुवा के़जोगुने़भग्र

खासिङ्‌निःप्‍मारे़ लागि यम्‍बा इक्‍लाओ पेलि के़भाक्‍काने़भग्र,

४ हे़क्‍क्‍याङ् खे़ने़ॽ युप्‍पा हे़क्‍के खे़न् के़गोत्‍तुने़भग्र

खम्‍भ्‍याङ् चिङ्‌मनाबा याङ्‌भु कुइसिःक् खे़न् के़दयुने़भग्र,

५ खे़ने़ॽ यहवे दाङ्‌बे़न् किप्‍मा पाःन्‍निन् कुसिङ् के़निःत्‍तुरो,

हे़क्‍क्‍याङ् निङ्‌वाॽफुमाङ्‌ङिल्‍ले़ कुऩेहि कुनिङ्‌वान् के़घोसुरो॥

६ थेआङ्‌भे़ल्‍ले़ यहवे दाङ्‌बे़ल्‍ले़ सिक्‍कुम् निङ्‌वाॽ आबिरो,

खुने़ॽ कुम्‍ब्राओलाम् ने़हिनिङ्‌वाॽ नु खासिङ्‌निःप्‍मा पाःन्‍हाॽ लःन्‍लो॥

७ आप्‍तिक् मे़ःन्‍नेबा याःम्‍बक् के़जोःक्‍पा मनाहाॽरे़ लागि

थङ् के़नाःम्‍बा चोःक्‍मासि पाःन्‍निन् कुधाःङ्‌ङो चिक्‍खुआङ् युङ्‌लो,

आत्‍तिन्‍हाॽरे़ खुन्‍छिॽ ये़प्‍ले़क्‍किन् कुदोःप्‍मा चोक्

खे़ङ्‌हाॽरे़ खुन्‍छिॽ लागि खुने़ॽग आधेःक्‍थेःक्‍पा खोरो,

८ थेआङ्‌भे़ल्‍ले़ खुने़ॽ कुदोःप्‍मा खासे़न् लाम्‍मिन् से़ःप्‍तुरो,

हे़क्‍क्‍याङ् नसाःन्‍नाङ् कुमाङ्‌से़वा के़जोःक्‍पाहाॽरे़

खुन्‍छिॽ लाम्‍मिन् खुने़ॽ कम्‍ब्राङ् मे़त्‍तुरो॥

९ खे़ब्‍याङ् साम्‌योनिमा खासे़न्‍निन् नु के़वाॽबा पाःन्‍निन् थे़माबे–

खे़न्‍नु सोरिक् के़रे़क् नुबा लाम्‍मिन् थेबे फाॽआङ् कुसिङ् के़निःत्‍तुरो॥

१० थेआङ्‌भे़ल्‍ले़ सिक्‍कुम्‍दिङ् निङ्‌वान् खे़ने़ॽ के़सिक्‍लुङ्‌मो लाःत्‍लो,

हे़क्‍क्‍याङ् ने़हिनिङ्‌वान् के़याम्‍साम्‍मिल्‍ले़ लागि ये़ये़बा पोङ्‌लो॥

११ इःत्‍छिङ् साम्‍मिल्‍ले़ खे़ने़ॽ ताप्‍थेक् याम्‍धेक् के़गत्‍लो,

खासिङ्‌निःप्‍मे़ल्‍ले़ खे़ने़ॽ ताङ्‌गे़से़ःप् के़गत्‍लो॥

१२ सिक्‍कुम्‍दिङ् निङ्‌वाःल्‍ले़ खे़ने़ॽ कुॽइभे़म्‍मा ये़प्‍ले़क्‍लाम्,

हे़क्‍क्‍याङ् इङ्‌ले़क् पान् के़बाःप्‍पा मनाहाॽलाम् के़दाङ्‌लो॥

१३ हे़क्‍तङ्‌बा मनाहाॽरे़ कुदोःप्‍मा लाम्‍हाॽ मे़ले़रु मे़देसुरो

हे़क्‍क्‍याङ् माक्‍सिःङ्‌ग्‍याःप्‍पा खामाक्‍मो लाङ्‌मे़घेःक्‍लो,

१४ खे़ङ्‌हाॽ ताप्‍फे़ःम्‍बा याःम्‍बक् चोःक्‍माओ मे़सःत्‍लो

खम्‍भ्‍याङ् कुॽइभे़म्‍मा खार्मे़न्‍दक् याःम्‍बक्‍को निङ्‌वाॽ तारो,

१५ खे़ङ्‌हाॽरे़ मे़नाःत्‍तुबा लाम्‍मिन् पे़र्गे़क्‍के़क्‍पा चोक्‍लो,

हे़क्‍क्‍याङ् खुन्‍छिॽ ये़प्‍ले़क्‍हाॽ कुदोःप्‍मा मे़जोक्‍ने़न्‍लो॥

१६ के़त्‍निमा नु ये़प्‍ले़क् क़ेभ़ेॽमा मे़न्‍छुमाःल्‍ले़ कुले़म्‍मा

कुसुःम्‍मा पाःन्‍हाॽलाम् सिक्‍कुम्‍दिङ् निङ्‌वाःल्‍ले़ के़दाङ्‌लो,

१७ खे़न् मे़न्‍छुमाःल्‍ले़ कुवे़म्‍मोबा कुये़म्‍बाःन् लाप्‍फुसुआङ् वाॽरो,

हे़क्‍क्‍याङ् निङ्‌वाॽफुमाङ्‌ङिल्‍ले़ कुदगि खुने़ॽ हुप्‍तुबा

माङ्‌हुप्‍पिन् खुने़ॽ निनि खे़प्‍घे़म् मे़ल्‍लाप्‍पे वाॽजारो॥

१८ खुने़ॽ कुहिम्‍मो के़लाःप्‍पे़न् सिमे़ल्‍ले़ सङ्‌माङ् तेॽरुरो,

हे़क्‍क्‍याङ् खुने़ॽ कुलाम् के़नाःप्‍पाहाॽ खे़मा यङ्‌सङ्‌ङो मे़गे़त्‍लो॥

१९ खे़न् मे़न्‍छुमाओ के़बेःक्‍पाहाॽ आत्‍तिन्‍नाङ् मे़नुःङ्‌ने़न् मे़दाने़न्‍लो,

हे़क्‍तङ्‌बाहाॽरे़ हिङ्‌मा लाम्‍मिन्‍नाङ् याम्‍मो खोमा मे़न्‍छुक्‍तुन्‍लो॥

२० कल्‍ले़चोगुल्‍ले़ नुबा मनाहाॽरे़ खुन्‍छिॽ चोःङ् इःत्‍ते़ॽओ,

हे़क्‍क्‍याङ् साम्‌योबा मनाःल्‍ले़ कुये़प्‍ले़क्‍को मे़म्‍मुन्‍ने वये़ॽओ॥

२१ थेआङ्‌भे़ल्‍ले़ साम्‌योबाहाॽ लाजेॽओ मे़युङ्‌लो,

खे़ब्‍याङ् कुदोःप्‍मा मनाहाॽ खे़प्‍मो मे़वाॽरो॥

२२ कर ताक्‍के़भे़ॽबाहाॽ लाजेॽलाम् हाॽयाक् मे़आःक्‍खुसिरो,

हे़क्‍क्‍याङ् निङ्‌वाॽइरे़ मे़घोप्‍तुम्‍बाहाॽ याःन्‍सुङ् हे़क्‍के लाप्‍मे़भुसुसिरो॥

नालिगे़न् थाङ्‌बे़न्‍हाॽरे़ लागि खाहुन्

३

आस्‍साए, आङ्‌गाॽ पिने़बा निसाम्‍मिन् निङ्‌वाॽ मे़भेःत्‍छे़न्‍ने़ॽओ,

कर आङ्‌गाॽ मे़त्‍ने़बा इङ्‌जाङ्‌हाॽ के़निङ्‌वाॽओ कत्‍ते़ॽओ,

२ थेआङ्‌भे़ल्‍ले़ खे़ल्‍ले़ खे़ने़ॽ कुधाःक् के़जाॽबा के़जोःक्‍लो,

हे़क्‍क्‍याङ् खे़ने़ॽ के़लागि खे़ल्‍ले़ नुॽमादामा तारुरो॥

३ थधप् म़ेल्‍लॽमनाबा मिःम्‍जि नु नसाःन्‍साबा पोङ्‌मे़ल्‍ले़ आभे़ल्‍ले़आङ् के़ल्‍ले़त्‍ने़न्‍लरो,

खे़ङ्‌हाॽ खे़ने़ॽ के़निःङ्‌मो खेःक्‍खे़ फत्‍छे़ॽओ,

हे़क्‍क्‍याङ् खे़ने़ॽ के़सिक्‍लुङ्‌मो साप्‍ते़ फत्‍छे़ॽओ॥

४ खे़ब्‍याङ् ख़ेऩेॽ निङ्‌वाॽफुमाङ्‌ङिन् नु मे़न्‍छाम् याप्‍मि निमो

लुङ्‌गुम् नु नुबा मिङ् क़ेघोसुरो॥

५ खे़ने़ॽ के़रे़क् के़सिक्‍लुङ्‌मे़ल्‍ले़ यहवे दाङ्‌बे़न् नासाॽरे़ॽओ,

हे़क्‍क्‍याङ् आप्‍फेक् के़घासिङ्‌निःप्‍मो के़निङ्‌वाॽ मे़युक्‍खे़न्‍ने़ॽओ

६ खे़ने़ॽ के़नाःत्‍तुबा के़रे़क् के़लाम्‍मो यहवे दाङ्‌बे़न् इःत्‍ते़ॽओ,

हे़क्‍क्‍याङ् खुने़ॽ के़लाम्‍हाॽ कुदोःप्‍मा चोगु के़बिरो॥

७ खे़ने़ॽ आप्‍फेक् के़निमो सिक्‍कुम्‍साबा मे़बोःक्‍खे़न्‍ने़ॽओ,

यहवे दाङ्‌बे़न्‍नु किसे़ॽआङ् फे़न्‌याःम्‍बक्‍किन् ले़रे़ॽओ॥

८ कल्‍ले़ खे़ने़ॽ के़धक्‍किन् चाङ्‌जाङ्‌बा चोगुरो,

हे़क्‍क्‍याङ् खे़ने़ॽ के़लुङ्‌सिहाॽ के़धुम्‍बा चोगुरो॥

९ खे़ने़ॽ के़याङ्‌सा कुन्‍धे नु के़रे़क्‍नुःल्‍ले़ तगि के़दुम्‍बा

पोगुगे़न् के़जाःल्‍ले़ यहवे दाङ्‌बान् मिङ्‌सोइङ्‌धाःङ् पिरे़ॽओ,

१० खे़ब्‍याङ् खे़ने़ॽ के़जा याङ्‌मा थाःङ्‌हाॽ वे़त्‍ल थारिक् तिम्‍लो

हे़क्‍क्‍याङ् के़घप्‍प्‍याहाॽ कुबोक् चे़ल्‍ले़क्‍सेॽ थिःल्‍ले़ तिम्‍माङ् वे़त्‍लो॥

११ आस्‍साए, यहवे दाङ्‌बे़ल्‍ले़ कुहे़न्‍थिम्‍मिन् कुनामे़न्‍छाॽ मे़मे़त्‍ते़न्‍ने़ॽओ,

हे़क्‍क्‍याङ् खुने़ॽ के़भे़ःक्‍किल्‍ले़ ताप्‍फे़ःम्‍बा मे़लेःत्‍ते़न्‍ने़ॽओ॥

१२ थेआङ्‌भे़ल्‍ले़ यहवे दाङ्‌बे़ल्‍ले़ हात् लुङ्‌माॽ तुक्‍तुॽ

खुने़ॽ खे़न्‍ने हे़न्‍थिम् याक्‍तुरो॥

हे़क्‍केलॽरिक्‍के पानुदिङ् पाःल्‍ले़ लुङ्‌माॽ तुक्‍तुबा

आबाङे कुस्‍सान् हे़न्‍थिम् पिरुरो॥

१३ सिक्‍कुम्‍दिङ् निङ्‌वाॽ के़घोबा मनान् नु

खासिङ्‌निःप्‍मा के़घोबान् मुॽइसाबारो,

१४ थेआङ्‌भे़ल्‍ले़ सिक्‍कुम्‍दिङ् निङ्‌वान्

युप्‍पानुःल्‍ले़आङ् यरिक् इन्‍धा आबिबिबा चोक्‍लो,

हे़क्‍क्‍याङ् साम्‍म्‍याङ्‌नुःल्‍ले़आङ् यरिक् कुभाॽ आबिरो॥

१५ सिक्‍कुम्‍दिङ् निङ्‌वान् मुधिङ् लुङ्‌हाॽनुःल्‍ले़आङ् इमे़ल्‍लुङ्‌बा चोक्‍लो,

हे़क्‍क्‍याङ् खे़ने़ॽ निङ्‌वाॽ के़जोगुबा आत्‍तिन् पाःन्‍निन्‍नाङ्

खे़न्‍नु तङ्‌मा सुक्‍मे़दे़त्‍ने़न्‍लो॥

१६ सिक्‍कुम्‍दिङ् निङ्‌वाःल्‍ले़ कुजुक्‌वा हुक्‍को थाःक् चाॽमान् नु

कुभे़ङ्‌वा हुक्‍को याङ्‌साकुन्‍धे नु मिङ्‌सो इङ्‌धाङ् पोङ्‌लो॥

१७ खे़ल्‍ले़ कुमाराम्‍हाॽ निङ्‌वाॽ के़दाबा पोङ्‌लो,

हे़क्‍क्‍याङ् खे़ल्‍ले़ कुलाम्‍हाॽ चिजि ये़म्‌ये़म्‍बा पोङ्‌लो॥

१८ सिक्‍कुम् निङ्‌वाॽ के़दिम्‍बा के़नाःप्‍पाहाॽरे़ लागि

खे़ङ्‌ग लत्‍छा हिङ्‌मन् के़बिबा सिङ्‌बुङ्‌लो,

खे़न् के़इःप्‍पा के़नाःप्‍पाहाॽरे़ मुॽइसाम् मे़घोसुरो॥

१९ सिक्‍कुम्‍दिङ् निङ्‌वाॽलाम्‍बाए यहवे दाङ्‌बे़ल्‍ले़

इक्‍सादिङ् खाम्‍बेःक्‍माल्‍ले़ कुयुक्‍नाहाॽ युक्‍खुरो,

खासिङ्‌निःप्‍पा मुक्‍साम्‍मिल्‍ले़ए तरःक्‍के़न्

ताङ्‌साङ्‌बान् कुबप्‍मादे़न्‍नो फत्‍छुरो॥

२० खुने़ॽ कुने़हि कुनिङ्‌वाःल्‍ले़ए कुदिम्‍बे

केःम्‍बा वरःङ्‌हाॽ फक्‍ते़ लःन्‍दे़रो,

हे़क्‍क्‍याङ् खाॽमिःत्‍ते़ल्‍ले़ मु ले़प्‍माङ् सेःक्‌वान् थासुरो॥

२१ आस्‍साए, खे़ने़ॽ से़क्‍खाबा सिक्‍कुम्‍निङ्‌वान् नु

खासिङ्‌निःप्‍मा निङ्‌वाॽइन् से़ःप्‍ते़ कत्‍ते़ॽओ,

खे़न् खे़ने़ॽ के़मिक्‍साओलाम् पिम्‍मा पेःक्‍मा मे़बाङ्‌घे़न्‍ने़ॽओ॥

२२ खे़न् खे़ने़ॽ के़लागि हिङ्‌मन् के़बिबा नु

खे़ने़ॽ के़सित्‍लाओ के़घे़म्‍सिङ्‌मा सामापुमा हे़क्‍तङ्‌बा पोङ्‌लो॥

२३ खे़ब्‍याङ् खे़ने़ॽ के़लाम्‍मो के़नुॽ के़दाआङ् लाङ्‌गे़घेःक्‍लो,

हे़क्‍क्‍याङ् खे़ने़ॽ के़लाङ्‌हाॽ मे़दोःक्‍ने़न्‍लो॥

२४ खे़ने़ॽ के़जोःन्‍निल्‍ले़ खे़ने़ॽ के़ङ्‌गिने़न् के़न्‌यङ्‌ने़न्‍लो,

खे़ने़ॽ के़ने़सिङ्‌ङिल्‍ले़ कुजानुॽर के़मिक्‌युरो॥

२५ ताक्‍के़भे़ॽबाहाॽरे़ खुन्‍छिॽ सम्‍धाङ् थिक्‍ले़ङ्‌ले़

के़इबा के़दाबा तुक्‍खे लाक्‍खे इग्र मे़क्‍मा सिमे़न्‍नु खे़ने़ॽ मे़गिसे़न्‍ने़ॽओ॥

२६ थेआङ्‌भे़ल्‍ले़ यहवे दाङ्‌बे़न्‍ने खे़ने़ॽ के़आःन्‍छिङ्‌मा पोङ्‌लो,

हे़क्‍क्‍याङ् खुने़ॽ के़लाङ्‌हाॽ इजोओ थामालाम् के़से़ःप्‍लो॥

२७ आत्‍तिन् आत्‍तिन्‍हाॽ फाॽमासि के़बोङ्‌बा वाॽ,

खे़ने़ॽ के़हुक्‍को वाॽर थारिक् खे़न् मे़साक्‍ते़न्‍ने़ॽओ,

२८ खे़ने़ॽ आल्‍लो के़गत्‍तुबा पाःन्‍निन् पिमारे़ लागि

के़हिम्‍बेसाङ्‌बे़न् “आक्‍खो, ताःन्‍दिःक् त्‍ये़ॽ,” मे़मे़त्‍ते़न्‍ने़ॽओ॥

२९ खे़ने़ॽ के़हिम्‍बेसाङ्‌बे़ल्‍ले़ कुदक्‍ले़ङ्‌वाओ चे़म्‍भन् मे़न्‍जोःक्‍के़ॽओ,

खे़ल्‍ले़ खे़ने़ॽ के़बेसाङ् नसान् के़जोःक्‍काङ् युङ्‌लो॥

३० हने़ थेनाधे खे़ने़ॽ आत्‍तिन् मनाःन्‍नाङ् पाःन्‍मे़धिक्‍ते़न्‍ने़ॽओ,

खे़ल्‍ले़ खे़ने़ॽ के़धेआङ् ताप्‍फे़ःम्‍बा चोगुबा होप्‍लो॥

३१ मना के़हिप्‍पा के़धक्‍पा याप्‍मिन् नामे़हे़त्‍ते़न्‍ने़ॽओ,

हे़क्‍क्‍याङ् खे़ल्‍ले़ आत्‍तिन् कुलाम्‍मिन्‍नाङ् मे़सेगे़न्‍ने़ॽओ॥

३२ थेआङ्‌भे़ल्‍ले़ यहवे दाङ्‌बे़ल्‍ले़ इङ्ग़ेल़ेक्‍पा मनान् कुसिक्‍ले़ःङ्‌लो,

कर कुदोःप्‍मा मनाहाॽ कुनसाःन्‍सामो कत्‍तुसिरो॥

३३ फे़न्‌याःम्‍बक् के़जोःक्‍पाहाॽरे़ खुन्‍छिॽ हिम्‍मो

यहवे दाङ्‌बे़ल्‍ले़ कुसाक्‍मुरा कुमाङ्‌देन् थारो

कर साम्‌योबाहाॽरे़ खुनिॽ हिम्‍मो

खुने़ॽ हाङ्‌वागे़न् मुॽइसाम् थासु पिरुसिरो॥

३४ कुनामे़न्‍छाॽ के़मे़प्‍पा मनाहाॽ खुने़ॽ कुनामे़न्‍छाॽ मे़त्‍तुसिरो,

कर चुङ्‌जिगे़न् नःम्‍नःम्‍बाहाॽ लुङ्‌माॽ तुक्‍तुसिरो॥

३५ सिक्‍कुम्‍निबा मनाहाॽरे़ मिङ्‌सोइङ्‌धाःङ् मे़घोसुरो,

कर याक्‍तुप्‍पा अदङ्‌हाॽ खुने़ॽ सिरिङ्‌ममो थासुसिरो॥

सिक्‍कुम् निङ्‌वाॽलाम् खोगे़दे़प्‍पा इन्‍धा

४

आस्‍सासे, आबाङे पाःल्‍ले़ कुघाहुःन्‍निन् खे़प्‍से़म्‍मे़ॽओ

खे़प्‍मो खिनिॽ निङ्‌वाॽ पिरे़म्‍मे़ॽओ,

खे़ब्‍याङ् खासिङ्‌निःप्‍मान् खिनिॽ के़घोसुम्‍लो॥

२ थेआङ्‌भे़ल्‍ले़ खिनिॽ पनुनुबा निसाम् हुॽनिङ्‌लो,

खे़ल्‍ले़ चोगुल्‍ले़ आङ्‌गाॽ आनिसाम्‍मिन् मे़ले़रे़म्‍मिन्‍ने़ॽओ॥

३ आङ्‌गाॽ आम्‍बारे़ कुहिम्‍मो चुक्‍सा वयाङ्‌ङिल्‍ले़,

खा सेःप्‍फा के़वाॽबा नु आम्‍मारे़ लत्‍थिक्‍पा कुस्‍सा वयाङ्‌ङिल्‍ले़,

४ आङ्‌गाॽ आम्‍बारे़ निसाम् हुॽराङ्‌ङाङ् मे़त्‍ताङ्‌लो,

“आङ्‌गाॽ आबाःन्‍निन् क़ेरे़क् क़ेनिङ्‌वाॽऱे इःत्‍ते़ कत्‍ते़ॽओ

आङ्‌गाॽ आइङ्‌जाङ्‌हाॽ नाःत्‍ते़ तिम्‍दे़ॽओ

खे़ब्‍याङ् खे़ने़ॽ के़हिङ्‌लो॥

५ सिक्‍कुम् निङ्‌वाॽ खोसे़ॽ हे़क्‍क्‍याङ् खासिङ्‌निःप्‍मान् खोसे़ॽओ,

आङ्‌गाॽ मे़त्‍ने़बा आबाःन्‍निन् निङ्‌वाॽ मे़भेःत्‍छे़न्‍ने़ॽओ

हे़क्‍क्‍याङ् खे़ङ्‌हाॽलाम्‍बा माःङ्‌घा मे़बोःक्‍खे़न्‍ने़ॽओ॥

६ सिक्‍कुम्‍दिङ् निङ्‌वान् मे़ले़रे़न्‍ने़ॽओ,

हे़क्‍क्‍याङ् खे़ल्‍ले़ खे़ने़ॽ ताङ्‌गे़से़ःप्‍लो,

खे़न् खे़ने़ॽ मिःम् मे़त्‍ते़ॽओ,

खे़ल्‍ले़ खे़ने़ॽ नुरिक्‍काङ् के़गत्‍लो॥

७ सिक्‍कुम्‍निङ्‌वान् के़रे़क्‍नुःल्‍ले़ यम्‍बा पाःन्‍लो,

खे़ल्‍ले़ चोगुल्‍ले़ सिक्‍कुम् निङ्‌वाॽ खोसे़ॽओ॥

खे़ने़ॽ के़गत्‍तुबा के़रे़क् पाःन्‍हाॽ मामा पोङ्‌साङ्,

खासिङ्‌निःप्‍मा निङ्‌वान् खे़ने़ॽ खोसे़ॽओ॥

८ खे़ने़ॽ खे़न् मिङ्‌सो इङ्‌धाङ् पिरे़ॽओ,

हे़क्‍क्‍याङ् खे़ल्‍ले़ खे़ने़ॽ थाःङ् के़भोःङ्‌लो॥

खे़ने़ॽ खे़न् हे़प्‍ते़ॽआङ् कत्‍ते़ॽओ

हे़क्‍क्‍याङ् खे़ल्‍ले़ खे़ने़ॽ मिङ्‌सो इङ्‌धाङ् के़बिरो॥

९ खे़ल्‍ले़ खे़ने़ॽ लुङ्‌गुम्‍ल़े कुधिम्‍बा कान्‍धिःन् के़वाःत्‍लो

हे़क्‍क्‍याङ् मिमिदिङ्‌गे़न् तिचःन् के़धे़गेःक्‍पो के़घुःक्‍लो॥”

१० आस्‍साए, आङ्‌गाॽ आबाःन्‍निन् खे़प्‍से़ॽओ,

आङ्‌गाॽ मे़त्‍ने़बा पाःन्‍नो निङ्‌वाॽ पिरे़ॽओ,

खे़ब्‍याङ् खे़ने़ॽ कुधाःक् के़जाॽबा के़बोङ्‌लो॥

११ आङ्‌गाॽ सिक्‍कुम्‍दिङ् निङ्‌वाॽबा लाम्‍मिन् नाःप्‍मा हुॽने़रो,

हे़क्‍क्‍याङ् कुदोःप्‍मा लाम्‍मो लाङ्‌घेःङ्‌ने़रो॥

१२ खे़ने़ॽ लाङ्‌गे़घेःक्‍किल्‍ले़ के़लाङ् ताप्‍पेॽहाॽ मे़हाप्‍तुन्‍लो,

खे़ने़ॽ के़लोःक्‍किल्‍ले़ के़न्‍जोःन्‍ने़ल्‍लो॥

१३ खे़ने़ॽ खाहुन्‍निन् ते़म्‍से़ कत्‍ते़ॽओ,

खे़न् पिम्‍मा पेःक्‍मा मे़बाङ्‌घे़न्‍ने़ॽओ,

खे़ने़ॽ खे़न् नुरिक् इःत्‍ते़ नाःत्‍ते़ॽओ,

थेआङ्‌भे़ल्‍ले़ खे़न् खे़ने़ॽ के़हिङ्‌मन्‍लो॥

१४ ताक्‍के़भे़ॽबा मनाःल्‍ले़ कुलाम्‍मो लाङ्‌मे़धासे़न्‍ने़ॽओ,

इग्र कुॽइगे़भे़म्‍बा मनाःल्‍ले़ कुये़प्‍ले़क्‍को लाङ्‌मे़घेगे़न्‍ने़ॽओ॥

१५ खे़ने़ॽ खे़न् ले़रे़देसे़ॽ, खे़ल्‍ले़ कुसम्‍धाङ् लाङ्‌मे़धासे़न्‍ने़ॽओ,

खे़न्‍लाम्‍बा चत्‍छिङ्‌ङे़ॽआङ् आबाङे के़लाम्‍मो लाङ्‌घेगे़ॽओ॥

१६ थेआङ्‌भे़ल्‍ले़ ताक्‍के़भे़ॽबाहाॽरे़ ताप्‍फे़ःम्‍बा याःम्‍बक्

मे़न्‍जोःक्‍के थे़म्‍बा खुन्‍छिॽ इम्‍मा मे़न्‍छुक्‍ने़न्‍लो॥

कुभा मनाहाॽ तुक्‍खेओ मे़न्‍धासिङ्‌ङे थारिक्

खे़ङ्‌हाॽरे़ खुन्‍छिॽ मिक्‍के मे़युने़न्‍लो॥

१७ ताप्‍फे़ःम्‍बा याःम्‍बक्‍किन् खे़ङ्‌हाॽरे़ खुन्‍छिॽ लागि चामा कुजारो

हे़क्‍क्‍याङ् खार्मे़न्‍दक् चोःक्‍मान् खे़ङ्‌हाॽरे़ खुन्‍छिॽ थुङ्‌मा चे़ल्‍ले़क्‍से थिरो॥

१८ साम्‌योबाल्‍ले़ कुये़प्‍ले़क्‍किन् तानाम् के़गे़प्‍पा नाम् हे़क्‍तङ्‌बारो,

खे़न् ले़न्‍जो मे़म्‍बोङ्‌ङे थारिक् आल्‍लसाङ् साॽरिक् ओःत्‍ल पेःक्‍लो॥

१९ कर ताक्‍के़भे़ॽबाल्‍ले़ कुये़प्‍ले़क्‍किन् खागे़माक्‍पा कुइसिःक्‍लो,

थेःल्‍ले़ खे़ङ्‌हाॽ सोःन्‍दुसिर पत् खुन्‍छिॽ खे़न् मे़न्‍निसुन्‍लो॥

२० आस्‍साए, आङ्‌गाॽ आबाःन्‍नो निङ्‌वाॽ पिरे़ॽओ,

आङ्‌गाॽ आबाःन्‍हाॽ नुरिक्‍काङ् खे़प्‍से़ॽओ॥

२१ के़मिक्‍साओलाम् खे़ङ्‌हाॽ पिम्‍मा पेःक्‍मा मे़बाङ्‌घे़न्‍ने़ॽओ,

खे़ङ्‌हाॽ खे़ने़ॽ के़सिक्‍लुङ्‌मो कत्‍ते़ युक्‍खे़ॽओ॥

२२ थेआङ्‌भे़ल्‍ले़ आबान् के़घे़म्‍बे़ल्‍ले़ कुलागि खे़न् हिङ्‌मारो,

हे़क्‍क्‍याङ् खे़ल्‍ले़ के़रे़क् कुधक्‍किल्‍ले़ लागि कुयाम् सेसे लॽमारो॥

२३ काक् पाःन्‍हाॽनुःल्‍ले़ यरिक्, के़सिक्‍लुङ्म़ेन् से़ःप्‍ते़ कत्‍ते़ॽओ,

थेआङ्‌भे़ल्‍ले़ खे़न् के़रे़क् हिङ्‌मन्‍ले़ कुबुन्‍लो॥

२४ ताप्‍फे़ःम्‍बा पाःन्‍सुत्‍लान् के़म्‍ब्राओलाम् माःङ्‌घा वाॽररो,

फे़क्‍के़लाॽबा ताॽजे़ङ्‌हाॽ के़म्‍ब्रासेॽओलाम् लाःत्‍लाःत् वाॽररो॥

२५ खे़ने़ॽ के़मिक्‍के़ल्‍ले़ के़दगि कुदोःप्‍मा ओमे़त्‍तुररो,

के़दगाङ् ले़प्‍माङ् कुदोःप्‍मा अदक्‍तक् ओमे़त्‍तुररो॥

२६ लाङ्‌गाङ् चप्‍मारे़ लागि नुबा ये़प्‍ले़क्‍पा लाम्‍मिन् यारिप् चोगे़ॽओ,

हे़क्‍क्‍याङ् निःन्‍धो के़बोङ्‌बा माराम्‍हाॽरक् सेगे़ॽओ॥

२७ चुप्‍साङ् फे़न्‍छाङ् ले़प्‍माङ् मे़हिसिङ्‌ङिन्‍ने़ॽओ,

के़रे़क् ताप्‍फे़ःम्‍बा पाःन्‍लाम् के़लाङ्‌हाॽ लाःत्‍लाःत् कत्‍ते़ॽओ॥

याम्‍बोःप्‍मा याःम्‍बक् चोःक्‍मा मे़ःन्

५

आस्‍साए, आसिक्‍कुम्‍निङ्‌वाॽओ निङ्‌वाॽ पिरे़ॽओ

हे़क्‍क्‍याङ् आघासिङ्‌निःप्‍मा पाःन्‍हाॽ नुरिक् खे़प्‍से़ॽओ॥

२ अक्‍खेलॽरिक् खासिङ् के़निःप्‍पा के़बोङ्‌लो,

हे़क्‍क्‍याङ् के़म्‍ब्राःल्‍ले़ ने़हिनिङ्‌वान् के़से़ःप्‍तुरो॥

३ थेआङ्‌भे़ल्‍ले़ ये़म्‍बा हङ्‌जेना मे़न्‍छुमाःल्‍ले़ कुम्‍ब्राओलाम्

सक्‌वाघु कुइसिःक् कुजागे़नुॽबा पान् लःन्‍लो,

हे़क्‍क्‍याङ् कुबान् सुत्‍लान् निःङ्‌गेॽनुःल्‍ले़ के़ले़ःम्‍बा चोक्‍लो॥

४ कर कुनुप्‍मोग खे़न् सुङ्‌घिःङ् हे़क्‍के पघिःक्‍खिःक्‍लो

हे़क्‍क्‍याङ् नाहाङ् कत्‍नाहाङ् ले़प्‍माङ् कुहे़क् के़बप्‍पा

ताभे कुइसिःक् हागे़सुक्‍मा पोङ्‌लो॥

५ खे़ल्‍ले़ कुलाङ्‌हाॽ सिमालाम् ले़प्‍माङ् सङ्‌माङ् पेःक्‍लो,

खे़ल्‍ले़ कुलाङ् ताप्‍पेॽहाॽ कुदोःप्‍मा

खे़मा यङ्‌सङ्‌पिसाङ् थासिङ्‌ङाङ् पत्‍लो॥

६ खे़ल्‍ले़ हिङ्‌मा लाम् ले़प्‍माङ् निङ्‌वाॽए मे़बिरुन्‍लो,

खे़ल्‍ले़ कुये़प्‍ले़क्‍किन् ताप्‍फे़ःम्‍बा चोक्‍लो,

हे़क्‍केसाङ् कन् पाःन्‍निन् खुने़ॽ निङ्‌वाॽ मे़घोसुन्‍लो॥

७ आल्‍ल आस्‍सासे! आबाःन्‍निन् खे़प्‍से़म्‍मे़ॽओ

हे़क्‍क्‍याङ् आङ्‌गाॽ मे़त्‍निङ्‌बा पाःन्‍हाॽलाम्

खिनिॽ मे़घे़त्‍तासिम्‍मिन्‍ने़ मे़बेगे़म्‍मिन्‍ने़ॽओ॥

८ हे़क्‍तङ्‌मा मे़न्‍छुमान्‍नु लाःत्‍लाःत् वये़म्‍मे़ॽओ,

खे़ल्‍ले़ कुहिम् लाम्‍धेत् पेसाङ् मे़बेगे़म्‍मिन्‍ने़ॽओ॥

९ मेःन्‍ने़भग्र खिनिॽ मिङ्‌सोइङ्‌धाःङ्‌ङिन् वेॽइन् के़बिरुम्‍लो,

हे़क्‍क्‍याङ् खिनिॽ वे़म्‍मे़न् कुॽइगे़भे़म्‍बे़ल्‍ले़ कुहुक्‍को थारो,

१० वे़ॽ लाजेॽबाहाॽरे़ खिनिॽ याङ्‌साकुन्‍धेन् मे़ज मे़धुङुरो,

हे़क्‍क्‍याङ् खिनिॽ होःम्‍ब्रिक्‌वा के़से़सुम्‍माङ् के़धगुम्‍बे़ल्‍ले़

वेॽहाॽरे़ खुन्‍छिॽ हिम्‍मिन् सधे़क् तिम्‍लो॥

११ हिङ्‌मे़ल्‍ले़ पिप्‍मिरि कुसोःन्‍दिओ खिनिॽ मेरिङ् के़धक्‍तिरो,

खे़न् ये़म्‍मो खिनिॽ ने़क्‍सान् नु होरिक्‍पान् यःत्‍चुत्‍ताङ् पत्‍लो॥

१२ खे़ब्‍याङ् खे़निॽ अक्‍खे के़बाःत्‍तुम्‍लो,

“आयाक्‍को आङ्‌गाॽ हे़त्‍थिम्‍मिन् चिःत्‍तुङ्‌लो,

हे़क्‍क्‍याङ् तोःम्‍मा नु फे़ःक्‍मे़न् आनिङ्‌वाॽओनुए नाॽरुङ्‌लो॥

१३ आसिक्‍साम्‍बाहाॽरे़ खुन्‍छिॽ पाःन्‍निन् खे़म्‍मा मे़न्‍दे़म्‍बारो,

हे़क्‍क्‍याङ् आहुॽबाङ्‌हाॽरे़ खुन्‍छिॽ पाःन्‍नो

आङ्‌गाॽ निङ्‌वाॽए मे़म्‍बिबान्‍लो॥

१४ हे़क्‍क्‍याङ् आङ्‌गाॽ के़रे़क् सङ्‌जुम्‍भोबा मनाहाॽरे़ खुन्‍छिॽ तगि

साॽरिक् यम्‍बा के़साक्‍पो के़राङ्‌ङाङ् वाॽआरो॥”

१५ आप्‍फेक् के़वगे़ङ्‌ङोबा च्‍वाःत्‍तिन् नु

आप्‍फेक् के़वाबाक्‍कोबा च्‍वाःत्‍तिन् थुङे़ॽओ॥

१६ के़वाबाक्‍कोबा च्‍वाःत्‍तिन् माराम् ले़प्‍माङ् नु

के़वहःङ्‌ङोबा च्‍वाःत्‍तिन् पाङ्‌जुम् ले़प्‍माङ् कुङ्‌मा के़बाङ्‌घुबि?

१७ खे़न् खे़ने़ॽ के़लागिरक् पोङ्‌लरो,

वेॽहाॽ लक्‍के़घोबा पोङ्‌मा मे़ङ्‌घोने़न्‍लरो॥

१८ खे़ने़ॽ के़वबुन्‍दाक्‌वान् हाङ्‌वागे़न् मुॽइसाम्‍ले़ पोङ्‌लरो,

हे़क्‍क्‍याङ् थाङ्‌बे़न् के़वे़म्‍मो के़वाॽमा कुमेःत्‍ते़न्‍नु सःत्‍ते़ॽओ॥

१९ सिराॽ पधाङ् के़धाङ्‌मा कुम्‍मामा पे़ःङ्‌वान् कुइसिःक्,

खे़ल्‍ले़ कुनुबक्‍को खे़ने़ॽ के़सिक्‍चिम्‍से़ॽओ,

आभे़ल्‍ले़साङ् हाबा खे़ल्‍ले़ कुलुङ्‌माॽ हिःम्‍मो

खे़ने़ॽ नानुॽरे़ॽआङ् वये़ॽओ॥

२० आबुगे़न् आस्‍साए, थेआङ् ये़म्‍बा हङ्‌जे़नाःल्‍ले़

कुलुङ्‌माॽ हिःम्‍मो खे़ने़ॽ के़धाबाबे?

खे़ने़ॽ थेआङ् एयाङ्‌बे़ल्‍ले़ कुमेःत्‍ते़न् के़हे़प्‍तुबाबे?

२१ थेआङ्‌भे़ल्‍ले़ मे़न्‍छाम् याप्‍मि ये़प्‍ले़क्‍किङ्‌ग

आभे़ल्‍ले़साङ् यहवे दाङ्‌बे़ल्‍ले़ कुनिमो हाबा वाॽरो,

खम्‍भ्‍याङ् खे़ल्‍ले़ के़रे़क् कुलाम्‍हाॽ खुने़ॽ साॽरुरो॥

२२ ताक्‍के़भे़ॽबा मनाःल्‍ले़ कुजे़न्‍नो खे़न् थासुरो,

हे़क्‍क्‍याङ् आप्‍फेक् कुलायोल्‍ले़ इघे़ःङ्‌ङिल्‍ले़ खे़न् खेःक्‍खुरो॥

२३ हे़न्‍थिम् होःप्‍मारे़ चोगुल्‍ले़ खे़न् यगुजङ्‌सि पेःक्‍लो,

आबाङे साॽरिक् कुअदङ् चोःक्‍मारे़ खे़न् ताप्‍पे़ॽ पेःक्‍लो॥

चोःक्‍मा मे़न्‍नुॽमनाबा वेॽ पाःन्‍हाॽ

६

आस्‍साए, खे़ने़ॽ के़हिम्‍बेसाङ्‌बे़ल्‍ले़ कुसिङ्‌नात्‍तो

तोःन्‍दि के़युङ्‌सिङ्‌ङाङ् के़वाॽने़भग्र

इग्र कुभानु माङ्‌गे़हे़क्‍सिङ्‌ङाङ् के़वाॽने़भग्र,

२ खे़ने़ॽ आप्‍फेक् माङ्‌गे़हे़क्‍सिङ्‌बा पाःन्‍नो के़धाने़भग्र,

हे़क्‍क्‍याङ् के़म्‍ब्राओबा पाःन्‍निल्‍ले़ इजोओ के़धाने़भग्र,

३ हे़क्‍केने़भग्र, आस्‍साए, खे़ने़ॽ से़ःप्‍सिङ्‌मारे़ लागि

आङ्‌गाॽ पाःत्‍तुङ्‌बा हे़क्‍के़ए चोगे़ॽओ,

थेआङ्‌भे़ल्‍ले़ खे़ने़ॽ आप्‍फेक् के़हिम्‍बेसाङ्‌बे़ल्‍ले़

कुहुक्‍को खे़ने़ॽ के़ध्‍ये़आङ् के़वाॽरो–

खे़ने़ॽ नःम्‍नःम्‍बा चोःक्‍सिङ्‌ङे़ॽआङ् खिमो पेगे़ॽओ,

हे़क्‍क्‍याङ् के़हिम्‍बेसाङ्‌बे़न् इगेःक्‍काङ् पेलि फाक्‍ते़ॽओ!

४ के़मिक्‍के़न् इम्‍मा मे़बाङ्‌घे़न्‍ने़ॽओ,

हे़क्‍क्‍याङ् सप्‍फाधिक्‍काङ् इम्‍लॽर मे़याःन्‍दे़न्‍ने़ॽओ॥

५ सावागे़म्‍बे़ल्‍ले़ कुहुक्‍कोलाम् पे़ःङ्‌वान् खे़त्‍छिङ्‌बा कुइसिःक,

पु के़से़प्‍पे़ल्‍ले़ कुइओलाम् पुःन् ले़प्‍पेःक्‍पा हे़क्‍के

खे़ने़ॽ आप्‍फेक् फिःन्‍छिङ्‌ङे़ॽओ॥

६ ले़म्‍स्‍वाबे, सिक्‍चोबाल्‍लो पेगे़ॽआङ्

खे़ल्‍ले़ कुये़प्‍ले़क् कुयाःम्‍बक्‍किन् ओमे़त्‍तेॽओ

खे़म्‍ब्‍याङ् खे़ने़ॽ सिक्‍कुम्‍साबा पोःक्‍खे़ॽओ॥

७ खे़न् सिक्‍चेःम्‍बे़ल्‍ले़ कुलाम्‍लोबा होप्‍लो,

कुसुहाङ्‌युक्‍पा इग्र कुयुक्‍साबा होप्‍लो,

८ हे़क्‍केसाङ् हाङ्‌वामा ये़म्‍मो खे़ल्‍ले़

कुजा युङ्‌मा थाःङ् यारिप् चोगुरो,

हे़क्‍क्‍याङ् कुजा सुम्‍मा ये़म्‍मो कुजा याङ्‌घोत्‍तुरो॥

९ ले़म्‍स्‍वाबे, खे़ने़ॽ आप्‍फाल्‍ले़ थारिक् के़इम्‍माङ् के़ने़बे?

खे़ने़ॽ आप्‍फाल्‍ले़ के़मिक्‌युमोलाम् के़सोबे?

१० सप्‍फाधिक् इम्‍मा नु सप्‍फाधिक् इम्‍धक्‌वा तेमारे़,

हुक्‍किन् इभुप्‍माआङ् सप्‍माधिक् नाःम्‍सिङ्‌मारे़

११ याङ्‌साॽमा सिमे़न् खे़ने़ॽओ फाःन्‍दा कुइसिःक् नु

कुहोःप्‍मा कुसाक्‍मे़न् ताभे के़हेबा मना कुइसिःक् तारो॥

१२ खार्मे़न्‍दक् के़जोःक्‍पा नु ताक्‍के़भे़ॽबा मनाःङ्‌ग आम्‍भा कन्‍लो

खे़ल्‍ले़ फे़त्‍लाॽमा पाःन्‍हाॽ पाःत्‍तुआङ् वाॽगन्‍लो,

१३ खे़ल्‍ले़ कुमिक्‍किन् चिघिम् चिघिम् मे़त्‍तुरो,

हे़क्‍क्‍याङ् कुलाङ् नु कुहुक्‍चोःल्‍ले़ मिक्‍सेन् चोगुरो॥

१४ खुने़ॽ इङ्‌ले़क्‍के कुनिङ्‌वाॽओ ताप्‍फे़ःम्‍बा पान् इःत्‍तुरो,

खे़ब्‍याङ् आभे़ल्‍ले़साङ् ये़मे़न्‍दङ् पान् फोःक्‍खुरो॥

१५ खे़ल्‍ले़ चोगुल्‍ले़ खुने़ॽ कुसम्‍धाङ् चघप् ये़त्‍तुक्‍खे तारो,

हिङ्‌मा लाम् मे़ःन्‍ने खे़न् थिक्‍ले़ङ्‌ले़ खाप्‍पुथ्‍यःङ् पोङ्‌लो॥

१६ तुक्‍सि पाःन्‍हाॽ वाॽ, यहवे दाङ्‌बे़ल्‍ले़ कुसिक्‍ले़ःङ्‌लो

नुसिगेक्‍पा पाःन्‍निङ्‌ग खुने़ॽ कुनिमो सिक्‍के़ले़ःङ्‌बा चोक्‍लो–

१७ आङ्‌दिङ् के़लॽबा मिक्‍हाॽ,

इङ्‌ले़क् के़बाःप्‍पा ले़सोःत्‍हाॽ,

कुदोःप्‍मा मनाःल्‍ले़ कुमाक्‍खिॽ के़से़बा हुक्‍हाॽ,

१८ ताप्‍फे़ःम्‍बा चोःक्‍मा के़इःप्‍पा निङ्‌वान्,

फे़न्‌याःम्‍बक् चोःक्‍मारे़ लागि के़धासिङ्‌बा लाङ्‌गाङ्,

१९ मे़न्‌वाॽमना पान् के़सःम्‍बा इङ्‌ले़क्‍पा साःक्‍खि नु

फुॽनुसाॽ लुम्‍मो खे़माॽ के़भोःङ्‌बा मनान्॥

चाराम्‍मा याःम्‍बक् चोःक्‍मा मे़नुॽने़न्

२० आस्‍साए, के़म्‍बारे़ कुइङ्‌जाङ्‌हाॽ खे़प्‍से़ॽओ,

हे़क्‍क्‍याङ् के़म्‍मारे़ कुघाहुःन्‍निन् मे़नाॽरे़न्‍ने़ॽओ॥

२१ खे़ङ्‌हाॽ के़सिक्‍लुङ्‌मो आभे़ल्‍ले़साङ् कत्‍ते़ॽओ,

खे़न् पाःन्‍हाॽ के़सित्‍लाओ खेःक्‍खे़ कत्‍ते़ॽओ॥

२२ खे़ने़ॽ लाङ्‌गे़घेःक्‍किल्‍ले़ खे़ल्‍ले़ लाम्‍गे़लोरो,

खे़ने़ॽ के़इम्‍मे़ल्‍ले़ खे़ल्‍ले़ ताङ्‌गे़से़ःप्‍लो,

याक्‍थुङ्‌धो के़वाॽइल्‍ले़ खे़न् खे़ने़ॽनु ताॽजे़ङ्‌लो॥

२३ थेआङ्‌भे़ल्‍ले़ खे़न् इङ्‌जाङ्‌हाॽ सेमिरो,

हे़क्‍क्‍याङ् खाहुन्‍निन् से़दिङ्‌दिङ् के़ओःप्‍पा ओःत्‍तिरो,

खम्‍भ्‍याङ् हे़न्‍थिम्‍ले़ लागि फे़ःक्‍सिङ्‌मान् हिङ्‌मा लाम्‍लो,

२४ खे़ल्‍ले़ खे़ने़ॽ ये़म्‍बा के़गोःप्‍मा मे़न्‍छुमा नु

हिम्‍बेसाङ्‌बाहाॽरे़ खुन्‍छिॽ मेःत्‍हाॽरे़न् मुर्ले़ःम्‍बा

पाःन्‍हाॽलाम् खे़ल्‍ले़ माःङ्‌घा के़गत्‍लो॥

२५ खे़न् नुमासुक्‍मा चोःक्‍पाल्‍ले़ चोगुल्‍ले़

खे़ने़ॽ के़निङ्‌वाॽओ खे़न् मिक् मे़गेःत्‍ते़न्‍ने़ॽओ,

इग्र खे़ल्‍ले़ कुमिक्‍किल्‍ले़ इङ्‌ले़क्‍को के़न्‍धाने़ल्‍लरो॥

२६ थेआङ्भ़ेल्‍ल़े मनाःल्‍ले़ कुघे़ःक् थिक् खरे़ःङ्‌ङो के़त्‍निमा मे़न्‍छुमान् ताःप्‍मा सुक्‍तुरो,

कर ये़म्‍बा हङ्‌जेना मे़न्‍छुमाःल्‍ले़ग के़हिङ्‌मन्‍ने़न् मे़क्‍खुरो॥

२७ थे कुभा मनाःल्‍ले़ खुने़ॽ कुदेःत्‍ते़न् मिमे़न्‍दिक्‍के

खुने़ॽ कुभक्‍तुङ्‌मो मिन् ने़मा सुक्‍तुबि?

२८ मिघाङ्‌ग्रोःक्‍को कुभा मनान् लाङ्‌घेःक्‍किल्‍ले़

थे खुने़ॽ कुलाङ्‌ङिन् मिमे़दिक्‍ने़म्‍बि?

२९ याप्‍मिःल्‍ले़ कुमेःत्‍ते़न्‍नु के़इम्‍बे़न् हे़क्‍तङ्‌बाए पोङ्‌लो,

खे़न् मे़न्‍छुमान् के़सुबा आत्‍तिन् ये़म्‍बित्‍छाःन्‍छाङ्

खुम्‍दिङ् मे़ङ्‌घोए खे़त्‍छिङ्‌मा मे़घोने़न्‍लो॥

३० साॽरिक् कुसिक्‍के़लाःक्‍पा खुःन्‍द्रिक्‍पा मनाःल्‍ले़

कुसिक्‍लाःक्‍मा सिम्‍मारे़ लागि खुःत्‍ने़भग्र

मनाहाॽरे़ खे़न् मे़न्‍जिःत्‍तुन्‍लो॥

३१ करसाङ् खे़न् मे़दे़म्‍सुने़भग्र खे़ल्‍ले़ नुसिले़ङ्

यारिक् यरिक् हुङ्‌माए पोङ्‌लो,

पोङ्‌मा सुक् खे़ल्‍ले़ कुहिम्‍मोबा के़रे़क्

कुयाङ्‌सा कुन्‍धेहाॽरे़आङ् हुङ्‌मा पोङ्‌लो॥

३२ कर याम्‍बोःप्‍मा याःम्‍बक् के़जोःक्‍पा मनान्

कुऩेहि क़ेहोःप्‍पा चोक्‍लो,

अक्‍तङ्‌बा याःम्‍बक् के़जोःक्‍पे़ल्‍ले़

खुने़ॽ आप्‍फेक् कुसम्‍धाङ् फे़त्‍लाॽमे़न् तारुरो॥

३३ खे़न् ते़ःम्‍भुक् तुम्‍माङ् कुजाःत्‍थि पेःक्‍लो,

हे़क्‍क्‍याङ् कुनामे़न्‍छाॽ मे़प्‍मे़न् आभे़ल्‍ले़आङ् मे़माने़ल्‍लो॥

३४ थेआङ्‌भे़ल्‍ले़ नाहे़म्‍मे़ल्‍ले़ ये़म्‍बाःल्‍ले़ कुसिक् पोःक्‍लो,

हे़क्‍क्‍याङ् कुलुङ्‌माॽ स्‍याःत् मे़ल्‍लॽए कुले़क्‌वा नुःक्‍तुरो॥

३५ खे़ल्‍ले़ कुले़क्‌वा साम्‍बान् थेआङ् मे़दाःक्‍तुन्‍लो,

आक्‍ख्‍यारिक् यल्‍लिक् सुरुत् याङ्‌ले़आङ्

खे़न् ले़म्‍मा सुःम्‍मा सुक्‍मे़दे़त्‍ने़न्‍लो॥

७

आस्‍साए, आङ्‌गाॽ आबाःन्‍हाॽओ निङ्‌वाॽ पिरे़ॽओ,

हे़क्‍क्‍याङ् आङ्‌गाॽ आइङ्‌जाङ्‌हाॽ याङ्‌घोत्‍ते़ कत्‍ते़ॽओ॥

२ आङ्‌गाॽ आइङ्‌जाङ्‌हाॽ नाःत्‍ते़ तिम्‍दे़ॽओ,

हे़क्‍क्‍याङ् खे़ने़ॽ कुहिङ्‌वे़त् के़वाॽ के़गन्‍लो,

पिने़बा खाहुन्‍हाॽ के़मिक्‍हाङ्‌मा हे़क्‍के से़ःप्‍ते़ के़त्‍ते़ॽओ॥

३ खे़ने़ॽ के़हुक्‍चोओ स्‍वागेप् हे़क्‍के खे़न् वारे़गत्‍ते़ॽओ,

खे़ने़ॽ के़सिक्‍लुङ्‌मो खे़न् साप्‍ते़ फत्‍छे़ॽओ॥

४ सिक्‍कुम्‍दिङ् निङ्‌वान् अक्‍खे मे़त्‍ते़ॽओ,

“खे़ने़ॽग आङ्‌गाॽ आन्‍जेःल्‍लिमाने़रो,”

हे़क्‍क्‍याङ् खासिङ्‌निःप्‍मान्

“आङ्‌गाॽ आन्‍देङ् आन्‍जुम्‍ने़” मे़त्‍ते़ॽओ॥

५ खे़ब्‍याङ् खे़न् पाःन्‍हाॽरे़ खे़ने़ॽ ये़म्‍बा कोःत्‍नालाम् नु

फे़क्‍के़लाॽमा मे़न्‍छुमाहाॽरे़ खुन्‍छिॽ मुर्ले़ःम्‍बा पाःन्‍हाॽलाम्

खे़ने़ॽ लाःत्‍लाःत् ताङ्‌गे़से़ःप् के़गत्‍लो॥

चागे़राम्‍मा मे़न्‍छुमान्‍नु सिङ्‌सिङ् मे़त्‍छिङ्‌मा

६ थिक्‍ले़ङ् आङ्‌गाॽ आहिम्‍मोबा पेधाःप्‍पो युङाङ्‌लो,

हे़क्‍क्‍याङ् हङ्‌हङ्‌दाङ्‌बा कुहङ्‌हाॽओलाम् ओमे़त्‍तुङ्‌लो,

७ कुदोःप्‍माहाॽरे़ खुन्‍छिॽ लुम्‍मो, थाङ्‌बेन्‍हाॽओ

लत्‍छा कुऩेहि क़ेहोःप्‍पा थिक् आङ्‌गाॽ निसुङ्‌लो॥

८ मे़न्‍छुमा के़युङ्‌बा माराम्‍मो खे़न् लाङ्‌घेगे़आङ् वये़बा नु

खे़ल्‍ले़ कुहिम्‍मो ले़प्‍माङ् तगि थासिङ्‌ल पत्‍छे़बा निसुङ्‌लो–

९ युःन्‍छिक्, ये़न्‍निन् ले़क्‍ल पेःक्‍किल्‍ले़

से़न्‍दिक् खामाक्‍ल पेःक्‍लो॥

१० खे़ब्‍याङ् लत्‍छा मे़न्‍छुमाधिक् खे़ल्‍ले़ कुदुम्‍से़ लःन्‍दे़भे़रे़रो,

खे़न् ये़म्‍बा के़गोःप्‍मा हे़क्‍के चाङ् के़जाङ्‌मा नु

चाःत्‍चाःप्‍मा निङ्‌वाॽ के़गप्‍मा चोगे़रो॥

११ चे़ल्‍ले़क्‍ले़क्‍मा नु हादिङ् के़धक्‍मा चोगे़रो,

खे़न् आभे़ल्‍ले़आङ् कुहिम्‍मो मे़न्‌युङ्‌मनामा वये़रो,

१२ कुभा ये़म्‍मो, कुभा ये़म्‍मो लक्‍खुम्‍हाॽओ,

के़रे़क् कुसुक्‍पा थक्‍मा खे़न् चिङ्‌सिङ्‌ङाङ् युङे़रो॥

१३ खे़न् मे़न्‍छुमाःल्‍ले़ खुने़ॽ ते़म्‍सुआङ् चुप् मे़त्‍तुरो,

हे़क्‍क्‍याङ् कुनाराओ मे़न्‍नुःन्‍ने अक्‍खे मे़त्‍तुरो,

१४ “आङ्‌गाॽ आमाङ्‌ह़ेक्‍किन् के़त्‍तुङ्‌लो,

आइन् आहिम्‍मो तङ्‌जुम् सिदुङ्‌जभा तोःन्‍दुङ्‌ङाङ् वाॽरो॥

१५ खे़ल्‍ले़ चोगुल्‍ले़ आङ्‌गाॽ के़दुम्‍से़ लाःक्‍कात् लःन्‍दाङ्‌बारो,

आङ्‌गाॽ खे़ने़ॽ कोःत्‍ने़, आल्‍लो तुम्‍ने़आङ् वाॽरो!

१६ आङ्‌गाॽ आइप्‍नादे़न्‍नो, मिस्र लाजेॽबा परिक् परिक्‍ले़

चाःम्‍मनाबा लोःम्‍भेःत्‍तिन् फे़सुङ्‌ङाङ् ने़रो॥

१७ आङ्‌गाॽ आने़त्‍नान् मारुक्, खाम्‍दोलि नु

नाम्‍सिङ् से़सुङ्‌ङाङ् कुनाम्‍गे़नुॽबा चोगुङ्‌ङाङ् ने़रो॥

१८ फे़रे़ॽओ, तानाम् थारिक् आन्‍छिॽ नानुॽने़सिरो,

आन्‍छिॽ लुङ्‌माॽ हिःप्‍ने़सिर ये़ये़ लॽसिरो!

१९ आङ्‌गाॽ आये़म्‍बाःन् हिम्‍मो होप्‍लो,

खुने़ॽग माःङ्‌घाबा लाम्‍दिःक्‍को पेआङ् वाॽरो॥

२० खुने़ॽ के़योबा यरिक् याङ् तेॽरुआङ् वाॽरो,

हे़क्‍क्‍याङ् लाभुन् थारिक् खुने़ॽ हिम्‍मो मे़नुःङ्‌ने़न्‍लो॥”

२१ ले़मु सुःन्‍दुआङ् खुने़ॽ खे़न् थाङ्‌बे़न्‍निन् मुदोखाम्‍दो चोगुरो,

मुर्ले़ःम्‍बा पाःन्‍हाॽ मे़त्‍तुआङ् खुने़ॽ कुबाःन्‍नो खे़न् थासुरो॥

२२ सासे़प्‍मादे़न्‍नो के़धासिङ् के़बेःक्‍पा पित् हे़क्‍के,

चे़न् पिसाङ् तगि के़बेःक्‍पा पे़ःङ्‌वा कुइसिःक्

खिमोवमो खुने़ॽ खे़न् तिम्‍दुआङ् कुएगाङ् पेरो॥

२३ खे़ब्‍याङ् तोःङ्‌ङिल्‍ले़ खे़ल्‍ले़ कुने़रे़त्‍तिन् फ्‍याक् लस्‍सुरो,

इओ ले़प्‍माङ् के़सुःक्‍पा के़बेःक्‍पा पु कुसिङ्,

ख़ेल्‍ल़े सिआ फाॽआङ् निङ्‌वाॽए मे़घोसुन्‍लो॥

२४ आल्‍ल आबुगे़न् आस्‍सासे, आङ्‌गाॽ आबाःन्‍निन् खे़प्‍से़म्‍मे़ॽओ,

आङ्‌गाॽ मे़त्‍निङ्‌बा आबाःन्‍नो निङ्‌वाॽ पिरे़म्‍मे़ॽओ॥

२५ खिनिॽ सिक्‍लुङ्‌मान् खे़ल्‍ले़ कुये़प्‍ले़क् ले़प्‍माङ् थामा मे़भाःक्‍ते़म्‍मिन्‍ने़ॽओ,

खे़ल्‍ले़ कुलाम्‍मो ले़प्‍माङ् ताप्‍मे़बे़ॽरे़म्‍मिन्‍ने़ मे़बेगिन्‍ने़ओ॥

२६ खे़ल्‍ले़ यरिक् मनाहाॽ थ्‍यःङ् मे़क्‍खुसिआङ् वाॽरो,

खे़ल्‍ले़ कुसानाःत् के़बोङ्‌बाहाॽ साॽरिक् यरिक् मे़वाॽरो॥

२७ खे़ल्‍ले़ कुहिम्‍मिन् खे़मादिङ् यङ्‌सङ् पेःक्‍मा लाम्‍लो,

खे़ल्‍ले़ सिमे़ल्‍ले़न् याक्‍फाङ्‌हाॽ ले़प्‍माङ् आगे़त्‍लो॥

सिक्‍कुम्‍दिङ् निङ्‌वाॽइल्‍ल़े उःत्‍तुसिरो

८

थे सिक्‍कुम्‍दिङ् निङ्‌वाःल्‍ले़ यम्‍बा

इक्‍लाओ उवा मे़जोगुन्‍नाङ्‌बि?

थे खासिङ्‌निःप्‍मा निङ्‌वाःल्‍ले़

कुइक्‍लान् यम्‍बा मे़जोगुन्‍नाङ्‌बि?

२ लाम्‍गोओबा केःम्‍ब् केःम्‍बा ते़न्‍हाॽओ,

लाम्‍दोओ खे़न् ये़म्‍सिङ्‌सिङ्‌लो,

३ ये़क्‌यक् ले़प्‍माङ् पेःक्‍मा यम्‍बा

लाम्‍धेःत्‍तिल्‍ले़ कुयाओ, लाःप्‍मा लाम्‍धेःत्‍तो,

खे़न् यम्‍बा इक्‍लाओ अक्‍खेलॽरिक् अःक्‍लो-

४ “मे़न्‍छाम् याप्‍मिसे, आङ्‌गाॽ खिनिॽ मे़त्‍निङ्‌लो,

आङ्‌गाॽ के़रे़क् मे़न्‍छाम् याप्‍मिहाॽ मे़त्‍तुङ्‌सिङ्‌लो॥

५ कुनिङ्‌वाॽ क़ेबाःक्‍पासे, खासिङ्‌निःत्‍त़ेम्‍म़ेॽओ॥ सिक्‍कुम्‍दिङ् निङ्‌वाॽ खोसे़म्‍मे़ॽओ,

अदङ्‌से, ने़हिनिङ्‌वाॽ हुॽआसिम्‍मे़ॽओ॥

६ खे़प्‍से़म्‍मे़ॽ, खिनिॽ मे़प्‍मा के़बोङ्‌बा

मिङ्‌सोथाःङ्‌सो पाःन्‍हाॽ आङ्‌गाॽ कत्‍तुङ्‌लो,

के़वाॽबा पान् पाःत्‍छे़ आङ्‌गाॽ आम्‍ब्रा हन्‍दुङ्‌लो॥

७ आङ्‌गाॽ आम्‍ब्राःल्‍ले़ से़क्‍खाबा पान् पाःत्‍तुरो,

थेआङ्‌भे़ल्‍ले़ आङ्‌गाॽ आम्‍ब्रासेॽइल्‍ले़

फे़न्‌याःम्‍बक्‍किन् कुसिक्‍ले़ःङ्‌लो॥

८ आम्‍ब्राओबा के़रे़क् पाःन्‍हाॽ कुदोःप्‍मा चोक्‍लो,

खे़ङ्‌हाॽओबा आत्‍तिन्‍नाङ् पे़र्गे़क् वर्गे़क्‍पा मे़जोक्‍ने़ल्‍लो॥

९ सिङ्‌सिङ् ये़क्‌ये़क्‍पा मनाःल्‍ले़ कुलागि

खे़ङ्‌हाॽ के़रे़क् के़वाॽबाए चोक्‍लो,

कुने़हि कुनिङ्‌वाॽ के़वाॽबा मनाःल्‍ले़ कुलागि

खे़ङ्‌हाॽ कुदोःप्‍मा चोक्‍लो॥

१० युप्‍पाःल्‍ले़ कुले़क्‌वा आङ्‌गाॽ आघाहुन्‍निन्,

इसेःङ्‌बा साम्‍म्‍याङ्‌ङिल्‍नुःल्‍ले़ग परुमाल्‍ले़

खे़ने़ॽ सिक्‍कुम्‍दिङ् निङ्‌वान्‍ने सेगे़ॽओ,

११ थेआङ्‌भे़ल्‍ले़ सिक्‍कुम्‍दिङ् निङ्‌वान्

मुधिङ् लुङ्‌नुःल्‍ल़ेआङ् इमे़ल्‍लुङ्‌बा चोक्‍लो,

हे़क्‍क्‍याङ् खे़ने़ॽ खोमा निङ्‌वाॽ क़ेजोगुबा आत्‍तिन्

पाःन्‍निन्‍नाङ् खे़न्‍नु तङ्‌मा सुक्‍मे़दे़त्‍ने़न्‍लो॥

१२ “आङ्‌गाॽ सिक्‍कुम्‍दिङ् निङ्‌वाॽआरो,

आङ्‌गाॽ सिङ्‌सिङ् ये़क्‌ये़क्‍काङ् युङ्‌ङा वाॽआरो,

आङ्‌गाॽ ने़हिनिङ्‌वाॽ नु खासिङ्‌निःप्‍मान् कत्‍तुङ्‌लो॥

१३ यहवे दाङ्‌बे़न्‍नु किमाग ताप्‍फे़ःम्‍बा पाःन्‍निन् चिःप्‍मारो,

आङ्‌दिङ् लॽमा, यम्‍बा हे़न्‍छिङ्‌मा, ताप्‍फे़ःम्‍बा सुत्‍ना नु

मना हुमा पङ्‌मा पाःन्‍हाॽ आङ्‌गाॽ चिःत्‍तुङ्‌लो॥

१४ सुजापान् नु निःन्‍धो पाःन्‍हाॽ आङ्‌गाॽ लाम्‍मे पोङ्‌लो

खे़ब्‍याङ् खे़न् हे़क्‍केए याःम्‍बक् चोगुङ्‌लो,

आङ्‌गाॽ खासिङ्‌निःप्‍मा नु मुक्‍साम् कत्‍तुङ्‌लो॥

१५ आङ्‌गाॽ लाम्‍बाए हाङ्‌हाॽरे़ हाङ्‌युक् मे़जोगुरो,

हे़क्‍क्‍याङ् युक्‍साबाहाॽरे़ के़वाॽबा कुभाङ् मे़जोगुरो,

१६ आङ्‌गाॽ लाम्‍बाए हाङ्‌युक्‍पाहाॽरे़ हाङ्‌युक् मे़जोगुरो,

हे़क्‍क्‍याङ् के़रे़क् थोधोक्‍पा सुहाङ्‌युक्‍पाहाॽरे़

इक्‍सादिङ् खाम्‍बेःक्‍मो के़रे़क् युक् मे़जोगुरो॥

१७ आङ्‌गाॽ मिःम् के़मे़प्‍पाहाॽ मिःम् मे़त्‍तुङ्‌सिङ्‌लो,

आङ्‌गाॽ के़गोःप्‍पाहाॽरे़ आङ्‌गाॽ मे़घोआरो॥

१८ आङ्‌गाॽनु के़वाॽबा मिमिदिङ्, मिङ्‌सो इङ्‌धाङ्, आभे़ल्‍ले़साङ्

के़वाॽबा याङ्‌साकुन्‍धे नु नुॽमादामान् के़गत्‍तुरो॥

१९ आङ्‌गाॽलाम् के़धोःक्‍पा सिङ्‌सेॽइन्

साम्‍म्‍याङ् इस्‍सेःङ्‌बान्‍नुःल्‍ले़ नुबा चोक्‍लो,

आङ्‌गाॽ आत्‍तिन् पाःन्‍निन् लःत्‍तुङ्‌ॽ,

खे़ल्‍ले़ युप्‍पा इसेःङ्‌बान् नाःन्‍दुरो॥

२० आङ्‌गाॽ साम्‌योबा लाम्‍मो नु

कुदोःप्‍मा खासे़न्‍बा माराम्‍मो लाङ्‌घेःक्‍कारो॥

२१ आङ्‌गाॽ याप्‍मि मिःम् के़मे़प्‍पाहाॽ

आङ्‌गाॽ याङ्‌साकुन्‍धेःल्‍ले़ थिम्‍सुङ्‌सिङ्‌लो,

हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ चायाङ्‌मा

थाःङ्‌हाॽ थिम्‍सुङ् पिरुङ्‌सिङ्‌लो॥

२२ “यहवे दाङ्‌बे़ल्‍ले़ नावागे़न् चइःत्‍तिल्‍ले़

कुहेःक्‍सिङ्‌मोए आङ्‌गाॽ चोगाङ्‌लो,

खुने़ॽ कुहेःक्‍सिङ्‌मोबा के़रे़क्

याःम्‍बक्‍हाॽनुःल्‍ले़आङ् तगिए चोगाङ्‌लो॥

२३ नुप्‍मे़न्‍दिङ्‌ङाङ्‌धोए युक्‍तिङ् चोगाङ्‌ङाङ् वये़रो,

के़रे़क्‍नुःल्‍ले़ तगि, योॽबाःन् कुहेःक्‍सिङ्‌मा

पोःक्‍खे़बानुःल्‍ले़ तगिए चोगाङ्‌बारो॥

२४ पयम् यम्‍बा तुङ्‌गोदिङ् वरःङ्‌हाॽ मे़म्‍बोङ्‌ङे

आङ्‌गाॽ सावाःन्‍छिङ्‌ङाआङ् वयाङ्‌लो,

च्‍वाःत्‍तिल्‍ले़ के़दिम्‍बा यहःङ् वहःङ्‌हाॽ

लःम्‍मानुःल्‍ले़ तगिए आङ्‌गाॽ वयाङ्‌लो॥

२५ कोःक्‍मा फाङ्‌जङ्‌हाॽ आप्‍फेक् युक्‍नादे़न्‍नो

युङ्‌सिङ्‌मानुःल्‍ले़ तगिए, थे़गु माङ्‌वाहाॽनुःल्‍ले़ तगिए,

आङ्‌गाॽ सावाःन्‍छिङ्‌ङाआङ् वयाङ्‌लो॥

२६ खुने़ॽ इक्‍सादिङ् खाम्‍बेःक्‍मान् इग्र

कल्‍ले़ कुयुक्‍ना खाम्‍बाङ्‌ङिन् इग्र

योॽबाओ खाम्‍भुत्‍छ्रुम्‍बा कुजिॽ चोःक्‍मानुःल्‍ले़

तगि आङ्‌गाॽ नावागे़न् चइःत् पोःक्‍खाङ्‌लो॥

२७ खुने़ॽ ताङ्‌साङ्‌बे़न् कुबप्‍मादे़न्‍नो फत्‍छुल्‍ले़,

तुङ्‌गोदिङ् वरःङ्‌ङिन् नियारानिधाःप्‍पिल्‍ले़ कबुल्‍ले़,

आङ्‌गाॽ खे़प्‍मो वयाङ्‌लो॥

२८ खुने़ॽ ताङ्‌साक्‍पो खाॽमिःप्‍पान् फत्‍छुल्‍ले़,

हे़क्‍क्‍याङ् तुङ्‌गोदिङ् वरःङ्‌ङिल्‍ले़ कुबुन्‍हाॽ

कुबुम्‍मादे़न्‍नो थधप् मे़ल्‍लॽए लःत्‍तुल्‍ले़,

२९ खुने़ॽ वरःङ्‌ङिल्‍ले़ कुइःन्‍दोहाॽ ने़स्‍सुल्‍ले़–

खुने़ॽ कुइङ्‌जाङ्‌ङिन् काःक्‍तुआङ् च्‍वाःत्‍तिन्

लाःक्‍कात् मे़ल्‍लःम्‍मा मे़म्‍बेःक्‍मारे़ लागि नु–

खुने़ॽ इक्‍सादिङ् खाम्‍बेःक्‍माल्‍ले़ कुबुङ्‌हाॽ युक्‍खुल्‍ले़,

३० आङ्‌गाॽ काब्रोबा हे़क्‍के खुने़ॽ कुबेसाङ् वयाङ्‌लो,

आङ्‌गाॽ थिक्‌याःन्‍धक् आनिङ्‌वाॽ त्‍ये़आङ् वयाङ्‌लो,

खुने़ॽ कुबेःक्‍साङ् आङ्‌गाॽ पसःत्‍सःत्ताङ्‌लो॥

३१ खुने़ॽ नावागे़न् चइःत् ने़स्‍सुबा इक्‍सादिङ् खाम्‍बेःक्‍मो

मे़न्‍छाम् याप्‍मिहाॽरे़ मे़जोगुल्‍ले़ आसिक् समे़आङ् वयाङ्‌लो॥

३२ “आल्‍ल आस्‍सासे, आबाःन्‍निन् खे़प्‍से़म्‍मे़ॽओ,

आङ्‌गाॽ आलाम्‍हाॽ आत्‍तिन्‍हाॽरे़ मे़नाःत्‍तु

मे़दिम्‍दु खे़ङ्‌हाॽ मुॽइसाबासिरो॥

३३ आङ्‌गाॽ आघाहुन्‍निन् खे़प्‍से़म्‍मे़ॽओ,

हे़क्‍क्‍याङ् सिक्‍कुम्‍निबा पोःक्‍खे़म्‍मे़ॽओ,

खे़न् हिनाःम् मे़मे़त्‍ते़म्‍मिन्‍ने़ॽओ॥

३४ आत्‍तिल्‍ले़ आङ्‌गाॽ आबाःन्‍निन् खे़प्‍सुॽ,

आत्‍तिन् थिक्‌याःन्‍धक् आलाम्‍धेःप्‍पो ताआङ्

इगेःक्‍काङ् ओमे़त्‍तार, आलाम्‍धेःप्‍पो हाङ्‌ङा

मुॽइसाबा मनाःङ्‌ग हाबा खे़न्‍नेरो॥

३५ थेआङ्‌भे़ल्‍ले़ आत्‍तिल्‍ले़ आङ्‌गाॽ खोआ,

खे़ल्‍ले़ हिङ्‌मन् खोसुरो,

हे़क्‍क्‍याङ् यहवे दाङ्‌बे़न् खे़न्‍नु कुनिङ्‌वाॽ तारो॥

३६ कर आत्‍तिल्‍ले़ आङ्‌गाॽ खोमा मे़घोआन्,

खे़न् आबाङे हान्‍ति चोःक्‍सिङ्‌लो,

आङ्‌गाॽ के़जिःप्‍पा काक्‍ले़ सिमे़न् खुन्‍छिॽ सिराॽथाङ्‌लो॥”

सिक्‍कुम्‍दिङ् निङ्‌वाॽ नु अदङ्‌पान्

९

सिक्‍कुम्‍दिङ् निङ्‌वाःल्‍ले़ कुहिम् चोगुआङ् युङ्‌लो,

खे़ल्‍ले़ खे़ॽयो नुसि सित्‍लाङ्‌हाॽ ये़प्‍सुआङ् ये़प्‍लो॥

२ खे़ल्‍ले़ कुधक्‍सान् से़रुआङ् वाॽरो,

चे़ल्‍ले़क्‍से थि मारुक् फुत्‍तुआङ् युङ्‌ॽ

खे़ल्‍ले़ कुजप्‍ते़न्‍निन् यारिप् चोगुआङ् युङ्‌लो॥

३ खे़ल्‍ले़ कुसे़वारोमाहाॽ पाङ्‌घुदेसुसिआङ् वाॽरो,

हे़क्‍क्‍याङ् ये़क्‌यक्‍कोबा केःम्‍ब् केःम्‍बा ते़न्‍नोलाम्‍बा उःत्‍तुसिरो,

४ “के़रे़क् कुनिङ्‌वाॽ के़बाःक्‍पासे! सिगाङ् त्‍ये़म्‍मे़ॽओ!”

फाॽआङ् खे़न् नुबा ऩेहि क़ेहोप्‍पाहाॽ खे़ल्‍ले़ मे़त्‍तुसिरो॥

५ “त्‍ये़म्‍मे़ॽओ, आङ्‌गाॽनु साभङ्‌जान् चे़म्‍मे़ॽओ,

खे़ब्‍याङ् मारुक् फुत्‍तुङ्‌बा चे़ल्‍ले़क्‍से थिन् थुङे़म्‍मे़ॽओ॥

६ खिनिॽ ने़हिनिङ्‌वाॽ मे़ःन्‍नेबा ये़प्‍ले़क्‍हाॽ ले़रे़म्‍मे़ॽओ,

हे़क्‍क्‍याङ् खिनिॽ हिङ्‌मन्‍नो के़हिङिरो

खासिङ्‌निःप्‍मा लाम्‍मो लाङ्‌घेगे़म्‍मे़ॽओ॥”

७ आत्‍तिल्‍ले़ खिसात् आबिबिबा मनान् तोःन्‍दुॽ,

खे़ल्‍ले़ कुनामे़न्‍छाॽ पोङ्‌मान् तारुरो,

आत्‍तिल्‍ले़ ताक्‍के़भे़ॽबा मनान् फे़ःक्‍तुॽ,

खे़ल्‍ले़ आबाङे निङ्‌वाॽ तुक्‍मे़न् तुमुरो॥

८ किनाःन्‍दि आबिबिबाहाॽ मे़भे़ःक्‍ते़से़न्‍ने़ॽओ,

मेःन्‍ने़भग्र खे़ङ्‌हाॽरे़ खे़ने़ॽ के़म्‍जिःत्‍लो॥

सिक्‍कुम्‍निबा मनाहाॽ फे़ःक्‍ते़से़ॽओ,

हे़क्‍क्‍याङ् खे़ङ्‌हाॽरे़ खे़ने़ॽ लुङ्‌माॽ के़म्‍दुक्‍लो॥

९ सिक्‍कुम्‍निबाहाॽ खाहुन् पिरे़से़ॽओ,

हे़क्‍क्‍याङ् खे़ङ्‌हाॽ आल्‍लसाङ् सिक्‍कुम्‍साबा मे़बोङ्‌लो॥

साम्‌योबा मनाहाॽ निसाम् पिरे़से़ॽओ,

हे़क्‍क्‍याङ् खुन्‍छिॽ ने़हिनिङ्‌वाॽ आल्‍लसाङ् मे़भोसुरो॥

१० यहवे दाङ्‌बे़न्‍नु किमाए सिक्‍कुम्‍निङ्‌वाॽल्‍ले़ कुहेःक्‍सिङ्‌माओ,

हे़क्‍क्‍याङ् के़रे़क्‍नुःल्‍ले़ सेसेबे़ल्‍ले़ कुने़हि निङ्‌वान्‍ने खासिङ्‌निःप्‍मारो॥

११ थेआङ्‌भे़ल्‍ले़ आङ्‌गाॽ लाम्‍बाए के़हिङ्‌मन्‍नोबा ये़न्‍हाॽ पोरो,

हे़क्‍क्‍याङ् खे़ने़ॽ कुधाःक् के़जाॽबा के़बोङ्‌लो॥

१२ खे़ने़ॽ सिक्‍कुम्‍साबा के़बोङ्‌ने़भग्र

के़सिक्‍कुम्‍निङ्‌वाःल्‍ले़ए थुम्‍घो तारुरो,

खे़ने़ॽ कुना म़ेन्‍छाॽ के़मे़प्‍पा मना के़बोङ्‌ने़भग्र

खे़ने़ॽ तुक्‍खेरक् क़ेदुमुरो॥

१३ खासिङ् मे़न्‍निःप्‍मान् के़आःप्‍मा मे़न्‍छुमारो,

खे़न् कुनिङ्‌वाॽ क़ेबाःक्‍मा नु थेआङ् म़ेल्‍ल़ेःम्‍नामारो॥

१४ खे़न् कुहिम्‍मोबा लाम्‍धेःप्‍पो, ये़क्‌यक्‍कोबा के़रे़क्‍नुःल्‍ले़

चम्‍जम्‍बा ते़न्‍हाॽओ के़ने़बा युक्‍नाओ युङ्‌सिङ्‌लो॥

१५ खे़ल्‍ले़ कुबेसाङ्‌लाम् लाम्‍मो कुदोःप्‍मा

लाङ्‌गे़घेःक्‍पार के़बप्‍पा मनाहाॽ खे़ल्‍ले़ उःत्‍तुसिरो,

१६ “के़रे़क् कुनिङ्‌वाॽ के़बाःक्‍पाहाॽ कत्‍ना मे़भे़न्‍लरो!”

लॽरिक् खे़न् खासिङ् मे़न्‍निःप्‍नाबाहाॽ ख़ेल्‍ल़े मे़त्‍तुसिॽ,

१७ “खुःप्‍मनाआङ् थुङ्‌मनाबा च्‍वाःत्‍तिन् कुजा नुॽरो,

चिङ्‌सिङ्‌मनाआङ् चामनाबा खरे़ःङ्‌ङिन् कुजा नुॽरो॥”

१८ कर के़सिबाहाॽरे़ खुन्‍छिॽ याङ्‌धोःक्‍मादे़न् खे़प्‍मो पोङ्‌लो,

हे़क्‍क्‍याङ् खे़न् मे़न्‍छुमाःल्‍ले़ कुदरेबाहाॽरे़ खे़मादिङ् यङ्‌सङ्‌ङोबा

लुम्‍बाःत्‍तो मे़गे़रे़आङ् मे़वाॽ के़लॽबा पाःन्‍निन्

खे़ङ्‌हाॽरे़ आक्‍ख्‍यारिक्‍काङ् ने़हिनिङ्‌वाॽ मे़ङ्‌गत्‍तुन्‍लो॥

सोलोमनरे़ कुघाहुन्‍हाॽ

१०

सोलोमनरे़ साप्‍तुबा खाहुन्‍हाॽ कन्‍हाॽरो–

सिक्‍कुम्‍साबा साःल्‍ले़ कुम्‍बारे़ कुनिङ्‌वाॽ तासुरो,

कर अदङ् साःल्‍ले़ कुम्‍मा तुक्‍खे चाःत्‍तुरो॥

२ मे़न्‌वाॽमनालाम् थक्‍मनाबा याङ्‌साकुन्‍धेःल्‍ले़

कुमे़ल्‍लुङ् थे़माआङ् मे़बोङ्‌ने़ल्‍लो,

कर साम्‌योबा पाःन्‍निल्‍ले़ सिमालाम् ताङ्‌आसे़ःप्‍लो॥

३ यहवे दाङ्‌बे़ल्‍ले़ साम्‌योबा मनाहाॽ साक्‍मे़न्‍जा मे़जोगुन्‍सिल्‍लो,

कर खुने़ॽ ताक्‍के़भे़बे़ल्‍ले़ चाङ्‌गो थुङुङ्‌गो के़लॽबा कुनिङ्‌वाॽबान् कुसुम् मे़न्‍दम्‍मनाबा चोगुरो॥

४ ले़म्‍सुवाबा हुक्‍हाॽरे़ मनान् याङ्‌गे़साॽबा चोगुरो,

कर याःम्‍बुदिक्‍पा हुक्‍हाॽरे़ याङ्‌साकुन्‍धे थगुरो॥

५ चासुम्‍मा ये़म्‍मो चागे़सुम्‍बा साःङ्‌ग सिक्‍कुम्‍साबारो,

कर खे़न् ये़म्‍मो के़इम्‍बा साःङ्‌ग चाःत्‍थि के़देबारो॥

६ साम्‌योबा मनाःल्‍ले़ कुसम्‍धाङ् मुॽइसाम्‍बा तिचःन् युङ्‌सिङ्‌लो,

कर कुॽइगे़भे़म्‍बे़ल्‍ले़ कुम्‍ब्राओ मना से़प्‍मान् चिङ्‌सिङ्‌ङाङ् युङ्‌लो॥

७ साम्‌योबा मनान् निङ्‌वाॽ इःप्‍माग मुॽइसाम् पोङ्‌लो,

कर ताक्‍के़भे़बे़ल्‍ले़ कुमिङ्‌ङिन्‍ग वरे़ङ्‌ले़ङ् माबेःक्‍लो॥

८ सिक्‍लुम्‍मो सिक्‍कुम्‍निबा के़बोङ्‌बे़ल्‍ले़ इङ्‌जाङ्‌हाॽ इःप्‍मा नाःप्‍मा ते़न्‍लो,

कर कुम्‍ब्रा के़लाःङ्‌बा अदङ्‌ङिन् खाप्‍पुथ्‍यःङ् मे़क्‍लो॥

९ आप्‍तिक् मे़ःन्‍नेबा मनान् मे़ङ्‌गिए लाङ्‌घेःक्‍लो,

कर पेर्गे़क् वर्गे़क् लाङ्‌गे़घेःक्‍पा मनान् मे़दे़म्‍सुरो॥

१० फे़न्‍निङ्‌वाःल्‍ले़ कुमिक् चिघिम् के़मे़प्‍पे़ल्‍ले़ निङ्‌वाॽ तुक्‍खे तारुरो,

हे़क्‍क्‍याङ् कुम्‍ब्रा के़लाःङ्‌बा अदङ्‌ङिल्‍ले़ मे़क्‍मासिमा तारुरो॥

११ साम्‌योनिबे़ल्‍ले़ कुम्‍ब्रान् हिङ्‌मन्‍ले़ कुबुन्‍लो,

कर कुॽइगे़भे़म्‍बे़ल्‍ले़ कुम्‍ब्राःल्‍ले़ मनासे़प्‍मा पाःन्‍निन् चिक्‍खुरो॥

१२ चिःत्‍छिङ्‌मा पाःन्‍निल्‍ले़ खे़माॽ फोःक्‍खुरो

कर लुङ्‌माॽ तुक्‍सिङ्‌मे़ल्‍ले़ काक् फे़न्‌याःम्‍बक्‍हाॽ ते़प्‍तुरो॥

१३ सिङ्‌सिङ् ये़क्‌ये़क्‍पा मनाहाॽरे़ खुन्‍छिॽ मुराओ

सिक्‍कुम्‍दिङ् निङ्‌वाॽरे़ पाःन्‍हाॽ खोदे़त्‍लो,

कर तक्‍काःत्‍तिङ्‌ग खासिङ् मे़न्‍निःप्‍मनाबे़ल्‍ले़ कुलागिरो॥

१४ सिक्‍कुम्‍निबा मनाःल्‍ले़ ने़हिनिङ्‌वाॽ सुप्‍सुरो,

कर अदङ्‌ङिल्‍ले़ कुम्‍ब्राःल्‍ले़ खाप्‍पुथ्‍यःङ् पोङ्‌मे़न् तारुरो॥

१५ याङ्‌साकुन्‍धेसाबे़ल्‍ले़ कुयाङ्‌साकुन्‍धेःन्‍ने़ खे़ङ्‌हाॽरे़

खुन्‍छिॽ लागि कब्रिङ् से़ःप्‍मनाबा हाङ्‌यक्‍लो,

कर याङ्‌साॽमाल्‍ले़ याङ्‌गे़साॽबान् मे़क्‍खुरो॥

१६ साम्‌योबा मनाःल्‍ले़ कुधुम्‍घोन् हिङ्‌मन्‍लो,

कर कुॽइगे़भे़म्‍बे़ल्‍ले़ चोगुबा याःम्‍बक्‍किल्‍ल़े कुल़ेक्‌वा खुम्‍दिङ् खोसुरो॥

१७ आत्‍तिल्‍ले़ हे़न्‍थिम्‍मिन् इःत्‍तु नाःत्‍तुॽ,

खे़ल्‍ले़ हिङ्‌मन्‍ले़ लाम्‍मिन् ओसेःन्‍धाङ् चोगुरो,

कर तोःम्‍मारे़ लागि फे़ःक्‍मनाबा पाःन्‍निन् निनि खे़म्‍घे़म्

मे़ल्‍लाॽमनाबा मनाःल्‍ले़ वेॽहाॽआङ् हुसुसि पक्‍सुसिरो॥

१८ आत्‍तिल्‍ले़ खुने़ॽओ चिःत्‍छिङ्‌मान् चिक्‍खु कत्‍तुॽ,

खे़ल्‍ले़ कुम्‍ब्रान् इङ्‌ले़क्‍पा चोक्‍लो,

हे़क्‍क्‍याङ् हाःत्‍ले़ हने़बा पाःन्‍हाॽ से़सुॽ, खे़न् अदङ्‌लो॥

१९ यरिक् पान् पाःप्‍मे़ल्‍ले़, यरिक् लायो पोङ्‌लो,

कर हाःत्‍ले़ कुल्‍सोःत्‍ते़न् से़ःप्‍तुॽ, खे़न् खासिङ् क़ेनिःप्‍पारो॥

२० साम्‌योबा मनाःल्‍ले़ कुल्‍सोःत्‍ते़न् इसेःङ्‌बा युप्‍पारो,

कर ताक्‍के़भे़ॽबे़ल्‍ले़ कुनिङ्‌वान् हने़बा चोक्‍लो॥

२१ साम्‌योबा मनाःल्‍ले़ कुबाःन्‍निल्‍ले़ यरिक्

मनाहाॽ खुन्‍छिॽ सिक्‍एःप्‍तुर याःन्‍दुसिरो,

कर ने़हिनिङ्‌वाॽ होःप्‍मारे़ए अदङ्‌हाॽ मे़मे़क्‍लो॥

२२ यहवे़ दाङ्‌बे़ल्‍ले़ कुहाङ्‌वा कुमुॽइःल्‍ले़ याङ्‌साकुन्‍धे तारुरो,

हे़क्‍क्‍याङ् याःम्‍बुधिक्‍किल्‍ले़ याङ्‌साकुन्‍धेबा के़न्‍जोःक्‍ने़ल्‍लो॥

२३ याक्‍तुक्‍पा अदङ्‌ङिन् ताप्‍फे़ःम्‍बा ये़प्‍ले़क्‍को सःत्‍लो,

कर खासिङ्‌गे़निःप्‍पा निङ्‌वाॽ के़गप्‍पा मनान्

सिक्‍कुम्‍दिङ् निङ्‌वाॽओ ये़ये़ लॽरो॥

२४ ताक्‍के़भे़ॽबा मनाःल्‍ले़ किरुबा पाःन्‍निन्‍ने कुसम्‍धाङ् इदारो,

कर साम्‌योबा मनाःल्‍ले़ खोमा निङ्‌वाॽ चोगुबा पाःन्‍निन्‍ने खोसुरो॥

२५ सुरित् केजङ्‌ङिन् इक्‍सिङ्‌ङाङ् ताःल्‍ले़ ताक्‍के़भे़ॽबाहाॽ मे़न्‍दाङ्‌ने़न्‍लो,

कर साम्‌योबा मनान् कुनुप्‍मो थारिक् थधप् मे़ल्‍लॽए वाॽरो॥

२६ के़सुःप्‍पाल्‍ले़ हाबोॽबान् यासुबा नु मिःक्‍खुल्‍ले़ मिक्‍किन् ले़सुबा हे़क्‍के

ले़म्‍सुवाबा मनान् खुने़ॽ के़बाङ्‌बे़ल्‍ले़ कुलागि हे़क्‍तङ्‌बाए पोङ्‌लो॥

२७ यहवे दाङ्‌बे़न्‍नु किमे़ल्‍ले़ हिङ्‌मन्‍ले़ थाःक्‍के़न् पोरो,

कर कुॽइगे़भे़म्‍बे़ल्‍ले़ कुधाःक्‍के़न् ताङ्‌बा खक्‍पेःक्‍लो॥

२८ साम्‌योनिबे़ल्‍ले़ निङ्‌साङ् चोगुबा पाःन्‍निल्‍ले़ कुनिङ्‌वाॽ सःत्‍ल चोगुरो,

कर ताक्‍के़भे़बे़ल्‍ले़ चोगुबा निङ्‌साङ्‌हाॽ हने़बा पोङ्‌लो॥

२९ यहवे दाङ्‌बे़ल्‍ले़ कुलाम्‍मिन् आप्‍तिक्‍म़ेःन्‍ऩेबाहाॽरे़

खुन्‍छिॽ लागि लत्‍छा से़ःप्‍सिङ्‌मादे़न्‍लो,

कर फे़न्‌याःम्‍बक् के़जोःक्‍पाहाॽरे़ खुन्‍छिॽ लागि मे़क्‍मा सिमारो॥

३० साम्‌योबा मनान् आभे़ल्‍ले़आङ् मे़न्‍आःक्‍खुन्‍लो,

कर ताक्‍के़भे़ॽबा मनान् इक्‍सादिङ् खाम्‍बेःक्‍मो मे़वाॽने़न्‍लो॥

३१ साम्‌योनिबे़ल्‍ले़ कुम्‍ब्राओलाम् सिक्‍कुम्‍दिङ् निङ्‌वाॽबा पान् लःन्‍लो,

कर फे़क्‍के़लाॽबा पान् के़बाःप्‍पा ले़सोःप्‍पान् मेघक्‍तुरो॥

३२ साम्‌योनिबे़ल्‍ले़ कुम्‍ब्रासेॽइल्‍ले़ सुदाःक्‍मा के़लाॽबा पान् ले़सुरो,

कर ताक्‍के़भे़बे़ल्‍ले़ कुम्‍ब्राःल्‍ले़ पे़र्गे़क् वर्गे़क्‍पा पाःन्‍लक् पाःत्‍तुरो॥

११

मे़ङ्‌गे़प्‍मनाबा कुधाङ्‌मे़न् यहवे दाङ्‌बाल्‍ले़ कुसिक्‍के़ले़ःङ्‌लो,

कर के़गे़प्‍पा कुसिःक्‍मे़न् खुने़ॽ कुसिराॽ थाङ्‌लो॥

२ आङ्‌दिङ् लॽमा ताःल्‍ले़ कुनामे़न्‍छाॽ पोङ्‌माआङ् तारो,

कर चुङ्‌जिगे़न् नःम्‍नःम् लॽमे़ल्‍ले़ सिक्‍कुम्‍दिङ् निङ्‌वाॽ तारुरो॥

३ आप्‍तिक् मे़ःन्‍नेबा याःम्‍बक् चोःक्‍मे़न्‍ने कुदोःप्‍माहाॽरे़ खुन्‍छिॽ लागि

लाम् ओसेःन्‍धाङ् के़जोःक्‍पा लाम्‍लो,

कर निङ्‌वाॽइरे़ मे़घोप्‍तुम्‍बाहाॽ खुन्‍छिॽए इङ्‌ले़क्‍किल्‍ले़ मे़मे़क्‍लो॥

४ निङ्‌वाॽफुमाङ्‌ङिल्‍ले़ कुसिक् पोःक्‍मा ये़न्‍नो

याङ्‌साकुन्‍धेहाॽरे़ थेआङ् कुमे़ल्‍लुङ् होप्‍लो,

कर साम्‌योनिमा याःम्‍बक्‍किल्‍ले़ सिमालाम् आसे़ःप्‍लो॥

५ आप्‍तिक् मे़ःन्‍नेबाहाॽरे़ खुन्‍छिॽ साम्‌योबा याःम्‍बक्‍किल्‍ले़

खे़ङ्‌हाॽरे़ खुन्‍छिॽ लाम्‍मिन् कुदोःप्‍मा चोगु पिरुसिरो,

कर ताक्‍के़भे़ॽबाहाॽरे़ खुन्‍छिॽ फे़न्‌याःम्‍बक्‍किल्‍ले़

चोगुल्‍ले़ खे़ङ्‌हाॽ योयोक् थासुसिरो॥

६ कुदोःप्‍माहाॽरे़ खुन्‍छिॽ साम्‌योबा

याःम्‍बक्‍किल्‍ले़ खे़ङ्‌हाॽ ताङ्‌से़ःप्‍तुसिरो

कर निङ्‌वाॽइऱे म़ेघोःप्‍तुन्‍सिन्‍बाहाॽ चाङ्‌गो थुङुङ्‌गो के़लॽबा

निङ्‌वाॽल्‍ले़ चोगुल्‍ले़ इजोओ मे़धारो॥

७ ताक्‍के़भे़ॽबा मनान् सिःल्‍ले़ खे़ल्‍ले़ खोमा निङ्‌वाॽ

चोगुबा पाःन्‍निनाङ् खे़न्‍नुए मे़क्‍लो॥

खुने़ॽ कुमुक्‍साम्‍मो खे़ल्‍ले़ खोमा निङ्‌वाॽ चोगुबा

के़रे़क् पाःन्‍हाॽ हने़ थेनाधेबा पोङ्‌लो॥

८ साम्‌योबा मनान् फे़न्‌याःम्‍बक् चोःक्‍मालाम् ताङ्‌से़ःप्‍लो,

हे़क्‍क्‍याङ् खे़ल्‍ले़ कुले़क्‌वा कुॽइगे़भे़म्‍बाल्‍ले़ कुसम्‍धाङ्‌ङे खे़न् इदारो॥

९ निङ्‌वाॽफुमाङ् नसान् मे़न्‍जोःक्‍मनाबे़ल्‍ले़ आप्‍फेक्

कुम्‍ब्राःल्‍ले़ खुने़ॽ कुहिम्‍बेसाङ्‌बे़न् फे़त्‍लाःन्‍दुरो,

कर ने़हिनिङ्‌वाःल्‍ले़ साम्‌योनिबे़न् से़ःप्‍सिङ्‌मा खोरो॥

१० साम्‌योनिबे़ल्‍ले़ नुॽदाःल्‍ले़ ये़क्‌यक्‍किन्‍ने सःत्‍लो,

कुॽइगे़भे़म्‍बान् मे़क्‍किल्‍ले़ सोसोत्‍लराङ् पोङ्‌लो॥

११ साम्‌योनिबे़ल्‍ले़ कुहाङ्‌वा कुमुॽइःल्‍ले़ ये़क्‌यक्‍के़न् थोबो पोङ्‌लो,

कर ताक्‍के़भे़बे़ल्‍ले़ कुम्‍ब्राःल्‍ले़ खे़न् फुत्‍छिङ्‌ज्‍याङ् पोङ्‌लो॥

१२ कुऩेहि के़होप्‍पा मनाःल्‍ले़ कुहिम्‍बेसाङ्‌बे़न् चे़क्‍खुरो,

कर के़इत्‍छिङ्‌बा मनाःल्‍ले़ कुल्‍सोःप्‍पान् मे़लाःक्‍खुन्‍लो॥

१३ चाएङ् के़बङ्‌बे़ल्‍ले़ सिबिॽबा पाःन्‍हाॽओ इङ्‌आले़क्‍लो,

कर नसाःन्‍साबा मनाःल्‍ले़ पाःन्‍हाॽ स्‍वाःत् कत्‍तु मे़बाःत्‍तुन्‍लो॥

१४ सिक्‍कुम् निङ्‌वाॽ के़गप्‍पा लाम्‍लोबा होःप्‍मारे़ लाजेन् साङ्‌गे़ङ्‌लो,

कर यरिक् सुजादाङ्‌बाहाॽरे़ मे़जोगुल्‍ले़ से़क्‍खाए थङ्‌गे़नाःम्‍बा आबोङ्‌लो॥

१५ एयाङ्‌बा मनाःल्‍ले़ कुसिङ्‌नात्‍तो तोःन्‍दि के़युङ्‌सिङ्‌बा

मनाःल्‍ले़ से़क्‍खाए खुने़ॽ कुहान्‍ति पोङ्‌लो,

कर वेॽइल्‍ले़ कुबाःन्‍नो हुक्‍केःप्‍मा मे़न्‍दे़म्‍मनाबा याप्‍मिन् ताङ्‌लो॥

१६ मना लुङ्‌माॽ के़दुक्‍मा मे़न्‍छुमाःल्‍ले़ मिङ्‌सो इङ्‌धाङ् खोसुरो,

कर कुलुङ्‌माॽ स्‍याःत् मे़ल्‍लॽमनाबा मनाहाॽरे़ याङ्‌साकुन्‍धेरक् मे़धगुरो॥

१७ मना लुङ्‌माॽ के़दुक्‍पा याप्‍मिःल्‍ले़ खुने़ॽ कुलागि नुबा पोङ्‌लो,

कुलुङ्‌माॽ स्‍याःत् मे़ल्‍लॽमनाबे़ल्‍ले़ कुसम्‍धाङ् आप्‍फेक् मे़क्‍मा तारुरो॥

१८ ताक्‍के़भे़ॽबा मनाःल्‍ले़ कुइङ्‌ले़क्‍किल्‍ले़ कुले़क्‌वा खोसुरो,

कर कुदोःप्‍मा याःम्‍बक् के़जोःक्‍पे़ल्‍ले़ से़क्‍खाबा थुम्‍घो खोसुरो॥

१९ कुजे़क्‍पा साम्‌योबा मनाःल्‍ले़ हिङ्‌मन् खोसुरो,

कर ताप्‍फे़ःम्‍बा ले़प्‍माङ् के़लाःप्‍पा मनान् सिमाओ थारो॥

२० फे़न्‍निङ्‌वाॽ के़गप्‍पा मनाहाॽ यहवे दाङ्‌बे़ल्‍ले़ कुसिक्‍मे़ले़ःङ्‌लो,

कर आप्‍तिक् मेःन्‍नेबा ये़प्‍ले़क् के़गप्‍पाहाॽनु खुने़ॽ कुनिङ्‌वाॽ तारो॥

२१ कन् पाःन्‍निन् से़क्‍खाएरो– कुॽइगे़भे़म्‍बा मनाहाॽ

खुम्‍दिङ् मे़ङ्‌घोए खे़त्‍छिङ्‌मा मे़ङ्‌घोने़न्‍लो,

कर साम्‌योबाहाॽरे़ से़ःप्‍सिङ्‌मा मे़घोसुरो॥

२२ फाक्‍किल्‍ले़ कुन्‍भुःप्‍मो साम्‍म्‍याङ् मुन्‍द्रिःन् थेनाधेरो

खासिङ्‌निःप्‍मा निङ्‌वाॽ मे़ङ्‌गप्‍नामा मे़न्‍छुमान्‍नाङ् हे़क्‍तङ्‌माएरो॥

२३ साम्‌योनिबे़ल्‍ले़ निङ्‌वाॽ चोगुबान् कुनुप्‍मो नुबारक् पोङ्‌लो,

कर ताक्‍के़भे़ॽबा मनाःल्‍ले़ निङ्‌वाॽ चोगुबा पाःन्‍निन्

पिप्‍मिरि कुसोःन्‍दिओ सिक्‍पोःक्‍मारक् पोङ्‌लो॥

२४ कुभा मनाहाॽरे़ निङ्‌वाॽ मे़हन्‍दुआङ् याङ् आम्‍बिरो

हे़क्‍क्‍याङ् खे़ङ्‌हाॽरे़ आरसाङ् यरिक् मे़घोसुरो,

वेॽहाॽरे़ पिमा आम्‍सुक्‍पान्‍नाङ् याप्‍मि आमे़म्‍बिने़न्‍लो,

हे़क्‍क्‍याङ् खे़ङ्‌हाॽ याङ्‌गे़साॽबा मे़बोङ्‌लो॥

२५ कुनिङ्‌वाॽ यम्‍बा मनान् के़नुॽबा के़दाबा पोङ्‌लो,

वेॽहाॽ च्‍वाःत् के़बिबा मनान्

खुने़ॽआङ् च्‍वाःत् मे़बिरुरो॥

२६ कुजा के़जिङ्‌बाआङ् चाधाःङ् के़धिम्‍बे़न्

मनाहाॽरे़ साङ्‌ग्रा मे़मे़त्‍तुॽ माङ्‌मे़देसुरो,

कर कुनिङ्‌वाॽ के़हम्‍बाआङ् कुजा के़सङ्‌बा मनान्

मनाहाॽरे़ हाङ्‌वागे़न् मुॽइसाम्‍मिल्‍ले़ मे़बिरुरो॥

२७ आत्‍तिल्‍ले़ नुबा पाःन्‍निन् कोःत्‍तुॽ,

खे़ल्‍ले़ नुरिक् मे़प्‍मा पाःन्‍निन् खोसुरो,

कर आत्‍तिल्‍ले़ ताप्‍फे़ःम्‍बा पाःन्‍निन् हक्‍सुॽ

खे़ल्‍ले़ कुसम्‍धाङ् ताप्‍फे़ःम्‍बा पाःन्‍निन्‍ने इदारो॥

२८ आत्‍तिल्‍ले़ आबाङे कुयाङ्‌साकुन्‍धेओ निङ्‌वाॽ युक्‍खुॽ,

खे़ङ्‌ग चुङ्‌वाःम्‍मा ये़म्‍मो मुक्‍के़धाबा सिङ्‌भे़क्‌वा हे़क्‍तङ्‌बारो,

कर साम्‌योबाङ्‌ग सरेःक्‌याःप्‍पा सिङ्‌भे़क्‌वा हे़क्‍के

चिनॽनॽ लॽरिक् कुजःक् लःन्‍धाङ्‌लो॥

२९ आप्‍फेक् कुहिम्‍सयङ्‌ङो तुक्‍खे लाक्‍खे के़दाःप्‍पा

मनाःल्‍ले़ कुनुप्‍मो थेआङ् मे़घोसुन्‍लो,

अदङ् मनान् सिक्‍कुम्‍साबे़ल्‍ले़ कुसे़वारोबा पोङ्‌लो॥

३० साम्‌योनिमाल्‍ले़ कुजाॽइङ्‌ग हिङ्‌मन्‍ले़ सिङ्‌बुङ्‌लो,

हे़क्‍क्‍याङ् आत्‍तिल्‍ले़ मनाहाॽ से़ःप्‍सिङ्‌मो तारुसिॽ,

खे़ङ्‌ग सिक्‍कुम्‍दिङ् निङ्‌वाॽसाबारो॥

३१ साम्‌योबा मनाहाॽरे़ इक्‍सादिङ् खाम्‍बेःक्‍मो

खुन्‍छिॽ मे़जोगुबाल्‍ले़ कुले़क्‌वा मे़घोसुने़भग्र,

कुॽइग़ेभ़ेम्‍बाहाॽ नु लायोबाहाॽरे़ग

आल्‍लसाङ् आक्‍ख्‍यारिक् यरिक् मे़घोसुबिलारो!

१२

हे़न्‍थिम्‍मिन् कुसिराॽ के़धाङ्‌बा मनाःल्‍ले़

ने़हिनिङ्‌वान् कुसिराॽ थाङ्‌लो,

कर कुदोःम्‍मा पाःन्‍निन् के़जिःप्‍पा मनान् अदङ्‌लो॥

२ यहवे दाङ्‌बे़न् कुदोःप्‍मा मनाःन्‍नु सःत्‍लो,

कर ताप्‍फ़ेःम्‍बा पान् चे़म्‍भःन् क़ेजोःक्‍पाहाॽ खुने़ॽ आप्‍तिक्‍साबा लेःत्‍तुसिरो॥

३ ताप्‍फे़ःम्‍बा याःम्‍बक्‍किल्‍ले़ मनान् ये़प्‍मा मे़सुक्‍ने़न्‍लो,

कर साम्‌योनिबे़न् आःङ्‌मा सुक्‍मे़दे़त्‍ने़ल्‍लो॥

४ सुम्‍बोधासामा मेःत्‍तिन् कुये़म्‍बाःल्‍ले़ कुदिःत्‍चरो,

कर कुनामे़न्‍छाॽ पान् के़दाःप्‍मा मेःत्‍ते़ङ्‌ग

कुये़म्‍बाःल्‍ले़ कुये़त् के़यःप्‍पा हे़क्‍तङ्‌मारो॥

५ साम्‌योबे़ल्‍ले़ चोःक्‍मा कोःत्‍तुबा पाःन्‍हाॽ के़वाॽबाए चोक्‍लो,

कर ताक्‍के़भे़बे़ल्‍ले़ कुसुजाहाॽ इङ्‌आले़क्‍ले़क्‍पा चोक्‍लो॥

६ कुॽइगे़भे़म्‍बा मनाःल्‍ले़ कुबाःन्‍निल्‍ले़ग

कुभारे़ कुमाक्‍खिॽ से़मारे़ लागि सुगुआङ् युङ्‌लो,

कर साम्‌योनिबे़ल्‍ले़ कुबाःन्‍निल्‍ले़ खे़ङ्‌हाॽ ताङ्‌से़ःप्‍तुसिरो॥

७ ताक्‍के़भे़ॽबा मनाहाॽ लाप्‍पुङ्‌साःङ्‌गा मे़बेःक्‍लो

हे़क्‍क्‍याङ् खे़ङ्‌हाॽ मे़न्‌वाॽने़न् मे़ङ्‌गन्‍ने़न्‍लो,

कर साम्‌योनिबे़ल्‍ले़ कुहिम्‍सयङ्‌ङिन् मे़म्‍मुन्‍ने़ युङ्‌गन्‍लो॥

८ मनान् खुने़ॽ कुघासिङ् निःप्‍मा निङ्‌वाॽ कुइसिःक् कुनारा मे़भोसुरो,

कर पे़र्गे़क् वर्गे़क् निङ्‌वाॽ के़गप्‍पा मनान् हिनाःम् पोङ्‌लो॥

९ आप्‍फेक् नुबा निङ्‌वाॽ के़गप्‍पा ले़ङ्‌सिङ्‌माआङ् चामा थुङ्‌माए मे़ङ्‌गप्‍मान्‍नुःल्‍ले़ग

आप्‍फेक् हाःत्‍ताआङ् मेःन्‍ना लॽमाआङ् लत्‍छा से़वारोबा कप्‍माए साॽरिक् नुबारो॥

१० साम्‌योबा मनाःल्‍ले़ कुधक्‍साहाॽ कम्‍ब्राङ् मे़त्‍तुसिरो,

कर ताक्‍के़भे़ॽबे़ल्‍ले़ग के़रे़क्‍नुःल्‍ले़ नुबा कुयाःम्‍बक्‍किन्‍नाङ्

साॽरिक् साॽरिक् ताप्‍फे़ःल्‍लिक् आमे़प्‍मे़प्‍पा पोङ्‌लो॥

११ कुइक्‍ताप् के़अःक्‍पा के़धोःङ्‌बे़ल्‍ले़ वे़त्‍ते़सरे़ कुजा कत्‍तुरो,

कर निङ्‌वाॽ इःप्‍मा पाःन्‍नो के़बप्‍पे़न् कुने़हि के़होप्‍पा पोङ्‌लो॥

१२ कुॽइगे़भे़म्‍बे़ल्‍ले़ कुॽइगे़भे़म्‍बा मनाहाॽरे़ मे़नाप्‍तुसिबा

सामा चिगक्‌वाहाॽओ मिक् मिक्‍केःत्‍तुरो,

कर साम्‌योनिबे़न् खाःम्‍बा लेःत्‍छिङ्‌ङाङ् युङ्‌लो॥

१३ कुॽइगे़भे़म्‍बा मनान् आप्‍फेक् लायोबा

कुबाःन्‍निल्‍ले़ खुने़ॽ इजोओ थासुसिरो,

कर साम्‌योबा मनान् तुक्‍खे लाक्‍खेलाम् खे़त्‍छिङ्‌लो॥

१४ मनान् आप्‍फेक् कुम्‍ब्राःल्‍ले़ पाःत्‍तुबा पाःन्‍हाॽ

लाम्‍बाए नुबा चिगक्‌वा पाःन्‍हाॽरे़ काप्‍तुरो,

कुहुक्‍किल्‍ले़ कुयाःम्‍बक्‍किल्‍ले़ थुम्‍घोन् खुने़ॽ से़क्‍खा खोसुरो॥

१५ अदङ् मनाःल्‍ले़ कुलाम्‍मिन् खुने़ॽ कुनिमो नुबाए निसुरो,

कर खासिङ् के़निःप्‍पा मनाःल्‍ले़ वेॽहाॽरे़ खुन्‍छिॽ सुजाहाॽ खे़प्‍सुरो॥

१६ अदङ् मनाःल्‍ले़ कुसाक्‍के़न्‍निन् खिमो ओसेःन्‍धाङ् चोगुरो॥

कर खासिङ्‌गे़निःप्‍पा मनाःल्‍ले़ कुनामे़न्‍छाॽ पोङ्‌ङिल्‍ले़

खुने़ॽ कुमिक्‍किन् इम् मे़त्‍तु फत्‍छुरो॥

१७ से़क्‍खाबा तसिःल्‍ले़ के़वाॽबा तोःन्‍दि आबिरो,

कर इङ्‌ले़क्‍पा तसिःल्‍ले़ मे़न्‌वाॽमनाबा पान् पाःत्‍तुरो॥

१८ मे़न्‍इःत्‍छिङ्‌ङे पाःप्‍मनाबा पाःन्‍सुत्‍लाःल्‍ले़ ताभे हे़क्‍के आधुप्‍लो,

कर सिक्‍कुम्‍दिङ् निङ्‌वाॽरे़ पाःप्‍मनाबा पाःन्‍निल्‍ले़ आवेःन्‍लो॥

१९ से़क्‍खा के़बाःप्‍पा मुरासेॽइन् आभे़ल्‍ले़साङ् वाॽरो,

कर इङ्‌ले़क् के़बाःप्‍पा ले़सोःत्‍ते़न् सप्‍फाधिक्‍लक् वाॽरो॥

२० ताप्‍फे़ःम्‍बा चे़म्‍भन् के़जोःक्‍पाहाॽरे़न् निङ्‌वान् इङ्‌ले़क्‍पा चोक्‍लो,

कर सनारुङ्‌ङाङ् वाॽमारे़ लागि पान् के़भोबे़न् सःत्‍लो॥

२१ साम्‌योबा सम्‍धाङ् थेआङ् हान्‍ति मे़बोङ्‌ने़न्‍लो,

कर ताक्‍के़भे़ॽबाहाॽ तुक्‍खे लाक्‍खेःल्‍ले़ ते़त्‍तुसिआङ् मे़वाॽरो॥

२२ इङ्‌ले़क् के़बाःप्‍पा मुरासेॽइन् यहवे दाङ्‌बे़ल्‍ले़ कुसिक्‍के़ले़ःङ्‌लो,

कर खुने़ॽ निङ्‌वाॽइऱे खोःप्‍तुबा मनाःन्‍नु कुनिङ्‌वाॽ तारो॥

२३ खासिङ्‌गे़निःप्‍पे़ल्‍ले़ कुने़हि कुनिङ्‌वान् खुने़ॽ आप्‍फेक् कत्‍तुरो,

कर अदङ् मनाःल्‍ले़ कुअदङ् पाःन्‍निन्

खिमो आप्‍फेक् ओसेःन्‍धाङ् चोगुरो॥

२४ याःम्‍बुदिक्‍काङ् याःम्‍बक् के़जोःक्‍पा हुक्‍किल्‍ले़ युक् चोगुरो,

कर ले़म्‍सुवाबे़ल्‍ले़ कुनुप्‍माङ्‌ग योःग्‍बा पोङ्‌लो॥

२५ सिक्‍लुङ्‌माॽओ तुक्‍खे के़जाबा मनान् मे़न्‍धुम्‍मनाबा पोङ्‌लो,

कर लुङ्‌माॽ तुक्‍सिङ्‌मा पाःन्‍निल्‍ले़ हाङ्‌हाङ् आमे़त्‍लो॥

२६ साम्‌योबा मनान् चुम्‍देङ्‌ले़ लागि सिङ्‌सिङ् ये़क्‌ये़क् लॽरो,

कर ताप्‍फे़ःम्‍बा मनाहाॽऱे खुन्‍छि लाम्‍मिल्‍ले़ खे़ङ्‌हाॽ आबाङे लाम्‍भोःत्‍तुसिरो॥

२७ ले़म्‍सुवाबा सावागे़म्‍बे़ल्‍ले़ सावान् मे़घोसुन्‍लो,

कर याःम्‍बुदिक्‍पा मनाःल्‍ले़ याङ्‌साकुन्‍धे थगुरो॥

२८ साम्‌योबा लाम्‍मो हिङ्‌मन् वाॽरो,

खे़न् माराम्‍मिन्‍नु सोसोरिक् नुप्‍मे़न्‍दिङ् हिङ्‌मन् वाॽरो॥

१३

सिक्‍कुम्‍साबा साःल्‍ले़ कुम्‍बारे़ खाहुन् पिरुबान् खे़प्‍सुरो,

कुनामे़न्‍छाॽ के़जोःक्‍पे़ल्‍ले़ फे़ःक्‍मनाबे़न् मे़घे़प्‍सुन्‍लो॥

२ मनाःल्‍ले़ कुम्‍ब्राःल्‍ले़ पाःत्‍तुबा पाःन्‍हाॽ लाम्‍बाए

खुने़ॽ नुबा पाःन्‍हाॽरे़न् हाङ्‌से़म् खोसुरो,

कर निङ्‌वाॽइरे़ मे़घोप्‍तुम्‍बा मनाःल्‍ले़ हिप्‍सिङ्‌मा

थक्‍सिङ्‌मा याःम्‍बक्‍किन् खुने़ॽ कुसिराॽथाङ्‌लो॥

३ कुम्‍ब्रान् सिङ्‌सिङ् ये़क्‌ये़क् के़गप्‍पा मनाःल्‍ले़

खुने़ॽ कुहिङ्‌मन्‍निन् ताप्‍थेक् याम्‍धेक्‍को कत्‍तुरो,

कर सिङ्‌सिङ् ये़क्‌ये़क् मे़ल्‍लॽमनाबा पाःन्‍निल्‍ले़ मे़क्‍मा तारुरो॥

४ ले़म्‍सुवाबे़ल्‍ले़ कुभा पाःन्‍हाॽ खोमा निङ्‌वाॽ चोगुरो

हे़क्‍क्‍याङ् खे़ल्‍ले़ थेआङ् मे़घोसुन्‍लो,

कर याःम्‍बुदिक्‍पे़ल्‍ले़ खोमा निङ्‌वाॽ चोगुबा

के़रे़क् पाःन्‍हाॽ वे़त्‍ते़सरे़ खोसुरो॥

५ साम्‌योबा मनाःल्‍ले़ इङ्‌ले़क् पाःन्‍निन् चिःत्‍तुरो,

कर ताक्‍के़भे़ॽबाल्‍ले़ सिरिङ्‌ममा नु चाःत्‍थि पेःक्‍मा तारुरो॥

६ साम्‌योबा पाःन्‍निल्‍ले़ आप्‍तिक् मे़ःन्‍नेबान् ताङ्‌से़ःप्‍तुरो,

कर कुॽइभे़म्‍माल्‍ले़ लायोबे़न् थ्‍यःङ् मे़क्‍खुरो॥

७ कुभा मनान् के़गप्‍पा के़जाबा ले़ङ्‌सिङ्‌लो,

हे़क्‍केसाङ् खे़ल्‍ले़ थेधिक्‍काङ् मे़गत्‍तुन्‍लो,

कुभा मनान् याङ्‌गे़साॽबा ले़ङ्‌सिङ्‌लो,

करसाङ् खे़ल्‍ले़ वे़त्‍ते़सरे़ याङ्‌साकुन्‍धे कत्‍तुरो॥

८ याङ्‌साकुन्‍धेःल्‍ले़ मनाःल्‍ले़ कुहिङ्‌मे़न्

निङ्‌मिःल्‍ले़लाम् ताङ्‌से़ःप्‍मा सुक्‍तुबिला,

कर याङ्‌गे़साॽबे़ल्‍ले़ यङ्‌मासे़प्‍मान् खे़म्‍मा मे़बोङ्‌ने़न्‍लो॥

९ साम्‌योबा मनाःल्‍ले़ कुहिङ्‌मन्‍निल्‍ले़ सेमिन् सेसे लॽरिक् ओःत्‍लो,

कर ताक्‍के़भे़बे़ल्‍ले़ कुहिङ्‌मन्‍निल्‍ले़ सेमिन् मे़से़रुरो॥

१० आङ्‌दिङ् लॽमारे़ खे़माॽरक् फोःक्‍खुरो,

कर सुजा के़नाःक्‍पाहाॽलाम् सिक्‍कुम्‍दिङ् निङ्‌वाॽ खोदे़त्‍लो॥

११ इङ्‌ले़क् लाम्‍बा थक्‍मनाबा याङ्‌साकुन्‍धेन् युम्‍लबेःक्‍लो,

कर आजे़ःत् आजे़ःत् चोःक्‍मार सुम्‍मनाबा याङ्‌साकुन्‍धेन् पोरबेःक्‍लो॥

१२ निङ्‌वाॽ चोःक्‍मनाबे़न् सुःल्‍ले़ निङ्‌वान्‍नाङ् सिरो,

कर खोमा निङ्‌वाॽ पाःन्‍निन् के़प्‍माग हिङ्‌मे़ल्‍ले़न् सिङ्‌बुङ्‌लो॥

१३ खाहुन् खे़म्‍मा मे़म्‍दे़म्‍मनाबे़ल्‍ले़ खे़ल्‍ले़ कुले़क्‌वा हुङ्‌मा पोङ्‌लो,

कर इङ्‌जाङ्‌ङिन् इङ्‌धाङ् के़बिबे़ल्‍ले़ हाङ्‌से़म् खोसुॽरो॥

१४ सिक्‍कुम्‍साबे़ल्‍ले़ कुनिसाम्‍मिन् हिङ्‌मे़ल्‍ले़ कुबुन्‍लो,

खे़न् लाम्‍बा मनान् सिमे़ल्‍ले़न् चे़न्‍नोलाम् फिःन्‍छिङ्‌लो॥

१५ खासिङ्‌गे़निःप्‍पा नुबा मनाःल्‍ले़ नुरिक् मे़प्‍मान् खोसुरो,

कर निङ्‌वाॽइरे़ मे़घोप्‍तुम्‍बा मनाःल्‍ले़ कुलाम्‍मिङ्‌ग के़साक्‍पा चोक्‍लो॥

१६ खासिङ्‌गे़निःप्‍पा के़रे़क् मनाहाॽ खुन्‍छिॽ

आप्‍फेक् ने़हिनिङ्‌वाॽलाम् याःम्‍बक् मे़जोःक्‍लो,

कर अदङ् मनाहाॽरे़ खुन्‍छिॽ आप्‍फेक्

अदङ् पाःन्‍निन् ओसेःन्‍धाङ् मे़जोगुरो॥

१७ निङ्‌वाॽइरे़ मे़घोप्‍तुम्‍बा इङ्‌घङ्‌साबे़न् तुक्‍खेलाक्‍खेओ थारो,

कर नसाःन्‍साबा इङ्‌घङ्‌साबाल्‍ले़ वेःप्‍मान् तारुरो॥

१८ हे़न्‍थिम्‍मिन् निनि खे़म्‍घे़म् मे़ल्‍लाप्‍मनाबे़ल्‍ले़

कुसम्‍धाङ् याङ्‌साॽमा नु सिरिङ्‌ममान् इदारो,

तोःम्‍मारे़ लागि फे़ःक्‍मनाबा पान् के़घे़म्‍बा

मनाःल्‍ले़ मिङ्‌सो इङ्‌धाङ् खोसुरो॥

१९ निङ्‌वाॽ चोःक्‍मनाबा पाःन्‍निन् के़त्‍तिल्‍ले़ याम्‍साम्‍मो सिक्‍एःप्‍तुरो,

कर अदङ्‌हाॽ फे़न्‌याःम्‍बक्‍लाम् नुःङ्‌मा खुन्‍छिॽ सिक्‍ले़ःङ्‌लो॥

२० सिक्‍कुम्‍साबा मनाहाॽनु लाङ्‌गे़घेःक्‍पे़न् सिक्‍कुम्‍साबाए पोङ्‌लो,

कर अदङ्‌हाॽनु तेःङ्‌जुम् के़मे़त्‍छिङ्‌बे़न् हान्‍ति पोङ्‌लो॥

२१ लायोबाहाॽ तुक्‍खे लाक्‍खेःल्‍ले़ नाःत्‍तुसिरो,

कर साम्‌योबाहाॽरे़ नुबा पाःन्‍निल्‍ले़न् हाङ्‌से़न् मे़घोसुरो॥

२२ के़नुॽबा मनाहाॽरे़ खुन्‍छिॽ सामे़न्‍छाॽहाॽरे़ लागि

पालाम्‍बाबा याङ्‌साकुन्‍धे मे़ले़रु मे़धाॽरुसिरो,

कर लायोबाहाॽरे़ खुन्‍छिॽ याङ्‌साकुन्‍धेन्

साम्‌योबाहाॽरे़ खुन्‍छिॽ लागि मे़लुप्‍सुरो॥

२३ मे़न्‍धोङ् मे़न्‍जोःक्‍के के़ने़बा खाम्‍मिल्‍ले़ याङ्‌गे़साॽबे़ल्‍ले़

कुलागि वे़त्‍ते़सरे़ पोगुगे़न् कुजा फत्‍छु पिरुबिलारो,

कर कुदोःप्‍मा खासे़न् मे़ल्‍लोम्‍मनाबे़ल्‍ले़ खे़न् नाप्‍तुदेॽरुरो॥

२४ कसिक्‍पा मे़न्‌याक्‍मनाबा पाःल्‍ले़ कुस्‍सान् चिःत्‍तुरो,

कर कुस्‍सान् लुङ्‌माॽ के़दुक्‍पा पाःल्‍ले़ सिङ्‌सिङ्

ये़क्‌ये़क्‍काङ् खे़न् हे़न्‍थिम् याक्‍तुरो॥

२५ साम्‌योबाहाॽरे़ खुन्‍छिॽ खाघा चामा मे़गत्‍तुरो,

कर ताक्‍के़भे़ॽबाहाॽरे़ खुन्‍छिॽ साप्‍पोःक्‍के़न् साक्‍मे़न्‍जा पोङ्‌लो॥

१४

सिक्‍कुम्‍सामा मे़न्‍छुमाःल्‍ले़ कुहिम्‍मिन् चोगुरो

कर कुने़हि के़होःप्‍मा मे़न्‍छुमाःल्‍ले़ खे़न्

आबाङे कुहुक्‍किल्‍ले़ यस्‍सुरो॥

२ कुदोःप्‍मा लाङ्‌गे़घेःक्‍पे़ल्‍ले़ यहवे दाङ्‌बे़न् किरुरो,

कर इङ्‌ले़क्‍पा लाम्‍मो लाङ्‌गे़घेःक्‍पे़ल्‍ले़ खुने़ॽ कुनामे़न्‍छाॽ मे़त्‍तुरो॥

३ अदङ् मनाःल्‍ले़ कुआङ्‌दिङ् लॽमा पाःन्‍निल्‍ले़ आप्‍फेक् खुने़ॽओ तक्‍काःत्‍तिन् थार याःन्‍दुरो,

कर सिक्‍कुम्‍साबा मनाःल्‍ले़ कुबाःन्‍निल्‍ले़ खे़न् ताङ्‌से़ःप्‍तुरो॥

४ कुम्‍बाबा पित्‍हाॽ के़होप्‍पादे़न्‍नो चाधाःङ्‌हाॽ कुघाले़म् पोङ्‌लो,

कर पित्‍हाॽरे़ खुन्‍छिॽ थुम्‍मे़ल्‍ले़ सिदत् पोगुगे़न् कुजा मे़सुप्‍सुरो॥

५ से़क्‍खाबा तोःन्‍दि के़बिबे़ल्‍ले़ इङ्‌ले़क् मे़जोगुन्‍लो,

कर इङ्‌ले़क्‍पा तोःन्‍दिल्‍ले़ इङ्‌ले़क्‍के पाःन्‍हाॽ सःन्‍दुरो॥

६ कुनामे़न्‍छाॽ याप्‍मि के़मे़प्‍पा मनाःल्‍ले़

सिक्‍कुम्‍दिङ् निङ्‌वान् कोःत्‍तुॽ कर थेआङ् मे़घोसुन्‍लो,

कर खासिङ्‌गे़निःप्‍पा मनाःल्‍ले़ ने़हिनिङ्‌वाॽ उसुरु खोसुरो॥

७ अदङ् मनाःन्‍नु माःङ्‌घाए वये़ॽओ,

थेआङ्‌भे़ल्‍ले़ खे़ल्‍ले़ कुम्‍ब्राओ ने़हिनिङ्‌वाॽ खोमे़दे़त्‍ने़न्‍लो॥

८ खासिङ्‌गे़निःप्‍पा मनाःल्‍ले़ कुसिक्‍कुम्‍निङ्‌वाॽल्‍ले़

खे़न् कुदोःप्‍मा लाम्‍मिन् ओसेःन्‍धाक्‍तुरो,

कर अदङ्‌हाॽरे़ खुन्‍छिॽ अदङ् पाःन्‍ने़ङ्‌ग इङ्‌ले़क्‍लो॥

९ लायोलाम् हिम्‍मा पाःन्‍नो अदङ्‌हाॽरे़ कुनामे़न्‍छाॽ मे़बाःत्‍तुरो,

कर कुदोःप्‍मा के़वाॽबाहाॽरे़ खुन्‍छिॽ लुम्‍मो नुबा निङ्‌वाॽ खोदे़त्‍लो॥

१० निङ्‌वाॽओबा कुजागे़भे़म्‍बा पाःन्‍निन् निङ्‌वाःल्‍ले़ए निसुरो,

हे़क्‍क्‍याङ् खे़प्‍मोबा सःप्‍मे़न् हाःत्‍ले़आङ् नुरिक्‍काङ् कुसिङ् निःप्‍मा मे़सुक्‍तुल्‍लो॥

११ कुइगे़भे़म्‍बे़ल्‍ले़ कुहिम्‍मिन् मे़लुःन्‍दु मे़बिरुरो,

कर कुदोःप्‍मे़ल्‍ले़ कुजिम्‍हिम्‍मो नुॽमादामा पोङ्‌लो॥

१२ कुभा लाम्‍मिन् मनाःल्‍ले़ कुनिमो कुदोःप्‍मा निदे़त्‍पिला,

कर खे़ल्‍ले़ पिप्‍मिरि कुसोःन्‍दिओ सिमाओ आगे़त्‍लो॥

१३ मुराओ एःप्‍मा युसाङ् सिक्‍लुङ्‌मो हाःप्‍मा युमा सुक्‍लो,

हे़क्‍क्‍याङ् सःप्‍मे़ल्‍ले़ कुनुप्‍मे़ङ्‌ग मेरिङ्‌ङो पोङ्‌मा सुक्‍लो॥

१४ ताप्‍के़बे़ॽबा के़बेःक्‍पाहाॽरे़ खुन्‍छिॽ ये़प्‍ले़क्‍किल्‍ले़ कुले़क्‌वा मे़दुमुर पोङ्‌लो,

हे़क्‍क्‍याङ् नुबा मनाःल्‍ले़ कुयाःम्‍बक्‍किल्‍ले़ हाङ्‌से़म्‍मिन् मे़बिरुरो॥

१५ कुनिङ्‌वाॽ के़बाःक्‍पे़ल्‍ले़ थे पाःन्‍निन्‍छाङ् नसान् चोगुॽरो,

कर कुने़हि के़दुम्‍बा मनाःल्‍ले़ ये़क्‌ये़क्‍काङ् लाङ्‌गाङ् चत्‍तुरो॥

१६ सिक्‍कुम्‍साबा मनाःल्‍ले़ यहवे दाङ्‌बे़न् किरुरो,

हे़क्‍क्‍याङ् फे़न्‌याःम्‍बक् याःम्‍बक् चोःक्‍मालाम् माःङ्‌घा वाॽरो,

कर अदङ्‌ङिङ्‌ग कुसिक् के़जम्‍बा नु सिङ्‌सिङ् ये़क्‌ये़क् मे़ल्‍लॽए हारावराबा चोक्‍लो॥

१७ कुसिक् के़जम्‍बा मनाःल्‍ले़ अदङ् याःम्‍बक्‍हाॽ चोगुरो,

हे़क्‍क्‍याङ् इस्‍वाबा मनान् याम्‍गे़सिङ्‌बा चोःक्‍लो॥

१८ कुने़हि मे़न्‍दुम्‍नाबा मनाःल्‍ले़ अदङ् पाःन्‍लक् खोसुरो,

कर खासिङ्‌गे़निःप्‍पे़ल्‍ले़ ने़हिनिङ्‌वाॽरे़ तिचःन् खोसुरो॥

१९ ताक्‍के़भे़ॽबा मनाहाॽ नुबा मनाहाॽरे़ खुन्‍छिॽ तगि

हे़क्‍क्‍याङ् कुॽइगे़भे़म्‍बा मनाहाॽ साम्‌योबाहाॽरे़

खुन्‍छिॽ लाम्‍धेःत्‍तिल्‍ले़ कुदगाङ् अःक्‍खुम् पप्‍मा पोङ्‌लो॥

२० आप्‍फेक् हिम्‍बेसाङ्‌बाहाॽरे़ए याङ्‌गे़साॽबाहाॽ मे़नाॽरुसिरो,

कर के़गप्‍पा के़जाबाहाॽरे़ग यरिक् तेःङ्‌जुम् मे़गत्‍तुसिरो॥

२१ आप्‍फेक् हिम्‍बेसाङ्‌बान् कुनामे़न्‍छाॽ के़मे़प्‍पे़ल्‍ले़ लायो चोगुरो,

कर कुधेआङ् के़होप्‍पाहाॽ लुङ्‌माॽ के़दुक्‍पा मनान् मुॽइसाबारो॥

२२ थे ताप्‍फे़ःम्‍बा चोःक्‍मा निङ्‌वाॽ के़इःप्‍पाहाॽ ताप्‍मे़म्‍बे़ॽने़म्‍बि?

कर नुबा चोःक्‍मा निङ्‌वाॽ के़जोःक्‍पाहाॽरे़ थधप् म़ेल्‍लॽमनाबा मिःम्‍जिन्

हे़क्‍क्‍याङ् कुदोःप्‍मा चोःक्‍मान् मे़घोसुरो॥

२३ के़रे़क् स्‍याङ्‌मे़न्‍दाङ् याःम्‍बक्‍किल्‍ले़ इन्‍धा पोङ्‌लो,

कर पाःन्‍लक् के़बाःप्‍पे़ङ्‌ग याङ्‌गे़साॽमो थारो॥

२४ सिक्‍कुम्‍निबाहाॽरे़ खुन्‍छिॽ याङ्‌साकुन्‍धेन् खुन्‍छिॽ तिचरो,

कर अदङ्‌हाॽरे़ खुन्‍छिॽ खादाःक्‍पा पाःन्‍निल्‍ले़ अदङ्‌ङे पोङ्‌लो॥

२५ से़क्‍खाबा तोःन्‍दि पाःन्‍निल्‍ले़ हिङ्‌मे़न् ताङ्‌से़ःप्‍तुरो,

कर इङ्‌ले़क्‍पा तोःन्‍दिल्‍ले़ इङ्‌ले़क्‍पाःन्‍हाॽ तोःन्‍दुरो॥

२६ आत्‍तिल्‍ले़ यहवे दाङ्‌बे़न् किरुॽ,

खे़ल्‍ले़ कुयक्‍किन् ताप्‍थेक् याम्‍धेक्‍पा चोक्‍लो,

हे़क्‍क्‍याङ् खुने़ॽ कुस्‍सा कुएहाॽरे़ लागि

कन् लत्‍छा ताङ्‌से़ःप्‍सिङ्‌मादे़न् पोङ्‌लो॥

२७ यहवे दाङ्‌बे़न्‍नु किमाग हिङ्‌मे़ल्‍ले़ कुबुन्‍लो,

खे़न् लाम्‍बा मनान् सिमे़ल्‍ले़ चे़न्‍हाॽओलाम् पिन्‍लो॥

२८ यरिक् योभोॽबा खानिःत्‍तिल्‍ले़ हाङ्‌ङिल्‍ले़ कुमिमिदिङ् पोङ्‌लो,

योभोॽबा मे़ःन्‍नेबा युक्‍साबे़न् थेआङ् मे़ःन्‍लो॥

२९ नासि के़धःप्‍पा मनाःल्‍ले़ कुइत्‍छिङ् साम्‍मिन् यम्‍बा चोक्‍लो,

कर कुसिक् के़जम्‍बा मनाःल्‍ले़ कुअदङ् पाःन्‍निन् ओसेःन्‍धाङ् चोगुरो॥

३० चिजि ये़म्‌ये़म्‍बा सिक्‍लुङ्‌मे़ल्‍ले़ थक्‍किन् हिङ्‌मन् पिरुरो,

कर नाहे़न् मिक्‍सोःल्‍ले़ ये़प्‍पा लुङ्‌सिहाॽ यःत्‍छुरो॥

३१ याङ्‌गे़साॽबान् तुक्‍खे के़जाःप्‍पाहाॽरे़ खुन्‍छिॽ नावागे़न्

चइःत्‍दाङ्‌बे़न् कुनामे़न्‍छाॽ मे़मे़त्‍तुबा ओसेःन्‍धाङ् पोङ्‌लो,

कर थेआङ् मे़ङ्‌गप्‍मनाबान् लुङ्‌माॽ के़दुक्‍पे़ल्‍ले़

यहवे दाङ्‌बे़न् मिङ्‌सो इङ्‌धाङ् पिरुबा पोङ्‌लो॥

३२ तुक्‍खे लाक्‍खे पोङ्‌दाःल्‍ले़ ताक्‍के़भे़ॽबाहाॽ मे़मे़क्‍लो,

कर साम्‌योनिबे़ल्‍ले़ग सिमाओआङ् इःम्‍सिङ्‌मादे़न् खोसुरो॥

३३ सिङ्‌सिङ् ये़क्‌ये़क् के़लॽबे़ल्‍ले़ कुसिक्‍लुङ्‌मो

सिक्‍कुम्‍दिङ् निङ्‌वान् याङ्‌धोक्‍लो,

कर अदङ् मनाहाॽरे़ खुन्‍छिॽ लुम्‍मोआङ्

सिक्‍कुम्‍दिङ् निङ्‌वान् ओसेःन्‍धाङ् चोःक्‍सिङ्‌लो॥

३४ साम्‌योबा पाःन्‍निल्‍ले़ लाजेन् थाःङ् फोःक्‍खुरो,

कर लायो चोःक्‍माग आत्‍तिन् मे़न्‍छाम् सुवाङ्‌ले़

लागिसाङ् चाःत्‍थि पेःक्‍मा पाःन्‍लो॥

३५ हाङ्‌ङिन् सिक्‍कुम्‍साबा से़वाराबे़न्‍नुए कुनिङ्‌वाॽ तारो,

कर सिरिङ्‌ममा के़दाःप्‍पा से़वारोबे़ल्‍ले़ खुने़ॽ कुसिक्‍के़न् फोःक्‍खुरो॥

१५

सेःम्‍सेःम्‍बा नुगप्‍पिल्‍ले़ सिक्‍खे़ङ्‌मान् चिःक्‍तुर याःन्‍दुरो,

कर के़आःम्‍बा नुगप्‍पिल्‍ले़ सिक्‍पोःक्‍मान् फोसुरो॥

२ सिक्‍कुम्‍निबे़ल्‍ले़ कुल्‍सोःत्‍ते़ल्‍ले़ ने़हिनिङ्‌वान् नुबा पाःत्‍तुरो,

कर अदङ् मनाःल्‍ले़ कुअदङ् पाःन्‍हाॽए फक्‍सुलःत्‍तुरो॥

३ यहवे दाङ्‌बे़ल्‍ले़ कुमिक्‍सान् के़रे़क् पिसाङ् वाॽरो,

नुबा नु ताप्‍फे़ःम्‍बा ने़प्‍माङ् खुने़ॽ मिक्‍चो मे़त्‍तुसिरो॥

४ मना के़वेःम्‍बा ले़सोःत्‍ते़ङ्‌ग हिङ्‌मन्‍ले़न् सिङ्‌बुङ्‌लो,

कर इङ्‌ले़क्‍स्‍वा ले़सोःत्‍ते़ल्‍ले़ याम्‍साम्‍मिन् खाःन्‍दुरो॥

५ अदङ्‌ङिल्‍ले़ पानुदिङ् कुम्‍बारे़ कुहे़न्‍थिम्‍मिन् नाॽरुरो,

फे़ःक्‍मनाबा पाःन्‍निन् के़घे़म्‍बे़ल्‍ले़ खासिङ् के़निःप्‍पा पाःन्‍निन् ओसेःन्‍धाङ् चोगुरो॥

६ साम्‌योबा मनाःल्‍ले़ कुहिम्‍मो वे़त्‍ते़सरे़ याङ्‌साकुन्‍धे वाॽरो,

कर कुॽइगे़भे़म्‍बे़ल्‍ले़ थगुबा याङ्‌साःल्‍ले़ तुक्‍खे तारुरो॥

७ सिक्‍कुम्‍निबे़ल्‍ले़ कुम्‍ब्रावसेःल्‍ले़ ने़हिनिङ्‌वाॽ फोसुरुरो,

कर अदङ्‌हाॽरे़ खुन्‍छिॽ सिक्‍लुङ्‌मे़न् हे़क्‍तङ्‌बा मे़जोक्‍ने़ल्‍लो॥

८ कुॽइगे़भे़म्‍बा मनाःल्‍ले़ वयागे़न् कुसिदुङ्‌जभान्

यहवे दाङ्‌बे़ल्‍ले़ कुनिमो सिक्‍के़ले़ःङ्‌बा चोक्‍लो,

कर कुदोःप्‍माआङ् के़वाॽबाल्‍ले़ कुबेःल्‍लिःल्‍ले़ खुने़ॽ सःत्‍लो॥

९ ताक्‍के़भे़ॽबा मनाःल्‍ले़ कुलाम्‍मिन्

यहवे दाङ्‌बे़ल्‍ले़ कुनिमो याम्‍गे़सिङ्‌बा चोक्‍लो,

कर साम्‌योनिमान् के़इःप्‍पा

के़नाःप्‍पाहाॽ खुने़ॽ लुङ्‌माॽ तुक्‍तुसिॽरो॥

१० आप्‍फेक् कुलाम् के़ले़प्‍पे़ल्‍ले़ के़साक्‍पा हे़न्‍थिम् तुमुरो,

फे़ःक्‍मनाबा पाःन्‍निन् आत्‍तिल्‍ले़ चिःत्‍तुॽ खे़न् सिमा पोङ्‌लो॥

११ सिमे़न् नु मे़क्‍मे़न् यहवे दाङ्‌बे़ल्‍ले़ कुदगि नुरिक् निधाःप्‍लो,

मनाःल्‍ले़ कुयाम्‍साम्‍मिन् छे़न्‍ना साॽरिक् नुरिक् निमे़धाःप्‍ने़म्‍बि?

१२ कुनामे़न्‍छाॽ के़जोःक्‍पे़ल्‍ले़ तोःम्‍मा पाःन्‍निन् कुसिराॽ मे़धाङ्‌ने़न्‍लो,

हे़क्‍केलरिक्‍के खे़न् सिक्‍कुम्‍निबे़न्‍लाम् लाःत्‍लाःत् वाॽरो॥

१३ के़सःप्‍पा सिक्‍लुङ्‌मे़ल्‍ले़ नारान् के़ओःप्‍पा चोगुरो,

कर सिक्‍लुङ्‌मोबा तुक्‍खेःल्‍ले़ याम्‍साम्‍मिन् खाःन्‍दुरो॥

१४ खासिङ्‌गे़निःप्‍पा सिक्‍लुङ्‌मे़ल्‍ले़ ने़हिनिङ्‌वाॽ कोःत्‍तुरो,

कर अदङ्‌ङिल्‍ले़ कुम्‍ब्राःल्‍ले़ अदङ् पाःन्‍निन्‍ने़ कुसिराॽथाङ्‌लो॥

१५ तुक्‍खे चाःप्‍मा युःप्‍माओ के़धाबाहाॽरे़न् ताप्‍फे़ःल्‍लिक्

मे़मे़त्‍तुबा खुन्‍छिॽ हिङ्‌मे़न् थिक्‌याःन्‍धक् तुक्‍खेवा पोङ्‌लो,

कर के़सःप्‍पा सिक्‍लुङ्‌मे़न् आभे़ल्‍ले़साङ् नुॽदारो॥

१६ हयङ्‌किल्‍लिङ् इसेःङ् वे़त्‍ते़सरे़ याङ्‌साकुन्‍धे कप्‍मानुःल्‍ले़ग

चबे़ःत्‍छिक् के़गप्‍पा पोङ्‌माआङ् यहवे दाङ्‌बे़न् किप्‍मा नुबारो॥

१७ पजिःत् चिःत्‍छिङ्‌मादे़न्‍नो के़सोबा सा चामानुःल्‍ले़ग

लुङ्‌माॽ तुक्‍सिङ्‌मादे़न्‍नो नुधिसाक्‍चिरक् चामा नुबारो॥

१८ हारा कुसिक् के़बोःक्‍पा मनाःल्‍ले़ खे़माॽ फोःक्‍खुरो,

कर नासिगे़धःप्‍पा मनाःल्‍ले़ खे़जे़क्‍किन् चिजि ये़म्‌ये़म् चोगुरो॥

१९ ले़म्‍सुवाबे़ल्‍ले़ कुलाम्‍मिन् तिङ्‌ङिल्‍ले़ थेःक्‍तुबा चोक्‍लो,

कर कुदोःप्‍मा मनाःल्‍ले़ कुलाम्‍मिङ्‌ग माराम्‍लो॥

२० सिक्‍कुम्‍साबा साःल्‍ले़ कुम्‍बा कुनिङ्‌वाॽ तासुरो,

कर अदड् साःल्‍ले़ कुम्‍मा तुक्‍खे चाःत्‍तुरो॥

२१ कुऩेहि क़ेहोःप्‍पा मनान् अदङ् पाःन्‍नो कुनिङ्‌वाॽ तारो,

कर इःत्‍छिङ्‌साम् के़गप्‍पा मनान् कुदोःप्‍मा पाःन्‍नो कुदोःप्‍मा लाम्‍मो पोरो॥

२२ सुजा होःप्‍मारे़ चोगुल्‍ले़ निङ्‌सेःक्‍हाॽ कुलिङ्‌दो मे़गे़त्‍ने़न्‍लो,

कर यरिक् सुजादाङ्‌बाहाॽरे़ मे़जोगुल्‍ले़ खे़ङ्‌हाॽ कुलिङ्‌दो के़त्‍लो॥

२३ के़लाॽबा पान् नुःक्‍मा खोसुल्‍ले़ मनान् कुनिङ्‌वाॽ तारो,

हे़क्‍क्‍याङ् के़याङ्‌बा ये़म्‍मो पाःप्‍मनाबान् साॽरिक् नुबा चोक्‍लो!

२४ हिङ्‌मन्‍नोबा लाम्‍मिल्‍ले़ खासिङ्‌गे़निःप्‍पे़न् थो ले़प्‍माङ् लाम्‍लोसुरो,

खे़ल्‍ले़ खुने़ॽ खे़माॽयङ्‌सङ् ले़प्‍माङ् पेःक्‍मालाम् से़ःप्‍तुरो॥

२५ आङ्‌दिङ् के़लॽबे़ल्‍ले़ कुहिम्‍मे़न् यहवे दाङ्‌बे़ल्‍ले़ लुःन्‍दु पिरुरो,

कर मेमेदुमाल्‍ले़ कुइःन्‍दोन् खुने़ॽ मे़न्‍जत्‍ते ने़स्‍सु पिरुरो॥

२६ यहवे दाङ्‌बे़ल्‍ले़ कुॽइगे़भे़म्‍बाल्‍ले़ इःत्‍तुबा पाःन्‍हाॽ कुसिक्‍ले़ःङ्‌लो,

कर सुत्‍थोबा मनाःल्‍ले़ इःत्‍तुबा पाःन्‍हाॽओ खुने़ॽ कुनिङ्‌वाॽ तारो॥

२७ के़घिःम्‍बा मनाःल्‍ले़ कुहिम्‍सयङ्‌ङो तुक्‍खे लाक्‍खे तारुरो,

कर आत्‍तिल्‍ले़ सुरुत्‍याङ्‌ङिन् चिःत्‍तुॽ खे़न् हिङ्‌लो॥

२८ साम्‌योनिबे़ल्‍ले़ कुसिक्‍लुङ्‌मे़ल्‍ले़ नुगप् पाःन्‍हाॽ साॽरुरो,

कर ताक्‍के़भे़ॽबे़ल्‍ले़ कुम्‍ब्राःल्‍ले़ ताप्‍फे़ःम्‍बा पाःन्‍हाॽ फक्‍सुलःत्‍तुरो॥

२९ यहवे दाङ्‌बे़न् कुॽइगे़भे़म्‍बे़न् लाम्‍बा लाःत्‍लाःत् वाॽरो,

कर खुने़ॽ साम्‌योनिबे़ल्‍ले़ कुबेलिन् खे़प्‍सुरो॥

३० मुसुम् के़एःप्‍पा नाराःल्‍ले़ सिक्‍लुङ्‌मे़न् सःत्‍ल याःन्‍दुरो,

हे़क्‍क्‍याङ् सुनाइङ्‌ङिल्‍ले़ ये़प्‍पाहाॽ के़धुम्‍बा चोगुरो॥

३१ आत्‍तिल्‍ले़ हिङ्‌मन् के़बिबा पाःन्‍नो फे़ःक्‍मनाबे़न् खे़प्‍सुॽ,

खे़ल्‍ले़ सिक्‍कुम्‍साबाहाॽरे़ खुन्‍छिॽ लुम्‍मो तङ्‌जुम् खोसुरो॥

३२ फे़ःक्‍मनाबा पाःन्‍निन् के़जिःप्‍पे़ल्‍ले़ आप्‍फेक् चिःत्‍छिङ्‌लो,

कर तोःम्‍मा पाःन्‍नो निङ्‌वाॽ के़बिबे़ल्‍ले़ इःत्‍छिङ्‌साम् खोसुरो॥

३३ यहवे दाङ्‌बे़न् कुगिप्‍मे़ल्‍ले़ए सिक्‍कुम्‍दिङ् निङ्‌वाॽ आहुॽरुरो,

इङ्‌धाङ् खोमानुःल्‍ले़ तगि नःम्‍नःम् लॽमे़न् तारो॥

१६

सिक्‍लुङ्‌मोबा निङ्‌सेःक्‍हाॽ मे़न्‍छाम् याप्‍मिरे़न्‍लो,

कर कुदोःप्‍मा नुगप्‍पिङ्‌ग यहवे दाङ्‌बे़न् लाम्‍बाए तारो॥

२ मनाःल्‍ले़ के़रे़क् कुलाम्‍हाॽ आप्‍तिक् मे़ःन्‍नेबा लेःत्‍तुबिला,

कर खे़ल्‍ले़ थेआङ् हे़क्‍के चोगु के़लॽबा पाःन्‍हाॽ यहवे दाङ्‌बे़ल्‍ले़ए साॽरुरो॥

३ खे़ने़ॽ के़जोगुबा आत्‍तिन् पाःन्‍निन्‍छाङ् यहवे दाङ्‌बे़न् हुक्‍सुप्‍ते़ॽओ,

हे़क्‍क्‍याङ् खे़ने़ॽ के़निङ्‌सेःक्‍हाॽ कुलिङ्‌दो के़त्‍लो॥

४ यहवे दाङ्‌बे़ल्‍ले़ के़रे़क् पाःन्‍हाॽ खुने़ॽ कुदारप्‍ले़ लागि चोगुरो,

कुॽइगे़भे़न्‍नाङ् मे़क्‍मा ये़न्‍ले़ लागि खुने़ॽ युक्‍खुआङ् वाॽरो॥

५ सिक्‍लुङ्‌मो आङ्‌दिङ् के़लॽबाहाॽ के़रे़क् यहवे दाङ्‌बे़ल्‍ले़ कुसिक्‍ले़ःङ्‌लो,

से़क्‍खाए खे़ङ्‌हाॽ खुम्‍दिङ् मे़ङ्‌घोए पिम्‍मा मे़ङ्‌घोने़न्‍लो॥

६ थधप् म़ेल्‍लॽमनाबा मिःम्‍जि नु नसाःन्‍साबालाम् लायोलाम् हिःम्‍मा पान् पोङ्‌लो,

यहवे दाङ्‌बे़न् किप्‍मालाम् मनान् फे़न्‍पाःन्‍लाम् लाःत्‍लाःत् पोङ्‌लो॥

७ मनाःल्‍ले़ कुलाम्‍हाॽ यहवे दाङ्‌बे़ल्‍ले़ कुसिराॽ के़धाङ्‌बा पोङ्‌ङिल्‍ले़,

खुने़ॽ खे़ल्‍ले़ कुनिङ्‌मिहाॽआङ् खे़न्‍नु नादङ् चोगुआङ् कत्‍तुसिरो॥

८ साम्‌योबा याःम्‍बक्‍किन्‍नु आजे़ःत्‍छिक् कप्‍मनाबे़न्,

मे़न्‌वाॽमनाबालाम् यरिक् थक्‍मनाबान्‍नुःल्‍ले़ नुबारो॥

९ मनाःल्‍ले़ कुसिक्‍लुङ्‌मो चोःक्‍मा चामा पाःन्‍निन् हिसु तङ्‌घुरो,

कर यहवे दाङ्‌बे़ल्‍ले़ए खे़ल्‍ले़ कुलाम्‍हाॽ निःन्‍धो चोगुबिरुरो॥

१० हाङ्‌ङिल्‍ले़ कुम्‍ब्रासेॽइल्‍ले़ माङ्‌इङ्‌घङ् पान् पाःत्‍तुरो,

हे़क्‍क्‍याङ् खुने़ॽ कुम्‍ब्राःल्‍ले़ के़वाॽबा खासे़न्‍निन् हान्‍ति मे़जोगुन्‍लो॥

११ के़गे़प्‍पा कुसिःक्‍मा नु ते़म्‍दुरिहाॽ यहवे दाङ्‌बाल्‍ले़न्‍ने़रो,

के़रे़क् परिक्‍पा ओगप् के़बोङ्‌बा कुधाङ्‌लुङ्‌हाॽ खुने़ॽए चोगुबारो॥

१२ हाङ्‌हाॽरे़ ताप्‍फे़ःम्‍बा याःम्‍बक्‍किन् खुन्‍छिॽ सिक्‍ले़ःङ्‌लो,

साम्‌योबा याःम्‍बक् लाम्‍मे हाङ्‌युक्‍नान् थधप् मे़ल्‍लॽमना पोङ्‌लो॥

१३ हाङ्‌हाॽ कुदोःप्‍माहाॽरे़ खुन्‍छिॽ मुरासेॽहाॽनु निङ्‌वाॽ ये़ये़ लॽरो,

कुत्‍चाॽ के़बाःप्‍पा मनान् खे़ङ्‌हाॽरे़ खुन्‍छिॽ सिराॽथाङ्‌लो॥

१४ हाङ्‌ङिल्‍ले़ साॽरिक् कुसिक् पोःक्‍मे़ङ्‌ग सिमे़ल्‍ले़ कुइङ्‌साबारो,

कर सिक्‍कुम्‍साबा मनाःल्‍ले़ खे़न् चिजि ये़म्‌ये़म्‍बा चोगुरो॥

१५ हाङ्‌ङिल्‍ले़ कुनारान् ओःत्‍तिःल्‍ले़, खे़ल्‍ले़ कुबेःङ्‌ग हिङ्‌मन्‍लो,

खे़ल्‍ले़ लुङ्‌माॽ आदुक्‍तुक्‍पा कुलुङ्‌गुम्‍मिङ्‌ग हाङ्‌वामा

ये़म्‍मोबा वहित्‍तिल्‍ले़न् खाॽमित् हे़क्‍तङ्‌बारो॥

१६ साम्‍म्‍याङ्‌नुःल्‍ले़ग सिक्‍कुम्‍दिङ् निङ्‌वाॽ खोमारो,

हे़क्‍क्‍याङ् युप्‍पानुःल्‍ले़ग खासिङ्‌निःप्‍मा सेःक्‍मे़न् साॽरिक् नुबारो॥

१७ कुदोःप्‍मे़ल्‍ले़ कुमाराम्‍मिन् फे़न्‍पान् लाम्‍बा लाःत्‍लाःत् पोङ्‌लो,

आत्‍तिल्‍ले़ कुलाम्‍मिन् सिङ्‌सिङ् ये़क्‌ये़क्‍काङ् ओमे़त्‍तुॽ, खे़ल्‍ले़ कुहिङ्‌मन् ताङ्‌से़ःप्‍तुरो॥

१८ मे़क्‍मानुःल्‍ले़ तगि आङ्‌दिङ् लॽमान् नु

खाप्‍पुथ्‍यःङ् पोङ्‌मानुःल्‍ले़ तगि यम्‍बा हे़न्‍छिङ्‌मा याम्‍साम् तारो॥

१९ मे़युक्‍तुसिबाहाॽरे़ खुन्‍छिॽ लुम्‍मो याम्‍साम्‍मो नःम्‍नःम्‍माङ् वाॽमाग

नाप्‍मनाबा चिगक्‌वाहाॽ के़हे़न्‍छिङ्‌बाहाॽनु हामानुःल्‍ले़ नुबारो॥

२० खाहुन् पान् नुरिक् के़घे़म्‍बा मनान् के़नुॽबा के़दाबा पोङ्‌लो,

हे़क्‍क्‍याङ् यहवे दाङ्‌बे़न् नागे़साॽबा मनान् मुॽइसाबारो॥

२१ सिक्‍लुङ्‌मो सिक्‍कुम्‍साबा के़बोङ्‌बाहाॽ ये़क्‌ये़क्‍पा मे़मे़त्‍तुसिरो,

हे़क्‍क्‍याङ् कुजागे़नुॽबा पाःन्‍हाॽरे़ निसाम् फोसुरो॥

२२ खासिङ्‌गे़निःप्‍मा निङ्‌वाॽ के़गप्‍पाल्‍ले़ कुलागि कन् हिङ्‌मन्‍ले़ कुबुन्‍लो,

कर अदङ्‌ङिल्‍ले़ कुअदङ् पाःन्‍निल्‍ले़ चोगुल्‍ले़ए खुम्‍दिङ् खोसुरो॥

२३ सिक्‍कुम्‍साबे़ल्‍ले़ कुसिक्‍लुङ्‌मे़ल्‍ले़ आबाङ्‌ङे कुम्‍ब्रान् खासिङ्‌गे़निःप्‍पा चोगुरो,

हे़क्‍क्‍याङ् खे़ल्‍ले़ कुम्‍ब्रासेॽइल्‍ले़ निसाम् फोसुरो॥

२४ कुजागे़नुॽबा पाःन्‍हाॽग सक्‌वाघुःल्‍ले़ कुलेक् हे़क्‍तङ्‌बारो,

खे़ल्‍ले़ग याम्‍साम्‍मिन् चाङ्‌जाङ् नु ये़त् लुङ्‌सिहाॽ वेःन्‍दुरो॥

२५ कुभा लाम्‍मिन् मनाःल्‍ले़ कुनिमो कुदोःप्‍मा निदे़त्‍पिला,

कर खे़ल्‍ले़ पिप्‍मिरि कुसोःन्‍दिओ सिमाओ के़प्‍मा सुक्‍तुरो॥

२६ याःम्‍बुदिक्‍पान् कुसाक्‍पोःक्‍पाल्‍ले़ए याःम्‍बक् चोःक्‍मा पाङ्‌घुरो,

खे़ल्‍ले़ कुसिक्‍लाःक्‍मे़ल्‍ले़ए खे़न् कुसिक् एःत्‍तुर याःन्‍दुरो॥

२७ खार्मे़न्‍दक् के़जोःक्‍पा मनाःल्‍ले़ फे़न्‌याःम्‍बक् चोःक्‍मा इःत्‍तुरो,

हे़क्‍क्‍याङ् खे़ल्‍ले़ कुबाःन्‍छेःक्‌वान् आओॽओॽबा मि हे़क्‍के लॽरो॥

२८ फे़क्‍के़लाॽबा मनाःल्‍ले़ खे़जे़क् पान् फोःक्‍खुरो,

हे़क्‍क्‍याङ् आजे़ङ्‌जे़ङ्‌बे़ल्‍ले़ आदङ्‌दङ्‌बा तेःङ्‌जुम्‍हाॽओ से़मे़न् तारुरो॥

२९ कुॽइगे़भे़म्‍बा मनाःल्‍ले़ आप्‍फेक् कुहिम्‍बेसाङ्‌बे़न् लाम् फोःत्‍तुरो,

हे़क्‍क्‍याङ् खे़ल्‍ले़ खुने़ॽ ताप्‍फे़ःम्‍बा लाम् ले़प्‍माङ् तेॽरुरो॥

३० कुमिक् चिघिम् चिघिम् के़मे़प्‍पे़ल्‍ले़ चे़म्‍भन् चोगुरो,

कुम्‍ब्रासेॽ के़वे़बे़ल्‍ले़ कुये़प्‍ले़क्‍किन् ताप्‍फे़ःम्‍बा चोक्‍लो॥

३१ के़भुप्‍पा थे़गेःक्‍किन् मिङ्‌सो इङ्‌धाङ्‌ले़न् तिचरो,

साम्‌योबा हिङ्‌मन् लाम्‍बा कन् खोदे़त्‍लो॥

३२ नासिगे़धःप्‍पा मना पोङ्‌माग थङ्‌गे़धक्‍पा पोङ्‌मानुःल्‍ले़आङ् नुबारो,

सिक्‍पोःक्‍मान् युक्‍को कप्‍माग ये़क्‌यक्‍किन्‍ने़ हुक्‍को थामानुःल्‍ले़ नुबारो॥

३३ तॽयाःन्‍सोन्‍निन् तॽयाःन्‍सोन् के़मादे़न्‍नो मे़गे़सुरो,

कर खे़ल्‍ले़न् के़रे़क् पाःन्‍निन् यहवे दाङ्‌बे़ल्‍ले़ए निःन्‍धो चोगुरो॥

१७

खे़माॽ के़बोङ्‌बा हिम्‍मो सा नु तःक् चामानुःल्‍ले़ग

चिजि ये़म्‌ये़म् नु स्‍वाःत्‍ताङ् कुनुॽमा मे़ःन्‍ने उम्‍धिक् कुजा चामा नुबारो॥

२ सिक्‍कुम्‍साबा से़वारोबे़ल्‍ले़ कुन्‍दाङ्‌बे़ल्‍ले़ सुम्‍बोधासाबा मे़ःन्‍नेबा कुस्‍सान् युक्‍को कत्‍तुरो,

हे़क्‍क्‍याङ् फुॽनुसाॽहाॽनु कुदङ्‌बा पालाम्‍बाबा याङ्‌साकुन्‍धेःल्‍ले़ कुलक् खे़ल्‍ले़ खोसुदेॽरुरो॥

३ युप्‍पा योःम्‍मा खप्‍प्‍या नु साम्‍म्‍याङ् साङ्‌मा मिदःत् वाॽरो,

कर सिक्‍कुम् निङ्‌वाॽ के़साॽबाग यहवे दाङ्‌बे़न्‍ने वाॽरो॥

४ ताक्‍के़भे़ॽबा मनाःल्‍ले़ ताप्‍फे़ःम्‍बा पाःन्‍हाॽ खे़प्‍सुरो,

इङ्‌ले़क्‍स्‍वाबे़ल्‍ले़ मे़क्‍मा पाःन्‍निन् निङ्‌वाॽ पिरुरो॥

५ आत्‍तिल्‍ले़ याङ्‌गे़साॽबे़न् किनाःन्‍दि पिरुॽ,

खे़ल्‍ले़ खे़ङ्‌हाॽरे़ खुन्‍छिॽ नावागे़न् चइःत्‍दाङ्‌बे़न्

कुनामे़न्‍छाॽ मे़प्‍मा याःम्‍बक् चोगुरो॥

वेॽइल्‍ले़ कुदुक्‍खे कुलाक्‍खेओ के़सःप्‍पा आत्‍तिन्‍छाङ्

खुम्‍दिङ् मे़ङ्‌घोए पिम्‍मा पेःक्‍मा मे़घोने़न्‍लो॥

६ मे़न्‍छाॽ मे़न्‍छाॽमाहाॽग काप्‍पो तुम्‍साहाॽरे़ खुन्‍छिॽ तिचःसिरो,

हे़क्‍क्‍याङ् माबाहाॽग साहाॽरे़ खुन्‍छिॽ ने़बो पप्‍मा पाःन्‍छिरो॥

७ नुबा पाःन्‍निन् अदङ्‌ङिल्‍ले़ कुम्‍ब्रासेॽओ मे़घे़म्‍दुन्‍लो,

युक्‍साबे़ल्‍ले़ कुम्‍ब्राओ इङ्‌ले़क् पाःन्‍निन् छे़न्‍ना साॽरिक् मे़लाॽरुन्‍लो॥

८ आत्‍तिल्‍ले़ सुरुत्‍याङ् चामा पिरुसिॽ,

खे़ङ्‌ग खुने़ॽ कुलागि कित्‍चाक् हे़क्‍तङ्‌बारो,

कुलिङ्‌दो के़प्‍मान् आत्‍ति पेःक्‍मासाङ् पोःङ्‌ॽ

फाॽआङ् खे़ङ्‌हाॽरे़ निङ्‌वाॽ मे़इःत्‍तुरो॥

९ लुङ्‌हाःत्‍छिङ्‌मा पान् के़माॽबे़ल्‍ले़ मिःम्‍जि फोसुरो,

कर ये़त्‍ले़ङ् पान् के़गिम्‍बा आत्‍तिल्‍ले़साङ्

आदङ्‌दङ्‌बा तेःङ्‌जुम्‍हाॽ लुम्‍मो आसेर चोगुरो॥

१० अदङ्‌ङिन् किप्‍थिक्‍ले़ङ् ते़ःम्‍भुक् याक्‍मनाबान्‍नुःल्‍ले़ग

खासिङ् के़निःप्‍पा मनान् थिक्‍ले़ङ्‌धिक् फे़ःक्‍मे़ल्‍ले़ याःन्‍दुरो॥

११ कुॽइगे़भे़म्‍बा मनान् पिफ्‍युङ् चोःक्‍मा ले़प्‍माङ्‌लक् पत्‍लो,

खे़ल्‍ले़ कुदक्‍ले़ङ्‌वाओ लत्‍छा के़आःप्‍पा इङ्‌साबान् मे़बाङ्‌घुरो॥

१२ अदङ्‌ङिन् खे़ल्‍ले़ कुअदङ् चोःक्‍मा पाःन्‍नो तुम्‍मानुःल्‍ले़ग

कुस्‍सा मे़नाप्‍तुमा कुम्‍मामा माःॽयुःन् तुम्‍मा नुबा पोङ्‌लो॥

१३ कुभा मनाःल्‍ले़ नुबा चोगु पिरुबाल्‍ले़ कुले़क्‌वा नुबा चोःक्‍मा पिमा के़बोङ्‌बा पाःन्‍नो ताप्‍फे़ःम्‍बा चोगुने़भग्र,

ताप्‍फे़ःम्‍बा पाःन्‍निल्‍ले़ खे़ल्‍ले़ कुहिम्‍मिन् आप्‍फाल्‍ले़आङ् मे़ले़रुन्‍लो॥

१४ खे़माॽ हेःक्‍सिङ्‌माङ्‌ग थे़ङ्‌मनाबा च्‍वाःत्‍तिन् हबा कुइसिःक्‍लो,

खे़ल्‍ले़ चोगुल्‍ले़ पाःन्‍धङ् पोङ्‌मानुःल्‍ले़ तगि खे़न् चिप्‍ल याःन्‍दे़ॽओ॥

१५ आप्‍तिक्‍साबे़न् आप्‍तिक् मे़ङ्‌गुःप्‍नाबा नु आप्‍तिक् मे़ःन्‍नेबान्

आप्‍तिक् के़गुःप्‍पा ने़प्‍माङ् यहवे दाङ्‌बे़ल्‍ले़ कुसिक्‍मे़ले़ःङ्‌लो॥

१६ अदङ्‌ङिल्‍ले़ कुहुक्‍को याङ्‌ङिन् थे़मा याःम्‍बक् पोङ्‌ङाङ्‌बे?

थेआङ्‌भे़ल्‍ले़ सिक्‍कुम् निङ्‌वाॽ खोमा खे़ल्‍ले़ निङ्‌वाॽ मे़गत्‍तुन्‍लो॥

१७ लत्‍छा चुम्‍मिल्‍ले़ आभे़ल्‍ले़साङ् लुङ्‌माॽ आदुक्‍लो,

फुॽनुसाॽहाॽग तुक्‍खेलाक्‍खेबा ये़म्‍ले़ लागि सामे़वाःन्‍छिङ्‌लो॥

१८ कुऩेहि क़ेहोःप्‍पा मनाःल्‍ले़ माङ्‌हे़क् चोगुरो,

हे़क्‍क्‍याङ् कुहिम्‍बेसाङ्‌बे़ल्‍ले़ कुसिङ्‌नात्‍तो तोःन्‍दि युङ्‌लो॥

१९ खे़माॽ कुसिराॽ के़धाङ्‌बे़ल्‍ले़ लायोन् कुसिराॽथाङ्‌लो,

के़हे़न्‍छिङ्‌बा मनाःल्‍ले़ मे़क्‍मान् तारुरो॥

२० ताप्‍फे़ःम्‍बा सिक्‍लुङ्‌माॽ के़गप्‍पे़ल्‍ले़ योरु ते़प्‍तुर मे़गत्‍तुन्‍लो,

आत्‍तिल्‍ले़ इङ्‌ले़क्‍पा ले़सोत् कत्‍तुॽ, खे़न् तुक्‍खेओ थारो॥

२१ अदङ् ये़म्‍बित्‍छासा के़गप्‍पे़ल्‍ले़ कुनिङ्‌वाॽ तुक्‍खे चारो,

खरमे़न्‍दक्‍पे़ल्‍ले़ कुम्‍बान् मे़सःत्‍ने़न्‍लो॥

२२ ये़ये़बा सिक्‍लुङ्‌मे़ङ्‌ग नुबा सिदाॽ पाङ्‌दाॽरो,

कर आयुक्‌युक्‍पा याम्‍साम्‍मिल्‍ले़ ये़प्‍पा लुङ्‌सि हेसुरो॥

२३ कुॽइगे़भे़म्‍बा मनाःल्‍ले़ खासे़न्‍निन् फे़त्‍लाःम्‍मारे़ लागि

स्‍वाःत्‍ताङ् सुरुत्‍याङ् ताःक्‍तु चरो॥

२४ खासिङ्‌गे़निःप्‍पा मनान् खुने़ॽ कुनिमो सिक्‍कुम् निङ्‌वाॽ के़गप्‍पा पोङ्‌लो,

कर अदङ्‌ङिल्‍ले़ कुमिक्‍के़न् योॽबाःल्‍ले़ कुनुप्‍मो थे़म्‍बा ताक्‍कन्‍लो॥

२५ अदङ् ये़म्‍बित्‍छासाःल्‍ले़ कुम्‍बान् निङ्‌वाॽ तुक्‍मो थासुरो,

हे़क्‍क्‍याङ् खुने़ॽ के़गप्‍मा कुम्‍मा कुनिङ्‌वाॽ ताॽजे़ङ्‌ल याःन्‍दुरो॥

२६ कुआप्‍तिक् के़होप्‍पा मनान् साम्‍बान् कुःप्‍मा नुबा मेःन्‍लो,

इग्र कुदोःप्‍मा सुहाङ्‌युक्‍पाहाॽ ते़ःम्‍भुक् याक्‍मासि नुबा मे़ःन्‍लो॥

२७ कुने़हि के़वाॽबा मनाःल्‍ले़ सिङ्‌सिङ्‌ङाङ् पाःन्‍सुत्‍लाहाॽ पाःत्‍तुरो,

खासिङ्‌गे़निःप्‍पा मनान् कुसिक् ने़ने़ लॽरो॥

२८ स्‍वाःत् के़युङ्‌बा अदङ्‌ङिन्‍नाङ् सिक्‍कुम्‍साबा मे़लेःत्‍तुरो,

हे़क्‍क्‍याङ् खे़ल्‍ले़ कुल्‍सोःत्‍ते़न् से़ःप्‍तुने़भग्र खासिङ्‌गे़निःप्‍पा मे़मे़त्‍तुरो॥

१८

ये़मे़न्‍दङ् मनान् आबाङेरक् चोगुङ्‌जाङ् के़लॽबा पिसाङ् लाःत्‍लो,

खे़न् के़रे़क् कुदोःप्‍मा पाःन्‍निल्‍ले़ कुदक्‍ले़ङ्‌वाओ पोःक्‍लो॥

२ अदङ् मनाहाॽरे़ खासिङ्‌निःप्‍मा पाःन्‍नो खुन्‍छिॽ निङ्‌वाॽ मे़दाने़न्‍लो,

कर आप्‍फेक् मे़इःत्‍तुबा पाःन्‍निन् पाःप्‍मा मे़घोसुल्‍ले़ मे़सःत्‍लो॥

३ ताप्‍फे़ःम्‍बा पाःन्‍ने़न् ताःल्‍ले़, ताप्‍फे़ःल्‍लिक् मे़त्‍छिङ्‌मे़न्‍नाङ् तारो,

सिरिङ्‌ममे़न्‍नु सोसोरिक् चाःत्‍थि पेःक्‍मे़न्‍नाङ् पोङ्‌दारो॥

४ मनाःल्‍ले़ कुबाःन्‍हाॽ सिक्‍कुम्‍दिङ् निङ्‌वाॽल्‍ले़ कुबुङ् पोङ्‌मा सुक्‍लो,

वरःङ् कुइसिःक् कुदिःम्‍बे केःम्‍बा, के़गुङ्‌बा सेसेबा वाहःङ् कुइसिःक्‍लो॥

५ ताक्‍के़भे़ॽबा ले़प्‍माङ् पप्‍मा, इग्र कुआप्‍तिक् मे़ःन्‍नेबा

कुदोःप्‍मा मनान् खासे़न् मे़ल्‍लोःम्‍मा मे़म्‍बिमा नुबा मेःन्‍लो॥

६ अदङ्‌ङिल्‍ले़ कुम्‍ब्रासेॽइल्‍ले़ आप्‍फेक् खुने़ॽओ खे़माॽ तारुरो,

हे़क्‍क्‍याङ् खे़ल्‍ले़ कुम्‍ब्राःल्‍ले़ खुने़ॽ ते़ःम्‍भुक् चाःत्‍तुरो॥

७ अदङ् मनाःल्‍ले़ कुम्‍ब्राःन्‍ने खे़ल्‍ले़ कुमे़क्‍मा पोङ्‌लो,

हे़क्‍क्‍याङ् कुम्‍ब्रासेॽइल्‍ले़ कुहिङ्‌मन्‍ने़न् इजोओ थासुरो॥

८ पान् के़बङ्‌बा मनाःल्‍ले़ कुबाःन्‍छेःक्‌वाहाॽ

कुजागे़नुॽबा कुजा उम् हे़क्‍के लॽरो,

खे़ङ्‌हाॽ मनाःल्‍ले़ कुसिक्‍लुङ्‌मो थारिक् के़त्‍लो॥

९ आप्‍फेक् कुयाःम्‍बक् चोःक्‍मा कुल़ेम्‍क़ेयुबा मनान्

थ्‍यःङ् आमे़ङ्‌मे़ङ्‌बे़ल्‍ले़ कुन्‍साॽ हे़क्‍तङ्‌बारो॥

१० यहवे दाङ्‌बे़ल्‍ले़ कुमिङ्‌ङिन् लत्‍छा के़धुम्‍बा चङ्‌हिम्‍लो,

साम्‌योबा मनाहाॽ खे़प्‍मो मे़लोःक्‍ल मे़बेःक्‍लो

खम्‍भ्‍याङ् खे़ङ्‌हाॽरे़ ताङ्‌से़ःप्‍सिङ्‌मा मे़घोसुरो॥

११ याङ्‌साकुन्‍धेसाबे़ल्‍ले़ कुयाङ्‌साकुन्‍धेःन्‍ने़ खे़ङ्‌हाॽरे़

खुन्‍छिॽ लागि कब्रिङ् से़ःप्‍मनाबा हाङ्‌यक्‍लो,

खे़ङ्‌हाॽरे़ कन् लिङ्‌मा सुक्‍मे़न्‍दे़प्‍मनाबा लुङ्‌धाक् मे़इःत्‍तुरो॥

१२ मे़क्‍मानुःल्‍ले़ तगि मनाःल्‍ले़ कुसिक्‍लुङ्‌मे़न् आङ्‌दिङ् लॽरो,

कर मिङ्‌सो थाङ्‌सो तामानुःल्‍ले़ तगि चुङ्‌जिगे़न् तारो॥

१३ आत्‍तिल्‍ले़ खे़म्‍मानुःल्‍ले़ तगिए नुगप् पाःन्‍निन् नुःक्‍तुॽ,

खे़ङ्‌ग खुने़ॽ कुअदङ् पान् नु कुसिरिङ्‌ममा पाःन्‍लो॥

१४ मनाःल्‍ले़ कुयाम्‍सम्‍मिल्‍ले़ खुने़ॽ कुयाम्‍दुक्‍किल्‍ले़ थःप्‍मा सुक्‍तुरो,

कर तुक्‍खे के़जाबा याम्‍साम्‍मिल्‍ले़ कुदुक्‍मान् हाःत्‍ले़ थःप्‍मा सुक्‍तुबे?

१५ खासिङ्‌गे़निःप्‍पा सिक्‍लुङ्‌मे़ल्‍ले़ ने़हिनिङ्‌वाॽ खोसुरो,

थेआङ्‌भे़ल्‍ले़ सिक्‍कुम्‍साबा ने़भाक्‍किल्‍ले़ खे़न् कोःत्‍तु लःत्‍तुरो॥

१६ चासुङ्‌ङिल्‍ले़ आबिबिबाल्‍ले़ कुलाम् कुगोहाॽ हन्‍दुरो,

हे़क्‍क्‍याङ् खे़ल्‍ले़ ययम् यम्‍बा मना के़वाॽबादे़न्‍नो आगे़त्‍लो॥

१७ निसिगेक्‍पा मनान् तगि ताआङ् पान् से़ःन्‍आन्‍दोने़ल्‍ल थारिक्,

तुःन्‍दे के़गुःप्‍पा थिक्‍सिगेक्‍पा मनाःन्‍ने कुदोःप्‍मा निदे़त्‍लो॥

१८ तॽयाःन्‍सोन् के़मे़ल्‍ले़ के़बोःक्‍पा पाःन्‍धङ्‌हाॽ तङ्‌लो,

हे़क्‍क्‍याङ् के़धुम्‍बा अत्‍के़बाङ्‌बाहाॽ खेमा मे़नाॽरो॥

१९ कम्‍ब्राङ् मे़मे़त्‍तुबा ये़क्‌यक्‍किन् हुक्‍को थामानुःल्‍ले़

कुनिङ्‌वाॽ तुक्‍ल याःम्‍मनाबा नुसाॽइन् ले़म्‍मा साॽरिक् साक्‍लो,

हे़क्‍क्‍याङ् खे़माॽ चोःक्‍माग ए़प्‍मना फम्‍मनाबा

यक्‍कोबा लाम्‍धेःत्‍हाॽ कुइसिःक्‍लो॥

२० मनान् खुने़ॽ कुम्‍ब्राओबा पाःन्‍निल्‍ले़ कुसाप्‍पोक् तिम्‍लो,

खे़ल्‍ले़ कुम्‍ब्रासेॽलाम् सुप्‍सुबा पाःन्‍छेःक्‌वाःल्‍ले़ कुसिक्‍एःत्‍तुरो॥

२१ हिङ्‌मन् नु सिमे़ल्‍ले़ मुक्‍साम्‍मिन् ले़सोःत्‍तो पत्‍लो,

खे़न् पाःप्‍मा कुसिराॽ के़धाङ्‌बे़ल्‍ले़ हाबा खे़न् तुमुरो॥

२२ मेलिङ्‌गे़न् मेःत् के़घोबाल्‍ले़ नुबा पान् खोसुरो,

हे़क्‍क्‍याङ् यहवे दाङ्‌बे़न् खे़न्‍नु कुनिङ्‌वाॽ तारो॥

२३ याङ्‌गे़साॽबे़ल्‍ले़ लुङ्‌माॽ तुक्‍मारे़ लागि पेलि फाक्‍तुरो,

कर याङ्‌साकुन्‍धेसाबा मनाःल्‍ले़ आलक्‍लक्‍पा पान् नुःक्‍तुरो॥

२४ कुन्‍देङ् कुन्‍जुम् यरिक् के़वाॽबा मनाःन्‍नाङ् हदॽ मे़क्‍मा सुक्‍लो,

कर कुभा तेःङ्‌जुम्‍हाॽग फुॽनुसाॽनुःल्‍ले़आङ् निःत्‍ताङ् मे़घिम्‍सिङ्‌लो॥

१९

याङ्‌गे़साॽबा नु आप्‍तिक् मे़ःन्‍नेबा

पोङ्‌माआङ् वाॽमाग आप्‍तिक्‍साबा नु

अदङ् पोङ्‌मानुःल्‍ले़ साॽरिक् नुबारो॥

२ सिक्‍कुम्‍दिङ् निङ्‌वाॽ मे़ःन्‍ने़ सिक्‍सम्‍मा नुबा मे़बोङ्‌ने़न्‍लो,

हारावरा के़जोःक्‍पाल्‍ले़ पान् फेःन्‍दुरो॥

३ मनाःल्‍ले़ आप्‍फेक् कुअदङ् चोःक्‍मारे़ कुहिङ्‌मन् मे़क्‍लो,

हे़क्‍केसाङ् खे़ल्‍ले़ कुसिक्‍कुम्‍मिल्‍ले़ यहवे दाङ्‌बे़न् पाःन्‍थिक्‍तुरो॥

४ याङ्‌साकुन्‍धेःल्‍ले़ यरिक् तेःङ्‌जुम्‍हाॽ चोगुसिरो,

कर याङ्‌गे़साॽबा मनाःल्‍ले़ निःत्‍ताङ्‌बा कुन्‍देङ्

कुन्‍जुम्‍हाॽरे़आङ् खे़न् मे़ले़रुमे़धआङ् मे़बेःक्‍लो॥

५ इङ्‌ले़क्‍पा तोःन्‍दि के़बिबे़न् खुम्‍दिङ् मे़ःन्‍ने पिम्‍मा मे़घोने़न्‍लो,

हे़क्‍क्‍याङ् मे़न्‌वाॽमना पान् के़सःम्‍बा मनान्

चोःक्‌युम्‍भो पोङ्‌माआङ् पेःक्‍मा मे़घोने़ल्‍लो॥

६ युक्‍साबे़ल्‍ले़ नुरिक् मे़त्‍तिगे़र के़लॽबा यरिक्‍ले़ मे़गोःत्‍तुरो,

हे़क्‍क्‍याङ् मिक्‍पेॽ के़बिबा के़रे़क् मनाःल्‍ले़ कुजुम् मे़बोङ्‌लो॥

७ याङ्‌गे़साॽबा मनान् के़रे़क् आप्‍फेक् कुगाॽइहाॽरे़ मे़नाॽरुरो,

खुने़ॽ कुन्‍देःङ्‌बाहाॽरे़ग छे़न्‍ना साॽरिक् लाप्‍मे़भुसुबिलारो!

खुने़ॽ पेलि फाक्‍तुसिर खे़ङ्‌हाॽ नाःत्‍तुसि तिम्‍दुसिसाङ्

खुने़ॽ खे़ङ्‌हाॽ आत्‍तिआङ् मे़घोसुसिन्‍लो॥

८ सिक्‍कुम्‍दिङ् निङ्‌वाॽ के़घोबे़ल्‍ले़ कुयाम्‍साम्‍मिन् लुङ्‌माॽ तुक्‍तुरो,

खासिङ्‌निःप्‍मा निङ्‌वान् मिङ्‌सो इङ्‌धाङ् के़बिबा

मनान् के़नुॽबा के़दाबा पोङ्‌लो॥

९ इङ्‌ले़क् तोःन्‍दि के़बिबे़न् खुम्‍दिङ् मे़ःन्‍ने पिम्‍मा मे़घोने़न्‍लो,

हे़क्‍क्‍याङ् मे़न्‌वाॽमनाबा पान् के़सःम्‍बे़न् मे़क्‍लो॥

१० अदङ् मनान् सुक्‍खेवाओ हिङ्‌मा मे़घे़म्‍दुन्‍लो,

योःग्‍बाःल्‍ले़ हाङ्‌साहाॽरे़ खुन्‍छिॽ सम्‍धाङ् युक् चोःक्‍माग

आल्‍लसाङ् साॽरिक् ताप्‍फे़ःम्‍बा पाःन्‍लो!

११ कुसिक्‍कुम् निङ्‌वाःल्‍ले़ मनान् नासिगे़धःप्‍पा चोगुरो,

कुनिङ्‌वाॽ के़दुक्‍पा पाःन्‍नो कुमिक्‍के़न् इम्‍मे़प्‍मा,

खुने़ॽ कुलागि हाङ्‌वा माङ्‌वा पोङ्‌लो॥

१२ हाङ्‌ङिल्‍ले़ कुसाक्‍के़न्‍निङ्‌ग खिरिङ्‌बा हुःक्‍पा हे़क्‍के लॽरो,

कर खुने़ॽ कुनुॽमे़ङ्‌ग यान् सम्‍धाङ्‌बा हिःक्‌वा हे़क्‍के लॽरो॥

१३ अदङ् ये़म्‍बित्‍छा सान् पानुदिङ् कुम्‍बारे़ कुलागि मे़क्‍मारो,

हाजे़क्‍चे़क्‍मा मेःत्‍तिन् चक् चक् लॽरिक् वागे़युबाआङ्

के़बप्‍पा च्‍वाःत् ते़प्‍पक्‌वा हे़क्‍तङ्‌मारो॥

१४ हिम्‍धाःङ्‌हाॽ नु याङ्‌साकुन्‍धेहाॽ माबालाम् तारो,

कर सिम्‍सिम् ये़क्‌ये़क् के़लॽमा मे़ल्‍लिङ्‌गे़न्

मेःत्‍ते़ङ्‌ग यहवे दाङ्‌बा लाम्‍बाए के़दामारो॥

१५ ले़म्‍सुवाबा पोङ्‌मे़ल्‍ले़ मुरुक् खारुक् मिक्‌युमा तारुरो,

के़ले़म्‍बा मनान् साक्‍मे़न्‍जा वमे़न्‍धुङ् वाॽमा पोङ्‌लो॥

१६ खाहुन् पान् खे़म्‍मा के़दे़म्‍बे़ल्‍ले़ कुहिङ्‌मे़न् से़ःप्‍तुरो,

कर खे़न् कुनामे़न्‍छाॽ के़मे़प्‍पे़न् सिरो॥

१७ याङ्‌गे़साॽबे़न् लुङ्‌माॽ तुक्‍माग यहवे दाङ्‌बे़न् थे़त्‍लङ् पिमनाबारो,

हे़क्‍क्‍याङ् खे़ल्‍ले़ चोगुबाल्‍ले़ कुले़क्‌वा खुने़ॽ खे़न् तुम्‍घो पिरुरो॥

१८ खे़ने़ॽ के़स्‍सा के़एहाॽ हे़न्‍थिम् याक्‍ते़से़ॽओ,

थेआङ्‌भे़ल्‍ले़ खे़ङ्‌हाॽओ निङ्‌साङ् वाॽरो,

खे़ङ्‌हाॽरे़ खुन्‍छिॽ फे़त्‍लाॽमाओ खे़ने़ॽ आप्‍फेक्

ये़ये़ लॽरिक् लक्‍के़घोबा मे़बोःक्‍खे़न्‍ने़ॽओ॥

१९ कुसिक् के़जम्‍बा मनाःल्‍ले़ खुम्‍दिङ् खोमाए पोङ्‌लो,

खे़न् खे़ने़ॽ के़नाङुने़भग्र

खे़ने़ॽ खे़न् याम्‍मो ए़त्‍ले़ङ् ए़त्‍ले़ङ् के़नाङुरए पोङ्‌लो॥

२० सुजाहाॽ खे़प्‍से़ॽ, हे़क्‍क्‍याङ् खाहुन्‍हाॽ खे़म्‍मा ते़न्‍दे़ॽओ,

हे़क्‍क्‍याङ् कुनुप्‍मो खे़ने़ॽ सिक्‍कुम्‍साबा के़बोङ्‌लो॥

२१ मनाःल्‍ले़ कुसिक्‍लुङ्‌मो यरिक् चोःक्‍मा पाःप्‍मा पान् याक्‍लो,

कर यहवे दाङ्‌बे़ल्‍ले़ चोःक्‍मा कोःत्‍तुबा पाःन्‍निल्‍ले़ए नाःन्‍दुरो॥

२२ मनाःल्‍ले़ आप्‍फाल्‍ले़साङ् के़वाॽबा मिःम्‍जिन् खोमा निङ्‌वाॽ चोगुरो,

मे़न्‌वाॽमनाबा पान् पाःप्‍मानुःल्‍ले़ग याङ्‌गे़साॽबा पोङ्‌माए नुबारो॥

२३ यहवे दाङ्‌बे़न्‍नु किमा पाःन्‍निल्‍ले़ हिङ्‌मन्‍नो लाम्‍आलोरो,

खे़ब्‍याङ् मनान् कुनिङ्‌वाॽ तादा वाॽरो,

हे़क्‍क्‍याङ् तुक्‍खे लाक्‍खेःल्‍ले़ खे़न् मे़सुसुन्‍लो॥

२४ कुले़म्‍मा के़युबे़ल्‍ले़ कुहुक्‍किन् च्‍ये़त्‍थ्‍याओ लेःत्‍तुरो,

कर खुने़ॽ कुहुक्‍किन् कुम्‍ब्राओआङ् मे़धे़क्‍तुन्‍लो!

२५ मना कुनामे़न्‍छाॽ याप्‍मि के़मे़प्‍पे़न् ते़ःम्‍भुक् याक्‍मारो,

खे़ब्‍याङ् खादाःक्‍पा मनान् सिक्‍कुम् निङ्‌वाॽ हुॽसिङ्‌लो॥

खासिङ्‌गे़निःप्‍पा मनान् फे़ःक्‍मारो,

खम्‍भ्‍याङ् खे़ल्‍ले़ कुने़हि कुनिङ्‌वान् फोसुरो॥

२६ कुम्‍बा के़नाप्‍पा नु कुम्‍मा लाःक्‍कात् के़लःप्‍पा के़देबा

ये़म्‍बित्‍छासाःल्‍ले़ चाःत्‍थि पेःक्‍मा नु सिरिङ्‌ममा तारुरो॥

२७ आबुगे़न् आस्‍साए! खे़ने़ॽ खाहुन् खे़म्‍मा के़ले़रुने़भग्र,

खे़ने़ॽ ने़हिनिङ्‌वाॽ पाःन्‍हाॽलाम् ताप्‍के़बे़ॽ के़बेःक्‍लो॥

२८ फे़क्‍के़लाॽबा तोःन्‍दिःल्‍ले़ खासे़न्‍निन् कुनामे़न्‍छाॽ मे़त्‍तुरो,

हे़क्‍क्‍याङ् ताक्‍के़भे़बे़ल्‍ले़ कुम्‍ब्राःल्‍ले़ ताप्‍फे़ःम्‍बान् लरुदेसुरो॥

२९ खुम्‍दिङ्‌हाॽग कुनामे़न्‍छाॽ के़जोःक्‍पाहाॽरे़ लागिए यारिप् पोङ्‌लो,

हे़क्‍क्‍याङ् ते़ःम्‍भुक्‍के़ङ्‌ग अदङ्‌हाॽरे़ खुन्‍छिॽ एःक्‍थाःक्‍मे़ल्‍ले़ लागिरो॥

२०

चे़ल्‍ले़क्‍सेॽ थिन् कुनामे़न्‍छाॽ के़मे़प्‍पा चोक्‍लो,

हे़क्‍क्‍याङ् थिःङ्‌ग हयङ् किल्‍लिङ् के़भोङ्‌बा चोक्‍लो,

कन् पाःन्‍हाॽओ के़हम्‍बाहाॽ सिक्‍कुम्‍साबा मे़न्‍जोःक्‍ने़न्‍लो॥

२ हाङ्‌ङिल्‍ले़ कुसाक्‍के़न्‍निङ्‌ग खिरिङ्‌बा के़हुःक्‍पा हे़क्‍के लॽरो,

खे़न् कुसिक् के़भोःङ्‌बे़ल्‍ले़ खुने़ॽ कुहिङ्‌मे़न् मासुरो॥

३ खे़माॽ सिराॽ मे़न्‍धाङ्‌मे़न् मनाःल्‍ले़ कुलागि इङ्‌धाङ्‌बा पाःन्‍लो,

कर के़रे़क् अदङ्‌हाॽ खे़जे़क् चोःक्‍मा मे़जात्‍लो॥

४ ले़म्‍सुवाबे़ल्‍ले़ याक्‌वा थामा ये़म्‍मो कुइक्‍ताप्‍पिन् मे़दोःक्‍खुन्‍लो

खे़ल्‍ले़ चोगुल्‍ले़ चासुम्‍मा ये़म्‍मो कोःत्‍तुॽ कर थेआङ् मे़घोसुन्‍लो॥

५ मनाःल्‍ले़ कुसिक्‍लुङ्‌मो के़याक्‍पा निङ्‌सेःक्‍हाॽ

कुदिम्‍बे केःम्‍बा च्‍वाःत् हे़क्‍तङ्‌बारो,

कर खासिङ्‌गे़निःप्‍पा मनाःल्‍ले़ खे़न् उःक्‍खु लःत्‍तुरो॥

६ यरिक् मनाहाॽरे़ आप्‍फेक् खुन्‍छिॽओ आप्‍फाल्‍ले़साङ्

थधप् मे़न्‍लॽमनाबा मिःम्‍जि कत्‍तुम्‍बे़ फाॽआङ् यम्‍बा पान् मे़बाःत्‍तुरो,

कर हे़क्‍तङ्‌बा से़क्‍खाबा मना आत्‍ति खोमा सुक्‍ते़प्‍पे?

७ साम्‌योबा मनान् आप्‍तिक् मे़ःन्‍नेबा हिङ्‌मन्‍नो वाॽरो,

खुने़ॽ कुएगाङ् के़वाॽबा कुस्‍साहाॽ मुॽइसाबासिरो॥

८ हाङ्‌ङिन् हाङ्‌युक्‍नाओ खासे़न् लोःन्‍छे़ युङ्‌सिङ्‌ङिल्‍ले़,

खुने़ॽ कुमिक्‍किल्‍ले़ के़रे़क् ताप्‍फे़ःम्‍बा पाःन्‍निन् से़न्‍दुरो॥

९ आत्‍तिल्‍ले़ अक्‍खेलॽरिक् पाःप्‍मा सुक्‍तुबे?

“आङ्‌गाॽ आसिक्‍लुङ्‌मे़न् सुत्‍थो कत्‍तुङ्‌लो,

आङ्‌गाॽ सुत्‍थो नु लायो मे़ःन्‍नेबा चोःक्‍कारो॥”

१० वेॽ के़से़म्‍बा मे़न्‍दङ्‌मनाबा कुधाङ्‌माहाॽ नु

कुसिःक्‍माहाॽ यहवे दाङ्‌बे़ल्‍ले़ कुसिक्‍ले़ःङ्‌लो॥

११ लत्‍छा अङे़ःक्‌वाःन्‍नाङ् खुने़ॽ कुयाःम्‍बक्‍हाॽलाम्

खुने़ॽ कुये़प्‍ले़क्‍हाॽ सुत्‍थो नु कुदोःप्‍मा

फाॽआङ् निङ्‌वाॽ खोमा सुक्‍ते़त्‍लो॥

१२ नागे़घे़म्‍बा ने़क्‍खोॽइन् नु के़निबा मिक्‍के़न्

ने़प्‍माङ् यहवे दाङ्‌बे़ल्‍ले़ए चोगुबारो॥

१३ खे़ने़ॽ मिक्‌युमे़न् के़सिराॽ मे़धाङे़न्‍ने़ॽओ,

खे़ल्‍ले़ खे़ने़ॽ आल्‍लसाङ् याङ्‌गे़साॽबा के़जोःक्‍लो,

खे़ने़ॽ मे़न्‍इम्‍मे चाङ्‌जाङ्‌ङाङ् युङे़ॽओ

हे़क्‍क्‍याङ् खे़ने़ॽ पोगुगे़न् कुजा के़गेःक्‍सु के़गत्‍तुरो॥

१४ के़इङ्‌बे़ल्‍ले़ पाःत्‍तुॽ, “कन् नुबा मे़जोक्‍ने़न्, कन् नुबा मे़जोक्‍ने़न्!”

खे़ब्‍याङ् नानाक् पेःक्‍काङ् इङुबा पाःन्‍नो खे़न् हे़न्‍छिङ्‌लो॥

१५ साम्‍म्‍याङ् वाॽ, हे़ःक्‍कङ्‌गङ्‌बा मुधिङ्‌लुङ्‌हाॽ वे़त्‍ते़सरे़ वाॽरो,

कर ने़हिनिङ्‌वाॽरे़ पान् के़बाःप्‍पाहाॽग खोमा के़साक्‍पा मुधिङ्‌सिरो॥

१६ कुसिङ् मे़न्‍निःत्‍तेबा मनाःल्‍ले़ कुसिङ्‌नात्‍तो तोःन्‍दि

के़युङ्‌सिङ्‌बा मनाःल्‍ले़ कुदेःत्‍तिन्‍नाङ् नाप्‍ते़ॽओ,

खे़ल्‍ले़ ताप्‍के़बे़ॽमा मे़न्‍छुमाःल्‍ले़ कुलागि हे़क्‍के चोगुबाग्र,

खे़न् कुदेःत् कुजाङ्‌ङिन् तिक् युङ्‌मा पोङ्‌लो॥

१७ मनाःल्‍ले़ इङ्‌ले़क्‍लाम् खोसुबा कुजान् कुलागि कुजानुॽरो,

कर कुनुप्‍मोग कुम्‍ब्रा कुले़ःम् लुङ्‌जिगेःक् याक्‍तुबा हे़क्‍के लॽरो॥

१८ नुबा सुजापान् नाःक्‍ते़से़ॽआङ् निङ्‌सेःक्‍हाॽ चोगे़ॽओ,

थङ् चोःक्‍मा वाॽने़भग्र लाम्‍लो पाःन्‍हाॽ खोसे़ॽओ॥

१९ पान् के़बङ्‌बे़ल्‍ले़ स्‍वाःप्‍पा पाःन्‍नो इङ्‌ले़क् चोगुरो,

खे़ल्‍ले़ चोगुल्‍ले़ कुम्‍ब्रा के़इःप्‍पा मनालाम्‍बा माःङ्‌घा वये़ॽओ॥

२० कुभारे़ आप्‍फेक् कुम्‍बा इग्र कुम्‍मा साक्‍मुरा माङ्‌दे मे़त्‍तुने़भग्र,

सेमिन् माक्‍सिःङ्‌ग्‍याःप्‍पा खामाक्‍मो मे़से़रुबाहे़क्‍के खे़ल्‍ले़ कुहिङ्‌मन्‍ले़न् सेमिन् मे़से़रुरो॥

२१ हाराए खोगे़दे़प्‍पा लक्‍खोमान्

कुनुप्‍मो हाङ्‌वागे़न् मुॽइसाम् मे़बोङ्‌ने़न्‍लो॥

२२ अक्‍खे मे़ल्‍लॽए़ॽ, “के़भे़न्‌याःम्‍बक्‍किल्‍ले़ कुले़क्‌वा नुःक्‍तुङ्‌लो!”

खे़ने़ॽ यहवे दाङ्‌बे़न् हाङ्‌घे़ॽ, हे़क्‍क्‍याङ् खुने़ॽ ताङ्‌गे़से़ःप्‍लो॥

२३ मे़ङ्‌गे़प्‍मनाबा कुसिःक्‍मा कुधाङ्‌माहाॽ यहवे दाङ्‌बे़ल्‍ले़ कुसिक्‍ले़ःङ्‌लो,

हे़क्‍क्‍याङ् इङ्‌ले़क्‍पा ते़म्‍दुरिःल्‍ले़ खुने़ॽ कुनिङ्‌वाॽ मे़दासुन्‍लो॥

२४ मनाःल्‍ले़ कुलाङ्‌गाःङ्‌हाॽ यहवे दाङ्‌बालाम्‍मे सेःक्‌युक् पोङ्‌लो,

मनाःल्‍ले़ आक्‍खेलॽरिक् आप्‍फेक् कुलाम्‍हाॽ कुसिङ् निःत्‍तुबे?

२५ सिङ्‌सिङ् मे़ल्‍लॽए कुभा पाःन्‍हाॽ निङ्‌वाॽफुमाङ्‌ङो तोःम्‍मा सुःप्‍माआङ्

माङ्‌हे़क् चोःक्‍मनाबे़न् याङ्‌सिरक् निङ्‌वाॽ इःप्‍माग

मनाःल्‍ले़ कुलागि चे़ङ्‌घ्रङ्‌बा पोङ्‌लो॥

२६ सिक्‍कुम्‍निबा हाङ्‌ङिल्‍ले़ ताक्‍के़भे़ॽबाहाॽ याएप्‍तुसिरो,

खुने़ॽ खे़ङ्‌हाॽरे़ सम्‍धाङ् चानुक्‍मा काप्‍लोःक्‍के़न् इसुरो॥

२७ यहवे दाङ्‌बे़ल्‍ले़ कुसेमिःल्‍ले़ मनाःल्‍ले़ कुयाम्‍साम्‍मिन् कोःत्‍तुरो,

खे़ल्‍ले़ खुने़ॽ कुसिगाङ्‌बा कुसिक्‍लुङ्‌मे़न् कोःत्‍तु लःत्‍तुरो॥

२८ थधप् म़ेल्‍लॽमनाबा मिःम्‍जि नु नसाःन्‍साबा चोःक्‍मे़ल्‍ले़ हाङ्‌ङिन् कम्‍ब्राङ् मे़प्‍तुरो,

लुङ्‌माॽ तुक्‍सिङ्‌मा लाम्‍बाए खुने़ॽ कुहाङ्‌युक्‍नान् ताङ्‌से़ःप्‍तुरो॥

२९ नालिगे़न् थाङ्‌बे़न्‍हाॽरे़ खुन्‍छिॽ मिमिदिङ्‌ङिन् खुन्‍छिॽ थुम्‍मे़न्‍लो,

के़भुप्‍पा थे़गेःक्‍किन् काप्‍पोबाहाॽरे़ खुन्‍छिॽ हाङ्‌वा माङ्‌वारो॥

३० हुक्‍पुत्‍हाॽ नु काःम्‍माहाॽरे़ ताप्‍फे़ःम्‍बा पाःन्‍हाॽ इःक्‍सुदेॽरुरो,

हे़क्‍क्‍याङ् ते़ःम्‍भुक्‍किल्‍ले़ सिक्‍लुङ्‌मे़न् सुत्‍थो पोङ्‌लो॥

२१

हाङ्‌ङिल्‍ले़ कुसिक्‍कुम्‍मिन् यहवे दाङ्‌बे़ल्‍ले़ कुहुक्‍को वाॽरो,

वहःङ्‌ङोबा च्‍वाःत्‍ते़न् कुइसिःक् आत्‍ति हिमादेमा

निङ्‌वाॽ चोगुॽ, खुने़ॽ खे़त्‍नाए हिसुदेसुरो॥

२ मनाःल्‍ले़ के़रे़क् कुलाम्‍हाॽ कुदोःप्‍मा चोक् फाॽआङ् इःत्‍तुबिला,

कर सिक्‍लुङ्‌माॽ के़साॽबाग यहवे दाङ्‌बे़न्‍ने वाॽरो॥

३ आत्‍तिन् पाःन्‍निन् नुबा चोक् हे़क्‍क्‍याङ् के़वाॽबा खासे़न् चोक्,

हाबा खे़न्‍ने सिदुङ्‌जभानुःल्‍ले़आङ् यरिक् यहवे दाङ्‌बे़ल्‍ले़ कुसिराॽथाङ्‌लो॥

४ के़हे़न्‍छिङ्‌बा मिक् नु आङ्‌दिङ् के़लॽबा सिक्‍लुङ्‌मान्,

कुॽइगे़भे़म्‍बे़ल्‍ले़ कुसेमिरो, खे़ङ्‌ग लायोरो!

५ स्‍याङ्‌मे़न्‍दाङ् याःम्‍बक् के़जोःक्‍पे़ल्‍ले़ कुनिङ्‌सेःक्‍हाॽरे़ थोबो पोमा पान् ले़प्‍माङ् खे़न् लाम्‍लोसुरो,

हे़क्‍केलॽरिक्‍के हारावरा के़जोःक्‍पे़न् याङ्‌गे़साॽबा पोङ्‌लो॥

६ इङ्‌ले़क्‍के ले़सोःत्‍ते़ल्‍ले़ आप्‍फेक् तॽयाःन्‍निन् तोःम्‍माग

के़बे़बा के़बेःक्‍पा हाःङ्‌गुबा नु आसे़त्‍से़प्‍पा इजोरो॥

७ ताक्‍के़भे़ॽबे़ल्‍ले़ कुघर्मे़न्‍दक् चोःक्‍मे़ल्‍ले़ए खे़ङ्‌हाॽ उःक्‍खुदेॽरुसिरो,

थेआङ्‌भे़ल्‍ले़ कुदोःप्‍मा पाःन्‍निन् चोःक्‍मा खे़ङ्‌हाॽ मे़न्‍दे़न्‍ने़न्‍लो॥

८ आप्‍तिक्‍साबे़न् किक्‍वे़ःङ्‌गे़ःङ्‌बा लाम्‍मो लाङ्‌घेःक्‍लो,

कर कुदोःप्‍मा मनान् कुदोःप्‍मा लाम्‍मो लाङ्‌घेःक्‍क्‍लो॥

९ खे़माॽ के़जोःक्‍मा मेःत्‍ते़न्‍नु लत्‍छा हिम्‍मो युङ्‌मानुःल्‍ले़ग

कौसिःल्‍ले़ लत्‍छा कुसुक्‍पो एःक् युङ्‌मा नुबारो॥

१० ताक्‍के़भे़ॽबा मनाःल्‍ले़ ताप्‍फे़ःम्‍बा पाःन्‍नो मिक्‍केःत्‍तुरो,

खे़ल्‍ले़ कुहिम्‍बेसाङ्‌बे़ल्‍ले़ खुने़ॽलाम् लुङ्‌माॽ तुक्‍मा मे़घोसुन्‍लो॥

११ कुनामे़न्‍छाॽ याप्‍मि आमे़प्‍मे़प्‍पे़न् खुम्‍दिङ् पिमे़ल्‍ले़,

खे़ब्‍याङ् खादाःक्‍पा मनाःल्‍ले़ सिक्‍कुम् निङ्‌वाॽ खोसुरो,

सिक्‍कुम्‍साबे़न् निसाम् पिमे़ल्‍ले़, खे़ल्‍ले़ ने़हिनिङ्‌वाॽ खोसुरो॥

१२ साम्‌योबा निङ्‌वाॽफुमाङ्‌ङिन् ताक्‍के़भे़बे़ल्‍ले़ कुहिम्‍सयङ्‌ङिन् निङ्‌वाॽ इगेःक् इःत्‍तुरो,

हे़क्‍क्‍याङ् खुने़ॽ ताक्‍के़भे़ॽबे़बाहाॽओ मे़क्‍मासिमान् तारुरो॥

१३ याङ्‌गे़साॽबे़ल्‍ले़ कुबेलिन् मनाःल्‍ले़ खे़म्‍घे़म् मे़लाप्‍तुन्‍ने़भग्र,

खुने़ॽआङ् पेलि फाक्‍किल्‍ले़ कुबेःल्‍लिःल्‍ले़ नुगप् मे़घोसुन्‍लो॥

१४ स्‍वाःत्‍ताङ् पिमनाबा मिक्‍तोःक्‍किल्‍ले़ याःक्‍ले़ॽमे़न् चिःक्‍तुरो,

हे़क्‍क्‍याङ् पःत्‍थाङ्‌ङो सुङ्‌मनाआङ् पिमनाबा सुरुत् याङ्‌ङिल्‍ले़

साक्‍के़न्‍निल्‍ले़ मि के़बोङ्‌बा सिक्‍पोःक्‍मे़न् नःम्‍नःम्‍बा चोगुरो॥

१५ कुदोःप्‍मा खासे़न् पोङ्‌ङिल्‍ले़ साम्‌योबा मनाहाॽ मे़सःत्‍लो,

कर ताक्‍के़भे़ॽबा मनाहाॽग खुन्‍छिॽ यङ्‌मा के़त्‍लो॥

१६ खासिङ्‌निःप्‍मालाम् माःङ्‌घा के़बोङ्‌बा मनान्

के़सिबाहाॽरे़ खुन्‍छिॽ तङ्‌जुम्‍मो नाःम्‍सिङ्‌से़ के़त्‍लो॥

१७ सुक्‍खेवाओ वाॽमा कुसिराॽ के़धाङ्‌बे़न् याङ्‌गे़साॽबा पोङ्‌लो,

चे़ल्‍ले़क्‍से थि नु, जैतुन निःङ्‌गेॽ कुसिराॽ के़धाङ्‌बे़न् आभे़ल्‍ले़आङ् याङ्‌साकुन्‍धेसाबा मे़बोङ्‌ने़न्‍लो॥

१८ साम्‌योबान् के़धे़ॽबा कुॽइगे़भे़म्‍बे़न् पोङ्‌लो,

हे़क्‍क्‍याङ् निङ्‌वाॽइरे़ मे़घोप्‍तुम्‍बान् कुदोःप्‍माहाॽरे़ लागि थे़ॽमा चिगक्‌वा मे़बोङ्‌लो॥

१९ हाजे़क्‍चे़क्‍मा नु कुसिक् के़बोःक्‍मा मेःत्‍ते़न्‍नु युङ्‌मानुःल्‍ले़

मुरे़ःक् खारे़ःक् थेआङ् के़होप्‍पा ये़ःङ्‌घादे़न्‍नो वाॽमा नुबारो॥

२० सिक्‍कुम्‍निबे़ल्‍ले़ कुहिम्‍मिन् नुबा कुजा नु निःङ्‌गेल्‍ले़ तिम्‍लो,

कर अदङ् मनाःल्‍ले़ खुने़ॽ कत्‍तुबा के़रे़क् थ्‍यःङ् माःन्‍दुरो॥

२१ साम्‌योनिमा हे़क्‍क्‍याङ् थधप् मे़न्‍लॽमनाबा मिःम्‍जिन् के़इःप्‍पा के़नाःप्‍पे़ल्‍ले़,

हिङ्‌मन्, नुॽमादामा नु मिङ्‌सो इङ्‌धाङ् खोसुरो॥

२२ सिक्‍कुम्‍निबा मनाःल्‍ले़ के़धुम्‍बे़ल्‍ले़ कुये़क्‌यक्‍किन् फत्‍तुरो,

हे़क्‍क्‍याङ् खे़ङ्‌हाॽरे़ मे़हे़न्‍दुबा के़धुम्‍बा यक्‍किन् लुःन्‍दुदेसुरो॥

२३ आप्‍फेक् मुरा नु ले़सोःप्‍पा कम्‍ब्राङ् के़मे़प्‍पा मनान्

खुने़ॽ के़साक्‍पा तुक्‍खेलाक्‍खेओ ताङ्‌से़ःप्‍सिङ्‌लो॥

२४ आङ्‌दिङ् के़लॽबा नु यम्‍बा के़हे़न्‍छिङ्‌बा मनाःल्‍ले़

खुने़ॽ कुमिङ् “कुनामे़न्‍छाॽ याप्‍मि आमे़प्‍मे़प्‍पारो”

खे़ल्‍ले़ आङ्‌गाॽ एःक् के़लॽबा सुत्‍ना ओसेःन्‍धाङ् चोगुरो॥

२५ ले़म्‍सुवाबे़ल्‍ले़ खोमा निङ्‌वाॽ चोगुबा पाःन्‍निल्‍ले़ए खुने़ॽ स्‍ये़रुरो,

थेआङ्‌भे़ल्‍ले़ खुने़ॽ कुहुक्‍हाॽ याःम्‍बक् चोःक्‍मा मे़दे़न्‍ने़न्‍लो॥

२६ ले़न्‍दिक् नाम्‍धाधाए खे़ल्‍ले़ छे़न्‍ना यरिक् खोमा निङ्‌वाॽ चोगुरो,

कर साम्‌योबाल्‍ले़ग हुक्‍पक् यम्‍बा चोगुआङ् आबिरो॥

२७ ताक्‍के़भे़ॽबे़ल्‍ले़ तोःन्‍दुबा सिदुङ्‌जभान् याम्‍गे़सिङ्‌बा चोक्‍लो,

ताप्‍फे़ःम्‍बा निङ्‌वाःल्‍ले़ तोःम्‍मनाबे़न् आक्‍खे़न् साॽरिक् सिक्‍ले़ःङ्‌ङिरो!

२८ मे़न्‌वाॽमनाबा इङ्‌ले़क्‍पा तोःन्‍दि के़बाःप्‍पे़न् मे़क्‍लो,

कर नुरिक् के़घे़म्‍बे़ल्‍ले़ कुलिङ्‌दो के़त्‍ल निसुबे़न् पाःत्‍तुरो॥

२९ कुॽइगे़भे़म्‍बा मनान् हाङ्‌हाङ् के़लॽबा कुइसिःक् लाङ्‌घेःक्‍लो,

कर कुदोःप्‍माआङ् के़वाॽबा मनाःल्‍ले़ कुये़प्‍ले़क्‍हाॽ इःत्‍तुरो॥

३० यहवे दाङ्‌बे़ल्‍ले़ कुदक्‍ले़ङ्‌वाओ कुलिङ्‌दो के़प्‍मा के़सुक्‍पा

अक्‍तङ्‌बा सिक्‍कुम् निङ्‌वाॽ, इःत्‍छिङ्‌साम् इग्र निङ्‌सेक् होप्‍लो॥

३१ थङ् थक्‍मा ये़न्‍निल्‍ले़ लागि अन्‍हाॽ यारिप् चोःक्‍मासि पोङ्‌लो,

कर थङ् नाःम्‍माग यहवे दाङ्‌बे़ल्‍ले़ए कुहुक्‍को वाॽरो॥

२२

यरिक् याङ्‌साकुन्‍धेनुःल्‍ले़ नुबा मिङ् सेःक्‍मा नुबारो,

मिङ्‌सो थाङ्‌सो खोमा साम्‍म्‍याङ् युप्‍पानुःल्‍ले़आङ् पनुनुबारो॥

२ याङ्‌साकुन्‍धेसाबा नु याङ्‌गे़साॽबे़न् ने़प्‍माङ्

कन् पाःन्‍नो कुदङ्‌बा चोःक्‍सिरो,

खे़ङ्‌हाॽ के़रे़क् के़जोःक्‍पाङ्‌ग यहवे दाङ्‌बे़न्‍नेरो॥

३ खासिङ्‌गे़निःप्‍पे़ल्‍ले़ ये़त्‍तुक्‍खे तार पप्‍पा निसुरो

हे़क्‍क्‍याङ् कुभा ते़न्‍नो से़ःप्‍सिङ्‌लो,

कर कुनिङ्‌वाॽ के़बाःक्‍पा मनान् खे़न् ले़प्‍माङ्‌ङे पेःक्‍लो

हे़क्‍क्‍याङ् खे़ल्‍ले़ खुम्‍दिङ् खोसुरो॥

४ नःम्‍नःम् लॽमा हे़क्‍क्‍याङ् यहवे दाङ्‌बे़न्‍नु किमे़ल्‍ले़,

याङ्‌साकुन्‍धे, मिङ्‌सो इङ्‌धाङ् नु हिङ्‌मे़न् तारुरो॥

५ ताक्‍के़भे़ॽबाहाॽरे़ खुन्‍छिॽ लाम्‍हाॽओ

तिङ्‌हाॽ नु इजोहाॽ मे़गे़सुआङ् ने़रो,

कर आत्‍तिल्‍ले़ कुहिङ्‌मे़न् से़ःप्‍तुॽ खुने़ॽ

हे़क्‍तङ्‌बा पाःन्‍हाॽलाम् लाःत्‍लाःत् वाॽरो॥

६ लाङ्‌घेःक्‍मा के़बोङ्‌बा लाम्‍मो अङे़ःक्‌वान् लाङ्‌घेःक्‍से़ॽओ,

खे़ब्‍याङ् काप्‍पोबा तुम्‍ल थारिक् खे़न् लाम्‍मिन् मे़ले़रुन्‍लो॥

७ याङ्‌साकुन्‍धेसाबे़ल्‍ले़ याङ्‌गे़साबे़न् युक्‍तुरो,

सिङ्‌नात् के़देॽबे़न्, सिङ्‌नात् के़बिबे़ल्‍ले़ कुयोक् पोङ्‌लो॥

८ मे़न्‌वाॽमना खासे़न् के़हेॽबाल्‍ले़ मे़क्‍मासिमान् सुप्‍सुरो,

हे़क्‍क्‍याङ् खे़ल्‍ले़ कुसिक्‍सम्‍मे़ल्‍ले़ तक्‍काःत्‍ते़न् ए़क्‍लो॥

९ के़नुॽबा मनाःल्‍ले़ आप्‍फेक्‍काङ् मुॽइसाम् खोसुरो,

थेआङ्‌भे़ल्‍ले़ खुने़ॽ कुदःक्‍के़न् याङ्‌गे़साॽबे़न् फःक्‍खु पिरुरो॥

१० कुनामे़न्‍छाॽ के़बाःप्‍पे़न् लाःक्‍कात् लःत्‍ते़ॽओ,

खम्‍भ्‍याङ् खे़जे़क् पाःन्‍निन् माबेःक्‍लो,

पाःन्‍धङ् नु कुनामे़न्‍छाॽ पाःन्‍निन् नुप्‍लो॥

११ आत्‍तिल्‍ले़ सिक्‍लुङ्‌मे़न् सुत्‍थोबा पोङ्‌मा निङ्‌वाॽ चोगुॽ

हे़क्‍क्‍याङ् आत्‍तिल्‍ले़ कुबाःन्‍निन् लुङ्‌गुम्‍बा चोक्,

खुने़ॽ कुलागि हाङ्‌ङिन्‍नाङ् कुन्‍देःङ्‌बा पोङ्‌लो॥

१२ यहवे दाङ्‌बे़ल्‍ले़ नसान् के़ले़ङ्‌बाहाॽरे़ खुन्‍छिॽ पाःन्‍हाॽरे़ कुदक्‍ले़ङ्‌वाओ याःम्‍बक् चोक्‍लो,

हे़क्‍क्‍याङ् से़क्‍खाबा पाःन्‍जाक्‍किन् से़ःप्‍तुरो॥

१३ ले़म्‍सुवाबे़ल्‍ले़ पाःत्‍तुॽ, “लाःक्‍कात् खिरिङ्‌बाधिक् वाॽरो!

माराम्‍हाॽओ पेःक्‍काने़भग्र आङ्‌गाॽ से़त्‍तारो॥”

१४ चागे़लाम्‍मे़ल्‍ले़ कुम्‍ब्रान् लत्‍छा कुदिःम्‍बेॽ केःम्‍बा लुम्‍बाःत्‍तो,

यहवे दाङ्‌बे़ल्‍ले़ कुसाक्‍के़न्‍नो के़धाबाहाॽ खे़प्‍मो मे़धारो॥

१५ अङे़ःक्‌वाःल्‍ले़ कुनिङ्‌वान् अदङ्‌पान् इसेःङ्‌बा चोक्‍लो,

कर हे़न्‍थिम् तक्‍कात लाम्‍बा खे़न् तोःन्‍छिङ्‌लो॥

१६ याङ्‌साकुन्‍धे फोमारे़ लागि याङ्‌गे़साॽबे़न् के़युक्‍पा,

हे़क्‍क्‍याङ् याङ्‌साकुन्‍धेसाबे़न् मिक्‍तोःक्‍हाॽ के़बिबा

ने़प्‍माङ् मनाहाॽ याङ्‌गे़साॽबा पोङ्‌सिरो॥

सिक्‍कुम्‍साबे़ल्‍ले़ सुम्‍बोङ् कुघाहुन् पाःन्‍हाॽ

१

१७ सिक्‍कुम्‍साबे़ल्‍ले़ कुघाहुन्‍हाॽ ये़क्‌ये़क्‍काङ् खे़प्‍से़ॽओ,

हे़क्‍क्‍याङ् हुॽने़बा पाःन्‍हाॽओ निङ्‌वाॽ पिरे़ॽओ,

१८ थेआङ्‌भे़ल्‍ले़ खे़न् पाःन्‍हाॽ के़सिक्‍लुङ्‌मो के़युक्‍खुने़भग्र,

हे़क्‍क्‍याङ् खे़ङ्‌हाॽ के़रे़क् के़म्‍ब्राओ वाॽने़भग्र सःप्‍मा पोङ्‌लो॥

१९ खे़ने़ॽ यहवे दाङ्‌बे़न् नागे़साॽरुर फाॽआङ्

खे़न् पाःन्‍हाॽ आङ्‌गाॽ आइन् खे़ने़ॽ हुॽने़रो,

ओरो, आङ्‌गाॽ खे़ने़ॽए हुॽने़रो॥

२० थे के़लागि सुम्‍बोङ् खाहुन् पाःन्‍हाॽ, सुजाहाॽ नु

सिक्‍कुम्‍दिङ् निङ्‌वाॽ पाःन्‍जाःक्‍हाॽ साप्‍तुङ्‌बा मेःन्‍नाङ्‌बि?

२१ खे़ने़ॽ के़बाङ्‌बे़ल्‍ले़ कुबेसाङ् कुदोःप्‍मा नुगप्‍हाॽ

पिमा के़सुक्‍तुर फाॽआङ् आङ्‌गाॽ से़क्‍खा नु

नसाःन्‍साबा पाःन्‍जाःक्‍हाॽ हुॽने़बा मेःन्‍नाङ्‌बि?

२

२२ याङ्‌गे़साॽबाहाॽरे़ खुन्‍छिॽ फाॽबाङ् मे़होप् फाॽआङ्

खे़ङ्‌हाॽ मे़युक्‍ते़से़न्‍ने़ॽ तुक्‍खे मे़जाःत्‍ते़से़न्‍ने़ॽओ,

थेआङ् मे़ङ्‌गप्‍मनाबाहाॽ खासे़न्‍हिम्‍मो युक्‍मासि याःम्‍बक् मे़जोगे़न्‍ने़ॽओ,

२३ थेआङ्‌भे़ल्‍ले़ यहवे दाङ्‌बे़ल्‍ले़ खे़ङ्‌हाॽरे़

खुन्‍छिॽ तुःन्‍देःन् खुने़ॽ कुहुक्‍को याङ्‌सिङ्‌लो,

हे़क्‍क्‍याङ् खे़ङ्‌हाॽ के़नाप्‍पाहाॽ खुने़ॽ नाप्‍तुसिरो॥

३

२४ कुसिक् के़जम्‍बा मनाहाॽ तेःङ् मे़जोगे़से़न्‍ने़ॽओ,

हने़ कुयाःक् के़ले़ॽबा याप्‍मिहाॽनु चुम् मे़मे़त्‍छिङ्‌ङिन्‍ने़ॽओ,

२५ मेःन्‍ने़भग्र खे़ल्‍ले़ कुये़प्‍ले़क्‍किन् के़हुॽसिङ्‌लो,

हे़क्‍क्‍याङ् इजोओ आबाङे के़धारो॥

४

२६ याङ्‌ङो युङ्‌मा के़बोङ्‌बा पाःन्‍नो हुक्‍मे़याक्‍ते़न्‍ने़ॽओ,

इग्र एयाङ्‌बे़ल्‍ले़ कुसिङ्‌नात्‍तो मे़युङे़न्‍ने़ॽओ॥

२७ खे़ने़ॽ सिङ्‌नात्‍तिन् हुङ्‌मा के़न्‍छुक्‍तुन्‍ने़भग्र,

के़ने़त्‍नाःन्‍नाङ् खे़ने़ॽलाम् के़म्‍नाप्‍लो॥

५

२८ उनाहुरिबा लुङ् इःन्‍दोन् मे़घे़त्‍ते़न्‍ने़ॽओ,

खे़ङ्‌ग के़म्‍बा के़न्‍धबासिरे़ मे़हाक्‍तुबारो॥

६

२९ कुयाःम्‍बक्‍को कुभा कुहुक्‌वा के़नुॽबा मना के़निसुबि?

खुने़ॽ हाङ्‌हाॽरे़ खुन्‍छिॽ तगि याःम्‍बक् चोगुरो,

मे़न्‍जोसे़न्‍जोबा मनाहाॽरे़ खुन्‍छिॽ याःम्‍बक् मे़जोगुन्‍लो॥

७

२३

खे़ने़ॽ युक्‍साबे़न्‍नु कुजा चासे़ के़युङ्‌सिङ्‌ङे़ल्‍ले़,

खे़ने़ॽ के़दगि थेधे मे़युक्‍खुआङ् युङ् खे़न् मिक्‍चो पोॽरे़ओ,

२ खे़ने़ॽ यरिक् कुजाघे़ चोःक्‍मा ये़प्‍ले़क् के़गत्‍तुने़भग्र,

खे़ने़ॽ के़दत्‍लुम्‍बेःप्‍मो फे़जाःन् फत्‍छे़ॽओ॥

३ खे़ल्‍ले़ कुजागे़नुॽबा कुजान् चाङ्‌गो मे़लॽरे़न्‍ने़ॽओ,

थेआङ्‌भे़ल्‍ले़ खे़न् कुजान् इङ्‌आले़क्‍ले़क्‍पा चोक्‍लो॥

८

४ याङ्‌साकुन्‍धेसाबा पोङ्‌से़ साॽरिक् मे़युःत्‍छिङ्‌ङे़न्‍ने़ॽओ,

आभे़ल्‍ले़ याःन्‍धालाम् अङ्‌सिङ्‌मा के़लॽबा पाःन्‍नो सिक्‍कुम्‍साबा पोःक्‍खे़ॽओ॥

५ के़याङ्‌साकुन्‍धेन् मिक्‍चिराप्‍पो खोदे़त्‍लो,

हे़क्‍क्‍याङ् खे़न् पेःक्‍खे़त् थेआङ्‌भे़ल्‍ले़ खे़ल्‍ले़ कुलाप् लिङ्‌लो,

खम्‍भ्‍याङ् ताङ्‌साङ्‌बो ले़प्‍माङ् मुया हे़क्‍के पे़बेःक्‍लो॥

९

६ खिःम्‍जक्‌वा मनाःल्‍ले़ कुजान् खे़ने़ॽ मे़जे़न्‍ने़ॽओ,

खे़ल्‍ले़ कुजागे़नुॽबा कुजान् चामा निङ्‌वाॽ मे़जोगे़ने़ॽओ,

७ थेआङ्‌भे़ल्‍ले़ खे़ङ्‌ग कन् परिक्‍पा मनारो,

खे़ल्‍ले़ आक्‍ख्‍याक् कुमे़ल्‍लुङ् मासुङ् फाॽआङ् आभे़ल्‍ले़साङ् निङ्‌वाॽ इःत्‍तुरो॥

खे़ल्‍ले़ खे़ने़ॽ “चे़ॽ थुङे़ॽ,” के़मे़त्‍लो,

कर खे़ल्‍ले़ कुनिङ्‌वान् खे़ने़ॽनु होप्‍लो॥

८ खे़ने़ॽ चबे़ःत्‍छिक्‍लक् के़जबान्‍नाङ् के़बे़सुरो,

हे़क्‍क्‍याङ् खे़ने़ॽ खे़न् के़जमुबे़न् हने़ चासोःक्‍लो॥

१०

९ अदङ् मनाहाॽनु खे़ने़ॽ मे़बारे़न्‍ने़ॽओ,

थेआङ्‌भे़ल्‍ले़ खे़ङ्‌हाॽरे़ खे़ने़ॽ के़बाःन्‍जाःक्‍किल्‍ले़ खासिङ्‌निःप्‍मान् कुनामे़न्‍छाॽ मे़मे़त्‍तुरो॥

११

१० उनाहुरिआङ्‌धोबा लुङ् इःन्‍दोहाॽ मे़जत्‍ते़न्‍ने़ॽओ,

इग्र ये़त्‍छा होॽदोःक्‍हाॽरे़ खुन्‍छिॽ इक्‍ताप्‍हाॽ मे़युक्‍ते़न्‍ने़ॽओ,

११ थेआङ्‌भे़ल्‍ले़ खे़न्‍हाॽरे़ खुन्‍छिॽ के़धे़ॽबे़न् मुक्‍साम्‍साबा चोक्‍लो,

के़दक्‍ले़ङ्‌वाओ खुने़ॽ खे़ङ्‌हाॽरे़ खुन्‍छिॽ तुःन्‍देन् फोःक्‍खुरो॥

१२

१२ खे़ने़ॽ के़सिक्‍लुङ्‌मे़न् खाहुन् ले़प्‍माङ् हिसे़ॽओ,

हे़क्‍क्‍याङ् के़न्‍भाक्‍हाॽरे़ ने़हिनिङ्‌वाॽ पान् खे़प्‍से़ॽओ॥

१३

१३ अङे़ःक्‌वान् हे़न्‍थिम् याक्‍मा मे़ले़रे़न्‍ने़ॽओ,

कसिक्‍पा के़याक्‍तुआङ् खुम्‍दिङ् के़बिरुल्‍ले़ खे़न् मे़सिने़न्‍लो॥

१४ कसिक्‍पा याक्‍ते़ॽआङ् खुने़ॽ खुम्‍से़ॽओ,

हे़क्‍क्‍याङ् खुने़ॽ सिमालाम् ताङ्‌घे़ॽओ॥

१४

१५ आस्‍साए, के़सिक्‍लुङ्‌मे़न् सिक्‍कुम्‍निबा चोःक्‍ने़भग्र,

आङ्‌गाॽ आसिक्‍लुङ्‌मे़न् से़क्‍खाए सःत्‍लो॥

१६ खे़ने़ॽ के़म्‍ब्रासेॽइल्‍ले़ के़वाॽबा पान् के़बाःत्‍तुल्‍ले़

आङ्‌गाॽ आसिक्‍लुङ्‌मे़न् खे़न् ये़म्‍मो सःत्‍लो॥

१५

१७ खे़ने़ॽ के़सिक्‍लुङ्‌मे़ल्‍ले़ लायोबाहाॽ नामे़हे़त्‍तुसिन्‍लरो,

कर आभे़ल्‍ले़साङ् यहवे दाङ्‌बे़न् किमा मे़ले़रे़न्‍ने़ॽओ॥

१८ से़क्‍खाए ताये़म्‍मो खे़ने़ॽ के़लागि निङ्‌साङ् वाॽरो,

हे़क्‍क्‍याङ् के़जोगुबा निङ्‌साङ्‌ङिन् हने़ मे़बोङ्‌ने़न्‍लो॥

१६

१९ आस्‍साए, खे़प्‍से़ॽआङ् सिक्‍कुम्‍साबा पोःक्‍खे़ॽओ,

खे़ब्‍याङ् के़सिक्‍लुङ्‌मे़न् कुदोःप्‍मा लाम्‍मो कत्‍ते़ॽओ॥

२० यरिक् चे़ल्‍ले़क्‍से थि के़धुङ्‌बा

इग्र साॽरिक् सागे़जाबा हे़क्‍तङ्‌बा मे़बोःक्‍खे़न्‍ने़ॽओ,

२१ थेआङ्‌भे़ल्‍ले़ थिमसाङ्‌हाॽ नु तःक्‍थे़ःक्‍के़हाॽ याङ्‌मे़साॽरो,

हे़क्‍क्‍याङ् के़जाबा नु के़इम्‍बारक् के़बोङ्‌ने़भग्र हारा कुद्रे़क् तेत् के़जाक्‍खुआङ् लाङ्‌गे़घेःक्‍लो॥

१७

२२ खे़ने़ॽ सागे़वाःन्‍छिङ्‌ल के़याःन्‍दे़बा के़म्‍बारे़ कुबाःन्‍निन् खे़प्‍से़ॽओ,

हे़क्‍क्‍याङ् के़म्‍मा काप्‍मुमा तुम्‍मिल्‍ले़ ताप्‍फेःल्‍लिक् मे़मे़त्‍ते़न्‍ने़ॽओ॥

२३ से़क्‍खान् इङे़ॽ, हे़क्‍क्‍याङ् खे़न् मे़सङ्‌घे़न्‍ने़ॽओ,

सिक्‍कुम्‍दिङ् निङ्‌वाॽ, हे़न्‍थिम् नु खासिङ्‌निःप्‍मान् खोसे़ॽओ,

२४ साम्‌योबा मनाःल्‍ले़ कुम्‍बा साॽरिक् सःत्‍लो,

सिक्‍कुम्‍साबा सा के़गप्‍पा पान् कुस्‍साःन्‍नु कुनिङ्‌वाॽ तारो॥

२५ पानुदिङ् के़म्‍बा नु मानुदिङ् के़म्‍मा हाङ्‌हाङ् लॽसिररो,

खे़ने़ॽ के़गप्‍मा मानुदिङ् के़म्‍मा पसःत् सःत्‍लरो॥

१८

२६ आबुगे़न् आस्‍साए, खे़ने़ॽ के़सिक्‍लुङ्‌मे़न् पिराङ्‌ङे़ॽओ,

हे़क्‍क्‍याङ् के़मिक्‍किल्‍ले़ आङ्‌गाॽ आलाम्‍मिन् तिम्‍दुररो,

२७ थेआङ्‌भे़ल्‍ले़ के़त्‍निमा मे़न्‍छुमान् लत्‍छा कुदिःम्‍बे केःम्‍बा किप्‍मा के़घुबा लुम्‍बात् हे़क्‍तङ्‌मारो,

हे़क्‍क्‍याङ् याम्‍गे़बोःप्‍मा मे़न्‍छुमान् लःम्‍मे़न्‍दे़प्‍नाबा चिहुॽहुॽबा वाबाक् हे़क्‍तङ्‌मारो॥

२८ खे़ल्‍ले़ फाःन्‍दा कुइसिःक् मना सुक्‍काङ् युङ्‌लो,

हे़क्‍क्‍याङ् ये़म्‍बित्‍छाहाॽरे़ खुन्‍छिॽ लुम्‍मो निङ्‌वाॽइरे़ मे़घोप्‍तुम्‍बाहाॽरे़ खुन्‍छिॽ खानिःत्‍तिन् यरिक् फोसुरो॥

१९

२९ हाःत्‍ले़ तुक्‍खे तुमुबे? हात् निङ्‌वाॽ तुक्‍मो थाबे?

हात् खे़माॽओ थाबे? हात् लुङ्‌हाःप्‍मो थाबे?

हात् हने़ आत्‍तातान्‍ने साॽरिक् काःम्‍बे?

हाःत्‍ले़ कुमिक्‍हाॽ माक्‍खिॽ हे़क्‍के हे़ःत्‍ताङ्‌बा पोङ्‌बे?

३० खे़ङ्‌हाॽ के़दुम्‍बा चे़ल्‍ले़क्‍से थि थुङ्‌मोए मे़नाक्‍काङ् मे़याक्‍लो,

खे़ङ्‌हाॽरे़ मारुक् फःम्‍मनाबा के़दुम्‍बा चे़ल्‍ले़क्‍से थि

के़याक्‍पा चल्‍लाङ्‌ना खोर्‍यान् मे़साॽरुरो॥

३१ हे़ःत्‍ताङ्‌बा चे़ल्‍ले़क्‍सेॽ थिन् अदक्‍तक् ओमे़मे़त्‍ते़न्‍ने़ॽओ,

चल्‍लाङ्‌ना खोर्‍याओ खे़न् लिङ्‌मे़ल्‍ले़ कुबुःत्‍थुङ्‌वा लःन्‍लो,

खे़न् उसुरु कुदोःप्‍मा यो सरक् लाःप्‍पेःक्‍लो!

३२ पिप्‍मिरि कुसोःन्‍दिओ खे़ल्‍ले़ याङ्‌हःक् कुइसिःक् के़अःक्‍लो,

हे़क्‍क्‍याङ् याङ्‌हःके़न् हे़क्‍के कुनिङ्‌ङिन् याक्‍तु के़बिरो॥

३३ के़मिक्‍किल्‍ले़ निङ्‌वाॽ के़माबा नियाराहाॽ निसुरो,

हे़क्‍क्‍याङ् के़निङ्‌वाःल्‍ले़ आनाक्‍नाक्‍पा पाःन्‍हाॽ इःत्‍तुरो॥

३४ खे़ने़ॽ तुङ्‌गोदिङ् वरःङ्‌ङो के़इम्‍माङ् के़ने़बा हे़क्‍के लॽरो,

वालाधा सित्‍लाङ्‌ङोबा इदाःक्‍को के़भोःन्‍छिङ्‌बा हे़क्‍के लॽरो॥

३५ खे़ने़ॽ के़बाःत्‍तुॽ, “खे़ङ्‌हाॽरे़ आङ्‌गाॽ मे़हिप्‍पारो,

कर आङ्‌गाॽ मे़गाःन्‍नान्‍लो!

खे़ङ्‌हाॽरे़ मे़धक्‍कारो, कर निङ्‌वाॽए मे़घोआन्‍लो!

आभे़ल्‍ले़ सोआआङ् आल्‍लसाङ् यरिक् थुङ्‌मा सुक्‍तुङ्‌बे?”

२०

२४

ताक्‍के़भे़ॽबा मनाहाॽ नामे़हे़त्‍ते़सेन्‍ने़ॽओ,

खे़ङ्‌हाॽनु तेःङ्‌जुम् चोःक्‍मा निङ्‌वाॽ मे़जोगे़न्‍ने़ॽओ,

२ थेआङ्‌भे़ल्‍ले़ खे़ङ्‌हाॽरे़ खुन्‍छिॽ सिक्‍लुङ्‌मे़ल्‍ले़ खार्मे़न्‍दक् पान् मे़इःत्‍तुरो,

हे़क्‍क्‍याङ् खे़ङ्‌हाॽरे़ खुन्‍छिॽ मुराःल्‍ले़ खे़जे़क् पान् मे़बाःत्‍तुरो॥

२१

३ सिक्‍कुम्‍दिङ् निङ्‌वाःल्‍ले़ हिम् चोःक्‍मा पोङ्‌लो,

हे़क्‍क्‍याङ् खासिङ्‌निःप्‍मो खे़न् पोःक्‍लो॥

४ ने़हिनिङ्‌वाॽ के़गप्‍पा हिम्‍मिन् इमे़ल्‍लुङ्‌बा नु

नुबा पाःन्‍हाॽरे़ याक्‍फाङ्‌हाॽ सधे़क् के़दिम्‍बा चोक्‍लो॥

२२

५ सिक्‍कुम्‍निबा मनाःल्‍ले़ कुमुक्‍साम्‍मिन् पयम् यम्‍बा चोक्‍लो,

हे़क्‍क्‍याङ् ने़हिनिङ्‌वाॽ के़गप्‍पा मनाःल्‍ले़ कुमुक्‍के़न् पोरो॥

६ ते़न्‍धङ् चोःक्‍मारे़ लागि खे़ने़ॽ लाम्‍लोमा पान् चाहा के़जोःक्‍लो,

के़नाःम्‍बा पोङ्‌मारे़ लागि सुजासाबा चाहा मे़जोःक्‍लो॥

२३

७ अदङ् मनाहाॽरे़ खुन्‍छिॽ लागि सिक्‍कुम्‍दिङ् निङ्‌वान् साॽरिक् थोधोक्‍पा पाःन्‍लो,

लाम्‍धेःत्‍तो के़जुम्‍बा चुम्‍भोबा मनाहाॽरे़ खुन्‍छिॽ तगि पाःप्‍मा पान् खे़ङ्‌हाॽरे़ थे़माआङ् मे़ङ्‌गत्‍तुन्‍लो॥

२४

८ आत्‍तिल्‍ले़ ताप्‍फे़ःम्‍बा याःम्‍बक् चोःक्‍मा निङ्‌वाॽ चोगुॽ,

खे़न् चे़म्‍भन् के़जोःक्‍पा मिङ्‌लाम् कुसिङ् निःत्‍ते़त्‍लो॥

९ अदङ्‌ङिल्‍ले़ चोःक्‍मा इःत्‍तुबा पाःन्‍हाॽ लायो लासोःत्‍लो,

हे़क्‍क्‍याङ् मनाहाॽ याप्‍मि कुनामे़न्‍छाॽ के़मे़प्‍पे़न् कुसिक्‍ले़ःङ्‌लो॥

२५

१० तुक्‍खेलाक्‍खेबा ये़म्‍मो के़लुङ्‌माॽ फ्‍याःङ् लॽने़भग्र,

खे़ने़ॽ आक्‍खे़न् साॽरिक् मे़न्‍धुम्‍मनाबा के़जोःक्‍लो!

११ से़त्‍छे़ मे़देॽरुसिबाहाॽ खे़ने़ॽ से़ःप्‍ते़से़ॽओ,

चे़प्‍मा से़प्‍मासिरे़ लागि मे़देॽरुसिबाहाॽ थेःक्‍ते़से़ॽओ॥

१२ “कर कल्‍ले़ कुयाःम्‍बेओ थेआङ् निङ्‌वाॽ मे़ङ्‌घोबारो,”

के़लॽरिने़भग्र थे सिक्‍लुङ्‌माॽ के़साॽबे़ल्‍ले़

कन् पाःन्‍निन् निङ्‌वाॽओ मे़युक्‍खुन्‍नाङ्‌बि?

खे़ने़ॽ के़हिङ्‌मे़न् ओगे़मे़प्‍पे़ल्‍ले़

कन् पाःन्‍निन् निङ्‌वाॽ मे़घोसुन्‍नाङ्‌म्‍बि?

थे के़रे़क् मनाहाॽ खुन्‍छिॽ याःम्‍बक् कुइसिःक्

खुने़ॽ कुले़क्‌वा मे़नुःक्‍तुन्‍नाङ्‌बि?

२६

१३ आबुगे़न् आस्‍साए, सक्‌वाघुन् च्‍ये़ॽओ,

थेआङ्‌भे़ल्‍ले़ खे़न् नुबा पोङ्‌लो,

कुले़क्‍कोबा सक्‍साघुःन् के़जःल्‍ले़ पलिम् लिम्‍लो॥

१४ कन् पाःन्‍निन्‍नाङ् निङ्‌वाॽओ युक्‍खे़ॽओ

सिक्‍कुम्‍दिङ् निङ्‌वान् के़याम्‍साम्‍मिल्‍ले़ लागि सक्‌वाघुरो॥

कन् के़घोसुने़भग्र खे़ने़ॽ के़लागि ताये़म्‍मो निङ्‌साङ् वाॽरो,

हे़क्‍क्‍याङ् के़जोगुबा निङ्‌साङ्‌ङिन् थे़नाधे मे़बोङ्‌ने़ल्‍लो॥

२७

१५ साम्‌योबा मनाःल्‍ले़ कुहिम्‍मिन् कुॽइगे़भे़म्‍बे़ल्‍ले़

सुगुआङ् युङ्‌बा हे़क्‍के खे़ने़ॽ मे़सुगे़न्‍ने़ॽओ,

खे़ल्‍ले़ कुयुङ्‌मादे़न्‍निन् हिम् लिमे़मे़त्‍ते़न्‍ने़ॽओ,

१६ थेआङ्‌भे़ल्‍ले़ साम्‌योबान् नुसिले़ङ् चोःन्‍छाङ्, याम्‍मो पोःक्‍लो,

कर ताक्‍के़भे़ॽबाहाॽ माङ्‌दुक्‍मे़ल्‍ले़ मे़क्‍खुसिरो॥

२८

१७ खे़ने़ॽ के़निङ्‌मिन् के़साक्‍पो थाःल्‍ले़ मे़सःत्‍ते़न्‍ने़ॽओ,

खुने़ॽ चोःन्‍निल्‍ले़ खे़ने़ॽ के़सिक्‍लुङ्‌मो ये़ये़ मे़लॽरे़न्‍ने़ॽओ,

१८ मेःन्‍ने़भग्र यहवे दाङ्‌बे़ल्‍ले़ निसुआङ् खुने़ॽ मे़दे़न्‍ने़ल्‍लो,

हे़क्‍क्‍याङ् खे़न् लाम्‍बा खुने़ॽ कुसाक्‍के़न्‍निन् खे़त्‍तुदेसुरो॥

२९

१९ कुॽइगे़भे़म्‍बाहाॽरे़ मे़जोगुल्‍ले़ के़निङ्‌वाॽ मे़दुगे़न्‍ने़ॽओ,

इग्र फे़न्‌याःम्‍बक् के़जोःक्‍पाहाॽ नामे़हे़त्‍ते़से़न्‍ने़ॽओ,

२० थेआङ्‌भे़ल्‍ले़ ताक्‍के़भे़बे़ल्‍ले़ ताये़म्‍मो कुनिङ्‌साङ् होप्‍लो,

हे़क्‍क्‍याङ् कुॽइगे़भे़म्‍बे़ल्‍ले़ कुसेमिन् मे़से़रु मे़बिरुरो॥

३०

२१ आस्‍साए, यहवे दाङ्‌बान् हे़क्‍क्‍याङ् हाङ्‌ङिन्‍नु किसे़ॽओ,

हे़क्‍क्‍याङ् हाङ्‌पिफ्‍युङ् के़जोःक्‍पाहाॽनु मे़दङ्‌सिङ्‌ङिन्‍ने़ॽओ,

२२ थेआङ्‌भे़ल्‍ले़ खुन्‍छिॽ ने़प्‍माङ्‌ले़ खे़ङ्‌हाॽरे़ खुन्‍छिॽ सम्‍धाङ्

थिक्‍ले़ङ्‌ले़ खाप्‍पुथ्‍यःङ् पोङ्‌मे़न् पाङ्‌घु तासुसिरो॥

हे़क्‍क्‍याङ् आक्‍तङ्‌बा तुक्‍खे लाक्‍खेहाॽ खुन्‍छिॽ पाङ्‌घु तासुसि

के़लॽबे़न् आत्‍तिल्‍ले़ निङ्‌वाॽ खोसुबे?

सिक्‍कुम्‍दिङ् निङ्‌वाॽरे़ आल्‍लसाङ् वेॽ खाहुःन् पाःन्‍हाॽ

२३ कन् पाःन्‍हाॽआङ् सिक्‍कुम्‍निबा मनाःल्‍ले़ कुघाहुन्‍लो–

खासे़न्‍लोःम्‍मे़ल्‍ले़ एःक् पएःक् चोःक्‍मा नुबा मेःन्‍लो॥

२४ आत्‍तिल्‍ले़ आप्‍तिक्‍साबे़न् “कुदोःप्‍मा के़जोःक्” मे़त्‍तुॽ,

मनाहाॽरे़ खे़न् माङ्‌दे साङ्‌ग्रा मे़मे़त्‍तुरो

हे़क्‍क्‍याङ् मे़न्‍छाम् सुवाङ्‌हाॽरे़ खे़न् चे़क्‌या मे़मे़त्‍तुरो॥

२५ कर आप्‍तिक्‍साबे़न् आप्‍तिक्‍साबाए के़मे़प्‍पाहाॽ मे़नुॽमे़दारो,

खे़ङ्‌हाॽरे़ खुन्‍छिॽ सम्‍धाङ् यरिक् हाङ्‌वागे़न् मुॽइसाम् थारो॥

२६ कुदोःप्‍मा नुगप् नुःक्‍माग

चुम्‍मिन् हे़प्‍मनाबा कुइसिःक्‍लो॥

२७ लाकात्‍पा याःम्‍बक्‍हाॽ चोगे़ सुरे़ॽओ,

हे़क्‍क्‍याङ् इक्‍ताप्‍हाॽ यारिप् चोगे़ॽओ,

खे़न् एगाङ् खे़ने़ॽ के़हिम्‍मिन् चोगे़ॽओ॥

२८ खे़ने़ॽ आप्‍फेक् के़हिम्‍बेसाङ्‌बे़ल्‍ले़

कुदक्‍ले़ङ्‌वाओ हने़ थेनाधे साखि मे़बिरे़न्‍ने़ॽओ,

इग्र के़म्‍ब्रासेॽइन् इङ्‌ले़क् याःम्‍बक्‍ले़ लागि मे़मुन्‍दे़न्‍ने़ॽओ॥

२९ खे़ने़ॽ अक्‍खे मे़बाःत्‍ते़न्‍ने़ॽ,

“खे़ल्‍ले़ मे़त्‍ताङ्‌बा कुइसिःक् आङ्‌गाॽआङ् खुने़ॽ मे़त्‍तुङ्‌लो,

खे़न् मनाःल्‍ले़ आङ्‌गाॽ मे़त्‍ताङ्‌बे़ल्‍ले़ कुले़क्‌वा नुःक्‍तुङ्‌लो!”

३० आङ्‌गाॽ ले़म्‍सुवाबा थिक्‍ले़ कुइक्‍ताप्‍पोलाम् पेगाङ्‌लो,

हे़क्‍क्‍याङ् कुऩेहि क़ेहोःप्‍पा थिक्‍ले़ कुजे़ल्‍ले़क्‍से़ॽ इक्‍ताप्‍लाम् पेगाङ्‌लो,

३१ खे़न् के़रे़क् पिसाङ् तिङ्‌ग्रेक्‍हाॽ लिङ्‌से़आङ् युङे़रो,

इक्‍ताप् कुले़ःम् याःन्‍सुङ्‌हाॽ ताबे़आङ् ने़स्‍से़रो,

हे़क्‍क्‍याङ् लुङ्‌धाक्‍हाॽ चिजि खक्‍खक् पोःक्‍खे़आङ् ने़स्‍से़रो॥

३२ आङ्‌गाॽ ओमे़त्‍तुङ्‌बा पाःन्‍हाॽ आसिक्‍लुङ्‌मो इःत्‍तुङ्‌लो,

हे़क्‍क्‍याङ् निसुङ्‌बा पाःन्‍हाॽलाम् निसाम् हुॽसिङ्‌ङाङ्‌लो॥

३३ सप्‍फाधिक् इम्‍मा नु सम्‍माजिक् इम्‍धक्‌वा लोमारे़,

हुक्‍किन् इभुप्‍माआङ् सप्‍फाधिक् नाःम्‍सिङ्‌मारे़,

३४ याङ्‌साॽमे़न् खे़ने़ॽओ फाःन्‍दा कुइसिःक् तारो,

कुहोःप्‍मा कुसाक्‍मे़न् ताभे के़हेबा मना कुइसिःक् तारो॥

सोलोमनरे़ आल्‍लसाङ् वेॽ यरिक् कुघाहुःन्‍हाॽ

२५

सोलोमनरे़ कन् कुघाहुन्‍हाॽ यहुदाबा हाङ् हिजकियाःल्‍ले़ कुमनाहाॽरे़ मे़लिङ्‌घुबारो–

२ कुभा पाःन्‍हाॽ स्‍वाःत् कप्‍मे़ल्‍ले़

निङ्‌वाॽफुमाङ्‌ङिल्‍ले़ कुमिमिदिङ् पोङ्‌लो,

कुभा पाःन्‍हाॽ कोःप्‍मा लःप्‍मे़ल्‍ले़

हाङ्‌हाॽरे़ खुन्‍छिॽ मिमिदिङ् पोङ्‌लो॥

३ आक्‍खेलॽरिक् साङ्‌ग्राम्‍पेदाङ्‌हाॽ थाःङ्‌धाक् पत्,

हे़क्‍क्‍याङ् योॽबाःन् कुदिम्‍बे केःम्‍बा चोक्‍लो,

हे़क्‍केलॽरिक्‍के हाङ्‌हाॽरे़ खुन्‍छिॽ सिक्‍लुङ्‌मान्

कोःप्‍मा हङ्‌मा सुक्‍मे़न्‍दे़प्‍मनाबा चोक्‍लो॥

४ खे़ने़ॽ युप्‍पाःल्‍ले़ कुहिःन् लःत्‍ते़देसे़ॽओ,

हे़क्‍क्‍याङ्‌लक् कार्बोबाल्‍ले़ कुलागि याःम्‍बक्

के़बिबा नुबा चिगक्‌वा लःम्‍मा सुक्‍लो॥

५ हाङ्‌ङिल्‍ले़ कुदगिलाम् कुॽइगे़भे़म्‍बा

सुहाङ्‌युक्‍पाहाॽ खे़ने़ॽ लःत्‍ते़देसे़ॽओ,

हे़क्‍क्‍याङ्‌लक् खुने़ॽ कुहाङ्‌युक्‍नान्

साम्‌योनिमालाम् युक्‍सिङ् पोङ्‌लो॥

६ हाङ्‌ङिल्‍ले़ कुदगि यम्‍बा मना मे़हे़न्‍छिङ्‌ङिन्‍ने़ॽओ,

हे़क्‍क्‍याङ् यम्‍बा तुम्‍म्‍याङ्‌हाङ्‌हाॽरे़ खुन्‍छिॽ लुम्‍मो

खे़ने़ॽ युङ्‌मा युक् मे़गोःत्‍ते़न्‍ने़ॽओ॥

७ यम्‍बा मनाहाॽरे़ खुन्‍छिॽ तगि

खे़ङ्‌हाॽरे़ खे़ने़ॽ यो थामानुःल्‍ले़ तगि,

खे़ङ्‌हाॽरे़ आप्‍फेक् “खे़ने़ॽ कत्‍थो थाङे़ॽओ”

के़म्‍मे़प्‍पे़न् के़लागि नुबा पोङ्‌लो॥

८ खे़ने़ॽ के़मिक्‍किल्‍ले़ थेःन् निसुआङ् वाॽ,

खे़न् हारावरा कुभाङ्‌हिम्‍मो मे़देॽरे़न्‍ने़ॽओ,

थेआङ्‌भे़ल्‍ले़ पिप्‍मिरि कुसोःन्‍दिओ

के़हिम्‍बेसाङ्‌बे़ल्‍ले़ के़नाधासुल्‍ले़ थे के़जोगुबे?

९ के़हिम्‍बेसाङ्‌बे़न्‍नु खे़माॽ तुःन्‍देॽहाॽ पाःन्‍धङ् के़जोगुल्‍ले़,

वेॽ मनाःल्‍ले़ कुनिःन्‍धो पाःन्‍नो इङ्‌ले़क् मे़मे़त्‍ते़न्‍ने़ॽओ॥

१० मेःन्‍ने़भग्र खे़न् के़घे़म्‍बे़ल्‍ले़ खे़ने़ॽ सिरिङ्‌ममो के़धारो,

हे़क्‍क्‍याङ् ताप्‍फे़ःम्‍बा के़मिङ्‌ङिन् आभे़ल्‍ले़आङ् मे़माने़ल्‍लो॥

११ नुरिक्‍काङ् पाःप्‍मनाबा पाःन्‍निङ्‌ग युप्‍पा च्‍ये़त्‍थ्‍याओ

साम्‍म्‍याङ् नाङ्‌सेॽहाॽ तोःम्‍मनाबा हे़क्‍तङ्‌बारो॥

१२ साम्‍म्‍याङ् कुन्‍दुल्‍लो इग्र साम्‍म्‍याङ् इसेःङ्‌बा वाःत्‍ति हे़क्‍के

सिक्‍कुम्‍साबा मनाःल्‍ले़ आभे़ःक्‍पान् के़घे़म्‍बाल्‍ले़लागि पोङ्‌लो॥

१३ पोगुगे़न् कुजा सुम्‍मा ये़म्‍मो के़सेःम्‍बा च्‍वाःत् थुङ्‌मनाबा हे़क्‍के

निङ्‌वाॽइरे़ खोःप्‍तुबा इङ्‌घङ्‌साबे़न् खुने़ॽ के़बाङ्‌बाहाॽरे़ लागि पोङ्‌लो,

खे़ल्‍ले़ खुने़ॽ कुन्‍दाङ्‌बे़ल्‍ले़ कुयाम्‍साम्‍मिन् चाङ्‌जाङ् चोगुरो॥

१४ आप्‍फेक् माङ्‌हुप् के़जोःक्‍पाआङ् मिक्‍तोक्

मे़न्‍दाःप्‍मनाबा मनान् यम्‍बा पान् पाःत्‍लो,

खे़ङ्‌ग वहित् मे़ःन्‍नेबा खाॽमित् नु सुरित् केजङ् हे़क्‍तङ्‌बारो॥

१५ नासिथःप्‍मा पाःन्‍निल्‍ले़ युक्‍साबे़न् ले़म्‍मा सुक्‍ते़त्‍लो,

हे़क्‍क्‍याङ् सुम्‍सुम्‍बा ले़सोःत्‍ते़ल्‍ले़ ये़प् लुङ्‌सि यःम्‍मा सुक्‍तुरो॥

१६ सक्‌वाघुन् के़याङ्‌घुने़भग्र के़योयोरक् च्‍ये़ॽओ,

कन् यरिक् के़जने़भग्र खे़ने़ॽ के़ॽबे़प्‍माःत् के़त्‍लो॥

१७ के़हिम्‍बेसाङ्‌बे़ल्‍ले़ कुहिम्‍मो कुभा ये़म्‍मोरक् पेगे़ॽओ,

खे़ने़ॽ ये़त्‍ले़ङ् के़बेःक्‍ने़भग्र खे़ल्‍ले़ के़जिःत्‍लो॥

१८ कुहिम्‍बेसाङ्‌बे़ल्‍ले़ कुदक्‍ले़ङ्‌वाओ इङ्‌ले़क् तोःन्‍दि के़बिबे़न्

तक्‍कात् इग्र ताभे किग्र हासम्‍सम्‍बा तोङ् हे़क्‍तङ्‌बा मनारो॥

१९ तुक्‍खेवा ये़म्‍मो निङ्‌वाॽइरे़ मे़घोप्‍तुम्‍बा मनान् नासाॽमाग

के़दुक्‍पा हाबोॽबा इग्र के़सक्‍पा लाङ् पप्‍पा कुइसिःक्‍लो॥

२० निङ्‌वाॽ तुक्‍खेओ के़धाबे़ल्‍ले़ लागि साम्‍गे़लोबा मनान्

चुङ्‌सिःक्‍मा ये़न्‍नो खाम्‍देःत्‍तिन् के़नाप्‍पागे़देॽबा हे़क्‍के

इग्र याङ्‌घेःक्‍ओ के़सुःप्‍पे़न् हुङ्‌मना केःप्‍मना हे़क्‍के पोङ्‌लो॥

२१ के़निङ्‌मिन् साक्‍मे़न्‍जा वाॽने़भग्र, चामा कुजा पिरे़ॽओ,

कुवामिःक्‍काङ् वाॽने़भग्र, थुङ्‌मा च्‍वाःत् पिरे़ॽओ॥

२२ हे़क्‍के के़जोगुल्‍ले़ खे़ने़ॽ खे़ल्‍ले़ कुधे़गेःक्‍पो

सिरिङ्‌मःमे़ल्‍ले़न् मिदःत्‍ते़न् के़हुक्‍खुबा हे़क्‍के पोङ्‌लो,

हे़क्‍क्‍याङ् यहवे दाङ्‌बे़ल्‍ले़ खे़ने़ॽ हाङ्‌से़म् के़बिरो॥

२३ थाङ्‌गे़त् ले़प्‍माङ्‌बा सुरित्‍ते़ल्‍ले़ वाहित् थासुबा हे़क्‍के

इङ्‌ले़क्‍स्‍वा ले़सोःत्‍ते़ल्‍ले़ नारान् माङ्‌घ्रु मे़त्‍तु तारुरो॥

२४ खे़माॽ के़जोःक्‍मा मेःत्‍तिन्‍नु लत्‍थिक् हिम्‍मो युङ्‌मानुःल्‍ले़ग

कौसिःल्‍ले़ लत्‍छा कुसुक्‍पो युङ्‌मा नुबा पोङ्‌लो॥

२५ के़नाबा याम्‍साम्‍मिल्‍ले़ लागि के़सेःम्‍बा च्‍वाःत् हे़क्‍के

माःङ्‌घा लाजेॽलाम् के़गे़प्‍पा नुबा इङ्‌घङ्‌ङिन् पोङ्‌लो॥

२६ ताक्‍के़भे़बे़ल्‍ले़ कुनिङ्‌वाॽ कुइसिःक् चोःक्‍मा के़बाङ्‌बा साम्‌योबा मनान्

माक्‍खुन्‍द्‌या च्‍वाःत्‍ते़ल्‍ले़ वबुन्‍दाक्‍किन् फे़त्‍लाःन्‍दुबा हे़क्‍तङ्‌बारो॥

२७ साॽरिक् यरिक् सक्‌वाघु चामा नुबा मे़ःन्‍लो,

हे़क्‍केलरिक्‍के आप्‍फेक् चम्‍सिङ्‌मान्‍नाङ् नुबा मे़ःन्‍लो॥

२८ कुसिक् थम्‍मा मे़न्‍छुक्‍मना मनाःङ्‌ग

लुङ्‌धाक्‍हाॽ के़लुःम्‍बा के़बेःक्‍पा ये़क्‌यक् कुभाॽबाङ् के़होप्‍पा हे़क्‍तङ्‌बारो॥

२६

हाङ्‌वामा ये़म्‍मो नाःङ् थासुबा कुइसिःक्

इग्र कुजा सुम्‍मा ये़म्‍मो वहित् थासुबा कुइसिःक्

अदङ् मनान् मिङ्‌सो इङ्‌धाङ् पिमा मे़लाॽरुन्‍लो॥

२ हुरुरु के़बे़बा माक्‍चे़रे़ःन् नु आप्‍लोःक्‍लोःक् के़जाबा

कःङ्‌धे़ङ्‌नान् हे़क्‍के थेनाधेबा माङ्‌देःल्‍ले़आङ् मे़याङ्‌घुन्‍लो॥

३ अन्‍निल्‍ले़ लागि ते़ःम्‍भुक्, अदङ्‌ङिल्‍ले़ लागि करेलि,

हे़क्‍क्‍याङ् याक्‍तुप्‍पाहाॽरे़ खुन्‍छिॽ मिगक्‍मे़ल्‍ले़ लागि तक्‍कात्!

४ अदङ् मनान् खे़ल्‍ले़ कुअदङ् पान् हे़क्‍के नुगप् मे़बिरे़न्‍ने़ॽओ,

मेःन्‍ने़भग्र खे़ने़ॽ आप्‍फेक्‍काङ् खे़न् हे़क्‍तङ्‌बा के़बोङ्‌लो॥

५ अदङ् मनान् खे़ल्‍ले़ कुअदङ् पान् हे़क्‍केए नुगप् पिरे़ॽओ,

मेःन्‍ने़भग्र खुने़ॽ आप्‍फेक् कुनिमो सिक्‍कुम्‍साबा पोङ्‌लो॥

६ अदङ्‌ङिल्‍ले़ कुहुक्‍को इङ्‌घङ् हाङ्‌माग आप्‍फेक् लाङ्‌ङो

तःन्‍दिल्‍ले़ अःक्‍मा नु निङ्‌ङिन् थुङ्‌मा कुइसिःक् पोङ्‌लो॥

७ लाङ्‌सक्‍पे़ल्‍ले़ मे़न्‍धुम्‍मनाबा कुलाङ्‌हाॽ पप्‍पा हे़क्‍के

अदङ् मनाःल्‍ले़ कुम्‍ब्राओबा खाहुःन्‍निन् पोङ्‌लो॥

८ अदङ् मनान् मिङ्‌सो इङ्‌धाङ् पिमा फाॽइङ्‌ग

अर्दोओ लुङ्‌ङिन् इघेःङ्‌माआङ् लाप्‍फेःम्‍नाबा हे़क्‍केरो॥

९ थिःल्‍ले़ के़मबे़ल्‍ले़ कुहुक्‍कोबा तिङ्‌ग्रेक् पुङ् हे़क्‍के

अदङ् मनाःल्‍ले़ कुम्‍ब्राओबा खाहुन्‍निन् पोङ्‌लो॥

१० अदङ्‌ङिन् इग्र कुसिङ् मे़न्‍निःप्‍नाबा मनान् नाम्‌याक्‍को

याःम्‍बक् चोक् पाङ्‌माग इमे़न्‍नि खामे़न्‍नि तोङ् के़आप्‍पा मनान्

कुइसिःक्‍लो॥

११ ख्‍याबे़न् आप्‍फेक् कुबे़ॽमात् चासे़ नुःङ्‌बा हे़क्‍के,

अदङ् मनाःल्‍ले़ कुअदङ् चोःक्‍मा पाःन्‍निन् ये़त्‍ले़ङ् चोगुरो॥

१२ आप्‍फेक् कुनिमो खुने़ॽ आप्‍फेक् सिक्‍कुम्‍साबा

के़लेःत्‍छिङ्‌बा मनान् थे के़निसुआङ् वाॽबि?

खे़न्‍नुःल्‍ले़ग परुमाल्‍ले़ अदङ्‌ङिल्‍ले़ कुलागि

यरिक् निङ्‌साङ् चोःक्‍मा सुक्‍ते़त्‍लो॥

१३ ले़म्‍सुवाबाल्‍ले़ पाःत्‍तु, “माराम्‍मो खिरिङ्‌बान् हुःक्‍लवाॽरो वाॽरो,

किप्‍मा के़घुबा खिरिङ्‌बान् लाम्‍मो ताक्‍कन्‍नु वाॽरो॥”

१४ कुए़प्‍माहाॽओ लाम्‍धेःत्‍तिन् ना नु कत्‍ना इबा कुइसिःक्

ले़म्‍सुवाबा मनान् कुने़त्‍नाओ ले़ङ्‌सिङ्‌ल ने़रो॥

१५ ले़म्‍सुवाबाल्‍ले़ कुहुक्‍किन् कुदःक् च्‍ये़त्‍थ्‍याओ फत्‍छुरो,

खे़ब्‍याङ् कुम्‍ब्राओ थारिक् थाक्‍माआङ् पले़म् ले़म्‍लो॥

१६ कुइत्‍तार के़दङ्‌बाआङ् नुगप् के़बिबा नुसि मनाहाॽनुःल्‍ले़

ले़म्‍सुवाबे़न् आप्‍फेक् खुने़ॽ सिक्‍कुम्‍निबा इःत्‍छिङ्‌लो॥

१७ खुने़ॽ आप्‍फेक्‍नुःल्‍ले़ वेॽ याप्‍मिःल्‍ले़ कुघे़माॽओ हुक्

के़याक्‍पा मनान् नु ताप्‍स्‍वाबा ख्‍याबे़ल्‍ले़

कुने़क्‍खोॽबान् के़दे़म्‍बाआङ् के़उःङ्‌बा मनाःङ्‌ग लत्‍छारो॥

१८ खे़ङ्‌ग के़नाङ्‌बा हे़क्‍तङ्‌बारो

खे़ल्‍ले़ मिधक्‍पु लाप्‍के़भुबा नु आसे़त्‍से़प्‍पा तोङ् के़आप्‍पा कुइसिःक्‍लो,

१९ खे़ल्‍ले़ कुहिम्‍बेसाङ्‌बान् इङ्‌ले़क्‍तु सुरुआङ् अक्‍खे पाःत्‍तुरो,

“आङ्‌गाॽग वरे़ॽरक् चोगुङ्‌ङाङ् वयाङ्‌लो!”

२० सिङ् मे़ःन्‍नेग मिन् सिरो,

चे़ॽया के़बङ्‌बा होःप्‍पिल्‍ले़ खे़माॽइन् चिप्‍लो॥

२१ मिघाक्‍लाम् मिसेःक् फे़क्‍लो, सिङ्‌लाम् मि तिःत्‍लो,

हे़क्‍केलरिक्‍के खे़जे़क् के़जोःक्‍पा मनाःल्‍ले़ खे़माॽ फोःक्‍खुरो॥

२२ पान् के़बङ्‌बा मनाःल्‍ले़ कुबाःन्‍छेःक्‌वाहाॽ

कुजागे़नुॽबा कुजा उम् हे़क्‍के लॽरो,

खे़ङ्‌हाॽ मनाःल्‍ले़ कुसिक्‍लुङ्‌मो थारिक् के़त्‍लो॥

२३ खाम् खप्‍प्‍याओ युप्‍पा पत्‍तु फम्‍मनाबा कुइसिःक्

कुॽइगे़भे़म्‍बाल्‍ले़ सिक्‍लुङ्‌मे़न् के़ले़ःम्‍बा पाःन्‍निल्‍ले़ थिम्‍सुरो॥

२४ कुनिङ्‌वाॽ के़जिःप्‍पा मनान् कुबाःन्‍निल्‍ले़ थेःक्‍सिङ्‌लो,

कर कुसिक्‍लुङ्‌मोग खे़ल्‍ले़ इङ्‌ले़क् पाःन्‍निन् युक्‍खुरो॥

२५ खे़ल्‍ले़ पाःत्‍तुबा पाःन्‍निन् नुबा चोःक्‍साङ् नसान् मे़जोगे़न्‍ने़ॽओ,

थेआङ्‌भे़ल्‍ले़ खे़ल्‍ले़ कुसिक्‍लुङ्‌मान् नुसि याम्‍गे़सिङ्‌बा

पाःन्‍हाॽरे़ सधे़क् के़दिम्‍बा चोक्‍लो॥

२६ खे़ल्‍ले़ वेॽहाॽ खाःम्‍मासि कुनिङ्‌वान् चिङ्‌मा सुक्‍तुरो,

कर खे़ल्‍ले़ ताप्‍फे़ःम्‍बा कुयाःम्‍बक्‍हाॽ के़रे़क्‍लो ओसेःन्‍दाङ् पोङ्‌लो॥

२७ मनाःल्‍ले़ लुम्‍बात् तयुने़भग्र खाॽयो खुने़ॽ आप्‍फेक् थारो,

मनाःल्‍ले़ लुङ्‌ङिन् के़ङ्‌घुने़भग्र खे़न् लुङ्‌ङिन्

के़ङ्‌ङाङ् खुने़ॽ आप्‍फेक् के़प्‍तुरो॥

२८ इङ्‌ले़क् के़बाःप्‍पाल्‍ले़ कुइङ्‌ले़क्‍किल्‍ले़

आत्‍तिन् कुनिङ्‌वाॽ तुक्‍ल चोगु, हाबा खे़न्‍ने चिःत्‍तुरो,

मुर्ले़ःम्‍बा पान् के़बाःप्‍पा मुराःल्‍ले़ आमे़ङ्‌लो॥

२७

ताःन्‍दिक्‍ले़ लागि यम्‍बा मे़ले़ङ्‌सिङ्‌ङिन्‍ने़ॽओ,

थेआङ्‌भे़ल्‍ले़ थिक्‌यान् थिक्‍ले़ थे पोःङ्‌ॽ,

के़लॽबा पाःन्‍निन् खे़ने़ॽ के़न्‍निसुन्‍लो॥

२ वेॽ मनाहाॽरे़ खे़ने़ॽ के़नारा मे़भोसुररो,

खे़ने़ॽ आप्‍फेक् मे़ःन्‍लो,

हे़क्‍क्‍याङ् खे़ने़ॽए के़म्‍ब्रासेॽइल्‍ले़ मे़ःन्‍लो

कुभा एयाङ्‌बाहाॽलाम् पोङ्‌लरो॥

३ लुङ्‌ङिन् के़लिःप्‍पा चोःक्‍लो

हे़क्‍क्‍याङ् ये़ःङ्‌घाःन् पलिःप् के़लिःप्‍पा चोःक्‍लो,

कर अदङ् मनाःल्‍ले़ साक्‍के़न् फोःक्‍खुबान्

आरसाङ् साॽरिक् पलिःप् के़लिःप्‍पा चोःक्‍लो॥

४ सिक्‍पोःक्‍माङ्‌ग साॽरिक् कुॽइगे़भे़म्‍बा चोक्‍लो,

हे़क्‍क्‍याङ् साक्‍के़न्‍निङ्‌ग आसे़से़ःप्‍पा के़गुङ्‌बा च्‍वाःत् हे़क्‍तङ्‌बा चोःक्‍लो,

कर नाहे़न्‍निल्‍ले़ कुबेसाङ् हात् ये़प्‍मा सुक्‍पे?

५ स्‍वाःत्‍ताङ् लुङ्‌माॽ तुक्‍मासिनुःल्‍ले़

मे़घे़प्‍सुरए फे़ःक्‍मासि तम्‍मासि नुबारो॥

६ चुम्‍मिल्‍ले़ आघाःम्‍बान् नसान् चोःक्‍मा सुक्‍ते़त्‍लो,

कर निङ्‌मिःल्‍ले़ चुप् आमे़प्‍पे़न् साॽरिक् इङ्‌ले़क्‍पाआङ् पोङ्‌लो॥

७ पघा के़घाबा मनान् सक्‌वाघुःल्‍ले़ कुनिङ्‌ले़ॽरुरो,

कर कुसिक्‍के़लाःक्‍पे़ल्‍ले़ के़घिःक्‍पान्‍नाङ् कुजानुॽरो॥

८ कुहाप्‍पोलाम् ताप्‍के़बे़ॽबाआङ् के़बेःक्‍पा पुःन् हे़क्‍के

हिम्‍मोलाम् माःङ्‌घा के़वाॽबा मनान् ताप्‍के़बे़ॽबा पोङ्‌लो॥

९ फुङ्‌नाम् नु सुक्‍पाल्‍ले़ निङ्‌वाॽ सःत्‍ल चोगुरो,

हे़क्‍क्‍याङ् चुम्‍देङ्‌लाम् खोगे़दे़प्‍पा सुम्‍सुम्‍बा सुजान् कुजागे़नुॽबा चोक्‍लो॥

१० आप्‍फेक् के़न्‍देःङ्‌बे़न् नु आप्‍फेक् के़म्‍बारे़

कुन्‍देःङ्‌बे़न् खे़ने़ॽ लाप्‍मे़भुसे़न्‍ने़ॽओ,

तुक्‍खे लाक्‍खे के़जाःल्‍ले़ के़म्‍भुॽ के़न्‍साॽहाॽरे़

खुन्‍छिॽ हिम्‍मो खे़ने़ॽ मे़बेगे़न्‍ने़ॽओ,

थेआङ्‌भे़ल्‍ले़ निःत्‍ताङ्‌बा हिम्‍बेसाङ्‌बे़न्

माःङ्‌घाबा फुॽनुसाॽहाॽनुःल्‍ले़ नुबा चोक्‍लो॥

११ आस्‍साए, खे़ने़ॽ सिक्‍कुम्‍निबा पोःक्‍खे़ॽओ,

हे़क्‍क्‍याङ् आङ्‌गाॽ आसिक्‍लुङ्‌मान् सःत्‍ल याःन्‍दे़ॽओ,

खे़ब्‍याङ् आङ्‌गाॽ चे़ॽया इङ्‌दो के़मे़प्‍पा

हाःत्‍छाङ् आङ्‌गाॽ नुगप् पिमा सुक्‍तुङ्‌लो॥

१२ खासिङ्‌गे़निःप्‍पे़ल्‍ले़ ये़त्‍तुक्‍खे तार पप्‍पा निसुरो

हे़क्‍क्‍याङ् कुभा ते़न्‍नो से़ःप्‍सिङ्‌लो,

कर कुनिङ्‌वाॽ के़बाःक्‍पा मनान् खे़न् ले़प्‍माङ्‌ङे पेःक्‍लो

हे़क्‍क्‍याङ् खे़ल्‍ले़ खुम्‍दिङ् खोसुरो॥

१३ कुसिङ् मे़न्‍निःत्‍तेबा मनाःल्‍ले़ कुसिङ्‌नात्‍तो तोःन्‍दि

के़युङ्‌सिङ्‌बा मनाःल्‍ले़ कुदेःत्‍तिन्‍नाङ् नाप्‍ते़ॽओ,

ताप्‍के़बे़ॽमा मे़न्‍छुमाःल्‍ले़ लागि हे़क्‍के चोगुबाने़भग्र,

खे़ल्‍ले़ तिक् युक्‍खुबान् युक्‍खे़ॽओ॥

१४ कुभारे़ खुने़ॽ कुहिम्‍बेसाङ्‌बे़न् आन्‍देःन् तानाम्‍सा

यम्‍बा इक्‍लाओ हाङ्‌वागे़न् मुॽइसाम् पिरुने़भग्र,

खे़ङ्‌ग साक्‍मुरा माङ्‌दे मे़त्‍तुबा हे़क्‍के पोङ्‌लो॥

१५ खे़माॽ के़जोःक्‍मा मेःत्‍ते़न् वहित् थामा ये़म्‍मो

तिबेलाबे के़धाबाआङ् के़बप्‍पा च्‍वाःत् ते़प्‍पक्‌वा हे़क्‍तङ्‌मारो॥

१६ खे़न् युक्‍को कप्‍माग सुरिःत्‍तिन् युक्‍को कप्‍मानु कुदङ्‌बारो,

इग्र हुक्‍किल्‍ले़ निङ्‌गेःन् पुप्‍मनाबा कुइसिःक्‍लो॥

१७ फे़न्‍जेल्‍ले़ फे़न्‍जेन् याराप्‍तुबा कुइसिःक्

मनाःल्‍ले़ वेॽ मनान् चाःप्‍पा चोगुरो॥

१८ पत्‍छेॽबुङ्‌मान् ओगे़मे़प्‍पा के़जोःक्‍पे़ल्‍ले़ खे़ल्‍ले़ कुजाॽइन् चरो,

हे़क्‍क्‍याङ् कुन्‍दाङ्‌बा कम्‍ब्राङ् के़मे़प्‍पा से़वारोबे़न्

मिङ्‌सो इङ्‌धाःङ्‌साबा पोङ्‌लो॥

१९ च्‍वाःत्‍तिल्‍ले़ मना नारान् ओसेःन्‍धाङ् चोगुरो,

हे़क्‍केलॽरिक्‍के सिक्‍लुङ्‌मे़ल्‍ले़ ये़प्‍ले़क्‍किन् निधाःप्‍सुरो॥

२० सिमे़न् नु मे़क्‍मे़ल्‍ले़ आप्‍फाल्‍ले़आङ् कुनिङ्‌वाॽ मे़दाने़न्‍लो,

मनाःल्‍ले़ कुमिक्‍के़न्‍नाङ् आप्‍फाल्‍ले़आङ् मे़घाने़न्‍लो॥

२१ युप्‍पा योःम्‍मा खप्‍प्‍या नु साम्‍म्‍याङ् साङ्‌मा मिदःत् वाॽरो,

हे़क्‍केलरिक्‍के मनान् कुनारा मे़भोसुबा लाम् साॽमा सुक्‍ते़त्‍लो॥

२२ अदङ् मनान् सुम्‍बाङ्‌ङो थे़क्‍माआङ् हाक्‍मासाङ्,

लुङ्‌सुम्‍मो चाःन् याक्‍माआङ् युःप्‍मनाबा हे़क्‍के चोःक्‍मासाङ्,

खे़ने़ॽ खे़ल्‍ले़ कुअदङ् चोःक्‍मान् खुने़ॽलाम् के़ल्‍लःत्‍तुन्‍लो॥

२३ खे़ने़ॽ के़मे़ल्‍लुक्‍हाॽ आक्‍खे मे़लॽ नुरिक् निङ्‌वाॽ खोसे़ॽओ,

के़धक्‍सा लुप्‍हाॽ नुरिक्‍काङ् यारजोगे़से़ॽओ॥

२४ थेआङ्‌भे़ल्‍ले़ याङ्‌साकुन्‍धेन् सदादिङ् मे़वाॽने़न्‍लो,

हे़क्‍क्‍याङ् तिचःन्‍नाङ् काक् थाःक्‍हाॽरे़ लागि मे़वाॽने़न्‍लो॥

२५ याॽलाङ्‌ङिन् इःङ्‌मादेमाआङ् खारक् के़लिङ्‌बा कुनःक् चाभे़त्‍लाःन् निधाःप्‍लो,

हे़क्‍क्‍याङ् कोःक्‍माहाॽओलाम् याःन्‍सुङ्‌हाॽ फुङ्‌मा पोङ्‌लो,

२६ खे़ब्‍याङ् खे़ने़ॽ मे़ल्‍लुक्‍हाॽरे़ चाङ्‌मा तेत् के़म्‍बिरो,

हे़क्‍क्‍याङ् इक्‍ताप् इङ्‌मा याङ्‌ङिन् मे़ःन्‍दाहाॽलाम् तारो॥

२७ मे़ःन्‍दाःल्‍ले़ कुनुःल्‍ले़ खे़ने़ॽ नु के़हिम्‍सयङ्‌हाॽ चामा के़योरिरो,

हे़क्‍क्‍याङ् के़से़वारोमाहाॽ चाःप्‍मासिरे़ लागि पोङ्‌लो॥

२८

हाःत्‍ले़आङ् मे़नाःन्‍तुन्‍छाङ् कुॽइगे़भे़म्‍बा मनान् खे़त्‍छिङ्‌लो,

कर साम्‌योबा मनान् थे़रिङ्‌बे़न् हे़क्‍के तिङ्‌दिङ् लॽरो॥

२ लाजेन् पिफ्‍युङ्‌बा पोङ्‌ङिल्‍ले़ खे़ॽयो यरिक् युक्‍साबा मे़बोङ्‌लो,

कर खासिङ्‌निःप्‍मा ने़हिनिङ्‌वाॽ के़गप्‍पा युक्‍साबे़ल्‍ले़ सनारुङ् पोङ्‌ल चोगुरो॥

३ कुधेआङ् के़होप्‍पा याङ्‌गे़साॽबाहाॽ तुक्‍खे के़जाःप्‍पा युक्‍साबे़ङ्‌ग

कुजान् थ्‍यःङ् के़जोःक्‍पा कुबेःक् कुलाःत् के़धाबा वहित् हे़क्‍तङ्‌बारो॥

४ साम्‌योथिम् इङ्‌जाङ् के़ले़प्‍पाहाॽरे़ ताक्‍के़भे़ॽबाहाॽ मे़जमुसिरो,

कर साम्‌योथिम् इङ्‌जाङ् के़इःप्‍पाहाॽरे़ खे़ङ्‌हाॽ मे़अत्‍तुसिरो॥

५ ताक्‍के़भे़ॽबा मनाहाॽरे खासे़न्‍निन् कुसिङ् मे़न्‍निःत्‍तुन्‍लो,

कर यहवे दाङ्‌बे़न् से़वा के़मे़प्‍पाहाॽरे़ कन् नुरिक् कुसिङ् मे़निःत्‍तुरो॥

६ याङ्‌गे़साॽबा पोङ्‌मासाङ् आप्‍तिक् मे़ःन्‍नेबा पोङ्‌माआङ् वाॽमा

फे़क्‍के़लाॽबा लाम्‍मो के़वाॽबा याङ्‌कुन्‍धेसाबे़न्‍नुःल्‍ले़ नुबारो॥

७ साम्‌योथिम् इङ्‌जाङ् के़इःप्‍पा के़नाःप्‍पे़ङ्‌ग खासिङ् के़निःप्‍पा सारो,

कर तःक्‍थे़ःक्‍क्‍याःन्‍नु तेःङ्‌जुम् के़मे़त्‍छिङ्‌बा साःल्‍ले़

आप्‍फेक् कुम्‍बारे़ कुजाःत्‍थि पेःक्‍मा पान् तारुरो॥

८ आत्‍तिल्‍ले़ साॽरिक् खिःक्‍ल याङ्‌ङिल्‍ले़ कुस्‍सा

ताःक्‍तुआङ् खुने़ॽ आप्‍फेक् कुयाङ्‌साकुन्‍धेन् फोसुॽ,

खे़ल्‍ले़ कुयाङ्‌साकुन्‍धेन् वेॽइल्‍ले़न् पोङ्‌लो,

आत्‍तिल्‍ले़ याङ्‌गे़साॽबाहाॽ लुङ्‌माॽ तुक्‍तुसिॽ खे़न् मनाःल्‍ले़ खोसुरो॥

९ कुभारे़ साम्‌योथिम् इङ्‌जाङ् ले़प्‍माङ् कुने़क्‍खोॽबान् हुॽरुने़भग्र,

खे़न् मनाःल्‍ले़ पेलि फाक्‍तुबान्‍नाङ् याम्‍गे़सिङ्‌बा पोङ्‌लो॥

१० हाःत्‍ले़ इङ्‌ले़क् चोगुआङ् कुदोःप्‍मान् फे़न् लाम् ले़प्‍माङ् तेॽरु,

खे़न् आप्‍फेक् ने़स्‍सुबा कुजे़न्‍नो खुने़ॽ थारो,

कर आप्‍तिक् मेःन्‍नेबाल्‍ले़ वे़त्‍ते़सरे़ कुघोमा लक् खोसुरो॥

११ याङ्‌साकुन्‍धेसाबा मनान् कुनिमो सिक्‍कुम्‍निबा पोङ्‌मा सुक्‍लो,

कर ये़क्‌ये़क्‍पा याङ्‌गे़साॽबा मनाःल्‍ले़ खे़न् नुरिक् निसुरो॥

१२ साम्‌योनिबे़ल्‍ले़ नाःन्‍दुल्‍ले़ यम्‍बा सःप्‍मा एःप्‍मा पोङ्‌लो,

कर कुॽइगे़भे़म्‍बे़न् हाङ्‌युक्‍को के़त्‍तिल्‍ले़ मनाहाॽ मे़जिङ्‌सिङ्‌लो॥

१३ कुलायोहाॽ के़जिङ्‌बे़ल्‍ले़न् कुनुॽमा कुदामा मे़बोङ्‌ने़न्‍लो,

कर कुलायोहाॽलाम् के़हिःम्‍बाआङ् के़ले़प्‍पे़ल्‍ले़ लुङ्‌गुम् खोसुरो॥

१४ यहवे दाङ्‌बे़न्‍नु आभे़ल्‍ले़साङ् के़गिबा मनान् मुॽइसाबारो,

कर सिक्‍लुङ्‌मो हादिङ्‌गे़धक्‍पा मनान् तुक्‍खेओ थारो॥

१५ याङ्‌गे़साॽबा मनाहाॽओ युक् के़जोःक्‍पा ताक्‍के़भे़ॽबा मनान्

के़हुःक्‍पा थे़रिङ्‌बे़न् इग्र आभप्‍फप्‍पा माःॽयुःन् कुइसिःक्‍पारो॥

१६ खासिङ् मे़न्‍नेबा युक्‍साबे़ल्‍ले़ कुमनाहाॽ साॽरिक् युःत्‍तुसिरो,

कर ताप्‍फे़ःम्‍बालाम् याङ्‌धक्‍मा के़जिःप्‍पा मनाःल्‍ले़ कुधाःक् चाॽरो॥

१७ मनासे़प्‍मा आप्‍तिक्‍किल्‍ले़ तुक्‍खे चाःत्‍तुबा मनान्

कुसिसि थारिक् खे़त्‍छिङ्‌ङाङ् वाॽरो,

खे़न् हाःत्‍ले़आङ् कुभाॽ पिमा मे़नुने़न्‍लो॥

१८ आत्‍तिन् मनाःल्‍ले़ नाःत्‍तुबा लाम्‍मिन् आप्‍तिक् मे़न्‍नेबा चोक्,

खे़न् थेआङ् मे़ल्‍लॽए थाप्‍थेःक् याम्‍धेक्‍को वाॽरो,

कर आत्‍तिन्‍हाॽरे़ मे़नाःत्‍तुबा लाम्‍हाॽ फे़क्‍के़लाॽबा चोक्,

खे़न् मनाहाॽ हक्‍चघत् कुबाङ् के़बेःक्‍पा मे़बोङ्‌लो॥

१९ कुइक्‍ताप् के़अःक्‍पा के़धोःङ्‌बे़ल्‍ले़ वे़त्‍ते़सरे़ कुजा कत्‍तुरो,

कर मुदोखाम्‍दोबा पाःन्‍हाॽ ले़प्‍माङ् के़लोःक्‍पाहाॽ याङ्‌मे़साॽरो॥

२० नसाःन्‍साबा मनाःल्‍ले़ वे़त्‍ते़सरे़ हाङ्‌वागे़न् मुॽइसाम् खोसुरो,

कर याङ्‌साकुन्‍धेसाबा पोङ्‌मा इगेःक् निङ्‌वाॽ के़इःप्‍पाहाॽ

खुम्‍दिङ् मे़ङ्‌घोए वाॽमा मे़ङ्‌घोने़न्‍लो॥

२१ एःक्‍पएःक् चोःक्‍मा नुबा पान् मेःन्‍लो,

हे़क्‍केसाङ् कुले़प् थिक् खरे़ःङ्‌ङिल्‍ले़ लागि

मनाःल्‍ले़ ताप्‍फे़ःम्‍बा याःम्‍बक् चोगुरो॥

२२ के़घिःम्‍बा मनाहाॽ याङ्‌साकुन्‍धेसाबा पोङ्‌मा निङ्‌वाॽ मे़जोःक्‍लो,

हे़क्‍क्‍याङ् याङ्‌साॽमे़ल्‍ले़ खुन्‍छिॽ हाङ्‌घुसिर वाॽ के़लॽबे़न्

खे़ङ्‌हाॽरे़ खुन्‍छिॽ निङ्‌वाॽए मे़घोसुन्‍लो॥

२३ मुर्ले़ःम्‍बा पान् पाःप्‍मा ले़सोत् के़गप्‍पा मनाःन्‍नुःल्‍ले़

के़भे़ःक्‍पा मनाःल्‍ले़ कुनुप्‍मो यरिक् लुङ्‌दुक् खोसुरो॥

२४ कुम्‍बा इग्र कुम्‍मा के़नाप्‍पाआङ् “कङ्‌ग फे़न्‍पान् मे़ःन्‍लो”

के़लॽबा साःङ्‌ग याप्‍मि फे़त्‍के़लाॽबे़ल्‍ले़ कुन्‍देःङ्‌बारो॥

२५ के़घिःम्‍बा मनाःल्‍ले़ खे़माॽ खे़जे़क् फोःक्‍खुरो,

कर यहवे दाङ्‌बे़न् नागे़साॽबे़ल्‍ले़ कुनुॽमा कुदामा पोङ्‌लो॥

२६ आप्‍फेक् नागे़साॽसिङ्‌बा मनान् अदङ्‌लो,

कर सिक्‍कुम्‍दिङ् निङ्‌वाॽओ के़वाॽबे़न् से़ःप्‍सिङ्‌लो॥

२७ आत्‍तिल्‍ले़ याङ्‌गे़साॽबान् चामा थुङ्‌मा पिरुॽ,

खे़ल्‍ले़ थे़मा पाःन्‍निन्‍नाङ् सुःम्‍बा मे़दुमुन्‍लो,

कर आत्‍तिल्‍ले़ खे़ङ्‌हाॽ ले़प्‍माङ् कुमिक्‍के़न् इम् मे़त्‍तुॽ,

खे़न् यरिक् साङ्‌ग्रा माङ्‌देओ थारो॥

२८ ताक्‍के़भे़ॽबा मनान् हाङ्‌युक्‍को के़त्‍तिल्‍ले़

मनाहाॽ चिङ्‌सिङ्‌मा मे़हेःक्‍लो॥

कर ताक्‍के़भे़ॽबे़न् मे़क्‍किल्‍ले़ साम्‌योनिबे़न् नुॽदारो॥

२९

ये़त्‍ले़ङ् ये़त्‍ले़ङ् मे़भे़ःक्‍तुसाङ् कुभा हादिङ्‌ङे थक्‍ने़भग्र,

वेःप्‍मा मे़ङ्‌घोए थिक्‍ले़ङ्‌माल्‍ले़ खाप्‍पुथ्‍यःङ् पोङ्‌लो॥

२ साम्‌योबा मनान् नुॽदाने़भग्र मनाहाॽ मे़सःत्‍लो,

कर ताक्‍के़भे़ॽबे़ल्‍ले़ युक् चोगुल्‍ले़ मनाहाॽ मे़याःत्‍लो॥

३ सिक्‍कुम्‍निङ्‌वा कुसिराॽगे़धाङ्‌बा मनाःल्‍ले़ कुम्‍बा कुनिङ्‌वाॽ तासुरो,

कर ये़म्‍बा हङ्‌जेनाहाॽनु के़वाॽबे़ल्‍ले़ याङ्‌साकुन्‍धेन् हने़ मे़क्‍खुरो॥

४ खासे़न्‍लाम्‍बा हाङ्‌ङिल्‍ले़ लाजेन् थधप् मे़ल्‍लॽमनाबा चागुरो,

कर सुरुत्‍याङ् चामा निङ्‌वाॽ के़जोःक्‍पे़ल्‍ले़ खाम्‍घुःन् खाप्‍पु चोगुरो॥

५ खुने़ॽ कुहिम्‍बेसाङ्‌बाहाॽ मुर्ले़ःम्‍बा पान् के़मे़प्‍पे़ल्‍ले़

खुन्‍छिॽ लाङ्‌हाॽ के़धाबा इजोःन् के़सुआङ् ने़रो॥

६ ताक्‍के़भे़ॽबाहाॽ खुन्‍छिॽ लायोल्‍ले़ चोगुल्‍ले़ चे़न्‍नो मे़धारो,

कर साम्‌योबाहाॽ साम्‍लोमा नु सःप्‍मा मे़सुक्‍लो॥

७ साम्‌योबाहाॽरे़ याङ्‌गे़साॽबाहाॽरे़ खुन्‍छिॽ खासे़न्‍निन् ओमे़मे़त्‍तुरो,

कर कुॽइगे़भे़म्‍बाहाॽरे़ खे़ल्‍ले़ कुयाःम्‍बेओ निनि मे़ल्‍लाप्‍तुन्‍लो॥

८ याप्‍मि कुनामे़न्‍छाॽ के़मे़प्‍पाहाॽरे़ ये़क्‌यक् खाराक् सिक्‍पोःक्‍ल मे़याःन्‍दुरो,

कर सिक्‍कुम्‍निबा मनाहाॽरे़ सिक्‍पोःक्‍मान् नःम्‍नःम्‍बा मे़जोगुरो॥

९ सिक्‍कुम्‍निबा मनान् अदङ्‌ङिन्‍नु खासे़न्‍हिम्‍मो पेःक्‍ने़भग्र,

अदङ् मनान् फक्‍लःन् हे़क्‍क्‍याङ् कुनामे़न्‍छाॽ मे़त्‍तुरो,

खे़ल्‍ले़ चोगुल्‍ले़ खे़प्‍मो पाःन्‍दङ् मे़बोङ्‌ने़न्‍लो॥

१० माक्‍खिॽ के़से़बा मनाहाॽरे़ कुदोःप्‍मा मनान् मे़जिःत्‍तुरो,

हे़क्‍क्‍याङ् निरिक्‍काङ् याःम्‍बक् के़जोःक्‍पे़न् से़प्‍मा मे़गोःत्‍तुरो॥

११ अदङ् मनाःल्‍ले़ कुसिक् पोःक्‍मान् के़रे़क् ओसेःन्‍धाङ् चोगुरो,

कर सिक्‍कुम्‍साबा मनान् स्‍वाःत् मे़त्‍छिङ्‌ङाङ् वाॽरो॥

१२ युक्‍साबा मनाःल्‍ले़ इङ्‌ले़क् पाःन्‍हाॽ खे़प्‍सुने़भग्र,

खे़ल्‍ले़ के़रे़क् कुसुहाङ्‌युक्‍पाहाॽ कुॽइगे़भे़म्‍बा मे़बोङ्‌लो॥

१३ याङ्‌गे़साॽबा नु के़युक्‍पाहाॽ कुदङ्‌बासिरो,

यहवे दाङ्‌बे़ल्‍ले़ खे़ङ्‌हाॽ ने़प्‍माङ् मिक्‍के़निबा चोगुसिरो॥

१४ हाङ्‌ङिल्‍ले़ याङ्‌गे़साॽबे़न् कुदोःप्‍मा खासे़न् लोःन्‍दु पिरुने़भग्र,

खे़न् हाङ्‌ङिल्‍ले़ कुहाङ्‌युक्‍नान् सदादिङ् कम्‍ब्राङ् पोङ्‌लो॥

१५ तोःम्‍मारे़ लागि याक्‍मनाबा कसिक्‍पे़ल्‍ले़ नु फे़ःक्‍मनाबा पाःन्‍निल्‍ले़ सिक्‍कुम् निङ्‌वाॽ आबिरो,

कर कुबाःप्‍पाःत् ले़प्‍मनाबा साःल्‍ले़ कुम्‍मा कुनाधासु पिरुरो॥

१६ ताक्‍के़भे़ॽबाहाॽ मे़नुॽ मे़दाःल्‍ले़ लायोन् नाङ् पोर पेःक्‍लो,

कर साम्‌योबाहाॽरे़ ताक्‍के़भे़ॽबाहाॽरे़ खुन्‍छिॽ मे़क्‍मे़न् मे़निसुरो॥

१७ खे़ने़ॽ के़स्‍सा ये़म्‍बित्‍छाःन् हे़न्‍थिम्‍मो याक्‍ते़ॽओ,

खे़ब्‍याङ् खे़ल्‍ले़ खे़ने़ॽ सनारुङ् के़बोङ्‌ल चोगुरो

खे़ल्‍ले़ खे़ने़ॽ के़सिक्‍लुङ्‌मो साॽरिक् के़निङ्‌वाॽ तासुरो॥

१८ ताःन्‍दिगे़न् सुफो के़होप्‍पादे़न्‍नो मनाहाॽ ये़मे़न्‍दङ् मे़बोङ्‌लो,

कर साम्‌योथिम् इङ्‌जाङ् के़इःप्‍पा के़नाःप्‍पाहाॽ मुॽइसाबासिरो॥

१९ पाःन्‍निल्‍ले़रक् से़वारोबाहाॽ तोःम्‍मा सुक्‍मे़न्‍दे़त्‍ने़न्‍लो,

खे़ङ्‌हाॽरे़ कुसिङ् मे़निःत्‍तुसाङ् निङ्‌वाॽ मे़म्‍बिरुन्‍लो॥

२० हारावरा के़बाःप्‍पा मनान् थे खे़ने़ॽ के़निसुबि?

खे़न्‍नुःल्‍ले़ग अदङ्‌ङिल्‍ले़ कुलागि यरिक् निङ्‌साङ् वाॽरो॥

२१ मनाःल्‍ले़ कुसे़वारोबे़न् चुःक्‍काङ्‌धोए ए़ॽसिङ्‌ल याःन्‍दुने़भग्र,

पिप्‍मिरि कुसोःन्‍दिओ खे़न् तुक्‍खे के़जाःप्‍पा पोःङ्‌ॽ॥

२२ कुयाःक् के़ले़ॽबा मनाःल्‍ले़ यरिक् खे़माॽ फोःक्‍खुरो,

हे़क्‍क्‍याङ् कुसिक् के़जम्‍बे़ल्‍ले़ यरिक् लायोहाॽ चोगुरो॥

२३ मनाःल्‍ले़ कुआङ्‌दिङ् लॽमे़ल्‍ले़ खुने़ॽ यो थासुरो,

कर नःम्‍नःम्‍बा याम्‍साम् के़गप्‍पा मनाःल्‍ले़ इङ्‌धाङ् खोसुरो॥

२४ खुःन्‍द्रिक्‍पाहाॽ चुम्‍जुम्‍मोए निङ्‌मि मे़बोङ्‌लो,

खे़ङ्‌हाॽ माङ्‌हे़क्‍सिङ्‌मा मे़बाङ्‌घुसिबे़ल्‍ले़ चोगुल्‍ले़

खुन्‍छिॽ तोःन्‍दि पिमा मे़न्‍आःन्‍छिङ्‌ङिन्‍लो॥

२५ मनाःल्‍ले़ आप्‍फेक् कुगिमे़न् लत्‍छा चे़न् हे़क्‍तङ्‌बारो,

कर यहवे दाङ्‌बाओ कुनिङ्‌वाॽ के़युङ्‌बे़न् कम्‍ब्राङ्‌ङो वाॽरो॥

२६ यरिक्‍ले़ युक्‍साबे़न् लाम् नोनिङ्‌वाॽ खोमा मे़गाःत्‍तुॽ,

कर यहवे दाङ्‌बाल्‍ले़रक् कुदोःप्‍मा खासे़न् चोगुरो॥

२७ साम्‌योबाल्‍ले़ इङ्‌ले़क् के़जोःक्‍पे़न् कुसिक्‍ले़ःङ्‌लो,

कुॽइगे़भे़म्‍बाल्‍ले़ साम्‌योबान् कुसिक्‍ले़ःङ्‌लो॥

आगुरे़ल्‍ले़ कुबाःप्‍मा पाःन्‍हाॽ

३०

याकेरे़ कुस्‍सा आगुरे़ल्‍ले़ कुघाहुन् निङ्‌वाॽफुमाङ् पाःन्‍जाःक्–

“कन् मनाःल्‍ले़ इथिएल नु युकाले़न् उवा चोगुसिबारो–

“आङ्‌गाॽ नासाङ्‌लो, निङ्‌वाॽफुमाङ्‌ङे,

कर आङ्‌गाॽ नाःम्‍मा सुक्‍तुङ्‌लो॥

२ आङ्‌गाॽग अदङ् हे़क्‍दङ्‌बाआरो,

मनाओ वाॽमा के़बोङ्‌बा खासिङ्‌निःप्‍मे़न् मे़गत्‍तान्‍लो॥

३ आङ्‌गाॽ सिक्‍कुम् निङ्‌वाॽ मे़ङ्‌घोए वाॽआरो,

के़रे़क्‍नुःल्‍ले़ सेसेबे़ल्‍ले़ कुने़हिनिङ्‌वान् मे़गत्‍तान्‍लो॥

४ साङ्‌ग्राम्‍पेदाङ् थारिक् हात् थो थोःक्‍सिङ् पेआङ् वाॽबे?

हे़क्‍क्‍याङ् यो थासिङ् ये़आङ् वाॽबे?

हाःत्‍ले़ सुरित् केजङ्‌ङिन् हुक्‍को ते़म्‍सुआङ् वाॽबे?

हाःत्‍ले़ च्‍वाःत्‍तिन् खाम्‍देःत्‍तो कित्‍तुआङ् वाॽबे?

इक्‍सादिङ् खाम्‍बेःक्‍मोबा के़रे़क् पिसाङ् कुनुप्‍मा थारिक्

हाःत्‍ले़ ने़स्‍सुआङ् ने़बे? कुमिङ्‌ङिन् थे़माबे?

खम्‍भ्‍याङ् खुने़ॽ कुस्‍साःल्‍ले़ कुमिङ्‌ङिन् थेबे?

खे़ने़ॽ के़ले़सुने़भग्र आङ्‌गाॽ मे़त्‍ताङ्‌ङे़ॽओ॥

५ “निङ्‌वाॽफुमाङ्‌ङिल्‍ले़ काक् कुबाःन्‍जाक्‍हाॽ

आप्‍तिक् मे़ःन्‍नेबा चोक्‍लो,

खुने़ॽओ के़इःम्‍सिङ्‌बाहाॽरे़ लागि खुने़ॽग खोरो॥

६ खुने़ॽ कुबाःन्‍जाक्‍हाॽओ थेआङ् मे़योॽरे़न्‍ने़ॽओ,

मेःन्‍ने़भग्र के़भे़ःक् हे़क्‍क्‍याङ् इङ्‌ले़क् के़जोःक्‍पा के़लेःत्‍लो॥”

वेॽ खाहुन्‍हाॽ

७ “यहवे दाङ्‌बाए, आदाङ्‌बा ने़त्‍छि पान् नाःक्‍ने़रो,

आङ्‌गाॽ सिमानुःल्‍ले़ तगि खे़ङ्‌हाॽ मे़नाॽरे़न्‍ने़ॽओ॥

८ मे़न्‌वाॽमना नु इङ्‌ले़क् पाःन्‍हाॽ आङ्‌गाॽलाम् खे़त्‍ते़ॽओ,

आङ्‌गाॽ याङ्‌गे़साॽबाआङ् मे़जोगाङ्‌ङिन्‍ने़ॽओ,

खे़ब्‍याङ् याङ्‌साकुन्‍धेसाबाआङ् मे़जोगाङ्‌ङिन्‍ने़ॽओ॥

कर थिक्‌याःन्‍धक्‍पा कुजा चामारक् पिराङ्‌ङे़ॽओ॥

९ मेःन्‍ने़भग्र आङ्‌गाॽ यरिक् कत्‍तुङ्‌बाल्‍ले़ चुगुल्‍ले़

आदाङ्‌बा नाॽने़आङ् ‘यहवे दाङ्‌बे़न्’ हाःप्‍पे लॽआबिलारो,

इग्र आङ्‌गाॽ याङ्‌साॽआबाल्‍ले़ चोगुल्‍ले़

खुःत्‍ताआङ् यहवे दाङ्‌बा आनिङ्‌वाॽफुमाङ्‌ङिल्‍ले़

कुमिङ्‌ङिन् कुनामे़न्‍छाॽ चोगुङ्‌बिलारो॥

१० “हिम्‍दाङ्‌बाल्‍ले़ कुदगि से़वारोबान् चे़क्‌या मे़मे़त्‍ते़न्‍ने़ॽओ,

मेःन्‍ने़भग्र खे़ल्‍ले़ खे़ने़ॽ माङ्‌दे साङ्‌ग्रा के़मे़त्‍लो,

खे़ब्‍याङ् खे़ने़ॽ कुले़क्‌वा तुम्‍मा पोङ्‌लो॥

११ “अक्‍तङ्‌बा मनाआङ् मे़वाॽ खे़ङ्‌हाॽरे़ खुन्‍छिॽ

पानुदिङ् पान् माङ्‌दे़ साक्‍मुरा मे़मे़त्‍तुरो,

हे़क्‍क्‍याङ् खुन्‍छिॽ माहाॽ मुॽइसामा मे़म्‍मे़त्‍तुन्‍सिन्‍लो,

१२ खे़ङ्‌हाॽ आप्‍फेक् खुन्‍छिॽ निमो सुत्‍थो मे़जोःक्‍लो

कर खुन्‍छिॽ आप्‍फेक् चिःन्‍जिःन्‍घुमालाम् सेसे मे़म्‍बोङ्‌ने़न्‍लो,

१३ खे़ङ्‌हाॽरे़ खुन्‍छिॽ मिक्‍हाॽ साॽरिक् के़हे़न्‍छिङ्‌बा चोक्‍लो,

खुन्‍छिॽ ओमे़प्‍मान् चाॽरिक् सिक्‍के़ले़ःङ्‌बा चोक्‍लो,

१४ खे़ङ्‌हाॽरे़ खुन्‍छिॽ हाबोॽबाहाॽ ताभेनु कुदङ्‌बा चोक्‍लो,

खे़ङ्‌हाॽरे़ खुन्‍छिॽ केःङ्‌हाॽ फे़जानु कुदङ्‌बा चोक्‍लो॥

इक्‍सादिङ् खाम्‍बेःक्‍मोलाम् याङ्‌गे़साॽबाहाॽ मे़लरुसिरो,

हे़क्‍क्‍याङ् मे़न्‍छाम् सुवाङ्‌लुम्‍मो चाहावओ के़धाबाहाॽ मे़लरुसिरो॥

१५ “तोदिमा लाःक्‍फे़त्‍तिल्‍ले़ ने़त्‍छि कुस्‍सा मे़न्‍छुमा वाॽसिरो,

खे़न् ने़प्‍माङ्‌ले़ अक्‍खे पाःत्‍छु, ‘आन्‍छिगे़ याप्‍मि आबिरे़ॽओ!’

“सुम्‍सि पाःन्‍हाॽ वाॽ, खे़ङ्‌हाॽ आप्‍फाल्‍ले़आङ् मे़ङ्‌घाने़न्‍लो,

लिसि पाःन्‍हाॽ वाॽ खे़ङ्‌हाॽ आभे़ल्‍ले़आङ् ‘याःक्‍तु’ मे़ल्‍लॽने़न्‍लो॥

१६ इपुङ्‌ङिन्

हे़क्‍क्‍याङ् कुस्‍सा मे़न्‌वाॽमनामा साप्‍पोःक्‍किन्,

खाम्‍बेःक्‍किन्, च्‍वाःत्‍तिल्‍ले़ आभे़ल्‍ले़आङ् मे़दिम्‍ने़न्‍लो,

खे़ब्‍याङ् मिःन्, आभे़ल्‍ले़आङ् ‘याःक्‍तु’ मे़लॽने़न्‍लो॥

१७ “आप्‍फेक् कुम्‍बा कुनामे़न्‍छाॽ के़मे़प्‍पे़ल्‍ले़,

हे़क्‍क्‍याङ् खदाक्‍मि कुम्‍मारे़ मुरा मे़त्‍तुबान् के़जिःप्‍पे़ल्‍ले़,

कुमिक्‍किन् सेःङ्‌घाबा आःक्‌वाहाॽरे़ मे़अगु मे़लःत्‍तुरो,

हे़क्‍क्‍याङ् किःत्‍थहाॽरे़ खे़न् मे़जरो॥

१८ “सुम्‍सि पाःन्‍हाॽ वाॽ, आङ्‌गाॽ आलागि खे़ङ्‌हाॽ साॽरिक् निङ्‌वाॽ के़माबा चोक्‍लो

लिसि पाःन्‍हाॽ वाॽ, खे़ल्‍ले़ कुबेन् आङ्‌गाॽ कुसिङ् निःप्‍मा मे़सुक्‍कान्‍लो–

१९ ताङ्‌साक्‍पो कक्‍कफिःक्‍मे़ल्‍ले़ कुबे़मान्,

याक्‍पेॽ सम्‍धाङ् असेःक्‍पाल्‍ले़ कुसःन्‍छिङ्‌मान्,

तुङ्‌गोदिङ् वरःङ्‌ङो वालाधाःल्‍ले़ कुजाःक्‍मान्

हे़क्‍क्‍याङ् मे़न्‍छ्‌याःन्‍नु सोरिक् ये़म्‍बित्‍छाःल्‍ले़ कुवाॽमान्॥

२० “याम्‍बोःप्‍मा याःम्‍बक् के़जोःक्‍मा मे़न्‍छुमाःल्‍ले़ कुये़प्‍ले़क्‍किन् अक्‍तङ्‌बा चोक्‍लो–

खे़ल्‍ले़ ये़म्‍बित्‍छान् लरुदेसुआङ् कुम्‍ब्रान् तुगुॽ हे़क्‍क्‍याङ् अक्‍खे पाःत्‍तुरो,

‘आङ्‌गाॽ थेआङ् मे़म्‍भेःन्‍ने वाॽए़रो!’

२१ “सुम्‍सि पान् वाॽ, खे़ल्‍ले़ खाम्‍बेःक्‍मान् यक्‍खुरो,

लिसि पान् वाॽ खे़न् थम्‍माए मे़सुक्‍तुन्‍लो–

२२ योःग्‍बे़न् हाङ् पोङ्‌बा,

अदङ् मनाःल्‍ले़ कुघाघा चामा खोसुबा,

२३ नामे़न्‍नुॽरुम्‍मा मे़न्‍छुमाःल्‍ले़ मेःक्‍खिम् चोगुबान्

हे़क्‍क्‍याङ् कुहिम्‍दाङ्‌मान् खे़त्‍तुआङ्

आप्‍फेक् हिम्‍दाङ्‌मा के़बोङ्‌मा योःग्‍मान्॥

२४ “इक्‍सादिङ् खाम्‍बेःक्‍मो लिसि पाःन्‍हाॽ चुक्‍सा वाॽरो,

करसाङ् खे़ङ्‌हाॽ चाॽरिक् सिक्‍कुम्‍निबा चोक्‍लो–

२५ सिक्‍चोबाहाॽ मे़न्‍धुम्‍मनाबा साॽरिक् चुक्‍सा थक्‍सासिरो

करसाङ् हाङ्‌वामा ये़म्‍मो खे़ङ्‌हाॽरे़ चामा कुजा याङ्‌मे़घोःत्‍तुरो,

२६ कुमि के़होप्‍पा सुबाहाॽ मे़न्‍धुमनाबा थक्‍सासिरो

करसाङ् खे़ङ्‌हाॽरे़ खुन्‍छिॽ हिम् याक्‍पेॽओ मे़जोगुरो,

२७ निःङ्‌घुक्‌वाहाॽरे़ खुन्‍छिॽ हाङ् होप्‍लो,

हे़क्‍केसाङ् खे़ङ्‌हाॽ मे़हुप्‍सिङ्‌ङाङ् थक्‍सुबाहाॽ हे़क्‍के कुलुप् कुलुप् लाङ्‌मे़घेःक्‍लो,

२८ हन्‍दगेःक्‍के़न् हुक्‍किल्‍ले़ ते़म्‍मा सुक्‍ते़त्‍लो

करसाङ् हाङ्‌हिम्‍मो खे़न् खोदे़त्‍लो॥

२९ “सुम्‍सि पाःन्‍हाॽ वाॽ, खे़ङ्‌हाॽ लाङ्‌मे़घेःक्‍किल्‍ले़ चाङ्‌जाङ् मे़लॽरो,

लिसि खे़ङ्‌हाॽ मे़हे़न्‍छिङ्‌ल ना नु कत्‍ना लाङ्‌मे़घेःक्‍लो–

३० खिरिङ्‌बान् थक्‍साहाॽओ के़रे़क्‍नुःल्‍ले़ के़धुम्‍बा चोक्‍लो,

खे़न् आत्‍तिन् पाःन्‍निल्‍ले़ कुदगाङ्‌ङाङ् मे़गिने़न्‍लो,

३१ ए़ःत्‍ले़ॽआङ् ए़ःत्‍ले़ॽ लाङ्‌गे़घेःक्‍पा इङ्‌वा,

मे़ःन्‍दाबका नु,

थक्‍सुबाहाॽ कुगब्रिङ् के़ये़म्‍बाआङ् लाङ्‌गे़घेःक्‍पा हाङ्॥

३२ “खे़ने़ॽ अदङ् लाम्‍मिन् के़नाःत्‍तुआङ् आप्‍फेक् के़जम्‍सिङ्‌ने़भग्र,

इग्र खे़ने़ॽ ताप्‍फे़ःम्‍बा चोःक्‍मा निङ्‌वाॽ के़जोगुआङ् वाॽने़भग्र,

खे़ने़ॽ के़म्‍ब्राःन् के़हुक्‍हाॽरे़ आल्‍लो ते़प्‍ते़ॽओ!

३३ थेआङ्‌भे़ल्‍ले़ पित्‍नुन् इःङ्‌माआङ् ख्‍युॽ लःन्‍लो,

हे़क्‍क्‍याङ् ने़बोःन् नुक्‍मे़ल्‍ले़ माक्‍खिॽ वयुरो,

हे़क्‍केलॽरिक्‍के सिक् फोःङ्‌मे़ल्‍ले़ खे़माॽ पोङ्‌लो॥”

लमुएल हाङ्‌ङिल्‍ले़ पाःत्‍तुबा पाःन्‍हाॽ

३१

लमुएल हाङ्‌ङिन् कुम्‍मारे़ हुॽरुबा खाहुन् पाःन्‍जाःक्‍हाॽ हाबा कन्‍लो–

२ आस्‍साए खे़प्‍से़ॽओ! आसाप्‍पोःक्‍को लाम्‍बाबा आस्‍साए खे़प्‍से़ॽओ!

आस्‍साए खे़प्‍से़ॽओ, आङ्‌गाॽ चोगुङ्‌बा आमाङ्‌हुप्‍पे़ल्‍ले़

कुनुगप्‍पे!

३ के़धुम्‍मिन् मे़न्‍छुमाहाॽ मे़बिरे़से़न्‍ने़ॽआङ् मे़माःन्‍दे़न्‍ने़ॽओ,

खे़ने़ॽ के़मुक्‍साम्‍मिन् खे़ङ्‌हाॽओ मे़देसे़न्‍ने़ॽओ

खे़ङ्‌हाॽरे़ हाङ्‌हाॽ मे़मे़क्‍खुसिआङ् वाॽरो॥

४ लमुएलए, हाङ्‌हाॽरे़ चे़ल्‍ले़क्‍सेॽ थि यरिक् थुङ्‌मा मे़नुॽनेन्‍लो,

कङ्‌ग हाङ्‌हाॽरे़ खुन्‍छिॽ लागि मे़ःन्‍लो,

युक्‍साबाहाॽरे़ थि सिराॽथाङ्‌मा मे़नुॽने़न्‍लो॥

५ मेःन्‍ने़भग्र खे़ङ्‌हाॽरे़ मे़धुङुॽ

हे़क्‍क्‍याङ् खासे़न्-कुभाङ्‌हाॽ निङ्‌वाॽ मे़भेःत्‍छुरो,

हम्‍भ्‍याङ् मे़युक्‍तुसिबा तुक्‍खे मे़जाःत्‍तुसिबाहाॽ

के़रे़क् युक् मे़ङ्‌घोमनाबा मे़जोगुसिरो॥

६ के़मे़क्‍पार के़बप्‍पाहाॽरे़ थि मे़धुङुररो,

मुदोखाम्‍दो के़बोङ्‌बाहाॽरे़ चे़ल्‍ले़क्‍सेॽ थि मे़धुङुररो॥

७ खे़ङ्‌हाॽरे़ मे़धुङुआङ् खुन्‍छिॽ याङ्‌साॽमान् निङ्‌वाॽ मे़भेःत्‍छुररो,

हे़क्‍केःल्‍ले़ खुन्‍छिॽ तुक्‍खेन् याम्‍मो निङ्‌वाॽ मे़न्‍इःत्‍तुन्‍लरो॥

८ पाःप्‍मा मे़न्‍छुक्‍मनाबाहाॽरे़ खुन्‍छिॽ लागि पारे़ॽओ,

थेआङ् मे़ङ्‌गप्‍मनाबाहाॽरे़ खुन्‍छिॽ युक्‍ले़ लागि पारे़ॽओ॥

९ पारे़ॽआङ् के़वाॽबा खासे़न् लोःन्‍दे़ॽओ,

याङ्‌गे़साॽबा नु तुक्‍खे के़जाबाहाॽरे़ खुन्‍छिॽ युक्‍किन् से़ःप्‍ते़ॽओ॥

सुम्‍बोधासामा मेलिङ्‌गे़न् मेःत्

१० सुम्‍बोधासामा मेलिङ्‌गे़न् मेःत् हाःत्‍ले़ खोमा सुक्‍तुबे?

खुने़ॽग मुधिङ् लुङ्‌नुःल्‍ल़ेआङ् यरिक् इमे़ल्‍लुङ्‌मा चोःक्‍लो॥

११ कुये़म्‍बाःल्‍ले़ खुने़ॽ साॽरिक् नासाॽरुरो,

हे़क्‍क्‍याङ् खे़ल्‍ले़ नुबा पान् खोमा के़साक्‍पा मे़दुमुन्‍लो॥

१२ खुने़ॽ कुहिङ्‌हिङ् कुये़म्‍बाःन् नुबा पान् चोगु पिरुरो

हे़क्‍क्‍याङ् आप्‍फाल्‍ले़आङ् थेआङ् हान्‍ति मे़जोगुन्‍लो॥

१३ खुने़ॽग मे़ल्‍लुक् मुरिक् नु खिःन् तेत् थाक्‍मारे़ लागि सेगुरो

हे़क्‍क्‍याङ् स्‍याङ्‌मे़न्‍दाङ् याःम्‍बक्‍को पत्‍लो॥

१४ ले़ङ्‌हङ् के़जोःक्‍पा वालाधाःल्‍ले़ कुइसिःक्,

खे़ल्‍ले़ माःङ्‌घालाम्‍बा हिम्‍मो कुजा तारुरो॥

१५ खुने़ॽ खामे़न्‍ओःत्‍ते से़न्‍दिक्‍सा पोःक्‍लो,

खुने़ॽ कुहिम्‍सयङ्‌ले़ लागि चामा थुङ्‌मा थोःक्‍तुरो,

हे़क्‍क्‍याङ् चुक्‍मा चुक्‍मा कुसे़वारोमाहाॽ हाःत्‍तुसिरो॥

१६ खुने़ॽ साॽरिक् निङ्‌वाॽ इःत्‍छिङ्‌ङाङ् इक्‍ताप्‍थिक् इङुरो,

हे़क्‍क्‍याङ् थगुबा याङ्‌ङिल्‍ले़ चे़ल्‍ले़क्‍सेॽ इक्‍ताप् याक्‍तुरो॥

१७ खुने़ॽ चाःत्‍चाःत् लॽरिक् कुयाःम्‍बक्‍किन् चोगुरो,

खुने़ॽ कुयाःम्‍बक्‍ले़ लागि कुहुक्‍हाॽ के़धुम्‍बा चोःक्‍लो॥

१८ खुने़ॽ चोगुबा याःम्‍बक्‍किन् पोरबेःक्‍पा निसुरो,

हे़क्‍क्‍याङ् खुने़ॽ कुसेमिन् से़न्‍दिक् मे़सिने़न्‍लो॥

१९ खुने़ॽ कुहुक्‍किल्‍ले़ अःत्‍ताःल्‍ले़ कुलाःन् याङ्‌सिङ्‌लो,

हे़क्‍क्‍याङ् खुने़ॽ आप्‍फेक् कुहुक्‍किल्‍ले़ कुइमे़न् ते़म्‍सुरो॥

२० खुने़ॽ याङ्‌गे़साॽबाहाॽ कुहुक्‍पक् यम्‍बा चोगुआङ् पिरुसिरो,

हे़क्‍क्‍याङ् थेआङ् मे़ङ्‌गप्‍मनाबाहाॽरे़ लागि कुहुक्‍किन् सन्‍छुरो॥

२१ नाःङ् थाःल्‍ले़ खुने़ॽ कुस्‍सा कुएहाॽरे़ लागि मे़गिने़न्‍लो,

थेआङ्‌भे़ल्‍ले़ खे़ङ्‌हाॽ के़रे़क्‍ले़ हे़ःक्‍कङ्‌कङ्‌बा के़गोबा चाङ् मे़जाक्‍खुरो॥

२२ खुने़ॽ ने़त्‍नाओ फे़मारे़ लागि खाम्‍देःत् लोःम्‍भेःत् थागुरो,

खुने़ॽ नैनासुत् नु परान्‍ला चाङ् चाक्‍खुरो॥

२३ खुने़ॽ कुये़म्‍बाःन् ये़क्‌यक्‍कोबा यम्‍बा लाम्‍धेःत्‍तोए इङ्‌धाङ् मे़बिरुरो,

खे़प्‍मो खुने़ॽ लाजे़ॽओबा लाम्‍लोबा तुम्‍भाक्‍साहाॽनु युङ्‌गन्‍लो॥

२४ खुने़ॽ नैनासुत् चिरिक्‍के़न् चाङ्‌देःत्‍हाॽ तयुरो

हे़क्‍क्‍याङ् खुने़ॽ खे़न् तेत्‍चाङ्‌हाॽ सङ्‌घुरो,

खे़ब्‍याङ् फॽइहाॽ ले़ङ्‌हङ् के़जोःक्‍पाहाॽरो सङ्‌घुरो॥

२५ खुने़ॽ के़धुम्‍मा नु मिङ्‌सो इङ्‌धाङ्‌सामा पोङ्‌लो,

हे़क्‍क्‍याङ् के़दाबा ये़न्‍हाॽरे़ लागि मुये़ङ् एःप्‍मा सुक्‍लो॥

२६ खुने़ॽ सिक्‍कुम्‍दिङ् निङ्‌वाॽरे़ पान् पाःत्‍लो,

हे़क्‍क्‍याङ् खुने़ॽ थधप् मे़न्‍लॽमनाबा मिःम्‍जिःल्‍ले़ कुयाःम्‍बेओ हुॽरुसिरो॥

२७ खुने़ॽ कुहिम्‍सयङ्‌ले़ लागि चाहाब के़जोःक्‍पा पाःन्‍हाॽ ओमे़त्‍तुरो,

हे़क्‍क्‍याङ् खुने़ॽ आफाल्‍ले़आङ् कुले़म्‍मे़युने़न्‍लो॥

२८ खुने़ॽ कुस्‍सा कुएहाॽ मे़ये़म्‍सिङ्‌ङाङ् कुनारा मे़भोसुरो,

खुने़ॽ कुये़म्‍बाःल्‍ले़आङ् अक्‍खे पाःत्‍तुआङ् कुन्‍बो फोसुरो,

२९ “यरिक् मे़न्‍छुमाहाॽरे़ साॽरिक् सुम्‍बोधाबा पाःन्‍हाॽ मे़जोगुरो,

कर खे़ङ्‌हाॽ के़रे़क् खे़ने़ॽ के़नाःन्‍दुसिआङ् वाॽरो॥”

३० नुबा नारुम्‍भुङ्‌ङिन् इङ्‌आले़क्‍ले़क्‍पा चोक्‍लो,

हे़क्‍क्‍याङ् खे़म्‍सिङ्‌मान् इगे़ले़म्‍बा के़बेःक्‍पा चोक्‍लो,

कर यहवे दाङ्‌बे़न्‍नु के़गिमा मे़न्‍छुमान्‍ने कुनारा फोमा पोङ्‌लो॥

३१ स्‍याङ्‌मे़न्‍दाङ् याःम्‍बक् चोगुबाओ खुने़ॽए मिङ्‌सो पिरे़ॽओ,

हे़क्‍क्‍याङ् खे़ल्‍ले़ कुयाःम्‍बक्‍किल्‍ले़ ये़क्‌यक्‍कोबा

यम्‍बा लाम्‍धेःत्‍तोए खुने़ॽ इङ्‌धाङ् के़घोमा चोगुररो॥

खाहुन्‍साबाल्‍ले़ कुसाप्‍पन्

साप्‍पन् निसुम्

कन् साप्‍पन्‍नो खाहुन्‍साबे़ल्‍ले़ इःत्‍तुबा खुने़ॽ कुनिङ्‌वाॽओबा पाःन्‍हाॽ कॽयो पत्॥ खे़न् खाहुन् पाःन्‍हाॽरे़ मे़न्‍छाम् याप्‍मि हिङ्‌मन् आक्‍खे़न् ताङ्‌बसा नु ये़मे़न्‍दङ्‌बा चोक्, खे़प्‍मो थे, आक्‍तङ्‌बा मे़न्‌वाॽमनाबा नु निङ्‌साङ् के़बुक्‍पा पाःन्‍हाॽ पत्, खे़ल्‍ले़ कुयाःम्‍बेओ निङ्‌वाॽओ साॽरिक् इःत्‍छिङ्‌मा के़बोङ्‌बा पाःन्‍हाॽ पत्॥ मे़न्‍छाम् याप्‍मि हिङ्‌मन् कुहुक्‍को के़गप्‍पा निङ्‌वाॽफुमाङ्‌ङिल्‍ले़ कुधिम्‍मिन् खे़ल्‍ले़ कुसिङ् निःप्‍मा मे़सुक्‍तुन्॥ हे़क्‍केसाङ् मनाहाॽ साॽरिक् स्‍याङ्‌मे़न्‍दाङ् याःम्‍बक् चोःक्‍मा नु निङ्‌वाॽफुमाङ्‌ङिल्‍ले़ कुनिसाम्‍हाॽ खोमा सुक्‍ते़त्‍ल थारिक्, खे़प्‍मो निङ्‌वाॽ तामा पोःङ्‌ॽ फाॽआङ् खुने़ॽ सुजा पिरुसिआङ् पत्॥

खाहुन्‍साबे़ल्‍ले़ यरिक् इःत्‍तुबा पाःन्‍हाॽ ताङ्‌ग्रात्‍चि नु निङ्‌साङ्‌गे़बुक्‍पा थाःप् कर बाइबल साप्‍पन्‍निल्‍ले़ पाःत्‍तुआङ् के़बप्‍पा नसाःन्‍निन् साॽरिक् यम्‍बा चोक् हे़क्‍क्‍याङ् कप्‍मो निङ्‌साङ् पुक्‍मा नु चप्‍चि चोःक्‍मा पाःन्‍निल्‍ले़आङ् युङ्‌दे़न् खोमा सुक्‍तु फाॽआङ् कन् खाहुन्‍साबा साप्‍पन्‍निल्‍ले़ बाइबलओ युक्‍ते़न् खोसुबा पाःन्‍निन् कुसिङ् निःप्‍मा कल्‍ले़ कुभाॽ आबि॥ यरिक् मनाहाॽरे़ कन् खाहुन्‍साबा साप्‍पन्‍नो हिङ्‌मन्‍ले़ चइःत्‍तिन् मे़निसुआङ् खुन्‍छिॽ हिङ्‌मन्‍नो आःन्‍छिङ्‌मा मे़घोसुआङ् मे़वाॽ हे़क्‍क्‍याङ् बाइबलओ अक्‍तङ्‌बा पाःन्‍हाॽआङ् खोदे़त्, हाबा खे़न् खोगे़दे़प्‍पा बाइबलबा पाःन्‍हाॽरे़ निङ्‌वाॽफुमाङ्‌ङिल्‍ले़ कुलाम् ओमे़प्‍मारे़ लागि निङ्‌साङ् चोःक्‍मा निसाम् आबि खे़ब्‍याङ् खे़न् निसाम्‍मिल्‍ले़ हिङ्‌मे़न् आरसाङ् यरिक् कुबि पोःङ्‌ॽ हे़क्‍क्‍याङ् इमे़ल्‍लुङ्‌बा चोगुॽ के़लॽबा ने़हिनिङ्‌वाॽरे़ पाःन्‍हाॽ खाहुन्‍साबे़ल्‍ले़ खोसुआङ् पत्॥

थामिङ्

हिङ्‌मन्‍निल्‍ले़ निङ्‌सेक् वाॽबि? १:१–२:२६

हिङ्‌मन्‍निल्‍ले़ कुयाःम्‍बेओ ताॽदिगे़न् पाःन्‍हाॽ ३:१–११:८

कुनुप्‍मा खाहुन् ११:९–१२:८

कुनुप्‍मा पान् १२:९-१४

खाहुन्‍साबाल्‍ले़ कुसाप्‍पन्

के़रे़क् पाःन्‍हाॽ हने़बा चोक्

१

दाउदरे़ कुस्‍सा, यरुसले़ःम्‍बा हाङ्, खाहुन्‍साबे़ल्‍ले़ कुबाःन्‍हाॽ हाबा कन्‍हाॽरो-

२ खाहुन्‍साबे़ल्‍ले़ अक्‍खे पाःत्‍तुरो,

“हने़ थेनाधेरक्‍लो, हने़ थेनाधेरक्‍लो,

हिङ्‌मन्‍निन् हने़ थेनाधेरक्‍लो,

के़रे़क् पाःन्‍हाॽ हने़ थेनाधेरक्‍लो॥”

३ मनाःल्‍ले़ नाम्‍मिल्‍ले़ कुसिगाङ् स्‍याङ्‌मे़न्‍दाङ् मे़जोगुबा

खुन्‍छिॽ सिसिबा याःम्‍बक्‍लाम् थे कुजक् खोसुआङ्‌बे?

४ लत्‍थिक् थाःक् पेःक्‍लो, ह़ेक्‍क्‍याङ् वेॽ थाःक्‍किन् तारो,

कर इक्‍सादिङ् खाम्‍बेःक्‍मान् आभे़ल्‍ले़साङ् हाबा ने़रो॥

५ नाम्‍मिन् के़त्‍लो हे़क्‍क्‍याङ् नाम्‍मिन् थारो,

खे़न् कुगे़प्‍मा ते़न्‍नो हाराहारा नुःङ्‌बेःक्‍लो॥

६ सुरित् केजङ्‌ङिन् यो लाङ्ग़ेत् ले़प्‍माङ् हुरो,

हे़क्‍क्‍याङ् थाङ्‌गे़त् ले़प्‍माङ् हुधाङ्‌लो,

खे़न् आभे़ल्‍ले़साङ् कुइमादे़न्‍नो नुःङ्‌ङाङ् इआङ् वाॽरो॥

७ के़रे़क् वहःङ्‌हाॽ तुङ्‌गोदिङ् वरःङ्‌ङो मे़गुङ् मे़लाःत्‍लो,

कर वरःङ्‌ङिन् आप्‍फाल्‍ले़आङ् मे़दिम्‍ने़न्‍लो॥

आत्‍तिन् ते़न्‍नोलाम् वहःङ्‌हाॽ मे़गुङ् मे़दाःॽ

खे़न् वहःङ्‌हाॽ याम्‍मो खे़प्‍मोए मे़नुःङ् मे़बेःक्‍लो॥

८ के़रे़क् पाःन्‍हाॽ मुदोखाम्‍दो के़दाबा चोक्‍लो,

हाःत्‍ले़आङ् खे़न् चे़ङ्‌मा पाःप्‍मा मे़सुक्‍तुम्‍बा चोक्‍लो॥

निमनाबा पाःन्‍निल्‍ले़ मिक्‍किन् आभे़ल्‍ले़आङ् मे़घाने़न्‍लो,

इग्र के़घे़म्‍बा ने़क्‍खोॽइन्‍नाङ् कुनिङ्‌वाॽ मे़दाने़न्‍लो॥

९ थे पोःक्‍खे़आङ् वाॽ खे़न् याम्‍मो पोङ्‌लो,

हे़क्‍क्‍याङ् थे़मा चोःक्‍मनाआङ् वाॽ, याम्‍मो चोःक्‍मा पोङ्‌लो,

नाम्‍मिल्‍ले़ कुसिगाङ् आत्‍तिन् पाःन्‍निन्‍नाङ् कुसङ् होप्‍लो॥

१० मनाऱे मे़बाःत्‍तुॽ, “ओमे़त्‍ते़म्‍मे़ॽ, कङ्‌ग कुसङ् पाःन्‍लो”

फाॽआङ् खे़ल्‍ले़ कुयाःम्‍बेओ हाःत्‍ले़ पाःप्‍मा सुक्‍तुबे?

खे़ङ्‌ग आनिॽ आवये़बानुःल्‍ले़ यरिक् तगिआङ्‌धोए वये़रो॥

११ उनाहुरि ये़म्‍मोबा मनाहाॽ हाःत्‍ले़आङ् निङ्‌वाॽ मे़इःत्‍तुसिन्‍लो,

हे़क्‍क्‍याङ् आल्‍लसाङ् तामा के़बोङ्‌बा थाःक्‍हाॽ मे़वाॽरो,

खे़ङ्‌हाॽ खुन्‍छिॽनुःल्‍ले़ याङ्‌सि के़दाबा थाःक्‍हाॽरे़ मे़न्‍इःत्‍तुसिन्‍लो॥

सिक्‍कुम्‍निङ्‌वान् थेनाधेरक्

१२ आङ्‌गाॽ, खाहुन्‍साबे़न् इस्राइलबा हाङ् पोःक्‍खाङ्‌ङाङ् यरुसले़ःम्‍मो हाङ्‌युक् चोगुङ्‌ङाङ् वये़॥

१३ ताङ्‌साङ्‌बे़ल्‍ले़ कुसिगाङ् थेधे पोङ्‌ल पत् खे़ङ्‌हाॽ के़रे़क् सिक्‍कुम् निङ्‌वाॽलाम् निःप्‍मा नु कोःम्‍भो चोःक्‍मा आङ्‌गाॽ आनिङ्‌वाॽओ निःन्‍धो चोगुङ्॥ निङ्‌वाॽफुमाङ्‌ङिल्‍ले़ साॽरिक् यम्‍बा याःम्‍बक् चोःक्‍मा लक्‍पे़न् मे़न्‍छाम् याप्‍मिहाॽ पिरुसिआङ् वाॽ!

१४ नाम्‍मिल्‍ले़ कुसिगाङ् चोःक्‍मनाबा के़रे़क् याःम्‍बक्‍हाॽ आङ्‌गाॽ निसुङ्‌ङाङ् वाॽ॥ खे़ङ्‌हाॽ के़रे़क् हने़ थेनाधे साम्‍मिःत् केजङ्‌ङिन् नाःप्‍मनाबा हे़क्‍केरक्‍लो॥

१५ आत्‍तिन् पाःन्‍निन् अःक्‍खुॽखुॽबा चोक्,

खे़न् तोःन्‍दोःम्‍बा चोःक्‍मा सुक्‍मे़दे़त्‍ने़न्‍लो,

आत्‍तिन् पाःन्‍निन् होप्, खे़न् निमा सुक्‍मे़दे़त्‍ने़न्‍लो॥

१६ आङ्‌गाॽ आप्‍फेक् आनिङ्‌वाॽओ इःत्‍तुङ्, “ओमे़त्‍ते़साॽरे़, आङ्‌गाॽनुःल्‍ले़ तगि यरुसले़ःम्‍मो हाङ्‌युक् के़जोःक्‍पा आत्‍तिन्‍नुःल्‍ले़ यरिक् आङ्‌गाॽ सिक्‍कुम् निङ्‌वाॽ याङ्‌घोःत्‍तुङ्‌ङाङ् वाॽ॥ सिक्‍कुम् निङ्‌वाॽ नु ने़हिनिङ्‌वाॽओ आङ्‌गाॽ यरिक् के़ले़बा पोःक्‍खाङ्‌ङाङ् वाॽ॥”

१७ खे़ब्‍याङ् आङ्‌गाॽ सिक्‍कुम्‍दिङ् निङ्‌वान् कुसिङ् निःप्‍मारे़ लागि हे़क्‍क्‍याङ् नाङ्‌नाङ् थाप्‍थाप् लॽमान् नु अदङ् पाःन्‍निन् निङ्‌वाॽ खोमारे़ लागि निङ्‌वाॽ पिरुङ्॥ कर कन्‍नाङ् साम्‍मिःत् केजङ्‌ङिन् नाःप्‍मनाबा हे़क्‍केरक् फाॽआङ् आङ्‌गाॽ निङ्‌वाॽ खोसुङ्॥

१८ थेआङ्‌भे़ल्‍ले़ यरिक् सिक्‍कुम्‍निङ्‌वाःल्‍ले़ यरिक् तुक्‍खे तारुरो,

यरिक् ने़हिनिङ्‌वाःल्‍ले़ यरिक् निङ्‌वाॽ तुक्‍खे चामा पाःन् तारो॥

सुक्‍खेवा पाःन्‍हाॽ थेनाधेरक्

२

आङ्‌गाॽ आनिङ्‌वाॽओ इःत्‍तुङ्, “फे़रे़ॽ, आल्‍ल नुबा पाःन्‍निन् थे़मा फाॽआङ् निङ्‌वाॽ खोमारे़ लागि निङ्‌वाॽ तादाबा सुक्‍खेवाःन्‍नु आङ्‌गाॽ खे़ने़ॽ तङ्‌ने़साॽने़॥” कर खे़न्‍नाङ् हने़ थेनाधेरे़त्‍छ फाॽआङ् तसि पोःक्‍खे़॥

२ आङ्‌गाॽ पाःत्‍तुङ्, “एःप्‍मा मे़प्‍मनाबे़न् अदङ्‌पान्॥ हे़क्‍क्‍याङ् निङ्‌वाॽदामा सुक्‍खेवा पाःन्‍हाॽरे़ थे आजक्‍पे?”

३ चे़ल्‍ले़क्‍सेॽ थि थुङ्‌नु अदङ्‌पान् चोगुङ्‌ङाङ् आङ्‌गाॽ आप्‍फेक् निङ्‌वाॽ ये़ये़लॽमा तम्‍सिङ् चोःक्‍मा कोःत्‍तुङ्– आङ्‌गाॽ आनिङ्‌वाःल्‍ले़ आल्‍लसाङ् सिक्‍कुम्‍दिङ् निङ्‌वाॽलाम् लाम्‍लोसाङ्‌ल पत्‍छे़॥ ताङ्‌साङ्‌बे़ल्‍ले़ कुसिगाङ् कन् ताङ्‌सा चप्‍ले़क्‌वा हिङ्‌मन्‍नो मनारे़ लागि नुबा याःम्‍बक्‍किन् थेबे फाॽआङ् खे़न् कुसिङ् निःप्‍मारे़ लागि आङ्‌गाॽ निङ्‌वाॽ चोगुङ्॥

४ आङ्‌गाॽ यम्ब्‌यम्‍बा याःम्‍बक्‍हाॽ चोगुङ्– आङ्‌गाॽ आप्‍फेक् आलागि हिम्‍हाॽ चोगुङ् खे़ब्‍याङ् चे़ल्‍ले़क्‍सेॽ इक्‍ताप्‍हाॽ लेःत्‍तुङ्॥

५ आङ्‌गाॽ सिङ्‌सेॽइक्‍हाॽ नु फुङ्‌इक्‍हाॽ चोगुङ् हे़क्‍क्‍याङ् खे़प्‍मो के़रे़क् परिक्‍पा सिङ्‌सेॽहाॽरे़ कुबुङ्‌हाॽ लेःत्‍तुङ्॥

६ हुरुम् हुरुम् लॽरिक् के़बोबार के़बप्‍पा सिङ्‌सेॽइक्‍कोबा सिङ्‌बुङ्‌हाॽ च्‍वाःत् वरङ्‌मारे़ लागि आङ्‌गाॽ वबाक्‍हाॽ तयुङ्॥

७ आङ्‌गाॽ योःग्‍बा योःग्‍माहाॽ इङुङ्‌सिङ् हे़क्‍क्‍याङ् आहिम्‍मो सागे़वाःन्‍छिङ्‌बा वेॽ योःग्‍बा योःग्‍माहाॽआङ् मे़वये़॥ आङ्‌गाॽनुःल्‍ले़ तगि यरुसले़ःम्‍मो के़वाॽबा मनाहाॽनुःल्‍ल़े यरिक् पित्‍थक्‍सा लुप्‍हाॽ नु मे़ल्‍लुक् मे़ःन्‍दालुप्‍हाॽ कत्‍तुङ्‌सिङ्॥

८ आङ्‌गाॽ आलागि साम्‍म्‍याङ् नु युप्‍पा लुप्‍सुङ् हे़क्‍क्‍याङ् हाङ्‌हाॽलाम् नु त़ेःङ्‌गप्‍हाॽलाम् याङ्‌साकुन्‍धे लुप्‍सुङ्॥ आङ्‌गाॽ साम्‍गे़लोबा नु साम्‍गे़लोमाहाॽ खोसुङ्‌सिङ् हे़क्‍क्‍याङ् मनाहाॽरे़ खुन्‍छिॽ निङ्‌वाॽ क़ेदामा क़ेबिमा चक्‍मेःत् मे़न्‍छुमा युङ्‌मा हिम्‍धिक्‍काङ् खोसुङ्॥

९ आङ्‌गाॽनुःल्‍ले़ तगिबा के़रे़क् मनाहाॽनुःल्‍ले़ यरुसले़ःम्‍मो आङ्‌गाॽ पयम् यम्‍बा पोःक्‍खाङ्॥ कन् के़रे़क् पाःन्‍हाॽओ आङ्‌गाॽ आसिक्‍कुम्‍दिङ् निङ्‌वान् आङ्‌गाॽनुए वये़रो॥

१० आमिक्‍किल्‍ले़ निमा निङ्‌वाॽ चोगुबा पाःन्‍हाॽ

आङ्‌गाॽ आप्‍फेक् मे़न्‍नाॽबाङ्‌ङिल्‍लो,

आत्‍तिन् सुक्‍खेवाःन्‍छाङ् खोमारे़ लागि

आङ्‌गाॽ आसिक्‍लुङ्‌मे़ल्‍ले़ मे़नाॽरुङ्‌ङिल्‍लो॥

आङ्‌गाॽ के़रे़क् आयाःम्‍बक्‍हाॽओ आनिङ्‌वाॽ त्‍ये़रो,

हे़क्‍क्‍याङ् कङ्‌ग आङ्‌गाॽ स्‍याङ्‌मे़न्‍दाङ् चोगुङ्‌बा आयाःम्‍बक्‍किल्‍ले़ थुम्‍घो वये़रो॥

११ हे़क्‍केसाङ् आहुक्‍किल्‍ले़ चोगुङ्‌बा काक् याःम्‍बक्‍हाॽ नु

खोमारे़ लागि स्‍याङ्‌मे़न्‍दाङ् चोगुङ्‌बा के़रे़क् पाःन्‍हाॽ

ले़प्‍माङ् आनारान् हिसुङ्‌ङिल्‍ले़ के़रे़क् पाःन्‍हाॽ हने़बा चोगे़रो॥

साम्‍मिःत् केजङ्‌ङिन् नाःप्‍मनाबा हे़क्‍के थे़नाधे हने़रत्‍छ,

नाम्‍मिल्‍ले़ कुसिगाङ् थेआङ् कुजक् मे़बोःक्‍खे़न्‍लो॥

सिक्‍कुम्‍दिङ् निङ्‌वाॽ नु अदङ् पाःन्‍निन् थेनाधेरक्

१२ खे़ब्‍याङ् सिक्‍कुम्‍दिङ् निङ्‌वाॽ नु नाङ्‌नाङ् थाप्‍थाप् लॽमे़न्

हे़क्‍क्‍याङ् अदङ्‌पान् ले़प्‍माङ् आनिङ्‌वान् हिसुङ्‌लो॥

हाङ्‌ङिल्‍ले़ तगिआङ्‌धो चोगुयुरुबा याःम्‍बक्‍किन्‍नुःल्‍ले़

खुने़ॽ कुएगाङ् के़दाबे़ल्‍ले़ वेॽ यरिक् चोःक्‍मा सुक्‍तुबि?

१३ आङ्‌गाॽ थे निसुङ्‌भे़ल्‍ले़ खामाक्‍मान्‍नुःल्‍ले़ग

से़न्‍दाङ्‌गे़न् खाओःप्‍मे़न्‍ने नुबा चोक्‍लो,

हे़क्‍केलॽरिक्‍के अदङ् पाःन्‍निन्‍नुःल्‍ले़ग

सिक्‍कुम्‍दिङ् निङ्‌वान् नुबा चोक्‍लो॥

१४ सिक्‍कुम्‍निबा मनाःल्‍ले़ कुमिक्‍किन् कुधे़गेःक्‍पो पत्‍लो

कर अदङ् मनान् खामाक्‍मो लाङ्‌घेःक्‍लो,

करसाङ् खे़ङ्‌हाॽ ने़प्‍माङ् सम्‍धाङ् लत्‍छा परिक्‍पा

तुःन्‍देःन् इरे़द्‌ये़बा आङ्‌गाॽ निसुङ्‌लो॥

१५ खे़ब्‍याङ् आङ्‌गाॽ आनिङ्‌वाॽओ अक्‍खे इःत्‍तुङ्‌लो,

“अदङ्‌ङिल्‍ले़ तुमुबान् आङ्‌गाॽ आसम्‍धाङ्‌ङाङ् इदारो,

आङ्‌गाॽ सिक्‍कुम्‍निबा पोःक्‍खाङ्‌बान् थे इन्‍धा पोःक्‍खे़बे?”

आनिङ्‌वाॽओ पाःत्‍तुङ्, “कन्‍ने़न्‍नाङ् हने़ थेनाधेरत्‍छ॥”

१६ थेआङ्‌भे़ल्‍ले़ सिक्‍कुम्‍निबा मनान्‍नाङ् अदङ् मनान्

कुइसिःक् यरिक् ये़म् थारिक् निङ्‌वाॽ मे़न्‍इःत्‍तुन्‍लो,

के़दाबा ये़न्‍हाॽओ खुन्‍छिॽ ने़प्‍माङ् निङ्‌वाॽ मे़भेःत्‍छुसिरो,

अदङ्‌ङिन् हे़क्‍के सिक्‍कुम्‍साबा मनाःन्‍नाङ् सिमाए पोङ्‌लो॥

स्‍याङ्‌मे़न्‍दाङ् याःम्‍बक् चोःक्‍मे़न्‍नाङ् थेनाधेरक्

१७ कल्‍ले़चोगुल्‍ले़ आङ्‌गाॽ आहिङ्‌मे़न् चिःत्‍तुङ्, थेआङ्‌भे़ल्‍ले़ नाम्‍मिल्‍ले़ कुसिगाङ् के़बोङ्‌बा याःम्‍बक्‍हाॽ आङ्‌गाॽ आलागि तुक्‍खे लाक्‍खेरत्‍छ॥ साम्‍मिःत् केजङ्‌ङिन् नाःप्‍मनाबा कुइसिःक् खे़ङ्‌हाॽ के़रे़क् थेनाधेबा चोःक्‍ले़त्‍छ॥

१८ नाम्‍मिल्‍ले़ कुसिगाङ् के़रे़क् पाःन्‍हाॽरे़ लागि आङ्‌गाॽ स्‍याङ्‌मे़न्‍दाङ् याःम्‍बक् चोगुङ्‌ङाङ् वाॽबा के़रे़क् आङ्‌गाॽ चिःत्‍तुङ्, थेआङ्‌भे़ल्‍ले़ आङ्‌गाॽ खे़न् पाःन्‍हाॽ आङ्‌गाॽ आएगाङ् के़दाबाल्‍ले़ कुलागि ले़प्‍मा थामाए पोःङ्‌ॽ॥

१९ हे़क्‍क्‍याङ् खे़न् सिक्‍कुम्‍निबाबि इ अदङ्‌बि फाॽआङ् हाःत्‍ले़ निसुबे? हे़क्‍केसाङ् नाम्‍मिल्‍ले़ कुसिगाङ् आङ्‌गाॽ स्‍याङ्‌मे़न्‍दाङ् चोगुङ्‌बा के़रे़क् पाःन्‍हाॽ खे़ल्‍ले़ए कुयुक्‍को वाॽयाःक्, खे़प्‍मो आङ्‌गाॽ के़रे़क् चोःक्‍मा कोःत्‍तुङ्‌बाहाॽ नु आहुक्‌वाहाॽ केःत्‍तुङ्‌ङाङ् याक्॥ कन्‍नाङ् हने़ थेनाधेरक्‍लो॥

२० खे़ब्‍याङ् नाम्‍मिल्‍ले़ कुसिगाङ् आङ्‌गाॽ के़रे़क् याःम्‍बुदिक् चोगुङ्‌बान् इःत्‍तुङ्‌ङाङ् आङ्‌गाॽ आप्‍फेक् आनिङ्‌साङ् पुगे़॥

२१ थेआङ्‌भे़ल्‍ले़ सिक्‍कुम्‍दिङ् निङ्‌वाॽ, ने़हिनिङ्‌वाॽ नु हुक्‌वानुॽर कुभा मनाःल्‍ले़ याःम्‍बक् चोगुसाङ् खुने़ॽ खोसुबा के़रे़क् पाःन्‍हाॽ कुभा वेॽधिक्‍ले़ कुलागि ले़प्‍मा पिमाए पोःङ्‌ॽ, खे़ल्‍ले़ कुलागि याःम्‍बुदिक् चोगुबाए होप्॥ कन्‍नाङ् थे़नाधे नु यम्‍बा तॽयान् फे़म्‍मारक्‍लो॥

२२ नाम्‍मिल्‍ले़ कुसिगाङ् आप्‍फेक् याःम्‍बुदिक्‍काङ् निङ्‌वाॽ तुक्‍खेनु चोगुबा याःम्‍बक्‍लाम् मनाःल्‍ले़ थे़माःन् खोसुआङ्‌बे?

२३ खे़ल्‍ले़ के़रे़क् कुये़न्‍नोबा याःम्‍बक्‍हाॽग कुनिङ्‌वाॽ तुक्‍खे चामारो, से़न्‍दिक्‍काङ् खे़ल्‍ले़ कुनिङ्‌वाःल्‍ले़ नाःम्‍सिङ्‌मा मे़घोसुन्॥ खे़न्‍नाङ् हने़ थेनाधेरक्‍लो॥

२४ मनाःल्‍ले़ चामा, थुङ्‌मा नु कुयाःम्‍बक्‍को कुनिङ्‌वाॽ तामाआङ्‌धो वेॽ यरिक् थेआङ् चोःक्‍मा मे़सुक्‍तुन्‌ॽ॥ कन्‍नाङ् निङ्‌वाॽफुमाङ्‌ङिल्‍ले़ कुहुक्‍को लाम्‍बाए ताबा आङ्‌गाॽ निसुङ्‌ॽ॥

२५ थेआङ्‌भे़ल्‍ले़ खुने़ॽ मे़ःन्‍ने हाःत्‍ले़ चामा इग्र निङ्‌वाॽ तामा खोसुआङ्‌बे?

२६ आत्‍तिन् मनाःल्‍ले़ निङ्‌वाॽफुमाङ्‌ङिन् कुनिङ्‌वाॽ तासुॽ, खुने़ॽ खे़न्‍ने सिक्‍कुम् निङ्‌वाॽ, ने़हिनिङ्‌वाॽ नु निङ्‌वाॽ तामा पान् पिरुॽ॥ कर निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा मनान् पिमा फाॽआङ् खुने़ॽ लायोबा मनान् याङ्‌साकुन्‍धे फुङ्‌मा नु लुम्‍मा याःम्‍बक् पिरुॽ॥ कन्‍नाङ् हने़ थेनाधे, साम्‍मिःत् केजङ्‌ङिन् नाःप्‍मनाबा हे़क्‍केरक्‍लो॥

के़रे़क् पाःन्‍निल्‍ले़ कुये़म् वाॽ

३

के़रे़क् पाःन्‍हाॽरे़ लागि ये़म् वाॽरो,

हे़क्‍क्‍याङ् ताङ्‌साङ्‌बे़ल्‍ले़ कुसिङ्‌गाङ् के़रे़क् याःम्‍बक्‍हाॽरे़ लागि वाहिक्‍नाम्‌ वाॽरो॥

२ सावाःन्‍छिङ्‌मा लत्‍छा ये़म् वाॽरो,

हे़क्‍क्‍याङ् सिमा ये़म् थिक् वाॽरो॥

लेःप्‍मा हेॽमा लत्‍छा ये़म् वाॽरो,

खे़ब्‍याङ् लेःप्‍माबे़न् आःङ्‌मा ये़म् थिक् वाॽरो॥

३ से़प्‍मा लत्‍छा ये़म् वाॽरो,

हे़क्‍क्‍याङ् वेःम्‍मा ये़म् थिक् वाॽरो॥

लुःम्‍मा लत्‍छा ये़म् वाॽरो,

हे़क्‍क्‍याङ् चोःक्‍मा ये़म् थिक् वाॽरो॥

४ हाःप्‍मा लत्‍छा ये़म् वाॽरो,

हे़क्‍क्‍याङ् एःप्‍मा ये़म् थिक् वाॽरो॥

मेरिङ्‌धक्‍मा लत्‍छा ये़म् वाॽरो,

खे़ब्‍याङ् लाःङ्‌मा ये़म् थिक् वाॽरो॥

५ लुङ् लाप्‍फुमा लत्‍छा ये़म् वाॽरो,

हे़क्‍क्‍याङ् लुङ् सुम्‍मा ये़म् थिक् वाॽरो॥

हे़प्‍मा लत्‍छा ये़म् वाॽरो,

खे़ब्‍याङ् मे़न्‍हे़प्‍मा ये़म् थिक् वाॽरो॥

६ कोःप्‍मा लत्‍छा ये़म् वाॽरो,

हे़क्‍क्‍याङ् ले़प्‍मादेमा ये़म् थिक् वाॽरो॥

कप्‍मा लत्‍छा ये़म् वाॽरो,

खे़ब्‍याङ् लाप्‍फुमा ये़म् थिक् वाॽरो॥

७ थे़ःङ्‌मा लत्‍छा ये़म् वाॽरो,

हे़क्‍क्‍याङ् ले़म्‍मा ये़म् थिक् वाॽरो॥

स्‍वाःत् वाॽमा लत्‍छा ये़म् वाॽरो,

खे़ब्‍याङ् पाःप्‍मा ये़म् थिक् वाॽरो॥

८ नानुॽमा लत्‍छा ये़म् वाॽरो,

हे़क्‍क्‍याङ् चिःप्‍मा ये़म् थिक् वाॽरो॥

थङ् चोःक्‍मा लत्‍छा ये़म् वाॽरो,

खे़ब्‍याङ् नादङ् चोःक्‍मा ये़म् थिक् वाॽरो॥

९ याःम्‍बक् के़जोःक्‍पाहाॽरे़ खुन्‍छिॽ स्‍याङ्‌मे़न्‍दाङ् मे़जोगुबा याःम्‍बक्‍लाम् थे़मा इन्‍धा मे़घोसुआङ्‌बे?

१० निङ्‌वाॽफुमाङ्‌ङिल्‍ले़ मे़न्‍छाम् याप्‍मिहाॽ सम्‍धाङ् कुःत्‍तुसिबा कक्‍किन् आङ्‌गाॽ निसुङ्‌ङाङ् वाॽ॥

११ खुने़ॽ के़रे़क् पाःन्‍हाॽ लाॽरुबा ये़म्‍मो पनुनुबा चोगुआङ् वाॽ॥ खुने़ॽ मे़न्‍छाम् याप्‍मिहाॽरे़ खुन्‍छिॽ सिक्‍लुङ्‌मो आभे़ल्‍ले़आङ् मे़न्‍नुप्‍मनाबा पाःन्‍हाॽ केःत्‍तु पिरुसिआङ् वाॽ कर खे़ङ्‌हाॽरे़ निङ्‌वाॽफुमाङ्‌ङिल्‍ले़ उनाहुरिआङ्‌धो कुनुप्‍मो थारिक् थे चोगुआङ् वाॽ खे़न् सिबिॽबा पाःन्‍निन् कुसिङ् निःप्‍मा मे़न्‍छुक्‍तुन्‌ॽ॥

१२ मनाःल्‍ले़ कुलागि खुने़ॽ कुहिङ्‌मन्‍नो नुॽमादामाआङ् वाॽमा नु नुबा याःम्‍बक् चोःक्‍माआङ्‌धो वेॽ नुबा थेआङ् होप् के़लॽबा आङ्‌गाॽ निसुङ्‌ॽ॥

१३ के़रे़क् मनाहाॽरे़ मे़ज मे़धुङुर हे़क्‍क्‍याङ् स्‍याङ्‌मे़न्‍दाङ् मे़जोगुबा याःम्‍बक्‍को खुन्‍छिॽ निङ्‌वाॽ तार हाबा खे़न्‍ने निङ्‌वाॽफुमाङ्‌लाम्‍बाबा पर्धाम्‍लो॥

१४ निङ्‌वाॽफुमाङ्‌ङिल्‍ले़ थे़मा चोगुॽ, खे़न् सदादिङ् आभे़ल्‍ले़साङ् वाॽ फाॽआङ् आङ्‌गाॽ निसुङ्‌ॽ॥ खे़न् पाःन्‍नो थेआङ् योॽमा इग्र युम्‍मा सुक्‍मे़दे़त्‍ने़न्॥ मनाहाॽरे़ निङ्‌वाॽफुमाङ्‌ङिन् मे़गिरुर फाॽआङ् खुने़ॽ अक्‍खे चोगुरो॥

१५ थेःन् आल्‍लो वाॽ खे़न् उन्‍छेःन्‍नाङ् वये़रो,

थेःन् पोःड्‌मा वाॽ खे़न् तगिआङ्‌धोए वये़रो,

निङ्‌वाॽफुमाङ्‌ङिल्‍ले़ के़बेःक्‍पा ये़म्‍मो के़बोङ्‌बा

पाःन्‍हाॽए ए़त्‍ले़ङ् ए़त्‍ले़ङ् पोङ्‌ल चोगुरो॥

१६ हे़क्‍क्‍याङ् नाम्‍मिल्‍ले़ कुसिगाङ् वेॽ पाःन्‍नाङ् निसुङ्‌लो–

साम्‌योनिमाल्‍ले़ कुलेक्‌वा चोःक्‍मा के़बोङ्‌बा ते़न्‍नो फे़न्‍पान् पोङ्‌लछ,

कुदोःप्‍मा खासे़न् चोःक्‍मा के़बोङ्‌बो मे़न्‌वाॽमनाबा खासे़न् पोङ्‌लछ॥

१७ आङ्‌गाॽ आनिङ्‌वाॽओ अक्‍खे इःत्‍तुङ्‌लो,

“के़रे़क् याःम्‍बक्‍हाॽरे़न् ये़म् वाॽरो,

हे़क्‍क्‍याङ् काक् चोःक्‍मनाबा पाःहाॽरे़न् ये़म् वाॽरो,

निङ्‌वाॽफुमाङ्‌ङिल्‍ले़ साम्‌योबा नु

लायोबाहाॽ ने़प्‍माङ् खासे़न्‍नो तारुसिरो॥”

१८ आङ्‌गाॽ कन्‍नाङ् निङ्‌वाॽ इःत्‍तुङ्, “मे़न्‍छाम् याप्‍मिहाॽग थक्‍साहाॽनु कुदङ्‌बासिॽ के़लॽबा निङ्‌वाॽ मे़घोसुर फाॽआङ् निङ्‌वाॽफुमाङ्‌ङिल्‍ले़ खे़ङ्‌हाॽरे़ खुन्‍छिॽ निङ्‌वाॽ साॽरुॽ॥

१९ मे़न्‍छाम् याप्‍मि तॽयाःन्‍निन् थक्‍साःल्‍ले़न् हे़क्‍तङ्‌बाए चोक्॥ थिक्‍के़न् आक्‍खेलॽरिक् सिमा पोःङ्‌ॽ, वेॽइन्‍नाङ् हे़क्‍केलॽरिक्‍के सिरो॥ के़रे़क्‍ले़न् लत्‍छा परिक्‍पा सक्‍मा वाॽ॥ मे़न्‍छाम् याप्‍मिःल्‍ले़ कुदॽयाःन्‍निन् थक्‍सानुःल्‍ले़ नुबा मे़जोःक्‍ने़न्॥ के़रे़क् पाःन्‍हाॽ थेनाधेरक्॥

२० मे़न्‍छाम् याप्‍मिन् नु थक्‍सान् लत्‍थिक् ते़न्‍नो पित्‍छिरो, ने़प्‍माङ् खाम्‍भुत्‍छ्रुम्‍बालाम् त्‍ये़छिबा हे़क्‍क्‍याङ् ने़प्‍माङ् खाम्‍भेत्‍छ्रःम्‍बो नुःङ्‌सि पित्‍छिरो॥

२१ मे़न्‍छाम् याप्‍मिःल्‍ले़ कुयाम्‍साम्‍मिन् थाःङ् ले़प्‍माङ् पेक् हे़क्‍क्‍याङ् थक्‍साःल्‍ले़ कुस्‍साम्‍मिन् यो खाम्‍बेःक्‍को पेक् फाॽआङ् हाःत्‍ले़ निसुआङ्‌बे?

२२ “खे़ल्‍ले़ चोगुल्‍ले़ मनाःल्‍ले़ कुलागिग आप्‍फेक् याःम्‍बक्‍को निङ्‌वाॽ तामानुःल्‍ले़ वेॽ नुबा याःम्‍बक् थेआङ् होप् फाॽआङ् आङ्‌गाॽ निसुङ्, थेआङ्‌भे़ल्‍ले़ हाबा खे़न्‍ने खे़ल्‍ले़ कुघोमा लक् पोःङ्‌ॽ॥ थेआङ्‌भे़ल्‍ले़ आत्‍तिल्‍ले़ खुऩेॽनुःल्‍ले़ याङ्‌सि पोङ्‌मा के़बोङ्‌बा पाःन्‍हाॽ ताःप्‍माआङ् ओःन्‍धाक्‍मा सुक्‍तुबे?”

मे़न्‌वाॽमनाबा, याःम्‍बुदिक्, चुम्‍देङ् मे़ःन्‍ने,

४

याम्‍मो आङ्‌गाॽ ओमे़त्‍तुङ्, हे़क्‍क्‍याङ् नाम्‍मिल्‍ले़ कुसिगाङ् के़बोङ्‌बार के़बप्‍पा के़रे़क् मे़न्‌वाॽमनाबा पाःन्‍हाॽ निसुङ्‌लो–

तुक्‍खे चाःप्‍मा याःम्‍बक्‍हाॽरे़ मिक्‌वान् निसुङ्‌लो,

हे़क्‍क्‍याङ् खे़ङ्‌हाॽ हाङ्‌हाङ् के़मे़प्‍पा हाःत्‍ताङ् होप्‍लो॥

के़युक्‍पाहाॽरे़ खुन्‍छिॽ ले़प्‍माङ् मुक्‍साम् वये़रो,

हे़क्‍क्‍याङ् मे़युक्‍तुसिबाहाॽ हाङ्‌हाङ् के़मे़प्‍पा हाःत्‍ताङ् होःप्‍ते़रो॥

२ कल्‍ले़ चोगुल्‍ले़ए आङ्‌गाॽ नुरिक्‍काङ् पाःत्‍तुङ्‌लो,

खे़न् मे़स्‍ये़ मे़जुरे़आङ् के़वाॽबा खे़न् कुसिवे़त्‍हाॽ

आल्‍लोबा कुहिङ्‌वे़त्‍हाॽनुःल्‍ले़ सुक्‍खेवाओ मे़वाॽरो॥

३ कर खे़न् ने़प्‍माङ्‌नुःल्‍ले़ग आरसाङ् यरिक् सुक्‍खेवाःङ्‌ग

आल्‍लो थारिक् सामे़न्‌वाःन्‍छिङ्‌ङे के़वाॽबाहाॽरो,

हे़क्‍क्‍याङ् खे़ङ्‌हाॽरे़ नाम्‍मिल्‍ले़ कुसिगाङ् चोःक्‍मनाबा

ताप्‍फे़ःम्‍बा याःम्‍बक्‍किन् निमाए मे़न्‍निए मे़वाॽरो॥

४ हे़क्‍क्‍याङ् के़रे़क् याःम्‍बुदिक् नु थोबो पोङ्‌मा पाःन्‍हाॽग मनाःल्‍ले़ आप्‍फेक् कुहिम्‍बेसाङ्‌बे़न् नाहे़त्‍तुबाल्‍ले़ चोगुल्‍ले़रक् कन् पोङ्‌बारे़त्‍छ फाॽआङ् आङ्‌गाॽ निसुङ्॥ कन्‍नाङ् हने़ थेनाधे नु साम्‍मिःत् केजङ्‌ङिन् नाःप्‍मनाबा हे़क्‍तङ्‌बारक्‍लो॥

५ अदङ् मनाःल्‍ले़ कुहुक्‍किन् हुप्‍तुआङ् युङ्‌लो,

हे़क्‍क्‍याङ् खुने़ॽ कुमे़क्‍मे़न् आप्‍फेक् तारुरो॥

६ स्‍याङ्‌मे़न्‍दाङ्‌ङाङ् थक्‍मनाबा याङ्‌साकुन्‍धेन् नु

साम्‍मिःत् केजङ्‌ङिन् नाःप्‍मनाआङ् हुक्‍पुत् ने़त्‍छि कप्‍मनाबे़न्‍नुःल्‍ले़

चिजि ये़म्‌ये़म्‍माङ् हुक्‍पुत्‍थिक् कप्‍मनाबे़न् आल्‍लसाङ् नुबारो॥

७ याम्‍मो आङ्‌गाॽ नाम्‍मिल्‍ले़ कुसिगाङ् कुभा थेनाधेबा निसुङ्‌लो–

८ लत्‍छा मनाधिक् एःक्‍से़त्‍छा वये़रो,

खे़ल्‍ले़ कुस्‍सा ये़म्‍बित्‍छा कुम्‍भुॽ कुन्‍साॽआङ् मे़होःप्‍ते़रो॥

खे़ल्‍ले़ स्‍याङ्‌मे़न्‍दाङ्‌बा कुयाःम्‍बक्‍किन् मे़नुबे़न्‍लो,

हम्‍भसाङ् कुयाङ्‌साकुन्‍धेओ कुनिङ्‌वाॽ मे़द्‌ये़ने़न्‍लो॥

खे़ल्‍ले़ “हाःत्‍ले़ कुलागि आङ्‌गाॽ

स्‍याङ्‌मे़न्‍दाङ् याःम्‍बक् चोगुङ्‌ङाङ् पत्‍ताबा,

हिङ्‌मन्‍नोबा नुॽमादामान् थेआङ् ले़रुङ्‌ल पत्‍ताबा?” फाॽआङ् आफेक् पान् सेःन्‍दोसाङ्॥

कन्‍नाङ् हने़ थे़नाधेरो, लत्‍छा तुक्‍खेवा पाःन्‍लो॥

९ लत्‍थिक्‍नुःल्‍ले़ ने़त्‍छिन् नुबारो,

थेआङ्‌भे़ल्‍ले़ खुन्‍छिॽ चोःक्‍सुबा स्‍याङ्‌मे़न्‍दाङ्‌बा

याःम्‍बक्‍किल्‍ले़ नुबा कुले़क्‌वा खोसुरो॥

१० खे़न् ने़त्‍छिओ थिक्‍पा चोःन्‍ने़भग्र

खुने़ॽ कुन्‍देःङ्‌बे़ल्‍ले़ पोःक्‍मा फाॽरुरो,

कर खुने़ॽ चोःन्‍निल्‍ले़ हाःत्‍ताङ् के़भोःङ्‌बा

चुम् के़होःप्‍पे़ङ्‌ग पप्‍प्राॽमा पोङ्‌लो!

११ हे़क्‍केलॽरिक्‍के ने़त्‍छि सोरिक् इम्‍सिने़भग्र,

खुन्‍छिॽ ने़प्‍माङ् पगो पगो कोसिरो,

कर एःक्‍से़त्‍छाग आक्‍खेलॽरिक् के़गोबा पोङ्‌बे?

१२ कुभारे़ लत्‍छाइन् नाःम्‍मा सुक्‍तुबिलारो,

कर ने़प्‍फुरे़ग कम्‍ब्राङ् मे़त्‍छिङ्‌मा सुक्‍सुरो,

कुदोरा सुम्‍सिरे़ माःप्‍मनाबा इदाःक्‍किन् हारा मे़बुॽने़न्‍लो॥

यरिक् तगि पोमे़न्‍नाङ् थेनाधेरक्

१३ साम्‍दिङ् पान् मे़ङ्‌घे़म्‍मनाबा काप्‍पोबा कर अदङ् हाङ्‌ङिन्‍नुःल्‍ले़ याङ्‌गे़साॽबा कर सिक्‍कुम्‍साबा नालिगे़न् थाङ्‌बे़न्‍निन् आल्‍लसाङ् नुबारो॥

१४ खुने़ॽ कुहाङ्‌जुम्‍मो थाङ्‌बे़न्‍ने़न् याङ्‌गे़साॽबा पोःक्‍खे़आङ् सावाःन्‍छिङ्‌ङाङ् वये़, इग्र खे़न् पुङ्‌लाहिम्‍मोलाम् लःन्‍दे़बेआङ् हाङ् पोःक्‍खे़रो॥

१५ आङ्‌गाॽ थे निसुङ्‌भे़ल्‍ले़ नाम्‍मिल्‍ले़ कुसिगाङ् के़हिङ्‌बाहाॽ नु लाङ्‌गे़घेःक्‍पाहाॽ के़रे़क् लक्‍के़घोबाहाॽ हाङ्‌ङिल्‍ले़ कुक्‍नाओ के़युङ्‌बा खे़न् नालिगे़न् थाङ्‌बे़न्‍निल्‍ले़ कुएगाङ् मे़बे॥

१६ खुने़ॽ के़दिम्‍बा मनाहाॽ निःप्‍माए सुक्‍मे़न्‍दे़त् मे़वये़ॽ, कर खे़ल्‍ले़ कुएगाङ् के़दाबाहाॽ खे़न्‍नु खुन्‍छि निङ्‌वाॽ मे़द्‌ये़ने़न्॥ कन्‍नाङ् हने़ थेनाधे नु साम्‍मिःत् केजङ्‌ङिन् नाःप्‍मनाबा हे़क्‍केरक्‍लो॥

मे़ङ्‌गे़प्‍मना माङ्‌हुप् चोःक्‍मा मे़ःन्

५

निङ्‌वाॽफुमाङ्‌ङिल्‍ले़ कुहिम्‍मो के़बेःक्‍किल्‍ले़ सिङ्‌सिङ् ये़क्‌ये़क्‍काङ् पेगे़ॽ॥ याःम्‍बक् मे़भेःन्‍दुर मे़याक्‍पे़न् निङ्‌वाॽ मे़ङ्‌घोःम्‍नाबा अदङ् मनाहाॽरे़ खुन्‍छिॽ सिदुङ्‌जभान् तोःम्‍मानुःल्‍ले़ निङ्‌वाॽफुमाङ्‌ङिल्‍ले़ कुबाःन्‍जाक् खे़म्‍से़ पेगे़ॽ॥

२ कुबान् पाःप्‍मारे़ लागि खे़ने़ॽ मे़जात्‍ते़न्‍ने़ॽओ,

निङ्‌वाॽफुमाङ्‌ङिल्‍ले़ कुदगि पान् पाःप्‍मारे़ लागि

खे़ने़ॽ के़निङ्‌वाॽओ हारावरा मे़जोगे़न्‍ने़ॽओ॥

निङ्‌वाॽफुमाङ्‌ङिन् साङ्‌ग्राम्‍पेदाङ्‌ङो वाॽरो

हे़क्‍क्‍याङ् खे़ने़ॽग इक्‍सादिङ् खाम्‍बेःक्‍मो के़वाॽरो

खे़ल्‍ले़ चोगुल्‍ले़ खे़ने़ॽ के़बाःन्‍ने़न् सुःन्‍लरो॥

३ यरिक् निङ्‌वाॽ तुक्‍खे चामारे़ से़प्‍माङ् पोङ्‌लो,

यरिक् पाःन्‍हाॽ अदङ्‌पान् पोङ्‌लो॥

४ खे़ने़ॽ निङ्‌वाॽफुमाङ्‌ङिन्‍नु माङ्‌हे़क् के़जोगुल्‍ले़ खे़न् के़प्‍मारे़ लागि मे़सुसे़न्‍ने़ॽ॥ अदङ् मनाहाॽनु खुने़ॽ कुनिङ्‌वाॽ मे़दाने़न्॥ खे़ने़ॽ के़माङ्‌हुप्‍पिन् के़त्‍ते़ॽ॥

५ माङ्‌हुप् चोःक्‍माआङ् मे़ङ्‌गे़प्‍मानुःल्‍ले़ग माङ्‌हे़क् मे़न्‍जोःक्‍माए नुबा पोःङ्‌ॽ॥

६ खे़ने़ॽ आप्‍फेक् के़बान् सुत्‍लाःल्‍ले़ खे़ने़ॽ लायो चोःक्‍मा के़म्‍बाङ्‌ने़न्‍ल॥ हे़क्‍क्‍याङ् माङ्‌हिम्‍मोबा यक्‌याबे़न् “आङ्‌गाॽ आमाङ्‌हुप्‍पिङ्‌ग पेःन्‍दे़आङ् वये़,” फाॽआङ् पाःन्‍मे़अत्‍ते़न्‍ने़ॽ॥ खे़ने़ॽ के़बाःत्‍तुबा पाःन्‍नो निङ्‌वाॽफुमाङ्‌ङिन् कुसिक् पोःक्‍काङ् खुने़ॽ के़हुक्‍कोबा याःम्‍बक्‍किन् थेआङ् मे़क्‍खुर चोःक्‍माबे?

७ निङ्‌वाॽओ यरिक् इःप्‍मनाबा यरिक् पाःन्‍छेःक्‌वाहाॽ हने़ थेनाधेरक्॥ कल्‍ले़चोगुल्‍ले़ निङ्‌वाॽफुमाङ्‌ङिन्‍नु किसे़ॽओ॥

याङ्‌साकुन्‍धे थक्‍मा हने़रक्

८ खे़ने़ॽ लत्‍छा थुम्‍मो याङ्‌गे़साॽबाहाॽ मे़युःत्‍तुसिबा हे़क्‍क्‍याङ् खे़ङ्‌हाॽ कुदोःप्‍मा खासे़न् मे़ल्‍लोःन्‍दुन् मे़म्‍बिरुन्‍छिन्‍बा नु खुन्‍छिॽ खोमा लक्‍किन् मे़नाप्‍तुसिबा के़निसुने़भग्र के़निङ्‌वाॽ मे़मये़न्‍ने़ॽ, थेआङ्‌भे़ल्‍ले़ के़रे़क् युक्‍साबाहाॽ सम्‍धाङ् आल्‍लसाङ् यम्‍बा युक्‍साबाहाॽ मुरा मे़मे़त्‍तुसिआङ् मे़वाॽ, हे़क्‍क्‍याङ् खुन्‍छिॽनुःल्‍ले़आङ् साॽरिक् यम्‍बा युक्‍साबाहाॽरे़ खे़ङ्‌हाॽ ने़प्‍माङ् ओमे़मे़त्‍तुसिॽ॥

९ लाजेॽओ के़धोःक्‍पा कुजाहाॽ के़रे़क्‍ले़ मे़मे़त्‍छिङ्, हाङ्‌ङिल्‍ले़ आप्‍फेक्‍काङ् इक्‍ताप्‍हाॽओ लाम्‍बाए इन्‍धा फोसुरो॥

१० आत्‍तिल्‍ले़ याङ्‌ङो साॽरिक् निङ्‌वाॽ पिरुॽ,

याङ्‌ङिल्‍ले़ खे़न् आप्‍फाल्‍ले़आङ् मे़योरुन्‍लो,

आत्‍तिल्‍ले़ याङ्‌साकुन्‍धेओ साॽरिक् निङ्‌वाॽ पिरुॽ,

खुने़ॽ फोसुबा याङ्‌साकुन्‍धेओ आभे़ल्‍ले़आङ्

कुनिङ्‌वाॽ मे़दाने़न्॥ कन्‍नाङ् थेनाधे हने़रक्‍लो॥

११ याङ्‌साकुन्‍धेन् पोर पेःक्‍किल्‍ले़

के़जाबा मुराहाॽआङ् यरिक् पोरो॥

हे़क्‍क्‍याङ् खे़ङ्‌हाॽ ओमे़प्‍मासिआङ् युङ्‌मानुःल्‍ले़ वेॽ

हिम्‍दाङ्‌बे़न् याङ्‌साकुन्‍धेःल्‍ले थे चक्‍तुआङ्‌बे?

१२ स्‍याङ्‌मे़न्‍दाङ् याःम्‍बक् के़जोःक्‍पा मनाःल्‍ले़ सुःल्‍लिक्

चसाङ् इग्र यरिक् चसाङ् कुजानुॽर कुमिक् युरो,

कर याङ्‌साकुन्‍धेसाबा मनान् यरिक् कुयाङ्‌सा

कुन्‍धेःल्‍ले़ चोगुल्‍ले़ खुने़ॽ कुमिक्‍के मे़युने़न्‍लो॥

१३ आङ्‌गाॽ नाम्‍मिल्‍ले़ कुसिगाङ् साॽरिक् ताप्‍फे़ःम्‍बा पाःन्‍धिक् निसुङ्‌ङाङ् वाॽरो–

मनान् याङ्‌साकुन्‍धे़साबा पोङ्,

कर याङ्‌साकुन्‍धे़ःल्‍ले़ खे़ल्‍ले़ कुलागि नुबा मे़जोगुन्‍लो

१४ हे़क्‍क्‍याङ् कुभा कुदॽयान् फे़न्‍नाङ् ले़ङ्‌हङ्‌ङो हान्‍ति पोःङ्‌ॽ

खे़ब्‍याङ् कुनुप्‍मो आबाङे कुस्‍सा कुएहाॽरे़ लागि थेआङ् ले़प्‍माधामा मे़सुक्‍तुन्‌ॽ॥

१५ आक्‍खेलॽरिक् मे़न्‍छाम् याप्‍मिन् कुम्‍माःल्‍ले़ कुसाप्‍पोःक्‍लाम् ताःॽ,

हे़क्‍केलरिक्‍के खाम्‍बेःक्‍मोलाम् ले़क्‍चाबे़धिःक् नुःङ् पेःक्‍लो॥

खुने़ॽ स्‍याङ्‌मे़न्‍दाङ् चोगुबा के़रे़क् याःम्‍बक्‍लाम्

थेआङ् तेॽमा मे़घोसुन्॥

१६ कन्‍नाङ् साॽरिक् के़साक्‍पा तुक्‍खेरो॥

मनान् आक्‍खेलॽरिक् त्‍ये़, हे़क्‍केलॽरिक्‍के पेःक्‍लो॥

खुने़ॽ साॽरिक् याःम्‍बक् चोक् खे़ब्‍याङ् साम्‍मिःत्‍ते़न् ते़म्‍मा तम्‍सिन् चोगुॽ,

पिप्‍मिरि कुसोःन्‍दिओ खे़ल्‍ले़ थे इन्‍धा खोसुबे?

थेआङ्‌भे़ल्‍ले़ खुने़ॽ कुयाःम्‍बक्‍किन्

सुरित् केजङ्‌ङो थे़नाधे पोःङ्‌ॽ॥

१७ खुने़ॽ कुहिङ्‌हिङ् थारिक् खामाक्‍मो नु

सिक्‍फे़क्‍मो, निङ्‌साङ् पुक्‍मो, सिक्‍पोःक्‍मो

हे़क्‍क्‍याङ् तुक्‍मालाःक्‍माओ वाॽमा पोःङ्‌ॽ॥

१८ आङ्‌गाॽ आम्‍भा कन् पाःन्‍निन् कुसिङ् निःत्‍तुङ्, मनान् आबाङे कुलागि निङ्‌वाॽफुमाङ्‌ङिल्‍ले़ पिरुबा ताङ्‌सा कुहिङ्‌मन्‍नो चामा, थुङ्‌मा नु आबाङे कुयाःम्‍बक्‍को सःप्‍माए के़रे़क्‍नुःल्‍ले़ नुबा॥ हाबा खे़न्‍ने खे़ल्‍ले़ कुघोमा लक् पोःङ्‌ॽ॥

१९ निङ्‌वाॽफुमाङ्‌ङिल्‍ले़ कुभा मनाधिक् याङ्‌साकुन्‍धे पिरुॽ हे़क्‍क्‍याङ् खे़न् पाःन्‍नो कुनिङ्‌वाॽ तासु पिरुने़ फग्र खे़न् नोगे़न्‍साबा पोङ्‌ङाङ् आबाङे कुयाःम्‍बक्‍को सःत्‍ल॥ खे़ङ्‌ग निङ्‌वाॽफुमाङ्‌ङिल्‍ले़ पिरुबा पर्धाम्‍लो॥

२० खे़ल्‍ले़ कुहिङ्‌मन्‍नोबा ये़न्‍हाॽ यरिक् मे़इःत्‍तुन्‍लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खुने़ॽ सुक्‍खे के़जाबा पोङ्‌मा पाङ्‌घुआङ् वाॽ॥

६

आङ्‌गाॽ इक्‍सादिङ् खाम्‍बेःक्‍मो साॽरिक् ताप्‍फे़ःम्‍बा पाःन्‍धिक् निसुङ्‌ङाङ् वाॽ, खे़ल्‍ले़ मनाहाॽ चाॽरिक् युक्‍तुसिआङ् मे़वाॽ॥

२ निङ्‌वाॽफुमाङ्‌ङिल्‍ले़ कुभा मनाधिक् याङ्‌साकुन्‍धे, मिङ्‌सो इङ्‌धाङ् पिरुॽ, आ, खुने़ॽ चाहाब् के़जोःक्‍पा के़रे़क् पाःन्‍हाॽ पिरुॽ कर खे़न् पाःन्‍हाॽ खुने़ॽ ओगाप् चोःक्‍मारे़ लागि मे़बिरुन्‍लो॥ खुने़ॽ कुले़क्‌वाओ कुभा लत्‍छा लाम्‍दिःप्‍पाङ्‌धिक्‍ले़ खे़न् ओगाप् चोगुॽ॥ खे़न् हने़ थे़नाधेरक्‍लो, हे़क्‍क्‍याङ् खे़ङ्‌ग निङ्‌वाॽ के़दुक्‍पा पाःन्‍लो॥

३ कुभा मनाधिक्‍ले़ किप्‍थिक् कुस्‍साहाॽ मे़वाॽबिला, खुने़ॽ कुधाःक् केःम्‍बा चोःक्‍पिला कर आक्‍ख्‍यारिक् कुधाःक् केःम्‍बा पोङ्‌साङ् कुनिङ्‌वाॽ मे़दे़ने़न् हे़क्‍क्‍याङ् सिःल्‍ले़ खुने़ॽ नुरिक्‍काङ् चेलुप् खःङ्‌लुप् मे़प्‍मा याःम्‍बक् मे़बोःक्‍खे़न्‍ने फग्र कुसिवे़त् सागे़वाःन्‍छिङ्‌बा अङे़ःक्‌वान् खुने़ॽनुःल्‍ले़ नुबारो॥

४ खे़न् कुसिवे़त् सागे़वाःन्‍छिङ्‌बा अङे़ःक्‌वान् थेआङ् इन्‍धा मे़बोःक्‍खे़न्, खे़न् खामाक्‍मो माबेःक् हे़क्‍क्‍याङ् खे़प्‍मो खे़न् निङ्‌वाॽ फेःन्‍लो॥

५ खे़ल्‍ले़ ले़न्‍दिक्‍पा खाओःप्‍मान् आप्‍फाल्‍ले़आङ् मे़निसुन् इग्र हिङ्‌मन् थे़माबे फाॽआङ् आभे़ल्‍ले़आङ् कुसिङ् मे़निःत्‍तुन् कर थे मेःन्‍छाङ् खे़ल्‍ले़ नाःम्‍सिङ्‌माग खोसुआङ् वाॽ॥

६ हे़न्‍छिङ् ने़त्‍छि तङ्‌बे थारिक् कुधाःक् के़जाॽबाआङ् हिङ्‌मन्‍बा सुक्‍खेवाओ वाॽमा मे़ङ्‌घोमनाबा मनाःन्‍नुःल्‍ले़ खे़न् अङे़ःक्‌वाःल्‍ले़ग नाःम्‍सिङ्‌मा खोसुआङ् वाॽ॥ कुनुप्‍मो, खे़ङ्‌हाॽ ने़प्‍माङ् लत्‍छादे़न्‍नो के़त्‍छि॥

७ मनाःल्‍ले़ के़रे़क् याःम्‍बुदिक्‍किन् साप्‍पोक् खाःप्‍मारे़ लागिरक् चोगुॽरो

कर खुने़ॽ कुसाप्‍पोःक्‍किन् आप्‍फाल्‍ले़आङ् मे़घाने़न्‍लो॥

८ कन् इःप्‍मे़ल्‍ले़ आक्‍खेलॽरिक् लत्‍छा सिक्‍कुम्‍निबा मनान्

लत्‍छा अदङ् मनाःन्‍नुःल्‍ले़ नुबा पोःक्‍खे़ग?

याङ्‌गे़साॽबा मनाःल्‍ले़ आक्‍खेआङ्‌साङ् हिङ्‌मा ले़सु

हे़क्‍केसाङ् खे़न् कुलागि थे़मा इन्‍धा पोङ्‌ङाङ्‌ग?

९ खे़ङ्‌ग हने़ थेनाधेरक्, साम्‍मिःत् केजङ्‌ङिन् नाःप्‍मनाबा हे़क्‍केरक्‍लो॥

आबाङेनु थे वाॽ, खे़प्‍मोए निङ्‌वाॽ तामा पोङ्‌लो

कुभा वेॽ पाःन्‍निन् खोमा निङ्‌वाॽ चोःक्‍मानुःल्‍ले़ खे़न् नुबारो॥

१० हे़न् पाःन्‍हाॽ पोःङ्‌ॽ,

खे़न् तगिलाम्‍बाए निःन्‍धो पोङ् चुःत्‍ताङ् वारो

हे़क्‍क्‍याङ् आनिॽ कन् कुसिङ् आनिःत्तुम्‍माङ् आवाॽरो

मनान् आप्‍फेक्‍नुःल्‍ले़ के़धुम्‍बे़न्‍नु थेआङ् पाःन्‍धक्‍मा मे़सुक्‍ने़न्‍लो॥

११ खे़ल्‍ले़ आक्‍ख्‍यारिक् केःल्‍लिक् पाःन्‍धङ् चोगुॽ,

खे़म्‍म्‍याक्‍के यरिक् खे़न् कुसुम् मे़न्‍दम्‍मनाबा पोङ्‌लो

खुने़ॽ कुलागि खे़ल्‍ले़ थे़माआङ् मे़जक्‍तुन्‍लो॥

१२ हे़क्‍केःल्‍ले़ साम्‍मिःक्‍खुङ्‌बा हे़क्‍के के़माबाआङ् के़बेःक्‍पा हिङ्‌मन्‍नो, मनाःल्‍ले़ ताङ्‌सा नु थेनाधेबा कुहिङ्‌मन्‍नो खुने़ॽ कुलागि नुबा पान् हे़न् वाॽ, खे़न् हाःत्‍ले़ निसुबे? खे़न् सिआङ् इक्‍सादिङ् खाम्‍बेःक्‍मो थे पोःङ्‌ॽ, खे़न् हाःत्‍ले़ तगिसा निमा सुक्‍तुबे?

सिक्‍कुम्‍दिङ् निङ्‌वाॽ

७

नुबा मिङ्‌ङिङ्‌ग कुनाम्‍गे़नुॽबा फुङ्‌नाम्‍नुःल्‍ले़आङ् साॽरिक् नुबारो॥

सिमा ये़न्‍निन् सावाःन्‍छिङ्‌मनाबा ये़न्‍निन्‍नुःल्‍ले़आङ् चाॽरिक् पनुनुबारो॥

२ साभङ्‌जा के़से़बा हिम्‍मो पेःक्‍मानुःल्‍ले़

मेरिङ् के़धक्‍पा हिम्‍मो पेःक्‍मा नुबारो

थेआङ्‌भे़ल्‍ले़ आनिॽ के़रे़क् सिमे़ल्‍ले़ आहाङ्‌ल आवाॽरो

कन् पाःन्‍निन् के़हिङ्‌बाहाॽरे़ निङ्‌वाॽओ कप्‍मा पोङ्‌लो॥

३ एःप्‍मानुःल्‍ले़ निङ्‌वा तुक्‍खे चामा नुबारो–

खे़ल्‍ले़ नाराङ्‌ग माक्‍लॽबिला कर खासिङ्‌गे़निःप्‍पा आजोःक्‍लो॥

४ आभेल्‍ले़साङ् निङ्‌वाॽ तामा पाःन्‍लक् के़इःप्‍पा मनान् अदङ्‌लो॥

सिक्‍कुम्‍निबा मनाःल्‍ले़ सिमेन्‍ले़ कुयाःम्‍बेओ निङ्‌वाॽ इःत्‍तुरो॥

५ अदङ् मनाहाॽरे़ साम्‍मे़मे़त्‍तुबा साम्‍लोन् चम्‍मानुःल्‍ले़

सिक्‍कुम्‍निबा मनाःल्‍ले़ आभे़ःक्‍पान् खे़म्‍मा नुबारो॥

६ अदङ्‌ङिल्‍ले़ कुएःप्‍मान् मिओ

तिङ्‌ङिन् फे़क्‍पा हे़क्‍केरो, खे़ल्‍ले़ थेआङ् कुबे होप्‍लो॥

७ कुत्‍चाॽए साक्‍के़ल्‍ले़क् पाःन्‍ने़ल्‍ले़ सिक्‍कुम्‍निबा मनान् के़नाङ्‌बा चोगुरो,

हे़क्‍क्‍याङ् सुरुत् याङ्‌ङे़ल्‍ले़ सिक्‍लुङ्‌मे़न् फे़त्‍लाःन्‍दुरो॥

८ कुहेःक्‍सिङ्‌मानुःल्‍ले़ कुनुप्‍मा पाःन्‍ने़न् नुबारो॥

आङ्‌दिङ् लॽमानुःल्‍ले़ नासिथःप्‍मे़न् नुबारो॥

९ खिम्‍मो के़साक्‍के़न्‍निन् ओसेःन्‍धाङ् मे़जोगे़न्‍ने़ॽओ॥

सिक्‍कुमा पाःन्‍निन् खासिङ् मे़न्‍निःप्‍मनाबाहाॽरे़ खुनिॽ तेःङ्‌लो॥

१० “उन्‍छेःम्‍बा ये़न्‍हाॽ आल्‍लोबा ये़न्‍हाॽनुःल्‍ले़आङ् थेआङ् नुबा वये़?” फाॽआङ् सेःन्‍मे़दोसे़न्‍ने़ॽओ

थेआङ्‌भे़ल्‍ले़ खे़ङ्‌ग सिक्‍कुम्‍निबा से़ःन्‍लाप् मे़ःन्‍लो॥

११ कुहिङ्‌वे़त् मनान् सिक्‍कुम्‍निबा पोङ्‌मा पोङ्‌लो॥

सिक्‍कुम्‍दिङ् निङ्‌वान् खोमना युःप्‍मनाबा याङ्‌साकुन्‍धे यारिक्‍के नुबारो॥

१२ याङ्‌साकुन्‍धेःल्‍ले़ कम्‍ब्राङ् आमे़त्‍लो,

सिक्‍कुम्‍दिङ् निङ्‌वाःल्‍ले़ खे़ने़ॽ के़हिङ्‌मे़न् कम्‍ब्राङ् मे़त्‍तुरो,

कर सिक्‍कुम्‍दिङ् निङ्‌वान् याङ्‌साकुन्‍धेनुःल्‍ले़ नुबारो॥

१३ निङ्‌वाॽफुमाङ्‌ङिल्‍ले़ कुयाःम्‍बक्‍को निङ्‌वाॽ पिरे़ॽओ॥

खुने़ॽ पे़गे़क् चोगुबा पाःन्‍निन् आत्‍तिल्‍ले़ तोःन्‍दोःम्‍बा चोःक्‍मा सुक्‍तुबे?

१४ के़बाःन्‍हाॽ नुबा पोङ्‌ङिल्‍ले़ के़निङ्‌वाॽ तासे़ॽओ

कर के़बाःन्‍हाॽ ताप्‍फे़ःम्‍बा ताबा ये़न्‍नो निङ्‌वाॽसुम्‍मो युक्‍खे़ॽओ

निङ्‌वाॽफुमाङ्‌ङिल्‍ले़ खे़न् ने़प्‍माङ् ये़न्‍हाॽ चोगुआङ् वाॽरो॥

याम्‍मो ताःन्‍दि थे पोङ्‌ङि, खे़न् आत्‍तिल्‍ले़आङ् मे़निसुन्‍लो॥

१५ आङ्‌गाॽ आहिङ्‌मे़न् हने़ पोःक्‍खे़आङ् वाॽरो

कर कन् हिङ्‌मन्‍नोए आङ्‌गाॽ के़रे़क् पाःन्‍हाॽ निसुङ्‌लो॥

साम्‌योबा मनान् नुबा चोःक्‍साङ् सिरो,

ताक्‍के़भे़ॽबा चोःक्‍साङ् ताक्‍के़भे़ॽबा मनान् हिङ्‌ङाङ् वाॽरो॥

१६ खे़ल्‍ले़ चोगुल्‍ले़ खे़ने़ॽ साॽरिक् साम्‌योबा इग्र सिक्‍कुम्‍निबा मे़बोःक्‍खे़न्‍ने़ॽओ,

खे़ने़ॽ आबाङे थेआङ् के़से़त्‍छिङ्‌बाबे?

१७ कर साॽरिक् ताक्‍के़भे़ॽबा इग्र खासिङ् मे़न्‍निःप्‍मना मे़बोःक्‍खे़न्‍ने़ॽओ

थेआङ् के़ये़म् मे़न्‍दाए खे़ने़ॽ के़सिबाबे?

१८ थिक्‍के़न् ते़म्‍से़ युक्‍खे़ॽ हे़क्‍क्‍याङ् वेॽइन् मे़ल्‍ले़त्‍ते़ॽओ

ने़प्‍माङ् पाःन्‍हाॽ नुबा चोक्‍लो॥

निङ्‌वाॽफुमाङ्‌ङिन्‍नु के़गिबा मनान् के़रे़क् मुइङ्‌बा पाःन्‍हाॽनु लाःत्‍लात् वाॽरो॥

१९ सिक्‍कुम्‍दिङ् निङ्‌वाःल्‍ले़ सिक्‍कुम्‍साबा मनान्

ये़क्‌यक्‍कोबा थिबोङ् सुहाङ्‌युक्‍पाहाॽनुःल्‍ले़ मुक्‍साम्‍बा चोगुरो॥

२० के़रे़क् याःम्‍बक्‍हाॽ नुबा के़जोःक्‍पा

हे़क्‍क्‍याङ् आप्‍फाल्‍ले़आङ् पान् मे़न्‍जोःक्‍मनाबा,

इक्‍सादिङ् खाम्‍बेःक्‍मो अक्‍तङ्‌बा साम्‌योबा मना आत्‍तिन्‍नाङ् होप्‍लो॥

२१ मनाःल्‍ले़ पाःत्‍तुबा के़रे़क् पाःन्‍नो निङ्‌वाॽ मे़बिरे़न्‍ने़ॽओ,

मेःन्‍ने़फग्र आबाङे के़से़वारोबाल्‍ले़ खे़ने़ॽ के़जाःत्‍थि तेसुबा के़घे़प्‍सुरो॥

२२ कुच्‍चाॽइल्‍ले़ यरिक्‍ले़ङ् खे़ने़ॽ वेॽहाॽरे़ खुनिॽ चाःत्‍थि के़देसुआङ् वाॽरो

खे़न् खे़ने़ॽआङ् के़निङ्‌वाॽ याक्‍लो॥

२३ आङ्‌गाॽ सिक्‍कुम्‍दिङ् आनिङ्‌वाःल्‍ले़ कन् के़रे़क् पाःन्‍हाॽ साॽरुङ्‌लो,

आङ्‌गाॽ सिक्‍कुम्‍निबा पोङ्‌मा कुजे़क् निःन्‍धो चोगुङ् कर खे़न् आलागि चाॽरिक् साक्‍ते़रो॥

२४ खे़न् साॽरिक् कुबे के़याक्‍पा नु कुसिङ् निःप्‍मा साॽरिक् के़साक्‍पा चोक्‍लो॥

सिक्‍कुम्‍निङ्‌वान् थे़माबे, खे़न् आत्‍तिल्‍ले़ कुसिङ् निःप्‍मा सुक्‍तुबे?

२५ कर आङ्‌गाॽ ने़हिनिङ्‌वाॽ नु सिक्‍कुम्‍निङ्‌वाॽओ निङ्‌वाॽ पिरुङ्‌लो॥

आङ्‌गाॽ सिक्‍कुम् निङ्‌वाॽ नु के़रे़क् आसेःन्‍दोहाॽरे़ कुनोगप् खोमा निङ्‌वाॽ चोगुङ्‌लो

हे़क्‍क्‍याङ् इङ्‌ले़क्‍किन् कुसिङ् निःप्‍मा आक्‍खे़न् साॽरिक् ताक्‍के़भे़ॽबा

नु अदङ्‌ङिन् के़नाङ्‌बारे़छ फाॽआङ् निःन्‍धो चोगुङ्‌लो॥

२६ सिमे़न्‍नुःल्‍ले़ आरसाङ् के़आःप्‍पा पाःन्‍निन्‍नाङ् आङ्‌गाॽ कोःम्‍भो चोगुङ्‌लो–

मिःम्‍जिओ आधाधामा मे़न्‍छुमान्‍ग इजो हे़क्‍तङ्‌मारो,

खे़ल्‍ले़ कुमिःम्‍जिल्‍ले़ खे़ने़ॽ इओ के़धाबा हे़क्‍के के़धारो

हे़क्‍क्‍याङ् खे़ल्‍ले़ कुहुक्‍किल्‍ले़ फे़न्‍थक्‍क्रङ्‌ङिल्‍ले़ इगे़घेःङ्‌बा हे़क्‍के के़घेःङ्‌लो॥

निङ्‌वाॽफुमाङ्‌ङिन् कुनिङ्‌वाॽ के़दाबा मनान् खे़न् इघेःङ्‌ङोलाम्‍बा ताङ्‌लो

कर लायो के़जोःक्‍पान् खे़ल्‍ले़ कुहुक्‍को थारो॥

२७ खाहुन्‍साबाल्‍ले़ अक्‍खे पाःत्‍तुरो–

ओवा, आङ्‌गाॽ के़रे़क् पाःन्‍हाॽरे़न् नोगप् कोःत्‍तुङ्‌लो

हे़क्‍क्‍याङ् मिमिसाक्‍काङ् खे़न् कुसिङ् निःत्‍तुङ्‌लो॥

२८ आल्‍लसाङ् आङ्‌गाॽ नोगप्‍पिन् कोःत्‍तुङ्‌लो

कर थेआङ् मे़ङ्‌घोबान्‍लो॥

आङ्‌गाॽ हे़न्‍छिङ् ये़म्‍बित्‍छाहाॽओ

इङ्‌धाङ् पिमा के़लाॽबा लत्‍छारक् खोसुङ्‌लो

कर मे़न्‍छुमाहाॽओग थिक्‍काङ् मे़ङ्‌घोबान्‍लो॥

२९ आङ्‌गाॽ कन् पाःन्‍निन्‍लक् हुॽसिङ्‌ङारो

निङ्‌वाॽफुमाङ्‌ङिल्‍ले़ आनिॽ कुदोःप्‍मा नावागे़न् चइःत् आजोगे़रो

कर आनिॽ आबाङे के़साक्‍पा आजोःक्‍सिङ्‌ङाङ् आवाॽरो॥

८

सिक्‍कुम्‍साबा मनाःल्‍ले़रक् पाःन्‍ने़ल्‍ले़ कुबेन् कुसिङ् निःत्‍तुरो॥

सिक्‍कुम्‍दिङ् निङ्‌वाःल्‍ले़ खुने़ॽ कुनारान् से़दिङ्‌दिङ् ओःत्‍ल चोगुरो

हे़क्‍क्‍याङ् खे़ल्‍ले़ खागे़माक्‍पा कुनारान् खे़त्‍तुरो॥

हाङ्‌ङिल्‍ले़ कुइङ्‌जाङ्‌ङिन् खे़प्‍से़ॽ

२ आङ्‌गाॽ पाःत्‍तुङ्‌ॽ, हाङ्‌ङिल्‍ले़ कुइङ्‌जाङ्‌ङिन् चोगे़ॽ, खे़न् चोगे़ॽ, थेआङ्‌भे़ल्‍ले़ खे़ने़ॽ निङ्‌वाॽफुमाङ्‌ङिल्‍ले़ कुदगि माङ्‌हे़क् के़जोगुआङ् के़वाॽ॥

३ खे़ने़ॽ के़साक्‍पो थामानुःल्‍ले़ तगि हाङ्‌ङिल्‍ले़ कुदगिलाम्‍बा पेगे़ॽ थेआङ्‌भे़ल्‍ले़ खुने़ॽ थेःन् कुसिराॽथाङ्, हाबा खे़न्‍ने चोगुॽ॥

४ हाङ्‌ङिल्‍ले़ याःम्‍बक्‍किन् युक्‍नु चोगुॽबाल्‍ले़ चोगुल्‍ले़, “खे़ने़ॽ थे के़जोगुर के़वाॽ?” फाॽआङ् हाःत्‍ले़ खुने़ॽ से़न्‍लाप्‍मा सुक्‍तुबे॥

५ खुने़ॽ कुइङ्‌जाङ्‌ङिन् आभे़ल्‍ले़ थारिक् के़घे़प्‍सुॽ खे़म्‍बा थारिक् खे़ने़ॽ ताप्‍फे़ःम्‍बा पान् के़न्‍दुमुन्‍लो

हे़क्‍क्‍याङ् सिक्‍कुम्‍निबा मनाःल्‍ले़ याःम्‍बक् चोःक्‍मा नुबा ये़म्

नु याःम्‍बक् चोःक्‍मा लाम् कुसिङ् निःत्‍तुरो॥

६ मनाःल्‍ले़ कुदुक्‍खेःन् खुने़ॽ कुसम्‍धाङ् के़लिःप्‍पा पोङ्‌लो

हे़क्‍केसाङ् के़रे़क् याःम्‍बक् चोःक्‍मा नुबा ये़म्

नु याःम्‍बक् चोःक्‍मा के़दङ्‌बा लाम् वाॽरो॥

७ के़दाबा ये़म्‍मो थे पोःङ्‌ॽ, आनिॽ आत्‍तिल्‍ले़आङ् आन्‍निसुम्‍मिन्‍लो

हे़क्‍क्‍याङ् आत्‍तिल्‍ले़आङ् आनिॽ खे़न् मे़प्‍मा आन्‍छुक्‍ऩेल्‍लो॥

८ सिमे़न्‍लाम्‍बा आत्‍तिन्‍नाङ् आबाङे ताङ्‌से़ःप्‍सिङ्‌मा मे़सुक्‍ने़न्‍लो

इग्र कुसिमा ये़न्‍निन् एगाङ् चप्‍मा मे़सुक्‍तुन्‍लो॥

थङ् पोङ्‌बा ये़म्‍मो मनाहाॽ हिम्‍मो पाङ्‌मा मे़ङ्‌घोसुन्‍छिन्‍बा हे़क्‍के

ताप्‍फे़ःम्‍बा के़जोःक्‍पाहाॽ कुॽइभे़म्‍मे़ल्‍ले़ मे़ले़रुन्‍छिन्‍लो॥

९ कन् इक्‍सादिङ् खाम्‍बेःक्‍मो के़बोङ्‌बार के़बप्‍पा याःम्‍बक्‍हाॽ निङ्‌वाॽ इःत्‍तुङ्‌ङिल्‍ले़ आङ्‌गाॽ कन्‍हाॽ के़रे़क् निसुङ्॥ कुभा मनाहाॽरे़ खुनिॽ हुक्‍को युक् वाॽ हे़क्‍क्‍याङ् खुनिॽ हुक्‍को वेॽ मनाहाॽरे़ ये़त्‍तुक्‍खे मे़दुमु॥

१० हे़क्‍क्‍याङ् कुॽइगे़भे़म्‍बा मनाहाॽ मे़लुप्‍तुसिबा आङ्‌गाॽ निसुङ्‌सिङ्‌आङ् वाॽ॥ खे़ङ्‌हाॽ सेसेदे़न्‍नो मे़द्‌ये़ मे़बेर मे़वये़ हे़क्‍क्‍याङ् खुन्‍छिॽ मे़वये़बा ये़क्‌यक्‍को खे़ङ्‌हाॽरे़ ताप्‍फे़ःम्‍बा याःम्‍बक् मे़जोगु, हाबा खे़न् ये़क्‌यक्‍को खे़ङ्‌हाॽरे़ खुनिॽ नाराफोमा याःम्‍बक् पोःक्‍खे़आङ् वये़॥ कन्‍नाङ् हने़ थेनाधेरे़त्‍छ॥

११ लायोल्‍ले़ खुम्‍दिङ् खिमो मे़बोङ्‌ने़निल्‍ले़ मनाहाॽरे़ फे़न्‌याःम्‍बक् चोःक्‍मा पान् मे़इःत्‍तुॽ॥

१२ यरिक् फे़न्‌याःम्‍बक् के़जोःक्‍पाआङ् लायो के़जोःक्‍पा मनान् काप्‍पोबा तुम्‍ल थारिक् हिङ्‌ॽ॥ हे़क्‍केसाङ् आङ्‌गाॽ निसुङ् कि निङ्‌वाॽफुमाङ्‌ङिन् किप्‍म़ेल्‍ले़, के़रे़क् पाःन्‍हाॽ नुबा पोःङ्‌ॽ,

१३ कर ताक्‍के़भे़ॽबाहाॽरे़ङ्‌ग नुबा मे़बोङ्‌ने़न्॥ हे़क्‍क्‍याङ् खे़ङ्‌हाॽ मे़जुःक्‍लए मे़सि मे़घे़त्॥ खे़ङ्‌हाॽरे़ खुनिॽ हिङ्‌मे़न् साम्‍म्रिःप्‍पा कुइसिःक् चोक्॥ थेआङ्भ़ेल्‍ल़े खे़ङ्‌हाॽरे़ निङ्‌वाॽफुमाङ्‌ङिन् मे़ङ्‌गिरुन्॥

१४ इक्‍सादिङ् खाम्‍बेःक्‍मो थे पोङ्‌ल पत्, खे़न् ओमे़त्‍ते़म्‍मे़ॽ, कुभा ये़म्‍मो ताक्‍के़भे़ॽबाल्‍ले़ खोमा के़बोङ्‌बा खुम्‍दिङ्‌ङिन् साम्‌योबाल्‍ले़ खोसुॽ हे़क्‍क्‍याङ् साम्‌योबाल्‍ले़ कुयाःम्‍बक्‍किल्‍ले़ हाङ्‌से़म्‍मिन् ताक्‍के़भे़ॽबाल्‍ले़ खोसुॽ॥ कन्‍नाङ् थेनाधे हने़रक् फाॽआङ् आङ्‌गाॽ पाःत्‍तुङ्‌ॽ॥

१५ खे़ल्‍ले़ चोगुल्‍ले़ मनाःल्‍ले़ सुक्‍खेवा चोःक्‍मा पोङ्‌ॽ फाॽआङ् आङ्‌गाॽ से़क्‍खाए नसान् चोगुङ्‌ङाङ् वाॽ थेआङ्‌भे़ल्‍ले़ हिङ्‌मन्‍नो चामा, थुङ्‌मा नु निङ्‌वाॽ तामाआङ् वाॽमा पेःक्‍मानुःल्‍ले़ वेॽ नुबा पान् थेआङ् होप्॥ निङ्‌वाॽफुमाङ्‌ङिल्‍ले़ मे़न्‍छाम् याप्‍मिहाॽ कन् इक्‍सा खाम्‍बेःक्‍मो पिरुसिबा हिङ्‌मन्‍नो सःप्‍मे़न् खे़ङ्‌हाॽरे़ खुन्‍छि याःम्‍बुदिक् मे़जोगुबे़न्‍नु पेःक्‍लो॥

१६ आप्‍फाल्‍ले़साङ् सिक्‍कुम्‍दिङ् निङ्‌वान् कुसिङ् निःप्‍मारे़ लागि निङ्‌वाॽ पिरुङ् हे़क्‍क्‍याङ् इक्‍सा खाम्‍बेःक्‍मो थेधे पोङ्‌ल पत् खे़न् निसु, से़न्‍दिक् ले़न्‍दिक् मे़न्‍इम्‍मे आवाॽसाङ्

१७ निङ्‌वाॽफुमाङ्‌ङिल्‍ले़ चोगुबा याःम्‍बक्‍किन् आङ्‌गाॽ इःत्‍तुङ्‌ङिल्‍ले़, निङ्‌वाॽफुमाङ्‌ङिल्‍ले़ कुयाःम्‍बक्‍किन् नाम्‍मिल्‍ले़ कुसिगाङ् आनिॽ आप्‍फाल्‍ले़आङ् कुसिङ् निःप्‍मा आन्‍छुक्‍तुम्‍मिन्॥ मनान् के़ले़बा पोङ्‌मा तम्‍सिन् चोःक्‍साङ् खे़न् के़ले़बा पोङ्‌मा मे़सुक्‍ने़न्॥ सिक्‍कुम्‍निबाहाॽरे़ “आनिगे ले़सुम्‍बे़” मे़बाःत्‍तुबिला कर खे़ङ्‌हाॽरे़ मे़ल्‍ले़सुन्‍लो॥

९

कन् काक् पाःन्‍नो आङ्‌गाॽ नुरिक् नु साॽरिक् निङ्‌वाॽ इःत्‍तुङ् हे़क्‍क्‍याङ् निङ्‌वाॽफुमाङ्‌ङिल्‍ले़ सिक्‍कुम्‍निबा नु साम्‌योबा मनाहाॽरे़ खुनिॽ चोःक्‍मा याःम्‍बक्‍किन्, खे़ङ्‌हाॽरे़ खुनिॽ मिःम्‍जिन् नु चिःप्‍मे़न्‍नाङ् खुने़ॽ युक्‍को कत्‍तु फाॽआङ् निसुङ्॥ आबाङे ताये़म्‍मो थे वाॽ, खे़न् आत्‍तिल्‍ले़आङ् मे़निसुन्॥

२ खे़ल्‍ले़ थेआङ् एॽए मे़से़न्‍दुन्॥ साम्‌योबा नु लायोबा, नुबा नु ताप्‍फे़ःम्‍बा, सुत्‍थो नु आसुत्‍थो सिदुङ्‌जभा के़दोःम्‍बा मना नु मे़न्‍दोःम्‍मनाबा के़रे़क्

तॽयाःन्‍निन् लत्‍छा परिक्‍पा चोक्‍लो,

लायोबान्‍नुःल्‍ले़ नुबा मनाःल्‍ले़ कुलागि थेआङ् इन्‍धा होप्‍लो,

माङ्‌हे़क् मे़न्‍जोःक्‍मनाबान्‍नुःल्‍ले़ के़जोःक्‍पाल्‍ले़ कुलागि कुजक् थेआङ् होप्‍लो॥

३ के़रे़क्‍ले़ तॽयाःन्‍निन् लत्‍छा परिक्‍पा चोक् हे़क्‍क्‍याङ् कन्‍नाङ् इक्‍सादिङ् खाम्‍बेःक्‍मो के़बोङ्‌बार के़बप्‍पा याःम्‍बक्‍हाॽ हे़क्‍केए ताप्‍फे़ःम्‍बा चोक्॥ खाम्‍बेःक्‍मो मनान् वाॽर थारिक् खे़ल्‍ले़ कुनिङ्‌वान् कुॽइभे़म्‍मा नु नाङ्‌नाङ् थाप्‍थाप् के़लॽबा चोक् खे़ब्‍याङ् खे़न् हक्‍चघत् सिघे़त्‍लो॥

४ कर कुहिङ्‌वे़त्‍हाॽरे़ खुनिॽ इक्‍सा खाम्‍बेःक्‍मो के़हिङ्‌बाआङ् के़वाॽबा मनाःल्‍ले़ कुलागिग कुभा निङ्‌साङ् चोःक्‍मा लाम् वाॽ॥ लत्‍छा कुहिङ्‌वे़त् ख्‍याबान् के़सिबा केबान्‍नुःल्‍ले़ नुबारो॥

५ थेआङ्‌भे़ल्‍ले़ के़हिङ्‌बाहाॽरे़ आनिॽ आसि के़लॽबान् मे़निसुरो,

कर चेःल्‍ले़ थेआङ् मे़निसुन्‍लो॥

खे़ङ्‌हाॽरे़ खोमा के़बोङ्‌बा थुम्‍घो थेआङ् होप्‍लो,

खे़ङ्‌हाॽरे़ खुन्‍छि निङ्‌वाॽ सुम्‍मिन्‍नाङ् निङ्‌वाॽ मे़भेःत्‍छुसिरो॥

६ खे़ङ्‌हाॽरे़ खुनिॽ मना लुङ्‌माॽ तुक्‍मा, चिःप्‍मा

नु इःत्‍छिङ्‌मान् खुन्‍छिॽनुए सिआङ् पेःक्‍लो॥

खे़ङ्‌हाॽरे़ याम्‍मो आप्‍फाल्‍ले़आङ् इक्‍सादिङ् खाम्‍बेःक्‍मो

के़बोङ्‌बार के़बप्‍पा याःम्‍बक्‍को लक् मे़ङ्‌घोसुन्‍लो॥

७ आबाङे लाम्‍मो तगि पेगे़म्‍मे़ॽ, कुजा चे़म्‍मे़ॽआङ् सःत्‍ते़म्‍मे़ॽ, सेजःङ्‌वा थुङे़म्‍मे़ॽआङ् निङ्‌वाॽ तासाम्‍मे़ॽ॥ निङ्‌वाॽफुमाङ्‌ङिन् खे़ने़ॽ के़याःम्‍बक्‍को ते़न्‍दे़ चुरे़आङ् वाॽ॥

८ सदादिङ् कुभरा चाङ् चाक्‍खे़ हे़क्‍क्‍याङ् के़धेगेःक्‍को निःङ्‌गेॽ हुःत्‍ते़ॽ॥

९ आफाल्‍ले़ थारिक् निङ्‌वाॽफुमाङ्‌ङिल्‍ले़ खे़ने़ॽ कन् इक्‍सादिङ् खाम्‍बेःक्‍मो कन् थेनाधेबा हिङ्‌मे़न् के़बिॽ, खे़न् थारिक् आबाङे मिःम् के़मे़त्‍तुमा मे़लिङ्‌गे़न् के़मेःत्‍तिन्‍नु निङ्‌वाॽ तामा हिङ्‌मन्‍नो वये़ॽ॥ थेआङ्‌भे़ल्‍ले़ खे़ने़ॽ के़रे़क् स्‍याङ्‌मे़न्‍दाङ्‌बा के़याःबक्‍के़ल्‍ले़ कुले़क्‌वाओ खे़ने़ॽ के़घोमा पान् खे़म्‍म्‍याक्‍लक्‍लो॥

१० खे़ने़ॽ थे याःम्‍बक् के़जोगुॽ, खे़न् पाःन्‍नो चाॽरिक् स्‍याङ्‌मे़न्‍दाङ् चोगे़ॽ थेआङ्‌भे़ल्‍ले़ के़सिबा लाजेॽओ कुभा याःम्‍बक्, निङ्‌वाॽ इःप्‍मा, ने़हिनिङ्‌वाॽ इग्र सिक्‍कुम् निङ्‌वाॽ थेआङ् होप् हे़क्‍क्‍याङ् खे़ने़ॽ खे़प्‍मोए के़बेःक्‍ल के़बत्॥

११ नाम्‍मिल्‍ले़ कुसिगाङ् आङ्‌गाॽ वेॽ पाःन्‍धिक्‍काङ् निसुङ्‌ङाङ् वाॽरो॥

लोःक्‍चाःत्‍तो हारा के़जाप्‍पार के़लोःक्‍पाहाॽरे़ लोःक्‍चाःत्‍तिन् मे़न्‍नाःन्‍दुन्‍लो

हे़क्‍क्‍याङ् मुक्‍के़गुबाहाॽरे़आङ् एत्‍ले़ङ् थङ्‌ङिन् मे़न्‍नाःन्‍दुन्‍लो॥

सिक्‍कुम्‍निबा मनाहाॽरे़ सदादिङ् साप्‍पोक् हिङ्‌मा हिम्‍ब्राम् चोःक्‍मा मे़न्‍छुक्‍तुन्‍लो,

चाःप्‍पा मनाहाॽरे़ सदादिङ् याङ्‌साकुन्‍धे थक्‍मा मे़न्‍छुक्‍तुन्‍लो

हे़क्‍क्‍याङ् सुम्‍बोधाबा मनाहाॽ सदादिङ् यम्‍बा ताक्‍फेओ मे़ङ्‌गे़त्‍ने़न्‍लो॥

ये़म्‍मिन् नु सुये़म्‍मिन् के़रे़क् सम्‍धाङ् तामा सुक्‍लो॥

१२ खे़न् के़साक्‍पा ये़म्‍मिन् आफाल्‍ले़ ताःॽ, खे़ने़ॽ के़न्‍निसुन्‍लो

मे़न्‍इःत्‍तेबा ये़म्‍मो पुःन् इजोओ थाबा हे़क्‍के

इग्र ङाःन् योःङ्‌ङो थाबा हे़क्‍के हक्‍चघत् मनाहाॽ सम्‍धाङ् मे़क्‍मान् तारो॥

अदङ्‌नुःल्‍ले़ सिक्‍कुम्‍निङ्‌वान् यम्‍बा

१३ आङ्‌गाॽ लत्‍छा वेॽ पाःन्‍धिक्‍काङ् निसुङ्‌ङाङ् वाॽ, कन् इक्‍सा खाम्‍बेःक्‍मो सिक्‍कुम्‍दिङ् निङ्‌वान् आक्‍खेलॽरिक् मे़इःत्‍तुॽ, खे़ल्‍ले़न् लत्‍छा नुबा कुबि निसुङ्‌ङाङ् वाॽ॥

१४ लत्‍थिक् चुक्‍सा ये़क्‌यक् ने़स्‍से़, खे़न् ये़क्‌यक्‍को सुःल्‍लिक् मना मे़वये़॥ लत्‍थिक् के़धुम्‍बा हाङ्‌ङिल्‍ले़ ये़क्‌यक्‍किन् थङ्‌ङो फत्‍तु॥ ये़क्‌यक्‍किन् कब्रिङ् कबु हे़क्‍क्‍याङ् लुङ्‌धाक्‍किन् लुःन्‍दुआङ् खे़न् सिगाङ् लाःप्‍मा यारिप् पोःक्‍खे़॥

१५ खे़न् ये़क्‌यक्‍को लत्‍थिक् याङ्‌गे़साॽबा मना वये़ कर खे़न् साॽरिक् चाःप्‍पा चोगे़ खे़ल्‍ले़ कुसिक्‍कुम् निङ्‌वाःल्‍ले़ ये़क्‌यक्‍किन्‍ने ताङ्‌से़ःप्‍तु॥ कर खे़न् याङ्‌गे़साॽबा मनान् आत्‍तिल्‍ले़आङ् खे़न् निङ्‌वाॽ मे़इःत्‍तुन्॥

१६ थुम्‍मानुःल्‍ले़ सिक्‍कुम्‍निङ्‌वान् यम्‍बा फाॽआङ् आङ्‌गाॽ सदादिङ् पाःत्‍तुङ्‌ॽ कर याङ्‌गे़साॽबे़न्‍नाङ् सिक्‍कुम्‍निबा पोङ्‌मा सुक् फाॽआङ् आत्‍तिल्‍ले़आङ् मे़इःत्‍तुन् इग्र खे़ल्‍ले़ कुबाःन्‍नो आत्‍तिल्‍ले़आङ् निङ्‌वाॽ मे़बिरुन्॥

१७ करसाङ्, अदङ्‌हाॽरे़ खुनिॽ लुम्‍मो के़अःक्‍पार के़बाःप्‍पा हाङ्‌युक्‍पाल्‍ले़ कुबाःन्‍निन् खे़म्‍मानुःल्‍ले़ग

स्‍वाःत्‍ताङ् सिक्‍कुम्‍निबा मनाःल्‍ले़ कुबाःन्‍निन् खे़म्‍मा नुबारो॥

१८ फे़जाभे़जुम्‍नुःल्‍ले़ यरिक् सिक्‍कुम्‍दिङ् निङ्‌वाःल्‍ले़ नुबा याःम्‍बक् चोगुरो

कर लत्‍छा लायोबाल्‍ले़ यरिक् नुबा पाःन्‍हाॽ मे़ङ्‌मा सुक्‍तुरो॥

१०

के़सिबा याङ्‌ना सिजाहाॽरे़ कुनाम्‍गे़नुॽबा फुङ्‌नाम् याङ्‌मा पर्‍यामान् नाम्‍गे़सुबा चोःक्‍मा मे़सुक्‍तुरो

हे़क्‍क्‍याङ् लत्‍थिक् चुक्‍सा अदङ् याःम्‍बक्‍ले़ यम्‍बा सिक्‍कुम्‍दिङ् निङ्‌वान् हने़बा चोःक्‍मा सुक्‍तुरो॥

२ सिक्‍कुम्‍दाङ्‌बाल्‍ले़ कुनिङ्‌वान् नुबा लाम्‍मो वाॽरो

कर अदङ् मनाःल्‍ले़ कुनिङ्‌वान् पे़र्गे़क्‍के़क्‍पा लाम्‍मो पेःक्‍लो॥

३ अदङ् मनान्, लाम्‍मो लाङ् लाङ्‌घेःक्‍किल्‍ले़आङ्

खुने़ॽ कुने़हि सुःन्‍नाङ्, कुअदङ् पाःन्‍निन् के़रे़क् उसेःन्‍धाङ् चोगुसिरो॥

४ हाङ्‌युक्‍पान् खे़ने़ॽनु कुयाःक्‍ले़ॽसाङ् खे़ने़ॽ याःम्‍बक्‍किन् मे़ले़रे़न्‍ने़ॽओ,

खे़ने़ॽ नासि थःत्‍ते़ॽआङ् स्‍वाःत् युङे़ॽओ,

हे़क्‍केःल्‍ले़ यम्‍बा याःम्‍बक् पेःम्‍मालाम् ले़प्‍मि खोमा के़सुक्‍तुरो॥

५ इक्‍सादिङ् खाम्‍बेःक्‍मो आङ्‌गाॽ लत्‍छा फे़न्याम्‍बक् थिक् निसुङ्‌लो,

अक्‍तङ्‌बा पिर्बेःम्‍बा पान् सुहाङ्‌युक्‍पालाम् पोङ्‌लो॥

६ अदङ् मनाहाॽ थोःस्‍मा युक्‍साबा ताक्‍फा मे़बिरुसिरो

हे़क्‍क्‍याङ् याङ्‌साकुन्‍धेसाबाहाॽ योस्‍मा ताक्‍फा मे़बिरुसिरो॥

७ आङ्‌गाॽ योःग्‍बाहाॽ अन् मे़युक्‍तुआङ् मे़बेबा

नु लाम्‍लोबाहाॽ योःग्‍बा हे़क्‍के लाङ्‌मे़घेगे़बा निसुङ्‌सिङ्‌ङाङ् वाॽरो॥

८ आत्‍तिल्‍ले़ लुम्‍बात् तयुॽ, खुने़ॽ हाबा खे़प्‍मोए थारो॥

आत्‍तिल्‍ले़ लुङ्‌धाक्‍किन् लुःन्‍दुॽ, आम्‍भा खे़न् असेःक्‍किल्‍ले़ अगुरो॥

९ लुङ् हे़प्‍मा याःम्‍बक् के़जोःक्‍पान् लुङ्‌ङिल्‍ले़ए खाःन्‍दुरो॥

सिङ् के़घे़ःप्‍पान् सिङ्‌ङिल्‍ले़ए खाःन्‍दुरो॥

१० तःन्‍दिन् हागे़धःप्‍पा चोःक्‍काङ् खे़न् याराप्‍मा मेःन्‍ने़फग्र

खे़न् याङ्‌माल्‍ले़ साॽरिक् थुम् याक्‍मा पोङ्‌लो॥

कर हुक्‍चो वाॽमारे़ कुलिङ्‌दो आगे़त्‍लो॥

११ असेःक् के़दे़म्‍बे़न् असेःक्‍के़ल्‍ले़ अगुने़फग्र

खे़ल्‍ले़ असेःक्‍के़न् कुधना ले़ङ्‌ल याःम्‍मा ले़सुबा मुःन्‍धुम्‍मिन् थे इन्‍धा पोःक्‍खे़बे?

१२ सिक्‍कुम्‍साबाल्‍ले़ कुबाःन्‍निल्‍ले़ मिङ्‌सो इङ्‌धाङ् तारुरो

कर अदङ्‌ङिल्‍ले़ कुबाःन्‍निल्‍ले़ खुने़ॽ आबाङे मे़क्‍खुरो॥

१३ कुहेःक्‍सिङ्‌मो खे़ल्‍ले़ अदङ्‌पान् पाःत्‍तुरो

कुनुप्‍मो खे़ल्‍ले़ कुबाःन्‍निन् ताप्‍फे़ःल्‍लिक्‍काङ् नाङ्‌नाङ् थाप्‍थाप् के़लॽबा पोङ्‌लो॥

१४ खासिङ् मे़न्‍निःप्‍मनाबा मनान् चक्‍मे़ल्‍लॽए पाःत्‍लो॥

कर ताये़म्‍मो थे पोःङ्‌ॽ के़लॽबे़न् आत्‍तिल्‍ले़ निसुबे?

सिमे़न् एगाङ् थे पोःङ्‌ॽ, हाःत्‍ले़आङ् पाःप्‍मा मे़सुक्‍तुन्‍लो॥

१५ अदङ् मनान् आप्‍फेक् कुयाःम्‍बक्‍किल्‍ले़ नारो

खे़ल्‍ले़ चोगुल्‍ले़ ये़क्‌यक्‍को पेःक्‍मा लाम्‍माङ् खे़ल्‍ले़ निमा मे़सुक्‍तुन्‍लो॥

१६ खे़न् लाजेःङ्‌ग कुदॽयान् के़भे़म्‍बारो,

खे़न् लाजेॽबा हाङ्‌ङिन् लत्‍छा कुनिङ्‌वाॽ के़बाःक्‍पा चप्‍प्रक्‍पा चोःक्‍लो,

हे़क्‍क्‍याङ् लाम्‍लोबाहाॽ नाम्‍के़प्‍मानु सोरिक् साभङ्‌जाओ मे़जर मे़धुङुर मे़याक्‍लो॥

१७ कर खे़न् लाजेॽबा हाङ्‌ङिन् नुबा हिम्‍सयङ्‌लाम्‍बा

हे़क्‍क्‍याङ् लाम्‍लोबाहाॽ थुम्‍ले़ लागि सुये़म्‍मोरक् कुजा मे़जरो,

कर सेजङ्‌वान् मे़धुङुआङ् मे़म्‍मसिङ्‌ङिन्‍लो,

खे़न् लाजेन् कुदॽयान् के़नुॽबारो॥

१८ कुले़म्‍के़युबा मनाःल्‍ले़ कुहिम्‍मिन् वायुरो

हे़क्‍क्‍याङ् खे़न् कुहिम्‍मिन् यन्‍नाङ् चोःन्‍लो॥

१९ साभङ्‌जान् चामाल्‍ले़ पसःत् आसःत्‍लो

हे़क्‍क्‍याङ् सेजङ्‌वाःल्‍ले़ निङ्‌वाॽ तासुरो॥

कर याङ्‌ङिल्‍ले़ थेसाङ् खोदे़त्‍लो॥

२० हाङ्‌ङिन् चे़ॽया इङ्‌दो मे़मे़त्‍ते़न्‍ने़ॽओ,

कन् के़निङ्‌वाॽओआङ् मे़इःत्‍ते़न्‍ने़ॽओ॥

ने़त्‍ना याक्‍फाङ्‌ङोआङ् याङ्‌साकुन्‍धेसाबा मनान् साक्‍मुरा मे़मे़त्‍ते़न्‍ने़ॽओ॥

थेआङ्‌भे़ल्‍ले़ ताङ्‌साङ्‌धोबा पुःल्‍ले़ इङ्‌घङ् तेॽरुरो

हे़क्‍क्‍याङ् के़बे़बा पुःल्‍ले़ के़बाःन्‍निन् मनाहाॽ मे़त्‍तुसिरो॥

सिक्‍कुम्‍निबा मनाःल्‍ले़ कुयाःम्‍बक्

११

के़याङ्‌साकुन्‍धेन् निङ्‌वाॽ हन्‍दे़आङ् पिरे़से़ॽओ

हे़क्‍क्‍याङ् यरिक् ये़न् एगाङ् खे़ने़ॽ खे़न् याम्‍मो के़घोसुरो॥

२ खे़ने़ॽ नुसि, ये़त्‍छि मनाहाॽ हाःत्‍ते़से़ॽओ

थेआङ्‌भे़ल्‍ले़ खे़ने़ॽ खे़न् के़न्‍निसुन्‍लो,

लाजेॽओ आक्‍तङ्‌बा ये़त्‍तुक्‍खे ताइरो॥

३ खाॽमिःप्‍पान् च्‍वाःत्‍तिल्‍ले़ तिम्‍ने़ फग्र

खे़ल्‍ले़ पाङ्‌गे़न्‍दिङ् वाहित्‍मान् थासुरो॥

सिङ्‌बुङ्‌ङिन् थाङ्‌गे़त् ले़प्‍माङ् चोःन्‍छाङ् इग्र लाङ्‌गे़त् ले़प्‍माङ् चोःन्‍छाङ्

खे़न् आत्‍तो ले़प्‍माङ् चोःन् हाबा खे़प्‍मोए ने़रो॥

४ सुरित् हुबा मिक्‍चो के़मे़प्‍पे़ल्‍ले़ आप्‍फाल्‍ले़आङ् याक्‌वा मे़देसुन्‍लो

खाॽमित् ओगे़मे़प्‍पार के़ने़बाल्‍ले़ आभे़ल्‍ले़आङ् कुजा मे़सुप्‍सुन्‍लो॥

५ सुरित्‍ते़ल्‍ले़ कुलाम्‍मिन् के़न्‍निसुन्‍लो

इग्र मे़न्‍छुक्‍मा के़वाॽमा मे़न्‍छुमाःल्‍ले़ कुसाप्‍पोःक्‍पोबा अङे़ःक्‌वान् नावाचइत् ले़ङ्‌सिङ्‌बान् कुसिङ् निःप्‍मा के़न्‍छुक्‍तुन्‍लो

हे़क्‍केलॽरिक्‍के के़रे़क् पाःन्‍हाॽ के़जोःक्‍पा,

निङ्‌वाॽफुमाङ्‌ङिल्‍ले़ कुयाःम्‍बक्‍किन् कुसिङ् निःप्‍मा के़न्‍छुक्‍तुन्‍लो॥

६ तानाम्‍सा याॽरिःम्‍बान् हेॽरे़ओ,

युःन्‍छिक्‍काङ् याःम्‍बक् मे़न्‍जोःक्‍के स्‍वाःत् मे़युङे़न्‍ने़ॽओ॥

थेआङ्‌भे़ल्‍ले़ याॽरिःम्‍बाल्‍ले़ कुजाॽ फत्‍छुॽ

आल्‍लो हेॽमनाबा याॽरिःम्‍बान् इग्र चोःक्‍मनाबा याःम्‍बक्‍किन् इ नुबा पोङ्‌बि,

खे़न् खे़ने़ॽ आप्‍फाल्‍ले़आङ् के़न्‍निसुन्‍लो॥

७ खागे़ओःप्‍पा ओःत्‍तिन् नुबा चोक्‍लो,

मिक्‍किल्‍ले़ नाम्‍मिन् ओमे़प्‍मा कुसिराॽ थाङ्‌लो॥

८ हिङ्‌मन्‍बा के़रे़क् तङ्‌बेहाॽरे़ लागि सःत्‍ते़ॽम्‍मे़ॽओ॥

खिनिॽ आक्‍खे़न् केःल्‍लिक् थाःक् चाॽसाङ्

खे़न्‍नुःल्‍ले़ केःम्‍बाग सिमे़न् एगाङ्‌बा ये़म्‍मिन् पोङ्‌लो

कन् पाःन्‍निन् खिनिॽ निङ्‌वाॽओ युक्‍खे़म्‍मे़ॽओ॥

के़दाबा पान् के़रे़क् थेनाधेरो॥

९ थाङ्‌बे़न्‍छे, खिनिॽ थाङ्‌बे़न् ये़म्‍मो ये़ये़ लॽरे़म्‍मे़ॽओ,

थाङ्‌बे़न् के़वयिर थारिक् नुरे़म्‍मे़ तासे़म्‍मे़ॽओ॥

निङ्‌वाःल्‍ले़ इःत्‍तुबा सिराॽगे़धाङ्‌बा हे़क्‍क्‍याङ् खिनिॽ मिक् के़लाःप्‍पा पाःन्‍हाॽ के़त्‍ते़म्‍मे़ॽओ

कर कन् पाःन्‍निन् निङ्‌वाॽओ युक्‍खे़म्‍मे़ॽओ

निङ्‌वाॽफुमाङ्‌ङिल्‍ले़ खिनिॽ के़रे़क् पाःन्‍हाॽ खारात् युक्‍खुरो॥

१० खे़ल्‍ले़ चोगुल्‍ले़ थे पाःन्‍नोआङ् निङ्‌साङ् मे़बुगे़न्‍ने़ॽओ,

नासिगे़न् के़धक्‍कोबा तुक्‍मालाःक्‍माओ निङ्‌वाॽ मे़बिरे़न्‍ने़ॽओ॥

खे़ने़ॽ सदादिङ् थारिक् थाङ्‌बे़न् नु के़धुम्‍बा के़न्‌वाॽने़न्‍लो॥

१२

खे़ल्‍ले़ चोगुल्‍ले़,

“हिङ्‌मन्‍नो आङ्‌गाॽ थेआङ् सःप्‍मा पान् होप्‍लो”

पाःप्‍मा के़बोङ्‌बा ताप्‍फे़ःम्‍बा ये़न् नु तङ्‌बेहाॽ खे़निॽ हिङ्‌मन्‍नो तामानुःल्‍ले़ तगिए

थाङ्‌बे़न् के़वयिरए खे़निॽ नावागे़न् चइःत्‍दाङ्‌बान् निङ्‌वाॽ इःत्‍ते़म्‍मे़ॽओ॥

२ कुभा ये़न्‍नो नाम्, लाबा नु खेःम्‍सिक्‍पा ओःत्‍तिन् खे़ने़ॽ खामाक्‍पा के़निसुरो

हे़क्‍क्‍याङ् पाङ्‌गे़न्‍दिङ् वहित् के़दाःप्‍पा

खाॽमिःप्‍पान् नुःङ्‌मा तामानुःल्‍ले़ तगि खुने़ॽ निङ्‌वाॽ इःत्‍ते़ॽओ॥

३ खे़ने़ॽ के़लाङ्‌हाॽ, के़हिम् कम्‍ब्राङ् के़मे़प्‍पाहाॽ थे़गक्‍कक्‍ना यङ्‌मा हेःक्‍मानुःल्‍ले़ तगि,

हे़क्‍क्‍याङ् खे़ने़ॽ के़धुम्‍बा के़धक्‍सुबाहाॽ अःक्‍खुम् फन्‍छिङ्‌मानुःल्‍ले़ तगि खुने़ॽ निङ्‌वाॽ इःत्‍ते़ॽओ॥

खे़ने़ॽ के़हाबोॽबाहाॽ लुःक्‍मा नु च्‍यजि के़नम्‍बा के़सेवारोबाहाॽरे़ कुजा युःप्‍मा नाॽमानुःल्‍ले़ तगि खुने़ॽ निङ्‌वाॽ इःत्‍ते़ॽओ,

खे़ब्‍याङ् पेधाःप्‍हाॽओलाम् ओगे़ममार के़युङ्‌मा मे़न्‍छुमाहाॽ के़मिक्‍किल्‍ले़ नुरिक्‍काङ् निमा मे़न्‍छुक्‍मनाबा पोङ्‌मानुःल्‍ले़ तगि खुने़ॽ इःत्‍ते़ओ॥

४ खे़ने़ॽ के़ने़भाक्‍के़ल्‍ले़ नुरिक् नामे़घे़प्‍सुन्‍लो,

साम्‍लो साम्‍मे़प्‍मनाबा इक्‍लान् इग्र लुङ्‌सुम् लाइक्‍पान् खे़म्‍मा के़न्‍छुक्‍तुन्‍लो

कर पुःन् साम्‍लोसाङ् खे़ने़ॽ मिक्‌युमोलाम् के़सोरो॥

५ चन्‍जम्‍बादे़न्‍नोलाम् खे़ने़ॽ के़याःङ्‌लो

हे़क्‍क्‍याङ् लाम्‍मो लाङ्‌गे़घेःक्‍किल्‍ले़ खे़ने़ॽ के़गिरो॥

खजङ्‌सेॽइन् फे़क्‍पा हे़क्‍के कुधे़गेक्‍पान् फुत्‍त्रिःङ्‌ग्‍यारिक् फुत्‍लो,

खे़ने़ॽ लाङ्‌घेःक्‍मा के़हक्‍सुल्‍ले़, प्‍याःप्‍पे़न् हे़क्‍के मस्‍सुआङ् खे़ने़ॽ आफेक् पे़ःङ्‌गाक् पे़ःङ्‌गाक् के़उःङ्‌सिङ्‌लो

खे़ब्‍याङ् थेआङ् चोःक्‍मा के़सिराॽ मे़धाङ्‌ने़ल्‍लो॥

कुनुप्‍मोबा सदादिङ्‌बा के़हिम् ले़प्‍माङ् के़बेःक्‍ल के़बत्‍लो

हे़क्‍क्‍याङ् माराम्‍मे़न् मे़रिङ् मे़धक्‍पा मनाहाॽरे़ मे़धिम्‍सुरो॥

६ युप्‍पा सिक्‍क्रिःन् स्‍याक् वयाक् पुॽरो, साम्‍म्‍याङ् खोर्यान् हे़त्‍लो,

वागे़ङ्‌ङोबा इदाःक्‍किन् स्‍याक् पुॽरो हे़क्‍क्‍याङ् कुःन्‍दाःन् पक्‍क्रे़ॽ हे़त्‍लो॥

७ आनिॽ नासिङ्‌गे़न् थक्‍किन् खाम्‍मोए नुःङ्‌बेःक्‍लो

हे़क्‍क्‍याङ् हिङ्‌मन्‍बा साःङ्‌गुगे़न् सक्‍मान् निङ्‌वाॽफुमाङ्‌ङो नुःङ् पेःक्‍लो,

खे़ङ्‌ग खुने़ॽ आनिॽ आबिरे़आङ् वये़रो॥

८ थेनाधे हने़रक्‍लो, थेनाधे हने़रक्‍लो,

के़रे़क् हने़रक्‍लो फाॽआङ् खाहुन्‍साबाल्‍ले़ पाःत्‍तुरो॥

कुनुप्‍मा पान्

९ कर खाहुन्‍साबान् सिक्‍कुम्‍निबा वये़ हे़क्‍क्‍याङ् खुने़ॽ ले़सुबा पाःन्‍निन् मनाहाॽ हुॽरुसि॥ खुने़ॽ यरिक् खाहुन्‍हाॽ नुरिक्‍काङ् साप्‍तु, कोःत्‍तु, हे़क्‍क्‍याङ् नुरिक्‍काङ् पे़न्‍छुफत्‍छु॥

१० खाहुन्‍साबे़ल्‍ले़ से़क्‍खाबा पाःन्‍हाॽ खोमा तम्‍सिन् चोगु॥ खे़ल्‍ले़ थे साप्‍तु, खे़न् से़क्‍खा वये़॥

११ सिक्‍कुम्‍साबा मनाःल्‍ले़ कुबाःन्‍हाॽ मे़ल्‍लुक्‍कम्‍बाहाॽरे़ मेगत्‍तुबा मे़ल्‍लुक्‍लाम् ओसेःन्‍धाक्‍मा हासम्‍सम्‍बा तक्‍कात् हे़क्‍के लॽ हे़क्‍क्‍याङ् फुङ्‌मनाबा खाहुन्‍हाॽग के़धुम्‍बा चोःक्‍मनाआङ् थे़प्‍मनाबा फे़न्‍तिङ् हे़क्‍के लॽ॥ लत्‍थिक्‍लक् मे़ल्‍लुक्‍कम्‍बा निङ्‌वाॽफुमाङ्‌ङिल्‍ले़ खे़ङ्‌हाॽ आनिॽ आबिरे़बारो॥

१२ आस्‍साए, आल्‍लसाङ् कुभा साम्‍दिङ्‌हाॽ पिने़रो॥

साप्‍पन् साप्‍माल्‍ले़ कुनुप्‍मा होप् हे़क्‍क्‍याङ् यरिक् साप्‍ला निःप्‍मारे़ नासिगे़न् थक्‍किन् नारो॥

१३ कन् के़रे़क् पाःन्‍हाॽ के़घे़प्‍सु, आल्‍ल लत्‍छा पाःन्‍लक् पाःप्‍मा वाॽरो,

निङ्‌वाॽफुमाङ्‌ङिन् किरे़ॽओ हे़क्‍क्‍याङ् खुने़ॽ कुङ्‌जाःङ्‌ङिन् इःत्‍ते़ नाःत्‍ते़ॽओ

थेआङ्‌भे़ल्‍ले़ खे़म्‍म्‍याक् चोःक्‍मारक् मनान् नावागे़न् चइःत् पोःक्‍खे़बारो॥

१४ आनिॽ चोःक्‍मनाबा के़रे़क् याःम्‍बक्‍किन्

नुबा पोङ्‌साङ् इग्र ताप्‍फे़ःम्‍बा पोङ्‌साङ्,

स्‍वाःत्‍ताङ् चोःक्‍मनाबा याःम्‍बक्‍किन्‍नाङ् निङ्‌वाॽफुमाङ्‌ङिल्‍ले़ खासे़न् चोगुरो॥

सोलोमनरे़ कुसाम्‍लो

साप्‍पन् निसुम्

के़रे़क्‍नुःल्‍ले़ नुबा साम्‍लोन् लुङ्‌माॽ हिःप्‍सिङ्‌मा साम्‍मिल्‍लाहाॽरे़न् लत्‍छा साम्‍लोसुम्‍लो॥ कन् सामिल्‍ला-सुम्‍मिन् यरिक्‍तङ्‌बा ये़म्‍बित्‍छाःल्‍ले़ मे़न्‍छुमान् हे़क्‍क्‍याङ् मे़न्‍छुमाःल्‍ले़ ये़म्‍बित्‍छान् साम्‍मे़त्‍तुबा साम्‍लोःल्‍ले़ कुनाइबे़ःक्‍को वाॽ॥ कन् साप्‍पन्‍निन् सोलोमनरे़ नुबा कुसाम्‍लोआङ् मे़मे़त्‍तु थेआङ्‌भे़ल्‍ले़ कन् साम्‍लोहाॽ सोलोमन हाङ्‌ङिल्‍ले़ हिब्रु पाःन्‍दाङ्‌ङो साप्‍तुआङ् वये़ के़लॽबा पाःन्‍नो मनाहाॽ पाःप्‍मा मे़दे़न्॥

कन् साम्‍लोहाॽरे़ कुबेःङ्‌ग् यहुदिहाॽरे़ निङ्‌वाॽफुमाङ्‌ङिन् नु खुने़ॽ कुमनाहाॽरे़ खुनिॽ लुम्‍मोबा काॽइ फाॽआङ् कुसिङ् मे़निःत्‍तुआङ् वाॽ खे़ब्‍याङ् ख्रिस्‍तानिहाॽरे़ग ख्रिस्‍ते़न् नु खुने़ॽ कुसेसेहुप्‍लक् लुम्‍मोबा काॽइ लॽरिक् मे़बाःत्‍तुरो॥

ताङ्‌बा थामिङ्

थिक्‍सिगेक्‍पा साम्‍लो १:१–२:७

निसिगेक्‍पा साम्‍लो २:८–३:५

सुम्‍सिगेक्‍पा साम्‍लो ३:६–५:१

लिसिगेक्‍पा साम्‍लो ५:२–६:३

ङासिगेक्‍पा साम्‍लो ६:४–८:४

तुक्‍सिगेक्‍पा साम्‍लो ८:५-१४

सोलोमनरे़ कुसाम्‍लो

१

सोलोमनरे़ के़रे़क्‍नुःल्‍ले़ नुबा कुसाम्‍लोहाॽ हाबा कन्‍लो–

थिक्‍सिगेक्‍पा साम्‍लो

मे़न्‍छुमा–

२ खे़ने़ॽ के़म्‍ब्राःल्‍ले़ आङ्‌गाॽ चुप् के़मे़त्‍तारो,

खे़ने़ॽ के़लुङ्‌माॽ हिःप्‍मान् सेॽजःङ्‌वाःन्‍नुःल्‍ले़आङ् नुबा चोक्‍लो॥

३ खे़ने़ॽ के़नाम्‍नुॽमान् चाॽरिक् सिराॽके़धाङ्‌बा चोक्,

खे़ने़ॽ के़मिङ्‌ङिन् फुङ्‌नाम् हुङ्‌मनाबा हे़क्‍के लॽरो॥

खे़ल्‍ले़ चोगुल्‍ले़ मे़न्‍छुमा हिन्‍जाॽहाॽरे़ खे़ने़ॽ लुङ्‌माॽ के़न्‍हिःप्‍लो॥

४ आङ्‌गाॽ खे़ने़ॽनु तेॽराङ्‌ङे़ॽओ,

आन्‍छिॽ खे़त्‍ने़त्‍छिआङ् पित्‍छिरो,

खे़ने़ॽ आङ्‌गाॽ आहाङ् पोःक्‍खे़ॽओ

हे़क्‍क्‍याङ् आङ्‌गाॽ खे़ने़ॽ के़याक्‍फाओ तेॽराङ्‌ङे़ॽओ॥

तेःङ्‌जुम्‍हाॽ–

आन्‍छिॽ सोसोरिक् सःत्‍छिरो,

सेॽजःङ्‌वाःन्‍नुःल्‍ले़आङ् यरिक् खे़ने़ॽ के़लुङ्‌माॽ हिःम्‍मे़न् इःत्‍छुरो॥

मे़न्‍छुमा–

के़रे़क् मे़न्‍छुमहाॽरे़ खे़ने़ॽ लुङ्‌माॽ के़म्‍हिःप्‍लो॥

५ यरुसले़ःम्‍मोबा मे़न्‍छुमासे!

आङ्‌गाॽ माक्‍से़म्‍से़म्‍मा चोःक्‍कारो

हे़क्‍केसाङ् आङ्‌गाॽ नुमा चोःक्‍कारो,

केदारबा ये़ःङ्‌घादे़न्‍नो साःङ्‌गाहिम् हे़क्‍के माक्‍के़लॽमा,

हे़क्‍केसाङ् सोलोमनरे़ कुहाङ्‌हिम्‍मोबा फोःन्‍दा हे़क्‍के पनुनुमा॥

६ नाम्‍मिल्‍ले़ से़ःक्‍ताङ्‌ङाङ् माक्‍ताङ्‌मा पोःक्‍खाङ्‌बाल्‍ले़ चोगुल्‍ले़

के़निङ्‌वाॽमार ओमे़मत्‍ताङ्‌ङे़ॽ,

आम्‍भुॽ आन्‍साॽहाॽ आङ्‌गाॽनु खुनिॽ सिक् पोगे़आङ् वये़रो

हे़क्‍क्‍याङ् खे़ङ्‌हाॽरे़ आङ्‌गाॽ चे़ल्‍ले़क्‍सेॽ इक्‍ताप्‍पो

आङ्‌गाॽ याःम्‍बक् चोःक्‍मा मे़बाङ्‌घाङ्‌ङाङ् वये़रो॥

आङ्‌गाॽ आप्‍फेक् ओमत्‍छिङ्‌मा चोःक्‍सिङ्‌मा ये़म् मे़ङ्‌घोबान्‍लो॥

७ आलुङ्‌माॽ के़हिःम्‍बे, आङ्‌गाॽ मे़त्‍ताङ्‌ङे़ॽओ

के़मे़ल्‍लुक् मे़ःन्‍दा चाराम्‍से़ खे़ने़ॽ आत्‍तो के़देॽरुसिबे?

ले़न्‍दिक्‍पा नाम्‍मो खे़ङ्‌हाॽ आत्‍ति मे़नाःम्‍सिङ्‌बाबे?

खे़ब्‍याङ् वेॽ पित्‍कम्‍बाहाॽरे़ खुनिॽ पित्‍लुप्‍पो

आङ्‌गाॽ खे़ने़ॽ कोःप्‍मार वाॽमा मे़बोङ्‌ने़न्‍लो॥

चुम्‍देङ्‌हाॽ–

८ मे़न्‍छुमाहाॽओ के़रे़क्‍नुःल्‍ले़ पनुनुमाए,

थे खे़न् ते़न्‍निन् खे़ने़ॽ के़न्‍निसुम्‍बि?

मे़ल्‍लुक् मे़ःन्‍दालुप्‍हाॽ तिम्‍दे़से़ॽर पेगे़ॽओ

हे़क्‍क्‍याङ् पित्‍कम्‍बाहाॽरे़ खुनिॽ याक्‍साःल्‍ले़ कुबेसाङ् के़मे़ःन्‍दाक्‍हाॽ कमे़से़ॽओ॥

ये़म्‍बित्‍छा–

९ आङ्‌गाॽ लुङ्‌माॽ हिःप्‍ने़माए,

फारो हाङ्‌ङिल्‍ले़ कुअन्‍लाःल्‍ले़ अन्‍माःन्‍नु खे़ने़ॽ तङ्‌ने़रो॥

१० खे़ने़ॽ के़ने़दे़ङ्‌बो के़धे़गेक् इःन् थाःल्‍ले़ नुबा निदे़त्‍लो

हे़क्‍क्‍याङ् याङ्‌इत्‍छे हाराःल्‍ले़ के़निगिङ्‌मे़न् नुबा खे़म्‍दुआङ् पत्‍लो॥

११ युप्‍पाःल्‍ले़ काप्‍तुबा साम्‍म्‍याङ् कौःन्

आनिगे खे़ने़ॽ के़लागि थगुम्‍बे़रो॥

मे़न्‍छुमा–

१२ आङ्‌गाॽ आहाङ्‌ङिन् आबाङे कुने़त्‍नाओ नाःम्‍सिङ्‌ङाङ् ने़स्‍से़ल्‍ले़

फुङ्‌नाम्‍मिल्‍ले़ कुनाम्‍नुॽमे़न् कुनाम्‍भ्‍वाःङ् से़रे़रो॥

१३ लुङ्‌माॽ हिःप्‍तुङ्‌बे़न् आसाङ्‌बेओ फोःम्‍मनाआङ् के़बप्‍पा

पाङ्‌बःत् फुङ्‌मे़ल्‍ले़ कुसुङ्‌मे़न् हे़क्‍के लॽरो॥

१४ (लुङ्‌माॽ हिःप्‍तुङ्‌बे़न् एन-गदिबा चे़ल्‍ले़क्‍सेॽ इक्‍ताप्‍पो

के़भे़क्‍पा ताम्‍भुङ्‌बा फुङ् कुइसिःक् चोक्‍लो॥)

ये़म्‍बित्‍छा–

१५ आङ्‌गाॽ लुङ्‌माॽ हिःप्‍ने़माए,

खे़ने़ॽ चाॽरिक् पनुनुमा के़जोःक्‍लो! चाॽरिक् पनुनुमा के़जोःक्‍लो!

ने़त्‍छि के़मिक्‍हाॽ साप्‍पे़त्‍त्रुःक्‍माहाॽ हे़क्‍के लॽरो!

मे़न्‍छुमा–

१६ आङ्‌गाॽ आलुङ्‌माॽ के़हिःम्‍बे,

खे़ने़ॽ साॽरिक् नुबा के़जोःक्‍लो!

खे़ने़ॽग आङ्‌गाॽ चाॽरिक् आनिङ्‌वाॽ के़दासुरो!

सरेःक्‌याःप्‍पान् आन्‍छिॽ ने़त्‍ना पोङ्‌लो॥

१७ साम्‍माङ्‌सिङ्‌ङिन् आन्‍छिॽ हिम्‍मोबा पे़रे़म्‍सिङ् पोङ्‌लो,

आङ्‌सिङ्‌हाॽ आन्‍छिॽ लिङ्‌खाम्‍बु पोङ्‌लो॥

२

आङ्‌गाॽग सारोनबा लोजि फुङ्‌आरो,

ने़वाला लुम्‍मोबा ले़क्‌वा फुङ्‌आरो॥

ये़म्‍बित्‍छा–

२ तिङ्‌ग्रेक् लुम्‍मो खोगे़दे़प्‍पा ले़क्‌वा फुङ् हे़क्‍के

मे़न्‍छ्‌याहाॽरे़ खुनिॽ लुम्‍मो लुङ्‌माॽ हिःप्‍तुङ्‌मे़न् वाॽरो॥

मे़न्‍छुमा–

३ ताम्‍भुङ् सिङ्‌बुङ्‌हाॽ लुम्‍मो लत्‍छा नाङ्‌सेॽ सिङ्‌बुङ् हे़क्‍के

थाङ्‌बे़न्‍हाॽरे़ खुनिॽ लुम्‍मो लुङ्‌माॽ हिःप्‍तुङ्‌बे़न् वाॽरो॥

खे़ल्‍ले़ इःप्‍तुबा नाम्‍जिःक्‍खोॽ सिगाङ् युङ्‌मा आसिराॽ थाङ्‌लो

खे़ल्‍ले़ कुजाॽइन् आङ्‌गाॽ साॽरिक् कुजानुॽर निसुङ्‌लो॥

४ खुने़ॽ आङ्‌गाॽ कुजामा कुधुङ्‌मादे़न्‍नो तेॽराङ्‌लो

हे़क्‍क्‍याङ् आसम्‍दाङ् लुङ्‌माॽ हिःम्‍मा निसान फत्‍छुरो॥

५ चे़ल्‍ले़क्‍सेॽ खे़क्‌याःल्‍ले़ आङ्‌गाॽ के़धुम्‍मा चोगाङ्‌ङे़ॽओ,

नाङ्‌सेॽइल्‍ले़ आङ्‌गाॽ आयाम् चाङ्‌जाङ् चोगे़ॽओ॥

लुङ्‌माॽ हिःम्‍मे़ल्‍ले़ आङ्‌गाॽ मे़न्‍धुम्‍मनाबा पोःक्‍खाङ्‌ङाङ् वाॽआरो॥

६ कुभे़न्‍छाङ् हुक्‍किन् आध्‍गेक् सिगाङ् वाॽरो

हे़क्‍क्‍याङ् कुजुप्‍साङ् हुक्‍किल्‍ले़ आङ्‌गाॽ हे़प्‍पारो॥

७ यरुसले़मबा मे़न्‍छुमासे!

आङ्‌गाॽनु माङ्‌हुप् चोगे़म्‍मे़ॽओ,

पे़ःङ्‌वा नु स्‍याःक्‍पे़ल्‍ले़ कुमिङ्‌ङो माङ्‌हुप् चोगे़म्‍मे़ॽओ

खे़म्‍ब्‍याङ् अक्‍खे पाःत्‍ते़म्‍मे़ॽओ

आन्‍छिगे़ लुङ्‌माॽ हिःप्‍ने़सिगे़बा पाःन्‍नो आन्‍हम्‍से़म्‍मिन्‍ने़ॽओ॥

निसिगेक्‍पा साम्‍लो

मे़न्‍छुमा–

८ आङ्‌गाॽ लुङ्‌माॽ हिःप्‍तुङ्‌बे़ल्‍ले़ कुइक्‍लान् खे़प्‍सुङ्‌लो,

कोःक्‍मा फाङ्‌जङ् सम्‍धाङ् लोःक्‍ल पिन्‍लो

हे़क्‍क्‍याङ् थे़गु माङ्‌वाहाॽ नाःक्‍सुर॥

९ आङ्‌गाॽ लुङ्‌माॽ हिःप्‍तुङ्‌बान् चाःत्‍चाःप्‍पा पे़ःङ्‌वा हे़क्‍के लॽरो,

इग्र थाङ्‌बे़न् खिरेबा कुइसिःक् चोक्‍लो॥

खुने़ॽग आनिगे लुङ्‌धाक्‍किल्‍ले़ कुएगाङ् ये़प्‍लो,

हे़क्‍क्‍याङ् पेधाःप्‍पोलाम्‍बा ओमरो

खे़ब्‍याङ् पेधाःप्‍पोबा हङ्‌हङ्‌दाङ्‌बालाम् मिक्‍चो मॽरो॥

१० आङ्‌गाॽ लुङ्‌माॽ हिःप्‍तुङ्‌बे़न् आङ्‌गाॽनु ताॽजे़ङ्‌लो॥

ये़म्‍बित्‍छा–

आङ्‌गाॽ लुङ्‌माॽ हिःप्‍ने़माए, पोगे़ॽओ,

आङ्‌गाॽ लुङ्‌माॽ हिःप्‍ने़माए, आङ्‌गाॽनु फे़रे़ॽओ॥

११ चुङ्‌सिःक्‍मान् ले़क्‍ते़ पेरो,

वहित् थामान्‍नाङ् मारे़बे़रो,

१२ इक्‍सादिङ् खाम्‍बेःक्‍मो फुङ्‌हाॽ फे़क्‍ते़आङ् युङ्‌लो,

साम्‍लोमा ये़म्‍मिन् आम्‍भा कन्‍लो,

आनिॽ लाजेॽओ पुत्‍तुःक्‍केहाॽ मे़बाःप्‍पा खे़म्‍दे़त्‍लो॥

१३ पःत्‍छेॽहाॽ तुम्‍मा इःत्‍ते़आङ् वाॽरो,

सुरित्‍ते़न् चे़ल्‍ले़क्‍सेॽ फुङ्‌हाॽरे़ कुनाम्‍मिल्‍ले़ थिम्‍सुआङ् वाॽरो॥

आङ्‌गाॽ लुङ्‌माॽ हिःप्‍ने़माए, फे़रे़ॽओ,

आङ्‌गाॽ पनु आनुमे, आङ्‌गाॽनु फे़रे़ॽओ॥

१४ याक्‍पेन् काॽरे़आङ् खे़ल्‍ले़क् पःक्‍खे़बा ते़न्‍नो

के़जिङ्‌सिङ्‌बाआङ् के़युङ्‌बा आसाप्‍पे़त्‍त्रुःक्‍माने़रो,

खे़ने़ॽ नुमा के़नारान् आङ्‌गाॽ ओसेःन्‍धाक्‍ताङ्‌ङे़ॽओ,

खे़ने़ॽ सेःम्‍सेःम्‍बा के़इक्‍लान् खे़म् पाङ्‌घाङ्‌ङे़ॽओ!

१५ आन्‍छिॽ चे़ल्‍ले़क्‍सेल्‍ले़ कुभुङ्‌फे़क्‍मेत् फे़क्‍मा ये़म्‍मो

चे़ल्‍ले़क्‍सेॽ इक्‍ताप्‍पिन् फे़त्‍लाःम्‍मानुःल्‍ले़ तगिए

खे़न् चुजुक्‍सा किधिबाहाॽ ते़म्‍से़से़ॽओ॥

मे़न्‍छुमा–

१६ आलुङ्‌माॽ के़हिःम्‍बान् आङ्‌गाॽइन्‍नेरो

हे़क्‍क्‍याङ् आङ्‌गाॽ खुने़ॽए़न्‍नारो॥

खुने़ॽग ले़क्‌वाभुङ्‌हाॽरे़ कुलुम्‍मो

कुमे़ल्‍लुक् मे़ःन्‍दाहाॽ चाराम्‍सुसिरो,

१७ तानाम्‍बा सुरित्‍ते़न् मे़न्‍हुए थारिक्

खम्‍भ्‍याङ् खाधाम्‍मानुःल्‍ले़ तगि॥

लुङ्‌माॽ हिःप्‍ने़मे, नुःक्‍खे़ त्‍ये़ॽओ,

बेतेरबा कोःक्‍माओ खिरेबान् नु पे़ःङ्‌वान् हे़क्‍के

खे़न् हे़क्‍के खे़ने़ॽआङ् नुःक्‍खे़ त्‍ये़ॽओ॥

मे़न्‍छ्‌याःल्‍ले़ कुसे़प्‍माङ्

३

से़न्‍दिक् थक्‍मा आङ्‌गाॽ आने़त्‍नाओ,

हे़क्‍केःल्‍ले़ आङ्‌गाॽ लुङ्‌माॽ हिःप्‍तुङ्‌बान् से़प्‍माङ् माक्‍तुङ्‌लो,

आङ्‌गाॽ खुने़ॽ कोःत्‍तुङ्‌लो

कर आङ्‌गाॽ खुने़ॽ मे़दुमुङ्‌ङिन्‍लो॥

२ आङ्‌गाॽ पोगाङ्‌ङाङ् ये़क्‌यक्‍को कोःत्‍तुङ्‌ल ओमे़त्‍तुङ्‌लो,

खे़प्‍मोबा माराम्‍हाॽ नु लाम्‍दोहाॽओ खुने़ॽ हक्‍सुङ्‌लो॥

आङ्‌गाॽ लुङ्‌माॽ हिःप्‍तुङ्‌बे़न् कोःत्‍तुङ्‌लो

कर आङ्‌गाॽ खुने़ॽ मे़ङ्‌घोबान्‍लो॥

३ ये़क्‌यक् कम्‍ब्राङ् के़मे़प्‍पाहाॽरे़ मे़निसाङ्‌लो॥

आङ्‌गाॽ खे़ङ्‌हाॽ से़ःन्‍लाप्‍तुङ्‌सिङ्‌लो,

“आङ्‌गाॽ लुङ्‌माॽ हिःप्‍तुङ्‌बे़न् थे खिनिॽ के़निसुम्‍बि?”

४ आङ्‌गाॽ खे़ङ्‌हाॽ पक्‍थाङ्‌सिङ्‌लो

हे़क्‍क्‍याङ् मिसाक् नानाक् के़राङ्‌ङाङ्‌लक् वयाङ्‌लो

हे़क्‍केःल्‍ले़ आङ्‌गाॽ लुङ्‌माॽ हिःप्‍तुङ्‌बे़न् तुमुङ्‌लो॥

आङ्‌गाॽ आम्‍मारे़ कुहिम्‍मो,

आङ्‌गाॽ सावाःन्‍छिङ्‌ङाबा याक्‍फाङ्‌ङो मे़न्‍देॽए थारिक्

आङ्‌गाॽ खुने़ॽ ते़म्‍सुङ्‌ङाङ् पेःक्‍मा मे़म्‍भाःक्‍पाङ्‌लो॥

५ यरुसले़मबा मे़न्‍छुमासे!

आङ्‌गाॽनु माङ्‌हुप् चोगे़म्‍मे़ॽओ,

पे़ःङ्‌वा नु स्‍याःक्‍पे़ल्‍ले़ कुमिङ्‌ङो माङ्‌हुप् चोगे़म्‍मे़ॽओ

खे़म्‍ब्‍याङ् अक्‍खे पाःत्‍ते़म्‍मे़ॽओ

आन्‍छिगे़ लुङ्‌माॽ हिःप्‍ने़सिगे़बा पाःन्‍नो आन्‍हम्‍से़म्‍मिन्‍ने़ॽओ॥

सुम्‍सिगेक्‍पा साम्‍लो

मे़न्‍छुमा–

६ ले़ङ्‌हङ्‌बाहाॽरे़ मे़सङ्‌घुबा साङ्‌सिङ् हे़क्‍तङ्‌बा

सुक्‍पा नु मुर्रले़ कुनाम्‍नुॽमा इसेःङ्‌बा

मुरे़ःक् खारे़ःक्‍पा ये़ःङ्‌घादे़न्‍नोलाम् के़दाबा

कन् मिःक्‍खुॽ के़इक्‍सिङ्‌बाआङ् के़धाङ्‌बे़न् हाःत्‍ने़बे?

७ ओमे़त्‍ते़म्‍मे़ॽ, सोलोमन हाङ्‌ङिल्‍ले़ कुलाधान्

तुक्‍पोङ् थक्‍लिहाङ् मना इस्राइलबा के़रे़क्‍नुःल्‍ले़ नुबा थक्‍सुबाहाॽ चिबुःत्‍म़ेबुःत्‍तुआङ्

थक्‍सुबाहाॽरे़ खुनिॽ याङ्‌सोबाहाॽरे़ खुनिॽ लुप्‍हाॽ फे़न्‍ल पत्‍लो॥

८ खे़ङ्‌हाॽ के़रेक् ताभे याङ्‌मा के़ले़बा मे़जोःक्‍लो,

थङ्‌ङो खे़ङ्‌हाॽ ये़त्‍तिम्‍बा के़बोङ्‌बा थक्‍सुबासिरो॥

के़रे़क्‍ले़ खुनिॽ से़बङ्‌बो ताभे मे़हेसुरो

हे़क्‍क्‍याङ् से़न्‍दिक् निङ्‌मिःल्‍ले़ आभप्‍पि फाॽआङ् खुने़ॽ मे़गोसुर मे़वाॽरो॥

९ सोलोमन हाङ्‌ङिल्‍ले़ ले़बनाःन्‍बा सिङ्‌ङिन् तारुरो

हे़क्‍क्‍याङ् आप्‍फेक् कुलागि कुलाधाःन् चोगुबारो॥

१० कुदक्‍लाङ्‌हाॽ युप्‍पाःल्‍ले़ सुःप्‍मनाबा चोक्‍लो

हे़क्‍क्‍याङ् नाःम्‍सिङ्‌मा ते़न्‍निन् साम्‍म्‍याङ्‌लाम्‍बा मे़जोगुआङ् वाॽरो॥

खे़ल्‍ले़ कुयुङ्‌मादे़न्‍निन् यरुसले़मबा मे़न्‍छुमाहाॽरे़ लुङ्‌माॽ पहिःम् मे़भयुबारो

खे़न् पारान्‍ला तेःत्‍तिल्‍ले़ ते़प्‍मनाबा चोःक्‍लो॥

११ सियोनबा मे़न्‍छुमासे, फे़रे़म्‍मे़ॽओ

हे़क्‍क्‍याङ् सोलोमन हाङ्‌ङिन् ओमे़त्‍ते़म्‍मे़ॽओ॥

कुम्‍मारे़ खुने़ॽ कुमे़ःक्‍खिम् ये़न्‍नो,

निङ्‌वाॽ तामा नु सःप्‍मा ये़न्‍नो,

खुने़ॽ खुःक्‍तुबा तिवाजोन् खुने़ॽ कुधे़गेःक्‍को पत्‍लो॥

ये़म्‍बित्‍छा–

४

आङ्‌गाॽ लुङ्‌माॽ हिःप्‍ने़माए,

खे़ने़ॽ साॽरिक् नुमा के़जोःक्‍लो! खे़ने़ॽ साॽरिक् नुमा के़जोःक्‍लो!

खे़ने़ॽ के़मिक्‍किन् पःत्‍थाङ् सिगाङ् पुत्‍तुःक्‍के कुइसिःक् लॽरो॥

गिलादबा कोःक्‍माओ मे़न्‍दाक् लुप्‍हाॽ सङ्‌माङ् मे़बिन्‍ल मे़धाबा हेक्‍के

खे़ने़ॽ के़धे़गेक् इःन् के़नाराओ से़रे़आङ् पत्‍लो॥

२ आल्‍लो खारक् कुम्रिक् नःङ्‌मनाआङ् वाहप्‍मनाबा मे़ल्‍लुक्‍हाॽ हे़क्‍के

खे़ने़ॽ के़हाबोॽबाहाॽ फसुःक्‌याःप्‍पा चोक्‍लो॥

खे़ङ्‌हाॽ के़रे़क् साॽरिक् के़दङ्‌बा चोक्‍लो

के़हाबोॽबाहाॽ थिक्‍काङ् हार्गाःङ्‌वा मे़जोःक्‍ने़न्‍लो॥

३ खे़ने़ॽ के़म्‍ब्रासेन् हे़ःत्‍ताङ्‌बा इदाक् हे़क्‍के लॽरो,

खे़ने़ॽ के़बाःत्‍तिल्‍ले़ खे़न् चाॽरिक् खे़म्‍दुरो॥

खे़ने़ॽ कुने़दे़ङ्‌बान् पःत्‍थाङ् सिगाङ् कुभे़ल्‍ले़क् ने़त्‍छि

चोःक्‍मनाबा फुॽले़ॽसेॽ हे़क्‍केदङ्‌बा चोक्‍लो॥

४ खे़ने़ॽ के़निगिःङ्‌मान् दाउद हाङ्‌ङिल्‍ले़ कुजङ्‌हिम् हे़क्‍के

लःप्‍पे़प्‍पा नु वरे़ङ्‌ले़ङ्‌बा चोःक्‍लो॥

के़सित्‍लाओ लत्‍थिक् कान्‍धि पत्‍लो,

खे़ङ्‌ग हे़न्‍छिङ्‌धिक् खोहाॽ फोःम्‍नाबा हे़क्‍के निदे़त्‍लो॥

५ काप्‍साबा पे़ःङ्‌वासाःत्‍हाॽ ले़क्‌वाभुङ्‌ङो चाराम्‍सिबा हे़क्‍के

खे़ने़ॽ के़नुबक्‍हाॽआङ् थाःप्‍लो॥

६ तानाम्‍बा सुरिःत्‍मान् मे़न्‍हुए थारिक्,

माक्‍चिघुःङ्‌बान् मे़न्‌इःङ्‌सिङ्‌ङे थारिक्

आङ्‌गाॽ पाङ्‌पःत्‍फुङ् कोःक्‍माओ,

कुनाम्‍गे़नुॽबा सुक्‍पा के़युङ्‌बा थे़गुओ पेःक्‍कारो॥

७ खे़ने़ॽ साॽरिक् नुमा के़जोक्, आङ्‌गाॽ लुङ्‌माॽ हिःप्‍ने़माए,

कुधेआङ् कुमे़ङ्‌घेम्‍मा के़होःप्‍मा पनुनुमाए!

८ आमेःक्‍खिम्‍सामाए,

ले़बनाःन्‍बा कोःक्‍माहाॽओलाम् आङ्‌गाॽनु पित्‍छिरो,

ले़बनाःनलाम्‍बा आङ्‌गाॽनु फे़रे़ॽओ

अमाना नाङ्‌जङ्‌लुङ्‌लाम्‍बा,

खिरिङ्‌बाहाॽ नु थे़रिङ्‌बाहाॽ के़याक्‍पा

सेनिर नु हेर्मोन कोःक्‍मालाम्‍बा थ्‍ये़ॽओ

थे़गु माङ्‌वाहाॽलाम् खे़ने़ॽ ये़ॽओ॥

९ आङ्‌गाॽ आलुङ्‌माॽ के़हिःम्‍मा, आङ्‌गाॽ आमेःक्‍खिम्‍सामे,

खे़ने़ॽ के़मिक् चिराप्‍पा थिक्‍ले़

हे़क्‍क्‍याङ् खे़ने़ॽ के़सित्‍लाओ के़वारुबा कान्‍धि थिक्‍ले़

आङ्‌गाॽ आलुङ्‌मा हिःप्‍सुआङ् वाॽरो॥

१० आङ्‌गाॽ आलुङ्‌माॽ के़हिःम्‍मा नु आमेःक्‍खिम्‍सामे,

खे़ने़ॽ चाॽरिक् नुमासुक्‍मा के़जोःक्‍लो,

खे़ने़ॽ लुङ्‌माॽ के़हिःप्‍माबे़न् सेॽजःङ्‌वाःन्‍नुःल्‍ले़आङ् कुजानुॽरो,

खे़ने़ॽ के़नाम्‍नुॽमे़न् के़रे़क् मारुक्‍हाॽनुःल्‍ले़आङ् चाॽरिक् कुनाम्‍नुॽरो॥

११ आङ्‌गाॽ लुङ्‌माॽ हिःप्‍ने़मे, खे़ने़ॽ के़म्‍ब्रासेन् सक्‌वाले़क् हे़क्‍के पलिम् लिम्‍लो,

खे़ने़ॽ के़ल्‍सोःत्‍तिन् आलागि सक्‌वाघु नु पित्‍नु हे़क्‍के कुजानुॽरो॥

खे़ने़ॽ के़जाङ्‌ङिन् ले़बनाःनले़ कुनाम् हे़क्‍के कुनाम्‍नुॽरो॥

१२ आङ्‌गाॽ लुङ्‌माॽ हिःप्‍नेमा, आङ्‌गाॽ आसिसामेःत्‍ते

लुङ्‌धाक्‍किल्‍ले़ कब्रिङ् कबुबा फुङ्‌इक् हे़क्‍के के़लॽरो,

हे़क्‍क्‍याङ् मे़दे़प्‍तुआङ् के़बप्‍पा आबाङे खुन्‍छिॽ वाबुन्‍दाक् हे़क्‍के के़लॽरो,

१३ खे़ने़ॽ के़नःक्‍हाॽ फुॽले़सेॽइक्‍के़न् हे़क्‍के लॽरो,

नुःब्‍नुबा सिङ्‌सेॽहाॽ के़धोःक्‍पा

सेन्‍दिॽओ हुःप्‍मनाबा चान्, पाङ्‌बःत् फुङ्‌मा,

१४ चतामसि, चाःन्‍द्रुक्, लुप्‍लाःक्, सोरङ्‌बा

हे़क्‍क्‍याङ् के़रे़क् परिक्‍पा सुक्‍पाहाॽ,

खे़प्‍मो मुर्र नु खाम्‍दोलि,

काक् परिक्‍ले़न् नुबा कुनाम्‍गे़नुॽबा मारुक्‍हाॽ॥

१५ खे़ने़ॽग फुङ्‌इक्‍कोबा वाबुन्‍दाक्‌वा,

ले़बनानबा कोःक्‍मालाम्‍बा के़गुङ्‌बा के़युबा वहःङ्

सेसेबा कुजा के़नुॽबा च्‍वाःत्‍ने़रो॥

मे़न्‍छुमा–

१६ थाङ्‌गे़त् पिसाङ्‌बा सुरित्‍ते, हुरे़ॽओ,

लाङ्‌गे़त् पिसाङ्‌बा साम्‍मिःत्‍ते, आभुङ्‌इक्‍को पङे़ॽओ,

हे़क्‍क्‍याङ् खे़ल्‍ले़ कुनाम् नुॽमाफुङ्‌नाम्‍मिन् के़रे़क् पिसाङ् से़ररो॥

लुङ्‌माॽ हिःप्‍तुङ्‌बे़न्, कुभुङ्‌इक्‍को ताररो!

खे़म्‍ब्‍याङ् साॽरिक् नुःब्नुबा सिङ्‌सेॽहाॽ चररो!

ये़म्‍बित्‍छा–

५

आङ्‌गाॽ लुङ्‌माॽ हिःप्‍ने़मा! आमेःक्‍खिम्‍सामे!

आङ्‌गाॽ आभुङ्‌इक्‍को लासाङ्‌ङाङ् याक्‍कारो,

आङ्‌गाॽ आमुर्र नु आमारुक् सुप्‍सुङ्‌ल वाॽआरो॥

आङ्‌गाॽ आसक्‌वाघुन् नु कुले़क्‍किन् चाङ्‌ल वाॽआरो,

खे़ब्‍याङ् आसेजःङ्‌वान् नु पित्‍नुन् थुङुङ्‌ल वाॽआरो॥

मे़न्‍छुमाहाॽ–

चे़म्‍मे़ॽओ, आमिःम् आन्‍जुम्‍से हे़क्‍क्‍याङ् थुङे़म्‍मे़ॽओ,

लुङ्‌माॽ हिःम्‍मारे़ निङ्‌वाॽ मे़न्‍दाए थे़म्‍बा थुङे़म्‍मे़ॽओ!

लिसिगेक्‍पा साम्‍लो

मे़न्‍छुमा–

२ आङ्‌गाॽ इप्‍साङ्, कर आनिङ्‌वाःङ्‌ग मे़न्‍इम्‍मे वये़रो,

आङ्‌गाॽ लुङ्‌माॽ हिःप्‍तुङ्‌बाल्‍ले़ लाम्‍धेःप्‍पान् खक्‍खक् मे़त्‍तुरो

आङ्‌गाॽ खे़न् से़प्‍माङ्‌मो निसुङ्‌लो॥

ये़म्‍बित्‍छा–

आङ्‌गाॽ लुङ्‌माॽ हिःप्‍नेमे, आङ्‌गाॽ आलागि कुलिङ्‌दो के़गे़प्‍माए,

आङ्‌गाॽ आलागि कुलिङ्‌दो के़गे़प्‍माए, आङ्‌गाॽ सिगाङ् लाःप्‍मा फाःक्‍ताङ्‌ङे़ॽओ॥

सेःक्‌वाःल्‍ले़ आध्‍गेक्‍किन् वाबिःन्‍दे़आङ् पत्‍लो,

से़न्‍दिक् खाम्‍दःम्‍बे़ल्‍ले़ आधे़गेक् इःन् के़सेःम्‍बा पोःक्‍खे़आङ् पत्‍लो॥

मे़न्‍छुमा–

३ आङ्‌गाॽ आजाङ्‌ङिन् फे़न्‍दुङ्‌सुरुङ्‌लो,

थेआङ् खे़न् आङ्‌गाॽ याम्‍मो चाक्‍खुङ्‌बे?

आङ्‌गाॽ आलाङ्‌हाॽ वाहप्‍तुङ्‌सुरुङ्‌लो,

हे़नाङ् याम्‍मो खे़ङ्‌हाॽ चिःन्‍दुङ्‌बाबे?

४ आङ्‌गाॽ लुङ्‌माॽ हिःप्‍तुङ्‌बाल्‍ले़ लाम्‍धेःप्‍पो कुहुक्‍किन् फत्‍छुरो,

खुने़ॽ कुलागि आलुङ्‌माॽ तिक्‍तिक् लॽरे़रो॥

५ खुने़ॽ सिगाङ् लाःप् पाङ्‌से़ पोगाङ्,

आङ्‌गाॽ लाम्‍धेःप्‍पे़ल्‍ले़ कुए़प्‍मान् ते़म्‍सुङ्‌लो,

खे़न् ये़म्‍मो आहुक्‍को मुर्रःन् ने़ःक्‍तुआङ् पत्‍छे़रो

हे़क्‍क्‍याङ् आहुक्‍चोन् मुर्रःल्‍ले़ कुवाःल्‍ले़ वारगे़आङ् पत्‍छे़रो॥

६ आङ्‌गाॽ लुङ्‌माॽ हिःप्‍तुङ्‌बाल्‍ले़ कुलागि लाम्‍धेःप्‍पान् हन्‍दुङ्‌लो,

कर खुने़ॽग आन्‍देन् पेआङ् होःप्‍ते़रो!

आङ्‌गाॽ खुने़ॽ कुइक्‍लान् चाॽरिक् खे़म्‍मा निङ्‌वाॽ चोगुङ्‌लो!

आङ्‌गाॽ खुने़ॽ कोःत्‍तुङ् कर खुने़ॽ खोमा मे़न्‍छुक्‍पान्‍लो,

आङ्‌गाॽ खुने़ॽ उःत्‍तुङ् कर थेआङ् नोगप् मे़ङ्‌घोबान्‍लो॥

७ ये़क्‌यक् कम्‍ब्राङ् के़मे़प्‍पाहाॽरे़ आङ्‌गाॽ मे़दुमाङ्‌लो,

खे़ङ्‌हाॽरे़ आङ्‌गाॽ मे़हिप्‍ताङ्‌ङाङ् मे़घाःन्‍दाङ्‌लो,

ये़क्‌यक्‍को लुङ्‌धाक् के़गोबाहाॽरे़ आबःत्‍थाङ्‌ङिन् मे़देॽरुरो॥

८ यरुसले़ःम्‍बा मे़न्‍छुमासे, आङ्‌गाॽनु माङ्‌हुप् चोगे़म्‍मे़ॽओ,

आङ्‌गाॽ लुङ्‌माॽ हिःप्‍तुङ्‌बे़न् के़दुमुम्‍ने़ फग्र

आङ्‌गाॽ आलुङ्‌माॽ हिःम्‍माङ् वाॽआरो

कन् खुने़ॽ मे़त्‍ते़म् आबिरे़म्‍मे़ॽओ॥

मे़न्‍छुमाहाॽ–

९ मे़न्‍छुमाहाॽओ साॽरिक् पनुनुमाए, खे़ने़ॽ लुङ्‌माॽ के़हिःप्‍तुबान्

थे वेॽहाॽनुःल्‍ले़आङ् वेॽ चोःक्‍पि?

खुने़ॽओ अक्‍तङ्‌बा निङ्‌वाॽ के़माबा पान् थे वाॽबे?

खे़ने़ॽनु लुङ्‌माॽ के़हिःप्‍तुबाल्‍ले़ लागि थे़मान् के़ये़ःक्‍पा चोःक्‍पे?

मे़न्‍छुमा–

१० लुङ्‌माॽ हिःप्‍तुङ्‌बा आदाङ्‌बान् नुबा नु के़धुम्‍बा चोःक्‍लो,

खुने़ॽग हे़न्‍छिङ् थिबोङ्‌ङो खोगे़दे़प्‍पा लत्‍छा ये़म्‍बित्‍छारो॥

११ खुने़ॽ कुनारान् इस्‍सेःङ्‌बा साम्‍म्‍याङ् हे़क्‍तङ्‌बा चोक्‍लो,

खे़ब्‍याङ् कुधे़गेक् इःङ्‌ग के़नाःत्‍छिङ्‌बा

नु काःक्‌वा हे़क्‍के माक्‍के़लॽबा चोक्‍लो॥

१२ खुने़ॽ कुमिक्‍किन् यङ्‌घङ्‌ङिल्‍ले़ कुयाओबा

पुत्‍तुःक्‍के कुइसिःक् चोक्‍लो

हे़क्‍क्‍याङ् पित्‍नुओ वारुःम्‍मनाबा नु हःङ्‌गुःल्‍ले़ कुयाम्‍ले़ङ्‌बो

के़ये़प्‍पा साप्‍पे़त्‍त्रुःक्‍मा कुसिङ् लॽरो॥

१३ सिदाॽ नु मारुक्‍हाॽरे़ के़दिम्‍बा फुङ्‌इक् कुइसिःक्

खुने़ॽ कुने़दे़ङ्‌बाहाॽ पनुनुबा चोक्‍लो॥

मुर्रःल्‍ले़ कुवाःल्‍ले़ वागे़रक्‍पा ले़क्‌वाभुङ् हे़क्‍तङ्‌बा

खुने़ॽ कुम्‍ब्रा वसे़न् चोक्‍लो॥

१४ खुने़ॽ कुहुक्‍किन् कुइःत् के़दाबा चोक्‍लो

हे़क्‍क्‍याङ् कुहुक्‍चोओ मुधिङ् युङ्‌मनाबा स्‍वागेःप्‍हाॽ वारुआङ् पत्‍लो॥

कुधक्‍किन् कुभिङ्‌लुङ् के़बप्‍पा तक्‍मिबाल्‍ले़ कुगे़ःङ् हे़क्‍के

वरे़ङ्‌ले़ङ् के़लॽबा चोक्‍लो॥

१५ कुलाङ् से़बङ्‌बान् साम्‍म्‍याङ् पाक्‍खोःङ्‌ङो

ये़म्‍मनाबा ले़म्‍भालुङ् सित्‍लाङ्‌हाॽ हे़क्‍के लॽरो,

खुने़ॽ ले़बनानबा केःम्‍बा साम्‍मासिङ्‌हाॽरे़ थिम्‍सुबा कोःक्‍मा हे़क्‍के

कुहाङ्‌वा कुमाङ्‌वा के़याक्‍पा मिमिदिङ्‌बा चोक्‍लो॥

१६ खुने़ॽ कुम्‍ब्राओ कुजा के़नुॽबा पान् वाॽरो,

काक् कुबाःन्‍हाॽओ, खुने़ॽ इमे़त्‍लुङ्‌बा चोक्‍लो॥

यरुसले़ःम्‍बा मे़न्‍छुमासे,

आङ्‌गाॽ लुङ्‌माॽ हिःप्‍तुङ्‌बा, आन्‍जुम्‍मिन् हाबा कन्‍लो॥

मे़न्‍छुमाहाॽ–

६

मे़न्‍छुमाहाॽओ साॽरिक् पनुनुमाए,

खे़ने़ॽ लुङ्‌माॽ के़हिःप्‍तुबान् आत्‍तान् पेआङ् वाॽबे?

आनिगे याप्‍मि आमे़त्‍ते़ना

हे़क्‍क्‍याङ् खुने़ॽ कोःप्‍मारे़ लागि आनिगे फाॽआसिगे़रो॥

मे़न्‍छुमा–

२ लुङ्‌माॽ हिःप्‍तुङ्‌बा आदाङ्‌बान् कुभुङ्‌इक्‍को पेआङ् वाॽरो,

मारुक्‍हाॽरे़न् कुने़त्‍नाओ॥

खुने़ॽ कुभुङ्‌इक्‍को मे़ल्‍लुक् मे़ःन्‍दा चाराम्‍सुसिरो

खे़ब्‍याङ् साङ्‌गा फुङ्‌हाॽ सुप्‍सुर याक्‍लो॥

३ आङ्‌गाॽ खुने़ॽइन्‍नारो, लुङ्‌माॽ हिःप्‍तुङ्‌बा आदाङ्‌बान् आङ्‌गाॽइन्‍लो,

साङ्‌गा फुङ्‌हाॽ लुम्‍मो खुने़ॽ कुमे़ल्‍लुक् कुमे़ःन्‍दा चाराम्‍सुसिरो॥

ङासिगेक्‍पा साम्‍लो

ये़म्‍बित्‍छा–

४ आङ्‌गाॽ लुङ्‌माॽ हिःप्‍ने़माए, खे़ने़ॽ तिर्सा हे़क्‍के पनुनुमा के़जोःक्‍लो

हे़क्‍क्‍याङ् यरुसले़म हे़क्‍के नुमा के़जोःक्‍लो॥

खे़ने़ॽग साॽरिक् नुमा निसा के़भोःङ्‌बा तुरा हे़क्‍के के़लॽ॥

५ खे़ने़ॽ के़मिक्‍किन् आङ्‌गाॽलाम्‍बा खे़त्‍ते़ॽओ,

खे़ल्‍ले़ आङ्‌गाॽ नाक्‍ताङ् पेगाङ्‌ल याःन्‍दाङ्‌लो॥

गिलादबा कोःक्‍माओ मे़ःन्‍दालुप्‍हाॽ सङ्‌माङ् मे़बिन् मे़लाःङ्‌ल मे़धारो

हे़क्‍केलॽरिक्‍के खे़ने़ॽ के़धेगेक् इःन् के़नाराओ से़रे़आङ् पत्‍लो॥

६ आल्‍लो खारक् वाहप्‍मनाबा मे़ल्‍लुक्‍हाॽ हे़क्‍के

खे़ने़ॽ के़हाबोॽबाहाॽ फसुःक्‌याःप्‍पा चोक्‍लो॥

खे़न् के़रे़क् थे़प्‍पे़त् के़गाम्‍बा चोक्‍लो

हे़क्‍क्‍याङ् खे़न् काक् साॽरिक् के़दङ्‌बा चोक्‍लो॥

७ पःत्‍थाङ् सिगाङ् खे़ने़ॽ कुने़दे़ङ्‌बान् पःत्‍थाङ् सिगाङ्

कुभे़ल्‍ले़क् ने़त्‍छि चोःक्‍मनाबा फुॽले़ॽसेॽ हे़क्‍केदङ्‌बा चोक्‍लो॥

८ खे़ॽयो तुक्‍पोङ् हाङ्‌माहाॽ,

ये़प्‍पोङ् चक्‍मेःत्‍हाॽ मे़वाॽसाङ्

खे़न्‍नुःल्‍ले़ यरिक् मे़न्‍छ्‌याहाॽ मे़वाॽसाङ्!

९ कर आङ्‌गाॽग लत्‍छारक् लुङ्‌माॽ हिःप्‍तुङ्‌लो,

आङ्‌गाॽ आबुत्‍तुःक्‍के, आङ्‌गाॽ आलागि कुलिङ्‌दो के़गे़प्‍माए॥

खे़न् खुने़ॽ कुम्‍मारे़ थिक्‍लक् कुस्‍सा मे़न्‍छुमारो–

कुम्‍मारे़ साॽरिक् लुङ्‌माॽ तुक्‍तुमा कुस्‍सारो!

मे़न्‍छुमाहाॽरे़ खुने़ॽ मे़निसुआङ् कुनारा मे़भोसुरो,

हाङ्‌माहाॽ नु चक्‍मेःत्‍हाॽरे़ खे़न् मे़जमुरो॥

१० नाम् के़प्‍पा हे़क्‍के निगे़दे़प्‍पान् हाःत्‍निबे?

खे़न् पनुनुमा कुभुम्‍बा लाब हे़क्‍तङ्‌मा चोक्‍लो,

नाम् हे़क्‍के से़दिङ्‌दिङ् के़ओःप्‍मा चोक्‍लो॥

११ ने़वालाओ खारक् के़लिङ्‌बा सिङ्‌बुङ्‌हाॽ ओमे़प्‍मा फाॽआङ्,

चे़ल्‍ले़क्‍सेल्‍ले़ कुबुङ्‌ङो कुनःक् कुभे़क्‌वा के़लःम्‍बा

हे़क्‍क्‍याङ् फुॽले़सेॽल्‍ले़ कुबुङ्‌ङो कुभुङ्‌फे़क्‍मेत् ओमे़प्‍मा फाॽआङ्

आङ्‌गाॽ खजङ्‌सेॽ सिङ्‌बुङ् के़युङ्‌बा इक्‍ताप्‍पो पेगाङ्॥

१२ कर आङ्‌गाॽ कुभा पान् निङ्‌वाॽ खोमानुःल्‍ले़ तगि,

आङ्‌गाॽ हक्‍चघत् हाङ्‌युक्‍पे़ल्‍ले़ कुअन्‍लाधान् युक्‍तुङ्‌ङाङ् वयाङ्‌लो॥

मे़न्‍छुमाहाॽ–

१३ सुलम्‍मिबा मे़न्‍छ्‌याए, खे़ने़ॽ नुःक्‍खे़ॽ, नुःक्‍खे़ॽओ,

आनिगे खे़ने़ॽ अदक्‍तक्‍काङ् ओमे़त्‍तासिगे़रो॥

मे़न्‍छुमा–

महनैमओ के़लाःङ्‌बाहाॽ ओमे़मे़त्‍तुसिबा हे़क्‍के

थेआङ् खिनिॽ आङ्‌गाॽ याप्‍मि ओमे़प्‍मा थेआङ् निङ्‌वाॽ के़जोगुम्‍बाबे?

ये़म्‍बित्‍छा–

७

हाङ्‌युक्‍पे़ल्‍ले़ कुस्‍सा मे़न्‍छुमाए!

लाङ्‌लोःत्‍ति के़जाक्‍खुबा खे़ने़ॽ के़लाङ्‌हाॽ साॽरिक् नुबा चोक्‍लो॥

खे़ने़ॽ के़लाङ् से़बङ्‌बाहाॽरे़ कब्रिङ् कुघोःप्‍मान्

कुहुक्‌चो के़नुॽबा साप्‍चोबाल्‍ले़ चोगुबा याःम्‍बक् हे़क्‍के लॽरो॥

२ खे़ने़ॽ के़बेॽहि योःक्‍किन् काक्‍पे़त्‍ता खोर्‍या हे़क्‍के लॽरो॥

खे़ङ्‌ग मारुक् फुप्‍मनाबा सेजःङ्‌वाःल्‍ले़ के़दिम्‍बा चोक्‍लो॥

के़साप्‍पोःक्‍पान् ले़क्‌वा फुङ्‌ङिल्‍ले़ कबु युक्‍खुबा

मासिःल्‍ले़ कुलुप् हे़क्‍के लॽरो॥

३ काप्‍साबा पे़ःङ्‌वासाःत्‍हाॽ हे़क्‍के

खे़ने़ॽ के़नुबक्‍हाॽआङ् थाःप्‍लो॥

४ खे़ने़ॽ के़निगिःङ्‌मान् तक्‍मिबा केःङ् चङ्‌हिम् हे़क्‍के लॽरो,

खे़ने़ॽ के़मिक्‍किन् हे़स्‍बोन्‍बा वरक्‍हाॽ हे़क्‍तङ्‌बा चोक्‍लो,

खे़ङ्‌ग यम्‍बा ये़क्‌यक्‍को पयम् यम्‍बा ताःक्‍हन् पेसाङ् युङ्‌लो॥

के़ने़बोन्‍ग दमस्‍कस ले़प्‍माङ् ओगे़मबा ले़बनाःन्‍बा चङ्‌हिम् कुइसिःक्‍पा चोक्‍लो॥

५ खे़ने़ॽ कुधे़गेक्‍पान् कर्मेल कोःक्‍मा हे़क्‍के लॽरो॥

केःम्‍बा के़धे़गेक् इःन् तिल्‍ले़क् के़ले़क्‍पा नु माक्‍ताङ्‌बा चोक्

खे़ल्‍ले़ हाङ्‌ङिन् कुसिराॽ के़धाङ्‌बा चोगुरो॥

६ आङ्‌गाॽ आलुङ्‌माॽ के़हिःम्‍मे, खे़ने़ॽ साॽरिक् नुमा के़जोःक्‍लो,

खे़ने़ॽ चाॽरिक् नुमासुक्‍मा के़जोःक्‍लो,

खे़ने़ॽग के़रे़क् आसःप्‍माने़रो॥

७ खे़ने़ॽ खे़बक्‍सिङ् हे़क्‍तङ्‌मा केःम्‍मा के़जोःक्‍लो,

के़नुहाॽ खे़बक्‍सिङ्‌ङिल्‍ले़ कुबजा हे़क्‍के लॽरो॥

८ आङ्‌गाॽ खे़बक्‍सिङ्‌ङिन् लिङुङ्‌लो

हे़क्‍क्‍याङ् खे़ल्‍ले़ कुजाॽइन् तुबुङ्‌लो॥

आङ्‌गाॽ आलागि खे़ने़ॽ के़नुहाॽ चे़ल्‍ले़क्‍सेल्‍ले़ कुबजा हे़क्‍के लॽरो

हे़क्‍क्‍याङ् खे़ने़ॽ के़सक्‍मान् नाङ्‌सेॽइल्‍ले़ कुनाम् हे़क्‍के नाम्‍लो॥

९ खे़नेॽ के़म्‍ब्रान् नुबा चे़ल्‍ले़क्‍सेॽ हे़क्‍के कुजा के़नुॽबा चोक्‍लो॥

मे़न्‍छुमा–

आल्‍ल चे़ल्‍ले़क्‍सेॽ थिन् लुङ्‌माॽ हिःप्‍तुङ्‌बाल्‍ले़ कुम्‍ब्राओ सरक् के़त्‍लरो,

खुने़ॽ कुम्‍ब्रासेन् नु कुहाबोॽबाओ खे़न् होआङ् पेःक्‍लरो॥

१० आङ्‌गाॽग लुङ्‌माॽ हिःप्‍तुङ्‌बे़ल्‍ले़न्‍नारो,

खे़म्‍ब्‍याङ् खुने़ॽ आङ्‌गाॽ आमिःप्‍माल्‍ले़ तरुरो॥

११ फे़रे़ॽओ आलुङ्‌माॽ के़हिःम्‍बे, आन्‍छिॽ प्‍याङ्‌सिगे़न् इक्‍ताप् हे़न्‍गाति पित्‍छिरो

हे़क्‍क्‍याङ् पाङ्‌भेॽओ से़न्‍दिक् इम्‍सिरो॥

१२ तानाम् हाराए आन्‍छिॽ चे़ल्‍ले़क्‍सेॽ इक्‍ताप्‍हाॽओ पित्‍छिरो,

चे़ल्‍ले़क्‍सेल्‍ले़ कुभुङ्‌फे़क्‍मेत् फे़क्‍ते़बि फाॽआङ् ओमे़त्‍छुरो

हे़क्‍क्‍याङ् फुॽले़सेल्‍ले़ कुभुङ् फे़क्‍ते़बि फाॽआङ् ओमे़त्‍छुरो

खे़प्‍मो आङ्‌गाॽ खे़ने़ॽ आमिःम्‍मे़न् पिने़रो॥

१३ खे़ने़ॽ मिक्‍के़युबा मिक्‌युःन्‍देःल्‍ले़ कुनाम्‍मिन् के़नाम्‍सुरो

हे़क्‍क्‍याङ् के़रे़क् परिक्‍पा कुजा के़नुॽबा सिङ्‌सेॽहाॽ लाम्‍धेःप्‍पुङ्‌मोए ने़रो॥

आलुङ्‌माॽ के़हिःम्‍बे,

आङ्‌गाॽ खे़ने़ॽ के़लागि कुसङ् नु तगिबा निङ्‌वाॽ के़दाबा सिङ्‌सेॽहाॽ याङ्‌घोःत्‍तुङ् युक्‍खुङ्‌ङाङ् वाॽरो॥

८

आम्‍माऱेए कुनु क़ेधुङुआङ् क़ेबोऱेबा,

खे़ने़ॽ आङ्‌गाॽ आप्‍फेक् आम्‍भुॽ के़बोःक्‍खे़ल्‍ले़ग

लाम्‍मो तुम्‍ने़ल्‍ले़ आङ्‌गाॽ खे़ने़ॽ चुप् मे़त्‍ने़बा वये़मे़न्‍लो,

हे़क्‍क्‍याङ् आत्‍तिन्‍हाॽरे़आङ् थेआङ् मे़म्‍बाःत्‍तुम्‍बा वये़मे़न्‍लो॥

२ खे़ने़ॽ आङ्‌गाॽ आम्‍मारे़ कुहिम्‍मो तेॽने़बा वये़रो– खुने़ॽए हुॽराङ्‌ङाङ् वये़रो॥

आङ्‌गाॽ खे़ने़ॽ मारुक् केःप्‍मनाबा चे़ल्‍ले़क्‍सेॽ थि पिने़मे़न्‍लो,

आङ्‌गाॽ आफुॽले़सेॽलाम् युमनाबा सेजङ्‌वान् थुङ्‌मा पिने़बा वये़रो॥

३ कुभे़न्‍छाङ् हुक्‍किन् आध्‍गेक् सिगाङ् वाॽरो

हे़क्‍क्‍याङ् कुजुप्‍साङ् हुक्‍किल्‍ले़ आङ्‌गाॽ लुङ्‌माॽ हिःप्‍पार सुःन्‍नारो॥

४ यरुसले़मबा मे़न्‍छुमासे,

आङ्‌गाॽनु माङ्‌हुप् चोगे़म्‍मे़ॽओ,

“खे़न्‍छिॽ लुङ्‌माॽ के़हिःप्‍ने़सिबाओ आनिगे मे़हम्‍आसिगे़न्‍लो॥”

तुक्‍सिगेक्‍पा साम्‍लो

मे़न्‍छुमाहाॽ–

५ लुङ्‌माॽ हिःप्‍तुमाल्‍लो नाःम्‍सिङ्‌ल

खे़न् मुरे़ःक् खारे़ःक्‍पा ये़ःङ्‌घादे़न्‍लाम् के़भे़म्‍मे़न् हाःप्‍पे?

मे़न्‍छुमा–

नाङ्‌सेॽ सिङ्‌बुङ् सिगाङ्‌लाम् खे़ने़ॽ फोःङ्‌ने़रो,

खे़ने़ॽ के़म्‍मारे़ कुसाप्‍पोःक्‍को के़हाङ्‌सिङ्‌ङाङ् के़वये़

खे़ॽयो सागे़वाःन्‍छिङ्‌ङाङ् के़वये़॥

६ खे़ने़ॽ आभे़ल्‍ले़साङ् के़सिक्‍लुङ्‌मो आङ्‌गाॽ कत्‍ताङ्‌ङे़ॽओ

के़मिङ्‌ङिन् लक्‍मनाबा सिक्रिःन् हे़क्‍के कत्‍ताङ्‌ङे़ॽओ,

लुङ्‌माॽ हिःप्‍सिङ्‌मे़ङ्‌ग सिमे़न् हे़क्‍के के़धुम्‍बा चोक्‍लो,

नाहेम्‍मे़न् इःप्‍पुङ्‌ङिन् हे़क्‍के मुक्‍साम्‍बा चोक्‍लो॥

खे़न् मिधुङ् मिराक् पोङ्‌ङाङ् लःन्‍लो

खे़ब्‍याङ् हुरुरुना के़दिःप्‍पा मि हे़क्‍के तिःत्‍लो॥

७ च्‍वाःत्‍तिल्‍ले़ खे़न् वरङ्‌मा से़प्‍मा मे़सुक्‍तुन्‍लो॥

के़गुङ्‌बा के़युबा च्‍वाःत्‍तिल्‍ले़आङ् खे़न् हुम्‍मा मे़सुक्‍तुन्‍लो॥

कुभा मनाःल्‍ले़ याङ्‌साकुन्‍धे लःत्‍तुआङ् मिःम्‍जिन् इङ्‌मा कोःत्‍तुने़ फग्र

मनारे़ खे़न् मे़येःत्‍तुरक्‍लो॥

मे़न्‍छुमाःल्‍ले़ कुम्‍भुॽहाॽ–

८ आनिगे लत्‍छा चुक्‍मा नुस्‍साॽधिक् वाॽरो,

खुने़ॽ कुनुबक्‍हाॽ यम्‍बा मे़म्‍बोङ्‌ङे वाॽरो॥

कुभा थाङ्‌बे़न्‍धिक् कुइङ्‌लाप्‍से़ ताःल्‍ले़

आनिगे थे़मा चोगुम्‍बे़बाबे?

९ खे़न् लुङ्‌धाक् पोःक्‍खे़बा हे़क्‍केःल्‍ले़ग

आनिगे खे़प्‍मो युप्‍पा चङ्‌हिम् चोगुम्‍बे़बा वये़रो॥

खे़न् लाम्‍धेःप् पोःक्‍खे़बा हे़क्‍केःल्‍ले़ग

हे़क्‍मनाबा साम्‍माङ्‌सिङ्‌ङिल्‍ले़ फाङ्‌मनाआङ् खे़न् से़ःप्‍तुम्‍बे़बा वये़रो॥

मे़न्‍छुमा–

१० आङ्‌गाॽग लत्‍छा लुङ्‌धाक्‍कारो,

आङ्‌गाॽ आनुःन्‍ग खे़ल्‍ले़ कुजङ्‌हिम्‍लो॥

खे़ल्‍ले़ चोगुल्‍ले़ आङ्‌गाॽ लुङ्‌माॽ हिःप्‍तुङ्‌बे़ल्‍ले़ कुनिमो

कुसिक् चिम्‍ल के़याःम्‍मा हे़क्‍तङ्‌मा आङ्‌गाॽ पोःक्‍साङ्‌ङाङ् वाॽआरो॥

११ बाल-हामोन मे़प्‍मनाबा ते़न्‍नो

सोलोमने़ल्‍ले़ लत्‍छा चे़ल्‍ले़क्‍सेॽ कुइक्‍ताप् ने़रो॥

याःन्‍गे़मबाहाॽरे़ खे़न् याङ्‌ङो मे़देॽरुआङ् ने़रो

हे़क्‍क्‍याङ् के़रे़क्‍ले़ खुने़ॽ हे़न्‍छिङ्‌धिक् युप्‍पायाङ् मे़बिरुरो॥

१२ सोलोमने़ल्‍ले़ खे़न् हे़न्‍छिङ् युप्‍पा याङ्‌हाॽ तेॽरुररो,

खे़न् याःन्‍गे़मबाहाॽरे़ किप् ने़त्‍छि याङ्‌ङिन् मे़घोसुररो,

आङ्‌गाॽग आबाङे चे़ल्‍ले़क्‍सेॽ इक्‍ताप् कत्‍तुङ्‌लो॥

ये़म्‍बित्‍छा–

१३ आभुङ्‌इक्‍को के़वाॽमा लुङ्‌माॽ हिःप्‍ने़मे,

के़इक्‍लान् खे़म्‍मा खोसुङ्‌लरो॥

आङ्‌गाॽ आन्‍जुम्‍हाॽरे़ खे़ने़ॽ के़सुत्‍लान् खे़म्‍मा फाॽआङ् मे़हाङ्‌घुर मे़वाॽरो॥

मे़न्‍छुमा–

१४ लुङ्‌माॽ हिःप्‍ने़बा आदाङ्‌बे,

पे़ःङ्‌वा कुइसिःक् आङ्‌गाॽओ हारा फे़रे़ॽओ,

मारुक् के़लिङ्‌बा कोःक्‍माओ थाङ्‌बे़न् खिरेबे़न् हे़क्‍के

खे़ने़ॽ आङ्‌गाॽओ त्‍ये़ॽओ॥

यसैयाःल्‍ले़ साप्‍तुबा साप्‍पन्

साप्‍पन् निसुम्

ये़सु ख्रिस्‍ते़न् सावाःन्‍छिङ्‌मानुःल्‍ले़ किप् नुसिआङ् ङाबोङ् तङ्‌बे तगि, एगाङ्‌बा ङाबोङ् तङ्‌बे के़रे़बा ये़म्‍मो यरुसले़म ये़क्‌यक्‍को के़युङ्‌बा लत्‍छा यम्‍बा माङ्‌निङ्‌वाॽपान् के़बाःप्‍पा मनाधिक्‍ले़ कुमिङ्‌ङो कन् साप्‍पन्‍निल्‍ले़ कुमिङ् मे़युक्‍खुआङ् वाॽ॥ कन् साप्‍पन्‍निन् कुलक् सुम्‍सिओ हामा सुक्‍ते़त्–

१) नाःत्‍ला थिक्‍काङ्‌धो सुम्‍बोङ्‌ङाङ् फाङ्‌सि थारिक्– कन् कुलक्‍को खे़न् ये़म्‍मोबा पाःन्‍हाॽ पोधक् पोःक्‍खे़आङ् पत्, लाङ्‌गे़त् पिसाङ् के़ने़बा यहुदा हाङ्‌जुम्‍मिन् कुबेसाङ् के़ने़बा हाङ्‌जुम् अस्‍सुरे़न्‍नु किमा के़बोङ्‌बा पोःक्‍खे़आङ् वये़॥ यहुदाबा मनाहाॽ सिमालाम् अस्‍सुरबा हाङ्‌जुम्‍मिल्‍ले़ कुमुक्‍साम्‍लाम्‍बारक् किमा के़बोङ्‌बा होःप्‍ते़ कर खुन्‍छिॽ आबाङे सुवाङ्‌ङोबा लायो लासोत् हे़क्‍क्‍याङ् निङ्‌वाॽफुमाङ्‌ङिल्‍ले़ कुबान् मे़ङ्‌घे़म्‍मा नु नसान् मे़न्‍जोःक्‍मा लाम्‍माङ् किमा के़बोङ्‌बा पोःक्‍खे़आङ् वये़ के़लॽबा पाःन्‍निन् यसैयाःल्‍ले़ निसुआङ् वये़॥ आबाङे कुबाःन्‍जाक् नु कुयाःम्‍बक्‍लाम् खे़न् माङ्‌निङ्‌वाॽपान् के़बाःप्‍पे़ल्‍ले़ यहुदा हाङ्‌जुम्‍मो के़युङ्‌बाहाॽ हे़क्‍क्‍याङ् खे़ङ्‌हाॽरे़ खुन्‍छिॽ लाम्‍लोबाहाॽ नुरिक्‍काङ् साम्‌योबा नु कुदोःप्‍मा खासे़न्‍नो हिङ्‌मारे़ लागि उःत्‍तुसिआङ् वये़॥ खे़ब्‍याङ् निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् के़न्‍इःत्‍तुम्‍मिन् के़न्‍नाःत्‍तुम्‍मिन्‍ने़भग्र खाप्‍पुथ्‍यःङ् के़बोःक्‍खि फाॽआङ् साम्‍दिङ् पिरुसि॥ खे़न्‍नु सोसोरिक् खुने़ॽ दाउदरे़ लत्‍छा कुस्‍साधिक् सावाःन्‍छिङ् हे़क्‍क्‍याङ् पयम् यम्‍बा नु के़नुॽबा हाङ् पोङ्‌ङाङ् खे़निॽ युक् के़जोगि मे़त्‍तुसि॥ कन् इक्‍सादिङ् खाम्‍बेःक्‍को सनारुङ् पोङ् फाॽआङ् माङ्‌निङ्‌वाॽपान्‍नाङ् पाःत्‍तु॥

२) नाःत्‍ला लिबोङ्‌ङाङ्‌धो ङाबोङ्‌ङाङ् ङासि थारिक्– कन् कुलक्‍को खे़न् ये़म्‍मो मे़जोगुबा पाःन्‍हाॽ पोधक् पोःक्‍खे़आङ् पत्, खे़न् ये़म्‍मो यहुदा लाजेॽओ के़युङ्‌बा यरिक् मनाहाॽ पुङ्‌लाधाबा मे़जोगुसिआङ् बेबिलोन लाजेॽओ मे़देॽरुसि॥ खे़ब्‍याङ् खे़ॽयो खे़ङ्‌हाॽ थे़माआङ् चोःक्‍मा मे़न्‍छुक्‍के मनारे़ खुन्‍छिॽ युक्‍को मे़वये़॥ निङ्‌वाॽफुमाङ्‌ङिल्‍ले़ आबाङे कुमनाहाॽ से़ःप्‍मासिआङ् खे़ङ्‌हाॽरे़ खुन्‍छिॽ लाजेॽ यरुसले़म नुःक्‍मा तेॽमासि निङ्‌वाॽ चोगुआङ् वाॽ फाॽआङ् खे़न् माङ्‌निङ्‌वाॽपान् के़बाःप्‍पे़ल्‍ले़ उवा चोगुआङ् वये़॥ खे़प्‍मो खे़ङ्‌हाॽ याम्‍मो कुसङ् हिङ्‌मन्‍नो हिङ्‌मा वाॽमा मे़घोसु॥ कन् कुलक्‍को के़बप्‍पा पाःन्‍हाॽ लत्‍छा निङ्‌वाॽओ युङ्‌माए के़बोङ्‌बा पान् थे वाॽभे़ल्‍ले़ निङ्‌वाॽफुमाङ्‌ङिन् मे़न्‍छाम् याप्‍मि साप्‍मुःन्‍धुम्‍मिल्‍ले़न् यहवे दाङ्‌बा फाॽआङ् आबाङे कुमनाहाॽरे़ लागि खुने़ॽ चोःक्‍मा निङ्‌वाॽ चोगुबा पाःन्‍हाॽओ लत्‍छा अक्‍तङ्‌बा पाःन्‍नाङ् वाॽ॥ खे़ङ्‌हाॽरे़ वेॽ सुवाङ्‌हाॽरे़ खुन्‍छिॽ लुम्‍मोआङ् लत्‍छा नुबा निङ्‌सेःक्‍ले़ याःम्‍बक् मे़जोगु हे़क्‍क्‍याङ् खे़न् वेॽस्‍मा सुवाङ्‌हाॽरे़ इस्राइलिहाॽलाम् हाङ्‌वागे़न् मुॽइसाम् मे़घोसु के़लॽबा पान् वाॽ॥ यहवे दाङ्‌बे़ल्‍ले़ कुसे़वारोबे़ल्‍ले़ कुयाःम्‍बेओ साप्‍ते़आङ् के़बप्‍पा कन् पाःन्‍हाॽग तगिबा माङ्‌हुप्‍पो साॽरिक् के़इङ्‌बा कुलक्‍कोबा पाःन्‍हाॽरो॥

३) नाःत्‍ला ङाबोङ्‌ङाङ् तुक्‍सिआङ्‌धो तुक्‍पोङ्‌ङाङ् तुक्‍सि थारिक्– कन् कुलक्‍को यरिक् कुसिइक् पाःन्‍हाॽ पुङ्‌लाधाबा मे़जोगु मे़देॽरुसिबालाम् यरुसले़ःम्‍मो के़नुःङ्‌बा के़दाबा मनाहाॽरे़ खुन्‍छिॽ पाःन्‍निन् साप्‍ते़आङ् पत्॥ निङ्‌वाॽफुमाङ्‌ङिल्‍ले़ खे़न् मनाहाॽ पिरुसिबा माङ्‌हुप्‍हाॽ खुने़ॽ के़त्‍तु पिरुसि के़लॽबा निङ्‌वाॽ निःन्‍धो चाहाब् चोगे़आङ् वये़॥ कन् कुलक्‍को के़बप्‍पा से़क्‍खाबा पाःन्‍निङ्‌ग साम्‌योबा, खासे़न् हे़क्‍क्‍याङ् सोसोरिक् नसाःन्‍ले़ ये़न्‍निन् इःप्‍मा नाःप्‍मा, वयागे़न् सिदुङ्‌जभा नु पेलिगे़न् तुवा चोःक्‍मा पाःन्‍हाॽ साप्‍ते़आङ् पत्॥ कॽयो निङ्‌वाॽ इःप्‍माए के़बोङ्‌बा पाःङ्‌ग नाःत्‍ला ६१ बा १-२ पाःत्‍लाहाॽरो– कन् पाःत्‍लाहाॽओबा पाःन्‍जाःक्‍हाॽए ये़सुरे़ आबाङे माङ्‌से़वा याःम्‍बक् हेःक्‍मानुःल्‍ले़ तगि आङ्‌गाॽ यहवे दाङ्‌बे़ल्‍ले़ उःत्‍ताङ्‌बा फाॽआङ् ओगप् चोगुआङ् वये़रो॥

ताङ्‌बा थामिङ्

साम्‍दिङ् नु माङ्‌हुप्‍हाॽ १:१–१२:६

हाङ्‌जुम्‍हाॽओ के़दाबा खुम्‍दिङ् १३:१–२३:१८

इक्‍सादिङ् खाम्‍बेःक्‍मो निङ्‌वाॽफुमाङ्‌ङिल्‍ले़ खासे़न् चोःक्‍मा कुनिङ्‌वाॽ २४:१–२७:१३

वेॽ साम्‍दिङ् नु माङ्‌हुप्‍हाॽ २८:१–३५:१०

यहुदाबा हाङ् हिजकिया नु अस्‍सुरिहाॽ ३६:१–३९:८

माङ्‌हुप् नु निङ्‌साङ्‌ले़ ताॽजे़ङ् ४०:१–५५:१३

याम्‍मो साम्‍दिङ् नु माङ्‌हुप्‍हाॽ ५६:१–६६:२४

यसैयाःल्‍ले़ साप्‍तुबा साप्‍पन्

१

यहुदाबा हाङ् उज्‍जियाह, योताम, आहाज हे़क्‍क्‍याङ् हिजकियारे़ युक् मे़जोगुबा ये़म्‍मो यहुदा नु यरुसले़मरे़ कुयाःम्‍बेओ आमोजरे़ कुस्‍सा ये़म्‍बित्‍छा यसैयाःल्‍ले़ निसुबा सुफोरो॥

निङ्‌वाॽफुमाङ्‌ङिल्‍ले़ कुमनाहाॽ फे़ःक्‍तुसि

२ ताङ्‌साङ्‌बे, खे़प्‍से़ॽ! इक्‍सादिङ् खाम्‍बेःक्‍के,

के़न्‍भाक्‍किल्‍ले़ खे़म्‍से़ॽओ!

यहवे दाङ्‌बे़ल्‍ले़ अक्‍खे पाःत्‍तुआङ् वाॽरो,

“आङ्‌गाॽ आस्‍साहाॽ हिङ्‌सुङ्‌सिङ्‌ङाङ् यम्‍बा यम्‍मा चोगुङ्‌सिङ्‌लो,

कर खे़ङ्‌हाॽ आदक्‍ले़ङ्‌वाओ पिफ्‍युङ्‌बा मे़बोःक्‍खे़आङ् मे़वाॽरो॥

३ पित्‍ते़ल्‍ले़ आबाङे कुन्‍दाङ्‌बे़न् कुसिङ् निःत्‍तुरो,

हे़क्‍क्‍याङ् अदङ्‌ङिल्‍ले़आङ् आबाङे कुन्‍दाङ्‌बे़न् नु

कुजाजामा ते़न्‍निन् कुसिङ् निःत्‍तुरो

कर इस्राइलबा आमनाहाॽरे़ आङ्‌गाॽ कुसिङ् मे़न्‍निःत्‍नान्‍लो

हे़क्‍क्‍याङ् आङ्‌गाॽ यार चोगुङ्‌सिङ्‌बा पाःन्‍निन् कुसिङ् मे़न्‍निःत्‍तुल्‍लो॥”

४ नाॽराङ्‌स्‍याङ्, लायोबा सुवाङ्, आप्‍तिक्‍साबा मनाहाॽ,

ताप्‍फे़ःम्‍बा याःम्‍बक् के़जोःक्‍पाहाॽरे़ खुन्‍छिॽ साहाॽ,

हे़क्‍क्‍याङ् स्‍वाःत्‍ताङ् सुरुत्‍याङ् के़जाबाहाॽरे़ खुन्‍छिॽ थिन्‍दाङ् सायोबोराहाॽ!

खे़ङ्‌हाॽरे़ यहवे दाङ्‌बे़न् मे़नाॽरुआङ् वाॽरो,

खे़ङ्‌हाॽरे़ इस्राइलबा सेसेबे़न् कुनामे़न्‍छाॽ मे़मे़त्‍तुरो

हे़क्‍क्‍याङ् एःक्‍मे़मे़त्‍तुआङ् मे़वाॽरो॥

५ थेआङ् खिनिॽ आल्‍लसाङ् ते़ःम्‍भुक् के़गोःत्‍तुम्‍बाबे?

हे़क्‍क्‍याङ् थेआङ् आल्‍लसाङ् खिनिॽ आदक्‍ले़ङ्‌वाओ पिफ्‍युङ्‌बा के़बोःक्‍खिबाबे?

खे़निॽ थे़गेःक्‍को के़रे़क् काःन्‍दे़आङ् पत्‍लो,

हे़क्‍क्‍याङ् के़रे़क् खे़निॽ निङ्‌वाॽ तुगे़आङ् वाॽरो॥

६ मु नु थाःङ् थे़गेःक्‍पोनु लाङ्‌दाप्‍पेओ थारिक्

याङ्‌घेःक् मे़म्‍बप्‍मनाबादे़न् आत्‍तिआङ् होप्‍लो॥

के़गाःम्‍बै के़गाःम्‍बा, ते़ःम्‍भुक्‍किल्‍ले़ हिप्‍मनाबा कबहाॽ

हे़क्‍क्‍याङ् के़गिबा याङ्‌घेःक्‍हाॽरक् पत्‍लो॥

खे़न् याङ्‌घेःक्‍हाॽ मे़न्‌यॽए इमे़ङ्‌घेःङ्‌ङे पत्‍लो,

खे़ब्‍याङ् निःङ्‌गेःल्‍ले़आङ् चुन्‍जुम्‍बा पोङ्‌ल फाॽआङ् मे़न्‍आम्‍मे वाॽरो॥

७ खिनिॽ लाजेन् चिजि खक्‍खक् पोःक्‍खे़आङ् ने़रो,

खिनिॽ पाङ्‌जुम्‍हाॽग आम्‍भा खे़निॽ तगिए

वे़ॽ लाजेॽबा मनाहाॽरे़ मिमे़धिक्‍खुआङ् ने़रो॥

वे़ॽ लाजेॽबा मनाहाॽरे़ मे़मे़क्‍सुबा कुइसिःक्

खे़न् ते़न्‍निन् चिजि खक्‍खक् पोःक्‍खे़आङ् ने़रो॥

८ नुमासुक्‍मा यरुसले़ःम्‍मिन् इक्‍ताप्‍पोबा याक्‍माहिम्

हे़क्‍तङ्‌बा पोःक्‍खे़आङ् ने़रो,

हे़क्‍क्‍याङ् पइत् इक्‍ताप्‍पोबा ताराःम्‍हिम् नु

निङ्‌मिहाॽरे़ कब्रिङ् मे़गबुबा ये़क्‌यक् कुइसिक् पोःक्‍खे़आङ् ने़रो॥

९ मुक्‍साम्‍दाङ्‌बा यहवे दाङ्‌बे़ल्‍ले़ आनिॽ कुभा

कुहिङ्‌वे़त् आन्‍ले़रे़न्‍निल्‍ले़ग aसदोम नु

गमोरा कुइसिःक्‍के खाप्‍पुथ्‍यःङ् आबोःक्‍खे़बारो॥

१० सदोम पाङ्‌जुम्‍मोबा युक्‍साबासे,

यहवे दाङ्‌बे़ल्‍ले़ कुबाःन्‍जाःक्‍किन् खे़प्‍से़म्‍मे़ॽओ!

गमोरा पाङ्‌जुम्‍मोबा मे़न्‍छाम् याप्‍मिसे,

आनिगे निङ्‌वाॽफुमाङ्‌ङिल्‍ले़ कुभाङ्‌ङिन्

सिङ्‌सिङ् ये़क्‌ये़क्‍काङ् खे़म्‍से़म्‍मे़ॽओ!

११ यहवे दाङ्‌बे़ल्‍ले़ पाःत्‍तुॽ, “खे़निॽ के़दारुम्‍बा

यरिक् वयागे़न् सिदुङ्‌जभाहाॽरे़ थे़मा याःम्‍बक् पिआबे?”

मे़ल्‍लुक्‍हाॽ नु हिम्‍मो के़हिङ्‌घुम्‍सिम्‍बा अरुप्‍लुप्‍पा

थक्‍सा सोःत् मिधिङ्‌मनादेमनाबा

सिदुङ्‌जभाहाॽ आसिराॽ मे़धाङ्‌ने़न्‍लो॥

पित्, थुःम्‍बा नु कुम्‍बाबा मे़ःन्‍दा माक्‍खिल्‍ले़

आङ्‌गाॽ आनिङ्‌वाॽ मे़दाने़न्‍लो॥

१२ खे़निॽ आबेसाङ् के़द्‌ये़ॽइआङ् के़दोःन्‍दुम्‍बा

कन् कुसुम् मे़न्‍दम्‍मनाबा सिदुङ्‌जभाहाॽ

ताःक्‍तुङ् फाॽआङ् निङ्‌वाॽ के़इःत्‍तुम्‍बि?

खे़निॽ थेनाधे आलक्‍खुम्‍हाॽ चिराक् चिराक्

लाःक्‍ताम्‍मे़ॽ फाॽआङ् मे़त्‍निङ्‌ङाङ् वये़बि?

१३ आल्‍लआङ्‌धो कुसुम् मे़न्‍दम्‍मनाबा सिदुङ्‌जभाहाॽ मे़दाराम्‍मिन्‍ने़ॽओ॥

सुक्‍पे़ङ्‌ग आङ्‌गाॽ आलागि आसिक्‍के़ले़ःङ्‌बा चोक्‍लो॥

ताप्‍फे़ःम्‍बा याःम्‍बक्‍ले़ के़दिम्‍बा लादुप्, नाःम्‍सिङ्‌मा ये़न्,

हे़क्‍क्‍याङ् सोरिक् के़जुप्‍सिबा साम्‌यो साक्‍थिम्‍बा चुम्‍लुङ्‌ङिन्

आङ्‌गाॽ ओमे़प्‍मा मे़सुक्‍कान्‍लो॥

१४ खे़निॽ लादुप् ये़न्‍हाॽ नु तङ्‌बे लावाबा

तङ्‌नाम्‍हाॽ आङ्‌गाॽ आयाम्‍ले़ मे़दाःक्‍तुन्‍लो॥

खे़ङ्‌हाॽग आलागि के़लिःप्‍पा कक् पोःक्‍खे़आङ् वाॽरो॥

खे़ङ्‌हाॽ कुमारे़ कुमारे़ पना नासाङ्‌ङाङ् वाॽआरो॥

१५ खे़निॽ पेलिगे़न् तुवा के़जोगिबा ये़म्‍मो

खे़निॽ हुक्‍हाॽ के़भोःक्‍सुम्‍साङ् आमिक्‍हाॽ ते़प्‍तुङ्‌लो॥

खे़निॽ साॽरिक् तुवा के़जोगिसाङ् मे़घे़म्‍मान्‍लो॥

थेआङ्‌भे़ल्‍ले़ खे़निॽ फोत्‍या मे़ःन्‍नेबा मनाहाॽ

के़से़रुम्‍सिम्‍माङ् खे़निॽ हुक्‍हाॽ माक्‍खिल्‍ले़ ने़ःक्‍तुआङ् पत्‍लो॥

१६ वारुःम्‍मासिम्‍मे़ॽआङ् सेसेसाङ्‌साङ् पोःक्‍खे़म्‍मे़ॽओ,

आङ्‌गाॽ आदगिलाम् आइन्‍नाङ्‌धो

खे़निॽ ताप्‍फे़ःम्‍बा याःम्‍बक्‍हाॽ चोःक्‍मा ले़राम्‍मे़ॽओ!

फे़न्‌याःम्‍बक् चोःक्‍मा नाॽराम्‍मे़ॽओ॥

१७ नुबा याःम्‍बक् चोःक्‍मा हुॽआसिम्‍मे़ॽओ!

खे़निॽ ले़प्‍माङ् खासे़न् कोःत्‍ताम्‍मे़ॽओ,

तुक्‍खे मे़जाःत्‍तुसि ताप्‍फे़ःल्‍लिक् मे़मे़त्‍तुसिबाहाॽ आःन्‍छिङ्‌मा पिराम्‍सिम्‍मे़ॽओ,

ये़त्‍छाबा ये़त्‍छामाहाॽ से़ःप्‍ताम्‍सिम्‍मे़ॽओ,

ये़म्‍बा के़सिमा मेमेदुमाहाॽरे़ खुन्‍छिॽ लागि पाराम्‍मे़ॽओ॥

१८ यहवे दाङ्‌बे़ल्‍ले़ पाःत्‍तु, “आल्‍ल त्‍ये़म्‍मे़ॽओ,

आनिॽ सोरिक् युङिआङ् पाःन्‍धक्‍तिरो॥

खिनिॽ लायोहाॽ हे़ःत्‍ताङ्‌बा चोःक्‍साङ्,

खे़ङ्‌हाॽ नाःङ् कुइसिःक् फदाङ्‌बा पोङ्‌लो॥

हे़क्‍क्‍याङ् खे़निॽ लायोन् हे़ःक्‍कङ्‌गङ्‌बा चोःक्‍साङ्

खे़न् फ के़लॽबा खि कुइसिःक् पोङ्‌लो॥

१९ खिनिॽ के़दे़न्‍दिआङ् आइङ्‌जाङ् के़इःप्‍पा के़नाःप्‍पा के़बोःक्‍खिने़भग्र

कन् लाजेॽओबा नुःब्नुबा सिङ्‌सेॽ नु चाहाॽ चामा के़घोसुम्‍लो॥

२० कर के़न्‍दे़न्‍दिन्‍नाङ् पिफ्‍युङ्‌बा के़बोःक्‍खिने़भग्र

खिनिॽ निङ्‌मिहाॽरे़ ताभेःल्‍ले़ के़म्ज्‍ये़प्‍ति के़म्‍स्‍ये़रिरो॥”

थे़आङ्‌भे़ल्‍ले़ यहवे दाङ्‌बे़ल्‍ले़ए कन् पाःन्‍निन् पाःत्‍तुआङ् वाॽरो॥

नसान् के़होःप्‍पा यरुसले़म ये़क्‌यक्

२१ ओमे़त्‍ते़म्‍मे़ॽ, नसाःन्‍सामा के़वाॽमा यरुसले़म ये़क्‌यक्‍किन्

आक्‍खेलॽरिक् के़त्‍निमा हे़क्‍तङ्‌बा पोःक्‍खे़बे!

आसेःङ्‌ग खे़न् खासे़न्‍ले़ कुधिम् वये़रो॥

हे़क्‍क्‍याङ् खे़न् ये़क्‌यक्‍को साम्‌योबाहाॽ मे़वये़रो,

कर आल्‍लोग खे़न् मना के़से़प्‍पाहाॽरे़

खुन्‍छिॽ वाॽमादे़न् पोःक्‍खे़आङ् वाॽरो!

२२ खे़ने़ॽ थिक्‍ले़ङ् इसेःङ्‌बा युप्‍पा के़वये़रो

कर आल्‍ल हिङ्‌धोःक् हे़क्‍तङ्‌बा के़बोःक्‍खे़रो॥

हे़क्‍क्‍याङ् नुबा के़जे़ल्‍ले़क्‍सेःल्‍ले़ कुवाओ

च्‍वाःत् पःन्‍दे़आङ् याक्‍लो॥

२३ खे़ने़ॽ के़युक्‍साबाहाॽ पिफ्‍युङ्‌बा नु खुःन्‍द्रिक्‍पाहाॽरे़

खुन्‍छिॽ चुम्‍देङ् मे़बोःक्‍खे़आङ् मे़वाॽरो॥

खे़ङ्‌हाॽ के़रे़क्‍ले़ स्‍वाःत् सुरुत्‍याङ् चामा खुन्‍छिॽ सिराॽथाङ्‌लो,

हे़क्‍क्‍याङ् खे़ङ्‌हाॽ चे़सुङ् मिक्‍तोक् खोमा खिःम्‌यक् मे़जोःक्‍लो॥

खे़ङ्‌हाॽरे़ ये़त्‍छाबा ये़त्‍छामाहाॽ खासे़न् मे़ल्‍लोःन्‍दुन् मे़म्‍बिरुसिन्‍लो॥

हे़क्‍क्‍याङ् कुये़म्‍बा के़सिमा मेमेदुमाहाॽरे़

खुन्‍छिॽ ये़क्‍पेलिन् खे़ङ्‌हाॽरे़ मे़ङ्‌घे़प्‍सुन् मे़म्‍बिरुसिन्‍लो॥

२४ खे़ल्‍ले़ चोगुल्‍ले़ आदाङ्‌बा, मुक्‍साम्‍दाङ्‌बा यहवे दाङ्‌बा,

इस्राइलबा के़रे़क्‍नुःल्‍ले़ मुक्‍साम्‍साबाल्‍ले़ अक्‍खे पाःत्‍तुरो,

“आनिङ्‌मिहाॽ कुले़क्‌वा नुःक्‍तुङ् पिरुङ्‌सिङ्‌लो

हे़क्‍क्‍याङ् आदक्‍ले़ङ्‌वाओ के़बोःक्‍पाहाॽलाम्

आङ्‌गाॽ चोःक्‌युम्‍भो खोआरो॥

२५ आङ्‌गाॽ आहुक्‍हाॽ खे़ने़ॽ के़दक्‍ले़ङ्‌वाओ फोःक्‍खुङ्‌लो,

युप्‍पान् साङ्‌मनाबा कुइसिःक् सेसे चोःक्‍ने़रो,

हे़क्‍क्‍याङ् काक् के़आसुत्‍थो पाःन्‍हाॽ खे़त्‍तुङ्‌देसुङ् पिने़रो॥

२६ खे़ने़ॽ के़घासे़न्‍लोःम्‍बाहाॽ तगि हे़क्‍केए,

हे़क्‍क्‍याङ् खे़ने़ॽ के़सुजादाङ्‌बाहाॽ आन्‍छोःम्‍बा

कुइसिःक् याम्‍मो युक्‍तिङ् चोगुङ्‌सिङ्‌लो॥

हे़क्‍के पोङ्‌ङाङ् एगाङ् कन् ये़क्‌यक्‍किन्

साम्‌योबा ये़क्‌यक् नु नसानिबा ये़क्‌यक् मे़मे़त्‍तुरो॥”

२७ सियोने़न् साम्‌योबा खासे़न्‍ले़ याःम्‍बक्‍लाम् याम्‍मो ताङ्‌से़ःप्‍लो,

लायोलाम् के़नुःङ्‌बा मनाहाॽरे़ खुन्‍छिॽ से़न्‍लप्‍पिन्

साम्‌योनिमालाम् पोङ्‌लो॥

२८ कर पिफ्‍युङ्‌बाहाॽ नु लायोबाहाॽ थिक्‍ले़ङ्‌ले़ मे़मे़क्‍लो,

हे़क्‍क्‍याङ् यहवे दाङ्‌बान् के़ले़प्‍पाहाॽ फुत्‍लुम् थ्‍यःङ् मे़बोङ्‌लो॥

२९ “यहिबा सिङ्‌बुङ्‌लाओ नावाइःत्‍ला से़वा

के़मे़त्‍तुम्‍बाल्‍ले़ चोगुल्‍ले़ खे़निॽ नाधामो के़ध्‍ये़ॽइरो,

हे़क्‍क्‍याङ् खे़निॽ के़सेगुम्‍बा सिङ्‌सेॽइक्‍हाॽरे़ चोगुल्‍ले़ खे़निॽ के़नुःन्‍दिरो॥

३० कुभे़क्‌वा इगे़ले़म्‍बा यहिबा सिङ्‌बुङ् नु

च्‍वाःत् के़होःप्‍पा फुङ्इक् सिङ्‌सेॽइक् हे़क्‍तङ्‌बा केबोःक्‍खिरो॥

३१ मुक्‍के़गुबा मनाहाॽग मिदुप्‍मा छुल्‍ला हे़क्‍तङ्‌बा नु

खे़ङ्‌हाॽरे़ खुन्‍छिॽ याःम्‍बक्‍किन् मिसेक् के़भे़क्‍पा कुइसिःक् पोङ्‌लो॥

खे़न् ने़प्‍माङ् थिक्‍ले़ङ्‌ले़ मिदिक्‍लो,

हे़क्‍क्‍याङ् हाःत्‍ले़आङ् खे़न् मिन् से़प्‍मा मे़सुक्‍तुन्‍लो॥”

a 

१:९ तोलिङ् १९:१-२९, रोमि ९:२९ सदोम नु गमोरा ये़क्‌यक्‍हाॽओ कुॽइ के़भे़ॽबा मनाहाॽ मे़युङे़, हे़क्‍क्‍याङ् निङ्‌वाॽफुमाङ्‌ङिल्‍ले़ खे़ङ्‌हाॽ निङ्‌घुम् पिरुसि॥ निङ्‌वाॽफुमाङ्‌ङिल्‍ले़ खे़ङ्‌हाॽरे़ खुनिॽ ये़क्‌यक्‍किन् मे़क्‍खु पिरुसिआङ् से़रुसि कर लुत नु कुस्‍सा मे़न्‍छुमाहाॽरक् ताङ्‌घुसि॥

यहवे दाङ्‌बे़ल्‍ले़ नुॽमादामा तारुॽ

(मिका ४:१-३)

२

आमोजरे़ कुस्‍सा यसैयाःल्‍ले़ यहुदा नु यरुसले़म ये़क्‌यक्‍किल्‍ले़ कुयाःम्‍बेओ निसुबा सुफोरे़ पाःन्‍जाःक्‍किन् हाबा कन्‍लो–

२ के़दाबा ये़म्‍मो यहवे दाङ्‌बे़ल्‍ले़

कुहिम् युङ्‌सिङ्‌बा यरुसले़म ये़क्‌यक्‍किन्

इक्‍सादिङ् खाम्‍बेःक्‍को के़रे़क्‍नुःल्‍ले़ के़ये़क्‍पा पोङ्‌लो॥

इक्‍सादिङ् खाम्‍बेःक्‍मोबा के़रे़क् पिसाङ्‌बा कोःक्‍मा फाङ्‌जङ्

थे़गु माङ्‌वाहाॽनुःल्‍ले़ खे़न् साॽरिक् के़ये़क्‍पा पोङ्‌लो,

हे़क्‍क्‍याङ् के़रे़क् मे़न्‍छाम् याप्‍मिहाॽ खे़ॽयो

माङ्‌से़वा चोःक्‍से़ मे़जुम् मे़दारो॥

३ यरिक् मे़न्‍छाम् सुवाङ्‌हाॽ खे़ॽयो मे़दाआङ् मे़बाःत्‍तुरो,

“त्‍ये़म्‍मे़ॽओ, आनिॽ के़रे़क् यहवे दाङ्‌बे़ल्‍ले़

कुगोःक्‍माओ थाःङ् लिङुम्‍माङ् याकुबरे़

कुनिङ्‌वाॽफुमाङ्‌ङिल्‍ले़ कुहिम्‍मो पेगिरो॥

खुने़ॽ आबाङे कुलाम्‍मिन् आनिॽ ओसेःन् आधाक्‍लो,

हे़क्‍केलॽरिक् कुलाम्‍मो आनिॽ लाङ्‌घेःक्‍मा आसुक्‍लो॥”

थेआङ्‌भे़ल्‍ले़ साम्‌योथिम्‍मिन् सियोनलाम् नु

यहवे दाङ्‌बे़ल्‍ले़ कुबाःन्‍जाःक्‍किङ्‌ग यरुसले़म्‍लाम् तारो॥

४ खुने़ॽ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ खासे़न् चोगुसिरो,

हे़क्‍क्‍याङ् खुने़ॽ यरिक् मे़न्‍छाम् सुवाङ्‌हाॽरे़ खुन्‍छिॽ खे़माॽइन् तङ्‌घु पिरुसिरो॥

खे़न् मे़न्‍छाम् सुवाङ्‌हाॽरे़ खुन्‍छिॽ ताभेहाॽ मे़योःन्‍दुरो

हे़क्‍क्‍याङ् के़क्‍चु थोःङ्‌मा चुगे़ङ् मे़धगुरो

खे़म्‍ब्‍याङ् खुन्‍छिॽ ये़न्-लाःक्‍हाॽ मे़भे़ःत्‍छुरो

हे़क्‍क्‍याङ् चा हे़क्‍मा कात्‍च्‍या मे़धगुरो॥

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़

थङ् चोःक्‍मारे़ लागि ताभेन् मे़म्‍भिःक्‍खुन्‍लो,

हे़क्‍क्‍याङ् आल्‍लआङ्‌धो खे़ङ्‌हाॽ याम्‍मो

ते़न्‍धङ् चोःक्‍मा फाॽआङ् मे़न्‍हुॽसिङ्‌ने़न्‍लो॥

५ याकुबरे़ कुमुॽइदाङ्‌सासे, त्‍ये़म्‍मे़ॽओ,

यहवे दाङ्‌बे़ल्‍ले़ कुओःत्‍तिओ आनिॽ लाङ्‌घेगिरो॥

यम्‍बा के़हे़न्‍छिङ्‌बाहाॽ मे़मे़क्

६ आदाङ्‌बारे़ आबाङे के़योभोबा के़मना याकुबरे़

कुमुॽइदाङ्‌साहाॽ लाप्‍के़भुसुसिआङ् के़वाॽरो,

थेआङ्‌भे़ल्‍ले़ खे़ङ्‌हाॽ तइनाङ्‌गे़न् पिसाङ्‌बा

ताप्‍फे़ःम्‍बा साक्‍थिम्‍मिल्‍ले़ कुधिम् मे़बोःक्‍खे़आङ् मे़वाॽरो॥

खे़ङ्‌हाॽ पलिस्‍तिबा मनाहाॽ कुइसिःक् खागे़लोःम्‍बा मे़बोःक्‍खे़आङ् मे़वाॽरो

खे़ङ्‌हाॽ निङ्‌वाॽफुमाङ् नसान् मे़न्‍जोःक्‍मनाबा सुवाङ्‌हाॽनु मे़दङ्‌सिङ्‌ङाङ् मे़वाॽरो॥

७ खे़ङ्‌हाॽरे़ खुन्‍छिॽ लाजेन् साम्‍म्‍याङ् नु

युप्‍पाःल्‍ले़ सधे़क् तिम्‍से़आङ् ने़रो,

हे़क्‍क्‍याङ् खे़ङ्‌हाॽरे़ खुन्‍छिॽ याङ्‌सा कुन्‍धेहाॽरे़ङ्‌ग खानिःत्‍ते होप्‍लो॥

खे़ङ्‌हाॽरे़ खुन्‍छिॽ लाजेःङ्‌ग अन्‍हाॽरे़ मे़धिम्‍सुआङ् मे़वाॽरो,

हे़क्‍क्‍याङ् खे़ङ्‌हाॽरे़ खुन्‍छिॽ अन्‍लाधाहाॽग निःप्‍माए सुक्‍मे़दे़त्‍ने़न्‍लो॥

८ खे़ङ्‌हाॽरे़ खुन्‍छिॽ लाजेन् नावाइत्‍लाहाॽरे़ तिम्‍से़आङ् ने़रो,

हे़क्‍क्‍याङ् आबाङे हुक्‍किल्‍ले़ मे़जोगुसिबा

चिगक्‌वाहाॽ खे़ङ्‌हाॽरे़ से़वा मे़मे़त्‍तुसिरो॥

खे़न् चिगक्‌वाःल्‍ले़ चइःत्‍तिन् आक्‍तङ्‌बा चोक्

खे़न् आबाङे खुन्‍छिॽ हुक्‍किल्‍ले़ मे़जोगुबारो॥

९ खे़ल्‍ले़ चोगुल्‍ले़ मनाहाॽ नःम्‍नःम्‍बा मे़जोगुसिरो

हे़क्‍क्‍याङ् योयोक् मे़धासुसिरो

खे़ङ्‌हाॽ ले़प्‍मि मे़म्‍बिसे़ॽओ॥

१० यहवे दाङ्‌बे़ल्‍ले़ कुगिप्‍माघुमान् नु मिमिदिङ्‌गे़न् कुओःप्‍मान्

तामानुःल्‍ले़ तगि याक्‍पेॽओबा लुङ्‌फुक्‍कोओ लासाम्‍मे़ॽओ

खे़ब्‍याङ् खाम् सिगाङ् चिङ्‌ङासिम्‍मे़ॽओ!

११ मनाहाॽरे़ खुन्‍छिॽ आङ्‌दिङ् लॽमा नारान्

यो मुप्‍मे़धासु मे़बिरुसिरो,

हे़क्‍क्‍याङ् खुन्‍छिॽ आङ्‌गाॽएःक् लॽमे़न्

नःम्‍नःम्‍बा मे़जोगु मे़बिरुसिरो,

खे़न् ये़न्‍नो यहवे दाङ्‌बाल्‍लक् थाःङ्‌धाःङ् पोङ्‌लो॥

१२ थेआङ्‌भे़ल्‍ले़ के़रे़क् यम्‍बा के़ले़ङ्‌सिङ्‌बाहाॽ नु सिक्‍के़गुबाहाॽ

हे़क्‍क्‍याङ् के़रे़क् “आङ्‌गाॽएःक्” के़लॽबाहाॽ सम्‍धाङ्

मुक्‍साम्‍दाङ्‌बा यहवे दाङ्‌बे़ल्‍ले़ अक्‍तङ्‌बा कुये़न्‍धिक् इदारो

खे़ब्‍याङ् खे़ङ्‌हाॽ चुङ्‌जिगे़न् नःम्‍नःम्‍बा मे़जोगुसिरो,

१३ खुने़ॽ लेबनान लाजेॽओबा के़रे़क् केःम्‍ब् केःम्‍बा साम्‍माङ्‌सिङ्‌हाॽ,

बसानबा के़रे़क् यहिबा सिङ्‌बुङ्‌हाॽ मुरे़क् खारे़ःक् चोगुरो॥

१४ के़रे़क् केःम्‍ब् केःम्‍बा कोःक्‍मा फाङ्‌जङ्‌हाॽ नु

के़रे़क् थे़गु माङ्‌वाहाॽ ने़ने़बा चोगुरो॥

१५ खुने़ॽ के़रे़क् केःम्‍ब् केःम्‍बा चङ्‌हिम्‍हाॽ,

हे़क्‍क्‍याङ् काक् चाङ्‌जाङ्‌बा से़ःप्‍सिङ्‌मादे़न् लुङ्‌धाक्‍हाॽ थुप्‍सुरो॥

१६ तर्सिस वागप्‍खेःङ्‌ङोबा के़रे़क् यम्‍बा चिगक्‌वा के़गुबा वालाधाहाॽ नु

नुबा वालाधाहाॽ वरःङ्‌ङो हुम्‍सु केःत्‍तुसिरो॥

१७ मनाहाॽरे़ खुन्‍छिॽ आङ्‌दिङ् लॽमे़न् यो मक्‍मे़धासु मे़बिरुसिरो,

हे़क्‍क्‍याङ् खुन्‍छिॽ आङ्‌गाॽएःक् लॽमे़न् नःम्‍नःम्‍बा मे़जोगु मे़बिरुसिरो,

खे़न् ये़न्‍नो यहवे दाङ्‌बाल्‍लक् थाःङ्‌धाःङ् पोङ्‌लो,

१८ हे़क्‍क्‍याङ् नावाइत्‍लाहाॽग थिक्‍काङ् मे़ःन्‍ने मे़मा मे़घे़त्‍लो॥

१९ इक्‍सादिङ् खाम्‍बेःक्‍मान् किप्‍मा के़घुबा चोःक्‍मारे़ लागि

यहवे दाङ्‌बान् पोःक्‍किल्‍ले़ खुने़ॽ कुगिप्‍माघुमो नु

मिमिदिङ्‌गे़न् कुओःप्‍माल्‍ले़ चोगुल्‍ले़ मनाहाॽ मे़घे़त्‍छिङ्‌लो

हे़क्‍क्‍याङ् सियाक्‍पे-थे़याक्‍पे़ओ के़ने़बा लुङ्‌फुक्‍कोहाॽओ नु

खाम्‍बाङ्‌ङो के़ने़बा हङ्‌गारिङ्‌बा सिगाङ् मे़लाःत्‍लो॥

२० मनाहाॽरे़ आबाङे लागि से़वा मे़प्‍मासि फाॽआङ्

मे़जोगुसि मे़धगुसिबा साम्‍म्‍याङ् युप्‍पा नावाइत्‍लाहाॽ मे़नाॽरुसिरो,

हे़क्‍क्‍याङ् खे़न् ये़न् अजिक्‌युमा नु ने़क्‌वा मे़वाराप् तगि लाप्‍मे़भुसुसिरो॥

२१ इक्‍सादिङ् खाम्‍बेःक्‍मान् किप्‍मा के़घुबा चोःक्‍मारे़ लागि

यहवे दाङ्‌बान् पोःक्‍किल्‍ले़ खुने़ॽ कुगिप्‍माघुमे़न् नु

कुमिमिदिङ् कुओःप्‍माल्‍ले़ चोगुल्‍ले़ खे़ङ्‌हाॽ मे़घे़त्‍छिङ्‌लो

हे़क्‍क्‍याङ् सियाक्‍पेॽ थे़याक्‍पेॽहाॽरे़ कुहङ्‌हाॽओ नु

याक्‍पेॽहाॽरे़ कुभिःप्‍माहाॽओ मे़बेःक्‍काङ् मे़जिङ्‌सिङलो॥

२२ कुसक्‍मा के़याक्‍पा मे़न्‍छाम् याप्‍मिओ निङ्‌वाॽ मे़युक्‍खाम्‍मिन्‍ने़ॽओ,

थेआङ्‌भे़ल्‍ले़ खे़ल्‍ले़ कुमे़ल्‍लुङ् थे वाॽआङ्‌बे?

यरुसले़म नु यहुदाओ खासे़न्

३

आल्‍ल ओमे़त्‍ते़म्‍मे़ॽ, दाङ्‌बा, मुक्‍साम्‍दाङ्‌बा

यहवे दाङ्‌बे़ल्‍ले़ खुन्‍छिॽ खोमा के़बोङ्‌बा पाःन्‍हाॽ नु

खोमा के़बोङ्‌बा कुभाॽहाॽ खे़ब्‍याङ् खे़ङ्‌हाॽरे़

खुन्‍छिॽ चामा कुजा नु थुङ्‌मा च्‍वाःत्‍तिन्‍नाङ्

यरुसले़म नु यहुदालाम् खे़त्‍तुदेसुरो॥

२ हे़क्‍क्‍याङ् के़धुम्‍बा नु थङ् के़जोःक्‍पा, खासे़न्‍लोःम्‍बा नु

माङ्‌निङ्‌वाॽपान् के़बाःप्‍पा, खागे़लोःम्‍बा

हे़क्‍क्‍याङ् साम्‌योसिक्‍साम्‍बा,

३ थक्‍सुबाहाॽरे़ खुन्‍छिॽ थक्‍तुम्‍बाहाॽ नु

थोसुथिम्‍बा मनाहाॽ, सुजादाङ्‌बाहाॽ,

के़ले़बा के़निबा चोबेगुहाॽ हे़क्‍क्‍याङ् चाचाःप्‍पा कित्‍चाक्

के़जोःक्‍पाहाॽआङ् खुने़ॽ खे़त्‍तु देसुसिरो॥

४ हे़क्‍क्‍याङ् खारक् थाङ्‌बे़न् चप्‍प्रक् के़गे़प्‍पा मनाहाॽ

आङ्‌गाॽ खे़ङ्‌हाॽरे़ खुन्‍छिॽ सम्‍धाङ् युक्‍साबा चोगुङ्‌सिङ्‌लो,

खे़ब्‍याङ् हिन्‍जाॽबित्‍छाॽहाॽरे़ खे़ङ्‌हाॽरे़ खुन्‍छिॽ सम्‍धाङ् युक् मे़जोगुरो॥

५ थिक् मनाःल्‍ले़ वेॽस्‍मा मनान् निङ्‌घुम् मे़त्‍तुरो

थिक् मनान् वेॽस्‍मा मनाःल्‍ले़ कुदक्‍ले़ङ्‌वाओ पोःक्‍लो॥

थिक् हिम्‍बेसाङ्‌बे़न् वेॽस्‍मा हिम्‍बेसाङ्‌बे़ल्‍ले़ कुदक्‍ले़ङ्‌वाओ पोःक्‍लो,

काप्‍पो तुम्‍साहाॽरे़ खुन्‍छिॽ तक्‍ले़ङ्‌वाओ

चप्‍प्रक् थाङ्‌बे़न् के़गे़प्‍पाहाॽ मे़बोःक्‍लो

हे़क्‍क्‍याङ् मिङ्‌सो इङ्‌धाःङ्‌साबाहाॽरे़ खुन्‍छिॽ तक्‍ले़ङ्‌वाओ

थेनाधेबा सुहि मनाहाॽ मे़बोःक्‍लो॥

६ कन् ये़म्‍मो फुॽनुसाॽहाॽओ लत्‍छा मनान्

आबाङे कुम्‍बारे़ कुहिम्‍मोए मे़दे़म्‍सुआङ् मे़मे़त्‍तुरो,

“खे़ने़ॽग चाङ्‌मा तेत् के़गत्‍तुरो,

खे़ने़ॽ कन् के़साक्‍पा तुक्‍खेबा ये़म्‍मो खे़ने़ॽ आनिगे लाम्‍लोबा पोःक्‍खे़ॽओ!”

७ कर खे़न् ये़न्‍नो खे़न् मनाःल्‍ले़ यम्‍बा इक्‍लाओ अःक्‍ल पाःत्‍तुरो,

“कन् के़साक्‍पा तुक्‍खेबा ये़म्‍मो खे़निॽ लाम्‍लोबा पोङ्‌मा मे़सुक्‍कान्‍लो॥

आङ्‌गाॽ आहिम्‍मो चामा थुङ्‌मा नु चाङ्‌मा वाःप्‍मा थेआङ् होप्‍लो,

आङ्‌गाॽ मनाहाॽरे़ खुन्‍छिॽ लाम्‍लोबा याप्‍मि आन्‍जोगे़म्‍मिन्‍ने़ॽओ॥”

८ यरुसले़ःम्‍मिन् खा लुःम्‍मा खे़प्‍मा चोक्‍लो,

हे़क्‍क्‍याङ् यहुदाःन्‍नाङ् चोःन्‍ल पत्‍लो,

खे़ॽयो के़युङ्‌बा मनाहाॽरे़ खुन्‍छिॽ पाःन्‍जाःक्‍किन् नु

याःम्‍बक्‍किन् यहवे दाङ्‌बे़ल्‍ले़ कुनिमाओ ताप्‍फे़ःम्‍बा चोक्‍लो

खुने़ॽ कुमिमिदिङ्‌गे़न् कुदामा कुयुमे़न् खे़ङ्‌हाॽरे़ निनिबा मे़अत्‍तुरो॥

९ खे़ङ्‌हाॽरे़ खुन्‍छिॽ आबाङे नाराःल्‍ले़ए

खे़ङ्‌हाॽरे़ खुन्‍छिॽ तक्‍ले़ङ्‌वाओ तोःन्‍दि पिरुरो॥

सदोम् ये़क्‌यक्‍को के़युङ्‌बा मनाहाॽ कुइसिःक्‍के

खे़ङ्‌हाॽरे़आङ् आबाङे खुन्‍छिॽ लायोन् ओसेःन्‍धाङ् मे़जोगुरो॥

खे़ङ्‌हाॽरे़ खे़न् खुन्‍छिॽ लायोन् मे़न्‍जिक्‍खुन्‍लो॥

खे़ङ्‌हाॽग मे़जिःत्‍ते़ मे़स्‍ये़रो!

खे़ङ्‌हाॽरे़ आबाङे खुन्‍छिॽ सम्‍दाङ् मे़क्‍मासिमान् मे़दारुआङ् वाॽरो॥

१० साम्‌योबा मनाहाॽ मे़त्‍ते़से़ॽओ,

खे़ङ्‌हाॽरे़ खुन्‍छिॽ लागिग नुबाए पोङ्‌लो,

थेआङ्‌भे़ल्‍ले़ खे़ङ्‌हाॽरे़ग नुबा याःम्‍बक् मे़जोगुबा कुइसिःक्

निङ्‌वाॽ के़माबा थुम्‍घो मे़घोसुरो॥

११ कर ताप्‍फे़ःम्‍बा याःम्‍बक् के़जोःक्‍पा मनाहाॽग मे़जिःत्‍ते़ मे़स्‍ये़रो!

खे़ङ्‌हाॽरे़ खुन्‍छिॽ मे़क्‍मासिमान् आबाङे खुन्‍छिॽ सम्‍धाङ् थ्‍ये़आङ् वाॽरो,

थेआङ्‌भे़ल्‍ले़ खे़ङ्‌हाॽरे़ खुन्‍छिॽ हुक्‍किल्‍ले़ मे़जोगुबा

याःम्‍बक् कुइसिःक् तुम्‍घो मे़घोसुरो॥

१२ हिन्‍जाॽबित्‍छाॽहाॽरे़ आङ्‌गाॽ आमनाहाॽ तुक्‍खे मे़जाःत्‍तुसिरो,

हे़क्‍क्‍याङ् मे़न्‍छुमाहाॽरे़ खे़ङ्‌हाॽरे़ खुन्‍छिॽ सम्‍धाङ् युक् मे़जोगुरो॥

आमनासे, खे़निॽ लाम्‍गे़लोबाहाॽरे़ खे़निॽ के़म्‍हम्‍सि के़म्‍देॽरिआङ् मे़वाॽरो,

हे़क्‍क्‍याङ् खे़ङ्‌हाॽरे़ खे़निॽ लाङ्‌घेःक्‍मा लाम्‍हाॽओ लाम्‍के़म्‍भोःत्‍तिरो॥

यहवे दाङ्‌बे़ल्‍ले़ कुमनाहाॽ खासे़न् चोगुसि

१३ यहवे दाङ्‌बान् कुघासे़न्‍लोःम्‍मा हिम्‍मो आबाङे कुयुक्‍नाओ युङ्‌लो,

खुने़ॽ आबाङे कुमनाहाॽरे़ खुन्‍छिॽ तक्‍ले़ङ्‌वाओ

खासे़न् चोःक्‍मारे़ लागि ये़म्‍सिङ्‌लो॥

१४ आबाङे कुमनाहाॽरे़ खुन्‍छिॽ साम्‌योसिक्‍साम्‍बाहाॽ नु

युक्‍साबाहाॽरे़ खुन्‍छिॽ तक्‍ले़ङ्‌वाओ यहवे दाङ्‌बे़ल्‍ले़ खासे़न् चोगुरो॥

“खिनिॽए आङ्‌गाॽ आजे़ल्‍ले़क्‍सेॽइक् के़मे़ङ्‌बानिङ्‌लो॥

याङ्‌गे़साॽबाहाॽ के़नाप्‍तुम्‍सिम्‍बा चिगक्‌वाहाॽ खे़निॽ हिम्‍हाॽओए वाॽरो॥

१५ आङ्‌गाॽ आमनाहाॽ खे़निॽ थेआङ् के़युक्‍तुम्‍सिम्‍बा

हे़क्‍क्‍याङ् थेआङ् याङ्‌गे़साॽबाहाॽ के़युःत्‍तुम्‍सिम्‍बाबे?”

मुक्‍साम्‍दाङ्‌बा यहवे दाङ्‌बे़ल्‍ले़ अक्‍तङ्‌बा उवा चोगुरो॥

यरुसले़ःम्‍मोबा मे़न्‍छुमाहाॽरे़ लागि साम्‍दिङ्

१६ यहवे दाङ्‌बे़ल्‍ले़ पाःत्‍तुरो,

“सियोने़ल्‍ले़ कुस्‍सा मे़न्‍छिन्‍हाॽ आङ्‌दिङ् मे़लॽरो,

हे़क्‍क्‍याङ् खुन्‍छिॽ सित्‍लाःन् ङाःक्‍ले़ॽ मे़मे़त्‍तुरो

खुन्‍छिॽ मिक्‍हाॽ कारिक् कारिक् मे़मे़त्‍तुरो,

खे़ब्‍याङ् लाङ्‌बाःङ्‌गिहाॽ मे़वाःत्‍छिङ्‌लो

किल्‍लिङ् किल्‍लिङ् लॽरिक् याःक्‌याःक्‍काङ्

लाङ्‌गाङ् मे़जत्‍तुर लाङ्‌मे़घेःक्‍लो॥

१७ कल्‍ले़चोगुल्‍ले़ दाङ्‌बे़ल्‍ले़ सियोने़ल्‍ले़ कुस्‍सा

मे़न्‍छिन्‍हाॽरे़ खुन्‍छिॽ थे़गेःक्‍को याङ्‌घेःक्‍के–

याङ्‌घेःक्‍किल्‍ले़ थिम्‍सु पिरुसिरो॥

हे़क्‍क्‍याङ् यहवे दाङ्‌बे़ल्‍ले़ पयम् यम्‍बा माङ्‌दुक्‍मान् पाङ्‌घु तासुरो

हे़क्‍क्‍याङ् खे़ङ्‌हाॽरे़ खुन्‍छिॽ थे़गेःक्‍मुरिक्‍हाॽ

लिगोॽ लुःक्‍पेःक्‍ल याःन्‍दुसिरो॥”

१८ खे़न् ये़न्‍नो खे़ङ्‌हाॽरे़ खुन्‍छिॽ चोःक्‍सिङ्‌मा पाःत्‍छिङ्‌मा वाःत्‍तिहाॽ, हे़क्‍क्‍याङ् हुक्‍पाःङ्‌गि नु त्‍वाबो वाःप्‍मना पाःन्‍दि, लाबाघे़ःक्‌वा,

१९ कुन्‍दुल्‍लो, हुक्‍पाःङ्‌गि, पोराःक्‌वा,

२० तिच पःत्‍थाङ्, लाङ्‌बाःङ्‌गि, फॽइ फुङ्‌नाम् याङ्‌मा नु माक्‍पे़न्‍छाप् पाङ्‌दाॽ,

२१ स्‍वागेप् नु मुन्‍द्रि

२२ नुःब्‍नुबा चाङ्‌देःत्, आल्‍फिॽ सुङ्‌घेक्‌वा हे़क्‍क्‍याङ् साप्रि,

२३ से़त्‍लेङ्‌गो ऐना नु चुन्‍जुम्‍बा चिरिक्, साम्‍म्‍याङ्‌भुङ् हे़क्‍क्‍याङ् नाम्‍भे़क्‌वाहाॽ खे़त्‍तुदेसु पिरुसिरो॥

२४ कुनाम्‍गे़नुॽबा मारुक्‍किल्‍ले़ कुले़क्‌वा के़गिबा नाम्‍गे़सुबा पोङ्‌लो,

हे़क्‍क्‍याङ् फॽइःल्‍ले़ कुले़क्‌वा इदाःक्,

नुरिक् फमनाबा थाःक्‍फमाल्‍ले़ कुले़क्‌वा थे़गेःक्‍इन्‍नाङ् लिगोसा पोङ्‌लो,

नुबा चाङ्‌मा तेःत्‍तिल्‍ले़ कुले़क्‌वा सागि तेत् पोङ्‌लो,

हे़क्‍क्‍याङ् खे़ङ्‌हाॽरे़ खुन्‍छिॽ नुबा नारुम्‍भुङ्‌ङिन् नुःम्‍मासिमाओ लेङ्‌सिङ्‌लो॥

२५ खे़ने़ॽ के़मनाहाॽ ताभेःल्‍ले़ मे़ज्‍ये़प्‍तुसिआङ् मे़से़रुसिरो,

के़धुम्‍बा के़मनाहाॽ थङ्‌ङो थ्‍यःङ् मे़मे़क्‍लो॥

२६ सियोन ये़क्‌यक्‍कोबा पयम् यम्‍बा लाम्‍धेःप्‍पाहाॽ मेरिङ् मे़धक्‍ल मे़हाःप्‍लो॥

खाम्‍बाङ्‌ङो थेधिक्‍काङ् मे़ःन्‍ने के़युङ्‌मा मे़न्‍छुमा कुइसिःक्

खे़न् ये़क्‌यक्‍किन् ओसेःन्‍धाङ् पोङ्‌लो॥

४

खे़न् ये़म्‍मिन् ताःल्‍ले़ नुसि मे़न्‍छुमाहाॽरे़

लक्‍थिक् ये़म्‍बित्‍छाःन् मे़दे़म्‍सुआङ् अक्‍खे मे़मे़त्‍तुरो,

“आनिगे चामा थुङ्‌मा नु चाङ्‌मा वाःप्‍मान्

आबाङे यारिप् चोगुम्‍बे़आङ् चाम्‍बे़ थुङुम्‍बे़रो,

हे़क्‍क्‍याङ् वारुम्‍बे़ चाक्‍खुम्‍बे़रो,

खे़ने़ॽ हाबा आनिगे ते़न्‍धाम् मेःक्‍खिम्‍लक्

आमे़त्‍ते़आङ् आनिगे ये़म्‍बा पोःक्‍खे़ॽओ॥

मनाहाॽरे़ आनिगे कुनामे़न्‍छाॽ मे़मे़त्‍तिगे़ल्‍ले़ खे़ने़ॽ आधेःक्‍ते़ॽओ॥”

यरुसले़ःम्‍मिन् याम्‍मो मे़जोगुॽ

२ कर ताःन्‍दि के़दाबा ये़म्‍मोग के़हिङ्‌बाआङ् के़याःक्‍पा इस्राइलिहाॽरे़ लागि यहवे दाङ्‌बे़ल्‍ले़ कुबोराक्‍किन् कुजाॽ के़धोःक्‍पा नु हाङ्‌वा माङ्‌वा के़याक्‍पा पोङ्‌ॽ, हे़क्‍क्‍याङ् खाम्‍बाङ्‌ङो के़धोःक्‍पा चाःल्‍ले़ चोगुल्‍ले़ खे़ङ्‌हाॽरे़ खुन्‍छिॽ सःप्‍मान् मिमिदिङ् नु ने़बो पोमा पान् पोङ्‌ॽ॥

३ सियोःन्‍नो के़दाङ्‌बा के़याःक्‍पा के़रे़क् सेसेबा मना मे़बोङ्‌ॽ– यरुसले़ःम्‍मो मे़क्‍मालाम् के़हिङ्‌बा के़याःक्‍पा हे़क्‍क्‍याङ् कुहिङ्‌वे़त् के़वाॽबासिरो फाॽआङ् खुन्‍छिॽ मिङ् मे़साप्‍तुबा मनाहाॽ सेसेबा मे़मे़त्‍तुसिॽ॥

४ सियोने़ल्‍ले़ कुस्‍सा मे़न्‍छिन्‍हाॽरे़ खुन्‍छिॽ चे़ल्‍ले़क्‍ले़क् लॽमा कुघःक्‍किन् दाङ्‌बे़ल्‍ले़ वाहप्‍तु पिरुसिॽ, हे़क्‍क्‍याङ् खुने़ॽ खासे़न्‍ले़ याम्‍साम् नु मिरे़ याम्‍साम्‍मिल्‍ले़ यरुसले़ःम्‍लाम् माक्‍खिल्‍ले़ ने़ःक्‍तुबा कुयोःक्‍हाॽ वाहप्‍तुॽ॥

५ हे़क्‍क्‍याङ् यहवे दाङ्‌बे़ल्‍ले़ सियोन कोःक्‍माओ नु खे़प्‍मो के़जुम्‍बा के़रे़क् सम्‍धाङ् ले़न्‍दिक् खाॽमिःप्‍पान् हे़क्‍क्‍याङ् से़न्‍दिक् मि सित्‍लाङ्‌ङिन्, खे़न् के़रे़क्‍ले़ लागि मिमिदिङ्‌गे़न् इःम्‍सिङ्‌मा थेःक्‍सिङ्‌मादे़न् पोङ्॥

६ ले़न्‍दिक् नाम्‍से़ःक्‍काङ् हाङ्‌वा से़ःक्‍किल्‍ले़ वइःप्‍सिङ्‌मा नाम्‍जिःक्‍खोॽ पोङ्, हे़क्‍क्‍याङ् वहित् साम्‍मिःत् नु सुरित् केजङ् मुक्‍किल्‍ले़ वइःप्‍सिङ्‌मा नु चिङ्‌सिङ्‌मादे़न् पोङ्‌लो॥

चे़ल्‍ले़क्‍सेॽ इक्‍ताप्‍पोबा साम्‍लो

५

आङ्‌गाॽ आसिराॽ के़धाङ्‌बे़न् खुने़ॽ कुजे़ल्‍ले़क्‍सेॽ

इक्‍के़ल्‍ले़ कुयाःम्‍बेओ लत्‍छा साम्‍लोधिक् साम्‍मे़त्‍तुङ्‌लो॥

साॽरिक् चागे़नुॽबा कोःक्‍मा सम्‍धाङ्

आङ्‌गाॽ लुङ्‌माॽ हिःप्‍तुङ्‌बा मनाःल्‍ले़

लत्‍छा कुजे़ल्‍ले़क्‍सेॽ इक्‍थिक् खे़त्‍थो ने़स्‍से़रो॥

२ खे़न् मनाःल्‍ले़ खे़न् यान् मयुरो

हे़क्‍क्‍याङ् खे़ॽयोबा लुङ्‌हाॽ खप्‍सुआङ् लाप्‍फुसुरो,

हे़क्‍क्‍याङ् खे़ॽयो के़रे़क्‍नुःल्‍ले़ नुबा चे़ल्‍ले़क्‍सेःन् लेःत्‍तुरो॥

खे़न् चे़ल्‍ले़क्‍सेॽ इक्‍किल्‍ले़ कुलुम्‍मो लत्‍छा याक्‍माहिम्‍धिक् चोगुरो

खे़ब्‍याङ् याक्‍पेःल्‍ले़ कुबेसाङ् लत्‍छा चे़ल्‍ले़क्‍सेॽ एःम्‍मादे़न् थिक्‍काङ् चोगुरो॥

हे़क्‍क्‍याङ् के़लिम्‍बा चे़ल्‍ले़क्‍सेॽ थोःक्‍पिला

फाॽआङ् खे़ल्‍ले़ निङ्‌साङ् चोःक्‍मा हेःक्‍तुरो

कर खे़ॽयोग के़सुःप्‍पा चे़ल्‍ले़क्‍सेॽनि थोःक्‍ते़रो॥

३ कल्‍ले़चोगुल्‍ले़ आङ्‌गाॽ आसिराॽ के़धाङ्‌बे़ल्‍ले़ पाःत्‍तुरो,

“यरुसले़म नु यहुदाबा मनासे, आङ्‌गाॽ नु

आजे़ल्‍ले़क्‍सेॽ इक्‍लुम्‍मो खासे़न् चोगे़ आबिरे़ॽरो॥

४ आङ्‌गाॽ आजे़ल्‍ले़क्‍सेॽ इक्‍किल्‍ले़ कुलागि

मे़न्‍जोःक्‍के के़वाॽबा याःम्‍बक् थे वाॽआङ्‌बे?

के़लिम्‍बा चे़ल्‍ले़क्‍सेॽनि थोःक्‍कि फाॽआङ् निङ्‌साङ् चोगुङ्‌लो

कर थेआङ् के़सुःप्‍पा चे़ल्‍ले़क्‍सेॽ थोःक्‍ते़बाबे?

५ आल्‍ल आङ्‌गाॽ आजे़ल्‍ले़क्‍सेॽ इक्‍किन् थे़मा चोगुङ्‌ॽ,

आङ्‌गाॽ खे़ल्‍ले़ कुयाःम्‍बेओ खे़निॽ मे़त्‍निङ्‌लो–

आङ्‌गाॽ खे़ॽयो फाङ्‌मनाआङ् केबप्‍पा

कुधेःक्‍माहाॽ हाॽयाक् वयाक् आःक्‍खुङ्‌देसुङ्‌लो,

हे़क्‍क्‍याङ् खे़न् खाप्‍पुथ्‍यःङ् पोङ्‌लो॥

खे़न् चे़ल्‍ले़क्‍सेॽ इक्‍किन् थेःक्‍मारे़ लागि

से़प्‍मनाबा लुङ्‌धाक्‍हाॽ लुःन्‍दुङ्‌देसुङ्‌लो,

खे़म्‍ब्‍याङ् खे़न् चे़ल्‍ले़क्‍सेॽ इक्‍किन् चिराक् चिराक् मे़लाःक्‍तुरो॥

६ आङ्‌गाॽ खे़न् मुरे़ःक् खारे़ःक् चोगुङ्‌ङाङ् लाप्‍फुसुङ्‌लो,

खे़न् हाःत्‍ले़आङ् मे़न्‍छित्‍तुन् मे़न्‍छाःक्‍तुन्‍लो॥

खे़ॽयो सेर्द्राःक्‍मा नु तिङ्‌हाॽरक् लिङ्‌लो

आङ्‌गाॽ खाॽमिःत्‍ते़न्‍नाङ् खे़ॽयो वहित् मे़धाने़ल्‍ल फाॽआङ् इङ्‌जाङ् पिरुङ्‌लो॥”

७ मुक्‍साम्‍दाङ्‌बा यहवे दाङ्‌बे़ल्‍ले़ कुजे़ल्‍ले़क्‍सेॽ

इक्‍किङ्‌ग इस्राइलबा हिम्‍सयङ्‌लो,

हे़क्‍क्‍याङ् यहुदाबा मनाहाॽग खुने़ॽ कुयाम्‍नाःम्‍मिल्‍ले़ सिङ्‌सेॽ इक्‍लो॥

खुने़ॽग नुबा खासे़न् पोङ् के़लॽबा निङ्‌साङ् चोगुरो,

कर माक्‍खिॽ वरक् पोःक्‍खे़रो,

साम्‌योबा पोङ् के़लॽबा निङ्‌साङ् चोगुरो,

कर तुक्‍खेलाक्‍खे नु मेरिङ् पोःक्‍खे़रो॥

यहुदाबा मनाहाॽरे़ खुन्‍छिॽ ताप्‍फे़ःम्‍बा याःम्‍बक्

८ आत्‍तिन् मनाहाॽरे़ वेॽरे़ लागि चुक्‍सा खाम्‍बेक् ले़प्‍थिक्‍काङ्

मे़न्‌याःक्‍के थारिक् यरिक् हिम्‍ले़ हिम् मे़इङु,

हे़क्‍क्‍याङ् प्‍याङ्‌सिगे़न् इक्‍ताप्‍ले़ इक्‍ताप् मे़इङुॽ

खे़ङ्‌हाॽग मे़जिःत्‍ते़ मे़स्‍ये़रो!

थेआङ्‌भे़ल्‍ले़ खे़ङ्‌हाॽ लाजेॽओ ए़क्‍लेःक् युङ्‌मा पोङ्‌लो॥

९ मुक्‍साम्‍दाङ्‌बा यहवे दाङ्‌बे़ल्‍ले़ आङ्‌गाॽ खे़प्‍सुङ्‌ल पाःत्‍तुआङ् वाॽरो,

“से़क्‍खासाङ् यम्ब्‌यम्‍बा हिम्‍हाॽ चिजि खक्‍खक् पोङ्‌लो,

हे़क्‍क्‍याङ् नुबा पयम् यम्‍बा हिम्‍हाॽआङ् चिजि खक्‍खक् पोङ्‌लो॥

१० थोङ्‌माल्‍ले़ थिबोङ् कुगाप् पित् के़लाःप्‍पा चे़ल्‍ले़क्‍सेॽ इक्‍को

फुलक् ङासि चे़ल्‍ले़क्‍सेॽ थिरक् लःन्‍लो,

हे़क्‍क्‍याङ् फुलक् ङाबोङ् याॽरिःम्‍बा के़लाःप्‍पो

फुलक् लिसिरक् कुजाॽ थोःक्‍लो!”

११ तानाम्‍सा के़बोःक्‍पाआङ् थि के़धुङ्‌बा,

हे़क्‍क्‍याङ् थिःल्‍ले़ मयुसिआङ् ले़रे़म्‍भे़ना पोङ्‌मारे़ लागि

आक्‍खो से़न्‍दिक् थारिक् के़युङ्‌बा मनाहाॽग मे़जिःत्‍ते़ मे़स्‍ये़रो!

१२ खे़ङ्‌हाॽरे़ खुन्‍छिॽ साभङ्‌जाहाॽओ अन्‍मे खिङ्‌मनाबा

तुङ्‌ना नु तुःङ्‌गे, के नु मुफ्रामा हे़क्‍क्‍याङ् सिजःङ्‌वा वाॽरो,

कर खे़ङ्‌हाॽरे़ यहवे दाङ्‌बे़ल्‍ले़ कुयाःम्‍बक्‍किन्

खे़म्‍घे़म् निनिआङ् मे़ल्‍लाप्‍तुन्‍लो॥

खे़ङ्‌हाॽरे़ खुने़ॽ कुहुक्‍किल्‍ले़ चोगुबा

याःम्‍बक्‍किन् मिङ्‌सो इङ्‌धाङ्‌ङे मे़म्‍बिरुन्‍लो॥

१३ खे़ल्‍ले़ चोगुल्‍ले़ आमनाहाॽरे़ खुन्‍छिॽ ने़हिनिङ्‌वाॽ होःप्‍मारे़

खे़ङ्‌हाॽ साक्‍के़ल्‍ले़क् लाजेॽ ले़प्‍मा मे़बाङ्‌घुसिरो,

हे़क्‍क्‍याङ् खे़ङ्‌हाॽरे़ मिङ्‌सो इङ्‌धाङ्

मे़बिरुसिबा मनाहाॽ साक्‍किल्‍ले़ मे़सिरो

हे़क्‍क्‍याङ् मनालुप्‍हाॽ वामिःक्‍माल्‍ले़ मे़सिरो॥

१४ कल्‍ले़चोगुल्‍ले़ खे़मायङ्‌सङ्‌ङिल्‍ले़ कुसिक्‍लाःक्‍मे़न् फोसुआङ् वाॽरो,

हे़क्‍क्‍याङ् कुम्‍ब्राःन् आत्‍तातान्‍ने यम्‍बा हा मे़त्‍तुआङ् ने़रो॥

खे़ङ्‌हाॽरे़ खुन्‍छिॽ सुहाङ्‌युक्‍पाहाॽ खे़ब्‍याङ् मनालुप्‍हाॽ,

खे़ङ्‌हाॽनु खे़माॽ के़जोःक्‍पा मनाहाॽ नु के़अःक्‍पा के़भिःक्‍पाआङ्

निङ्‌धे़न्‍धे़न् के़मे़प्‍पाहाॽ खे़न् सिगाङ् मे़लाःत्‍लो॥

१५ अक्‍खेलॽरिक् यम्‍बा के़ले़ङ्‌सिङ्‌बा मनाहाॽ

यो खाम्‍बाङ्‌ङो थारिक् मे़धारो॥

हे़क्‍क्‍याङ् आङ्‌दिङ् के़लॽबा मनाहाॽ चुङ्‌जिगे़न् नःम्‍नःम्‍बा मे़बोङ्‌लो,

खे़ब्‍याङ् के़हे़न्‍छिङ्‌बा मनाहाॽरे़ खुन्‍छिॽ मिक्‍किन् सुरे़म् लॽरो॥

१६ कर मुक्‍साम्‍दाङ्‌बा यहवे दाङ्‌बे़ल्‍ले़

कुमिङ्‌ङिन् खासे़न्‍लाम्‍बा थोधो पोङ्‌लो,

हे़क्‍क्‍याङ् निङ्‌वाॽफुमाङ्‌ङिन् सेसेबा चोक्‍लो

फाॽआङ् आबाङे कुसाम्‌योबालाम् ओसेःन्‍धाङ् चोःक्‍सिङ्‌लो॥

१७ खे़ब्‍याङ् मे़ल्‍लुक्‍हाॽ आबाङे चाराम्‍दे़न्‍नो हे़क्‍के चारामे़राम्‍लो,

हे़क्‍क्‍याङ् थुःम्‍बाहाॽरे़ग याङ्‌सा कुन्‍धेसाबाहाॽरे़

खुन्‍छिॽ के़लुःम्‍बा नु के़यम्‍बा के़याःक्‍पा लुम्‍मो मे़जरो॥

१८ से़क्‍खा मे़ःम्‍बा इङ्‌ले़क्‍के पाःन्‍निल्‍ले़ के़घेःङ्‌बा

हे़क्‍क्‍याङ् लायोहाॽ खुन्‍छिॽ एगाङ् एगाङ् के़उःङ्‌बा

के़दाःप्‍पा मनाहाॽरे़ लागि खुन्‍छिॽ मे़क्‍मासिमे़न् खा से़क्‍खाए वाॽरो,

खे़ङ्‌हाॽग मे़जिःत्‍ते़ मे़स्‍ये़रो!

१९ खे़ङ्‌हाॽरे़ निङ्‌वाॽफुमाङ्‌ङिन्‍नाङ् किनाःन्‍दि मे़बिरुआङ् मे़बाःत्‍तुरो,

“हाराआङ् थेहाॽइ चोगे़ॽओ,

थे चोःक्‍मा के़सुक्‍तु आनिगे चाल्‍लिक् ओसेःन् आधाक्‍ते़ॽओ॥

इस्राइलबा सेसे निङ्‌वाॽफुमाङ्‌ङिल्‍ले़ चोःक्‍मा

निङ्‌सेःक् के़जोगुबे़न् आनिगे ओमे़प्‍मा निङ्‌वाॽ कत्‍तुम्‍बे़रो॥”

२० खे़निॽग के़जिःत्‍ति के़स्‍ये़ॽइरो,

खे़निॽ नुबा पाःन्‍निन् ताप्‍फे़ःम्‍बा नु

ताप्‍फे़ःम्‍बा पाःन्‍निन् नुबा के़बाःत्‍तुम्‍लो,

हे़क्‍क्‍याङ् से़न्‍दिक्‍किन् ले़न्‍दिक् नु ले़न्‍दिक्‍किन् से़न्‍दिक् के़बाःत्‍तुम्‍लो

हे़क्‍क्‍याङ् के़घिःक्‍पे़न् के़लिम्‍बा नु के़लिम्‍बे़न् के़घिःक्‍पा के़बाःत्‍तुम्‍लो॥

२१ आबाङे ओगे़मे़त्‍छिङ्‌बाआङ् सिक्‍कुम्‍निबा नु

आबाङे खुन्‍छिॽ निङ्‌वाॽबो चाःप्‍पादिगे़ के़लॽबाहाॽ मे़जिःत्‍ते़ मे़स्‍ये़रो॥

२२ चे़ल्‍ले़क्‍सेॽ थि थुङ्‌मा के़धुम्‍बा के़ले़ङ्‌सिङ्‌बा,

हे़क्‍क्‍याङ् थिओ आममबा फुप्‍मा के़ले़बा मनाहाॽग मे़जिःत्‍ते़ मे़स्‍ये़रो!

२३ अक्‍तङ्‌बा मनाहाॽरे़ सुरुत्‍याङ् मे़जआङ् ताप्‍फे़ःम्‍बा

याःम्‍बक् के़जोःक्‍पाहाॽ आप्‍तिक् मे़ःन्‍नेबा मे़जोगुसिरो,

हे़क्‍क्‍याङ् कुदोःप्‍मा याःम्‍बक् के़जोःक्‍पाहाॽ

खासे़न् मे़ल्‍लोःन्‍दुन् मे़म्‍बिरुसिन्‍लो॥

२४ खे़ल्‍ले़ चोगुल्‍ले़ मिःल्‍ले़ याॽलाङ्‌ङिन् हाॽरुआङ्

खाप्‍पुथ्‍यःङ् चोगुबा नु के़हेबा याःन्‍निन् मिःल्‍ले़

हाॽरुआङ् खाप्‍पुथ्‍यःङ् पोङ्‌बा कुइसिःक्

खे़ङ्‌हाॽरे़ खुन्‍छिॽ साःप्‍पे़न् किबेःक्‍लो॥

खे़ब्‍याङ् खे़ङ्‌हाॽरे़ खुन्‍छिॽ फुङ्‌ङिन्‍नाङ् खाम्‍हिःक् पे़बा कुइसिःक् पे़बेःक्‍लो

थेआङ्‌भे़ल्‍ले़ खे़ङ्‌हाॽरे़ मुक्‍साम्‍दाङ्‌बा यहवे दाङ्‌बे़ल्‍ले़

कुधिम्‍मे़न् इःप्‍मा नाःप्‍मा मे़ले़रुआङ् वाॽरो॥

हे़क्‍क्‍याङ् इस्राइलबा सेसेबा निङ्‌वाॽफुमाङ्‌ङिल्‍ले़

कुइङ्‌जाङ्‌ङिन् कुनामे़न्‍छाॽ मे़मे़त्‍तुआङ् वाॽरो॥

२५ खे़ल्‍ले़ चोगुल्‍ले़ यहवे दाङ्‌बान् आबाङे कुमनाहाॽरे़

खुन्‍छिॽ तक्‍ले़ङ्‌वाओ कुसिक् पोगे़आङ् वाॽरो॥

खे़न् मनाहाॽ खुम्‍दिङ् पिमासि फाॽआङ् खुने़ॽ

कुहुक्‍किन् थाःङ् फोःक्‍खुआङ् पत्‍लो,

हे़क्‍क्‍याङ् आल्‍ल खे़ङ्‌हाॽ हिप्‍तुसिरो॥

कोःक्‍मा फाङ्‌जङ् थे़गु माङ्‌वाहाॽ यङ्‌लो

खम्‍ब्‍याङ् के़सिबा मनाहाॽरे़ खुन्‍छिॽ नासिङ्‌गे़न्

चेधक्‍लाहाॽ माराम्‍हाॽओ ताम्‍जिॽ कुइसिःक् ने़रो॥

कम्‍भ्‍यारिक्‍साङ् खुने़ॽ कुसाक्‍के़न् पोःक्‍मा मे़जिप्‍तुन्‍नाङ्

खुम्‍दिङ् पिमासिरे़ लागि आल्‍लसाङ्

खुने़ॽ कुहुक्‍किन् हाबा थाःङ् पोगे़आङ् पत्‍लो॥

२६ खुने़ॽ माःङ्‌घाबा मे़न्‍छाम् सुवाङ्‌हाॽरे़

खुन्‍छिॽ लागि लत्‍थिक् निसा लेःत्‍तुरो,

हे़क्‍क्‍याङ् खुने़ॽ योॽबा लाजेःल्‍ले़ कुनुप्‍मो थारिक्

के़युङ्‌बा सुवाङ्‌हाॽ ख्‍योःक्‌वालाम्‍बा उःत्‍तुसिरो,

खे़ङ्‌हाॽ हाराआङ् चाःत्‍चाःत् लॽरिक् मे़दारो!

२७ खे़ङ्‌हाॽओ आत्‍तिन्‍हाॽआङ् मे़न्‍नाने़न्‍लो

हे़क्‍क्‍याङ् खुन्‍छिॽ लाङ्‌हाॽआङ् मे़दोःक्‍ने़न्‍लो,

खे़ङ्‌हाॽओ आत्‍तिन्‍हाॽआङ् इम्‍धक्‌वा मे़ल्‍लोने़न्‍लो॥

खे़ङ्‌हाॽरे़ खुन्‍छिॽ मे़युप्‍सुबा फॽइःन् वाःङ्‌सःक्‍सःक्‍पा मे़बोङ्‌ने़न्‍लो,

खे़ङ्‌हाॽरे़ खुन्‍छिॽ लाङ्‌सुःप्‍पिल्‍ले़ कुघेःङ्‌मे़न् मे़बुॽने़न्‍लो॥

२८ खे़ङ्‌हाॽरे़ खुन्‍छिॽ तोःङ्‌हाॽ हासम्‍सम्‍बा चोक्‍लो,

हे़क्‍क्‍याङ् थङ् चोःक्‍मारे़ लागि लिओ मे़घिङ्‌घुआङ् पत्‍लो॥

खे़ङ्‌हाॽरे़ खुन्‍छिॽ अन्‍हाॽरे़ लाङ्‌सुःप्‍पिन् लुङ्‌से़रुङ्‌बा कुइसिःक् चोक्‍लो,

खे़म्‍ब्‍याङ् खे़ङ्‌हाॽरे़ खुन्‍छिॽ अन्‍लाहाॽरे़

काप्‍लोःक्‍किङ्‌ग सुरित् केजङ् हे़क्‍के के़सुःक्‍पा चोक्‍लो॥

२९ खे़ङ्‌हाॽ मे़अःक्‍के़ल्‍ले़ केबे़न् हुःक्‍पा कुइसिःक् लॽरो,

हे़क्‍क्‍याङ् खे़ङ्‌हाॽ के़वे़म्‍बा केबे़न् हे़क्‍के मे़हुःक्‍लो॥

खे़ङ्‌हाॽरे़ सान् मे़दे़म्‍सुल्‍ले़ हागाःक् हागाःक् मे़लॽरो,

खे़ब्‍याङ् खे़न् सान् खे़ङ्‌हाॽलाम् के़नाप्‍पा हाःत्‍ताङ् होप्‍लो॥

३० खे़न् ये़न्‍नो इस्राइलिहाॽरे़ खुन्‍छिॽ तक्‍ले़ङ्‌वाओ

वाहःङ्‌ङिन् सःक्‍पा हे़क्‍के खे़ङ्‌हाॽ मे़अःक्‍लो॥

हे़क्‍क्‍याङ् मनाहाॽरे़ लाजेन् ओमे़मे़त्‍तुल्‍ले़,

खे़ॽयो माक्‍चिगे़न् खामाक्‍मा नु तुक्‍खे लाक्‍खेरक् खे़ङ्‌हाॽरे़ मे़निसुरो,

खे़ब्‍याङ् खाओःप्‍मान्‍नाङ् खाॽमिःप्‍पाल्‍ले़ माक्‍ताङ्‌बा चोगुरो॥

यसैयाःल्‍ले़ निसुबा सुफो नु खोसुबा युक्

६

उज्‍जियाह हाङ्‌ङिन् मासिङ्‌बा ये़म्‍मो यहवे दाङ्‌बान् केःम्‍बा नु चाङ्‌जाङ्‌बा हाङ्‌युक्‍नाओ युक् चोःक्‍नु युङे़बा आङ्‌गाॽ निसुङ्॥ खुने़ॽ ते़रे़ के़बप्‍पा कुजाङ् तेःत्‍तिल्‍ले़ कुसुक्‍पे़ल्‍ले़ माङ्‌हिम्‍मे़न् सुःप्‍तुआङ् पत्‍छे़॥

२ खुने़ॽ युङे़बाओनु थाःङ् पिसाङ् मि हे़क्‍के के़ओःप्‍पा तुक्‍सि तुक्‍सि खुन्‍छिॽ लाप् के़बप्‍पा सराफहाॽ मे़ये़बे़॥ ने़त्‍छि खुन्‍छिॽ लाम्‍पे़ल्‍ले़ खुन्‍छिॽ आबाङे नारान् मे़दे़प्‍तुआङ् पत्‍छे़, ने़त्‍छि खुन्‍छिॽ लाप्‍पे़ल्‍ले़ खुन्‍छिॽ अबाङे लाङ्‌हाॽ मे़दे़प्‍तुआङ् पत्‍छे़ॽ हे़क्‍क्‍याङ् ने़त्‍छि लाप्‍ले़ खे़ङ्‌हाॽ मे़बे़रे़र मे़बत्‍छे़॥

३ हे़क्‍क्‍याङ् थिक्‍ले़ वेॽहाॽ अक्‍खे मे़त्‍तुसिर खे़ङ्‌हाॽ साम्‍मे़लोरे़रो–

“मुक्‍साम्‍दाङ्‌बा यहवे दाङ्‌बे़न् सेसे, सेसे, सेसे चोःक्‍लो,

के़रे़क् इक्‍सादिङ् खाम्‍बेःक्‍मे़न् खुने़ॽ

कुमिमिदिङ्‌ङिल्‍ले़ कुधिम् पोःक्‍खे़आङ् वाॽरो॥”

४ खे़ङ्‌हाॽरे़ खुन्‍छिॽ मिमिदिङ्‌गे़न् साम्‍मे़लोरे़बा इक्‍लाःल्‍ले़ चोगुल्‍ले़ माङ्‌हिम्‍मोबा लाम्‍धेःत्‍हाॽ नु पाङ्‌यक्‍हाॽ के़रे़क् यक्‍खे़, हे़क्‍क्‍याङ् माङ्‌हिम्‍मे़न् के़रे़क् मिःक्‍खुल्‍ले़ सधे़क् तिम्‍से़॥

५ आङ्‌गाॽ पाःत्‍तुङ्, “आङ्‌गाॽग चिःत्‍ताङ्‌लक् स्‍याङ्‌लो! हे़क्‍क्‍याङ् आल्‍ल आङ्‌गाॽग मे़गाङ्‌बा पोःक्‍खे़ लॽरिक् अःक्‍ताङ्! थेआङ्‌भे़ल्‍ले़ आङ्‌गाॽग आम्‍ब्राःल्‍ले़ आसुत्‍थो पाःन्‍हाॽ पाःत्‍तुङ्, खे़ब्‍याङ् आसुत्‍थो पान् के़बाःप्‍पा मनाहाॽरे़ खुन्‍छिॽलुम्‍मो वाॽआ, हे़क्‍केसाङ् आङ्‌गाॽ हाङ्‌हाॽरे़आङ् खुन्‍छिॽ हाङ् मुक्‍साम्‍दाङ्‌बा यहवे दाङ्‌बान् आङ्‌गाॽ निसुङ्‌ङाङ् वाॽ॥”

६ खे़ब्‍याङ् खे़न् मि हे़क्‍के के़ओःप्‍पा सराफहाॽओ थिक्‍ले़ लाभिःत् थिक् याङ्‌सिङ्‌ङाङ् के़दिःप्‍पा मिघाङ्‌ग्रोःक्‍के़न् पक्‍खु हे़क्‍क्‍याङ् आङ्‌गाॽ वयाङ्‌बादे़न्‍नो पे़रे़भे़रे़॥

७ खे़ल्‍ले़ खे़न् मिघाङ्‌ग्रोःक्‍के़ल्‍ले़ आम्‍ब्राःन् चित्‍छु सुसुआङ् मे़त्‍ताङ्, “ओमे़त्‍ते़ॽ, कल्‍ले़ के़म्‍ब्राःन् सुसुआङ् वाॽ॥ आल्‍ल के़भे़न् याःम्‍बक्‍के़न् यहवे दाङ्‌बे़ल्‍ले़ लाःत्‍लाःत् खे़त्‍तुदेसु के़बिरे़ हे़क्‍क्‍याङ् के़लायोहाॽ मये़आङ् ले़प्‍मि पोःक्‍खे़॥”

८ खे़ब्‍याङ् यहवे दाङ्‌बान् अक्‍खे लॽरे़बा आङ्‌गाॽ खे़प्‍सुङ्, “आमनाहाॽरे़ खुन्‍छिॽलुम्‍मो इङ्‌घङ् के़साबा हात् पाङ्‌घुङ्‌बे! आनिॽ लागि हात् पेःक्‍पाबे?”

हे़क्‍क्‍याङ् आङ्‌गाॽ मे़त्‍तुङ्, “आदाङ्‌बे, आङ्‌गाॽ पेःक्‍काॽ, आङ्‌गाॽ पाङ्‌घाङ्‌ङे़ॽओ॥”

९ हे़क्‍क्‍याङ् खुने़ॽ आङ्‌गाॽ मे़त्‍ताङ्‌लो,

“ओःक्, पोगे़आङ् कन् पाःन्‍निन् आमनाहाॽ मे़त्‍ते़से़ॽओ,

‘खिनिॽ के़घे़प्‍सुम्‍साङ् कुसिङ् के़न्‍निःत्‍तुम्‍मिन्‍लो,

खिनिॽ ओगे़मे़त्‍तुम्‍साङ् के़न्‍निसुम्‍मिन्‍लो॥’

१० खे़ने़ॽ कन् मनाहाॽरे़ खुन्‍छिॽ निङ्‌वान्

पाःन्‍मे़ङ्‌घे़म्‍मनाबा नु ने़क्‍खोन् के़धुङ्‌बा चोगे़ पिरे़से़ॽओ,

हे़क्‍क्‍याङ् खुन्‍छिॽ मिक्‍के़न् ते़प्‍ते़ पिरे़से़ॽओ॥

मेःन्‍ने़भग्र खे़ङ्‌हाॽरे़ खुन्‍छिॽ मिक्‍किल्‍ले़ मे़निसुरो,

खुन्‍छिॽ ने़भाक्‍किल्‍ले़ मे़घे़प्‍सुआङ् खे़ङ्‌हाॽरे़

खुनिॽ निङ्‌वाःल्‍ले़ कुसिङ् मे़निःत्‍तुरो,

हे़क्‍क्‍याङ् याम्‍मो खे़ङ्‌हाॽ मे़नुःङ् मे़दाआङ् मे़वेःत्‍लो॥”

११ हे़क्‍क्‍याङ् आङ्‌गाॽ मे़त्‍तुङ्, “आदाङ्‌बाए, आक्‍खे़न् ये़म् थारिक्

कन् याःम्‍बक्‍किन् आङ्‌गाॽ चोगुङ्‌बाबे!”

हे़क्‍केःल्‍ले़ खुने़ॽ मे़त्‍ताङ्, “पाङ्‌जुम्‍हाॽ खाप्‍पुथ्‍यःङ् पोङ्‌ङाङ्

मे़न्‍छाम् याप्‍मि मे़ःन्‍ने चिजि खक्‍खक् मे़म्‍बोङ्‌ङे थारिक् नु

हिम्‍धाःङ्‌हाॽ मनामे़ःन्‍ने कुघाले़म् मे़म्‍बोङ्‌ङे थारिक्,

हे़क्‍क्‍याङ् प्‍याङ्‌सिगे़न् इक्‍ताप्‍पोबा चाहाॽ खाप्‍पु

थ्‍यःङ् पोङ्‌ङाङ् मे़क्‍मे़क्‍के थारिक्,

१२ हे़क्‍क्‍याङ् यहवे दाङ्‌बे़ल्‍ले़ के़रे़क् मनाहाॽ

माःङ्‌घा मे़म्‍बाङ् मे़न्‍देसे थारिक्

खे़ब्‍याङ् के़रे़क् इस्राइल लाजेन् मुरे़ःक् खारे़ःक् पोङ्‌ङाङ्

एःक्‍सादे़न् मे़म्‍बोङ्‌ङे थारिक् कन् याःम्‍बकिन् चोगे़ॽओ॥

१३ हे़क्‍क्‍याङ् इस्राइल लाजेॽओ थिबोङ्‌लक्

यारिक्‍लक् मनाहाॽ मे़दाङ् मे़याःक्‍साङ् याम्‍मो

खे़न् के़दाङ्‌बा के़याःक्‍पाहाॽ खाम्‍पु थ्‍यःङ् मे़जोगुसिरो॥

कर यहिबा इग्र के़साक्‍पा सिङ्‌बुङ्‌हाॽ

आःप्‍मादे़मासाङ् कुमुःत्‍हाॽ युङ्‌याःक्‍काङ्

खे़न् सिङ्‌मुःत्‍हाॽ याम्‍मो कुजःक् लिङ्‌धाङ्‌बा कुइसिःक्

खे़न् सिङ्‌मुःत्‍तिन् सेसे याॽरिःम्‍बा पोङ्‌ङाङ् याम्‍मो पोधाङ्‌लो॥”

आहाज हाङ्‌ङिल्‍ले़ कुलागि इङ्‌घङ्

७

उज्‍जियाहरे़ कुम्‍मे़न्‍छाॽ, योतामे़ल्‍ले़ कुस्‍सा आहाजे़न् यहुदा हाङ्‌जुम्‍मोबा हाङ् वये़ल्‍ले़ अराम लाजेॽओबा हाङ् रसिने़न् नु इस्राइलओबा हाङ् रमल्‍याहरे़ कुस्‍सा पेकहःन् यरुसले़म ये़क्‌यक्‍को थङ् चोःक्‍से़ फे़रे़सि, कर खे़ङ्‌हाॽरे़ थङ् नाःम्‍मा मे़सुक्‍ते़छुन्॥

२ हे़क्‍क्‍याङ्, “इस्राइलरे़ अरामे़न्‍नु नादङ् चोगु” के़लॽबा इङ्‌घङ्‌ङिन् दाउदे़ल्‍ले़ कुहिम्‍सयङ्‌ङो के़रे़॥ हे़क्‍क्‍याङ् सुरिःत्‍तिल्‍ले़ पोःक्‍लाओबा सिङ्‌बुङ्‌हाॽ वाःन्‍दुबा कुइसिःक् आहाज हाङ्‌ङिन् नु कुमनाहाॽ खुन्‍छिॽ किमे़ल्‍ले़ थे़गक्‍कक्‍ना मे़यक्‍खे़॥

३ खे़ब्‍याङ् यहवे दाङ्‌बे़ल्‍ले़ यसैयान् मे़त्‍तु, “आल्‍ल आबाङे के़स्‍सा सार्यासुबे़न् तेॽरे़आङ् थोःस्‍मा वरक्‍कोबा वालाम्‍मो पेगे़ॽ, इग्र चाङ् वागे़हप्‍पाहाॽरे़ खुन्‍छिॽ प्‍याङ्‌सिओबा माराम्‍मो पेगे़ॽआङ् आहाजे़न् तुमे़ॽ॥

४ हे़क्‍क्‍याङ् के़निङ्‌वाॽ सुरोःन् मे़लॽरे़न्‍ने़ॽ मे़त्‍ते़ॽ॥ सिरियाबा हाङ् रेसिन नु रमल्‍याहरे़ कुस्‍सा पेकहःल्‍ले़ खुन्‍छिॽ मि हे़क्‍तङ्‌बा सिक्‍पोःक्‍मालाम् खे़ने़ॽ मे़गिसे़न्‍ने़ॽ फाॽआङ् खे़न् मे़त्‍ते़ॽ॥ खे़ङ्‌हाॽरे़ खुन्‍छिॽ मि हे़क्‍तङ्‌बा सिक्‍के़न् मिःक्‍खोॽ सुःङ्‌गु सुःङ्‌गु के़लॽबा मिधक्‍पु ने़त्‍छि यारिक्‍काङ् के़आःप्‍पा मे़जोःक्‍ने़न्॥

५ अरामबा हाङ्‌ङे़न् नु इस्राइलबा हाङ्‌ङे़न् थिक्‍हुप् पोःक्‍खे़सिआङ् खुने़ॽ कुदक्‍ले़ङ्‌वाओ अक्‍तङ्‌बा चे़म्‍भन् चोगे़सुआङ् वाॽसि,

६ ‘आनिॽ यहुदा हाङ्‌जुम्‍मिन्‍नु थङ् चोगि॥ खे़न् लाजेन् कुलक् कुलक् चोगुम्‍माङ् फःक्‍खुम्, खे़ब्‍याङ् ताबेलरे़ कुस्‍सान् खे़ॽयो हाङ् युक्‍तिङ् चोगुम्॥’

७ हे़क्‍केसाङ् आङ्‌गाॽ यहवे दाङ्‌बा निङ्‌वाॽफुमाङ्‌ङिल्‍ले़ पाःत्‍तुङ्‌लो–

“कन् आभे़ल्‍ले़आङ् मे़बोङ्‌ने़न्‍लो,

कन् पोङ्‌माए मे़सुक्‍ने़न्‍लो॥

८ थेआङ्‌भे़ल्‍ले़ अराम लाजेॽइन् कल्‍ले़

कुहाङ्‌पाङ् दमस्‍कसे़न्‍नुःल्‍ले़ के़धुम्‍बा मे़जोःक्‍ने़ल्‍लो॥

हे़क्‍क्‍याङ् दमस्‍कसे़न् रसिन हाङ्‌ङिन्‍नुःल्‍ले़ के़धुम्‍बा मे़जोःक्‍ने़न्‍लो

इस्राइले़न् तुक्‍पोङ्‌ङाङ् ङासि तङ्‌बेरे़सा कुमिङ्‌ङे

मार यारिक् चुजुक्‍सा लाजेॽओ पःङ्‌बेःक्‍लो॥

९ इस्राइल लाजेन् कल्‍ले़ कुहाङ्‌पाङ्

सामरियाःन्‍नुःल्‍ले़ के़धुम्‍बा मे़जोःक्‍ने़न्‍लो,

हे़क्‍क्‍याङ् सामरिया हाङ्‌पाङ्‌ङिन् कल्‍ले़ कुहाङ् रमलियाहःल्‍ले़

कुस्‍सा पेकहःन्‍नुःल्‍ले़ के़धुम्‍बा मे़जोःक्‍ने़न्‍लो॥

खे़ने़ॽ के़नसाःन्‍ने़न् के़धुम्‍बा मे़जोक्‍ने़न्‍ने़भग्र

आङ्‌गाॽ खे़ने़ॽ के़धुम्‍बा चोःक्‍मा मे़सुक्‍ने़न्‍लो॥”

इम्‍मानुएलरे़ कुमिक्‍सेःन्

१० यहवे दाङ्‌बे़ल्‍ले़ आहाजे़न् याम्‍मो मे़त्‍तु,

११ “खे़मायङ्‌सङ् यो लाम् इग्र ताङ्‌साङ्‌बो थो लाम्‍साङ् खुने़ॽ कुबाःन्‍जाःक्‍किन् कुसिङ् निःप्‍मारे़ लागि यहवे दाङ्‌बा के़निङ्‌वाॽफुमाङ्‌ङिन् लत्‍छा मिक्‍सेःन् थिक् नाःक्‍ते़ॽ॥”

१२ कर आहाजे़ल्‍ले़ मे़त्‍तु, “आङ्‌गाॽ हे़क्‍केलॽरिक् मिक्‍सेःन् मे़नाःक्‍ङान्॥ खे़ब्‍याङ् यहवे दाङ्‌बान् कुनिङ्‌वाॽ मे़साॽआन्॥”

१३ हे़क्‍केःल्‍ले़ यसैयाःल्‍ले़ मे़त्‍तुसि, “दाउदरे़ कुहिम्‍सयङ्‌से, आल्‍ल खे़प्‍से़म्‍मे़ॽ! थे मनाहाॽरे़ खुन्‍छिॽ नासिथःप्‍मे़न् के़साॽरुम्‍साङ् खे़निॽ निङ्‌वाॽ मे़द्‌ये़ने़म्‍बि? थे खे़निॽ निङ्‌वाॽफुमाङ्‌ङिल्‍ले़ कुनासिथःप्‍मे़न्‍नाङ् के़साॽरुम्‍बि?

१४ खे़ल्‍ले़ चोगुल्‍ले़ यहवे दाङ्‌बे़ल्‍ले़ आबाङे खे़निॽ लत्‍छा मिक्‍सेःन् थिक् के़बिरिॽ॥ ओमे़त्‍ते़म्‍मे़ॽ, मे़न्‍छ्‌याधिक् मे़न्‍छुक्‍मा पोङ् हे़क्‍क्‍याङ् खे़ल्‍ले़ लत्‍छा ये़म्‍बित्‍छा साधिक् कत्‍तुॽ हे़क्‍क्‍याङ् खे़न् अङे़क्‌वाःल्‍ले़ कुमिङ् इम्‍मानुएलa पोङ्॥

१५ नुबा पाःन्‍निन् सेःक्‍मा नु ताप्‍फे़ःम्‍बा पाःन्‍निन् नाॽमा कुसिङ् निःप्‍मा हेःक्‍तुआङ् कन् हिन्‍जाॽ चुक्‍पे़ल्‍ले़ नुदाक्‌वान् नु सक्‌वाघुन् चरो॥

१६ कर खुने़ॽ नुबा नु ताप्‍फे़ःम्‍बा फाॽआङ् कुसिङ्‌निःप्‍मानुःल्‍ले़ तगि खे़निॽ खे़न् तल्‍लिक् के़गिरुम्‍सिम्‍बा इस्राइलबा नु अरामबा हाङ्‌हाॽरे़ खुन्‍छिॽ लाजेन् मुरे़ःक् खारे़ःक् नु चिजि खक्‍खक् मे़जोगु॥

१७ “यहवे दाङ्‌बे़ल्‍ले़ खे़ने़ॽ के़लाजेःल्‍ले़ कुदक्‍ले़ङ्‌वाओ नु खे़ने़ॽ के़हिम्‍सयङ्‌हाॽरे़ खुन्‍छिॽ तक्‍ले़ङ्‌वाओ यम्‍बा तुक्‍खे लाक्‍खे तारुॽ॥ हे़क्‍क्‍याङ् सोलोमनरे़ कुहाङ्‌जुम्‍मिन् इस्राइल नु यहुदा ने़त्‍छि हाङ्‌जुम्‍मो पःक्‍खे़बा तङ्‌बेआङ् कत्‍थो पोःक्‍खे़बा हिन्‍धोःक्‍हाॽनुःल्‍ले़आङ् पयम् यम्‍बा किमे़न् हाराए के़निसु के़दुमुॽ॥ खे़ब्‍याङ् यहवे दाङ्‌बे़ल्‍ले़ अस्‍सुरबा के़आःप्‍पा हाङ्‌ङिल्‍ले़ यरिक् कुधक्‍सुबाहाॽ तारुसिॽ॥”

१८ “खे़न् ये़म्‍मो यहवे दाङ्‌बे़ल्‍ले़ योःस्‍मा मिस्र लाजेॽओबा थक्‍सुबाहाॽ नु अस्‍सुर लाजेॽओबा थक्‍सुबाहाॽ मे़दार फाॽआङ् ख्‍योःक्‌वालाम्‍बा उःत्‍तुसिॽ॥ खे़ङ्‌हाॽरे़ सिजाहाॽ कुइसिःक् खे़ने़ॽ के़गब्रिङ् के़म्‍बन्‍नाङ् सक्‌वाहाॽ कुइसिःक् के़म्‍सिक्‍काङ् के़म्‍से़त्॥

१९ खे़ङ्‌हाॽ मे़दाआङ् के़रे़क् चिहुॽहुॽबा याक्‍केःक्‍हाॽ, याक्‍पेॽ फिःप्‍माहाॽ, के़रे़क् तिङ्‌ग्रेक् लाहाॽओ नु के़रे़क् च्‍वाःत् वालाम्‍हाॽओ मे़युङ्‌सिङ्‌ॽ॥

२० “खे़न् ये़न्‍नो यहवे दाङ्‌बे़ल्‍ले़ युफ्रेतिस वहःङ्‌ङिल्‍ले़ नाधाःम्‍बिलाम् अस्‍सुरबा हाङ्‌ङिन् फे़त्‍तुॽ, खे़न् थे़गेक् नःङ्‌मे़न् हे़क्‍तङ्‌बा चोक्॥ खे़ल्‍ले़ खिनिॽ थे़गेक् मुरिक्‍किन्, खिनिॽ लाङ् मुरिक्‍किन् हे़क्‍क्‍याङ् मुधोॽइन् नःक्‍खुआङ् नाधासु के़बिरिॽ॥

२१ “खे़न् ये़म्‍मिन् ताःल्‍ले़ मनाधिक्‍ले़ करःङ् पित् थिक् नु मे़ःन्‍दा ने़त्‍छिरक् हिङ्‌घुसिॽ

२२ हे़क्‍क्‍याङ् खे़न् पित् नु मे़ःन्‍दालाम् यरिक् पित्‍नु युबाल्‍ले़ चोगुल्‍ले़ चामारे़ लागि नुदाक्‌वाआङ् वाॽ॥ खे़ब्‍याङ् लाजेॽओ के़हिङ्‌बा के़याःक्‍पा के़रे़क्‍ले़ नुदाक्‌वा नु सक्‌वाघु मे़जरो॥

२३ “खे़न् ये़म्‍मो हे़न्‍छिङ् थिक् कुआःत् युप्‍पा के़याःप्‍पा हे़न्‍छिङ् थिक् चे़ल्‍ले़क्‍सेल्‍ले़ कुबुङ् के़युङ्‌बा नुबा चे़ल्‍ले़क्‍सेॽ इक्‍ताप्‍पो सेर्दाःक्‍मा नु कुदिङ् के़युङबा फुङ्‌हाॽ लिङ्‌से़आङ् सधे़क् तिम्‍से़॥

२४ सेर्दाःक्‍मा नु कुदिङ् युङ्‌बाल्‍ले़ चोगुल्‍ले़ मनाहाॽ खे़ॽयो तोःङ्‌ लि मे़याङ्‌सिङ्‌ङाङ् सा आप्‍से़ मे़बेःक्॥ हे़क्‍क्‍याङ् लाजेन् के़रे़क् तिङ्‌ग्रेक् नु कुदिङ् के़युङ्‌बा फुङ्‌ले़ तिम्॥

२५ काःङ्‌ङे़ल्‍ले़ अःक्‍मनाबा के़रे़क् कोःक्‍मा थे़गुहाॽओ सेर्दाःक्‍मा नु तिङ्‌ङे़न् के़गिरुम्‍बाल्‍ले़ चोगुल्‍ले़ याम्‍मो खे़निॽ खे़ॽयो के़म्‍बेगिन्, कर खे़न् ते़न्‍हाॽ पित् साःङ्‌वा चाराम्‍मादे़न् नु मे़ल्‍लुक् के़लोःक्‍पाआङ् के़वाॽबादे़न् पोङ्‌लो॥”

a 

७:१४ (इम्‍मानुएल फाॽइन् तागे़रा निङ्‌वाॽफुमाङ्‌ङिन् आनिॽनु वाॽ पोङ्)

मिक्‍सेःन्‍ले़ लागि यसैयाःल्‍ले़ कुस्‍सा

८

यहवे दाङ्‌बे़ल्‍ले़ आङ्‌गाॽ मे़त्‍ताङ्, “लत्‍छा यम्‍बा साप्‍लाधिक् याङ्‌सिङ्‌ङे़ॽआङ् खे़प्‍मो यम्‍ब्‌यम्‍बा सक्‍को ‘महेर-सालल-हाज-बज’ साप्‍ते़ॽ॥

२ नसाःन्‍साबा मना ने़त्‍छि निङ्‌वाॽफुसाम्‍बा उरियान् नु बेरेक्‍याहरे़ कुस्‍सा जकरियान् तारे़से़ॽआङ् आङ्‌गाॽ आलागि के़निबा तोःन्‍दि ये़प्‍से़से़ॽ॥”

३ खे़ब्‍याङ् आङ्‌गाॽ आहिम्‍सामा माङ्‌निङ्‌वाॽपान् के़बाःप्‍मे़न्‍नु इप्‍साङ्, हे़क्‍क्‍याङ् खुने़ॽ मे़न्‍छुक्‍मा पोःक्‍खे़आङ् ये़म्‍बित्‍छा साधिक् कत्‍तु॥ खे़म्‍ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “खे़ल्‍ले़ कुमिङ् ‘महेर-सालल-हाज-बज’a युक्‍खे़ॽ॥

४ अङे़ःक्‌वाःल्‍ले़ ‘आङ्‌गाॽ आम्‍बा’ नु ‘आङ्‌गाॽ आम्‍मा’ पाःप्‍मा ले़मानुःल्‍ले़ तगिए दमस्‍कसबा याङ्‌साकुन्‍धेन् हारा नाप्‍पा हे़क्‍क्‍याङ् सामरियालाम् मे़नाप्‍तुसिबा चिगक्‌वाहाॽ अस्‍सुरबा हाङ्‌ङे़ल्‍ले़ फे़त्‍लाःन्‍दु पिआरो॥”

अस्‍सुरबा हाङ्‌ङिल्‍ले़ थङ् चोगु

५ याम्‍मो यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्‌लो,

६ “कन् मनाहाॽरे़ ने़ने़आङ् के़युबा सिलो हःङ्‌गुओबा च्‍वाःत्‍ते़न्

मे़नाॽरुआङ् रसिन नु पेकह हाङ्‌हाॽनु मे़सःत्‍ते़बाल्‍ले़ चोगुल्‍ले़,

७ आङ्‌गाॽ दाङ्‌बे़ल्‍ले़ अस्‍सुरबा पयम् हाङ्‌ङिन् नु

खुने़ॽ के़रे़क् कुधक्‍सुबाहाॽ यहुदाओ थङ् चोःक्‍से़ तारुङ्‌सिङ्‌लो॥

यम्‍बा युफ्रे़तिस वहःङ्‌ङिन् कुङ्‌ङिल्‍ले़

च्‍वाःत्‍तिन् आत्‍तातान्‍ने सःक् युआङ् कुया कुदिङ्

सधे़क् तिम्‍बा हे़क्‍के खे़ङ्‌हाॽ तगि मे़बो मे़भे़न्‍लो॥

८ खे़न् के़गुङ्‌बा के़युबा च्‍वाःत्‍तिन्

पोआङ् यहुदा थारिक् कुङ्‌ङाङ् युरो॥

खे़न् के़गुङ्‌बा के़युबा च्‍वाःत्‍तिन् खे़ॽयोबा

मनाहाॽरे़ खुन्‍छिॽ सित्‍लाओ थारिक् के़त्‍लो,

खे़ल्‍ले़ हम्‍भे़ मे़त्‍तुबा कुलाप्‍पिल्‍ले़ लाजेन् के़रे़क् ते़प्‍तुरो, इम्‍मानुएलए!”

९ मे़न्‍छाम् सुवाङ्‌से, ते़न्‍धङ् चोःक्‍मा उवा चोगे़म्‍मे़ॽओ

हे़क्‍क्‍याङ् किसाम्‍मे़ॽआङ् यक्‍खे़म्‍मे़ॽओ!

माःङ्‌घा माःङ्‌घा के़ने़बा लाजेॽसे,

थङ् चोःक्‍मारे़ लागि यारिप् पोःक्‍खाम्‍मे़ॽओ,

खे़ब्‍याङ् खिनिॽ यङ्‌माॽ के़रे़म्‍मे़ॽओ!

थङ् थक्‍मारे़ लागि यारिप् पोःक्‍खे़म्‍मे़ॽओ,

खे़म्‍ब्‍याङ् फुत्‍लुम् थ्‍यःङ् पोःक्‍खाम्‍मे़ॽओ!

१० आक्‍खेआङ् थङ् थक्‍माबे फाॽआङ् निङ्‌वाॽ इःत्‍ताम्‍मे़ॽओ,

कर खे़न् कुलिङ्‌दो मे़गे़त्‍ने़न्‍लो॥

खे़निॽ चोःक्‍मा निङ्‌वाॽ के़जोगुम्‍बा पाःन्‍हाॽ युक्‍खाम्‍मे़ॽओ,

कर खे़न् माबेक्, थेआङ्‌भे़ल्‍ले़

निङ्‌वाॽफुमाङ्‌ङिन् आनिॽनु वाॽरो॥

यहवे दाङ्‌बे़ल्‍ले़ माङ्‌निङ्‌वाॽपान् के़बाःप्‍पे़न् साम्‍दिङ् पिरु

११ यहवे दाङ्‌बे़ल्‍ले़ पयम् यम्‍बा कुमुक्‍साम्‍मिल्‍ले़ कन् मनाहाॽ लाङ्‌मे़घेःक्‍पा लाम्‍मो लाङ्‌मे़घेगे़न्‍ने़ॽ फाॽआङ् आङ्‌गाॽ मे़त्‍ताङ्‌ङाङ् वाॽरो,

१२ “मनाहाॽरे़ खुन्‍छिॽ चे़म्‍भन्‍नो खिनिॽ मे़बत्‍छे़म्‍मिन्‍ने़ॽओ

हे़क्‍क्‍याङ् आत्‍तिन् पाःन्‍निन् खे़ङ्‌हाॽरे़ मे़गिरुॽ,

खे़न्‍नु खिनिॽ मे़गिसे़म्‍मिन्‍ने़ॽओ॥

१३ आङ्‌गाॽ मुक्‍साम्‍दाङ्‌बा यहवे दाङ्‌बे़न्

सेसेबा चोःक्‍का के़लॽबा पाःन्‍निन् खे़निॽ निङ्‌वाॽ कत्‍ते़म्‍मे़ॽओ॥

खे़निॽग आङ्‌गाॽनु किमा पोङ्‌लो

खे़निॽग आङ्‌गाॽए याप्‍मि के़गिरिर पोङ्‌लो॥

१४ आङ्‌गाॽग से़ःप्‍सिङ्‌दे़न् पोङ्‌ङारो,

हे़क्‍क्‍याङ् साॽरिक् सेसेबा चोःक्‍काबाल्‍ले़ चोगुल्‍ले़

आङ्‌गाॽ आदोःक्‍तोःक्‍पा लुङ् हे़क्‍के लॽआरो॥

आङ्‌गाॽ यहुदा, इस्राइल नु यरुसले़म ये़क्‌यक्‍पा

मनाहाॽ चे़न्‍नो के़धाबा कुसिङ् लॽआरो॥

१५ यरिक् मे़दोःक्‍काङ् मे़गे़ङ्, खे़ङ्‌हाॽ मे़जोःन्‍लो

हे़क्‍क्‍याङ् फुत्‍लुम् थ्‍यःङ् मे़बोङ्‌लो,

खे़ङ्‌हाॽ चे़न्‍नो मे़धाःॽ हे़क्‍क्‍याङ् मे़दे़म्‍सुसिरो॥”

साम्‍माङ्‌च्‍याःङ् मुरागे़मे़प्‍पाहाॽ साम्‍दिङ्

१६ आङ्‌गाॽ निङ्‌वाॽफुमाङ्‌ङिल्‍ले़ पिराङ्‌बा इङ्‌घङ्‌हाॽ

खे़निॽ आहुॽसाम्‍बाहाॽरे़ के़जिक्‍खुम्‍माङ् के़से़ःप्‍तुम् के़गत्‍तुम्‍ल पोङ्‌लो॥

१७ याकुबरे़ कुमुॽइदाङ्‌साहाॽलाम् चित्‍लि नारा

के़जिङ्‌बा यहवे दाङ्‌बे़न् आङ्‌गाॽ हाङ्‌घुङ्‌लो,

हे़क्‍क्‍याङ् खुने़ॽओए आङ्‌गाॽ आनिङ्‌वान् युक्‍खुङ्‌लो॥

१८ आङ्‌गाॽ नु यहवे दाङ्‌बे़ल्‍ले़ पिराङ्‌बा आस्‍साहाॽ आम्‍भा कॽयोए वयिगे़॥ आनिगे़ग सियोन कोःक्‍माओ हाङ्‌युक् के़जोःक्‍पाआङ् के़युङ्‌बा मुक्‍साम्‍दाङ्‌बा यहवे दाङ्‌बे़ल्‍ले़ इस्राइलओ पाङ्‌घिगे़बा मिक्‍सेःन्‍दिगे़॥

१९ कर मनाहाॽरे़ग साम्‍माङ्‌च्‍याःङ् मुरागे़मे़प्‍पा नु कित्‍चाक् के़जोःक्‍पा मनाहाॽ सुजा नाःक्‍ताम्‍सिम्‍मे़ॽ फाॽआङ् खे़निॽ के़म्‍मे़त्‍तिॽ॥ हे़क्‍केःल्‍ले़ “मनाहाॽरे़ खुन्‍छिॽ निङ्‌वाॽफुमाङ्‌ङो पेःक्‍माआङ् सेःन्‍दोमा मे़बोङ्‌ने़म्‍बि? कुहिङ्‌वे़त्‍हाॽरे़ लागि के़सिबाहाॽ थेआङ् सेःन्‍दोमासिबे?”

२० खे़निॽ खे़ङ्‌हाॽ अक्‍खे मे़त्‍ताम्‍सिम्‍मे़ॽ, “निङ्‌वाॽफुमाङ्‌ङिल्‍ले़ खे़निॽ थे़मा के़हुॽरिआङ् वाॽ, नुरिक्‍काङ् खे़प्‍साम्‍मे़ॽ! साम्‍माङ्‌च्‍याःङ् मुरागे़मे़प्‍पाहाॽरे़ खुन्‍छिॽ पाःन्‍निन् मे़घे़प्‍से़म्‍मिन्‍ने़ॽ! खे़ङ्‌हाॽरे़ खे़निॽ थे के़म्‍मे़त्‍तिसाङ्, खे़निॽ लागि नुबा मे़बोङ्‌ने़न्‍लो॥”

तुक्‍खे चामा ये़म्

२१ खे़ङ्‌हाॽ साॽरिक् तुक्‍खे मे़जा हे़क्‍क्‍याङ् साक्‍के़ल्‍ले़ तरुसिआङ् लाजेॽओ ताक्‍मे़गन्‍नाङ् मे़वाॽ॥ खे़ङ्‌हाॽ साॽरिक् साक्‍के़ल्‍ले़ तरुसिॽ खे़म्‍ब्‍याङ् खुन्‍छिॽ मिराङ्‌बा पिःङ्‌ङाङ् मे़वाॽइल्‍ले़ खुन्‍छिॽ याःक्‍ले़ॽ, खे़ब्‍याङ् थाःङ् ओमे़मआङ् खुन्‍छिॽ हाङ्‌ङिन् नु निङ्‌वाॽफुमाङ्‌ङिन् माङ् मे़देसुसि साङ्‌ग्रा मे़मे़त्‍तुसिॽ॥

२२ खे़ब्‍याङ् खे़ङ्‌हाॽरे़ इक्‍सादिङ् खाम्‍बेःक्‍मा पिसाङ् ओमे़मे़त्‍तुॽ, कर खे़ॽयो तुक्‍खे, खामाक्‍मा नु किप्‍मा के़घुबा निङ्‌साङ् पुक्‍मारक् मे़निसुॽ॥ हे़क्‍क्‍याङ् खे़ङ्‌हाॽ खामाक्‍लुम्‍बाःत्‍तो मे़हो मे़लाःत्‍लो॥

a 

८:३ महेर-सालल-हाज-बज – फाॽइन् हारा नाप्‍मा नु चाप्‍मार फे़त्‍लाःम्‍मा पोङ्

सनारुङ् के़दाःप्‍पा हाङ्

९

हे़क्‍केसाङ् खे़न् खामाक्‍मा ये़म्‍मिन् नु निङ्‌साम्‍मिन् यरिक् केःल्‍लिक् मे़बेःक्‍ने़न्॥ के़रे़क्‍नुःल्‍ले़ तगिग खुने़ॽ जबलुन् लाजेन् नु नाप्‍तालि लाजेन् नःम्‍ने़सिर याःन्‍दुसि, कर के़दाबा ये़म्‍मोग खुने़ॽ यर्दन वहःङ् नु वरःङ्‌ङिल्‍ले़ कुलुम्‍मो के़ने़बा गालिलबा थिम्‍मे़न्‍दङ् सुवाङ्‌हाॽरे़ खुन्‍छिॽ ते़ङ्‌गप्‍पिन् इङ्‌धाङ् पिरुरो–

२ खामाक्‍मो लाङ्‌गे़घेःक्‍पा मनाहाॽरे़

लत्‍छा यम्‍बा ओःत्‍तिधिक् मे़निसुआङ् वाॽरो॥

खे़न् सिमे़ल्‍ले़ नाम्‍इःक्‍खङ्‌ङो के़युङ्‌बा के़रे़क् मनाहाॽरे़

खुन्‍छिॽ सम्‍धाङ् खे़न् ओःत्‍तिःल्‍ले़ थोॽरुआङ् वाॽरो॥

३ यहवे दाङ्‌बाए, खे़ने़ॽ खे़न् सुवाङ्‌ङिन् यरिक् मे़बोःन्‍दे़र के़याःन्‍दुआङ् वाॽरो

हे़क्‍क्‍याङ् कन् इस्राइल लाजेॽओबा मनाहाॽ

चासुम्‍मा ये़म्‍मो पसःत् मे़सःप्‍पा कुइसिःक्

खे़ङ्‌हाॽरे़ खुन्‍छिॽ सःप्‍मे़न् के़भोसु के़बिरुसिआङ् वाॽरो॥

थक्‍सुबाहाॽरे़ मे़नाप्‍तुसिबा याङ्‌साकुन्‍धेहाॽ मे़भःक्‍सुल्‍ले़

मे़सःप्‍पा कुइसिःक् खे़ङ्‌हाॽ मे़अःक्‍ल मे़सःत्‍लो॥

४ थेआङ्‌भे़ल्‍ले़ खे़ने़ॽ खे़ङ्‌हाॽरे़ खुन्‍छिॽ के़लिःप्‍पा

खे़ःप्‍सिङ्‌ङिन् के़ए़क्‍खु के़बिरुसिरो

हे़क्‍क्‍याङ् ते़ःम्‍भुक्‍किन् स्‍याक् वयाक् के़भुॽरु के़बिरुसिआङ् वाॽरो॥

यरिक् ये़न् तगि मिध्‍यान लाजेॽबा थक्‍सुबाहाॽ

के़नाःन्‍दुसिबा हे़क्‍केए खे़ने़ॽ के़मनाहाॽ के़युक्‍पा नु

तुक्‍खे के़जाःप्‍पा सुवाङ्‌हाॽ के़नाःन्‍दुसिआङ् वाॽरो॥

५ ते़न्‍धङ्‌ङो के़रे़क् थक्‍सुबाहाॽरे़ मे़जाक्‍खुबा खुन्‍छिॽ

लाङ्‌सुःप्‍हाॽ नु माक्‍खिॽओ सॽमनाबा के़रे़क्

चाङ्‌हाॽ मिधिङ्‌मारे़ लागि मे़भुक्‍खुरो

हे़क्‍क्‍याङ् मिओ हाःम्‍मारे़ लागि निःङ्‌गेॽ पोङ्‌लो॥

६ थेआङ्‌भे़ल्‍ले़ आनिॽ लागि लत्‍छा ये़म्‍बित्‍छासा

अङे़ःक्‌वाधिक् सावाःन्‍छिङ्‌ङाङ् वाॽरो॥

आनिॽ लत्‍छा ये़म्‍बित्‍छा साधिक् आम्‍बिरे़आङ् वाॽरो

खुने़ॽए आनिॽ सम्‍धाङ् युक् चोगुरो॥

खुने़ॽ निङ्‌वाॽ के़माबा सुजादाङ्‌बा,

मुक्‍साम्‍दाङ्‌बा निङ्‌वाॽफुमाङ्, नुप्‍मे़न्‍दिङ् पानुदिङ् पा,

हे़क्‍क्‍याङ् सनारुङ्‌गे़न् हाङ्‌सा मे़मे़त्‍तुरो॥

७ खुने़ॽ युक् चोगुबा मुक्‍साम्‍मिन् हाबा चक्‍मे़ल्‍लॽए पोआङ् पत्‍लो,

खुने़ॽ कुहाङ्‌जुम्‍मो आभे़ल्‍ले़साङ् सनारुङ् नु नुॽमादामा पोङ्‌लो॥

हे़क्‍क्‍याङ् खुने़ॽ कुधाःक् दाउदरे़ कुएगाङ्

के़दाबा हाङ्‌ङिङ्‌ग खुने़ॽए पोङ्‌लो॥

खे़ब्‍याङ् कुदोःप्‍मा खासे़न् नु साम्‌योबान्

सोरिक् चोगुआङ् हाङ्‌युक् चोगुरो॥

खे़न् ये़म्‍माङ्‌धो सदादिङ्‌ले़ लागि खुने़ॽ हाङ्‌युक् चोगुरो

यहवे दाङ्‌बा मुक्‍साम्‍दाङ्‌बे़ल्‍ले़ कुसिक्‍सम्‍मे़ल्‍ले़

कन् पाःन्‍निन् कुलिङ्‌दो के़त्‍तुरो॥

यहवे दाङ्‌बे़ल्‍ले़ इस्राइले़न् खुम्‍दिङ् पिरुॽ

८ यहवे दाङ्‌बे़ल्‍ले़ याकुबरे़ कुदक्‍ले़ङ्‌वाओ

कन् इङ्‌घङ्‌ङिन् हाङुआङ् वाॽरो,

हे़क्‍क्‍याङ् खे़न् पाःन्‍निन् इस्राइलिहाॽरे़ खुन्‍छिॽ सम्‍दाङ् चुक्‍लो॥

९ हे़क्‍क्‍याङ् इस्राइलबा के़रे़क् मनाहाॽ नु सामरियाबा

मनाहाॽरे़ हाराए कन् पाःन्‍निन् निङ्‌वाॽ मे़घोसुरो॥

खे़ङ्‌हाॽ आङ्‌दिङ् मे़लॽ हे़क्‍क्‍याङ् निङ्‌वाॽओ

यम्‍बा मे़ले़ङ्‌सिङ्‌ङाङ् मे़बाःत्‍तुरो,

१० “खाम्‍ले़क्‍हाॽ लुःन्‍दे़आङ् ने़रो,

कर आनिगे लक्‍मनाबा लुङ्‌हाॽरे़ याम्‍मो से़त्‍तुम्‍बे़रो॥

खःक्‍से़ॽ सिङ्‌बुङ्‌हाॽ मे़दाङु मे़सोःन्‍दुआङ् ने़रो,

कर आनिगे खे़ल्‍ले़ कुले़क्‌वा नुबा साम्‍माङ्‌सिङ्‌हाॽ लेःत्‍तुम्‍बे़रो॥”

११ कर यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ तक्‍ले़ङ्‌वाओ

रसिनरे़ कुनिङ्‌मिहाॽ के़धुम्‍बा चोगुसिआङ् वाॽरो

हे़क्‍क्‍याङ् खे़ङ्‌हाॽरे़ खुन्‍छिॽ निङ्‌मिहाॽ खुने़ॽ हुसुसिआङ् वाॽरो॥

१२ अरामिहाॽरे़ तॽइ नाङ्‌गे़न् पिसाङ्‌लाम्‍बा

हे़क्‍क्‍याङ् पलिस्‍तिहाॽरे़ नाम्‍धा पिसाङ्‌लाम्‍बा

खे़ङ्‌हाॽरे़ खुन्‍छिॽ मुरान् हा मे़मे़त्‍तुआङ्

इस्राइलि मनाहाॽ मे़लरु मे़देसुसिरो॥

कम्‍भ्‍यारिक्‍काङ्‌साङ् खुने़ॽ कुसिक्‍के़न् मे़न्‍जिप्‍पे वाॽरो,

खे़ब्‍याङ् आल्‍लसाङ् खुने़ॽ कुहुक्‍किल्‍ले़ खे़ङ्‌हाॽ साःप्‍सुसिआङ् पत्‍लो॥

१३ कन् मनाहाॽरे़ कम्‍भ्‍यारिक् तल्‍लिक् खुम्‍दिङ्

मे़घोसुसाङ् खे़ङ्‌हाॽ मे़न्‍हिन्‍ने़ मे़वाॽरो,

हे़क्‍क्‍याङ् मुक्‍साम्‍दाङ्‌बा यहवे दाङ्‌बे़न् ले़प्‍माङ् मे़न्‍हिसिङ्‌ङे मे़वाॽरो॥

१४ खे़ल्‍ले़ चोगुल्‍ले़ यहवे दाङ्‌बे़ल्‍ले़ थिक्‌ये़न्‍ले़

इस्राइललाम्‍बा कुधे़गेक् नु कुमिन्

हे़क्‍क्‍याङ् खे़बक्‍सिङ् पोराःक्‍हाॽ नु

सिदाक्‍पाहाॽ चाक्‍ले़ खक्‍तुदेसुरो॥

१५ इस्राइलबा लाम्‍लोबाहाॽ कुधे़गेःक्‍सिरो,

हे़क्‍क्‍याङ् इङ्‌ले़क् पान् के़हुॽबा माङ्‌निङ्‌वाॽपान् के़बाःप्‍पाहाॽ कुमिसिरो॥

१६ थेआङ्‌भे़ल्‍ले़ लाम्‍लोबाहाॽरे़ मनाहाॽ

लाम् मे़भोःत्‍तुसिआङ् वाॽरो॥

खे़ङ्‌हाॽरे़ मनाहाॽ मे़क्‍मासिमा लाम्‍मो

लाम्‍मे़लोसुसिआङ् मे़वाॽरो॥

१७ खे़ल्‍ले़ चोगुल्‍ले़ दाङ्‌बान् नालिगे़न्

थाङ्‌बे़न्‍हाॽनु मे़सःत्‍ने़न्‍लो,

हे़क्‍क्‍याङ् मेमेदुमाहाॽ नु चुङ्‌जिगे़न् ये़त्‍छाबा

ये़त्‍छामाहाॽआङ् लुङ्‌माॽ मे़दुक्‍तुसिन्‍लो॥

थेआङ्‌भे़ल्‍ले़ खे़ङ्‌हाॽ के़रे़क् निङ्‌वाॽफुमाङ्

कुसिङ् मे़न्‍निःप्‍मनाबा मे़जोःक्‍लो,

खे़ब्‍याङ् ताप्‍फे़ःम्‍बा पान् नु इङ्‌ले़क्‍के पान् मे़बाःत्‍लो॥

आल्‍लसाङ् यहवे दाङ्‌बे़ल्‍ले़ कुसिक्‍के़न् मे़न्‍जिप्‍पे

वाॽबाल्‍ले़ चोगुल्‍ले़ खे़ङ्‌हाॽ खुम्‍दिङ् पिमासिरे़ लागि

खुने़ॽ कुहुक्‍किल्‍ले़ हाबा साःप्‍सुसिआङ् पत्‍लो॥

१८ निस्‍सेसाङ् ताप्‍फे़ःम्‍बा याःम्‍बक् के़जोःक्‍पा

मनाहाॽ मिःल्‍ले़ मिमे़दिक्‍लो,

हे़क्‍क्‍याङ् खे़न् मिःल्‍ले़ सेर्दाःक्‍माहाॽ नु

तिङ्‌हाॽ मिदिक्‍काङ् खाप्‍पुथ्‍यःङ् पोङ्‌लो॥

खे़न् मिःल्‍ले़ ताम्‍भुङ्‌ङोबा पोःक्‍लाहाॽ मिधिक्‍सुआङ्

खे़ॽयोनु के़लःम्‍बा मिःक्‍खुॽइन् ताङ्‌साङ्‌बे़त्‍थाःङ्

माक्‍स्‍दिःङ्‌ग्‍याःप्‍पा मिःक्‍खुन् हाःङ्‌गु हाःङ्‌गु लॽबेःक्‍लो॥

१९ मुक्‍साम्‍दाङ्‌बा यहवे दाङ्‌बे़ल्‍ले़ कुसाक्‍के़न्‍निल्‍ले़

लाजेन् खाप्‍पुथ्‍यःङ् पोङ्‌लो,

मनाहाॽ मि हाःम्‍मा तिङ्‌ग्रेक् हे़क्‍तङ्‌बा मे़बोःक्‍खे़आङ् मे़वाॽरो॥

हे़क्‍क्‍याङ् आत्‍तिन् मनाहाॽरे़आङ् आबाङे

खुन्‍छिॽ फुॽनुसाॽहाॽ लुङ्‌माॽ मे़न्‍दुक्‍तुसिन्‍लो॥

२० खे़ङ्‌हाॽरे़ चुक्‌वा ले़प्‍माङ् मे़लरुरो

हे़क्‍केसाङ् खे़ङ्‌हाॽरे़ खुनिॽ सिक्‍लाःक्‍लो॥

खे़ङ्‌हाॽरे़ फे़ङ्‌वा ले़प्‍माङ् मे़जरो,

करसाङ् खुन्‍छिॽ सिक्‍मे़एःप्‍तुन्‍लो॥

खे़ङ्‌हाॽरे़ आबाङे खुन्‍छिॽ काॽइ सोॽधोःक्‍हाॽआङ् मे़जसिरो॥

२१ एफ्राइम्‍मिल्‍ले़ कुधाःक्‍हाॽ नु मनस्‍सेःल्‍ले़

कुधाःक्‍हाॽ आबाङे खुन्‍छिॽ तक्‍ले़ङ्‌वाओ मे़बोःक्‍लो,

हे़क्‍क्‍याङ् याङ्‌सि खे़ङ्‌हाॽ थिक्‍हुप् मे़बोङ्‌ङाङ् यहुदान् मे़भत्‍तुरो॥

करसाङ् यहवे दाङ्‌बे़ल्‍ले़ कुसिक् पोःक्‍मान् मे़न्‍जिःक्‍के वाॽरो,

हे़क्‍क्‍याङ् आल्‍लसाङ् खुने़ॽ कुहुक्‍किल्‍ले़ साःप्‍सुसिआङ्‌ङे पत्‍लो॥

१०

मे़न्‌वाॽमनाबा खासे़न् लोःम्‍मा थिम्

के़जोःक्‍पाहाॽग, मे़जिःत्‍ते़ मे़स्‍ये़रो,

खे़ङ्‌हाॽरे़ग तुक्‍खे चाःप्‍मा चोःक्‍थिम्‍हाॽ मे़जोगुरो॥

२ याङ्‌गे़साॽबाहाॽरे़ खुन्‍छिॽ युक्‍किन् नाप्‍मासि नु निङ्‌घुम्‍मो

के़धाबा आमनाहाॽरे़ खुन्‍छिॽ खासे़न् मे़न्‍जोःक्‍मारे़ लागि,

हे़क्‍क्‍याङ् मेमेदुमाहाॽरे़ मे़गत्‍तुबा पाःन्‍हाॽ नाप्‍मासिरे़ लागि

खे़ब्‍याङ् ये़त्‍छाबा ये़त्‍छामाहाॽरे़ मे़गत्‍तुबा पाःन्‍हाॽ

नाप्‍मासिरे़ लागि खे़ङ्‌हाॽरे़ अक्‍खे मे़जोगुरो॥

३ निङ्‌वाॽफुमाङ्‌ङिल्‍ले़ खिनिॽ खुम्‍दिङ् के़बिरे़ल्‍ले़

हे़क्‍क्‍याङ् माःङ्‌घा लाजेॽलाम्‍बा तुक्‍खे लाक्‍खेहाॽ

खिनिॽ सम्‍धाङ् पाङ्‌घु तासुल्‍ले़ खे़निॽ आक्‍खे के़जोगुम्‍बे?

हे़क्‍क्‍याङ् नाङ्‌सिङ्‌से़ हाःत्‍ले़ॽओ के़बेगिबे?

खे़निॽ याङ्‌साकुन्‍धेहाॽ आत्‍ति के़जिक्‍खुम्‍मिल्‍ले़ ताङ्‌बाबे?

४ मे़दे़म्‍सु मे़देॽरुसिबाहाॽनु सोसोरिक् सॽसिङ्‌मा

हे़क्‍क्‍याङ् मे़से़रुसिबाहाॽरे़ खुनिॽ लुम्‍मो

तोःक्‍माआङ् चोःम्‍मानुःल्‍ले़ वेॽ नुबा थेआङ् होप्‍लो॥

हे़क्‍केसाङ् यहवे दाङ्‌बे़ल्‍ले़ कुसिक्‍के़न् मे़जिःक्‍तुन्‍लो

खे़ब्‍याङ् खुम्‍दिङ् पिमासिरे़ लागि खुने़ॽ कुहुक्‍किन्

आल्‍लसाङ् फोःक्‍खुआङ्‌ङे पत्‍लो॥

अस्‍सुरबा हाङ्‌ङिन् निङ्‌वाॽफुमाङ्‌ङिल्‍ले़ खुम्‍दिङ् पिरु

५ यहवे दाङ्‌बे़ल्‍ले़ पाःत्‍तु, “चिःत्‍ते़स्‍ये़रो! चिःत्‍ते़स्‍ये़रो!!

अस्‍सुर लाजेॽए, आत्‍तिन्‍नु आङ्‌गाॽ तल्‍लिक् आसिक् पोगे़आङ् वाॽरो,

खे़न् खुम्‍दिङ् पिमारे़ लागि खे़ने़ॽ आङ्‌गाॽ आहुक्‍को

मरःङ्‌ग्‍या चोःक्‍ने़आङ् वाॽरो॥

६ मे़नाप्‍तुसिबा चिगक्‌वाहाॽ नाप्‍मासि नु हिप्‍मासि

थक्‍मासिआङ् मे़ङ्‌मासि फाॽआङ् माराम्‍मोबा

ले़क्‌वान् कुइसिःक् चिदोॽ चिदोॽ तोॽमासिरे़ लागि

निङ्‌वाॽफुमाङ्‌ङिन् कुसिङ् मे़न्‍निःप्‍नाबा सुवाङ्‌ङिन्

हे़क्‍क्‍याङ् आङ्‌गाॽ आसिक् के़भोःङ्‌बाहाॽरे़ खुन्‍छिॽ

तक्‍ले़ङ्‌वाओ खे़ङ्‌हाॽ हाराहारा पाङ्‌घुङ्‌सिङ्‌ङाङ् वाॽरो॥

७ कर खे़ल्‍ले़ अक्‍तङ्‌बा कुनिङ्‌वाॽ होप्‍लो

हे़क्‍क्‍याङ् खे़ल्‍ले़ अक्‍खे चोःक्‍माआङ् मे़इःत्‍तुन्‍लो॥

कर खे़ल्‍ले़ कुनिङ्‌वाॽग अक्‍तङ्‌बानि वाॽरो,

यरिक् मनाहाॽ मे़ङ्‌मासि नु यरिक् मे़न्‍छाम् सुवाङ्‌हाॽरे़

खुन्‍छिॽ मिङ् मामा पिमासि के़लॽबानि इःत्‍तुआङ् वाॽरो॥

८ खे़न् अस्‍सुरबा हाङ्‌ङिन् यम्‍बा हे़न्‍छिङ्‌बा पाःत्‍तुरो,

‘आङ्‌गाॽ आधक्‍सुबा आधक्‍मोबाहाॽ हाङ्‌सिरो॥

९ आङ्‌गाॽ कल्‍नो, कर्कमिस, हमात नु

अर्पाद ये़क्‌यक्‍हाॽ नाःन्‍दुङ्‌सिङ्‌लो॥

हे़क्‍क्‍याङ् आङ्‌गाॽ सामरिया नु दमस्‍कस

ये़क्‌यक्‍हाॽआङ् नाःन्‍दुङ्‌सिङ्‌लो॥

१० नावाइत्‍ला से़वा के़मे़प्‍पा लाजेॽहाॽ आङ्‌गाॽ हुक्‍काप् मे़त्‍छिङारो,

खे़ॽयो मे़घोःन्‍दु मे़लक्‍तुसिआङ् मे़जोगुसिबा नावाइत्‍लाहाॽग

यरुसले़म नु सामरियाबा नावाइत्‍लाहाॽनुःल्‍ले़आङ् यरिक् मे़वये़रो॥

११ आङ्‌गाॽ सामरियान् खाप्‍पुथ्‍यःङ् चोगुङ्‌ङाङ् ने़रो

हे़क्‍क्‍याङ् खे़प्‍मोबा के़रे़क् नावाइत्‍लाहाॽ मे़क्‍खुङ्‌सिङ्‌लो,

हे़क्‍केलॽरिक्‍के यरुसले़म नु खे़न् ये़क्‌यक्‍को माङ्‌से़वा मे़मे़त्‍तुसिबा

नावाइत्‍लाहाॽ हर्गुप् मे़क्‍खुङ्‌सिङ्‌लो॥’”

१२ दाङ्‌बे़ल्‍ले़ सियोन कोःक्‍मान् नु यरुसले़म ये़क्‌यक्‍को के़युङ्‌बा मनाहाॽरे़ खुन्‍छिॽ तक्‍ले़ङ्‌वाओ याःम्‍बक् चोःक्‍मा सुरुॽ, खे़ब्‍याङ् खुने़ॽ पाःत्‍तुॽ, “आङ्‌गाॽ खे़न् यम्‍बा के़ले़ङ्‌सिङ्‌बा नु आङ्‌दिङ् के़लॽबा अस्‍सुरबा हाङ्‌ङिन् खुम्‍दिङ् पिरुङ्‌ॽ॥

१३ थेआङ्‌भे़ल्‍ले़ खुने़ॽ आबाङे पाःत्‍तुरो,

“‘आङ्‌गाॽ आमुक्‍साम् नु आबाङे आङ्‌गाॽ

आसिक्‍कुम् निङ्‌वाःल्‍ले़ कन् चोगुङ्‌बारो,

थेआङ्‌भे़ल्‍ले़ आङ्‌गाॽ खासिङ्‌निःप्‍मा निङ्‌वाॽ कत्‍तुङ्‌लो॥

हे़क्‍क्‍याङ् मे़न्‍छाम् सुवाङ्‌हाॽरे़ खुन्‍छिॽ इःन्‍दोहाॽ चत्‍तुङ्‌देसुङ्‌लो,

हे़क्‍क्‍याङ् खे़ङ्‌हाॽरे़ खुन्‍छिॽ चायाङ्‌मा नु

याङ्‌साकुन्‍धे याङ्‌माहाॽआङ् नाप्‍तुङ् तेॽरुङ् पिरुङ्‌सिङ्‌लो॥

खे़ब्‍याङ् लत्‍छा कुहाङ्‌वा कुमाङ्‌वा के़याक्‍पा मना कुसिङ्

खे़ङ्‌हाॽरे़ खुन्‍छिॽ हाङ्‌हाॽ युक्‍तुङ्‌सिङ्‌ङाङ् मे़वाॽरो॥

१४ कुभारे़ खुन्‍छिॽ हुक्‍किन् पुःल्‍ले़ कुहाप्‍पो मे़गे़त्‍तुबा कुसिङ्

आङ्‌गाॽ आहुक्‍के़न् इक्‍सादिङ् खाम्‍बेःक्‍मोबा के़रे़क् मे़न्‍छाम्

सुवाङ्‌हाॽरे़ खुन्‍छिॽ याङ्‌साकुन्‍धेओ के़रे़आङ् वाॽरो॥

हे़क्‍क्‍याङ् पुःल्‍ले़ ले़रुधबा कुधिःन्‍ने़न् कुभा मनाधिक्‍ले़

फुक्‍खुबा हे़क्‍के आङ्‌गाॽ के़रे़क् लाजेॽहाॽ फुक्‍खुङ्‌सिङ्‌लो॥

कर पुहाॽरे़ खुन्‍छिॽ लाप्‍हाॽ फे़दे़त्‍ताङ् मे़म्‍मे़त्‍तुन्‍लो

हे़क्‍क्‍याङ् मे़म्‍बारे़न्‍नाङ्‌लो॥’”

१५ ओगाप् के़जोःक्‍पा मनामे़ःन्‍ने तःन्‍दिन् थे आबाङे यम्‍बा ले़ङ्‌सिङ्‌बि?

इग्र थे सिङ्‌गे़हे़क्‍पा मनाःन्‍नुःल्‍ले़आङ् चे़न्‍दिरिन् यम्‍बा निधाःम्‍सिङ्‌बि?

थे हुक्‍के़न् मे़न्‍मुन्‍ने आबाङे ते़ःम्‍भुक्‍किल्‍ले़रक् हिप्‍मा सुक्‍तुबि?

थे कुआःत् थिक् सोःत्‍लाङ्‌ङे़न् आबाङे लाङ्‌घेःक्‍मा सुक्‍पि?

१६ कल्‍ले़चोगुल्‍ले़ मुक्‍साम्‍दाङ्‌बा दाङ्‌बे़ल्‍ले़

अस्‍सुरबा हाङ्‌ङिल्‍ले़ कुधक्‍सुबाहाॽरे़ खुन्‍छिॽलुम्‍मो

आसिसिबा तुक्‍मा यॽमाहाॽ पाङ्‌घु तासुरो,

हे़क्‍क्‍याङ् खे़ल्‍ले़ कुमिमिदिङ् सिगाङ् हुरुरुना के़दिःप्‍पा मि तिःत्‍लो॥

१७ इस्राइलबा ओःत्‍तिन् मि पोङ्‌लो,

इस्राइलबा सेसेबा माङ्‌ङिन् मिधुङ्‌दिङ् मिराःक् पोङ्‌लो,

हे़क्‍क्‍याङ् खे़न् मिःल्‍ले़ थिक्‌याःन्‍धिक्‍ले़ खे़ॽयोबा तिङ्‌लान् नु

सेर्दाःक्‍माहाॽ मिदिक्‍काङ् खाप्‍पुथ्‍यःङ् चोगुरो॥

१८ खे़ल्‍ले़ कुदाम्‍भुङ्‌हाॽ नु चा के़नुॽबा नुबा प्‍याङ्‌सिहाॽ सुधाःम् मे़क्‍लो

खे़ङ्‌ग के़दुक्‍पाआङ् के़जप्‍पार के़बेःक्‍पा मना हे़क्‍तङ्‌बा पोङ्‌लो॥

१९ खे़न् सिङ्‌बुङ्‌हाॽओ चबे़ःत्‍छिक्‍लक् मे़युङ् मे़याःक्‍लो

खे़न् चबे़ःत्‍छिक् सिङ्‌बुङ्‌हाॽ हिन्‍जाॽ थिक्‍ले़आङ् उसुरु निःप्‍मा सुक्‍तुसिरो॥

कुभा मनारक् यहवे दाङ्‌बाओ मे़नुःङ्

२० खे़न् ये़न्‍नो इस्राइललाम् के़दाङ्‌बा के़याःक्‍पाहाॽ,

के़हिङ्‌बा के़याःक्‍पा याकुबरे़ कुमुॽइदाङ्‌साहाॽरे़

आबाङे खुन्‍छिॽओ मे़क्‍मासिमा के़दाःप्‍पा सुवाङ्‌हाॽओ

खुन्‍छिॽ निङ्‌वाॽ मे़न्‌युक्‍खुन्‍लो,

कर इस्राइलबा सेसे निङ्‌वाॽफुमाङ्,

यहवे दाङ्‌बाओ खुन्‍छिॽ निङ्‌वाॽ मे़युक्‍खुरो॥

२१ खे़ङ्‌हाॽलाम् के़हिङ्‌बा के़याःक्‍पाहाॽ,

याकुबरे़ कुहिम्‍सयङ्‌ङोलाम् के़दाङ्‌बाहाॽ मुक्‍साम्‍दाङ्‌बा

निङ्‌वाॽफुमाङ् ले़प्‍माङ् मे़नुःङ् मे़दारो॥

२२ इस्राइलबा मनासे, खिनिॽ मनाहाॽ यारिक् खाम्‍हिःक् यल्‍लिक्

मे़योसाङ् खे़न् ये़म्‍मो चबे़ःत्‍छिक्‍लक् मे़नुःङ् मे़दारो॥

खे़ङ्‌हाॽरे़ खुन्‍छिॽ त्‍वाबो मे़क्‍मा सिमाए साप्‍ते़आङ् पत्‍लो,

हे़क्‍क्‍याङ् खे़ङ्‌हारे़ खुम्‍दिङ् खोमाए के़बोङ्‌बा वाॽरो॥

२३ मुक्‍साम्‍दाङ्‌बा यहवे दाङ्‌बे़ल्‍ले़ के़रे़क् लाजेॽहाॽ खाप्‍पुथ्‍यःङ् चोगुरो॥

अस्‍सुरबा मनाहाॽ यहवे दाङ्‌बे़ल्‍ले़ खुम्‍सुसि

२४ खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“यरुसले़म के़युङ्‌बा आमनासे, मिस्रबा मनाहाॽरे़ कुइसिःक्

तक्‍कात् नु मरःङ्‌ग्‍याःल्‍ले़ खे़निॽ के़म्‍हिप्‍तिल्‍ले़

अस्‍सुरबा मनाहाॽनु खे़निॽ मे़गिसे़म्‍मे़न्‍ने़ॽओ॥

२५ खे़निॽ तक्‍ले़ङ्‌वाओ के़बोःक्‍पा

आङ्‌गाॽ आसाक्‍के़न् हाराए चिःक्‍तुरो,

कर आङ्‌गाॽ आयाःक्‍ले़ॽमे़न् खे़ङ्‌हाॽ

मे़ङ्‌मासिरे़ लागि खुन्‍छिॽ ले़प्‍माङ् हिसिङ्‌लो॥”

२६ मुक्‍साम्‍दाङ्‌बा यहवे दाङ्‌बे़ल्‍ले़ ओरेब याक्‍पेॽओ

मिध्‍यानबा मनाहाॽ हिप्‍तुसिआङ् सोःन्‍दुसिबा हे़क्‍के

अस्‍सुरिहाॽ ते़ःम्‍भुक्‍किल्‍ले़ हिप्‍तुसिरो॥

हे़क्‍क्‍याङ् खुने़ॽ मिस्र लाजेॽओ कुदक्‍काःत्‍ते़न्

फोःक्‍खुबा कुइसिःक् च्‍वाःत् सम्‍धाङ्

खुने़ॽ कुदक्‍काःत्‍ते़न् फोःक्‍खुरो॥

२७ खे़न् ये़म्‍मिन् ताःल्‍ले़ खुने़ॽ अस्‍सुरिहाॽरे़

खुन्‍छिॽ हुक्‍को थामालाम् से़ःप्‍तुसिरो

हे़क्‍क्‍याङ् के़लिःप्‍पा कक्‍के़न् खे़निॽ फक्‍ताङ्‌हाॽओलाम् खे़त्‍तुदेसुरो,

हे़क्‍क्‍याङ् खे़निॽ के़मे़ॽरिआङ् खे़ःप्‍सिङ्‌ङे़न् ए़क्‍खुरो॥

निङ्‌मिहाॽ थङ् थक्‍से़ मे़भे़न्

२८ ओमे़त्‍ताम्‍मे़ॽ, निङ्‌मिहाॽरे़ अय्‍यात ये़क्‌यक्‍किन्

हुक्‍काप् मे़मे़त्‍छिङ्‌ङाङ् वाॽरो,

हे़क्‍क्‍याङ् याम्‍मो आल्‍लोग खे़ङ्‌हाॽ

मिग्रोनलाम् मे़बोङ्‌ङाङ् मे़बेःक्‍लो॥

मिक्‍मास मे़प्‍मनाबा ते़न्‍नो खे़ङ्‌हाॽरे़

खुन्‍छिॽ सामा पुमाहाॽ मे़लुप्‍सुआङ् युङ्‌लो॥

२९ खे़ङ्‌हाॽ ने़ने़बा ते़न्‍निन् मे़गाःक्‍तुआङ् मे़बेःक्‍लो

हे़क्‍क्‍याङ् खे़ङ्‌हाॽरे़ मे़बाःत्‍तुरो,

“से़न्‍दिक् गेबा मे़प्‍मनाबा ते़न्‍नो याङ्‌धोःक्‍तिगे़रो॥”

रामा ये़क्‌यक्‍को के़युङ्‌बा मनाहाॽ किमे़ल्‍ले़ थे़गक्‍कक्‍ना मे़यङ्‌लो,

हे़क्‍क्‍याङ् सावल हाङ्‌ङिल्‍ले़ कुये़क्‌यक् गिबा

के़युङ्‌बा के़रे़क् मनाहाॽ मे़घे़त्‍छिङ् मे़बेःक्‍लो॥

३० गाल्‍लिमबा मनासे, आबाङे खे़निॽ यम्‍बा इक्‍लाओ अःक्‍ताम्‍मे़ॽओ!

लैसा के़युङ्‌बा मे़न्‍छाम् याप्‍मिसे,

खिनिॽ नुरिक्‍काङ् खे़प्‍से़म्‍मे़ॽओ॥

हे़क्‍क्‍याङ् अनातोत के़युङ्‌बासे, पप्‍प्राॽमा!

खे़निॽग के़जिःत्‍ति के़स्‍ये़ॽइरो!

३१ मदमेना के़युङ्‌बा मनाहाॽ मे़घे़त्‍छिङ् मे़बेआङ् मे़वाॽरो,

गेबिम के़युङ्‌बा मनाहाॽ मे़जिङ्‌सिङ्‌लो॥

३२ आइन्‍छा खे़ङ्‌हाॽ नोब मे़प्‍मनाबा ये़क्‌यक्‍को मे़नाःम्‍सिङ्‌लो,

हे़क्‍क्‍याङ् खे़ङ्‌हाॽरे़ यरुसले़ःम्‍बा कोःक्‍मा,

नुमासुक्‍मा सियोन कोःक्‍मान् इङ्‌धाङ् मे़बिरुम्‍बे़न् लॽरिक्

खुन्‍छिॽ हुक्‍हाॽ मे़हिक्‍सु मे़बिरुरो॥

३३ कर ओमे़त्‍ते़म्‍मे़ॽ, मुक्‍साम्‍दाङ्‌बा यहवे दाङ्‌बे़ल्‍ले़

पयम् यम्‍बा कुमुक्‍साम्‍मिल्‍ले़ यम्‍बा सिङ्‌बोराःक्‍हाॽ

ले़न्‍दुबा कुइसिःक् अस्‍सुरबा थक्‍तुम्‍बाहाॽ थेःक्‍तुसिरो,

खे़ब्‍याङ् केःम्‍बाहाॽ ताङ्‌बा चोगुसिॽरो॥

३४ ताम्‍भुङ्‌ङो के़युङ्‌बा सिङ्‌बुङ्‌हाॽ तःन्‍दिःल्‍ले़ ताङ्‌मनाबा इसिःक्

ले़बनाने़न् मुक्‍साम्‍दाङ्‌बे़ल्‍ले़ कुदगि चोःन्‍लो॥

कुनुप्‍मा ये़न्‍नो सनारुङ् हाङ्‌जुम् तारो

११

दाउदरे़ हाङ्‌ङिल्‍ले़ कुहिम्‍सयङ्‌ङिन् सिङ्‌बुङ् हे़क्‍के लॽरो

कर खे़न् सिङ्‌मुःत्‍तोलाम् कुजाॽ के़धोःक्‍पा कुबोराक्

लिङ्‌धाङ्‌बा कुइसिःक् थिक्‌ये़न् दाउदरे़

कुहिम्‍सयङ्‌ङोलाम्‍बा लत्‍छा मनाधिक् हाङ् पोङ्‌लो॥

२ यहवे दाङ्‌बे़ल्‍ले़ कुयाम्‍साम्‍मिन् खुने़ॽनु वाॽरो–

सिक्‍कुम् निङ्‌वाॽ नु खासिङ्‌निःप्‍मा याम्‍साम्,

सुजा नु मुक्‍साम्‍ले़ याम्‍साम्, खे़ब्‍याङ् निङ्‌वाॽ ने़हि नु

यहवे दाङ्‌बान् मिङ्‌सो इङ्‌धाङ् पिमा

याम्‍साम्‍मिन् खुने़ॽओ युरो॥

३ हे़क्‍क्‍याङ् यहवे दाङ्‌बे़ल्‍ले़ कुइङ्‌जाङ् खे़म्‍मा

नु किप्‍मा खोसुबाओ खुने़ॽ सःत्‍लो॥

मिक्‍किल्‍ले़ निसुआङ् खुने़ॽ खासे़न् मे़लोःन्‍दुन्‍लो,

हे़क्‍क्‍याङ् ने़क्‍खोॽबाल्‍ले़ खे़प्‍सुआङ्‌लक् निःन्‍धो मे़जोगुन्‍लो॥

४ कर कुहोःप्‍मा कुसाक्‍माओ के़धाबाआङ् के़वाॽबा मे़न्‍छाम्

याप्‍मिहाॽरे़ लागि खुने़ॽ कुदोःप्‍मा खासे़न् लोःन्‍दु पिरुसिरो,

हे़क्‍क्‍याङ् इक्‍सादिङ् खाम्‍बेःक्‍कोबा याङ्‌गे़साॽबा

मनाहाॽरे़ खुन्‍छिॽ लागि खुने़ॽ नुरिक्‍काङ् खासे़न् लोःन्‍दु पिरुसिरो॥

हे़क्‍क्‍याङ् कुबाःन्‍जाक् मुक्‍साम्‍मिल्‍ले़ योॽबा लाजेन् यङ्‌लो,

कुम्‍ब्राओबा कुसक्‍माःल्‍ले़ कुॽइके़भे़ःम्‍बा मनाहाॽ मे़क्‍खुसिरो॥

५ खुने़ॽ युप्‍सुबा युप्‍पे़न् साम्‌योबा पोङ्‌लो,

हे़क्‍क्‍याङ् खुने़ॽ युप्‍सुबा फॽइःन् से़क्‍खाबा पोङ्‌लो॥

६ खे़न् ये़न्‍नो पराबे़न् नु मे़ल्‍लुक् च्‍याःक्‍के़न् सोसोरिक् वाॽसिरो,

हे़क्‍क्‍याङ् थे़रिङ्‌बान् नु मे़ःन्‍दाक् साःप्‍मे़न् सोरिक् ने़सिरो॥

हे़क्‍क्‍याङ् पित्‍सात्ते़न् नु खिरिङ्‌बान् थिक्‍मे़त्‍थिक् पोङ्‌सिआङ् ने़सिरो,

खे़ब्‍याङ् चुक्‍सा हिन्‍जाॽ थिक्‍ले़ खे़ङ्‌हाॽ तिःक्‍तुसिरो॥

७ पित्‍हाॽ नु माःॽयुहाॽ लत्‍छा चाराम्‍मादे़न्‍नो चामे़राम्‍लो,

हे़क्‍क्‍याङ् खे़न् थक्‍सा साहाॽ थिक्‍ते़न्‍नो मे़ने़सिङ्‌ङाङ् मे़ने़रो॥

खे़ब्‍याङ् पित्‍ते़ल्‍ले़ चबा हे़क्‍के थे़रिङ्‌बे़ल्‍ले़ कुहेद्‌याॽ याॽलाङ्‌ङिन् चरो॥

८ नुगे़धुङ्‌बा अङे़ःक्‌वान् याङ्‌हःक् असेःक्‍किल्‍ले़

कुघाःल्‍ले़ कुबेसाङ् केःक्‌वा चोक्‍लो,

हे़क्‍क्‍याङ् साॽरिक् के़आःप्‍पा कुनिङ् के़याक्‍पा

असेःक्‍के़ल्‍ले़ कुहङ्‌ङो खारक् नुधुङ्‌मा

के़ले़प्‍पा हिन्‍जाॽइल्‍ले़ कुहुक्‍किन् केःत्‍तुरो॥

९ खे़ङ्‌हाॽरे़ आङ्‌गाॽ के़रे़क् आसेसे कोःक्‍माओ

ताप्‍फे़ःम्‍बा इग्र हान्‍ति थेआङ् चोःक्‍मा मे़न्‍छुक्‍तुन्‍लो,

थेआङ्‌भे़ल्‍ले़ वहःङ्‌ङिन् च्‍वाःत्‍तिल्‍ले़ तिम्‍बा कुइसिःक्

यहवे दाङ्‌बे़ल्‍ले़ कुसिक्‍कुम् निङ्‌वाःल्‍ले़

इक्‍सादिङ् खाम्‍बेःक्‍मान् सधे़क् तिम्‍लो॥

के़से़बा के़बेःक्‍पाबाहाॽ मे़नुःङ्‌ॽ

१० खे़ल्‍ले़ याःन्‍दिक् यिसैरे़ कुधाःक्‍लाम् लत्‍छा कुसङ् हाङ्‌धिक् पोङ्॥ खुने़ॽ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़ लागि निसा हे़क्‍के मिक्‍सेन् पोङ् हे़क्‍क्‍याङ् खुने़ॽओ मे़जुम्, हे़क्‍क्‍याङ् खुने़ॽ कुनाःम्‍सिङ्‌मा ते़न्‍निन् मिमिदिङ्‌गे़न् पोङ्॥

११ खे़न् ये़न्‍निन् ताआङ् दाङ्‌बे़ल्‍ले़ याम्‍मो थिक्‍ले़ङ् खुने़ॽ कुमुक्‍साम्‍मिन् ओःन्‍धाक्‍तुसि हे़क्‍क्‍याङ् अस्‍सुरलाम्, योःस्‍मा मिस्रलाम् नु थोस्‍मा मिस्रलाम्, कुसलाम्, एलामलाम्, बेबिलोनियालाम् नु हमात लाजेॽहाॽलाम् हे़क्‍क्‍याङ् के़रे़क् माःङ्‌घा माःङ्‌घाबा वरःङ्‌ङिल्‍ले़ कुयाओ के़ने़बा वागप्‍खाम् लाजेॽहाॽओलाम् खुने़ॽ कुमनाहाॽ याम्‍मो इस्राइल लाजेॽओ नुःक्‍तु तारुसिरो॥

१२ यहवे दाङ्‌बे़ल्‍ले़ के़रे़क् मे़न्‍छाम् सुवाङ्‌हाॽरे़

खुन्‍छिॽ लागि लत्‍छा निसाधिक् हाक्‍तुरो,

हे़क्‍क्‍याङ् इस्राइल लाजेॽलाम् लाःक्‍कात् मे़लःत्‍तुसिबा मनाहाॽ नु

फुत्‍छिङ्‌छाःङ् के़से़बा यहुदाबा मनाहाॽ इक्‍सादिङ्

खाम्‍बेःक्‍मोबा के़रे़क् पिसाङ्‌लाम् फुक्‍खु तारुसिरो॥

१३ इस्राइल हाङ्‌जुम्‍मिन् आल्‍लआङ्‌धो यहुदा हाङ्‌जुम्‍मिन्‍नु कुनामे़हे़न्‍ने़न्‍लो,

हे़क्‍क्‍याङ् यहुदान् इस्राइलरे़ कुनिङ्‌मि मे़बोङ्‌ने़न्‍लो॥

१४ खे़ङ्‌हाॽ मे़भुङ्‌सिङ्‌ङाङ् नाम्‍धा पिसाङ्‌बा फिलिस्‍ति लाजेॽओ

के़ने़बा याक्‍केःक्‍केःक्‍पादे़न्‍नो मे़सःक् मे़बेःक्‍लो॥

खे़ङ्‌हाॽ मे़दङ्‌सिङ्‌ङाङ् नाङ्‌गे़न् पिसाङ्‌बा मनाहाॽ मे़नाप्‍तुसिरो,

खे़ङ्‌हाॽरे़ ए़दोम नु मोआब लाजेॽहाॽ मे़लिसुरो,

खे़ब्‍याङ् अम्‍मोनबा मनाहाॽ खे़ङ्‌हाॽरे़ युक्‍को मे़दारुसिरो॥

१५ यहवे दाङ्‌बे़ल्‍ले़ हे़ःत्‍ताङ्‌बा वरःङ्‌ङिन् चप्‍प्रे़क् चप्‍ल याःन्‍दुरो

हे़क्‍क्‍याङ् सुरित् केजङ् हुर याःन्‍दुआङ्

युफ्रेतिस वहःङ्‌ङिन्‍नाङ् हेर चोगुरो॥

खे़ब्‍याङ् खे़ॽयो चुजुक्‍सा नुसि वहःङ् मे़बोङ्‌लो,

खे़न् वहःङ्‌हाॽ आत्‍तिन्‍हाॽरे़साङ् उसुरु चाःक्‍मा मे़सुक्‍तुरो॥

१६ मिस्र लाजेॽलाम् इस्राइलिहाॽ मे़नुःक्‍से़ल्‍ले़ पोःक्‍खे़बा कुइसिःक्

के़हिङ्‌बा के़याःक्‍पा खुने़ॽ कुमनाहाॽ अस्‍सुरलाम्

लःम्‍माभे़म्‍मारे़ लागि माराम्‍धिक् पोङ्‌लो॥

नुगे़न् साम्‍लो

१२

खे़न् ये़न्‍नो खे़निॽ अक्‍खे के़बाःत्‍तुम्‍लो,

“यहवे दाङ्‌बाए, खे़ने़ॽ नुगे़न् पिने़रो!

खे़ने़ॽ आङ्‌गाॽनु के़याःक्‍ले़ॽरे़आङ् वये़रो,

करसाङ् आल्‍लोग खे़ने़ॽ के़सिक्‍के़न् चिःक्‍तुरो,

हे़क्‍क्‍याङ् आल्‍लो आङ्‌गाॽ हाङ्‌हाङ् के़मे़त्‍ताङ्‌ङाङ् वाॽरो॥

२ से़क्‍खासाङ् निङ्‌वाॽफुमाङ्‌ङिन् आङ्‌गाॽ आसे़न्‍लप्‍दाङ्‌बारो,

आङ्‌गाॽ नसान् चोगुङ् हे़क्‍क्‍याङ् मे़गिआन्‍लो॥

यहवे दाङ्‌बा, यहवे दाङ्‌बे़न्‍ने आङ्‌गाॽ आमुक्‍साम् नु आसाम्‍लोरो,

खुने़ॽए आङ्‌गाॽ आसे़न्‍लप्‍दाङ्‌बा पोःक्‍खे़आङ् वाॽरो॥”

३ खे़ने़ॽ सेसेबा च्‍वाःत्‍तिन् के़धुङुल्‍ले़ के़सःत्‍लो,

हे़क्‍केलॽरिक्‍के निङ्‌वाॽफुमाङ्‌ङिल्‍ले़ कुमनाहाॽ

खुने़ॽ से़ःप्‍तुसिल्‍ले़ खे़ङ्‌हाॽ खुन्‍छिॽ निङ्‌वाॽ तारो॥

४ खे़न् ये़म्‍मो खिनिॽ अक्‍खे के़बाःत्‍तुम्‍लो,

“यहवे दाङ्‌बान् नुगे़न् पिरे़म्‍मे़ॽओ,

खुने़ॽ पयम् यम्‍बा चोक् फाॽआङ् यम्‍बा इक्‍लाओ इङ्‌भोसे़म्‍मे़ॽओ॥

खुने़ॽ चोगुबा याःम्‍बक्‍किन् इक्‍सादिङ् खाम्‍बेःक्‍कोबा

मे़न्‍छाम् सुवाङ्‌हाॽ चे़क्‍ते़म्‍सिम्‍मे़ॽओ,

हे़क्‍क्‍याङ् खुने़ॽ कुमिङ्‌ङिन् के़रे़क्‍नुःल्‍ले़ यम्‍बा

पोःक्‍खे़आङ् वाॽ फाॽआङ् उवा चोगे़म्‍मे़ॽओ॥

५ यहवे दाङ्‌बाओ साम्‍लोराम्‍मे़ॽओ,

थेआङ्‌भे़ल्‍ले़ खुने़ॽ निङ्‌वाॽ के़माबा याःम्‍बक्‍हाॽ चोगुआङ् वाॽरो,

कन् पाःन्‍निन् इक्‍सादिङ् खाम्‍बेःक्‍कोबा के़रे़क्‍ले़ कुसिङ् मे़निःत्‍तुररो॥

६ सियोन ये़क्‌यक्‍कोबा मनासे, यम्‍बा इक्‍लाओ

अःक्‍ताम्‍मे़ॽ हे़क्‍क्‍याङ् सःत्‍ताम्‍मे़ॽर साम्‍लोराम्‍मे़ॽओ,

थेआङ्‌भे़ल्‍ले़ खे़निॽ लुम्‍मो के़वाॽबा इस्राइलबा सेसे

निङ्‌वाॽफुमाङ्‌ङिन् पयम् यम्‍बा चोक्‍लो॥”

निङ्‌वाॽफुमाङ्‌ङिल्‍ले़ बेबिलोन ये़क्‌यक्‍किन् खुम्‍दिङ् पिरुॽ

१३

कन् माङ्‌निङ्‌वाॽपान्‍निङ्‌ग बेबिलोन ये़क्‌यक्‍किल्‍ले़ कुयाःम्‍बेओ आमोजरे़ कुस्‍सा यसैयाःल्‍ले़ सुफोओ निसुबारो–

२ “खल्‍ले़ःक् थेआङ् के़होःप्‍पा कोःक्‍माओ

लत्‍छा निसाधिक् हाक्‍ते़ॽओ॥

हे़क्‍क्‍याङ् खे़ङ्‌हाॽ यम्‍बा इक्‍लाःल्‍ले़ फे़ःक्‍ते़से़ॽओ

हे़क्‍क्‍याङ् सुहाङ्‌युक्‍पाहाॽ पयम् लाम्‍धेःप्‍पो

हुक्‍चाःल्‍किःल्‍ले़ ‘लासाम्‍मे़ॽ’ मे़त्‍ते़से़ॽओ॥

३ आङ्‌गाॽ यहवे दाङ्‌बे़ल्‍ले़ कन् याःम्‍बक्‍किन् चोःक्‍मारे़ लागि

सुत्‍थो चोःक्‍मनासिबा थक्‍सुबाहाॽ मुरा मे़त्‍तुङ्‌सिङ्‌ङाङ् वाॽरो॥

आङ्‌गाॽ आसाक्‍के़न् ओःन्‍धाक्‍ताम्‍सिम्‍मे़ॽ फाॽआङ्

थङ् के़जोःक्‍पा आधक्‍सुबाहाॽ इङ्‌जाङ् पिरुङ्‌सिङ्‌ङाङ् वाॽरो॥

हे़क्‍क्‍याङ् आङ्‌गाॽ थङ् चोःक्‍मा नाःन्‍दुङ्‌ङिल्‍ले़ खे़ङ्‌हाॽ मे़सःत्‍लो॥”

४ कोःक्‍मा फाङ्‌जङ् थे़गु माङ्‌वाहाॽओ हयङ् किल्‍लिङ् के़बोङ्‌बा,

यम्‍बा मनालुप्‍लि हे़क्‍तङ्‌बा इक्‍लान् खे़प्‍से़म्‍मे़ॽओ!

हे़क्‍क्‍याङ् हाङ्‌जुम्‍हाॽओलाम् के़लःम्‍बा हयङ् किल्‍लिङ्‌हाॽ,

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ थिक्‍मे़त्

मे़भुङ्‌सिङ्‌ङिल्‍ले़ के़लःम्‍बा इक्‍लान् खे़प्‍से़म्‍मे़ॽओ!

मुक्‍साम्‍दाङ्‌बा यहवे दाङ्‌बे़ल्‍ले़ थङ् चोःक्‍मारे़ लागि

आबाङे खुने़ॽ कुधक्‍सुबाहाॽ फुक्‍खुसिर याक्‍लो॥

५ इक्‍सादिङ् खाम्‍बेःक्‍मे़ल्‍ले़ नाःस्‍मा कुया

माःङ्‌घा माःङ्‌घाबा लाजेॽलाम् खे़ङ्‌हाॽ मे़दार मे़बत्‍लो॥

यहवे दाङ्‌बे़ल्‍ले़ साॽरिक् कुसाक्‍के़न्

पोगे़बाल्‍ले़ चोगुल्‍ले़ के़रे़क् लाजे़ॽहाॽ

खाप्‍पुथ्‍यःङ् चोःक्‍मारे़ लागि खुने़ॽ तार पत्‍लो॥

६ उःक्‍काङ् उःक् हाबाम्‍मे़ॽ, थेआङ्‌भे़ल्‍ले़ यहवे दाङ्‌बे़ल्‍ले़

कुमे़ङ्‌मा ये़न्‍निन् खा निःत्‍ताङ् तार पत्‍लो,

मुक्‍साम्‍दाङ्‌बालाम् साॽरिक् किप्‍मा के़घुबा मे़क्‍मासिमे़न् तारो॥

७ खे़ल्‍ले़ चोगुल्‍ले़ के़रे़क् हुक्‍हाॽ यङ्‌लो,

के़रे़क् मनाहाॽ किमे़ल्‍ले़ खुन्‍छिॽ साम्‍मिक् मारो॥

८ हे़क्‍क्‍याङ् खे़ङ्‌हाॽ पगि मे़गि मे़यङ्‌ङाङ् तुक्‍खे लाक्‍खेहाॽ नु

निङ्‌साम्‍हाॽरे़ खे़ङ्‌हाॽ ते़म्‍सुसिरो॥

मे़न्‍छुमाःन् अङे़ःक्‌वा कप्‍मा सावाःन्‍दुल्‍ले़ तुक्‍पा कुइसिःक्

खे़ङ्‌हाॽ तुक्‍मा नु किमा यङ्‌माओ मे़धारो,

खे़ङ्‌हाॽ आबाङे खुन्‍छिॽलुम्‍मो निङ्‌वाॽ

माआङ् वरे़क् वरे़क् ओमे़मे़त्‍छिङ्‌लो॥

हे़क्‍क्‍याङ् खे़ङ्‌हाॽरे़ खुन्‍छिॽ नारान् मि के़दिःप्‍पा कुइसिःक् पोङ्‌लो॥

खे़न् ये़न्‍नो लुङ्‌माॽ तुक्‍सिङ्‌मा होप्

९ ओमे़त्‍ते़म्‍मे़ॽ, यहवे दाङ्‌बे़ल्‍ले़ कुसिक् पोःक्‍मा नु

साॽरिक् किप्‍मा के़घुबा कुसाक्‍के़न्‍निल्‍ले़ खे़न् ये़न्‍निन् तार पत्‍लो॥

इक्‍सादिङ् खाम्‍बेःक्‍के़न् मुरे़क् खारे़ःक् खाप्‍पुथ्‍यःङ् पोङ्‌लो

हे़क्‍क्‍याङ् लायोबाहाॽ के़रे़क् मे़सिरो॥

१० ताङ्‌साङ्‌ङोबा खेसे खेःम्‍सिक्‍पाहाॽ नु

मे़न्‍छ्‌याबुरुक्‍माहाॽ ओःप्‍मा मे़नाॽरो॥

के़लिङ्‌बाआङ् के़गे़प्‍पार के़बप्‍पा नाम्‍मिन्‍नाङ् माक्‍ताङ्‌बा पोङ्‌लो

हे़क्‍क्‍याङ् लाबे़न्‍नाङ् मे़ओःत्‍ने़न्‍लो॥

११ आङ्‌गाॽ यहवे दाङ्‌बे़ल्‍ले़ कन् इक्‍सा खाम्‍बेःक्‍के़न्

कुभे़न् याःम्‍बक्‍के़ल्‍ले़ चोगुल्‍ले़ खुम्‍दिङ् पिरुङ्‌लो,

हे़क्‍क्‍याङ् ताप्‍फे़ःम्‍बा याःम्‍बक् के़जोःक्‍पाहाॽ

खुन्‍छिॽ लायोल्‍ले़ लागि साम्‍बान् कुःत्‍तुङ्‌सिङ्‌लो॥

खे़ब्‍याङ् यम्‍बा के़ले़ङ्‌सिङ्‌बाहाॽरे़ खुन्‍छिॽ

आङ्‌दिङ् लॽमे़न् नुप्‍सुङ् पिरुङ्‌सिङ्‌लो,

खे़ब्‍याङ् साॽरिक् कुॽइगे़भे़म्‍बाहाॽरे़ खुन्‍छिॽ

हे़न्‍छिङ्‌मे़न् मार याःन्‍दुङ्‌लो॥

१२ खे़न् के़हिङ्‌बा के़याःक्‍पा मनाहाॽ खोमे़न्‍दे़प्‍नाबा

साम्‍म्‍याङ् इस्‍सेःङ्‌बा हे़क्‍के चोगुङ्‌सिङ्‌लो,

ओपिरबा खोमे़न्‍दे़प्‍मना साम्‍म्‍याङ् कुइसिःक् चोगुङ्‌सिङ्‌लो॥

१३ थेआङ्‌भे़ल्‍ले़ खे़न् ये़न्‍नो आङ्‌गाॽ यहवे दाङ्‌बे़ल्‍ले़ आसिक्‍के़न्

ओसेःन्‍धाङ् चोगुङ्‌ङिल्‍ले़ साङ्‌ग्राम्‍पेदाङ्‌हाॽ थे़गक्‍कक्‍ना यक्‍खुङ्‌लो,

हे़क्‍क्‍याङ् इक्‍सादिङ् खाम्‍बेःक्‍मान् कुयुक्‍नादे़न्‍नो

थुरुप्‍लुप्‍ना यङ्‌ल याःन्‍दुङ्‌लो॥

१४ बेबिलोन ये़क्‌यक्‍को के़युङ्‌बा वेॽ लाजेॽबा मनाहाॽ

आबाङे आबाङे खुन्‍छिॽ लाजेॽओ मे़घे़त्‍छिङ् मे़बेःक्‍लो॥

आप्‍चाराहाॽरे़ मे़नाःत्‍तुसिआङ् के़लोःक्‍पा पे़ःङ्‌वाहाॽ हे़क्‍के नु

कुन्‍दाङ्‌बा मे़ःन्‍नेबा मे़ल्‍लुक्‍हाॽ कुइसिःक् पुबेलाप्‍सा मे़बोङ्‌लो॥

१५ मे़याङ्‌घुसिबा मनाहाॽ लाःक्‍किल्‍ले़ मे़धुबुसिरो,

हे़क्‍क्‍याङ् के़रे़क् मे़दे़म्‍सुसिबाहाॽ ताभेःल्‍ले़ मे़जे़प्‍तु मे़से़रुसिरो॥

१६ खे़ङ्‌हाॽरे़ खुन्‍छिॽ तगिए सा-एहाॽ मिक्‍के़ल्‍ले़ निसुर

मे़बक्‍खुसिआङ् मे़भक् मे़सिर मे़धाप्‍सुसिरो॥

हे़क्‍क्‍याङ् खे़ङ्‌हाॽरे़ खुन्‍छिॽ याङ्‌साकुन्‍धेहाॽ मे़नाप्‍तुसिरो

खे़ब्‍याङ् खे़ङ्‌हाॽरे़ खुन्‍छिॽ मेःत्‍हाॽ मेःत् मे़मे़त्‍तुसिरो॥

१७ यहवे दाङ्‌बे़ल्‍ले़ पाःत्‍तुॽ, “ओमे़त्‍ते़म्‍मे़ॽओ,

आङ्‌गाॽ बेबिलोनबा मनाहाॽरे़ खुन्‍छिॽ तक्‍ले़ङ्‌वाओ

मादिबा मनाहाॽ मे़बोःक्‍ल याःन्‍दुसिङ्‌लो,

खे़ङ्‌हाॽरे़ साम्‍म्‍याङ्‌हाॽ ओमे़म्‍मे़त्‍तुन्‍लो,

खे़ब्‍याङ् युप्‍पाहाॽओ निङ्‌वाॽ मे़म्‍बिरुन्‍लो॥

१८ खे़ङ्‌हाॽरे़ खुन्‍छिॽ लि नु तोःङ्‌ङिल्‍ले़ नालिगे़न्

थाङ्‌बे़न्‍हाॽ मे़आबुसिआङ् मे़से़रुसिरो॥

हे़क्‍क्‍याङ् खे़ङ्‌हाॽरे़ नुयाम्‍मोबा अङे़ःक्‌वाहाॽ लुङ्‌माॽ मे़न्‍दुक्‍तुसिन्‍लो,

खे़ङ्‌हाॽरे़ हिन्‍जाॽ पित्‍छाहाॽ ओमे़मे़त्‍तुसिआङ्

खुन्‍छिॽ लुङ्‌माॽ स्‍याःत्‍ताङ् मे़लॽने़न्‍लो॥”

१९ बेबिलोन हाङ्‌जुम्‍मिन् के़रे़क्‍नुःल्‍ले़ नुबा चोक् फाॽआङ्

बेबिलोन के़युङ्‌बा मनाहाॽ आङ्‌दिङ् मे़लॽरो॥

कर आङ्‌गाॽ यहवे दाङ्‌बे़ल्‍ले़ सदोम नु गमोरा

ये़क्‌यक्‍किन् फे़त्‍लाःन्‍दुङ्‌बा कुइसिःक्

कन् हाङ्‌जुम्‍मिन् खाप्‍पुथ्‍यःङ् चोगुङ्‌लो॥

२० खे़प्‍मो आत्‍तिन्‍हाॽआङ् मे़न्‌युङ्‌ने़न्‍लो,

थाःक्‍थाःक् थारिक् ताःन्‍दिआङ् हाःत्‍ताङ् मे़न्‌युङ्‌ने़न्‍लो॥

ताक्‍के़गम्‍बाआङ् के़वाॽबा अरबिहाॽरे़

खे़ॽयो साःङ्‌गाहिम् मे़न्‍जोगुन्‍लो॥

हे़क्‍क्‍याङ् आत्‍तिन् मे़ल्‍लुक्‍कम्‍बाहाॽरे़आङ् खुन्‍छिॽ

मे़ल्‍लुःक्‍हाॽ ने़मा मे़म्‍भाःक्‍तुसिन्‍लो॥

२१ कर मुरे़ःक् खारे़ःक् थेआङ् के़होःप्‍पा ते़न्‍नोबा

ताम्‍भुङ् थक्‍साहाॽ खे़ॽयो मे़नाःम्‍सिङ्‌लो॥

खे़प्‍मोबा के़लुःम्‍बा हिम्‍हाॽ स्‍यालाहाॽरे़ मे़धिम्‍सुरो

फक्‍थिःम्‍बाहाॽ खे़प्‍मो मे़युङ्‌लो,

हे़क्‍क्‍याङ् ताम्‍भुङ् मे़ःन्‍दाहाॽ खे़ॽयो पित्‍चाक् पित्‍चाक् मे़बिन्‍ल मे़वाॽरो॥

२२ ताम्‍भुङ् कोःत्‍चो हे़क्‍तङ्‌बा थक्‍साहाॽ नु

स्‍यालाहाॽ कन् कब्रिङ् फाक्‍मनाबा नुःब्नुबा

हिम्‍हाॽओ नु ये़क्‌यक्‍हाॽओ मे़अःक्‍लो॥

बेबिलोन हाङ्‌जुम्‍मिल्‍ले़ कुमे़क्‍मा ये़म्‍मिन् निःत्‍ताङ् त्‍ये़आङ् वाॽरो,

हे़क्‍क्‍याङ् कन् हाङ्‌जुम्‍मिल्‍ले़ कुमे़क्‍मान् हारा तारो॥

मे़दे़म्‍सु मे़देॽरुसिबा इस्राइलिहाॽ मे़नुःङ्

१४

कर यहवे दाङ्‌बे़ल्‍ले़ याम्‍मो थिक्‍ले़ङ् याकुबरे़

कुमुॽइदाङ्‌साहाॽ लुङ्‌माॽ तुक्‍तुसिरो॥

हे़क्‍क्‍याङ् इस्राइलि मे़न्‍छाम् सुवाङ्‌हाॽ याम्‍मो

थिक्‍ले़ङ् खुने़ॽ कुमना पोङ्‌से़ सेगुसिरो॥

यहवे दाङ्‌बे़ल्‍ले़ खे़ङ्‌हाॽ याम्‍मो आबाङे

खुन्‍छिॽ लाजेॽओ युङ्‌से़ तारुसिरो॥

हे़क्‍क्‍याङ् यरिक् वेॽ वेॽ लाजेॽहाॽलाम्

मनाहाॽ मे़दाआङ् खे़ॽयो मे़भुङ्‌सिङ्‌लो

हे़क्‍क्‍याङ् इस्राइलबा मनाहाॽनु खुन्‍छिॽ थिक्‍हुप् मे़बोङ्‌लो॥

२ इक्‍सादिङ् खाम्‍बेःक्‍कोबा मे़न्‍छाम् सुवाङ्‌हाॽरे़

यहवे दाङ्‌बे़ल्‍ले़ कुमनाहाॽ नुःङ्‌मा पेःक्‍मा मे़भाॽरुसिरो,

हे़क्‍क्‍याङ् यहवे दाङ्‌बे़ल्‍ले़ कुलाजेॽओ

युङ्‌से़ के़दाबा मनाहाॽरे़ इस्राइलिहाॽ

से़वा मे़मे़त्‍तुसिआङ् याःम्‍बक् मे़जोगु मे़बिरुसिरो॥

खे़न् इस्राइलिहाॽ के़दे़म्‍बा के़घेःङ्‌बाहाॽ

इस्राइलिहाॽरे़ मे़दे़म्‍सु मे़घेःक्‍खुसिरो,

खे़ब्‍याङ् इस्राइलिहाॽरे़ खुन्‍छिॽ निङ्‌मिहाॽ सम्‍धाङ् युक् मे़जोगुरो॥

बेबिलोनबा हाङ्‌हाॽ मे़सिःॽ

३ यहवे दाङ्‌बे़ल्‍ले़ इस्राइलबा मनाहाॽ खे़ङ्‌हाॽरे़ मे़दुमुबा तुक्‍खे लाक्‍खे नु के़साक्‍पा याःम्‍बक्‍लाम् से़ःप्‍तुसिरो॥

४ कन् ये़न्‍निन् ताःल्‍ले़ खे़ङ्‌हाॽरे़ बेबिलोनबा हाङ्‌ङिन्

अक्‍खे मे़मे़त्‍तुर किनाःन्‍दि मे़बिरुरो,

“साॽरिक् कुॽइगे़भे़म्‍बा हाङ्‌ङिन् चोःन्‍दे़रो!

खे़ल्‍ले़ याम्‍मो आत्‍तिन्‍हाॽआङ् तुक्‍खे मे़जाःत्‍तुसिन्‍लो!

५ यहवे दाङ्‌बे़ल्‍ले़ खे़न् कुॽइगे़भे़म्‍बा हाङ्‌हाॽरे़ खुन्‍छिॽ

हाङ्‌तक्‍काःत्‍तिन् नु युक्‍साबाहाॽरे़ खुन्‍छिॽ

तक्‍काःत्‍तिन् ए़क्‍खु पिरुसिरो॥

६ खे़न् हाङ्‌हाॽरे़ खुन्‍छिॽ साक्‍के़न् पोःक्‍मो

मनाहाॽ चक्‍मे़ल्‍लॽए मे़हिप्‍तुसिरो,

हे़क्‍क्‍याङ् खुन्‍छिॽ मे़नाःन्‍दुसिबा लाजेॽहाॽ

आभे़ल्‍ले़साङ् तुक्‍खे चाःप्‍मा मे़ल्‍ले़रुसिन्‍लो॥

७ आल्‍लो कुनुप्‍मोग इक्‍सादिङ् खाम्‍बेःक्‍कोबा

के़रे़क् मनाहाॽरे़ नाःम्‍सिङ्‌मा नु सनारुङ् मे़घोसुआङ् मे़वाॽरो,

हे़क्‍क्‍याङ् खे़ङ्‌हाॽ साम्‍मे़लोरो॥

८ आःङ्‌हाॽ नु ले़बानान लाजेॽओबा

साम्‍माङ्‌सिङ्‌हाॽ खे़ने़ॽनु अक्‍खे मे़लॽर मे़सःत्‍लो,

‘खे़ने़ॽ के़म्‍सोःन्‍दे़बा ये़न्‍नाङ्‌धो आनिगे

आःत्‍छे़ हाःत्‍ताङ् मे़न्‍दाए वाॽरो॥’

९ “बेबिलोनबा हाङ्‌ङे, खे़मायङ्‌सङ्‌ङिल्‍ले़

के़लाम्‍दाःक्‍मा यारिप् चोगुर वाॽरो॥

यरिक् तङ्‌बे तगि इक्‍सादिङ् खाम्‍बेःक्‍कोबा

के़सिबा लाम्‍लोबाहाॽ खे़ने़ॽ ओमे़प्‍मारे़ लागि खे़ॽयो मे़वाॽरो,

हाङ्‌हाॽरे़ खुन्‍छिॽ सिसाम्‍हाॽ हाङ्‌युक्‍नालाम् मे़बोःक्‍ल मे़बत्‍लो॥

१० खे़ङ्‌हाॽ के़रे़क् थिक्‍हुप् मे़बोङ्‌ङाङ् मे़बाःत्‍तुरो,

‘आल्‍ल खे़ने़ॽआङ् आनिगे कुइसिःक्

मे़न्‍धुम्‍मनाबा के़बोःक्‍खे़आङ् के़वाॽरो,

खे़ने़ॽ आनिगे हे़क्‍तङ्‌बाए के़बोःक्‍खे़रो॥’

११ तुःङ्‌गे मे़मुक्‍खुआङ् खे़ने़ॽ मिङ्‌सो

इङ्‌धाङ् के़म्‍बिरे़आङ् वये़रो,

कर आल्‍लो खे़ने़ॽ खे़मा यङ्‌सङ्‌ङो के़गे़रे़आङ् के़वाॽरो॥

खाॽवदिःक्‍पे़न् के़ने़त्‍ना नु फेॽबाःत्‍ते़न्

के़घाम्‍देत् पोःक्‍खे़आङ् वाॽरो॥

१२ “खे़ने़ॽ बेबिलोनबा हाङ् तानाम्‍बा तान्‍छोःक्‍पा हे़क्‍तङ्‌बाए,

तानाम्‍बा साए, साङ्‌ग्राम्‍पेदाङ् थोलाम्

खे़ने़ॽ आक्‍खेआङ् मक्‍के़ध्‍ये़आङ् के़वाॽबे!

तगि खे़ने़ॽ इक्‍सादिङ् खाम्‍बेःक्‍कोबा

मे़न्‍छाम् सुवाङ्‌हाॽ तुक्‍खे के़जाःप्‍पे,

खे़ने़ॽ आभेलॽरिक् खाम्‍बाङ्‌ङो लाप्‍पुङ् के़ध्‍ये़बे!

१३ थेआङ्‌भे़ल्‍ले़ खे़ने़ॽ आबाङे के़निङ्‌वाॽओ

अक्‍खे के़बाःत्‍तुआङ् के़वये़रो,

‘आङ्‌गाॽ साङ्‌ग्राम्‍पेदाङ्‌ङो थो थोःक्‍सिङ्‌ङारो

निङ्‌वाॽफुमाङ्‌ङिल्‍ले़ कुघेसेॽ कुघेःम्‍सिक्‍हाॽनुःल्‍ले़आङ्

थाःङ्‌धाक् आहाङ् युक्‍नान् युक्‍खुङ्‌लो॥

के़रे़क्‍नुःल्‍ले़ चन्‍जम्‍बा सेसे नाङ्‌जङ्‌लुङ्‌ङिल्‍ले़ कुजङ्‌ङोनु

चुम्‍लुङ् चोःक्‍मादे़न् कोःक्‍मा सम्‍धाङ् आङ्‌गाॽ हाङ्‌युक् चोगुङ्‌लो॥

१४ आङ्‌गाॽ साङ्‌ग्राम्‍पेदाङ्‌हाॽनुःल्‍ले़आङ् थोधोक् पेःक्‍कारो,

आङ्‌गाॽ के़रे़क्‍नुःल्‍ले़ यम्‍बा निङ्‌वाॽफुमाङ् कुइसिःक् पोङ्‌ङारो॥’

१५ कर खे़ने़ॽग खे़मायङ्‌सङ् लुम्‍बाःत्‍तो

थारिक् मक्‍के़ध्‍ये़आङ् के़वाॽरो॥

१६ “मनाहाॽरे़ खे़ने़ॽ के़म्‍निआङ् अदक्‍तक्‍ना ओगे़म्‍मे़त्‍लो,

हे़क्‍क्‍याङ् खे़ने़ॽ के़याःम्‍बेओ मे़इःत्‍छिङ्‌ल मे़इःत्‍छिङ्‌ल मे़बाःत्‍तुरो,

‘इक्‍सादिङ् खाम्‍बेःक्‍के़न् थुरुप्‍लुप्ना के़यङ्‌बा नु

हाङ्‌हाॽ मे़यङ्‌ल के़याःम्‍बा

१७ इक्‍सादिङ् खाम्‍बेःक्‍मे़न् मुरे़ःक् खारे़ःक्‍पा ये़ःङ्‌घादे़न् के़जोःक्‍पा,

हे़क्‍क्‍याङ् खे़ॽयो के़ने़बा ये़क्‌यक्‍हाॽ के़नाःम्‍बा

खे़ब्‍याङ् मे़दे़म्‍सु मे़देॽरुसिबाहाॽ हिम्‍मो

पेःक्‍मा मे़म्‍भाःक्‍मनाबा मनान् हाबा कन् मे़ःम्‍बि?’

१८ “इक्‍सादिङ् खाम्‍बेःक्‍कोबा के़रे़क् हाङ्‌हाॽ

आबाङे खुन्‍छिॽ नुःब्नुबा इपुङ्‌हाॽओ मे़लासे़आङ् मे़ने़रो॥

१९ कर खे़ने़ॽग के़ने़मादे़न् इपुङ्‌ङाङ् होप्‍लो,

खे़ने़ॽ के़जे थक्‍किन् किबेःक्‍ल फाॽआङ्

लाःक्‍कात् लाप्‍मे़भुसुआङ् ने़रो॥

कन् के़जे थक्‍के़न् थङ्‌ङो मे़से़रुसिबा थक्‍सुबाहाॽरे़

खुन्‍छिॽ चे थक्‍हाॽरे़ लुप्‍तुआङ् ने़रो॥

के़रे़क् के़सिबा थक्‍हाॽ लुङ्‌ङे लुङ् के़ने़बा याक्‍पेॽफिःप्‍मो

लाप्‍मे़भुसुसिआङ् मे़ने़बाल्‍ले़ चोगुल्‍ले़

मनाहाॽरे़ चिराक् चिराक् मे़लाःक्‍तुसिरो॥

२० खे़ने़ॽ वेॽहाॽ हे़क्‍के नुरिक्‍काङ् के़मे़न्‍लुप्‍ने़न्‍लो,

थेआङ्‌भे़ल्‍ले़ खे़ने़ॽ आबाङे के़लाजेन्

खाप्‍पुथ्‍यःङ् के़जोगुआङ् ने़रो,

खे़ने़ॽ आबाङे के़मनाहाॽ के़से़रुसिआङ् मे़वाॽरो॥

कुॽइके़भे़म्‍बे़ल्‍ले़ कुमुॽइदाङ्‌हाॽरे़ खुन्‍छिॽ मिङ्‌हाॽ याम्‍मो

आभे़ल्‍ले़आङ् मे़न्‍जे़क्‍खुन् मे़म्‍बाःत्‍तुन्‍लो॥

२१ कन् हाङ्‌ङिल्‍ले़ कुस्‍साहाॽ मे़से़रुसिररो!

थेआङ्‌भे़ल्‍ले़ कन्‍हाॽरे़ खुन्‍छिॽ थाःक्‍थे़बाहाॽरे़

लायो लासोत् मे़जोगुआङ् वये़रो॥

कन् मनाहाॽओ आत्‍तिन्‍नाङ् कन् लाजेॽओ

हाङ्‌युक् के़जोःक्‍पा मे़बोङ्‌ने़ल्‍लरो,

हे़क्‍क्‍याङ् इक्‍सादिङ् खाम्‍बेःक्‍किन् खे़ङ्‌हाॽरे़

खुन्‍छिॽ ये़क्‌यक्‍हाॽरे़ मे़दिम्‍ने़ल्‍लरो॥”

बेबिलोन ये़क्‌यक्‍किन् खाप्‍पु थ्‍यःङ् पोङ्

२२ मुक्‍साम्‍दाङ्‌बा यहवे दाङ्‌बे़ल्‍ले़

कन् पाःन्‍निन् उवा चोगुआङ् वाॽरो,

“आङ्‌गाॽ आबाङे बेबिलोःन्‍बा मनाहाॽरे़

खुन्‍छिॽ तक्‍ले़ङ्‌वाओ पोगाङ्‌ङाङ् वाॽआरो!

आङ्‌गाॽ खे़ङ्‌हाॽरे़ खुन्‍छिॽ साहाॽ, मे़न्‍छाॽहाॽ,

हे़क्‍क्‍याङ् चक्‍मे़न्‍छाॽहाॽ खुने़ॽ कुहाङ्‌युक्‍नाओ

आफाल्‍ले़आङ् युङ्‌मा मे़ङ्‌घोने़ल्‍ल फाॽआङ् मे़क्‍खुङ्‌सिङ्‌लो॥”

२३ मुक्‍साम्‍दाङ्‌बा यहवे दाङ्‌बे़ल्‍ले़

कन् पाःन्‍निन् पाःत्‍तुआङ् वाॽरो,

“आङ्‌गाॽ बेबिलोन ये़क्‌यक्‍के़न्

आहुम्‍हुम्‍बा ले़क्‌वा पोङ्‌ल चोगुङ्‌लो,

हे़क्‍क्‍याङ् खे़ॽयो फक्‍थिःम्‍बाहाॽ याङ्‌मे़धोःक्‍लो॥

आङ्‌गाॽ बेबिलोन ये़क्‌यक्‍के़न् ताम्‍दुःक्‍खेःल्‍ले़

तुःक्‍मनाबा कुइसिःक् के़रे़क् पाःन्‍हाॽ तुगुङ्‌देसुङ्‌लो॥”

अस्‍सुर लाजेन् मे़क् के़लॽबा माङ्‌निङ्‌वाॽपान्

२४ मुक्‍साम्‍दाङ्‌बा यहवे दाङ्‌बे़ल्‍ले़

अक्‍खे पाःत्‍तुआङ् माङ्‌हे़क्‍सिङ्‌लो,

“आङ्‌गाॽ निङ्‌सेःक् चोगुङ्‌ङाङ् के़वाॽबा के़रे़क् पाःन्‍हाॽ के़त्‍लो,

आङ्‌गाॽ चोःक्‍मा निङ्‌वाॽ निःन्‍धो चोगुङ्‌बा कुइसिःक् पोङ्‌लो॥

२५ आङ्‌गाॽ आलाजेॽ इस्राइलओए

अस्‍सुरबा थक्‍सुबाहाॽ मे़क्‍खुङ्‌सिङ्‌लो,

हे़क्‍क्‍याङ् आङ्‌गाॽ आगोःक्‍मा फाङ्‌जङ् थे़गु माङ्‌वाहाॽओ

खे़ङ्‌हाॽ चिराक् चिराक् लाःक्‍तुङ्‌सिङ्‌लो॥

खे़ङ्‌हाॽरे़ आङ्‌गाॽ आमनाहाॽ मे़गुःत्‍तुसिबा

पलिःप् के़लिःप्‍पा कक्‍हाॽ खे़त्‍तुङ्‌ङाङ् चोःक्‌युम्‍भो पिरुङ्‌सिङ्‌लो॥

२६ इक्‍सादिङ् खाम्‍बेःक्‍किल्‍ले़ कुलागि

आङ्‌गाॽ कन् चोःक्‍मा निङ्‌वाॽ चोगुङ्‌ङाङ् वाॽरो,

हे़क्‍क्‍याङ् इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

खुम्‍दिङ् पिमासिरे़ लागि आहुक्‍के़न् सन्‍छुङ्‌ङाङ् वाॽरो॥

२७ थेआङ्‌भे़ल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़

अक्‍खे चोगुङ् फाॽआङ् इःत्‍तुङ्‌ङाङ् वाॽरो,

हे़क्‍क्‍याङ् आङ्‌गाॽ इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ खुम्‍दिङ् पिमासिरे़ लागि आहुक्‍हाॽ सन्‍छुङ्‌ङाङ् वाॽरो,

आङ्‌गाॽ हाःत्‍ले़ थेःक्‍मा सुक्‍काबे?”

पलिस्‍ति लाजेन् मे़क् के़लॽबा माङ्‌निङ्‌वाॽपान्

२८ आहाज हाङ्‌ङिन् स्‍ये़बा तङ्‌बेओ

आङ्‌गाॽ कन् माङ्‌निङ्‌वाॽपान्‍निन् खे़प्‍सुङ्‌लो–

२९ “पलिस्‍ति ये़क्‌यक्‍हाॽओ के़युङ्‌बा मनासे,

खे़निॽ के़म्‍हिप्‍तिबा खे़न् तक्‍काःत्‍तिन् ए़गे़ फाॽआङ् मे़सःत्‍ताम्‍मिन्‍ने़ॽओ॥

थेआङ्‌भे़ल्‍ले़ हाबा खे़न् असेःक्‍पाल्‍ले़ कुस्‍साहाॽओलाम्

खे़न्‍नुःल्‍ले़आङ् साॽरिक् कुनिङ् के़याक्‍पा

वेॽस्‍मा असेःक्‍पाधिक् लःन्‍लो॥

हे़क्‍क्‍याङ् खे़न् असेःक्‍पाल्‍ले़ कुधिःन्‍नोलाम्

के़बे़बा असेःक् थिक् लःन्‍लो॥

३० यहवे दाङ्‌बान् याङ्‌गे़साॽबा कुमनाहाॽरे़ लागि

खुने़ॽ आबाङे खुन्‍छिॽ मे़ल्‍लुक्‍कम्‍बा पोङ्‌लो,

हे़क्‍क्‍याङ् खे़ङ्‌हाॽ से़ःप्‍तुसिआङ् कम्‍ब्राङ् मे़त्‍तुसिरो॥

कर खुने़ॽ खिनिॽ पलिस्‍तिहाॽओ तल्‍लिक्

यम्‍बा साक्‌वामाधिक् पाङ्‌घुदासुरो

खे़ब्‍याङ् साक्‍के़ल्‍ले़ खिनिॽ आत्‍तिन्‍हाॽआङ् के़न्‍हिङिन्‍लो॥

३१ “पलिस्‍तिबा के़रे़क् ये़क्‌यक्‍हाॽओ के़युङ्‌बा मनासे,

खे़निॽ कुभाॽरे़ लागि उःक्‍काङ् उक् हाबे़म्‍मे़ॽओ!

खे़निॽ के़रे़क् किसाम्‍मे़ॽ यक्‍खाम्‍मे़ॽओ!

थाङ्‌गे़त् पिसाङ्‌लाम् लत्‍छा किप्‍मा के़घुबा मिःक्‍खुधिक् युर पत्‍लो,

थङ् चोःक्‍मारे़ लागि खे़ङ्‌हाॽरे़ खे़निॽ के़रे़क्

थक्‍सुबाहाॽओ लत्‍छाआङ् के़गिबा के़यङ्‌बा मे़होप्‍लो॥

३२ “हे़क्‍केःल्‍ले़ खे़न् सुवाङ्‌ङोबा हाङ्‌लाइङ्‌बाहाॽ

आनिॽ थे नुगप् पिमासिबे?

‘यहवे दाङ्‌बे़ल्‍ले़ यरुसले़ःम्‍मिन् थुम्‍धुम्‍बा चोगुआङ् वाॽरो,

हे़क्‍क्‍याङ् खे़न् याङ्‌गे़साॽबा खुने़ॽ कुमनाहाॽरे़

खे़ॽयो से़ःप्‍सिङ्‌मा मे़घोसुरो॥’”

मोआब लाजेःल्‍ले़ कुदक्‍ले़ङ्‌वाओ माङ्‌निङ्‌वाॽपान्

१५

मोआब लाजेःल्‍ले़ कुदक्‍ले़ङ्‌वाओ माङ्‌निङ्‌वाॽपान्–

थिक् से़न्‍दिक्‍ले़सा आर ये़क्‌यक्‍किन्

मुरे़ःक् खारे़ःक् नु खाप्‍पुथ्‍यःङ् पोःक्‍खे़रो!

थिक् से़न्‍दिक्‍ले़सा किर पाङ्‌जुम्‍मिन् चिजि खक्‍खक्

पोःक्‍खे़ हे़क्‍क्‍याङ् मे़गे़रो॥

२ दिबोन के़युङ्‌बा के़मनाहाॽ मेरिङ् थक्‍मारे़ लागि

केःम्‍बा कोःक्‍माहाॽओ के़ने़बा खुन्‍छिॽ माङ्‌हिम्‍मो थो मे़बेरो,

नेबो नु मेदबा ये़क्‌यक् के़युङ्‌बा मनाहाॽरे़ लागि

मोआब के़युङ्‌बाहाॽ उःक्‍काङ् उःक् मे़हाःप्‍लो॥

खे़ङ्‌हाॽरे़ खुन्‍छिॽ थे़गेःक्‍हाॽ के़रे़क् मे़नःक्‍खुआङ् मे़वाॽरो

खे़ब्‍याङ् खुन्‍छिॽ मुधोॽहाॽ खक्‍पे़त् लिगोॽ

मे़घक्‍तु मे़देसुआङ् मे़वाॽरो॥

३ माराम्‍हाॽओ खे़ङ्‌हाॽ ताक्‍मे़गन्‍नाङ्

मे़वाॽइल्‍ले़ सागि तेत् मे़जाक्‍खुरो॥

खे़ङ्‌हाॽ हिम्‍हाॽओबा कौसिहाॽओ नु लाम्‍दोहाॽओ

मे़हाःप्‍ल मेरिङ् मे़धक्‍ल ले़म्‍बे़त् ले़म्‍बे़त् मे़ने़रो॥

४ हेस्‍बोन नु एलाबा मनाहाॽ यम्‍बा इक्‍लाओ

उःक्‍काङ् उक् मे़हाःप्‍लो॥

खे़ङ्‌हाॽ मे़हाःप्‍पा इक्‍लान् यहसा थारिक्‍के खे़म्‍दे़त्‍लो

खे़ल्‍ले़ चोगुल्‍ले़ मोआब के़युङ्‌बा फे़जुम्‍भे़या

के़हेबाहाॽ यम्‍बा इक्‍लाओ मे़हाःप्‍लो,

हे़क्‍क्‍याङ् थिक् से़न्‍दिक्‍ले़सा खे़ङ्‌हाॽ

खुन्‍छिॽ साम्‍मिक्‍ले़ ले़रुसिरो॥

५ मोआबरे़ कुलागि आङ्‌गाॽ आनिङ्‌वान् हाःप्‍लो,

थेआङ्‌भे़ल्‍ले़ कन् मोआब के़युङ्‌बा अप्‍मिबाहाॽ

सोअर थारिक् नु एग्‍लत-सलिसिया

थारिक्‍के मे़घे़त्‍छिङ्‌ङाङ् मे़बेःक्‍लो॥

लुहितबा थाम्‍माङ्‌बा लाम्‍मो खे़ङ्‌हाॽ मे़हाःप्‍ल मे़धोःक्‍सिङ्‌लो

हे़क्‍क्‍याङ् होरोनैमबा लाम्‍मो खे़ङ्‌हाॽरे़

आबाङे खुन्‍छिॽ मे़क्‍मा सिमे़न्‍ले़ कुयाःम्‍बेॽओ मेरिङ् मे़धक्‍लो॥

६ निम्रिमओबा खरःक्‌वान् चप्‍प्रे़क् चप्‍तुरो,

हे़क्‍क्‍याङ् याःन्‍सुङ्‌हाॽ इरे़मे़रो॥

पोःक्‍ला-सिङ्‌बुङ् खाप्‍पुथ्‍यःङ् पोःक्‍खे़रो,

लेःत्‍ताङ्‌बा मे़प्‍मनाबा थेआङ् होप्‍लो॥

७ खे़ल्‍ले़ चोगुल्‍ले़ खे़ङ्‌हाॽरे़ मे़घोसुबा याङ्‌साकुन्‍धेःन् नु

खे़ङ्‌हाॽरे़ मे़लुप्‍सुबा याङ्‌साकुन्‍धेःन् मे़याङ्‌सिङ्‌ङाङ्

पिपोर पोःक्‍ला के़ने़बा खरःक्‌वा नाधाःम्‍बि मे़देॽरुरो॥

८ हे़क्‍क्‍याङ् खे़ङ्‌हाॽ मे़हाःप्‍पा इक्‍लान्

मोआब लाजेॽबा इःन्‍दोओ के़युङ्‌बाहाॽरे़ मे़घे़प्‍सुरो॥

खे़ङ्‌हाॽ मेरिङ् मे़धक्‍पा हाःम्‍लाक्‌वान्

एग्‍लैम थारिक् नु खे़ङ्‌हाॽ निङ्‌साम् मे़जोःक्‍पा पाःन्‍निन्

बेअर-एलिम थारिक्‍के के़रे़आङ् वाॽरो॥

९ दिबोनबा खरःक्‌वा वहःङ्‌ङिन् माक्‍खिल्‍ले़ तिम्‍से़आङ् ने़रो,

कर आङ्‌गाॽ खे़न्‍नुःल्‍ले़आङ् के़साक्‍पा

तुक्‍खे लाक्‍खेहाॽ दिबोन ये़क्‌यक्‍को तारुङ्‌लो॥

मोआबबा वे़प्‍मिबाहाॽरे़ खुन्‍छिॽ सम्‍दाङ्

खे़ब्‍याङ् के़हिङ्‌बा के़याःक्‍पाहाॽरे़ मनाहाॽरे़

खुन्‍छिॽ सम्‍धाङ् आङ्‌गाॽ लत्‍छा केबाधिक् पाङ्‌घुङ्‌लो॥

मोआब लाजेॽओ मे़क्‍मासिमा ताःॽ

१६

सेला ये़क्‌यक्‍लाम् मुरे़ःक् खारे़ःक्‍पा ये़ःङ्‌घादे़न्

नाधाःम्‍बिबा लाजेॽओ हाङ्‌युक् के़जोःक्‍पाल्‍ले़ कुलागि

नुमासुक्‍मा सियोनओ थुःम्‍बाहाॽ मिक्‍तोक् हाङाम्‍देसाम्‍से़ॽओ॥

२ पुहाॽ खुन्‍छिॽ हाप्‍हाॽओलाम् फङ्‌मादेमासिआङ्

ना नु कत्‍ना मे़बे़आङ् मे़वाॽबा कुइसिःक्

मोआबबा मे़न्‍छुमाहाॽ अर्नोन वहःङ्‌ङिल्‍ले़

कुया कुया ना नु कत्‍ना मे़बोःक्‍खे़आङ् मे़वाॽरो॥

३ खे़ङ्‌हाॽरे़ यहुदाबा मनाहाॽ मे़मे़त्‍तुसिरो,

“आनिगे थे चोगुम्‍बे़बाबे? आनिगे याप्‍मि आमे़त्‍ते़ॽओ॥

ले़न्‍दिक् नाम्‍से़ःक्‍किल्‍ले़ सिङ्‌बुङ्‌ङिल्‍ले़ कुसिगाङ्

सुसु के़लॽबा नाम्‍जिःक्‍खोॽ कुइसिःक् आनिगे आइःप्‍ते़ॽओ॥

हे़क्‍केलॽरिक् खे़निॽ के़इःप्‍तुम्‍बा नाम्‍इःक्‍खङ्‌ङो

आनिगे इःम्‍सिङ्‌मा खोसुम्‍बे़ररो॥

आनिगे वे़प्‍मिबासिगे़, हाःत्‍ले़आङ् मे़घोसिगे़न्‍बादे़न्‍नो आजिक्‍खे़ॽओ॥

४ मोआबलाम् मे़लःत्‍तु मे़देसुसिबा मनाहाॽ खे़ने़ॽनु मे़युङ्‌लरो,

आमे़ङ्‌मे़ङ्‌बा मनाहाॽलाम् खे़ङ्‌हाॽरे़ खुन्‍छिॽ लागि

खे़निॽ लत्‍छा से़ःप्‍सिङ्‌मादे़न् पोःक्‍खे़ आबिरे़ॽओ॥”

याप्‍मि तुक्‍खे के़जाःप्‍पा मनाहाॽ आल्‍ल हाराए

मे़मे़क्‍काङ् तुक्‍खे सिमा मे़क्‍मा मे़बोङ्‌ने़न्‍लो,

याप्‍मि निङ्‌घुम् तुक्‍खे के़जाःप्‍पाहाॽ लाजेॽलाम् मे़मा मे़बेःक्‍लो॥

५ हे़क्‍क्‍याङ् निङ्‌वाॽफुमाङ्‌ङिल्‍ले़ दाउदरे़

कुहिम्‍सयङ्‌ङोलाम् लत्‍छा मनाधिक् हाङ् चोगुरो,

हे़क्‍क्‍याङ् खे़न् हाङ्‌ङिन् नसाःन्‍साबा पोङ्‌ङाङ्

चक्‍मे़ल्‍लॽए कुमनाहाॽ लुङ्‌माॽ तुक्‍तुसिरो

खे़ब्‍याङ् कुदोःप्‍मा खासेन् लोःन्‍दु पिरुसिरो॥

कुदोःप्‍मा याःम्‍बक्‍हाॽ खे़ल्‍ले़ खिमो चोगुदेसुरो

खे़म्‍ब्‍याङ् कुदोःप्‍मा खासे़न् पोङ्‌ल याःन्‍दुरो॥

मोआब के़युङ्‌बा मनाहाॽ यम्‍बा मे़ले़ङ्‌सिङ्

६ यहुदाबा मनाहाॽरे़ मे़बाःत्‍तुरो,

“मोआबबा मनाहाॽ यम्‍बा मे़ले़ङ्‌सिङ् के़लॽबे़न् खे़प्‍सुम्‍बे़आङ् वाॽरो,

कन् लाजेॽओ के़युङ्‌बाहाॽ आङ्‌दिङ् मे़लॽआङ् लाङ्‌मे़घेःक्‍लो,

करसाङ् खे़ङ्‌हाॽ थेनाधेरक् यम्‍बा मे़ले़ङ्‌सिङ्‌ङाङ् मे़वाॽरो॥”

७ खे़ल्‍ले़ चोगुल्‍ले़ मोआबिहाॽ मेरिङ् मे़धक्‍लो,

खे़ङ्‌हाॽ सोसोरिक् लत्‍छा मे़बोङ्‌ङाङ्

मोआबबा मनाहाॽरे़ खुन्‍छिॽ लागि मे़हाःप् मे़जिःङ्‌लो॥

किर-हरेसेतओ मे़जबा कुजा के़नुॽबा कुहेद्‌याॽ

चे़ल्‍ले़क्‍सेन् नु वेॽ कुजाहाॽ निङ्‌वाॽ मे़इःत्‍तुआङ् मे़हाःप्‍लो॥

८ हे़स्‍बोनबा प्‍याङ्‌सिगे़न् इक्‍ताप्‍हाॽ नु

सिब्‍माबा चे़ल्‍ले़क्‍सेॽइल्‍ले़ कुबुङ्‌हाॽआङ् इले़म्‍लो॥

इक्‍सादिङ् खाम्‍बेःक्‍मोबा मे़न्‍छाम् सुहाङ्‌स्‍मा

युक्‍साबाहाॽरे़ खे़न् नुःब्नुबा चे़ल्‍ले़क्‍सेल्‍ले़ कुबुङ्‌हाॽ

लाङ्‌ङिल्‍ले़ चिराक् चिराक् मे़लाःक्‍तुआङ् ने़स्‍से़रो॥

खे़न् चे़ल्‍ले़क्‍सेल्‍ले़ कुदाप्‍हाॽ तगिग

याजेर थारिक् के़रे़आङ् ने़स्‍से़रो,

हे़क्‍क्‍याङ् मुरे़ःक् खारे़ःक्‍पा ये़ःङ्‌घादे़न्‍नो

थारिक्‍के ताबे़आङ् ने़स्‍से़रो॥

खे़ल्‍ले़ कुजःक्‍किन् के़रे़क् पिसाङ् से़रे़आङ्

युम्‍लाःङ् वरःङ् नाधाःम्‍बि थारिक् के़रे़आङ् ने़स्‍से़रो॥

९ कल्‍ले़चोगुल्‍ले़ आल्‍ल सिब्‍माबा चे़ल्‍ले़क्‍सेॽ इक्‍के़ल्‍ले़

कुलागि याजेरे़न् हाःप्‍पा कुइसिःक् आङ्‌गाॽ हाःप्‍ए़रो॥

हेसबोन नु एलाले़ लागि आङ्‌गाॽ आमिक्‌वा ते़रे़रे़ थाप्‍लो!

थेआङ्‌भे़ल्‍ले़ मनाहाॽ मे़सःत्‍ल के़याःम्‍बा चासुम्‍मा ये़म् होप्‍लो॥

१० आल्‍ल मनाहाॽरे़ खुन्‍छिॽ सःप्‍मा नु एःप्‍मे़न् पेरो,

चे़ल्‍ले़क्‍सेॽ इक्‍ताप्‍पो हाःत्‍ताङ्

साम्‍मे़लोने़न्‍लो, हाःत्‍ताङ् मे़अःक्‍ने़न्‍लो॥

चे़ल्‍ले़क्‍सेॽ एःम्‍मादे़न्‍नो हाःत्‍ले़आङ्

चे़ल्‍ले़क्‍सेन् मे़एःप्‍सुन्‍लो॥

थेआङ्‌भे़ल्‍ले़ खे़ङ्‌हाॽरे़ खुन्‍छिॽ सःप्‍मा इक्‍लान्

आङ्‌गाॽ साक्‍तुङ् पिरुङ्‌सिङ्‌ङाङ् वाॽरो॥

११ आङ्‌गाॽ आनिङ्‌वान् मोआबरे़ कुलागि

हे़क्‍क्‍याङ् आङ्‌गाॽ आसिक्‍लुङ्‌मे़न् किर-हरेसेतरे़

कुलागि अन्‍मे खिङ्‌मनाबा तुङ्‌नाःन् हे़क्‍के

हाःप्‍ल हाःप्‍ल मेरिङ् थक्‍लो॥

१२ मोआब के़युङ्‌बा मनाहाॽ पना मे़नार केःम्‍बा

कोःक्‍माल्‍ले़ कुजङ्‌हाॽओ नावाइत्‍ला से़वा मे़त्‍छे़ मे़बेःक्‍लो॥

नावाइत्‍ला युक्‍नादे़न्‍नो पेलि फाक्‍से़ के़बेःक्‍पाहाॽरे़

थेआङ् कुभाॽ मे़ङ्‌घोसुन्‍लो॥

१३ के़बेःक्‍पा ये़म्‍मो तगिसा यहवे दाङ्‌बे़ल्‍ले़ कन् पाःन्‍निन् मोआबरे़ कुयाःम्‍बेओ पाःत्‍तुआङ् वये़॥

१४ कर आल्‍ल यहवे दाङ्‌बे़ल्‍ले़ पाःत्‍तुॽ, “तङ्‌बेॽ सुम्‍सि ले़प् के़त्‍तिल्‍ले़सा मोआब लाजेॽओ के़युङ्‌बाहाॽरे़ खुन्‍छिॽ याङ्‌साकुन्‍धेन् हदॽ मे़क्, हे़क्‍क्‍याङ् कॽयो के़युङ्‌बा मनाहाॽ मे़न्‍धुम्‍मनाबा मे़बोङ्‌ङाङ् चबे़ःत्‍छिक्‍लक् मे़हिङ् मे़याःक्‍लो॥”

इस्राइल लाजेॽ नु दमस्‍कस ये़क्‌यक्‍को खुम्‍दिङ्

१७

दमस्‍कसे़ल्‍ले़ कुयाःम्‍बेओ माङ्‌निङ्‌वाॽपान्– यहवे दाङ्‌बे़ल्‍ले़ पाःत्‍तुरो–

“दमसकस ये़क्‌यक्‍किन् आल्‍ल खाप्‍पुथ्‍यःङ् पोङ्‌लो,

हे़क्‍क्‍याङ् के़धुप्‍पा के़लुःम्‍बा हिम्‍हाॽरे़ कुयक्‍हाॽ लुम्‍सिङ्‌लो॥

२ अरोएरबा ये़क्‌यक्‍हाॽ मुरे़ःक् खारे़ःक् नु चिजि खक्‍खक् पोङ्‌लो,

हे़क्‍क्‍याङ् माराम्‍हाॽओ मे़ल्‍लुक् मे़ःन्‍दा

चामे़राम्‍माङ् मे़इम्‍माङ् मे़ने़रो,

खे़ॽयो मे़ल्‍लुक्‍हाॽ के़नाःप्‍पा के़देबा हाःत्‍ताङ् होप्‍लो॥

३ लुङ्‌धाक्‍किल्‍ले़ कब्रिङ् मे़गबुबा इस्राइलबा

ये़क्‌यक्‍हाॽ खाप्‍पुथ्‍यःङ् पोङ्‌लो,

हे़क्‍क्‍याङ् दमस्‍कसबा हाङ्‌युक् चोःक्‍मा मुक्‍साम्‍मिन् मे़क्‍लो॥

सिरियाबा के़दाङ्‌बा के़याःक्‍पा के़रे़क्‍ले़ खुन्‍छिॽ इङ्‌नाम्‍मिन्

इस्राइलरे़ के़बेःक्‍पा कुइङ्‌नाम् कुइसिःक् पोङ् फाॽआङ्

आङ्‌गाॽ मुक्‍साम्‍दाङ्‌बे़ल्‍ले़ पाःत्‍तुङ्‌ङाङ् वाॽरो॥”

४ यहवे दाङ्‌बे़ल्‍ले़ पाःत्‍तुरो,

“खे़न् ये़न्‍नो याकुबरे़ कुहाङ्‌वा कुमाङ्‌वान् माबेःक्‍लो,

हे़क्‍क्‍याङ् याङ्‌साकुन्‍धेःल्‍ले़ कुले़क्‌वा याङ्‌साॽमा पोङ्‌लो॥

५ के़दुम्‍बाआङ् के़ने़बा कुजान् चा के़सुम्‍बे़ल्‍ले़ सुप्‍सुबा हे़क्‍के,

हे़क्‍क्‍याङ् आबाङे कुहुक्‍किल्‍ले़ के़दुम्‍बा चाःन् हे़गुबा हे़क्‍के,

रपाइबा ने़ने़बा इक्‍ताप्‍पो लत्‍छा मनाधिक्‍ले़ के़माबा के़याःक्‍पा

कुजाहाॽ कोःत्‍तुबा हे़क्‍के इस्राइले़न् पोङ्‌लो॥

६ हे़क्‍केसाङ् लत्‍छा चैतुन सिङ्‌बुङ्‌ङिल्‍ले़ कुजाॽहाॽ

तुप्‍माआङ् चे़ॽजे़ःत् कुजाॽ पप्‍पा कुइसिःक्,

खे़ॽयो कुभा कुजाॽहाॽ पत्‍याःक्‍लो–

थोःस्‍मा कुबोराक्‍को कुजाॽ ने़त्‍छि सुम्‍सि नु

कुजाॽ के़धोःक्‍पा कुबोराक्‍को कुजाॽ

लिसि ङासि पप्‍पा हे़क्‍के इस्राइले़न् पोङ्‌लो,”

यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुरो॥

७ हे़क्‍क्‍याङ् खे़न् कुनुप्‍मा ये़न्‍नो मनाहाॽरे़ खुन्‍छिॽ

नावागे़न् चइःत्‍दाङ्‌बान् ओमे़मे़त्‍तुरो,

हे़क्‍क्‍याङ् खे़ङ्‌हाॽरे़ खुन्‍छिॽ मिक्‍को सुरित् लाःत्‍ल थारिक्

इस्राइलबा सेसे निङ्‌वाॽफुमाङ्‌ङिन् ओमे़मे़त्‍तुरो॥

८ खे़ङ्‌हाॽरे़ खुन्‍छिॽ आबाङे हुक्‍किल्‍ले़

मे़जोगुबा ले़त्‍ति तोःम्‍मादे़न्‍हाॽ ओमे़म्‍मे़त्‍तुन्‍लो,

हे़क्‍क्‍याङ् खे़ङ्‌हाॽरे़ खुन्‍छिॽ आबाङे हुक्‍चोःल्‍ले़

मे़जोगुसिबा असेरा माङ्‌ङिल्‍ले़न् सित्‍लाङ्‌हाॽ नु

सुक्‍पा हाःम्‍मादे़न्‍हाॽ ओमे़म्‍मे़त्‍तुन्‍लो॥

९ इस्राइलबा मनाहाॽरे़ खुन्‍छिॽ तगिलाम् हिब्‍बि नु अमोरिहाॽ मे़घे़त्‍छिङ्‌ङिल्‍ले़ मे़ले़रुधबा ये़क्‌यक्‍हाॽ चिजि खक्‍खक् पोःक्‍खे़, हे़क्‍केलॽरिक्‍के खे़न् ये़न्‍निन् ताःल्‍ले़ लुङ्‌धाक् मे़से़त्‍तुआङ् मे़से़ःप्‍तुबा ये़क्‌यक्‍हाॽ मुरे़ःक् खारे़ःक् पोङ्‌ॽ॥

१० इस्राइलबा मनासे, खे़निॽ के़से़ःप्‍पा निङ्‌वाॽफुमाङ्‌ङिन्

खे़निॽ निङ्‌वाॽ के़मुःत्‍छुम्‍माङ् के़वयिरो,

हे़क्‍क्‍याङ् सियाक्‍पेॽ थे़याक्‍पेॽ से़ःप्‍सिङ्‌मादे़न् नु

खे़निॽ हाङ्‌यक्‍किन् निङ्‌वाॽ के़न्‍इःत्‍तुम्‍मिन्‍लो॥

कल्‍ले़चोगुल्‍ले़, खे़निॽ साॽरिक् नुबा फुङ्‌हाॽ के़लेःत्‍तुम्‍लो

हे़क्‍क्‍याङ् वेॽ लाजेॽलाम् के़दारुम्‍बा

चे़ल्‍ले़क्‍सेॽइल्‍ले़ कुबुङ्‌हाॽ के़लेःत्‍तुम्‍लो,

११ हे़क्‍क्‍याङ् के़लेःत्‍तुम्‍बा ये़न्‍नो खे़निॽ

खे़न् फुङ्‌हाॽ पोर के़याःन्‍दुम्‍लो,

खे़म्‍ब्‍याङ् तानाम् थारिक्‍ले़ खे़न् चे़ल्‍ले़क्‍सेल्‍ले़

कुबुङ्‌हाॽ कुभुङ्‌फे़क्‍मेत् के़लःम्‍बा के़जोगुम्‍लो,

हे़क्‍केसाङ् कुजाॽ मे़धोःक्‍ने़न्‍लो

हे़क्‍क्‍याङ् यॽधे़त्‍तु चेॽरुआङ् तुक्‍खे तुम्‍मा ये़न्‍लक् पोङ्‌लो॥

निङ्‌मिहाॽ हारिमे़दाःॽ

१२ आम्‍बि, इक्‍सादिङ् खाम्‍बेःक्‍मोबा यरिक्

मे़न्‍छाम् सुवाङ्‌हाॽ मे़अःक् मे़भिःक्‍पा

हयङ् किल्‍लिङ्‌हाॽ वरःङ्‌ङिन् सःक्‍पा कुइसिःक् खे़म्‍दे़त्‍लो!

आम्‍बि, यरिक् मे़न्‍छाम् सुवाङ्‌हाॽ मे़अःक्‍पा इक्‍लान्

यम्ब्‌यम्‍बा वहःङ्‌हाॽ सःक्‍पा कुइसिःक् लॽरो!

१३ हे़क्‍केसाङ् के़गुङ्‌बा के़युबा च्‍वाःत्‍तिन् सःक्‍पा कुइसिःक्

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ मे़अःक्‍लो,

हे़क्‍क्‍याङ् निङ्‌वाॽफुमाङ्‌ङिल्‍ले़ खे़ङ्‌हाॽ फे़ःक्‍तुसिरो,

हे़क्‍केःल्‍ले़ खे़ङ्‌हाॽ माःङ्‌घा मे़घे़त्‍छिङ् मे़बेःक्‍लो,

खे़ब्‍याङ् सुरित् केजङ्‌ङिल्‍ले़ कोःक्‍माओ फे़सु तेॽरुबा

चासिप् नु खइक् खइक् के़इक्‍सिङ्‌बा साम्‍मिःत्

केजङ्‌ङिल्‍ले़ फे़सु तेॽरुबा याःन्‍सुङ्‌हाॽ कुइसिःक्

खे़ङ्‌हाॽ पुबेलाप्‍सा मे़नाःत्‍तुसिरो॥

१४ युःन्‍छिक्‍पा ये़म्‍मो खे़ङ्‌हाॽरे़ हक्‍चघत् किमा यङ्‌मा पोङ्‌ल मे़जोगुरो,

कर तानाम्‍ग खाओःप्‍मानुःल्‍ले़ तगि खे़ङ्‌हाॽ मे़मा मे़बेःक्‍लो॥

आनिॽ याङ्‌साकुन्‍धे याप्‍मि के़नाप्‍पाहाॽरे़ खुन्‍छिॽ

लक्‍किन्‍नाङ् आम्‍भा हे़क्‍तङ्‌बा पोङ्‌लो,

खे़ब्‍याङ् आनिॽ याप्‍मि के़नाप्‍पा के़हिप्‍पाहाॽरे़आङ्

हाबा हे़क्‍तङ्‌बाए मे़दुमुरो॥

निङ्‌वाॽफुमाङ्‌ङिल्‍ले़ कुस लाजेन् खुम्‍दिङ् पिरु

१८

निःङ्‌घुक्‌वाहाॽरे़ मे़धिम्‍सुबा लाजेःङ्‌ग, चिःत्‍ते़स्‍ये़रो,

कुस लाजेॽबा यङ्‌घङ्‌हाॽरे़ कुयाओ खे़न् ने़रो॥

२ खे़प्‍मोबा मनाहाॽरे़ मिक्‍लाःल्‍ले़ चोःक्‍मनाबा

के़जाप्‍पा खःङ्‌बेहाॽओ हाङ्‌लाइङ्‌बाहाॽ मे़बाङ्‌घुसिरो॥

के़जाप्‍पा इङ्‌घङ्‌साबासे, केःम्‍बा नु वरे़ङ्‌ले़ङ्‌बा

होरिक् के़बप्‍पा मे़न्‍छाम् सुवाङ्‌हाॽओ पेगे़म्‍मे़ॽओ,

खे़ङ्‌हाॽ निःत्‍ताङ्‌बा नु माःङ्‌घाबा मनाहाॽरे़ मे़गिरुसिरो,

खे़ङ्‌हाॽ के़धुम्‍बा नु मुक्‍के़गुबा मे़जोःक्‍लो,

हे़क्‍क्‍याङ् खे़ङ्‌हाॽरे़ खुन्‍छिॽ लाजेन् वहःङ्‌हाॽरे़

कुलक् कुलक्‍को से़न्‍दुआङ् ने़रो॥

३ इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिसे,

खे़निॽग योॽबा लाजेॽओ के़युङिरो!

कोःक्‍मा फाङ्‌जङ् थे़गु माङ्‌वाहाॽओ मिक्‍सेःन्‍ले़ लागि

लत्‍छा निसाधिक् मे़हाक्‍तुरो,

खिनिॽ खे़न् निसान के़निसुम्‍लो!

हे़क्‍क्‍याङ् थङ्‌ले़ लागि थुत्‍थुरिःप्‍पान् लाइक्‍लो,

खे़न् खे़निॽ के़घे़प्‍सुम्‍लो॥

४ थेआङ्‌भे़ल्‍ले़ यहवे दाङ्‌बे़ल्‍ले़ कन् पाःन्‍निन्

आङ्‌गाॽ मे़त्‍ताङ्‌ङाङ् वाॽरो,

“साॽरिक् नाम् से़ःक्‍मा नु चा सुम्‍मा हाङ्‌वासे़ःक्‍मा ये़म्‍मो

सुसु के़लॽबा खाॽमित् हे़क्‍के आङ्‌गाॽ स्‍वाःत् युङ्‌ङारो,

हे़क्‍क्‍याङ् आयुङ्‌मा ते़न्‍नोलाम् ओमे़त्‍तुङ्‌लो॥”

५ थेआङ्‌भे़ल्‍ले़ चासुम्‍मानुःल्‍ले़ तगि चाःल्‍ले़

कुभुङ् फे़क्‍मेःत्‍ते़न् फे़क्‍काङ् लुःक्‍पेःक्‍लो,

हे़क्‍क्‍याङ् खे़न् कुभुङ् फे़क्‍मेःत्‍ते़न् के़दुम्‍बा चे़ल्‍ले़क्‍सेॽ पोङ्‌लो,

खे़ब्‍याङ् यहवे दाङ्‌बे़ल्‍ले़ खे़न् चे़ल्‍ले़क्‍सेल्‍ले़

कुबोराःक्‍हाॽ वाभेःत्‍तिल्‍ले़ साःक्‍तुरो,

हे़क्‍क्‍याङ् के़बोबा के़दाप्‍पा पोराःक्‍हाॽ आःत्‍तुदेसुरो॥

६ खे़ङ्‌हाॽ के़रे़क् कोःक्‍मा फाङ्‌जङ्

थे़गु माङ्‌वाहाॽओ के़याक्‍पा किथ नु

ताम्‍भुङ् थक्‍साहाॽरे़ चामारे़ लागि युङ् याःक्‍लो॥

हे़क्‍केलॽरिक् पुसाहाॽरे़ हाङ्‌वामा ये़म् खाराक् मे़जरो

हे़क्‍क्‍याङ् ताम्‍भुङ् थक्‍साहाॽरे़ चुङ्‌जिःक्‍मा ये़म् खाराक् मे़जरो॥

७ खे़न् ये़न्‍नो मुक्‍साम्‍दाङ्‌बा यहवे दाङ्‌बे़ल्‍ले़

कुदगि मिक्‍तोक् मे़दारुरो॥

निःत्‍ताङ् नु माःङ्‌घाबा मनाहाॽरे़ मे़गिरुसिबा

खे़न् केःम्‍बा नु वरे़ङ्‌ले़ङ्‌बा ने़क्‍सा के़गप्‍पा,

के़धुम्‍बा नु मुक्‍के़गुबा, हे़क्‍क्‍याङ् खुन्‍छिॽ लाजेन्

वहःङ्‌हाॽरे़ कुलक् कुलक् फःक्‍खुआङ् के़ने़बा

सुवाङ्‌हाॽ मे़दाआङ् सियोन कोःक्‍माओ

मुक्‍साम्‍दाङ्‌बा यहवे दाङ्‌बान् खे़ङ्‌हाॽरे़ चे़सुङ्‌हाॽ मे़हुॽरुरो॥

मिस्र लाजेॽबा मनाहाॽ निङ्‌वाॽफुमाङ्‌ङिल्‍ले़ खुम्‍दिङ् पिरुसि

१९

मिस्र लाजेःल्‍ले़ कुयाःम्‍बेओ के़दाबा माङ्‌निङ्‌वाॽपान्‍निन् अक्‍तङ्‌बा वाॽरो–

ओमे़त्‍ते़म्‍मे़ॽ, यहवे दाङ्‌बे़न् खाॽमिःत्‍तिन्

युक्‍तुआङ् मिस्र लाजेॽओ युर पत्‍लो॥

खुने़ॽ युःल्‍ले़ मिस्र लाजेॽबा नावाइत्‍लाहाॽ

मे़गिआङ् थे़गक्‍कक्‍ना मे़यङ्‌लो,

हे़क्‍क्‍याङ् मिस्र के़युङ्‌बा मनाहाॽ खुन्‍छिॽ

किमे़ल्‍ले़ युम्‍सुङ्‌मा मे़बोङ्‌ङाङ् साम्‍मिक्‍ले़ ले़रुसिरो॥

२ “आङ्‌गाॽ मिस्रबा मनाहाॽरे़ खुन्‍छिॽ तक्‍ले़ङ्‌वाओ

मिस्रबा मनाहाॽए हुसुङ्‌सिङ् पक्‍सुङ्‌सिङ्‌लो॥

फुॽनुसाॽहाॽ खुन्‍छिॽ आबाङे फुॽनुसाॽहाॽनुए मे़घे मे़धक्‍लो,

हिम्‍बेसाङ्‌बाहाॽ आबाङे खुन्‍छिॽ हिम्‍बेसाबाहाॽनुए मे़दन्‍छिङ्‌लो,

ये़क्‌यक्‍को के़युङ्‌बाहाॽ आबाङे खुन्‍छिॽ

ये़क्‌यक्‍को के़युङ्‌बाहाॽनु मे़घे मे़जुङ्‌लो,

हे़क्‍क्‍याङ् हाङ्‌जुम्‍हाॽ हाङ्‌जुम्‍हाॽनुए मे़धक्‍लो॥

३ मिस्रबा मनाहाॽरे़ खुन्‍छिॽ सावेःत् यङ्‌लो,

आङ्‌गाॽ मिस्र के़युङ्‌बा मनाहाॽरे़ चोःक्‍मा

पाःप्‍मा मे़गोःत्‍तुबा पाःन्‍हाॽ फोःत्‍तुङ् पिरुङ्‌सिङ्‌लो॥

खे़ङ्‌हाॽरे़ माङ्‌साम्‍माङ्‌हाॽ, सिसाम्‍हाॽ,

कित्‍चाक् के़जोःक्‍पाहाॽ नु फे़दाङ्‌माहाॽ

मे़बेःक्‍काङ् सेःन्‍मे़लाप्‍तुसिरो॥

४ हे़क्‍क्‍याङ् आङ्‌गाॽ मिस्रबा मनाहाॽ साॽरिक्

ताप्‍फे़ःल्‍लिक् आमे़प्‍मेप्‍पा लत्‍छा

दाङ्‌बाधिक्‍ले़ कुहुक्‍को पाङ्‌घुङ्‌सिङ्‌लो,

हे़क्‍क्‍याङ् तल्‍लिक् के़जिःप्‍पा हाङ्‌धिक्‍ले़

खे़ङ्‌हाॽरे़ खुन्‍छिॽ सम्‍दाङ् हाङ्‌युक् चोगुरो,”

कन् पाःन्‍निन् आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥

निल वहःङ्‌ङो तुक्‍खे

५ निल वहःङ्‌ङोबा च्‍वाःत्‍तिन् हेर पेःक्‍लो,

हे़क्‍क्‍याङ् वहःङ्‌ङिन् अङेःक्‍काङ् चप्‍प्रे़क् चप्‍तुरो॥

६ हे़क्‍केलॽरिक् च्‍वाःत्‍तिन् थिक्‌याःन्‍धक्

चप्‍ल पेःक्‍किल्‍ले़ वालाम्‍हाॽ नाम्‍सुरो॥

मिस्र लाजेॽओबा यङ्‌घङ् वहःङ्‌हाॽ युम्‍माङ् हेबेःक्‍लो,

हे़क्‍क्‍याङ् सिदाक्‍पाहाॽ नु साराहाॽ इरे़म्‍माङ् हेसिरो॥

७ खे़न्‍नु सोसोरिक् निल वहःङ्‌ङिल्‍ले़ कुयाओ के़युङ्‌बा

के़रे़क् लेःत्‍ताङ्‌बा याःन्‍सुङ्‌हाॽ नु इक्‍ताप्‍हाॽ हेसिरो॥

खे़ब्‍याङ् खे़न् सुरित्‍ते़ल्‍ले़ पक्‍खु तेॽरुआङ्

खे़ॽयो थेधिक्‍काङ् मे़ने़ने़न्‍लो॥

८ ङा के़से़प्‍पाहाॽ मे़हाःप्‍लो,

खेःङ् के़देबाहाॽ मेरिङ् मे़धक्‍लो

हे़क्‍क्‍याङ् निल वहःङ्‌ङोबा च्‍वाःत्‍तो

योःङ् के़ले़प्‍पाहाॽ खुन्‍छिॽ निङ्‌साङ् पुक्‍लो॥

९ खि के़लःम्‍बाहाॽ निङ्‌साम्‍मो मे़धारो,

हे़क्‍क्‍याङ् नाइनासुःत् के़धाक्‍पाहाॽ खुन्‍छिॽ साॽइ यङ्‌लो॥

१० चिरिक्‍ले़ याःम्‍बक् के़जोःक्‍पाहाॽ खुन्‍छिॽ सिक्‍फे़क्‍लो,

हे़क्‍क्‍याङ् निम्‌याक्‍को याःम्‍बक् के़जोःक्‍पा के़रे़क्‍ले़ खुन्‍छिॽ ले़म्‍दॽरुरो॥

११ सोअनबा युक्‍साबाहाॽ चाॽरिक् अदङ् मे़जोःक्‍लो!

मिस्र लाजेॽबा फारो हाङ्‌ङिल्‍ले़ सिक्‍कुम्‍साबा

कुसुजादाङ्‌बाहाॽरे़ कुसुम् मे़न्‍दम्‍मनाबा पान् मे़बाःत्‍तुरो॥

खिनिॽ आक्‍खेलॽरिक् फारो हाङ्‌ङिन् अक्‍खे के़मे़त्‍तुम्‍बे,

“थे सिक्‍कुम्‍साबाहाॽओ आङ्‌गाॽआङ् लत्‍छाआ मे़ःम्‍बि?

हे़क्‍क्‍याङ् उन्‍छोःन् उनाहुरिबा हाङ्‌हाॽरे़

खुन्‍छिॽ हुॽसाम्‍बाआ मे़ःम्‍बि?”

१२ मिस्रबा फारो हाङ्‌ङे! सिक्‍कुम्‍साबा

के़सुजादाङ्‌बाहाॽ आत्‍ति मे़बेबे?

मिस्र लाजेॽबा मनाहाॽ मुक्‍साम्‍दाङ्‌बा

यहवे दाङ्‌बे़ल्‍ले़ थे मे़प्‍मासि कुनिङ्‌वाॽ वाॽ

के़लॽबा पाःन्‍निन् खे़ङ्‌हाॽरे़ खे़ने़ॽ

के़म्‍मे़त्‍ल हे़क्‍क्‍याङ् के़म्‍जे़क्‍लरो॥

१३ सोअन ये़क्‌यक्‍कोबा युक्‍साबाहाॽ

अदङ् मे़बोःक्‍खे़आङ् मे़वाॽरो॥

हे़क्‍क्‍याङ् मेम्‍फिस ये़क्‌यक्‍कोबा सुहाङ्‌युक्‍पाहाॽ

इङ्‌ले़क्‍को मे़ध्‍ये़आङ् मे़वाॽरो॥

खे़न् के़रे़क् मनाहाॽ हाङ्‌जुम्‍मोबा लाम्‍लोबासिरो,

कर खे़ङ्‌हाॽरे़ मिस्र लाजेॽओबा खुन्‍छिॽ

मनाहाॽ ताप्‍फे़ःम्‍बा सुजा मे़बिरुसिआङ् वाॽरो॥

१४ यहवे दाङ्‌बे़ल्‍ले़ खे़ङ्‌हाॽ खुन्‍छिॽ निङ्‌वाॽ के़इबा चोगुसिआङ् मे़वाॽरो,

खे़ल्‍ले़ चोगुल्‍ले़ मिस्रबा मनाहाॽरे़ के़रे़क्

याःम्‍बक्‍हाॽ फे़त्‍मे़लाःन्‍दुआङ् मे़वाॽरो॥

हे़क्‍क्‍याङ् थिःल्‍ले़ के़मबा मनान् आप्‍फेक्

कुबे़ॽमाःत्‍तो सॽसिङ्‌बा कुइसिःक्

मिस्र लाजेन् थो ना योबा मे़जोगुआङ् वाॽरो,

१५ मिस्र लाजेःल्‍ले़ थेआङ् चोःक्‍मा मे़सुक्‍तुन्‍लो॥

कुधे़गेक् नु कुमिन् हे़क्‍क्‍याङ् खे़बक्‍सिङ्

पोराःक्‍हाॽ नु सिदाक्‍पाहाॽ के़रे़क् कुभाॽ पिमा

मे़न्‍छुक्‍मनाबा मे़बोःक्‍खे़आङ् वाॽरो॥

मिस्रबा मनाहाॽरे़ यहवे दाङ्‌बान् से़वा मे़मे़त्‍तुॽ

१६ खे़न् ये़म्‍मिन् ताःल्‍ले़ मिस्रबा मनाहाॽ ताङ्‌से़ःप्‍मा मे़न्‍छुक्‍सिङ्‌मनामा मे़न्‍छुमा हे़क्‍तङ्‌मा मे़बोङ्॥ मुक्‍साम्‍दाङ्‌बा यहवे दाङ्‌बे़ल्‍ले़ खे़ङ्‌हाॽ खुम्‍दिङ् पिमासिरे़ लागि कुहुक्‍किन् सन्‍छुआङ् पत्, खे़ङ्‌हाॽरे़ खे़न् मे़निसुआङ् किमे़ल्‍ले़ चिरिम्‍लिम्‍ना मे़यङ्॥

१७ हे़क्‍क्‍याङ् यहुदा लाजेॽबा मनाहाॽरे़ मिस्रओ किमा यङ्‌मा पाःन्‍हाॽ मे़दारुॽ॥ यहुदा लाजेःल्‍ले़ कुमिङ् के़घे़म्‍बा के़रे़क् मनाहाॽ पगि मे़गिरो, थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ खे़ङ्‌हाॽ खुम्‍दिङ् पिमासि निङ्‌सेःक् चोगुर वाॽ॥

१८ खे़न् ये़म्‍मिन् ताःल्‍ले़ मिस्र लाजेॽओ के़ने़बा ङासि ये़क्‌यक्‍कोबा मनाहाॽ हिब्रु पाःन्‍दाङ् मे़बाःत्, हे़क्‍क्‍याङ् खे़ॽयोबा मनाहाॽ मुक्‍साम्‍दाङ्‌बा यहवे दाङ्‌बान् से़वा मे़प्‍मारे़ लागि माङ्‌मे़हे़क्‍सिङ्‌ॽ॥ खे़न् ये़क्‌यक्‍हाॽओ लत्‍छा ये़क्‌यक्‍धिक् मे़क्‍मासिमा ये़क्‌यक् मे़मे़त्‍तुॽ॥

१९ खे़न् ये़न्‍नो मिस्र लाजेःल्‍ले़ कुलुम्‍मो यहवे दाङ्‌बे़ल्‍ले़ कुलागि लत्‍छा ले़त्‍ति तोःम्‍मादे़न्‍धिक् मे़जोगुॽ, हे़क्‍क्‍याङ् मिस्र लाजेःल्‍ले़ इःन्‍दोओ यहवे दाङ्‌बाओ लत्‍छा निङ्‌वाॽसो लुङ् सित्‍लाङ्‌धिक् मे़लेःत्‍तुॽ॥

२० मिस्र लाजेॽओ खे़न् लुङ् सित्‍लाङ्‌ङिन् मुक्‍साम्‍दाङ्‌बा यहवे दाङ्‌बे़ल्‍ले़ कुलागि लत्‍छा मिक्‍सेःन् नु तोःन्‍दि पोङ्‌ॽ॥ आयुक्‌युक्‍पा नु साक्‍के़ल्‍ले़क् के़जोःक्‍पा मनाहाॽरे़ मे़जोगुल्‍ले़ यहवे दाङ्‌बान् कुभाॽरे़ लागि पेलि मे़भाक्‍तुॽ, हे़क्‍क्‍याङ् खुने़ॽ खे़ङ्‌हाॽरे़ खुन्‍छिॽ लागि लत्‍छा से़न्‍लप्‍दाङ्‌बाधिक् नु के़से़ःप्‍पाधिक् पाङ्‌घुयुसुॽ, खे़ब्‍याङ् खे़ल्‍ले़ खे़न् मनाहाॽ खुन्‍छिॽ निङ्‌मिहाॽलाम् से़ःप्‍तुसिॽ॥

२१ अक्‍खेलॽरिक् यहवे दाङ्‌बान् मिस्र लाजेॽबा मनाहाॽओ ओसेःन्‍धाक्‍सिङ्‌ॽ, हे़क्‍क्‍याङ् खे़न् ये़न्‍नाङ्‌धो खे़ङ्‌हाॽरे़ यहवे दाङ्‌बान् नसान् मे़जोगुॽ॥ खे़ङ्‌हाॽरे़ वयागे़न् सिदुङ्‌जभा नु चा मिधिङ्‌मनादेमनाबा सिदुङ्‌जभालाम् खुने़ॽ से़वा मे़मे़त्‍तुॽ, हे़क्‍क्‍याङ् खे़ङ्‌हाॽरे़ यहवे दाङ्‌बे़ल्‍ले़ कुलागि माङ्‌हे़क् मे़जोगुआङ् खे़न् पाःन्‍निन् मे़गे़त्‍तुॽ॥

२२ यहवे दाङ्‌बे़ल्‍ले़ मिस्र लाजेॽओ पयम् यम्‍बा मिन्‍देॽ पोःक्‍ल याःन्‍दु॥ खुने़ॽ खे़ॽयो के़युङ्‌बा मनाहाॽ मे़दुक्‍ल याःन्‍दुसिॽ, हे़क्‍क्‍याङ् खे़ङ्‌हाॽ याम्‍मो वेःन्‍दुसिॽ॥ खे़ब्‍याङ् खे़ङ्‌हाॽ यहवे दाङ्‌बान् ले़प्‍माङ् मे़नुःङ्‌ॽ॥ हे़क्‍क्‍याङ् खुने़ॽ खे़ङ्‌हाॽरे़ खुन्‍छिॽ पेलिन् खे़प्‍सुआङ् वेःन्‍दुसिॽ॥

२३ खे़न् ये़न्‍नो मिस्र लाजेॽलाम् अस्‍सुर लाजेॽ थारिक् लत्‍छा माराम्‍धिक् पोङ्‌ॽ॥ अस्‍सुरबा मनाहाॽ मिस्र लाजेॽओ मे़बेःक् हे़क्‍क्‍याङ् मिस्रबा मनाहाॽ अस्‍सुर लाजेॽओ मे़बेःक्॥ खे़ब्‍याङ् मिस्रबा मनाहाॽ नु अस्‍सुरबा मनाहाॽ सोरिक् माङ्‌से़वा मे़जोक्॥

२४ खे़न् ये़न्‍नो इस्राइल लाजेन् मिस्र नु अस्‍सुर लाजेॽहाॽओ सोरिक् फुङ्‌सिङ्‌ॽ, हे़क्‍क्‍याङ् कन् सुम्‍सि लाजेॽहाॽलाम् इक्‍सादिङ् खाम्‍बेःक्‍मोबा के़रे़क् मनाहाॽरे़ हाङ्‌वागे़न् मुॽइसाम् मे़घोसुॽ॥

२५ मुक्‍साम्‍दाङ्‌बा यहवे दाङ्‌बे़ल्‍ले़ खे़ङ्‌हाॽ अक्‍खे मे़त्‍तुसिआङ् हाङ्‌वागे़न् मुॽइसाम् पिरुसिॽ, “मिस्रबा मनाहाॽ आङ्‌गाॽ आमनासि, अस्‍सुरिहाॽ आङ्‌गाॽ आहुक्‍किल्‍ले़ चोगुङ्‌सिङ्‌बासि हे़क्‍क्‍याङ् इस्राइलिहाॽ आङ्‌गाॽ आबाङे सेगुङ्‌सिङ्‌बा लक्‍के़घोबा आमनासिरो॥”

मिस्र नु कुस लाजेॽओ खुम्‍दिङ्

२०

कन् पाःन्‍हाॽ पोःक्‍खे़बा तङ्‌बेओ अस्‍सुरबा सरगान हाङ्‌ङिल्‍ले़ मे़त्‍तुबा कुइसिःक् खुने़ॽ के़रे़क्‍नुःल्‍ले़ यम्‍बा कुधक्‍मोबान् असदोदओ पे, हे़क्‍क्‍याङ् थङ् चोगुआङ् लाजेन् हुक्‍काप् मे़त्‍छिङ्॥

२ कन् पाःन्‍निन् अक्‍खे पोःक्‍खे़ल्‍ले़ यहवे दाङ्‌बान् आमोजरे़ कुस्‍सा यसैयालाम् पोःक्‍खे़आङ् पारे़॥ खुने़ॽ यसैयान् अक्‍खे मे़त्‍तु, “खे़ने़ॽ पेगे़ॽआङ् के़धक्‍कोलाम् के़सगि तेत्‍ते़न् फे़न्‍दे़ॽ, हे़क्‍क्‍याङ् के़लाङ्‌ङोलाम् लाङ्‌सुःप्‍पिन् फे़न्‍दे़ॽ॥” हे़क्‍क्‍याङ् यहवे दाङ्‌बे़ल्‍ले़ पाःत्‍तुबा कुइसिःक् खुने़ॽ चोगु, खे़ब्‍याङ् ले़क्‍चाॽबे़धिःक्a पोःक्‍खे़आङ् लाङ्‌सुःप् मे़न्‍जाङ्‌ङे लाङ्‌घेःक्‍मा हेःक्‍ते़॥

३ याङ्‌सि अस्‍दोद ये़क्‌यक्‍किन् अस्‍सुरिहाॽरे़ खुन्‍छिॽ हुक्‍को थ्‍ये़आङ् यहवे दाङ्‌बे़ल्‍ले़ पाःत्‍तु, “आङ्‌गाॽ आसे़वारोबा यसैयान् मिस्र लाजेॽ नु कुस लाजेःल्‍ले़ लागि मिक्‍सेःन् हे़क्‍क्‍याङ् साम्‍दिङ् पोङ्‌ल फाॽआङ् तङ्‌बेॽ सुम्‍सि थारिक् ले़क्‍चाॽबे़धिःक् नु लाङ्‌सुःप् मे़ःन्‍ने लाङ्‌घेगे़॥

४ हे़क्‍केलॽरिक्‍के अस्‍सुर लाजेॽबा हाङ्‌ङिल्‍ले़ मिस्र लाजेॽबा मनाहाॽ नाधामा साम्‍धामो मे़धार फाॽआङ् मिस्र लाजेॽओबा पुङ्‌लाधाबाहाॽ हे़क्‍क्‍याङ् कुस लाजेॽलाम् मे़लःत्‍तु मे़देसुसिबा नालिगे़न् थाङ्‌बे़न्‍हाॽ नु काप्‍पो तुम्‍साहाॽ के़रे़क् खुन्‍छिॽ मिगक्‍माहाॽ निधाःप्‍ल ले़क्‍चाॽबे़धिःक् नु लाङ्‌सुःप् मे़ःन्‍ने पुङ्‌लाधाबा चोगुङ्‌सिङ्‌ङाङ् तेॽरुसि॥

५ कुस लाजेॽबा मनाहाॽ नागे़साॽबा नु मिस्र लाजेॽओ यम्‍बा के़ले़ङ्‌सिङ्‌बाहाॽ किमा यङ्‌माओ मे़धाःॽ हे़क्‍क्‍याङ् मे़नुःन् मे़सिःॽ॥

६ खे़न् ये़न्‍नो वरःङ्‌ङिल्‍ले़ कुयाओ के़युङ्‌बा मनाहाॽरे़ मे़बाःत्‍तुॽ, ‘ओमे़त्‍ते़म्‍मे़ॽ, अस्‍सुरबा हाङ्‌ङिल्‍ले़ कुहुक्‍कोलाम् से़ःप्‍सिङ्‌मारे़ लागि आनिॽ नाआसाॽरुम्‍सिम्‍बा नु आम्‍भाॽर फाॽआङ् आघे़त्‍तासिआङ् आवये़बा मनाहाॽए अक्‍तङ्‌बा मे़बोःक्‍खे़आङ् मे़वाॽ॥ हे़क्‍केःल्‍ले़ आनिॽ आक्‍खेलॽरिक् खे़त्‍छिङ्‌मा नु से़ःप्‍सिङ्‌मा आसुक्‍तुम्‍बाबे?’”

a 

२०:२ ले़क्‍चाबुधिःक् फाल्‍ले़ लत्‍छा तेत्‍थिक्‍काङ् मे़ःन्‍नेग मे़ःन् कर सिगाङ् चाङ्‌मनाबा चाङ्‌ग चाक्‍खुआङ् वये़

बेबिलोन ये़क्‌यक्‍किल्‍ले़ कुदक्‍ले़ङ्‌वाओ माङ्‌निङ्‌वाॽपान्

२१

वरःङ्‌ङिल्‍ले़ कुयाओ के़ने़बा मुरे़ःक् खारे़ःक्‍पा ये़ःङ्‌घादे़न्‍निल्‍ले़ कुयाःम्‍बेओ माङ्‌निङ्‌वाॽपान्–

लाङ्‌गे़त् पिसाङ्‌बा लाजेॽओ यम्‍बा

साम्‍मिःत् इस्‍वारि पोःक्‍पा कुइसिःक्,

मुरे़ःक् खारे़ःक्‍पा ये़ःङ्‌घादे़न्‍नोलाम्,

किप्‍मा के़घुबा लाजेॽलाम् लत्‍छा आसे़त्‍से़प्‍पाधिक् थाङ्‌ल पत्‍लो॥

२ किप्‍मा के़घुबा लत्‍छा सुफोधिक्

आङ्‌गाॽ ओसेःन्‍मे़धाक्‍ताङ्‌लो–

इङ्‌ले़क् के़जोःक्‍पे़ल्‍ले़ इङ्‌ले़क्‍के चोगुरो,

हे़क्‍क्‍याङ् के़मे़ङ्‌बे़ल्‍ले़ मे़क्‍खुरो॥

एलाम्‍बा थक्‍सुबासे, ते़न्‍धङ् चोगे़म्‍मे़ॽओ,

मादिबा थक्‍सुबासे, ये़क्‌यक्‍हाॽ कब्रिङ् कबाम्‍सिम्‍मे़ॽओ

बेबिलोनबाहाॽरे़ मे़याःत्‍ल मे़याःन्‍दुसिबान् आङ्‌गाॽ नुप्‍सुङ् पिरुङ्‌सिङ्‌लो॥

३ कल्‍ले़चोगुल्‍ले़ आङ्‌गाॽ आधक्‍किन् के़रे़क् साॽरिक् तुक्‍लो,

सागप्‍मा तुङ्‌ङिल्‍ले़ तरुमा मे़न्‍छुमान् कुइसिःक्

तुक्‍मे़ल्‍ले़ याङ्‌साङ्‌ङाङ् वाॽरो॥

थेःन् खे़प्‍सुङ् खे़ल्‍ले़ आङ्‌गाॽ याःन्‍नारो

थेःन् निसुङ् खे़ल्‍ले़ आङ्‌गाॽ आनिङ्‌वाॽ तुक्‍लो॥

४ आङ्‌गाॽ आलुङ्‌माॽ फ्‍याःङ्‌भ्‍याःङ् लॽआङ् वाॽआरो

आङ्‌गाॽ पगि किए़आङ् यङ्‌ङारो॥

आसिराॽ के़धाङ्‌बा युःन्‍छिक्‍पा माक्‍चिवजि लॽमे़न्‍लो

आङ्‌गाॽ आगिमा आयङ्‌मा पोःक्‍खे़आङ् वाॽरो॥

५ ओमे़त्‍ते़म्‍मे़ॽ, खे़ङ्‌हाॽरे़ चामा थुङ्‌माहाॽ मे़धाबुरो,

युङ्‌ना मे़भे़सुॽ, हे़क्‍क्‍याङ् मे़ज मे़धुङुरो

सुहाङ्‌युक्‍पासे, पोगे़म्‍मे़ॽ, खोहाॽ यारिप् चोगाम्‍मे़ॽओ!

६ यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्‌लो,

“पेगे़ॽ, इक्‍के़गोबा युक्‍खे़ॽओ

खे़ल्‍ले़ थेःन् निसुॽ खे़न् पाःत्‍तुरो॥

७ आल्‍ल खे़ल्‍ले़ कुदिःक् कुदिःक् अन्‍लाधा

के़लोङ्‌बाहाॽ, अदङ्‌हाॽ नु

उमेहाॽ के़युक्‍पाहाॽ मे़भे़न्‍ल मे़बप्‍पा निसुसिरो,

हे़क्‍केःल्‍ले़ खे़न् चाःत्‍चाःत्‍ताङ् सिङ्‌सिङ् ये़क्‌ये़क् लॽरो॥”

८ खे़न् इक्‍के़गोबे़न् अक्‍खे लॽरे़आङ् अःक्‍ते़रो,

“आदाङ्‌बे, आङ्‌गाॽ थिक्‌याःन्‍धक्

इक्‍के़गोबे़न् चङ्‌हिम्‍मो ये़प्‍मागन्‍नारो,

हे़क्‍क्‍याङ् से़न्‍दिक् थप्‍मे इक्‍कोमादे़न्‍नो वाॽआरो॥

९ ओमे़त्‍ते़म्‍मे़ॽ, कुगाप्‍थिक् अन्‍ले़ उःङ्‌सुबा लत्‍छा

लाधासम्‍धाङ् लत्‍छा मनाधिक् फे़न्‍ल पत्‍लो॥

हे़क्‍क्‍याङ् नुगप् पिरुसिर पाःत्‍तुरो,

‘बेबिलोन ये़क्‌यक्‍किन् खाप्‍पुथ्‍यःङ् पोःक्‍खे़रो,

खाप्‍पुथ्‍यःङ् पोःक्‍खे़रो,

खे़ब्‍याङ् खे़ॽयो मे़लक्‍तु मे़घोःन्‍दुआङ्

मे़जोगुसिबा के़रे़क् माङ् नावाइत्‍लाहाॽ

फल्‍लक् वरक् मे़ए़क्‍खुसिआङ् खाम्‍बाङ्‌ङो मे़गे़ङे़आङ् मे़ने़रो॥’”

१० आमनासे, याॽ थाम्‍मादे़न्‍नो सि मे़नुगुबा कुइसिःक्

खिनुक् खिनुक् मे़नुगुसिबासे!

इस्राइलबा माङ्, मुक्‍साम्‍दाङ्‌बा यहवे दाङ्‌बान्‍लाम्

खे़प्‍सुङ्‌बा पाःन्‍हाॽ आङ्‌गाॽ खे़निॽ मे़त्‍निङ्‌लो॥

ए़दोम लाजे़ःल्‍ले़ कुयाःम्‍बेओ माङ्‌निङ्‌वाॽपान्

११ ए़दोम लाजेःल्‍ले़ कुयाःम्‍बेओ माङ्‌निङ्‌वाॽपान्–

“इक्‍के़गोबे, खाओःप्‍मा आक्‍ख्‍यारिक् वाॽ?

इक्‍के़गोबे, खाओःप्‍मा आक्‍ख्‍यारिक् वाॽबे?”

फाॽआङ् कुभारे़ सेइरलाम् आङ्‌गाॽ मे़मे़त्‍तार मे़बत्‍लो॥

१२ इक्‍के़गोबे़ल्‍ले़ नुगप् पिरुसिरो,

“तानाम् पोङ्‌ल पत्, हे़क्‍क्‍याङ् खाधाम्‍लआङ् पत्‍लो॥

खे़ने़ॽ कुभा पाःन्‍हाॽ सेःन्‍दोमा के़गत्‍तुने़भग्र, सेःन्‍दोसे़ॽओ,

खे़ब्‍याङ् याम्‍मो नुःक्‍खे़ॽआङ् फे़रे़ॽओ॥”

अरब लाजेःल्‍ले़ कुयाःम्‍बेओ माङ्‌निङ्‌वाॽपान्

१३ अरब लाजेःल्‍ले़ कुयाःम्‍बेओ माङ्‌निङ्‌वाॽपान्–

ददान के़युङ्‌बा मनासे, खे़निॽ लाम्‍दिक्

के़जोःक्‍पा तिःक्‍लाहाॽ अरब जाजेॽबा

ये़ःङ्‌घादे़न्‍नोबा फात्‍ताप्‍हाॽओ याङ्‌मे़धोःक्‍लो॥

१४ कुवागे़मिःक्‍पाहाॽरे़ लागि च्‍वाःत् तारे़म्‍मे़ॽओ,

तेमा लाजेॽ के़युङ्‌बाहाॽरे़ वे़प्‍मिबाहाॽरे़

खुन्‍छिॽ लागि चामा थुङ्‌मा तारे़म्‍मे़ॽओ॥

१५ खे़ङ्‌हाॽ ताभेलाम्, तरप् फिःङ्‌मनाबा से़ल्‍ले़ङ्

से़ल्‍ले़ङ् के़लॽबा ताभेलाम् नु किक्‍तुःङ् के़दुःङ्‌बा लि लाम्,

हे़क्‍क्‍याङ् साॽरिक् यम्‍बा ते़ङ्‌धङ्‌लाम्

से़ःप्‍सिङ्‌से़ मे़घे़त्‍छिङ् मे़बेःक्‍लो॥

१६ खे़ब्‍याङ् यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “तङ्‌बेॽ थिक्‍ले़ लागि नाम्‌याक्‍को याःम्‍बक् के़जोःक्‍पा से़वारोबे़ल्‍ले़ तङ्‌बेन् निरुॽ, हे़क्‍केलॽरिक्‍के तङ्‌बेॽ थिक् ले़प् के़त्‍तिल्‍ले़सा केदारबा के़रे़क् हाङ्‌वा माङ्‌वान् मे़क्॥

१७ तोःङ्‌ लि के़आप्‍पाहाॽग के़दार के़युङ्‌बा मुक्‍के़गुबा मे़जोक्, कर खे़ङ्‌हाॽ चबे़ःत्‍छिक्‍लक् मे़हिङ् मे़याःक्॥” कन् पाःन्‍निन् आङ्‌गाॽ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुङ्‌लो॥

यरुसले़म्‍मिल्‍ले़ कुयाःम्‍बेओ माङ्‌निङ्‌वाॽपान्

२२

कङ्‌ग सुफो निमा ने़ने़बा ते़म्‍बेॽइल्‍ले़ कुयाःम्‍बेओ माङ्‌निङ्‌वाॽपान्‍लो–

थे़मा पोङ्‌ल पत्‍ताङ् ये़क्‌यक्‍कोबा मनाहाॽ हिम्‍हाॽरे़

कुसम्‍धाङ् तङ्‌नाम् मे़दोर मे़याक्‍पाबे?

२ हयङ् किल्‍लिङ् नु अःक्‍मा फिःक्‍मारे़

के़दिम्‍बा ये़क्‌यक्‍कोबा मनासे,

हे़क्‍क्‍याङ् सोसोत्‍लराङ् चोःक्‍मारे़

कुधिम् के़बोङ्‌बा ये़क्‌यक्‍कोबा मनासे॥

के़सिबा के़मनाहाॽ ताभेःल्‍ले़ मे़से़रुसिबा मे़ःन्‍लो,

हे़क्‍क्‍याङ् थङ्‌ङो मे़से़रुसिबाआङ् मे़ःन्‍लो॥

३ खे़ने़ॽ के़युक्‍साबाहाॽ के़रे़क् थिक्‍ले़ङ्‌ले़

सोरिक् मे़घे़त्‍छिङ् मे़बेरो,

हे़क्‍क्‍याङ् खे़ङ्‌हाॽ तोःङ्‌ लिरे़ मे़न्‍आप्‍सिङ्‌ङेए इघेःङ्‌ङो मे़ध्‍ये़रो॥

निङ्‌मिहाॽ माःङ्‌घा मे़वये़ःल्‍ले़सा खे़निॽ के़घे़त्‍तासि के़बेगिरो,

हे़क्‍क्‍याङ् खे़निॽ थिक्‍ले़ङ्‌ले़ सोरिक् इघेःङ्‌ङो

के़धाबाहाॽ के़रे़क् के़म्‍दे़म्‍सिआङ् के़म्‍देॽरिरो॥

४ खे़ल्‍ले़ चोगुल्‍ले़ आङ्‌गाॽ मे़त्‍ने़रो,

“आङ्‌गाॽ एःक्‍से़त्‍छा ले़राङ् थ्‍याङ्‌ङे़ॽओ॥

आङ्‌गाॽ उःक्‍काङ् उक् हाःप्‍मा खोआररो,

पप्‍प्राॽमा आमनाहाॽ मे़मे़गे़ मे़मारे़बाल्‍ले़ चोगुल्‍ले़

आङ्‌गाॽ हाङ्‌हाङ् मे़प्‍मा तम्‍सिङ् मेजोगाम्‍मिन्‍ने़ॽओ॥”

५ सुफो निमा ने़ने़बा ते़म्‍बेॽओ यहवे दाङ्‌बा,

मुक्‍साम्‍दाङ्‌बा यहवे दाङ्‌बान्‍लाम्

पोःक्‍खे़बा कन् हयङ् किल्‍लिङ्

हे़क्‍क्‍याङ् चिदोॽ चिदोॽ तोॽमा नु किमा यङ्‌मा ये़न्‍लो,

खे़ब्‍याङ् लुङ्‌धाक्‍हाॽ लुःम्‍मा, नु

आभाॽरे़ फाॽआङ् पेलि फाक्‍मनाबा इक्‍लान्

कोःक्‍मा फाङ्‌जङ् थे़गु माङ्‌वाहाॽओ तोःक्‍काङ् लोःक्‍खुबा ये़न्‍लो॥

६ एलाम के़युङ्‌बा अन्‍लाधा के़लोङ्‌बा

थक्‍सुबाहाॽरे़ अन्‍हाॽनु सोरिक्

तोङ् याङ्‌मा काःन्‍द्‌यान् मे़हेॽसिङ्‌लो॥

हे़क्‍क्‍याङ् किर ते़ङ्‌गप्‍पो के़युङ्‌बा

थक्‍सुबाहाॽरे़ खोःन् कुसुःम्‍मोलाम्

मे़लःत्‍तुआङ् मे़याङ्‌सिङ्‌लो॥

७ नुःब्नुबा के़ने़वाला ते़म्‍बेॽहाॽ अन्‍लाधाहाॽरे़ सधे़क् तिम्‍लो,

हे़क्‍क्‍याङ् अन्‍गे़लोङ्‌बाहाॽ ये़क्‌यक्‍कोबा

मालाम्‍धेःत्‍हाॽओ कोमाआङ् ये़प्‍मारे़ लागि

मुरा मे़मे़त्‍तुसिआङ् मे़वाॽरो॥

८ यहुदा लाजेॽओबा कम्‍ब्राङ्‌हाॽ

फे़जुम्‍भे़या मे़ःन्‍ने मे़जोगुसिआङ् मे़वाॽरो॥

खे़न् ये़न्‍नो ताम्‍भुङ्‌ङोबा हाङ्‌हिम्‍मो

के़वाॽबा फे़जुम्‍भे़याहाॽ खे़निॽ के़गोःत्‍तुम्‍लो॥

९ दाउद हाङ्‌ङिल्‍ले़ कुये़क्‌यक्‍कोबा से़ःप्‍सिङ्‌मादे़न्

लुङ्‌धाक्‍हाॽओ यरिक् कुहङ्‌हाॽ

पत्‍लत्‍छ फाॽआङ् खे़निॽ के़निसुम्‍लो,

खे़निॽ योस्‍मा वरक्‍को च्‍वाःत्‍तिन् के़धे़ङुम्‍लो॥

१० खे़निॽ यरुसले़म ये़क्‌यक्‍को के़बेगिआङ्

हिम्‍हाॽ के़निरुम्‍सिम्, हे़क्‍क्‍याङ् लुङ्‌धाक्‍के़न्

से़प्‍मा फाॽआङ् हिम्‍हाॽ के़धुप्‍सुम्‍सिम्‍लो॥

११ ये़क्‌यक्‍किल्‍ले़ कुलुम्‍मोबा लुङ्‌धाक्‍हाॽओ

के़ने़बा तगिबा वरक्‍लाम् वागे़गुबाआङ्

के़बेःक्‍पा च्‍वाःत्‍तिल्‍ले़ लागि खे़निॽ लत्‍छा

च्‍वाःत् याङ्‌मा वरक् थिक् के़जोगुम्‍लो॥

कर उनाहुरिबा ये़म्‍माङ्‌धोए कन् निङ्‌सेःक् के़जोःक्‍पा

निङ्‌वाॽफुमाङ्‌ङिन् खे़निॽ निङ्‌वाॽ के़न्‍इःत्‍तुम्‍मिन्‍लो॥

मेरिङ्‌धक्‍मा के़बोङ्‌बा ये़न्‍धिक् ताःॽ

१२ खे़न् ये़न्‍नो यहवे दाङ्‌बा, मुक्‍साम्‍दाङ्‌बा यहवे दाङ्‌बे़ल्‍ले़

खे़निॽ हाःप्‍मा नु मेरिङ्‌धक्‍मा, थे़गेक् नःङ्‌मा

हे़क्‍क्‍याङ् सागि तेत् चाङ्‌मारे़ लागि के़उःत्‍तिआङ् वये़रो॥

१३ कर ओमे़त्‍ते़म्‍मे़ॽओ, याम्‍नाःम् नु सासाङ् स्रोःत्

चोःक्‍मा याःम्‍बक्‍नि पोङ्‌ल पत्‍लो॥

थक्‍साहाॽ मे़ङ्‌मासि नु मे़ल्‍लुक्‍हाॽ से़प्‍मासि,

साजामा नु थि थुङ्‌मा याःम्‍बक्‍नि पोङ्‌ल पप्‍पा!

खे़निॽ के़बाःत्‍तुम्, “ल, चाम् थुङुम्‍लो,

थेआङ्‌भे़ल्‍ले़ ताःन्‍दिक्‍क आनिॽ आसिएरो!”

१४ मुक्‍साम्‍दाङ्‌बा यहवे दाङ्‌बे़ल्‍ले़ आने़क्‍खोॽओ

आङ्‌गाॽ कन् पाःन्‍निन् मे़त्‍ताङ्‌लो,

“कन् लायोन् खे़निॽ सिमा ये़म्‍मो थारिक्‍साङ् ले़प्‍मि मे़बोङ्‌ने़न्‍लो॥”

सेब्‍नाःल्‍ले़ कुलागि साम्‍दिङ्

१५ कल्‍ले़चोगुल्‍ले़ मुक्‍साम्‍दाङ्‌बा

यहवे दाङ्‌बे़ल्‍ले़ अक्‍खे पाःत्‍तुरो,

“पेगे़ॽआङ् हाङ्‌हिम्‍मो हिमा तङ्‌मा

याःम्‍बक् के़जोःक्‍पान् अक्‍खे मे़त्‍ते़ॽओ,

१६ खे़ने़ॽ कॽयो थे़मा के़जोःक्‍ल के़वाॽ?

हे़क्‍क्‍याङ् आबाङे खे़ने़ॽ के़लागि

कॽयो इपुङ् खोःम्‍मा हाःत्‍ले़ युक् के़बिरे़?

थेआङ् कन् चन्‍जम्‍बादे़न्‍नो आबाङे खे़ने़ॽ

के़लागि इपुङ् चोःक्‍से़ नु याक्‍पेॽओ आप्‍फेक्

के़ने़मादे़न् चोःक्‍से़ खे़ने़ॽ कॽयो के़घोःन्‍दुर के़याक्‍पाबे?

१७ के़धुम्‍बा मनाए, ओमे़त्‍ते़! यहवे दाङ्‌बे़ल्‍ले़

खे़ने़ॽ थधप् लॽमा मे़ङ्‌घोए के़दे़म्

हे़क्‍क्‍याङ् माःङ्‌घा लाप्‍पुङ् के़देरो॥

१८ “यहवे दाङ्‌बे़ल्‍ले़ खे़ने़ॽ चिरिक्‍किल्‍ले़

के़सुङ्‌ङाङ् लाङ्‌भङ्‌वा कुइसिःक्

लत्‍छा यम्‍बा लाजेॽओ लाप्‍के़देरो॥

आम्‍भा खे़ॽयो खे़ने़ॽ के़सिरो

हे़क्‍क्‍याङ् कुमाङ्‌वा कुहाङ्‌वा के़याक्‍पा

के़अन्‍लाधाहाॽ मे़गे़ङ्‌ङाङ् मे़ने़रो–

खे़ने़ॽ के़न्‍दाङ्‌बे़ल्‍ले़ कुहिम्‍मो नाधामा साम्‍धामा पाःन्‍हाॽ के़दारुरो॥

१९ आङ्‌गाॽ खे़ने़ॽ के़याःम्‍बक्‍कोनु लाःक्‍कात् लःत्‍ने़देने़रो,

हे़क्‍क्‍याङ् आबाङे के़युक्‍नादे़न्‍नोलाम् यो मक्‍थाःन्‍ने़रो॥”

२० यहवे दाङ्‌बे़ल्‍ले़ सेब्‍नाःन् मे़त्‍तु, “खे़न् ये़न्‍नो हिलकियाहरे़ कुस्‍सा आङ्‌गाॽ आसे़वारोबा एल्‍याकिम्‍मे़न् खे़ने़ॽ के़ले़क्‌वाओ उःत्‍तुङ्‌ङाङ् युक्‍खुङ्‌ॽ॥

२१ आङ्‌गाॽ खे़न् मनान् खे़ने़ॽ के़जाङ्‌हाॽ चाक्‍तुङ्‌ॽ हे़क्‍क्‍याङ् खे़ने़ॽ के़भॽइन् खुने़ॽ युप्‍तुङ्‌ॽ, खे़ब्‍याङ् खे़ने़ॽ के़युक्‍के़न् खे़ल्‍ले़ कुहुक्‍को हुक्‍सुप्‍तुङ्‌ॽ॥ खे़न् मनान् यरुसले़म ये़क्‌यक्‍को के़युङ्‌बा नु यहुदा लाजेॽओ के़युङ्‌बा मनाहाॽरे़ खुन्‍छिॽ हिम्‍सयङ्‌ङोबा पानुदिङ् पा हे़क्‍के पोङ्‌ॽ॥

२२ दाउद हाङ्‌ङिल्‍ले़ कुहिम्‍सयङ्‌ङोबा तिमिक्‍के़न् आङ्‌गाॽ खे़ल्‍ले़ कुलक्‍पे़न्‍नो हुक्‍सुप्‍तुङ्‌ॽ॥ खे़ल्‍ले़ हन्‍दुबान् हाःत्‍ले़आङ् सुप्‍मा मे़सुक्‍तुन्‌ॽ, हे़क्‍क्‍याङ् खे़ल्‍ले़ सुबुबान् हाःत्‍ले़आङ् हम्‍मा मे़सुक्‍तुन्‌ॽ॥

२३ आङ्‌गाॽ खे़न् मनान् ये़प्‍थेःक्‍को के़बप्‍पा लत्‍छा तधप् मे़ल्‍लॽमनाबा वेॽमासिङ् कुइसिःक् चोगुङ्‌ॽ॥ हे़क्‍क्‍याङ् खे़न् आबाङे कुम्‍बारे़ कुहिम्‍मिल्‍ले़ लागि लत्‍छा मिङ्‌सो थाःङ्‌सोरे़ युक्‍नादे़न् पोङ्‌ॽ॥

२४ “कर खुने़ॽ आबाङे कुहिम्‍सयङ्‌ङोबा के़रे़क् हाङ्‌वा माङ्‌वा कुमुॽइदाङ्‌साहाॽ नु कुधाःक्‍हाॽ, हे़क्‍क्‍याङ् कुहिम्‍सयङ्‌ङोबा खक्‍पे़त् चुजुक्‍सा मनाहाॽ लत्‍छा सित्‍लाङ्‌ङो यरिक् सामाहाॽ लिःप्‍ल फोःम्‍मनाआङ् के़बप्‍पा कुइसिःक् खुने़ॽए कुलक्‍पे़न्‍नो थारो॥

२५ खे़न् ये़न्‍नो, ये़प्‍थेःक्‍को के़बप्‍पा थधप् मे़ल्‍लॽमनाबा खे़न् वेॽमासिङ्‌ङिन् चत्‍छिङ्‌ॽ॥ हे़क्‍क्‍याङ् खे़न् वेॽमासिङ्‌ङिन् मे़आःक्‍खु मे़देसुॽ, खे़ब्‍याङ् खे़न् वेॽमासिङ्‌ङो के़भोःन्‍छिङ्‌बाङ् के़बप्‍पा के़लिःप्‍पा कक्‍किन् मे़घक्‍तुआङ् मक्‍था॥” यहवे दाङ्‌बे़ल्‍ले़ आबाङे पाःत्‍तुआङ् वाॽरो॥

तुरोस ये़क्‌यक्‍किल्‍ले़ कुयाःम्‍बेओ माङ्‌निङ्‌वाॽपान्

२३

तुरोस ये़क्‌यक्‍किल्‍ले़ कुयाःम्‍बेओ माङ्‌निङ्‌वाॽपान्–

ले़ङ्‌हङ् के़जोःक्‍पा यम्‍बा वालाधाहाॽओ

के़याक्‍पा मनासे, मेरिङ् थक्‍ताम्‍मे़ॽओ,

थेआङ्‌भे़ल्‍ले़ तुरोस ये़क्‌यक्‍किन् खाप्‍पुथ्‍यःङ् पोःक्‍खे़आङ् ने़रो,

हे़क्‍क्‍याङ् खे़ॽयो हिम्‍धाःङ् नु

वागप्‍खेःङ्‌हाॽ थेआङ् मे़याःक्‍ते़न्‍नाङ् मे़ने़ने़न्‍लो॥

खे़ङ्‌हाॽरे़ खुन्‍छिॽ लागि साइप्रसलाम्

लत्‍छा इङ्‌घङ्‌धिक् त्‍ये़आङ् वाॽरो॥

२ वागप्‍खाम्‍मो के़युङ्‌बा मनासे,

हे़क्‍क्‍याङ् सिदोन ये़क्‌यक्‍को के़युङ्‌बा ले़ङ्‌हङ् के़जोःक्‍पा मनासे!

वरःङ्‌ङो ले़ङ्‌हङ् के़जोःक्‍पाहाॽरे़ खे़निॽ

ये़क्‌यक्‍किन् याङ्‌साकुन्‍धेसाबा के़जोगुम्‍लो,

खे़निॽ स्‍वाःत् वये़म्‍मे़ॽओ॥

३ यम्‍बा च्‍वाःत्‍तोलाम् सिहोरबा पोगुगे़न् कुजाहाॽ त्‍ये़रो,

निल वहःङ्‌ङोबा चासुम्‍मान् तुरोस ये़क्‌यक्‍को

हुङ्‌मा के़बोङ्‌बा एःङ्‌याङ् वये़रो॥

हे़क्‍क्‍याङ् खे़न् लाजेन् वेॽ वेॽ सुवाङ्‌हाॽरे़

खुन्‍छिॽ सङ्इङ्‌दे़न् पोःक्‍खे़रो॥

४ सिदोन नु वरःङ्‌ङिल्‍ले़ कुयाओ के़ने़बा

हाङ्‌यक्‍को के़युङ्‌बासे, खे़निॽ सिरिङ् मये़म्‍मे़ॽओ,

थेआङ्‌भे़ल्‍ले़ वरःङ्‌ङिल्‍ले़ अक्‍खे पाःत्‍तुआङ् वाॽरो,

“आङ्‌गाॽग अङे़ःक्‌वा सावाःम्‍मा

तुङ्‌ङे़ल्‍ले़आङ् मे़म्‍दे़म्‍मे कत्‍तारो,

अङे़ःक्‌वा साआङ् मे़ङ्‌गत्‍ते वाॽआरो॥

हे़क्‍क्‍याङ् आङ्‌गाॽ अङे़ःक्‌वा ये़म्‍बित्‍छा नु

मे़न्‍छुमा साहाॽआङ् मे़न्‍हिङ् मे़ङ्‌गुम्‍से वाॽआरो,

खे़ब्‍याङ् यम्‍बा यम्‍माआङ् मे़न्‍जोःक्‍सिङ्‌ङे वाॽआरो॥”

५ तुरोस ये़क्‌यक्‍किन् खाप्‍पुथ्‍यःङ् पोङ्‌बा

इङ्‌घङ्‌ङिन् मिस्र लाजेॽओ के़त्‍लो,

हे़क्‍केःल्‍ले़ खे़प्‍मोबा मनाहाॽरे़ खे़न् इङ्‌घङ्‌ङिन्

मे़घे़प्‍सुआङ् खे़ङ्‌हाॽ साॽरिक् मेरिङ् मे़धक्‍लो॥

६ वरःङ्‌ङिन् काःक्‍ताम्‍मे़ॽआङ् तर्सिस पेगाम्‍मे़ॽओ,

वरःङ्‌ङिल्‍ले़ कुयाओ के़युङ्‌बा मनासे,

खे़निॽ मेरिङ् थक्‍ताम्‍मे़ॽआङ् हाबाम्‍मे़ॽओ॥

७ उनाहुरिआङ्‌धो मे़ने़स्‍सुबा ससाङ्‌स्रोत्

चोःक्‍मा तुरोस ये़क्‌यक्‍किन् हाबा कन्‍बि?

वरःङ्‌ङाङ् नाधाःम्‍बि कुसङ् लाजेॽ फे़ःङ्‌से़

कुमना के़बाङ्‌बा ये़क्‌यक्‍किन् आम्‍भा कन्‍नेबि?

८ तिचहाॽ आबिबा तुरोस ये़क्‌यक्‍को

ले़ङ्‌हङ् के़जोःक्‍पाहाॽग हाङ्‌सासिरो,

कॽयो के़युङ्‌बा ले़ङ्‌हङ् के़जोःक्‍पाहाॽग इक्‍सादिङ्

खाम्‍बेःक्‍को खुन्‍छिॽ मिङ् के़दिःप्‍पा मे़जोगे़रो

खे़न् ये़क्‌यक्‍किन् मे़ङ्‌मा हाःत्‍ले़ अक्‍तङ्‌बा निङ्‌सेःक् चोगुबे़?

९ खे़न् ये़क्‌यक्‍को के़युङ्‌बा मनाहाॽरे़ खुन्‍छिॽ के़रे़क्

आङ्‌दिङ् लॽमे़न् कुसुम् मे़न्‍दम्‍मनाबा चोःक्‍मारे़ लागि

हे़क्‍क्‍याङ् इक्‍सादिङ् खाम्‍बेःक्‍कोबा के़रे़क्

कुमिङ् के़दिःप्‍पा मनाहाॽ मे़नःम्‍सिङ्‌ल चोःक्‍मासिरे़ लागि

मुक्‍साम्‍दाङ्‌बा यहवे दाङ्‌बे़ल्‍ले़ कन् निङ्‌सेःक्‍के़न् चोगुबारो॥

१० तार्सिसबा मनासे! पेगे़म्‍मे़ॽआङ् खे़ॽयोबा खाम्‍मिन् अगाम्‍मे़ॽओ!

आल्‍ल खे़निॽ कम्‍ब्राङ् के़मे़प्‍पा हाःत्‍ताङ् होप्‍लो॥

११ यहवे दाङ्‌बे़ल्‍ले़ कुहुक्‍हाॽ वरःङ्‌ङिल्‍ले़ कुसम्‍दाङ् सन्‍छुआङ् पत्‍लो

हे़क्‍क्‍याङ् खे़ल्‍ले़ कुयाओ के़ने़बा हाङ्‌जुम्‍हाॽ मे़यङ्‌ल याःन्‍दुसिआङ् वाॽरो॥

खुने़ॽ वरःङ्‌ङिल्‍ले़ कुयाओ के़ने़बा फोनिसिया

लाजेबा हाङ्‌यक्‍हाॽ खाप्‍पुथ्‍यःङ् चोःक्‍मा

इङ्‌जाङ् पिरुसिआङ् वाॽरो॥

१२ यहवे दाङ्‌बे़ल्‍ले़ पाःत्‍तुरो,

“सिदोने़ल्‍ले़ कुस्‍सा मे़न्‍छिन्‍से,

आल्‍ल खे़निॽ ससाङ्‌स्रोत् लॽमे़न् मे़गे़आङ् वाॽरो॥

हे़क्‍क्‍याङ् ये़क्‌यक्‍को के़युङ्‌बा खिनिॽ

मनाहाॽ तुक्‍खे मे़जाःत्‍तुसिआङ् मे़वाॽरो॥

खे़ङ्‌हाॽ मे़घे़त्‍छिङ्‌ङाङ् साइप्रस ले़प्‍माङ्

मे़बेःक्‍साङ् खे़प्‍मोआङ् खुन्‍छिॽ तुक्‍खेन् चक्‍मे़लॽने़ल्‍लो॥”

१३ बेबिलोनबा लाजेन् ओमे़त्‍ताम्‍मे़ॽओ,

खे़न् लाजेॽओ के़युङ्‌बा सुवाङ्‌हाॽ आल्‍ल मे़होप्‍लो॥

अस्‍सुरबा मनाहाॽरे़ खे़न् लाजेन् मुरे़ःक् खारे़ःक्‍पा

ये़ःङ्‌घादे़न्‍नो के़याक्‍पा थक्‍सापुसा याक्‍नादे़न्

मे़जोगु मे़बिरुसिआङ् वाॽरो॥

खे़ङ्‌हाॽरे़ थङ् थक्‍मा चङ्‌हिम्‍हाॽ मे़भोःक्‍खुरो,

हे़क्‍क्‍याङ् खे़ङ्‌हाॽरे़ हाङ्‌यक्‍हाॽ मे़लुःन्‍दुआङ् मे़लुप्‍सु मे़ने़स्‍सुरो॥

१४ ले़ङ्‌हङ् के़जोःक्‍पा यम्‍बा वालाधाहाॽओ

के़याक्‍पा मनासे, मेरिङ् थक्‍ताम्‍मे़ॽओ,

थेआङ्‌भे़ल्‍ले़ खे़निॽ हाङ्‌यक्‍किन्

खाप्‍पुथ्‍यःङ् मे़जोगुआङ् ने़रो॥

१५ खे़न् ये़म्‍मो तुरोस ये़क्‌यक्‍किन् तङ्‌बेॽ नुबोङ् थारिक् इग्र लत्‍छा हाङ्‌धिक्‍ले़ कुधाःक् थारिक् निङ्‌वाॽमुःन्॥ कर तङ्‌बेॽ नुबोङ् काःक्‍तुआङ् तुरोस ये़क्‌यक्‍किन् लत्‍छा के़त्‍निमाधिक्‍ले़ कुसाम्‍लो हे़क्‍तङ्‌बा पोङ्‌लो–

१६ निङ्‌वाॽ के़मुःम्‍मा के़त्‍निमाए,

मुक्‍लाहाॽ मुक्‍खे़ॽर ये़क्‌यक्‍किल्‍ले़

कुलुम्‍मोलाम् पोःक्‍खे़आङ् पेगे़ॽओ॥

मुक्‍ला मुक्‍खे़ॽआङ् यरिक् साम्‍लोहाॽ साम्‍मे़त्‍ते़ॽओ

खे़ल्‍ले़ चोगुल्‍ले़ याम्‍मो खे़ने़ॽ निङ्‌वाॽसुम् के़लॽरो॥

१७ नुबोङ् तङ्‌बेरे़ कुनुप्‍मो यहवे दाङ्‌बे़ल्‍ले़ तुरोस ये़क्‌यक्‍किन् याम्‍मो आबाङे खुने़ॽ कुगे़त्‍निमा चोःक्‍मा याःम्‍बक्‍को नुःङ्‌मा पाङ्‌घुॽ, हे़क्‍क्‍याङ् इक्‍सादिङ् खाम्‍बेःक्‍कोबा के़रे़क् हाङ्‌जुम्‍हाॽनु खे़ल्‍ले़ ले़ङ्‌हङ् चोःक्‍मा याःम्‍बक् चोगुॽ॥

१८ हे़क्‍केसाङ् खे़ल्‍ले़ कुइन्‍धाःक्‍किन् नु खे़ल्‍ले़ याःम्‍बक् चोगुआङ् थगुबा कुयाङ्‌ङिन् यहवे दाङ्‌बे़ल्‍ले़ कुलागि लाःत्‍लाःत् मे़से़न्‍दुॽ॥ खे़न् लाःत्‍लाःत् मे़से़न्‍दुबा याङ्‌ङिन् याङ् याङ्‌मादे़न्‍नो मे़न्‌युक्‍खुन्‌ॽ॥ खे़ल्‍ले़ ले़ङ्‌हङ् चोगुआङ् थगुबा याङ्‌ङिन् यहवे दाङ्‌बे़ल्‍ले़ कुमनाहाॽरे़ लागि वे़त्‍ते़सरे़ चामा थुङ्‌मा नु नुःब्‍नुबा चाङ् चाङ्‌मारे़ लागि पोङ्‌लो॥

यहवे दाङ्‌बे़ल्‍ले़ इक्‍सादिङ् खाम्‍बेःक्‍मान् खुम्‍दिङ् पिरुॽ

२४

ओमे़त्‍ते़म्‍मे़ॽओ! यहवे दाङ्‌बे़ल्‍ले़

इक्‍सादिङ् खाम्‍बेःक्‍मान् मे़ङ्‌मा चोगुरो॥

खुने़ॽ कन् इक्‍सादिङ् खाम्‍बेःक्‍मान्

मे़क्‍खुआङ् खे़प्‍मो के़युङ्‌बा मे़न्‍छाम्

याप्‍मिहाॽ फुत्‍छिङ्‌छाःङ् मे़से़ मे़बेःक्‍ल याःन्‍दुसिरो॥

२ मनाहाॽरे़ मे़दुमुबा तुक्‍खे हे़क्‍तङ्‌बाए

निङ्‌वाॽफुसाम्‍बाहाॽरे़आङ् मे़दुमुरो,

से़वारोबाहाॽरे़ मे़दुमुबा कुइसिःक्

खुन्‍छिॽ दाङ्‌बाहाॽरे़आङ् मे़दुमुरो,

सेवारोमाल्‍ले़ तुमुबा हे़क्‍केए

कुन्‍दाङ्‌मे़ल्‍ले़आङ् तुमुरो,

हे़क्‍क्‍याङ् चिगक्‌वा के़इङ्‌बाहाॽरे़

मे़दुमुबा हे़क्‍केए के़सङ्‌बाहाॽरे़आङ् मे़दुमुरो,

थे़त्‍लङ् के़लक्‍पे़ल्‍ले़ तुमुबा कुइसिःक्‍के

थे़त्‍लङ् के़बिबे़ल्‍ले़आङ् तुमुरो॥

सिङ्‌नात् के़देॽबाहाॽरे़ मे़दुमुबा हे़क्‍केए

सिङ्‌नात् के़बिबाहाॽरे़आङ् तुक्‍खे मे़दुमुरो॥

३ काक् इक्‍सादिङ् खाम्‍बेःक्‍मान् मुरे़ःक् खारे़क् पोङ्‌लो,

हे़क्‍क्‍याङ् याङ्‌साकुन्‍धे नाप्‍सिङ्‌मा ताप्‍फे़ःम्‍बा याःम्‍बक् पोङ्‌लो

थेआङ्‌भे़ल्‍ले़ कन् यहवे दाङ्‌बे़ल्‍ले़ आबाङे पाःत्‍तुआङ् वाॽरो॥

४ इक्‍सादिङ् खाम्‍बेःक्‍मान् हेआङ् इरे़म्‍लो,

के़रे़क् खाम्‍बेःक्‍मान् चप्‍पाङ् खे़क्‍तुरो॥

हे़क्‍क्‍याङ् योॽबा लाजेॽओबा यम्‍ब्‌यम्‍बा

मनाहाॽ खुन्‍छिॽ साॽइ यक्‍लो॥

५ इक्‍सादिङ् खाम्‍बेःक्‍मो के़युङ्‌बा मनाहाॽरे़ खुन्‍छिॽ

लायोल्‍ले़ चोगुल्‍ले़ कन् इक्‍सादिङ् खाम्‍बेःक्‍मान्

चिःन्‍जिःन् के़घुबा पोःक्‍खे़आङ् ने़रो॥

थेआङ्‌भे़ल्‍ले़ खे़ङ्‌हाॽरे़ निङ्‌वाॽफुमाङ्‌ङिल्‍ले़

कुइङ्‌जाङ्‌ङिन् मे़भेःन्‍दुआङ् वाॽरो,

कुभाङ्‌हाॽ मे़भेःन्‍दुआङ् वाॽरो

हे़क्‍क्‍याङ् सदादिङ्‌बा माङ्‌हुप्‍पिन्

इःप्‍मा नाःप्‍मा मे़ले़रुआङ् वाॽरो॥

६ कल्‍ले़चोगुल्‍ले़ लत्‍छा माङ्‌देधिक्‍ले़

इक्‍सादिङ् खाम्‍बेःक्‍मान् खाप्‍पुथ्‍यःङ् पोङ्‌लो॥

हे़क्‍क्‍याङ् खे़न् इक्‍सादिङ् खाम्‍बेःक्‍मो के़युङ्‌बा मनाहाॽरे़

खुन्‍छिॽ आप्‍तिक्‍किल्‍ले़ खुम्‍दिङ् मे़घोसुरए पोङ्‌लो॥

पा कल्‍ले़चोगुल्‍ले़ योॽबा लाजेॽओ

के़युङ्‌बा मनाहाॽरे़ मिमे़धिक्‍खु मे़से़रुसिरो,

हे़क्‍क्‍याङ् चबे़ःत्‍छिक् मनाहाॽरक्

मे़हिङे़ मे़याःक्‍ते़आङ् मे़वाॽरो॥

७ कुसङ् चे़ल्‍ले़क्‍सेॽ थिन् चप्‍लो,

हे़क्‍क्‍याङ् चे़ल्‍ले़क्‍सेल्‍ले़ कुबुङ्‌ङिन् इले़म्‍लो॥

सोसोत्‍लराङ् केजोःक्‍पा मनाहाॽ

खुनिॽ सक्‍मा पुॽआङ् खोइक्‌वा मे़देरो॥

८ निङ्‌वाॽ के़दाबा खित्‍चिङ् खित्‍चिङ्

के़लॽबा मुक्‍लाःन् मुक्‍मा नाॽरे़आङ् वाॽरो॥

के़सःप्‍पा मनाहाॽरे़ खुन्‍छिॽ इक्‍लाःन्‍नाङ् लःम्‍मा नाॽरे़आङ् वाॽरो॥

निङ्‌वाॽ ये़ये़ के़मे़प्‍पा अन्‍मे खिङ्‌मनाबा

मुक्‍लाःन् मुक्‍मा नाॽरे़आङ् वाॽरो॥

९ आल्‍लआङ्‌धो खे़ङ्‌हाॽ साम्‍मे़लोःल्‍ले़

चे़ल्‍ले़क्‍सेॽ थिन् मे़न्‍धुङुन्‍लो॥

के़धुङ्‌बाहाॽरे़ चे़ल्‍ले़क्‍सेॽ थिन् पघिःक् खिःक्‍पा मे़निसुरो॥

१० खाप्‍पुथ्‍यःङ् के़बोङ्‌बा ये़क्‌यक्‍किन्

मुरे़ःक् खारे़ःक् पोःक्‍खे़आङ् ने़रो॥

हे़क्‍क्‍याङ् के़रे़क् हिम्‍हाॽओबा

लाम्‍धेःप्‍पाहाॽ मे़ए़त्‍तुआङ् पत्‍लो॥

११ सिजःङ्‌वा होःप्‍पाल्‍ले़ चोगुल्‍ले़ माराम्‍हाॽओ मनाहाॽ मे़अःक्‍लो,

के़रे़क् सःप्‍मा एःप्‍मा पाःन्‍हाॽ निङ्‌साङ् के़बुक्‍पा पोःक्‍खे़आङ् वाॽरो॥

इक्‍सादिङ् खाम्‍बेःक्‍कोलाम् निङ्‌वाॽ के़दाबा पाःन्‍हाॽ मये़बेआङ् होप्‍लो॥

१२ ये़क्‌यक्‍कोग के़मे़क्‍मा पाःन्‍हाॽरक् याःक्‍ते़आङ् वाॽरो,

हे़क्‍क्‍याङ् निङ्‌मिहाॽरे़ पयम् यम्‍बा

लाम्‍धेःत्‍हाॽ मे़यन्‍छुआङ् कुघे़ल्‍ले़क्

कुघे़ल्‍ले़क् मे़जेगुआङ् ने़रो॥

१३ जैतुन सिङ्‌बुङ्‌ङिल्‍ले़ कुबुङ्‌ङिन् यङ्‌माआङ्

कुजाॽहाॽ थामनाबा हे़क्‍के इग्र चे़ल्‍ले़क्‍सेल्‍ले़

कुजाॽइन् तुप्‍माआङ् थिक्‍ने़त्‍छि कुजाॽ

पत्‍याःक्‍पा कुइसिःक् खे़न् इक्‍सादिङ्

खाम्‍बेःक्‍को आजे़ःत्‍छिक्‍लक् मे़न्‍छाम् सुवाङ्‌हाॽ मे़दाङ् मे़याःक्‍लो॥

१४ खे़ङ्‌हाॽरे़ खुन्‍छिॽ इक्‍लान् मे़उःक्‍खुरो,

हे़क्‍क्‍याङ् खे़ङ्‌हाॽ मे़सःत्‍ताङ् यम्‍बा इक्‍लाओ मे़अःक्‍लो॥

खे़ब्‍याङ् यहवे दाङ्‌बे़ल्‍ले़ पयम् यम्‍बा

कुमिमिदिङ्‌ङिल्‍ले़ लागि खे़ङ्‌हाॽरे़

तइ नाम्‍धा ले़प्‍साङ्‌लाम् तियाहा मे़लॽर कुनारा मे़भोसुरो॥

१५ खे़ल्‍ले़ चोगुल्‍ले़ तइनाङ्‌गे़न् पिसाङ्‌बाहाॽरे़

यहवे दाङ्‌बान् मिमिदिङ्‌ङिन् पिरे़म्‍मे़ॽओ॥

वरःङ्‌ङो के़ने़बा वागप्‍खाम्‍हाॽओ के़युङ्‌बाहाॽरे़

इस्राइलबा निङ्‌वाॽफुमाङ् यहवे दाङ्‌बे़ल्‍ले़

कुमिङ्‌ङिन् थाःङ्‌धाःङ् फोःक्‍खाम्‍मे़ॽओ॥

१६ इक्‍सादिङ् खाम्‍बेःक्‍माल्‍ले़ नाःस्‍मा कुसुक्‍पोलाम्

“साम्‌योबाल्‍ले़ कुमिमिदिङ् पोङ्‌लो”

के़लॽबा साम्‍लोन् साम्‍मे़मे़त्‍तुबा आनिगे खे़प्‍सुम्‍बे़रो॥

कर आङ्‌गाॽ मे़त्‍तुङ्‌सिङ्‌लो,

“आङ्‌गाॽ हेआ चप्‍पार पत्‍तारो,

आङ्‌गाॽ हेआ चप्‍पार पत्‍तारो

आङ्‌गाॽ कुसुम् मे़दन्‍नान् चिःत्‍ताङ्‌लक् स्‍ये़रो!

इङ्‌गे़ले़क्‍सिङ्‌बा मनाहाॽ इङ्‌मे़ले़क्‍सिङ्‌लो!

इङ्‌मे़ले़क्‍सिङाङ्‌ङे इङ्‌ले़क् याःम्‍बक्

के़जोःक्‍पा मनाहाॽ नसान् मे़ले़ङ्‌सिङ् मे़बिसिङ्‌लो!”

१७ इक्‍सादिङ् खाम्‍बेःक्‍मोबा मे़न्‍छाम् याप्‍मिसे,

किमा यङ्‌मा नु लुम्‍बाःत् हे़क्‍क्‍याङ्

चे़न्‍ने़ल्‍ले़ खिनिॽ के़हाङ्‌घिआङ् के़वयिरो॥

१८ किमा यङ्‌मा इक्‍लान् के़घे़म्‍बाआङ्

के़घे़त्‍छिङ्‌बा मनाहाॽ लुम्‍बाःत्‍तो मुप्‍मे़धारो,

हे़क्‍क्‍याङ् लुम्‍बाःत्‍तोलाम् थाःङ् के़लःम्‍बा

के़धाङ्‌बाहाॽ चे़न्‍नो मे़धारो॥

साङ्‌ग्राम्‍पेदाङ्‌ङोबा पेधाःप्‍हाॽ मे़हरे़आङ् मे़बत्‍लो,

खे़ब्‍याङ् इक्‍सादिङ् खाम्‍बेःक्‍माल्‍ले़ कुयुक्‍नान् थुरुप्‍लुप्ना यङ्‌लो॥

१९ इक्‍सादिङ् खाम्‍बेःक्‍किन् काॽरे़आङ् ने़रो,

हे़क्‍क्‍याङ् पःक्‍खे़आङ् कुलक् ने़त्‍छि पोःक्‍खे़आङ् ने़रो

खे़ब्‍याङ् इक्‍सादिङ् खाम्‍बेःक्‍मान् थुरुप्‍लुप्‍ना यक्‍खे़रो॥

२० थिःल्‍ले़ के़मबा मनान् होॽदोःन् होॽदोःन् लॽबा कुइसिःक्

इक्‍सादिङ् खाम्‍बेःक्‍मान् मुन्‍जिङ् मुन्‍जिङ् लॽरो॥

ते़हे़ॽहे़ॽबा याक्‍माहिम्‍मिन् सुरिःत्‍तिल्‍ले़ वाःन्‍दुबा हे़क्‍के

इक्‍सादिङ् खाम्‍बेःक्‍मान् ना नु कत्‍ना मुन्‍लो॥

खुन्‍छिॽ आबाङे पिफ्‍युङ्‌ङिन् खे़न् इक्‍सा खाम्‍बेःक्

सम्‍धाङ् साॽरिक् लिःप्‍पाङ् पत्‍लो

खे़ल्‍ले़ चोगुल्‍ले़ खे़न् आफाल्‍ले़आङ् पोःक्‍मा मे़न्‍छुक्‍के चोःन्‍लो॥

२१ खे़न् ये़न्‍नो यहवे दाङ्‌बे़ल्‍ले़

थाःङ् साङ्‌ग्राम्‍पे़दाङ्‌बा मुक्‍साम्‍हाॽ नु

यो इक्‍सादिङ् खाम्‍बेःक्‍कोबा हाङ्‌हाॽ खुम्‍दिङ् पिरुसिरो॥

२२ पुङ्‌लाधाबाहाॽ पुङ्‌लाहिम्‍मो

मे़घेःक्‍खुसिआङ् मे़युक्‍खुसिबा कुइसिःक्

खे़ङ्‌हाॽ के़रे़क् थिक्‍मे़त्‍थिक् मे़भुक्‍खुसिरो॥

खे़ङ्‌हाॽ पुङ्‌लाहिम्‍मो मे़साक्‍तुसिरो

खे़ब्‍याङ् यरिक् ये़न् एगाङ् खे़ङ्‌हाॽ खुम्‍दिङ् मे़बिरुसिरो॥

२३ हे़क्‍क्‍याङ् लाबे़न् माक्‍ताङ्‌बा पोङ्‌ङाङ् मे़ओःत्‍ने़न्‍लो,

खम्‍भ्‍याङ् नाम्‍मिन्‍नाङ् मे़से़ःक्‍ने़न्‍लो

थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़

सियोन कोःक्‍माओ नु यरुसले़म ये़क्‌यक्‍को के़वाॽबा

साम्‌योसिक्‍साम्‍बाहाॽरे़ खुन्‍छिॽ तगि मिमिदिङ्‌गे़न् हाङ्‌युक् चोगुरो॥

यहवे दाङ्‌बाल्‍ले़ कुमिमिदिङ्

२५

यहवे दाङ्‌बाए, खे़ने़ॽग आङ्‌गाॽ आनिङ्‌वाॽफुमाङ्‌ने़रो,

आङ्‌गाॽ खे़ने़ॽ मिङ्‌सो इङ्‌धाङ् पिने़रो

हे़क्‍क्‍याङ् के़मिङ्‌ङो के़नारा फोसुङ्‌लो॥

थेआङ्‌भे़ल्‍ले़ खे़ने़ॽ के़रे़क् के़नसाःन्‍सामाओ

निङ्‌वाॽ के़माबा याःम्‍बक्‍हाॽ के़जोगुरो,

खे़न् याःम्‍बक्‍हाॽ उन्‍छोःन् उनाहुरिओ

निङ्‌सेक् पोःक्‍खे़आङ् वये़रो॥

२ ये़क्‌यक्‍किन् आदाङ्‌बारे़ लुङ् के़लुम्‍सिङ्‌बाङ् के़ने़बा के़जोगुरो॥

से़ःप्‍सिङ्‌मादे़न् ये़क्‌यक्‍किन् खाप्‍पुथ्‍यःङ् के़जोगुरो॥

वेॽ लाजेॽबा मनाहाॽरे़ खुन्‍छिॽ हाङ्‌यक्‍किल्‍ले़

कुधिम् के़बोङ्‌बा ये़क्‌यक्‍किन् आल्‍ल ये़क्‌यक् मे़ने़ने़ल्‍लो,

खे़न् याम्‍मो आभे़ल्‍ले़आङ् ये़क्‌यक् मे़न्‍जोगुन्‍लो॥

३ खे़ल्‍ले़ चोगुल्‍ले़ के़धुम्‍बा मे़न्‍छाम्

सुवाङ्‌हाॽरे़ खे़ने़ॽ इङ्‌धाङ् के़म्‍बिरो,

हे़क्‍क्‍याङ् कुनिङ्‌वाॽ के़जिःप्‍पा मे़न्‍छाम् सुवाङ्‌हाॽरे़ खुन्‍छिॽ

ये़क्‌यक्‍को के़युङ्‌बा मनाहाॽरे़ खे़ने़ॽ के़नारा मे़भोसुरो॥

४ याङ्‌गे़साॽबा मनाहाॽरे़ खुन्‍छिॽ लागि

हे़क्‍क्‍याङ् ये़त्‍तुक्‍खे के़दुम्‍बा कुधेआङ् के़होःप्‍पाहाॽरे़ लागि

खे़ने़ॽ से़ःप्‍सिङ्‌मादे़न् के़बोःक्‍खे़आङ् के़वाॽरो,

सुरित् केजङ् हुःल्‍ले़ वाइःप्‍सिङ्‌मादे़न्

हे़क्‍क्‍याङ् नाम्‍से़ःक्‍किल्‍ले़ इःम्‍सिङ्‌मादे़न्

नाम्‍जिःक्‍खोॽ के़बोःक्‍खे़आङ् के़वाॽरो॥

थेआङ्‌भे़ल्‍ले़ कुनिङ्‌वाॽ के़जिःप्‍पाहाॽरे़ खुन्‍छिॽ सक्‍माःङ्‌ग

लुङ्‌धाक्‍को के़दोःक्‍पा सुरित् के़जङ् कुइसिःक्‍लक् लॽरो,

५ हे़क्‍क्‍याङ् मुरे़ःक् खारे़ःक्‍पा ये़ःङ्‌घादे़न्‍नो

हाङ्‌वासे़ःक्‍पा कुइसिःक् लॽरो॥

वेॽ लाजेॽ के़युङ्‌बा मनाहाॽरे़ मे़जोगुबा हयङ् किल्‍लिङ्‌ङिन्

खे़ने़ॽ चिजि खक्‍खक् पोङ्‌ल के़जोगुरो॥

खाॽमिःत्‍ते़ल्‍ले़ नाम्‍मे़न् इःप्‍तुआङ् नाम्‍इःक्‍खङ् चोगुबा कुइसिःक्

कुनिङ्‌वाॽ के़जिःप्‍पाहाॽरे़ खुन्‍छिॽ साम्‍लोन् खे़ने़ॽ के़साक्‍तु के़बिरुसिरो॥

निङ्‌वाॽफुमाङ्‌ङिल्‍ले़ लत्‍छा साभङ्ःजाधिक् यारिप् चोगु

६ मुक्‍साम्‍दाङ्‌बा यहवे दाङ्‌बे़ल्‍ले़ आम्‍भा कन् सियोन

कोःक्‍माओ इक्‍सादिङ् खाम्‍बेःक्‍मोबा के़रे़क्

मे़न्‍छाम् सुवाङ्‌हाॽरे़ खुन्‍छिॽ लागि कुजा

के़नुॽबा साभङ्‌जाधिक् यारिप् चोगुरो॥

खुने़ॽ खे़न् साभङ्‌जाओ के़दुम्‍बा चे़ल्‍ले़क्‍सेॽ थि नु

कुजा के़नुॽबा सा, तःक्‍हाॽ वे़त्‍ते़सरे़ पिरुसिरो॥

७ खुने़ॽ हाबा कन् कोःक्‍माओ इक्‍सादिङ् खाम्‍बेःक्‍को

मनाहाॽ के़दे़प्‍पाआङ् के़बप्‍पा चाङ्

हे़क्‍तङ्‌बा खे़न् सिमे़ल्‍ले़ साम्‍म्रिःप्‍पान् नु

के़रे़क् मे़न्‍छाम् सुवाङ्‌हाॽ के़धेःक्‍पा पःत्‍थाङ्

हे़क्‍तङ्‌बा निङ्‌साम्‍ले़न् खाॽमिःप्‍पान् खे़त्‍तुदेसुरो॥

८ मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङिल्‍ले़

सदादिङ्‌ले़ लागि सिमे़न् थङ्‌ङो हारिदासुआङ् वाॽरो॥

खुने़ॽ के़रे़क्‍ले़ खुन्‍छिॽ मिक्‍कोलाम् मिक्‌वान् तुगु पिरुसिरो,

खे़ब्‍याङ् काक् इक्‍सादिङ् खाम्‍बेःक्‍को

कुमनाहाॽ कुनामे़न्‍छाॽ मे़मे़त्‍तुसिबान् खुने़ॽ खे़त्‍तुदेसु पिरुसिरो,

कन् पाःन्‍निन् यहवे दाङ्‌बे़ल्‍ले़ आबाङे पाःत्‍तुआङ् वाॽरो॥

९ कन् हिन्‍दोःक्‍के़न् पोङ्‌ङे़ल्‍ले़ के़रे़क् मनाहाॽरे़ मे़बाःत्‍तुरो,

“से़क्‍खासाङ् खुने़ॽए आनिॽ निङ्‌वाॽफुमाङ्‌लो!

आनिॽ खुने़ॽ कुलाम् ओआमे़त्‍तुम्‍लो

हे़क्‍क्‍याङ् खुने़ॽए आनिॽ ताङ्आसे़ःप्‍ते़आङ् आवाॽरो॥

खुने़ॽए यहवे दाङ्‌बारो! खुने़ॽओ आनिॽ निङ्‌वाॽ आयुक्‍खुम्‍लो

खुने़ॽ आनिॽ ताङ्आसे़ःप्‍ते़आङ् आवाॽरो,

आनिॽ सःत्‍तिआङ् ये़ये़ लॽरिरो॥”

निङ्‌वाॽफुमाङ्‌ङिल्‍ले़ मोआबिहाॽ खुम्‍दिङ् पिरुसिॽ

१० कन् सियोन कोःक्‍मान् यहवे दाङ्‌बे़ल्‍ले़ ताङ्‌से़ःप्‍तुरो

कर याॽलाङ्‌ङिन् पिॽहिओ चिराक् चिराक्

लाःक्‍मनाबा कुइसिःक् मोआब लाजेन्

खुने़ॽ कुलाङ्‌भो सिगाङ् पोङ्‌लो॥

११ वरक् के़जाःक्‍पा मनाःल्‍ले़ वरक्‍के़न् चोगुल्‍ले़

आक्‍खेलॽरिक् कुहुक्‍के़न् सन्‍छुॽ,

हे़क्‍केलॽरिक्‍के आबाङे से़ःप्‍सिङ्‌मारे़ लागि हुक्‍हाॽ मे़सन्‍छुरो॥

खे़ङ्‌हाॽरे़ खुन्‍छिॽ हुक्‍हाॽ ओगप् चोःक्‍मा

के़ले़बा मे़ले़ङ्‌सिङ्‌साङ् निङ्‌वाॽफुमाङ्‌ङिल्‍ले़

खे़ङ्‌हाॽरे़ खुन्‍छिॽ आङ्‌दिङ् लॽमान् यो थासु पिरुसिरो॥

१२ यहवे दाङ्‌बे़ल्‍ले़ मोआबबा हाङ्‌यक् के़ने़बा

खे़न् ये़क्‌यक्‍कोबा लुङ्‌धाक्‍हाॽ लुःन्‍दुदेसु पिरुसिरो,

हे़क्‍क्‍याङ् खे़न् लुङ्‌धाक्‍हाॽ खाम्‍बेःक्‍को

लरे़ःङ्‌भरे़ःङ् चोगुआङ् खाम्‍हिःक्‍को तङ्‌घुरो॥

निङ्‌वाॽफुमाङ्‌ङिल्‍ले़ कुमनाहाॽ थङ् के़नाःम्‍बा चोगुसिॽ

२६

यहुदा लाजेॽओ मनाहाॽरे़ कन् साम्‍लोन् साम्‍मे़प्‍मा ये़न्‍निन् तार पत्‍लो–

आनिॽ ये़क्‌यक्‍किन् लुङ्‌धाक्‍किल्‍ले़

कब्रिङ् कबुबा लिमा सुक्‍मे़न्‍दे़प्‍मनाबा चोक्‍लो॥

आनिॽग निङ्‌वाॽफुमाङ्‌ङिल्‍ले़ कुसे़न्‍लप्‍पिल्‍ले़

कुलुङ्‌धाक्‍हाॽरे़ कब्रिङ् आगबे़आङ् वाॽरो॥

२ ये़क्‌यक्‍कोबा यम्‍बा लाम्‍धेःत्‍हाॽ हन्‍दे़ॽओ

हे़क्‍क्‍याङ् साम्‌योबा मे़न्‍छाम् सुवाङ्,

इग्र नसाःन्‍साबाहाॽ लाःप्‍मा मे़सुक्‍लरो॥

३ आत्‍तिल्‍ले़ कुनिङ्‌वान् खे़ने़ॽओ इगेःक् लॽआङ् पत्,

खे़न् मनान् नुरिक्‍काङ् सनारुङ्‌ङो के़गत्‍तुरो,

थेआङ्‌भे़ल्‍ले़ खे़न् मनाःल्‍ले़ कुनिङ्‌वान्

खे़ने़ॽओ युक्‍खुआङ् वाॽरो॥

४ आफाल्‍ले़साङ् यहवे दाङ्‌बाओ

खे़ने़ॽ के़निङ्‌वान् युक्‍खे़ॽओ,

थेआङ्‌भे़ल्‍ले़ यहवे दाङ्‌बा, यहवे दाङ्‌बे़न्‍ने

उनाहुरि उनाहुरिआङ्‌धोबा लुङ्‌याक्‍पेॽरो॥

५ यहवे दाङ्‌बे़ल्‍ले़ आङ्‌दिङ् के़लॽबाआङ्

यम्‍बा के़ले़ङ्‌सिङ्‌बाहाॽ मे़नःम्‍सिङ्‌ल याःन्‍दुसिरो॥

चन्‍जम्‍बादे़न्‍नो के़ने़बा ये़क्‌यक्‍हाॽ खुने़ॽ यो मे़धार याःन्‍दुसिरो,

कोःक्‍माओ के़ने़बा खे़न् ये़क्‌यक्‍हाॽ

खुने़ॽ यो खाम्‍बेःक्‍किन्‍नु तङ्‌ङाङ् ने़र मक्‍थाःन्‍दुसिरो

हे़क्‍क्‍याङ् खुने़ॽ खे़ङ्‌हाॽ खाम्‍हिःक्‍को लाप्‍फुसुसिरो॥

६ आल्‍लो तुक्‍खे मे़जाःत्‍तुसिबाहाॽरे़ खे़प्‍मो मे़दोॽरुरो,

हे़क्‍क्‍याङ् याङ्‌गे़साॽबा मनाहाॽरे़ लाङ्‌ङिल्‍ले़ खे़न् मे़लाःक्‍तुरो॥

७ साम्‌योबाहाॽरे़ खुन्‍छिॽ लाम्‍मिन् तोःन्‍दोःम्‍बा चोक्‍लो,

तोःन्‍दोःम्‍बा खासे़न्‍लोःम्‍बाए, खे़ने़ॽए साम्‌योबाल्‍ले़

कुलाम्‍मिन् ले़प्‍पे़त् के़दङ्‌बा के़जोगुरो॥

८ यहवे दाङ्‌बाए, खे़ने़ॽ कुदोःप्‍मा के़घासे़न्

लोःम्‍मा लाम्‍मो, आनिगे हाङ्‌ङासिगे़रो॥

हे़क्‍क्‍याङ् आनिगे के़मिङ्‌ङिन् मिमिदिङ् चोःक्‍मा निङ्‌वाॽ कत्‍तुम्‍बे़रो॥

९ से़न्‍दिक् आङ्‌गाॽ आसक्‍मा साम्‍मिल्‍ले़ खे़ने़ॽ के़हङ्‌लो,

तानाम् आङ्‌गाॽ आयाम्‍साम्‍मिल्‍ले़ खे़ने़ॽ चाहाब् के़जोःक्‍लो॥

हे़क्‍क्‍याङ् खे़ने़ॽ के़घासे़न्‍निन् इक्‍सादिङ् खाम्‍बेःक्‍को ओसेःन्‍धाङ् पोङ्‌लो,

खे़ब्‍याङ् इक्‍सादिङ् खाम्‍बेःक्‍कोबा मे़न्‍छाम् सुवाङ्‌हाॽरे़

साम्‌योबा पाःन्‍हाॽ मे़हुॽसिङ्‌लो॥

१० कुइगे़भे़म्‍बाहाॽ लुङ्‌माॽ मे़दुक्‍तुसिसाङ्

खे़ङ्‌हाॽरे़ साम्‌योबा याःम्‍बक्‍हाॽ चोःक्‍मा मे़न्‍हुॽसिङ्‌ङिल्‍लो॥

कुदोःप्‍मा मनाहाॽरे़ खुन्‍छिॽ लाजेॽओआङ्

खे़ङ्‌हाॽरे़ चक्‍मे़न्‍लॽए फे़न्‌याःम्‍बक् मे़जोगुरो,

हे़क्‍क्‍याङ् यहवे दाङ्‌बाल्‍ले़ कुमिमिदिङ्‌ङिन्

खे़ङ्‌हाॽरे़ निनि खे़म्‍घे़म् मे़ल्‍लाप्‍तुन्‍लो॥

११ यहवे दाङ्‌बाए, खे़ङ्‌हाॽ खुम्‍दिङ् पिमासिरे़ लागि

के़हुक्‍किल्‍ले़ थाःङ् के़साःप्‍सुसिआङ् पत्‍लो,

कर खे़ने़ॽ के़हुक्‍किल्‍ले़ के़साःप्‍सुसिसाङ्

खे़ङ्‌हाॽरे़ निनिआङ् मे़ल्‍लाप्‍तुन्‍लो॥

आबाङे के़मनाहाॽरे़ खुनिॽ लागि खे़ने़ॽ के़सिक्‍सम्‍मान्

खे़ङ्‌हाॽरे़ मे़निसुआङ् खे़ङ्‌हाॽ सिरिङ्‌ममो मे़धाररो॥

खे़ने़ॽ के़दक्‍ले़ङ्‌वाओ के़बोःक्‍पाहाॽरे़ लागि

लाःत्‍लाःत् के़युक्‍सुबा मिःल्‍ले़ खे़ङ्‌हाॽ खाप्‍पुथ्‍यःङ् चोगुसिररो॥

१२ यहवे दाङ्‌बाए, खे़ने़ॽ आनिगे लागि सनारुङ् याप्‍मि के़बिरो,

खे़न् आनिगे कुलिङ्‌दो के़रे़र खोसुम्‍बे़आङ् वयिगे़रो,

आनिगे लागि खे़ङ्‌हाॽ के़रे़क् खे़ने़ॽए के़जोगुबारो॥

१३ यहवे दाङ्‌बाए, आनिगे निङ्‌वाॽफुमाङ्‌ङे,

खे़ने़ॽनुःल्‍ले़ वेॽ याप्‍मि दाङ्‌बाहाॽरे़ आनिगे युक् मे़जोगिगे़रो,

कर आनिगे़ग खे़ने़ॽ के़मिङ्‌ङे़न्‍लक् मिङ्‌सो इङ्‌धाङ् पिरुम्‍बे़रो॥

१४ आसेःन् आनिगे से़वा मे़त्‍तुम्‍सिम्‍बे़बाहाॽ मे़स्‍ये़ मे़घे़रे़आङ् मे़होःप्‍लो,

खे़ङ्‌हाॽरे़ खुन्‍छिॽ याम्‍साम्‍मिन् आफाल्‍ले़आङ्

याम्‍मो मे़न्‍नुःङ्‌ने़न् मे़न्‍दाने़न्‍लो॥

खे़ने़ॽ खे़ङ्‌हाॽ खुम्‍दिङ् के़बिरुसिआङ् के़मे़क्‍खुसिरो

खे़ब्‍याङ् खे़ङ्‌हाॽ के़रे़क् याम्‍मो निङ्‌वाॽसुम् मे़ल्‍लॽमनाबा के़जोगुसिरो॥

१५ खे़ने़ॽ मे़न्‍छाम् सुवाङ्‌हाॽ के़भोसुसिआङ् मे़वाॽरो,

यहवे दाङ्‌बाए, आनिगे मे़न्‍छाम् सुवाङ्‌हाॽ के़भोसुसिआङ् मे़वाॽरो॥

हे़क्‍क्‍याङ् आनिगे लाजेःल्‍ले़न् इःन्‍दोहाॽ के़भोसुआङ् ने़रो,

खे़ने़ॽ आबाङेए मिमिदिङ् के़घोसुआङ् के़वाॽरो,

खे़ने़ॽ लाजेॽओबा के़रे़क् इःन्‍दोहाॽ के़भोसुआङ् ने़रो॥

यहवे दाङ्‌बे़ल्‍ले़ के़सिबाहाॽ हिङ्‌मन् पिरुसिॽ

१६ यहवे दाङ्‌बाए, खे़ङ्‌हाॽ तुक्‍खे लाक्‍खे मे़दुमे़ल्‍ले़ खे़ने़ॽओ मे़द्‌ये़रो॥

खे़ब्‍याङ् खे़ने़ॽ खे़ङ्‌हाॽ के़घुम्‍सुसिआङ् सुक्‍मे़न्‍छुक्

पेलि फाक्‍मा के़सुक्‍पा मे़बोःक्‍खे़रो॥

१७ मे़न्‍छुमाःन् सागप्‍मा तुङ्‌ङिल्‍ले़ तरुल्‍ले़ साॽरिक् तुक्‍लो,

हे़क्‍क्‍याङ् कुदुक्‍माल्‍ले़ तरुआङ् अःक् हाःप्‍लो,

हे़क्‍केलॽरिक्‍के यहवे दाङ्‌बाए, आनिगे़आङ् खे़ने़ॽ के़बेसाङ्

हे़क्‍केए पोःक्‍खिगे़आङ् वयिगे़रो॥

१८ आनिगे तुक्‍खे च्‍ये़ॽइगे़ हे़क्‍क्‍याङ् तुगिगे़ लाःक्‍तिगे़रो,

कर आनिगे थे़माःन्‍नाङ् सामे़न्‌वाःम्‍मनारो॥

आनिगे लाजेःल्‍ले़ लागि थङ्‌ङाङ् मे़न्‍नाःन्‍ने वयिगे़रो,

हे़क्‍क्‍याङ् आनिगे थेःन्‍नाङ् कुलिङ्‌दो मे़ङ्‌गे़त्‍ते वयिगे़रो॥

१९ कर के़सिबाआङ् के़बेःक्‍पा आदाङ्‌बारे़ के़मनाहाॽ याम्‍मो मे़हिङ्‌लो,

खे़ङ्‌हाॽ नासिङ्‌गे़न् थक्‍लाओ याम्‍मो मे़हिङ्‌लो॥

खाम्‍बाङ्‌ङो के़ने़बासे, पोगाम्‍मे़ॽओ

हे़क्‍क्‍याङ् सःत्‍ताम्‍मे़ॽर अःक्‍ताम्‍मे़ॽओ॥

थेआङ्‌भे़ल्‍ले़ तानाम्‍बा सेःक्‌वाःल्‍ले़ खाम्‍बेःक्‍मान् वारक्‍खुबा कुइसिःक्,

यहवे दाङ्‌बाल्‍ले़ तगि के़सिबाहाॽ याम्‍मो कुहिङ्‌वे़त् चोगुसिरो॥

खासे़न् नु याम्‍मो नुॽमादामा

२० आङ्‌गाॽ आमनासे, खे़निॽ पेगाम्‍मे़ॽओ

हे़क्‍क्‍याङ् खे़निॽ लक्‍सिङ्‌हाॽओ लासाम्‍मे़ॽआङ् लाम्‍धेःत्‍हाॽ सुबान्‍मे़ॽओ॥

खुने़ॽ कुसाक्‍के़न्‍निन् मे़न्‍जिःक्‍के थारिक्

सप्‍मारे़ लागि चिङ्‌ङासिम्‍मे़ॽआङ् युङाम्‍मे़ॽओ॥

२१ ओमे़त्‍ताम्‍मे़ॽ! इक्‍सादिङ् खाम्‍बेःक्‍कोबा मनाहाॽरे़

खुन्‍छिॽ लायोल्‍ले़ चोगुल्‍ले़ खे़ङ्‌हाॽ खुम्‍दिङ् पिमासिरे़ लागि

यहवे दाङ्‌बान् साङ्‌ग्राम्‍पेदाङ्‌लाम् युर पत्‍लो॥

इक्‍सादिङ् खाम्‍बेःक्‍मोबा मनाहाॽरे़ मे़से़सुबा

माक्‍खिन् ओसेःन्‍धाङ् मे़जोगुरो,

हे़क्‍क्‍याङ् मे़स्‍ये़रुसिबाहाॽ आल्‍ल याम्‍मो

इक्‍सादिङ् खाम्‍बेःक्‍माल्‍ले़ चिङ्‌मा मे़सुक्‍तुसिन्‍लो॥

इस्राइलिहाॽरे़ चोःक्‌युम्‍भो मे़घोसु

२७

खे़न् ये़न्‍नो यहवे दाङ्‌बे़ल्‍ले़ किप्‍मा के़घुबा

हे़क्‍क्‍याङ् कुमुक् के़याक्‍पा नु यम्‍बा ताभेःल्‍ले़

खे़न् खइक् खइक् के़इक्‍सिङ्‌बा के़उःङ्‌सिङ्‌बार

लाङ्‌गे़घेःक्‍पा, वरःङ्‌ङो के़याक्‍पा आजाजाबा

लिब्‍याताने़न् पाक्‍ले़ पाक्‍ले़ च्‍ये़प्‍तुरो,

खे़ब्‍याङ् वरःङ्‌ङो खे़न् के़वे़ःङ्‌सिङ्‌बाआङ्

के़युङ्‌बा असेःक्‍पे़न् खुम्‍दिङ् पिरुआङ् स्‍ये़रुरो॥

२ खे़न् ये़न्‍नो, “कुजाॽ के़धोःक्‍पा लत्‍छा नुबा चे़ल्‍ले़क्‍सेॽ

इक्‍के़ल्‍ले़ कुयाःम्‍बेओ खे़निॽ साम्‍लोराम्‍मे़ॽओ॥

३ आङ्‌गाॽ, यहवे दाङ्‌बे़ल्‍ले़ खे़न् चे़ल्‍ले़क्‍सेॽ इक्‍किन् साःक्‍तुङ्‌लो,

आङ्‌गाॽ खे़ॽयो थिक्‌याःन्‍धक् च्‍वाःत् केःत्‍तुङ्‌लो॥

आङ्‌गाॽ खे़न् चे़ल्‍ले़क्‍सेॽ इक्‍के़न् से़न्‍दिक् ले़न्‍दिक् कोसुङ्‌लो,

मेःन्‍ने़भग्र मनाहाॽरे़ खे़न् इक्‍ताप्‍पिन् मे़दोॽरु मे़लाःक्‍तुरो॥

४ आङ्‌गाॽ आल्‍ल आयाक् मे़ल्‍ले़ॽए वाॽआरो,

सेर्दाःक्‍माहाॽ नु तिङ्‌हाॽ आङ्‌गाॽ आधेःक्‍से़ लिङे़बाने़भग्र

खे़न् तिङ्‌हाॽ नु सेर्दाःक्‍माहाॽ ले़ःङ्‌मा से़प्‍मारे़ लागि

थङ् चोःक्‍से़ आङ्‌गाॽ पेःक्‍कामे़न्‍लो,

हे़क्‍क्‍याङ् आङ्‌गाॽ तिङ्‌हाॽ नु सेर्दाःक्‍हाॽ मिधिक्‍खुङ् से़रुङ्‌मे़न्‍लो॥

५ खे़ङ्‌हाॽ आङ्‌गाॽओ से़ःप्‍सिङ्‌से़ मे़दाआङ् नादङ् मे़जोःक्‍लरो,

ओवा, हे़क्‍केलॽरिक् खे़ङ्‌हाॽ आङ्‌गाॽनु मे़दङ्‌लरो॥”

६ के़दाबा ये़न्‍हाॽओ याकुबरे़ कुस्‍साहाॽ इस्राइलबा

मनाहाॽ सिङ्‌बुङ् कुइसिःक् कुसाःप् मे़लेःत्‍छिङ्‌लो,

हे़क्‍क्‍याङ् सिङ्‌बुङ्‌ङिन् फे़क्‍काङ् कुजाॽइल्‍ले़

थिम्‍सुबा हे़क्‍के खे़ङ्‌हाॽ मे़बोन् मे़धे़ॽरो,

खे़ब्‍याङ् काक् इक्‍सादिङ् खाम्‍बेःक्‍किन् मे़धिम्‍सुरो॥

७ यहवे दाङ्‌बे़ल्‍ले़ इस्राइले़न् खुने़ॽ कुनिङ्‌मिहाॽ हे़क्‍के

के़साक्‍पा खुम्‍दिङ् पिरुबा होप्‍लो

हे़क्‍क्‍याङ् खे़म्‍भ्‍यारिक् यरिक् कुमनाहाॽआङ् स्‍ये़रुसिबा होप्‍लो॥

८ खुने़ॽ कुमनाहाॽ खुम्‍दिङ् पिमासि फाॽआङ्

वेॽ लाजेॽओ मे़दे़म्‍सु मे़देॽरुसिर याःन्‍दुसिरो॥

नाङ्‌गे़न् पिसाङ्‌बा किप्‍मा के़घुबा साम्‍मिःत्

केजङ्‌ङिल्‍ले़ हे़क्‍के खे़न्‍हाॽ मुःत्‍तुदेसुसिरो॥

९ आम्‍भा कल्‍ले़ए इस्राइलबा मनाहाॽरे़

खुन्‍छिॽ लायोन् ले़प्‍मि चोगुरो,

हे़क्‍क्‍याङ् खे़ल्‍ले़ कुलायोन् माःङ्‌घा पोङ्‌बा

मिक्‍सेःन्‍निङ्‌ग खे़ल्‍ले़ ले़त्‍ति तोःम्‍मा

ते़न्‍हाॽओबा के़रे़क् लुङ्‌हाॽ खरि-लुङ्

कुइसिःक् फयॽफयॽ यःप्‍सुदेसुरो,

खे़ब्‍याङ् असेरा माङ्‌ङिल्‍ले़ कुसित्‍लाङ्‌हाॽ नु

साङ्‌सिङ् सुक्‍पा हाःम्‍मा ते़रे़ःङ्‌हाॽ लत्‍छाआङ् तक्‍पे़त् मे़युक्‍खुल्‍लो॥

१० कम्‍ब्राङ् मे़मे़त्‍तुसिबा ये़क्‌यक्‍हाॽ

मुरे़ःक् खारे़ःक् नु चिजि खक्‍खक् पोःक्‍खे़रो,

हे़क्‍क्‍याङ् मनाहाॽरे़ मे़ले़रुबा नु याङ्‌धोःक्‍मा

मे़नाॽरुबा एःक्‍सादे़न् कुइसिःक् पोःक्‍खे़रो॥

खे़ॽयो पित्‍साःत्‍हाॽ चामे़राम्‍लो,

खे़न् पित्‍हाॽ खे़ॽयो मे़नाःम्‍सिङ्‌लो

हे़क्‍क्‍याङ् खे़न् पित्‍हाॽरे़ खे़ॽयो के़युङ्‌बा

सिङ्‌ङिल्‍ले़ कुबोराःक्‍हाॽ मे़ले़न्‍दुरो,

खे़ब्‍याङ् कुभे़क्‌वान् मे़जआङ् मुरे़ःक् खारे़ःक् मे़जोगुरो॥

११ हे़क्‍केलॽरिक् खे़ॽयोबा चुजुक्‍सा

सिङ्‌बोराःक्‍हाॽ हेआङ् मे़ए़क्‍खुरो,

खे़ब्‍याङ् मे़न्‍छुमाहाॽ मे़दाआङ् मिओ सिङ् मे़हाःन्‍दुरो॥

थेआङ्‌भे़ल्‍ले़ कङ्‌हाॽग सिक्‍कुम् निङ्‌वाॽ के़होःप्‍पा लत्‍छा सुवाङ्‌सिरो

खे़ल्‍ले़ चोगुल्‍ले़ खुन्‍छिॽ के़जोःक्‍पा निङ्‌वाॽफुमाङ्‌ङिल्‍ले़

खे़ङ्‌हाॽ लुङ्‌माॽ मे़दुक्‍तुसिन्‍लो

खे़ब्‍याङ् खुन्‍छिॽ नावागे़न् चइःत् के़जोःक्‍पे़न्

खे़ङ्‌हाॽओ कुलुङ्‌मास्‍याःत् मे़लॽने़न्‍लो॥

१२ खे़न् ये़न्‍नो यहवे दाङ्‌बे़ल्‍ले़ कुमनाहाॽ युफ्रेतिस वहःङ्‌ङाङ् कत्‍ना मिस्र लाजेॽबा वहःङ् थारिक् कुभा मनाहाॽ फुक्‍खुसि, हे़क्‍क्‍याङ् इस्राइलबा मनासे, खे़निॽग कुभा मनाहाॽरे़ सिन् कुसिप्‍पोलाम् कुजाॽहाॽ लत्‍छा लत्‍छा मे़सेगु मे़लःत्‍तुबा हे़क्‍के के़म्‍भुक्‍खिॽ॥

१३ हे़क्‍केलॽरिक् खे़न् ये़न्‍निन् ताःल्‍ले़ इस्राइलिहाॽ उःप्‍मासिरे़ लागि लत्‍छा यम्‍बा थुत्‍थुरिःप्‍पान् लाइक्॥ हे़क्‍क्‍याङ् अस्‍सुर नु मिस्र लाजेॽओ मे़लःत्‍तुसिआङ् के़वाॽबा इस्राइलि सुवाङ्‌हाॽ मे़दाआङ् यरुसले़ःम्‍बा सेसे सियोन कोःक्‍माओ यहवे दाङ्‌बान् से़वा मे़मे़त्‍तुरो॥

थाङ्‌गे़त् ले़प्‍साङ्‌बा इस्राइल हाङ्‌जुम्‍मिन् साम्‍दिङ्

२८

चिःत्‍ते़आङ्‌लक् स्‍ये़रो, सामरिया ये़क्‌यक्‍पा

आङ्‌दिङ् के़लॽबाहाॽरे़ आक्‍तङ्‌बा तुक्‍खेन् मे़दुमुइरो–

इस्राइलबा थिमसाङ्‌हाॽरे़ खुन्‍छिॽ हाङ्‌वा माङ्‌वा तिचःन्॥

कङ्‌ग चा के़नुॽबा ने़ने़बा ते़न्‍निल्‍ले़ कुजङ्‌ओ ने़रो,

कर खे़ल्‍ले़ नुमा कुघे़म्‍सिङ्‌मे़न् फुङ् हे़क्‍के इरे़म्‍बेःक्‍लो,

कङ्‌ग सेजङ्‌वाःल्‍ले़ फे़त्‍लाःन्‍दुबा मनाःल्‍ले़ कुआङ्‌दिङ् लॽमारो॥

२ ओमे़त्‍ताम्‍मे़ॽ, यहवे दाङ्‌बे़ल्‍ले़ लत्‍छा मुक्‍साम्‍साबा नु

तल्‍लिक् के़धुम्‍बाधिक् पाङ्‌घुरो॥

फःन् नु आमे़ङ्‌मे़ङ्‌बा सुरित् केजङ् मुक्‍पा हे़क्‍के,

वधोःक्‍कोलाम् च्‍वाःत् हुङ्‌मनाबा हे़क्‍के

हे़क्‍क्‍याङ् यम्‍बा सुरित् केजङ् हुःक्‍पा हे़क्‍के

खुने़ॽ खे़न् साॽरिक्‍काङ् खाम्‍बाङ्‌ङो लाप्‍फुसुरो॥

३ एफ्राइम ये़क्‌यक्‍को थिःल्‍ले़ के़मबा मनाहाॽरे़

मे़दिःक्‍सुआङ् खुन्‍छिॽ सित्‍लाओ मे़वारुबा

आङ्‌दिङ् लॽमा फुङ्‌ङिन् मनाहाॽरे़ लाङ्‌ङे़ल्‍ले़

चिदोॽ चिदोॽ मे़दोॽरुरो॥

४ कङ्‌ग चा के़नुॽबा ने़ने़बा ते़न्‍निल्‍ले़ कुजङ्‌ओ ने़रो,

खे़ल्‍ले़ नुमा कुघे़म्‍सिङ्‌मे़न् फुङ्‌ङिन् कुइसिःक् इरे़म्‍लो॥

खे़न् चासुम्‍मा ये़म्‍मिन्‍नुःल्‍ले़ तगि के़दुम्‍बा पःत्‍छेॽ

कुइसिःक् हाराए मे़दुबुआङ् मे़जमे़देसुरो॥

५ खे़न् ये़न्‍नो मुक्‍साम्‍दाङ्‌बा यहवे दाङ्‌बे़न्‍ने

इस्राइलरे़ कुघे़म्‍सिङ्‌मा तिच पोङ्‌लो॥

खुने़ॽए के़हिङ्‌बा के़याःक्‍पा कुमनाहाॽरे़ खुन्‍छिॽ

लागि मिमिदिङ्‌गे़न् पोङ्‌लो॥

६ खुने़ॽ खासे़न्‍लोःम्‍मा फाॽआङ् के़युङ्‌बाहाॽ

खुने़ॽ खासे़न्‍लोःम्‍मा याम्‍साम् पिरुसिरो,

हे़क्‍क्‍याङ् ये़क्‌यक्‍कोबा पयम् यम्‍बा लाम्‍धेःप्‍पो

थङ् के़जोःक्‍पाहाॽरे़ लागि खुने़ॽ मुक्‍साम्‍ले़ कुबुङ् पोङ्‌लो॥

थिःल्‍ले़ के़मबा यहुदाबा लाम्‍लोबाहाॽ नु यसैयान्

७ कन् माङ्‌निङ्‌वाॽपान् के़बाःप्‍पाहाॽ नु

निङ्‌वाॽफुसाम्‍बाहाॽ चे़ल्‍ले़क्‍सेॽ थिःल्‍ले़

चोगुल्‍ले़ होॽदोःन् होॽदोःन् मे़लॽरो॥

थिःल्‍ले़ चोगुल्‍ले़ खे़ङ्‌हाॽरे़ खुन्‍छिॽ ले़सोःत् मे़ले़ङ्‌ने़न्‍लो,

खे़ङ्‌हाॽ थिःल्‍ले़ चोगुल्‍ले़ इजो इजो मे़लॽरो॥

चे़ल्‍ले़क्‍सेॽ थिःल्‍ले़ खे़ङ्‌हाॽ थःत्‍था मे़बोःक्‍खे़आङ् मे़वाॽरो,

खे़ङ्‌हाॽ थिःल्‍ले़ मयुसिआङ् इजो इजो पे़ःङ्‌गक् पे़ःङ्‌गक् मे़लॽरो॥

निङ्‌वाॽफुमाङ्‌ङिल्‍ले़ पिरुसिबा सुफोन् मे़निसुल्‍ले़ खुन्‍छिॽ थना ले़ङ्‌लो,

हे़क्‍क्‍याङ् खे़ङ्‌हाॽरे़ चोःक्‍मा मे़गोःत्‍तुबा पाःन्‍निन्

निःन्‍धो चोःक्‍मा मे़न्‍छुक्‍तुन्‍लो॥

८ थेआङ्‌भे़ल्‍ले़ खे़ङ्‌हाॽरे़ खुन्‍छिॽ के़रे़क् चाजामादे़न्

साप्ने़त्‍हाॽ नाम्‍गे़सुबा पे़ॽमाःत्‍ते़ल्‍ले़ तिम्‍से़आङ् ने़रो,

चिःन्‍जिःन् मे़ङ्‌घुःम्‍नादे़न् लत्‍थिक्‍काङ् होप्‍लो॥

९ हे़क्‍क्‍याङ् अक्‍खे मे़लॽ, “खे़ल्‍ले़ हात् हुॽमा कोःत्‍तुबाबे?

इङ्‌घङ्‌ङिल्‍ले़ कुबेन् खे़ल्‍ले़ हात् पोधक् चोगु पिरुर पप्‍पाबे?

थे खारक् नुधुङ्‌मा के़ले़प्‍पा अङे़ःक्‌वाहाॽ हुॽरुसिबाबि?

इ खारक् नुधुङ्‌मा ले़प्‍मा मे़बाङ्‌घुसिबा अङे़ःक्‌वाहाॽ हुॽरुसिबाबि?

१० थेआङ्‌भे़ल्‍ले़ खुने़ॽ आनिॽ आमे़त्‍लो–

चोगे़म्‍मे़ॽआङ् युङे़म्‍मे़ॽ, चोगे़म्‍मे़ॽआङ् युङे़म्‍मे़ॽओ,

हे़क्‍क्‍याङ् कॽयो चबे़ःत्‍छिक्, खे़ॽयो चबे़ःत्‍छिक्

खासे़न् लोःन्‍दाम्‍मे़ॽ, खासे़न् लोःन्‍दाम्‍मे़ॽओ!”

११ खे़ल्‍ले़ चोगुल्‍ले़ आल्‍ल वेॽ पाःन्‍दाङ्‌लाम्‍बा नु

वेॽ कुसिङ् निःत्‍मे़न्‍दे़प्‍मनाबा पाःन्‍छेक्‌वालाम्‍बा

यहवे दाङ्‌बान् कन् मनाहाॽनु पाःत्‍लो॥

१२ तगि यहवे दाङ्‌बे़ल्‍ले़ कन् लाजेॽओबा मनाहाॽ मे़त्‍तुसिरो,

“नाःम्‍सिङ्‌मा ते़न्‍निङ्‌ग आम्‍भा कन्‍लो,

के़नाबा के़घिःम्‍बाहाॽ हाबा कॽयो मे़नाःम्‍सिङ्‌लरो,

थेआङ्‌भे़ल्‍ले़ सप्‍फाधिक् नाःम्‍सिङ्‌मा ते़न्‍निङ्‌ग पा कन्‍लो”

हे़क्‍केसाङ् खे़ङ्‌हाॽरे़ खे़म्‍मा निङ्‌वाॽ मे़न्‍जोगुन्‍लो॥

१३ खे़ल्‍ले़ चोगुल्‍ले़ यहवे दाङ्‌बे़ल्‍ले़ कुबाःन्‍जाःक्‍किन्

इस्राइल लाजेॽओबा मनाहाॽरे़ खुन्‍छिॽ लागि

अक्‍खे के़बोङ्‌बा वाॽरो–

चोगाम्‍मे़ॽआङ् युङे़म्‍मे़ॽ, चोगाम्‍मे़ॽआङ् युङे़म्‍मे़ॽओ,

खासे़न् लोःन्‍दाम्‍मे़ॽ, खासे़न् लोःन्‍दाम्‍मे़ॽओ,

आजे़ःत्‍छिक् खे़ॽयो, आजे़ःत्‍छिक् कॽयो॥

अक्‍खेलॽरिक् खे़ङ्‌हाॽ तगि लाम्‍मे़लोररो

हे़क्‍क्‍याङ् मे़गे़ङ्‌ङाङ् मे़भत्‍छिङ्‌लरो,

मे़गाःन्‍नाङ् चे़न्‍नो मे़धार खे़ब्‍याङ् मे़दे़म्‍सु मे़देॽरुसिररो॥

सियोनरे़ कुलागि मालुङ्

१४ खे़ल्‍ले़ चोगुल्‍ले़ मनाहाॽ हिनाःम् के़मे़प्‍पासे,

खे़निॽ यरुसले़म ये़क्‌यक्‍को के़युङ्‌बा मनाहाॽ युक् के़जोगुम्‍सिम्‍लो,

यहवे दाङ्‌बे़ल्‍ले़ कुबाःन्‍जाःक्‍के़न् खे़प्‍साम्‍मे़ॽओ॥

१५ खे़निॽ अक्‍खे के़बाःत्‍तुम्‍माङ् आङ्‌दिङ् के़लॽरिरो,

“सिमे़न्‍नु आनिगे माङ्‌हे़क् चोगुम्‍बे़आङ् वयिगे़रो,

खे़ब्‍याङ् खे़मा यङ्‌सङ्‌ङिन्‍नु माङ्‌हे़क् चोगुम्‍बे़आङ् वयिगे़रो॥

साॽरिक् यम्‍बा तुक्‍खेलाक्‍खे नु सिमे़न् आनिगे सम्‍धाङ् तासाङ्

खे़न् तुक्‍खे लाक्‍खेःल्‍ले़ आनिगे मे़सुसिगे़न्‍लो॥

थेआङ्‌भे़ल्‍ले़ आनिगे इङ्‌ले़क्‍के से़ःप्‍सिङ्‌मादे़न्‍निन्

इःम्‍सिङ्‌मादे़न् चोगुम्‍बे़आङ् वयिगे़रो

हे़क्‍क्‍याङ् से़क्‍खा मेःम्‍बे़न् आनिगे चिङ्‌सिङ्‌मादे़न् चोगुम्‍बे़आङ् वयिगे़रो॥”

१६ खे़ल्‍ले़ चोगुल्‍ले़ के़रे़क्‍नुःल्‍ले यम्‍बा यहवे दाङ्‌बे़ल्‍ले़ पाःत्‍तुरो,

“ओमे़त्‍ते़म्‍मे़ॽ, आङ्‌गाॽ यरुसले़म ये़क्‌यक्‍को लत्‍छा लुङ्‌धिक् युक्‍खुङ्‌लो॥

हे़क्‍क्‍याङ् खे़ङ्‌ग से़क्‍खा चोःक्‍मनाबा लुङ् थधप् मे़ल्‍लॽमनाबा

हिम्‍पाङ्‌यक्‍ले़ लागि लत्‍छा कुसुक्‍पोबा इमे़ल्‍लुङ्‌बा मालुङ्‌लो॥

खे़ॽयो नसान् के़जोःक्‍पा नु निङ्‌वाॽ के़युङ्‌बाहाॽ

आप्‍फाल्‍ले़आङ् निङ्‌साङ् पुक्‍माओ मे़न्‍धाने़न्‍लो॥

१७ आङ्‌गाॽ खासे़न्‍निन् कुसिःक्‍मा थाक्‍पा चोगुङ्‌लो,

हे़क्‍क्‍याङ् साम्‌योनिमान् तोःन्‍दोम्‍बा कुसिःक्‍मा चोगुङ्‌लो॥

फःन्‍निल्‍ले़ खा खे़निॽ इङ्‌ले़क्‍के से़ःप्‍सिङ्‌मा ते़न्‍निन् पक्‍खु तेॽरु के़बिरिरो,

हे़क्‍क्‍याङ् खे़निॽ चिङ्‌सिङ्‌मा ते़न्‍निन् च्‍वाःत्‍तिल्‍ले़ हुम्‍सु के़बिरिरो॥

१८ खे़निॽ सिमे़न्‍नु के़जोगुम्‍बा माङ्‌हे़क्‍किन् थेनाधेबा पोङ्‌लो,

हे़क्‍क्‍याङ् खे़मा यङ्‌सङ्‌ङिन्‍नु के़जोगुम्‍बा

माङ्‌हे़क्‍किल्‍ले़आङ् यरिक् इदिक् मे़धरुन्‍लो॥

यम्‍बा तुक्‍खेलाक्‍खे नु मे़क्‍मासिमा के़दाःप्‍पा

च्‍वाःत्‍तिन् कत्‍नालाम्‍बा कुङ्‌भे़न्‍नाङ् खे़ल्‍ले़ खे़निॽ के़हुम्‍सिरो॥

१९ आप्‍फाल्‍ले़साङ् खे़न् च्‍वाःत्‍तिन् कुङ्‌भे़न्‍ने़ल्‍ले़

खे़न् च्‍वाःत्‍तिल्‍ले़ खे़निॽ के़बक्‍खि के़देॽरिरो॥

तानाम् थक्‍मा हे़क्‍क्‍याङ् से़न्‍दिक् ले़न्‍दिक्

खे़न् च्‍वाःत्‍तिन् खे़निॽना कुङ्‌भे़न्‍लो॥”

कन् इङ्‌घङ्‌ङिल्‍ले़ थे़मा पाःप्‍मा कोःत्‍तुबा?

खे़ल्‍ले़ कुबेन् कुसिङ् निःप्‍माल्‍ले़ग साॽरिक् किमा यङ्‌मा पोङ्‌लो॥

२० सल्‍लिक् सन्‍छिङ्‌मार ने़मारे़ लागि ने़त्‍नादे़न्‍निन्

साॽरिक् ताङ्‌बा पोङ्‌लो,

आबाङे लागि खाम्‍मा खाम्‍देःत्‍तिन् साॽरिक् चुःक्‍पा पोङ्‌लो॥

२१ यहवे दाङ्‌बान् पराजिम कोःक्‍माओ

पलिस्‍तिहाॽरे़ खुन्‍छिॽ तक्‍ले़ङ्‌वाओ थक्‍ते़बा कुइसिःक्

हे़क्‍क्‍याङ् गिबोनबा ते़म्‍बेॽओ एमोरिहाॽरे़ खुन्‍छिॽ

तक्‍ले़ङ्‌वाओ थक्‍ते़बा कुइसिःक् तारो॥

खुने़ॽ निङ्‌वाॽ के़माबा याःम्‍बक् चोःक्‍मारे़ लागि,

वेॽ परिक्‍ले़ याःम्‍बक् चोःक्‍मारे़ लागि तारो॥

२२ आल्‍ल खे़निॽ कुनामे़न्‍छाॽ पाःप्‍मा ले़राम्‍मे़ॽओ,

मेःन्‍ने़भग्र खे़निॽ के़म्‍घेःक्‍खिबा फे़न्‍थक्‍क्रङ्‌ङिन्

आल्‍लसाङ् साॽरिक् के़लिःप्‍पा पोङ्‌लो॥

यहवे दाङ्‌बा, मुक्‍साम्‍दाङ्‌बा यहवे दाङ्‌बे़ल्‍ले़

के़रे़क् लाजेन् मे़क् फाॽआङ् आङ्‌गाॽ मे़त्‍ताङ्ङाङ् वाॽरो॥

निङ्‌वाॽफुमाङ्‌ङिन् सिक्‍कुम्‍साबा चोक्

२३ आङ्‌गाॽ पाःत्‍तुङ्‌बा पाःन्‍निन् नु आइक्‍लान् खे़प्‍साम्‍मे़ॽओ,

सिङ्‌सिङ् लॽरिक् नुरिक्‍काङ् आङ्‌गाॽ आबाःन्‍निन् खे़प्‍साम्‍मे़ॽओ॥

२४ हे़क्‍क्‍याङ् इक्‍मसाबा मनाहाॽरे़ कुजा लेःप्‍मा

इग्र हेॽमारे़ लागि खाम्‍बेःक्‍किन् मे़दोःक्‍खुल्‍ले़

थे खे़ङ्‌हाॽरे़ आभे़ल्‍ले़साङ् हाबा मे़दोःक्‍खुआङ्‌लक् मे़याक्‍पि?

खे़ब्‍याङ् खे़ङ्‌हाॽरे़ चक्‍मे़ल्‍लॽए खाम्‍मिन्

मे़अगुआङ् खाम्‍बक्‍नान् मे़हिप्‍तुआङ्‌लक् मे़याक्‍पि?

२५ खे़ङ्‌हाॽरे़ खाम्‍मे़न् ले़प्‍पे़प्‍पा मे़जोगुरो

हे़क्‍क्‍याङ् थे खे़ङ्‌हाॽरे़ कुनाम् के़नुॽबा मारुक्‍के़न् नु सःप्‍फान् मे़न्‍हे़ॽरुन्‍बि?

खे़ङ्‌हाॽरे़ सिन् हाबा खे़ॽयो मे़न्‍हेॽरुन्‍बि?

खे़ब्‍याङ् हःक्‍सिन् आम्‍भा खे़न् मासिःल्‍ले़ कुयुक्‍नाओ मे़ल्‍लेःत्‍तुम्‍बि?

खे़ब्‍याङ् वरे़ङ्‌ले़ङ्‌बा मासिन् प्‍याङ्‌सिओ मे़न्‍हे़ॽरुन्‍बि?

२६ आबाङे कुनिङ्‌वाॽफुमाङ्‌ङिल्‍ले़ खुने़ॽ कुदोःप्‍मा निसाम् हुॽरुरो

हे़क्‍क्‍याङ् के़वाॽबा सिक्‍कुम् निङ्‌वाॽ पिरुआङ् याःम्‍बक् चोःक्‍मा हुॽरुरो॥

२७ आत्‍तिल्‍ले़आङ् कुनाम् के़नुॽबा सःप्‍फान्

सुप्‍सुल्‍ले़ यम्‍बा मरःङ्‌ग्‍याःल्‍ले़ मे़हिप्‍तुन्‍लो,

हे़क्‍क्‍याङ् पित्‍लाधाःल्‍ले़ कुगाप्‍लोःक्‍के़ल्‍ले़ सःप्‍फान् मे़नुगुन्‍लो॥

कर कुनाम् के़नुॽबा सःप्‍फान् तक्‍काःत्‍तिल्‍ले़

खे़ब्‍याङ् सःप्‍फाःङ्‌ग लत्‍छा चुक्‍सा तक्‍काःत्‍तिल्‍ले़ हिप्‍तुरो॥

२८ खरे़ःङ् ले़ःङ्‌मा चाःन् लुङ्‌सुम्‍मो युःप्‍माए पोङ्‌लो,

हे़क्‍क्‍याङ् मनाहाॽरे़ चानुक्‍मारे़ लागि पित्‍लाधाःल्‍ले़

कुगाप्‍लोःक्‍हाॽ खुन्‍छिॽ अन्‍हाॽ खे़न् चाःन्

सम्‍धाङ् उःङ्‌मा मे़बाङ्‌घुसिसाङ् खे़न् फेॽरुम् मे़बोङ्‌ने़न्‍लो॥

२९ ताये़म्‍मो कन् के़रे़क् पाःन्‍हाॽ मुक्‍साम्‍दाङ्‌बा

यहवे दाङ्‌बान् लाम्‍मे पोङ्‌लो,

थेआङ्‌भे़ल्‍ले़ खुने़ॽए सुजा पिमाओ

निङ्‌वाॽ के़माबा नु सिक्‍कुम्‍साबा चोःक्‍लो॥

यरुसले़म ये़क्‌यक्‍को पयम् यम्‍बा तुक्‍खे़

२९

दाउदे़न् युङे़बा अरियलa ये़क्‌यक्‍के,

दाउदे़न् युङे़बा अरियल ये़क्‌यक्‍के, के़जिःत्‍ते़आङ् के़स्‍ये़रो!

तङ्‌बेॽ सम्‍धाङ् तङ्‌बेॽ योॽसिङ्‌ल पेःक्‍लो,

हे़क्‍क्‍याङ् तङ्‌नाम्‍हाॽआङ् तङ्‌बेॽ, तङ्‌बेधक्‍मा इदारो॥

२ हे़क्‍केसाङ् आङ्‌गाॽ ये़क्‌यक् सम्‍धाङ् मे़क्‍मासिमे़न् तारुङ्‌लो,

हे़क्‍क्‍याङ् खे़ॽयो के़युङ्‌बाहाॽ मे़हाःप्, मे़भिःक्‍लो

खे़ब्‍याङ् अरियल ये़क्‌यक्‍किन् माक्‍खिल्‍ले़

ले़ःक्‍तुबा ले़त्‍ति तोःम्‍मादे़न् पोङ्‌लो॥

३ आङ्‌गाॽ खे़न् कब्रिङ् तुरायक् लेःत्‍तुङ्‌लो,

हे़क्‍क्‍याङ् चङ्‌हिम् चोगुङ्‌ङाङ् किर्गप् कबुङ्‌लो,

खे़म्‍ब्‍याङ् कुदक्‍ले़ङ्‌वाओ के़रे़क् पिसाङ् थेःक्‍मा याःम्‍बक् चोगुङ्‌लो॥

४ खे़ॽयोबा मनाहाॽ यो मक्‍मे़धाआङ् खाम्‍बाङ्‌लाम्‍मे मे़बाःत्‍लो,

हे़क्‍क्‍याङ् कुसिङ् निःत्‍मे़न्‍दे़प्‍मनाबा खुन्‍छिॽ

इक्‍लान् खाम्‍भुत्‍छ्रुःम्‍बालाम् लःन्‍लो,

खुन्‍छिॽ इक्‍लान् च्‍याःङ्‌माङ् इक्‍ला कुइसिःक्

खाम्‍बेक् सिगाङ्‌लाम् लःन्‍लो,

हे़क्‍क्‍याङ् खुन्‍छिॽ इक्‍लान् खाम्‍हिःक्

सिगाङ्‌लाम् खुस्‍खुस् लॽरिक् पाःत्‍लो॥

५ कर यरुसले़म ये़क्‌यक्‍को के़युङ्‌बा मनासे,

वेॽ लाजेॽलाम् के़दाबा खे़निॽ यरिक्

निङ्‌मिहाॽ खाम्‍हिःक् कुइसिःक् मे़बोङ्‌लो,

हे़क्‍क्‍याङ् खे़ङ्‌हाॽरे़ खुन्‍छिॽ थक्‍सुबाहाॽ याॽसिप् हे़क्‍के

फुत्‍लुम् थ्‍यःङ् मे़से़ मे़बेःक्‍लो,

हे़क्‍क्‍याङ् सप्‍फाधिक्‍ले़सा

६ मुक्‍साम्‍दाङ्‌बा यहवे दाङ्‌बे़ल्‍ले़ साॽरिक्

किप्‍माघुर खे़रे़ङ्‌घुरुङ् लॽरिक् लुप्‍लि नु

यम्‍बा इक्‍लाओ ताङ्‌गे़से़ःप्‍तिरो॥

हे़क्‍क्‍याङ् खुने़ॽ खइक् खइक् के़इक्‍सिङ्‌बा सुरित् केजङ्

खे़ब्‍याङ् याप्‍मि खाप्‍पुथ्‍यःङ् के़जोःक्‍पा

मिधुङ्‌दिङ् मिराःक्‍नु तारो॥

७ हे़क्‍क्‍याङ् अरिएल ये़क्‌यक्‍किल्‍ले़ कुदक्‍ले़ङ्‌वाओ

के़रे़क् सुवाङ्‌बा आत्‍तातान्‍ने यरिक् मनालुप्‍हाॽ

खे़ॽयोबा हाङ्‌यक्‍को थङ् मे़जोःक्‍लो,

खे़ब्‍याङ् खे़न् ये़क्‌यक्‍किन् किर्गप् मे़गबुरो,

कर खे़ङ्‌हाॽ से़न्‍दिक्‍पा सुफो नु

से़प्‍माङ् हे़क्‍केए मे़मा मे़बेःक्‍लो॥

८ कुसिक्‍के़लाःक्‍पा मनाःल्‍ले़ से़प्‍माङ्‌मो कुजा चबा निसुरो,

कर कुमिक्‍सोःल्‍ले़ साक्‍मे़न्‍जाए वाॽरो,

इग्र कुवागे़मिःक्‍पा मनाःल्‍ले़ से़प्‍माङ्‌मो च्‍वाःत् थुङुबा निसुरो,

कर कुमिक्‍सोःल्‍ले़ कुवामिआङ् कुजाबोःप्‍मे़न् हेआङ् पत्‍लो॥

सियोन कोःक्‍माल्‍ले़ कुदक्‍ले़ङ्‌वाओ थङ् के़जोःक्‍पा

मे़न्‍छाम् सुवाङ्‌लुप्‍हाॽरे़ खुन्‍छिॽ मे़क्‍मा

सिमे़न्‍नाङ् हाबा हे़क्‍तङ्‌बाए पोङ्‌लो॥

मनारे़ खे़म्‍घे़म् मे़ल्‍लाप्‍तुम्‍बा साम्‍दिङ्‌हाॽ

९ आल्‍लसाङ् अदङ् पोःक्‍खे़म्‍मे़ॽओ!

आल्‍लसाङ् मिक्‍मे़न्‍निमनाबा पोःक्‍खे़म्‍मे़ॽओ!

कुदे़प्‍पक्‌वा थि थिक्‍काङ् मे़न्‍धुङ्‌ङे मआसिम्‍मे़ॽओ!

कुजक्‌वा थिक्‍काङ् थि मे़न्‍धुङ्‌ङे खे़निॽ लाङ्‌हाॽ ए़त्‍तुरो॥

१० यहवे दाङ्‌बे़ल्‍ले़ खे़निॽ मुरुक् खारुक्

थेआङ् मे़न्‍निए इम्‍मा लाःप्‍मा के़जोगिरो॥

माङ्‌निङ्‌वाॽपान् के़बाःप्‍पाहाॽग खे़निॽ मिक्‍हाॽ नु थे़गेःक्‍सिरो

कर निङ्‌वाॽफुमाङ्‌ङिल्‍ले़ खुन्‍छिॽ मिक्‍किन् सुबु पिरुसिआङ् पत्‍लो

हे़क्‍क्‍याङ् खुन्‍छिॽ थे़गेःक्‍किन् ते़प्‍तु पिरुसिआङ् पत्‍लो॥

११ खे़निॽ लागि कन् के़रे़क् मिक्‍निमा सुफोहाॽग

एःप्‍साप् युक्‍मनाआङ् सुप्‍मनाबा साप्‍कित्‍तो

के़बप्‍पा पाःन्‍छेःक्‌वा हे़क्‍तङ्‌बारक्‍लो॥

हे़क्‍क्‍याङ् साप्‍कित्‍तिन् निःप्‍मा के़सुक्‍पा कुभा मनाधिक्

“निरे़ आबिरे़ॽ” फाॽआङ् खे़निॽ के़मे़त्‍तुम्‍ने़भग्र

खे़ल्‍ले़ खे़निॽ अक्‍खेलॽरिक् नुगप् के़बिरिरो,

“आहाॽ, कन् एःप्‍साप् मे़युक्‍तुआङ् मे़सुबुबा

साप्‍कित्‍तिन् आङ्‌गाॽ निःप्‍मा मे़सुक्‍कान्‍लो॥”

१२ इग्र कुभा साप्‍ला निःप्‍मा मे़न्‍छुक्‍मनाबाधिक्

“कन् साप्‍कित्‍तिन् निरे़आबिरे़ॽओ”

के़मे़त्‍तुम्‍माङ् के़बिरुम्‍ने़भग्र खुने़ॽ अक्‍खे के़मे़त्‍तिरो,

“आङ्‌गाॽग निःप्‍माए मे़ले़आन्‍लो॥”

१३ दाङ्‌बे़ल्‍ले़ अक्‍खे पाःत्‍तुरो,

“कन् मनाहाॽ खुन्‍छिॽ नारा ओसेःन्‍धाक्‍से़

आङ्‌गाॽ आबेसाङ् मे़दारो

हे़क्‍क्‍याङ् खुन्‍छिॽ मुराःल्‍ले़रक् आङ्‌गाॽ

मिङ्‌सो इङ्‌धाङ् मे़बिआरो,

कर खुन्‍छिॽ निङ्‌वान् आङ्‌गाॽलाम् माःङ्‌घा वाॽरो॥

खे़ङ्‌हाॽरे़ आङ्‌गाॽ से़वा मे़मे़त्‍ताबाङ्‌ग

हने़ मनाहाॽरे़ मे़हुॽरुसिबा चोःक्‍थिम्‍लक्‍लो॥

१४ कल्‍ले़चोगुल्‍ले़ आङ्‌गाॽ याम्‍मो थिक्‍ले़ङ्

कन् मनाहाॽरे़ खुन्‍छिॽ लुम्‍मो निङ्‌वाॽ के़माबा नु

निङ्‌वाॽ के़ले़ङ्‌बा याःम्‍बक् चोगुङ्‌ङाङ् निङ्‌वाॽ ने़हि मार चोगुङ्‌लो॥

हे़क्‍क्‍याङ् सिक्‍कुम्‍साबाहाॽरे़ खुन्‍छिॽ सिक्‍कुम्‍निङ्‌वान् मे़क्‍लो,

हे़क्‍क्‍याङ् खे़ङ्‌हाॽरे़ खुन्‍छिॽ के़रे़क्‍नुःल्‍ले़आङ्

चाःत्‍चाःप्‍पा मनाःल्‍ले़ कुचाःत्‍चाःत् लॽमान् माबेःक्‍लो॥”

के़दाबा ये़म्‍ले़ लागि लाम्‍ओमे़प्‍मा

१५ यहवे दाङ्‌बालाम् के़जिङ्‌सिङ्‌बाआङ्

स्‍वाःत् निङ्‌सेक् के़जोःक्‍पाहाॽ,

खामाक्‍मो याःम्‍बक् के़जोःक्‍पाहाॽ,

हे़क्‍क्‍याङ् “हाःत्‍ले़ आनिगे निसिगे़बे?

हाःत्‍ले़ निङ्‌वाॽ खोसुबे?” फाॽआङ्

निङ्‌वाॽ के़इःप्‍पाहाॽ मे़जिःत्‍ते़ मे़स्‍ये़रो॥

१६ खे़ङ्‌हाॽरे़ के़रे़क् पाःन्‍हाॽ ताङ्‌ग्रात्‍चि वक्रात्‍चि मे़जोगुरो,

खाम् के़सॽबा कोम्‍भाल्‍यान् यम्‍बाबि खाम्‍मिन् यम्‍बाबि?

चोःक्‍मनाबा चिगक्‌वाःल्‍ले़ “आङ्‌गाॽ खे़ने़ॽ के़जोगाङ्‌बा मे़ःन्‍लो”

मे़प्‍मा सुक्‍तुबि? इग्र “खे़ने़ॽ चोःक्‍मा थेआङ् के़ल्‍ले़सुन्” मे़त्‍तुबि?

१७ हाराए ले़बनानबा ताम्‍भुङ् याक्‍लाहाॽ प्‍याङ्‌सि मे़बोङ्‌ने़म्‍बि?

हे़क्‍क्‍याङ् प्‍याङ्‌सिन् लिमे़न्‍दे़प्‍मनाबा ताम्‍भुङ् याक्‍ला मे़बोङ्‌ने़म्‍बि?

१८ खे़ल्‍ले़ याःन्‍दिक् साप्‍कित्‍तो साप्‍ते़आङ्

के़बप्‍पा पाःन्‍जाःक्‍किन् नाधाक्‍पाल्‍ले़ खे़प्‍सुरो,

खे़ब्‍याङ् माक्‍सिःङ्‌ग्‍याःप्‍पा खामाक्‍मोलाम्

मिक्‍फःम्‍बाल्‍ले़ कुमिक्‍किल्‍ले़ निसुरो॥

१९ नःम्‍नःम्‍बाहाॽ यहवे दाङ्‌बाओ मे़सःत्‍लो,

हे़क्‍क्‍याङ् याङ्‌गे़साॽबाहाॽ इस्राइलबा सेसेबा

निङ्‌वाॽफुमाङ्‌ङो खुन्‍छिॽ निङ्‌वाॽ पदादारो॥

२० कुइगे़भे़म्‍बा मनाहाॽरे़ खुन्‍छिॽ मिङ्‌ङे मारो,

हे़क्‍क्‍याङ् चे़क्‌या इङ्‌दो के़बाःप्‍पाहाॽ मे़मे़क्‍लो,

खे़म्‍ब्‍याङ् ताप्‍फे़ःम्‍बा याःम्‍बक् चोःक्‍मा फाॽआङ्

ओगे़मबा मनाहाॽ खाप्‍पुथ्‍यःङ् मे़बोङ्‌लो॥

२१ आत्‍तिन्‍हाॽरे़ मनाहाॽ पाःन्‍नो

मे़धासुसिआङ् आप्‍तिक्‍साबा मे़जोगुसिरो,

हे़क्‍क्‍याङ् खासे़न् लोःम्‍मादे़न्‍नो

तुःन्‍देॽ मे़गुःत्‍तुसिआङ् चे़न्‍नो मे़धासुसिरो॥

खे़ब्‍याङ् कुदोःप्‍मा मनाहाॽ मे़न्‌वाॽमनाबा पान् मे़धिक्‍तुसिआङ्

खासे़न्‍लोःम्‍मा मे़ङ्‌घोमनाबा मे़जोगुसिरो

हे़क्‍तङ्‌बा मनाहाॽ यहवे दाङ्‌बे़ल्‍ले़ मे़क्‍खुसिरो॥

२२ कल्‍ले़चोगुल्‍ले़ अब्राहाम्‍मे़न् के़धे़ॽबा यहवे दाङ्‌बे़ल्‍ले़ याकुबरे़ कुमुॽइदाङ्‌साहाॽ अक्‍खे मे़त्‍तुसिरो,

“याकुबरे़ आल्‍ल कुना मे़धाने़न्‍लो,

हे़क्‍क्‍याङ् खे़ङ्‌हाॽरे़ खुन्‍छिॽ नाराआङ् सिरेःप् मे़लॽने़न्‍लो॥

२३ खे़ङ्‌हाॽरे़ खुन्‍छिॽ लुम्‍मो आङ्‌गाॽ पिरुङ्‌सिङ्‌बा

आबाङे खुन्‍छिॽ साएहाॽ मे़निसुसिरो॥

हे़क्‍क्‍याङ् आहुक्‍कोबा याःम्‍बक्‍हाॽ मे़निसुरो,

हे़क्‍केःल्‍ले़ खे़ङ्‌हाॽरे़ आङ्‌गाॽ आमिङ्‌ङिन् सेसेसाङ्‌साङ् मे़जोगुरो॥

खे़ङ्‌हाॽरे़ याकुबरे़ पयम् यम्‍बा कुसेसे

निङ्‌वाॽफुमाङ्‌ङिन् सेसेबा फाॽआङ् मे़बाःत्‍तुरो,

हे़क्‍क्‍याङ् इस्राइलबा निङ्‌वाॽफुमाङ्‌ङिन् मिङ्‌सो इङ्‌धाङ् मे़बिरुरो॥

२४ निङ्‌वाॽ ताक्‍के़गम्‍बा मनाहाॽआङ् खासिङ्‌गे़निःप्‍पा मे़बोङ्‌लो,

हे़क्‍क्‍याङ् मुनुक्‍नुक् लॽरिक् मने़गे़धिक्‍पाहाॽरे़आङ्

निसाम् हुॽसिङ्‌मा निङ्‌वाॽ मे़जोगुरो॥”

a 

२९:१ कन् अरियल ये़क्‌यक्‍किङ्‌ग यरुसले़म्‍मेरो

मिस्र लाजेःन्‍नु चोःक्‍मनाबा हने़बा नादङ्

३०

यहवे दाङ्‌बे़ल्‍ले़ उवा चोगु, “चिःत्‍ताङ्‌लक् स्‍ये़रो!

खे़न् पान् मे़ङ्‌घे़म्‍मनाबा साएहाॽग,

खे़ङ्‌हाॽरे़ याःम्‍बक्‍हाॽ चोःक्‍मा मे़गोःत्‍तुरो

खे़न् आङ्‌गाॽइन् मे़ःन्, नादङ् मे़जोगुरो,

कर आयाम्‍साम् कुइसिःक् मे़न्‍जोगुन्‍लो,

लायो सम्‍धाङ् लायो मे़जोगुरो॥

२ आङ्‌गाॽ सेःन्‍मे़न्‍दोए खे़ङ्‌हाॽ मिस्र लाजेॽ मे़बेःक्‍लो,

फारो हाङ्‌ङिल्‍ले़ नाङिगे़र फाॽआङ् खे़ॽयो मे़लोःक्‍लो,

मिस्र लाजेॽओ से़ःप्‍सिङ्‌से़ मे़धासिङ्‌लो॥

३ कर फारोल्‍ले़ खे़निॽ नाङ्‌मा थेःक्‍मा

के़न्‍छुक्‍तिन्‍नाङ् खिनिॽ नाधारो,

हे़क्‍क्‍याङ् मिस्र लाजेॽबा से़ःप्‍सिङ्‌मान्

मे़क्‍काङ् खिनिॽ सिक्‍फे़क्‍लो॥

४ हे़क्‍केसाङ् खे़ङ्‌हाॽरे़ खुन्‍छिॽ सुहाङ्‌युक्‍पाहाॽ

मिस्रबा ये़क्‌यक् सोअनओ मे़वाॽरो,

हे़क्‍क्‍याङ् खे़ङ्‌हाॽरे़ खुन्‍छिॽ हाङ्‌लाइङ्‌लाबाहाॽ

हानेसओ मे़द्‌ये़आङ् मे़वाॽरो,

५ अक्‍तङ्‌बा याप्‍मि फाॽमा मे़न्‍छुक्‍मनाबा

सुवाङ्‌हाॽरे़ मे़जोगुल्‍ले़ खे़ङ्‌हाॽ के़रे़क् नाधामो मे़धारो,

खे़ङ्‌हाॽरे़ इन्‍धाःक् नु कुभाॽ के़बोङ्‌बा

थेआङ् ताःप्‍मा मे़न्‍छुक्‍तुन्‍लो,

कर साम्‍धामा नु चाःत्‍थि पेःक्‍मा पाःन्‍लक् मे़दारुरो॥”

६ नेगेब लाजेॽबा थक्‍साहाॽरे़ याःम्‍बेओ माङ्‌निङ्‌वाॽपान्–

केबाल्‍ले़ कुघा के़ने़बा, असेःक् नु

कुनिङ् के़याक्‍पा के़बे़बा असेःक् के़लःम्‍बा,

तुक्‍मा नु सिमा के़वाॽबा लाजेॽलाम्

पोङ्‌मार हाङ्‌लाइङ्‌बाहाॽ लाङ्‌घेःक्‍मा के़बोङ्‌बा वाॽरो॥

याप्‍मि फाॽमा मे़न्‍छुक्‍मनाबा सुवाङ्‌हाॽ खुॽमासिरे़ लागि

आबाङे खुन्‍छिॽ अदङ् नु उमेहाॽ इमे़ल्‍लुङ्‌बा सुङ्‌हाॽ मे़गुःत्‍तु मे़देॽरुसिरो॥

७ मिस्र लाजेःल्‍ले़ कुभाॽइङ्‌ग कुसुम् मे़न्‍दम्‍मनाबा चोक्‍लो,

खे़ल्‍ले़ चोगुल्‍ले़ आङ्‌गाॽ खे़न् राहाब–

थेआङ् आम्‍मे़त्‍ने़म्‍बा यम्‍बा असेःक् मे़त्‍तुङ्‌ङाङ् वाॽरो॥

पान् मे़ङ्‌घे़म्‍नाबा मनाहाॽ

८ आल्‍ल कन् पाःन्‍हाॽ सदादिङ्‌ले़ लागि

साखि पोङ्‌ल फाॽआङ् यहवे दाङ्‌बे़ल्‍ले़

आङ्‌गाॽ लत्‍छा लुङ्‌साप्‍पो लक्‍ते़ॽओ,

साप्‍कित्‍तो खे़न् साप्‍ते़ॽ मे़त्‍ताङ्‌लो॥

९ कन्‍हाॽग पिफ्‍युङ्‌बा नु इङ्‌ले़क् के़बाःप्‍पा मनासिरो,

इग्र यहवे दाङ्‌बे़ल्‍ले़ कुनिसाम् मे़ङ्‌घे़म्‍मनाबा याप्‍मिसिरो॥

१० सुफो के़निबाहाॽ खे़ङ्‌हाॽरे़ मे़मे़त्‍तुसिरो,

“आल्‍लआङ्‌धो सुफो मे़निसे़म्‍मिन्‍ने़ॽओ!”

खे़ङ्‌हाॽरे़ माङ्‌निङ्‌वाॽपान् के़बाःप्‍पाहाॽ मे़मे़त्‍तुसिरो,

“कुदोःप्‍मा पाःन्‍हाॽ सुफोलाम् आनिगे आम्‍मे़त्‍ते़न्‍ने़ॽओ!

आनिगे सिराॽगे़धाङ्‌बा पाःन्‍हाॽ आजे़क्‍ते़ॽओ,

मिक्‍ले़ःङ्‌मा पाःन्‍हाॽ पात्‍ताम्‍मे़ॽओ॥

११ कन् लाम्‍मिन् ले़रे़म्‍मे़ॽ, कन् माराम्‍मिन् मे़नाःत्‍ते़म्‍मिन्‍ने़ॽओ,

हे़क्‍क्‍याङ् इस्राइलबा सेसेबा निङ्‌वाॽफुमाङ्‌लाम्

के़साक्‍पा पान् आनिगे थेआङ् खे़म्‍मा मे़नाःक्‍तुम्‍बे़न्‍लो॥”

१२ कल्‍ले़चोगुल्‍ले़ इस्राइलबा सेसेबा निङ्‌वाॽफुमाङ्‌ङिल्‍ले़ पाःत्‍तुरो,

“खे़निॽ कन् इङ्‌घङ्‌ङिन् खे़म्‍मा के़नाॽरुम्‍माङ् के़वयिरो,

हे़क्‍क्‍याङ् मना हिप्‍मा नु इङ्‌ले़क् पाःन्‍नो ताःक्‍पो के़जोगुम्‍माङ् के़वयिरो॥

१३ कल्‍ले़चोगुल्‍ले़ कन् लायोन् खे़निॽ लागि ना चम्‍बे़त्

के़लःम्‍बाआङ् मक्‍थामा पेःक्‍मा के़जोःक्‍पा

लत्‍छा केःम्‍बा लुङ्‌धाक् हे़क्‍तङ्‌बा चोक्‍लो,

खे़न् सप्‍फाधिक्‍ले़सा थिक्‍ले़ङ्‌ले़ हर्जुॽ चोःन्‍लो॥

१४ फुजिक्‍के़न् फयःप्‍फयःप् यःम्‍मनाबा हे़क्‍केए,

खे़न् कुघे़ल्‍ले़क् कुघे़ल्‍ले़क् पोङ्‌ङाङ् यःप्‍लो,

खे़ङ्‌ग मिहाःत्‍लुङ्‌ङो मि लःप्‍मा इग्र वगे़ङ्‌ङो

च्‍वाःत् पाःक्‍मा कुघे़ल्‍ले़क् थिक्‍काङ् मे़याःक्‍ने़ल्‍लो॥”

१५ यहवे दाङ्‌बा, इस्राइलबा सेसेबा

निङ्‌वाॽफुमाङ्‌ङिल्‍ले़ अक्‍खे पाःत्‍तुरो–

“हिम्‍मा नु नाःम्‍सिङ्‌मो खे़निॽ से़न्‍लप् के़घोसुम्‍लो॥

चिजि ये़म्‌ये़म् नु निङ्‌वाॽफुमाङ्‌ङो

निङ्‌वाॽ के़युक्‍खुम्‍मिल्‍ले़ मुक्‍साम् के़घोसुम्‍लो,

कर खे़निॽग हे़क्‍के चोःक्‍मा के़न्‍दे़न्‍दिन्‍लो॥

१६ खे़निॽ के़बाःत्‍तुम्, ‘मेःन्‍ना, आनिगे़ग

अन्‍हाॽ युक्‍तुम्‍सिम्‍बे़आङ् खे़त्‍तासिगे़रो॥’

कल्‍ले़चोगुल्‍ले़ खे़निॽ के़घे़त्‍तासिरए पोङ्‌लो!

खिनिॽ के़बाःत्‍तुम्, ‘आनिगे हारा के़लोःक्‍पा

अन्‍हाॽ युक्‍तुम्‍सिम्‍बे़आङ् खे़त्‍तासिगे़रो॥’

कल्‍ले़चोगुल्‍ले़ खे़निॽ के़नाःप्‍पाहाॽ खिनिॽनुःल्‍ले़ मे़जाःत्‍लो॥

१७ लत्‍छा मनाधिक्‍ले़ के़भे़ःक्‍तिल्‍ले़ हे़न्‍छिङ् थिक् के़घे़त्‍तासिरो,

ङासि मनारे़ के़म्‍भे़ःक्‍तिल्‍ले़ खे़निॽ के़रे़क् के़घे़त्‍तासि के़बेगिरो॥

हे़क्‍क्‍याङ् खे़निॽग थे़गु चङ्‌धो

निसाःल्‍ले़ कुलाःन्‍नाङ्‌धो खे़निॽ थक्‍सुबाहाॽरे़

खुन्‍छिॽ थेआङ् मे़याःक्‍ने़न्‍लो॥”

१८ हे़क्‍केसाङ् यहवे दाङ्‌बे़ल्‍ले़ खे़निॽ लुङ्‌माॽ तुक्‍मा कुनिङ्‌वाॽ वाॽरो,

खे़निॽ नुरिक् मे़त्‍छे़ खुने़ॽ मुत्‍थ्रिक् पोःक्‍लो॥

थेआङ्‌भे़ल्‍ले़ यहवे दाङ्‌बाङ्‌ग कुदोःप्‍मा खासे़न्‍लोःम्‍बा निङ्‌वाॽफुमाङ्‌लो

खुने़ॽ कुलाम् ओगे़मे़प्‍पा के़रे़क् मुॽइसाबासिरो॥

यहवे दाङ्‌बे़ल्‍ले़ कुमनाहाॽ हाङ्‌वागे़न् मुॽइसाम् पिरुसिॽ

१९ यरुसले़म के़युङ्‌बा सियोनबा मनासे, आल्‍ल खे़निॽ याम्‍मो के़न्‍हाबिन्॥ खे़निॽ आभाॽरे़ फाॽआङ् के़हाबिबान् खे़प्‍सुआङ् खुने़ॽ आक्‍ख्‍यारिक् साॽरिक् लुङ्‌माॽ आदुक्‍तुक्‍पा चोक्! खे़निॽ के़भाक्‍तुम्‍बा पेलिन् खुने़ॽ खे़प्‍सुनुमे़ःन्‍ने खुने़ॽ नुगप् के़बिरिॽ॥

२० दाङ्‌बे़ल्‍ले़ तुक्‍खे लाक्‍खेरे़ ये़म्‍हाॽ तुम्‍मा के़बाङ्‌घिसाङ् खे़निॽ निसाम् हुॽसे़ खे़निॽनुए वाॽ॥ हे़क्‍क्‍याङ् आल्‍लआङ्‌धो खे़निॽ खुने़ॽ कोःप्‍मा परमे़जोःक्‍ने़न्॥

२१ खे़निॽ चुक्‌वा ले़प्‍साङ् इग्र फे़ङ्‌वा ले़प्‍साङ् के़धाआसिल्‍ले़ खे़निॽ ने़क्‍खोॽ-ने़भाक्‍किल्‍ले़ एगाङ् ले़प्‍माङ्‌लाम्‍बा अक्‍खे के़लॽबा इक्‍ला के़घे़प्‍सुम्, “लाम् हाबा कन्‍लो, आम्‍भा कन् लाम् लाङ्‌घेगिन्‍ने़ॽ॥”

२२ खे़ब्‍याङ् के़लक्‍तुम्‍माङ् युप्‍पाःल्‍ले़ के़सुःप्‍तुम्‍बा खे़निॽ माङ्‌हाॽ नु खे़निॽ साम्‍म्‍याङ् नावाइत्‍लाहाॽ आसुत्‍थो के़जोगुम्‍सिम्॥ खे़ङ्‌हाॽ खे़निॽ सिम् वाहप्‍मा आसुत्‍थो चिरिक् कुसिङ् लाप्‍के़देसुम्, हे़क्‍क्‍याङ् खे़ङ्‌हाॽ खे़निॽ अक्‍खे के़मे़त्‍तुम्‍सिम्, “नानाक् पेगे़म्‍मे़ॽ!”

२३ खाम्‍बाङ्‌ङो खे़निॽ के़हेॽरुम्‍बा याॽरिःम्‍बाल्‍ले़ लागि खुने़ॽ वहित् थासु के़बिरि॥ खाम्‍बेःक्‍को के़लिङ्‌बा कुजान् पजाॽचाॽआङ् यरिक् कुजाॽ थोक्॥ खे़न् ये़न्‍नो खे़निॽ पित्‍हाॽ ताम्‍दाम्‍बा चाराम्‍मादे़न्‍नो चामे़राम्॥

२४ खे़निॽ प्‍याङ्‌सिओ के़क्‍चु के़उःङ्‌बा पित्‍हाॽ नु अदङ्‌हाॽरे़ कुहक् लाप्‍फेःम्‍नाबा के़रे़क्‍नुःल्‍ले़ नुबा चाःन् मे़जरो॥

२५ खे़न् मनासे़प्‍मा पयम् यम्‍बा ये़न्‍नो चङ्‌हिम्‍हाॽ थुप्, खे़ब्‍याङ् के़रे़क् केःम्‍ब् केःम्‍बा नाङ्‌जङ्‌लुङ्‌हाॽ नु के़रे़क् थे़गुहाॽओ च्‍वाःत् वहःङ्‌हाॽ कुङ्॥

२६ खे़न्‍नुःल्‍ले़ वेॽ यहवे दाङ्‌बे़ल्‍ले़ आबाङे कुमनाहाॽरे़ खुन्‍छिॽ याङ्‌घेःक्‍हाॽ इभुत्‍तु पिरुसि, हे़क्‍क्‍याङ् खुने़ॽ खाःन्‍दुसिबा खे़ङ्‌हाॽरे़ खुन्‍छिॽ याङ्‌घेःक्‍हाॽ वेःत्‍ल याःन्‍दु खे़न् ये़न्‍नो लाबे़न् नाम् कुसिङ् ओःत् हे़क्‍क्‍याङ् नाम्‍मिन् वेॽ ये़न्‍नुःल्‍ले़ नुसिले़ङ् यारिक् साॽरिक् ओःत्‍लो॥

निङ्‌वाॽफुमाङ्‌ङिल्‍ले़ अस्‍सुरबा मनाहाॽ खुम्‍दिङ् पिरुसि

२७ ओमे़त्‍ते़म्‍मे़ॽ, यहवे दाङ्‌बे़ल्‍ले़ कुमुक्‍साम्‍मिन् नु

कुहाङ्‌वा कुमाङ्‌वान् लाःत्‍लाःत्‍नुए निदे़त्‍ल पत्‍लो॥

मिराःक् नु मिःक्‍खुल्‍ले़ खुने़ॽ कुसिक् पोगे़बान् ओसेःन् आधाक्‍लो,

खुने़ॽ पाःत्‍ते़ल्‍ले़ खुने़ॽ कुइक्‍लान् मि कुइसिःक् तिःत्‍लो॥

२८ खुने़ॽ कुसक्‍मान् के़रे़क् पाःन्‍हाॽ के़बङ्‌बा

के़देॽबा के़गुङ्‌बा च्‍वाःत् हे़क्‍के लॽरो॥

खे़न् कुसक्‍माःल्‍ले़ इक्‍सादिङ् खाम्‍बेःक्‍कोबा

मे़न्‍छाम् सुवाङ्‌हाॽ मे़क्‍मा सिमादे़न्‍नो के़त्‍तुसिरो,

हे़क्‍क्‍याङ् खे़ङ्‌हाॽरे़ खुन्‍छिॽ मुराओ करेलि फत्‍छुरो

पिरुसिआङ् मे़क्‍मासिमा लाम्‍मो तेॽरुसिरो॥

२९ कर खे़निॽ कुमनाहाॽग के़सःत्‍तिरो

हे़क्‍क्‍याङ् सेसे तङ्‌नाम्‍मोबा से़न्‍दिक् हे़क्‍के

निङ्‌वाॽ ताआङ् साम्‍गे़लोरिरो,

इस्राइलबा याक्‍पेॽ यहवे दाङ्‌बे़ल्‍ले़ कुगोःक्‍माओ

के़बेगिल्‍ले़ मुफ्रामा मुःत्‍नु खे़न् लाइक्‍पा कुइसिःक्

लाङ्‌गे़घेःक्‍पा मनाहाॽ हे़क्‍के खे़निॽ निङ्‌वाॽ पदादारो॥

३० यहवे दाङ्‌बे़ल्‍ले़ के़रे़क् मनाहाॽ

खुने़ॽ कुमिमिदिङ्‌गे़न् कुइक्‍लान् मे़घे़प्‍सुर याःन्‍दुसिरो,

हे़क्‍क्‍याङ् तिङ्‌दिङ्‌गे़न् कुयाःक्‍ले़ॽमान् निङ्‌वाॽ मे़घोसुर चोगुसिरो॥

खे़ॽयो साःम्‍भे ले़क्‍ल खे़रे़ङ्‌घुरुङ् लॽआङ् मिधुङ् मिराःक् पोःक्‍लो,

फःन् थाआङ् वहित् साम्‍मिःत् खइक् खइक् इक्‍सिङ्‌लो,

खे़ब्‍याङ् वधोःक्‍को च्‍वाःत् हुङ्‌मना

थेसिङ् के़लॽबा आबङ्‌बङ्‌बा वहित् थासुरो॥

३१ अस्‍सुरबा मनाहाॽ यहवे दाङ्‌बे़ल्‍ले़ कुइक्‍लान्

मे़घे़प्‍सुआङ् थे़गक्‍कक्‍ना मे़यङ्‌लो,

हे़क्‍क्‍याङ् खुने़ॽ कुहाङ् तक्‍काःत्‍तिल्‍ले़

खे़ङ्‌हाॽ खाक्‍खुसिआङ् मे़जोःन्‍लो॥

३२ यहवे दाङ्‌बे़ल्‍ले़ खे़ङ्‌हाॽ चक्‍मे़ल्‍लॽए खुम्‍दिङ् पिरुसिर लःप्‍सुसिरो

हे़क्‍केःल्‍ले़ खुने़ॽ कुमनाहाॽरे़ तुङ्‌ना नु

के मे़हिप्‍तुआङ् खे़न् साम्‍लोमा मुक्‍लानु मे़दङ्‌घुरो

यहवे दाङ्‌बान् आबाङे अस्‍सुरिहाॽनु ते़न्‍धङ् चोक्‍लो॥

३३ थेआङ्‌भे़ल्‍ले़ यरिक् ये़न् तगि अस्‍सुरबा यम्‍बा हाङ्‌ङिन्

मिधिङ्‌मारे़ लागि यम्‍बा मि तुम्‍मादे़न्‍धिक् मे़जोगुआङ् वये़रो॥

खे़न् ते़न्‍निन् ताम्‍दाम्‍बा नु केःम्‍बा लुम्‍बात् चोक्‍लो

हे़क्‍क्‍याङ् खे़प्‍मो यरिक् सिङ् मे़लुप्‍सुआङ् ने़रो॥

यहवे दाङ्‌बान् सक्‍मा सोःन्‍छिङ्‌ङिल्‍ले़

मिधुङ्‌दिङ् मिराःक् लःन्‍नाङ् खे़प्‍मो मि हाःन्‍दुरो॥

निङ्‌वाॽफुमाङ्‌ङिल्‍ले़ यरुसले़म् ये़क्‌यक्‍किन् से़ःप्‍तु

३१

आभाॽरे़ फाॽआङ् मिस्र लाजेॽओ के़बेःक्‍पाहाॽग मे़जिःत्‍ते़ मे़स्‍ये़रो!

खे़ङ्‌हाॽरे़ मिस्र लाजेॽओबा यरिक् अन्‍हाॽ, अन्‍लाधाहाॽ

हे़क्‍क्‍याङ् थक्‍सुबाहाॽरे़ ताङ्‌मे़से़ःप्‍तिगे़ फाॽआङ् मे़इःत्‍तुरो॥

कर इस्राइलबा सेसेबा निङ्‌वाॽफुमाङ्‌ङिल्‍लो निङ्‌वाॽ मे़न्‌युक्‍खुन्‍लो,

हे़क्‍क्‍याङ् खुने़ॽओ कुभाॽआङ् मे़ङ्‌गोःत्‍तुन्‍लो॥

२ हे़क्‍केसाङ् खुने़ॽग सिक्‍कुम्‍साबा चोक्‍लो,

हे़क्‍क्‍याङ् खुने़ॽ मे़क्‍मासिमा ताःप्‍मा सुक्‍तुरो,

हम्‍भ्‍याङ् पाःत्‍तुबा पाःन्‍निन् याङ्‌ना मे़नुःक्‍तुन् मे़देॽरुन्‍लो॥

ताप्‍फे़ःम्‍बा याःम्‍बक् के़जोःक्‍पाहाॽरे़ खुन्‍छिॽ हिम्‍सयङ् नु

लायो लासोत् के़जोःक्‍पाहाॽ कुभाॽ के़बिबाहाॽ

खुने़ॽ खुम्‍दिङ् पिरुसिरो॥

३ कर मिस्रिहाॽग मनासिरक् निङ्‌वाॽफुमाङ्‌सि मे़ःन्‍लो,

खे़ङ्‌हाॽरे़ खुन्‍छिॽ अन्‍हाॽ नासिगे़न् थक्‍लासि, याम्‍साम्‍सि मे़ःन्‍लो,

निङ्‌वाॽफुमाङ्‌ङिल्‍ले़ कुहुक्‍किन् सन्‍छुल्‍ले़ खे़ङ्‌हाॽ कुभाॽ के़बिबे़न् के़ङ्‌लो,

हे़क्‍क्‍याङ् मे़भाॽरुबान्‍नाङ् हर्जुॽ चोःन्‍लो

खे़ब्‍याङ् ने़प्‍माङ् थिक्‍ले़ङ्‌ले़ मे़क्‍सिरो॥

४ दाङ्‌बे़ल्‍ले़ आङ्‌गाॽ अक्‍खे मे़त्‍ताङ्‌लो,

“यम्‍बा केबान् से़रुबा साओ हुःक्‍लो,

हे़क्‍क्‍याङ् पित् मे़ःन्‍दा के़गप्‍पा यम्‍बा लुप्‍हाॽ

आक्‍ख्‍यारिक् साॽरिक् मे़अःक् मे़भिःक्‍साङ्

खे़ङ्‌हाॽरे़ यङ्‌मा मे़से़रुबालाम् केबान् यङ्‌मा मे़सिने़ल्‍लो–

हे़क्‍केलॽरिक्‍के सियोन कोःक्‍मान् नु खे़ल्‍ले़

कुभाङ्‌जङ्‌हाॽओ थङ् चोःक्‍से़ मुक्‍साम्‍दाङ्‌बा यहवे दाङ्‌बान् युरो॥

५ पुहाॽरे़ खुन्‍छिॽ हाप्‍पिन् से़ःप्‍मारे़ लागि कब्रिङ्

मे़बे़आङ् मे़वाॽबा हे़क्‍केए आङ्‌गाॽ मुक्‍साम्‍दाङ्‌बा

यहवे दाङ्‌बे़ल्‍ले़ यरुसले़म ये़क्‌यक्‍किन् कम्‍ब्राङ् मे़त्‍तुङ्‌लो॥

खे़न् ताङ्‌से़ःप्‍तुङ्, हे़क्‍क्‍याङ् खे़न् नाङुङ् थेःक्‍तुङ्‌लो,

खे़न् लाम् पोङ्‌ङार पेःक्‍का खे़ब्‍याङ् खे़न् चोःक्‌युम्‍भो पिरुङ्‌लो॥”

६ यहवे दाङ्‌बे़ल्‍ले़ पाःत्‍तु, “इस्राइलबा मनासे, आङ्‌गाॽ आदक्‍ले़ङ्‌वाओ खे़निॽ यम्‍बा लायो के़जोगुम्‍माङ् वाॽ, आल्‍ल आङ्‌गाॽ ले़प्‍माङ् हिआसिम्‍मे़ॽ॥

७ थेआङ्‌भे़ल्‍ले़ आल्‍ल कम्‍भदाङ्‌बा ये़न् तार पत्, खे़निॽ के़रे़क्‍ले़ आबाङे लायोबा हुक्‍किल्‍ले़ के़जोगुम्‍सिम्‍बा साम्‍म्‍याङ् युप्‍पा नावाइत्‍लाहाॽ लाप्‍पुङ् के़देसुम्‍सिम्, खे़ङ्‌हाॽ के़नाॽरुम्‍सिम्॥

८ “अस्‍सुरबा मनाहाॽ ताभेःल्‍ले़ मे़ज्‍ये़प्‍तु मे़स्‍ये़रुसिरो,

कर मनारे़ मे़याङुबा ताभेलाम्‍बा मे़ःन्‍लो॥

हाबा ताभेःल्‍ले़ खे़ङ्‌हाॽ मे़मे़क्‍लो,

कर मे़न्‍छाम् याप्‍मि नासिगे़न् थक्‍लाओ मे़ःन्‍लो॥

खे़न् ताभेन् मे़निसुआङ् खे़ङ्‌हाॽ मे़घे़त्‍छिङ् मे़बेःक्‍लो,

हे़क्‍क्‍याङ् खे़ङ्‌हाॽरे़ खुन्‍छिॽ थाङ्‌बे़न्

मे़न्‍छ्‌या साहाॽ योःग्‍बा योःग्‍मा मे़जोगुसिरो॥

९ खे़ङ्‌हाॽरे़ खुन्‍छिॽ हाङ्‌यक्‍किन् किमा यङ्‌मारे़ चोगुल्‍ले़ लुःन्‍लो,

हे़क्‍क्‍याङ् खे़ङ्‌हाॽरे़ खुन्‍छिॽ थक्‍मोबाहाॽरे़ थङ्‌ङिल्‍ले़ निसान

मे़निसुआङ् आल्‍ल आक्‍खेने चोःक्‍मा पाःप्‍मा मे़लॽरो॥”

खे़न् मिन् सियोन कोःक्‍माओ नु मिधुङ्‌दिङ् मिराःक्‍किन्

यरुसले़म ये़क्‌यक्‍को युङ् फाॽआङ् यहवे दाङ्‌बे़ल्‍ले़ पाःत्‍तुरो॥

साम्‌योबा हाङ्

३२

ओमे़त्‍ते़म्‍मे़ॽ, लत्‍छा हाङ्‌धिक्‍ले़ साम्‌योबा

याःम्‍बक् चोगुआङ् हाङ्‌युक् चोगुरो,

हे़क्‍क्‍याङ् युक्‍साबाहाॽरे़ कुदोःप्‍मा खासे़न् मे़जोगुरो॥

२ खे़ङ्‌हाॽ सुरित् केजङ्‌लाम् वइःम्‍सिङ्‌मा नु

खइक् खइक् के़इक्‍सिङ्‌बा वहित् साम्‍मिःत्‍लाम्

इःम्‍सिङ्‌मादे़न् कुसिङ्‌बा मे़बोङ्‌लो॥

खे़म्‍ब्‍याङ् थेआङ् के़होःप्‍पा मुरे़ःक् खारे़ःक्‍पा ये़ःङ्‌घादे़न्‍नो

च्‍वाःत् लाङ्‌गे़घेःक्‍पा वहःङ् हे़क्‍तङ्‌बा मे़बोङ्‌लो,

च्‍वाःत् के़हेबा खाम्‍बाङ्‌ङो यम्‍बा याक्‍पेओबा

नाम्‍इःक्‍खङ् हे़क्‍तङ्‌बा मे़बोङ्‌लो॥

३ खे़न् ये़म्‍मो ओगे़मबाहाॽरे़ खुन्‍छिॽ मिक्‍किन्

याम्‍मो आभे़ल्‍ले़आङ् तःम्‍दःम्‍बा मे़बोङ्‌ने़न्‍लो,

हे़क्‍क्‍याङ् के़घे़म्‍बाहाॽरे़ खुन्‍छिॽ ने़भाक्‍किल्‍ले़ मे़घे़प्‍सुरो॥

४ आल्‍लआङ्‌धो खे़ङ्‌हाॽ नासिमे़न्‍धःप्‍मनाबा मे़म्‍बोङ्‌ने़न्‍लो

हे़क्‍क्‍याङ् खे़ङ्‌हाॽ खासिङ् मे़निःत्‍लो,

हे़क्‍क्‍याङ् मुरा के़घॽबाहाॽ नुरिक्‍काङ् मे़बाःत्‍लो॥

५ खासिङ् मे़न्‍निःप्‍मनाबा अदङ् मनान् आभे़ल्‍ले़आङ्

के़नुॽबा मे़प्‍मा मे़बोङ्‌ने़न्‍लो,

हे़क्‍क्‍याङ् कुइगे़भे़म्‍बा मनाःन्‍नाङ् इङ्‌धाङ् पिमा मे़बोङ्‌ने़न्‍लो॥

६ थेआङ्‌भे़ल्‍ले़ अदङ् मनाःल्‍ले़ अदङ् पाःन्‍ने पाःत्‍लो,

हे़क्‍क्‍याङ् खे़ल्‍ले़ कुनिङ्‌वान् ताप्‍फे़ःम्‍बा याःम्‍बक् चोःक्‍माओरक् पत्‍लो,

खे़ल्‍ले़ लायोबा याःम्‍बक् चोगुॽ खे़ब्‍याङ् यहवे दाङ्‌बे़ल्‍ले़

कुदक्‍ले़ङ्‌वाओ के़बेःम्‍बा पाःन्‍हाॽ इङ्‌घु ने़स्‍सुरो॥

खे़ल्‍ले़ कुसे़क्‍के़लाःक्‍पाहाॽ कुजा मे़बिरुसिन्‍लो,

खम्‍ब्‍याङ् कुवा के़मिबाहाॽ थुङ्‌मा च्‍वाःत्‍ताङ् मे़बिरुसिन्‍लो॥

७ कुइगे़भे़म्‍बा मनाःल्‍ले़ कुयाःम्‍बक्‍किन् ताप्‍फे़ःम्‍बाए चोक्‍लो,

थेआङ् के़होःप्‍पाहाॽरे़ मे़नाःक्‍तुबा पाःन्‍निन्

के़वाॽबाए चोःक्‍साङ् याङ्‌गे़साॽबाहाॽ इङ्‌ले़क्

पाःन्‍निल्‍ले़ मे़ङ्‌मासि फाॽआङ् खे़ल्‍ले़ ताप्‍फे़ःम्‍बा चे़म्‍भन् चोगुरो॥

८ कर के़नुॽबा मनाःल्‍ले़ नुबा याःम्‍बक्‍हाॽ चोःक्‍मा निङ्‌वाॽ चोगुरो,

हे़क्‍क्‍याङ् खे़ल्‍ले़ कुदोःप्‍मा याःम्‍बक्‍के चक्‍मे़ल्‍लॽए चोगुआङ् पत्‍लो॥

मे़न्‍छुमाहाॽ सिङ्‌सिङ् ये़क्‌ये़क् लॽमा

९ तुक्‍खे मे़न्‍जाए के़युङ्‌मा मे़न्‍छुमासे, आल्‍ल पोगे़म्‍मे़ॽआङ्

आङ्‌गाॽ आबाःन्‍निन् नुरिक्‍काङ् खे़प्‍से़म्‍मे़ॽओ॥

निङ्‌वाॽ तुक्‍खे मे़न्‍जाए के़युङ्‌मा मे़न्‍छुमा सासे,

आङ्‌गाॽ थे पाःत्‍तुङ् खे़न् खे़प्‍से़म्‍मे़ॽओ!

१० आल्‍ल तङ्‌बेॽ थिक्‍नुःल्‍ले़ आजे़ःत्‍छिक् एगाङ्

खे़निॽ निङ्‌वाॽ तुक्‍खे मे़न्‍जाए के़युङ्‌माहाॽ के़यक्‍खिरो॥

चे़ल्‍ले़क्‍सेॽ इक्‍ताप्‍पिन् सॽआङ् चे़ल्‍ले़क्‍सेॽइल्‍ले़

कुजाॽआङ् मे़धोःक्‍ने़न्‍लो॥

११ कुनिङ्‌वाॽ तुक्‍खे मे़न्‍जाए के़युङ्‌मा मे़न्‍छुमासे, यक्‍खे़म्‍मे़ॽओ,

निङ्‌वाॽ निःन्‍धोओ के़युङ्‌मा मे़न्‍छुमा सासे, चिरिम्‍लिम्‍भ यक्‍से़म्‍मे़ॽओ॥

आबाङे खिनिॽ चाङ्‌हाॽ फे़न्‍दे़म्‍मे़ॽओ,

हे़क्‍क्‍याङ् खे़निॽ फॽइ युम्‍मादे़न्‍नो सागि चाङ् चाक्‍खाम्‍मे़ॽओ॥

१२ खिनिॽ सङ्‌बप्‍मे़न् हिप्‍ते़म्‍मे़ॽर हाबाम्‍मे़ॽओ

थेआङ्‌भे़ल्‍ले़ सिराॽगे़धाङ्‌बा इक्‍ताप्‍हाॽ नु

कुजाॽ के़बप्‍पा चे़ल्‍ले़क्‍सेल्‍ले़ कुबुङ्‌हाॽ

खाप्‍पुथ्‍यःङ् मे़जोगुआङ् ने़रो॥

१३ हे़क्‍क्‍याङ् आङ्‌गाॽ आमनाहाॽरे़ खुन्‍छिॽ तिङ्‌ग्रेक् नु

सेर्दाःक्‍मा के़लिङ्‌बा इक्‍ताप्‍पिल्‍ले़ लागि हाबाम्‍मे़ॽओ॥

ओवा, सोसोत्‍लराङ् चोःक्‍मा हिम्‍हाॽरे़ लागि

हे़क्‍क्‍याङ् निङ्‌वाॽ तादा निङ्‌वाॽ पाःप्‍पाःत्

चोःक्‍मा पाङ्‌जुम्‍मिल्‍ले़ लागि मेरिङ् थक्‍ते़म्‍मे़ॽओ॥

१४ हाङ्‌हिम्‍मिन्‍नाङ् मनामे़ःन्‍ने चिजि खक्‍खक् पोङ्‌लो,

हयङ् किल्‍लिङ् के़बोङ्‌बा हाङ्‌पाङ्‌ङो हाङ्‌यक् नु

चङ्‌हिम्‍हाॽआङ् चिजि ये़म्‌ये़म् पोङ्‌लो॥

खे़ॽयो ताम्‍भुङ्‌बा थक्‍सा अदङ्‌हाॽ ताम्‍दाम्‍माङ् ताक्‍मे़गन्‍लो,

खे़ब्‍याङ् मे़ल्‍लुक्‍हाॽ चामे़राम्‍लो॥

१५ कर निङ्‌वाॽफुमाङ्‌ङिल्‍ले़ थाःङ्‌लाम्

आनिॽ सम्‍धाङ् कुयाम्‍साम्‍मिन् पाङ्‌घुरो॥

हे़क्‍क्‍याङ् ये़ःङ्‌घादे़न्‍निन् चा के़नुॽबा प्‍याङ्‌सि पोङ्‌लो

खे़ब्‍याङ् प्‍याङ्‌सिओ यरिक् कुजा थोःक्‍लो॥

१६ खे़न् मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो

कुदोःप्‍मा खासे़न् पोङ्‌लो,

हे़क्‍क्‍याङ् चा के़नुॽबा इक्‍ताप् प्‍याङ्‌सिओ

साम्‌योबा पाःन्‍हाॽ वाॽरो॥

१७ साम्‌योबा पाःन्‍हाॽरे़ नुॽमा तामा तारुरो,

हे़क्‍क्‍याङ् साम्‌योबा पाःन्‍हाॽलाम् खोगे़दे़प्‍पा

पाःन्‍हाॽ सदादिङ् सनारुङ् नु से़ःप्‍सिङ्‌मा पोङ्‌लो॥

१८ आङ्‌गाॽ आमनाहाॽ तुक्‍खे मे़न्‍जाए निङ्‌वाॽ निःन्‍धोओ मे़वाॽरो,

आसे़ःप्‍से़ःप्‍पा हिम्‍हाॽओ, नु हयङ् किल्‍लिङ्

मे़म्‍बोङ्‌मनाबा नाःम्‍सिङ्‌मादे़न्‍हाॽओ मे़युङ्‌लो॥

१९ फःन् थासुआङ् ताम्‍भुङ् याक्‍ला लरे़ःङ् फरे़ःङ् सोःन्‍दुरो,

हे़क्‍क्‍याङ् के़रे़क् ये़क्‌यक्‍किन् खाप्‍पुथ्‍यःङ् चोगुरो॥

२० हे़क्‍केसाङ् कुजा हेॽमारे़ लागि वे़त्‍ते़सरे़ वहित् थासुरो,

अदङ् नु पित्‍हाॽरे़ लागि चाराम्‍मादे़न् मे़घोसु हे़क्‍क्‍याङ् के़रे़क् मे़सःत्‍लो॥

आभाॽरे़ फाॽआङ् यहवे दाङ्‌बान् पेलि फाक्‍मा

३३

मना के़से़प्‍पा खिनिॽ अस्‍सेरियाहाॽ, के़जिःत्‍ति के़स्‍ये़ॽइरो!

कर खे़निॽग हाःत्‍ले़आङ् मे़न्‍छे़त्‍ते के़वयिॽ! चिःत्‍ते़स्‍ये़रो,

खिनिॽ इङ्‌ले़क्‍स्‍वाबाहाॽ, खिनिॽग हाःत्‍ले़आङ् इङ्‌मे़ल्‍ले़क्‍के के़वयिरो!

मनाहाॽ खे़निॽ मे़ङ्‌मा के़ले़रुम्‍सिम्‍मिल्‍ले़, खे़निॽआङ् के़म्‍मे़क्‍खिरो॥

मनाहाॽ खे़निॽ इङ्‌ले़क्‍मा के़ले़रुम्‍सिम्‌ॽ,

खिनिॽआङ् इङ्‌ले़क्‍को के़ध्‍ये़ॽइरो॥

२ यहवे दाङ्‌बाए, आनिगे लुङ्‌माॽ आदुक्‍ते़ॽओ,

आनिगे खे़ने़ॽ के़लाम् ओमे़त्‍तुम्‍बे़रो॥

तानाम् थक्‍मा खे़ने़ॽ आनिगे मुक्‍साम् पोःक्‍खे़ॽआङ्

तुक्‍खे़ लाक्‍खे तुमिगे़ल्‍ले़ आसे़ःप्‍ते़ॽओ॥

३ खे़ने़ॽ यम्‍बा के़इक्‍लान् मे़घे़प्‍सुआङ् मनाहाॽ मे़घे़त्‍छिङ् मे़बे़ःक्‍लो,

खे़ने़ॽ थङ् चोःक्‍से़ के़बोःक्‍किल्‍ले़ के़रे़क्

मे़न्‍छाम् सुवाङ्‌हाॽ फुत्‍छिङ्‌छाःङ् मे़से़ मे़घे़त्‍लो॥

४ इक्‍सादिङ् खाम्‍बेःक्‍कोबा के़रे़क् मे़न्‍छाम् याप्‍मिसे,

खे़निॽ के़नाप्‍तुम् के़दारुम्‍सिम्‍बा कुजाहाॽ

के़घाबा याक्‍लापुसाःत्‍हाॽरे़ मे़जबा थेसिङ्‌बा पोङ्‌लो,

निःङ्‌घुक्‌वाहाॽरे़ मे़बन्‍छुबा कुसिङ् मनाहाॽरे़ खे़न् मे़सुम्‍दुरो॥

५ यहवे दाङ्‌बान् के़रे़क्‍नुःल्‍ले़ पयम् यम्‍बा चोक्‍लो,

थेआङ्‌भे़ल्‍ले़ खुने़ॽ के़रे़क्‍नुःल्‍ले़आङ् थाःङ्‌धाःङ् युङ्‌लो॥

खुने़ॽ सियोने़न् के़वाॽबा खासे़न् नु साम्‌योबा पाःन्‍हाॽरे़ के़क्‍कुङ्‌ल चोगुरो॥

६ हे़क्‍क्‍याङ् खाम्‍घु लाजेन् थधप् मे़ल्‍लॽमनाबा चोगुरो,

खुने़ॽ कुमनाहाॽ आभे़ल्‍ले़साङ् ताङ्‌से़ःप्‍तुसिरो॥

हे़क्‍क्‍याङ् खे़ङ्‌हाॽ सिक्‍कुम्‍दिङ् निङ्‌वाॽ नु ने़हिनिङ्‌वाॽ पिरुसिॽ॥

यहवे दाङ्‌बान्‍नु किमाङ्‌ग कन् पाःन्‍हाॽरे़ कुभु हम्‍मा तिमिक्‍लो॥

७ ओमे़त्‍ते़म्‍मे़ॽ, खे़ङ्‌हाॽरे़ खुन्‍छिॽ साॽरिक् के़धुम्‍बा

मनाहाॽ आभाॽरे़ फाॽआङ् लाम्‍मो उःक्‍काङ् उःक् मे़हाःप्‍लो,

पान् के़दङ्‌बा हाङ्‌लाइङ्‌बाहाॽ वे़ःङ्‌ङाङ् वे़ःङ् मे़हाःप्‍लो॥

८ माराम्‍हाॽ चिजि खक्‍खक् पोःक्‍खे़आङ् ने़रो,

लाम्‍मो लाङ्‌गे़घेःक्‍पा लाम्‍दिःप्‍पाङ्‌हाॽ मे़होप्‍लो॥

के़दङ्‌बा पाःन्‍निन् याम्‍मो लङे़आङ् वाॽरो,

के़निबाहाॽरे़ मे़बिरुबा तोःन्‍दि पाःन्‍हाॽ कुनामे़न्‍छाॽ पोःक्‍खे़आङ् वाॽरो,

आन्‍तिन् मनाहाॽरे़न्‍नाङ् खुन्‍छिॽ मिङ्‌सो इङ्‌धाङ् होप्‍लो॥

९ खाम्‍घु लाजेन् मे़रिङ् थक् हे़क्‍क्‍याङ् मुरे़ःक् खारे़ःक् पोङ्‌लो,

ले़बनानबा मनाहाॽरे़ खुन्‍छिॽ नासाम् थाःॽ खे़म्‍ब्‍याङ् इमे़सुॽरो॥

सारोन लाजेॽओ चागे़नुॽबा ने़ने़बादे़न्‍हाॽ अराबा

लाजेॽओ के़ने़बा ये़ःङ्‌घादे़न् हे़क्‍तङ्‌बा पोङ्‌लो,

खे़ब्‍याङ् बासान लाजेॽओ नु कर्मेल कोःक्‍माओबा

सिङ्‌बुङ्‌हाॽओनु ते़त्‍ले़फे़क्‌वाहाॽ लुःक्‍थारो॥

यहवे दाङ्‌बे़ल्‍ले़ निङ्‌मिहाॽ खुम्‍ने़निङ् मे़त्‍तुसि

१० यहवे दाङ्‌बे़ल्‍ले़ इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ मे़त्‍तुसि, “आल्‍ल आङ्‌गाॽ पोःक्‍कारो॥

आल्‍ल आङ्‌गाॽ आबाङे थाःङ्‌धाःङ् पोःक्‍कारो,

आङ्‌गाॽ आमुक्‍साम्‍मिन् ओसेःन्‍धाङ् चोगुङ्‌लो॥

११ खे़निॽ अस्‍सेरियाबा मनाहाॽरे़ कुहेद्‌याॽ

याॽलाङ्‌हाॽ सुम्‍मनाबा हे़क्‍के कुसुम् मे़न्‍दम्‍नाबा

याःम्‍बक् चोःक्‍मा के़गोःत्‍तुम्‍लो॥

खे़निॽ सक्‍माःङ्‌ग खे़निॽ आबाङे खाप्‍पुथ्‍यःङ्

के़जोःक्‍पा मिधुङ् मिराःक्‍लो॥

१२ मनाहाॽ चुनि लुङ् मिधिङ्‌मनादेमनाबा कुइसिःक् मिमे़दिक्‍लो,

हे़क्‍मना ने़मनाबा तिङ्‌ग्रेक् लाःन् लाप्‍मनाबा हे़क्‍के खे़ङ्‌हाॽ मे़लाबुसिरो॥

१३ “माःङ्‌घा के़वाॽबा मनासे, आङ्‌गाॽ चोगुङ्‌ङाङ्

के़वाॽबा के़रे़क् पाःन्‍हाॽ खे़प्‍से़प्‍मे़ॽओ,

निःत्‍ताङ्‌बा मनासे, आङ्‌गाॽ आमुक्‍साम्‍मिन् कुसिङ् निःत्‍ते़म्‍मे़ॽओ॥

१४ सियोनओ के़वाॽबा लायोबाहाॽ मे़गिसे़आङ् मे़वाॽरो,

निङ्‌वाॽफुमाङ् वाॽ फाॽआङ् निङ्‌वाॽफुमाङ्‌ङिन्

कुसिङ् मे़न्‍निप्‍नाबा मनाहाॽ किमा यङ्‌मारे़ ते़म्‍सुसिआङ् मे़वाॽरो,

खाप्‍पुथ्‍यःङ् आजोःक्‍चोःक्‍पा मिओ युङ्‌मा के़सुक्‍पा आनिॽओ हात् वाॽबे?

आभे़ल्‍ले़साङ् मिधुङ्‌दिङ् मिराःक् के़बोःक्‍पादे़न्‍नो

युङ्‌मा के़सुक्‍पा आनिॽओ आत्‍तिन् वाॽग?

१५ हात् कुदोःप्‍मा लाम्‍मो लाङ्‌घेःक्,

हे़क्‍क्‍याङ् के़वाॽबा पान् पाःत्,

हात् याङ्‌ङिल्‍ले़ कुस्‍सा चामा मे़दे़न्‍ने़न्,

आत्‍तिल्‍ले़ स्‍वाःत्‍ताङ् सुरुत्‍याङ् ताःक्‍मारे़ लागि कुहुक्‍के़न् मे़सन्‍छुन्,

हात् मनासे़प्‍मा चे़म्‍भन् पान् खे़म्‍मा मे़दे़न्‍ने़न्,

ताप्‍फे़ःम्‍बा पाःन्‍निन् निङ्‌वाॽ इःप्‍मानुःल्‍ले़ परु

कुमिक्‍के़न् इम् मे़त्‍तुॽ॥

१६ हाबा खे़न् मनान् थोधोक्‍पा ते़न्‍नो युङ्‌लो,

खे़ल्‍ले़ कुइःम्‍सिङ्‌मा ते़न्‍निङ्‌ग कोःक्‍माओ

के़ने़बा हाङ्‌यक्‍को पोङ्‌लो॥

खे़न् चामा कुजा मे़बिरुरो

हे़क्‍क्‍याङ् च्‍वाःत्‍तिल्‍ले़ तुक्‍खे मे़बोङ्‌ने़ल्‍लो॥”

हाङ्‌वा माङ्‌वा के़याक्‍पा ताये़म्

१७ हाङ्‌ङिल्‍ले़ कुघे़म्‍सिम्‍मे़न् खे़निॽ मिक्‍किल्‍ले़ निसुरो,

हे़क्‍क्‍याङ् माःङ्‌घा थारिक् के़बोबाआङ् के़ने़बा

लाजेन् खे़निॽ मिक्‍के़ल्‍ले़ तासुरो॥

१८ खे़निॽ निङ्‌वाॽओ तगिबा किमा यङ्‌माहाॽ निङ्‌वाॽ के़इःत्‍तुम्‍लो,

“तुम् सुहाङ्‌युक्‍पान् आत्‍ति वाॽ?

एःङ्‌याङ् के़भोःङ्‌बान् आत्‍तो पेबे?

चङ्‌हिम्‍हाॽ ओगे़मे़प्‍पा लक्‍पे़न् के़घोबा सुहाङ्‌युक्‍पान् आत्‍ति वाॽ?”

१९ खे़निॽ कुसिङ् के़न्‍नित्‍तुम्‍मिम्‍बा पाःन्‍दाङ् के़बाःप्‍पा

के़हे़न्‍छिङ्‌बा वेॽ लाजेॽबा मनाहाॽ याम्‍मो के़न्‍निसुम्‍सिम्‍मे़न्‍लो॥

२० आनिॽ निःन्‍धो आजोगुम्‍बा तङ्‌नाम्‍हाॽरे़न्

पाङ्‌जुम् सियोने़न् ओमे़त्‍ते़म्‍मे़ॽओ,

खे़निॽ मिक्‍के़ल्‍ले़ यरुसले़म ये़क्‌यक्‍किन् निसुरो,

चिजि ये़म्‌ये़म् के़लॽबा लत्‍छा युङ्‌मादे़न्, लत्‍छा साःङ्‌गाहिम्‍मे़न्

आभे़ल्‍ले़आङ् मे़न्‍जत्‍छिङ् मे़म्‍बेःक्‍मनाबा चोक्‍लो,

खे़ॽयोबा किल्‍लाहाॽ आप्‍फाल्‍ले़आङ् मे़न्‍आःक्‍खुन्‍लो,

हे़क्‍क्‍याङ् थाक्‍पाहाॽ मे़म्‍भुॽरुन्‍लो॥

२१ खे़प्‍मोग यहवे दाङ्‌बा आनिॽ मुक्‍साम्‍दाङ्‌बान् वाॽरो,

कन् यम्‍ब्‌यम्‍बा वहःङ् नु यङ्‌घङ्‌ले़ कुगुङ्‌मादे़न् हे़क्‍तङ्‌बा पोङ्‌लो॥

लङ्‌घत्‍हाॽरे़ लोःङ्‌मनाबा खःङ्‌बेॽहाॽ खे़ॽयो मे़ल्‍लोःक्‍ने़न्‍लो,

यम्‍बा वालाधाहाॽआङ् खे़ॽयो लाङ्‌मे़ङ्‌घेःक्‍ने़न्‍लो॥

२२ थेआङ्‌भे़ल्‍ले़ यहवे दाङ्‌बान् आनिॽ ले़प्‍माङ्

खासे़न् के़लोःम्‍बा के़बिबा चोक्‍लो,

यहवे दाङ्‌बान् आनिॽ साम्‌योथिम् आबिबिबा चोक्‍लो॥

यहवे दाङ्‌बान् आनिॽ हाङ्‌लो,

हे़क्‍क्‍याङ् खुने़ॽए आनिॽ ताङ्‌आसे़ःप्‍लो॥

२३ खे़निॽ वालाधाहाॽ इघेःङ्‌मा थाक्‍पाहाॽ

वाःङ्‌सःक्‍सःक्‍पा पोःक्‍खे़आङ् पत्‍लो,

मनाहाॽरे़ खे़ल्‍ले़ कुदक्‍मा सित्‍लाङ्‌हाॽ मे़म्‍मुन्‍ने युङ्‌मा मे़न्‍छुक्‍तुन्‍लो॥

खे़ङ्‌हाॽरे़ सुरित् चे़प्‍मा चिरिक्‍किन् खिङ्‌मा मे़न्‍छुक्‍तुन्‍लो,

खे़ब्‍याङ् मे़नाप्‍तु मे़दारुसिबा यरिक् चिगक्‌वाहाॽ मे़भःक्‍खुरो॥

लाङ्‌सक्‍पाहाॽरे़आङ् खे़न् मे़नाप्‍तु मे़दारुसिबा

चिगक्‌वाहाॽरे़ कुलक् मे़दाःक्‍तु मे़देॽरुरो॥

२४ सियोन कोःक्‍माओ के़युङ्‌बा आत्‍तिन्‍नाङ्

“आङ्‌गाॽ आयाम्‍दुक्” मे़लॽने़न्‍लो,

हे़क्‍क्‍याङ् खे़ॽयो के़युङ्‌बा मनाहाॽरे़ खुन्‍छिॽ लायोलाम् ले़प्‍मि मे़घोसुरो॥

यहवे दाङ्‌बे़ल्‍ले़ निङ्‌मिहाॽ खुम्‍दिङ् पिरुसिॽ

३४

इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌से,

निःत्‍ताङ् त्‍ये़म्‍मे़ॽ हे़क्‍क्‍याङ् सिङ्‌सिङ् ये़क्‌ये़क्‍काङ् खे़प्‍साम्‍मे़ॽओ॥

मे़न्‍छाम् याप्‍मिसे, नुरिक् निङ्‌वाॽ पिरे़म्‍मे़ॽओ!

इक्‍सादिङ् खाम्‍बेक् नु खे़प्‍मो के़वाॽबा काक्‍ले़ मे़घे़प्‍सुररो,

योॽबालाजेॽ नु खे़ॽयो नावागे़न् चइःत्

के़बोङ्‌बा के़रे़क्‍ले़ निङ्‌वाॽ मे़बिरुररो!

२ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽ

सम्‍धाङ् यहवे दाङ्‌बे़ल्‍ले़ कुसिक् पोगे़आङ् वाॽरो,

खुने़ॽ कुसाक्‍के़न्‍निन् खे़ङ्‌हाॽरे़ खुन्‍छिॽ के़रे़क्

थक्‍सुबाहाॽ सम्‍धाङ् चुक्‍ते़आङ् वाॽरो॥

खुने़ॽ खे़ङ्‌हाॽ थिक्‍काङ् मे़ःन्‍ने के़रे़क् मे़क्‍खुसिरो,

मना के़से़प्‍पा मनाःल्‍ले़ कुहुक्‍को खे़ङ्‌हाॽ हुक्‍सुप्‍तुसिरो॥

३ मे़से़रुसिबा खुन्‍छिॽ मनाहाॽ लाःक्‍कात् लाप्‍पुङ् मे़देसुसिरो,

हे़क्‍क्‍याङ् खे़ङ्‌हाॽरे़ खुन्‍छिॽ कुसिवे़त् थक्‍हाॽ

किआङ् साॽरिक् नाम्‍गे़सुबा कुनाम् लःन्‍लो॥

खे़ब्‍याङ् कोःक्‍मा फाङ्‌जङ् थे़गुमाङ्‌वाहाॽ

खे़ङ्‌हाॽरे़ खुन्‍छिॽ माक्‍खिल्‍ले़ वरक्‍सुरो॥

४ ताङ्‌साङ्‌बो के़बप्‍पा के़रे़क् खेःम्‍सिक्‍पाहाॽ मे़मा मे़बेःक्‍लो,

हे़क्‍क्‍याङ् ताङ्‌साङ्‌बान् किप्‍नाबा साप्‍ला

थङ्‌मान् हे़क्‍के कित्‍छिङ् पेःक्‍लो॥

चे़ल्‍ले़क्‍सेल्‍ले़ कुबुङ्‌ङोनु इगे़ले़म्‍बा कुभे़क्‌वाहाॽ मुत्‍थाबा हे़क्‍के

खे़म्‍ब्‍याङ् पएप्‍पाल्‍ले़ कुबुङ्‌ङोनु इगे़सुॽबा कुजाॽहाॽ

मुत्‍थाबा हे़क्‍के ताङ्‌साङ्‌बोबा खेसे-खेःम्‍सिक्‍पाहाॽ मक्‍मे़धारो॥

५ साङ्‌ग्राम्‍पेदाङ्‌ङो यहवे दाङ्‌बे़ल्‍ले़ कुदाभेन् यारिप् चोगुआङ् वाॽरो,

ओमे़त्‍ते़म्‍मे़ॽ, खासे़न् लोःम्‍मारे़ लागि एदोमबा

मनाहाॽरे़ खुन्‍छिॽ सम्‍धाङ् खे़न् ताभेन् थारो,

आङ्‌गाॽ मे़ङ्‌मारे़ लागि से़न्‍दुङ्‌सिङ्‌बा खे़न् मे़न्‍छाम् याप्‍मिहाॽ सम्‍धाङ् चुक्‍लो॥

६ यहवे दाङ्‌बे़ल्‍ले़ कुदाभेन् माक्‍खिॽओ हुमे़आङ् वाॽरो,

खे़न् सोःत्‍ते़ल्‍ले़ पन्‍छुआङ् पत्‍लो–

मे़ल्‍लुक् मे़ःन्‍दा माक्‍खिल्‍ले़ हे़क्‍क्‍याङ् मे़ल्‍लुक्

मे़ःन्‍दा ले़म्‍भेःप्‍मोबा सोःत्‍ते़ल्‍ले़ खे़न् ताभेन् नाःन्‍दुआङ् पत्‍लो॥

थेआङ्‌भे़ल्‍ले़ बोज्रा ये़क्‌यक्‍को यहवे दाङ्‌बे़ल्‍ले़

वयागे़न् सिदुङ्‌जभा चोगुआङ् वाॽरो,

हे़क्‍क्‍याङ् एदोम्‍मो यरिक् माक्‍खिॽसिवा से़सुआङ् वाॽरो॥

७ खे़ङ्‌हाॽ ताम्‍भुङ् साःङ्‌वाहाॽनु सोरिक् मे़मे़क्‍लो,

हे़क्‍क्‍याङ् पित्‍सात्‍हाॽ, यम्‍ब्‌यम्‍बा

आधोःङ्‌धोःङ्‌बा पित्‍हाॽ लरे़ःङ् फरे़ःङ् मे़सिरो॥

खे़ङ्‌हाॽरे़ खुन्‍छिॽ लाजेन् माक्‍खिल्‍ले़ वज्रःप्‍मा पोङ्‌लो

खे़ब्‍याङ् खाम्‍मिन् सोःत्‍ते़ल्‍ले़ पन्‍छु ने़स्‍सुरो॥

८ थेआङ्‌भे़ल्‍ले़ यहवे दाङ्‌बे़ल्‍ले़ कुले़क्‌वा हुङ्‌मा ये़न्,

एदोमे़न् कुले़क्‌वा नुःक्‍माआङ् सियोने़न्

से़ःप्‍मा ये़म् निङ्‌सेक् चोगुआङ् वाॽरो॥

९ एदोमबा वहःङ्‌हाॽ आलाकात्रा पोङ्‌लो,

खे़ॽयो के़बोःक्‍पा खाम्‍भुत्‍छ्रुम्‍बान् मिगे़दिःप्‍पा कान्‍धाक् पोङ्‌लो,

के़रे़क् लाजेन् मिधुङ् मिराःक् के़दिःप्‍पा आलाकात्रा पोङ्‌लो॥

१० खे़न् से़न्‍दिक् ले़न्‍दिक् आभे़ल्‍ले़आङ् मे़सिने़न्‍लो,

खे़ॽयो के़लःम्‍बा मिःक्‍खुन् चक्‍मे़ल्‍लॽए

सुःङ्‌गु सुःङ्‌गु लॽरिक् थाःङ् पोःक्‍काङ् पत्‍लो॥

थाःक्‍थाःक् थारिक् खे़न् मुरे़ःक् खारे़ःक्

थेआङ् के़होःप्‍पा लाजेॽ पोङ्‌ङाङ् ने़रो,

आत्‍तिन्‍हाॽआङ् याम्‍मो खे़न् लाम्‍बा मे़बोङ्‌ङाङ् मे़म्‍बेःक्‍ने़न्‍लो॥

११ कर मुरे़ःक् खे़रे़ःक् थेआङ् के़होःप्‍पा ये़ःङ्‌घादे़न्‍नोबा

फक्‍थिःम्‍बे़न् नु के़अःक्‍पा सोङाःक्‌वाःल्‍ले़ कुयाक्‍मादे़न् पोङ्‌लो,

हम्‍बुःम्‍मा नु काःक्‌वाहाॽरे़ खे़प्‍मो हाप् मे़जोगुरो॥

निङ्‌वाॽफुमाङ्‌ङिल्‍ले़ ए़दोम लाजेन् मुसुन्‍ने खे़सुन्‍ने नु

मुहःङ्‌लिङ् खे़हःङ्‌लिङ्‌ङिल्‍ले़ सिःक्‍तुरो॥

१२ अक्‍खे मे़बाःत्‍तुॽ, “आल्‍लआङ्‌धो खे़प्‍मोग हाङ्‌जुम् होप्‍लो”

खे़ल्‍ले़ कुसुहाङ्‌युक्‍पा नु कुहाङ्‌साहाॽ मे़मये़ मे़बेरो॥

१३ खे़न् लाजेॽओबा हाङ्‌यक् चङ्‌हिम्‍हाॽओ तिङ्‌ग्रेक्, नु

खे़ॽयोबा हाङ्‌यक्‍हाॽओ सगि-सिक्‌वा नु सेर्दाःक्‍मा लिङ्‌लो,

खे़न् स्‍याला याक्‍मा खा नु फक्‍थिःम्‍बाल्‍ले़ कुहाप् पोङ्‌लो॥

१४ मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नोबा

थक्‍साहाॽ ताम्‍भुङ् कोःत्‍चोहाॽनु सोरिक् मे़वाॽरो,

साम्‍मे़ःन्‍दाहाॽरे़ खुन्‍छिॽ तेःङ्‌जुम्‍हाॽ मे़मे़ःक्‍ल मे़उःत्‍तुसिरो,

से़न्‍दिक्‍पा आजाजाबा थक्‍साहाॽ मे़लःन्‍नाङ्

ने़मादे़न् मे़गोःत्‍तुर खे़ॽयो मे़नाःम्‍सिङ्‌लो॥

१५ खे़ॽयो फक्‍थिःम्‍बे़ल्‍ले़ हाप् चोगुआङ् थिःन्‍दुरो,

हे़क्‍क्‍याङ् कुस्‍सा लःत्‍तुसिरो,

खे़ब्‍याङ् कुलाप् सिगाङ् कुस्‍साहाॽ कुप्‍तुसिरो,

खे़प्‍मो कुम्‍मामा कुम्‍बाबा फिःत्‍चोहाॽ कुगाप् कुगाप् मे़बोङ्‌ङाङ् मे़जुम्‍लो॥

१६ यहवे दाङ्‌बे़ल्‍ले़ कुबाःन्‍जाक् के़बप्‍पा

साप्‍कित्‍तो ओमे़त्‍ते़म्‍मे़ॽआङ् निरे़म्‍मे़ॽओ॥

कन् थक्‍सा पुसाहाॽओ लत्‍थिक्‍काङ् मे़म्‍माने़न्‍लो,

कुगाप् खोमारे़ लागि आत्‍तिल्‍ले़आङ् के़साक्‍पा मे़दुमुन्‍लो,

थेआङ्‌भे़ल्‍ले़ कङ्‌ग यहवे दाङ्‌बे़ल्‍ले़ कुम्‍ब्राःल्‍ले़ इङ्‌जाङ् चोगुबारो,

खे़ब्‍याङ् खुने़ॽ कुयाम्‍साम्‍मिल्‍ले़ खे़ङ्‌हाॽ थिक्‍ले़ङ्‌ले़ सोरिक् फुक्‍खुसिरो॥

१७ खुने़ॽ खे़ङ्‌हाॽरे़ खुन्‍छिॽ लागि खोमा लक् से़न्‍दु पिरुसिरो,

खुने़ॽ आबाङे कुहुक्‍किल्‍ले़ सिःक्‍तुआङ् फःक्‍खु पिरुसिआङ् वाॽरो॥

खे़ङ्‌ग सदादिङ्‌ले़ लागि खुन्‍छिॽइन् पोङ्‌लो,

खे़ब्‍याङ् थाःक्‍थाःक् थारिक् खे़ङ्‌हाॽ खे़ॽयो मे़युङ्‌लो॥

सेसेबा माराम्

३५

मुरे़ःक् खारे़ःक्‍पा ये़ःङ्‌घादे़न्‍निन् नु

चिजि खक्‍खक् के़लॽबा लाजेन् सःत्‍छिरो॥

थेआङ् के़होःप्‍पा एःक्‍सादे़न्‍निन् ये़ये़

लॽआङ् फुङ् कुइसिःक् फे़क्‍लो॥

२ मुरे़ःक् खारे़ःक् थेआङ् के़होःप्‍पा लाजेन् सःत्‍ताङ् साम्‍लोरो,

खे़न् साॽरिक् कुसिराॽधाङ्‌ङाङ् अःक्‍लो॥

खे़ल्‍ले़ ले़बनानबा कुघे़म्‍सिङ्‌मे़न् खोसुरो,

हे़क्‍क्‍याङ् खे़ल्‍ले़ कर्मेल कोःक्‍मान् नु

सारोनबा ते़ल्‍लक्‍किल्‍ले़ कुहाङ्‌वा कुमाङ्‌वान् खोसुरो॥

खे़ङ्‌हाॽरे़ यहवे दाङ्‌बे़ल्‍ले़ कुमिमिदिङ् नु

आनिॽ निङ्‌वाॽफुमाङ्‌ङिल्‍ले़ कुहाङ्‌वा कुमाङ्‌वान् मे़निसुरो॥

३ ले़म्‍जुजुबा हुक्‍हाॽ के़धुम्‍बा चोगे़म्‍मे़ॽओ,

हे़क्‍क्‍याङ् मे़न्‍धुम्‍मनाबा थुङ्‌बोॽहाॽ के़धुम्‍बा चोगे़म्‍मे़ॽओ॥

४ निङ्‌वाॽओ साॽरिक् के़गिबाहाॽ मे़त्‍ते़म्‍सिम्‍मे़ॽओ,

“हाङ्‌हाङ् लॽरे़म्‍मे़ॽ, मे़गिसे़म्‍मिन्‍ने़ॽओ॥

खे़निॽ निङ्‌वाॽफुमाङ्‌ङिन् कुले़क्‌वा हुङ्‌से़ युरो,

साम्‌योबा हाङ्‌से़म्‍नु खे़निॽ ताङ्‌से़ःप्‍से़ युर पत्‍लो॥

५ खे़ब्‍याङ् मिक्‍फःम्‍बाहाॽरे़ खामे़निसुरो,

हे़क्‍क्‍याङ् नाधाक्‍पाहाॽरे़ नामे़घे़प्‍सुरो॥

६ खम्‍भ्‍याङ् लाङ्‌सक्‍पाहाॽ पे़ःङ्‌वा कुइसिःक् मे़बिन्‍ल लाङ्‌मे़घेःक्‍लो,

हे़क्‍क्‍याङ् कुबान् मे़ल्‍लःम्‍मनाबा के़बाहाॽ मे़सःत्‍ल साम्‍मे़लोरो॥

थेआङ् के़होःप्‍पा एःक्‍सादे़न्‍नो च्‍वाःत् लाक्‍तु लःन्‍लो,

हे़क्‍क्‍याङ् ये़ःङ्‌घादे़न्‍नो वहःङ्‌हाॽ कुङ्‌लो॥

७ साङ्‌याक्‍माल्‍ले़ मिगे़राक्‍पा ये़ःङ्‌घाःन् वरक् पोङ्‌लो,

हे़क्‍क्‍याङ् के़हेबा खाम्‍मो वबुन्‍दाक्‌वा पुन्‍लःन्‍लो,

स्‍यालाहाॽ मे़याक्‍पादे़न्‍नो, सारा नु फःङ्‌दु लिङ्‌धाङ्‌लो॥

८ खे़ॽयो लत्‍छा माराम् पोङ्, खे़न् सेसेबा लाम् मे़मे़त्‍तुरो,

आसुत्‍थो मना आत्‍तिन्‍नाङ् खे़न् लाम्‍बा पोङ्‌ङाङ् मे़बेःक्‍ने़न्‍लो,

कर खे़न् माराम्‍मो लाङ्‌गे़घेःक्‍पाहाॽरे़ लागिरक् पोङ्‌लो,

कुइगे़भे़म्‍बा अदङ्‌हाॽ खे़न् लाम् पोङ्‌माआङ् पेःक्‍मा मे़ङ्‌घोने़न्‍लो॥

९ खे़ॽयो केबाहाॽ मे़होप्‍लो,

हे़क्‍क्‍याङ् खे़ॽयोलाम् आजाजाबा थक्‍सा थेआङ् लाङ्‌मे़ङ्‌घेःक्‍ने़न्॥

खे़न् थक्‍साहाॽ खे़ॽयो खोमे़न्‍दे़त्‍ने़न्‍लो,

कर थे़ॽमनासिबाहाॽरक् खे़ॽयोलाम्‍बा लाङ्‌मे़घेःक्‍लो॥

१० हे़क्‍क्‍याङ् यहवे दाङ्‌बे़ल्‍ले़ कुमे़ल्‍लुङ् हुङुआङ्

थे़ॽरुसिबाहाॽ मे़नुःङ् मे़भे़न्‍लो॥

खे़ङ्‌हाॽ साम्‍मे़लोर यरुसले़म ये़क्‌यक्‍को मे़लाःत्‍लो,

सदादिङ् के़वाॽबा सःप्‍मान् खे़ङ्‌हाॽरे़ खुन्‍छिॽ तिच पोङ्‌लो॥

खे़ङ्‌हाॽ आभे़ल्‍ले़साङ् मे़सःत् मे़येःत्‍लो,

हे़क्‍क्‍याङ् निङ्‌वाॽ तुक्‍मा मेरिङ् थक्‍मा मे़बोङ्‌ने़ल्‍लो॥”

सनहेरिबरे़ यरुसले़म्‍मिन् मे़ङ्‌मा कोःत्‍तुबा

(२ हाङ् १८:१३-२७, २ साप्‍मु ३२:१-१९)

३६

हिजकिया हाङ्‌ङिल्‍ले़ युक् चोगुबा थिबोङ्‌ङाङ् लिसि तङ्‌बेॽ के़रे़ल्‍ले़ अस्‍सुरबा हाङ् सनहेरिबे़ल्‍ले़ यहुदा लाजेॽओ लुङ्‌धाक् मे़से़त्‍तुबा ये़क्‌यक्‍हाॽओ ते़न्‍धङ् चोगुआङ् के़रे़क् हुक्‍काप् मे़त्‍छिङ्॥

२ हे़क्‍क्‍याङ् अस्‍सुरबा हाङ्‌ङिल्‍ले़ कुधक्‍मोबाधिक् यरिक् थक्‍सुबाहाॽनु लाकिसलाम् यरुसले़म ये़क्‌यक्‍कोबा हिजकिया हाङ्‌ङिल्‍ले़ओ पाङ्‌घुसि॥ खे़ब्‍याङ् थक्‍मोबान् चाङ् वागे़हप्‍पाल्‍ले़ कुब्‍याङ्‌सिःल्‍ले़ माराम्‍मो के़ने़बा थोःस्‍मा वरक्‍कोलाम् च्‍वाःत् के़लःम्‍बा के़युबा वालाम्‍मो के़रे़आङ् ये़म्‍सिङ्॥

३ खे़म्‍ब्‍याङ् हिल्‍लिकियारे़ कुस्‍सा एल्‍याकिम हाङ्‌हिम्‍मोबा युक्‍साबे़न्, सुहाङ्‌मिबा सेब्‍ना, हे़क्‍क्‍याङ् खारात् के़युङ्‌बा आसापरे़ कुस्‍सा योआःन् लाःक्‍कात् मे़लःन्‍दे़आङ् थक्‍मोबान् मे़दुमु॥

४ थङ् के़धक्‍पा थक्‍मोबाल्‍ले़ खे़ङ्‌हाॽ हिजकियान् अक्‍खे मे़त्‍ते़म्‍मे़ॽ मे़त्‍तुसि, “अस्‍सुरबा पयम् हाङ्‌ङिल्‍ले़ अक्‍खे पाःत्‍तुॽ– खे़ने़ॽ आत्‍तिन्‍नु के़घे़ःम्‍सिङ्‌ङाङ् निङ्‌वाॽ निःन्‍धोओ के़वाॽ?

५ खे़ने़ॽ थङ् चोःक्‍मा निङ्‌वाॽ के़जोगुआङ् वाॽ हे़क्‍क्‍याङ् यरिक् थक्‍सुबाहाॽ कत्‍तुङ्‌सिङ् फाॽआङ् के़बाःत्‍तुॽ, कर खे़ने़ॽग थेनाधेबा कुसुम् मे़न्‍दम्‍मनाबा पाःन्‍लक् के़बाःत्॥ खे़ने़ॽ हाःत्‍नु के़घे़ःम्‍सिङ्‌ङाङ् के़वाॽ हे़क्‍क्‍याङ् आङ्‌गाॽ आदक्‍ले़ङ्‌वाओ पिफ्‍युङ्‌बा के़बोःक्‍खे़आङ् के़वाॽबे?

६ ओमे़त्‍ते़ॽ, आल्‍लो खे़ने़ॽ मिस्रओ के़घे़ःम्‍सिङ्‌ल के़वाॽ, खे़ङ्‌ग लत्‍छा के़ए़क्‍पा मिक्‍ला तक्‍कात् हे़क्‍तङ्‌बा चोक्, कुभा मनाहाॽ खे़प्‍मो मे़दक्‍सिङ्‌ने़भग्र खे़ल्‍ले़ मनाहाॽरे़ खुन्‍छिॽ हुक्‍हाॽ लक्‍तुआङ् मे़गाःन्॥ मिस्र लाजेॽबा फारो हाङ्‌ङो के़घे़ःम्‍सिङ्‌बाहाॽआङ् के़रे़क् हे़क्‍तङ्‌बाए मे़बोङ्॥

७ “हे़क्‍क्‍याङ् आनिगे आबाङे यहवे दाङ्‌बा निङ्‌वाॽफुमाङ्‌ङो निङ्‌वाॽ युक्‍खुम्‍बे़ फाॽआङ् खे़निॽ याप्‍मि के़मे़त्‍तिबिला, कर हिजकियाःल्‍ले़ए चन्‍जम्‍बा ते़न्‍हाॽ, ले़त्‍ति तोःम्‍मादे़न्‍हाॽ खे़त्‍तुदेसुआङ् यहुदा नु यरुसले़मबा मनाहाॽ मे़त्‍तुसि, ‘खे़निॽ कप्‍मो साबन् हबत् पप्‍माआङ् कन् लत्‍छा ले़त्‍ति तोःम्‍मादे़न्‍नोरक् से़वा चोःक्‍मा पोङ्॥’

८ “कल्‍ले़चोगुल्‍ले़ आल्‍ल खिनिॽ त्‍ये़म्‍मे़ॽ, आङ्‌गाॽ आन्‍दाङ्‌बा अस्‍सुरबा हाङ्‌ङिन्‍नु ताॽजे़क्‍खे़म्‍मे़ॽ॥ आङ्‌गाॽ हे़न्‍छिङ् ने़त्‍छि अन्‍हाॽ पिने़निङ्॥ ओमे़त्‍तुम् साॽरुम्, खे़ङ्‌हाॽ लोःङ्‌मा के़सुक्‍पा मना खे़निॽ लःप्‍मा के़सुक्‍तुम्‍सिम्‍बि मे़ःम्‍बि?

९ अस्‍सुरबा के़रे़क्‍नुःल्‍ले़ चुक्‍पा युक्‍साबा याःप्‍पाआङ् के़न्‍जोःक्‍ने़न् हे़क्‍केःल्‍ले़ मिस्रबा अन्‍लाधाहाॽ नु अन्‍गे़युक्‍पाहाॽरे़ के़म्‍भाॽसाङ् आङ्‌गाॽ आन्‍दाङ्‌बाल्‍ले़ कुधक्‍सुबाहाॽनु थक्‍मा के़न्‍छुक्‍ने़न्॥

१० कन्‍नुःल्‍ले़ वेॽ थे कन् लाजेन् फप्‍मा नु मे़ङ्‌मारे़ लागि आङ्‌गाॽ यहवे दाङ्‌बान् मे़ःन्‍ने फे़राङ्‌बा फाॽआङ् के़इःत्‍तुबि? यहवे दाङ्‌बे़ल्‍ले़ए आङ्‌गाॽ ‘खे़न् लाजेॽओ पेगे़ॽआङ् खे़न् खाप्‍पुथ्‍यःङ् चोगे़ॽ’” मे़त्‍ताङ्‌ङाङ् वाॽ॥

११ खे़ब्‍याङ् एल्‍याकिम, सेब्‍ना नु योआःल्‍ले़ थङ् के़जोःक्‍पा थक्‍मोबान् मे़मे़त्‍तु, “आदाङ्‌बे पेलि फाक्‍कासिगे़, आनिगे के़से़वारोबाहाॽनु आरमेइक् पाःन्‍दाङ्‌ङो पारे़ॽओ, थेआङ्‌भे़ल्‍ले़ आनिगे खे़न् पाःन्‍दाङ्‌ङिन् कुसिङ् निःत्‍तुम्‍बे़॥ लुङ्‌धाक्‍को के़ये़प्‍पा मनाहाॽरे़ मे़घे़प्‍सुर आनिगे़नु हिब्रु पाःन्‍दाङ्‌ङो मे़बारे़न्‍ने़ॽओ॥”

१२ कर थक्‍मोबाल्‍ले़ खे़ङ्‌हाॽ मे़त्‍तुसि, “थे आङ्‌गाॽ आन्‍दाङ्‌बाल्‍ले़ खे़निॽ नु खे़निॽ दाङ्‌बाल्‍लोरक् कन् पाःन्‍निन् पाःप्‍मारे़ लागि पाङ्‌घाङ्‌बाबि? थे खुने़ॽ लुङ्‌धाक्‍को के़ये़प्‍पा मनाहाॽओआङ् पाङ्‌घाङ्‌बा मे़ःम्‍बि? खिनिॽ कुसिक्‍के खे़ङ्‌हाॽरे़आङ् खुन्‍छिॽ आप्‍फेक् हि सेॽमाःत्‍हाॽ चामा के़बोङ्‌बा वाॽ॥”

१३ खे़ब्‍याङ् थङ्‌ङोबा थक्‍मोबान् तक्‍पे़त् ये़म्‍सिङ्, हे़क्‍क्‍याङ् यम्‍बा इक्‍लाओ हिब्रु पाःन्‍दाङ्‌ङो अक्‍खे पाःत्‍तु, “पयम् हाङ्, अस्‍सुरबा हाङ्‌ङिल्‍ले़ कुबाःन्‍निन् खे़प्‍से़म्‍मे़ॽ!

१४ पयम् हाङ्‌ङिल्‍ले़ अक्‍खे पाःत्‍तुॽ, हिजकियाःल्‍ले़ खे़निॽ इङ्‌गे़ल्‍ले़क्‍तिन्‍ल, थेआङ्‌भे़ल्‍ले़ खे़ल्‍ले़ खे़निॽ ताङ्‌से़ःप्‍मा के़न्‍छुक्‍तिन्!

१५ हिजकियाःल्‍ले़ खे़निॽ अक्‍खे के़मे़त्‍तिआङ् यहवे दाङ्‌बाओ निङ्‌वाॽ के़युङ्‌बा के़न्‍जोगिल्‍ल ‘यहवे दाङ्‌बे़ल्‍ले़ से़क्‍खासाङ् आनिगे से़ःप्‍तिगे़॥ खुने़ॽ कन् पाङ्‌जुम्‍मिन् अस्‍सुरबा हाङ्‌ङिल्‍ले़ कुहुक्‍को थार मे़याःन्‍दुन्॥’

१६ “हिजकियाःल्‍ले़ कुबाःन्‍निन् मे़घे़प्‍से़प्‍मिन्‍ने़ॽ॥ अस्‍सुरबा पयम् हाङ्‌ङिल्‍ले़ अक्‍खे पाःत्‍तुॽ– खे़निॽ आङ्‌गाॽनु तङे़म्‍मे़ॽ, हे़क्‍क्‍याङ् लःन्‍दाम्‍मे़ॽआङ् आङ्‌गाॽओ त्‍ये़म्‍मे़ॽ॥ हे़क्‍केःल्‍ले़ खे़निॽ के़रे़क्‍ले़ आबाङे चे़ल्‍ले़क्‍सेल्‍ले़ कुजाॽ नु पये़प्‍पाल्‍ले़ कुजाॽहाॽ चामा के़घोसुम्, खे़ब्‍याङ् खे़निॽ आबाङे वबाक्‍को च्‍वाःत् थुङ्‌मा के़घोसुम्॥

१७ कर खिनिॽ आबाङे लाजेॽ कुसिङ्‌बा चा हे़क्‍क्‍याङ् कुबोक् चे़ल्‍ले़क्‍सेॽ थि, खरे़ःङ् नु चे़ल्‍ले़क्‍सेॽ इक्‍ताप्‍ले़ थिम्‍सुबा लाजेॽओ खिनिॽ तेॽनिङ्॥

१८ “हिजकियाःल्‍ले़ खे़निॽ अक्‍खे के़मे़त्‍तिआङ् इङ्‌ले़क्‍को के़न्‍धासिल्‍ल, ‘यहवे दाङ्‌बे़ल्‍ले़ आनिगे से़ःप्‍तिगे़॥’ थे इक्‍सादिङ् खाम्‍बेःक्‍कोबा मे़न्‍छाम् याप्‍मिहाॽरे़ खुन्‍छिॽ माङ्‌ङिल्‍ले़ खुन्‍छिॽ लाजेन् अस्‍सुरबा हाङ्‌ङिल्‍ले़ कुहुक्‍को थामालाम् कम्‍भ थारिक् से़ःप्‍मा सुक्‍तुआङ् वाॽबि?

१९ हमात नु अर्पादरे़ खुन्‍छिॽ माङ्‌हाॽ आत्‍ति मे़वाॽ? सपर्बेम माङ्‌हाॽ आत्‍तो मे़वाॽ? थे खे़ङ्‌हाॽरे़ सामरियान् आङ्‌गाॽ आहुक्‍को थामालाम् से़ःप्‍मा मे़सुक्‍तुआङ् वाॽबि?

२० कन् लाजेॽहाॽओबा आत्‍तिन् माङ्‌हाॽरे़ खुन्‍छिॽ लाजेन् आङ्‌गाॽ आहुक्‍को थामालाम् से़ःप्‍मा मे़सुक्‍तुबा वाॽबि? हे़क्‍केःल्‍ले़ यहवे दाङ्‌बे़ल्‍ले़ यरुसले़म ये़क्‌यक्‍किन् आङ्‌गाॽ आहुक्‍को थामालाम् आभेलॽरिक् से़ःप्‍मा सुक्‍तुइ?”

२१ कर खे़ङ्‌हाॽ स्‍वाःत् मे़म्‍बाःत्‍ते मे़युङे, हे़क्‍क्‍याङ् खुने़ॽ पाःत्‍तुबा पाःन्‍निन् लत्‍छाआङ् मे़न्‍नुःक्‍तुन्॥ थेआङ्‌भे़ल्‍ले़ खुने़ॽ पाःत्‍तुबा पाःन्‍निन् लत्‍छाआङ् नुःक्‍मा मे़ःन् के़लॽबा हाङ्‌ङिल्‍ले़ कुइङ्‌जाङ् वये़॥

२२ हे़क्‍केःल्‍ले़ हाङ्‌हिम्‍मोबा युक्‍साबा हिल्‍लिकियाहरे़ कुस्‍सा एल्‍याकिम, सुहाङ्‌मिबा सेब्‍ना नु आसापे़ल्‍ले़ कुस्‍सा खारात् के़युङ्‌बा योआ, खे़ङ्‌हाॽरे़ खुन्‍छिॽ चाङ्‌हाॽ मे़धे़ःक्‍खु, हे़क्‍क्‍याङ् थङ्‌ङोबा थक्‍मोबाल्‍ले़ पाःत्‍तुबा पाःन्‍निन् मे़बेआङ् हिजकियान् मे़जे़क्‍तुरो॥

यसैयाःल्‍ले़ मे़त्‍तुबा पाःन्‍निन् हाङ्‌ङिल्‍ले़ खे़प्‍सु

(२ हाङ् १९:१-७)

३७

कन् पाःन्‍निन् हिजकिया हाङ्‌ङिल्‍ले़ खे़प्‍सु, हे़क्‍क्‍याङ् खुने़ॽ चाक्‍खुबा कुजाङ्‌हाॽ थे़ःक्‍खु, खे़म्‍ब्‍याङ् मेरिङ् थक्‍मा सागि तेत् चाक्‍सिङ्‌ङाङ् यहवे दाङ्‌बे़ल्‍ले़ कुहिम्‍मो लासे़॥

२ खुने़ॽ हाङ्‌हिम्‍मोबा युक्‍साबा एल्‍याकिम, सुहाङ्‌मिबा सेब्‍नाःन् नु निङ्‌वाॽफुसाम्‍बाहाॽओ सुम्‍ब्राङ् लाम्‍लोबाहाॽ सागि तेत् चाक्‍तुसिआङ् आमोजरे़ कुस्‍सा माङ्‌निङ्‌वाॽपान् के़बाःप्‍पा यसैयाओ पाङ्‌घुसि॥

३ खे़ङ्‌हाॽरे़ खुने़ॽ मे़मे़त्‍तु, “हिजकिया हाङ्‌ङिल्‍ले़ अक्‍खे पाःत्‍तुॽ– आइन्‍बा ये़न्‍निन् तुक्‍खे चामा, पाःन्‍जामा हे़क्‍क्‍याङ् कुनामे़न्‍छाॽ पोङ्‌मा ये़म् वाॽ, अङे़ःक्‌वाहाॽ सावाःन्‍छिङ्‌मा मे़जोःक्‍किल्‍ले़ सावाःम्‍मा साॽइमे़न्‌याक्‍मना हे़क्‍तङ्‌बा पोःक्‍खे़आङ् वाॽ॥

४ यहवे दाङ्‌बा के़निङ्‌वाॽफुमाङ्‌ङिल्‍ले़ थङ्‌ङोबा थक्‍मोबाल्‍ले़ कुबाःन्‍निन् खे़प्‍सुबि, खे़न् खुने़ॽ कुन्‍दाङ्‌बा अस्‍सुरबा हाङ्‌ङिल्‍ले़ सदादिङ् कुहिङ्‌वे़त् निङ्‌वाॽफुमाङ्‌ङिन् माङ्‌चे़ॽया मे़त्‍छे़ पाङ्‌घुआङ् वाॽ, हे़क्‍क्‍याङ् यहवे दाङ्‌बा के़निङ्‌वाॽफुमाङ्‌ङिल्‍ले़ खे़न् पाःन्‍निन् खे़प्‍सुआङ् खुने़ॽ खे़न् थक्‍मोबान् खुम्‍दिङ् पिरु॥ कल्‍ले़चोगुल्‍ले़ के़दाङ्‌बा के़याःक्‍पाहाॽरे़ खुन्‍छिॽ लागि खे़ने़ॽ पेलिगे़न् तुवा चोगे़ पिरे़से़ॽ॥”

५ हिजकियाःल्‍ले़ पाङ्‌घुसिबा सुहाङ्‌युक्‍पाहाॽ यसैयाओ मे़द्‌ये़॥

६ खुने़ॽ खे़ङ्‌हाॽ मे़त्‍तुसि, “खे़निॽ दाङ्‌बान् कम्‍भ मे़त्‍ताम्‍मे़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– अस्‍सुरबा हाङ्‌ङिल्‍ले़ कुसे़वारोबाहाॽरे़ आङ्‌गाॽ माङ्‌चे़ॽया मे़मे़त्‍ताङ्‌बा के़घे़प्‍सुबा पाःन्‍हाॽलाम् खे़ने़ॽ मे़गिसे़न्‍ने़ॽ॥

७ खे़प्‍से़म्‍मे़ॽ, खे़न् अस्‍सुरबा हाङ्‌ङिल्‍ले़ कुनिङ्‌वाॽओ आङ्‌गाॽ अक्‍तङ्‌बा साम्‍धिक् याक्‍तुङ् पिरुङ्‌ॽ, खे़ल्‍ले़ लत्‍छा हयङ् किल्‍लिङ् पान् खे़प्‍सुआङ् खुने़ॽ आबाङे कुलाजेॽओ नुःङ्‌ङाङ् पेक् हे़क्‍क्‍याङ् खे़ॽयो आङ्‌गाॽ खुने़ॽ आप्‍फेक् कुलाजेॽओ ताभेःल्‍ले़ मे़ज्‍ये़प्‍तु मे़स्‍ये़रुर याःन्‍दुङ्‌सिङ्‌लो॥’”

अस्‍सुरबा मनाहाॽरे़ याम्‍मो से़त्‍तासिगे़ मे़मे़त्‍तुसि

(२ हाङ् १९:८-१९)

८ अस्‍सुरबा हाङ्‌ङिल्‍ले़ लाकिस पाङ्‌जुम्‍मिन् ले़रुआङ् पे के़लॽबा इङ्‌घङ्‌ङिन् थङ्‌ङोबा थक्‍मोबाल्‍ले़ खे़प्‍सु, हे़क्‍क्‍याङ् खुने़ॽ यरुसले़मलाम् नुःक्‍खे़आङ् पेःल्‍ले़ हाङ्‌ङिन् लिब्‍नाःन्‍नु थङ् चोगे़र यागे़बा तुमु॥

९ आल्‍ल कुस लाजेॽबा हाङ् तिर्हाकाहन् थक्‍सुबाहाॽ फे़त्‍तुसिआङ् थङ् चोःक्‍से़ फे़ल्‍ल पत् के़लॽबा पाःन्‍निन् सनहेरिबरे़ खे़प्‍सु॥ हे़क्‍केलॽरिक् खुने़ॽ कन् पाःन्‍निन् खे़प्‍सुआङ् इङ्‌घङ् के़साबाहाॽ हिजकियाओ पाङ्‌घुसि–

१० “यहुदाबा हाङ् हिजकियान् अक्‍खे मे़त्‍ते़म्‍मे़ॽ, खे़ने़ॽ नागे़साॽरुबा निङ्‌वाॽफुमाङ्‌ङिल्‍ले़ ‘यरुसले़म ये़क्‌यक्‍किन् अस्‍सुरबा हाङ्‌ङिल्‍ले़ कुहुक्‍को थामा मे़भाःक्‍कान्’ के़मे़त्‍ताङ् खे़ने़ॽ इङ्‌ले़क्‍को के़न्‍धाने़ल्‍ल॥

११ ओमे़त्‍ते़ॽ, अस्‍सुरबा हाङ्‌हाॽरे़ के़रे़क् खाम्‍घु लाजेॽहाॽ खाप्‍पुथ्‍यःङ् मे़जोगुसिबान् खे़ने़ॽ आबाङे के़घे़प्‍सुआङ् के़वाॽ॥ हे़क्‍केःल्‍ले़ खे़ने़ॽ के़दाङ्‌बि?

१२ आङ्‌गाॽ आसुधे़बा आदाक्‍थे़बाहाॽरे़ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ मे़मे़क्‍खुसिल्‍ले़ थे खे़ङ्‌हाॽरे़ खुन्‍छिॽ माङ्‌हाॽरे़ ताङ्‌से़ःप्‍मा मे़सुक्‍तुसिबि– इग्र गोजान, हारान, रेसेप नु तेल-अस्‍सारओ के़युङ्‌बा अदनबा माङ्‌हाॽरे़ खे़ङ्‌हाॽ मे़से़ःप्‍तुसिबि?

१३ हमातबा हाङ्‌ङिन् नु अर्पादबा हाङ्‌ङिन्, सपर्बेम पाङ्‌जुम्‍मोबा हाङ् थे मे़बोःक्‍खे़? हेनाबा नु इब्‍बाबा हाङ्‌हाॽ आत्‍ति मे़बे?”

हिजकियारे़ कुदुवान्

१४ हिजकियाःल्‍ले़ इङ्‌घङ् के़साबाहाॽरे़ खुन्‍छिॽ हुक्‍कोलाम् सक्‍इङ्‌घङ्‌ङिन् ताःक्‍तुआङ् निरु॥ खम्‍भ्‍याङ् हिजकियान् यहवे दाङ्‌बे़ल्‍ले़ कुहिम्‍मो पेआङ् यहवे दाङ्‌बे़ल्‍ले़ कुदगि खे़न् फाःक्‍खुआङ् ने़स्‍सु॥

१५ हे़क्‍क्‍याङ् हिजकियाःल्‍ले़ यहवे दाङ्‌बान् कम्‍भलॽरिक् पेलि फाक्‍तु,

१६ “मुक्‍साम्‍दाङ्‌बा यहवे दाङ्‌बाए, इस्राइलबा निङ्‌वाॽफुमाङ्‌ङे, कुलाप् के़बप्‍पा माङ्‌लाइङ्‌बा करुबहाॽरे़ कुलुम्‍मो हाङ्‌युक् के़जोःक्‍पाआङ् के़युङ्‌बाए, इक्‍सादिङ् खाम्‍बेःक्‍मोबा के़रे़क् खाम्‍घु लाजेॽहाॽओ निङ्‌वाॽफुमाङ्‌ग खे़ने़ॽरक् के़वाॽरो॥ साङ्‌ग्राम्‍पेदाङ् नु इक्‍सादिङ् खाम्‍बेःक्‍मान् खे़ने़ॽए नावागे़न् चइःत् के़जोगुबारो॥

१७ यहवे दाङ्‌बाए नुरिक् निङ्‌वाॽ पिरे़ॽआङ् खे़प्‍से़ॽओ॥ यहवे दाङ्‌बाए, के़मिक्‍किन् चाङ्‌जाङ् मे़त्‍ते़ॽआङ् ओमये़ॽओ॥ कुहिङ्‌वे़त् निङ्‌वाॽफुमाङ्‌ङिन् माङ्‌चे़ॽया मे़प्‍मारे़ लागि सनहेरिबे़ल्‍ले़ पाःत्‍तु फे़न्‍छुबा पाःन्‍हाॽ खे़प्‍से़ॽओ॥

१८ “यहवे दाङ्‌बाए, कङ्‌ग कुजे़क्‍पा से़क्‍खाएरो, अस्‍सुरबा हाङ्‌हाॽरे़ इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽ मे़मे़क्‍खुसिआङ् वाॽरो, हे़क्‍क्‍याङ् खे़ङ्‌हाॽरे़ खुन्‍छिॽ खाम्‍घु लाजेॽहाॽआङ् मुरे़ःक् खारे़ःक् मे़जोगुआङ् ने़रो॥

१९ खे़ङ्‌हाॽरे़ मे़न्‍छाम् याप्‍मिहाॽरे़ खुन्‍छिॽ माङ्‌साम्‍माङ्‌हाॽ मिओ लाम्‍मे़भेसुसिआङ् वाॽ हन्‍नाङ् खाप्‍पुथ्‍यःङ् मे़जोगुसि, थेआङ्‌भे़ल्‍ले़ खे़ङ्‌हाॽग निङ्‌वाॽफुमाङ्‌सि मे़ःन्, कर मनाहाॽरे़ खुन्‍छिॽ हुक्‍किल्‍ले़ मे़जोगुसिबा सिङ् नु लुङ्‌सिरक्‍लो॥

२० आल्‍ल, यहवे दाङ्‌बा आनिगे निङ्‌वाॽफुमाङ्‌ङे, खे़ल्‍ले़ कुहुक्‍कोलाम् आनिगे चोःक्‌युम्‍भो आबिरे़ॽओ, हे़क्‍क्‍याङ् इक्‍सादिङ् खाम्‍बेःक्‍कोबा के़रे़क् खाम्‍घु लाजेॽहाॽरे़ खे़ने़ॽरक् यहवे दाङ्‌बा निङ्‌वाॽफुमाङ् के़वाॽ फाॽआङ् कुसिङ् मे़निःत्‍तुररो॥”

यसैयाःल्‍ले़ हाङ्‌ङिन् इङ्‌घङ् हाक्‍तु

(२ हाङ् १९:२०-३७)

२१ खे़ब्‍याङ् आमोजरे़ कुस्‍सा यसैयाःल्‍ले़ हिजकियान् अक्‍तङ्‌बा इङ्‌घङ् हाक्‍तु, “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– खे़ने़ॽ अस्‍सुरबा हाङ् सनहेरिबरे़ कुयाःम्‍बेॽओ आङ्‌गाॽ पेलि के़भाक्‍ताङ्,

२२ कल्‍ले़चोगुल्‍ले़ खुने़ॽ कुदक्‍ले़ङ्‌वाओ यहवे दाङ्‌बे़ल्‍ले़ पाःत्‍तुबा पाःन्‍निन् हाबा कन्‍लो,

“सियोने़ल्‍ले़ सिसागे़न् कुस्‍सा मे़न्‍छुमाःल्‍ले़

खे़ने़ॽ कुनामे़न्‍छाॽ के़म्‍मे़त्‍ताङ् एःत्‍लो॥

यरुसले़म ये़क्‌यक्‍किल्‍ले़ कुस्‍सा मे़न्‍छुमाःल्‍ले़

कुधे़गेःक्‍किन् तघुम्‍तघुम् मे़त्‍तुर लासाक् के़मे़त्‍लो॥

२३ खे़ने़ॽ हात् किनाःन्‍दि के़बिरुर चे़ॽया इङ्‌दो के़मे़त्‍तुआङ् वाॽ?

हाःत्‍ले़ कुदक्‍ले़ङ्‌वाओ खे़ने़ॽ यम्‍बा इक्‍लाओ के़अःक्‍ते़आङ् वाॽ?

हे़क्‍क्‍याङ् के़हे़न्‍छिङ्‌ङाङ् ओगे़मःॽ,

थे इस्राइलरे़ कुसेसेबाल्‍ले़

कुदक्‍ले़ङ्‌वाओ कुनामे़न्‍छाॽ नु माङ्‌चे़ॽया मे़ःम्‍बि?

२४ खे़ने़ॽ के़इङ्‌घङ् के़साबाहाॽलाम्

खे़ने़ॽ यहवे दाङ्‌बान् यरिक् किनाःन्‍दि के़बिरुआङ् वाॽरो॥

हे़क्‍क्‍याङ् खे़ने़ॽ अक्‍खे के़बाःत्‍तुआङ् वाॽरो,

‘आङ्‌गाॽ कत्‍तुङ्‌सिङ्‌बा यरिक् अन्‍लाधाहाॽनु सोरिक्

आङ्‌गाॽ थे़गु सम्‍धाङ् लिङुङ्‌लो,

ले़बनानबा कोःक्‍मा फाङ्‌जङ्‌हाॽआङ् लिङुङ्‌लो॥

खे़ॽयो के़युङ्‌बा केःम्‍ब् केःम्‍बा साम्‍माङ्‌सिङ्‌हाॽ नु

नुःब्‍नुबा आःङ्‌हाॽ सोःन्‍दुङ्‌सिङ्‌ङाङ् ने़रो॥

खे़ॽयोबा काक्‍नुःल्‍ले़ माःङ्‌घाबा नाङ्‌जङ्‌लुङ्‌ङो नु

सिराॽगे़धाङ्‌बा ताम्‍भुङ्‌ङो थारिक्‍के के़राङ्‌ङाङ् वाॽरो॥

२५ आङ्‌गाॽ वेॽ लाजेॽहाॽओ वबाक् तयुङ्‌ङाङ् ने़रो

हे़क्‍क्‍याङ् आङ्‌गाॽ खे़ॽयो च्‍वाःत् थुङुङ्‌ङाङ् वाॽरो॥

आङ्‌गाॽ आलाङ्‌ताप्‍पेॽइल्‍ले़ तोॽरुङ्‌ङाङ्

मिस्र लाजेॽबा के़रे़क् वहःङ्‌हाॽ चप्‍सुङ्‌ङाङ् ने़रो॥’

२६ “थे खे़ने़ॽ के़घे़प्‍सुबा होःप्‍पि?

आङ्‌गाॽ कन् उन्‍छोःन्‍ने निःन्‍धो चोगुङ्‌ङाङ् वये़रो,

उनाहुरिबा ये़म्‍मोए कन् चोःक्‍मा निङ्‌वाॽ चोगुङ्‌ङाङ् वये़रो,

आल्‍लो आङ्‌गाॽ खे़न् के़त्‍तुङ्‌ङाङ् वाॽरो,

खे़ने़ॽ खे़न् कब्रिङ् फाङ्‌मनाबा ये़क्‌यक्‍हाॽ हक्‍तक् के़जोगुरो॥

२७ खे़ॽयो के़युङ्‌बा मनाहाॽरे़ खुन्‍छिॽ साम्‍मिक्

मे़ये़बाल्‍ले़ चोगुल्‍ले़ खे़ङ्‌हाॽ मे़गिसे़आङ् मे़नुःन्‍दे़रो,

खे़ङ्‌हाॽ खाम्‍बाङ्‌ङोबा यान् हे़क्‍के, ले़क्‌वा फुङ् नु

खारक् के़लिङ्‌बा कुनःक् कुइसिःक्,

लिङ्‌घाम्‍बुओ के़लिङ्‌बा हे़क्‍क्‍याङ् पोमानुःल्‍ले़

तगि के़हेबा के़बेःक्‍पा यान् हे़क्‍तङ्‌बा मे़बोःक्‍खे़रो॥

२८ “कर खे़ने़ॽ आत्‍ति के़युङ् हे़क्‍क्‍याङ् खे़ने़ॽ आभे़ल्‍ले़

के़दा के़बेःक् खे़न् आङ्‌गाॽ निसुङ्‌ङाङ् वाॽरो,

खे़ब्‍याङ् आङ्‌गाॽनु खे़ने़ॽ के़याःक्‍ले़ॽरे़आङ् वाॽबान्

आङ्‌गाॽ कुसिङ् निःत्‍तुङ्‌ङाङ् वाॽरो॥

२९ खे़ने़ॽ के़हे़न्‍छिङ्‌मे़न् आन्‍भाक्‍को के़रे़बाल्‍ले़ चोगुल्‍ले़,

आङ्‌गाॽ खे़ने़ॽ के़न्‍बोओ खेःङ्‌ङिल्‍ले़ वेॽने़रो

खे़ने़ॽ के़म्‍ब्राओ करे़लिन् फत्‍छुङ्‌लो,

खे़ब्‍याङ् खे़ने़ॽ के़द्‌ये़बा लाम्‍मो लाम्‍बाए

आङ्‌गाॽ के़नुःङ् के़बेःक्‍ल याःन्‍ने़रो॥”

३० खे़न् एगाङ् हिजकियाःल्‍ले़ हाङ्‌ङिन् मे़त्‍तुरो,

“खे़ने़ॽ के़लागि मिक्‍सेन् हाबा कन् पोङ्‌लो,

कन् तङ्‌बेॽ आबाङे के़लिङ्‌बा कुजाहाॽ खे़निॽ के़जाम्‍लो,

हे़क्‍क्‍याङ् के़दाबा तङ्‌बेओ आम्‍भा खे़ॽयो के़धोःक्‍पाहाॽ के़जाम्‍लो,

कर तङ्‌बेॽ सुम्‍सि एगाङ्‌ग याॽरिःम्‍बा हेॽराम्‍मे़ॽओ,

कुजा फुक्‍खाम्‍मे़ॽ, चे़ल्‍ले़क्‍सेॽ लेःत्‍ताम्‍मे़ॽआङ् कुजाॽइन् चाम्‍मे़ॽओ॥

३१ सिङ्‌बुङ्‌ङिन् कुसाःप् लेःत्‍छिङ्‌ङाङ् कुजाॽ थोःक्‍पा हे़क्‍के

यहुदारे़ कुहिम्‍सयङ्‌लाम् के़दाङ्‌बा के़याःक्‍पा

मनाहाॽ याम्‍मो मे़बोन् मे़धे़ॽरो॥

३२ थेआङ्‌भे़ल्‍ले़ यरुसले़मलाम् के़दाङ्‌बा के़याःक्‍पा

लत्‍छा मनालुप् नु सियोन् कोःक्‍मालाम्

कुहिङ्‌वे़त् मनालुप्‍हाॽ मे़लःन्‍लो,

मुक्‍साम्‍दाङ्‌बा यहवे दाङ्‌बे़ल्‍ले़ कुसिक्‍सम्‍माल्‍ले़ कन् चोगुरो॥

३३ “कल्‍ले़चोगुल्‍ले़ अस्‍सुरबा हाङ्‌ङिल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुरो–

“खुने़ॽ कन् ये़क्‌यक्‍को मे़दाने़न् इग्र लत्‍छा तोःङ्‌धिक्‍काङ् मे़आबुन्‍लो,

खे़न् कल्‍ले़ कुबेसाङ् खोःन् फे़त्‍तुआङ् मे़भे़न्‍ने़न्‍लो,

कन् फप्‍मारे़ लागि चन्‍छिङ्‌मा लुङ्‌धाक्‍काङ् मे़से़त्‍तुन्‍लो॥

३४ आत्‍ति लाम्‍बा खे़न् फे़रे़ हाबा खे़न् लाम्‍मे पोङ्‌ङाङ् नुःङ्‌बेःक्‍लो, कन् ये़क्‌यक्‍को खुने़ॽ मे़लाःत्‍ने़न्‍लो”

यहवे दाङ्‌बे़ल्‍ले़ हाबा कन् उवा चोगुरो॥

३५ “आङ्‌गाॽ आलागि नु आसे़वारोबा

दाउदरे़ कुलागि आङ्‌गाॽ कन् ये़क्‌यक्‍किन्

नाङुङ्‌ॽ हे़क्‍क्‍याङ् से़ःप्‍तुङ्‌लो!”

३६ खे़ब्‍याङ् यहवे दाङ्‌बे़ल्‍ले़ कुमाङ्‌लाइङ्‌बान् अस्‍सुरिहाॽरे़ खुन्‍छिॽ तुराहिम्‍मो पेआङ् लाङे़न्‍छिङ् थिक् नु ये़प्‍पोङ्‌ङाङ् हे़न्‍छिङ् ङासि (१,८५,०००) मनाहाॽ हदॽ स्‍ये़रुसि॥ मनाहाॽ तानाम् मे़बोगे़ल्‍ले़ खे़ङ्‌हाॽरे़ खे़न् के़सिबा मनाहाॽ मे़निसुसि॥

३७ कल्‍ले़चोगुल्‍ले़ अस्‍सुरिहाॽरे़ खुन्‍छिॽ हाङ् सनहेरिबे़ल्‍ले़ तुराहिम्‍हाॽ यस्‍सुआङ् नुःक्‍तु तेॽरुसि॥ खुने़ॽ निनबे पेआङ् खे़प्‍मो युङ्‌मा हेःक्‍ते़॥

३८ थिक्‌यान् खुने़ॽ कुमाङ् निस्रोकिल्‍ले़ कुमाङ्‌हिम्‍मो सिदुङ्‌जभा तोःन्‍दुर यागे़ल्‍ले़ खुने़ॽ कुस्‍सा अद्रम्‍मलेक नु सरेसेरे़ल्‍ले़ ताभेःल्‍ले़ च्‍ये़प्‍तु स्‍ये़रुसि, खे़ब्‍याङ् खे़त्‍ने़छिआङ् आरारात लाजेॽओ पेसि॥ खे़न् एगाङ् खुने़ॽ कुले़क्‌वा कुस्‍सा एसरहदोने़न् हाङ् पोःक्‍खे़आङ् युक् चोःक्‍मा हेःक्‍तुरो॥

हिजकिया हाङ्‌ङिन् कुयाम्‍दुक्

(२ हाङ् २०:१-११, २ साप्‍मु ३२:२४-२६)

३८

खे़न् ये़म्‍मो हिजकिया हाङ्‌ङिन् तुगे़आङ् खा खप्‍मे़न् स्‍ये़॥ हे़क्‍केःल्‍ले़ आमोजरे़ कुस्‍सा माङ्‌निङ्‌वाॽपान् के़बाःप्‍पा यसैयान् खुने़ॽ कुदुम्‍से़ पेआङ् मे़त्‍तु, “यहवे दाङ्‌बे़ल्‍ले़ अक्‍खे पाःत्‍तु– के़हिम्‍सयङ्‌हाॽ सुजा पिरे़से़ॽ, थेआङ्‌भे़ल्‍ले़ खे़ने़ॽ के़सिःॽ, खे़ने़ॽ के़न्‌वेःत्‍ने़न्॥”

२ हे़क्‍केःल्‍ले़ हिजकियाःल्‍ले़ कुनारान् लुङ्‌धाक् ले़प्‍माङ् हिसु हे़क्‍क्‍याङ् अक्‍खे पाःत्‍तुआङ् यहवे दाङ्‌बान् पेलि फाक्‍तु,

३ “यहवे दाङ्‌बाए, खे़ने़ॽ के़दगि आङ्‌गाॽ आक्‍खे़न् नसानिबा पोःक्‍खाङ्‌ङाङ् के़रे़क् आनिङ्‌वाःल्‍ले़ के़से़वा याःम्‍बक् चोगुङ्‌ल लाङ्‌घेगाङ्‌ङाङ् वाॽआ, हे़क्‍क्‍याङ् खे़ने़ॽ ओगे़मे़त्‍तुल्‍ले़ थेःन् नुबा चोक् आङ्‌गाॽ हाबा खे़न् चोगुङ्‌ङाङ् वाॽआ, खे़न् निङ्‌वाॽ इःत्‍ते़ॽओ॥” हे़क्‍क्‍याङ् हिजकियान् उःक्‍काङ् उःक् हाबे़॥

४ खे़ब्‍याङ् यहवे दाङ्‌बे़ल्‍ले़ अक्‍तङ्‌बा कुबाःन्‍जाक्‍किन् यसैयाओ के़रे़,

५ “खे़ने़ॽ पेगे़ॽआङ् हिजकियान् मे़त्‍ते़ॽ, ‘खे़ने़ॽ के़सुधे़बा के़दाक्‍थे़बा दाउद हाङ्‌ङिल्‍ले़ कुनिङ्‌वाॽफुमाङ् यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ पेलि के़भाक्‍ताङ्‌बान् खे़प्‍सुङ् हे़क्‍क्‍याङ् आङ्‌गाॽ के़हाबे़बा के़मिक्‌वान् निसुङ्॥ आङ्‌गाॽ आल्‍लसाङ् थिबोङ्‌ङाङ् ङासि तङ्‌बे (१५) खे़ने़ॽ के़धाःक् फोसुङ् पिने़॥

६ आङ्‌गाॽ कन् पाङ्‌जुम्‍मिन् अस्‍सुरबा हाङ्‌ङिल्‍ले़ कुहुक्‍कोलाम् ताङ्‌से़ःप्‍तुङ्‌ङाङ् खे़ने़ॽ से़ःप्‍ने़॥ हे़क्‍क्‍याङ् आङ्‌गाॽ कन् ये़क्‌यक्‍किन् थेःक्‍तुङ्॥

७ “‘यहवे दाङ्‌बे़ल्‍ले़ माङ्‌हुप् चोगुबान् खुने़ॽ आबाङे के़त्‍तु के़लॽबा यहवे दाङ्‌बे़ल्‍ले़ कुमिक्‍सेःन्‍निन् खे़ने़ॽ के़लागि कन् पोङ्–

८ आहाज हाङ्‌ङिल्‍ले़ कुनाहाङ्‌सेःक्‍को नाम्‍इःक्‍खङ्‌ङिन् योयोक् पेआङ् पत्, आङ्‌गाॽ खे़न् थिबोङ् नाहाङ्‌सेक् थारिक् याङ्‌धो नुःक्‍तुङ्॥’” कल्‍ले़चोगुल्‍ले़ नाम्‍इःक्‍खङ्‌ङिन् योयोक् थारिक् पेआङ् पत्‍छे़साङ् थिबोङ् नाहाङ्‌सेक् थारिक् एगाङ् नुःक्‍खे़॥

९ यहुदा लाजेॽबा हाङ् हिजकियान् तुगे़आङ् वेःत्‍ते़ हे़क्‍क्‍याङ् खुने़ॽ साप्‍तुबा पाःन्‍हाॽ–

१० आङ्‌गाॽग अक्‍खे पाःत्‍तुङ्‌लो,

“थे आङ्‌गाॽ थाङ्‌बे़न् आवे़म्‍मोए

सिमे़ल्‍ले़ लाम्‍धेत् सिगाङ् लाःत्‍ताबाबि?

हे़क्‍क्‍याङ् आधाःक् सॽआङ् आल्‍ल मे़हिङ्‌ङान्‍बाबि?”

११ आङ्‌गाॽ इःत्‍तुङ्, “कन् कुहिङ्‌वे़त्‍हाॽरे़ खुन्‍छिॽ लाजेॽओ

यहवे दाङ्‌बान् आङ्‌गाॽ मे़निआन्‍लो॥

मे़न्‍छाम् याप्‍मिहाॽ आङ्‌गाॽ मे़निआसिङ्‌ङिन्‍लो,

हे़क्‍क्‍याङ् इक्‍सादिङ् खाम्‍बेःक्‍मो

के़युङ्‌बा मनाहाॽनु वाॽमा मे़घोआन्‍लो॥

१२ पित् मे़ःन्‍दा चागे़राम्‍बाल्‍ले़ कुसाःङ्‌गाहिम् हे़क्‍के

आङ्‌गाॽ आहिम्‍मे़न् मे़यसुआङ् मे़नाप्‍ताङ् मे़देॽराङ्‌लो॥

थाक् के़धाक्‍पे़ल्‍ले़ सिङ्‌ङो चिरिक्‍के़न् कित्‍तुबा हे़क्‍के

आङ्‌गाॽ आहिङ्‌मने़न् कित्‍तुङ्‌ङाङ् पत्‍लो॥

हे़क्‍क्‍याङ् खुने़ॽ खे़न् थाक्‍कोलाम् आङ्‌गाॽ खक्‍ताङ्‌देसाङ्‌लो,

ले़न्‍दिक् नु से़न्‍दिक् के़रे़क् आङ्‌गाॽ आधाःक्‍किन् के़नुप्‍सुरो॥

१३ तानाम् थारिक् नासि थःत्‍तुङ्‌ङाङ् हाङ्‌घुङ्‌ङाङ् युङाङ्‌लो,

कर केबाल्‍ले़ कुइसिःक् खुने़ॽ आङ्‌गाॽ

आलुङ्‌सिहाॽ के़रे़क् यरप् ए़क्‍खाङ् पिराङ्‌लो,

ले़न्‍दिक् नु से़न्‍दिक् नाम्‍दाःत्‍तात्‍ले़ए खे़ने़ॽ के़नुप्‍साङ्‌लो॥

१४ आङ्‌गाॽग काराःङ्‌वा इग्र कःङ्‌धे़ङ्‌ना पु हे़क्‍के पाराङ्‌लो,

साप्‍पे़त्‍त्रुःक्‍मा-पुत्‍तुःक्‍के कुइसिःक् मेरिङ् थक्‍ताङ्‌लो,

आङ्‌गाॽ थाःङ् ओमुमारे़ आमिक्‍हाॽ याॽरुरो॥

यहवे दाङ्‌बाए, आङ्‌गाॽग तुक्‍खे लाक्‍खे तुमुङ्‌लो,

खे़ने़ॽ आङ्‌गाॽ से़ःप्‍ताङ्‌ङे़ॽओ॥”

१५ कर आल्‍ल आङ्‌गाॽ थे पाःप्‍मा सुक्‍तुङ्‌ङाङ्‌बे?

यहवे दाङ्‌बे़न् आङ्‌गाॽनु पारे़रो॥

कङ्‌ग खुने़ॽए चोगुबारो॥

आङ्‌गाॽ आहिङ्‌मन्‍निल्‍ले़ निङ्‌साम्‍मो थ्‍याङ्‌बाल्‍ले़

आङ्‌गाॽ आहिङ्‌हिङ् नःम्‍नःम्‍बा पोङ्‌ङाआङ् लाङ्‌घेःक्‍कारो॥

१६ यहवे दाङ्‌बाए, कन् के़रे़क् पाःन्‍हाॽलाम् मनाहाॽ मे़हिङ्‌लो,

हे़क्‍क्‍याङ् आयाम्‍साम्‍मिल्‍ले़आङ् खे़ॽयोए हिङ्‌मन् खोसुरो॥

आङ्‌गाॽ खे़ने़ॽ के़नुसाङ् के़वेःन्‍दाङ्‌लो,

खे़ब्‍याङ् आङ्‌गाॽ हिङ्‌मा के़भाःक्‍ताङ्‌लो॥

१७ से़क्‍खासाङ् आङ्‌गाॽ आलागि नुबा पोङ्‌ल फाॽआङ्

अक्‍तङ्‌बा तुक्‍खे थम्‍मा के़बोङ्‌बा पोःक्‍खे़रो॥

खे़ने़ॽ आङ्‌गाॽ लुङ्‌माॽ के़दुक्‍ताङ्‌ङाङ्

मे़क्‍मासिमा लुम्‍बाःत्‍तोलाम् के़से़ःप्‍ताङ्‌लो,

आङ्‌गाॽ के़रे़क् आलायोहाॽ खे़ने़ॽ के़एगाङ् ले़प्‍माङ् के़युक्‍खुरो॥

१८ खे़मायङ्‌सङ्‌ङिल्‍ले़ खे़ने़ॽ के़नारा फोमा मे़सुक्‍तुल्‍लो,

सिमे़ल्‍ले़ खे़ने़ॽ मिङ्‌सो इङ्‌धाङ् पिमा के़न्‍छुक्‍ने़ल्‍लो॥

इपुङ्‌ङो के़बेःक्‍पाहाॽरे़ खे़ने़ॽ नसाःन्‍साबा

के़जोःक्‍पा पाःन्‍निन् निङ्‌साङ् चोःक्‍मा मे़न्‍छुक्‍तुल्‍लो॥

१९ आइन् आङ्‌गाॽ खे़ने़ॽ के़नारा फोसुङ्‌बा हे़क्‍के

कुहिङ्‌वे़त्, के़हिङ्‌बाहाॽरे़रक् खे़ने़ॽ के़नारा मे़भोसुरो॥

खे़ने़ॽ नसाःन्‍साबा के़जोक् फाॽआङ्

पानुदिङ् पाहाॽरे़ खुन्‍छिॽ साहाॽ मे़जे़क्‍तुसिरो॥

२० यहवे दाङ्‌बे़ल्‍ले़ आङ्‌गाॽ से़ःप्‍पारो,

यहवे दाङ्‌बे़ल्‍ले़ कुहिम्‍मो अन्‍मे खिङ्‌मनाबा मुक्‍लाहाॽ मुक्‍खुम्‍बे़रो,

हे़क्‍क्‍याङ् आनिगे हिङ्‌हिङ् थारिक्‍के आनिगे साम्‍लोरिगे़रो॥

२१ यसैयाःल्‍ले़ अक्‍खे पाःत्‍तुआङ् वये़, “पःत्‍छेल्‍ले़ कुजाॽइन् इनानाबा चोगे़म्‍मे़ॽआङ् हिजकियाःल्‍ले़ कुहोॽओ हुःत्‍ते़म्‍मे़ॽ, खे़ब्‍याङ् खुने़ॽ वेःत्॥”

२२ हिजकियाःल्‍ले़ अक्‍खे पाःत्‍तुआङ् सेःन्‍दोसुसि, “आङ्‌गाॽ यहवे दाङ्‌बे़ल्‍ले़ कुहिम्‍मो पेःक्‍का के़लॽबा मिक्‍सेन् थे वाॽ॥”

बेबिलोनिया लाम्‍बा इङ्‌घङ् के़साबाहाॽ मे़भे़न्

(२ हाङ् २०:१२-१९)

३९

खे़न् ये़म्‍मो बे़बिलोनियाबा हाङ् बलदाने़ल्‍ले़ कुस्‍सा मरोदक–बलदानरे़ हिजकियान् सक्‍इङ्‌घङ् हे़क्‍क्‍याङ् चासुङ्‌नु हाङ्‌लाइङ्‌बाहाॽ पाङ्‌घुदेसुसि॥ खुने़ॽ खे़न् तुगे़आङ् याम्‍मो वेःत्‍ते़आङ् वाॽ के़लॽबा इङ्‌घङ् खे़प्‍सुआङ् वये़॥

२ हिजकियाःल्‍ले़ खे़न् हाङ्‌लाइङ्‌बाहाॽ लुङ्‌मे़न्‍दिङ् लाङ्‌दाःक् मे़त्‍तुसि, हे़क्‍क्‍याङ् खुने़ॽ कुहिम्‍मोबा साम्‍म्‍याङ्, युप्‍पा, मारुक्‍हाॽ, कुनाम्‍गे़नुॽबा निःङ्‌गेॽहाॽ, खुने़ॽ के़रे़क् कुभे़जा कुभे़युम् युङ्‌मा हिम्‍मिन् नु कुसामा कुबुमा युङ्‌मादे़न्‍नो के़युङ्‌बा के़रे़क् चिगक्‌वाहाॽ ओःन्‍धाक्‍तुसि॥ खुने़ॽ कुहिम् नु खुने़ॽ कुहाङ्‌जुम्‍मो ओसेःन्‍मे़धाक्‍तुन्‍छिन्‍बा चिगक्‌वा थेआङ् मे़याःक्‍ते़न्॥

३ खे़ब्‍याङ् माङ्‌निङ्‌वाॽपान् के़बाःप्‍पा यसैयान् हिजकिया हाङ्‌ङे़ॽओ पेआङ् मे़त्‍तु, “खे़न् मनाहाॽरे़ थे़मा मे़बाःत्‍तु, हे़क्‍क्‍याङ् खे़ङ्‌हाॽ आत्‍तिलाम् मे़द्‌ये़आङ् मे़वये़?”

हिजकियाःल्‍ले़ पाःत्‍तु, “खुन्‍छिॽग माःङ्‌घाबा लाजेॽ बेबिलोनलाम् आङ्‌गाॽओ मे़द्‌ये़आङ् मे़वये़॥”

४ माङ्‌निङ्‌वाॽपान् के़बाःप्‍पे़ल्‍ले़ सेःन्‍दोसु, “खे़ङ्‌हाॽरे़ खे़ने़ॽ के़हाङ्‌हिम्‍मो थेधेहाॽ मे़निसु?”

हिजकियाःल्‍ले़ मे़त्‍तु, “खे़ङ्‌हाॽरे़ आङ्‌गाॽ आहिम्‍मो के़युङ्‌बा के़रे़क् चिगक्‌वाहाॽ मे़निसु॥ खे़ङ्‌हाॽ ओसेःन्‍मे़न्‍धाक्‍सेबा चिगक्‌वा आङ्‌गाॽ आधाःङ्‌ङो थेआङ् होप्॥”

५ खे़ब्‍याङ् यसैयाःल्‍ले़ हिजकियान् मे़त्‍तु, “मुक्‍साम्‍दाङ्‌बा यहवे दाङ्‌बे़ल्‍ले़ कुबाःन्‍जाक्‍किन् खे़प्‍से़ॽ–

६ खे़न् ये़म्‍मिन् से़क्‍खासाङ् के़दाबा वाॽ, खे़ने़ॽ के़हाङ्‌हिम्‍मो के़धाःक्‍थे़बाहाॽरे़ आइन् थारिक् मे़भुक्‍खु मे़युक्‍खुबा के़रे़क् चिगक्‌वाहाॽ बेबिलोन लाजेॽओ मे़दे़ॽरु, थेधिक्‍काङ् मे़याःक्‍ने़न्, लॽरिक् यहवे दाङ्‌बे़ल्‍ले़ पाःत्‍तुॽ॥

७ हे़क्‍क्‍याङ् खे़ने़ॽ कुभा के़मुॽइदाङ्‌सा, खे़ने़ॽ के़माक्‍खिॽ नु के़ने़क्‍सालाम् सावागे़वाःन्‍छिङ्‌बाहाॽ खे़न् ते़न्‍नो मे़देॽरुसिॽ, हे़क्‍क्‍याङ् खे़ङ्‌हाॽ बेबिलोनबा हाङ्‌हिम्‍मो सिङ्‌गारु मे़जोगुसिॽ॥”

८ हिजकियाःल्‍ले़ नुगप् पिरु, “खे़ने़ॽ के़बाःत्‍तुबा यहवे दाङ्‌बे़ल्‍ले़ कुबाःन्‍जाक्‍किन् नुबाए चोक्॥” थेआङ्‌भे़ल्‍ले़ खे़ल्‍ले़ कुनिङ्‌वाॽओ इःत्‍तु, “आङ्‌गाॽ आहिङ्‌हिङ्‌ग यहवे दाङ्‌बे़ल्‍ले़ नुॽमा तामा नु कम्‍ब्राङ्‌ङो कत्‍तारो॥”

हाङ्‌हाङ् लॽमा पाःन्‍जाःक्

४०

खिनिॽ निङ्‌वाॽफुमाङ्‌ङिल्‍ले़ पाःत्‍तुरो,

“आङ्‌गाॽ आमनाहाॽ हाङ्‌हाङ् मे़त्‍ताम्‍सिम्‍मे़ॽओ!

खे़ङ्‌हाॽ हाङ्‌हाङ् मे़त्‍ताम्‍सिम्‍मे़ॽओ!

२ नःम्‍नःम्‍माङ् यरुसले़म ये़क्‌यक्‍को के़युङ्‌बा मनाहाॽ मे़त्‍ते़से़ॽओ,

खे़ॽयोबा मनाहाॽरे़ खुन्‍छिॽ तुक्‍खेन् पेआङ् वाॽरो॥

हे़क्‍क्‍याङ् खे़ङ्‌हाॽरे़ खुन्‍छिॽ लायोहाॽ ले़प्‍मि पोःक्‍खे़आङ् वाॽरो,

खे़ङ्‌हाॽरे़ खुन्‍छिॽ लायोहाॽरे़ लागि निले़ङ्‌बा खुम्‍दिङ् मे़घोसुआङ् वाॽरो॥

३ “लत्‍छा इक्‍लाधिक् खे़म्‍दे़त्‍लो–

‘मुरे़ःक् खारे़ःक् थेआङ् के़होःप्‍पादे़न्‍नो

यहवे दाङ्‌बे़ल्‍ले़ कुलागि लाम्‍धिक् यारिप् चोगे़ॽओ॥

मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो

आनिॽ निङ्‌वाॽफुमाङ्‌ङिल्‍ले़ कुलागि माराम्‍धिक् तोॽदोन् चोगे़ॽओ॥

४ के़रे़क् पाक्‍लुम्‍लुम्‍बा ने़ने़बादे़न्‍हाॽ चाङ्‌जाङ्‌बा मे़जोगुरो,

काक् नाङ्‌जङ्‌लुङ् नु कोःक्‍मा फाङ्‌जङ्‌हाॽ ताङ्‌बा मे़जोगुरो॥

मे़न्‍दङ्‌मनाबा किक्‍क्‍वे़ःङ् किक्‍वे़ःङ्‌बा लाजेॽहाॽ तोॽदोःम्‍बा मे़जोगुरो,

हे़क्‍क्‍याङ् पाक्‍लुम्‍लुम्‍बा लाजेॽहाॽ ले़प्‍पे़प्‍पा मे़जोगुरो॥

५ हे़क्‍क्‍याङ् यहवे दाङ्‌बे़ल्‍ले़ कुमिमिदिङ् ओसेःन्‍धाङ् मे़जोगुरो,

खे़ब्‍याङ् के़रे़क् मे़न्‍छाम् याप्‍मिहाॽरे़ खे़न् थिक्‍ले़ङ्‌ले़ सोरिक् मे़निसुरो,

थेआङ्‌भे़ल्‍ले़ यहवे दाङ्‌बे़ल्‍ले़ए पाःन्‍निन् पाःत्‍तुआङ् वाॽरो॥’”

६ लत्‍छा इक्‍लाधिक्‍ले़ पाःत्‍तु, “अःक्‍ते़ॽओ”

हे़क्‍क्‍याङ् आङ्‌गाॽ पाःत्‍तुङ्‌लो,

“आङ्‌गाॽ थे पाःत्‍तुङ्‌ङाङ् अःक्‍काबाबे?”

“के़रे़क् मे़न्‍छाम् याप्‍मिहाॽ याःन्‍सुङ्‌हाॽ हे़क्‍तङ्‌बा मे़जोःक्‍लो,

खे़ब्‍याङ् खे़ङ्‌हाॽरे़ खुन्‍छिॽ खे़म्‍सिङ्‌मे़न्

सुङ्‌याःन्‍ले़ कुभुङ् कुसिक्‍ताङ्‌बा चोक्‍लो॥

७ याःन्‍निन् इले़म्, फुङ्‌ङिन् मुत्‍थाबेःक्‍लो,

थेआङ्‌भे़ल्‍ले़ यहवे दाङ्‌बे़ल्‍ले़ खे़न् मुःत्‍तुरो,

से़क्‍खासाङ् मनाहाॽग यान् हे़क्‍तङ्‌बा मे़जोःक्‍लो॥

८ याःन्‍निन् इरे़म्, फुङ्‌हाॽ मुत्‍थारो,

कर आनिॽ यहवे दाङ्‌बे़ल्‍ले़ कुबाःन्‍जाक्‍किन्

सदादिङ् आभे़ल्‍ले़साङ् मे़माने़ल्‍लो॥

९ “सियोनबा मनाहाॽओ सुनाइङ् के़से़बासे,

खे़निॽ केःम्‍बा नाङ्‌जङ्‌लुङ्‌ङो पेगे़म्‍मे़ॽओ॥

यरुसले़म ये़क्‌यक्‍पा मनाहाॽ सुनाइङ् इङ्‌भन् के़हाबासे,

साॽरिक् अःक्‍ते़म्‍मे़ॽओ, अःक्‍ते़म्‍मे़ॽओ, मे़गिसे़म्‍मिन्‍ने़ॽओ॥

यहुदा पाङ्‌जुम्‍मोबा मनाहाॽ मे़त्‍ते़म्‍सिम्‍मे़ॽओ,

‘ओमे़त्‍ते़म्‍मे़ॽ, खे़निॽ निङ्‌वाॽफुमाङ्‌ङिन् हाबा कॽयो वाॽरो!’

१० “ओमे़त्‍ते़म्‍मे़ॽ, यहवे दाङ्‌बान् पयम् यम्‍बा मुक्‍साम्‍नु युक् चोःक्‍से़ युर पत्‍लो,

ओमे़त्‍ते़म्‍मे़ॽ, खुने़ॽ कुधुम्‍घोःन् खुने़ॽ कुहुक्‍कोए वाॽरो,

खे़ब्‍याङ् खुने़ॽ खोमा के़बोङ्‌बान् खुने़ॽनु वाॽरो॥

११ खुने़ॽ कुमे़ल्‍लुक् लुप्‍हाॽ पित् मे़ःन्‍दा

ओगे़मे़प्‍पे़ल्‍ले़ कुइसिःक् चाराम्‍सुसिरो॥

खुने़ॽ कुधुःम्‍बाहाॽ आबाङे कुभक्‍ताङ्‌ङो कत्‍तुसिरो,

हे़क्‍क्‍याङ् खे़ङ्‌हाॽ आबाङे खुने़ॽ कुनिङ्‌वाॽ सिगाङ् पक्‍खुसिरो॥

चुजुक्‍सा कुस्‍सा के़वाॽबाहाॽग खुने़ॽ याःक्‌याःक्‍काङ् लाम्‍लोसुसिरो॥”

इस्राइलबा निङ्‌वाॽफुमाङ्

१२ हाःत्‍ले़ च्‍वाःत्‍तिन् कुबे़ःङ्‌गोओ सिःक्‍तुआङ् वाॽबे

इग्र कुबित्‍ताःल्‍ले़ ताङ्‌साङ्‌बे़न् सिःक्‍तुआङ् वाॽबे?

हाःत्‍ले़ इक्‍सादिङ् खाम्‍बेःक्‍कोबा खाम्‍मिन् पक्‍काओ सिःक्‍तुआङ् वाॽबे?

इग्र हाःत्‍ले़ नाङ्‌जङ्‌लुङ्‌हाॽ नु कोःक्‍मा फाङ्‌जङ्

थे़गु माङ्‌वाहाॽ ते़म्‍दुरिओ थाङ्‌सुआङ् वाॽबे?

१३ हाःत्‍ले़ यहवे दाङ्‌बे़ल्‍ले़ कुनिङ्‌वान् निसुआङ् वाॽबे,

इग्र हात् खुने़ॽ कुसुजादाङ्‌बा पोःक्‍खे़आङ् खुने़ॽ हुॽरुआङ् वाॽबे?

१४ ने़हिनिङ्‌वाॽरे़ लागि यहवे दाङ्‌बे़ल्‍ले़ हात् सुजा नाःक्‍तुआङ् वाॽबे

हे़क्‍क्‍याङ् हाःत्‍ले़ खुने़ॽ कुदोःप्‍मा लाम् हुॽरुबे?

हाःत्‍ले़ खुने़ॽ ने़हिनिङ्‌वाॽ हुॽरुबे,

इग्र खासिङ्‌निःप्‍मा लाम् हुॽरुबे?

१५ इक्‍सादिङ् खाम्‍बेःक्‍कोबा मे़न्‍छाम् सुवाङ्‌हाॽग

च्‍वाःत् ते़प्‍पक्‌वा हे़क्‍के मे़लॽरो॥

खे़ङ्‌हाॽग थाङ्‌दुरिओ के़घिप्‍पा खाम्‍हिःक् कुसिङ् मे़लॽरो,

खुने़ॽग वागप्‍खेःङ्‌हाॽ कुम्‍जिक् खाम्‍बुत्‍त्रा हे़क्‍के थाङ्‌घुरो॥

१६ वयागे़न् सिदुङ्‌जभारे़ लागि ले़बनानबा सिङ्‌हाॽरे़ मे़योरुन्‍लो,

खे़प्‍मो के़याक्‍पा थक्‍साहाॽरे़आङ् वयागे़न् सिदुङ्‌जभा चोःक्‍मा मे़योरुन्‍लो॥

१७ इक्‍सादिङ् खाम्‍बेःक्‍कोबा मे़न्‍छाम् सुवाङ्‌हाॽ

खुने़ॽ कुदगि थेसिआङ् मे़ःल्‍लो॥

खुने़ॽग खे़ङ्‌हाॽ थेनाधेबा नु हने़बा लेःत्‍तुसिरो॥

१८ हे़क्‍केःल्‍ले़ निङ्‌वाॽफुमाङ्‌ङिन् खे़निॽ हाःत्‍नु के़दङ्‌घुम्‍बे?

इग्र आक्‍तङ्‌बा चइत्‍तिन्‍नु के़दङ्‌घुम्‍बे?

१९ नावाइत्‍लाःङ्‌ग सिङ्‌गे़गाम्‍बे़ल्‍ले़ सोःन्‍दुआङ् चोगुरो,

साम्‍म्‍याङ् के़धक्‍पाल्‍ले़ खे़न्‍निन् साम्‍म्‍याङ्‌ङिल्‍ले़ सुःप्‍तुरो,

हे़क्‍क्‍याङ् खे़ल्‍ले़ लागि युप्‍पा सिक्‍क्रिहाॽ चोगुरो॥

२० अक्‍तङ्‌बा सिदुङ्‌जभा तोःम्‍मा मे़न्‍छुक्‍मनाबा साॽरिक्

याङ्‌गे़साॽबे़ल्‍ले़ मे़न्‌यःप्‍मनाबा सिङ्‌ङिन् सेगुरो॥

खुने़ॽ कुलागि खोःन्‍दु लक्‍तुबा नावाइत्‍लान् मे़म्‍मुन्‍ने

युङ्‌मारे़ लागि कुभा कुहुक्‍चो के़नुॽबा लत्‍छा सिङ्‌गे़गाम्‍बा सेगुरो॥

२१ थे खे़निॽ निङ्‌वाॽ मे़ङ्‌घोए के़वयिबि?

थे खे़निॽ मे़ङ्‌घे़म्‍मे के़वयिबि?

थे कन् पाःन्‍निन् कुहेःक्‍सिङ्‌माआङ्‌धोए खे़निॽ मे़म्‍मे़त्‍ते के़म्‍गत्‍तिबि?

थे इक्‍सादिङ् खाम्‍बेःक्‍माल्‍ले़ नावागे़न् चइःत् पोःक्‍खे़आङ्‌धोए

खे़निॽ कुसिङ् मे़न्‍निःत्‍ते के़वयिबि?

२२ खुने़ॽ इक्‍सादिङ् खाम्‍बेःक्‍माल्‍ले़ कुघिरिनुःल्‍ले़

थाःङ्‌धाक् हाङ्‌युक् चोःक्‍काङ् युङ्‌लो,

हे़क्‍क्‍याङ् इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽग फेॽबात् हे़क्‍के मे़लॽरो॥

खुने़ॽ ताङ्‌साङ्‌बे़न् पःत्‍थाङ् कुइसिःक् खिङ्‌घुरो,

खे़ब्‍याङ् खे़ॽयो याङ्‌धोःक्‍मारे़ लागि खे़न् साःङ्‌गा हे़क्‍के फोसुरो॥

२३ खुने़ॽ हाङ्‌साहाॽ थेनाधेबा चोगुसिरो,

हे़क्‍क्‍याङ् इक्‍सादिङ् खाम्‍बेःक्‍कोबा

युक्‍साबाहाॽ कुसुम् मे़न्‍दम्‍मनाबा चोगुसिरो॥

२४ याॽरिःम्‍बा हे़क्‍के खे़ङ्‌हाॽ खाम्‍बाङ्‌ङो मे़धानुमे़ःन्‍ने, मे़जुक्‍नुमे़ःन्‍ने,

खाम्‍बाङ्‌ङो खे़ङ्‌हाॽरे़ खुन्‍छिॽ साःप् लेःत्‍छिङ्‌ङिल्‍ले़सा,

खुने़ॽ खे़ङ्‌हाॽ मुःत्‍तुदेसुसिरो

हे़क्‍क्‍याङ् खे़ङ्‌हाॽ इमे़ले़म्‍लो,

खे़ब्‍याङ् सुरित् केजङ्‌ङिल्‍ले़ खे़ङ्‌हाॽ याॽसिप् हे़क्‍के फे़सु तेॽरुसिरो॥

२५ “खे़निॽ आङ्‌गाॽ हाःत्‍नु याप्‍मि के़दङ्‌घिबे?

इग्र आङ्‌गाॽ हे़क्‍तङ्‌बा हात् वाॽबे?”

पयम् यम्‍बा सेसे निङ्‌वाॽफुमाङ्‌ङिल्‍ले़ पाःत्‍तुरो॥

२६ खे़निॽ मिक्‍किन् थाःङ् फोःक्‍खाम्‍मे़ॽआङ्

ताङ्‌साङ्‌बे़न् ओमे़त्‍ते़म्‍मे़ॽओ,

कङ्‌हाॽ के़रे़क् हाःत्‍ले़ चोगुबाबे?

थे खुने़ॽए मे़ःम्‍बि, खुने़ॽ खेःम्‍सिक्‍पाल्‍ले़

कुबन्‍ज्‍याङ्‌माहाॽ थिक्‍थिक् चोगु तारुसिरो

हे़क्‍क्‍याङ् के़रे़क् थिक्‍थिक् लॽरिक्

मिङ् लोःक्‍तुसिआङ् उःत्‍तुसिरो॥

खुने़ॽ पयम् यम्‍बा कुमुक्‍साम् नु मुक्‍साम्‍साबा

कुमुक्‍किल्‍ले़ चोगुल्‍ले़ खे़ङ्‌हाॽओ लत्‍छाआङ् मे़म्‍माने़ल्‍लो॥

२७ याकुबे, खे़ने़ॽ थेआङ् अक्‍खे के़बाःत्‍तुबाबे?

इस्राइलए, खे़ने़ॽ थेआङ् निङ्‌वाॽतुक्‍मा पान् के़बाःप्‍पाबे?

“आङ्‌गाॽ आलाम्‍मिन् यहवे दाङ्‌बालाम् मये़आङ् वाॽरो,

यहवे दाङ्‌बे़ल्‍ले़ आङ्‌गाॽ निनि मे़लाप्‍पान्‍लो॥”

२८ थे खे़ने़ॽ निङ्‌वाॽ मे़ङ्‌घोए के़वाॽबि?

थे खे़ने़ॽ मे़ङ्‌घे़म्‍मे के़वाॽबि?

यहवे दाङ्‌बे़ङ्‌ग आभे़ल्‍ले़साङ् सदादिङ् के़वाॽबा निङ्‌वाॽफुमाङ्‌लो,

इक्‍सादिङ् खाम्‍बेःक्‍मे़ल्‍ले़ कुनुप्‍मो थारिक् नावागे़न् चइःत् के़ने़बारो॥

खुने़ॽ मे़नाने़न्‍नाङ् कुसक्‍माआङ् मे़बुॽने़ल्‍लो,

हे़क्‍क्‍याङ् हाःत्‍ले़आङ् खुने़ॽ कुसिक्‍कुम् निङ्‌वान्

कुसिङ् निःप्‍मा मे़सुक्‍तुल्‍लो॥

२९ के़नाबाहाॽ खुने़ॽ थुम् पिरुसिरो,

हे़क्‍क्‍याङ् योःन्‍जोॽजोॽबाहाॽ मुक्‍साम् पिरुसिरो॥

३० थाङ्‌बे़न् मनाःन्‍नाङ् मे़न्‍धुम्‍मनाबा पोङ्‌लो,

हे़क्‍क्‍याङ् पनानासिरो, खे़ब्‍याङ् नालिगे़न् कुधाङ्‌साहाॽआङ्

खुन्‍छिॽ सक्‍मा पुॽआङ् मे़जोःन्‍लो॥

३१ कर यहवे दाङ्‌बे़ल्‍ले़ कुलाम् ओगे़प्‍पाहाॽ याम्‍मो के़धुम्‍बा मे़बोङ्‌लो,

खे़ङ्‌हाॽ कक्‍कफिःक्‍मा हे़क्‍के थाःङ्‌धाःङ् मे़बे़रो॥

हे़क्‍क्‍याङ् मे़लोःक्‍साङ् मे़न्‍नाने़ल्‍लो,

खे़ङ्‌हाॽ लाङ्‌मे़घेःक् हे़क्‍केसाङ् खुन्‍छिॽ थना मे़ले़ङ्‌ने़ल्‍लो॥

निङ्‌वाॽफुमाङ्‌ङिल्‍ले़ इस्राइलिहाॽ निङ्‌वाॽ निःन्‍धो पिरुसि

४१

“वहःङ् नाहाङ्‌बा लाजेॽओ के़युङ्‌बा मनासे,

आङ्‌गाॽ आबेसाङ् स्‍वाःत् युङे़म्‍मे़ॽओ॥

इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

कुसङ् लॽरिक् के़धुम्‍बा मे़बोङ्‌लरो!

खे़ङ्‌हाॽ निःत्‍ताङ् मे़दाआङ् मे़बाःत्‍लरो,

आनिॽ सोरिक् खासे़न्‍दे़न्‍नो चुप्‍सिरो॥

२ “निङ्‌वाॽफुमाङ्‌ङिल्‍ले़ कुसाम्‌योनिमो

कुसे़वा याःम्‍बक् चोःक्‍मारे़ लागि हात् उःत्‍तुआङ् वाॽबे?

तॽइ नाङ्‌गे़न् पिसाङ्‌नु हाङ्‌ङिन्

हाःत्‍ले़ कुसिक्‍समे़र याःन्‍दुआङ् वाॽबे?

खुने़ॽ इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ कुयुक्‍को मे़दार याःन्‍दुसिरो,

हे़क्‍क्‍याङ् हाङ्‌हाॽ खे़ल्‍ले़ कुबेसाङ् कुयुक्‍को तारुसिरो॥

खुने़ॽ खे़ङ्‌हाॽ कुदाभेःल्‍ले़ खाम्‍पु थ्‍यःङ् चोगुसिरो,

हे़क्‍क्‍याङ् कुलिःल्‍ले़ सुरिःत्‍तिल्‍ले़ फे़सुबा याॽसिप् हे़क्‍के चोगुसिरो॥

३ खुने़ॽ खे़ङ्‌हाॽ नाःत्‍तुसिरो,

हे़क्‍क्‍याङ् कुसिङ् मे़निःत्‍तुम्‍बा लाम्‍हाॽओ लाङ्‌घेःक्‍साङ्

खुने़ॽ थेआङ् मे़ल्‍लॽए तगि पेःक्‍लो॥

४ कुहेःक्‍सिङ्‌माआङ्‌धो थाःक्‍थाःक् थारिक् के़उःप्‍पा

हे़क्‍क्‍याङ् कन् याःम्‍बक्‍किन् कुलिङ्‌दो के़गे़प्‍पान् हाःप्‍पे?

खे़ङ्‌ग आङ्‌गाॽएरो,

कुहेःक्‍सिङ्‌माआङ्‌धो के़वाॽबा नु

याङ्‌सिआङ् के़वाॽबा यहवे दाङ्‌बान् आङ्‌गाॽएरो॥”

५ वागप्‍खेःङ्‌ङो के़युङ्‌बाहाॽरे़ कन् मे़निसुआङ् मे़गिसे़रो,

इक्‍सादिङ् खाम्‍बेःक्‍किल्‍ले़ ना कुयाओ थारिक्‍पाहाॽ मे़यक्‍खे़रो,

खे़ङ्‌हाॽ निःत्‍ताङ् मे़बेःक् हे़क्‍क्‍याङ् मे़दारो॥

६ थिक्‍ले़ वेॽइन् फाॽरुरो,

हे़क्‍क्‍याङ् कुन्‍साॽ मे़त्‍तुॽ, “हाङ्‌हाङ् लॽरे़ॽओ॥”

७ कुहुक्‍चो के़नुॽबा चोबेगुःल्‍ले़ साम्‍म्‍याङ् के़धक्‍पे़न् आःन्‍छिङ्‌मा पिरुरो,

हे़क्‍क्‍याङ् खे़ल्‍ले़ साम्‍म्‍याङ्‌ङिन् थवाःल्‍ले़ हिप्‍तु तङ्‌घुरो,

खे़ल्‍ले़ कुधुम्‍मा सिदाॽइल्‍ले़ तुम्‍सुरो,

हे़क्‍क्‍याङ् पाःत्‍तुॽ, “कन् नुबा चोक्‍लो,”

हे़क्‍क्‍याङ् खे़न् मुक्‍मे़धाने़न्‍ल फाॽआङ्

फे़न्‍तिङ् मे़धे़प्‍तुआङ् मे़भोःन्‍दुरो॥

८ “कर खे़ने़ॽ, आङ्‌गाॽ आसे़वारोबा इस्राइलए,

आङ्‌गाॽ सेःक्‍ने़बा याकुबए,

आङ्‌गाॽ आन्‍देङ्‌बा अब्राहाम्‍मिल्‍ले़ कुमुॽइदाङ्‌सा,

९ आङ्‌गाॽ खे़ने़ॽ इक्‍सादिङ् खाम्‍बेःक्‍माल्‍ले़

कुनुप्‍मोनु ते़म्‍ने़आङ् फे़त्‍ने़रो,

हे़क्‍क्‍याङ् इक्‍साःल्‍ले़ कुसुक्‍पोनु खे़ने़ॽ उःत्‍ने़रो॥

आङ्‌गाॽ मे़त्‍ने़, ‘खे़ने़ॽग आङ्‌गाॽ आसे़वारोबाने़रो’

खे़ने़ॽ आङ्‌गाॽ सेःक्‍ने़आङ् वाॽरो,

हे़क्‍क्‍याङ् आङ्‌गाॽ खे़ने़ॽ मे़न्‍नाॽए कत्‍ने़रो॥

१० कल्‍ले़चोगुल्‍ले़ खे़ने़ॽ मे़गिसे़न्‍ने़ॽओ,

थेआङ्‌भे़ल्‍ले़ आङ्‌गाॽ खे़ने़ॽनु वाॽआरो॥

के़निङ्‌साङ् मे़बुगे़न्‍ने़ॽ, थेआङ्‌भे़ल्‍ले़

आङ्‌गाॽ के़निङ्‌वाॽफुमाङ्‌आरो,

आङ्‌गाॽ खे़ने़ॽ के़धुम्‍बा चोःक्‍ने़रो॥

आङ्‌गाॽ खे़ने़ॽ फाॽने़रो,

साम्‌योबा आजुक्‌वा आहुक्‍किल्‍ले़

आङ्‌गाॽ खे़ने़ॽ फाॽने़ चोःक्‍ने़रो॥

११ “खे़ने़ॽनु कुयाःक् के़ले़ॽबाहाॽ के़रे़क्

से़क्‍खासाङ् सिरिङ्‌ममो मे़धारो,

हे़क्‍क्‍याङ् नामे़न्‍छाॽ मे़बोङ्‌लो,

खे़ने़ॽ के़अप्‍पाहाॽ थेनाधेबा मे़बोङ् खे़ब्‍याङ् मे़मे़क्‍लो॥

१२ खे़ने़ॽ के़निङ्‌मिहाॽ के़गोःत्‍तुसिसाङ् खे़ङ्‌हाॽ के़ङ्‌घोसुसिल्‍लो,

खे़ने़ॽ के़दक्‍ले़ङ्‌वाओ थङ् के़जोःक्‍पाहाॽआङ् हने़बा मे़बोङ्‌लो,

खे़म्‍ब्‍याङ् मे़मे़क् मे़सिरो॥

१३ थेआङ्‌भे़ल्‍ले़ आङ्‌गाॽ यहवे दाङ्‌बा के़निङ्‌वाॽफुमाङ्‌आरो,

आङ्‌गाॽ खे़ने़ॽ के़जुक्‌वा हुक्‍किन् ते़म्‍सुङ्‌लो,

हे़क्‍क्‍याङ् खे़ने़ॽ अक्‍खे मे़त्‍ने़रो,

‘मे़गिसे़न्‍ने़ॽ, आङ्‌गाॽ खे़ने़ॽ फाॽने़रो॥’”

१४ यहवे दाङ्‌बे़ल्‍ले़ अक्‍खे पाःत्‍तुरो,

“फेॽबात् याकुबए, चुःक्‍सा इस्राइलए, मे़गिसे़ने़ॽओ!

थेआङ्‌भे़ल्‍ले़ आङ्‌गाॽए फाॽने़रो,

खे़ने़ॽ के़धे़ॽबा, इस्राइलबा सेसे निङ्‌वाॽफुमाङ् आङ्‌गाॽएरो॥

१५ ओमे़त्‍तेॽ, आङ्‌गाॽ खे़ने़ॽ कुसङ् नु हासम्‍सम्‍बा

कुहाबोॽ के़युङ्‌बा चा हिप्‍मा खजुम् खया चोःक्‍ने़रो॥

खे़ने़ॽ नाङ्‌जङ्‌लुङ्‌हाॽ के़साःक्‍तुरो,

हे़क्‍क्‍याङ् चिधक् चिधक् के़धगुआङ् खाप्‍पुथ्‍यःङ् के़जोगुरो,

खे़ब्‍याङ् थे़गुहाॽ

चासिप् हे़क्‍तङ्‌बा के़जोगुरो॥

१६ खे़ने़ॽ खे़ङ्‌हाॽ के़आःप्‍सुसिरो,

हे़क्‍क्‍याङ् सुरिःत्‍तिल्‍ले़ खे़न् पक्‍खु तेॽरुरो,

खे़ब्‍याङ् सुरित् केजङ्‌ङिल्‍ले़ फे़सु तेॽरुसिरो॥

कर खे़ने़ॽग यहवे दाङ्‌बाओ के़सःत्‍लो,

खे़ने़ॽ इस्राइलबा सेसे निङ्‌वाॽफुमाङ्‌ङिन् मिमिदिङ् के़बिरुरो॥

१७ “याङ्‌गे़साॽबा नु थेआङ् मे़ङ्‌गप्‍मनाबाहाॽरे़ च्‍वाःत् मे़गोःत्‍तुरो,

कर च्‍वाःत् मे़ङ्‌घोसुल्‍लो,

वामिःक्‍माल्‍ले़ खे़ङ्‌हाॽरे़ खुन्‍छिॽ मुरान् हेरो॥

कर आङ्‌गाॽ यहवे दाङ्‌बे़ल्‍ले़ खे़ङ्‌हाॽ नुगप् पिरुङ्‌सिङ्‌लो,

आङ्‌गाॽ इस्राइलबा निङ्‌वाॽफुमाङ्‌ङिल्‍ले़

खे़ङ्‌हाॽ मे़ले़त्‍तासिङ्‌ङिल्‍लो॥

१८ मुरे़ःक् खारे़ःक्‍पा कोःक्‍मा फाङ्‌जङ् थे़गु

माङ्‌वाहाॽओनु वहःङ् कुङ्‌ल याःन्‍दुङ्‌लो,

हे़क्‍क्‍याङ् ते़म्‍भोओ वाबुन्‍दाक्‌वाहाॽ लःन्‍ल चोगुङ्‌लो॥

मुरे़ःक् खारे़ःक्‍पा ये़ःङ्‌घादे़न्‍निन् वरक् पोङ्‌ल चोगुङ्‌लो,

हे़क्‍क्‍याङ् के़हेबा खाम्‍बेःक्‍मान् च्‍वाःत् पुन्‍दाक्‌वा चोगुङ्‌लो॥

१९ मुरे़ःक् खारे़ःक्‍पा ये़ःङ्‌घादे़न्‍नो आङ्‌गाॽ साम्‍माङ्‌सिङ्,

कुदिङ् के़युङ्‌बा, अङ्‌गम् फुङ् नु पे़ःङ्‌वा लिःत्‍छे

सिङ्‌बुङ्‌हाॽ लिङ्‌ल याःन्‍दुङ्‌लो॥

आङ्‌गाॽ चा मे़न्‍नुॽमनाबा खाम्‍बेःक्‍को आःङ्‌हाॽ

हे़क्‍क्‍याङ् सुक्‍पा सिङ्‌हाॽ थिक्‍ले़ङ्‌ले़ लिङ्‌ल चोगुङ्‌लो,

२० हे़क्‍केलॽरिक् मनाहाॽरे़ मे़निसुआङ् निङ्‌वाॽ मे़इःत्‍तुररो,

हे़क्‍क्‍याङ् कङ्‌ग यहवे दाङ्‌बे़ल्‍ले़ कुहुक्‍किल्‍ले़ चोगुबा याःम्‍बक्

इग्र इस्राइलबा सेसे निङ्‌वाॽफुमाङ्‌ङिल्‍ले़

चोगुबा फाॽआङ् नुरिक्‍काङ् कुसिङ् मे़निःत्‍तुररो॥”

यहवे दाङ्‌बे़ल्‍ले़ माङ्‌साम्‍माङ्‌हाॽ हने़बा लेःत्‍तुसि

२१ यहवे दाङ्‌बा, याकुबरे़ कुहाङ्‌ङिल्‍ले़ अक्‍खे पाःत्‍तुरो,

“आबाङे खिनिॽ तुःन्‍दे पाःन्‍हाॽ युक्‍खे़म्‍मे़ॽओ,

खे़निॽ पाःप्‍मा युङ्‌मा के़बोङ्‌बा पाःन्‍हाॽ ताराम्‍मे़ॽओ॥

२२ थे के़बोङ्‌बा वाॽ खे़न् पाःप्‍मारे़ लागि

खे़निॽ नावाइत्‍लाहाॽ ताराम्‍से़ॽओ॥

कम्‍भलॽरिक् के़बोङ्‌बा के़जुःप्‍पा पाःन्‍हाॽ आनिगे आमे़त्‍ते़ॽओ,

हे़क्‍क्‍याङ् आनिगे खे़न् पाःन्‍नो निङ्‌वाॽ हे़त्‍तासिगे़रो॥

खे़ब्‍याङ् पिप्‍मिरि कुसोःन्‍दिओ खे़न् थे़मा

पोङ्‌लत्‍छ फाॽआङ् आनिगे कुसिङ् निःप्‍मा सुक्‍तुम्‍बे़ररो,

इग्र पोङ्‌मा के़इःप्‍पा पाःन्‍निन् आनिगे आजे़क्‍ते़ॽओ॥

२३ आल्‍ल के़दाबा पाःन्‍हाॽ आनिगे ओसेःन्‍आधाक्‍ते़ॽओ,

हे़क्‍क्‍याङ् खे़निॽ माङ्‌निङ् फाॽआङ् कुसिङ् निःप्‍मा सुक्‍तुम्‍बे़रो॥

नुबा इग्र ताप्‍फे़ःम्‍बा थे़माइ चोगे़म्‍मे़ॽओ,

हे़क्‍केलॽरिक् आनिगे सावेःत् यङ्‌ङाङ् किसिगे़रो॥

२४ कर खे़निॽग कुसुम् मे़न्‍दम्‍मनाबानिङ्‌लो,

हे़क्‍क्‍याङ् खे़निॽ याःम्‍बक्‍किन् साॽरिक्‍के थेनाधेबा चोक्‍लो,

हाःत्‍ले़ खे़निॽ से़वा के़मे़त्‍तिॽ खे़न् सिक्‍के़ले़ःङ्‌बा पोङ्‌लो॥

२५ “कुभा मनाधिक् थाङ्‌गे़त् ले़प्‍माङ्‌लाम् हुसुङ्‌ङाङ् वाॽरो,

हे़क्‍क्‍याङ् खे़न् यो युरो॥

नाङ्‌गे़न् ले़प्‍साङ्‌नु फे़न्‍नाङ् खे़ल्‍ले़ आङ्‌गाॽ आमिङ्‌ङिन् पाःत्‍तुरो,

कोःम्‍भाल्‍याःल्‍ले़ खाम्‍मिन् लाःक्‍तुबा हे़क्‍के युक्‍साबाहाॽ तोॽरुसिरो॥

२६ कुहेःक्‍सिङ्‌माआङ्‌धो हाःत्‍ले़ ओसेःन्‍धाङ् चोगुआङ्

आनिगे कुसिङ् निःप्‍मा सुक्‍तुम्‍बे़बे?

इग्र तगिआङ्‌धो आत्‍तिल्‍ले़ कन् याप्‍मि ओःन्‍धाक्‍ते़आङ्

खुने़ॽ कुदोःप्‍मा वये़ फाॽआङ् आनिगे पाःप्‍मा सुक्‍तुम्‍बे़आङ्‌बे?

कन् पाःन्‍निन् हाःत्‍ले़आङ् आनिगे मे़मे़त्‍तिगे़न्‍लो,

तगि एःल्‍ले़आङ् लत्‍छा पाःन्‍सुत्‍लाधिक्‍काङ् मे़बाःत्‍तुल्‍लो,

खिनिॽ पान् के़घे़म्‍बा आसाःत्‍ताङ् मे़वये़ने़ल्‍लो॥

२७ के़रे़क्‍नुःल्‍ले़ तगि सियोन कोःक्‍मान् ‘ओमे़त्‍ते़म्‍मे़ॽओ,

खे़ङ्‌हाॽग कॽयो मे़वाॽ’ के़मे़प्‍पाङ्‌ग आङ्‌गाॽए वयाङ्‌लो॥

यरुसले़म ये़क्‌यक्‍को के़युङ्‌बाहाॽ सुनाइङ् पिमासिरे़ लागि

लत्‍छा इङ्‌घङ्‌साबा के़बाङ्‌बे़न्‍नाङ् आङ्‌गाॽए वयाङ्‌लो॥

२८ आङ्‌गाॽ हक्‍सुङ्‌सिङ् कर खे़ॽयो हाःत्‍ताङ् मे़होप्‍लो,

सुजा पिमारे़ लागि खे़ङ्‌हाॽरे़ खुन्‍छिॽ लुम्‍मो एःन्‍नाङ् मे़वाॽने़ल्‍लो,

खे़ङ्‌हाॽ सेःन्‍दोमासिल्‍ले़ आत्‍तिल्‍ले़आङ् नुगप् आमे़म्‍बिने़ल्‍लो॥

२९ ओमे़त्‍ते़म्‍मे़ॽ, खे़ङ्‌हाॽ के़रे़क् इङ्‌ले़क्‍केसिरो!

खे़ङ्‌हाॽरे़ खुन्‍छिॽ याःम्‍बक्‍किल्‍ले़ थेआङ् मे़यारुल्‍लो,

खे़ङ्‌हाॽरे़ खुन्‍छिॽ नावाइत्‍लाहाॽग थेआङ् मेःम्‍बा सुरित् हे़क्‍तङ्‌बारक्‍लो॥”

यहवे दाङ्‌बे़ल्‍ले़ कुसे़वारोबा

४२

यहवे दाङ्‌बे़ल्‍ले़ पाःत्‍तुरो,

“कन् आङ्‌गाॽ आसे़वारोबारो,

खे़न् आङ्‌गाॽ के़धुम्‍बा चोगुङ्‌लो, खे़न् सेगुङ्‌ङाङ् वाॽरो

खुने़ॽनु आङ्‌गाॽ सःत्‍ताङ्‌ङाङ् वाॽआरो॥

आङ्‌गाॽ खे़न् आयाम्‍साम्‍मिल्‍ले़ थुक्‍तुर याःन्‍दुङ्‌ङाङ् वाॽरो

हे़क्‍क्‍याङ् खे़ल्‍ले़ के़रे़क् सुवाङ्‌हाॽओ कुदोःप्‍मा खासे़न् तारुरो॥

२ खे़न् मे़अःक्‍ने़न्, हे़क्‍क्‍याङ् मे़भिःक्‍ने़न्‍नाङ्‌लो

इग्र खे़ल्‍ले़ कुइक्‍लान् माराम्‍मो मनाहाॽरे़ मे़घे़प्‍सुर मे़जोगुन्‍लो॥

३ खे़ल्‍ले़ के़यःप्‍पा मिक्‍लाधिक्‍काङ् मे़ए़क्‍खुन्‍लो,

हे़क्‍क्‍याङ् सिदोॽदोॽबा सेमिःन्‍नाङ् खे़ल्‍ले़ मे़से़रुल्‍लो,

खे़ल्‍ले़ नसाःन्‍नो कुदोःप्‍मा खासे़न् लोःन्‍दुरो॥

४ खे़ल्‍ले़ इक्‍सादिङ् खाम्‍बेःक्‍को खासे़न् चोःक्‍मा याःम्‍बक्‍किन्

थधप् मे़ल्‍लॽमनाबा मे़न्‍जोःक्‍के थारिक्

खुने़ॽ योःन्‍जोॽजोॽबा मे़न्‍धुम्‍नाबा मे़बोङ्‌ने़ल्‍लो॥

हे़क्‍क्‍याङ् कुसिक्‍काङ् मे़भे़क्‍ने़ल्‍लो,

खे़ल्‍ले़ कुनिसाम्‍मो वागप्‍खाम्‍मो के़युङ्‌बाहाॽरे़ लाम् ओमे़मे़त्‍तुरो॥”

५ निङ्‌वाॽफुमाङ् यहवे दाङ्‌बे़ल्‍ले़ अक्‍खे पाःत्‍तुरो–

ताङ्‌साङ्‌बे़न् के़जोःक्‍पाआङ् खे़न् के़घिङ्‌बे़न्,

हे़क्‍क्‍याङ् इक्‍सादिङ् खाम्‍बेक् नु खे़प्‍मोलाम्

के़लःम्‍बा के़रे़क् मे़बोःन्‍ल मे़धे़ॽर के़याःम्‍बा,

खे़ब्‍याङ् खे़प्‍मो के़वाॽबा मनाहाॽ साःङ्‌गु सक्‍मा के़बिबा

खे़म्‍ब्‍याङ् खे़ॽयो लाङ्‌गे़घेःक्‍पाहाॽ याम्‍साम् के़बिबा–

६ “आङ्‌गाॽ, यहवे दाङ्‌बे़ल्‍ले़ आसाम्‌योबा

आयाःम्‍बक् कुइसिःक् खे़निॽ उःत्‍निङ्‌ङाङ् वाॽरो॥

आङ्‌गाॽ खे़ने़ॽ के़हुक्‍किन् ते़म्‍सुङ्, हे़क्‍क्‍याङ् से़ःप्‍ने़रो,

खे़ने़ॽए इक्‍सादिङ् खाम्‍बेःक्‍कोबा मे़न्‍छाम्

सुवाङ्‌हाॽरे़ लागि माङ्‌हे़क् चोःक्‍ने़रो

खम्‍ब्‍याङ् थिम्‍मे़न्‍दङ् सुवाङ्‌हाॽरे़ खुनिॽ लागि ओःत्‍ति चोःक्‍ने़रो॥

७ खे़ने़ॽ मिक्‍फःम्‍बाहाॽरे़ खुन्‍छिॽ मिक्‍किन् के़हन्‍दु के़बिरुसिरो,

पुङ्‌लाहिम्‍मो साक्‍पा के़धाबाआङ् के़युङ्‌बाहाॽ के़ले़रुसिरो

खागे़माक्‍पा लुम्‍बाःत्‍तोलाम् लाःक्‍कात् के़लःत्‍तुसिरो॥

८ “आङ्‌गाॽ यहवे दाङ्‌बाआरो,

आङ्‌गाॽ आमिङ् हाबा खे़न्‍नेरो!

आङ्‌गाॽ आमिमिदिङ्‌ङिन् वेॽहाॽ मे़बिआसिङ्‌ङिल्‍लो,

इग्र आङ्‌गाॽ आनारा फोमान् नावाइत्‍लाहाॽ मे़बिरुङ्‌सिङ्‌ङिल्‍लो॥

९ ओमे़त्‍ते़ॽ, तगिबा पाःन्‍हाॽ पोःक्‍खे़ चुरे़रो,

आङ्‌गाॽ कुसङ् पाःन्‍हाॽ चे़क्‍खुङ् पाःत्‍तुङ्‌लो॥

खे़ङ्‌हाॽ पोङ्‌मानुःल्‍ले़ तगिए आङ्‌गाॽ खे़न्

पाःन्‍हाॽरे़ कुयाःम्‍बेओ मे़त्‍निङ्‌लो॥”

यहवे दाङ्‌बे़ल्‍ले़ कुनारा फोमा साम्‍लो

१० यहवे दाङ्‌बे़ल्‍ले़ कुलागि कुसङ् साम्‍लोधिक् साम्‍मे़त्‍ताम्‍मे़ॽओ,

इक्‍सादिङ् खाम्‍बेःक्‍माल्‍ले़ नाःस्‍मा कुयाओनु

खुने़ॽ कुनारा फोसे़म्‍मे़ॽओ,

तुङ्‌गोदिङ् वरःङ्‌ङो लाम्‍दिक् के़जोःक्‍पासे,

हे़क्‍क्‍याङ् खे़ॽयो के़याक्‍पा के़रे़क् परिक्‍पा पाधुङ् ले़ःक्‍ङासे,

वागप्‍खाम्‍हाॽ नु खे़ॽयो के़युङ्‌बासे साम्‍लोरे़म्‍मे़ॽओ!

११ मुरे़ःक् खारे़ःक्‍पा ये़ःङ्‌घादे़न् नु

खे़प्‍मोबा पाङ्‌जुम्‍हाॽओ के़युङ्‌बाहाॽ मे़अःक्‍लरो॥

केदार के़युङ्‌बा पाङ्‌भेॽओबा मनाहाॽ साम्‍मे़लोररो,

सेलाबा मनाहाॽ मे़सःत्‍ताङ् साम्‍मे़लोररो,

खे़ङ्‌हाॽ थे़गु सम्‍धाङ्‌लाम् मे़अःक्‍लरो॥

१२ खे़ङ्‌हाॽरे़ यहवे दाङ्‌बान् मिमिदिङ् मे़बिरुररो,

वागप्‍खाम्‍हाॽओ खुने़ॽ कुनारा फोमा उवा मे़जोगुररो॥

१३ यहवे दाङ्‌बान् मुक्‍के़गुबा ये़म्‍बित्‍छा कुइसिःक् लःन्‍लो,

लत्‍छा थक्‍सुबा कुइसिःक् खुने़ॽ कुसिक् सम्‍मे़न् ओसेःन्‍धाङ् चोगुॽरो॥

खुने़ॽ अःक्, हे़क्‍क्‍याङ् थङ् चोःक्‍मा यम्‍बा इक्‍लाओ अःक्‍लो,

खुने़ॽ कुनिङ्‌मिहाॽ नाःन्‍दुसिरो॥

निङ्‌वाॽफुमाङ्‌ङिल्‍ले़ कुमनाहाॽ फाॽमासि माङ्‌हुप् चोगु

१४ “यरिक् ये़म् थारिक् आङ्‌गाॽ स्‍वाःत् युङाङ्‌लो,

आङ्‌गाॽ मे़म्‍बाःत्‍ते युङाङ्‌लो,

हे़क्‍क्‍याङ् आबाङे थेःक्‍सिङ्‌ङारो॥

कर अङे़ःक्‌वा सागे़वाःम्‍मा मे़न्‍छुमा कुसिङ् आल्‍ल अःक्‍कारो,

आङ्‌गाॽ हे़ङ्‌गे़ःक् हे़ङ्‌गे़ःक् लॽआरो

खे़ब्‍याङ् सक्‍मा सोःन्‍छिङ्‌ङारो॥

१५ आङ्‌गाॽ कोःक्‍मा फाङ्‌जङ् नु थे़गु

माङ्‌वाहाॽ मुरे़ःक् खारे़ःक् चोगुङ्‌लो,

हे़क्‍क्‍याङ् खे़प्‍मो के़युङ्‌बा के़रे़क् सिङ्‌बुङ्‌हाॽ सर्गे़ङ् हेसुङ्‌लो॥

वहःङ्‌हाॽ वागप्‍खाम् पोङ्‌ल ले़क्‍खुङ्‌लो,

खे़ब्‍याङ् वरक्‍हाॽ चप्‍प्रे़क् चप्‍सुङ्‌लो॥

१६ आङ्‌गाॽ मिक्‍फःम्‍बाहाॽ खे़ङ्‌हाॽरे़

मे़न्‍निसुम्‍बा लाम्‍मो लाम्‍लोसुङ्‌सिङ्‌लो॥

खे़ङ्‌हाॽरे़ कुसिङ् मे़न्‍निःत्‍तुम्‍बा लाम्‍मिन्

खे़ङ्‌हाॽ ओसेःन्‍धाक्‍तुङ्‌सिङ्‌लो॥

आङ्‌गाॽ खे़ङ्‌हाॽरे़ खुन्‍छिॽ तगि खागे़माक्‍पे़न् खागे़ओःप्‍पा चोगुङ्‌लो

हे़क्‍क्‍याङ् पाक्‍लुम् उःक्‍चम् के़लॽबा ते़न्‍हाॽ ले़प्‍पे़प्‍पा तङ्‌सुङ्‌लो॥

आङ्‌गाॽ कन् याःम्‍बक्‍हाॽ चोगुङ्‌लो,

आङ्‌गाॽ खे़निॽ मे़ले़त्‍ने़न्‍निङ्‌लो॥

१७ कर माङ्‌साम्‍माङ्‌हाॽ नागे़साॽबाहाॽ,

हे़क्‍क्‍याङ् नावाइत्‍लाहाॽ ‘खे़निॽए आनिगे माङ्‌निङ्‌लो’

के़मे़प्‍पाहाॽ नाधामो मे़धारो॥”

इस्राइलबा मनाहाॽ मे़न्‍हुॽसिङ्‌ङे़न्

१८ यहवे दाङ्‌बे़ल्‍ले़ पाःत्‍तुरो,

“नाधाक्‍पासे, ने़क्‍खोॽबाल्‍ले़ खे़प्‍साम्‍मे़ॽओ,

मिक्‍फःम्‍बासे, नुरिक्‍काङ् ओमे़त्‍ते़म्‍मे़ॽओ॥

१९ आङ्‌गाॽ आसे़वारोबान्‍नुःल्‍ले़ वेॽ मिक्‍फःम्‍बा हात् वाॽबे?

इग्र आङ्‌गाॽ पाङ्‌घुङ्‌बा इङ्‌घङ्‌साबान्

हे़क्‍तङ्‌बा नाधाक्‍पा वेॽ हात् वाॽबे?

आङ्‌गाॽओ हुक्‍के़सुप्‍सिङ्‌बा हे़क्‍तङ्‌बा मिक्‍फःम्‍बा एःन् वाॽबे?

यहवे दाङ्‌बे़ल्‍ले़ कुसे़वारोबा हे़क्‍तङ्‌बा आसाःत् वाॽबे?

२० खे़ने़ॽ यरिक् पाःन्‍हाॽ के़निसुआङ् के़वाॽरो,

कर सिङ्‌सिङ् ये़क्‌ये़क्‍काङ् निङ्‌वाॽओ मे़न्‌युङ्‌ङे के़गत्‍तुरो॥

खे़निॽ के़ने़भाक्‍हाॽग हङ् लॽरिक्‍के पत्‍लो,

कर खे़ने़ॽ थेआङ् के़ङ्‌घे़प्‍सुल्‍लो॥

२१ आबाङे कुसाम्‌योनिमाल्‍ले़ लागि

आबाङे कुसाम्‌योथिम् इङ्‌जाङ्‌ङिन् यम्‍बा चोःक्‍मा नु

मिमिदिङ् पिमा यहवे दाङ्‌बे़न् कुसिराॽ थाङे़रो॥

२२ कर कन्‍हाॽग लत्‍छा अक्‍तङ्‌बा सुवाङ्‌सिरो,

खे़ङ्‌हाॽ इङ्‌ले़क्‍को मे़ध्‍ये़आङ् मे़नाप्‍तुसिआङ् मे़वाॽरो॥

खे़ङ्‌हाॽ के़रे़क् लुम्‍बाःत्‍तो मे़ध्‍ये़आङ् मे़याक्‍लो

इग्र पुङ्‌लाहिम्‍मो साक्‍पा मे़ध्‍ये़आङ् मे़याक्‍लो॥

खे़ङ्‌हाॽ मे़नाप्‍तुसिआङ् के़नाङ्‌बा के़धेःक्‍पा हाःत्‍ताङ् होप्‍लो,

खे़ङ्‌हाॽ मे़नाप्‍तु मे़देॽरुसिबा याङ्‌साकुन्‍धेहाॽ

नुःक्‍ताम् पिराम्‍सिम्‍मे़ॽ के़लॽबा हाःत्‍ताङ् होप्‍लो॥

२३ “खे़निॽ लुम्‍मो कन् पाःन्‍निन् के़घे़म्‍बा हात् वाॽबे?

इग्र के़दाबा ये़म्‍मिन् नुरिक् के़घे़म्‍बा एःन् वाॽबे?

२४ चिगक्‌वा याङ्‌साकुन्‍धे के़नाप्‍पाहाॽरे़ खुन्‍छिॽ

हुक्‍को याकुबे़न् हाःत्‍ले़ हुक्‍सुप्‍तुबे,

हे़क्‍क्‍याङ् इस्राइले़न् फाःन्‍दाहाॽरे़ खुन्‍छिॽ हुक्‍को हाःत्‍ले़ थासुबे?

थे आनिॽ खुने़ॽ कुदक्‍ले़ङ्‌वाओ लायो आजोगुम्‍बा

यहवे दाङ्‌बे़ल्‍ले़ए थासुसिबा मे़ःम्‍बि?

थेआङ्‌भे़ल्‍ले़ खे़ङ्‌हाॽ खुने़ॽ कुलाम्‍मो लाङ्‌मे़ङ्‌घेगे़ल्‍लो,

खे़ङ्‌हाॽरे़ खुने़ॽ कुइङ्‌जाङ्‌ङिन् मे़न्‍इःत्‍तुन् मे़न्‍नाःत्‍तुल्‍लो॥

२५ खे़ल्‍ले़ चोगुल्‍ले़, खे़ङ्‌हाॽरे़ खुन्‍छिॽ सम्‍धाङ्

मि हे़क्‍तङ्‌बा खुने़ॽ कुसिक्‍के़न् थासुरो

हे़क्‍क्‍याङ् ते़न्‍धङ्‌ङो खे़ङ्‌हाॽ मे़क्‍खुसिरो॥

खे़ल्‍ले़ चोगुल्‍ले़ खे़ङ्‌हाॽरे़ खुन्‍छिॽ के़रे़क् पिसाङ् मि तिरे़रो,

हम्‍भसाङ् खे़ङ्‌हाॽरे़ कुसिङ् मे़न्‍निःत्‍तुल्‍लो॥

खे़न् मिःल्‍ले़ खे़ङ्‌हाॽ मे़क्‍खुसिरो,

हे़क्‍केसाङ् खे़न् पाःन्‍निन् खे़ङ्‌हाॽरे़ खुन्‍छिॽ निङ्‌वाॽओ मे़न्‌युक्‍खुल्‍लो॥”

निङ्‌वाॽफुमाङ्‌ङिल्‍ले़ कुमनाहाॽ से़ःप्‍मासि माङ्‌हुप्

४३

कर आल्‍ल याकुबए, खे़ने़ॽ नावागे़न् चइत् के़ने़बा,

इस्राइलए, खे़ने़ॽ के़जोःक्‍पा यहवे दाङ्‌बे़ल्‍ले़ अक्‍खे पाःत्‍तुरो–

“मे़गिसे़न्‍ने़ॽओ, थेआङ्‌भे़ल्‍ले़ आङ्‌गाॽ खे़ने़ॽ

के़मे़ल्‍लुङ् हुङुङ्‌ङाङ् थे़ॽने़आङ् वाॽरो॥

आङ्‌गाॽ खे़ने़ॽ मिङ्‌लोःक्‍ने़आङ् उःत्‍ने़आङ् वाॽरो,

खे़ने़ॽग आङ्‌गाॽइन्‍ने़रो॥

२ खे़ने़ॽ च्‍वाःत्‍लाम्‍बा के़बोङ्‌ङाङ् के़बेःक्‍किल्‍ले़

आङ्‌गाॽ खे़ने़ॽनु वाॽआरो॥

खे़ने़ॽ यङ्‌घङ् वहःङ्‌लाम् लाङ्‌गे़घेःक्‍किल्‍ले़

खे़ल्‍ले़ खे़ने़ॽ के़न्‍हुम्‍ने़ल्‍लो॥

मिलाम्‍बा लाङ्‌गे़घेःक्‍काङ् के़बेःक्‍किल्‍ले़

खे़ने़ॽ मिगे़न्‍दिक्‍ने़ल्‍लो॥

खे़न् मिधुङ्‌दिङ् मिराःक्‍किल्‍ले़

खे़ने़ॽ खाप्‍पुथ्‍यःङ् के़न्‍जोःक्‍ने़ल्‍लो॥

३ थेआङ्‌भे़ल्‍ले़ आङ्‌गाॽ यहवे दाङ्‌बा के़निङ्‌वाॽफुमाङ्‌आरो,

आङ्‌गाॽ खे़ने़ॽ के़से़न्‍लप्‍दाङ्‌बा इस्राइलबा

सेसेबा निङ्‌वाॽफुमाङ्आरो॥

आङ्‌गाॽ मिस्र लाजेन् पिरुङ्‌सिङ्‌ङाङ् खे़ने़ॽ थे़ॽने़रो,

हे़क्‍क्‍याङ् खे़ने़ॽ के़ले़क्‌वाओ कुस नु सेबा लाजेन् पिरुङ्‌सिङ्‌लो॥

४ खे़ने़ॽ ताङ्‌से़ःप्‍मारे़ लागि के़ले़क्‌वाओ के़रे़क्

थिम्‍मे़न्‍दङ् सुवाङ्‌हाॽ पिरुङ्‌सिङ्‌लो

थेआङ्‌भे़ल्‍ले़ खे़ने़ॽ आङ्‌गाॽ आलागि

साॽरिक् इमे़ल्‍लुङ्‌बा के़जोःक्‍लो॥

हे़क्‍क्‍याङ् आङ्‌गाॽ खे़ने़ॽ इङ्‌धाङ् पिने़रो,

खे़ब्‍याङ् लुङ्‌माॽ तुक्‍ने़रो॥

५ मे़गिसे़न्‍ने़ॽ, थेआङ्‌भे़ल्‍ले़ आङ्‌गाॽ खे़ने़ॽनु वाॽआरो॥

आङ्‌गाॽ खे़ने़ॽ के़स्‍सा के़एहाॽ तइनाङ्‌गे़न् पिसाङ्‌नु फे़त्‍तुङ्‌सिङ्‌लो,

हे़क्‍क्‍याङ् नाम्‍धा ले़प्‍साङ्‌नु खे़निॽ फुङ्‌निङ्‌लो॥

६ आङ्‌गाॽ थाङ्‌गे़त् ले़प्‍साङ्‌ङिन् मे़त्‍तुङ्‌लो,

‘खे़ङ्‌हाॽ पेःक्‍मा फाःक्‍ते़से़ॽओ॥’

हे़क्‍क्‍याङ् लाङ्‌गे़त् ले़प्‍माङ्‌ङिन् मे़त्‍तुङ्‌लो,

‘खे़ङ्‌हाॽ मे़साक्‍ते़से़न्‍ने़ॽओ॥’

आङ्‌गाॽ आस्‍सा ये़म्‍बित्‍छाहाॽ माःङ्‌घालाम् नुःक्‍ते़से़ॽओ

खे़ब्‍याङ् आस्‍सा मे़न्‍छुमाहाॽ इक्‍सादिङ् खाम्‍बेःक्‍माल्‍ले़

नास्‍मा कुयाओनु फे़त्‍ते़से़ॽओ,

७ आङ्‌गाॽ आमिङ्‌ङो मे़उःत्‍तुसिबाहाॽ के़रे़क्,

आङ्‌गाॽ आमिमिदिङ्‌ले लागि नावागे़न्

चइःत् चोगुङ्‌सिङ्‌ङाङ् मे़वाॽरो,

खे़ङ्‌हाॽरे़ खुन्‍छिॽ थक्‍ला लिङ्‌गे़न्‍निन्

आङ्‌गाॽए चोगुङ्‌बारो॥”

यहवे दाङ्‌बे़ल्‍ले़ कुदोःन्‍दि इस्राइल

८ आङ्‌गाॽ आमनाहाॽ तोःन्‍दि पिसे़ ताराम्‍से़ॽओ,

खे़ङ्‌हाॽरे़ खुन्‍छिॽ मिक् पत्‍छाङ् खामे़न्‍निने़ल्‍लो,

ने़क्‍खोॽ-ने़भाक्‍क पत्‍छाङ् नामे़ङ्‌घे़म्‍ने़ल्‍लो॥

९ के़रे़क् मे़न्‍छाम् सुवाङ्‌हाॽ मे़भुङ्‌सिलरो,

हे़क्‍क्‍याङ् मनाहाॽ मे़जुम्‍लरो॥

खुन्‍छिॽ आत्‍तिन् नावाइत्‍लाःल्‍ले़ कन् पाःन्‍हाॽ आनिॽ आमे़त्‍ते़बे,

खे़ब्‍याङ् तगिबा पाःन्‍हाॽ उवा आजोगुम्‍बे?

खे़ङ्‌हाॽ से़क्‍खाबा निमासिरे़ लागि

आबाङे आबाङे के़निबा तोःन्‍दि मे़दारुसिररो,

खे़म्‍ब्‍याङ् वेॽहाॽरे़ मे़घे़प्‍सुआङ् मे़बाःत्‍तुर,

“कन् पाःन्‍निङ्‌ग से़क्‍खारो॥”

१० यहवे दाङ्‌बे़ल्‍ले़ पाःत्‍तुरो,

“इस्राइलबा मनासे, खे़निॽग आङ्‌गाॽ आदोःन्‍दिनिङ्‌लो

सेःक्‍निङ्‌बा आसे़वारोबानिङ्‌लो,

खे़ल्‍ले़ चोगुल्‍ले़ खे़निॽ आङ्‌गाॽ कुसिङ् याप्‍मि के़निःत्‍तिरो

हे़क्‍क्‍याङ् नसान् याप्‍मि के़जोगिरो,

खे़म्‍ब्‍याङ् खे़ङ्‌ग आङ्‌गाॽएरो फाॽआङ् कुसिङ् के़निःत्‍तुम्‍लो॥

आङ्‌गाॽनुःल्‍ले़ तगि हाःत्‍ताङ् माङ् मे़म्‍बोङ्‌ङे वये़रो,

हे़क्‍क्‍याङ् ताःन्‍दिआङ् हाःत्‍ताङ् माङ् मे़बोङ्‌ने़ल्‍लो॥

११ आङ्‌गाॽ, आङ्‌गाॽरक् लत्‍छा यहवे दाङ्‌बाआरो,

आङ्‌गाॽरक् से़न्‍लप्‍दाङ्‌बाआ वेॽ हाःत्‍ताङ् होप्‍लो॥

१२ ताःन्‍दि के़बोङ्‌बा पाःन्‍हाॽ ओसेःन्‍धाङ् चोगुङ्‌ङाङ् वाॽआरो,

ताङ्‌से़ःप्‍तुङ्‌ङाङ् वाॽ हे़क्‍क्‍याङ् उवा चोगुङ्‌ङाङ् वाॽरो–

खे़निॽ लुम्‍मो आङ्‌गाॽ कन् चोगुङ्‌बा, वेॽ माङ्‌ले़ मे़जोगुबा मे़ःन्‍लो॥

खिनिॽग आङ्‌गाॽए निङ्‌वाॽफुमाङ्‌आ फाॽआङ्

तोःन्‍दि के़बिबानिङ्‌लो” लॽरिक यहवे दाङ्‌बे़ल्‍ले़ पाःत्‍तुरो॥

१३ “ओरो, उनाहुरिबा ये़म्‍माङ्‌धोए खुने़ॽग आङ्‌गाॽएरो,

आङ्‌गाॽ आहुक्‍कोलाम् हाःत्‍ताङ् फिःन्‍छिङ्‌मा मे़न्‍छुक्‍ने़ल्‍लो,

आङ्‌गाॽ चोगुङ्‌बा याःम्‍बक्‍किन् हाःत्‍ले़आङ् ले़ङ्‌मा मे़सुक्‍तुल्‍लो॥”

बेबिलोनलाम्‍बा यहवे दाङ्‌बे़ल्‍ले़ इस्राइले़न् से़ःप्‍तुॽ

१४ इस्राइलबा सेसेबा निङ्‌वाॽफुमाङ्,

खे़निॽ ताङ्‌गे़से़ःप्‍पा यहवे दाङ्‌बे़ल्‍ले़ अक्‍के पाःत्‍तुरो,

“खे़निॽ ताङ्‌से़ःप्‍मारे़ लागि बेबिलोन ये़क्‌यक्‍किल्‍ले़

कुदक्‍ले़ङ्‌वाओ थक्‍सुबाहाॽ पाङ्‌घुङ्‌सिङ्‌लो,

आङ्‌गाॽ खे़न् साॽरिक् आङ्‌दिङ् के़लॽबा

बेबिलोनिहाॽ वालाधाहाॽओ मे़घे़त्‍छिङ्‌ल याःन्‍दुङ्‌सिङ्‌लो

हे़क्‍क्‍याङ् खे़ॽयोबा मनाहाॽ मे़हाःप् मे़जिःङ्‌लो॥

१५ आङ्‌गाॽ यहवे दाङ्‌बाआरो,

खे़निॽ सेसे निङ्‌वाॽफुमाङ्‌आरो,

इस्राइले़न् नावागे़न् चइःत् के़ने़बाआरो,

हे़क्‍क्‍याङ् खे़निॽ हाङ्‌आरो॥”

१६ यहवे दाङ्‌बे़ल्‍ले़ तुङ्‌गोदिङ् वरःङ्‌सम्‍धाङ् माराम् चोगुरो,

खइक् खइक् के़इक्‍सिङ्‌बा च्‍वाःत्‍लाम् लाम् चोगुरो,

१७ अन्‍लाधाहाॽ, अन्‍हाॽ नु थक्‍सुबाहाॽ खुने़ॽ मे़क्‍खुसिरो,

खे़ङ्‌हाॽ आभे़ल्‍ले़आङ् पोःक्‍मा मे़न्‍छुक्‍के मे़जोःन्‍लो,

छक्‍कङ्‌ङो हाःम्‍मनाबा सेमिन् सिबा हे़क्‍केए खे़ङ्‌हाॽ मे़सिरो॥

१८ कर यहवे दाङ्‌बे़ल्‍ले़ अक्‍के पाःत्‍तुरो–

के़बेःक्‍पा पाःन्‍हाॽ निङ्‌वाॽ फेःत्‍छे़म्‍मे़ॽओ,

उन्‍छोःन्‍बा पाःन्‍हाॽ निङ्‌वाॽ मे़इःत्‍ते़म्‍मिन्‍ने़ॽओ॥

१९ ओमे़त्‍ते़म्‍मे़ॽ, आङ्‌गाॽ लत्‍छा कुसङ् पान् चोगुङ्‌ल पत्‍तारो!

हे़क्‍क्‍याङ् आल्‍ल खे़न् पोङ्‌लो॥

थे खे़न् खे़निॽ के़न्‍निसुम्‍मिन्‍बि?

आङ्‌गाॽ मुरे़ःक् खारे़ःक्‍पा ये़ःङ्‌घादे़न्‍नो लत्‍छा लाम् तयुङ्‌लो,

खे़म्‍ब्‍याङ् चा मे़न्‍नुॽमनाबा लाजेॽओ

यङ्‌घङ् वहःङ्‌हाॽ कुङ् युर याःन्‍दुङ्‌लो॥

२० ताम्‍भुङ् थक्‍साहाॽरे़, किधिहाॽरे़

हे़क्‍क्‍याङ् फक्‍थिःम्‍बाहाॽरे़ मिङ्‌सो इङ्‌धाङ् मे़बिआरो,

थेआङ्‌भे़ल्‍ले़ एःक्‍सादे़न्‍नो च्‍वाःत् पिरुङ्‌सिङ्‌लो,

आङ्‌गाॽ आमना, आङ्‌गाॽ सेगुङ्‌सिङ्‌बाहाॽरे़

खुन्‍छिॽ थुङ्‌मारे़लागि ये़ङ्‌घादे़न्‍हाॽओ

वहःङ्‌हाॽ कुङ्‌ल चोगुङ् पिरुङ्‌सिङ्‌लो,

२१ आङ्‌गाॽ आनारा मे़भोसुर फाॽआङ्

कन् मनाहाॽ आङ्‌गाॽ आलागि चोगुङ्‌सिङ्‌बारो॥

इस्राइलिहाॽरे़ खुन्‍छिॽ लायो

२२ “हे़क्‍केसाङ् याकुबे, खे़ने़ॽ

आङ्‌गाॽ पेलि मे़म्‍भाक्‍के के़गत्‍तारो,

इस्राइलए, खे़ने़ॽ आङ्‌गाॽ आलागि मे़न्‍नाए के़वाॽरो॥

२३ खे़ने़ॽ मिधिङ्‌मनादेमनाबा सिदुङ्‌जभा तोःम्‍मारे़ लागि

मे़ल्‍लुक् मे़न्‍दाःत्‍ते के़वाॽरो,

हे़क्‍क्‍याङ् वयागे़न् सिदुङ्‌जभाःल्‍ले़ आङ्‌गाॽ

मिङ्‌सो इङ्‌धाङ् मे़म्‍बिए के़गत्‍तारो॥

कुजा सिदुङ्‌जभा तोःम्‍माआङ् माङ्‌से़वा आयाःम्‍बक् चोःक्‍मारे़ लागि

खे़ने़ॽ के़लिःप्‍पा कक् मे़ङ्‌गुःत्‍ते कत्‍ने़रो,

खे़ब्‍याङ् सुक्‍पा साङ्‌सिङ्‌ङाङ् नाःक्‍ने़आङ् के़नासे़र याःन्‍ने़बा होप्‍लो॥

२४ खे़ने़ॽ आङ्‌गाॽ आलागि कुनाम् के़से़बा लुप्‍लाःक्‍के़न् के़न्‍इङुन्‍लो,

खे़ने़ॽ सासोःत्‍तिल्‍ले़ सिदुङ्‌जभा के़न्‍दोःन्‍दुन्‍नाङ् आसिक् मे़एःप्‍तुन्‍लो॥

कर खे़ने़ॽ के़लायोल्‍ले़ कक् के़गुःत्‍ताङ्‌ङाङ् वाॽरो,

खे़ने़ॽ के़लायोल्‍ले़ चोगुल्‍ले़ नासाङ्‌ल के़याःन्‍दाङ्‌ङाङ् वाॽरो॥

२५ “आङ्‌गाॽ हाबा खे़न्‍नेआरो,

आङ्‌गाॽ के़लायो के़लासोःत्‍हाॽ आलागि तुगुङ् पिने़रो,

हे़क्‍क्‍याङ् ताप्‍फे़ःम्‍बा के़याःम्‍बक्‍हाॽ निङ्‌वाॽ मे़इःत्‍ताल्‍लो॥

२६ आङ्‌गाॽ आलागि तगिबा पाःन्‍हाॽ निङ्‌वाॽसोओ ताराम्‍मे़ॽओ,

कन् पाःन्‍हाॽरे़ लागि आनिॽ सोरिक् पान् थक्‍तिरो,

खे़ने़ॽ आप्‍तिक् मे़ःन्‍नेबा कुदोःप्‍मा निधाःप्‍मारे़ लागि के़बाःन्‍हाॽ युक्‍खे़ॽओ॥

२७ थिक्‍सिगेक्‍पा के़धाःक् थे़बाःल्‍ले़ लायो चोगुरो,

हे़क्‍क्‍याङ् के़लाम्‍लोबाहाॽ आदक्‍ले़ङ्‌वाओ पिफ्‍युङ्‌बा मे़बोःक्‍खे़रो॥

२८ कल्‍ले़चोगुल्‍ले़ खे़ने़ॽ के़माङ्‌हिम्‍मोबा

निङ्‌वाॽफुसाम्‍बाहाॽ सिरिङ् मे़मर याःन्‍दुसिङ्‌लो,

हे़क्‍क्‍याङ् याकुबे़न् मे़क्‍मारे़ लागि नु

इस्राइले़न् आप्‍तिक्‍को थामारे़ लागि मनाहाॽ हुक्‍सुप्‍तुङ्‌सिङ्‌लो॥”

यहवे दाङ्‌बे़ल्‍ले़ इस्राइले़न् सेगुॽ

४४

यहवे दाङ्‌बे़ल्‍ले़ अक्‍के पाःत्‍तुरो,

“कर आल्‍ल आसे़वारोबा याकुबे,

आङ्‌गाॽ सेःक्‍ने़बा इस्राइलए,

सिङ्‌सिङ् ये़क्‌ये़क्‍काङ् खे़प्‍से़ॽओ,

२ खे़ने़ॽ के़जोःक्‍पा, खे़ने़ॽ के़म्‍मारे़

कुसाप्‍पोःक्‍को के़जोःक्‍पा

हे़क्‍क्‍याङ् खे़ने़ॽ के़भाॽबा यहवे दाङ्‌बे़ल्‍ले़ अक्‍के पाःत्‍तुरो–

आसे़वारोबा याकुबे, आङ्‌गाॽ सेःक्‍ने़बा यसुरुन्‍ने,a

खे़ने़ॽ मे़गिसे़न्‍ने़ॽओ॥

३ थेआङ्‌भे़ल्‍ले़ आङ्‌गाॽ के़हेबा खाम्‍बाङ्‌ङो च्‍वाःत् नु

कुहेद्‌याॽ खाम्‍बेःक्‍को वहःङ्‌हाॽ कुङ् युर याःन्‍दुङ्‌लो॥

आङ्‌गाॽ खे़ने़ॽ के़धाःक् सम्‍धाङ् आयाम्‍साम्‍मिन् पाङ्‌घुङ्‌लो,

हे़क्‍क्‍याङ् के़सायोबोराहाॽ हाङ्‌वागे़न् मुॽइसाम् पिरुङ्‌सिङ्‌लो॥

४ खे़ङ्‌हाॽ ने़ने़बादे़न्‍नो के़लिङ्‌बा यान् हे़क्‍के मे़लॽरो,

च्‍वाःत् लाङ्‌गे़घेःक्‍पा वहःङ् पेसाङ् के़लिङ्‌बा

पोरोःक्‍सिङ् हे़क्‍तङ्‌बा मे़बोङ्‌लो॥

५ कुभारे़ मे़बाःत्‍तुरो,

‘आङ्‌गाॽ यहवे दाङ्‌बे़ल्‍ले़ कुमनाआरो॥’

वेॽइल्‍ले़ पाःत्‍तुरो,

‘आङ्‌गाॽ याकुबरे़ कुधाःक्‍साआरो॥’

कुभारे़ खुन्‍छिॽ हुक्‍को यहवे दाङ्‌बे़ल्‍ले़ कुमिङ् मे़साप्‍तुरो,

हे़क्‍क्‍याङ् इस्राइलरे़ कुमिङ्‌ङिन् आबाङे खुन्‍छिॽइन् हे़क्‍के मिङ् मे़लोःक्‍खुरो॥”

वेॽ निङ्‌वाॽफुमाङ् होप्

६ “इस्राइलबा पयम् यम्‍बा हाङ् से़न्‍लप्‍दाङ्‌बा

हे़क्‍क्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ अक्‍के पाःत्‍तुरो–

आङ्‌गाॽ तगिबा नु एगाङ्‌बा लत्‍छारक् निङ्‌वाॽफुमाङ्‌आरो,

आङ्‌गाॽनुःल्‍ले़ वेॽ निङ्‌वाॽफुमाङ् हाःत्‍ताङ् होप्‍लो॥

७ आङ्‌गाॽ चोगुङ्‌बा हे़क्‍के हाःत्‍ले़ चोःक्‍मा सुक्‍तुबे?

कुहेःक्‍सिङ्‌मा ये़म्‍माङ्‌धो कुनुप्‍मा ये़म्‍धारिक्‍ले़ थेधे पोङ्,

खे़न् के़रे़क् तगिसा हाःत्‍ले़ पाःप्‍मा सुक्‍तुबे?

८ खे़निॽ मे़गिसे़म्‍मिन्‍ने़ॽ, मे़यक्‍खे़म्‍मिन्‍ने़ॽआङ्‌लो,

थे कन् यरिक् ये़म् तगिए खे़निॽ मे़त्‍निङ्‌ङाङ् मे़वये़म्‍बि?

खे़निॽग आङ्‌गाॽ आदोःन्‍दिनिङ्‌लो॥

थे आङ्‌गाॽनुःल्‍ले़ वेॽ निङ्‌वाॽफुमाङ् वाॽबि?

आहाॽ, आङ्‌गाॽ मे़निसुङ्‌ङिम्‍बा वेॽ याक्‍पेॽ होप्‍लो॥”

नावाइत्‍ला से़वा के़मे़प्‍पाहाॽ लासाक् मे़मे़त्‍तुसि

९ नावाइत्‍ला के़जोःक्‍पाहाॽ के़रे़क् थेनाधेबासिरो,

हे़क्‍क्‍याङ् खे़ङ्‌हाॽरे़ कुमे़न् के़घिःक्‍पा

मे़लेःत्‍तुसिबा चिगक्‌वाहाॽ हने़बा चोक्‍लो॥

खे़न् चिगक्‌वाहाॽ के़साम्‍बाहाॽ मिक्‍फःम्‍बासिरो,

खे़ब्‍याङ् खे़ङ्‌हाॽ थेआङ् कुसिङ् मे़न्‍निःप्‍मनाबा मे़बोःक्‍खे़आङ्

सिरिङ्‌ममो मे़ध्‍ये़आङ् मे़वाॽरो॥

१० हाःत्‍ले़ माङ् चोगुॽ, इग्र खोःम्‍मना पे़प्‍मनाबा

नावाइत्‍लान् सोःन्‍दुआङ् हाःत्‍ले़ चोगुॽ,

खे़ल्‍ले़ खुने़ॽ थेआङ् मे़जक्‍तुन्‍लो॥

११ खे़ङ्‌हाॽ के़रे़क्‍ले़ खुन्‍छिॽ नाधारो,

खे़न् चबेगुहाॽग मनासिरक्‍लो॥

खे़ङ्‌हाॽ के़रे़क् मे़जुम्‍माङ् सोरिक् मे़ये़प्‍लो,

खे़ङ्‌हाॽ सोरिक् यङ्‌मा मे़सिरो

खे़ब्‍याङ् थिक्‍ले़ङ्‌ले़ सिरिङ्‌ममो मे़धारो॥

१२ फे़न्‍जेॽ के़धक्‍पे़ल्‍ले़ लत्‍छा सार्दाम्‍धिक् याङ्‌सिङ्‌लो

हे़क्‍क्‍याङ् मिदःत्‍तो याःम्‍बक् चोक्‍लो,

खुने़ॽ थवाःल्‍ले़ थगुआङ् नावाइत्‍लाःल्‍ले़ कुजइःत् लःत्‍तुरो॥

खुने़ॽ के़धुम्‍बा कुहुक्‍किल्‍ले़ खे़न् याःम्‍बक्‍किन् चोगुरो,

खुने़ॽ कुसिक्‍लाःक्, हे़क्‍क्‍याङ् खुने़ॽ मे़न्‍धुम्‍मनाबा पोङ्‌लो

खे़ल्‍ले़ च्‍वाःत् मे़धुङुन् हे़क्‍क्‍याङ् खुने़ॽ कुधना ले़ङ्‌लो॥

१३ सिङ्‌गे़गाम्‍बे़ल्‍ले़ खिदोराःन् खिङ्‌सुआङ् मिक्‍सेन् फत्‍छुरो,

खुने़ॽ चःङ्‌ङिल्‍ले़ वरे़ङ्‌ले़ङ्‌बा पे़त्‍तुरो,

खे़ब्‍याङ् खे़ल्‍ले़ कुजइःत् लःत्‍तुरो॥

हे़क्‍क्‍याङ् कुन्‍जोःल्‍ले़ खे़ॽयो अगुआङ् माङ्‌धाःन्‍नो

युङ्‌मारे़ लागि मे़न्‍छाम् याप्‍मिरे़ के़रे़क् खे़म्‍सिङ्‌माल्‍ले़

नारुम्‍भुङ्‌ङो खे़ल्‍ले़ कुजइःत् लःत्‍तुरो॥

१४ खे़ल्‍ले़ साम्‍माङ्‌सिङ् इग्र आःङ्‌सिङ्

इग्र यहिबा सिङ्‌बुङ्‌ङे़न् सेगुरो,

हे़क्‍क्‍याङ् ताङ्‌भुङ्‌ङोबा वेॽ सिङ्‌बुङ्‌हाॽनु खे़न् पोरे़र याःन्‍दुरो॥

इग्र खे़ल्‍ले़ आःङ्‌ङिन् लेःत्‍तुरो

खे़ब्‍याङ् हाङ्‌वामा ये़म्‍मोबा वहित्‍ते़ल्‍ले़ खे़न् पोरे़र याःन्‍दुरो॥

१५ खे़ब्‍याङ् खे़न् मनाःल्‍ले़ कुलागि हाःम्‍मा सिङ् पोङ्‌लो,

हे़क्‍क्‍याङ् खुने़ॽ कुभा सिङ्‌जिॽ याङ्‌सिङ्‌ङाङ् आबाङे मि चाॽरुरो॥

खुने़ॽ खे़न् हाःन्‍दुआङ् खरे़ःङ् ले़ःङ्‌सुरो,

हे़क्‍क्‍याङ् बाखे़न् सिङ्‌लाम्‍बा खुने़ॽ लत्‍छा

माङ्‌धिक्‍काङ् चोगुआङ् खे़न् से़वा मे़त्‍तुरो॥

खुने़ॽ खे़न् सिङ्‌लाम्‍बा नावाइत्‍लाधिक् चोगुरो,

खम्‍भ्‍याङ् खे़ल्‍ले़ कुदगि साम्‍बोन् हबत् फन्‍छिङ्‌लो॥

१६ खे़न् सिङ्‌ङे़ल्‍ले़ कुभ्रे़ःक् लक्‍किन् खुने़ॽ मिओ सिङ् हाःन्‍दुरो,

खे़ल्‍ले़ कुसम्‍धाङ् तःक् थोःक्‍तुरो,

हाबा खे़ॽयो खुने़ॽ सा नयुआङ् चरो॥

खे़ल्‍ले़ मिआङ् चाॽरुआङ् पाःत्‍तुरो,

“आ! आङ्‌गाॽ कोसाङ्‌लो,

आङ्‌गाॽ मि निमा खोसुङ्‌लो॥”

१७ खे़न् के़नम्‍बा कुघे़ल्‍ले़क्‍किन् खे़ल्‍ले़

लत्‍छा नावाइत्‍ला, माङ्‌धिक् चोगुरो॥

खे़ल्‍ले़ कुदगि साबन् हप्‍पे़त् पत्‍ताङ् खे़न् से़वा मे़त्‍तुरो,

हे़क्‍क्‍याङ् पेलि फाक्‍तुआङ् खे़न् अक्‍खे मे़त्‍तुरो,

“आङ्‌गाॽ से़ःप्‍ताङ्‌ङे़ॽओ,

थेआङ्‌भे़ल्‍ले़ खे़ने़ॽ आङ्‌गाॽ आमाङ्‌ने़रो॥”

१८ खे़ङ्‌हाॽरे़ थेआङ् मे़ल्‍ले़सुन्‍लो,

खे़ङ्‌हाॽरे़ थेआङ् कुसिङ् मे़न्‍निःत्‍तुन्‍लो॥

खे़ङ्‌हाॽरे़ खुन्‍छिॽ मिक्‍हाॽ इम् मे़मे़त्‍तुआङ् पत्‍लो,

खे़ल्‍ले़ चोगुल्‍ले़ खे़ङ्‌हाॽरे़ निमा मे़न्‍छुक्‍तुन्‍लो,

खे़ङ्‌हाॽरे़ खुन्‍छिॽ निङ्‌वान् मे़साक्‍तुआङ् वाॽरो,

हे़क्‍क्‍याङ् खे़ङ्‌हाॽरे़ कुसिङ् निःप्‍मा मे़न्‍छुक्‍तुन्‍लो॥

१९ हाःत्‍ताङ् युङ्‌ङाङ् निङ्‌वाॽ मे़इःत्‍छिङ्‌ङे़न्‍लो,

कम्‍भे पाःप्‍मारे़ लागि आत्‍तिल्‍ले़आङ् सिक्‍कुम् निङ्‌वाॽ मे़गत्‍तुन्‍लो,

इग्र खासिङ् मे़निःत्‍ने़न्‍लो,

“आङ्‌गाॽ खे़ल्‍ले़ कुभ्रे़ःङ् सिङ् हाःन्‍दुङ्‌लो॥

हाबा खे़न् सिङ्‌ङिल्‍ले़ खरे़ःङ् ले़ःक्‍खुङ्‌लो,

आङ्‌गाॽ सा नयुङ्‌ङाङ् चाङ्‌लो॥

थे आल्‍ल खे़न् के़नम्‍बा सिङ्‌ङिन् याम्‍गे़सिङ्‌बा सामा चोगुङ्‌बाबि?

थे आङ्‌गाॽ सिङ्‌मुःत्‍ते़ल्‍ले़ कुदगाङ् साम्‍बोन् हबत् पप्‍मा पोङ्‌बाबि?”

२० खे़ल्‍ले़ खाप्‍पुःन् चरो,

इङ्‌ले़क्‍के निङ्‌वाःल्‍ले़ खे़न् मुयःक् चोगुरो॥

खे़ल्‍ले़ कुसक्‍मा साम्‍मिन् से़ःप्‍मा मे़सुक्‍तुन्‍लो,

अक्‍खे पाःप्‍माआङ् मे़सुक्‍तुन्‍लो,

“थे आङ्‌गाॽ आजुक्‌वा हुक्‍को

के़वाॽबा पाःन्‍निन् इङ्‌ले़क्‍केग मे़ःम्‍बि?”

यहवे दाङ्‌बान् चइःत्‍दाङ्‌बा नु के़धे़ॽबा

२१ “याकुबे, कन् पाःन्‍हाॽ निङ्‌वाॽ इःत्‍ते़ॽओ,

थेआङ्‌भे़ल्‍ले़ इस्राइलए, खे़ने़ॽ आङ्‌गाॽ आसे़वारोबाने़रो॥

आङ्‌गाॽ खे़ने़ॽ चोःक्‍ने़बारो,

खे़ने़ॽ आङ्‌गाॽ आसे़वारोबाने़रो,

इस्राइलए, आङ्‌गाॽ खे़ने़ॽ निङ्‌वाॽ मे़मुःन्‍ने़ल्‍लो॥

२२ आङ्‌गाॽ खे़ने़ॽ ताप्‍फे़ःम्‍बा के़याःम्‍बक्‍हाॽ खाॽमित् हे़क्‍के

हे़क्‍क्‍याङ् खे़ने़ॽ के़लायोहाॽ तानाम्‍बा तुङ्‌हिःक् हे़क्‍के

खे़त्‍तुङ्‌देसुङ् पिने़रो नुःक्‍खे़ॽआङ् त्‍ये़ॽओ

थेआङ्‌भे़ल्‍ले़ आङ्‌गाॽ खे़ने़ॽ के़मे़ल्‍लुङ् हुङुङ्‌ङाङ् थे़ॽने़आङ् वाॽरो॥”

२३ ताङ्‌साङ्‌बे, सःत्‍ते़ॽआङ् साम्‍लोरे़ॽओ,

थेआङ्‌भे़ल्‍ले़ यहवे दाङ्‌बे़ल्‍ले़ हे़क्‍के चोगुआङ् वाॽरो॥

इक्‍सादिङ् खाम्‍बेःक्‍माए, यम्‍बा इक्‍लाओ अःक्‍ते़ॽओ,

थे़गुसे,

ताम्‍भुङ् नु खे़ॽयोबा के़रे़क् सिङ्‌बुङ्‌से,

खे़म्‍गे़दे़प्‍पा इक्‍लाओ साम्‍लोरे़म्‍मे़ॽओ,

थेआङ्‌भे़ल्‍ले़ यहवे दाङ्‌बे़ल्‍ले़

कुमे़ल्‍लुङ् हुङुआङ् याकुबे़न् थे़ॽरुआङ् वाॽरो,

खुने़ॽ आबाङे इस्राइलओ कुमिमिदिङ्‌ङिन् ओःन्‍धाक्‍तुसिॽरो॥

२४ खे़ने़ॽ के़धे़ॽबा, साप्‍पोःक्‍को खे़ने़ॽ के़जोःक्‍पा

यहवे दाङ्‌बे़ल्‍ले़ अक्‍खे पाःत्‍तुरो–

“आङ्‌गाॽ यहवे दाङ्‌बाआ, आङ्‌गाॽ के़रे़क् पाःन्‍हाॽ चोगुङ्‌बारो,

आङ्‌गाॽए ताङ्‌साङ्‌बान् खिङ्‌सुङ्‌बारो,

आङ्‌गाॽ आबाङे इक्‍सादिङ् खाम्‍बेःक्‍मान् फे़सुङ्‌बारो॥

२५ आङ्‌गाॽ इङ्‌ले़क् माङ्‌निङ्‌वाॽपान् के़बाःप्‍पाहाॽरे़

खुनिॽ मिक्‍सेःन्‍निन् कुसुम् मे़न्‍दम्‍मनाबा चोगुङ्‌लो,

हे़क्‍क्‍याङ् थुम्‍म्‍या के़इबाहाॽ अदङ् चोगुसिङ्‌लो॥

आङ्‌गाॽ सिक्‍कुम्‍साबा मनाहाॽरे़

खुन्‍छिॽ ने़हिनिङ्‌वान् खादाःक्‍पा चोगुङ्‌लो,

खे़ब्‍याङ् खे़ङ्‌हाॽ खासिङ् मे़न्‍निःप्‍मना मे़बोङ्‌ल चोगुङ्‌सिङ्‌लो॥

२६ आङ्‌गाॽ आसे़वारोबाहाॽरे़ खुन्‍छिॽ पाःन्‍निन् निःन्‍धो चोगुङ्‌लो,

हे़क्‍क्‍याङ् आइङ्‌घङ् के़साबाहाॽरे़

खुन्‍छिॽ माङ्‌निङ्‌वाॽपान्‍निन् कुलिङ्‌दो के़त्‍तुङ्‌लो॥

आङ्‌गाॽ यरुसले़म ये़क्‌यक्‍किल्‍ले़ कुयाःम्‍बेओ अक्‍खे पाःत्‍तुङ्‌लो,

‘खे़न् मनाहाॽरे़ खुन्‍छिॽ युङ्‌मादे़न् पोङ्‌लो,’

आङ्‌गाॽ यहुदाबा ये़क्‌यक्‍हाॽरे़ कुयाःम्‍बेओ

कम्‍भ पाःत्‍तुङ्‌लो, ‘खे़ङ्‌हाॽ याम्‍मो चोःक्‍मा पोङ्‌लो,’

आङ्‌गाॽ खे़न् मे़धुप्‍सु मे़यसुबादे़न्‍हाॽरे़ कुयाःम्‍बेओ अक्‍खे पाःत्‍तुङ्‌लो,

‘आङ्‌गाॽ याम्‍मो से़त्‍तुङ् चोगुङ्‌लो॥’

२७ आङ्‌गाॽ कुदिःम्‍बे केःम्‍बा के़ने़बा च्‍वाःत्‍तिन् अक्‍खे मे़त्‍तुङ्‌लो,

‘चप्‍प्रे़क् चबे़ॽ, आङ्‌गाॽ के़वहःङ्‌हाॽ चप्‍ल याःन्‍दुङ्‌लो॥’

२८ आङ्‌गाॽ कोरेसरे़ कुयाःम्‍बेओ पाःत्‍तुङ्‌लो,

‘खे़न् आङ्‌गाॽ आमे़ल्‍लुक् के़गम्‍बारो’

हे़क्‍क्‍याङ् खे़ल्‍ले़ आङ्‌गाॽ चोःक्‍मा इःत्‍तुङ्‌बा के़रे़क् के़त्‍तु पिआरो॥

यरुसले़म् ये़क्‌यक्‍किल्‍ले़ कुयाःम्‍बेओ खे़ल्‍ले़ अक्‍खे पाःत्‍तुरो,

‘खे़न् याम्‍मो मे़जोगुररो,’

खे़ब्‍याङ् माङ्‌हिम्‍मे़ल्‍ले़ कुयाःम्‍बेओग,

‘कल्‍ले़ कुयुक्‍ना पाङ्‌यक्‍किन् मे़युक्‍खुररो॥’”

a 

४४:२ येसुरुन फाॽइन् इस्राइलरे़ कुलागि यहवे दाङ्‌बे़ल्‍ले़ कुमिःम्‍जि पोःङ्‌ॽ

यहवे दाङ्‌बे़ल्‍ले़ कोरेसे़न् माङ्‌थोःक्‍ना चोगु

४५

यहवे दाङ्‌बे़ल्‍ले़ कोरेसे़न् हाङ् पोङ्‌मारे़ लागि

माङ्‌थोःक्‍ना चोगुआङ् वाॽरो॥

खुने़ॽ खे़न् इक्‍सादिङ् खाम्‍बेःक्‍मोबा मे़न्‍छाम्

सुवाङ्‌हाॽ नाःम्‍मासिरे़ लागि युक्‍तिङ् चोगुआङ् वाॽरो॥

खुने़ॽ खे़न् हाङ्‌हाॽरे़ खुन्‍छिॽ हुक्‍कोलाम्

युक् नाप्‍मासिरे़ लागि पाङ्‌घुरो,

यहवे दाङ्‌बे़ल्‍ले़ खे़ल्‍ले़ कुलागि ये़क्‌यक्

पाङ्‌जुम्‍बा मालाम्‍धेःत्‍हाॽ मे़सुबुन्‍लो॥

यहवे दाङ्‌बे़ल्‍ले़ कोरेसे़न् अक्‍खे मे़त्‍तुरो–

२ “आङ्‌गाॽ खे़ने़ॽ के़दगाङ् के़दगाङ् पेःक्‍कारो,

हे़क्‍क्‍याङ् थे़गुहाॽ ले़प्‍पे़त् तङ्‌घुङ्‌लो॥

ये़क्‌यक्‍कोबा यम्‍बा कासा लाम्‍धेःत्‍हाॽ

आङ्‌गाॽ फयःप्‍फयःप् यःप्‍सुङ्‌लो,

खम्‍ब्‍याङ् फाङ्‌मनाबा फे़न्‍जेॽहाॽ चाक्‍खक् चाक्‍खक् खक्‍तुङ्‌लो॥

३ खामाक्‍मादे़न्‍नो के़युङ्‌बा नु हाःत्‍ले़आङ्

मे़न्‍निसुम्‍बा ते़न्‍नो के़वाॽबा याङ्‌साकुन्‍धेन् खे़ने़ॽ पिने़रो,

खे़ल्‍ले़ चोगुल्‍ले़ आङ्‌गाॽ यहवे दाङ्‌बाआरो,

आङ्‌गाॽए इस्राइलबा निङ्‌वाॽफुमाङ्‌आरो,

हे़क्‍क्‍याङ् आङ्‌गाॽए खे़ने़ॽ मिङ्‌लोःक्‍ने़आङ् उःत्‍ने़बारो

फाॽआङ् खे़ने़ॽ कुसिङ् के़निःत्‍तुरो॥

४ आङ्‌गाॽ आसे़वारोबा याकुब,

सेगुङ्‌बा इस्राइलरे़ कुलागि,

आङ्‌गाॽ मिङ्‌लोःक्‍ने़आङ् उःत्‍ने़बारो॥

खे़ने़ॽ कुसिङ् के़न्‍निःत्‍तान्‍छाङ्

मिङ्‌सो इङ्‌धाङ् पिने़आङ् वाॽरो॥

५ “आङ्‌गाॽ यहवे दाङ्‌बाआरो,

आङ्‌गाॽनुःल्‍ले़ वेॽ निङ्‌वाॽफुमाङ् एःन्‍नाङ् होप्‍लो,

खे़ने़ॽ आङ्‌गाॽ के़न्‍दाःक्‍ताङ्‌ङिन्‍छाङ् के़धुम्‍बा चोःक्‍ने़आङ् वाॽरो॥

६ हे़क्‍केःल्‍ले़ नाङ्‌गे़न् पिसाङ्‌ङाङ्‌धो नाम्‍धा थारिक्

मनाहाॽरे़ आङ्‌गाॽरक् निङ्‌वाॽफुमाङ्‌आ

वेॽ हाःत्‍ताङ् होप् फाॽआङ् कुसिङ् मे़निःत्‍तुररो,

आङ्‌गाॽ यहवे दाङ्‌बाआ, आङ्‌गाॽनुःल्‍ले़ वेॽ हाःत्‍ताङ् होप्‍लो॥

७ आङ्‌गाॽ ओःत्‍तिन् चोगुङ्‌लो,

हे़क्‍क्‍याङ् खामाक्‍मे़न् नावागे़न् चइःत् ने़स्‍सुङ्‌लो॥

आङ्‌गाॽ नुॽमादामा नु मे़क्‍मासिमान् ने़प्‍माङ् तारुङ्‌लो,

आङ्‌गाॽ यहवे दाङ्‌बे़ल्‍ले़ए कन् के़रे़क् याःम्‍बक्‍हाॽ चोगुङ्‌लो॥

८ ताङ्‌साङ्‌बाए, साम्‌योनिमान् वहित कुइसिःक् थासे़ॽओ,

खे़न् ताःक्‍मारे़ लागि इक्‍सादिङ् खाम्‍बेःक्‍माल्‍ले़

कुम्‍ब्राःन् हम्‍बाःङ् फाःक्‍खुररो॥

हे़क्‍क्‍याङ् इक्‍सादिङ् खाम्‍बेःक्‍मो से़न्‍लप् नु

साम्‌योबा याःम्‍बक्‍किन् पोररो,

आङ्‌गाॽ यहवे दाङ्‌बे़ल्‍ले़ कन् याःम्‍बक्‍किन् चोगुङ्‌बारो॥”

नावागे़न् चइःत् नु साप्‍मुःन्‍धुम्‍ले़ निङ्‌वाॽफुमाङ्

९ “आबाङे कुनावागे़न् चइःत् के़जोःक्‍पे़न्‍नु

खे़माॽ के़जोःक्‍पे़ङ्‌ग चिःत्‍ते़स्‍ये़रो,

खे़ङ्‌ग खाम्‍बाङ्‌ङो के़ने़बा फुजिक् खे़ल्‍ले़क्‍हाॽओ लत्‍छा कुघे़खे़ल्‍ले़क् रक्‍लो॥

सॽमनाबा खाम्‍मिल्‍ले़ कोःम्‍भाल्‍यान्

‘खे़ने़ॽ थे़मा के़जोगुर के़बत्?’ फाॽआङ् सेःन्‍दोसुबि?

फुजिक्‍किल्‍ले़ आङ्‌गाॽ के़जोःक्‍पे़ल्‍ले़

कुहुक्‍चो फे़ॽ फाॽआङ् पाःत्‍तुबि?

१० अक्‍खे के़बाःप्‍पे़ङ्‌ग चिःत्‍ते़स्‍ये़रो, खे़ल्‍ले़ कुम्‍बा मे़त्‍तुरो,

‘खे़ने़ॽ हात् सागे़वाःन्‍दुबे?’

इग्र कुम्‍मा मे़त्‍तु, ‘खे़ने़ॽ थे सागे़गत्‍तुबे?’

११ “इस्राइलबा सेसेबा निङ्‌वाॽफुमाङ्,

खे़ङ्‌हाॽ नावागे़न् चइःत् के़जोःक्‍पा निङ्‌वाॽफुमाङ्,

यहवे दाङ्‌बे़ल्‍ले़ अक्‍खे पाःत्‍तुरो–

‘खे़ने़ॽ ताःन्‍दि पोङ्‌मा के़इःप्‍पा पाःन्‍निल्‍ले़

कुयाःम्‍बेॽओ सेःन्‍गे़दोआबि?

आङ्‌गाॽ आस्‍साहाॽ नु आहुक्‍किल्‍ले़ चोगुबा

आयाःम्‍बक्‍किल्‍ले़ कुयाःम्‍बेओ मुरा के़मे़त्‍ताबाबि?

खे़न् से़ःन्‍लाप्‍मा के़युक् होप्‍लो!

१२ इक्‍सादिङ् खाम्‍बेःक्‍मान् आङ्‌गाॽए चोगुङ्‌बारो,

हे़क्‍क्‍याङ् खे़ॽयो मनाहाॽ आङ्‌गाॽ नावागे़न् चइःत् चोगुङ्‌सिङ्‌बारो॥

आङ्‌गाॽ आहुक्‍किल्‍ले़ए ताङ्‌साङ्‌बे़न् खिङ्‌घुङ्‌बारो,

खे़ब्‍याङ् खे़त्‍थो के़बप्‍पा के़रे़क् खेःम्‍सिक्‍पाहाॽ

आङ्‌गाॽए आबाङे आबाङे ते़न्‍नो तङ्‌घुङ् फत्‍छुङ्‌सिङ्‌बारो॥

१३ कोरेसे़न् आङ्‌गाॽ आसाम्‌योबा याःम्‍बक्‍किन्

के़त्‍ल फाॽआङ् फोःक्‍खुङ्‌लो,

आङ्‌गाॽ खे़ल्‍ले़ के़रे़क् कुलाम्‍हाॽ तोःन्‍दोःम्‍बा चोगुङ्‌लो॥

खे़ल्‍ले़ आङ्‌गाॽ आये़क्‌यक्‍किन् याम्‍मो चोगुरो,

हे़क्‍क्‍याङ् मे़दे़म्‍सु मे़देॽरुसिबा के़रे़क् आमानाहाॽ खे़ल्‍ले़ ले़रुसिरो,

कर कुमे़ल्‍लुङ् हुङुआङ्‌ग मे़ःल्‍लो,

कुजे़न्‍नाङ् मे़दाःक्‍तुल्‍लो,’”

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥

१४ यहवे दाङ्‌बे़ल्‍ले़ अक्‍खे पाःत्‍तुरो–

“मिस्र लाजेॽओ के़बोःक्‍पा कुजान् नु

कुस लाजेॽबा याङ्‌साकुन्‍धेन् खे़ने़ॽ के़याङ्‌साकुन्‍धे पोङ्‌लो॥

हे़क्‍क्‍याङ् सेबाबा कुलिङ्‌गे़न् केःम्‍ब् केःम्‍बा

मनाहाॽ खे़ने़ॽ के़योःग्‍बा मे़बोङ्‌लो॥

फे़न्‍जेॽ थक्‍क्रङ्‌ङिल्‍ले़ इमे़घेःक्‍खुसिआङ् खे़ङ्‌हाॽ के़एगाङ् मे़भे़न्‍लो,

खे़ङ्‌हाॽरे़ खे़ने़ॽ से़वा के़म्‍मे़त् हे़क्‍क्‍याङ् अक्‍खे पाःप्‍मा मे़दे़ल्‍लो॥

‘निङ्‌वाॽफुमाङ्‌ङिन् खे़ने़ॽनु वाॽरो,

खुने़ॽरक् निङ्‌वाॽफुमाङ्‌लो॥’”

१५ से़क्‍खाए खे़ने़ॽ निङ्‌वाॽफुमाङ्‌ने़रो,

खे़ने़ॽ निमे़न्‍धाःप्‍मनाबा ते़न्‍नो के़युङ्‌लो,

खे़ने़ॽग इस्राइलबा से़न्‍लप्‍दाङ्‌बा निङ्‌वाॽफुमाङ्‌ने़रो॥

१६ नावाइत्‍ला के़जोःक्‍पा के़रे़क्‍ले़ खुन्‍छिॽ नारा सिर्मःङ् लॽरो

हे़क्‍क्‍याङ् खे़ङ्‌हाॽ सिरिङ्‌ममो मे़धारो,

खे़ङ्‌हाॽ के़रे़क् सोरिक् कुनामे़न्‍छाॽ मे़बोङ्‌लो॥

१७ कर यहवे दाङ्‌बे़ल्‍ले़ इस्राइले़न् सदादिङ्

से़न्‍लप्‍लाम्‍बा ताङ्‌से़ःप्‍तुआङ् वाॽरो,

खे़प्‍मो के़युङ्‌बाहाॽ आभे़ल्‍ले़आङ् सिरिङ्‌ममा मे़बोङ्‌ने़ल्‍लो॥

१८ थेआङ्‌भे़ल्‍ले़ यहवे दाङ्‌बे़ल्‍ले़ साङ्‌ग्राम्‍पेदाङ्‌ङिन् चोगुरो,

खुने़ॽए निङ्‌वाॽफुमाङ्‌लो!

खुने़ॽ इक्‍सादिङ् खाम्‍बेःक्‍मान् नावागे़न् चइःत् ने़स्‍सुआङ् चोगुरो,

खुने़ॽ खे़न् सदादिङ् के़बप्‍पा नु आभे़ल्‍ले़साङ् के़वाॽबा चोगुरो॥

खुने़ॽ इक्‍सादिङ् खाम्‍बेःक्‍मान् मुरे़ःक् खारे़ःक्‍पा थेआङ् के़होःप्‍पा मे़ःन्‍लो

कर मे़न्‍छाम् याप्‍मिरे़ युङ्‌मा वाॽमादे़न् चोगुरो॥

खुने़ॽ आबाङेए अक्‍के पाःत्‍तुरो–

“यहवे दाङ्‌बा आङ्‌गाॽएरो

वेॽ हाःत्‍ताङ् निङ्‌वाॽफुमाङ् होप्‍लो॥

१९ खामाक्‍मा लाजेॽओ आत्‍तिलाम्‍माङ् स्‍वाःत् पाराङ्‌बा होप्‍लो,

‘आङ्‌गाॽ थेनाधे आगोःत्‍ते़म्‍मे़ॽ’ फाॽआङ् याकुबरे़

कुमुॽइदाङ्‌साहाॽ मे़मे़त्‍तुङ्‌सिङ्‌ङिल्‍लो॥

आङ्‌गाॽ, यहवे दाङ्‌बान् से़क्‍खा पाःत्‍तारो,

आङ्‌गाॽ के़वाॽबा पाःन्‍हाॽ उवा चोगुङ्‌लो॥”

यहवे दाङ्‌बे़न् नु बेबिलोनबा नावाइत्‍लाहाॽ

२० “खे़निॽ के़रे़क् चुप्‍साम्‍मे़ॽआङ् त्‍ये़म्‍मे़ॽओ,

सोसोरिक् निःत्‍ताङ् त्‍ये़म्‍मे़ॽओ,

इक्‍सादिङ् खाम्‍बेःक्‍मोबा के़दाङ्‌बा के़याःक्‍पा सुवाङ्‌से!

सिङ्‌मुःत् नावाइत्‍लाहाॽ के़बङ्‌बाआङ् के़वाॽबाहाॽ,

हे़क्‍क्‍याङ् याप्‍मि ताङ्‌से़ःप्‍मा मे़न्‍छुक्‍मनाबा माङ्‌हाॽ

पेलि के़भाक्‍पाहाॽ थेआङ् मे़न्‍निम्‍नाबा मे़जोःक्‍लो॥

२१ पोङ्‌मा के़इःप्‍पा पाःन्‍हाॽ पाःत्‍ते़म्‍मे़ॽओ,

खे़न् ओसेःन्‍धाङ् चोगे़म्‍मे़ॽओ॥

खे़ङ्‌हाॽरे़ खुन्‍छिॽ लुम्‍मो आबाङे पान् मे़दङ्‌घुररो,

यरिक् तङ्‌बे तगि कन् पाःन्‍निन् हाःत्‍ले़ पाःत्‍तुआङ् वये़बे?

थे आङ्‌गाॽ यहवे दाङ्‌बे़ल्‍ले़ए मे़ःम्‍बि?

आङ्‌गाॽनुःल्‍ले़ वेॽ हाःत्‍ताङ् निङ्‌वाॽफुमाङ् होप्‍लो॥

साम्‌योबा निङ्‌वाॽफुमाङ् नु से़न्‍लप्‍दाङ्‌बा,

आङ्‌गाॽनुःल्‍ले़ वेॽ हाःत्‍ताङ् होप्‍लो॥

२२ “इक्‍सादिङ् खाम्‍बेःक्‍माल्‍ले़ कुयाओ के़युङ्‌बासे,

आङ्‌गाॽ ले़प्‍माङ् हिआसिम्‍मे़ॽओ, हे़क्‍क्‍याङ् से़न्‍लप् खोसे़म्‍मे़ॽओ,

थेआङ्‌भे़ल्‍ले़ आङ्‌गाॽ निङ्‌वाॽफुमाङ्‌आरो

खे़ब्‍याङ् वेॽ हाःत्‍ताङ् होप्‍लो॥

२३ आङ्‌गाॽ आबाङे माङ्‌हे़क् चोगुङ्‌ङाङ् वाॽआरो,

के़रे़क् पाःन्‍हाॽ कुदोःप्‍माआङ् आङ्‌गाॽ पाःत्‍तुङ्‌ङाङ् वाॽआरो,

खे़न् पाःन्‍हाॽ याम्‍मो हने़ मे़नुःक्‍काल्‍लो॥

के़रे़क् मे़न्‍छाम् याप्‍मि मे़दाआङ् आदगि थुङ्‌बोहजॽ मे़युङ्‌लो॥

के़रे़क्‍ले़ आङ्‌गाॽ आमिङ्‌ङो माङ्‌हे़क् मे़जोगुरो॥

२४ “आङ्‌गाॽ आयाःम्‍बेओ खे़ङ्‌हाॽरे़ मे़बाःत्‍तुरो,

‘यहवे दाङ्‌बाओरक् साम्‌योबा नु मुक्‍साम् वाॽरो॥’”

खुने़ॽ कुदक्‍ले़ङ्‌वाओ कुसाक्‍के़न् के़बोःक्‍पाहाॽ के़रे़क् खुने़ॽओए मे़दारो,

हे़क्‍क्‍याङ् सिरिङ्‌ममो मे़धारो॥

२५ कर यहवे दाङ्‌बाओए इस्राइलबा के़रे़क्

थाःक्‍हाॽ साम्‌योबा खोमे़दे़त्‍लो,

हे़क्‍क्‍याङ् खे़ङ्‌हाॽ मे़सःत्‍ताङ् मिमिदिङ् मे़बिआरो॥

४६

बेबिलोनबा माङ्‌हाॽरे़ खुन्‍छिॽ नुप्‍मे़न् आम्‍भा कन्‍लो!

थिक् ये़म्‍मो बेल मे़प्‍मनाबा नु

नेबो मे़प्‍मनाबा माङ्‌हाॽ से़वा मे़मे़त्‍तुसिरो,

कर आल्‍लो खे़ङ्‌हाॽ पलिःप् पलिःप् लिःप्‍ल

अदङ्‌हाॽ मे़गुःत्‍तुसिआङ् वाॽरो,

के़नाबा थक्‍साहाॽरे़ खुन्‍छिॽ एःक्‍थाःक्‍मो

खे़ङ्‌हाॽ साॽरिक् के़लिःप्‍पा कक् मे़बोःक्‍खे़आङ् मे़वाॽरो॥

२ नावाइत्‍लाहाॽ आबाङे से़ःप्‍सिङ्‌मा मे़न्‍छुक्‍ने़ल्‍लो,

मनाहाॽ हुक्‍काप् मे़मे़त्‍छिङ्‌लो॥

हे़क्‍क्‍याङ् खे़ङ्‌हाॽ मे़देॽरुसिर मे़बत्‍लो,

बेबिलोनबा माङ्‌हाॽरे़ खुन्‍छिॽ नुप्‍मे़न् हाबा कन्‍लो!

३ “याकुबरे़ कुमुॽइदाङ्‌सासे, नुरिक्‍काङ् खे़प्‍से़म्‍मे़ॽओ,

आङ्‌गाॽ आमना इस्राइललाम् के़याःक्‍पा के़रे़क्‍ले़ खे़प्‍साम्‍मे़ॽओ॥

खे़निॽ सागे़वाःन्‍नासिबानुःल्‍ले़ तगिआङ्‌धो

आङ्‌गाॽ खे़निॽ ओमे़त्‍निङ्‌ङाङ् वाॽआरो॥

४ खदाक्‍मि के़दुम्‍सिआङ् खे़निॽ थे़गेक्

फुःत्‍लधारिक्‍साङ् खे़ङ्‌ग आङ्‌गाॽएरो॥

आङ्‌गाॽ खे़निॽ नावागे़न् चइःत् चोःक्‍निङ्‌लो

हे़क्‍क्‍याङ् कम्‍ब्राङ् मे़त्‍निङ्‌लो,

आङ्‌गाॽ खे़निॽ फाॽनिङ् खे़ब्‍याङ् चोःक्‌युम्‍भो पिनिङ्‌लो॥

५ “खे़निॽ आङ्‌गाॽ हाःत्‍नु याप्‍मि के़दङ्‌घिबे?”

यहवे दाङ्‌बे़ल्‍ले़ मनाहाॽ पान् सेःन्‍दोसुसिरो,

“आङ्‌गाॽ हे़क्‍तङ्‌बा वेॽ आत्‍तिन् वाॽबे?

६ कुभा मनारे़ सुक्‌वाओनु साम्‍म्‍याङ्‌ङिन् मे़लःत्‍तुरो,

हे़क्‍क्‍याङ् युप्‍पान् थाङ्‌दुरिओ मे़धाङ्‌सुरो,

खे़ङ्‌हाॽरे़ साम्‍म्‍याङ् के़धक्‍पान् कुनाम्‍म्‍याक् मे़बिरुआङ्

खे़न् नावाइत्‍ला थक्‍मा मे़बाङ्‌घुरो

खे़ब्‍याङ् साम्‍बोन् मे़भन्‍छिङ्‌ङाङ् खे़न् से़वा मे़मे़त्‍तुरो॥

७ खे़ङ्‌हाॽरे़ खे़न् खुन्‍छिॽ फक्‍ताङ्‌ङो मे़बक्‍खुआङ् मे़देॽरुरो,

हे़क्‍क्‍याङ् खे़न् कुयुक्‍नाओ मे़युक्‍खुरो,

खे़ब्‍याङ् खे़न् खे़ॽयो तक्‍पे़त् ये़प्‍लो॥

खे़ॽयोनु खे़न् आबाङे चत्‍छिङ्‌मा पेःक्‍मा मे़सुक्‍ने़ल्‍लो,

कुभारे़ खे़न् पेलि फाक्‍तुसाङ् खे़ल्‍ले़ नुगप् मे़बिरुल्‍लो,

हे़क्‍क्‍याङ् कुदुक्‍खे कुलाक्‍खेलाम् खे़ल्‍ले़ से़ःप्‍माआङ् मे़सुक्‍तुल्‍लो॥

८ “पिफ्‍युङ् के़जोःक्‍पासे,

कन् पाःन्‍निन् निङ्‌वाॽ इःत्‍ताम्‍मे़ॽओ,

हे़क्‍क्‍याङ् योधो मे़ल्‍लॽए निङ्‌वाॽओ

युक्‍खाम्‍मे़ॽआङ् याम्‍साम्‍मो कत्‍ताम्‍मे़ॽओ॥

९ उन्‍छोःन् उन्‍छोःन्‍बा पाःन्‍हाॽ निङ्‌वाॽ लिङ्‌साम्‍मे़ॽओ,

आङ्‌गाॽ निङ्‌वाॽफुमाङ्‌आ, हे़क्‍क्‍याङ् वेॽ आत्‍तिन्‍नाङ् होप्‍लो॥

आङ्‌गाॽ निङ्‌वाॽफुमाङ्‌आरो,

आङ्‌गाॽ हे़क्‍तङ्‌बा वेॽ हाःत्‍ताङ् होप्‍लो॥

१० कुहेःक्‍सिङ्‌माआङ्‌धो कुनुप्‍मा थारिक्‍पा,

खे़म्‍ब्‍याङ् उनाहुरिबा ये़म्‍माङ्‌धो तामा के़बोङ्‌बा

ये़म् थारिक्‍पा पाःन्‍हाॽ खे़निॽ मे़प्‍मा सुक्‍निङ्‌लो॥

आङ्‌गाॽ पाःत्‍तुङ्– चोःक्‍मा निङ्‌वाॽ चोगुङ्‌बा पाःन्‍हाॽ के़त्‍लो,

हे़क्‍क्‍याङ् आङ्‌गाॽ आनिङ्‌वाॽ कुइसिःक् के़रे़क् चोगुङ्‌लो॥

११ तॽइ नाङ्‌गे़न् ले़प्‍साङ्‌लाम् आङ्‌गाॽ मनाधिक् उःत्‍तुङ्‌लो,

खे़न् सावागे़म्‍बा मुयान् कुइसिःक् सुःक्‍काङ् युरो,

हे़क्‍क्‍याङ् आङ्‌गाॽ चोःक्‍मा निङ्‌वाॽ चोगुङ्‌बा पाःन्‍हाॽ के़त्‍तुरो॥

आङ्‌गाॽ थे चोःक्‍मा निङ्‌सेक् चोगुङ्‌ङाङ् वाॽ,

आङ्‌गाॽ खे़न् के़रे़क् के़त्‍तुङ्‌ङेरो॥

१२ “हादिङ् थक्‍मा निङ्‌वाॽ के़गप्‍पासे

हे़क्‍क्‍याङ् साम्‌योनिमालाम् माःङ्‌घा के़वाॽबा मनासे,

आङ्‌गाॽ आबाःन्‍निन् नुरिक्‍काङ् खे़प्‍से़म्‍मे़ॽओ॥

१३ आङ्‌गाॽ तोःन्‍दोःम्‍बा याःम्‍बक् चोःक्‍मा यारिप् वाॽआरो,

आङ्‌गाॽ आसे़न्‍लप्‍पिन् मे़सुने़ल्‍लो॥

आङ्‌गाॽ यरुसले़म ये़क्‌यक्‍पा मनाहाॽ से़ःप्‍तुङ्‌सिङ्‌लो,

हे़क्‍क्‍याङ् इस्राइले़न् मिङ्‌सो इङ्‌धाङ् पिरुङ्‌लो॥”

बेबिलोन लाजेॽओ खुम्‍दिङ्

४७

यहवे दाङ्‌बे़ल्‍ले़ पाःत्‍तुरो,

“बेबिलोनरे़ सिसागे़न् कुस्‍सा मे़न्‍छ्‌याए,

खे़ने़ॽ के़हाङ्‌युक्‍नाओलाम् यो थ्‍ये़ॽआङ्

खाम्‍बाङ्‌ङोबा खाम्‍हिःक्‍को युङे़ॽओ॥

बेबिलोनरे़ कुस्‍साए, आल्‍लआङ्‌धो

खे़ने़ॽ हुक्‍थुङ्‌मो कप्‍नामा नु नुमासुक्‍मा के़मे़म्‍मे़त्‍ने़न्‍लो॥

२ लुङ्‌सुम्‍मिन् याङ्‌सिङ्‌ङे़ॽआङ् याॽयुःत्‍ते़ॽओ,

के़बःत्‍थाङ्‌ङिन् खे़त्‍ते़ॽओ,

के़सिम्‍मे़न् थाङ् सिःक्‍खे़ॽओ,

के़लाङ् थुङ्‌बोॽइन् थाःप्‍से़ॽओ,

खे़ब्‍याङ् वहःङ्‌ङिन् काःक्‍ते़ॽओ॥

३ खे़ने़ॽ ले़क्‍चाॽबुधुक् के़बोङ्‌बे़न् मनाहाॽरे़ मे़निसुरो,

खे़ने़ॽ के़नुःम्‍मे़न् ओसेःन्‍धाङ् पोङ्‌लो॥

आङ्‌गाॽ कुले़क्‌वा हुङुङ्‌लो,

आङ्‌गाॽ हाःत्‍ताङ् मे़ले़त्‍तासिङ्‌ङिल्‍लो॥”

४ इस्राइलबा सेसे निङ्‌वाॽफुमाङ्‌ङिल्‍ले़ आनिॽ से़न्‍लप् आबिरो,

खुने़ॽ कुमिङ् से़न्‍लप्‍दाङ्‌बा, मुक्‍साम्‍दाङ्‌बा यहवे दाङ्‌बारो॥

५ “नुमासुक्‍मा बेबिलोने, खे़ने़ॽ स्‍वाःत्‍ताङ्

खामाक्‍लुम्‍बाःत्‍तो पेगे़ॽआङ् युङे़ॽओ,

आल्‍लआङ्‌धो याम्‍मो खे़ने़ॽ हाङ्‌जुम्

हाङ्‌जुम्‍बा हाङ्‌मा के़मे़न्‍मे़त्‍ने़ल्‍लो॥

६ आङ्‌गाॽ सेगुङ्‌सिङ्‌बा आमनाहाॽनु

आयाक् ले़ॽरे़आङ् वयाङ्‌लो,

हे़क्‍क्‍याङ् आङ्‌गाॽ खे़ङ्‌हाॽ आबाङे

आमना हे़क्‍के नुरिक् मे़म्‍मे़प्‍पासिरो॥

आङ्‌गाॽ खे़ङ्‌हाॽ खे़ने़ॽ के़हुक्‍को थासुङ्‌सिङ्‌लो,

कर खे़ङ्‌हाॽ खे़ने़ॽ लुङ्‌माॽ के़न्‍दुक्‍तुसिल्‍लो॥

काप्‍पोबा काप्‍मुमाहाॽआङ् खे़ने़ॽ साॽरिक्

के़लिःप्‍पा के़गक्‍किन् के़गुःत्‍तुसिरो॥

७ खे़ने़ॽ के़बाःत्‍तु, ‘आङ्‌गाॽ सदादिङ् सदादिङ्‌ले़ लागि

आभे़ल्‍ले़आङ् मे़न्‍नुप्‍मनामा हाङ्‌मा पोङ्‌ङारो!’

कर ताःन्‍दि थे पोङ् फाॽआङ् खे़ने़ॽ निङ्‌वाॽ के़न्‍इःत्‍तुन्‍लो,

पिप्‍मिरि कुसोन्‍दिओ थे पोङ् फाॽआङ् खे़ने़ॽ निङ्‌वाॽ के़न्‍इःत्‍तुन्‍लो॥

८ “खे़ल्‍ले़ चोगुल्‍ले़ निङ्‌वाॽ तादा चोःक्‍मा कुसिराॽ के़धाङ्‌मे,

आबाङे ताङ्‌से़ःप्‍सिङ्‌मारे़ लागि थेआङ् मे़न्‍इःत्‍ते के़युङ्‌मे,

निङ्‌वाॽओ ‘आङ्‌गाॽएःक् के़लॽमा

हे़क्‍क्‍याङ् आङ्‌गाॽनुःल्‍ले़ वेॽ हाःत्‍ताङ् होप् के़लॽमा

आङ्‌गाॽ आभे़ल्‍ले़आङ् मेमेदुमा मे़बोङ्‌ङान्

इग्र आस्‍सा आएहाॽ मे़सिबा मे़निआन्’ के़लॽमे

आल्‍ल कन् पाःन्‍निन् सिङ्‌सिङ् ये़क्‌ये़क्‍काङ् खे़प्‍से़ॽओ॥

९ कन् ने़त्‍छि पाःन्‍हाॽ खे़ने़ॽ के़सम्‍धाङ्

सप्‍माधिक्‍ले़, थिक्‌याःन्‍ले़ पोङ्‌दारो–

के़स्‍सा के़एहाॽ सिमा मामा नु मेमेदुमा पोङ्‌मान् तारो॥

खे़ने़ॽ यरिक् कित्‍चाक् चोःक्‍मा नु

मुक्‍साम्‍साबा साम्‍मुःप्‍मा के़गत्‍तुसाङ्

खे़न् के़साक्‍पा पाःन्‍हाॽ खे़ने़ॽ के़सम्‍धाङ् इदारो॥

१० “खे़ने़ॽ आबाङे के़भे़न्‌याःम्‍बक्‍किल्‍ले़

से़ःप्‍पा लॽरिक् निःन्‍धो के़जोगुआङ् के़वाॽरो,

हे़क्‍क्‍याङ् ‘आङ्‌गाॽ हाःत्‍ले़आङ् मे़निआन्’ के़लॽरे़आङ् के़वाॽरो॥

खे़ने़ॽ के़ने़हि नु के़निङ्‌वाःल्‍ले़ लाम् के़भोःत्‍ते़आङ् के़वाॽरो,

खे़ने़ॽ के़निङ्‌वाॽओ अक्‍खे के़लॽरो,

‘आङ्‌गाॽएरो, आङ्‌गाॽनुःल्‍ले़ वेॽ हाःत्‍ताङ् होप्‍लो॥’

११ के़साक्‍पा तुक्‍खे लाक्‍खेहाॽ खे़ने़ॽ के़सम्‍धाङ् इदारो,

खे़न् तुक्‍खेहाॽ आक्‍तङ्‌बा कित्‍चाक्‍किल्‍ले़ के़घे़त्‍तुबे?

हान्‍ति पोङ्‌मा पाःन्‍हाॽ खे़ने़ॽ के़दुमुरो,

खे़ल्‍ले़ कुमे़न् के़हुङुसाङ् खे़न् तुक्‍खेन् खे़प्‍मा के़न्‍छुक्‍तुन्‍लो॥

खे़ने़ॽ तगि आभे़ल्‍ले़आङ् मे़न्‍दुम्‍मे के़वये़बा

मे़क्‍मासिमे़न् आल्‍लोघोरो के़दुमुरो॥

१२ खे़ने़ॽ के़जुःक्‍ते़आङ्‌धोए स्‍याङ्‌मे़न्‍दाङ् के़जोगु के़धाक्‍तुबा

हे़क्‍क्‍याङ् खे़ने़ॽ के़गत्‍तुबा के़रे़क् कित्‍चाक्‍हाॽ नु

साम्‍माङ्‌च्‍याःङ् मुरामे़प्‍मा पाःन्‍हाॽ

आल्‍लसाङ् हाबा चोगे़ॽर वये़ॽओ॥

हे़क्‍केःल्‍ले़ खे़ने़ॽ कुलिङ्‌दो के़गे़प्‍पि,

हे़क्‍क्‍याङ् के़निङ्‌मिहाॽ मे़गिर के़याःन्‍दुसिबि॥

१३ खे़ने़ॽ के़म्‍बिबा सुजाहाॽलाम् खे़ने़ॽ के़नासे़आङ् के़वाॽरो!

खागे़इक्‍पाहाॽ, लाबा, नाम् खेःम्‍सिक्‍पा ओगे़मे़प्‍पाआङ्

लाधक्‍मा ताःन्‍दि के़दाबा पान् के़बाःप्‍पाहाॽ मे़दाररो,

हे़क्‍क्‍याङ् खे़ने़ॽ के़सम्‍धाङ् तामा के़इःप्‍पा पाःन्‍हाॽलाम् के़म्‍से़ःप्‍लरो॥

१४ “से़क्‍खासाङ् खे़ङ्‌हाॽ के़हेबा याॽलाङ् कुसिङ् मे़लॽरो,

मिःल्‍ले़ खे़ङ्‌हाॽ मिधिक्‍खुसिरो॥

मिधुङ्‌दिङ् मिराःक्‍ले़ मिसाम्‍लाम्

खे़ङ्‌हाॽ आबाङे से़ःप्‍सिङ्‌मा मे़न्‍छुक्‍ने़ल्‍लो॥

हाःत्‍ले़ कुलागिआङ् कॽयो मिजाॽमा मिदत् होप्‍लो,

हे़क्‍क्‍याङ् कप्‍मो युङ्‌माआङ् मिजाॽमा मिआङ् होप्‍लो॥

१५ खे़ङ्‌हाॽरे़ खे़ने़ॽ के़लागि खे़म्‍भरक् चोःक्‍मा मे़सुक्‍तुरो–

खे़ङ्‌हाॽनु कन् खे़ने़ॽ साक्‍ते़र याःम्‍बक् के़जोगुआङ् वये़रो,

खे़ङ्‌हाॽ के़रे़क् आप्‍फेक् खुन्‍छिॽ मे़भेःन्‍दुबा याःम्‍बक् ले़प्‍माङ् मे़बेःक्‍लो,

खे़ने़ॽ हाःत्‍ले़आङ् से़ःप्‍मा के़मे़न्‍छुक्‍ने़ल्‍लो॥”

निङ्‌वाॽफुमाङ्‌ङिन् ताये़म्‍ले़न् यहवे दाङ्‌बा

४८

“याकुबरे़ कुमुॽइदाङ्‌सासे,

खे़निॽग इस्राइल मिङ्‌लाम् के़म्‍उःत्‍तिआङ् के़वयिरो,

हे़क्‍क्‍याङ् यहुदारे़ कुधाःक्‍लाम् के़द्‌ये़ॽइबारो॥

यहवे दाङ्‌बे़ल्‍ले़ कुमिङ्‌ङो खे़निॽ माङ्‌गे़हे़क्‍कासिरो

हे़क्‍क्‍याङ् इस्राइलबा निङ्‌वाॽफुमाङ्‌ङिल्‍ले़

कुमिङ्‌ङो पेलिगे़न् तुवा के़जोगिरो,

कर से़क्‍खा नु साम्‌योनिमो के़न्‍जोगुम्‍मिल्‍लो॥

२ खे़निॽग सेसे ये़क्‌यक्‍कोबा यक्‌युङ्‌बादिगे़ के़लॽरिरो

हे़क्‍क्‍याङ् इस्राइलबा निङ्‌वाॽफुमाङ्‌ङो निङ्‌वाॽ के़युक्‍खुम्‍लो,

मुक्‍साम्‍दाङ्‌बा यहवे दाङ्‌बान् खुने़ॽ कुमिङ्‌लो,

कन् पाःन्‍निन् खे़प्‍से़म्‍मे़ॽओ–

३ “आसेःन्‍छा थे पोङ्‌मा के़बोङ्‌बा वये़

खे़न् आङ्‌गाॽ मे़त्‍निङ्‌ङाङ् वये़रो॥

हे़क्‍क्‍याङ् आङ्‌गाॽ खे़न् ओःन्‍धाक्‍निङ्‌लो,

खे़न् आङ्‌गाॽ खिमो चोगुङ्, खम्‍ब्‍याङ् खे़न् पाःन्‍हाॽ पोःक्‍खे़रो॥

४ थेआङ्‌भे़ल्‍ले़ खे़निॽ पाःन्‍मे़ङ्‌घे़म्‍मनाबा के़वयिरो,

खे़न् आङ्‌गाॽ कुसिङ् निःत्‍तुङ्‌ङाङ् वयाङ्‌लो,

हे़क्‍क्‍याङ् खे़निॽ निगिःङ्‌माहाॽग मे़न्‍दुःङ्‌मनाबा फे़न्‍जेॽ कुसिङ् चोगे़रो,

खे़निॽ त्‍वाबे़ङ्‌ग कासा हे़क्‍तङ्‌बा चोगे़रो॥

५ कल्‍ले़चोगुल्‍ले़ कन् पाःन्‍हाॽ आङ्‌गाॽ तगिए खे़ने़ॽ मे़त्‍ने़बारो,

कन्‍हाॽ पोङ्‌मानुःल्‍ले़ तगिए आङ्‌गाॽ खे़ने़ॽ चे़क्‍ने़रो॥

हे़क्‍केलॽरिक् खे़ने़ॽ कम्‍भ पाःप्‍मा के़ङ्‌घोसुल्‍लरो,

‘आङ्‌गाॽ आनावाइत्‍लाहाॽरे़ कन् मे़जोगुबारो,

आङ्‌गाॽ आसिङ् चइःत्‍तिल्‍ले़ नु साम्‍म्‍याङ् युप्‍पा

माङ्‌ङिल्‍ले़ कन्‍हाॽ इङ्‌जाङ् चोगुबारो॥’

६ “खे़ने़ॽ कन् पाःन्‍निन् के़घे़प्‍सुआङ् के़वाॽरो,

खे़ने़ॽ कन् के़रे़क् पाःन्‍हाॽ ओमे़त्‍ते़ॽओ॥

थे खे़ने़ॽ कन्‍हाॽ नसान् के़न्‍जोगुम्‍बि?

आल्‍लआङ्‌धो आङ्‌गाॽ खे़ने़ॽ कुसङ् पाःन्‍हाॽ मे़त्‍ने़रो,

खे़ने़ॽ के़ल्‍ले़सुम्‍बा सिबिॽ पाःन्‍हाॽ चे़क्‍ने़रो॥

७ खे़ङ्‌हाॽ आल्‍लो नावागे़न् चइःत् चोगे़बारो, तगि खे़ङ्‌हाॽ होःप्‍ते़रो,

खे़ल्‍ले़ कुयाःम्‍बेओ आइन्‍नुःल्‍ले़ तगि मे़ङ्‌घे़म्‍मे के़वये़रो॥

कल्‍ले़चोगुल्‍ले़ खे़ने़ॽ पाःप्‍मा के़न्‍छुक्‍तुन्‍लो,

‘ओवा, आङ्‌गाॽ खे़न् निसुङ् ले़सुङ्‌ङाङ् वयाङ्‌लो॥’

८ खे़ने़ॽ मे़ङ्‌घे़म्‍मे के़वये़रो,

हे़क्‍क्‍याङ् मे़ल्‍ले़एआङ् के़वये़रो॥

उनाहुरिआङ्‌धो खे़ने़ॽ के़ने़क्‍खोॽबान् मे़न्‍हन्‍ने वये़रो,

खे़ने़ॽ आक्‍तङ्‌बा इङ्‌ले़क्‍स्‍वाबा के़जोःक्‍लो

फाॽआङ् आङ्‌गाॽ कुसिङ् निःत्‍तुङ्‌लो,

सागे़वाःन्‍छिङ्‌बा ये़न्‍नाङ्‌धोए पिफ्‍युङ्‌बा के़म्‍मे़त्‍ते़आङ् के़वये़रो॥

९ “आबाङे आमिङ् नु आमिमिदिङ्‌ले़ लागि

आङ्‌गाॽ आसाक्‍के़न् थरुङ्‌लो,

हे़क्‍क्‍याङ् खे़ने़ॽ मे़न्‍नाॽमा फाॽआङ्

आङ्‌गाॽए खे़न् साक्‍तुङ् कत्‍तुङ्‌लो॥

१० ओमे़त्‍ते़ॽ, आङ्‌गाॽ खे़ने़ॽ के़निङ्‌वाॽ साॽरुङ्‌ङाङ् वाॽआरो,

कर युप्‍पा योःम्‍माआङ् साॽमनाबा हे़क्‍केग मे़ःल्‍लो॥

आङ्‌गाॽ खे़ने़ॽ आओॽओॽबा मिराःक्‍ले़न् तुक्‍खेओ

हे़क्‍के के़निङ्‌वाॽ साॽरुङ्‌ङाङ् वाॽरो॥

११ आङ्‌गाॽ आबाङे आलागि, आङ्‌गाॽ

आबाङे फाॽआङ् खे़न् चोगुङ्‌लो॥

आक्‍खेलॽरिक् आङ्‌गाॽ आबाङे

आजाःत्‍थि के़बेःक्‍पा पोङ्‌ङाबाबे?

आङ्‌गाॽ आमिमिदिङ्‌ङिन् नावाइत्‍लाहाॽनु मे़हाआल्‍लो॥”

यहवे दाङ्‌बे़ल्‍ले़ सैरसे़न् लाम्‍लोबा सेगु

१२ “याकुबे, आङ्‌गाॽ उःत्‍ने़बा इस्राइलए,

आङ्‌गाॽ आबाःन्‍ने़न् खे़प्‍से़ॽओ,

खुने़ॽग आङ्‌गाॽएरो॥

के़रे़क् पाःन्‍हाॽनुःल्‍ले़ तगि आङ्‌गाॽए वयाङ्‌लो,

हे़क्‍क्‍याङ् के़रे़क् पाःन्‍हाॽनुःल्‍ले़ एगाङ्‌ङाङ् आङ्‌गाॽए वाॽआरो॥

१३ आङ्‌गाॽ आबाङे आहुक्‍किल्‍ले़ इक्‍सादिङ्

खाम्‍बेःक्‍माल्‍ले़ कुबुङ्‌हाॽ युक्‍खुङ्‌बारो,

हे़क्‍क्‍याङ् आजुक्‌वा हुक्‍किल्‍ले़ ताङ्‌साङ्‌बे़न् खिङ्‌सुङ्‌बारो॥

आङ्‌गाॽ खे़ङ्‌हाॽ पाःन्‍छाःत्‍तुङ्‌सिङ्‌ङे़ल्‍ले़

खे़ङ्‌हाॽ थिक्‍ले़ङ्‌ले़ मुत्‍थ्रिक् मे़बोक्‍लो॥

१४ खे़निॽ के़रे़क् चुप्‍साम्‍मे़ॽआङ् खे़प्‍साम्‍मे़ॽओ,

माङ्‌हाॽओ हाःत्‍ले़ तगिए कन् पाःन्‍हाॽ पाःत्‍तुबे?

यहवे दाङ्‌बे़ल्‍ले़ सेगुबा सैरसे़ःल्‍ले़ बेबिलोन लाजेॽओ

निङ्‌वाॽफुमाङ्‌ङिल्‍ले़ चोःक्‍मा निङ्‌वाॽ चोगुबान् के़त्‍तुरो,

खुने़ॽ कुमुक्‍साम्‍मिन् बेबिलोनबा मनाहाॽरे़ खुन्‍छिॽ तक्‍ले़ङ्‌वाओ पोःक्‍लो॥

१५ आङ्‌गाॽए कन् पाःन्‍निन् पाःत्‍तुङ्‌ङाङ् वाॽरो,

ओःस्‍बा, आङ्‌गाॽ सैरसे़न् उःत्‍तुङ्‌ङाङ् वाॽरो॥

आङ्‌गाॽ खे़न् तारुङ्‌लो,

हे़क्‍क्‍याङ् खे़ल्‍ले़ चोगुङ् फाॽआङ् सोःक्‍तुबा

याःम्‍बक्‍किन् कुलिङ्‌दो के़त्‍लो॥

१६ आङ्‌गाॽ आबेसाङ् त्‍ये़म्‍मे़ॽओ,

हे़क्‍क्‍याङ् खे़निॽ कन् खे़प्‍से़म्‍मे़ॽओ–

थिक्‍सिगेक्‍पा उवा पोःक्‍खे़आङ्‌धोए

आङ्‌गाॽ स्‍वाःत्‍ताङ् पाःत्‍तुङ्‌बा होप्‍लो,

खे़न् हिन्‍धोःक्‍किन् के़प्‍पा ये़म्‍मो आङ्‌गाॽ खे़ॽयो वाॽआरो॥”

खे़ब्‍याङ् आल्‍ल यहवे दाङ्‌बे़ल्‍ले़ आङ्‌गाॽ

खुने़ॽ कुयाम्‍साम्‍मिन्‍नु पाङ्‌घाङ्‌ङाङ् वाॽआरो॥

१७ यहवे दाङ्‌बा, खे़ने़ॽ के़धे़ॽबा नु

इस्राइलबा सेसे निङ्‌वाॽफुमाङ्‌ङिल्‍ले़ अक्‍खे पाःत्‍तुरो–

“आङ्‌गाॽ यहवे दाङ्‌बा खे़ने़ॽ के़निङ्‌वाॽफुमाङ्‌आरो,

आङ्‌गाॽ खे़ने़ॽ के़नुॽ के़दार फाॽआङ् हुॽने़रो,

आङ्‌गाॽ खे़ने़ॽ पेःक्‍मा के़बोङ्‌बा लाम्‍मो लाङ्‌घेःङ्‌ने़रो॥

१८ आङ्‌गाॽ आइङ्‌जाङ्‌हाॽ सिङ्‌सिङ्

ये़क्‌ये़क्‍काङ् के़घे़प्‍सुबा कुसिक्‍किल्‍ले़

सनारुङ्‌ङिङ्‌ग मे़न्‍जप्‍मनाबा वहःङ् कुइसिःक् के़घोसुबामे़न्‍लो॥

हे़क्‍क्‍याङ् साम्‌योनिमान् वरःङ्‌ङोबा

वाभे़ल्‍ले़ङ् कुइसिःक् के़सम्‍धाङ् त्‍ये़बामे़न्‍लो॥

१९ खे़ने़ॽ के़सायोबोराहाॽ ये़ःङ्‌घा यारिक् यरिक् मे़वये़बामे़न्‍लो,

हे़क्‍क्‍याङ् खे़ने़ॽ के़स्‍सा ये़म्‍बित्‍छा मे़न्‍छुमाहाॽ

खे़न् ये़ःङ्‌घाःल्‍ले़ कुहिक् यारिक् यरिक् मे़बोःक्‍खे़मे़न्‍लो॥

खे़ङ्‌हाॽरे़ खुन्‍छिॽ मिङ्‌हाॽ आभे़ल्‍ले़आङ् मे़मये़म्‍बामे़न्‍लो,

खे़ब्‍याङ् खे़ङ्‌हाॽ आङ्‌गाॽ आदगाङ् मे़म्‍मे़गे़म्‍बामे़न्‍लो॥”

२० बेबिलोनलाम्‍बा लःन्‍दे़म्‍मे़ॽआङ् पेगे़म्‍मे़ॽओ,

बेबिलोनबा मनाहाॽलाम् खे़त्‍तासिम्‍मे़ॽओ॥

के़सःप्‍पा इक्‍लाःल्‍ले़ अःक्‍ताम्‍मे़ॽर कन् पाःन्‍निन् उवा चोगे़म्‍मे़ॽओ॥

इक्‍सादिङ् खाम्‍बेःक्‍माल्‍ले़ नाःस्‍मा कुयाओ

थारिक् कन् पाःन्‍निन् चे़क्‍ताम्‍सिम्‍मे़ॽओ॥

“यहवे दाङ्‌बे़ल्‍ले़ आबाङे कुसे़वारोबा याकुबे़न्

चोःक्‌युम्‍भो पिरुआङ् वाॽ” पाःत्‍ताम्‍मे़ॽओ॥

२१ खुने़ॽ खे़ङ्‌हाॽ मुरे़ःक् खारे़ःक्‍पा ये़ःङ्‌घादे़न्‍लाम् तेॽरुसिल्‍ले़

खे़ङ्‌हाॽरे़ खुन्‍छिॽ वामे़मिःक्‍ते़ल्‍लो॥

खुने़ॽ खे़ङ्‌हाॽरे़ खुन्‍छिॽ लागि याक्‍पेॽओनु च्‍वाःत् लःत्‍तु पिरुसिरो॥

खुने़ॽ याक्‍पेॽइन् कुलुम्‍मो पक्‍क्रे़ॽ फःक्‍खुरो,

हे़क्‍क्‍याङ् च्‍वाःत् कुक्‍से़ लःन्‍दे़रो॥

२२ यहवे दाङ्‌बे़ल्‍ले़ पाःत्‍तुरो,

“कुनिङ्‌वाॽ के़जिःप्‍पाहाॽ मे़न्‍नुॽने़न् मे़न्‍दाने़ल्‍लो॥”

इस्राइले़न् मे़न्‍छाम् सुवाङ्‌हाॽरे़ खुन्‍छिॽ ओःत्‍ति

४९

वागप्‍खाम् लाजेॽहाॽओ के़युङ्‌बासे,

आङ्‌गाॽ आबाःन्‍निन् खे़प्‍साम्‍मे़ॽओ॥

माःङ्‌घा के़युङ्‌बा सुवाङ्‌से,

कन् पाःन्‍निन् खे़प्‍साम्‍मे़ॽओ॥

सावाःन्‍छिङ्‌मानुःल्‍ले़ तगि यहवे दाङ्‌बे़ल्‍ले़ आङ्‌गाॽ उःत्‍ताङ्‌लो॥

आङ्‌गाॽ सावाःन्‍छिङ्‌ङाङ्‌ङाङ्‌धोए

खुने़ॽ आमिङ्‌ङिल्‍ले़न् पान् पाःत्‍तुआङ् वाॽरो॥

२ खुने़ॽ आङ्‌गाॽ आम्‍ब्राःन् हागे़सुक्‍पा ताभे हे़क्‍तङ्‌बा चोगुरो,

खुने़ॽ आङ्‌गाॽ कुहुक् सिगाङ्‌बा नाम्‍जिःक्‍खोॽओ चिक्‍खाङ्‌लो॥

खुने़ॽ आङ्‌गाॽ वरे़ङ्‌ले़ङ्‌बा नु

से़ल्‍ले़ङ् से़ल्‍ले़ङ् के़लॽबा तोङ् चोगाङ्‌लो,

खम्‍ब्‍याङ् खुने़ॽ कुदोङ् याङ्‌मा कान्‍द्‌याओ चिक्‍खाङ्‌लो॥

३ खुने़ॽ आङ्‌गाॽ अक्‍खे मे़त्‍ताङ्‌लो,

“खे़ने़ॽ आङ्‌गाॽ आसे़वारोबा इस्राइलने़रो॥

खे़ने़ॽ लाम्‍बाए मनाहाॽरे़ आमिङ्‌सो आधाःङ्‌सो मे़जोगुरो॥”

४ आङ्‌गाॽ पाःत्‍तुङ्, “आङ्‌गाॽ साॽरिक् याःम्‍बक्‍क चोगुङ्‌लो,

कर खे़न् हने़ पोःक्‍खे़रो॥

आङ्‌गाॽ थेनाधे नु हने़ याःम्‍बुधिक् चोगुङ्‌लो,

हे़क्‍केसाङ् आङ्‌गाॽ थे खोमा के़बोङ्‌बा वाॽ,

खे़न् निङ्‌वाॽफुमाङ्‌ङिल्‍ले़ कुहुक्‍को वाॽरो,

खे़ब्‍याङ् आङ्‌गाॽ आघोमा आहाङ्‌से़म्‍मिन्

निङ्‌वाॽफुमाङ्‌ङिल्‍ले़ कत्‍तुरो॥”

५ यहवे दाङ्‌बे़ल्‍ले़ए कुसे़वारोबा पोङ्‌मारे़ लागि

आम्‍मारे़ कुसाप्‍पोःक्‍को नावागे़न् चइःत् चोगाङ्‌लो॥

आबाङे कुमनाहाॽ हे़क्‍क्‍याङ् इस्राइलबा फुत्‍छिङ्‌छाङ्

के़से़बा मनाहाॽ नुःक्‍मा ताःप्‍मासिरे़ लागि युक्‍तिङ् चोगाङ्‌लो॥

खुने़ॽए आङ्‌गाॽ मिङ्‌सो इङ्‌धाङ् पिआरो,

खुने़ॽग आङ्‌गाॽ आमुक्‍साम्‍मिल्‍ले़ कुबुन्‍लो॥

६ यहवे दाङ्‌बे़ल्‍ले़ पाःत्‍तुॽ, “आसे़वारोबाए,

आल्‍लसाङ् खे़ने़ॽ चोःक्‍मा के़बोङ्‌बा यम्‍बा याःम्‍बक् के़गत्‍तुरो॥

खे़ने़ॽ इस्राइलबा के़दाङ्‌बा के़याःक्‍पाहाॽ याम्‍मो

आङ्‌गाॽओ के़नुःक्‍तु के़दारुसिरो,

खे़म्‍म्‍याक्‍लक् मे़ःन्, मे़न्‍छाम् सुवाङ्‌लुम्‍मो यम्‍बा ओःत्‍ति चोःक्‍ने़रो॥

हे़क्‍क्‍याङ् इक्‍सादिङ् खाम्‍बेःक्‍किल्‍ले़ कुनुप्‍माधारिक्

आङ्‌गाॽ आसे़न्‍लप्‍पिन् खे़ने़ॽ के़गे़त्‍तुरो॥”

७ युक्‍साबाहाॽरे़ खुन्‍छिॽ से़वारोबा,

सुवाङ्‌हाॽरे़ साॽरिक् कुनामे़न्‍छाॽरुम्‍बा नु मे़जिःत्‍तुबान्,

यहवे दाङ्‌बा, के़धे़ॽबा नु इस्राइलबा

निङ्‌वाॽफुमाङ्‌ङिल्‍ले़ खे़न् मे़त्‍तुरो,

“हाङ्‌हाॽरे़ खे़ने़ॽ के़म्‍नि हे़क्‍क्‍याङ् मे़बोःक्‍काङ् मे़ये़प्‍लो॥

हाङ्‌साहाॽरे़ खे़ने़ॽ के़म्‍निरो

खे़ब्‍याङ् के़दगि साम्‍बोन् हबत् मे़भन्‍छिङ्‌लो॥

थेआङ्‌भे़ल्‍ले़ नसाःन्‍साबा यहवे दाङ्‌बा, इस्राइलबा

सेसे निङ्‌वाॽफुमाङ्‌ङिल्‍ले़ खे़ने़ॽ के़सेगे़आङ् वाॽरो॥”

यरुसले़म ये़क्‌यक्‍किन् याम्‍मो मे़जोगु

८ यहवे दाङ्‌बे़ल्‍ले़ अक्‍खे पाःत्‍तुरो–

“सुये़म्‍मो आङ्‌गाॽ खे़ने़ॽ नुगप् पिने़रो,

हे़क्‍क्‍याङ् से़न्‍लप् पिमा ये़न्‍नो आङ्‌गाॽ खे़ने़ॽ फाॽने़रो॥

चिजि खक्‍खक् के़बोङ्‌बा इस्राएलबा लाजेन् याम्‍मो फोङ्‌मारे़ लागि

हे़क्‍क्‍याङ् खे़न् लाजेःल्‍ले़ आबाङे कुन्‍दाङ्‌बाहाॽ

याम्‍मो नुःक्‍मा पिमासिरे़ लागि आङ्‌गाॽ खे़ने़ॽ से़ःप्‍ने़ कत्‍ने़रो

खे़ब्‍याङ् मनारे़ लागि आङ्‌गाॽ खे़ने़ॽ माङ्‌हुप् चोःक्‍ने़रो,

९ मे़दे़म्‍सु मे़देॽरुसिबाहाॽ मे़त्‍ते़से़ॽ ‘लःन्‍दे़म्‍पेगे़म्‍मे़ॽओ’

हे़क्‍क्‍याङ् खामाक्‍माओ के़वाॽबाहाॽ ‘ओःत्‍तिओ लन्‍दे़म्‍मे़ॽओ॥’

खे़ङ्‌हाॽ लाम्‍मिल्‍ले़ कुबेसाङ् चागे़राम्‍बा मे़ल्‍लुक् हे़क्‍के मे़लॽरो,

खे़ब्‍याङ् मुरे़ःक् खारे़ःक्‍पा के़रे़क् कोःक्‍मा फाङ्‌जङ्

थे़गु माङ्‌वाहाॽओ खे़ङ्‌हाॽरे़ चाराम्‍मादे़न् मे़घोसुरो॥

१० खे़ङ्‌हाॽरे़ खुन्‍छिॽ सिक्‍मे़लाःक्‍ने़न् वाआङ् मे़मिःक्‍ने़ल्‍लो,

मुरे़ःक् खारे़ःक्‍पा ये़ःङ्‌घादे़न् इग्र नाम्‍से़ःक्‍मे़ल्‍ले़ खे़ङ्‌हाॽ मे़ओॽरुसिन्‍लो,

थेआङ्‌भे़ल्‍ले़ खे़ङ्‌हाॽ लुङ्‌माॽ के़दुक्‍पे़ल्‍ले़ खुन्‍छिॽ लाम्‍लोसुसिरो

खे़ब्‍याङ् च्‍वाःत् के़बुम्‍बादे़न्‍नो खे़ङ्‌हाॽ लाम्‍लोसुसिरो॥

११ आङ्‌गाॽ आगोःक्‍मा फाङ्‌जङ्‌हाॽ ने़ने़बा लाम् चोगुङ्‌लो,

हे़क्‍क्‍याङ् आमाराम्‍हाॽ चाङ्‌जाङ्‌बा केःम्‍बा चोगुङ्‌लो॥

१२ ओमे़त्‍ते़म्‍मे़ॽ, खे़ङ्‌हाॽ माःङ्‌घालाम् मे़दारो–

कुभा थाङ्‌गे़त् पिसाङ्‌नु, कुभा नाम्‍धा पिसाङ्‌नु

खे़ब्‍याङ् कुभा लाङ्‌गे़त् पिसाङ् आस्‍वान लाजेॽलाम् मे़दारो॥”

१३ ताङ्‌साङ्‌बे, सःत्‍ते़ॽआङ् यम्‍बा इक्‍लाओ साम्‍लोरे़ॽओ,

इक्‍सादिङ् खाम्‍बेःक्‍के, ये़ये़ लॽरे़ॽओ॥

कोःक्‍मा फाङ्‌जङ्‌से, खे़निॽ इक्‍लान् लःत्‍ते़म्‍मे़ॽआङ् साम्‍लोरे़म्‍मे़ॽओ!

थेआङ्‌भे़ल्‍ले़ यहवे दाङ्‌बे़ल्‍ले़ आबाङे कुमना

इस्राइलिहाॽ आःन्‍छिङ्‌मा पिरुसिआङ् वाॽरो,

हे़क्‍क्‍याङ् तुक्‍खे के़दुम्‍बा खुने़ॽ कुमनाहाॽ लुङ्‌माॽ तुक्‍तुसिआङ् मे़वाॽरो॥

१४ कर यरुसले़म ये़क्‌यक् के़युङ्‌बा मनाहाॽरे़ मे़बाःत्‍तुरो,

“यहवे दाङ्‌बे़ल्‍ले़ आनिगे लाप्‍फुसिगे़आङ् वयिगे़रो,

यहवे दाङ्‌बे़ल्‍ले़ आनिगे निङ्‌वाॽ मुःत्‍छिगे़आङ् वयिगे़रो॥”

१५ कल्‍ले़चोगुल्‍ले़ यहवे दाङ्‌बे़ल्‍ले़ अक्‍तङ्‌बा नुगप् पिरुसिरो,

“थे आम्‍ब्रे़ःङ्‌वा अङे़ःक्‌वान् कुम्‍मारे़ निङ्‌वाॽफे़ःम्‍मा सुक्‍तुबि?

खुने़ॽ कत्‍तुबा अङे़ःक्‌वान् खे़ल्‍ले़ थे लुङ्‌माॽ मे़दुक्‍तुन्‍बि?

खे़ल्‍ले़ निङ्‌वाॽ मुःम्‍माआङ् सुक्‍तुरो,

कर आङ्‌गाॽ खे़ने़ॽ आभे़ल्‍ले़आङ् निङ्‌वाॽफेःम्‍मा मे़सुक्‍ने़ल्‍लो॥

१६ ओमे़त्‍ते़म्‍मे़ॽओ, यरुसले़ःम्‍बा मनासे,

आङ्‌गाॽ आहुक्‍ताप्‍पेॽओ खे़निॽ मिङ्‌ङिन् साप्‍तुङ्‌ङाङ् पत्‍लो,

खे़निॽ के़लुःम्‍बा लुङ्‌धाक्‍हाॽ आभे़ल्‍ले़साङ् आदगिए ये़प्‍लो॥

१७ “खे़निॽ साहाॽ हारावराॽ मे़नुःङ् मे़दारो,

हे़क्‍क्‍याङ् खे़निॽ मे़ङ्‌मा के़गोःप्‍पाहाॽ

खे़निॽ तगिलाम्‍बा मे़लःन्‍नाङ् मे़बेःक्‍लो॥

१८ खे़निॽ मिक्‍के़ल्‍ले़ के़रे़क् पिसाङ्

थे पोङ्‌ल पत् खे़न् ओमे़त्‍ते़म्‍मे़ॽओ,

खे़निॽ मनाहाॽ मे़जुम्‍ल मे़बत् खे़ङ्‌हाॽ हिम्‍मो मे़दार मे़बत्‍लो॥

आङ्‌गाॽ सदादिङ् कुहिङ्‌वे़त् वाॽआबा कुइसिःक्

यहवे दाङ्‌बे़ल्‍ले़ पाःत्‍तुरो,

‘सिसामेःत्‍तिन् वाःत्‍ति सामापुमाहाॽ नु हाङ्‌हाङ् लॽबा कुसिङ्

खे़ने़ॽ के़मनाहाॽनु हाङ्‌हाङ् के़लॽरो॥’

१९ “खे़ने़ॽ के़लाजेन् खाप्‍पुध्‍यःङ् नु

चा मे़न्‍नुॽमनाबा पोःक्‍खे़आङ् ने़रो,

आल्‍ल के़दाबाआङ् खे़प्‍मो के़युङ्‌बाहाॽरे़ लागि

साॽरिक् चुःक्‍सा पोङ्‌लो,

खे़ब्‍याङ् आत्‍तिल्‍ले़ खाप्‍पुथ्‍यःङ् के़जोगे़

खे़न् खे़ने़ॽलाम्‍बा यरिक् माःङ्‌घा पोङ्‌ल मे़याःन्‍दुरो॥

२० के़म्‍दे़म्‍से़ के़म्‍देॽरे़आङ् के़वये़बा ये़म्‍मो

सामे़वाःन्‍छिङ्‌बा के़स्‍सा के़एहाॽरे़ थिक्‌यान् अक्‍खे के़म्‍मे़त्‍लो,

‘कन् ते़न्‍निन् आनिगे लागि साॽरिक् चिहुॽहुॽ लॽरो॥

युङ्‌मारे़ लागि आनिगे आल्‍लसाङ् युङ्‌मादे़न् आबिरे़ॽओ॥’

२१ खे़ब्‍याङ् खे़ने़ॽ के़निङ्‌वाॽओ अक्‍खे के़बाःत्‍तुरो,

‘कन्‍हाॽ आङ्‌गाॽ आलागि हाःत्‍ले़ सावाःन्‍दुसिबे?

आङ्‌गाॽग के़से़मा, कुस्‍सा के़होःप्‍मा, वेॽ लाजेॽओ

मे़लःत्‍ताङ् मे़देसाङ् हे़क्‍क्‍याङ् मे़नाॽराङ्‌ङाङ् वयाङ्‌लो॥

कन्‍हाॽ आङ्‌गाॽ आलागि हाःत्‍ले़ हिङ्‌घुसि पिराङ्‌बे?

आङ्‌गाॽग ए़क्‍लेक् मे़ले़राङ् मे़देसाङ्‌ङाङ् वयाङ्‌लो,

कर कन्‍हाॽ आत्‍तिलाम् मे़द्‌ये़बे?’”

२२ यहवे दाङ्‌बा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ–

“ओमे़त्‍ते़ॽओ, आङ्‌गाॽ इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽ हुक्‍चाःल्‍किःल्‍ले़ उःत्‍तुङ्‌सिङ्‌लो,

हे़क्‍क्‍याङ् आङ्‌गाॽ आनिसान् इक्‍सादिङ् खाम्‍बेःक्‍मोबा

मे़न्‍छाम् सुवाङ्‌हाॽरे़ खुन्‍छिॽ तगि लेःत्‍तुङ्‌लो॥

खे़ङ्‌हाॽरे़ खे़ने़ॽ के़स्‍सा ये़म्‍बित्‍छाहाॽ खुन्‍छिॽ हुक्‍को

मे़बक्‍खुसिआङ् मे़दारुसि के़म्‍बिरो,

खे़ब्‍याङ् के़स्‍सा मे़न्‍छुमाहाॽग खे़ङ्‌हाॽरे़ खुन्‍छिॽ फक्‍ताङ्‌ङो

मे़बक्‍खुसिआङ् मे़दारुसिरो॥

२३ खे़ने़ॽ के़लागि हाङ्‌हाॽ पानुदिङ् पा हे़क्‍के

हे़क्‍क्‍याङ् हाङ्‌माहाॽ मा हे़क्‍के कम्‍ब्राङ् के़मे़प्‍पा मे़बोङ्‌लो॥

खे़ङ्‌हाॽरे़ खे़ने़ॽ खाम्‍बाङ्‌ङो थारिक् अःक्‍खुम् मे़भन्‍छिङ्‌ङाङ् से़वा के़म्‍मे़त्‍लो,

हन्‍नाङ् नःम्‍नःम्‍बा मे़बोङ्‌ङाङ् मिङ्‌सो इङ्‌धाङ् के़म्‍बिरो॥

हे़क्‍केलॽरिक् यहवे दाङ्‌बाआ फाॽआङ् खे़ने़ॽ निङ्‌वाॽ के़घोसुरो,

आङ्‌गाॽ आलाम् ओगे़मे़प्‍पाहाॽ निङ्‌वाॽ तुक्‍मो मे़न्‍धाने़ल्‍लो॥”

२४ “थे थङ् के़जोःक्‍पा थक्‍सुबाहाॽलाम् मे़नाप्‍तुसिबा

चिगक्‌वाहाॽ नाप्‍मा सुक्‍मे़दे़प्‍पि?

इग्र कुॽइगे़भे़म्‍बाहाॽरे़ खुन्‍छिॽ हुक्‍कोलाम्

पुङ्‌लाहिम्‍मो साक्‍पा के़धाबाहाॽ लःप्‍मा सुक्‍मे़दे़प्‍पि?”

२५ कर यहवे दाङ्‌बे़ल्‍ले़ अक्‍खे पाःत्‍तुरो–

“ओरो, थक्‍सुबाहाॽलाम् पुङ्‌लाहिम्‍मो साक्‍पा के़धाबाहाॽ

हे़क्‍क्‍याङ् कुॽइगे़भे़म्‍बाहाॽलाम् मे़नाप्‍तुसिबा

चिगक्‌वाहाॽ नाप्‍मा सुक्‍मे़दे़त्‍लो॥

आत्‍तिन्‍हाॽ खे़निॽनु खे़माॽ मे़जोक्

आङ्‌गाॽ खे़ङ्‌हाॽनु खे़माॽ चोःक्‍कारो,

खे़ब्‍याङ् आङ्‌गाॽ आस्‍सा आएहाॽ से़ःप्‍तुङ्‌सिङ्‌लो॥

२६ खे़निॽ तुक्‍खे के़जाःप्‍पाहाॽ आङ्‌गाॽ खुन्‍छिॽ

आबाङे ने़क्‍सान् चामा पाङ्‌घुङ्‌सिङ्‌लो॥

चे़ल्‍ले़क्‍सेॽ थिःल्‍ले़ मयुसिबा हे़क्‍के

खे़ङ्‌हाॽ आबाङे खुन्‍छिॽ माक्‍खिल्‍ले़ मयुसिरो॥

हे़क्‍केले़ॽरिक् इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़

आङ्‌गाॽए खे़ने़ॽ के़यहवे दाङ्‌बा के़से़न्‍लप्‍दाङ्‌बाआ,

के़मे़ल्‍लुङ् के़हुङ्‌बाआङ् के़धे़ॽबा याकुबरे़ कुमुक्‍साम्‍दाङ्‌बा

कुनिङ्‌वाॽफुमाङ्‌आ फाॽआङ् निङ्‌वाॽ मे़घोसुरो॥”

५०

यहवे दाङ्‌बे़ल्‍ले़ अक्‍खे पाःत्‍तुरो,

“आङ्‌गाॽ नाजङ्‌सक् साप्‍तुङ्‌पिरुङ्‌बाल्‍ले़

चोगुल्‍ले़ के़म्‍मा मे़बाङ्‌सु मे़देसुआङ् वये़बाबि?

इग्र आङ्‌गाॽ आत्‍तिन् सिङ्‌नात्‍साबे़ल्‍ले़ कुहुक्‍को खे़निॽ सङ्‌निङ्‌बे?

मे़ःन्‍लो, खे़निॽ लायोहाॽरे़ चोगुल्‍ले़ खे़निॽ के़म्‍सङ्‌सिबारो,

हे़क्‍क्‍याङ् खे़निॽ माःन्‍नाङ् खे़निॽ लायोल्‍ले़ चोगुल्‍ले़

माःङ्‌घा मे़बाङ्‌सुबारो॥

२ आङ्‌गाॽ खे़ॽयो फे़राङ्‌ङिल्‍ले़ थेआङ् हाःत्‍ताङ् होःप्‍ते़बाबे?

आङ्‌गाॽ पाःन्‍छाःत्‍तुङ्‌सिङ्‌ङे़ल्‍ले़ नुगप्

के़बिबा थेआङ् एःन्‍नाङ् मे़वये़ने़म्‍बाबे?

थे आङ्‌गाॽ आहुक्‍किन् खे़निॽ थे़ॽमा मे़न्‍छुक्‍मना पोःक्‍खे़आङ् वये़बि?

थे खे़निॽ ताङ्‌से़ःप्‍मारे़ लागि आङ्‌गाॽ आमुक्‍साम्‍मिन् सुःम्‍बि?

आङ्‌गाॽ वरःङ्‌ङिन् चबे़ःत्‍छिक् फे़ःक्‍तुङ्‌ङिल्‍ले़ खे़न् चप्‍प्रे़क् चप्‍लो,

वहःङ्‌हाॽ आङ्‌गाॽ मुरे़ःक् खारे़ःक्‍पा ये़ःङ्‌घादे़न् चोगुङ्‌लो॥

च्‍वाःत्‍तिन् सुःम्‍बाल्‍ले़ चोगुल्‍ले़ खे़प्‍मोबा ङाहाॽ हर्गिॽ मे़गिरो

खे़ब्‍याङ् वामिःक्‍माल्‍ले़ मे़सिरो॥

३ आङ्‌गाॽ ताङ्‌साक्‍पान् माक्‍ताङ्‌बा पोङ्‌ल चोगुङ्‌लो,

हे़क्‍क्‍याङ् खे़न् सगि तेःत्‍तिल्‍ले़ ते़प्‍तुङ्‌लो॥”

यहवे दाङ्‌बे़ल्‍ले़ कुसे़वारोबाल्‍ले़ इङ्‌जाङ् इःत्‍तु नाःत्‍तुॽ

४ के़नाबाहाॽ के़धुम्‍बा चोःक्‍मा सुक्‍तुङ्‌सिङ्‌ल फाॽआङ्

यहवे दाङ्‌बे़ल्‍ले़ कुसिक्‍कुम् निङ्‌वाॽबा पाःन्‍जाःक्‍किन् पिराङ्‌ङाङ् वाॽरो॥

खुने़ॽ आङ्‌गाॽ तानाम् थक्‍मा फोङ्‌ङारो

के़हुॽसिङ्‌बा हे़क्‍के नुरिक्‍काङ् खे़म्‍मारे़ लागि

खुने़ॽ आङ्‌गाॽ आने़क्‍खोॽबान् हन्‍दु पिआरो॥

५ यहवे दाङ्‌बा निङ्‌वाॽफुमाङ्‌ङिल्‍ले़

आङ्‌गाॽ आन्‍भाक्‍किन् हन्‍दाङ् पिराङ्‌ङाङ् वाॽरो,

हे़क्‍क्‍याङ् आङ्‌गाॽ कुदक्‍ले़ङ्‌वाओ पिफ्‍युङ् मे़न्‍जोःक्‍पाल्‍लो

आङ्‌गाॽ एगाङ् मे़नुःक्‍खाङ्‌ङिल्‍लो॥

६ आङ्‌गाॽ याप्‍मि के़हिप्‍पाहाॽ आएःक्‍किन् ताःक्‍तुङ् पिरुङ्‌सिङ्‌लो,

हे़क्‍क्‍याङ् आम्‍धोॽ के़आःङ्‌बाहाॽ आन्‍दे़ङ्‌बे़न् हिसुङ् पिरुङ्‌सिङ्‌लो॥

याप्‍मि किनाःन्‍दि के़बिबाहाॽ नु याप्‍मि थ्‍याःत्

के़धोक्‍पाहाॽलाम् आङ्‌गाॽ आनारान् मे़जिक्‍खुङ्‌ङिल्‍लो॥

७ कर आङ्‌गाॽ सिरिङ्‌ममा मे़बोङ्‌ने़ल्‍लो,

थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङिल्‍ले़ फाॽआरो॥

कल्‍ले़चोगुल्‍ले़ आङ्‌गाॽ आनारान् थिङ्‌धिङ् मे़त्‍तुङ्‌लो,

कुनिङ्‌वाॽ इसिक् चोःक्‍मा निङ्‌सेक् चोगुङ्‌लो,

खे़ब्‍याङ् आङ्‌गाॽ आना मे़धाने़न् फाॽआङ् आङ्‌गाॽ निसुङ्‌लो॥

८ आङ्‌गाॽ आप्‍तिक् मे़ःन्‍नेबा चोःक्‍काॽ फाॽआङ्

पाःप्‍मा के़सुक्‍पे़न् आबेसाङ् वाॽरो॥

कल्‍ले़चोगुल्‍ले़ आङ्‌गाॽ आदक्‍ले़ङ्‌वाओ एःल्‍ले़ पाःन्‍धिक्‍काबे?

आनिॽ लु नादुम्‍दुम्‍बा पेगिरो!

आङ्‌गाॽ पाःन्‍गे़धिक्‍पा हात् वाॽ?

खे़न् आङ्‌गाॽनु खे़माॽ चोःक्‍लरो!

९ यहवे दाङ्‌बा निङ्‌वाॽफुमाङ्‌ङिन् आबाङे

आङ्‌गाॽ ले़प्‍माङ् पोङ्‌ङाङ् पाःत्‍लो॥

आङ्‌गाॽ आत्‍तिल्‍ले़ पान् थिक्‍मा सुक्‍काबे?

खे़ङ्‌हाॽ के़रे़क् चाङ्‌देत् कुसिङ् कुद्रे़क् मे़बोङ्‌लो,

थक्‍पाल्‍ले़ खे़ङ्‌हाॽ चसिरो॥

१० खे़निॽओ हाःत्‍ले़ यहवे दाङ्‌बे़न् मिङ्‌सो इङ्‌धाङ् पिरुबे?

हे़क्‍क्‍याङ् आत्‍तिल्‍ले़ खुने़ॽ कुसे़वारोबे़ल्‍ले़ कुबाःन्‍निन् खे़प्‍सुबे?

ओःत्‍ति मे़ःन्‍ने खामाक्‍मो लाङ्‌गे़घेःक्‍पे़ल्‍ले़

यहवे दाङ्‌बान् ताःक्‍पो चोगुररो,

हे़क्‍क्‍याङ् आबाङे कुनिङ्‌वाॽफुमाङ्‌ङो कुनिङ्‌वान् युक्‍खुररो॥

११ कर आल्‍ल खिनिॽ के़रे़क् आत्‍तिन्‍हाॽरे़ मि के़हाःन्‍दुम्

हे़क्‍क्‍याङ् हुरुरु लॽरिक् के़हाॽबा मिजोःत्‍ते़न्

के़गाप्‍पासि, खिनिॽ पेगे़म्‍मे़ॽओ,

खिनिॽ के़हाःन्‍दुम्‍बा मि नु मिजोःत्‍ते़ल्‍ले़ ओःत्‍तिओ लाङ्‌घेगे़म्‍मे़ॽओ॥

खे़निॽ आङ्‌गाॽ आहुक्‍कोलाम् हाबा कन् के़दुमुम्‍लो–

खिनिॽ के़साक्‍पा तुक्‍खेलाक्‍खेओ के़ध्‍ये़ॽइरो॥

यरुसले़म के़युङ्‌बाहाॽरे़ लागि आःन्‍छिङ्‌मा

५१

यहवे दाङ्‌बे़ल्‍ले़ पाःत्‍तुरो,

“साम्‌योनिमाओ के़बप्‍पा नु यहवे दाङ्‌बान् के़गोःप्‍पासे,

खे़निॽग लुङ्‌याक्‍पेॽलाम् फुङ् लक्‍मना लःप्‍मनाआङ् के़वयिरो,

लुङ् लःप्‍मादे़न्‍नोलाम् खे़निॽ लःप्‍मनानिङ्‌ङाङ् के़वयिरो,

कन् पाःन्‍हाॽ खे़निॽ निङ्‌वाॽ इःत्‍ते़म्‍मे़ॽओ॥

२ खिनिॽ थाःक्‍थे़बा अब्राहाम्‍मिन्

हे़क्‍क्‍याङ् खे़निॽ के़गप्‍मा सारान् निङ्‌वाॽ इःत्‍ते़म्‍मे़ॽओ॥

आङ्‌गाॽ अब्राहाम्‍मिन् उःत्‍तुङ्‌ङिल्‍ले़ खुने़ॽरक् ए़क्‍लेःक् वये़रो,

कर खे़न् आङ्‌गाॽ हाङ्‌वामुॽइ पिरुङ्‌लो

खे़ब्‍याङ् खे़न् यरिक् फोसुङ्‌लो॥

३ “यहवे दाङ्‌बे़ल्‍ले़ से़क्‍खासाङ् यरुसले़म

के़युङ्‌बाहाॽ हाङ्‌हाङ् मे़त्‍तुसिरो,

हे़क्‍क्‍याङ् खुने़ॽ खे़न् के़लुःम्‍बा हिम्‌यःक्‍हाॽ

लुङ्‌माॽ तुक्‍तुआङ् ओमे़त्‍तुरो॥

खे़ब्‍याङ् खे़प्‍मोबा मुरे़ःक् खारे़ःक्‍पा ये़ःङ्‌घादे़न्‍निन्

अदन सिङ्‌सेॽइक्‍के़न् कुसिङ् चोगुरो,

हे़क्‍क्‍याङ् चा मे़न्‍नुॽमनाबा खाम्‍बेःक्‍के़न्

यहवे दाङ्‌बे़ल्‍ले़ कुसिङ्‌सेॽइक् हे़क्‍के चोगुरो॥

पसःत् सःप्‍मा नु निङ्‌वाॽ तामा, हे़क्‍क्‍याङ्

नुगे़न् पिमा नु साम्‍लोमारे़ इक्‍लान् खे़ॽयो खोदे़त्‍लो॥

४ “आमनासे, आङ्‌गाॽ आबाःन्‍निन् खे़म्‍साम्‍मे़ॽओ,

आङ्‌गाॽ आसुवाङ्‌से, आबाःन्‍निन् निङ्‌वाॽ पिरे़म्‍मे़ॽओ॥

आङ्‌गाॽओलाम् साम्‌योथिम् इङ्‌जाङ् लःन्‍लो,

खे़ब्‍याङ् आङ्‌गाॽ आघासे़न्‍निन् मे़न्‍छाम्

सुवाङ्‌हाॽरे़ खुन्‍छिॽ लागि ओःत्‍ति पोङ्‌लो॥

५ आङ्‌गाॽ आसाम्‌योबा पाःन्‍हाॽ हारा निःत्‍ताङ् तारो,

आङ्‌गाॽ आसे़न्‍लप्‍पिन् लाम्‍मोसा तार पत्‍लो,

हे़क्‍क्‍याङ् आङ्‌गाॽ आमुक्‍साम्‍मिल्‍ले़

मे़न्‍छाम् सुवाङ्‌हाॽओ खासे़न् तारुङ्‌लो॥

वरःङ्‌ङिल्‍ले़ कुयाओ के़युङ्‌बाहाॽरे़ आङ्‌गाॽ ओमे़मे़त्‍तारो,

खे़ब्‍याङ् आङ्‌गाॽ आमुक्‍साम्‍मो खे़ङ्‌हाॽरे़ लाम् ओमे़मे़त्‍तुरो॥

६ खे़निॽ आबाङे मिक्‍किन् हन्‍दे़म्‍मे़ॽआङ्

थाःङ् ताङ्‌साङ्‌बो ओमये़म्‍मे़ॽओ,

हे़क्‍क्‍याङ् यो इक्‍सा खाम्‍बेःक्‍किन् ओमे़त्‍ते़म्‍मे़ॽओ॥

ताङ्‌साङ्‌बे़न् मिःक्‍खोॽ हे़क्‍के माबेःक्‍लो,

खे़ब्‍याङ् इक्‍सादिङ् खाम्‍बेःक्‍किन्

चाङ्‌देत् कुसिङ् कुद्रे़क् पोङ्‌बेःक्‍लो॥

खे़म्‍ब्‍याङ् खे़प्‍मो के़युङ्‌बाहाॽ सिजा कुइसिःक् मे़सिरो,

कर आङ्‌गाॽ आसे़न्‍लप्‍पिन् सदादिङ् आभे़ल्‍ले़साङ् वाॽरो,

आङ्‌गाॽ आसाम्‌योबा पाःन्‍निन् आभे़ल्‍ले़आङ् मे़मे़क्‍ने़ल्‍लो॥

७ “थेःन् नुबा चोक् खे़न् कुसिङ् के़निःप्‍पाहाॽरे़ खे़प्‍साम्‍मे़ॽओ,

हे़क्‍क्‍याङ् खे़निॽ निङ्‌वाॽओ आङ्‌गाॽ आइङ्‌जाङ्‌ङिन् वाॽरो,

मनाहाॽरे़ चे़क्‌या के़म्‍मे़त्‍तिल्‍ले़ मे़गिसे़म्‍मिन्‍ने़ॽओ,

खे़ब्‍याङ् खे़ङ्‌हाॽरे़ कुनामे़न्‍छाॽ के़म्‍मे़त्‍तिल्‍ले़

खे़निॽ यङ्‌मा मे़स्‍ये़ॽइन्‍ने़ॽओ॥

८ थेआङ्‌भे़ल्‍ले़ थक्‍पे़ल्‍ले़ चिरिक्‍के़न् चबा कुइसिःक् खे़ङ्‌हाॽ चसिरो,

खिःन् चबा कुइसिःक् थाॽबाःल्‍ले़ खे़ङ्‌हाॽ चसिरो॥

कर आङ्‌गाॽ आसाम्‌योबा पाःन्‍निन् सदादिङ्‌ले़ लागि वाॽरो,

आङ्‌गाॽ आसे़न्‍लप्‍पिन् थाःक्‍थाःक्‍को थारिक् वाॽरो॥”

९ पोगे़ॽओ, पोगे़ॽओ, यहवे दाङ्‌बाए, हे़क्‍क्‍याङ् आभाॽरे़ॽओ!

के़मुक्‍साम्‍मिन् ओगप् चोगे़ॽआङ् आनिगे आभाॽरे़ॽओ!

उनाहुरिबा ये़म्‍मो ओगप् के़जोगुबा हे़क्‍केए पोगे़ॽओ,

राहाब आजाजाबे़न् स्‍याक् स्‍याक् के़भुॽबान् खे़ने़ॽएरो,

खे़ब्‍याङ् खे़न् असेःक्‍किन् फ्‍याक् लस्‍सुर के़धुबुरो॥

१० खे़ने़ॽए वरःङ्‌ङिन् चप्‍प्रे़क् के़जप्‍सुरो,

तुङ्‌गोदिङ् वरःङ्‌ङोबा च्‍वाःत्‍तिन् के़हेसुरो,

हे़क्‍क्‍याङ् खे़ने़ॽ के़से़ःप्‍तुसिबाहाॽ नाधाःम्‍बि तेॽमासिरे़ लागि

वरःङ्‌सिगाङ् लाम् के़जोगु के़बिरुसिरो॥

११ यहवे दाङ्‌बे़ल्‍ले़ कुमे़ल्‍लुङ् हुङुआङ् थे़ॽरुसिबाहाॽ मे़नुःङ् मे़दारो,

खे़ङ्‌हाॽ सियोन ये़क्‌यक्‍को साम्‍मे़लोर मे़लाःत्‍लो,

खम्‍ब्‍याङ् सदादिङ् सःप्‍मान् खे़ङ्‌हाॽरे़

खुन्‍छिॽ थे़गेःक्‍कोबा तिच हे़क्‍के पोङ्‌लो॥

खे़ङ्‌हाॽरे़ सःप्‍मा नु निङ्‌वाॽ तामान् मे़घोसुरो,

खे़ब्‍याङ् हाःप्‍मा नु मेरिङ्‌धक्‍मा मे़बोङ्‌ने़ल्‍लो॥

१२ यहवे दाङ्‌बे़ल्‍ले़ पाःत्‍तुॽ,

“खिनिॽ हाङ्‌हाङ्‌वा के़बिबाङ्‌ग आङ्‌गाॽएरो,

याःन्‍सुङ् हे़क्‍के इगे़ले़म्‍बाआङ् के़सिबा के़बेःक्‍पा

मनाहाॽनु खे़निॽ थेआङ् के़गिसिबाबे?

१३ खिनिॽ नावागे़न् चइःत् के़जोःक्‍पा

ताङ्‌साङ्‌बे़न् के़जोःक्‍पाआङ् खे़न् के़घिङ्‌बा नु

इक्‍सादिङ् खाम्‍बेःक्‍मे़ल्‍ले़ कुबुङ् के़युङ्‌बा,

यहवे दाङ्‌बे़न् खिनिॽ निङ्‌वाॽ के़भेःत्‍छुम्‍बि?

खिनिॽ मे़ङ्‌मा के़इःप्‍पाहाॽ नु खिनिॽ

तुक्‍खे के़जाःप्‍पाहाॽरे़ खुन्‍छिॽ सिक्‍पोःक्‍माल्‍ले़ चोगुल्‍ले़

चक्‍मे़ल्‍लॽए खिनिॽ के़गिसिआङ् के़वयिबाबि?

खे़ङ्‌हाॽरे़ खुन्‍छिॽ सिक्‍पोःक्‍माल्‍ले़ खिनिॽ सुमा के़न्‍छुक्‍तिन्‍लो॥

१४ किमे़ल्‍ले़ युम्‍सुङ्‌मा के़बोङ्‌बा मे़दे़म्‍सु

मे़देॽरुसिबाहाॽ हाराए मे़ले़रुसिरो॥

खे़ङ्‌हाॽ पुङ्‌लाहिम्‍मोबा याक्‍फाङ्‌ङो मे़न्‍छिने़ल्‍लो,

खे़ङ्‌हाॽरे़ खुन्‍छिॽ लागि चामा थुङ्‌माहाॽ मे़सुःन्‍ने़लो॥

१५ थेआङ्‌भे़ल्‍ले़ आङ्‌गाॽ यहवे दाङ्‌बा खे़ने़ॽ के़निङ्‌वाॽफुमाङ्‌आरो,

वरःङ्‌ङिन् छिम्‍लिङ् छिम्‍लिङ् के़मे़प्‍पा,

हे़क्‍क्‍याङ् वाभे़ल्‍ले़ङ्‌हाॽ हुःक्‍ल के़याःम्‍बा आङ्‌गाॽएरो,

आङ्‌गाॽ आमिङ् मुक्‍साम्‍दाङ्‌बा यहवे दाङ्‌बारो!

१६ आङ्‌गाॽ आबाःन्‍जाःक्‍किन् खे़ने़ॽ के़म्‍ब्राओ

के़ःत्‍तुङ् पिने़आङ् वाॽरो

आङ्‌गाॽ आहुक् साम्‍मिःक्‍खुङ्‌बाल्‍ले़ खे़ने़ॽ थेःक्‍ने़आङ् वाॽरो–

आङ्‌गाॽ ताङ्‌साङ्‌बे़न् आबाङे कुबप्‍मादे़न्‍नो फत्‍छुङ्‌ङाङ् पत्‍लो,

हे़क्‍क्‍याङ् इक्‍सादिङ् खाम्‍बेःक्‍मे़ल्‍ले़ कुबुङ् यक्‍खुङ्‌ङाङ् युङ्‌लो,

खे़ब्‍याङ् सियोन ये़क्‌यक्‍किन् ‘आमनाने़’ मे़त्‍तुङ्‌ङाङ् वाॽरो॥”

यरुसले़मरे़ लागि साम्‍दिङ्

१७ यरुसले़ःम्‍मे, सोरे़ॽओ! सोरे़ॽओ हे़क्‍क्‍याङ् पोगे़ॽओ!

यहवे दाङ्‌बे़ल्‍ले़ साॽरिक् कुसाक्‍के़न् पोगे़ल्‍ले़

थुङ्‌मा के़बिरे़बा कुसिक्‍के़ल्‍ले़न् चल्‍लाङ्‌ना खोर्‍यान्

खे़ने़ॽ के़धुङुआङ् के़वाॽरो॥

खे़ने़ॽ खे़न् कुयुःन्‍दाङ्‌वाःन्‍नाङ् सरक् के़धुङुआङ्

खे़ने़ॽ के़लाङ्‌हाॽ ए़त्‍छिङ्‌लो॥

१८ खे़ने़ॽ लाम् ओःन्‍गे़धाक्‍पा आत्‍तिन्‍नाङ् होप्‍लो,

के़मनाहाॽलुम्‍मो के़हुक् के़दे़म्‍बाआङ्

लाम्‍गे़लोबा हाःत्‍ताङ् मे़होप्‍लो॥

१९ कन् ने़त्‍छि पयम् यम्‍बा तुक्‍खेहाॽ खे़ने़ॽ के़सम्‍धाङ् इदारो–

खे़ने़ॽ हाःत्‍ले़ हाङ्‌हाङ् मे़प्‍मा के़सुक्‍पे?

खे़ने़ॽ के़लाजेन् थङ्‌ङिल्‍ले़ खाप्‍पुथ्‍यःङ् पोःक्‍खे़आङ् ने़रो,

के़मनाहाॽ साक्‍किल्‍ले़ तरुसिआङ् मे़वाॽरो,

खे़ने़ॽ हाङ्‌हाङ् के़मे़प्‍पा हाःत्‍ताङ् होप्‍लो॥

२० के़रे़क् लाम्‍हाॽरे़ कुया कुदिङ् के़मनाहाॽ

खुन्‍छिॽ थना ले़क्‍खे़आङ् हर्जुॽ मे़जोःन्‍दे़आङ् मे़ने़रो॥

खे़ङ्‌हाॽग सावागे़म्‍बाल्‍ले़ कुइओ के़धाबा पे़ःङ्‌वा कुसिक् मे़लॽरो,

खे़ङ्‌हाॽओ यहवे दाङ्‌बे़ल्‍ले़ कुसिक् पोःक्‍मे़न् थासुआङ् वाॽरो॥

हे़क्‍क्‍याङ् खुन्‍छिॽ निङ्‌वाॽफुमाङ्‌ङिल्‍ले़ साॽरिक् फे़ःक्‍तुसिआङ् मे़वाॽरो॥

२१ खे़ल्‍ले़ चोगुल्‍ले़ कन् खे़प्‍से़म्‍मे़ॽओ,

तुक्‍खे के़दुम्‍बासे, के़मसिङ्‌बासे,

कर सेजःङ्‌वाःल्‍ले़ग मे़ःन्‍लो,

२२ खिनिॽ ताङ्‌गे़से़ःप्‍पा यहवे दाङ्‌बा

खिनिॽ निङ्‌वाॽफुमाङ्‌ङिल्‍ले़ अक्‍खे पाःत्‍तुॽ,

“आसाक्‍के़न् पोगे़आङ् थेआङ् मे़न्‍निबे़न्‍निल्‍ले़

खिनिॽ पिनिङ्‌बा चल्‍लाङ्‌ना खोर्‍यान् खे़त्‍तुङ्‌ल पत्‍तारो॥

खिनिॽ लाङ् ए़त्‍छिङ्‌ल के़याःम्‍बा चल्‍लाङ्‌ना खोर्‍यान्

आल्‍लआङ्‌धो आफाल्‍ले़आङ् थुङ्‌मा मे़बोङ्‌ने़ल्‍लो॥

२३ खे़न् चल्‍लाङ्‌ना खोर्‍यान् खिनिॽ ताप्‍फे़ःल्‍लिक्

के़मे़प्‍पाहाॽ पिरुङ्‌सिङ्‌लो,

खे़ङ्‌हाॽरे़ खिनिॽ अक्‍खे के़म्‍मे़त्‍तिआङ् मे़वये़रो,

‘खिनिॽ साम्‍बोन्‍नाङ् लम्‍बे़त् ने़साम्‍मे़ॽओ

आनिगे खिनिॽ सम्‍धाङ् लाङ्‌घेगिगे़रो॥

हे़क्‍क्‍याङ् खिनिॽ एःक्‍के़न् खाम्‍बाङ् कुसिङ् चोगे़म्‍मे़ॽओ

खे़ब्‍याङ् लाङ्‌घेःक्‍मा लाम् हे़क्‍तङ्‌बा पोङ्‌लरो॥’”

निङ्‌वाॽफुमाङ्‌ङिल्‍ले़ यरुसले़म ये़क्‌यक्‍किन् से़ःप्‍तु

५२

सियोनओ के़युङ्‌बा मनासे, पोगे़म्‍मे़ॽओ, पोगे़म्‍मे़ॽओ,

खिनिॽ के़धुम्‍बा पोःक्‍खे़म्‍मे़ॽओ

हे़क्‍क्‍याङ् याम्‍मो पयम् यम्‍बा पोःक्‍खे़म्‍मे़ॽओ!

सेसे ये़क्‌यक् यरुसले़ःम्‍मो के़युङ्‌बा मनासे,

हाङ्‌वा माङ्‌वारे़ चाङ् चाक्‍खाम्‍मे़ॽओ॥

हर्दो मे़न्‍हे़क्‍मनाबा नु आसुत्‍थोबाहाॽ यम्‍बा

के़लाम्‍धेःत्‍तो याम्‍मो आभे़ल्‍ले़आङ् मे़न्‍लाःत्‍ने़ल्‍लो॥

२ यरुसले़म के़युङ्‌बासे, पोगे़म्‍मे़ॽआङ् खाम्‍हिःम्क्‍किन् थाप्‍साम्‍मे़ॽओ,

हे़क्‍क्‍याङ् आबाङे हाङ्‌युक्‍नाओ युङाम्‍मे़ॽओ!

लाजेॽलाम् मे़दे़म्‍सु मे़देॽरुसिबा सियोनरे़ कुस्‍सा मे़न्‍छिन्‍से,

खे़निॽ फे़न्‍थक्‍क्रङ्‌हाॽ फुॽराम्‍मे़ॽओ!

३ यहवे दाङ्‌बे़ल्‍ले़ कुमनाहाॽ अक्‍खे मे़त्‍तुसिरो,

“योःग्‍बा योःग्‍मा पोङ्‌से़ खे़निॽ याङ् मे़ःन्‍ने

के़म्‍सङ्‌घिबा कुइसिःक् याङ् मे़ःन्‍ने़ए खे़निॽ के़म्‍धे़ॽरिरो॥”

४ थेआङ्‌भे़ल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ,

“तगि आङ्‌गाॽ आमनाहाॽ मिस्र लाजेॽओ युङ्‌से़ मे़बेरो,

हे़क्‍क्‍याङ् आल्‍लो अस्‍सुरिहाॽरे़ खे़ङ्‌हाॽ तुक्‍खे मे़जाःत्‍तुसिरो॥

५ हे़क्‍क्‍याङ् आल्‍लो बेबिलोन लाजेॽओआङ्

हाबाहे़क्‍के पोःक्‍खे़आङ् वाॽरो॥

खे़निॽ के़म्‍दे़म्‍सि के़म्‍देॽरिआङ् के़वयिरो

हे़क्‍क्‍याङ् हाःत्‍ले़आङ् कुमे़न् मे़न्‍हुङ्‌ङे वाॽरो॥

खे़निॽ सम्‍धाङ् युक् के़जोःक्‍पाहाॽ मे़हे़न्‍छिङ्‌लो

खे़ब्‍याङ् आङ्‌गाॽ आजाःत्‍थि के़देसुम्‍माङ् वाॽरो॥

६ कर आङ्‌गाॽ आमनाहाॽ आमिङ्‌ङिन्

ओसेःन्‍दाङ् चोगुङ् पिरुङ्‌सिङ्‌लो,

हे़क्‍क्‍याङ् खे़ङ्‌हाॽरे़ आङ्‌गाॽ आमिङ्‌ङिल्‍ले़

कुमुक्‍साम्‍मिन् कुसिङ् मे़निःत्‍तुरो,

खे़ब्‍याङ्, कुनुप्‍मो खे़ङ्‌हाॽनु के़बाःप्‍पे़ङ्‌ग

आङ्‌गाॽएरो फाॽआङ् खे़ङ्‌हाॽरे़ कुसिङ् मे़निःत्‍तुरो॥”

७ कोःक्‍मा फाङ्‌जङ्‌हाॽओ सुनाइङ् के़से़बाहाॽरे़

खुन्‍छिॽ लाङ्‌हाॽ साॽरिक् के़घे़म्‍सिङ्‌बा चोक्‍लो,

खे़ङ्‌हाॽरे़ सुनाइङ् इङ्‌मे़भोसुरो,

खे़ङ्‌हाॽरे़ सनारुङ् उवा मे़जोगुरो॥

खे़ङ्‌हाॽरे़ से़न्‍लप् खोमा पाःन्‍हाॽ उवा मे़जोगुरो,

खुने़ॽ सियोनबा मनाहाॽ मे़त्‍तुसिरो,

“खे़निॽ निङ्‌वाॽफुमाङ्‌ङिल्‍ले़ हाङ्‌युक् चोगुरो॥”

८ नुरिक्‍काङ् खे़प्‍से़ॽओ,

ये़क्‌यक्‍को खे़ने़ॽ के़इक् के़गोबाहाॽ यम्‍बा इक्‍लाओ

सोरिक् मे़सःत्‍ल साम्‍मे़लोरो॥

यहवे दाङ्‌बे़न् सियोन कोःक्‍माओ नुःङ्‌दारो,

हे़क्‍केःल्‍ले़ खे़ङ्‌हाॽरे़ आबाङे खुन्‍छिॽ मिक्‍किल्‍ले़ खुने़ॽ मे़निसुरो॥

९ यरुसले़म ये़क्‌यक्‍पा के़लुःम्‍बा के़धुप्‍पा पाङ्‌यक्‍से,

सोरिक् पोःक्‍खे़म्‍मे़ॽआङ् निङ्‌वाॽ तार साम्‍लोराम्‍मे़ॽओ,

थेआङ्‌भे़ल्‍ले़ यहवे दाङ्‌बे़ल्‍ले़ कुमनाहाॽ

आःन्‍छिङ्‌मा पिरुसिआङ् वाॽरो॥

खुने़ॽ कुमे़ल्‍लुङ् हुङुआङ्

यरुसले़म ये़क्‌यक्‍किन् थे़ॽरुआङ् ने़रो॥

१० यहवे दाङ्‌बे़ल्‍ले़ आबाङे कुसेसे

मुक्‍साम्‍मिन् ओसेःन्‍धाङ् चोगुरो,

खुने़ॽ कुमनाहाॽ ताङ्‌से़ःप्‍तुसिरो

हे़क्‍क्‍याङ् खे़न् इक्‍सादिङ् खाम्‍बेःक्‍मोबा

के़रे़क् मे़न्‍छाम् याप्‍मिहाॽरे़ मे़निसुरो॥

११ पेगे़म्‍मे़ॽ, पेगे़म्‍मे़ॽ, कॽयोलाम्‍बा पेगे़म्‍मे़ॽओ,

आजिःन्‍जिम्‍बा पाःन्‍हाॽ मे़सुसाम्‍मिन्‍ने़ॽओ!

यहवे दाङ्‌बे़ल्‍ले़ कुहिम्‍मोबा सामाबुमा के़बङ्‌बासे,

खे़प्‍मोलाम् लःन्‍दे़म्‍मे़ॽआङ् फे़राम्‍मे़ॽओ,

हे़क्‍क्‍याङ् आबाङे सेसेसाङ्‌साङ् चोःक्‍कासिम्‍मे़ॽओ॥

१२ कर खे़निॽ के़जात्‍तिर पेःक्‍मा मे़बोङ्‌ने़ल्‍लो

इग्र के़घे़त्‍तासिआङ् के़म्‍बेगिल्‍लो,

थेआङ्‌भे़ल्‍ले़ यहवे दाङ्‌बे़न् खे़निॽ तगि तगि पेःक्‍लो,

इस्राइलबा निङ्‌वाॽफुमाङ्‌ङिल्‍ले़ खे़निॽ एगाङ् ताङ्‌गे़से़ःप्‍तिरो॥

तुक्‍खे लाक्‍खे के़दुम्‍बा से़वारोबा

१३ यहवे दाङ्‌बे़ल्‍ले़ पाःत्‍तुॽ, “ओमे़त्‍ताम्‍मे़ॽओ,

आसे़वारोबे़ल्‍ले़ सिक्‍कुम्‍दिङ् निङ्‌वाॽरे़ याःम्‍बक् चोगुरो,

खुने़ॽ थो पोक्, खुने़ॽ साॽरिक् कुमिङ्‌सो कुधाःङ्‌सो मे़जोगुरो॥

१४ यरिक् मनाहाॽरे़ मे़निसुल्‍ले़ खुन्‍छिॽ याम् चिजिङ् लॽरे़आङ् वये़रो,

खुने़ॽ मना फाॽआङ् कुसिङ्‌ङे मे़न्‍निःत्‍ते थारिक्

कुनारान् साॽरिक् फे़त्‍मे़लाःन्‍दु मे़बिरुआङ् वये़रो॥

१५ हे़क्‍केलॽरिक्‍के खुने़ॽ यरिक् मे़न्‍छाम् सुवाङ्‌हाॽ

खुन्‍छिॽ निङ्‌वाॽ मासु पिरुसिरो

खुने़ॽ चोगुल्‍ले़ हाङ्‌हाॽ स्‍वाःत् मे़म्‍बाःत्‍ते मे़युङ्‌लो,

थेआङ्‌भे़ल्‍ले़ खुन्‍छिॽ मे़म्‍मे़त्‍छिङ्‌ङे के़वाॽबा

पाःन्‍हाॽ खे़ङ्‌हाॽरे़ मे़निसुरो,

खे़ब्‍याङ् खे़ङ्‌हाॽरे़ मे़ङ्‌घे़म्‍मे के़वाॽबा

पाःन्‍हाॽ कुसिङ् मे़निःत्‍तुरो॥”

५३

मनाहाॽरे़ नुगप् मे़बिरुसिरो,

“आनिगे इङ्‌घङ्‌ङिन् हाःत्‍ले़ नसान् चोगुआङ् वाॽबे?

हे़क्‍क्‍याङ् यहवे दाङ्‌बे़ल्‍ले़ कुमुक्‍साम्‍मिन्

हात् ओःन्‍मे़धाक्‍तुआङ् वाॽबे?

२ यहवे दाङ्‌बे़ल्‍ले़ कुसे़वारोबे़न्

खुने़ॽ कुबेसाङ् चिनॽनॽबा याःन्‍निल्‍ले़ कुनःक् हे़क्‍के

हे़क्‍क्‍याङ् कुहेद्‌याॽ खाम्‍बाङ्‌ङोलाम्

के़लःम्‍बा सिङ्‌साप् कुसिङ् पोरे़रो॥

खुने़ॽ नुबा कुनारुम्‍भुङ् होःप्‍ते़रो,

खुने़ॽ कुनाराओ आनिगे सिराॽगे़धाङ्‌बा पान् थेआङ् होःप्‍ते़रो॥

३ खुने़ॽ मनाहाॽरे़ मे़जिःत्‍तुआङ् वये़रो हे़क्‍क्‍याङ् मे़नाॽरुरो,

खुने़ॽ तुक्‍खे नु ये़त्‍तुक्‍खेहाॽ थरुरो॥

हाःत्‍ले़आङ् खुने़ॽ ओमे़मे़त्‍तुल्‍लो,

आनिगे खुने़ॽ थे हे़क्‍तङ्‌बाआङ् मे़लेःत्‍तुम्‍बे़ल्‍लो॥

४ “से़क्‍खाए खुने़ॽ आनिॽ तुक्‍खेन् थरुरो,

आनिॽ ये़त्‍तुक्‍खेहाॽ कुयुदेॽरुरो॥

कर खुने़ॽ तुमुबा ये़त्‍तुक्‍खेहाॽग निङ्‌वाॽफुमाङ्‌ङिल्‍ले़

खुम्‍दिङ् पिरुबा फाॽआङ् आनिॽ आइःत्‍तुम्‍लो॥

५ कर खुने़ॽग आनिॽ लायोल्‍ले़ चोगुल्‍ले़ मे़धुबुरो,

आनिॽ फे़न्‌याःम्‍बक्‍किल्‍ले़ चोगुल्‍ले़ ते़ःम्‍भुक् च्‍ये़रो॥

खुने़ॽ खुम्‍दिङ् खोसुबाल्‍ले़ चोगुल्‍ले़

आनिॽ सनारुङ् नुॽमा तामा आघोसुम्‍लो,

खुने़ॽ ते़ःम्‍भुक्‍किल्‍ले़ काःन्‍दे़बाओ आनिॽ आवेःत्‍ते़रो॥

६ आनिॽ के़रे़क् लाम् के़बोःप्‍पा मे़ल्‍लुक्‍हाॽ हे़क्‍तङ्‌बा आवये़रो,

आनिॽ आबाङे लाम्‍मो लाङ् आघेगे़रो,

कर आनिॽ के़रे़क्‍ले़ आजोगुम्‍बा लायोन्

यहवे दाङ्‌बे़ल्‍ले़ खुने़ॽ कुसम्‍धाङ् चुक्‍ते़र याःन्‍दुरो॥

७ “खुने़ॽ साॽरिक् ताप्‍फे़ःल्‍लिक् मे़मे़त्‍तुरो

कर खे़ङ्‌हाॽ के़रे़क् थरुआङ् नःम्‍नःम्‍बा पोःक्‍खे़रो,

खुने़ॽ कुम्‍ब्राओलाम् लत्‍छा पाःन्‍सुत्‍लाधिक्‍काङ् मे़बाःत्‍तुन्‍लो॥

से़प्‍मा मे़जोगुबा मे़ल्‍लुक् कुसिङ्

कुम्‍ब्रिक् नःङ्‌मा मे़इःत्‍तुबा मे़ल्‍लुक् कुसिङ्

खुने़ॽ कुम्‍ब्रा मे़भाःक्‍खुल्‍लो॥

८ खुने़ॽ साॽरिक् ताप्‍फे़ःल्‍लिक् मे़मे़त्‍तुरो

हे़क्‍क्‍याङ् खुम्‍दिङ् मे़बिरुआङ् से़त्‍छे़ मे़देॽरुरो॥

खे़ब्‍याङ् खुने़ॽ कुमुॽइदाङ्‌साहाॽ मे़ःन्‍ने स्‍ये़रो

फाॽआङ् हाःत्‍ले़ निङ्‌वाॽ इःत्‍तुबे?

थेआङ्‌भे़ल्‍ले़ कुहिङ्‌वे़त्‍हाॽरे़ खुन्‍छिॽ लाजेॽलाम् मे़लःत्‍तु मे़देसुरो,

खुने़ॽग आमनाहाॽरे़ खुन्‍छिॽ लायोल्‍ले़ चोगुल्‍ले़ मे़धगुरो॥

९ फे़न्‌याःम्‍बक् के़जोःक्‍पाहाॽनु खुने़ॽ इपुङ्‌ङो मे़ने़स्‍सुरो,

याङ्‌सा कुन्‍धेसाबाहाॽनु मे़जिक्‍खुरो

हे़क्‍केसाङ् खुने़ॽ आभे़ल्‍ले़आङ् ताप्‍फे़ःम्‍बा याःम्‍बक् मे़जोगुन्‍लो,

खुने़ॽग आभे़ल्‍ले़आङ् इङ्‌ले़क् पान् मे़बाःत्‍तुन्‍लो॥

१० “कर खुने़ॽ खाःम्‍मा नु तुक्‍खे थःप्‍पाङ्‌माग

यहवे दाङ्‌बे़ल्‍ले़ कुनिङ्‌वाॽ वये़रो॥

यहवे दाङ्‌बे़ल्‍ले़ खुने़ॽ कुहिङ्‌मन्‍निन्

खुने़ॽनु याम्‍मो तङ्‌मारे़ लागि

वयागे़न् सिदुङ्‌जभा कुइसिःक् चोगुरो॥

हे़क्‍केसाङ् खुने़ॽ कुमुॽइदाङ्‌साहाॽ निसुसिरो

हे़क्‍क्‍याङ् खुने़ॽ कुधाक् चाॽरो॥

खे़ब्‍याङ् निङ्‌वाॽफुमाङ्‌ङिल्‍ले़ चोःक्‍मा निङ्‌वाॽ

चोगुबा पाःन्‍हाॽ खुने़ॽलाम्‍बा कुलिङ्‌दो के़त्‍लो॥

११ के़साक्‍पा ये़त्‍तुक्‍खे तुमुआङ् एगाङ् खुने़ॽ कन्

के़रे़क् निमा खोसुरो हे़क्‍क्‍याङ् कुनिङ्‌वाॽ तारो॥

साम्‌योबा आसे़वारोबे़ल्‍ले़ यरिक्

मनाहाॽ साम्‌योबा चोगुसिरो

हे़क्‍क्‍याङ् खुन्‍छिॽ के़रे़क् लायोहाॽ कुयुरो॥

१२ कल्‍ले़चोगुल्‍ले़ आङ्‌गाॽ खुने़ॽ लत्‍छा

मिङ्‌सो इङ्‌धाङ्‌ले़ युक्‍नादे़न् पिरुङ्‌लो,

हे़क्‍क्‍याङ् मे़नाप्‍तुसिबा चिगक्‌वाहाॽ मुक्‍कुम्‍साबाहाॽनु

खुने़ॽ कुलक् फःक्‍खुआङ् हाःत्‍तुसिरो,

खुने़ॽ आबाङे ते़न्‍दे़आङ्‌ङे खुने़ॽ कुहिङ्‌मन्‍निन् सिदुङ्‌जभा चोगुरो,

हे़क्‍क्‍याङ् लायोबाहाॽनु कुदङ्‌बा पोःक्‍खे़रो॥

खुने़ॽ यरिक् लायोबाहाॽरे़ खुन्‍छिॽ लायोहाॽ कुयुरो

खे़ब्‍याङ् खे़ङ्‌हाॽरे़ ले़प्‍मि मे़घोसुर फाॽआङ् पेलि फाक्‍तुरो॥”

यहवे दाङ्‌बे़ल्‍ले़ इस्राइलिहाॽ लुङ्‌माॽ तुक्‍तुसि

५४

यहवे दाङ्‌बे़ल्‍ले़ अक्‍के पाःत्‍तुॽ,

“यरुसले़ःम्‍मे, खे़ने़ॽ सामे़ङ्‌गप्‍मनामा मे़न्‍छुमा कुसिङ् के़वये़रो,

कर आल्‍ल खे़ने़ॽ सःप्‍माआङ् साम्‍लोमा नु अःक्‍मा के़सुक्‍लो,

थेआङ्‌भे़ल्‍ले़ हिम्‍धक्‍मा मे़न्‍छुमाःल्‍ले़

कुस्‍साहाॽनुःल्‍ले़ खे़ने़ॽ के़स्‍सा के़एहाॽ यरिक् मे़बोङ्‌लो॥

२ “खे़ने़ॽ के़याङ्‌धोःक्‍मा साःङ्‌गाहिम्‍मे़न् फोसे़ॽओ,

के़साःङ्‌गाहिम्‍मे़ल्‍ले़ कुघाप्‍मे़न् यम्‍बा खिङ्‌से़ॽओ,

खे़ल्‍ले़ कुघेःङ्‌मा थाक्‍पाहाॽ केःम्‍बा चोगे़ॽओ,

हे़क्‍क्‍याङ् किल्‍लाहाॽ मे़म्‍मुन्‍ने हाक्‍ते़ॽओ॥

३ थेआङ्‌भे़ल्‍ले़ यरिक् के़बोङ्‌ङाङ् चुक्‌वा नु फे़ङ्‌वा के़बोरो,

हे़क्‍क्‍याङ् खे़ने़ॽ के़धिन्‍दाङ् सायोबोराहाॽरे़

मे़न्‍छाम् सुवाङ्‌हाॽ खुन्‍छिॽ मे़युङ्‌बादे़न्‍नोलाम् मे़लःत्‍तु मे़देसुसिरो,

खे़ब्‍याङ् खे़ङ्‌हाॽरे़ मे़ले़रु मे़धबा ते़न्‍हाॽओ मे़युङ्‌लो॥

४ “मे़गिसे़न्‍ने़ॽ, खे़ने़ॽ सिरिङ्‌ममो थामा मे़बोङ्‌ने़ल्‍लो,

कुनामे़न्‍छाॽ के़म्‍मे़त्‍ते़ल्‍ले़ मे़ङ्‌गिओ,

खे़ने़ॽ चुक्‍मा के़म्‍बोङ्‌ने़ल्‍लो॥

खे़ने़ॽ के़वे़न्‍ने़ल्‍ले़बा नुःम्‍मे़न् निङ्‌वाॽ के़भेःत्‍छुरो,

हे़क्‍क्‍याङ् मेमेदुमा के़बोःक्‍खे़बा इङ्‌दोन्

खे़ने़ॽ याम्‍मो आभे़ल्‍ले़आङ् निङ्‌वाॽ के़न्‍इःत्‍तुल्‍लो॥

५ थेआङ्‌भे़ल्‍ले़ खे़ने़ॽ नावागे़न् चइःत् के़जोःक्‍पान् के़हिम्‍साबारो,

खुने़ॽ कुमिङ्‌ग मुक्‍साम्‍दाङ्‌बा यहवे दाङ्‌बारो॥

इस्राइलबा सेसे निङ्‌वाॽफुमाङ्‌ङिन् खे़ने़ॽ के़धे़ॽबारो,

खुने़ॽ के़रे़क् इक्‍सादिङ् खाम्‍बेःक्‍मोबा निङ्‌वाॽफुमाङ् मे़मे़त्‍तुरो॥

६ मे़नाॽरुमा नु कुनिङ्‌वाॽ तुक्‍खे के़जामा,

मे़न्‍छ्‌या वये़ल्‍ले़ मेःक्‍खिम् के़बोङ्‌मा

हे़क्‍क्‍याङ् ताःन्‍दि कुये़म्‍बाःल्‍ले़ नाॽरुमा मेःत् हे़क्‍केए

खे़ने़ॽ के़न्‍दाङ्‌बा यहवे दाङ्‌बे़ल्‍ले़ खे़ने़ॽ याम्‍मो के़उःत्‍लो,”

खे़निॽ निङ्‌वाॽफुमाङ्‌ङिल्‍ले़ पाःत्‍तुॽ॥

७ “सप्‍मारे़ लागि आङ्‌गाॽ खे़ने़ॽ नाॽने़आङ् वये़रो,

कर साॽरिक् लुङ्‌माॽ तुक्‍ने़आङ् याम्‍मो ताःत्‍ने़रो॥

८ आङ्‌गाॽ आसिक् अयाक् लॽरे़ल्‍ले़ सप्‍मारे़ लागि

आङ्‌गाॽ खे़ने़ॽलाम् लाःत्‍लाःत् पोःक्‍खाङ्‌ङाङ् वयाङ्‌लो,

कर आङ्‌गाॽ आभे़ल्‍ले़आङ् मे़न्‍नुप्‍मनाबा

मिःम्‍जि ओःन्‍धाक्‍ने़आङ् लुङ्‌माॽ तुक्‍ने़रो,”

यहवे दाङ्‌बा खे़ने़ॽ के़धे़ॽबाल्‍ले़ पाःत्‍तुॽ॥

९ “कङ्‌ग आङ्‌गाॽ आलागि नुहःल्‍ले़

कुये़म्‍मोबा ये़न्‍हाॽ कुसिक् लॽरो,

थेआङ्‌भे़ल्‍ले़ इक्‍सादिङ् खाम्‍बेःक्‍मे़न् वदप्‍मे़ल्‍ले़

याम्‍मो मे़मे़ङ्‌ङान् फाॽआङ् माङ्‌हे़क् चोगुङ्‌ङाङ् वयाङ्‌लो,

हे़क्‍केलॽरिक्‍के आल्‍लआङ्‌धो खे़ने़ॽनु आसाक्‍के़न् मे़भोङ्‌ङाल्‍लो,

आङ्‌गाॽ खे़ने़ॽ आभे़ल्‍ले़आङ् मे़भे़ःक्‍ने़न् फाॽआङ्

माङ्‌हे़क् चोगुङ्‌ङाङ् वाॽरो॥

१० कोःक्‍मा फाङ्‌जङ्‌हाॽ मे़यक्‍खु हे़क्‍क्‍याङ् थे़गु माङ्‌वाहाॽ मे़घे़त्‍तुरो

हे़क्‍केसाङ् आफाल्‍ले़आङ् मे़न्‍नुप्‍नाबा मिःम्‍जि मे़प्‍मा मे़ले़त्‍ने़ल्‍लो,

आङ्‌गाॽ चोगुङ्‌बा सनारुङ्‌ले़न् माङ्‌हुप्‍पिन्‍नाङ्

मे़ङ्‌गे़प्‍मनाबा मे़बोङ्‌ने़ल्‍लो,”

खे़ने़ॽ लुङ्‌माॽ के़दुक्‍पा यहवे दाङ्‌बे़ल्‍ले़ पाःत्‍तुॽ॥

के़दाबा ये़म्‍मो यरुसले़म

११ यहवे दाङ्‌बाल्‍ले़ पाःत्‍तुॽ,

“यरुसले़ःम्‍मे, तुक्‍खे लाक्‍खे के़दुम्‍बाआङ् के़याक्‍पा,

हाङ्‌हाङ् के़मे़प्‍पा नु के़भाॽबा हाःत्‍ताङ् के़होःप्‍पा ये़क्‌यक्,

आङ्‌गाॽ साॽरिक् कुमे़ल्‍लुङ् के़घिःक्‍पा माङ्‌लुङ् नु

कुभिङ्‌लुङ्‌ङिल्‍ले़ खे़ने़ॽ के़लुङ्‌धाक्‍किल्‍ले़ कुबुङ् युक्‍खुङ्‌लो॥

१२ आङ्‌गाॽ खे़ने़ॽ के़जङ्‌हिम्‍हाॽ के़ओःप्‍पा

कुहे़ःत्‍ला हिल्‍लिःल्‍ले़ चोगुङ्‌लो,

हे़क्‍क्‍याङ् यम्‍बा के़लाम्‍धेःप्‍पाहाॽ मि हे़क्‍के

के़दिःप्‍पा कुमे़ल्‍लुङ् के़घिःक्‍पा लुङ्‌लाम् चोगुङ्‌लो

खे़ब्‍याङ् के़रे़क् पिसाङ्‌बा के़लुङ्‌धाक्‍हाॽ माङ्‌लुङ् इस्‍सेःङ् से़त्‍तुङ्‌लो॥

१३ खे़ने़ॽ के़मनाहाॽ आङ्‌गाॽ आबाङे निसाम् हुॽरुङ्‌सिङ्‌लो,

हे़क्‍क्‍याङ् खे़ङ्‌हाॽ मे़नुॽमे़दार याःन्‍दुङ्‌सिङ्‌लो॥

१४ खासे़न् चोःक्‍मा नु साम्‌योबा पाःन्‍निल्‍ले़

खे़ने़ॽ के़धुम्‍बा के़बोङ्‌लो,

मनारे़ ताप्‍फे़ःल्‍लिक् मे़प्‍मा नु

किमा यङ्‌मालाम् किमा मे़बोङ्‌ने़ल्‍लो॥

१५ कुभारे़ खे़ने़ॽ के़म्‍सॽ के़म्‍भत्‍तिल्‍ले़

खे़ङ्‌हाॽ आङ्‌गाॽ मुरा मे़त्‍तुङ्‌सिङ्‌बा मे़ःल्‍लो,

खे़ने़ॽनु थङ् के़जोःक्‍पाहाॽ हारिमे़दारो॥

१६ “यहवे दाङ्‌बे़ल्‍ले़ अक्‍के पाःत्‍तुॽ, ‘ओमे़त्‍ते़ॽओ,

मिदःत् के़मुःप्‍पा नु खजुम्‍घया के़जोःक्‍पा

फे़न्‍गे़धक्‍पे़न् आङ्‌गाॽए चोगुङ्‌बारो॥

हे़क्‍क्‍याङ् खाप्‍पुथ्‍यःङ् के़जोःक्‍पे़न्‍नाङ्

आङ्‌गाॽए नावागे़न् चइःत् चोगुङ्‌बारो॥

१७ खे़ने़ॽ के़दक्‍ले़ङ्‌वाओ मे़जोगुबा आक्‍तङ्‌बा

फे़जुम्‍भे़यारे़आङ् खे़ने़ॽ नाःम्‍मा के़न्‍छुक्‍ने़ल्‍लो,

हे़क्‍क्‍याङ् खे़ने़ॽ आप्‍तिक् के़गुःप्‍पा मनाहाॽ

खे़ने़ॽ याङ्‌ना आप्‍तिक् के़गुःत्‍तुसिरो॥

कङ्‌ग यहवे दाङ्‌बे़ल्‍ले़ कुसे़वारोबाहाॽरे़

खुन्‍छिॽ लागि याङ्‌सा कुन्‍धेरे़न् लक्‍लो,

खे़ब्‍याङ् आङ्‌गाॽलाम् खे़ङ्‌हाॽरे़

खुन्‍छिॽ आप्‍तिक् मे़ःन्‍नेबा पर्माःङ्‌गि हाबा कन्‍लो॥’”

यहवे दाङ्‌बे़ल्‍ले़ कुवा के़मिबाहाॽ उःत्‍तुसि

५५

“के़रे़क् कुवा के़मिःक्‍पासे,

च्‍वाःत् के़ने़बादे़न्‍नो त्‍ये़म्‍मे़ॽओ॥

हे़क्‍क्‍याङ् याङ् मे़ङ्‌गप्‍मनाबाहाॽआङ् त्‍ये़म्‍मे़ॽओ

खे़ब्‍याङ् इङे़म्‍मे़ॽआङ् थुङे़म्‍मे़ॽओ॥

याङ् मे़ःन्‍नेए त्‍ये़म्‍मे़ॽओ,

खे़म्‍ब्‍याङ् याङ् मे़ःन्‍ने नु कुमे़ल्‍लुङ् मे़ःन्‍नेए

सेजङ्‌वान् नु पित्‍नुन् इङे़म्‍मे़ॽओ॥

२ खरेःङ् मेःम्‍बा पाःन्‍नो थेआङ् याङ् चागे़सोःक्‍खुम्‍बाबे?

हे़क्‍क्‍याङ् सिक्‍मे़न्‍एःप्‍मनाबा पाःन्‍नो

थेआङ् स्‍याङ्‌मे़न्‍दाङ् याःम्‍बक् के़जोगिबाबे?

नुरिक्‍काङ् खे़प्‍साम्‍मे़ॽ, सिङ्‌सिङ् ये़क्‌ये़क्‍काङ् आबाःन्‍निन् खे़प्‍साम्‍मे़ॽओ,

खे़ब्‍याङ् आत्‍तिन् कुजान् नुबा चोक् आम्‍भा खे़न् चाम्‍मे़ॽओ,

हे़क्‍केलॽरिक् कुजागे़नुॽबा कुजाहाॽ के़जाम्‍माङ्

खिनिॽ सक्‍मासाम्‍मिन् कुनिङ्‌वाॽ तारो॥

३ “खे़म्‍माओ निङ्‌वाॽ पिरे़म्‍मे़ॽ, हे़क्‍क्‍याङ् आङ्‌गाॽओ त्‍ये़म्‍मे़ॽओ,

खे़प्‍साम्‍मे़ॽ, हे़क्‍केलॽरिक् खिनिॽ याम्‍साम्‍मिन् हिङ्‌लरो॥

आङ्‌गाॽ खे़निॽनु आभे़ल्‍ले़आङ् मे़न्‍नुप्‍मनाबा माङ्‌हुप् चोगुङ्‌लो,

दाउदे़न्‍नु माङ्‌हुप् चोगुङ्‌बा आफाल्‍ले़आङ्

मे़न्‍नुप्‍नाबा मिःम्‍जिन् खे़निॽ पिनिङ्‌लो॥

४ आङ्‌गाॽ खुने़ॽ मे़न्‍छाम् सुवाङ्‌लुम्‍मो

तोःन्‍दि के़बिबा चोगुङ्‌बान् ओमे़त्‍ते़म्‍मे़ॽओ,

हे़क्‍क्‍याङ् मनाहाॽरे़ खुन्‍छिॽ लुम्‍मो खुने़ॽ लाम्‍लोबा चोगुङ्‌लो,

खे़ब्‍याङ् खे़ङ्‌हाॽरे़ खुन्‍छिॽ थक्‍मोबा चोगुङ्‌लो॥

५ आल्‍ल खे़निॽ वेॽ लाजेॽबा मे़न्‍छाम् सुवाङ्‌हाॽ के़उःत्‍तुम्‍सिम्‍लो–

थिक् ये़म्‍मो खे़ङ्‌हाॽरे़ खे़निॽ कुसिङ् के़मे़न्‍निःत्‍तिल्‍लो,

कर आल्‍ल खे़ङ्‌हाॽ खिनिॽनु फुत्‍छिङ्‌मारे़ लागि मे़लोक् मे़दारो!

थेआङ्‌भे़ल्‍ले़ यहवे दाङ्‌बा खिनिॽ निङ्‌वाॽफुमाङ् इस्राइलबा सेसेबाल्‍ले़

खिनिॽ मिमिदिङ् चोःक्‍निङ्‌ङाङ् वाॽरो॥”

६ यहवे दाङ्‌बे़न् खोमा सुक्‍ते़त्‍ल फाॽआङ् कोःत्‍ते़म्‍मे़ॽओ

खे़ब्‍याङ् खुने़ॽ निःत्‍ताङ् वाॽइल्‍ले़सा तुमे़म्‍मे़ॽओ॥

७ कुॽइगे़भे़म्‍बे़ल्‍ले़ आबाङे कुलाम्‍मिन् नाःप्‍मा नाॽरुररो

हे़क्‍क्‍याङ् लायो के़जोःक्‍पाल्‍ले़ कुनिङ्‌वाॽओ

इःत्‍तुबा पाःन्‍निन् ले़रुदेसुररो॥

खे़ब्‍याङ् यहवे दाङ्‌बा ले़प्‍साङ् नुःङ्‌लरो,

हे़क्‍क्‍याङ् खुने़ॽ खे़न् लुङ्‌माॽ तुक्‍तुरो॥

आनिॽ निङ्‌वाॽफुमाङ् पिसाङ् खे़न् हिसिङ्‌लरो,

हे़क्‍क्‍याङ् खुने़ॽ खे़न् साम्‍बान् मे़न्‍हुङ्‌ङे ले़प्‍मि पिरुरो॥

८ यहवे दाङ्‌बे़ल्‍ले़ अक्‍खे पाःत्‍तुरो,

“आङ्‌गाॽ इःत्‍तुङ्‌बा पाःन्‍हाॽ

खिनिॽ के़इःत्‍तुम्‍बा पाःन्‍हाॽ मे़ःन्‍लो,

हे़क्‍क्‍याङ् खिनिॽ के़नाःत्‍तुम्‍बा लाम्‍हाॽ आलाम् मेःल्‍लो॥

९ ताङ्‌साङ्‌बे़न् इक्‍सा खाम्‍बेःक्‍नुःल्‍ले़ थाःङ् पत्‍लो,

खे़म्‍भलॽरिक्‍के आङ्‌गाॽ आलाम्‍हाॽ

हे़क्‍क्‍याङ् आङ्‌गाॽ इःत्‍तुङ्‌बा पाःन्‍हाॽ

खिनिॽ के़इःत्‍तुम्‍बान्‍नुःल्‍ले़आङ् यम्‍बा चोक्‍लो॥

१० “ताङ्‌साक्‍पोलाम् वहित् नु नाःङ् थासुरो

हे़क्‍केसाङ् खे़न् याङ्‌धाःङ् मे़नुःङ्‌ने़न् मे़बेःक्‍ने़ल्‍लो,

कर खाम्‍बाङ्‌ङिन् वभिःन्‍दुआङ् चा लिङ्‌ल याःन्‍दुरो,

खे़ब्‍याङ् चा के़हेॽबाल्‍ले़ लागि याॽरिःम्‍बा नु चामा कुजा पिरुरो,

११ हे़क्‍केलॽरिक्‍के आङ्‌गाॽ पाःत्‍तुङ्‌बा

आबाःन्‍जाःक्‍किन्‍नाङ् पोङ्‌लो॥

खे़न् आबाःन्‍जाःक्‍किन् थेनाधे याङ्‌ना आङ्‌गाॽओ मे़नुःङ्‌ने़ल्‍लो,

कर आङ्‌गाॽ चोःक्‍मा कोःत्‍तुङ्‌बा याःम्‍बक्‍किन् खे़ल्‍ले़ चोगुरो,

खे़ब्‍याङ् आङ्‌गाॽ याःम्‍बक् चोःक्‍मारे़ लागि

पाङ्‌घुङ्‌बान् खे़ल्‍ले़ कुलिङ्‌दो के़त्‍तुरो॥

१२ खिनिॽ निङ्‌वाॽ ताआङ् के़बेगिरो,

हे़क्‍क्‍याङ् सनारुङ्‌ङाङ् लाम् के़म्‍लोसिरो॥

कोःक्‍मा फाङ्‌जङ् नु थे़गु माङ्‌वाहाॽ खिनिॽ पिसाङ् साम्‍मे़लोरो,

खे़म्‍ब्‍याङ् ते़म्‍बेॽओ के़युङ्‌बा के़रे़क् सिङ्‌बुङ्‌हाॽरे़ हिप्‍ला मे़हिप्‍तुरो॥

१३ खम्‍ब्‍याङ् तिङ्‌ङिल्‍ले़ कुले़क्‌वा आःङ् लिङ्‌लो,

सेर्दाःक्‍माल्‍ले़ कुले़क्‌वा फुङ् के़भे़क्‍पा सिङ्‌बुङ् लिङ्‌लो॥

खे़ङ्‌ग यहवे दाङ्‌बे़ल्‍ले़ कुमिङ् तिःप्‍मारे़ लागि पोङ्‌लो,

खे़न् आभे़ल्‍ले़आङ् मे़म्‍मे़क्‍मनाबा सदादिङ्‌ले़ लागि मिक्‍सेन् पोङ्‌लो॥”

थिम्‍मे़न्‍दङ् सुवाङ्‌हाॽरे़ लागि से़न्‍लप्

५६

यहवे दाङ्‌बे़ल्‍ले़ अक्‍खे पाःत्‍तुरो,

“कुदोःप्‍मा खासे़न्‍लोम्‍मा याःम्‍बक् चोगे़म्‍मे़ॽओ,

साम्‌योबा याःम्‍बक् चोगे़म्‍मे़ॽओ,

थेआङ्‌भे़ल्‍ले़ आङ्‌गाॽलाम्

खोमा के़बोङ्‌बा से़न्‍लप्‍पिन् निःत्‍ताङ् वाॽरो,

हे़क्‍क्‍याङ् आङ्‌गाॽ आसाम्‌योनिमान्

हाराए ओसेःन्‍धाङ् पोङ्‌लो॥

२ आत्‍तिल्‍ले़ नाःम्‍सिङ्‌मा ये़न्‍निन्

मे़म्‍भेःन्‍ने इःत्‍तु नाःत्‍तुॽ,

हाःत्‍ले़ कुहुक्‍किन् फे़न्‌याःम्‍बक्

चोःक्‍मालाम् लाःत्‍लात् कत्‍तुॽ,

खे़न् मनाःङ्‌ग मुॽइसाबारो॥”

३ यहवे दाङ्‌बे़ल्‍ले़ कुमनाहाॽनु के़दङ्‌बा

वेॽ लाजेॽबा आत्‍तिन् मनाःल्‍ले़आङ् अक्‍खे मे़बाःत्‍तुल्‍लरो,

“से़क्‍खासाङ् यहवे दाङ्‌बे़ल्‍ले़ कुहुक्‍कोलाम्

आङ्‌गाॽ लाःत्‍लात् चोःक्‍कारो॥”

आत्‍तिन् सिङ्‌गारुल्‍ले़आङ् मनाहाॽ अक्‍खे मे़मे़त्‍तुसिल्‍लरो,

“ओमे़त्‍ते़म्‍मे़ॽ, आङ्‌गाॽग के़हेबा सिङ्‌बुङ्‌आरो॥”

४ थेआङ्‌भे़ल्‍ले़ यहवे दाङ्‌बे़ल्‍ले़ पाःत्‍तुरो,

“आङ्‌गाॽ आनाःम्‍सिङ्‌मा ये़न्‍हाॽ के़इःप्‍पा के़नाःप्‍पाहाॽ,

आङ्‌गाॽ आसिराॽ के़धाङ्‌बा याःम्‍बक् के़जोःक्‍पाहाॽ,

हे़क्‍क्‍याङ् आमाङ्‌हुप्‍हाॽ थधप् मे़ल्‍लॽए

के़इःप्‍पा के़नाःप्‍पा सिङ्‌गारुहाॽ

५ आङ्‌गाॽ आहिम्‍मो नु खे़ॽयोबा लुङ्‌धाक्‍हाॽ

सिगाङ् आस्‍सा आएहाॽनुःल्‍ले़आङ्

साॽरिक् निङ्‌वाॽसोक् चोगुङ्‌सिङ्‌लो॥

खे़ब्‍याङ् खे़ङ्‌हाॽ नुबा मिङ् पिरुङ्‌सिङ्‌लो,

खे़ङ्‌हाॽ आभे़ल्‍ले़आङ् मे़म्‍मामनाबा मिङ् पिरुङ्‌सिङ्‌लो॥

६ हे़क्‍क्‍याङ् खुने़ॽ कुमनाहाॽनु तङ्‌सिङ्‌से़

के़दाबा वेॽ लाजेॽबा मना,

खुने़ॽ कुसे़वा याःम्‍बक् के़जोक्‍पा, खुने़ॽ मिःम् के़मे़प्‍पा,

खुने़ॽ कुसेवारोबा के़बोङ्‌बा,

हे़क्‍क्‍याङ् नाःम्‍सिङ्‌मा ये़न्‍निन् नु कुमाङ्‌हुप्‍पिन्

नुरिक् के़इःप्‍पा के़नाःप्‍पा,

खे़ङ्‌हाॽ यहवे दाङ्‌बे़ल्‍ले़ अक्‍के मे़त्‍तुसिरो,

७ आङ्‌गाॽ सियोन नु सेसेबा कोःक्‍माओ ताःत्‍निङ्‌लो,

ले़त्‍ति तोःम्‍मादे़न्‍नो के़दोःन्‍दुम्‍बा मिधिङ्‌मनादेमनाबा

सिदुङ्‌जभा नु वयागे़न् सिदुङ्‌जभाहाॽ ताःक्‍तुङ्‌लो॥

आङ्‌गाॽ आहिम्‍मे़न् के़रे़क् मे़न्‍छाम् सुवाङ्‌हाॽरे़

खुन्‍छिॽ लागि पेलि फाक्‍मा हिम् पोङ्‌लो॥”

८ इस्राइललाम् लाःक्‍कात् मे़लःत्‍तुसिबाहाॽ के़भुङ्‌बा,

यहवे दाङ्‌बा निङ्‌वाॽफुमाङ्‌ङिल्‍ले़ कन् पाःन्‍निन् उवा चोगुरो,

“के़जुम्‍बा के़जुःप्‍पाहाॽनुःल्‍ले़ वेॽ आल्‍लसाङ्

चुम्‍मा के़बोङ्‌बाहाॽ आङ्‌गाॽ सुप्‍सुङ्‌सिङ्‌लो॥”

इस्राइलबा लाम्‍लोबाहाॽरे़न् आप्‍तिक्

९ ने़ने़बादे़न्‍नो के़वाॽबा के़रे़क् थक्‍सासे, त्‍ये़म्‍मे़ॽओ,

ताम्‍भुङ्‌ङोबा के़रे़क् थक्‍सासे, त्‍ये़म्‍मे़ॽआङ् च्‍ये़म्‍मे़ॽओ!

१० इस्राइलबा कम्‍ब्राङ्‌बाहाॽ मिक्‍फःम्‍बा मे़जोःक्‍लो,

खे़ङ्‌हाॽ के़रे़क् सिक्‍कुम् निङ्‌वाॽ मे़ःन्‍नेबा मे़जोःक्‍लो॥

खे़ङ्‌हाॽ हमा मे़न्‍छुक्‍मनाबा के़बा कोःत्‍चो कुसिक् मे़लॽरो,

हाबा ले़म्‍बे़त् ने़मा नु इम्‍मारक् खुन्‍छिॽ सिराॽधाङ्‌लो॥

११ खे़ङ्‌हाॽग साॽरिक् खुन्‍छिॽ सिक्‍के़लाःक्‍पा कोःत्‍चोसिरो,

खे़ङ्‌हाॽ आभे़ल्‍ले़आङ् मे़ङ्‌घाने़न्‍लो,

खे़ङ्‌हाॽ खासिङ् मे़न्‍निःप्‍मनाबा मे़ःन्‍दा पित् के़गम्‍बासिरो॥

खे़ङ्‌हाॽ के़रे़क् आबाङे खुन्‍छिॽ लाम्‍मो लाङ्‌मे़घेःक्‍काङ् मे़वाॽरो,

के़रे़क्‍ले़ आबाङे खुन्‍छिॽ नुबा के़बोङ्‌बा पाःन्‍हाॽरक् मे़गोःत्‍तुरो॥

१२ खे़ङ्‌हाॽ के़रे़क्‍ले़ मे़बाःत्‍तुरो,

“त्‍ये़म्‍मे़ॽ, आङ्‌गाॽ चे़ल्‍ले़क्‍सेॽ थि ताःप्‍मा आबाङ्‌घे़ॽओ!

थिआङ् सुक्‍सुक् थुङुम्‍लो!

ताःन्‍दिक्‍काङ् आइन्‍बा ये़न् हे़क्‍केए पोङ्‌लो

इग्र आइन्‍नुःल्‍ले़आङ् साॽरिक् नुबा पोङ्‌लो॥”

इस्राइलबा नावाइत्‍लाहाॽओ खासे़न् थाःॽ

५७

साम्‌योबा मनाहाॽ मे़मे़क्‍लो,

हे़क्‍क्‍याङ् खे़न् पाःन्‍निन् हाःत्‍ले़आङ् निनि खे़म्‍घे़म् मे़ल्‍लाप्‍तुन्‍लो॥

निङ्‌वाॽफुमाङ्‌ङो से़वा के़जोःक्‍पाहाॽ मे़भोःक्‍खु मे़देॽरुसिरो,

कर के़दाबा तुक्‍खेलाम् से़ःप्‍मासिरे़ लागि

साम्‌योबाहाॽ मे़भोःक्‍खु मे़देॽरूसिबा फाॽआङ्

आत्‍तिन्‍हाॽरे़आङ् कुसिङ् मे़न्‍निःत्‍तुन्‍लो॥

२ कुदोःप्‍मा लाम्‍मो लाङ्‌गे़घेःक्‍पाहाॽ नुॽमादामाओ मे़लाःत्‍लो,

खे़ङ्‌हाॽ मे़सिःल्‍ले़ खे़ङ्‌हाॽरे़ नाःम्‍सिङ्‌मा मे़घोसुर॥

३ यहवे दाङ्‌बे़ल्‍ले़ पाःत्‍तुरो,

“कर माङ्‌देःम्‍मे़ल्‍ले़ कुस्‍सासे,

हे़क्‍क्‍याङ् याम्‍बोःप्‍मा याःम्‍बक् के़जोःक्‍मा नु

फे़क्‍के़लाॽमे़ल्‍ले़ कुधिन्‍दाङ् सायोबोरासे, कॽयो त्‍ये़म्‍मे़ॽओ!

४ खिनिॽ हात् के़गे़ॽरुम् के़साःत्‍तुम्‍बे?

खिनिॽ आत्‍तिल्‍ले़ कुदक्‍ले़ङ्‌वाओ खिनिॽ मुरान्

के़वे़सुम्‍ल खिनिॽ ले़सोःप्‍पान् के़लःत्‍तुम्‍बे?

थे खिनिॽ पिफ्‍युङ् के़जोःक्‍पाहाॽरे़

खुन्‍छिॽ थिन्‍दाङ् सायोबोरा नु इङ्‌ले़क्

के़बाःप्‍पाहाॽरे़ खुन्‍छिॽ सानिङ् मे़ःम्‍बि?

५ यहिबा सिङ्‌बुङ्‌हाॽरे़ कुलुम्‍मो नु कुसिगाङ्

हे़क्‍क्‍याङ् के़रे़क् हुम्‍बे़प्‍पा सिङ्‌बुङ् सिगाङ्

याम्‍बोःप्‍मा याःम्‍बक् चोःक्‍मारे़ के़धुक्‍तिरो॥

खिनिॽ आबाङे ये़म्‍बित्‍छा मे़न्‍छुमा साहाॽ वहःङ् नु

याक्‍पेॽफिःप्‍माहाॽओ वयागे़न् सिदुङ्‌जभा के़जोगुम्‍सिम्‍लो॥

६ ने़वालाहाॽओबा वरे़ङ्‌ले़ङ्‌बा लुङ्‌हाॽ खिनिॽ माङ्‌सिरो,

खे़ङ्‌हाॽ खे़निॽ चे़ल्‍ले़क्‍सेल्‍ले़ सेजःङ्‌वान् नु

कुजान् सिदुङ्‌जभा के़दोःम्‍दुम्‍माङ् से़वा के़मे़त्‍तुम्‍सिलो॥

आङ्‌गाॽग मे़ःन्, खे़ङ्‌हाॽए, खिनिॽ लक्‍लो,

अक्‍तङ्‌बा पाःन्‍हाॽरे़ आनिङ्‌वा तारो फाॽआङ् निङ्‌वाॽ के़इःत्‍तुम्‍बि?

७ केःम्‍बा नु चाङ्‌जाङ्‌बा कोःक्‍मा फाङ्‌जङ् थे़गु माङ्‌वाओ

खिनिॽ याम्‍बोःप्‍मा याःम्‍बक् के़जोगिरो,

खे़त्‍थो खिनिॽ सिदुङ्‌जभा तोःन्‍छे़ के़बेगिरो॥

८ खिनिॽ लाम्‍धेत् नु लाम्‍धेःत्‍पुङ्‌ङिल्‍ले़

कुएगाङ् खे़निॽ थिम्‍मे़न्‍दङ् सुवाङ्‌हाॽरे़

खुन्‍छिॽ मिक्‍सेःन्‍निन् के़युक्‍खुम्‍लो॥

आङ्‌गाॽ याप्‍मि के़ले़रिआङ् खे़निॽ

इप्‍नाःन् हल्‍ले़क् के़हन्‍दुम्‍लो!

खिनिॽ खे़प्‍मो के़लासिरो॥

खे़ब्‍याङ् ले़क्‍चाॽबुधुक् के़जोःक्‍कासिरो,

खुन्‍छिॽ इप्‍नाःन् खे़निॽ सिराॽथाङे़आङ्

खे़ङ्‌हाॽनु माङ्‌हे़क् के़जोगुम्‍लो,

हे़क्‍क्‍याङ् खे़निॽ खे़ङ्‌हाॽरे़ खुन्‍छिॽ

ले़क्‍चाॽबुधुःक्‍किन् ओगे़मे़त्‍तुम्‍लो॥

९ मोलोख माङ्‌ङिल्‍ले़ कुदगि खिनिॽ साॽरिक्

कुनाम्‍गे़नुॽबा निःङ्‌गे़न् के़हुःत्‍तासिआङ् के़बेगिरो॥

हाङ्‌लाइङ्‌बाहाॽ खिनिॽ सिराॽ के़धाङ्‌बा माङ् कोःत्‍छे़

साॽरिक् माःङ्‌घा माःङ्‌घा के़बाङ्‌घुम्‍सिम्‍लो,

खे़ब्‍याङ् खिनिॽग खे़मायङ्‌सङ् थारिक्‍काङ् के़बाङ्‌घुम्‍सिम्‍लो॥

१० खिनिॽ के़जोगुम्‍बा याःम्‍बक्‍किल्‍ले़ चोगुल्‍ले़ आबाङे के़नासिरो,

करसाङ् खिनिॽ हे़क्‍के चोःक्‍मा के़ल्‍ले़रुमिन्‍लो॥

याम्‍गे़सिङ्‌बा नावा इःत्‍लाहाॽरे़ सक्‍मा आबिरो

हे़क्‍क्‍याङ् आफाल्‍ले़आङ् मे़न्‍धुम्‍ना आम्‍बोङ्‌ने़न् के़लॽरिरो॥”

११ यहवे दाङ्‌बे़ल्‍ले़ पाःत्‍तुरो,

“खिनिॽ यङ्‌मा किमाओ के़धाबा कन्

माङ्‌हाॽ हाःत्‍छिआङ् आङ्‌गाॽ इङ्‌ले़क् पान् याप्‍मि के़मे़त्‍ति

खे़ब्‍याङ् सगप् याप्‍मि निङ्‌वाॽ के़भेःत्‍छिबाबे?

थे आङ्‌गाॽ कन् पाःन्‍हाॽरे़ कुयाःम्‍बेओ

यरिक् ये़म् थारिक् स्‍वाःत् युङ्‌ङाबाल्‍ले़ चोगुल्‍ले़

आङ्‌गाॽ मिङ्‌सो इङ्‌धाङ् पिमा याप्‍मि के़ले़रे़बाबि?

१२ आनिगे च्‍या चोगुम्‍बे़साङ् खे़न् कुदोःप्‍माए

चोक् फाॽआङ् खे़निॽ के़इःत्‍तुम्‍लो

कर खिनिॽ के़जोगुम्‍बा याःम्‍बक्‍किन् निधाःप्‍ल चोगुङ्‌लो

हे़क्‍क्‍याङ् खे़निॽ याःम्‍बक्‍किल्‍ले़ कुभाॽ पिमा के़न्‍छुक्‍तिन्‍लो॥

१३ खिनिॽ आभाॽरे़ॽ फाॽआङ् पेलिगे़न् तुवा के़जोगुम्‍मिल्‍ले़,

खिनिॽ नावाइत्‍लाहाॽरे़ खे़निॽ के़म्‍से़ःप्‍तिररो॥

साम्‍मिःत्‍थिक् सुइक् लॽइल्‍ले़ खे़ङ्‌हाॽ फे़सु तेॽरुसिरो,

कर आङ्‌गाॽओ निङ्‌वाॽ के़युङ्‌बाहाॽरे़ग आलाजेन् लक् मे़घोसुरो

हे़क्‍क्‍याङ् आसेसे कोःक्‍मान् युक् मे़जोगुरो॥”

नुॽमादामा नु कुभाॽरे़ लागि यहवे दाङ्‌बे़ल्‍ले़ कुमाङ्‌हुप्

१४ यहवे दाङ्‌बे़ल्‍ले़ पाःत्‍तुरो,

“आङ्‌गाॽ आमनाहाॽरे़ खुन्‍छिॽ लाम्‍मो के़ने़बा

आघघबा के़रे़क् पाःन्‍हाॽ खे़त्‍ताम्‍मे़ॽओ॥

हे़क्‍क्‍याङ् खे़ङ्‌हाॽ आङ्‌गाॽओ मे़नुःङ्‌लरो!

लाम् तयाम्‍मे़ॽ, लाम् यारिप् चोगे़म्‍मे़ॽओ!

१५ आङ्‌गाॽ के़रे़क्‍नुःल्‍ले़ थाःङ् के़युङ्‌बा,

सेसे नु सदादिङ् के़वाॽबा निङ्‌वाॽफुमाङ्‌आरो॥

आङ्‌गाॽ के़रे़क्‍नुःल्‍ले़ केःम्‍बा नु सेसेबादे़न्‍नो युङ्‌ङारो

कर याम्‍साम्‍मो नःम्‍नःम्‍बा नु लायोलाम् के़हिःन्‍छिङ्‌बाहाॽ

आःन्‍छिङ्‌मा पिसे़आङ् खे़ङ्‌हाॽनु वाॽआरो॥

१६ आङ्‌गाॽ आभे़ल्‍ले़साङ् आप्‍तिक् के़गुःप्‍पा मे़बोङ्‌ङान्‍लो,

हे़क्‍क्‍याङ् कुयाक् के़ले़ॽबा मे़बोङ्‌ङान्‍लो,

मे़ःन्‍निःल्‍ले़ग आङ्‌गाॽ आदगि आङ्‌गाॽ नावागे़न् चइत् चोगुङ्‌बा–

मे़न्‍छाम् याप्‍मिःल्‍ले़ कुयाम्‍साम्‍मिन् नायोबा पोःक्‍खे़बारो॥

१७ आङ्‌गाॽरक् चोगुङ् पाःत्‍तुङ् के़लॽबा

खे़ल्‍ले़ लायो इस्‍सेःङ्‌बा कुनिङ्‌वाःल्‍ले़ चोगुल्‍ले़

आङ्‌गाॽ आयाक् ले़ॽरे़आङ् वयाङ्‌लो॥

आङ्‌गाॽ खे़न् खुम्‍दिङ् पिरुङ्‌लो,

हे़क्‍क्‍याङ् आङ्‌गाॽ आनारान् चिक्‍खुङ्‌लो॥

करसाङ् खे़न् पाःन्‍मे़ङ्‌घे़म्‍मनाबा पोःक्‍खे़आङ्

आबाङे कुलाम्‍मिन् नाःप्‍मा मे़ले़रुन्‍लो॥

१८ आङ्‌गाॽ खे़ल्‍ले़ कुवाॽमा कुबेःक्‍मा लाम्‍हाॽ निसुङ्‌लो,

कर आङ्‌गाॽ खे़न् वेःन्‍दुङ्‌लो॥

आङ्‌गाॽ खे़न् लाम्‍लोसुङ्‌लो,

हे़क्‍क्‍याङ् याम्‍मो आःन्‍छिङ्‌मा पिरुङ्‌लो,

१९ इस्राइल लाजेॽओ मेरिङ् के़धक्‍पाहाॽरे़

खुन्‍छिॽ मुराओ नाराफोमा पाःन्‍हाॽ लःप्‍मारे़ लागि,

माःङ्‌घा नु निःत्‍ताङ् के़युङ्‌बाहाॽरे़ ने़प्‍माङ्

सनारुङ् नुॽमा तामा पोङ्‌लरो,

आङ्‌गाॽ आमनाहाॽ वेःन्‍दुङ्‌सिङ्‌लो”

यहवे दाङ्‌बे़ल्‍ले़ पाःत्‍तुरो॥

२० कर ताक्‍के़भे़ॽबा मनाहाॽग वाभे़ल्‍ले़ङ्

के़बोःक्‍पा वरःङ् कुइसिःक्‍सिरो,

खे़ङ्‌हाॽ स्‍वाःत् वाॽमा मे़न्‍छुक्‍ने़न्‍लो,

खे़न् च्‍वाःत्‍तिल्‍ले़ माक्‍खुन्‍द्‌या नु

ले़क्‌वान् लाःक्‍कात् लाप्‍फुसुरो॥

२१ “कुॽइगे़भे़म्‍बा मनाःल्‍ले़ कुनिङ्‌वान्

चिजि ये़म्‌ये़म् मे़बोङ्‌ने़न्‍लो”

फाॽआङ् आनिङ्‌वाॽफुमाङ्‌ङिल्‍ले़ पाःत्‍तुरो॥

से़क्‍खाबा तःक्‍ने़त्

५८

यहवे दाङ्‌बे़ल्‍ले़ पाःत्‍तुरो,

“थुत्‍थुरिःप्‍पाल्‍ले़ यम्‍बा कुइक्‍लान् कुइसिःक्

खे़निॽ साॽरिक् यम्‍बा इक्‍लाओ अःक्‍ते़म्‍मे़ॽओ!

आङ्‌गाॽ आमना याकुबरे़ कुमुॽइदाङ्‌साहाॽरे़

खुन्‍छिॽ लायोन् मे़त्‍ताम्‍सिम्‍मे़ॽओ!

२ थेआङ्‌भे़ल्‍ले़ खे़ङ्‌हाॽरे़ आङ्‌गाॽ थिक्‌याःन्‍धक् मे़गोःत्‍तारो,

आत्‍तिन् पाःन्‍निन् नुबा चोक् खे़न् के़जोःक्‍पा नु

आबाङे निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् मे़म्‍भेःम्‍मनाबा

कर आङ्‌गाॽ आलाम्‍मिन् नाःप्‍मा कुसिङ् निःप्‍मा

निङ्‌वाॽ के़जोःक्‍पा सुवाङ् हे़क्‍तङ्‌बाए खे़ङ्‌हाॽ निमे़दे़त्‍लो॥

खे़ङ्‌हाॽरे़ कुदोःप्‍मा निङ्‌वाॽ निःन्‍धोरे़ पाःन्‍हाॽ मे़नाःक्‍कारो,

हे़क्‍क्‍याङ् निङ्‌वाॽफुमाङ्‌ङिन् खे़ङ्‌हाॽरे़ खुन्‍छिॽ निःत्‍ताङ्

तार फाॽआङ् खुन्‍छिॽ निङ्‌वाॽ इगेःक् लॽबा निदे़त्‍लो॥

३ कर खे़ङ्‌हाॽरे़ मे़बाःत्‍तुॽ, ‘आनिगे तःक्‍ने़त् युङिगे़रो,

हे़क्‍क्‍याङ् खे़निॽ थेआङ् के़न्‍निसुम्‍बाबे?

आनिगे नःम्‍नःम्‍बा पोःक्‍खिगे़रो,

हे़क्‍क्‍याङ् खे़निॽ थेआङ् निनि के़न्‍लाप्‍तुम्‍बाबे?’

हे़क्‍केसाङ् खिनिॽ तःक्‍ने़त् के़युङिबा ये़न्‍नो

खिनिॽ आबाङे चोःक्‍मा निङ्‌वाॽ के़जोगुम्‍बा

पाःन्‍निन्‍लक् के़जोगुम्‍लो॥

खे़म्‍ब्‍याङ् खिनिॽ याःम्‍बक् के़जोःक्‍पा के़बिबाहाॽ

के़रे़क् के़घुम्‍सुम् के़से़रुम्‍सिम्‍लो॥

४ खिनिॽ तःक्‍ने़त् के़युङिबा ये़न्‍नो खेमा नु थक्‍माओ पेःक्‍लो

हे़क्‍क्‍याङ् साॽरिक् ताप्‍फे़ःल्‍लिक् के़मे़त्‍तासिर हुक्‍के़याक्‍कासिरो॥

खिनिॽ आइन् हे़क्‍तङ्‌बा तःक्‍ने़त् के़युङिआङ्

खिनिॽ इक्‍लान् साङ्‌ग्राम्‍पेदाङ्‌ङो खे़म्‍दे़त् फाॽआङ्

निङ्‌साङ् चोःक्‍मा के़न्‍छुक्‍तुम्‍मिल्‍लो॥

५ थे आङ्‌गाॽ सेगुङ्‌बा तःक्‍ने़त्‍तिन् हाबा अक्‍तङ्‌बारक्‍पि?

मनान् थे थिक्‌याःन्‍लक् नःम्‍नःम्‍बा पोङ्‌बाबि?

थे मिक्‍लान् कुसिङ् थे़गेक्‍पान् अःक्‍खुम् मे़प्‍मा

हे़क्‍क्‍याङ् सिःङ्‌गो चाङ् चाङ्‌मा नु

खाप्‍पु हुःत्‍छिङ्‌माआङ्‌लक् नःम्‍नःम् आबोङ्‌बाबि?

थे हाबा कन् खे़निॽ तःक्‍ने़त् युङ्‌मा नु

यहवे दाङ्‌बे़ल्‍ले़ ताःक्‍तुबा ये़न् फाॽआङ् के़बाःत्‍तुम्‍बि?

६ “मे़न्‌वाॽमनाबा खासे़न्‍निल्‍ले़ इघेःङ्‌हाॽ फाःङ्‌मा,

खे़ःप्‍सिङ्‌ङिल्‍ले़ थाक्‍पान् फाःङ्‌मा,

तुक्‍खे मे़जाःत्‍तुसिबा मे़युक्‍तुसिबाहाॽ चोःक्‌युम्‍भो पिमासि,

के़रे़क् अःक्‍सिङ्‌हाॽ ए़ङ्‌मारे़ लागि

आङ्‌गाॽ सेगुङ्‌बा तःक्‍ने़त्‍तिन् हाबा कन् मे़ःम्‍बि?

७ कप्‍मनाबा चामा कुजाहाॽ कुसिक् के़लाःक्‍पाहाॽ पिमासि,

हे़क्‍क्‍याङ् हिम्‍धाःङ् मे़ङ्‌गप्‍मनाबा याङ्‌गे़साॽबाहाॽ युङ्‌मादे़न् पिमासि–

ले़क्‍चाबुधुक् के़वाॽबाहाॽ निमासिआङ् तेत् चाक्‍मासि,

खे़ब्‍याङ् आबाङे फुॽनुसाॽ सःङ्‌हाॽलाम् चिङ्‌सिङ्‌मा मे़ःन्, मे़ःम्‍बि?

८ खे़ब्‍याङ् खे़निॽ ओःत्‍तिन् तानाम् हे़क्‍के ओःत्‍लःन्‍लो,

हे़क्‍क्‍याङ् खे़निॽ के़गाःन्‍दिबा याङ्‌घेःक्‍हाॽ हाराए नुॽरो॥

खिनिॽ साम्‌योनिमाल्‍ले़ लाम् के़लोसिरो,

हे़क्‍क्‍याङ् यहवे दाङ्‌बे़ल्‍ले़ कुहाङ्‌वा कुमाङ्‌वाःल्‍ले़

एगाङ्‌लाम्‍बा खिनिॽ ताङ्‌गे़से़ःप्‍तिरो॥

९ खिनिॽ पेलि के़भाक्‍तुम्‍मिल्‍ले़ खुने़ॽ नुगप् के़बिरिरो,

खे़निॽ पाःन्‍गे़साःत्‍तुम्‍मिल्‍ले़ खुने़ॽ पाःन्‍गे़साःत्‍तिरो॥

“खिनिॽ मना तुक्‍खे चाःप्‍मा, मना कुनामे़न्‍छाॽ मे़प्‍मा,

हे़क्‍क्‍याङ् मुराओलाम् के़लःम्‍बा के़रे़क्

फे़न् पाःन्‍हाॽ के़ले़रुम् के़देसुम्‍ने़भग्र,

१० कुसिक् के़लाःक्‍पे़न् खिनिॽ कुजा के़बिरुम्‍ने़भग्र

हे़क्‍क्‍याङ् के़साक्‍पा के़दुम्‍बाहाॽ के़भाॽरुम्‍सिम्‍मने़भग्र

खिनिॽ ओःत्‍तिन् खामाक्‍मालाम् ओःत्‍लो,

हे़क्‍क्‍याङ् खिनिॽ खिरिबा खामाक्‍मे़न्

ले़न्‍दिक्‍पा खाओःप्‍मान् कुइसिःक् पोङ्‌लो॥

११ यहवे दाङ्‌बे़ल्‍ले़ खिनिॽ चक्‍मे़ल्‍लॽए लाम्‍गे़लोसिरो,

हे़क्‍क्‍याङ् साॽरिक् नाम्‍गे़लाःङ्‌बा ते़न्‍हाॽओआङ्

नुबा पाःन्‍हाॽरे़ खे़निॽ निङ्‌वाॽ तार चोगुरो॥

खे़म्‍ब्‍याङ् खे़निॽ ये़प्‍पा लुङ्‌सिहाॽ के़धुम्‍बा चोगु के़बिरिरो,

च्‍वाःत्‍तिल्‍ले़ पयो योरुर वारङ्‌मनाबा सिङ्‌सेॽइक् कुइसिःक्

हे़क्‍क्‍याङ् मे़न्‍जप्‍मनाबा वाबुन्‍दाक्‌वा हे़क्‍तङ्‌बा के़बोःक्‍खिरो॥

१२ खिनिॽ मनाहाॽरे़ के़लुःम्‍बा के़धुप्‍पा हिम्‍पाङ्‌यक्‍हाॽ याम्‍मो मे़जोगुरो,

साॽरिक् उःन्‍छोःम्‍बा हिम्‌युक्‍नाहाॽ खे़ङ्‌हाॽरे़ याम्‍मो मे़भोःक्‍खुर॥

खिनिॽ ‘के़लुःम्‍बा लुङ्‌धाक्‍हाॽ के़से़प्‍पा नु

युङ्‌मा हिम्‍हाॽरे़ लागि लाम् याम्‍मो कुसङ् के़जोःक्‍पा’ के़म्‍मे़त्‍तिरो॥”

नाःम्‍सिङ्‌मा ये़न्‍निन् आसुत्‍थो चोःक्‍मा मे़ःन्

१३ यहवे दाङ्‌बे़ल्‍ले़ पाःत्‍तुरो,

“नाःम्‍सिङ्‌मा ये़न्‍निन् खे़निॽ सेसे के़गत्‍तुम्‍लो

हे़क्‍क्‍याङ् खे़ल्‍ले़ याःन्‍दिक् आबाङे

निङ्‌वाॽ पाःप्‍पाःत् के़न्‍जोगुम्‍मिन्‍ने़भग्र,

आङ्‌गाॽ आसेसे ये़न्‍निन् के़इःत्‍तुम् के़नाःत्‍तुम्

खे़ब्‍याङ् खे़ल्‍ले़ याःन्‍दिक् आत्‍तिआङ् माःङ्‌घा के़म्‍बेगिन्‍ने़भग्र

कुसुम् मे़न्‍दम्‍मनाबा याःम्‍बक् के़न्‍जोगिन्‍नाङ्

खे़न् ये़न्‍निन् इङ्‌धाङ् के़बिरुम्‍ने़भग्र

१४ आङ्‌गाॽओ निङ्‌वाॽ तामा पाःन्‍हाॽ के़घोसुम्‍लो,

आङ्‌गाॽ खिनिॽ काक् इक्‍सादिङ्

खाम्‍बेःक्‍को मिङ्‌सो इङ्‌धाङ् पिनिङ्‌लो

हे़क्‍क्‍याङ् आङ्‌गाॽ खिनिॽ थाःक्‍थे़बा याकुबे़न्

पिरुङ्‌बा लाजेॽओ खिनिॽ साभङ्‌जा पिनिङ्‌ङाङ् के़सःत्‍तिरो

आङ्‌गाॽ यहवे दाङ्‌बे़ल्‍ले़ए कन् पाःन्‍निन् पाःत्‍तुङ्‌ङाङ् वाॽरो॥”

मनाहाॽरे़ खुन्‍छिॽ लायोल्‍ले़ आप्‍तिक्

५९

खे़प्‍से़म्‍मो! यहवे दाङ्‌बे़ल्‍ले़ कुहुक्‍किन्

खिनिॽ ताङ्‌से़ःप्‍मा मे़न्‍छुक्‍मना पोःक्‍खे़बा होप्‍लो,

खुने़ॽ कुन्‍भाक्‍किन् खिनिॽ पेलि के़भाक्‍तुम्‍बे़न्

खे़म्‍मा मे़न्‍छुक्‍मना पोःक्‍खे़बा होप्‍लो॥

२ खिनिॽ लायोल्‍ले़ चोगुल्‍ले़ खुने़ॽ कुनारान्

खिनिॽलाम्‍बा थेःक्‍तुआङ् पत्‍लो

हे़क्‍क्‍याङ् खुने़ॽ खिनिॽ के़जोगुम्‍बा पेलिन् मे़घे़प्‍सुन्‍लो,

खिनिॽ लायोल्‍ले़ चोगुल्‍ले़ निङ्‌वाॽफुमाङ्‌लाम् लाःत्‍लाःत् के़बोक्‍खिरो॥

३ थेआङ्‌भे़ल्‍ले़ खिनिॽ हुक्‍किन् माक्‍खिल्‍ले़ नु

खिनिॽ हुक्‍चोन् आप्‍तिक्‍किल्‍ले़ थिॽरुआङ् पत्‍लो,

खिनिॽ मुराःल्‍ले़ इङ्‌ले़क्‍के पान् नु

खिनिॽ ले़सोःप्‍पाल्‍ले़ ताप्‍फे़ःम्‍बा पान् पाःत्‍तुरो॥

४ नुबा नु कुदोःप्‍मा पोङ्‌मा आत्‍तिल्‍ले़आङ् निङ्‌वाॽ मे़जोगुन्‍लो,

मनाहाॽरे़ खुन्‍छिॽ खासे़न्‍निन् इङ्‌ले़क्‍पा चोक्‍लो॥

खे़ङ्‌हाॽरे़ग ताप्‍फे़ःम्‍बा पाःन्‍हाॽओ निङ्‌वाॽ मे़बिरुरो

हे़क्‍क्‍याङ् ताप्‍फे़ःम्‍बा पान् पोङ्‌लो॥

५ खे़ङ्‌हाॽरे़ग ताङ्‌बु असेःक्‍के़ल्‍ले़ कुधिःन्‍ने़न् मे़गुप्‍तुरो,

हे़क्‍क्‍याङ् खाम्‍दाःक्‍पे़ल्‍ले़ कुइःन् मे़गे़सुरो॥

खे़ङ्‌हाॽरे़ मे़गुप्‍तुबा थिःन्‍ने़न् आत्‍तिन्‍हाॽरे़ मे़जःॽ

खे़ङ्‌हाॽ के़रे़क् मे़सिररो,

खे़ब्‍याङ् खे़न् हे़प्‍मे़ल्‍ले़ खे़म्‍मोनु असेःक्‍सा मे़लःन्‍लो॥

६ खे़ङ्‌हाॽरे़ खुन्‍छिॽ इःल्‍ले़ तेत्‍चाङ् फमा सुक्‍मे़दे़त्‍ने़न्‍लो,

खे़ङ्‌हाॽरे़ मे़जोगुबा पाःन्‍हाॽरे़ आबाङे ते़प्‍सिङ्‌मा मे़न्‍छुक्‍ने़न्‍लो॥

खे़ङ्‌हाॽरे़ मे़जोगुबा याःम्‍बक्‍हाॽग लायोबा चोक्‍लो,

हे़क्‍क्‍याङ् खार्मे़न्‍दक् याःम्‍बक् चोःक्‍मे़न् खुन्‍छिॽ हुक्‍को पत्‍लो॥

७ खे़ङ्‌हाॽ लायोबा याःम्‍बक् चोःक्‍मारे़ लागि मे़लोःक्‍लो,

हे़क्‍क्‍याङ् खे़ङ्‌हाॽ कुदोःप्‍मा मनाहाॽरे़ खुन्‍छिॽ माक्‍खिॽ से़मा मे़जात्‍लो॥

खुन्‍छिॽ निङ्‌वाॽओ मे़इःत्‍तुबा पाःन्‍हाॽग लायोबा निङ्‌वाॽरो,

लुङ्‌माॽ के़हिःम्‍बान् नु सिमा मे़क्‍मे़न् खुन्‍छिॽ लाम् पोङ्‌लो॥

८ खे़ङ्‌हाॽरे़ सनारुङ् लाम्‍मिन् कुसेःन् मे़न्‍निसुन्‍लो,

हे़क्‍क्‍याङ् खुन्‍छिॽ माराम्‍मो कुदोःप्‍मा खासे़न् होप्‍लो॥

खे़ङ्‌हाॽरे़ खुन्‍छिॽ माराम्‍हाॽ पे़र्गे़क्-वर्गे़क् मे़जोगुआङ् ने़रो,

खे़न् लाम्‍मो लाङ्‌गे़घेःक्‍पा आत्‍तिन्‍हाॽरे़आङ्

तङ्‌मा सनारुङ्‌ङिन् कुसिङ् मे़न्‍निःत्‍तुन्‍लो॥

मनाहाॽ लायोलाम् मे़नुङ्

९ कल्‍ले़चोगुल्‍ले़ कुदोःप्‍मा खासे़न्‍निन्

आनिॽलाम् माःङ्‌घा पोःक्‍खे़आङ् वाॽरो॥

साम्‌योबा पाःन्‍निल्‍ले़ आनिॽ सिॽमा आन्‍छुक्‍ने़न्‍लो

आनिॽ खागे़ओःप्‍पा लाम्‍मिन् ओआमे़त्‍तुम्‍लो,

कर के़रे़क् खागे़माक्‍पा चोक्‍लो॥

ओःत्‍तिःल्‍ले़ लाम्‍मिन् आहक्‍सुम्‍लो,

कर माक्‍स्‍दिःङ्‌ग्‍याःप्‍पा खामाक्‍मो लाङ्‌आघेःक्‍लो!

१० मिक्‍फःम्‍बा मनान् कुसिङ् लुङ्‌धाक्‍किन् आसप्‍सुम्‍लो,

कुमिक् के़होःप्‍पा मनाहाॽ हे़क्‍के आबाङे लाम्‍मिन्

आनिॽ ससप् ससप् लॽरिक् आसप्‍सुम्‍लो॥

युःन्‍छिक् कुसिङ् ले़न्‍दिक् मसेरा आनिॽ आदोक्‍लो,

के़धुम्‍बाहाॽरे़ खुन्‍छिॽ लुम्‍मो कुसिवे़त् हे़क्‍के आलॽरो॥

११ आनिॽ के़रे़क् माःॽयुन् हे़क्‍के हागाःक् हागाःक् आलॽरो,

हे़क्‍क्‍याङ् साप्‍पे़त्रुःक्‍मान् हे़क्‍के तुःक् तुःक् आलॽरो॥

आनिॽ कुदोःप्‍मा खासे़न् आगोःत्‍तुम्‍लो,

कर आनिॽ आत्‍तिआङ् आङ्‌घोसुम्‍ने़न्,

से़न्‍लप् खोमा लाम् आहक्‍सुम्‍लो,

कर खे़न् आनिॽलाम् माःङ्‌घा वाॽरो॥

१२ थेआङ्‌भे़ल्‍ले़ आनिगे फे़न्‌याःम्‍बक्‍हाॽ के़निमो यरिक् वाॽरो,

हे़क्‍क्‍याङ् कल्‍ले़ आनिगे लायोल्‍ले़ कुदक्‍ले़ङ्‌वाओ तोःन्‍दि पिरुरो॥

आनिगे चोगुम्‍बे़बा ताप्‍फे़ःम्‍बा पाःन्‍निन् आनिगे निसुम्‍बे़रो,

हे़क्‍क्‍याङ् आनिगे फे़न्‌याःम्‍बक्‍हाॽ ते़न्‍दिङ् चोगुम्‍बे़रो॥

१३ यहवे दाङ्‌बे़ल्‍ले़ कुदक्‍ले़ङ्‌वाओ पिफ्‍युङ् चोःक्‍मा नु

आनिगे अप्‍मा याःम्‍बक् चोगुम्‍बे़रो,

निङ्‌वाॽफुमाङ्‌लाम् नुःक्‍खिगे़आङ् निङ्‌घुम् नु

पिफ्‍युङ् चोगुम्‍बे़आङ् वयिगे़रो,

खे़ब्‍याङ् आनिगे निङ्‌वाःल्‍ले़ पाःत्‍तुबा

इङ्‌ले़क् पाःत्‍तुम्‍बे़आङ् वाॽरो॥

१४ कल्‍ले़चोगुल्‍ले़ खासे़न्‍निन् एगाङ् ले़प्‍माङ् मे़घे़त्‍तुआङ् वाॽरो,

हे़क्‍क्‍याङ् साम्‌योबा पाःन्‍निन् माःङ्‌घा पोःक्‍खे़आङ् वाॽरो,

से़क्‍खान् माराम्‍मो तोःक्‍ते़आङ् वाॽरो,

खे़ब्‍याङ् कुदोःप्‍मा निस्‍सेन् सिगाङ् लाःप्‍मा मे़सुक्‍ने़न्‍लो॥

१५ से़क्‍खान् साॽरिक् सुःन्‍लो,

हे़क्‍क्‍याङ् ताप्‍फे़ःम्‍बा याःम्‍बक् चोःक्‍मा के़ले़प्‍पाहाॽ

सावागे़म्‍बे़ल्‍ले़ कुहुक्‍को मे़धारो॥

यहवे दाङ्‌बे़ल्‍ले़ कुमनाहाॽ से़ःप्‍तुसि

यहवे दाङ्‌बे़ल्‍ले़ कन् के़रे़क् पाःन्‍हाॽ निसुआङ् वाॽरो

खे़ब्‍याङ् कुदोःप्‍मा खासे़न् होप्‍पाल्‍ले़ चोगुल्‍ले़

खुने़ॽ कुनिङ्‌वाॽ तुगे़आङ् वाॽरो॥

१६ आत्‍तिन्‍हाॽआङ् मे़होःप्‍ले़त्‍छ फाॽआङ् खुने़ॽ निसुरो,

हे़क्‍क्‍याङ् पाःन्‍दङ्‌साबा हाःत्‍ताङ् मे़होप्‍ते़बाल्‍ले़

चोगुल्‍ले़ साॽरिक् कुनिङ्‌वाॽ मये़रो॥

कल्‍ले़चोगुल्‍ले़ खुने़ॽ आबाङे कुमुक्‍साम्‍मिल्‍ले़

खे़ल्‍ले़ लागि से़न्‍लप् तारुरो,

खे़ब्‍याङ् खुने़ॽए कुसाम्‌योबा याःम्‍बक्‍के़ल्‍ले़ खे़न् तक्‍तुरो॥

१७ साम्‌योनिमान् खुने़ॽ सङ्‌बप्‍मोबा से़ःप्‍चाङ् हे़क्‍के चाक्‍खुरो

हे़क्‍क्‍याङ् से़न्‍लप्‍पिन् थे़गेःक्‍को खुःङ्‌मनाबा

ताङ्‌घुःक् कुइसिःक् खुःक्‍खुरो॥

खुने़ॽ कुले़क्‌वा हुङ्‌मे़न् चाङ् कुइसिःक् चाक्‍खुरो

हे़क्‍क्‍याङ् सिक्‍सम्‍मे़न् हे़म्‍बारि कुइसिःक् हे़प्‍सिङ्‌लो॥

१८ खे़ङ्‌हाॽरे़ मे़जोगुबा कुइसिःक्

खुने़ॽ खे़ङ्‌हाॽ कुले़क्‌वा नुःक्‍तु पिरुसिरो,

कुदक्‍ले़ङ्‌वाओ के़बोःक्‍पाहाॽरे़ खुन्‍छिॽ सम्‍धाङ् कुसाक्‍के़न्,

हे़क्‍क्‍याङ् खुने़ॽ कुनिङ्‌मिहाॽ सम्‍धाङ् कुले़क्‌वा!

वागप्‍खेःङ् लाजेॽओ के़युङ्‌बाहाॽरे़ मे़जोगुबा हे़क्‍केए

खुने़ॽ कुले़क्‌वा नुःक्‍तु पिरुसिरो॥

१९ नाम्‍धा पिसाङ्‌बा लाजेॽओ के़युङ्‌बा मनाहाॽरे़

यहवे दाङ्‌बे़ल्‍ले़ कुमिङ्‌ङिन् इङ्‌धाङ् मे़बिरुरो,

हे़क्‍क्‍याङ् तॽइ नाङ्‌गे़न् ले़प्‍साङ्‌लाम्

खे़ङ्‌हाॽरे़ खुने़ॽ मिमिदिङ् मे़बिरुरो॥

थेआङ्‌भे़ल्‍ले़ खुने़ॽ के़गुङ्‌बा के़युबा च्‍वाःत् हे़क्‍के युरो,

खे़न् के़गुङ्‌बा के़युबा च्‍वाःत्‍हाॽ यहवे दाङ्‌बे़ल्‍ले़

कुसक्‍माःल्‍ले़ सुःन्‍दु युरुरो॥

२० यहवे दाङ्‌बे़ल्‍ले़ पाःत्‍तुरो,

“आबाङे लायोलाम् के़नुःङ्‌बा याकुबरे़

कुमुॽइदाङ्‌साहाॽरे़ लागि के़धे़ॽबे़न् सियोनओ युआर पत्‍तारो॥

२१ “हे़क्‍क्‍याङ् खे़निॽनु आङ्‌गाॽ आमाङ्‌हुप्‍पिन् आम्‍भा कन् पोःङ्‌ॽ॥ आङ्‌गाॽ आयाम्‍साम्‍मिन् खे़निॽ सम्‍धाङ् वाॽ, हे़क्‍क्‍याङ् आङ्‌गाॽ आबाःन्‍जाःक्‍किन् खे़निॽ मुराओ केःत्‍तुङ् पिनिङ्‌ङाङ् वाॽ, खे़न् आबाःन्‍जाःक्‍किन् खे़ने़ॽ के़म्‍ब्राओलाम्, खे़ने़ॽ के़स्‍सा के़एहाॽरे़ खुनिॽ मुराओलाम्, हे़क्‍क्‍याङ् खे़ङ्‌हाॽरे़ खुन्‍छिॽ साहाॽरे़ मुराओलाम् आल्‍लआङ्‌धो सदादिङ्‌ले़ लागि आभे़ल्‍ले़आङ् मे़माने़ल्‍लो॥”

के़दाबा ये़म्‍मो यरुसले़म के़युङ्‌बाहाॽरे़ खुन्‍छिॽ मिमिदिङ्

६०

यरुसले़म के़युङ्‌बा मनासे,

पोगे़म्‍मे़ॽआङ् नाम् कुइसिःक् ओःत्‍ताम्‍मे़ॽओ,

यहवे दाङ्‌बे़ल्‍ले़ कुमिमिदिङ्‌ङिन्

खिनिॽ सम्‍धाङ् ओःत्‍ते़आङ् पत्‍लो!

२ इक्‍सादिङ् खाम्‍बेःक्‍मान् नु वेॽस्‍मा

मे़न्‍छाम् सुवाङ्‌हाॽ खामाक्‍मे़ल्‍ले़ सुःप्‍तुसिरो,

कर खिनिॽ सम्‍दाङ् यहवे दाङ्‌बे़ल्‍ले़ कुओःत्‍तिन् ओःत्‍लो,

खुने़ॽ कुहाङ्‌वा कुमाङ्‌वान् खे़ने़ॽनु वाॽरो॥

३ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ

खे़ने़ॽ के़ओःत्‍तिओ मे़दारो

हे़क्‍क्‍याङ् हाङ्‌हाॽ खे़ने़ॽ कुसङ् के़ये़न्‍निल्‍ले़

फिर्लि के़ले़क्‍पा ओःत्‍तिओ मे़दारो॥

४ के़मिक्‍के़न् हन्‍दे़ॽआङ् के़रे़क् पिसाङ् ओमे़त्‍ते़ॽओ,

खे़ङ्‌हाॽ के़रे़क् मे़भुङ्‌सिङ्‌ङाङ् खे़ने़ॽओ मे़दारो॥

खे़ने़ॽ के़स्‍सा ये़म्‍बित्‍छाहाॽ माःङ्‌घालाम् मे़दारो,

हे़क्‍क्‍याङ् खे़ने़ॽ के़स्‍सा मे़न्‍छुमाहाॽ

अङे़ःक्‌वा कुसिङ् हुक्‍को मे़बक्‍खु मे़दारुसिरो॥

५ खे़ब्‍याङ् खे़ने़ॽ कन् के़निसुआङ् के़ओःप्‍पा के़बोङ्‌लो,

हे़क्‍क्‍याङ् खे़ने़ॽ के़सःत्‍ताङ् के़निङ्‌वाॽ पदादारो॥

वरःङ्‌ङोबा याङ्‌साकुन्‍धेन् खे़ने़ॽ ले़प्‍साङ् मे़दारुरो,

इक्‍सादिङ् खाम्‍बेःक्‍कोबा मे़न्‍छाम् सुवाङ्‌हाॽरे़

खुन्‍छिॽ याङ्‌साकुन्‍धेहाॽ खे़ने़ॽओ मे़दारुरो॥

६ उमे लुप्‍हाॽरे़, मिध्‍यान नु एप्‍पा लाजेॽबा

कक् के़गुबा उमेहाॽरे़ खे़ने़ॽ के़लाजेन् मे़धिम्‍सुरो॥

सेबा लाजेॽबा के़रे़क् मनाहाॽरे़ यहवे दाङ्‌बे़ल्‍ले़

कुनारा मे़भोसुर साम्‍म्‍याङ् नु

साङ्‌सिङ् सुक्‍पा मे़भे़त्‍तुआङ् मे़भे़न्‍लो॥

७ केदारबा के़रे़क् मे़ल्‍लुक् मे़ःन्‍दालुप्‍हाॽ खे़ने़ॽओ मे़जुम्‍लो,

नाबायोतबा के़रे़क् मे़ल्‍लुक्‍हाॽरे़ खे़ने़ॽ से़वा के़म्‍मे़त्‍लो,

खे़ङ्‌हाॽ सिदुङ्‌जभा हे़क्‍के खुने़ॽओ ले़त्‍ति

तोःम्‍मादे़न्‍नो ताःक्‍मा यारुसिबा मे़बोङ्‌लो,

खे़ब्‍याङ् यहवे दाङ्‌बे़ल्‍ले़ खुने़ॽ कुहिम्‍मे़न्

आल्‍लसाङ् यरिक् मिमिदिङ्‌बा चोगुरो॥

८ खाॽमित् कुसिङ् के़बे़बा के़दाबा

हे़क्‍क्‍याङ् पुत्‍तुःक्‍के हे़क्‍के खे़ङ्‌हाॽरे़

खुन्‍छिॽ हाप्‍पो के़बे़बा कन् हाःप्‍पे?

९ कुत्‍चाॽए वागप्‍खाम्‍मो के़युङ्‌बाहाॽरे़ खुने़ॽ ओमे़मे़त्‍तुरो,

तगि ले़ङ्‌हङ् के़जोःक्‍पा यम्‍बा वालाधाहाॽ मे़ये़प्‍लो॥

यहवे दाङ्‌बा खे़ने़ॽ के़निङ्‌वाॽफुमाङ्‌ङिल्‍ले़ लागि,

इग्र इस्राइलबा सेसे निङ्‌वाॽफुमाङ्‌ङिल्‍ले़

कुमिङ्‌सो इङ्‌धाङ्‌ले़ लागि

खे़ङ्‌हाॽरे़ खे़ने़ॽ के़स्‍सा ये़म्‍बित्‍छा मे़न्‍छुमाहाॽ खुन्‍छिॽ

साम्‍म्‍याङ् युप्‍पानु सोरिक माःङ्‌घा माःङ्‌घालाम् मे़दारुसिरो॥

थेआङ्‌भे़ल्‍ले़ खुने़ॽ कुहाङ्‌वा कुमाङ्‌वारे़ के़गाप्‍ते़आङ् वाॽरो॥

१० यहवे दाङ्‌बे़ल्‍ले़ यरुसले़ःम्‍मिन् मे़त्‍तुरो,

“वेॽ लाजेॽबा मनाहाॽरे़ के़लुङ्‌धाक्‍किन् याम्‍मो मे़से़त्‍तुरो,

हे़क्‍क्‍याङ् खे़ङ्‌हाॽरे़ खुन्‍छिॽ हाङ्‌हाॽरे़ खे़ने़ॽ से़वा के़म्‍मे़त्‍लो॥

आङ्‌गाॽ आसाक्‍के़न् पोगे़ल्‍ले़ खे़ने़ॽ हिप्‍ने़रो,

हे़क्‍क्‍याङ् आङ्‌गाॽ आलुङ्‌माॽ स्‍याःत् लॽमो

खे़ने़ॽ लुङ्‌माॽ तुक्‍ने़रो॥

११ खे़ने़ॽ के़ये़क्‌यक्‍कोबा यम्‍बा लाम्‍धेःत्‍हाॽ

आभे़ल्‍ले़साङ् हङ्‌बे़त् पत्‍लो,

खे़ने़ॽओ मे़न्‍छाम् सुवाङ्‌हाॽरे़ खुन्‍छिॽ

याङ्‌साकुन्‍धेहाॽ ताःप्‍मारे़ लागि

खुन्‍छिॽ हारिगे़दाबा हाङ्‌हाॽ ताःप्‍मासिरे़ लागि

खे़न् लाम्‍धेःत्‍हाॽ से़न्‍दिक् ले़न्‍दिक् आभे़ल्‍ले़आङ् मे़न्‍छुबुन्‍लो॥

१२ कर खे़ने़ॽ इङ्‌धाङ् मे़म्‍बिमनाबा सुवाङ्‌हाॽ लत्‍छा मे़ःन्‍ने मे़मे़क्‍लो,

खे़ङ्‌हाॽ खाप्‍पुथ्‍यःङ् मे़बोङ्‌लो॥

१३ “लेबनान लाजेॽबा हाङ्‌वा माङ्‌वान् खे़ने़ॽओ तारो–

आःङ्‌हाॽ, सुक्‍पा सिङ्‌हाॽ नु साम्‍माङ्‌सिङ्‌हाॽ

आङ्‌गाॽ आसेसे हिम्‍मिन् नुबा चोःक्‍मारे़ लागि मे़दारुरो,

हे़क्‍क्‍याङ् से़वा मे़जोःक्‍काबा सेसे हिम्‍मिन् मिमिदिङ्‌बा चोगुङ्‌लो॥

१४ खे़ने़ॽ तुक्‍खे के़जाःप्‍पाहाॽरे़ खुन्‍छिॽ ये़म्‍बित्‍छासाहाॽ

मे़नःम्‍सिङ्‌ङाङ् खे़ने़ॽओ मे़दारो,

खे़ने़ॽ के़जिःप्‍पाहाॽ के़रे़क् के़लाङ्‌ङो अःक्‍खुम् मे़भन्‍छिङ्‌लो॥

खे़ङ्‌हाॽरे़ खे़ने़ॽ यहवे दाङ्‌बे़ल्‍ले़ कुये़क्‌यक्, इस्राइलबा

सेसेबा निङ्‌वाॽफुमाङ्‌ङिल्‍ले़ कुये़क्‌यक् सियोन के़म्‍मे़त्‍लो॥

१५ “आल्‍लआङ्‌धो हाःत्‍ले़आङ् कुनामे़न्‍छाॽ के़मे़म्‍मे़त्‍ने़ल्‍लो,

खे़ने़ॽ आत्‍तिल्‍ले़आङ् के़ल्‍ले़त्‍ने़न्‍लो–

खे़ने़ॽ के़म्‍ले़रे़बा नु चिजि खक्‍खक्

के़बोङ्‌बा ये़क्‌यक् के़म्‍बोङ्‌ने़ल्‍लो॥

खे़ने़ॽ यम्‍बा नु नुबा सदादिङ्‌ले़ लागि

आसःत्‍सःप्‍पादे़न् चोःक्‍ने़रो॥

१६ हाङ्‌माल्‍ले़ कुनु के़धुङ्‌बा अङे़ःक्‌वा हे़क्‍केए

मुक्‍साम्‍साबा हाङ्‌हाॽ नु मुक्‍के़गुबा मे़न्‍छाम्

सुवाङ्‌हाॽरे़ खे़ने़ॽ चाहा के़जोःक्‍पा

पाःन्‍हाॽओ के़निङ्‌वाॽ के़म्‍दा के़म्‍बिरो॥

आङ्‌गाॽ, यहवे दाङ्‌बा, के़से़न्‍लप्‍दाङ्‌बा,

खे़ब्‍याङ् खे़ने़ॽ के़धे़ॽबा,

हे़क्‍क्‍याङ् इस्राइलबा मुक्‍साम्‍दाङ्‌बाआ फाॽआङ्

खे़ने़ॽ कुसिङ्‌गे़निःत्‍तुरो॥

१७ “आङ्‌गाॽ कासाःल्‍ले़ कुले़क्‌वा साम्‍म्‍याङ्,

फे़न्‍जेल्‍ले़ कुले़क्‌वा युप्‍पा, सिङ्‌ङिल्‍ले़ कुले़क्‌वा कासा,

हे़क्‍क्‍याङ् लुङ्‌ङिल्‍ले़ कुले़क्‌वा फे़न्‍जेॽ तारुङ् पिनिङ्‌लो॥

खे़ने़ॽ के़लाम्‍लोबाल्‍लो सनारुङ् तारुङ्‌लो,

हे़क्‍क्‍याङ् खे़ने़ॽ के़हाङ्‌युक्‍पाओ साम्‌योनिमान् तारुङ्‌लो॥

१८ खे़ने़ॽ के़लाजेॽओ याम्‍मो आभे़ल्‍ले़आङ्

खार्मे़न्‍दक् चोःक्‍मा पाःन्‍हाॽ खे़म्‍मे़दे़त्‍ने़न्‍लो,

खे़ने़ॽ के़इःन्‍दोओ ताप्‍फे़ःम्‍बा नु मे़क्‍मासिमा खे़म्‍मे़दे़त्‍ने़ल्‍लो॥

लुङ्‌धाक्‍किल्‍ले़ ये़क्‌यक्‍किन् से़ःप्‍तुबा हे़क्‍के

आङ्‌गाॽ खे़ने़ॽ ताङ्‌से़ःप्‍ने़रो,

थेआङ्‌भे़ल्‍ले़ खे़ने़ॽ ताङ्‌से़ःप्‍ने़आङ्

वाॽबाल्‍ले़ चोगुल्‍ले़ आनारा के़भोसुरो॥

१९ “आल्‍लआङ्‌धो ले़न्‍दिक् नाम्‍मिल्‍ले़

खे़ने़ॽ थोॽमा मे़बोङ्‌ने़न्‍लो,

हे़क्‍क्‍याङ् ले़न्‍दिक् लाबे़ल्‍ले़

खे़ने़ॽ थोॽमा मे़बोङ्‌ने़ल्‍लो॥

आङ्‌गाॽ यहवे दाङ्‌बान् सदादिङ्‌बा

खे़ने़ॽ के़लागि ओःत्‍ति पोङ्‌ङारो,

आङ्‌गाॽ आमिमिदिङ्‌ङिल्‍ले़ कुओःत्‍तिःल्‍ले़ के़धोॽरो॥

२० खे़ने़ॽ के़नाम्‍मिन् आफाल्‍ले़आङ् मे़धाने़न्‍लो,

हे़क्‍क्‍याङ् खे़ने़ॽ के़लाबे़न्‍नाङ् चुःक्‍पा मे़बोङ्‌ने़न्‍लो,

आङ्‌गाॽ यहवे दाङ्‌बा के़निङ्‌वाॽफुमाङ्‌ङिन्

सदादिङ्‌बा के़ओःत्‍ति पोङ्‌ङारो,

के़मेरिङ् थक्‍मा ये़न्‍निन् नुप्‍लो॥

२१ खे़ब्‍याङ् के़रे़क् के़मनाहाॽ साम्‌योबा मे़बोङ्‌लो,

हे़क्‍क्‍याङ् खे़ङ्‌हाॽरे़ खुन्‍छिॽ लाजेन्

सदादिङ्‌ले़ लागि मे़मे़त्‍छिङ्‌लो॥

आङ्‌गाॽ आमिमिदिङ् ओसेःन्‍धाङ् चोःक्‍मारे़ लागि,

आङ्‌गाॽ खे़ङ्‌हाॽ सिङ्‌बुङ् कुइसिःक् खे़प्‍मो

आबाङे आहुक्‍किल्‍ले़ लेःत्‍तुङ्‌सिङ्‌बारो॥

२२ खे़निॽ लुम्‍मो सुःल्‍लिक् के़वाॽबाहाॽ हे़न्‍छिङ् मे़बोङ्‌लो,

हे़क्‍क्‍याङ् के़रे़क्‍नुःल्‍ले़ चुक्‍पान् मुक्‍साम्‍साबा सुवाङ् पोङ्‌लो॥

आङ्‌गाॽ यहवे दाङ्‌बाआरो,

खे़न् ये़म्‍मिन् ताःल्‍ले़ कन् पाःन्‍हाॽ हाराए चोगुङ्‌लो॥”

चोःक्‌युम्‍भो खोमा सुनाइङ्

६१

यहवे दाङ्‌बा निङ्‌वाॽफुमाङ्‌ङिल्‍ले़

कुयाम्‍साम्‍मे़न् आङ्‌गाॽ आसम्‍धाङ् वाॽरो,

थेआङ्‌भे़ल्‍ले़ याङ्‌गे़साॽबाहाॽ सुनाइङ् इङ्‌भोमासिरे़ लागि

यहवे दाङ्‌बे़ल्‍ले़ आङ्‌गाॽ सेःन्‍दाङ्‌ङाङ् वाॽरो॥

निङ्‌वाॽ के़दुक्‍पाहाॽरे़ खुन्‍छिॽ याम्‍साम्‍मिन् वेःम्‍मारे़ लागि,

पुङ्‌लाहिम्‍मो साक्‍पा के़धाबाहाॽ ले़प्‍मासिरे़ लागि

खे़ब्‍याङ् इघेःङ्‌ङो के़धाबाहाॽ चोःक्‌युम्‍भो पिमासि उवा चोःक्‍मारे़ लागि

खुने़ॽ आङ्‌गाॽ पाङ्‌घाङ्‌ङाङ् वाॽरो॥

२ यहवे दाङ्‌बे़ल्‍ले़ कुमनाहाॽ से़ःप्‍मासि

हे़क्‍क्‍याङ् निङ्‌मिहाॽ हारि चाःप्‍मासि ये़म्‍मिन्

त्‍ये़आङ् वाॽ फाॽआङ् उवा चोःक्‍मारे़ लागि

खुने़ॽ आङ्‌गाॽ पाङ्‌घाङ्‌बारो॥

मेरिङ् के़धक्‍पा के़हाःप्‍पा के़जिःङ्‌बाहाॽ

आःन्‍छिङ्‌मा पिमासि फाॽआङ् आङ्‌गाॽ पाङ्‌घाङ्‌बारो॥

३ सियोन ये़क्‌यक्‍को मेरिङ् के़धक्‍पाहाॽ खाप्‍पुःल्‍ले़

कुले़क्‌वा पघे़म् के़घे़म्‍बा तिच खुने़ॽ पिरुसिरो,

मेरिङ् थक्‍मारे़ कुले़क्‌वा सःप्‍मा एःप्‍मारे़ हाङ्‌वामुॽइ पिरुसिरो,

निङ्‌साङ् के़होःप्‍पाहाॽ नाराफोमा साम्‍लो पिरुसिरो,

खुन्‍छिॽ साम्‌योनिमाओ खे़ङ्‌हाॽग यहवे दाङ्‌बे़ल्‍ले़

आबाङे कुमिमिदिङ्‌ले़ लागि लेःत्‍तुसिआङ् वये़बा

यम्‍बा यहिबा सिङ्‌बुङ् कुइसिःक् मे़बोङ्‌लो॥

४ खे़ङ्‌हाॽरे़ तगिबा पाङ्‌यक्‍हाॽ याम्‍मो मे़से़त्‍तु मे़जोगुरो,

के़यम्‍बा के़लुःम्‍बा ते़न्‍हाॽ याम्‍मो मे़जोगुरो,

यरिक् ये़म्‍माङ्‌धो के़लुःम्‍बाआङ् के़ने़बा

ये़क्‌यक्‍हाॽ खे़ङ्‌हाॽरे़ याम्‍मो मे़से़त्‍तु मे़जोगुरो॥

५ आमनासे, वेॽ लाजेॽलाम् युङ्‌से़ के़दाहाॽरे़

खिनिॽ के़मे़ल्‍लुक् के़मे़ःन्‍दाहाॽ चामे़राम्‍सुसिरो,

हे़क्‍क्‍याङ् वेॽ लाजेॽबा मनाहाॽरे़ खिनिॽ के़इक्‍ताप्

हे़क्‍क्‍याङ् के़जे़ल्‍ले़क्‍सेॽ इक्‍को याःम्‍बक् मे़जोगुरो॥

६ हे़क्‍क्‍याङ् खिनिॽ यहवे दाङ्‌बाओ से़वा

के़जोःक्‍पा निङ्‌वाॽफुसाम्‍बा के़म्‍मे़त्‍तिरो,

खिनिॽ आनिॽ निङ्‌वाॽफुमाङ्‌ङिल्‍ले़

कुसे़वारोबा फाॽआङ् मिङ् के़म्‌वाःत्‍तिरो॥

मे़न्‍छाम् सुवाङ्‌हाॽरे़ खुन्‍छिॽ याङ्‌साकुन्‍धेन् खिनिॽ के़जाम्‍लो,

खे़ब्‍याङ् खे़ङ्‌हाॽरे़ खुन्‍छिॽ याङ्‌साकुन्‍धेओए खिनिॽ ने़बो पोरो॥

७ खिनिॽ नुःम्‍मासिमा नु कुनामे़न्‍छाॽ पाःन्‍हाॽ आल्‍ल नुबे़रो,

खिनिॽ आबाङे लाजेॽओ मिङ्‌सो इङ्‌धाङ् नु

याङ्‌साकुन्‍धेन् ने़त्‍छिले़ङ् यारिक् यरिक् पोङ्‌लो

खे़म्‍ब्‍याङ् खिनिॽ सःप्‍मा एःप्‍मे़न् आभे़ल्‍ले़आङ् मे़नुप्‍ने़ल्‍लो॥

८ यहवे दाङ्‌बे़ल्‍ले़ पाःत्‍तुरो,

“आङ्‌गाॽ कुदोःप्‍मा खासे़न्‍निन् आसिराॽ थाङ्‌लो,

मना तुक्‍खे चाःप्‍मा नु कुॽइभे़म्‍मे़न् आङ्‌गाॽ चिःत्‍तुङ्‌लो॥

नसाःन्‍साबा पोङ्‌ङाआङ् आमनाहाॽ थुम्‍घो पिरुङ्‌सिङ्‌लो,

हे़क्‍क्‍याङ् खे़ङ्‌हाॽनु लत्‍छा नुप्‍मे़न्‍दिङ् माङ्‌हुप् चोगुङ्‌लो॥

९ मे़न्‍छाम् सुवाङ्‌हाॽरे़ खुन्‍छिॽ लुम्‍मो खे़ङ्‌हाॽरे़

खुन्‍छिॽ साहाॽरे़ मिङ् तिःत्‍लो॥

खे़ङ्‌हाॽ आङ्‌गाॽए मुॽइसाम् पिरुङ्‌सिङ्‌बा फाॽआङ्

खे़ङ्‌हाॽ के़निबा के़रे़क्‍ले़ कुसिङ् मे़निःत्‍तुरो॥”

१० आङ्‌गाॽ यहवे दाङ्‌बाओ साॽरिक् सःत्‍तारो,

आनिङ्‌वाॽफुमाङ्‌ङो आयाम्‍साम्‍मिन् साॽरिक् सःत्‍लो॥

थेआङ्‌भे़ल्‍ले़ निङ्‌वाॽफुसाम्‍बान् हे़क्‍के

मेःक्‍खिम्‍साबे़ल्‍ले़ कुधे़गेःक्‍किन् चोःक्‍तुबा हे़क्‍के,

हे़क्‍क्‍याङ् मेःक्‍खिम्‍सामे़न् आबाङे साम्‍म्‍याङ् युप्‍पा वाःत्‍छिङ्‌बा हे़क्‍के

खुने़ॽ से़न्‍लप्‍ले़न् चाङ् चाक्‍ताङ्‌ङाङ् वाॽरो,

हे़क्‍क्‍याङ् साम्‌योनिमा चाङ्‌ङिल्‍ले़ ते़प्‍ताङ्‌ङाङ् वाॽरो॥

११ थेआङ्‌भे़ल्‍ले़ खाम्‍बेःक्‍माल्‍ले़ सिङ्‌सेॽ लिङ्‌ल याःन्‍दुरो,

हे़क्‍क्‍याङ् सिङ्‌सेॽ इक्‍किल्‍ले़ याॽरिःम्‍बा लिङ्‌ल चोगुरो,

हे़क्‍केलॽरिक्‍के यहवे दाङ्‌बा निङ्‌वाॽफुमाङ्‌ङिल्‍ले़

साम्‌योबा नु नाराफोमा पाःन्‍हाॽ के़रे़क्

मे़न्‍छाम् सुवाङ्‌हाॽरे़ खुन्‍छिॽ तगि नावागे़न् चइःत् चोगुरो॥

६२

सियोनबा साम्‌योनिमान् तानाम्‍मिन्

ओःप्‍पा हे़क्‍के मे़न्‍ओःत्‍ते थारिक्

यरुसले़ःम्‍बा से़न्‍लप्‍पिन् मिजोत् हे़क्‍के

हुरुरु तिःत्‍ताङ् युङ्‌ल मे़न्‍निए थारिक्

खे़ल्‍ले़ कुलागि आङ्‌गाॽ स्‍वाःत् मे़युङ्‌आल्‍लो,

खे़ल्‍ले़ कुलागि आङ्‌गाॽ चक्‍मे़न्‍लॽए तुवा चोगुङ्‌लो॥

२ इक्‍सादिङ् खाम्‍बेःक्‍मोबा के़रे़क्

मे़न्‍छाम् सुवाङ्‌हाॽरे़ खे़ने़ॽ के़साम्‌योनिमान्

हे़क्‍क्‍याङ् के़रे़क् हाङ्‌हाॽरे़ खे़ने़ॽ

के़हाङ्‌वा के़माङ्‌वान् मे़निसुरो,

खे़म्‍ब्‍याङ् यहवे दाङ्‌बे़ल्‍ले़ आबाङे

के़वाःत्‍ते़बा कुसङ् मिङ्‌ङिल्‍ले़ खे़ने़ॽ के़उःत्‍लो॥

३ खे़ने़ॽ यहवे दाङ्‌बे़ल्‍ले़ कुहुक्‍को मिमिदिङ्‌ले़ तिच नु

खे़ने़ॽ के़निङ्‌वाॽफुमाङ्‌ङिल्‍ले़ कुहुक्‍को

लत्‍छा हाङ् तिवाजो के़बोङ्‌लो॥

४ खे़ने़ॽ याम्‍मो आभे़ल्‍ले़आङ् “लाप्‍मे़भुसुमा” के़मे़म्‍मे़त्‍ने़ल्‍लो,

खे़ने़ॽ के़लाजेन् याम्‍मो आभे़ल्‍ले़आङ्

“चिजि खक्‍खक् के़बोङ्‌बा” मे़म्‍मे़त्‍तुल्‍लो॥

कर खे़ने़ॽ “आङ्‌गाॽ खे़न्‍नु आनिङ्‌वाॽ त्‍ये़बा” के़म्‍मे़त्‍लो,

खे़ब्‍याङ् के़लाजेन् “निङ्‌वाॽ त्‍ये़र मेःक्‍खिम् मे़मे़त्‍तुबा” मे़मे़त्‍तुरो॥

थेआङ्‌भे़ल्‍ले़ यहवे दाङ्‌बे़न् खे़ने़ॽनु कुनिङ्‌वाॽ त्‍ये़आङ् वाॽरो,

हे़क्‍क्‍याङ् के़लाजेःल्‍ले़ कुलागि खुने़ॽ हिम्‍साबा कुइसिःक् पोङ्‌लो॥

५ नालिगे़न् थाङ्‌बे़न्‍निल्‍ले़ लत्‍छा सिसागे़न्

मे़न्‍छुमान् ते़न्‍धाम् मेःक्‍खिम् मे़त्‍तुरो,

हे़क्‍केलॽरिक्‍के खे़ने़ॽ के़स्‍साहाॽरे़ खे़ने़ॽ मेःक्‍खिम् के़म्‍मे़त्‍लो॥

मेःक्‍खिम्‍साबे़न् कुमेःक्‍खिम्‍सामे़ल्‍ले़ कुलागि पसःत्‍सःत्‍लो,

खे़म्‍भलॽरिक्‍के खे़ने़ॽ के़निङ्‌वाॽफुमाङ्‌ङिन् के़लागि सःत्‍लो॥

६ आङ्‌गाॽ खे़ने़ॽ के़लुङ्‌धाक्‍हाॽओ

इक्‍के़गोबाहाॽ युक्‍खुङ्‌सिङ्‌ङाङ् मे़युङ्‌लो॥

यरुसले़म के़युङ्‌बा मनासे!

खे़ङ्‌हाॽग से़न्‍दिक् ले़न्‍दिक् स्‍वाःत् मे़न्‌युङ्‌ने़ल्‍लो,

यहवे दाङ्‌बे़न् पेलि के़भाक्‍पासे, खे़निॽ मे़नाःम्‍मासिन्‍ने़ॽओ,

७ यरुसले़म ये़क्‌यक्‍किल्‍ले़ याम्‍मो चोगुआङ्

के़रे़क् इक्‍सादिङ् खाम्‍बेःक्‍माल्‍ले़

खे़न् कुनारा फोमा के़लाॽबा ये़क्‌यक् मे़न्‍जोःक्‍के थारिक्

खे़ङ्‌हाॽरे़ यहवे दाङ्‌बान् नाःम्‍सिङ्‌मा मे़म्‍भाःक्‍तुल्‍लो॥

८ यहवे दाङ्‌बे़ल्‍ले़ लत्‍छा यम्‍बा माङ्‌हुप् चोगुआङ् वाॽरो

हे़क्‍क्‍याङ् खुने़ॽ आबाङे कुमुक्‍साम्‍मिल्‍ले़ खे़न् के़त्‍तुरो,

“आल्‍लआङ्‌धो खे़ने़ॽ के़जाहाॽ के़निङ्‌मिहाॽ मे़बिआसिङ्‌ङिल्‍लो

हे़क्‍क्‍याङ् वेॽ लाजेॽबा मनाहाॽरे़

खे़ने़ॽ के़जे़ल्‍ले़क्‍सेॽ थिन् मे़ङ्‌घोसुन्‍लो॥

९ कर आत्‍तिन्‍हाॽरे़ याॽरिःम्‍बा मे़हेॽरुआङ् कुजा मे़सुप्‍सु,

खे़ङ्‌हाॽरे़ खे़न् कुजान् मे़जरो,

हे़क्‍क्‍याङ् यहवे दाङ्‌बे़ल्‍ले़ कुनारा मे़भोसुरो॥

खे़ब्‍याङ् आत्‍तिन्‍हाॽरे़ चे़ल्‍ले़क्‍सेःन् मे़भुक्‍खु,

खे़ङ्‌हाॽरे़ आङ्‌गाॽ आसेसेहिम् लक्‍खुम्‍हाॽओ खे़न् मे़धुङुरो॥

१० “यरुसले़ःम्‍बा मनासे,

ये़क्‌यक्‍कोलाम् लःन्‍दे़म्‍मे़ॽआङ् पेगे़म्‍मे़ॽओ

हे़क्‍क्‍याङ् खे़निॽ के़नुःङ्‌बा के़दाबा आमनाहाॽरे़ लागि

लत्‍छा लाम् चोगे़म्‍मे़ॽओ!

लाम्‍धिक् यारिप् चोगे़म्‍मे़ॽओ,

खे़म्‍मोबा लुङ्‌हाॽ खे़त्‍ताम्‍मे़ॽओ!

लत्‍छा मिक्‍सेःन्‍धिक् लेःत्‍ताम्‍मे़ॽओ

हे़क्‍क्‍याङ् के़रे़क् मे़न्‍छाम् सुवाङ्‌हाॽरे़ खे़न् मे़निसुररो॥

११ यहवे दाङ्‌बे़ल्‍ले़ कन् इङ्‌घङ्‌ङिन् के़रे़क् लाजेॽओ हाक्‍तुसिरो,

इस्राएलबा मनाहाॽ मे़त्‍ते़से़ॽओ,

खे़निॽ से़न्‍लप्‍दाङ्‌बे़न् से़ःप्‍से़ युर पत्‍लो,

‘ओमत्‍ते़म्‍मे़ॽ, खुने़ॽ युःल्‍ले़ कुधुम्‍घोन् खुने़ॽनु सोरिक् युरुर पत्‍लो॥’”

१२ खे़निॽग “यहवे दाङ्‌बे़ल्‍ले़ कुसेसे मनासिरो,”

हे़क्‍क्‍याङ् “यहवे दाङ्‌बे़ल्‍ले़ थे़ॽरुसिबा सुवाङ्” के़म्‍मे़त्‍तिरो॥

यरुसले़ःम्‍मिन् “निङ्‌वाॽफुमाङ्‌ङिल्‍ले़ लुङ्‌माॽ तुक्‍तुबा ये़क्‌यक्”

हे़क्‍क्‍याङ् “लाप्‍मे़म्‍भुसुम्‍मा ये़क्‌यक्” मे़मे़त्‍तुरो॥

यहवे दाङ्‌बे़ल्‍ले़ मे़न्‍छाम् सुवाङ्‌हाॽ नाःन्‍दुसि

६३

एदोमबा बोज्रा ये़क्‌यक्‍लाम् हे़ःक्‍कङ्‌कङ्‌बा

चाःम्‍मनाबा चाङ् के़जाङ्‌बाआङ् के़भे़म्‍बे़न् हाःत्‍निबे?

हाङ्‌वा माङ्‌वा के़याक्‍पा तेत् नु

खुने़ॽ कुमुक्‍साम्‍मो तगाङ् के़भे़म्‍बार के़बप्‍पे़न् हाःत्‍पे?

“के़से़न्‍लप्‍पिन् उवा के़जोःक्‍पा यहवे दाङ्‌बान् आङ्‌गाॽएरो!

ताङ्‌से़ःप्‍मा मुक्‍साम् के़गप्‍पा यहवे दाङ्‌बे़ङ्‌ग आङ्‌गाॽएरो!”

२ चे़ल्‍ले़क्‍सेॽ एःम्‍मादे़न्‍नो, चे़ल्‍ले़क्‍सेॽ

के़नुक्‍पे़ल्‍ले़ कुदेःत्‍तिन् हे़क्‍के

खे़ने़ॽ के़जाङ्‌ङिन् थेआङ् हे़ःत् लॽबाबे?

३ यहवे दाङ्‌बे़ल्‍ले़ पाःत्‍तुरो,

“मे़न्‍छाम् सुवाङ्‌हाॽ चे़ल्‍ले़क्‍सेॽ हे़क्‍के एःप्‍सुङ्‌सिङ्‌लो,

आङ्‌गाॽ फाॽमारे़ लागि हाःत्‍ताङ् मे़दे़न्‍ने़न्‍लो॥

आसाक्‍के़न्‍निल्‍ले़ खे़ङ्‌हाॽ तोॽरुसिङ्‌लो,

हे़क्‍क्‍याङ् खुन्‍छिॽ माक्‍खिल्‍ले़ के़रे़क् आजाङ्‌हाॽ पित्‍तुरो॥

४ थेआङ्‌भे़ल्‍ले़ कुले़क्‌वा हुङ्‌मा ये़न् आनिङ्‌वाॽओ वये़रो,

हे़क्‍क्‍याङ् खे़ङ्‌हाॽ थे़ॽमासि तङ्‌बेन् त्‍ये़आङ् वाॽरो॥

५ ओमयाङ्, कर हाःत्‍ले़आङ् फाॽमा निङ्‌वाॽ मे़जोगुन्‍लो,

के़भाॽबा निङ्‌वाॽ के़जोःक्‍पा मे़होःप्‍ते़बा

निसुङ्‌ङाङ् आनिङ्‌वाॽ मये़रो,

कल्‍ले़चोगुल्‍ले़ आङ्‌गाॽ आबाङे आमुक्‍साम्‍मिल्‍ले़

खे़ङ्‌हाॽ से़न्‍लप् पिरुङ्‌सिङ्‌लो,

खे़ब्‍याङ् आसाक्‍के़न्‍निल्‍ले़ आङ्‌गाॽ फाॽराङ्‌लो॥

६ आङ्‌गाॽ आसाक्‍के़न्‍नो मे़न्‍छाम् सुवाङ्‌हाॽ तोॽरुङ्‌सिङ्‌लो

हे़क्‍क्‍याङ् मयुसिबा हे़क्‍के खुन्‍छिॽ लाङ्‌हाॽ

ए़त्‍छिङ्‌ङाङ् खाम्‍बाङ्‌ङो मे़जोःन्‍लो,

खे़ङ्‌हाॽरे़ खुन्‍छिॽ माक्‍खिन् खाम्‍बाङ्‌ङो वदेःन्‍दुङ्‌लो॥”

यहवे दाङ्‌बे़ल्‍ले़ इस्राइलिहाॽ नुॽमा तामा पिरुसिॽ

७ यहवे दाङ्‌बे़ल्‍ले़ चक्‍मेल्‍लॽएबा कुमिःम्‍जिन् पाःत्‍तुङ्‌लो,

आनिॽ के़रे़क्‍ले़ लागि खुने़ॽ चोगुबा याःम्‍बक्‍किल्‍ले़ लागि

आङ्‌गाॽ खुने़ॽ कुनारा फोसुङ्‌लो॥

खुने़ॽ कुलुङ्‌मादुक्‍मा नु चक्‍मे़ल्‍लॽएबा कुमिःम्‍जिल्‍ले़ चोगुल्‍ले़

इस्राएलबा मनाहाॽ मुॽइसाम् पिरुसिआङ् वाॽरो॥

८ खुने़ॽ पाःत्‍तु, “से़क्‍खासाङ् कन्‍हाॽ आङ्‌गाॽ आमनासिरो,

खे़न्‍हाॽरे़ आङ्‌गाॽ इङ्‌मे़ल्‍ले़क्‍कान्‍लो”

कल्‍ले़चोगुल्‍ले़ खुने़ॽ खे़ङ्‌हाॽरे़ खुन्‍छिॽ से़न्‍लप्‍दाङ्‌बा पोःक्‍खे़रो॥

९ खे़ङ्‌हाॽरे़ खुन्‍छिॽ के़रे़क् तुक्‍खेओ खुने़ॽ कुनिङ्‌वाॽ तुगे़रो,

हे़क्‍क्‍याङ् खुने़ॽ आबाङे खे़ङ्‌हाॽ थे़ॽरुसिरो॥

खुने़ॽ खे़ङ्‌हाॽ लुङ्‌माॽ तुक्‍तुसि हे़क्‍क्‍याङ् नुरिक् मे़त्‍तुसिरो

हे़क्‍क्‍याङ् मे़ल्‍लुङ् हुङुआङ् खे़ङ्‌हाॽ चोःक्‌युम्‍भो पिरुसिरो,

खे़ब्‍याङ् उनाहुरिबा के़रे़क् ये़न्‍नो खुने़ॽ खे़ङ्‌हाॽ कुयुसिरो॥

१० करसाङ् खे़ङ्‌हाॽरे़ खुने़ॽ कुदक्‍ले़ङ्‌वाओ पिफ्‍युङ् मे़जोगुरो,

हे़क्‍क्‍याङ् कुसेसे याम्‍साम्‍मिन् कुनिङ्‌वाॽ तुगे़र मे़याःन्‍दुरो॥

कल्‍ले़चोगुल्‍ले़ खुने़ॽ खे़ङ्‌हाॽरे़ खुन्‍छिॽ निङ्‌मि पोःक्‍खे़रो,

खम्‍ब्‍याङ् खुने़ॽ आबाङे खे़ङ्‌हाॽनु थक्‍ते़रो॥

११ खे़ङ्‌हाॽरे़ यहवे दाङ्‌बे़ल्‍ले़ कुसे़वारोबा मोसाःल्‍ले़

कुये़न्‍निन् नु कुमनाहाॽ निङ्‌वाॽ मे़इःत्‍तुसिरो,

हे़क्‍क्‍याङ् अक्‍केलॽरिक् मे़अःक्‍ते़रो,

“मोसाःन्‍नु सोरिक् मे़ल्‍लुक्‍कम्‍बा कुइसिःक्

वरःङ्‌ङोलाम् इस्राइलिहाॽ के़लःप्‍पा के़भे़प्‍पे़न् आत्‍ति वाॽबे?

खुने़ॽ कुमनाहाॽनु वाॽसे़ सेसेमाङ् के़बाङ्‌बे़न् आत्‍ति वाॽबे?

१२ मोसाःल्‍ले़ कुहुक्‍किन् फोःक्‍खुल्‍ले़

मुक्‍साम् ओसेःन्‍दाङ् के़जोःक्‍पे़न्,

वरःङ्‌ङिन् खुन्‍छिॽ तगि ने़त्‍छिलक्‍को के़भःङ्‌बे़न्,

सदादिङ्‌ले़ लागि कुमिङ् के़दिःप्‍पा के़जोःक्‍पे़न् आत्‍ति वाॽबे?

१३ वरःङ्‌ङिल्‍ले़ कुसिगाङ्‌लाम् खे़न्‍हाॽ लाम्‍गे़लोबे़न् आत्‍ति वाॽबे?”

खे़ङ्‌हाॽग मुरे़ःक् खारे़ःक्‍पा ये़ःङ्‌घादे़न्‍नो के़लोःक्‍पा,

आफाल्‍ले़आङ् खुन्‍छिॽ लाङ् मे़न्‍दोःक्‍नाबा अन्‍हाॽ हे़क्‍के मे़लॽरो॥

१४ पित्‍हाॽ थक्‍साहाॽ सेःङ्‌घाओ चामे़राम्‍लो,

हे़क्‍केलॽरिक्‍के यहवे दाङ्‌बे़ल्‍ले़ कुयाम्‍साम्‍मिल्‍ले़

खे़ङ्‌हाॽ नाःम्‍सिङ्‌मा पिरुसिरो॥

खे़म्‍भलॽरिक्‍के खुने़ॽ आबाङे कुमिङ्‌ङे़न्

मिमिदिङ् चोःक्‍मारे़ लागि

खुने़ॽ कुमनाहाॽ लाम्‍लोसुसिरो॥

कुभाॽरे़ लागि पेलिगे़न् तुवा

१५ साङ्‌ग्राम्‍पेदाङ्‌लाम् ओमे़त्‍ते़ॽओ,

हे़क्‍क्‍याङ् के़रे़क्‍नुःल्‍ले़ केःम्‍बा नु सेसेदे़न्

हे़क्‍क्‍याङ् मिमिदिङ्‌गे़न् हाङ्‌युक्‍नालाम्‍बा यो ओमये़ॽओ॥

खे़ने़ॽ के़सिक्‍सम्‍मान् नु के़मुक्‍साम्‍मिन् आत्‍ति पेबे?

खे़ने़ॽ के़नःम्‍नःम् लॽमान् नु आनिगे याप्‍मि

लुङ्‌माॽ के़दुक्‍ते़बान् आत्‍ति वाॽबे?

१६ कर खे़ने़ॽग आनिगे पानुदिङ् पाने़रो,

आनिगे थाःक्‍थे़बा अब्राहाम् नु इस्राइलरे़

याप्‍मि मे़न्‍दाःक्‍तिगे़न्‍छाङ्,

यहवे दाङ्‌बाए, खे़ने़ॽग आनिगे पानुदिङ् पाने़रो,

खे़ने़ॽ के़मिङ्‌ङे़न् उनाहुरिआङ्‌धोए आनिगे के़धे़ॽबारो॥

१७ यहवे दाङ्‌बाए, खे़ने़ॽ के़माराम्‍मोलाम्

थेआङ् आनिगे ताप्‍के़बे़ॽबा याप्‍मि के़जोःक्‍पाबे?

हे़क्‍क्‍याङ् खे़ने़ॽ मिङ्‌सो इङ्‌धाङ् मे़म्‍बिमारे़ लागि

थेआङ् आनिगे निङ्‌वान् पान् मे़ङ्‌घे़म्‍नाबा के़जोगुबाबे?

खे़ने़ॽ के़से़वारोबाहाॽरे़ लागि,

के़लक्‍के़घोबा आबाङे के़सुवाङ्‌हाॽरे़ लागि नुःक्‍खे़ॽओ॥

१८ खे़ने़ॽ के़सेसे मनाहाॽरे़ सप्‍फारे़ लागिरक्

के़सेसेदे़न्‍निन् लक् मेघोसुरो,

कर आल्‍लोग आनिगे निङ्‌मिहाॽरे़ खे़न् खाप्‍पुथ्‍यःङ् मे़जोगुरो॥

१९ उनाहुरिआङ्‌धोए आनिगे़ग खे़ने़ॽ के़मनादिगे़रो,

कर खे़ने़ॽ आनिगे सम्‍धाङ् युक् मे़न्‍जोःक्‍के के़वाॽरो,

आनिगे़ग खे़ने़ॽ के़मिङ्‌ङोलाम् मे़न्‍उःत्‍ते वयिगे़रो॥

६४

ताङ्‌साङ्‌बे़न् के़धे़ःक्‍खुआङ् थेआङ् के़न्‍धासिङ्‌ङे़न्‍बाबे?

नाङ्‌जङ् लुङ्‌हाॽरे़ खे़ने़ॽ के़म्‍निसे़मे़न्‍लो

हे़क्‍क्‍याङ् किमे़ल्‍ले़ थे़गक्‍कक्‍ना मे़यक्‍खे़मे़न्‍लो॥

२ मिःल्‍ले़ सिङ्‌मुजिॽहाॽ हाॽरुरो

हे़क्‍क्‍याङ् च्‍वाःत्‍तिन् लाक्‍तुबा हे़क्‍के,

खे़ने़ॽ के़निङ्‌मिहाॽ के़मिङ्‌ङिन् मे़प्‍मासिरे़ लागि,

खे़ब्‍याङ् इक्‍सादिङ् खाम्‍बेःक्‍कोबा के़रे़क् मे़न्‍छाम् सुवाङ्‌हाॽ

खे़ने़ॽ के़बेसाङ् मे़यङ्‌ल फाॽआङ् कॽयो थासिङ्‌ङे़ॽओ॥

३ खे़ने़ॽ किप्‍मा के़घुबा याःम्‍बक्‍हाॽ के़जोगु फाॽआङ्

आनिगे निङ्‌वाॽ इःत्‍तुम्‍बे़बाए होःप्‍ते़रो,

खे़ब्‍याङ् खे़ने़ॽ कॽयो के़धासिङ्‌लो,

हे़क्‍क्‍याङ् कोःक्‍मा फाङ्‌जङ् नाङ्‌जङ्‌लुङ्‌हाॽ थुरुप्‍लुप्‍ना यक्‍खे़रो॥

४ खे़ने़ॽ हे़क्‍तङ्‌बा निङ्‌वाॽफुमाङ् के़वाॽ फाॽआङ्

उनाहुरिआङ्‌धोए हाःत्‍ले़आङ्

हे़क्‍क्‍याङ् आभे़ल्‍ले़आङ् मे़न्‍निए मे़ङ्‌घे़म्‍मे वाॽरो॥

खे़ने़ॽओलाम् ओगे़मे़प्‍पाहाॽरे़ खुन्‍छिॽ लागि

साॽरिक् निङ्‌वाॽ के़माबा याःम्‍बक्‍हाॽ के़जोगुरो॥

५ कुदोःप्‍मा याःम्‍बक् के़जोःक्‍पा,

हे़क्‍क्‍याङ् के़लाम्‍मो लाङ्‌गे़घेःक्‍पाहाॽ खे़ने़ॽ के़भाॽरुसिरो॥

खे़ने़ॽ आनिगे़नु के़सिक् पोगे़ कर आनिगे लायो चोगुम्‍बे़रो,

हे़क्‍क्‍याङ् आल्‍लसाङ् लायोबाए वयिगे़ल्‍ले़

आक्‍खेलॽरिक् से़ःप्‍सिङ्‌मा सुक्‍तिगे़बाबे?

६ के़रे़क् आसुत्‍थो मना हे़क्‍तङ्‌बा पोःक्‍खिगे़आङ् वयिगे़रो,

हे़क्‍क्‍याङ् आनिगे साम्‌योबा याःम्‍बक्‍हाॽ के़रे़क्

चिःन्‍जिःन् के़घुबा कुद्रे़क् चाङ् हे़क्‍तङ्‌बा पोःक्‍खे़आङ् वाॽरो॥

आनिगे के़रे़क् ते़त्‍लाफे़क्‌वा कुइसिःक् इले़मिघे़रिगे़रो,

हे़क्‍क्‍याङ् आनिगे लायोल्‍ले़ सुरित्

केजङ्‌ङिल्‍ले़ हे़क्‍के पक्‍खि तेॽरिगे़रो॥

७ आत्‍तिन्‍नाङ् तुवा चोःक्‍से़ खे़ने़ॽ ले़प्‍माङ् मे़हिसिङिल्‍लो,

आत्‍तिन्‍हाॽआङ् खे़ने़ॽओ कुभाॽ नाःक्‍से़ मे़म्‍बेःक्‍ने़ल्‍लो,

थेआङ्‌भे़ल्‍ले़ खे़ने़ॽ के़नारान् आनिगे़लाम् के़जिक्‍खुआङ् वाॽरो,

हे़क्‍क्‍याङ् आनिगे लायोल्‍ले़ चोगुल्‍ले़

याप्‍मि कुसुम् मे़न्‍दम्‍नाबा के़जोगे़आङ् वाॽरो॥

८ हे़क्‍केसाङ् आल्‍ल यहवे दाङ्‌बाए,

खे़ने़ॽग आनिगे पानुदिङ् पाने़रो॥

आनिगे खाम्‍दिगे़, हे़क्‍क्‍याङ् खे़ने़ॽग कोम्‍भाःल्‍ल्‍याने़रो,

के़रे़क् खे़ने़ॽ के़हुक्‍किल्‍ले़ याप्‍मि के़जोगे़बा याःम्‍बक्‍सिगे़रो॥

९ यहवे दाङ्‌बाए, साॽरिक् के़सिक् मे़बोगे़न्‍ने़ॽओ,

आनिगे लायो लासोःत्‍हाॽ तिबेलाबे निङ्‌वाॽ मे़इःत्‍ते़न्‍ने़ॽओ॥

पेलि फाक्‍कासिगे़, आनिगे लुङ्‌माॽ आदुक्‍ते़ॽओ,

थेआङ्‌भे़ल्‍ले़ आनिगे के़रे़क् खे़ने़ॽ के़मनादिगे़रो॥

१० खे़ने़ॽ के़सेसे ये़क्‌यक्‍हाॽ मुरे़क् खारे़ःक्‍पा

हाःत्‍ताङ् के़होःप्‍पादे़न् पोःक्‍खे़आङ् ने़रो,

सियोने़न्‍नाङ् मुरे़क् खारे़ःक्‍पा हाःत्‍ताङ् के़होःप्‍पादे़न् पोःक्‍खे़रो,

यरुसले़ःम्‍मिन् थेआङ् के़होःप्‍पा चिजि खक्‍खक् पोःक्‍खे़रो॥

११ आनिगे पाधे़बा सुधे़बाहाॽरे़ खे़ने़ॽ के़नारा मे़भोसुबा

आनिगे सेसे नु मिमिदिङ्‌गे़न् माङ्‌हिम्‍मिन् मिदिगे़आङ् ने़रो,

हे़क्‍क्‍याङ् आनिगे सिराॽ के़धाङ्‌बा लेःत्‍तुम्‍बे़बा

चिगक्‌वा सामाहाॽ कुयःक्‌वे़त् पोःक्‍खे़आङ् ने़रो॥

१२ यहवे दाङ्‌बाए, कन्‍हाॽ के़रे़क् पोःक्‍खे़आङ्

थे खे़ने़ॽ एगाङ् एगाङ् के़नुःङ्‌बि?

थे खे़ने़ॽ स्‍वाःत् के़वाॽआङ् आनिगे थःप्‍माए

सुक्‍मे़न्‍दे़प्‍मनाबा तुक्‍खे याप्‍मि के़जाःप्‍पि?

खासे़न् नु से़न्‍लप्

६५

यहवे दाङ्‌बे़ल्‍ले़ अक्‍के पाःत्‍तुरो,

“आङ्‌गाॽ आमनाहाॽरे़ मे़गोःत्‍तार के़लॽबा

निङ्‌वाॽ चोगुङ्‌ङाङ् वयाङ्‌लो

कर खे़ङ्‌हाॽरे़ मे़ङ्‌गोःत्‍ताङ्‌ङिन्‍लो॥

खे़ङ्‌हाॽरे़ आङ्‌गाॽ मे़घोआर फाॽआङ् यारिप् वयाङ्‌लो

कर खे़ङ्‌हाॽरे़ आङ्‌गाॽ खोमा निङ्‌वाॽए मे़न्‍जोगुन्‍लो॥

हे़क्‍केसाङ् आङ्‌गाॽ याप्‍मि पेलि मे़म्‍भाक्‍मनाबा सुवाङ्‌हाॽ

‘आङ्‌गाॽ कॽयो वाॽआ’ फाॽआङ् मे़त्‍तुङ्‌सिङ्‌लो॥

२ आङ्‌गाॽ आमनाहाॽ लाम्‍दाःक्‍मासिरे़ लागि

आङ्‌गाॽ आभे़ल्‍ले़साङ् यारिप् वाॽआरो

कर आङ्‌गाॽ आमनाहाॽ पाःन्‍मे़ङ्‌घे़म्‍मनाबा मे़बोःक्‍खे़आङ्

आत्‍तिन् पाःन्‍निन् ताप्‍फे़ःम्‍बा चोक्, आम्‍भा खे़न् मे़जोगुरो

खे़ब्‍याङ् आबाङे खुन्‍छिॽ लाम्‍मो लाङ्‌मे़घेःक्‍लो॥

३ खे़ङ्‌हाॽरे़ खुन्‍छिॽ सेसेबा फुङ्‌इक्‍ताप्‍हाॽओ आदगिए

नावाइत्‍लाहाॽ से़वा मे़मे़त्‍तुआङ् कुनामे़न्‍छाॽ मे़मे़त्‍ताॽरो॥

खे़ङ्‌हाॽरे़ नावाइत्‍ला से़वा के़मे़प्‍पाहाॽरे़ खुन्‍छिॽ ले़त्‍ति

तोःम्‍मादे़न्‍नो सुक्‍पा मे़हाःन्‍दुरो॥

४ खे़ङ्‌हाॽ इपुङ्‌हाॽ सिगाङ् मे़युङ्‌लो

हे़क्‍क्‍याङ् से़न्‍दिक् नाम्‍दाःत्‍तात्

इक्‍लक्‌वा ते़न्‍हाॽओ मे़इआङ् मे़वाॽरो॥

खे़ङ्‌हाॽरे़ फाक्‍सा मे़जरो

हे़क्‍क्‍याङ् आसुत्‍थो कुजान् खप्‍प्‍याओ मे़धोःक्‍तुआङ् मेजरो॥

५ हे़क्‍क्‍याङ् वे़ॽ मनाहाॽ खे़ङ्‌हाॽरे़ मे़मे़त्‍तुसिरो,

‘खे़निॽ आनिगे पेसाङ् मे़द्‌ये़म्‍मिन्‍ने़ॽओ॥

खे़निॽनुःल्‍ले़ आनिगे सेसेबा चोगिगे़रो!’

हे़क्‍तङ्‌बा मनाहाॽ नासिथःप्‍मा मे़सुक्‍कासिङ्‌ङिन्‍लो,

खे़ङ्‌हाॽ आङ्‌गाॽ आलागि ले़न्‍दिक् नाम्‍धाधा के़हाॽबा

हे़क्‍क्‍याङ् निङ्‌ले़ॽले़ॽ के़लॽबा मिःक्‍खोॽ हे़क्‍तङ्‌बासिरो॥

६ खे़ङ्‌हाॽ आक्‍तङ्‌बा परिक्‍ले़न् खुम्‍दिङ् पिमासि पोङ्,

आङ्‌गाॽ तगिए निङ्‌सेक् चोगुङ् सुरुङ्‌ङाङ् वाॽरो,

आङ्‌गाॽ साप्‍लाओ साप्‍तुङ् सुरुङ्‌ङाङ् पत्‍लो॥

आङ्‌गाॽ आल्‍ल स्‍वाःत् मे़युङ्‌ङाङ्‌लो,

आङ्‌गाॽ खे़ङ्‌हाॽ कुले़क्‌वा नुःक्‍तुङ् पिरुङ्‌सिङ्‌लो॥

७ खे़ङ्‌हाॽरे़ खुन्‍छिॽ लायोल्‍ले़ लागि

हे़क्‍क्‍याङ् खे़ङ्‌हाॽरे़ खुन्‍छिॽ थाःक्‍थे़बाहाॽरे़

खुन्‍छिॽ लायोल्‍ले़ लागि कुले़क्‌वा हुङुङ्‌लो॥

खे़ङ्‌हाॽरे़ कोःक्‍माओबा नावाइत्‍ला से़वा के़मे़प्‍पाहाॽरे़

खुन्‍छिॽ ले़त्‍ति तोःम्‍मादे़न्‍हाॽओ सुक्‍पा मे़हाःन्‍दुआङ् वाॽरो

खे़ब्‍याङ् आङ्‌गाॽ आदक्‍ले़ङ्‌वाओ मे़बारे़आङ् वाॽरो॥

के़बेःक्‍पा ये़न्‍नो खे़ङ्‌हाॽरे़ मे़जोगुबा लायोन् कुइसिःक्

आङ्‌गाॽ खे़ङ्‌हाॽ खुम्‍दिङ् पिरुङ्‌सिङ्‌लो॥”

८ यहवे दाङ्‌बे़ल्‍ले़ अक्‍खे पाःत्‍तुरो,

“कर आङ्‌गाॽ खे़न् के़रे़क् मे़मे़क्‍खुङ्‌ङिन्‍लो

थेआङ्‌भे़ल्‍ले़ ताप्‍फे़ःम्‍बा चे़ल्‍ले़क्‍सेॽ कुबजाहाॽओ

नुबा चे़ल्‍ले़क्‍सेॽ कुजाॽआङ् खोदे़त्‍लो

हे़क्‍क्‍याङ् कुभारे़ मे़बाःत्‍तुॽ, ‘खे़ङ्‌हाॽ लाप्‍मे़भुसे़म्‍मिन्‍ने़ॽओ–

कुभा चे़ल्‍ले़क्‍सेॽ कुजाॽहाॽ नुबा चोक्‍लो!’

खे़ल्‍ले़ चोगुल्‍ले़ के़रे़क् इस्राइलिहाॽ मे़मे़क्‍खुङ्‌सिङ्‌ङिन्‍लो,

थेआङ्‌भे़ल्‍ले़ आल्‍लसाङ् से़क्‍खाबा आसे़वारोबाहाॽ मे़वाॽरो॥

९ आङ्‌गाॽ आलाजेन् लक् पिमासिरे़ लागि

याकुबरे़ कुमुॽइदाङ्‌सा नु यहुदाबा के़दाङ्‌बा

के़याःक्‍पा मनाहाॽ आङ्‌गाॽ ताङ्‌घुङ्‌सिङ्‌लो,

सेगुङ्‌सिङ्‌बाहाॽरे़ए खे़न्‍लक् मे़घोसुरो,

हे़क्‍क्‍याङ् आसे़वारोबाहाॽ खे़प्‍मो मे़युङ्‌लो॥

१० खे़ङ्‌हाॽरे़ आङ्‌गाॽ मे़गोःत्‍तारो

हे़क्‍क्‍याङ् नाम्‍धा पिसाङ् सारोनबा ते़म्‍बेःन्

खे़ब्‍याङ् नाम्‍गे़न् पिसाङ् आकोरबा सेःङ्‌घाःन्

खे़ङ्‌हाॽरे़ खुन्‍छिॽ मे़ल्‍लुक् नु पित् चाराम्‍मादे़न् पोङ्‌लो॥

११ “कर खिनिॽ आङ्‌गाॽ याप्‍मि के़ले़प्‍पाहाॽरे़

आङ्‌गाॽ आसेसे सियोन कोःक्‍मान् निनि मे़न्‍लाप्‍तुन्‍लो,

हे़क्‍क्‍याङ् तॽयान् ओगे़मे़प्‍पा गाद नु मेनि माङ्‌हाॽ से़वा मे़मे़त्‍तुसिरो,

१२ खिनिॽ त्‍वाबो आसे़त्‍से़प्‍पा सिमे़न् साप्‍तुङ् पिनिङ्‌ङाङ् पत्‍लो

थेआङ्‌भे़ल्‍ले़ आङ्‌गाॽ पाःन्‍छाःत्‍निङ्‌ङिल्‍ले़ खिनिॽ के़म्‍बारिन्‍लो

हे़क्‍क्‍याङ् पाराङ्‌ङिल्‍ले़ आबाःन्‍निन् के़ङ्‌घे़प्‍सुम्‍ने़न्‍लो॥

खिनिॽ निनिबा लायो के़जोगुम्‍लो

हे़क्‍क्‍याङ् चिःत्‍तुङ्‌बा पाःन्‍निन् के़सेगुम्‍लो॥”

१३ कल्‍ले़चोगुल्‍ले़ यहवे दाङ्‌बा निङ्‌वाॽफुमाङ्‌ङे़ल्‍ले़ अक्‍खे पाःत्‍तुरो,

“ओमे़त्‍ते़म्‍मे़ॽ, आङ्‌गाॽ आसे़वारोबाहाॽरे़ मे़जरो,

कर खिनिॽग साक्‍मे़न्‍जा के़युङिरो॥

आङ्‌गाॽ आसे़वारोबाहाॽरे़ मे़धुङु, कर खे़निॽग वामिःक्‍लो,

आङ्‌गाॽ आसे़वारोबाहाॽ मे़सःत्‍ताङ् सोसोःत् लराङ् मे़जोःक्‍लो,

कर खिनिॽ नाधारो॥

१४ आङ्‌गाॽ आसे़वारोबाहाॽ निङ्‌वाॽओ मे़सःत्‍ताङ् साम्‍मे़लोरो,

कर खिनिॽ निङ्‌वाॽ तुक्‍खे चाआङ् के़हाबिरो,

खे़ब्‍याङ् याम्‍साम्‍मो निङ्‌वाॽ तुक्‍काङ् उःक्‍काङ् उःक् के़हाबिरो॥

१५ आङ्‌गाॽ सेगुङ्‌सिङ्‌बा आमनाहाॽरे़ खिनिॽ मिङ्‌ङिन्

साङ्‌ग्रा माङ्‌दे पान् मे़बाःत्‍तिल्‍ले़ मे़याङुरो,

हे़क्‍क्‍याङ् यहवे दाङ्‌बा निङ्‌वाॽफुमाङ्‌ङिल्‍ले़ खे़निॽ के़से़रिरो,

कर खुने़ॽ कुसे़वारोबाहाॽ वेॽ मिङ् पिरुसिरो॥

१६ आत्‍तिल्‍ले़ कन् लाजेॽओ हाङ्‌वागे़न् मुॽइसाम्‍मिन् उवा चोगुॽ,

खे़ल्‍ले़ से़क्‍खाबा निङ्‌वाॽफुमाङ्‌ङिल्‍ले़ कुमिङ्‌ङो अक्‍खे चोगुरो,

हे़क्‍क्‍याङ् कन् लाजेॽओ माङ्‌गे़हे़क्‍सिङ्‌बे़ल्‍ले़

निङ्‌वाॽफुमाङ्‌ङिल्‍ले़ कुमिङ्‌ङो माङ्‌हे़क्‍सिङ्‌लो,

थेआङ्‌भे़ल्‍ले़ तगिबा तुक्‍खेहाॽ माबेःक्‍काङ् निङ्‌वाॽ मुःन्‍लो॥”

कुसङ् नावागे़न् चइःत्

१७ यहवे दाङ्‌बे़ल्‍ले़ पाःत्‍तुरो,

“आङ्‌गाॽ कुसङ् इक्‍सादिङ् खाम्‍बेक् नु

कुसङ् ताङ्‌साङ्‌बा चोगुङ्‌लो,

के़बेःक्‍पा ये़म्‍मोबा पाःन्‍हाॽ निङ्‌वाॽ इःप्‍मा मे़बोङ्‌ने़न्‍लो॥

१८ आङ्‌गाॽ च्‍या नावागे़न् चइःत् चोगुङ्,

खे़ॽयो खिनिॽ आभे़ल्‍ले़साङ् सःत्‍ताम्‍मे़ॽओ

हे़क्‍क्‍याङ् निङ्‌वाॽ तासाम्‍मे़ॽओ॥

आङ्‌गाॽ नावागे़न् चइःत् चोगुङ्‌बा कुसङ् यरुसले़ःम्‍मो

निङ्‌वाॽ तामा पाःन्‍हाॽरे़ कुधिम् पोङ्‌लो

खे़म्‍ब्‍याङ् खे़ॽयो के़युङ्‌बा मनाहाॽ पसःत् मे़सःत्‍लो॥

१९ यरुसले़म नु खे़प्‍मो के़युङ्‌बा मनाहाॽरे़ मे़जोगुल्‍ले़

आङ्‌गाॽ आबाङेआङ् सःत्‍तारो,

खे़प्‍मो हाःप्‍मा चिःङ्‌मा नु आभाॽरे़ॽ के़लॽबा इक्‍ला खे़म्‍मे़दे़त्‍ने़न्‍लो॥

२० “अङे़ःक्‌वाहाॽ मे़जुःक्‍लए मे़न्‍छिने़न्‍लो,

के़रे़क् मनाहाॽ खुन्‍छिॽ थाःक् चाॽर थारिक् मे़हिङ्‌लो॥

किप् थिक् तङ्‌बेॽ के़गे़प्‍पाहाॽ थाङ्‌बे़न् लेःप्‍मासि पोङ्‌लो,

खे़न्‍नुःल्‍ले़ तगि के़सिबाहाॽग आङ्‌गाॽ खुम्‍दिङ्

पिरुङ्‌सिङ्‌बा फाॽआङ् इःप्‍मा पोङ्‌लो॥

२१ खे़ङ्‌हाॽरे़ हिम् मे़जोगुआङ् खे़ॽयो मे़युङ्‌लो,

खे़ङ्‌हाॽरे़ चे़ल्‍ले़क्‍सेॽ इक्‍ताप् मे़लेःत्‍तुआङ् खे़ल्‍ले़ कुजाॽइन् मे़जरो॥

२२ खे़ङ्‌हाॽरे़ हिम्‍हाॽ मे़जोगुआङ् आफेक् मे़युङ्‌लो,

वेॽहाॽ मे़लाःत्‍ताङ् मे़न्‌युङ्‌ने़न्‍लो,

हे़क्‍क्‍याङ् खे़ङ्‌हाॽरे़ मे़लेःत्‍तुबा इक्‍ताप्‍हाॽ आबाङे मे़जरो

वेॽहाॽरे़ मे़न्‍जने़न्‍लो॥

थेआङ्‌भे़ल्‍ले़ सिङ्‌बुङ्‌ङिन् इरिक् हिङ्‌बा हे़क्‍केए

आङ्‌गाॽ आमनाहाॽरे़ खुन्‍छिॽ थाःक् चाॽरो,

खे़ब्‍याङ् आङ्‌गाॽ सेगुङ्‌सिङ्‌बाहाॽरे़ आबाङे हुक्‍किल्‍ले़

मे़जोगुबा याःम्‍बक्‍को यरिक् ये़न् थारिक् मे़सःत्‍लो॥

२३ खे़ङ्‌हाॽरे़ हुक्‍मे़याक्‍तुबा याःम्‍बक्‍को खे़ङ्‌हाॽ कुलिङ्‌दो मे़गे़त्‍लो

खे़म्‍ब्‍याङ् खे़ङ्‌हाॽरे़ खुन्‍छिॽ मे़न्‍छुमा ये़म्‍बित्‍छासाहाॽ

के़साक्‍पा तुक्‍खेओ मे़न्‍धाने़न्‍लो॥

खे़ङ्‌हाॽ नु खे़ङ्‌हाॽरे़ खुन्‍छिॽ मुॽइदाङ्‌साहाॽ के़दाबा ये़न्‍नो

सदादिङ् हाङ्‌वागे़न् मुॽइसाम् पिरुङ्‌सिङ्‌लो॥

२४ खे़ङ्‌हाॽरे़ आङ्‌गाॽ पेलि फाक्‍मानुःल्‍ले़ तगि

खे़ङ्‌हाॽरे़ आङ्‌गाॽ मे़नाःक्‍काबा पाःन्‍हाॽ पिरुङ्‌सिङ्‌लो॥

२५ पराबाहाॽ नु थुःम्‍बाहाॽरे़ लत्‍छादे़न्‍नो सोरिक् कुजा मे़जरो,

केबाहाॽरे़ पित्‍हाॽरे़ मे़जबा कुइसिःक् कुहेद्‌याॽ याॽलाङ्‌ङिन् मे़जरो॥

कर असेःक्‍हाॽरे़ खाम्‍हिःक्‍के़न् मे़जरो,

खे़ङ्‌हाॽरे़ आङ्‌गाॽ सेसे आगोःक्‍माओ

ताप्‍फे़ःम्‍बा पान् थेआङ् मे़न्‍जोगुन्‍लो,”

यहवे दाङ्‌बाल्‍ले़ पाःत्‍तुरो॥

के़रे़क् मे़न्‍छाम् सुवाङ्‌हाॽओ यहवे दाङ्‌बे़ल्‍ले़ खासे़न् चोगु

६६

यहवे दाङ्‌बे़ल्‍ले़ अक्‍खे पाःत्‍तुरो–

“साङ्‌ग्राम्‍पेदाङ्‌ङिन् आङ्‌गाॽ आहाङ् युक्‍नारो

हे़क्‍क्‍याङ् इक्‍सादिङ् खाम्‍बेःक्‍मे़न् आङ्‌गाॽ आलाङ् तोॽभेःत्‍लो,

आल्‍ल आङ्‌गाॽ आलागि खे़निॽ आक्‍तङ्‌बा हिम् नु

आङ्‌गाॽ युङ्‌मारे़ लागि आक्‍तङ्‌बा

परिक्‍पादे़न् चोःक्‍मा के़सुक्‍तुम्‍बे?

२ थे कन्‍हाॽ के़रे़क् आङ्‌गाॽए आहुक्‍किल्‍ले़ चोगुङ्‌बा

हे़क्‍क्‍याङ् कन्‍हाॽ कम्‍भलॽरिक् पोःक्‍खे़बा मे़ःम्‍बि?”

यहवे दाङ्‌बे़ल्‍ले़ पाःत्‍तुरो॥

“हात् कुनिङ्‌वाॽओ नःम्‍नःम्‍बा नु चुङ्‌जिगे़न् चोक्,

हे़क्‍क्‍याङ् आङ्‌गाॽ आबाःन्‍जाःक्‍किन् इःत्‍तु नाःत्‍तुॽ,

आङ्‌गाॽ खे़न् इङ्‌धाङ् पिरुङ्‌लो॥

३ कर खे़ङ्‌हाॽरे़ आबाङे खुन्‍छिॽ लाम्‍मिन् मे़सेगुआङ् मे़वाॽरो

खे़ब्‍याङ् खे़ङ्‌हाॽरे़ खुन्‍छिॽ याम्‍साम्‍मिन्

आबाङे खुन्‍छिॽ सिक्‍के़ले़ःङ्‌बा याःम्‍बक्‍हाॽओ सःत्‍लो॥

कुम्‍बाबा पित् वयागे़न् सिदुङ्‌जभा के़जोःक्‍पे़ङ्‌ग

मना के़से़प्‍पा हे़क्‍तङ्‌बारो॥

थुःम्‍बा वयागे़न् सिदुङ्‌जभा के़जोःक्‍पे़ङ्‌ग कोःत्‍चोःल्‍ले़

कुनिःङ्‌मा के़ए़ङ्‌बा कुइसिःक्‍लो॥

हाःत्‍ले़ कुजा सिदुङ्‌जभा तोःन्‍दुॽ,

खे़ङ्‌ग फाक्‍किल्‍ले़ कुमाक्‍खिॽ के़दोम्‍बा कुइसिःक्‍लो॥

आत्‍तिल्‍ले़ साङ्‌सिङ् सुक्‍पा हाःन्‍दु,

खे़ङ्‌ग नावाइत्‍ला से़वा के़मे़प्‍पा हे़क्‍तङ्‌बारो॥

४ कल्‍ले़चोगुल्‍ले़ आत्‍तिन् पाःन्‍ने़न्‍नु खे़ङ्‌हाॽ मे़गि,

हाबा खे़न् तुक्‍खे लाक्‍खेहाॽए खे़ङ्‌हाॽरे़ मे़दुमुर याःन्‍दुङ्‌सिङ्‌लो॥

थेआङ्‌भे़ल्‍ले़ आङ्‌गाॽ पाःन्‍छाःत्‍तुङ्‌सिङ्‌ङिल्‍ले़

आत्‍तिन्‍हाॽरे़आङ् नुगप् मे़म्‍बिराङ्‌ङे़न्‍लो॥

आङ्‌गाॽ पाराङ्‌ङिल्‍ले़ हाःत्‍ले़आङ् खे़म्‍घे़म् मे़ल्‍लाप्‍तुन्‍लो,

आत्‍तिन् पाःन्‍निन् आङ्‌गाॽ ताप्‍फे़ःम्‍बा निसुङ्,

खे़ङ्‌हाॽरे़ हाबा खे़न्‍ने मे़जोगुरो,

खे़ब्‍याङ् आत्‍तिन् पाःन्‍निन् आङ्‌गाॽ आसिराॽ मे़धाङ्‌ने़न्,

आम्‍भा खे़न् खे़ङ्‌हाॽरे़ मे़सेगुरो॥”

५ यहवे दाङ्‌बे़ल्‍ले़ कुबाःन्‍नो के़गिबा के़यङ्‌बासे,

खुने़ॽ कुबाःन्‍जाक्‍किन् खे़प्‍साम्‍मे़ॽओ,

“आमिङ्‌ङिल्‍ले़ चोगुल्‍ले़ खिनिॽ आबाङे

मनाहाॽरे़ के़म्‍जिःत्‍तिआङ् के़म्‍से़न्‍दिरो॥

खे़ब्‍याङ् किनाःन्‍दि मे़बाःत्‍ल खिनिॽ अक्‍खे के़म्‍मे़त्‍तिरो,

‘यहवे दाङ्‌बे़न् के़रे़क्‍नुःल्‍ले़ पयम् यम्‍बा चोःक्‍पे़न्

खुने़ॽ आबाङे ओसेःन्‍धाङ् चोगुररो

हे़क्‍क्‍याङ् खिनिॽ के़से़ःप्‍तिररो॥

हे़क्‍क्‍याङ् खिनिॽ के़सःत्‍तिबे़न् आनिगे ओमे़प्‍मा खोसुम्‍बे़ररो’

कर खे़ङ्‌हाॽरे़ खुन्‍छिॽ चाःत्‍थि पेःक्‍लो॥

६ खे़प्‍साम्‍मे़ॽ! ये़क्‌यक्‍कोलाम् के़दाबा हयङ् किल्‍लिङङिन्,

माङ्‌हिम्‍मो खे़म्‍दे़त्‍ल पत्‍लो,

खे़ङ्‌ग यहवे दाङ्‌बे़ल्‍ले़ आबाङे कुनिङ्‌मिहाॽ

खुम्‍दिङ् पिरुसिल्‍ले़ के़लःम्‍बा कुइक्‍लारो!

७ “आङ्‌गाॽ आसेसे ये़क्‌यक्‍किङ्‌ग

कम्‍भदाङ्‌मा लत्‍छा मे़न्‍छुमा हे़क्‍तङ्‌मा चोक्‍लो,

खे़ल्‍ले़ सागप्‍मा तुङ्‌ङिल्‍ले़ मे़न्‌याङ्‌ङे अङे़ःक्‌वा कत्‍तुरो॥

८ अक्‍तङ्‌बा पान् हाःत्‍ले़ खे़प्‍सुआङ् वाॽबे?

कम्‍दाङ्‌बा पान् आत्‍तिल्‍ले़ निसुआङ् वाॽबे?

थे थिक्‌याःन्‍ले़ लत्‍छा लाजेॽ पोङ्‌मा सुक्‍पि?

इग्र सप्‍फाधिक्‍ले़ लत्‍छा मे़न्‍छाम् सुवाङ् लःप्‍मा सुक्‍मे़दे़प्‍पि?

हे़क्‍केसाङ् सियोने़ल्‍ले़ग सादुङ्‌ङिल्‍ले़ याङ्‌घुनुमे़ःन्‍ने

अङे़ःक्‌वाहाॽ कत्‍तुसिरो॥

९ आमनाहाॽ सावाःन्‍छिङ्‌मा ये़म् थारिक् के़दारुसिरो

हे़क्‍क्‍याङ् खे़ङ्‌हाॽ आङ्‌गाॽ सावाःन्‍छिङ्‌मा

मे़भाःक्‍कासिङ्‌ङिन् फाॽआङ् मे़इःत्‍ताम्‍मिन्‍ने़ॽओ”

यहवे दाङ्‌बे़ल्‍ले़ पाःत्‍तुआङ् वाॽरो॥

१० “यरुसले़ःम्‍मिन्‍नु सःत्‍ताम्‍मे़ॽओ,

खे़न् ये़क्‌यक्‍किन् लुङ्‌माॽ के़दुक्‍पा के़रे़क्‍ले़

आल्‍लोए खे़न्‍नु निङ्‌वाॽ ये़ये़ मे़त्‍ताम्‍मे़ॽओ!

खे़ल्‍ले़ कुलागि मेरिङ् के़धक्‍पा के़रे़क्,

खे़ल्‍ले़ कुलागि निङ्‌वाॽ तासाम्‍मे़ॽओ!

११ लत्‍छा अङे़ःक्‌वान् कुम्‍मारे़ कुनुःन् थुङुल्‍ले़ सःप्‍पा कुइसिःक्

खे़न् नुॽदाःल्‍ले़ खिनिॽ के़सःत्‍तिरो॥”

१२ यहवे दाङ्‌बे़ल्‍ले़ पाःत्‍तुरो,

“आङ्‌गाॽ खिनिॽ आभे़ल्‍ले़आङ् मे़न्‍हेमनाबा

वहःङ् कुइसिःक् नुॽमादामा पिनिङ्‌लो॥

थिम्‍मे़न्‍दङ् सुवाङ्‌हाॽरे़ खुन्‍छिॽ याङ्‌साकुन्‍धेहाॽ

के़गुङ्‌बा के़युबा वहःङ् कुइसिःक् खे़निॽओ सक् तारो॥

खिनिॽग कुम्‍मारे़ कुस्‍सान् लुङ्‌माॽ तुक्‍तुबा

हे़क्‍क्‍याङ् कुभक्‍ताङ्‌ङो युक्‍खुआङ् यम्‍बा चोगुबा

अङे़ःक्‌वा हे़क्‍तङ्‌बा के़बोक्‍खिरो॥

१३ कुम्‍मारे़ अङे़ःक्‌वान् हाङ्‌हाङ् मे़त्‍तुबा हे़क्‍केए

आङ्‌गाॽ खिनिॽ हाङ्‌हाङ् मे़त्‍निङ्‌लो॥

हे़क्‍क्‍याङ् यरुसले़म ये़क्‌यक्‍किल्‍ले़ चोगुल्‍ले़

खिनिॽ हाङ्‌हाङ् के़लॽरिरो॥”

१४ अक्‍खे पोङ्‌बा खे़निॽ के़निसुम्‍माङ्

खिनिॽ निङ्‌वाॽओ के़सःत्‍तिरो,

हे़क्‍क्‍याङ् खे़निॽ यान् हे़क्‍के चिनॽनॽना के़बोरिरो॥

खे़ब्‍याङ् यहवे दाङ्‌बे़ल्‍ले़ कुबान् के़घे़म्‍बाहाॽ फाॽरुसिरो

कर कुनिङ्‌मिहाॽ सिक् ओसेःन्‍धाक्‍तुसिॽ के़लॽबान् कुसिङ् के़निःत्‍तुम्‍लो॥

१५ ओमे़त्‍ते़म्‍मे़ॽ, यहवे दाङ्‌बे़न् मिधुङ्‌दिङ् मिराःक्‍नु युर पत्‍लो,

हे़क्‍क्‍याङ् कुअन्‍लाधाहाॽग सुरित् केजङ् इक्‍सिङ्‌बा हे़क्‍के लॽरो॥

खुने़ॽ कुसिक् पोःक्‍मे़न् कुस्‍साक्‍के़न्‍निन् इसेःङ्

हे़क्‍क्‍याङ् खुने़ॽ मना कुभे़ःक्‍मे़न् मिराःक्‍नु युरुरो॥

१६ थेआङ्‌भे़ल्‍ले़ मि नु ताभेलाम्‍बा यहवे दाङ्‌बे़ल्‍ले़

के़रे़क् मनाहाॽ खासे़न् चोगुसिरो,

हे़क्‍क्‍याङ् यहवे दाङ्‌बालाम् के़सिबाहाॽ यरिक् मे़बोङ्‌लो॥

१७ यहवे दाङ्‌बे़ल्‍ले़ पाःत्‍तुॽ, “नावाइत्‍ला माङ्‌घमारे़ लागि सुत्‍थो के़जोःक्‍सिङ्‌बा, कुदिक् कुदिक् माङ्‌धाःन्‍हाॽओ के़बेःक्‍पा हे़क्‍क्‍याङ् फाक्, सुबा नु वेॽ सिक्‍के़ले़ङ्‌बा कुजा के़जाबा मनाहाॽरे़ खुन्‍छिॽ मे़क्‍मासिमे़न् निःत्‍ताङ् तार पत्॥

१८ आङ्‌गाॽ खे़ङ्‌हाॽरे़ मे़इःत्‍तुबा खुन्‍छिॽ निङ्‌वान् नु याःम्‍बक्‍हाॽ कुसिङ् निःत्‍तुङ्॥ आङ्‌गाॽ के़रे़क् पाःन्‍दाङ् नु के़रे़क् मे़न्‍छाम् सुवाङ्‌हाॽरे़ खुन्‍छिॽ फुङ्‌से़ युआर पत्‍ता॥ खे़ङ्‌हाॽ के़रे़क् मे़जुम् मे़जुःत्‍ताङ् आङ्‌गाॽ आमिमिदिङ्‌ङिन् मे़निसुॽ॥

१९ “हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ लुम्‍मो लत्‍छा मिक्‍सेःन्‍धिक् पिरुङ्‌सिङ्‌ॽ॥ कर आङ्‌गाॽ खे़ङ्‌हाॽओ कुभा के़हिङ्‌बा के़याःक्‍पाहाॽ आङ्‌गाॽ आमिङ् तिःप्‍पा, चोगुङ्‌बा याःम्‍बक्‍हाॽ, आमुक्‍साम्‍मिन् हे़क्‍क्‍याङ् के़रे़क्‍नुःल्‍ले़ यम्‍बाआ फाॽआङ् मे़ङ्‌घे़म्‍मे के़वाॽबा मे़न्‍छाम् सुवाङ्‌हाॽओ नु माःङ्‌घा माःङ्‌घाबा लाजेॽहाॽओ पाङ्‌घुङसिङ्‌ॽ, इग्र तार्सिस, लिबिया नु तोङ्‌लि याङ्‌मा के़ले़बा मना के़युङ्‌बा लुद नु तुबल खे़म्‍ब्‍याङ् ग्रिस लाजेॽहाॽओ पाङ्‌घुङ्‌सिङ्‌ॽ॥ कन् लाजेॽहाॽओ आङ्‌गाॽ पयम् यम्‍बा चोःक्‍का फाॽआङ् खे़ङ्‌हाॽरे़ उवा मे़जोगुॽ॥

२० खे़म्‍ब्‍याङ् खे़ङ्‌हाॽरे़ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽलाम् खिनिॽ के़रे़क् फुॽनुसाॽहाॽ अन्‍हाॽ, अन्‍लाधाहाॽ, लाधाहाॽ, अदङ्‌हाॽ नु उमेहाॽओ कक् मे़जोगुआङ् आङ्‌गाॽ आसेसे कोःक्‍मा यरुसले़ःम्‍मो यहवे दाङ्‌बे़ल्‍ले़ कुलागि सिदुङ्‌जभा हे़क्‍के मे़दारुॽ॥ इस्राइलबा मनाहाॽरे़ खुन्‍छिॽ साहाॽरे़ मे़दारुबा पोगुगे़न् कुजाःल्‍ले़न् सिदुङ्‌जभाहाॽ सुत्‍थो खप्‍प्‍याओ मे़याक्‍तुआङ् यहवे दाङ्‌बे़ल्‍ले़ कुहिम्‍मो मे़दारुबा हे़क्‍के खे़ङ्‌हाॽरे़ कन्‍हाॽ मे़दारुसिॽ॥

२१ हे़क्‍क्‍याङ् खुन्‍छिॽ लुम्‍मो कुभा निङ्‌वाॽफुसाम्‍बा नु ले़बि पोङ्‌मारे़ लागि सेगुङ्‌सिङ्,” यहवे दाङ्‌बे़ल्‍ले़ पाःत्‍तुरो॥

२२ “आङ्‌गाॽ आमुक्‍साम्‍लाम् कुसङ् इक्‍सादिङ् खाम्‍बेःक्‍मे़न् नु

कुसङ् ताङ्‌साङ्‌बे़न् थधप् मे़ल्‍लॽए पक्‍कन्,

हे़क्‍केलॽरिक्‍के खिनिॽ मुॽइदाङ्‌साहाॽ नु

खिनिॽ मिङ्‌ङिन् आभे़ल्‍ले़साङ् हाबा वाॽरो॥

२३ लादुप् थक्‍मा हे़क्‍क्‍याङ् नाःम्‍सिङ्‌मा ये़न्‍नो

के़रे़क् मे़न्‍छाम् सुवाङ्‌बा मनाहाॽ आङ्‌गाॽ से़वा मे़त्‍छे़

कन् यरुसले़म ये़क्‌यक्‍को मे़दारो,”

यहवे दाङ्‌बे़ल्‍ले़ पाःत्‍तुरो॥

२४ “खे़ङ्‌हाॽ मे़लःन्‍नाङ् मे़बेःक्‍किल्‍ले़

आङ्‌गाॽ आदक्‍ले़ङ्‌वाओ पिफ्‍युङ् के़जोःक्‍पाहाॽरे़

खुन्‍छिॽ के़सिबा थक्‍हाॽ खे़ङ्‌हाॽरे़ मे़निसुरो॥

खे़न् के़सिबा थक्‍हाॽ के़जाबा फेॽबाःत्‍हाॽ

आभे़ल्‍ले़आङ् मे़न्‍छिने़न्‍लो

हे़क्‍क्‍याङ् खे़न् चेधक्‍हाॽ के़ओॽबा मिन् आभे़ल्‍ले़आङ् मे़सिने़न्‍लो,

खे़न् निगे़दे़प्‍पे़न् के़रे़क् मे़न्‍छाम् सुवाङ्‌हाॽरे़

खुन्‍छिॽ लागि साॽरिक् सिक्‍के़ले़ःङ्‌बा पोङ्‌लो॥”

यर्मियाःल्‍ले़ कुसाप्‍पन्

साप्‍पन् निसुम्

ये़सु ख्रिस्‍ते़न् सावाःन्‍छिङ्‌मानुःल्‍ले़ तगि खप्‍मे़न् किप् तुक्‍सि तङ्‌बे यारिक् तगि माङ्‌निङ्‌वाॽपान् के़बाःप्‍पा यर्मियाःल्‍ले़ कुयाःम्‍बक्‍किन् हेःक्‍तुआङ् वये़॥ खे़ल्‍ले़ केःम्‍बा कुमाङ्‌से़वा चोःक्‍मा याःम्‍बक्‍को निङ्‌वाॽफुमाङ्‌ङिल्‍ले़ कुमनाहाॽरे़ नावाइत्‍ला से़वा मे़प्‍मा नु लायोल्‍ले़ चोगुल्‍ले़ खुन्‍छिॽ सम्‍धाङ् के़दाबा यम्‍बा ये़त्‍तुक्‍खेःल्‍ले़ कुयाःम्‍बेओ खुने़ॽ खे़ङ्‌हाॽ साम्‍दिङ् पिरुसिआङ् वये़॥ कन् पाःत्‍तुबा माङ्‌निङ्‌वाॽपान्‍निन् के़रे़बा खुने़ॽ सिमानुःल्‍ले़ तगि आबाङे निमा खोसुरो॥ यरुसले़म ये़क्‌यक्‍किन् बाबेलबा हाङ् नबुकदनेसरे़ल्‍ले़ कुयुक्‍को पोःक्‍खे़बा, ये़क्‌यक्‍किन् नु माङ्‌हिम्‍मिन् खाप्‍पुथ्‍यःङ् पोःक्‍खे़बा हे़क्‍क्‍याङ् यहुदाबा हाङ्‌ङिन् नु यरिक् मनाहाॽ मे़दे़म्‍सुसिआङ् बेबिलोनओ मे़देॽरुसिबा खुने़ॽ निसु॥ कुनुप्‍मो खे़न् मनाहाॽ नु खुन्‍छिॽ मुॽइदाङ्‌साहाॽ पुङ्‌लाहिम्‍मोलाम् चोःक्‌युम्‍भो मे़घोसुआङ् लाजेॽओ मे़नुःङ् मे़भे़न् खे़ब्‍याङ् खे़न् सुवाङ्‌ङिन् याम्‍मो युङ्‌सिङ्‌ॽ के़लॽबान् तगिए खुने़ॽ पाःत्‍तुआङ् वये़रो॥

यर्मियाःल्‍ले़ कुसाप्‍पन्‍निन् अक्‍खेलॽरिक् वेॽ वेॽ लक्‍हाॽओ हामा सुक्‍ते़त्– (१) निङ्‌वाॽफुमाङ्‌ङिल्‍ले़ यर्मियान् उःत्‍तुबा॥ (२) योसियाह, यहोयाकिम, यहोयाकिन हे़क्‍क्‍याङ् सिदकियाह हाङ्‌ङिल्‍ले़ कुबालाओ निङ्‌वाॽफुमाङ्‌ङिल्‍ले़ यहुदाबा मनाहाॽ नु हाङ्‌हाॽ पिरुसिबा इङ्‌घङ्॥ (३) यर्मियाःल्‍ले़ कुसुहाङ्‌मिबा बारुक्‍के़ल्‍ले़ साप्‍तुधबा पान् हे़क्‍क्‍याङ् यर्मियाःल्‍ले़ कुहिङ्‌मन्‍नोबा माङ्‌निङ्‌वाॽपाःन्‍हाॽ नु के़ये़क्‍पा हिन्‍दोक्‍हाॽ॥ (४) वेॽ लाजेॽबा एयाङ्‌बा सुवाङ्‌हाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ कुइङ्‌घङ्॥ (५) यरुसले़म ये़क्‌यक्‍किन् हारिद्‌ये़बा हे़क्‍क्‍याङ् मनाहाॽ बाबेलओ मे़दे़म्‍सु मे़देॽरुसिबा हिन्‍दोक्‍हाॽरे़ कुयाःम्‍बेओ साप्‍मुःन्‍धुम्‍मिल्‍ले़ कुजक् पाःन्‍हाॽ॥

यर्मियान् आबाङे कुमनाहाॽ साॽरिक् लुङ्‌माॽ तुक्‍तुसिबा नु खुन्‍छिॽ सम्‍धाङ् तामा के़जोःक्‍पा खुम्‍दिङ्‌ङिन् मे़प्‍मासि कुसिराॽए मे़धाङे़न्॥ माङ्‌निङ्‌वाॽपान् के़बाःप्‍पा पोःक्‍खे़आङ् खुने़ॽ सम्‍धाङ् त्‍ये़बा कुदुक्‍खेःल्‍ले़ कुयाःम्‍बेओ खुने़ॽ कुनिङ्‌वाॽओ कुलुङ्‌माॽ हिःम्‍ल पोधक् चोगुरो॥ निङ्‌वाॽफुमाङ्‌ङिल्‍ले़ कुबाःन्‍निन् खुने़ॽ कुनिङ्‌वाॽओ मि हे़क्‍के तिरे़, खुने़ॽ खे़न् थम्‍मा मे़सुक्‍तुन्‍लो॥

कन् साप्‍पन्‍नो के़बप्‍पा यरिक्‍तङ्‌बा कुमिङ्‌सो के़इङ्‌बा पे़न्‍जिलाहाॽरे़ यर्मियाःल्‍ले़ कुये़म्‍मो पोःक्‍खे़बा तुक्‍खेःल्‍ले़ ये़न् एगाङ्‌बा वेॽस्‍मा लत्‍छा कुसङ् ये़न्‍निल्‍ले़ कुयाःम्‍बेओ चे़क्‍खु पाःत्‍तुॽ॥ खे़न् ये़न्‍नो निङ्‌वाॽफुमाङ्‌ङिल्‍ले़ आबाङे कुमनाहाॽनु कुसङ् माङ्‌हुप् चोगु॥ खे़न् माङ्‌हुप्‍पिन् कुभा सिक्‍साम्‍बा मे़ःन्‍नेए खे़ङ्‌हाॽरे़ मे़इःत्‍तु मे़नाःत्‍तुॽ थेआङ्‌भे़ल्‍ले़ खे़न् माङ्‌हुप्‍पिन् निङ्‌वाॽफुमाङ्‌ङिल्‍ले़ खे़ङ्‌हाॽरे़ खुन्‍छिॽ सिक्‍लुङ्‌मो साप्‍तु पिरुसिरो (यर्मि ३१:३१-३४)॥

ताङ्‌बा थामिङ्

निङ्‌वाॽफुमाङ्‌ङिल्‍ले़ यर्मियान् उःत्‍तुबा १:१-१९

योसियाह, यहोयाकिम, यहोयाकिन हे़क्‍क्‍याङ् सिदकियाह हाङ्‌ङिल्‍ले़ खुन्‍छिॽ पाःल्‍लाओ पोःक्‍खे़बा माङ्‌निङ्‌वाॽपान्‍हाॽ २:१–२५:३८

यर्मियाःल्‍ले़ कुहिङ्‌मन्‍नोबा हिन्‍दोक्‍हाॽ २६:१–४५:५

इक्‍सादिङ् खाम्‍बेःक्‍कोबा मे़न्‍छाम् सुवाङ्‌हाॽरे़ खुन्‍छिॽ तक्‍ले़ङ्‌वाओ पोःक्‍खे़बा माङ्‌निङ्‌वाॽपान्‍हाॽ ४६:१–५१:६४

यरुसले़म ये़क्‌यक्‍किन् मे़गे़बा ५२:१-३४

यर्मियाःल्‍ले़ कुसाप्‍पन्

यर्मिया

१

बेन्‍यामिन लाजेॽबा अनातोत ये़क्‌यक् के़युङ्‌बा लत्‍छा निङ्‌वाॽफुसाम्‍बा हिल्‍कियाहरे़ कुस्‍सा यर्मियाःल्‍ले़ पाःत्‍तुबा पाःन्‍हाॽ कन्‍हाॽरो॥

२ अमोनरे़ कुस्‍सा योसियाहन् यहुदाबा हाङ् पोःक्‍खे़बा थिबोङ्‌ङाङ् सुम्‍सि तङ्‌बेओ यहवे दाङ्‌बे़ल्‍ले़ कुइङ्‌घङ्‌ङिन् चक्‍मे़न्‍लॽए यर्मियाओ के़रे़॥

३ योसियाहरे़ कुस्‍सा यहोयाकिमे़ल्‍ले़ हाङ्‌युक् चोगुबा ये़म् खाराक् नु यहुदाबा हाङ् योसियाहरे़ कुस्‍सा सिदकियाहःल्‍ले़ हाङ्‌युक् चोगुबा थिबोङ्‌ङाङ् थिक् तङ्‌बे के़रे़बा ला ङासि थारिक्‍के यरुसले़ःम्‍बा मनाहाॽ मे़दे़म्‍सुसिआङ् लाजेॽ लाःक्‍कात् मे़न्‍देॽसिङ्‌ङे थारिक् यहवे दाङ्‌बे़ल्‍ले़ कुइङ्‌घङ्‌ङिन् खुने़ॽओ के़रे़र वये़रो॥a

यहवे दाङ्‌बे़ल्‍ले़ यर्मियान् उःत्‍तु

४ यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़रो,

५ “आङ्‌गाॽ खे़ने़ॽ के़म्‍मारे़ कुसाप्‍पोःक्‍को

नावागे़न् चइःत् चोःक्‍मानुःल्‍ले़ तगिए सेःक्‍ने़आङ् वयाङ्‌लो

हे़क्‍क्‍याङ् खे़ने़ॽ सावाःन्‍छिङ्‌मानुःल्‍ले़ तगिए

यरिक् मे़न्‍छाम् सुवाङ्‌हाॽ माङ्‌निङ्‌वाॽपान् मे़प्‍मासिरे़ लागि एःक् चोःक्‍ने़आङ् वयाङ्‌लो॥”

६ आङ्‌गाॽ नुगप् पिरुङ्, “यहवे दाङ्‌बाए, आङ्‌गाॽग पाःप्‍माए मे़ले़आन्, आङ्‌गाॽग अङे़ःक्‌वाए वाॽआरो॥”

७ कर यहवे दाङ्‌बे़ल्‍ले़ आङ्‌गाॽ मे़त्‍ताङ्, “आङ्‌गाॽ अङे़ःक्‌वाए वाॽआ लॽरिक् मे़बाःत्‍ते़न्‍ने़ॽ कर आङ्‌गाॽ आत्‍तिन् मनाहाॽरे़ खुन्‍छिॽ लुम्‍मो खे़ने़ॽ पाङ्‌ने़, खे़ङ्‌हाॽओ खे़ने़ॽ पेगे़ॽ खे़ब्‍याङ् आङ्‌गाॽ खे़ने़ॽ थे इङ्‌जाङ् पिने़, खे़न् खे़ङ्‌हाॽ मे़त्‍ते़से़ॽ॥

८ खे़ङ्‌हाॽनु खे़ने़ॽ मे़गिसे़न्‍ने़ॽ थेआङ्‌भे़ल्‍ले़ आङ्‌गाॽ खे़ने़ॽ से़ःप्‍मारे़ लागि खे़ने़ॽनु वाॽआ॥ आङ्‌गाॽ यहवे दाङ्‌बान् पाराङ्‌ङाङ् वाॽआरो!”

९ खे़न् एगाङ् यहवे दाङ्‌बे़ल्‍ले़ कुहुक्‍किन् सन्‍छुआङ् आङ्‌गाॽ आम्‍ब्राओ सुसाङ् पिराङ् हे़क्‍क्‍याङ् आङ्‌गाॽ मे़त्‍ताङ्‌लो,

“खे़प्‍से़ॽ, इङ्‌गाॽ आबाःन्‍जाक्‍किन् खे़ने़ॽ के़म्‍ब्राओ केःत्‍तुङ् पिने़आङ् वाॽरो॥

१० आइन् खे़ने़ॽ यरिक् मे़न्‍छाम् सुवाङ्‌हाॽ

हे़क्‍क्‍याङ् हाङ्‌जुम्‍हाॽओ के़युङ्‌बाहाॽ

आःङ्‌मासि, सोःम्‍मासि,

मे़ङ्‌मासि इग्र लाप्‍फेमासि,

फोःङ्‌मासि नु युक्‍सिङ् चोःक्‍मासि मुरा मे़त्‍ने़रो॥”

ने़त्‍छि सुफोहाॽ

११ यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़, “यर्मियाए, खे़ने़ॽ थे के़निसुर के़बत्?”

आङ्‌गाॽ नुगप् पिरुङ्, “खङ्‌जङ्‌सेॽ सिङ्‌ङिल्‍ले़ लत्‍छा कुबोराक् थिक् निसुङ्‌ॽ॥”

१२ यहवे दाङ्‌बे़ल्‍ले़ आङ्‌गाॽ मे़त्‍ताङ्, “खे़ने़ॽ कुदोःप्‍माए के़निसु, थेआङ्‌भे़ल्‍ले़ आङ्‌गाॽ पाःत्‍तुङ्‌बा पाःन्‍हाॽ के़रे़बान् ओमे़प्‍मारे़ लागि हाङ्‌घुङ्‌ल वाॽआ॥”b

१३ यहवे दाङ्‌बे़ल्‍ले़ कुइङ्‌घङ्‌ङिन् याम्‍मो आङ्‌गाॽओ के़रे़, “वेॽ थे के़निसुबे?”

आङ्‌गाॽ नुगप् पिरुङ्, “थाङ्‌गे़त् पिसाङ् आङ्‌गाॽ लत्‍छा खप्‍प्‍याधिक् लाक्‍तुर युङ्‌बा निसुङ्‌ॽ हे़क्‍क्‍याङ् खे़न् कॽयो ले़प्‍माङ् वे़प्‍मा चोःक्‍काङ् युङ्‌ॽ॥”

१४ खुने़ॽ आङ्‌गाॽ मे़त्‍ताङ्, “थोहाङ् पिसाङ्‌लाम्‍बाए मे़क्‍मासिमान् लाक्‍तुआङ् कन् लाजेॽबा मनाहाॽ सम्‍धाङ् चुक्॥

१५ थेआङ्‌भे़ल्‍ले़ आङ्‌गाॽ थाङ्‌गे़त् ले़प्‍माङ्‌बा के़रे़क् सुवाङ्‌हाॽ उःत्‍तुङ्‌सिङ्‌ल पत्‍तारो॥

“खे़ङ्‌हाॽरे़ खुन्‍छिॽ हाङ्‌हाॽ मे़दारो

हे़क्‍क्‍याङ् खुन्‍छिॽ हाङ्‌युक्‍नान्

यरुसले़म लाःप्‍मा ताःक्‍हन्‍हाॽओ मे़युक्‍खुरो

खे़ब्‍याङ् खे़ङ्‌हाॽ के़रे़क् पिसाङ्‌बा लुङ्‌धाक्‍हाॽओ

नु यहुदाबा के़रे़क् ये़क्‌यक् खिरिआङ् मे़युक्‍खुरो॥

१६ आङ्‌गाॽ आबाङे आमनाहाॽ खुम्‍दिङ् पिरुङ्‌सिङ्‌लो

थेआङ्‌भे़ल्‍ले़ खे़ङ्‌हाॽरे़ लायो मे़जोगुआङ् वाॽरो,

आङ्‌गाॽ खे़ङ्‌हाॽरे़ लाप्‍मे़भुसाङ्‌लो

हे़क्‍क्‍याङ् वेॽ माङ् साम्‍माङ्‌हाॽओ साङ्‌सिङ् सुक्‍पा मे़हाःन्‍दुआङ् मे़वाॽरो

नावाइत्‍लाहाॽ मे़जोगुसि खे़ब्‍याङ् खे़ङ्‌हाॽ माङ्‌से़वा मे़मे़त्‍तुसिआङ् मे़वाॽरो॥”

१७ “यर्मियाए, यारिप् पोःक्‍खे़ॽ, हे़क्‍क्‍याङ् पेगे़ॽओ

आङ्‌गाॽ खे़ने़ॽ इङ्‌जाङ् पिने़बा के़रे़क् पाःन्‍हाॽ खे़ङ्‌हाॽ मे़त्‍ते़से़ॽओ॥

आल्‍ल खे़ङ्‌हाॽनु खे़ने़ॽ मे़गिसे़न्‍ने़ॽओ॥

मेःन्‍ने़भग्र खे़ङ्‌हाॽरे़ खुन्‍छिॽ तगि आरसाङ् यरिक् के़गिबा चोःक्‍ने़रो॥

१८ यर्मियाए, खे़प्‍से़ॽओ आइन् लत्‍छा लिमा सुक्‍मे़न्‍दे़प्‍मनाबा हाङ्‌यक् हे़क्‍तङ्‌बा के़धुम्‍बा चोःक्‍ने़आङ् वाॽरो

खे़न् ये़क्‌यक्‍किङ्‌ग फे़न्‍जेॽ सित्‍लाङ् इग्र कासाःल्‍ले़न् लुङ्‌धाक् हे़क्‍तङ्‌बा चोक्‍लो

यहुदाबा हाङ्‌हाॽ, सुहाङ्‌युक्‍पाहाॽ, निङ्‌वाॽफुसाम्‍बाहाॽ हे़क्‍क्‍याङ् मनाहाॽलुम्‍मो

खे़ने़ॽ के़रे़क् लाजेःल्‍ले़ कुदक्‍ले़ङ्‌वाओ थधप् मे़ल्‍लॽए के़ये़प्‍लो॥

१९ खे़ङ्‌हाॽ खे़ने़ॽनु थङ् मे़जोक् कर खे़ने़ॽ नाःम्‍मा के़मे़न्‍छुक्‍ने़न्‍लो

थेआङ्‌भे़ल्‍ले़ खे़ने़ॽ के़दाङ्‌से़ःप्‍से़ आङ्‌गाॽ खे़ने़ॽनु वाॽआरो॥

आङ्‌गाॽ, यहवे दाङ्‌बाल्‍ले़ पाःत्‍तुङ्‌ङाङ् वाॽआरो॥”

a 

१:३ “कन् हिन्‍दोक्‍हाॽ ६२७ जुलाइ/अगस्‍त ५८६ नाजिरि तङ्‌बे तगि पोःक्‍खे़आङ् वये़॥”

b 

१:१२ खजङ्‌सेॽ फाॽइन् हिब्रुओ हाङ्‌घुङ्‌ल वाॽआ हे़क्‍के खे़म्‍दे़त्॥

निङ्‌वाॽफुमाङ्‌ङिल्‍ले़ इस्राइले़न् कम्‍ब्राङ् मे़त्‍तुॽ

२

यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़,

२ “खे़ने़ॽ कन् इङ्‌घङ्‌ङिन् यरुसले़ःम्‍मो के़वाॽबाहाॽ के़रे़क् मे़त्‍ते़से़ॽ, यहवे दाङ्‌बे़ल्‍ले़ अक्‍खे़ पाःत्‍तुरो–

“इस्राइलए, खे़ने़ॽ के़धाङ्‌बे़न् वे़म्‍मो आक्‍खे़न् नसाःन्‍साबा के़वये़ के़लॽबान् आङ्‌गाॽ आनिङ्‌वाॽसुम्‍मो वाॽरो,

सिसामेःत्‍तिल्‍ले़ हे़क्‍के खे़ने़ॽ मिःम् के़मे़त्‍ताङ्‌लो॥

मुरे़ःक् खारे़ःक् थेआङ् के़होःप्‍पादे़न्‍नो, थेआङ् मे़न्‍लिङ्‌मनाबा चिजि खक्‍खक्‍पा एःक्‍सादे़न्‍नो

खे़ने़ॽ आङ्‌गाॽ आएगाङ् आएगाङ् के़नाःत्‍ताङ्‌लो॥

३ इस्राइलए, खे़ने़ॽ आलागि सेसेबा के़वये़रो

हे़क्‍क्‍याङ् चासुम्‍मा ये़म्‍मो आङ्‌गाॽओ मे़दोन्‍दुबा कुजाःल्‍ले़न् चासोक् हे़क्‍तङ्‌बा के़वये़रो॥

खे़ने़ॽ हान्‍ति के़जोःक्‍पा के़रे़क् आप्‍तिक्‍साबा लेःत्‍तुङ्‌सिङ्‌लो

खे़ब्‍याङ् खे़ङ्‌हाॽरे़ खुन्‍छिॽ सम्‍धाङ् ये़त्‍तुक्‍खेन् पाङ्‌घुङ्‌लो॥”

इस्राइलबा पाधे़बाहाॽरे़ खुन्‍छिॽ लायो

४ याकुबरे़ कुमुॽइदाङ्‌सासे, इस्राइलरे़ के़रे़क् कुधिन्‍दाङ् सायोबोरासे, यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽओ॥

५ यहवे दाङ्‌बे़ल्‍ले़ अक्‍खे पाःत्‍तुरो–

“के़धाःक्‍थे़बाहाॽरे़ आङ्‌गाॽ आदक्‍ले़ङ्‌वाओ ताप्‍फे़ःम्‍बा पान् थे मे़घोसुबे?

थे़मा पाःन्‍निल्‍ले़ चोगुल्‍ले़ खे़ङ्‌हाॽ आङ्‌गाॽलाम्‍बा माःङ्‌घा मे़बोःक्‍खे़बे?

खे़ङ्‌हाॽरे़ थेनाधेबा नावाइत्‍लाहाॽ से़वा मे़मे़त्‍तुसिरो

हे़क्‍क्‍याङ् आबाङेआङ् हने़बा मे़बोःक्‍खे़रो॥

६ आङ्‌गाॽ खे़ङ्‌हाॽ मिस्र लाजेॽलाम्‍बा लःत्‍तुङ् थाक्‍तुङ्‌सिङ्‌लो॥

मुरे़ःक् खारे़ःक्‍पा एःक्‍सादे़न्‍नो, नु मुरे़ःक् खारे़ःक्‍पा के़हेबा के़जप्‍पा

हे़क्‍क्‍याङ् ये़ःङ्‌घा इसेःङ्‌बा थुप्‍थाॽ के़ने़बादे़न्‍नो,

हाःत्‍ताङ् के़होःप्‍पा लाङ्‌ङिल्‍ले़आङ् मे़दोॽरुम्‍बा के़हेबादे़न्‍नो

किप्‍मा के़घुबा लाजेॽ लुम्‍मोलाम्‍बा आङ्‌गाॽ खे़ङ्‌हाॽ लाम्‍लोसुङ्‌सिङ्‌ङाङ् तारुङ्‌सिङ्‌लो

हे़क्‍केसाङ् खे़ङ्‌हाॽरे़ आङ्‌गाॽ थेआङ् निनि खे़म्‍घे़म् मे़न्‍लाप्‍ताङ्‌ङिन्‍लो॥

७ “हे़क्‍क्‍याङ् खुने़ॽ खिनिॽ लत्‍छा नुबा लाजेॽओ के़दारिरो,

हे़क्‍केलॽरिक् खे़प्‍मोबा नुःब्नुबा पाःन्‍हाॽ नु पोगुगे़न् कुजान् के़जाम्‍लो॥

कर खे़ल्‍ले़ कुले़क्‌वाओ खे़ङ्‌हाॽरे़ आङ्‌गाॽ आलाजेन् मे़जिःन्‍दुरो

हे़क्‍क्‍याङ् आङ्‌गाॽ पिरुङ्‌सिङ्‌बा लाजेन् खे़ङ्‌हाॽरे़ आसुत्‍थो मे़जोगुरो॥

८ निङ्‌वाॽफुसाम्‍बाहाॽरे़ अक्‍खेलॽरिक्‍काङ् पान् सेःन्‍मे़न्‍दोसुन्‍लो

‘यहवे दाङ्‌बान् आत्‍ता वाॽबे?’

साम्‌योइङ्‌जाङ् के़हुॽबाहाॽरे़ आबाङेआङ् कुसिङ् मे़न्‍निःत्‍ताङ्‌ङिल्‍लो

युक्‍साबाहाॽरे़आङ् आङ्‌गाॽनु पिफ्‍युङ् मे़जोगुरो॥

माङ्‌निङ्‌वाॽपान् के़बाःप्‍पाहाॽरे़ग बाल साम्‍माङ्‌ङिल्‍ले़ कुमिङ्‌ङो माङ्‌निङ्‌वाॽपान् मे़बाःत्‍तुरो,

हे़क्‍क्‍याङ् हने़बा नावाइत्‍लाहाॽ माङ्‌से़वा मे़मे़त्‍तुसिरो॥

निङ्‌वाॽफुमाङ्‌ङिल्‍ले़ कुमनाहाॽरे़ खुन्‍छिॽ लायो

९ कन् पाःन्‍निन् यहवे दाङ्‌बे़ल्‍ले़ उवा चोगुरो

‘खे़ल्‍ले़ चोगुल्‍ले़, आङ्‌गाॽ आदुःन्‍दे़न् याम्‍मो खिनिॽ आमनाहाॽ चे़क्‍निङ्‌लो॥

हे़क्‍क्‍याङ् के़दाबा तङ्‌बेहाॽओ

खिनिॽ सामे़न्‍छाॽहाॽ आप्‍तिक् कुःत्‍तुङ्‌सिङ्‌लो॥

१० नाम्‍धा पिसाङ् साइप्रस वागप्‍खाम्‍मो खे़ङ्‌हाॽ ओमुसे़ मे़बेःक्‍लरो,

नाम्‍गे़न् ले़प्‍माङ् केदार लाजेॽओ आत्‍तिल्‍ले़इ कुगोःत्‍छे़ मे़बाङ्‌घुसिररो,

अक्‍तङ्‌बा पान् तगि आप्‍फाल्‍ले़आङ् पोःक्‍खे़बा के़न्‍निसुम्‍मिन्‍लो॥

११ वेॽ आत्‍तिन् सुवाङ्‌ङिल्‍ले़आङ् आबाङे साम्‍माङ्‌हाॽ आप्‍फाल्‍ले़आङ् मे़न्‍ले़क्‍के कत्‍तुसिरो,

हे़क्‍केसाङ् खे़न् साम्‍माङ्‌हाॽ से़क्‍खाबा माङ् मे़ःन्‍छिरो॥

कर आङ्‌गाॽ आमनाहाॽरे़ हे़क्‍तङ्‌बा साम्‍माङ्‌हाॽनु आङ्‌गाॽ मे़ले़क्‍ताङ्‌लो,

खे़ङ्‌हाॽरे़ खुन्‍छिॽ मिमिदिङ्‌ङिन् खे़न् हने़बा साम्‍माङ्‌हाॽनु मे़ले़क्‍तुरो॥

१२ खे़ल्‍ले़ चोगुल्‍ले़ ताङ्‌साक्‍पासे,

खिनिॽ थे़गक्‍कक्‍ना यक्‍खे़म्‍मे़ॽओ,

हे़क्‍क्‍याङ् किमा यङ्‌माओ थ्‍ये़म्‍मे़ॽआङ् खिनिॽ निङ्‌वाॽ मये़म्‍मे़ॽओ

१३ थेआङ्‌भे़ल्‍ले़ आङ्‌गाॽ आमनाहाॽरे़ ने़त्‍छि लायो मे़जोगुआङ् मे़वाॽरो–

खे़ङ्‌हाॽरे़ आहिङ्‌हिङ्‌बा के़बुम्‍बा च्‍वाःत्‍तिन् मे़नाॽरुआङ् मे़वाॽरो

हे़क्‍क्‍याङ् वागे़युबा के़बेःक्‍पा च्‍वाःत्‍तिन् थे़ङ्‌मारे़ लागि वाबाक्‍हाॽ मे़दयुआङ् ने़रो॥’”

लायोल्‍ले़ कुले़क्‌वा इस्राइलरे़ खोसुबा थुम्‍घो

१४ “इस्राइले़न् योःग्‍बा मेःन्‍लो,

खे़न् योःग्‍बा पोःक्‍खे़आङ् सावाःन्‍छिङ्‌बा मेःन्‍लो॥

हे़क्‍केःल्‍ले़ थेआङ् नाप्‍मनाबा चिगक्‌वा हे़क्‍के मे़बोःक्‍खे़बाबे?

१५ खे़ङ्‌हाॽ खुने़ॽ कुसम्‍धाङ् खिरिङ्‌बान् हे़क्‍के मे़हुःक्‍काङ् मे़वाॽरो

हे़क्‍क्‍याङ् खे़ल्‍ले़ लाजेन् चिजि खक्‍खक् पोःक्‍खे़आङ् वाॽरो॥

खे़ल्‍ले़ कुये़क्‌यक्‍हाॽ खाप्‍पुथ्‍यःङ् मे़जोगुरो

हे़क्‍क्‍याङ् मे़नाॽरुआङ् ने़रो॥

१६ आँ, नोप नु तहपनेसबा मनाहाॽ मे़दारो

हे़क्‍क्‍याङ् खे़ल्‍ले़ के़धे़गेःक्‍किन् लिगोॽ मे़नःक्‍खुआङ् वाॽरो॥

१७ इस्राइलए, आङ्‌गाॽ यहवे दाङ्‌बा के़निङ्‌वाॽफुमाङ्‌ङिल्‍ले़ खे़ने़ॽ के़लाम्‍मो लाम्‍लोने़र वयाङ्‌लो

कर खे़ने़ॽग आङ्‌गाॽ के़नाॽराङ्‌लो

हे़क्‍क्‍याङ् खे़ने़ॽ आबाङे कन् पाःन्‍निन् के़सम्‍धाङ् के़दारुरो॥

१८ निल वहःङ्‌ङोबा च्‍वाःत्‍तिन् थुङ्‌मारे़लागि मिस्रओ के़बेःक्‍लो

इग्र युफ्रेतिस वहःङ्‌ङोबा च्‍वाःत्‍तिन् थुङ्‌से अस्‍सुर लाजेॽओ के़धासिङ्‌लो

हे़क्‍केःल्‍ले़ खे़ने़ॽ के़लागि थे इन्‍धा पोङ्‌ङाङ्‌बे?

१९ खे़ने़ॽ आबाङे कुॽइभे़म्‍माल्‍ले़ के़सम्‍धाङ् खुम्‍दिङ् तारुरो

हे़क्‍क्‍याङ् खे़ने़ॽ के़नाॽराङ्‌बा पाःन्‍निल्‍ले़ए कुनामे़न्‍छाॽ के़जोःक्‍लो॥

आङ्‌गाॽ यहवे दाङ्‌बा के़निङ्‌वाॽफुमाङ्‌ङिन् नाॽमा नु आङ्‌गाॽओ से़वा मे़न्‍जोःक्‍मा

साॽरिक् ताप्‍फे़ःम्‍बा नु निङ्‌वाॽ मे़न्‍दामा पोङ्‌लो,

खे़न् खे़ने़ॽ कुसिङ् के़निःत्‍तुरो॥

आङ्‌गाॽ पयम् यम्‍बा मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽआरो॥”

इस्राइलरे़ यहवे दाङ्‌बान् माङ्‌से़वा मे़प्‍मा ले़रुबा

२० यहवे दाङ्‌बे़ल्‍ले़ अक्‍खे पाःत्‍तुरो,

“इस्राइलए, यरिक् ये़म्‍माङ्‌धो खे़ने़ॽ आङ्‌गाॽ आयुक्‍किन् के़नाॽरुरो,

खे़ने़ॽ आइङ्‌जाङ्‌ङिन् इःप्‍मा नाःप्‍मा नु आङ्‌गाॽ माङ्‌से़वा मे़प्‍मा के़ले़राङ्‌लो॥

के़रे़क् केःम्‍बा कोःक्‍मा फाङ्‌जङ् थे़गु माङ्‌वाहाॽओ

हे़क्‍क्‍याङ् के़रे़क् सरेःक्‍क्‍याःप्‍पा सिङ्‌बुङ् सिगाङ् खे़ने़ॽ वेॽ माङ् साम्‍माङ्‌हाॽनु

के़त्‍निमा हे़क्‍के ताप्‍फे़ःम्‍बा याःम्‍बक् के़जोगुरो॥

२१ चे़ल्‍ले़क्‍सेॽबुङ् हे़क्‍के नुबा कुलिःम्‍बा तेॽने़आङ् वये़रो

हे़क्‍क्‍याङ् खे़ने़ॽ लेःत्‍ने़आङ् के़युङे़रो॥

कर ओमे़त्‍ते़ॽ, आल्‍ल खे़ने़ॽ थे के़बोःक्‍खे़इरो॥

खे़ने़ॽग लत्‍छा के़गिबा हने़बा चे़ल्‍ले़क्‍सेॽ के़बोःक्‍खे़आङ् के़युङ्‌लो॥

२२ नुरिक् मॽवा के़देॽबा फिःम्‍भ्रिक्‍पाल्‍ले़ साॽरिक् वागे़हप्‍सिङ्‌लो

हे़क्‍क्‍याङ् माक्‍से़न्‍निन् यरिक् ओगप् के़जोगुरो

हे़क्‍केसाङ् माक्‍के़धक्‍पा खे़ने़ॽ के़लायोन् आङ्‌गाॽ आमिक् तगिए वाॽरो॥

२३ कर खे़ने़ॽ के़बाःत्‍तु, ‘आङ्‌गाॽ आबाङे आसुत्‍थो होःप्‍पाआरो,

बाल साम्‍माङ्‌ङिन् से़वा मे़मे़त्‍तुङ्‌ङिन्‍लो’

लॽरिक् खे़ने़ॽ आक्‍खेलॽरिक् पाःप्‍मा के़सुक्‍तुबे?

खे़ने़ॽ सेःङ्‌घा ने़ने़बादे़न्‍नो लायो के़जोगुआङ् के़वये़रो

हे़क्‍क्‍याङ् हे़न्‍हाॽ हे़न्‍हाॽ के़जोगुआङ् के़वये़, खे़न् ओमे़त्‍ते़ॽओ॥

कुम्‍बाबा के़गोःप्‍मा उमे हे़क्‍तङ्‌मा पान् मे़ङ्‌घे़म्‍मनाबा के़बोःक्‍खे़आङ् के़वये़रो

हे़क्‍क्‍याङ् खे़ने़ॽ याङ्‌ना कत्‍ना के़लोःक्‍ल के़वाॽरो॥

२४ मुरे़ःक् खारे़ःक्‍पा एःक्‍सादे़न्‍नो

वाॽमा के़गाम्‍मा कुम्‍मामा ताम्‍भुङ् अदङ्‌ङिन् हे़क्‍के

हे़क्‍क्‍याङ् कुम्‍बाबा अदङ् के़गोःप्‍माआङ् सुरिःत्‍तिन् सुःक्‍सुःक् के़नाम्‍मार

के़वाॽमा हे़क्‍के़ खे़ने़ॽ के़बोःक्‍खे़आङ् के़वाॽ

खे़न् हाःत्‍ले़ युक्‍को कप्‍मा सुक्‍तुबे?

खे़न् कोःप्‍मारे़ लागि कुम्‍बाबा अदङ्‌ङिल्‍ले़

थेआङ् तुक्‍खे चोःक्‍मा मे़बोङ्‌ङिन्‍लो,

खे़ल्‍ले़ कुये़म्‍मो खे़न् कुम्‍मामा अदङ्‌ङिन् उसुरु तुमुरो॥

२५ इस्राइलए, वेॽ साम्‍माङ्‌हाॽरे़ खुन्‍छिॽ एगाङ् एगाङ्

लाङ्‌घेगे़ॽआङ् के़लाङ्‌ङिन् तुक्‍ल मे़याःन्‍दे़न्‍नेॽओ,

हे़क्‍क्‍याङ् कुजाबोःप्‍मे़न् सर्गे़ङ् हेर मे़जोगे़न्‍ने़ॽओ॥

कर खे़ने़ॽ के़बाःत्‍तुॽ, ‘मे़ःन्! आङ्‌गाॽ खे़न् ले़प्‍मा मे़सुक्‍कान्‍लो॥

आङ्‌गाॽ वेॽ सुवाङ्‌स्‍मा माङ्‌साम्‍माङ्‌हाॽ आसिराॽ मे़धाङे़आङ् मे़वाॽरो॥

आङ्‌गाॽग खे़ङ्‌हाॽ नाःप्‍मा तिम्‍मासिए पोङ्‌लो॥’”

इस्राइलरे़ खोमा लाॽरुबा खुम्‍दिङ्

२६ यहवे दाङ्‌बे़ल्‍ले़ अक्‍खे पाःत्‍तुरो,

“लत्‍थिक् खुःन्‍द्रिक्‍पान् साक्‍पो थाःल्‍ले़ खे़ल्‍ले़ कुजाःत्‍थि पेःक्‍लो,

हे़क्‍केलॽरिक्‍के खिनिॽ इस्राइलिहाॽ,

हाङ्‌हाॽ नु युक्‍साबाहाॽ,

खिनिॽ निङ्‌वाॽफुसाम्‍बाहाॽ नु माङ्‌निङ्‌वाॽपान् के़बाःप्‍पाहाॽ

के़रे़क्‍ले़ खुन्‍छिॽ चाःत्‍थि पेःक्‍लो॥

२७ सिङ्‌ङिन् ‘आम्‍बौ’ नु लुङ्‌ङिन् ‘आम्‍मौ’ के़मे़त्‍तुम्‍लो

आबाङे खिनिॽ नारान् आङ्‌गाॽ ले़प्‍माङ् के़न्‍हिसुम्‍मिन्‍लो,

कर खिनिॽ एःक्‍थाःक्‍मान् के़हिसुम्‍माङ् के़वयिरो

खे़ल्‍ले़ चोगुल्‍ले़ खिनिॽ ये़त्‍तुक्‍खेओ के़ध्‍ये़ॽइरो,

खे़ब्‍याङ् अक्‍खेलॽरिक् याप्‍मि पेलि के़भाक्‍तिरो,

‘ये़ॽआङ् आनिगे याप्‍मि ताङ्‌आसे़ःप्‍ते़ॽओ॥’

२८ “आङ्‌गाॽ यहवे दाङ्‌बे़ल्‍ले़ मे़त्‍निङ्

खिनिॽ आबाङे लागि के़जोगुम्‍सिम्‍बा साम्‍माङ्‌हाॽ आत्‍तान् मे़वाॽबे?

ये़त्‍तुक्‍खेओ खिनिॽ के़ध्‍ये़ॽइल्‍ले़ खे़ङ्‌हाॽरे़ मे़सुक्‍तुने़भग्र खिनिॽ ताङ्‌के़म्‍से़ःप्‍तिररो॥

यहुदाए, खे़ने़ॽ के़ये़क्‌यक्‍हाॽ यरिक् मे़ने़रो,

खे़म्‍म्‍याक्‍के यरिक् खे़ने़ॽ के़माङ् साम्‍माङ्‌हाॽआङ् मे़वाॽरो॥

२९ खिनिॽ लुङ्‌हाःप्‍मा पान् थे़मा वाॽबे?

खिनिॽ थेआङ् आङ्‌गाॽ आदक्‍ले़ङ्‌वाओ पिफ्‍युङ् के़जोगुम्‍बाबे?

३० आङ्‌गाॽ खिनिॽ खुम्‍दिङ् पिनिङ् कर खे़ल्‍ले़ खिनिॽ थेआङ् के़म्‍मे़त्‍तिन्‍लो,

आङ्‌गाॽ आघुम्‍दिङ्‌लाम्‍बा खिनिॽ के़न्‍हिन्‍दिन्‍लो॥

कुसाक्‍के़न्‍निल्‍ले़ मि के़बोङ्‌बा खिरिङ्‌बान् हे़क्‍के खिनिॽ सिक् पोगे़रो

खे़ब्‍याङ् खिनिॽ माङ्‌निङ्‌वाॽपान् के़बाःप्‍पाहाॽ के़से़रुम्‍सिम्‍लो॥

३१ कन् थाःक्‍कोबा इस्राइलबा मनासे,

यहवे दाङ्‌बे़ल्‍ले़ कन् कुइङ्‌घङ्‌ङिन् निङ्‌वाॽ इःत्‍ताम्‍मे़ॽओ॥

थे आङ्‌गाॽ खिनिॽ लागि लत्‍छा मुरे़ःक् खारे़ःक्‍पा ये़ःङ्‌घादे़न् पोःक्‍खाङ्‌बि?

इग्र थे खागे़माक्‍पा लाजेॽ कुसिङ्‌बा पोःक्‍खाङ्‌बि?

हे़क्‍केःल्‍ले़ थेआङ् खिनिॽ आनिगे आप्‍फेक् निङ्‌वाॽ तादा चोगुम्‍बे़

खे़ब्‍याङ् याम्‍मो खे़ने़ॽओ मे़द्‌ये़इगे़न् के़बाःत्‍तुम्‍बाबे?

३२ थे मे़न्‍छ्‌याःल्‍ले़ आबाङे कुसामा कुभुमा वाःत्‍तिहाॽ निङ्‌वाॽ फेःत्‍छुबि?

इग्र सिसामेःत्‍तिल्‍ले़ ते़न्‍धाम्‍गे़न् कुमे़ःक्‍खिम् कुजाङ्‌हाॽ निङ्‌वाॽ मुःत्‍छुबि?

कर आमनाहाॽरे़ आङ्‌गाॽ यरिक् ये़म्‍माङ्‌धो निङ्‌वाॽ मे़भेःत्‍छाङ्‌लो,

खे़न् ये़म्‍हाॽग निःप्‍माए सुक्‍मे़दे़त्‍ने़न्‍लो॥

३३ खे़ने़ॽग मिःम्‍जि कोःप्‍मा साॽरिक् के़ले़बा के़जोःक्‍लो,

कुॽइगे़भे़म्‍मानुःल्‍ले़आङ् कुॽइगे़भे़म्‍मा मे़न्‍छुमाःल्‍ले़ खे़ने़ॽलाम्‍बा हुॽसिङ्‌मा सुक्‍तुरो॥

३४ खे़ने़ॽ के़जाङ् नु के़देत् के़भुङ्‌ङो

याङ्‌गे़साॽबा फोःत्‍या मे़ःन्‍नेबाहाॽरे़ खुनिॽ माक्‍खिॽइल्‍ले़ पित्‍तुआङ् पत्‍लो,

फाःन्‍दाःल्‍ले़ कुमाक्‍खिङ्‌ग मेःन्‍लो॥

कर कन् के़रे़क् पोःक्‍खे़साङ् खे़ङ्‌हाॽ के़न्‍दे़म्‍सुन्‍छिन्‍लो!

३५ हे़क्‍क्‍याङ् खे़ने़ॽ अक्‍खे के़बाःत्‍तुॽ, ‘आङ्‌गाॽग फोत्‍या मे़ःन्‍नेबा चोःक्‍कारो,

से़क्‍खासाङ् यहवे दाङ्‌बान् आङ्‌गाॽनु कुयाःक्‍ले़ॽरे़बा होप्‍लो॥’

कर खे़ने़ॽ लायो मे़न्‍जोःक्‍के वाॽआ के़बाःत्‍तुरो

खे़ल्‍ले़ चोगुल्‍ले़ए आङ्‌गाॽ यहवे दाङ्‌बे़ल्‍ले़ खे़ने़ॽ खुम्‍दिङ् पिने़रो॥

३६ खे़ने़ॽग के़ये़प्‍ले़क्‍किन् के़ले़क्‍खुरो

हे़क्‍क्‍याङ् के़बाःप्‍पाःत् ना नु कत्‍ना के़वाॽरो

खे़ने़ॽ मिस्ररे़आङ् इङ्‌ले़क्‍को के़धासे़रो,

हे़क्‍केलॽरिक्‍के अस्‍सुरे़ल्‍ले़ खे़ने़ॽ निङ्‌साङ् पुक्‍मो के़धारो॥

३७ सिरिङ्‌ममाल्‍ले़ कुधे़गेक्‍पान् ले़ब्‍जु के़मे़त्‍तुरो

हे़क्‍क्‍याङ् खे़ने़ॽ मिस्रलाम् के़नुःङ् के़धाङ्‌लो॥

खे़ने़ॽ नागे़साॽरुसिबाहाॽ आङ्‌गाॽ यहवे दाङ्‌बे़ल्‍ले़ नाॽरुङ्‌सिङाङ् वाॽरो,

खे़ङ्‌हाॽलाम्‍बा खे़ने़ॽ थेआङ् कुभाॽ के़ङ्‌घोसुन्‍लो॥”

याम्‍बोःप्‍मा याःम्‍बक् के़जोःक्‍मा इस्राइल

३

यहवे दाङ्‌बे़ल्‍ले़ अक्‍खे पाःत्‍तुॽ, “कुभा मनाःल्‍ले़ आबाङे कुमेःत्‍तिन् नाॽरुरो

हे़क्‍क्‍याङ् खे़न् मे़न्‍छुमाःल्‍ले़ खुने़ॽ ले़रुआङ् वेॽ ये़म्‍बित्‍छाःन्‍नु मेःक्‍खिम् चोगुरो

हे़क्‍केने़भग्र खे़न् मनाःल्‍ले़ याम्‍मो खे़न् मे़न्‍छुमान् हिम्‍मो नुःक्‍मा ताःप्‍मा मे़सुक्‍तुन्‍लो॥

हे़क्‍के चोःक्‍माल्‍ले़ के़रे़क् लाजेन् चिःन्‍जिन् के़घुबा पोङ्‌लो॥

कर इस्राइलए, खे़ने़ॽ यरिक् के़धाङ्‌बे़न्‍हाॽनु के़बोःत्‍ते़रो

हे़क्‍क्‍याङ् याम्‍मो आङ्‌गाॽओ नुःङ्‌मा तामा निङ्‌वाॽ के़जोगुरो!”

२ मुरे़ःक् खारे़ःक्‍पा कोःक्‍मा फाङ्‌जङ् थे़गु माङ्‌वाहाॽओ ओमे़त्‍ते़ॽओ॥

खे़ने़ॽ के़धाङ्‌बे़न्‍हाॽनु के़इप्‍से़म्‍बादे़न्‍निन् आत्‍ति ने़बे?

लत्‍छा फाःन्‍दान् मुरे़ःक् खारे़ःक्‍पा ये़ःङ्‌घादे़न्‍नो मनाहाॽ नाप्‍मासि फाॽआङ् मना सुक्‍पा हे़क्‍केए

खे़ने़ॽ लाम्‍बेसाङ् के़ये़प्‍पाङ् के़धाङ्‌बे़न्‍हाॽरे़ खुन्‍छिॽ लाम्‍मिन् ओगे़मे़त्‍तुरो॥

खे़ने़ॽग ताप्‍फे़ःम्‍बा फे़न्‌याःम्‍बक् के़जोःक्‍लो

के़त्‍निमा के़जोःक्‍मारे़ लाजेन् के़जिःन्‍दुरो॥

३ खे़ल्‍ले़ चोगुल्‍ले़ चे़रे़ङ्‌नाम् थे़रे़ङ्‌नाम्‍बा पाङ्‌गे़न्‍दिङ् वहित्‍तिन् मे़ध्‍ये़ने़ल्‍लो,

हे़क्‍क्‍याङ् हाङ्‌वामा ये़म्‍मो पाङ्‌गे़न्‍दिङ् वगेःक्‍माआङ् पप्‍मा नाॽरे़रो॥

खे़ने़ॽ के़नारान्‍नाङ् के़त्‍निमा कुइसिःक् निदे़त्‍लो,

खे़ने़ॽ के़नुःम्‍मा थेआङ् होप्‍लो॥

४ “हे़क्‍क्‍याङ् खे़ने़ॽ आल्‍ल आङ्‌गाॽ अक्‍खे के़मे़त्‍तारो,

‘खे़ने़ॽग आङ्‌गाॽ पानुदिङ् आम्‍बा के़वाॽरो,

आङ्‌गाॽ हिन्‍जाॽ वयाङ्‌ङाङ्‌धोए

खे़ने़ॽ आङ्‌गाॽ लुङ्‌माॽ के़दुक्‍ताङ्‌ङाङ् के़वाॽरो॥

५ थे खे़ने़ॽ आङ्‌गाॽनु आभे़ल्‍ले़साङ् के़सिक् पोःक्‍पि?

थे खे़ने़ॽ सदादिङ् आदक्‍ले़ङ्‌वाओ के़वाॽबि?’

इस्राइलए, खे़ने़ॽ पाःप्‍माग हे़क्‍केए के़बाःत्‍तुरो

कर खे़ने़ॽ के़सुक्‍सुक् ताप्‍फे़ःम्‍बा के़जोगुरो॥”

इस्राइल नु यहुदान् लायोलाम् हिम्‍मा पोःङ्‌ॽ

६ योसियाहन् हाङ् वये़ल्‍ले़ यहवे दाङ्‌बे़ल्‍ले़ आङ्‌गाॽ मे़त्‍ताङ्,a “याम्‍बोःप्‍मा याःम्‍बक् के़जोःक्‍मा मे़न्‍छुमाःल्‍ले़ हे़क्‍के इस्राइलरे़ थेधे चोगु, थे खे़ने़ॽ के़निसुबि? खे़ल्‍ले़ आङ्‌गाॽ ले़प्‍माङ् आबाङे कुएःक्‍थाःक्‍मान् हिसाङ् पिराङ् हे़क्‍क्‍याङ् के़रे़क् कोःक्‍मा फाङ्‌जङ् थे़गु माङ्‌वाहाॽओ नु के़रे़क् सरेःक्‌याःप्‍पा सिङ्‌बुङ् सिगाङ् याम्‍बोःप्‍मा याःम्‍बक् चोगु॥

७ खे़ल्‍ले़ खे़न् के़रे़क् याःम्‍बक्‍किन् चोःक्‍मा सुरुआङ् आङ्‌गाॽ ले़प्‍माङ् से़क्‍खाए नुःङ् के़लॽबा इःत्‍तुङ्‌ङाङ् वयाङ् कर खे़न् मे़नुःक्‍खे़न्॥ खे़ल्‍ले़ कुन्‍साॽ इङ्‌आले़क्‍ले़क्‍मा यहुदाःल्‍ले़आङ् खे़न् निसु॥

८ आङ्‌गाॽ नाॽराङ्‌ङाङ् याम्‍बोःप्‍मा याःम्‍बक् के़जोःक्‍मा पोःक्‍खे़बाल्‍ले़ चोगुल्‍ले़ आङ्‌गाॽ इस्राइले़न् नाॽरुङ्‌ङाङ् हिम्‍मोलाम्‍बा नाःत्‍तुङ्‌बा निसुसाङ् खे़ल्‍ले़ कुन्‍साॽ इङ्‌ले़क्‍सुवामा यहुदान् मे़गिसे़न्॥

९ याम्‍मो खे़न्‍नाङ्‌नि मे़न्‍नुःन्‍ने के़त्‍निमा पोःक्‍खे़॥ खे़ल्‍ले़ लाजेन् याम्‍गे़सिङ्‌बा चोगु, सिङ्‌बुङ्‌ङिन् नु लुङ्‌हाॽ माङ्‌से़वा मेत्‍तुसिआङ् याम्‍बोःप्‍मा याःम्‍बक् चोगु॥

१० खे़न् एगाङ् याम्‍बोःप्‍मा याःम्‍बक् के़जोःक्‍मा इस्राइलरे़ कुन्‍साॽ इङ्‌आले़क्‍ले़क्‍मा यहुदान् आङ्‌गाॽ ले़प्‍माङ् के़नुःङ्‌मा लाम्‍सिङ् कर खे़ल्‍ले़ कुसिक्‍लुङ्‌मान् आङ्‌गाॽ ले़प्‍माङ् मे़नुःक्‍तुन्॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

११ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “याम्‍बोःप्‍मा याःम्‍बक् के़जोःक्‍मा इस्राइलरे़ आङ्‌गाॽ नाॽराङ्‌साङ् इङ्‌ले़क् के़जोःक्‍मा यहुदाःन्‍नुःल्‍ले़ सुःल्‍लिक्‍लक् आप्‍तिक्‍सामा चोक्॥”

१२ खुने़ॽ आङ्‌गाॽ थो थाङ्‌गे़न् पिसाङ् पेःक्‍माआङ् इस्राइले़न् अक्‍खे मे़प्‍मा इङ्‌जाङ् पिराङ्‌लो,

“याम्‍बोःप्‍मा याःम्‍बक् के़जोःक्‍मा इस्राइलए, आङ्‌गाॽ ले़प्‍माङ् नुःक्‍खे़ॽओ॥

आङ्‌गाॽ के़नुॽबा चोःक्‍कारो

आङ्‌गाॽ आभे़ल्‍ले़साङ् खे़ने़ॽनु आसिक् मे़बोःक्‍ने़न्‍नाङ् मे़बत्‍ने़ल्‍लो॥

१३ खे़ने़ॽ आङ्‌गाॽ, यहवे दाङ्‌बा निङ्‌वाॽफुमाङ्‌ङिल्‍ले़ आदक्‍ले़ङ्‌वाओ के़बोगे़रो

हे़क्‍क्‍याङ् आङ्‌गाॽ आइङ्‌जाङ्‌ङिन् इःप्‍मा नाःप्‍मा के़न्‍दे़न्‍देन्‍लो

के़रे़क् सरेःक्‌याःप्‍पा सिङ्‌बुङ्‌मा सिगाङ्

वेॽ माङ् साम्‍माङ्‌हाॽनु याम्‍बोःप्‍मा याःम्‍बक् के़जोगुरो

खे़न् पाःन्‍नो आप्‍तिक्‍साबा पोङ्‌मा ते़न्‍दे़ॽओ॥”

आङ्‌गाॽ, यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥

१४ “नसान् के़होःप्‍पा मनासे, आङ्‌गाॽ ले़प्‍माङ् नुःक्‍खे़म्‍मे़ॽओ,

आङ्‌गाॽ खिनिॽ दाङ्‌बाआरो॥

आङ्‌गाॽ खिनिॽ के़रे़क् ये़क्‌यक्‍लाम्‍बा लत्‍छा

हे़क्‍क्‍याङ् के़रे़क् थाःक्‍लाम्‍बा ने़प्‍फु ने़प्‍फु तेॽनिङ्‌लो

हे़क्‍क्‍याङ् सियोन कोःक्‍माओ नुःक्‍निङ् ताःत्‍निङ्‌लो॥

१५ आङ्‌गाॽ आबाङे आसिक्‍लुङ्‌माॽ कुसिङ्‌गे़निःप्‍पा मे़ल्‍लुक्‍कम्‍बाहाॽ खिनिॽ पिनिङ्‌लो

हे़क्‍क्‍याङ् खे़ङ्‌हाॽरे़ खिनिॽ सिक्‍कुम् निङ्‌वाॽ नु खासिङ्‌निःप्‍मा लाम्‍मो लाम् के़म्‍लोसिरो॥

१६ “हे़क्‍क्‍याङ् कन् लाजेॽओ खिनिॽ निःत्‍मे़न्‍दे़त्‍ते के़बोरिआङ् मनाहाॽरे़ आमाङ्‌हुप्‍पिल्‍ले़ सन्‍दोःक्‍किल्‍ले़ कुयाःम्‍बेओ पान् पाःप्‍मा चाहा मे़जोःक्‍ने़न्‍लो॥ खे़ङ्‌हाॽ खे़न् चाहा मे़जोःक्‍ने़न्॥ खे़ब्‍याङ् खे़न् खे़ङ्‌हाॽ याम्‍मो चाहा मे़न्‍जोःक्‍ने़न्॥

१७ खे़न् ये़म्‍मिन् ताआङ् यरुसले़ःम्‍मिन् ‘यहवे दाङ्‌बे़ल्‍ले़ कुहाङ्‌युक्‍ना’ मे़मे़त्‍तुॽ हे़क्‍क्‍याङ् खे़प्‍मो के़रे़क् मे़न्‍छाम् सुवाङ्‌हाॽ यहवे दाङ्‌बे़ल्‍ले़ कुमिङ्‌ङिन् मिङ्‌सो इङ्‌धाङ् पिसे़ मे़जुम्॥ खे़ङ्‌हाॽ खुन्‍छिॽ हादिङ्‌धक्‍मा नु सिक्‍लुङ्‌मोबा ताप्‍फे़ःम्‍बा पाःन्‍हाॽओ याम्‍मो आफाल्‍ले़आङ् मे़म्‍बत्‍ने़न्॥

१८ खे़न् ये़म्‍मो यहुदान् इस्राइले़न्‍नु तङ्‌ॽ, हे़क्‍क्‍याङ् खे़ङ्‌हाॽ थिक्‍हुप्‍पो थाङ्‌गे़त् ले़प्‍माङ् मे़दे़म्‍सु मे़देॽरुसिबाहाॽ लाजेॽलाम्‍बा मे़नुःङ् हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ पाधे़बाहाॽ सदादिङ्‌ले़ लागि खुन्‍छिॽ लक् हे़क्‍के पिरुङ्‌सिङ्‌बा लाजेॽओ खे़ङ्‌हाॽ मे़दारो॥”

निङ्‌वाॽफुमाङ्‌ङिल्‍ले़ कुमनाहाॽरे़ नावाइत्‍लान् से़वा मे़मे़त्‍तु

१९ यहवे दाङ्‌बे़ल्‍ले़ अक्‍खे पाःत्‍तुरो,

“इस्राइलए, खे़ने़ॽ आबाङे आबुगे़न् आस्‍सा चोःक्‍माने़ आनिङ्‌वाॽ वये़रो

लत्‍थिक् सुक्‍खेवाबा लाजेॽ नु खाम्‍बेःक्‍मोबा के़रे़क्‍नुःल्‍ले़ के़वे़म्‍बा लाजेॽ पिमाने़ निङ्‌वाॽ चोगुङ्‌ङाङ् वये़रो,

खे़ने़ॽ आङ्‌गाॽ ‘आम्‍बौ’ लॽरिक् याप्‍मि के़उःत्‍ति फाॽआङ् इःत्‍तुङ्‌ङाङ् वये़रो

हे़क्‍क्‍याङ् आङ्‌गाॽ आप्‍फाल्‍ले़आङ् याप्‍मि के़ल्‍ले़त्‍ने़म्‍बा आनिङ्‌वाॽ वये़रो॥

२० कर नासाॽमा सुक्‍मे़न्‍दे़प्‍मनाबा मेःत्‍तिल्‍ले़ कुये़म्‍बाःन् ले़रुरो

खे़न् कुइसिःक् खे़ने़ॽ आङ्‌गाॽ याप्‍मि इङ्‌गे़ले़क्‍ताङ्‌ङाङ् वाॽरो,

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

२१ मुरे़ःक् खारे़ःक्‍पा कोःक्‍मा फाङ्‌जङ्‌हाॽओ इक्‍लाधिक् खे़म्‍दे़त्‍लो,

इस्राइलबा मनाहाॽ मे़हाःप् मे़भिःक्‍ल पेलि मे़भाक्‍लो

थेआङ्‌भे़ल्‍ले़ खे़ङ्‌हाॽरे़ लायोओ खुन्‍छिॽ हिङ्‌मन् मे़देसुआङ् वाॽरो

हे़क्‍क्‍याङ् खे़ङ्‌हाॽरे़ यहवे दाङ्‌बा खुन्‍छिॽ निङ्‌वाॽफुमाङ्‌ङिन् निङ्‌वाॽ मे़भेःत्‍छुआङ् मे़वाॽरो॥

२२ यहवे दाङ्‌बे़ल्‍ले़ अक्‍खे पाःत्‍तुरो,

“याम्‍बोःप्‍मा याःम्‍बक् के़जोःक्‍पासे़!

खिनिॽ के़रे़क् आङ्‌गाॽओ नुःक्‍खे़म्‍मे़ॽआङ् त्‍ये़म्‍मे़ॽओ,

आङ्‌गाॽ खिनिॽ वेःन्‍ने़निङ्‌ॽ हे़क्‍क्‍याङ् खिनिॽ नसाःन्‍साबा चोःक्‍निङ्‌लो॥”

खे़ङ्‌हाॽरे़ मे़बाःत्‍तुॽ, “ओरो, यहवे दाङ्‌बाए, आनिगे खे़ने़ॽओ नुःक्‍खिगे़ त्‍ये़ॽइगे़रो

हे़नाङ्‌भे़ल्‍ले़ खे़ने़ॽ आनिगे निङ्‌वाॽफुमाङ्‌ने़रो॥

२३ कोःक्‍मा फाङ्‌जङ्‌हाॽओ नावाइत्‍लाहाॽ से़वा मे़प्‍मासि,

हे़क्‍क्‍याङ् थे़गु माङ्‌वाहाॽओ साम्‌योबा हयङ्‌किल्‍लिङ् चोःक्‍माग इङ्‌ले़क्‍लो॥

से़क्‍खासाङ् यहवे दाङ्‌बा आनिगे निङ्‌वाॽफुमाङ् लाम्‍बारक्

इस्राइलिहाॽरे़ से़न्‍लप् मे़घोसुरो॥

२४ आनिगे पाधे़बाहाॽरे़ यरिक् तङ्‌बे तगिआङ्‌धो यरिक् पाःन्‍हाॽ मे़धगुआङ् वये़रो

खे़न् के़रे़क् पाःन्‍हाॽ से़वा मे़प्‍मनाबा बाल साम्‍माङ्‌ङिल्‍ले़ आनिगे नाप्‍तिगे़रो,

खे़न् सिरिङ् आममबा साम्‍माङ्‌ङिल्‍ले़ आनिगे मे़ल्‍लुक् मे़ःन्‍दाहाॽ,

पित्‍थक्‍साहाॽ, साएहाॽ के़रे़क् हदॽ मे़क्‍खुसिरो॥

२५ आल्‍ल आनिॽ सिरिङ्‌ममो थ्‍ये़ॽइरो

हे़क्‍क्‍याङ् आनिॽ चाःत्‍थि पेःक्‍मा पाःन्‍निल्‍ले़ आदे़प्‍लरो॥

आनिॽ नु आनिॽ पाधे़बाहाॽरे़ आभे़ल्‍ले़साङ्

यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ

आनिॽ आजुक्‍ते़आङ्‌धो लायो आजोगुम्‍माङ् आवाॽरो,

आप्‍फाल्‍ले़आङ् आनिॽ खुने़ॽ कुइङ्‌जाङ्‌ङिन् आन्‍इःत्‍तुम्‍मिन् आन्‍नाःत्‍तुमिन्‍लो॥”

a 

३:६ योसियाहन् ६४० आङ्‌धो ६०९ नाजिरि तङ्‌बे तगि इग्र ३१ तङ्‌बे थारिक् हाङ् वये़॥

लायोलाम् हिम्‍मा इङ्‌घङ्

४

यहवे दाङ्‌बे़ल्‍ले़ पाःत्‍तुॽ, “इस्राइलबा मनासे,

खिनिॽ नुःङ्‌मा तामा निङ्‌वाॽ के़जोगुम्‍ने़फग्र आङ्‌गाॽओ नुःक्‍खे़म् त्‍ये़म्‍मे़ॽओ॥

खिनिॽ खे़न् याम्‍गे़सिङ्‌बा नावाइत्‍लाहाॽ आदगिलाम्‍बा के़घे़त्‍तुम्

हे़क्‍क्‍याङ् आङ्‌गाॽनु ताःक्‍पोसाबा के़बोःक्‍खिने़भग्र,

२ खिनिॽ से़क्‍खाओ, खासे़न्‍नो

हे़क्‍क्‍याङ् साम्‌योबा कुदोःप्‍मा लाम्‍मो

‘से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक्’ माङ्‌गे़हे़क्‍कासिने़भग्र

वेॽ मना सुवाङ्‌हाॽरे़ खुने़ॽलाम्‍बा हाङ्‌वामुॽइ मे़घोसुरो

हे़क्‍क्‍याङ् खुने़ॽओए खे़ङ्‌हाॽ मिमिदिङ् मे़जोःक्‍लो॥”

३ यहुदा नु यरुसले़ःम्‍बा मनाहाॽ यहवे दाङ्‌बे़ल्‍ले़ अक्‍खे मे़त्‍तुसिरो,

“खिनिॽ के़ले़रुम्‍बा खाम्‍मिन् थोःक्‍खे़म्‍मे़ॽओ

हे़क्‍क्‍याङ् तिङ्‌ग्रेक्‍ला लुम्‍मो याॽरिःम्‍बा मे़हेॽराम्‍मिन्‍ने़ॽओ॥

४ यहुदाए हे़क्‍क्‍याङ् यरुसले़ःम्‍मोबा मनासे,

यहवे दाङ्‌बे़न्‍नु के़जोगुम्‍बा माङ्‌हुप्‍ले़ इबु हर्दो हे़क्‍मान् याम्‍मो चोगे़म्‍मे़ॽओ

कर कन् इबुःन् के़जोगुम्‍मिल्‍ले़ सिक्‍लुङ्‌मोलाम्‍बाए चोगे़म्‍मे़ॽओ॥

मेःन्‍ने़भग्र खिनिॽ फे़न्‌याःम्‍बक्‍हाॽरे़ चोगुल्‍ले़

आङ्‌गाॽ आसिक् पोःक्‍मे़न् मि हे़क्‍के हुरुरुना तिःत्‍लो

हे़क्‍क्‍याङ् आत्‍तिल्‍ले़आङ् खे़न् वरङ्‌मा से़प्‍मा मे़सुक्‍तुन्‍लो॥”

यहुदान् निङ्‌मिहाॽरे़ मे़भत्‍तु

५ यहुदाबा नु यरुसले़ःम्‍मोबा मनाहाॽ अक्‍खे मे़त्‍ताम्‍सिम्‍मे़ॽओ,

“के़रे़क् लाजेॽओ मे़ल्‍लुक् सादाङ्‌ङिन् मुःत्‍ते़म्‍मे़ॽओ!

हे़क्‍क्‍याङ् खे़म्‍दे़त्‍ल यम्‍बा इक्‍लाओ अःक्‍ते़म्‍मे़ॽओ!

‘के़रे़क् चुप्‍सिआङ् लुङ्‌धाक् मे़से़त्‍तुबा ये़क्‌यक्‍को खे़त्‍तासिआङ् पेगिरो॥’

६ सियोन ले़प्‍माङ् पेःक्‍मा मिक्‍सेन् पिआसिम्‍मे़ॽओ!

मे़न्‍छुए ताङ्‌से़ःप्‍सिङ्‌मारे़ लागि खे़त्‍छिङ्‌ङाम्‍मे़ॽआङ् पेगे़म्‍मे़ॽओ॥

आङ्‌गाॽ यहवे दाङ्‌बे़ल्‍ले़ मे़क्‍मासिमान् तारुङ्‌ल पत्‍तारो,

थाङ्‌गे़त् पिसाङ्‌लाम् खाप्‍पुथ्‍यःङ् आजोःक्‍चोःक्‍पान् युर पत्‍लो॥”

७ कुघाओलाम्‍बा लत्‍छा खिरिङ्‌बाधिक् लःन्‍दे़आङ् वाॽरो

इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽ के़मे़ङ्‌बान् लःन्‍दे़आङ् वाॽरो॥

यहुदाबा ये़क्‌यक्‍हाॽ खाप्‍पुथ्‍यःङ् चोःक्‍से़ खे़न् तार पत्‍लो॥

खिनिॽ ये़क्‌यक्‍हाॽ थुप्‍पाङ् लुःम्‍बेःक्‍लो

हे़क्‍क्‍याङ् खे़प्‍मो आत्‍तिन्‍हाॽआङ् वाॽमा मे़न्‍छुक्‍ने़न्‍लो॥

८ खे़ल्‍ले़ चोगुल्‍ले़ सगितेत् चाक्‍खे़म्‍मे़ॽओ,

हाबे़म्‍मे़ॽ हे़क्‍क्‍याङ् मेरिङ् थक्‍ते़म्‍मे़ॽओ

यहवे दाङ्‌बे़ल्‍ले़ किप्‍मागे़घुबा कुयाःक्‍ले़ॽमान्

आनिॽलाम्‍बा मे़म्‍बेःक्‍के वाॽरो॥

९ यहवे दाङ्‌बे़ल्‍ले़ पाःत्‍तु, “खे़न् ये़न्‍नो हाङ्‌हाॽ

हे़क्‍क्‍याङ् हाङ्‌याःम्‍बक् के़जोःक्‍पाहाॽ आःन्‍छिङ्‌मा मे़न्‍छुक्‍ने़न्‍लो,

निङ्‌वाॽफुसाम्‍बाहाॽ खुन्‍छिॽ साम्‍मिक्‍ले़ ले़रुसिरो

खे़ब्‍याङ् माङ्‌निङ्‌वाॽपान् के़बाःप्‍पाहाॽ खुन्‍छिॽ निङ्‌वाॽ माआङ् यङ्‌मा मे़सिरो॥”

१० हे़क्‍क्‍याङ् आङ्‌गाॽ मे़त्‍तुङ्, “यहवे दाङ्‌बाए,

खे़ने़ॽ यरुसले़ःम्‍बा मनाहाॽ के़रे़क् इङ्‌गे़ले़क्‍तुसिरे़त्‍छ!

खे़ङ्‌हाॽ सनारुङ् के़घोसुम् के़मे़त्‍तुसिआङ् के़वये़रो

कर खे़ङ्‌हाॽरे़ खुन्‍छिॽ निगिःङ्‌मो ताभेन् चुक्‍ते़आङ् पत्‍लो॥”

११ खे़न् ये़म्‍मो यरुसले़ःम्‍मो के़युङ्‌बाहाॽरे़ अक्‍तङ्‌बा मे़घे़प्‍सुरो,

“आओॽओॽबा सुरित् थिक् आमनाहाॽओ तारो

खे़ङ्‌ग एःक्‍सादे़न्‍नोबा मुरे़ःक् खारे़ःक्‍पा कोःक्‍माओलाम् हुःक्‍तारो॥

खे़न् याॽसिप्‍लक् के़भे़बा के़देॽबा चुक्‍सा सुरित् मे़ःन्‍लो,

१२ कर आइङ्‌जाङ्‌लाम् के़हुःक्‍पा के़दाबा खे़न् सुरिःत्‍तिन् किप्‍मा के़घुबा चोक्‍लो॥

आमनाहाॽ खे़न् खुम्‍दिङ्‌ङिल्‍ले़ इङ्‌जाङ्‌ङिन् आङ्‌गाॽ आबाङे पिरुङ्‌सिङ्‌ल पत्‍तारो॥”

यहुदान् निङ्‌मिहाॽरे़ मे़गबु

१३ ओमे़त्‍ते़म्‍मे़ॽ, खिनिॽ निङ्‌मिन् खाॽमिःप्‍पान् हे़क्‍के तार पत्‍लो॥

खे़ल्‍ले़ कुधङ्‌ङोबा अन्‍लाहाॽ किप्‍मा के़घुबा सुरित् केजङ् कुइसिःक् मे़दारो

हे़क्‍क्‍याङ् खे़ल्‍ले़ कुअन्‍हाॽ मुयाहाॽनुःल्‍ले़आङ् मे़जात्‍लो॥

चिःत्‍ते़स्‍ये़रो, आनिगे़ग सुधाम् पोःक्‍खिगे़! आनिगे हदॽ मे़गिगे़रो!

१४ यरुसले़ःम्‍मे, ताप्‍फे़ःम्‍बा पाःन्‍हाॽ खे़ने़ॽ सिक्‍लुङ्‌मोलाम्‍बाए वाहप्‍ते़ॽआङ् लाप्‍फुसे़ॽओ

हे़क्‍क्‍याङ् खे़ने़ॽ ताङ्‌गे़से़ःप्‍सिङ्‌लो॥

आभे़ल्‍ले़ थारिक् खे़ने़ॽ के़सिक्‍लुङ्‌मो

ताप्‍फे़ःम्‍बा निङ्‌वाॽ के़गत्‍तुबाबे?

१५ दान ये़क्‌यक्‍लाम् लत्‍छा इक्‍लाधिक्‍ले़ उवा चोगुर पत्‍लो

एफ्राइमबा कोःक्‍मा फाङ्‌जङ्‌लाम्‍बा मनाहाॽरे़ मे़क्‍मासिमा इङ्‌घङ् मे़से़सुर मे़वाॽरो॥

१६ “मे़न्‍छाम् सुवाङ्‌हाॽ मे़त्‍ते़म्‍सिम्‍मे़ॽओ,

यरुसले़म के़युङ्‌बाहाॽ कन् इङ्‌घङ्‌ङिन् पिरे़म्‍सिम्‍मे़ॽओ

ये़क्‌यक् के़भप्‍पा थक्‍सुबाहाॽ माःङ्‌घा लाजेॽलाम् मे़दार मे़बत्‍लो॥

यहुदाबा ये़क्‌यक्‍हाॽरे़ कुदक्‍ले़ङ्‌वाओ थङ्‌ले़ इक्‍ला मे़अःक्‍लो॥

१७ इक्‍ताप् के़गोबा मनाहाॽ हे़क्‍के खे़ङ्‌हाॽरे़ ये़क्‌यक्‍किन् मे़गबुरो

थेआङ्‌भे़ल्‍ले़ खे़ल्‍ले़ आदक्‍ले़ङ्‌वाओ पिफ्‍युङ् मे़जोगुआङ् वाॽरो”

यहवे दाङ्‌बे़ल्‍ले़ कन् पाःत्‍तुआङ् वाॽरो॥

१८ “यहुदाए, खे़ने़ॽ के़सुत्‍नाःन् नु खे़ने़ॽ के़याःम्‍बक्‍किल्‍ले़

कन् पाःन्‍निन् खे़ने़ॽ आबाङे के़सम्‍धाङ् के़दारुरो॥

खे़ने़ॽ के़लायोल्‍ले़ कन् कुजागे़भे़म्‍बा पाःन्‍निन् तारुबारो,

खे़ल्‍ले़ खे़ने़ॽ के़ने़रे़त्‍तिन् थुबुॽरो॥”

आबाङे कुमनाहाॽरे़ लागि यर्मियान् मेरिङ् थक्

१९ ये़त्‍तुक्‍खे, आङ्‌गाॽ कन् ये़त्‍तुक्‍खेन् नासिथःप्‍मा मे़सुक्‍कान्‍लो!

आने़रे़त्‍तिन्! आङ्‌गाॽ आने़रे़त्‍तिन् साॽरिक् लुप्‍लुप् लॽर पत्‍लो!

आङ्‌गाॽ स्‍वाःत्‍ताङ् युङ्‌मा मे़सुक्‍कान्‍लो,

आङ्‌गाॽ थुत्‍तुरिःप्‍पाल्‍ले़ कुइक्‍लान् नु

थङ्‌ङिल्‍ले़ हयङ् किल्‍लिङ्‌ङिन् खे़प्‍सुङ्‌लो॥

२० लत्‍थिक् मे़क्‍मासिमा एगाङ् वेॽ मे़क्‍मासिमान् तारो,

के़रे़क् लाजेःन्‍ने चिजि खक्‍खक् पोङ्‌लो॥

हक्‍चघत् आनिगे साःङ्‌गाहिम्‍हाॽ खाप्‍पुथ्‍यःङ् पोङ्‌लो

खे़ङ्‌हाॽरे़ खुन्‍छिॽ फोःन्‍दाहाॽ ते़ःङ्‌ङाङ् कुज्‍योःङ् पोङ्‌लो॥

२१ आप्‍फाल्‍ले़ थारिक् ते़न्‍धङ् निसान ओमे़प्‍मा पोङ्‌बाबे?

हे़क्‍क्‍याङ् मे़ल्‍लुक् सादाङ्‌हाॽ लाइक्‍पा खे़म्‍मा पोङ्‌बाबे?

२२ यहवे दाङ्‌बे़ल्‍ले़ अक्‍खे पाःत्‍तुरो,

“आङ्‌गाॽ आमनाहाॽ अदङ् मे़जोःक्‍लो

खे़ङ्‌हाॽरे़ आङ्‌गाॽ कुसिङ् मे़न्‍निःत्‍तान्‍लो॥

खे़ङ्‌हाॽ ने़हिनिङ्‌वाॽ मे़ःन्‍नेबा अङे़ःक्‌वाहाॽ हे़क्‍के मे़लॽरो,

खे़ङ्‌हाॽरे़ खुन्‍छिॽ खासिङ्‌निःप्‍मा साम्‍मिन्‍ने होप्‍लो॥

खे़ङ्‌हाॽ ताक्‍के़भे़ॽबा याःम्‍बक् चोःक्‍मा के़ले़बा मे़जोःक्‍लो,

कर खे़ङ्‌हाॽरे़ नुबा याःम्‍बक् चोःक्‍मा मे़ल्‍ले़सुन्‍लो॥”

यर्मियाःल्‍ले़ मे़क्‍मासिमा सुप्‍फोन् निसु

२३ आङ्‌गाॽ इक्‍सादिङ् खाम्‍बेःक्‍मान् ओमे़त्‍तुङ्‌लो,

खे़न् मुहःङ्‌लिङ् खे़हःङ्‌लिङ् नु मुसुन्‍ने खे़स्‍सुन्‍ने ने़स्‍से़रो,

आङ्‌गाॽ तरःङ्‌दिङ् ताङ्‌साङ्‌बे़न् ओमे़त्‍तुङ्‌लो,

खे़प्‍मो चबे़ःत्‍छिक्‍काङ् खाओःप्‍मान् होःप्‍ते़रो॥

२४ आङ्‌गाॽ कोःक्‍मा फाङ्‌जङ्‌हाॽ ओमे़त्‍तुङ्, खे़ङ्‌हाॽ मे़यक्‍खे़र मे़युङे़रो

हे़क्‍क्‍याङ् थे़गु माङ्‌वाहाॽ याङ्‌ना कत्‍ना मे़घङ्‌सिङ्‌ल मे़युङे़रो॥

२५ आङ्‌गाॽ ओमे़त्‍तुङ् हे़क्‍क्‍याङ् खे़प्‍मो आत्‍तिन् मनाहाॽआङ् मे़होःप्‍ते़रो,

ताङ्‌साक्‍पोबा पुहाॽआङ् मे़बे़रे़ मे़जुरे़आङ् मे़वये़रो॥

२६ आङ्‌गाॽ ओमे़त्‍तुङ् हे़क्‍क्‍याङ् चागे़नुॽबा नुबा खाम्‍मिन् मुरे़ःक् खारे़ःक्‍पा ये़ःङ्‌घादे़न् पोःक्‍खे़रो,

ये़क्‌यक्‍हाॽ खाप्‍पुथ्‍यःङ् मे़बोःक्‍खे़रो,

यहवे दाङ्‌बे़ल्‍ले़ साॽरिक् कुयाक् ले़ॽरे़बाल्‍ले़ चोगुल्‍ले़ मे़मे़गे़रो॥

२७ यहवे दाङ्‌बे़ल्‍ले़ अक्‍खे पाःत्‍तुआङ् वाॽरो,

“आङ्‌गाॽ कन् लाजेन् के़रे़क् चिजि खक्‍खक् चोगुङ्‌लो

कर खे़न् खक्‍पे़क्‍क मे़मे़ङ्‌ङान्‍लो॥

२८ कल्‍ले़चोगुल्‍ले़ इक्‍सादिङ् खाम्‍बेःक्‍मान् मेरिङ् थक्‍लो

हे़क्‍क्‍याङ् थो ताङ्‌साक्‍पान् खामाक्‍तुरो॥

आङ्‌गाॽ कन् पाःन्‍निन् निङ्‌वाॽ निःन्‍धो चोगुङ्‌ङाङ् वाॽरो

हे़क्‍क्‍याङ् आङ्‌गाॽ आनिङ्‌वान् मे़ले़ङ्‌ङान्‍लो॥”

२९ अन् के़युक्‍पा नु तोङ् के़आप्‍पाहाॽरे़ खुन्‍छिॽ इक्‍लान् मे़घे़प्‍सुरो

हे़क्‍क्‍याङ् ये़क्‌यक्‍कोबाहाॽ अक्‍ले़क् मे़घे़त्‍छिङ् मे़बेःक्‍लो॥

कुभा ताम्‍भुङ् याक्‍ला ले़प्‍माङ् मे़बिन् मे़घे़त्‍लो,

वेॽहाॽरे़ सियाक्‍पेॽ थे़याक्‍पेॽ लुङ् सम्‍धाङ् मे़लिङुरो,

ये़क्‌यक्‍हाॽ के़रे़क् चिजि खक्‍खक् पोङ्‌लो,

याम्‍मो खे़प्‍मो आत्‍तिन्‍हाॽआङ् मे़न्‌वाॽने़न्‍लो॥

३० यरुसले़ःम्‍मे खे़ने़ॽ खाप्‍पुथ्‍यःङ् के़बोङ्‌लो!

थेआङ्‌ने़ खे़ने़ॽ हे़ःत्‍ताङ्‌बा चाङ् के़जाक्‍खुबे?

थेआङ् खे़ने़ॽ साम्‍म्‍याङ् वाःत्‍तिहाॽ के़वारुबे?

मिक्‍को थेआङ् माक्‍सुःन्‍दान् के़जाःन्‍दुबाबे?

खे़ने़ॽ आबाङे हने़रक् के़जोःक्‍सिङ्‌लो॥

खे़ने़ॽ नागे़नुॽबाहाॽरे़ खे़ने़ॽ के़म्‍नाॽरे़आङ् वाॽरो

हे़क्‍क्‍याङ् खे़ने़ॽ से़प्‍मा निङ्‌वाॽ मे़जोगुरो॥

३१ सागप्‍मा तुङ्‌ङिल्‍ले़ तरुमा सावामान् याःप्‍पा हे़क्‍तङ्‌बा इक्‍लाधिक् खे़प्‍सुङ्‌लो

के़रे़क्‍नुःल्‍ले़ तगि अङे़ःक्‌वा सागे़गप्‍मा मे़न्‍छुमान् फिःक्‍पा हे़क्‍के खे़प्‍सुङ्‌लो॥

हे़ङ्‌गे़ःक्‍काङ् हे़ङ्‌गे़क् लॽर सक्‍मा सोःन्‍छिङ्‌लो

हे़क्‍क्‍याङ् कुहुक्‍किन् सन्‍छुरो

खे़ब्‍याङ् नुमासुक्‍मा यरुसले़ःम्‍मिल्‍ले़a अक्‍खे पाःत्‍तुर फिःक्‍लो

“चिःत्‍ते़स्‍ये़रो, आङ्‌गाॽ आसक्‍मा पुॽरे़आङ् वाॽरो!

खे़ङ्‌हाॽ आङ्‌गाॽ आसे़त्‍छे़ मे़दार मे़बत्‍लो!”

a 

४:३१ हिब्रुओ सियोनरे़ कुस्‍सा मे़न्‍छुमा॥

यरुसले़ःम्‍बा मनाहाॽरे़ खुन्‍छिॽ लायो

५

यहवे दाङ्‌बे़ल्‍ले़ अक्‍खे पाःत्‍तुरो,

“यरुसले़ःम्‍बा माराम्‍माहाॽओ थो नु यो पेगे़ॽओ,

हे़क्‍क्‍याङ् के़रे़क् पिसाङ् ओमये़ॽआङ् निङ्‌वाॽ इःत्‍ते़ॽओ॥

कोःत्‍ते़ॽर लाम्‍दोहाॽओ ओमये़ॽओ,

कुदोःप्‍मा याःम्‍बक् के़जोःक्‍पा नु से़क्‍खान् के़हङ्‌बा लत्‍छा कोःत्‍ते़ॽओ

हे़क्‍तङ्‌बा मनाधिक् खे़ने़ॽ के़घोसुने़भग्र

आङ्‌गाॽ खे़न् ये़क्‌यक्‍किन् ले़प्‍मि पिरुङ्‌लो॥

२ खे़ङ्‌हाॽरे़ अक्‍खे मे़बाःत्‍तुरो

‘से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक्’

हे़क्‍केसाङ् खे़ङ्‌हाॽरे़ इङ्‌ले़क्‍पा माङ्‌हे़क् मे़जोगुरो॥”

३ यहवे दाङ्‌बाए खे़ने़ॽ से़क्‍खान् के़गोःत्‍तुरो॥

खे़ने़ॽ खे़ङ्‌हाॽ के़हिप्‍तुसिरो,

कर खे़ङ्‌हाॽरे़ निङ्‌वाॽए मे़म्‍बिरुन्‍लो

खे़ने़ॽ पे़दःक् थाम् के़मे़त्‍तुसि कर खे़ङ्‌हाॽ हुॽसिङ्‌मा मे़न्‍दे़न्‍दे़न्‍लो॥

खे़ङ्‌हाॽ हादिङ् के़धक्‍पा मे़बोःक्‍खे़रो

हे़क्‍क्‍याङ् आबाङे लायोहाॽलाम् मे़न्‍नुःक्‍खे़न्‍लो॥

४ हे़क्‍क्‍याङ् आङ्‌गाॽ निङ्‌वाॽ इःत्‍तुङ्‌लो,

“खासिङ् मे़न्‍निःप्‍मनाबा नु कुनिङ्‌वाॽ के़बाःक्‍पा मे़जोःक्‍ले़त्‍छ

खे़ङ्‌हाॽलाम्‍बा निङ्‌वाॽफुमाङ्‌ङिल्‍ले़ थे़मा पाःन्‍हाॽ खोमा निङ्‌वाॽ के़जोगुरो

हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽरे़ थे मे़जोगुर

के़लॽबा निङ्‌वाॽ के़जोगु फाॽआङ् खुन्‍छिॽ कुसिङ् मे़न्‍निःत्‍तुन्‍लो॥

५ खे़ल्‍ले़ चोगुल्‍ले़ आङ्‌गाॽ लाम्‍लोबाहाॽरो पेःक्‍काआङ् खे़ङ्‌हाॽनु ताॽजे़ङ्‌ङारो॥

से़क्‍खासाङ् खे़ङ्‌हाॽलाम्‍बा निङ्‌वाॽफुमाङ्‌ङिल्‍ले़

कुभा पाःन्‍हाॽ चोःक्‍मा निङ्‌वाॽ के़जोगुरो

खे़न् पाःन्‍हाॽ खे़ङ्‌हाॽरे़ निङ्‌वाॽ मे़घोसुररो॥

यहवे दाङ्‌बे़ल्‍ले़ निङ्‌वाॽ के़जोगुबा काक् पाःन्‍हाॽ कुसिङ् मे़निःत्‍तुरो॥”

कर के़रे़क्‍ले़ यहवे दाङ्‌बे़ल्‍ले़ के़युक्‍किन् ते़न्‍दिङ् चोःक्‍मा मे़न्‍दे़न्‍दे़न्‍लो

हे़क्‍क्‍याङ् खे़ने़ॽ के़इङ्‌जाङ्‌ङिन् इःप्‍मा नाःप्‍मा मे़नाॽरुरो॥

६ खे़ल्‍ले़ चोगुल्‍ले़ ताम्‍भुङ्‌ङोबा खिरिङ्‌बाहाॽरे़ खे़ङ्‌हाॽ मे़से़रुसिरो,

मुरे़ःक् खारे़ःक्‍पोबा पराबाहाॽरे़ खे़ङ्‌हाॽ मे़धे़ःक्‍खु मे़से़रुसिरो

हे़क्‍क्‍याङ् थे़रिङ्‌बाहाॽ खुन्‍छिॽ ये़क्‌यक् हे़ङ्‌गात्‍ति ताक्‍मे़गन्‍लो॥

कुभा लाःक्‍कात् मे़बेःक्‍ने़भग्र खे़ङ्‌हाॽ कुज्रिङ् कुज्रिङ् मे़बोङ्‌लो

थेआङ्‌भे़ल्‍ले़ खे़ङ्‌हाॽरे़ निःत्‍मे़न्‍दे़त्‍ते यरिक् लायो मे़जोगुआङ् वाॽरो

हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिन् ए़त्‍ले़ङ् के़म्‍नाॽरे़आङ् वाॽरो॥

७ यहवे दाङ्‌बान् पाःन्‍सेःन्‍दोरो,

“थेआङ् आङ्‌गाॽ खिनिॽ ले़प्‍मि पिनिङ्‌बाबे?

खिनिॽ साहाॽरे़ आङ्‌गाॽ लाप्‍मे़भुसाङ्‌ङाङ् वाॽरो

हे़क्‍क्‍याङ् खे़ङ्‌हाॽ इङ्‌ले़क्‍पा माङ्‌हाॽओ माङ्‌मे़हे़क्‍सिङ्‌ङाङ् वाॽरो॥

खे़ङ्‌हाॽ मे़ङ्‌घाए थारिक् चाःत्‍तुङ्‌सिङ्‌लो,

कर खे़ङ्‌हाॽरे़ याम्‍बोःप्‍मा याःम्‍बक् मे़जोगुआङ् मे़वये़रो

हे़क्‍क्‍याङ् खे़ङ्‌हाॽ ये़म्‍बा हङ्‌जेना के़त्‍निमान्‍नु यरिक् ये़म् मे़देसुरो॥

८ खे़ङ्‌हाॽ साॽरिक् चालुप्‍मनाबा नु लाम्‍सिङ्‌माल्‍ले़

कुमिःप्‍माल्‍ले़ तरुसिबा अन्‍हाॽ हे़क्‍के मे़लॽरो,

के़रे़क् आबाङे खुन्‍छिॽ हिम्‍बेसाङ्‌बाहाॽरे़

खुन्‍छिॽ मेःत्‍हाॽनु इम्‍मा सिराॽथाङे़आङ् वाॽरो,

९ थे अक्‍तङ्‌बा लायोरे़ लागि आङ्‌गाॽ खे़ङ्‌हाॽ खुम्‍दिङ् मे़बिरुङ्‌सिङ्‌ङिन्‍बि?

हे़क्‍क्‍याङ् थे आङ्‌गाॽ कन् सुवाङ्‌हाॽ सम्‍धाङ् कुले़क्‌वा मे़हुङ्‌ङान्‍बि?

१० आङ्‌गाॽ आमनाहाॽरे़ खुनिॽ चे़ल्‍ले़क्‍सेॽ

इक्‍ताप्‍हाॽ मे़ङ्‌से़ आङ्‌गाॽ निङ्‌मिहाॽ पाङ्‌घुङ्‌सिङ्‌लो

कर खक्‍पे़क्‍क मे़ङ्‌मा मे़बाङ्‌ङासिङ्‌ङिन्‍लो॥

आङ्‌गाॽ खे़ङ्‌हाॽ चे़ल्‍ले़क्‍से़ॽ पोराःक्‍हाॽ लिघे़ॽ लिघे़ॽ ले़न्‍दे़म्‍मे़ॽ मे़त्‍तुङ्‌सिङ्‌लो

थेआङ्‌भे़ल्‍ले़ खे़ङ्‌हाॽ आङ्‌गाॽ आमना मेःन्‍छिरो॥

११ इस्राइल नु यहुदाबा मनाहाॽरे़ आङ्‌गाॽ के़रे़क् परिक्‍ले़

इङ्‌ले़क्‍को मे़धासाङ्‌ङाङ् मे़वाॽरो॥

आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥”

यहवे दाङ्‌बे़ल्‍ले़ इस्राइले़न् नाॽरु

१२ यहवे दाङ्‌बान् खुने़ॽ कुमनाहाॽरे़ मे़नाॽरुआङ् वाॽरो,

खे़ङ्‌हाॽरे़ अक्‍खे मे़बाःत्‍तुआङ् वाॽरो,

“खुने़ॽ से़क्‍खाःल्‍ले़ थेआङ् मे़जोगुन्‍लो॥

आनिगे़ओ तुक्‍खे लाक्‍खे मे़दाने़न्‍लो

आभे़ल्‍ले़आङ् थङ् इग्र साक् मे़दाने़न्‍लो॥

१३ माङ्‌निङ्‌वाॽपान् के़बाःप्‍पाहाॽरे़ मे़न्‌वाॽमनाबा पान् मे़बाःत्‍तुरो

खे़ङ्‌हाॽनु यहवे दाङ्‌बे़ल्‍ले़ कुइङ्‌घङ्‌ङिन् होप्‍लो॥

खे़ङ्‌हाॽरे़ मे़बाःत्‍तुबा पाःन्‍निन् खुन्‍छिॽ सम्‍धाङ्‌ङे चुक्‍लरो॥”

१४ खे़ल्‍ले़ चोगुल्‍ले़ मुक्‍साम्‍दाङ्‌बा निङ्‌वाॽफुमाङ् यहवे दाङ्‌बे़ल्‍ले़ आङ्‌गाॽ मे़त्‍ताङ्‌लो–

“यर्मियाए, कन् मनाहाॽरे़ अक्‍तङ्‌बा पान् के़म्‍मे़त्‍ते़रो

खे़ल्‍ले़ चोगुल्‍ले़ खे़ने़ॽ के़म्‍ब्राओ

आङ्‌गाॽ आबाःन्‍हाॽ मि हे़क्‍तङ्‌बा चोगुङ्‌लो

हे़क्‍क्‍याङ् कन् मनाहाॽग सिङ् कुइसिःक् चोगुङ्‌सिङ्‌लो

हे़क्‍क्‍याङ् खे़न् मिःल्‍ले़ खे़ङ्‌हाॽ खाप्‍पुथ्‍यःङ् चोगुसिरो॥

१५ इस्राइलबा मे़न्‍छाम् याप्‍मिसे,

आङ्‌गाॽ यहवे दाङ्‌बे़ल्‍ले़ माःङ्‌घालाम्‍बा लत्‍छा

सुवाङ्‌धिक् खिनिॽनु थक्‍से़ फे़त्‍तुङ्‌ल पत्‍तारो॥

खे़ङ्‌ग लत्‍छा के़धुम्‍बा उन्‍छेःन्‍बा सुवाङ्‌लो॥

खे़ङ्‌हाॽरे़ खुन्‍छिॽ पाःन्‍दाङ्‌ङिन् के़ल्‍ले़सुम्‍मिन्‍लो

खे़ङ्‌हाॽ मे़बाःप्‍पान् कुसिङ् के़न्‍निःत्‍तुम्‍मिल्‍लो॥

१६ खे़ङ्‌हाॽरे़ खुन्‍छिॽ तोङ् के़आप्‍पा थक्‍सुबाहाॽग मुक्‍के़गुबा थङ्‌गे़जोःक्‍पा मे़जोःक्‍लो

हे़क्‍क्‍याङ् खे़ङ्‌हाॽरे़ लुङ्‌माॽ मे़न्‍दुक्‍के मे़से़रुसिरो॥

१७ खे़ङ्‌हाॽरे़ खिनिॽ पोगुगे़न् कुजा नु चामा कुजाहाॽ मे़जमे़देसुरो

खिनिॽ मे़न्‍छुमा ये़म्‍बित्‍छासाहाॽ मे़ज मे़देसुसिरो॥

खिनिॽ मे़ल्‍लुक् मे़ःन्‍दा नु पित्‍थक्‍साहाॽ मे़ज मे़देसुसिरो

हे़क्‍क्‍याङ् खिनिॽ चे़ल्‍ले़क्‍सेॽइन् नु पःत्‍छेॽबुङ्‌माहाॽ मे़जमे़देसुरो॥

आधेःक्‍ल फाॽआङ् निङ्‌वाॽ के़इःत्‍तुम्‍बा

लुङ्‌धाक्‍किल्‍ले़ मे़भाङुबा ये़क्‌यक्‍हाॽ मे़लुःन्‍दुरो॥”

१८ यहवे दाङ्‌बे़ल्‍ले़ पाःत्‍तुॽ, “हे़क्‍केसाङ् खे़न् ये़न्‍नो आङ्‌गाॽ आमनाहाॽ खक्‍पे़त् मे़मे़ङ्‌ङासिङ्‌ङिन्॥

१९ हे़क्‍क्‍याङ् मनाहाॽरे़ निङ्‌वाॽफुमाङ्‌ङिल्‍ले़ थेआङ् आनिगे़नु अक्‍तङ्‌बा चोगु फाॽआङ् खे़ने़ॽ सेःन्‍के़म्‍लाप्, खे़ने़ॽ खे़ङ्‌हाॽ अक्‍खे मे़त्‍ते़से़ॽ, आक्‍खेलॽरिक् खिनिॽ यहवे दाङ्‌बान् के़नाॽरुम्‍माङ् आबाङे लाजेॽओ वेॽ साम्‍माङ्‌हाॽ से़वा के़मे़त्‍तुम्‍सिम्, हे़क्‍केलॽरिक्‍के खिनिॽआङ् वेॽ लाजेॽओ वेॽ लाजेॽबा याप्‍मिहाॽ से़वा के़मे़त्‍तुम्‍सिम्‍लो॥”

निङ्‌वाॽफुमाङ्‌ङिल्‍ले़ कुमनाहाॽ साम्‍दिङ् पिरुसि

२० यहवे दाङ्‌बे़ल्‍ले़ पाःत्‍तुॽ, “याकुबरे़ कुमुॽइदाङ्‌साहाॽ अक्‍खे मे़त्‍ते़से़ॽओ,

यहुदाबा मनाहाॽ कन् पाःन्‍निन् खे़म्‍मा पाङ्‌घे़से़ॽओ–

२१ अदङ् नु खासिङ् मे़न्‍निःप्‍मनाबा मनासे, नुरिक्‍काङ् खे़प्‍से़म्‍मे़ॽओ,

खे़ङ्‌हाॽरे़ खे़निॽ मिक्‍क पत् कर निमा मे़न्‍छुक्‍तुन्‍लो,

ने़भाक्‍क पत् कर खे़म्‍मा के़न्‍छुक्‍तुम्‍मिन्‍लो॥

२२ आङ्‌गाॽ यहवे दाङ्‌बाआ, खिनिॽ आङ्‌गाॽनु किमा मे़बोङ्‌ने़न्‍बि?

आङ्‌गाॽ आदगि थेआङ् थे़गक्‍कक्‍ना के़न्‌यक्‍खिन्‍बे?

आङ्‌गाॽ वरःङ्‌ङिल्‍ले़ लागि ये़ःङ्‌घाःन् इःन्‍दो ने़स्‍सुङ् पिरुङ्‌ङाङ् ने़रो॥

खे़न् वरःङ्‌ङिल्‍ले़ काःक्‍मा मे़न्‍छुक्‍मना लत्‍छा

तधप् मे़ल्‍लॽमनाबा कुधेःक्‍मा पोःक्‍खे़आङ् ने़रो॥

वरःङ्‌ङोबा वाभे़ल्‍ले़ङ्‌हाॽ पोःक्‍पिलारो

कर खे़न् इःन्‍दोन् काःक्‍मा मे़सुक्‍तुन्‍लो॥

खे़न् वाभे़ल्‍ले़ङ्‌हाॽ यम्‍बा सःक्‍पिलारो

कर खे़न् हमाआङ् काःक्‍मा मे़सुक्‍तुन्‍लो॥

२३ कर खिनिॽग साॽरिक् हादिङ् के़धक्‍पा नु

पिप्‍फ्युङ्‌बा के़बोःक्‍खिआङ् के़वयिरो॥

खे़निॽ आङ्‌गाॽ याप्‍मि के़नाॽरिरो

खे़ब्‍याङ् वेॽ लाम् ले़प्‍माङ् के़बेगिआङ् के़वयिरो॥

२४ आङ्‌गाॽ खिनिॽ तङ्‌वाःम्‍मोबा वहित् थासुङ् पिनिङ्‌लो

हे़क्‍क्‍याङ् फुङ्‌वाःम्‍मोबा वहित् पाङ्‌घुङ् युसुङ्‌लो

हे़क्‍क्‍याङ् तङ्‌बे थक्‍मा पोगुगे़न् कुजा सुम्‍मा ये़म् तारुङ्‌लो,

हे़क्‍केसाङ् खिनिॽ आप्‍फाल्‍ले़आङ् आङ्‌गाॽ

मिङ्‌सो इङ्‌धाङ् पिमा निङ्‌वाॽ के़न्‍जोगुम्‍मिन्‍लो॥

२५ खिनिॽ फे़न्‌याःम्‍बक्‍किल्‍ले़ चोगुल्‍ले़ कन् नुबा पाःन्‍हाॽ मे़दाने़न्‍लो॥

खिनिॽ लायोल्‍ले़ कन् नुबा पाःन्‍हाॽलाम् लाःत्‍लाःत् के़जोगिरो॥

२६ “आङ्‌गाॽ आमनाहाॽरे़ खुनिॽ लुम्‍मो ताक्‍के़भे़ॽबा मनाहाॽ मे़वाॽरो,

खे़न् कुॽइगे़भे़म्‍बाहाॽरे़ग पु इगे़युक्‍पा हे़क्‍के मनाहाॽ मे़सुगुसिर मे़युङ्‌लो

कर खे़ङ्‌हाॽरे़ मनाहाॽ ते़म्‍मासिरे़ लागि चे़न्‍हाॽ मे़दाःक्‍तुआङ् ने़रो॥

२७ सावागे़म्‍बाल्‍ले़ पुहाॽ चःङ्‌ग्रङ्‌ङो थासुसिरो,

हे़क्‍केलॽरिक्‍के खे़ङ्‌हाॽरे़ खुःप्‍मनाबा

चिगक्‌वाहाॽरे़ खुनिॽ हिम्‍हाॽ मे़धिम्‍सुआङ् वाॽरो॥

खे़ल्‍ले़ चोगुल्‍ले़ खे़ङ्‌हाॽ आरसाङ् याङ्‌साकुन्‍धेसाबा

हे़क्‍क्‍याङ् के़धुम्‍बा मे़बोःक्‍खे़आङ् मे़वाॽरो॥

२८ खे़ङ्‌हाॽरे़ साॽरिक् मे़जआङ् मे़ॽरुसिआङ् मे़वाॽरो॥

खे़ङ्‌हाॽरे़ खुन्‍छिॽ फे़न्‌याःम्‍बक्‍हाॽरे़ कुनुप्‍मा होप्‍लो॥

खे़ङ्‌हाॽरे़ ये़त्‍छाबाहाॽरे़ खुन्‍छिॽ खोमा लक्‍किन् मे़नाप्‍तुसिरो,

याङ्‌गे़साॽबाहाॽ कुदोःप्‍मा खासे़न् मे़न्‍लोःन्‍दुन् मे़म्‍बिरुसिन्‍लो॥

२९ थे अक्‍तङ्‌बा लायोरे़ लागि आङ्‌गाॽ खे़ङ्‌हाॽ खुम्‍दिङ् मे़बिरुङ्‌सिङ्‌ङिन्‍बि?

हे़क्‍क्‍याङ् थे आङ्‌गाॽ कन् सुवाङ्‌हाॽओ कुले़क्‌वा मे़हुङ्‌ङान्‍बि?

३० कन् लाजेॽओ किप्‍मागे़घुबा पोःक्‍खे़रो

हे़क्‍क्‍याङ् ताप्‍फे़ःम्‍बा याःम्‍बक् पोःक्‍खे़आङ् वाॽरो॥

३१ माङ्‌निङ्‌वाॽपान् के़बाःप्‍पाहाॽरे़ इङ्‌ले़क् माङ्‌निङ्‌वाॽपान् मे़बाःत्‍तुरो,

निङ्‌वाॽफुसाम्‍बाहाॽरे़ आबाङे खुन्‍छिॽ निङ्‌वाॽ पाःत्‍पाःत् युक् मे़जोगुर मे़वाॽरो

हे़क्‍क्‍याङ् आङ्‌गाॽ आमनाहाॽरे़ग हे़क्‍तङ्‌बाए खुन्‍छिॽ सिराॽथाङ्‌लो॥

कर आमनासे कुनुप्‍मोग खिनिॽ थे के़जोगुम्‍मिरो?”

निङ्‌मिहाॽरे़ यरुसले़ःम्‍मिन् मे़गबु

६

“बेन्‍यामिन्‍बा मनासे, ताङ्‌से़ःप्‍सिङ्‌मारे़ लागि खे़त्‍छिङाम्‍मे़ॽओ

यरुसले़ःम्‍लाम्‍बा खिनिॽ लःन्‍दे़म्‍मे़ॽआङ् खे़त्‍तासिम्‍मे़ॽओ!

तकोओ मे़ल्‍लुक् सादाङ्‌ङिन् मुःत्‍ते़म्‍मे़ॽओ!

हे़क्‍क्‍याङ् बेथ-हक्‍केरेम्‍मो मिन् हाःन्‍दे़म्‍मे़ॽओ

खे़ब्‍याङ् मिःक्‍खुलाम् मिक्‍सेन् पिमा तङ्‌गाम् चोगे़म्‍मे़ॽओ!

मे़क्‍मासिमान् खा तार पत्‍लो,

थाङ्‌गे़त् पिसाङ्‌लाम् खाप्‍पुथ्‍यःङ् आजोःक्‍चोःक्‍पान् युर पत्‍लो॥”

२ नुमासुक्‍मा यरुसले़ःम्‍मिन्a सिम्‍सिम्‍मा चोक्‍लो,

कर आङ्‌गाॽ खे़न् खाप्‍पुथ्‍यःङ् चोगुङ्‌लो॥

३ मे़ल्‍लुक्‍कम्‍बाहाॽ नु खुन्‍छिॽ यरिक् मे़ल्‍लुक्‍हाॽरे़ थे़गुन् सिदे़प् मे़दे़प्‍तुबा हे़क्‍के़

थक्‍मोबाहाॽ नु खुन्‍छिॽ थक्‍सुबाहाॽरे़ ये़क्‌यक् कब्रिङ् तुराहिम् मे़जोगुरो॥

हे़क्‍क्‍याङ् के़रे़क्‍ले़ खुन्‍छिॽ थक्‍सुबाहाॽ मे़ङ्‌मासि ते़न्‍हाॽ मे़सेगुरो॥

४ खे़ङ्‌हाॽरे़ अक्‍खे मे़बाःत्‍तुरो,

“यरुसले़ःम्‍मो थङ् चोःक्‍मारे़ लागि यारिप् पोःक्‍खे़म्‍मे़ॽओ!

के़रे़क् यारिप् चोगे़म्‍मे़ॽ! आनिगे खे़न् ले़न्‍दिक्‍सा चिभत् फत्‍तुम्‍बे़रो॥

कर चिःत्‍ते़स्‍ये़रो! नाम्‍ध्‍ये़ चुरे़॥ नाम् लाःप्‍मा इःत्‍ते़आङ् वाॽरो॥

५ खे़ल्‍ले़ चोगुल्‍ले़ आनिगे हारा से़न्‍दिक्‍सा खे़न् फत्‍तुम्‍बे़रो॥

ये़क्‌यक्‍कोबा यक्‍हाॽ खाप्‍पुथ्‍यःङ् चोगुम्‍बे़रो॥”

६ मुक्‍साम्‍दाङ्‌बा यहवे दाङ्‌बे़ल्‍ले़ खे़न् थक्‍मोबाहाॽ मे़त्‍तुसिरो,

“यरुसले़ःम्‍मिन् लुःम्‍मारे़ लागि सिङ्‌हाॽ ताङे़म्‍मे़ॽओ

हे़क्‍क्‍याङ् लुप्‍से़म् ने़से़म्‍मे़ॽओ॥

आङ्‌गाॽ कन् ये़क्‌यक्‍किन् खुम्‍दिङ् पिरुङ्‌ङाङ्‌लक् ले़रुङ्‌लो

थेआङ्‌भे़ल्‍ले़ कप्‍मो मना तुक्‍खे चाःप्‍मा निङ्‌घे़म्‍मिन् वाॽरो॥

७ वागे़ङ्‌ङोलाम्‍बा सेसेबा च्‍वाःत्‍तिन् आम्‍भा लःन्‍नाङ् पत्‍लो,

हे़क्‍केलॽरिक्‍के यरुसले़ःम्‍मिल्‍ले़ ताप्‍फे़ःम्‍बा पाःन्‍निन् लःत्‍तुआङ् पत्‍लो॥

खे़प्‍मो हयङ् ते़न्‍धङ्‌हाॽ नु मे़क्‍मासिमा पोङ्‌बा खे़म्‍दे़त्‍लो,

आङ्‌गाॽ खे़प्‍मो तुक्‍मा साक्‍मा नु याङ्‌घेक् इसेःङ्‌लक् निसुङ्‌लो॥

८ यरुसले़ःम्‍मोबा मनासे, कन् ये़त्‍तुक्‍खेहाॽ खिनिॽ लागि साम्‍दिङ् पोङ्‌लरो॥

मेःन्‍ने़भग्र आङ्‌गाॽ खिनिॽ नाॽनिङ्‌लो,

खिनिॽ लाजेन् चिजि खक्‍खक् चोगुङ्‌लो

हे़क्‍क्‍याङ् खे़न् मुरे़ःक् खारे़ःक् पोङ्‌लो॥”

इस्राइलरे़ पिफ्‍युङ् चोगु

९ मुक्‍साम्‍दाङ्‌बा यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्‌लो,

“के़रे़क् सिङ्‌सेॽहाॽ चे़ल्‍ले़क्‍से़ॽ इक्‍ताप्‍लाम्‍बा लत्‍थिक्‍काङ् मे़ल्‍ले़त्‍ते तुप्‍मा पोङ्‌लो

हे़क्‍केलॽरिक्‍के इस्राइलबा के़हिङ्‌बाआङ् के़वाॽबाहाॽ मे़मे़क्‍लो॥

खे़ल्‍ले़ चोगुल्‍ले़ ये़म् वाॽरए खे़ने़ॽ के़दुमुसिबाहाॽ खक्‍पे़त् साम्‍दिङ् पिरे़से़ॽओ॥”

१० आङ्‌गाॽ नुगप् पिरुङ्, “आङ्‌गाॽ आबाःन्‍निन् हाःत्‍ले़ खे़प्‍सुबे?

आत्‍तिन्‍हाॽ मे़त्‍तुङ्‌सिङ्‌ङाङ् साम्‍दिङ् पिरुङ्‌सिङ्‌बाबे?

खे़ङ्‌हाॽ हादिङ् के़धक्‍पा मे़बोङ्‌लो

खे़ब्‍याङ् आबाङे खुनिॽ ने़क्‍खोॽइन् मे़हुॽरुआङ् मे़वाॽरो॥

यहवे दाङ्‌बे़ल्‍ले़ के़इङ्‌घङ्‌ङिन् खे़ङ्‌हाॽरे़ खुन्‍छिॽ लागि के़घबा पान् पोङ्‌लो

हे़क्‍क्‍याङ् खे़प्‍मो खे़ङ्‌हाॽरे़ निङ्‌वाॽ तामा पान् थेआङ् मे़ङ्‌घोसुन्‍लो॥

११ यहवे दाङ्‌बाए, खे़ने़ॽ के़साक्‍के़न्‍निल्‍ले़ आङ्‌गाॽ मि हे़क्‍के़ थुक्‍कारो,

आल्‍ल आङ्‌गाॽ खे़न् थम्‍माआङ् कप्‍मा मे़सुक्‍कान्‍लो॥”

हे़क्‍क्‍याङ् यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्‌लो,

“खे़न् आसिक् पोःक्‍मान् लाम्‍मो के़वाॽबा हिन्‍जाॽबित्‍छाॽहाॽ

हे़क्‍क्‍याङ् थाङ्‌बे़न्‍हाॽ मे़जुम्‍बादे़न्‍नो थासे़ॽओ॥

ये़म्‍बा नु मेःत्‍हाॽ के़रे़क् मे़दे़म्‍सु मे़देॽरुसिरो,

कुधे़गेक् के़भुप्‍पा काप्‍पोबाआङ् मे़ल्‍ले़रुन्‍छिन्‍लो॥

१२ खे़ङ्‌हाॽरे़ खुन्‍छिॽ हिम्‍धाःङ्‌हाॽ वेॽहाॽरे़ मे़देॽरुरो

हे़क्‍क्‍याङ् खुन्‍छिॽ इक्‍ताप्‍हाॽ नु मेःत्‍हाॽआङ् वेॽहाॽरे़ मे़देॽरु मे़बिरुसिरो॥

आङ्‌गाॽ मुक्‍साम्‍साबा आहुक्‍किन् सन्‍छुङ्‌लो

हे़क्‍केःल्‍ले़ कन् के़रे़क् पाःन्‍हाॽ लाजेॽओ के़युङ्‌बा मनाहाॽओ के़त्‍लो॥

आङ्‌गाॽ यहवे दाङ्‌बे़ल्‍ले़ कन् पाःन्‍निन् पाःत्‍तुङ्‌लो॥

१३ थेआङ्‌भे़ल्‍ले़ चुक्‍पा यम्‍बा मना के़रे़क्‍ले़

इङ्‌ले़क्‍लाम् याङ्‌साकुन्‍धे थक्‍मा तम्‍सिन् मे़जोगुरो,

माङ्‌निङ्‌वाॽपान् के़बाःप्‍पाआङ्‌धो

निङ्‌वाॽफुसाम्‍बा के़रे़क्‍ले़ मनाहाॽ मे़घुम्‍सुसिरो॥

१४ खे़ङ्‌हाॽरे़ के़गाःम्‍बा आङ्‌गाॽ आमनाहाॽ

मिसाक्‍लक् के़गाःम्‍बा हे़क्‍के़ सिदाॽ मे़मे़त्‍तुसिरो

खे़ङ्‌हाॽरे़ मे़बाःत्‍तुॽ, ‘सनारुङ्, सनारुङ्, के़रे़क् नुबा वाॽरो,’

कर से़क्‍खाःल्‍ले़ग सनारुङ् सुक्‍खेवा आत्‍तान्‍नाङ् होप्‍लो॥

१५ कन् याम्‍गे़सिङ्‌बा याःम्‍बक्‍किन् मे़जोगुबाओ खुन्‍छिॽ नुःम्‍मा के़बोङ्‌बा मेःम्‍बि?

कर खे़ङ्‌हाॽग मिसाक्‍काङ् नुःम्‍माए मे़न्‍नुःन्‍दे़न्‍लो॥

नुःम्‍मा पाःन्‍निन् थे़माबे फाॽआङ् खे़ङ्‌हाॽरे़ मे़ल्‍ले़सुन्‍लो॥

खे़ल्‍ले़ चोगुल्‍ले़ वेॽ के़मे़क्‍पाहाॽनुए खे़ङ्‌हाॽआङ् मे़मे़क्‍लो॥

खे़ङ्‌हाॽ खुम्‍दिङ् पिरुङ्‌सिङ्‌बा ये़म्‍मो खे़ङ्‌हाॽ मे़मे़क्‍लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

इस्राइलरे़ यहवे दाङ्‌बे़ल्‍ले़ कुलाम्‍मिन् मे़नाःत्‍तुन्

१६ यहवे दाङ्‌बे़ल्‍ले़ कुमनाहाॽ अक्‍खे मे़त्‍तुसिरो,

“लिसि लाम् के़दुम्‍बा लाम्‍दोओ ये़बे़म्‍मे़ॽआङ् ओमये़म्‍मे़ॽओ॥

तगिबा लाम्‍हाॽ नु के़रे़क्‍नुःल्‍ले़ नुबा लाम्‍मिन् कोःत्‍ते़म्‍मे़ॽओ

हे़क्‍क्‍याङ् खे़न् लाम्‍मो लाङ्‌घेगे़म्‍मे़ॽओ

खे़म्‍ब्‍याङ् खिनिॽ हिङ्‌मन्‍निन् याम्‍नाःम् पोङ्‌लो॥”

कर खे़ङ्‌हाॽरे़ मे़मे़त्‍तु, “आहाॽ, आनिगे हे़क्‍के मे़जोगुम्‍बे़न्‍लो॥”

१७ आङ्‌गाॽ खिनिॽ लागि लाम्‍गे़गोबाहाॽ सेःक्‌युक् चोगुङ्‌सिङ्‌लो

हे़क्‍क्‍याङ् खिनिॽ मे़त्‍निङ्‌ङाङ् वये़रो,

“किप्‍मा के़घुबा साम्‍दिङ्‌ले़ लागि मे़ल्‍लुक् सादाङ् लाइक्‍पान् खे़प्‍से़म्‍मे़ॽओ”

कर खिनिॽ के़बाःत्‍तुम्, “खे़न्‍नाङ् आनिगे मे़घे़प्‍सुम्‍बेन्‍लो॥”

१८ खे़ल्‍ले़ चोगुल्‍ले़ यहवे दाङ्‌बे़ल्‍ले़ मे़त्‍तुसिरो,

“यरिक् थिम्‍मे़न्‍दङ् सुवाङ्‌बा मनासे, खे़प्‍से़म्‍मे़ॽओ॥

आङ्‌गाॽ आमनाहाॽ थे मे़बोङ्, खे़न् निङ्‌वाॽ खोसे़म्‍मे़ॽओ॥

१९ इक्‍सादिङ् खाम्‍बेःक्‍माए, खे़प्‍से़ॽओ!

कन्‍हाॽरे़ चोःक्‍मा मे़गोःत्‍तुबा के़रे़क् पाःन्‍हाॽरे़

कुले़क्‌वा कन् सुवाङ्‌हाॽओ मे़क्‍मे़न् तारुङ्‌लो

थेआङ्‌भे़ल्‍ले़ कङ्‌हाॽरे़ आङ्‌गाॽ आबाःन्‍जाःक्‍किन् मे़नाॽरुआङ् मे़वाॽरो

हे़क्‍क्‍याङ् आसाम्‌योथिम् इङ्‌जाङ्‌ङिन् खे़म्‍मा मे़न्‍दे़न्‍ने मे़वाॽरो॥

२० सेबा लाजेॽलाम् नु माःङ्‌घा लाजेॽलाम् कुनाम्‍गे़नुॽबा सुक्‍पा

हे़क्‍क्‍याङ् मारुक्‍हाॽ थेःल्‍ले़ लागि आङ्‌गाॽओ मे़दारुबाइरो?

आङ्‌गाॽ खे़ङ्‌हाॽरे़ खुन्‍छिॽ मिधिङ्‌मनादेमनाबा सिदुङ्‌जभान् मे़दाःक्‍कान्‍लो,

खे़ब्‍याङ् खे़ङ्‌हाॽरे़ खुन्‍छिॽ वयागे़न् सिदुङ्‌जभाःल्‍ले़आङ् आनिङ्‌वाॽ मे़दाने़ल्‍लो॥

२१ खे़ल्‍ले़ चोगुल्‍ले़ आङ्‌गाॽ कन् मनाहाॽ मे़दोःक्‍ल याःन्‍दुङ्‌सिङ्‌लो

हे़क्‍क्‍याङ् खे़ङ्‌हाॽ पे़र्जु सोःन्‍दुङ्‌सिङ्‌लो॥

कुम्‍बा कुस्‍सा, काॽइ सोॽधोक्, पाङ्‌भेॽसाबाहाॽ के़रे़क् मे़सिरो॥”

थो पिसाङ्‌लाम्‍बा हयङ्‌ते़न्‍धङ्

२२ यहवे दाङ्‌बे़ल्‍ले़ अक्‍खे पाःत्‍तुरो,

“थो पिसाङ्‌बा लाजेॽलाम्‍बा थक्‍सुबाहाॽ मे़युर मे़बत्‍लो,

खे़न् माःङ्‌घा लाजेॽबा मुक्‍साम्‍बा सुवाङ्‌हाॽ मे़हुसुसिर मे़याक्‍लो

खे़ब्‍याङ् थङ् चोःक्‍मारे़ लागि यारिप् मे़बोङ्‌ल मे़बत्‍लो॥

२३ खे़ङ्‌हाॽरे़ आबाङे खुन्‍छिॽ लाःक् नु लिन् हुक्‍को मे़गत्‍तुरो

खे़ङ्‌हाॽ कुॽइगे़भे़म्‍बा नु कुलुङ्‌माॽ स्‍याःत् मे़ल्‍लॽमनाबा मे़जोःक्‍लो॥

खे़ङ्‌हाॽरे़ग अन्‍हाॽ मे़युक्‍तुसिआङ् मे़दारो

हे़क्‍केःल्‍ले़ खे़ङ्‌हाॽरे़ खुन्‍छिॽ लाङ्‌बुक्‍किन् वरःङ्‌ङिन् सःक्‍पा हे़क्‍के लॽरो॥

नुमासुक्‍मा यरुसले़ःम्‍मिन्‍नुb थक्‍से़ खे़ङ्‌हाॽ मे़दार मे़बत्‍लो॥”

२४ यरुसले़ःम्‍बा मनाहाॽरे़ मे़बाःत्‍तु, “आनिगे कन् पाःन्‍निल्‍ले़ इङ्‌घङ्‌ङिन् खे़प्‍सुम्‍बे़रो

हे़क्‍क्‍याङ् आनिगे सावेःत् यङे़आङ् लाङ्‌हुक्‍ले़ मे़दक्‍तिगे़न्‍लो॥

सागप्‍मा तुङ्‌ङिल्‍ले़ तरुमा मे़न्‍छुमान् हे़क्‍के आनिगे लॽरिगे़रो

खे़म्‍ब्‍याङ् ये़त्‍तुक्‍खेओ थ्‍ये़ॽइगे़आङ् वयिगे़रो॥

२५ इक्‍ताप् ले़प्‍माङ् मे़बेगे़म्‍मिन्‍ने़ॽओ,

लाम्‍मोआङ् लाङ्‌मे़घेगे़म्‍मिन्‍ने़ॽओ॥

निङ्‌मिहाॽरे़ खुन्‍छिॽ हुक्‍को फे़जा फे़युम् मे़गत्‍तुरो,

के़रे़क् पिसाङ् किमा यङ्‌मा वाॽरो॥”

२६ आमनासे, सगितेत् चाक्‍खाम्‍मे़ॽआङ् खाप्‍पुओ सॽआसिम्‍मे़ॽओ॥

लत्‍थिक्‍पा साःल्‍ले़ कुलागि मेरिङ् के़धक्‍पा हे़क्‍के साॽरिक् मेरिङ् थक्‍ते़म्‍मे़ॽओ

थेआङ्‌भे़ल्‍ले़ खे़ने़ॽ के़मे़ङ्‌मे़ङ्‌बे़ल्‍ले़ हक्‍चघत् खा के़भत्‍लो॥

२७ यहवे दाङ्‌बे़ल्‍ले़ पाःत्‍तुॽ, “यर्मियाए, साम्‍म्‍याङ् युप्‍पा साॽमनाबा हे़क्‍के

आङ्‌गाॽ आमनाहाॽ साॽरे़से़ॽओ

हे़क्‍क्‍याङ् खे़ङ्‌हाॽ आक्‍तङ्‌बा मे़जोक्,

खे़ने़ॽ निङ्‌वाॽ खोसे़ॽओ॥

२८ खे़ङ्‌हाॽ हादिङ् के़धक्‍पा नु पिफ्‍युङ्‌बा मनासिरो,

हे़क्‍क्‍याङ् खे़ङ्‌हाॽ कासा नु फे़न्‍जेॽ हे़क्‍के के़साःक्‍पा मे़जोःक्‍लो॥

खे़ङ्‌हाॽ खक्‍पे़त् कुनिङ्‌वाॽ के़जिःप्‍पा मे़बोःक्‍खे़आङ् मे़वाॽरो

खे़म्‍ब्‍याङ् वेॽहाॽ चे़ॽया इङ्‌दो मे़मे़त्‍तुसिरो॥

२९ फे़न्‍धक्‍ते़न्‍निन् साॽरिक् मिःल्‍ले़ मक्‍तुरो

कर युप्‍पाहिःन् मे़योःन्‍ने़न्‍लो॥

आमनाहाॽ साङ्‌मासि याःम्‍बक्‍किन् हने़रक् पोङ्‌ल वाॽरो

थेआङ्‌भे़ल्‍ले़ ताक्‍के़भे़ॽबाहाॽ मे़ङ्‌घे़त्‍तुन् मे़न्‍देसुसिन्‍लो॥

३० खे़ङ्‌हाॽ ताप्‍फे़ःम्‍बा युप्‍पा मे़मे़त्‍तुसिरो

थेआङ्‌भे़ल्‍ले़ आङ्‌गाॽ यहवे दाङ्‌बे़ल्‍ले़ खे़ङ्‌हाॽ नाॽरुङ्‌सिङ्‌ङाङ् वाॽरो॥”

a 

६:२ हिब्रुओ सियोनरे़ कुस्‍सा मे़न्‍छुमा॥

b 

६:२३ हिब्रुओ सियोनरे़ कुस्‍सा मे़न्‍छुमा॥

यर्मियाःल्‍ले़ माङ्‌हिम्‍मो पाःत्‍तुबा खाहुन्

७

यहवे दाङ्‌बालाम् यर्मियाओ अक्‍तङ्‌बा इङ्‌घङ् के़रे़,

२ “खे़ने़ॽ माङ्‌हिम्‍मोबा लाम्‍धेःप्‍पो ये़बे़ॽ, हे़क्‍क्‍याङ् अक्‍खेलॽरिक् इङ्‌भन् चोगे़ॽ, यहवे दाङ्‌बान् सेसे माङ्‌से़वा मे़प्‍मारे़ लागि कन् लाम्‍धेःप्‍पोलाम्‍बा के़दाबा यहुदाबा के़रे़क् मनासे, यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ॥

३ मुक्‍साम्‍दाङ्‌बा यहवे दाङ्‌बा, इस्राइलबा निङ्‌वाॽफुमाङ्‌ङिल्‍ले़ अक्‍खे के़मे़त्‍ति, खिनिॽ आबाङे हिङ्‌मन्‍नोबा ये़प्‍ले़क्‍किन् नु याःम्‍बक्‍किन् तोःन्‍दोन् चोगे़म्‍मे़ॽ हे़क्‍क्‍याङ् आङ्‌गाॽ खिनिॽ कन् लाजेॽओ युङ्‌मा फाःक्‍निङ्॥

४ ‘कन् यहवे दाङ्‌बे़ल्‍ले़ कुहिम्‍लो, कन् यहवे दाङ्‌बे़ल्‍ले़ कुहिम्‍लो, कन् यहवे दाङ्‌बे़ल्‍ले़ कुहिम्‍लो, आनिगे ताप्‍थेक् याम्‍धेक् वयिगे़!’ के़लॽबा इङ्‌ले़क् पाःन्‍नो नसान् मे़जोगे़म्‍मिन्‍ने़ॽ॥

५ “खिनिॽ हिङ्‌मन्‍बा सुत्‍ना नु ये़प्‍ले़क्‍किन् ले़क्‍खे़म्‍मे़ॽ, आल्‍लो के़जोगुम्‍ल के़वयिबा याःम्‍बक्‍हाॽ चोःक्‍मा नाॽरे़म्‍मे़ॽ॥ वेॽहाॽनु कुदोःप्‍मा खासे़न् याःम्‍बक् चोगे़म्‍मे़ॽ॥

६ लाम्‍दिःप्‍पाङ्, ये़त्‍छाबा ये़त्‍छामा हे़क्‍क्‍याङ् मेमेदुमाहाॽलाम् यरिक् याङ्‌साकुन्‍धे थक्‍मालाम् मे़जोगे़म्‍मिन्‍ने़ॽ॥ कन् लाजेॽओ फोत्‍या मे़ःन्‍नेबाहाॽरे़ खुन्‍छिॽ माक्‍खिॽ मे़से़से़म्‍मिन्‍ने़ॽ॥ कुसिङ् मे़न्‍निःत्‍तेबा साम्‍माङ्‌हाॽओ से़वा चोःक्‍मा ले़रे़म्‍मे़ॽ, खे़ङ्‌हाॽरे़ खिनिॽ के़म्‍मे़क्‍खि के़म्‍से़रिरक्॥

७ खिनिॽ सुत्‍नाःन् नु ये़प्‍ले़क्‍किन् के़दोःन्‍दुम्‍ने़भग्र खिनिॽ पाधे़बाहाॽ आङ्‌गाॽ सदादिङ्‌ले़ लागि पिरुङ्‌सिङ्‌बा कन् लाजेॽओ खिनिॽ वाॽमा पाङ्‌निङ्॥

८ “ओमे़त्‍ते़म्‍मे़ॽ, खिनिॽ थेनाधेबा कुसुम् मे़न्‍दम्‍मनाबा इङ्‌ले़क् पाःन्‍निन् नागे़साॽरुम्॥

९ खिनिॽ खुःप्‍मा याःम्‍बक् के़जोगुम्, मना के़से़रुम्‍सिम् हे़क्‍क्‍याङ् चाराम्‍मा-पोःप्‍मा याःम्‍बक् के़जोगुम्, माङ्‌के़हे़क्‍कासिआङ् इङ्‌ले़क् के़बारि, बाल साम्‍माङ्‌ङो सिदुङ्‌जभा के़दोःन्‍दुम् हे़क्‍क्‍याङ् आबाङे आप्‍फाल्‍ले़आङ् कुसिङ् के़न्‍निःत्‍तुम्‍सिम्‍मिन्‍बा साम्‍माङ्‌हाॽ माङ्‌से़वा के़मे़त्‍तुम्‍सिम्॥

१० कन् आङ्‌गाॽ आयाम्‍गे़सिङ्‌बा पाःन्‍हाॽ खिनिॽ के़जोगुम् हे़क्‍क्‍याङ् खे़न् एगाङ् आङ्‌गाॽ आमिङ्‌ङिन् मिङ्‌सो इङ्‌धाङ् पिसे़ मे़जोगुबा माङ्‌हिम्‍मो के़द्‌ये़ॽइ खे़ब्‍याङ् आङ्‌गाॽ आदगि के़ये़बिआङ् के़बाःत्‍तुम्, ‘आनिगे ताप्‍थेक् याम्‍धेक्‍को वयिगे़!’

११ थे खिनिॽ आङ्‌गाॽ आहिम्‍मिन् फाःन्‍दाहाॽरे़ खुन्‍छिॽ चिङ्‌सिङ्‌मादे़न् फाॽआङ् के़इःत्‍तुम्‍बि? खिनिॽ थे के़जोगुम्‍ल के़वयि, आङ्‌गाॽ खे़न् निसुङ्‌ॽ, आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ॽ॥

१२ “आङ्‌गाॽ आमिङ्‌ङिन् मिङ्‌सो इङ्‌धाङ् पिसे़ के़रे़क्‍नुःल्‍ले़ तगि सेगुङ्‌बादे़न् सिलोओ पेगे़म्‍मे़ॽआङ् ओमे़त्‍ते़म्‍मे़ॽ हे़क्‍क्‍याङ् निङ्‌वाॽ खोसे़म्‍मे़ॽ, आबाङे आमना इस्राइलरे़ कुलायोल्‍ले़ चोगुल्‍ले़ आङ्‌गाॽ खे़न् ते़न्‍निन् थे चोगुङ्॥

१३ खिनिॽ कन् के़रे़क् लायो के़जोगुम्‍माङ् के़वयि हे़क्‍क्‍याङ् आङ्‌गाॽ खिनिॽ एत्‍ले़ङ् मे़त्‍निङ्, हे़क्‍केसाङ् खिनिॽ आङ्‌गाॽ आबाःन्‍निन् के़ङ्‌घे़प्‍सुम्‍मिन्॥ आङ्‌गाॽ उःत्‍निङ्‌ङिल्‍ले़ खिनिॽ नुगप् याप्‍मि के़म्‍बिरिन्॥

१४ खे़ल्‍ले़ चोगुल्‍ले़ आमिङ्‌ङिन् मिङ्‌सो इङ्‌धाङ् पिसे़ मे़जोगुबा कन् आहिम्‍मो खिनिॽ निङ्‌वाॽ के़युक्‍खुम्, आङ्‌गाॽ सिलोओ चोगुङ्‌बा हे़क्‍के कन् ते़न्‍नोआङ् चोगुङ्॥ आङ्‌गाॽ खिनिॽ नु खिनिॽ पाधे़बाहाॽ पिरुङ्‌सिङ्‌बा कन् ते़न्‍निन् सिलोःन् कुइसिःक् मे़क्‍खुङ्‌ॽ॥

१५ खिनिॽ काॽइ सोॽधोःक्‍हाॽ, इस्राइलबा मनाहाॽ नाःत्‍तुङ्‌सिङ्‌बा हे़क्‍के आङ्‌गाॽ आमिक्‍साओलाम्‍बा खिनिॽ लाःक्‍कात् नाःत्‍निङ् लःत्‍निङ्‌ॽ॥”

यहुदाबा मनाहाॽरे़ इङ्‌जाङ् मे़न्‍इःत्‍तुन् मे़न्‍नाःत्‍तुन्

१६ यहवे दाङ्‌बे़ल्‍ले़ पाःत्‍तु, “यर्मियाए, कन् मनाहाॽरे़ खुन्‍छिॽ लागि तुवा मे़जोगे़न्‍ने़ॽ॥ कन्‍हाॽरे़ खुन्‍छिॽ लागि मेरिङ् मे़धक्‍ते़न्‍ने़ॽ, आङ्‌गाॽ तुवा मे़जोगाङ्‌ङिन्‍ने़ॽ, आङ्‌गाॽ पेलि मे़भाक्‍ताङ्‌ङिन्‍ने़ॽ थेआङ्‌भे़ल्‍ले़ आङ्‌गाॽ के़बेलिन् मे़घे़प्‍सुङ्‌ङिन्॥

१७ खे़ङ्‌हाॽरे़ यहुदाबा ये़क्‌यक्‍हाॽ नु यरुसले़मबा माराम्‍हाॽओ थेधे मे़जोगुर मे़बत् थे खे़ने़ॽ के़न्‍निसुम्‍बि?

१८ साङ्‌ग्राम्‍पेदाङ्‌बा हाङ्‌मा मे़प्‍मनामा साम्‍माङ्‌ङिन् खरे़ःङ् ले़ःङ्‌मा पिमारे़ लागि कुस्‍साहाॽरे़ सिङ् मे़सुप्‍सु, पाहाॽरे़ मिन् मे़हाःन्‍दु हे़क्‍क्‍याङ् माहाॽरे़ फेॽरुम्‍मिन् मे़सॽरु॥ खे़ङ्‌हाॽरे़ आङ्‌गाॽ आसिक् फोःङ्‌मारे़ लागि वेॽ साम्‍माङ्‌हाॽओ सिजःङ्‌वा सिदुङ्‌जभा मे़दोन्‍दु॥

१९ कर थे खे़ङ्‌हाॽरे़ से़क्‍खाए आङ्‌गाॽ आसिक् मे़भोःक्‍खुर मे़बप्‍पि? मेःन्, खे़ङ्‌हाॽ आबाङे मे़घाःन्‍छिङ्‌ल मे़वाॽ हे़क्‍क्‍याङ् आबाङे सिरिङ्‌ममो मे़धार मे़बत्॥

२० “खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ आसिक्‍के़न् कन् माङ्‌हिम्‍मो थासुङ्‌ॽ, मना, थक्‍सा, सिङ्‌बुङ्‌हाॽ नु इक्‍ताप्‍पोबा पोगुगे़न कुजा सम्‍धाङ् थासुङ्‌ॽ॥ आङ्‌गाॽ आसिक्‍के़न् के़दिःप्‍पा मि हे़क्‍के तिःत्‍ल वाॽ, खे़न् हाःत्‍ले़आङ् वरङ्‌मा से़प्‍मा मे़सुक्‍तुन्॥

२१ “आङ्‌गाॽ यहवे दाङ्‌बा मुक्‍साम्‍दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुङ्, ‘आमनासे, कुभा सिदुङ्‌जभाहाॽ खिनिॽ ले़त्‍ति तोःम्‍मादे़न्‍नो थ्‍यःङ् मिधिङ्‌मा तेमा पोःङ्‌ॽ हे़क्‍क्‍याङ् वेॽ सिदुङ्‌जभाहाॽ कुभा खिनिॽ चामा के़सुक्‍तुम्‌ॽ॥ परुमाल्‍ले़ खे़न् के़रे़क् खिनिॽए चे़म्‍देसे़म्‍मे़ॽ॥

२२ खिनिॽ पाधे़बाहाॽ मिस्रलाम् लःत्‍तुङ्‌सिङ्‌ङाङ् फे़त्‍तुङ्‌सिङ्‌ङिल्‍ले़ मिधिङ्‌मनादेमनाबा सिदुङ्‌जभा इग्र वेॽ सिदुङ्‌जभाहाॽरे़ कुयाःम्‍बेओ खे़ङ्‌हाॽ थेआङ् इङ्‌जाङ् मे़बिरुङ्‌सिङ्‌ङिन्॥

२३ कर आङ्‌गाॽ खिनिॽ अक्‍खे मे़त्‍निङ्‌ङाङ् वयाङ्, आङ्‌गाॽ आबाःन्‍निन् इःप्‍मा नाःप्‍मा ते़न्‍दे़म्‍मे़ॽ हे़क्‍क्‍याङ् आङ्‌गाॽ आइङ्‌जाङ् कुइसिःक् खिनिॽ हिङ्‌मन् कत्‍ते़म्‍मे़ॽ॥ हे़क्‍केने़भग्र खिनिॽ नुॽमादामा पोःङ्‌ॽ, आङ्‌गाॽ खिनिॽ निङ्‌वाॽफुमाङ् पोङ्‌ङा हे़क्‍क्‍याङ् खिनिॽ आमना के़बोःक्‍खिॽ॥

२४ कर खे़ङ्‌हाॽ आङ्‌गाॽ आबाःन्‍निन् खे़म्‍मा मे़न्‍दे़न्‍दे़न्, खे़प्‍मो थे़माआङ् निङ्‌वाॽ मे़म्‍बिरुन्॥ खे़ल्‍ले़ कुले़क्‌वा खे़ङ्‌हाॽ इङ्‌जाङ् इःप्‍मा नाःप्‍मा मे़न्‍दे़म्‍मनाबा नु ताप्‍फे़ःम्‍बा सिक्‍लुङ्‌माल्‍ले़ निङ्‌वाॽ इःत्‍तुबा कुइसिःक् याःम्‍बक् मे़जोगुर मे़वये़॥ हे़क्‍केलॽरिक् खे़ङ्‌हाॽ आरसाङ् कुॽइगे़भे़म्‍बा मे़बोःक्‍खे़र मे़बे॥

२५ खिनिॽ थाःक्‍थे़बा सुधे़बाहाॽ मिस्रलाम् मे़लःन्‍दे़ मे़धाङे़बा ये़न्‍नाङ्‌धो आइन् थारिक् ए़त्‍ले़ङ् आङ्‌गाॽ आसे़वारोबा नु माङ्‌निङ्‌वाॽपान् के़बाःप्‍पा आमनाहाॽ खिनिॽओ पाङ्‌घुङ्‌सिङ्‌ङाङ् वाॽ॥

२६ कर आत्‍तिन्‍हाॽरे़आङ् आबाःन्‍निन् खे़म्‍मा मे़न्‍दे़न्‍दे़न्, खे़प्‍मो निङ्‌वाॽए मे़म्‍बिरुन्॥ खे़ल्‍ले़ कुले़क्‌वाओ खिनिॽ थाःक्‍थे़बाहाॽनुःल्‍ले़आङ् पाःन्‍मे़ङ्‌घे़म्‍मनाबा नु कुॽइगे़भे़म्‍बा के़बोःक्‍खि॥’

२७ “खे़ल्‍ले़ चोगुल्‍ले़ यर्मियाए, कन् के़रे़क् पाःन्‍हाॽ खे़ने़ॽ आमनाहाॽ के़मे़त्‍तुसिसाङ् के़बाःन्‍निन् खे़म्‍मा खे़ङ्‌हाॽ मे़न्‍दे़न्‍ने़न्, खे़ने़ॽ खे़ङ्‌हाॽ के़उःत्‍तुसिल्‍ले़ खे़ङ्‌हाॽरे़ नुगप्‍पे के़मे़म्‍बिने़न्॥

२८ खे़ने़ॽ कन् सुवाङ्‌बा मनाहाॽ मे़त्‍ते़से़ॽ, ‘खिनिॽ यहवे दाङ्‌बा निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् इःप्‍मा नाःप्‍मा के़न्‍दे़न्‍दिन् इग्र खिनिॽ के़दुमुम्‍बा खुम्‍दिङ्‌लाम् कुभा निसाम् के़ङ्‌घोसुम्‍मिन्॥ से़क्‍खा पाःन्‍निङ्‌ग मे़गे़, खे़ल्‍ले़ कुयाःम्‍बेओ आत्‍तिन्‍हाॽरे़आङ् कुबाःन्‍धिक्‍काङ् मे़न्‍दारुन्॥’”

हिन्‍नोमबा ने़ने़बादे़न्‍नो पोःक्‍खे़बा लायो

२९ “यरुसले़ःम्‍मो के़युङ्‌बासे

आल्‍ल आबाङे थे़गेःक्‍इःन् खक्‍ते़म्‍मे़ॽआङ् लाप्‍फुसे़म्‍मे़ॽओ॥

मेरिङ् थक्‍ते़म्‍मे़ॽर थेआङ् के़होःप्‍पा

मुरे़ःक् खारे़ःक्‍पा कोःक्‍मा फाङ्‌जङ् सम्‍मो हाबे़म्‍मे़ॽओ

थेआङ्‌भे़ल्‍ले़ आङ्‌गाॽ यहवे दाङ्‌बान् आसिक् पोगे़आङ् वाॽरो

हे़क्‍क्‍याङ् आङ्‌गाॽ आमनाहाॽ लाप्‍फुसुङ्‌सिङ्‌ङाङ् वाॽरो॥

३० “यहवे दाङ्‌बे़ल्‍ले़ अक्‍खे पाःत्‍तुॽ, ‘यहुदाओ के़युङ्‌बाहाॽरे़ आमिक्‍साओ ताप्‍फे़ःम्‍बा याःम्‍बक् मे़जोगुआङ् मे़वाॽ॥ आङ्‌गाॽ चिःत्‍तुङ्‌सिङ्‌बा नावाइत्‍लाहाॽ खे़ङ्‌हाॽरे़ आमिङ्‌ङिन् मिङ्‌सो इङ्‌धाङ् पिमा के़बोङ्‌बा आहिम्‍मो मे़युक्‍खुसिआङ् युङ् हे़क्‍क्‍याङ् माङ्‌हिम्‍मिन् आसुत्‍थो मे़जोगुआङ् ने़ःॽ॥

३१ खे़ङ्‌हाॽरे़ हिन्‍नोमबा ने़ने़बादे़न्‍नो आबाङे साएहाॽ मिधिङ्‌मनादेमनाबा सिदुङ्‌जभा चोःक्‍मारे़ लागि तोपेत मे़प्‍मनाबा ले़त्‍ति तोःम्‍मादे़न्‍हाॽ मे़जोगुआङ् ने़ःॽ॥ आङ्‌गाॽ खे़न् चोःक्‍मा इङ्‌जाङ् पिरुङ्‌सिङ्‌बा मेःन्, हे़क्‍तङ्‌बा पाःन्‍ग आङ्‌गाॽ इःत्‍तुङ्‌बाआङ् होःप्‍ताङ्॥

३२ खे़ल्‍ले़ चोगुल्‍ले़ आङ्‌गाॽ यहवे दाङ्‌बे़ल्‍ले़ मे़त्‍निङ् सिङ्‌सिङ् लॽरे़म्‍मे़ॽ अक्‍तङ्‌बा ये़म् तार पत्, हे़क्‍क्‍याङ् खे़न् तोपेत इग्र हिन्‍नोमबा ने़ने़बादे़न् मे़म्‍मे़त्‍तुन् कर मनासे़प्‍मा ने़ने़बादे़न् फाॽआङ् कुमिङ् पोःङ्‌ॽ॥ खे़प्‍मो मनाहाॽरे़ चेहाॽ लुप्‍मादे़न् खोमे़न्‍दे़त्‍ते़ थारिक् चेहाॽ मे़लुप्‍तुसिॽ॥

३३ पुसाहाॽ नु ताम्‍भुङ् थक्‍साहाॽरे़ खे़न् चेहाॽ मे़जसिरो हे़क्‍क्‍याङ् खे़ङ्‌हाॽ यङ्‌मा के़से़प्‍पाआङ् के़नाःप्‍पा के़देबा हाःत्‍ताङ् मे़वाॽने़न्॥

३४ यहुदाबा ये़क्‌यक्‍हाॽओ हे़क्‍क्‍याङ् यरुसले़ःम्‍बा माराम्‍हाॽओ आङ्‌गाॽ ये़ये़लॽमा नु सःप्‍मा इक्‍लान् खे़ब्‍याङ् ते़न्‍धाम् मेःक्‍खिम्‍बा साभङ्‌जाःल्‍ले़ हयङ् किल्‍लिङ्‌ङिन्‍नाङ् माबेःक्‍ल चोगुङ्‌ॽ थेआङ्‌भे़ल्‍ले़ लाजेन् चिजि खक्‍खक् पोङ्‌लो॥’”

८

यहवे दाङ्‌बे़ल्‍ले़ पाःत्‍तुॽ, “खे़न् ये़म्‍मो यहुदाबा हाङ्‌हाॽ नु हाङ्‌युक्‍पाहाॽरे़ खुन्‍छिॽ ये़प्‍पाहाॽ हे़क्‍क्‍याङ् निङ्‌वाॽफुसाम्‍बाहाॽ नु माङ्‌निङ्‌वाॽपान् के़बाःप्‍पाहाॽरे़ खुन्‍छिॽ ये़त्‍हाॽ खे़ब्‍याङ् यरुसले़ःम्‍मो के़युङ्‌बा वेॽ मनाहाॽरे़ खुन्‍छिॽ ये़प्‍पाहाॽ निङ्‌मिहाॽरे़ इपुङ्‌लाम्‍बा मे़लःत्‍तुॽ॥

२ आङ्‌गाॽ आमनाहाॽरे़ खुन्‍छिॽ सिराॽगे़धाङ्‌बा हे़क्‍क्‍याङ् माङ्‌से़वा मे़मे़त्‍तुसिबा नाम्, लाबा नु खेःम्‍सिक्‍पाहाॽ तगि खे़न् ये़प्‍पाहाॽ खाम्‍बाङ्‌ङो मे़से़सु मे़ने़स्‍सुॽ॥ सुम्‍माआङ् लुप्‍मारे़ कुले़क्‌वा खे़न् ये़प्‍पाहाॽ खाम्‍बाङ्‌ङो चिधुक् हे़क्‍के किआङ् ने़रो॥

३ खे़म्‍ब्‍याङ् कन् कुॽइगे़भे़म्‍बा थाःक्‍हाॽ आङ्‌गाॽ नाःत्‍तुङ्‌देसुङ्‌सिङ्‌बाल्‍ले़ चोगुल्‍ले़ हत्‍छे़ के़से़बाआङ् कुयुङ्‌बा के़याःक्‍पा मनाहाॽरे़ग, हिङ्‌मानुःल्‍ले़ सिमाए खुन्‍छिॽ सिराॽथाङ्॥ आङ्‌गाॽ के़रे़क्‍नुःल्‍ले़ यम्‍बा मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

लायो नु खुम्‍दिङ्

४ यहवे दाङ्‌बे़ल्‍ले़ पाःत्‍तुॽ, “आङ्‌गाॽ आमनाहाॽ खे़ने़ॽ अक्‍खे मे़त्‍ते़से़ॽओ,

कुभा मनाहाॽ मे़जोःन्, हे़क्‍केःल्‍ले़ थे खे़ङ्‌हाॽ मुत्‍थ्रिक् मे़म्‍बोःक्‍ने़म्‍बि?

कुभा लाम्‍मे़बोःत्‍ने़भग्र थे खे़ङ्‌हाॽ याम्‍मो मे़न्‍नुःङ्‌ने़न् मे़न्‍दाने़म्‍बि?

५ कर, कन् मनाहाॽ, थेआङ् आङ्‌गाॽलाम्‍बा मे़इःम्‍सिङ् मे़बेआङ् मे़वाॽबाबे?

हे़क्‍क्‍याङ् थेआङ् आङ्‌गाॽओ आप्‍फाल्‍ले़आङ् मे़न्‍नुःन्‍ने़न् मे़न्‍दाने़म्‍बाबे?

खुन्‍छिॽ आबाङे इङ्‌ले़क् पाःन्‍नो मे़घिम्‍सिङ्‌ङाङ् मे़बत्‍लो

हे़क्‍क्‍याङ् नुःङ्‌मादामा मे़न्‍दे़न्‍ने़ल्‍लो॥

६ आङ्‌गाॽ आने़क्‍खोन् हङ् मे़त्‍तुङ्‌ङाङ् पान् खे़प्‍सुङ्‌लो,

खे़ङ्‌हाॽग से़क्‍खा पान् मे़म्‍बाःप्‍ने़न्‍लो॥

कन्‍हाॽ लत्‍छाआङ् आबाङे ताप्‍फे़ःम्‍बा लायो चोःक्‍मालाम् मे़हिन्‍दे़बा होप्‍लो,

खे़ङ्‌हाॽओ लत्‍छा थिक्‍ले़आङ् ‘आङ्‌गाॽ ताप्‍फे़ःम्‍बा चोगुङ्’ फाॽआङ् मे़इःत्‍तुबा होप्‍लो॥

अन्‍निन् थङ्‌ङो तगि लोःक्‍काङ् पेःक्‍लो

खे़न् हे़क्‍के कन्‍हाॽ के़रे़क् आबाङे लाम्‍मो मे़धासिङ् मे़बेबान् मे़बेबाए मे़बोःक्‍खे़रो॥

७ लिलिवाःल्‍ले़आङ् हिम्‍मो नुःङ्‌मादामा ये़म् निसुरो॥

साप्‍पे़त्‍त्रुःक्‍मा नु सिजोवा पुहाॽरे़

खे़ब्‍याङ् काराःङ्‌वाहाॽरे़आङ् पःम्‍मा पेःक्‍मा ये़म् पोङ्‌बा निङ्‌वाॽ मे़घोसुरो

कर आमनाहाॽरे़ आङ्‌गाॽ यहवे दाङ्‌बे़ल्‍ले़ आधिम्‍हाॽ कुसिङ् मे़न्‍निःत्‍तुन्‍लो॥

८ “आमनासे, खिनिॽ आभेलॽरिक् अक्‍खे पाःप्‍मा के़सुक्‍तुम्‍बाबे?

‘आनिगे़ग सिक्‍कुम्‍दिङ् निङ्‌वाॽसाबा चोगिगे़रो

हे़क्‍क्‍याङ् यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिन् कत्‍तुम्‍बे़रो॥’

से़क्‍खाबा पाःङ्‌ग खिनिॽ ओमे़त्‍ते़म्‍मे़ॽओ,

कुनिङ्‌वाॽ के़जिःप्‍पा साम्‌योथिम्‍साम्‍बाहाॽरे़ साम्‌योइङ्‌जाङ्‌ङिन्

ताङ्‌ग्राक्‍चि वक्रात्‍चि मे़जोगुआङ् वाॽरो॥

९ खे़ने़ॽ सिक्‍कुम्‍साबा के़मनाहाॽ सिरिङ्‌ममो मे़ध्‍ये़आङ् मे़वाॽरो,

खे़ङ्‌हाॽ हाःब् मे़ले़क्‍ते़आङ् इजोओ मे़ध्‍ये़आङ् मे़वाॽरो॥

यहवे दाङ्‌बे़ल्‍ले़ आबाःन्‍जाःक्‍किन् खे़ङ्‌हाॽरे़ मे़नाॽरुआङ् मे़वाॽरो,

आल्‍ल खे़ङ्‌हाॽरे़ खुन्‍छिॽ सिक्‍कुम्‍निङ्‌वान् आक्‍तङ्‌बा वाॽइरो?

१० “खे़ल्‍ले़ चोगुल्‍ले़ खुन्‍छिॽ मेःत्‍हाॽ वेॽ मनाहाॽ हुक्‍सुप्‍तुङ्‌सिङ्‌लो

हे़क्‍क्‍याङ् खे़ङ्‌हाॽरे़ खुन्‍छिॽ प्‍याङ्‌सिगे़न् इक्‍ताप्‍हाॽ याप्‍मिहाॽ पिरुङ्‌सिङ्‌लो॥

थेआङ्‌भे़ल्‍ले़ चुक्‍पा यम्‍बा मना के़रे़क्‍ले़

इङ्‌ले़क्‍लाम् याङ्‌साकुन्‍धे थक्‍मा तम्‍सिन् मे़जोगुरो,

माङ्‌निङ्‌वाॽपान् के़बाःप्‍पाआङ्‌धो

निङ्‌वाॽफुसाम्‍बा के़रे़क्‍ले़ मनाहाॽ मे़घुम्‍सुसिरो॥

११ खे़ङ्‌हाॽरे़ के़गाःम्‍बा आङ्‌गाॽ आमनाहाॽ

मिसाक्‍लक् के़गाःम्‍बा हे़क्‍के़ सिदाॽ मे़मे़त्‍तुसिरो

खे़ङ्‌हाॽरे़ मे़बाःत्‍तुॽ, ‘सनारुङ्, सनारुङ्, के़रे़क् नुबा वाॽरो,’

कर से़क्‍खाःल्‍ले़ग सनारुङ् सुक्‍खेवा आत्‍तान्‍नाङ् होप्‍लो॥

१२ कन् याम्‍गे़सिङ्‌बा याःम्‍बक्‍किन् मे़जोगुबाओ खुन्‍छिॽ नुःम्‍मा के़बोङ्‌बा मे़ःम्‍बि?

कर खे़ङ्‌हाॽग मिसाक्‍काङ् नुःम्‍माए मे़न्‍नुःन्‍दे़न्‍लो॥

नुःम्‍मा पाःन्‍निन् थे़माबे फाॽआङ् खे़ङ्‌हाॽरे़ मे़ल्‍ले़सुन्‍लो॥

खे़ल्‍ले़ चोगुल्‍ले़ वेॽ के़मे़क्‍पाहाॽनुए खे़ङ्‌हाॽआङ् मे़मे़क्‍लो॥

खे़ङ्‌हाॽ खुम्‍दिङ् पिरुङ्‌सिङ्‌बा ये़म्‍मो खे़ङ्‌हाॽ मे़मे़क्‍लो॥

१३ आङ्‌गाॽ खुन्‍छिॽ पोगुगे़न् कुजाहाॽ तेॽरुङ् पिरुङ्‌सिङ्‌लो

चे़ल्‍ले़क्‍सेल्‍ले़ कुबुङ्‌ङो चे़ल्‍ले़क्‍सेॽ मे़बत्‍ने़न्‍लो,

हे़क्‍क्‍याङ् पःत्‍छेॽबुङ्‌ङोआङ् कुजाॽ मे़धोःक्‍ने़ल्‍लो॥

खे़ल्‍ले़ कुभे़क्‌वाहाॽआङ् इरे़म्‍बेःक्‍लो॥

खे़ल्‍ले़ खे़ङ्‌हाॽ थेधे पिरुङ्‌सिङ्‌ङाङ् वयाङ्

खे़न् के़रे़क् खे़ङ्‌हाॽरे़ खुन्‍छिॽ हुक्‍कोलाम्‍बा नाप्‍तुङ्‌सिङ्‌लो,

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

१४ निङ्‌वाॽफुमाङ्‌ङिल्‍ले़ कुमनाहाॽरे़ अक्‍खे मे़बाःत्‍तुरो,

“आनिॽ थेआङ् स्‍वाःत् आयुङ् आजाबाबे? लु फे़रे़म्‍मे़ॽओ,

आनिॽ लोःक्‍तिर ताङ्‌से़ःप्‍सिङ्‌मादे़न् के़ने़बा ये़क्‌यक् ले़प्‍माङ् पेगिरो

हे़क्‍क्‍याङ् आनिॽ खे़प्‍मोए हदॽ स्‍ये़ॽइरो॥

यहवे दाङ्‌बा आनिॽ निङ्‌वाॽफुमाङ्‌ङिल्‍ले़ आनिॽ मे़ङ्‌मारे़ लागि इङ्‌जाङ् पिरुसिआङ् वाॽरो॥

खुने़ॽ आममबा निङ्‌ङिन् थुङ्‌मा आबिरे़आङ् वाॽरो

थेआङ्‌भे़ल्‍ले़ आनिॽ खुने़ॽ कुदक्‍ले़ङ्‌वाओ लायो आजोगुम्‍माङ् वाॽरो॥

१५ आनिगे़ग सनारुङ् पोङ् के़लॽबा निङ्‌साङ् चोगुम्‍बे़आङ् वयिगे़रो

कर हे़क्‍तङ्‌बा थे़माआङ् मे़बोःक्‍खे़न्‍लो,

वेःप्‍मा ये़म् हाङ्‌घुम्‍बे़आङ् वयिगे़रो

कर हक्‍चघत् किमा नु किप्‍मागे़घुबा ये़म् त्‍ये़रो॥

१६ आनिगे निङ्‌मिहाॽ दानबा ये़क्‌यक्‍को मे़गे़रे़ मे़द्‌ये़रो,

खे़ङ्‌हाॽरे़ खुन्‍छिॽ अन्‍हाॽ हे़ःक्‍हे़ःक् मे़लॽरे़बा आनिगे खे़प्‍सुम्‍बे़रो॥

खे़न् अन्‍हाॽ इहे़हे़ मे़लॽइल्‍ले़ काक् लाजेन् लोःक्‍खुरो॥

खे़ङ्‌हाॽ आनिगे लाजेॽओ के़वाॽबा के़रे़क् पाःन्‍हाॽ,

आनिगे ये़क्‌यक् नु खे़प्‍मोबा के़रे़क् यक्‌युङ्‌बाहाॽ मे़ङ्‌मासिरे़ लागि

खे़ङ्‌हाॽ कप्‍मो मे़द्‌ये़आङ् मे़वाॽरो॥”

१७ यहवे दाङ्‌बे़ल्‍ले़ पाःत्‍तुॽ, “ओमे़त्‍ते़म्‍मे़ॽओ!

आङ्‌गाॽ खिनिॽ लुम्‍मो असेःक्‍हाॽ पाङ्‌घुङ् तासुङ्‌सिङ्‌लो,

के़आःप्‍पा कुनिङ् के़याक्‍पा असेःक्‍हाॽ, मुःप्‍मनाबा मुन्‍धुक्‍किल्‍ले़ मे़याङ्‌घुन्‍सिन्‍लो,

हे़क्‍क्‍याङ् खे़ङ्‌हाॽरे़ खिनिॽ के़म्‍अगिरो॥”

यहुदाबा मनाहाॽरे़ खुन्‍छिॽ लायोल्‍ले़ चोगुल्‍ले़ यर्मियान् हाःप्

१८ आङ्‌गाॽ आमेरिङ्‌धक्‍मे़न् मे़म्‍बेःक्‍मनाबा पोःक्‍खे़आङ् वाॽरो,

आसिक्‍लुङ्‌मे़न् साॽरिक् स्‍याङ्‌पे़न्‍दाङ् पोःक्‍खे़आङ् वाॽरो॥

१९ खे़प्‍से़म्‍मे़ॽ, आङ्‌गाॽ आमनाहाॽरे़ के़रे़क् लाजेॽओ

तुक्‍खेःल्‍ले़ चोगुल्‍ले़ अक्‍खेलॽरिक् तुवा मे़जोगुरो

“थे यहवे दाङ्‌बान् आल्‍ल सियोःन्‍नो होःप्‍पि?

थे खे़प्‍मोबा हाङ्‌ङिन् आल्‍ल होःप्‍पाबि?”

यहवे दाङ्‌बे़ल्‍ले़ अक्‍तङ्‌बा नुगप् पिरुसिरो,

“थेआङ् नावाइत्‍लाहाॽ खे़ङ्‌हाॽरे़ माङ्‌मे़घयुसिबाबे?

खे़ब्‍याङ् थेआङ् हने़बा कुसिङ् मे़न्‍निःत्‍तेबा साम्‍माङ्‌हाॽ से़वा मे़मे़त्‍तुसिबाबे?

खे़ङ्‌हाॽरे़ हे़क्‍के मे़जोगुआङ् थेआङ् आसिक् मे़भोःक्‍खुबाबे?”

२० मनाहाॽरे़ अक्‍खे मे़बाःत्‍तुरो,

“चासुम्‍मा ये़म्‍मिन्‍नाङ् ले़क्‍ते़बेरो

हाङ्‌वामा ये़म्‍मिन् ले़क्‍ते़बेरो,

कर आनिॽ से़न्‍लप् मे़ङ्‌घोए आवाॽरो॥”

२१ आङ्‌गाॽ आसिक्‍लुङ्‌मे़न् ये़त्‍तुक्‍खेःल्‍ले़ ते़त्‍तुआङ् वाॽरो

थेआङ्‌भे़ल्‍ले़ आमनाहाॽ थे़युःत् थे़युःत् मे़युःत्‍तुसिआङ् मे़वाॽरो॥

खे़ब्‍याङ् आङ्‌गाॽ साॽरिक् मे़रिङ् थक्‍कारो॥

आङ्‌गाॽग चाॽरिक् किमा यङ्‌माओ थ्‍याङ्‌ङाङ् वाॽआरो॥

२२ गिलादओ हे़न्‍नाङ् सिदाॽपाङ्‌दाॽ होःप्‍पि?

थे खे़प्‍मो हाःत्‍ताङ् सिदाॽसाम्‍बा होःप्‍पि?

थेआङ् के़गाःम्‍बा आमनाहाॽ मे़न्‌वेःत्‍ते मे़वाॽबाबे?

९

ए, आध्‍गेक्‍किन् च्‍वाःत्‍तिल्‍ले़ वबाक् पोःक्‍खे़बा हे़क्‍केःल्‍ले़ग

हे़क्‍क्‍याङ् आङ्‌गाॽ आमिक्‍हाॽ मिक्‌वाःल्‍ले़ वाधाःम् पोःक्‍खे़बा कुसिङ्‌ङिल्‍ले़ग

आङ्‌गाॽ से़न्‍दिक् ले़न्‍दिक् मे़से़रुसिबा

आमनाहाॽरे़ खुन्‍छिॽ लागि हाबाङ्‌बारो॥

२ ए, मुरे़ःक् खारे़ःक् थेआङ् के़होःप्‍पादे़न्‍नो लत्‍छा आहिम् ने़स्‍से़बा

हे़क्‍केःल्‍ले़ग आङ्‌गाॽ खे़प्‍मो पेगाङ्‌ङाङ् आमनाहाॽलाम्‍बा माःङ्‌घाए वयाङ्‌बारो॥

थेआङ्‌भे़ल्‍ले़ कन्‍हाॽग चाराम्‍मा याःम्‍बक् के़जोःक्‍पासिरो

खे़ब्‍याङ् इङ्‌ले़क् के़जोःक्‍पा मनासुम् मे़बोःक्‍खे़आङ् मे़वाॽरो॥

३ यहवे दाङ्‌बे़ल्‍ले़ अक्‍खे पाःत्‍तुरो,

“तोङ् के़आप्‍पा मनाहाॽरे़ तोःङ्‌ङिन् लिओ मे़भत्‍छुरो

हे़क्‍केलॽरिक्‍के खे़ङ्‌हाॽरे़ इङ्‌ले़क् पाःप्‍मारे़ लागि खुन्‍छिॽ ले़स्‍सोःप्‍पान् मे़लाःक्‍खुरो॥

से़क्‍खाबा पाःन्‍निल्‍ले़ मेःन् कर कुजाःत्‍थि के़बेःक्‍पाहाॽ हाङ् मे़जोःक्‍लो॥

आङ्‌गाॽ आमनाहाॽरे़ चक्‍मे़ल्‍लॽए ताप्‍फे़ःम्‍बा मे़जोगुर मे़वाॽरो॥

आङ्‌गाॽ खुन्‍छिॽ निङ्‌वाॽफुमाङ्‌आ पाःप्‍मा खे़ङ्‌हाॽ मे़न्‍दे़न्‍ने़न्‍लो॥

४ के़रे़क् आबाङे खुन्‍छिॽ चुम्‍हाॽलाम्‍बा सिङ्‌सिङ् मे़लॽररो

हे़क्‍क्‍याङ् हाःत्‍ले़आङ् कुम्‍भुॽ कुन्‍साॽहाॽ नामे़साॽरुन्‍छिन्‍लरो॥

थेआङ्‌भे़ल्‍ले़ फुॽनुसाॽहाॽ याकुबे़न् हे़क्‍के इङ्‌ले़क् मे़जोःक्‍लो

खे़ब्‍याङ् के़रे़क्‍ले़ आबाङे तेःङ्‌जुम्‍हाॽ चाःत्‍थि मे़देसु मे़बिरुसिरो॥

५ खे़ङ्‌हाॽ के़रे़क्‍ले़ खुन्‍छिॽ चुम्‍हाॽ इङ्‌मे़ले़क्‍तुसिरो,

आत्‍तिन्‍नाङ् से़क्‍खा मे़म्‍बाःत्‍ने़न्‍लो॥

खे़ङ्‌हाॽरे़ खुन्‍छिॽ ले़स्‍सोःप्‍पान् इङ्‌ले़क् पाःप्‍मा मे़हुॽरुआङ् वाॽरो॥

खे़ङ्‌हाॽ लायो चोःक्‍मारे़ मे़नासे़आङ् मे़वाॽरो॥

६ खे़ङ्‌हाॽरे़ कुजक्‍ले़ कुजक् मना तुक्‍खे मे़जाःत्‍तुसिरो,

लत्‍छा इङ्‌ले़क् सम्‍धाङ् वेॽ इङ्‌ले़क्‍किन् मे़योॽरुरो

हे़क्‍क्‍याङ् आङ्‌गाॽ कुसिङ् निःप्‍मा मे़नाॽआ फाॽआङ् यहवे दाङ्‌बे़ल्‍ले़ पाःत्‍तुरो॥

७ खे़ल्‍ले़ चोगुल्‍ले़ साम्‍म्‍याङ् युप्‍पा साङ्‌मनाबा हे़क्‍के आङ्‌गाॽ आमनाहाॽ साङ्‌सुङ्‌सिङ्‌लो

हे़क्‍क्‍याङ् खे़ङ्‌हाॽ साम्‍म्‍याङ् युप्‍पा साङ्‌मनाबा हे़क्‍के साॽरुङ्‌सिङ्‌लो॥

आमनाहाॽरे़ ताप्‍फे़ःम्‍बा मे़जोगुआङ् मे़वाॽरो॥

खे़ल्‍ले़ चोगुल्‍ले़ आङ्‌गाॽ खे़ङ्‌हाॽनु वेॽ थे चोगुङ्‌बाबे?

८ खे़ङ्‌हाॽरे़ खुन्‍छिॽ ले़स्‍सोःप्‍पान् हासम्‍सम्‍बा तोङ् हे़क्‍के लॽरो,

खे़ङ्‌हाॽ आभे़ल्‍ले़साङ् इङ्‌ले़क् मे़बाःत्‍लो॥

मुराःल्‍ले़ग आबाङे पाङ्‌भेॽसाबाहाॽनु के़रे़क् कुजा के़नुॽबा पान् मे़बाःत्‍लो

कर निङ्‌वाःल्‍ले़ग इजो मे़गे़सुरो॥

९ थे आङ्‌गाॽ कन् पाःन्‍निल्‍ले़ लागि खे़ङ्‌हाॽ खुम्‍दिङ् मे़बिआसिङ्‌ङिन्‍बि?

थे अक्‍तङ्‌बा सुवाङ्‌ङो आङ्‌गाॽ थे़त्‍लङ् मे़हुङ्‌ङान्‍बि?

आङ्‌गाॽ यहवे दाङ्‌बान् पाराङ्‌ङाङ् वाॽआरो॥”

१० कोःक्‍मा थे़गुहाॽरे़ लागि मेरिङ् थक्‍कारो

हे़क्‍क्‍याङ् पित् चाराम्‍मादे़न्‍निल्‍ले़ लागि आङ्‌गाॽ हाःप्‍पारो

थेआङ्‌भे़ल्‍ले़ खे़न् हेरे़ चबे़आङ् ने़रो

खे़ब्‍याङ् हाःत्‍ताङ् खे़न् ते़न्‍नोलाम्‍बा मे़बोङ्‌ने़न्‍नाङ् मे़बेःक्‍ने़न्‍लो॥

खे़प्‍मो पित् मे़माःङ्‌बा इक्‍लाआङ् खे़म्‍मे़दे़त्‍ने़ल्‍लो,

थक्‍सा पुसाहाॽआङ् मे़घे़त्‍छिङ् मे़बेआङ् मे़वाॽरो॥

११ यहवे दाङ्‌बे़ल्‍ले़ पाःत्‍तुॽ, “आङ्‌गाॽ यरुसले़ःम्‍मिन् खाप्‍पुथ्‍यःङ् चोगुङ्‌लो

हे़क्‍क्‍याङ् किधिःप्‍पाहाॽ वाॽमारे़ लागि लुङ्‌हाॽ लुप्‍सुङ्‌लो,

यहुदाबा ये़क्‌यक्‍हाॽ लुःन्‍दुङ्‌ङाङ् मना मेःन्‍नेबा चोगुङ्‌लो,

खे़ब्‍याङ् खे़प्‍मो आत्‍तिन्‍नाङ् मे़वाॽने़न्‍लो॥”

१२ कन् कुसिङ् निःप्‍मा के़सुक्‍पा चाःप्‍पा सिक्‍कुम्‍साबा मना हात् वाॽबे? निङ्‌वाॽफुमाङ्‌ङिल्‍ले़ हात् हुॽरुआङ् वाॽआङ् कन् पाःन्‍निल्‍ले़ कुयाःम्‍बेओ इङ्‌भन् चोःक्‍मा नु वेॽहाॽ हुॽमा सुक्‍तुसिबे? थेआङ् कन् लाजेन् खाप्‍पुथ्‍यःङ् पोःक्‍खे़आङ् आत्‍तिन्‍नाङ् लाम्‍दिक् चोःक्‍मा मे़न्‍छुक्‍मनाबा मुरे़ःक् खारेःक्‍पा ये़ःङ्‌घादे़न् हे़क्‍तङ्‌बा पोःक्‍खे़बाबे?

१३ यहवे दाङ्‌बे़ल्‍ले़ पाःत्‍तुॽ, “आमनाहाॽरे़ आङ्‌गाॽ पिरुङ्‌सिङ्‌बा निसाम्‍मिन् मे़ले़रु हे़क्‍क्‍याङ् आइङ्‌जाङ्‌ङिन् मे़भेःन्‍दुआङ् आङ्‌गाॽ पाःत्‍तुङ्‌बा पाःन्‍निन् मे़न्‍जोगुम्‍बाल्‍ले़ चोगुल्‍ले़ अक्‍खे पोःक्‍खे़॥

१४ खे़ल्‍ले़ कुले़क्‌वाओ खे़ङ्‌हाॽ हादिङ् के़धक्‍पा मे़बोःक्‍खे़ खे़ब्‍याङ् खे़ङ्‌हाॽरे़ खुन्‍छिॽ पाधे़बाहाॽरे़ मे़हुॽरुसिबा कुइसिःक् बाल साम्‍माङ्‌ङिन् मे़दिम्‍दुआङ् मे़वाॽ॥

१५ खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुङ्‌ॽ, खे़न् खे़प्‍से़म्‍मे़ॽ॥ आङ्‌गाॽ आमनाहाॽ चामारे़ लागि साक्‍खिःक् के़घिःक्‍पा कुजा नु थुङ्‌मारे़लागि निङ् के़याक्‍पा च्‍वाःत् पिरुङ्‌सिङ्‌ॽ॥

१६ खे़ङ्‌हाॽ नु खे़ङ्‌हाॽरे़ खुन्‍छिॽ पाधे़बाहाॽरे़ कुसिङ् मे़न्‍निःत्‍तुसिम्‍बा सुवाङ्‌हाॽरे़ खुन्‍छिॽ लुम्‍मो आङ्‌गाॽ खे़ङ्‌हाॽ फुत्‍लुम् से़सुङ्‌सिङ्‌ॽ, हे़क्‍क्‍याङ् खे़ङ्‌हाॽ के़रे़क् युम्रे़क् मे़म्‍मे़क्‍के थारिक् खे़ङ्‌हाॽरे़ खुन्‍छिॽ तक्‍ले़ङ्‌वाओ निङ्‌मिहाॽ पाङ्‌घुङ्‌सिङ्‌लो॥”

कुभाॽरे़ लागि यरुसले़ःम्‍बा मनाहाॽरे़ पेलि मे़भाक्‍तु

१७ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“थे़मा पोङ्‌ल पत्, निङ्‌वाॽ इःत्‍ते़म्‍मे़ॽओ॥

मेरिङ् साम्‍लो साम्‍गे़मे़प्‍मा मे़न्‍छुमाहाॽ मे़रिङ् थक्‍से़ उःत्‍ते़म्‍सिम्‍मे़ॽओ॥”

१८ मनाहाॽरे़ अक्‍खे मे़बाःत्‍तु, “आल्‍ल हारा चोगे़म्‍मे़ॽओ,

आनिगे मिक्‍कोलाम् मिक्‌वा मे़न्‍धाए थारिक्

हाःप्‍मारे़ मिक्‍हाॽ मे़न्‍हम्‍मे थारिक्

आनिगे लागि मेरिङ् साम्‍लोधिक् साम्‍मे़त्‍छे़ खे़ङ्‌हाॽ उःत्‍ते़म्‍सिम्‍मे़ॽओ॥”

१९ सियोःन्‍नो के़युङ्‌बाहाॽ मे़हाःप्‍पा इक्‍लान् खे़म्‍दे़त्‍ल पत्‍लो,

“आल्‍लग आनिॽ खाप्‍पुथ्‍यःङ् आबोःक्‍खे़रो!

आनिॽ से़क्‍खाए चाःत्‍थि इङ्‌धाङ् पेरो!

आनिॽ आबाङे लाजेन् ले़प्‍माए पोङ्‌लो,

आनिॽ हिम्‍हाॽ लुःन्‍दे़ थुबे़आङ् ने़रो॥”

२० आङ्‌गाॽ अक्‍खे मे़त्‍तुङ्‌सिङ्‌लो,

“मे़न्‍छुमासे, यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽओ

हे़क्‍क्‍याङ् खुने़ॽ पाःत्‍तुबा पाःन्‍हाॽ सिङ्‌सिङ्‌ङाङ् खे़प्‍से़म्‍मे़ॽओ॥

खिनिॽ मे़न्‍छुमा साहाॽ मेरिङ् थक्‍मा हुॽरे़म्‍सिम्‍मे़ॽओ

खे़म्‍ब्‍याङ् खे़ने़ॽ के़न्‍देःङ् के़न्‍जुम्‍हाॽ निङ्‌वाॽ तुक्‍खे चामाओ साम्‍लोमा हुॽरे़म्‍सिम्‍मे़ॽओ॥

२१ लाम्‍लाम्‍मो साहाॽ से़रुसिर,

पाङ्‌जुम्‍मोबा लाम्‍दोहाॽओ थाङ्‌बे़न्‍हाॽ सोःन्‍दुसिर

आनिगे पेधाःप्‍लाम्‍बा सिमे़न् हिम्‍मो लासे़रो,

आनिॽ यक्‍हाॽओआङ् लासे़रो॥”

२२ यहवे दाङ्‌बे़ल्‍ले़ आङ्‌गाॽ अक्‍खे पाःप्‍मा पाङ्‌ङारो,

“इक्‍ताप्‍पो पिॽहि लुम्‍मनाबा हे़क्‍के,

पोगुगे़न् कुजान् सुम्‍माआङ् इक्‍ताप्‍पो ले़प्‍मना थामनाबा हे़क्‍के,

खे़न् पोगुगे़न् कुजान् आत्‍तिल्‍ले़आङ् याम्‍मो मे़सुप्‍सुम्‍बा हे़क्‍के

मना के़सिबाहाॽरे़ खुन्‍छिॽ चेहाॽ लुम्‍सिङ्‌ङाङ् के़रे़क् पिसाङ् से़रे़आङ् ने़रो॥”

२३ यहवे दाङ्‌बे़ल्‍ले़ अक्‍खे पाःत्‍तुरो,

“चाःप्‍पा मनाहाॽ आबाङे सिक्‍कुम्‍निङ्‌वाॽओ आङ्‌दिङ् मे़ल्‍लॽने़न्‍लरो,

के़धुम्‍बा मनान् के़धुम्‍बा चोःक्‍का फाॽआङ् यम्‍बा मे़हे़न्‍छिङ्‌ङिन्‍लरो,

याङ्‌साकुन्‍धेसाबान् आबाङे कुयाङ्‌साकुन्‍धेओ आङ्‌दिङ् मे़लॽने़न्‍लरो॥

२४ कर आङ्‌दिङ् के़लॽबे़ल्‍ले़ अक्‍खे चोगुररो,

‘चक्‍मे़ल्‍लॽए मनाहाॽ लुङ्‌माॽ के़दुक्‍पा, कुदोःप्‍मा खासे़न् के़लोःम्‍बा,

हे़क्‍क्‍याङ् इक्‍सादिङ् खाम्‍बेःक्‍मो साम्‌योबा

आङ्‌गाॽ यहवे दाङ्‌बान् खे़ल्‍ले़ कुसिङ् निःत्‍ताररो॥’

हाबा कन् पाःन्‍हाॽओ आङ्‌गाॽ आनिङ्‌वाॽ तारो,

आङ्‌गाॽ यहवे दाङ्‌बान् पाराङ्‌ङाङ् वाॽआरो॥”

२५ यहवे दाङ्‌बाल्‍ले़ पाःत्‍तुॽ, “ओमे़त्‍ते़ॽ, खे़न् ये़म्‍मिन् तार पत्, हे़क्‍केःल्‍ले़ नासिगे़न् थक्‍लाओरक् हर्दो के़हे़क्‍पा कर कन् मिक्‍से़ःन् के़बिबा माङ्‌हुप्‍पिन् मे़न्‍इःप्‍मना मे़न्‍नाःप्‍मनाबा,

२६ मिस्र लाजेॽ, यहुदा, ए़दोम, अम्‍मोन, मोआबिहाॽ हे़क्‍क्‍याङ् ने़सिःम्‍बोबा थे़गेःक्‍इ ताङ्‌ब् ताङ्‌बा के़घक्‍पाa मुरे़ःक् खारे़ःक्‍पा ये़ःङ्‌दे़न्‍नो के़युङ्‌बाहाॽ के़रे़क् आङ्‌गाॽ खुम्‍दिङ् पिरुङ्‌सिङ्‌ॽ॥ कन् सुवाङ्‌हाॽ नु इस्राइलिहाॽरे़न्‍नाङ् सिक्‍लुङ्‌मो हर्दो हे़क्‍मा याःम्‍बक् मे़म्‍बोङ्‌ङे वाॽरो॥”

a 

९:२६ खे़न् मनाहाॽरे़ साम्‍माङ्‌ङिन् इङ्‌धाङ् पिमारे़ लागि ने़सिःम्‍बोबा थे़गेःक्‍इःन् ताङ्‌बा मे़घक्‍तु॥ खे़न् साक्‍थिम्‍मिन् इस्राइलिहाॽरे़ इःप्‍मा नाःप्‍मा मे़न्‍नुॽमनाबा वये़॥ (ले़बि १९:२७)

नावाइत्‍ला से़वा मे़प्‍मा नु से़क्‍खाबा माङ्‌से़वा चोःक्‍मा

१०

इस्राइलिसे, यहवे दाङ्‌बे़ल्‍ले़ खिनिॽ थे के़मे़त्‍तिर के़बत्‍छि, खे़प्‍से़म्‍मे़ॽ॥

२ खुने़ॽ अक्‍खे पाःत्‍तुॽ,

“वेॽ सुवाङ्‌हाॽरे़ खुन्‍छिॽ सुत्‍नाःन् खिनिॽ मे़हुॽआसिम्‍मे़न्‍ने़ॽओ॥

ताङ्‌साक्‍पो के़धाःप्‍पा परिक् परिक्‍पा मिक्‍सेःन्‍हाॽनु खे़ङ्‌हाॽरे़ खुन्‍छिॽ निङ्‌वाॽ मारो

कर खिनिॽग निङ्‌वाॽ मे़मये़म्‍मिन्‍ने़ॽओ॥

३ इक्‍सादिङ् खाम्‍बेःक्‍मोबा खे़न् मे़न्‍छाम् सुवाङ्‌हाॽरे़

खुन्‍छिॽ साम्‌यो साक्‍थिम्‍हाॽग थेनाधेबा चोक्‍लो॥

मनाहाॽ ताम्‍भुङ्‌ङो मे़बेःक्‍काङ् सिङ्‌बुङ्‌धिक् मे़दाङुरो

हे़क्‍क्‍याङ् सिङ्‌गे़गाम्‍बे़ल्‍ले़ खे़न् काःङ्‌भेःल्‍ले़ खोःन्‍दुरो॥

४ मनाहाॽरे़ खे़न् साम्‍म्‍याङ् नु युप्‍पाःल्‍ले़ मे़जोःक्‍तुरो॥

खे़न् मे़जोःन्‍ने़न् मे़गे़ङ्‌ने़ल्‍ल फाॽआङ् इमे़घेःक्‍खुरो

हे़क्‍क्‍याङ् मे़ये़प्‍सुआङ् थवाःल्‍ले़ मे़धे़प्‍तुरो॥

५ खे़न् नावाइत्‍लाहाॽग पइत् ताप्‍पो मे़ये़प्‍सुबा खार्जोःम्‍बा हे़क्‍तङ्‌बा मे़जोःक्‍लो॥

खे़ङ्‌हाॽ पाःप्‍मा मे़न्‍छुक्‍न्‍ने़न्‍लो॥

खे़ङ्‌हाॽ पङ्‌माआङ् कुमा कप्‍मासि पोङ्‌लो

थेआङ्‌भे़ल्‍ले़ खे़ङ्‌हाॽ लाङ्‌घेःक्‍मा मे़न्‍छुक्‍ने़न्‍लो॥

खे़ङ्‌हाॽनु मे़गिसे़म्‍मिन्‍ने़ॽ, खे़ङ्‌हाॽरे़ खिनिॽ थेआङ् हान्‍ति चोःक्‍मा के़मे़न्‍छुक्‍तिन्‍लो,

खे़ङ्‌हाॽरे़ थेआङ् नुबा चोःक्‍मा मे़न्‍छुक्‍तुन्‍लो॥”

६ आङ्‌गाॽ पाःत्‍तुङ्, “यहवे दाङ्‌बाए, खे़ने़ॽ हे़क्‍तङ्‌बा वेॽ आत्‍तिन्‍नाङ् होप्‍लो,

खे़ने़ॽ मुक्‍साम्‍साबा के़जोःक्‍लो॥

खे़ने़ॽ के़मिङ्‌ङिन् के़इङ्‌बा नु मुक्‍साम्‍साबा चोक्‍लो॥

७ इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽरे़ खुन्‍छिॽ हाङ्‌ङे,

हाःत्‍ले़ खे़ने़ॽ मिङ्‌सो इङ्‌धाङ् के़म्‍बिने़म्‍बे?

खे़ने़ॽग मिङ्‌सो इङ्‌धाङ् पिमा के़लाॽबा के़जोःक्‍लो॥

इक्‍सादिङ् खाम्‍बेःक्‍मोबा सिक्‍कुम्‍निबा मना

इग्र खे़ङ्‌हाॽरे़ खुन्‍छिॽ हाङ्‌हाॽओ

खे़ने़ॽ कुसिङ्‌बा आत्‍तिन्‍नाङ् होप्‍लो॥

८ खे़ङ्‌हाॽ के़रे़क् कुधना के़होःप्‍पा नु कुसुम् मे़न्‍दम्‍मनाबा मे़जोःक्‍लो॥

सिङ्‌लाम्‍बा मे़जोगुसिबा नावाइत्‍लाहाॽलाम्

खे़ङ्‌हाॽ थेआङ् हुॽसिङ्‌मा मे़न्‍छुक्‍ने़ल्‍लो॥

९ खे़ङ्‌हाॽरे़ खुन्‍छिॽ नावाइत्‍लाहाॽग कार्बोबाहाॽरे़ खुन्‍छिॽ हुक्‍कोबा याःम्‍बक्‍लो॥

साम्‍म्‍याङ् के़धक्‍पे़ल्‍ले़ तर्सिस लाजेॽबा युप्‍पा

हे़क्‍क्‍याङ् उपज लाजेॽबा साम्‍म्‍याङ्‌ङिल्‍ले़ खे़न् नावाइत्‍लाहाॽ सुःप्‍तुसिरो॥

थाक्‍थाक्‍मा के़ले़बा मनाहाॽरे़ मे़धागुबा कुभिङ्‌ला

हे़क्‍क्‍याङ् परान्‍ला चिरिक्‍किन् खे़ङ्‌हाॽ तेत् मे़जाक्‍तुसिरो॥

१० कर यहवे दाङ्‌बाए, खे़ने़ॽग से़क्‍खाबा निङ्‌वाॽफुमाङ्‌ने़रो,

खे़ने़ॽग कुहिङ्‌वे़त् निङ्‌वाॽफुमाङ्‌ने़रो

हे़क्‍क्‍याङ् नुप्‍मे़न्‍दिङ्‌बा पयम् यम्‍बा हाङ्‌ने़रो॥

खे़ने़ॽ के़याःक्‍ले़ॽइल्‍ले़ इक्‍सादिङ् खाम्‍बेःक्‍मान् लोःक्‍खुरो॥

इक्‍सादिङ् खाम्‍बेःक्‍मोबा आत्‍तिन् मे़न्‍छाम् सुवाङ्‌हाॽआङ्

के़सिक् पोःक्‍किल्‍ले़ के़दगि ये़प्‍मा मे़न्‍छुक्‍ने़न्‍लो॥”

११ वेॽ माङ्‌हाॽ से़वा के़मे़प्‍पाहाॽ अक्‍खे मे़त्‍ते़म्‍सिम्‍मे़ॽ, “ताङ्‌साक्‍पा नु इक्‍सादिङ् खाम्‍बेःक्‍मा मे़न्‍जोःक्‍मनाबा खे़न् माङ्‌हाॽ कन् इक्‍सादिङ् खाम्‍बेःक्‍मो नु साङ्‌ग्राम्‍पेदाङ् सिगाङ्‌लाम् मे़मा मे़बेःक्‍लो॥”

निङ्‌वाॽफुमाङ्‌ङिल्‍ले़ कुनारा फोमा से़वासाम्‍लो

१२ “यहवे दाङ्‌बे़ल्‍ले़ इक्‍सादिङ् खाम्‍बेःक्‍मान् कुमुक्‍साम्‍मिल्‍ले़ नावागे़न् चइःत् ने़स्‍सुरो,

खुने़ॽ आबाङे कुसिक्‍कुम्‍निङ्‌वाॽलाम्‍बा योॽबा लाजेन् चोगुरो,

आबाङे कुघासिङ् निःप्‍मा साम्‍मिल्‍ले़ ताङ्‌साक्‍पान् फोसुरो॥

१३ खुने़ॽ कुइङ्‌जाङ्‌ङिल्‍ले़ ताङ्‌साक्‍पो च्‍वाःत्‍तिन् हुःक्‍लो,

इक्‍सादिङ् खाम्‍बेःक्‍माल्‍ले़ कुयाओलाम्‍बा खुने़ॽ खाॽमिःप्‍पान् फोःक्‍खुरो,

खुने़ॽए पाङ्‌गे़न्‍दिङ् वहित्‍तो साःम्‍भे ले़क्‍ल याःन्‍दुरो॥

खुने़ॽए कुसुरित् याङ्‌मोलाम् सुरित् केजङ् हुसुरो॥

१४ खे़न् के़रे़क् मनाहाॽ अदङ् नु खासिङ् मे़न्‍निःप्‍मनाबा मे़जोःक्‍लो,

नावाइत्‍ला के़जोःक्‍पाहाॽ सिरिङ्‌ममो मे़धारो॥

खे़ङ्‌हाॽरे़ मे़जोगुसिबा नावाइत्‍लाहाॽ इङ्‌ले़क्‍केसिरो

हे़क्‍क्‍याङ् कुसक्‍मा मे़न्‌याक्‍मनाबा मे़जोःक्‍लो॥

१५ खे़ङ्‌हाॽग हने़बा नु कुनामे़न्‍छाॽबा चिगक्‌वासिरक्‍लो॥

खासे़न् पोङ्‌ङिल्‍ले़ खे़ङ्‌हाॽ खाप्‍पुथ्‍यःङ् मे़बोङ्‌लो॥

१६ याकुबे़न् के़रे़क् पाःन्‍हाॽ के़बिबा निङ्‌वाॽफुमाङ्‌ङिन्‍ग खे़ङ्‌हाॽ हे़क्‍तङ्‌बा मे़जोःक्‍ने़न्‍लो,

खुने़ॽए के़रे़क् पाःन्‍हाॽ नावागे़न् चइःत् के़ने़बारो

हे़क्‍क्‍याङ् खुने़ॽ कुमिङ्‌ङिन् मुक्‍साम्‍दाङ्‌बा यहवे दाङ्‌बारो॥

खुने़ॽए इस्राइले़न् लक्‍के़घोबा पोङ्‌से़ आबाङे सेगुआङ् वाॽरो॥”

यहुदान् लाजेॽलाम् पेःक्‍मा पोङ्

१७ यरुसले़ःम्‍मो के़युङ्‌बासे, खिनिॽ निङ्‌मिहाॽरे़ के़म्‍गबिआङ् के़वयिरो!

खिनिॽ लाजेन् ले़प्‍मारे़ लागि चिगक्‌वा सामाहाॽ सुप्‍से़म्‍सिम्‍मे़ॽओ॥

१८ थेआङ्‌भे़ल्‍ले़ यहवे दाङ्‌बे़ल्‍ले़ अक्‍खे पाःत्‍तुरो,

“कन् ये़म्‍मो कन् लाजेॽओ के़युङ्‌बाहाॽ के़रे़क् लाप्‍फुसुङ्‌सिङ्‌लो,

खे़ङ्‌हाॽ साॽरिक् तुक्‍खे़ मे़न्‍जाए थारिक् यम्‍बा तुक्‍खे मे़दुमुर याःन्‍दुङ्‌सिङ्‌लो॥

१९ “यरुसले़म ये़क्‌यक्‍को यक्‌युङ्‌बाहाॽ फिःक्‍ते़म्‍मे़ॽओ,

‘चिःत्‍ते़ स्‍ये़, आनिगे साॽरिक् यम्‍बा काःन्‍धिगे़आङ् वयिगे़रो!

आनिगे काःन्‍दिगे़बा याङ्‌घेःक्‍किन् मे़वेःत्‍ने़ल्‍लो

आनिगे़ग कन् नासिथःप्‍मा सुक्‍तुम्‍बे़ फाॽआङ् इःत्‍तुम्‍बे़आङ् वयिगे़रो॥

२० आनिगे साःङ्‌गाहिम्‍हाॽ हर्जुॽवर्जुॽ चोःन्‍दे़आङ् ने़रो,

के़रे़क् इदाःक्‍हाॽ स्‍याक् वयाक् पुॽरे़आङ् ने़रो॥

आनिगे हिन्‍जाॽबित्‍छाॽहाॽ के़रे़क् मे़बेमे़जुरे़आङ् मे़होप्‍लो,

आनिगे साःङ्‌गाहिम्‍हाॽ याम्‍मो के़जोःक्‍पा के़बिबा हाःत्‍ताङ् होप्‍लो,

खे़ब्‍याङ् आनिगे साःड्‌गाहिम् खाप्‍मान् के़घिङ्‌बा के़बिबा एःन्‍नाङ् होप्‍लो॥

२१ आनिगे लाम्‍लोबाहाॽ खासिङ् मे़न्‍निःप्‍मनाबा मे़ल्‍लुक्‍कम्‍बा हे़क्‍के मे़लॽरो॥

यहवे दाङ्‌बे़ल्‍ले़ लाम् ओसेःन्‍आधाक्‍ल फाॽआङ् खे़ङ्‌हाॽ पेलि मे़म्‍भाक्‍ने़न्‍लो॥

खे़ल्‍ले़ चोगुल्‍ले़ खे़ङ्‌हाॽ कुलिङ्‌दो मे़ङ्‌गे़रे़न्‍लो

हे़क्‍क्‍याङ् आनिगे मनाहाॽ के़रे़क् पिसाङ् मे़ल्‍लुक् हे़क्‍के मे़से़रे़आङ् मे़वाॽरो!

२२ खे़प्‍से़म्‍मे़ॽ, लत्‍छा इङ्‌घङ् के़रे़आङ् वाॽरो,

थाङ्‌गे़त् पिसाङ्‌बा लत्‍छा लाजेॽओ यम्‍बा हयङ् किल्‍लिङ् पोङ्‌ल पत्‍लो॥

खे़ल्‍ले़ कुधक्‍सुबाहाॽ मे़युआङ् यहुदाबा ये़क्‌यक्‍हाॽ मुरे़ःक् खारे़ःक् मे़जोगुरो

हे़क्‍क्‍याङ् खे़न् यहुदान् किधिःप्‍पा याङ्‌दःक् वाॽमादे़न् मे़जोगुरो॥’”

यर्मियाःल्‍ले़ कुबेलि

२३ यहवे दाङ्‌बाए, मनाःल्‍ले़ कुहिङ्‌मन् आबाङे कुहुक्‍को होप्‍लो

खे़ल्‍ले़ कुलाम्‍मिन् आबाङे कुयुक्‍को होप् फाॽआङ् निसुङ्‌लो॥

२४ यहवे दाङ्‌बाए, खे़ने़ॽ के़मनाहाॽ के़घासे़न् कुइसिःक् तोःन्‍दे़से़ॽओ॥

खे़ने़ॽ के़सिक् पोःक्‍मो आनिगे खुम्‍दिङ् आम्‍बिरे़न्‍ने़ॽओ,

मेःन्‍ने़भग्र आनिगे हदॽ मे़गिगे़रो॥

२५ खे़ने़ॽ के़मिङ्‌ङो निङ्‌वाॽ मे़म्‍बिमनाबा नु खे़ने़ॽ के़नाॽबा सुवाङ्‌हाॽओ,

खे़ने़ॽ के़सिक् पोःक्‍मान् थासे़ॽओ॥

खे़ङ्‌हाॽरे़ खे़ने़ॽ के़मनाहाॽ इस्राइलिहाॽ मे़लरु मे़देसुसिआङ् मे़वाॽरो

खे़ङ्‌हाॽरे़ मे़लरुसिआङ् मे़मे़क्‍खुसिरो

हे़क्‍क्‍याङ् खे़ङ्‌हाॽरे़ खुन्‍छिॽ लाजेन् खाप्‍पुथ्‍यःङ् मे़जोगुआङ् ने़रो॥

इस्राइलरे़ माङ्‌हुप्‍पिन् मे़गे़त्‍तुन्

११

यहवे दाङ्‌बालाम् यर्मियाओ अक्‍तङ्‌बा इङ्‌घङ् के़रे़,

२ “कन् माङ्‌हुप्‍पो हुप्‍मनाबा पाःन्‍हाॽ नुरिक्‍काङ् खे़प्‍से़ॽ॥ यहुदा नु यरुसले़म के़युङ्‌बा यक्‌युङ्‌बाहाॽ मे़त्‍ते़से़ॽ॥

३ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ फाॽआङ् खे़ने़ॽ खे़ङ्‌हाॽ मे़त्‍ते़से़ॽ, ‘कन् माङ्‌हुप्‍पो हुप्‍मनाबा पाःन्‍हाॽ इःप्‍मा नाःप्‍मा मे़न्‍दे़म्‍मनाबा के़रे़क् मनाहाॽ आङ्‌गाॽ माङ्‌दे साक्‍मुरा मे़त्‍तुङ्‌सिङ्‌ॽ॥

४ खे़ङ्‌हाॽरे़ ये़त्‍तुक्‍खे मे़दुमुबा फे़न्‍जेॽ योःम्‍मादे़न् हे़क्‍तङ्‌बा मिस्र लाजेॽलाम्‍बा आङ्‌गाॽ खे़ङ्‌हाॽ लःत्‍तुङ् थाक्‍तुङ्‌सिङ्‌ङिल्‍ले़ कन् माङ्‌हुप्‍पिन् आङ्‌गाॽ खे़ङ्‌हाॽरे़ खुन्‍छिॽ पाधे़बाहाॽनु खे़न् ये़म्‍मो चोगुङ्‌ङाङ् वयाङ्॥ आङ्‌गाॽ आइङ्‌जाङ्‌ङिन् खे़ङ्‌हाॽ इःत्‍ते़म्‍मे़ नाःत्‍ते़म्‍मे़ॽ हे़क्‍क्‍याङ् खे़न् हे़क्‍के के़रे़क् याःम्‍बक्‍हाॽ चोगे़म्‍मे़ॽ मे़त्‍तुङ्‌सिङ्‌ङाङ् वयाङ्॥’ आङ्‌गाॽ खिनिॽ मे़त्‍निङ्, ‘आङ्‌गाॽ आइङ्‌जाङ्‌ङिन् के़इःत्‍तुम् के़नाःत्‍तुम्‍ने़भग्र खिनिॽ आमना के़बोःक्‍खिॽ खे़ब्‍याङ् आङ्‌गाॽ खिनिॽ निङ्‌वाॽफुमाङ् पोङ्‌ङा॥

५ खे़ब्‍याङ् खिनिॽ पाधे़बाहाॽ पित्‍नु नु सक्‌वाघु के़गुङ्‌बाa लाजेॽधिक् पिनिङ् मे़त्‍तुङ्‌सिङ्‌बा माङ्‌हुप्‍पिन् के़त्‍तुङ्॥ हे़क्‍क्‍याङ् हाबा खे़न् लाजेॽओ आल्‍लो खिनिॽ के़युङिर के़वयि॥’”

आङ्‌गाॽ मे़त्‍तुङ्, “यहवे दाङ्‌बाए, अक्‍खेए पोङ्‌लरो॥”

६ हे़क्‍क्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “यहुदाबा ये़क्‌यक्‍हाॽ नु यरुसले़ःम्‍मोबा लाम्‍लाम्‍मो पेगे़ॽ॥ खे़प्‍मो आङ्‌गाॽ आइङ्‌घङ्‌ङिन् मे़त्‍ते़से़ॽ खे़ब्‍याङ् मनाहाॽ आमाङ्‌हुप्‍पो हुप्‍मनाबा पाःन्‍हाॽ खे़म्‍मा नु खे़न् इःप्‍मा नाःप्‍मा पाङ्‌घे़से़ॽ॥

७ आत्‍तिन् ये़म्‍मो आङ्‌गाॽ खे़ङ्‌हाॽरे़ खुन्‍छिॽ पाधे़बाहाॽ मिस्रलाम् थे़ॽरुङ्‌सिङ्‌ङाङ् थाक्‍तुङ्‌सिङ्, खे़न् ये़म्‍मो खे़ङ्‌हाॽ आङ्‌गाॽ आइङ्‌जाङ्‌ङिन् इःत्‍ते़म् नाःत्‍ते़म्‍मे़ॽ फाॽआङ् ये़त्‍ले़ङ् साम्‍दिङ् पिरुङ्‌सिङ्‌ङाङ् पत्‍छाङ् हे़क्‍केलॽरिक्‍के आइन् थारिक् कन् मनाहाॽ साम्‍दिङ् पिरुङ्‌सिङ्‌ल वाॽआ॥

८ कर खे़ङ्‌हाॽरे़ आङ्‌गाॽ आइङ्‌जाङ्‌ङिन् मे़न्‍इःत्‍तुन् मे़न्‍नाःत्‍तुन् हे़क्‍क्‍याङ् खे़म्‍घे़म्‍माङ् मे़ल्‍लाप्‍तुन्॥ परुमाल्‍ले़ खे़ङ्‌हाॽ आभे़ल्‍ले़साङ् हादिङ् के़धक्‍पा नु ताक्‍के़भे़ॽबारक् मे़बोःक्‍खे़॥ खे़न् माङ्‌हुप्‍पिन् के़प्‍मारे़ लागि आङ्‌गाॽ खे़ङ्‌हाॽ इङ्‌जाङ् पिरुङ्‌सिङ्‌ङाङ् वयाङ् कर खे़ङ्‌हाॽ हे़क्‍के चोःक्‍मा मे़न्‍दे़न्‍दे़न्॥ खे़ल्‍ले़ चोगुल्‍ले़ खे़न् माङ्‌हुप्‍पो पोधक् के़बोङ्‌बा के़रे़क् खुम्‍दिङ्‌हाॽ आङ्‌गाॽ खे़न्‍हाॽरे़ खुन्‍छिॽ सम्‍धाङ् थासुङ्॥”

९ खे़न् एगाङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “यहुदा नु यरुसले़ःम्‍मोबा मनाहाॽरे़ आङ्‌गाॽ आदक्‍ले़ङ्‌वाओ चे़म्‍भन् मे़जोगुर मे़वाॽ॥

१० आङ्‌गाॽ आबाःन्‍जाःक्‍हाॽ खे़म्‍मा मे़न्‍दे़म्‍मनाबा खे़ङ्‌हाॽरे़ खुन्‍छिॽ आबाङे पाधे़बाहाॽरे़ खुन्‍छिॽ लायो लासोत् ले़प्‍माङ् खे़ङ्‌हाॽ मे़लासे़आङ् मे़वाॽ॥ खे़ङ्‌हाॽरे़ कुसिङ् मे़न्‍निःत्‍तुन्‍छिन्‍बा एयाङ्‌बा साम्‍माङ्‌हाॽ माङ्‌से़वा मे़मे़त्‍तुसिआङ् मे़वाॽ॥ इस्राइल नु यहुदा ने़प्‍माङ्‌बा मनाहाॽरे़ खे़ङ्‌हाॽरे़ खुन्‍छिॽ पाधे़बाहाॽरे़ मे़जोगुबा माङ्‌हुप्‍पिन् मे़ङ्‌गे़त्‍ते मे़भेःन्‍दुआङ् वाॽ॥

११ खे़ल्‍ले़ चोगुल्‍ले़ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ॽ, आङ्‌गाॽ खे़ङ्‌हाॽ अक्‍खेलॽरिक् साम्‍दिङ् पिरुङ्‌सिङ्‌ङाङ् आङ्‌गाॽ खे़ङ्‌हाॽरे़ खुन्‍छिॽ सम्‍धाङ् मे़क्‍मासिमे़न् तारुङ्‌ॽ हे़क्‍क्‍याङ् खे़ङ्‌हाॽ खे़त्‍छिङ्‌मा मे़न्‍छुक्‍ने़न्॥ खम्‍भ्‍याङ् खे़ङ्‌हाॽरे़ कुभाॽरे़ लागि आङ्‌गाॽ पेलि के़भाक्‍काने़भग्र आङ्‌गाॽ मे़घे़प्‍सुङ्‌ङिन्॥

१२ खे़ब्‍याङ् यहुदा नु यरुसले़ःम्‍मो के़युङ्‌बाहाॽरे़ सुक्‍पा मे़हाःन्‍दुआङ् माङ्‌मे़घयुसिबा साम्‍माङ्‌हाॽ मे़हाःप्‍ल पेलि मे़भाक्‍तुसिॽ॥ कर खे़न् साम्‍माङ्‌हाॽरे़ मे़क्‍मासिमा ये़म्‍मो खे़ङ्‌हाॽ ताङ्‌से़ःप्‍मा मे़न्‍छुक्‍तुन्‍सिन्॥

१३ यहुदाओ आक्‍ख्‍यारिक् ये़क्‌यक्‍हाॽ ने़ःॽ, खे़प्‍मोबा यक्‌युङ्‌बाहाॽरे़ खे़म्‍म्‍याक्‍के यरिक् साम्‍माङ्‌हाॽ मे़गत्‍तुसिॽ॥ यरुसले़ःम्‍मो आक्‍खे़म्‍म्‍याक् लाम्‍हाॽ ने़ःॽ, खे़प्‍मोबा मनाहाॽरे़ खे़म्‍म्‍याक्‍के यरिक् खे़न् आनुःन्‍नुःम्‍बा याम्‍गे़सिङ्‌बा बाल साम्‍माङ्‌ङो सिदुङ्‌जभा तोःम्‍मारे़ लागि सुक्‍पा हाःम्‍मा ले़त्‍ति तोःम्‍मादे़न्‍हाॽ मे़जोगुआङ् ने़ःॽ॥

१४ “यर्मियाए, कन् मे़न्‍छाम् सुवाङ्‌हाॽरे़ लागि तुवा मे़जोगे़न्‍ने़ॽ इग्र पेलि मे़भाक्‍ताङ्‌ङिन्‍ने़ॽ॥ खे़ङ्‌हाॽरे़ तुक्‍खे मे़दुमुबा ये़म्‍मो कुभाॽरे़ लागि पेलि के़भाक्‍काल्‍ले़ आङ्‌गाॽ मे़घे़प्‍सुङ्‌ङिन्॥”

१५ यहवे दाङ्‌बाल्‍ले़ पाःत्‍तुॽ, “लुङ्‌माॽ तुक्‍तुङ्‌सिङ्‌बा मनाहाॽरे़

ताप्‍फे़ःम्‍बा याःम्‍बक् मे़जोगुआङ् मे़वाॽरो॥

आङ्‌गाॽ आहिम्‍मो तामा खे़ङ्‌हाॽरे़ थे युक् मे़गत्‍तुबे?

थे खे़ङ्‌हाॽरे़ माङ्‌हे़क् नु थक्‍सान् सिदुङ्‌जभा मे़जोगुआङ्

ये़त्‍तुक्‍खेन् खे़प्‍मा सुक्‍तुम्‍बे़ फाॽआङ् मे़इःत्‍तुबि?

हे़क्‍क्‍याङ् थे खे़ङ्‌हाॽरे़ खुन्‍छिॽ निङ्‌वाॽ ताबि?

१६ आङ्‌गाॽ यहवे दाङ्‌बे़ल्‍ले़ थिक् ये़म् खे़ङ्‌हाॽ

नुबा सिङ्‌सेॽ के़धोःक्‍पा मे़त्‍तुङ्‌सिङ्‌लो

लत्‍छा नुबा सरेःक्‌याःप्‍पा पे़ःङ्‌वालिःत्‍छेॽ

सिङ्‌बुङ् लॽरिक् मिङ् वाःत्‍तुङ्‌सिङ्‌ङाङ् वये़रो॥

कर आल्‍ल साःम्‍भे ले़क्‍नामे़ःन्‍ने खे़ल्‍ले़ कुभे़क्‌वाओ फाःत्‍त्रा केःत्‍तुङ्‌लो

हे़क्‍क्‍याङ् कुबोराक्‍हाॽ फल्‍लक् फल्‍लक् ए़क्‍खुङ्‌लो॥

१७ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ इस्राइल नु यहुदान् लेःत्‍तुङ्‌सिङ्‌ङाङ् वयाङ्, कर आल्‍ल आङ्‌गाॽ खे़ङ्‌हाॽ सम्‍धाङ् ये़त्‍तुक्‍खेन् ताःप्‍मा खारा चोगुङ्‌ङाङ् वाॽ॥ ताप्‍फे़ःम्‍बा याःम्‍बक् मे़जोगुआङ् कन् ये़त्‍तुक्‍खेन् खे़ङ्‌हाॽरे़ आबाङे खुन्‍छिॽ सम्‍धाङ् मे़दारु॥ बाल साम्‍माङ्‌ङो सुक्‍पा मे़हाःन्‍दुआङ् खे़ङ्‌हाॽरे़ आङ्‌गाॽ आसिक् मे़भोःक्‍खुआङ् वाॽरो॥”

यर्मियान् से़प्‍मा चे़म्‍भन्

१८ आङ्‌गाॽ आनिङ्‌मिहाॽरे़ आदक्‍ले़ङ्‌वाओ थे चे़म्‍भन् मे़जोगुर मे़वये़, यहवे दाङ्‌बे़ल्‍ले़ खे़न् मे़त्‍ताङ्‌ङाङ् आङ्‌गाॽ निङ्‌वाॽ खोसुङ्॥

१९ आङ्‌गाॽग से़त्‍छे़ तेॽमनाबा लत्‍छा कुदोःप्‍मा थुःम्‍बा हे़क्‍के वयाङ्॥ खे़ङ्‌हाॽरे़ आङ्‌गाॽ आदक्‍ले़ङ्‌वाओ चे़म्‍भन् मे़जोगुबा फाॽआङ् आङ्‌गाॽ निङ्‌वाॽ मे़ङ्‌घोए वयाङ्॥ खे़ङ्‌हाॽरे़ अक्‍खे मे़बाःत्‍तुर मे़वये़, “खे़न् सिङ्‌बुङ्‌मान् कुजाॽनुए ताङुम्‍माङ् सोःन्‍दुम्॥ कुहिङ्‌वे़त्‍हाॽरे़ खुन्‍छिॽ लाजेॽलाम्‍बा खे़न् मे़क्‍खुम् हे़क्‍क्‍याङ् खे़ल्‍ले़ कुमिङ्‌ङिन् आत्‍तिन्‍हाॽरे़आङ् याम्‍मो निङ्‌वाॽसोओ मे़न्‍इःत्‍तुन्‍लरो॥”

२० हे़क्‍क्‍याङ् आङ्‌गाॽ अक्‍खेलॽरिक् पेलिगे़न् तुवा चोगुङ्‌लो,

“मुक्‍साम्‍दाङ्‌बा यहवे दाङ्‌बाए, खे़ने़ॽ मनाहाॽ खासे़न् के़जोगुसिरो॥

खे़ने़ॽ मनाहाॽरे़ खुन्‍छिॽ सिक्‍लुङ्‌मान् नु निङ्‌वान् के़साॽरुरो॥

खे़ने़ॽ खे़ङ्‌हाॽ खुम्‍दिङ् के़बिरुसिबान् निमा खोसुङ्‌लरो॥

थेआङ्‌भे़ल्‍ले़ आङ्‌गाॽ आबाःन्‍निन् खे़ने़ॽ के़हुक्‍को तोःन्‍दुङ्‌ङाङ् वाॽरो॥

२१ “अनातोतबा मनाहाॽरे़ आङ्‌गाॽ से़प्‍मा निङ्‌वाॽ मे़जोगु॥ यहवे दाङ्‌बे़ल्‍ले़ कुइङ्‌घङ्‌ङिन् खे़ने़ॽ के़से़सुर के़वाॽने़भग्र आनिगे खे़ने़ॽ से़त्‍तासिगे़ फाॽआङ् खे़ङ्‌हाॽरे़ आङ्‌गाॽ मे़मे़त्‍ताङ्‌ङाङ् वये़॥

२२ खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे मे़त्‍ताङ्, ‘ओमे़त्‍ते़ॽ, आङ्‌गाॽ खे़ङ्‌हाॽ खुम्‍दिङ् पिरुङ्‌सिङ्! खे़ङ्‌हाॽरे़ खुन्‍छिॽ नालिगे़न् थाङ्‌बे़न्‍हाॽ थङ्‌ङो मे़से़रुसिॽ॥ खे़ङ्‌हाॽरे़ खुन्‍छिॽ थाङ्‌बे़न् साहाॽ साक्‍किल्‍ले़ हदॽ मे़सिःॽ॥

२३ अनातोतबा मनाहाॽ मे़ङ्‌मासि ये़म्‍मिन् ताःप्‍मा आङ्‌गाॽ निःन्‍धो चोगुङ्‌ङाङ् वाॽ, खे़न् ये़म्‍मिन् ताआङ्‌ग आत्‍तिन्‍हाॽआङ् मे़न्‍हिङ्‌ने़न्‍लो॥’”

a 

११:५ याङ्‌साकुन्‍धे इसेःङ्‌बा नु पनुनुबा लाजेॽ॥

यहवे दाङ्‌बे़ल्‍ले़ कुदगि यर्मियारे़ कुसेःन्‍दो पाःन्‍हाॽ

१२

यहवे दाङ्‌बाए, आङ्‌गाॽ आयाःम्‍बेओ खे़ने़ॽनु पाःन्‍धङ् चोगुङ्‌लो

हे़क्‍केःल्‍ले़ खे़ने़ॽए कुदोःप्‍मा के़लाॽरो,

हे़क्‍केसाङ् खासे़न्‍ले़ पाःन्‍नो आङ्‌गाॽ खे़ने़ॽए से़ःन्‍लाप्‍मा पोङ्‌लो॥

थेआङ् ताक्‍के़भे़ॽबाहाॽ मे़नुॽमे़दार मे़वाॽबाबे?

थेआङ् इङ्‌आले़क्‍ले़क्‍पाहाॽ थोबो मे़बोङ्‌ल मे़वाॽबाबे?

२ खे़ङ्‌हाॽ के़लेःत्‍तुसि, हे़क्‍क्‍याङ् खे़ङ्‌हाॽरे़ खुन्‍छिॽ साःप्‍पिन् मे़लेःत्‍तुरो,

खे़ङ्‌हाॽ मे़बोःॽ हे़क्‍क्‍याङ् सिङ्‌सेॽ थोःक्‍लो॥

खे़ङ्‌हाॽरे़ के़याःम्‍बेओ पाःन्‍ग नुबाए मे़बाःत्‍तुर मे़वाॽरो

कर खे़ङ्‌हाॽरे़ खुन्‍छिॽ निङ्‌वान् खे़ने़ॽलाम्‍बा माःङ्‌घा वाॽरो॥

३ कर यहवे दाङ्‌बाए, खे़ने़ॽ आङ्‌गाॽ के़निआरो,

हे़क्‍क्‍याङ् आङ्‌गाॽ आनिङ्‌वाॽओबा पाःन्‍हाॽ कोःत्‍ते़ॽओ

कन् कुॽइगे़भे़म्‍बा मनाहाॽ से़त्‍छे़ तेॽमनासिबा मे़ल्‍लुक्‍हाॽ हे़क्‍के तेॽरे़से़ॽओ

खे़ब्‍याङ् से़प्‍मासि ये़न् थारिक् खे़ङ्‌हाॽ से़न्‍दे़ युक्‍खे़से़ॽओ॥

४ आप्‍फाल्‍ले़ थारिक् आनिगे लाजेन् हेआङ् ने़बाबे?

हे़क्‍क्‍याङ् इक्‍ताप्‍हाॽओ चाभे़त्‍लाःन् आभे़ल्‍ले़ थे़म्‍बा इरे़म्‍माङ् युङ्‌बाबे?

कन् लाजेॽओबा यक्‌युङ्‌बाहाॽ कुॽइमे़भे़म्‍बाल्‍ले़ चोगुल्‍ले़ थक्‍सापुसाहाॽ मे़सिर मे़बत्‍लो,

हे़क्‍केसाङ् कन् मनाहाॽरे़ अक्‍खे मे़बाःत्‍तुरो,

“निङ्‌वाॽफुमाङ्‌ङिल्‍ले़ आनिगे याःम्‍बक्‍किन् मे़निसुन्‍लो॥”

यहवे दाङ्‌बे़ल्‍ले़ यर्मियान् नुगप् पिरु

५ यहवे दाङ्‌बे़ल्‍ले़ पाःत्‍तु, “यर्मियाए,

खे़ने़ॽ मनाहाॽनु के़लोःक्‍किल्‍ले़ए के़नाने़भग्र

आक्‍खेलॽरिक् अन्‍हाॽनु सोसोरिक् लोःक्‍मा के़सुक्‍पे?

यम्‍बा ने़ने़बादे़न्‍नो खे़ने़ॽ के़जोःन्‍ने़भग्र

यर्दन वहःङ्‌ङिल्‍ले़ कुयाओबा फाप्‍ताप्‍हाॽओ हे़न् चोःक्‍मा के़सुक्‍तुबे?

६ खे़ङ्‌हाॽग खे़ने़ॽए के़म्‍भुॽ के़न्‍साॽ नु आबाङे के़हिम्‍सयङ्‌बा मनासिरो

खे़ङ्‌हाॽरे़ए खे़ने़ॽ लासाक् के़म्‍मे़त्‍ते़आङ् वाॽरो॥

खे़ने़ॽ के़दक्‍ले़ङ्‌वाओ के़भत्‍छे़ खे़ङ्‌हाॽ मे़द्‌ये़आङ् मे़वाॽरो॥

खे़ङ्‌हाॽरे़ खे़ने़ॽनु कुजागे़नुॽबा पान् मे़बाःत्‍तुसाङ्

खे़ङ्‌हाॽरे़ खुन्‍छिॽ पाःन्‍निन् नामे़साॽरे़न्‍ने़ॽओ॥

७ “आङ्‌गाॽ इस्राइले़न् लाप्‍फुसुङ्‌ङाङ् वाॽआरो,

आप्‍फेक् सेगुङ्‌सिङ्‌बा सुवाङ्‌हाॽ ले़रुङ्‌सिङ्‌ङाङ् मे़वाॽरो॥

आङ्‌गाॽ आसिराॽ के़धाङ्‌बाहाॽग

निङ्‌मिहाॽरे़ खुन्‍छिॽ हुक्‍को पिरुङ्‌सिङ्‌ङाङ् मे़वाॽरो॥

८ “आङ्‌गाॽ आप्‍फेक् आमनाहाॽ आदक्‍ले़ङ्‌वाओ मे़बोगे़आङ् मे़वाॽरो॥

खे़ङ्‌हाॽ ताम्‍भुङ्‌ङोबा खिरिङ्‌बान् हे़क्‍के मे़लॽरो

खे़ङ्‌हाॽ आङ्‌गाॽ आसम्‍धाङ् मे़हुःक्‍काङ् मे़वाॽरो॥

खे़ल्‍ले़ चोगुल्‍ले़ आङ्‌गाॽ खे़ङ्‌हाॽ पजिःत् चिःत्‍तुङ्‌सिङ्‌लो॥

९ आङ्‌गाॽ आप्‍फेक् आमनाहाॽ ते़क्‍क्राबा फिःत्‍चो हे़क्‍के मे़लॽरो

कर खुन्‍छिॽ आबाङेनि फिःत्‍चोहाॽरे़ मे़भत्‍तुसिआङ् मे़वाॽरो॥

ताम्‍भुङ् थक्‍साहाॽ खे़ङ्‌हाॽरे़ खुन्‍छिॽ किःक्‍हाॽ चासे़ फुक्‍खे़से़ॽओ॥

१० “वेॽ लाजेॽबा यरिक् हाङ्‌युक्‍पाहाॽरे़

आङ्‌गाॽ आजे़ल्‍ले़क्‍सेॽ इक्‍ताप्‍पिन् मे़मे़क्‍खुआङ् ने़रो॥

खे़ङ्‌हाॽरे़ आङ्‌गाॽ यरिक् आब्‍याङ्‌सिगे़न् इक्‍ताप्‍पिन् मे़सॽरु मे़लाःक्‍तुआङ् ने़रो॥

साॽरिक् नुबा आलाजेन् खे़ङ्‌हाॽरे़ मुरे़ःक् खारे़ःक्‍पा ये़ःङ्‌घादे़न् मे़जोगुआङ् ने़रो॥

११ खे़ङ्‌हाॽरे़ खे़न् थेआङ् के़होःप्‍पा मुरे़ःक् खारे़ःक् मे़जोगुआङ् ने़रो,

खे़न् आङ्‌गाॽ आदगि चा मे़न्‍नुॽमनाबादे़न् पोःक्‍खे़आङ् ने़रो॥

काक् लाजेन् लत्‍छा मुरे़ःक् खारे़ःक्‍पा ये़ःङ्‌घादे़न् पोःक्‍खे़आङ् ने़रो

हे़क्‍क्‍याङ् आत्‍तिल्‍ले़आङ् खे़न् निनि मे़लाप्‍तुन्‍लो॥

१२ एःक्‍सादे़न्‍नोबा मुरे़ःक् खारे़ःक्‍पा कोःक्‍माहाॽ यरिक् आमे़ङ्‌मे़ङ्‌बाहाॽरे़ मे़बन्‍छुरो,

हे़क्‍क्‍याङ् खे़न् लाजेॽओबाहाॽ नाप्‍मासि फाॽआङ् खे़ङ्‌हाॽ मे़द्‌ये़आङ् मे़वाॽरो॥

आदाभेःल्‍ले़ लाजेन् थिक् सुक्‍पोलाम् वेॽ कुसुक्‍पो थारिक् मे़क्‍खुरो

आत्‍तिल्‍ले़आङ् सनारुङ्‌ङो वाॽमा मे़घोसुन्‍लो॥

१३ आङ्‌गाॽ आमनाहाॽरे़ सि मे़हेॽरुरो,

कर खे़ङ्‌हाॽरे़ कुदिङ् के़बप्‍पा याःन्‍हाॽ मे़सुप्‍सुरो॥

खे़ङ्‌हाॽरे़ स्‍याङ्‌मे़न्‍दाङ् याःम्‍बक् मे़जोगुरो

कर खुन्‍छिॽ हुक्‍को थेआङ् मे़ध्‍ये़ने़न्‍लो॥

आङ्‌गाॽ साॽरिक् किप्‍मा के़घुबा आसिक्‍किल्‍ले़ हे़क्‍के पोःक्‍खे़बारो

खे़ङ्‌हाॽरे़ खुन्‍छिॽ पोगुगे़न् कुजा मे़धोःक्‍ते़म्‍बाल्‍ले़ खे़ङ्‌हाॽ सिरिङ्‌ममो मे़ध्‍ये़रो॥”

इस्राइल निःत्‍ताङ्‌बा लाजेॽहाॽओ यहवे दाङ्‌बे़ल्‍ले़ कुमाङ्‌हुप्

१४ यहवे दाङ्‌बे़ल्‍ले़ अक्‍खे पाःत्‍तुॽ, “आङ्‌गाॽ आबाङे आमना इस्राइलिहाॽ युक् चोःक्‍मारे़ लागि पिरुङ्‌सिङ्‌बा इस्राइल लाजेन् पेसाङ्‌बाहाॽरे़ मे़ङ्‌मा मे़गोःत्‍तुॽ आङ्‌गाॽ खे़ङ्‌हाॽनु कुभा पान् पाःप्‍मा कत्‍तुङ्‌ॽ॥ आङ्‌गाॽ खे़न् कुॽइगे़भे़म्‍बा थिम्‍मे़न्‍दङ् सुवाङ्‌हाॽ कुबुङ् आःङ्‌मनाबा हे़क्‍के आःक्‍खुङ्‌सिङ्‌ङाङ् खे़ङ्‌हाॽरे़ खुन्‍छिॽ लाजेॽलाम्‍बा नाःत्‍तुङ्‌सिङ्‌ॽ॥ यहुदाःन्‍नाङ् आङ्‌गाॽ खे़ङ्‌हाॽरे़ खुन्‍छिॽ लुम्‍मोलाम् हाॽयाक् आःक्‍खुङ्‌ॽ॥

१५ हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ लाजेॽहाॽ आःक्‍खुङ्‌देसुङ् हे़क्‍केसाङ् एगाङ् आङ्‌गाॽ खे़ङ्‌हाॽ लुङ्‌माॽ तुक्‍तुङ्‌सिङ्॥ आङ्‌गाॽ खे़ङ्‌हाॽ आबाङे खुन्‍छिॽ लाजेॽओबा इक्‍ताप्‍पो नुःक्‍तुङ् तारुङ्‌सिङ्॥

१६ थिक्‍ले़ङ् आङ्‌गाॽ आमनाहाॽ खे़ङ्‌हाॽरे़ बाल साम्‍माङ्‌ङिन माङ्‌से़वा मे़प्‍मा मे़हुॽरुसि कर आल्‍ल खे़ङ्‌हाॽरे़ ‘से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक्’ माङ्‌मे़हे़क्‍सिङ् हे़क्‍क्‍याङ् आमनाहाॽरे़ खुन्‍छिॽ सुत्‍नाःन् नुरिक्‍काङ् मे़हुॽसिङ्‌ने़भग्र खे़ङ्‌हाॽ आङ्‌गाॽ आमनाहाॽरे़ खुन्‍छिॽ लुम्‍मो मे़युक्‍खुसि॥

१७ कर कुभा मे़न्‍छाम् सुवाङ्‌हाॽरे़ आङ्‌गाॽ आबाःन्‍जाःक्‍किन् मे़न्‍इःत्‍तुन् मे़न्‍नाःत्‍तुन्‍ने़भग्र आङ्‌गाॽ खे़ङ्‌हाॽ हाॽयाक् आःक्‍खुङ्‌सिङ्‌ङाङ् मे़क्‍खुङ्‌सिङ्॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

यर्मियाःल्‍ले़ कुभॽइ

१३

यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “पेगे़ॽआङ् लत्‍छा नुबा फॽइधिक् इङे़ॽ हे़क्‍क्‍याङ् खे़न् कुगेङ्‌ङो युप्‍से़ॽ कर खे़न् च्‍वाःत्‍तिल्‍ले़ वरक्‍मा मे़बाङ्‌घे़न्‍ने़ॽ॥”

२ खे़ल्‍ले़ चोगुल्‍ले़ यहवे दाङ्‌बे़ल्‍ले़ मे़त्‍ताङ्‌बा कुइसिःक् आङ्‌गाॽ नुबा फॽइधिक् इङुङ्‌ङाङ् युप्‍सुङ्॥

३ हे़क्‍क्‍याङ् यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ याम्‍मो के़रे़,

४ “परातओ पेगे़ॽआङ् खे़ने़ॽ कुगेङ्‌ङो के़युप्‍सुबा थाक्‍मनाबा फॽइःन् याक्‍पेॽ लुङ्‌भिःप्‍माहाॽओ चिक्‍खे़ ने़स्‍से़ॽ॥”

५ खे़ब्‍याङ् यहवे दाङ्‌बे़ल्‍ले़ मे़त्‍ताङ्‌बा कुइसिःक् आङ्‌गाॽ पेगाङ्‌ङाङ् युफ्रेतिस वहःङ्‌ङिल्‍ले़ कुबेसाङ् खे़न् फॽइःन् चिक्‍खुङ्‌धाङ्॥

६ यरिक् ये़म् एगाङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “पोगे़ॽ, याम्‍मो युफ्रेतिस वहःङ्‌ङो पेगे़ॽआङ् खे़न् थाक्‍मनाबा फॽइःन् याङ्‌ना फे़त्‍ते़ॽ॥”

७ खे़ल्‍ले़ चोगुल्‍ले़ आङ्‌गाॽ खे़प्‍मो नुःक्‍खाङ्‌ङाङ् पेगाङ् हे़क्‍क्‍याङ् फॽइःन् चिक्‍खुङ्‌ङाङ् ने़स्‍से़बादे़न्‍नो ओमे़त्‍तुङ् हे़क्‍केःल्‍ले़ खे़न् यरे़आङ् युम्‍मा मे़न्‍नुॽमनाबा कुद्रे़क् पोःक्‍खे़बा खोसुङ्॥

८ खे़ब्‍याङ् यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ याम्‍मो के़रे़,

९ “यहवे दाङ्‌बे़ल्‍ले़ अक्‍खे पाःत्‍तु, ‘आङ्‌गाॽ अक्‍खेलॽरिक्‍के यहुदाबा मनाहाॽरे़ खुन्‍छिॽ आङ्‌दिङ् लॽमान् नु यरुसले़ःम्‍मोबा मनाहाॽरे़ खुन्‍छिॽ यम्‍बा हे़न्‍छिङ्‌मान् यो थासुङ् पिरुङ्‌सिङ्‌ॽ॥

१० कन् ताक्‍के़भे़ॽबा मनाहाॽरे़ आङ्‌गाॽ आइङ्‌जाङ्‌ङिन् इःप्‍मा नाःप्‍मा मे़नाॽरुआङ् मे़वाॽ॥ खे़ङ्‌हाॽ आभे़ल्‍ले़साङ् कुॽइगे़भे़म्‍बा मे़बोःक्‍खे़आङ् मे़वाॽ हे़क्‍क्‍याङ् कुसिङ्‌मे़न्‍निःत्‍ते़बा साम्‍माङ्‌हाॽ माङ्‌से़वा मे़मे़त्‍तुसि खे़ब्‍याङ् माङ्‌मे़घयुसिॽ॥ खे़ल्‍ले़ चोगुल्‍ले़ आल्‍ल खे़ङ्‌हाॽ कन् फॽइःन् हे़क्‍के कुसुम्‍मे़न्‍दम्‍मना हने़बा मे़बोङ्॥

११ आक्‍खेलॽरिक् कन् फॽइःन् साप्‍पोःक्‍को लुम्‍बे़त् युम्‍मनाआङ् पत्, हे़क्‍केलॽरिक्‍के इस्राइल नु यहुदाबा के़रे़क् मे़न्‍छाम् याप्‍मिहाॽ आङ्‌गाॽनु मे़दङ्‌सिङ्‌ङाङ् मे़घिम्‍सिङ्‌ल फाॽआङ् आङ्‌गाॽ चोगुङ्‌सिङ्॥ खे़ङ्‌हाॽ आङ्‌गाॽ आप्‍फेक् आमना मे़बोङ्‌ल, खे़ङ्‌हाॽलाम्‍बा आङ्‌गाॽ आमिङ् पोङ्‌ल, आनारा फोमा पोङ्‌ल हे़क्‍क्‍याङ् मिङ्‌सो इङ्‌धाङ् मे़बिआर के़लॽबा आङ्‌गाॽ आनिङ्‌वाॽ वये़ कर खे़ङ्‌हाॽरे़ आइङ्‌जाङ्‌ङिन् मे़न्‍इःत्‍तुन् मे़न्‍नाःत्‍तुन्‍लो॥’”

१२ “खे़ल्‍ले़ चोगुल्‍ले़ खे़ने़ॽ खे़ङ्‌हाॽ मे़त्‍ते़से़ॽ, ‘यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, चे़ल्‍ले़क्‍सेॽ थि याङ्‌मा के़रे़क् क्‍वाङ्‌हाॽ चे़ल्‍ले़क्‍सेॽ थिःल्‍ले़ थिम्‍मा पोःङ्‌ॽ॥’ खे़ङ्‌हाॽरे़ खे़ने़ॽ अक्‍खेलॽरिक् नुगप् के़म्‍बि, ‘के़रे़क् चे़ल्‍ले़क्‍सेॽ थि याङ्‌मा क्‍वाङ्‌हाॽ चे़ल्‍ले़क्‍सेॽ थिःल्‍ले़ थिम्‍मासि पोङ् फाॽआङ् आनिगे निसुम्‍बे़!’

१३ खे़न् एगाङ् खे़ङ्‌हाॽ मे़त्‍ते़से़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– कन् लाजेॽओबा के़रे़क् मनाहाॽ, दाउदरे़ कुमुइदाङ्‌सालाम्‍बा हाङ् के़जोःक्‍पा हाङ्‌हाॽ, निङ्‌वाॽफुसाम्‍बा यक्‌याबाहाॽ, माङ्‌निङ्‌वाॽपान् के़बाःप्‍पाहाॽ हे़क्‍क्‍याङ् यरुसले़ःम्‍मोबा के़रे़क् यक्‌युङ्‌बाहाॽआङ् आङ्‌गाॽ आसाक्‍के़न्‍निल्‍ले़ के़दिम्‍बा खोर्‍यान् थुङ्‌घुङ्‌सिङ्‌ङाङ् मसुङ्‌सिङ्‌ॽ॥

१४ हे़क्‍क्‍याङ् खे़न् एगाङ् आङ्‌गाॽ खे़ङ्‌हाॽ काप्‍पोबा तुम्‍भाक्‍साहाॽ खे़ब्‍याङ् थाङ्‌बे़न्‍हाॽ के़रे़क् लत्‍थिक् परिक्‍ले़ आबाङे खुन्‍छिॽ लुम्‍मो थक्‍खुङ्‌सिङ्‌ङाङ् फे़क्‍खुङ्‌सिङ्॥ चबे़ःत्‍छिक् लुङ्‌गुम्‍ले़, लुङ्‌माॽ स्‍याःत् लॽमारे़ इग्र लुङ्‌माॽ तुक्‍मासिरे़ चोगुल्‍ले़ आङ्‌गाॽ स्‍वाःत् मे़वाॽआन्‍लो॥’”

आङ्‌दिङ् लॽमा मे़ःन्

१५ इस्राइलिसे, चुङ्‌जिगे़न् नःम्‍नःम्‍बा पोःक्‍खे़म्‍मे़ॽओ

हे़क्‍क्‍याङ् यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽओ,

थेआङ्‌भे़ल्‍ले़ यहवे दाङ्‌बान् पारे़आङ् वाॽरो॥

१६ खुने़ॽ खामाक्‍मान् ताःप्‍मानुःल्‍ले़ तगिए,

युःन्‍छिक्‍पा खाधाम्‍मो थे़गु माङ्‌वाहाॽओ खिनिॽ लाङ्‌हाॽ तोःक्‍मानुःल्‍ले़ तगिए

यहवे दाङ्‌बा खिनिॽ निङ्‌वाॽफुमाङ्‌ङिन् मिङ्‌सो इङ्‌धाङ् पिरे़म्‍मे़ॽओ॥

खिनिॽग से़न्‍दाङ्‌गे़न् ओःत्‍तिन् ओमे़प्‍मा निङ्‌वाॽ के़जोगुम्‍लो

कर खुने़ॽ खे़न् खामाक्‍मो ले़क्‍खुआङ् माक्‍सिःङ्‌ग्‍याःप्‍पा चोगुरो॥

१७ कर खिनिॽ कन् आबाःन्‍निन् के़ङ्‌घे़प्‍सुम्‍मिन्‍ने़भग्र

खिनिॽ आङ्‌दिङ् लॽमारे़ चोगुल्‍ले़ आङ्‌गाॽ स्‍वाःत्‍ताङ् हाःप्‍पारो॥

हे़क्‍क्‍याङ् आङ्‌गाॽ तुरुःङ् तुरुःङ्‌ङाङ् हाःप्‍पारो

आङ्‌गाॽ आमिक्‍कोलाम् आमिक्‌वा ते़रे़रे़ थाप्‍लो

थेआङ्‌भे़ल्‍ले़ यहवे दाङ्‌बे़ल्‍ले़ कुमनाहाॽ मे़दे़म्‍सु मे़देॽरुसिरो॥

१८ यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “हाङ्‌ङिन् नु हाङ्‌मान् मे़त्‍ते़से़ॽओ

हाङ्‌युक्‍नाओलाम्‍बा खे़न्‍छिॽ लःन्‍दे़ ये़सेॽओ

थेआङ्‌भे़ल्‍ले़ खुन्‍छिॽ नुवे़न्‍दिङ्‌बा तिचहाॽ थे़गेःक्‍कोलाम्‍बा मक्‍थारो॥

१९ यहुदाबा लाङ्‌गे़त् पिसाङ्‌बा ये़क्‌यक्‍हाॽ निङ्‌मिहाॽरे़ किर्गप् मे़गबुरो,

खे़न् सिगाङ् आत्‍तिन्‍हाॽआङ् पेःक्‍मा मे़न्‍छुक्‍ने़न्‍लो॥

यहुदाबा के़रे़क् मनाहाॽ मे़दे़म्‍सु मे़देॽरुसिरो

खे़ब्‍याङ् लाजेॽलाम् लाःक्‍कात् मे़देॽरुसिरो॥”

२० यरुसले़ःम्‍मे, के़मिक्‍किल्‍ले़ अदक्‍तक्‍ना ओमे़त्‍तेॽओ,

खे़ने़ॽ के़निङ्‌मिहाॽ थाङ्‌गे़त् लाम्‍बा मे़युर मे़बत्‍लो॥

खे़ने़ॽ के़लक्‍पे़न्‍नो के़वाॽबा नुबा थक्‍सालुप् हे़क्‍तङ्‌बा मनाहाॽ आत्‍ति मे़वाॽबे?

खे़ङ्‌हाॽओ खे़ने़ॽ के़न्‍बो के़भोसुबान् थे़मा पोःक्‍खे़बे?

२१ खे़ने़ॽ आबाङे तेःङ्‌जुम् के़इःत्‍तुसिबा मनाहाॽरे़ खे़ने़ॽ थङ् थक्‍मा के़म्‍नाःन्‍दे़रो

हे़क्‍क्‍याङ् हाङ्‌युक् चोःक्‍मा मे़इःत्‍तुल्‍ले़ खे़ने़ॽ थे़मा के़बाःत्‍तुइरो?

सागप्‍मा तुङ्‌ङिल्‍ले़ तरुमा मे़न्‍छुमान् तुक्‍माल्‍ले़ याःप्‍पा हे़क्‍के खे़ने़ॽ के़बोङ्‌लो॥

२२ हे़क्‍क्‍याङ् खे़ने़ॽ के़निङ्‌वाॽओ अक्‍खे के़बाःत्‍तुरो,

“अक्‍तङ्‌बा पाःन्‍हाॽ आङ्‌गाॽ सम्‍धाङ् थेआङ् चुक्‍ते़बाबे?”

कङ्‌ग खे़ने़ॽ के़लायोल्‍ले़ चोगुल्‍ले़ अक्‍खे पोःक्‍खे़बारो

के़सिम्‍मिन् ते़ःक्‍खे़आङ् साक्‍के़ल्‍ले़क् मेःत् के़म्‍देॽरे़बारो॥

२३ थे कुसबा मनाःल्‍ले़ आप्‍फेक् कुने़क्‍सान् फ लॽरिक् ले़ङ्‌मा सुक्‍तुबि?

इग्र थे थे़रिङ्‌बाल्‍ले़ आबाङे ते़क्‍क्राबा कुहोरिक्‍पान् ले़क्‍मा सुक्‍तुबि?

हे़क्‍केलॽरिक् खिनिॽआङ् नुबा चोःक्‍मा के़न्‍छुक्‍तुम्‍मिन्‍लो,

थे़आङ्‌भे़ल्‍ले़ खिनिॽ ताप्‍फे़ःम्‍बान् चोःक्‍मा के़हुॽआसिआङ् के़वयिरो॥

२४ यहवे दाङ्‌बे़ल्‍ले़ पाःत्‍तुरो,

“मुरे़ःक् खारे़ःक्‍पा ये़ःङ्‌घादे़न्‍नोबा सुरिःत्‍तिल्‍ले़ याॽसिप्‍पे़न् फे़सुरो

हे़क्‍केलॽरिक्‍के आङ्‌गाॽ खिनिॽ फुत्‍छिङ्‌ज्‍याङ् चोःक्‍निङ्‌लो॥

२५ अक्‍तङ्‌बाए पोङ्‌ल फाॽआङ् के़द्‌वाबो साप्‍तुङ्‌ङाङ् पत्‍लो॥

आङ्‌गाॽ खे़ने़ॽनु अक्‍खेए चोःक्‍मा निःन्‍धो चोगुङ्‌ङाङ् वाॽरो

थेआङ्‌भे़ल्‍ले़ खे़ने़ॽ निङ्‌वाॽ के़भेःत्‍छाङ्‌ङाङ् वाॽरो

हे़क्‍क्‍याङ् इङ्‌ले़क्‍पा साम्‍माङ्‌हाॽओ के़निङ्‌वाॽ के़युक्‍खुआङ् के़वाॽरो॥

२६ आङ्‌गाॽ आबाङे खे़ने़ॽ के़सिम्‍मे़न् के़नाराओ थारिक् सिन्‍दुङ् पिने़रो,

हे़क्‍क्‍याङ् खे़ने़ॽ के़नुःम्‍मान् निधाःप्‍लो॥

२७ आङ्‌गाॽ चिःत्‍तुङ्‌बा पाःन्‍निन् खे़ने़ॽ के़जोगुर के़वाॽरो

खे़न् आङ्‌गाॽए निसुङ्‌ङाङ् वाॽरो॥

खे़ने़ॽ कोःक्‍मा फाङ्‌जङ् नु ने़ने़बादे़न्‍नो याम्‍गे़सिङ्‌बा याःम्‍बक्‍हाॽ के़जोगुरो,

खे़ने़ॽ चाराम्‍मा, याम्‍बोःप्‍मा याःम्‍बक्

हे़क्‍क्‍याङ् के़त्‍निमान्‍नु के़गाम्‍सिङ्‌बान् निसुङ्‌ङाङ् वारो॥

यरुसले़ःम्‍मो के़युङ्‌बासे, के़जिःत्‍ति के़स्‍ये़ॽइरो,

खिनिॽ से़क्‍खाए के़मे़गिरो,

खिनिॽ आप्‍फाल्‍ले़ थारिक् आसुत्‍थो के़बोःक्‍खिबाबे?”

तुक्‍खे लाक्‍खे नु साङ्‌याक्‍मा

१४

साङ्‌याक्‍मा पाःन्‍निल्‍ले़ कुयाःम्‍बेओ यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़रो–

२ “यहुदाबा मनाहाॽ मे़हाःप् मे़जिःङ्‌ल मे़वाॽरो,

खे़न् ये़क्‌यक्‍हाॽओबा मनाहाॽ मे़मे़क्‍ल मे़बत्‍लो,

खे़प्‍मो के़युङ्‌बाहाॽ खाम्‍मो मे़सॽसिङ्‌ल मे़रिङ् मे़धक्‍ल मे़युङ्‌लो

हे़क्‍क्‍याङ् यरुसले़ःम्‍मोबा मनाहाॽ कुभाॽरे़ लागि मे़अःक् मे़भिःक्‍ल मे़याक्‍लो॥

३ तुम्‍म्‍याङ्‌हाङ्‌हाॽरे़ खुन्‍छिॽ से़वारोबाहाॽ च्‍वाःत् फाःत्‍छे़ मे़बाङ्‌घुसिरो॥

खे़ङ्‌हाॽ च्‍वाःत् याङ्‌घोःप्‍मा वाबाक्‍को मे़बेःक्‍लो

कर खे़ङ्‌हाॽरे़ च्‍वाःत् मे़ङ्‌घोसुन्‍लो,

खे़ङ्‌हाॽ कुघाले़म् खप्‍प्‍या मे़नुःङ् मे़दारो॥

खे़ङ्‌हाॽ खुन्‍छिॽ सक्‍माबुॽआङ् हाब् मे़ले़क्‍लो

हे़क्‍क्‍याङ् खुन्‍छिॽ नारान् मे़जिक्‍खुरो॥

४ वहित् मे़धासुम्‍बाल्‍ले़ खाम्‍बेःक्‍मान् हेरे़रो

हे़क्‍क्‍याङ् हर्गाॽ हर्गाॽ काॽरे़आङ् ने़रो॥

याःन्‍गे़मबाहाॽ खुन्‍छिॽ निङ्‌वाॽओ साॽइयगे़आङ् मे़वाॽरो

हे़क्‍क्‍याङ् खे़ङ्‌हाॽरे़ आबाङे खुन्‍छिॽ नारान् मे़जिक्‍खुरो॥

५ ताम्‍भुङ्‌ङो कुदाङ् के़होःप्‍मा पे़ःङ्‌वाःल्‍ले़आङ्

खारक् थाप्‍तुबा कुस्‍सान् ले़रुधरो

थेआङ्‌भे़ल्‍ले़ खे़प्‍मो यान् मे़युङ्‌ने़ल्‍लो॥

६ ताम्‍भुङ्‌ङोबा कुम्‍मामा अदङ्‌हाॽ

थेआङ् के़होःप्‍पा कोःक्‍मा फाङ्‌जङ् सम्‍धाङ् मे़ये़प्‍लो

हे़क्‍क्‍याङ् किधिःप्‍पान् हे़क्‍के हे़ङ्‌गे़ःक् हे़ङ्‌गे़ःक् मे़लॽरो

खे़ङ्‌हाॽ यान् चामा मे़ङ्‌घोए मे़वाॽरो

हे़क्‍केःल्‍ले़ खुन्‍छिॽ मिक्‍हाॽ साक्‍किल्‍ले़ तुम्‍बारि च्‍ये़ःङ्‌ज्‍ये़ःङ् लॽरो॥”

७ आङ्‌गाॽ आमनाहाॽरे़ अक्‍खे मे़बाःत्‍तुर पेलिगे़न् तुवा मे़जोःक्‍कारो,

“आनिगे लायोल्‍ले़ आनिगे याप्‍मि फोत्‍याबाए लेःत्‍तिगे़रो,

हे़क्‍केसाङ् यहवे दाङ्‌बाए, आबाङे के़मिङ्‌ङिल्‍ले़ चोगुल्‍ले़ आभाॽरे़ॽओ॥

यरिक्‍ले़ङ् आनिगे खे़ने़ॽनु लाःत्‍लाःत् पोःक्‍खिगे़आङ् वयिगे़रो,

खे़ने़ॽ के़दक्‍ले़ङ्‌वाओ आनिगे लायो चोगुम्‍बे़आङ् वयिगे़रो॥

८ इस्राइलिहाॽरे़ मे़जोगुबा निङ्‌साङ् खे़ने़ॽरक् के़वाॽरो,

खे़ने़ॽ आनिगे ये़त्‍तुक्‍खेलाम्‍बा के़से़ःप्‍पा से़न्‍लप्‍दाङ्‌बाने़रो॥

खे़ने़ॽ आनिगे लाजेॽओ थेआङ् लत्‍छा वे़प्‍मिबा मना कुइसिःक् के़बोःक्‍खे़बाबे?

थेआङ् थिक् से़न्‍धिक् याङ्‌गे़धोःक्‍पा लाम्‍दिःक्‍पा हे़क्‍के के़बोःक्‍खे़बाबे?

९ थेआङ् खे़ने़ॽ के़नाक्‍पा के़बेःक्‍पा मना कुइसिःक् के़बोःक्‍खे़बाबे?

इग्र याप्‍मि फाॽमा मे़न्‍छुक्‍मनाबा मुक्‍के़गुबा थक्‍सुबा कुसिङ् थेआङ् के़बोःक्‍खे़बाबे?

यहवे दाङ्‌बाए, खे़ने़ॽ से़क्‍खासाङ् आनिगे लुम्‍मो के़वाॽरो॥

आनिगे़ग खे़ने़ॽ के़मिङ् के़दक्‍पासिगे़ फाॽआङ् मे़निसिगे़रो,

आनिगे याप्‍मि आन्‍नाॽरे़न्‍ने़ॽओ॥”

१० कन् मनाहाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ अक्‍खे पाःत्‍तुरो,

“खे़ङ्‌हाॽ आङ्‌गाॽलाम्‍बा माःङ्‌घाए पोङ्‌मा सिराॽधाङ्‌लो

हे़क्‍क्‍याङ् आबाङे खे़ङ्‌हाॽ युक्‍को मे़न्‌वाॽने़न्‍लो॥

खे़ल्‍ले़ चोगुल्‍ले़ खे़ङ्‌हाॽनु आनिङ्‌वाॽ मे़दाने़न्‍लो॥

आङ्‌गाॽ खुन्‍छिॽ फे़न्‌याःम्‍बक्‍किन् निङ्‌वाॽ इःत्‍तुङ्‌लो

खे़ब्‍याङ् खुन्‍छिॽ लायोल्‍ले़ कुले़क्‌वा खुम्‍दिङ् पिरुङ्‌सिङ्‌लो॥”

यहवे दाङ्‌बे़ल्‍ले़ यर्मियान् पेलि फाक्‍मा मे़बाङ्‌घुन्

११ यहवे दाङ्‌बे़ल्‍ले़ आङ्‌गाॽ मे़त्‍ताङ्, “कन् मनाहाॽ मे़नुॽमे़दार फाॽआङ् पेलि मे़भाक्‍ते़न्‍ने़ॽ॥

१२ खे़ङ्‌हाॽ चाने़ःत्‍तो मे़युङ्‌साङ् आङ्‌गाॽ खे़ङ्‌हाॽरे़ खुन्‍छिॽ मे़जोगुबा तुवान् मे़घे़म्‍मान्, खे़ङ्‌हाॽरे़ आङ्‌गाॽओ मिधिङ्‌मनादेमनाबा सिदुङ्‌जभा नु पोगुगे़न् कुजा सिदुङ्‌जभा मे़दोन्‍दुसाङ् आङ्‌गाॽ खे़ङ्‌हाॽनु आनिङ्‌वाॽ मे़दाने़न्॥ परुमाल्‍ले़ आङ्‌गाॽ खे़ङ्‌हाॽ ते़न्‍धङ्, साक्‌वान् नु मिङ्‌दे़ल्‍ले़ से़रुङ्‌सिङ्‌ॽ॥”

१३ हे़क्‍क्‍याङ् आङ्‌गाॽ खुने़ॽ मे़त्‍तुङ्, “मुक्‍साम्‍दाङ्‌बा यहवे दाङ्‌बाए, माङ्‌निङ्‌वाॽपान् के़बाःप्‍पाहाॽरे़ग खे़न् मनाहाॽ अक्‍खे मे़मे़त्‍तुसिर मे़वाॽ ‘खिनिॽ हयङ्‌ते़न्‍धङ् के़न्‍निसुम्‍मिन्, इग्र खिनिॽओ साक्‌वान् मे़दाने़न् कर खिनिॽ कन् लाजेॽओ यरिक् ये़म् थारिक् सुक्‍खेवा सनारुङ् पोङ्॥’”

१४ कर यहवे दाङ्‌बे़ल्‍ले़ आङ्‌गाॽ नुगप् पिराङ्, “माङ्‌निङ्‌वाॽपान् के़बाःप्‍पाहाॽरे़ आमिङ्‌ङो इङ्‌ले़क् पान् मे़बाःत्‍तुर मे़बत्॥ खे़ङ्‌हाॽ आङ्‌गाॽ पाङ्‌घुङ्‌सिङ्‌बा मेःन्॥ खे़ङ्‌हाॽनु आङ्‌गाॽ लत्‍छा पाःन्‍नाङ् मे़म्‍बाःत्‍ते वाॽआ, हे़क्‍क्‍याङ् थेआङ् इङ्‌जाङ् पिरुङ्‌सिङ्‌बा होप्॥ खे़ङ्‌हाॽरे़ आङ्‌गाॽ मे़बिरुङ्‌सिङ्‌ङिम्‍बा इङ्‌ले़क् सुफो पाःन्‍हाॽरे़ कुयाःम्‍बेओ मे़बाःत्‍तुॽ॥ खे़ङ्‌हाॽरे़ खुन्‍छिॽ निङ्‌वाॽओबा हने़बा सुप्‍फो, नु खाइक्‍माहाॽरक् माङ्‌निङ्‌वाॽपान् मे़बाःत्‍तुॽ॥

१५ खे़न् माङ्‌निङ्‌वाॽपान् के़बाःप्‍पाहाॽ, आत्‍तिन्‍हाॽआङ् आङ्‌गाॽ पाङ्‌घुङ्‌सिङ्‌बा मेःन्, हे़क्‍केसाङ् लाजेॽओ ते़न्‍धङ् नु साक्‌वान् मे़दाने़न् फाॽआङ् खे़ङ्‌हाॽरे़ आमिङ्‌ङो माङ्‌निङ्‌वाॽपान् मे़बाःत्‍तुॽ, आङ्‌गाॽ खे़ङ्‌हाॽ ते़न्‍धङ् नु साक्‍किल्‍ले़ए मे़क्‍खुङ्‌सिङ् फाॽआङ् आङ्‌गाॽ यहवे दाङ्‌बे़ल्‍ले़ खे़ने़ॽ मे़त्‍ने़रो॥

१६ हे़क्‍क्‍याङ् खे़ङ्‌हाॽरे़ माङ्‌निङ्‌वाॽपान् मे़मे़त्‍तुसिबा मनाहाॽरे़ खुन्‍छिॽ चेहाॽ साक् नु ताभेःल्‍ले़ चोगुल्‍ले़ यरुसले़ःम्‍बा लाम्‍हाॽओ ने़गन् हे़क्‍क्‍याङ् खे़न् के़लुप्‍पा मना थिक्‍काङ् मे़वाॽने़न्॥ खे़ङ्‌हाॽ के़रे़क्‍ले़ खुन्‍छिॽ मेःत्‍हाॽ नु साहाॽरे़आङ् हाबा हे़क्‍तङ्‌बाए मे़दुमुॽ॥ आबाङे खुन्‍छिॽ ताप्‍फे़ःम्‍बा याःम्‍बक्‍किल्‍ले़ तुम्‍घोःन् खे़ङ्‌हाॽ आबाङे खोमा पाङ्‌घुङ्‌सिङ्‌ॽ॥”

१७ खे़ङ्‌हाॽ अक्‍खे मे़प्‍मासि इङ्‌जाङ् पिराङ्‌लो,

“आङ्‌गाॽ आमिक्‍कोलाम् से़न्‍दिक् ले़न्‍दिक् आमिक्‌वा ते़रे़रे़ थाप्‍लो॥

खे़न् आप्‍फाल्‍ले़आङ् चक्‍मे़लॽने़ल्‍लरो

थेआङ्‌भे़ल्‍ले़ सिसागे़न् मे़न्‍छ्‌या आस्‍सा इस्राइलरे़ साॽरिक् तुक्‍खे तुमुआङ् वाॽरो

खे़ब्‍याङ् आमनाहाॽ यम्‍बा तुक्‍खेओ मे़ध्‍ये़आङ् मे़वाॽरो॥

१८ आङ्‌गाॽ इक्‍ताप्‍पो पेःक्‍काने़भग्र,

खे़प्‍मो थङ्‌ङो के़सिबाहाॽरे़ खुन्‍छिॽ चेहाॽ निसुङ्‌लो॥

आङ्‌गाॽ ये़क्‌यक्‍को लाःत्‍ताने़भग्र,

खे़ॽयो मनाहाॽ साक्‍मे़न्‍जाए मे़सिर मे़बप्‍पा निसुङ्‌सिङ्‌लो॥

माङ्‌निङ्‌वाॽपान् के़बाःप्‍पाहाॽ नु निङ्‌वाॽफुसाम्‍बा के़रे़क्‍ले़

आबाङे याःम्‍बक्‍किन् मे़जोगुर मे़बत्‍लो॥

कर खे़ङ्‌हाॽरे़ थे़मा याःम्‍बक् मे़जोगुर मे़बत्,

खे़न् खे़ङ्‌हाॽरे़ थेआङ् मे़न्‍निसुन्‍लो॥”

मनाहाॽरे़ यहवे दाङ्‌बे़न् पेलि मे़भाक्‍तु

१९ यहवे दाङ्‌बाए, थे खे़ने़ॽ यहुदान् से़क्‍खाए के़नाॽरुबि?

थे खे़ने़ॽ सियोनबा यक्‌युङ्‌बाहाॽ हिलाप्‍फु के़इःत्‍तुसिबि?

थेआङ् वेःप्‍मा मे़न्‍छुक्‍के थारिक्

खे़ने़ॽ आनिगे याप्‍मि के़घाःन्‍दे़बाबे?

आनिगे सनारुङ् कोःत्‍तुम्‍बे़आङ् वयिगे़रो

कर नुबा पान् थेआङ् मे़घोसुम्‍बे़न्‍लो॥

वेःप्‍मा ये़म्‍मिन् निङ्‌साङ् चोगुम्‍बे़आङ् वयिगे़रो

कर किमा यङ्‌मारक् आनिगे तक्‍क्रुम्‍बो इरे़द्‌ये़रो॥

२० यहवे दाङ्‌बाए, खे़ने़ॽ के़दक्‍ले़ङ्‌वाओ

आनिगे लायो चोगुम्‍बे़आङ् वयिगे़रो,

आनिगे आबाङे लायोन् नु आनिगे पाधे़बाहाॽरे़

खुन्‍छिॽ ताप्‍फे़ःम्‍बा याःम्‍बक्‍किन् निङ्‌वाॽ इःत्‍तुम्‍बे़रो॥

२१ खे़ने़ॽ के़मिङ्‌ङिल्‍ले़ चोगुल्‍ले़ आनिगे हिलाप्‍फु आन्‍जोगे़न्‍ने़ॽओ॥

खे़ने़ॽ मिमिदिङ्‌गे़न् के़हाङ्‌युक्‍नाओ ताप्‍फे़ःम्‍बा मिङ् मे़दारे़न्‍ने़ॽओ॥

आनिगे निङ्‌वाॽ आइःत्‍ते़ॽओ

हे़क्‍क्‍याङ् के़जोगुबा के़माङ्‌हुप्‍पिन् मे़ले़रे़न्‍ने़ॽओ॥

२२ वेॽ मे़न्‍छाम् सुवाङ्‌हाॽरे़ खुन्‍छिॽ हने़बा

माङ्‌साम्‍माङ्‌हाॽरे़ वहित् थामा मे़न्‍छुक्‍तुन्‍लो॥

ताङ्‌साङ्‌बाल्‍ले़ आबाङे वगेःङ्‌मा मे़सुक्‍तुन्‍लो॥

मे़ःन्‍लो, यहवे दाङ्‌बा आनिगे निङ्‌वाॽफुमाङ्‌ङे,

आनिगे खे़ने़ॽए के़लाम् ओमे़त्‍तुम्‍बे़आङ् वयिगे़रो

थेआङ्‌भे़ल्‍ले़ कन् के़रे़क् पाःन्‍हाॽ के़जोःक्‍पा खे़ने़ॽए के़वाॽरो॥

यहुदाओ के़युङ्‌बाहाॽ मे़मे़क्

१५

खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “मोसान् नु सामुएले़न् आङ्‌गाॽ आदगि याप्‍मि पेलि फाक्‍ते़सिआङ् ये़बे़सिसाङ् आङ्‌गाॽ कन् मनाहाॽ थेआङ् लुङ्‌गुम् ओसेःन् मे़धाक्‍तुङ्‌सिङ्‌ङिम्‍बा वये़॥ खे़न् मनाहाॽ पाङ्‌घे़देसे़से़ॽ॥ खे़ङ्‌हाॽ आदगिलाम्‍बा लःत्‍ते़देसे़से़ॽ॥

२ खे़ङ्‌हाॽरे़ खे़ने़ॽ ‘आनिगे आत्‍तान् पेगिगे़बा’ फाॽआङ् से़ःन्‍के़म्‍दोने़भग्र आङ्‌गाॽ अक्‍खे पाःत्‍तुङ्‌ङाङ् वाॽ फाॽआङ् खे़ङ्‌हाॽ मे़त्‍ते़से़ॽ, ‘यहवे दाङ्‌बे़ल्‍ले़ अक्‍खे पाःत्‍तुरो–

“‘आत्‍तिन्‍हाॽ मिङ्‌देॽलाम्‍बा मे़सि,

खे़ङ्‌हाॽ मिङ्‌देॽओ मे़बेःक्‍लरो!

आत्‍तिन्‍हाॽ थङ्‌ङो मे़सि,

खे़ङ्‌हाॽ थङ्‌ङो मे़बेःक्‍लरो!

आत्‍तिन्‍हाॽ साक्‍मे़न्‍जाए मे़सि,

खे़ङ्‌हाॽ साक्‌वाःन्‍नो मे़धाररो!

हे़क्‍क्‍याङ् आत्‍तिन्‍हाॽ मे़दे़म्‍सु मे़देॽरुसि,

खे़ङ्‌हाॽ मे़दे़म्‍सु मे़देॽरुसिररो!’

३ “खे़न्‍हाॽरे़ खुन्‍छिॽ सम्‍धाङ् लिसि परिक्‍ले़न् मे़क्‍मासिमा तारुङ्‌ॽ फाॽआङ् आङ्‌गाॽ यहवे दाङ्‌बे़ल्‍ले़ पाःत्‍तुङ्‌ॽ॥ खे़ङ्‌हाॽ थङ्‌ङो मे़से़रुसिॽ, खे़ङ्‌हाॽरे़ खुन्‍छिॽ के़सिबा थक्‍हाॽ ख्‍याबाहाॽरे़ मे़जसिॽ हे़क्‍क्‍याङ् पुहाॽरे़ मे़अगु मे़जसिॽ खे़ब्‍याङ् के़नम्‍बा के़याःक्‍पाहाॽ ताम्‍भुङ् थक्‍साहाॽरे़ मे़हाॽरु मे़जसिॽ हे़क्‍क्‍याङ् मे़मे़क्‍खुसिॽ॥

४ हिजकियाःल्‍ले़ कुस्‍सा मनस्‍सेन् यहुदाबा हाङ् वये़ल्‍ले़ यरुसले़ःम्‍मो खुने़ॽ थे़मा चोगुआङ् वये़, हाबा खे़ल्‍ले़ चोगुल्‍ले़ आङ्‌गाॽ खे़ङ्‌हाॽ अक्‍तङ्‌बा के़साक्‍पा याक्‍नाम्‍मो थासुङ्‌सिङ्‌ॽ खे़ब्‍याङ् खे़न् मे़निसुआङ् इक्‍सादिङ् खाम्‍बेःक्‍मोबा के़रे़क् मनाहाॽ किमा यङ्‌माओ मे़धारो॥

५ “यरुसले़ःम्‍मो के़युङ्‌बासे,

आत्‍तिल्‍ले़ खिनिॽ लुङ्‌माॽ के़दुक्‍तिबे?

आत्‍तिल्‍ले़ खिनिॽ लागि मे़रिङ्‌धक्‍मा निङ्‌वाॽ चोगुबे?

आत्‍तिन् ये़म्‍सिङ्‌ङाङ् खिनिॽनु नुॽमादामा पान् सेःन्‍गे़लाप्‍तिबे?

६ खिनिॽ आङ्‌गाॽ याप्‍मि के़नाॽरिआङ् के़वयिरो

हे़क्‍क्‍याङ् आङ्‌गाॽ ले़प्‍माङ् आबाङे खिनिॽ एःक्‍थाःक्‍मे़न् के़हिसुम्‍माङ् के़वयिरो॥

खे़ल्‍ले़ चोगुल्‍ले़ आहुक्‍किल्‍ले़ए मे़ङ्‌निङ्‌ङाङ् वाॽआरो

थेआङ्‌भे़ल्‍ले़ आसाक्‍के़न् थम्‍मारे़ आनिङ्‌ले़ॽले़ॽ लॽरे़आङ् वाॽरो॥

७ लाजेॽबा के़रे़क् ये़क्‌यक्‍को खिनिॽ चासिप् हे़क्‍के सुरिःत्‍तो फे़निङ्‌लो॥

आङ्‌गाॽ आमनासे, आङ्‌गाॽ खिनिॽ मे़म्‍भै चोःक्‍निङ्‌लो,

खिनिॽ साएहाॽ तेॽरुङ्‌सिङ्‌लो

थेआङ्‌भे़ल्‍ले़ ताप्‍फे़ःम्‍बा याःम्‍बक्‍हाॽ के़न्‍ले़रुम्‍मिन्‍लो॥

८ वरःङ्‌ङोबा ये़ःङ्‌घानुःल्‍ले़आङ् यरिक् खिनिॽ मेमेदुमाहाॽ मे़बोङ्‌लो॥

खिनिॽ थाङ्‌बे़न्‍हाॽ आङ्‌गाॽ से़रुङ्‌सिङ्‌लो

हे़क्‍क्‍याङ् खिनिॽ माहाॽ मेरिङ्‌ङो थासुङ्‌सिङ्‌लो॥

हक्‍चघत् तुक्‍मा नु किमान् खे़ङ्‌हाॽओ तारुङ्‌लो॥

९ नुसि साहाॽरे़ खुन्‍छिॽ माःन् कुधना ले़क्‍खे़आङ् वाॽरो

हे़क्‍क्‍याङ् सक्‍मा सोःम्‍मा के़साक्‍पा तुमुआङ् वाॽरो॥

खे़ल्‍ले़ ले़न्‍दिक्‍पा कुघाओःप्‍मान् खागे़धाम्‍बा पोःक्‍खे़आङ् वाॽरो,

खे़ल्‍ले़ कुनामे़न्‍छाॽ पोःक्‍खे़आङ् वाॽरो

खे़न् साॽरिक् निङ्‌वाॽ तुक्‍मो थ्‍ये़आङ् वाॽरो॥

खे़ङ्‌हाॽ आल्‍ल थारिक् मे़हिङे़आङ् मे़वाॽरो,

खे़ङ्‌हाॽ निङ्‌मि हुक्‍को पिरुङ्‌सिङ्‌ङाङ् से़प्‍मा पाङ्‌घुङ्‌सिङ्‌लो॥

आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥”

यहवे दाङ्‌बे़ल्‍ले़ कुदगि यर्मियाःल्‍ले़ कुलुङ्‌हान्

१० खे़ब्‍याङ् आङ्‌गाॽ मे़त्‍तुङ्‌लो,

“चिःत्‍ताङ् स्‍याङ्‌लो! चिःत्‍ताङ् स्‍याङ्‌लो!

आङ्‌गाॽ आम्‍मारे़ थेआङ् कत्‍ताङ्‌बाइरो?

लाजेॽओबा के़रे़क् मनाहाॽनु

आङ्‌गाॽ पाःन्‍धङ् नु खे़माॽ चोःक्‍मा पोङ्‌लो॥

आङ्‌गाॽ हाःत्‍ताङ् कुभा सिङ्‌नात् मे़म्‍बिए वाॽआरो,

वेॽहाॽलाम्‍बा थे़माआङ् सिङ्‌नात् मे़न्‍दाःत्‍ते वाॽआरो

हे़क्‍केसाङ् के़रे़क्‍ले़ माङ्‌दे साङ्‌ग्रा मे़मे़त्‍तारो॥”

११ यहवे दाङ्‌बे़ल्‍ले़ अक्‍खे मे़त्‍ताङ्‌लो,

“आङ्‌गाॽ से़क्‍खाए खे़ने़ॽ नुरिक् मे़त्‍ने़रो

खे़ल्‍ले़ लागि आङ्‌गाॽ खे़ने़ॽ ताङ्‌से़ःप्‍ने़रो॥

तुक्‍खे लाक्‍खे नु ये़त्‍तुक्‍खेबा ये़म्‍मो

से़क्‍खाए आङ्‌गाॽ के़निङ्‌मिहाॽ खे़ने़ॽओ

पेलिगे़न् तुवा मे़जोःक्‍ल याःन्‍दुङ्‌सिङ्‌लो॥

१२ थाङ्‌गे़त् पिसाङ्‌बा फे़न्‍जेन् मनाःल्‍ले़ ए़ङ्‌मा सुक्‍तुबि?

इग्र कासाःल्‍ले़ कुलःप्‍लाःन् ए़ङ्‌मा सुक्‍तुबि?

१३ आमनाहाॽरे़ खे़निॽ लुम्‍मो निङ्‌मिहाॽ पाङ्‌घुङ्‌सिङ्‌लो

हे़क्‍क्‍याङ् खे़ङ्‌हाॽरे़ याङ्‌साकुन्‍धे नु याङ्‌भुहाॽ मे़नाप्‍तु मे़देॽरुसिरो,

थेआङ्‌भे़ल्‍ले़ कङ्‌ग लाजेॽ के़रे़क् खे़निॽ के़जोगुम्‍बा लायोल्‍ले़ खुम्‍दिङ्‌लो॥

१४ आङ्‌गाॽ खे़निॽ कुसिङ् के़न्‍निःत्‍तुम्‍सिम्‍मे़म्‍बा लाजेॽओ

खे़निॽ निङ्‌मिहाॽरे़ खुन्‍छिॽ याःम्‍बक् चोःक्‍मा पाङ्‌निङ्‌लो

थेआङ्‌भे़ल्‍ले़ आङ्‌गाॽ आसिक्‍के़न् मि हे़क्‍के तिरे़आङ् वाॽरो

हे़क्‍क्‍याङ् खे़न् खिनिॽ तक्‍ले़ङ्‌वाओ सदादिङ् हुरुरु तिःत्‍ल ने़रो॥”

१५ हे़क्‍क्‍याङ् आङ्‌गाॽ अक्‍खे मे़त्‍तुङ्‌लो,

“यहवे दाङ्‌बाए, खे़ने़ॽ के़रे़क् पाःन्‍हाॽ के़निसुरो॥

आङ्‌गाॽ निङ्‌वाॽ इःत्‍ताङ्‌ङे़ॽआङ् कुभाॽ पिराङ्‌ङे़ॽओ॥

आङ्‌गाॽ तुक्‍खे के़जाःप्‍पाहाॽ खुम्‍दिङ् पिरे़से़ॽओ॥

खे़ङ्‌हाॽ ले़प्‍माङ्‌बा खे़ने़ॽ के़नासि थःप्‍माल्‍ले़ चोगुल्‍ले़

आङ्‌गाॽ आयाम्‍साम्‍मिन् मामा मे़बोङ्‌ने़न्‍लरो॥

के़लागि आङ्‌गाॽ सिरिङ्‌ममा पोःक्‍खे़बा पाःन्‍निन् निङ्‌वाॽ इःत्‍ते़ॽओ॥

१६ खे़ने़ॽ आङ्‌गाॽनु के़बारे़रो

हे़क्‍क्‍याङ् के़रे़क् के़बाःन्‍जाःक्‍किन् कुजानुरे़र खे़प्‍सुङ्‌लो॥

यहवे दाङ्‌बा मुक्‍साम्‍दाङ्‌बा निङ्‌वाॽफुमाङ्‌ङे,

आङ्‌गाॽ खे़ने़ॽ के़मिङ् तक्‍तुङ्‌लो

हे़क्‍क्‍याङ् के़बाःन्‍जाःक्‍हाॽरे़ चोगुल्‍ले़ आसिक्‍लुङ्‌मान् सःत्‍ते़रो

खे़ब्‍याङ् आङ्‌गाॽ साॽरिक् आनिङ्‌वाॽ त्‍ये़रो॥

१७ आङ्‌गाॽ आये़म्‍मिन् वेॽ मनाहाॽनु एःप्‍मा पाःप्‍माओ मे़देसुङ्‌ङिल्‍लो

हे़क्‍क्‍याङ् सोसोःत्‍लराङ्‌ङो मे़न्‍देबान्‍लो॥

आङ्‌गाॽ खे़ने़ॽ के़युक्‍को के़गत्‍ताङ्‌बाल्‍ले़ ए़क्‍ले़ःक् युङाङ्‌लो

हे़क्‍क्‍याङ् आसिक्‍के़ल्‍ले़ मि पोःक्‍खाङ्‌लो॥

१८ आङ्‌गाॽ आये़त्‍तुक्‍खेन् थेआङ् चक् मे़लॽने़म्‍बाबे?

आयाङ्‌घेःक्‍किन् थेआङ् मे़वेःत्‍ने़म्‍बाबे?

हे़नाङ् चबे़ःत्‍छिक्‍काङ् मे़नुॽने़म्‍बाबे?

के़हेबा याक्‍साङ्‌वा हे़क्‍के आङ्‌गाॽ इङ्‌गे़ले़क्‍काबाबि?”

१९ खे़ल्‍ले़ चोगुल्‍ले़ यहवे दाङ्‌बे़ल्‍ले़ अक्‍तङ्‌बा नुगप् पिराङ्‌लो,

“खे़ने़ॽ लायोलाम् के़नुःङ् के़दाने़भग्र

आङ्‌गाॽ खे़ने़ॽ याम्‍मो ताःक्‍मा ते़न्‍नारो

हे़क्‍क्‍याङ् खे़ने़ॽ याम्‍मो आसे़वारोबा के़बोङ्‌लो॥

हने़बा पान् पाःप्‍मारे़ कुले़क्‌वाओ कुसि के़याक्‍पा याःम्‍बक् के़जोगुने़भग्र

खे़ने़ॽ याम्‍मो आङ्‌गाॽ आनिङ्‌वाॽपान् के़बाःप्‍पा के़बोङ्‌लो॥

मनाहाॽ खे़ने़ॽ ले़प्‍माङ् मे़नुःङ्‌ङाङ् मे़दारो

कर खे़ने़ॽ खुन्‍छिॽ ले़प्‍माङ् मे़बेगे़न्‍ने़ॽओ॥

२० आङ्‌गाॽ खे़ने़ॽ खे़ङ्‌हाॽरे़ खुन्‍छिॽ तगि

लत्‍छा कासा लुङ्‌धाक् हे़क्‍के के़धुम्‍बा चोःक्‍ने़रो॥

खे़ङ्‌हाॽ खे़ने़ॽनु हयङ्‌ते़न्‍धङ् मे़जोःक्‍लो

कर खे़ङ्‌हाॽरे़ खे़ने़ॽ थङ्‌ङो के़मे़न्‍दोःक्‍ने़न्‍लो॥

२१ ताक्‍के़भे़ॽबाहाॽरे़ खुन्‍छिॽ हुक्‍कोलाम्‍बा से़ःप्‍ने़रो,

हे़क्‍क्‍याङ् कुॽइगे़भे़म्‍बा मनाहाॽरे़ खुन्‍छिॽ हुक्‍को थामालाम् ताङ्‌ने़रो॥

आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥”

यर्मियाःल्‍ले़ कुलागि यहवे दाङ्‌बे़ल्‍ले़ कुनिङ्‌वाॽ

१६

यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ याम्‍मो के़रे़,

२ “कन् ते़न्‍नो खे़ने़ॽ ते़न्‍धाम्‍गे़न् मेःक्‍खिम् मे़जोगे़न्‍ने़ॽ इग्र साएआङ् मे़गत्‍ते़से़न्‍ने़ॽ॥

३ कन् ते़न्‍नो सागे़वाःन्‍छिङ्‌बा साएहाॽ नु खे़ङ्‌हाॽरे़ खुन्‍छिॽ माबाहाॽ थे मे़बोङ्‌ॽ, खे़न् आङ्‌गाॽ पाःत्‍तुङ्‌ॽ॥

४ खे़ङ्‌हाॽ किप्‍मागे़घुबा तुक्‍मे़ल्‍ले़ मे़सिःॽ, खे़ङ्‌हाॽरे़ खुन्‍छिॽ लागि मेरिङ् के़धक्‍पा इग्र खे़ङ्‌हाॽरे़ खुन्‍छिॽ चेहाॽ के़लुप्‍पा मनाधिक्‍काङ् मे़वाॽने़न्॥ खे़ङ्‌हाॽरे़ खुन्‍छिॽ चेहाॽ खाम्‍मो चिधुक् हे़क्‍के ने़गन्॥ खे़ङ्‌हाॽ थङ्‌ङो इग्र साक्‍मे़न्‍जाए मे़सिःॽ हे़क्‍क्‍याङ् खे़ङ्‌हाॽरे़ खुन्‍छिॽ चेहाॽ पुहाॽ नु ताम्‍भुङ् थक्‍साहाॽरे़ खुन्‍छिॽ चामा कुजा मे़बोङ्‌लो॥”

यहुदाःल्‍ले़ खोमा इःत्‍तुबा खुम्‍दिङ्‌ङिन् तार पत्

५ यहवे दाङ्‌बे़ल्‍ले़ अक्‍खे पाःत्‍तुॽ, “हाःम्‍लाक्‌वा के़बोःक्‍पा हिम्‍मो खे़ने़ॽ मे़लासे़न्‍ने़ॽ॥ आत्‍तिल्‍ले़ कुलागिआङ् मेरिङ् मे़धक्‍ते़न्‍ने़ॽ॥ आल्‍लआङ्‌धो आप्‍फाल्‍ले़आङ् आङ्‌गाॽ आमनाहाॽरे़ खुन्‍छिॽ सम्‍धाङ् सनारुङ्‌ले़ हाङ्‌वागे़न् मुॽइसाम् मे़धासुङ्‌ङिन्, खे़ब्‍याङ् चक्‍मे़ल्‍लॽए लुङ्‌माॽ तुक्‍मासि नु लुङ्‌गुम् मे़प्‍मासि ओसेःन्‍धाङ् मे़जोःक्‍कान्॥

६ चुक्‍पा यम्‍बा के़रे़क् कन् लाजेॽओ मे़सिःॽ॥ आत्‍तिल्‍ले़आङ् खे़ङ्‌हाॽरे़ खुन्‍छिॽ चेहाॽ मे़जिक्‍खुन् इग्र खे़ङ्‌हाॽरे़ खुन्‍छिॽ लागि मेरिङ् मे़धक्‍ने़न् इग्र कुनिङ्‌वाॽ स्रोःन् मे़लॽने़न् आबाङे खुने़ॽ कुधक्‍किन् मे़घाःन्‍दुन् इग्र खुने़ॽ कुधे़गेक्‍पान् मे़नःक्‍खुन्॥

७ आत्‍तिल्‍ले़आङ् लुङ्‌माॽ तुक्‍तुबा मनान् सिःल्‍ले़ के़सिबाल्‍ले़ कुलागि मेरिङ् के़धक्‍पान् हाङ्‌हाङ् मे़प्‍मारे़ लागि कुभारे़ कुम्‍बा कुम्‍माए मे़सिआङ् मे़ने़साङ् खुने़ॽनु कुभा कुजा चासे़ इग्र थुङ्‌से़ च्‍वाःत्‍नु मे़युङ्‌ने़न्॥ खुने़ॽ आत्‍तिन्‍हाॽरे़आङ् हाङ्‌हाङ् मे़म्‍मे़त्‍तुन्॥

८ “चामुक् थिमुक् के़बोङ्‌बा हिम्‍मो मे़लासे़न्‍ने़ॽ, कुजा चामा थुङ्‌मा फाॽआङ् खे़ङ्‌हाॽनु खे़ने़ॽ मे़युङे़न्‍ने़ॽ॥

९ थेआङ्‌भे़ल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ थे पाःत्‍तुङ्‌ॽ, खे़प्‍से़ॽ॥ सःप्‍मा नु निङ्‌वाॽ तामा हयङ् किल्‍लिङ् नु ते़न्‍धाम् मेःक्‍खिम् साभङ्‌जाःल्‍ले़ ससाङ्‌स्रोत्ते़न् आङ्‌गाॽ चिजि खक्‍खक् पोङ्‌ल चोगुङ्‌ॽ॥ कन् लाजेॽओबा मनाहाॽरे़ आप्‍फेक् खुन्‍छिॽ सिमानुःल्‍ले़ तगि खे़न् के़प्‍पा मे़निसुॽ॥

१० “खे़ने़ॽ कन् सुवाङ्‌बा मनाहाॽ कन् के़रे़क् पाःन्‍हाॽ के़मे़त्‍तुसिॽ, हे़क्‍केःल्‍ले़ खे़ङ्‌हाॽरे़ खे़ने़ॽ अक्‍खेलॽरिक् सेःन्‍के़म्‍लाप्, ‘थेआङ् यहवे दाङ्‌बे़ल्‍ले़ आनिगे सम्‍धाङ् अक्‍तङ्‌बा के़साक्‍पा खुम्‍दिङ् पिमा निःन्‍धो चोगुबाबे? आनिगे थे फे़न्‌याःम्‍बक् चोगुम्‍बे़आङ् वये़बे? यहवे दाङ्‌बा आनिगे निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ आनिगे थे लायो चोगुम्‍बे़आङ् वयिगे़बे?’

११ “खे़ब्‍याङ् यहवे दाङ्‌बे़ल्‍ले़ खिनिॽ अक्‍खे के़मे़त्‍तिॽ फाॽआङ् खे़ङ्‌हाॽ मे़त्‍ते़से़ॽ, ‘खिनिॽ पाधे़बाहाॽरे़ आङ्‌गाॽ मे़नाॽराङ्‌ङाङ् कुसिङ् मे़न्‍निःत्‍तेबा साम्‍माङ्‌हाॽ माङ्‌मे़घयुसि हे़क्‍क्‍याङ् से़वा मे़मे़त्‍तुसि खम्‍भ्‍याङ् आङ्‌गाॽ आनिसाम्‍मिन् मे़न्‍इःत्‍तुन् मे़न्‍नाःत्‍तुन्॥

१२ कर खिनिॽ पाधे़बाहाॽनुःल्‍ले़आङ् यरिक् ताक्‍के़भे़ॽबा याःम्‍बक् के़जोगुम्॥ खिनिॽ के़रे़क् आधिङ्‌गानि के़बोःक्‍खिआङ् खिनिॽ आबाङे फे़न्‌याःम्‍बक्‍किन् के़नाःत्‍तुम् हे़क्‍क्‍याङ् आइङ्‌जाङ्‌ङिन् इःप्‍मा नाःप्‍मा के़न्‍दे़न्‍दिन्॥

१३ हे़क्‍केःल्‍ले़ आङ्‌गाॽ खिनिॽ कन् लाजेॽलाम्‍बा लःत्‍निङ्‌ङाङ् वेॽ अक्‍तङ्‌बा लाजेॽओ युङ्‌निङ्, खे़ल्‍ले़ कुयाःम्‍बेओ खिनिॽ नु खिनिॽ पाधे़बाहाॽरे़ थेआङ् कुसिङ् मे़न्‍निःत्‍ते के़वयिॽ॥ हे़क्‍क्‍याङ् खे़प्‍मो खिनिॽ से़न्‍दिक् ले़न्‍दिक् कुसिङ् मे़न्‍निःत्‍तेबा साम्‍माङ्‌हाॽ से़वा के़मे़त्‍तुम्‍सिम् थेआङ्‌भे़ल्‍ले़ आङ्‌गाॽ खिनिॽ आलुङ्‌माॽ स्‍याःत् के़न्‍लॽरिन्‍लो॥’”

इस्राइलिहाॽ मे़दे़म्‍सु मे़देॽरुसिबालाम् मे़नुःक्‍खे़बा

१४ यहवे दाङ्‌बे़ल्‍ले़ पाःत्‍तुॽ, “खे़ल्‍ले़ चोगुल्‍ले़ अक्‍तङ्‌बा ये़न्‍हाॽ तार पत्, हे़क्‍क्‍याङ् मनाहाॽरे़ माङ्‌हे़क् मे़जोगुल्‍ले़ आल्‍लआङ्‌धो अक्‍खे मे़म्‍बाःत्‍तुन्‌ॽ, ‘इस्राइलिहाॽ मिस्र लाजेॽलाम् के़लःप्‍पाआङ् के़धाक्‍पा, से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक्॥’

१५ कर खे़ङ्‌हाॽरे़ मे़बाःत्‍तुॽ, ‘इस्राइलिहाॽ थो पिसाङ्‌बा लाजेॽ नु वेॽ के़रे़क् लाजेॽहाॽलाम्‍बा हे़क्‍क्‍याङ् आत्‍तान् आत्‍तान्‍लाम्‍बा खुने़ॽ खे़ङ्‌हाॽ लःत्‍तुदेसुसिआङ् वये़, खे़न् के़रे़क् लाजेॽलाम्‍बा के़लःप्‍पाआङ् के़दाःप्‍पा से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक्॥’ आङ्‌गाॽ खे़ङ्‌हाॽरे़ खुन्‍छिॽ पाधे़बाहाॽ पिरुङ्‌सिङ्‌बा आबाङे खुन्‍छिॽ लाजेॽओ खे़ङ्‌हाॽ नुःक्‍तुङ् तारुङ्‌सिङ्‌ॽ॥”

१६ यहवे दाङ्‌बे़ल्‍ले़ पाःत्‍तुॽ, “कर आङ्‌गाॽ यरिक् योःङ् के़ले़प्‍पाहाॽ पाङ्‌घुङ्‌सिङ्‌ॽ हे़क्‍क्‍याङ् खे़ङ्‌हाॽरे़ कन् मनाहाॽ मे़दे़म्‍सुसिॽ॥ खे़न् एगाङ्, आङ्‌गाॽ यरिक् सावागे़म्‍बाहाॽ पाङ्‌घुङ्‌सिङ् हे़क्‍क्‍याङ् खे़ङ्‌हाॽरे़ कन्‍हाॽ के़रे़क् नाङ्‌जङ्‌लुङ्, कोःक्‍मा फाङ्‌जङ् नु याक्‍पेॽओबा लुङ्‌भुक्‍कोहाॽलाम् मे़गोःत्‍तु मे़लःत्‍तुसिॽ॥

१७ आङ्‌गाॽ खे़ङ्‌हाॽरे़ खुन्‍छिॽ याःम्‍बक्‍किन् नुरिक्‍काङ् निसुङ्‌ॽ॥ आङ्‌गाॽलाम्‍बा थे़माःन्‍नाङ् मे़जिङ्‌सिङ्‌ङिन्॥ खे़ङ्‌हाॽरे़ खुन्‍छिॽ लायोन् आङ्‌गाॽ आनिमोलाम्‍बा मे़जिङ्‌सिङ्‌ङिन्॥

१८ खे़ङ्‌हाॽरे़ खुन्‍छिॽ लायोन् नु फे़न्‌याःम्‍बक्‍किल्‍ले़ लागि आङ्‌गाॽ खे़ङ्‌हाॽ निले़ङ् खुम्‍दिङ् पिरुङ्‌सिङ्‌ॽ थेआङ्‌भे़ल्‍ले़ खे़ङ्‌हाॽरे़ आङ्‌गाॽ आलाजेन् कुसिवे़त् नावाइत्‍लाहाॽरे़ मे़जिःन्‍दुआङ् मे़वाॽ हे़क्‍क्‍याङ् आघोमा लक्‍किन् याम्‍गे़सिङ्‌बा साम्‍माङ्‌हाॽरे़ मे़धिम्‍सुआङ् वाॽरो॥”

यर्मियाःल्‍ले़ यहवे दाङ्‌बे़न् पेलि फाक्‍तुबा

१९ यहवे दाङ्‌बाए, आमुक्‍साम् नु आहाङ्‌यक्‍के,

तुक्‍खेवा ये़न्‍नोबा आइःम्‍सिङ्‌मादे़न्‍ने़,

इक्‍सादिङ् खाम्‍बेःक्‍माल्‍ले़ कुया नु

कुसुक्‍पोलाम्‍बा मे़न्‍छाम् सुवाङ्‌हाॽ खे़ने़ॽओ मे़दारो

हे़क्‍क्‍याङ् खे़ङ्‌हाॽरे़ मे़बाःत्‍तुरो,

“आनिगे पाधे़बाहाॽनुग इङ्‌ले़क्‍पा साम्‍माङ्‌हाॽ नु

हने़बा नावाइत्‍लाहाॽरक् मे़वये़रो

कर वेॽ थेआङ् होःप्‍ते़रो॥

२० थे मनाहाॽरे़ खुन्‍छिॽ माङ्‌हाॽ आबाङे चोःक्‍मा मे़सुक्‍तुसिबि?

ओःक्, मे़सुक्‍तुसिने़भग्र खे़ङ्‌हाॽग माङ्‌सि मेःन्‍लो॥”

२१ यहवे दाङ्‌बे़ल्‍ले़ अक्‍खे पाःत्‍तुरो,

“खे़ल्‍ले़ चोगुल्‍ले़ आङ्‌गाॽ थिक्‍ले़ङ्‌माल्‍ले़

खे़न् मनाहाॽ सदादिङ्‌ले़ लागि

आमुक्‍साम्‍मिन् नु आमुक्‍किन् ओसेःन्‍धाक्‍तुङ्‌सिङ्‌लो॥

खे़ब्‍याङ् आमिङ्‌ङिन् यहवे दाङ्‌बा फाॽआङ् खे़ङ्‌हाॽरे़ मे़निसुरो॥”

यहुदाःल्‍ले़ कुलायो नु कुघुम्‍दिङ्

१७

यहवे दाङ्‌बे़ल्‍ले़ पाःत्‍तुॽ, “यहुदाबा मनासे,

खिनिॽ लायोन् फे़न्‍जेॽ नाक्‍चाःल्‍ले़ साप्‍सिङ्‌ङाङ् वाॽरो॥

खे़न् खिनिॽ सिक्‍लुङ्‌मो लुङ्‌से़रुङ्‌बाल्‍ले़ कुसम्‍मिल्‍ले़ लक्‍मनाआङ् पत्‍लो

हे़क्‍क्‍याङ् ले़त्‍ति तोःम्‍मादे़न्‍नोबा हासोःक्‍सोःक्‍पाहाॽओ कुभुङ् मे़लक्‍तुआङ् पत्‍लो॥

२ हुम्‍बे़त् के़दाप्‍पा सरेःक्‌याःप्‍पा के़रे़क् सिङ्‌बुङ्‌हाॽरे़ कुबेसाङ्‌बा

हे़क्‍क्‍याङ् के़ःम्‍ब् केःम्‍बा कोःक्‍मा फाङ्‌जङ् थे़गु माङ्‌वाहाॽओ

खे़ङ्‌हाॽरे़ खुन्‍छिॽ ले़त्‍ति तोःम्‍मादे़न्‍हाॽ

हे़क्‍क्‍याङ् असेरा साम्‍माङ्‌ङिल्‍ले़ कुसित्‍लाङ्‌हाॽ

खे़ङ्‌हाॽरे़ खुन्‍छिॽ साएहाॽरे़आङ् से़वा मे़मे़त्‍तुरो॥

३ लाजेॽ के़रे़क् लायो के़जोगुम्‍बाल्‍ले़ चोगुल्‍ले़

लाजे़ॽओबा आगोःक्‍मा नु खिनिॽ के़रे़क् याङ्‌साकुन्‍धेहाॽ

हे़क्‍क्‍याङ् खिनिॽ केःम्‍ब् केःम्‍बादे़न्‍हाॽ

आङ्‌गाॽ खिनिॽ निङ्‌मिहाॽ नाप्‍मा तेॽमा पाङ्‌घुङ्‌सिङ्‌लो॥

४ आङ्‌गाॽ खे़निॽ खोमा लक् हे़क्‍के पिनिङ्‌बा

लाजेन् खे़निॽ ले़प्‍मा पोङ्‌लो

हे़क्‍क्‍याङ् कुसिङ् के़न्‍निःत्‍तुम्‍मिन्‍बा लाजेॽओ

खे़निॽ निङ्‌मिहाॽरे़ खुन्‍छिॽ याःम्‍बक् चोःक्‍मा पाङ्‌निङ्‌लो

थेआङ्‌भे़ल्‍ले़ आङ्‌गाॽ आसिक्‍के़न् मि पोःक्‍खे़आङ् वाॽरो

हे़क्‍क्‍याङ् खे़न् हुरुहुरुना सदादिङ् तिःत्‍लो॥”

ये़मे़न्‍दङ्‌बा सिक्‍कुम्‍बा पाःन्‍मुराहाॽ

५ यहवे दाङ्‌बे़ल्‍ले़ अक्‍खे़ पाःत्‍तुरो,

“खे़न् मनान् साङ्‌ग्रा माङ्‌देरे़ ते़त्‍तुररो,

हे़क्‍क्‍याङ् नासिगे़न् थक्‍कोबा मुक्‍साम्‍मो ताःक्‍पो के़जोःक्‍पे़ल्‍ले़

आङ्‌गाॽलाम् कुसिक्‍लुङ्‌मान् लाःत्‍लाःत् चोगुरो॥

६ खे़ङ्‌ग मुरे़ःक् खारे़ःक्‍पा ये़ःङ्‌घादे़न्‍नोबा पोःक्‍ला हे़क्‍के लॽरो,

खे़न् के़हेबा नु मुरे़ःक् खारे़ःक्‍पा एःक्‍सादे़न्‍नो युङ्‌लो,

थेआङ् मे़ल्‍लिङ्‌मनाबा युम् के़लाःक्‍पा खाम्‍मो वाॽरो,

खे़न् आप्‍फाल्‍ले़आङ् मे़नुॽने़न् मे़दाने़न्‍लो॥

७ “कर खे़न् मनाःङ्‌ग मुॽइसाबारो,

खे़ल्‍ले़ यहवे दाङ्‌बाओ कुनिङ्‌वाॽ युक्‍खुरो

खे़ल्‍ले़ग यहवे दाङ्‌बे़ल्‍ले़ कुलाम् ओमे़त्‍तुरो॥

८ खे़ङ्‌ग यङ्‌घङ्‌ङिल्‍ले़ कुबेसाङ् लेःप्‍मनाबा सिङ्‌बुङ् हे़क्‍के लॽरो,

खे़ल्‍ले़ कुसाःप्‍पिन् च्‍वाःत् सिगाङ् थारिक् के़त्‍ताङ् ने़रो॥

हाङ्‌वामा ये़न्‍नो खे़न् थेआङ् मे़बोङ्‌ने़न्‍लो

खे़ल्‍ले़ कुभे़क्‌वाहाॽ आभे़ल्‍ले़साङ् सरेःक्‌यारिक् पत्‍लो॥

साङ्‌याक्‍काङ् नाम्‍लाःङ्‌ङिल्‍ले़आङ् खे़न् थेआङ् मे़लॽने़न्‍लो

थेआङ्‌भे़ल्‍ले़ खे़ल्‍ले़ आप्‍फाल्‍ले़साङ् कुजाॽ थोःक्‍काङ् पत्‍लो॥

९ “मनाःल्‍ले़ कुनिङ्‌वान् इङ्‌ले़क्‍के चोक्‍लो

खे़न् हे़क्‍तङ्‌बा इङ्‌ले़क्‍पा वेॽ थेआङ् होप्‍लो,

खे़न् वेःत्‍ल चोःक्‍मा सुक्‍मे़दे़त्‍ने़न्‍लो॥

१० आङ्‌गाॽ यहवे दाङ्‌बे़ल्‍ले़ मनाहाॽरे़ खुन्‍छिॽ निङ्‌वान् कोःत्‍तुङ्‌लो,

खे़ङ्‌हाॽरे़ खुन्‍छिॽ सिक्‍लुङ्‌मान् आङ्‌गाॽ साॽरुङ्‌लो॥

खे़ङ्‌हाॽ के़रे़क्‍ले़ मे़जोगुबा याःम्‍बक् कुइसिःक् खुन्‍छिॽ हिङ्‌मन्‍नो

खोमा मे़यारुबा तुम्‍घोःन् आङ्‌गाॽ खे़ङ्‌हाॽ पिरुङ्‌सिङ्‌लो॥”

यर्मियाःल्‍ले़ यहवे दाङ्‌बाओ कुनिङ्‌वाॽ युक्‍खु

११ फे़न्‌याःम्‍बक्‍लाम् याङ्‌साकुन्‍धे के़धक्‍पा मनाःङ्‌ग पु हे़क्‍तङ्‌बारो,

खे़न् पुःल्‍ले़ वेॽइल्‍ले़ कुधिःन्‍नोलाम्‍बा कुस्‍सा लःत्‍तुसिरो॥

खुने़ॽ कुहिङ्‌मन् कुभ्रे़ःङ् के़त्‍तिल्‍ले़

खे़न् याङ्‌साकुन्‍धेःल्‍ले़ खुने़ॽ ले़रुरो

हे़क्‍क्‍याङ् खुने़ॽ कुसिसि थारिक् खे़न् अदङ् पोङ्‌लो॥

१२ आनिॽ माङ्‌हिम्‍मिङ्‌ग मिमिदिङ्‌गे़न् हाङ्‌युक्‍ना हे़क्‍तङ्‌बा चोक्‍लो

खे़ङ्‌ग कुहेःक्‍सिङ्‌माआङ्‌धोए केःम्‍बा कोःक्‍माओ युङ्‌लो॥

१३ यहवे दाङ्‌बाए, खे़ने़ॽग इस्राइलरे़ कुनिङ्‌साङ्‌ने़रो॥

खे़ने़ॽ के़नाॽबाहाॽ के़रे़क् सिरिङ्‌ममो मे़धारो,

खाम्‍हिःक्‍को साप्‍मनाबा मिङ्‌हाॽ हे़क्‍के खे़ङ्‌हाॽ मे़मा मे़बेःक्‍लो

थेआङ्‌भे़ल्‍ले़ खे़ङ्‌हाॽरे़ खे़ने़ॽ यहवे दाङ्‌बा

आहिङ्‌हिङ्‌बा के़बुम्‍बा च्‍वाःत्‍तिन् के़म्‍नाॽरे़आङ् मे़वाॽरो॥

१४ यहवे दाङ्‌बाए, खे़ने़ॽ आङ्‌गाॽ वेःन्‍दाङ्‌ङे़ॽओ

हे़क्‍क्‍याङ् आङ्‌गाॽ पवेःत् वेःत्‍तारो,

आङ्‌गाॽ से़ःप्‍ताङ्‌ङे़ॽ हे़क्‍क्‍याङ् हिङ्‌ङारो॥

आङ्‌गाॽ खे़ने़ॽए के़नारा फोसुङ्‌लो!

१५ मनाहाॽरे़ आङ्‌गाॽ अक्‍खे मे़मे़त्‍तारो,

“यहवे दाङ्‌बे़ल्‍ले़ पिरिगे़बा कुबाःन्‍जाक्‍किन् आत्‍तो वाॽबे?

खुने़ॽ खे़न् पाःन्‍हाॽ के़रे़क् चोगुररो!”

१६ यहवे दाङ्‌बाए, के़मनाहाॽ ओमे़प्‍मासि आयाःम्‍बक्‍किन् मे़ल्‍ले़त्‍ते कत्‍तुङ्‌लो॥

आङ्‌गाॽ आप्‍फाल्‍ले़आङ् मे़क्‍मासिमे़न् तारे़ॽ फाॽआङ् पेलि मे़भाक्‍ने़न्‍लो॥

खे़ङ्‌हाॽओ तुक्‍खे चामा ये़न्‍निन् तार के़लॽबा निङ्‌वाॽ मे़न्‍जोःक्‍पान्‍लो॥

यहवे दाङ्‌बाए, आङ्‌गाॽ हे़न् पाःत्‍तुङ्, खे़न् खे़ने़ॽ के़निसुरो॥

१७ आलागि खे़ने़ॽ किप्‍मा के़बोङ्‌बा मे़बोःक्‍खे़न्‍ने़ॽओ,

ये़त्‍तुक्‍खे तुम्‍मा ये़न्‍नो खे़ने़ॽए आइःम्‍सिङ्‌मादे़न्‍ने़रो॥

१८ याप्‍मि के़घुम्‍बाहाॽओ ताप्‍फे़ःम्‍बा इङ् तारे़ॽओ

कर आजाःत्‍थि पेःक्‍मालाम् से़ःप्‍ताङ्‌ङे़ॽओ,

यहवे दाङ्‌बाए, खे़ङ्‌हाॽ किमा यङ्‌माओ थासे़से़ॽओ

कर आङ्‌गाॽ किमा यङ्‌मालाम् से़ःप्‍ताङ्‌ङे़ॽओ॥

खे़ङ्‌हाॽरे़ खुन्‍छिॽ सम्‍धाङ् तुक्‍खे चामा ये़न्‍निन् तारे़ॽओ

खे़म्‍ब्‍याङ् खे़ङ्‌हाॽ चियुःत् चियुःत् युःत्‍ते़से़ॽओ॥

नाःम्‍सिङ्‌मा ये़न्‍निन् इःप्‍मा नाःप्‍मा

१९ यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “यर्मियाए, खे़ने़ॽ पेगे़ॽआङ् यहुदाबा हाङ्‌हाॽ सिगाङ् लाःप्‍मा नु लाःक्‍कात् लःम्‍मा यरुसले़ःम्‍मोबा यम्‍बा लाम्‍धेःत्‍तो ये़बे़ॽ॥ खे़न् एगाङ् यरुसले़ःम्‍मोबा वेॽ के़रे़क् यम्‍बा ताःक्‍हन्‍हाॽओ पेगे़ॽ॥

२० यहुदाबा हाङ्‌हाॽ, के़रे़क् आमनाहाॽ हे़क्‍क्‍याङ् यरुसले़ःम्‍मोबा के़रे़क् यक्‌युङ्‌बाहाॽ नु खे़न् मा लाम्‍धेःप्‍पाहाॽओलाम् के़लाःप्‍पा मनाहाॽ आङ्‌गाॽ आबाःन्‍निन् खे़प्‍से़म्‍मे़ॽ मे़त्‍ते़से़ॽ॥

२१ यहवे दाङ्‌बे़ल्‍ले़ अक्‍खे पाःत्‍तुॽ– नाःम्‍सिङ्‌मा ये़न्‍नो खिनिॽ थे़मा कक्‍काङ् मे़गुये़म्‍मिन्‍ने़ॽ खे़ब्‍याङ् यरुसले़ःम्‍मोबा खे़न् मा लाम्‍धेःप्‍पाहाॽओलाम् थे़मा कक्‍काङ् मे़गुये़म्‍मिन्‍ने़ॽआङ् सिगाङ् मे़लासे़म्‍मिन्‍ने़ॽ फाॽआङ् साम्‍दिङ् पिनिङ्‌ॽ॥

२२ नाःम्‍सिङ्‌मा ये़न्‍नो खे़निॽ हिम्‍मोलाम्‍बा थे पाःन्‍हाॽआङ् मे़गुये़म्‍मिन्‍ने़ॽआङ् लाःक्‍कात् मे़लःत्‍ते़म्‍मिन्‍ने़ॽ॥ नाःम्‍सिङ्‌मा ये़न्‍नो खिनिॽ थेआङ् याःम्‍बक् मे़जोगे़म्‍मिन्‍ने़ॽ, कर आङ्‌गाॽ खिनिॽ पाधे़बाहाॽ इङ्‌जाङ् पिरुङ्‌सिङ्‌बा हे़क्‍के खे़न् सेसे ये़न्‍निन् इःत्‍ते़म् नाःत्‍ते़म्‍मे़ॽ॥

२३ हे़क्‍केसाङ् खिनिॽ पाधे़बाहाॽरे़ आङ्‌गाॽ आबाःन्‍निन् मे़ङ्‌घे़प्‍सुन् हे़क्‍क्‍याङ् आङ्‌गाॽ आबाःन्‍नो निङ्‌वाॽ मे़म्‍बिरुन् कर खे़ल्‍ले़ कुले़क्‌वा खे़ङ्‌हाॽ हादिङ् के़धक्‍पा मे़बोःक्‍खे़॥ खे़ङ्‌हाॽरे़ आइङ्‌जाङ्‌ङिन् मे़ङ्‌घे़प्‍सुन् खे़ब्‍याङ् आङ्‌गाॽ आनिसाम्‍मिन् मे़इःत्‍तुन् मे़न्‍नाःत्‍तुन्॥

२४ “कर खिनिॽ आइङ्‌जाङ्‌हाॽ के़रे़क् के़इःत्‍तुम् के़नाःत्‍तुम्‌ॽ हे़क्‍क्‍याङ् नाःम्‍सिङ्‌मा ये़न्‍नो कन् ये़क्‌यक्‍पा मा लाम्‍धेःप्‍पाहाॽओलाम्‍बा थे़मा कक्‍काङ् के़गुयुम्‍माङ् सिगाङ् के़न्‍देॽरुम्‍मिन् खे़ब्‍याङ् नाःम्‍सिङ्‌मा ये़न्‍निन् के़ने़त्‍तुम्‍माङ् थे़मा याःम्‍बक्‍काङ् के़न्‍जोगिन्‍ने़भग्र,

२५ दाउद हाङ्‌ङिल्‍ले़ कुहाङ्‌युक्‍नाओ के़युङ्‌बा हाङ्‌हाॽ, खे़ङ्‌हाॽरे़ खुन्‍छिॽ युक्‍साबाहाॽ यरुसले़ःम्‍मोबा मा लाम्‍धेःप्‍पाहाॽलाम्‍बा सिगाङ् मे़लात्॥ खे़ब्‍याङ् खे़ङ्‌हाॽ यहुदा हे़क्‍क्‍याङ् यरुसले़ःम्‍मोबा मनाहाॽनु सोरिक् अन्‍ला नु अन्‍हाॽओ मे़लाःत्‍ताङ् मे़दाःॽ हे़क्‍क्‍याङ् यरुसले़ःम्‍मिन् सदादिङ् मनाहाॽरे़ सधे़क् मे़धिम्‍सुॽ॥

२६ यहुदाबा ये़क्‌यक्‍हाॽलाम्, यरुसले़म कुघिरिबा के़रे़क् पाङ्‌भेॽहाॽलाम् मनाहाॽ मे़दाःॽ॥ खे़ङ्‌हाॽ बेन्‍जामिन्‍ले़ कुदे़ःङ्‌गप्‍लाम्, उःक्‍चम्‍चम्‍बादे़न्‍लाम् हे़क्‍क्‍याङ् कोःक्‍मा फाङ्‌जङ् थे़गु माङ्‌वाहाॽलाम् नु यो यहुदालाम् खे़ङ्‌हाॽ मे़दाःॽ॥ खे़ङ्‌हाॽरे़ आङ्‌गाॽ आहिम्‍मो मिधिङ्‌मनादेमनाबा सिदुङ्‌जभा नु वेॽ ले़त्‍तिहाॽ, पोगुगे़न् कुजा सिदुङ्‌जभाहाॽ हे़क्‍क्‍याङ् ससिङ् सुक्‍पा नु नुगे़न् तोःम्‍मा सिदुङ्‌जभाहाॽ मे़दारुॽ॥

२७ “कर खे़ङ्‌हाॽ आङ्‌गाॽ आइङ्‌जाङ्‌ङिन् इःप्‍मा नाःप्‍मा मे़न्‍दे़न्‍ने़न् हे़क्‍क्‍याङ् खे़न् ये़न्‍नो खे़ङ्‌हाॽ कुभा के़लिःप्‍पा कक् मे़गुःत्‍छिङ्‌ङाङ् यरुसले़ःम्‍मोबा मा लाम्‍धेःप्‍पाहाॽओलाम् सिगाङ् नु लाःक्‍कात् मे़लॽ हे़क्‍क्‍याङ् खे़ङ्‌हाॽरे़ नाःम्‍सिङ्‌मा ये़न्‍निन् सेसे ये़न् फाॽआङ् मे़न्‍ने़त्‍तुन्‍ने़भग्र आङ्‌गाॽ यरुसले़ःम्‍मोबा मालाम्‍धेःत्‍हाॽओ मि केःत्‍तुङ्‌ॽ॥ यरुसले़ःम्‍मोबा हाङ्‌यक्‍हाॽ मिःल्‍ले़ खाप्‍पुथ्‍यःङ् पोःङ्‌ॽ हे़क्‍क्‍याङ् मिन् आत्‍तिल्‍ले़आङ् से़प्‍मा मे़सुक्‍तुन्‍लो॥”

फुजिक् के़जोःक्‍पा नु सॽमनाबा खाम्

१८

यहवे दाङ्‌बालाम् यर्मियाओ अक्‍तङ्‌बा इङ्‌घङ् के़रे़,

२ “यो फुजिक् के़जोःक्‍पा कोःम्‍भाल्‍याःल्‍ले़ कुहिम्‍मो पेगे़ॽ, खे़प्‍मो आङ्‌गाॽ खे़ने़ॽ आइङ्‌घङ्‌ङिन् मे़त्‍ने़॥”

३ आङ्‌गाॽ कोःम्‍भाल्‍याःल्‍ले़ कुहिम्‍मो पेगाङ् हे़क्‍क्‍याङ् खे़ल्‍ले़ खाम् सॽमा चाक्‍काओ थे़माइ चोगुर पत्‍छे़बा निसुङ्॥

४ खे़ल्‍ले़ खाम्‍मिल्‍ले़ चोगुर पत्‍छे़बा फुजिक्‍के़न् नुबा मे़बोःक्‍खे़न् खे़ल्‍ले़ चोगुल्‍ले़ खे़न् सॽमनाबा खाम्‍लाम्‍बा खुने़ॽ कुसिराॽ के़धाङ्‌बा वेॽ फुजिक् चोगु॥

५ खे़ब्‍याङ् यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़,

६ “कोःम्‍भाल्‍याःल्‍ले़ खाम्‍मिन् फे़त्‍लाॽरे़आङ् याम्‍मो चोगुबा हे़क्‍के आङ्‌गाॽ इस्राइलबा हिम्‍सयङ्‌हाॽ मे़प्‍मासि आङ्‌गाॽ युक् मे़गत्‍ताम्‍बि? आङ्‌गाॽ आहुक्‍को खिनिॽग कोःम्‍भाल्‍याःल्‍ले़ कुहुक्‍कोबा सॽमनाबा खाम् हे़क्‍के के़लॽरि॥

७ कुभा ये़न्‍नो कुभा मे़न्‍छाम् सुवाङ्‌हाॽ इग्र हाङ्‌जुम्‍हाॽ आङ्‌गाॽ हाॽयाक् आःक्‍खुङ्‌सिङ्‌ॽ, मे़क्‍खुङ्‌सिङ्‌ॽ इग्र खाप्‍पुथ्‍यःङ् चोगुङ्‌सिङ् पाःत्‍तुङ्‌ॽ,

८ कर खे़न् सुवाङ्‌ङिन् लायोलाम् हिःन्‍ने़भग्र आङ्‌गाॽ थे़मा चोगुङ् फाॽआङ् पाःत्‍तुङ्‌ङाङ् वयाङ्, हे़क्‍के मे़जोःक्‍कान्॥

९ कुभा ये़म्‍मो कुभा मे़न्‍छाम् सुवाङ्‌ङिन् इग्र हाङ्‌जुम्‍मिन् आङ्‌गाॽ फोःक्‍खुङ्‌सिङ् इग्र युक्‍सिङ् चोगुङ्‌सिङ् फाॽआङ् पाःत्‍तुङ्‌बिला,

१० कर खे़न् सुवाङ्‌हाॽरे़ आङ्‌गाॽ आइङ्‌जाङ्‌ङिन् मे़न्‍इःत्‍तुन् मे़न्‍नाःत्‍तुन् हे़क्‍क्‍याङ् ताप्‍फे़ःम्‍बा चोःक्‍मा मे़हेःक्‍तुने़भग्र आङ्‌गाॽ हे़न् चोगुङ् फाॽआङ् पाःत्‍तुङ्‌ङाङ् वयाङ्‌बा हे़क्‍के मे़जोगुङ्‌ङिन्॥

११ “खे़ल्‍ले़ चोगुल्‍ले़ आल्‍ल यहुदा नु यरुसले़ःम्‍मोबा यक्‌युङ्‌बाहाॽ मे़त्‍ते़ॽसे़ॽ, ‘यहवे दाङ्‌बे़ल्‍ले़ हाबा कन् पाःत्‍तु– ओमे़त्‍ते़म्‍मे़ॽ, आङ्‌गाॽ खे़निॽ खाप्‍पुथ्‍यःङ् के़बोःक्‍खिर चोःक्‍मा नु खे़निॽ मे़ङ्‌मालाम् चोगुङ्‌ल वाॽआ॥ कल्‍ले़चोगुल्‍ले़ खिनिॽ लायोबा हिङ्‌मन् ले़रे़म्‍मे़ॽ हे़क्‍क्‍याङ् खिनिॽ ये़प्‍ले़क्‍किन् तोःन्‍दे़म्‍मे़ॽ॥’

१२ “कर खे़ङ्‌हाॽरे़ अक्‍तङ्‌बा नुगप् के़म्‍बि, ‘आनिगे थेआङ् हे़क्‍के चोगुम्‍बे़? आहाॽ, आनिगे हे़क्‍के मे़जोगुम्‍बे़न्॥ आनिगे आबाङे निङ्‌वाॽ थाप्‍थाप् हादिङ् के़धक्‍पा नु ताक्‍के़भे़ॽबाए पोःक्‍खिगे़र वयिगे़रो॥’”

१३ खे़ल्‍ले़ चोगुल्‍ले़ यहवे दाङ्‌बे़ल्‍ले़ अक्‍खे पाःत्‍तुरो,

“सिसागे़न् आस्‍सा मे़न्‍छ्‌या इस्राइलरे़ याम्‍गे़सिङ्‌बा याःम्‍बक् चोगुआङ् वाॽरो,

के़रे़क् मे़न्‍छाम् सुवाङ्‌हाॽ से़ःन्‍लाप्‍ते़म्‍सिम्‍मे़ॽओ,

अक्‍तङ्‌बाग तगि आफाल्‍ले़आङ् पोःक्‍खे़बा होप्‍लो॥

१४ ले़बनानबा केःम्‍ब् केःम्‍बा याक्‍पेॽहाॽओ नाःङ्‌ङिन् आभे़ल्‍ले़आङ् मे़योःन्‍ने़न्‍लो

खे़प्‍मोबा के़सेःम्‍बा कोःक्‍मा फाङ्‌जङ्‌लाम्

के़युबा यक्‍साङ्‌वाहाॽओबा च्‍वाःत्‍तिन् आफाल्‍ले़आङ् मे़जप्‍तुन्‍लो॥

१५ कर आमनाहाॽरे़ निङ्‌वाॽ मे़भेःत्‍छाङ्‌ङाङ् वाॽरो,

खे़ङ्‌हाॽरे़ हने़बा नावाइत्‍लाहाॽओ सुक्‍पा मे़हाःन्‍दुआङ् मे़वाॽरो

हे़क्‍क्‍याङ् आप्‍फेक् लाङ्‌मे़घेःक्‍पा लाम्‍मो मे़घसिङ्‌ङाङ् मे़वाॽरो॥

खे़ङ्‌हाॽरे़ आबाङे खुन्‍छिॽ तगिबा लाम्‍मिन् निङ्‌वाॽ मे़मुःत्‍छुआङ् मे़वाॽरो

हे़क्‍क्‍याङ् खे़ङ्‌हाॽ चिहुॽहुॽबा लाम्‍मो मे़धासिङ्‌ङाङ् मे़वाॽरो॥

१६ खे़ङ्‌हाॽरे़ कन् लाजेन् याम्‍गे़सिङ्‌बा मे़जोगुआङ् ने़रो,

खे़ब्‍याङ् सदादिङ्‌ले़ लागि कन् कुनामे़न्‍छाॽ मे़प्‍मा चाहाक् पोङ्‌लो,

खे़न् मे़निसुआङ् खे़प्‍मोलाम्‍बा लाङ्‌गे़घेःक्‍पाहाॽ के़रे़क् चिजिङ् यङ्‌मा मे़सिरो,

खे़ङ्‌हाॽरे़ खुन्‍छिॽ निङ्‌वाॽ माआङ् आबाङे

थे़गेःक्‍किन् हिल्‍लिङ् हिल्‍लिङ् मे़हिक्‍खुरो॥

१७ नाम्‍गे़त् पिसाङ्‌बा सुरिःत्‍माल्‍ले़ खाम्‍हिःक्‍किन् फे़सुरो

हे़क्‍केलॽरिक्‍के खे़ङ्‌हाॽ खुन्‍छिॽ निङ्‌मिहाॽरे़ खुन्‍छिॽ तगि फुत्‍लुम् से़सुङ्‌सिङ्‌लो॥

खे़ङ्‌हाॽरे़ खुन्‍छिॽ मे़क्‍मासिमा ये़न्‍नो आनारान् मेःन्‍दुक्‍लो

कर आङ्‌गाॽ आएःक्‍थाःक्‍मे़न् हिसुङ् पिरुङ्‌सिङ्‌लो॥”

यर्मियाःल्‍ले़ कुदक्‍ले़ङ्‌वाओ चे़म्‍भन्

१८ हे़क्‍क्‍याङ् मनाहाॽरे़ मे़बाःत्‍तु, “फे़रे़म्‍मे़ॽ, यर्मियान् पाःत् मे़म्‍बाङ्‌मारे़ लागि आनिॽ थेइ चोगुम्॥ आनिॽ लागि निसाम् के़हुॽबा निङ्‌वाॽफुसाम्‍बा, सुजा के़बिबा सिक्‍कुम्‍निबा ये़म्‍बित्‍छा नु निङ्‌वाॽफुमाङ्‌ङिल्‍ले़ कुइङ्‌घङ् के़बाःप्‍पा माङ्‌निङ्‌वाॽपान् के़बाःप्‍पाहाॽ आप्‍फाल्‍ले़आङ् मे़न्‍छुःन्‍ने़न्॥ आनिॽ खुने़ॽ कुजाःत्‍थि तेसुम् पिरुम् हे़क्‍क्‍याङ् खुने़ॽ कुबाःन्‍नाङ् खे़प्‍सुम् मे़ःन्॥”

१९ आङ्‌गाॽ अक्‍खेलॽरिक् तुवा चोगुङ्‌लो,

“यहवे दाङ्‌बाए, आबेलिन् खे़प्‍से़ॽओ

हे़क्‍क्‍याङ् आनिङ्‌मिहाॽरे़ थे़मा मे़बाःत्‍तुर मे़बत्, खे़न्‍नाङ् खे़प्‍से़ॽओ॥

२० नुबा याःम्‍बक्‍किल्‍ले़ हाङ्‌से़म्‍मिन् थे ताप्‍फे़ःम्‍बा पोङ्‌बि?

कर खे़ङ्‌हाॽरे़ग आङ्‌गाॽ पाःन्‍नो थामा फाॽआङ् लत्‍छा लुम्‍बात् मे़दयुआङ् ने़रो॥

खे़ने़ॽ के़साक्‍के़न्‍निन् खे़ङ्‌हाॽओ मे़धाने़न्‍ल के़लॽबा निङ्‌वाॽ इःत्‍तुङ्‌लो

हे़क्‍क्‍याङ् खे़ङ्‌हाॽ ले़प्‍माङ् पेलि फाक्‍कि पाराङ्‌लो,

खे़न् निङ्‌वाॽ इःत्‍ते़ॽओ॥

२१ खे़ल्‍ले़ चोगुल्‍ले़ आल्‍ल खे़ङ्‌हाॽरे़ खुन्‍छिॽ साहाॽ साक्‍मे़न्‍जाए मे़सिररो,

खे़ङ्‌हाॽग हयङ् ते़न्‍धङ्‌ङो मे़से़रुसिररो,

मे़न्‍छुमाहाॽरे़ खुन्‍छिॽ ये़म्‍बाहाॽ नु साहाॽ मे़मासुसिररो,

ये़म्‍बित्‍छाहाॽ तुक्‍मा लाःक्‍मा मिङ्‌देल्‍ले़ मे़सिररो

हे़क्‍क्‍याङ् नालिगे़न् थाङ्‌बे़न्‍हाॽ थङ्‌ङो मे़से़रुसिररो॥

२२ हक्‍चघत् कुलुप् थिक् मनाहाॽ खे़ङ्‌हाॽरे़ खुन्‍छिॽ हिम्‍हाॽ नाप्‍मासिरे़ लागि पाङ्‌घे़से़ॽओ

हे़क्‍क्‍याङ् खे़ङ्‌हाॽ किमा यङ्‌मारे़ फिरिक् फिरिक् मे़भिःक्‍लरो॥

खे़ङ्‌हाॽरे़ आङ्‌गाॽ आदे़म्‍से़ लुम्‍बात् मे़दयुआङ् ने़रो

हे़क्‍क्‍याङ् आङ्‌गाॽ पाःन्‍नो थामा फाॽआङ् इजो मे़दाःक्‍तुआङ् ने़रो॥

२३ कर यहवे दाङ्‌बाए, आङ्‌गाॽ से़प्‍मारे़ लागि

खे़ङ्‌हाॽरे़ चे़म्‍भन् मे़जोगुरो

खे़न् के़रे़क् खे़ने़ॽ के़दगि नुरिक्‍काङ् थाबे़आङ् वाॽरो॥

खे़ङ्‌हाॽरे़ खुन्‍छिॽ कुॽइभे़म्‍मान् ले़प्‍मि मे़बिरे़से़न्‍ने़ॽओ

हे़क्‍क्‍याङ् खे़ङ्‌हाॽरे़ खुन्‍छिॽ लायोन् मे़घे़त्‍ते़न् मे़बिरे़से़न्‍ने़ॽओ॥

खे़ङ्‌हाॽ हारिमे़दार याःन्‍दे़से़ॽआङ् सोःन्‍दे़से़ॽओ

हे़क्‍क्‍याङ् खे़ने़ॽ के़साक्‍के़न् पोःक्‍पा हे़क्‍केए

खे़ङ्‌हाॽरे़ खोमा मे़यारुबा खुम्‍दिङ् पिरे़से़ॽओ॥”

के़हे़ःप्‍पा कुःन्‍दा

१९

यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “खे़ने़ॽ कोःम्‍भाल्‍याओ पेगे़ॽआङ् लत्‍छा खाम् कुःन्‍दाधिक् इङे़ॽ हे़क्‍क्‍याङ् मनाहाॽरे़ खुन्‍छिॽ लुम्‍मोलाम् कुभा तुम्‍भाक्‍साहाॽ नु निङ्‌वाॽफुसाम्‍बाहाॽ सोरिक् तेॽरे़से़ॽ

२ खे़ब्‍याङ् हिन्‍नोम ने़ने़बादे़न्‍नोबा खाम्‍ले़क् के़हे़ःप्‍पा मे़प्‍मनाबा यम्‍बा लाम्‍धेःप्‍पोलाम् पेगे़ॽ हे़क्‍क्‍याङ् खे़प्‍मो आङ्‌गाॽ मे़त्‍ने़बा इङ्‌घङ्‌ङिन् मनाहाॽ मे़त्‍ते़से़ॽ॥

३ यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ, ‘यहुदाबा हाङ्‌हाॽ नु यरुसले़ःम्‍मोबा यक्‌युङ्‌बासे, मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ खिनिॽ अक्‍खे के़मे़त्‍ति, आङ्‌गाॽ कन् ते़न्‍नो के़साक्‍पा ये़त्‍तुक्‍खे तारुङ्‌ॽ खे़ल्‍ले़ कुयाःम्‍बेओ के़घे़म्‍बा के़रे़क्‍ले़ खुन्‍छिॽ ने़भाक्‌वा फिङ्‌ॽ॥

४ “‘थेआङ्‌भे़ल्‍ले़ कन् मनाहाॽरे़ आङ्‌गाॽ लाप्‍मे़भुसाङ्‌ङाङ् मे़वाॽ हे़क्‍क्‍याङ् आप्‍फेक् नु आबाङे खुन्‍छिॽ पाधे़बाहाॽरे़ इग्र याम्‍मो यहुदाबा हाङ्‌हाॽरे़ कुसिङ् मे़न्‍निःत्‍तुन्‍छिन्‍बा साम्‍माङ्‌हाॽओ सिदुङ्‌जभा मे़दोन्‍दुआङ् कन् ते़न्‍निन् एयाङ्‌बा साम्‍माङ्‌हाॽरे़ खुन्‍छिॽ माङ्‌धाःन् मे़जोगुआङ् ने़॥ खे़ङ्‌हाॽरे़ कन् ते़न्‍निन् आप्‍तिक् मे़ःन्‍नेबा माक्‍खिॽइल्‍ले़ हे़ःत्‍ताङ्‌बा मे़जोगुआङ् ने़॥

५ हे़क्‍क्‍याङ् मिओ खुन्‍छिॽ साहाॽ मिधिङ्‌मनादेमनाबा सिदुङ्‌जभा तोःम्‍मारे़सिरे़ लागि बाल साम्‍माङ्‌ङो ले़त्‍ति तोःम्‍मादे़न्‍हाॽ मे़जोगुआङ् ने़ःॽ॥ आङ्‌गाॽ आप्‍फाल्‍ले़आङ् खे़ङ्‌हाॽ हे़क्‍के चोःक्‍मा इङ्‌जाङ् मे़बिरुङ्‌सिङ्‌ङिन्, अक्‍तङ्‌बा पान् आङ्‌गाॽ आनिङ्‌वाॽओ आप्‍फाल्‍ले़आङ् मे़द्‌ये़ने़न्॥

६ खे़ल्‍ले़ चोगुल्‍ले़ अक्‍तङ्‌बा ये़म् ताःॽ, हे़क्‍क्‍याङ् खे़न् ते़न्‍निन् तोपेत इग्र हिन्‍नोमबा ने़ने़बादे़न् मे़म्‍मे़त्‍तुन्॥ कर मनासे़प्‍मा ने़ने़बादे़न् फाॽआङ् कुमिङ् पोःङ्‌ॽ॥ खे़प्‍मो मनाहाॽरे़ चेहाॽ लुप्‍मादे़न् खोमे़न्‍दे़त्‍ते थारिक् चेहाॽ मे़लुप्‍तुसिॽ॥

७ “‘आम्‍भा कन् ते़न्‍नो आङ्‌गाॽ यहुदा नु यरुसले़ःम्‍मोबा यक्‌युङ्‌बाहाॽरे़ चोःक्‍मा मे़गोःत्‍तुबान् कुसुम् मे़न्‍दम्‍मनाबा चोगुङ्‌ॽ, खे़ङ्‌हाॽ खुन्‍छिॽ निङ्‌मिहाॽरे़ मे़नाःन्‍दुसिर याःन्‍दुङ्‌सिङ् खे़ब्‍याङ् खे़ङ्‌हाॽ आङ्‌गाॽ ते़न्‍धङ्‌ङो मे़क्‍खुङ्‌सिङ् हे़क्‍क्‍याङ् खे़ङ्‌हाॽरे़ खुन्‍छिॽ चेहाॽ पुहाॽ नु ताम्‍भुङ् थक्‍साहाॽ कुजा चामारे़ लागि पिरुङ्‌सिङ्‌ॽ॥

८ आङ्‌गाॽ कन् ये़क्‌यक्‍को अक्‍तङ्‌बा मे़क्‍मासिमे़न् तारुङ्‌ॽ कन् लाम्‍बा के़बोङ्‌बाआङ् के़बेःक्‍पा के़रे़क् मनाहाॽ चिजिङ् यङ्‌मा मे़सिरो हे़क्‍क्‍याङ् खे़न् ये़क्‌यक्‍किन् कुनामे़न्‍छाॽ मे़मे़त्‍तुॽ॥

९ निङ्‌मिहाॽरे़ ये़क्‌यक्‍किन् किर्गप् मे़गबु हे़क्‍क्‍याङ् खे़प्‍मोबा यक्‌युङ्‌बाहाॽ से़प्‍मा मे़गोःत्‍तुसिॽ॥ खे़ङ्‌हाॽ अक्‍तङ्‌बा किप्‍मागे़घुबा निङ्‌मिहाॽरे़ खुन्‍छिॽ इजोओ मे़धाआङ् मनाहाॽ आबाङे मे़जासिङ्‌ॽ हे़क्‍क्‍याङ् आबाङे खुन्‍छिॽ साहाॽरे़ ने़क्‍साःन्‍नाङ् मे़जःॽ॥

१० “‘खे़न् एगाङ् यर्मियाए, खे़न् खाम् कुःन्‍दाःन् खे़ने़ॽनु के़बेःक्‍पा मनाहाॽरे़ खुन्‍छिॽ तगि फयःप् यःप्‍से़ॽ,’

११ हे़क्‍क्‍याङ् खे़ङ्‌हाॽ मे़त्‍ते़सेॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तु– आङ्‌गाॽ कन् सुवाङ्‌हाॽ नु कन् ये़क्‌यक्‍किन् थे़युःत् थे़युःत् युःत्‍तुङ्‌सिङ्‌ॽ हे़क्‍क्‍याङ् कोःम्‍भाल्‍याःल्‍ले़ के़हे़ःप्‍पा कुगुःन्‍दाःन् हे़क्‍के खे़ङ्‌हाॽ याम्‍मो काम्‍मा सुक्‍मे़न्‍दे़प्‍मनाबा मे़बोङ्‌ॽ॥ खे़प्‍मो मनाहाॽरे़ चेहाॽ लुप्‍मादे़न् खोमे़न्‍दे़त्‍ते थारिक् चेहाॽ मे़लुप्‍तुसिॽ॥

१२ कन् ये़क्‌यक्‍किन् नु कप्‍मोबा यक्‌युङ्‌बाहाॽआङ् हे़क्‍केए चोगुङ्‌सिङ् हे़क्‍क्‍याङ् तोपेतओ हे़क्‍के चोगुङ्‌सिङ् फाॽआङ् आङ्‌गाॽ यहवे दाङ्‌बे़ल्‍ले़ पाःत्‍तुङ्‌ॽ॥

१३ यरुसले़ःम्‍मोबा हिम्‍हाॽ, यहुदाबा हाङ्‌हाॽरे़ खुन्‍छिॽ हाङ्‌हिम्‍हाॽ नु खे़न् के़रे़क् हिम्‍हाॽओबा आःम्‍भोॽहाॽओ ताङ्‌साङ्‌बोबा मे़न्‍छ्‌याब्रुक्‍मा खेःम्‍सिक्‍पाहाॽओ सुक्‍पा मे़हाःन्‍दुआङ् वाॽ खे़ब्‍याङ् कुसिङ् निःत्‍मे़न्‍दे़प्‍मनाबा साम्‍माङ्‌हाॽओ सिजःङ्‌वा सिदुङ्‌जभा मे़दोन्‍दुआङ् वाॽ, खे़ङ्‌हाॽ के़रे़क् तोपेत हे़क्‍के आसुत्‍थो मे़बोङ्‌ॽ॥’”

१४ खे़न् एगाङ् यर्मियान् तोपेतलाम् नुःक्‍खे़, खे़प्‍मो यहवे दाङ्‌बे़ल्‍ले़ कुइङ्‌घङ्‌ङिन् मनाहाॽ मे़प्‍मासि पाङ्‌घुआङ् वये़॥ खुने़ॽ पेआङ् यहवे दाङ्‌बे़ल्‍ले़ कुहिम् लक्‍खुम्‍मो ये़म्‍सिङ्‌ङाङ् मे़त्‍तुसि,

१५ “मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘आङ्‌गाॽ कन् ये़क्‌यक्‍किन् नु कुबेसाङ्‌बा के़रे़क् चुजुक्‍सा ये़क्‌यक्‍हाॽओ आबाङे पाःत्‍तुङ्‌बा के़रे़क् खुम्‍दिङ्‌हाॽ तारुङ्‌ॽ थेआङ्‌भे़ल्‍ले़ खिनिॽ हादिङ् के़धक्‍पा के़जोगि हे़क्‍क्‍याङ् आबाःन्‍जाःक्‍किन् के़ङ्‌घे़प्‍सुम्‍मिन्‍लो॥’”

यर्मियान् निङ्‌वाॽफुसाम्‍बाहाॽनु पाःन्‍धङ् चोक्

२०

खे़प्‍मो इम्‍मेरे़ल्‍ले़ कुस्‍सा माङ्‌हिम्‍मोबा सुहाङ्‌युक्‍पा पसहुर निङ्‌वाॽफुसाम्‍बे़ल्‍ले़ यर्मियाःल्‍ले़ पाःत्‍तुबा कन् माङ्‌निङ्‌वाॽपान्‍हाॽ खे़प्‍सु,

२ खे़ब्‍याङ् खुने़ॽ माङ्‌निङ्‌वाॽपान् के़बाःप्‍पा यर्मियान् मे़हिप्‍ताङ्‌ल याःन्‍दुसि हे़क्‍क्‍याङ् माङ्‌हिम्‍मोबा थोःस्‍मा बेन्‍यामिन मा लाम्‍धेःप्‍पाल्‍ले़ कुबेसाङ् तुरुङ् मे़धे़प्‍ताङ्॥

३ कुदाःन्‍दिक् तानाम् पसहुरे़ल्‍ले़ खुने़ॽ तुरोङ्‌ङोलाम् ले़रुआङ् मे़त्‍तु, “यहवे दाङ्‌बे़ल्‍ले़ पसहुर मिङ् के़वाःत्‍ते़बा मेःन् कर खुने़ॽग ‘के़रे़क् पिसाङ् किमा यङ्‌मा’ मिङ् के़वाःत्‍ते़॥

४ थेआङ्‌भे़ल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽ खे़ने़ॽ के़लागि नु के़न्‍जुम्‍हाॽरे़ खुन्‍छिॽ लागि किप्‍मागे़घुबा मना चोःक्‍ने़ हे़क्‍क्‍याङ् खे़ने़ॽ के़मिक्‍किल्‍ले़ कुदगि खे़ङ्‌हाॽ खुन्‍छिॽ निङ्‌मिहाॽरे़ ताभेःल्‍ले़ मे़ज्‍ये़प्‍तु मे़स्‍ये़रुसिॽ॥ यहुदाबा के़रे़क् यक्‌युङ्‌बाहाॽ आङ्‌गाॽ बेबिलोनबा हाङ्‌ङिल्‍ले़ कुहुक्‍को हुक्‍सुप्‍तुङ्‌सिङ्‌ॽ, खे़ल्‍ले़ यरिक्‍तङ्‌बा ते़म्‍सुसिआङ् बेबिलोनओ तेॽरुसि खे़ब्‍याङ् वेॽहाॽ ताभेःल्‍ले़ से़रुसिॽ॥

५ आङ्‌गाॽ खे़ङ्‌हाॽरे़ खुन्‍छिॽ निङ्‌मिहाॽ कन् ये़क्‌यक्‍पा के़रे़क् याङ्‌साकुन्‍धेहाॽ नाप्‍मासि नु खे़प्‍मोबा चिगक्‌वाहाॽ, यहुदाबा हाङ्‌हाॽरे़ खुन्‍छिॽ याङ्‌साकुन्‍धेहाॽ नाप्‍मासिआङ् सामापुमाहाॽ खक्‍पे़त् बेबिलोनओ तेॽमा पाङ्‌घुङ्‌सिङ्‌ॽ॥

६ हे़क्‍क्‍याङ् पसहुररे़, खे़ने़ॽ नु के़हिम्‍सयङ्‌ङाङ् साक्‍पा के़ध्‍ये़ॽइ खे़ब्‍याङ् बेबिलोनओ पुङ्‌लाधाबा के़बोःक्‍खिआङ् के़बेगिॽ॥ खे़ने़ॽ के़रे़क् के़न्‍देःङ् के़न्‍जुम्‍हाॽ खे़ने़ॽ इङ्‌ले़क्‍पा माङ्‌निङ्‌वाॽपान् के़मे़त्‍तुसिआङ् के़वये़, खे़ङ्‌हाॽनु खे़ने़ॽ के़सिआङ् खे़प्‍मोए के़म्‍हुम्‍लो॥’”

यहवे दाङ्‌बाओ यर्मियाःल्‍ले़ कुलुङ्‌हान्

७ यहवे दाङ्‌बाए, खे़ने़ॽग आङ्‌गाॽ इङ्‌गे़ले़क्‍ताङ्‌लो

हे़क्‍क्‍याङ् आङ्‌गाॽ इङ्‌ले़क्‍को सरम् थ्‍याङ्‌लो॥

खे़ने़ॽ आङ्‌गाॽनुःल्‍ले़आङ् के़धुम्‍बा के़जोःक्‍लो

हे़क्‍क्‍याङ् खे़ने़ॽ आङ्‌गाॽ के़नाःन्‍दाङ्‌लो॥

के़रे़क्‍ले़ आङ्‌गाॽ येःप्‍मालाम् मे़जोःक्‍कारो

खे़ब्‍याङ् ले़न्‍दिक् नाम्‍धाधा किनाःन्‍दि मे़बिआरो॥

८ खे़प्‍मो आङ्‌गाॽ अक्‍खेलॽरिक् फिःक्‍मार पाःप्‍मा पोङ्‌लो,

“खार्मे़न्‍दक्! मे़क्‍मासिमा पोःक्‍खे़रो!”

खे़न् आङ्‌गाॽ पाःप्‍माए पोङ्‌लो॥

यहवे दाङ्‌बाए, खे़ने़ॽ के़इङ्‌घङ्‌ङिन् खे़म्‍मा पाङ्‌घुङ्‌सिङ्‌लो

खे़ल्‍ले़ चोगुल्‍ले़ आभे़ल्‍ले़साङ् मे़येःत्‍ता हे़क्‍क्‍याङ् मे़जिःत्‍तारो॥

९ कर “आङ्‌गाॽ निङ्‌वाॽफुमाङ्‌ङिल्‍ले़ कुमिङ् मे़लोःङ्‌ङाल्‍लो

हे़क्‍क्‍याङ् खुने़ॽ कुमिङ्‌ङो आङ्‌गाॽ मे़बाःत्‍तान्‍लो”

हे़क्‍के लॽआने़भग्र खुने़ॽ कुबाःन्‍जाक्‍किन् मि हे़क्‍के हुरुरु तिःत्‍लो

खे़ब्‍याङ् खे़ल्‍ले़ आसिक्‍लुङ्‌मे़न् हाम्‍हाम् मे़त्‍तुरो॥

आङ्‌गाॽ सदादिङ् खे़न् साक्‍मा तम्‍सिन् चोगुङ्‌लो

कर खे़न् आङ्‌गाॽ थम्‍मा मे़सुक्‍कान्‍लो॥

१० के़रे़क्‍ले़ मुरा मुसिक् मुसिक् लॽरिक् मे़बाःत्‍तुबान् खे़प्‍सुङ्‌लो,

“के़रे़क् पिसाङ् किमा यङ्‌मारक् वाॽरो,

कल्‍ले़ कुदक्‍ले़ङ्‌वाओ आनिॽ सुहाङ्‌युक्‍पाहाॽओ लुङ्‌हाःन्‍पान् युक्‍खुम्‍लो!”

आङ्‌गाॽ कुस्‍साङ् मे़ल्‍लःम्‍मनाबा पोङ्‌ङाबान्

आनिःत्‍ताङ्‌बा आन्‍जुम्‍हाॽरे़आङ् मे़हाङ्‌घुर मे़वाॽरो॥

खे़ङ्‌हाॽरे़ मे़बाःत्‍तुॽ, “से़क्‍खाःल्‍ले़ खे़न् फे़न्‍पाःन्‍नो थाबिलारो,

हे़क्‍केःल्‍ले़ खे़ल्‍ले़ ताप्‍फे़ःम्‍बा कुबाःन्‍निन् आघोसुम्‍माङ्

खे़न् कुले़क्‌वा नुःक्‍मा आसुक्‍तुम्‍बिलारो॥”

११ कर के़धुम्‍बा नु मुक्‍साम्‍दाङ्‌बा यहवे दाङ्‌बाए,

खे़ने़ॽ आङ्‌गाॽ ले़प्‍माङ् के़वाॽरो

हे़क्‍क्‍याङ् आङ्‌गाॽ के़घुम्‍बाहाॽ मे़दोःक्‍काङ् मे़गे़ङ्‌लो॥

हे़क्‍क्‍याङ् खे़ङ्‌हाॽ सदादिङ् सिरिङ्‌ममो मे़धारो

थेआङ्‌भे़ल्‍ले़ खे़ङ्‌हाॽ कुलिङ्‌दो के़गे़प्‍पा पोङ्‌मा मे़न्‍छुक्‍ने़न्‍लो

हे़क्‍क्‍याङ् खे़ङ्‌हाॽरे़ खुन्‍छिॽ नाधामान् आप्‍फाल्‍ले़आङ् निङ्‌वाॽ मे़म्‍भेःत्‍छुन्‍लो॥

१२ मुक्‍साम्‍दाङ्‌बा यहवे दाङ्‌बाए, साम्‌योबाहाॽ के़साॽरुसिरो

हे़क्‍क्‍याङ् मनाहाॽरे़ खुन्‍छिॽ निङ्‌वाॽ के़गोःत्‍तुरो,

खे़ङ्‌हाॽरे़ खुन्‍छिॽ सिक्‍लुङ्‌मान् नु निङ्‌वाॽओ थे वाॽ, खे़न् के़निसुरो॥

खे़ल्‍ले़ चोगुल्‍ले़ आनिङ्‌मिहाॽ खुम्‍दिङ् के़बिरुसिबान् ओमे़प्‍मा खोसुङ्‌लरो

थेआङ्‌भे़ल्‍ले़ आबाःन्‍निन् खे़ने़ॽ के़हुक्‍को हुक्‍सुप्‍ने़आङ् वाॽरो॥

१३ यहवे दाङ्‌बे़ल्‍ले़ कुलागि से़वासाम्‍लो साम्‍मे़त्‍ते़म्‍मे़ॽओ!

यहवे दाङ्‌बे़ल्‍ले़ कुनारा फोसे़म्‍मे़ॽओ!

खुने़ॽ याङ्‌गे़साॽबाहाॽ नु कुहोःप्‍मा कुसाक्‍मो के़धाबाहाॽ

ताक्‍के़भे़ॽबाहाॽरे़ खुन्‍छिॽ हुक्‍कोलाम् ताङ्‌से़ःप्‍तुसिरो॥

१४ सावाःन्‍छिङ्‌ङाबा ये़न्‍निन् माङ्‌दे साङ्‌ग्रारे़ ते़त्‍तुररो!

आम्‍मारे़ कत्‍ताङ्‌बा ये़न्‍निन् निङ्‌वाॽसो मे़बोङ्‌ने़न्‍लरो!

१५ खे़न् मनान् साङ्‌ग्रारे़ ते़त्‍तुररो,

खे़ल्‍ले़ आङ्‌गाॽ आम्‍बा अक्‍खे मे़त्‍तुरो

“खे़ने़ॽ अङे़ःक्‌वा सा के़गत्‍तुरो!

खे़ने़ॽ ये़म्‍बित्‍छा के़स्‍सा पोःक्‍खे़रछ!”

अक्‍तङ्‌बा इङ्‌घङ् पिरुआङ् खुने़ॽ कुनिङ्‌वाॽ त्‍ये़र चोगुआङ् वये़रो॥

१६ खे़न् मनान् खे़न् ये़क्‌यक्‍हाॽ हे़क्‍तङ्‌बा पोङ्‌लरो,

खे़ङ्‌हाॽ यहवे दाङ्‌बे़ल्‍ले़ लुङ्‌माॽ मे़न्‍दुक्‍के मे़क्‍खुआङ् वये़रो॥

खे़ल्‍ले़ तानाम् के़हाःप्‍पा के़जिङ्‌बा हाःम्‍लाक्‌वा खे़प्‍सुररो

खे़ब्‍याङ् ले़न्‍दिक् मसेरा ते़न्‍धङ्‌गे़न् इक्‍लान् खे़प्‍सुररो॥

१७ थेआङ्‌भे़ल्‍ले़ आङ्‌गाॽ साप्‍पोःक्‍पो यागाङ्‌ङिल्‍ले़ खे़ल्‍ले़ मे़से़राङ्‌ङिन्‍लो॥

हे़क्‍के पोःक्‍खे़ल्‍ले़ग आम्‍मारे़ कुभक्‍तुङ्‌ङिन्‍ने आइपुङ् पोःक्‍खे़बारो॥

१८ आङ्‌गाॽ थेआङ् सावाःन्‍छिङ्‌ङाबाइनु?

थे आहिङ्‌हिङ् ये़त्‍तुक्‍खे तुम्‍मा, तुक्‍खे लाक्‍खे चामा

हे़क्‍क्‍याङ् चाःत्‍थि पेःक्‍मारे़ लागि

कन् सावाःन्‍छिङ्‌मान् आङ्‌गाॽ खोसुङ्‌बाबि?

यरुसले़ःम्‍मिन् हारि ताःॽ

२१

मल्‍कियाहरे़ कुस्‍सा पसहुरे़न् नु मासेयाहरे़ कुस्‍सा निङ्‌वाॽफुसाम्‍बा सपन्‍याहःन् यहुदाबा हाङ् सिदकियाहःल्‍ले़ अक्‍खे मे़त्‍तुसिआङ् यर्मियाओ पाङ्‌घुसिल्‍ले़ यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़, खुन्‍छिॽ पाःत्‍ते़छु,

२ “आनिगे लागि यहवे दाङ्‌बान् से़ःन्‍लाप्‍ते़ आबिरे़ॽ थेआङ्‌भे़ल्‍ले़ बेबिलोनबा हाङ् नबुकदनेसरे़न् नु खे़ल्‍ले़ कुधक्‍सुबाहाॽ आनिगे ये़क्‌यक्‍किन् हुक्‍काप् चोःक्‍मा फाॽआङ् मे़दार मे़बत्॥ से़क्‍खाःल्‍ले़ के़बेःक्‍पा ये़म्‍मो यहवे दाङ्‌बे़ल्‍ले़ आनिॽ लागि निङ्‌वाॽ के़माबा याःम्‍बक् चोगुबा हे़क्‍के आल्‍लआङ् चोगुआङ् नबुकदनेसरे़न् नुःक्‍तुदेसुबि॥”

३ यर्मियाःल्‍ले़ खे़ङ्‌हाॽ मे़त्‍तुसि, सिदकियान् मे़त्‍ते़म्‍मे़ॽ,

४ “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘लुङ्‌धाक् लाःक्‍कात् खे़ने़ॽ किर्गप् के़गप्‍पाआङ् के़ये़प्‍पा बेबिलोनबा हाङ्‌ङिन् नु थक्‍सुबाहाॽरे़ खुन्‍छिॽ तक्‍ले़ङ्‌वाओ थक्‍मारे़ लागि खे़ने़ॽ के़हुक्‍को के़गत्‍तुबा फे़जाफे़युम्‍हाॽ हाबा खे़ने़ॽ के़दक्‍ले़ङ्‌वाओ नुःक्‍तुङ्‌ॽ॥ आङ्‌गाॽ खे़ङ्‌हाॽ फुक्‍खुङ्‌सिङ्‌ङाङ् ये़क्‌यक् सिगाङ् तारुङ्‌सिङ्‌ॽ॥

५ आङ्‌गाॽ के़रे़क् आमुक्‍साम्‍मिन्, आसिक् पोःक्‍मान् हे़क्‍क्‍याङ् आयाःक्‍ले़ॽमो आङ्‌गाॽए के़दक्‍ले़ङ्‌वाओ थक्‍का॥

६ आङ्‌गाॽ कन् ये़क्‌यक्‍को के़युङ्‌बा मनाहाॽ, थक्‍साहाॽ के़रे़क् हदॽ से़रुङ्‌सिङ्‌ॽ॥ खे़ङ्‌हाॽ किप्‍मागे़घुबा यम्‍बा माङ्‌दुक्‍मे़ल्‍ले़ मे़सिःॽ॥

७ कर खे़ने़ॽ यहुदाबा हाङ् सिदकियाहःन्, खे़ने़ॽ के़युक्‍साबाहाॽ, हे़क्‍क्‍याङ् ते़न्‍धङ्, साक्‌वान् नु मिङ्‌देॽलाम् के़हिङ्‌बा मनाहाॽ खक्‍पे़त् आङ्‌गाॽ नबुकदनेसर हाङ्‌ङिन् नु के़निङ्‌मिहाॽ, खे़ब्‍याङ् खिनिॽ मे़ङ्‌मा निङ्‌वाॽ के़जोःक्‍पाहाॽरे़ के़म्‍दे़म्‍सि के़म्‍देॽरिर चोगुङ्‌ॽ॥ खे़ल्‍ले़ खिनिॽ आत्‍तिन्‍नाङ् कुहिङ्‌वे़त् के़न्‍ले़रिन्‌ॽ इग्र कुलुङ्‌माॽ स्‍याःत् के़ल्‍लॽरिन्, कुलुङ्‌माॽ फ्‍याःङ् के़ल्‍लॽरिन् हे़क्‍क्‍याङ् लुङ्‌माॽआङ् के़न्‍दुक्‍तिन्‌ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽ॥’

८ “आल्‍लसाङ् मनाहाॽ अक्‍खे मे़त्‍ते़से़ॽ, ‘यहवे दाङ्‌बे़ल्‍ले़ आङ्‌गाॽ मे़त्‍ताङ्– खे़प्‍से़म्‍मे़ॽ, आङ्‌गाॽ खिनिॽ हिङ्‌मा लाम्‍मिन् नु सिमा लाम्‍मिन् सेःक्‍मा सुये़म् पिनिलङ्‌ल पत्‍ता॥

९ कन् ये़क्‌यक्‍को आत्‍तिन् युङ्, खे़न् ते़न्‍धङ्, साक्‌वान् इग्र माङ्‌दुक्‍माल्‍ले़ सिःॽ कर आत्‍तिन् लःन्‍नाङ् पेक् हे़क्‍क्‍याङ् आल्‍लो ये़क्‌यक्‍किन् के़भप्‍पा के़दाःप्‍पा बेबिलोनिहाॽरे़ खुन्‍छिॽ हुक्‍को आबाङे हुक्‍सुप्‍सिङ्‌ॽ, खे़न् मे़सिने़न्॥ खे़ल्‍ले़ थे मेःन्‍छाङ् खुने़ॽ कुहिङ्‌मे़न् ताङ्‌घुॽ॥

१० आङ्‌गाॽ कन् ये़क्‌यक्‍किन् ताङ्‌से़ःप्‍माग मेःन् कर मे़ङ्‌मा निःन्‍धो चोगुङ्‌ङाङ् वाॽ॥ खे़न् ये़क्‌यक्‍किन् बेबिलोनबा हाङ्‌ङिल्‍ले़ कुहुक्‍को चुक् हे़क्‍क्‍याङ् खे़ल्‍ले़ कन् मिःल्‍ले़ खाप्‍पुथ्‍यःङ् चोगुॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥’”

यहुदाबा हाङ्‌हाॽरे़ खुम्‍दिङ् मे़घोसु

११ “हे़क्‍क्‍याङ् यहुदाबा हाङ्‌थाःक्‍कोबा हिम्‍सयङ्‌हाॽ आल्‍लसाङ् अक्‍खे मे़त्‍ते़से़ॽ, ‘यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ,

१२ दाउदरे़ कुमुॽइदाङ्‌सा यहुदाबा हाङ् हिम्‍सयङ्‌से, यहवे दाङ्‌बे़ल्‍ले़ अक्‍खे पाःत्‍तुरो,

“‘थिक्‌याःन्‍धक् कुदोःप्‍मा खासे़न्‍निन् तक्‍ते़म् कत्‍ते़म्‍मे़ॽओ॥

मना के़घुम्‍बाल्‍ले़ कुहुक्‍कोलाम्‍बा मे़नाप्‍तुसिबाहाॽ ताङ्‌से़ःप्‍ते़म्‍सिम्‍मे़ॽओ॥

मेःन्‍ने़भग्र खिनिॽ फे़न्‌याःम्‍बक्‍किल्‍ले़ आसिक् पोःक्‍काङ् मि पोङ्‌ङारो

खे़ब्‍याङ् खे़न् हाःत्‍ले़आङ् से़प्‍मा मे़सुक्‍तुम्‍बा मि हे़क्‍के हुरुरुना तिःत्‍लो॥

१३ यरुसले़ःम्‍मे, खे़ने़ॽ ने़ने़बादे़न्‍नोलाम् थाःङ् के़युङ्‌लो,

ते़म्‍बेॽओ के़ये़प्‍पा पयम् यम्‍बा याक्‍पेॽ कुइसिःक् के़जोःक्‍लो॥

कर के़दक्‍ले़ङ्‌वाओ ते़न्‍धङ् चोगुङ्‌लो॥

के़बाःत्‍तुम्‍बिला आनिगे़ओ हाःत्‍ताङ् तामा मे़सुक्‍ने़न्‍लो,

आनिगे यक्‍किन् आत्‍तिल्‍ले़आङ् लुःम्‍मा मे़सुक्‍तुन्‍लो॥

१४ कर खिनिॽ याःम्‍बक्‍हाॽरे़ लागि खुम्‍दिङ् पिनिङ्‌लो॥

आङ्‌गाॽ खिनिॽ ताम्‍भुङ्‌हाॽओ मि केःत्‍तुङ्‌लो

हे़क्‍क्‍याङ् मिःल्‍ले़ खिनिॽ पिसाङ्‌बा काक् पाःन्‍हाॽ खाप्‍पुथ्‍यःङ् चोगुरो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥’”

यर्मियाःल्‍ले़ यहुदाबा हाङ्‌हाॽ इङ्‌घङ् हाक्‍तुसि

२२

यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “यहुदाबा हाङ्‌हिम्‍मो पेगे़ॽआङ् अक्‍खे पाःत्‍ते़ॽ,

२ ‘दाउदरे़ कुहाङ्‌युक्‍नाओ के़युङ्‌बा यहुदाबा हाङ्‌ङे, खे़ने़ॽ के़सुहाङ्‌युक्‍पाहाॽ नु कन् यम्‍बा लाम्‍धेःप्‍पोलाम् सिगाङ् के़लाःप्‍पा मनासे, यहवे दाङ्‌बे़ल्‍ले़ कन् कुइङ्‌घङ्‌ङिन् खे़प्‍से़म्‍मे़ॽ॥

३ यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ यहवे दाङ्‌बे़ल्‍ले़ खिनिॽ कुदोःप्‍मा खासे़न् लोःम्‍मा नु के़लाॽबा याःम्‍बक् चोःक्‍मा इङ्‌जाङ् पिनिङ्‌ल पत्‍ता॥ मे़नाप्‍तुसिबाहाॽ के़घुम्‍बाहाॽरे़ खुन्‍छिॽ हुक्‍कोलाम्‍बा से़ःप्‍ते़म्‍सिम्‍मे़ॽ॥ वेॽ लाजेॽबा मे़न्‍छाम् सुवाङ्, ये़त्‍छाबासाहाॽ हे़क्‍क्‍याङ् मेमेदुमाहाॽ ताप्‍फे़ःल्‍लिक् नु मे़न्‌वाॽमना मे़मे़त्‍ते़म्‍सिम्‍मिन्‍ने़ॽ॥ कन् सेसेबादे़न्‍नो फोत्‍या मे़ःन्‍नेबाहाॽ मे़से़रे़म्‍सिम्‍मिन्‍ने़ॽ॥

४ खिनिॽ से़क्‍खाए आङ्‌गाॽ पाःत्‍तुङ्‌बा हे़क्‍के के़जोगुम्‍ने़भग्र दाउदरे़ कुमुॽइदाङ्‌साहाॽ हाङ् मे़बोङ्‌ङाङ् मे़वाॽ॥ खे़ङ्‌हाॽरे़ आबाङे खुन्‍छिॽ सुहाङ्‌युक्‍पाहाॽ हे़क्‍क्‍याङ् मनाहाॽनु अन्‍ला खे़ब्‍याङ् अन्‍हाॽ मे़युक्‍तुसिआङ् कन् हाङ्‌हिम्‍मोबा मा लाम्‍धेःप्‍पोलाम् याङ्‌ना कत्‍ना मे़लॽआङ् मे़वाॽ॥

५ कर खिनिॽ आङ्‌गाॽ आइङ्‌जाङ्‌ङिन् खे़म्‍मा के़न्‍दे़न्‍दिन्‍ने़भग्र कन् हाङ्‌हिम्‍मिन् खाप्‍पुथ्‍यःङ् पोङ् फाॽआङ् आमिङ्‌ङो माङ्‌हे़क्‍सिङाआङ् पाःत्‍तुङ्‌ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥’”

हाङ्‌हिम्‍मिल्‍ले़ कुयाःम्‍बेओ इङ्‌घङ्

६ थेआङ्‌भे़ल्‍ले़ यहुदाबा हाङ्‌हिम्‍मिल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुरो,

“गिलाद लाजेॽ नु ले़बनानबा कोःक्‍मा फाङ्‌जङ्‌हाॽ हे़क्‍के

यहुदाबा हाङ्‌हिम्‍मिन् पनुनुबा के़जोःक्‍लो॥

कर के़लुङ्‌धाक् सिगाङ् खे़ने़ॽ चिजि खक्‍खक् नु

मना के़होःप्‍पादे़न् चोःक्‍ने़रो॥

७ आङ्‌गाॽ खे़न् खाप्‍पुथ्‍यःङ् के़जोःक्‍पा

मनाहाॽ पाङ्‌घुङ्‌सिङ्‌ल पःत्‍तारो॥

खे़ङ्‌हाॽ के़रे़क् तःन्‍दिॽनु मे़दारो

हे़क्‍क्‍याङ् खे़प्‍मोबा नुबा साम्‍माङ्‌सिङ् सित्‍लाङ्‌हाॽ

मे़आःत्‍तु मे़सोःन्‍दुआङ् मिओ लाप्‍मे़भुसु मे़गेःत्‍तुरो॥

८ “ताःन्‍दि वेॽ लाजेॽबा यरिक् मे़न्‍छाम् सुवाङ्‌हाॽ कन् ये़क्‌यक्‍लाम्‍बा मे़बोङ्‌ङाङ् मे़बेःक् हे़क्‍क्‍याङ् खे़ङ्‌हाॽ सेःन्‍मे़दोसिङ्‌ॽ, ‘थेआङ् यहवे दाङ्‌बे़ल्‍ले़ कन् यम्‍बा ये़क्‌यक्‍किन् अक्‍खेलॽरिक् ताप्‍फे़ःल्‍लिक् मे़त्‍तुबाबे?’

९ हे़क्‍क्‍याङ् खे़ङ्‌हाॽरे़ नुगप् मे़बिरुसिॽ, ‘निङ्‌वाॽफुमाङ्‌ङिन्‍नु मे़जोगुबा माङ्‌हुप्‍पिन् मे़नाॽरुआङ् वेॽ साम्‍माङ्‌हाॽ से़वा मे़मे़त्‍तुसिबाल्‍ले़ चोगुल्‍ले़ अक्‍खे पोःक्‍खे़बारो॥’”

यहोआहाजरे़ कुयाःम्‍बेओ इङ्‌घङ्

१० यहुदाबा यक्‌युङ्‌बासे, योसियाह हाङ्‌ङिल्‍ले़ कुलागि मे़हाबे़म्‍मिन्‍ने़ॽओ

हे़क्‍क्‍याङ् खे़न् सिःल्‍ले़ मेरिङ् मे़धक्‍ते़म्‍मिन्‍ने़ॽओ॥

कर खे़ल्‍ले़ कुस्‍सा यहोआहाजरे़ कुलागि उःक्‍काङ् उःक् हाबे़म्‍मे़ॽओ॥

खे़न् मे़दे़म्‍सुआङ् मे़देॽरुरो

हे़क्‍क्‍याङ् आप्‍फाल्‍ले़आङ् मे़नुःङ्‌ने़न् मे़दाने़न्‍लो॥

खे़ल्‍ले़ याम्‍मो आभे़ल्‍ले़आङ् खुने़ॽ सावाःन्‍छिङ्‌बा लाजेन् निमा मे़घोसुन्‍लो॥

११ थेआङ्‌भे़ल्‍ले़ कुम्‍बारे़ कुएगाङ् यहुदाओ हाङ् के़बोङ्‌बा योसियाहरे़ कुस्‍सा यहोआहाजरे़a कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुॽ, खे़न् कन् ते़न्‍नोलाम्‍बा पेआङ् वाॽ, “आप्‍फाल्‍ले़आङ् कॽयो मे़नुःङ्‌ने़न् मे़दाने़न्॥

१२ कर खे़ङ्‌हाॽरे़ आत्‍तिन् लाजेॽओ खे़न् मे़दे़म्‍सु मे़देॽरुआङ् वाॽ, खे़प्‍मो खे़न् सिःॽ खे़ब्‍याङ् खे़ल्‍ले़ याम्‍मो आप्‍फाल्‍ले़आङ् कन् लाजेन् निमा मे़घोसुन्‍लो॥”

यहोयाकिमरे़ कुयाःम्‍बेओ इङ्‌घङ्

१३ “चिःत्‍ते़ स्‍ये़ यहोयाकिमे़न् खाप्‍पुथ्‍यःङ् पोङ्‌लो,

खे़ल्‍ले़ मे़न्‌वाॽमनाबा चोगुआङ् कुहिम्‍मिन् चोगुरो

हे़क्‍क्‍याङ् फे़न् याःम्‍बक् चोगुआङ् कुहिम्‍मिन् थाःङ् चक्‍तुर तेॽरुरो,

नाम्‌याक् मे़म्‍बिसे कुबाङ्‌भेॽसाबाहाॽ कुयाःम्‍बक्‍को फत्‍छुसिरो

खे़ब्‍याङ् खे़ङ्‌हाॽरे़ खुन्‍छिॽ नाम्‌याक्‍किन् मे़बिरुन्‍सिन्‍लो॥”

१४ खे़न् मनाःल्‍ले़ अक्‍खे पाःत्‍तुरो,

“आलागि लत्‍छा यम्‍बा हिम् चोगुङ्‌लो

कुदाःत्‍लाओ यम्ब्‌यम्‍बा याक्‍फाङ् के़ने़बा हिम् चोगुङ्‌लो॥

खे़ल्‍ले़ कुहिम्‍मो यम्‍बा पेधाःप्‍हाॽ फत्‍छुआङ् हे़क्‍मनाबा साम्‍माङ्‌सिङ्‌हाॽ थे़क्‍तुरो,

हे़क्‍क्‍याङ् खे़न् पेधाःप्‍हाॽ हे़ःत्‍ताङ्‌बा चाःन्‍दुरो॥

१५ वेॽहाॽरे़ खुन्‍छिॽ हिम्‍हाॽनुःल्‍ले़ नुबा साम्‍माङ्‌सिङ्‌ङिल्‍ले़ हिम् के़जोसाङ्

कर खे़ल्‍ले़ खे़ने़ॽ नुबा हाङ् के़म्‍बोङ्‌ने़न्‍लो

खे़ने़ॽ के़म्‍बा कुहिङ्‌हिङ् कुनिङ्‌वाॽ त्‍ये़आङ् वये़रो,

खुने़ॽ आभे़ल्‍ले़साङ् कुदोःप्‍मा खासे़न् नु के़वाॽबा याःम्‍बक् चोगुरो

हे़क्‍क्‍याङ् खुने़ॽ हुक् केःत्‍तुबा के़रे़क् याःम्‍बक्‍हाॽ चोःक्‍मा थाःत्‍तुरो॥

१६ खे़ल्‍ले़ याङ्‌गे़साॽबा नु थेआङ् मे़ङ्‌गप्‍मनाबाहाॽ कुदोःप्‍मा खासे़न् लोःन्‍दु पिरुसिरो

हे़क्‍क्‍याङ् खे़ङ्‌हाॽ के़रे़क्‍ले़ लागि नुबा पोःक्‍खे़रो

आङ्‌गाॽ कुसिङ् आनिःत्‍ते़ॽ लॽआबे़न् हाबा कन्‍लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥

१७ कर खे़ने़ॽग खे़ने़ॽ के़लागिरे़ पाःन्‍निन्‍लक् के़निसुरो॥

हे़क्‍क्‍याङ् खे़ने़ॽ कुदोःप्‍मा मनाहाॽ के़से़रुसिरो

आबाङे के़मनाहाॽ साक्‍के़ल्‍ले़क् नु मे़न्‌वाॽमना तुक्‍खे के़जाःत्‍तुसिरो॥”

१८ खे़ल्‍ले़ चोगुल्‍ले़ योसियाहःल्‍ले़ कुस्‍सा यहुदाबा हाङ् यहोयाकिमिल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुरो–

“ए, खे़न् सिःल्‍ले़ आत्‍तिन्‍नाङ् मेरिङ् मे़धक्‍ने़न्‍लो॥

हाःत्‍ले़आङ् अक्‍खे मे़बाःत्‍तुन्‍लो

‘आम्‍भुॽए, आक्‍खे़न् साॽरिक् ये़त्‍तुक्‍खे त्‍ये़बे’

हे़क्‍क्‍याङ् एःन्‍नाङ् अक्‍खेलॽरिक् मेरिङ्‌धक्‍नु मे़हाःप्‍ने़न्‍लो!

‘ए, आहाङ्‌ङे, खे़ने़ॽ के़हाङ्‌वान् पेरो!’

१९ कुसिवे़त् अदङ्‌ङिन् लुप्‍मनाबा हे़क्‍के खे़न् मे़लुप्‍तुरो

खे़न् मे़उःक्‍खु मे़धे़मु मे़देॽरुरो

हे़क्‍क्‍याङ् यरुसले़ःम्‍मोबा मा लाम्‍धेत् लाःक्‍कात् लाप्‍मे़भुसुरो॥

२० यरुसले़ःम्‍मो के़युङ्‌बासे, ले़बनाननो पेगे़म्‍मे़ॽआङ् अःक्‍ते़म्‍मे़ॽओ,

बासाःन्‍नो पेगे़म्‍मे़ॽआङ् हाबे़म्‍मे़ॽओ॥

मोआबि कोःक्‍माहाॽलाम् इनोगे़न् तुक्‍खेवा इक्‍लाःन्‍नाङ् लःत्‍ते़म्‍मे़ॽओ

थेआङ्‌भे़ल्‍ले़ खे़ने़ॽ के़बेसाङ्‌बा के़रे़क् लाजेॽहाॽ हारिमे़द्‌ये़आङ् मे़वाॽरो॥

२१ खे़ने़ॽ के़नुरे़आङ् के़वये़बा ये़न्‍नो खे़ने़ॽ फे़ःक्‍ने़रो

कर खे़ने़ॽ आबाःन्‍निन् के़ङ्‌घे़प्‍सुन्‍लो॥

खे़ने़ॽ के़बाःत्‍तु, ‘के़बाःन्‍निन् मे़घे़म्‍मान्‍लो॥’

खे़ने़ॽ के़जुक्‍ते़आङ्‌धोए आबाःन्‍निन् मे़ङ्‌घे़म्‍मे के़वाॽरो॥

यहवे दाङ्‌बे़ल्‍ले़ कुइङ्‌जाङ्‌ङिन् खिनिॽ आप्‍फाल्‍ले़आङ् खे़म्‍मा के़न्‍दे़न्‍दिन्‍लो॥

२२ खिनिॽ फे़न्‌याःम्‍बक्‍किल्‍ले़ चोगुल्‍ले़ खिनिॽ के़रे़क् लाम्‍लोबाहाॽ साम्‍मिःत्‍ते़ल्‍ले़ फे़सु तेॽरुसिरो,

थङ् चोःक्‍मारे़ लागि खिनिॽ तेःङ्‌जुम् के़मे़प्‍पाहाॽ मे़देॽरुसिरो

हे़क्‍क्‍याङ् खे़ङ्‌हाॽ माःङ्‌घा लाजेॽ मे़देॽरुसिरो

खे़ब्‍याङ् खे़निॽ कुनामे़न्‍छाॽ नु सिरिङ्‌ममो के़ध्‍ये़ॽइरो॥

२३ ले़बनानबा साम्‍माङ्‌सिङ्‌ङिल्‍ले़ चोःक्‍मनाबा हिम्‍मो

खिनिॽ नुरिक्‍काङ् के़युङिरो

कर सावाःन्‍दुङ् हे़क्‍तङ्‌बा ये़त्‍तुक्‍खेन् खिनिॽ सम्‍धाङ् इदारो,

खे़ब्‍याङ् खिनिॽ तुक्‍मा साक्‍माल्‍ले़ के़यारिरो॥”

निङ्‌वाॽफुमाङ्‌ङिल्‍ले़ यहोयाकिने़न् खुम्‍दिङ् पिरु

२४ यहवे दाङ्‌बे़ल्‍ले़ पाःत्‍तुॽ, “आङ्‌गाॽ सदादिङ् वाॽआबा हे़क्‍के यहोयाकिमे़ल्‍ले़ कुस्‍सा यहुदाबा हाङ् यहोयाकिने़न् आङ्‌गाॽ खे़ने़ॽ ले़त्‍ने़॥ आङ्‌गाॽ आजुप्‍साङ् हुक्‍कोबा एःप्‍साप् स्‍वागेःप्‍ने़साङ् लिगक् लःत्‍ने़आङ् लाप्‍फुने़॥

२५ आत्‍तिन्‍हाॽ के़गिरुसिॽ हे़क्‍क्‍याङ् आत्‍तिन्‍हाॽरे़ खे़ने़ॽ से़प्‍मा निङ्‌वाॽ मे़जोगुॽ खे़न् मनाहाॽरे़ खुन्‍छिॽ हुक्‍को आङ्‌गाॽ थाने़॥ आङ्‌गाॽ खे़ने़ॽ बेबिलोनबा हाङ् नबुकदनेसरे़न् नु खे़ल्‍ले़ कुधक्‍सुबाहाॽरे़ खुन्‍छिॽ हुक्‍को हुक्‍सुप्ने़॥

२६ खे़ने़ॽ नु के़म्‍मा आङ्‌गाॽ साॽरिक् माःङ्‌घा लाजेॽओ लाप्‍फुने़त्‍छिङ्, खिन्‍छिॽ ने़प्‍माङ् सागे़न्‌वाःन्‍ने़सिन्‍बा वेॽ लाजेॽओ के़बित्‍छि खे़ब्‍याङ् खे़प्‍मोए के़सिसिॽ॥

२७ खिनिॽ कन् लाजेन् ओमे़प्‍मा निङ्‌वाॽ के़जोगुम् कर आफाल्‍ले़आङ् के़नुःक्‍खिआङ् कॽयो के़न्‍द्‌ये़ॽइन्॥”

२८ “थेआङ् यहोयाकिन हाङ्‌ङिन् के़हे़ःप्‍पा

नु लाप्‍फुमनाबा कुःन्‍दाःन् हे़क्‍के पोःक्‍खे़बाबे,

थे खे़न् आत्‍तिन्‍हाॽआङ् चाहाब् मे़न्‍जोःक्‍ने़म्‍बि?

खे़न् नु कुमुॽइदाङ्‌साहाॽ खुन्‍छिॽ कुसिङ् मे़न्‍निःत्‍तुम्‍बा लाजेॽओ

थेआङ् पुङ्‌लाधाबा मे़जोगुसिआङ् मे़देॽरुसिबाबे?”

२९ यहुदा लाजेॽए, यहुदा लाजेॽए,

यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़ॽओ,

३० “कुस्‍साकुए मे़ःन्‍ने लुगे़बा हे़क्‍के कन् मनाःल्‍ले़ कुमिङ्‌ङिन् साप्‍ते़ॽओ

कुहिङ्‌मन्‍नो खे़न् कुलिङ्‌दो मे़ङ्‌गे़प्‍मनाबा पोङ्‌लो॥

थेआङ्‌भे़ल्‍ले़ खे़ल्‍ले़ आत्‍तिन् कुस्‍साहाॽआङ् कुस्‍साङ् के़लबा मे़म्‍बोङ्‌ने़न्‍लो

खे़ल्‍ले़ आत्‍तिन् कुमुॽइदाङ्‌साहाॽआङ् दाउद हाङ्‌ङिल्‍ले़ कुहाङ्‌युक्‍नाओ युङ्‌मा मे़ङ्‌घोने़न्‍लो

इग्र यहुदाओ हाङ्‌चोःक्‍मा मे़ङ्‌घोने़न्‍लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽआरो॥”

a 

२२:११ हिब्रुओ यहोआहाजरे़ वेॽ कुमिङ् सल्‍लुम पत्॥

के़दाबा ये़म्‍ले़ लागि निङ्‌साङ्

२३

यहवे दाङ्‌बे़ल्‍ले़ उवा चोगुर पाःत्‍तुॽ, “आमे़ल्‍लुक् चाराम्‍दे़न्‍नो मे़ल्‍लुक्‍हाॽ के़मे़ङ्‌बा नु फुत्‍छिङ्‌ज्‍याङ् के़जोःक्‍पा मे़ल्‍लुक्‍कम्‍बाहाॽग मे़जिःत्‍ते़ मे़स्‍ये़!”

२ खे़ल्‍ले़ चोगुल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ कुमनाहाॽ कम्‍ब्राङ् के़मे़प्‍पा मे़ल्‍लुक्‍कम्‍बाहाॽरे़ खुन्‍छिॽ याःम्‍बेओ खुने़ॽ अक्‍खे पाःत्‍तुॽ, “खिनिॽ आङ्‌गाॽ आमनाहाॽ कम्‍ब्राङ् के़म्‍मे़त्‍तुम्‍सिम्‍मिन्, खिनिॽ खे़ङ्‌हाॽ फुत्‍छिङ्‌ज्‍याङ् के़जोगुम्‍सिम्‍माङ् पुबेलाप्‍सा के़नाःत्‍तुम्‍सिम्॥ आल्‍ल खिनिॽ ताप्‍फे़ःम्‍बा याःम्‍बक्‍हाॽरे़ लागि खिनिॽ खुम्‍दिङ् पिनिङ्‌ॽ॥

३ आङ्‌गाॽ आमे़ल्‍लुक् लुप्‍हाॽलाम् के़दाङ्‌बा के़याःक्‍पा आङ्‌गाॽ खे़ङ्‌हाॽ नाःत्‍तुङ्‌देसुङ्‌सिङ्‌बा लाजेॽहाॽलाम् खे़ङ्‌हाॽ सुप्‍सुङ् तारुङ्‌सिङ्‌ॽ हे़क्‍क्‍याङ् खे़ङ्‌हाॽ आबाङे खुन्‍छिॽ लाजेॽओ नुःक्‍तुङ् तारुङ्‌सिङ्‌ॽ॥ खे़ङ्‌हाॽरे़ खुन्‍छिॽ मुॽइदाङ्‌साहाॽ मे़बोन् मे़धे़ॽर खे़ब्‍याङ् खे़ङ्‌हाॽ यरिक् मे़बोङ्‌ल॥

४ आङ्‌गाॽ कुसङ् मे़ल्‍लुक्‍कम्‍बाहाॽ खे़ङ्‌हाॽ कम्‍ब्राङ् मे़प्‍मा याःन्‍दुङ्‌सिङ्॥ आङ्‌गाॽ आमनाहाॽ आल्‍लआङ्‌धो किमा मे़बोङ्‌ने़न् इग्र किमा यङ्‌माओआङ् थामा मे़बोङ्‌ने़न्॥ खे़ङ्‌हाॽ याम्‍मो लत्‍थिक्‍काङ् मे़म्‍माने़न्॥ आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥”

५ यहवे दाङ्‌बे़ल्‍ले़ पाःत्‍तुॽ, “अक्‍तङ्‌बा ये़न्‍हाॽ तार पत्‍लो,

हे़क्‍केःल्‍ले़ आङ्‌गाॽ दाउद हाङ्‌ङिल्‍ले़

कुधिन्‍दाङ् सायोबोराहाॽलाम् साम्‌योबा कुबोराक् थिक् लःन्‍ल याःन्‍दुङ्‌लो॥

खे़न् हाङ् पोङ्‌ङाङ् सिक्‍कुम् निङ्‌वाॽ नु हाङ् चोगुरो

खे़म्‍ब्‍याङ् लाजेॽओ कुदोःप्‍मा खासे़न् नु के़वाॽबा याःम्‍बक् चोगुरो,

६ खे़न् हाङ् वाॽइल्‍ले़ यहुदाबा मनाहाॽ ताङ्‌मे़से़ःप्‍लो

हे़क्‍क्‍याङ् इस्राइलबा मनाहाॽ थेआङ् मे़ल्‍लॽए मे़युङ्‌लो॥

खे़ल्‍ले़ कुमिङ् ‘यहवे दाङ्‌बा आनिॽ साम्‌योबा’ पोङ्‌लो॥

७ “आङ्‌गाॽ यहवे दाङ्‌बे़ल्‍ले़ पाःत्‍तुङ्‌ॽ, खे़ल्‍ले़ चोगुल्‍ले़ अक्‍तङ्‌बा ये़न्‍हाॽ तार पत्, मनाहाॽ माङ्‌मे़हे़क्‍सिङ्‌ङिल्‍ले़ आफाल्‍ले़आङ् अक्‍खे मे़म्‍बाःत्‍तुन्, ‘इस्राइलिहाॽ मिस्र लाजेॽलाम्‍बा के़लःप्‍पा के़भे़प्‍पा, से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक्॥’

८ कर खे़ङ्‌हाॽरे़ मे़बाःत्‍तुॽ, ‘इस्राइलिहाॽरे़ खुन्‍छिॽ थाःक्‍हाॽ थाङ्‌गे़त् पिसाङ्‌बा लाजेॽ नु वेॽ के़रे़क् लाजेॽहाॽलाम् आत्‍तान् आत्‍तान् खुने़ॽ खे़ङ्‌हाॽ लःत्‍तुदेसुसिआङ् वये़, खे़न् के़रे़क् लाजेॽलाम्‍बा के़लःप्‍पा के़दाःप्‍पा से़क्‍खाए यहवे दाङ्‌बे़न् कुहिङ्‌वे़त् वाॽबा कुइसिःक्॥’ खे़ब्‍याङ् खे़ङ्‌हाॽ आबाङे खुन्‍छिॽ लाजेॽओ मे़युङ्‌लो॥”

इङ्‌ले़क् माङ्‌निङ्‌वाॽपान् के़बाःप्‍पाहाॽ खुम्‍दिङ्‌ङो मे़धाःॽ

९ माङ्‌निङ्‌वाॽपान् के़बाःप्‍पाहाॽरे़ खुन्‍छिॽ लागि कन् इङ्‌घङ्‌ङिन् वाॽरो–

आङ्‌गाॽ आनिङ्‌वाॽ तुगे़आङ् वाॽरो

आङ्‌गाॽ के़रे़क् आये़प्‍पाहाॽ यङ्‌लो

थेआङ्‌भे़ल्‍ले़ निङ्‌वाॽफुमाङ्‌ङिन् नु खुने़ॽ सेसे कुबाःन्‍जाक् हाॽरे़ चोगुल्‍ले़

यरिक् सेजङ्‌वाःल्‍ले़ मयुबा लत्‍थिक् चोनाःम् चोनाःम् के़लॽबा

मना हे़क्‍तङ्‌बा पोःक्‍खाङ्‌ङाङ् वाॽआरो॥

१० याम्‍बोःप्‍मा याःम्‍बक् के़जोःक्‍पाहाॽरे़ लाजेन् मे़धिम्‍सुआङ् वाॽरो॥

खे़ङ्‌हाॽ फे़त्‍लाॽमा ताप्‍फे़ःम्‍बा हिङ्‌मन्‍नो मे़वाॽरो

हे़क्‍क्‍याङ् माङ्‌निङ्‌वाॽपान् के़बाःप्‍पाहाॽरे़

खुन्‍छिॽ मुक्‍साम्‍मिन् पिर्बेःम्‍बा लाम्‍मो ओगप् मे़जोगुरो॥

यहवे दाङ्‌बे़ल्‍ले़ कुसाक्‍मुरा माङ्‌देःल्‍ले़ चोगुल्‍ले़ लाजेन् मेरिङ् थक्‍लो

हे़क्‍क्‍याङ् चाराम्‍मादे़न्‍हाॽआङ् हेरे़बेआङ् ने़रो॥

११ यहवे दाङ्‌बे़ल्‍ले़ अक्‍खे पाःत्‍तुरो,

“माङ्‌निङ्‌वाॽपान् के़बाःप्‍पा नु निङ्‌वाॽफुसाम्‍बा ने़प्‍माङ्

निङ्‌वाॽफुमाङ्‌ङिन् मे़न्‍इःप्‍मना मे़न्‍नाःप्‍मनाबा पोःक्‍खे़सिआङ् वाॽसिरो,

आहिम्‍मो खुन्‍छिॽ फे़न्‌याःम्‍बक् चोगुसिर यागे़सिबा

आङ्‌गाॽ तुमुङ्‌सिङ्‌ङाङ् वाॽआरो॥

१२ खे़ङ्‌हाॽ लाङ्‌मे़घेःक्‍पा लाम्‍मिन् खागे़माक्‍पा नु आले़ःङ्‌ले़ःङ्‌बा पोङ्‌लो॥

खे़ल्‍ले़ खे़ङ्‌हाॽरे़ खुन्‍छिॽ लाङ्‌ङिन् खसुआङ् मे़जोःन्‍ल याःन्‍दुसिरो॥

आङ्‌गाॽ खे़ङ्‌हाॽरे़ खुन्‍छिॽ सम्‍धाङ् ये़त्‍तुक्‍खे तारुङ्‌लो॥

खे़ङ्‌हाॽरे़ खुम्‍दिङ् खोमा ये़म्‍मिन् तार पत्‍लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽआरो॥

१३ “सामरियाओबा माङ्‌निङ्‌वाॽपान् के़बाःप्‍पाहाॽरे़

खुन्‍छिॽ याम्‍गे़सिङ्‌बा लायोन् निसुङ्‌ङाङ् वाॽआरो॥

खे़ङ्‌हाॽरे़ बाल साम्‍माङ्‌ङिल्‍ले़ कुमिङ्‌ङो खालोःम्‍मा पान् मे़बाःत्‍तुआङ् वाॽरो

हे़क्‍क्‍याङ् आमनाहाॽ ताप्‍फे़ःम्‍बा लाम्‍मो मे़दोन्‍दुसिरो॥

१४ कर यरुसले़ःम्‍मो के़वाॽबा माङ्‌निङ्‌वाॽपान् के़बाःप्‍पाहाॽओ

आरसाङ् याम्‍गे़सिङ्‌बा याःम्‍बक् मे़जोगुबा आङ्‌गाॽ निसुङ्‌ङाङ् वाॽरो॥

खे़ङ्‌हाॽरे़ याम्‍बोःप्‍मा याःम्‍बक् नु नुबा ले़ङ्‌सिङ्‌मा, फे़न्‌याःम्‍बक् मे़जोगुरो

ताप्‍फे़ःम्‍बा याःम्‍बक् के़जोःक्‍पा मनाहाॽ कुभाॽ मे़बिरुसिरो

खे़ल्‍ले़ चोगुल्‍ले़ आत्‍तिन्‍हाॽरे़आङ् फे़न्‌याःम्‍बक् चोःक्‍मा मे़न्‍ले़रुन्‍लो॥

आलागि खे़ङ्‌हाॽ के़रे़क् सदोम हे़क्‍तङ्‌बा नु यरुसले़ःम्‍बा मनाहाॽ

गमोराबा हे़क्‍के ताक्‍के़भे़ॽबा मे़बोःक्‍खे़आङ् मे़वाॽरो॥”

१५ खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ खे़न् यरुसले़ःम्‍मोबा माङ्‌निङ्‌वाॽपान् के़बाःप्‍पाहाॽरे खुन्‍छिॽ याःम्‍बेओ अक्‍खे पाःत्‍तुरो,

“आङ्‌गाॽ खे़ङ्‌हाॽ चामारे़ लागि साक्‍खिःक् के़घिःक्‍पा सुङ्‌घिःङ्‌बान्

हे़क्‍क्‍याङ् थुङ्‌मारे़लागि निङ्‌ङिन् पिरुङ्‌सिङ्‌लो

थेआङ्‌भे़ल्‍ले़ खे़ङ्‌हाॽरे़ के़रे़क् लाजेन्

लायोल्‍ले़ थिम्‍सुबा मे़जोगुआङ् ने़रो॥”

१६ मुक्‍साम्‍दाङ्‌बा यहवे दाङ्‌बे़ल्‍ले़ यरुसले़ःम्‍मोबा मनाहाॽ अक्‍खे मे़त्‍तुसिरो,

“माङ्‌निङ्‌वाॽपान् के़बाःप्‍पाहाॽरे़ खुन्‍छिॽ पाःन्‍निन् खिनिॽ मे़घे़प्‍से़म्‍मिन्‍ने़ॽओ,

खे़ङ्‌हाॽरे़ खिनिॽ इङ्‌ले़क् निङ्‌साङ् चोःक्‍मा के़म्‍बाङ्‌घिरो॥

खे़न् पाःन्‍हाॽ यहवे दाङ्‌बे़ल्‍ले़ पाःत्‍तुबा मे़ःन्‍लो

कर खे़ङ्‌हाॽरे़ आबाङे मुरा नु निङ्‌वाॽओबा पाःन्‍हाॽ खिनिॽ के़म्‍जे़क्‍तिरो॥

१७ आबान् खे़म्‍मा मे़न्‍दे़म्‍मनाबाहाॽ खे़ङ्‌हाॽरे़ चक्‍मे़ल्‍लॽए अक्‍खे मे़मे़त्‍तुसिरो,

‘यहवे दाङ्‌बे़ल्‍ले़ पाःत्‍तुॽ– खिनिॽ लागि नुॽमादामा सनारुङ् पोङ्‌लो!’

पान् मे़ङ्‌घे़म्‍मनाबा आधिङ्‌गानि हादिङ् के़धक्‍पाहाॽ खे़ङ्‌हाॽरे़ अक्‍खे मे़मे़त्‍तुसिरो,

‘खिनिॽ सम्‍धाङ् थे़मा तुक्‍खे लाक्‍खेआङ् मे़दाने़न्‍लो॥’

१८ “कन् माङ्‌निङ्‌वाॽपान् केबाःप्‍पाहाॽओ

आङ्‌गाॽ यहवे दाङ्‌बे़ल्‍ले़ आजुम्‍लुङ्‌ङो पान् खे़म्‍से़

हाःत्‍छिआङ् आभे़ल्‍ले़आङ् आङ्‌गाॽओ मे़न्‍दाए मे़वाॽरो॥

खे़ङ्‌हाॽरे़ खुन्‍छिॽ लुम्‍मो आत्‍तिल्‍ले़आङ् आबाःन्‍जाःक्‍किन् मे़ङ्‌घे़म्‍मे वाॽरो

इग्र खे़प्‍मो नुरिक्‍काङ् निङ्‌वाॽ मे़म्‍बिए वाॽरो॥

१९ “ओमे़त्‍ते़ॽ, आङ्‌गाॽ यहवे दाङ्‌बे़ल्‍ले़ आसाक्‍के़न्‍निल्‍ले़ सुरित् केजङ् पोःक्‍लो,

ताक्‍के़भे़ॽबाहाॽरे़ खुन्‍छिॽ थे़गेःक्‍को खइक् खइक् के़इक्‍सिङ्‌बा वहित् साम्‍मिःत् चुक्‍लो॥

२० हे़क्‍क्‍याङ् आङ्‌गाॽ निङ्‌वाॽ चोगुबा पाःन्‍हाॽ मे़न्‍गे़त्‍ते थारिक्

आङ्‌गाॽ यहवे दाङ्‌बे़ल्‍ले़ आसाक्‍के़न्‍निन् मे़जिःक्‍तुन्‍लो॥

के़दाबा ये़न्‍हाॽओ खिनिॽ आमनाहाॽरे़ कन् पाःन्‍निन्

नुरिक्‍काङ् कुसिङ् के़निःत्‍तुम्‍लो॥”

२१ यहवे दाङ्‌बे़ल्‍ले़ अक्‍खे पाःत्‍तुरो,

“आङ्‌गाॽ कन् माङ्‌निङ्‌वाॽपान् के़बाःप्‍पाहाॽ मे़म्‍बाङ्‌बासिरो

करसाङ् खे़ङ्‌हाॽ आबाःन्‍जाक् पाःत्‍छे़ मे़लोःक्‍ते़आङ् मे़बेरो॥

आङ्‌गाॽ खे़ङ्‌हाॽनु थे़मा पाःन्‍नाङ् मे़म्‍बाःप्‍पारो,

हे़क्‍केसाङ् खे़ङ्‌हाॽरे़ आमिङ्‌ङो माङ्‌निङ्‌वाॽपान् मे़बाःत्‍तुरो॥

२२ कर खे़ङ्‌हाॽरे़ आजुम्‍लुङ्‌ङोबा पाःन्‍निन् मे़ले़सुआङ् वये़ल्‍ले़ग

आबाःन्‍जाःक्‍किन् खे़ङ्‌हाॽरे़ आमनाहाॽ खे़म्‍मा मे़बाङ्‌घुसिबा वये़रो

हे़क्‍क्‍याङ् खे़ङ्‌हाॽ ताप्‍फे़ःम्‍बा ये़प्‍ले़क् नु

फे़न् याःम्‍बक् चोःक्‍मालाम् मे़नुःक्‍तुसिबा वये़रो॥

२३ आङ्‌गाॽग लत्‍थिक् ते़न्‍नोरक् मे़ःन्‍लो

कर आत्‍तिसाङ् के़वाॽबा निङ्‌वाॽफुमाङ्‌आरो॥

२४ आत्‍तिन् मनान् निमे़न्‍दे़प्‍मनाबादे़न्‍नो

चिङ्‌सिङ्‌मा सुक्‍काङ् आङ्‌गाॽ निमा मे़सुक्‍कान्‍बे़?

आङ्‌गाॽ साङ्‌ग्राम्‍पेदाङ् नु इक्‍सादिङ् खाम्‍बेःक्‍मो

आत्‍तिसाङ् वाॽआ फाॽआङ् थे खिनिॽ के़न्‍निसुम्‍मिन्‍बि?

आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥

२५ “कन् माङ्‌निङ्‌वाॽपान् के़बाःप्‍पाहाॽरे़ अक्‍खे मे़बाःत्‍तुबान् खे़प्‍सुङ्‌ङाङ् वाॽ ‘आन्‍देःन् से़न्‍दिक् निङ्‌वाॽफुमाङ्‌लाम् से़प्‍माङ्‌धिक् माक्‍तुम्‍बे़आङ् वाॽ! से़प्‍माङ्‌धिक् माक्‍तुम्‍बे़आङ् वाॽ!’ खे़ब्‍याङ् खे़ङ्‌हाॽ आङ्‌गाॽ आमिङ्‌ङो इङ्‌ले़क् पाःप्‍मारे़ लागि मे़बे़ःक्‍लो॥

२६ आल्‍ल आप्‍फाल्‍ले़ थारिक् कन् माङ्‌निङ्‌वाॽपान् के़बाःप्‍पाहाॽरे़ आबाङे मे़बाःत्‍तुबा इमाङ्‌बा पाःन्‍हाॽरे़ आमनाहाॽ ताप्‍फे़ःम्‍बा लाम्‍मो मे़देॽरुसिबाबे?

२७ आमनाहाॽरे़ खुन्‍छिॽ पाधे़बाहाॽ बाल साम्‍माङ् ले़प्‍माङ् मे़लासे़आङ् निङ्‌वाॽ मे़भेःत्‍छाङ्‌बा हे़क्‍के कन् माङ्‌निङ्‌वाॽपान् के़बाःप्‍पाहाॽरे़ खुन्‍छिॽ मे़जोगुबा आबाङे से़प्‍माङ्‌बा पाःन्‍निल्‍ले़ चोगुल्‍ले़ आङ्‌गाॽ आमनाहाॽरे़ निङ्‌वाॽ मे़भेःन्‍ना के़लॽबा मे़इःत्‍तुआङ् मे़वाॽरो॥

२८ “माङ्‌निङ्‌वाॽपान् के़बाःप्‍पे़ल्‍ले़ से़प्‍माङ् माक्‍तुआङ् वाॽने़भग्र

खे़ल्‍ले़ से़प्‍माङ्‌बा पाःन्‍लक् पाःत्‍तुररो

कर माङ्‌निङ्‌वाॽपान् के़बाःप्‍पाल्‍ले़ आबाःन्‍जाःक्‍किन् खे़प्‍सुआङ् वाॽने़भग्र

खे़ल्‍ले़ आबाःन्‍जाःक्‍किन् नसाःन्‍साबा पोङ्‌ङाङ् पाःत्‍तुररो॥

सिःन्‍नु सिलाङ्‌ङिन् तङ्‌मा सुक्‍ते़त्‍पि?

२९ आबाःन्‍जाःक्‍किन् मि हे़क्‍के लॽरो,

पयम् यम्‍बा लुङ्‌ङिन् फयःप्‍फयःप् के़यःम्‍बा

लत्‍छा यम्‍बा थवा हे़क्‍तङ्‌बा चोक्‍लो॥

३० “खे़ल्‍ले़ चोगुल्‍ले़ आङ्‌गाॽ खे़न् माङ्‌निङ्‌वाॽपान् के़बाःप्‍पाहाॽरे़ खुन्‍छिॽ तक्‍ले़ङ्‌वाओ वाॽआ, खे़ङ्‌हाॽ आबाङे खुनिॽ लुम्‍मो इङ्‌ले़क्‍पा पाःन्‍हाॽ मे़घुःत्‍छिङ् मे़बिसिङ् हे़क्‍क्‍याङ् आबाःन्‍जाःक्‍किन् खे़प्‍से़ॽ फाॽआङ् खे़न् इङ्‌भो मे़जोगु॥

३१ आङ्‌गाॽ खे़न् माङ्‌निङ्‌वाॽपान् के़बाःप्‍पाहाॽरे़ खुन्‍छिॽ तक्‍ले़ङ्‌वाओआङ् वाॽआ, आत्‍तिन्‍हाॽरे़ आबाङे खुन्‍छिॽ पाःन्‍जाःक्‍किन्‍नाङ् आङ्‌गाॽ आबाःन्‍जाक् फाॽआङ् मे़बाःत्‍तुॽ

३२ आङ्‌गाॽ यहवे दाङ्‌बे़ल्‍ले़ थे़मा पाःत्‍तुङ्‌ॽ, खे़प्‍से़म्‍मे़ॽ! आङ्‌गाॽ खे़न् माङ्‌निङ्‌वाॽपान् के़बाःप्‍पाहाॽरे़ खुन्‍छिॽ तक्‍ले़ङ्‌वाओ वाॽआ, आत्‍तिन्‍हाॽरे़ इङ्‌ले़क् पान् इसेःङ्‌बा खुन्‍छिॽ से़प्‍माङ्‌हाॽ मे़जे़क्‍खु मे़बाःत्‍तुॽ॥ खे़ङ्‌हाॽरे़ खे़न् से़प्‍माङ्‌हाॽ मे़बाःत्‍तुआङ् आमनाहाॽ खुन्‍छिॽ इङ्‌ले़क् नु आङ्‌दिङ् लॽमा पाःन्‍हाॽरे़ आङ्‌गाॽ आमनाहाॽ मे़नाक्‍ल मे़याःन्‍दुसिॽ॥ आङ्‌गाॽ खे़ङ्‌हाॽ पाङ्‌घुङ्‌सिङ्‌बा मेःन्, पेगे़म्‍मे़ॽ मे़त्‍तुङ्‌सिङ्‌बा मेःन् खे़ब्‍याङ् खे़ङ्‌हाॽलाम्‍बा आमनाहाॽरे़ थेआङ् कुभाॽ मे़ङ्‌घोसुन्॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

यहवे दाङ्‌बे़ल्‍ले़ के़लिःप्‍पा कुगक्

३३ यहवे दाङ्‌बे़ल्‍ले़ आङ्‌गाॽ मे़त्‍ताङ्, “यर्मियाए, आमनाहाॽरे़ खुनिॽ लुम्‍मो कुभारे़ इग्र कुभा माङ्‌निङ्‌वाॽपान् के़बाःप्‍पाहाॽरे़, निङ्‌वाॽफुसाम्‍बाहाॽरे़ खे़ने़ॽ ‘यहवे दाङ्‌बे़ल्‍ले़ थे़मा के़लिःप्‍पा कक् के़गुःत्‍ते़आङ् वाॽ?’ लॽरिक् से़ःन्‍गे़म्‍लाप्‍ने़भग्र खे़ने़ॽ खे़ङ्‌हाॽ अक्‍खे मे़त्‍ते़सेॽ, ‘खिनिॽए निङ्‌वाॽफुमाङ्‌ङिल्‍ले़ के़लिःप्‍पा कुगक्‍निङ् हे़क्‍क्‍याङ् खुने़ॽ के़नाॽरि॥’

३४ “‘यहवे दाङ्‌बे़ल्‍ले़ के़लिःप्‍पा कुगक्’ के़बाःप्‍पा कुभा मना इग्र कुभा माङ्‌निङ्‌वाॽपान् के़बाःप्‍पाहाॽ, निङ्‌वाॽफुसाम्‍बाहाॽ के़रे़क् आङ्‌गाॽ खुम्‍दिङ् पिरुङ्‌सिङ्‌ॽ॥

३५ कर खे़ल्‍ले़ कुले़क्‌वा ‘यहवे दाङ्‌बे़ल्‍ले़ थे नुगप् पिरुसिबे? यहवे दाङ्‌बे़ल्‍ले़ थे पाःत्‍तु?’ के़रे़क्‍ले़ आबाङे तेःङ्‌जुम्‍हाॽ नु फुॽनुसाॽहाॽ सेःन्‍मे़दोसुसिर॥

३६ कर खे़ङ्‌हाॽरे़ ‘यहवे दाङ्‌बे़ल्‍ले़ के़लिःप्‍पा कुगक्’ फाॽआङ् पेलिगे़न् पाःन्‍जाःन् आप्‍फाल्‍ले़आङ् ओगाप् मे़न्‍जोगुन्‍ल थेआङ्‌भे़ल्‍ले़ कुभारे़ खे़न् हे़क्‍के मे़जोगुने़भग्र आङ्‌गाॽ आइङ्‌घङ्‌ङिन् खे़ङ्‌हाॽरे़ खुन्‍छिॽ लागि से़क्‍खाए के़लिःप्‍पा कक् पोःङ्‌ॽ॥ मनाहाॽरे़ कुहिङ्‌वे़त् निङ्‌वाॽफुमाङ्, मुक्‍साम्‍दाङ्‌बा यहवे दाङ्‌बे़ल्‍ले़ कुबाःन्‍जाक्‍किन् मे़इगुआङ् वाॽ॥

३७ “यर्मियाए, माङ्‌निङ्‌वाॽपान् के़बाःप्‍पाहाॽ कन् पाःन्‍निन् से़ःन्‍लाप्‍ते़से़ॽ, ‘यहवे दाङ्‌बे़ल्‍ले़ खिनिॽ थे नुगप् के़बिरि? यहवे दाङ्‌बे़ल्‍ले़ थे पाःत्‍तु?’

३८ कर खे़ङ्‌हाॽरे़ अक्‍खे मे़बाःत्‍तु, ‘कङ्‌ग यहवे दाङ्‌बे़ल्‍ले़ के़लिःप्‍पा कुगक्‍लो!’ खे़ब्‍याङ् खे़ने़ॽ अक्‍खे़ के़मे़त्‍तुसिर पोःङ्‌ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ कन् पाःन्‍निन् मे़बाःत्‍ते़म्‍मिन्‍ने़ॽ मे़त्‍निङ्‌साङ् “यहवे दाङ्‌बे़ल्‍ले़ के़लिःप्‍पा कुगक्” के़लॽबा पाःन्‍निन् खिनिॽ के़बाःत्‍तुम्,

३९ आङ्‌गाॽ से़क्‍खाए खे़निॽ निङ्‌वाॽ फेःन्‍निङ्‌ॽ हे़क्‍क्‍याङ् खे़निॽ नु खे़निॽ पाधे़बाहाॽ पिनिङ्‌बा ये़क्‌यक्‍किन्‍नु सोसोरिक् खे़निॽ खम्‍निङ्‌ङाङ् आङ्‌गाॽओलाम् माःङ्‌घा लाप्‍फुनिङ्‌ॽ॥

४० आङ्‌गाॽ खे़ङ्‌हाॽ सदादिङ्‌ले़ लागि नुःम्‍मा नु आप्‍फाल्‍ले़आङ् निङ्‌वाॽफेःम्‍मा सुक्‍मे़न्‍दे़प्‍मनाबा सिरिङ्‌ममो थासुङ्‌सिङ्‌लो॥’”

नुबा नु ताप्‍फे़ःम्‍बा पःत्‍छेॽहाॽ

२४

बेबिलोनबा हाङ् नबुकदनेसरे़ल्‍ले़ यहुदाबा हाङ् यहोयाकिमिल्‍ले़ कुस्‍सा यहोयाकिने़न् नु यहुदाबा लाम्‍लोबा, चोबेगुहाॽ हे़क्‍क्‍याङ् वेॽ लुङ्‌गाम्‍मा सिङ्‌गाम्‍मा के़ले़बाहाॽ ते़म्‍सुसिआङ् यरुसले़ःम्‍लाम्‍बा बेबिलोनओ तेॽरुसि॥ खे़ब्‍याङ् यहवे दाङ्‌बे़ल्‍ले़ आङ्‌गाॽ माङ्‌हिम्‍मिल्‍ले़ कुदगि के़युङ्‌बा नॽइमा ने़त्‍छि पःत्‍छेॽहाॽ सुफोओ ओसेःन्‍धाक्‍ताङ्॥

२ थिक्‍सिगेक्‍पा नॽइमाओ हाराए के़दुम्‍बा नुबा पःत्‍छेॽहाॽ यागे़ हे़क्‍क्‍याङ् निसिगेःक्‍पो ताप्‍फे़ःम्‍बा, चामा सुक्‍मे़न्‍दे़प्‍मनाबा पःत्‍छेॽहाॽ यागे़॥

३ हे़क्‍क्‍याङ् यहवे दाङ्‌बे़ल्‍ले़ आङ्‌गाॽ सेःन्‍लाप्‍ताङ्, “यर्मियाए, खे़ने़ॽ थेःन् के़निसुर के़बत्?”

आङ्‌गाॽ नुगप् पिरुङ्, “आङ्‌गाॽ पःत्‍छेॽहाॽ निसुङ्, नुबाहाॽग साॽरिक्‍के नुबा चोक् हे़क्‍क्‍याङ् ताप्‍फे़ःम्‍बाहाॽग के़रे़क् ताप्‍फे़ःम्‍बा चोक्, चामा के़नुॽबा मे़जोःक्‍ने़न्॥”

४ हे़क्‍क्‍याङ् यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़,

५ “आङ्‌गाॽ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुङ्‌ॽ, बेबिलोनओ मे़देॽरुसिबा मनाहाॽ आङ्‌गाॽ कन् नुबा पःत्‍छेॽहाॽ हे़क्‍के ओमे़त्‍तुङ्‌सिङ् हे़क्‍क्‍याङ् आङ्‌गाॽ खे़ङ्‌हाॽ नुरिक् मे़त्‍तुङ्‌सिङ्‌ॽ॥

६ आङ्‌गाॽ खे़ङ्‌हाॽ कम्‍ब्राङ् मे़त्‍तुङ्‌सिङ् हे़क्‍क्‍याङ् कन् लाजेॽओ याम्‍मो नुःक्‍तुङ् तारुङ्‌सिङ्‌ॽ॥ आङ्‌गाॽ खे़ङ्‌हाॽ चोगुङ्‌सिङ् कर मे़यन्‍छुङ्‌सिङ्‌ङिन्॥ आङ्‌गाॽ खे़ङ्‌हाॽ लेःत्‍तुङ्‌सिङ् कर मे़आःक्‍खुङ्‌सिङ्‌ङिन्॥

७ आङ्‌गाॽ खे़ङ्‌हाॽ आङ्‌गाॽए यहवे दाङ्‌बाआ फाॽआङ् कुसिङ् निःप्‍मा निङ्‌वाॽ पिरुङ्‌सिङ्‌ॽ॥ हे़क्‍क्‍याङ् खे़ङ्‌हाॽ याम्‍मो आमना मे़बोङ् खे़ब्‍याङ् आङ्‌गाॽ खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा थेआङ्‌भे़ल्‍ले़ खे़ङ्‌हाॽ खुन्‍छिॽ के़रे़क् सिक्‍लुङ्‌माल्‍ले़ आङ्‌गाॽ ले़प्‍माङ् मे़नुःङ्‌ॽ॥

८ “कर यहुदाबा हाङ् सिदकियाहःन्, खुने़ॽ कुसुहाङ्‌युक्‍पाहाॽ हे़क्‍क्‍याङ् कन् लाजेॽओ के़युङ्‌बा के़याःक्‍पा यरुसले़ःम्‍मोबा मनाहाॽ नु मिस्रओ केबेःक्‍पाहाॽ, आङ्‌गाॽ खे़न् ताप्‍फे़ःम्‍बा चामा सुक्‍मे़न्‍दे़प्‍मनाबा पःत्‍छेॽहाॽ कुसिङ् इःत्‍तुङ्‌सिङ्‌ङाङ् हे़क्‍केलॽरिक्‍के ताप्‍फे़ःल्‍लिक् मे़त्‍तुङ्‌सिङ्‌ॽ॥

९ आङ्‌गाॽ खे़ङ्‌हाॽ इक्‍सादिङ् खाम्‍बेःक्‍मोबा हाङ्‌जुम्‍हाॽओ नाःत्‍तुङ्‌दे़सुङ्‌सिङ्‌ॽ, खे़प्‍मो आङ्‌गाॽ खे़ङ्‌हाॽ चिःप्‍मा नु साःप्‍मा हे़क्‍क्‍याङ् एःप्‍मा नु माङ्‌दे साङ्‌ग्रा मे़प्‍मा चाहाक् चोगुङ्‌सिङ्‌ॽ॥

१० आङ्‌गाॽ खे़ङ्‌हाॽ नु खे़ङ्‌हाॽरे़ खुन्‍छिॽ पाधे़बाहाॽ पिरुङ्‌सिङ्‌बा कन् लाजेॽओ खे़ङ्‌हाॽ खक्‍पे़त् मे़म्‍मे़क्‍ने़ल्‍ल थारिक् आङ्‌गाॽ खे़ङ्‌हाॽओ थङ्, साक्‌वान् नु मिन्‍देहाॽ तारुङ्‌लो॥”

थाङ्‌गे़त् पिसाङ्‌लाम् के़युबा निङ्‌मिहाॽ

२५

योसियाहःल्‍ले़ कुस्‍सा यहोयाकिमे़न् यहुदाबा हाङ् पोःक्‍खे़बा लिसिगेक्‍पा तङ्‌बेओa यहुदाबा मनाहाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़॥

२ कल्‍ले़चोगुल्‍ले़ यर्मियाःल्‍ले़ यहुदा नु यरुसले़ःम्‍मोबा के़रे़क् मनाहाॽ मे़त्‍तुसि,

३ “आमोनरे़ कुस्‍सा यहुदाबा हाङ् योसियाहःल्‍ले़ हाङ्‌युक् चोगुबा थिबोङ्‌ङाङ् सुम्‍सिगेक्‍पा तङ्‌बेआङ्‌धो आइन् थारिक्b कन् निबोङ्‌ङाङ् सुम्‍सि तङ्‌बे खाराक् यहवे दाङ्‌बे़ल्‍ले़ आङ्‌गाॽ इङ्‌घङ् पिआर वाॽ॥ हे़क्‍क्‍याङ् आङ्‌गाॽ खुने़ॽ खे़न् कुबाःन्‍जाक्‍किन् खिनिॽ ए़त्‍ले़ङ् मे़त्‍निङ्‌ल वाॽआ॥ कर खिनिॽ थेआङ् निङ्‌वाॽए मे़म्‍बिए के़वयि॥”

४ “यहवे दाङ्‌बे़ल्‍ले़ कुसे़वारोबा, माङ्‌निङ्‌वाॽपान् के़बाःप्‍पाहाॽ खिनिॽओ पाङ्‌घुसिरए वाॽ, हे़क्‍केसाङ् खे़न् पाःन्‍नो खिनिॽ ने़क्‍खोॽइन् अयाक् के़म्‍मे़त्‍तुम्‍मिन्॥

५ खे़ङ्‌हाॽरे़ के़म्‍मे़त्‍तिॽ, ‘खिनिॽ आबाङे हिङ्‌मन्‍बा ताप्‍फे़ःम्‍बा सुत्‍ना नु फे़न्‌याःम्‍बक्‍हाॽलाम् नुःक्‍खे़म्‍मे़ॽ हे़क्‍क्‍याङ् यहवे दाङ्‌बे़ल्‍ले़ खिनिॽ नु खिनिॽ पाधे़बाहाॽ सदादिङ्‌ले़ लागि के़बिरिबा लाजेॽओ खिनिॽ युङ्‌मा के़घोसुम्‌ॽ॥

६ खिनिॽ वेॽ साम्‍माङ्‌हाॽ से़वा मे़मे़त्‍ते़म्‍सिम्‍मिन्‍ने़ॽ हे़क्‍क्‍याङ् आबाङे हुक्‍किल्‍ले़ के़जोगुम्‍सिम्‍बा नावाइत्‍लाहाॽ से़वा मे़मे़त्‍ते़म्‍सिम्‍मिन्‍ने़ॽआङ् आङ्‌गाॽ आसिक् मे़भोःक्‍खे़म्‍मिन्‍ने़ॽ॥ खे़ब्‍याङ् आङ्‌गाॽ खिनिॽ थेआङ् खुम्‍दिङ् मे़बिनिङ्‌ङिन्‌ॽ॥’”

७ यहवे दाङ्‌बे़ल्‍ले़ पाःत्‍तुॽ, “कर खिनिॽ आबाःन्‍निन् खे़म्‍मा के़न्‍दे़न्‍दिन्, खे़ल्‍ले़ कुले़क्‌वा आबाङे हुक्‍किल्‍ले़ के़जोगुम्‍बा नावाइत्‍लाहाॽलाम्‍बा खिनिॽ आङ्‌गाॽ आसिक् के़भोःक्‍खुम् हे़क्‍क्‍याङ् आबाङे सम्‍धाङ् खुम्‍दिङ् के़दारुम्॥

८ कल्‍ले़चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ, खिनिॽ आङ्‌गाॽ आबाःन्‍जाःक्‍किन् नुरिक् के़ङ्‌घे़प्‍सुम्‍मिन्‍बाल्‍ले़ चोगुल्‍ले़,

९ थो पिसाङ्‌बा के़रे़क् मे़न्‍छाम् सुवाङ्‌हाॽ नु बेबिलोनबा हाङ् आसे़वारोबा नबुकदनेसरे़ल्‍ले़ कुउःत्‍छे़ आङ्‌गाॽ पाङ्‌घुङ्‌सिङ्‌ल पत्‍ता॥ कन् लाजेन् नु कप्‍मोबा यक्‌युङ्‌बाहाॽ हे़क्‍क्‍याङ् हिम्‍बेसाङ्‌बा वेॽ के़रे़क् मे़न्‍छाम् सुवाङ्‌हाॽनु थङ् चोःक्‍मारे़ लागि आङ्‌गाॽ खे़ङ्‌हाॽ तारुसिङ्‌ल पत्‍ता॥ कन् मे़न्‍छाम् सुवाङ्‌ङिन् नु कल्‍ले़ कुहिम्‍बेसाङ्‌बा मे़न्‍छाम् सुवाङ्‌हाॽ आङ्‌गाॽ मे़क्‍खुङ्‌सिङ्‌ॽ हे़क्‍क्‍याङ् खाप्‍पुथ्‍यःङ् चोगुङ्‌सिङ्‌ङाङ् ले़रुङ्‌सिङ्‌ॽ, खे़न् मे़निसुआङ् खे़प्‍मोलाम्‍बा लाङ्‌गे़घेःक्‍पाहाॽ के़रे़क् चिजिङ् यङ्‌मा मे़सिरो, हे़क्‍क्‍याङ् खे़न् ये़क्‌यक्‍किन् कुनामे़न्‍छाॽ मे़प्‍मा चाहाक् चोगुङ्‌ॽ॥ आङ्‌गाॽ यहवे दाङ्‌बान् पाराङ्‌ङाङ् वाॽ॥

१० आङ्‌गाॽ खे़ङ्‌हाॽरे़ खुन्‍छिॽ सःप्‍मा नु ये़ये़लॽमा इक्‍लान् हे़क्‍क्‍याङ् ते़न्‍धाम् मेःक्‍खिम्‍बा साभङ्‌जाःल्‍ले़ सिराॽथाङ्‌मा इक्‍लान् साक्‍तुङ् पिरुङ्‌सिङ्‌ॽ॥ खे़ङ्‌हाॽरे़ खुन्‍छिॽ सेमिओ ओःत्‍ति होप् हे़क्‍क्‍याङ् लुङ्‌सुम् लाइक्‍पान् खे़म्‍मे़दे़त्‍ने़न्॥

११ कन् के़रे़क् लाजेन् चिजि खक्‍खक् नु मुरे़ःक् खारे़ःक् पोःङ्‌ॽ हे़क्‍क्‍याङ् कन् सुवाङ्‌हाॽरे़ नुबोङ् तङ्‌बे थारिक् बेबिलोनबा हाङ्‌ङिल्‍ले़ कुसे़वा मे़जोगु॥

१२ “खे़न् नुबोङ् तङ्‌बे एगाङ् आङ्‌गाॽ बेबिलोने़न् नु कुहाङ्‌ङिन् खे़ङ्‌हाॽरे़ खुन्‍छिॽ लायोल्‍ले़ लागि खुम्‍दिङ् पिरुङ्‌सिङ्‌ॽ॥ आङ्‌गाॽ खे़न् लाजेन् मे़क्‍खुङ् हे़क्‍क्‍याङ् सदादिङ्‌ले़ लागि खाप्‍पुथ्‍यःङ् चोगुङ्‌ङाङ् ले़रुङ् ने़स्‍सुङ्‌ॽ॥

१३ आङ्‌गाॽ यर्मियालाम्‍बा पाःत्‍तुङ्‌बा के़रे़क् ये़त्‍तुक्‍खेहाॽ, इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़ खुन्‍छिॽ सम्‍धाङ् तारुङ्‌ॽ फाॽआङ् किबु लाम्‍सुङ्‌सिङ्‌ङाङ् वयाङ् इग्र कन् साप्‍पन्‍नो साप्‍ते़बा के़रे़क् ये़त्‍तुक्‍खेहाॽ बेबिलोन लाजेॽ सम्‍धाङ् तारुङ्‌ङाङ् आङ्‌गाॽ खे़न् खुम्‍दिङ् पिरुङ्‌ॽ॥

१४ खे़ङ्‌हाॽरे़ मे़जोगुबा याःम्‍बक्‍किल्‍ले़ लागि आङ्‌गाॽ बेबिलोनबा मनाहाॽ खुम्‍दिङ् पिरुङ्‌सिङ्‌ॽ हे़क्‍क्‍याङ् यरिक् मे़न्‍छाम् सुवाङ्‌हाॽ नु यम्ब्‌यम्‍बा हाङ्‌हाॽरे़ खे़ङ्‌हाॽ योक् मे़जोगुसिॽ॥”

निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ खासे़न् चोगुसिॽ

१५ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ आङ्‌गाॽ अक्‍खे मे़त्‍ताङ्, “आङ्‌गाॽ आसाक्‍के़न्‍निल्‍ले़ के़दिम्‍बा लत्‍छा खोर्‍याधिक् कॽयो वाॽ॥ आङ्‌गाॽ खे़ने़ॽ पाङ्‌ने़बा के़रे़क् मे़न्‍छाम् सुवाङ्‌हाॽओ कन् खोर्‍यान् तेॽरे़ॽ हे़क्‍क्‍याङ् खे़ङ्‌हाॽरे़ मे़धुङुर याःन्‍दे़से़ॽ॥

१६ खे़न् खोर्‍याओलाम्‍बा मे़धुङुल्‍ले़ खे़ङ्‌हाॽ चोनाःम् चोनाःम् मे़लॽआङ् मे़नाङ् थेआङ्‌भे़ल्‍ले़ खे़ङ्‌हाॽरे़ खुन्‍छिॽ तक्‍ले़ङ्‌वाओ आङ्‌गाॽ थङ् के़जोःक्‍पाहाॽ पाङघुङ्‌सिङ्‌ल पःत्‍ता॥”

१७ खे़ल्‍ले़ चोगुल्‍ले़ आङ्‌गाॽ यहवे दाङ्‌बे़ल्‍ले़ कुहुक्‍कोलाम्‍बा खे़न् खोर्‍यान् ताःक्‍तुङ् हे़क्‍क्‍याङ् खुने़ॽ आङ्‌गाॽ पाङ्‌घाङ्‌बा के़रे़क् मे़न्‍छाम् सुवाङ्‌हाॽओ खे़न् तेॽरुङ् खे़ब्‍याङ् खे़ङ्‌हाॽरे़ खे़न् खोर्‍यान् मे़धुङुर याःन्‍दुङ्‌सिङ्॥

१८ खे़न् ते़न्‍हाॽ चिजि खक्‍खक् नु ओमे़प्‍मा सुक्‍मे़न्‍दे़प्‍मनाबा मुरे़ःक् खारे़ःक्‍पा ये़ःङ्‌घादे़न् हे़क्‍तङ्‌बा पोङ्‌ल हे़क्‍क्‍याङ् खे़ङ्‌हाॽरे़ खुन्‍छिॽ मिङ्‌ङिन् मे़बाःत्‍तुआङ् मनाहाॽरे़ साक्‍मुरा माङ्‌दे मे़मे़त्‍तुसिर फाॽआङ् यरुसले़म नु यहुदाबा के़रे़क् ये़क्‌यक्‍हाॽ, खे़प्‍मोबा हाङ्‌ङिन् नु लाम्‍लोबाहाॽ के़रे़क् खे़न् खोर्‍याओलाम्‍बा आङ्‌गाॽ थुङ्‌मा पाङ्‌घुङ्‌सिङ्॥ आइन् थारिक्‍साङ् मनाहाॽरे़ हे़क्‍केलॽरिक्‍के साक्‍मुरा मे़मे़त्‍तुसिॽ॥

१९ खे़न्‍नुःल्‍ले़ वेॽ मिस्रबा हाङ् फारो, युक्‍साबाहाॽ नु लाम्‍लोबाहाॽ, के़रे़क् मिस्रिहाॽ

२० हे़क्‍क्‍याङ् खे़न् लाजेॽओ के़वाॽबा के़रे़क् वेॽ लाजेॽओबाहाॽ, खे़ब्‍याङ् उज लाजेॽबा के़रे़क् हाङ्‌हाॽ, पलिस्‍तिहाॽरे़ खुन्‍छिॽ ये़क्‌यक्‍हाॽ, (अस्‍कलोन, गाजा, एक्रोन हे़क्‍क्‍याङ् के़रे़क् अस्‍दोदबा के़हिङ्‌बा के़याःक्‍पाहाॽ)

२१ ए़दोम, मोआब नु अम्‍मोने़न्,

२२ तुरोस नु सिदोनबा के़रे़क् हाङ्‌हाॽ, वरःङ् नाधाःम्‍बिबा लाजेॽहाॽओबा के़रे़क् हाङ्‌हाॽ,

२३ ददान, तेमा नु बुज, हे़क्‍क्‍याङ् माःङ्‌घा माःङ्‌घाबा ते़न्‍हाॽओ के़युङ्‌बा के़रे़क्,

२४ अरब लाजेॽबा के़रे़क् हाङ्‌हाॽ नु मुरे़ःक् खारे़ःक्‍पा ये़ःङ्‌घादे़न्‍नो के़युङ्‌बा वेॽ लाजेॽबाहाॽरे़ खुन्‍छिॽ के़रे़क् हाङ्‌हाॽ,

२५ जिम्रि, एलाम नु मादिबा के़रे़क् हाङ्‌हाॽ,

२६ खे़ब्‍याङ् थाङ्‌गे़त् पिसाङ्‌बा, निःत्‍ताङ् नु माःङ्‌घा के़युङ्‌बा के़रे़क् हाङ्‌हाॽ, थिक्‍थिक् लॽरिक् आबाङे नु के़रे़क् हाङ्‌हाॽ इक्‍सादिङ् खाम्‍बेःक्‍मो के़वाॽबा के़रे़क् सुवाङ्‌हाॽ खे़न् खोर्‍यान् मे़धुङुर याःन्‍दुङ्‌सिङ्॥ के़रे़क्‍नुःल्‍ले़ एगाङ् बेबिलोनबाc हाङ्‌ङिल्‍ले़आङ् आसिक्‍किल्‍ले़ के़दिम्‍बा खे़न् खोर्‍यान् थुङुॽ॥

२७ खे़न् एगाङ् यहवे दाङ्‌बे़ल्‍ले़ आङ्‌गाॽ अक्‍खे मे़त्‍ते़से़ॽ मे़त्‍ताङ्, “मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘आङ्‌गाॽ आसाक्‍के़न्‍निल्‍ले़ के़दिम्‍बा कन् खोर्‍यान् थुङे़म्‍मे़ॽ, मआसिम्‍मे़ॽ हे़क्‍क्‍याङ् पे़से़म्‍मे़ॽ॥ हे़क्‍क्‍याङ् आभे़ल्‍ले़आङ् पोःक्‍मा मे़न्‍छुक्‍के हाम्‍ब्रिक् चोःन्‍दे़म्‍मे़ॽ॥ आङ्‌गाॽ खिनिॽ लुम्‍मो पाङ्‌घुङ्‌बा थङ्‌ङिल्‍ले़ चोगुल्‍ले़ हे़क्‍के पोःङ्‌ॽ॥’

२८ खे़ङ्‌हाॽरे़ खे़न् खोर्‍यान् के़हुक्‍कोलाम्‍बा ताःक्‍माआङ् थुङ्‌मा मे़न्‍दे़न्‍ने़न्‍ने़भग्र खे़ङ्‌हाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ खिनिॽ खे़न् के़धुङुम्‍लए पोङ्॥

२९ आङ्‌गाॽ खाप्‍पुथ्‍यःङ् चोःक्‍मा के़बोङ्‌बा याःम्‍बक्‍किन् आङ्‌गाॽ आबाङे आये़क्‌यक्‍को हेःक्‍तुङ्‌ॽ॥ आनिगे खुम्‍दिङ् मे़ङ्‌घोए मे़ले़रिगे़ फाॽआङ् थे खे़ङ्‌हाॽरे़ मे़इःत्‍तुबि? मे़ःन्, खे़ङ्‌हाॽरे़ खुम्‍दिङ् मे़घोसुरए पोङ् थेआङ्‌भे़ल्‍ले़ आङ्‌गाॽ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽओ ते़न्‍धङ् पोङ्‌ल चोगुङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽ॥’

३० “यर्मियाए, आङ्‌गाॽ पाःत्‍तुङ्‌बा के़रे़क् पाःन्‍हाॽ खे़ङ्‌हाॽरे़ मे़घेप्‍सुर के़याःन्‍दुसिर पोःङ्‌ॽ॥ खे़ने़ॽ कन् मनाहाॽ अक्‍खे मे़प्‍मासि पोङ्‌लो,

“‘यहवे दाङ्‌बान् साङ्‌ग्राम्‍पेदाङ्‌लाम्‍बा हुःक्‍लो,

साङ्‌ग्राम्‍पेदाङ्‌बा के़रे़क्‍नुःल्‍ले़ थाःङ्‌धाक्‍पा

युङ्‌नादे़न्‍लाम्‍बा खुने़ॽ कुलाजेःल्‍ले़ कुदक्‍ले़ङ्‌वाओ आगिगिबा इक्‍ला लःत्‍तुरो,

खुने़ॽ खाम्‍बेःक्‍मोबा मनाहाॽरे़ खुन्‍छिॽ तक्‍ले़ङ्‌वाओ हुःक्‍लो,

चे़ल्‍ले़क्‍सेॽ के़दोॽबा मना कुइसिःक् खुने़ॽ ने़भाक्‌वा फिङ्‌ल अःक्‍लो॥

इक्‍सादिङ् खाम्‍बेःक्‍मोबा के़रे़क् मनाहाॽरे़ खुने़ॽ कुइक्‍लान् मे़घे़प्‍सुरो॥

३१ खे़न् लोःक्‍खुबा इक्‍लान् इक्‍सादिङ् खाम्‍बेःक्‍माल्‍ले़ कुनुप्‍मो थारिक्‍के खे़म्‍दे़त्‍लो॥

थेआङ्‌भे़ल्‍ले़ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ यहवे दाङ्‌बे़ल्‍ले़ पाःन्‍धिक्‍तुसिआङ् वाॽरो॥

हे़क्‍क्‍याङ् खुने़ॽ के़रे़क् मनाहाॽरे़ खुन्‍छिॽ तक्‍ले़ङ्‌वाओ खासे़न् लोःन्‍दुरो

खे़ब्‍याङ् कुॽइगे़भे़म्‍बाहाॽ खुने़ॽ ताभेःल्‍ले़ से़रुसिरो॥

यहवे दाङ्‌बे़ल्‍ले़ कन् पाःत्‍तुआङ् वाॽरो॥’”

३२ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“ओमे़त्‍ते़म्‍मे़ॽ, ये़त्‍तुक्‍खेन् लत्‍छा सुवाङ्‌लाम्‍बा वेॽस्‍मा सुवाङ् थारिक् पोर पेःक्‍लो

हे़क्‍क्‍याङ् इक्‍सादिङ् खाम्‍बेःक्‍माल्‍ले़ वेॽस्‍मा कुयाओ

किप्‍मागे़घुबा यम्‍बा सुरित् केजङ्‌धिक् हुःक्‍ल पत्‍लो॥”

३३ खे़न् ये़न्‍नो यहवे दाङ्‌बे़ल्‍ले़ स्‍ये़रुसिबाहाॽरे़ खुन्‍छिॽ चेहाॽ इक्‍सादिङ् खाम्‍बेःक्‍माल्‍ले़ लत्‍छा कुसुक्‍पोलाम् नाःस्‍मा कुयाओ थारिक् मे़से़आङ् मे़ने़रो॥ आत्‍तिन्‍हाॽआङ् खे़ङ्‌हाॽरे़ खुन्‍छिॽ लागि मेरिङ् मे़न्‍धक्‍ने़न्, आत्‍तिन्‍हाॽरे़आङ् खे़ङ्‌हाॽरे़ खुन्‍छिॽ चेहाॽ मे़म्‍भुक्‍खुसिन्‍नाङ् मे़न्‍लुप्‍तुसिन्॥ खे़न् चेहाॽ चिधुक् लुम्‍मनाबा हे़क्‍के खाम्‍मो आम्‍भा मे़ने़ मे़गन्‍लो॥

३४ खिनिॽ कुॽइगे़भे़म्‍बा मे़ल्‍लुक्‍कम्‍बासे,

खिनिॽ यम्‍बा इक्‍लाओ हाबे़म्‍मे़ॽओ॥

मेरिङ्‌धक्‍नु खाम्‍हिःक्‍को होःत्‍तासिम्‍मे़ॽओ॥

थेआङ्‌भे़ल्‍ले़ खिनिॽ से़प्‍मा ये़म्‍मिन् त्‍ये़आङ् वाॽरो

नुबा खे़ःम्‍बान् हने़ यःप्‍पा हे़क्‍के फयःप्‍फयःप् के़यःप्‍सिरो॥

३५ मे़ल्‍लुक्‍कम्‍बाहाॽरे़ आत्‍तिआङ् खे़त्‍छिङ्‌मा लाम् मे़ङ्‌घोसुन्‍लो,

मे़ल्‍लुक् लाम्‍गे़लोबाहाॽरे़ आत्‍तिआङ् चिङ्‌सिङ्‌मादे़न् मे़ङ्‌घोसुन्‍लो॥

३६ मे़ल्‍लुक्‍कम्‍बाहाॽ मे़हाःप्‍पान् खे़प्‍से़म्‍मे़ॽओ,

मे़ल्‍लुक् लुप् लाम्‍गे़लोबाहाॽ मेरिङ् मे़धक्‍पे़न् खे़प्‍से़म्‍मे़ॽओ,

थेआङ्‌भे़ल्‍ले़ यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ मे़ल्‍लुक् चाराम्‍मादे़न्‍हाॽ मे़क्‍खुर पत्‍लो॥

३७ हे़क्‍क्‍याङ् यहवे दाङ्‌बे़ल्‍ले़ कुसाक्‍के़न्‍निल्‍ले़ चोगुल्‍ले़

खे़निॽ पित् चाराम्‍मा चिजि ये़म्‌ये़म्‍बादे़न्‍निन् खाप्‍पुथ्‍यःङ् पोङ्‌लो॥

३८ थे़रिङ्‌बे़ल्‍ले़ कुयाक्‍मादे़न् लुङ्‌फुक्‍कोन् सानाःप्‍मारे़ लागि ले़रुधरो

हे़क्‍केलॽरिक्‍के यहवे दाङ्‌बे़ल्‍ले़ कुमनाहाॽ ले़रुसिआङ् वाॽरो॥

थङ्‌ङोबा किप्‍मागे़घुबा ताभे नु

यहवे दाङ्‌बे़ल्‍ले़ यङ्‌मा के़गे़प्‍पा कुसाक्‍के़न्‍निल्‍ले़

कन् लाजेन् चिजि खक्‍खक् पोःक्‍खे़आङ् ने़रो॥

a 

२५:१ यहोयाकिमे़न् हाङ् पोःक्‍खे़बा लिसिगेःक्‍पा तङ्‌बे नु नबुकदनेसरे़न् थिक्‍सिगेःक् हाङ् पोःक्‍खे़बा तङ्‌बे़न् ६०५ नाजिरि तङ्‌बे तगि वये़॥

b 

२५:३ कन् २३ तङ्‌बेहाॽ ६२७-६०५ नाजिरि तङ्‌बे तगि वये़॥

c 

२५:२६ बेबिलोने़ल्‍ले़ वेॽ कुमिङ् “सिसाक” आङ् मे़मे़त्‍तु॥

यर्मियान् से़त्‍तासिगे़ मे़मे़त्‍तु

२६

यहुदाबा हाङ् योसियाहःल्‍ले़ कुस्‍सा यहोयाकिमे़ल्‍ले़ हाङ्‌युक् चोःक्‍मा हेःक्‍तुबा ये़म्‍मो यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़॥

२ यहवे दाङ्‌बे़ल्‍ले़ अक्‍खे पाःत्‍तु, “यहवे दाङ्‌बे़ल्‍ले़ कुहिम् लक्‍खुम्‍मो ये़बे़ॽ हे़क्‍क्‍याङ् आङ्‌गाॽ इङ्‌जाङ् पिने़बा के़रे़क् पाःन्‍हाॽ यहुदाओबा ये़क्‌यक्‍हाॽलाम् माङ्‌हिम्‍मो माङ्‌से़वा चोःक्‍से़ के़दाबा मनाहाॽ लत्‍छा पाःन्‍नाङ् मे़न्‌याःक्‍के मे़त्‍ते़से़ॽ॥

३ से़क्‍खा मनाहाॽरे़ खे़न् पाःन्‍निन् मे़घे़प्‍सुआङ् खुन्‍छिॽ ताप्‍फे़ःम्‍बा याःम्‍बक्‍हाॽ मे़ले़रुबि हाग॥ हे़क्‍केने़भग्र खे़ङ्‌हाॽरे़ खुन्‍छिॽ ताप्‍फे़ःम्‍बा सुत्‍नाःल्‍ले़ चोगुल्‍ले़ आङ्‌गाॽ खे़ङ्‌हाॽरे़ खुन्‍छिॽ सम्‍धाङ् ताःप्‍मा इःत्‍तुङ्‌ङाङ् वयाङ्‌बा खे़न् मे़क्‍मासिमे़न् खे़त्‍तुङ्‌ॽ॥

४ “खे़ङ्‌हाॽ अक्‍खे मे़त्‍ते़से़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ, आङ्‌गाॽ मे़त्‍निङ्‌बा पाःन्‍निन् खिनिॽ के़ङ्‌घे़प्‍सुम्‍मिन्‍नाङ् के़न्‍इःत्‍तुम् के़न्‍नाःत्‍तुम्‍मिन्‍ने़भग्र,

५ हे़क्‍क्‍याङ् आङ्‌गाॽ खिनिॽओ ये़त्‍ले़ङ् ये़त्‍ले़ङ् पाङ्‌घुङ्‌सिङ्‌बा आसे़वारोबा माङ्‌निङ्‌वाॽपान् के़बाःप्‍पाहाॽरे़ खुन्‍छिॽ पाःन्‍निन् के़ङ्‌घे़प्‍सुम्‍मिन्‍ने़भग्र आङ्‌गाॽ आइङ्‌जाङ्‌ङिन् खिनिॽ इःप्‍मा नाःप्‍मा के़न्‍दे़न्‍दिन्॥

६ खे़ब्‍याङ् खिनिॽ हे़क्‍तङ्‌बा के़जोगुम्‍ल के़वयिने़भग्र आङ्‌गाॽ सिलोःन् मे़क्‍खुङ्‌बा कुइसिःक् कन् माङ्‌हिम्‍मिन् मे़क्‍खुङ् हे़क्‍क्‍याङ् के़रे़क् मे़न्‍छाम् सुवाङ्‌हाॽरे़ कन् ये़क्‌यक्‍किन् माङ्‌दे साङ्‌ग्रा थामालाम् मे़जोगुॽ॥’”

७ निङ्‌वाॽफुसाम्‍बाहाॽरे़, माङ्‌निङ्‌वाॽपान् के़बाःप्‍पाहाॽरे़ हे़क्‍क्‍याङ् के़रे़क् मनाहाॽरे़ कन् पाःन्‍निन् यहवे दाङ्‌बे़ल्‍ले़ कुहिम्‍मो यर्मियाःल्‍ले़ पाःत्‍तुबान् मे़घे़प्‍सु॥

८ हे़क्‍क्‍याङ् यहवे दाङ्‌बे़ल्‍ले़ इङ्‌जाङ् पिरुसिबा के़रे़क् पाःन्‍हाॽ यर्मियाःल्‍ले़ पाःत्‍तु सुरु, खे़ब्‍याङ् खे़ङ्‌हाॽरे़ खुने़ॽ मे़दे़म्‍सुआङ् अक्‍खे मे़बाःत्‍तुर मे़भिःक्‍ते़, “आल्‍ल खे़ने़ॽ से़क्‍खाए के़सिःॽ॥

९ कन् माङ्‌हिम्‍मिन् सिलोःन् हे़क्‍के पोःङ्‌ॽ हे़क्‍क्‍याङ् कन् ये़क्‌यक्‍किन् खाप्‍पुथ्‍यःङ् पोःङ्‌ॽ खे़म्‍ब्‍याङ् कप्‍मो हाःत्‍ताङ् मे़युङ्‌ने़न् फाॽआङ् खे़ने़ॽ थेआङ् यहवे दाङ्‌बे़ल्‍ले़ कुमिङ्‌ङो माङ्‌निङ्‌वाॽपान् के़बाःत्‍तु?” खे़न् एगाङ् यहवे दाङ्‌बे़ल्‍ले़ कुहिम्‍मो के़रे़क् मनाहाॽरे़ खुने़ॽ किर्गप् मे़गबु॥

१० हे़क्‍केःल्‍ले़ यहुदाबा लाम्‍लोबाहाॽरे़ कन् पाःन्‍निन् मे़घे़प्‍सु, खे़ब्‍याङ् खे़ङ्‌हाॽ हाङ्‌हिम्‍मोलाम्‍बा माङ्‌हिम्‍मो मे़द्‌ये़ हे़क्‍क्‍याङ् कुसङ् मा ताःक्‍हन् मे़प्‍मनाबा लाम्‍धेःत्‍तिल्‍ले़ कुबेसाङ् मे़युङ्‌सिङ्॥

११ खे़ब्‍याङ् निङ्‌वाॽफुसाम्‍बाहाॽ हे़क्‍क्‍याङ् माङ्‌निङ्‌वाॽपान् के़बाःप्‍पाहाॽरे़ खे़न् लाम्‍लोबाहाॽ नु मनाहाॽ अक्‍खे मे़मे़त्‍तुसि, “कन् मनाःल्‍ले़ सिमे़ल्‍ले़ खुम्‍दिङ् खोमा पोःङ्‌ॽ थेआङ्‌भे़ल्‍ले़ कल्‍ले़ आनिगे ये़क्‌यक्‍किल्‍ले़ कुदक्‍ले़ङ्‌वाओ पाःत्‍तुआङ् वाॽ॥ खे़ल्‍ले़ कुबाःन्‍निन् खिनिॽ आबाङे ने़क्‍खोॽबाल्‍ले़ के़घे़प्‍सुम्‍माङ् के़वयिॽ॥”

१२ हे़क्‍क्‍याङ् यर्मियाःल्‍ले़ के़रे़क् सुहाङ्‌युक्‍पाहाॽ नु काक् मनाहाॽ मे़त्‍तुसि, “कन् माङ्‌हिम्‍मिन् नु कन् ये़क्‌यक्‍किल्‍ले़ कुदक्‍ले़ङ्‌वाओ खिनिॽ के़घे़प्‍सुम्‍बा के़रे़क् पाःन्‍हाॽ माङ्‌निङ्‌वाॽपान् पाःप्‍मारे़ लागि यहवे दाङ्‌बे़ल्‍ले़ आङ्‌गाॽ पाङ्‌घाङ्‌बा॥

१३ आल्‍ल खिनिॽ आबाङे हिङ्‌मन्‍बा सुत्‍नाःन् नु याःम्‍बक्‍हाॽ तोःम्‍माए पोङ् हे़क्‍क्‍याङ् यहवे दाङ्‌बा आबाङे निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् इःप्‍मा नाःप्‍माए पोङ्॥ खे़ब्‍याङ् खिनिॽ सम्‍धाङ् ताःप्‍मा इःत्‍तुबा खाप्‍पुथ्‍यःङ् चोःक्‍मा पाःन्‍नो कुनिङ्‌वाॽ नुःक्‍तुॽइ॥

१४ आङ्‌गाॽग, आल्‍ल खिनिॽ हुक्‍कोए वाॽआ॥ खिनिॽ थे़मा चोःक्‍मा नुबा नु के़लाॽबा चोक् फाॽआङ् के़इःत्‍तुम्, हाबा खे़न्‍ने आङ्‌गाॽ आमे़त्‍ते़ॽ॥

१५ कर खिनिॽ आङ्‌गाॽ याप्‍मि के़से़रिने़भग्र खिनिॽ नु कन् ये़क्‌यक्‍कोबा मनाहाॽ फोत्‍या मे़ःन्‍नेबा लत्‍छा मना के़से़प्‍पा के़बोःक्‍खिॽ के़लॽबा कन् पाःन्‍निन् से़क्‍खाए खे़प्‍से़म् युक्‍खे़म्‍मे़ॽ थेआङ्‌भे़ल्‍ले़ यहवे दाङ्‌बाल्‍ले़ए खिनिॽ कन् साम्‍दिङ्‌ङिन् पिमानिङ् फाॽआङ् आङ्‌गाॽ पाङ्‌घाङ्‌बा॥”

१६ खे़ब्‍याङ् लाम्‍लोबाहाॽ नु के़रे़क् मनाहाॽरे़ निङ्‌वाॽफुसाम्‍बाहाॽ हे़क्‍क्‍याङ् माङ्‌निङ्‌वाॽपान् के़बाःप्‍पाहाॽ अक्‍खे मे़मे़त्‍तुसि, “कन् मनाःल्‍ले़ यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुमिङ्‌ङो कन् पाःन्‍निन् पाःत्‍तुबारो, कन् सिमे़ल्‍ले़ खुम्‍दिङ् पिमा मे़नुॽने़न्॥”

१७ खे़न् एगाङ् कुभा तुम्‍भाक्‍साहाॽ मे़बोगे़आङ् मे़ये़म्‍सिङ् हे़क्‍क्‍याङ् खे़प्‍मो के़जुम्‍बा मनाहाॽ अक्‍खे मे़मे़त्‍तुसि,

१८ “हिजकियान् यहुदाबा हाङ् वये़ल्‍ले़ मोरेसेतलाम् के़दाबा माङ्‌निङ्‌वाॽपान् के़बाःप्‍पा मिकाःल्‍ले़ के़रे़क् मनाहाॽ कन् कुबाःन्‍जाक्‍किन् अक्‍खे मे़त्‍तुसि, मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“‘इक्‍ताप्‍पिन् के़क्‍चु थोःङ्‌मनाबा हे़क्‍के सियोने़न् मे़दोःक्‍खुरो,

यरुसले़ःम्‍मिन् लुःन्‍नाङ् लुङ्‌सिङ्‌हाॽ लुम्‍सिङ्‌लो

हे़क्‍क्‍याङ् माङ्‌हिम्‍मोबा कोःक्‍मा फाङ्‌जङ्‌हाॽ

ताम्‍भुङ् पोःक्‍ला के़बोबा के़धाङ्‌बा थुप्‍थाॽ कुइसिःक् पोङ्‌लो॥’

१९ “हे़क्‍केःल्‍ले़ थे हिजकिया हाङ्‌ङिन् नु यहुदाओ के़युङ्‌बाहाॽरे़ मिकान् मे़से़रुबि? मे़न्‍छेरुन्, खे़ल्‍ले़ कुले़क्‌वाग हिजकियान् यहवे दाङ्‌बान्‍नु किसे़ हे़क्‍क्‍याङ् खुने़ॽ कुलुङ्‌गुम् खोमा तम्‍सिन् चोगु॥ खे़ब्‍याङ् यहवे दाङ्‌बे़ल्‍ले़ तारुङ् फाॽआङ् खे़ङ्‌हाॽ मे़त्‍तुसिबा मे़क्‍मासिमा पाःन्‍निल्‍ले़ कुयाःम्‍बेओ कुनिङ्‌वाॽ नुःक्‍तु॥ कर आल्‍लो यम्‍बा ये़त्‍तुक्‍खेन् आबाङे आनिॽ सम्‍धाङ् ताःप्‍मा आइःत्‍तुम्‍माङ् आवाॽ॥”

२० (वेॽ मना थिक्‍काङ् खे़प्‍मो वये़, खे़ल्‍ले़ यहवे दाङ्‌बे़ल्‍ले़ कुमिङ्‌ङो यर्मियाःल्‍ले़ कुइसिःक् कन् ये़क्‌यक्‍किन् नु मे़न्‍छाम् सुवाङ् तक्‍ले़ङ्‌वाओ माङ्‌निङ्‌वाॽपान् पाःत्‍तुआङ् वये़॥ खे़न् किर्यत-यारिम्‍मो के़युङ्‌बा समायाहरे़ कुस्‍सा उरियाहःन् वये़॥

२१ यहोयाकिम हाङ्‌ङिन् नु कुधक्‍तुम्‍बाहाॽरे़ हे़क्‍क्‍याङ् वेॽ सुहाङ्‌युक्‍पाहाॽरे़ उरियाहरे़ कुबाःन्‍निन् मे़घे़प्‍सु खे़ब्‍याङ् हाङ्‌ङिल्‍ले़ खुने़ॽ से़प्‍मा निङ्‌वाॽ चोगु॥ खे़न् पाःन्‍निन् उरियाहःल्‍ले़ खे़प्‍सुआङ् खुने़ॽ किसे़ हे़क्‍क्‍याङ् खे़त्‍छिङ्‌ङाङ् मिस्र लाजेॽ पे॥

२२ कर यहोयाकिम हाङ्‌ङिल्‍ले़ उरियाहःन् नुःक्‍मा फे़प्‍मारे़ लागि अक्‍बोरे़ल्‍ले़ कुस्‍सा एल्‍नाताने़न् नु वेॽ कुभा मनाहाॽ मिस्र लाजेॽ पाङ्‌घुसि॥

२३ खे़ङ्‌हाॽरे़ उरियाहःन् यहोयाकिम हाङ्‌ङिल्‍लो मे़नुःक्‍तु मे़दारु॥ हे़क्‍क्‍याङ् हाङ्‌ङिल्‍ले़ खुने़ॽ ताभेःल्‍ले़ स्‍ये़रुआङ् खे़ल्‍ले़ कुजे़ःन् मे़न्‍जोबा मनाहाॽरे़ खुन्‍छिॽ इपुङ्‌ङो लाप्‍मे़भुसु॥)

२४ कर सापाने़ल्‍ले़ कुस्‍सा अहिकामे़न्‍नाङ् यर्मियान् ले़क्‍खाङ् पोःक्‍खे़बाल्‍ले़ चोगुल्‍ले़ खुने़ॽ मनाहाॽरे़ खुन्‍छिॽ हुक्‍को से़त्‍छे़ हुक्‍मे़न्‍छुःप्‍तुन्‍लो॥

यर्मियाःल्‍ले़ कुभक्‍ताङ्‌ङो खे़ःप्‍सिङ्

२७

यहुदाबा हाङ् योसियाहःल्‍ले़ कुस्‍सा सिदकियाहःल्‍ले़ हाङ्‌युक् चोःक्‍मा हेःक्‍तुबा ये़म्‍मो यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़॥

२ यहवे दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “सिङ् नु सिहोब् इदाःक्‍हाॽलाम्‍बा लत्‍छा खे़ःप्‍सिङ् चोगे़ॽ, हे़क्‍क्‍याङ् के़सित्‍लाओ फत्‍छे़ॽ॥

३ खे़न् एगाङ् यरुसले़ःम्‍मो सिदकियाह हाङ्‌ङिल्‍ले़ कुदुम्‍से़ के़दाबा ए़दोम, मोआब, अम्‍मोन, तुरोस नु सिदोनबा हाङ्‌लाइङ्‌बाहाॽलाम् खे़न् लाजेॽहाॽओबा हाङ्‌हाॽ लत्‍छा इङ्‌घङ्‌धिक् मे़त्‍ते़सेॽ॥

४ खे़न् हाङ्‌लाइङ्‌बाहाॽरे़ खुन्‍छिॽ दाङ्‌बाहाॽरे़ लागि कन् इङ्‌घङ्‌ङिन् पिरे़से़ॽआङ् अक्‍खे मे़त्‍ते़से़ॽ, मुक्‍साम्‍दाङ्‌बा यहवे दाङ्‌बा, इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘खिनिॽ दाङ्‌बाहाॽ अक्‍खे मे़त्‍ताम्‍सिम्‍मे़ॽ–

५ कन् इक्‍सादिङ् खाम्‍बेःक्‍के़न्, कन् इक्‍सादिङ् खाम्‍बेःक्‍मो के़युङ्‌बा मनाहाॽ हे़क्‍क्‍याङ् थक्‍सापुसाहाॽ आङ्‌गाॽए पयम् यम्‍बा आमुक्‍साम् नु आधुम्‍मिल्‍ले़ चोगुङ्‌सिङ्‌ङाङ् वाॽ, खे़ब्‍याङ् आङ्‌गाॽ आत्‍तिन् पिमा निङ्‌वाॽ चोगुङ् आङ्‌गाॽ खे़न् पिरुङ्‌ॽ॥

६ आङ्‌गाॽ आसे़वारोबा बेबिलोनबा हाङ् नबुकदनेसरे़ल्‍ले़ कुयुक्‍को कन् के़रे़क् के़सुवाङ्‌हाॽ आङ्‌गाॽए थासुङ्‌सिङ् हे़क्‍क्‍याङ् आङ्‌गाॽ ताम्‍भुङ्‌ङोबा थक्‍साहाॽआङ् खुने़ॽ कुयुक्‍को वाॽ पाङ्‌सुङ्‌सिङ्‌ङाङ् वाॽ॥

७ के़रे़क् मे़न्‍छाम् सुवाङ्‌हाॽरे़ खुने़ॽ कुयाःम्‍बक् मे़जोगुॽ हे़क्‍क्‍याङ् खुने़ॽ कुसुवाङ्‌हाॽरे़ खुन्‍छिॽ मे़क्‍मा ये़म्‍मिन् मे़न्‍दाए थारिक् खे़ङ्‌हाॽरे़ खुने़ॽ कुस्‍सान् नु कुम्‍मे़न्‍छाॽइन् याःम्‍बक् मे़जोगु मे़बिरुसिॽ॥ खे़न् एगाङ् यरिक् सुवाङ्‌हाॽ नु यम्‍ब्‌यम्‍बा हाङ्‌हाॽरे़ बेबिलोने़न् मे़नाःन्‍दुआङ् खे़प्‍मो हाङ्‌युक् मे़जोगुॽ॥

८ कर कुभा मे़न्‍छाम् सुवाङ् इग्र हाङ्‌जुम्‍मिल्‍ले़ कुघे़ःप्‍सिङ्‌ङिन् पङ्‌मा इग्र कुयुक्‍को वाॽमा निङ्‌वाॽ मे़जोगुन्‍ने़भग्र खे़न् नबुकदनेसरे़ल्‍ले़ हदॽ मे़मे़क्‍खुन्‍ल थारिक् आङ्‌गाॽ खे़न् मे़न्‍छाम् सुवाङ्‌ङो थङ्, साक्‌वान् हे़क्‍क्‍याङ् मिङ्‌देॽ तारुङ्‌ङाङ् खुम्‍दिङ् पिरुङ्‌ॽ, यहवे दाङ्‌बे़ल्‍ले़ पाःत्‍तुॽ॥

९ “‘कल्‍ले़चोगुल्‍ले़ खिनिॽ माङ्‌निङ्‌वाॽपान् के़बाःप्‍पाहाॽ, खागे़इक्‍पाहाॽ, से़प्‍माङ्‌ङिल्‍ले़ कुबे के़हम्‍बाहाॽ, के़सिबा मनाःल्‍ले़ कुसाम् मुरा के़मे़प्‍पाहाॽ नु मिक्‍ले़ःङ्‌मा याःम्‍बक् के़जोःक्‍पाहाॽरे़ मे़बाःत्‍तुबान् मे़घे़प्‍से़म्‍मिन्‍ने़ॽ, खे़ङ्‌हाॽरे़ मे़बाःत्‍तुॽ, “बेबिलोनबा हाङ्‌ङिल्‍ले़ कुयुक्‍को खिनिॽ वाॽमा मे़बोङ्‌ने़न्॥”

१० खे़ङ्‌हाॽरे़ खिनिॽ इङ्‌ले़क्‍पा माङ्‌निङ्‌वाॽपान्‍हाॽ के़म्‍मे़त्‍तिर के़म्‍बत्‍छि हे़क्‍क्‍याङ् खे़ल्‍ले़ कुले़क्‌वा खिनिॽ आबाङे लाजेॽलाम्‍बा साॽरिक् माःङ्‌घा वेॽ ते़न्‍नो के़म्‍देॽरि॥ आङ्‌गाॽ खिनिॽ नाःत्‍निङ् लःत्‍निङ् हे़क्‍क्‍याङ् खिनिॽ खाप्‍पुथ्‍यःङ् के़मे़गिॽ॥

११ कर आत्‍तिन् सुवाङ्‌हाॽरे़ बेबिलोनबा हाङ्‌ङिल्‍ले़ कुघे़ःप्‍सिङ्‌ङिन् पङ्‌मा हे़क्‍क्‍याङ् कुयुक्‍को वाॽमा निङ्‌वाॽ मे़जोगुॽ, आङ्‌गाॽ खे़ङ्‌हाॽ आबाङे खुन्‍छिॽ लाजेॽओ वाॽमा नु आबाङे लाजेन् थोःङ्‌मा याःन्‍ममाआङ् चामा पिरुङ्‌सिङ्‌ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽ॥’”

१२ आङ्‌गाॽ हाबा खे़न् पाःन्‍निन् यहुदाबा हाङ् सिदकियाहःन् मे़त्‍तुङ्, “बेबिलोनबा हाङ्‌ङिल्‍ले़ कुघे़ःप्‍सिङ्‌ङिन् पङ्‌मा इग्र खुने़ॽ कुयुक्‍को वाॽमा ते़न्‍दे़ॽ॥ खुने़ॽ नु खे़ल्‍ले़ कुमनाहाॽरे़ लागि याःम्‍बक् चोगे़ॽ हे़क्‍क्‍याङ् खे़ने़ॽ के़हिङ्॥

१३ थेआङ् खे़ने़ॽ नु के़मनाहाॽ थङ्, साक्‌वान् इग्र मिङ्‌देॽलाम्‍बा के़स्‍ये़ॽइबाबे? बेबिलोनबा हाङ्‌ङिल्‍ले़ कुयुक्‍को मे़न्‌वाॽमना सुवाङ्‌हाॽ हे़क्‍तङ्‌बा मे़बोङ् फाॽआङ् यहवे दाङ्‌बे़ल्‍ले़ पाःत्‍तुआङ् वाॽ॥

१४ खे़ल्‍ले़ कुयुक्‍को वाॽमा मे़नुॽने़न् के़बाःप्‍पा माङ्‌निङ्‌वाॽपान् के़बाःप्‍पाहाॽरे़ खुन्‍छिॽ पाःन्‍निन् मे़घे़प्‍से़म्‍मिन्‍ने़ॽ॥ खे़ङ्‌हाॽरे़ खिनिॽ इङ्‌ले़क्‍पा सुजाहाॽ के़म्‍बिरिर के़म्‍बत्‍छि॥

१५ यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽ खे़न् माङ्‌निङ्‌वाॽपान् के़बाःप्‍पाहाॽ पाङ्‌घुसिबा मेःन्! खे़ङ्‌हाॽरे़ आङ्‌गाॽ आमिङ्‌ङो खिनिॽनु इङ्‌ले़क्‍पा पान् मे़बाःत्‍तुर मे़बत्, खे़ल्‍ले़ चोगुल्‍ले़ आङ्‌गाॽ खिनिॽ कन् लाजेःन्‍लाम् नाःत्‍निङ्‌दे़निङ्॥ खिनिॽ के़रे़क् के़स्‍ये़ॽइ॥ खिनिॽ हे़क्‍क्‍याङ् कन् माङ्‌निङ्‌वाॽपान् के़बाःप्‍पाहाॽ के़रे़क् के़मे़गिॽ॥’”

१६ हे़क्‍क्‍याङ् निङ्‌वाॽफुसाम्‍बाहाॽ नु मनाहाॽ मे़त्‍तुङ्‌सिङ्, “यहवे दाङ्‌बे़ल्‍ले़ अक्‍खे पाःत्‍तुॽ, ‘माङ्‌हिम्‍मोबा याङ्‌साकुन्‍धेन् बेबिलोनलाम्‍बा मे़नुःक्‍तु मे़दारुॽ फाॽआङ् माङ्‌निङ्‌वाॽपान् के़बाःप्‍पाहाॽरे़ मे़बाःत्‍तुबा पाःन्‍निन् मे़घे़प्‍से़म्‍मिन्‍ने़ॽ॥ खे़ङ्‌हाॽरे़ खिनिॽ इङ्‌के़म्‍ले़क्‍तिर मे़बत्॥

१७ खे़ङ्‌हाॽरे़ खुन्‍छिॽ पाःन्‍निन् मे़घे़प्‍से़म्‍मिन्‍ने़ॽ॥ बेबिलोनबा हाङ्‌ङिल्‍ले़ कुयुक्‍को वये़म्‍मे़ॽ हे़क्‍क्‍याङ् खिनिॽ के़हिङिॽ॥ थेआङ् कन् ये़क्‌यक्‍किन् मे़क्‍ल याःम्‍माबे?

१८ खे़ङ्‌हाॽ से़क्‍खाए माङ्‌निङ्‌वाॽपान् के़बाःप्‍पासि हे़क्‍क्‍याङ् खे़ङ्‌हाॽरे़ आङ्‌गाॽ आइङ्‌घङ्‌ङिन् मे़बाःत्‍तुआङ् मे़वाॽने़भग्र माङ्‌हिम् नु हाङ्‌हिम्‍मो के़नम्‍बा याङ्‌साकुन्‍धेन् बेबिलोन ये़क्‌यक्‍को तेॽमा मे़बाङ्‌घे़से़न्‍ने़ॽ फाॽआङ् खे़ङ्‌हाॽरे़ मुक्‍साम्‍दाङ्‌बा यहवे दाङ्‌बान् पेलि मे़भाक्‍तुर॥

१९-२० “थेआङ्‌भे़ल्‍ले़ बेबिलोनबा हाङ् नबुकदनेसरे़ल्‍ले़ यहुदाबा हाङ् यहोयाकिमे़ल्‍ले़ कुस्‍सा यहोयाकिने़न् हे़क्‍क्‍याङ् यहुदा नु यरुसले़मबा मिङ्‌सोदाङ्‌बा मनाहाॽ बेबिलोनओ ते़म्‍सुसिआङ् तेॽरुसिल्‍ले़ खुने़ॽ खे़प्‍मोबा सित्‍लाङ्‌हाॽ, पयम् यम्‍बा कासा फसिहाॽ, पित्‍लाधाहाॽ हे़क्‍क्‍याङ् माङ्‌हिम्‍मोबा वेॽ याङ्‌साकुन्‍धेहाॽ मे़देॽरुन्॥

२१ यरुसले़मबा माङ्‌हिम्‍मो नु हाङ्‌हिम्‍मो के़युङ्‌बा के़याःक्‍पा के़रे़क् याङ्‌साकुन्‍धेहाॽरे़ कुयाःम्‍बेओ यहवे दाङ्‌बा इस्राइलबा मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, खे़न् खे़प्‍से़म्‍मे़ॽ॥

२२ ‘खे़ङ्‌हाॽ के़रे़क् बेबिलोनओ मे़देॽरुॽ हे़क्‍क्‍याङ् आङ्‌गाॽ याम्‍मो खे़न् कुलासे़ मना मे़म्‍बाङ्‌सिङ्‌ङे थारिक् आम्‍भा खे़प्‍मोए याःक्॥ खे़न् एगाङ् आङ्‌गाॽ खे़न् के़रे़क् याङ्‌साकुन्‍धेहाॽ नुःक्‍तुङ् फे़त्‍तुङ्‌ॽ हे़क्‍क्‍याङ् यरुसले़ःम्‍मो याम्‍मो युक्‍खुङ्‌ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽआरो॥’”

इङ्‌ले़क् माङ्‌निङ्‌वाॽपान् के़बाःप्‍पा हनन्‍याहःन्

२८

हाबा खे़न् तङ्‌बे, अज्‍जुरले़ कुस्‍सा गिबोन के़युङ्‌बा माङ्‌निङ्‌वाॽपान् के़बाःप्‍पा हनन्‍याहःल्‍ले़ यहवे दाङ्‌बे़ल्‍ले़ कुहिम्‍मो निङ्‌वाॽफुसाम्‍बाहाॽ नु मनाहाॽरे़ खुन्‍छिॽ तगि आङ्‌गाॽ कन् पाःन्‍निन् मे़त्‍ताङ्‌ङिल्‍ले़ सिदकियाहःल्‍ले़ यहुदाओ हाङ्‌युक् चोगुबा तङ्‌बे लिसिआङ् ङासिगेक्‍पा लाa के़रे़आङ् वये़॥

२ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, “आङ्‌गाॽ बेबिलोनबा हाङ्‌ङिल्‍ले़ वेॽहाॽ एःप्‍मासि कुघे़ःप्‍सिङ्‌ङिन् ए़क्‍खुङ् पिरुङ्‌ॽ॥

३ बेबिलोनबा हाङ् नबुकदनेसरे़ल्‍ले़ यहवे दाङ्‌बे़ल्‍ले़ कुहिम्‍मोलाम् कॽयोनु बेबिलोन तेॽरुआङ् वये़बा के़रे़क् चिगक्‌वाहाॽ, आल्‍ल तङ्‌बे ने़त्‍छिरे़सा आङ्‌गाॽ याम्‍मो कन् ते़न्‍नोए काक् नुःक्‍तुङ् फे़त्‍तुङ्‌ॽ॥

४ आङ्‌गाॽ यहोयाकिमे़ल्‍ले़ कुस्‍सा, यहुदाबा हाङ् यहोयाकिने़न् नु बेबिलोनओ मे़दे़म्‍सु मे़देॽरुसिबा यहुदाबा के़रे़क् मनाहाॽनु सोरिक् नुःक्‍तुङ् फे़त्‍तुङ्‌सिङ्‌ॽ॥ हे़क्‍क्‍याङ् से़क्‍खासाङ् आङ्‌गाॽ बेबिलोनबा हाङ्‌ङिल्‍ले़ कुघे़ःप्‍सिङ्‌ङिन् ए़क्‍खुङ्‌ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽ॥”

५ खे़ब्‍याङ् यहवे दाङ्‌बे़ल्‍ले़ कुहिम्‍मो के़ये़प्‍पा निङ्‌वाॽफुसाम्‍बाहाॽ नु के़रे़क् मनाहाॽरे़ खुन्‍छिॽ तगि माङ्‌निङ्‌वाॽपान् के़बाःप्‍पा यर्मियाःल्‍ले़ माङ्‌निङ्‌वाॽपान् के़बाःप्‍पा हनन्‍याहःन् मे़त्‍तु,

६ “ओरो, हे़क्‍केए पोङ्‌ल! यहवे दाङ्‌बे़ल्‍ले़ हे़क्‍केए चोगुर! खे़ने़ॽ के़बाःत्‍तुबा कन् माङ्‌निङ्‌वाॽपान्‍हाॽ के़रे़क् खुने़ॽ के़त्‍तु के़बिर॥ हे़क्‍क्‍याङ् यहवे दाङ्‌बे़ल्‍ले़ कुहिम्‍मोबा चिगक्‌वा सामाहाॽ नु मे़दे़म्‍सु मे़देॽरुसिबा के़रे़क् मनाहाॽ खुने़ॽ बेबिलोनलाम्‍बा कन् ते़न्‍नो नुःक्‍तु फे़त्‍तुसिर॥

७ करसाङ् आङ्‌गाॽ खे़ने़ॽ नु कन् के़रे़क् मनाहाॽरे़ मे़घे़प्‍सुर मे़त्‍तुङ्‌सिङ्‌बा पाःन्‍जाःक्‍किन् खे़ने़ॽ खे़प्‍से़ॽ॥

८ आङ्‌गाॽ हे़क्‍क्‍याङ् खे़ने़ॽनुःल्‍ले़ तगि के़दाबा माङ्‌निङ्‌वाॽपान् के़बाःप्‍पाहाॽरे़ यरिक् हाङ्‌जुम्‍हाॽओ थङ् पोःङ्‌ॽ, साक्‌वान् ताःॽ खे़ब्‍याङ् तुक्‍मा लाःक्‍मा मिङ्‌देॽ पोःक् फाॽआङ् माङ्‌निङ्‌वाॽपान् मे़बाःत्‍तुआङ् वये़॥

९ कर आत्‍तिन् माङ्‌निङ्‌वाॽपान् के़बाःप्‍पाल्‍ले़ नुॽमादामा सनारुङ् ताःॽ फाॽआङ् माङ्‌निङ्‌वाॽपान् पाःत्‍तुॽ, खे़ल्‍ले़ पाःत्‍तुबा पाःन्‍निन् कुजे़क् के़त्‍ताङ्‌लक् से़क्‍खाए यहवे दाङ्‌बे़ल्‍ले़ खे़न् पाङ्‌घुबारे़त्‍छ फाॽआङ् कुसिङ् निःत्‍ते़त्॥”

१० खे़ब्‍याङ् हनन्‍याहःल्‍ले़ यर्मियाःल्‍ले़ कुभक्‍ताङ्‌ङोलाम् खे़ःप्‍सिङ्‌ङिन् लःत्‍तुआङ् खे़न् फल्‍लक् ए़क्‍खु,

११ हे़क्‍क्‍याङ् खे़ल्‍ले़ के़रे़क् मनाहाॽरे़ खुन्‍छिॽ तगि मे़त्‍तुसि, “यहवे दाङ्‌बे़ल्‍ले़ अक्‍खे पाःत्‍तु, ‘अक्‍खेलॽरिक्‍के नबुकदनेसर हाङ्‌ङिल्‍ले़ यरिक् मे़न्‍छाम् सुवाङ्‌हाॽरे़ खुन्‍छिॽ फक्‍ताङ्‌ङो फत्‍छुबा खे़ःप्‍सिङ्‌ङिन् तङ्‌बे ने़त्‍छिरे़सा आङ्‌गाॽ ए़क्‍खुङ् पिरुङ्॥’” खे़ब्‍याङ् माङ्‌निङ्‌वाॽपान् के़बाःप्‍पा यर्मियान् खे़प्‍मोनु थासिङ्‌ङाङ् पे॥

१२ माङ्‌निङ्‌वाॽपान् के़बाःप्‍पा हननियाःल्‍ले़ माङ्‌निङ्‌वाॽपान् के़बाःप्‍पा यर्मियाःल्‍ले़ कुभक्‍ताङ्‌ङोलाम् खे़ःप्‍सिङ्‌ङिन् ए़क्‍खु पिरुबा कुभा ये़म् एगाङ् यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़,

१३ “पेगे़ॽआङ् हनन्‍याहःन् मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तुआङ् वाॽ, खे़ने़ॽ सिङ्‌ङिल्‍ले़न् खे़ःप्‍सिङ्‌ङिङ्‌ग ए़ङ्‌मा के़सुक्‍तुबिला, कर आङ्‌गाॽ खे़ल्‍ले़ कुले़क्‌वाओ फे़न्‍जेॽ खे़ःप्‍सिङ् कुःत्‍तुङ्‌ॽ॥

१४ आङ्‌गाॽ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुङ्‌ॽ, कन् के़रे़क् मे़न्‍छाम् सुवाङ्‌हाॽ फे़न्‍जेॽ खे़ःप्‍सिङ्‌ङिन् कुःत्‍तुङ्‌सिङ् हे़क्‍क्‍याङ् कङ्‌हाॽरे बेबिलोनबा नबुकदनेसर हाङ्‌ङिल्‍ले़ कुयाःम्‍बक् मे़जोगुर याःन्‍दुङ्‌सिङ्‌ॽ, आङ्‌गाॽ ताम्‍भुङ्‌ङोबा थक्‍साहाॽआङ् खुने़ॽ कुयुक्‍को वाॽमा पाङ्‌घुङ्‌सिङ्॥’”

१५ हे़क्‍क्‍याङ् यर्मियाःल्‍ले़ माङ्‌निङ्‌वाॽपान् के़बाःप्‍पा हनन्‍याहःन् अक्‍खे मे़त्‍तु, “हनन्‍याहए, खे़प्‍से़ॽ! यहवे दाङ्‌बे़ल्‍ले़ खे़ने़ॽ के़बाङ्‌घे़बा मेःन्॥ हे़क्‍केसाङ् खे़ने़ॽ कन् मनाहाॽ लत्‍छा इङ्‌ले़क्‍पा पाःन्‍निन् नसान् चोःक्‍मा के़बाङ्‌घुसिर के़वाॽ॥

१६ खे़ल्‍ले़ चोगुल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ– ‘आम्‍भा कन् तङ्‌बेओसा खे़ने़ॽ के़सिःॽ थेआङ्‌भे़ल्‍ले़ खे़ने़ॽ यहवे दाङ्‌बे़ल्‍ले़ कुदक्‍ले़ङ्‌वाओ मनाहाॽ इङ्‌भो के़जोगुसिआङ् के़वाॽ॥’”

१७ हे़क्‍क्‍याङ् हाबा खे़न् तङ्‌बेबा नुसि लाओb माङ्‌निङ्‌वाॽपान् के़बाःप्‍पा हनन्‍याहःन् स्‍ये़रो॥

a 

२८:१ लिसिगेक्‍पा तङ्‌बेबा ङासिगेक्‍पा लाःन् जुलाइ/अगस्‍त ५९३ नाजिरि तङ्‌बे तगि वये़॥

b 

२८:१७ खे़न् तङ्‌बेबा नुसिगेक्‍पा लाःन् सेप्‍तेम्‍बरअक्‍तोबर ५९३ नाजिरि तङ्‌बे तगि वये़॥

यर्मियाःल्‍ले़ बेबिलोनबा यहुदिहाॽ सक्‍इङ्‌घङ् हाक्‍तुसि

२९

के़दाङ्‌बा के़याःक्‍पा तुम्‍भाक्‍साहाॽ, साम्‌योसिक्‍साम्‍बाहाॽ, निङ्‌वाॽलुसाम्‍बाहाॽ नु के़रे़क् मनाहाॽ नबुकदनेसरे़ल्‍ले़ यरुसले़ःम्‍लाम्‍बा पुङ्‌लाधाबा चोगुसिआङ् बेबिलोनओ तेॽरुसिआङ् वये़, यर्मियाःल्‍ले़ खे़ङ्‌हाॽ हाक्‍तुसिबा सक्‍इङ्‌घङ्‌ङोबा पाःन्‍हाॽ आम्‍भा कन्‍लो॥

२ यहोयाकिन हाङ्‌ङिन्, मानुदिङ् हाङ्‌मा, हाङ्‌हिम्‍मोबा सुहाङ्‌युक्‍पाहाॽ, यहुदा नु यरुसले़ःम्‍बा लाम्‍लोबाहाॽ, साम्‍म्‍याङ् युप्‍पा के़धक्‍पा चोबेगुहाॽ हे़क्‍क्‍याङ् नुरिक् सिङ्‌गाम्‍मा लुङ्‌गाम्‍मा के़ले़बाहाॽ यरुसले़ःम्‍लाम् मे़दे़म्‍सु मे़देॽरुसिआङ् एगाङ् खुने़ॽ कन् सक्‍इङ्‌घङ्‌ङिन् साप्‍तु॥

३ खुने़ॽ कन् सक्‍इङ्‌घङ्‌ङिन् सापाने़ल्‍ले़ कुस्‍सा एलासान् नु हिल्‍कियाहःल्‍ले़ कुस्‍सा गमर्याहन् हुक्‍सुप्‍तुसि, यहुदाबा हाङ् सिदकियाहःल्‍ले़ खे़न् ने़प्‍माङ् बेबिलोनबा हाङ् नबुकदनेसरे़ल्‍लो पाङ्‌घुसिआङ् वये़॥ कन् सक्‍इङ्‌घङ्‌ङिन् अक्‍तङ्‌बा वये़रो–

४ इस्राइललाम्‍बा ते़म्‍सुसिआङ् बेबिलोनओ तेॽरुसिबा के़रे़क् मनाहाॽ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे मे़त्‍तुसि,

५ “खे़प्‍मो खिनिॽ हिम्‍धाःङ् चोगे़म्‍मे़ॽआङ् युङे़म्‍मे़ॽ॥ सिङ्‌सेॽ इक्‍ताप्‍हाॽ केःत्‍ते़म्‍मे़ॽ हे़क्‍क्‍याङ् खे़प्‍मो के़धोःक्‍पा कुजान् चे़म्‍मे़ॽ॥

६ ते़न्‍धाम् मेःक्‍खिम् चोगे़म्‍मे़ॽ हे़क्‍क्‍याङ् सा-ए कत्‍ते़म्‍सिम्‍मे़ॽ॥ खे़निॽ साएहाॽरे़आङ् ते़न्‍धाम् मेःक्‍खिम् मे़जोगुर खे़ब्‍याङ् हिन्‍जाॽबित्‍छाॽहाॽ मे़गत्‍तुसिर॥ खिनिॽ खानिःत्‍तिन् फोमा पोःङ्‌ॽ, सुःम्‍मा मे़नुॽने़न्॥

७ आङ्‌गाॽ आत्‍तिन् ये़क्‌यक्‍को खिनिॽ के़म्‍दे़म्‍सि के़म्‍देॽरिर चोःक्‍निङ्‌ङाङ् पाङ्‌निङ्, खे़प्‍मो सुक्‍खेवारे़ लागि याःम्‍बक् चोगे़म्‍मे़ॽ॥ खे़ल्‍ले़ लागि यहवे दाङ्‌बान् पेलि फाक्‍ते़म्‍मे़ॽ थेआङ्‌भे़ल्‍ले़ खे़प्‍मोबाहाॽ मे़नुॽ मे़दाने़भग्र खिनिॽआङ् के़नुरि के़दासिॽ॥”

८ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, “खिनिॽ लुम्‍मो के़वाॽबा माङ्‌निङ्‌वाॽपान् के़बाःप्‍पाहाॽ इग्र ताःन्‍दि के़दाबा पाःन्‍हाॽ आनिगे आल्‍लोसा पाःप्‍मा सुक्‍तुम्‍बे़ लॽरिक् पान् के़धक्‍पा वेॽ मनाहाॽरे़ खुन्‍छिॽ इङ्‌ले़क्‍को मे़ध्‍ये़म्‍मे़न्‍ने़ॽ॥ खिनिॽ आबाङे के़इःत्‍तुम्‍माङ् के़माक्‍तुम्‍बा से़प्‍माङ्‌बा पाःन्‍नो निङ्‌वाॽ मे़बिरे़म्‍मिन्‍ने़ॽ॥

९ थेआङ्‌भे़ल्‍ले़ आङ्‌गाॽ आमिङ्‌ङो खे़ङ्‌हाॽरे़ खिनिॽ इङ्‌ले़क्‍पा पान् के़म्‍मे़त्‍तिर मे़वाॽ॥ खे़ङ्‌हाॽ आङ्‌गाॽ पाङ्‌घुङ्‌सिङ्‌बा मेःन्॥” यहवे दाङ्‌बे़ल्‍ले़ पाःत्‍तुॽ॥

१० यहवे दाङ्‌बे़ल्‍ले़ अक्‍खे पाःत्‍तुॽ, “बेबिलोनओ के़म्‍दे़म्‍सिआङ् के़म्‍देॽरिबा नुबोङ् तङ्‌बे के़त्‍ताङ् आङ्‌गाॽ खिनिॽ ओमे़त्‍छे़ ताआ, हे़क्‍क्‍याङ् खिनिॽ लाजेॽओ नुःक्‍निङ् फे़त्‍निङ्‌ङाङ् आङ्‌गाॽ आमाङ्‌हुप्‍पिन् के़त्‍तुङ्‌ॽ॥

११ थेआङ्‌भे़ल्‍ले़ आङ्‌गाॽ खिनिॽ लागि चोःक्‍मा कोःत्‍तुङ्‌बा निलाम्‍हाॽ आङ्‌गाॽ आबाङे कुसिङ् निःत्‍तुङ्‌ॽ॥ खे़न् निलाम्‍हाॽलाम्‍बा खिनिॽ नुॽमादामा पोःङ्‌ॽ कर खिनिॽ हान्‍ति के़म्‍बोःक्‍खिन् हे़क्‍क्‍याङ् नुॽमादामारे़ लागि खिनिॽ निङ्‌साङ् के़जोगुम्‍बा के़दाबा ये़म्‍मिन् खिनिॽ पिनिङ्‌ॽ॥

१२ खे़ब्‍याङ् खिनिॽ आङ्‌गाॽ याप्‍मि निङ्‌वाॽ के़इःत्‍तिॽ॥ खिनिॽ आङ्‌गाॽओ के़द्‌ये़ॽइआङ् तुवा के़जोगुम् हे़क्‍क्‍याङ् आङ्‌गाॽ खिनिॽ नुगप् पिनिङ्‌ॽ॥

१३ खिनिॽ आङ्‌गाॽ याप्‍मि के़गोःत्‍तिॽ, आबाङे खिनिॽ के़रे़क् सिक्‍लुङ्‌माल्‍ले़ आङ्‌गाॽ याप्‍मि के़हक्‍सिॽ हे़क्‍क्‍याङ् आङ्‌गाॽ याप्‍मि के़घोसिॽ॥

१४ से़क्‍खा, आङ्‌गाॽ मे़त्‍निङ्, खिनिॽ आङ्‌गाॽ याप्‍मि के़घोसिॽ खे़ब्‍याङ् आङ्‌गाॽ खिनिॽ आबाङे लाजेॽओ नुःक्‍निङ् ताःत्‍निङ्॥ आङ्‌गाॽ खिनिॽ नाःत्‍निङ्‌देनिङ्‌बा के़रे़क् लाजेॽ नु ते़न्‍नोलाम्‍बा आङ्‌गाॽ खिनिॽ सुम्‍निङ्॥ आत्‍तिन् लाजेॽलाम्‍बा आङ्‌गाॽ के़म्‍दे़म्‍सि के़म्‍देॽरिर याःन्‍निङ्‌ङाङ् वयाङ्, हाबा खे़न् लाजेॽओ आङ्‌गाॽ खिनिॽ नुःक्‍निङ् ताःत्‍निङ्॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽ॥”

१५ यहवे दाङ्‌बे़ल्‍ले़ बेबिलोनओ माङ्‌निङ्‌वाॽपान् के़बाःप्‍पाहाॽ खिनिॽ के़बिरिआङ् के़वयि फाॽआङ् खिनिॽ के़बाःत्‍तुम्‌ॽ॥

१६ कर दाउदे़न् युङे़बा हाङ्‌युक्‍नाओ के़युङ्‌बा हाङ्‌ङिल्‍ले़ कुयाःम्‍बेओ नु कन् ये़क्‌यक्‍कोबा यक्‍युङ्‌बाहाॽ इग्र खिनिॽ काॽइहाॽ, खे़न् खिनिॽनु मे़दे़म्‍सुसिआङ् माःङ्‌घा लाजेॽओ मे़न्‍देॽरुसिन्, खे़ङ्‌हाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ थे़मा पाःत्‍तुॽ, खे़न् खे़प्‍से़म्‍मे़ॽ॥

१७ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, “आङ्‌गाॽ खिनिॽ सम्‍धाङ् थङ्, साक्‌वान् नु मिङ्‌देॽ तारुङ्‌ॽ हे़क्‍क्‍याङ् खे़ङ्‌हाॽ चामा सुक्‍मे़न्‍दे़प्‍मनाबा हर्गिॽ के़गिबा पत्‍छेॽ हे़क्‍तङ्‌बा चोगुङ्‌सिङ्‌ॽ॥

१८ आङ्‌गाॽ खे़ङ्‌हाॽ ते़न्‍धङ्, साक्‌वान् नु मिङ्‌देल्‍ले़ पुबेलाप्‍सा नाःत्‍तुङ्‌सिङ्‌ॽ हे़क्‍क्‍याङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़ खे़न् मे़निसुआङ् यङ्‌मा किमाओ मे़धारो॥ फुत्‍छिङ्‌ज्‍याङ् चोगुङ्‌सिङ्‌ङाङ् आङ्‌गाॽ आत्‍तातान् इमे़न्‍नि खामे़न्‍नि खे़ङ्‌हाॽ पाङ्‌घुङ्‌सिङ्‌ॽ, खे़ङ्‌हाॽरे़ मे़दुमुबा याक्‍नाम्‍मिन् मे़निसुआङ् मनाहाॽ हाब् मे़ले़क्‍काङ् पगि मे़गिरो॥ मनाहाॽरे़ खे़ङ्‌हाॽ किनाःन्‍दि मे़बिरुसि हे़क्‍क्‍याङ् खे़ङ्‌हाॽ मिङ् मे़लोःक्‍तुसिआङ् माङ्‌दे साक्‍मुरा मे़मे़त्‍तुसिॽ॥

१९ थेआङ्‌भे़ल्‍ले़ खे़ङ्‌हाॽरे़ पाःत्‍तुङ्‌बा पाःन्‍नो निङ्‌वाॽ मे़म्‍बिरुन् लॽरिक् आङ्‌गाॽ यहवे दाङ्‌बे़ल्‍ले़ पाःत्‍तुङ्‌ॽ॥ खे़न् आबाःन्‍निन् आङ्‌गाॽ आसे़वारोबा माङ्‌निङ्‌वाॽपान् के़बाःप्‍पाहाॽलाम् ये़त्‍ले़ङ् ये़त्‍ले़ङ् खे़ङ्‌हाॽ हाक्‍तुङ्‌सिङ्‌ङाङ् वये़॥ हे़क्‍क्‍याङ् खिनिॽ के़म्‍दे़म्‍सि के़म्‍देॽरिबाहाॽरे़आङ् आङ्‌गाॽ आइङ्‌घङ्‌ङिन् के़ङ्‌घे़प्‍सुम्‍मिन्॥

२० “खे़ल्‍ले़ चोगुल्‍ले़ यरुसले़मलाम् खिनिॽ के़म्‍दे़म्‍सि के़म्‍देॽरिर याःन्‍निङ्‌ङाङ् बेबिलोनओ पाङ्‌निङ्‌बा के़रे़क्‍ले़ आङ्‌गाॽ यहवे दाङ्‌बे़ल्‍ले़ थे इङ्‌घङ् पाःत्‍तुङ्‌ॽ, खे़न् खे़प्‍से़म्‍मे़ॽ॥”

२१ यहवे दाङ्‌बे़ल्‍ले़ कुमिङ्‌ङो खिनिॽ इङ्‌ले़क् पान् के़मे़प्‍पा कोलायाहःल्‍ले़ कुस्‍सा आहाबे़न् नु मासेयाहःल्‍ले़ कुस्‍सा सिदकियाहःल्‍ले़ खुन्‍छिॽ याःम्‍बेओ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुआङ् वाॽ, “आङ्‌गाॽ खे़ङ्‌हाॽ बेबिलोनबा हाङ् नबुकदनेसरे़ल्‍ले़ कुहुक्‍को पिरुङ्‌सिङ्‌ॽ हे़क्‍क्‍याङ् नबुकदनेसरे़ल्‍ले़ खिनिॽ तगि मिक्‍किल्‍ले़ के़निसुम्‍ल खे़ङ्‌हाॽ से़रुसिॽ॥

२२ यरुसले़ःम्‍लाम्‍बा मे़दे़म्‍सुसिआङ् बेबिलोनओ मे़देॽरुसिबा मनाहाॽरे़ खे़प्‍मो आत्‍तिन्‍हाॽसाङ् साङ्‌ग्रा माङ्‌दे मे़प्‍मासि निङ्‌वाॽ मे़जोगुल्‍ले़ खे़ङ्‌हाॽरे़ अक्‍खे मे़बाःत्‍तुॽ, ‘बेबिलोनबा हाङ्‌ङिल्‍ले़ कुहिङ्‌वे़त् मिधिक्‍खुसिबा सिदकियाहःन् नु आहाबबे़न् कुइसिःक् यहवे दाङ्‌बे़ल्‍ले़ खे़ने़ॽआङ् के़मे़त्‍लरो॥’

२३ खे़ङ्‌हाॽरे़ मे़दुमुबा याक्‍नाम्‍मिन् अक्‍तङ्‌बाए पोङ् थेआङ्‌भे़ल्‍ले़ खे़ङ्‌हाॽरे़ इस्राइलओ किप्‍मागे़घुबा लायोहाॽ मे़जोगुआङ् वाॽ, खे़ङ्‌हाॽरे़ आबाङे हिम्‍बेसाङ्‌बा चुम्‍मिल्‍ले़ कुमेःत्‍तिन्‍नु चाराम्‍मा याःम्‍बक् मे़जोगु हे़क्‍क्‍याङ् आमिङ्‌ङो इङ्‌ले़क्‍पा पान् मे़बाःत्‍तुआङ् मे़वाॽ॥ कन् याःम्‍बक्‍हाॽ आनिङ्‌वाःल्‍ले़ कुदक्‍ले़ङ्‌वाओ वये़॥ खे़ङ्‌हाॽरे़ हे़न् मे़जोगुआङ् मे़वाॽ, खे़न् आङ्‌गाॽ निसुङ्‌ॽ खे़ब्‍याङ् खे़ङ्‌हाॽरे़ खुन्‍छिॽ तक्‍ले़ङ्‌वाओ आङ्‌गाॽ साखि पोःक्‍खाङ्‌ङाङ् वाॽआ॥ आङ्‌गाॽ यहवे दाङ्‌बे़ल्‍ले़ अक्‍खे पाःत्‍तुङ्‌ङाङ् वाॽरो॥”

समायाहरे़ कुलागि सक्‍इङ्‌घङ्

२४ नेहेमलाम के़युङ्‌बा समायाहःन् यहवे दाङ्‌बे़ल्‍ले़ बेबिलोनओ कन् इङ्‌घङ्‌ङिन् हाक्‍तु,

२५ “मुक्‍साम्‍दाङ्‌बा यहवे दाङ्‌बा, इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– खे़ने़ॽ आबाङे के़मिङ्‌ङो यरुसले़ःम्‍बा के़रे़क् मनाहाॽ हे़क्‍क्‍याङ् निङ्‌वाॽफुसाम्‍बा मासेयाहःल्‍ले़ कुस्‍सा सपन्‍याहःन् नु वेॽ के़रे़क् निङ्‌वाॽफुसाम्‍बाहाॽ लत्‍छा सक्‍इङ्‌घङ् के़हाक्‍तुसिआङ् वये़॥ खे़न् सक्‍इङ्‌घङ्‌ङो खे़ने़ॽ सपन्‍याहःन् अक्‍खे के़साप्‍तुआङ् पत्‍छे़,

२६ “यहवे दाङ्‌बे़ल्‍ले़ खे़ने़ॽ यहोयादाःल्‍ले़ कुले़क्‌वाओ निङ्‌वाॽफुसाम्‍बा के़जोगे़ हे़क्‍क्‍याङ् आल्‍ल खे़ने़ॽ माङ्‌हिम् ओगे़मे़प्‍पा निङ्‌वाॽफुसाम्‍बा के़बोःक्‍खे़आङ् के़वाॽ, माङ्‌निङ्‌वाॽपान् के़बाःप्‍पा के़लाम्‍सिङ्‌बार के़वाॽबा के़रे़क् के़नाङ्‌बाहाॽ तुरुङ् थे़प्‍मासिआङ् खुन्‍छिॽ सिक्‍क्रुङ्‌मो फे़न्‍जेॽ ताङ् वाःप्‍मासि याःम्‍बक्‍किन् खे़ने़ॽइन्‍लो॥

२७ हे़क्‍केःल्‍ले़ खिनिॽ लुम्‍मो मनाहाॽनु माङ्‌निङ्‌वाॽपान् के़बाःप्‍पा अनातोतबा यर्मियान् खे़ने़ॽ थेआङ् हे़क्‍के मे़म्‍मे़त्‍ते़ के़गत्‍तुबाबे?

२८ बेबिलोनओ खे़ल्‍ले़ आनिगे अक्‍तङ्‌बा इङ्‌घङ् हाक्‍तिगे़आङ् वाॽ, ‘खिनिॽ खे़प्‍मो यरिक् ये़न् के़म्‍दे़म्‍सि के़म्‍देॽरिआङ् के़वयिॽ हे़क्‍क्‍याङ् हिम्‍धाःङ् चोगे़म्‍मे़ॽआङ् युङे़म्‍मे़ॽ, सिङ्‌सेॽ फुङ्‌इक् के़ःत्‍ते़म्‍मे़ॽ, खे़ब्‍याङ् खे़प्‍मो के़धोःक्‍पा कुजान् चे़म्‍मे़ॽ॥’”

२९ निङ्‌वाॽफुसाम्‍बा सपन्‍याहःल्‍ले़ खे़न् सक्‍इङ्‌घङ्‌ङिन् यर्मियान् निरु पिरु॥

३० खे़ब्‍याङ् यहवे दाङ्‌बे़ल्‍ले़ अक्‍तङ्‌बा कुइङ्‌घङ्‌ङिन् यर्मियाओ के़रे़,

३१ “मे़दे़म्‍सु मे़देॽरुसिआङ् के़वाॽबाहाॽ के़रे़क् इङ्‌घङ् हाक्‍ते़से़ॽ, ‘नेहेमलाम के़युङ्‌बा समायाहःल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुॽ, आङ्‌गाॽ पाङ्‌माए मे़म्‍बाङ्‌ङे खे़न् समायाहःल्‍ले़ माङ्‌निङ्‌वाॽपान् पाःत्‍तुआङ् इङ्‌ले़क्‍पा कुबाःन्‍नो नसान् चोःक्‍मा के़बाङ्‌घि॥

३२ खे़ल्‍ले़ चोगुल्‍ले़ खे़न् नेहेमलाम के़युङ्‌बा समायाहःन् नु कुमुइॽदाङ्‌साहाॽ खुम्‍दिङ् पिरुङसिङ्‌ॽ॥ खे़ल्‍ले़ आत्‍तिन् कुमुॽइदाङ्‌साहाॽआङ् खिनिॽलुम्‍मो कुहिङ्‌वे़त् मे़न्‌याःक्‍ने़न्, आङ्‌गाॽ आमनाहाॽरे़ लागि चोगुङ्‌बा नुबा याःम्‍बक्‍किन् खे़ल्‍ले़ निमा मे़घोसुन्‌ॽ थेआङ्‌भे़ल्‍ले़ खे़ल्‍ले़ आङ्‌गाॽ आमनाहाॽ आदक्‍ले़ङ्‌वाओ पिफ्‍युङ् चोःक्‍मा हुसुसिआङ् वये़॥ आङ्‌गाॽ कन् यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥’”

यहवे दाङ्‌बे़ल्‍ले़ मनाहाॽ चोःक्‌युम्‍भो पिमासि माङ्‌हुप् चोगु

३०

यहवे दाङ्‌बालाम् यर्मियाओ अक्‍तङ्‌बा इङ्‌घङ् के़रे़,

२ “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, खे़ने़ॽ मे़त्‍ने़बा के़रे़क् पाःन्‍हाॽ लत्‍छा साप्‍लाथःङ्‌मो साप्‍ते़ॽ॥

३ थेआङ्‌भे़ल्‍ले़ अक्‍तङ्‌बा ये़म् तार पत्, हे़क्‍क्‍याङ् आङ्‌गाॽ आमना इस्राइले़न् नु यहुदान् मे़दे़म्‍सु मे़देॽरुसिबालाम् नुःक्‍तुङ् फे़त्‍तुङ्‌सिङ्‌ॽ॥ खे़ङ्‌हाॽरे़ खुन्‍छिॽ पाधे़बाहाॽ पिरुङ्‌सिङ्‌बा खुन्‍छिॽ लाजेॽओ आङ्‌गाॽ खे़ङ्‌हाॽ नुःक्‍तुङ्‌सिङ्‌ङाङ् फे़त्‍तुङ्‌सिङ् खे़ब्‍याङ् याम्‍मो खे़ङ्‌हाॽरे़ खे़न् लाजेन् हुक्‍काप् मे़जोगुॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽ॥”

४ इस्राइल नु यहुदाबा मनाहाॽ यहवे दाङ्‌बे़ल्‍ले़ अक्‍खे मे़त्‍तुसिरो,

५ “आङ्‌गाॽ के़गिबाहाॽरे़ खुन्‍छिॽ इक्‍लान् नु

किमा यङ्‌माओ के़धाबाहाॽ मे़हाःप्‍पा खे़प्‍सुङ्‌लो,

कर चिजि ये़म्‌ये़म्‍बा सनारुङ्‌ङिल्‍ले़न् मे़ःन्‍लो॥

६ हाङ्‌घे़म्‍मे़ॽ हे़क्‍क्‍याङ् निङ्‌वाॽ इःत्‍ते़म्‍मे़ॽओ!

आत्‍तिन् ये़म्‍बित्‍छासाःल्‍ले़ सागप्‍मा सुक्‍तुबे?

हे़क्‍केःल्‍ले़ सादुङ्‌ङिल्‍ले़ तरुमा मे़न्‍छुमान् कुइसिःक्

थेआङ् के़रे़क् ये़म्‍बित्‍छाहाॽरे़ खुन्‍छिॽ हुक्‍किल्‍ले़

साप्‍पोःक्‍किन् मे़दे़म्‍सुबा आङ्‌गाॽ निसुङ्‌बे?

थेआङ् के़रे़क्‍ले़ खुन्‍छिॽ नारान् अम् के़लॽबा पोःक्‍खे़आङ् वाॽबाबे?

७ आयाक्‍को! लत्‍छा किप्‍मागे़घुबा ये़न्‍धिक् तार पत्‍लो,

हे़क्‍तङ्‌बा वेॽ ये़न् आभे़ल्‍ले़आङ् मे़बोङ्‌ने़ल्‍लो॥

आमना इस्राइलिहाॽरे़ लागि खे़न् लत्‍छा ये़त्‍तुक्‍खेबा ये़न् पोङ्‌लो

कर खे़ङ्‌हाॽ खे़न्‍लाम्‍बा मे़दाङ्‌लो॥”

८ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो,

“हे़क्‍क्‍याङ् खे़न् ये़न्‍निन् ताःल्‍ले़ खे़न् खे़ःप्‍सिङ्‌ङिन्

खे़ङ्‌हाॽरे़ खुन्‍छिॽ सित्‍लाओलाम् ए़क्‍खुङ् पिरुङ्‌सिङ्‌लो,

खे़ब्‍याङ् खे़ङ्‌हाॽरे़ खुन्‍छिॽ इघेःङ्‌ङिन् फे़न्‍दुङ् पिरुङ्‌सिङ्‌लो॥

खे़ङ्‌हाॽ आफाल्‍ले़आङ् याम्‍मो

वेॽ लाजेॽबाहाॽरे़ खुन्‍छिॽ योक् मे़म्‍बोङ्‌ने़न्‍लो॥

९ कर खे़ल्‍ले़ कुले़क्‌वा खे़ङ्‌हाॽरे़

आङ्‌गाॽ यहवे दाङ्‌बा खुन्‍छिॽ निङ्‌वाॽफुमाङ्‌ङिन्

हे़क्‍क्‍याङ् आङ्‌गाॽ हाङ्‌युक्‍नाओ युक्‍खुङ्‌बा खुन्‍छिॽ हाङ् दाउदे़ल्‍ले़

लत्‍छा कुमुॽइदाङ्‌साधिक् आङ्‌गाॽ फोःक्‍खुङ्‌लो॥

१० “आसे़वारोबा याकुबे, मे़गिसे़न्‍ने़ॽओ॥

इस्राइलबा यक्‌युङ्‌बासे, किमा यङ्‌माओ मे़ध्‍ये़म्‍मिन्‍ने़ॽओ॥

खे़ने़ॽ नु खे़ने़ॽ के़मुॽइदाङ्‌साहाॽ माःङ्‌घाबा लाजेॽओ के़म्‍बाङ्‌घिआङ् के़वयिरो,

खे़प्‍मोलाम् खिनिॽ थे़ॽनिङ्‌ङाङ् ताःत्‍निङ्‌लो॥

याकुबे़न् याम्‍मो नुॽदाआङ् ताप्‍थेक् याम्‍धेक् पोङ्‌लो॥

हाःत्‍ले़आङ् खुने़ॽ यङ्‌मा मे़से़रुन्‍लो॥

११ आङ्‌गाॽ खिनिॽनु वाॽआरो

हे़क्‍क्‍याङ् खिनिॽ ताङ्‌से़ःप्‍निङ्‌लो॥

आङ्‌गाॽग मे़न्‍छाम् सुवाङ्‌हाॽओ के़रे़क् पिसाङ् से़निङ्‌ङाङ् वयाङ्‌लो,

खे़ङ्‌हाॽ के़रे़क् आङ्‌गाॽ युम्रे़क् मे़क्‍खुङ्‌सिङ्‌लो

कर खिनिॽग आङ्‌गाॽ मे़मे़ङ्‌निङ्‌ङिन्‍लो॥

हे़क्‍केसाङ् आङ्‌गाॽ खिनिॽ खुम्‍दिङ् मे़म्‍बिएग मे़ले़त्‍निङ्‌ङिन्‍लो

कर खुम्‍दिङ् पिनिङ्‌ङिल्‍ले़ कुदोःप्‍मा खासे़ःन्‍नो खुम्‍दिङ् पिनिङ्‌लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽआरो॥”

१२ यहवे दाङ्‌बे़ल्‍ले़ कुमनाहाॽ अक्‍खे मे़त्‍तुसिरो,

“खिनिॽ याङ्‌घेःक्‍किन् वेःम्‍मा सुक्‍मे़न्‍दे़प्‍मनाबा चोक्‍लो

हे़क्‍क्‍याङ् खिनिॽ के़गाःन्‍दिबान् मे़न्‍नुॽमनाबा चोक्‍लो॥

१३ खिनिॽ कम्‍ब्राङ् के़मे़प्‍पा थिक्‍काङ् होप्‍लो॥

खिनिॽ याङ्‌घेःक्‍किल्‍ले़ लागि थेआङ् सिदाॽ होप्‍लो॥

खिनिॽ वेःप्‍मा नुॽमा निङ्‌साङ् चोःक्‍मा लाम् होप्‍लो॥

१४ खिनिॽ लुङ्‌माॽ के़दुक्‍पा के़रे़क्‍ले़ खिनिॽ निङ्‌वाॽ के़म्‍भेःत्‍छिरो,

खे़ङ्‌हाॽरे़ खिनिॽ थेआङ् कम्‍ब्राङ् के़मे़म्‍मे़त्‍तिन्‍लो॥

आङ्‌गाॽ निङ्‌मिहाॽ कुइसिःक् खिनिॽ तुक्‍खे चाःत्‍निङ्‌लो॥

खिनिॽ सम्‍धाङ् के़साक्‍पा खुम्‍दिङ्‌ङिन् चुक्‍ते़आङ् वाॽरो

थेआङ्‌भे़ल्‍ले़ खिनिॽ लायोहाॽ यरिक् वाॽरो

हे़क्‍क्‍याङ् खिनिॽ कुॽइभे़म्‍मे़न् साॽरिक् यम्‍बा चोक्‍लो॥

१५ खिनिॽ याङ्‌घेःक्‍किल्‍ले़ चोगुल्‍ले़ आल्‍ल लुङ्‌हान् मे़जोगे़म्‍मिन्‍ने़ॽओ,

खे़न्‍लाम्‍बा वेःप्‍मा लाम् होप्‍लो॥

आङ्‌गाॽ अक्‍तङ्‌बा खुम्‍दिङ् पिनिङ्‌ङाङ् वाॽरो

थेआङ्‌भे़ल्‍ले़ खिनिॽ लायोन् यरिक् वाॽरो

हे़क्‍क्‍याङ् खिनिॽ कुॽइभे़म्‍मान् साॽरिक् यम्‍बा चोक्‍लो॥

१६ “कर आल्‍ल खिनिॽ के़लप्‍पाहाॽ के़रे़क् मे़लरुसिरो,

खिनिॽ निङ्‌मिहाॽ मे़दे़म्‍सु मे़देॽरुसिरो॥

खिनिॽ तुक्‍खे के़जाःप्‍पाहाॽ के़रे़क् तुक्‍खे मे़जाःत्‍तुसिरो

हे़क्‍क्‍याङ् खिनिॽ के़नाप्‍पाहाॽ के़रे़क् मे़नाप्‍तुसिरो॥

१७ आङ्‌गाॽ खिनिॽ याम्‍मो वेःन्‍निङ्‌लो॥

खिनिॽ याङ्‌घेःक्‍हाॽ नुसुङ् पिनिङ्‌लो॥

हे़क्‍केसाङ् खिनिॽ निङ्‌मिहाॽरे़ अक्‍खे मे़बाःत्‍तुरो,

‘सियोने़न् मनाहाॽरे़ मे़नाॽरुआङ् ने़रो,

आत्‍तिन्‍हाॽरे़आङ् खे़न् कम्‍ब्राङ् मे़म्‍मे़त्‍तुन्‍लो॥’

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

१८ यहवे दाङ्‌बे़ल्‍ले़ अक्‍खे पाःत्‍तुरो,

“आमनाहाॽ खुन्‍छिॽ लाजेॽओ नुःक्‍तुङ् तारुङ्‌सिङ्‌लो

हे़क्‍क्‍याङ् के़रे़क् हिम्‍सयङ्‌हाॽ लुङ्‌माॽ तुक्‍तुङ्‌सिङ्‌लो॥

यरुसले़म ये़क्‌यक्‍किन् के़लुःम्‍बादे़न्‍नो आङ्‌गाॽ याम्‍मो चोगुङ्‌लो

खे़म्‍ब्‍याङ् खे़प्‍मो याम्‍मो तगि हे़क्‍के हाङ्‌हिम् युङ्‌सिङ्‌लो॥

१९ खे़प्‍मो के़युङ्‌बाहाॽरे़ नुगे़न् तोःम्‍मा साम्‍लोन् साम्‍मे़मे़त्‍तुरो

हे़क्‍क्‍याङ् खुन्‍छिॽ निङ्‌वाॽ ताआङ् पसःत् मे़सःत्‍लो॥

आङ्‌गाॽ आहाङ्‌वा मुॽइःल्‍ले़ खे़ङ्‌हाॽ यरिक् चोगुङ्‌सिङ्‌लो॥

हे़क्‍क्‍याङ् खे़ङ्‌हाॽ सुःल्‍लिक् मे़म्‍बोङ्‌ने़ल्‍लो॥

आङ्‌गाॽ खे़ङ्‌हाॽ मिङ्‌सो इङ्‌धाङ् पिरुङ्‌सिङ्‌लो

खे़ब्‍याङ् खे़ङ्‌हाॽ कुनामे़न्‍छाॽ मे़म्‍बोङ्‌ने़न्‍लो॥

२० खे़ङ्‌हाॽरे़ खुन्‍छिॽ अङे़ःक्‌वा साहाॽ तगिबा हे़क्‍के मे़बोङ्‌लो

हे़क्‍क्‍याङ् खे़ङ्‌हाॽरे़ खुन्‍छिॽ चुम्‍भोःन् आदगि याम्‍मो युङ्‌सिङ्‌लो॥

खे़ङ्‌हाॽ तुक्‍खे के़जाःप्‍पाहाॽ आङ्‌गाॽ खुम्‍दिङ् पिरुङ्‌सिङ्‌लो॥

२१ खे़ङ्‌हाॽरे़ खुन्‍छिॽ लाम्‍लोबाङ्‌ग खुन्‍छिॽ आबाङे सुवाङ्‌लाम्‍बा पोङ्‌लो

हे़क्‍क्‍याङ् मनाहाॽरे़ खुन्‍छिॽ लुम्‍मोलाम्‍बा युक्‍साबाधिक् लःन्‍लो॥

आङ्‌गाॽ खे़न् उःत्‍तुङ्‌ङिल्‍ले़ खे़न् आबेसाङ् तारो

थेआङ्‌भे़ल्‍ले़ आङ्‌गाॽ मे़न्‍उःत्‍ते थारिक् हात् आबेसाङ् तामा सुक्‍पे?

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥

२२ कम्‍भलॽरिक् खे़ङ्‌हाॽ याम्‍मो आङ्‌गाॽ आमना मे़बोङ्‌लो,

हे़क्‍क्‍याङ् आङ्‌गाॽ याम्‍मो खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङारो॥”

२३ ओमे़त्‍ते़ॽ, यहवे दाङ्‌बे़ल्‍ले़ कुसाक्‍के़न्‍निङ्‌ग सुरित् केजङ्‌लो,

कुसिक् पोःक्‍मो खे़न् सुरित् केजङ्‌ङिन् हुःक्‍लो,

कुॽइगे़भे़म्‍बाहाॽरे़ खुन्‍छिॽ थे़गेःक्‍पो इस्‍वारि साम्‍मिःत्‍ते़न् सुःक्‍थारो॥

२४ खुने़ॽ कुनिङ्‌वाॽओ इःत्‍तुबा के़रे़क् पाःन्‍हाॽ मे़न्‍गे़त्‍ते थारिक्

यहवे दाङ्‌बे़ल्‍ले़ किप्‍मागे़घुबा कुसिक् पोःक्‍मान् मे़जिप्‍तुन्‍लो॥

के़दाबा ये़न्‍हाॽओ खिनिॽ कन् पाःन्‍निन् नुरिक्‍काङ् कुसिङ् के़निःत्‍तुम्‍लो॥

इस्राइलिहाॽ आबाङे खुन्‍छिॽ लाजेॽओ मे़नुःङ्

३१

यहवे दाङ्‌बे़ल्‍ले़ पाःत्‍तुॽ, “खे़न् ये़म्‍मिन् तार पत्, हे़क्‍क्‍याङ् आङ्‌गाॽ याम्‍मो इस्राइलबा के़रे़क् सुवाङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा हे़क्‍क्‍याङ् खे़ङ्‌हाॽ याम्‍मो आङ्‌गाॽ आमना मे़बोङ्‌ॽ॥”

२ यहवे दाङ्‌बे़ल्‍ले़ अक्‍खे पाःत्‍तुरो,

“मुरे़ःक् खारे़ःक् थेआङ् के़होःप्‍पादे़न्‍नोआङ्

थङ्‌ङोलाम् के़दाङ्‌बाहाॽरे़ मुॽइसाम् मे़घोसुरो॥

आङ्‌गाॽ इस्राइलबा मनाहाॽरे़ नाःम्‍सिङ्‌मा मे़घोसुर फाॽआङ् ताआरो॥

३ “आङ्‌गाॽ माःङ्‌घालाम्‍बा त्‍याङ्‌लो

हे़क्‍क्‍याङ् खे़ङ्‌हाॽओ थाःन्‍छिङ्‌ङाङ्‌लो॥

इस्राइलिसे, खिनिॽ सदादिङ् मिःम्‍जि मे़त्‍निङ्‌ङाङ् वाॽआरो

हे़क्‍क्‍याङ् नुप्‍मे़न्‍दिङ् लुङ्‌माॽ तुक्‍निङ्‌लो

खे़ब्‍याङ् आङ्‌गाॽ ले़प्‍माङ् ताःत्‍निङ्‌लो॥

४ हे़क्‍क्‍याङ् सिसागे़न् मे़न्‍छिन् इस्राइलए,

आङ्‌गाॽ खे़ने़ॽ के़मनाहाॽ याम्‍मो चोगुङ्‌सिङ्‌लो॥

खे़ङ्‌हाॽ याम्‍मो थिक्‍ले़ङ् खित्‍छिङ्‌छिङ्‌बा ताहिप्‍पिन् मे़याङ्‌सिङ्‌लो

खे़ब्‍याङ् खे़न् मे़हिम्‍तुर मे़सःत्‍ताङ् मे़लाःङ्‌लो॥

५ याम्‍मो थिक्‍ले़ङ् खिनिॽ सामरियाओबा कोःक्‍माहाॽओ

चे़ल्‍ले़क्‍सेॽ इक्‍ताप्‍हाॽ के़गेःत्‍तुम्‍लो

हे़क्‍क्‍याङ् आबाङे चे़ल्‍ले़क्‍सेॽ इक्‍ताप्‍पो

के़धोःक्‍पा कुजान् खिनिॽ के़जाम्‍लो॥

६ ओरो, अक्‍तङ्‌बा ये़म्‍मिन् तार पत्‍लो,

हे़क्‍क्‍याङ् एफ्राइमबा कोःक्‍मा फाङ्‌जङ्‌हाॽओ

इक् के़गोबाहाॽरे़ अक्‍खे मे़बाःत्‍तुबा इक्‍लान् खे़म्‍दे़त्‍लो,

‘सियोःन्‍नो थो आनिॽ यहवे दाङ्‌बा निङ्‌वाॽफुमाङ्‌ङो पेगिरो॥’”

७ यहवे दाङ्‌बे़ल्‍ले़ अक्‍खे पाःत्‍तुॽ, “मे़न्‍छाम् सुवाङ्‌हाॽओ

के़रे़क्‍नुःल्‍ले़ यम्‍बा इस्राइल सुवाङ्‌ले़ लागि सःप्‍मा से़वासाम्‍लोन् साम्‍मे़त्‍ते़म्‍मे़ॽओ॥

खिनिॽ अक्‍खेलॽरिक् आबाङे नाराफोमा से़वासाम्‍लोन् साम्‍मे़त्‍ते़म्‍मे़ॽओ,

‘यहवे दाङ्‌बाए, इस्राइलबा के़हिङ्‌बा के़याःक्‍पा

खे़ने़ॽ के़मनाहाॽ ताङ्‌से़ःप्‍ते़से़ॽओ॥’

८ आङ्‌गाॽ खे़ङ्‌हाॽ थाङ्‌गे़त्‍लाम् युरुङ्‌सिङ्‌लो

हे़क्‍क्‍याङ् इक्‍सादिङ् खाम्‍बेःक्‍माल्‍ले़ वेॽस्‍मा कुयाओलाम्‍बा सुप्‍सुङ्‌सिङ्‌लो॥

खे़ङ्‌हाॽरे़ खुन्‍छिॽ लुम्‍मो मिक्‍फःम्‍बा नु लाङ्‌सक्‍पा,

हे़क्‍क्‍याङ् मे़न्‍छुक्‍मा के़वाॽमा नु

सागप्‍मा यारिप् के़बोङ्‌माहाॽआङ् मे़वाॽरो॥

लत्‍छा यम्‍बा चुम्‍भो मे़बोङ्‌ङाङ् खे़ङ्‌हाॽ मे़नुःङ् मे़दारो॥

९ आङ्‌गाॽ आमनाहाॽ नुःक्‍तुङ् तारुङ्‌सिङ्‌ङिल्‍ले़ मे़हाःप्‍लो

हे़क्‍क्‍याङ् पेलिगे़न् तुवा चोःक्‍नु मे़नुःङ् मे़दारो॥

आङ्‌गाॽ मनाहाॽ वहःङ् यङ्‌घङ्‌लाम्‍बा लाम् तोःन्‍दुङ्‌सिङ्‌लो,

आघघबा के़होःप्‍पा के़दङ्‌बा लाम्‍मो लाङ्‌घेःक्‍खुङ्‌सिङ्‌लो॥

आङ्‌गाॽ इस्राइलिहाॽरे़ लागि खुन्‍छिॽ पानुदिङ् पाआरो

खे़ब्‍याङ् एफ्राइम्‍मिन् आङ्‌गाॽ आस्‍सा तुम्‍बारो॥

१० “मे़न्‍छाम् सुवाङ्‌से, यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽओ

हे़क्‍क्‍याङ् माःङ्‌घा माःङ्‌घा वरःङ्‌ङिल्‍ले़ कुयाओ थारिक्‍पा

आङ्‌गाॽ आबाःन्‍जाक्‍किन् साॽरिक् इङ्‌भन् चोगे़म्‍मे़ॽओ॥

आङ्‌गाॽ आमनाहाॽ फुत्‍छिङ्‌ज्‍याःड् से़सुङ्‌सिङ्‌लो

कर आङ्‌गाॽ खे़ङ्‌हाॽ सुप्‍सुङ्‌सिङ्‌लो

हे़क्‍क्‍याङ् पित्‍कम्‍बाहाॽरे़ पित्‍हाॽ कम्‍ब्राङ् मे़मे़त्‍तुसिबा हे़क्‍के

खे़ङ्‌हाॽ कम्‍ब्राङ् मे़त्‍तुङ्‌सिङ्‌लो॥

११ आङ्‌गाॽ इस्राइलबा मनाहाॽ से़न्‍लप् पिरुङ्‌सिङ्‌ङाङ् वाॽरो

हे़क्‍क्‍याङ् लत्‍छा मुक्‍साम्‍साबा सुवाङ्‌ङिल्‍ले़ कुहुक्‍कोलाम्

आङ्‌गाॽ खे़ङ्‌हाॽ ताङ्‌घुङ्‌सिङ्‌ङाङ् वाॽरो॥

१२ खे़ङ्‌हाॽ मे़दाआङ् मे़सःत्‍ल

सियोन कोःक्‍माओ से़वासाम्‍लोन् साम्‍मे़मे़त्‍तुरो

यहवे दाङ्‌बे़ल्‍ले़ पिरुसिबा यरिक् परधाःम्‍मिल्‍ले़ खे़ङ्‌हाॽ मे़सःत्‍लो–

कुजा, कुबोक् चे़ल्‍ले़क्‍सेॽ थि, चैतुन निःङ्‌गेॽ,

मे़ल्‍लुक् नु पित्‍हाॽ मे़घोसुसिरो

खे़ल्‍ले़ चोगुल्‍ले़ खे़ङ्‌हाॽरे़ खुन्‍छिॽ निङ्‌वाॽ पदादारो॥

खे़ङ्‌हाॽ नुरिक्‍काङ् योरुर च्‍वाःत्‍तिल्‍ले़ वागे़रक्‍पा इक्‍ताप् हे़क्‍तङ्‌बा मे़बोङ्‌लो

हे़क्‍क्‍याङ् खे़ङ्‌हाॽ आप्‍फाल्‍ले़आङ् कुहोःप्‍मा कुसाक्‍मो मे़न्‍धाने़न्‍लो॥

१३ हे़क्‍क्‍याङ् मे़न्‍छ्‌याहाॽ मे़सःत्‍ताङ् मे़लाःङ्‌लो,

थाङ्‌बे़न् नु तुम्‍भाक्‍साहाॽरे़ खुन्‍छिॽ निङ्‌वाॽ तारो॥

खे़ङ्‌हाॽरे़ खुन्‍छिॽ मेरिङ्‌ङिन् हाङ्‌हाङ् लॽमो ले़क्‍खुङ् पिरुङ्‌सिङ्‌लो॥

आङ्‌गाॽ खे़ङ्‌हाॽ आःन्‍छिङ्‌मा पिरुङ्‌सिङ्‌लो

खे़ब्‍याङ् खे़ङ्‌हाॽ खुन्‍छिॽ निङ्‌वाॽ तुक्‍खे चामारे़ कुले़क्‌वाओ

आङ्‌गाॽ खे़ङ्‌हाॽ मे़सःत्‍ल याःन्‍दुङ्‌सिङ्‌लो॥

१४ निङ्‌वाॽफुसाम्‍बाहाॽ साॽरिक् कुजागे़नुॽबा कुजान् खुन्‍छिॽ खाघा चाःत्‍तुङ्‌सिङ्‌लो

हे़क्‍क्‍याङ् आमनाहाॽ के़रे़क् नुबा पाःन्‍हाॽ पिरुङ्‌सिङ्‌लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

इस्राइलिहाॽ यहवे दाङ्‌बे़ल्‍ले़ लुङ्‌माॽ तुक्‍तुसि

१५ यहवे दाङ्‌बे़ल्‍ले़ अक्‍खे पाःत्‍तुरो,

“रामाओ लत्‍छा इक्‍लाधिक् खे़म्‍दे़त्‍ते़रो,

उःक्‍काङ् उःक् मेरिङ् के़धक्‍पा इक्‍लान् खे़म्‍दे़त्‍ते़रो॥

राहेल्‍ले़न् कुस्‍साहाॽरे़ लागि हाःप्‍लो,

खे़न् चिजि ये़म्‌ये़म् पोङ्‌मा मे़दे़न्‍ने़ल्‍लो

थेआङ्‌भे़ल्‍ले़ खे़न् हिन्‍जाॽहाॽ आत्‍तिन्‍हाॽआङ् मे़न्‍हिङे़न्‍लो॥

१६ “यहवे दाङ्‌बे़ल्‍ले़ अक्‍खे पाःत्‍तुरो,

‘मे़हाबे़म्‍मिन्‍ने़ॽ, मिक्‌वान् तुगे़म्‍मे़ॽओ॥

खिनिॽ आबाङे मुॽइदाङ्‌साहाॽरे़ लागि

यरिक् याःम्‍बक् के़जोगुम्‍माङ् वाॽरो

खे़ल्‍ले़ लागि थुम्‍घो के़घोसुम्‍लो,

खे़ङ्‌हाॽ निङ्‌मिहाॽरे़ खुन्‍छिॽ लाजेॽलाम्‍बा मे़नुःङ् मे़दारो॥

१७ के़दाबा ये़न्‍ले़ लागि खिनिॽ निङ्‌साङ् चोःक्‍मा लाम् वाॽरो॥

खिनिॽ हिन्‍जाॽबित्‍छाॽहाॽ हिम्‍मो मे़नुःङ् मे़दारो॥’

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥

१८ “एफ्राइमे़ल्‍ले़ कुदुक्‍खेओ अक्‍खे पाःत्‍तुबा खे़प्‍सुङ्‌लो,

‘यहवे दाङ्‌बाए मे़ङ्‌घुम्‍मे के़वाॽबा पित्‍सात् हे़क्‍तङ्‌बा वयाङ्‌लो

कर आल्‍लो खे़ने़ॽ इङ्‌जाङ् इःप्‍मा नाःप्‍मा के़हुॽराङ्‌लो॥

आङ्‌गाॽ नुःक्‍ताङ् ताराङ्‌ङ़ेॽओ,

यहवे दाङ्‌बा आनिङ्‌वाॽफुमाङ्‌ङे

आङ्‌गाॽ नुःङ्‌मा तामा यारिप् वाॽआरो॥

१९ खे़ने़ॽलाम्‍बा माःङ्‌घा इःम्‍सिङ् पेगाङ्‌ङाङ् वयाङ्‌लो

कर हाराए खे़ने़ॽओए नुःङ्‌मा तामा निङ्‌वाॽ चोगुङ्‌लो॥

खे़ने़ॽ आङ्‌गाॽ खुम्‍दिङ् के़बिराङ्‌लो

हे़क्‍क्‍याङ् आये़त्‍तुक्‍खेओ आधेगेःक्‍किन् थुःक्‍खुङ्‌लो॥

आङ्‌गाॽग सिरिङ्‌ममो नु चाःत्‍थि पेःक्‍मो थ्‍याङ्‌लो

थेआङ्‌भे़ल्‍ले़ थाङ्‌बे़न् वयाङ्‌ङिल्‍ले़ लायो चोगुङ्‌ङाङ् वयाङ्‌लो॥’

२० “एफ्राइमे़न्, के़रे़क्‍नुःल्‍ले़ लुङ्‌माॽ तुक्‍तुङ्‌बा आस्‍सारो,

के़रे़क्‍नुःल्‍ले़ यरिक् आलुङ्‌माॽ स्‍याःत् के़लॽबा आस्‍सारो

कुदक्‍ले़ङ्‌वाओ पाःत्‍तासाङ् मिःम्‍जिनु निङ्‌वाॽ इःत्‍तुङ्‌लो॥

खुने़ॽ कुलागि आलुङ्‌माॽ फ्‍याःङ्‌भ्‍याःङ् लॽरो,

कुत्‍चाॽए आङ्‌गाॽ खुने़ॽ लुङ्‌माॽ तुक्‍तुङ्‌लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌लो॥

२१ लाम्‍मो मिक्‍सेःन्‍हाॽ फत्‍छे़ॽओ

हे़क्‍क्‍याङ् लाम् ओःन्‍गे़धाक्‍पा मिक्‍पेॽ युक्‍खे़ॽओ,

निङ्‌वाॽ याक्‍मारे़ लागि माराम्‍हाॽ मिक्‍सेन् मे़त्‍ते़ॽओ

खे़ने़ॽ के़बेबा लाम्‍मो नुःक्‍खे़ त्‍ये़ॽओ॥

सिसागे़न् मे़न्‍छ्‌या इस्राइलए, खे़ने़ॽ नुःक्‍खे त्‍ये़ॽओ

खे़ने़ॽ के़ले़रुबा आबाङे ये़क्‌यक्‍को नुःक्‍खे़ त्‍ये़ॽओ॥

२२ “कुनसान् के़होःप्‍मा आस्‍साए,

खे़ने़ॽ आप्‍फाल्‍ले़ थारिक् के़निङ्‌वाॽ पङ्‌बाबे?

मे़न्‍छुमाःल्‍ले़ ये़म्‍बित्‍छाःन् ताङ्‌से़ःप्‍तुबान् वेॽ परिक्‍पा चोःक्‍पा हे़क्‍के

कुसङ् नु वेॽ परिक्‍पा पान् नावागे़न् चइःत् चोगुङ्‌ङाङ् वाॽरो॥”

के़दाबा ये़म्‍मो निङ्‌वाॽफुमाङ्‌ङिल्‍ले़ कुमनाहाॽ मे़नुॽ मे़दाःॽ

२३ इस्राइलबा निङ्‌वाॽफुमाङ् मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “आङ्‌गाॽ आमनाहाॽ खुन्‍छिॽ आबाङे लाजेॽओ नुःक्‍तुङ् तारुङ्‌सिङ्, हे़क्‍केःल्‍ले़ यहुदा लाजेॽ नु खे़ॽयोबा ये़क्‌यक्‍हाॽओ याम्‍मो थिक्‍ले़ङ् खे़ङ्‌हाॽरे़ अक्‍खे मे़बाःत्‍तुॽ, ‘यरुसले़ःम्‍बा सेसे कोःक्‍माए, साम्‌योबा के़वाॽबादे़न्‍ने यहवे दाङ्‌बे़ल्‍ले़ हाङ्‌वागे़न् मुॽइसाम् के़बिररो॥’

२४ यहुदा नु खे़ॽयोबा ये़क्‌यक्‍हाॽओ मनाहाॽ सोरिक् मे़युङ् खे़ब्‍याङ् खे़प्‍मो याःन्‍गे़मबाहाॽ हे़क्‍क्‍याङ् खुन्‍छिॽ थक्‍सालुप्‍हाॽनु सोरिक् ताक्‍के़गम्‍बा मे़ल्‍लुक्‍कम्‍बाहाॽ मे़वाॽ॥

२५ आङ्‌गाॽ के़नाबाहाॽ याम्‍मो खुन्‍छिॽ सक्‍मा के़त्‍तुङ् पिरुङ्‌सिङ् हे़क्‍क्‍याङ् साक्‍किल्‍ले़ मे़न्‍धुम्‍मना के़बोङ्‌बाहाॽ कुजाःल्‍ले़ खाःत्‍तुङ्‌सिङ्॥”

२६ खे़न् एगाङ्, आङ्‌गाॽ सोराङ्‌ङाङ् ओमयाङ् हे़क्‍क्‍याङ् आङ्‌गाॽ आमिक्‌युमे़न् कुजा के़नुॽबा चोगे़॥

२७ यहवे दाङ्‌बे़ल्‍ले़ पाःत्‍तुॽ, “ओमे़त्‍ते़म्‍मे़ॽ, खे़न् ये़न्‍निन् तार पत्, आङ्‌गाॽ इस्राइल नु यहुदा लाजेन् मनाहाॽ नु थक्‍साहाॽरे़ सधे़क् मे़धिम्‍सुर चोगुङ्॥

२८ हे़क्‍क्‍याङ् आइन् खे़ने़ॽ यरिक् मे़न्‍छाम् सुवाङ्‌हाॽ नु हाङ्‌जुम्‍हाॽओ के़युङ्‌बाहाॽ आःङ्‌मासि, सोःम्‍मासि, मे़ङ्‌मासि इग्र लाप्‍फेमासि, फोःङ्‌मासि नु युक्‍सिङ् चोःक्‍मासि मुरा मे़त्‍ने़,” यहवे दाङ्‌बे़ल्‍ले़ पाःत्‍तुॽ॥

२९ हे़क्‍क्‍याङ् खे़न् ये़न्‍निन् ताःल्‍ले़ मनाहाॽरे़ याम्‍मो आप्‍फाल्‍ले़आङ् अक्‍खे मे़म्‍बाःत्‍तुन्,

“‘पामारे़ के़सुःप्‍पा चे़ल्‍ले़क्‍सेःन् मे़जरो,

कर साहाॽरे़ खुन्‍छिॽ हाबोॽहाॽ पया यासिरो॥’

३० “खे़ल्‍ले़ कुले़क्‌वाओ, आत्‍तिल्‍ले़ के़सुःप्‍पा चे़ल्‍ले़क्‍सेःन् चःॽ, खे़ल्‍ले़ए कुहाबोॽबान् याःॽ हे़क्‍क्‍याङ् के़रे़क् मनाहाॽ आबाङे लायोल्‍ले़ चोगुल्‍ले़ आबाङे मेसिःॽ॥”

३१ यहवे दाङ्‌बे़ल्‍ले़ अक्‍खे़ पाःत्‍तुरो,

“खे़न् ये़न्‍निन् तार पत्‍लो, इस्राइल हे़क्‍क्‍याङ् यहुदाबा मनाहाॽनु

आङ्‌गाॽ लत्‍छा कुसङ् माङ्‌हुप् चोगुङ्‌लो,

३२ खे़ङ्‌हाॽरे़ खुन्‍छिॽ पाधे़बाहाॽनु

आङ्‌गाॽ चोगुङ्‌बा माङ्‌हुप् हे़क्‍तङ्‌बा खे़न् मे़बोङ्‌ने़न्‍लो

मिस्रलाम् लःत्‍तुङ् फे़त्‍तुङ्‌सिङ्‌ङिल्‍ले़

खे़ङ्‌हाॽ खुन्‍छिॽ हुक्‍को ते़म्‍सुङ् फे़त्‍तुङ्‌सिङ्‌लो॥

आङ्‌गाॽ खे़ङ्‌हाॽरे़ खुन्‍छिॽ हिम्‍दाङ्‌बा कुइसिःक् वयाङ्‌लो

हे़क्‍केसाङ् खे़ङ्‌हाॽरे़ खे़न् माङ्‌हुप्‍पिन् मे़भेःन्‍दुरो,”

यहवे दाङ्‌बे़ल्‍ले़ पाःत्‍तुरो॥

३३ “इस्राइलबा आमनाहाॽनु चोःक्‍मा इःत्‍तुङ्‌बा

कुसङ् माङ्‌हुप्‍पिन् अक्‍तङ्‌बा पोङ्‌लो”

यहवे दाङ्‌बे़ल्‍ले़ पाःत्‍तुरो

“खे़ङ्‌हाॽरे़ खुन्‍छिॽ निङ्‌वाॽओ

आसाम्‌योथिम् इङ्‌जाङ्‌ङिन् युक्‍खुङ् पिरुङ्‌सिङ्‌लो

हे़क्‍क्‍याङ् खुन्‍छिॽ सिक्‍लुङ्‌मो साप्‍तुङ् पिरुङ्‌सिङ्‌लो॥

खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङारो

खे़ब्‍याङ् खे़ङ्‌हाॽ आमना मे़बोङ्‌लो॥

३४ खे़ङ्‌हाॽरे़ खुन्‍छिॽ हिम्‍बेसाङ्‌बाहाॽ इग्र फुॽनुसाॽहाॽ

यहवे दाङ्‌बान् कुसिङ् निःप्‍मारे़ लागि आत्‍तिन्‍हाॽआङ् हुॽमासि मे़बोङ्‌ने़न्‍लो

थेआङ्‌भे़ल्‍ले़ यम्‍बा चुक्‍पा के़रे़क्‍ले़ कुसिङ् मे़निःत्‍तारो॥

खे़ङ्‌हाॽ खुन्‍छिॽ फे़न्‌याःम्‍बक्‍लाम् ले़प्‍मि पिरुङ्‌सिङ्‌लो

हे़क्‍क्‍याङ् खुन्‍छिॽ लायोहाॽ आफाल्‍ले़आङ् निङ्‌वाॽ मे़इःत्‍तान्‍लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

३५ यहवे दाङ्‌बे़ल्‍ले़ नाम्‍मिन् ले़न्‍दिक् से़दिङ्‌दिङ् ओःप्‍मा पाङ्‌घुरो

हे़क्‍क्‍याङ् से़न्‍दिक् लाबान् नु खेःम्‍सिक्‍पाहाॽ मे़ओःत्‍ल याःन्‍दुसिरो॥

खुने़ॽ तुङ्‌गोदिङ् वरःङ्‌ङिन् छिम्‍लिङ् छिम्‍लिङ् मुन्‍दुरो

हे़क्‍क्‍याङ् खे़ॽयोबा वाभे़ल्‍ले़ङ्‌हाॽ हुःक्‍मा पाङ्‌घुरो॥

खुने़ॽ कुमिङ्‌ङिन् मुक्‍साम्‍दाङ्‌बा यहवे दाङ्‌बारो,

हे़क्‍क्‍याङ् खुने़ॽ अक्‍खे पाःत्‍तुरो,

३६ “कन् इङ्‌जाङ्‌हाॽ पिमासि आभे़ल्‍ले़आङ् निङ्‌वाॽ मे़भेःनान्‍लो

हे़क्‍क्‍याङ् इस्राइले़न् सुवाङ् मे़बोङ्‌ने़ल्‍ल चोःक्‍मा मे़भाःक्‍कान्‍लो

आङ्‌गाॽ, यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥

३७ खे़ने़ॽ तरःङ्‌गे़न् ताङ्‌साङ्‌बे़न् सिःक्‍मा के़सुक्‍तुने़भग्र

हे़क्‍क्‍याङ् खाम्‍बेःक्‍माल्‍ले़ कुयुक्‍नान् कोःम्‍भो चोःक्‍मा के़सुक्‍तुने़भग्ररक्

लायो मे़जोगुबाल्‍ले़ चोगुल्‍ले़ इस्राइलिहाॽ

सदादिङ्‌ले़ लागि लाप्‍फुसुङ्‌सिङ्‌लो,

आङ्‌गाॽ, यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

३८ यहवे दाङ्‌बे़ल्‍ले़ अक्‍खे पाःत्‍तुआङ् वाॽ, “खे़न् ये़म्‍मिन् तार पत्, हननेलरे़ कुजङ्‌हिम्‍मोलाम् कुसुक्‍पोबा ताःक्‍हन् थारिक् के़रे़क् यरुसले़ःम्‍मिन् आङ्‌गाॽ आलागि ये़क्‌यक् याम्‍मो मे़जोगुॽ॥

३९ हे़क्‍क्‍याङ् खे़ल्‍ले़ कुइःन्‍दोहाॽ खे़प्‍मोलाम् वेॽ नाम्‍धा पिसाङ् गारेब कोःक्‍माओ थारिक् के़त् खे़ब्‍याङ् खे़प्‍मोलाम् याम्‍मो हिआङ् गोआ थे़म्‍बा पेक्॥

४० चेहाॽ लुप्‍मा नु ताम्‍जि लाप्‍फुमा काक् ने़ने़बादे़न् हे़क्‍क्‍याङ् नाङ्‌गे़न् पिसाङ्‌बा किद्रोन पाक्‍लुम्‍लुम्‍बादे़न् थारिक्‍पा के़रे़क् इक्‍ताप्‍हाॽ नु अन् लाम्‍धेःप्‍पाल्‍ले़ कुसुक्‍पो थारिक् आङ्‌गाॽ यहवे दाङ्‌बे़ल्‍ले़ लागि सेसेबा पोःङ्‌ॽ, खे़ब्‍याङ् खे़न् ये़क्‌यक्‍किन् याम्‍मो आभे़ल्‍ले़आङ् हाॽयाक् मे़न्‍आःक्‍खुन् इग्र मे़न्‌यन्‍छुन्‍लो॥”

यर्मियाःल्‍ले़ प्‍याङ्‌सिगे़न् इक्‍ताप्‍पिन् इङु

३२

सिदकियाहःन् यहुदाबा हाङ् पोःक्‍खे़बा थिबोङ् तङ्‌बेओa इग्र बेबिलोनबा नबुकदनेसर हाङ्‌ङिल्‍ले़ हाङ्‌युक् चोगुबा थिबोङ्‌ङाङ् ये़त्‍छि तङ्‌बेओ यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़॥

२ खे़न् ये़म्‍मो बेबिलोनबा हाङ्‌ङिल्‍ले़ कुधक्‍सुबाहाॽरे़ यरुसले़ःम्‍मिन् कब्रिङ् मे़गबुर मे़बत्‍छे़ हे़क्‍क्‍याङ् यहुदाबा हाङ्‌हिम्‍मो के़वाॽबा इक्‍के़गोबाहाॽरे़ खुन्‍छिॽ लक्‍खुम्‍मो यर्मियान् साक्‍पा थ्‍ये़आङ् यागे़॥

३ सिदकियाह हाङ्‌ङिल्‍ले़ अक्‍खे पाःत्‍तुर आङ्‌गाॽ साक्‍ताङ्‌ङाङ् यागाङ्, “खे़ने़ॽ थेआङ् अक्‍तङ्‌बा माङ्‌निङ्‌वाॽपान् के़बाःप्‍पा? ‘कन् ये़क्‌यक्‍किन् बेबिलोनबा हाङ्‌ङिल्‍ले़ कुहुक्‍को पिरुङ्‌ॽ हे़क्‍क्‍याङ् खुने़ॽ कन् ये़क्‌यक्‍किन् तोगुआङ् युक्‍तुॽ फाॽआङ् यहवे दाङ्‌बे़ल्‍ले़ पाःत्‍तुॽ॥

४ हे़क्‍क्‍याङ् सिदकियाह हाङ्‌ङिन् बेबिलोनबाहाॽरे़ खुन्‍छिॽ हुक्‍कोलाम् फिःन्‍छिङ्‌मा मे़सुक्‍नेन् कर बेबिलोनबा हाङ्‌ङिल्‍ले़ कुहुक्‍को थाःॽ खे़ब्‍याङ् खुने़ॽनु सोरिक् पोङ्‌ङाङ् नादुम्‍दुम्‍बा ताॽजे़ङ्॥

५ सिदकियाहःन् बेबिलोनओ मे़देॽरुॽ हे़क्‍क्‍याङ् आफाल्‍ले़ थारिक् आङ्‌गाॽ खे़न् कम्‍ब्राङ् मे़मे़त्‍तुङ्‌ङिन्, खे़म्‍म्‍याक् थारिक् खे़न् खे़प्‍मो वाॽ॥ बेबिलोःन्‍बा मनाहाॽनु खे़न् थङ् चोःक्‍साङ् खे़ल्‍ले़ थङ् मे़नाःन्‍दुन्‌ॽ॥ आङ्‌गाॽ यहवे दाङ्‌बे़ल्‍ले़ अक्‍खे पाःत्‍तुङ्‌ङाङ् वाॽ॥’”

६ यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़॥ खुने़ॽ मे़त्‍ताङ्,

७ “खे़ने़ॽ के़म्‍भङा सल्‍लुमरे़ कुस्‍सा हनमेले़न् ताआङ् पेलि के़म्‍भाक्, ‘खे़ने़ॽ निःत्‍ताङ्‌बा के़गाॽइ के़बोःक्‍खे़बाल्‍ले़ चोगुल्‍ले़ आङ्‌गाॽ आइक्‍ताप्‍पिन् खे़ने़ॽ इङ्‌मा के़घोसु हे़क्‍क्‍याङ् बेन्‍यामिन्‍ले़ कुलाजेॽओबा अनातोतओ के़ने़बा आइक्‍ताप्‍पिन् इङाङ् पिराङ्‌ङे़ॽ॥’”

८ खे़ब्‍याङ् कुदोःप्‍मा ये़म्‍मो यहवे दाङ्‌बे़ल्‍ले़ पाःत्‍तुबा हे़क्‍के आम्‍भङारे़ कुस्‍सा हनमेले़न् हाङ्‌हिम्‍मो के़वाॽबा इक्‍के़गोबाहाॽरे़ खुन्‍छिॽ लक्‍खुम्‍मो त्‍ये़आङ् मे़त्‍ताङ्, “बेन्‍यामिन्‍ले़ कुलाजेॽओबा अनातोतओ के़ने़बा आइक्‍ताप्‍पिन् इङे़ॽ॥ खे़न् इक्‍ताप्‍पिन् थे़ॽमा नु कप्‍मा खे़ने़ॽए के़हुक्‍को वाॽ॥” अक्‍खेलॽरिक् से़क्‍खाए यहवे दाङ्‌बान् आङ्‌गाॽनु पारे़बारे़त्‍छ फाॽआङ् निङ्‌वाॽ खोसुङ्॥

९ खे़ल्‍ले़ चोगुल्‍ले़ हनमेले़न् लाम्‍बा खे़न् कुइक्‍ताप्‍पिन् आङ्‌गाॽ इङुङ् हे़क्‍क्‍याङ् युप्‍पान् थाङ्‌घुङ्‌ङाङ् खे़ल्‍ले़ कुमे़ल्‍लुङ् हुङुङ्॥ खे़ल्‍ले़ के़रे़क् कुमे़ल्‍लुङ् थिबोङ्‌ङाङ् नुसि सेकेलb योरे़॥

१० आङ्‌गाॽ ते़म्‍सक् साप्‍लाओ युक्‍छाप् एःप्‍तुङ्, एःप्‍साप् युक्‍तुङ्, साखिहाॽ एःप्‍साप् युक्‍मा पाङ्‌घुङ्‌सिङ् हे़क्‍क्‍याङ् ते़म्‍दुरिओ युप्‍पान् थाङ्‌घुङ्‌ङाङ् कुमे़ल्‍लुङ् पिरुङ्॥

११ खे़ब्‍याङ् इक्‍ताप् इङ्‌मनाबा ते़म्‍सक् साप्‍लान् आङ्‌गाॽ मे़त्‍छिङ्‌ङाङ् हे़क्‍क्‍याङ् इङ्‌मा सङ्‌मारे़ लागि चोःक्‍मनाबा साप्‍लाहाॽओ एःप्‍साप् युक्‍मनाबा नु एःप्‍साप् मे़न्‌युक्‍केबा लिङ्‌मनाबा ने़प्‍माङ् साप्‍लाहाॽ आङ्‌गाॽ ताःक्‍तुङ्,

१२ हे़क्‍क्‍याङ् खे़न् पाःन्‍हाॽ महसेयाहःल्‍ले़ कुम्‍मे़न्‍छाॽ नेरियाहरे़ कुस्‍सा बारुके़न् लक्‍पे़न् पिरुङ्॥ आम्‍भङारे़ कुस्‍सा हनमेले़न् नु साप्‍लाओ युक्‍छाप् के़युक्‍पा साखिहाॽ हे़क्‍क्‍याङ् इक्‍के़गोबाहाॽरे़ खुन्‍छिॽ लक्‍खुम्‍मो के़युङ्‌बा यहुदाबा मनाहाॽरे़ खुन्‍छिॽ तगि आङ्‌गाॽ खे़न् साप्‍लान् लक्‍पे़न् पिमा याःम्‍बक्‍किन् चोगुङ्॥

१३ आङ्‌गाॽ बारुके़न् खे़न् के़रे़क्‍ले़ खुन्‍छिॽ तगि अक्‍खे मे़त्‍तुङ्,

१४ “कर मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘एःप्‍साप् युक्‍मनाबा ते़म्‍सक् साप्‍लान् नु लिङ्‌मनाबा ने़प्‍माङ् साप्‍लाहाॽ तेॽरे़ॽआङ् लत्‍छा खाम् खप्‍प्‍याओ केःत्‍ते़ युक्‍खे़ॽ हे़क्‍केलॽरिक् खे़न् यरिक् तङ्‌बे थारिक् थरुर॥’

१५ थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुॽ, ‘थिक्‌यान् नियान् एगाङ् कन् लाजेॽओ हिम्‍हाॽ, इक्‍ताप्‍हाॽ नु चे़ल्‍ले़क्‍सेॽ इक्‍ताप्‍हाॽ सङ्‌मा इङ्‌मा याःम्‍बक् याम्‍मो पोःङ्‌ॽ॥’”

यर्मियाःल्‍ले़ चोगुबा पेलिगे़न् तुवा

१६ “खे़न् प्‍याङ्‌सिगे़न् इक्‍ताप्‍पिन् इङ्‌मनाबा ते़म्‍सक् साप्‍लान् नेरियाहःल्‍ले़ कुस्‍सा बारुके़न् पिरुङ्‌ङाङ् आङ्‌गाॽ अक्‍खेलॽरिक् पेलिगे़न् तुवा चोगुङ्,

१७ “मुक्‍साम्‍दाङ्‌बा यहवे दाङ्‌बाए, खे़ने़ॽ पयम् यम्‍बा के़मुक्‍साम्‍मिन् नु के़धुम्‍मिल्‍ले़ साङ्‌ग्राम्‍पेदाङ् हे़क्‍क्‍याङ् इक्‍सादिङ् खाम्‍बेःक्‍मान् नावागे़न् चइःत् के़ने़स्‍सु॥ खे़ने़ॽ के़लागि थे़मा पाःन्‍नाङ् के़साक्‍पा होप्॥

१८ खे़ने़ॽ हे़न्‍छिङ् हे़न्‍छिङ्‌नुःल्‍ले़आङ् यरिक् मनाहाॽ चक्‍मे़ल्‍लॽए लुङ्‌माॽ के़दुक्‍तुसि कर पाधे़बाहाॽरे़ खुन्‍छिॽ लायोल्‍ले़ कुले़क्‌वा मनाहाॽ खुम्‍दिङ्‌ङाङ् के़बिरुसि॥ खे़ने़ॽ पयम् यम्‍बा नु मुक्‍साम्‍बा निङ्‌वाॽफुमाङ्‌ने़, खे़ने़ॽ मुक्‍साम्‍दाङ्‌बा यहवे दाङ्‌बाने़॥

१९ खे़ने़ॽ सिक्‍कुम्‍दिङ् निङ्‌वाॽरे़ निलाम्‍हाॽ इत्‍छाप् के़जोगु हे़क्‍क्‍याङ् मुक्‍साम्‍बा याःम्‍बक्‍हाॽ के़जोगुॽ॥ मनाहाॽरे़ मे़जोगुबा के़रे़क् पाःन्‍हाॽ खे़ने़ॽ के़निसु खे़ब्‍याङ् खे़ङ्‌हाॽरे़ खुन्‍छिॽ याःम्‍बक् कुइसिःक् खे़ङ्‌हाॽ थुम्‍घो के़बिरुसिॽ॥

२० यरिक् तङ्‌बे तगि खे़ने़ॽ मिस्रओ निङ्‌वाॽ के़माबा नु ने़हिनिङ्‌वाॽरे़ मे़न्‍धाप्‍मनाबा याःम्‍बक्‍हाॽ के़जोगु॥ आइन् थारिक् खे़ने़ॽ इस्राइल नु वेॽ के़रे़क् हाङ्‌जुम्‍लुम्‍मो निङ्‌वाॽ के़माबा याःम्‍बक्‍हाॽ के़जोगुर के़वाॽ हे़क्‍क्‍याङ् आल्‍ल खे़ने़ॽ के़रे़क् ते़न्‍नो कुसिङ् के़म्‍निःत्॥

२१ “निङ्‌वाॽ के़माबा नु ने़हिनिङ्‌वाॽरे़ मे़न्‍धाप्‍मनाबा याःम्‍बक्‍लाम् आनिगे निङ्‌मिहाॽ किमा यङ्‌माओ के़धासुसिर खे़ने़ॽ के़मना इस्राइलबा मनाहाॽ आबाङे के़मुक्‍साम् नु के़धुम्‍मिल्‍ले़ मिस्रलाम् के़लःत्‍तुसिआङ् के़धाक्‍तुसि॥

२२ खे़ने़ॽ खे़ङ्‌हाॽरे़ खुन्‍छिॽ पाधे़बाहाॽ पिने़निङ् फाॽआङ् माङ्‌हुप् के़जोगुबा कुइसिःक् कन् पित्‍नु नु सक्‌वाघु के़गुङ्‌बा लाजेन् खे़ङ्‌हाॽ के़बिरुसि॥

२३ खे़ङ्‌हाॽ कन् लाजेॽओ मे़द्‌ये़आङ् खे़ङ्‌हाॽरे़ कन् लाजेन् खुन्‍छिॽ युक्‍को मे़जोगु, कर खे़ने़ॽ के़इङ्‌जाङ्‌ङिन् खे़ङ्‌हाॽ इःप्‍मा नाःप्‍मा मे़न्‍दे़न्‍दे़न् खे़ब्‍याङ् याम्‍मो खे़ने़ॽ के़निसाम्‍मिन् हे़क्‍के खे़ङ्‌हाॽरे़ खुन्‍छिॽ थाःक् मे़न्‍धासुन्॥ खे़ने़ॽ इङ्‌जाङ् के़बिरुसिबा लत्‍छा पाःन्‍धिक्‍काङ् खे़ङ्‌हाॽरे़ मे़न्‍जोगुन्॥ खे़ल्‍ले़ चोगुल्‍ले़ कन् के़रे़क् मे़क्‍मासिमे़न् खे़ने़ॽ खे़ङ्‌हाॽरे़ खुन्‍छिॽ सम्‍धाङ् के़दारु॥

२४ “ओमे़त्‍तेॽ, ये़क्‌यक्‍किन् युक्‍मारे़ लागि बेबिलोनिहाॽरे़ खे़न् के़रे़क् पिसाङ् कप्‍मारे़ लागि चन्‍छिङ्‌मादे़न्‍हाॽ मे़जोगुआङ् वाॽ हे़क्‍क्‍याङ् खे़ॽयो थङ् मे़जोःक्‍ल मे़वाॽ॥ ते़न्‍धङ्, साक्‌वान् नु मिङ्‌देल्‍ले़ चोगुल्‍ले़ ये़क्‌यक्‍किन् खे़ङ्‌हाॽरे़ खुन्‍छिॽ हुक्‍को थाःॽ॥ खे़ने़ॽ के़बाःत्‍तुबा के़रे़क् पाःन्‍हाॽ के़त्‍ल पप्‍पा खे़ने़ॽ के़निसुर के़वाॽ॥

२५ हे़क्‍केसाङ् मुक्‍साम्‍दाङ्‌बा यहवे दाङ्‌बाए, कन् ये़क्‌यक्‍किन् बेबिलोनबाहाॽरे़ खुन्‍छिॽ हुक्‍को थामा ये़म्‍मोए खे़ने़ॽ आङ्‌गाॽ के़निबा साखिहाॽरे़ खुन्‍छिॽ तगि खे़न् इक्‍ताप्‍पिन् युप्‍पाःल्‍ले़ इङ्‌मा इङ्‌जाङ् के़बिराङ्‌लो॥”

यरुसले़म ये़क्‌यक्‍किल्‍ले़ कुमे़क्‍मा माङ्‌निङ्‌वाॽपान्

२६ खे़ब्‍याङ् यहवे दाङ्‌बे़ल्‍ले़ कुइङ्‌घङ्‌ङिन् यर्मिओ के़रे़,

२७ “आङ्‌गाॽ यहवे दाङ्‌बान् के़रे़क् मे़न्‍छाम् याप्‍मिहाॽरे़ खुन्‍छिॽ निङ्‌वाॽफुमाङ्‌आ॥ थे आङ्‌गाॽ आलागि कुभा पान् के़साक्‍पा वाॽबि?

२८ खे़ल्‍ले़ चोगुल्‍ले़, यहवे दाङ्‌बे़ल्‍ले़ अक्‍खे पाःत्‍तुॽ, आङ्‌गाॽ कन् ये़क्‌यक्‍किन् बेबिलोनबा हाङ् नबुकदनेसर नु खे़ल्‍ले़ कुधक्‍सुबाहाॽरे़ खुन्‍छिॽ हुक्‍को थासुङ्‌ॽ॥ कन् लाजेन् खे़ङ्‌हाॽरे़ मे़दोगुआङ् मे़युक्‍तुॽ॥

२९ हे़क्‍क्‍याङ् बेबिलोन्‍बाहाॽ लुङ्‌धाक् लाःक्‍कात् कब्रिङ् मे़ये़प्, खे़ङ्‌हाॽ मे़लाःत्‍ताङ् कन् ये़क्‌यक्‍किन् खा मि फुल्‍लुम् मे़याक्‍तुॽ॥ मनाहाॽरे़ खुन्‍छिॽ हिम्‍मोबा आःम्‍भोॽओ बाल साम्‍माङ्‌हाॽओ ससिङ् सुक्‍पा मे़हाःन्‍दु हे़क्‍क्‍याङ् वेॽ साम्‍माङ्‌हाॽओ सिजःङ्‌वा सिदुङ्‌जभा मे़दोन्‍दुआङ् आङ्‌गाॽ आसिक् मे़भोःक्‍खुआङ् वये़॥ खे़ल्‍ले़ चोगुल्‍ले़ खे़न् हिम्‍हाॽआङ् कन् ये़क्‌यक्‍किन्‍नु सोरिक् बेबिलोनबा थक्‍सुबाहाॽरे़ मिमे़धिक्‍खुआङ् खाप्‍पुथ्‍यःङ् मे़जोगु॥

३० इस्राइल नु यहुदाबा मनाहाॽरे़ आबाङे खुन्‍छिॽ साप्‍मुःन्‍धुम्‍मिन् कुहेःक्‍सिङ्‌माआङ्‌धोए आङ्‌गाॽ आनिङ्‌वाॽ मे़न्‍दामनाबा मे़जोगाङ्‌ङाङ् वाॽ हे़क्‍क्‍याङ् आबाङे खुन्‍छिॽ याःम्‍बक्‍लाम्‍बा आङ्‌गाॽ आसिक् मे़भोःक्‍खुआङ् वाॽ॥

३१ कन् ये़क्‌यक्‍किन् चुक्‍मा हेःक्‍ते़बा ये़न्‍नाङ्‌धोए आल्‍लो थारिक् कप्‍मो के़युङ्‌बाहाॽरे़ आङ्‌गाॽ आसिक् मे़भोःक्‍खुआङ् वाॽ हे़क्‍क्‍याङ् आङ्‌गाॽ साॽरिक् आसाक्‍के़न् मे़भोःक्‍खुआङ् वाॽ॥ आङ्‌गाॽ कन् ये़क्‌यक्‍किन् मे़ङ्‌मा निःन्‍धो चोगुङ्‌ङाङ् वाॽ॥

३२ “इस्राइल नु यहुदाबा मनाहाॽ, खे़ङ्‌हाॽरे़ खुन्‍छिॽ हाङ्‌हाॽ, लाम्‍लोबाहाॽ, निङ्‌वाॽफुसाम्‍बाहाॽ हे़क्‍क्‍याङ् माङ्‌निङ्‌वाॽपान् के़बाःप्‍पा के़रे़क्‍ले़ काक् फे़न्‌याःम्‍बक्‍हाॽ मे़जोगुआङ् आङ्‌गाॽ आसिक् मे़भोःक्‍खुआङ् वाॽ॥

३३ खे़ङ्‌हाॽरे़ आङ्‌गाॽ ले़प्‍माङ् खुन्‍छिॽ एःक्‍थाःक्‍मे़न् मे़हिसुआङ् आङ्‌गाॽओ नुःङ्‌मादामा मे़न्‍दे़न्‍ने़न्॥ खे़ङ्‌हाॽ ए़त्‍ले़ङ् निसाम् हुॽरुङ्‌सिङ्‌साङ् खे़ङ्‌हाॽरे़ खे़न् मे़ङ्‌घे़प्‍सुन् हे़क्‍क्‍याङ् खे़म्‍मा मे़न्‍दे़न्‍दे़न्॥

३४ आङ्‌गाॽ आमिङ्‌ङिन् मिङ्‌सो इङ्‌धाङ् पिमारे़ लागि चोःक्‍मनाबा माङ्‌हिम्‍मोआङ् खे़ङ्‌हाॽरे़ खुन्‍छिॽ याम्‍गे़सिङ्‌बा नावाइत्‍लाहाॽ मे़युक्‍खुसि हे़क्‍क्‍याङ् अक्‍खेलॽरिक् माङ्‌हिम्‍मिन् आसुत्‍थो मे़जोगु॥

३५ खे़ङ्‌हाॽरे़ आबाङे खुन्‍छिॽ साहाॽ मोलोख साम्‍माङ्‌ङिल्‍ले़ कुदगि वयागे़न् सिदुङ्‌जभा तोःम्‍मासि फाॽआङ् बेन्-हिन्‍नोमबा ने़ने़बादे़न्‍नो बाल साम्‍माङ्‌ङिल्‍ले़ कुलागि से़वा चोःक्‍मादे़न्‍हाॽ मे़जोगुआङ् युङ्॥ खे़ङ्‌हाॽ खे़न् चोःक्‍मा इङ्‌जाङ् मे़बिरुङ्‌सिङ्‌ङिन्॥ खे़ङ्‌हाॽरे़ हे़क्‍तङ्‌बा ताप्‍फे़ःम्‍बा याःम्‍बक् मे़जोगु हे़क्‍क्‍याङ् यहुदाबा मनाहाॽ लायो चोःक्‍मा मे़बाङ्‌घुसि के़लॽबा पाःन्‍निन् आङ्‌गाॽ आनिङ्‌वाॽओ आभे़ल्‍ले़आङ् त्‍ये़बा होःप्‍ते़रो॥”

निङ्‌साङ् चोःक्‍मनाबा माङ्‌हुप्

३६ यहवे दाङ्‌बा इस्राइबा निङ्‌वाॽफुमाङ्‌ङिल्‍ले़ यर्मियान् अक्‍खे मे़त्‍तुॽ, “यर्मियाए, ते़न्‍धङ्, साक्‌वान् नु मिङ्‌देल्‍ले़ चोगुल्‍ले़ कन् ये़क्‌यक्‍किन् बेबिलोनबा हाङ्‌ङिल्‍ले़ कुहुक्‍को थाःॽ फाॽआङ् मनाहाॽरे़ मे़बाःत्‍तुर मे़वाॽ॥ आल्‍ल आङ्‌गाॽ कन्‍नुःल्‍ले़आङ् यरिक् पाःप्‍मा के़बोङ्‌बा पान् वाॽ, खे़न् खे़प्‍से़ॽ॥

३७ आङ्‌गाॽ आसिक् पोःक्‍मो नु साॽरिक् आसाक्‍के़न् पोःक्‍मो के़रे़क् पिसाङ् मनाहाॽ से़सुङ्‌देसुङ्‌सिङ्, कर आल्‍ल खे़न् लाजेॽहाॽलाम्‍बा याम्‍मो कन् ते़न्‍नो नुःक्‍तुङ् तारुङ्‌सिङ्‌ॽ हे़क्‍क्‍याङ् कॽयो नुरिक् तारिक्‍काङ् वाॽमा पाङ्‌घुङ्‌सिङ्‌ॽ॥

३८ हे़क्‍क्‍याङ् खे़ङ्‌हाॽ याम्‍मो आङ्‌गाॽ आमना मे़बोङ् हे़क्‍क्‍याङ् आङ्‌गाॽ याम्‍मो खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा॥

३९ के़रे़क् ये़म्‍मो खे़ङ्‌हाॽरे़ आङ्‌गाॽ मिङ्‌सो इङ्‌धाङ् पिमारे़ लागि आङ्‌गाॽ खे़ङ्‌हाॽ लत्‍छा निङ्‌सेक् नु लत्‍छा निङ्‌वाॽ पिरुङ्‌सिङ्, अक्‍खेलॽरिक् खे़ङ्‌हाॽ आबाङे नु ताःन्‍दि के़दाबा खुन्‍छिॽ मुॽइदाङ्‌साहाॽरे़ लागि नुबा पोःङ्‌ॽ॥

४० आङ्‌गाॽ खे़ङ्‌हाॽनु आभे़ल्‍ले़आङ् मे़न्‍नुप्‍मनाबा लत्‍छा माङ्‌हुप् चोगुङ्‌ॽ॥ खे़ङ्‌हाॽरे़ खुन्‍छिॽ लागि नुॽमादामा के़बोङ्‌बा याःम्‍बक् चोःक्‍मा आङ्‌गाॽ आफाल्‍ले़आङ् मे़ले़रुङ्‌ङिन् हे़क्‍क्‍याङ् आबाङे खुन्‍छिॽ के़रे़क् सिक्‍लुङ्‌माल्‍ले़ आङ्‌गाॽ याप्‍मि इङ्‌धाङ् के़बिबा खे़ङ्‌हाॽ चोगुङ्‌सिङ्‌ॽ खे़ब्‍याङ् खे़ङ्‌हाॽ आफाल्‍ले़आङ् आङ्‌गाॽलाम्‍बा मे़न्‍इःम्‍सिङ् मेम्‍बेःक्‍ने़न्॥

४१ खे़ङ्‌हाॽरे़ खुन्‍छिॽ लागि नुॽमादामा चोगुङ्‌बा याःम्‍बक्‍को आङ्‌गाॽ आनिङ्‌वाॽ ताःॽ हे़क्‍क्‍याङ् के़रे़क् आनिङ्‌वाःल्‍ले़ आङ्‌गाॽ खे़ङ्‌हाॽ कन् लाजेॽओ सदादिङ्‌ले़ लागि युक्‍खुङ्‌सिङ्‌ॽ॥

४२ “यहवे दाङ्‌बे़ल्‍ले़ अक्‍खे पाःत्‍तुॽ, आङ्‌गाॽ आक्‍खेलॽरिक् कम्‍भदाङ्‌बा ये़त्‍तुक्‍खेन् कन् मनाहाॽ सम्‍धाङ् तारुङ्, हे़क्‍केलॽरिक्‍के आङ्‌गाॽ आबाङे माङ्‌हुप् चोगुङ्‌बा के़रे़क् नुबा पाःन्‍हाॽ कन् मनाहाॽ पिरुङ्‌सिङ्‌ॽ॥

४३ कन् लाजेॽओ याम्‍मो लाजेॽ सिङ्‌बुङ्‌हाॽ इङ्‌मा पोःङ्‌ॽ, खे़ल्‍ले़ कुयाःम्‍बेओ आल्‍लो खिनिॽ अक्‍खे के़बाःत्‍तुम्‌ॽ, ‘कङ्‌ग मना नु थक्‍सा थेआङ् मे़न्‌वाॽमनाबा मुरे़ःक् खारे़ःक्‍पा ये़ःङ्‌घादे़न् चोक्, थेआङ्‌भे़ल्‍ले़ कन् बेबिलोन्‍बाहाॽरे़ खुन्‍छिॽ हुक्‍को चुक्‍ते़आङ् ने़ःॽ॥’

४४ मनाहाॽरे़ खे़न् खे़प्‍मो लाजेॽसिङ्‌बुङ् मे़इङु, सङ्‌मा नु इङ्‌मा ते़म्‍सक् साप्‍लाओ युक्‍छाप् मे़युक्‍तुॽ, एःप्‍साप् मे़एःप्‍तुॽ हे़क्‍क्‍याङ् के़निबा साखिहाॽरे़ युक्‍छाप् मे़युक्‍तुॽ॥ बेन्‍यामिन्‍ले़ कुदे़ःङ्‌गप्‍पो, यरुसले़ःम्‍बा के़रे़क् पिसाङ्‌बा चुक्‍सा पाङ्‌भेॽहाॽओ, यहुदाबा ये़क्‌यक्‍हाॽओ, कोःक्‍मा लाजेॽबा ये़क्‌यक्‍हाॽओ, उःक्‍चम्‍जम्‍बादेन्‍हाॽओ नु यो लाङ्‌गेत् यहुदाओ कन् याःम्‍बक्‍किन् पोःङ्‌ॽ॥ मनाहाॽ आङ्‌गाॽ खे़ङ्‌हाॽरे़ खुन्‍छिॽ लाजेॽओ नुःक्‍तुङ् तारुङ्‌सिङ्॥ आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥”

a 

३२:१ सिदकियाहःन् हाङ् पोःक्‍खे़बा १० तङ्‌बे नु नबुकदनेसर हाङ्‌ङिल्‍ले़ कुहाङ्‌युक् चोगुबा १८ तङ्‌बेन् ५८७ नाजिरि तङ्‌बे तगि वये़॥

b 

३२:९ हप्‍मे़न् १९० ग्राम॥

नुॽमादामा नु थो पोःक्‍मा निङ्‌साङ्

३३

इक्‍के़गोबाहाॽरे़ खुन्‍छिॽ लक्‍खुम्‍मो यर्मियान् पुङ्‌लाधाबा पोःक्‍खे़आङ् यागे़ल्‍ले़ यहवे दाङ्‌बे़ल्‍ले़ कुइङ्‌घङ्‌ङिन् खुने़ॽओ निरे़ङ् याम्‍मो के़रे़॥

२ इक्‍सादिङ् खाम्‍बेःक्‍मान् के़जोःक्‍पा, हे़क्‍क्‍याङ् खे़न् नावागे़न् चइःत् के़ने़बा यहवे दाङ्‌बान् यर्मियाःन्‍नु पारे़॥ खुने़ॽ कुमिङ् यहवे दाङ्‌बारो हे़क्‍क्‍याङ् खुने़ॽ यर्मियान् अक्‍खे मे़त्‍तु,

३ “आङ्‌गाॽ उःत्‍ताङ्‌ङे़ॽ हे़क्‍क्‍याङ् आङ्‌गाॽ खे़ने़ॽ पाःन्‍छाःत्‍ने़॥ खे़ने़ॽ के़ल्‍ले़सुम्‍बा निङ्‌वाॽ के़माबा नु ने़हिरे़ मे़न्‍धाप्‍मनाबा कुबे के़याक्‍पा पाःन्‍हाॽ आङ्‌गाॽ खे़ने़ॽ मे़त्‍ने़ॽ॥

४ निङ्‌मिहाॽरे़ किर्गप् मे़गबुआङ् मे़भत्‍तुबाल्‍ले़ चोगुल्‍ले़ यरुसले़ःम्‍मोबा हिम्‍हाॽ नु यहुदाबा हाङ्‌हिम्‍हाॽ लुःन् फाॽआङ् आङ्‌गाॽ यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुङ्‌ॽ॥

५ यरिक्‍तङ्‌बा बेबिलोन्‍बाहाॽनु थङ् मे़धक्‍ते़ल्‍ले़ आङ्‌गाॽ आसिक् पोःक्‍मा नु साॽरिक् आयाःक्‍ले़ॽमो आङ्‌गाॽ से़प्‍मा कोःत्‍तुङ्‌सिङ्‌बाहाॽरे़ खुन्‍छिॽ चेहाॽरे़ हिम्‍हाॽ सधे़क् तिम्॥ कन् ये़क्‌यक्‍पा यक्‌युङ्‌बाहाॽरे़ खुन्‍छिॽ फे़न्‌याःम्‍बक्‍किल्‍ले़ चोगुल्‍ले़ आङ्‌गाॽ कन् ये़क्‌यक्‍किन् लाप्‍फुसुङ्‌ङाङ् ने़ःॽ॥

६ “कर आङ्‌गाॽ कन् ये़क्‌यक्‍किन् नु कप्‍मोबा यक्‌युङ्‌बाहाॽ वेःन्‍निङ् हे़क्‍क्‍याङ् याम्‍मो कुयाम् चाङ्‌जाङ् के़लॽबा चोःक्‍निङ्‌ॽ॥ आङ्‌गाॽ खे़ङ्‌हाॽ आत्‍तातान्‍ने यरिक् सुक्‍खे चामा सनारुङ् पिरुङ्‌सिङ् खे़ब्‍याङ् कम्‍ब्राङ् मे़त्‍तुङ्‌सिङ्‌ॽ॥

७ आङ्‌गाॽ यहुदा नु इस्राइलबा मनाहाॽ मे़दे़म्‍सु मे़देॽरुसिबालाम् नुःक्‍तुङ् तारुङ्‌सिङ्‌ॽ हे़क्‍क्‍याङ् खे़ङ्‌हाॽ याम्‍मो तगिबा हे़क्‍केए चोगुङ्‌सिङ्‌ॽ॥

८ आङ्‌गाॽ आदक्‍ले़ङ्‌वाओ खे़ङ्‌हाॽरे़ मे़जोगुबा लायोलाम् खे़ङ्‌हाॽ सुत्‍थो चोगुङ्‌सिङ्‌ॽ हे़क्‍क्‍याङ् खे़ङ्‌हाॽ पान् मे़ङ्‌घे़म्‍मनाबा मे़बोःक्‍खे़आङ् खे़ङ्‌हाॽरे़ मे़जोगुबा खुन्‍छिॽ लायोन् नु पिफ्‍युङ्‌ङिन् ले़प्‍मि पिरुङ्‌सिङ्‌ॽ॥

९ खे़ब्‍याङ् कन् यरुसले़म ये़क्‌यक्‍किन् आङ्‌गाॽ आलागि निङ्‌वाॽ तामा, मिङ्‌सोधाःङ्‌सो पोङ्‌मा नु ने़बो पप्‍मारे़ कुबुङ् पोःङ्‌ॽ हे़क्‍क्‍याङ् आङ्‌गाॽ यरुसले़ःम्‍बा यक्‌युङ्‌बाहाॽरे़ खुन्‍छिॽ लागि चोगुङ्‌बा नुबा याःम्‍बक्‍हाॽ नु खे़न् ये़क्‌यक्‍को चोगुङ्‌बा नुॽमादामा पाःन्‍हाॽ मे़घे़प्‍सुआङ् इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽ पगि मे़गिआङ् थे़गक्‍कक्‍ना मे़यङ्॥”

१० “यहवे दाङ्‌बे़ल्‍ले़ अक्‍खे पाःत्‍तुॽ, खिनिॽ के़बाःत्‍तुम्‍माङ् वाॽ, ‘कन् ते़न्‍निन् मुरे़ःक् खारे़ःक्‍पा ये़ःङ्‌घादे़न् पोःक्‍खे़आङ् ने़ःॽ, कॽयो लत्‍छा मना इग्र लत्‍छा थक्‍सा थिक्‍काङ् याङ्‌मे़धोःक्‍ने़न्॥’ यहुदाबा ये़क्‌यक्‍हाॽ नु यरुसले़ःम्‍मोबा लाम्‍हाॽ चिजि खक्‍खक् पोःक्‍खे़आङ् ने़ःॽ हे़क्‍क्‍याङ् कुभा मना इग्र थक्‍साहाॽ खे़प्‍मो याङ्‌मे़न्‍धोःक्‍ने़न्‍छाङ् कन् ते़न्‍नो खिनिॽ याम्‍मो

११ सःप्‍मा एःप्‍मा नु निङ्‌वाॽ तामा इक्‍ला हे़क्‍क्‍याङ् ते़न्‍धाम् मे़ःक्‍खिम्‍मोबा चामुक् थिमुक्‍ले़ हयङ् किल्‍लिङ् के़घे़प्‍सुम्‌ॽ॥ मनाहाॽरे़ आङ्‌गाॽ आहिम्‍मो नुगे़न् तोःम्‍मा सिदुङ्‌जभाहाॽ मे़दारुआङ् मे़दाःल्‍ले़ खे़ङ्‌हाॽ साम्‍मे़लोबा साम्‍लोन् खिनिॽ के़घे़प्‍सुम्‍लो,

“‘मुक्‍साम्‍दाङ्‌बा यहवे दाङ्‌बान् नुगे़न् पिरे़म्‍मे़ॽओ

थेआङ्‌भे़ल्‍ले़ खुने़ॽ के़नुॽबा चोक्‍लो

हे़क्‍क्‍याङ् खुने़ॽ सदादिङ् लुङ्‌माॽ तुक्‍तुसिरो॥’”

“आङ्‌गाॽ कन् लाजेॽओबा नुॽमादामे़न् तगिबा हे़क्‍के चोगुङ् पिरुङ्‌सिङ्‌ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽ॥”

१२ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, हाःत्‍ताङ् मना के़होःप्‍पा इग्र थक्‍सा याङ्‌मे़धोःक्‍ने़म्‍बा कन् मुरे़ःक् खारे़ःक्‍पा ये़ःङ्‌घादे़न् हे़क्‍तङ्‌बा कन् लाजेॽओ मे़ल्‍लुक्‍कम्‍बाहाॽरे़ लागि याम्‍मो थिक्‍ले़ङ् मे़ल्‍लुक् मे़ःन्‍दा चाराम्‍माम्‍दे़न्‍हाॽ पोःङ्‌ॽ॥

१३ कोःक्‍मा फाङ्‌जङ् थे़गु माङ्‌वा लाजेॽबा ये़क्‌यक्‍हाॽओ, उःक्‍चम्‍जम्‍बादे़न्‍नो, यहुदा लाङ्‌गे़त् ले़प्‍माङ्‌बा लक्‍को, बेन्‍यामिन्‍बा ते़ङ्‌गप्‍पो, यरुसले़म के़रे़क् पिसाङ्‌बा पाङ्‌भेॽओ हे़क्‍क्‍याङ् चुक्‍सा पाङ्‌भेॽहाॽओ नु यहुदाबा ये़क्‌यक्‍हाॽओ पिक्‍कम्‍बाहाॽरे़ आबाङे खुन्‍छिॽ मे़ल्‍लुक् मे़ःन्‍दाहाॽ मे़निरुसिॽ॥ आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽ॥”

१४ यहवे दाङ्‌बे़ल्‍ले़ पाःत्‍तुॽ, “खे़न् ये़म्‍मिन् तार पत्, आङ्‌गाॽ इस्राइल हे़क्‍क्‍याङ् यहुदाबा मनाहाॽनु चोगुङ्‌बा माङ्‌हुप्‍पिन् के़त्‍तुङ्‌ॽ॥

१५ “खे़न् ये़म्‍मो दाउद हाङ्‌ङिल्‍ले़ कुधिन्‍दाङ् सायोबोराहाॽलाम्

साम्‌योबा कुबोराक् थिक् लःन्‍ल याःन्‍दुङ्‌लो॥

खे़न् हाङ्‌ङिल्‍ले़ के़रे़क् लाजेॽओ

नुबा नु कुदोःप्‍मा खासे़न् लोःम्‍मा याःम्‍बक् चोगुरो॥

१६ खे़न् ये़न्‍हाॽओ यहुदा नु इस्राइलबा मनाहाॽ ताङ्‌मे़से़ःप्‍लो

हे़क्‍क्‍याङ् खे़ङ्‌हाॽ ताप्‍थेक् याम्‍धेक्‍को मे़युङ्‌लो॥

यरुसले़म ये़क्‌यक्‍किल्‍ले़ कुमिङ्

‘यहवे दाङ्‌बान् आनिगे साम्‌योबारो॥’

१७ “थे़आङ्‌भे़ल्‍ले़ यहवे दाङ्‌बे़ल्‍ले़ अक्‍खे पाःत्‍तुॽ, ‘दाउद हाङ्‌ङिल्‍ले़ लत्‍छा कुमुॽइदाङ्‌साधिक् सदादिङ् इस्राइलबा हाङ् पोःङ्‌ॽ॥

१८ हे़क्‍क्‍याङ् आङ्‌गाॽ आसे़वा के़जोःक्‍पा नु मिधिङ्‌मनादेमनाबा सिदुङ्‌जभा, पोगुगे़न् कुजा सिदुङ्‌जभा हे़क्‍क्‍याङ् वेॽ ले़त्‍तिहाॽ तोःम्‍मारे़ लागि ले़बिरे़ कुधाःक्‍लाम्‍बा निङ्‌वाॽफुसाम्‍बा मे़बोङ्‌ॽ॥’”

१९ यहवे दाङ्‌बे़ल्‍ले़ कुइङ्‌घङ्‌ङिन् यर्मियोओ के़रे़,

२० “यहवे दाङ्‌बे़ल्‍ले़ अक्‍खे पाःत्‍तुॽ– ‘ले़न्‍दिक् हे़क्‍क्‍याङ् से़न्‍दिक्‍के़न्‍नुबा आङ्‌गाॽ चोगुङ्‌बा माङ्‌हुप्‍पिन् फेःम्‍मा के़सुक्‍तुम्‍ने़भग्र, खे़ब्‍याङ् निःन्‍धो के़बोङ्‌बा ये़म्‍मो खे़न् ले़न्‍दिक् नु से़न्‍दिक् मे़बोङ्‌ने़न्‍ने़भग्र,

२१ आङ्‌गाॽ आसे़वारोबा दाउद हाङ्‌ङिन्‍नु चोगुङ्‌बा माङ्‌हुप्‍पिन् नु आङ्‌गाॽ आदगि माङ्‌से़वा के़जोःक्‍पा निङ्‌वाॽफुसाम्‍बा ले़बि सुवाङ्‌हाॽलाम् चोगुङ्‌बा माङ्‌हुप्‍पिन्‍नाङ् फेःम्‍मा सुक्‍ते़त्, खे़ब्‍याङ् दाउदरे़ कुहाङ्‌युक्‍नाओ हाङ्‌युक् चोःक्‍मारे़ लागि आल्‍लआङ्‌धो खे़ल्‍ले़ कुमुॽइदाङ्‌सा मे़म्‍बोङ्‌ने़न्॥

२२ आङ्‌गाॽ आसे़वारोबा दाउद हाङ्‌ङिल्‍ले़ कुमुॽइदाङ्‌साहाॽ नु आङ्‌गाॽ आदगि माङ्‌से़वा के़जोःक्‍पा ले़बिहाॽरे़ खुन्‍छिॽ खानिःत्‍तिन् ताङ्‌साक्‍पोबा खेःम्‍सिक्‍पाहाॽ इग्र वरःङ्‌ङिल्‍ले़ कुयाओ के़ने़बा ये़ःङ्‌घाःल्‍ले़ कुजेःक्‍हाॽ निःप्‍मा सुक्‍मे़न्‍दे़प्‍मनाबा हे़क्‍के यरिक् फोसुङ्‌सिङ्‌ॽ॥’”

२३ यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़,

२४ “आङ्‌गाॽ सेगुङ्‌सिङ्‌बा ने़त्‍छि हिम्‍सयङ् इस्राइल नु यहुदान् आङ्‌गाॽए लाप्‍फुसुङ्‌सिङ्‌ङाङ् वाॽ फाॽआङ् आक्‍खेलॽरिक् मनाहाॽरे़ मे़बाःत्‍तुर मे़बत्, खे़न् थे खे़निॽ के़घे़प्‍सुम्‍बि? खे़ल्‍ले़ चोगुल्‍ले़ खे़ङ्‌हाॽरे़ आङ्‌गाॽ आमनाहाॽ मे़जिःत्‍तुसिर ओमे़मे़त्‍तुसिॽ हे़क्‍क्‍याङ् खे़ङ्‌हाॽ लत्‍थिक् सुवाङ्‌सि फाॽआङ् मे़न्‍इःत्‍तुसिन्॥

२५ कर यहवे दाङ्‌बे़ल्‍ले़ अक्‍खे पाःत्‍तुॽ, ‘ले़न्‍दिक् हे़क्‍क्‍याङ् से़न्‍दिक्‍के़न्‍नुबा आङ्‌गाॽ चोगुङ्‌बा माङ्‌हुप्‍पिन् फेःम्‍मा के़सुक्‍तुम्‍ने़भग्र, खे़ब्‍याङ् निःन्‍धो के़बोङ्‌बा ये़म्‍मो खे़न् ले़न्‍दिक् नु से़न्‍दिक् मे़बोङ्‌ने़न्‍ने़भग्र,

२६ आङ्‌गाॽ याकुब नु आसे़वारोबा दाउदरे़ कुमुॽइदाङ्‌साहाॽ नाॽरुङ्‌सिङ्‌ॽ, खे़ब्‍याङ् दाउदरे़ कुमुॽइदाङ्‌साहाॽओ लत्‍छाआङ् अब्राहाम, इसहाक हे़क्‍क्‍याङ् याकुबरे़ कुमुॽइदाङ्‌साहाॽ सम्‍धाङ् हाङ्‌युक् चोःक्‍मारे़ लागि मे़सेगुङ्‌ङिन्॥ थेआङ्‌भे़ल्‍ले़ आङ्‌गाॽ खे़ङ्‌हाॽ याम्‍मो खुन्‍छिॽ लाजेॽओ नुःक्‍तुङ् तारुङ्‌सिङ्‌ॽ हे़क्‍क्‍याङ् खे़ङ्‌हाॽ लुङ्‌माॽ तुक्‍तुङ्‌सिङ्‌लो॥’”

सिदकियाहरे़ कुलागि इङ्‌घङ्

३४

बेबिलोनबा हाङ् नबुकदनेसरे़ल्‍ले़ कुयुक्‍को के़वाॽबा के़रे़क् सुवाङ्‌हाॽ हे़क्‍क्‍याङ् थाःक्‍हाॽरे़ खुन्‍छिॽ थक्‍सुबाहाॽ याङ्‌सिङ्‌ङाङ् यरुसले़म नु खे़ल्‍ले़ कुघिरिबा ये़क्‌यक्‍हाॽ थङ्‌ङो फत्‍तुसिर पत्‍छे़ हे़क्‍केःल्‍ले़ खे़न् ये़म्‍मो यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़॥

२ कर यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, “आङ्‌गाॽ यहवे दाङ्‌बे़ल्‍ले़ कन् ये़क्‌यक्‍किन् बेबिलोनबा हाङ्‌ङिन् कुहुक्‍को पिरुङ्‌ल पत्‍ता हे़क्‍क्‍याङ् खे़ल्‍ले़ कन् ये़क्‌यक्‍किन् मिःल्‍ले़ खाप्‍पुथ्‍यःङ् चोगुॽ॥

३ खे़ल्‍ले़ कुहुक्‍कोलाम्‍बा खे़ने़ॽ खे़त्‍छिङ्‌मा के़ङ्‌घोसुन्, खे़ल्‍ले़ के़दे़म्‍माङ् खुने़ॽ कुहुक्‍को के़धाःॽ॥ खे़ने़ॽ बेबिलोनबा हाङ्‌ङिन् के़मिक्‍किल्‍ले़ के़निसुॽ खे़ब्‍याङ् खे़न्‍नु नादुम्‍दुम्‍बा ताॽजे़ङ्‌मा पोःङ्‌ॽ॥ खे़न् एगाङ् खे़ने़ॽ बेबिलोन के़बेःक्॥

४ “हे़क्‍केसाङ् यहुदाबा हाङ् सिदकियाहए, यहवे दाङ्‌बे़ल्‍ले़ कन् कुमाङ्‌हुप्‍पिन् खे़ने़ॽ खे़प्‍से़ युक्‍खे़ॽ॥ खे़ने़ॽ थङ्‌ङो के़न्‍छिने़न्॥

५ खे़ने़ॽ याम्‍नाःम्‍मो के़निङ्‌वाॽ तुक्‍खे मे़न्‍जाए के़सिःॽ, हे़क्‍क्‍याङ् के़निङ्‌वाॽसोक्‍को सुक्‍पा मे़हाःन्‍दुआङ् तगिबा खे़ने़ॽ के़धाःक् हाङ्‌हाॽ मनाहाॽरे़ आक्‍खेलॽरिक् चेलुप् खःङ्‌लुप् मे़मे़त्‍तुसि, हे़क्‍केलॽरिक्‍के खे़ङ्‌हाॽरे़ खे़ने़ॽ चेलुप् खःङ्‌लुप् के़म्‍मे़त्॥ खे़ङ्‌हाॽरे़ खे़ने़ॽ के़लागि मेरिङ् मे़धक्‍ल अक्‍खे मे़बाःत्‍तुॽ, ‘चिःत्‍ताङ्‌स्‍ये़, आनिगे दाङ्‌बे़न् मासिङ्‌लो!’ आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽ॥”

६ खे़ब्‍याङ् माङ्‌निङ्‌वाॽपान् के़बाःप्‍पा यर्मियाःल्‍ले़ यहुदाबा हाङ् सिदकियाहःन् यरुसले़म ये़क्‌यक्‍को कन् के़रे़क् पाःन्‍हाॽ मे़त्‍तु,

७ बेबिलोनबा हाङ्‌ङिल्‍ले़ कुधक्‍सुबाहाॽरे़ यरुसले़म नु यहुदाबा वेॽ ये़क्‌यक्‍हाॽओ ते़न्‍धङ् मे़जोगुर मे़बत्‍छे़॥ हाबा खे़न् ये़म्‍मो लाकिस नु आजेकाबा ये़क्‌यक्‍हाॽआङ् थङ्‌ङो मे़भत्‍तुर मे़बत्‍छे़, यहुदाओ लुङ्‌धाक्‍किल्‍ले़ फाक्‍मनाबा खे़न् ने़त्‍छि ये़क्‌यक्‍हाॽरक् याःक्‍ते़छिआङ् ने़स्‍से़रो॥

योःग्‍बा योःग्‍माहाॽ ताप्‍फे़ःल्‍लिक् मे़मे़त्‍तुसि

८ सिदकियाह हाङ्‌ङिल्‍ले़ यरुसले़ःम्‍मोबा के़रे़क् मनाहाॽरे़ खुन्‍छिॽ यहुदि योःग्‍बा योःग्‍माहाॽ से़न्‍लप् पिमासि माङ्‌हुप् चोगुआङ् वये़ हाबा खे़न् ये़म्‍मो यहवे दाङ्‌बालाम् यर्मियाओ अक्‍तङ्‌बा इङ्‌घङ् के़रे़॥

९ के़रे़क्‍ले़ आबाङे आबाङे खुन्‍छिॽ यहुदि योःग्‍बा योःग्‍माहाॽ से़न्‍लप् पिमासि के़बोङ्‌बा वये़॥ हाःत्‍ले़आङ् आबाङे यहुदाबा फुॽनुसाॽ ने़ॽनुसाॽहाॽ योक् चोःक्‍मासि मे़न्‍नुॽमनाबा वये़॥

१० कल्‍ले़चोगुल्‍ले़ कन् माङ्‌हुप्‍पो के़रे़क् मनाहाॽ हे़क्‍क्‍याङ् खुन्‍छिॽ लाम्‍लोबाहाॽ आबाङे आबाङे खुन्‍छिॽ योःग्‍बा योःग्‍माहाॽ से़न्‍लप् पिमासि नु खे़ङ्‌हाॽ याम्‍मो योक् चोःक्‍मासि मे़ःन् के़लॽबा पाःन्‍नो मे़दे़न्‍दे़ खे़ब्‍याङ् खे़ङ्‌हाॽ चोःक्‌युम्‍भो मे़बिरुसि॥

११ कर ताःन्‍दि खे़ङ्‌हाॽरे़ खुन्‍छिॽ निङ्‌वाॽ मे़ले़क्‍खु॥ हे़क्‍क्‍याङ् चोःक्‌युम्‍भो मे़बिरुसिबा योःग्‍बा योःग्‍माहाॽ मे़नुःक्‍तु मे़दारुसि खे़ब्‍याङ् खे़ङ्‌हाॽ याम्‍मो साक्‍के़ल्‍ले़क् योःग्‍बा योःग्‍मा मे़बोःक्‍खे़आङ् मे़वये़र मे़याःन्‍दुसि॥

१२ खे़ब्‍याङ् यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍तङ्‌बा कुइङ्‌घङ्‌ङिन् यर्मियाओ के़रे़,

१३ “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, आङ्‌गाॽ खिनिॽ थाःक्‍हाॽ योक् पोङ्‌मालाम् चोःक्‌युम्‍भो पिरुङ्‌सिङ्‌ङाङ् मिस्रलाम् लःत्‍तुङ् फे़त्‍तुङ्‌सिङ्‌ङिल्‍ले़ आङ्‌गाॽ खे़ङ्‌हाॽनु कन् माङ्‌हुप्‍पिन् चोगुङ्‌ङाङ् वयाङ्॥ आङ्‌गाॽ खे़ङ्‌हाॽ अक्‍खे मे़त्‍तुङ्‌सिङ्,

१४ ‘खे़ङ्‌हाॽरे़ खे़निॽ हुक्‍को मे़सङ्‌घुसिबा खे़निॽ हिब्रु फुॽनुसाॽहाॽ तङ्‌बे नुसि के़प्‍पा ये़म्‍मो चोःक्‌युम्‍भो पिमासि पोःङ्‌ॽ॥ तङ्‌बे तुक्‍सि थारिक् खिनिॽ याःम्‍बक् मे़जोगु मे़सुरु के़म्‍बिरिआङ् खे़ङ्‌हाॽ ले़प्‍मासिए पोःङ्‌ॽ॥’ कर खिनिॽ पाधे़बाहाॽरे़ आङ्‌गाॽ आबाःन्‍निन् निङ्‌वाॽ मे़म्‍बिरुन् हे़क्‍क्‍याङ् आङ्‌गाॽ पाःत्‍तुङ्‌बा हे़क्‍के मे़न्‍जोगुन्॥

१५ कुभा ये़न् तगिरक् खिनिॽ निङ्‌वाॽलोरे़आङ् के़हिन्‍दि हे़क्‍क्‍याङ् आङ्‌गाॽ आनिङ्‌वाॽ के़दाबा याःम्‍बक् के़जोगुम्॥ खिनिॽ के़रे़क् आबाङे इस्राइलबा योःग्‍बा योःग्‍माहाॽ चोःक्‌युम्‍भो पिमासि के़दे़म्‍बा के़बोःक्‍खि खे़ब्‍याङ् आदगि आङ्‌गाॽ आमिङ्‌ङिन् मिङ्‌सो इङ्‌धाङ् मे़बिरुबा माङ्‌हिम्‍मो खिनिॽ लत्‍छा माङ्‌हुप् के़जोगुम्॥

१६ कर खिनिॽ याम्‍मो खिनिॽ निङ्‌वाॽ के़ले़क्‍खुम् हे़क्‍क्‍याङ् आङ्‌गाॽ आमिङ् के़देसुम्॥ खिनिॽ के़रे़क्‍ले़ आबाङे निङ्‌वाॽ कुइसिःक् चोःक्‌युम्‍भो के़बिरुम्‍सिम्‍माङ् मे़वये़बा योःग्‍बा योःग्‍माहाॽ के़नुःक्‍तुम् के़दारुम्‍सिम् खे़ब्‍याङ् याम्‍मो साक्‍के़ल्‍ले़क् योःग्‍बा योःग्‍मा के़जोगुम्‍सिम्॥

१७ “कल्‍ले़चोगुल्‍ले़ आङ्‌गाॽ यहवे दाङ्‌बे़ल्‍ले़ अक्‍खे पाःत्‍तुङ्‌ॽ, खिनिॽ आङ्‌गाॽ आइङ्‌जाङ्‌ङिन् के़न्‍इःत्‍तुम्‍मिन् के़न्‍नाःत्‍तुम्‍मिन्, हे़क्‍क्‍याङ् खिनिॽ इस्राइलबा फुॽनुसाॽहाॽ चोःक्‌युम्‍भो के़म्‍बिरुम्‍सिम्‍मे़न्॥ नुॽ, आल्‍ल आङ्‌गाॽ खिनिॽ थङ्, साक्‌वान् नु मिङ्‌देॽलाम्‍बा मे़क्‍मासिमा के़बोङ्‌बा चोःक्‌युम्‍भो पिनिङ्‌ॽ॥ आङ्‌गाॽ खिनिॽनु थे़मा चोगुङ्‌ॽ, खे़न् मे़निसुआङ् इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽ यङ्‌मा मे़सि॥

१८-१९ यहुदा नु यरुसले़ःम्‍बा सुहाङ्‌युक्‍पाहाॽ हे़क्‍क्‍याङ् हाङ्‌हिम्‍मोबा सुहाङ्‌युक्‍पाहाॽ नु निङ्‌वाॽफुसाम्‍बाहाॽ खे़ब्‍याङ् लाम्‍लोबाहाॽरे़ लत्‍छा से़गम्‍बा कुम्‍बाबा थक्‍साधिक् ने़त्‍छि कुघे़ल्‍ले़क् मे़जोगु हे़क्‍क्‍याङ् खे़ल्‍ले़ कुलुम्‍मोलाम् लाङ्‌मे़घेगे़आङ् आङ्‌गाॽनु लत्‍छा माङ्‌हुप् मे़जोगु, कर खे़ङ्‌हाॽरे़ खे़न् माङ्‌हुप्‍पिन् मे़भेःन्‍दु हे़क्‍क्‍याङ् खे़न् तङ्‌मनाबा पाःन्‍हाॽ मे़न्‍इःत्‍तुन् मे़न्‍नाःत्‍तुन्॥ खे़ल्‍ले़ चोगुल्‍ले़ खे़ङ्‌हाॽरे़ से़गम्‍बा कुम्‍बाबा थक्‍सान् थे़मा मे़जोगुआङ् मे़वये़, आङ्‌गाॽ खे़ङ्‌हाॽ हे़क्‍तङ्‌बाए चोगुङ्‌सिङ्‌ॽ॥

२० खे़ङ्‌हाॽ से़प्‍मासि निङ्‌वाॽ के़जोःक्‍पा निङ्‌मिहाॽरे़ खुन्‍छिॽ हुक्‍को आङ्‌गाॽ खे़ङ्‌हाॽ हुक्‍सुप्‍तुङ्‌सिङ् हे़क्‍क्‍याङ् खे़ङ्‌हाॽरे़ खुन्‍छिॽ कुसिवे़त् थक्‍हाॽ पुहाॽ नु ताम्‍भुङ् थक्‍साहाॽरे़ लागि चामा कुजा पोःङ्‌ॽ॥

२१ “यहुदाबा हाङ् सिदकियाहःन् नु खे़ल्‍ले़ कुसुहाङ्‌युक्‍पाहाॽआङ् आङ्‌गाॽ खे़न् खुन्‍छिॽ से़प्‍मा निङ्‌वाॽ के़जोःक्‍पा निङ्‌मिहाॽरे़ खुन्‍छिॽ हुक्‍को थासुङ्‌सिङ्‌ॽ॥ आङ्‌गाॽ खे़ङ्‌हाॽ बेबिलोनबा हाङ्‌ङिल्‍ले़ कुधक्‍सुबाहाॽरे़ खुन्‍छिॽ हुक्‍को थासुङ्‌सिङ्‌ॽ, खे़न् थक्‍सुबाहाॽरे़ खिनिॽ आल्‍लो फप्‍मा के़म्‍ले़रिआङ् मे़वाॽ॥

२२ आङ्‌गाॽ इङ्‌जाङ् पिरुङ्‌सिङ् हे़क्‍क्‍याङ् खे़ङ्‌हाॽ कन् ये़क्‌यक्‍को मे़नुःङ् मे़दाःॽ॥ खे़ङ्‌हाॽरे़ कन् ये़क्‌यक्‍किन् थङ्‌ङो मे़भत्‍तुॽ, खे़ब्‍याङ् कन् ये़क्‌यक्‍किन् मे़दोगुआङ् मे़युक्‍तु हे़क्‍क्‍याङ् फुल्‍लुम् थ्‍यःङ् मि मे़याक्‍तुॽ॥ आङ्‌गाॽ यहुदाबा ये़क्‌यक्‍हाॽ मुरे़ःक् खारे़ःक्‍पा ये़ःङ्‌घादे़न् हे़क्‍के आत्‍तिन्‍हाॽआङ् युङ्‌मा मे़ङ्‌घोने़न्‍ल मना मेःन्‍नेबा चोगुङ्॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

यर्मियान् नु रेकाबिहाॽ

३५

योसियाहःल्‍ले़ कुस्‍सा यहुदाबा हाङ् यहोयाकिमे़ल्‍ले़ हाङ्‌युक् चोगुबाa ये़म्‍मो यहवे दाङ्‌बालाम् यर्मियाओ अक्‍तङ्‌बा इङ्‌घङ् के़रे़,

२ “खे़ने़ॽ रेकाबिहाॽरे़ खुन्‍छिॽ हिम्‍सयङ्‌हाॽओ पेगे़ॽ हे़क्‍क्‍याङ् खे़ङ्‌हाॽ यहवे दाङ्‌बे़ल्‍ले़ कुहिम्‍मो उःत्‍ते़से़ॽ॥ याक्‍फाङ्‌हाॽओबा कुभा लत्‍छा याक्‍फाङ्‌ङो तेॽरे़से़ॽ खे़ब्‍याङ् खे़ङ्‌हाॽ कुभा चे़ल्‍ले़क्‍सेॽ थि थुङ्‌मा पिरे़से़ॽ॥”

३ खे़ल्‍ले़ चोगुल्‍ले़ यर्मियाःल्‍ले़ कुस्‍सा याजन्‍याह नु हबसिन्‍याहरे़ कुम्‍मे़न्‍छाॽ हे़क्‍क्‍याङ् के़रे़क् कुन्‍साॽहाॽ नु कुस्‍सा– के़रे़क् रेकाबि हिम्‍सयङ्‌हाॽओ आङ्‌गाॽ पेगाङ्॥

४ आङ्‌गाॽ खे़ङ्‌हाॽ माङ्‌हिम्‍मो यिग्‍दल्‍याहःल्‍ले़ कुस्‍सा माङ्‌निङ्‌वाॽपान् के़बाःप्‍पा हानानरे़ कुस्‍साहाॽरे़ खुन्‍छिॽ याक्‍फाङ्‌ङो तारुङ्‌सिङ्॥ खे़न् याक्‍फाङ्‌ङिन् सुहाङ्‌युक्‍पाहाॽरे़ खुन्‍छिॽ याक्‍फाङ्‌ङिल्‍ले़ कुबेसाङ् सल्‍लुम्‍ले़ कुस्‍सा लाम्‍धेत् के़गोबा मासेयाहःल्‍ले़ कुयाक्‍फाङ्‌ङिल्‍ले़ कुधुङ्‌धाङ् ने़स्‍से़॥

५ खे़न् एगाङ् आङ्‌गाॽ चे़ल्‍ले़क्‍सेॽ थि कुले़ःम् के़याक्‍पा कुभा खोर्‍याहाॽ नु लुःम्‍बाहाॽ रेकाबिहाॽरे़ खुन्‍छिॽ तगि युक्‍खुङ् पिरुङ्‌सिङ् हे़क्‍क्‍याङ् खे़ङ्‌हाॽ मे़त्‍तुङ्‌सिङ्, “मिसाक् चे़ल्‍ले़क्‍सेॽ थिजि थुङे़म्‍मे़ॽओ॥”

६ कर खे़ङ्‌हाॽरे़ नुगप् मे़बिराङ्, “आनिगे चे़ल्‍ले़क्‍सेॽ थि मे़धुङ्‌गुम्‍बे़न्, थेआङ्‌भे़ल्‍ले़ रेकाबे़ल्‍ले़ कुस्‍सा आनिगे थाःक्‍थे़बा योनादाबरे़ अक्‍तङ्‌बा इङ्‌जाङ् पिरिगे़आङ् वाॽ, ‘खिनिॽ नु खिनिॽ सामे़मे़न्‍छाॽहाॽरे़ आभे़ल्‍ले़आङ् चे़ल्‍ले़क्‍सेॽ थि थुङ्‌मा मे़नुॽने़न्॥

७ खे़न्‍नुःल्‍ले़ वेॽ खिनिॽ हिम् चोःक्‍मा मे़नुॽने़न्, याःन्‍ममा नु चे़ल्‍ले़क्‍सेॽ इक्‍ताप् केःप्‍मा मे़नुॽने़न्॥ खिनिॽ अक्‍तङ्‌बा याःम्‍बक् आभे़ल्‍ले़आङ् मे़जोगे़म्‍मिन्‍ने़ॽ, कर खिनिॽ के़युङिबा लाजेॽओ यरिक् ये़न् थारिक् वाॽमा के़घोसिर फाॽआङ् सदादिङ् वे़प्‍मिबा कुइसिःक् साःङ्‌गाहिम्‍मो युङे़म्‍मे़ॽ॥’

८ रेकाबरे़ कुस्‍सा योनादाबरे़ आनिगे पिरिगे़बा के़रे़क् इङ्‌जाङ्‌हाॽ आनिगे इःप्‍मा नाःप्‍मा ते़न्‍दिगे़आङ् वयिगे़॥ आनिगे आबाङे आप्‍फाल्‍ले़आङ् चे़ल्‍ले़क्‍सेॽ थि मे़धुङुम्‍बे़न्, आनिगे मेःत्‍हाॽ नु साएहाॽरे़आङ् मे़न्‍धुङुन्॥

९ आनिगे हिम् चोगुम्‍बे़आङ् खे़प्‍मो मे़युङिगे़न्, हे़क्‍क्‍याङ् आनिगे आबाङे इक्‍ताप्, चे़ल्‍ले़क्‍सेॽ इक्‍ताप् इग्र पोगुगे़न् कुजा थेआङ् मे़गत्‍तुम्‍बे़न्॥

१० कर साःङ्‌गाहिम्‍हाॽओ आनिगे युङिगे़र वयिगे़, हे़क्‍क्‍याङ् आनिगे पाधे़बा योनादाबरे़ पिरिगे़बा इङ्‌जाङ्‌ङिन् खक्‍पे़त् इःत्‍तुम्‍बे़ नाःत्‍तुम्‍बे़आङ् वयिगे़॥

११ कर बेबिलोनबा हाङ् नबुकदनेसरे़ल्‍ले़ कन् लाजेन् थङ्‌ङो फत्‍तुल्‍ले़ बेबिलोन नु अराम लाजेॽबा थक्‍सुबाहाॽनु किसिगे़॥ खे़ब्‍याङ् आनिगे यरुसले़ःम्‍मो चत्‍छिङ्‌मा तामा निःन्‍धो चोगुम्‍बे़॥ खे़ल्‍ले़ चोगुल्‍ले़ आनिगे कॽयो युङिगे़र वयिगे़॥”

१२ खे़न् एगाङ् यहवे दाङ्‌बे़ल्‍ले़ कन् कुइङ्‌घङ्‌ङिन् यर्मियाओ के़रे़,

१३ “मुक्‍साम्‍दाङ्‌बा यहवे दाङ्‌बा, इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, यहुदा नु यरुसले़ःम्‍मोबा मनाहाॽरो पेगे़ॽआङ् अक्‍खे मे़त्‍ते़से़ॽ, ‘आङ्‌गाॽ आइङ्‌जाङ्‌ङिन् आक्‍खेलॽरिक् इःप्‍मा नाःप्‍मा पोङ् के़लॽबा पाःन्‍निल्‍ले़ कुयाःम्‍बेओ खिनिॽ त्‍ये़म्‍मे़ॽआङ् हुॽआसिम्‍मे़ॽ॥’

१४ रेकाबिहाॽरे़ आइन् थारिक्‍साङ् चे़ल्‍ले़क्‍सेॽ सिजःङ्‌वा मे़न्‍धुङुन् थेआङ्‌भे़ल्‍ले़ खे़ङ्‌हाॽरे़ खुन्‍छिॽ थाःक्‍थे़बा योनादाबरे़ चे़ल्‍ले़क्‍सेॽ सिजःङ्‌वा मे़धुङे़म्‍मिन्‍ने़ॽ मे़त्‍तुसिआङ् वाॽ॥ कर आङ्‌गाॽग खिनिॽनुए ये़त्‍ले़ङ् ये़त्‍ले़ङ् पाःत्‍तार वाॽआ हे़क्‍केसाङ् खिनिॽ आङ्‌गाॽ आइङ्‌जाङ्‌ङिन् इःप्‍मा नाःप्‍मा मे़न्‍दे़न्‍ने के़वयि॥

१५ ये़त्‍ले़ङ् ये़त्‍ले़ङ् आङ्‌गाॽ खिनिॽओ पाङ्‌घुङ्‌सिङ्‌बा आसे़वारोबा माङ्‌निङ्‌वाॽपान् के़बाःप्‍पाहाॽरे़ अक्‍खे के़म्‍मे़त्‍ति, ‘खिनिॽ फे़न्‌याःम्‍बक् चोःक्‍मालाम् नुःक्‍खे़म्‍मे़ॽ, हे़क्‍क्‍याङ् कुदोःप्‍मा याःम्‍बक् चोःक्‍मा हेःक्‍ते़म्‍मे़ॽ॥ वेॽ साम्‍माङ्‌हाॽ माङ्‌घमासि ले़रे़म्‍मे़ॽ हे़क्‍क्‍याङ् आङ्‌गाॽ खिनिॽ नु खे़निॽ पाधे़बाहाॽ पिरुङ्‌सिङ्‌बा लाजेॽओ खिनिॽ हाङ्‌हाङ्‌ङाङ् वाॽमा के़घोसुम्॥’ कर आङ्‌गाॽ मे़त्‍निङ्‌बान् नु आङ्‌गाॽ आबाःन्‍निन् के़ङ्‌घे़प्‍सुम्‍मिन्॥

१६ रेकाबरे़ कुस्‍सा योनादाबरे़ कुमुॽइदाङ्‌साहाॽरे़ग खुन्‍छिॽ पाधे़बाहाॽरे़ मे़बिरुसिबा इङ्‌जाङ्‌ङिन् खक्‍पे़त् मे़इःत्‍तु मे़नाःत्‍तुआङ् मे़वाॽ॥ कर खिनिॽ आङ्‌गाॽ आइङ्‌जाङ्‌ङिन् इःप्‍मा नाःप्‍मा के़न्‍दे़न्‍दिन्॥

१७ “खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुङ्‌ॽ, ‘थेआङ्‌भे़ल्‍ले़ आङ्‌गाॽ खिनिॽ पाःन्‍छाःत्‍निङ्‌ङिल्‍ले़ खिनिॽ खे़म्‍मा के़न्‍दे़न्‍दिन् हे़क्‍क्‍याङ् खिनिॽ उःत्‍निङ्‌ङिल्‍ले़ नुगप् पिमा के़न्‍दे़न्‍दिन्, आङ्‌गाॽ पाःत्‍तुङ्‌बा मे़क्‍मासिमा के़रे़क् साम्‍दिङ्‌हाॽ यहुदा नु यरुसले़ःम्‍मोबा मनाहाॽ सम्‍धाङ् तारुङ्‌ॽ॥’”

१८ खे़ब्‍याङ् यर्मियान् हिसिङ्‌ङाङ् रेकाबिहाॽ मे़त्‍तुसि, “कर मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तु, ‘खिनिॽ आप्‍फेक् पाधे़बा योनादाबरे़ के़बिरिबा कुइङ्‌जाङ्‌ङिन् नु के़मे़त्‍तिबा के़रे़क् निसाम्‍हाॽ के़दिम्‍दुम् के़नाःत्‍तुम्‍माङ् इःप्‍मा नाःप्‍मा के़दे़न्‍दिआङ् के़वयि॥’

१९ कल्‍ले़चोगुल्‍ले़ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे़ पाःत्‍तुॽ, ‘रेकाबरे़ कुस्‍सा योनादाबरे़ कुमुॽइदाङ्‌सालाम्‍बा लत्‍छा ये़म्‍बित्‍छाधिक्‍ले़ सदादिङ् आङ्‌गाॽ आसे़वा याःम्‍बक् चोःक्‍मा खोसुरो॥’”

a 

३५:१ यहोयाकिमे़ल्‍ले़ हाङ्‌युक् चोगुबा ये़म्‍मिन् ६०९-५९८ नाजिरि तङ्‌बे तगि वये़॥

बारुक्‍के़ल्‍ले़ साप्‍लाथःङ्‌मे़न् माङ्‌हिम्‍मो निरुॽ

३६

योसियाहःल्‍ले़ कुस्‍सा यहोयाकिमे़न् यहुदाओ हाङ् पोःक्‍खे़बा तङ्‌बे लिसिओa यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़,

२ “साप्‍लाथङ्‌माधिक् तारे़ॽ हे़क्‍क्‍याङ् के़रे़क् आइङ्‌घङ्‌हाॽ इस्राइल, यहुदा नु वेॽ मे़न्‍छाम् सुवाङ्‌हाॽरे़ खुन्‍छिॽ तक्‍ले़ङ्‌वाओ साप्‍ते़ॽ॥ योसियाह हाङ्‌ङिल्‍ले़ कुहाङ्‌युक् ये़म्‍मोबा इङ्‌घङ्‌ङिन् नु आल्‍लो थारिक्‍पा के़रे़क् इङ्‌घङ्‌ङ्‌हाॽ साप्‍ते़ॽ॥

३ यहुदाबा मनाहाॽओ आङ्‌गाॽ ताःप्‍मा निङ्‌वाॽ चोगुङ्‌बा मे़क्‍मासिमा पाःन्‍हाॽ मे़घे़प्‍सुआङ् याम्‍मो खे़ङ्‌हाॽरे़ खुन्‍छिॽ ताप्‍फे़ःम्‍बा याःम्‍बक्‍किन् मे़ले़रुने़भग्र आङ्‌गाॽ खे़ङ्‌हाॽरे़ खुन्‍छिॽ फे़न्‌याःम्‍बक् नु लायोन् ले़प्‍मि पिरुङ्‌सिङ्‌ॽ॥”

४ खे़ल्‍ले़ चोगुल्‍ले़ यर्मियाःल्‍ले़ नेरियाहरे़ कुस्‍सा बारुक्‍के़न् उःत्‍तु, हे़क्‍क्‍याङ् यहवे दाङ्‌बे़ल्‍ले़ यर्मियान् मे़त्‍तुबा के़रे़क् पाःन्‍हाॽ बारुक्‍के़ल्‍ले़ लत्‍छा साप्‍लाथःङ्‌मो साप्‍तु॥

५ खे़ब्‍याङ् यर्मियाःल्‍ले़ बारुक्‍के़न् मे़त्‍तु, “आङ्‌गाॽ पुङ्‌लाहिम्‍मो मे़साक्‍ताङ्‌ङाङ् याक्‍का माङ्‌हिम्‍मो पेःक्‍मा मे़सुक्‍कान्॥

६ कल्‍ले़चोगुल्‍ले़ मनाहाॽ चाने़ःत्‍तो मे़युङ्‌बा ये़न्‍नो खे़ने़ॽ माङ्‌हिम्‍मो पेगे़ॽ खम्‍भ्‍याङ् आङ्‌गाॽलाम् खे़ने़ॽ के़घे़प्‍सुबा साप्‍लाथःङ्‌मो साप्‍ते़आङ्‌ने़बा यहवे दाङ्‌बे़ल्‍ले़ कुइङ्‌घङ्‌हाॽ यम्‍बा इक्‍लाओ निरे़ॽआङ् मनाहाॽ खे़म्‍बाङ्‌घे़से़ॽ॥ यहुदाबा ये़क्‌यक्‍हाॽलाम् के़दाबा के़रे़क् मनाहाॽरे़ मे़घे़प्‍सुर निरे़ पिरे़से़ॽ॥

७ खे़ङ्‌हाॽरे़ यहवे दाङ्‌बान् पेलि मे़भाक्‍तुआङ् के़रे़क्‍ले़ खुन्‍छिॽ ताप्‍फे़ःम्‍बा याःम्‍बक्‍हाॽ मे़ले़रुइ हाग॥ थेआङ्‌भे़ल्‍ले़ यहवे दाङ्‌बे़ल्‍ले़ किप्‍मा के़घुबा कुसिक् पोःक्‍मे़न् नु साॽरिक् आगिगिबा कुसाक्‍के़न्‍निल्‍ले़ कन् मनाहाॽ यङ्‌मा से़रुसिआङ् वाॽ॥”

८ माङ्‌निङ्‌वाॽपान् के़बाःप्‍पा यर्मियाःल्‍ले़ मे़त्‍तुबा हे़क्‍केए नेरियाहःल्‍ले़ कुस्‍सा बारुक्‍के़ल्‍ले़ यहवे दाङ्‌बे़ल्‍ले़ कुइङ्‌घङ्‌हाॽ माङ्‌हिम्‍मो मनाहाॽ निरु पिरुसि॥

९ यहोयाकिमे़न् यहुदाबा हाङ् पोःक्‍खे़बा ङासिगेक्‍पा तङ्‌बे फाङ्‌सिगेक्‍पा लाओb यरुसले़ःम्‍मो के़युङ्‌बा के़रे़क् मनाहाॽ नु यहुदाबा ये़क्‌यक्‍हाॽलाम्‍बा खे़प्‍मो के़दाबा के़रे़क् मनाहाॽरे़ खुन्‍छिॽ लागि यहवे दाङ्‌बे़ल्‍ले़ कुदगि तःक्‍ने़त् युङ्‌मा उवा पोःक्‍खे़॥

१० बारुक्‍के़ल्‍ले़ यर्मियाःल्‍ले़ कुबाःन्‍जाक्‍हाॽ साप्‍लाथःङ्‌मोलाम् के़रे़क् मनाहाॽरे़ मे़घेप्‍सुर निरु पिरुसि॥ खुने़ॽ सुहाङ्‌मिबा सापानरे़ कुस्‍सा गमर्याहःल्‍ले़ माङ्‌हिम्‍मोबा कुयाक्‍फाङ् तगि ये़म्‍सिङ्॥ खे़न् याक्‍फाङ्‌ङिन् माङ्‌हिम्‍मोबा थोःस्‍मा लक्‍खुम्‍मो कुसङ् मा लाम्‍धेःत्‍तिल्‍ले़ कुबेसाङ् ने़स्‍से़॥

११ सापानरे़ कुम्‍मे़न्‍छाॽ गमर्याहःल्‍ले़ कुस्‍सा, मिकायाःल्‍ले़ साप्‍लाथःङ्‌मोलाम् यहवे दाङ्‌बे़ल्‍ले़ कुइङ्‌घङ्‌हाॽ खे़प्‍सुआङ्,

१२ खुने़ॽ यो थासिङ् ये़ हे़क्‍क्‍याङ् हाङ्‌हिम्‍मोबा सुहाङ्‌मिबाल्‍ले़ कुयाक्‍फाङ्‌ङो पे॥ खे़प्‍मो हाङ्‌हिम्‍मोबा सुहाङ्‌मिबा एलिसामा, समायाहरे़ कुस्‍सा दलायाह, अक्‍बोररे़ कुस्‍सा एल्‍नातान, सापानरे़ कुस्‍सा गमर्याह, हनन्‍याहरे़ कुस्‍सा सिदकियाह नु वेॽ के़रे़क् सुहाङ्‌युक्‍पाहाॽ मे़वये़॥

१३ खे़ब्‍याङ् बारुक्‍के़ल्‍ले़ मनाहाॽ निरु पिरुसिबा के़रे़क् इङ्‌घङ्‌हाॽ मिकायाःल्‍ले़ मनाहाॽ मे़त्‍तुसि,

१४ खे़ब्‍याङ् सुहाङ्‌युक्‍पाहाॽ के़रे़क् मे़दङ्‌सिङ्‌ङाङ् सपन्‍याहःल्‍ले़ कुस्‍सा, सेलेम्‍याहःल्‍ले़ कुम्‍मे़न्‍छाॽ, कुसिःल्‍ले़ कुजक्‍मे़न्‍छाॽ, यहुदिःन् कन् इङ्‌घङ्‌ङिन् मे़मे़त्‍तुआङ् बारुक्‍के़न् इङ्‌घङ् मे़त्‍छे़ मे़बाङ्‌घुमे़देसु, “के़निरुआङ् मनाहाॽ खे़म्‍मा के़बाङ्‌घुसिबा साप्‍लाथःङ्‌मे़न् फे़त्‍ते़आङ् फे़रे़ॽ॥” खे़ल्‍ले़ चोगुल्‍ले़ बारुक्‍के़न् खे़न् साप्‍लाथःङ्‌मे़न् याङ्‌सिङ्‌ङाङ् खे़ङ्‌हाॽरो फे़रे़॥

१५ सुहाङ्‌युक्‍पाहाॽरे़ खुने़ॽ मे़मे़त्‍तु, “युङे़ॽ, हे़क्‍क्‍याङ् साप्‍लाथःङ्‌मे़न् आनिगे निरे़ आबिरे़ॽ॥” हे़क्‍क्‍याङ् मे़मे़त्‍तुबा हे़क्‍के बारुक्‍के़ल्‍ले़ खे़ङ्‌हाॽ निरु पिरुसि॥

१६ खुने़ॽ खे़न् निःप्‍मा सुरु पिरुसिल्‍ले़ खे़ङ्‌हाॽरे़ मे़घे़प्‍सुआङ् मे़गिसे़ हे़क्‍क्‍याङ् खुन्‍छिॽ ओमे़त्‍छिङ्‌मा मे़हेःक्‍सिङ्‌ङाङ् बारुक्‍के़न् मे़मे़त्‍तु, “कन् के़रे़क् पाःन्‍हाॽ हाङ्‌ङिन् मे़प्‍माए पोःङ्‌ॽ॥”

१७ खे़ङ्‌हाॽरे़ खुने़ॽ सेःन्‍मे़दोसु, “कन् के़रे़क् इङ्‌घङ्‌हाॽ खे़ने़ॽ आक्‍खेलॽरिक् के़घोसु? थे कन् पाःन्‍हाॽ यर्मियाःल्‍ले़ए पाःत्‍तुबाबि?”

१८ खे़ल्‍ले़ चोगुल्‍ले़ बारुक्‍के़ल्‍ले़ मे़त्‍तुसि, “कन् पाःन्‍हाॽ यर्मियाःल्‍ले़ पाःत्‍तुबारो हे़क्‍क्‍याङ् आङ्‌गाॽ कन् साप्‍लाथःङ्‌मो के़रे़क् पाःन्‍छेःक्‌वाहाॽ साप्‍तुङ्‌बारो॥”

१९ सुहाङ्‌युक्‍पाहाॽरे़ बारुक्‍के़न् मे़मे़त्‍तु, “खे़ने़ॽ नु यर्मियान् ने़प्‍माङ् के़जिङ्‌ने़सिर पोःङ्‌ॽ॥ खे़न्‍छिॽ के़वाॽसिबादे़न्‍निन् आत्‍तिन्‍नाङ् मे़मे़त्‍ते़से़न्‍ने़ॽ॥”

२० सुहाङ्‌युक्‍पाहाॽरे़ साप्‍लाथङ्‌मान् से़ःप्‍मा कप्‍मारे़ लागि हाङ्‌हिम्‍मोबा सुहाङ्‌मिबा एलिसामारे़ कुयाक्‍फाङ्‌ङो मे़ने़स्‍सु हे़क्‍क्‍याङ् खे़ङ्‌हाॽ मे़बेआङ् पोःक्‍खे़बा के़रे़क् पाःन्‍हाॽ हाङ्‌ङिन् मे़जे़क्‍तुरो॥

हाङ्‌ङिल्‍ले़ साप्‍लाथःङ्‌मे़न् हाःन्‍दुदेसु

२१ हाङ्‌ङिल्‍ले़ खे़न् साप्‍लाथःङ्‌मे़न् ताःप्‍मारे़ लागि यहुदिःन् पाङ्‌घुदे़सु॥ हे़क्‍क्‍याङ् यहुदिःन् पेआङ् एलिसामारे़ कुयाक्‍फाङ्‌ङोलाम् खे़न् फे़त्‍तु हे़क्‍क्‍याङ् हाङ्‌ङिन् नु खुने़ॽ कुगे़रे़क् पिसाङ् के़ये़प्‍पा सुहाङ्‌युक्‍पाहाॽ निरु पिरुसि॥

२२ खे़न् फाङ्‌सिगेक्‍पा चुङ्‌वाःम्‍मा ला वये़, कल्‍ले़चोगुल्‍ले़ हाङ्‌ङिन् चुङ्‌सिःक्‍मा ये़म्‍मो कुयुङ्‌मा हाङ्‌हिम्‍मो मिघ्राःङ्‌ग्रोःक् तगि मिजाॽनु युङे़॥

२३ यहुदिःल्‍ले़ सुम्‍सि लिसि कुदिःक्‍लक् निरु सुरुर पत्‍छे़, हे़क्‍केःल्‍ले़ हाङ्‌ङिल्‍ले़ चुक्‍सा फे़जाधिक् याङ्‌सिङ् हे़क्‍क्‍याङ् खे़न् निरुसुरुबा साप्‍लाथङ्‌मा लक्‍किन् हे़गुआङ् मिओ लाप्‍फुसु केःत्‍तु॥ के़रे़क् साप्‍लाथङ्‌मान् मिओ खाप्‍पुथ्‍यःङ् मे़म्‍बोङ्‌ङे थारिक् खे़ल्‍ले़ हे़क्‍केए चोगुआङ् पत्‍छे़॥

२४ कर खे़प्‍मो साप्‍ते़आङ् के़बप्‍पा पाःन्‍निन् मे़घे़प्‍सुआङ् हाङ्‌ङिन् नु खे़न् सुहाङ्‌युक्‍पाहाॽ किमाआङ् मे़ङ्‌गिसे़न् खुन्‍छिॽ निङ्‌वाॽआङ् मे़न्‍लोरे़न्॥

२५ एल्‍नातान, दलायाह नु गमर्याहःल्‍ले़ साप्‍कित्‍तिन् मे़हाःन्‍दे़न्‍ने़ॽ फाॽआङ् हाङ्‌ङिन् पेलि मे़भाक्‍तुआङ् मे़बत्‍छे़साङ् खुने़ॽ खे़ङ्‌हाॽ खे़म्‍घे़म्‍माङ् मे़लाप्‍तुसिन्॥

२६ खे़न् एगाङ् हाङ्‌ङिल्‍ले़ कुस्‍सा यरहमेल हाङ्‌साःन्, अज्रिएलरे़ कुस्‍सा सरायाहन् नु अबदिएलरे़ कुस्‍सा सेलेम्‍याहःन् सुहाङ्‌मिबा बारुक्‍के़न् नु माङ्‌निङ्‌वाॽपान् के़बाःप्‍पा यर्मियान् ते़म्‍मा इङ्‌जाङ् पिरुसि॥ कर यहवे दाङ्‌बे़ल्‍ले़ खुन्‍छिॽ चिक्‍खुसिआङ् वये़सिरो॥

यर्मियाःल्‍ले़ बारुक्‍के़न् वेॽ साप्‍कित् साप्‍मा पाङ्‌घु

२७ यर्मियाःल्‍ले़ बारुक्‍के़न् मे़त्‍तुआङ् साप्‍मा पाङ्‌घुबा साप्‍लाथःङ्‌मे़न् यहोयाकिम हाङ्‌ङिल्‍ले़ फुत्‍लुम् हाःन्‍दुदेसुआङ् एगाङ् यहवे दाङ्‌बे़ल्‍ले़ कुइघङ्‌ङिन् यर्मियाओ याम्‍मो के़रे़॥ खुने़ॽ पाःत्‍तु,

२८ “वेॽ साप्‍लाथङ्‌माधिक् याङ्‌सिङ्‌ङे़ॽ हे़क्‍क्‍याङ् यहोयाकिम हाङ्‌ङिल्‍ले़ हाःन्‍दुदेसुबा तगि साप्‍ते़बा के़रे़क् पाःन्‍हाॽ याम्‍मो साप्‍ते़ॽ॥

२९ खे़ब्‍याङ् खे़ने़ॽ यहुदाबा हाङ् यहोयाकिमे़न् अक्‍खे मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ, खे़ने़ॽ खे़न् साप्‍लाथःङ्‌मे़न् के़हाःन्‍दु के़देसु, हे़क्‍क्‍याङ् के़बाःत्‍तु, “बेबिलोनबा हाङ्‌ङिन् फे़न्‍नाङ् कन् लाजेन् खाप्‍पुथ्‍यःङ् चोगुॽ, हे़क्‍क्‍याङ् खे़ल्‍ले़ थक्‍साहाॽ नु मनाहाॽ से़रुसिॽ फाॽआङ् खे़ने़ॽ थेआङ् खे़प्‍मो के़साप्‍तु?”

३० आल्‍ल यहुदाबा हाङ् यहोयाकिमे़ल्‍ले़ कुयाःम्‍बेओ यहवे दाङ्‌बे़ल्‍ले़ अक्‍खे पाःत्‍तुॽ, दाउद हाङ्‌ङिल्‍ले़ कुहाङ्‌युक्‍नाओ खे़ल्‍ले़ युङ्‌मा लक् मे़घोसुन्॥ खे़ल्‍ले़ कुजे थक्‍किन् लाःक्‍कात् लाप्‍पुङ् पेःक्‍काङ् मे़ल्‍लुप्‍पे काङ्‌बे़त्– ले़न्‍दिक् नाम्‍गे़सेःक्‍पो निधाःप्‍पाङ् ने़रो हे़क्‍क्‍याङ् से़न्‍दिक् सेःक्‌वाओ सुक्‍पा थक्‍काङ् ने़गन्॥

३१ आङ्‌गाॽ खे़न् नु कुमुॽइदाङ्‌साहाॽ हे़क्‍क्‍याङ् कुसुहाङ्‌युक्‍पाहाॽ खुन्‍छिॽ फे़न्‌याःम्‍बक्‍किल्‍ले़ कुले़क्‌वा खुम्‍दिङ् पिरुङ्‌सिङ्‌ॽ॥ यहुदा नु यरुसले़ःम्‍बा मनाहाॽओ थासुङ्‌ॽ फाॽआङ् माङ्‌हे़क् चोगुङ्‌बा के़रे़क् मे़क्‍मासिमे़न् खे़ङ्‌हाॽओ थासुङ्‌ॽ, थेआङ्‌भे़ल्‍ले़ आङ्‌गाॽ पिरुङ्‌सिङ्‌बा साम्‍दिङ्‌हाॽ खे़ङ्‌हाॽरे़ मे़ङ्‌घे़प्‍सुन्‍लो॥’”

३२ खे़ल्‍ले़ चोगुल्‍ले़ यर्मियाःल्‍ले़ वेॽ साप्‍लाथङ्‌मा थिक् तारु हे़क्‍क्‍याङ् नेरियाहःल्‍ले़ कुस्‍सा कुसुहाङ्‌मिबा बारुक्‍के़न् मे़त्‍तुर साप्‍मा पाङ्‌घु॥ खे़ब्‍याङ् यहुदाबा हाङ् यहोयाकिमे़ल्‍ले़ हाःन्‍दुदेसुबा साप्‍लाथःङ्‌मो पत्‍छे़बा के़रे़क् पाःन्‍हाॽ बारुक्‍के़ल्‍ले़ साप्‍तु॥ वेॽ यरिक् पाःन्‍हाॽग कन् ये़म्‍मोरक् खुने़ॽ योॽरुरो॥

a 

३६:१ यहोयाकिमे़ल्‍ले़ हाङ्‌युक् चोगुबा लिसिगेक्‍पा तङ्‌बे़न् ६०५ नाजिरि तङ्‌बे तगि वये़॥

b 

३६:९ यहोयाकिमे़ल्‍ले़ यहुदाओ हाङ्‌युक् चोगुबा ङासिगेक्‍पा तङ्‌बेःल्‍ले़ फाङ्‌सिगेक्‍पा लान् दिसेम्‍बर ६०४ नाजिरि तङ्‌बे तगि वये़॥

सिदकियाहःल्‍ले़ यर्मियान् पेलि फाक्‍तु

३७

यहोयाकिमे़ल्‍ले़ कुस्‍सा यहोयाकिने़ल्‍ले़ कुले़क्‌वाओ योसियाहरे़ कुस्‍सा सिदकियाहःन्a यहुदाबा हाङ् पोःक्‍खे़॥ खुने़ॽ बेबिलोनबा हाङ् नबुकदनेसरे़ल्‍ले़ हाङ् चोगु॥

२ कर यहवे दाङ्‌बे़ल्‍ले़ यर्मियान् लाम्‍बा पिरुसिबा इङ्‌घङ्‌ङिन् सिदकियाह हाङ्‌ङिल्‍ले़, खे़ल्‍ले़ कुहाङ् याःम्‍बक् के़जोःक्‍पाहाॽरे़ हे़क्‍क्‍याङ् लाजेॽओ के़दाङ्‌बा के़याःक्‍पा मनाहाॽरे़ खे़म्‍घे़म्‍मे मे़ल्‍लाप्‍तुन्॥

३ हे़क्‍केसाङ् सिदकियाह हाङ्‌ङिल्‍ले़ सेलेम्‍याहःल्‍ले़ कुस्‍सा यहुकले़न् नु मासेयाहःल्‍ले़ कुस्‍सा निङ्‌वाॽफुसाम्‍बा सपन्‍याहःन् अक्‍खे मे़त्‍तुसिआङ् यर्मियाओ पाङ्‌घुदेसुसि, “यहवे दाङ्‌बा आनिगे निङ्‌वाॽफुमाङ्‌ङिन् आनिगे लागि पेलि फाक्‍ते़ आबिरे़ॽ॥”

४ खे़न् ये़म्‍मो थारिक् यर्मियान् पुङ्‌लाहिम्‍मो साक्‍पा मे़न्‍धाए वये़ खे़ल्‍ले़ चोगुल्‍ले़ खुने़ॽ मनाहाॽरे़ खुन्‍छिॽ लुम्‍मो पेःक्‍मा तामा सुक्‍ते़र वये़॥

५ कन् ये़म्‍मो मिस्रबा हाङ् फारो होप्राःल्‍ले़ कुधक्‍सुबाहाॽ मिस्रलाम् मे़धाङे़ मे़गे़रे़॥ बेबिलोनबा थक्‍सुबाहाॽरे़ कन् पाःन्‍निन् मे़घे़प्‍सुआङ् यरुसले़ःम्‍मिन् मे़गबुआङ् मे़ने़स्‍से़बादे़न् लाम्‍बा खे़ङ्‌हाॽ एगाङ् मे़नुःक्‍खे़ मे़बे॥

६ खे़ब्‍याङ् यहवे दाङ्‌बे़ल्‍ले़ कुइङ्‌घङ्‌ङिन् माङ्‌निङ्‌वाॽपान् के़बाःप्‍पा यर्मियाओ के़रे़,

७ “यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, थे़मा पोङ्‌मा चोक् खे़न् पाःन्‍निन् आङ्‌गाॽ सेःन्‍दोमारे़ लागि यहुदाबा हाङ्‌ङिल्‍ले़ खे़ने़ॽ के़बाङ्‌घे़॥ खुने़ॽ अक्‍खे़ मे़त्‍ते़ॽ, ‘फारोल्‍ले़ कुधक्‍सुबाहाॽ खे़ने़ॽ के़भाॽसे़ मे़धाङे़र मे़बत्‍छे़साङ् खे़ङ्‌हाॽ मिस्र नुःङ्‌मा पेःक्‍मा मे़जोक्॥

८ खे़ब्‍याङ् बेबिलोनबा मनाहाॽ मे़नुःङ् मे़भे़न्‍नाङ् कन् ये़क्‌यक्‍किन् मे़भत्‍तुॽ हे़क्‍क्‍याङ् हुक्‍काप् मे़जोगुआङ् खाप्‍पुथ्‍यःङ् फाःत्‍त्रा मे़गेःत्‍तुॽ॥’

९ “यहवे दाङ्‌बे़ल्‍ले़ अक्‍खे पाःत्‍तुॽ, बेबिलोनिहाॽ नुबा पाःन्‍निल्‍ले़ लागि मे़नुःक्‍खे़ मे़बेबा फाॽआङ् निङ्‌वाॽ मे़इःत्‍ते़म्‍मिन्‍ने़ॽआङ् अदङ् मे़बोःक्‍खे़म्‍मिन्‍ने़ॽ॥ खे़ङ्‌हाॽ नुबा पाःन्‍निन्‍ले़ लागि मे़नुःक्‍खे़ मे़बेबा मे़ःन्‍लो!

१० खे़निॽ बेबिलोनबा थक्‍सुबाहाॽ के़रे़क् युम्रे़क् के़मे़क्‍खुम्‍सिम् हे़क्‍क्‍याङ् थङ्‌ङो के़गाःम्‍बाहाॽ साःङ्‌गाहिम्‍मो पक्‍के़धाम्‍सिम्‍साङ् खे़न् के़गाःम्‍बा मनाहाॽ याम्‍मो होॽदोन् होॽदोन् मे़लॽर मे़बोःक्‍काङ् कन् ये़क्‌यक्‍किन् मिमे़धिक्‍खुआङ् मुरे़ःक् खारे़ःक् मे़जोगुरो॥”

यर्मियान् साक्‍पा थ्‍ये़बा

११ फारोल्‍ले़ कुधक्‍सुबाहाॽ तगि मे़बोरे़र मे़धाङ्‌ङे़बाल्‍ले़ चोगुल्‍ले़ बेबिलोनबा थक्‍सुबाहाॽ यरुसले़ःम्‍लाम् एगाङ् मे़घे़त्‍छिङ् मे़बेःल्‍ले़,

१२ यर्मियान् कुमनाहाॽरे़ खुन्‍छिॽ लुम्‍मो कुघोमा लक् लासे़ यरुसले़ःम्‍मिन् ले़रुआङ् बिन्‍यामिन् ते़ङ्‌गप् ले़प्‍माङ् पेर पत्‍छे़॥

१३ कर बेन्‍यामिन मा लाम्‍धेःप्‍पो के़रे़ल्‍ले़ खे़प्‍मो के़ये़प्‍पा लाम्‍धेत् के़गोबाल्‍ले़ खुने़ॽ ते़म्‍सुआङ् सेःन्‍दोसु, “खे़ने़ॽ के़घे़त्‍छिङ्‌ङाङ् बेबिलोनिहाॽ ले़प्‍माङ् के़बेःक्‍ल के़बत्॥” खे़न् लाम्‍धेत् के़गोबा यर्मिया के़दे़म्‍बे़न् हनन्‍याहरे़ कुम्‍मे़न्‍छाॽ नु सेलेम्‍याहरे़ कुस्‍सा यिरियाहःन् वये़॥

१४ यर्मियाःल्‍ले़ अत्‍तुर मे़त्‍तु, “खे़न् पाःन्‍निन् से़क्‍खा मेःन्! आङ्‌गाॽ अक्‍तङ्‌बा पान् चोःक्‍मा थे़माआङ् आनिङ्‌वाॽ होप्॥” कर यिरियाहःल्‍ले़ खुने़ॽ कुबाःन्‍निन् मे़घे़प्‍सुन् हे़क्‍क्‍याङ् खे़ल्‍ले़ यर्मियान् ते़म्‍सुआङ् सुहाङ्‌युक्‍पाहाॽरो तेॽरु॥

१५ खे़ङ्‌हाॽ यर्मियाःन्‍नु खुन्‍छिॽ साॽरिक् याःक्‍ले़ॽरे़ हे़क्‍क्‍याङ् खुने़ॽ मे़हिप्‍तुआङ् सुहाङ्‌मिबा जोनाथनरे़ कुहिम्‍मो मे़साक्‍तु मे़युक्‍खु॥ जोनाथनरे़ कुहिम्‍मिन् मना साक्‍मा पुङ्‌लाहिम् मे़जोगुआङ् ने़स्‍से़॥

१६ यर्मियान् लत्‍छा खाम्‍बाङ् सिगाङ्‌बा मना साक्‍मा याक्‍फाङ्‌ङो यरिक् ये़न् थारिक् मे़साक्‍तु मे़युक्‍खु॥

१७ ताःन्‍दि सिदकियाह हाङ्‌ङिल्‍ले़ खुने़ॽ कुउःत्‍छे़ मना पाङ्‌घुसि हे़क्‍क्‍याङ् हाङ्‌हिम्‍मो तेॽरुआङ् हाङ्‌हिम्‍मोबा हाःत्‍ताङ् के़होःप्‍पादे़न्‍नो खुने़ॽ पान् सेःन्‍दोसु, “थे यहवे दाङ्‌बालाम् कुभा इङ्‌घङ्‌हाॽ खे़ने़ॽ पाःप्‍मा के़गत्‍तुबि?”

यर्मियाःल्‍ले़ मे़त्‍तु, “ओरो, आङ्‌गाॽ पाःप्‍मा कत्‍तुङ्‌ॽ! बेबिलोनबा हाङ्‌ङिल्‍ले़ खे़ने़ॽ के़दे़म्‌ॽ॥”

१८ खे़ब्‍याङ् यर्मियाःल्‍ले़ हाङ्‌ङिन् सेःन्‍लाप्‍तु, “आङ्‌गाॽ थे़मा याःम्‍बक् फेःन्‍दुङ्‌ङाङ् वाॽ? आङ्‌गाॽ अक्‍खेलॽरिक् पुङ्‌लाहिम्‍मो साक्‍मारे़ लागि खे़ने़ॽ के़दक्‍ले़ङ्‌वाओ, खे़ने़ॽ के़सुहाङ्‌युक्‍पाहाॽरे़ खुन्‍छिॽ तक्‍ले़ङ्‌वाओ इग्र के़मनाहाॽरे़ खुन्‍छिॽ तक्‍ले़ङ्‌वाओ थे़मा चोगुङ्‌ङाङ् वाॽ?

१९ खे़ने़ॽ नु खे़ने़ॽ के़लाजेन् बेबिलोनबा हाङ्‌ङिल्‍ले़ थङ्‌ङो मे़भत्‍तुन् के़बाःप्‍पा खे़ने़ॽ के़माङ्‌निङ्‌वाॽपान् के़बाःप्‍पाहाॽ आल्‍लो आत्‍ति मे़वाॽ?

२० आदाङ्‌बा हाङ्‌ङे, खे़प्‍से़ॽ, आङ्‌गाॽ पेलि फाक्‍ने़॥ आङ्‌गाॽ जोनाथनरे़ कुहिम्‍मोबा मना साक्‍मा लुम्‍बात् याक्‍फाङ्‌ङो मे़नुःक्‍ताङ्‌ङिन्‍ने़ॽ, थेआङ्‌भे़ल्‍ले़ आङ्‌गाॽ खे़प्‍मो सिआरो॥”

२१ खे़ल्‍ले़ चोगुल्‍ले़ सिदकियाह हाङ्‌ङिल्‍ले़ यर्मियान् लुम्‍बात् याक्‍फाङ्‌ङो नुःक्‍मादे़मा मे़बाङ्‌घुसिन्॥ परुमाल्‍ले़ खुने़ॽ माङ्‌हिम्‍मोबा इक्‍के़गोबाहाॽरे़ खुन्‍छिॽ लक्‍खुम्‍मो साक्‍मा युङ्‌मा इङ्‌जाङ् पिरुसि॥ यर्मियान् खे़प्‍मोए युङ्‌माआङ् ये़क्‌यक्‍को के़रे़क् खरे़ःङ्‌हाॽ मे़म्‍माःत्‍ते थारिक् खुने़ॽ थिक्‌याःन्‍धक् खारक् ले़ःङ्‌मनाबा खरे़ःङ् मे़बिरुर फाॽआङ्‌ङाङ् हाङ्‌ङिल्‍ले़ इङ्‌जाङ् पिरुसि॥ कम्‍भलॽरिक् हाङ्‌हिम् लक्‍खुम्‍मोबा पुङ्‌लाहिम्‍मो यर्मियान् मे़साक्‍तु मे़युक्‍खुरो॥

a 

३७:१ सिदकियाहःन् हाङ् मे़जोगुबान् ५९७ नाजिरि तङ्‌बे तगि वये़॥

च्‍वाःत् याङ्‌घोःप्‍मा वागे़ङ्‌ङो यर्मियान् मे़याक्‍तुबा

३८

आल्‍ल मत्‍तानरे़ कुस्‍सा सपत्‍याह, पसहुररे़ कुस्‍सा गदल्‍याह, सेलेम्‍याहरे़ कुस्‍सा यहुकल नु मल्‍कियाहरे़ कुस्‍सा पसहुररे़ यर्मियाःल्‍ले़ मनाहाॽ मे़त्‍तुसिर वये़बा पाःन्‍निन् मे़घे़प्‍सु॥ खुने़ॽ अक्‍खे मे़त्‍तुसिर वये़,

२ “यहवे दाङ्‌बे़ल्‍ले़ अक्‍खे पाःत्‍तुॽ, ‘आत्‍तिन्‍हाॽ यरुसले़ःम्‍मो मे़युङ्‌ॽ खे़ङ्‌हाॽ ते़न्‍धङ्, साक्‌वाःन्, इग्र मिङ्‌देल्‍ले़ मे़सिःॽ, कर आत्‍तिन्‍हाॽ मे़बेःक्‍काङ् बेबिलोनबाहाॽओ मे़घे़ःम्‍सिङ्‌ॽ खे़ङ्‌हाॽ मे़न्‍छिने़न्॥ खे़ङ्‌हाॽरे़ हिङ्‌मन् मे़घोसुॽ॥ खे़ङ्‌हाॽ मे़हिङ्‌ॽ॥’

३ हे़क्‍क्‍याङ् यहवे दाङ्‌बे़ल्‍ले़ अक्‍खेआङ् पाःत्‍तुॽ, ‘से़क्‍खाए कन् ये़क्‌यक्‍किन् बेबिलोनबा हाङ्‌ङिल्‍ले़ कुधक्‍सुबाहाॽरे़ खुन्‍छिॽ हुक्‍को मे़बिरुसिॽ हे़क्‍क्‍याङ् खे़ङ्‌हाॽरे़ कन् ये़क्‌यक्‍किन् खुन्‍छिॽ हुक्‍को मे़धासुॽ॥’”

४ खे़ल्‍ले़ चोगुल्‍ले़ सुहाङ्‌युक्‍पाहाॽ मे़बेआङ् हाङ्‌ङिन् मे़मे़त्‍तु, “दाङ्‌बे, कन् मनान् से़प्‍माए पोःङ्‌ॽ! कन् परिक्‍पा पाःन्‍निल्‍ले़ आनिॽ आले़रुम् आधाम्‍सिम्‍बा थक्‍सुबाहाॽ नु के़रे़क् मनाहाॽरे़ खुन्‍छिॽ सावेःत् यक्‍खु पिरुसिॽ॥ कन् मनाःल्‍ले़ खुन्‍छिॽ नुॽमादामा मे़ःन् कर खे़ङ्‌हाॽ हान्‍ति चोःक्‍मासि कुनिङ्‌वाॽ वाॽ!”

५ सिदकियाह हाङ्‌ङिन् ते़न्‍दे़आङ् खे़ङ्‌हाॽ मे़त्‍तुसि, “ल, पोङ्, खे़निॽ सिराॽगे़धाङ्‌बा हे़क्‍केए चोगे़म्‍मे़ॽ॥ आङ्‌गाॽ साक्‍मा मे़सुक्‍निङ्‌ङिन्॥”

६ खे़ल्‍ले़ चोगुल्‍ले़ सुहाङ्‌युक्‍पाहाॽरे़ यर्मियान् खुने़ॽ युङे़बा याक्‍फाङ्‌ङोलाम् मे़देॽरु हे़क्‍क्‍याङ् इक्‍के़गोबाहाॽरे़ खुन्‍छिॽ लक्‍खुम्‍मोबा लत्‍छा च्‍वाःत् याङ्‌घोःप्‍मा लुम्‍बात् वाबाक्‍को थाक्‍पाःल्‍ले़ मे़घेःक्‍खुआङ् मु मे़धासु॥ खे़न् हाङ्‌हिम्‍सयङ्‌बा लत्‍छा पासिङ्‌पादाङ् मल्‍कियाहरे़ कुज्‍वाःत् याङ्‌घोःप्‍मा लुम्‍बात् ने़स्‍से़॥ खे़न् च्‍वाःत् याङ्‌घोःप्‍मा लुःम्‍बाःत् वाबाक्‍को च्‍याःत् मे़यागे़न्, कर मु चिम्‍लिम् चिम्‍लिङ् के़लॽबा ले़क्‌वा खाम् यागे़ हे़क्‍क्‍याङ् यर्मियान् खे़न् चिम्‍लिम् चिम्‍लिङ् के़लॽबा ले़क्‌वा खाम्‍मो हुमे़॥

७ कर हाङ्‌हिम्‍मो याःम्‍बक् के़जोःक्‍पा लत्‍छा कुसि सुहाङ्‌युक्‍पा एबेद-मेलेके़ल्‍ले़ यर्मियान् च्‍वाःत् याङ्‌घोःप्‍मा लुम्‍बाःत्‍तो लाप्‍मे़भुसुबा पाःन्‍निन् खे़प्‍सु॥ खे़न् ये़म्‍मो हाङ्‌ङिन् बेन्‍यामिन लाम्‍धेःप्‍पो खासे़न् लोःन्‍नु युङे़॥

८ खे़ल्‍ले़ चोगुल्‍ले़ एबेद-मेलेके़न् हाङ्‌हिम्‍मो लोःक्‍ते़ पेआङ् हाङ्‌ङिन् पाःन्‍छाःत्‍तु॥

९ खुने़ॽ मे़त्‍तु, “आदाङ्‌बा हाङ्‌ङे, कन् मनाहाॽरे़ माङ्‌निङ्‌वाॽपान् के़बाःप्‍पा यर्मियान् च्‍वाःत् याङ्‌घोःप्‍मा वाबाक्‍को मे़याक्‍तुआङ् साॽरिक् ताप्‍फे़ःम्‍बा याःम्‍बक् मे़जोगुआङ् वाॽ॥ खे़न् साक्‍मे़न्‍जा हारा सिरो, थेआङ्‌भे़ल्‍ले़ ये़क्‌यक्‍को खरे़ःङ्‌हाॽ के़रे़क् मारे़आङ् होप्॥”

१० खे़ब्‍याङ् हाङ्‌ङिल्‍ले़ कुसि एबेद-मेलेक्‍किन् ए़म्‍भ मे़त्‍तु, “कप्‍मोनु सुम्‍बोङ् आमनाहाॽ तेॽरे़से़ॽआङ् सिमानुःल्‍ले़ तगि माङ्‌निङ्‌वाॽपान् के़बाःप्‍पा यर्मियान् च्‍वाःत् याङ्‌घोःप्‍मा लुम्‍बात् वाबाक्‍कोलाम् लाःक्‍कात् उःक्‍खे़म् लःत्‍ते़म्‍मे़ॽ॥”

११ खे़ल्‍ले़ चोगुल्‍ले़ एबेद-मेलेके़ल्‍ले़ खे़न् मनाहाॽ तेॽरुसिआङ् खुने़ॽ हाङ्‌हिम्‍मोबा चाधाःङ् सिगाङ्‌बा लत्‍छा याक्‍फाङ्‌ङो लासे़, हे़क्‍क्‍याङ् कुभा कुद्रे़क् नु के़दे़ःङ्‌बा चाङ्‌हाॽ खे़प्‍मो खोसुआङ् खे़न् चाङ्‌हाॽ इदाःक्‍किल्‍ले़ इभुत्‍तु खे़ब्‍याङ् खे़न् च्‍वाःत् याङ्‌घोःप्‍मा लुम्‍बात् वाबाक्‍को यर्मियाःल्‍ले़ कुलागि मु थासुपिरु॥

१२ एबेद-मेलेक्‍किल्‍ले़ मु यर्मियान् इम्‍भोःन्‍दु, “इदाःक्‍किल्‍ले़ के़न्‌याॽने़न्‍ल फाॽआङ् कन् कुद्रे़क् चाङ्‌हाॽ के़लाप्‍फिःप्‍मा सिगाङ् थे़क्‍ते़ॽ॥” खे़ब्‍याङ् यर्मियान् यारिप् पोःक्‍खे़ल्‍ले़,

१३ खे़ङ्‌हाॽरे़ खुने़ॽ लाःक्‍कात् मे़उःक्‍खु मे़लःत्‍तु॥ खे़ल्‍ले़ चोगुल्‍ले़ यर्मियान् तगि यागे़बा हाङ्‌हिम्‍मोबा इक्‍के़गोबाहाॽरे़ खुन्‍छिॽ लक्‍खुम्‍मोबा पुङ्‌लाहिम्‍मो नुःक्‍खे़रो॥

सिदकियाहःल्‍ले़ यर्मियान् सुजा नाःक्‍तु

१४ थिक्‌ये़न् सिदकियाह हाङ्‌ङिल्‍ले़ यर्मियाःल्‍ले़ कुउःत्‍छे़ पाङ्‌घुसि हे़क्‍क्‍याङ् यहवे दाङ्‌बे़ल्‍ले़ कुहिम्‍मोबा सुम्‍सिगेक्‍पा यम्‍बा लाम्‍धेःप्‍पो ताःप्‍मा पाङ्‌घुसि॥ हाङ्‌ङिल्‍ले़ मे़त्‍तु, “आङ्‌गाॽ खे़ने़ॽ कुभा पान् सेःन्‍दोमा आनिङ्‌वाॽ वाॽ, हे़क्‍क्‍याङ् से़क्‍खाबा पाःन्‍निन् माॽमा निङ्‌वाॽ मे़जोगे़न्‍ने़ॽ॥”

१५ यर्मियाःल्‍ले़ सिदकियान् मे़त्‍तु, “आङ्‌गाॽ खे़ने़ॽ से़क्‍खा पान् मे़त्‍ने़ल्‍ले़ खे़ने़ॽ के़से़त्‍ता हे़क्‍क्‍याङ् आङ्‌गाॽ कुभा सुजापान् मे़त्‍ने़साङ् खे़ने़ॽ खे़म्‍माआङ् के़ङ्‌घे़प्‍सुन्‌ॽ॥”

१६ सिदकियाह हाङ्‌ङिल्‍ले़ स्‍वाःत्‍ताङ् अक्‍खे पाःत्‍तुर यर्मियाःन्‍नु माङ्‌हे़क् चोगु, “आनिॽ साःड्‌गो सक्‍मा आबिबिबा, से़क्‍खाए कुहिङ्‌वे़त् के़वाॽबा यहवे दाङ्‌बे़न् कुइसिःक्, आङ्‌गाॽ खे़ने़ॽ मे़से़त्‍ने़न् हे़क्‍क्‍याङ् खे़ने़ॽ से़प्‍मा के़गोःप्‍पा मनाहाॽरे़ खुन्‍छिॽ हुक्‍कोआङ् खे़ने़ॽ मे़धाने़न्॥”

१७ खे़ब्‍याङ् यर्मियाःल्‍ले़ सिदकियाहःन् मे़त्‍तु, “मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍के पाःत्‍तुॽ, ‘खे़ने़ॽ बेबिलोनबा सुहाङ्‌युक्‍पाहाॽरे़ खुन्‍छिॽ हुक्‍को के़घे़ःम्‍सिङ्‌ने़भग्र खे़ने़ॽ नु के़हिम्‍सयङ्‌हाॽ के़हिङिॽ, कन् ये़क्‌यक्‍किन् मिदिक्‍काङ् खाप्‍पुथ्‍यःङ् मे़बोङ्‌ने़न्॥

१८ कर खे़ने़ॽ हुक्‍सुप्‍सिङ्‌मा के़न्‍दे़न्‍ने़न्‍ने़भग्र, खे़ने़ॽ खे़त्‍छिङ्‌मा के़ङ्‌घोने़न्! कन् ये़क्‌यक्‍किन् बेबिलोनबाहाॽरे़ खुन्‍छिॽ हुक्‍को चुक् हे़क्‍क्‍याङ् खे़ङ्‌हाॽरे़ कन् ये़क्‌यक्‍किन् मिःल्‍ले़ मिमे़धिक्‍खुआङ् मुरे़ःक् खारे़ःक् खाप्‍पुथ्‍यःङ् मे़जोगुॽ॥’”

१९ हाङ्‌ङिल्‍ले़ पाःत्‍तु, “कर आङ्‌गाॽ हुक्‍सुप्‍सिङ्‌मा किआ सिआ, थेआङ्‌भे़ल्‍ले़ खुन्‍छिॽ ले़प्‍माङ् के़लाःप्‍पा यहुदाबा मनाहाॽ बेबिलोनिहाॽरे़ हुक्‍मे़सुप्‍पाबिला॥ खे़ब्‍याङ् खे़ङ्‌हाॽरे़ थे़मा मे़मे़त्‍ता खे़न् हाःत्‍ले़ निसुबे!”

२० यर्मियाःल्‍ले़ मे़त्‍तु, “यहवे दाङ्‌बे़ल्‍ले़ कुइङ्‌जाङ्‌ङिन् खे़ने़ॽ इःप्‍मा नाःप्‍मा के़सेगुने़भग्र खे़ङ्‌हाॽरे़ खे़ने़ॽ हुक्‍के़म्‍मे़न्‍छुप्‍ने़न्॥ खे़ने़ॽ थेआङ् के़ल्‍लॽने़न्, हे़क्‍क्‍याङ् पाःन्‍हाॽ नुबा पोङ्‌ल पेक्॥

२१ कर खे़ने़ॽ हुक्‍सुप्‍सिङ्‌मा के़न्‍दे़न्‍ने़न्‍ने़भग्र, यहवे दाङ्‌बे़ल्‍ले़ कन् पाःन्‍हाॽ अक्‍खेलॽरिक् आङ्‌गाॽ ओसेःन्‍धाक्‍ताङ्‌ङाङ् वाॽ,

२२ खे़ने़ॽ के़हाङ्‌हिम्‍मो पक्‍मे़ध्‍ये़बा के़रे़क् मे़न्‍छुमाहाॽ बेबिलोनबा थक्‍सुबा सुहाङ्‌युक्‍पाहाॽरो मे़देॽरुसि॥ खे़ब्‍याङ् खे़न् मे़न्‍छुमाहाॽरे़ के़म्‍गेॽर अक्‍खे मे़बाःत्‍तुरो,

“‘खे़ने़ॽग नुबा चुम्‍देङ्‌हाॽ के़गत्‍तुसिरो!

खे़ङ्‌हाॽरे़ खे़ने़ॽ इङ् के़म्‍ले़क्‍ते़आङ् लाम्‍गे़म्‍भोःत्‍ते़रो॥

आल्‍ल खे़ने़ॽ के़लाङ्‌हाॽ खाम्‍ले़क्‌वाओ हुमे़ल्‍ले़

खे़ङ्‌हाॽरे़ खे़ने़ॽ के़दॽयान् फे़म्‍मो लाप्‍के़म्‍भुसे़रो!’

२३ “खे़ने़ॽ के़रे़क् के़मेःत्‍हाॽ नु के़स्‍साहाॽ बेबिलोनबा मनाहाॽरो मे़देॽरुसिॽ, हे़क्‍क्‍याङ् खे़ने़ॽ खे़त्‍छिङ्‌मा के़न्‍छुक्‍ने़न्॥ बेबिलोनबा हाङ्‌ङिल्‍ले़ खे़ने़ॽ के़दे़म्‌ॽ, खे़ब्‍याङ् कन् ये़क्‌यक्‍किन् खाप्‍पुथ्‍यःङ् मुरे़ःक् खारे़ःक् चोगुॽ॥”

२४ खे़ब्‍याङ् सिदकियाहःल्‍ले़ यर्मियान् मे़त्‍तु, “खे़ने़ॽ कन् पाःन्‍निन् के़जे़क्‍ताङ् फाॽआङ् हाःत्‍ताङ् मे़मे़त्‍ते़से़न्‍ने़ॽ, मेःन्‍ने़भग्र खे़ने़ॽ के़सिरो!

२५ आङ्‌गाॽ खे़ने़ॽनु ताॽजे़क्‍खाङ्‌बान् सुहाङ्‌युक्‍पाहाॽरे़ मे़घे़प्‍सु, हे़क्‍क्‍याङ् खे़ङ्‌हाॽरे़ अक्‍खे पाःप्‍मा मे़सुक्‍तुॽ, ‘हाङ्‌ङिन् नु खे़ने़ॽ थे़मा पाःन्‍निल्‍ले़ कुयाःम्‍बेओ ताॽके़जे़क्‍खे़क्‍छि आनिगे आमे़त्‍ते़ॽ॥ याप्‍मि के़म्‍मे़त्‍ने़न्‍ने़भग्र, खे़ने़ॽ से़त्‍तासिगे़॥’

२६ अक्‍खे पोङ्‌ने़भग्र, खे़ने़ॽ खे़ङ्‌हाॽ मे़त्‍ते़से़ॽ, ‘जोनाथानरे़ कुलुम्‍बाःत्‍तो आङ्‌गाॽ याम्‍मो मे़बाङ्‌घाङ्‌ङिन्‍ने़ॽ थेआङ्‌भे़ल्‍ले़ खे़प्‍मोग आङ्‌गाॽ सिआ फाॽआङ् हाङ्‌ङिन् इगेःक्‍काङ् इगेःक् पेलि फाक्‍तुङ्॥’”

२७ हाङ्‌ङिल्‍ले़ कुसुहाङ्‌युक्‍पाहाॽ मे़द्‌ये़आङ् यर्मियान् पान् सेःन्‍मे़दोसुबा नु हाङ्‌ङिल्‍ले़ खुने़ॽ थेआङ् उःत्‍तु के़लॽबा ये़म्‍मिन् यरिक् तगि होःप्‍ते़ के़लॽबा पान् निःन्‍धो वाॽ॥ कर यर्मियाःल्‍ले़ हाङ्‌ङिल्‍ले़ कुसुजा पाःन्‍हाॽ खे़प्‍सु, हे़क्‍क्‍याङ् खे़ङ्‌हाॽरे़ से़क्‍खाबा पाःन्‍निन् निङ्‌वाॽ मे़ङ्‌घोए मे़बे॥ हाङ्‌ङिन् नु यर्मियान् ताॽजे़क्‍खे़सिबा आत्‍तिन्‍हाॽरे़आङ् मे़ङ्‌घे़प्‍सुन्॥

२८ हे़क्‍क्‍याङ् यरुसले़ःम्‍मिन् निङ्‌मिहाॽरे़ खुन्‍छिॽ हुक्‍को थ्‍ये़बा ये़न् थारिक् यर्मियान् इक्‍के़गोबाहाॽरे़ खुन्‍छिॽ लक्‍खुम्‍मो पुङ्‌लाधाबा पोःक्‍खे़आङ् यागे़रो॥

यरुसले़म ये़क्‌यक्‍किन् खाप्‍पुथ्‍यःङ् पोःङ्‌ॽ

३९

सिदकियाहःन् यहुदाबा हाङ् पोःक्‍खे़बा फाङ्‌सिगेक्‍पा तङ्‌बे के़रे़बा थिबोङ् लाओa बेबिलोनबा हाङ् नबुकदनेसरे़न् के़रे़क् कुधक्‍सुबाहाॽ फे़त्‍तुसिआङ् फे़रे़ हे़क्‍क्‍याङ् यरुसले़म ये़क्‌यक्‍किन् फत्‍तुआङ् किर्गप् कबु॥

२ सिदकियाहःल्‍ले़ हाङ्‌युक् चोगुबा ये़म् थिबोङ्‌ङाङ् थिक् तङ्‌बे के़रे़बा लिसिगेक्‍पा लाःल्‍ले़ फाङ्‌सिगेक्‍पाb ये़न्‍नो बेबिलोनिहाॽरे़ ये़क्‌यक्‍कोबा लुङ्‌धाक्‍हाॽ मे़लुःन्‍दु॥

३ बेबिलोनबा हाङ्‌ङिल्‍ले़ के़रे़क् कुसुहाङ्‌युक्‍पाहाॽ मे़भे़रे़ हे़क्‍क्‍याङ् यम्‍बा ताःक्‍हन्‍निल्‍ले़ कुलुम्‍मो हाङ्‌हाङ्‌ङाङ् मे़युङ्‌सिङ्॥ खे़ङ्‌हाॽओ नेर्गल-सरेसर हे़क्‍क्‍याङ् सम्‍गर नेबो, सर्सेकिम नु लत्‍छा वेॽ नेर्गल-सरेसरे़न् वये़॥

४ आल्‍ल यहुदाबा हाङ् सिदकियाहःन् नु के़रे़क् थक्‍सुबाहाॽरे़ बेबिलोनिहाॽरे़ ये़क्‌यक्‍किन् मे़लुःन्‍दुबा मे़निसुआङ् खे़ङ्‌हाॽ मे़घे़त्‍छिङ्॥ खे़ङ्‌हाॽरे़ से़न्‍दिक्‍पा खामाक्‍मे़न् मे़हाङ्‌घु खे़ब्‍याङ् नाःन्‍धाङ् कत्‍नाःन्‍धाङ् लुङ्‌धाक् के़ये़प्‍पाल्‍ले़ कुभिःप्‍मोबा लाम्‍धेःप्‍पालाम् मे़भिःन्‍छिङ्‌ङाङ् हाङ्‌ङिल्‍ले़ कुभुङ्‌इक्‍लाम् मे़बोःक्‍खे़र से़न्‍दिक्‍सा यर्दन ने़ने़बादे़न्c ले़प्‍माङ् मे़धासिङ्॥

५ कर बेबिलोनबा थक्‍सुबाहाॽरे़ खे़ङ्‌हाॽ मे़नाःत्‍तु मेदेॽरुसि हे़क्‍क्‍याङ् यरिहोबा ने़ने़बादे़न्‍नो सिदकियाहःन् मे़सिॽरुआङ् मे़दे़म्‍सु॥ खे़ङ्‌हाॽरे़ खुने़ॽ मे़दे़म्‍सुआङ् हमात लाजेॽबा रिब्‍ला मे़प्‍मनाबा ये़क्‌यक्‍को नबुकदनेसर हाङ्‌ङिल्‍ले़ओ मे़देॽरु॥ हे़क्‍क्‍याङ् खे़प्‍मो खे़ल्‍ले़ सिदकियाहःन् खुम्‍दिङ् पिमा खासे़न् चोगु॥

६ सिदकियाहःल्‍ले़ ओमे़त्‍तुसिआङ् पत्‍छे़रए खुने़ॽ कुस्‍साहाॽ बेबिलोनबा हाङ्‌ङिल्‍ले़ से़रुसि हे़क्‍क्‍याङ् यहुदाबा सुहाङ्‌युक्‍पाहाॽआङ् से़रुसि॥

७ खे़ब्‍याङ् खे़ङ्‌हाॽरे़ सिदकियाहःल्‍ले़ कुमिक्‍हाॽ लिगक् मे़लःत्‍तु मे़देसु, खे़ब्‍याङ् बेबिलोनओ तेॽमारे़ लागि कासा थक्‍क्रङ्‌हाॽरे़ इमे़घेःक्‍खु॥

८ हाबा खे़न् ये़म्‍मो, बेबिलोनबाहाॽरे़ यरुसले़मबा हाङ्‌हिम्‍मिन् नु मनाहाॽरे़ खुन्‍छिॽ हिम्‍हाॽ मिमे़धिक्‍खु मे़देसु हे़क्‍क्‍याङ् ये़क्‌यक्‍कोबा लुङ्‌धाक्‍हाॽ मे़लुःन्‍दु मे़देसु॥

९ खे़ब्‍याङ् के़घे़त्‍छिङ्‌बा के़बेःक्‍पाआङ् बेबिलोनिहाॽरे़ओ के़नुःङ्‌बा के़दाबाहाॽ नु ये़क्‌यक्‍को पक्‍मे़ध्‍ये़ मे़याःक्‍ते़बा मनाहाॽ थक्‍कम्‍ब्राङ् के़मे़प्‍पा थक्‍मोबा नबुजरदाने़ल्‍ले़ ते़म्‍सुसिआङ् बेबिलोनओ तेॽरुसि॥

१० कर कुधेआङ् के़होःप्‍पा याङ्‌गे़साॽबा मनाहाॽ नबुजरदाने़ल्‍ले़ यहुदा लाजेॽओ ले़रुधसि, हे़क्‍क्‍याङ् खे़ङ्‌हाॽ खुने़ॽ चे़ल्‍ले़क्‍सेॽ इक्‍ताप्‍हाॽ नु इक्‍ताप्‍हाॽ पिरुधसिरो॥

यर्मियान् यहुदा लाजेॽओ याःक्

११ कर बेबिलोनबा नबुकदनेसर हाङ्‌ङिल्‍ले़ कुधक् कम्‍ब्राङ् के़मे़प्‍पा थक्‍मोबा नबुजरदाने़न् यर्मियान् कोःप्‍मा पाङ्‌घु॥

१२ खुने़ॽ अक्‍खे मे़त्‍तुसि, “ओमे़त्‍ते़म्‍मे़ॽ, खुने़ॽ नुरिक्‍काङ् मे़ङ्‌गाःन्‍ने़ कम्‍ब्राङ् मे़त्‍ते़म्‍मे़ॽ, हे़क्‍क्‍याङ् खुने़ॽ पाःत्‍तुबा के़रे़क् पाःन्‍हाॽ तङ्‌गाम् चोगे़म् पिरे़म्‍मे़ॽ॥”

१३ खे़ल्‍ले़ चोगुल्‍ले़ थक्‍कम्‍ब्राङ् के़मे़प्‍पा थक्‍मोबा नबुजरदाने़न्, मा सुहाङ्‌युक्‍पा नबुसजबान, हाङ्‌ङिल्‍ले़ कुसुजासाबा तुम् सुहाङ्‌युक्‍पा नेर्गल-सरेसरे़न् नु बेबिलोनबा हाङ्‌ङिल्‍ले़ वेॽ के़रे़क् कुसुहाङ्‌युक्‍पाहाॽ

१४ यर्मियान् इक्‍के़गोबाहाॽरे़ खुन्‍छिॽ लक्‍खुम्‍मोलाम् लाःक्‍कात् लःप्‍मारे़ लागि पाङ्‌घुसि॥ हे़क्‍क्‍याङ् खुने़ॽ हिम्‍मो ताःप्‍मारे़ लागि अहिकामे़ल्‍ले़ कुस्‍सा, सापाने़ल्‍ले़ कुम्‍मे़न्‍छाॽ गदल्‍याहन् ओमे़प्‍मा याःम्‍बक् मे़बिरु॥ अक्‍खेलॽरिक् यर्मियान् आबाङे कुमनाहाॽनु सोरिक् वये़॥

१५ यर्मियान् इक्‍के़गोबाहाॽरे़ खुन्‍छिॽ लक्‍खुम्‍मो यागे़ल्‍ले़ यहवे दाङ्‌बे़ल्‍ले़ कुइङ्‌घङ्‌ङिन् खुने़ॽओ के़रे़आङ् वये़,

१६ “खे़ने़ॽ पेगे़ॽआङ् इथोपियाबा एबेद-मेलेके़न् मे़त्‍ते़ॽ, ‘मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– आङ्‌गाॽ कन् ये़क्‌यक्‍किन् यङ्‌मा से़रुङ्‌ङाङ् वाॽआबा के़रे़क् पाःन्‍हाॽ आङ्‌गाॽ चोगुङ्‌ॽ॥ आङ्‌गाॽ नुॽमादामा मे़ःन्, मे़क्‍मासिमे़न् पाङ्‌घुङ्‌ॽ॥ कल्‍ले़ कुमे़क्‍मा सिमे़न् खे़ने़ॽ के़निसुॽ,

१७ कर खे़ने़ॽ साॽरिक् के़गिरुसिबा खे़न् मनाहाॽलाम् आङ्‌गाॽ से़ःप्‍ने़॥

१८ थेआङ्‌भे़ल्‍ले़ खे़ने़ॽ के़निङ्‌वान् आङ्‌गाॽओ के़युक्‍खु, आङ्‌गाॽ हाङ्‌से़म् कुइसिःक् खे़ने़ॽ के़हिङ्‌ल याःन्‍ने़॥ आङ्‌गाॽ खे़ने़ॽ ताङ्‌से़ःप्‍ने़ हे़क्‍क्‍याङ् ताप्‍थेक् याम्‍धेक् कत्‍ने़॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥’”

a 

३९:१ सिदकियाहःन् यहुदाबा हाङ् पोःक्‍खे़बा ९ तङ्‌बेबा १० लाःल्‍ले़ १० ये़न्‍निन् १५ जनवरि ५८८ नाजिरि तङ्‌बे तगि वये़॥ यर्मि ५२:४

b 

३९:२ सिदकियाहःल्‍ले़ हाङ्‌युक् चोगुबा ११ तङ्‌बे के़रे़बा ४ लाःल्‍ले़ ९ ये़न्‍निन् १८ जुलाइ ५८६ नाजिरि तङ्‌बे तगि वये़॥ ये़क्‌यक्‍किन् हुक्‍काप् चोःक्‍मा २:५ तङ्‌बे थरु॥

c 

३९:४ हिब्रुओ अराबा॥

यर्मियान् गदल्‍याहःन्‍नु युङ्

४०

थक्‍कम्‍ब्राङ् के़मे़प्‍पा थक्‍मोबा नबुजरदाने़ल्‍ले़ यर्मियान् रामालाम् ले़रुआङ् एगाङ् यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़॥ खुने़ॽ यरुसले़म हे़क्‍क्‍याङ् यहुदालाम् थक्‍क्रङ्‌ङिल्‍ले़ मे़घेःक्‍खुसिआङ् बेबिलोन मे़दे़म्‍सु मे़देॽरुसिर मे़बत्‍छे़बा मनाहाॽनु सोरिक् यर्मियान् तुमु॥

२ थक्‍कम्‍ब्राङ् के़मे़प्‍पा थक्‍मोबाल्‍ले़ यर्मियान् उःत्‍तुआङ् मे़त्‍तु, “यहवे दाङ्‌बा खे़ने़ॽ के़निङ्‌वाॽफुमाङ्‌ङिल्‍ले़ कन् लाजेॽओ मे़क्‍मासिमे़न् तारुआङ् वाॽ,

३ खुने़ॽ पाःत्‍तुबा हे़क्‍केए खे़न् चोगुआङ् वाॽ॥ थेआङ्‌भे़ल्‍ले़ कन् मनाहाॽरे़ यहवे दाङ्‌बे़ल्‍ले़ कुदक्‍ले़ङ्‌वाओ लायो मे़जोगुआङ् वाॽ हे़क्‍क्‍याङ् खुने़ॽ कुइङ्‌जाङ्‌ङिन् मे़न्‍इःत्‍तुन् मे़न्‍नाःत्‍तुन्॥ खे़ल्‍ले़ चोगुल्‍ले़ कन् पोःक्‍खे़बारो॥

४ कर आङ्‌गाॽ खे़ने़ॽ के़म्‍घेःक्‍खे़आङ् के़बप्‍पा थक्‍क्रङ्‌हाॽ फे़न्‍दुङ् पिने़आङ् खे़ने़ॽ पेःक्‍मा फाःक्‍ने़॥ खे़ने़ॽ आङ्‌गाॽनु बेबिलोन पेःक्‍मा निङ्‌वाॽ के़जोगुने़भग्र, आङ्‌गाॽनु पेःक्‍मा के़सुक्, आङ्‌गाॽ खे़ने़ॽ नुरिक् कम्‍ब्राङ् मे़त्‍ने़ॽ॥ कर आङ्‌गाॽनु पेःक्‍मा निङ्‌वाॽ के़न्‍जोगुन्‍ने़भग्र, खे़ने़ॽ कप्‍मो युङ्‌मा वाॽमा के़सुक्॥ काक् लाजेन् खे़ने़ॽ के़दगि ने़रो, खे़ने़ॽ आत्‍तान् पेःक्‍मा के़सिराॽधाङ्, खे़प्‍मो पेगे़ॽ॥

५ खे़ने़ॽ युङ्‌मा याःक्‍मा निःन्‍धो के़जोगुने़भग्र, अहिकामे़ल्‍ले़ कुस्‍सा, सापाने़ल्‍ले़ कुम्‍मे़न्‍छाॽ गदल्‍याहओ नुःक्‍खे़ पेगे़ॽ॥ खुने़ॽ बेबिलोनबा हाङ्‌ङिल्‍ले़ यहुदाबा हाङ्‌युक्‍पा युक्‍तिङ् चोगुआङ् वाॽ॥ खुने़ॽ युक् चोगुसिबा मनाहाॽनु खे़ने़ॽ खे़प्‍मो वये़ॽ॥ कर खे़ने़ॽ थे़मा निङ्‌वाॽ के़जोगुॽ, आत्‍तान् पेःक्‍मा निङ्‌वाॽ के़जोगु, खे़प्‍मो पेःक्‍मा के़सुक्॥”

खे़ब्‍याङ् थक्‍कम्‍ब्राङ् के़मे़प्‍पा थक्‍मोबा नबुजरदाने़ल्‍ले़ कुभा कुजाजि नु याङ् पिरुआङ् पेर याःन्‍दु॥

६ खे़ल्‍ले़ चोगुल्‍ले़ यर्मियान् मिस्‍पाबा अहिकामरे़ कुस्‍सा गदल्‍याहरो नुःक्‍खे पे हे़क्‍क्‍याङ् लाजेॽओ पक्‍मे़ध्‍ये़ मे़याःक्‍ते़बा कुभा मनाहाॽनु खुने़ॽ वये़रो॥

यहुदाबा तुम् हाङ्‌युक्‍पा गदल्‍याह

(२ हाङ् २५:२२-२४)

७ बेबिलोनबा हाङ्‌ङिल्‍ले़ अहिकामरे़ कुस्‍सा गदल्‍याहन् बेबिलोनओ मे़न्‍दे़म्‍सुन् मे़न्‍देॽरुसिन्‍बा लाजेॽबा के़रे़क्‍नुःल्‍ले़ याङ्‌गे़साॽबा यक्‌युङ्‌बाहाॽरे़ खुन्‍छिॽ हाङ्‌युक्‍पा चोगुआङ् वाॽ फाॽआङ् यहुदाबा लाम्‍लोबा थक्‍सुबाहाॽ नु पाङ्‌भेॽहाॽओबा थक्‍सुबाहाॽरे़ मे़घे़प्‍सु॥

८ खे़ल्‍ले़ चोगुल्‍ले़ खे़ङ्‌हाॽ गदल्‍याहरे़ कुदुम्‍से़ मिस्‍पा मे़बे॥ कन् के़बेःक्‍पाहाॽ– नतन्‍याहःल्‍ले़ कुस्‍सा इस्‍माएले़न्, कारेहरे़ ने़प्‍फु कुस्‍सा योहानाने़न् नु जोनाथाने़न्, तन्‍हुमेतरे़ कुस्‍सा सरायाहःन्, नतोपाति एफैरे़ कुस्‍साहाॽ, माकातिरे़ कुस्‍सा याजन्‍याहःन् नु कन्‍हाॽ के़रे़क्‍ले़ खुन्‍छिॽ मनाहाॽ मे़वये़॥

९ बेबिलोनबाहाॽरे़ खिनिॽ हान्‍ति के़मे़न्‍जोगिन् फाॽआङ् गदल्‍याहरे़ माङ्‌हे़क्‍सिङ्‌ङाङ् खे़ङ्‌हाॽ मे़त्‍तुसि॥ खुने़ॽ माङ्‌हुप् चोगुआङ् मे़त्‍तुसि, “खे़ङ्‌हाॽरे़ खुन्‍छिॽ से़वा याःम्‍बक् चोःक्‍मा खिनिॽ मे़गिसे़म्‍मिन्‍ने़ॽ॥ कन् लाजेॽओ युङे़म्‍मे़ॽआङ् बेबिलोनबा हाङ्‌ङिल्‍ले़ कुसे़वा याःम्‍बक् चोगे़म्‍मे़ॽ हे़क्‍क्‍याङ् के़रे़क् पाःन्‍नो खिनिॽ नुॽमा तामा पोःङ्‌ॽ॥

१० आङ्‌गाॽ आलागिग, आनिॽ तुम्‍से़ के़भे़म्‍बा बेबिलोनबा मनाहाॽरे़ खुन्‍छिॽ तगि खिनिॽ इङ्‌साबा पोङ्‌से़ मिस्‍पाए युङ्‌ङा॥ खिनिॽ के़युङिबा लाजेॽओबा खिनिॽ आप्‍फेक् के़सेगुम्‍बा पाङ्‌जुम्‍हाॽओ युङे़म्‍मे़ॽ॥ चे़ल्‍ले़क्‍सेन् तुबे़म्‍मे़ॽआङ् थि युसे़म्‍मे़ॽ हे़क्‍क्‍याङ् हाङ्‌वामा ये़म्‍मो के़धोःक्‍पा सिङ्‌सेॽ लुङ्‌सेॽहाॽ तुबे़म्‍मे़ॽ हे़क्‍क्‍याङ् चैतुने़ल्‍ले़ कुजाॽइन् तुबेम्‍मे़ॽआङ् निःङ्‌गेॽ एःप्‍से़म्‍मे़ॽआङ् चिक्‍खे़म् युक्‍खे़म्‍मे़ॽ॥”

११ आल्‍ल मोआबबा, अम्‍मोन, ए़दोम नु वेॽ निःत्‍ताङ्‌बा लाजेॽहाॽओ के़वाॽबा यहुदाबा मनाहाॽरे़ बेबिलोनबा हाङ्‌ङिल्‍ले़ कुभा मनाहाॽ यहुदाओ ले़रुधसिआङ् गदल्‍याहन् खे़ङ्‌हाॽरे़ खुन्‍छिॽ तुम् हाङ्‌युक्‍पा चोगुआङ् वाॽ फाॽआङ् खे़ङ्‌हाॽरे़ मे़घे़प्‍सु,

१२ खे़ब्‍याङ् यहुदाबा मनाहाॽ मे़घे़त्‍छिङ् मे़बेआङ् मे़युङ्‌ङे़बा ते़न्‍हाॽ मे़ले़रुआङ् खे़ङ्‌हाॽ यहुदाओ नुःङ्‌मा तामा मे़हेःक्‍ते़॥ खे़ङ्‌हाॽ गदल्‍याहःन्‍नु तुम्‍मारे़ लागि मिस्‍पाए मे़वये़ मे़लारे़ खे़ब्‍याङ् यहुदियाबा लाजेॽ ले़प्‍माङ् यरिक् के़दुम्‍बा चे़ल्‍ले़क्‍सेॽ सिङ्‌सेॽ नु वेॽ सिङ्‌सेॽहाॽ सुम्‍से़ मे़बेरो॥

१३ कन् एगाङ् खिमो, कारेहरे़ कुस्‍सा योहानाने़न् नु पाङ्‌भेॽ पाङ्‌भेॽबा वेॽ थक्‍सुबा लाम्‍लोबाहाॽ मिस्‍पाबा गदल्‍याहरो मे़द्‌ये़॥

१४ खे़ङ्‌हाॽरे़ खुने़ॽ मे़मे़त्‍तु, “अम्‍मोनबा हाङ् बालिसे़ल्‍ले़ नतन्‍याहरे़ कुस्‍सा इस्‍माएल्‍ले़न् के़से़त्‍छे़ पाङ्‌घुआङ् वाॽ फाॽआङ् थे खे़ने़ॽ निङ्‌वाॽ मे़ङ्‌घोए के़वाॽबि?” कर गदल्‍याहरे़ खे़ङ्‌हाॽरे़ खुन्‍छिॽ पाःन्‍निन् कुनामे़साॽरुन्॥

१५ याङ्‌सि योहानानरे़ गदल्‍याहन् स्‍वाःत्‍ताङ् तुमुआङ् मे़त्‍तु, “आङ्‌गाॽ आप्‍फेक् पेःक्‍काआङ् नतन्‍याहरे़ कुस्‍सा इस्‍माएल्‍ले़न् हाःत्‍ले़आङ् मे़न्‍निए से़रुङ्‌ॽ॥ थेआङ् खुने़ॽ ताआङ् खे़ने़ॽ के़से़त्‍ल याःम्‍माबे? हे़क्‍के पोङ्‌ङिल्‍ले़ग खे़ने़ॽ के़गब्रिङ् पिसाङ् के़दाबाआङ् के़वाॽबा यहुदा मनाहाॽ याम्‍मो फुत्‍छिङ्‌ज्‍याङ् मे़से़ मे़बेःक् हे़क्‍क्‍याङ् यहुदाओ के़दाङ्‌बा के़याःक्‍पा के़रे़क् मनाहाॽ मे़मे़क्॥”

१६ कर गदल्‍याहःल्‍ले़ योहानाने़न् मे़त्‍तु, “आङ्‌गाॽ खे़ने़ॽ हे़क्‍के चोःक्‍मा थे़माआङ् मे़बाङ्‌ने़न्, थेआङ्‌भे़ल्‍ले़ इस्‍माएलरे़ कुयाःम्‍बेओ खे़ने़ॽ इङ्‌ले़क् के़बाःत्‍तुरो॥”

गदल्‍याहन् मे़से़रु

(२ हाङ् २५:२५-२६)

४१

कर निसिगेक्‍पा लाओ एलिसामारे़ कुम्‍मे़न्‍छाॽ, नतन्‍याहःल्‍ले़ कुस्‍सा इस्‍माएले़न्, खे़न् हाङ्‌सयङ्‌बा मना नु हाङ्‌ङिल्‍ले़ तुम् कुसुहाङ्‌युक्‍पाहाॽओ लत्‍छा वये़, खे़ल्‍ले़ थिबोङ् मनाहाॽ याङ्‌सिङ्‌ङाङ् गदल्‍याहःल्‍ले़ कुदे़म्‍से़ मिस्‍पा पे॥ खे़ङ्‌हाॽ सोरिक् चाजानु मे़युङे़ल्‍ले़

२ इस्‍माएले़न् हे़क्‍क्‍याङ् खुने़ॽनु के़दाबा थिबोङ् मनाहाॽरे़ थिक्‍ले़ङ्‌ले़ ताभेन् तरप् मे़भिःक्‍खुआङ् पित्‍चाक् मे़बिन्‍दे़ हे़क्‍क्‍याङ् बेबिलोनबा हाङ्‌ङिल्‍ले़ हाङ्‌युक्‍पा चोगुबा गदल्‍याहन् खे़ङ्‌हाॽरे़ मे़से़रु॥

३ इस्‍माएलरे़ गदल्‍याहःन्‍नु मिस्‍पाओ के़वाॽबा यहुदाबा मनाहाॽ हे़क्‍क्‍याङ् खे़प्‍मो के़वाॽबा बेबिलोनबा थक्‍सुबाहाॽआङ् से़रुसि॥

४ कुदाःन्‍दिक्‍मा, गदल्‍याहन् मे़से़रुबा पाःन्‍निन् कुभारे़ निङ्‌वाॽ खोमानुःल्‍ले़ तगिए,

५ सकेम, सिलो नु सामरियालाम्‍बा ये़प्‍पोङ् मनाहाॽ यहवे दाङ्‌बे़ल्‍ले़ कुहिम्‍मो माङ्‌से़वा चोःक्‍मा फाॽआङ् मे़धाङे़र मे़बत्‍छे़ल्‍ले़ खे़ङ्‌हाॽरे़ खुन्‍छिॽ मुधोॽहाॽ मे़नःक्‍खुआङ् पत्‍छे़, के़दे़ःङ्‌बा चाङ् मे़जाक्‍खुआङ् मे़वये़ हे़क्‍क्‍याङ् खुन्‍छिॽ थक्‍को साॽरिक् काःन्‍दे़आङ् पत्‍छे़ खे़ब्‍याङ् खे़ङ्‌हाॽरे़ पोगुगे़न् कुजा सिदुङ्‌जभाहाॽ नु सुक्‍पाहाॽ मे़दारुआङ् वये़॥

६ नतन्‍याहःल्‍ले़ कुस्‍सा इस्‍माएले़न् हाबे़र मिस्‍पालाम् खे़ङ्‌हाॽरे़ खुन्‍छिॽ तुम्‍से़ पे॥ खे़ङ्‌हाॽरे़ खुन्‍छिॽ पेसाङ् के़रे़आङ् खे़ल्‍ले़ मे़त्‍तुसि, “फे़रे़म्‍मे़ॽआङ् गदल्‍याहन् तुमे़म्‍मे़ॽ!”

७ कर खे़ङ्‌हाॽ ये़क्‌यक्‍को मे़लासे़नुमे़ःन्‍ने इस्‍माएले़न् नु कुमनाहाॽरे़ खे़न् मनाहाॽ मे़से़रुसिआङ् खे़ङ्‌हाॽरे़ खुन्‍छिॽ चेहाॽ च्‍वाःत् मे़न्‌याक्‍मनाबा च्‍वाःत् याङ्‌घोःप्‍मा वाबाक्‍को लाप्‍मे़भुसु मे़याक्‍तुसि॥

८ कर खे़ङ्‌हाॽओबा थिबोङ् मनाहाॽरे़ इस्‍माएले़न् मे़मे़त्‍तु, “आनिगे याप्‍मि मे़से़रे़न्‍ने़ॽ! आनिगे मासि, हःक्‍सि, पे़ःङ्‌वालिःत्‍छेॽ निःङ्‌गेॽ नु सक्‌वाघु इक्‍ताप्‍पो चिक्‍खुम्‍बे़आङ् वाॽ॥” खे़ल्‍ले़ चोगुल्‍ले़ खुने़ॽ खे़ङ्‌हाॽ ले़रुदेसुसि हे़क्‍क्‍याङ् वेॽहाॽनु खे़ङ्‌हाॽ मे़से़रुसिन्॥

९ इस्‍माएलरे़ से़रुसिबा मनाहाॽरे़ खुन्‍छिॽ चेहाॽ गदल्‍याहरे़ कुधक्‍के़न्‍नु सोरिक् च्‍वाःत् मे़न्‌याक्‍मनाबा च्‍वाःत् याङ्‌घोःप्‍मा वाबाक्‍को लाप्‍फुसु याक्‍तुसिआङ् मे़यागे़॥ आसा हाङ्‌ङिल्‍ले़ मिस्‍पान् हाङ्‌यक् चोगुल्‍ले़ खुने़ॽ इस्राइलबा हाङ् बासानलाम् से़ःप्‍सिङ्‌मारे़ लागि खे़न् च्‍वाःत् मे़न्‌याक्‍मनाबा वाबाक्‍किन् तमा पाङ्‌घुसिआङ् ने़स्‍से़॥ नतन्‍याहरे़ कुस्‍सा इस्‍माएलरे़ खे़न् च्‍वाःत् मे़न्‌याक्‍मनाबा वाबाक्‍किन् मनाहाॽरे़ खुन्‍छिॽ चेधक्‍हाॽरे़ थिम्‍सु॥

१० खे़ब्‍याङ् थक्‍मोबा नबुजरदाने़ल्‍ले़ गदल्‍याहन् कम्‍ब्राङ् मे़प्‍मा पाङ्‌घुबा मिस्‍पाओ के़वाॽबा के़याःक्‍पा के़रे़क् मनाहाॽ, हाङ्‌ङिल्‍ले़ कुस्‍सा मे़न्‍छुमाहाॽ नु वेॽ मनाहाॽ इस्‍माएलरे़ ते़म्‍सु तेॽरुसि॥ अम्‍मोन लाजेॽ ले़प्‍माङ् खुने़ॽ खे़ङ्‌हाॽ नुःक्‍मा तेॽमा हेःक्‍तुसि॥

११ कर कारेहरे़ कुस्‍सा योहानाने़न् नु खुने़ॽनु के़वाॽबा थक्‍सुबा सुहाङ्‌युक्‍पाहाॽरे़ इस्‍माएलरे़ चोगुबा फे़न्‌याःम्‍बक्‍किन् मे़घे़प्‍सुआङ्,

१२ खे़ङ्‌हाॽरे़ खुन्‍छिॽ के़रे़क् मनाहाॽ मे़देॽरुसि हे़क्‍क्‍याङ् खे़ङ्‌हाॽरे़ खुने़ॽ लाम्‍घक्‍मारे़ लागि मे़धेःक्‍तु॥ गिबोनबा यम्‍बा वरक्‍किल्‍ले़ कुबेसाङ् खे़ङ्‌हाॽरे़ खुने़ॽ मे़दे़म्‍सु॥

१३ आल्‍ल इस्‍माइलरे़ ते़म्‍सु तेॽरुसिबा मनाहाॽरे़ योहानाने़न् हे़क्‍क्‍याङ् खुने़ॽनु के़वाॽबा वेॽ लाम्‍लोबा थक्‍सुबाहाॽ मे़निसुसिआङ् खे़ङ्‌हाॽ मे़सःत्‍ते़र मे़अःक्‍ते़॥

१४ हे़क्‍क्‍याङ् इस्‍माएलरे़ मिस्‍पालाम् ते़म्‍सु तेॽरुसिबाहाॽ के़रे़क् मे़घे़त्‍छिङ् खे़ब्‍याङ् योहानाने़न् फाॽमा मे़हेःक्‍तु॥

१५ हाबा खे़न् ये़म्‍मो, इस्‍माएले़न् नु ये़त्‍छि कुमनाहाॽ योहानाने़ल्‍ले़ कुहुक्‍कोलाम्‍बा मे़भिःन्‍छिङ्‌ङाङ् अम्‍मोनिहाॽरे़ खुन्‍छिॽ लाजेॽओ मे़घे़त्‍छिङ् मे़बे॥

१६ खे़ब्‍याङ् गदल्‍याहन् मे़से़रुआङ् एगाङ् मिस्‍पालाम् इस्‍माएलरे़ ते़म्‍सु तेॽरुसिबा थक्‍सुबाहाॽ, मे़न्‍छुमाहाॽ, हिन्‍जाॽबित्‍छाॽहाॽ नु खासे़न्‍हिम्‍मोबा सुहाङ्‌युक्‍पाहाॽ कारेहरे़ कुस्‍सा योहानाने़न् नु वेॽ लाम्‍लोबा थक्‍सुबाहाॽरे़ गिबोनओ मे़से़ःप्‍तुसिबा के़रे़क् मे़दे़ॽरुसिआङ् मे़बे॥

१७ खे़ङ्‌हाॽ बेबिलोनलाम् खे़त्‍छिङ्‌मारे़ लागि मिस्र लाजेॽ पेःक्‍मा निङ्‌वाॽ मे़जोगुआङ् बेथले़हे़मओबा गेरुथ-किम्‍हामओ याङ्‌मे़धोःक्‍ते़॥

१८ बेबिलोनबा हाङ्‌ङिल्‍ले़ हाङ्‌युक्‍पा चोगुबा गदल्‍याहन् इस्‍माएलरे़ से़रु के़लॽबा पाःन्‍निन् बेबिलोनिहाॽरे़ मे़घे़प्‍सुल्‍ले़ खे़ङ्‌हाॽरे़ थे़मा मे़जोगु फाॽआङ् खे़ङ्‌हाॽ मे़गिसे़आङ् मे़वये़रो॥

यर्मियान् पेलि मे़भाक्‍तु

४२

खे़ब्‍याङ् के़रे़क् लाम्‍लोबा थक्‍सुबाहाॽ, कारेहरे़ कुस्‍सा योहानाने़न् नु होसयाहरे़ कुस्‍सा येजन्‍याह, हे़क्‍क्‍याङ् चुक्‍पाआङ्‌धो यम्‍बा थारिक्‍पा के़रे़क् मनाहाॽ

२ माङ्‌निङ्‌वाॽपान् के़बाःप्‍पा यर्मियाओ मे़द्‌ये़॥ खे़ङ्‌हाॽरे़ खुने़ॽ मे़मे़त्‍तु, “यहवे दाङ्‌बा आनिॽ निङ्‌वाॽफुमाङ्‌ङिन् आनिगे लागि पेलि फाक्‍ते़ आबिरे़ॽओ॥ खे़ने़ॽ के़निसुर के़वाॽ, तगि आनिगे यरिक् वयिगे़बान् ओमे़प्‍माल्‍ले़ आल्‍लो साॽरिक् सुःल्‍लिक्‍लक् नरिगे़आङ् वयिगे़॥

३ आनिगे आत्‍ति पेःक्‍मा पोःङ्‌ॽ हे़क्‍क्‍याङ् थे चोःक्‍मा पोःङ्‌ॽ, यहवे दाङ्‌बा निङ्‌वाॽफुमाङ्‌ङिल्‍ले़ खे़न् आनिगे ओसेःन्‍धाक्‍तिगे़र फाॽआङ् पेलिगे़न् तुवा आजोगे़ आबिरे़ॽ॥”

४ यर्मियाःल्‍ले़ खे़ङ्‌हाॽ मे़त्‍तुसि, “पोःङ्‌ॽ, आङ्‌गाॽ खिनिॽ के़बाःत्‍तुम्‍बा कुइसिःक् आङ्‌गाॽ खिनिॽ यहवे दाङ्‌बा आनिॽ निङ्‌वाॽफुमाङ्‌ङिन् पेलि फाक्‍तुङ्, हे़क्‍क्‍याङ् खुने़ॽ पाःत्‍तुबा के़रे़क् पाःन्‍हाॽ आङ्‌गाॽ खिनिॽ मे़त्‍निङ्‌ॽ॥ आङ्‌गाॽ थे़मा पाःन्‍निन्‍नाङ् खिनिॽलाम्‍बा मे़जिङ्‌ङान्॥”

५ खे़ब्‍याङ् खे़ङ्‌हाॽरे़ यर्मियान् मे़मे़त्‍तु, “चोगे़म्‍मे़ॽ फाॽआङ् मे़त्‍तिगे़बा पाःन्‍हाॽ आनिगे चोःक्‍मा मे़दे़न्‍दिगे़न्‍ने़भग्र यहवे दाङ्‌बा आनिॽ निङ्‌वाॽफुमाङ्‌ङिन् आनिगे तक्‍ले़ङ्‌वाओ से़क्‍खा नु नसाःन्‍साबा साखि पोङ्‌ल॥

६ आनिगे सिराॽ थाङ्‌साङ् इग्र सिराॽ मे़धाङ्‌ने़न्‍छाङ्, आनिगे पेलि फाक्‍ते़ आबिरे़ॽ फाॽआङ् पाङ्‌ङासिगे़बा यहवे दाङ्‌बा आनिगे निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् इःत्‍तुम्‍बे़ नाःत्‍तुम्‍बे़॥ थेआङ्‌भे़ल्‍ले़ खुने़ॽ कुङ्‌जाःङ्‌ङिन् इःत्‍तुम्‍बे़ नाःत्‍तुम्‍बे़ने़भग्र के़रे़क् पाःन्‍हाॽ आनिगे लागि नुबा पोःङ्‌ॽ॥”

७ थिबोङ् ये़न् एगाङ् यहवे दाङ्‌बे़ल्‍ले़ कुइङ्‌घङ्‌ङिन् यर्मियाओ के़रे़,

८ खे़ल्‍ले़ चोगुल्‍ले़ खुने़ॽ कारेहःल्‍ले़ कुस्‍सा योहानाने़न् हे़क्‍क्‍याङ् खुने़ॽनु के़वाॽबा लाम्‍लोबा थक्‍सुबाहाॽ खे़ब्‍याङ् चुक्‍पा यम्‍बालाम् के़रे़क् मनाहाॽ उःत्‍तुसि॥

९ खुने़ॽ खे़ङ्‌हाॽ मे़त्‍तुसि, “यहवे दाङ्‌बा इस्राइलबा निङ्‌वाॽफुमाङ्‌ङो पेलि तोःन्‍दे़ आबिरे़ॽ फाॽआङ् खिनिॽ याप्‍मि के़बाङ्‌घि, हे़क्‍क्‍याङ् खुने़ॽ अक्‍खे पाःत्‍तुआङ् वाॽ–

१० ‘खिनिॽ हाबा कन् लाजेॽओ युङे़म्‍मे़ॽ॥ खिनिॽ के़युङिने़भग्र, आङ्‌गाॽ खिनिॽ थो चोःक्‍निङ् कर मे़यन्‍निङ्‌ङिन् मे़देनिङ्‌ङिन्‌ॽ, आङ्‌गाॽ खिनिॽ लेःत्‍निङ्‌ॽ कर हाॽयाक् मे़आःङ्‌निङ्‌ङिन्‌ॽ॥ थेआङ्‌भे़ल्‍ले़ खिनिॽ सम्‍धाङ् आङ्‌गाॽ तारुङ्‌बा मे़क्‍मे़ल्‍ले़ आङ्‌गाॽ साॽरिक् आनिङ्‌वाॽ तुगे़आङ् वाॽ॥’”

११ यहवे दाङ्‌बे़ल्‍ले़ अक्‍खे पाःत्‍तुॽ, “बेबिलोनबा हाङ्‌ङिन्‍नु आल्‍लआङ्‌धो खिनिॽ मे़गिसे़म्‍मिन्‍ने़ॽ॥ थेआङ्‌भे़ल्‍ले़ आङ्‌गाॽ खिनिॽनु वाॽआआङ् खिनिॽ से़ःप्‍निङ्‌ॽ हे़क्‍क्‍याङ् खे़ल्‍ले़ कुमुक्‍साम्‍लाम् खिनिॽ ताङ्‌से़ःप्‍निङ्‌ॽ॥

१२ आङ्‌गाॽ खिनिॽ लुङ्‌माॽ तुक्‍निङ्‌ॽ हे़क्‍क्‍याङ् खुने़ॽ के़नुॽबा पोङ्‌ल चोगुङ्‌ॽ,” खे़ल्‍ले़ चोगुल्‍ले़ खिनिॽ कन् लाजेॽओ खुने़ॽ युङ्‌मा के़भाःक्‍तिॽ॥

१३ “कर यहवे दाङ्‌बा आनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् इःप्‍मा नाःप्‍मा के़न्‍दे़न्‍दिन्, हे़क्‍क्‍याङ् ‘आनिगे कॽयो मे़युङिगे़न्,

१४ परुमाल्‍ले़ मिस्र लाजेॽ आनिगे पेगिगे़आङ् युङिगे़रो, खे़प्‍मो थङ्, थङ् पोङ्‌मा इक्‍ला नु सिक्‍लाःक्‍मालाम् लाःत्‍लाःत् पोःक्‍खिगे़,’ के़लॽरिने़भग्र,

१५ खे़ब्‍याङ्‌ग यहुदाओ के़दाङ्‌बा के़याःक्‍पाहाॽरे़ मुक्‍साम्‍दाङ्‌बा यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ॥ साङ्‌ग्राम्‍पेदाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘मिस्र लाजेॽओ पेःक्‍माआङ् खे़प्‍मो युङ्‌मा खिनिॽ निङ्‌वाॽ निःन्‍धो के़जोगुम्‍माङ् वाॽने़भग्र,

१६ खिनिॽ साॽरिक् के़गिरुम्‍बा थङ् नु साक्‍लाम्‍बा लाःत्‍लात् पोङ्‌मा के़न्‍छुक्‍तिन्‌ॽ, खे़ब्‍याङ् खिनिॽ खे़प्‍मोए के़स्‍ये़ॽइ॥

१७ मिस्र लाजेॽओए पेःक्‍माआङ् युङ्‌मा हादिङ् के़धक्‍पा खिनिॽ के़रे़क् हे़क्‍तङ्‌बा ताप्‍फे़ःम्‍बा पाःन्‍निल्‍ले़ के़हाङ्‌घिर वाॽ॥ ओःक्, थङ्, साक्‌वान् नु तुक्‍मा लाःक्‍मालाम् खिनिॽ के़स्‍ये़इॽ॥ आङ्‌गाॽ खे़प्‍मो तारुङ्‌बा मे़क्‍मा सिमालाम् खिनिॽ आत्‍तिन्‍हाॽआङ् के़न्‍दाङिन्‌ॽ॥’”

१८ “मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, ‘आक्‍खेलॽरिक् आङ्‌गाॽ आसिक् पोःक्‍मे़न् नु साॽरिक् आयाःक्‍ले़ॽमान् यरुसले़ःम्‍बा मनाहाॽरे़ खुन्‍छिॽ सम्‍धाङ् थ्‍ये़आङ् वये़, हे़क्‍केलॽरिक्‍के खिनिॽ मिस्र लाजेॽओ के़लासिल्‍ले़ खे़न् आङ्‌गाॽ साॽरिक् आसिक् पोःक्‍मे़न् नु आयाःक्‍ले़ॽमान् खिनिॽ सम्‍धाङ् थारो॥ मे़क्‍मासिमा, किप्‍मागे़घुबा, माङ्‌दे साङ्‌ग्रा नु चे़क्‌या इङ्‌दो पाःन्‍निल्‍ले़ आप्‍तिक् चाहाक् के़बोःक्‍खिॽ॥ हे़क्‍क्‍याङ् खिनिॽ आबाङे लाजेन् खिनिॽ याम्‍मो आभे़ल्‍ले़आङ् के़न्‍निसुम्‍मिन्‌ॽ॥’

१९ “यहुदाओ पक्‍के़धाबा के़याःक्‍पासे, खे़प्‍से़म्‍मे़ॽ॥ यहवे दाङ्‌बे़ल्‍ले़ खिनिॽ अक्‍खे के़मे़त्‍तिआङ् वाॽ, ‘मिस्र लाजेॽ मे़बेगे़म्‍मिन्‍ने़ॽ!’ आङ्‌गाॽ आइन् खिनिॽ साम्‍दिङ् पिनिङ्‌बा पाःन्‍निन् निङ्‌वाॽ मे़भेःत्‍छे़म्‍मिन्‍ने़ॽ॥

२० थेआङ्‌भे़ल्‍ले़ यहवे दाङ्‌बा आनिॽ निङ्‌वाॽफुमाङ्‌ङिन् पेलि फाक्‍ते़ आबिरे़ॽ फाॽआङ् आङ्‌गाॽ याप्‍मि के़बाङ्‌घिल्‍ले़ खिनिॽ नसाःन्‍साबा कुदोःप्‍मा के़म्‍बोःक्‍खिन्॥ खिनिॽ अक्‍खे के़बाःत्‍तुम्, ‘यहवे दाङ्‌बा आनिॽ निङ्‌वाॽफुमाङ्‌ङिल्‍ले़ थे़मा पाःत्‍तुॽ आमे़त्‍ते़बा, हे़क्‍क्‍याङ् आनिगे खे़न् चोगुम्‍बे़रो!’

२१ हे़क्‍क्‍याङ् आइन् खुने़ॽ पाःत्‍तुबा पाःन्‍निन् सरक् मे़त्‍निङ्‌ङाङ् वाॽ, कर खिनिॽ उन्‍छोःन् के़न्‍इःत्‍तुम् के़न्‍नाःत्‍तुम्‍मिन्‍नाङ् के़वयिबानुःल्‍ले़ नुरिक् आल्‍लो यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् के़न्‍इःत्‍तुम्‍मिन् के़न्‍नाःत्‍तुम्‍मिन्‌ॽ॥

२२ कल्‍ले़चोगुल्‍ले़ खिनिॽ पेःक्‍मारे़ लागि हादिङ् के़धक्‍तिबा मिस्र लाजेॽओ थङ्, साक्‌वान् नु मिङ्‌देल्‍ले़ हदॽ के़स्‍येॽइबा पाःन्‍नो निङ्‌वाॽ निःन्‍धो पोःक्‍खे़म्‍मे़ॽओ॥”

यर्मियान् मिस्र मे़देॽरु

४३

आल्‍ल यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌ङिल्‍ले़ यर्मियान् मे़त्‍तुबा कन् इङ्‌घङ्‌ङिन् मनाहाॽ मे़प्‍मा सुरुसि,

२ खे़ब्‍याङ् होसयाहरे़ कुस्‍सा अजर्‍याहन् नु कारेहरे़ कुस्‍सा योहानानेन् हे़क्‍क्‍याङ् वेॽ के़रे़क् आङ्‌दिङ् के़लॽबा मनाहाॽरे़ यर्मियान् अक्‍खे मे़मे़त्‍तु, “खे़ने़ॽ इङ्‌ले़क् पान् के़बाःत्‍तुर के़बत्! यहवे दाङ्‌बा आनिगे निङ्‌वाॽफुमाङ्‌ङिल्‍ले़ मिस्र लाजेॽओ आनिगे पेःक्‍मा मे़भाःक्‍तिगे़न्‍बा होप्!

३ कर नेरियाहरे़ कुस्‍सा बारुक्‍के़ल्‍ले़ खे़ने़ॽ कन् पाःप्‍मा के़बाङ्‌घे़आङ् वाॽ, थेआङ्‌भे़ल्‍ले़ खुने़ॽ आनिगे कप्‍मोए युङिगे़आङ् बेबिलोनबाहाॽरे़ मे़स्‍ये़रिगे़र इग्र बेबिलोनओ आम्‍दे़म् आम्‍देॽर के़लॽबा खुने़ॽ निङ्‌वाॽ इःत्‍तुॽ॥”

४ कल्‍ले़चोगुल्‍ले़ योहानाने़न् नु वेॽ लाम्‍लोबा थक्‍सुबाहाॽरे़ हे़क्‍क्‍याङ् के़रे़क् मनाहाॽरे़ यहुदा लाजेॽओ युङे़म्‍मे़ॽ के़लॽबा यहवे दाङ्‌बे़ल्‍ले़ कुइङ्‌जाङ्‌ङिन् इःप्‍मा नाःप्‍मा मे़न्‍दे़न्‍दे़न्॥

५ मे़ले़रु मे़धबा निःत्‍ताङ्‌बा लाजेॽहाॽलाम् के़घे़त्‍छिङ्‌बाआङ् के़नुःङ्‌बा के़दाबा के़रे़क् यहुदाबा मनाहाॽ योहानाने़न् नु वेॽ लाम्‍लोबाहाॽ मे़देॽरुसिआङ् मे़बे॥

६ खे़न् मना सुम्‍हाॽओ हाङ् कम्‍ब्राङ् के़मे़प्‍पा थक्‍मोबा नबुजरदाने़ल्‍ले़ सापानरे़ कुम्‍मे़न्‍छाॽ, अहिकामरे़ कुस्‍सा गदल्‍याहओ ले़रुधसिबा ये़म्‍बित्‍छाहाॽ, मे़न्‍छुमाहाॽ हे़क्‍क्‍याङ् हिन्‍जाॽबित्‍छाॽहाॽ नु हाङ्‌ङिल्‍ले़ कुस्‍सा मे़न्‍छुमाहाॽ मे़वये़॥ माङ्‌निङ्‌वाॽपान् के़बाःप्‍पा यर्मियान् नु नेरियाहरे़ कुस्‍सा बारुक्‍के़न्‍नाङ् वये़त्‍छि॥

७ मनाहाॽरे़ यहवे दाङ्‌बे़ल्‍ले़ कुबाःन्‍जाक्‍किन् इःप्‍मा नाःप्‍मा मे़न्‍दे़न्‍दे़न् हे़क्‍क्‍याङ् मिस्र लाजेॽ मे़बे, तहपनेस ये़क्‌यक् थारिक्‍के मे़गे़रे़॥

८ खे़ब्‍याङ् तहपनेस ये़क्‌यक्‍को यहवे दाङ्‌बे़ल्‍ले़ वेॽ कुइङ्‌घङ्‌धिक् यर्मियाओ के़रे़॥ खुने़ॽ पाःत्‍तु,

९ “यहुदाबा मनाहाॽरे़ ओमे़मे़त्‍तुआङ् मे़बत्‍तिल्‍ले़, कुभा यम्ब्‌यम्‍बा लुङ्‌हाॽ याङ्‌सिङ्‌ङे़ॽ हे़क्‍क्‍याङ् कन् तहपन्‍हेसओ के़युङ्‌बा हाङ्‌हिम्‍मो लाःप्‍मा लाम्‍मो लुङ् मे़भे़सुआङ् के़ने़बादे़न्‍नो खे़न् लुङ्‌हाॽ लुप्‍ते़ॽ॥

१० खे़ब्‍याङ् यहुदाबा मनाहाॽ अक्‍खे मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बा इस्राइलिहाॽरे़ खुन्‍छिॽ निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– आङ्‌गाॽ आसे़वारोबा बेबिलोनबा हाङ् नबुकदनेसरे़न् कन् मिस्र लाजेॽओ से़क्‍खाए तारुङ्‌ॽ॥ आङ्‌गाॽ चिक्‍खुङ्‌ङाङ् के़ने़बा कन् लुङ्‌हाॽ सम्‍धाङ् खुने़ॽ कुहाङ्‌युक्‍नान् युक्‍खुङ्‌ॽ॥ खुने़ॽ खे़ल्‍ले़ कुसम्‍धाङ् कुहाङ् नाम्‍धेःक्‍मान् खिङ्‌घुॽ॥

११ हे़क्‍क्‍याङ् खुने़ॽ फे़न्‍नाङ् मिस्र लाजेन् खाप्‍पुथ्‍यःङ् चोगुॽ॥ मिङ्‌देॽलाम् आत्‍तिन् सिमा के़बोङ्‌बा वाॽ, खे़न् मिङ्‌देल्‍ले़ सिःॽ, आत्‍तिन् ते़म्‍मा तेॽमा के़बोङ्‌बा वाॽ, खे़न् मे़दे़म्‍सु मे़देॽरु, हे़क्‍क्‍याङ् थङ्‌ङो आत्‍तिन् सिमा के़बोङ्‌बा वाॽ, खे़न् थङ्‌ङो सिःॽ॥

१२ खे़ल्‍ले़ मिस्रबा माङ्‌साम्‍माङ्‌हाॽरे़ खुन्‍छिॽ माङ्‌हिम्‍हाॽओ फुत्‍लुम् मि याक्‍तु पिरुसि, खुने़ॽ माङ्‌हिम्‍हाॽ मिधिक्‍खुदेसुॽ खे़ब्‍याङ् नावाइत्‍लाहाॽ चिगक्‌वा मे़नाप्‍तुसिबा हे़क्‍के तेॽरुसिआङ् पेक्॥ मे़ल्‍लुक्‍कम्‍बाल्‍ले़ कुजाङ्‌ङो सिप्‍तक्‍पाहाॽ वरे़ङ्‌ले़ङ् सेगुसिबा हे़क्‍के खुने़ॽ मिस्र लाजेन् वरे़ङ्‌ले़ङ् चोगुॽ॥ हे़क्‍क्‍याङ् आप्‍फेक् चैँ लत्‍छाआङ् मे़ङ्‌गाःन्‍ने खुने़ॽ खे़न् ले़रुधरो॥

१३ खुने़ॽ मिस्रबा नाम् माङ्‌हिम्‍मो के़ये़प्‍पा सेसे सित्‍लाङ्‌हाॽ यःप्‍सुॽ, हे़क्‍क्‍याङ् मिस्रबा माङ्‌साम्‍माङ्‌हाॽ मे़युङ्‌बा माङ्‌हिम्‍हाॽ मिःल्‍ले़ खाप्‍पुथ्‍यःङ् चोगुरो॥’”

नावाइत्‍ला से़वा के़मे़प्‍पाहाॽरे़ लागि खासे़न्

४४

मिस्र लाजेॽ थोहाङ् ले़प्‍माङ्‌बा ये़क्‌यक् मिग्‍दोल, तहपनेस नु मेम्‍फिस ये़क्‌यक्‍हाॽओ हे़क्‍क्‍याङ् लाङ्‌गे़त् पिसाङ् के़युङ्‌बा यहुदाबा मनाहाॽरे़ खुन्‍छिॽ याःम्‍बेओ यर्मियाओ के़रे़बा इङ्‌घङ्‌ङिन् हाबा कन्‍लो–

२ “मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ– यरुसले़म नु यहुदाबा ये़क्‌यक्‍हाॽओ आङ्‌गाॽ तारुङ्‌बा मे़क्‍मासिमे़न् खे़ने़ॽ आबाङे के़मिक्‍किल्‍ले़ के़निसु॥ आल्‍लो खे़न् ये़क्‌यक्‍हाॽ खाप्‍पुथ्‍यःङ् नु चिजि खक्‍खक् पोःक्‍खे़आङ् ने़रो॥

३ खे़ङ्‌हाॽरे़ खुन्‍छिॽ फे़न्‌याःम्‍बक्‍किल्‍ले़ आङ्‌गाॽ आसिक् मे़भोःक्‍खु॥ खे़ङ्‌हाॽरे़ कुसिङ् मे़न्‍निःत्‍तुसिन्‍बा हे़क्‍क्‍याङ् खुन्‍छिॽ पाधे़बाहाॽरे़आङ् आभे़ल्‍ले़आङ् कुसिङ् मे़न्‍निःत्‍तुसिन्‍बा वेॽ माङ् साम्‍माङ्‌हाॽओ सुक्‍पा मे़हाःन्‍दुआङ् से़वा मे़मे़त्‍तुसि॥

४ “आङ्‌गाॽ आसे़वारोबाहाॽ, माङ्‌निङ्‌वाॽपान् के़बाःप्‍पाहाॽ ये़त्‍ले़ङ् ये़त्‍ले़ङ् खुन्‍छिॽ लागि अक्‍खे मे़त्‍तुङ्‌सिङ्‌ङाङ् पाङ्‌घुङ्‌सिङ्, ‘आङ्‌गाॽ चाॽरिक् चिःत्‍तुङ्‌बा किप्‍मा के़घुबा पाःन्‍हाॽ खिनिॽ मे़जोगे़म्‍मिन्‍ने़ॽ॥’

५ कर आङ्‌गाॽ आमनाहाॽरे़ आबाःन्‍निन् मे़ङ्‌घे़प्‍सुन्, इग्र खुन्‍छिॽ फे़न्‌याःम्‍बक्‍कोलाम् मे़न्‍नुःक्‍खे़न्॥ खे़ङ्‌हाॽरे़ कन् माङ् साम्‍माङ्‌हाॽओ चक्‍मे़ल्‍लॽए सुक्‍पा मे़हाःन्‍दु॥

६ खे़ल्‍ले़ चोगुल्‍ले़ आङ्‌गाॽ आयाःक्‍ले़ॽमान् मि हे़क्‍के मिधुङ् मिराःक् पोगे़ हे़क्‍क्‍याङ् यहुदाबा ये़क्‌यक्‍हाॽओ नु यरुसले़मबा लाम्‍हाॽओ थ्‍ये़, हे़क्‍क्‍याङ् खे़ङ्‌हाॽ आइन् थारिक्‍साङ् चिजि खक्‍खक् मुरे़ःक् खारे़ःक् ने़रो॥

७ “हे़क्‍क्‍याङ् मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ खिनिॽ के़मे़त्‍तिॽ– खिनिॽ आप्‍फेक् थेआङ् के़मे़ङ्‌ङासिबाबे? थेआङ्‌भे़ल्‍ले़ ये़म्‍बित्‍छाहाॽ, मे़न्‍छुमाहाॽ, इग्र यहुदालाम् के़युबा हिन्‍जाॽबित्‍छाॽ, किग्र खिनिॽ लाप्‍फिःप्‍माहाॽओबा अङे़ःक्‌वाहाॽ आत्‍तिन्‍हाॽआङ् के़न्‍हिङिन्‌ॽ॥

८ कन् मिस्र लाजेॽओ खिनिॽ हुक्‍किल्‍ले़ के़जोगुम्‍सिम्‍बा नावाइत्‍लाहाॽओ सुक्‍पा के़हाःन्‍दुम्‍माङ् थेआङ् आङ्‌गाॽ आसिक् के़भोःक्‍खुम्‍बाबे? खिनिॽ आबाङेरक् के़मे़ङ्‌ङासिॽ हे़क्‍क्‍याङ् इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़ लागि साक्‍मुरा माङ्‌दे नु किनाःन्‍दि चाहाक् के़जोःक्‍कासिॽ॥

९ थे खिनिॽ सुधे़बा ताक्‍थे़बाहाॽरे़ खुन्‍छिॽ लायोहाॽ, यहुदाबा हाङ्‌हाॽ नु हाङ्‌माहाॽरे़ खुन्‍छिॽ लायोहाॽ, हे़क्‍क्‍याङ् खिनिॽ नु खिनिॽ मेःत्‍हाॽरे़ यहुदा नु यरुसले़ःम्‍मो के़जोगुम्‍बा लायोहाॽ निङ्‌वाॽ के़भेःत्‍छुम्‍बि?

१० आल्‍लो कन् ये़म्‍मोआङ् नःम्‍नःम् मे़ल्‍लॽए के़वयिॽ इग्र मिङ्‌सो इङ्‌धाङ् ओसेःन्‍धाङ् मे़न्‍जोःक्‍के के़वयिॽ॥ आङ्‌गाॽ खिनिॽ तगि खिनिॽ सुधे़बा ताक्‍थे़बाहाॽ पिरुङ्‌सिङ्‌बा पान् नु थिम्‍हाॽ इःप्‍मा नाःप्‍मारे़ लागि आत्‍तिल्‍ले़आङ् निङ्‌वाॽ मे़म्‍बिए वाॽ॥

११ “खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, आङ्‌गाॽ खिनिॽ के़रे़क् मे़ङ्‌मानिङ् निःन्‍धो चोगुङ्‌ङाङ् वाॽ॥

१२ मिस्रओ पेःक्‍माआङ् युङ्‌मा निङ्‌वाॽ निःन्‍धो के़जोःक्‍पा खे़न् यहुदाओ पक्‍मे़ध्‍ये़ मे़याःक्‍ते़बा मनाहाॽ आङ्‌गाॽ तेॽरुङ्‌सिङ्‌ङाङ् युम्रे़क् मे़क्‍खुङ्‌सिङ्‌ॽ॥ कन् मिस्र लाजेॽओ के़धाबाहाॽ के़रे़क् साक्‌वान् नु थङ्‌ङो मे़सिरो॥ खे़ङ्‌हाॽ चुक्‍पाआङ्‌धो यम्‍बा थारिक्‍पा के़रे़क् मे़सिरो॥ खे़ङ्‌हाॽ आप्‍तिक्‍साबा, किप्‍मागे़घुबा, माङ्‌दे साङ्‌ग्रा नु किनाःन्‍दि मे़बिरुसिबा मे़बोङ्‌ॽ॥

१३ आङ्‌गाॽ खे़ङ्‌हाॽ यरुसले़ःम्‍मो ते़न्‍धङ्, साक्‌वान् नु तुक्‍मा लाःक्‍मा मिङ्‌दे़ल्‍ले़ खुम्‍दिङ् पिरुङ्‌ङाङ् वयाङ्‌बा हे़क्‍केए मिस्र लाजेॽओ खुम्‍दिङ् पिरुङ्‌सिङ्‌ॽ॥

१४ कुभा ये़म् एगाङ् यहुदाओ नुःङ्‌मा थाङ्‌मा निङ्‌वाॽ के़इःप्‍पा खे़न् पक्‍मे़ध्‍ये़ मे़याःक्‍ते़बा मिस्र लाजेॽओ के़घे़त्‍छिङ्‌बा के़बेःक्‍पा आत्‍तिन्‍हाॽआङ् मे़न्‍हिङ्‌ने़न्॥ खे़न् पक्‍मे़ध्‍ये़ मे़याःक्‍ते़बाहाॽ आबाङे लाजेॽओ नुःङ्‌मा निङ्‌वाॽ मे़इःत्‍तुसाङ् हे़क्‍के के़इःप्‍पाग साॽरिक् सुःल्‍लिक्‍लक् मे़नुःङ् मे़धाङ्‌ॽ॥”

१५ खे़ब्‍याङ् खे़न् यरिक् सङ्‌जुम्‍भोहाॽओ के़जुम्‍बा के़रे़क् ये़म्‍बित्‍छाहाॽरे़ खुन्‍छिॽ मेःत्‍हाॽरे़ साम्‍माङ्‌हाॽओ सुक्‍पा मे़हाःन्‍दुबा निङ्‌वाॽ मे़घोसुआङ् वये़, हे़क्‍क्‍याङ् खे़प्‍मो के़जुम्‍मो के़रे़क् मे़न्‍छुमाहाॽ थाङ्‌गे़त् ले़प्‍माङ्‌बा मिस्र लाजेॽ नु लाङ्‌गे़त् पिसाङ्‌बा मिस्र लाजेॽ के़वाॽबा यरिक् इस्राइलि मनासुम्‍हाॽ मे़द्‌ये़आङ् यर्मियान् मे़मे़त्‍तु,

१६ “यहवे दाङ्‌बालाम् के़बाःत्‍तुबा के़इङ्‌घङ्‌हाॽ आनिगे मे़घे़प्‍सुम्‍बे़न्‌ॽ!

१७ आनिगे चोःक्‍मा सिराॽ के़धाङ्‌बा च्‍यासाङ् चोगुम्‍बे़ॽ॥ आनिगे नु आनिगे पाधे़बा, हाङ्‌हाॽ हे़क्‍क्‍याङ् लाम्‍लोबाहाॽरे़ यहुदाबा ये़क्‌यक्‍हाॽ नु यरुसले़ःम्‍मोबा लाम्‍लाम्‍मो आभे़ल्‍ले़साङ् सिदुङ्‌जभा मे़दोन्‍दुआङ् वये़, खे़न् कुइसिःक् आनिगे सिराॽ थाङ्‌धाङ् साङ्‌ग्राम्‍पेदाङ्‌मा हाङ्‌माओ सुक्‍पा हाःन्‍दुम्‍बे़ हे़क्‍क्‍याङ् सिजःङ्‌वा सिदुङ्‌जभाहाॽ हुक्‍खुम्‍बे़॥ थेआङ्‌भे़ल्‍ले़ खे़न् ये़म्‍मो आनिगे वे़त्‍ते़सरे़ कुजा कत्‍तुम्‍बे़, आनिगे नुॽमा तामा पोःक्‍खे़आङ् वये़ हे़क्‍क्‍याङ् आनिगे ये़त्‍तुक्‍खे तुमुम्‍बे़बा होःप्‍ते़॥

१८ कर साङ्‌ग्राम्‍पेदाङ्‌मा हाङ्‌माओ आनिगे सुक्‍पा हाःम्‍मा, सिजःङ्‌वा सिदुङ्‌जभा तोःम्‍मा नु से़वा मे़प्‍मा ले़रुम्‍बे़आङ्‌धो आनिगे यम्‍बा तुक्‍खेलाक्‍खेओ थ्‍ये़ॽइगे़आङ् वयिगे़ खे़ब्‍याङ् ते़न्‍धङ् नु साक्‌वाःन्‍लाम् स्‍ये़ॽइगे़र वयिगे़॥”

१९ आल्‍लसाङ् मे़न्‍छुमाहाॽरे़ मे़योॽरुर मे़बाःत्‍तुॽ, “आनिगे ये़म्‍बाहाॽरे़ निङ्‌वाॽ मे़ङ्‌घोए नु मे़म्‍भाॽए साङ्‌ग्राम्‍पेदाङ्‌मा हाङ्‌माओ आनिगे सुक्‍पा हाःन्‍दुम्‍बे़ हे़क्‍क्‍याङ् सिजःङ्‌वा सिदुङ्‌जभाहाॽ हुक्‍खुम्‍बे़, खे़ब्‍याङ् खुने़ॽ कुइत्‍तो माङ्‌सोःक् चोगुम्‍बे़ फाॽआङ् खे़ने़ॽ के़इःत्‍तुबि? से़क्‍खाःल्‍ले़ मे़ःन्!”

२० खे़ब्‍याङ् ये़म्‍बित्‍छाॽहाॽ नु मे़न्‍छुमाहाॽ के़रे़क्‍ले़ मे़मे़त्‍तुबा कुइसिःक् यर्मियाःल्‍ले़ खे़ङ्‌हाॽ के़रे़क् मे़त्‍तुसि,

२१ “खिनिॽ, खिनिॽ थाःक्‍हाॽरे़, खिनिॽ हाङ्‌हाॽ नु खिनिॽ सुहाङ्‌युक्‍पाहाॽरे़ हे़क्‍क्‍याङ् यहुदाबा ये़क्‌यक्‍हाॽओ नु यरुसले़मबा लाम्‍लाम्‍मो के़रे़क् मनाहाॽरे़ नावाइत्‍हाॽओ सुक्‍पा मे़हाःन्‍दुबान् यहवे दाङ्‌बे़ल्‍ले़ निङ्‌वाॽ मे़घोसुन् लॽरिक् खिनिॽ के़इःत्‍तुम्‍बि?

२२ खिनिॽ के़जोगुम्‍बा याम्‍गे़सिङ्‌बा पाःन्‍हाॽ यहवे दाङ्‌बे़ल्‍ले़ नासि मे़धःत्‍तुम्‍बाल्‍ले़ चोगुल्‍ले़ खुने़ॽ खिनिॽ लाजेन् आल्‍लो माङ्‌दे साङ्‌ग्रा मे़मे़त्‍तुबा, मना मे़न्‌युङ्‌मनाबा चिजि खक्‍खक् मुरे़ःक् खारे़ःक्‍पा पोःक्‍खे़आङ् ने़रो॥

२३ यहवे दाङ्‌बे़ल्‍ले़ कुदक्‍ले़ङ्‌वाओ खिनिॽ लायो के़जोगुम्‍बा नु नावाइत्‍लाहाॽओ सुक्‍पा के़हाःन्‍दुम्‍बाल्‍ले़ चोगुल्‍ले़ कन् के़रे़क् किप्‍मा के़घुबा पाःन्‍हाॽ पोःक्‍खे़बारो॥ खुने़ॽ कुइङ्‌जाङ्‌हाॽ इःप्‍मा नाःप्‍मा के़न्‍दे़न्‍दिन् हे़क्‍क्‍याङ् खुने़ॽ कुइङ्‌जाङ्‌हाॽ, कुधिम्‍हाॽ नु कुभाङ्‌हाॽ मे़न्‍इःत्‍ते मे़न्‍नाःत्‍ते के़वयिॽ॥”

२४ खे़ब्‍याङ् यर्मियाःल्‍ले़ खे़ङ्‌हाॽ के़रे़क् नु मे़न्‍छुमाहाॽआङ् मे़त्‍तुसि, “मिस्र लाजेॽओ के़युङ्‌बा खिनिॽ यहुदाबा यक्‌युङ्‌बा के़रे़क्‍ले़ यहवे दाङ्‌बे़ल्‍ले़ कन् कुइङ्‌घङ्‌ङिन् खे़प्‍से़म्‍मे़ॽ॥”

२५ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुॽ, “खिनिॽ नु खिनिॽ मेःत्‍हाॽरे़ के़बाःत्‍तुम्‍माङ् वाॽ, ‘साङ्‌ग्राम्‍पेदाङ्‌मा हाङ्‌माओ सुक्‍पा हाःम्‍मा नु सिजःङ्‌वा सिदुङ्‌जभाहाॽ हुङ्‌मा आनिगे चोगुम्‍बे़बा माङ्‌हुप्‍पिन् चोगुम्‍बे़,’ हे़क्‍क्‍याङ् खिनिॽ के़बाःत्‍तुम्‍बान् खिनिॽ याःम्‍बक्‍लाम् ओसेःन्‍धाङ् के़जोगुम्॥ कल्‍ले़चोगुल्‍ले़ खिनिॽ खे़न् हाङ्‌माओ के़जोगुम्‍बा माङ्‌हुप्‍हाॽ नु माङ्‌हे़क्‍हाॽ तगि चोगे़म् तेॽरे़म्‍मे़ॽ!

२६ “कर आल्‍लो मिस्र लाजेॽओ के़युङ्‌बा यहुदिसे, यहवे दाङ्‌बे़ल्‍ले़ कन् कुइङ्‌घङ्‌ङिन् खिनिॽ के़रे़क्‍ले़ खे़प्‍से़म्‍मे़ॽ– यहवे दाङ्‌बे़ल्‍ले़ पाःत्‍तुॽ, ‘आङ्‌गाॽ पयम् यम्‍बा आमिङ्‌ङो माङ्‌हे़क् चोगुङ्‌ङाङ् वाॽ, आल्‍लआङ्‌धो मिस्र लाजेॽओ के़युङ्‌बा आत्‍तिन् यहुदिहाॽरे़आङ् आङ्‌गाॽ आमिङ् मे़ल्‍लोःक्‍खुन्‌ॽ॥ खिनिॽ आत्‍तिन्‍हाॽरे़आङ् आङ्‌गाॽ आमिङ्‌ङिन् के़म्‍बाःत्‍तुम्‍मिन्‌ॽ इग्र कन् माङ्‌हे़क्‍किन् ओगप् के़न्‍जोगुम्‍मिन्, “हिङ्‌मन्‍दाङ्‌बा मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङिन् साखि युक्‍खुङ्‌ॽ॥”

२७ थेआङ्‌भे़ल्‍ले़ खिनिॽओ नुॽमा तामा मेःन् कर मे़क्‍मासिमे़न् ताःप्‍मारे़ लागि खिनिॽ अदक्‍तक् ओमे़त्‍निङ्‌ॽ॥ खिनिॽ यहुदालाम् के़युबाआङ् मिस्र लाजेॽओ के़युङ्‌बाहाॽ के़रे़क् हदॽ मे़न्‍छिए थारिक् थङ्‌ङो नु साक्‌वाःन्‍नो तुक्‍खे़ के़ज्‍ये़ॽइ॥

२८ चबे़ःत्‍छिक्‍लक् सिमे़न्‍लाम्‍बा के़दाङिआङ् मिस्र लाजेॽलाम् यहुदाओ के़नुःक्‍खिॽ॥ खे़ब्‍याङ् खे़न् के़रे़क् मिस्र लाजेॽ के़युबाहाॽरे़ आङ्‌गाॽ आबाःन्‍ने़न् से़क्‍खाबि इ खे़ङ्‌हाॽरे़ खुन्‍छिॽ पाःन्‍ने़न् से़क्‍खाबि फाॽआङ् निङ्‌वाॽ मे़घोसुॽ॥’

२९ “हे़क्‍क्‍याङ् यहवे दाङ्‌बे़ल्‍ले़ पाःत्‍तुॽ, ‘खिनिॽ यङ्‌मा से़त्‍निङ्‌बा के़रे़क् पाःन्‍हाॽ खिनिॽओ के़त् हे़क्‍क्‍याङ् कॽयो खिनिॽ खुम्‍दिङ् पिनिङ्‌ॽ॥ आङ्‌गाॽ कन् पाःन्‍निन् चोगुङ्‌ङाङ् ओसेःन्‍धाक्‍निङ्‌ॽ॥’

३० यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽ यहुदाबा हाङ् सिदकियाहःन् बेबिलोनबा नबुकदनेसर हाङ्‌ङो हिसुङ्‌बा कुइसिःक् मिस्रबा फारो होप्राःन्‍नाङ् खुने़ॽ से़प्‍मा के़गोःप्‍पा कुनिङ्‌मिहाॽरे़ए खुन्‍छिॽ हुक्‍को हिसुङ्‌लो॥’”

बारुक्‍करे़ कुलागि निङ्‌वाॽफुमाङ्‌ङिल्‍ले़ माङ्‌हुप् चोगु

४५

योसियाहरे़ कुस्‍सा यहोयाकिमे़न् यहुदाबा हाङ् पोःक्‍खे़बा तङ्‌बे लिसिओa माङ्‌निङ्‌वाॽपान् के़बाःप्‍पा यर्मियाःल्‍ले़ नेरियाहरे़ कुस्‍सा बारुक्‍के़न् लत्‍छा इङ्‌घङ् मे़त्‍तु, खे़न् एगाङ् यर्मियाःल्‍ले़ साप्‍पाङ्‌घुङ्‌बा के़रे़क् पाःन्‍हाॽ बारुक्‍के़ल्‍ले़ लत्‍छा किप्‍मनाबा साप्‍लाथःङ्‌मो साप्‍तु॥ खुने़ॽ मे़त्‍तु,

२ “बारुक्‍के, यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ खे़ने़ॽ अक्‍खे के़मे़त्‍लो–

३ खे़ने़ॽ अक्‍खे के़बाःत्‍तुआङ् वाॽ, ‘तुक्‍खेःल्‍ले़ आङ्‌गाॽ आसक्‍मा पुॽरे़आङ् वाॽआ! थे आङ्‌गाॽ तुक्‍खे़ःल्‍ले़ तगिए आयाम् मे़दुगे़न्‍नाङ् मे़वने़म्‍बि? हे़क्‍क्‍याङ् आल्‍लो यहवे दाङ्‌बे़ल्‍ले़ याम्‍मो यरिक् योॽराङ् पिराङ्‌ङाङ् वाॽ! आङ्‌गाॽ सक्‍मा पुॽमारे़ नासाङ्‌ङाङ् वाॽआ खे़ब्‍याङ् नाःम्‍सिङ्‌मादे़न् खोमा मे़सुक्‍कान्!’

४ “बारुक्‍के, यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽ चोगुङ्‌बा कन् सुवाङ्‌ङिन् फे़त्‍लाःन्‍दुङ्‌ॽ॥ आङ्‌गाॽ लेःत्‍तुङ्‌बान् हाॽयाक् आःक्‍खुङ्‌देसुङ्‌ॽ, कङ्‌ग लाजेॽ के़रे़क् पोःङ्‌ॽ॥

५ थे खे़ने़ॽ आबाङे के़लागि पयम् यम्‍बा पाःन्‍हाॽ के़गोःत्‍तुर के़वाॽबि? खे़ने़ॽ हे़क्‍के मे़जोगे़न्‍ने़ॽ! आङ्‌गाॽ के़रे़क् मे़न्‍छाम् याप्‍मिहाॽरे़ खुनिॽ सम्‍धाङ् मे़क्‍मासिमे़न् तारुङ्‌ॽ, कर खे़ने़ॽग आत्‍तान् के़बेःक्‍साङ् थुम्‍घो कुइसिःक् खे़ने़ॽ के़हिङ्‌ल याःन्‍ने़ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥’”

a 

४५:१ यहोयाकिमे़न् यहुदाबा हाङ् पोःक्‍खे़बा ४ तङ्‌बेन् ६०५ नाजिरि तङ्‌बे तगि वये़॥

कर्कमिसओ मिस्रबा मनाहाॽ हारिमे़द्‌ये़

४६

वेॽ लाजेॽबा मे़न्‍छाम् सुवाङ्‌हाॽरे़ खुन्‍छिॽ याःम्‍बेओ यहवे दाङ्‌बालाम् माङ्‌निङ्‌वाॽपान् के़बाःप्‍पा यर्मियाओ कन् कुइङ्‌घङ्‌हाॽ के़रे़॥

२ बेबिलोनबा हाङ् नबुकदनेसरे़ल्‍ले़ कर्कमिसबा ते़न्‍धङ्‌ङो युफ्रेतिस वहःङ्‌ङिल्‍ले़ कुयाओ मिस्रबा हाङ् फारो नेकोन् नु खुने़ॽ कुधक्‍सुबाहाॽ नाःन्‍दुसिबा सुये़म्‍मो यहुदाबा हाङ् योसियाःल्‍ले़ कुस्‍सा यहोयाकिमे़ल्‍ले़ हाङ्‌युक् चोगुबा लिसिगेक्‍पाa तङ्‌बेओ कन् इङ्‌घङ्‌ङिन् मिस्र लाजे़ःल्‍ले़ कुयाःम्‍बेओ के़रे़आङ् वये़रो॥

३ “खे़निॽ सिदि मादि खोहाॽ यारिप् चोगे़म्‍मे़ॽओ,

थङ् चोःक्‍मारे़ लागि तगि पोरे़म्‍मे़ॽओ!

४ अन्‍हाॽओ करेलिहाॽ इसिक्‍खे़म्‍मे़ॽओ

हे़क्‍क्‍याङ् अन्‍हाॽ युक्‍ते़म्‍सिम्‍मे़ॽओ!

खिनिॽ ये़प्‍मादे़न्‍नो ये़बे़म्‍मे़ॽओ

थे़गेःक्‍को खुःङ्‌माहाॽ खुःक्‍खे़म्‍मे़ॽओ!

खिनिॽ लाःक्‍हाॽ ये़राप्‍ते़म्‍मे़ॽओ!

हे़क्‍क्‍याङ् खिनिॽ फे़जाभे़युम्‍हाॽ यारिप् चोगे़म्‍मे़ॽओ॥

५ कर आङ्‌गाॽ थे़माःन् निसुङ्‌बे?

मिस्रबा थक्‍सुबाहाॽ किमे़ल्‍ले़ मे़घे़त्‍छिङ्‌लो॥

खे़ल्‍ले़ मे़ङ्‌गिमनाबा के़धक्‍पा कुमनाहाॽ

एगाङ् सुप्‍ले़क्‍थिक्‍काङ् ओमे़म्‍मुए मे़घे़त्‍छिङ्‌लो॥

खे़ङ्‌हाॽ के़रे़क् पिसाङ्‌लाम् पगि मे़गि मे़सिरो,”

यहवे दाङ्‌बे़ल्‍ले़ कन् पाःत्‍तुरो॥

६ “हारा के़लोःक्‍पाहाॽ खे़त्‍छिङ्‌मा मे़न्‍छुक्‍ने़न्‍लो,

साॽरिक् के़धुम्‍बा थक्‍सुबाहाॽ खे़त्‍छिङ्‌मा मे़न्‍छुक्‍ने़न्‍लो,

थो युफ्रेतिस वहःङ्‌ङिल्‍ले़ कुयाओ

खे़ङ्‌हाॽ मे़दोःक्‍काङ् ले़रे़म्‍भे़ना मे़जोःन्‍लो॥

७ “निल वहःङ्‌ङिन् कुइसिःक् के़गुङ्‌बाआङ् के़बोबा के़धाङ्‌बा

वहःङ्‌हाॽओबा च्‍वाःत्‍तिन् के़हुःक्‍पा के़धाङ्‌बा हे़क्‍तङ्‌बान् कन् हाःप्‍पे?

८ कङ्‌ग मिस्र लाजेॽबा थक्‍सुबारो

के़रे़क् लाजेन् सधे़क् के़धिम्‍बा

ये़क्‌यक्‍हाॽ नु खे़प्‍मोबा मनाहाॽ के़मे़ङ्‌बा,

इक्‍सादिङ् खाम्‍बेःक्‍मान् के़दे़प्‍पा वदप्‍मा हे़क्‍के लॽरो॥

९ अन्‍लाधा नु अन्‍छे, लोःक्‍ते़म्‍मे़ॽओ,

मिस्रबा मुक्‍साम्‍बा थक्‍सुबाहाॽ फत्‍ताम्‍सिम्‍मे़ॽओ!

तोङ् नु खो याङ्‌मा कुहुक्‌वा के़नुॽबा

कुस, लिबिया नु लुदबा थक्‍सुबा चुम्‍देङ्‌से त्‍ये़म्‍मे़ॽओ!

१० थेआङ्‌भे़ल्‍ले़ कङ्‌ग यहवे दाङ्‌बे़ल्‍ले़ कुये़न्‍लो,

मुक्‍साम्‍दाङ्‌बा यहवे दाङ्‌बे़ल्‍ले़

कुनिङ्‌मिहाॽरे़ लागि कुले़क्‌वा नुःक्‍मा ये़न्‍लो॥

ताभेःल्‍ले़ कुसिक् मे़न्‍जिम्‍मे थारिक्

ओवा, माक्‍खिल्‍ले़ मे़म्‍मए थारिक्,

ताभेःल्‍ले़ खल्‍ले़ःङ् ले़ःक्‍खुसिरो!

युफ्रेतिस वहःङ्‌ङिल्‍ले़ कुयाओबा

थाङ्‌गे़त् पिसाङ्‌बा लाजेॽओ

यहवे दाङ्‌बा, मुक्‍साम्‍दाङ्‌बा यहवे दाङ्‌बे़ल्‍ले़

आइन् वयागे़न् सिदुङ्‌जभा यारिप् चोगुर याक्‍लो॥

११ “सिसागे़न् मे़न्‍छ्‌या मिस्र लाजेॽए,

गिलादओ थो सिदाॽ युःत्‍छे़ पेगे़ॽओ,

कर खे़ने़ॽ यरिक् सिदाॽपाङ्‌दाॽ के़मे़त्‍छिङ्‌साङ्

खे़ल्‍ले़ खे़ने़ॽ के़न्‌वेःत्‍ने़न्‍लो॥

१२ मे़न्‍छाम् सुवाङ्‌हाॽरे़ खे़ने़ॽ के़नाधामान् मे़घे़प्‍सुआङ् वाॽरो॥

खे़ने़ॽ के़यङ्‌मा के़प्‍मा हाःप्‍मा फिःक्‍मे़ल्‍ले़

इक्‍सादिङ् खाम्‍बेःक्‍मान् थिम्‍सुरो॥

खे़ने़ॽ साॽरिक् के़धुम्‍बा के़धक्‍सुबाहाॽ थिक्‍नु थिक् मे़लोःक्‍लो

खे़म्‍ब्‍याङ् खे़ङ्‌हाॽ सोसोरिक् मे़जोःन्‍लो॥”

१३ बेबिलोनबा हाङ् नबुकदनेसररे़ मिस्र लाजेन् फप्‍मारे़ लागि निङ्‌सेक् चोगुबा पाःन्‍निल्‍ले़ कुयाःम्‍बेओ यहवे दाङ्‌बे़न्‍लाम् माङ्‌निङ्‌वाॽपान् के़बाःप्‍पा यर्मियोओ कन् इङ्‌घङ्‌ङिन् के़रे़रो॥

१४ “मिस्र लाजेॽओ खे़ने़ॽ अःक्‍ते़ॽओ!

मिग्‍दोल, मेमफिस नु तहपन्‍हेस ये़क्‌यक्‍हाॽओ

खे़ने़ॽ अक्‍खे मे़त्‍ते़से़ॽओ!

ते़न्‍धङ् चोःक्‍मारे़ लागि ये़म्‍मासिम्‍मे़ॽओ,

थेआङ्‌भे़ल्‍ले़ ताभेःल्‍ले़ खिर्लि के़वाॽबाहाॽ के़रे़क् ले़ःक्‍खुसिरो॥

१५ खिनिॽ थक्‍सुबाहाॽ थेआङ् मे़जोःन्‍दे़बे?

खे़ङ्‌हाॽ तक्‍पेत् ये़प्‍मा मे़न्‍छुक्‍ने़न्‍लो,

थेआङ्‌भे़ल्‍ले़ आङ्‌गाॽ यहवे दाङ्‌बे़ल्‍ले़ खे़ङ्‌हाॽ हिप्‍तुङ् सोःन्‍दुङ्‌सिङ्‌लो॥

१६ खे़ङ्‌हाॽ मे़दोःक्‍काङ् कुसे़त् कुसे़त् मे़जोःन्‍लो

हे़क्‍क्‍याङ् खे़ङ्‌हाॽ अक्‍खे मे़मे़त्‍छिङ्‌लो,

‘त्‍ये़म्‍मे़ॽ, आनिॽ साआवाःन्‍छिङ्‌बा लाजेॽओ

आनिॽ मनाहाॽओ नुःक्‍खि पेगिरो॥

निङ्‌मिहाॽरे़ खुन्‍छिॽ ताभेलाम् आनिॽ खे़त्‍तासिरो!’

१७ खे़प्‍मो खे़ङ्‌हाॽरे़ अक्‍खे मे़बाःत्‍तुरो,

‘मिस्रबा फारो हाङ्‌ङिङ्‌ग कुम्‍ब्रा के़इःप्‍पारो

खे़ल्‍ले़ कुसुये़म्‍मिन् मे़घोसुन्‍लो॥’”

१८ मुक्‍साम्‍दाङ्‌बा यहवे दाङ्‌बा मिङ् के़वाःप्‍पा

हाङ्‌ङिल्‍ले़ अक्‍खे पाःत्‍तुरो,

“आङ्‌गाॽ कुहिङ्‌वे़त् वाॽआबा हे़क्‍के

कोःक्‍माहाॽओ तबोर हे़क्‍तङ्‌बा थिक् युरो,

वरःङ्‌ङिल्‍ले़ कुयाओबा कर्मेल थे़गुन् हे़क्‍के तारो!

१९ खिनिॽ मिस्रबा यक्‌युङ्‌बारे,

खिनिॽ सुक्‌वाहाॽ कक्‍चोगे़म्‍मे़ॽओ!

ते़म्‍मा तेॽमा यारिप् पोःक्‍खे़म्‍मे़ॽओ!

थेआङ्‌भे़ल्‍ले़ लत्‍छा मनाआङ् मे़न्‌युङ्‌ङे,

मेम्‍फिसबा ये़क्‌यक्‍किन् खाप्‍पुथ्‍यःङ् पोङ्‌लो॥

२० मिस्रःन् वरे़ङ्‌ले़ङ्‌मा नुमा पिप्‍मा हे़क्‍के लॽरो,

कर थाङ्‌गे़त्‍लाम् खिःन्‍द्‌वाधिक् युर पत्‍लो॥

२१ मिस्र लाजेःल्‍ले़ नाम्‌याक् पिरुसिबा कुधक्‍सुबाहाॽ

चाप्‍मे़ॽ के़मे़ॽबा पित्‍सात्‍हाॽ हे़क्‍के मे़लॽरो॥

खे़ङ्‌हाॽआङ् हिल्‍लिक् मे़नुःङ्‌ङाङ् मे़लोःक्‍लो,

थेआङ्‌भे़ल्‍ले़ कङ्‌ग मिस्र लाजेःल्‍ले़ लागि

पयम् यम्‍बा मे़क्‍मासिमा ये़न्‍लो,

साॽरिक् यम्‍बा खुम्‍दिङ्‌ले़ ये़म्‍लो॥

२२ असेःक्‍किन् सःन्‍छिङ् पेःक्‍पा कुइसिःक्

मिस्रिहाॽ स्‍वाःत्‍ताङ् मे़घे़त्‍छिङ् मे़बेःक्‍लो॥

तःन्‍दिॽ के़देॽबाआङ् सिङ्‌बुङ् के़आःप्‍पाहाॽ हे़क्‍के

लाजेॽ के़नाप्‍पा थक्‍सुबाहाॽ मे़लात् मे़दारो॥”

२३ यहवे दाङ्‌बे़ल्‍ले़ अक्‍खे पाःत्‍तुरो,

“सिङ्‌हाॽ ले़ःङ्‌मनाबा कुइसिःक्

खे़ङ्‌हाॽरे़ खे़न् लाजेॽबा मनाहाॽ मे़ले़ःक्‍खुसिरो,

थेआङ्‌भे़ल्‍ले़ खे़ङ्‌हाॽ निःङ्‌घुक्‌वानुःल्‍ले़ यरिक् मे़वाॽरो॥

२४ मिस्र लाजेन् नःम्‍नःम्‍बा पोङ्‌लो,

थो नु के़युबा मनाहाॽरे़ खुनिॽ हुक्‍को थारो॥”

२५ मुक्‍साम्‍दाङ्‌बा यहवे दाङ्‌बा, इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुॽ, “आङ्‌गाॽ थेबेसबा आमोन साम्‍माङ्‌ङिन्, फारोन्, मिस्रःन् हे़क्‍क्‍याङ् खे़ल्‍ले़ कुसाम्‍माङ्‌हाॽ नु कुहाङ्‌हाॽ, हे़क्‍क्‍याङ् फारोन् नागे़साॽबाहाॽआङ् के़रे़क् खुम्‍दिङ् पिरुङ्‌सिङ्‌ॽ॥

२६ आङ्‌गाॽ खे़ङ्‌हाॽ खुन्‍छिॽ से़प्‍मा निङ्‌वाॽ के़जोःक्‍पा, बेबिलोनबा हाङ् नबुकदनेसर नु खे़ल्‍ले़ कुधक्‍सुबाहाॽ हुक्‍सुप्‍तुङ्‌सिङ्‌ॽ॥ कर खे़न् एगाङ् कुले़क्‌वा थङ् पोङ्‌ङिल्‍ले़ थङ्‌लाम् लाजेन् याम्‍मो नुःङ्‌ॽ॥ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

२७ “कर आसे़वारोबा, याकुबे, मे़गिसे़न्‍ने़ॽओ,

इस्राइलए, निङ्‌साङ्‌ङो मे़ध्‍ये़न्‍ने़ॽओ॥

थेआङ्‌भे़ल्‍ले़ माःङ्‌घाबा लाजेॽलाम्

आङ्‌गाॽ याम्‍मो हिम्‍मो ताःत्‍ने़रो,

हे़क्‍क्‍याङ् के़स्‍साहाॽ मे़दे़म्‍सु मे़देॽरुसिबालाम् याम्‍मो मे़नुःङ्‌लो॥

इस्राइले़न् सनारुङ् नु नुॽमा तामाओ नुःङ्‌लो,

खे़ब्‍याङ् खे़ङ्‌हाॽ आत्‍तिल्‍ले़आङ् यङ्‌मा मे़से़रुसिन्‍लो॥”

२८ यहवे दाङ्‌बे़ल्‍ले़ अक्‍खे पाःत्‍तुरो,

“आसे़वारोबा याकुबे, खे़ने़ॽ मे़गिसे़न्‍ने़ॽओ,

थेआङ्‌भे़ल्‍ले़ आङ्‌गाॽ खे़ने़ॽनु वाॽआरो॥

आङ्‌गाॽ खे़ने़ॽ लःत्‍ने़देने़आङ् के़वाॽबा

सुवाङ्‌हाॽ आङ्‌गाॽ फुत्‍लुम् थ्‍यःङ् तेसुङ्‌सिङ्‌लो,

कर खे़ने़ॽग फुत्‍लुम् थ्‍यःङ् मे़देने़न्‍लो॥

आङ्‌गाॽ खे़ने़ॽ हे़न्‍थिम् याक्‍ने़रो,

कर के़लाॽबा हे़न्‍थिम् याक्‍ने़रो,

खे़ने़ॽ खुम्‍दिङ् मे़म्‍बिए मे़ले़त्‍ने़न्‍लो॥”

a 

४६:२ यहोयाकिमे़न् यहुदाबा हाङ् पोःक्‍खे़बा ४ तङ्‌बेन् ६०५ नाजिरि तङ्‌बे तगि वये़॥

पलिस्‍तिहाॽरे़ खुन्‍छिॽ मे़न्‍नो यहवे दाङ्‌बे़ल्‍ले़ कुइङ्‌घङ्

४७

मिस्रबा थक्‍सुबाहाॽरे़ गाजान् हुक्‍काप् चोःक्‍मानुःल्‍ले़ तगि गाजाबा पलिस्‍तिहाॽरे़ खुन्‍छिॽ याःम्‍बेओ यहवे दाङ्‌बे़ल्‍ले़ माङ्‌निङ्‌वाॽपान् के़बाःप्‍पा यर्मियान् मे़त्‍तुबा इङ्‌घङ्‌ङिन् आम्‍भा कन्‍लो॥

२ यहवे दाङ्‌बे़ल्‍ले़ अक्‍खे पाःत्‍तुरो,

“लाजेन् च्‍वाःत्‍तिल्‍ले़ सधे़क् तिम्‍मारे़ लागि

थाङ्‌गे़त् लाम्‍बानु च्‍याःत्‍तिन् कुङ् युर पत्‍लो॥

खे़ल्‍ले़ लाजेन् नु खे़प्‍मो के़वाॽबा के़रे़क् पाःन्‍हाॽ,

ये़क्‌यक्‍हाॽ हे़क्‍क्‍याङ् मनाहाॽ मे़क्‍खुसिरो॥

मनाहाॽ मे़गि मे़यङ्‌ङाङ् मे़भिःक्‍लो,

हे़क्‍क्‍याङ् लाजेॽओ के़वाॽबा के़रे़क् मेरिङ् मे़धक्‍लो॥

३ खे़प्‍से़ॽ, अन्‍लाङ्‌बुक्‍हाॽ थुरुप् थुरुप् लॽरो,

हे़क्‍क्‍याङ् अन्‍लाधाहाॽ कुदुङ्‌दुङ् मे़लोःक्‍किल्‍ले़

काप्‍लोःक्‍हाॽ खन्‍द्रङ् खन्‍द्रङ् लाइक्‍लो॥

किमारे़ साम्‍मिक् के़माबा पाहाॽ के़नाङ्‌बा हे़क्‍के मे़लोःक्‍लो,

याङ्‌साॽरुसिबा साहाॽ एगाङ् सुप्‍ले़क्‍काङ् ओमे़म्‍मे़त्‍तुसिन्‍लो॥

४ “तुरोस नु सिदोन लाम्‍बाबा थक्‍सुबा चुम्‍दे़ङ्‌हाॽनु सोसोरिक्

पलिस्‍तिहाॽरे़ खुन्‍छिॽ मे़क्‍मा ये़म्‍मिन् त्‍ये़आङ् वाॽरो॥

ओवा, यहवे दाङ्‌बे़ल्‍ले़ पलिस्‍तिहाॽ,

क्रेत वागप्‍खेःङ्‌लाम् के़दाबाआङ् के़युङ्‌बा

के़दाङ्‌बा के़याःक्‍पाहाॽ मे़ङ्‌मा इःत्‍तुसिआङ् वाॽरो॥

५ गाजाबा मनाहाॽ नःम्‍नःम्‍बा मे़जोगुसिरो,

अस्‍कलोने़न् चिजि ये़म्‌ये़म् पोङ्‌लो॥

खे़प्‍मोबा मनाहाॽरे़ खुन्‍छिॽ थे़गेक्‍पान् लिगोॽ मे़नःक्‍खुरो,

खाम्‍दोःक्‍लुम् वरःङ्‌ङिल्‍ले़ कुयालाम् के़दाङ्‌बाहाॽ,

आप्‍फाल्‍ले़ थारिक् के़हाबिआङ् मेरिङ् के़धक्‍तिबे?

६ “खिनिॽ के़बाःत्‍तुम्‌ॽ, ‘आल्‍ल, यहवे दाङ्‌बे़ल्‍ले़ कुदाभेए,

खे़ने़ॽ आप्‍फाल्‍ले़ याम्‍मो के़नाःम्‍सिङ्‌बे?

खे़ने़ॽ आबाङे के़सुःप्‍पो नुःक्‍खे़ पेगे़ॽओ

नाःम्‍सिङ्‌ङे़ॽ हे़क्‍क्‍याङ् स्‍वाःत् यागे़ॽओ॥’

७ “कर खे़ल्‍ले़ आक्‍खेलॽरिक् नाःम्‍सिङ्‌मा सुक्‍तुबे?

आङ्‌गाॽ यहवे दाङ्‌बे़ल्‍ले़ खे़न् याःम्‍बक् पिरुङ्‌ङाङ् वाॽरो,

अस्‍कलोने़न् सॽमा नु वरःङ्‌ङिल्‍ले़ कुयाओ

के़वाॽबा मनाहाॽ फप्‍मासिरे़ लागि

खे़न् इङ्‌जाङ् पिरुङ्‌ङाङ् वाॽरो॥”

मोआबरे़ कुमे़क्‍मा इङ्‌घङ्

४८

मोआबरे़ कुयाःम्‍बेओ कन् इङ्‌घङ्‌ङिन् के़रे़आङ् वये़॥ मुक्‍साम्‍दाङ्‌बा यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुरो,

“चिःत्‍ते़ स्‍ये़, नेबोबा ये़क्‌यक्‍किल्‍ले़ के़साक्‍पा तुक्‍खेन् हाङ्‌घुआङ् ने़रो,

कन् ये़क्‌यक्‍किन् हाराए खाप्‍पुथ्‍यःङ् पोङ्‌लो!

किर्यातैमबा ये़क्‌यक्‍किन् नःम्‍नःम्‍बा पोङ्‌ङाङ् मनाहुक्‍को थारो,

हाङ्‌यक्‍किन् नःम्‍नःम्‍बा पोङ्‌ङाङ् लुःन्‍लो॥

२ आत्‍तिन्‍हाॽरे़आङ् मोआबरे़ कुयाःम्‍बेओ

याम्‍मो यम्‍बा मे़हे़न्‍छिङ्‌ल मे़म्‍बाःत्‍तुन्‍लो,

थेआङ्‌भे़ल्‍ले़ खे़न् मे़ङ्‌मारे़ लागि हेस्‍बोनओ

अक्‍तङ्‌बा चे़म्‍भन् पान् पोङ्‌ल पत्‍लो॥

खे़ङ्‌हाॽरे़ अक्‍खे मे़बाःत्‍तुॽ, ‘त्‍ये़म्‍मे़ॽओ,

खे़न् सुवाङ्‌ङिन् आनिॽ मे़क्‍खुम्‍लो॥’

मदमेनबा ये़क्‌यक्‍किन्‍नाङ् चिजि खक्‍खक् पोङ्‌लो,

ताभेःल्‍ले़ खे़प्‍मो के़दिम्‍दि के़दारिरो॥

३ होरोनैमबा मनाहाॽ मे़अःक् मे़भिःक्‍लो,

खे़न् यम्‍बा मे़क्‍मा नु सिमा हाःप्‍माहाॽ खे़प्‍से़म्‍मे़ॽओ॥

४ मोआबे़न् के़रे़क् मे़गे़आङ् ने़रो,

खे़प्‍मोबा हिन्‍जाॽबित्‍छाॽहाॽ मे़हाःप्‍लो॥

५ खे़प्‍मोबा वे़प्‍मिबाहाॽ उःक्‍काङ् उक् मे़हाःप्‍लो,

लुहितबा थाम्‍माङ्‌बान् खे़ङ्‌हाॽरे़ मे़लिङुरो॥

किमा यङ्‌मारे़ खे़ङ्‌हाॽ मे़हाःप्‍लो,

होरोनैम सम्‍माङ्‌बो यो मे़धारो॥

६ खिनिॽ हिङ्‌मारे़ लागि खे़त्‍तासिम्‍मे़ॽओ,

मुरे़ःक् खारे़ःक् थेआङ् के़होःप्‍पादे़न्‍नो

ते़क्‍से़क्‍से़ःक्‍पा सिङ्‌बुङ् हे़क्‍तङ्‌बा पोःक्‍खे़म्‍मे़ॽओ!

७ थेआङ्‌भे़ल्‍ले़ खिनिॽ याङ्‌साकुन्‍धेओ

हे़क्‍क्‍याङ् हुक्‌वा नुॽमो निङ्‌वाॽ के़युक्‍खुम्‍लो,

खिनिॽ के़म्‍दे़म्‍सिआङ् के़म्‍देॽरिरो॥

खिनिॽ माङ् कमोसे़न् कुयक्‌याबा नु कुसुहाङ्‌युक्‍पाहाॽ सोरिक्,

माःङ्‌घाबा लाजेॽओ मे़उःक्‍खु मे़धे़मु मे़देॽरुसिरो॥

८ के़रे़क् ये़क्‌यक्‍हाॽ खाप्‍पुथ्‍यःङ् पोङ्‌लो,

खे़ब्‍याङ् ने़ने़बादे़न्‍हाॽ इग्र ते़म्‍बेहाॽआङ् मे़क्‍लो

आत्‍तिन्‍हाॽआङ् खे़त्‍छिङ्‌मा मे़न्‍छुक्‍ने़न्‍लो,

थेआङ्‌भे़ल्‍ले़ यहवे दाङ्‌बे़ल्‍ले़ पाःत्‍तुआङ् वाॽरो॥

९ मोआब लाजेन् युम् चुःत्‍ते़म्‍मे़ॽओ,

हे़क्‍केलॽरिक् खे़न् मुरे़ःक् खारे़ःक् पोङ्‌लरो,

खे़ल्‍ले़ कुये़क्‌यक्‍हाॽ चिजि खक्‍खक् पोङ्‌लो,

खे़ङ्‌हाॽओ आत्‍तिन्‍हाॽआङ् मे़न्‌युङ्‌ने़न्‍लो॥

१० “यहवे दाङ्‌बे़ल्‍ले़ कुयाःम्‍बक् मे़न्‍जोःक्‍मनाबा के़ले़म्‍बाहाॽ माङ्‌दे मे़धाररो,

माक्‍खिॽ मे़न्‍छे़मनाबा ताभे के़जिङ्‌बाहाॽ साङ्‌ग्रारे़ ते़त्‍तुसिररो!

११ “मोआबे़न् के़रे़क्‍नुःल्‍ले़ तगिबा कुसाप्‍मुःन्‍धुम्‍मो

खे़न् सनारुङ्‌ङो चिजि ये़म्‌ये़म् वाॽरो,

खे़न् आप्‍फाल्‍ले़आङ् वेॽ लाजेॽ मे़न्‍देॽए वाॽरो॥

मे़ल्‍लिङ्‌ङे युङ्‌मनाबा सिजःङ्‌वा हे़क्‍के लॽरो॥

खप्‍प्‍याओनु वेॽ खप्‍प्‍याओ मे़ल्‍लिङ्‌ङे युङ्‌लो

खे़न् आल्‍ल कुजागे़नुॽबा नु कुनाम्‍गे़नुॽबा चोक्‍लो॥”

१२ यहवे दाङ्‌बे़ल्‍ले़ अक्‍खे पाःत्‍तुरो,

“कर ये़म्‍मिन् हाराए तार पत्‍लो

आङ्‌गाॽ मनाहाॽ पाङ्‌घुङ्‌सिङ्‌लो

खे़ङ्‌हाॽरे़ खे़न् कुःन्‍दाओलाम् मे़लिङ्‌घुरो

हे़क्‍क्‍याङ् खे़ङ्‌हाॽरे़ लाःक्‍कात् मे़हुक्‍खुरो,

खे़ब्‍याङ् खे़ङ्‌हाॽरे़ कुःन्‍दाःन् मे़यःप्‍सु मे़देसुरो॥

१३ इस्राइलबा मनाहाॽ बेथेलओ

खुन्‍छिॽ साम्‍म्‍याङ् पित्‍सात्तिन्‍नु मे़नुःन्‍दे़रो,

खे़न् हे़क्‍के मोआबे़न् पिप्‍मिरि कुसोःन्‍दिओ

कुनावाइत्‍ला कमोसे़न्‍नु सिरिङ्‌ममो थारो॥

१४ “खिनिॽ अक्‍खेलॽरिक् यम्‍बा के़हे़न्‍नासिरो,

‘आनिगे़ग थङ् के़नाःम्‍बासिगे़रो,

थङ्‌ङो के़आःप्‍पा मनादिगे़रो॥’

१५ कर आल्‍ल मोआबे़न् नु कुये़क्‌यक्‍हाॽ मे़मे़क्‍खुरो॥

खे़ल्‍ले़ साॽरिक् इङ्‌घुसिबा थाङ्‌बे़न् कुमनाहाॽ मे़से़रुसिरो,”

मुक्‍साम्‍दाङ्‌बा यहवे दाङ्‌बा हाङ्‌ङिल्‍ले़ पाःत्‍तुरो॥

१६ “मोआबरे़ कुमे़क्‍मे़न् निःत्‍ताङ्‌ङे त्‍ये़आङ् वाॽरो,

खे़ल्‍ले़ खाप्‍पुथ्‍यःङ् कुमे़क्‍मा सिमे़न् तार पत्‍लो॥

१७ मोआबरे़ कुघिरि के़युङ्‌बासे,

खुने़ॽ कुमिङ्‌सो कुधाःङ्‌सो के़घे़म्‍बा के़निबासे,

खे़ल्‍ले़ कुलागि हाबाम्‍मे़ॽ फिःक्‍ते़म्‍मे़ॽओ!

‘खे़ल्‍ले़ के़मुक्‍पा कुयुक्‍किन् मये़रो,

कुहाङ्‌वा कुमाङ्‌वा नु कुमुक्‍साम्‍मिन् आल्‍ल होप्‍लो!’

१८ “खिनिॽ दिबोनबा मनासे,

खिनिॽ मिमिदिङ्‌ङोनु यो थासिङ् ये़म्‍मे़ॽओ

हे़क्‍क्‍याङ् खाम्‍भुत्‍छ्रुम्‍बो युङे़म्‍मे़ॽओ,

थेआङ्‌भे़ल्‍ले़ आत्‍तिन्‍हाॽरे़ मोआबे़न् खाप्‍पुथ्‍यःङ् मे़जोगुॽ,

खे़ङ्‌हाॽरे़ए दिबोने़न्‍नाङ् फुत्‍लुम् थ्‍यःङ् मे़जोगुरो॥

खे़ङ्‌हाॽरे़ खिनिॽ चङ्‌हिम्‍हाॽ मे़लुःन्‍दु मे़देसुरो॥

१९ अरोएरबा मनासे, लाम्‍मिल्‍ले़ कुबेसाङ् ये़बे़म्‍मे़ॽओ

हे़क्‍क्‍याङ् खिनिॽ ओमे़त्‍ते़म्‍मे़ॽओ॥

मोआबलाम् के़घे़त्‍छिङ्‌बाहाॽ कम्‍भलॽरिक् फे़ःक्‍ते़म्‍सिमे़ॽओ,

‘खे़प्‍मो हे़न् पोःक्‍से़आङ् ने़गहौ?’

२० हे़क्‍क्‍याङ् खे़ङ्‌हाॽरे़ अक्‍खे़ के़म्‍मे़त्‍तिरो,

‘मोआबे़न् थ्‍यःङ् कुनामे़न्‍छाॽ पोःक्‍खे़आङ् ने़रो,

हाबे़म्‍मे़ॽआङ् मेरिङ् थक्‍ते़म्‍मे़ॽओ!

अर्नोन वहःङ्‌ङिल्‍ले़ कुयाओ अक्‍खे़ पाःत्‍ते़म्‍मे़ॽओ,

मोआबे़न् खाप्‍पुथ्‍यःङ् पोःक्‍खे़आङ् ने़रो!’

२१ होलोन, यहसाह नु मेपातओ

ते़ल्‍लक्‍कोबा पाङ्‌जुम्‍हाॽओ खासे़न्‍निन् त्‍ये़आङ् वाॽरो,

२२ दिबोन, नेबो नु बेथ-दिब्‍लतैमओ,

२३ किर्या-तैम, बेथ-गमुयल नु बेथ-मोनओ,

२४ किर्योत नु बोज्राओ, माःङ्‌घा नु निःत्‍ताङ्‌बा

मोआबबा के़रे़क् ये़क्‌यक्‍हाॽओ

खासे़न्‍निन् थ्‍ये़आङ् वाॽरो॥

२५ “मोआबरे़ कुमुक्‍साम्‍मिन् नुबे़रो

खे़ल्‍ले़ कुहुक्‍किन् ए़गे़आङ् वाॽरो,”

यहवे दाङ्‌बे़ल्‍ले़ पाःत्‍तुआङ् वाॽरो॥

२६ “खे़न् होॽदोःन् होॽदोःन् लॽररो

हे़क्‍क्‍याङ् थिःल्‍ले़ के़मबा हे़क्‍के चोःन्‍लरो,

थेआङ्‌भे़ल्‍ले़ यहवे दाङ्‌बे़ल्‍ले़ कुदक्‍ले़ङ्‌वाओ

खे़ल्‍ले़ पिफ्‍युङ् चोगुआङ् वाॽरो॥

मोआबे़न् आबाङे कुबे़ॽमाःत्‍तो होःत्‍छिङ्‌लो

खे़ङ्‌ग के़रे़क् मनाहाॽरे़ खुन्‍छिॽ येःप्‍मा चाहाक् पोङ्‌लो॥

२७ इस्राइलबा मनाहाॽ थे कुनामे़न्‍छाॽ मे़प्‍मा चाहाक् के़न्‍जोगुसिन्‍बि?

खे़ने़ॽ खे़ङ्‌हाॽ ताप्‍फे़ःल्‍लिक् के़मेत्‍तुसिबा कुसिङ्

खे़ङ्‌हाॽ खुःन्‍द्रिक्‍पाहाॽरे़ खुन्‍छिॽ लुम्‍मो मे़दे़म्‍सुसिबि?”

२८ “खिनिॽ मोआबबा मनासे,

खिनिॽ ये़क्‌यक्‍हाॽओलाम् खे़त्‍तासिम्‍मे़ॽओ

लुङ् लुङ्‌फुक्‍कोहाॽओ खिनिॽ युङे़म्‍मे़ॽओ!

याक्‍पेॽफिःप्‍मो हाप् के़जोःक्‍पा पुत्‍तुःक्‍केन् कुसिङ्

खिनिॽ याम्‍नारा थेःक्‍थेःक् चिङ्‌ङासिम्‍मे़ॽओ॥

२९ मोआबरे़ कुआङ्‌दिङ्‌ङिन् के़रे़क् खे़प्‍सुम्‍बे़आङ् वाॽरो!

थेआङ्‌भे़ल्‍ले़ खे़न् साॽरिक् यम्‍बा ले़ङ्‌सिङ्‌लो॥

कुहे़न्‍छिङ्‌मा निङ्‌वान् नु यम्‍बा कुले़ङ्‌सिङ्‌मान्

ए़ःत्‍ले़ॽ ए़ःत्‍ले़ॽ कुलॽमान् आनिगे निसुम्‍बे़रो॥”

३० यहवे दाङ्‌बे़ल्‍ले़ अक्‍खे पाःत्‍तुरो,

“खे़ल्‍ले़ कुसाक्‍साक् लॽमे़न् आङ्‌गाॽ निसुङ्‌लो,

कर खे़ल्‍ले़ कुहे़न्‍छिङ्‌माङ्‌ग खुने़ॽ चोगुबा

थेनाधेबा कुयाःम्‍बक्‍हाॽ हे़क्‍तङ्‌बा चोक्‍लो॥

३१ खे़ल्‍ले़ चोगुल्‍ले़ आल्‍ल मोआबरे़ कुलागि मेरिङ् थक्‍कारो

ओवा, मोआबरे़ कुलागि हाःप्‍पारो॥

किर-हरेसेतबा मनाहाॽरे़ खुन्‍छिॽ लागि

आङ्‌गाॽ आयोःम् पुॽरे़आङ् वाॽरो॥

३२ “सिब्‍माबा मनासे, चे़क्‍ले़क्‍सेॽ इक्‍ताप्‍हाॽओ

खिनिॽ याङ्‌साकुन्‍धे़साबा के़जोगिरो,

याजेरबा मनाहाॽरे़ लागि हाबाङ्‌बान्‍नुःल्‍ले़आङ् यरिक्

आङ्‌गाॽ खिनिॽ लागि हाःप्‍पारो॥

खिनिॽ चे़ल्‍ले़क्‍सेल्‍ले़ कुदाप्‍पाहाॽ थिक्‍ले़ङ्

युम्‍लाःक्‍खाङ् वरःङ् थारिक् माःङ्‌घा के़रे़रो,

कर के़मे़ङ्‌बाहाॽरे़ खिनिॽ मुरे़ःक् खारे़ःक् के़म्‍जोगिरो!

खे़ङ्‌हाॽरे़ खिनिॽ चे़ल्‍ले़क्‍सेॽहाॽ नु

हाङ्‌वामो के़धोःक्‍पा सिङ्‌सेॽहाॽ मे़दुबुआङ् ने़रो॥

३३ मोआबबा चागे़नुॽबादे़न्‍हाॽलाम् सःप्‍मा नु ये़ये़ लॽमे़न् मये़रो॥

चे़ल्‍ले़क्‍सेॽ एःम्‍मादे़न्‍हाॽलाम् कुवा मे़लःन्‍ने़न्‍लो॥

हाःत्‍ले़आङ् खे़न् अःक्‍ल सःत्‍ल मे़लाःक्‍तुन्‍लो

ओवा, खे़प्‍मो के़अःक्‍पा इक्‍ला वाॽरो,

कर सःप्‍मा इक्‍लाग मे़ःन्‍लो॥

३४ “खे़न्‍नुःल्‍ले़ग, खे़ङ्‌हाॽ मे़गि मे़यङ्‌बा हाःप्‍मे़न् हेस्‍बोनलाम् एलाल नु अहाज थारिक्, सोअरलाम् के़रे़क् हेरोनैम हे़क्‍क्‍याङ् एग्‍लत-सलिसिया थारिक्‍के नुरिक्‍काङ् खे़म्‍दे़त्॥ आल्‍लो निम्रिमबा च्‍वाःत्‍हाॽआङ् चबे़आङ् ने़रो॥”

३५ यहवे दाङ्‌बे़ल्‍ले़ अक्‍खे पाःत्‍तुॽ, “आङ्‌गाॽ मोआबे़न् खाप्‍पुथ्‍यःङ् पोङ्‌ल चोगुङ्‌ॽ, थेआङ्‌भे़ल्‍ले़ मनाहाॽरे साम्‍माङ् युक्‍नादे़न्‍हाॽओ वयागे़न् सिदुङ्‌जभा मे़दोन्‍दु हे़क्‍क्‍याङ् खे़ङ्‌हाॽरे़ खुन्‍छिॽ साम्‍माङ्‌हाॽओ सुक्‍पा मे़हाःन्‍दुॽ॥

३६ मोआबरे़ कुलागि नु किर-हरेसेतरे़ कुलागि आङ्‌गाॽ आसिक्‍लुङ्‌मे़न् मुफ्रामा हे़क्‍के़ मेरिङ् थक्॥ थेआङ्‌भे़ल्‍ले़ खे़ङ्‌हाॽरे़ खुन्‍छिॽ के़रे़क् याङ्‌साकुन्‍धेहाॽ मे़गे़आङ् वाॽ॥

३७ मनाहाॽ मेरिङ् मे़धक्‍काङ् खुन्‍छिॽ थे़गेक्‍पाहाॽ नु मुधोॽहाॽ मे़नःक्‍खुआङ् वाॽ॥ खे़ङ्‌हाॽरे़ खुन्‍छिॽ हुक्‍किन् मे़जे़रु हे़क्‍क्‍याङ् सगितेत् तमनाबा चाङ्‌हाॽ मे़जाक्‍खुआङ् मे़वाॽ॥

३८ मोआबबा के़रे़क् हिम्‍हाॽओ नु के़रे़क् लाम्‍हाॽओआङ् हाःम्‍लाक्‌वा हे़क्‍क्‍याङ् निङ्‌वाॽ तुक्‍खे चामा पोःक्‍खे़आङ् वाॽ॥ थेआङ्‌भे़ल्‍ले़ आङ्‌गाॽ मोआबे़न् चाहा मे़न्‍जोःक्‍मनाबा फुजिक् कुइसिःक् फयॽ यःप्‍सुङ्‌ङाङ् ने़रो॥

३९ आक्‍खेलॽरिक् कन् कुम्‍जिक्‍मा पोःक्‍खे़! मेरिङ्‌ङिन् खे़प्‍से़म्‍मे़ॽ! मोआबे़न् सिरिङ्‌ममो थ्‍ये़बान् ओमे़त्‍ते़म्‍मे़ॽ! कुबेसाङ्‌बा के़रे़क्‍ले़ लागि खाप्‍पुथ्‍यःङ् के़बोङ्‌बा कुबि नु कुनामे़न्‍छाॽ मे़प्‍मा चाहाक् पोःक्‍खे़आङ् ने़रो॥”

४० यहवे दाङ्‌बे़ल्‍ले़ अक्‍खे पाःत्‍तुरो–

“ओमे़त्‍ते़ॽ! मुयान् कुइसिःक् कुनिङ्‌मिःल्‍ले़ फत्‍तुरो,

मोआबरे़ कुसम्‍धाङ् कुलाप्‍पिन् हप्‍फे़ फे़सुरो॥

४१ कल्‍ले़ कुये़क्‌यक्‍हाॽ हुक्‍काप् मे़जोगुरो,

हे़क्‍क्‍याङ् हाङ्‌यक्‍हाॽ निङ्‌मि हुक्‍को थारो॥

सावाःन्‍दुङ्‌ङिल्‍ले़ तरुमा मे़न्‍छुमान् हे़क्‍के

के़धुम्‍बा थक्‍सुबाहाॽआङ् साम्‍मिक्‍ले़ ले़रुसिरो॥

४२ मोआबे़न् याम्‍मो सुवाङ् मे़बोङ्‌ने़न्‍लो,

थेआङ्‌भे़ल्‍ले़ खे़न् यहवे दाङ्‌बान्‍नु आङ्‌दिङ् लॽरे़रो॥

४३ “मोआबे, किमा यङ्‌मा नु इदाःक्‍हाॽ

हे़क्‍क्‍याङ् चे़न्‍हाॽ खे़ने़ॽ के़लक्‍को थारो,”

यहवे दाङ्‌बे़ल्‍ले़ पाःत्‍तुआङ् वाॽरो॥

४४ “किमा यङ्‌माओ आत्‍तिन्‍हाॽ मे़घे़त्‍छिङ्‌ॽ

खे़ङ्‌हाॽ चे़न्‍नो मे़धारो

हे़क्‍क्‍याङ् आत्‍तिन्‍हाॽ चे़न्‍नोलाम् मे़भिःन्‍छिङ्‌ॽ

खे़ङ्‌हाॽ इस्रुप्‍पा इजोओ मे़धारो॥

खिनिॽ पेःक्‍मा के़ङ्‌घोसिन्‍बान् आङ्‌गाॽ ओमे़त्‍तुङ्‌लो

थेआङ्‌भे़ल्‍ले़ खिनिॽ खासे़न् चोःक्‍मा ये़म्‍मिन् त्‍ये़आङ् वाॽरो,”

यहवे दाङ्‌बे़ल्‍ले़ पाःत्‍तुआङ् वाॽरो॥

४५ “मनाहाॽ हेस्‍बोन थारिक्‍के मे़घे़त्‍छिङ्‌लो

कर तगि पेःक्‍मा मे़न्‍छुक्‍ने़ल्‍लो॥

थे़आङ्‌भे़ल्‍ले़ सिहोन हाङ्‌ङिल्‍ले़

उःन्‍छोन्‍बा कुहिम् हेस्‍बानलाम्

पिफ्‍युङ्‌बा मनाहाॽ नु लाजेन्

खाप्‍पुथ्‍यःङ् चोःक्‍मारे़ लागि मिधुङ् मिराःक् पोःक्‍लो॥

४६ “चिःत्‍ते़स्‍ये़रो, मोआबे, खे़ङ्‌हाॽ खे़ने़ॽ के़लागि मे़हाःप्‍लो!

कमोस माङ्‌ङिल्‍ले़ कुमनाहाॽ मे़मे़गे़आङ् वाॽरो!

खे़ने़ॽ के़स्‍सा ये़म्‍बित्‍छाहाॽ नु मे़न्‍छुमाहाॽ

माःङ्‌घा मे़दे़म्‍सु मे़देॽरुसिआङ् मे़वाॽरो॥

४७ कर के़दाबा ये़न्‍हाॽओ आङ्‌गाॽ मोआबरे़

कुनुॽमा कुदामाहाॽ याम्‍मो नुःक्‍तुङ् पिरुङ्‌लो॥

आङ्‌गाॽ, यहवे दाङ्‌बे़ल्‍ले़ पाःत्‍तुङ्‌ङाङ् वाॽरो!”

मोआबरे़ कुयाःम्‍बेओ यर्मियाःल्‍ले़ पाःत्‍तुबा कुनुप्‍मा माङ्‌निङ्‌वाॽपान्‍निन् हाबा कन्‍लो॥

यहवे दाङ्‌बे़ल्‍ले़ अम्‍मोने़न् खुम्‍दिङ् पिरु

४९

अम्‍मोनबाहाॽरे़ खुन्‍छिॽ मे़न्‍नो कन् इङ्‌घङ्‌ङिन् के़रे़आङ् वये़॥ यहवे दाङ्‌बे़ल्‍ले़ अक्‍खे पाःत्‍तुरो,

“थे गादबा लाजेन् लक्‍खोमारे़ लागि

इस्राइलरे़ कुमुॽइदाङ्‌सा मे़होःप्‍पि?

कन् ये़क्‌यक्‍हाॽओ के़युङ्‌बा मोलेख माङ्‌ङिन्

खे़ङ्‌हाॽरे़ थेआङ् माङ्‌से़वा मे़मे़त्‍तुबाबे?

२ खे़न् के़दाबा ये़न्‍हाॽओ,

अम्‍मोनिहाॽरे़ खुन्‍छिॽ हाङ्‌पाङ् रब्‍बा ये़क्‌यक्‍किल्‍ले़ कुदक्‍ले़ङ्‌वाओ

थङ्‌ङोबा हयङ् किल्‍लिङ् पोःक्‍ल चोगुङ्‌लो॥

चिजि खक्‍खक् खाप्‍पुथ्‍यःङ् के़बोङ्‌बान् लुम्‍सिङ्‌लो,

हे़क्‍क्‍याङ् कुबेसाङ्‌बा पाङ्‌जुम्‍हाॽ मिदिक्‍लो॥

खे़ब्‍याङ् खिनिॽ के़देॽरुम्‍बा लाजेन्

इस्राइलरे़ याम्‍मो याङ्‌ना तेॽरुरो,”

यहवे दाङ्‌बे़ल्‍ले़ पाःत्‍तुरो॥

३ “हेस्‍बोन के़युङ्‌बासे, खिनिॽ फिःक्‍ते़म्‍मे़ॽओ,

थेआङ्‌भे़ल्‍ले़ एे ये़क्‌यक्‍किन् खाप्‍पुथ्‍यःङ् पोःक्‍खे़रो॥

रब्‍बाबा मानासे, खिनिॽ हाबे़म्‍मे़ॽओ!

खिनिॽ मेरिङ् थक्‍मा चाङ्‌हाॽ चाक्‍खे़म्‍मे़ॽओ,

लुङ्‌धाक्‍हाॽओ ना नु कत्‍ना लोःक्‍ते़म्‍मे़ॽओ,

हे़नाङ्‌भे़ल्‍ले़ मोलेख माङ्‌ङिन् कुयक्‌याबाहाॽ

हे़क्‍क्‍याङ् कुसुहाङ्‌गे़म्‍बाहाॽनु सोरिक् मे़दे़म्‍सु मे़देॽरुरो॥

४ चा के़नुॽबा खिनिॽ ने़ने़बादे़न्‍हाॽओ आङ्‌दिङ् के़लॽरिरो

कर खे़ङ्‌हाॽ हाराए खाप्‍पुथ्‍यःङ् पोङ्‌लो॥

याङ्‌साकुन्‍धेओ, पिफ्‍युङ् के़जोःक्‍मा मनाहाॽओ

खिनिॽ निङ्‌वाॽ के़युक्‍खुम्‍लो,

हे़क्‍क्‍याङ् हाःत्‍ले़आङ् हान्‍ति चोःक्‍मा के़न्‍छुक्‍तिन् फाॽआङ् के़इःत्‍तुम्‍लो॥”

५ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“कर ओमे़त्‍ते़म्‍मे़ॽ, खिनिॽ लुम्‍मो

आङ्‌गाॽ किमा यङ्‌मा तारुङ्‌लो॥

खिनिॽ हिम्‍बेसाङ्‌बाहाॽरे़ आप्‍फेक् लाजेॽलाम्

खिनिॽ के़म्‍नाःत्‍ति के़म्‍देसिरो,

हे़क्‍क्‍याङ् खे़ङ्‌हाॽ मे़घे़त्‍छिङ्‌ङिल्‍ले़

खे़न् मे़दे़म्‍सु मे़देॽरुसिबाहाॽ हाःत्‍ले़आङ् मे़भुक्‍खुन् मे़दारुसिन्‍लो॥

६ “कर आङ्‌गाॽ ताःन्‍दि के़दाबा ये़न्‍हाॽओ

अम्‍मोनिहाॽरे़ खुन्‍छिॽ नुॽमादामे़न् याम्‍मो नुःक्‍तुङ् पिरुङ्‌सिङ्‌लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

यहवे दाङ्‌बे़ल्‍ले़ एदोमे़न् खुम्‍दिङ् पिरु

७ कन् इङ्‌घङ्‌ङिन् एदोमरे़ कुयाःम्‍बेओ के़रे़आङ् वये़॥ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“तेमानओ थे सिक्‍कुम्‍दिङ् निङ्‌वाॽ होःप्‍पि?

सिक्‍कुम्‍दिङ् निङ्‌वाॽ सुजा के़बिबा हाःत्‍ताङ् होःप्‍पि?

८ खिनिॽ नुःक्‍खे़म्‍मे़ॽआङ् खे़त्‍तासिम्‍मे़ॽओ!

ददानबा मनासे, केःम्‍बा फुक्‍कुहाॽओ चिङ्‌सिङ्‌ङे़म्‍मे़ॽओ!

थेआङ्‌भे़ल्‍ले़ मे़क्‍मे़न् एदोमओ तारुङ्‌लो,

हे़क्‍केःल्‍ले़ खिनिॽआङ् खुम्‍दिङ् पिनिङ्‌लो!

९ चे़ल्‍ले़क्‍सेॽ के़दुप्‍पा मनाहाॽरे़ आभे़ल्‍ले़साङ्

याङ्‌गे़साॽबाहाॽरे़ लागि आजे़ःत्‍छिक् ले़रे़म् थ्‍ये़म्‍मे़ॽओ॥

से़न्‍दिक् खुःन्‍द्रिक्‍पाहाॽ मे़द्‌ये़साङ्

खे़ङ्‌हाॽरे़ के़रे़क्‍क मे़न्‍देॽरुन्‍बा वये़रो॥

१० कर आङ्‌गाॽ एदोमबा लाजेन्

मुरे़ःक् खारे़ःक् थेआङ् मे़ःन्‍ने चोगुङ्‌लो

हे़क्‍क्‍याङ् खे़प्‍मो चिङ्‌सिङ्‌मादे़न् आत्‍तिआङ् मे़ने़ने़न्‍लो॥

कल्‍ले़ कुस्‍सा अङे़ःक्‌वाहाॽ, कुम्‍भुॽकुन्‍साॽहाॽ,

हे़क्‍क्‍याङ् कुहिम्‍बेसाङ्‌बाहाॽ के़रे़क् मे़मे़क्‍लो,

खे़ब्‍याङ् एदोमे़न् आप्‍फेक्‍काङ् मे़याःक्‍ने़न्‍लो॥

११ कर खिनिॽ लुम्‍मो के़वाॽबा के़याःक्‍पा

ये़त्‍छाबाहाॽ आङ्‌गाॽ से़ःप्‍तुङ्‌सिङ्‌लो॥

खिनिॽ मेमेदुमा मेःत्‍हाॽरे़आङ् कुभाॽरे़ लागि

आङ्‌गाॽ आलाम् ओमे़प्‍मा मे़सुक्‍तुरो॥”

१२ हे़क्‍क्‍याङ् यहवे दाङ्‌बे़ल्‍ले़ अक्‍खे पाःत्‍तुॽ– “तुक्‍खे तुम्‍मा मे़म्‍बोङ्‌नाबे़ल्‍ले़ए तुक्‍खे तुम्‍मा पोङ्‌ने़भग्र, खिनिॽग आक्‍खे़न् साॽरिक् आल्‍लसाङ् तुक्‍खे तुम्‍मा पोःङ्‌ॽ! खिनिॽ खुम्‍दिङ् मे़ङ्‌घोए पेःक्‍माए के़न्‍घोसिन्‌ॽ! खुम्‍दिङ्‌ङिल्‍ले़ खोर्‍याओलाम्‍बा खिनिॽ के़धुङुम्‍लए पोःङ्‌ॽ!”

१३ यहवे दाङ्‌बे़ल्‍ले़ अक्‍खे पाःत्‍तुॽ, “आङ्‌गाॽ आप्‍फेक् आमिङ्‌ङो माङ्‌हे़क् चोगुङ्‌ङाङ् वाॽ, खे़न् बोज्राःन् किप्‍मागे़घुबा निगे़दे़प्‍पा नु खाप्‍पुथ्‍यःङ् के़बोङ्‌बाआङ् के़लुम्‍सिङ्‌बा पोःङ्‌ॽ, कन् कुनामे़न्‍छाॽ नु माङ्‌दे साङ्‌ग्रा मे़प्‍मा चाहाक् पोःङ्‌ॽ॥ कल्‍ले़ कुबाङ्‌जुम्‍हाॽ नु कुबाङ्‌भेॽहाॽ सदादिङ् आभे़ल्‍ले़साङ् मुरे़ःक् खारे़ःक् चिजि खक्‍खक्‍पा पोङ्‌लो॥”

१४ मे़न्‍छाम् सुवाङ्‌हाॽ अक्‍खे मे़प्‍मासिरे़ लागि

हाङ्‌लाइङ्‌बाधिक् मे़बाङ्‌घुमु के़लॽबा

इङ्‌घङ्‌धिक् आङ्‌गाॽ यहवे दाङ्‌बालाम् खे़प्‍सुङ्‌ङाङ् वाॽरो,

“एदोमरे़ कुदक्‍ले़ङ्‌वाओ खिनिॽ थुक्‍कासिम्‍मे़ॽओ,

हे़क्‍क्‍याङ् थङ् चोःक्‍मारे़ लागि यारिप् पोःक्‍खे़म्‍मे़ॽओ!”

१५ यहवे दाङ्‌बे़ल्‍ले़ एदोमे़न् अक्‍खे मे़त्‍तुरो,

“हुक्‍को के़म्‍धार फाॽआङ् आङ्‌गाॽ खे़ने़ॽ

मे़न्‍छाम् सुवाङ्‌हाॽ लुम्‍मो थाने़रो॥

खे़ने़ॽ के़रे़क्‍ले़ कुनामे़न्‍छाॽ के़म्‍मे़त्‍लो॥

१६ किमा यङ्‌मालाम् इङ्‌ले़क्‍को के़ध्‍ये़रो,

के़आङ्‌दिङ् के़लॽमालाम् वेॽहाॽ के़लिःक्‍तुसिरो॥

खे़ने़ॽ लुङ्‌याङ्‌पेॽ हाङ्‌यक्‍को के़युङ्‌लो

हे़क्‍क्‍याङ् चन्‍जन्‍लुङ् कोःक्‍मा फाङ्‌जङ्‌हाॽ के़युक्‍तुरो॥

कर खे़ने़ॽ किःत्‍थहाॽनु सोसोरिक्

थे़गु माङ्‌वाहाॽरे़ कुसम्‍मो हाप् के़जोगुसाङ्,

आङ्‌गाॽ यो मक्‍थाःन्‍ने थाने़रो,”

यहवे दाङ्‌बे़ल्‍ले़ पाःत्‍तुआङ् वाॽरो॥

१७ “ए़दोम लाजेन् किप्‍मा के़घुबा नियारा पोङ्‌लो॥

खे़प्‍मोलाम् के़बोङ्‌बाआङ् के़बेःक्‍पाहाॽ

के़रे़क् मे़गिआङ् चिजिङ् यङ्‌मा मे़सिरो

हे़क्‍क्‍याङ् खाप्‍पुथ्‍यःङ् के़बोङ्‌बान् मे़निसुआङ्

खुन्‍छिॽ मुरान् हा मे़मे़त्‍तुर सक्‍मा मे़सोःन्‍छिङ्‌लो॥

१८ सदोम नु गमोराःन् खाप्‍पुथ्‍यःङ् पोःक्‍खे़बा कुइसिःक्

हे़क्‍क्‍याङ् खे़न् पेसाङ्‌बा पाङ्‌जुम्‍हाॽ खाप्‍पुथ्‍यःङ् पोःक्‍खे़बा कुइसिःक्

कन् ये़क्‌यक्‍किन्‍नाङ् खाप्‍पुथ्‍यःङ् पोङ्‌लो,”

यहवे दाङ्‌बाल्‍ले़ अक्‍खे पाःत्‍तुरो॥

“खे़प्‍मो आत्‍तिन्‍हाॽआङ् मे़न्‌वाॽने़न्‍लो,

कप्‍मो हाःत्‍छिआङ् मे़न्‌युङ्‌ने़न्‍लो॥

१९ चाराम्‍मादे़न्‍नोबा मे़ल्‍लुक्‍हाॽ पित्‍चाक् पित्‍चाक्

पित्‍तुसिर यर्दनबा तुम्‍भुङ्‌लाहाॽओलाम्

थे़रिङ्‌बे़न् लःम्‍भे़म्‍बा कुइसिःक् आङ्‌गाॽ ताआरो॥

एदोमे़न् कुलाजेॽलाम् नाःत्‍तुङलो,

हे़क्‍क्‍याङ् सेगुङ्‌बा लाम्‍लोबान् युक्‍तिङ् चोगुङ्‌लो॥

थेआङ्‌भे़ल्‍ले़ आङ्‌गाॽ हे़क्‍तङ्‌बा हात् वाॽबे?

खे़ब्‍याङ् हाःत्‍ले़ आङ्‌गाॽ खे़माॽ साःप्‍मा सुक्‍काबे?

आत्‍तिन् युक्‍साबे़ल्‍ले़ आनिङ्‌वान् अप्‍मा सुक्‍तुबे?”

२० ए़दोम नु तेमानबा मनाहाॽरे़ खुन्‍छिॽ तक्‍ले़ङ्‌वाओ

यहवे दाङ्‌बे़ल्‍ले़ कुनिङ्‌सेःक्‍किन् खे़प्‍से़म्‍मे़ॽओ॥

खे़ङ्‌हाॽरे़ खुन्‍छिॽ चुजुक्‍सा हिन्‍जाॽबित्‍छाॽहाॽआङ्

मे़ल्‍लुक् कुइसिःक् मे़उःक्‍खु मे़धे़मु मे़देॽरुसिरो

हे़क्‍क्‍याङ् खे़ङ्‌हाॽरे़ खुन्‍छिॽ हिम्‍हाॽ खाप्‍पुथ्‍यःङ् मे़जोगुरो॥

२१ एदोम्‍मिन् मे़क्‍किल्‍ले़ इक्‍सादिङ् खाम्‍बेःक्‍मान् यङ्‌लो

खे़ल्‍ले़ कुयङ्‌मा के़प्‍मा इक्‍लान्

हे़ःत्‍ताङ्‌बा वरःङ् थारिक्‍के खे़म्‍दे़त्‍लो॥

२२ ओमे़त्‍ते़म्‍मेॽ! किःत्‍थे़न् हे़क्‍के निङ्‌मिन् सुःक्‍थारो,

बोज्राःल्‍ले़ कुसम्‍धाङ् कुलाप्‍पिन् हम्‍भे़ मे़त्‍तुरो॥

सागप्‍मा तुङ्‌ङिल्‍ले़ तरुमा मे़न्‍छुमान् कुइसिःक्

मुक्‍के़गुबा थक्‍सुबाहाॽआङ् खुन्‍छिॽ सक्‍मा पुॽरो॥

यहवे दाङ्‌बे़ल्‍ले़ दमसकसे़न् खुम्‍दिङ् पिरु

२३ दमस्‍कसे़ल्‍ले़ कुयाःम्‍बेओ कन् इङ्‌घङ्‌ङिन् के़रे़आङ् वये़॥ यहवे दाङ्‌बे़ल्‍ले़ अक्‍खे पाःत्‍तुरो–

“हमात नु अर्पाद ये़क्‌यक्‍हाॽ किमा यङ्‌मे़ल्‍ले़ तरुसिरो,

थेआङ्‌भे़ल्‍ले़ खे़ङ्‌हाॽरे़ आप्‍फेक् याःम्‍बेओ

खाप्‍पुथ्‍यःङ् पोङ्‌मा इङ्‌घङ् मे़घे़प्‍सुआङ् वाॽरो॥

के़नाङ्‌बा वरःङ्‌ङिन् कुङ्‌बा हे़क्‍के

खे़ङ्‌हाॽरे़ खुन्‍छिॽ निङ्‌वान् तुक्‍खे चारो॥

२४ दमस्‍कसे़न् मे़न्‍धुम्‍नाबा पोःक्‍खे़आङ् ने़रो,

हे़क्‍क्‍याङ् खे़प्‍मोबा के़रे़क् मनाहाॽ

खे़त्‍छिङ्‌मारे़ लागि मे़नुःङ्‌लो॥

सागप्‍मा तुङ्‌ङिल्‍ले़ तरुमा मे़न्‍छुमान् हे़क्‍के

खे़ङ्‌हाॽ किमा यङ्‌मा, ये़त्‍तुक्‍खे

नु तुक्‍माल्‍ले़ ते़म्‍सुसिआङ् वाॽरो॥

२५ खे़न् कुमिङ् के़इङ्‌बा, के़सःप्‍पा ये़क्‌यक्‍किन्

सदादिङ्‌ले़ लागि लाप्‍मे़भुसुरो!

२६ खे़प्‍मोबा थाङ्‌बे़न् ये़म्‍बित्‍छाहाॽ माराम्‍मो मे़जोःन्‍लो

हे़क्‍क्‍याङ् खे़ङ्‌हाॽ मे़सिरो,”

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥

२७ “हे़क्‍क्‍याङ् दमस्‍कसबा लुङ्‌धाक्‍हाॽओ

आङ्‌गाॽ मि फाःत्‍त्रा केःत्‍तुङ्‌लो

खे़ल्‍ले़ बेन-हददबा हाङ्‌हिम्‍हाॽ मिधिक्‍खुरो॥”

केदार नु हासोर ये़क्‌यक्‍को खुम्‍दिङ्

२८ बेबिलोनबा नबुकदनेसर हाङ्‌ङिल्‍ले़ थङ्‌ङो फत्‍तुबा केदार नु हासोरबा हाङ्‌जुम्‍हाॽरे़ कुयाःम्‍बेओ कन् इङ्‌घङ्‌ङिन् के़रे़आङ् वये़॥ यहवे दाङ्‌बे़ल्‍ले़ अक्‍खे पाःत्‍तुरो–

“केदाररे़ कुदक्‍ले़ङ्‌वाओ तगि पेगे़म्‍मे़ॽओ!

नाङ्‌गे़न् पिसाङ्‌लाम् थक्‍सुबाहाॽ मे़क्‍खे़म्‍सिम्‍मे़ॽओ!

२९ खे़ङ्‌हाॽरे़ खुन्‍छिॽ थक्‍सालुप्‍हाॽ नु

खुन्‍छिॽ साःङ्‌गाहिम्‍हाॽ हुक्‍काप् मे़जोगुरो,

हे़क्‍क्‍याङ् खे़ङ्‌हाॽरे़ खुन्‍छिॽ हिम्‍मोबा सामाहाॽ नु

खुन्‍छिॽ उमेहाॽ मे़देॽरु मे़बिरुसिरो॥

आत्‍तिसाङ् अक्‍खे के़लॽबा तुक्‍खेवा इक्‍ला खे़म्‍दे़त्‍लो,

‘के़रे़क् पिसाङ् आनिगे यङ्‌मा मे़से़रिगे़रो!’”

३० यहवे दाङ्‌बे़ल्‍ले़ अक्‍खे पाःत्‍तुरो,

“खिनिॽ हिङ्‌मारे़ लागि लोःक्‍ते़म्‍मे़ॽओ

हासोरबा मनासे, केःम्‍बा हङ्‌गारिङ्‌बा

लुङ्‌फुक्‍कोहाॽओ खिनिॽ चिङ्‌सिङ्‌ङे़म्‍मे़ॽओ,

थेआङ्‌भे़ल्‍ले़ बेबिलोनबा हाङ् नबुकदनेसरे़ल्‍ले़

खिनिॽ तक्‍ले़ङ्‌वाओ चे़म्‍भन् चोगुआङ् वाॽरो,

हे़क्‍क्‍याङ् खिनिॽ मे़ङ्‌मारे़ लागि मुन्‍छिङ्‌ल वाॽरो॥”

३१ यहवे दाङ्‌बे़ल्‍ले़ अक्‍खे पाःत्‍तुरो,

“खिनिॽ थो पेगे़म्‍मे़ॽओ

हे़क्‍क्‍याङ् खे़न् कुनिङ्‌वाॽ याःन्‍दिक् के़दाबा

सुवाङ्‌हाॽ थङ्‌ङो फत्‍ते़म्‍सिमे़ॽओ

खे़प्‍मोबा मनाहाॽ लुङ्‌धाक् इग्र लाम्‍धेत् मे़ःन्‍ने

मुरे़ःक् खारे़ःक् थेआङ् के़होःप्‍पादे़न्‍नो

खे़ङ्‌हाॽ एःक् मे़युङ्‌लो॥

३२ खे़ङ्‌हाॽरे़ खुन्‍छिॽ उमेहाॽ नु

वेॽ थक्‍साहाॽ के़रे़क् खिनिॽइन् मे़बोङ्‌लो॥

कन् माःङ्‌घा माःङ्‌घा के़युङ्‌बा मनाहाॽ

आङ्‌गाॽ साम्‍मिःत् केजङ्‌ङो से़सुङ्‌सिङ्‌लो॥

के़रे़क् पिसाङ्‌लाम् खे़ङ्‌हाॽरे़ खुन्‍छिॽ लुम्‍मो

आङ्‌गाॽ तुक्‍खे लाक्‍खे तारुङ्‌लो,”

यहवे दाङ्‌बे़ल्‍ले़ पाःत्‍तुआङ् वाॽरो॥

३३ “हासोरे़न् स्‍यालाहाॽरे़ खुन्‍छिॽ वाॽमादे़न् पोङ्‌लो

हे़क्‍क्‍याङ् कन् आभे़ल्‍ले़साङ् चिजि खक्‍खक् पोङ्‌लो॥

खे़प्‍मो आत्‍तिन्‍हाॽआङ् मे़न्‌वाॽने़न्‍लो,

कप्‍मो आत्‍तिन्‍हाॽआङ् मे़न्‌युङ्‌ने़न्‍लो॥”

यहवे दाङ्‌बे़ल्‍ले़ एलामे़न् खुम्‍दिङ् पिरु

३४ यहुदाबा हाङ् सिदकियाहःल्‍ले़ हाङ्‌युक् चोःक्‍मा हेःक्‍तुबा ये़म्‍मो एलामरे़ कुयाःम्‍बेओ यहवे दाङ्‌बालाम् माङ्‌निङ्‌वाॽपान् के़बाःप्‍पा यर्मियाओ कन् इङ्‌घङ्‌ङिन् के़रे़॥

३५ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“एलाम्‍बा तोःङ्‌ लि के़आप्‍पाहाॽ मे़क्‍खुङ्‌सिङ्‌लो

खे़प्‍मोबा साॽरिक् के़धुम्‍बा थक्‍सुबाहाॽ मे़क्‍खुङ्‌सिङ्‌लो॥

३६ के़रे़क् पिसाङ्‌लाम् सुरित् केजङ् हुबा हे़क्‍के

आङ्‌गाॽ निङ्‌मिहाॽ तारुङ्‌सिङ्‌लो

हे़क्‍क्‍याङ् एलामबा मनाहाॽ से़सुङ्‌देसुङ्‌सिङ्‌लो॥

इक्‍सादिङ् खाम्‍बेःक्‍मोबा लाजेॽहाॽओ

खे़ङ्‌हाॽ मे़दे़म्‍सु मे़देॽरुसिरो॥

३७ खे़न् फुत्‍लुम् थ्‍यःङ् तेमारे़ लागि

आङ्‌गाॽ एलामरे़ कुनिङ्‌मिहाॽनु सोरिक् पेःक्‍कारो॥

साॽरिक् आयाःक्‍ले़ॽमो एलामबा मनाहाॽओ

आङ्‌गाॽ यम्‍बा मे़क्‍मासिमे़न् तारुङ्‌लो,”

यहवे दाङ्‌बे़ल्‍ले़ पाःत्‍तुआङ् वाॽरो॥

“खे़ङ्‌हाॽ खक्‍पे़त् मे़म्‍मे़ङ्‌सिङ्‌ङे थारिक्

खे़ङ्‌हाॽ खुन्‍छिॽ निङ्‌मिहाॽरे़ ताभेनु मे़नाःत्‍तुसिरो॥”

३८ यहवे दाङ्‌बे़ल्‍ले़ अक्‍खे पाःत्‍तुरो,

“आङ्‌गाॽ आहाङ् युक्‍नान् एलामओ युक्‍खुङ्‌लो,

हे़क्‍क्‍याङ् हाङ्‌हाॽ नु सुहाङ्‌गे़म्‍बाहाॽ मे़क्‍खुङ्‌सिङ्‌लो॥

३९ कर ताःन्‍दि के़दाबा ये़न्‍हाॽओ

एलामे़न् याम्‍मो नुॽदार चोगुङ्‌लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो॥”

बेबिलोनरे़ लागि इङ्‌घङ्

५०

बेबिलोन नु बेबिलोनिहाॽरे़ खुन्‍छिॽ लाजेःल्‍ले़ कुयाःम्‍बेओ यहवे दाङ्‌बे़ल्‍ले़ कुइङ्‌घङ्‌ङिन् माङ्‌निङ्‌वाॽपान् के़बाःप्‍पा यर्मियाओ के़रे़॥

२ यहवे दाङ्‌बे़ल्‍ले़ अक्‍खे पाःत्‍तुरो,

“इक्‍सादिङ् खाम्‍बेःक्‍मोबा के़रे़क् सुवाङ्‌हाॽ

खे़ने़ॽ कन् इङ्‌घङ्‌ङिन् मे़त्‍ते़से़ॽओ,

हे़क्‍क्‍याङ् थे़मा पाःन्‍निन्‍नाङ् मे़माॽरे़न्‍ने़ॽओ॥

बेबिलोने़न् हुक्‍काप् पोःङ्‌ॽ फाॽआङ्

के़रे़क् मनाहाॽ मे़प्‍मासिरे़ लागि

मिक्‍सेन् पिमा निसान ये़प्‍से़ॽओ!

खे़ल्‍ले़ कुजइःत्‍हाॽ नु नावाइत्‍लाहाॽ कुम्‍जिक्‍मा मे़बोङ्‌लो॥

खे़ल्‍ले़ कुमाङ् बेल नु मरोदकहाॽ साॽरिक् कुनामे़न्‍छाॽ मे़बोङ्‌लो॥

३ थेआङ्‌भे़ल्‍ले़ थाङ्‌गे़त् लाम्‍बा

लत्‍छा सुवाङ् थिक्‍ले़ खुने़ॽ फत्‍तुरो

खे़ब्‍याङ् खे़प्‍मो याम्‍मो हाःत्‍ताङ् मे़न्‌युङ्‌मनाबा

मुरे़ःक् खारे़ःक् खाप्‍पुथ्‍यःङ् पोङ्‌ल चोगुरो॥

के़रे़क् मनाहाॽ मे़बेःक् मे़घे़त्‍लो,

मे़न्‍छाम् याप्‍मि नु थक्‍साहाॽ मे़घे़त्‍छिङ् मे़बेःक्‍लो॥”

इस्राइलिहाॽ मे़नुःङ् मे़दाःॽ

४ यहवे दाङ्‌बे़ल्‍ले़ अक्‍खे पाःत्‍तुरो,

“खे़न् के़दाबा ये़न्‍हाॽओ,

इस्राइलबा मनाहाॽ यहुदाबा मनाहाॽनु सोरिक्

खुन्‍छिॽ लाजेॽओ मे़नुःङ् मे़दारो॥

यहवे दाङ्‌बा खुन्‍छिॽ निङ्‌वाॽफुमाङ्‌ङिन् मे़गोःत्‍तुर

खे़ङ्‌हाॽ मे़हाःप् मे़जिःङ्‌ल मे़दारो॥

५ खे़ङ्‌हाॽरे़ यरुसले़म पेःक्‍मा लाम् सेःन्‍मे़दोसुरो

हे़क्‍क्‍याङ् याम्‍मो हिम्‍मो नुःङ्‌मा मे़हेःक्‍लो॥

खे़ङ्‌हाॽरे़ आप्‍फाल्‍ले़आङ् निङ्‌वाॽ मे़म्‍मुःम्‍मनाबा

मे़न्‍नुप्‍मनाबा माङ्‌हुप् आङ्‌गाॽ यहवे दाङ्‌बे़न्‍नु मे़जोगुरो॥

६ “आमनाहाॽ के़माबा मे़ल्‍लुक् मे़बोःक्‍खे़आङ् मे़वाॽरो,

खे़ङ्‌हाॽरे़ खुन्‍छिॽ मे़ल्‍लुक्‍कम्‍बाहाॽरे़

खे़ङ्‌हाॽ लाम्‍मे़भोःत्‍छुसिआङ् मे़वाॽरो

हे़क्‍क्‍याङ् कोःक्‍मा फाङ्‌जङ् थे़गु माङ्‌वाहाॽओ

खे़ङ्‌हाॽ मे़मये़र मे़हिसु मे़देसुसिआङ् मे़वाॽरो॥

खे़ङ्‌हाॽरे़ खुन्‍छिॽ लाम्‍मिन् मे़मासु मे़देसुरो

खे़ब्‍याङ् आप्‍फेक् मे़ल्‍लुक् लुप्‍पो नुःङ्‌मा तामारे़ लागि

खुन्‍छिॽ लाम्‍मिन् निङ्‌वाॽ इःप्‍मा मे़न्‍छुक्‍तुन्‍लो॥

७ खे़ङ्‌हाॽ के़दुम्‍बा के़रे़क्‍ले़ खे़ङ्‌हाॽ मे़लरुसिरो॥

खे़ङ्‌हाॽरे़ खुन्‍छिॽ निङ्‌मिहाॽरे़ अक्‍खे मे़बाःत्‍तुरो,

‘आनिगे खे़ङ्‌हाॽ फत्‍तुम्‍सिम्‍बे़बाओ

हे़न्‍नाङ् फे़न् याःम्‍बक् चोगुम्‍बे़बा होप्‍लो,

थेआङ्‌भे़ल्‍ले़ खे़ङ्‌हाॽरे़ से़क्‍खाबा खुन्‍छिॽ नाःम्‍सिङ्‌मादे़न्,

यहवे दाङ्‌बे़ल्‍ले़ कुदक्‍ले़ङ्‌वाओ,

हे़क्‍क्‍याङ् खुन्‍छिॽ थाःक्‍थे़बाहाॽरे़ खुन्‍छिॽ निङ्‌साङ्‌ङिल्‍ले़ तक्‍ले़ङ्‌वाओ

खे़ङ्‌हाॽरे़ लायो मे़जोगुआङ् वाॽरो॥’

८ “कर आल्‍ल, बेबिलोनलाम् खे़त्‍तासिम्‍मे़ॽओ!

बेबिलोनिहाॽरे़ खुन्‍छिॽ लाजेन् ले़रे़म्‍मे़ॽओ!

थक्‍सा लुप्‍पो लाम्‍लोबा कुम्‍बाबा मे़ःन्‍दाहाॽ कुइसिःक्,

आमनाहाॽ खुन्‍छिॽ हिम्‍मो याम्‍मो लाम्‍लोसे़म्‍सिम्‍मे़ॽओ॥

९ थेआङ्‌भे़ल्‍ले़ थाङ्‌गे़त् ले़प्‍माङ्‌लाम्

यम्‍बा सुवाङ्‌बा थक्‍सुबाहाॽ फोःक्‍खुङ्‌सिङ्‌ल पत्‍तारो॥

बेबिलोने़न् फप्‍मारे़ लागि थक्‍सुबाहाॽओ खे़ङ्‌हाॽ मे़भुङ्‌सिङ्‌लो॥

हे़क्‍क्‍याङ् खे़न् लाजेन् हुक्‍को मे़धासुरो॥

निङ्‌मिहाॽरे़ खुन्‍छिॽ तोःङ्‌हाॽ कुदोःप्‍मा पेःक्‍लो,

खे़ङ्‌हाॽरे़ मे़सोःक्‍तुबान् मे़न्‌याङ्‌ङे मे़न्‍आबुन्‍लो!

१० मे़नाप्‍तुसिबा पाःन्‍हाॽरे़ खुन्‍छिॽ निङ् मे़ले़ॽरुन्‍ल थारिक्

के़भप्‍पाहाॽरे़ बेबिलोनियाहाॽ मे़नाप्‍तुसिरो॥

आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥”

बेबिलोने़न् मे़क्

११ “सेगुङ्‌सिङ्‌बा आमनाहाॽ के़नाप्‍तुम्‍सिम्‍लो,

खिनिॽ के़सःत्‍तिॽ हे़क्‍क्‍याङ् ये़ये़ के़लॽरिरो॥

ने़ने़बादे़न् पित् चाराम्‍दे़न्‍नो पित्‍सात्तिन् हे़क्‍के

खिनिॽ पित्‍चाक् पित्‍चाक् के़बिन्‍दिरो

हे़क्‍क्‍याङ् कुम्‍बाबा अन्‍निन् हे़क्‍के इहे़हे़ के़लॽरिरो॥

१२ कर खिनिॽ आबाङे लाजेःङ्‌ग

सिरिङ्‌ममा नु नाधामो थारो॥

खिनिॽग मुरे़ःक् खारे़ःक् थेआङ् के़होःप्‍पा,

च्‍वाःत् के़होःप्‍पा नु चिजि खक्‍खक्‍पा लाजेॽबा

के़रे़क्‍नुःल्‍ले़ चुःक्‍पा सुवाङ् के़बोःक्‍खिरो॥

१३ “यहवे दाङ्‌बान् कुसाक्‍के़न् पोगे़बाल्‍ले़ चोगुल्‍ले़,

बेबिलोने़न् मुरे़ःक् खारे़ःक्‍पा थेनाधेबा लाजेॽ पोङ्‌लो॥

खे़प्‍मोलाम् के़बोङ्‌बाआङ् के़बेःक्‍पा

खे़ङ्‌हाॽ के़रे़क् चिजिङ् यङ्‌मा मे़सिरो

हे़क्‍क्‍याङ् खाप्‍पुथ्‍यःङ् पोःक्‍खे़बान् मे़निसुआङ्

खे़ङ्‌हाॽरे़ खुन्‍छिॽ मुरान् हा मे़मे़त्‍तुरो॥

१४ “ओवा, खिनिॽ के़रे़क् पिसाङ्‌बा सुवाङ्‌से,

बेबिलोने़न् फप्‍मारे़ लागि मुन्‍नासिम्‍मे़ॽओ॥

खिनिॽ तोःङ्‌ लि के़आप्‍पाहाॽरे़ खे़न् मे़आबुररो,

तोःङ्‌हाॽ लत्‍छाआङ् मे़न्‍नन्‍छुन्‍लरो॥

थेआङ्‌भे़ल्‍ले़ यहवे दाङ्‌बे़ल्‍ले़ कुदक्‍ले़ङ्‌वाओ

खे़ल्‍ले़ लायो लासोत् चोगुआङ् वाॽरो॥

१५ के़रे़क् पिसाङ्‌लाम् खे़ल्‍ले़ कुदक्‍ले़ङ्‌वाओ

थङ् चोःक्‍मा इक्‍लान् लःत्‍ते़म्‍मे़ॽओ!

ओमे़त्‍ते़म्‍मे़ॽ! खुने़ॽ खिनिॽ हुक्‍को हुक्‍सुप्‍सिङ्‌लो!

खे़ल्‍ले़ कुलुङ्‌धाक्‍हाॽ लुःन्‍दे़आङ् ने़रो॥

कङ्‌ग यहवे दाङ्‌बे़ल्‍ले़ कुले़क्‌वा नुःक्‍तुबारो,

खे़ल्‍ले़ चोगुल्‍ले़ खिनिॽ खे़ल्‍ले़ कुले़क्‌वा नुःक्‍ते़म्‍मे़ॽओ॥

खे़ल्‍ले़ वेॽहाॽ मे़त्‍तुसिबा हे़क्‍केए

खिनिॽ खे़न् ताप्‍फे़ःल्‍लिक् मे़त्‍ते़म्‍मे़ॽओ!

१६ कुजा के़हेॽबाहाॽ के़रे़क् बेबिलोनलाम् फे़त्‍ते़म्‍सिम्‍मे़ॽओ,

कुजा के़सुम्‍बाहाॽ के़रे़क् पाङ्‌घे़म्‍देसे़म्‍सिम्‍मे़ॽओ॥

निङ्‌मिःल्‍ले़ कुदाभेःल्‍ले़ चोगुल्‍ले़

के़रे़क् मे़घे़त्‍छिङ् मे़बेःक्‍लो

हे़क्‍क्‍याङ् खुन्‍छिॽ आप्‍फेक् लाजेॽहाॽओ

खे़ङ्‌हाॽ याम्‍मो मे़नुःङ् मे़बेःक्‍लो॥”

निङ्‌वाॽफुमाङ्‌ङिल्‍ले़ कुमनाहाॽरे़ खुन्‍छिॽ निङ्‌साङ्

१७ “इस्राइलिहाॽग खिरिङ्‌बाहाॽरे़ मे़से़सुसिआङ् के़वाॽबा

मे़ल्‍लुक्‍हाॽ हे़क्‍तङ्‌बा मे़जोःक्‍लो॥

तगि खे़ङ्‌हाॽ अस्‍सुरस्‍मा हाङ्‌ङिल्‍ले़ चसिरो॥

याङ्‌सि बेबिलोनबा हाङ् नबुकदनेसररे़

खे़ङ्‌हाॽरे़ खुन्‍छिॽ ये़प्‍पाहाॽ यःप्‍सु पिरुसिरो॥”

१८ खे़ल्‍ले़ चोगुल्‍ले़, मुक्‍साम्‍दाङ्‌बा यहवे दाङ्‌बा

इस्राइलबा निङ्‌वाॽफुमाङ्‌ङिल्‍ले़ अक्‍खे पाःत्‍तुरो,

“आङ्‌गाॽ अस्‍सुरबा हाङ्‌ङिन् खुम्‍दिङ् पिरुङ्‌बा हे़क्‍के

आल्‍ल आङ्‌गाॽ बेबिलोनबा हाङ्‌ङिन् नु

खुने़ॽ कुलाजेःन्‍नाङ् खुम्‍दिङ् पिरुङ्‌लो॥

१९ कर्मेल नु बासानबा चाराम्‍मादे़न्‍हाॽओ कुजा चामारे़ लागि

याम्‍मो थिक्‍ले़ङ् खुने़ॽ कुसिक् एःप्‍मारे़ लागि

हे़क्‍क्‍याङ् एफ्राइम नु गिलादबा कोःक्‍मा फाङ्‌जङ्‌ङो,

आङ्‌गाॽ इस्राइले़न् खुने़ॽ आप्‍फेक् कुलाजेॽओ

आङ्‌गाॽ याम्‍मो नुःक्‍तुङ् तारुङ्‌लो॥”

२० यहवे दाङ्‌बे़ल्‍ले़ अक्‍खे पाःत्‍तुरो,

“खे़न् ये़न्‍हाॽओ इस्राइलओ इग्र यहुदाओ

लायो लासोत् थे़माआङ् खोमे़दे़त्‍ने़न्‍लो,

थेआङ्‌भे़ल्‍ले़ ताङ्‌घुङ्‌सिङ्‌बा के़दाङ्‌बा के़याःक्‍पाहाॽ

आङ्‌गाॽ ले़प्‍मि पिरुङ्‌सिङ्‌लो॥”

निङ्‌वाॽफुमाङ्‌ङिल्‍ले़ बेबिलोने़न् खुम्‍दिङ् पिरु

२१ “मरातैमबा मनाहाॽरे़ खुन्‍छिॽ तक्‍ले़ङ्‌वाओ नु

पकोदबा मनाहाॽरे़ खुन्‍छिॽ तक्‍ले़ङ्‌वाओ,

आङ्‌गाॽ आधक्‍सुबासे, खिनिॽ थो पेगे़म्‍मे़ॽओ॥

आङ्‌गाॽ खिनिॽ इङ्‌जाङ् पिनिङ्‌बा कुइसिःक्,

खे़ङ्‌हाॽ नाःत्‍ते़म्‍सिम्‍मे़ॽ, से़रे़म्‍सिम्‍मे़ॽओ,

खे़म्‍ब्‍याङ् खे़ङ्‌हाॽ खक्‍पे़त् मे़क्‍खे़म्‍सिम्‍मे़ॽओ,”

यहवे दाङ्‌बे़ल्‍ले़ पाःत्‍तुरो॥

२२ “मे़क्‍मासिमा पयम् यम्‍बा इक्‍ला

नु थङ्‌ङोबा हयङ् किल्‍लिङ्‌ङिन् लाजेॽओ खे़म्‍दे़त्‍लरो॥

२३ के़रे़क् इक्‍सादिङ् खाम्‍बेःक्‍मोबा

के़रे़क्‍नुःल्‍ले़ मुक्‍साम्‍साबा थवा बेबिलोने़न्,

हे़रे़आङ् कुम्‍जिक्‍मा पोःक्‍खे़आङ् ने़रो॥

मे़न्‍छाम् सुवाङ्‌हाॽरे़ खुन्‍छिॽ लुम्‍मो

बेबिलोने़न् मुरे़ःक् खारे़ःक् चिजि खक्‍खक् पोङ्‌लो!

२४ बेबिलोने, खे़ने़ॽ खे़प्‍से़ॽओ,

आङ्‌गाॽ खे़ने़ॽ के़लागि चे़न् के़सुङ्‌ङाङ् ने़रो॥

खे़ने़ॽ के़म्‍दे़म्‍से़आङ् वाॽरो,

थेआङ्‌भे़ल्‍ले़ यहवे दाङ्‌बे़ल्‍ले़ कुदक्‍ले़ङ्‌वाओ

खे़ने़ॽ ते़न्‍धङ् के़जोगे़आङ् वाॽरो॥

२५ यहवे दाङ्‌बे़ल्‍ले़ कुभे़युम्‍हाॽ फिःक्‍खुआङ् वाॽरो,

हे़क्‍क्‍याङ् खुने़ॽ साॽरिक् कुसिक् पोःक्‍मो

खे़न् फे़जाफे़युम्‍हाॽ लःत्‍तुआङ् वाॽरो॥

बेबिलोनिहाॽरे़ खुन्‍छिॽ लाजेॽओ

मुक्‍साम्‍दाङ्‌बा यहवे दाङ्‌बे़ल्‍ले़ याःम्‍बक् चोःक्‍मा कत्‍तुरो॥

२६ ओवा, माःङ्‌घा माःङ्‌घाबा लाजेॽहाॽलाम्

खे़ल्‍ले़ कुदक्‍ले़ङ्‌वाओ त्‍ये़म्‍मे़ॽओ॥

खे़ल्‍ले़ कुजा युङ्‌मा थाःङ्‌हाॽ यसे़म् पिरे़म्‍मे़ॽओ॥

खे़ल्‍ले़ कुहिम्‍हाॽ नु कुलुङ्‌धाक्‍हाॽ

उःक्‍पे़त् लुम्‍सिङ्‌ङाङ् ने़र लुःन्‍दे़म्‍दे़से़म्‍मे़ॽओ॥

खे़न् युम्रे़क् मे़क्‍खे़म्‍मे़ॽओ,

खे़ब्‍याङ् कुधे़माधिक्‍काङ् मे़ले़रे़म्‍मिन्‍ने़ॽओ!

२७ खे़ल्‍ले़ कुम्‍बाबा कुबित्‍हाॽआङ् मे़क्‍खे़म्‍सिम्‍मे़ॽओ

खे़ङ्‌हाॽआङ् खुन्‍छिॽ लागि किप्‍मा के़घुबा चोक्‍लो!

खे़ङ्‌हाॽ के़रे़क् से़राम्‍सिम्‍मे़ॽओ!

खे़ङ्‌हाॽग मे़जिःत्‍ते़ मे़स्‍ये़रो!

थेआङ्‌भे़ल्‍ले़ बेबिलोनरे़ कुये़न्‍निन्

निःप्‍मा ये़म् त्‍ये़आङ् वाॽरो॥

२८ खुने़ॽ कुहिम् के़लुःम्‍बाहाॽरे़ खुन्‍छिॽ तक्‍ले़ङ्‌वाओ

यहवे दाङ्‌बा आनिॽ निङ्‌वाॽफुमाङ्‌ङिल्‍ले़

आक्‍खेलॽरिक् खे़ङ्‌हाॽ कुले़क्‌वा नुःक्‍तु पिरुसिआङ् वाॽ,

खे़ङ्‌हाॽरे़ यरुसले़ःम्‍मो मे़बाःत्‍तुबा कुइसिःक्

बेबिलोनलाम् के़घे़त्‍छिङ्‌बा मनाहाॽ खे़प्‍से़म्‍सिम्‍मे़ॽओ॥

२९ “तोःङ्‌ लि के़याङ्‌बाहाॽ बेबिलोन मे़दार फाॽआङ्

खिनिॽ इङ्‌घङ् हाक्‍ते़म्‍सिम्‍मे़ॽओ॥

ये़क्‌यक्‍किन् कब्रिङ् किर्गप् कबे़म्‍मे़ॽओ

हे़क्‍केलॽरिक् आत्‍तिन्‍नाङ् खे़त्‍छिङ्‌मा मे़न्‍छुक्‍ने़न्‍लरो॥

खे़ल्‍ले़ वेॽहाॽ मे़त्‍तुसिआङ् वये़बा हे़क्‍केए

खिनिॽआङ् खे़न् ताप्‍फेःल्‍लिक् मे़त्‍ते़म्‍मे़ॽओ,

थेआङ्‌भे़ल्‍ले़ खे़ल्‍ले़ इस्राइलबा सेसे निङ्‌वाॽफुमाङ्,

यहवे दाङ्‌बे़ल्‍ले़ कुदक्‍ले़ङ्‌वाओ आसुत्‍थो चोगुआङ् वाॽरो॥

३० खे़ल्‍ले़ थाङ्‌बे़न् कुमनाहाॽ माराम्‍हाॽओ मे़जोःन्‍लो,

खे़न् ये़न्‍नो खे़ल्‍ले़ कुधक्‍सुबाहाॽ मे़से़रुसिरो,”

यहवे दाङ्‌बे़ल्‍ले़ पाःत्‍तुरो॥

३१ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“ओमे़त्‍ते़म्‍मे़ॽ, आङ्‌दिङ् के़लॽबा मनासे,

आङ्‌गाॽ खिनिॽ निङ्‌मिआरो,

आङ्‌गाॽ खिनिॽ खुम्‍दिङ् पिमा

ये़न्‍निन् निःप्‍मा ये़म् त्‍ये़आङ् वाॽरो॥

३२ आङ्‌दिङ् के़लॽबा लाजेॽए,

खे़ने़ॽ के़दोःक्‍काङ् के़जोःन्‍लो

हे़क्‍क्‍याङ् खे़ने़ॽ आत्‍तिल्‍ले़आङ् के़म्‍भोःङ्‌ने़न्‍लो॥

थेआङ्‌भे़ल्‍ले़ बेबिलोनबा के़ये़क्‌यक्‍हाॽओ

आङ्‌गाॽ मिभाःत्‍त्रा केःत्‍तुङ्‌लो

खे़ल्‍ले़ खे़ङ्‌हाॽ खिर्लिबा के़रे़क् पाःन्‍हाॽ मिधिक्‍खुरो॥”

३३ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“इस्राइल नु यहुदाबा मनाहाॽ

पिर्बेःम्‍बा मे़जाःत्‍तुसिआङ् मे़वाॽरो॥

खे़ङ्‌हाॽ हुक्‍को के़धाबाहाॽरे़ खुन्‍छिॽ मे़दे़म्‍सुसिरो

हे़क्‍क्‍याङ् खे़ङ्‌हाॽ पेःक्‍मा मे़म्‍भाःक्‍तुसिन्‍लो॥

३४ कर खे़ङ्‌हाॽ के़धे़ॽबान् के़धुम्‍बा चोक्‍लो॥

खुने़ॽ कुमिङ् मुक्‍साम्‍दाङ्‌बा यहवे दाङ्‌बारो॥

खुने़ॽ खे़ङ्‌हाॽ थेःक्‍तु नाङुसिरो

हे़क्‍क्‍याङ् खे़ङ्‌हाॽ इस्राइलओ

याम्‍मो खुने़ॽ नाःम्‍सिङ्‌मा पिरुसिरो॥

कर बेबिलोनबा मनाहाॽरे़ लागि नाःम्‍सिङ्‌मा होप्‍लो!”

३५ यहवे दाङ्‌बे़ल्‍ले़ अक्‍खे पाःत्‍तुरो,

“आमे़ङ्‌मे़ङ्‌बा ताभेःल्‍ले़ बेबिलोनिहाॽ च्‍ये़प्‍तुसिरो,

कल्‍ले़ बेबिलोनबा मनाहाॽ च्‍ये़प्‍तुसिरो

कुसुहाङ्‌युक्‍पाहाॽ नु सिक्‍कुम्‍निबा कुमनाहाॽआङ् च्‍ये़प्‍तुसिरो॥

३६ सिक्‍कुम्‍साबा कुसुजासाबाहाॽ ताभेःल्‍ले़ च्‍ये़प्‍तुसिरो,

हे़क्‍क्‍याङ् खे़ङ्‌हाॽ अदङ् मे़बोङ्‌लो॥

खे़ल्‍ले़ के़धुम्‍बा कुधक्‍सुबाहाॽ ताभेःल्‍ले़ च्‍ये़प्‍तुसिरो,

खे़ब्‍याङ् खे़ङ्‌हाॽ किमा यङ्‌मे़ल्‍ले़ ते़म्‍सुसिरो॥

३७ ताभेःल्‍ले़ कुअन्‍हाॽ च्‍ये़प्‍तुसिरो

हे़क्‍क्‍याङ् कुअन्‍लाधाहाॽ नु

वेॽ लाजेॽहाॽ लाम्‍बाबा कुन्‍जुम्‍हाॽ च्‍ये़प्‍तुसिरो,

खम्‍भ्‍याङ् खे़ङ्‌हाॽ के़रे़क् मे़न्‍छुमा हे़क्‍तङ्‌मा मे़बोङ्‌लो॥

ताभेःल्‍ले़ खे़ल्‍ले़ कुयाङ् के़युङ्‌बाहाॽ च्‍ये़प्‍तुसिरो,

हे़क्‍क्‍याङ् खे़ङ्‌हाॽ के़रे़क् मे़नाप्‍तुसिरो॥

३८ खे़ल्‍ले़ कुज्‍वाःत्‍हाॽ साङ्‌याक्‍मे़ल्‍ले़ तरुरो,

कन् सर्गे़ङ् हेआङ् चप्‍ल याःन्‍दुरो॥

हे़क्‍क्‍याङ् थेआङ्‌बे? थेआङ्‌भे़ल्‍ले़ के़रे़क् लाजेन्

नावाइत्‍लाहाॽरे़ तिम्‍से़आङ् ने़रो॥

खे़ब्‍याङ् मनाहाॽ खे़ङ्‌हाॽनु मे़नाङ्‌ल थारिक्

लुङ्‌माॽहिःम्‍मो मे़ध्‍ये़आङ् मे़वाॽरो॥

३९ “हाराए बेबिलोने़न् ताम्‍भुङ् कोःत्‍चोहाॽ नु

मुरे़ःक् खारे़ःक् ते़न्‍नोबा थक्‍साहाॽरे़ मे़युक्‍तुरो॥

कन् फक्‍थिःम्‍बाहाॽरे़ खुन्‍छिॽ याङ्‌धोःक्‍दे़न् पोङ्‌लो॥

खे़प्‍मो याम्‍मो मनाहाॽ मे़न्‌युङ्‌ने़न्‍लो,

कन् आभे़ल्‍ले़साङ् चिजि खक्‍खक् पोङ्‌लो॥”

४० यहवे दाङ्‌बे़ल्‍ले़ अक्‍खे पाःत्‍तुरो,

“सदोम, गमोराःन् नु कुबेसाङ्‌बा ये़क्‌यक्‍हाॽ

आङ्‌गाॽ खाप्‍पुथ्‍यःङ् चोगुङ्‌बा कुइसिःक्,

आङ्‌गाॽ कन् खाप्‍पुथ्‍यःङ् चोगुङ्‌लो,

खे़प्‍मो आत्‍तिन्‍हाॽआङ् मे़न्‌वाॽने़न्‍लो,

कप्‍मो आत्‍तिन्‍हाॽआङ् मे़न्‌युङ्‌ने़न्‍लो॥

४१ “ओमे़त्‍ते़म्‍मे़ॽ! थाङ्‌गे़त् लेप्‍माङ्‌लाम्

साॽरिक् यरिक् थक्‍सुबाहाॽ मे़युर मे़बत्‍लो,

माःङ्‌घा माःङ्‌घाबा लाजेॽहाॽलाम् के़दक्‍ले़ङ्‌वाओ

यरिक् हाङ्‌हाॽ नु यरिक् सुवाङ्‌हाॽ मे़बोःक्‍ल मे़बत्‍लो॥

४२ खे़ङ्‌हाॽरे़ लिहाॽ नु लाःक्‍हाॽ फे़जुम्‍भे़या मे़गत्‍तुरो॥

खे़ङ्‌हाॽ के़आःम्‍बा कुॽइगे़भे़म्‍बा मे़जोःक्‍लो

हे़क्‍क्‍याङ् खुन्‍छिॽ लुङ्‌माॽ स्‍याःत् मे़लॽने़न्‍लो॥

खे़ङ्‌हाॽरे़ अन्‍हाॽ मे़युक्‍तुसिआङ् तगि मे़भे़न्‍लो,

हे़क्‍केःल्‍ले़ वरःङ्‌ङिन् सःक्‍पा हे़क्‍के लॽरो॥

खे़ङ्‌हाॽ थङ् के़जोःक्‍पा परिक्‍ले़ मे़भे़न्‍लो,

खे़ने़ॽ बेबिलोने़न् मे़ङ्‌मा फाॽआङ् मे़मुन्‍छिङ्‌लो॥

४३ निङ्‌मिःल्‍ले़ कुयाःम्‍बेओबा इङ्‌घङ्‌ङिन्

बेबिलोनबा हाङ्‌ङिल्‍ले़ खे़प्‍सुआङ् वाॽरो,

हे़क्‍क्‍याङ् खुने़ॽ किमा यङ्‌मारे़ कुसाॽइ यगे़रो॥

सावाःन्‍दुङ्‌ङिल्‍ले़ तरुमा मे़न्‍छुमान् हे़क्‍के

यङ्‌मासिमा तुक्‍खेःल्‍ले़ खुने़ॽ ते़म्‍सुआङ् वाॽरो॥

४४ “चाराम्‍मादे़न्‍नोबा मे़ल्‍लुक्‍हाॽ पित्‍चाक् पित्‍चाक्

पित्‍तुसिर यर्दनबा तुम्‍भुङ्‌लाहाॽओलाम्

खिरिङ्‌बान् लःम्‍भे़म्‍बा कुइसिःक् आङ्‌गाॽ ताआरो॥

बेबिलोने़न् कुलाजेॽलाम् नाःत्‍तुङलो,

हे़क्‍क्‍याङ् सेगुङ्‌बा लाम्‍लोबान् युक्‍तिङ् चोगुङ्‌लो॥

थेआङ्‌भे़ल्‍ले़ आङ्‌गाॽ हे़क्‍तङ्‌बा हात् वाॽबे?

खे़ब्‍याङ् हाःत्‍ले़ आङ्‌गाॽ खे़माॽ साःप्‍मा सुक्‍काबे?

आत्‍तिन् युक्‍साबे़ल्‍ले़ आनिङ्‌वान् अप्‍मा सुक्‍तुबे?

४५ “बेबिलोनरे़ कुदक्‍ले़ङ्‌वाओ नु

बेबिलोनिहाॽरे़ खुन्‍छिॽ लाजेःल्‍ले़ तक्‍ले़ङ्‌वाओ

यहवे दाङ्‌बे़ल्‍ले़ कुनिङ्‌सेःक्‍किन् खे़प्‍से़म्‍मे़ॽओ॥

चुजुक्‍सा हिन्‍जाॽबित्‍छाॽहाॽआङ्

मे़ल्‍लुक् कुइसिःक् मे़उःक्‍खु मे़धे़मुसिरो,

खे़ब्‍याङ् खे़ङ्‌हाॽरे़ खुन्‍छिॽ हिम्‍हाॽ मे़मे़क्‍खुरो॥

४६ अक्‍तङ्‌बा अःक्‍मा इक्‍लाःल्‍ले़ योॽबाःन् यङ्‌लो,

बेबिलोने़न् मे़देॽरुआङ् वाॽरो!

हे़क्‍क्‍याङ् कल्‍ले़ कुगिमा कुयङ्‌मा इक्‍लान्

इक्‍सादिङ् खाम्‍बेःक्‍मो के़रे़क् खे़म्‍दे़त्‍लो॥”

५१

यहवे दाङ्‌बे़ल्‍ले़ अक्‍खे पाःत्‍तुरो,

“आङ्‌गाॽ बेबिलोन नु बेबिलनियाबाa मनाहाॽ के़मे़ङ्‌बान्

खे़ङ्‌हाॽरे़ खुन्‍छिॽ तक्‍ले़ङ्‌वाओ हुसुङ्‌लो॥

२ वेॽ लाजेॽबा मनाहाॽ मे़दारो

हे़क्‍क्‍याङ् चासिप् हे़क्‍के मे़ए़प्‍तुआङ्

खे़न् माःङ्‌घा मे़भे़सु मे़देसुरो॥

खे़ल्‍ले़ कुदुक्‍खे़ चामा ये़न्‍नो

खुने़ॽ कुदक्‍ले़ङ्‌वाओ पोःक्‍मारे़ लागि

खे़ङ्‌हाॽ के़रे़क् पिसाङ्‌लाम्‍बा मे़दारो॥

३ तोङ् के़आप्‍पाहाॽरे़ लिहाॽ खिङ्‌मा मे़ङ्‌घोसुन्‍लरो

इग्र फे़जुम्‍भे़या याङ्‌सिङ्‌मा मे़ङ्‌घोने़न्‍लरो॥

खे़ल्‍ले़ के़दम्‍बा कुधक्‍सुबाहाॽआङ् मे़ले़रे़म्‍सिम्‍मिन्‍ने़ॽओ!

खे़ल्‍ले़ कुधक्‍सुबाहाॽ खक्‍पे़त् मे़मे़क्‍लरो॥

४ बेबिलोनिहाॽरे़ खुन्‍छिॽ लाजेॽओ

खे़ङ्‌हाॽ मे़जोःन्‍नाङ् मे़से़रुसिरो,

खे़ल्‍ले़ कुमाराम्‍हाॽओ मे़ज्‍ये़प्‍तु मे़से़रुसिरो॥

५ थे़आङ्‌भे़ल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बा

इस्राइलबा सेसे निङ्‌वाॽफुमाङ्‌ङिल्‍ले़ आदक्‍ले़ङ्‌वाओ

इस्राइल नु यहुदाःल्‍ले़ लायो चोगे़छुआङ् वाॽसिसाङ्

आङ्‌गाॽ खे़ङ्‌हाॽ लाप्‍मे़म्‍भुए कत्‍तुङ्‌सिङ्‌लो॥”

६ बेबिलोनलाम् खे़त्‍तासिम्‍मे़ॽओ!

खिनिॽ आबाङे से़ःप्‍पासिम्‍मे़ॽओ!

खे़ल्‍ले़ कुघुम्‍दिङ्‌ङो खिनिॽ मे़ध्‍ये़म्‍मिन्‍ने़ॽओ!

कङ्‌ग यहवे दाङ्‌बे़ल्‍ले़ कुले़क्‌वा हुङ्‌मा ये़म्‍लो,

खे़ल्‍ले़ खोमा यारुबान् खुने़ॽ नुःक्‍तु पिरुरो॥

७ यहवे दाङ्‌बे़ल्‍ले़ कुहुक्‍को बेबिलोने़न्

लत्‍छा साम्‍म्‍याङ् खोर्‍या पोःक्‍खे़आङ् वाॽरो,

लत्‍छा खोर्‍याःल्‍ले़ के़रे़क् इक्‍सादिङ् खाम्‍बेःक्‍मान् मसुआङ् वये़रो॥

बेबिलोने़ल्‍ले़ कुसेॽजःङ्‌वाःल्‍ले़ सुवाङ्‌हाॽ मयुसिरो,

हे़क्‍क्‍याङ् कल्‍ले़ के़रे़क् के़नाङ्‌बा चोगुसुसिरो॥

८ कर चघप् बेबिलोने़न्‍नाङ् थ्‍यःङ् पोःक्‍खे़आङ् ने़रो,

खे़ल्‍ले़ कुलागि खिनिॽ हाबे़म्‍मे़ॽओ॥

खे़न् सिदाॽपाङ्‌दाॽ पिरे़म्‍मे़ॽओ॥

हाग खे़न् आल्‍लसाङ् वेःप्‍मा सुक्‍पिरो॥

९ आनिगे सुक्‍तुम्‍बे़बा हे़क्‍केःल्‍ले़ग

आनिगे खे़न् फाॽरुम्‍बे़बा वये़मे़न्‍लो,

कर आल्‍ल खे़न् थेःल्‍ले़आङ् से़ःप्‍मा मे़सुक्‍तुन्‍लो॥

खे़न् पेःक्‍लरो, लाप्‍फुसे़म्‍मे़ॽओ॥

आल्‍ल खे़निॽ आप्‍फेक् लाजेॽओ नुःक्‍खे़म्‍मे़ॽओ॥

थेआङ्‌भे़ल्‍ले़ खे़ल्‍ले़ खोसुबा खुम्‍दिङ्‌ङिन्

साङ्‌ग्राम्‍पेदाङ्‌ङो थारिक् के़त्‍लो,

कन् साॽरिक् पयम् यम्‍बा चोक्‍लो

कन् सिःक्‍मा सुक्‍मे़दे़त्‍ने़न्‍लो॥

१० यहवे दाङ्‌बे़ल्‍ले़ कुदोःप्‍मा आलेःत्‍ते़आङ् वाॽरो॥

त्‍ये़म्‍मे़ॽओ, यहवे दाङ्‌बा आनिॽ निङ्‌वाॽफुमाङ्‌ङिल्‍ले़

आनिॽ लागि चोगुबा के़रे़क् पाःन्‍हाॽ यरुसले़ःम्‍मो उवा चोगुम्‍लो॥

११ तोःङ्‌हाॽ याराप्‍ते़म्‍मे़ॽ! खोहाॽ फोःक्‍खे़म्‍मे़ॽओ!

थेआङ्‌भे़ल्‍ले़ बेबिलोनरे़ कुदक्‍ले़ङ्‌वाओ लाङ्‌घेःक्‍मा

नु खे़न् मे़ङ्‌मारे़ लागि यहवे दाङ्‌बे़ल्‍ले़

मादिबा हाङ्‌हाॽ हुसुसिआङ् वाॽरो॥

कुहिम् आसुत्‍थो के़जोःक्‍पाहाॽरे़ तक्‍ले़ङ्‌वाओ

कङ्‌ग खुने़ॽ कुले़क्‌वा नुःक्‍मा ये़म्‍लो॥

१२ बेबिलोनरे़ कुदक्‍ले़ङ्‌वाओ थङ् निसान फोःक्‍खे़म्‍मे़ॽओ॥

इक्‍के़गोबाहाॽ के़धुम्‍बा चोगे़म्‍सिम्‍मे़ॽओ

हे़क्‍क्‍याङ् इक्‍के़गोबाहाॽ खे़प्‍से़म्‍सिम्‍मे़ॽओ॥

लत्‍छा लाःक्‌युक्‍मादे़न् चोगे़म्‍मे़ॽओ,

थेआङ्‌भे़ल्‍ले़ बेबिलोनरे़ कुदक्‍ले़वाओ

चोःक्‍मा कोःत्‍तुबा के़रे़क् पाःन्‍हाॽ यहवे दाङ्‌बे़ल्‍ले़ के़त्‍तुरो॥

१३ खे़ने़ॽग लत्‍छा यम्‍बा ले़ङ्‌हङ्‌दे़न्‍निल्‍ले़ कुलुम्‍मो

यम्‍बा वहःङ्‌ङिल्‍ले़ कुयाओ के़ने़बा ये़क्‌यक्‍ने़रो,

कर के़मे़क्‍मान् त्‍ये़आङ् वाॽरो॥

के़हिङ्‌मा खिःन् मे़घक्‍तुआङ् वाॽरो॥

१४ मुक्‍साम्‍दाङ्‌बा यहवे दाङ्‌बान् माङ्‌हे़क्‍सिङ्‌ङाङ् वाॽरो,

हे़क्‍क्‍याङ् खुने़ॽ कुमिङ्‌ङो माङ्‌हे़क् चोगुआङ् वाॽरो–

“निःङ्‌घुक्‌वा पन्‍ज्‍याङ्‌माहाॽरे़ इक्‍ताप्‍हाॽ मे़बन्‍छुबा कुइसिःक्

कुये़क्‌यक्‍हाॽ निङ्‌मिहाॽरे़ सधे़क् मे़धिम्‍सुरो,

हे़क्‍क्‍याङ् खे़ङ्‌हाॽ थङ् नाःम्‍मा इक्‍लाओ

खे़ने़ॽ पिसाङ् तियाहा मे़लॽरो॥”

निङ्‌वाॽफुमाङ्‌ङिल्‍ले़ कुनारा फोमा से़वासाम्‍लो

१५ यहवे दाङ्‌बे़ल्‍ले़ कुमुक्‍साम्‍मिल्‍ले़ इक्‍सादिङ् खाम्‍बेःक्‍मान् चोगुरो,

हे़क्‍क्‍याङ् कुसिक्‍कुम् निङ्‌वाःल्‍ले़ नावागे़न् चइःत् ने़स्‍सुरो॥

खुने़ॽ आप्‍फेक् कुघासिङ्‌निःप्‍पो

खुने़ॽ ताङ्‌साङ्‌बान् खिङ्‌घुरो॥

१६ खुने़ॽ खे़रे़ङ्‌घुरुङ् के़लॽबो पाःत्‍ते़ल्‍ले़

ताङ्‌साङ्‌बे़न् च्‍वाःत्‍तिल्‍ले़ तिम्‍लो॥

खुने़ॽ इक्‍सादिङ् खाम्‍बेःक्‍मो खाॽमित् पोःक्‍ल याःन्‍दुरो॥

खुने़ॽ साःम्‍भेःन् वहित्‍तिन्‍नु सोरिक् पाङ्‌घुरो,

हे़क्‍क्‍याङ् साम्‍मिःत्‍ते़न् कुयाङ्‌मादे़न्‍हाॽओनु ले़रुरो॥

१७ के़रे़क् मे़न्‍छाम् याप्‍मिहाॽ अदङ् मे़जोःक्‍लो

हे़क्‍क्‍याङ् सिक्‍कुदिङ् निङ्‌वाॽ मे़ङ्‌गत्‍तुन्‍लो!

साम्‍म्‍याङ् युप्‍पा के़धक्‍पाहाॽ खुन्‍छिॽ मे़जोगुसिबा

नावाइत्‍लाहाॽलाम् कुनामे़न्‍छाॽ मे़बोङ्‌लो,

मे़जोगुबा याःम्‍बक्‍हाॽ इङ्‌ले़क्‍के चोक्‍लो॥

कन् नावाइत्‍लाहाॽओ सक्‍मा इग्र मुक्‍साम् मे़याक्‍ने़न्‍लो॥

१८ नावाइत्‍लाहाॽग थेनाधेबा मे़जोःक्‍लो,

खे़ङ्‌हाॽ एःप्‍मा के़युबा इङ्‌ले़क्‍के मे़जोःक्‍लो!

खासे़न् पोङ्‌मा ये़न्‍निन् निःप्‍मा ये़न्‍नो

खे़ङ्‌हाॽ के़रे़क् खाप्‍पुथ्‍यःङ् मे़बोङ्‌लो॥

१९ निङ्‌वाॽफुमाङ्‌ङिङ्‌ग याकुबरे़ कुलक्‍लो

खुने़ॽग कन् नावाइत्‍लाहाॽ हे़क्‍तङ्‌बा मे़ःन्‍लो!

थेआङ्‌भे़ल्‍ले़ खुने़ॽए आबाङे कुलक् के़घोबा मनाहाॽनु सोसोरिक्

के़रे़क् पाःन्‍हाॽरे़न् नावागे़न् चइःत्‍दाङ्‌बारो॥

खुने़ॽ कुमिङ्‌ग मुक्‍साम्‍दाङ्‌बा यहवे दाङ्‌बारो॥

यहवे दाङ्‌बे़ल्‍ले़ कुधवा

२० यहवे दाङ्‌बे़ल्‍ले़ अक्‍खे पाःत्‍तुरो,

“खे़ने़ॽग आधङ् चोःक्‍मा थवाने़रो,

आङ्‌गाॽ खे़ने़ॽलाम् सुवाङ्‌हाॽ चिधक् चिधक् थगुङ्‌सिङ्‌लो

हे़क्‍क्‍याङ् यरिक् हाङ्‌जुम्‍हाॽ मे़क्‍खुङ्‌सिङ्‌लो॥

२१ आङ्‌गाॽ खे़ने़ॽलाम् अन्‍हाॽ नु अन् के़युक्‍पाहाॽ,

हे़क्‍क्‍याङ् अन्‍लाधा नु अन्‍लाधा के़लोङ्‌बाहाॽ चिधक् चिधक् थगुङ्‌सिङ्‌लो॥

२२ आङ्‌गाॽ खे़ने़ॽलाम् ये़म्‍बित्‍छाहाॽ नु मे़न्‍छुमाहाॽ,

काप्‍पोबा काम्‍मुमा मनाहाॽ नु हिन्‍जाॽबित्‍छाॽहाॽ,

थाङ्‌बे़न् मनाहाॽ नु मे़न्‍छ्‌याहाॽ चिधक् चिधक् थगुङ्‌सिङ्‌लो॥

२३ खे़ने़ॽलाम् मे़ल्‍लुक्‍कम्‍बाहाॽ नु कुमे़ल्‍लुक् लुप्‍हाॽ,

याःन्‍गे़मबा के़जाबाहाॽ नु से़गम्‍बा कुगाप्‍हाॽ,

सुहाङ्‌युक्‍पाहाॽ नु सुहाङ्‌गे़म्‍बाहाॽ चिधक् चिधक् थगुङ्‌सिङ्‌लो॥

२४ “यरुसले़ःम्‍मो खे़ङ्‌हाॽरे़ आङ्‌गाॽ आमनाहाॽ

मे़मे़त्‍तुसिबा के़रे़क् मे़न्‌वाॽमना पाःन्‍हाॽरे़ लागि

आङ्‌गाॽ बेबिलोन नु बेबिलोयाबा मनाहाॽओ

आङ्‌गाॽ कुले़क्‌वा नुःक्‍तुङ्‌लो॥

२५ “इक्‍सादिङ् खाम्‍बेःक्‍मान् के़मे़ङ्‌बा

मुक्‍साम्‍बा नाङ्‌जङ्‌लुङ्‌ङे़, ओमे़त्‍ते़ॽओ!

आङ्‌गाॽ खे़ने़ॽ के़निङ्‌मिआ,” यहवे दाङ्‌बे़ल्‍ले़ पाःत्‍तुरो॥

“चन्‍जम्‍बादे़न्‍हाॽलाम् यो हिप्‍मा थामारे़ लागि

आङ्‌गाॽ के़दक्‍ले़ङ्‌वाओ आहुक्‍किल्‍ले़ साःम्‍ने़रो॥

आङ्‌गाॽ मे़ङ्‌ने़सुःत्‍ने़आङ्, खे़ने़ॽ थे़माआङ् के़म्‍बोङ्‌ने़न्‍लो

कर मिगे़दिक्‍पाआङ् के़लुम्‍सिङ्‌बा कुम्‍जिक् के़बोङ्‌लो॥

२६ खे़ने़ॽ सदादिङ्‌ले़ लागि चिजि खक्‍खक् के़बोङ्‌लो॥

खे़ने़ॽओ के़याक्‍पा लुङ्‌हाॽआङ्

हिम् चोःक्‍मारे़ लागि आभे़ल्‍ले़आङ् ओगप् मे़बोङ्‌ने़न्‍लो॥

खे़ने़ॽ वरे़ङ्‌ले़ङ् के़म्‍दुःक् के़म्‍देरो,”

यहवे दाङ्‌बे़ल्‍ले़ अक्‍खे पाःत्‍तुरो॥

२७ “मे़न्‍छाम् सुवाङ्‌हाॽओ मिक्‍सेन् निसान फोःक्‍खे़म्‍मे़ॽओ॥

थङ् इक्‍लान् मुक्‍खे़म्‍मे़ॽओ!

बेबिलोनरे़ कुदक्‍ले़ङ्‌वाओ खे़ङ्‌हाॽ के़रे़क् मुरा मे़त्‍ते़म्‍सिम्‍मेॽओ!

खे़ल्‍ले़ कुदक्‍ले़ङ्‌वाओ थक्‍मारे़ लागि

खे़ङ्‌हाॽ यारिप् चोगे़म्‍सिम्‍मे़ॽओ!

आरारातबा, मिन्‍निबा नु असकनजबा

थक्‍सुबाहाॽ खिनिॽ फे़त्‍ते़म्‍म्‍सिम्‍मे़ॽओ॥

लत्‍छा थक्‍मोबा थिक् युक्‍तिङ् चोगे़म्‍मे़ॽओ,

निःङ्‌खुःक्‌वाःल्‍ले़ कुबन्‍ज्‍याङ्‌माहाॽ हे़क्‍के़

आत्‍तातान्‍ने यरिक् अन्‍हाॽ तारे़म्‍सिम्‍मे़ॽओ!

२८ मादिबा हाङ्‌हाॽरे़ हे़क्‍क्‍याङ् खे़ङ्‌हाॽरे़ खुन्‍छिॽ के़रे़क्

सुहाङ्‌युक्‍पाहाॽ नु सुहाङ्‌गे़म्‍बाहाॽरे़ लाम्‍मे़लोसुसिबा,

मे़न्‍छाम् सुवाङ्‌हाॽरे़ खुन्‍छिॽ थक्‍सुबाहाॽ,

खे़ङ्‌हाॽरे़ युक् मे़जोगुबा के़रे़क् लाजेॽहाॽओ

खे़ल्‍ले़ कुदक्‍ले़ङ्‌वाओ तारे़म्‍सिम्‍मे़ॽओ॥

२९ “इक्‍सादिङ् खाम्‍बेःक्‍मे़न् थुरुप्‍लुप्‍ना यङ्‌लो

हे़क्‍क्‍याङ् कुदुक्‍मो खइक् खइक् इक्‍सिङ्‌लो,

थेआङ्‌भे़ल्‍ले़ बेबिलोने़न् मे़ल्‍ले़ङ्‌सिङ्‌ङे ये़प्‍ल

हे़क्‍क्‍याङ् खे़प्‍मो हाःत्‍ताङ् मे़न्‌युङ्‌ने़ल्‍ल फाॽआङ् कुदक्‍ले़ङ्‌वाओ

यहवे दाङ्‌बे़ल्‍ले़ के़रे़क् पाःन्‍हाॽ निङ्‌सेक् चोगुआङ् वाॽरो॥

३० खे़ल्‍ले़ मुक्‍कुम्‍बा कुधक्‍सुबाहाॽ याम्‍मो थङ् मे़न्‍जोःक्‍ने़न्‍लो॥

खे़ङ्‌हाॽ थक्‍सुबा यक्‍हाॽओ मे़युङ् मे़गन्‍लो,

खे़ङ्‌हाॽरे़ खुन्‍छिॽ आःन्‍छिङ्‌मान् मये़बेरो॥

खे़ङ्‌हाॽ मे़न्‍छुमा हे़क्‍तङ्‌मा मे़बोःक्‍खे़आङ् मे़वाॽरो॥

लाजेॽ के़लिबाहाॽरे़ हिम्‍हाॽ मिमे़धिक्‍खुआङ् ने़रो

हे़क्‍क्‍याङ् ये़क्‌यक्‍कोबा पयम् लाम्‍धेःप्‍पाहाॽ मे़लुःन्‍दुरो॥

३१ कुये़क्‌यक्‍किन् हुक्‍काप् मे़जोगु लॽरिक् हाङ्‌ङिन् मे़प्‍मारे़ लागि

इङ्‌घङ् के़साबाहाॽ पजात् मे़जात्‍ल

लत्‍छा के़लोःक्‍पालाम् वेॽओ इङ्‌घङ्‌ङिन् मे़से़सुरो॥

३२ के़रे़क् खे़त्‍छिङ्‌मा लाम्‍हाॽ मे़साक्‍तुआङ् ने़रो॥

वजिम्‍बेॽहाॽओ मि मे़गेःत्‍तुआङ् ने़रो,

हे़क्‍क्‍याङ् थक्‍सुबाहाॽ साॽरिक् मे़गि मे़यङ्‌लो॥”

३३ मुक्‍साम्‍दाङ्‌बा यहवे दाङ्‌बा इस्राइलबा

निङ्‌वाॽफुमाङ्‌ङिल्‍ले़ अक्‍खे पाःत्‍तुरो–

“बेबिलोने़न् खा चिराक् चिराक् लाःक्‍मारे़ लागि,

चाधाम्‍मादे़न्‍नो के़ने़बा मासि हे़क्‍तङ्‌बा चोक्‍लो॥

आल्‍ल सप्‍फाधिक् एगाङ्‌ले़ खे़न् चासुम्‍मान् हेःक्‍सिङ्‌लो॥”

३४ “बेबिलोनबा हाङ् नबुकदनेसररे़ चदेसिगे़आङ् वाॽरो

हे़क्‍क्‍याङ् आनिगे चिधक् चिधक् थगिगे़आङ्

आनिगे थुम्‍मिन् लःत्‍तुदेसुआङ् वाॽरो॥

यम्‍बा आजाजाबे़ल्‍ले़ हे़क्‍के खुने़ॽ लरिगे़देसिगे़आङ् वाॽरो

खे़ब्‍याङ् खुने़ॽ कुसाप्‍पोःक्‍किन्

आनिगे याङ्‌साकुन्‍धेःल्‍ले़ थिम्‍सुआङ् वाॽरो॥

आनिगे आबाङे लाजेॽलाम्

खुने़ॽ लाःक्‍कात् लाप्‍फुसिगे़आङ् वयिगे़रो,”

३५ सियोनबा मनाहाॽरे़ अक्‍खे मे़बाःत्‍तुरो॥

“आनिगे तुक्‍खे चे़इगे़र याःन्‍दिगे़बा कुइसिःक्

बेबिलोने़न् तुक्‍खे़ चार याःन्‍दे़म्‍मे़ॽओ॥

आनिगे माक्‍खिॽ वायुसुबाल्‍ले़ कुले़क्‌वाओ

बेबिलोनबा मनाहाॽरे़ मे़हुङुर याःन्‍दे़म्‍से़ॽ,” यरुसले़मरे़ पाःत्‍तुरो॥

यहवे दाङ्‌बे़ल्‍ले़ इस्राइले़न् फाॽरु

३६ यहवे दाङ्‌बे़ल्‍ले़ यरुसले़ःम्‍मिन् अक्‍खे मे़त्‍तुरो,

“खिनिॽ तुःन्‍देॽ ओगे़मे़प्‍पा खासे़न्‍लोःम्‍बा पोङ्‌ङारो,

हे़क्‍क्‍याङ् आङ्‌गाॽ खिनिॽलाम् कुले़क्‌वा नुःक्‍तुङ्‌लो॥

खे़ल्‍ले़ कुवाबुन्‍दाक्‌वाहाॽनु सोसोरिक्

खे़ल्‍ले़ कुवहःङ्‌ङिन् चप्‍प्रे़क् चप्‍ल याःन्‍दुङ्‌लो,

३७ हे़क्‍क्‍याङ् बेबिलोने़न् स्‍याल याङ्‌दःक्‍हाॽ वाॽमादे़न्

खाप्‍पुथ्‍यःङ् के़बोङ्‌बान् के़लुम्‍सिङ्‌बाआङ् के़ने़बा पोङ्‌लो॥

खे़प्‍मो ताम्‍भुङ् थक्‍साहाॽ याङ्‌मे़धोःक्‍लो॥

खे़न् आत्‍तिन्‍हाॽआङ् मे़न्‌युङ्‌मनाबादे़न्,

यङ्‌मा आसिसिबा नु आप्‍तिक् चाहाक् पोङ्‌लो॥

३८ के़धुम्‍बा खिरिङ्‌बाहाॽ कुइसिःक्

खे़ल्‍ले़ कुमनाहाॽ सोरिक् हागाःक् हागाःक् मे़लॽरो॥

खिरिङ्‌बाल्‍ले़ कुस्‍साहाॽ हे़क्‍के खे़ङ्‌हाॽ ङ्‌यार्र ङ्‌यार्र मे़लॽरो॥

३९ हे़क्‍क्‍याङ् खे़ङ्‌हाॽ खुन्‍छिॽ के़रे़क् सेॽजःङ्‌वाःन्‍नु

खुन्‍छिॽ साॽरिक् सिक्‍पोःक्‍काङ् मे़ने़ःल्‍ले़,

आङ्‌गाॽ वेॽ परिक्‍पा साभङ्‌जा थिक्

खे़ङ्‌हाॽरे़ खुन्‍छिॽ लागि यारिप् चोगुङ्‌लो॥

आङ्‌गाॽ खे़ङ्‌हाॽ मे़जोःन्‍नाङ् मे़इम्‍ल थारिक् मसुङ्‌सिङ्‌लो

खे़ब्‍याङ् खे़ङ्‌हाॽ आप्‍फाल्‍ले़आङ् मे़न्‍छोने़न्‍लो,”

यहवे दाङ्‌बे़ल्‍ले़ पाःत्‍तुआङ् वाॽरो॥

४० “थुःम्‍बाहाॽ नु मे़ःन्‍दाहाॽ सिदुङ्‌जभा चोःक्‍मनासिबा हे़क्‍के,

मे़ल्‍लुक्‍साःत्‍हाॽ से़प्‍मनासिबा हे़क्‍के

आङ्‌गाॽ खे़ङ्‌हाॽ यो युरुङ्‌सिङ्‌लो॥

४१ “काक् इक्‍सादिङ् खाम्‍बेःक्‍माल्‍ले़ कुनारा फोसुबा

पयम् यम्‍बा बेबिलोन, बेबिलोने़न् आक्‍ख्‍याङ् हुक्‍काप् मे़जोगुबे!

आल्‍ल मे़न्‍छाम् सुवाङ्‌हाॽरे़ खुन्‍छिॽ लुम्‍मो

खे़न् लत्‍छा किप्‍मागे़घुबा नियारा पोःक्‍खे़आङ् ने़रो॥

४२ वरःङ्‌ङिन् बेबिलोने़ल्‍ले़ कुसम्‍मो पोरे़थाङे़आङ् ने़रो,

के़हुःक्‍पा वाभे़ल्‍ले़ङ्‌हाॽरे़ खे़न् ते़प्‍तुरो॥

४३ खे़प्‍मोबा ये़क्‌यक्‍हाॽ आल्‍लो मे़गे़आङ् ने़रो,

हाःत्‍ताङ् लाङ्‌मे़ङ्‌घेःक्‍मनाबा इग्र च्‍वाःत् के़होःप्‍पा

मुरे़ःक् खारे़ःक्‍पा लाजेॽ पोःक्‍खे़आङ् ने़रो॥

४४ हे़क्‍क्‍याङ् बेबिलोनबा बेल माङ्‌ङिन् खुम्‍दिङ् पिरुङ्‌लो

खे़ब्‍याङ् खे़ल्‍ले़ चबा के़रे़क् पे़सुर याःन्‍दुङ्‌लो॥

आल्‍लआङ्‌धो मे़न्‍छाम् सुवाङ्‌हाॽ मे़न्‍दाने़न्‍लो

हे़क्‍क्‍याङ् खे़न् से़वा मे़म्‍मे़त्‍तुन्‍लो॥

बेबिलोनबा लुङ्‌धाक्‍हाॽ लुःन्‍दे़आङ् ने़रो!

मे़दे़म्‍सु मे़देॽरुसिबाहाॽरे़ लागि इङ्‌घङ्

४५ आङ्‌गाॽ आमनासे, खे़प्‍मोलाम् लःन्‍दे़म्‍मे़ॽओ,

बेबिलोनलाम् खिनिॽ खे़त्‍तासिम्‍मे़ॽओ॥

खिनिॽ आबाङे से़ःप्‍पासिम्‍मे़ॽओे!

यहवे दाङ्‌बे़ल्‍ले़ साॽरिक् कुसिक् पोःक्‍मोलाम् पिन्‍दे़म्‍मे़ॽओ॥

४६ कर खिनिॽ यङ्‌मा मे़स्‍ये़म्‍मिन्‍ने़ॽओ,

थक्‍सुबाहाॽ निःत्‍ताङ् मे़गे़रे़ के़लॽबा थिक्‍सिगेक्‍पा

हयङ् किल्‍लिङ्‌बा इङ्‌घङ्‌ङिन् के़घे़प्‍सुम्‍मिल्‍ले़ मे़गिसे़म्‍मिन्‍ने़ॽओ॥

थेआङ्‌भे़ल्‍ले़ हयङ् किल्‍लिङ्‌बा इङ्‌घङ्‌हाॽ तङ्‌बेधक्‍मा तारो॥

लाम्‍लोबाहाॽ थिक्‍किन् वेॽइल्‍ले़ कुदक्‍ले़ङ्‌वाओ

ते़न्‍धङ् मे़जोःक्‍किल्‍ले़ खेमा थक्‍मा से़त्‍छिङ्‌मारे़ लाजेन् पःङ्‌लो॥

४७ थेआङ्‌भे़ल्‍ले़ कन् पयम् यम्‍बा बेबिलोन ये़क्‌यक्‍किन्

नु खे़ल्‍ले़ के़रे़क् कुनावाइत्‍लाहाॽ

खुम्‍दिङ् पिमा ये़म्‍मिन् से़क्‍खाए तार पत्‍लो॥

खे़ल्‍ले़ काक् कुलाजेन् सिरिङ्‌ममो थारो,

हे़क्‍क्‍याङ् के़सिबा कुमनाहाॽ माराम्‍हाॽओ मे़ने़रो॥

४८ खे़ब्‍याङ् साङ्‌ग्राम्‍पेदाङ् नु इक्‍सादिङ् खाम्‍बेःक्‍मो

के़वाॽबा के़रे़क् पाःन्‍हाॽ मे़सःत्‍लो,

थेआङ्‌भे़ल्‍ले़ थाङ्‌गे़त् पिसाङ्‌लाम्

बेबिलोने़न् के़मे़ङ्‌बा थक्‍सुबाहाॽ मे़युरो,”

यहवे दाङ्‌बे़ल्‍ले़ पाःत्‍तुरो॥

४९ “बेबिलोने़ल्‍ले़ इस्राइलबा मनाहाॽ नु

काक् इक्‍सादिङ् खाम्‍बेःक्‍मोबा मनाहाॽ स्‍ये़रुसिरो,

हे़क्‍केलॽरिक्‍के खे़ल्‍ले़ कुमनाहाॽ से़प्‍मासिए पोङ्‌लो॥

५० ताभेलाम् के़घे़त्‍छिबासे़, लाःक्‍कात् लःन्‍दे़म्‍मे़ॽओ!

मे़ये़बे़म्‍मिन्‍ने़ॽ, हे़क्‍क्‍याङ् ओमे़मयिन्‍ने़ॽओ,

खिनिॽ के़सुक्‍तुम्‍मिल्‍ले़ खे़त्‍तासिम्‍मे़ॽओ!

माःङ्‌घाबा लाजेॽओ खिनिॽ के़वयिसाङ्,

यहवे दाङ्‌बान् निङ्‌वाॽ इःत्‍ते़म्‍मे़ॽओ,

हे़क्‍क्‍याङ् यरुसले़ःम्‍मो के़ने़बा खिनिॽ पाङ्‌भेॽइन् निङ्‌वाॽ लिङ्‌घे़म्‍मे़ॽओ॥”

५१ मनाहाॽरे़ मे़बाःत्‍तुॽ, “आनिगे सिरिङ्‌ममो थ्‍ये़ॽइगे़रो॥

आनिगे मे़जे़क्‍खिगे़ हे़क्‍क्‍याङ् कुनामे़न्‍छाॽ मे़मे़त्‍तिगे़रो

थेआङ्‌भे़ल्‍ले़ यहवे़ दाङ्‌बे़ल्‍ले़ कुहिम्‍मिन्

वेॽ लाजेॽबा मनाहाॽरे़ आसुत्‍थो मे़जोगुआङ् युङ्‌लो॥”

५२ यहवे दाङ्‌बे़ल्‍ले़ पाःत्‍तुॽ, “पोङ्‌लो,

कर बेबिलोनबा नावाइत्‍लाहाॽ मे़क्‍खुङ्‌सिङ्‌ङिल्‍ले़ ये़म्‍मिन् तारो॥

के़गाःम्‍बा कुमनाहाॽ मे़याःप्‍पान् लाजेॽओ के़रे़क् खे़म्‍दे़त्‍लो॥

५३ बेबिलोने़न् साङ्‌ग्राम्‍पेदाङ् यारिक् थाःङ्‌धाःङ् के़त्‍छाङ्

हे़क्‍क्‍याङ् कुयक्‍हाॽ साॽरिक् के़धुम्‍बा चोगुसाङ्,

खे़न् नाप्‍मारे़ लागि आल्‍लसाङ् निङ्‌मिहाॽ पाङ्‌घुङ्‌सिङ्‌लो॥

आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽरो!”

बेबिलोनओ वेॽ मे़क्‍मासिमा

५४ “खे़प्‍से़म्‍मे़ॽ! बेबिलोनिहाॽरे़ खुन्‍छिॽ लाजेॽओलाम्

पयम् यम्‍बा मे़क्‍मासिमा इक्‍लान्,

बेबिलोनरे़ कुहाःप्‍मा कुजिःङ्‌मान् खे़प्‍से़म्‍मे़ॽओ॥

५५ थेआङ्‌भे़ल्‍ले़ यहवे दाङ्‌बे़ल्‍ले़ बेबिलोने़न् मे़क्‍खुर पत्‍लो॥

खुने़ॽ खे़ल्‍ले़ यम्‍बा कुइक्‍लान् चिजि ये़म्‌ये़म् चोगुरो॥

के़रे़क् ये़क्‌यक्‍को थङ् के़बोङ्‌बा इक्‍लान्,

वाभे़ल्‍ले़ङ् हे़क्‍तङ्‌बा निङ्‌मिहाॽरे़ फुत्‍लुम् थ्‍यःङ् मे़जोगुरो॥

५६ के़मे़ङ्‌बा निङ्‌मिहाॽ बेबिलोनरे़ कुदक्‍ले़ङ्‌वाओ मे़दारो,

के़धुम्‍बा कुधक्‍सुबाहाॽ मे़दे़म्‍सुसिरो,

हे़क्‍क्‍याङ् खुन्‍छिॽ फे़जुम्‍भे़या खजुम्‍घयाहाॽ

खे़ङ्‌हाॽरे़ खुन्‍छिॽ हुक्‍कोए मे़ए़क्‍खु मे़बिरुसिरो॥

थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङिन् साम्‌योबा खुम्‍दिङ् के़बिबारो,

कुले़क्‌वाग आभे़ल्‍ले़साङ् के़रे़क् के़नुःक्‍पा चोक्‍लो॥

५७ आङ्‌गाॽ खे़ल्‍ले़ कुधक्‍सुबाहाॽ नु कुहाङ्‌युक्‍पाहाॽ,

कुसुहाङ्‌युक्‍पाहाॽनु सोसोरिक् सिक्‍कुम्‍साबा कुमनाहाॽ, मसुङ्‌सिङ्‌लो॥

खे़ङ्‌हाॽ मुरुक् खारुक् मिक्‌युमो मे़धारो

हे़क्‍क्‍याङ् आप्‍फाल्‍ले़आङ् मे़न्‍छोने़न्‍लो!”

मुक्‍साम्‍दाङ्‌बा यहवे दाङ्‌बा, हाङ्‌ङिल्‍ले़ पाःत्‍तुरो॥

५८ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो,

“बेबिलोनबा के़धुङ्‌बा लुङ्‌धाक्‍हाॽ

खाम्‍बाङ्‌ङो कुदङ्‌बा ने़ने़ मे़दङ्‌घुरो,

हे़क्‍क्‍याङ् खे़ल्‍ले़ आत्‍तातान्‍ने यम्‍बा कुलाम्‍धेःप्‍पाहाॽ मिमे़धिक्‍खुरो॥

यरिक् लाजेॽहाॽलाम् हिम् के़जोःक्‍पाहाॽरे़

मे़जोगुबा खुन्‍छिॽ याःम्‍बक्‍किन् हने़रक् पोङ्‌लो,

थेआङ्‌भे़ल्‍ले़ खे़ङ्‌हाॽरे़ खुन्‍छिॽ याःम्‍बक्‍किन् मिःल्‍ले़ खाप्‍पुथ्‍यःङ् चोगुरो!”

बेबिलोनओ यर्मियाःल्‍ले़ इङ्‌घङ् हाङु

५९ मासेयाहरे़ कुम्‍मे़न्‍छाॽ, नेरियाहरे़ कुस्‍सा सुहाङ्‌गे़म्‍बा सरायाहन् यहुदाबा हाङ् सिदकियाहःन्‍नु बेबिलोन पेःल्‍ले़ माङ्‌निङ्‌वाॽपान् के़बाःप्‍पा यर्मियाःल्‍ले़ कन् इङ्‌घङ्‌ङिन् खुने़ॽ मे़त्‍तु॥ सिदकियाहःल्‍ले़ हाङ्‌युक् चोगुबा लिसिगेक्‍पाb तङ्‌बेओ कन् पोःक्‍खे़आङ् वये़॥

६० बेबिलोनओ हाराए तामा इःत्‍ते़आङ् वये़बा कप्‍मो साप्‍ते़आङ् के़बप्‍पा के़रे़क् मे़क्‍मासिमा किप्‍मा के़घुबा पाःन्‍हाॽ यर्मियाःल्‍ले़ लत्‍छा साप्‍लाथःङ्‌ङो साप्‍तुङ्‌आङ् वये़॥

६१ खुने़ॽ सरायाहन् मे़त्‍तु, “खे़ने़ॽ बेबिलोन के़रे़ॽआङ् कप्‍मो साप्‍ते़आङ् के़बप्‍पा के़रे़क् पाःन्‍हाॽ यम्‍बा इक्‍लाओ निरे़ॽ॥

६२ खे़ब्‍याङ् मे़त्‍ते़से़ॽ, ‘यहवे दाङ्‌बाए, खे़ने़ॽ के़बाःत्‍तुआङ् वाॽ, खे़ने़ॽ बेबिलोने़न् के़मे़क्‍खुॽ खे़ल्‍ले़ चोगुल्‍ले़ कॽयो मनाहाॽआङ् मे़न्‌याःक्‍ने़न्, थक्‍साहाॽआङ् मे़न्‌याःक्‍ने़न्॥ खे़न् सदादिङ् थेआङ् मे़ःन्‍ने कुघाले़म् ने़गन्॥’

६३ खे़ने़ॽ साप्‍लाथःङ्‌मे़न् के़निरु के़सुरुआङ् लत्‍छा लुङ्‌धिक् कॽयो इघेःक्‍खेॽ हे़क्‍क्‍याङ् युफ्रेतिस वहःङ्‌ङो लाप्‍फुसे़ याक्‍ते़ॽ॥

६४ खे़ब्‍याङ् मे़त्‍ते़से़ॽ, ‘आङ्‌गाॽ खे़ल्‍ले़ कुसम्‍धाङ् तारुङ्‌बा मे़क्‍मा सिमे़ल्‍ले़ चोगुल्‍ले़ आम्‍भा कम्‍भलॽरिक्‍के आभे़ल्‍ले़आङ् पोःक्‍मा मे़न्‍छुक्‍के थारिक् बेबिलोने़न् नु कुमनाहाॽ मे़निःम् मे़लात्॥’”

यर्मियाःल्‍ले़ कुइङ्‌घङ्‌हाॽ आम्‍भा कप्‍मोए नुप्‍लो॥

a 

५१:१ हिब्रु पाःन्‍दाङ्‌ङो लेब-कमाइ पत्, कल्‍ले़ कुबेन् आङ्‌गाॽ आनिङ्‌मिहाॽरे़ खुन्‍छिॽ निङ्‌वाॽ पोङ्‌ॽ॥ कन् बेबिलोनरे़ स्‍वाःप्‍मा कुमिङ्‌लो॥

b 

५१:५९ सिदकियाहःन् यहुदाबा हाङ् पोःक्‍खे़बा ४ तङ्‌बेन् ५९३ नाजिरि तङ्‌बे तगि वये़॥

यरुसले़म ये़क्‌यक्‍किन् मे़गे़

(२ हाङ् २४:१८–२५:७)

५२

सिदकियाहःन् यहुदाबा हाङ् पोःक्‍खे़ल्‍ले़ खुने़ॽ निबोङ्‌ङाङ् थिक् तङ्‌बे के़रे़आङ् वये़, हे़क्‍क्‍याङ् खुने़ॽa यरुसले़ःम्‍मो थिबोङ्‌ङाङ् थिक् तङ्‌बे हाङ्‌युक् चोगु॥ खुने़ॽ कुम्‍मारे़ कुमिङ् हमुतल वये़, खे़न् लिब्‍ना के़युङ्‌बा यर्मियारे़ कुस्‍सा मे़न्‍छुमा वये़॥

२ कर यहोयाकिमरे़ चोगुआङ् वये़बा हे़क्‍केए यहवे दाङ्‌बे़ल्‍ले़ कुमिक्‍साओ सिदकियाहःल्‍ले़आङ् फे़न्‌याःम्‍बक् चोगु॥

३ यरुसले़म नु यहुदाबा मनाहाॽरे़ खुन्‍छिॽ तक्‍ले़ङ्‌वाओ यहवे दाङ्‌बे़ल्‍ले़ कुसाक्‍के़न्‍निल्‍ले़ चोगुल्‍ले़, कुनुप्‍मो खुने़ॽ कुदगिलाम् खे़ङ्‌हाॽ वेॽ लाजेॽओ मे़लःत्‍तुन् मे़देसुसिन्‍ल हे़क्‍क्‍याङ् मे़न्‍दे़म्‍सुन् मे़न्‍देॽरुसिन्‍ल थारिक् कन् पाःन्‍हाॽ पोःक्‍खे़॥

सिदकियाहःल्‍ले़ बेबिलोनबा नबुकदनेसर हाङ्‌ङिल्‍ले़ कुदक्‍ले़ङ्‌वाओ पिफ्‍युङ् चोगु॥

४ खे़ल्‍ले़ चोगुल्‍ले़ सिदकियाहरे़ हाङ्‌युक् चोगुबा फाङ्‌सिगेक्‍पा तङ्‌बेओबा थिबोङ् ला के़रे़बा थिबोङ् ये़न्‍नोb बेबिलोनबा हाङ् नबुकदनेसररे़ यरुसले़ःम्‍मिल्‍ले़ कुदक्‍ले़ङ्‌वाओ के़रे़क् कुधक्‍सुबाहाॽ फे़त्‍तुसिआङ् फे़रे़॥ खे़ङ्‌हाॽरे़ ये़क्‌यक्‍किन् किर्गप् मे़गबु हे़क्‍क्‍याङ् लुङ्‌धाक्‍हाॽ लुःम्‍मारे़ लागि चन्‍जम्‍बादे़न्‍हाॽ मे़जोगु॥

५ सिदकियाहरे़ हाङ्‌युक् चोगुबा थिबोङ्‌ङाङ् थिक् तङ्‌बे थे़म्‍बा ये़क्‌यक्‍किन् मे़गबुआङ् ने़स्‍से़॥

६ सिदकियाहरे़ हाङ्‌युक् चोगुबा लिसिगेक्‍पा लाओबा फाङ्‌सिगेक्‍पा ये़न्‍नोc ये़क्‌यक्‍को साॽरिक् यम्‍बा साक् पोगे़आङ् ने़स्‍से़, हे़क्‍क्‍याङ् कुनुप्‍मो चाहाॽ के़रे़क् मारे़आङ् होःप्‍ते़॥

७ खे़ब्‍याङ् ये़क्‌यक्‍कोबा कुयाधिक् लुङ्‌धाक्‍हाॽ पुरुःङ् लुःन्‍दे़बे, हे़क्‍क्‍याङ् के़रे़क् थक्‍सुबाहाॽ मे़घे़त्‍छिङ् मे़घे़रे़॥ बेबिलोनिहाॽरे़ ये़क्‌यक्‍किन् मे़गबुआङ् ने़स्‍से़आङ्‌धोए, खे़ङ्‌हारे़ से़न्‍दिक् खाधाम्‍मान् मे़हाङ्‌घुआङ् वये़॥ खे़ब्‍याङ् हाङ्‌ङिल्‍ले़ कुभुङ्‌इक् एगाङ् ले़प्‍माङ्‌बा नाहाङ् कत्‍नाहाङ् ने़त्‍छि लुङ्‌धाक्‍हाॽरे़ कुलुम्‍मोबा ताःक्‍हन्‍नोलाम् खे़ङ्‌हाॽ मे़भिःन्‍छिङ् मे़बे हे़क्‍क्‍याङ् यर्दन ले़प्‍माङ्‌बा ने़ने़बादे़न्‍नो मे़धासिङ् मे़बे॥

८ कर बेबिलोनबा थक्‍सुबाहाॽरे़ सिदकियाह हाङ्‌ङिन् मे़नाःत्‍तु मे़देॽरुआङ् यरिहोबा ते़म्‍बेॽओ खुने़ॽ मे़दे़म्‍सु॥ थेआङ्‌भे़ल्‍ले़ के़रे़क् कुधक्‍सुबाहाॽरे़ खुने़ॽ मे़ले़रुआङ् फुत्‍छिङ्‌ज्‍याङ् मे़से़रे़ मे़बेआङ् मे़वये़॥

९ खे़ङ्‌हाॽरे़ खुने़ॽ हमात लाजेॽबा रिब्‍लाओ बेबिलोनबा हाङ्‌ङिल्‍लो मे़देॽरु॥ बेबिलोनबा हाङ्‌ङिल्‍ले़ खे़प्‍मोए सिदकियाहःन् खासे़न् लोःम्‍मा उवा चोगु॥

१० रिब्‍लाओ सिदकिहःल्‍ले़ कुमिक्‍ले़ निसुरए खुने़ॽ कुस्‍साहाॽ बेबिलोनबा हाङ्‌ङिल्‍ले़ से़रुसि, हे़क्‍क्‍याङ् यहुदाबा वेॽ के़रे़क् सुहाङ्‌गे़म्‍बाहाॽआङ् खे़ल्‍ले़ से़रुसि॥

११ खे़ब्‍याङ् सिदकियाहरे़ कुमिक्‍हाॽ लिगक् लःत्‍तुदेसु पिरु, कासा थक्‍क्रङ्‌ङिल्‍ले़ इघेःक्‍खुआङ् बेबिलोनओ तिःक्‍तुदेॽरु॥ सिदकियाहःन् कुसिमा ये़न् थारिक् बेबिलोनबा पुङ्‌लाहिम्‍मोए यागे़रो॥

माङ्‌हिम्‍मिन् मे़गे़बा

(२ हाङ् २५:८-१७)

१२ नबुकदनेसर हाङ्‌ङिल्‍ले़ हाङ्‌युक् चोगुबा ङासिगेक्‍पा लाःल्‍ले़ थिबोङ् ये़न्‍नोd बेबिलोनबा हाङ्‌ङिल्‍ले़ कुसुहाङ्‌गे़म्‍बा थक्‍मोबा नबुजरदान कम्‍ब्राङ्‌बान् यरुसले़मओ के़रे़भे़रे़॥

१३ खुने़ॽ यहवे दाङ्‌बे़ल्‍ले़ कुहिम्‍मो नु हाङ्‌हिम्‍मो हे़क्‍क्‍याङ् यरुसले़ःम्‍बा के़रे़क् हिम्‍हाॽओ मिभाःत्‍त्रा केःत्‍तु॥ के़रे़क् यम्‍ब्‌यम्‍बा के़ये़क्‍पा हिम्‍हाॽ खुने़ॽ मिधिक्‍खुदेसु॥

१४ खे़ब्‍याङ् यरुसले़मबा काक् पिसाङ्‌बा लुङ्‌धाक्‍हाॽ बेबिलोनबा थक्‍सुबाहाॽरे़ मे़लुःन्‍दुल्‍ले़ खुने़ॽ खे़ङ्‌हाॽ के़रे़क् लाम्‍लोमासि याःम्‍बक् चोगुआङ् वये़॥

१५ खे़ब्‍याङ् कम्‍ब्राङ्‌बा थक्‍मोबा नबुजरदाने़ल्‍ले़ ये़क्‌यक्‍को कुभा के़वाॽबा के़याःक्‍पा नु के़रे़क्‍नुःल्‍ले़ याङ्‌गे़साॽबा, खुन्‍छिॽ साक्‍थिम् के़ले़प्‍पाआङ् बेबिलोनबा हाङ्‌ङिन् ले़प्‍माङ् के़बप्‍पा मनाहाॽ नु वेॽ कुहुक्‍चो के़नुॽबा चोबेगुहाॽ ते़म्‍सुदेॽरुसि॥

१६ कर नबुजरदानरे़ कुभा साॽरिक् याङ्‌गे़साॽबा मनाहाॽ चे़ल्‍ले़क्‍सेॽ इक्‍ताप्‍हाॽ नु इक्‍ताप्‍हाॽओ याःम्‍बक् चोःक्‍मारे़ लागि यहुदाओए वाॽमा याःक्‍मा फाःक्‍तुसि॥

१७ बेबिलोनिहाॽरे़ यहवे दाङ्‌बे़ल्‍ले़ कुहिम् तगि के़ये़प्‍पा कासा सित्‍लाङ्‌हाॽ, च्‍वाःत् उःङ्‌मा कासा लाधाहाॽ नु वाहप्‍सिङ्‌मा साॽरिक् यम्‍बा च्‍वाःत् याङ्‌मा कासा फसिन् फयःप्‍फयःप् मे़यःप्‍सु, हे़क्‍क्‍याङ् खे़ङ्‌हाॽरे़ के़रे़क् कासाहाॽ बेबिलोनओ मे़गुयु मे़देॽरु॥

१८ खे़ङ्‌हाॽरे़ खाप्‍पु याङ्‌मा खप्‍प्‍याहाॽ, खर्चुहाॽ, सेमि हाःम्‍माहाॽ, वाहप्‍सिङ्‌मा खप्‍प्‍याहाॽ, सामा पुमाहाॽ नु माङ्‌हिम्‍मो सिदुङ्‌जभा चोःक्‍मे़ल्‍ले़ याङ्‌मनाबा के़रे़क् कासा सामापुमाहाॽआङ् मे़देॽरु॥

१९ थक्‍मोबा कम्‍ब्राङ्‌बा नबुजरदानरे़ चुजुक्‍सा छे़ःङ्‌ग्‍याहाॽ, सुक्‍पा हाःम्‍मा साङ्‌ते़रे़ःङ्‌हाॽ, वाहप्‍सिङ्‌मा फसिहाॽ, खप्‍प्‍याहाॽ, सेमियुङ्‌दे़न्‍हाॽ, सामापुमाहाॽ, वदुम्‍बक्‌वा सिदुङ्‌जभाहाॽ तोःम्‍मारे़ लागि याङ्‌मनाबा छे़ःङ्‌ग्‍याहाॽ, साम्‍म्‍याङ् इसेःङ्‌बा नु युप्‍पालाम् थक्‍मनाबा के़रे़क् चिगक्‌वाहाॽआङ् तेॽरु॥

२० ने़त्‍छि सित्‍लाङ्‌हाॽलाम् के़लिःप्‍पा कासा कुधाङ्‌मा, कुसिगाङ् थिबोङ्‌ङाङ् ने़त्‍छि कासा से़गम्‍बाहाॽनु सोरिक्‍पा साॽरिक् यम्‍बा च्‍वाःत् याङ्‌मा कासा फसिन्, हे़क्‍क्‍याङ् च्‍वाःत् उःङ्‌मा लाधाहाॽआङ् थाङ्‌मारे़ लागि साॽरिक् पयम् यम्‍बा चोगे़॥ यहवे दाङ्‌बे़ल्‍ले़ कुहिम्‍मिल्‍ले़ लागि सोलोमनरे़ कुये़म्‍मो कन् चिगक्‌वाहाॽ मे़जोगुआङ् वये़॥

२१ सित्‍लाङ्‌हाॽरे़ कुलिङ्‌गे़न् ये़त्‍छि मितर यारिक् केःम्‍बा चोगे़ हे़क्‍क्‍याङ् कब्रिङ्‌बा कुलःप्‍लाःन् ५:३ मितर योरे़॥ खे़ङ्‌हाॽ कुहोःन्‍द्रा के़बप्‍पा आइचि सुम्‍सि यारिक् के़धुङ्‌बा चोगे़॥

२२ के़रे़क् सित्‍लाङ्‌हाॽरे़ कुसम्‍धाङ्‌बा कासा मे़ःथ्‍हाॽ २:२ मितर केःम्‍बा मे़गाम्‍सुआङ् पत्‍छे़, हे़क्‍क्‍याङ् खे़ल्‍ले़ कब्रिङ् पिसाङ् कासाःल्‍ले़न् फुॽले़सेॽ के़भसिङ्‌बा कुभुङ् मे़लक्‍तुआङ् पत्‍छे़॥

२३ कुया कुयाओ फाङ्‌बोङ्‌ङाङ् तुक्‍सि फुॽले़सेॽ पत्‍छे़, हे़क्‍क्‍याङ् के़रे़क् पिसाङ् के़भसिङ्‌बाल्‍ले़ कुसम्‍धाङ् के़रे़क्‍ले़ किप् थिक् पत्‍छे़॥

२४ कम्‍ब्राङ्‌बा थक्‍मोबा नबुजरदाने़ल्‍ले़, खुने़ॽनु सोसोरिक् तुम् निङ्‌वाॽफुसाम्‍बा सरायाहःन्, ताक्‍फा निसिगेक्‍पा निङ्‌वाॽफुसाम्‍बा सपन्‍याहःन् नु सुम्‍सि कुधे़गेक् लाम्‍धेत् के़गोबाहाॽ पुङ्‌लाधाबा हे़क्‍तङ्‌बा चोगुदेॽरुसि॥

२५ हे़क्‍क्‍याङ् ये़क्‌यक्‍को आल्‍लसाङ् के़वाॽबाहाॽ लुम्‍मोलाम्, यहुदि थक्‍सुबाहाॽ ओगे़मे़प्‍पा सुहाङ्‌गे़म्‍बा थिक्, हाङ्‌ङिल्‍ले़ नुसि कुसुजासाबाहाॽ, थक्‍सुबा पोङ्‌मारे़ लागि के़हुॽबा थक्‍मोबाल्‍ले़ मा कुसुहाङ्‌मिबान् नु वेॽ तुक्‍पोङ् यक्‌युङ्‌बाहाॽ खुने़ॽ तेॽरुसिआङ् पे॥

२६ थक्‍कम्‍ब्राङ् के़मे़प्‍पा थक्‍मोबा नबुजरदाने़ल्‍ले़, खे़ङ्‌हाॽ के़रे़क् रिब्‍ला बेबिलोनबा हाङ्‌ङिल्‍लो तेॽरुसि॥

२७ हे़क्‍क्‍याङ् खे़प्‍मो हमात लाजेॽबा रिब्‍लाओ बेबिलोनबा हाङ्‌ङिल्‍ले़ खे़ङ्‌हाॽ से़प्‍मा पाङ्‌घुसि॥ अक्‍खेलॽरिक् यहुदाबा मनाहाॽ खुन्‍छिॽ आबाङे लाजेॽलाम् ते़म्‍मा तेॽमासिरे़ लागि मे़बाङ्‌घुसि॥

२८ नबुकदनेसरे़ल्‍ले़ ते़म्‍सु तेॽरुसिबा मना खानिःत्‍तिन् हाबा कन्‍हाॽरो–

नुसिगेक्‍पा तङ्‌बेओ,e

३,०२३ यहुदाबा मनाहाॽ,

२९ नबुकदनेसरे़ल्‍ले़ हाङ्‌युक् चोगुबा थिबोङ्‌ङाङ् ये़त्‍छिगेक्‍पा तङ्‌बेओf

यरुसले़मलाम् खुने़ॽ आरसाङ् यरिक् ८३२ मनाहाॽ ते़म्‍सुदेॽरुसि॥

३० नबुकदनेसरे़ल्‍ले़ हाङ्‌युक् चोगुबा निबोङ्‌ङाङ् सुम्‍सिगेक्‍पा तङ्‌बेओg

खुने़ॽ कम्‍ब्राङ्‌बा थक्‍मोबा नबुजरदाने़न् पाङ्‌घु फे़न्‍छु, खे़ल्‍ले़ आरसाङ् यरिक् ७४५ यहुदाबा मनाहाॽ ते़म्‍सुदेॽरुसि॥

मे़दे़म्‍सु मे़देॽरुसिबाहाॽ के़रे़क्‍ले़ ४,६०० मे़वये़रो॥

हाङ् हिम्‍सयङ्‌ले़ लागि इस्राइलरे़ कुनिङ्‌साङ्

३१ यहुदाबा हाङ् यहोयाकिने़न् मे़दे़म्‍सु मे़देॽरुबा सुम्‍बोङ्‌ङाङ् नुसिगेक्‍पा तङ्‌बेओ, एबिल-मरोदके़न् बेबिलोनबा हाङ् पोःक्‍खे़॥ खे़ल्‍ले़ यहोयाकिने़न् कुलुङ्‌माॽ स्‍याःत् लॽरे़ हे़क्‍क्‍याङ् खे़न् तङ्‌बेबा थिबोङ्‌ङाङ् ने़त्‍छिगेक्‍पा लाःल्‍ले़ निबोङ्‌ङाङ् ङासिगेक्‍पा ये़न्‍नोh खुने़ॽ पुङ्‌लाहिम्‍मोलाम् ले़रु॥

३२ खे़ल्‍ले़ यहोयाकिने़न् नुरिक् पाःन्‍छाःत्‍तु हे़क्‍क्‍याङ् बेबिलोनओ मे़दे़म्‍सु मे़देॽरुसिबा वेॽ हाङ्‌हाॽनुःल्‍ले़ खुने़ॽ थोधोक्‍पा ताक्‍फा पिरु॥

३३ खुने़ॽ यहोयाकिनरे़ पुङ्‌लाहिम्‍मो चाक्‍खुबा चाङ्‌ङिन् ले़क्‍मारे़ लागि कुसङ् चाङ्‌हाॽ पिरु हे़क्‍क्‍याङ् कुहिङ्‌हिङ् थारिक् हाङ्‌ङिल्‍ले़ कुदगि युङ्‌माआङ् कुजा चामा फाःक्‍तु॥

३४ हे़क्‍केलॽरिक् बेबिलोनबा हाङ्‌ङिल्‍ले़ खुने़ॽ थिक्‌याःन्‍धक् कुजा चामारे़ लागि कुयुङ्‌युङ् थारिक् कुभाॽयाङ् पिरु॥ कन् खुने़ॽ कुसिमा ये़न् थारिक् चक्‍मे़लॽरे़न्‍लो॥

a 

५२:१ सिदकियाहःल्‍ले़ ११ तङ्‌बे हाङ्‌युक् चोगुबान् ५९७-५८६ नाजिरि तङ्‌बे तगि वये़॥

b 

५२:४ सिदकियाहःल्‍ले़ हाङ्‌युक् चोगुबा ९ तङ्‌बेओबा १० ला के़रे़बा १० ये़न्‍निन् १५ जनवरि ५८८ नाजिरि तङ्‌बे तगि वये़॥

c 

५२:६ सिदकियाहःल्‍ले़ हाङ्‌युक् चोगुबा ११ तङ्‌बे के़रे़बा ४ लाःल्‍ले़ ९ ये़न्‍निन् १८ जनवरि ५८६ नाजिरि तङ्‌बे तगि वये़॥ ये़क्‌यक्‍किन् हुक्‍को थामा २:५ तङ्‌बे थरु॥

d 

५२:१२ नबुकदनेसर हाङ्‌ङिल्‍ले़ हाङ्‌युक् चोगुबा १९ तङ्‌बे ५ ला के़रे़बा १० ये़न्‍निन् १४ अगस्‍त ५८६ नाजिरि तङ्‌बे तगि वये़॥

e 

५२:२८ नबुकदनेसरे़ल्‍ले़ तङ्‌बे ७ कुहाङ्‌युक् ये़म्‍मिन् ५९७ नाजिरि तङ्‌बे तगि वये़॥

f 

५२:२९ नबुकदनेसरे़ल्‍ले़ तङ्‌बे १८ कुहाङ्‌युक् ये़म्‍मिन् ५८६ नाजिरि तङ्‌बे तगि वये़॥

g 

५२:३० नबुकदनेसरे़ल्‍ले़ तङ्‌बे २३ कुहाङ्‌युक् ये़म्‍मिन् ५८१ नाजिरि तङ्‌बे तगि वये़॥

h 

५२:३१ यहोयाकिने़न् मे़दे़म्‍सु मे़देॽरुबा ३७ तङ्‌बेबा १२ लाःल्‍ले़ २५ ये़न्‍निन् २२ मार्च ५६१ नाजिरि तङ्‌बे तगि वये़॥

मेरिङ् साप्‍पन्

साप्‍पन् निसुम्

ख्रिस्‍ते़न् सावाःन्‍छिङ्‌मानुःल्‍ले़ ५८६ तङ्‌बे तगि यरुसले़ःम्‍मिन् खाप्‍पुथ्‍यःङ् पोःक्‍खे़आङ् वये़॥ खे़न् एगाङ् लाजेन् खाप्‍पुथ्‍यःङ् पोःक्‍खे़ हे़क्‍क्‍याङ् लाजेॽसाबाहाॽ मे़दे़म्‍सुसिआङ् लाजेॽलाम्‍बा मे़लःत्‍तु मे़देसुसिआङ् मे़वये़॥ हाबा खे़न् मे़क्‍मा सिमाओ मेरिङ् थक्‍नु इत्‍छाप् पोःक्‍खे़बा ङासि मेरिङ् साम्‍लोसुम्‍हाॽ कन् मेरिङ् साप्‍पन्‍नो मे़भुक्‍खुआङ् पत्॥ कन् साप्‍पन्‍निल्‍ले़ यरिक्‍तङ्‌बा कुलक्‍हाॽ मेरिङ् इसेःङ्‌बा चोक्, हे़क्‍केसाङ् खे़ल्‍ले़ कुलुम्‍मो निङ्‌वाॽफुमाङ्‌ङो निङ्‌वाॽ युङ्‌मा नु के़दाबा ये़म्‍ले़ लागि निङ्‌साङ् चोःक्‍मा पाःन्‍हाॽआङ् साप्‍ते़आङ् पत्॥ तङ्‌बे थक्‍मा यहुदिहाॽ खे़न् खाप्‍पुथ्‍यःङ् पोःक्‍खे़बा ये़म्‍मिन् निङ्‌वाॽ मे़इःत्‍तुर खे़न् ये़म्‍मो आबाङे खुन्‍छिॽ सुवाङ् सम्‍धाङ् थ्‍ये़बा यम्‍बा हम्‍मिल्‍ले़ चोगुल्‍ले़ मेरिङ् मे़धक्॥ हे़क्‍केलॽरिक् निङ्‌वाॽस्रोन् मे़लॽबा ये़न्‍नो निङ्‌वाॽफुमाङ्‌ङिन् से़वा मे़मे़त्‍तुर यहुदिहाॽरे़ कन् साम्‍लोहाॽ साम्‍मे़मे़त्‍तुरो॥

ताङ्‌बा थामिङ्

यरुसले़म ये़क्‌यक्‍किल्‍ले़ लागि मेरिङ् १:१-२२

यरुसले़ःम्‍मो खुम्‍दिङ् २:१-२२

खुम्‍दिङ् नु इङ्‌जाङ् ३:१-६६

खाप्‍पुथ्‍यःङ् के़बोङ्‌बा यरुसले़म ४:१-२२

लुङ्‌गुम्‍ले़ लागि पेलिगे़न् तुवा ५:१-२२

मेरिङ् साप्‍पन्

यरुसले़मरे़ लागि मेरिङ्

१

आयाक्‍को मनाहाॽरे़ थिक्‍ले़ङ् सधे़क् मे़धिम्‍सुआङ् के़ने़बा ये़क्‌यक्‍किन्,

आल्‍ल आभेलॽरिक् चिजि खक्‍खक् पोःक्‍खे़आङ् ने़बे!

खे़ङ्‌ग मेमेदुमा हे़क्‍तङ्‌मा पोःक्‍खे़आङ् ने़रो,

खे़न् थिक्‍ले़ङ् मे़न्‍छाम् सुवाङ्‌हाॽओ पयम् यम्‍मा

हे़क्‍क्‍याङ् ते़ङ्‌गप्‍हाॽओ हाङ्‌सामा हे़क्‍तङ्‌मा ने़स्‍से़रो,

आल्‍ल खे़न् योःग्‍माओ के़धामा ये़क्‌यक् पोःक्‍खे़आङ् ने़रो॥

२ से़न्‍दिक् नाम्‍दाःत्‍तात् खे़न् उःक्‍काङ् उःक् हाःप्‍लो,

खे़ल्‍ले़ कुने़देङ्‌बो मिक्‌वा चक् चक् थाआङ् पत्‍लो॥

खे़ल्‍ले़ लुङ्‌माॽ हिःप्‍तुसिबाहाॽओलाम्,

खे़न् आःन्‍छिङ्‌मा के़बिबा हाःत्‍ताङ् होप्‍लो॥

खे़ल्‍ले़ के़रे़क् कुन्‍जुम्‍हाॽरे़ खुने़ॽ इङ्‌ले़क्‍को मे़धासुआङ् ने़रो,

हे़क्‍क्‍याङ् खे़ङ्‌हाॽ खे़ल्‍ले़ कुनिङ्‌मि मे़बोःक्‍खे़आङ् मे़वाॽरो॥

३ तुक्‍खे लाक्‍खे नु के़साक्‍पा योःग्‍बा चोःक्‍मा एगाङ्

यहुदान् लाजेॽलाम् मे़लःत्‍तु मे़देॽरुआङ् वाॽरो॥

आल्‍ल खे़न् थिम्‍मे़न्‍दङ् सुवाङ्‌हाॽरे़ खुन्‍छिॽ लुम्‍मो वाॽरो,

खे़ल्‍ले़ कुभा नाःम्‍सिङ्‌मादे़न् मे़घोसुन्‍लो,

खे़न् के़नाःप्‍पाहाॽ के़रे़क्‍ले़

चिभिःप्‍भिःप्‍पादे़न्‍नो खे़न् मे़दे़म्‍सुआङ् वाॽरो॥

४ निःन्‍धो के़बोङ्‌बा तङ्‌नाम्‍हाॽओ आत्‍तिन्‍नाङ् मे़दाने़न्‍बाल्‍ले़ चोगुल्‍ले़

सियोन के़बेःक्‍पा लाम्‍हाॽ हाःप् चिङ्‌ल ने़रो,

खे़ल्‍ले़ के़रे़क् मा कुलाम्‍धेःत्‍हाॽ चिजि खक्‍खक् पोःक्‍खे़आङ् ने़रो,

खे़ल्‍ले़ कुनिङ्‌वाॽफुसाम्‍बाहाॽ सक्‍मारक् मे़सोःन्‍छिङ्‌लो॥

खे़प्‍मोबा सिसागे़न् मे़न्‍छ्‌याहाॽ निङ्‌वाॽ तुक्‍खे चामो मे़ध्‍ये़आङ् मे़वाॽरो,

खे़ब्‍याङ् खे़न् के़साक्‍पा तुक्‍मा याःप्‍मो थ्‍ये़आङ् ने़रो॥

५ खे़ल्‍ले़ कुनिङ्‌मिहाॽ खुने़ॽ कुन्‍दाङ्‌बा मे़बोःक्‍खे़आङ् मे़वाॽरो,

खे़ल्‍ले़ कुअत् कुबाङ्‌हाॽ मे़नाःम्‍सिङ्‌ङाङ् मे़वाॽरो॥

खे़ल्‍ले़ यरिक् कुलायोहाॽरे़ चोगुल्‍ले़

यहवे दाङ्‌बे़ल्‍ले़ खे़न् तुक्‍खेओ थासुबारो,

खे़ल्‍ले़ अङे़ःक्‌वा कुस्‍साहाॽ निङ्‌मिहाॽरे़ खुन्‍छिॽ तगि

पुङ्‌लाहिम्‍मो मे़दे़म्‍सु मे़देॽरुसिआङ् मे़वाॽरो॥

६ सियोनरे़ कुस्‍सा मे़न्‍छुमाःल्‍ले़ कुगे़रे़क्

कुहाङ्‌वा कुमाङ्‌हाॽ मे़देॽरु मे़बिरुआङ् वाॽरो॥

खे़ल्‍ले़ कुलाम्‍लोबाहाॽ चाराम्‍मादे़न्

मे़ङ्‌घोमनाबा पे़ःङ्‌वा हे़क्‍तङ्‌बा मे़जोःक्‍लो॥

खे़ङ्‌हाॽ मे़न्‍धुम्‍मनाबा मे़बोःक्‍खे़आङ्

खुन्‍छिॽ के़नाःप्‍पाहाॽलाम् तगि तगि मे़घे़त्‍छिङ्‌ङाङ् मे़वाॽरो॥

७ यरुसले़ःम्‍मिल्‍ले़ कुदुक्‍खे नु कुलाक्‍खेबा ये़न्‍नो

उःन्‍छोःन् तुमुबा के़रे़क् इमे़ल्‍लुङ्‌बा पाःन्‍हाॽ निङ्‌वाॽ इःत्‍तुरो॥

खुने़ॽ कुमनाहाॽ निङ्‌मिहाॽरे़ खुन्‍छिॽ हुक्‍को मे़ध्‍ये़ःल्‍ले़,

खे़न् के़भाॽबा आत्‍तिन्‍नाङ् होःप्‍ते़रो,

खुने़ॽ कुनिङ्‌मिहाॽरे़ खे़न् ओमे़मे़त्‍तुरो,

हे़क्‍क्‍याङ् खे़न् खाप्‍पुथ्‍यःङ् पोःक्‍खे़बाओ किनाःन्‍दि मे़बिरुरो॥

८ यरुसले़ःम्‍मिल्‍ले़ यम्‍बा लायो चोगुरो,

खे़ल्‍ले़ चोगुल्‍ले़ खे़न् आसुत्‍थो पोःक्‍खे़आङ् ने़रो॥

खे़न् मिङ्‌सो इङ्‌धाङ् के़बिबा के़रे़क्‍ले़ कुनामे़न्‍छाॽ मे़मे़त्‍तुरो,

थेआङ्‌भे़ल्‍ले़ खे़ङ्‌हाॽरे़ खे़ल्‍ले़ कुले़क्‍चाबुधुःक्‍किन् मे़निसुआङ् वाॽरो,

खे़न् आप्‍फेक् उघुइ लॽआङ् थिक्‍नाहाङ् हिसिङ्‌लो॥

९ खे़ल्‍ले़ कुजिःन्‍जिःन्‍घुमान् कुसिम्‍मो खिप्‍तुरो,

खे़ल्‍ले़ के़दाबा ताप्‍फे़ःम्‍बा कुये़न्‍निन् निङ्‌वाॽ मे़इःत्‍तुन्‍लो॥

खे़ल्‍ले़ कुमे़क्‍मे़न् किप्‍मा के़घुबा चोगे़रो,

खे़न् हाङ्‌हाङ् के़मे़प्‍पा हाःत्‍ताङ् होःप्‍ते़रो॥

“यहवे दाङ्‌बाए, आङ्‌गाॽ तुक्‍खे तुमुङ्‌बे़न् ओमे़त्‍ते़ॽओ,

थेआङ्‌भे़ल्‍ले़ निङ्‌मिहाॽ के़नाःम्‍बा मे़बोःक्‍खे़आङ् वाॽरो॥”

१० खे़ल्‍ले़ के़रे़क् कुयाङ्‌सा कुन्‍धेहाॽ नाप्‍मारे़ लागि

निङ्‌मिहाॽरे़ हुक् मे़धे़क्‍तुआङ् वाॽरो॥

आदाङ्‌बारे़ के़ये़जुम्‍भोओ थिम्‍मे़न्‍दङ् सुवाङ्‌हाॽ लाःप्‍मा के़म्‍भाःक्‍तुसिन्‍नाङ् मे़वये़रो,

यरुसले़ःम्‍मिल्‍ले़ कुसेसेदे़न्‍नो खे़ङ्‌हाॽ मे़लासे़बा निसुसिरो॥

११ खे़ल्‍ले़ काक् कुमनाहाॽ खुन्‍छिॽ सक्‍मा पुॽर कुजा कोःत्‍नु मे़वाॽरो,

खुन्‍छिॽ सक्‍मा केःक्‍मारे़ लागि खे़ङ्‌हाॽरे़ चामा कुजाःन्‍नु

खुन्‍छिॽ याङ्‌साकुन्‍धेहाॽ मे़ले़क्‍तुरो॥

“यहवे दाङ्‌बाए, ओमये़ॽआङ् निङ्‌वाॽ इःत्‍ते़ॽओ,

थे़आङ्‌भे़ल्‍ले़ आङ्‌गाॽ कुनामे़न्‍छाॽ मे़मे़त्‍ताङ्‌ङाङ् वाॽरो॥”

१२ “कप्‍मोलाम् के़बोङ्‌बाआङ् के़बेःक्‍पा लाम्‍दिःक्‍पाहाॽ

के़रे़क्‍ले़ लागि थे आङ्‌गाॽ थे़माआङ् मे़ःन्‍नाबि?

के़रे़क् पिसाङ् ओमे़त्‍ते़म्‍मे़ॽआङ् ओमुये़म्‍मे़ॽओ॥

यहवे दाङ्‌बे़ल्‍ले़ किप्‍मागे़घुबा कुसिक् पोःक्‍मा ये़न्‍नो

खुने़ॽ आङ्‌गाॽ तुमुङ्‌बा आदुक्‍खेन् हे़क्‍के

वेॽ आत्‍तिन् मनाःल्‍ले़ आभे़ल्‍ले़ ये़त्‍तुक्‍खे तुमुआङ् वाॽबि?

१३ “खुने़ॽ थाःङ्‌लाम्‍बा मिन् थासुआङ् वाॽरो,

खे़न् मिन् आङ्‌गाॽ आये़त् सिगाङ् पाङ्‌घुरो॥

खुने़ॽ आङ्‌गाॽ आलाङ्‌ङो इजो के़सुरो,

हे़क्‍क्‍याङ् आङ्‌गाॽ नुःक्‍ताङ् ताराङ्‌लो॥

खुने़ॽ आङ्‌गाॽ मुरे़ःक् खारे़ःक् चोगाङ्‌लो

खे़ब्‍याङ् ले़न्‍दिक् नाम्‍धाधा मे़न्‍धुम्‍मनाबा चोगाङ्‌लो॥

१४ “आङ्‌गाॽ आलायोहाॽ लत्‍छा खे़ःप्‍सिङ्‌ङो इघेःक्‍खुआङ् पत्‍लो,

खुने़ॽ कुहुक्‍किल्‍ले़ खे़ङ्‌हाॽ इघेःक्‍खुरो,

खे़न् आङ्‌गाॽ आभक्‍ताङ्‌ङो मे़भत्‍छुआङ् पत्‍लो,

यहवे दाङ्‌बे़ल्‍ले़ आङ्‌गाॽ आधुम्‍मे़न् युम्‍सुआङ् वाॽरो॥

खुने़ॽ आनिङ्‌मिहाॽरे़ खुन्‍छिॽ हुक्‍को थासाङ्‌लो,

खे़ङ्‌हाॽनु आङ्‌गाॽ थक्‍मा मे़सुक्‍कान्‍लो॥

१५ “दाङ्‌बे़ल्‍ले़ के़रे़क् आधक्‍सुबाहाॽ नाॽरुसिआङ् वाॽरो,

आङ्‌गाॽ थाङ्‌बे़न् आमनाहाॽ तरःम्‍दरःम् लःम्‍मासिरे़ लागि

आङ्‌गाॽ आदक्‍ले़ङ्‌वाओ के़धुम्‍बाहाॽ फुक्‍खुसिआङ् वाॽरो॥

खुने़ॽ चे़ल्‍ले़क्‍सेॽ एःम्‍मादे़न्‍नो, चे़ल्‍ले़क्‍सेॽ एःप्‍मनाबा हे़क्‍के

यहवे दाङ्‌बे़ल्‍ले़ यहुदाःल्‍ले़ सिसागे़न् कुस्‍सा मे़न्‍छ्‌यान् युःत्‍तुआङ् वाॽरो॥

१६ “कन् के़रे़क् पाःन्‍हाॽरे़ चोगुल्‍ले़ आङ्‌गाॽ हाःप्‍मार वाॽआरो,

आङ्‌गाॽ आमिक्‍कोलाम् आमिक्‌वा ते़रे़रे़ थाप्‍लो॥

आङ्‌गाॽ हाङ्‌हाङ् मे़प्‍मारे़ लागि आबेसाङ् हाःत्‍ताङ् होप्‍लो,

आयाम्‍साम्‍मिन् याम्‍मो कुहिङ्‌वे़त् के़जोःक्‍पा आसाःत्‍ताङ् होप्‍लो॥

आङ्‌गाॽ अङे़ःक्‌वा आस्‍सा ये़म्‍बित्‍छाहाॽ एःक्‍से़त्‍छा मे़वाॽरो,

थेआङ्‌भे़ल्‍ले़ निङ्‌मिन् थङ् के़नाःम्‍बा पोःक्‍खे़आङ् वाॽरो॥

१७ “पेलि फाक्‍मारे़ लागि सियोनरे़ कुहुक्‍किन् सल्‍लिक् सन्‍छुरो,

कर खे़न् आःन्‍छिङ्‌मा के़बिबा आत्‍तिन्‍नाङ् होप्‍लो॥

यहवे दाङ्‌बे़ल्‍ले़ याकुबरे़ कुदक्‍ले़ङ्‌वाओ कुहिम्‍बेसाङ्‌बाहाॽ

कुनिङ्‌मि मे़बोङ्‌ल फाॽआङ् इङ्‌जाङ् पिरुसिआङ् वाॽरो॥

खे़ङ्‌हाॽरे़ खुन्‍छिॽ लुम्‍मो यरुसले़ःम्‍मिन्

लत्‍छा आसुत्‍थो पान् पोःक्‍खे़आङ् ने़रो॥

१८ “यहवे दाङ्‌बे़न् साम्‌योबा चोक्‍लो,

हे़क्‍केसाङ् कुदक्‍ले़ङ्‌वाओ पिफ्‍युङ्‌बा पोःक्‍खाङ्‌ङाङ् वयाङ्‌लो॥

के़रे़क् मे़न्‍छाम् सुवाङ्‌से, खे़प्‍से़म्‍मे़ॽओ

हे़क्‍क्‍याङ् आङ्‌गाॽ आदुक्‍खेन् ओमे़त्‍ते़म्‍मे़ॽओ॥

सिसागे़न् मे़न्‍छ्‌या आमनाहाॽ नु थाङ्‌बे़न् आमनाहाॽ

लाजेॽलाम् लाःक्‍कात् मे़लःत्‍तु मे़देॽरुसिआङ् मे़वाॽरो॥

१९ “आङ्‌गाॽ आन्‍जुम् आन्‍देङ्‌बाहाॽ उःत्‍तुङ्‌सिङ्‌लो,

कर खे़ङ्‌हाॽरे़ आङ्‌गाॽ इङ्‌ले़क्‍को मे़धासाङ्‌लो॥

याम्‍मो हिङ्‌मारे़ लागि चामा कुजाहाॽ मे़गोःत्‍तुआङ्

मे़ङ्‌घोसुन्‍निल्‍ले़ ये़क्‌यक्‍को आङ्‌गाॽ आमाङ्‌निङ्‌वाॽपान्

के़बाःप्‍पाहाॽ नु आलाम्‍लोबाहाॽ मे़मे़गे़रो॥

२० “यहवे दाङ्‌बाए, ओमे़त्‍ते़ॽओ, तुक्‍खेओ थ्‍याङ्‌ङाङ् वाॽआरो,

आङ्‌गाॽ साॽरिक् पिफ्‍युङ्‌बा पोःक्‍खाङ्‌बाल्‍ले़

चोगुल्‍ले़ आङ्‌गाॽ आसिक्‍लुङ्‌मान् याःत्‍लो,

आङ्‌गाॽ आयाम्‍साम्‍मिन् आसिगाङ् थाम्‍सिङ् मुङ्‌सिङ्‌लो॥

लाःक्‍कात् ताभेःल्‍ले़ मना स्‍ये़रुसिरो,

सिगाङ् खे़प्‍मो सिमारक् वाॽरो॥

२१ “मनाहाॽरे़ आङ्‌गाॽ याःत्‍ताबान् मे़घे़प्‍सुआङ् वाॽरो,

कर आङ्‌गाॽ हाङ्‌हाङ् के़मे़प्‍पा आत्‍तिन्‍नाङ् होप्‍लो॥

आङ्‌गाॽ के़रे़क् आनिङ्‌मिहाॽरे़ आये़त्‍तुक्‍खेन् मे़घे़प्‍सुआङ् वाॽरो,

आदाङ्‌बारे़ अक्‍खे के़जोगुबाओ खे़ङ्‌हाॽ मे़सःत्‍लो॥

आदाङ्‌बारे़ उवा के़जोगुबा ये़न्‍निन् के़दारुरो,

खम्‍भ्‍याङ् खे़ङ्‌हाॽआङ् आङ्‌गाॽ कुसिङ्‌बाए मे़बोङ्‌लरो॥

२२ “खुन्‍छिॽ ताप्‍फे़ःम्‍बा याःम्‍बक्‍हाॽ खक्‍पे़त् आदाङ्‌बारे़ के़दगि ताररो,

हे़क्‍क्‍याङ् के़रे़क् आलायोहाॽरे़ चोगुल्‍ले़ आङ्‌गाॽ के़मे़त्‍ताङ्‌बा हे़क्‍के

खे़ङ्‌हाॽआङ् हाबा हे़क्‍केलॽरिक्‍के ताप्‍फे़ःल्‍लिक् मे़त्‍ते़से़ॽओ॥

आङ्‌गाॽ साॽरिक् यरिक् याःत्‍तारो

हे़क्‍क्‍याङ् आङ्‌गाॽ आसक्‍मा पुॽरे़आङ् वाॽआरो॥”

यरुसले़ःम्‍मो यहवे दाङ्‌बे़ल्‍ले़ कुघुम्‍दिङ्

२

आयाक्‍को यहवे दाङ्‌बे़ल्‍ले़ कुसिक् पोःक्‍मो सियोनरे़ कुस्‍सा मे़न्‍छुमान्

माक्‍सिःङ्‌ग्‍याःप्‍पा खामाक्‍मे़ल्‍ले़ सुःप्‍तुआङ् पत्‍लो!

इस्राइलरे़ कुहाङ्‌वा कुमाङ्‌वान् खुने़ॽ ताङ्‌साङ्‌बोलाम्

इक्‍सादिङ् खाम्‍बेःक्‍मो मक्‍थाःन्‍दुआङ् वाॽरो॥

खुने़ॽ कुसिक् पोगे़बा ये़न्‍नो आप्‍फेक् कुलाङ्‌तोॽभेत्

सियोने़न्‍नाङ् खुने़ॽ निङ्‌वाॽ इःत्‍तुबा होप्‍लो॥

२ याकुबरे़ के़रे़क् कुवाॽमा कुयुङ्‌मादे़न्‍हाॽ यहवे दाङ्‌बे़ल्‍ले़

आक्‍खे़न्‍नाङ् कुलुङ्‌माॽ स्‍याःत् मे़ल्‍लॽए खाप्‍पुथ्‍यःङ् चोगुरो॥

खुने़ॽ कुसाक्‍के़न् पोगे़बाओ यहुदाःल्‍ले़ कुस्‍सा मे़न्‍छुमाःल्‍ले़

खुन्‍छिॽ यक्‍हाॽ फुत्‍लुम् थ्‍यःङ् लुःन्‍दु पिरुसिरो॥

खे़न् हाङ्‌जुम्‍मिन् नु खे़ल्‍ले़ कुलाम्‍लोबाहाॽ

खुने़ॽ खाम्‍बाङ्‌ङो सोःन्‍दुसिआङ् कुनामे़न्‍छाॽ मे़त्‍तुसिरो॥

३ खुने़ॽ साॽरिक् किप्‍मागे़घुबा कुसिक् पोःक्‍मो

खुने़ॽ इस्राइलबा काक् मुक्‍साम्‍मिन् फुत्‍लुम् थ्‍यःङ् चोगुरो॥

निङ्‌मिहाॽरे़ खुन्‍छिॽ तगिए खुने़ॽ कुजुक्‌वा हुक्‍के़न् खे़त्‍तुरो,

याकुबरे़ कुसम्‍धाङ् के़धाबा खुने़ॽ आमे़ङ्‌मे़ङ्‌बा कुसाक्‍के़न्‍निन्

के़रे़क् पिसाङ् मिधुङ्‌दिङ् मिराःक् हे़क्‍के ले़ॽरे़रो॥

४ निङ्‌मि कुइसिःक् खुने़ॽ लिओ पे़रे़ःन्‍जोःन् फत्‍छुआङ् पत्‍लो,

आअत्‍अप्‍पा कुइसिःक् खुने़ॽ तक्‍पे़त् ये़म्‍सिङ्‌ङाङ् ये़प्‍लो॥

मिक्‍के़ल्‍ले़ निसुल्‍ले़ के़वाॽबा सिराॽगे़धाङ्‌बा पाःन्‍हाॽ

खुने़ॽ निङ्‌मि हे़क्‍के के़रे़क् वरे़ङ्‌ले़ङ् मे़क्‍खुरो॥

सियोनरे़ कुस्‍सा मे़न्‍छुमाःल्‍ले़ कुसाःङ्‌गाहिम्‍मो

खुने़ॽ कुसाक्‍के़न्‍निन् मि हे़क्‍के़ थासुआङ् वाॽरो॥

५ यहवे दाङ्‌बे़न् निङ्‌मि कुइसिःक् पोःक्‍खे़आङ् वाॽरो,

खुने़ॽ इस्राइले़न् खाप्‍पुथ्‍यःङ् चोगुआङ् ने़रो॥

खुने़ॽ के़रे़क् हाङ्‌हिम्‍हाॽ फुत्‍लुम् थ्‍यःङ् चोगुरो,

के़रे़क् यक्‍हाॽ थुप्‍सु लुःन्‍दुदेसुरो॥

खुने़ॽ यहुदाःल्‍ले़ कुस्‍सा मे़न्‍छुमाःल्‍ले़ कुनिङ्‌वाॽ

तुक्‍खे चामे़न् नु कुमेरिङ्‌ङे़न् फोसु पिरुरो॥

६ खुने़ॽ माङ्‌से़वा मे़प्‍मा साःङ्‌गाहिम्‍मिन् इक्‍ताप्‍पोबा

तक्‍तक्‌वा हिम् कुइसिःक् थ्‍यःङ् यन्‍छुदेसुरो,

खुने़ॽ कुदुम्‍मादे़न्‍निन् खाप्‍पुथ्‍यःङ् चोगुरो॥

यहवे दाङ्‌बे़ल्‍ले़ सियोनओ निःन्‍धो के़बोङ्‌बा तङ्‌नाम् नु

सबाथहाॽ के़रे़क् निङ्‌वाॽसोक्‍किल्‍ले़ कुमिङ् मासुरो॥

खुने़ॽ चाॽरिक् किप्‍मागे़घुबा कुसिक् पोःक्‍मो

खुने़ॽ हाङ्‌ङिन् नु निङ्‌वाॽफुसाम्‍बे़न् ने़प्‍माङ् नाॽरुसिरो॥

७ दाङ्‌बे़ल्‍ले़ खुने़ॽओ ले़त्‍ति तोःम्‍मादे़न्‍निन् नाॽरुआङ् ने़रो,

खुने़ॽ कुसेसेदे़न्‍निन् लाप्‍फेसुआङ् ने़रो॥

खुने़ॽ खे़प्‍मो के़ने़बा हाङ्‌हिम्‍मोबा लुङ्‌धाक्‍हाॽ

निङ्‌मिहाॽरे़ खुन्‍छिॽ हुक्‍को पिरुसिआङ् ने़रो॥

खे़ङ्‌हाॽरे़ यहवे दाङ्‌बे़ल्‍ले़ कुहिम्‍मोए

निःन्‍धो के़बोङ्‌बा तङ्‌नाम्‍मोबा ये़न् कुइसिःक् मे़जोगुआङ् ने़रो॥

८ यहवे दाङ्‌बे़ल्‍ले़ सियोनरे़ कुस्‍सा मे़न्‍छुमाःल्‍ले़

कुलुङ्‌धाक्‍हाॽ लुःम्‍मादेमा निङ्‌वाॽ निःन्‍धो चोगुरो॥

खुने़ॽ खे़न् कुसिःक्‍मा खाॽनाम्‍मिल्‍ले़ सिःक्‍तुरो,

खे़न् खाप्‍पुथ्‍यःङ् चोःक्‍मालाम् कुहुक्‍किन् मे़नुःक्‍तुन्‍लो॥

खुने़ॽ हाङ्‌यक् नु लुङ्‌धाक् ने़प्‍माङ् मेरिङ् थक्‍ते़र याःन्‍दुरो,

खे़ङ्‌हाॽ ने़प्‍माङ् थिक्‍ले़ङ्‌ले़ पुरुःङ् लुःन्‍दे़बेरो॥

९ यम्‍बा लाम्‍धेःत्‍हाॽ खाम्‍बाङ्‌ङो निमे़रो,

खुने़ॽ खे़ल्‍ले़ कुए़प्‍माहाॽ यसुआङ् कुम्‍जिक्‍मा चोगुरो॥

हाङ्‌ङिन् नु लाम्‍लोबाहाॽ वेॽ मे़न्‍छाम् सुवाङ्‌हाॽरे़

खुन्‍छिॽ लुम्‍मो लाजेॽलाम् मे़लःत्‍तु मे़देॽरुसिआङ् मे़वाॽरो,

हे़क्‍क्‍याङ् साम्‌योथिम् इङ्‌जाङ्‌ङिन् मे़न्‍हुॽरुन्‍सिन्‍लो॥

खे़ब्‍याङ् खे़ल्‍ले़ कुमाङ्‌निङ्‌वाॽपान् के़बाःप्‍पाहाॽरे़आङ्

यहवे दाङ्‌बे़न्‍लाम् थे़माआङ् सुफो मे़ङ्‌घोसुन्‍लो॥

१० सियोनरे़ कुस्‍सा मे़न्‍छुमाःल्‍ले़ कुलाम्‍लोबाहाॽ

मे़म्‍बाःत्‍ते स्‍वाःत्‍ताङ् खाम्‍बाङ्‌ङो हर्जुॽ मे़युङ्‌लो॥

खे़ङ्‌हाॽरे़ खुन्‍छिॽ थे़गेःक्‍को खाम्‍हिःक्‍किन् मे़जुःत्‍तुआङ् याक्‍लो

हे़क्‍क्‍याङ् खे़ङ्‌हाॽरे़ सगितेत् मे़जाक्‍खुआङ् मे़वाॽरो॥

यरुसले़ःम्‍बा मे़न्‍छ्‌याहाॽरे़ खुन्‍छिॽ थे़गेःक्‍हाॽ

खाम्‍बाङ्‌ङो थारिक् अःक्‍खुम् मे़भत्‍छुआङ् वाॽरो॥

११ हाःप्‍मारे़ हाःप्‍मारे़ मिक्‌वाःल्‍ले़ आमिक्‍हाॽ ले़सुरो,

आङ्‌गाॽ आसिक्‍लुङ्‌मो आङ्‌गाॽ याःत्‍तारो॥

आङ्‌गाॽ आमनाहाॽ मे़मे़गे़बाल्‍ले़ चोगुल्‍ले़,

अङे़ःक्‌वाहाॽ नु नुगे़धुङ्‌बा आम्‍ब्रे़ःङ्‌वा अङे़ःक्‌वाहाॽ

ये़क्‌यक्‍कोबा माराम्‍हाॽओ खुन्‍छिॽ थना ले़क्‍खे़बे़ल्‍ले़ चोगुल्‍ले़

आङ्‌गाॽ आलुङ्‌माॽ फ्‍याःङ्‌भ्‍याःङ् लॽरे़रो॥

१२ के़गाःम्‍बा मनाहाॽ हे़क्‍के ये़क्‌यक्‍कोबा

माराम्‍हाॽओ खे़ङ्‌हाॽरे़ खुन्‍छिॽ थना ले़ङ्‌लो,

खुन्‍छिॽ माहाॽरे़ फक्‍थुङ्‌मो खुन्‍छिॽ सक्‍मा पुॽर पेःक्‍लो,

खे़ब्‍याङ् खे़ङ्‌हाॽरे़ खुन्‍छिॽ माहाॽ अक्‍खे मे़मे़त्‍तुसिरो,

“चामा कुजा नु चे़ल्‍ले़क्‍सेॽ थिन् आत्‍ति वाॽबे?”

१३ यरुसले़ःम्‍मिल्‍ले़ कुस्‍सा मे़न्‍छुमाए,

खे़ने़ॽ के़लागि आङ्‌गाॽ थे पाःप्‍तुङ्‌बाबे?

आङ्‌गाॽ खे़ने़ॽ थेःन्‍नु कुदङ्‌बा तङ्‌ने़बाबे?

सियोनरे़ कुस्‍सा मे़न्‍छ्‌याए,

हाङ्‌हाङ् मे़प्‍मारे़ लागि खे़ने़ॽ थेःन्‍नु तङ्‌ने़बाबे?

के़याङ्‌घेःक्‍किन् वरःङ् हे़क्‍के कुदिम्‍बे केःम्‍बा चोक्‍लो,

हाःत्‍ले़ खे़ने़ॽ के़नुॽर याःम्‍मा के़सुक्‍काङ्‌बे?

१४ खे़ने़ॽ के़माङ्‌निङ्‌वाॽपान् के़बाःप्‍पाहाॽरे़ मे़निसुबा

सुफोहाॽ इङ्‌ले़क्‍पा नु कुसुम् मे़न्‍दम्‍मनाबा वये़रो॥

खे़ने़ॽ ते़म्‍मा तेॽमा मे़म्‍भाःक्‍मारे़ लागि खे़ङ्‌हाॽरे़

खे़ने़ॽ के़भे़न् याःम्‍बक्‍हाॽ ओःन्‍गे़मे़न्‍धाक्‍ते़न्‍लो॥

खे़ङ्‌हाॽरे़ खे़ने़ॽ के़लागि मे़निसुबा सुफोन्

इङ्‌ले़क्‍पा नु मिक्‍ले़ःङ्‌मा पाःन्‍लक् वये़रो॥

१५ खे़ने़ॽ के़बेसाङ् के़बोङ्‌बाआङ् के़बेःक्‍पा के़रे़क्‍ले़

के़दुमुइ के़म्‍मे़त्‍ताङ् खुन्‍छिॽ हुक्‍हाॽ हिप्‍ला मे़हिप्‍तुरो॥

यरुसले़ःम्‍मिल्‍ले़ कुस्‍सा मे़न्‍छुमाःल्‍ले़ कुदक्‍ले़ङ्‌वाओ

कुनामे़न्‍छाॽ मे़बाःत्‍तुर खुन्‍छिॽ थे़गेःक्‍हाॽ तघुम्‍तघुम् मे़मे़त्‍तुरो–

“से़क्‍खा साॽरिक् पनुनुबा नु निङ्‌वाॽ के़सःप्‍पा

इक्‍सादिङ् खाम्‍बेःक्‍कोबा ये़क्‌यक् फाॽआङ् कुमिङ् के़इङ्‌बान् हाबा कन् मे़ःन्‍बि?”

१६ खे़ने़ॽ के़रे़क् के़निङ्‌मिहाॽरे़ मे़बाःत्‍तुआङ् किनाःन्‍दि के़म्‍बिरो,

खे़ङ्‌हाॽरे़ खुन्‍छिॽ हाबोॽबान् मे़ये़ःक्‍खुर अक्‍खे के़म्‍मे़त्‍लो,

आनिगे खे़न् खाप्‍पुथ्‍यःङ् मे़क्‍खुम्‍बे़रो॥

आम्‍भा कन् ये़न्‍निन् ओमे़प्‍मारे़ लागि हाङ्‌घुम्‍बे़आङ् वयिगे़रो,

आनिगे हिङिगे़आङ् कन् ओमे़प्‍मा खोसुम्‍बे़रो!

१७ यहवे दाङ्‌बे़ल्‍ले़ थेःन् चोःक्‍मा निङ्‌सेक् चोगुआङ् वये़,

खुने़ॽ थेःन् उवा चोगुआङ् वये़,

आम्‍भा खे़न् चोःक्‍मा इःत्‍तुबे़न् के़त्‍तुरो॥

कुलुङ्‌माॽ स्‍याःत् मे़ल्‍लॽए खे़ने़ॽ चिल्‍ले़क् के़ले़क्‍खे़ के़देसे़रो,

खुने़ॽ निङ्‌मिहाॽ खे़ने़ॽ के़सम्‍धाङ् मे़सःत्‍ते़र याःन्‍दुसिरो,

खम्‍भ्‍याङ् के़अत् के़बाङ्‌हाॽ पधुम् के़धुम्‍बा चोगुसिरो॥

१८ मनाहाॽरे़ खुन्‍छिॽ सिक्‍लुङ्‌मे़ल्‍ले़ यहवे दाङ्‌बे़न् पेलि मे़भाक्‍तुरो,

सियोनरे़ कुस्‍सा मे़न्‍छुमाःल्‍ले़ कुलुङ्‌धाक्‍के,

वहःङ् हे़क्‍के से़न्‍दिक् ले़न्‍दिक् के़मिक्‌वा थासे़ॽओ॥

चबे़ःत्‍छिक्‍काङ् खे़ने़ॽ मे़नाःम्‍सिङ्‌ङे़न्‍ने़ॽओ,

खे़ने़ॽ के़मिक्‍के़न् चिराप् लॽरिक् मे़नाःप्‍से़न्‍ने़ॽओ॥

१९ से़न्‍दिक् ये़त्‍ले़ङ् ये़त्‍ले़ङ् पोगे़आङ् अःक्‍ते़ॽओ,

के़सिक्‍लुङ्‌मोलाम् यहवे दाङ्‌बे़न् पेलि फाक्‍ते़ॽओ॥

माराम्‍हाॽरे़ कुसुक्‍पाहाॽओ साक्‍के़ल्‍ले़ कुधना के़ले़ङ्‌बा के़स्‍साहाॽ

मे़हिङ्‌ल फाॽआङ् के़हुक्‍हाॽ खुने़ॽ ले़प्‍माङ् फोःक्‍खे़ॽओ॥

२० यहवे दाङ्‌बाए, ओमे़त्‍ते़ॽओ, हे़क्‍क्‍याङ् निङ्‌वाॽ इःत्‍ते़ॽओ,

आदाङ्‌बारे़ अक्‍तङ्‌बा तुक्‍खे हात् के़जाःत्‍तुआङ् वाॽबे?

थे मे़न्‍छुमाहाॽरे़ खुन्‍छिॽ आप्‍फेक् फक्‍थुङ्‌मो मे़ने़स्‍सुसिबा,

खुन्‍छिॽ आप्‍फेक् मे़गत्‍तुसिबा आम्‍ब्रे़ःङ्‌वा साहाॽ मे़जसिरबि?

निङ्‌वाॽफुसाम्‍बाहाॽ नु माङ्‌निङ्‌वाॽपान् के़बाःप्‍पाहाॽ

यहवे दाङ्‌बे़ल्‍ले़ कुसेसेदे़न्‍नो मे़स्‍ये़रुसिरबि?

२१ माराम् माराम्‍हाॽओबा खाम्‍हिःक्‍को काप्‍पोबा नु

थाङ्‌बे़न् मनाहाॽ ले़रे़म्‍भे़ना मे़जोःन्‍दे़आङ् मे़ने़रो॥

थाङ्‌बे़न् नु मे़न्‍छ्‌या आमनाहाॽ ताभेःल्‍ले़ मे़सोःन्‍दुसिआङ् ने़रो

के़सिक् पोगे़बा ये़न्‍नो आदाङ्‌बारे़ खे़ङ्‌हाॽ के़स्‍ये़रुसिआङ वाॽरो,

लुङ्‌माॽ स्‍याःत् मे़ल्‍लॽए खे़ङ्‌हाॽ के़स्‍ये़रुसिआङ् वाॽरो॥

२२ तङ्‌नाम्‍मो मनाहाॽ मे़जुम्‍बा कुइसिःक्‍के,

आगब्रिङ्‌लाम् आदाङ्‌बारे़ आनिङ्‌मिहाॽ के़सुप्‍सुसिरो॥

यहवे दाङ्‌बे़ल्‍ले़ कुसाक्‍के़न् पोगे़बा ये़न्‍नो

आत्‍तिन्‍नाङ् खे़त्‍छिङ्‌मा मे़घोसे़न्‍लो

हे़क्‍क्‍याङ् आत्‍तिन्‍नाङ् ताङ्‌माआङ् मे़घोसे़न्‍लो॥

आङ्‌गाॽ हिङ्‌घुङ्‌सिङ्‌ङाङ् यम्‍बा चोगुङ्‌सिङ्‌बा आस्‍साहाॽ

आङ्‌गाॽ आनिङ्‌मिःल्‍ले़ मे़क्‍खुसि पिराङ्‌ङाङ् वाॽरो॥

खुम्‍दिङ्, लायोलाम् हिम्‍मा नु निङ्‌साङ्

३

यहवे दाङ्‌बे़ल्‍ले़ कुसिक् पोःक्‍मा तक्‍काःत्‍लाम् के़दाबा

तुक्‍खे लाक्‍खे के़दुम्‍बा मनान् आङ्‌गाॽएरो॥

२ खुने़ॽ आङ्‌गाॽ नाःत्‍ताङ्‌देसाङ्‌ङाङ् वाॽरो,

हे़क्‍क्‍याङ् खागे़ओःप्‍पे़ल्‍ले़ कुले़क्‌वा खामाक्‍मो

आङ्‌गाॽ लाङ्‌घेःक्‍मा पाङ्‌घाङ्‌ङाङ् वाॽरो॥

३ से़क्‍खाःल्‍ले़, खुने़ॽ कुहुक्‍किल्‍ले़ आङ्‌गाॽ आदक्‍ले़ङ्‌वाओ

ये़त्‍ले़ङ् ये़त्‍ले़ङ् नु ले़न्‍दिक् नाम्‍धाधाए साःप्‍साङ्‌ङाङ् वाॽरो॥

४ खुने़ॽ आहोरिक्‍पान् नु आने़क्‍सान् इसुॽरुर याःन्‍दुआङ् वाॽरो,

हे़क्‍क्‍याङ् आङ्‌गाॽ आये़प्‍पाहाॽ ए़क्‍खाङ् पिराङ्‌ङाङ् वाॽरो॥

५ खुने़ॽग आङ्‌गाॽ तुक्‍खे नु लाक्‍खेःल्‍ले़ कबाङ्‌ङाङ् वाॽरो,

हे़क्‍क्‍याङ् के़साक्‍पो के़बाङ्‌साङ्‌ङाङ् वाॽरो॥

६ यरिक् ये़न्‍नाङ्‌धो के़सिबाआङ् के़ने़बा चेधक् कुइसिःक्

खुने़ॽग आङ्‌गाॽ खागे़माक्‍पादे़न्‍नो युक्‍खाङ्‌ङाङ् वाॽरो॥

७ खे़त्‍छिङ्‌मा मे़सुक्‍कान्‍ल फाॽआङ् आङ्‌गाॽ आगब्रिङ् लुङ्‌धाक् से़त्‍तुआङ् ये़प्‍लो,

पलिःप् के़लिःप्‍पा फे़न्‍जेॽ थक्‍क्रङ्‌ङिल्‍ले़ इघेःक्‍खाङ्‌ङाङ् पत्‍लो॥

८ कुभाॽरे़ लागि आङ्‌गाॽ फिरिक् फिरिक् फिःक्‍कार अःक्‍कारो,

करसाङ् आङ्‌गाॽ आबेलिन् खुने़ॽ खे़म्‍घे़म् मे़लाप्‍तुन्‍लो॥

९ लुङ्‌गाक्‍माहाॽरे़ आङ्‌गाॽ आलाम्‍मिन् साक्‍ताङ् पिराङ्‌ङाङ् ने़रो,

आङ्‌गाॽ आलाम्‍मिन् खुने़ॽ पेगे़ॽ वगे़क्‍पा चोगाङ् पिराङ्‌ङाङ् ने़रो॥

१० मना के़सुक्‍पाआङ् के़ने़बा माःॽयुःन् कुइसिःक्

हे़क्‍क्‍याङ् के़जिङ्‌सिङ्‌बाआङ् के़ने़बा खिरिङ्‌बान् कुइसिःक्,

११ खुने़ॽ आङ्‌गाॽ लाम्‍लाम्‍मोलाम् फत्‍ताङ्‌ङाङ् ते़रे़क् ते़रे़क् थे़ःक्‍खाङ्‌लो

खे़ब्‍याङ् खुने़ॽग आङ्‌गाॽ कुभाॽबाङ् मे़ःन्‍नेबा चोगाङ्‌लो॥

१२ खुने़ॽ लिजोःन् फत्‍छुआङ् कुलिन् खिङ्‌घुरो

हे़क्‍क्‍याङ् कुदोःङ्‌हाॽरे़ आङ्‌गाॽए सोःक्‍ताङ्‌लो॥

१३ खुने़ॽ कुदोःङ् याङ्‌मा काःन्‍द्‌याओबा तोःङ्‌हाॽरे़

आङ्‌गाॽ आलुङ्‌मे़न् फ्‍याक् लस्‍सुर पिराङ्‌लो॥

१४ के़रे़क् आमनाहाॽरे़ खुन्‍छिॽ एःप्‍मा चाहाक् पोःक्‍खाङ्‌लो,

खे़ङ्‌हाॽरे़ ले़न्‍दिक् नाम्‍धाधाए साम्‍लोलाम् कुनामे़न्‍छाॽ मे़मे़त्‍तारो॥

१५ खुने़ॽ पघिःक् के़घिःक्‍पा सुङ्‌घिःङ्‌बे़ल्‍ले़ आङ्‌गाॽ थिम्‍साङ्‌लो

साक्‍खिःक् के़घिःक्‍पा खिःङ्‌ङिन् आङ्‌गाॽ थुङ्‌घाङ्‌लो॥

१६ खुने़ॽ लुङ्‌जेःक्‍हाॽ चाःत्‍ताङ्‌ङाङ् आहाबोॽबाहाॽ ए़क्‍खाङ् पिराङ्‌लो,

हे़क्‍क्‍याङ् खाम्‍हिःक्‍को आङ्‌गाॽ चिदोॽ चिदोॽ तोॽराङ्‌लो॥

१७ सनारुङ्‌ङिन् आङ्‌गाॽलाम् माःङ्‌घा पोःक्‍खाङ्‌ङाङ् वाॽरो,

नुॽमादामे़न् थेइ, खे़न् आङ्‌गाॽ निङ्‌वाॽ फेःत्‍छुङ्‌ङाङ् वाॽरो॥

१८ कल्‍ले़चोगुल्‍ले़ आङ्‌गाॽ अक्‍खे पाःत्‍तुङ्‌लो,

“आङ्‌गाॽ आहाङ्‌वा आमाङ्‌वान् पेलासे़रो,

यहवे दाङ्‌बालाम् चोगुङ्‌बा निङ्‌साङ्‌ङिन्‍नाङ् नुबे़रो॥”

१९ आङ्‌गाॽ तुमुङ्‌बा कुजागे़भे़म्‍बा, आदुक्‍खे आलाक्‍खे़न्

हे़क्‍क्‍याङ् आङ्‌गाॽ ताप्‍पे़ॽराङ्‌बे़न् निङ्‌वाॽ इःत्‍तुङ्‌लो॥

२० आङ्‌गाॽ खे़ङ्‌हाॽ चक्‍मे़ल्‍लॽए निङ्‌वाॽ लिङ्‌सुङ्‌लो,

हे़क्‍क्‍याङ् आयाम्‍साम्‍मिन् आङ्‌गाॽओ कुसक्‍मा पुॽरो॥

२१ कर आङ्‌गाॽ कन् लत्‍छा पाःन्‍निन् निङ्‌वाॽ इःत्‍तुङ्‌लो,

खे़ल्‍ले़ चोगुल्‍ले़ आङ्‌गाॽ निङ्‌साङ् के़जोःक्‍पा पोङ्‌ङारो–

२२ यहवे दाङ्‌बे़ल्‍ले़ खुने़ॽ यम्‍बा कुमिःम्‍जि नु आभे़ल्‍ले़आङ्

मे़न्‍नुप्‍मनाबा कुलुङ्‌गुम्‍मिल्‍ले़ चोगुल्‍ले़ मे़म्‍मे़क्‍के वयिगे़रो॥

२३ खे़ङ्‌हाॽ तानाम् थक्‍मा कुसङ् पोङ्‌लो,

आदाङ्‌बा साॽरिक् यरिक् नसाःन्‍साबा के़जोःक्‍लो॥

२४ आङ्‌गाॽ आयाम्‍साम्‍मिल्‍ले़ अक्‍खे पाःत्‍तुरो,

“आलागि के़रे़क् पाःन्‍नो यहवे दाङ्‌बे़न्‍ने आलक्‍लो,

कल्‍ले़चोगुल्‍ले़ आङ्‌गाॽ नासिथःत्‍तुङ्‌ङाङ् खुने़ॽ हाङ्‌घुङ्‌लो॥”

२५ यहवे दाङ्‌बे़ल्‍ले़ कुलाम् ओगे़मे़प्‍पाहाॽ,

खुने़ॽ के़गोःप्‍पाहाॽनुग खुने़ॽ के़नुॽबा चोक्‍लो॥

२६ स्‍वाःत्‍ताङ् यहवे दाङ्‌बे़ल्‍ले़ आसे़ःप्‍से़ःप्‍पा कुलाम्‍मिन्

ओमे़प्‍माए के़रे़क्‍नुःल्‍ले़ नुबा पोङ्‌लो॥

२७ मनान् थाङ्‌बे़न् वाॽरए खुने़ॽ कुघे़ःप्‍सिङ्‌ङिन् कुमाग

खे़ल्‍ले़ कुलागि चाॽरिक् नुबा पोङ्‌लो॥

२८ यहवे दाङ्‌बे़ल्‍ले़ मनाओ कन् फत्‍छुबाल्‍ले़ चोगुल्‍ले़

खे़न् एःक् मे़म्‍बाःत्‍ते स्‍वाःत् युङ्‌लरो॥

२९ खे़ल्‍ले़ कुम्‍ब्राःल्‍ले़ खाम्‍बाङ्‌ङिन् सुसुररो,

कम्‍भलॽरिक् आल्‍लसाङ् याम्‍मो निङ्‌साङ् वाॽररो॥

३० कुन्‍दे़ङ्‌बा के़भङ्‌बा ले़प्‍माङ्‌ङे खुने़ॽ कुन्‍दे़ङ्‌बे़न् हिसु पिरुररो,

हे़क्‍क्‍याङ् कुनामे़न्‍छाॽ पाःन्‍निन् नासि थःत्‍तुररो॥

३१ थेआङ्‌भे़ल्‍ले़ यहवे दाङ्‌बे़न् लुङ्‌माॽ आदुक्‍तुक्‍पा चोक्‍लो

हे़क्‍क्‍याङ् सदादिङ्‌ले़ लागि खुने़ॽ आन्‍नाॽने़न्‍लो॥

३२ खुने़ॽ इनोगे़न् तुक्‍खे लाक्‍खेहाॽ तारुसाङ् लुङ्‌माॽ आदुक्‍लो,

आभे़ल्‍ले़आङ् चक्‍मे़ल्‍लॽमनाबा कुमिःम्‍जिन् पयम् यम्‍बा चोक्‍लो॥

३३ थेआङ्‌भे़ल्‍ले़ खुने़ॽ आप्‍फेक् कुसिक्‍लुङ्‌माॽलाम्

मे़न्‍छाम् याप्‍मि साहाॽ तुक्‍खे लाक्‍खे मे़जार मे़याःन्‍दुसिन्‍लो॥

३४ कुभारे़ लाजेॽओबा के़रे़क् पुङ्‌लाधाबाहाॽ

लाङ्‌ङिल्‍ले़ चिदोॽ चिदोॽ मे़दोॽरुसिने़भग्र,

३५ के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुदगि

कुभारे़ खुन्‍छिॽ खोमा लक्‍किन् मे़नाप्‍तुसिने़भग्र,

३६ कुभारे़ कुदोःप्‍मा खासे़न् मे़न्‍लोःन्‍दुन् मे़म्‍बिरुसिन्‍ने़भग्र

थे यहवे दाङ्‌बे़ल्‍ले़ हे़क्‍तङ्‌बा पाःन्‍हाॽ मे़निसुन्‍नाङ्‌बि?

३७ यहवे दाङ्‌बे़ल्‍ले़ इङ्‌जाङ् मे़बिरुसिन्‍ल थारिक्

हाःत्‍ले़ मुरा मे़त्‍तुसिबान् के़रे़आङ् वाॽबे?

३८ के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुम्‍ब्राओलाम्

ताप्‍फे़ःम्‍बा नु नुबा पाःन्‍हाॽ मे़लःन्‍ने़न्‍नाङ्‌बि?

३९ आनिॽ आप्‍फेक् लायोल्‍ले़ खुम्‍दिङ् आघोसुम्‍मिल्‍ले़

आनिॽ कुहिङ्‌वे़त् के़वाॽबा मनाहाॽ थेआङ् मने़धिक्‍माबे?

४० आनिॽ आबाङे ये़प्‍ले़क्‍हाॽ साॽरुम्‍माङ् ओमे़त्‍तुम्‍लो,

हे़क्‍क्‍याङ् यहवे दाङ्‌बाओ ले़प्‍माङ् आनिॽ नुःक्‍खिरो॥

४१ आनिॽ सिक्‍लुङ्‌मे़न् नु आनिॽ हुक्‍हाॽ साङ्‌ग्राम्‍पेदाङ्‌बा

निङ्‌वाॽफुमाङ् ले़प्‍माङ् फोःक्‍खुम्‍माङ् पाःत्‍तुम्‍लो–

४२ “आनिगे लायो चोगुम्‍बे़, आनिगे पिफ्‍युङ् चोगुम्‍बे़रो,

हे़क्‍क्‍याङ् आदाङ्‌बारे़ आनिगे ले़प्‍मि मे़म्‍बिए के़वाॽरो॥”

४३ आदाङ्‌बा के़साक्‍के़न्‍निल्‍ले़ मि के़बोःक्‍खे़रो,

हे़क्‍क्‍याङ् आदाङ्‌बारे़ आनिगे पुबेलाप्‍सा के़नाःत्‍ते़रो,

खम्‍भ्‍याङ् याप्‍मि लुङ्‌माॽ मे़न्‍दुक्‍के आनिगे आग्‍से़रे़रो॥

४४ आदाङ्‌बारे़ॽओ आत्‍तिन् पेलिन्‍नाङ् मे़गे़त्‍ने़न्‍ल फाॽआङ्

आदाङ्‌बा के़साक्‍के़न्‍निल्‍ले़ के़सुःप्‍सिङ्‌ङाङ् के़बप्‍लो॥

४५ आदाङ्‌बारे़ आनिगे़ग मे़न्‍छाम् सुवाहाॽरे़ खुन्‍छिॽ लुम्‍मो

चिःन्‍जिःन्‍गे़घुबा नु साक्‍चिॽ हे़क्‍तङ्‌बा आग्‍जोगे़आङ् वाॽरो॥

४६ “आनिगे के़रे़क् निङ्‌मिहाॽरे़ आनिगे तक्‍ले़ङ्‌वाओ

खुन्‍छिॽ मुरा मे़हन्‍दुआङ् कुनामे़न्‍छाॽ मे़मे़त्‍तिगे़आङ् वाॽरो॥

४७ किमा यङ्‌मा नु किप्‍मा के़घुबा, मुदोखाम्‍दो नु

मे़क्‍मासिमे़न् आनिगे सम्‍धाङ् इरे़द्‌ये़आङ् वाॽरो॥”

४८ आङ्‌गाॽ आमनाबाहाॽरे़ खुन्‍छिॽ मे़क्‍मासिमे़न् निसुङ्‌लो

हे़क्‍क्‍याङ् आङ्‌गाॽ आमिक्‍कोलाम् आमिक्‌वा ते़रे़रे़ थाप्‍लो॥

४९-५० यहवे दाङ्‌बे़ल्‍ले़ साङ्‌ग्राम्‍पेदाङ्‌लाम् मु ओमे़मे़त्‍तुन्‍ल थारिक्

आङ्‌गाॽ आमिक्‍कोलाम् ते़रे़रे़ लॽरिक्

मे़न्‍जिप्‍पे आङ्‌गाॽ आमिक्‌वा थाआङ् पत्‍लो॥

५१ आये़क्‌यक्‍कोबा मे़न्‍छुमाहाॽरे़ खुन्‍छिॽ ये़त्‍तुक्‍खेन् आमिक्‍के़ल्‍ले़ निसुङ्‌लो

खे़ल्‍ले़ चोगुल्‍ले़ आङ्‌गाॽ आनिङ्‌वान् तुक्‍खे चारो॥

५२ हने़ थेनाधे आनिङ्‌मि के़बोङ्‌बाहाॽरे़ पु हे़क्‍के

आङ्‌गाॽ सानाःत् मे़जोगाङ् मे़गत्‍ताङ्‌लो॥

५३ खे़ङ्‌हाॽरे़ कुहिङ्‌वे़त्‍ते लुम्‍बाःत्‍तो मे़ङ्‌मा मे़गोःत्‍ताङ्‌लो

हे़क्‍क्‍याङ् लुङ्‌हाॽरे़ फे़ङ्‌ङाङ्‌भे़ङ् मे़दे़प्‍ताङ्‌लो,

५४ च्‍वाःत्‍तिन् आध्‍गेक्‍को थारिक्‍के थाङे़रो,

हे़क्‍क्‍याङ् आङ्‌गाॽ आसिमे़न् निःत्‍ताङ्‌ङे त्‍ये़रो

फाॽआङ् आङ्‌गाॽ निङ्‌वाॽ इःत्‍छिङारो॥

५५ यहवे दाङ्‌बाए, कुदिम्‍बे केःम्‍बा लुम्‍बाःत्‍तोलाम्

आङ्‌गाॽ आदाङ्‌बा मिङ्‌लोःङ्‌ने़आङ् पेलि फाक्‍ने़रो॥

५६ आदाङ्‌बारे़ आङ्‌गाॽ आबेलिन् के़घे़प्‍सुरो,

“कुभाॽरे़ लागि आङ्‌गाॽ पेलि फाक्‍ने़ल्‍ले़

आदाङ्‌बा मे़ङ्‌घे़म्‍मनाबा मे़बोःक्‍खे़न्‍ने़ॽओ॥”

५७ आदाङ्‌बा पेलि फाक्‍ने़ल्‍ले़ आदाङ्‌बा आबेसाङ् के़द्‌ये़रो,

हे़क्‍क्‍याङ् आदाङ्‌बारे़ के़बाःत्‍तु, “मे़गिसे़न्‍ने़ॽओ॥”

५८ दाङ्‌बाए, आङ्‌गाॽ के़नाङाङ्‌लो

खे़ब्‍याङ् आङ्‌गाॽ आहिङ्‌मे़न् ताङ्‌गे़से़ःप्‍तुरो॥

५९ यहवे दाङ्‌बाए, आङ्‌गाॽ मे़न्‌वाॽमना मे़मे़त्‍ताङ्‌बे़न्

आदाङ्‌बारे़ के़निसुआङ् के़वाॽरो,

आलागि खासे़न्‍लोःम्‍बा पोःक्‍खे़ॽओ

हे़क्‍केलॽरिक् आङ्‌गाॽ कुदोःप्‍मा चोगाङ्‌ङे़ॽओ॥

६० खे़ङ्‌हाॽरे़ कुले़क्‌वा नुःक्‍मा निङ्‌वाःल्‍ले़,

आङ्‌गाॽ आदक्‍ले़ङ्‌वाओ मे़जोगुबा के़रे़क्

चे़म्‍भःन्‍हाॽ आदाङ्‌बारे़ के़निसुआङ् वाॽरो॥

६१ “यहवे दाङ्‌बाए, खे़ङ्‌हाॽरे़ मे़जोगुबा चे़ॽयाइङ्‌दोःन्,

आङ्‌गाॽ आदक्‍ले़ङ्‌वाओ खे़ङ्‌हाॽरे़ मे़जोगुबा के़रे़क्

चे़म्‍भःन्‍हाॽ आदाङ्‌बारे़ के़घे़प्‍सुआङ् के़वाॽरो,

६२ खे़ङ्‌ग आअत्‍पाङ्‌हाॽरे़ ले़न्‍दिक् नाम्‍धाधा आदक्‍ले़ङ्‌वाओ

आङ्‌गाॽ स्‍वाःत् मे़जे़ङ्‌ङाआङ् मे़बाःत्‍तुआङ् वाॽरो॥

६३ खे़ङ्‌हाॽ ओमे़त्‍ते़से़ॽओ, मे़बोःक्‍साङ् मे़युङ्‌साङ्

खे़ङ्‌हाॽरे़ खुन्‍छिॽ साम्‍लोओ आङ्‌गाॽ कुनामे़न्‍छाॽ मे़मे़त्‍तारो॥

६४ “यहवे दाङ्‌बाए, खुन्‍छिॽ हुक्‍किल्‍ले़ मे़जोगुबा याःम्‍बक्‍किल्‍ले़

कुले़क्‌वाओ खे़ङ्‌हाॽरे़ तुम्‍मा मे़यारुबा खुम्‍दिङ् पिरे़से़ॽओ॥

६५ खे़ङ्‌हाॽरे़ खुन्‍छिॽ सिक्‍लुङ्‌मे़न् ते़प्‍ते़ पिरे़से़ॽओ,

हे़क्‍क्‍याङ् आदाङ्‌बारे़ के़माङ्‌देन् खुन्‍छिॽ सम्‍धाङ् थाररो॥

६६ आदाङ्‌बारे़ के़सिक् पोःक्‍मो खे़ङ्‌हाॽ नाःत्‍ते़से़ॽओ,

हे़क्‍क्‍याङ् यहवे दाङ्‌बाए के़साङ्‌ग्राम्‍पेदाङ्‌हाॽ सिगाङ्‌लाम्

खे़ङ्‌हाॽ खाप्‍पुथ्‍यःङ् वरे़ङ्‌ले़ङ् मे़क्‍खे़से़ॽओ॥”

यरुसले़ःम्‍मिन् खाप्‍पुथ्‍यःङ् पोःक्‍खे़

४

आयाक्‍को साम्‍म्‍याङ्‌ङिल्‍ले़ कुओःप्‍मान् मये़बेरो

साम्‍म्‍याङ् इसेःङ्‌बान् सभिङ्‌ग्‍याःप्‍पा पोःक्‍खे़रो!

सेसे लुङ्‌हाॽ यम्‍बा माराम्‍हाॽ थक्‍मा

हत्‍छे़ हत्‍छे़ मे़से़सुआङ् ने़रो॥

२ आयाक्‍को साम्‍म्‍याङ् इसेःङ् कुसिङ्‌बा सियोनरे़

कुस्‍साहाॽग आल्‍लो कुभा कोःम्‍भाल्‍याःल्‍ले़

कुहुक्‍किल्‍ले़ चोगुबा खाम्‍खप्‍प्‍या फुजिक्‍हाॽ

हे़क्‍तङ्‌बा मे़न्‍जोबा मे़लेःत्‍तुसिआङ् मे़वाॽरो!

३ कुम्‍मामा स्‍यालाहाॽरे़आङ् खुन्‍छिॽ नुसेॽहाॽ मे़लःत्‍तुरो

हे़क्‍क्‍याङ् हुन्‍छिॽ अङे़ःक्‌वा साहाॽरे़ मे़बिःत्‍तुर मे़याःन्‍दुसिरो,

कर आङ्‌गाॽ आमनाहाॽग मुरे़ःक् खारे़ःक् थेआङ् के़होःप्‍पादे़न्‍नोबा

थःङ्‌वा पुहाॽ हे़क्‍तङ्‌बा कुॽइगे़भे़म्‍बा मे़बोःक्‍खे़आङ् मे़वाॽरो॥

४ नुगे़धुङ्‌बा अङे़ःक्‌वाःल्‍ले़ कुल्‍सोःत्‍ते़न्

वामिःक्‍माल्‍ले़ कुघाम्‍दाःक्‍मो चिघिप् खिप्‍तुरो॥

हिन्‍जाॽबित्‍छाहाॽरे़ चामा कुजा मे़नाःक्‍तुरो,

कर हाःत्‍ले़आङ् खे़ङ्‌हाॽ थेधिक्‍काङ् मे़बिरुन्‍सिन्‍लो॥

५ कुजा के़नुॽबा कुजा के़जाबाहाॽ आल्‍ल माराम्‍हाॽओ

थेधिक्‍काङ् मे़ङ्‌गप्‍मनाबा याङ्‌गे़साॽबा मे़बोःक्‍खे़आङ् मे़वाॽरो,

पारान्‍ला तेत् के़जाङ्‌बाआङ् के़बोबाहाॽ

आल्‍लो खाप्‍पु के़लुम्‍सिङ्‌बादे़न्‍नो मे़ने़ मे़गन्‍लो॥

६ सदोम्‍मे़न् हाःत्‍ले़ कुहुक्‍किल्‍ले़आङ् मे़म्‍भाॽए

सप्‍फाधिक्‍ले़सा लाप्‍पुङ् मे़देसुरो॥

आङ्‌गाॽ आमनाहाॽरे़ खुन्‍छिॽ तुम्‍मा खुम्‍दिङ्‌ङिन्

सदोम के़युङ्‌बाहाॽरे़न्‍नुःल्‍ले़आङ् यम्‍बा चोक्‍लो॥

७ खे़प्‍मोबा तुम्‍म्‍याङ्‌हाङ्‌हाॽ नाःङ्‌नुःल्‍ले़ सेसेबा मे़वये़रो

हे़क्‍क्‍याङ् पित्‍नुनुःल्‍ले़ फदाङ्‌बा मे़जोगे़रो,

खुन्‍छिॽ थक्‍हाॽ मुधिङ् लुङ्‌नुःल्‍ले़आङ् हे़ःत्‍ताङ्‌बा चोगे़रो,

खे़ङ्‌हाॽ मे़धाःम्‍सिङ्‌बान् हिःक्‍कोःम्‍कोःम्‍बा मुधिङ्‌लुङ् हे़क्‍तङ्‌बा चोगे़रो॥

८ कर आल्‍ल खे़ङ्‌हाॽरे़ खुन्‍छिॽ नारान्

माक्‍सुःन्‍दानुःल्‍ले़आङ् माक्‍के़लॽबा पोःक्‍खे़रो,

खे़ङ्‌हाॽ माराम्‍हाॽओआङ् कुसिङ् मे़न्‍निःत्‍छे मे़वाॽरो॥

खे़ङ्‌हाॽरे़ खुन्‍छिॽ होरिक्‍पान् ये़त्‍तो खिप्‍तुआङ् पत्‍लो,

सिङ् हे़क्‍के खे़न् पघे़क् खे़क्‍तुआङ् पत्‍लो॥

९ साक्‍मे़न्‍जा वमे़न्‍धुङ् के़सिबाहाॽनुःल्‍ले़

ताभेलाम् के़सिबाहाॽ आल्‍लसाङ् नुबा मे़बोङ्‌लो॥

खाम्‍बेःक्‍को के़धोःक्‍पा कुजा होःप्‍पाल्‍ले़ चोगुल्‍ले़

खे़ङ्‌हाॽ खुन्‍छिॽ सिक्‍लाःक्‍काङ् मे़हेर मे़बेःक्‍लो॥

१० कुलुङ्‌माॽ स्‍याःत् के़लॽमा मे़न्‍छुमाहाॽरे़ आप्‍फेक् हुक्‍किल्‍ले़

खुन्‍छिॽ आप्‍फेक् अङे़ःक्‌वा साहाॽ मे़धोःक्‍तुसिरो॥

आङ्‌गाॽ आमनाहाॽरे़ खुन्‍छिॽ मे़क्‍मा सिमाओ

खे़ङ्‌हाॽरे़ खुन्‍छिॽ आम्‍ब्रे़ःङ्‌वा साहाॽए चामा कुजा मे़बोःक्‍खे़रो॥

११ यहवे दाङ्‌बे़ल्‍ले़ साॽरिक् कुसिक् पोःक्‍मे़न् ओःन्‍धाक्‍तुसिरो,

खुने़ॽ मि हे़क्‍तङ्‌बा कुसाक्‍के़न्‍निन् थासुरो॥

खुने़ॽ सियोनओ मिभाःत्‍त्रा केःत्‍तुरो,

खे़ल्‍ले़ चोगुल्‍ले़ खे़ल्‍ले़ कुबुङ्‌हाॽ खाप्‍पुथ्‍यःङ् पोःक्‍खे़रो॥

१२ यरुसले़ःम्‍मोबा मा लाम्‍धेःत्‍हाॽओलाम्

निङ्‌मिहाॽ नु तक्‍ले़ङ्‌वाबाहाॽ मे़लात् फाॽआङ्

इक्‍सादिङ् खाम्‍बेःक्‍मोबा कुभा हाङ्‌हाॽ इग्र

योॽबा लाजेॽओबा आत्‍तिन् मनाहाॽरे़आङ् मे़न्‍इःत्‍ते मे़वये़रो॥

१३ कर कङ्‌ग खे़ल्‍ले़ कुमाङ्‌निङ्‌वाॽपान् के़बाःप्‍पाहाॽरे़

खुन्‍छिॽ लायोन् नु खे़ल्‍ले़ कुनिङ्‌वाॽफुसाम्‍बाहाॽरे़

खुन्‍छिॽ फे़न्‌याःम्‍बक्‍किल्‍ले़ चोगुल्‍ले़ पोःक्‍खे़बारो,

खे़ङ्‌हाॽरे़ ये़क्‌यक् लुम्‍मो साम्‌योबाहाॽरे़ खुन्‍छिॽ माक्‍खिन् मे़से़सुरो॥

१४ आल्‍लो माराम्‍हाॽओ खे़ङ्‌हाॽ मिक्‍फःम्‍बा हे़क्‍के

ससप् ससप् मे़सप्‍सुर ताक्‍मे़गन्‍नाङ् मे़वाॽरो॥

खे़ङ्‌हाॽरे़ खुन्‍छिॽ चाङ्‌हाॽ हाःत्‍ताङ् सुमा मे़आःन्‍छिङ्‌ङिन्‍ल

यारिक् खे़ङ्‌हाॽ माक्‍खिल्‍ले़ चिःन्‍दुसिआङ् मे़वाॽरो॥

१५ “चिःन्‍जिःन्‍गे़घुबासे! खिनिॽ पेगे़म्‍मे़ॽओ!”

मनाहाॽरे़ खे़ङ्‌हाॽ मे़भे़ःक्‍तुसिर मे़मे़त्‍तुसिरो॥

“माःङ्‌घा पेगे़म्‍मे़ॽ! माःङ्‌घा पेगे़म्‍मे़ॽ! आनिगे आन्‍छुसे़म्‍मिन्‍ने़ॽओ!”

खे़ङ्‌हाॽ के़घे़त्‍छिङ्‌बा नु ताक्‍कन्‍निबा मे़बोःक्‍खे़ल्‍ले़,

मे़न्‍छाम् सुवाङ्‌बा मनाहाॽरे़ अक्‍खे मे़मे़त्‍तुसिरो,

“आल्‍ल खे़ङ्‌हाॽ आनिगे़नु कप्‍मो मे़न्‌युङ्‌ने़न्‍लरो॥”

१६ यहवे दाङ्‌बे़ल्‍ले़ए खे़ङ्‌हाॽ फुत्‍लुम् से़सुदेसुसिआङ् मे़वाॽरो,

खुने़ॽ आल्‍ल याम्‍मो आभे़ल्‍ले़आङ् खे़ङ्‌हाॽ निनि मे़लाप्‍तुसिन्‍लो॥

निङ्‌वाॽफुसाम्‍बाहाॽ मिङ्‌सो इङ्‌धाङ् ओसेःन्‍मे़धाक्‍तुसिन्‍लो,

हे़क्‍क्‍याङ् लाम्‍लोबाहाॽआङ् लुङ्‌माॽ मे़दुक्‍तुसिन्‍लो॥

१७ कुभाॽरे़ लागि हने़ थेनाधे लाम् ओमे़प्‍मारे़

ओमे़प्‍मारे़ आनिगे मिक्‍हाॽ ले़क्‍खे़रो॥

आनिगे चङ्‌हिम्‍हाॽओलाम् सुवाङ्‌धिक् मिक् हङ् लॽरिक् ओमे़त्‍तुम्‍बे़आङ् युङिगे़रो

खे़ल्‍ले़ आनिगे ताङ्‌से़ःप्‍मा मे़सुक्‍तिगे़न्‍लो॥

१८ निङ्‌मिहाॽरे़ आनिगे के़रे़क् लाङ्‌योःक्‍हाॽ योःक्‍मे़धक्‍तुरो,

हे़क्‍क्‍याङ् आनिगे माराम्‍हाॽओ लाङ्‌घेःक्‍मा मे़सुक्‍तिगे़न्‍लो॥

आनिगे मे़क्‍मान् निःत्‍ताङ् के़रे़ चुरे़आङ् वये़रो,

आनिगे ये़न्‍हाॽ नुबे़ चुरे़आङ् वये़रो,

आनिगे नुप्‍मान् त्‍ये़ चुरे़आङ् वये़रो॥

१९ आनिगे के़नाःप्‍पाहाॽ ताङ्‌साक्‍पोबा मुयाहाॽनुःल्‍ले़

साॽरिक् पजात् के़जाप्‍पा मे़जोगे़रो॥

खे़ङ्‌हाॽरे़ कोःक्‍मा फाङ्‌जङ् थे़गु माङ्‌वाहाॽओ मे़नाःत्‍तिगे़रो,

मुरे़ःक् खारे़ःक्‍पा एःक्‍सादे़न्‍हाॽओ खे़ङ्‌हाॽरे़ मे़सुगिगे़रो॥

२० यहवे दाङ्‌बे़ल्‍ले़ सेःन्‍दुबा हाङ्, आनिगे

हिङ्‌मन्‍ने खे़ङ्‌हाॽरे़ खुन्‍छिॽ इजोओ थ्‍ये़रो॥

आम्‍भा खुने़ॽ कुगम्‍ब्राङ्‌ङो थिम्‍मे़न्‍दङ् सुवाङ्‌हाॽरे़ खुन्‍छिॽ लुम्‍मो

आनिगे ताप्‍थेक् याम्‍धेक् वयिगे़ फाॽआङ् इःप्‍मनाआङ् वये़रो॥

२१ उज के़युङ्‌मा एदोमरे़ कुस्‍सा मे़न्‍छुमाए, सःत्‍ते़ॽआङ् ये़ये़ लॽरे़बा,

कर खे़न् चल्‍लाङ्‌ना खोर्‍यान् खे़ने़ॽआङ् के़म्‍बिरो॥

खे़न् सेजङ्‌वाःल्‍ले़ खे़ने़ॽ के़मरो॥

हे़क्‍क्‍याङ् खे़ने़ॽ ले़क्‍चाबेधिःक् के़म्‍जोःक्‍लो॥

२२ सियोनरे़ कुस्‍सा मे़न्‍छुमाए,

खे़ने़ॽ के़भे़न्‌याःम्‍बक्‍किल्‍ले़ खुम्‍दिङ्‌ङिन् नुप्‍लो॥

खे़ने़ॽ लाजेॽलाम् लाःक्‍कात् लःप्‍मादे़मा ये़म्‍मिन् खुने़ॽ मे़भोसुन्‍लो,

कर एदोमरे़ कुस्‍सा मे़न्‍छुमाए,

खे़ने़ॽ के़लायोल्‍ले़ खुम्‍दिङ्‌ङिन् खे़ने़ॽए के़बिरो

खे़ने़ॽ के़लायोहाॽ ओःन्‍गे़धाक्‍लो॥

लुङ्‌माॽ आदुक्‍ते़ॽ फाॽआङ् पेलि फाक्‍मा

५

यहवे दाङ्‌बाए, आनिगे सम्‍धाङ् थे पोःक्‍खे़इ, निङ्‌वाॽ इःत्‍ते़ॽओ,

आनिगे अक्‍तङ्‌बा नाध्‍ये़आङ् वाॽ, खे़न् ओमे़त्‍ते़म्‍मे़ॽओ॥

२ आनिगे याङ्‌साकुन्‍धेहाॽ वेॽहाॽरे़न् पोःक्‍खे़आङ् वाॽरो,

आनिगे हिम्‍हाॽ वेॽ लाजेॽबाहाॽरे़न् पोःक्‍खे़आङ् ने़रो॥

३ आनिगे ये़त्‍छाबा नु पानुदिङ् पा मे़ःन्‍नेबा पोःक्‍खिगे़आङ् वयिगे़रो,

आनिगे माहाॽ मेमेदुमा हे़क्‍तङ्‌मा मे़बोःक्‍खे़आङ् मे़वाॽरो॥

४ थुङ्‌मा च्‍वाःत्‍तिन्‍नाङ् आनिगे लागि हुङ्‌मा पोङ्‌लो,

सिङ्‌ङिन्‍नाङ् आनिगे आप्‍फेक् लागि इङ्‌मा पोङ्‌लो॥

५ आनिगे नाःत्‍कुबाङ्‌हाॽ आनिगे लाङ्‌योःक्‍कोए मे़वाॽरो,

आनिगे पना नासिगे़आङ् नाःम्‍सिङ्‌मा मे़ङ्‌घोए वयिगे़रो॥

६ आनिगे साप्‍पोक् खाघा चामा नु थुङ्‌मारे़लागि

मिस्र नु अस्‍सुरओ आनिगे हुक्‍हाॽ सन्‍छुम्‍बे़रो॥

७ आनिगे पाधे़बाहाॽरे़ लायो लासोत् मे़जोगुरो,

हे़क्‍क्‍याङ् आल्‍लो खे़ङ्‌हाॽ मे़होप्‍लो,

खे़ङ्‌हाॽरे़ खुन्‍छिॽ लायोन् कुयुम्‍बे़र वयिगे़रो॥

८ योःग्‍बाहाॽरे़ आनिगे सम्‍धाङ् युक् मे़जोगुर मे़वाॽरो,

आनिगे खे़ङ्‌हाॽरे़ खुन्‍छिॽ युक्‍कोलाम् के़धे़ॽबा हाःत्‍ताङ् होप्‍लो॥

९ मुरे़ःक् खारे़ःक् थेआङ् के़होःप्‍पादे़न्‍नोआङ् ताभेःल्‍ले़ चोगुल्‍ले़

आनिगे हिङ्‌मे़न् के़साक्‍पो थासुम्‍बे़आङ् चामा कुजा ताःप्‍मा पोङ्‌लो॥

१० से़त्‍लाःक्‍माल्‍ले़ चोगुल्‍ले़ आनिगे होरिक्‍के़न्

मिहाःत्‍लुङ् हे़क्‍के पये़म् पये़म् ये़म्‍लो॥

११ सियोनबा मे़न्‍छुमाहाॽ नु यहुदाबा ये़क्‌यक्‍हाॽओ

सिसादिङ् मे़न्‍छ्‌याहाॽ मेःत् मे़मे़त्‍तुसिआङ् वाॽरो॥

१२ आनिगे निङ्‌मिहाॽरे़ खुन्‍छिॽ हुक्‍के़ल्‍ले़

आनिगे तुम्‍म्‍याङ्‌हाङ्‌हाॽ मे़भोःन्‍दुसिआङ् वाॽरो,

आनिगे तुम्‍भाक्‍साहाॽ थेआङ् मिङ्‌सो इङ्‌धाङ् मे़म्‍बिरुसिन्‍लो॥

१३ नालिगे़न् थाङ्‌बे़न्‍हाॽरे़ निङ्‌वाॽ मे़न्‍दे़न्‍ने लुङ्‌सुम् युःप्‍मा पोङ्‌लो,

चप्‍प्रक् थाङ्‌बे़न् के़गे़प्‍पाहाॽ सिङ्‌गक्‍किल्‍ले़ के़प्‍तुसिरो,

खे़ब्‍याङ् खे़ङ्‌हाॽ पे़ःङ्‌गक् पे़ःङ्‌गक् लॽरिक् लाङ्‌मे़घेःक्‍लो॥

१४ काप्‍पोबाहाॽ ये़क्‌यक्‍कोबा मा लाम्‍धेःप्‍पो चुम्‍मा मे़नाॽरे़आङ् वाॽरो॥

हे़क्‍क्‍याङ् थाङ्‌बे़न्‍हाॽरे़ साम्‍लो साम्‍मे़प्‍मा इक्‍लान् मे़ले़रु मे़देसुरो॥

१५ आनिगे निङ्‌वाॽओलाम् निङ्‌वाॽ तामान् मये़बेआङ् वाॽरो,

आनिगे लाःङ्‌मान् मेरिङ्‌ङो ले़ङ्‌सिङ्‌ङाङ् वाॽरो॥

१६ आनिगे थे़गेःक्‍कोलाम् तिचःन् मक्‍थ्‍ये़आङ् ने़रो,

आनिगे चिःत्‍ते़ स्‍ये़ॽइगे़रो, थेआङ्‌भे़ल्‍ले़ लायो चोगुम्‍बे़आङ् वाॽरो॥

१७ कल्‍ले़चोगुल्‍ले़ आनिगे सिक्‍लुङ्‌मे़न् नासे़आङ् वाॽरो,

आम्‍भा कल्‍ले़चोगुल्‍ले़ आनिगे मिक्‍हाॽ खाधाप्‍तुआङ् पत्‍लो॥

१८ थेआङ्‌भे़ल्‍ले़ सियोन कोःक्‍मे़न् चिजि ये़म्‌ये़म् युङ्‌लो,

खे़प्‍मो स्‍यालाहाॽ उःङ्‌गाःक् उःङ्‌गाःक् ताक्‍मे़गन्‍नाङ् मे़वाॽरो॥

१९ कर यहवे दाङ्‌बाए, आदाङ्‌बा, थाःक्‍थाःक्‍को थारिक् युक् के़जोःक्‍लो,

आदाङ्‌बारे़ के़हाङ्‌युक्‍नान् सदादिङ् थारिक् हाबा वाॽरो॥

२० आदाङ्‌बारे़ थेआङ् आनिगे याप्‍मि सुधाःम् निङ्‌वाॽ के़भेःम्‍बाबे?

आदाङ्‌बारे़ आनिगे थेआङ् कम्‍भ्‍यारिक् इरिक् आग्‍नाॽबाबे?

२१-२२ आदाङ्‌बारे़ आनिगे हिलाप्‍फु याप्‍मि के़नाॽरे़बा होप्‍ने़भग्र

हे़क्‍क्‍याङ् साॽरिक् के़याःक् मे़ल्‍ले़ॽए वाॽने़भग्र

यहवे दाङ्‌बाए, आदाङ्‌बा ले़प्‍माङ् आनिगे आनुःक्‍ते़ॽओ,

हे़क्‍केलॽरिक् आनिगे नुःङ्‌मा सुक्‍तिगे़ररो,

आनिगे ये़न्‍निन् तगिबा कुइसिःक् कुसङ् चोगे़ आबिरे़ॽओ॥

इजकिएलरे़ कुसाप्‍पन्

साप्‍पन् निसुम्

५९७ नाजिरि तङ्‌बे तगि, यरुसले़ःम्‍मिन् थङ्‌ङो मे़नाःन्‍दुबानुःल्‍ले़ तङ्‌बे हे़क्‍क्‍याङ् ५८६ नाजिरि तङ्‌बे तगि माङ्‌हिम्‍मिन् खाप्‍पुथ्‍यःङ् पोङ्‌मानुःल्‍ले़ तगि माङ्‌निङ्‌वाॽपान् के़बाःप्‍पा इजकिएःल्‍ले़न् लाजेॽलाम्‍बा मे़लःत्‍तुआङ् बेबिलोनओ वये़॥ मे़दे़म्‍सु मे़देॽरुसिआङ् बेबिलोनओ हिम्‍धाःङ् के़जोःक्‍पाआङ् के़युङ्‌बाहाॽ नु यरुसले़ःम्‍मो के़युङ्‌बा यक्‌युङ्‌बाहाॽरे़ लागि खुने़ॽ कन् माङ्‌इङ्‌घङ्‌ङिन् मे़त्‍तुसिआङ् वये़॥ कन् साप्‍पन्‍नो यम्‍बा तुक्‍सि कुलक् पत्–

१) माङ्‌निङ्‌वाॽपान् के़बाःप्‍पा पोङ्‌मारे़ लागि इजकिएःल्‍ले़न् निङ्‌वाॽफुमाङ्‌ङिल्‍ले़ उःत्‍तुबा॥

२) निङ्‌वाॽफुमाङ्‌ङिल्‍ले़ कुघुम्‍दिङ् हे़क्‍क्‍याङ् ताःन्‍दि के़दाबा यरुसले़म ये़क्‌यक्‍किल्‍ले़ खाप्‍पुथ्‍यःङ् कुबोङ्‌मा पाःन्‍निल्‍ले़ कुयाःम्‍बेओ नु यहुदिहाॽरे़ लागि साम्‍दिङ्॥

३) कुमनाहाॽ तुक्‍खे के़जाःप्‍पा नु फे़न्‌याःम्‍बक् चोःक्‍मा के़बाङ्‌बा वेॽ वेॽ थिम्‍मे़न्‍दङ् सुवाङ्‌हाॽरे़ खुन्‍छिॽ सम्‍धाङ् यहवे दाङ्‌बे़ल्‍ले़ कुघुम्‍दिङ् इङ्‌घङ्॥

४) यरुसले़ःम्‍मिन् मे़क्‍काङ् एगाङ् इस्राइले़न् हाङ्‌हाङ् मे़प्‍मा पान् नु के़दाबा ये़म्‍मो कुनुॽमा कुदामा माङ्‌हुप्॥

५) गोगरे़ कुदक्‍ले़ङ्‌वाओ माङ्‌निङ्‌वाॽपान्॥ हे़क्‍क्‍याङ्

६) याम्‍मो मे़भोःक्‍खुबा माङ्‌हिम्‍मे़न् नु लाजेःल्‍ले़ कुयाःम्‍बेओ इजकिएलरे़ ओसेःन्‍धाङ् चोगुबा इत्‍छाप्॥

इजकिएल्‍ले़न् कुजे़क् नसान् के़जोःक्‍पा नु सुफो के़निबा मना वये़॥ सुफोलाम्‍बा खुने़ॽ यरिक् ने़हिनिङ्‌वाॽ खोसुआङ् वये़ खे़ब्‍याङ् यरिक् माङ् इङ्‌घङ्‌हाॽ निरिक् नु वेॽ वेॽ मिक्‍सेःन्‍हाॽओ ओसेःन्‍धाङ् चोगुआङ् वाॽ॥ मे़न्‍छाम् याप्‍मिन् याम्‍साम् नु सिक्‍लुङ्‌मा सिगाङ् याम्‍मो कुसङ् पोङ्‌मा पोःङ्‌ॽ खे़ब्‍याङ् लायोल्‍ले़ लागि के़रे़क्‍ले़ आबाङे चोःक्‍मा के़बोङ्‌बा याःम्‍बक्‍किल्‍ले़ कुयाःम्‍बेओ इजकिएलरे़ साॽरिक् पाःत्‍तुआङ् पत्॥ सुवाङ् नु मे़न्‍छाम्‍गे़न् याप्‍मि हिङ्‌मन् कुसङ् पोङ्‌मा पाःन्‍निल्‍ले़ कुयाःम्‍बेओआङ् खुने़ॽ चोगुबा निङ्‌साङ्‌ङिन् चे़क्‍खु पाःत्‍तुआङ् वये़॥ यक्‌याबा नु माङ्‌निङ्‌वाॽपान् के़बाःप्‍पा पोःक्‍खे़बाल्‍ले़ चोगुल्‍ले़ माङ्‌हिम्‍मिल्‍ले़ कुयाःम्‍बेओ नु मनान् सेसेबा पोङ्‌मा पोङ् के़लॽबा पाःन्‍नो खुने़ॽ से़क्‍खा निङ्‌वाॽ पिरुआङ् वये़रो॥

ताङ्‌बा थामिङ्

निङ्‌वाॽफुमाङ्‌ङिल्‍ले़ इजकिएःल्‍ले़न् उःत्‍तुबा १:१–३:२७

यरुसले़ःम्‍मे़न् मे़क् के़लॽबा इङ्‌घङ् ४:१–२४:२७

मे़न्‍छाम् सुवाङ्‌हाॽ निङ्‌वाॽफुमाङ्‌ङिल्‍ले़ खुम्‍दिङ् पिरुसि २५:१–३२:३२

कुमनाहाॽरे़ लागि यहवे दाङ्‌बे़ल्‍ले़ माङ्‌हुप् चोगु ३३:१–३७:२८

गोगरे़ कुदक्‍ले़ङ्‌वाओ माङ्‌निङ्‌वाॽपान् ३८:१–३९:२९

के़दाबा ये़म्‍मो माङ्‌हिम् नु लाजेॽबा सुफो ४०:१–४८:३५

इजकिएलरे़ कुसाप्‍पन्

इजकिएलरे़ के़रे़क्‍नुःल्‍ले़ तगि निसुबा निङ्‌वाॽफुमाङ्‌ङिल्‍ले़ कुसुफो (इजकिएल १:१–७:२७)

निङ्‌वाॽफुमाङ्‌ङिल्‍ले़ कुहाङ्‌युक्‍ना

१

आङ्‌गाॽ तङ्‌बे सुम्‍बोङ् के़राङ्‌बा लिसिगेक्‍पा ला ङासिगेक्‍पा ये़न्‍नोa, लाजेॽलाम् मे़लःत्‍तु मे़देसुसिबा यहुदाबा सङ्‌जुम्‍भोहाॽनु सोरिक् बेबिलोन लाजेॽओबा कबारb वहःङ्‌ङिल्‍ले़ कुयाओ आङ्‌गाॽ इजकिएःल्‍ले़न् वयाङ्‌ङिल्‍ले़ ताङ्‌साङ्‌बे़न् हरे़ हे़क्‍क्‍याङ् आङ्‌गाॽ निङ्‌वाॽफुमाङ्‌ङिल्‍ले़ कुसुफोहाॽ निसुङ्॥

२ यहोयाकिन हाङ्‌ङिन् लाजेॽलाम्‍बा मे़दे़म्‍सु मे़देॽरुबा ङासिगेक्‍पा तङ्‌बेओ कन् अक्‍खे पोःक्‍खे़आङ् वये़॥

३ (बेबिलोनिहाॽरे़ खुन्‍छिॽ लाजेॽबा कबार वहःङ्‌ङिल्‍ले़ कुयाओ यहवे दाङ्‌बे़ल्‍ले़ कुइङ्‌घङ्‌ङिन् बुजिरे़ कुस्‍सा निङ्‌वाॽफुसाम्‍बा इजकिएलरो के़रे़, हे़क्‍क्‍याङ् यहवे दाङ्‌बे़ल्‍ले़ कुहुक्‍किन् खुने़ॽ कुसम्‍धाङ् पत्‍छे़बा निङ्‌वाॽ खोसु॥)

४ आङ्‌गाॽ थाःङ् ओमे़त्‍तुङ्‌ङिल्‍ले़ थाङ्‌गे़त् थोलाम्‍बा खइक् खइक् के़इक्‍सिङ्‌बा सुरित् के़जङ् हुःक्‍ते़ ये़र पत्‍छे़बा, माक्‍स्‍दिःङ्‌ग्‍याःप्‍पा खाॽम्‍मिःप्‍पा लुम्‍मो से़न्‍दाङ्‌गे़न् ओःत्‍ति साःम्‍भे ले़क्‍ते़र पत्‍छे़बा निसुङ्॥ खे़प्‍मो खाॽमिःत्‍तिल्‍ले़ कुलुम्‍मो मि यागे़, हे़क्‍क्‍याङ् मिःल्‍ले़ कुलुम्‍मो कासान् योःन्‍दे़बा कुइसिःक् तिल्‍ले़क् तिल्‍ले़क् ले़क्‍ते़र पत्‍छे़॥

५ खाॽमिःत्‍तिल्‍ले़ कुलुम्‍मोलाम् मना हे़क्‍तङ्‌बा निगे़दे़प्‍पा लिसि कुहिङ्‌वे़त् थक्‍साहाॽ मे़लःन्‍दे़॥

६ कर के़रे़क्‍ले़ खुन्‍छिॽ लिसि लिसि नारा नु लिसि लिसि लाप् पत्‍छे़॥

७ खे़ङ्‌हाॽरे़ खुन्‍छिॽ लाङ्‌हाॽ तोॽदोःम्‍बा चोगे़ हे़क्‍क्‍याङ् खुन्‍छिॽ लाङ्‌दाप्‍पेॽहाॽ करःङ् पित्‍ते़ल्‍ले़ कुलाङ् तोॽभेःत् हे़क्‍तङ्‌बा चोगे़ खे़म्‍ब्‍याङ् इःङ्‌मनाबा कासा कुइसिःक् तिल्‍ले़क् तिल्‍ले़क् ले़क्‍ते़॥

८ खे़ङ्‌हाॽरे़ खुन्‍छिॽ लिसि लाप्‍हाॽ सिगाङ् मना हुक्‍हाॽ निमा सुक्‍तुङ्॥ हे़क्‍केलॽरिक् के़रे़क् थक्‍साहाॽरे़ खुन्‍छिॽ लिसि नारा नु लिसि लाप्‍हाॽ पत्‍छे़॥

९ के़रे़क् कुहिङ्‌वे़त् थक्‍साहाॽरे़ खुन्‍छिॽ लाप्‍पिल्‍ले़ कुसम्‍मिल्‍ले़ वेॽस्‍मा लाप्‍पिल्‍ले़ वेॽ थक्‍साःल्‍ले़ कुलाप्‍पिल्‍ले़ कुयान् सुसुआङ् कब्रिङ्‌बा पोःक्‍खे़आङ् पत्‍छे़॥ खे़ङ्‌हाॽ के़रे़क् तगि मे़बेःल्‍ले़ खुन्‍छिॽ थक्‍किन् ना नु कत्‍ना मे़न्‍हिए सोसोरिक् लाङ्‌मे़घेगे़॥

१० के़रे़क्‍ले़ खुन्‍छिॽ तगाङ् मे़न्‍छाम् याप्‍मि नारा, चुप्‍साङ् ले़प्‍माङ् खिरिङ्‌बा नारा, फे़न्‍छाङ् ले़प्‍माङ् पित् नारा नु एगाङ् ले़प्‍माङ् कक्‍कफिःक्‍मा नारा पत्‍छे़॥

११ के़रे़क्‍ले़ कुगाप्‍थिक् लाप्‍हाॽ हप्‍फे़ मे़मे़त्‍तुआङ् पत्‍छे़, कुगाप्‍थिक् हप्‍फे़ के़भे़बा लाप्‍हाॽरे़ वेॽस्‍माल्‍ले़ कुलाप्‍हाॽ सुसुआङ् पत्‍छे़, खे़ब्‍याङ् ने़त्‍छि लाप्‍हाॽरे़ आबाङे खुन्‍छिॽ थक्‍किन् ते़प्‍तुआङ् पत्‍छे़॥

१२ याम्‍साम्‍मिल्‍ले़ सेगुबा आत्‍ति पिसाङ्‌साङ् खिरि मे़न्‍हिसिङ्‌ङे़ खे़ङ्‌हाॽ कुदोःप्‍मा मे़बे॥

१३ कुहिङ्‌वे़त् थक्‍साहाॽ के़दिःप्‍पार के़बप्‍पा मिघाःङ् इग्र के़ओःप्‍पा त्‍याःल्‍लोःत् हे़क्‍तङ्‌बा निमे़धाबे़, हे़क्‍क्‍याङ् खे़ङ्‌हाॽरे़ खुन्‍छिॽ लुम्‍मो ना नु कत्‍ना साःम्‍भे ले़क्‍ते़बा हे़क्‍के लॽरे़॥

१४ हे़क्‍क्‍याङ् कुहिङ्‌वे़त् थक्‍साहाॽ साःम्‍भे ले़क्‍ते़बा कुइसिःक् ना नु कत्‍ना मे़सुःक्‍ते़आङ् मे़वये़॥

१५ कन् लिसि कुहिङ्‌वे़त् थक्‍साहाॽ आङ्‌गाॽ ओमे़त्‍तुङ्‌सिङ्‌ल पत्‍छाङ्‌ङिल्‍ले़सा, के़रे़क्‍ले़ खुन्‍छिॽ पेसाङ् खाम्‍बाङ् के़सुबा लिसि काप्‍लोःक्‍हाॽ निसुङ्‌सिङ्, खे़न् के़रे़क्‍ले़न् लत्‍छा लत्‍छा काप्‍लोक् पत्‍छे़॥

१६ काप्‍लोःक्‍हाॽ मुधिङ्‌लुङ्‌लाम् चोःक्‍मनाबा हे़क्‍के तिल्‍ले़क् तिल्‍ले़क् के़लॽबा चोगे़॥ के़रे़क् लिसि काप्‍लोःक्‍हाॽ लत्‍थिक् परिक्‍पा निमे़दे़त्‍ते़ हे़क्‍क्‍याङ् लत्‍थिक् परिक्‍ले़ मे़जोगुबा चोगे़, के़रे़क् काप्‍लोःक्‍हाॽ लुम्‍मो लत्‍छा लत्‍छा वेॽ काप्‍लोक् पत्‍छे़॥

१७ खे़न् कुहिङ्‌वे़त् नावागे़न् चइःत्‍हाॽ तगि मे़धासिङ्‌ङिल्‍ले़, तक् मे़मे़त्‍तुबा आत्‍ति पिसाङ् मे़बेसाङ् खिरि मे़न्‍हिसिङ्‌ङे आत्‍तिसाङ् पेःक्‍मा मे़सुक्‍ते़॥

१८ खे़न् काप्‍लोःक्‍हाॽरे़ कुगःङ्‌ग्‍याहाॽ चाङ्‌जाङ्‌बा नु किप्‍मागे़घुबा चोगे़, खे़ब्‍याङ् लाकात्‍पा कुया कब्रिङ् मिक्‍के मिक् के़बप्‍पा चोगे़॥

१९ कुहिङ्‌वे़त् नावागे़न् चइःत्‍हाॽ मे़बेःल्‍ले़ काप्‍लोःक्‍हाॽआङ् सोसोरिक् मे़लोःक्‍ते़॥ खे़ङ्‌हाॽ थो मे़बेःल्‍ले़, काप्‍लोःक्‍हाॽआङ् थो मे़बे॥

२० कुहिङ्‌वे़त् नावागे़न् चइःत्‍हाॽरे़ खुन्‍छिॽ याम्‍साम्‍मिन् खे़न् काप्‍लोःक्‍हाॽओ यागे़॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुयाम्‍साम्‍मिन् आत्‍तान् आत्‍तान् पे, काप्‍लोःक्‍हाॽ नु कुहिङ्‌वे़त् थक्‍साहाॽआङ् खे़प्‍मोए मे़बे॥

२१ खे़न् कुहिङ्‌वे़त् थक्‍साहाॽ मे़मुन्‍दे़ल्‍ले़, खे़न् काप्‍लोःक्‍हाॽआङ् मे़मुन्‍दे़॥ कुहिङ्‌वे़त् थक्‍साहाॽ मुम्‍मा मे़नाॽरे़ल्‍ले़ काप्‍लोःक्‍हाॽआङ् मुम्‍मा मे़नाॽरे़॥ कुहिङ्‌वे़त् थक्‍साहाॽ थो मे़बेःल्‍ले़ काप्‍लोःक्‍हाॽआङ् थो मे़बोगे़, थेआङ्‌भे़ल्‍ले़ खे़न् कुहिङ्‌वे़त् थक्‍साहाॽरे़ खुन्‍छिॽ याम्‍साम्‍मिन् खे़न् काप्‍लोःक्‍हाॽओ यागे़॥

२२ खे़ङ्‌हाॽरे़ खुन्‍छिॽ सम्‍धाङ्‌बादे़न्‍निन् ताङ्‌साङ्‌बा हे़क्‍के ताम्‍दाम्‍बा के़भे़सिङ्‌बा नाङ् हे़क्‍के फदाङ्‌बा के़ओःप्‍पा चोगे़॥

२३ कन् के़भे़सिङ्‌बादे़न्‍निल्‍ले़ कुसिःक्‍तो खे़न् कुहिङ्‌वे़त् थक्‍सा लाप्‍हाॽ हप्‍फे़ मे़भे़सुआङ् वेॽ लाप्‍हाॽनु मे़दुम्‍सुआङ् पत्‍छे़, के़रे़क्‍ले़ खुन्‍छिॽ ने़त्‍छि लाप्‍हाॽरे़ खुन्‍छिॽ थक्‍किन् मे़दे़प्‍तुआङ् पत्‍छे़॥

२४ खे़ङ्‌हाॽ मे़मुन्‍दे़ल्‍ले़, खे़ङ्‌हाॽरे़ खुन्‍छिॽ लाप् लाइःक्‍ते़बे़न् वरःङ् कुइसिःक् सःक्‍ते़बा इग्र मुक्‍साम्‍दाङ्‌बे़ल्‍ले़ कुइक्‍ला हे़क्‍के लॽरे़बा इग्र यरिक् थक्‍सुबा तुरा लाङ्‌मे़घेगे़बा कुइसिःक् खे़प्‍सुङ्॥ खे़ङ्‌हाॽ मे़नाःम्‍सिङ्‌ङे़ल्‍ले़ खुन्‍छिॽ लाप्‍हाॽ यो सोरो मे़धासु॥

२५ खे़ङ्‌हाॽ थःप्‍पे़त् मे़ये़म्‍सिङ्‌ङाङ् खुन्‍छिॽ लाप्‍पिन् यो मे़धासुल्‍ले़, खे़ङ्‌हाॽरे़ खुन्‍छिॽ सम्‍धाङ्‌बा से़ल्‍ले़ङ्‌गो के़भे़सिङ्‌बादे़न्‍नोलाम् इक्‍लाधिक् पारे़लःन्‍दे़॥

२६ खे़ङ्‌हाॽरे़ खुन्‍छिॽ सम्‍धाङ्‌बा के़भे़सिङ्‌बादे़न्‍निल्‍ले़ कुसम्‍धाङ् हिःक्‍कङ्‌कङ्‌बा मुधिङ्‌लुङ्‌ङिल्‍ले़ चोःक्‍मनाबा हाङ्‌युक्‍ना हे़क्‍के निगे़धाःप्‍पा थिक् ने़स्‍से़॥ हे़क्‍क्‍याङ् कन् हाङ्‌युक्‍नाःल्‍ले़ के़रे़क्‍नुःल्‍ले़आङ् थाःङ्‌धाक् मना हे़क्‍तङ्‌बा निगे़दे़प्‍पा थिक् युङे़॥

२७ खे़ल्‍ले़ कुगे़ङ्‌ङाङ् थोहाङ् ले़प्‍माङ् के़रे़क् पिसाङ् मि के़दिःप्‍पा, योःम्‍मनाबा पित्‍तोलि के़दिःप्‍पा मि हे़क्‍के लॽरे़॥ हे़क्‍क्‍याङ् कुगे़ङ्‌ङाङ् योहाङ् ले़प्‍माङ् कुहाङ्‌वा कुमाङ्‌वाःल्‍ले़ थोॽरुबा हुरुरु के़दिःप्‍पा मि हे़क्‍तङ्‌बा निदे़त्‍ते़॥

२८ वहित् थासुबा ये़न्‍नो खाॽमिःत्‍तो नाम्‍धिङ्‌गोःन् निधाःप्‍पा हे़क्‍के से़ल्‍ले़ङ् से़ल्‍ले़ङ् के़ओःप्‍पाधिक् खुने़ॽ कुगब्रिङ् पिसाङ् पत्‍छे़॥ आङ्‌गाॽ यहवे दाङ्‌बे़ल्‍ले़ कुमिमिदिङ्‌ङिन् अक्‍तङ्‌बा निसुङ्॥ आङ्‌गाॽ कन् निसुङ्‌ङाङ् खाम्‍बाङ्‌ङो साम्‍बोन् हबत् फन्‍छिङ्‌ङाड्, खे़ब्‍याङ् कुभारे़ आङ्‌गाॽ पाःन्‍छाःत्‍ताङ्‌ल पत्‍छाङ्‌बा इक्‍ला खे़प्‍सुङ्‌लो॥

a 

१:१ ३१ जुलाइ ५९३ नाजिरि तङ्‌बे तगि॥

b 

१:१ मनारे़ मे़दयुबा वालाम्

इजकिएःल्‍ले़न् माङ्‌निङ्‌वाॽपान् पाःत्‍छे़ निङ्‌वाॽफुमाङ्‌ङिल्‍ले़ उःत्‍तु

२

खुने़ॽ आङ्‌गाॽ अक्‍खे मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ ये़बे़ॽ, आङ्‌गाॽ खे़ने़ॽनु ताॽजे़ङ्‌मा आनिङ्‌वाॽ वाॽ॥”

२ खुने़ॽ पारे़र पत्‍छे़ल्‍ले़ निङ्‌वाॽफुमाङ्‌ङिल्‍ले़ कुयाम्‍साम्‍मिन् आङ्‌गाॽओ ये़, खे़ब्‍याङ् खुने़ॽ आङ्‌गाॽ ये़बाङ्‌ल याःन्‍दाङ्॥ आङ्‌गाॽ सिङ्‌सिङ् ये़क्‌ये़क्‍काङ् खुने़ॽ कुबाःन्‍हाॽ खे़प्‍सुङ्॥

३ खुने़ॽ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, आङ्‌गाॽ आदक्‍ले़ङ्‌वाओ पिफ्‍युङ् के़जोःक्‍पाआङ् के़वाॽबा, इस्राइलि सुवाङ्‌हाॽओ आङ्‌गाॽ खे़ने़ॽ पाङ्‌ने़र पत्‍ता॥ खे़ङ्‌हाॽ नु खे़ङ्‌हाॽरे़ खुन्‍छिॽ थाःक्‍थे़बाहाॽरे़ आङ्‌गाॽ आदक्‍ले़ङ्‌वाओ आइन् थारिक् पिफ्‍युङ् मे़जोगुर मे़वाॽ॥

४ खे़ङ्‌हाॽ पान् मे़ङ्‌घे़म्‍मनाबा नु कुना सिरेःप् मे़ल्‍लॽमनाबा मना मे़जोक्॥ कर खे़ङ्‌हाॽ अक्‍खे मे़प्‍मासिरे़ लागि खे़ने़ॽ पाङ्‌ने़र पत्‍ता, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ!’

५ हे़क्‍क्‍याङ् खे़ङ्‌हाॽरे़ मे़घे़प्‍सुसाङ् इग्र मे़ङ्‌घे़प्‍सुन्‍छाङ् खे़न् पिफ्‍युङ्‌बाहाॽरे़ खुन्‍छिॽ निङ्‌वाॽ सुम्‍लॽमारे़ लागि खे़ङ्‌हाॽरे़ खुन्‍छिॽ लुम्‍मो लत्‍छा माङ्‌निङ्‌वाॽपान् के़बाःप्‍पाधिक् त्‍ये़आङ् वये़ फाॽआङ् खे़ङ्‌हाॽरे़ निङ्‌वाॽ मे़घोसुॽ॥

६ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ खे़ङ्‌हाॽनु इग्र खे़ङ्‌हाॽरे़ खुन्‍छिॽ पाःन्‍निन्‍नु मे़गिसे़न्‍ने़ॽ॥ खे़ङ्‌हाॽरे़ खुन्‍छिॽ यङ्‌मासे़प्‍मा पाःन्‍निल्‍ले़ खे़ने़ॽ सिक्‌वाःल्‍ले़ के़सिक्‍पा नु तिङ्‌ङिल्‍ले़ के़लक्‍पा हे़क्‍क्‍याङ् ताङ्‌साक्‍खे़बक्‍पाहाॽरे़ के़म्‍सिक्‍पा हे़क्‍के लॽसाङ् मे़गिसे़न्‍ने़ॽ॥ खे़ङ्‌हाॽ पिफ्‍युङ्‌बासिसाङ् खे़ङ्‌हाॽरे़ खुन्‍छिॽ नामाक्‍मालाम् खे़ने़ॽ के़निङ्‌साङ् मे़बुगे़न्‍ने़ॽ॥

७ खे़ङ्‌हाॽरे़ मे़घे़प्‍सुग्र मे़घे़प्‍सु मे़ङ्‌घे़प्‍सुङ्‌ग्र मे़ङ्‌घे़प्‍सुन् आङ्‌गाॽ आइङ्‌घङ्‌ङिन् खे़ङ्‌हाॽ खे़ने़ॽ के़मे़त्‍तुसिरए पोःङ्‌ॽ॥ कर खे़ङ्‌हाॽरे़ मे़ङ्‌घे़प्‍सुन्‌ॽ, थेआङ्‌भे़ल्‍ले़ खे़ङ्‌हाॽ के़रे़क् पिफ्‍युङ्‌बा मे़जोक्!

८ नासिगे़न् थक्‍ला के़गप्‍पा मे़न्‍छाम् याप्‍मिए, आङ्‌गाॽ खे़ने़ॽ थे मे़त्‍ने़, खे़न् खे़प्‍से़ॽ॥ खे़ने़ॽ खे़ङ्‌हाॽरे़ खुन्‍छिॽ पिफ्‍युङ्‌बा चोःक्‍माओ खे़ने़ॽ मे़बत्‍छे़न्‍ने़ॽ॥ खे़ने़ॽ के़म्‍ब्राःन् हङ् मे़त्‍ते़ॽ, हे़क्‍क्‍याङ् आङ्‌गाॽ खे़ने़ॽ पिने़बान् च्‍ये़ॽ॥”

९ खे़ब्‍याङ् हुक्‍थिक् आङ्‌गाॽ ले़प्‍माङ् सन्‍छिङ्‌ङाङ् पत्‍छे़बा निसुङ्॥ खे़न् हुक्‍के़ओ लत्‍छा साप्‍लाथङ्‌माधिक् पत्‍छे़॥

१० खे़न् हुक्‍किल्‍ले़ किप्‍मनाबा साप्‍लाथङ्‌मान् फाःक्‍खु॥ हे़क्‍क्‍याङ् खे़ॽयो ने़प्‍मजाङ् ले़प्‍माङ् चेलुप् खःङ्‌लुप् साम्‍लोहाॽ नु मेरिङ् थक्‍मा पाःन्‍हाॽ हे़क्‍क्‍याङ् खासे़न्‍लोःम्‍मा पाःन्‍हाॽरे़ ते़प्‍तुआङ् पत्‍छे़रो॥

३

खुने़ॽ मे़त्‍ताङ्, “नासिगे़न् थक्‍ला के़गप्‍पा मनाए, आङ्‌गाॽ कन् पिने़र पत्‍ताबा साप्‍लाथङ्‌मान् च्‍ये़ॽ! खे़ब्‍याङ् खे़ने़ॽ पेगे़ॽआङ् कॽयो के़बप्‍पा पाःन्‍जाःक्‍किन् इस्राइलबा मनाहाॽ मे़त्‍ते़से़ॽ॥”

२ खे़ल्‍ले़ चोगुल्‍ले़ आङ्‌गाॽ आम्‍ब्राःन् हा मे़त्‍तुङ्, हे़क्‍क्‍याङ् खुने़ॽ आङ्‌गाॽ खे़न् साप्‍लाथङ्‌मान् चामा पिराङ्॥

३ खुने़ॽ मे़त्‍ताङ्, “कल्‍ले़ खे़ने़ॽ के़साप्‍पोःक्‍के़न् थिम्‍से़ॽ॥” हे़क्‍क्‍याङ् आङ्‌गाॽ कन् चाङ्‌ङिल्‍ले़ आम्‍ब्राओ सक्‌वाघु हे़क्‍के पलिम्‍लिम्‍दे़॥

४ खे़ब्‍याङ् खुने़ॽ मे़त्‍ताङ्, “नासिगे़न् थक्‍ला के़गप्‍पा मनाए, खे़ने़ॽ इस्राइलबा मनाहाॽओ पेगे़ॽ हे़क्‍क्‍याङ् आङ्‌गाॽ आइङ्‌घङ्‌हाॽ खे़ङ्‌हाॽ मे़त्‍ते़से़ॽ॥

५ खुन्‍छिॽ पाःन्‍दाङ्‌ङिन्‍ने कुसिङ् निःप्‍मा के़न्‍छुक्‍तुन्‍बा वेॽ लाजेॽबा मनाहाॽओ खे़ने़ॽ पाङ्‌ने़देने़र मे़बत्‍ने़न्‌ॽ, कर खे़ने़ॽ इस्राइलि हिम्‍सयङ्‌हाॽओ पाङ्‌ने़र पत्‍ता॥

६ मे़ःन्, कुसिङ् निःप्‍मा के़साक्‍पा नु ले़मे़न्‍दे़प्‍मनाबा पाःन्‍दाङ् के़बाःप्‍पा मे़न्‍छाम् सुवाङ्‌हाॽओ खे़ने़ॽ पाङ्‌ने़र मे़बत्‍तान्॥ आङ्‌गाॽ हे़क्‍के चोगुङ्‌बा हे़क्‍केःल्‍ले़, खे़ङ्‌हाॽरे़ मे़घे़प्‍सुबा वये़मे़न्!

७ कर इस्राइलबा मनाहाॽरे़ आङ्‌गाॽ आबाःन्‍निन्‍ने मे़ङ्‌घे़प्‍सुन्‍निल्‍ले़ खे़ने़ॽ के़बाःन्‍निन् खे़ङ्‌हाॽरे़ मे़ङ्‌घे़प्‍सुन्‌ॽ! थेआङ्‌भे़ल्‍ले़ खे़ङ्‌हाॽ के़रे़क् कुनिङ्‌वाॽ के़जिःप्‍पा नु पान् मे़ङ्‌घे़म्‍मनाबा मे़वाॽ॥

८ कर ओमे़त्‍ते़ॽ, आङ्‌गाॽ खे़ने़ॽ खे़ङ्‌हाॽ हे़क्‍केए हादिङ् के़धक्‍पा नु कुनारा सिरेःप् मे़ल्‍लॽमनाबा चोःक्‍ने़आङ् वाॽ॥

९ आङ्‌गाॽ खे़ने़ॽ के़द्‌वाबे़न् याक्‍पेॽनुःल्‍ले़आङ् पसाक्‍के़साक्‍पा चोगुङ् पिने़आङ् पत्! खे़ल्‍ले़ चोगुल्‍ले़ खे़ङ्‌हाॽ पिफ्‍युङ्‌बासिसाङ् के़निसुसिल्‍ले़ खे़ङ्‌हाॽनु मे़गिसे़न्‍ने़ॽ॥”

१० खे़ब्‍याङ् खुने़ॽ याम्‍मो योॽरु, “नासिगे़न् थक्‍ला के़गप्‍पा मनाए, आङ्‌गाॽ मे़त्‍ने़बा के़रे़क् पाःन्‍हाॽ सिङ्‌सिङ् ये़क्‌ये़क्‍काङ् खे़प्‍से़ॽ हे़क्‍क्‍याङ् निङ्‌वाॽओ युक्‍खे़ॽ॥

११ खे़ब्‍याङ् लाजेॽलाम्‍बा मे़लःत्‍तु मे़देसुसिबा के़लाजेॽसाबाहाॽओ पेगे़ॽ हे़क्‍क्‍याङ् अक्‍खे मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ!’ खे़ङ्‌हाॽरे़ खे़ने़ॽ के़बाःन्‍निन् मे़घे़प्‍सुसाङ् मे़ङ्‌घे़प्‍सुन्‍छाङ् खे़न् खे़ङ्‌हाॽ मे़त्‍ते़से़ॽ॥”

१२ खे़न् एगाङ् निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ आङ्‌गाॽ थाःङ् ले़प्‍माङ् पक्‍खाङ्, हे़क्‍क्‍याङ् आएगाङ् लाम्‍बा कुदुङ्‌दुङ् के़लॽबा यम्‍बा इक्‍लाधिक् खे़प्‍सुङ्॥ (खुने़ॽ कुयुक्‍नादे़न्‍नो यहवे दाङ्‌बे़ल्‍ले़ कुमिमिदिङ्‌ल्‍ले़ कुनारा फोसे़म्‍मे़ॽओ!)

१३ कङ्‌ग खे़न् कुहिङ्‌वे़त् नावागे़न् चइःत्‍हाॽरे़ खुन्‍छिॽ लाप्‍हाॽ थिक्‍नु वेॽइन् इॽसिङ्‌बा नु खे़ङ्‌हाॽरे़ खुन्‍छिॽ सिःक्‍तो काप्‍लोःक्‍हाॽ थुरुप्‍लुप् लॽरिक् लाइक्‍ते़बा इक्‍ला वये़॥

१४ निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ आङ्‌गाॽ थाःङ् पक्‍खाङ्‌ङाङ् माःङ्‌घा तेॽराङ्॥ आङ्‌गाॽ आनिङ्‌वाॽ मे़न्‍दाए नु के़साक्‍पा तुमुङ्‌ल पेगाङ्, कर यहवे दाङ्‌बे़ल्‍ले़ कुहुक्‍किन् आङ्‌गाॽ आसम्‍धाङ् पत्‍छे़॥

१५ खे़ब्‍याङ् कबार वहःङ्‌ङिल्‍ले़ कुबेसाङ्, लाजेॽलाम्‍बा मे़लःत्‍तु मे़देसुसिबा यहुदाबा मनाहाॽ मे़युङे़बादे़न् तेल-अबिबओ त्‍याङ्॥ आङ्‌गाॽ आनिङ्‌वाॽ पङे़आङ् वयाङ् हे़क्‍क्‍याङ् आङ्‌गाॽ खे़ङ्‌हाॽनु नुसि ये़न् थारिक् युङाङ्‌लो॥

इजकिएःल्‍ले़न् कम्‍ब्राङ्‌बा पोङ्‌मारे़ लागि मे़सेगु

(इज ३३:१-९)

१६ नुसि ये़न् एगाङ् यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़॥ खुने़ॽ मे़त्‍ताङ्,

१७ “नासिगे़न् थक्‍ला के़गप्‍पा मनाए, आङ्‌गाॽ खे़ने़ॽ इस्राइलि सुवाङ्‌हाॽ ओगे़मे़प्‍पा चोःक्‍ने़आङ् वाॽ॥ आप्‍फाल्‍ले़साङ् आङ्‌गाॽलाम् खे़ने़ॽओ इङ्‌घङ् के़त्‍तिल्‍ले़ खे़ने़ॽ खिमो मनाहाॽ साम्‍दिङ् पिरे़से़ॽ॥

१८ आङ्‌गाॽ ताक्‍के़भे़ॽबा मनान् अक्‍खे मे़त्‍तुङ्‌ॽ, ‘खे़ने़ॽ सिमे़ल्‍ले़ खुम्‍दिङ्‌ङो के़ध्‍ये़आङ् के़वाॽ’ कर खे़ने़ॽ खे़न् साम्‍दिङ् के़म्‍बिरुन्‌ॽ, खे़ङ्‌हाॽ खुन्‍छिॽ लायोओए मे़सिरो॥ हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ सिमाओ खे़ने़ॽ के़धार याःन्‍ने़रो॥

१९ कर खे़ने़ॽ खे़ङ्‌हाॽ साम्‍दिङ् के़बिरुसिसाङ् लायोलाम् हिम्‍मा मे़न्‍दे़न्‍ने़न् हे़क्‍क्‍याङ् चक्‍मे़ल्‍लॽए लायो मे़जोगुआङ् मे़बत्‍ने़भग्र, खे़ङ्‌हाॽ खुन्‍छिॽ लायोओ मे़सिरो॥ कर खे़ने़ॽ चैँ आप्‍फेक् के़से़ःप्‍सिङ्‌ॽ थेआङ्‌भे़ल्‍ले़ खे़ने़ॽ आङ्‌गाॽ आइङ्‌जाङ्‌ङिन् के़घे़प्‍सु॥

२० “साम्‌योबा मनाहाॽ खुन्‍छिॽ साम्‌योबा याःम्‍बक्‍हाॽलाम् मे़नुःङ् मे़बेःक् हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ लाम्‍मो ने़स्‍सुङ्‌बा आघघबा पाःन्‍हाॽ निनि मे़ल्‍लाप्‍तुन्‍ने़भग्र, खे़ङ्‌हाॽ मे़सिरो॥ खे़ब्‍याङ् खे़ने़ॽ खे़ङ्‌हाॽ साम्‍दिङ् के़म्‍बिरुसिन्‍ने़भग्र, खे़ङ्‌हाॽ खुन्‍छिॽ लायोओ मे़सिरो॥ खे़ङ्‌हाॽरे़ खुन्‍छिॽ आत्‍तिन् साम्‌योबा याःम्‍बक्‍हाॽआङ् निङ्‌वाॽसुम् मे़बोङ्‌ने़न्, हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ सिमाओ खे़ने़ॽ के़धार याःन्‍ने़रो॥

२१ कर खे़ने़ॽ साम्‌योबा मनाहाॽ लायो मे़न्‍जोःक्‍मा साम्‍दिङ् के़बिरुसिॽ खे़ब्‍याङ् खे़ङ्‌हाॽरे़ के़बाःन्‍निन् मे़घे़प्‍सुआङ् लायो चोःक्‍मा मे़ले़रुने़भग्र, खे़ङ्‌हाॽ मे़हिङ्‌ॽ, हे़क्‍क्‍याङ् खे़ने़ॽ आप्‍फेक्‍काङ् ताङ्‌केसे़ःप्‍सिङ्‌लो॥”

इजकिएःल्‍ले़न् पाःप्‍मा मे़न्‍छुक्‍मना पोःक्‍खे़बा

२२ खे़ब्‍याङ् यहवे दाङ्‌बे़ल्‍ले़ कुहुक्‍किन् आङ्‌गाॽ आसम्‍धाङ् पत्‍छे़ हे़क्‍क्‍याङ् खुने़ॽ मे़त्‍ताङ्, “पोगे़ॽ हे़क्‍क्‍याङ् ने़ने़बादे़न्‍नो पेगे़ॽ, आङ्‌गाॽ खे़प्‍मो खे़ने़ॽनु ताॽजे़ङ्‌ङा॥”

२३ खे़ल्‍ले़ चोगुल्‍ले़ आङ्‌गाॽ पोगाङ्‌ङाङ् पेगाङ्, खम्‍भ्‍याङ् कबार वहःङ्‌ङिल्‍ले़ कुबेसाङ् तगि निसुङ्‌बा सुफो हे़क्‍के आङ्‌गाॽ खे़प्‍मो यहवे दाङ्‌बे़ल्‍ले़ कुमिमिदिङ्‌ङिन् निसुङ्॥ हे़क्‍क्‍याङ् आङ्‌गाॽ खाम्‍बाङ्‌ङो साम्‍बोन् हबत् फन्‍छिङ्‌ङाङ्॥

२४ खे़ब्‍याङ् निङ्‌वाॽफुमाङ्‌ङिल्‍ले़ कुयाम्‍साम्‍मिन् आङ्‌गाॽओ ये़ हे़क्‍क्‍याङ् आङ्‌गाॽ तक्‍पे़त् ये़प्‍साङ्॥ खुने़ॽ आङ्‌गाॽनु पारे़आङ् मे़त्‍ताङ्, “के़हिम्‍मो पेगे़ॽ, हे़क्‍क्‍याङ् आप्‍फेक् साक्‍सिङ्‌ङे़ॽआङ् युङे़ॽ॥

२५ नासिगे़न् थक्‍ला के़गप्‍पा मनाए, खे़ने़ॽ खे़प्‍मो इदाःक्‍हाॽरे़ के़म्‍घेःङ्‌ॽ खे़ल्‍ले़ चोगुल्‍ले़ खे़ने़ॽ मनाहाॽओ पेःक्‍मा के़न्‍छुक्‍ने़न्॥

२६ हे़क्‍क्‍याङ् आङ्‌गाॽ खे़ने़ॽ के़ल्‍सोःप्‍पान् के़घाःम्‍दाःक्‍मो खिप्‍तुआङ् पत्‍ल चोगुङ्‌ॽ हे़क्‍केलॽरिक् खे़ने़ॽ मे़म्‍बाःप्‍मनाबा नु खे़ङ्‌हाॽ फेःक्‍मासि मे़न्‍छुक्‍मनाबा के़बोङ्‌ॽ, थेआङ्‌भे़ल्‍ले़ खे़ङ्‌हाॽ पिफ्‍युङ्‌बा मे़जोक्॥

२७ कर आङ्‌गाॽ आइङ्‌घङ्‌ङिन् खे़ने़ॽओ के़त्‍तिल्‍ले़, आङ्‌गाॽ खे़ने़ॽ के़ल्‍सोःप्‍पान् फाःक्‍खुङ्‌ॽ, हे़क्‍क्‍याङ् आङ्‌गाॽ खे़ने़ॽ के़बाःत्‍ल याःन्‍ने़॥ खे़ब्‍याङ् खे़ने़ॽ खे़ङ्‌हाॽ अक्‍खे के़मे़त्‍तुसिॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ!’ आत्‍तिन्‍हाॽरे़ खे़म्‍मा निङ्‌वाॽ मे़जोगुॽ खे़ङ्‌हाॽरे़ मे़घे़प्‍सुॽ, कर आत्‍तिन्‍हाॽ खे़म्‍मा मे़न्‍देन्‍ने़न् खे़ङ्‌हाॽरे़ मे़ङ्‌घे़प्‍सुन्‌ॽ, थेआङ्‌भे़ल्‍ले़ खे़ङ्‌हाॽग पिफ्‍युङ्‌बासिरो॥”

यरुसले़ःम्‍मिन् निङ्‌मिहाॽरे़ मे़गबु के़लॽबा पाःन्‍निन् इजकिएलरे़ ओःन्‍धाक्‍तुसि

४

“हे़क्‍क्‍याङ् आल्‍ल, नासिगे़न् थक्‍ला के़गप्‍पा मनाए, लत्‍छा यम्‍बा खाम्‍ले़क् थिक् याङ्‌सिङ्‌ङे़ॽ खे़ब्‍याङ् कन् खे़ने़ॽ के़दगि मु ने़स्‍से़ॽ॥ खे़ब्‍याङ् कप्‍मो यरुसले़म ये़क्‌यक्‍किल्‍ले़ कुइत्‍छाप् खे़ःन्‍दे़ॽ॥

२ ये़क्‌यक्‍किन् थङ्‌ङो मे़गबुआङ् ने़बा ओसेःन्‍धाङ् चोगे़ॽ॥ कन् कब्रिङ् ले़प्‍माङ् लुङ्‌धाक् ये़प्‍से़ॽ हे़क्‍केलॽरिक् हाःत्‍ताङ् खे़त्‍छिङ्‌मा मे़न्‍छुक्‍ने़न्‍ल॥ निङ्‌मि थक्‍सुबा तुराहिम्‍हाॽ चोगे़ॽ, हे़क्‍क्‍याङ् लुङ्‌धाक् लुःम्‍मा चन्‍जम्‍बादे़न्‍हाॽ नु लुङ्‌धाक् लुःम्‍मा सिङ्‌आःत्‍हाॽ ने़स्‍से़आङ् ये़क्‌यक्‍किन् कब्रिङ् कबे़ॽ॥

३ खे़ब्‍याङ् खरे़ःङ् ले़ःङ्‌मा फे़न्‍जेॽ खेःक्‌या थिक् याङ्‌सिङ्‌ङे़ॽआङ् खे़न् खे़ने़ॽ नु ये़क्‌यक्‍किल्‍ले़ कुलुम्‍मो ये़प्‍से़ॽ॥ खे़ने़ॽ ये़क्‌यक् ले़प्‍माङ् हिसिङ्‌ङे़ॽ हे़क्‍क्‍याङ् यरुसले़ःम्‍मिन् निङ्‌मिहाॽरे़ किर्गप् मे़गबुबान् आक्‍ख्‍यारिक् के़साक्‍पा पोःङ्‌ॽ फाॽआङ् ओसेःन्‍धाङ् चोगे़ॽ॥ कन् इस्राइलबा मनाहाॽरे़ लागि लत्‍छा साम्‍दिङ् पोःङ्‌ॽ॥

४ “आल्‍ल खे़ने़ॽ फे़न्‍छाङ् ले़प्‍माङ् चे़ःङ्‌या ने़सिङ्‌ङे़ॽआङ् ने़स्‍से़ॽ हे़क्‍क्‍याङ् इस्राइलिहाॽरे़ खुन्‍छिॽ लायोहाॽ खे़ने़ॽ के़सम्‍धाङ् के़रे़क् ने़स्‍से़ॽ॥ खे़प्‍मो खे़ने़ॽ चे़ःङ्‌या के़ने़बा ये़न् थारिक् खे़ङ्‌हाॽरे़ खुन्‍छिॽ लायोहाॽ खे़ने़ॽ के़गुयुर पोःङ्‌ॽ॥

५ इस्राइलिहाॽरे़ तङ्‌बे थक्‍मा मे़जोगुबा खुन्‍छिॽ लायोल्‍ले़ लागि थिक्‌यान् थिक्‌यान् ३९० ये़न् थारिक् खुन्‍छिॽ लायोहाॽ खे़ने़ॽ के़गुयुर पोःङ्‌ॽ के़लॽबा आङ्‌गाॽ आनिङ्‌वाॽ वाॽ॥

६ खे़न् एगाङ्, यहुदाःल्‍ले़ तङ्‌बे थक्‍मा चोगुबा कुलायोल्‍ले़ लागि थिक्‌यान् थिक्‌यान् लिबोङ् ये़न् थारिक् चुप्‍साङ् ले़प्‍माङ् चे़ःङ्‌या हिसिङ्‌ङे़ॽआङ् ने़स्‍से़ॽ॥

७ “हाबा खे़न् ये़म्‍मो, यरुसले़ःम्‍मिन् किर्गप् मे़गबु मे़ने़स्‍सुबाओ के़मिक्‍किन् हिसे़ॽ॥ ले़क्‍चाॽबा के़हुक्‍किल्‍ले़ तक्‍सिङ्‌ङे़ॽआङ् ने़स्‍से़ॽ हे़क्‍क्‍याङ् खे़ल्‍ले़ कुमे़क्‍मा माङ्‌निङ्‌वाॽपान् पारे़ॽ॥

८ आङ्‌गाॽ खे़ने़ॽ इदाःक्‍हाॽरे़ इघेःङ्‌ने़ हे़क्‍केलॽरिक् खे़ने़ॽ कब्रिङ् के़गबुबा ये़न्‍निन् मे़न्‍जुःत्‍ते थे़म्‍बा खे़ने़ॽ ना नु कत्‍ना हिसिङ्‌मा के़न्‍छुक्‍ने़न्॥

९ “आल्‍ल खे़ने़ॽ पेगे़ॽआङ् कुभा मासि, हःक्‍सि, सेःम्‍बि, कारिॽ, पे़ना नु सिहाॽ तारे़ॽ हे़क्‍क्‍याङ् लत्‍छा खप्‍प्‍याओ थिक्‍मे़त्‍थिक् फःन्‍दे़ युक्‍खे़ॽ॥ खे़ने़ॽ ३९० ये़न् थारिक् फे़न्‍छाङ् ले़प्‍माङ् चे़ःङ्‌या के़बोङ्‌ङाङ् के़ने़बा ये़न्‍ले़ लागि खे़न् कुजाहाॽ खे़ने़ॽ के़लागि खरे़ःङ् ले़ःक्‍से़ॽ॥

१० थिक्‌याःन्‍धक् चामारे़ लागि २० सेकेलa खे़ने़ॽ के़जामा कुजा से़न्‍दे़ॽ, हे़क्‍क्‍याङ् चामा ये़म्‍मो खे़न् च्‍ये़ॽ॥

११ खे़ब्‍याङ् के़रे़क् ये़न्‍हाॽरे़ लागि फङ्‌नाओ आजे़ःत्‍छिक् च्‍वाःत् सिःक्‍ते़ युक्‍खे़ॽ, हे़क्‍क्‍याङ् के़से़न्‍दुबा ये़म्‍मो कन् थुङे़ॽ॥

१२ खे़ने़ॽ हःक्‍सिन् चारःप्‍पा के़ओॽरुल्‍ले़ कन् यारिप् चोगे़ॽआङ् कुजा च्‍ये़ॽ॥ के़रे़क् मनाहाॽरे़ ओमे़मे़त्‍तुआङ् मे़बत्‍तिल्‍ले़सा, के़हेबा मना हिःन् मि हाःन्‍दे़ॽआङ् खे़ल्‍ले़ कुसम्‍धाङ् ले़ःक्‍से़ॽ खे़ब्‍याङ् खरे़ःङ्‌ङिन् खे़ने़ॽ च्‍ये़ॽ॥”

१३ खे़ब्‍याङ् यहवे दाङ्‌बे़ल्‍ले़ पाःत्‍तु, “अक्‍खेलॽरिक् आङ्‌गाॽ थिम्‍मे़न्‍दङ् सुवाहाॽरे़ खुन्‍छिॽ लाजेॽओ नाःत्‍तुङ्‌देसुङ्‌सिङ्‌बा इस्राइलबा मनाहाॽरे़ आसुत्‍थो खरे़ःङ्‌ङिन् मे़जरो॥”

१४ खे़ब्‍याङ् आङ्‌गाॽ मे़त्‍तुङ्, “मुक्‍साम्‍दाङ्‌बा यहवे दाङ्‌बाए, आङ्‌गाॽ मना हिःन् ओगप् चोःक्‍माआङ् आसुत्‍थो चोःक्‍सिङ्‌माए पोङ्‌बाबि? थेआङ्‌भे़ल्‍ले़ आङ्‌गाॽ तगि आप्‍फाल्‍ले़आङ् आसुत्‍थो मे़म्‍बोङ्‌ङे वाॽआ॥ आङ्‌गाॽ हिन्‍जाॽ वयाङ्‌ङाङ्‌धो आल्‍लो थारिक् आप्‍फेक् के़दुक्‍पाआङ् के़सिबा इग्र ताम्‍भुङ् थक्‍साहाॽरे़ मे़से़रुबा थे़मा थक्‍सा साआङ् आङ्‌गाॽ आप्‍फाल्‍ले़आङ् मे़न्‍जाए वाॽआ॥ साम्‌योथिम् इङ्‌जाङ्‌ङिल्‍ले़ चामा आम्‍भाःक्‍ने़म्‍बा थे़मा साआङ् आङ्‌गाॽ आभे़ल्‍ले़आङ् मे़न्‍जाए वाॽआ॥”

१५ यहवे दाङ्‌बे़ल्‍ले़ मे़त्‍ताङ्, “नुबारो, मना हिःल्‍ले़ कुले़क्‌वाओ खे़ने़ॽ पिॽहिओ खरे़ःङ् ले़ःङ्‌मा के़सुक्‍तुॽ॥”

१६ खे़ब्‍याङ् खुने़ॽ मे़त्‍ताङ्, “नासिगे़न् थक्‍ला के़गप्‍पा मनाए, यरुसले़ःम्‍मो आङ्‌गाॽ आजे़ःत् आजे़ःत्‍लक् पोगुगे़न् कुजा खोदे़त्‍ल चोगुङ्‌ॽ॥ साॽरिक् सिङ्‌सिङ्‌ङाङ् कुजान् मे़धाङ्‌घु हे़क्‍क्‍याङ् पगि मे़गिर मे़जरो॥ च्‍वाःत्‍तिन् कुदे़प्‍पक्‌वा कुदे़प्‍पक्‌वा मे़सिःक्‍तु, हे़क्‍क्‍याङ् मनाहाॽरे़ कन् निङ्‌साम्‍मो मे़धुङुॽ॥

१७ कुजा नु च्‍वाःत् सुःल्‍लिक् वाॽबाल्‍ले़ चोगुल्‍ले़ मनाहाॽ थिक् नु वेॽ ओमे़मे़त्‍छिङ्‌ङाङ् चिजिङ् यङ्‌मा मे़सिरो, हे़क्‍क्‍याङ् खे़ङ्‌हाॽ खुन्‍छिॽ लायोओ ये़त् नु होरिक्‍लक् मे़बोङ् मे़बेःक्‍लो॥”

a 

४:१० २० सेकेल फाॽइन् २३० ग्राम यारिक् योःॽ॥

के़दाबा खासे़न्‍निल्‍ले़ लागि मिक्‍सेन्

५

हे़क्‍क्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मनाए, खे़ने़ॽ लत्‍छा खागे़सुक्‍पा ताभेधिक् याङ्‌सिङ्‌ङे़ॽ हे़क्‍क्‍याङ् खे़ने़ॽ के़म्‍धोइन् नु कुधेगेःक्‍इःन् नःङ्‌मारे़ लागि छुरा हे़क्‍के कन् याङे़ॽ॥ सुम्‍सि कुदङ्‌बा लक्‍को के़धे़गेक् मुरिक्‍किन् थाङ्‌मारे़ लागि लत्‍छा ते़म्‍दुरि ओगप् चोगे़ॽ॥

२ के़जइःत्‍साप् यरुसले़ःम्‍मिल्‍ले़ कुलुम्‍मो कल्‍ले़ कुलक् थिक् ने़स्‍से़ॽ॥ थङ्‌ङो किर्गप् कप्‍मा के़ले़ङ्‌सिङ्‌बा याःम्‍बक्‍किन् चुःत्‍ताङ् कुलक् थिक् खे़प्‍मो हाःन्‍दे़देसे़ॽ॥ वेॽ कुलक् थिक्‍के़न् खे़ने़ॽ के़साप्‍चइःत् के़रे़क् पिसाङ् से़से़देसे़ॽ हे़क्‍क्‍याङ् ताभेःल्‍ले़ चाक्‍खक् चाक्‍खक् खक्‍ते़ॽ॥ कुनुप्‍मा वेॽ कुलक् थिक्‍के़न् सुरित् केजङ्‌ङो फुत्‍लुम् थ्‍यःङ् से़से़देसे़ॽ, थेआङ्‌भे़ल्‍ले़ आङ्‌गाॽ आमनाहाॽ ताभेःल्‍ले़ फुत्‍छिङ्‌ज्‍याङ् से़सुङ्‌देसुङ्‌सिङ्‌ॽ॥

३ चबे़ःत्‍छिक् थे़गेःक्‍इजिरक् लारे़ॽआङ् के़जाङ्‌ङो इघेःक्‍खे़ फत्‍छे़ॽ॥

४ खे़ब्‍याङ् कन् कुभा थे़गेःक्‍इहाॽ मिओ लाप्‍फुसे़ याक्‍ते़ॽआङ् मिधिक्‍खे़देसे़ॽ॥ कन् आजे़ःत्‍छिक्‍कोलाम् मिन् पोर पेक् हे़क्‍क्‍याङ् के़रे़क् इस्राइले़न् खाप्‍पुथ्‍यःङ् चोगुरो॥

५ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ– यरुसले़ःम्‍मिन् थे़मा पोःङ्‌ॽ के़लॽबा कङ्‌ग लत्‍छा कुबिरो॥ आङ्‌गाॽ यरुसले़ःम्‍मिन् मे़न्‍छाम् सुवाङ्‌हाॽरे़ खुन्‍छिॽ लुम्‍मो ने़सुङ्‌ङाङ् ने़रो,

६ कर से़क्‍खाए खे़ल्‍ले़ कब्रिङ् पिसाङ्‌बा मे़न्‍छाम् सुवाङ्‌हाॽनुःल्‍ले़ यरिक् आङ्‌गाॽ आधिम्‍हाॽ नु आइङ्‌जाङ्‌हाॽरे़ कुदक्‍ले़ङ्‌वाओ पिफ्‍युङ् चोगुङ्‌आङ् वाॽ॥ तिम्‍मा नाःप्‍मारे़ लागि खुने़ॽ पिरुङ्‌बा आङ्‌गाॽ आधिम्‍हाॽ नु आइङ्‌जाङ्‌हाॽ इःप्‍मा नाःप्‍मा नाॽरुआङ् वाॽ॥

७ “कल्‍ले़चोगुल्‍ले़, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आङ्‌गाॽ आइङ्‌जाङ्‌हाॽ नु आधिम्‍हाॽ के़न्‍इःत्‍तुम्‍मिन् के़न्‍नाःत्‍तुम्‍मिन्‍नाङ् खिनिॽ हिम्‍बेसाङ्‌बाहाॽनुःल्‍ले़आङ् साॽरिक् खिनिॽ मनाहाॽ कुॽइगे़भे़रिआङ् केवयिॽ॥ खिनिॽ कब्रिङ् पिसाङ्‌बा मे़न्‍छाम् सुवाङ्‌हाॽ यारिक्‍काङ् खिनिॽ खे़म्‍दु लाॽरुर के़न्‌वयिन्‌ॽ॥

८ खे़ल्‍ले़ चोगुल्‍ले़ आल्‍ल आङ्‌गाॽ मुक्‍साम्‍दाङ्‌बा यहवे दाङ्‌बे़न्‍ने खिनिॽ निङ्‌मिआ॥ के़रे़क् मे़न्‍छाम् सुवाङ्‌हाॽरे़ मे़निसुरए आङ्‌गाॽ खिनिॽ खुम्‍दिङ् पिनिङ्‌ॽ॥

९ खिनिॽ याम्‍गे़सिङ्‌बा नावाइत्‍लाहाॽरे़ चोगुल्‍ले़ आङ्‌गाॽ कुभा तगि आभे़ल्‍ले़आङ् खुम्‍दिङ् मे़म्‍बिए कत्‍निङ्‌बा खुम्‍दिङ् पिनिङ्‌ॽ हे़क्‍क्‍याङ् याम्‍मो आभे़ल्‍ले़आङ् खुम्‍दिङ् मे़बिनिङ्‌ङिन्‌ॽ॥

१० पामाहाॽरे़ खुन्‍छिॽ आप्‍फेक् साहाॽ मे़जसिॽ, हे़क्‍क्‍याङ् साहाॽरे़ खुन्‍छिॽ पामाहाॽ मे़जसिॽ॥ आङ्‌गाॽ खिनिॽ खुम्‍दिङ् पिनिङ्‌ॽ हे़क्‍क्‍याङ् चबे़ःत्‍छिक् के़हिङ्‌बाआङ् के़वाॽबाहाॽ सुरित् केजङ्‌ङो फुत्‍लुम् थ्‍यःङ् से़निङ्‌देनिङ्‌ॽ॥

११ “आङ्‌गाॽ कुहिङ्‌वे़त् वाॽआबा कुइसिःक्, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, आङ्‌गाॽ वरे़ङ्‌ले़ङ् खिनिॽ मिङ् मासुङ् पिनिङ्‌ॽ॥ सिक्‍के़ले़ःङ्‌बा खिनिॽ लायोहाॽ नु सिक् वयाःक् के़मे़प्‍पा खिनिॽ चइःत्‍हाॽरे़ आङ्‌गाॽ आहिम्‍मिन् के़जिःन्‍दुम्‍बाल्‍ले़ चोगुल्‍ले़ चबे़ःत्‍छिक्‍काङ् आलुङ्‌माॽ स्‍याःत् के़ल्‍लॽरिन्‌ॽ॥

१२ कुलक् सुम्‍सिओ कुलक् थिक् खिनिॽ मनाहाॽ ये़क्‌यक्‍को तुक्‍मा नु साक्‌वाःन्‍लाम् मे़सिरो॥ ये़क्‌यक्‍कोबा लुङ्‌धाक् लाःक्‍कात् निङ्‌मिहाॽरे़ कुलक् सुम्‍सिओ कुलक् थिक् खिनिॽ मनाहाॽ मे़हे़गु मे़से़रुसिॽ॥ हे़क्‍क्‍याङ् कुलक् सुम्‍सिओ कुलक् थिक् आङ्‌गाॽ ताभेःल्‍ले़ नाःत्‍तुङ्‌सिङ्‌ङाङ् सुरित् केजङ्‌ङो फुत्‍लुम् थ्‍यःङ् से़सुङ्‌देसुङ्‌सिङ्‌ॽ॥

१३ खे़ब्‍याङ् कुनुप्‍मो आसाक्‍के़न्‍निन् चिःक्‍तुॽ, खम्‍भ्‍याङ् आङ्‌गाॽ आसिक्‍चिम्‌ॽ॥ हे़क्‍क्‍याङ् खे़ङ्‌हाॽरे़ खुन्‍छिॽ तक्‍ले़ङ्‌वाओ आङ्‌गाॽ साॽरिक् आसिक् पोःक्‍मे़न् चिःक्‍तुआङ् एगाङ् आङ्‌गाॽ यहवे दाङ्‌बान् आसिक्‍सम्‍मो पाराङ्‌बा फाॽआङ् के़रे़क् इस्राइलिहाॽरे़ कुसिङ् मे़निःत्‍तुॽ॥

१४ “हे़क्‍केलॽरिक् आङ्‌गाॽ खिनिॽ खाप्‍पुथ्‍यःङ् चोःक्‍निङ्, हे़क्‍क्‍याङ् खिनिॽ कब्रिङ् ले़प्‍माङ्‌बा मे़न्‍छाम् सुवाङ्‌हाॽ नु खे़प्‍मोलाम् के़बोङ्‌बाआङ् लाङ्‌गे़घेःक्‍पा के़रे़क्‍लाम् कुनामे़न्‍छाॽ मे़प्‍मा लाम् के़बोःक्‍खिॽ॥

१५ खिनिॽ किप्‍मा के़घुबा नु यङ्‌मा आसिसिबा हे़क्‍क्‍याङ् कुनामे़न्‍छाॽ मे़प्‍मा चाहाक् के़बोःक्‍खिॽ॥ खे़निॽ खिरिबा के़रे़क् मे़न्‍छाम् सुवाङ्‌हाॽरे़ लागि खिनिॽ साम्‍दिङ् के़बोःक्‍खिॽ॥ आङ्‌गाॽ यहवे दाङ्‌बे़ल्‍ले़ मे़न्‍छाम् सुवाङ्‌हाॽ आसिक् पोःक्‍मो खुम्‍दिङ् पिरुङ्‌सिङ्‌ङिल्‍ले़ हे़क्‍क्‍याङ् फे़ःक्‍तुङ्‌सिङ्‌ङिल्‍ले़ थे़मा पोःङ्‌ॽ के़लॽबान् खे़ङ्‌हाॽरे़ मे़निसुॽ, आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽ!

१६ “खे़निॽ मे़ङ्‌मारे़ लागि आसिसिबा तोःङ्‌ङिल्‍ले़ के़याङ्‌घिबा हे़क्‍के से़त्‍लाःक्‍माल्‍ले़ खे़निॽ सात्‍लाम्‍गे़बत्‍तिर याःन्‍निङ्‌ॽ॥ कुजाःल्‍ले़ लत्‍छा कुजिॽ थिक्‍के़न्‍नाङ् माःत्‍ल थारिक् आल्‍लसाङ् साॽरिक् यम्‍बार यम्‍बा साक् पोःक्॥

१७ हे़क्‍क्‍याङ् साक् पोःक्‍मानु सोसोरिक्, ताम्‍भुङ् थक्‍साहाॽरे़ खिनिॽ के़म्‍भत्‍तिॽ खे़ब्‍याङ् खिनिॽ साहाॽ के़म्‍नाप्‍तिॽ॥ तुक्‍मा लाःक्‍मा नु ते़न्‍धङ्‌ङिल्‍ले़ खिनिॽ लाजेन् युक्‍तुॽ, खे़ब्‍याङ् निङ्‌मिहाॽरे़ खुन्‍छिॽ ताभेन् खिनिॽ तक्‍ले़ङ्‌वाओ तारुङ्‌ॽ॥ आङ्‌गाॽ यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो!”

यहवे दाङ्‌बे़ल्‍ले़ नावाइत्‍ला से़वा के़मे़प्‍पाहाॽ खुम्‍दिङ् पिरुसि

६

यहवे दाङ्‌बे़ल्‍ले़ कुइङ्‌घङ्‌ङिन् याम्‍मो आङ्‌गाॽओ के़रे़–

२ “नासिगे़न् थक्‍ला के़गप्‍पा मनाए, इस्राइलबा कोःक्‍मा फाङ्‌जङ् थे़गु माङ्‌वाहाॽ ले़प्‍माङ् के़नारान् हिसे़ॽ हे़क्‍क्‍याङ् खे़न् कोःक्‍मा फाङ्‌जङ् थे़गु माङ्‌वाहाॽरे़ कुदक्‍ले़ङ्‌वाओ माङ्‌निङ्‌वाॽपान् पाःत्‍ते़ॽ॥

३ इस्राइलबा कोःक्‍मा फाङ्‌जङ् थे़गु माङ्‌वासे, मुक्‍साम्‍दाङ्‌बा यहवे दाङ्‌बालाम् कन् इङ्‌घङ्‌ङिन् खे़प्‍से़म्‍मे़ॽ॥ मुक्‍साम्‍दाङ्‌बा यहवे दाङ्‌बे़ल्‍ले़ आप्‍फेक्‍के कोःक्‍मा फाङ्‌जङ्‌हाॽ, थे़गु माङ्‌वाहाॽ हे़क्‍क्‍याङ् पाक्‍लुम्‍लुम्‍बा नु ने़ने़बादे़न्‍हाॽ अक्‍खे़ मे़त्‍तुसिॽ– आङ्‌गाॽ खिनिॽ सम्‍धाङ् ते़न्‍धङ् ताःप्‍मा चोगुङ्‌ॽ, खे़ब्‍याङ् खिनिॽओ के़ने़बा नावाइत्‍ला से़वा मे़प्‍मादे़न्‍हाॽ फयःप्‍फयःप् यःप्‍सुङ्‌ॽ॥

४ खिनिॽओ के़ने़बा के़रे़क् ले़त्‍ति तोःम्‍मादे़न्‍हाॽ मे़लुःन्‍दुॽ, हे़क्‍क्‍याङ् खिनिॽओ के़ने़बा सुक्‍पा हाःम्‍मादे़न्‍हाॽ खाप्‍पुथ्‍यःङ् मे़जोगुॽ॥ खिनिॽओ के़युङ्‌बा नावाइत्‍लाहाॽ तगि खिनिॽओ के़वाॽबा मनाहाॽ से़रुङ्‌सिङ्‌ॽ॥

५ इस्राइलबा मनाहाॽरे़ खुन्‍छिॽ चेहाॽ खुन्‍छिॽ नावाइत्‍लाहाॽ तगि ने़स्‍सुङ्‌सिङ्‌ॽ हे़क्‍क्‍याङ् खिनिॽ ले़त्‍ति तोःम्‍मादे़न्‍हाॽ के़रे़क् पिसाङ् खे़ङ्‌हाॽरे़ खुन्‍छिॽ ये़प्‍पाहाॽ से़सुङ् ने़स्‍सुङ्‌ॽ॥

६ खिनिॽ आत्‍ति आत्‍ति के़युङिॽ खे़प्‍मो चिजि खक्‍खक् पोःङ्‌ॽ, हे़क्‍क्‍याङ् कुसिङ् निःत्‍मे़न्‍दे़प्‍मनाबा खिनिॽ माङ्‌से़वा चोःक्‍मादे़न्‍हाॽ खाप्‍पुथ्‍यःङ् चोगुङ्‌ॽ॥ खिनिॽ ले़त्‍ति तोःम्‍मादे़न्‍हाॽ मे़लुःन्‍दुॽ, खिनिॽ नावाइत्‍लाहाॽ फयःप्‍फयःप् मे़यःप्‍सुॽ, खिनिॽ सुक्‍पा हाःम्‍मादे़न्‍हाॽ मे़धुप्‍सुॽ, हे़क्‍क्‍याङ् खिनिॽ के़जोगुम्‍बा के़रे़क् साम्‌योबा इत्‍हाॽ खाप्‍पुथ्‍यःङ् पोःङ्‌ॽ॥

७ मे़से़रुसिबा खिनिॽ मनाहाॽ खिनिॽ लुम्‍मोए मे़जोन्‌ॽ, हे़क्‍क्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

८ “कर आङ्‌गाॽ चबे़ःत्‍छिक् आमनाहाॽ खाप्‍पुथ्‍यःङ् पोङ्‌मालाम् मे़घे़त्‍छिङ्‌ल याःन्‍दुङ्‌सिङ्‌ॽ, हे़क्‍क्‍याङ् खे़ङ्‌हाॽ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़ खुन्‍छिॽ लुम्‍मो फुत्‍छिङ्‌ज्‍याङ् मे़से़रो॥

९ खे़ब्‍याङ् खे़ङ्‌हाॽ मे़न्‍छाम् सुवाहाॽरे़ खुन्‍छिॽ लुम्‍मो मे़दे़म्‍सु मे़देॽरुसिल्‍ले़ खे़ङ्‌हाॽरे़ आङ्‌गाॽ निङ्‌वाॽ मे़इःत्‍ता॥ खे़ङ्‌हाॽरे़ खुन्‍छिॽ इङ्‌ले़क्‍पा निङ्‌वाॽ नु खुन्‍छिॽ नावाइत्‍लाहाॽ सिराॽथाङ्‌बा ताप्‍फे़ःम्‍बा मिक्‍लो लाम्‍माल्‍ले़ आङ्‌गाॽ आक्‍ख्‍यारिक् आनिङ्‌वाॽ तुक् फाॽआङ् खे़ङ्‌हाॽरे़ निङ्‌वाॽ मे़घोसुॽ॥ खे़ब्‍याङ् पिप्‍मिरि कुसोःन्‍दिओ खे़ङ्‌हाॽरे़ खुन्‍छिॽ के़रे़क् सिक्‍के़ले़ःङ्‌बा लायोहाॽरे़ चोगुल्‍ले़ खुन्‍छिॽ आप्‍फेक् मे़जिःत्‍छिङ्‌ॽ॥

१० आङ्‌गाॽ खे़ङ्‌हाॽरे़ खुन्‍छिॽ सम्‍धाङ् हने़ ताप्‍फे़ःम्‍बा पाःन्‍निन् तारुङ् पाःत्‍तुङ्‌बा मे़ःन्‍लत्‍छ फाॽआङ् खे़ङ्‌हाॽरे़ आङ्‌गाॽए यहवे दाङ्‌बाआ के़लॽबा पाःन्‍निन् कुसिङ् मे़निःत्‍तुरो॥

११ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– इस्राइलबा मनाहाॽरे़ याम्‍गे़सिङ्‌बा लायो मे़जोगुआङ् वाॽबाल्‍ले़ चोगुल्‍ले़ खिनिॽ अःक्‍ते़म्‍मे़ॽ, हुक्‍ताप्‍पेःन् फक्‍खे़म्‍मे़ॽ, खिनिॽ लाङ्‌हाॽ थाप्‍से़म्‍मे़ॽ॥ आल्‍ल खे़ङ्‌हाॽ थङ्, साक् नु मिङ्‌देॽलाम् सिमा मे़जोक्॥

१२ माःङ्‌घा मे़दे़म्‍सु मे़देॽरुसिआङ् के़वाॽबाहाॽ तुक्‍मा लाःक्‍मारे़ तरुसिॽ॥ निःत्‍ताङ् के़वाॽबाहाॽ ते़न्‍धङ्‌ङिल्‍ले़ मे़क्‍खुसिॽ॥ हे़क्‍क्‍याङ् कुभा के़हिङ्‌बाहाॽ साक्‍किल्‍ले़ तरु से़रुसिॽ॥ हे़क्‍केलॽरिक् कुनुप्‍मो आङ्‌गाॽ आसाक्‍के़न्‍निन् खे़ङ्‌हाॽओ थासुङ्‌ॽ॥

१३ हे़क्‍क्‍याङ् के़रे़क् कोःक्‍मा फाङ्‌जङ् थे़गु माङ्‌वाहाॽओबा माङ्‌धाःन्‍हाॽओ हे़क्‍क्‍याङ् के़रे़क् सरेःक्‌याःप्‍पा सिङ्‌बुङ् सिगाङ् नु के़रे़क् हुम्‍बे़प्‍पा यम्‍बा सिङ्‌बुङ्‌हाॽरे़ इःप्‍तुबादे़न्‍नो खे़ङ्‌हाॽरे़ खुन्‍छिॽ नावाइत्‍लाहाॽ सिदुङ्‌जभा मे़बिरुसिबा ते़न्‍हाॽओ खुन्‍छिॽ नावाइत्‍हाॽ लुम्‍मो खुन्‍छिॽ मना चेहाॽ हत्‍छे़ मे़से़आङ् मे़ने़ःल्‍ले़ आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुॽ॥

१४ थाङ्‌गे़त् के़ने़बा रिब्‍लाaआङ् लाङ्‌गे़त् ले़प्‍माङ्‌बा मुरे़ःक् खारे़ःक् थेआङ् के़होःप्‍पादे़न्‍लाम् आङ्‌गाॽ खे़ङ्‌हाॽ खाप्‍पुथ्‍यःङ् चोगुङ्‌सिङ्‌ॽ हे़क्‍क्‍याङ् खे़ङ्‌हाॽरे़ खुन्‍छिॽ ये़क्‌यक्‍हाॽ चिजि खक्‍खक्‍पा चोगुङ्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुॽ॥”

a 

६:१४ कुभा हिब्रु थुङ्‌साप्‍पो दिब्‍ला पत्॥

इस्राइलरे़ कुनुप्‍मान् निःत्‍ताङ् वाॽ

७

खे़ब्‍याङ् यहवे दाङ्‌बे़ल्‍ले़ कन् कुइङ्‌घङ्‌ङिन् आङ्‌गाॽओ के़रे़,

२ “नासिगे़न् थक्‍ला के़गप्‍पा मनाए, मुक्‍साम्‍दाङ्‌बा यहवे दाङ्‌बा निङ्‌वाॽफुमाङ्‌ङिल्‍ले़ इस्राइले़न् अक्‍खे मे़त्‍तुरो–

“कप्‍मो कुनुप्‍मान् के़रे़द्‌ये़आङ् वाॽरो!

नाङ्‌गे़न्, नाम्‍धा, थाङ्‌गे़त् इग्र लाङ्‌गे़त्

हे़ने़ॽ आत्‍तान् आत्‍तान् ओगे़मसाङ् के़लाजेन् मे़गे़आङ् ने़रो॥

३ निङ्‌साङ् चोःक्‍मालाम् थे़माआङ् होप्‍लो,

थेआङ्‌भे़ल्‍ले़ आसिक् पोःक्‍मान् खे़ने़ॽओ थासुङ्‌लो॥

खे़ने़ॽ के़ये़प्‍ले़क्‍किल्‍ले़ कुले़क्‌वा खासे़न् लोःन्‍ने़रो

हे़क्‍क्‍याङ् खे़ने़ॽ के़रे़क् सिक्‍के़ले़ःङ्‌बा के़याःम्‍बक्‍किल्‍ले़ कुले़क्‌वा नुःक्‍तुङ्‌लो॥

४ आङ्‌गाॽ आमिक्‍किन् थिक्‍नाहाङ् हिसुङ्‌देसुङ्‌लो,

हे़क्‍क्‍याङ् आङ्‌गाॽ आलुङ्‌माॽ के़न्‍दुक्‍ने़ल्‍लो॥

खे़ने़ॽ के़जोगुबा याम्‍गे़सिङ्‌बा के़लायोहाॽरे़ लागि

आङ्‌गाॽ कुले़क्‌वा नुःक्‍तुङ्‌लो॥

खे़ब्‍याङ् आङ्‌गाॽए यहवे दाङ्‌बाआ फाॽआङ्

खे़ने़ॽ निङ्‌वाॽ के़घोसुरो॥”

५ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

मे़ङ्‌घे़म्‍मे के़वाॽबा मे़क्‍मासिमे़न् तार पत्‍लो!

६ कुनुप्‍मे़न् त्‍ये़आङ् वाॽरो॥

के़रे़क्‍नुःल्‍ले़ एगाङ् कुनुप्‍मान् के़रे़द्‌ये़आङ् वाॽरो॥

पिप्‍मिरि कुसोःन्‍दिओबा के़मे़क्‍मे़ल्‍ले़

खे़ने़ॽ के़हाङ्‌ल वाॽरो॥

७ इस्राइलबा मे़न्‍छाम् याप्‍मिसे,

खिनिॽ मे़क्‍मा ये़म्‍मिन् हेःक्‍सिङ्‌ल पत्‍लो॥

खे़न् ये़म्‍मिन् त्‍ये़आङ् वाॽरो,

तुक्‍खेवा ये़न्‍निन् निःत्‍ताङ्‌ङे वाॽरो॥

कोःक्‍मा फाङ्‌जङ् थे़गु माङ्‌वाहाॽओ

आनाक्‍नाक्‍पा यम्‍बा इक्‍लाहाॽ खे़म्‍दे़त्‍लो,

निङ्‌वा तामा सःप्‍मा इक्‍लाहाॽग मे़ःन्‍लो॥

८ आसिक् पोःक्‍मान् हाराए खे़ने़ॽओ थासुङ्‌लो

हे़क्‍क्‍याङ् आयाःक्‍ले़ॽमान् खे़ने़ॽओ थार याःन्‍दुङ्‌लो,

खे़ने़ॽ के़जोगुबा सिक्‍के़ले़ःङ्‌बा के़रे़क् के़लायोहाॽरे़ लागि

आङ्‌गाॽ खे़ने़ॽ कुले़क्‌वा नुःक्‍तुङ् पिने़रो॥

९ आङ्‌गाॽ आमिक्‍किन् थिक्‍नाहाङ् हिसुङ्‌दे़सुङ्‌लो

हे़क्‍क्‍याङ् आङ्‌गाॽ लुङ्‌माॽ मे़दुक्‍ने़न्‍लो॥

खे़ने़ॽ के़जोगुबा के़रे़क् सिक्‍के़ले़ःङ्‌बा के़लायोहाॽरे़ लागि

आङ्‌गाॽ खे़ने़ॽओ कुले़क्‌वा नुःक्‍तुङ्‌लो॥

खे़ब्‍याङ् खे़ने़ॽ खुम्‍दिङ् के़बिबा यहवे दाङ्‌बान्

आङ्‌गाॽए फाॽआङ् खे़ने़ॽ निङ्‌वाॽ के़घोसुरो॥

१० “खासे़न्‍लोःम्‍मा ये़न्‍निन् खा कॽयो वाॽरो,

खे़ने़ॽ के़मे़क्‍मे़ल्‍ले़ के़हाङ्‌ल वाॽरो!

मनाहाॽरे़ खुन्‍छिॽ हे़न्‍थिम् याक्‍मा तक्‍काःत्‍तिन्

नु आङ्‌दिङ् लॽमे़न् फुङ् कुइसिःक् फे़क्‍ते़आङ् पत्‍लो॥

११ खे़ङ्‌हाॽरे़ खुन्‍छिॽ कुॽइभे़म्‍मान्

लत्‍छा तक्‍काःत्‍तो पोरे़आङ् पत्‍लो

खे़ल्‍ले़ खुन्‍छिॽ फे़न्‌याःम्‍बक्‍किल्‍ले़ लागि हिप्‍तुसिरो॥

कन् आङ्‌दिङ् के़लॽबा नु कुॽइगे़भे़म्‍बा

आत्‍तिन् मनाहाॽआङ् मे़न्‍दाङ्‌ने़न्‍लो॥

खे़ङ्‌हाॽरे़ खुन्‍छिॽ याङ्‌साकुन्‍धे नु

खुन्‍छिॽ मिङ्‌सो थाःङ्‌सोहाॽ वरे़ङ्‌ले़ङ् माबेःक्‍लो॥

१२ ओरो, खे़न् ये़म्‍मिन् त्‍ये़आङ् वाॽरो,

खे़न् ये़न्‍निन् कप्‍मो वाॽरो!

कुमे़ल्‍लुङ् आजे़ःत्‍छिक् चोःक्‍मा पाःन्‍नो

चिगक्‌वाॽ के़इङ्‌बाहाॽ मे़न्‍छःत्‍ने़न्‍लरो,

हे़क्‍क्‍याङ् कुमे़ल्‍लुङ् सुःल्‍लिक् पोःक्‍खे़ फाॽआङ्

के़सङ्‌बाहाॽआङ् मेरिङ् मे़न्‍धक्‍ने़न्‍लरो,

थेआङ्‌भे़ल्‍ले़ आङ्‌गाॽ साॽरिक् किप्‍मागे़घुबा

आसाक्‍के़न्‍नो खे़ङ्‌हाॽ के़रे़क् मे़धारो॥

१३ ले़ङ्‌हङ् के़जोःक्‍पाहाॽ मे़दाङ् मे़याःक्‍साङ्

खे़ङ्‌हाॽ खुन्‍छिॽ ले़ङ्‌हङ्‌ङो याम्‍मो आभे़ल्‍ले़आङ् मे़न्‍नुःङ्‌ने़न्‍लो॥

थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ पाःत्‍तुबान् के़रे़क्‍को चुक्‍लो

कन् पाःन्‍हाॽ मे़ले़ङ्‌ने़ल्‍लो!

लायोल्‍ले़ थिक्‍नाहाङ् हिसुदे़सुबा

आत्‍तिन् मनाःल्‍ले़ कुहिङ्‌मे़न्‍नाङ् याम्‍मो मे़नुःङ्‌ने़न्‍लो॥”

इस्राइले़न् चिजि खक्‍खक् पोःङ्‌ॽ

१४ “इस्राइलबा थक्‍सुबाहाॽ पाङ्‌मासिरे़ लागि

थुत्‍तुरिःप्‍पाल्‍ले़ खे़ङ्‌हाॽ उःत्‍तुसिरो,

कर आत्‍तिन्‍हाॽरे़आङ् मे़ङ्‌घे़प्‍सुन्‍लो

थेआङ्‌भे़ल्‍ले़ आङ्‌गाॽ साॽरिक् आसिक् पोःक्‍मान्

खे़ङ्‌हाॽ के़रे़क्‍ले़ खुन्‍छिॽ तक्‍ले़ङ्‌वाओ वारो॥

१५ ये़क्‌यक् लाःक्‍कात् ले़प्‍माङ् थङ् पोङ्‌ल वाॽरो

हे़क्‍क्‍याङ् सिगाङ् ले़प्‍माङ् मिङ्‌देॽ नु साक्‌वान् वाॽरो॥

ये़क्‌यक्‍कोबा लुङ्‌धाक् लाःक्‍कात् के़वाॽबाहाॽ

निङ्‌मिहाॽरे़ खुन्‍छिॽ ताभेःल्‍ले़ मे़सिरो॥

ये़क्‌यक्‍कोबा लुङ्‌धाक् सिगाङ् के़वाॽबाहाॽ

साक्‌वान् नु तुक्‍मा लाःक्‍मारे़ मे़सिरो॥

१६ के़रे़क् के़हिङ्‌बाआङ् कोःक्‍मा फाङ्‌जङ् थे़गु माङ्‌वाहाॽओ

के़घे़त्‍छिङ्‌बा के़बेःक्‍पाहाॽ ने़ने़बादे़न्‍हाॽओबा

पुत्‍तुःक्‍केहाॽ कुइसिःक् मेरिङ् मे़धक्‍लो,

खे़ङ्‌हाॽ खुन्‍छिॽ लायोल्‍ले़ लागि मे़हाःप्‍लो॥

१७ खे़ङ्‌हाॽरे़ खुन्‍छिॽ हुक्‍हाॽ ते़ल्‍लोक् ते़ल्‍लोक् लॽरो,

हे़क्‍क्‍याङ् खुन्‍छिॽ थुङ्‌बोहाॽ मे़न्‍धुम्‍मनाबा पोङ्‌लो॥

१८ खे़ङ्‌हाॽ आप्‍फेक् सगितेत् मे़जाक्‍सिङ्‌लो,

खे़ङ्‌हाॽ किमा यङ्‌मा नु नाधामे़ल्‍ले़ सुःप्‍तुसिरो॥

निङ्‌वाॽ तुक्‍खे चामा नु लायोलाम् हिम्‍मारे़

खे़ङ्‌हाॽरे़ खुन्‍छिॽ थे़गेक्‍पान् मे़नःक्‍खुरो॥

१९ “खे़ङ्‌हाॽरे़ खुन्‍छिॽ याङ्‌हाॽ माराम्‍हाॽओ लाप्‍मे़देसुरो,

कुसुम् मे़न्‍दम्‍मनाबा ताम्‍जिॽ कुइसिःक् लाप्‍मे़भुसुरो॥

आङ्‌गाॽ यहवे दाङ्‌बे़ल्‍ले़ कुसिक् पोःक्‍पा ये़न्‍नो

खे़ङ्‌हाॽ खुन्‍छिॽ साम्‍म्‍याङ् युप्‍पाःल्‍ले़ मे़से़ःप्‍तुसिन्‍लो॥

कल्‍ले़ खुन्‍छिॽ सिक्‍काङ् मे़एःप्‍तुन्‍लो

खे़ङ्‌हाॽ चामा कुजाआङ् मे़बिरुसिन्‍लो,

थेआङ्‌भे़ल्‍ले़ खुन्‍छिॽ खिःम्‌यक् चोःक्‍माल्‍ले़

खे़ङ्‌हाॽ लायो चोःक्‍मारक् पाङ्‌घुसिरो॥

२० खे़ङ्‌हाॽ खुन्‍छिॽ नुबा वाःत्‍ति सामाहाॽओ

आङ्‌दिङ् मे़लॽरे़आङ् मे़वाॽरो

हे़क्‍क्‍याङ् कन् याम्‍गे़सिङ्‌बा नावाइत्‍लाहाॽ नु ताप्‍फे़ःम्‍बा

चइःत्‍हाॽ चोःक्‍मारे़ लागि ओगप् मे़जोगुरो॥

खे़ल्‍ले़ चोगुल्‍ले़, खे़ङ्‌हाॽरे़ खुन्‍छिॽ याङ्‌साकुन्‍धेहाॽ

आङ्‌गाॽ खुन्‍छिॽ लागि याम्‍गे़सिङ्‌बा चोगुङ् पिरुङ्‌सिङ्‌लो॥

२१ साॽरिक् कुॽइगे़भे़म्‍बा वेॽ लाजेॽबा सुवाङ्‌हाॽरे़

चिगक्‌वा हे़क्‍के आङ्‌गाॽ कन् मे़नाप्‍तुर याःन्‍दुङ्‌लो,

हे़क्‍क्‍याङ् खे़ङ्‌हाॽरे़ कन् आसुत्‍थो मे़जोगुरो॥

२२ कन् के़नाप्‍पाहाॽरे़ लाजेन् मे़लिसु मे़दारुल्‍ले़

हे़क्‍क्‍याङ् याङ्‌साकुन्‍धेबा आलाजेन् मे़जिःन्‍दुल्‍ले़

खे़ङ्‌हाॽलाम् आङ्‌गाॽ आनारान् थिक्‍नाहाङ् हिसुङ्‌लो॥

२३ “आमनाहाॽरे़ लागि थक्‍क्रङ्‌हाॽ यारिप् चोगे़म्‍मे़ॽओ,

थेआङ्‌भे़ल्‍ले़ किप्‍मा के़घुबा मनासे़प्‍मा याःम्‍बक्‍हाॽरे़

लाजेन् माक्‍खिॽ इसेःङ्‌बा पोःक्‍खे़आङ् ने़रो॥

कुॽइभे़म्‍मा पाःन्‍निल्‍ले़ यरुसले़ःम्‍मिन् तिम्‍से़आङ् ने़रो॥

२४ खे़ङ्‌हाॽरे़ खुन्‍छिॽ हिम्‍धाःङ्‌हाॽ युक्‍मारे़ लागि

के़रे़क्‍नुःल्‍ले़ कुॽइगे़भे़म्‍बा मे़न्‍छाम् सुवाङ्‌हाॽ तारुङ्‌सिङ्‌लो॥

खे़ङ्‌हाॽरे़ मे़हे़न्‍दुबा खुन्‍छिॽ मुक्‍साम्‍मिन् मे़क्‍खुङ्‌लो

खम्‍भ्‍याङ् खे़ङ्‌हाॽरे़ खुन्‍छिॽ सेसेदे़न्‍हाॽ आसुत्‍थो चोगुङ्‌लो॥

२५ किमा नु यङ्‌मा सिमाल्‍ले़ आमनाहाॽ फत्‍तुसिरो॥

खे़ङ्‌हाॽरे़ नुॽमादामा सनारुङ् लाम् ओमे़मे़त्‍तुरो

कर खे़ङ्‌हाॽरे़ आप्‍फाल्‍ले़आङ् मे़ङ्‌घोसुन्‍लो॥

२६ ये़त्‍तुक्‍खेःल्‍ले़ कुसम्‍धाङ् ये़त्‍तुक्‍खे तारो,

हे़क्‍क्‍याङ् हयङ्‌किल्‍लिङ्‌ले़ कुजक् हयङ्‌किल्‍लिङ् पोङ्‌दारो॥

माङ्‌निङ्‌वाॽपान् के़बाःप्‍पाहाॽलाम् लत्‍छा सुफोरे़ लागि

खे़ङ्‌हाॽरे़ थे़नाधे लाम् ओमे़मे़त्‍तुरो॥

खे़ङ्‌हाॽरे़ निङ्‌वाॽफुसाम्‍बाहाॽलाम् निसाम् मे़ङ्‌घोसुन्‍लो

हे़क्‍क्‍याङ् लाम्‍लोबाहाॽलाम् खे़ङ्‌हाॽरे़ सुजा मे़ङ्‌घोसुन्‍लो॥

२७ हाङ्‌ङिन् नु युक्‍साबान् खुन्‍छिॽ निङ्‌वाॽ पङ्‌लो,

हे़क्‍क्‍याङ् के़भाॽबा मे़ःन्‍ने ये़प्‍सिजासिरो,

खे़ब्‍याङ् किमा यङ्‌मारे़ मनाहाॽरे़ खुन्‍छिॽ हुक्‍हाॽ यङ्‌लो॥

खे़ङ्‌हाॽरे़ वेॽहाॽ मे़मे़त्‍तुसिबा ताप्‍फे़ःम्‍बा पाःन्‍निन्

आङ्‌गाॽ खुन्‍छिॽओ तारुङ्‌लो,

हे़क्‍क्‍याङ् साॽरिक्‍के खोमा मे़यारुबा खुम्‍दिङ्‌ङिन्

आङ्‌गाॽ खे़ङ्‌हाॽरे़ खुन्‍छिॽ सम्‍धाङ् तारुङ्‌लो॥

खे़ब्‍याङ् आङ्‌गाॽए यहवे दाङ्‌बाआ फाॽआङ्

खे़ङ्‌हाॽरे़ निङ्‌वाॽ मे़घोसुरो॥”

निङ्‌वाॽफुमाङ्‌ङिल्‍ले़ इजकिएल्‍ले़न् पिरुबा निसिगेक्‍पा सुफो (इज ८:१–१०:२२)

यरुसले़ःम्‍मो नावाइत्‍लान् से़वा मे़मे़त्‍तु

८

खे़ब्‍याङ् यहोयाकिन् हाङ्‌ङिन् मे़दे़म्‍सु मे़देॽरुबा तुक्‍सिगेक्‍पा तङ्‌बे के़रे़बा तुक्‍सिगेक्‍पा ला ङासिगेक्‍पा ये़न्‍नोa, यहुदाबा लाम्‍लोबाहाॽ आङ्‌गाॽ आहिम्‍मो मे़वये़ल्‍ले़, मुक्‍साम्‍दाङ्‌बा यहवे दाङ्‌बे़ल्‍ले़ कुमुक्‍साम्‍मिन् आङ्‌गाॽओ त्‍ये़॥

२ मे़न्‍छाम् याप्‍मि हे़क्‍के निगे़दे़प्‍पा थिक् आङ्‌गाॽ निसुङ्॥ आक्‍तङ्‌बा निदे़त्‍ते़भे़ल्‍ले़ खे़ल्‍ले़ कुगे़ङ्‌ङाङ् यो, हुरुरुना मि के़दिःप्‍पा हे़क्‍तङ्‌बा निधाबे़॥ कुगे़ङ्‌ङाङ् थो इःङ्‌मना युङ्‌मनाबा कासा कुइसिःक् तिल्‍ले़क् तिल्‍ले़क् लॽरिक् ले़क्‍ते़बा निदे़त्‍ते़॥

३ खे़ल्‍ले़ हुक् हे़क्‍तङ्‌बाधिक् सन्‍छुआङ् आङ्‌गाॽ आध्‍गेक् इओ ते़म्‍साङ्‌ङाङ् तेॽराङ्॥ खे़न् एगाङ् सुफोओ निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ आङ्‌गाॽ ताङ्‌साङ्‌बो थाःङ् पक्‍खाङ् हे़क्‍क्‍याङ् निङ्‌वाॽफुमाङ्‌लाम्‍बाबा सुफोओ यरुसले़म के़त्‍ताङ्॥ माङ्‌हिम् सिगाङ् के़ने़बा लक्‍खुम्‍मो लाःप्‍मा थाङ्‌गे़त् ले़प्‍माङ्‌बा यम्‍बा लाम्‍धेःत्‍तो के़त्‍ताङ्, खे़प्‍मो यम्‍बा नावाइत्‍ला थिक् युङ् खे़ल्‍ले़ यहवे दाङ्‌बे़न् साॽरिक् कुनागे़हे़म्‍बा चोगुआङ् वाॽ॥

४ ने़ने़बादे़न्‍नो आङ्‌गाॽ तगि निसुङ्‌ङाङ् वये़बा कुइसिःक्, चघप् इस्राइलबा निङ्‌वाॽफुमाङ्‌ङिल्‍ले़ कुमिमिदिङ्‌ङिन् आङ्‌गाॽ खे़प्‍मो निसुङ्॥

५ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मनाए, थाङ्‌गे़त् पिसाङ् ओमये़ॽ॥” हे़क्‍केलॽरिक् आङ्‌गाॽ ओमयाङ्, हे़क्‍क्‍याङ् थाङ्‌गे़त् ले़प्‍माङ् ले़त्‍ति तोःम्‍मादे़न्‍निल्‍ले़ कुबेसाङ् लाःप्‍मा लाम्‍धेःत्‍तिल्‍ले़ कुयाओ यहवे दाङ्‌बान् कुनागे़हे़म्‍बा चोगुआङ् वये़बा नावाइत्‍लान् खे़प्‍मो ये़बे़॥

६ खुने़ॽ मे़त्‍ताङ्, “नासिगे़न् थक्‍ला के़गप्‍पा मनाए, खे़ङ्‌हाॽरे़ थे़मा मे़जोगुर मे़बत् खे़ने़ॽ के़निसुबि? आङ्‌गाॽ आसेसेदे़न्‍लाम् लःप्‍मादेमारे़ लागि इस्राइलबा मनाहाॽरे़ मे़जोगुबा याम्‍गे़सिङ्‌बा लायोहाॽ खे़ने़ॽ के़निसुबि? कर फे़रे़ॽ, हे़क्‍क्‍याङ् खे़ने़ॽ कन्‍हाॽनुःल्‍ले़आङ् साॽरिक् याम्‍गे़सिङ्‌बा पाःन्‍हाॽ के़निसुॽ!”

७ खे़ब्‍याङ् माङ्‌हिम्‍मोबा लक्‍खुम्‍मो लाःप्‍मा लाम्‍धेःप्‍पो खुने़ॽ ताराङ्, खे़प्‍मो आङ्‌गाॽ लुङ्‌धाक्‍को लत्‍छा कुहङ्‌धिक् पत्‍छे़बा निसुङ्॥

८ खुने़ॽ आङ्‌गाॽ मे़त्‍ताङ्, “आल्‍ल, नासिगे़न् थक्‍ला के़गप्‍पा मनाए, लुङ्‌धाक्‍किन् हङ्‌से़ॽ॥” हे़क्‍केलॽरिक् आङ्‌गाॽ लुङ्‌धाक्‍किन् हङ्‌सुङ् खे़ब्‍याङ् लुङ्‌धाक्‍किल्‍ले़ इःप्‍तुबा लाम्‍धेत् थिक् निसुङ्॥

९ खुने़ॽ मे़त्‍ताङ्, “सिगाङ् लासे़ॽ, हे़क्‍क्‍याङ् खे़ङ्‌हाॽरे़ खे़प्‍मो मे़जोगुर मे़बप्‍पा याम्‍गे़सिङ्‌बा लायोहाॽ नु फे़न्‌याःम्‍बक्‍हाॽ ओमे़त्‍ते़ॽ!”

१० हे़क्‍केलॽरिक् आङ्‌गाॽ सिगाङ् लासाङ् हे़क्‍क्‍याङ् याम्‍गे़सिङ्‌बा मुन्‍जिङ् वयाःक् के़लॽबा नावा चइःत्‍हाॽ नु के़उःङ्‌सिङ्‌बा के़सःन्‍छिङ्‌बा के़रे़क् परिक्‍पा थक्‍साहाॽ मे़लक्‍तुआङ् के़बप्‍पा लुङ्‌धाक्‍हाॽ निसुङ्॥ इस्राइलबा मनाहाॽरे़ यरिक् परिक्‍पा नावाइत्‍लाहाॽ से़वा मे़मे़त्‍तुसिबाआङ् आङ्‌गाॽ निसुङ्॥

११ सापानरे़ कुस्‍सा याजन्‍याहःन् कुलुम्‍मो मे़ये़प्‍सुआङ् नुबोङ् इस्राइलि लाम्‍लोबाहाॽ खे़प्‍मो सोरिक् मे़ये़बे़॥ के़रे़क्‍ले़ सुक्‍पा हाःम्‍मा साङ्‌ते़रे़ःङ् थिक्‍थिक् हुक्‍को मे़बक्‍खु, खम्‍भ्‍याङ् साङ्‌ते़रे़ःङ्‌हाॽलाम् सुक्‍पा मिक्‍खुॽइन् खे़ङ्‌हाॽरे़ खुन्‍छिॽ थे़गेःक्‍हाॽरे़ थाःङ् ले़प्‍माङ् सुःङ्‌गु सुःङ्‌गु पोगे़र पत्‍छे़॥

१२ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़प्‍ताङ्, “नासिगे़न् थक्‍ला के़गप्‍पा मनाए, खागे़माक्‍पा याक्‍फाङ्‌ङो इस्राइलबा लाम्‍लोबाहाॽरे़ खुन्‍छिॽ आप्‍फेक् आप्‍फेक् माङ्‌धाःन्‍हाॽओ नावाइत्‍लाहाॽनु थे़मा मे़जोगुर मे़याक् खे़ने़ॽ के़निसुर के़बप्‍पि? खे़ङ्‌हाॽरे़ मे़बाःत्‍तुर मे़बत्, ‘यहवे दाङ्‌बे़ल्‍ले़ आनिॽ आन्‍निने़न्, खुने़ॽ आनिॽ लाजेन् लाप्‍फुसुआङ् ने़रो!’”

१३ खे़ब्‍याङ् यहवे दाङ्‌बे़ल्‍ले़ याम्‍मो योॽरु, “फे़रे़ॽ, हे़क्‍क्‍याङ् कन्‍हाॽनुःल्‍ले़आङ् साॽरिक् याम्‍गे़सिङ्‌बा लायोहाॽ आङ्‌गाॽ खे़ने़ॽ ओःन्‍धाक्‍ने़!”

१४ यहवे दाङ्‌बे़ल्‍ले़ कुहिम्‍मोबा थाङ्‌गे़त् ले़प्‍माङ्‌बा यम्‍बा लाम्‍धेःत्‍तो खुने़ॽ ताराङ्, हे़क्‍क्‍याङ् कुभा मे़न्‍छुमाहाॽ खे़प्‍मो तम्‍मुजb साम्‍माङ्‌ङिल्‍ले़ कुलागि मे़हाबे़र मे़युङे़॥

१५ खुने़ॽ आङ्‌गाॽ से़ःन्‍लाप्‍ताङ्, “कन् खे़ने़ॽ के़निसुइ? कर आङ्‌गाॽ खे़ने़ॽ कन्‍हाॽनुःल्‍ले़आङ् साॽरिक् याम्‍गे़सिङ्‌बा लायोहाॽ ओसे़ःन्‍धाक्‍ने़!”

१६ खे़ब्‍याङ् खुने़ॽ यहवे दाङ्‌बे़ल्‍ले़ कुहिम् पेसाङ्‌बा लक्‍खुम्‍मो आङ्‌गाॽ ताराङ्॥ सेसेदे़न्‍नो लाःप्‍मा नु कासा ले़त्‍ति तोःम्‍मादे़न्‍निल्‍ले़ कुलुम्‍मो, खे़प्‍मो निबोङ्‌ङाङ् ङासि यारिक् मनाहाॽरे़ यहवे दाङ्‌बे़ल्‍ले़ कुसेसेदे़न् ले़प्‍माङ् खुन्‍छिॽ एःक्‍थाःक्‍मान् मे़हिसुआङ् मे़बत्‍छे़॥ खे़ङ्‌हाॽरे़ नाम्‍मिन् से़वा मे़मे़त्‍तुर, खाम्‍बाङ्‌ङो अःक्‍खुम् मे़भन्‍छिङ्‌ङाङ् नाङ्‌गे़न् पिसाङ् तक् मे़मे़त्‍तुआङ् मे़बत्‍छे़॥

१७ खुने़ॽ सेःन्‍दोसाङ्, “नासिगे़न् थक्‍ला के़गप्‍पा मनाए, खे़ने़ॽ कन् के़निसुबि? के़रे़क् मे़न्‍छाम् सुवाङ्‌हाॽ मना से़प्‍मारे़ लागि लाम्‍मे़लोसुसिबान्, आङ्‌गाॽ साॽरिक् कुनामे़न्‍छाॽ मे़मे़त्‍ताबान् नु आङ्‌गाॽ आसाक्‍के़न् मे़भोःक्‍खुआङ् यहुदाबा मनाहाॽरे़ मे़जोगुबा कन् याम्‍गे़सिङ्‌बा लायोहाॽ खुन्‍छिॽ लागि थे़माआङ् मे़ःम्‍बि?

१८ खे़ल्‍ले़ चोगुल्‍ले़, साॽरिक् आसिक् पोःक्‍मो आङ्‌गाॽ खे़ङ्‌हाॽनु पाःत्‍ता॥ आङ्‌गाॽ खे़ङ्‌हाॽ लुङ्‌माॽआङ् मे़दुक्‍तुङ्‌सिङ्‌ङिन् ताङ्‌माआङ् मे़दाङ्‌घुङ्‌सिङ्‌ङिन्॥ हे़क्‍क्‍याङ् खे़ङ्‌हाॽ लुङ्‌माॽ आदुक्‍ते़ॽ लॽरिक् मे़हाःप् मे़जिःङ्‌साङ् आङ्‌गाॽ मे़घे़प्‍सुङ्‌ङिन्‍लो॥”

a 

८:१ १७ सेप्‍तेम्‍बर ला ५९२ नाजिरि तङ्‌बेनुःल्‍ले़ तगि॥ यहोयाकिन हाङ्‌ङिन् मे़दे़ॽरुबा तुक्‍सिगेक्‍पा तङ्‌बे वये़॥

b 

८:१४ नुधिसाक्‍चि इरे़म्‍सिःल्‍ले़ कन् साम्‍माङ्‌ङिन् सिरो हे़क्‍क्‍याङ् के़दाबा तङ्‌बेओ याम्‍मो हिङ्‌ॽ॥ खुने़ॽ सिःल्‍ले़ मे़न्‍छुमाहाॽ मेरिङ् मे़धक्॥

यरुसले़ःम्‍मिन् निङ्‌वाॽफुमाङ्‌ङिल्‍ले़ खुम्‍दिङ् पिरु

९

खे़ब्‍याङ् यहवे दाङ्‌बे़न् यम्‍बा इक्‍लाओ अःक्‍ते़, “ये़क्‌यक्‍किन् खुम्‍दिङ् पिमारे़ लागि युक्‍तिङ् के़बोङ्‌बा मनाहाॽ तारे़से़ॽ! खुन्‍छिॽ फे़जुम्‍भे़या खजुम्‍घयाहाॽ मे़दारुआङ् मे़दार फाॽआङ् खे़ङ्‌हाॽ मे़त्‍ते़से़ॽ!”

२ थाङ्‌गे़त् ले़प्‍माङ् तक्‍के़मे़प्‍पा थोःस्‍मा यम्‍बा लाम्‍धेःप्‍पोलाम् के़रे़क्‍ले़ खुन्‍छिॽ हुक्‍को आसिसिबा फे़जुम्‍भे़या खजुम्‍घयाहाॽ के़गप्‍पा तुक्‍सि मनाहाॽ खिमो लिगक् मे़लःन्‍दे़॥ लिप्‍लिङ्‌गे खिःल्‍ले़न् तेत् के़जाङ्‌बा मनाधिक् खे़ङ्‌हाॽनु वये़, खे़ल्‍ले़ कुहुक्‍को कुसाप्‍मा सामाहाॽ कुगेङ्‌ङो हे़सुआङ् वये़॥ खे़ङ्‌हाॽ के़रे़क् माङ्‌हिम् लक्‍खुम्‍मो मे़बे हे़क्‍क्‍याङ् कासा ले़त्‍ति तोःम्‍मादे़न्‍निल्‍ले़ कुबेसाङ् मे़ये़म्‍सिङ्॥

३ खे़ब्‍याङ् करुबहाॽरे़ खुन्‍छिॽ लुम्‍मो के़बप्‍पा इस्राइलबा निङ्‌वाॽफुमाङ्‌ङिल्‍ले़ कुमिमिदिङ्‌ङिन् थाःङ् ले़प्‍माङ् पोगे़, हे़क्‍क्‍याङ् माङ्‌हिम्‍मो लाःप्‍मा लाम्‍धेःप्‍पो चत्‍छिङ्॥ खम्‍भ्‍याङ् यहवे दाङ्‌बे़ल्‍ले़ कुसाप्‍मा सामा के़बङ्‌बा लिप्‍लिङ्‌गे खिःल्‍ले़ तेत् के़जाङ्‌बा मनान् उःत्‍तु॥

४ खुने़ॽ खे़न् मे़त्‍तु, “यरुसले़ःम्‍मोबा माराम्‍हाॽओ खे़ने़ॽ लाङ्‌घेगे़ॽ हे़क्‍क्‍याङ् खुन्‍छिॽ ये़क्‌यक्‍को याम्‍गे़सिङ्‌बा लायोहाॽ मे़जोगुर मे़वाॽबाल्‍ले़ चोगुल्‍ले़ के़हाःप्‍पा नु सिरिङ्‌ममो के़धाबा के़रे़क्‍ले़ खुन्‍छिॽ त्‍वाबाहाॽओ मिक्‍सेन् फत्‍छे़ पिरे़से़ॽ॥”

५ हे़क्‍क्‍याङ् यहवे दाङ्‌बे़ल्‍ले़ खे़न् मनाहाॽ अक्‍खे मे़त्‍तुसिबा आङ्‌गाॽ खे़प्‍सुङ्, “ये़क्‌यक् के़रे़क् पिसाङ् खिनिॽ खे़न् तिम्‍दे़म्‍मे़ॽ खे़ब्‍याङ् खुन्‍छिॽ त्‍वाबो मिक्‍सेन् मे़म्‍बप्‍मनाबा के़रे़क् से़रे़म्‍सिम्‍मे़ॽ॥ लुङ्‌माॽ मे़दुक्‍ते़म्‍सिम्‍मिन्‍ने़ॽ, लुङ्‌माॽ स्‍याःत् लॽमा ओसेःन् मे़धाक्‍ते़म्‍सिम्‍मे़न्‍ने़ॽ!

६ काप्‍पो तुम्‍सा हे़क्‍क्‍याङ् थाङ्‌बे़न्, मे़न्‍छ्‌या, मे़न्‍छुमा नु हिन्‍जाॽबित्‍छाॽ के़रे़क् से़रे़म्‍सिम्‍मे़ॽ॥ कर मिक्‍सेन् के़बप्‍पा आत्‍तिन्‍हाॽआङ् मे़सुसे़म्‍सिम्‍मे़न्‍ने़ॽ॥ हाबा कन् माङ्‌हिम्‍मोलाम् हेःक्‍ते़म्‍मे़ॽ॥” हे़क्‍केलॽरिक् खे़ङ्‌हाॽरे़ से़प्‍मा मे़हेःक्‍तुसिआङ् नुबोङ् लाम्‍लोबाहाॽ मे़से़रुसि॥

७ यहवे दाङ्‌बे़ल्‍ले़ इङ्‌जाङ् पिरुसि, “माङ्‌हिम्‍मिन् आसुत्‍थो चोगे़म्‍मे़ॽ! कप्‍मोबा लक्‍खुम्‍हाॽ चेहाॽरे़ थिम्‍से़म्‍मे़ॽ॥ पेगे़म्‍मे़ॽ!” अक्‍खेलॽरिक् खे़ङ्‌हाॽ लाःक्‍कात् मे़बे हे़क्‍क्‍याङ् ये़क्‌यक्‍को के़रे़क् पिसाङ् से़प्‍मा मे़हेःक्‍तुसि॥

८ खे़ङ्‌हाॽरे़ लाःक्‍कात् मे़से़रुसिर मे़यागे़ल्‍ले़, आङ्‌गाॽरक् एःक्‍से़त्‍छा वयाङ्॥ आङ्‌गाॽ आनारान् खाम्‍बाङ्‌ङो साम्‍बोन् हबत् फत्‍छुङ्‌ङाङ् हाबाङ्, “मुक्‍साम्‍दाङ्‌बा यहवे दाङ्‌बाए! थे खे़ने़ॽ यरुसले़ःम्‍मिल्‍ले़ कुदक्‍ले़ङ्‌वाओ साॽरिक् के़याःक् ले़ॽमारे़ इस्राइलओ के़नम्‍बाआङ् के़वाॽबाहाॽ वरे़ङ्‌ले़ङ् के़सरुसिबि?”

९ खे़ब्‍याङ् खुने़ॽ आङ्‌गाॽ मे़त्‍ताङ्, “इस्राइल नु यहुदाबा मनाहाॽरे़ साॽरिक् पयम् यम्‍बा लायोहाॽ मे़जोगुआङ् मे़वाॽ॥ मना से़प्‍मे़ल्‍ले़ लाजेन् के़रे़क् पिसाङ् सधे़क् तिम्‍से़आङ् ने़, ये़क्‌यक्‍किन् मे़न्‌वाॽमनाबा खासे़न्‍लोःम्‍माल्‍ले़ कुधिम् पोःक्‍खे़आङ् ने़॥ खे़ङ्‌हाॽरे़ मे़बाःत्‍तुॽ, ‘यहवे दाङ्‌बे़ल्‍ले़ कन् मे़निसुन्‌ॽ॥ यहवे दाङ्‌बे़ल्‍ले़ लाजेन् लाप्‍फुसुआङ् ने़!’

१० खे़ल्‍ले़ चोगुल्‍ले़ आङ्‌गाॽ खे़ङ्‌हाॽ मे़दाङ्‌घुङ्‌सिङ्‌ङिन्‌ॽ इग्र खे़ङ्‌हाॽ आलुङ्‌माॽ स्‍याःत्‍ताङ् मे़ल्‍लॽने़न्॥ खे़ङ्‌हाॽरे़ मे़जोगुबा के़रे़क् पाःन्‍हाॽरे़ कुले़क्‌वा खे़ङ्‌हाॽरे़ खुन्‍छिॽ कक् योर नुःक्‍तुङ् पिरुङ्‌सिङ्‌ॽ॥”

११ खे़ब्‍याङ् कुसाप्‍मा सामा के़बङ्‌बा लिप्‍लिङ्‌गे खिःल्‍ले़ तेत् के़जाङ्‌बा मनान् नुःक्‍खे़आङ् पाःत्‍तु, “खे़ने़ॽ इङ्‌जाङ् के़बिराङ्‌बा कुइसिःक् आङ्‌गाॽ चोगुङ्‌ङाङ् वाॽरो॥”

यहवे दाङ्‌बे़ल्‍ले़ कुमिमिदिङ्‌ङिन् माङ्‌हिम्‍मोलाम् चत्‍छिङ्

१०

आङ्‌गाॽ आसुफोओ करुबहाॽरे़ खुन्‍छिॽ थे़गेक् सम्‍धाङ्‌बा से़ल्‍ले़ङ् से़ल्‍ले़ङ् के़ओःप्‍पा ताम्‍दाम्‍बा के़भे़सिङ्‌बादे़न्‍निल्‍ले़ कुसम्‍धाङ् हिःक्‍कङ्‌कङ्‌बा मुधिङ्‌लुङ् हे़क्‍तङ्‌बा हाङ्‌युक्‍ना थिक् निधाबे़बा निसुङ्॥

२ खे़ब्‍याङ् यहवे दाङ्‌बे़ल्‍ले़ खे़न् लिप्‍लिङ्‌गे़ खिःल्‍ले़ तेत् के़जाङ्‌बा मनान् पाःन्‍छाःत्‍तुआङ् मे़त्‍तु, “खे़न् करुबहाॽरे़ खुन्‍छिॽ सिगाङ् के़बप्‍पा के़इबा काप्‍लोःक्‍हाॽरे़ कुलुम्‍मो पेगे़ॽ, हे़क्‍क्‍याङ् हुक्‍पक् थिक् के़दिःप्‍पा मिघाङ्‌ग्रोःक् याङ्‌सिङ्‌ङे़ॽआङ् ये़क्‌यक्‍किल्‍ले़ कुसम्‍धाङ् हत्‍छे़ से़से़देसे़ॽ॥” आङ्‌गाॽ ओमे़त्‍तुङ्‌ङाङ् पत्‍छाङ्‌ङिल्‍ले़ खे़ल्‍ले़ हे़क्‍केए चोगु॥

३ मनाःन् सिगाङ् लासे़ल्‍ले़ माङ्‌हिम्‍मिल्‍ले़ योहाङ् कुनुप्‍मा ले़प्‍माङ् करुबहाॽ मे़ये़म्‍सिङ्‌ङाङ् मे़ये़बे़, हे़क्‍क्‍याङ् कुबेसाङ्‌बा लक्‍खुम्‍मिन् मिमिदिङ्‌बा खाॽमिःप्‍पाल्‍ले़ सधे़क् तिम्‍से़॥

४ खे़ब्‍याङ् करुबहाॽरे़ खुन्‍छिॽ सम्‍धाङ्‌लाम् यहवे दाङ्‌बे़ल्‍ले़ कुमिमिदिङ्‌ङिन् थाःङ् पोगे़आङ् माङ्‌हिम्‍मोबा लाम्‍धेःप्‍पो पे॥ कन् मिमिदिङ्‌बा खाॽमिःत्‍ते़ल्‍ले़ माङ्‌हिम्‍मिन् सधे़क् तिम्‍से़आङ् ने़स्‍से़, हे़क्‍क्‍याङ् यहवे दाङ्‌बे़ल्‍ले़ कुमिमिदिङ्‌ङिल्‍ले़ लक्‍खुम्‍मिन् तिल्‍ले़क् तिल्‍ले़क् ले़क्‍ते़आङ् से़दिङ्‌दिङ् ओःत्‍ते़॥

५ करुबहाॽरे़ खुन्‍छिॽ लाप्‍हाॽ के़मुम्‍बा इक्‍लान् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ कुइक्‍ला कुइसिःक् लाइक्‍ते़ खे़ब्‍याङ् लाकात्‍पा लक्‍खुम्‍मो थारिक्‍काङ् खे़म्‍मा सुक्‍ते़त्‍ते़॥

६ यहवे दाङ्‌बे़ल्‍ले़ लिप्‍लिङ्‌गे खिःल्‍ले़ तेत् के़जाङ्‌बा मनान् मे़त्‍तु, “खे़ने़ॽ करुबहाॽरे़ खुन्‍छिॽ लुम्‍मो पेगे़ॽ हे़क्‍क्‍याङ् काप्‍लोःक्‍हाॽरे़ कुलुम्‍मोलाम् कुभा के़दिःप्‍पार के़बप्‍पा कुभा मिघाङ्‌हाॽ याङ्‌सिङ्‌ङे़ॽ॥” खे़ल्‍ले़ चोगुल्‍ले़ खे़न् मनान् सिगाङ् पेआङ् लत्‍छा काप्‍लोक् थिक्‍ले़ कुबेसाङ् ये़म्‍सिङ्॥

७ खे़ब्‍याङ् लत्‍छा करुब थिक्‍ले़ कुहुक्‍किन् खे़प्‍मो सन्‍छुआङ् खे़न् हुरुरु के़दिःप्‍पार के़युङ्‌बा मिओलाम् कुभा के़दिःप्‍पार के़बप्‍पा मिघाङ्‌हाॽ याङ्‌सिङ्॥ खे़ल्‍ले़ खे़न् लिप्‍लिङ्‌गे खिःल्‍ले़ तेत् के़जाङ्‌बा मनाःल्‍ले़ कुहुक्‍को मिघाङ्‌हाॽ ने़स्‍सु पिरु, हे़क्‍क्‍याङ् खे़न् मनाःल्‍ले़ खे़न् मिघाङ्‌हाॽ तेॽरुआङ् खे़प्‍मोलाम् लःन्‍दे़बे॥

८ (के़रे़क् करुबहाॽरे़ खुन्‍छिॽ लाप्‍सिगाङ् मना हुक् हे़क्‍के निगे़दे़प्‍पा पत्‍छे़॥)

९ आङ्‌गाॽ ओमे़त्‍तुङ्, हे़क्‍क्‍याङ् के़रे़क् करुबहाॽरे़ खुन्‍छिॽ एगाङ् काप्‍लोःक्‍हाॽ पत्‍छे़, खे़ब्‍याङ् काप्‍लोःक्‍हाॽ इमे़ल्‍लुङ्‌बा मुधिङ्‌लुङ् हे़क्‍के तिल्‍ले़क् तिल्‍ले़क् के़ले़क्‍पा मे़जोगे़॥

१० लिम्राङ् के़रे़क् काप्‍लोःक्‍हाॽ लत्‍छा परिक्‍पा निमे़दे़त्‍ते़ हे़क्‍क्‍याङ् लत्‍छा परिक्‍ले़ मे़जोगुसिबा चोगे़, के़रे़क् काप्‍लोःक्‍हाॽ लुम्‍मो लत्‍छा लत्‍छा वेॽ काप्‍लोक् पत्‍छे़॥

११ करुबहाॽ मे़जत्‍छिङ्‌ङिल्‍ले़, खे़ङ्‌हाॽ मे़न्‍हिसिङ्‌ङेॽ खुन्‍छिॽ तक् मे़मे़त्‍तुबा ले़प्‍माङ्, आत्‍ति पिसाङ्‌साङ् चत्‍छिङ्‌मा पेःक्‍मा मे़सुक्‍ते़॥ आप्‍फाल्‍ले़आङ् थिक्‍नाहाङ् मे़न्‍हिसिङ्‌ङे खे़ङ्‌हाॽरे़ तक् मे़मे़त्‍तुबा ले़प्‍माङ् खुन्‍छिॽ कुदोःप्‍मा मे़बे॥

१२ करुबहाॽ नु काप्‍लोःक्‍हाॽ ने़प्‍माङ् मिक्‍के मिक्‍किल्‍ले़ पन्‍छुआङ् पत्‍छे़॥ करुबहाॽरे़ के़रे़क् खुन्‍छिॽ थक्‍हाॽ, खे़न्‍नु सोसोरिक् खुन्‍छिॽ हुक्‍हाॽ, खुन्‍छिॽ एःक्‍थाःक्‍माहाॽ हे़क्‍क्‍याङ् खुन्‍छिॽ लाप्‍हाॽओ मिक्‍के मिक् पत्‍छे़॥

१३ कुभारे़ खे़न् काप्‍लोःक्‍हाॽ अक्‍खे मे़त्‍तुसिबा हे़क्‍के खे़प्‍सुङ् “खिरिरिना के़इबाआङ् के़बप्‍पा काप्‍लोःक्‍हाॽ॥”

१४ के़रे़क् करुबहाॽरे़ खुन्‍छिॽ लिसि नारा पत्‍छे़– थिक्‍सिगेक्‍पाल्‍ले़ से़गम्‍बा पित्‍ते़ल्‍ले़ कुनारा पत्‍छे़, निसिगेक्‍पाल्‍ले़ मे़न्‍छाम् याप्‍मिःल्‍ले़ कुनारा पत्‍छे़, सुम्‍सिगेक्‍पाल्‍ले़ खिरिङ्‌बाल्‍ले़ कुनारा पत्‍छे़, हे़क्‍क्‍याङ् लिसिगेक्‍पाल्‍ले़ मुयाःल्‍ले़ कुनारा पत्‍छे़॥

१५ खे़ब्‍याङ् करुबहाॽ थाःङ् ले़प्‍माङ् मे़बोगे़॥ आङ्‌गाॽ कबार वहःङ्‌ङिल्‍ले़ कुयाओ निसुङ्‌सिङ्‌ङाङ् वये़बा कुहिङ्‌वे़त् थक्‍साहाॽ हाबा कन्‍हाॽए मे़वये़रो॥

१६ करुबहाॽ मे़मुन्‍दे़ल्‍ले़, काप्‍लोःक्‍हाॽआङ् खे़ङ्‌हाॽनु सोरिक् मे़मुन्‍दे़॥ खे़ङ्‌हाॽरे़ पे़मारे़ लागि खुन्‍छिॽ लाप्‍हाॽ हप्‍फे़ मे़भे़सुल्‍ले़, काप्‍लोःक्‍हाॽ खुन्‍छिॽ पेसाङ् मे़ये़बे़॥

१७ करुबहाॽ चक्‍मे़लॽरे़ल्‍ले़, काप्‍लोःक्‍हाॽआङ् चक्‍मे़लॽरे़॥ खे़ङ्‌हाॽ थाःङ् ले़प्‍माङ् मे़बे़रे़ल्‍ले़, काप्‍लोःक्‍हाॽआङ् थाःङ् मे़बोगे़, थेआङ्‌भे़ल्‍ले़ कुहिङ्‌वे़त् थक्‍साहाॽरे़ खुन्‍छिॽ याम्‍साम्‍मिन् काप्‍लोःक्‍हाॽओ यागे़॥

१८ खे़ब्‍याङ् यहवे दाङ्‌बे़ल्‍ले़ कुमिमिदिङ्‌ङिन् माङ्‌हिम् लाम्‍धेःप्‍पोलाम् लाःक्‍कात् लःन्‍दे़ हे़क्‍क्‍याङ् करुबहाॽरे़ खुन्‍छिॽ सम्‍धाङ् ये़म्‍सिङ्॥

१९ हे़क्‍क्‍याङ् आङ्‌गाॽ ओमे़त्‍तुङ्‌सिङ्‌ल पत्‍छाङ्‌ङिल्‍ले़, करुबहाॽ खुन्‍छिॽ लाप्‍हाॽ हप्‍फे़ मे़भे़सुआङ् काप्‍लोःक्‍हाॽनु सोरिक् यहवे दाङ्‌बे़ल्‍ले़ कुहिम्‍मोबा नाङ्‌गे़न् ले़प्‍माङ्‌बा लाम्‍धेःत्‍तो मे़बे़रे़ मे़बे॥ हे़क्‍क्‍याङ् इस्राइबा निङ्‌वाॽफुमाङ्‌ङिल्‍ले़ कुमिमिदिङ्‌ङिन् खे़ङ्‌हाॽरे़ खुन्‍छिॽ सम्‍धाङ् थाःङ् पत्‍छे़॥

२० आङ्‌गाॽ कबार वहःङ्‌ङिल्‍ले़ कुयाओ वयाङ्‌ङिल्‍ले़ इस्राइलबा निङ्‌वाॽफुमाङ्‌ङिल्‍ले़ कुभोसाङ् आङ्‌गाॽ निसुङ्‌सिङ्‌बा कुहिङ्‌वे़त् थक्‍साहाॽ आम्‍भा कन्‍हाॽए मे़वये़॥ खे़ङ्‌हाॽ करुबहाॽ मे़वये़ फाॽआङ् आङ्‌गाॽ निङ्‌वाॽ खोसुङ्॥

२१ थेआङ्‌भे़ल्‍ले़ के़रे़क्‍ले़ खुन्‍छिॽ लिसि लिसि नारा नु लिसि लिसि लाप्‍हाॽ पत्‍छे़ हे़क्‍क्‍याङ् खुन्‍छिॽ लाप्‍सिगाङ् मना हुक् हे़क्‍के निगे़धाःप्‍पा पत्‍छे़॥

२२ हे़क्‍क्‍याङ् आङ्‌गाॽ कबार वहःङ्‌ङिल्‍ले़ कुयाओ निसुङ्‌सिङ्‌ङाङ् वयाङ्‌बा थक्‍साहाॽरे़ खुन्‍छिॽ नाराहाॽ हे़क्‍तङ्‌बाए आत्‍तिआङ् मे़म्‍बेःक्‍के खे़ङ्‌हाॽरे़ खुन्‍छिॽ नारा पत्‍छे़, खम्‍भ्‍याङ् खे़ङ्‌हाॽ लाम्‍दिक् मे़जोगे़बा कुइसिःक्‍के, खे़ङ्‌हाॽ तगि ले़प्‍माङ् कुदोःप्‍मा मे़बेरो॥

यरुसले़ःम्‍मो खुम्‍दिङ्

११

खे़ब्‍याङ् निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ आङ्‌गाॽ पक्‍खाङ्‌ङाङ् यहवे दाङ्‌बे़ल्‍ले़ कुहिम् नाङ्‌गे़न् ले़प्‍माङ्‌बा यम्‍बा लोम्‍धेःप्‍पो तेॽराङ्, खे़प्‍मो आङ्‌गाॽ ये़क्‌यक्‍कोबा निबोङ्‌ङाङ् ङासि मनाहाॽ निसुङ्‌सिङ्॥ खे़ङ्‌हाॽओ अज्‍जुरले़ कुस्‍सा याजन्‍याहःन् नु बनायाहःल्‍ले़ कुस्‍सा पलत्‍याहन् वये़त्‍छि, खे़न् ने़प्‍फुहाॽ मनाहाॽरे़ खुन्‍छिॽ लाम्‍लोबा वये़सि॥

२ निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मनाए, कन् मनाहाॽरे़ फे़न्‌याःम्‍बक् चोःक्‍मा निङ्‌सेक् मे़जोगुर मे़वाॽ हे़क्‍क्‍याङ् कन् ये़क्‌यक्‍को ताप्‍फे़ःम्‍बा चोःक्‍मा सुजा मे़बिरुसिर मे़वाॽ॥

३ खे़ङ्‌हाॽरे़ मनाहाॽरे़ अक्‍खे मे़मे़त्‍तुसिॽ, ‘थे कन् हिम् चोःक्‍मा नुबा ये़म् मेःन्‍नाङ्‌बि? कन् ये़क्‌यक्‍किङ्‌ग लत्‍छा फे़न्‍जेॽ खप्‍प्‍या हे़क्‍तङ्‌बा चोक्॥ आनिॽग खप्‍प्‍याओ के़याक्‍पा सा हे़क्‍के कप्‍मो आनुॽ आदाआङ् आयाक्॥’

४ खे़ल्‍ले़ चोगुल्‍ले़ नासिगे़न् थक्‍ला के़गप्‍पा मनाए, खे़ङ्‌हाॽरे़ खुन्‍छिॽ तक्‍ले़ङ्‌वाओ यम्‍बा इक्‍लाओ नु नुरिक्‍काङ् माङ्‌निङ्‌वाॽपान् पारे़ॽ॥”

५ यहवे दाङ्‌बे़ल्‍ले़ कुयाम्‍साम्‍मिन् आङ्‌गाॽओ थ्‍ये़, हे़क्‍क्‍याङ् खे़ल्‍ले़ अक्‍खे पाःत्‍ते़ॽ मे़त्‍ताङ्, “यहवे दाङ्‌बे़ल्‍ले़ इस्राइलबा मनाहाॽ अक्‍खे मे़त्‍तुसिॽ– खिनिॽ थे के़बाःत्‍तुम्‍ल के़वयिॽ खे़न् आङ्‌गाॽ कुसिङ् निःत्‍तुङ्‌ॽ, थेआङ्‌भे़ल्‍ले़ खिनिॽ निङ्‌वाॽओ के़इःत्‍तुम्‍बा के़रे़क् पाःन्‍हाॽ आङ्‌गाॽ निसुङ्‌ॽ॥

६ कन् ये़क्‌यक्‍को खिनिॽ यरिक् मनाहाॽ के़से़रुम्‍सिम् खे़म्‍ब्‍याङ् कप्‍मोबा माराम्‍हाॽ चेहाॽरे़ के़धिम्‍सुम्॥

७ “खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– कन् ये़क्‌यक्‍किन् से़क्‍खाए लत्‍छा फे़न्‍जेॽ खप्‍प्‍यारो, कर सामुल्‍लाहाॽग खिनिॽ मे़न्‌वाॽमनाबा खासे़न्‍लोःम्‍माल्‍ले़ के़से़रुम्‍सिम्‍बा मनाहाॽरो॥ खिनिॽ कन् खप्‍प्‍याओलाम् हाराए उःङ्‌निङ् लःत्‍निङ्‌ॽ॥

८ साॽरिक् के़गिरुम्‍बा ताभेःल्‍ले़ ते़न्‍धङ्‌ङिन् आङ्‌गाॽ खिनिॽओ तारुङ्‌ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

९ आङ्‌गाॽ यरुसले़मलाम् खिनिॽ लाःक्‍कात् नाःत्‍निङ् लःत्‍निङ् हे़क्‍क्‍याङ् वेॽ लाजेॽबाहाॽरे़ खुन्‍छिॽ हुक्‍को थानिङ्‌ॽ, खिनिॽ तक्‍ले़ङ्‌वाओ आङ्‌गाॽ आघासे़न्‍लोःम्‍मा याःम्‍बक्‍किन् खे़ङ्‌हाॽरे़ मे़जोगुॽ॥

१० इस्राइलबा इःन्‍दोहाॽओ खिनिॽ के़म्‍से़रिॽ॥ आङ्‌गाॽ खिनिॽ खासे़न्‍लोःन्‍निङ्‌ङाङ् आप्‍तिक् कुःत्‍निङ्‌ॽ, हे़क्‍क्‍याङ् आङ्‌गाॽ यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

११ मे़ःन्, कन् ये़क्‌यक्‍किन् खिनिॽ लागि फे़न्‍जेॽ खप्‍प्‍या मे़बोङ्‌ने़न्‌ॽ, हे़क्‍क्‍याङ् कप्‍मो के़याक्‍पा सान् हे़क्‍के खिनिॽ ताङ्‌से़ःप् के़म्‍बोःक्‍खिनॽ॥ आङ्‌गाॽ इस्राइलबा इःन्‍दोहाॽओआङ् खिनिॽ खासे़न् चोःक्‍निङ्‌ॽ,

१२ हे़क्‍क्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥ थेआङ्‌भे़ल्‍ले़ आङ्‌गाॽ आधिम्‍हाॽ नु आइङ्‌जाङ्‌हाॽ खिनिॽ के़इःत्‍तुम्‍बाआङ् होप् के़नाःत्‍तुम्‍बा होप् कर खिनिॽ खिरि लाजेॽओबा मनाहाॽरे़ खुन्‍छिॽ थिम्‍हाॽ साक्‍थिम्‍हाॽ के़इःत्‍तुम् के़नाःत्‍तुम्‍माङ् के़वयिॽ॥”

१३ आङ्‌गाॽ कन् माङ्‌निङ्‌वाॽपान्‍निन् पाःत्‍तुङ्‌ल पत्‍छाङ्‌ङिल्‍ले़सा बनायाहःल्‍ले़ कुस्‍सा पलत्‍याहन् स्‍ये़॥ खे़ब्‍याङ् आङ्‌गाॽ खाम्‍मो साम्‍बोन् हबत् फन्‍छिङ्‌ङाङ् हे़क्‍क्‍याङ् फिरिक् फिःक्‍ताङ्‌ल पाःत्‍तुङ्, “मुक्‍साम्‍दाङ्‌बा यहवे दाङ्‌बाए थे से़क्‍खा खे़ने़ॽ इस्राइलओ के़नम्‍बाआङ् के़वाॽबाहाॽ के़रे़क् के़स्‍ये़रुसिबि?”

लाजेॽलाम् मे़लःत्‍तुसिबाहाॽरे़ लागि निङ्‌वाॽफुमाङ्‌ङिल्‍ले़ कुमाङ्‌हुप्

१४ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१५ “नासिगे़न् थक्‍ला के़गप्‍पा मनाए, खे़ने़ॽ हे़क्‍क्‍याङ् खे़ने़ॽ आप्‍फेक् के़गाॽइहाॽ नु लाजेॽलाम्‍बा मे़लःत्‍तु मे़देसुसिबा के़रे़क् इस्राइलबा मनाहाॽरे़ खुन्‍छिॽ याःम्‍बेओ यरुसले़ःम्‍मो आल्‍लसाङ् के़दाङ्‌बा के़याःक्‍पा मनाहाॽ ताॽमे़जे़ङ्‌ल मे़बत्॥ खे़ङ्‌हाॽरे़ अक्‍खे मे़बाःत्‍तुॽ, ‘कन् मनाहाॽ यहवे दाङ्‌बालाम् माःङ्‌घा मे़वाॽ, कल्‍ले़चोगुल्‍ले़ खे़ङ्‌हाॽरे़ खुन्‍छिॽ लाजेन् खुने़ॽ आनिॽ आबिरे़आङ् ने़रो!’

१६ “खे़ल्‍ले़ चोगुल्‍ले़, लाजेॽलाम् मे़लःत्‍तु मे़देसुसिबाहाॽ मे़त्‍ते़ॽसे़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ– इक्‍सादिङ् खाम्‍बेःक्‍मोबा लाजेॽहाॽओ खिनिॽ फुत्‍छिङ्‌ज्‍याङ् से़निङ्‌दे़निङ्‌ङाङ् के़वयिसाङ्, खिनिॽ लाजेॽलाम् के़म्‍लःत्‍ति के़म्‍देसिआङ् के़वयिबा ये़म्‍मो आङ्‌गाॽए खिनिॽ सेसेदे़न्‍नारो॥’

१७ खे़ल्‍ले़ चोगुल्‍ले़ खे़ङ्‌हाॽ मे़त्‍ते़से़ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ– ‘आङ्‌गाॽ खिनिॽ फुत्‍छिङ्‌ज्‍याङ् के़से़रिआङ् के़वयिबा मे़न्‍छाम् सुवाङ्‌हाॽओलाम् आङ्‌गाॽ याम्‍मो फुङ्‌निङ् ताःत्‍निङ्‌ॽ, हे़क्‍क्‍याङ् आङ्‌गाॽ इस्राइलबा लाजेन् खिनिॽ याम्‍मो पिनिङ्‌ॽ॥’

१८ “मनाहाॽ खुन्‍छिॽ लाजेॽओ मे़नुःङ् मे़दाःल्‍ले़, खे़ङ्‌हाॽरे़ खुन्‍छिॽ याम्‍गे़सिङ्‌बा चइःत्‍हाॽरे़ कुयोःक्‍हाॽ नु याम्‍गे़सिङ्‌बा नावाइत्‍लाहाॽ मे़घे़त्‍तु मे़देसुसिॽ॥

१९ हे़क्‍क्‍याङ् आङ्‌गाॽ खे़ङ्‌हाॽ लत्‍छा सिक्‍लुङ्‌माॽ नु आङ्‌गाॽ ले़प्‍माङ् के़वाॽबा निङ्‌वाॽ पिरुङ्‌सिङ्‌ॽ॥ आङ्‌गाॽ खे़ङ्‌हाॽरे़ खुन्‍छिॽ पान् मे़ङ्‌घे़म्‍मनाबा लुङ् हे़क्‍तङ्‌बा सिक्‍लुङ्‌मान् खे़त्‍तुङ्‌देसुङ्‌ॽ हे़क्‍क्‍याङ् इङ्‌जाङ् के़इःप्‍पा के़नाःप्‍पा नःम्‍नःम्‍बा सिक्‍लुङ्‌माॽ पिरुङ्‌सिङ्‌ॽ,

२० खे़ल्‍ले़ चोगुल्‍ले़ खे़ङ्‌हाॽरे़ आङ्‌गाॽ आइङ्‌जाङ्‌हाॽ नु आधिम्‍हाॽ मे़इःत्‍तु मे़नाःत्‍तुॽ॥ खे़ब्‍याङ् खे़ङ्‌हाॽ से़क्‍खाबा आङ्‌गाॽ आमना मे़बोङ्‌ॽ, हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा॥

२१ कर आसुत्‍थो नु याम्‍गे़सिङ्‌बा नावाइत्‍लाहाॽ से़वा मे़प्‍मा खुन्‍छिॽ सिराॽ के़धाङ्‌बाहाॽ, आङ्‌गाॽ खे़ङ्‌हाॽरे़ खुन्‍छिॽ लायोहाॽरे़ कुले़क्‌वा खुन्‍छिॽ कक् योर खुम्‍दिङ् पिरुङ्‌सिङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

निङ्‌वाॽफुमाङ्‌ङिल्‍ले़ कुमिमिदिङ्‌ङिन् यरुसले़ःम्‍लाम् चत्‍छिङ्

२२ खे़ब्‍याङ् करुबहाॽरे़ खुन्‍छिॽ लाप्‍हाॽ थो हप्‍फे़ मे़भे़सु हे़क्‍क्‍याङ् खुन्‍छिॽ पेसाङ्‌बा काप्‍लोःक्‍हाॽनु सोरिक् ताङ्‌साङ्‌बो थाःङ् मे़बोगे़, खम्‍भ्‍याङ् खे़ङ्‌हाॽ सम्‍धाङ् इस्राइलबा निङ्‌वाॽफुमाङ्‌ङिल्‍ले़ कुमिमिदिङ्‌ङिन् पत्‍छे़॥

२३ खे़ब्‍याङ् यहवे दाङ्‌बे़ल्‍ले़ कुमिमिदिङ्‌ङिन् ये़क्‌यक्‍कोलाम् थो पे हे़क्‍क्‍याङ् खे़न् नाङ्‌गे़न् पिसाङ् ले़प्‍माङ्‌बा कोःक्‍मा फाङ्‌जङ् सम्‍धाङ् फन्‍छिङ्॥

२४ खे़न् एगाङ् बेबिलोनओ मे़दे़म्‍सु मे़देॽरुसिआङ् के़वाॽबाहाॽओ निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ आङ्‌गाॽ सुफोओ याम्‍मो याङ्‌ना के़त्‍ताङ्॥ हे़क्‍केलॽरिक् आङ्‌गाॽ यरुसले़ःम्‍मो पेगाङ्‌ङिल्‍ले़ निसुङ्‌बा सुफोन् नुबे़॥

२५ हे़क्‍क्‍याङ् यहवे दाङ्‌बे़ल्‍ले़ आङ्‌गाॽ ओःन्‍धाक्‍ताङ्‌ङाङ् वये़बा के़रे़क् पाःन्‍हाॽ मे़दे़म्‍सु मे़देॽरुसिआङ् के़वाॽबाहाॽ आङ्‌गाॽ मे़त्‍तुङ्‌सिङ्‌लो॥

माङ्‌निङ्‌वाॽपान् के़बाःप्‍पाहाॽ मे़दे़म्‍सु मे़देॽरुसिबा मना हे़क्‍तङ्‌बा मे़जोक्

१२

यहवे दाङ्‌बालाम् याम्‍मो लत्‍छा इङ्‌घङ् आङ्‌गाॽओ के़रे़–

२ “नासिगे़न् थक्‍ला के़गप्‍पा मनाए, खे़ने़ॽ पिफ्‍युङ् के़जोःक्‍पाहाॽरे़ खुन्‍छिॽ लुम्‍मो के़युङ्‌ॽ खे़ङ्‌हाॽरे़ खुन्‍छिॽ मिक् पत् कर ओमुमा मे़न्‍दे़न्‍ने़न्॥ खे़ङ्‌हाॽरे़ खुन्‍छिॽ ने़क्‍खोॽ पत् कर खे़म्‍मा मे़न्‍दे़न्‍ने़न्‌ॽ॥ थेआङ्‌भे़ल्‍ले़ खे़ङ्‌हाॽग पिफ्‍युङ्‌बा मनासिरो॥

३ “खे़ल्‍ले़ चोगुल्‍ले़ आल्‍ल, नासिगे़न् थक्‍ला के़गप्‍पा मनाए, मे़दे़म्‍सु मे़देॽरुसिआङ् के़वाॽबा मना ले़ङ्‌सिङ्‌ङे़ॽ॥ मे़दे़म्‍सु मे़देॽरुबा मनाःल्‍ले़ कुमा सुक्‍तुबा यारिक् कुभा चिगक्‌वाहाॽ कक् चोगे़ॽ, हे़क्‍क्‍याङ् कुभा वेॽदे़न्‍नो पेःक्‍मारे़ लागि के़हिम्‍मिन् ले़रे़ॽ॥ मनाहाॽरे़ खुन्‍छिॽ तगिए खे़ने़ॽ कन् चोगे़ॽ हे़क्‍केलॽरिक् खे़ङ्‌हाॽरे़ खे़ने़ॽ निमा के़म्‍सुक्‍ल॥ थेआङ्‌भे़ल्‍ले़ खे़ङ्‌हाॽ अक्‍तङ्‌बा पिफ्‍युङ्‌बासिसाङ्, हाग खे़ङ्‌हाॽरे़ कन् पाःन्‍निन् निङ्‌वाॽ मे़बिरुबि॥

४ ले़न्‍दिक्‍सा खे़ने़ॽ केगक्‍किन् लाःक्‍कात् लःत्‍ते़ॽ हे़क्‍केलॽरिक् खे़ङ्‌हाॽरे़ खे़ने़ॽ ओमे़प्‍मा के़म्‍सुक्‍ल॥ खे़ब्‍याङ् युःन्‍छिक्, खे़ङ्‌हाॽरे़ ओगे़म्‍मे़त्‍ताङ् मे़बत्‍तिल्‍ले़ मे़दे़म्‍सु मे़देॽरुसिबाहाॽ माःङ्‌घाबा लाजेॽहाॽओ इरिक् लाङ्‌मे़घेःक् मे़बेःक्‍पा कुइसिःक् खे़ने़ॽ के़हिम्‍मिन् ले़रे़ॽ॥

५ खे़ङ्‌हाॽ ओमे़मर मे़बत्‍तिल्‍ले़ खे़ने़ॽ लुङ्‌धाक्‍को लत्‍छा कुहङ्‌धिक् हङ्‌से़ॽ हे़क्‍क्‍याङ् खे़प्‍मोलाम् लःन्‍दे़आङ् पेगे़ॽ॥

६ खे़ङ्‌हाॽ ओमे़मःल्‍ले़ खे़ने़ॽ के़गक्‍किन् फक्‍ताङ्‌ङो फोःक्‍खे़ॽआङ् युक्‍खे़ॽ हे़क्‍क्‍याङ् से़न्‍दिक् लाङ्‌घेगे़ पेगे़ॽ॥ खे़ने़ॽ के़नारान् ते़प्‍ते़ॽ हे़क्‍केलॽरिक् खे़ने़ॽ के़ले़रुबा लाजेन् खे़ने़ॽ निमा के़न्‍छुक्‍तुन्‌ॽ॥ थेआङ्‌भे़ल्‍ले़ इस्राइलबा मनाहाॽरे़ खुन्‍छिॽ लागि खे़ने़ॽ लत्‍थिक् मिक्‍सेन् चोःक्‍ने़आङ् वाॽ॥”

७ कल्‍ले़चोगुल्‍ले़ आङ्‌गाॽ मे़मे़त्‍ताङ्‌बा हे़क्‍केए चोगुङ्॥ आङ्‌गाॽ मे़दे़म्‍मा मे़देॽआबा कुइसिःक् चिगक्‌वाहाॽरे़ सधे़क् के़दिम्‍बा आङ्‌गाॽ आगक्‍किन् ले़न्‍दिक् मसेरा लाःक्‍कात् लःत्‍तुङ्॥ खे़ब्‍याङ् युःन्‍छिक् मनाहाॽ ओमे़मये़आङ् मे़बत्‍छे़ल्‍ले़, आहुक्‍किल्‍ले़ लुङ्‌धाक्‍को कुहङ्‌धिक् फाःन्‍दुङ् खम्‍भ्‍याङ् आङ्‌गाॽ आगक्‍किन् आभक्‍ताङ्‌ङो युक्‍खुङ्‌ङाङ् से़न्‍दिक् लाःक्‍कात् लःन्‍दाङ् पेगाङ्॥

८ कुदाःन्‍दिक्‍मा तानाम् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

९ “नासिगे़न् थक्‍ला के़गप्‍पा मनाए, कन् पिफ्‍युङ्‌बा, इस्राइलबा मनाहाॽरे़ कन् पाःन्‍हाॽरे़ कुबेन् थे़मा फाॽआङ् से़ःन्‍के़म्‍दोर मे़वाॽ॥

१० खे़ने़ॽ खे़ङ्‌हाॽ अक्‍खे मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– कन् याःम्‍बक्‍हाॽग यरुसले़ःम्‍मोबा हाङ् सिदकियाहःन् नु इस्राइलबा के़रे़क् मनाहाॽरे़ लागि इङ्‌घङ्‌लो॥’

११ खे़ने़ॽ के़जोगुबा याःम्‍बक्‍हाॽग खे़ङ्‌हाॽरे़ खुन्‍छिॽ लागि हाराए थे पोःङ्‌ॽ के़लॽबा पाःन्‍हाॽ ओसेःन्‍धाङ् चोःक्‍मा लत्‍छा मिक्‍सेन् फाॽआङ् खे़ङ्‌हाॽ चे़क्‍ते़से़ॽ, थेआङ्‌भे़ल्‍ले़ खे़ङ्‌हाॽ मे़दे़म्‍सु मे़देॽरुसिबा कुइसिःक् लाजेॽलाम् मे़नाःत्‍तु मे़देसुसिॽ॥

१२ “लुङ्‌धाक्‍किल्‍ले़ कुहङ्‌ङोलाम् सिदेकिया हाङ्‌ङिल्‍ले़आङ् खुने़ॽ कुमा सुक्‍तुबा यारिक्‍लक् कुयुआङ् से़न्‍दिक् यरुसले़ःम्‍मिन् ले़रुॽ॥ खे़ल्‍ले़ कुनारान् ते़प्‍तुॽ, खे़ब्‍याङ् खुने़ॽ ले़रुबा लाजेन् कुमिक्‍किल्‍ले़ निमा मे़सुक्‍तुन्‌ॽ॥

१३ खे़ब्‍याङ् आङ्‌गाॽ आयोःङ्‌ङिन् खुने़ॽ कुसम्‍धाङ् लाप्‍फेसुङ्‌ॽ हे़क्‍क्‍याङ् खे़न् आङ्‌गाॽ आइजोओ थासुङ्‌ॽ॥ आङ्‌गाॽ खुने़ॽ बेबिलोनिहाॽरे़ खुन्‍छिॽ लाजेॽ बेबिलोनओ फे़त्‍तुङ्‌ॽ, हे़क्‍केसाङ् खे़ल्‍ले़ खे़न् लाजेन् आप्‍फाल्‍ले़आङ् मे़निसुन्‌ॽ, हे़क्‍क्‍याङ् खुने़ॽ खे़प्‍मोए सिरो॥

१४ आङ्‌गाॽ खे़ल्‍ले़ कुसे़वारोबाहाॽ नु कुधक्‍सुबाहाॽ के़रे़क् पिसाङ् फुत्‍छिङ्‌ज्‍याङ् से़सुङ्‌सिङ्‌ॽ हे़क्‍क्‍याङ् खुन्‍छिॽ एगाङ् ताभेन् पाङ्‌घुङ्‌ॽ॥

१५ हे़क्‍क्‍याङ् आङ्‌गाॽ खे़ङ्‌हाॽ मे़न्‍छाम् सुवाङ्‌हाॽरे़ खुन्‍छिॽ लुम्‍मो फुत्‍छिङ्‌ज्‍याङ् से़सुङ्‌सिङ्‌ङिल्‍ले़, आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुॽ॥

१६ कर आङ्‌गाॽ खे़ङ्‌हाॽओ साक्‌वाःन्, मिङ्‌देॽ इग्र ते़न्‍धङ्‌ङोबा सिमालाम् आजे़ःत्‍छिक् नन्‍छुङ्‌सिङ्‌ॽ, हे़क्‍केलॽरिक् खे़ङ्‌हाॽरे़ खुन्‍छिॽ मे़जोगुबा के़रे़क् याम्‍गे़सिङ्‌बा लायोहाॽ खुन्‍छिॽ के़दे़म्‍बा के़देॽबाहाॽ मे़मे़त्‍तुसिॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् निङ्‌वाॽ मे़घोसुरो॥”

यरुसले़ःम्‍मोबाहाॽ मे़गि मे़यङ्

१७ यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१८ “नासिङ्‌गे़न् थक्‍ला के़गप्‍पा मनाए, खे़ने़ॽ के़दःक्‍किन् के़जःल्‍ले़ चिरिम्‍लिम्‍ना यक्‍खे़ॽ, खे़ने़ॽ के़ज्‍वाःत्‍तिन् के़धुङुल्‍ले़ किमारे़ थे़गक्‍कक्‍ना यक्‍खे़ॽ॥

१९ खे़ने़ॽ मनाहाॽ अक्‍खे मे़त्‍ते़से़ॽ, ‘इस्राइल लाजेॽओ नु यरुसले़म के़युङ्‌बा मनाहाॽरे़ खुन्‍छिॽ याःम्‍बेओ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खे़ङ्‌हाॽरे़ चिरिम्‍लिम्‍ना मे़यङ्‌ल खुन्‍छिॽ तःक्‍किन् मे़जरो हे़क्‍क्‍याङ् निङ्‌साम्‍मो खुन्‍छिॽ च्‍वाःत्‍तिन् मे़धुङुॽ, थेआङ्‌भे़ल्‍ले़ खे़ङ्‌हाॽरे़ खुन्‍छिॽ मनासे़प्‍मा याःम्‍बक्‍किल्‍ले़ चोगुल्‍ले़ खुन्‍छिॽ लाजेन् वरे़ङ्‌ले़ङ् मुरे़ःक् खारे़ःक् पोःङ्‌ॽ॥

२० पाङ्‌जुम्‍हाॽ खाप्‍पुथ्‍यःङ् मे़जोगुॽ खे़ब्‍याङ् इक्‍ताप्‍हाॽ चिजि खक्‍खक् पोःङ्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‍लो॥’”

इस्राइलबा मनाहाॽरे़ लागि कुसङ् खाहुन्

२१ यहवे दाङ्‌बालाम् इङ्‌घङ्‌धिक् याम्‍मो आङ्‌गाॽओ के़रे़–

२२ “नासिगे़न् थक्‍ला के़गप्‍पा मनाए, ‘इस्राइलओ खे़ङ्‌हाॽरे़ मे़बाःत्‍तुबा ताॽदिःन् खे़ने़ॽ के़घे़प्‍सुआङ् वाॽ, ये़म् ले़क्‍काङ् पेक्, हे़क्‍क्‍याङ् सुफोन् मे़ङ्‌गे़त्‍ते हने़बा पोःङ्‌ॽ॥’

२३ खे़ने़ॽ मनाहाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ कन् ताॽदि खे़दाःन् नुप्‍सुङ्‌ॽ, हे़क्‍क्‍याङ् खिनिॽ कन् आल्‍लआङ्‌धो पाःप्‍मा के़नाॽरुम्‌ॽ॥’ आल्‍ल तगिबाल्‍ले़ कुले़क्‌वा खे़ने़ॽ कुसङ् ताॽदि थिक् खे़ङ्‌हाॽ मे़त्‍ते़से़ॽ– ‘के़रे़क् सुफोहाॽ के़प्‍मारे़ लागि ये़म्‍मिन् त्‍ये़आङ् वाॽ!’

२४ “आल्‍लआङ्‌धो इस्राइलओ इङ्‌ले़क्‍पा सुफोहाॽ नु मुर्ले़ःम्‍बा माङ्‌निङ्‌वाॽपान्‍हाॽ मे़बोङ्‌ने़न्॥

२५ थेआङ्‌भे़ल्‍ले़ आङ्‌गाॽ यहवे दाङ्‌बाआ! आङ्‌गाॽ कन् पाःत्‍तुङ्‌ने़भग्र, खे़न् के़त्॥ इस्राइलबा पिप्‍फ्युङ्‌बासे, आल्‍ल आक्‍ख्‍यारिक्‍काङ् मे़सुने़न्॥ खिनिॽ के़हिङिआङ् के़वयिरए आङ्‌गाॽ खिनिॽ मे़क्‍मासिमे़न् के़त्‍तुङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽ!”

२६ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२७ “नासिगे़न् थक्‍ला के़गप्‍पा मनाए, इस्राइलबा मनाहाॽरे़ अक्‍खे मे़बाःत्‍तुर मे़वाॽ, ‘खुने़ॽ निसुबा सुफोहाॽ यरिक् तङ्‌बे एगाङ्‌लक् के़त्‍लो, खुने़ॽग ताःन्‍दि ताःन्‍दिबा पाःन्‍निल्‍ले़ कुयाःम्‍बेओ माङ्‌निङ्‌वाॽपान् पाःत्‍तुर वाॽ॥’

२८ खे़ल्‍ले़ चोगुल्‍ले़ खे़ने़ॽ खे़ङ्‌हाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आक्‍ख्‍यारिक्‍काङ् मे़सुने़न्! आङ्‌गाॽ खिनिॽ यङ्‌मा से़त्‍निङ्‌ङाङ् वाॽबा के़रे़क् पाःन्‍हाॽ आल्‍ल आङ्‌गाॽ चोगुङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!’”

इङ्‌ले़क्‍पा माङ्‌निङ्‌वाॽपान् के़बाःप्‍पाहाॽरे़ खुन्‍छिॽ तक्‍ले़ङ्‌वाओ यहवे दाङ्‌बे़ल्‍ले़ कुबाःन्‍जाक्

१३

खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मनाए, इस्राइलबा इङ्‌ले़क् माङ्‌निङ्‌वाॽपान् के़बाःप्‍पाहाॽरे़ खुन्‍छिॽ तक्‍ले़ङ्‌वाओ माङ्‌निङ्‌वाॽपान् पारे़ॽ, खे़ङ्‌हाॽरे़ खुन्‍छिॽ आप्‍फेक् निङ्‌वाॽओलाम् माङ्‌निङ्‌वाॽपान् मे़बाःत्‍तुर मे़वाॽ॥ खे़ङ्‌हाॽ अक्‍खे मे़त्‍ते़से़ॽ, ‘यहवे दाङ्‌बे़ल्‍ले़ कुबाःन्‍जाक्‍किन् खे़प्‍से़म्‍मे़ॽ॥

३ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– थेआङ् मे़न्‍निए के़वाॽबा नु आप्‍फेक् खुन्‍छिॽ निङ्‌वाॽओ मे़इःत्‍तुबा पाःन्‍हाॽ के़इःप्‍पा के़नाःप्‍पाआङ् के़वाॽबा अदङ् माङ्‌निङ्‌वाॽपान् के़बाःप्‍पाहाॽ मे़जिःत्‍ते़ मे़स्‍ये़रो!

४ “‘इस्राइलबा मनासे, खिनिॽ कन् माङ्‌निङ्‌वाॽपान् के़बाःप्‍पाहाॽग के़धुप्‍पा के़लुःम्‍बादे़न्‍हाॽओ कुहङ् के़भाःम्‍बा किधिबाहाॽ हे़क्‍तङ्‌बा मे़जोःक्‍लो॥

५ लाजेॽ के़रे़क् पिसाङ् के़लुःम्‍बा के़धुप्‍पा लुङ्‌धाक्‍हाॽ चाःङ्‌वा मे़प्‍मा याःम्‍बक् खे़ङ्‌हाॽरे़ थेआङ् मे़न्‍जोःक्‍के मे़वाॽ॥ यहवे दाङ्‌बे़ल्‍ले़ कुये़न्‍नोबा थङ्‌ङो थधप् मे़ल्‍लॽए ये़प्‍मारे़ लागि खे़ङ्‌हाॽरे़ मे़म्‍भाॽए मे़वाॽ॥

६ खे़न्‍नुःल्‍ले़ग, खे़ङ्‌हाॽरे़ खुन्‍छिॽ सुफोहाॽ इङ्‌ले़क्‍पा चोक् हे़क्‍क्‍याङ् मे़न्‌वाॽमनाबा माङ्‌निङ्‌वाॽपान्‍हाॽ मे़बाःत्‍तु॥ यहवे दाङ्‌बे़ल्‍ले़ खे़ङ्‌हाॽ आप्‍फाल्‍ले़आङ् मे़बाङ्‌घुसिन्‍छाङ् खे़ङ्‌हाॽरे़ अक्‍खे़ मे़बाःत्‍तुॽ, “कन् इङ्‌घङ्‌ङिन्‍ग यहवे दाङ्‌बालाम् के़दाबारो॥” हे़क्‍केसाङ् खे़ङ्‌हाॽरे़ खुन्‍छिॽ माङ्‌निङ्‌वाॽपान्‍हाॽ खुने़ॽ के़त्‍तुर के़लॽबा निङ्‌साङ् मे़जोगुॽ!

७ थे खिनिॽ के़निसुम्‍बा सुफोहाॽ थे़माइ पोङ्‌मा सुक्‍पि? कर अक्‍खे के़लॽरिने़भग्र कन् इङ्‌ले़क्‍के पोःङ्‌ॽ, “कन् इङ्‌घङ्‌ङिन् यहवे दाङ्‌बालाम् के़दाबारो” आङ्‌गाॽ खिनिॽनु पाःप्‍माए मे़म्‍बाःत्‍ते वाॽआ॥

८ “‘खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– थेआङ्‌भे़ल्‍ले़ खिनिॽ के़बाःत्‍तुम्‍बाहाॽ इङ्‌ले़क्‍के चोक् हे़क्‍क्‍याङ् खिनिॽ के़निसुम्‍बा सुफोहाॽ से़क्‍खाबा मे़जोःक्‍ने़न्, आङ्‌गाॽ खिनिॽ निङ्‌मिआरो, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥

९ इङ्‌ले़क्‍पा सुफोहाॽ के़निबा नु मे़न्‌वाॽमनाबा माङ्‌निङ्‌वाॽपान् के़बाःप्‍पाहाॽ के़रे़क् आङ्‌गाॽ आहुक्‍किल्‍ले़ साःप्‍सुङ्‌सिङ्‌ॽ, हे़क्‍क्‍याङ् इस्राइलि सङ्‌जुम्‍भोहाॽरे़ खे़ङ्‌हाॽ मे़लःत्‍तु मे़देसुसिॽ॥ आङ्‌गाॽ खे़ङ्‌हाॽरे़ खुन्‍छिॽ मिङ्‌हाॽ इस्राइलबा साप्‍पन्‍हाॽओलाम् मासुङ् पिरुङ्‌सिङ्‌ॽ, हे़क्‍क्‍याङ् खे़ङ्‌हाॽरे़ खुन्‍छिॽ आप्‍फेक् लाजेॽओ आप्‍फाल्‍ले़आङ् खुन्‍छिॽ लाङ्‌योक् मे़न्‍धासुन्‌ॽ॥ खे़ब्‍याङ् आङ्‌गाॽए मुक्‍साम्‍दाङ्‌बा यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

१० “‘कन् कुनिङ्‌वाॽ के़जिःप्‍पा माङ्‌निङ्‌वाॽपान् के़बाःप्‍पाहाॽरे़ नुॽमादामा सनारुङ् होप्‍माए होःप्‍साङ् आङ्‌गाॽ आमनाहाॽ अक्‍खे मे़मे़त्‍तुसिआङ् इङ्‌मे़ले़क्‍तुसिॽ, “के़रे़क् पाःन्‍हाॽओ नुॽमादामा सनारुङ् वाॽ” खे़ल्‍ले़ चोगुल्‍ले़ अक्‍खे पोःङ्‌ॽ! कङ्‌ग मनाहाॽरे़ चे़ल्‍लुङ्‌गेःक्‌वा लुङ्‌धाक् मे़से़त्‍तुआङ् ये़प्‍पा कुइसिःक् चोक् हे़क्‍क्‍याङ् कन् माङ्‌निङ्‌वाॽपान् के़बाःप्‍पाहाॽरे़ आल्‍लसाङ् कुभरा खाम्‍मिल्‍ले़ हिप्‍मा मे़गोःत्‍तुॽ!

११ खे़ङ्‌हाॽरे़ खुन्‍छिॽ लुङ्‌धाक्‍किन् हाराए चोःन् फाॽआङ् खे़न् कुभरा खाम् के़हिप्‍पाहाॽ मे़त्‍ते़से़ॽ॥ खइक् खइक् के़इक्‍सिङ्‌बा यम्‍बा वहित्‍तिल्‍ले़ कन् चे़ल्‍लुङ्‌गेःक्‌वा चोगुॽ, यम्‍ब्‌यम्‍बा फःन्‍हाॽ नु खइक् खइक् के़इक्‍सिङ्‌बा सुरित् के़जङ्‌हाॽरे़ लुःन्‍दुदेसुॽ॥

१२ हे़क्‍क्‍याङ् लुङ्‌धाक्‍हाॽ लुःन्‍निल्‍ले़, मनाहाॽ कम्‍भलॽरिक् मे़हाःप् मे़लःन्‌ॽ, “खाम्‍मिल्‍ले़ खिनिॽ के़हिप्‍तुम्‍बान् थे़मा पोःक्‍खे़बे?”

१३ “‘कल्‍ले़चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ आल्‍ल अक्‍खे पाःत्‍तुॽ– आसाक्‍के़न्‍निल्‍ले़ खइक् खइक् के़इक्‍सिङ्‌बा सुरित् केजङ्‌हाॽरे़, आसिक् पोःक्‍मो के़गुङ्‌बा च्‍वाःत्‍तिल्‍ले़ हे़क्‍क्‍याङ् आयाःक्‍ले़ॽमा फःन्‍हाॽरे़ आङ्‌गाॽ खिनिॽ कुभरा खाम्‍मिल्‍ले़ के़हिप्‍तुम्‍बा लुङ्‌धाक्‍किन् लुःन्‍दुङ्‌देसुङ्‌ॽ॥

१४ आङ्‌गाॽ खिनिॽ लुङ्‌धाक्‍किन् कुबुङ्‌ङो हाॽयाक् लुःन्‍दुङ्‌देसुङ्‌ॽ, हे़क्‍क्‍याङ् कन् लुःन्‍निल्‍ले़ कल्‍ले़ खिनिॽ के़युःत्‍तिॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

१५ कुनुप्‍मो लुङ्‌धाक्‍किल्‍ले़ कुदक्‍ले़ङ्‌वाओ नु कुभरा खाम् के़हिप्‍पाहाॽरे़ खुन्‍छिॽ तक्‍ले़ङ्‌वाओबा आङ्‌गाॽ आसिक्‍किन् ने़ःम्‍ने़ःम्‍बा पोःङ्‌ॽ॥ खे़ब्‍याङ् आङ्‌गाॽ खे़निॽ अक्‍खे मे़त्‍निङ्‌ॽ, “लुङ्‌धाक्‍किन् नु कुभरा खाम् के़हिप्‍पाहाॽ के़रे़क् मे़होप्॥

१६ नुॽमादामा सनारुङ् होःप्‍माए होःप्‍ते़साङ् यरुसले़ःम्‍मो सनारुङ् ता फाॽआङ् के़बाःप्‍पा खे़ङ्‌हाॽ इङ्‌ले़क् माङ्‌निङ्‌वाॽपान् के़बाःप्‍पा मे़वये़रो॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽरो!”’

इङ्‌ले़क् माङ्‌निङ्‌वाॽपान् के़बाःप्‍माल्‍ले़ कुदक्‍ले़ङ्‌वाओ यहवे दाङ्‌बे़ल्‍ले़ कुबाःन्‍जाक्

१७ “आल्‍ल, नासिगे़न् थक्‍ला के़गप्‍पा मनाए, खुन्‍छिॽ आप्‍फेक् निङ्‌वाॽओ मे़इःत्‍तुबा माङ्‌निङ्‌वाॽपान् के़बाःप्‍मा मे़न्‍छुमाहाॽरे़ खुन्‍छिॽ तक्‍ले़ङ्‌वाओ पारे़ॽ॥

१८ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– काप्‍पोबा नु थाङ्‌बे़न् आमनाहाॽरे़ खुन्‍छिॽ याम्‍साम्‍हाॽ चे़न्‍नो के़धामा मे़न्‍छुमाहाॽ मे़जिःत्‍ते़ मे़स्‍ये़रो॥ खे़ङ्‌हाॽरे़ खुन्‍छिॽ हुक्‍हाॽओ कित्‍चाक् माक्‍पे़न्‍छाप्‍हाॽ के़घेःक्‍खुम्‍माङ् पत् हे़क्‍क्‍याङ् कित्‍चाक् पःत्‍थाङ्‌हाॽरे़ के़दे़प्‍तुम्‍सिम्‍माङ् के़जोगुम्‍सिम्‌ॽ॥ थे खिनिॽ आप्‍फेक् सम्‍धाङ् मे़क्‍मासिमा मे़न्‍दाःत्‍ते वेॽहाॽ इजोओ थामा सुक्‍मे़दे़त् फाॽआङ् के़इःत्‍तुम्‍बि?

१९ हुक्‍पक् थिक्‍ने़त्‍छि हःक्‍सि इग्र कुघे़ःक् थिक्‍ने़त्‍छि खरे़ःङ्‌ले़ लागि आङ्‌गाॽ आमनाहाॽरे़ खुन्‍छिॽ लुम्‍मो खिनिॽ आङ्‌गाॽ आजाःत्‍थि के़देसुम्॥ इङ्‌ले़क्‍पा पाःन्‍हाॽ खे़म्‍मा कुसिराॽ के़धाङ्‌बा आमनाहाॽ खिनिॽ इङ्‌गे़ले़क्‍तुम्‍सिम्‍माङ् सिमा मे़म्‍बोङ्‌मनाबा आमनाहाॽ खिनिॽ के़से़रुम्‍सिम्‌ॽ, हे़क्‍क्‍याङ् हिङ्‌मा मे़न्‌याःप्‍मनाबा मनाहाॽनु हिङ्‌मारे़ लागि माङ्‌हुप् के़जोगुम्‌ॽ॥

२० “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– पुहाॽ हे़क्‍के आङ्‌गाॽ आमनाहाॽ इजोओ थामा के़गोःत्‍तुम्‍सिम्‍बा खिनिॽ कित्‍चाक् माक्‍पे़न्‍छाप्‍हाॽरे़ कुदक्‍ले़ङ्‌वाओ आङ्‌गाॽ वाॽआ॥ आङ्‌गाॽ खिनिॽ हुक्‍कोलाम् खे़ङ्‌हाॽ नाप्‍निङ् हे़क्‍क्‍याङ् इजोओलाम् पुहाॽ ले़प्‍मनादेमनासिबा हे़क्‍के आङ्‌गाॽ आमनाहाॽ ले़रुङ्‌देसुङ्‌सिङ्‌ॽ॥

२१ आङ्‌गाॽ खिनिॽ कित्‍चाक् पःत्‍थाङ्‌हाॽ ते़रे़क् ते़रे़क् थे़ःक्‍खुङ्‌ॽ हे़क्‍क्‍याङ् खिनिॽ के़दे़म्‍सुम्‍सिम्‍बालाम् आङ्‌गाॽ आमनाहाॽ से़ःप्‍तुङ्‌सिङ्‌ॽ॥ आल्‍लआङ्‌धो खे़ङ्‌हाॽ खिनिॽ ताप्‍फेःल्‍लिक् मे़प्‍मा चाहाक् मे़म्‍बोङ्‌ने़न्॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

२२ खिनिॽ इङ्‌ले़क् पाःन्‍हाॽरे़ साम्‌योबाहाॽ खुन्‍छिॽ सावेःत् यङे़र के़याःन्‍दुम्‍सिम्‍माङ् वाॽ, कर खे़ङ्‌हाॽ खुन्‍छिॽ निङ्‌वाॽ तुक्‍खे चार के़लॽबा आनिङ्‌वाॽ होःप्‍ते़॥ ताक्‍के़भे़ॽबाहाॽरे़ खुन्‍छिॽ लायोहाॽ मे़ले़रुल्‍ले़ खे़ङ्‌हाॽ फाॽआङ् खिनिॽ खे़ङ्‌हाॽ लायो चोःक्‍माआङ् पप्‍मा आःन्‍छिङ्‌मा के़बिरुम्‍सिम्॥

२३ खे़ल्‍ले़ चोगुल्‍ले़ आल्‍लआङ्‌धो खिनिॽ इङ्‌ले़क्‍पा सुफोहाॽ नु इङ्‌ले़क्‍पा माङ्‌निङ्‌वाॽपान्‍हाॽ नुबे़॥ थेआङ्‌भे़ल्‍ले़ आङ्‌गाॽ आमनाहाॽ खिनिॽ के़दे़म्‍सुम्‍सिम्‍बालाम् से़ःप्‍तुङ्‌सिङ्‌ॽ॥ हे़क्‍क्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‍लो॥”

नावाइत्‍ला से़वा के़मे़प्‍पाहाॽ यहवे दाङ्‌बे़ल्‍ले़ खुम्‍दिङ् पिरुसि

१४

खे़ब्‍याङ् इस्राइलबा कुभा लाम्‍लोबाहाॽ आङ्‌गाॽओ मे़द्‌ये़, हे़क्‍क्‍याङ् खे़ङ्‌हाॽ आङ्‌गाॽनु सोरिक् मे़युङे़ मे़ज्‍ये़ःल्‍ले़,

२ यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

३ “नासिगे़न् थक्‍ला के़गप्‍पा मनाए, कन् लाम्‍लोबाहाॽरे़ खुन्‍छिॽ सिक्‍लुङ्‌मो नावाइत्‍लाहाॽ मे़युक्‍खुआङ् युङ्‌ॽ॥ खे़ङ्‌हाॽरे़ लायोओ आधाधाबा पाःन्‍हाॽ खुन्‍छिॽ मे़मे़त्‍छिङ्‌ङाङ् मे़वाॽ॥ खे़ङ्‌हाॽरे़ खुन्‍छिॽ पेलिहाॽ आङ्‌गाॽ थेआङ् खे़प्‍सुङ्‌बाबे?

४ खे़ने़ॽ खे़ङ्‌हाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– इस्राइलबा मनाहाॽरे़ खुन्‍छिॽ सिक्‍लुङ्‌माहाॽओ नावाइत्‍लाहाॽ मे़युक्‍खुआङ् युङ्‌ॽ हे़क्‍क्‍याङ् खे़ङ्‌हाॽ लायोओ मे़ध्‍ये़आङ् मे़वाॽ, खे़ब्‍याङ् खे़ङ्‌हाॽ इङ्‌घङ् सेःन्‍दोसे़ माङ्‌निङ्‌वाॽपान् के़बाःप्‍पो मे़बेःक्॥ खे़ल्‍ले़ चोगुल्‍ले़ आङ्‌गाॽ यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ नावाइत्‍ला से़वामे़प्‍मा याःम्‍बक्‍किल्‍ले़ कुले़क्‌वा खोमा मे़यारुबा थिक् परिक्‍पा नुगप् पिरुङ्‌सिङ्‌ॽ॥

५ आङ्‌गाॽलाम् माःङ्‌घा के़बोङ्‌बाआङ् खुन्‍छिॽ याम्‍गे़सिङ्‌बा नावाइत्‍लाहाॽ से़वा मे़प्‍मा ले़प्‍माङ् के़लाःप्‍पा आमनाहाॽरे़ खुन्‍छिॽ निङ्‌वाॽ नु सिक्‍लुङ्‌मान् हिमारे़ लागि आङ्‌गाॽ अक्‍खे चोगुङ्‌ॽ॥’

६ “कल्‍ले़चोगुल्‍ले़ खे़ने़ॽ इस्राइलबा मनाहाॽ अक्‍खे मे़त्‍ते़से़ॽ, मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– लायोलाम् हिन्‍दे़म्‍मे़ॽ खम्‍भ्‍याङ् खिनिॽ नावाइत्‍लाहाॽलाम् लाःत्‍लाःत् पोःक्‍खे़म्‍मे़ॽ, हे़क्‍क्‍याङ् खिनिॽ के़रे़क् याम्‍गे़सिङ्‌बा लायोहाॽ ले़रे़म्‍मे़ॽ॥

७ आङ्‌गाॽ याप्‍मि के़नाॽबा हे़क्‍क्‍याङ् खुन्‍छिॽ सिक्‍लुङ्‌माहाॽओ नावाइत्‍लाहाॽ के़युङ्‌बाआङ् हे़क्‍केलॽरिक् लायोओ के़धाबा, खे़ब्‍याङ् सुजा नाःक्‍मारे़ लागि माङ्‌निङ्‌वाॽपान् के़बाःप्‍पो के़दाबा के़रे़क् इस्राइलिहाॽ नु वेॽ लाजेॽबाहाॽ आङ्‌गाॽ यहवे दाङ्‌बे़ल्‍ले़ नुगप् पिरुङ्‌सिङ्‌ॽ॥

८ आङ्‌गाॽ अक्‍तङ्‌बा मनाहाॽरे़ खुन्‍छिॽ तक्‍ले़ङ्‌वाओ हिसिङ्‌ॽ हे़क्‍क्‍याङ् आङ्‌गाॽ आमनाहाॽरे़ खुन्‍छिॽ लुम्‍मोलाम् खे़ङ्‌हाॽ युम्रे़क् मे़क्‍खुङ्‌सिङ्‌ङाङ् खे़ङ्‌हाॽ लत्‍छा किप्‍मा के़घुबा कुबि नु चाहाक् चोगुङ्‌सिङ्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

९ “‘हे़क्‍क्‍याङ् कुभा माङ्‌निङ्‌वाॽपान् के़बाःप्‍पान् इङ्‌घङ् पिमारे़ लागि इङ्‌ले़क्‍को थ्‍ये़आङ् वाॽने़भग्र, कङ्‌ग आङ्‌गाॽ यहवे दाङ्‌बे़ल्‍ले़ खे़न् माङ्‌निङ्‌वाॽपान् के़बाःप्‍पे़न् इङ्‌ले़क्‍को थासुङ्‌ङाङ् वाॽबाल्‍ले़ चोगुल्‍ले़ हे़क्‍के पोःक्‍खे़बारो॥ अक्‍तङ्‌बा माङ्‌निङ्‌वाॽपान् के़बाःप्‍पान् आङ्‌गाॽ आहुक्‍किल्‍ले़ साःप्‍सुङ्‌ॽ, हे़क्‍क्‍याङ् इस्राइलबा सङ्‌जुम्‍भोलाम् खे़न् मे़क्‍खुङ्‌ॽ॥

१० इङ्‌ले़क् माङ्‌निङ्‌वाॽपान् के़बाःप्‍पाहाॽ नु इङ्‌ले़क् माङ्‌निङ्‌वाॽपान् के़बाःप्‍पाहाॽलाम् लाम्‍लोसिङ्‌मा के़गोःप्‍पाहाॽ के़रे़क् खुन्‍छिॽ लायोल्‍ले़ कुले़क्‌वा खुम्‍दिङ्‌ङो मे़धारो॥

११ कम्‍भलॽरिक्, खुन्‍छिॽ लायोल्‍ले़ आसुत्‍थो मे़न्‍जोःक्‍सिङ्‌ङिन्‍नाङ् आङ्‌गाॽलाम् माःङ्‌घा मे़म्‍बोङ्‌ने़ल्‍ल फाॽआङ् इस्राइलबा मनाहाॽ मे़हुॽसिङ्‌ॽ॥ खे़ङ्‌हाॽ आङ्‌गाॽ आमना मे़बोङ्‌ॽ हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽरो!’”

नुह, दानिएल नु अयुब

१२ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१३ “नासिगे़न् थक्‍ला के़गप्‍पा मनाए, कुबिरे़ लागि लत्‍छा लाजेॽओबा मनाहाॽरे़ आङ्‌गाॽ आदक्‍ले़ङ्‌वाओ नसान् मे़ले़क्‍खुआङ् लायो मे़जोगुॽ, हे़क्‍क्‍याङ् खे़ङ्‌हाॽ युम्रे़क् से़प्‍मासिरे़ लागि, खे़ङ्‌हाॽरे़ खुन्‍छिॽ कुजा तामा लाम्‍मिन् साक्‍तुङ्‌ॽ खम्‍भ्‍याङ् मनाहाॽ नु थक्‍साहाॽ के़रे़क् मे़ङ्‌मासिरे़ लागि साक्‌वान् फोःक्‍खुङ्‌ङाङ् आहुक्‍किल्‍ले़ साःप्‍सुङ्‌सिङ्‌ॽमु॥

१४ खे़प्‍मो नुह, दानिएल नु अयुब खे़न् सुम्‍सि के़रे़क् मे़वये़साङ्, खे़ङ्‌हाॽरे़ खुन्‍छिॽ साम्‌योबा याःम्‍बक्‍किल्‍ले़ हाःत्‍ताङ् से़ःप्‍मा मे़सुक्‍तुम्‍बा वये़ कर खुन्‍छिॽ आप्‍फेक्‍लक् मे़से़ःप्‍सिङ्‌बा वये़मे़न्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१५ “इग्र लाजेन् लिमारे़ लागि, मनाहाॽ से़प्‍मासिरे़ लागि हे़क्‍क्‍याङ् लाजेन् लिमाआङ् साॽरिक् चिजि खक्‍खक्‍पा चोःक्‍मा नु खे़प्‍मोलाम् पोङ्‌माआङ् लाङ्‌घेःक्‍मा के़आःप्‍पा पोङ्‌मारे़ लागि आङ्‌गाॽ ताम्‍भुङ् थक्‍साहाॽ पाङ्‌मासि के़बोङ्‌बा वये़मु॥

१६ आङ्‌गाॽ से़क्‍खाए कुहिङ्‌वे़त् वाॽआबा कुइसिःक् मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, खे़प्‍मो खे़न् सुम्‍भु मनाहाॽ मे़वये़साङ्, खे़ङ्‌हाॽरे़ खुन्‍छिॽ आप्‍फेक् ये़म्‍बित्‍छा मे़न्‍छुमा साहाॽ ताङ्‌से़ःप्‍मा मे़न्‍छुक्‍तुसिन्‍बा वये़, खे़ङ्‌हाॽ आप्‍फेक्‍लक् मे़से़ःप्‍सिङ्‌बा वये़, कर लाजेःङ्‌ग चिजि खक्‍खक् पोःक्‍खे़बा वये़मे़न्॥

१७ “इग्र कुबिरे़ लागि आङ्‌गाॽ लाजेःल्‍ले़ कुदक्‍ले़ङ्‌वाओ ते़न्‍धङ् पोङ्‌दार याःन्‍दुङ्‌ॽ, हे़क्‍क्‍याङ् मनाहाॽ नु थक्‍साहाॽ के़रे़क् मे़ङ्‌मासिरे़ लागि निङ्‌मि थक्‍सुबाहाॽ पाङ्‌घुङ् तासुङ्‌सिङ्‌मु॥

१८ आङ्‌गाॽ से़क्‍खाए कुहिङ्‌वे़त् वाॽआबा कुइसिःक् मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, खे़प्‍मो खे़न् सुम्‍भु मनाहाॽ मे़वये़साङ्, खे़ङ्‌हाॽरे़ खुन्‍छिॽ आप्‍फेक् ये़म्‍बित्‍छा मे़न्‍छुमा साहाॽ ताङ्‌से़ःप्‍मा मे़न्‍छुक्‍तुसिन्‍बा वये़, खुन्‍छिॽ आप्‍फेक्‍लक् ताङ्‌मे़से़ःप्‍सिङ्‌बा वये़मे़न्॥

१९ “इग्र कुबिरे़ लागि लाजेॽओ माङ्‌दुक्‍मा पाङ्‌घुङ्‌ङाङ् आङ्‌गाॽ आसाक्‍के़न्‍निन् थामा के़बोङ्‌बा पोःक्‍खे़ल्‍ले़ हे़क्‍क्‍याङ् तुक्‍मा लाःक्‍माल्‍ले़ के़रे़क् मनाहाॽ नु थक्‍साहाॽ मे़स्‍ये़मु,

२० आङ्‌गाॽ कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, खे़प्‍मो नुह, दानिएल नु अयुब मे़वये़साङ्, खे़ङ्‌हाॽरे़ खुन्‍छिॽ आप्‍फेक् ये़म्‍बित्‍छा मे़न्‍छुमा साहाॽ ताङ्‌से़ःप्‍मा मे़न्‍छुक्‍तुसिन्‍बा वये़, खे़ङ्‌हाॽरे़ खुन्‍छिॽ साम्‌योबा याःम्‍बक्‍किल्‍ले़ खुन्‍छिॽरक् मे़से़ःप्‍सिङ्‌बा वये़मे़न्॥

२१ “आल्‍ल मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– कन् काक् मनाहाॽ नु थक्‍साहाॽ के़मे़ङ्‌बा ते़न्‍धङ्, साक्‌वाःन्, ताम्‍भुङ् थक्‍साहाॽ हे़क्‍क्‍याङ् तुक्‍मा लाःक्‍मा, कन् लिम्राङ् के़रे़क् किप्‍मा के़घुबा खुम्‍दिङ्‌हाॽ यरुसले़ःम्‍मो थाःल्‍ले़ आक्‍खे़न् के़आःम्‍बा पोङ्‌बिला॥

२२ हे़क्‍केसाङ् खे़प्‍मो कुभा मे़दाङ् मे़याःक्, हे़क्‍क्‍याङ् मे़दे़म्‍सु मे़देॽरुसिबाहाॽ कुइसिःक् कप्‍मो बेबिलोनओ आनिॽनु सोरिक् पोङ्‌से़ मे़भे़न्‌ॽ॥ खे़ङ्‌हाॽ आक्‍खे़न् साॽरिक् ताक्‍के़भे़ॽबा मे़जोक् खे़न् खिनिॽ आप्‍फेक् मिक्‍के़ल्‍ले़ के़निसुम्‍सिम्‌ॽ, खे़ब्‍याङ् आङ्‌गाॽ यरुसले़ःम्‍मो चोगुङ्‌ङाङ् वाॽबान् नुबाए पोःक्‍खे़रछ फाॽआङ् खिनिॽ के़इःत्‍तुम्‌ॽ॥

२३ खिनिॽ खे़ङ्‌हाॽ के़दुमुम्‍सिम्‌ॽ हे़क्‍क्‍याङ् खे़ङ्‌हाॽरे़ खुन्‍छिॽ ये़प्‍ले़क्‍हाॽ के़निसुम्‍मिल्‍ले़, इस्राइलओ कन् पाःन्‍हाॽ थेनाधेग मे़बोङ्‌ने़ल्‍ल मे़वाॽने़न्‍लत्‍छ फाॽआङ् खिनिॽ कुसिङ् के़निःत्‍तुम्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽरो!”

कुजाॽ मे़न्‍धोःक्‍मना चे़ल्‍ले़क्‍सेॽ

१५

खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मनाए, चे़ल्‍ले़क्‍सेल्‍ले़ कुबुङ्‌ङिन् सिङ्‌बुङिन्‍नु आक्‍खेआङ् तङ्‌माबे? थे ताम्‍भुङ्‌ङोबा सिङ् कुइसिःक् चे़ल्‍ले़क्‍सेॽ सिङ्‌ङिन् याःम्‍बक् आबिबिबा चोःक्‍पि?

३ थे कन्‍लाम् ओगप् चोःक्‍मा के़नुॽबा सिङ् लःन्‍बि? थे कन् सिङ्‌ङिन् सित्‍लाङ्‌हाॽओ सामाहाॽ फोःम्‍मारे़ लागि कुहाप्‍चेःक् हे़क्‍तङ्‌बा पाःन्‍हाॽ चोःक्‍मा सुक्‍ते़प्‍पि?

४ कङ्‌ग मि हाःम्‍मा याःम्‍बक्‍ले़ लागिरक् नुबा पोःङ्‌ॽ॥ हे़क्‍क्‍याङ् कन् हाॽरु माःत्‍ताङ् मिघाक्‍किन्‍लक् याःक्, खे़ने़ॽ कन्‍लाम् कुभा पान् चोःक्‍मा के़सुक्‍तुबि?

५ मे़ःन्, कन् मे़न्‍हाःन्‍ने वये़साङ् थे़मा याःम्‍बक्‍काङ् आम्‍बिने़म्‍बा चोगे़॥ आल्‍ल मिःल्‍ले़ खे़न् हाॽरुदेसुआङ् मिघाक्‍किन्‍लक् याःक्‍ते़, कङ्‌ग आल्‍लसाङ् याःम्‍बक् आम्‍बिने़म्‍बा चोक्!

६ “हे़क्‍क्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– यरुसले़ःम्‍मोबा मनाहाॽग ताम्‍भुङ्‌ङोबा सिङ्‌हाॽरे़ कुलुम्‍मो के़दाप्‍पा चे़ल्‍ले़क्‍सेल्‍ले़ कुबुङ्‌हाॽ हे़क्‍तङ्‌बा मे़जोक्॥ थेआङ्‌भे़ल्‍ले़ खे़ङ्‌हाॽ याप्‍मि याःम्‍बक् मे़म्‍बिमनाबा मे़जोक्, आङ्‌गाॽ खे़ङ्‌हाॽ मिधिङ्‌मासिरे़ लागि मिओ लाप्‍फेसुङ्‌सिङ्‌ङाङ् मे़ने़॥

७ हे़क्‍क्‍याङ् लत्‍छा मिओलाम् खे़ङ्‌हाॽ मे़घे़त्‍छिङ्‌बि हाग फाॽआङ् ओमे़त्‍तुङ्, कर खे़ङ्‌हाॽ वेॽस्‍मा मिओ मक्‍मे़धा मे़लात्॥ आङ्‌गाॽ खे़ङ्‌हाॽरे़ खुन्‍छिॽ तक्‍ले़ङ्‌वाओ हिसिङ्‌ङाल्‍ले़, आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

८ हे़क्‍क्‍याङ् आङ्‌गाॽ आमनाहाॽ आङ्‌गाॽनु नसाःन्‍साबा मे़म्‍बोःक्‍खे़न्‍नाङ् मे़न्‌वाॽने़म्‍बाल्‍ले़ चोगुल्‍ले़ आङ्‌गाॽ लाजेन् चिजि खक्‍खक्‍पा चोगुङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽरो!”

यरुसले़ःम्‍मिल्‍ले़ कुनसान् होःप्‍मा

१६

खे़ब्‍याङ् यहवे दाङ्‌बे़न्‍लाम् वेॽ इङ्‌घङ्‌धिक् आङ्‌गाॽओ के़रे़–

२ “नासिगे़न् थक्‍ला के़गप्‍पा मनाए, यरुसले़ःम्‍मिल्‍ले़ चोगुबा याम्‍गे़सिङ्‌बा कुलायोहाॽ ओःन्‍धाक्‍ते़ॽ॥

३ मुक्‍साम्‍दाङ्‌बा यहवे दाङ्‌बालाम्‍बाबा कन् इङ्‌घङ्‌ङिन् खे़न् मे़त्‍ते़ॽ– खे़ने़ॽ थेने़आङ् मे़ःन् कर लत्‍छा कनानिने़! खे़ने़ॽ के़म्‍बा एमोरि वये़ हे़क्‍क्‍याङ् के़म्‍मा हित्‍तिa वये़॥

४ खे़ने़ॽ सागे़वाःन्‍छिङ्‌बा ये़न्‍नो खे़ने़ॽ आत्‍तिल्‍ले़आङ् कम्‍ब्राङ् के़म्‍मे़त्‍ते़न्॥ खे़ने़ॽ के़बे़ॽहिःन् मे़न्‍हे़क्‍के पत्‍छे़, हे़क्‍क्‍याङ् खे़ने़ॽ आप्‍फाल्‍ले़आङ् वागे़मे़न्‍लुःप्‍से़न्, युम् के़मे़न्‍हुःत्‍ते़न्, खे़ब्‍याङ् तेत्‍तोआङ् के़मे़न्‍गित्‍ते़न्॥

५ हाःत्‍ले़आङ् खे़ने़ॽ ओमे़प्‍मारे़ लागि चबे़ःत्‍छिक्‍थिक्‍काङ् निङ्‌वाॽ मे़जोगुन्, हाःत्‍ले़आङ् खे़ने़ॽ कुलुङ्‌माॽ स्‍याःत् के़न्‍लॽरे़न् इग्र कम्‍ब्राङ् के़म्‍मे़त्‍ते़न्॥ खे़ने़ॽ सागे़वाःन्‍छिङ्‌बा ये़न्‍नो हाःत्‍ले़आङ् कुसिराॽ के़न्‍धाङे़न्, इक्‍ताप्‍पो लाप्‍के़म्‍देसे़, खे़ब्‍याङ् के़सिर फाॽआङ् के़म्‍ले़रे़ के़म्‍ने़स्‍से़॥

६ “कर आङ्‌गाॽ खे़ॽयो त्‍याङ्‌ङिल्‍ले़, पप्‍प्राॽमा खे़ने़ॽ आप्‍फेक् के़माक्‍खिॽओ लाङ्‌गे़धिक्‍सिङ्‌ङाङ् के़ने़स्‍से़बा निने़॥ खे़ने़ॽ खे़प्‍मो के़ने़स्‍से़ल्‍ले़ आङ्‌गाॽ मे़त्‍ने़, ‘खे़ने़ॽ हिङे़ॽ॥’

७ हे़क्‍क्‍याङ् आङ्‌गाॽ इक्‍ताप्‍पोबा सिङ्‌बुङ् कुइसिःक् खे़ने़ॽ हुरुम्‍लुम् पोमा थाङ्‌मा फाॽने़॥ खे़ने़ॽ के़बोरे़आङ् मुधिङ् हे़क्‍के नुमा के़बोःक्‍खे़॥ खे़ने़ॽ के़नुबक्‍हाॽ यम्‍ब्‌यम्‍बा पोःक्‍खे़ हे़क्‍क्‍याङ् के़धे़गेक् इःन् केःम्‍बा पोःक्‍खे़, कर खे़ने़ॽ आल्‍ल थारिक्‍साङ् ले़क्‍चाबे़धिःक् के़वये़॥

८ हे़क्‍क्‍याङ् आङ्‌गाॽ याम्‍मो लाङ्‌घेगाङ्‌ङिल्‍ले़, खे़ने़ॽ नानुॽमा के़ये़म् के़रे़बा निने़॥ खे़ल्‍ले़ चोगुल्‍ले़ आङ्‌गाॽ आजाङ्‌ङिल्‍ले़ खे़ने़ॽ ले़क्‍चाबुधुःक्‍पा के़धक्‍किन् ते़प्‍तुङ् पिने़ हे़क्‍क्‍याङ् खे़ने़ॽनु मेःक्‍खिम् चोःक्‍मा माङ्‌हे़क् चोगुङ्॥ आङ्‌गाॽ खे़ने़ॽनु माङ्‌हुप्‍पाङ् चोगुङ् मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, खे़ब्‍याङ् खे़ने़ॽ आङ्‌गाॽइन् के़बोःक्‍खे़॥

९ “खे़ब्‍याङ् आङ्‌गाॽ खे़ने़ॽ वारुम्‍ने़ हे़क्‍क्‍याङ् खे़ने़ॽ के़माक्‍खिन् वाहप्‍तुङ् पिने़, खम्‍भ्‍याङ् खे़ने़ॽ के़धक्‍को चैतुन निःङ्‌गेॽ हुःत्‍तुङ् पिने़॥

१० आङ्‌गाॽ खे़ने़ॽ के़घे़म्‍सिङ्‌बा कुभुङ् इसेःङ्‌बा, कुमे़न् के़घिःक्‍पा नैनासुत् नु कुमे़न् के़घिःक्‍पा चाङ्, हे़क्‍क्‍याङ् चुन्‍जुम्‍बा मे़ःन्‍दाहोरिक्‍लाम् तमनाबा लाङ्‌सुःप् पिने़॥

११ आङ्‌गाॽ खे़ने़ॽ सिराॽगे़धाङ्‌बा मुधिङ् इसेःङ्‌बा सामा, हुक्‍पाःङ्‌गिहाॽ, नुबा कान्‍धिहाॽ,

१२ खे़ने़ॽ के़न्‍बोओ मुन्‍द्रि, के़ने़क्‍खोॽओ कुन्‍दुल्‍लो वाःत्‍ने़ हे़क्‍क्‍याङ् के़धेगेःक्‍को सिराॽगे़धाङ्‌बा तिच खुःक्‍ने़॥

१३ हे़क्‍क्‍याङ् अक्‍खेलॽरिक् खे़ने़ॽ साम्‍म्‍याङ् नु युप्‍पाःल्‍ले़ के़ले़ःक्‍सिङ्॥ खे़ने़ॽ के़जाङ्‌हाॽ चुन्‍जुम्‍बा नैनासुत् हे़क्‍क्‍याङ् कुमे़न् के़घिःक्‍पा चिरिक् नु पघे़म् के़घे़म्‍बा कुभुङ् इसेःङ्‌बा वये़॥ थङ्‌मनाबा फेॽरुम्, सक्‌वाघु, पे़ःङ्‌वालिःत्‍छेॽ निःङ्‌गेॽ नु काक्‍नुःल्‍ले़ नुबा कुजाहाॽ के़ज, हे़क्‍क्‍याङ् तगिनुःल्‍ले़ साॽरिक् पनुनुमा के़बोःक्‍खे़, खे़ने़ॽ हाङ्‌मा हे़क्‍तङ्‌मा निगे़दे़त्‍ते़, खे़ब्‍याङ् हे़क्‍केलॽरिक्‍के खे़ने़ॽ के़वये़!

१४ खे़ने़ॽ साॽरिक् नुमा के़जोगे़बाल्‍ले़ चोगुल्‍ले़ खे़ने़ॽ के़मिङ्‌ङिन् के़रे़क् इक्‍सादिङ् खाम्‍बेःक्‍मो हाराए इङे़॥ आङ्‌गाॽ आहाङ्‌वाःल्‍ले़ खे़ने़ॽ खुःक्‍ने़ हे़क्‍क्‍याङ् खे़ने़ॽ नुमा के़घे़म्‍सिङ्‌मान् कुलिङ्‌दो के़त्‍तुङ् पिने़, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१५ “कर खे़ने़ॽ के़घे़म्‍सिङ्‌मे़न् नु के़दिःप्‍पा के़मिङ्‌ङिन् के़त्‍निमा याःम्‍बक् चोःक्‍मारे़ लागि खे़ने़ॽ ओगप् के़जोगु॥ हे़क्‍केलॽरिक् के़दादाबा मनाहाॽ खे़ने़ॽ चाराम्‍मा याःम्‍बक् चोःक्‍मा के़बिरुसि॥ खे़ने़ॽ पनुनुमा के़घे़म्‍सिङ्‌मान् खे़ङ्‌हाॽरे़ खुन्‍छिॽ पाःत्‍पाःत् पोःक्‍खे़आङ् वये़॥

१६ खे़ने़ॽ के़जाराम्‍मा याःम्‍बक् चोःक्‍मादे़न्‍नो आङ्‌गाॽ खे़ने़ॽ पिने़बा सिराॽगे़धाङ्‌बा पाःन्‍हाॽ नावाइत्‍लाहाॽरे़ लागि माङ्‌धाःन्‍हाॽ चोःक्‍मारे़ लागि ओगप् के़जोगु॥ नसाःन्‍ने चोःक्‍मा सुक्‍मे़न्‍दे़त्‍ते! आप्‍फाल्‍ले़ अक्‍तङ्‌बा पाःन्‍हाॽ पोङ्‌मा सुक्‍ते़बाबे?

१७ आङ्‌गाॽ खे़ने़ॽ पिने़आङ् वये़बा मुधिङ् इसेःङ्‌बा सामाहाॽ नु साम्‍म्‍याङ् युप्‍पा वाःत्‍तिहाॽ खे़ने़ॽ के़देॽरु, हे़क्‍क्‍याङ् ये़म्‍बित्‍छा इत्‍हाॽ के़जोगु खम्‍भ्‍याङ् खे़ङ्‌हाॽ माङ्‌से़वा के़मे़त्‍तुसि॥ कङ्‌ग आङ्‌गाॽ आदक्‍ले़ङ्‌वाओ के़त्‍निमा याःम्‍बक्‍लो!

१८ आङ्‌गाॽ पिने़बा कुभुङ् इसेःङ्‌बा चाङ्‌हाॽ के़देॽरुआङ् खे़ने़ॽ नावाइत्‍लाहाॽ के़जाक्‍तुसि॥ खे़ब्‍याङ् आङ्‌गाॽ नुबा आबेःङ्‌वालिःत्‍छेॽ निःङ्‌गेःन् नु सुक्‍पाहाॽ खे़ङ्‌हाॽ से़वा मे़प्‍मासिरे़ लागि के़याङु॥

१९ खे़ने़ॽ इःत्‍छिङ् साॽसिङ्‌ङे़ॽ! आङ्‌गाॽ खे़ने़ॽ पिने़आङ् वये़बा नुबा फेॽरुम्, पे़ःङ्‌वालिःत्‍छेॽ निःङ्‌गेॽ नु सक्‌वाघुन् सिदुङ्‌जभा हे़क्‍के खे़न् नावाइत्‍हाॽ तगि के़ने़स्‍सु, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

२० “खे़ब्‍याङ् आङ्‌गाॽ आलागि खे़ने़ॽ ये़म्‍बित्‍छासाहाॽ नु मे़न्‍छुमा साहाॽ सागे़वाःन्‍दुसिबाआङ् मे़वये़ हे़क्‍क्‍याङ् खे़ने़ॽ के़नावाइत्‍लाहाॽओ खे़ङ्‌हाॽ सिदुङ्‌जभा के़जोगुसि॥ थे खे़ने़ॽ के़त्‍निमा चोःक्‍मा के़याःम्‍बक्‍किल्‍ले़ के़योरे़आङ् मे़वये़न्‍बि?

२१ खे़ने़ॽ आङ्‌गाॽ आस्‍साहाॽ नावाइत्‍लाहाॽओ सिदुङ्‌जभा के़दोःन्‍दुसिआङ् के़से़रुसिबि?

२२ खे़ने़ॽ चाराम्‍मा याःम्‍बक् के़जोगुबा नु याम्‍गे़सिङ्‌बा लायो के़जोगुबा के़रे़क् तङ्‌बेहाॽओ खे़ने़ॽ आप्‍फेक् के़माक्‍खिॽओ लाङ्‌गे़धिक्‍सिङ्‌बा नु इक्‍ताप्‍पो ले़क्‍चाबे़धिःक् के़ने़स्‍से़बा ये़न्‍निन् खे़ने़ॽ थिक्‍ले़ङ्‌ङाङ् निङ्‌वाॽ के़न्‍इःत्‍तुन्‍लो॥

२३ “मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, ‘खे़ने़ॽग के़जिःत्‍ते़ के़स्‍ये़रो॥ खे़ने़ॽ वेॽ के़भे़न्‌याःबक्‍हाॽनु सोसोरिक्,

२४ वेॽ साम्‍माङ् से़वामे़प्‍मादे़न् माङ्‌धाःन् के़जोगु हे़क्‍क्‍याङ् ये़क्‌यक्‍कोबा के़रे़क् के़इबादे़न्‍हाॽओ नावाइत्‍लाहाॽरे़ लागि ले़त्‍ति तोःम्‍मादे़न्‍हाॽ के़जोगु॥

२५ चक्‍मे़ल्‍लॽमनाबा के़त्‍निमा चोःक्‍मा के़याःम्‍बक्‍को लाङ्‌गे़घेःक्‍पाहाॽ के़रे़क् खे़ने़ॽ के़धक्‍किन् के़बिरुसिआङ् के़रे़क् माराम्‍हाॽरे़ कुसुक्‍पो खे़ने़ॽ के़घे़म्‍सिङ्‌मे़न् के़जिःन्‍दु॥

२६ खे़ब्‍याङ् खे़ने़ॽ लुङ्‌माॽ के़हिःप्‍तुसिबाहाॽओ मेःत् के़गोःप्‍पा मिस्रबा मनाहाॽ के़योॽरुसि, के़त्‍निमा चोःक्‍मा के़याःम्‍बक्‍किन् के़भोसुआङ् आङ्‌गाॽ आसिक् के़भोःक्‍खु॥

२७ कल्‍ले़चोगुल्‍ले़ आङ्‌गाॽ आहुक्‍किल्‍ले़ साःम्‍ने़आङ् थक्‍ने़ हे़क्‍क्‍याङ् खे़ने़ॽ के़इःन्‍दोहाॽ युम्‍सुङ् पिने़॥ आङ्‌गाॽ खे़ने़ॽ के़निङ्‌मि पलिस्‍तिहाॽओ हुक्‍सुप्‍ने़, खे़ने़ॽ के़याम्‍बोःप्‍मा के़ये़प्‍ले़क्‍किल्‍ले़ खे़ङ्‌हाॽआङ् खुनिॽ निङ्‌वाॽ मये़॥

२८ खे़ने़ॽ अस्‍सुरिहाॽनुआङ् आप्‍फेक् के़त्‍निमा याःम्‍बक् के़जोगुआङ् वाॽ॥ आप्‍फाल्‍ले़आङ् कुसङ् लुङ्‌माॽ के़हिःप्‍तुसिबाहाॽ खे़ने़ॽ यरिक् खोमा के़न्‍छुक्‍तुन्‍छिन् हे़क्‍के लॽ! हे़क्‍क्‍याङ् खे़प्‍मो खे़ने़ॽ के़त्‍निमा याःम्‍बक् के़जोगुआङ् एगाङ्, आल्‍लसाङ् खे़ने़ॽ के़निङ्‌वाॽ मे़न्‍दाए के़वये़॥

२९ खे़ने़ॽ ले़ङ्‌हङ् के़जोःक्‍पाहाॽरे़ खुन्‍छिॽ लाजेॽ बेबिलोने़न् के़हे़प्‍तुआङ् लुङ्‌माॽ के़हिःप्‍तुसिबाहाॽ के़योॽरुसि, कर आल्‍लसाङ् खे़ने़ॽ के़निङ्‌वाॽ मे़दे़ने़न्॥

३० “‘सिरिङ् मे़म्‍मःम्‍नामा के़त्‍निमाल्‍ले़ चोगुबा हे़क्‍के, खे़ने़ॽ अक्‍तङ्‌बा पाःन्‍हाॽ चोःक्‍मारे़ लागि खे़ने़ॽ आक्‍खेदङ्‌बा लुङ्‌माॽ हिःम्‍मा सिक्‍लुङ्‌माॽ के़गत्‍तुबे, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

३१ के़रे़क् माराम्‍हाॽरे़ कुसुक्‍पाहाॽओ वेॽ के़माङ्‌हाॽरे़ माङ्‌धाःन्‍हाॽ नु के़रे़क् इलाम्‍हाॽओ नावाइत्‍लाहाॽरे़ लागि ले़त्‍ति तोःम्‍मादे़न्‍हाॽ के़जोगु॥ से़क्‍खाःल्‍ले़, खे़ने़ॽग साॽरिक् लायो चोःक्‍मा कुसिराॽ के़धाङ्‌मा, के़त्‍निमा याःम्‍बक्‍किल्‍ले़ कुमे़न्‍नाङ् मे़न्‍नाःक्‍मनामा के़त्‍निमानुःल्‍ले़आङ् साॽरिक् ताप्‍फे़ःम्‍मा के़बोःक्‍खे़आङ् के़वाॽ॥

३२ ओरो, खे़ने़ॽग आप्‍फेक् कुये़म्‍बाःन्‍नुःल्‍ले़ कुसिङ् निःत्‍मे़न्‍दे़प्‍मनाबाहाॽ के़गप्‍मा चाराम्‍मा याःम्‍बक् के़जोःक्‍मा मेःत्‍ने़रो॥

३३ के़त्‍निमाहाॽरे़ग खुन्‍छिॽ याःम्‍बक्‍किल्‍ले़ कुमे़न् मे़दाःक्‍तु, कर खे़ने़ॽग के़न्‍दाःक्‍तुन्! खे़ने़ॽग लुङ्‌माॽ के़हिःप्‍तुसिबाहाॽ तामाआङ् खे़ने़ॽनु इम्‍मारे़ लागि सुरुत्‍याङ् के़बिरुसिआङ् मिक्‍तोःक्‍हाॽ के़बिरुसि॥

३४ कल्‍ले़चोगुल्‍ले़ खे़ने़ॽग वेॽ के़त्‍निमाहाॽनुःल्‍ले़ ताङ्‌ग्रात्‍चि परिक्‍मा के़जोःक्॥ लुङ्‌माॽ के़हिःप्‍तुसिबाहाॽरे़ कुमे़न् खे़ने़ॽ पिमारे़ कुले़क्‌वा खे़ने़ॽनि खे़ङ्‌हाॽ कुमे़न् के़बिरुसिरो!

यरुसले़म ये़क्‌यक्‍किन् निङ्‌वाॽफुमाङ्‌ङिल्‍ले़ खुम्‍दिङ् पिरु

३५ “‘खे़ल्‍ले़ चोगुल्‍ले़ के़त्‍निमाए, यहवे दाङ्‌बालाम् कन् इङ्‌घङ्‌ङिन् खे़ने़ॽ खे़प्‍से़ॽ!

३६ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खे़ने़ॽ के़याम्‍सोमे़न् लाःक्‍कात् के़लःत्‍तुआङ् के़त्‍निमा के़याःम्‍बक्‍किन् के़रे़क् लुङ्‌माॽ के़हिःप्‍तुसिबाहाॽ आप्‍फेक् ओःन्‍गे़धाक्‍तुसिबाल्‍ले़ चोगुल्‍ले़, हे़क्‍क्‍याङ् खे़ने़ॽ याम्‍गे़सिङ्‌बा नावाइत्‍लाहाॽ से़वा के़मे़त्‍तुसिआङ् के़वाॽबाल्‍ले़ चोगुल्‍ले़, खम्‍भ्‍याङ् खे़ने़ॽ के़माङ्‌हाॽओ सिदुङ्‌जभा कुइसिःक् खे़ने़ॽ के़स्‍साहाॽ के़से़रुसिबाल्‍ले़ चोगुल्‍ले़,

३७ आङ्‌गाॽ अक्‍खे चोःक्‍मा चोगुङ्‌ॽ॥ खे़ने़ॽनु सोरिक् लायो के़जोःक्‍पाआङ् के़वाॽबा खे़ने़ॽ लुङ्‌माॽ के़हिःप्‍तुसिबा खे़ने़ॽ के़जुम् के़दे़ःङ्‌हाॽ, खे़ने़ॽ लुङ्‌माॽ के़दुक्‍तुसिबा नु के़जिःत्‍तुसिबा के़रे़क् आङ्‌गाॽ सोरिक् सुप्‍सुङ्‌सिङ्‌ॽ, हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ तगि खे़ने़ॽ ले़क्‍चाॽबुधुक् फे़न्‍ने़ॽ हे़क्‍केलॽरिक् खे़ङ्‌हाॽरे़ खे़ने़ॽ अदक्‍तक् ओमे़प्‍मा के़म्‍सुक्॥

३८ आङ्‌गाॽ खे़ने़ॽ चाराम्‍मा याःम्‍बक् के़जोगुबा नु मना के़से़रुसिबाल्‍ले़ कुले़क्‌वा खुम्‍दिङ् पिने़॥ आङ्‌गाॽ आनाहे़म्‍मा आसाक्‍के़न्‍निल्‍ले़ खे़ने़ॽ माक्‍खिॽफुमाल्‍ले़ ले़ःक्‍ने़॥

३९ खे़ब्‍याङ् खे़ने़ॽ लुङ्‌माॽ के़हिःप्‍तुसिबा कन् यरिक् सुवाङ्‌हाॽरे़ खुनिॽ हुक्‍को खे़ने़ॽ थाने़, हे़क्‍क्‍याङ् खे़ङ्‌हाॽरे़ खे़ने़ॽ के़म्‍मे़ङ्‌ॽ॥ खे़ङ्‌हाॽरे़ खे़ने़ॽ वेॽ के़माङ्‌हाॽरे़ लागिबा माङ्‌धाःन्‍हाॽ नु के़नावाइत्‍लाहाॽरे़ लागि ले़त्‍ति तोःम्‍मादे़न्‍हाॽ मे़लुःन्‍दु मे़धासुॽ॥ खे़ङ्‌हाॽरे़ खे़ने़ॽ ले़क्‍चाॽ के़म्‍भे़न्‌ॽ हे़क्‍क्‍याङ् पनुनुबा के़सामाहाॽ मे़देॽरुआङ् खे़ने़ॽ ले़क्‍चाबे़धिःक् के़म्‍ले़त् के़म्‍धारो॥

४० खे़ङ्‌हाॽरे़ लुङ्‌ङिल्‍ले़ पःप्‍मा नु ताभेहाॽरे़ पाक्‍ले़ पाक्‍ले़ च्‍ये़प्‍मारे़ लागि खे़ने़ॽ लत्‍छा हयङ् किल्‍लिङ्‌ङो इके़म्‍घेःङ्‌ॽ॥

४१ खे़ङ्‌हाॽरे़ यरिक् मे़न्‍छुमाहाॽरे़ खुन्‍छिॽ तगि खे़ने़ॽ के़हिम्‍हाॽ मिमे़धिक्‍खु के़म्‍बि हे़क्‍क्‍याङ् खे़ने़ॽ खुम्‍दिङ् के़म्‍बि॥ आङ्‌गाॽ खे़ने़ॽ के़गे़त्‍निमा चोःक्‍मा के़याःम्‍बक्‍किन् साक्‍तुङ् पिने़ खे़ब्‍याङ् यरिक् के़सिराॽ के़धाङ्‌बाहाॽ चासुङ् पिमासि के़याःम्‍बक्‍किन् नुप्‍सुङ् पिने़॥

४२ “‘खे़ब्‍याङ् कुनुप्‍मो खे़ने़ॽ के़दक्‍ले़ङ्‌वाओबा आङ्‌गाॽ आयाःक्‍ले़ॽमान् नःम्‍नःम् पोःङ्‌ॽ, हे़क्‍क्‍याङ् आङ्‌गाॽ आनाहे़म्‍मा आसिक्‍के़न् चिःक्‍तुॽ॥ आङ्‌गाॽ नःम्‍नःम्‍बा पोःड्‌ङा हे़क्‍क्‍याङ् आल्‍लआङ्‌धो आङ्‌गाॽ खे़ने़ॽनु आयाक् मे़ले़ॽने़न्॥

४३ खे़ने़ॽ के़वे़म्‍मे़न् निङ्‌वाॽ मे़न्‍इःत्‍ते के़वये़ कर कन् के़रे़क् ताप्‍फे़ःम्‍बा पाःन्‍हाॽ के़जोगुआङ् आङ्‌गाॽ आसिक् के़भोःक्‍खुआङ् वये़बाल्‍ले़ चोगुल्‍ले़, आङ्‌गाॽ खे़ने़ॽ के़जोगुबा के़रे़क् लायोहाॽरे़ कुले़क्‌वा नुःक्‍तुङ् पिने़, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥ थेआङ्‌भे़ल्‍ले़ खे़ने़ॽ के़रे़क् याम्‍गे़सिङ्‌बा याम्‍बोःप्‍मा के़लायोहाॽओ चिःन्‍जिःन् के़घुबा याःम्‍बक्‍हाॽ के़योॽरुआङ् वाॽरो॥’”

कुम्‍मा हे़क्‍तङ्‌मा कुस्‍सा

४४ “खे़ने़ॽ के़याःम्‍बेओ के़बाःप्‍पा के़रे़क्‍ले़ खे़ने़ॽ ताॽदि के़म्‍जोःक्‍काङ् अक्‍खे मे़बाःत्‍तु, ‘आक्‍तङ्‌मा कुम्‍मा, हे़क्‍तङ्‌माए कुस्‍सा॥’

४५ थेआङ्‌भे़ल्‍ले़ खे़ने़ॽआङ् के़म्‍मा हे़क्‍तङ्‌माए के़जोःक्, खुने़ॽ आबाङे कुये़म्‍बाःन् नु कुस्‍साहाॽ साॽरिक् चिःत्‍तुसि॥ हे़क्‍क्‍याङ् खे़ने़ॽ हाबा के़न्‍ने़ॽके़न्‍साॽसिॽ हे़क्‍तङ्‌मा के़जोःक्, थेआङ्‌भे़ल्‍ले़ खे़ङ्‌हाॽरे़ खुन्‍छिॽ ये़म्‍बाहाॽ नु खुन्‍छिॽ साहाॽ मे़जिःत्‍तुसि॥ से़क्‍खाए खे़ने़ॽ के़म्‍मा लत्‍छा हित्‍ति वये़ हे़क्‍क्‍याङ् खे़ने़ॽ के़म्‍बा एमोरि वये़॥

४६ “खे़ने़ॽ के़न्‍ने़ॽ यम्‍मान् सामरि वये़, खुने़ॽ थाङ्‌गे़त् पिसाङ् कुस्‍सा मे़न्‍छुमाहाॽनु युङे़॥ खे़ने़ॽ के़न्‍साॽ चुक्‍मान् सदोम वये़, खुने़ॽ कुस्‍सा मे़न्‍छुमाहाॽनु लाङ्‌गे़त् पिसाङ् युङे़॥

४७ कर खे़ङ्‌हाॽरे़ मे़जोगुबा कुइसिःक् खे़ने़ॽ याम्‍गे़सिङ्‌बा लायोरक् के़न्‍जोगुन्॥ कर खे़ने़ॽ हाराए खे़ङ्‌हाॽनुःल्‍ले़ आल्‍लसाङ् कुॽइगे़भे़म्‍मा के़बोःक्‍खे़॥

४८ आङ्‌गाॽ कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, खे़ने़ॽ नु खे़ने़ॽ के़स्‍सा मे़न्‍छुमाहाॽ हे़क्‍के सदोम नु कुस्‍सा मे़न्‍छुमाहाॽ आप्‍फाल्‍ले़आङ् कुॽइगे़भे़म्‍मा मे़न्‌वये़न्॥

४९ सदोम नु खे़ल्‍ले़ कुस्‍सा मे़न्‍छुमाहाॽरे़ खुन्‍छिॽ लायोहाॽ आङ्‌दिङ् के़लॽबा, के़धे़क्‍सिङ्‌बा नु ले़म्‍स्‍वाबा वये़, खे़न् ये़म्‍मो लाःक्‍कात् ले़प्‍माङ् याङ्‌गे़साॽबा नु कुहोःप्‍मा कुसाक्‍मो के़वाॽबाहाॽ तुक्‍खे मे़ज्‍ये़॥

५० खे़ङ्‌हाॽ यम्‍मा के़ले़ङ्‌सिङ्‌मा मे़वये़ हे़क्‍क्‍याङ् याम्‍गे़सिङ्‌बा लायोहाॽ मे़जोगु, खे़ल्‍ले़ चोगुल्‍ले़ खिनिॽ के़निम्‍सुम्‍माङ् वाॽबा कुइसिःक् आङ्‌गाॽ खे़ङ्‌हाॽ वरे़ङ्‌ले़ङ् मे़ङ्‌निङ्॥

५१ “खे़ने़ॽ के़लायोहाॽरे़ कुभ्रे़ःङ् यारिक्‍काङ् सामरियाःल्‍ले़ग मे़जोगुन्॥ खे़ने़ॽ के़न्‍साॽ मे़न्‍छुमाहाॽरे़ मे़जोगुबानुःल्‍ले़आङ् साॽरिक् यरिक् याम्‍गे़सिङ्‌बा पाःन्‍हाॽ के़जोगुआङ् वाॽ॥ खे़ने़ॽनु तङ्‌मे़ल्‍ले़ खे़ङ्‌हाॽ साम्‌योबा निदे़त्॥

५२ खे़ने़ॽ सिरिङ्‌ममो थ्‍ये़ॽ! थेआङ्‌भे़ल्‍ले़ खे़ने़ॽ के़न्‍साॽ मे़न्‍छुमाहाॽ आप्‍तिक् मे़ःन्‍नेबा निमे़दे़प्‍पा के़जोगुसि॥ थेआङ्‌भे़ल्‍ले़ खे़ङ्‌हाॽरे़न्‍नुःल्‍ले़ खे़ने़ॽ के़लायोहाॽ साॽरिक् ताप्‍फे़ःम्‍बा वये़, खे़ने़ॽनुःल्‍ले़ खे़ङ्‌हाॽ साम्‌योनिमा निमे़धाःप्॥ खे़ल्‍ले़ चोगुल्‍ले़ सिरिङ्‌ममो थ्‍ये़ॽ हे़क्‍क्‍याङ् कुनामे़न्‍छाॽ पाःन्‍निन् थरे़ॽ, थेआङ्‌भे़ल्‍ले़ खे़ने़ॽ के़न्‍ने़ॽ के़न्‍साॽहाॽ साम्‌योनिमा निमे़दे़त्‍ते़र के़जोगुसिआङ् वाॽरो॥”

सदोम नु सामरियान् तगिबा हे़क्‍के याम्‍मो नुःङ्‌सिॽ

५३ “कर कुभा ये़म् एगाङ् सदोम नु खे़ल्‍ले़ कुस्‍साहाॽ हे़क्‍क्‍याङ् सामरियान् नु खे़ल्‍ले़ कुस्‍साहाॽ याम्‍मो मे़नुॽमे़दार चोगुङ्‌ॽ हे़क्‍क्‍याङ् खे़ने़ॽ के़नुॽमा के़दामे़न् खे़ङ्‌हाॽनु सोरिक् आङ्‌गाॽ याम्‍मो नुःक्‍तुङ्‌ॽ,

५४ खे़ब्‍याङ् खे़ने़ॽ के़जोगुआङ् वाॽबा के़रे़क् पाःन्‍हाॽरे़ लागि से़क्‍खाए खे़ने़ॽ सिरिङ्‌ममो के़धारो, थेआङ्‌भे़ल्‍ले़ खे़न्‍नु तङ्‌मे़ल्‍ले़ खे़ने़ॽ के़लायोहाॽरे़ खे़ङ्‌हाॽ नुबा चोगुसिबा खुन्‍छिॽ निङ्‌वा मे़घोसुॽ॥

५५ हे़क्‍क्‍याङ् खे़ने़ॽ के़न्‍ने़ॽ के़न्‍साॽहाॽ, सदोम नु सामरियारे़ खुन्‍छिॽ मे़न्‍छुमा साहाॽ, खे़ङ्‌हाॽ तगि मे़वये़बादे़न्‍नो याम्‍मो मे़नुःङ् मे़दारो, हे़क्‍क्‍याङ् खे़ने़ॽ नु खे़ने़ॽ के़स्‍सा मे़न्‍छुमाहाॽ तगि के़वयिबादे़न्‍नो के़नुःक्‍खि के़द्‌ये़ॽइरो॥

५६ खे़ने़ॽ आङ्‌दिङ् के़लॽरे़बा ये़न्‍हाॽओ खे़ने़ॽ सदोम्‍मिन् कुनामे़न्‍छाॽ के़मे़त्‍तु॥

५७ कर आल्‍लो खे़न्‍नुःल्‍ले़आङ् यम्‍बा के़भे़न् याःम्‍बक्‍किन् के़रे़क् इक्‍सादिङ् खाम्‍बेःक्‍मो ओसेःन्‍धाङ् पोःक्‍खे़आङ् वाॽ, हे़क्‍क्‍याङ् ए़दोम नु खे़न् के़रे़क् पिसाङ्‌बा कुबाङ्‌भेॽसाबाहाॽरे़ हे़क्‍क्‍याङ् पलिस्‍तिहाॽरे़ खे़ने़ॽ कुनामे़न्‍छाॽ के़म्‍मे़त्॥

५८ के़रे़क् चिःन्‍जिःन् के़घुबा के़याम्‍बोःप्‍मा नु याम्‍गे़सिङ्‌बा के़लायोहाॽरे़ लागि कन् खे़ने़ॽ के़घुम्‍दिङ्‌लो, यहवे दाङ्‌बे़ल्‍ले़ पाःत्‍तुरो॥

सदादिङ्‌बा माङ्‌हुप्

५९ “आल्‍ल मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खे़ने़ॽ थेःन् खोमा के़यारुॽ खे़न् आङ्‌गाॽ पिने़रो, थेआङ्‌भे़ल्‍ले़ खे़ने़ॽ के़माङ्‌हुप्‍पिन् के़भेःन्‍दुआङ् फेःम्‍मा मे़न्‍नुॽमनाबा के़माङ्‌हे़क्‍हाॽ याङ्‌याङ्‌बा के़लेःत्‍तुआङ् वाॽ॥

६० हे़क्‍केसाङ् खे़ने़ॽ मे़न्‍छ्‌या के़वये़ल्‍ले़ आङ्‌गाॽ खे़ने़ॽनु चोगुङ्‌बा माङ्‌हुप्‍पिन् आङ्‌गाॽ निङ्‌वाॽ इःत्‍तुङ्‌ॽ, हे़क्‍क्‍याङ् आङ्‌गाॽ खे़ने़ॽनु आभे़ल्‍ले़साङ् मे़न्‍नुप्‍मनाबा लत्‍छा माङ्‌हुप् चोगुङ्‌ॽ॥

६१ खे़ब्‍याङ् खे़ने़ॽ के़जोगुआङ् वाॽबा के़रे़क् के़भे़न् याःम्‍बक्‍हाॽ के़नुःन्‍ल निङ्‌वाॽ के़इःत्‍तुॽ॥ खे़ने़ॽनु चोगुङ्‌बा माङ्‌हुप्‍पिल्‍ले़ खे़ङ्‌हाॽ कुलक्‍सि मे़ःन्‍छिसाङ् आङ्‌गाॽ खे़ने़ॽ के़न्‍ने़ॽ के़न्‍साॽ, सदोम नु सामरियान् खे़ने़ॽ के़स्‍सा मे़न्‍छुमा मे़बोङ्‌ल चोगुङ्‌सिङ्‌ॽ॥

६२ हे़क्‍क्‍याङ् आङ्‌गाॽ चोगुङ्‌बा माङ्‌हुप्‍पिन् खे़ने़ॽनु याम्‍मो निःन्‍धो चोगुङ्‌ॽ, हे़क्‍क्‍याङ् आङ्‌गाॽ यहवे दाङ्‌बाआ फाॽआङ् खे़ने़ॽ निङ्‌वाॽ के़घोसुॽ॥

६३ खे़ने़ॽ के़जोगुआङ् वाॽबा के़रे़क् पाःन्‍हाॽओ आङ्‌गाॽ खे़ने़ॽ ले़प्‍मि पिने़ल्‍ले़ खे़ने़ॽ के़लायोहाॽ निङ्‌वाॽ के़इःत्‍तुआङ् के़नुःन्‍नाङ् के़नाःन् के़दे़प्‍तुॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

a 

१६:३ इस्राइहाॽरे़ कन् मनाहाॽ कुॽइगे़भे़म्‍बा नु नावाइत्‍ला से़वा के़मे़प्‍पा मे़इःत्‍तुसि॥

चे़ल्‍ले़क्‍सेॽबुङ् नु ने़त्‍छि यम्‍बा मयालाम् खे़दाॽ

१७

खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मनाए, कन् ताॽदिःन् पाःत्‍ते़ॽ, हे़क्‍क्‍याङ् कन् खे़दाःन् इस्राइलबा मनाहाॽ मे़त्‍ते़से़ॽ॥

३ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् मे़त्‍ते़से़ॽओ–

“यम्‍ब्‌यम्‍बा कुलाप् के़बप्‍पा,

केःम्‍बा नु यरिक् परिक्‍पा

कुभरा कुमाक्‍ला कुम्‍ब्रिक् के़युङ्‌बा

मया थिक् ले़बनानओ ये़रो॥

खे़ल्‍ले़ साम्‍माङ्‌सिङ्‌ल्‍ले़ कुसम्‍मिन् युक्‍तुरो॥

४ हे़क्‍क्‍याङ् खे़ल्‍ले़ के़रे़क्‍नुःल्‍ले

कुसम्‍मोबा कुबोराक्‍किन् फुॽरुरो,

ले़ङ्‌हङ् के़जोःक्‍पाहाॽरे़ मे़धिम्‍सुबा

लाजेॽओ खे़ल्‍ले़ खे़न् पक्‍खु तेॽरुरो॥

ले़ङ्‌हङ्‌बाहाॽरे़ खुन्‍छिॽ पाङ्‌जुम्‍मो खे़न् ले़ःत्‍तुरो॥

५ लाजेॽलाम् खे़ल्‍ले़ कुलिःम्‍बाजि तेॽरुरो,

हे़क्‍क्‍याङ् चागे़नुॽबा नुबा खाम्‍मो खे़न् लेःत्‍तुरो,

खुने़ॽ ताम्‍दाम्‍बा वहःङ्‌ङिल्‍ले़ कुयाओ खे़न् युक्‍खुरो,

खे़प्‍मो पोरोःक्‍सिङ्‌मा हे़क्‍के पोमा सुक्‍ते़रो॥

६ कल्‍ले़ खे़प्‍मो कुसाःप् लिङ्‌से़रो

हे़क्‍क्‍याङ् मु पोरे़आङ् के़दाप्‍पा चे़ल्‍ले़क्‍सेॽ पोःक्‍खे़रो॥

कल्‍ले़ कुबोराक्‍हाॽ किःत्‍थे़न् ले़प्‍माङ् थाःङ् हिसिङ्‌लो

हे़क्‍क्‍याङ् कल्‍ले़ कुसाःप्‍हाॽ खाम्‍बाङ्‌ङो मु पोरे़बेरो॥

कल्‍ले़ के़धुम्‍बा कुबोराक्‍हाॽ लःन्‍दे़रो,

हे़क्‍क्‍याङ् कुजःक्‍हाॽ लिङ्‌से़ लःन्‍दे़रो॥

७ कर यम्‍बा कुलाप् के़बप्‍पा नु

परिक् परिक्‍पा कुभरा कुमाक्‍ला

कुम्‍ब्रिक् के़युङ्‌बा लत्‍छा वेॽ यम्‍बा मया थिक् ये़रो॥

खे़ल्‍ले़ चोगुल्‍ले़ आल्‍ल चे़ल्‍ले़क्‍सेल्‍ले़

च्‍वाःत् खोमारे़ लागि कुसाःप्‍हाॽ नु

कुबोराक्‍हाॽ खुने़ॽ ले़प्‍माङ् पोरे़बेर याःन्‍दुरो,

८ हे़क्‍केग खे़न् चे़ल्‍ले़क्‍सेॽइन् पनुनुरिक् पोमा सुक्‍ल

हे़क्‍क्‍याङ् यरिक् कुभे़क्‌वा नु

कुजा के़नुॽबा कुजाॽ थोःक्‍ल फाॽआङ्

कन् तगिसा नुबा खाम्‍मो मे़लेःत्‍तुआङ् युङे़रो

खे़ब्‍याङ् च्‍वाःत्‍तिल्‍ले़ योरुआङ् युङे़रो॥

९ “खे़ल्‍ले़ चोगुल्‍ले़ आल्‍ल मुक्‍साम्‍दाङ्‌बा

यहवे दाङ्‌बे़ल्‍ले़ पान् सेःन्‍दो चोगुरो–

थे कन् चे़ल्‍ले़क्‍सेॽइन् पोआङ् चाॽबि?

मे़ःन्! कन् कुसाःप्‍हाॽ नु के़रे़क्

आङ्‌गाॽ हाॽयाक् आःक्‍खुङ्‌देसुङ्‌लो!

आङ्‌गाॽ कल्‍ले़ कुजाॽहाॽ च्‍ये़प्‍तुङ् थासुङ्‌लो

हे़क्‍क्‍याङ् कल्‍ले़ कुभे़क्‌वाहाॽ इरे़म्‍माङ् सिररो॥

आङ्‌गाॽ कन् के़धुम्‍बा हुक् मे़ःन्‍ने

इग्र यरिक् थक्‍सुबाहाॽ मे़ःन्‍ने

कुआःङ्‌नुॽर आःक्‍खुङ्‌देसुङ्‌लो॥

१० कर थे चे़ल्‍ले़क्‍सेॽइन् चप्‍मे़ल्‍ले़

कल्‍ले़ कुजाॽ थोःक्‍मा सुक्‍पि?

मे़ःन्, नाङ्‌गे़न् पिसाङ्‌बा सुरिःत्‍तिल्‍ले़ मुःत्‍तुल्‍ले़

कन् सर्गे़ङ् इरे़म्‍बेःक्‍लो॥

कन् नुरिक् तारिक् पोरे़आङ् युङे़बा

हाबा खे़न् नुबा खाम्‍मो कन् सिरो॥”

खे़दाःल्‍ले़ कुबे

११ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१२ “इस्राइलबा कन् पिफ्‍युङ्‌बाहाॽ मे़त्‍ते़से़ॽ– कन् किःत्‍थहाॽरे़ खुन्‍छिॽ ताॽदिःल्‍ले़ कुबेन् थे खिनिॽ कुसिङ् के़न्‍निःत्‍तुम्‍मे़म्‍बि? बेबिलोनबा हाङ्‌ङिन् यरुसले़ःम्‍मो फे़रे़, हे़क्‍क्‍याङ् खे़प्‍मोबा हाङ्‌ङिन् नु युक्‍साबाहाॽ बेबिलोनओ तेॽरुसि॥

१३ खुने़ॽ हाङ्‌हिम्‍सयङ्‌बा लत्‍छा पासिङ्‌पादाङ् थिक्‍नु नादङ् चोगु हे़क्‍क्‍याङ् खुने़ॽ ले़प्‍माङ् साक्‍के़ल्‍ले़क् खे़न् माङ्‌हे़क् चोःक्‍मा पाङ्‌घु॥ खुने़ॽ इस्राइलबा साॽरिक् के़ये़क्‍पा लाम्‍लोबाहाॽआङ् ते़म्‍सु तेॽरुसि॥

१४ हे़क्‍केलॽरिक् इस्राइले़न् याम्‍मो के़धुम्‍बा मे़बोङ्‌ने़न्‍ल हे़क्‍क्‍याङ् पिफ्‍युङ् मे़जोःक्‍ने़न्‍ल॥ बेबिलोने़न्‍नु नादङ् चोगुबा पाःन्‍निन् खुने़ॽ इःत्‍तु नाःत्‍तुआङ्‌लक् इस्राइले़न् ताङ्‌मा सुक्‍ल॥

१५ “हे़क्‍केसाङ् कन् इस्राइलबा हाङ् हिम्‍सयङ्‌ङोबा मनाःल्‍ले़ आत्‍तातान्‍ने यरिक् थक्‍सुबाहाॽ नु यरिक् अन्‍हाॽरे़ लागि पेलि फाक्‍से़ मिस्रओ हाङ्‌लाइङ्‌बाहाॽ पाङ्‌घुसिआङ् बेबिलोनरे़ कुदक्‍ले़ङ्‌वोओ पिफ्‍युङ् चोगु॥ थे इस्राइलरे़ खुने़ॽ माङ्‌हे़क् चोगुबा पाःन्‍दङ्‌हाॽ हे़क्‍केलॽरिक् फेःन्‍दुआङ् कन्‍लाम् खुने़ॽ माःङ्‌घा पोङ्‌मा सुक्‍पि?

१६ मे़ःन्! थेआङ्‌भे़ल्‍ले़ आङ्‌गाॽ कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, इस्राइलबा हाङ्‌ङिन् बेबिलोनओ सिरो, थेआङ्‌भे़ल्‍ले़ हाङ्‌ङिल्‍ले़ कुलाजेॽओ युक्‍साबा के़जोःक्‍पा नु खुने़ॽ चोगुबा नादङ् पाःन्‍निन् खे़ल्‍ले़ कुनामे़न्‍छाॽ चोगुआङ् फेःन्‍दु॥

१७ बेबिलोनबा हाङ्‌ङिल्‍ले़ याम्‍मो यरुसले़ःम्‍मिन् थङ्‌ङो किर्गप् कबुल्‍ले़ लुङ्‌धाक् लुःम्‍मा चन्‍जम्‍बादे़न्‍हाॽ नु लुङ्‌धाक् लुःम्‍मा सिङ्‌आःत्‍हाॽ चोगुॽ हे़क्‍क्‍याङ् यरिक् मनाहाॽ से़रुसिल्‍ले़ फारोन् नु खुने़ॽ मुक्‍साम्‍बा कुधक्‍सुबाहाॽरे़ इस्राइले़न् फाॽमा मे़न्‍छुक्‍तुन्॥

१८ थेआङ्‌भे़ल्‍ले़ इस्राइलबा हाङ्‌ङिल्‍ले़ खे़ल्‍ले़ चोगुबा नादङ् पाःन्‍निन् कुनामे़न्‍छाॽ मे़त्‍तु हे़क्‍क्‍याङ् खे़न् इःप्‍मा नाःप्‍मारे़ लागि चोगुबा कुमाङ्‌हे़क्‍किन् फेःन्‍दु, खे़ल्‍ले़ चोगुल्‍ले़ खुने़ॽ खे़त्‍छिङ्‌मा मे़घोने़न्॥

१९ “खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ कुहिङ्‌वे़त् वाॽआबा कुइसिःक्, खुने़ॽ माङ्‌हुप्‍पिन् फेःन्‍दुबा नु आङ्‌गाॽ आमिङ्‌ङो चोगुबा माङ्‌हे़क्‍किन् कुनामे़न्‍छाॽ मे़त्‍तुबाल्‍ले़ कुले़क्‌वा आङ्‌गाॽ खुने़ॽ खुम्‍दिङ् पिरुङ्‌ॽ॥

२० आङ्‌गाॽ आयोःङ्‌ङिन् खुने़ॽ कुसम्‍धाङ् लाप्‍फेसुङ्‌ॽ हे़क्‍क्‍याङ् आइजोओ खे़न् थासुङ्‌ॽ॥ आङ्‌गाॽ खुने़ॽ बेबिलोनओ फे़त्‍तुङ्‌ॽ हे़क्‍क्‍याङ् आङ्‌गाॽ आदक्‍ले़ङ्‌वाओ चोगुबा कन् इङ्‌ले़क् नसाःन्‍निल्‍ले़ कुले़क्‌वा खुने़ॽ खासे़न् चोगुङ्‌ॽ॥

२१ हे़क्‍क्‍याङ् खे़ल्‍ले़ के़रे़क्‍नुःल्‍ले़ नुबा कुधक्‍सुबाहाॽ थङ्‌ङो मे़से़रुसिॽ, हे़क्‍क्‍याङ् के़हिङ्‌बाहाॽ के़रे़क् पिसाङ् सुरित् के़जङ्‌ङो फुत्‍छिङ्‌ज्‍याङ् मे़से़सु मे़देसुसि॥ खे़ब्‍याङ् आङ्‌गाॽ यहवे दाङ्‌बे़न् पाराङ्‌ङाङ् वाॽआ फाॽआङ् खिनिॽ निङ्‌वाॽ के़घोसुम्‍लो॥”

निङ्‌साङ् चोःक्‍मा माङ्‌हुप्

२२ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

‘लत्‍छा केःम्‍बा साम्‍माङ्‌सिङ्‌ल्‍ले़ कुसम्‍मोलाम्

लत्‍छा कुजङ् थिक् आङ्‌गाॽ तेॽरुङ्‌लो,

हे़क्‍क्‍याङ् के़रे़क्‍नुःल्‍ले़ केःम्‍बा

कोःक्‍माल्‍ले़ कुजङ्‌ङो खे़न् लेःत्‍तुङ्‌लो॥

२३ आङ्‌गाॽ इस्राइलबा के़रे़क्‍नुःल्‍ले़ केःम्‍बा

थे़गुःल्‍ले़ कुजङ्‌ङो खे़न् लेःत्‍तुङ्‌लो॥

कन् साॽरिक् पयम् यम्‍बा साम्‍माङ्‌सिङ् पोङ्‌लो

कल्‍ले़ कुबोराक्‍हाॽ से़आङ् कुसेॽ थोःक्‍लो

के़रे़क् परिक्‍पा पुहाॽरे़ कॽयो हाप् मे़जोगुरो॥

कल्‍ले़ कुबोराक्‍हाॽरे़ इःप्‍तुबादे़न्‍हाॽओ

खे़ङ्‌हाॽरे़ इःम्‍सिङ्‌मादे़न् मे़घोसुरो॥

२४ हे़क्‍क्‍याङ् केःम्‍बा सिङ्‌बुङ्‌ङिन् योयोक् के़आःप्‍पा नु

ताङ्‌बा सिङ्‌बुङ्‌ङिन् केःम्‍बा के़जोःक्‍पा,

आङ्‌गाॽ यहवे दाङ्‌बाआ फाॽआङ्

के़रे़क् सिङ्‌बुङ्‌हाॽरे़ निङ्‌वाॽ मे़घोसुरो॥

सरेःक्‌याःप्‍पा सिङ्‌बुङ्‌ङिन् के़हेबा के़जोःक्‍पा नु

के़हेबा सिङ्‌बुङ्‌ङिन् कुहिङ्‌वे़त् के़जोःक्‍पा आङ्‌गाॽएरो॥

आङ्‌गाॽ यहवे दाङ्‌बान् पाराङ्‌ङाङ् वाॽरो,

खम्‍ब्‍याङ् आङ्‌गाॽ पाःत्‍तुङ्‌बान् चोगुङ्‌ङेरो!’”

आबाङे चोःक्‍मा के़बोङ्‌बा लक्‍पे़न्

१८

खे़ब्‍याङ् यहवे दाङ्‌बालाम् वेॽ इङ्‌घङ्‌धिक् आङ्‌गाॽओ के़रे़–

२ “इस्राइबा लाजेःल्‍ले़ कुयाःम्‍बेओ कन् खाहुन्‍निन् थेआङ् के़बाःत्‍तुम्‍बाबे? ‘पामारे़ के़सुःप्‍पा चे़ल्‍ले़क्‍सेॽइन् मे़जआङ् वाॽरो, कर खुन्‍छिॽ साहाॽरे़ मुरान् मुःत्‍युप् लॽरो॥’

३ आङ्‌गाॽ कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, कन् खाहुन्‍निन् इस्राइलओ आल्‍लआङ्‌धो आप्‍फाल्‍ले़आङ् के़म्‍बाःत्‍तुम्‍मिन्‌ॽ॥

४ थेआङ्‌भे़ल्‍ले़ पामाहाॽ नु साहाॽ खक्‍पे़त् खासे़न् चोःक्‍मासिरे़ लागि के़रे़क् आङ्‌गाॽ आमनासिरो॥ हे़क्‍क्‍याङ् कन् आङ्‌गाॽ आधिम्‍बेरो– आत्‍तिन् मनाःल्‍ले़ लायो चोगुॽ, खे़न् सिरो॥

५ “कुबिरे़ लागि कुभा मनान् साम्‌योबा चोक् हे़क्‍क्‍याङ् साम्‌योबा नु कुदोःप्‍मा चोगुमु॥

६ कोःक्‍मा फाङ्‌जङ् थे़गु माङ्‌वाहाॽओबा इस्राइलबा नावाइत्‍लाहाॽ तगि खुने़ॽ चामुक् थिमुक् मे़जोगुन्‌ॽ इग्र खे़ङ्‌हाॽ से़वा मे़मे़त्‍तुसिन्‌ॽ॥ खुने़ॽ याम्‍बोःप्‍मा याःम्‍बक् मे़जोगुन्‌ॽ इग्र मे़न्‍छुमान् कुसिम् वाहप्‍मा वाॽए़ल्‍ले़ खे़न्‍नु खुने़ॽ सोरिक् इम्‍मा याःम्‍बक् मे़जोगुन्‌ॽ॥

७ लुङ्‌माॽ तुक्‍तुसिआङ् चिगक्‌वा युक्‍खु पिरुसिॽ, सिङ्‌नात् के़देॽबा याङ्‌गे़साॽबाहाॽरे़ मे़युक्‍खुबा सामाहाॽ खुने़ॽ मे़मे़त्‍छिङ्‌ङिन्‌ॽ॥ खुने़ॽ याङ्‌गे़साॽबे़न् मे़नाप्‍तुन्‌ॽ कर खे़ल्‍ले़ कुले़क्‌वा कुसिक् के़लाःक्‍पे़न् कुजा पिरुॽ कुहोःप्‍मा कुसाक्‍मो के़वाॽबे़न् तेत्‍फुङ्‌हाॽ पिरुॽ॥

८ खुने़ॽ कुस्‍सा मे़न्‍जाए सिङ्‌नात् पिरुसिॽ, खुने़ॽ मे़न्‌वाॽमनाबा खासे़न्‍लाम् लाःत्‍लाःत् वाॽ, वेॽहाॽ खासे़न् चोःक्‍मासि पोङ्‌ङिल्‍ले़ खुने़ॽ कुदोःप्‍मा नु के़वाॽबा चोगुॽ,

९ हे़क्‍क्‍याङ् आइङ्‌जाङ्‌हाॽ नु आधिम्‍हाॽ कुदोःप्‍माआङ् इःत्‍तु नाःत्‍तुॽ॥ कन् पाःन्‍हाॽ के़जोःक्‍पाङ्‌ग साम्‌योबारो हे़क्‍क्‍याङ् से़क्‍खाए हिङ्‌लो, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१० “कर कुबिरे़ लागि खे़न् मनाःल्‍ले़ लत्‍छा कुस्‍सा वाॽआङ् मनाहाॽ के़नाप्‍पा नु मना के़से़प्‍पा पोःङ्‌ॽ हे़क्‍क्‍याङ् नुबा पाःन्‍निन् चोःक्‍मा मे़दे़न्‍ने़न्‍मु॥

११ हे़क्‍क्‍याङ् खुने़ॽ कुम्‍बारे़ आप्‍फाल्‍ले़आङ् मे़न्‍जोःक्‍के वये़बा पाःन्‍हाॽ चोगु, खुने़ॽ कोःक्‍मा फाङ्‌जङ् थे़गु माङ्‌वाहाॽओबा नावाइत्‍लाहाॽ से़वा मे़त्‍तुसि, याम्‍बोःप्‍मा याःम्‍बक् चोगुआङ् के़रे़क् ताप्‍फे़ःम्‍बा याःम्‍बक्‍हाॽ चोगुॽ,

१२ याङ्‌गे़साॽबा नु कुभाॽबाङ् के़होःप्‍पान् तुक्‍खे चाःत्‍तुॽ, खुने़ॽ मनाहाॽ नाप्‍तुसिॽ, मे़युक्‍खुबा सामाःन् थे़ॽमा मे़भाःक्‍तुसिन्‍नाङ् सिङ्‌नात् के़देॽबाहाॽलाम् खुःत्‍तुॽ, नावाइत्‍लाहाॽ से़वा मे़त्‍तुसिॽ, याम्‍गे़सिङ्‌बा लायो लासोत् चोगुॽ,

१३ हे़क्‍क्‍याङ् साॽरिक् यरिक् कुस्‍सा चामारे़ लागि सिङ्‌नात् पिरुसिॽ॥ थे अक्‍तङ्‌बा मनान् हिङ्‌ल पोङ्‌बि? मे़ःन्! खे़ल्‍ले़ कन् के़रे़क् याम्‍गे़सिङ्‌बा पाःन्‍हाॽ चोगुबाल्‍ले़ चोगुल्‍ले़ खे़न् सिमाए पोःङ्‌ॽ हे़क्‍क्‍याङ् खुने़ॽ कुमाक्‍खिन् आप्‍फेक् खुने़ॽओ थाररो॥

१४ “कर कुबिरे़ लागि खे़न् लायोबा साःल्‍ले़, कुले़क्‌वाओ कुस्‍साधिक् वाॽआङ्, खुने़ॽ कुम्‍बारे़ चोगुबा के़रे़क् फे़न्‌याःम्‍बक्‍हाॽ निसुॽ हे़क्‍क्‍याङ् खे़न् परिक्‍पा हिङ्‌मे़ल्‍ले़ तक्‍ले़ङ्‌वाओ लाङ्‌मे़ङ्‌घेःक्‍मा निःन्‍धो चोगुॽ॥

१५ कन् कुस्‍सान् कोःक्‍मा फाङ्‌जङ् थे़गु माङ्‌वाहाॽओबा नावाइत्‍लाहाॽ से़वा मे़प्‍मा मे़दे़न्‍ने़न्‌ॽ खे़ब्‍याङ् याम्‍बोःप्‍मा याम्‍बक् मे़जोगुन्‌ॽ॥

१६ खे़ल्‍ले़ याङ्‌गे़साॽबान् तुक्‍खे मे़जाःत्‍तुन्‌ॽ, कर खे़ल्‍ले़ कुले़क्‌वा सिङ्‌नात् के़देॽबाहाॽ नुरिक् मे़त्‍तुसि हे़क्‍क्‍याङ् खे़ङ्‌हाॽ मे़नाप्‍तुसिन्‌ॽ॥ कुसिक् के़लाःक्‍पे़न् खुने़ॽ कुजा पिरुॽ खम्‍भ्‍याङ् कुहोःप्‍मा कुसाक्‍मो के़वाॽबान् तेत्‍चाङ्‌हाॽ पिरुॽ॥

१७ खुने़ॽ याङ्‌गे़साॽबे़न् तुक्‍खे मे़जाःत्‍तुन्‌ॽ, कुस्‍सा चामारे़ लागि सिङ्‌नात् याङ् मे़बिरुन्‍छिन्‌ॽ, हे़क्‍क्‍याङ् के़रे़क् आङ्‌गाॽ आधिम्‍हाॽ नु आइङ्‌जाङ्‌हाॽ इःत्‍तु नाःत्‍तुॽ॥ अक्‍तङ्‌बा मनान् खुने़ॽ कुम्‍बारे़ कुलायोहाॽरे़ चोगुल्‍ले़ मे़सिने़न्, खे़न् से़क्‍खाए हिङ्‌ॽ॥

१८ कर खुने़ॽ कुम्‍बान् सिरो थेआङ्‌भे़ल्‍ले़ खुने़ॽ कुइगे़भे़म्‍बा पोःक्‍खे़, मनाहाॽ नाप्‍तुसि, हे़क्‍क्‍याङ् खुने़ॽ कुमनाहाॽरे़ खुन्‍छिॽ लुम्‍मो नुरिक् निसुआङ् वये़साङ् चोःक्‍मा मे़न्‍नुॽमनाबा पाःन्‍निन् चोगु॥

१९ “करसाङ् खिनिॽ अक्‍खे के़बाःत्‍तुम्, ‘थे, पामारे़ खुन्‍छिॽ लायोहाॽ साःल्‍ले़ हुङ्‌मा मे़बोङ्‌ने़म्‍बि?’ मे़ःन्! थेआङ्‌भे़ल्‍ले़ कुस्‍साःल्‍ले़ कुदोःप्‍मा नु नुबा चोगुॽ हे़क्‍क्‍याङ् के़रे़क् आङ्‌गाॽ आधिम्‍हाॽ इःत्‍तु नाःत्‍तुने़भग्र, खे़न् कुस्‍सान् से़क्‍खाए हिङ्‌ॽ॥

२० लायो के़जोःक्‍पा मनान् सिरो॥ कुम्‍बारे़ चोगुबा लायोल्‍ले़ आप्‍तिक्‍किन् कुस्‍साओ मे़धाने़न्, कुस्‍साःल्‍ले़ चोगुबा लायोल्‍ले़ आप्‍तिक्‍किन्‍नाङ् कुम्‍बाओ मे़धाने़न्॥ साम्‌योबा मनान् साम्‌योबा कुयाःम्‍बक्‍किल्‍ले़ खुने़ॽ साम्‌योबा लेःत्‍तुॽ, हे़क्‍क्‍याङ् ताक्‍के़भे़ॽबा मनान् ताप्‍फे़ःम्‍बा कुयाःम्‍बक्‍किल्‍ले़ खुने़ॽ ताप्‍फे़ःम्‍बा लेःत्‍तुॽ॥

२१ कर ताक्‍के़भे़ॽबा मनाहाॽ खुन्‍छिॽ के़रे़क् लायोहाॽलाम् मे़नुःङ्‌ॽ हे़क्‍क्‍याङ् आङ्‌गाॽ आधिम्‍मिन् इःप्‍मा नाःप्‍मा मे़हेःक्‍तु हे़क्‍क्‍याङ् नुबा नु कुदोःप्‍मा पाःन्‍निन् मे़जोगुने़भग्र, खे़ङ्‌हाॽ से़क्‍खाए मे़हिङ्‌ॽ हे़क्‍क्‍याङ् मे़न्‍छिने़न्॥

२२ खे़ङ्‌हाॽरे़ खुन्‍छिॽ पेये़म्‍मोबा के़रे़क् लायोहाॽ निङ्‌वाॽ फेःन् हे़क्‍क्‍याङ् खे़ङ्‌हाॽरे़ मे़जोगुआङ् वाॽबा साम्‌योबा पाःन्‍हाॽरे़ चोगुल्‍ले़ खे़ङ्‌हाॽ मे़हिङ्‌ॽ॥

२३ “ताक्‍के़भे़ॽबा मनान् सिबा आङ्‌गाॽ ओमे़प्‍मा आसिराॽथाङ् फाॽआङ् खे़ने़ॽ के़इःत्‍तुबि? आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥ से़क्‍खाए मेःन्! आङ्‌गाॽग खे़ङ्‌हाॽ खुन्‍छिॽ फे़न्‌याःम्‍बक्‍लाम् मे़नुःङ्‌ङाङ् मे़हिङ्‌ल के़लॽबा निङ्‌वाॽ इःत्‍तुङ्‌ॽ॥

२४ करसाङ्, साम्‌योबा मनाहाॽ खुन्‍छिॽ साम्‌योबा ये़प्‍ले़क्‍कोलाम् मे़नुःङ्‌ङाङ् वेॽ लायोबाहाॽ हे़क्‍के याम्‍गे़सिङ्‌बा लायोहाॽ चोःक्‍मा मे़हेःक्‍तुने़भग्र, थे खे़ङ्‌हाॽ हिङ् फाःक्‍मासिबि? मे़ःन्, से़क्‍खाए मे़ःन्! खे़ङ्‌हाॽरे़ खुन्‍छिॽ के़रे़क् साम्‌योबा याःम्‍बक्‍हाॽ निङ्‌वाॽमुःन्, खुन्‍छिॽ नसान् होःप्‍मा नु लायोहाॽरे़ चोगुल्‍ले़ खे़ङ्‌हाॽ मे़सिरो॥

२५ “करसाङ् खिनिॽ अक्‍खे के़बाःत्‍तुम्, ‘दाङ्‌बे़ल्‍ले़ कुदोःप्‍मा मे़जोगुन्‍ल मे़वाॽने़न्!’ इस्राइलबा हिम्‍सयङ्‌से, आङ्‌गाॽ आबाःन्‍निन् खे़प्‍से़म्‍मे़ॽ॥ थे आङ्‌गाॽ कुदोःप्‍मा मे़जोःक्‍कान्‍ल मे़वाॽआन्‍बि? इ खिनिॽ के़न्‍जोगुम्‍मे़म्‍बि?

२६ साम्‌योबा मनाहाॽ खुन्‍छिॽ साम्‌योबा ये़प्‍ले़क्‍लाम् मे़नुःङ्‌ॽ हे़क्‍क्‍याङ् लायोबा पाःन्‍हाॽ चोःक्‍मा मे़हेःक्‍तुल्‍ले़, खे़ल्‍ले़ कुले़क्‌वा खे़ङ्‌हाॽ मे़सिरो॥ ओरो, खे़ङ्‌हाॽ खुन्‍छिॽ लायोबा याःम्‍बक्‍हाॽरे़ चोगुल्‍ले़ मे़सिरो॥

२७ हे़क्‍क्‍याङ् ताक्‍के़भे़ॽबा मनाहाॽ खुन्‍छिॽ फे़न्‌याःम्‍बक्‍लाम् मे़नुःङ्‌ङाङ् साम्‌योथिम्‍मिन् मे़इःत्‍तु मे़नाःत्‍तु, हे़क्‍क्‍याङ् कुदोःप्‍मा नु नुबा मे़जोगुने़भग्र, खे़ङ्‌हाॽरे़ खुन्‍छिॽ हिङ्‌मे़न् ताङ्‌मे़से़ःप्‍तुॽ॥

२८ खे़ङ्‌हाॽरे़ कन् पाःन्‍नो निङ्‌वाॽ मे़इःत्‍तु खे़ब्‍याङ् खुन्‍छिॽ लायोहाॽलाम् नुःङ्‌मा निःन्‍धो मे़जोगुबाल्‍ले़ चोगुल्‍ले़ खे़ङ्‌हाॽ मे़हिङ्‌ॽ॥ अक्‍तङ्‌बा मनाहाॽ मे़न्‍छिने़न्॥

२९ हे़क्‍क्‍याङ् आल्‍लसाङ् मनाहाॽरे़ चक्‍मे़ल्‍लॽए अक्‍खे मे़बाःत्‍तुआङ् मे़बत्, ‘दाङ्‌बे़ल्‍ले़ कुदोःप्‍मा मे़जोगुन्‍ल मे़वाॽने़न्!’ इस्राइलबा हिम्‍सयङ्‌से, कङ्‌ग खिनिॽए कुदोःप्‍मा के़न्‍जोगुम्‍मिन्‍ल के़न्‌वयिन्, आङ्‌गाॽ मे़ःन्‍लो॥

३० “खे़ल्‍ले़ चोगुल्‍ले़ इस्राइलबा हिम्‍सयङ्‌से, के़जोगुम्‍बा खिनिॽ याःम्‍बक्‍हाॽ इसिःक्, आङ्‌गाॽ खिनिॽ के़रे़क् खासे़न्‍लोःन्‍निङ्‌ॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥ खिनिॽ निङ्‌वाॽ लोरे़म्‍मे़ॽ, हे़क्‍क्‍याङ् खिनिॽ लायोहाॽलाम् नुःक्‍खे़म्‍मे़ॽ॥ खे़न् लायोहाॽरे़ खिनिॽ के़म्‍मे़क्‍खिन्‍लरो!

३१ खिनिॽ के़रे़क् पिफ्‍युङ्‌बा पाःन्‍हाॽ ले़रे़म्‍मे़ॽ, हे़क्‍क्‍याङ् खिनिॽ आप्‍फेक् लत्‍छा कुसङ् सिक्‍लुङ्‌माॽ नु निङ्‌वाॽ खोसे़म्‍मे़ॽ॥ थेआङ्‌भे़ल्‍ले़ इस्राइलबा मनासे, खिनिॽ थेआङ् के़स्‍ये़ॽइबे?

३२ कुभा मनान् सिःल्‍ले़ आङ्‌गाॽ आनिङ्‌वाॽ मे़दाने़न्, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥ खिनिॽ लायोहाॽलाम् हिन्‍दे़म्‍मे़ॽ हे़क्‍क्‍याङ् खिनिॽ हिङे़म्‍मे़ॽओ!”

मेरिङ् साम्‍लो

१९

“इस्राइलबा एगाङ्‌बा ने़प्‍फु हाङ्‌हाॽरे़ लागि कन् मेरिङ्‌धक्‍मा साम्‍लोन् साम्‍मे़त्‍ते़ॽओ–

२ “खे़ने़ॽ मानुदिङ् के़म्‍मा थे़माबे?

खुने़ॽग खिरिङ्‌बाहाॽ लुम्‍मो कुम्‍मामा थे़रिङ्‌मारो!

के़वे़म्‍बा खिरिङ्‌बाहाॽ लुम्‍मो खुने़ॽ ने़स्‍से़रो

हे़क्‍क्‍याङ् खुने़ॽ कुस्‍साहाॽ हिङ्‌घुसिरो॥

३ खुने़ॽ लत्‍छा कुस्‍साहाॽओबा थिक्

के़वे़म्‍बा के़धुम्‍बा पोङ्‌मारे़ लागि यम्‍बा चोगुरो॥

खे़न् सानाःप्‍मा नु सानाःत्‍तिन् लप्‍मा हुॽसिङ्‌लो,

हे़क्‍क्‍याङ् खे़न् मना के़जाबा पोःक्‍खे़रो॥

४ खे़ब्‍याङ् मे़न्‍छाम् सुवाङ्‌हाॽरे़ खे़ल्‍ले़ कुयाःम्‍बेओ मे़घे़प्‍सुरो,

हे़क्‍क्‍याङ् खे़ङ्‌हाॽरे़ खुन्‍छिॽ लुम्‍बाःत्‍तो मे़धासुरो॥

खे़ःक्‍चुरिहाॽरे़ खे़न् मे़वेॽरुआङ्

खे़ङ्‌हाॽरे़ मिस्र लाजेॽओ मे़देॽरुरो॥

५ “थे़रिङ्‌मे़ल्‍ले़ खे़न् निसुआङ् खे़ल्‍ले़ कुलागि

खुने़ॽ इःत्‍तुआङ् वये़बा पाःन्‍हाॽ मे़गे़रे़न्‍निल्‍ले़,

कुस्‍साहाओबा वेॽ लत्‍छा खे़न् याङ्‌सिङ्‌लो,

हे़क्‍क्‍याङ् खे़न् के़वे़म्‍बा के़धुम्‍बा खिरिङ्‌बा पोङ्‌मा हुॽरुरो॥

६ वेॽ खिरिङ्‌बाहाॽ लुम्‍मो खे़न् ना नु कत्‍ना वये़रो

हे़क्‍क्‍याङ् के़धुम्‍बा पोःक्‍खे़आङ् खे़ङ्‌हाॽओ निधाःम्‍सिङ्‌लो॥

खे़न् सा नाःप्‍मा नु सा लप्‍मा हुॽसिङ्‌लो

हे़क्‍क्‍याङ् खे़न्‍नाङ् मना के़जाबा पोःक्‍खे़रो॥

७ खे़ल्‍ले़ हाङ्‌यक्‍हाॽ हाॽयाक् आःक्‍खुदेसुरो

हे़क्‍क्‍याङ् खे़ङ्‌हाॽरे़ खुन्‍छिॽ पाङ्‌जुम्‍हाॽ नु ये़क्‌यक्‍हाॽ

खे़ल्‍ले़ खाप्‍पुथ्‍यःङ् चोगु पिरुसिरो॥

हे़क्‍क्‍याङ् खे़ङ्‌हाॽरे़ खुन्‍छिॽ कुजाहाॽ खाप्‍पुथ्‍यःङ् पोःक्‍खे़रो॥

खे़न् हुःक्‍ते़बा मे़घे़प्‍सुआङ् किमे़ल्‍ले़

लाजेन् नु खे़प्‍मोबा मनाहाॽ चिरिम्‍लिम्‍ना मे़यक्‍खे़रो॥

८ के़रे़क् पिसाङ्‌लाम् खे़न् किर्गप् मे़गबुरो,

खे़ब्‍याङ् मे़न्‍छाम् सुवाङ्‌बा थक्‍सुबाहाॽरे़ खे़न् मे़भत्‍तुरो॥

खे़ङ्‌हाॽरे़ खे़ल्‍ले़ कुसम्‍धाङ् योःङ्‌धिक् लाप्‍मे़भुसुरो

खे़ब्‍याङ् खे़ङ्‌हाॽरे़ खुन्‍छिॽ लुम्‍बाःत्‍तो मे़धासुरो॥

९ खे़ङ्‌हाॽरे़ खे़न् खे़ःक्‍चुरिहाॽरे़ ये़न्‍जे़ःप्‍पो मे़उःक्‍खुआङ् मे़याक्‍तुरो,

हे़क्‍क्‍याङ् बेबिलोनबा हाङ्‌ङिल्‍ले़ कुदगि खे़न् मे़भे़त्‍तुरो॥

हे़क्‍केलॽरिक् इस्राइलबा कोःक्‍मा फाङ्‌जङ् थे़गु माङ्‌वाहाॽओ

खे़ल्‍ले़ कुइक्‍लान् याम्‍मो आप्‍फाल्‍ले़आङ्

खे़म्‍मा सुक्‍मे़दे़त्‍ने़ल्‍ल फाॽआङ्

खे़ङ्‌हाॽरे़ खे़न् मे़दे़म्‍सु मे़देॽरुसिबाहाॽओ मे़गे़त्‍तुरो॥

१० “खे़ने़ॽ के़म्‍माग च्‍वाःत्‍तिल्‍ले़ कुयाओ लेःप्‍मनाआङ् के़ने़बा

चे़ल्‍ले़क्‍सेॽ इक्‍ताप् हे़क्‍तङ्‌मा चोगे़रो॥

यरिक् वे़त्‍ते़सरे़ च्‍वाःत्‍तिल्‍ले़ चोगुल्‍ले़

खे़ल्‍ले़ सरे़ःक्‌यारिक् हुरुम्‍लुम्‍ना कुभे़क्‌वा पत्‍छे़रो॥

११ युक्‍साबे़ल्‍ले़ कुहाङ् तक्‍कात् चोःक्‍मारे़ लागि

खे़ल्‍ले़ कुबोराक्‍हाॽ पधुम् के़धुम्‍बा पोःक्‍खे़रो॥

के़रे़क् वे़ॽहाॽनुःल्‍ले़ थाःङ्‌धाक् कन् साॽरिक् केःम्‍बा पोरे़रो,

कल्‍ले़ सरेःक्‌याःप्‍पा हुरुम्‍लुम्‍ना कुभे़क्‌वा पत्‍छे़बा नु

कुलिङ्‌गे़न् केःम्‍बा चोगे़बाल्‍ले़ चोगुल्‍ले़ कन् निधाबे़रो॥

१२ कर साॽरिक् साक्‍के़न् पोःक्‍माओ

खे़न् चे़ल्‍ले़क्‍सेःन् कुसाःप्‍नु हाॽयाक् मे़आःक्‍खुरो

हे़क्‍क्‍याङ् खाम्‍बाङ्‌ङो लाप्‍पुङ् मे़देसुरो॥

नाङ्‌गे़न् पिसाङ्‌बा के़ये़म्‍बा सुरित् केजङ्‌ङिल्‍ले़

कल्‍ले़ कुजाॽहाॽ सर्गे़ङ् हेसुदेसुरो

खे़म्‍ब्‍याङ् कल्‍ले़ के़धुम्‍बा कुबोराक्‍हाॽ ले़न्‍दु थासुरो,

हे़क्‍केलॽरिक् खे़न् इसुॽरुआङ् मिःल्‍ले़ खाप्‍पुथ्‍यःङ् चोगुरो॥

१३ आल्‍ल मुरे़ःक् खारे़ःक् थेआङ् के़होःप्‍पादे़न्‍नो

खे़न् चे़ल्‍ले़क्‍सेःन् मे़जत्‍तुआङ् युङ्‌लो,

खे़प्‍मोबा खाम्‍मिन् के़हेबा नु कुसे़ङ्‌ग्रा चोक्‍लो॥

१४ कल्‍ले़ कुबोराक्‍हाॽओलाम् मि हाॽरुलःन्‍दे़आङ् पत्‍लो

हे़क्‍क्‍याङ् कल्‍ले़ कुजाॽहाॽ खाप्‍पुथ्‍यःङ् चोगुरो॥

कल्‍ले़ के़दाङ्‌बा के़याःक्‍पा कुलाङ्‌हाॽ

युक्‍साबे़ल्‍ले़ कुहाङ् तक्‍कात् चोःक्‍मा के़धुम्‍बा मे़जोःक्‍ने़ल्‍लो॥

“कङ्‌ग लत्‍छा मेरिङ् थक्‍मा साम्‍लोरो,

हे़क्‍क्‍याङ् निङ्‌वाॽ तुक्‍खे चामा ये़म्‍मो कन् साम्‍मे़मे़त्‍तुरो॥”

पान् मे़ङ्‌घे़म्‍मनाबा इस्राइलिहाॽ

२०

यहोयाकिन् हाङ्‌ङिन् मे़दे़म्‍सु मे़देॽरुबा, नुसिगेक्‍पा तङ्‌बे, ङासिगेक्‍पा ला थिबोङ्‌गेक्‍पा ये़न्‍नो,a कुभा इस्राइलबा लाम्‍लोबाहाॽ यहवे दाङ्‌बालाम् इङ्‌घङ् सेःन्‍दोसे़ मे़द्‌ये़॥ खुने़ॽलाम् इङ्‌घङ् खे़म्‍मारे़ लागि खे़ङ्‌हाॽ आङ्‌गाॽ आदगि मे़युङ्‌सिङ्‌ङाङ् मे़युङे़॥

२ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

३ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ इस्राइलबा लाम्‍लोबाहाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ लत्‍छा इङ्‌घङ् सेःन्‍दोमारे़ लागि खिनिॽ आक्‍खेलॽरिक् के़आःन्‍नासिआङ् के़द्‌ये़ॽइबे? आङ्‌गाॽ से़क्‍खाए कुहिङ्‌वे़त् वाॽआबा कुइसिःक्, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ, आङ्‌गाॽ खिनिॽ थे़माआङ् मे़मे़त्‍निङ्‌ङिन्‌ॽ!’

४ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ङ्‌हाॽरे़ खुन्‍छिॽ तक्‍ले़ङ्‌वाओ तुःन्‍देॽ पाःन्‍हाॽ तारे़ॽ हे़क्‍क्‍याङ् खे़ङ्‌हाॽ आप्‍तिक् कुःत्‍ते़से़ॽ॥ खे़ङ्‌हाॽरे़ खुन्‍छिॽ थाःक्‍थे़बाहाॽरे़ खुन्‍छिॽ लायोहाॽ से़क्‍खाए आक्‍खे़न् साॽरिक् याम्‍गे़सिङ्‌बा चोगे़ फाॽआङ् खे़ङ्‌हाॽ खुन्‍छिॽ निङ्‌वाॽसुम् लॽर याःन्‍दे़से़ॽ॥

५ मुक्‍साम्‍दाङ्‌बा यहवे दाङ्‌बालाम् कन् इङ्‌घङ्‌ङिन् खे़ने़ॽ खे़ङ्‌हाॽ मे़त्‍ते़से़ॽ– आङ्‌गाॽ इस्राइले़न् सेगुङ्‌ङिल्‍ले़, आङ्‌गाॽ मिस्रओ याकुबरे़ कुमुॽइदाङ्‌साहाॽओ ओसेःन्‍धाङ् चोःक्‍सिङ्‌ङाल्‍ले़ आङ्‌गाॽ माङ्‌हुप् चोगुङ्‌ङाङ् खे़ङ्‌हाॽ मे़त्‍तुङ्‌सिङ्, ‘आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥’

६ आङ्‌गाॽ खे़ङ्‌हाॽरे़ लागि खोसुङ्‌बा नु कोःम्‍भो चोगुङ्‌ङाङ् ने़स्‍से़बा, के़रे़क् आत्‍तिन् लाजेॽहाॽनुःल्‍ले़आङ् साॽरिक् नुबा, पित्‍नु नु सक्‌वाघु के़गुङ्‌बा,b लत्‍छा नुबा लाजेॽओ आङ्‌गाॽ मिस्रलाम् खिनिॽ लःत्‍निङ् फे़त्‍निङ्‌ॽ मे़त्‍तुङ्‌सिङ्‌ङाङ् खे़ल्‍ले़ याःन्‍दिक् आङ्‌गाॽ लत्‍छा माङ्‌हे़क् थिक् चोगुङ्‌ङाङ् वये़॥

७ खे़ब्‍याङ् आङ्‌गाॽ खे़ङ्‌हाॽ मे़त्‍तुङ्‌सिङ्, ‘खिनिॽ के़रे़क्‍ले़ निङ्‌वाॽओ के़युङ्‌बा साॽरिक् चिःन्‍जिःन्‍गे़घुबा चइःत्‍हाॽ खिनिॽ लाप्‍फुसाम्‍मे़ॽ॥ मिस्रबा नावाइत्‍लाहाॽरे़ खिनिॽ आसुत्‍थो मे़जोःक्‍कासिम्‍मिन्‍ने़ॽ, थेआङ्‌भे़ल्‍ले़ आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥’

८ “कर खे़ङ्‌हाॽरे़ आङ्‌गाॽ आदक्‍ले़ङ्‌वाओ पिफ्‍युङ् मे़जोगु हे़क्‍क्‍याङ् आङ्‌गाॽ आबाःन्‍निन् मे़ङ्‌घे़प्‍सुन्॥ खुन्‍छिॽ निङ्‌वाॽओ के़युङ्‌बा चिःन्‍जिःन्‍गे़घुबा चइःत्‍हाॽलाम् खे़ङ्‌हाॽ लाःत्‍लाःत् मे़म्‍बोःक्‍खे़न्, इग्र मिस्रबा नावाइत्‍लाहाॽ लाप्‍मे़म्‍भुसुसिन्॥ खे़ब्‍याङ् खे़ङ्‌हाॽ मिस्र मे़वये़ल्‍ले़ए आङ्‌गाॽ आसाक्‍के़न्‍निन् चिःङ्‌मारे़ लागि आङ्‌गाॽ साॽरिक् आयाःक्‍ले़ॽमे़न् खिनिॽओ थासुङ्‌ॽ फाॽआङ् खे़ङ्‌हाॽ यङ्‌मा से़रुङ्‌सिङ्‌ङाङ् वये़॥

९ कर आङ्‌गाॽ आमिङ्‌सो आधाङ्‌सोन् से़ःप्‍मारे़ लागि आङ्‌गाॽ मे़न्‍जोःक्‍पा॥ मिस्रलाम् आङ्‌गाॽ इस्राइलिहाॽ लःत्‍तुङ् फे़त्‍तुङ्‌सिङ्‌ङिल्‍ले़ आङ्‌गाॽ हाःत्‍आ फाॽआङ् आप्‍फेक् ओसे़ःन्‍धाङ् पोःक्‍खाङ्‌बा के़निबा के़रे़क् पिसाङ्‌बा मे़न्‍छाम् सुवाङ्‌हाॽरे़ खुन्‍छिॽ लुम्‍मो आङ्‌गाॽ आमिङ्‌ङो सिरिङ्‌ममा के़बोङ्‌बा पोःक्‍खे़र मे़न्‍जोक्‍पे़न्॥

१० “कल्‍ले़चोगुल्‍ले़ आङ्‌गाॽ खे़ङ्‌हाॽ मिस्रलाम् लःत्‍तुङ् फे़त्‍तुङ्‌सिङ् हे़क्‍क्‍याङ् मुरे़ःक् खारे़ःक् थेआङ् के़होःप्‍पा एःक्‍सादे़न्‍नो लाम्‍लोसुङ्‌सिङ्॥

११ खे़प्‍मो आङ्‌गाॽ आइङ्‌जाङ्‌हाॽ नु आधिम्‍हाॽ खे़ङ्‌हाॽ पिरुङ्‌सिङ्, हे़क्‍केलॽरिक् खे़ङ्‌हाॽ मे़इःत्‍तु मे़नाःत्‍तुआङ् खे़ङ्‌हाॽरे़ हिङ्‌मन् खोमा मे़सुक्‍तुर॥

१२ हे़क्‍क्‍याङ् आङ्‌गाॽ नु खे़ङ्‌हाॽरे़ खुन्‍छिॽ लुम्‍मो मिक्‍सेन् कुइसिःक् खे़ङ्‌हाॽ आङ्‌गाॽ आसाबाथ नाःम्‍सिङ्‌मा ये़न्‍हाॽ पिरुङ्‌सिङ्॥ आङ्‌गाॽ यहवे दाङ्‌बे़ल्‍ले़ खे़ङ्‌हाॽ सेसे चोःक्‍मासिरे़ लागि एःक् से़न्‍दुङ्‌सिङ्‌ङाङ् वये़ फाॽआङ् खे़ङ्‌हाॽरे़ खुन्‍छिॽ निङ्‌वाॽसुम् ताःप्‍मारे़ लागि कन् वये़॥

१३ “कर इस्राइलबा मनाहाॽरे़ आङ्‌गाॽ आदक्‍ले़ङ्‌वाओ पिफ्‍युङ् मे़जोगु, हे़क्‍क्‍याङ् मुरे़ःक् खारे़ःक् थेआङ् के़होःप्‍पा एःक्‍सादे़न्‍नो आङ्‌गाॽ आधिम्‍हाॽ खुन्‍छिॽ इःप्‍मा नाःप्‍मा मे़न्‍दे़न्‍दे़न्॥ इङ्‌जाङ् के़घे़म्‍बा पोङ्‌मालाम् खे़ङ्‌हाॽरे़ हिङ्‌मन् मे़घोसुसाङ् आङ्‌गाॽ आधिम्‍हाॽ खे़ङ्‌हाॽरे़ मे़न्‍इःत्‍तुन् मे़न्‍नाःत्‍तुन्॥ आङ्‌गाॽ आसाबाथ नाःम्‍सिङ्‌मा ये़न्‍हाॽआङ् खे़ङ्‌हाॽरे़ मे़भेःन्‍दु॥ खे़ल्‍ले़ चोगुल्‍ले़ आङ्‌गाॽ आसाक्‍के़न्‍निन् खे़ङ्‌हाॽरे़ खुन्‍छिॽ सम्‍धाङ् थामारे़ लागि यङ्‌मा से़रुङ्‌सिङ्, खम्‍भ्‍याङ् मुरे़ःक् खारे़ःक् थेआङ् के़होःप्‍पा एःक्‍सादे़न्‍नो खे़ङ्‌हाॽ वरे़ङ्‌ले़ङ् खक्‍पे़त् मे़ङ्‌मासि निङ्‌सेक् चोगुङ्‌ङाङ् वये़॥

१४ कर मिस्रलाम् आङ्‌गाॽ इस्राइलिहाॽ लःत्‍तुङ् थाक्‍तुङ्‌सिङ्‌ङिल्‍ले़ आङ्‌गाॽ आमुक्‍साम्‍मिन् के़निबाआङ् के़वाॽबा मे़न्‍छाम् सुवाङ्‌हाॽरे़ खुन्‍छिॽ तगि आङ्‌गाॽ आमिङ्‌ङो सिरिङ्‌ममा मे़बोङ्‌ने़न्‍ल फाॽआङ् आङ्‌गाॽ आमिङ्‌सो आधाङ्‌सोन् से़ःप्‍मारे़ लागि हे़क्‍के मे़न्‍जोःक्‍पा॥

१५ कर मुरे़ःक् खारे़ःक् थेआङ् के़होःप्‍पा एःक्‍सादे़न्‍नो आङ्‌गाॽ खे़ङ्‌हाॽरे़ खुन्‍छिॽ तक्‍ले़ङ्‌वाओ के़प्‍माए के़बोङ्‌बा माङ्‌हे़क् थिक् चोगुङ्॥ आङ्‌गाॽ खे़ङ्‌हाॽ पिरुङ्‌सिङ्‌ङाङ् ने़स्‍से़बा इक्‍सादिङ् खाम्‍बेःक्‍मोबा के़रे़क्‍नुःल्‍ले़ चाॽरिक् नुबा ते़न्, पित्‍नु नु सक्‌वाघु के़गुङ्‌बा लाजेॽओ खे़ङ्‌हाॽ मे़भे़त्‍तुङ्‌सिङ्‌ङिन् फाॽआङ् आङ्‌गाॽ माङ्‌हे़क् चोगुङ्॥

१६ थेआङ्‌भे़ल्‍ले़ आङ्‌गाॽ आधिम्‍हाॽ खे़ङ्‌हाॽरे़ मे़नाॽरुआङ् वये़, आङ्‌गाॽ आइङ्‌जाङ्‌हाॽ इःप्‍मा नाःप्‍मा खे़ङ्‌हाॽ मे़न्‍दे़न्‍दे़न्, हे़क्‍क्‍याङ् आङ्‌गाॽ आसाबाथ नाःम्‍सिङ्‌मा ये़न्‍हाॽ मे़भेःन्‍दु॥ खे़ङ्‌हाॽरे़ खुन्‍छिॽ सिक्‍लुङ्‌माॽ निङ्‌वाॽहाॽ खुन्‍छिॽ नावाइत्‍लाहाॽ मे़बिरुसिआङ् मे़वये़॥

१७ करसाङ् आङ्‌गाॽ खे़ङ्‌हाॽ आलुङ्‌माॽ मे़दुगे़ हे़क्‍क्‍याङ् मुरे़ःक् खारे़ःक्‍पा थेआङ् के़होःप्‍पा एःक्‍सादे़न्‍नो खे़ङ्‌हाॽ मे़ङ्‌मासिलाम् एगाङ् नुःक्‍खाङ्॥

१८ “मुरे़ःक् खारे़ःक् थेआङ् के़होःप्‍पादे़न्‍नो आङ्‌गाॽ खे़ङ्‌हाॽरे़ खुन्‍छिॽ साहाॽ अक्‍खे़ मे़त्‍तुङ्‌सिङ्, ‘खिनिॽ पामाहाॽरे़ खुन्‍छिॽ थिम्‍हाॽ इग्र खे़ङ्‌हाॽरे़ मे़जोगु मे़युरुबा पाःन्‍हाॽ मे़इःत्‍ते़म्‍मिन्‍ने़ॽ इग्र खे़ङ्‌हाॽरे़ खुन्‍छिॽ नावाइत्‍लाहाॽलाम् आसुत्‍थो मे़जोःक्‍कासिम्‍मे़ॽ॥’

१९ आङ्‌गाॽ खे़ङ्‌हाॽ अक्‍खे मे़त्‍तुङ्‌सिङ्, ‘आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आ॥ आङ्‌गाॽ आइङ्‌जाङ्‌हाॽ इःत्‍ते़म् नाःत्‍ते़म्‍मे़ॽ, आङ्‌गाॽ आधिम्‍हाॽओ निङ्‌वाॽ पिरे़म्‍मे़ॽ॥’

२० आङ्‌गाॽ आसाबाथ नाःम्‍सिङ्‌मा ये़न्‍हाॽ सेसे लॽरिक् ने़त्‍ते़म्‍मे़ॽ, आङ्‌गाॽ नु खिनिॽ लुम्‍मोबा मिक्‍सेन् कुइसिःक् आङ्‌गाॽ आसाबाथ नाःम्‍सिङ्‌मा ये़न्‍हाॽ खिनिॽ पिनिङ्॥ खे़ब्‍याङ् आङ्‌गाॽए यहवे दाङ्‌बा खिनिॽ निङ्‌वाॽफुमाङ्‌आ फाॽआङ् खिनिॽ निङ्‌वाॽ के़घोसुम्‌ॽ॥

२१ “कर खे़ङ्‌हाॽरे़ खुन्‍छिॽ साहाॽरे़आङ् आङ्‌गाॽ आदक्‍ले़ङ्‌वाओ पिफ्‍युङ् मे़जोगु॥ इङ्‌जाङ् के़घे़म्‍बा पोङ्‌मालाम् खे़ङ्‌हाॽरे़ हिङ्‌मन् मे़घोसुबा वये़साङ्, आङ्‌गाॽ आइङ्‌जाङ्‌हाॽ इःप्‍मा नाःप्‍मा नु आङ्‌गाॽ आधिम्‍हाॽ तिम्‍मा नाःप्‍मा खे़ङ्‌हाॽ मे़न्‍दे़न्‍दे़न्॥ खम्‍भ्‍याङ् आङ्‌गाॽ आसाबाथ ये़न्‍हाॽआङ् खे़ङ्‌हाॽरे़ मे़भेःन्‍दु॥ खे़ल्‍ले़ चोगुल्‍ले़ मुरे़ःक् खारे़ःक् थेआङ् के़होःप्‍पा एःक्‍सादे़न्‍नो आङ्‌गाॽ साॽरिक् आसिक् पोःक्‍मान् खे़ङ्‌हाॽरे़ खुन्‍छिॽ सम्‍धाङ् थासुङ् फाॽआङ् आङ्‌गाॽ याम्‍मो खे़ङ्‌हाॽ यङ्‌मा से़रुङ्‌सिङ्॥

२२ करसाङ् मिस्रलाम् आङ्‌गाॽ इस्राइलिहाॽ लःत्‍तुङ् थाक्‍तुङ्‌सिङ्‌ङिल्‍ले़ आङ्‌गाॽ आमुक्‍साम्‍मिन् के़निबाआङ् के़वाॽबा मे़न्‍छाम् सुवाङ्‌हाॽरे़ खुन्‍छिॽ तगि आङ्‌गाॽ आमिङ्‌ङो सिरिङ्‌ममा मे़बोङ्‌ने़न्‍ल फाॽआङ् आङ्‌गाॽ आमिङ्‌सो आधाङ्‌सोन् से़ःप्‍मारे़ लागि खे़ङ्‌हाॽरे़ खुन्‍छिॽ तक्‍ले़ङ्‌वाओ आङ्‌गाॽ हे़क्‍के मे़न्‍जोःक्‍पा॥

२३ कर मुरे़ःक् खारे़ःक् थेआङ् के़होःप्‍पा एःक्‍सादे़न्‍नो आङ्‌गाॽ खे़ङ्‌हाॽरे़ खुन्‍छिॽ तक्‍ले़ङ्‌वाओ के़प्‍माए के़बोङ्‌बा लत्‍छा माङ्‌हे़क् चोगुङ्॥ के़रे़क् मे़न्‍छाम् सुवाङ्‌हाॽरे़ खुन्‍छिॽ लुम्‍मो खे़ङ्‌हाॽ फुत्‍छिङ्‌ज्‍याङ् से़मादेमासिरे़ लागि माङ्‌हे़क्‍सिङ्‌ङारो॥

२४ थेआङ्‌भे़ल्‍ले़ खे़ङ्‌हाॽरे़ आङ्‌गाॽ आधिम्‍हाॽ मे़न्‍इःत्‍तुन् मे़न्‍नाःत्‍तुन्॥ खे़ङ्‌हाॽरे़ खुन्‍छिॽ थाःक्‍थे़बाहाॽरे़ खुन्‍छिॽ नावाइत्‍लाहाॽओ निङ्‌वाॽ इगेःक् लॽरे़ हे़क्‍क्‍याङ् आङ्‌गाॽ आसाबाथ ये़न्‍हाॽ मे़भेःन्‍दुआङ् खे़ङ्‌हाॽरे़ आङ्‌गाॽ आइङ्‌जाङ्‌हाॽ कुनामे़न्‍छाॽ मे़मे़त्‍तु॥

२५ आङ्‌गाॽ खे़ङ्‌हाॽ पिरुङ्‌सिङ्‌बा थिम्‍हाॽ नुबा मे़वये़ने़न् हे़क्‍क्‍याङ् खे़न् इङ्‌जाङ्‌हाॽरे़ खे़ङ्‌हाॽ हिङ्‌मन्‍नो लाम्‍मे़लोसुसिन्॥

२६ आङ्‌गाॽ खे़ङ्‌हाॽ पिरुङ्‌सिङ्‌ङाङ् वये़बा मिक्‍तोक् पर्धाःम्‍हाॽरे़ए खुन्‍छिॽ आबाङे आसुत्‍थो पोङ्‌मा फाःक्‍तुङ्‌सिङ्, हे़क्‍केलॽरिक् खे़ङ्‌हाॽ मे़ङ्‌मासि नु आङ्‌गाॽए यहवे दाङ्‌बाआ के़लॽबा पाःन्‍निन् निङ्‌वाॽसुम् तारुङ् पिरुङ्‌सिङ्‌ल फाॽआङ् खे़ङ्‌हाॽरे़ खुन्‍छिॽ तुम्‍बा साहाॽ वयागे़न् सिदुङ्‌जभा कुइसिःक् खुन्‍छिॽ माङ्‌हाॽओ तोःम्‍मा फाःक्‍तुङ्‌सिङ्॥

२७ “खे़ल्‍ले़ चोगुल्‍ले़ नासिगे़न् थक्‍ला के़गप्‍पा मनाए, कन् इङ्‌घङ्‌ङिन् इस्राइलबा मनाहाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खिनिॽ ताक्‍थे़बाहाॽरे़ आङ्‌गाॽ चक्‍मे़ल्‍लॽए माङ्‌चे़क्‌या मे़मे़त्‍ताङ्, हे़क्‍क्‍याङ् आङ्‌गाॽ मे़नाॽराङ्,

२८ खे़ङ्‌हाॽ पिनिङ् मे़त्‍तुङ्‌सिङ्‌ङाङ् माङ्‌हुप् चोगुङ्‌बा लाजेॽओ खे़ङ्‌हाॽ फे़त्‍तुङ्‌सिङ्‌ङिल्‍ले़, खे़ङ्‌हाॽरे़ मे़निसुबा के़रे़क् केःम्‍बा कोःक्‍मा फाङ्‌जङ् थे़गु माङ्‌वाहाॽओ हे़क्‍क्‍याङ् सरेःक्‌याःप्‍पा हुम्‍बे़प्‍पा सिङ्‌बुङ्‌हाॽरे़ कुसिगाङ् खे़ङ्‌हाॽरे़ सिदुङ्‌जभा मे़दोन्‍दु! खे़ङ्‌हाॽरे़ सिदुङ्‌जभा मे़दोन्‍दुआङ् आङ्‌गाॽ आत्‍ति आत्‍ति साॽरिक् आसिक् मे़भोःक्‍खु॥ खे़ङ्‌हाॽरे़ खुन्‍छिॽ आत्‍तारहाॽ नु सुक्‍पा मे़दारु हे़क्‍क्‍याङ् खुन्‍छिॽ वदुम्‍बक्‌वा सिदुङ्‌जभाहाॽरे़ खे़ङ्‌हाॽ मे़ले़ःक्‍तुसि॥’

२९ आङ्‌गाॽ खे़ङ्‌हाॽ मे़त्‍तुङ्‌सिङ्, ‘खिनिॽ के़बेगिर के़वयिबा कन् चन्‍जम्‍बादे़न्‍हाॽ थे़माबे?’ (कन् परिक्‍पा माङ्‌धाःन्‍हाॽ खे़न्‍नाङ्‌धो बामाc मे़मे़त्‍तु मे़धाक्‍तुआङ् वाॽ॥)

३० “खे़ल्‍ले़ चोगुल्‍ले़ खे़ने़ॽ इस्राइलबा मनाहाॽ मे़त्‍ते़ॽसे़ॽ– ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खिनिॽ थाःक्‍थे़बाहाॽरे़ मे़जोगुबा कुइसिःक् खिनिॽ आप्‍फेःक् आसुत्‍थो चोःक्‍सिङ्‌मा निङ्‌सेक् के़जोगुम्‍बि? चिःन्‍जिःन्‍गे़घुबा चइःत्‍हाॽ से़वा के़मे़त्‍तुम्‍सिम्‍माङ् खिनिॽ आप्‍फेक् चक्‍मे़ल्‍लॽए के़त्‍निमा याःम्‍बक् चोःक्‍मा निङ्‌वाॽ के़जोगुम्‍बि?

३१ थेआङ्‌भे़ल्‍ले़ खिनिॽ खे़ङ्‌हाॽ हुक्‌वा के़बिरुम्‍सिम्‌ॽ हे़क्‍क्‍याङ् खिनिॽ अङे़ःक्‌वा साहाॽ मिधिङ्‌मासिरे़ लागि सिदुङ्‌जभा के़दोःन्‍दुम्‍सिम्‍मिल्‍ले़ खिनिॽ आप्‍फेक् चक्‍मे़ल्‍लॽए नावाइत्‍लाहाॽनु आइन् थारिक् आसुत्‍थो के़जोःक्‍कासिर के़वयिॽ॥ इस्राइलबा मनासे, थे आङ्‌गाॽलाम् लत्‍छा इङ्‌घङ्‌धिक् खिनिॽ सेःन्‍दोमा फाःक्‍निङ्‌बाबि? आङ्‌गाॽ से़क्‍खाए कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, आङ्‌गाॽ खिनिॽ थे़माआङ् मे़मे़त्‍निङ्‌ङिन्‌ॽ॥

३२ “‘खिनिॽ के़बाःत्‍तुम्‌ॽ, सिङ् नु लुङ् नावाइत्‍ला से़वा के़मे़प्‍पा, आनिगे के़रे़क् पिसाङ्‌बा, मे़न्‍छाम् सुवाङ्‌हाॽ हे़क्‍तङ्‌बा पोङ्‌मा आनिगे सिराॽथाङ्॥’ कर खिनिॽ निङ्‌वाॽओ थे वाॽ खे़न् आप्‍फाल्‍ले़आङ् मे़बोङ्‌ने़न्‍लो॥

निङ्‌वाॽफुमाङ्‌ङिल्‍ले़ कुघुम्‍दिङ् नु ले़प्‍मि

३३ “आङ्‌गाॽ से़क्‍खाए कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, आङ्‌गाॽ साॽरिक् आसिक् पोःक्‍मो के़धुम्‍बा हुक्‍किल्‍ले़, सन्‍छुङ्‌बा आहुक्‍किल्‍ले़ हे़क्‍क्‍याङ् किप्‍मा के़घुबा मुक्‍साम्‍मिल्‍ले़ खिनिॽ सम्‍धाङ् युक् चोगुङ्‌ॽ॥

३४ हे़क्‍क्‍याङ् आङ्‌गाॽ आसाक्‍के़न्‍नो के़धुम्‍बा आहुक्‍किन् नु मुक्‍साम्‍बा आहुक्‍चे़क्‍किन् खिनिॽओ सन्‍छुङ्‌ॽ, खे़ब्‍याङ् खिनिॽ फुत्‍छिङ्‌ज्‍याङ् के़से़रि के़बेगिआङ् के़वयिबा लाजेॽहाॽलाम् आङ्‌गाॽ सुम्‍निङ्‌ङाङ् नुःक्‍निङ् ताःत्‍निङ्‌ॽ॥

३५ मे़न्‍छाम् सुवाङ्‌हाॽरे़ खुन्‍छिॽ मुरे़ःक् खारे़ःक् थेआङ् के़होःप्‍पा एःक्‍सादे़न्‍नो आङ्‌गाॽ खिनिॽ ताःत्‍निङ्‌ॽ, हे़क्‍क्‍याङ् आङ्‌गाॽ खे़प्‍मो खिनिॽ नादुम्‍दुम्‍बा खासे़न्‍लोःन्‍निङ्‌ॽ॥

३६ आङ्‌गाॽ खिनिॽ थाःक्‍थे़बाहाॽ मिस्रलाम् लःत्‍तुङ् थाक्‍तुङ्‌सिङ्‌ङाङ् एगाङ् मुरे़ःक् खारे़ःक् थेआङ् के़होःप्‍पा एःक्‍सादे़न्‍नो खासे़न् चोगुङ्‌सिङ्‌बा कुइसिःक् खे़प्‍मो आङ्‌गाॽ खिनिॽ खासे़न् चोःक्‍निङ्‌ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

३७ आङ्‌गाॽ खिनिॽ नुरिक्‍काङ् खिनिॽ निङ्‌वाॽ साॽरुङ्‌ॽ हे़क्‍क्‍याङ् माङ्‌हुप्‍पोबा पाःन्‍हाॽ के़इःत्‍तुम् के़नाःत्‍तुम्‍ल याःन्‍निङ्‌ॽ॥

३८ आङ्‌गाॽ आदक्‍ले़ङ्‌वाओ पिफ्‍युङ् नु खे़माॽ के़जोःक्‍पा खे़न् के़रे़क्‍लाम् खिनिॽ सुत्‍थो चोःक्‍निङ्‌ॽ॥ मे़दे़म्‍सु मे़देॽरुसिआङ् मे़वाॽबा लाजेॽहाॽओलाम् आङ्‌गाॽ खे़ङ्‌हाॽ तारुङ्‌सिङ्‌ॽ, कर खे़ङ्‌हाॽ इस्राइल लाजेॽओ आप्‍फाल्‍ले़आङ् लाःप्‍मा मे़ङ्‌घोने़न्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

३९ “इस्राइलबा मनासे, खिनिॽ लागिग, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– खिनिॽ तगि पेगे़म्‍मे़ॽ, हे़क्‍क्‍याङ् खिनिॽ नावाइत्‍लाहाॽ से़वा मे़म्‍ते़म्‍सिम्‍मे़ॽ, कर हाराए इग्र याङ्‌सि खिनिॽ आङ्‌गाॽ आबाःन्‍निन् के़घे़प्‍सुम्‌ॽ खम्‍भ्‍याङ् नावाइत्‍लाहाॽ से़वा मे़प्‍मासिलाम् खिनिॽ आङ्‌गाॽ आसेसे आमिङ्‌ङो सिरिङ्‌ममा ताःप्‍मा के़नाॽरुम्‌ॽ॥

४० थेआङ्‌भे़ल्‍ले़ इस्राइलबा केःम्‍बा कोःक्‍मा, आङ्‌गाॽ आसेसे कोःक्‍माओ, इस्राइलबा के़रे़क् मनाहाॽरे़ आङ्‌गाॽ माङ्‌से़वा मे़मे़त्‍ता, हे़क्‍क्‍याङ् आङ्‌गाॽ खे़ङ्‌हाॽ ताःक्‍तुङ्‌सिङ्‌ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥ खे़प्‍मो खिनिॽ के़रे़क् हुक्‌वाहाॽ हे़क्‍क्‍याङ् खिनिॽ साॽरिक् इमे़ल्‍लुङ्‌बा मिक्‍तोःक्‍हाॽ नु सिदुङ्‌जभाहाॽ हे़क्‍क्‍याङ् के़रे़क् सेसे सिदुङ्‌जभाहाॽनु सोरिक् के़दारुम्‍ल पोःङ्‌ॽ के़लॽबा आङ्‌गाॽ आनिङ्‌वाॽ वाॽ॥

४१ खिनिॽ के़म्‍दे़म्‍सि के़म्‍देॽरिबा मे़न्‍छाम् सुवाङ्‌हाॽलाम् हे़क्‍क्‍याङ् फुत्‍छिङ्‌ज्‍याङ् के़से़रि के़बेगिबालाम् सुम्‍निङ् ताःत्‍निङ्‌ङिल्‍ले़ आङ्‌गाॽ आनिङ्‌वाॽ के़दाबा सिदुङ्‌जभा कुइसिःक् आङ्‌गाॽ ताःक्‍निङ्‌ॽ॥ हे़क्‍क्‍याङ् खिनिॽ लुम्‍मो आङ्‌गाॽ सेसेबा चोःक्‍काबा पाःन्‍निन् ओसेःन्‍धाङ् चोगुङ्‌ङिल्‍ले़ के़रे़क् मे़न्‍छाम् सुवाङ्‌हाॽरे़ मे़निसुॽ॥

४२ खे़ब्‍याङ् आङ्‌गाॽ माङ्‌हे़क्‍कासिङ्‌ङाआङ् खिनिॽ थाःक्‍थे़बाहाॽ पिनिङ् मे़त्‍तुङ्‌सिङ्‌बा माङ्‌हुप् चोगुङ्‌बा इस्राइल लाजेॽओ खिनिॽ ताःत्‍निङ्‌ङाङ् के़वयिल्‍ले़, आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

४३ खिनिॽ आबाङे आसुत्‍थो के़जोःक्‍कासिबा के़रे़क् पाःन्‍हाॽ खिनिॽ याङ्‌ना ओगे़मे़त्‍तुम्‌ॽ हे़क्‍क्‍याङ् खिनिॽ के़जोगुम्‍बा ताप्‍फे़ःम्‍बा पाःन्‍निल्‍ले़ चोगुल्‍ले़ आबाङे खिनिॽ के़जिःत्‍तासिॽ॥

४४ इस्राइलबा मनासे, खिनिॽ कुॽइभे़म्‍मा याःम्‍बक् के़जोगुम्‍बा नु खिनिॽ फे़न्‌याःम्‍बक् के़जोगुम्‍बा कुइसिःक् खुम्‍दिङ् पिनिङ्‌बाल्‍ले़ मे़ःन्, कर आङ्‌गाॽ आमिङ्‌सो आधाःङ्‌सोःल्‍ले़ चोगुल्‍ले़ खिनिॽ लुङ्‌माॽ तुक्‍निङ्‌ङाङ् नुरिक् मे़त्‍निङ्‌बालाम्, आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

लाङ्‌गे़त् ले़प्‍माङ् लाजेॽओ मिभाःत्‍त्रा

४५ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

४६ “नासिगे़न् थक्‍ला के़गप्‍पा मनाए, लाङ्‌गे़त् ले़प्‍माङ् के़नारान् हिसे़ॽ हे़क्‍क्‍याङ् लाङ्‌गे़त्‍ले़ कुदक्‍ले़ङ्‌वाओ पारे़ॽ, हे़क्‍क्‍याङ् सिङ्‌लारे़ कुधिम्‍बा लाङ्‌गे़त् लाजेःल्‍ले़ कुदक्‍ले़ङ्‌वाओ माङ्‌निङ्‌वाॽपान् पारे़ॽ॥

४७ लाङ्‌गे़त् ले़प्‍माङ्‌बा ताम्‍भुङ्‌ङिन् खे़ने़ॽ अक्‍खे मे़त्‍ते़ॽ– ‘यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़ॽ॥ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ फाःत्‍त्रा केःत्‍ने़रो, हे़क्‍क्‍याङ् के़रे़क् सिङ्‌बुङ्‌हाॽ, सरे़ःक्‌याःप्‍पा नु के़हेबा ने़प्‍माङ् मिदिक्‍लो॥ किप्‍मा पघुगे़घुबा मिधुङ् मिराःक्‍हाॽ मे़न्‍छे़रुन्‌ॽ, हे़क्‍क्‍याङ् यो ते़मे़नलाम् थाङ्‌गे़त् ले़प्‍माङ् के़रे़क् पाःन्‍हाॽ ये़म्‍दुरो॥

४८ हे़क्‍क्‍याङ् आङ्‌गाॽ यहवे दाङ्‌बे़ल्‍ले़ कन् मिभाःत्‍त्राःन् केःत्‍तुङ्‌ङाङ् ने़बा फाॽआङ् इक्‍सादिङ् खाम्‍बेःक्‍मोबा के़रे़क्‍ले़ मे़निसुॽ॥ कन् मिभाःत्‍त्राःन् मे़न्‍छे़रुन्‍लो॥’”

४९ खे़ब्‍याङ् आङ्‌गाॽ मे़त्‍तुङ्, “मुक्‍साम्‍दाङ्‌बा यहवे दाङ्‌बाए, खे़ङ्‌हाॽरे़ आङ्‌गाॽ अक्‍खे मे़मे़त्‍तार मे़बत्, ‘खुने़ॽग ताॽदि खे़दाॽ पाःन्‍हाॽओरक् पाःत्‍लो!’”

a 

२०:१ १४ अगस्‍त ५९१ नाजिरि तङ्‌बे तगि॥

b 

२०:६ याङ्‌साकुन्‍धे इसेःङ्‌बा नु पनुनुबा लाजेॽ॥

c 

२०:२९ बामा फाॽइन् माङ्‌धाःन्॥

यहवे दाङ्‌बे़ल्‍ले़ कुदाभेन् फिःक्‍खु

२१

खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मनाए, खे़ने़ॽ हिसिङ्‌ङे़ॽ हे़क्‍क्‍याङ् यरुसले़ःम्‍मिन् तक्‍मे़त्‍ते़ॽआङ् सेसेदे़न्‍निल्‍ले़ कुदक्‍ले़ङ्‌वाओ इङ्‌घङ् से़से़ॽ॥ इस्राइल लाजेःल्‍ले़ कुदक्‍ले़ङ्‌वाओ माङ्‌निङ्‌वाॽपान् पारे़ॽ॥

३ खे़ने़ॽ खे़न् अक्‍खे मे़त्‍ते़ॽ, ‘यहवे दाङ्‌बे़ल्‍ले़ अक्‍खे पाःत्‍तुॽ– इस्राइलए, आङ्‌गाॽ खे़ने़ॽ के़दक्‍ले़ङ्‌वाओ वाॽआरो, साम्‌योबा नु ताक्‍के़भे़ॽबा के़रे़क् के़मनाहाॽ मे़ङ्‌मासिरे़ लागि आङ्‌गाॽ आदाभेन् खा फिःङ्‌मा इःत्‍तुङ्‌लो॥

४ ओरो, आङ्‌गाॽ साम्‌योबा नु ताक्‍के़भे़ॽबा ने़प्‍माङ् मे़क्‍खुङ्‌सिङ्‌ॽ! लाङ्‌गे़त् ले़प्‍माङ्‌लाम् थाङ्‌गे़त् लाजेॽबा के़रे़क्‍ले़ खुन्‍छिॽ तक्‍ले़ङ्‌वाओ आङ्‌गाॽ आदाभेन् तरप् फिःक्‍खुङ्‌ॽ॥

५ इक्‍सादिङ् खाम्‍बेःक्‍मोबा के़रे़क्‍ले़ आङ्‌गाॽए यहवे दाङ्‌बाआ फाॽआङ् कुसिङ् मे़निःत्‍तारो॥ आङ्‌गाॽ आदाभेन् कुसुःप्‍पोलाम् लःत्‍तुङ्‌ङाङ् आहुक्‍को वाॽ, हे़क्‍क्‍याङ् याङ्‌यो मे़नुःक्‍तुङ्‌ङिन्‌ॽ॥’

६ “नासिगे़न् थक्‍ला के़गप्‍पा मनाए, मनाहाॽरे़ खुन्‍छिॽ तगि खे़ने़ॽ यारे़ॽ! खे़ङ्‌हाॽरे़ खुन्‍छिॽ सिक्‍लुङ्‌माॽ सिःप्‍मारे़ लागि खे़ने़ॽ यारे़ॽ॥

७ खे़ने़ॽ थेआङ् के़याःप्‍पाबे फाॽआङ् से़ःन्‍के़म्‍दोःल्‍ले़, खे़ने़ॽ खे़ङ्‌हाॽ अक्‍खे मे़त्‍ते़से़ॽ, ‘किप्‍मा के़घुबा खिनिॽ इङ्‌घङ्‌ङिन् आङ्‌गाॽ खे़प्‍सुङ्‌ङाङ् वाॽबाल्‍ले़ चोगुल्‍ले़ याःत्‍ताबारो॥ कन् से़क्‍खा पोङ्‌ङिल्‍ले़, हाङ्‌हाङ्‌बा सिक्‍लुङ्‌मे़न्‍नाङ् किमारे़ थे़गक्‍कक्‍ना यङ्‌ॽ, थुम्‍मा साक्‍माहाॽ के़रे़क् माबेःक्॥ के़रे़क् याम्‍साम्‍हाॽ कुधना के़ले़ङ्‌बा पोःङ्‌ॽ, के़रे़क् थुङ्‌बोॽहाॽ मे़न्‍धुम्‍मनाबा ले़ःम्‍जुजुॽबा पोःङ्‌ॽ॥ हे़क्‍क्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो– कन् तार पत्‍लो! कन् कुलाम्‍मो वाॽरो!’”

८ खे़ब्‍याङ् यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़–

९ “नासिगे़न् थक्‍ला के़गप्‍पा मनाए, माङ्‌निङ्‌वाॽपान् पारे़ॽआङ् मे़त्‍ते़से़ॽ, यहवे दाङ्‌बे़ल्‍ले़ अक्‍खे पाःत्‍तुरो–

“लत्‍छा ताभे, ताभेधिक्, यामे़राप्‍तुर वाॽरो

हे़क्‍क्‍याङ् से़ल्‍ले़ङ् से़ल्‍ले़ङ् लॽर मे़युःत्‍तुर वाॽरो॥

१० कन् मनाहाॽ से़प्‍मासिरे़ लागि यामे़राप्‍ते़बारो,

हे़क्‍क्‍याङ् साःम्‍भे के़ले़क्‍पा कुइसिःक्

तिल्‍ले़क् तिल्‍ले़क् लॽरिक् मे़युःत्‍तुबारो!

आल्‍ल खिनिॽ सःप्‍मा के़सुक्‍तिबि?

खिनिॽनुःल्‍ले़ आत्‍तातान्‍ने साॽरिक् के़धुम्‍बाहाॽ

कल्‍ले़ कुमुक्‍साम्‍मो मे़जोःन्‍दे़आङ् मे़ने़रो!

११ ओरो, ताभेन् यामे़राप्‍तुर वाॽरो

हे़क्‍क्‍याङ् मे़युःत्‍तुर वाॽरो,

खुम्‍दिङ् के़बिबे़ल्‍ले़ कुलागि कन् यारिप् पोङ्‌ल वाॽरो॥

१२ “नासिगे़न् थक्‍ला के़गप्‍पा मनाए,

खे़ने़ॽ हाबे़ॽआङ् मेरिङ् थक्‍ते़ॽओ,

तुक्‍खेओ के़लाङ् से़बङ्‌बाहाॽ थगे़ॽओ,

थेआङ्‌भे़ल्‍ले़ खे़न् ताभेःल्‍ले़ आमनाहाॽ से़रुसिरो,

हे़क्‍क्‍याङ् इस्राइलबा लाम्‍लोबाहाॽ के़रे़क् मे़सिरो!

१३ आङ्‌गाॽ आमनाहाॽरे़ खुन्‍छिॽ निङ्‌वाॽ साॽरुङ्‌लो॥

खे़ङ्‌हाॽरे़ थे़मा सुये़म् मे़गत्‍तुबे?

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥

१४ “नासिगे़न् थक्‍ला के़गप्‍पा मनाए,

खे़ङ्‌हाॽ माङ्‌निङ्‌वाॽपान् मे़त्‍ते़से़ॽओ॥

हे़क्‍क्‍याङ् के़हुक्‍ताप्‍पेॽहाॽ हिप्‍ते़ॽओ॥

खे़ब्‍याङ् खे़ने़ॽ ताभेन् याङ्‌सिङ्‌ङे़ॽओ

हे़क्‍क्‍याङ् के़रे़क् पिसाङ् यरिक् मना मे़से़रुसिबा,

आत्‍तातान्‍ने यरिक् मना मे़से़रुसिबा खुन्‍छिॽ मे़दुमुबा

पाःन्‍निन् ओसेःन्‍धाङ् चोःक्‍मा मिक्‍सेःन्‍ले़ लागि

निले़ङ् थारिक्, सुम्‍ले़ङ् थारिक्‍काङ्

खे़ने़ॽ कन् से़ल्‍ले़ङ् से़ल्‍ले़ङ् हिक्‍खे़ॽओ॥

१५ किमा यङ्‌मे़ल्‍ले़ खे़ङ्‌हाॽरे़ खुन्‍छिॽ साम्‍मिक् माररो,

हे़क्‍क्‍याङ् के़जोःम्‍बाहाॽ यरिक् मे़बोङ्‌लरो,

थेआङ्‌भे़ल्‍ले़ के़रे़क् लाम्‍धेःत्‍हाॽओ

ताभेन् से़ल्‍ले़ङ् से़ल्‍ले़ङ् लॽरो॥

साःम्‍भे कुइसिःक् कन् तिल्‍ले़क् तिल्‍ले़क् लॽरो

हे़क्‍क्‍याङ् मना से़प्‍मारे़ लागि मे़युःत्‍तुआङ् वाॽरो!

१६ ताभेए, खे़ने़ॽ आत्‍ति पिसाङ् निङ्‌वाॽ के़जोगुॽ,

खे़ने़ॽ आत्‍ति ले़प्‍साङ् के़सिराॽथाङ्

खे़ने़ॽ चुप्‍साङ् ले़प्‍माङ् च्‍ये़प्‍ते़से़ॽओ,

खे़ब्‍याङ् फे़न्‍छाङ् ले़प्‍माङ् च्‍ये़प्‍ते़से़ॽओ॥

१७ आङ्‌गाॽआङ् आहुक्‍ताप्‍पेॽहाॽ हिप्‍तुङ्‌लो,

हे़क्‍क्‍याङ् आङ्‌गाॽ आसिक् पोःक्‍मे़न् चिःक्‍तुरो॥

आङ्‌गाॽ यहवे दाङ्‌बान् पाराङाङ् वाॽरो!”

बेबिलोनबा हाङ्‌ङिल्‍ले़ कुदाभे

१८ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१९ “नासिगे़न् थक्‍ला के़गप्‍पा मनाए, लत्‍छा चइःत् साप्‍ते़ॽ हे़क्‍क्‍याङ् बेबिलोनबा हाङ्‌ङिल्‍ले़ कुदाभेन् तिम्‍मारे़ लागि कप्‍मो ने़त्‍छि माराम्‍हाॽ योःक्‍थक्‍ते़ॽ॥ बेबिलोनलाम् के़लःम्‍बा के़भे़म्‍बा लाम्‍मिन् ने़त्‍छि माराम् के़से़बादे़न्‍नो लाम् ओःन्‍धाक्‍मारे़ लागि लत्‍छा मिक्‍से़ःन् लेःत्‍ते़ॽ॥

२० लत्‍छा लाम्‍मिन् अम्‍मोनबा हाङ्‌पाङ् रब्‍बा पेक्, हे़क्‍क्‍याङ् वेॽस्‍मा लाम्‍मिन् यहुदाबा हाङ्‌यक् यरुसले़म पेक्॥

२१ बेबिलोनबा हाङ्‌ङिन् आल्‍ल यरुसले़ःम्‍मिन् फप्‍माबि इ रब्‍बाःन् फप्‍माबि लॽरिक् निःन्‍धो मे़म्‍बोङ्‌ङे लाम् के़से़बादे़न्‍नो ये़प्॥ खुने़ॽ थुम्‌या इमारे़ लागि कुघागे़इक्‍पाहाॽ उःत्‍तुसिॽ॥ तोङ् याङ्‌मोलाम् तोःङ्‌हाॽ यगङ् यगङ् मे़मुन्‍दुआङ् खे़ङ्‌हाॽरे़ तॽयाःन्‍सोन् मे़गे़सुॽ॥ खे़ङ्‌हाॽरे़ थक्‍सा तोःम्‍मनाबा सिदुङ्‌जभाहाॽरे़ कुने़रे़त्‍हाॽ ओमे़मे़त्‍तु मे़साॽरु॥

२२ खुने़ॽ कुजुप्‍साङ् ले़प्‍माङ् के़ये़प्‍पा खागे़इक्‍पाल्‍ले़ पाःत्‍तुॽ, ‘यरुसले़म!’ लुङ्‌धाक् लुःम्‍मा सिङ्‌आःत्‍हाॽनु, मनाहाॽ से़प्‍मासि यम्‍बा इक्‍लाओ मे़अःक्‍ल, यम्‍बा लाम्‍धेःप्‍पाहाॽरे़ कुदक्‍ले़ङ्‌वाओ खुने़ॽ कुधक्‍सुबाहाॽ मे़भे़न्‌ॽ॥ खे़ङ्‌हाॽरे़ किर्गप् कप्‍मा चङ्‌हिम्‍हाॽ मे़ये़प्‍सुॽ, हे़क्‍क्‍याङ् लुङ्‌धाक्‍हाॽ लुःम्‍मारे़ लागि खाम्‍लुङ्‌हाॽ थो मे़भोःक्‍खुॽ॥

२३ बेबिलोन के़युङ्‌बा मनाहाॽनु मे़जोगुबा खुन्‍छिॽ नादङ् पाःन्‍निल्‍ले़ चोगुल्‍ले़ यरुसले़म के़युङ्‌बा यक्‌युङ्‌बाहाॽरे़ कन् पाःन्‍निन् इङ्‌ले़क्‍के खाइक् फाॽआङ् मे़इःत्‍तुॽ॥ कर बेबिलोनबा हाङ्‌ङिल्‍ले़ खे़न् मनाहाॽरे़ मे़जोगुबा खुन्‍छिॽ पिफ्‍युङ्‌ङिन् निङ्‌वाॽसुम् तारु पिरुसिॽ॥ खे़ब्‍याङ् खुने़ॽ खे़ङ्‌हाॽ थङ्‌ङो फत्‍तुसिआङ् ते़म्‍सुसिॽ॥

२४ “खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– ये़त्‍ले़ङ् ये़त्‍ले़ङ् खिनिॽ लायोन् नु खिनिॽ आप्‍तिक्‍किन् आनिङ्‌वाॽ सुम् लॽर के़याःन्‍दुम्‌ॽ॥ खिनिॽ कन् चिङ्‌माआङ् निङ्‌वाॽ के़न्‍जोगुम्‍मिन्‌ॽ! खिनिॽ के़जोगुम्‍बा के़रे़क् पाःन्‍हाॽओ, के़रे़क्‍ले़ ओमे़प्‍मारे़ लागि खे़ङ्‌हाॽ नुरिक्‍काङ् निधाप्॥ खे़ल्‍ले़ चोगुल्‍ले़ आल्‍ल खिनिॽ खुम्‍दिङ् खोमा ये़म्‍मिन् त्‍ये़आङ् वाॽ!

२५ “इस्राइलबा फे़क्‍के़लाॽबा नु ताक्‍के़भे़ॽबा युक्‍साबे, खे़ने़ॽ के़नुप्‍मा ये़न्‍निन् के़रे़आङ् वाॽ!

२६ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे़ पाःत्‍तुरो–

“मुधिङ् इसेःङ्‌बा के़दिःत्‍चन् फुत्‍चिक् फुन्‍दे़देसे़ॽओ,

थेआङ्‌भे़ल्‍ले़ तगिबे़न् थे़प्‍पे़त् ले़ङ्‌सिङ्‌लो॥

आल्‍ल नःम्‍नःम्‍बे़न् थो मे़भोःक्‍खुरो,

हे़क्‍क्‍याङ् पयम् यम्‍बे़न् यो मे़धासुरो॥

२७ खाप्‍पुथ्‍यःङ्! खाप्‍पुथ्‍यःङ्!

आङ्‌गाॽ से़क्‍खाए हाङ्‌जुम्‍मिन् खाप्‍पुथ्‍यःङ् चोगुङ्‌लो॥

हे़क्‍क्‍याङ् कुदोःप्‍मा खासे़न् लोःम्‍मा युक् के़गप्‍पा थिक्

ओसेःन्‍धाङ् मे़म्‍बोङ्‌ङे थारिक् कन् याम्‍मो मे़बोङ्‌ने़न्‍लो॥

खे़ब्‍याङ् आङ्‌गाॽ कन् खुने़ॽ हुक्‍सुप्‍तुङ्‌लो॥

अम्‍मोन्‍बा मनाहाॽरे़ खुन्‍छिॽ तक्‍ले़ङ्‌वाओ ताभे

२८ “हे़क्‍क्‍याङ् आल्‍ल नासिगे़न् थक्‍ला के़गप्‍पा मनाए, अम्‍मोनिहाॽरे़ खुन्‍छिॽ याःम्‍बेओ नु खे़ङ्‌हाॽरे़ खुन्‍छिॽ माङ्‌चे़क्‌या पाःन्‍निल्‍ले़ कुयाःम्‍बेओ माङ्‌निङ्‌वाॽपान् पारे़ॽ॥ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् खे़ङ्‌हाॽ मे़त्‍ते़से़ॽओ–

“लत्‍छा ताभे, ताभेधिक् खे़ने़ॽ से़प्‍मारे़ लागि मे़भिःक्‍खुआङ् वाॽरो॥

तिल्‍ले़क् तिल्‍ले़क् साःम्‍भे के़ले़क्‍पा कुइसिःक्,

कल्‍ले़ मे़ङ्‌मारे़ लागि मे़इःक्‍खुआङ् वाॽरो

२९ खिनिॽ माङ्‌निङ्‌वाॽपान् के़बाःप्‍पाहाॽरे़

इङ्‌ले़क् सुफोहाॽ मे़बाःत्‍तुआङ् वाॽरो,

हे़क्‍क्‍याङ् खिनिॽ तॽयान् ओगे़मे़प्‍पाहाॽरे़

खिनिॽ इङ्‌ले़क् के़म्‍मे़त्‍तिआङ् वाॽरो॥

खुम्‍दिङ् खोमा कुनुप्‍मा ये़न् निःप्‍मा के़गे़प्‍पाआङ् के़वाॽबा

कुॽइगे़भे़म्‍बाहाॽरे़ खुन्‍छिॽ सित्‍लाहाॽओ ताभेन् चुक्‍ते़आङ् पत्‍लो॥

३० “आल्‍ल खिनिॽ ताभेन् कुसुःप्‍पो याक्‍ते़म्‍मे़ॽओ,

थेआङ्‌भे़ल्‍ले़ सागे़वाःन्‍नासिबा खिनिॽ लाजेॽओ,

खिनिॽ खासे़न् चोःक्‍मा निःन्‍धो चोगुङ्‌लो॥

३१ आसिक् पोःक्‍मान् खिनिॽ सम्‍धाङ् थासुङ्‌लो

आसाक्‍के़न् पोःक्‍मा मिन् खिनिॽ सम्‍धाङ् मुःत्‍तुङ्‌लो॥

खाप्‍पुथ्‍यःङ् चोःक्‍मा कुहुक्‌वा के़नुॽबा कुलुङ्‌माॽ

स्‍याःत् मे़ल्‍लॽमनाबा मनाहाॽओ खिनिॽ हुक्‍सुप्‍निङ्‌लो॥

३२ मिःल्‍ले़ लागि खिनिॽ निःङ्‌गेॽ के़बोःक्‍खिरो,

खम्‍भ्‍याङ् खिनिॽ माक्‍खिन् आबाङे खिनिॽ लाजेॽओ वे़त्‍लो॥

खिनिॽ वरे़ङ्‌ले़ङ् खक्‍पे़त् के़मे़गिरो,

साप्‍मुःन्‍धुम्‍मो खिनिॽ निङ्‌वाॽसोक् मारो

थेआङ्‌भे़ल्‍ले़ आङ्‌गाॽ यहवे दाङ्‌बे़न् पाराङ्‌ङाङ् वाॽरो!”

यरुसले़ःम्‍मो फे़न्‌याःम्‍बक् पोःक्‍खे़

२२

आल्‍ल यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, यरुसले़ःम्‍मिन् खासे़न् चोःक्‍मारे़ लागि खे़ने़ॽ थे यारिप् के़वाॽबि? मना के़से़प्‍पाहाॽरे़ खुन्‍छिॽ कन् ये़क्‌यक्‍किन् खासे़न् चोःक्‍मारे़ लागि खे़ने़ॽ यारिप् के़वाॽबि? खे़ल्‍ले़ चोगुबा याम्‍गे़सिङ्‌बा लायोहाॽ मनाहाॽरे़ मे़घे़प्‍सुरए पाःत्‍ते़ॽ,

३ हे़क्‍क्‍याङ् खे़ङ्‌हाॽ मे़त्‍ते़से़ॽ– ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खे़ने़ॽ नावाइत्‍लाहाॽलाम् आप्‍फेक् के़जिःन्‍छिङ्‌बा नु खे़ने़ॽ आप्‍फेक् लुम्‍मो माक्‍खिॽसिवा से़मालाम् मे़ङ्‌सिङ्‌मा पाःन्‍हाॽ के़दाःप्‍पा ये़क्‌यक्‍के,

४ खे़ने़ॽ माक्‍खिॽ के़से़सुआङ् वाॽबाल्‍ले़ चोगुल्‍ले़ आप्‍तिक्‍साबा के़जोःक्॥ खे़ने़ॽ नावाइत्‍लाहाॽ के़जोगुसिआङ् वाॽबाल्‍ले़ चोगुल्‍ले़ खे़ने़ॽ आसुत्‍थो के़बोःक्‍खे़आङ् के़वाॽ॥ खे़ने़ॽ के़मे़क्‍मा ये़न्‍निन् त्‍ये़आङ् वाॽ! खे़ने़ॽ के़नुप्‍मा तङ्‌बेहाॽओ के़गे़रे़आङ् के़वाॽ॥ आङ्‌गाॽ इक्‍सादिङ् खाम्‍बेःक्‍मो के़रे़क् कुनामे़न्‍छाॽ मे़प्‍मा चाहाक् चोःक्‍ने़रो॥

५ हयङ्‌किल्‍लिङ् नाक्‍मा पाःन्‍हाॽरे़ के़दिम्‍बा, कुमिङ् मे़न्‍इङ्‌मनाबा ये़क्‌यक्‍के, निःत्‍ताङ् नु माःङ्‌घाबा मनाहाॽरे़ खे़ने़ॽ कुनामे़न्‍छाॽ के़म्‍मे़त्॥

६ “‘इस्राइलबा के़रे़क् लाम्‍लोबाहाॽरे़ खुन्‍छिॽ मुक्‍साम्‍मिल्‍ले़ माक्‍खिॽ मे़से़सुॽ॥

७ पानुदिङ् पाहाॽ नु मानुदिङ् माहाॽ चे़क्‌या इङ्‌दो मे़मे़त्‍तुसिआङ् ताप्‍फे़ःल्‍लिक् मे़मे़त्‍तुसिॽ॥ कम्‍ब्राङ्‌ले़ लागि वेॽ लाजेॽबाहाॽ तुक्‍खे मे़जाःत्‍तुसिॽ॥ ये़त्‍छा होॽदोःक्‍हाॽ नु मेमेदुमाहाॽ मे़न्‌वाॽमना मे़मे़त्‍तुसिॽ हे़क्‍क्‍याङ् खिनिॽ लुम्‍मो मे़युःत्‍तुसिॽ॥

८ आङ्‌गाॽ आसेसे पाःन्‍हाॽ कुनामे़न्‍छाॽ के़मे़त्‍तुॽ हे़क्‍क्‍याङ् आङ्‌गाॽ आसाबाथ नाःम्‍सिङ्‌मा ये़न्‍हाॽ के़भेःन्‍दुॽ॥

९ मनाहाॽरे़ वेॽहाॽ मे़न्‌वाॽमनाबा पाःन्‍नो मे़धिक्‍तुसिॽ खे़ब्‍याङ् खे़ङ्‌हाॽ से़त्‍छे़ मे़बाङ्‌घुमे़देसुसिॽ॥ खे़ने़ॽओबा मनाहाॽरे़ थे़गुहाॽओ के़ने़बा माङ्‌धाःन्‍हाॽओबा कुजाहाॽ मे़जआङ् मे़न्‍छ्रिक्‍क्रा मे़न्‍दाङ्‌ग्रा चोःक्‍मा याःम्‍बक्‍हाॽ मे़जोगुॽ॥

१० मनाहाॽ खुन्‍छिॽ पाहाॽरे़ खुन्‍छिॽ मेःत्‍हाॽनु सोरिक् मे़इम्‌ॽ हे़क्‍क्‍याङ् कुसिम् वाहप्‍पा के़वाॽमा मे़न्‍छुमाहाॽ इप्‍मासि याःम्‍बक् मे़जोगुआङ् आसुत्‍थो मे़जोःक्‍सिङ्‌ॽ॥

११ आप्‍फेक् खुन्‍छिॽ हिम्‍बेसाङ्‌बाहाॽरे़ खुन्‍छिॽ मेःत्‍हाॽनु याम्‍बोःप्‍मा याःम्‍बक् के़जोःक्‍पा, खुन्‍छिॽ पाङ्‌लिमाहाॽ के़जिःम्‍बा, इग्र आप्‍फेक् खुन्‍छिॽ नुस्‍साॽ मे़न्‍छुमाहाॽ के़उःङ्‌बाआङ् मेःत् के़मे़प्‍पा ये़म्‍बित्‍छाहाॽ खे़ने़ॽ के़लुङ्‌धाक्‍हाॽओ मे़वाॽ॥

१२ खे़प्‍मो मना से़त्‍छे़ मे़इङुसिबाहाॽ, मे़साङुसिबा फाःन्‍दाहाॽ नु के़नाप्‍पाहाॽ आत्‍तिसाङ् मे़वाॽ॥ खे़ने़ॽ के़हिम्‍बेसाङ्‌बाहाॽ मे़न्‌वाॽमनाबा के़मे़त्‍तुसिआङ् खे़ने़ॽ साॽरिक् खिःक्‍ल याङ्‌ले़ कुस्‍सा के़जःॽ॥ हे़क्‍क्‍याङ् खे़ने़ॽ आङ्‌गाॽ निङ्‌वाॽ के़भेःत्‍छाङ्‌ङाङ् वाॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१३ “‘कर खे़ने़ॽ मे़न्‌वाॽमनाबा पाःन्‍नोलाम् के़धगुबा नु माक्‍खिॽसिवा के़से़सुआङ् वाॽबा ने़प्‍माङ् पाःन्‍नो आङ्‌गाॽ आहुक्‍ताप्‍पेॽहाॽ हिप्‍तुङ्‌ॽ॥

१४ आङ्‌गाॽ खे़ने़ॽ खुम्‍दिङ् पिने़ल्‍ले़ याःन्‍दिक् खे़ने़ॽ आक्‍ख्‍यारिक् के़धुम्‍बा नु हाङ्‌हाङ् के़लॽबा के़बोङ्‌बे? आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽ, हे़क्‍क्‍याङ् आङ्‌गाॽ पाःत्‍तुङ्‌बा पाःन्‍निन् चोगुङ्‌ॽ॥

१५ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽरे़ खुन्‍छिॽ लुम्‍मो आङ्‌गाॽ खिनिॽ फुत्‍छिङ्‌ज्‍याङ् से़निङ्‌देनिङ्‌ॽ खे़ब्‍याङ् खिनिॽ आसुत्‍थो पाःन्‍हाॽ नुप्‍सुङ् पिनिङ्‌ॽ॥

१६ मे़न्‍छाम् सुवाङ्‌हाॽरे़ खुन्‍छिॽ मिक्‍साओ खिनिॽ आसुत्‍थो के़बोःक्‍खिआङ् के़वयिल्‍ले़, आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‍लो॥’”

निङ्‌वाॽफुमाङ्‌ङिल्‍ले़ फे़न्‍जेॽ कुयोःम्‍मा मिदःत्

१७ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़-

१८ “नासिगे़न् थक्‍ला के़गप्‍पा मनाए, इस्राइलबा मनाहाॽग योःम्‍मनाबा युप्‍पा के़दाङ्‌सिङ्‌बा कुसुम् मे़न्‍दम्‍मनाबा युप्‍पा हिसिरो॥ खे़ङ्‌हाॽग योःम्‍माआङ् एगाङ् के़दाङसिङ्‌बा थेनाधेबा फे़मि, तिन्, फे़न्‍जेॽ नु माक्‍लुम्‍बा हिसिरो॥

१९ खे़ल्‍ले़ चोगुल्‍ले़ खे़ङ्‌हाॽ अक्‍खे मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ- खिनिॽ के़रे़क् कुसुम् मे़न्‍दम्‍मनाबा योःम्‍मनाबा युप्‍पा हि के़बोःक्‍खिबाल्‍ले़ चोगुल्‍ले़, आङ्‌गाॽ खिनिॽ आघप्‍प्‍या योःम्‍मा यरुसले़ःम्‍मो फे़त्‍निङ्‌ॽ॥

२० युप्‍पा, फे़मि, फे़न्‍जेॽ, माक्‍लुम्‍बा नु तिन्‍हाॽ मिदःत्‍तो योःम्‍बेःक्‍पा हे़क्‍के, आङ्‌गाॽ खिनिॽ सुम्‍निङ्‌ङाङ् आङ्‌गाॽ चाॽरिक् आसिक् के़बोःक्‍पा मिःल्‍ले़ खिनिॽ योःन्‍निङ्‌ॽ॥

२१ आङ्‌गाॽ खिनिॽ सोरिक् सुम्‍निङ्‌ॽ हे़क्‍क्‍याङ् आङ्‌गाॽ आसाक्‍के़न्‍निल्‍ले़ मिन् खिनिॽ सम्‍धाङ् मुःत्‍तुङ्‌ॽ,

२२ हे़क्‍क्‍याङ् आत्‍तातान्‍ने के़गोबे़ल्‍ले़ खिनिॽ युप्‍पा हे़क्‍के के़योःन्‍दिॽ॥ खे़ब्‍याङ् आङ्‌गाॽ यहवे दाङ्‌बे़ल्‍ले़ साॽरिक् के़बोःक्‍पा आसाक्‍के़न्‍निन् खिनिॽ सम्‍धाङ् थासुङ्‌ङाङ् वाॽ फाॽआङ् खिनिॽ निङ्‌वाॽ के़घोसुम्‍लो॥’”

इस्राइलबा लाम्‍लोबाहाॽरे़ खुन्‍छिॽ लायो

२३ यहवे दाङ्‌बालाम् याम्‍मो इङ्‌घङ्‌धिक् आङ्‌गाॽओ के़रे़-

२४ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ कन् इङ्‌घङ्‌ङिन् इस्राइलबा मनाहाॽ मे़त्‍ते़से़ॽ- आङ्‌गाॽ आसिक् पोःक्‍मा येन्‍नो, वहित् मे़न्‍धाए के़ने़बा खाम्‍बेक्, चिःम्‍मनाबा लाजेॽ हे़क्‍तङ्‌बा खिनिॽ के़बोःक्‍खिॽ॥

२५ हुरुम्‍लुम्‍बा फाप्‍ताप्‍पो के़हुःक्‍पार सानाःत् के़धे़ःङ्‌बा खिरिङ्‌बाहाॽ कुइसिःक् खे़ने़ॽ के़लाम्‍लोबाहाॽ चे़म्‍भन् मे़जोक्॥ मे़सुप्‍सु मे़युक्‍खुबाहाॽ मे़नाप्‍तुसिॽ हे़क्‍क्‍याङ् याङ्‌साकुन्‍धेहाॽ मे़घुःत्‍तुआङ् खे़ङ्‌हाॽरे़ मनाहाॽ मे़लरुसिॽ॥ खे़ङ्‌हाॽरे़ लाजेॽओ यरिक् मेमेदुमा मे़जोगुसिॽ॥

२६ खे़ने़ॽओबा निङ्‌वाॽफुसाम्‍बाहाॽरे़ आङ्‌गाॽ आइङ्‌जाङ्‌हाॽ मे़भेःन्‍दुआङ् वाॽ हे़क्‍क्‍याङ् आङ्‌गाॽ सेसेबा आबाःन्‍हाॽ मे़जिःन्‍दुआङ् वाॽ॥ आत्‍तिन् सेसेबा पान् नु आत्‍तिन् मे़न्‍जोबा पान् फाॽआङ् खे़ङ्‌हाॽरे़ मे़न्‍छे़न्‍दुन्‌ॽ॥ हे़क्‍क्‍याङ् थिम् कुइसिःक् सुत्‍थो नु आसुत्‍थो पाःन्‍हाॽ खे़ङ्‌हाॽरे़ आङ्‌गाॽ आमनाहाॽ मे़न्‍हुॽरुसिन्‌ॽ॥ आङ्‌गाॽ खे़ङ्‌हाॽरे़ खुन्‍छिॽ लुम्‍मो कुनामे़न्‍छाॽ पोङ्‌ङार फाॽआङ् खे़ङ्‌हाॽरे़ आङ्‌गाॽ आसाबाथ नाःम्‍सिङ्‌मा ये़न्‍हाॽ निनि खे़म्‍घे़म् मे़ल्‍लाप्‍तुन्‌ॽ॥

२७ खे़ने़ॽओबा लाम्‍लोबाहाॽग सानाःत्‍हाॽ कुजक्‍ता कुले़म्‍दा के़जोःक्‍पा पराबाहाॽ हे़क्‍तङ्‌बा मे़जोक्॥ से़क्‍खाःल्‍ले़ खे़ङ्‌हाॽरे़ याङ्‌ले़ लागि मनाहाॽ मे़स्‍ये़रुसिॽ॥

२८ हे़क्‍क्‍याङ् खे़ने़ॽओबा माङ्‌निङ्‌वाॽपान् के़बाःप्‍पाहाॽरे़ इङ्‌ले़क् सुफोहाॽ उवा मे़जोगुॽ खम्‍भ्‍याङ् मे़न्‌वाॽमनाबा माङ्‌निङ्‌वाॽपान्‍हाॽ मे़बाःत्‍तुआङ् खुन्‍छिॽ लागि मे़दे़प्‍सिङ्‌ॽ॥ यहवे दाङ्‌बे़ल्‍ले़ पाःत्‍तुआङ् मे़वये़न्‍छाङ् खे़ङ्‌हाॽरे़ मे़बाःत्‍तुॽ, ‘यहवे दाङ्‌बे़ल्‍ले़ अक्‍खे पाःत्‍तुॽ॥’

२९ लाजेॽओबा मनाहाॽरे़ खुःप्‍मा नु नाप्‍मा याःम्‍बक् मे़जोगुॽ, खे़ङ्‌हाॽरे़ याङ्‌गे़साॽबाहाॽ, थेआङ् मे़ङ्‌गप्‍मनाबाहाॽ ताप्‍फे़ःल्‍लिक् मे़मे़त्‍तुसिॽ, हे़क्‍क्‍याङ् वेॽ लाजेॽबाहाॽ कुदोःप्‍मा खासे़न्‍लोःम्‍मा पिमासि सुये़म् मे़म्‍बिरुसिन्‌ॽ॥

३० “आङ्‌गाॽ लाजेन् मे़मे़ङ्‌ङान्‍ल फाॽआङ् लुङ्‌धाक्‍कोबा हार्गाःङ्‌गाःङ्‌बादे़न्‍नो ये़प्‍मारे़ लागि खे़ङ्‌हाॽरे़ खुन्‍छिॽ लुम्‍मो लाजेन् कम्‍ब्राङ् के़मे़प्‍पा हे़क्‍क्‍याङ् लुङ्‌धाक्‍हाॽ चाःङ्‌वा मे़प्‍मा के़सुक्‍पा कुभा मनाधिक् आङ्‌गाॽ ओमे़त्‍तुङ्, कर आङ्‌गाॽ हाःत्‍ताङ् मे़ङ्‌घोबान्॥

३१ खे़ल्‍ले़ चोगुल्‍ले़ आल्‍ल आङ्‌गाॽ साॽरिक् आसिक् पोःक्‍मान् खे़ङ्‌हाॽरे़ खुन्‍छिॽ सम्‍धाङ् थासुङ्‌ॽ, हे़क्‍क्‍याङ् आसाक्‍के़न् पोःक्‍मा मिःल्‍ले़ खे़ङ्‌हाॽ खाप्‍पुथ्‍यःङ् चोगुङ्‌सिङ्‌ॽ॥ खे़ङ्‌हाॽरे़ खुन्‍छिॽ योबा के़रे़क् लायोहाॽरे़ खुम्‍दिङ्‌ङिन् खे़ङ्‌हाॽरे़ खुन्‍छिॽ थे़गेक् सम्‍धाङ् लुप्‍सुङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुआङ् वाॽरो!”

कुॽइगे़भे़म्‍मा कुन्‍ने़ॽ कुन्‍साॽ

२३

यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़-

२ “नासिगे़न् थक्‍ला के़गप्‍पा मे़न्‍छाम् याप्‍मिए, थिक्‍ले़ङ् लत्‍छा माःल्‍ले़ कुस्‍सा मे़न्‍छुमा ने़त्‍छि ने़ॽनुसाॽ वये़त्‍छि॥

३ मिस्र लाजेॽओ खे़न् ने़प्‍फु के़त्‍निमा पोःक्‍खे़त्‍छि॥ सिसागे़न् मे़न्‍छ्‌या के़रे़त्‍छिल्‍ले़सा खुन्‍छिॽ नुबक्‍हाॽरे़ ये़म्‍बित्‍छाहाॽ खुन्‍छिॽ सिक्‍चिमे़र याःम्‍मा फाःक्‍ते़छु॥

४ यम्‍मे़ल्‍ले़ कुमिङ् ओहोला वये़, हे़क्‍क्‍याङ् खुने़ॽ कुन्‍साॽरे़ कुमिङ् ओहोलिबा वये़॥ आङ्‌गाॽ खुन्‍छिॽ ते़न्‍धाम् मेःक्‍खिम् लिःक्‍खुङ्‌सिङ्, खे़ब्‍याङ् खुन्‍छिॽ आङ्‌गाॽ आलागि ये़म्‍बित्‍छासाहाॽ नु मे़न्‍छुमा साहाॽ कत्‍ते़सु पिराङ्‌सिङ्॥ आङ्‌गाॽ सामरिया नु यरुसले़मरे़ खुन्‍छिॽ याःम्‍बेओ पाःत्‍तुङ्‌ल पत्‍ता, थेआङ्‌भे़ल्‍ले़ ओहोलाःन् सामरिया नु ओहोलिबाःन् यरुसले़मरो॥

५ “खे़ब्‍याङ् ओहोलाःन् आङ्‌गाॽए आमेःत् वये़साङ् चाराम्‍मा याःम्‍बक् चोगु, हे़क्‍क्‍याङ् खुने़ॽ अस्‍सुरि थक्‍सुबाहाॽ ले़प्‍माङ् कुनिङ्‌वाॽ इगेःक् लॽरे़॥

६ खे़ङ्‌हाॽ के़रे़क् पनुनुबा थाङ्‌बे़न् मना, पघे़म् के़घे़म्‍बा हिःक्‌यङ्‌यङ्‌बा तेत् के़जाङ्‌बा, थक्‍पेबा नु थक्‍मोबा खुन्‍छिॽ अन्‍हाॽरे़न् अन्‍लाधा के़लोङ्‌बा मे़वये़॥

७ हे़क्‍केलॽरिक् अहोलिबाःल्‍ले़ खुने़ॽ आप्‍फेक् अस्‍सुरबा मे़सेगुसिबा के़रे़क् मनाहाॽनु के़त्‍निमा याःम्‍बक् चोगु, खे़ङ्‌हाॽरे़ खुन्‍छिॽ नावाइत्‍लाहाॽ से़वा मे़त्‍तुसिआङ् खुने़ॽ आप्‍फेक् आसुत्‍थो चोःक्‍सिङ्॥

८ खुने़ॽ मिस्रलाम् लःन्‍दे़थाङे़ल्‍ले़, खुने़ॽ के़त्‍निबा चोःक्‍मा कुयाःम्‍बक्‍किन् एगाङ् मे़ले़रुन् मे़धने़न्॥ मिस्रबा मनाहाॽ खे़न्‍नु मे़इप्‍से़ल्‍ले़, खुने़ॽ कुनुबक्‍हाॽरे़ खुन्‍छिॽ सिक्‍चिमे़बा नु खुने़ॽ के़त्‍निमा मे़गत्‍तुल्‍ले़बा कुइसिःक् मे़न्‍छ्‌या वये़ल्‍ले़बा हे़क्‍केए खे़न् आल्‍लसाङ् चिःन्‍जिःन् के़घुमा चोगे़॥

९ “खे़ल्‍ले़ चोगुल्‍ले़ खुने़ॽ साॽरिक् लुङ्‌माॽ हिःत्‍तुसिबा अस्‍सुरिहाॽरे़ खुन्‍छिॽ हुक्‍को आङ्‌गाॽ खे़न् थासुङ्‌ॽ॥

१० खे़ङ्‌हाॽरे़ खुने़ॽ ले़क्‍चाबे़धिक् मे़जोगु, खे़ङ्‌हाॽरे़ खुन्‍छिॽ योःग्‍बा योःग्‍मा कुइसिःक् खे़ल्‍ले़ कुस्‍साहाॽ मे़दे़म्‍सु मे़देॽरुसि, खे़ब्‍याङ् खे़ङ्‌हाॽरे़ खे़न् मे़स्‍ये़रु॥ खुने़ॽ खुम्‍दिङ् खोसुआङ् एगाङ्, खुने़ॽ कुइङ् कुनाम्‍मिन् लाजेॽओबा के़रे़क् मे़न्‍छुमाहाॽरे़ निङ्‌वाॽ मे़घोसु॥

११ “ओहोलाःल्‍ले़ कुन्‍ने़ॽ अहोलिबारे़ थे़मा पोःक्‍खे़ के़लॽबा पाःन्‍निन् खुने़ॽ निसुआङ् पत्‍छे़साङ्, खुने़ॽ कुन्‍ने़ॽरे़ नाःत्‍तुबा लाम्‍हाॽए कुन्‍साॽ ओहोलिबाःल्‍ले़ नाःत्‍तु॥ हे़क्‍क्‍याङ् खुने़ॽ ये़म्‍बा कोःप्‍मा नु के़त्‍निमा चोःक्‍मा याःम्‍बक्‍को लाप्‍फेसिङ्‌ङाङ् आल्‍लसाङ् साॽरिक् खुने़ॽ फे़त्‍लाॽरे़॥

१२ खे़न् के़घे़म्‍सिङ्‌बा थक्‍सुबा चाङ्‌हाॽ के़जाङ्‌बा, खे़न् अस्‍सुरबा सुहाङ्‌गे़म्‍बा, थक्‍पेबाहाॽ नु थक्‍मोबा, खे़न् खुन्‍छिॽ अन्‍हाॽरे़न् अन्‍लाधाहाॽ के़लोङ्‌बा, खे़न् के़रे़क् पनुनुबा थाङ्‌बे़न् मनाहाॽओ खुने़ॽ मे़न्‍छ्‌या ओसेःन्‍धाङ् चोःक्‍सिङ्॥

१३ खुने़ॽ कुन्‍ने़ॽ हे़क्‍केए आसुत्‍थो चोःक्‍सिङ्‌ङाङ् खे़न् परिक्‍ले़ खुने़ॽ पेर पत्‍छे़बा आङ्‌गाॽ निसुङ्॥

१४ “खे़ब्‍याङ् खे़ल्‍ले़ के़त्‍निमा चोःक्‍मा कुयाःम्‍बक्‍किन् आल्‍लसाङ् यरिक् फोसुर तेॽरु॥ लत्‍छा लुङ्‌धाक्‍को मे़लक्‍तुआङ् पत्‍छे़बा पघे़म् के़घे़म्‍बा कुहे़ःत्‍ला चाङ्‌हाॽ के़जाङ्‌बा बेबिलोनबा थक्‍सुबा सुहाङ्‌गे़म्‍बाहाॽरे़ खुन्‍छिॽ इत्‍छाप्‍हाॽओ खुने़ॽ लुङ्‌माॽहिःम्‍मो थ्‍ये़॥

१५ पघे़म् के़घे़म्‍बा फॽइहाॽ खुन्‍छिॽ केङ्‌हाॽओ कब्रिङ् मे़युप्‍सुआङ् पत्‍छे़, हे़क्‍क्‍याङ् खुन्‍छिॽ थे़गेःक्‍पो ते़ल्‍ले़म् पागरिहाॽ मे़घुःक्‍खुआङ् पत्‍छे़॥ बेबिलोन लाजेॽलाम् के़भे़म्‍बा अन्‍लाधा के़लोङ्‌बा सुहाङ्‌युक्‍पाहाॽ कुइसिःक् खे़ङ्‌हाॽरे़ चाङ् मे़जाक्‍खुआङ् वये़॥

१६ खुने़ॽ कन् इत्‍छाप्‍हाॽ निसुसिल्‍ले़, खुने़ॽ आप्‍फेक् कुधक्‍किन् खे़ङ्‌हाॽ पिमासिरे़ लागि कुनिङ्‌वाॽ इगेःक् लॽरे़, खे़ल्‍ले़ चोगुल्‍ले़ खे़ङ्‌हाॽ खुने़ॽओ मे़भे़न्‍ल फाॽआङ् इङ्‌साबाहाॽ खुने़ॽ बेबिलोन पाङ्‌घुदेसुसि॥

१७ खे़ब्‍याङ् खे़ङ्‌हाॽ मे़भे़रे़आङ् खुन्‍छिॽ सिराॽ के़धाङ्‌बा इप्‍नाओ खे़न् मे़जिःन्‍दुआङ् खुने़ॽनु याम्‍बोःप्‍मा याःम्‍बक् मे़जोगु॥ हे़क्‍केग खुने़ॽ मे़जिःन्‍दुआङ् एगाङ् खुने़ॽ खे़ङ्‌हाॽ चिःत्‍तुसिआङ् नाॽरुसि॥

१८ “हे़क्‍केलॽरिक्‍के, खे़ल्‍ले़ कुन्‍ने़ॽ नाॽरुङ्‌बा कुइसिःक् आङ्‌गाॽ अहोलिबाःन्‍नु कुसिक् के़लेःङ्‌बा पोःक्‍खाङ्, थेआङ्‌भे़ल्‍ले़ खुने़ॽ आप्‍फेक् खे़ङ्‌हाॽरे़ खुन्‍छिॽ तगि साक्‍साक्‍मा ले़ङ्‌सिङ् हे़क्‍क्‍याङ् सोरिक् इम्‍मा याःम्‍बक्‍को खे़ङ्‌हाॽरे़ खुन्‍छिॽ सिक्‍चिमे़र कुधक्‍किन् पिरुसि॥

१९ हे़क्‍केसाङ् खुने़ॽ वे़न्‍दुआङ् वये़ल्‍ले़ मिस्र लाजेॽओ के़त्‍निमा चोगुबा याःम्‍बक्‍किन् निङ्‌वाॽ इःप्‍मे़ल्‍ले़, आल्‍लसाङ् साॽरिक् के़त्‍निमा याःम्‍बक् चोःक्‍मा ले़प्‍माङ् खुने़ॽ लासे़॥

२० अदङ्‌ङिल्‍ले़न् यारिक् यम्‍बा लुङ्‌माॽ हिःप्‍तुसिबाहाॽरे़ खुन्‍छिॽ सार्दाम्‍हाॽ नु अन्‍निल्‍ले़ लःत्‍तुबा खे़न् से़मे़वाहाॽ खुने़ॽ कुसिराॽ थाङे़॥

२१ खे़ल्‍ले़ चोगुल्‍ले़, ओहोलिबाए, खे़ने़ॽ मिस्रओ मे़न्‍छ्‌या के़वये़ल्‍ले़ के़रे़क्‍नुःल्‍ले़ तगि सिक्‍चिम्‍मारे़ लागि खे़ने़ॽ के़नुबक्‍हाॽ यॽमा के़भाःक्‍तुसिबा कुइसिःक् के़बेःक्‍पा के़ये़न्‍हाॽ खे़ने़ॽ कुजाभे़ल्‍ल निङ्‌वाॽ के़इःत्‍तुरो॥

निङ्‌वाॽफुमाङ्‌ङिल्‍ले़ ओहोलिबाःन् खासे़न् चोगु

२२ “खे़ल्‍ले़ चोगुल्‍ले़ ओहोलिबाए, मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ- खे़ने़ॽ के़सिक् ले़ःक्‍खे़आङ् थिक्‍नाहाङ् के़हिसिङ् के़बेबा खे़ने़ॽ लुङ्‌माॽ के़हिःप्‍तुसिबा सुवाङ्‌हाॽए के़रे़क् पिसाङ्‌लाम् खे़ने़ॽ के़दक्‍ले़ङ्‌वाओ पाङ्‌घुङ् तासुङ्‌सिङ्‌ॽ॥

२३ बेबिलोनबा ये़क्‌यक् नु बेबिलोनबा के़रे़क् लाजेॽहाॽलाम् हे़क्‍क्‍याङ् पकोद, सोअ, कोअलाम् मनाहाॽ मे़दारो॥ हे़क्‍क्‍याङ् पनुनुबा थाङ्‌बे़न् थक्‍पेबाहाॽ, थक्‍मोबाहाॽ अन्‍लाधा के़लोङ्‌बा सुहाङ्‌युक्‍पाहाॽ, खम्‍भ्‍याङ् वेॽ थोधोक्‍पा ताक्‍फाओबा सुहाङ्‌युक्‍पाहाॽ खुन्‍छिॽ के़रे़क् अन्‍गे़युक्‍पाहाॽनु सोरिक् अस्‍सुरिहाॽ मे़दारो॥

२४ थाङ्‌गे़त् थो लाम् खे़ङ्‌हाॽ के़रे़क् अन्‍लाधाहाॽ, पित्‍लाधाहाॽनु सोसोरिक्, हे़क्‍क्‍याङ् थङ्‌ले़ लागि यारिप् के़बोङ्‌बा साॽरिक् यरिक् थक्‍सुबाहाॽ खे़ने़ॽ के़दक्‍ले़ङ्‌वाओ मे़युरुरो॥ खे़ङ्‌हाॽ के़रे़क् पिसाङ् खुन्‍छिॽ ये़प्‍मादे़न्‍नो मे़ये़म्‍सिङ्‌ॽ, खोहाॽ नु ताङ्‌घुःक्‍हाॽ के़याङ्‌सिङ्‌बा फे़जुम्‍भे़या खजुम्‍घया के़हेबा मनाहाॽरे़ खे़ने़ॽ किर्गप् के़म्‍गप्॥ हे़क्‍क्‍याङ् खुम्‍दिङ्‌ले़ लागि आङ्‌गाॽ खे़ने़ॽ खे़ङ्‌हाॽरे़ खुन्‍छिॽ हुक्‍को हुक्‍सुप्‍ने़रो हे़क्‍केलॽरिक् खे़ङ्‌हाॽरे़ खुन्‍छिॽ निङ्‌वाॽ तादा खे़ने़ॽ के़म्‍मे़त्॥

२५ आनाहे़म्‍मा आसाक्‍के़न्‍निन् आङ्‌गाॽ खे़ने़ॽ के़दक्‍ले़ङ्‌वाओ हिसुङ्‌ॽ, हे़क्‍क्‍याङ् खे़ङ्‌हाॽरे़ खुन्‍छिॽ साॽरिक् याःक्‍ले़ॽआङ् खे़ने़ॽ ताप्‍फे़ःल्‍लिक् के़म्‍मे़त्॥ खे़ङ्‌हाॽरे़ खे़ने़ॽ के़न्‍बोःन् नु के़ने़क्‍खोॽहाॽ मे़ले़बु के़म्‍बिरो खे़ब्‍याङ् के़हिङ्‌बा के़याःक्‍पाआङ् के़वाॽबा आत्‍तिन्‍हाॽसाङ् ताभे़ःल्‍ले़ मे़स्‍ये़रुसिॽ॥ खे़ने़ॽ के़स्‍साहाॽ मे़दे़म्‍सु मे़देॽरूसिॽ, हे़क्‍क्‍याङ् के़रे़क् के़दाङ्‌बा के़याःक्‍पाहाॽ मिमे़धिक्‍खु मे़देसुसिरो॥

२६ खे़ङ्‌हाॽरे़ खे़ने़ॽ नुबा के़जाङ्‌हाॽ नु के़मुधिङ्‌हाॽ मे़भे़न्‍दुआङ् ले़क्‍चाबे़धिक् के़म्‍जोक्॥

२७ कम्‍भलॽरिक् खे़ने़ॽ मिस्रलाम् के़धाक्‍तुबा चाराम्‍मा के़याःम्‍बक्‍किन् नु के़त्‍निमा चोःक्‍मा के़याःम्‍बक्‍किन् आङ्‌गाॽ साक्‍तुङ् पिने़रो॥ खे़ने़ॽ याम्‍मो आभे़ल्‍ले़आङ् खे़न् पाःन्‍हाॽओ के़निङ्‌वाॽ इगेःक्‍काङ् मिक् के़ङ्‌गेःत्‍तुन्‌ॽ इग्र खे़ने़ॽ मिस्र के़वये़बा के़ये़म्‍मिन् के़लुङ्‌माॽ हिःम्‍ल खे़ने़ॽ निङ्‌वाॽ के़न्‍इःत्‍तुन्‌ॽ॥

२८ “थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ- आङ्‌गाॽ से़क्‍खाए खे़ने़ॽ खे़न् के़सिक् के़ले़ःङ्‌बा नु के़जिःत्‍तुसिबा खे़ने़ॽ के़निङ्‌मिहाॽरे़ खुन्‍छिॽ हुक्‍को हुक्‍सुप्‍ने़रो॥

२९ खे़ङ्‌हाॽरे़ खे़ने़ॽ पजिःत् के़म्‍जिःत्‍ताङ् ताप्‍फेःल्‍लिक् के़म्‍मे़त् हे़क्‍क्‍याङ् खे़ने़ॽ के़गत्‍तुबा के़रे़क् पाःन्‍हाॽ के़म्‍नाप्‍पाङ् ले़क्‍चाबे़धुःक्‍सा के़म्‍ले़त्॥ खे़ने़ॽ के़त्‍निमा चोःक्‍मा के़याःम्‍बक्‍किल्‍ले़ नाधामे़न् के़रे़क् इक्‍सादिङ् खाम्‍बेःक्‍मो ओसेःन्‍धाङ् पोःङ्‌ॽ॥ खे़ने़ॽ के़जाराम्‍मा के़याःम्‍बक्‍किन् नु के़जे़ल्‍ले़क्‍ले़क् लॽमे़ल्‍ले़

३० कन् खे़ने़ॽ के़सम्‍धाङ् तारुआङ् वाॽ, थेआङ्‌भे़ल्‍ले़ खे़ने़ॽ आबाङे वेॽ मे़न्‍छाम् सुवाङ्‌हाॽनु के़त्‍निमा याःम्‍बक् के़जोगु, खे़ङ्‌हाॽरे़ खुन्‍छिॽ के़रे़क् नावाइत्‍लाहाॽ से़वा के़मे़त्‍तुसिआङ् खे़ने़ॽ आबाङे आसुत्‍थो के़जोःक्‍सिङ्॥

३१ के़न्‍ने़ॽरे़ कुलाम्‍हाॽ खे़ने़ॽ के़नाःत्‍तुआङ् के़वाॽबाल्‍ले़ चोगुल्‍ले़ खुने़ॽ थुङुबा हाबा खे़न् खोर्‍यान् आङ्‌गाॽ खे़ने़ॽ थुङ्‌मा पाङ्‌ने़रो॥

३२ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो-

“खे़ने़ॽ के़न्‍ने़ॽरे़ लत्‍छा यम्‍बा नु पाक्‍लुम्‍लुम्‍बा

कुघोर्‍याओलाम् खे़ने़ॽ के़धुङुरो॥

कङ्‌ग कुनामे़न्‍छाॽ नु किनाःन्‍दिःल्‍ले़

कुम्‍ब्राओ थारिक् सधे़क् के़दिम्‍बि चोक्‍लो॥

३३ मसिङ्‌मा नु निङ्‌वाॽ तुक्‍खेःल्‍ले़ खे़ने़ॽ के़सुःप्‍लो,

थेआङ्‌भे़ल्‍ले़ के़घोर्‍याःङ्‌ग निङ्‌साम् नु मुदोखाम्‍दोरे़

कुम्‍ब्राओ थे़म्‍बा वे़ल्‍ले़क् के़दिम्‍बा चोक्‍लो,

हाबा खे़न् खोर्‍यान् के़न्‍ने़ॽ सामरियाःल्‍ले़ थुङुरो॥

३४ खे़ने़ॽ खे़न् खोर्‍यान् खत्‍त्रे़क्

कुघाले़म् पोङ्‌ल थारिक् खे़ने़ॽ के़धुङुरो

खे़ब्‍याङ् खे़ने़ॽ कन् खोर्‍यान् कुम्‍जिक् पोङ्‌ल के़यःप्‍सुरो

हे़क्‍क्‍याङ् निङ्‌वाॽ तुक्‍खे चामो के़नुहाॽ खादुःक् खादुःक् के़उगुरो॥

आङ्‌गाॽ, मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!

३५ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ- हे़क्‍क्‍याङ् खे़ने़ॽ आङ्‌गाॽ निङ्‌वाॽ के़भेःत्‍छाङ्‌ङाङ् के़वाॽबा नु खे़ने़ॽ के़एःक्‍के़न् के़हिसाङ् के़बिराङ्‌ङाङ् वाॽबाल्‍ले़ चोगुल्‍ले़, खे़ने़ॽ के़जोगुबा के़रे़क् चाराम्‍मा याःम्‍बक् के़जोगुबा नु के़त्‍निमा याःम्‍बक् के़जोगुबाल्‍ले़ कुले़क्‌वान् खे़ने़ॽ के़धरुर पोःड्‌लो॥”

निङ्‌वाॽफुमाङ्‌ङिल्‍ले़ ने़ॽनुसाॽ ने़प्‍माङ् खुम्‍दिङ् पिरुसि

३६ यहवे दाङ्‌बे़ल्‍ले़ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ ओहोलाःन् नु ओहोलिबाःन् खुन्‍छिॽ चोगे़सुबा के़रे़क् याम्‍गे़सिङ्‌बा लायोहाॽरे़ लागि आप्‍तिक् कुःत्‍ते़से़ॽ॥

३७ खुन्‍छिॽ आङ्‌गाॽलाम् सावाःन्‍दे़छुसिबा साहाॽ सिदुङ्‌जभा कुइसिःक् मिधिक्‍खे़छुसिआङ् से़रे़त्‍छुसि हे़क्‍क्‍याङ् नावाइत्‍लाहाॽ से़वा मे़त्‍ते़सुआङ् याम्‍बोःप्‍मा याःम्‍बक् नु मनासे़प्‍मा ने़प्‍माङ् याःम्‍बक् चोगे़छुआङ् वाॽसि॥

३८ खे़न्‍नुःल्‍ले़आङ् यरिक्, आङ्‌गाॽ आहिम्‍मिन् खुन्‍छिॽ चिःन्‍दे़त्‍छु खम्‍भ्‍याङ् आङ्‌गाॽ आसाबाथ ये़न्‍निन् फेःन्‍दे़त्‍छुआङ् वाॽ!

३९ खुन्‍छिॽ नावाइत्‍लाहाॽओ खुन्‍छिॽ साहाॽ सिदुङ्‌जभा तोःन्‍दे़छुबा ये़न्‍निल्‍ले़ याःन्‍दिक्‍के हाङ्‌हाङ् लॽरिक् आङ्‌गाॽ आहिम्‍मो माङ्‌से़वा चोःक्‍से़ खुन्‍छिॽ त्‍ये़सि! खुन्‍छिॽ सिगाङ् लासे़सिआङ् आङ्‌गाॽ आहिम्‍मे़न् चिःन्‍दे़त्‍छु॥

४० “खे़न्‍छिॽ ने़ॽनुसाॽरे़ ये़म्‍बित्‍छाहाॽ खोमासिरे़ लागि माःङ्‌घा माःङ्‌घाबा लाजेॽहाॽओ इङ्‌साबाहाॽ के़बाङ्‌घे़छुसि॥ खे़ब्‍याङ् खे़ङ्‌हाॽ मे़गे़रे़ मे़द्‌ये़ःल्‍ले़ खे़न्‍छिॽ वागे़रुःम्‍ने़छि, खे़न्‍छिॽ मिक्‍साङ्‌हाॽ माक्‍सुःन्‍दा के़जाःन्‍दे़छु, हे़क्‍क्‍याङ् खे़ङ्‌हाॽरे़ खुन्‍छिॽ लागि खे़न्‍छिॽ के़रे़क्‍नुःल्‍ले़ नुबा मुधिङ्‌हाॽ के़वाःत्‍ने़त्‍छि॥

४१ से़मुरिक्‍किल्‍ले़ फमनाबा साॽरिक् नुबा युक्‍नाओ खे़न्‍छिॽ खे़ङ्‌हाॽनु के़युङे़सि हे़क्‍क्‍याङ् आङ्‌गाॽ कुत्‍चिबा आसुक्‍पा नु आनिःङ्‌गेन् खे़न्‍छिॽ तगाङ् चप्‍ते़न् कुले़ःम् के़युक्‍खे़सु॥

४२ खे़न्‍छिॽ याक्‍फाङ्‌ङोलाम् थिःल्‍ले़ के़मबा यरिक् मनाहाॽरे़ खुन्‍छिॽ इक्‍लान् खे़म्‍दे़त्‍ते़॥ खे़न् ये़म्‍बित्‍छाहाॽ मुरे़ःक् खारे़ःक्‍पा थेआङ् के़होःप्‍पादे़न्‍नोलाम् के़दाबा चागे़राम्‍बा नु थिःल्‍ले़ के़मबा मे़जोगे़, खे़ङ्‌हाॽरे़ खे़न्‍छिॽ हुक्‍को हुक्‍पाःङ्‌गिहाॽ के़म्‌वाःत्‍ते़छि हे़क्‍क्‍याङ् खे़न्‍छिॽ थे़गेःक्‍हाॽओ साम्‍म्‍याङ्‌फुङ्‌हाॽ के़म्‍घुःक्‍ते़सि॥

४३ खे़ब्‍याङ् आङ्‌गाॽ अक्‍खे मे़त्‍तुङ्‌सिङ्, ‘खे़ङ्‌हाॽरे़ अक्‍तङ्‌मा इगे़सुॽमा काप्‍मुमा के़त्‍निमाहाॽ इप्‍मासि निङ्‌वाॽ मे़जोगुने़भग्र, खे़ङ्‌हाॽरे़ मे़इप्‍तुसिर!’

४४ हे़क्‍क्‍याङ् खे़ङ्‌हाॽरे़ हे़क्‍केए मे़जोगु॥ खुन्‍छिॽ नारा सिरेःप् मे़ल्‍लॽमनामा कन् के़त्‍निमा अहोला नु ओहोलिबाःन् खे़ङ्‌हाॽरे़ मे़इप्‍तुसि॥

४५ कर साम्‌योबा मनाहाॽरे़ याम्‍बोःप्‍मा नु माक्‍खिॽसिवा से़मा याःम्‍बक् के़जोःक्‍मा कन् ने़ॽनुसाॽ ये़क्‌यक्‍हाॽ खासे़न् मे़जोगुसिॽ, थेआङ्‌भे़ल्‍ले़ से़क्‍खाःल्‍ले़ खुन्‍छिॽग याम्‍बोःप्‍मा याःम्‍बक् के़जोःक्‍मा नु मना के़से़प्‍मासिरो॥

४६ “आल्‍ल मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ- ‘खुन्‍छिॽ तक्‍ले़ङ्‌वाओ मनालुप्‍लिहाॽ तारे़म्‍सिम्‍मे़ॽ हे़क्‍क्‍याङ् यङ्‌मा किमाओ थामासि नु नाप्‍मासिरे़ लागि खुन्‍छिॽ खे़ङ्‌हाॽओ हुक्‍सुप्‍ते़म्‍सिम्‍मे़ॽ॥’

४७ थेआङ्‌भे़ल्‍ले़ खुन्‍छिॽ निङ्‌मिहाॽरे़ लुङ्‌ङिल्‍ले़ मे़ले़प्‍तुसिॽ हे़क्‍क्‍याङ् ताभेहाॽरे़ खुन्‍छिॽ मे़से़रुसिॽ॥ खे़ङ्‌हाॽरे़ खुन्‍छिॽ ये़म्‍बित्‍छा नु मे़न्‍छुमा साहाॽ मे़ले़बु मे़से़रुसिॽ हे़क्‍क्‍याङ् खुन्‍छिॽ हिम्‍हाॽ मिमे़धिक्‍खु मे़बिरुसिॽ॥

४८ कम्‍भलॽरिक्, आङ्‌गाॽ लाजेॽओबा चाराम्‍मा याःम्‍बक्‍किन् नु नावाइत्‍ला से़वा मे़प्‍मा याःम्‍बक्‍किन् नुप्‍सुङ्‌ॽ, आङ्‌गाॽ आघासे़न्‍निन् खे़न् ने़त्‍छिरे़ खुन्‍छिॽ कुबिःन् नाःप्‍मा मे़ःन् के़लॽबा वेॽहाॽरे़ लागि साम्‍दिङ् पोःङ्‌ॽ॥

४९ नावाइत्‍लाहाॽ खे़न्‍छिॽ से़वा के़मे़त्‍ते़छुबा के़त्‍निमा याःम्‍बक् के़जोगे़छुबा के़रे़क् पाःन्‍हाॽरे़ कुले़क्‌वा के़त्‍ल के़दुम्‍सुॽ॥ ओवा, काक् खुम्‍दिङ्‌ङिल्‍ले़ खिन्‍छिॽ ये़त्‍तुक्‍खे के़जासिॽ॥ खे़ब्‍याङ् आङ्‌गाॽए मुक्‍साम्‍दाङ्‌बा यहवे दाङ्‌बाआ फाॽआङ् खे़न्‍छिॽ निङ्‌वाॽ के़घोसुरो॥”

हिङ्‌धोःक् के़धोःक्‍पा खप्‍प्‍या

२४

यहोयाकिन हाङ्‌ङिन् मे़दे़म्‍सु मे़देॽरुबा फाङ्‌सिगेक्‍पा तङ्‌बे थिबोङ् ला के़रे़बा थिबोङ् ये़न्‍नोa यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़-

२ “नासिगे़न् थक्‍ला के़गप्‍पा मे़न्‍छाम् याप्‍मिए, आइन्‍बा ये़न्‍निःत्‍ते़न् साप्‍ते़ॽ, थेआङ्‌भे़ल्‍ले़ कन् ये़न्‍निल्‍ले़ याःन्‍दिक्‍के बेबिलोनबा हाङ्‌ङिल्‍ले़ यरुसले़ःम्‍मिन् थङ्‌ङो फप्‍मा हेःक्‍तु॥

३ खे़ने़ॽ लत्‍छा खे़दाॽ पाःत्‍ते़ॽआङ् कन् पिफ्‍युङ्‌बाहाॽ मे़त्‍ते़से़ॽ– मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“मिःल्‍ले़ कुसम्‍धाङ् खप्‍प्‍याधिक् युक्‍खे़ॽओ,

हे़क्‍क्‍याङ् खे़प्‍मो चबे़ःत्‍छिक् च्‍वाःत् याक्‍ते़ॽओ॥

४ कुमिबुङ् हे़क्‍क्‍याङ् कुभक्‍ताङ् नु कुलाङ्‌से़बङ्‌बा

हे़क्‍क्‍याङ् खक्‍मनाबा के़रे़क् साॽरिक् चुन्‍जुम्‍बा

सेःक्‍मनाबा सामुल्‍लाहाॽरे़ कन् थिम्‍से़ॽओ॥

५ मे़ल्‍लुक् लुप्‍पोलाम् के़रे़क्‍नुःल्‍ले़ नुबा

मे़ल्‍लुक्‍किल्‍लक् खे़ने़ॽ ओगप् चोगे़ॽओ,

हे़क्‍क्‍याङ् खप्‍प्‍या सिगाङ् मिओ सिङ्‌ङिन् लुप्‍से़ॽओ॥

खप्‍प्‍यान् लाक्‍तुर याःन्‍दे़ॽओ,

हे़क्‍क्‍याङ् साःन्‍नु सोरिक् साये़प्‍पाहाॽ थे़न्‍दे़ॽओ॥

६ “आल्‍ल आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌लो–

चिःत्‍ते़स्‍ये़रो मना के़से़प्‍पाहाॽरे़ खुन्‍छिॽ ये़क्‌यक्,

यरुसले़ःम्‍मिन् आक्‍तङ्‌बा तुक्‍खेःल्‍ले़ हाङ्‌घुबे,

खे़ङ्‌ग लत्‍छा कुधोःक्‍मा खप्‍प्‍यारो

खे़ल्‍ले़ कुभे़त्‍लाॽमान् इःङ्‌मा सुक्‍मे़दे़त्‍ने़न्‍लो॥

सामुल्‍लाःन् लत्‍छा लत्‍छा लाःक्‍कात् लःत्‍ते़ॽओ,

थेआङ्‌भे़ल्‍ले़ आत्‍तिन् सामुल्‍लाःन्‍नाङ्

वेॽस्‍मान्‍नुःल्‍ले़ नुबा मे़जोःक्‍ने़न्‍लो॥

७ थेआङ्‌भे़ल्‍ले़ खुने़ॽ मनाहाॽ स्‍ये़रुसिबा माक्‍खिन्

याक्‍पेॽहाॽओ फत्‍छाःक् पित्‍तुआङ् पत्‍लो॥

खाम्‍हिःक्‍किल्‍ले़ कन् ते़प्‍मा ने़मा सुक्‍तुर यारिक्,

खाम्‍बाङ्‌ङोआङ् कन् मे़वे़त्‍ते़न्‍लो!

८ खे़ल्‍ले़ चोगुल्‍ले़ आसाक्‍के़न्‍निन् ओःन्‍धाक्‍मारे़ लागि

हे़क्‍क्‍याङ् खे़ल्‍ले़ कुले़क्‌वा नुःक्‍मारे़ लागि

के़रे़क्‍ले़ मे़निसुर फाॽआङ् खे़ल्‍ले़ कुमाक्‍खिन्

आङ्‌गाॽ याक्‍पेॽओ फत्‍छाःक् से़सुङ्‌लो॥

९ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌लो–

मना के़से़प्‍पाहाॽरे़ खुन्‍छिॽ ये़क्‌यक्‍किन् चिःत्‍ते़स्‍ये़रो,

आङ्‌गाॽ आबाङेए खे़ल्‍ले़ कुसिगाङ्

मि हाःम्‍मा सिङ्‌ङिन् लुप्‍सुङ्‌लो॥

१० ओवा, सिङ्‌ङिल्‍ले़ कुसम्‍धाङ् सिङ् लुप्‍से़ॽओ!

हुरुरुना के़दिःप्‍पा मिःल्‍ले़ खप्‍प्‍यान् लाक्‍तुर याःन्‍दे़ॽओ॥

यरिक् कुनिःप्‍मा कुघाप्‍माहाॽनु सान् थोःक्‍ते़ॽओ,

खे़ब्‍याङ् खे़न् एगाङ् साये़प्‍पाहाॽ मिधिक्‍खे़ॽओ॥

११ आल्‍ल कुघाले़म्‍बा खप्‍प्‍यान् मिघाङ्‌ग्रोःक् सम्‍धाङ् युक्‍खे़ॽओ॥

मराक् यारिक् कन् पये़म् के़ये़म्‍बा चोगे़ॽओ!

कुघःक्‍किन् नु हिङ्‌धोःक्‍किन् मिधिक्‍खे़देसे़ॽओ॥

१२ कर कङ्‌ग थेनाधेरक् पोङ्‌लो,

हिङ्‌धोःक्‍किन् इःङ्‌मादेमा सुक्‍मे़दे़त्‍ने़न्‍लो॥

खे़ल्‍ले़ चोगुल्‍ले़ मिओ कन् लाप्‍फुसे़ॽओ॥

१३ खे़ने़ॽ के़आसुत्‍थोःन्‍ग चिःन्‍जिःन्‍गे़घुबा के़याम्‍बोःप्‍मे़न् नु

नावाइत्‍ला से़वा मे़प्‍मा खे़ने़ॽ के़भे़न्‌याःम्‍बक्‍किन्‍लो॥

आङ्‌गाॽ इःङ्‌मा कोःत्‍ने़, कर के़न्‍दे़न्‍दे़न्‍लो॥

खे़ल्‍ले़ चोगुल्‍ले़ आङ्‌गाॽ आसाक्‍के़न्‍निन्

खे़ने़ॽ के़दक्‍ले़ङ्‌वाओ आसिक्‍मे़न्‍जिम्‍मे थारिक्

आल्‍ल खे़ने़ॽ के़जिःन्‍जिःन्‍घुमोए के़वाॽरो॥

१४ “आङ्‌गाॽ यहवे दाङ्‌बान् पाराङ्‌ङाङ् वाॽ! ये़म्‍मिन् के़रे़आङ् वाॽ, हे़क्‍क्‍याङ् आङ्‌गाॽ एगाङ् मे़नुःङ्‌ङाङ्॥ आङ्‌गाॽ आनिङ्‌वाॽ मे़नुःक्‍ङान्‌ॽ, हे़क्‍क्‍याङ् खे़ने़ॽ आङ्‌गाॽ खे़ने़ॽ आलुङ्‌माॽ स्‍याःत् के़ल्‍लॽने़न्॥ खे़ने़ॽ के़जोगुबा फेन्‌याःम्‍बक्‍हाॽरे़ कुले़क्‌वा आङ्‌गाॽ खासे़न् चोःक्‍ने़ॽ,” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥

माङ्‌निङ्‌वाॽपान् के़बाःप्‍पाल्‍ले़ कुमेःत्‍तिन् मासिङ्

१५ खे़ब्‍याङ् कन् इङ्‌घङ्‌ङिन् यहवे दाङ्‌बालाम् आङ्‌गाॽओ के़रे़–

१६ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ साॽरिक् के़सिराॽ के़धाङ्‌बा के़याङ्‌सा कुन्‍धेःन् आङ्‌गाॽ थिक्‍ले़ङ् थिक्‍ले़ तेॽरुङ् पिने़॥ हे़क्‍केसाङ् खुने़ॽ कुमासिङ्‌माओ आत्‍तिन् ने़त्‍युक्‍मा पाःन्‍निन्‍नाङ् ओसेःन्‍धाङ् मे़जोगे़न्‍ने़ॽ॥ खे़ने़ॽ मे़हाबे़न्‍ने़ॽ, खे़प्‍मो मिक्‌वा थामा याःम्‍बक् मे़बोङ्‌ने़ल्‍ल॥

१७ खे़ने़ॽ यारे़ॽर हाबे़ॽ, कर के़सिमे़ल्‍ले़ लागि मेरिङ् मे़धक्‍ते़न्‍ने़ॽ॥ खे़ने़ॽ कुधे़गेक्‍पान् मे़भाःक्‍खे़न्‍ने़ॽ इग्र के़लाङ्‌सुःप्‍हाॽ मे़भे़न्‍दे़न्‍ने़ॽ॥ के़बोङ्‌बा के़युबा कुइसिःक् चेलुप् खःङ्‌लुप् ने़त्‍युक्‍मा साक्‍थिम्‍हाॽ ओसेःन्‍धाङ् मे़जोगे़न्‍ने़ॽ इग्र आःन्‍छिङ्‌मा के़बिबा तेःङ्‌जुम्‍हाॽरे़ मे़दारुबा कुजान् मे़दाःक्‍ते़न्‍ने़ॽ॥”

१८ कल्‍ले़चोगुल्‍ले़ आङ्‌गाॽ कन् कुदाःन्‍दिक्‍मा तानाम् मनाहाॽ मे़त्‍तुङ्‌सिङ्, हे़क्‍क्‍याङ् आङ्‌गाॽ आमेःत्‍ते़न् युःन्‍छिक् मासिङ्॥ चोगे़ॽ मे़त्‍ताङ्‌ङाङ् वये़बा के़रे़क् पाःन्‍हाॽ कुदाःन्‍दिक्‍मा तानाम् आङ्‌गाॽ चोगुङ्॥

१९ खे़ब्‍याङ् मनाहाॽरे़ आङ्‌गाॽ सेःन्‍मे़दोसाङ्, “कन् के़रे़क् पाःन्‍हाॽरे़ कुबेन् थे़माबे? खे़नेॽ आनिगे थे़मा मे़प्‍मा याप्‍मि के़गोःप्‍पाबे?”

२० खे़ल्‍ले़ चोगुल्‍ले़ आङ्‌गाॽ खे़ङ्‌हाॽ मे़त्‍तुङ्‌सिङ्, “यहवे दाङ्‌बालाम् इङ्‌घङ्‌धिक् आङ्‌गाॽओ के़रे़–

२१ कन् इङ्‌घङ्‌ङिन् इस्राइलबा हिम्‍सयङ्‌हाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खिनिॽ कम्‍ब्राङ् मे़प्‍मालाम् नु खिनिॽ ने़बो पप्‍मा, खिनिॽ सिक्‍कुम् निङ्‌वाॽ सःप्‍मादे़न्, आङ्‌गाॽ आहिम्‍मिन् आसुत्‍थो चोगुङ्‌ॽ॥ यहुदाओ के़ले़रुम् के़धाम्‍सिम्‍बा खिनिॽ ये़म्‍बित्‍छासाहाॽ नु मे़न्‍छुमा साहाॽ ताभेःल्‍ले़ मे़से़रुसिॽ॥

२२ खे़ब्‍याङ् इजकिएलरे़ चोगुङ्‌आङ् वाॽबा हे़क्‍के खिनिॽ के़जोगुम्‌ॽ॥ मनाहाॽरे़ मे़निसुर खिनिॽ मेरिङ् के़न्‍धक्‍तिन्‌ॽ इग्र तेःङ्‌जुम्‍हाॽरे़ मे़दारुबा कुजान् के़जाम्‍माङ् आप्‍फेक् आःन्‍छिङ्‌मा के़म्‍बिआसिन्‌ॽ॥

२३ खिनिॽ थे़गेक्‍पाहाॽ के़सुःप्‍तुम् के़भत्‍छुम्‌ॽ, हे़क्‍क्‍याङ् खिनिॽ लाङ्‌सुःप्‍हाॽ के़म्‍भे़न्‍दुम्‍मिन्‌ॽ॥ खिनिॽ मेरिङ् के़न्‍धक्‍तिन् इग्र के़न्‍हाबिन्‌ॽ, कर खिनिॽ लायोहाॽरे़ चोगुल्‍ले़ खिनिॽ मुदोखाम्‍दो के़बोःक्‍खिॽ॥ खिनिॽ के़रे़क् फे़न्‌याःम्‍बक् के़जोगुम्‍माङ् के़वयिबाल्‍ले़ कुले़क्‌वा खिनिॽ स्‍वाःत्‍ताङ् मेरिङ् के़धक्‍तिॽ॥

२४ इजकिएःल्‍ले़न् खिनिॽ लागि लत्‍छा मिक्‍सेःन्‍लो, खुने़ॽ चोगुआङ् वाॽबा हे़क्‍के़ए खिनिॽ के़जोगुम्‌ॽ॥ हे़क्‍क्‍याङ् खे़न् ये़म्‍मिन् ताःल्‍ले़, आङ्‌गाॽए मुक्‍साम्‍दाङ्‌बा यहवे दाङ्‌बा फाॽआङ् खिनिॽ निङ्‌वाॽ के़घोसुम्‍लो॥’”

२५ खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, खे़ल्‍ले़ याःन्‍दिक्, खे़ङ्‌हाॽरे़ खुन्‍छिॽ के़धुम्‍बा हाङ्‌यक्‍किन्, खुन्‍छिॽ निङ्‌वाॽ ये़ये़ लॽमान् नु मिमिदिङ्‌ङिन्, खुन्‍छिॽ निङ्‌वाॽरे़ नाःक्‍तुबा पाःन्‍निन्, खुन्‍छिॽ साॽरिक् सिराॽ के़धाङ्‌बा याङ्‌साकुन्‍धेन् आङ्‌गाॽ तेॽरुङ्‌ॽ, हे़क्‍क्‍याङ् खे़ङ्‌हाॽरे़ खुन्‍छिॽ ये़म्‍बित्‍छासाहाॽ नु मे़न्‍छुमा साहाॽआङ् आङ्‌गाॽ तेॽरुङ्‌सिङ्‌ङाङ् पेःक्‍का॥

२६ हे़क्‍क्‍याङ् खे़ल्‍ले़ याःन्‍दिक् के़हिङ्‌बा के़याःक्‍पा लत्‍छा मनाधिक् यरुसले़मलाम् बेबिलोनओ खे़ने़ॽओ फे़न्‌ॽ हे़क्‍क्‍याङ् थे़मा पोःक्‍खे़आङ् वाॽ फाॽआङ् खे़ल्‍ले़ खे़ने़ॽ के़मे़त्॥

२७ हे़क्‍क्‍याङ् खुने़ॽ के़त्‍ताःल्‍ले़, खे़ने़ॽ के़इक्‍लान् खिमो नुःङ्‌ॽ हे़क्‍केलॽरिक् खे़ने़ॽ खुने़ॽनु ताॽजे़ङ्‌मा के़सुक्, हे़क्‍क्‍याङ् कन् मनाहाॽरे़ लागि खे़ने़ॽ मिक्‍सेन् के़बोङ्‌ॽ॥ खम्‍भ्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

a 

२४:१ १५ जनवरि ५८८ नाजिरि तङ्‌बे तगि॥

अम्‍मोनरे़ कुयाःम्‍बेओ माङ्‌निङ्‌वाॽपान्

२५

खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, हिसिङ्‌ङे़ॽआङ् अम्‍मोन लाजेन् तक्‍मे़त्‍ते़ॽ खे़ब्‍याङ् कप्‍मोबा मनाहाॽरे़ खुन्‍छिॽ तक्‍ले़ङ्‌वाओ माङ्‌निङ्‌वाॽपान् पारे़ॽ॥

३ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् अम्‍मोनिहाॽ मे़त्‍ते़से़ॽ– मुक्‍साम्‍दाङ्‌बा यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ! आङ्‌गाॽ आहिम्‍मिन् आसुत्‍थो मे़जोगुआङ् वये़ल्‍ले़ खिनिॽ के़सःत्‍ति, इस्राइले़न् खाप्‍पुथ्‍यःङ् पोःक्‍खे़ल्‍ले़ खिनिॽ किनाःन्‍दि के़बिरुम्, हे़क्‍क्‍याङ् यहुदान् मे़दे़म्‍सु मे़देॽरुल्‍ले़ खिनिॽ के़एरिबाल्‍ले़ चोगुल्‍ले़,

४ आङ्‌गाॽ नाङ्‌गे़न् पिसाङ् मुरे़ःक् खारे़ःक्‍पा ये़ःङ्‌घादे़न्‍नो ताक्‍के़गम्‍बाआङ् के़वाॽबाहाॽरे़ खिनिॽ लाजेन् मे़लाःक्‍तु मे़सॽरुर याःन्‍दुङ्‌सिङ्‌ॽ॥ खे़ङ्‌हाॽरे़ खिनिॽ लुम्‍मो खुन्‍छिॽ थक्‍सुबा तुराहिम्‍हाॽ मे़घिङ्‌घुॽ हे़क्‍क्‍याङ् खिनिॽ लाजेॽओ खे़ङ्‌हाॽरे़ खुन्‍छिॽ साःङ्‌गाहिम्‍हाॽ मे़लेःत्‍तुॽ॥ खे़ङ्‌हाॽरे़ खिनिॽ सिङ्‌सेॽहाॽ मे़दुबु खम्‍भ्‍याङ् खिनिॽ थक्‍साहाॽलाम् पित्‍नुन् मे़धुङुॽ॥

५ हे़क्‍क्‍याङ् रब्‍बा ये़क्‌यक्‍किन् आङ्‌गाॽ उमेहाॽरे़ लागि चाराम्‍मादे़न् पोङ्‌ल चोगुङ्‌ॽ, खे़ब्‍याङ् अम्‍मोनिहाॽरे़ खुन्‍छिॽ के़रे़क् लाजेॽहाॽ मे़ल्‍लुक् नु मे़ःन्‍दाहाॽरे़ लागि नाःम्‍सिङ्‌मादे़न् चोगुङ्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

६ “कल्‍ले़चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आमनाहाॽरे़ खुन्‍छिॽ मे़क्‍मा सिमाओ खिनिॽ साॽरिक् निङ्‌वाॽ ये़ये़ लॽमारे़ खिनिॽ के़लाःक्‍खि के़सःत्‍तिआङ् हिप्‍ला के़हिप्‍तुम्‍बाल्‍ले़ चोगुल्‍ले़,

७ खासे़न् चोःक्‍मा आहुक्‍किल्‍ले़ आङ्‌गाॽ खिनिॽ साःम्‍निङ्‌ॽ॥ नाप्‍मनाबा चिगक्‌वा कुइसिःक् आङ्‌गाॽ यरिक् मे़न्‍छाम् सुवाङ्‌हाॽरे़ खुन्‍छिॽ हुक्‍को थानिङ्‌ॽ॥ सुवाङ् पोङ्‌मालाम् आङ्‌गाॽ खिनिॽ मिङ् खक्‍तुङ् पिनिङ्‌ॽ हे़क्‍क्‍याङ् आङ्‌गाॽ खिनिॽ वरे़ङ्‌ले़ङ् मे़ङ्‌निङ्‌ॽ॥ खम्‍भ्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‍लो॥”

मोआबरे़ कुयाःम्‍बेओ माङ्‌निङ्‌वाॽपान्

८ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– मोआब नु सेइरबा मनाहाॽरे़ यहुदान् के़रे़क् मे़न्‍छाम् सुवाङ्‌हाॽ हे़क्‍तङ्‌बाए चोक् फाॽआङ् मे़बाःत्‍तुआङ् मे़वाॽबाल्‍ले़ चोगुल्‍ले़,

९ आङ्‌गाॽ मोआब पिसाङ्‌बा खे़ङ्‌हाॽरे़ खुन्‍छिॽ इःन्‍दोन् हल्‍ले़क् हन्‍दुङ्‌ॽ हे़क्‍क्‍याङ् खे़ङ्‌हाॽरे़ खुन्‍छिॽ तगाङ् ले़प्‍माङ्‌बा बेथ-यसिमोत, बाल-मोन नु किर्यातैम खुन्‍छिॽ मिमिदिङ्‌गे़न् ये़क्‌यक्‍हाॽ खिदुःक् तुगुङ्‌देसुङ्‌ॽ॥

१० हे़क्‍क्‍याङ् आङ्‌गाॽ मोआबे़न् अम्‍मोनिहाॽनु सोसोरिक् नाङ्‌गे़न् पिसाङ् मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍हाॽओलाम् के़भे़म्‍बा ताक्‍के़गम्‍बाहाॽ याङ्‌साकुन्‍धे कुइसिःक् खुन्‍छिॽ हुक्‍सुप्‍तुङ्‌सिङ्॥ ओरो, मे़न्‍छाम् सुवाङ्‌हाॽरे़ खुन्‍छिॽ लुम्‍मो आल्‍लआङ्‌धो अम्‍मोनिहाॽ सुवाङ् मे़ल्‍लेःत्‍तुसिनॽ॥

११ हे़क्‍केलॽरिक्‍के आङ्‌गाॽ आघासे़न्‍निन् मोआबिहाॽओ थासुङ्‌ॽ॥ हे़क्‍क्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

एदोम्‍मिल्‍ले़ कुयाःम्‍बेओ माङ्‌निङ्‌वाॽपान्

१२ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– यहुदाबा मनाहाॽरे़ खुन्‍छिॽ तक्‍ले़ङ्‌वाओ कुले़क्‌वा मे़नुःक्‍तुआङ् एदोमबा मनाहाॽरे़ आप्‍फेक् साॽरिक् यम्‍बा लायो मे़जोगुआङ् वाॽ॥

१३ खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे़ पाःत्‍तुङ्‌ॽ– खासे़न् चोःक्‍मा आहुक्‍किल्‍ले़ आङ्‌गाॽ एदोम्‍मिन् साःप्‍सुङ्‌ॽ॥ आङ्‌गाॽ कल्‍ले़ कुमनाहाॽ नु कुधक्‍साहाॽ ताभेःल्‍ले़ वरे़ङ्‌ले़ङ् स्‍ये़रुङ्‌सिङ्‌ॽ॥ तेमानलाम् ददान थारिक् के़रे़क् पाःन्‍हाॽओ आङ्‌गाॽ कन् कुसुम् मे़न्‍दम्‍मनाबा लाजेॽ चोगुङ्‌ॽ॥

१४ इस्राइबा आमनाहाॽरे़ खुन्‍छिॽ हुक्‍कोलाम् आङ्‌गाॽ कन् याःम्‍बक्‍किन् कुलिङ्‌दो के़त्‍तुङ्‌ॽ॥ आङ्‌गाॽ नुःक्‍मा के़बोङ्‌बा कुले़क्‌वान् खे़ङ्‌हाॽरे़ खुन्‍छिॽ साक्‍के़न्‍निल्‍ले़ कुलिङ्‌दो मे़गे़त्‍तुॽ, हे़क्‍क्‍याङ् कन् कुले़क्‌वान् आङ्‌गाॽलाम् त्‍ये़बा फाॽआङ् एदोमरे़ निङ्‌वाॽ खोसुॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

पलिस्‍तिहाॽरे़ खुन्‍छिॽ याःम्‍बेओ माङ्‌निङ्‌वाॽपान्

१५ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– पलिस्‍तिबा मनाहाॽरे़ खुन्‍छिॽ ताप्‍फे़ःम्‍बा निङ्‌वाःल्‍ले़ चोगुल्‍ले़ कुले़क्‌वा मे़नुःक्‍तु हे़क्‍क्‍याङ् कुले़क्‌वा मे़हुङु, हे़क्‍क्‍याङ् तगिआङ्‌धो के़वाॽबा निङ्‌मि निङ्‌वाःल्‍ले़ यहुदान् मे़ङ्‌मा मे़गोःत्‍तु॥

१६ खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आघासे़न् चोःक्‍मा आहुक्‍किल्‍ले़ आङ्‌गाॽ पलिस्‍तिहाॽरे़ खुन्‍छिॽ लाजेन् साःप्‍सुङ्‌ॽ॥ आङ्‌गाॽ करेतिहाॽ वरे़ङ्‌ले़ङ् मे़क्‍खुङ्‌सिङ्‌ॽ खम्‍भ्‍याङ् वरःङ्‌ङिल्‍ले़ कुयाओ के़युङ्‌बा मनाहाॽ आङ्‌गाॽ खिदुःक् तुगुङ्‌देसुङ्‌सिङ्‌ॽ॥

१७ आङ्‌गाॽ खे़ङ्‌हाॽरे़ मे़जोगुआङ् वाॽबा पाःन्‍हाॽरे़ लागि खे़ङ्‌हाॽ खुम्‍दिङ् पिमासिरे़ लागि खुन्‍छिॽ तक्‍ले़ङ्‌वाओ आङ्‌गाॽ साॽरिक् किप्‍मा के़घुबा आसाक्‍के़न्‍निल्‍ले़ खुम्‍दिङ् पिरुङ्‌सिङ्‌ॽ॥ हे़क्‍क्‍याङ् आङ्‌गाॽ कुले़क्‌वा नुःक्‍मा आयाःम्‍बक्‍किल्‍ले़ खे़ङ्‌हाॽ चाॽरिक् तुक्‍खे चाःत्‍तुङ्‌सिङ्‌ङाङ् वाॽआल्‍ले़, आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

तुरोसरे़ कुयाःम्‍बेओ माङ्‌निङ्‌वाॽपान्

२६

यहोयाकिन हाङ्‌ङिन् मे़दे़म्‍सु मे़देॽरुबा थिबोङ्‌ङाङ् थिक्‍सिगेक्‍पा तङ्‌बे के़रे़बा लाःल्‍ले़ थिक्‍सिगेक्‍पा ये़न्‍नोa यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, यरुसले़ःम्‍मिन् खाप्‍पुथ्‍यःङ् पोःक्‍खे़ल्‍ले़ तुरोसे़न्b कुनिङ्‌वाॽ त्‍ये़आङ् सःत्‍ते़आङ् वाॽ, खे़ल्‍ले़ पाःत्‍तुॽ, ‘हाहो, खे़न् याङ्‌साकुन्‍धेसाबा ले़ङ्‌हङ् चोःक्‍मा यम्‍बा लाम्‍धेःत्‍तिन् लुःन्‍दे़आङ् ने़रो, हे़क्‍क्‍याङ् आङ्‌गाॽग लक्‍खोमाआरो! खे़न् चिजि खक्‍खक् मे़जोगुआङ् ने़बाल्‍ले़ चोगुल्‍ले़, आङ्‌गाॽ याङ्‌सा कुन्‍धेसामा पोङ्‌ङारो!’

३ “खे़ल्‍ले़ चोगुल्‍ले़, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– तुरोस ये़क्‌यक्‍के, आङ्‌गाॽ खे़ने़ॽ के़निङ्‌मिआ, खे़ने़ॽ के़वःरङ्‌ङिङिल्‍ले़ कुयाओ तुङ्‌गोदिङ् वरःङ्‌ङोबा वाभे़ल्‍ले़ङ्‌ङिन् हुःक्‍तुबा कुइसिःक् आङ्‌गाॽ खे़ने़ॽ के़दक्‍ले़ङ्‌वाओ यरिक् मे़न्‍छाम् सुवाङ्‌हाॽ तारुङ्‌सिङ्‌ॽ॥

४ खे़ङ्‌हाॽरे़ तुरोसबा लुङ्‌धाक्‍हाॽ मे़लुःन्‍दुॽ हे़क्‍क्‍याङ् चङ्‌हिम्‍हाॽ मे़धुप्‍सुॽ॥ आङ्‌गाॽ कप्‍मोबा खाम्‍मिन् खरक् खोःन्‍दुङ् तेॽरुङ्‌ॽ खम्‍भ्‍याङ् कन् मुरे़ःक् खारे़ःक्‍पा लुङ्‌घ्रे़ःक् चोगुङ्‌ॽ!

५ कङ्‌ग वरःङ् लाकात्‍पा लुङ्‌घ्रे़ःक् योःङ् के़ले़प्‍पाहाॽरे़ खुन्‍छिॽ योःङ्‌हाॽ खिङ्‌मादे़न्‍लक् पोःङ्‌ॽ, थेआङ्‌भे़ल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽ॥ यरिक् मे़न्‍छाम् सुवाङ्‌हाॽरे़ मे़नाप्‍तुॽ,

६ हे़क्‍क्‍याङ् कल्‍ले़ कुलुम् लाजेॽबा पाङ्‌भेॽहाॽ ताभेःल्‍ले़ मे़मे़क्‍खुॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुॽ॥

७ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– तुरोसरे़ कुदक्‍ले़ङ्‌वाओ आङ्‌गाॽ थाङ्‌गे़त् ले़प्‍माङ्‌लाम् बेबिलोनबा हाङ् नबुकदनेसरे़न् युरुङ्‌ॽ॥ खुने़ॽग हाङ्‌हाॽरे़ खुन्‍छिॽ हाङ्‌लो हे़क्‍क्‍याङ् खुने़ॽ कुअन्‍हाॽ, कुअन्‍लाधाहाॽ, कुअन्‍लाधा के़लोङ्‌बाहाॽ नु साॽरिक् यरिक् थक्‍सुबाहाॽ युरुसिॽ॥

८ के़रे़क्‍नुःल्‍ले़ तगि खे़ने़ॽ के़लुम् लाजेॽओ के़ने़बा पाङ्‌भेॽहाॽ मे़क्‍खुॽ॥ खे़ब्‍याङ् किर्गप् कप्‍मा लुङ्‌धाक्, चन्‍छिङ्‌मादे़न् नु के़दक्‍ले़ङ्‌वाओ थेःक्‍सिङ्‌मा खोन् मे़भोःक्‍खुआङ् खे़ने़ॽ थङ्‌ङो के़भत्॥

९ लुङ्‌धाक् लुःम्‍मा सिङ्‌घङ्‌हाॽरे़ चिरक् चिरक् लक्‍तुआङ् खे़ने़ॽ के़लुङ्‌धाक्‍हाॽ लुःन्‍दुदेसुॽ हे़क्‍क्‍याङ् खे़ने़ॽ के़जङ्‌हिम्‍हाॽ खजुम्‍घया फे़जुम्‍भे़याहाॽरे़ मे़सोःन्‍दुॽ॥

१० खुने़ॽ कुअन्‍हाॽरे़ खुन्‍छिॽ लाङ्‌दाप्‍पेॽहाॽओबा खाम्‍हिःक्‍किल्‍ले़ येक्‌क्‍किन् चिहुॽ हुॽरु, हे़क्‍क्‍याङ् के़लुःम्‍बाआङ् के़ने़बा यम्‍बा के़लाम्‍धेःत्‍हाॽलाम् अन्‍लाधा काप्‍लोःक्‍हाॽ नु अन्‍लाधा के़लोङ्‌बाहाॽरे़ मे़नुगु मे़भे़त्‍तुल्‍ले़, खे़न् इक्‍लाःल्‍ले़ खे़ने़ॽ के़लुङ्‌धाक्‍हाॽ थुरुप्‍लुप्‍ना यङ्‌ॽ॥

११ खुने़ॽ कुअन् के़युक्‍पाहाॽरे़ ये़क्‌यक्‍कोबा के़रे़क् माराम्‍हाॽ चिराक् चिराक् मे़लाःक्‍तुॽ॥ खे़ङ्‌हाॽरे़ खे़ने़ॽ के़मनाहाॽ मे़ज्‍येप्‍तु मे़स्‍ये़सिॽ, हे़क्‍क्‍याङ् थधप् मे़ल्‍लॽमनाबा के़सित्‍लाङ्‌हाॽ मे़सोःन्‍दुॽ॥

१२ “खे़ङ्‌हाॽरे़ खे़ने़ॽ के़याङ्‌सा कुन्‍धेहाॽ नु सङ्‌मा इङ्‌मा याःम्‍बक् के़जोगुबा सामाहाॽ के़म्‍नाप् हे़क्‍क्‍याङ् के़लुङ्‌धाक्‍हाॽ मे़लुःन्‍दु के़म्‍बि॥ खे़ङ्‌हाॽरे़ खे़ने़ॽ नुबा के़हिम्‍हाॽ मे़यन्‍छु के़म्‍बि हे़क्‍क्‍याङ् के़लुङ्‌हाॽ, के़सिङ्‌हाॽ नु के़लुःम्‍बा के़घाम्‍हिःक् के़लुङ्‌हिःक्‍हाॽआङ् वरःङ्‌ङो लाप्‍मे़भुसु के़म्‍बि॥

१३ आङ्‌गाॽ खे़ने़ॽ के़साम्‍लो साम्‍मे़प्‍माहाॽ साक्‍तुङ् पिने़॥ खे़ने़ॽ के़मनाहाॽरे़ खुन्‍छिॽ लुम्‍मो आल्‍लआङ्‌धो तुःङ्‌गेहाॽ लाइक्‍पा इक्‍ला खे़म्‍मे़दे़त्‍ने़न्॥

१४ आङ्‌गाॽ खे़ने़ॽ के़वागप्‍खाम्‍मिन् योःङ् के़ले़प्‍पाहाॽरे़ खुन्‍छिॽ योःङ्‌हाॽ खिङ्‌मादे़न् मुरे़ःक् खे़रे़ःक्‍पा लुङ्‌घ्रे़ःक् चोगुङ्‌ॽ॥ खे़ने़ॽ आभे़ल्‍ले़आङ् के़मे़न्‍जोःक्‍ने़न्, थेआङ्‌भे़ल्‍ले़ आङ्‌गाॽ यहवे दाङ्‌बान् पाराङ्‌ङाङ् वाॽ॥ ओरो, मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुङ्‌लो!”

तुरोसरे़ कुमे़क्‍मे़न् साॽरिक् ताप्‍फे़ःम्‍बा पोःङ्‌ॽ

१५ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ तुरोसे़न् अक्‍खे मे़त्‍तुङ्‌ॽ– चक्‍मे़ल्‍लॽए मे़से़रुसिबा के़गाःम्‍बाहाॽ फिरिक् फिरिक् मे़भिःक्‍पा इक्‍ला कुइसिःक्, खे़ने़ॽ के़मे़क्‍पा इक्‍लाःल्‍ले़ वरःङ्‌ङिल्‍ले़ के़रे़क् कुयाहाॽ थे़गक्‍कक्‍ना यङ्‌ॽ॥

१६ के़रे़क् वागप्‍खेःङ्‌हाॽओ नु वरःङ्‌ङिल्‍ले़ कुयाहाॽओबा के़रे़क् युक्‍साबाहाॽ खुन्‍छिॽ हाङ्‌युक्‍नाहाॽओलाम् यो मे़धासिङ् मे़युरो हे़क्‍क्‍याङ् खे़ङ्‌हाॽरे़ खुन्‍छिॽ हाङ्‌लगेःत्‍हाॽ नु चाङ्‌हाॽ मे़भे़न्‍दुरो॥ खे़ने़ॽ के़मे़क्‍किल्‍ले़ खे़ङ्‌हाॽ यङ्‌मा मे़सिआङ् थे़गक्‍कक्‍ना मे़यङ्‌ल खाम्‍बाङ्‌ङो मे़युङ्‌सिङ्‌ॽ॥

१७ खे़ब्‍याङ् खे़ङ्‌हाॽरे़ कन् मेरिङ् साम्‍लोन् साम्‍मे़मे़त्‍तुर खे़ने़ॽ के़लागि मे़हाःप् मे़जिङ्‌लो–

“‘वागप्‍खाम्‍मोबा कुमिङ् के़दिःप्‍मा ये़क्‌यक्‍के,

खे़ने़ॽ आक्‍खेलॽरिक् के़मे़गे़आङ् के़मये़बे!

खे़ने़ॽ के़मनाहाॽरे़ वरःङ्‌ङोबा खुन्‍छिॽ मुक्‍साम्‍मिल्‍ले़

इक्‍सादिङ् खाम्‍बेःक्‍मो के़रे़क् पिसाङ् किमे़न् से़रे़रो॥

१८ आल्‍ल खे़ने़ॽ खाप्‍पुथ्‍यःङ् मे़क्‍मा के़ये़म्‍मो

वरःङ्‌ङिल्‍ले़ कुयाओबा लाजेॽहाॽ मे़यङ्‌लो॥

खे़ने़ॽ खाप्‍पुथ्‍यःङ् के़मे़क्‍किल्‍ले़

वागप्‍खाम्‍हाॽ निङ्‌वाॽस्रोःन् लॽमो मे़धारो॥’

१९ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्– वेॽ यरिक् ते़न्‍हाॽ कुइसिःक्, आङ्‌गाॽ तुरोसे़न् मना मे़न्‌युङ्‌मना चिजि खक्‍खक्‍पा चोगुङ्‌ॽ॥ आङ्‌गाॽ खे़ने़ॽ किप्‍मा के़घुबा वाभे़ल्‍ले़ङ्‌हाॽरे़ कुसिगाङ् हुम्‍ने़ के़ःत्‍ने़रो॥ पयम् यम्‍बा तुङ्‌गोदिङ् वरःङ्‌ङिल्‍ले़ खे़ने़ॽ के़लत्॥

२० उन्‍छोन् उन्‍छोःन् खे़प्‍मो के़लाःप्‍पा के़बेःक्‍पाहाॽनु तङ्‌से़ आङ्‌गाॽ खे़ने़ॽ खे़मादिङ् यङ्‌सङ्‌ङो पाङ्‌ने़रो॥ सिमे़ल्‍ले़न् इक्‍सादिङ् खाम्‍बेःक्‍मोबा लुम्‍बाःत्‍तो के़लाःप्‍पाआङ् के़वाॽबाहाॽ कुइसिःक्, खे़ने़ॽ के़ये़क्‌यक्‍किन् खाप्‍पुथ्‍यःङ् पोङ्‌ङाङ् इक्‍सादिङ् खाम्‍बेःक्‍माल्‍ले़ लुप्‍तु ने़स्‍सु॥ कुहिङ्‌वे़त्‍हाॽरे़ खुन्‍छिॽ कन् लाजेॽओ खे़ने़ॽ के़लागि इङ्‌धाङ् पिमादे़न् होप्॥

२१ किप्‍मा पघुगे़घुबा खे़ने़ॽ के़नुप्‍मे़न् आङ्‌गाॽ तारुङ्‌ॽ, हे़क्‍क्‍याङ् आल्‍लआङ्‌धो खे़ने़ॽ के़न्‍ने़ने़न्॥ खे़ने़ॽ के़म्‍गोःत्, कर याम्‍मो आप्‍फाल्‍ले़आङ् के़मे़ङ्‌घोने़न्॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुआङ् वाॽरो!”

a 

२६:१ १२ फरवरि ५८६ नाजिरि तङ्‌बे तगि॥

b 

२६:२ तुरोस ये़क्‌यक्‍किन् ले़ङ्‌हङ् चोःक्‍मा लुम्‍बाङ्‌दे़न् ने़स्‍से़॥ कन् ले़बानान लाजेॽबा वरःङ्‌ङिल्‍ले़ कुयाओबा वागप्‍खेःङ् ने़स्‍से़॥

तुरोस ये़क्‌यक्‍किल्‍ले़ लागि मेरिङ् साम्‍लो

२७

खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, तुरोसरे़ कुलागि लत्‍छा मेरिङ् साम्‍लोधिक् साम्‍मे़त्‍ते़ॽ,

३ वरःङ्‌ङो लाःप्‍मा यम्‍बा लाम्‍धेःप्‍पो के़ने़बा, वरःङ्‌ङिल्‍ले़ कुयाओ के़युङ्‌बा यरिक् मनाहाॽरे़ खुन्‍छिॽ ले़ङ्‌हङ् चोःक्‍मादे़न् तुरोस ये़क्‌यक्‍किन् मे़त्‍ते़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“‘तुरोसए, खे़ने़ॽ आङ्‌दिङ् लॽरिक् के़बाःत्‍तुरो,

“आङ्‌गाॽ कुलिङ्‌दो के़गे़प्‍मा नुमा चोःक्‍कारो!”

४ खे़ने़ॽ के़इःन्‍दोहाॽ वरःङ्‌हाॽओ के़भोसुरो॥

खे़ने़ॽ के़जोःक्‍पाहाॽरे़ कुलिङ्‌दो के़गे़प्‍मा नुमा के़म्‍जोगे़रो॥

५ खे़ने़ॽग हेर्मोन कोःक्‍मालाम्a युःप्‍मनाबा

के़रे़क्‍नुःल्‍ले़ नुबा आःङ्‌हाॽलाम्‍बा

चोःक्‍मनाबा यम्‍बा वालाधा हे़क्‍तङ्‌मा के़जोगे़रो॥

खे़ने़ॽ के़लागि वालाधा सित्‍लाङ् चोःक्‍से़

खे़ङ्‌हाॽरे़ ले़बनानलाम् साम्‍माङ्‌सिङ्‌ङिन् मे़युरुरो॥

६ खे़ङ्‌हाॽरे़ बासानबा यहिबा सिङ्‌हाॽलाम्

खे़ने़ॽ के़ज्‍वाःत् चाःक्‍मा लङ्‌घत्‍हाॽ मे़जोगुरो

साइप्रसरे़ कुयाहाॽलाम् मे़दारुबा आङ्‌सिङ्‌लाम् कुदाःत्‍लाहाॽ मे़जोगुरो

हे़क्‍क्‍याङ् खे़न् तक्‍मिबा केःङ्‌ङिल्‍ले़ मे़सुःप्‍तुआङ् पत्‍छे़रो॥

७ खे़ने़ॽ के़वालाधाओ खिङ्‌मनाबा चिरिक्‍हाॽग

मिस्रबा नुबा नैनासुत्‍लाम् मे़जोगुआङ् पत्‍छे़रो,

हे़क्‍क्‍याङ् खे़ने़ॽ के़सम्‍धाङ् खे़ङ्‌हाॽ

निसा कुइसिःक् फे़रे़रे़ पे़रे़आङ् पत्‍छे़रो॥

एलिसाह वरःङ्‌ङिल्‍ले़ कुयाहाॽओबा कुजाःम्‍मो मे़हुम्‍सुआङ्

के़ओःप्‍पा मे़जोगुबा फिङ्‌दाङ्‌बा नु परान्‍ला

नाम् थेःक्‍माहाॽरे़ कुसिगाङ् खे़ने़ॽ के़ये़बे़रो॥

८ सिदोन नु अर्वादलाम् के़लङ्‌घत् के़याङ्‌बाहाॽ मे़द्‌ये़रो॥

खे़ने़ॽ के़वादोबाहाॽग तुरोसओए के़युङ्‌बा,

कुहुक्‌वा के़नुॽबा मनाहाॽ मे़वये़रो॥

९ गबालबा तुम्‍भाक्‍सा सिक्‍कुम्‍साबा चोबेगुहाॽरे़

वालाधाःल्‍ले़ कुहङ्‌हाॽ हुॽमा याःम्‍बक् मे़जोगुरो॥

खे़ने़ॽ के़ले़ङ्‌हङ्‌ले़ लागि चिगक्‌वाहाॽ ले़क्‍से़

वालाधाहाॽ के़रे़क् पिसाङ्‌बा लाजेॽहाॽलाम्

नुःब्‍नुबा सामाहाॽनु मे़गुयुआङ् मे़द्‌ये़रो॥

१० “‘फारस, लिदिया नु लिब्‍यालाम् माःङ्‌घाबा मनाहाॽरे़ खे़ने़ॽ यरिक् के़धक्‍सुबाहाॽओ याःम्‍बक् मे़जोगु॥ खे़ङ्‌हाॽरे़ खे़ने़ॽ साॽरिक् यम्‍बा मिङ्‌सो इङ्‌धाङ् के़म्‍बिरे़आङ् खे़ङ्‌हाॽरे़ खुन्‍छिॽ खोहाॽ नु ताङ्‌घुःक्‍हाॽ खे़ने़ॽ के़लुङ्‌धाक्‍हाॽओ मे़भोःन्‍दु॥

११ अर्वाद नु हेलेकलाम् के़दाबा थक्‍सुबाहाॽ खे़ने़ॽ के़लुङ्‌धाक्‍हाॽओ मे़ये़बे़॥ गमादलाम् के़दाबा मनाहाॽरे़ खे़ने़ॽ के़जङ्‌हिम्‍हाॽ मे़गोसु॥ खे़ने़ॽ के़घे़म्‍सिङ्‌मे़न् मे़जोगु मे़सुरुआङ् खे़ङ्‌हाॽरे़ खुन्‍छिॽ खोहाॽ के़लुङ्‌धाक्‍हाॽओ मे़भोःन्‍दु॥

१२ “‘युप्‍पा, फे़न्‍जेॽ, तिन् नु माक्‍लुङ्‌हाॽ कुले़क्‌वा ले़क्‍मारे़ लागि के़जिगक्‌वाहाॽ इङ्‌मा फाॽआङ् तर्सिसरे़ ले़ङ्‌हङ्‌बाहाॽ पाङ्‌घु फे़न्‍छुसि॥

१३ खे़ने़ॽनु ले़ङ्‌हङ् चोःक्‍मा फाॽआङ् ग्रिस, तुबल नु मेसेकलाम् के़भे़म्‍बा ले़ङ्‌हङ्‌बाहाॽरे़ योःग्‍बा योःग्‍माहाॽ नु कासा खप्‍प्‍याहाॽ मे़भे़त्‍तु॥

१४ “‘खे़ने़ॽ के़जिगक्‌वा के़सामाहाॽ के़रे़क् ले़क्‍मा फाॽआङ् बेथ-तोगर्मालाम् अन्‍हाॽ, अन्‍लाधाहाॽ नु अन्‌योक्‍हाॽ मे़युक्‍तुसिआङ् मे़भे़रे़॥

१५ रोदसलाम् ले़ङ्‌हङ्‌बाहाॽ खे़ने़ॽओ मे़भे़रे़॥ वरःङ्‌ङिल्‍ले़ कुयाओबा यरिक् लाजेॽहाॽरे़ खे़ने़ॽ के़जिगक्‌वाहाॽ मे़इङुरए के़बोङ्‌बा वये़, खे़ङ्‌हाॽरे़ तक्‍मिबाल्‍ले़ कुगेःङ्‌हाॽ नु अब्‍नुस सिङ्‌हाॽ कुमे़ल्‍लुङ् मे़दारु॥

१६ “‘खे़ने़ॽ आत्‍तातान्‍ने यरिक् के़गत्‍तुबा परिक् परिक्‍पा के़जिगक्‌वाहाॽ इङ्‌मारे़ लागि अरामे़ल्‍ले़ ले़ङ्‌हङ्‌बाहाॽ पाङ्‌घु फे़न्‍छुसि॥ खे़ङ्‌हाॽरे़ हिःक्‍कोःम्‍कोःम्‍बा लुङ्, परान्‍ला चाःम्‍बा चिरिक्, कुभुङ् के़बप्‍पा चाङ्, चुन्‍जुम्‍बा नैनासुत् हे़क्‍क्‍याङ् च्‍वाःत् सिगाङ् के़याक्‍पा कुहे़ःत्‍लुङ् नु हे़ःक्‍कङ्‌कङ्‌बा मुधिङ्‌हाॽरे़ के़जिगक्‌वाहाॽ मे़ले़क्‍तु॥

१७ यहुदा नु इस्राइलरे़ खे़ने़ॽ के़जिगक्‌वाहाॽ, मिन्‍नितलाम्‍बाबा मासि, सक्‌वाघु, चैतुन निःङ्‌गेॽ नु ने़क्‍सा हुःप्‍मा सिदाॽहाॽ ले़ङ्‌हङ् चोगुसि॥

१८ “‘खे़ने़ॽ आत्‍तातान्‍ने यरिक् के़गत्‍तुबा परिक् परिक्‍पा के़जिक्‌वाहाॽ इङ्‌मारे़ लागि, दमस्‍कसरे़ ले़ङ्‌हङ्‌बाहाॽ पाङ्‌घु फे़न्‍छुसि खे़ङ्‌हाॽरे़ हेलबोनलाम् चे़ल्‍ले़क्‍सेॽ थि नु जाहारलाम् कुभरा से़मुरिक्‍हाॽ मे़भे़त्‍तु॥

१९ हे़क्‍क्‍याङ् खे़ङ्‌हाॽरे़ उजाललाम् चे़ल्‍ले़क्‍से़ॽ थिःल्‍ले़ मे़धिम्‍सुबा कुयाङ्‌माहाॽरे़ खे़ने़ॽ के़जिगक्‌वाहाॽ मे़ले़क्‍तु॥ खे़ने़ॽ के़जिगक्‌वाहाॽरे़ लागि मे़भे़ःत्‍छुबा फे़न्‍जेॽ, बबुल सिङ् नु कुनाम्‍गे़नुॽबा मारुक्‍हाॽ मे़ले़क्‍तुआङ् वये़॥

२० “‘अन्‍निल्‍ले़ कुसम्‍धाङ् लोःप्‍मनाबा कुमे़न् के़घिःक्‍पा तेत्‍हाॽ खिनिॽनु ले़ङ्‌हङ् चोःक्‍मारे़ लागि ददानरे़ ले़ङ्‌हङ्‌बाहाॽ पाङ्‌घु फे़न्‍छुसि॥

२१ खे़ने़ॽ के़जिक्‌वाहाॽरे़ लागि कुले़क्‌वाओ मे़ल्‍लुक्‍साःत्‍हाॽ नु थुःम्‍बाहाॽ, हे़क्‍क्‍याङ् कुम्‍बाबा मे़ःन्‍दाहाॽ ले़ङ्‌हङ् चोःक्‍मारे़ लागि अरबिहाॽ नु केदारबा युक्‍साबाहाॽरे़ ले़ङ्‌हङ्‌बाहाॽ मे़बाङ्‌घु मे़भे़न्‍छुसि॥

२२ खे़ने़ॽ के़जिगक्‌वाहाॽरे़ लागि कुले़क्‌वाओ सेबा नु रामाहबा ले़ङ्‌हङ्‌बाहाॽ खुन्‍छिॽ के़रे़क् परिक्‍पा मारुक्‍हाॽ, मुधिङ्‌हाॽ, हे़क्‍क्‍याङ् साम्‍म्‍याङ्‌हाॽ मे़भे़त्‍तुआङ् मे़भे़रे़॥

२३ “‘हारान, कन्‍नेह, अदन, सेबा, अस्‍सुर नु किल्‍मदहाॽआङ् खुन्‍छिॽ ले़ङ्‌हङ्‌बाहाॽनु मे़भे़रे़॥

२४ ले़ङ्‌हङ् चोःक्‍मारे़ लागि, सेःक्‍मनाबा चाङ्‌हाॽ, हिःक्‍कोःम्‍कोःम्‍बा चाङ्‌हाॽ, कुभुङ् इसेःङ्‌बा चिरिक्‍हाॽ नु परिक् परिक्‍पा इदाःक्‍हाॽ मे़माःत्‍तुआङ् मे़धागुबा वेॽवेॽ परिक्‍ले़ मे़जाःन्‍दुबा युक्‍नाहाॽ मे़गित्‍तुआङ् मे़भे़त्‍तु॥

२५ तर्सिसबा वालाधाहाॽ खे़ने़ॽ के़जिगक्‌वाहाॽ मे़गुःत्‍छिङ्‌ङाङ् सोसोरिक् तुङ्‌गोदिङ् के़वरःङ्‌ङो ले़ङ्‌हङ् चोःक्‍से़ मे़बेरो॥

“‘खे़ने़ॽ तुरोसे़न् पलिप् के़लिःप्‍पा चिगक्‌वाहाॽरे़

के़दिम्‍बा वालाधा हे़क्‍तङ्‌बा के़जोगे़रो॥

२६ कर ओमे़त्‍ते़ॽ! के़लङ्‌घत् के़याङ्‌बाहाॽरे़

सुरित् के़जङ् खइक् खइक् के़इक्‍सिङ्‌बा

वरःङ्‌हाॽओ खे़ने़ॽ के़म्‍देॽरे़आङ् वाॽरो!

खइक् खइक् के़इक्‍सिङ्‌बा नाङ्‌गे़न् पिसाङ्‌बा

साम्‍मित् केजङ्‌ङिल्‍ले़ खे़ने़ॽ वरःङ्‌लुम्‍मो के़मे़क्‍खे़आङ् वाॽरो!

२७ खे़ने़ॽ के़याङ्‌सा कुन्‍धेहाॽ नु के़जिगक्‌वाहाॽ,

खे़ने़ॽ के़रे़क् के़नालिबाहाॽ नु के़वादोबाहाॽ,

खे़ने़ॽ के़वालाधा के़जोःक्‍पाहाॽ, के़ले़ङ्‌हङ्‌बाहाॽ,

हे़क्‍क्‍याङ् के़धक्‍सुबाहाॽ के़रे़क् मे़मे़क्‍लो॥

खे़ने़ॽ खाप्‍पुथ्‍यःङ् के़मे़क्‍मा ये़न्‍नो वालाधाओ के़याक्‍पाहाॽ के़रे़क्

कुदिम्‍बे केःम्‍बा वरःङ्‌लुम्‍मो मे़हुम् मे़लाःत्‍लो॥

२८ किमा यङ्‌मारे़ के़वादोबाहाॽ मे़भिःक्‍किल्‍ले़

वरःङ्‌ङिल्‍ले़ कुयाओबा के़ये़क्‌यक्‍हाॽ यङ्‌लो॥

२९ लङ्‌घत् के़याङ्‌बा के़रे़क् मनाहाॽरे़

खुन्‍छिॽ वालाधाहाॽ लाप्‍मे़सुरो,

वादोबाहाॽ नु नालिबाहाॽ वरःङ्‌ङिल्‍ले़ कुयाओबा

ये़ःङ्‌घाओ ये़प्‍मारे़ लागि मे़दारो॥

३० खे़ङ्‌हाॽ के़रे़क् खे़ने़ॽ के़लागि मेरिङ् मे़धक्‍लो

खे़ङ्‌हाॽ यम्‍बा इक्‍लाओ मे़अःक्‍लो

हे़क्‍क्‍याङ् उःक्‍काङ् उक् मे़हाःप्‍लो॥

खे़ङ्‌हाॽरे़ खुन्‍छिॽ थे़गेःक्‍किन् खाम्‍हिःक्‍किल्‍ले़ मे़जुःत्‍तुरो

खे़ब्‍याङ् खाप्‍पुओ मे़होःत्‍छिङ् मे़धाम्‍सिङ्‌लो॥

३१ खे़ने़ॽ के़लागि खुन्‍छिॽ निङ्‌वाॽ तुक्‍खे चामो

खे़ङ्‌हाॽरे़ चामारे़ खुन्‍छिॽ थे़गेक्‍पाहाॽ मे़नःक्‍खुरो

हे़क्‍क्‍याङ् मेरिङ् थक्‍मा सगितेत् मे़जाक्‍सिङ्‌लो॥

खे़ङ्‌हाॽरे़ साॽरिक् खुन्‍छिॽ निङ्‌वाॽ तुक्‍खे चारो

हे़क्‍क्‍याङ् खे़ने़ॽ के़लागि खे़ङ्‌हाॽ मे़हाःप् मे़जिःङ्‌लो

खे़ब्‍याङ् चाॽरिक् मेरिङ् मे़धक्‍लो॥

३२ खे़ने़ॽ के़लागि खे़ङ्‌हाॽ मेरिङ् मे़धक्‍काङ् मे़हाःप्‍पिल्‍ले़

खे़ङ्‌हाॽरे़ कन् तुक्‍खेवा मेरिङ् साम्‍लोन् साम्‍मे़मे़त्‍तुरो–

“‘थे खे़प्‍मो तुरोस हे़क्‍तङ्‌बा ये़क्‌यक् ने़स्‍से़बि?

आल्‍लो वरःङ्‌ङिल्‍ले़ कबुआङ् चिजि खक्‍खक् ने़रो॥

३३ खे़ने़ॽ ले़ङ्‌हङ् के़जोगुबा चिगक्‌वाहाॽरे़

यरिक् मे़न्‍छाम् सुवाङ्‌हाॽरे़ मे़इःत्‍तुबा पाःन्‍हाॽओ

खुन्‍छिॽ निङ्‌वाॽ के़दासु के़बिरुसिरो॥

खे़ने़ॽ ले़ङ्‌हङ् के़जोगुबा चिगक्‌वाहाॽरे़

इक्‍सादिङ् खाम्‍बेःक्‍माल्‍ले़ कुयाओबा हाङ्‌हाॽ

याङ्‌साकुन्‍धेसाबा मे़बोःक्‍खे़रो॥

३४ आल्‍ल खे़ने़ॽग तुङ्‌गोदिङ् वरःङ्‌सिगाङ् के़ने़बा,

के़यम्‍बा फे़क्‍के़लाॽबा वालाधाने़रो॥

खे़ने़ॽ के़ले़ङ्‌हङ् चोःक्‍मा चिगक्‌वाहाॽनु

याःम्‍बक् के़जोःक्‍पाहाॽ के़रे़क् खे़ने़ॽनुए मु मे़बेआङ् मे़याक्‍लो॥

३५ खे़ने़ॽ के़दुमुबा किप्‍मा के़घुबा तुक्‍खेन् मे़निसुआङ्

वरःङ्‌ङिल्‍ले़ कुयाओ के़युङ्‌बाहाॽ के़रे़क् यङ्‌मा मे़स्‍ये़आङ् मे़वाॽरो॥

खे़ङ्‌हाॽरे़ खुन्‍छिॽ हाङ्‌हाॽआङ् किमाओ मे़ध्‍ये़आङ् मे़वाॽरो

खे़ब्‍याङ् खुन्‍छिॽ नारान् मे़गिःन्‍दुआङ् ओमे़मरो॥

३६ खे़ने़ॽ के़म्‍निआङ् मे़न्‍छाम् सुवाङ्‌हाॽ लुम्‍मोबा

ले़ङ्‌हङ्‌बाहाॽरे़ खुन्‍छिॽ थे़गेःक्‍हाॽ तघुम्‍तघुम् मे़मे़त्‍तुरो,

थेआङ्‌भे़ल्‍ले़ खे़ने़ॽ साॽरिक् किप्‍मा पघुघुर के़नुप्‍मा ये़न्‍निन् त्‍ये़आङ् वाॽरो

हे़क्‍क्‍याङ् आल्‍ल खे़ने़ॽ याम्‍मो आभे़ल्‍ले़आङ् के़न्‍ने़ने़न्‍लो॥’”

a 

२७:५ हिब्रुओ “सेनिर” पत्॥

तुरोस लाजेॽबा हाङ्‌ङिल्‍ले़ कुयाःम्‍बेओ माङ्‌निङ्‌वाॽपान्

२८

खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् तुरोसबा हाङ्‌ङिन् मे़त्‍ते़ॽओ–

“खे़ने़ॽ साॽरिक् यम्‍बा के़हे़न्‍छिङ्‌मो,

के़निङ्‌वाॽओ अक्‍खे़ के़बाःत्‍तुरो,

‘आङ्‌गाॽग लत्‍छा माङ्‌आरो!

आङ्‌गाॽ वरःङ्‌ङिल्‍ले़ कुलुम्‍मो

माङ् हाङ्‌युक्‍नाओ युङ्‌ङारो॥’

कर खे़ने़ॽग मे़न्‍छाम् याप्‍मिने़रक्‍लो,

हे़क्‍क्‍याङ् लत्‍छा माङ्‌ने़ मे़ःन्‍लो॥

हे़क्‍केसाङ् माङ्‌आ लॽरिक् यम्‍बा के़हे़न्‍छिङ्‌लो॥

३ खे़ने़ॽ दानिएले़न्‍नुःल्‍ले़आङ् सिक्‍कुम्‍साबा के़लेःत्‍छिङ्‌लो

हे़क्‍क्‍याङ् खे़ने़ॽलाम् थे़माःन्‍नाङ् चिङ्‌सिङ्‌बा होप् फाॽआङ् के़इःत्‍तुरो॥

४ के़सिक्‍कुम् निङ्‌वाॽ नु के़घासिङ् निःप्‍माल्‍ले़

खे़ने़ॽ यरिक् याङ्‌साकुन्‍धेहाॽ के़लुप्‍सुआङ् युङ्‌लो,

खे़ने़ॽ के़धाःङ्‌ङो साम्‍म्‍याङ् नु युप्‍पा के़सुप्‍सुआङ् युङ्‌लो॥

५ ओरो, के़सिक्‍कुम् निङ्‌वाःल्‍ले़

खे़ने़ॽ याङ्‌साकुन्‍धेसाबा के़जोगे़आङ् वाॽरो,

हे़क्‍क्‍याङ् खे़ने़ॽ के़याङ्‌सा कुन्‍धेःल्‍ले़

खे़ने़ॽ साॽरिक् के़हे़न्‍छिङ्‌बा के़जोगे़आङ् वाॽरो॥

६ “खे़ल्‍ले़ चोगुल्‍ले़, मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

खे़ने़ॽ माङ् हे़क्‍के सिक्‍कुम्‍साबा के़लेःत्‍छिङ्‌लो॥

७ खे़ल्‍ले़ चोगुल्‍ले़ आल्‍ल आङ्‌गाॽ खे़ने़ॽ के़दक्‍ले़ङ्‌वाओ

साॽरिक् कुॽइगे़भे़म्‍बा मे़न्‍छाम् सुवाङ्‌हाॽओबा

वेॽ लाजेॽबा थक्‍सुबाहाॽ तारुङ्‌सिङ्‌लो॥

निङ्‌वाॽ के़माबा के़सिक्‍कुम् निङ्‌वाःल्‍ले़ कुदक्‍ले़ङ्‌वाओ

खे़ङ्‌हाॽरे़ खुन्‍छिॽ ताभेहाॽ मे़भिःक्‍खुरो

हे़क्‍क्‍याङ् खे़ने़ॽ के़हाङ्‌वा के़माङ्‌वान् मे़जिःन्‍दुरो!

८ खे़ङ्‌हाॽरे़ खे़ने़ॽ लुम्‍बाःत्‍तो के़म्‌युःत्‍लो,

खे़ब्‍याङ् खे़ने़ॽ यरिक् चिधुप् चिधुप् के़म्‍धुप्‍पा

याङ्‌घेःक् इसेःङ् वरःङ्‌ङिल्‍ले़ कुलुम्‍मो के़सिरो॥

९ खे़ब्‍याङ् खे़न् खे़ने़ॽ के़से़प्‍पाहाॽ

अक्‍खे के़मे़त्‍तुसिआङ् यम्‍बा के़हे़न्‍छिङ्‌बि?

‘आङ्‌गाॽग लत्‍छा माङ्‌आरो!’

खे़ङ्‌हाॽरे़ खुन्‍छिॽ लागि खे़ने़ॽ माङ् के़म्‍बोङ्‌ने़न्‍लो,

कर खे़ने़ॽग मे़न्‍छाम् याप्‍मिने़रक्‍लो!

१० वेॽ लाजेॽबा मनाहाॽरे़ खुन्‍छिॽ हुक्‍को

आसुसुबा सुवाङ् कुइसिःक् खे़ने़ॽ के़सिरो॥

आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

तुरोसबा हाङ्‌ङिल्‍ले़ कुलागि मेरिङ् साम्‍लो

११ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१२ “नासिगे़न् थक्‍ला के़गप्‍पा मे़न्‍छाम् याप्‍मिए, तुरोसबा हाङ्‌ङिल्‍ले़ कुलागि खे़ने़ॽ कन् मेरिङ् साम्‍लोन् साम्‍मे़त्‍ते़ॽ॥ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“खे़ने़ॽग सिक्‍कुम्‍दिङ् निङ्‌वाॽरे़ कुधिम् नु

साॽरिक् पनुनुबा के़जोःक्‍पा के़घे़म्‍सिङ्‌मो

कुलिङ्‌दो के़गे़प्‍पा खे़ने़ॽ लत्‍छा कुबिने़रो॥

१३ खे़ने़ॽ निङ्‌वाॽफुमाङ्‌ङिल्‍ले़ कुसिङ्‌सेॽइक् अदनओ के़वये़रो॥

खे़ने़ॽ के़जाङ्‌हाॽ कुमे़न् के़घिःक्‍पा के़रे़क् मुधिङ्‌लुङ्‌हाॽरे़ काप्‍तुबा चोगे़रो,

हे़ःक्‍कङ्‌कङ्‌बा मुधिङ्‌लुङ्, हिःक्‌यङ्‌यङ्‌बा माङ्‌लुङ्,

फुःत्‍तक्‍तक्‍पा मुधिङ्‌लुङ्, हिःक्‍कोःम्‍कोःम्‍बा मुधिङ्‌लुङ्,

माक्‍कुम्‍गुम्‍बा मुधिङ्‌लुङ्, लेःत्‍ताङ्‌बा मुधिङ्‌लुङ्,

फिङ्‌दाङ्‌बा मुधिङ्‌लुङ्, हिःक्‍कोःम्‍कोःम्‍बा मुधिङ् नु

हिःक्‌यङ्‌यङ्‌बा मुधिङ्‌हाॽ के़रे़क् के़लागि मे़जोगुरो

हे़क्‍क्‍याङ् साम्‍म्‍याङ् इसेःङ्‌बो मे़दिःक्‍खुआङ् पत्‍छे़रो॥

खे़ने़ॽ नावागे़न् चइःत् के़बोःक्‍खे़बा ये़न्‍नोए

खे़ङ्‌हाॽ खे़ने़ॽ के़लागि मे़जोगुआङ् वये़रो॥

१४ आङ्‌गाॽ खे़ने़ॽ कुमुक्‍साम् के़याक्‍पा

माङ्‌लाइङ्‌बा कम्‍ब्राङ्‌बा कुइसिःक्

युक्‍तिङ् चोःक्‍ने़आङ् माङ्‌थोःक्‍ना पिने़रो॥

निङ्‌वाॽफुमाङ्‌ङिल्‍ले़ कुसेसे कोःक्‍माओ के़लासे़आङ् के़वये़रो

हे़क्‍क्‍याङ् मिराक् के़दिःप्‍पा लुङ्‌हाॽरे़ कुलुम्‍मो लाङ्‌गे़घेगे़आङ् वये़रो॥

१५ “खे़ने़ॽ नावागे़न् चइःत् के़बोःक्‍खे़बा ये़न्‍नाङ्‌धो

खे़ने़ॽओ फे़न्‌याःम्‍बक् मे़ङ्‌घोएबा ये़न् थारिक्

खे़ने़ॽ के़जोगुबा के़रे़क् पाःन्‍हाॽओ

खे़ने़ॽ आप्‍तिक् मे़ःन्‍नेबा के़जोगे़रो॥

१६ खे़ने़ॽ याङ्‌साकुन्‍धेसाबा के़ले़ङ्‌हङ् चोःक्‍मे़ल्‍ले़

खे़ने़ॽ कुॽइगे़भे़म्‍मा लाम्‍मो लाम्‍गे़लोसे़रो,

हे़क्‍क्‍याङ् खे़ने़ॽ लायो लासोत् के़जोगुरो॥

खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुगोःक्‍मालाम्

आङ्‌गाॽ खे़ने़ॽ सिरिङ्‌ममो नाःत्‍ने़देने़रो॥

कुमुक्‍साम् के़याक्‍पा कम्‍ब्राङ्‌बाए,

मिराक् के़दिःप्‍पा लुङ्‌हाॽरे़ कुलुम्‍मोलाम् आङ्‌गाॽ लःत्‍ने़देने़रो॥

१७ खे़ने़ॽ के़रे़क् के़घे़म्‍सिङ्‌मे़ल्‍ले़ चोगुल्‍ले़

खे़ने़ॽ के़निङ्‌वान् आङ्‌दिङ् इसेःङ्‌बा पोःक्‍खे़आङ् वये़रो॥

खे़ने़ॽ के़हाङ्‌वा के़माङ्‌वान् के़सिराॽ थाङे़बाल्‍ले़

खे़ने़ॽ के़सिक्‍कुम् निङ्‌वान् फे़त्‍लाॽरे़आङ् वये़रो॥

खे़ल्‍ले़ चोगुल्‍ले़ आङ्‌गाॽ खे़ने़ॽ खाम्‍बाङ्‌ङो लाप्‍पुङ्‌देने़रो

हे़क्‍क्‍याङ् हाङ्‌हाॽरे़ अदक्‍तक् ओमे़प्‍मारे़ लागि ओसेःन्‍धाङ् चोःक्‍ने़रो॥

१८ खे़ने़ॽ यरिक् के़लायोहाॽ नु इङ्‌ले़क् के़ले़ङ्‌हङ्‌ङिल्‍ले़

खे़ने़ॽ के़से़वा चोःक्‍मादे़न्‍हाॽ आसुत्‍थो के़जोगुरो॥

खे़ल्‍ले़ चोगुल्‍ले़ आङ्‌गाॽ खे़ने़ॽ लाम्‍बाए मि लःत्‍तुङ्‌लो,

हे़क्‍क्‍याङ् कल्‍ले़ खे़ने़ॽ खाप्‍पुथ्‍यःङ् के़जोगे़रो॥

खे़ने़ॽ ओगे़मे़प्‍पार के़बप्‍पाहाॽरे़ खुन्‍छिॽ मिक्‍साओ

आङ्‌गाॽ खे़ने़ॽ खाम्‍बाङ्‌ङो खाप्‍पु के़बोःक्‍खे़र युम्‍ने़रो॥

१९ खे़ने़ॽ के़दॽयान् फे़म्‍मे़न् मे़निसुआङ्

खे़ने़ॽ कुसिङ् के़निःप्‍पाहाॽ के़रे़क् यङ्‌माॽ मे़सिरो॥

साॽरिक् किप्‍मा पघुघुसे़र खे़ने़ॽ के़नुबे़रो,

हे़क्‍क्‍याङ् आल्‍लआङ्‌धो खे़ने़ॽ याम्‍मो के़न्‌वाॽने़न्‍लो॥”

सिदोनले़ कुयाःम्‍बेओ माङ्‌निङ्‌वाॽपान्

२० खे़ब्‍याङ् यहवे दाङ्‌बालाम् इङ्‌घङ् थिक् आङ्‌गाॽओ के़रे़–

२१ “नासिगे़न् थक्‍ला के़गप्‍पा मे़न्‍छाम् याप्‍मिए, हिसिङ्‌ङे़ॽ हे़क्‍क्‍याङ् सिदोन ये़क्‌यक् ले़प्‍माङ् के़नारान् हिसे़ॽआङ् कल्‍ले़ कुदक्‍ले़ङ्‌वाओ माङ्‌निङ्‌वाॽपान् पारे़ॽ॥

२२ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“सिदोनए, आङ्‌गाॽ खे़ने़ॽ के़निङ्‌मिआरो,

हे़क्‍क्‍याङ् आङ्‌गाॽ खे़ने़ॽ थे़मा मे़त्‍ने़

खे़न्‍लाम्‍बा आमिमिदिङ्‌ङिन् ओसेःन्‍धाङ् चोगुङ्‌लो,

आङ्‌गाॽ खे़ने़ॽ के़दक्‍ले़ङ्‌वाओ खासे़न् चोःक्‍ने़ल्‍ले़

खम्‍भ्‍याङ् खे़ने़ॽ के़लुम्‍मो आङ्‌गाॽ सेसेन् ओसेःन्‍धाङ् चोगुङ्‌ङिल्‍ले़

ओगे़मबा के़रे़क्‍ले़ आङ्‌गाॽए

यहवे दाङ्‌बाआ फाॽआङ् निङ्‌वाॽ मे़घोसुरो॥

२३ आङ्‌गाॽ खे़ने़ॽ के़दक्‍ले़ङ्‌वाओ मिङ्‌देॽहाॽ पाङ्‌घुङ् तासुङ्‌लो,

हे़क्‍क्‍याङ् के़माराम्‍हाॽओ माक्‍खिॽ से़रो॥

के़रे़क् पिसाङ्‌लाम् थङ्‌ङो के़भप्‍पाहाॽ मे़दारो,

हे़क्‍क्‍याङ् मे़से़रुसिबा के़मनाहाॽ के़लुङ्‌धाक्‍हाॽओ मे़ने़रो॥

खे़ब्‍याङ् आङ्‌गाॽए यहवे दाङ्‌बाआ फाॽआङ्

के़रे़क्‍ले़ निङ्‌वाॽ मे़घोसुरो॥

२४ इस्राइले़न् के़जिःप्‍पा कुनिङ्‌मिहाॽरे़

सेर्दाःक्‍माहाॽ नु तिङ्‌हाॽरे़ कुइसिःक्

आल्‍लआङ्‌धो खे़न् मे़ल्‍लक्‍तुन् हे़क्‍क्‍याङ् मे़ङ्‌घे़ःन्‍दुन्‍लो॥

खे़ब्‍याङ् खे़ङ्‌हाॽरे़ आङ्‌गाॽए मुक्‍साम्‍दाङ्‌बा

यहवे दाङ्‌बाआ फाॽआङ् निङ्‌वाॽ मे़घोसुरो॥”

इस्राइलरे़ याम्‍मो कुनुॽमा कुदामा

२५ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, “आङ्‌गाॽ आसे़वारोबा याकुबे़न् पिरुङ्‌बा लाजेॽ, इस्राइलबा मनाहाॽ आप्‍फेक् खुन्‍छिॽ लाजेॽओ याम्‍मो मे़युङ्‌ॽ॥ थेआङ्‌भे़ल्‍ले़ आङ्‌गाॽ खे़ङ्‌हाॽ फुत्‍छिङ्‌ज्‍याङ् से़सुङ्‌देसुङ्‌सिङ्‌ङाङ् मे़वये़बा माःङ्‌घाबा लाजेॽहाॽओलाम् याम्‍मो सुप्‍सुङ्‌सिङ्‌ॽ॥ आङ्‌गाॽ आमनाहाॽरे़ खुन्‍छिॽ लुम्‍मो आङ्‌गाॽ आसेसेन् इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ ओसेःन्‍धाक्‍तुङ्‌सिङ्‌ॽ॥

२६ इस्राइलओ खे़ङ्‌हाॽ ताप्‍थेक् याम्‍धेक् मे़युङ्‌ॽ हे़क्‍क्‍याङ् हिम्‍धाःङ्‌हाॽ मे़जोगुआङ् चे़ल्‍ले़क्‍सेॽ इक्‍ताप्‍हाॽ मे़लेःत्‍तुॽ॥ खम्‍भ्‍याङ् खे़ङ्‌हाॽ आप्‍तिक् के़गुःप्‍पाआङ् ताप्‍फे़ःल्‍लिक् के़मे़प्‍पा हिम्‍बेसाङ्‌बा मे़न्‍छाम् सुवाङ्‌हाॽ आङ्‌गाॽ खुम्‍दिङ् पिरुङ्‌सिङ्‌ङिल्‍ले़, आङ्‌गाॽ यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌आ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

मिस्र लाजेॽओ माङ्‌निङ्‌वाॽपान्

२९

यहोयाकिन हाङ्‌ङिन् मे़दे़म्‍सु मे़देॽरुबा थिबोङ् तङ्‌बेबा थिबोङ् ला थिबोङ्‌ङाङ् ने़त्‍छि ये़न् के़रे़ल्‍ले़ याःन्‍दिक्a यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, हिसिङ्‌ङे़ॽ हे़क्‍क्‍याङ् के़नारान् मिस्र ले़प्‍माङ् हिसे़ॽआङ् फारो हाङ्‌ङिन् नु मिस्रबा के़रे़क् मनाहाॽरे़ खुन्‍छिॽ तक्‍ले़ङ्‌वाओ माङ्‌निङ्‌वाॽपान् पारे़ॽ॥

३ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“निलबा वइक्‍लाहाॽओ स्‍वाःत् के़याक्‍पा, यम्‍बा होरुए

मिस्रबा हाङ्, फारोए, आङ्‌गाॽ खे़ने़ॽ के़निङ्‌मिआरो,

थेआङ्‌भे़ल्‍ले़ खे़ने़ॽ अक्‍खे के़बाःत्‍तुआङ् वाॽरो,

‘निल वहःङ्‌ङिन् आङ्‌गाॽइन्‍लो,

आङ्‌गाॽ कन् आप्‍फेक् आलागि चोगुङ्‌बारो॥’

४ आङ्‌गाॽ खे़ने़ॽ के़सिङ्‌दाङ्‌बो खेःङ्‌हाॽरे़ वेॽने़रो

हे़क्‍क्‍याङ् के़सेःक्‍हाॽओ के़घिम्‍सिङ्‌बा ङाहाॽनु सोरिक्

खे़ने़ॽ के़ज्‍वाःत् वइक्‍लाहाॽओलाम् लाःक्‍कात् उःङ्‌ने़ लःत्‍ने़रो॥

५ मुरे़ःक् खारे़ःक् थेआङ् के़होःप्‍पादे़न्‍नो

खे़ने़ॽ नु के़रे़क् के़ङाहाॽ सिसे़ ले़त्‍निङ् ने़निङ्‌लो॥

खे़ने़ॽ खाम्‍बाङ्‌ङो थाःङ् मे़ल्‍लुप्‍पे पिर्गाङ् के़ने़ के़गन्‍लो,

थेआङ्‌भे़ल्‍ले़ आङ्‌गाॽ खे़ने़ॽ के़धक्‍किन्

ताम्‍भुङ् थक्‍साहाॽ नु पुसाहाॽ चामा कुजा पिरुङ्‌सिङ्‌ङाङ् ने़रो॥

६ मिस्रबा के़रे़क् मनाहाॽरे़ आङ्‌गाॽए यहवे दाङ्‌बाआ फाॽआङ् निङ्‌वाॽ मे़घोसुरो,

“इस्राइलिहाॽरे़ खुन्‍छिॽ लागिग खे़ने़ॽ सिदाक्‍पाहाॽलाम्

चोःक्‍मनाबा तक्‍कात् हे़क्‍तङ्‌बा के़वये़रो॥

७ खे़ने़ॽओ इस्राइले़न् नाःम्‍सिङ्‌ङिल्‍ले़,

के़लक्‍तु, के़लक्‍तुआङ् कुलाप्‍फिःप्‍मो के़धुबुरो॥

खुने़ॽ कुधक्‍किन् खे़ने़ॽओ फत्‍छुल्‍ले़,

खे़ने़ॽ खुने़ॽ पप्‍मालाम् के़बिरुरो,

हे़क्‍क्‍याङ् कुएःक्‍सिङ्‌मे़न् पिःक्‍खे़र लाप्‍के़भुसुआङ् वये़रो॥

८ “खे़ल्‍ले़ चोगुल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– मिस्रए, आङ्‌गाॽ खे़ने़ॽ के़दक्‍ले़ङ्‌वाओ थक्‍सुबाहाॽ तारुङ्‌सिङ्‌ॽ, हे़क्‍क्‍याङ् मनाहाॽ नु थक्‍साहाॽ के़रे़क् मे़क्‍खुङ्‌सिङ्‌ॽ॥

९ मिस्र लाजेन् चिजि खक्‍खक् मुरे़ःक् खारे़ःक् पोःङ्‌ॽ, हे़क्‍क्‍याङ् आङ्‌गाॽए यहवे दाङ्‌बाआ फाॽआङ् मिस्रबा मनाहाॽरे़ निङ्‌वाॽ मे़घोसुॽ॥

“थेआङ्‌भे़ल्‍ले़ खे़ने़ॽ अक्‍खे के़बाःत्‍तु, ‘निल वहःङ्‌ङिन् आङ्‌गाॽइन्, कन् आङ्‌गाॽए चोगुङ्‌बा॥’

१० खे़ल्‍ले़ चोगुल्‍ले़ आङ्‌गाॽ खे़ने़ॽ नु के़वहःङ् ने़प्‍माङ्‌ले़ खे़न्‍छिॽ निङ्‌मिआ॥ आङ्‌गाॽ मिस्र लाजेन् मिग्‍दोललाम् आस्‍वान थे़म्‍बा, लाङ्‌गे़त् ले़प्‍माङ् कुसरे़ कुइःन्‍दो थारिक् खक्‍पे़त् चिजि खक्‍खक् मुरे़ःक् खारे़ःक् चोगुङ्‌ॽ॥

११ खे़प्‍मोलाम्‍बा तङ्‌बे लिबोङ् थारिक् मनाहाॽ इग्र थक्‍साहाॽ आत्‍तिन्‍हाॽआङ् लाङ्‌मे़ङ्‌घेःक्‍ने़न्॥ कन् थे़माआङ् हाःत्‍ताङ् मे़न्‌युङ्‌मनाबा पोःङ्‌ॽ॥

१२ आङ्‌गाॽ मिस्र लाजेन् चिजि खक्‍खक्‍पा चोगुङ्‌ॽ, खम्‍भ्‍याङ् वेॽ चिजि खक्‍खक्‍पा लाजेॽहाॽरे़ कन् किर्गप् मे़गबुरो॥ कप्‍मोबा ये़क्‌यक्‍हाॽ वेॽ के़धुप्‍पा के़लुःम्‍बा ये़क्‌यक्‍हाॽरे़ मे़गबु मे़ने़स्‍सुबा, तङ्‌बे लिबोङ् थारिक् हाःत्‍ताङ् के़होःप्‍पा नु चिजि खक्‍खक्‍पा पोःङ्‌ॽ॥ आङ्‌गाॽ मिस्रबा मनाहाॽ माःङ्‌घाबा लाजेॽहाॽओ फुत्‍छिङ्‌ज्‍याङ् से़सुङ्‌देसुङ्‌सिङ्‌ॽ॥

१३ “कर मुक्‍साम्‍दाङ्‌बा यहवे दाङ्‌बे़ल्‍ले़ अक्‍खेआङ् पाःत्‍तुॽ– तङ्‌बे लिबोङ् के़प्‍मा चुःत्‍ताङ् मिस्रिहाॽ फुत्‍छिङ्‌ज्‍याङ् मे़से़रे़ मे़घे़रे़आङ् मे़वाॽबा लाजेॽहाॽओलाम् आङ्‌गाॽ याम्‍मो खे़ङ्‌हाॽ खुन्‍छिॽ लाजेॽओ नुःक्‍तुङ् तारुङ्‌सिङ्‌ॽ॥

१४ आङ्‌गाॽ मिस्रःल्‍ले़ कुनुॽमा कुदामे़न् याम्‍मो नुःक्‍तुङ्‌ॽ हे़क्‍क्‍याङ् कल्‍ले़ कुमनाहाॽ मे़द्‌ये़बालाम् यो ते़मे़न् ले़प्‍माङ्‌बा मिस्रबा पाथ्रोस लाजेॽओ खे़ङ्‌हाॽ नुःक्‍तुङ् तारुङ्‌सिङ्‌ॽ॥ कर मिस्रःन् कुमिङ् मे़न्‍इङ्‌मनाबा, लत्‍छा चुक्‍सा हाङ्‌जुम् पोङ्‌ङाङ् ने़रो॥

१५ कन् के़रे़क् हाङ्‌जुम्‍हाॽनुःल्‍ले़ साॽरिक् चुक्‍पा पोःङ्‌ॽ, आङ्‌गाॽ कन् याम्‍मो आभे़ल्‍ले़आङ् वेॽ सुहाङ्‌हाॽओ युक् चोःक्‍मा मे़न्‍छुक्‍मनाबा साॽरिक् चुक्‍पा चोगुङ्‌ॽ॥

१६ “खे़ब्‍याङ् याम्‍मो आभे़ल्‍ले़आङ् कुभाॽ नाःक्‍मारे़ लागि इस्राइलरे़ मिस्रःन् कुनामे़साॽरुन्‌ॽ॥ के़बेःक्‍पा ये़न्‍हाॽओ मिस्रःन् नासाॽरुबा पाःन्‍निन् आक्‍ख्‍यारिक् लायोबा चोगे़ फाॽआङ् मिस्ररे़ तुमुबा कुमे़क्‍मा याक्‍नाम्‍मिल्‍ले़ इस्राइले़न् निङ्‌वाॽसुम् तारुपिरुॽ॥ खे़ब्‍याङ् आङ्‌गाॽए मुक्‍साम्‍दाङ्‌बा यहवे दाङ्‌बाआ फाॽआङ् इस्राइलरे़ निङ्‌वाॽ खोसुरो॥”

नबुकदनेसर हाङ्‌ङिल्‍ले़ मिस्र लाजेन् नाःन्‍दु

१७ यहोयाकिन हाङ्‌ङिन् मे़दे़म्‍सु मे़देॽरुबा निबोङ्‌ङाङ् नुसिगेक्‍पा तङ्‌बे थिक्‍सिगेक्‍पा ला थिक्‍सिगेक्‍पा ये़न्‍नोb यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१८ “नासिगे़न् थक्‍ला के़गप्‍पा मे़न्‍छाम् याप्‍मिए, बेबिलोनबा नबुकदनेसर हाङ्‌ङिल्‍ले़ कुधक्‍सुबाहाॽ तुरोसरे़ कुदक्‍ले़ङ्‌वाओ साॽरिक् साक्‍ते़र थङ् मे़जोगे़, खे़न् थक्‍सुबाहाॽरे़ खुन्‍छिॽ थे़गेःक्‍हाॽ लिप्‍सिङ्‌ङाङ् खल्‍ले़ःक् ले़ःक्‍ते़ हे़क्‍क्‍याङ् खुन्‍छिॽ फक्‍ताङ्‌हाॽ इॽसिङ्‌ङाङ् तिःक्‍ते़आङ् फक्‌वा चुक्‍ते़॥ करसाङ् नबुकदनेसरे़न् नु खुने़ॽ कुधक्‍सुबाहाॽरे़ के़रे़क् खुन्‍छिॽ याःम्‍बक्‍किल्‍ले़ कुले़क्‌वा थे़माआङ् नाःम्‍माआङ् नाप्‍मा मे़न्‍छुक्‍तुसिन्॥

१९ खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आङ्‌गाॽ बेबिलोनबा हाङ् नबुकदनेसरे़न् मिस्र लाजेन् पिरुङ्‌ॽ॥ खुने़ॽ खे़ल्‍ले़ कत्‍तुबा कुयाङ्‌साकुन्‍धे के़रे़क् पाःन्‍हाॽ नाप्‍तुसिआङ् तेॽरुॽ, हे़क्‍केलॽरिक् खुने़ॽ कुधक्‍सुबा नाम्‌याक् पिमा सुक्‍तुसिॽ॥

२० ओरो, खुने़ॽ कुयाःम्‍बक्‍किल्‍ले़ लागि थुम्‍घो कुइसिःक् आङ्‌गाॽ मिस्र लाजेन् खुने़ॽ पिरुङ्‌ङाङ् ने़रो, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ, थेआङ्‌भे़ल्‍ले़ खे़ल्‍ले़ तुरोसे़न् मे़क्‍खुल्‍ले़ खुने़ॽ आङ्‌गाॽ आलागि याःम्‍बक् चोगाङ् पिराङ्‌ङाङ् वये़॥

२१ “हे़क्‍क्‍याङ् खे़ल्‍ले़ याःन्‍दिक् आङ्‌गाॽ इस्राइले़न् मुक्‍साम्‍साबा पोङ्‌ल चोगुङ्‌ॽ, खे़ब्‍याङ् इजकिएलए, खे़ने़ॽ के़बाःन्‍जाःन्‍हाॽ इङ्‌धाङ् मे़बिरुरो॥ खे़म्‍ब्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

a 

२९:१ ७ जनवरि ५८७ नाजिरि तङ्‌बे तगि॥

b 

२९:१७ २६ अप्रिल ५७१ नाजिरि तङ्‌बे तगि॥

मिस्र लाजेॽओ यहवे दाङ्‌बे़ल्‍ले़ कुघुम्‍दिङ्

३०

कन् वेॽ इङ्‌घङ्‌ङिन् यहवे दाङ्‌बालाम् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, माङ्‌निङ्‌वाॽपान् पारे़ॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुरो–

“खे़ल्‍ले़ याःन्‍दिक् खिनिॽ हाबे़म्‍मे़ॽओ

हे़क्‍क्‍याङ् मेरिङ् थक्‍ते़म्‍मे़ॽओ,

३ थेआङ्‌भे़ल्‍ले़ यहवे दाङ्‌बे़ल्‍ले़ कुये़न्

किप्‍मा पघुगे़घुबा ये़न्‍निन् खा कप्‍मोए वाॽरो!

कङ्‌ग मे़न्‍छाम् सुवाङ्‌हाॽरे़ लागि किमा यङ्‌मा ये़न्‍लो

खाॽमित् नु मुदःप्‍मा ये़न्‍लो॥

४ मिस्ररे़ कुदक्‍ले़ङ्‌वाओ, ताभेधिक् के़दाबा वाॽरो,

हे़क्‍क्‍याङ् कुस लाजेॽओआङ् के़साक्‍पा पोङ्‌दारो,

हे़क्‍क्‍याङ् खे़न् मे़से़रुसिबाहाॽ खाम्‍बाङ्‌ङो मे़जोःन्‍निल्‍ले़

कल्‍ले़ कुयाङ्‌सा कुन्‍धेहाॽ मे़गुयु मे़देॽरुरो,

हे़क्‍क्‍याङ् कल्‍ले़ कुयुक्‍नाहाॽ मे़धुप्‍सु मे़लुःन्‍दुरो॥

५ खे़न् थङ्‌ङो कुस, पुत, लिबिया, लिडिया, के़रे़क् अरब लाजेॽ, कुब

हे़क्‍क्‍याङ् के़रे़क् चुम्‍देङ् लाजेॽहाॽओबा मनाहाॽ ताभेःल्‍ले़ मे़मे़क्‍लो॥

६ “थेआङ्‌भे़ल्‍ले़ आङ्‌गाॽ यहवे दाङ्‌बे़ल्‍ले़ अक्‍खे पाःत्‍तुङ्‌लो–

मिस्ररे़ के़रे़क् कुजुम् कुदेःङ्‌हाॽ मे़मे़क्‍लो,

हे़क्‍क्‍याङ् खे़ल्‍ले़ कुमुक्‍साम्‍मिल्‍ले़ कुआङ्‌दिङ् नुप्‍लो॥

थो मिग्‍दोललाम् यो आस्‍वान थारिक्

खे़ङ्‌हाॽ के़रे़क् ताभेःल्‍ले़ मे़से़रुसिरो,

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌लो॥

७ मिस्रःन् चिजि खक्‍खक्‍पा लाजेॽहाॽरे़ कब्रिङ् मे़गबुबा,

निङ्‌वाॽ मुदोखाम्‍दो के़बोङ्‌बा पोङ्‌लो,

हे़क्‍क्‍याङ् कल्‍ले़ कुये़क्‌यक्‍हाॽ खाप्‍पुथ्‍यःङ् पोङ्‌लो,

खाप्‍पुथ्‍यःङ् के़बोङ्‌बा वेॽ ये़क्‌यक्‍हाॽरे़ कब्रिङ् मे़गबुरो॥

८ हे़क्‍क्‍याङ् मिस्रओ मिभाःत्‍त्रा केःत्‍तुङ्‌ङाङ् याक्‍किल्‍ले़

खे़ल्‍ले़ के़रे़क् कुन्‍जुम्‍हाॽ मे़क्‍खुङ्‌सिङ्‌ङाङ् वाॽइल्‍ले़,

आङ्‌गाॽए यहवे दाङ्‌बाआ फाॽआङ् मिस्रबा मनाहाॽरे़ निङ्‌वाॽ मे़घोसुरो॥

९ खे़न् ये़न्‍नो निङ्‌वाॽ के़दाबाआङ् के़वाॽबा

कुसिहाॽ यङ्‌मा से़प्‍मासिरे़ लागि

वालाधाहाॽओ के़जाप्‍पा इङ्‌साबाहाॽ पाङ्‌घुङ्‌सिङ्‌लो॥

मिस्रःन् खाप्‍पुथ्‍यःङ् पोङ्‌मा निःन्‍धो के़बोङ्‌बा ये़न्‍नो

खे़ङ्‌हाॽरे़ खुन्‍छिॽ सम्‍धाङ् साॽरिक् यम्‍बा तुक्‍खे तारो॥

खे़ने़ॽ कन् ओमे़त्‍ते़ॽ! कन् से़क्‍खाए तारो!

१० “थेआङ्‌भे़ल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌लो–

बेबिलोनबा हाङ् नबुकदनेसररे़ कुमुक्‍साम्‍लाम्,

आङ्‌गाॽ मिस्रबा थक्‍सुबा सुम्‍हाॽ मे़क्‍खुङ्‌सिङ्‌लो॥

११ खुने़ॽ नु खुने़ॽ कुधक्‍सुबाहाॽ

हे़क्‍क्‍याङ् लाजेन् मे़ङ्‌मारे़ लागि

के़रे़क्‍नुःल्‍ले़ कुॽइगे़भे़म्‍बाहाॽ मे़बाङ्‌घुसिरो॥

मे़से़रुसिबा मिस्रबाहाॽरे़ खाम्‍बाङ्‌ङिन् मे़न्‍दे़प्‍पे थारिक्

खे़ङ्‌हाॽ मिस्ररे़ कुदक्‍ले़ङ्‌वाओ ते़न्‍धङ् मे़जोःक्‍लो॥

१२ आङ्‌गाॽ निल वहःङ्‌ङिन् चप्‍प्रे़क् चप्‍तुर याःन्‍दुङ्‌लो

हे़क्‍क्‍याङ् लाजेन् ताक्‍के़भे़ॽबा मनाहाॽओ सङ्‌घुङ्‌लो॥

वेॽ लाजेॽबाहाॽरे़ खुन्‍छिॽ हुक्‍कोलाम्

आङ्‌गाॽ मिस्र लाजेन् नु कप्‍मोबा के़रे़क् पाःन्‍हाॽ मे़क्‍खुङ्‌लो॥

आङ्‌गाॽ यहवे दाङ्‌बे़न् पाराङ्‌ङाङ् वाॽरो!

१३ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌लो–

मिस्रबा नावाइत्‍लाहाॽ नु नोपबाa चइःत्‍हाॽ

आङ्‌गाॽ यभॽ यभॽ यःप्‍सुङ्‌सिङ्‌लो॥

मिस्रओ लत्‍थिक्‍काङ् युक्‍साबा मे़न्‌याःक्‍ने़न्‍लो,

किमा यङ्‌मे़ल्‍ले़ लाजेन् खिदुःक् तुगुदेसुरो॥

१४ आङ्‌गाॽ मिस्रबा पाथ्रोसे़न् मे़क्‍खुङ्‌लो,

आङ्‌गाॽ सोअनओ मिभाःत्‍त्रा केःत्‍तुङ्‌लो,

हे़क्‍क्‍याङ् थेबेस ये़क्‌यक्‍किन् खुम्‍दिङ् पिरुङ्‌लो॥

१५ मिस्रबा साॽरिक् के़धुम्‍बा हाङ्‌यक् पेलुसियमओ

आङ्‌गाॽ साॽरिक् आसिक् पोःक्‍मान् थासुङ्‌लो॥

हे़क्‍क्‍याङ् थेबेसबा थक्‍सुबा सुम्‍हाॽ तोॽरुङ्‌सिङ्‌लो॥

१६ ओवा, आङ्‌गाॽ मिस्रओ के़रे़क् फाःत्‍त्रा केःत्‍तुङ्‌लो!

पेलुसियमिन् साॽरिक् तुक्‍मे़ल्‍ले़ याःन्‍दुरो,

थेबेसे़न् पुरुःङ् पुरुःङ् मे़धुप्‍सु मे़लुःन्‍दुरो,

नोपे़न् चक्‍मे़ल्‍लॽमनाबा किमा यङ्‌माओ थारो॥

१७ हेलिओपोलिस नु बुबास्‍तिस ये़क्‌यक्‍पा

नालिगे़न् थाङ्‌बे़न्‍हाॽ ते़न्‍धङ्‌ङो मे़सिरो,

हे़क्‍क्‍याङ् मे़न्‍छुमाहाॽ योःग्‍मा चोःक्‍से़ मे़दे़म्‍सु मे़देॽरुसिरो॥

१८ आङ्‌गाॽ मिस्ररे़ के़धुम्‍बा कुहे़न्‍छिङ्‌मे़न् मे़ङ्‌से़ ताआल्‍ले़,

तहपनेसरे़ कुलागिआङ् कन् खामाक्‍मा ये़न् पोङ्‌लो॥

माक्‍स्‍दिःङ्‌ग्‍याःप्‍पा खाॽमिःत्‍तिल्‍ले़ तहपनेसे़न् ते़प्‍तुरो,

हे़क्‍क्‍याङ् कप्‍मोबा मे़न्‍छुमा साहाॽ मे़दे़म्‍सु मे़देॽरुसिरो॥

१९ हे़क्‍केलॽरिक् आङ्‌गाॽ मिस्रःन् यम्‍बा खुम्‍दिङ् पिरुङ्‌लो,

खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

मिस्र लाजेॽबा हाङ्‌ङिल्‍ले़ कुमुक्‍साम्‍मिन् मात्

२० यहोयाकिन हाङ्‌ङिन् मे़दे़म्‍सु मे़देॽरुबा थिबोङ्‌ङाङ् थिक्‍सिगेक्‍पा तङ्‌बे थिक्‍सिगेक्‍पा ला नुसिगेक्‍पा ये़न्‍नोb यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२१ “नासिगे़न् थक्‍ला के़गप्‍पा मे़न्‍छाम् याप्‍मिए, आङ्‌गाॽ मिस्रबा हाङ् फारोल्‍ले़ कुहुक्‍किन् ए़क्‍खुङ् पिरुङ्‌ङाङ् वाॽ॥ हे़क्‍केलॽरिक् खे़न् कुहुक्‍किन् वेःप्‍मा सुक्‍ल फाॽआङ् लत्‍छा कुगिप्‍माआङ् मे़म्‍भन्‍ने पत्॥ ताभे पङ्‌मा के़सुक्‍पा चोःक्‍मारे़ लागि काःम्‍ब्रोआङ् मे़ङ्‌घेःङ्‌ङे पत्॥

२२ कल्‍ले़चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आङ्‌गाॽग मिस्रबा हाङ् फारोल्‍ले़ कुनिङ्‌मिआ! आङ्‌गाॽ खे़ल्‍ले़ नुबा कुहुक्‍किन्‍नु सोसोरिक् ने़प्‍माङ् कुहुक्‍हाॽ ए़क्‍खुङ् पिरुङ्‌ॽ, हे़क्‍क्‍याङ् आङ्‌गाॽ खे़ल्‍ले़ कुदाभेन् खाम्‍बाङ्‌ङो खिन्‍द्रिङ् खिन्‍द्रिङ् लॽआङ् ने़र चोगुङ्‌ॽ॥

२३ आङ्‌गाॽ मिस्रिबा मनाहाॽ इक्‍सादिङ् खाम्‍बेःक्‍मोबा यरिक् लाजेॽहाॽओ के़रे़क् पिसाङ् फुत्‍छिङ्‌ज्‍याङ् से़सुङ्‌देसुङ्‌सिङ्‌ॽ॥

२४ आङ्‌गाॽ बेबिलोनबा हाङ्‌ङिल्‍ले़ कुहुक्‍हाॽ के़धुम्‍बा चोगुङ्‌ॽ हे़क्‍क्‍याङ् आङ्‌गाॽ आदाभेन् खे़ल्‍ले़ कुहुक्‍को केःत्‍तुङ्‌ॽ॥ कर आङ्‌गाॽ मिस्रबा हाङ् फारोल्‍ले़ कुहुक्‍हाॽ ए़क्‍खुङ् पिरुङ्‌ॽ, खे़म्‍ब्‍याङ् खुने़ॽ खे़प्‍मो सिमालिङ्‌दो के़त्‍ल थारिक् काःन्‍नाङ् तुक्‍मे़ल्‍ले़ आइयाआङ् आइया याःत्‍ल ने़रो॥

२५ फारोल्‍ले़ कुहुक्‍हाॽ मक्‍थाआङ् खुने़ॽ कुबेसाङ् कुसुम् मे़न्‍दम्‍मनाबा पोङ्‌ङाङ्‌ने़ःल्‍ले़, आङ्‌गाॽ बेबिलोनबा हाङ्‌ङिल्‍ले़ कुहुक्‍हाॽ के़धुम्‍बा चोगुङ् पिरुङ्‌ॽ॥ हे़क्‍क्‍याङ् आङ्‌गाॽ आदाभेन् बेबिलोनबा हाङ्‌ङिल्‍ले़ कुहुक्‍को केःत्‍तुङ् पिरुङ्‌ङाङ् खुने़ॽ मिस्र लाजेःल्‍ले़ कुदक्‍ले़ङ्‌वाओ कन् फे़त्‍तुआङ् फे़न्‍निल्‍ले़, आङ्‌गाॽए यहवे दाङ्‌बा फाॽआङ् मिस्र लाजेःल्‍ले़ निङ्‌वाॽ खोसुॽ॥

२६ आङ्‌गाॽ मे़न्‍छाम् सुवाङ्‌हाॽरे़ खुन्‍छिॽ लुम्‍मो मिस्रबा मनाहाॽ इक्‍सादिङ् खाम्‍बेःक्‍मो के़रे़क् पिसाङ् फुत्‍छिङ्‌ज्‍याःङ् से़सुङ्‌देसुङ्‌सिङ्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ खे़ङ्‌हाॽरे़ निङ्‌वाॽ मे़घोसुरो॥”

a 

३०:१३ “नोपरे़ वेॽ कुमिङ् मेम्‍फिस ने़स्‍से़ खे़न् मिस्रबा ये़क्‌यक्‍हाॽओ लत्‍छा कुमिङ् के़इङ्‌बा ये़क्‌यक् ने़स्‍से़॥ पाःत्‍ला १६ओ आङ् पत्॥”

b 

३०:२० २९ अप्रिल ५८७ नाजिरि तङ्‌बे तगि॥

साम्‍माङ्‌सिङ् नु मिस्र लाजेॽ

३१

यहोयाकिन हाङ्‌ङिन् मे़दे़म्‍सु मे़देॽरुबा थिबोङ्‌ङाङ् थिक्‍सिगेक्‍पा तङ्‌बे सुम्‍सिगेक्‍पा ला थिक्‍सिगेक्‍पा ये़न्‍नोa यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, मिस्रबा हाङ् फारोन् नु खे़ल्‍ले़ कुधक्‍सुबा सुम्‍हाॽ खे़ने़ॽ कन् इङ्‌घङ्‌ङिन् मे़त्‍ते़से़ॽओ–

“खे़ने़ॽ के़यम्‍मा केगेःम्‍मान् हाःत्‍नु तङ्‌मा सुक्‍ते़प्‍पे?

३ अस्‍सुरे़न् खिनिॽ निङ्‌वाॽ इःत्‍ते़म्‍मे़ॽओ,

थिक् ये़म्‍मो खे़न् ले़बनानबा साम्‍माङ्‌सिङ् हे़क्‍तङ्‌बा चोगे़रो,

के़घे़म्‍सिङ्‌बा कुबोराक्‍हाॽरे़ ताम्‍भुङ्‌ङो सिगाङ् नाम्‍इःक्‍खङ् चोगुरो,

हे़क्‍क्‍याङ् कल्‍ले़ केःम्‍बा कुसम्‍मिल्‍ले़ खाॽमिःत्‍हाॽ सुसुरो॥

४ सिगाङ् के़ने़बा च्‍वाःत् वबुन्‍दाक्‍हाॽरे़ कन् वारक्‍खुरो

हे़क्‍क्‍याङ् केःम्‍बा पोमा नु

सरेःक्‌याःप्‍पा पोङ्‌मा कल्‍ले़ फाॽरुरो॥

के़रे़क् सिङ्‌बुङ्‌हाॽरे़ कुबेसाङ् फजङ्‌जङ् लॽरिक्

लत्‍छा वहःङ् हे़क्‍के कन् के़रे़क् पिसाङ् च्‍वाःत्‍तिन् कुक्‍से़रो॥

५ कन् यम्‍बा सिङ्‌बुङ्‌ङिन् के़रे़क् पिसाङ्‌बा

वेॽ सिङ्‌बुङ्‌हाॽ नुःल्‍ले़आङ् केःम्‍बा पोःक्‍खे़रो॥

कन् चाॽरे़आङ् केःम्‍बा हुम्‍बे़प्‍पा कुबोराक् लःन्‍दे़रो

थेआङ्‌भे़ल्‍ले़ के़रे़क् कुसाःप्‍हाॽओ च्‍वाःत्‍तिल्‍ले़ वारक्‍खुरो॥

६ कल्‍ले़ कुबोराक्‍हाॽओ पुहाॽरे़ हाप् मे़जोगुरो,

हे़क्‍क्‍याङ् कल्‍ले़ इःप्‍तुबा नाम्‍इःक्‍खङ्‌ङो

के़रे़क् ताम्‍भुङ् थक्‍साहाॽरे़ सा मे़धाप्‍तुसिरो॥

कल्‍ले़ कुसिगाङ् इःप्‍तुबा नाम्‍जिःक्‍खोॽओ

इक्‍सादिङ् खाम्‍बेःक्‍मोबा यरिक् सुवाङ्‌हाॽ मे़युङे़रो॥

७ कन् के़धुम्‍बा नु पघे़म् के़घे़म्‍सिङ्‌बा

कुबोराक्‍हाॽ हुम्‍बे़त् के़से़बा चोगे़रो,

थेआङ्‌भे़ल्‍ले़ कन् सिङ्‌बुङ्‌ङिल्‍ले़ कुसाःप्‍हाॽ

यरिक् च्‍वाःत् के़ने़बादे़न्‍नो यो पेआङ् ने़स्‍से़रो॥

८ निङ्‌वाॽफुमाङ्‌ङिल्‍ले़ कुसिङ्‌सेॽ इक्‍कोबा आत्‍तिन् साम्‍माङ्‌सिङ्‌ङिन्‍नाङ्

खे़न्‍नु कुदङ्‌बा तङ्‌मा सुक्‍मे़दे़त्‍ने़न्‍लो,

आत्‍तिन् आःङ्‌ङिल्‍ले़ कुबोराक्‍हाॽआङ्

कन्‍नु कुदङ्‌बा मे़बत्‍छे़न्‍लो,

आत्‍तिन् पःङ्‌घेॽबा सिङ्‌बुङ्‌ङिल्‍ले़आङ्

कन्‍नु कुदङ्‌बा कुभे़क्‌वा मे़बन्‍छे़न्‍लो॥

निङ्‌वाॽफुमाङ्‌ङिल्‍ले़ कुभुङ्‌इक्‍कोबा आत्‍तिन् सिङ्‌बुङ्‌ङिन्‍नाङ्

कल्‍ले़ कुघे़म्‍सिङ्‌मान्‍नु कुदङ्‌बा मे़जोगे़न्‍लो॥

९ थेआङ्‌भे़ल्‍ले़ आङ्‌गाॽ कन् सिङ्‌बुङ्‌ङिन् नुबा चोगुङ्‌लो,

हे़क्‍क्‍याङ् आङ्‌गाॽ कन् हुम्‍बे़त् कुभे़क्‌वा फत्‍छुङ् पिरुङ्‌लो,

निङ्‌वाॽफुमाङ्‌ङिल्‍ले़ कुसिङ्‌सेॽइक् अदनबा

वेॽ के़रे़क् सिङ्‌बुङ्‌हाॽरे़ कन् नामे़हे़त्‍तुआङ् युङे़रो॥

१० “खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– खे़न् यम्‍बा हे़न्‍छिङ्‌ङाङ् आङ्‌दिङ् लॽरे़बाल्‍ले़ चोगुल्‍ले़, हे़क्‍क्‍याङ् कन् आप्‍फेक् के़रे़क्‍नुःल्‍ले़ साॽरिक् केःम्‍बा, कुसम्‍मिल्‍ले़ खाॽमिःत्‍हाॽ के़सुबा चोःक्‍सिङ्‌बाल्‍ले़ चोगुल्‍ले़,

११ आङ्‌गाॽ कन् मे़न्‍छाम् सुवाङ् युक्‍साबाधिक् हुक्‍सुप्‍तुङ् कल्‍ले़ खोमा यारुबा कुभे़न् याःम्‍बक् कुइसिःक् खे़ल्‍ले़ कन् मे़क्‍खु॥ आङ्‌गाॽ कन् आसेःन्‍छा नाॽरुङ्‌ङाङ् वये़॥

१२ साॽरिक् कुॽइगे़भे़म्‍बा मे़न्‍छाम् सुवाङ्‌हाॽओबा वेॽ लाजेॽबा थक्‍सुबाहाॽरे़ कन् मे़दाङु हे़क्‍क्‍याङ् खाम्‍बाङ्‌ङो मे़सोःन्‍दुआङ् ने़स्‍से़॥ कल्‍ले़ कुबोराक्‍हाॽ कोःक्‍मा फाङ्‌जङ् थे़गु माङ्‌वाहाॽओ हे़क्‍क्‍याङ् ने़ने़बादे़न्‍हाॽओ नु पाक्‍लुम्‍लुम्‍बाहाॽओ के़रे़क् पिसाङ् हत्‍छे़ हत्‍छे़ से़रे़आङ् ने़स्‍से़॥ कल्‍ले़ इःप्‍तुबादे़न्‍नो के़युङ्‌बा के़रे़क् माःङ्‌घा मे़बेआङ् मे़वये़ हे़क्‍क्‍याङ् कन् के़जोःम्‍बान् खे़प्‍मो मे़ले़रुरो॥

१३ “कल्‍ले़ के़जोःम्‍बा कुमुःत्‍तो पुहाॽ याङ्‌मे़धोःक्‍लो,

हे़क्‍क्‍याङ् कल्‍ले़ कुबोराक्‍हाॽओ ताम्‍भुङ् थक्‍साहाॽ मे़ने़रो॥

१४ खाॽमिःत्‍हाॽनुःल्‍ले़आङ् कन् केःम्‍बा पोङ्‌साङ्

हे़क्‍क्‍याङ् मु सिगाङ्‌लाम् च्‍वाःत्‍तिल्‍ले़ वारक्‍खुसाङ्

वेॽ लाजेॽबा आत्‍तिन् सिङ्‌बुङ्‌ङिन्‍नाङ्

आप्‍फेक् कुनुॽमा कुदामो आङ्‌दिङ् लॽरिक् मे़सःत्‍ने़न्‍लरो॥

थेआङ्‌भे़ल्‍ले़ इक्‍सादिङ् खाम्‍बेःक्‍मे़ल्‍ले़ कुसिगाङ् लुम्‍बाःत्‍तो

पेःक्‍मा, सिमारे़ लागि के़रे़क् मे़मे़क्‍लो॥

इक्‍सादिङ् खाम्‍बेःक्‍मोबा के़रे़क्‍नु सोसोरिक्

खे़ङ्‌हाॽ खे़मादिङ् यङ्‌सङ्‌ङो मे़जुक्‍लो॥”

१५ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– कन् मु खे़मादिङ् यङ्‌सङ्‌ङो पेःल्‍ले़ याःन्‍दिक्, आङ्‌गाॽ सिगाङ्‌बा च्‍वाःत् वाबुन्‍दाक्‍हाॽ मेरिङ् मे़धक्‍ते़र याःन्‍दुङ्‌सिङ्॥ आङ्‌गाॽ कल्‍ले़ कुवहःङ्‌हाॽ साक्‍तुङ् हे़क्‍क्‍याङ् कल्‍ले़ आत्‍तातान्‍ने यरिक् कुज्‍वाःत्‍हाॽ हेसुङ् पिरुङ्॥ आङ्‌गाॽ ले़बनाने़न् ने़त्‍युक्‍मा चाङ् चाक्‍तुङ्, खे़ब्‍याङ् इक्‍ताप्‍पोबा सिङ्‌बुङ्‌हाॽ वाःन्‍जोजोबा पोःक्‍खे़र याःन्‍दुङ्॥

१६ कन् चोःन्‍दे़बा इक्‍लाःल्‍ले़ आङ्‌गाॽ मे़न्‍छाम् सुवाङ्‌हाॽ किमे़ल्‍ले़ थे़गक्‍कक्‍ना मे़यक्‍खे़र चोगुङ्, थेआङ्‌भे़ल्‍ले़ खे़मादिङ् यङ्‌सङ्‌ङो के़धासिङ्‌बा वेॽ के़रे़क्‍नु सोरिक् इपुङ्‌ङो आङ्‌गाॽ कन् मु पाङ्‌घुङ्॥ हे़क्‍क्‍याङ् अदनबा के़रे़क् सिङ्‌बुङ्‌हाॽ, ले़बनानबा साॽरिक् नुबा नु चाॽरिक् के़घे़म्‍सिङ्‌बा यरिक् च्‍वाःत्‍हाॽओ थारिक् के़बेःक्‍पा सिङ्‌बुङ्‌हाॽरे़, इक्‍सादिङ् खाम्‍बेःक्‍मोबा लुम्‍बाःत्‍हाॽनु हाङ्‌हाङ् मे़त्‍छिङ्‌मा मे़घोसु॥

१७ कल्‍ले़ इःप्‍तुबादे़न्‍नो के़युङ्‌बाहाॽ, इग्र मे़न्‍छाम् सुवाङ्‌हाॽओबा कुभाॽबाङ् कुजुम् कुदेःङ्‌हाॽआङ् ताभेःल्‍ले़ मे़से़रुसिबाहाॽनु सोसोरिक् मु खे़मादिङ् यङ्‌सङ्‌ङो तङ्‌सिङ्‌से़ मे़बेआङ् मे़वये़॥

१८ “अदनबा आत्‍तिन् सिङ्‌बुङ्‌हाॽनु खे़ने़ॽ के़धुम्‍मे़न् हे़क्‍क्‍याङ् के़मिमिदिङ्‌ङिन् तङ्‌मा सुक्‍ते़प्‍पे? कन् वेॽ मे़न्‍छाम् सुवाङ्‌हाॽनु सोसोरिक् खे़ने़ॽआङ् लुम्‍बाःत्‍हाॽओ के़म्‍धारो॥ ताभेलाम् के़सिबा आसुसुबा सुवाङ्‌हाॽरे़ खुन्‍छिॽ लुम्‍मो खे़ने़ॽ खे़प्‍मो के़ने़ के़गन्‍लो॥ फारोन् नु खुने़ॽ कुधक्‍सुबा सुम्‍हाॽरे़ खुन्‍छिॽ कन् ताप्‍फे़ःम्‍बा तॽयान् पोःङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ङाङ् वाॽरो!”

a 

३१:१ २१ जनवरि ५८७ नाजिरि तङ्‌बे तगि॥

मिस्रि हाङ्‌ङिल्‍ले़ कुलागि मे़रिङ्

३२

यहोयाकिन हाङ्‌ङिन् मे़दे़म्‍सु मे़देॽरुबा थिबोःड्‌ङाङ् ने़त्‍छिगेक्‍पा तङ्‌बेबा थिबोङ्‌ङाङ् ने़त्‍छिगेक्‍पा लाःल्‍ले़ थिक्‍सिगेक्‍पा ये़न्‍नोa यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, मिस्रबा हाङ् फारोल्‍ले़ कुलागि खे़ने़ॽ मेरिङ् थक्‍ते़ॽ हे़क्‍क्‍याङ् कन् इङ्‌घङ्‌ङिन् खुने़ॽ मे़त्‍ते़ॽओ–

“मे़न्‍छाम् सुवाङ्‌हाॽरे़ खुन्‍छिॽ लुम्‍मो

के़वे़म्‍बा खिरिङ्‌बा हे़क्‍के खे़ने़ॽ के़धुम्‍बा के़लेःत्‍छिङ्‌लो,

कर से़क्‍खाःल्‍ले़ खे़ने़ॽग आप्‍फेक् केवहःङ्‌हाॽओ के़बोःक्‍पा

ले़क्‌वान् के़लाङ्‌ङिल्‍ले़ छिम्‍लिङ् छिम्‍लिङ् के़मे़प्‍पा,

खे़ने़ॽ वरःङ्‌ङोबा आजाजाबा हे़क्‍तङ्‌बाने़रक्‍लो॥

३ खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌लो–

आङ्‌गाॽ आयोःङ्‌ङो खे़ने़ॽ थामारे़ लागि

हे़क्‍क्‍याङ् च्‍वाःत् लाःक्‍कात् उःङ्‌मा लःप्‍मारे़ लागि

आङ्‌गाॽ यरिक् मनाहाॽ पाङ्‌घुङ्‌सिङ्‌लो॥

४ खे़ने़ॽ सिमारे़ लागि खाम्‍बाङ्‌ङो पप्‍प्राॽमा ले़त्‍ने़ ने़ने़रो॥

ताङ्‌साक्‍पोबा के़रे़क् पुसाहाॽ खे़ने़ॽ के़सम्‍धाङ् मे़जुक्‍लो,

हे़क्‍क्‍याङ् काक् इक्‍सादिङ् खाम्‍बेःक्‍मोबा ताम्‍भुङ् थक्‍साहाॽरे़

खे़ने़ॽ के़ने़क्‍सान् मे़उःक्‍खु मे़जरो॥

५ आङ्‌गाॽ खे़ने़ॽ के़ने़क्‍सान् कोःक्‍मा फाङ्‌जङ्

थे़गु माङ्‌वाहाॽओ से़सुङ् ने़स्‍सुङ्‌लो

हे़क्‍क्‍याङ् खे़ने़ॽ के़ये़त् के़लुङ्‌सिहाॽरे़ ने़ने़बादे़न्‍हाॽ थिम्‍सुङ्‌लो॥

६ आङ्‌गाॽ खे़ने़ॽ के़से़बा के़माक्‍खिल्‍ले़

पाक्‍लुम्‍लुम्‍बादे़न्‍हाॽ वे़ल्‍ले़क् तिम्‍ल,

कोःक्‍मा फाङ्‌जङ् थे़गु माङ्‌वाहाॽओलाम्

इक्‍सादिङ् खाम्‍बेःक्‍मान् वाभिःन्‍दुङ्‌लो॥

७ आङ्‌गाॽ खे़ने़ॽ मे़ङ्‌ने़ल्‍ले़, ताङ्‌साङ्‌बान् ते़प्‍तुङ्‌लो

हे़क्‍क्‍याङ् खेःम्‍सिक्‍पाहाॽ खामे़माक्‍ल याःन्‍दुङ्‌सिङ्‌लो॥

आङ्‌गाॽ नाम्‍मिन् खाॽमिःत्‍तिल्‍ले़ पन्‍छुङ्‌लो

खे़ब्‍याङ् लाबे़ल्‍ले़ खे़ने़ॽ के़न्‍धोॽने़ल्‍लो॥

८ आङ्‌गाॽ के़ओःप्‍पा खेःम्‍सिक्‍पाहाॽ खागे़माक्‍पा चोगुङ्‌सिङ्‌लो

हे़क्‍क्‍याङ् आङ्‌गाॽ खे़ने़ॽ के़लाजेन् खाधाप्‍तुर याःन्‍दुङ्‌लो॥

आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!

९ खे़ने़ॽ आप्‍फाल्‍ले़आङ् मे़न्‍निए के़वये़बा माःङ्‌घाबा लाजेॽहाॽ

आङ्‌गाॽ खे़ने़ॽ के़मे़क्‍मा इङ्‌घङ्‌ङिन् मे़त्‍तुङ्‌सिङ्‌ङिल्‍ले़,

आङ्‌गाॽ यरिक् मनाहाॽ निङ्‌वाॽ तुक्‍खे चामो थासुङ्‌सिङ्‌लो॥

१० ओरो, आङ्‌गाॽ यरिक् लाजेॽहाॽ चिजिङ् यङ्‌मा से़रुङ्‌सिङ्‌लो,

हे़क्‍क्‍याङ् खे़ने़ॽ के़दॽयान् फे़म्‍मो

खे़प्‍मोबा हाङ्‌हाॽ किमा यङ्‌माओ मे़धारो॥

खे़ने़ॽ के़मे़क्‍मा ये़न्‍नो आङ्‌गाॽ खे़ङ्‌हाॽरे़ खुन्‍छिॽ तगि

आदाभेन् से़ल्‍ले़ङ् से़ल्‍ले़ङ् हिक्‍खुङ्‌ङिल्‍ले़

खे़ङ्‌हाॽ आसे़त् फाॽआङ् किमे़ल्‍ले़ चिरिम्‍लिम्‍ना मे़यङ्‌लो॥

११ थेआङ्‌भे़ल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌लो–

बेबिलोनबा हाङ्‌ङिल्‍ले़ कुदाभेन्

खे़ने़ॽ मिस्ररे़ के़दक्‍ले़ङ्‌वाओ फे़न्‍लो॥

१२ साॽरिक् किप्‍मा के़घुबा मे़न्‍छाम् सुवाङ्‌बा

मुक्‍के़गुबा मनाहाॽरे़ खुन्‍छिॽ ताभेःल्‍ले़

आङ्‌गाॽ खे़ने़ॽ के़धक्‍सुबा सुम्‍हाॽ मे़जोःन्‍ल याःन्‍दुङ्‌सिङ्‌लो,

खे़ङ्‌हाॽरे़ के़आङ्‌दिङ् लॽमान् खाप्‍पुथ्‍यःङ् मे़जोगुरो,

हे़क्‍क्‍याङ् खे़ने़ॽ के़रे़क् के़धक्‍सुबा सुम्‍हाॽ मे़मे़क्‍खुसिरो॥

१३ च्‍वाःत् के़ने़बादे़न्‍हाॽरे़ कुयाओ चागे़राम्‍बा

के़रे़क् के़धक्‍साहाॽ नु के़धक्‍सा सुम्‍हाॽ मे़क्‍खुङ्‌सिङ्‌लो॥

मनाहाॽरे़ इग्र थक्‍साहाॽरे़ खुन्‍छिॽ लाङ्‌ङिल्‍ले़

खे़न् च्‍वाःत्‍हाॽ याम्‍मो आप्‍फाल्‍ले़आङ् माक्‍खुन्‍द्‌या मे़न्‍जोगुन्‍लो॥

१४ खे़ब्‍याङ् मिस्रबा च्‍वाःत्‍हाॽ याम्‍मो

आङ्‌गाॽ चिजि ये़म्‌ये़म् पोङ्‌ल याःन्‍दुङ्‌लो,

हे़क्‍क्‍याङ् खे़न् च्‍वाःत्‍हाॽ चैतुन निःङ्‌गेॽ कुइसिःक् नुरिक्‍काङ् कुङ्‌लो,

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌लो॥

१५ हे़क्‍क्‍याङ् आङ्‌गाॽ खे़ने़ॽ मिस्रःन् मुरे़ःक् खारे़ःक् चोःक्‍ने़रो

खम्‍भ्‍याङ् खे़ने़ॽ के़लाजेॽओ के़वाॽबा के़रे़क् पाःन्‍हाॽ

आङ्‌गाॽ सुरुक् सुःन्‍दुङ् तेॽरुङ्‌लो

हे़क्‍क्‍याङ् खे़ने़ॽ के़मनाहाॽ के़रे़क् स्‍ये़रुङ्‌सिङ्‌लो,

खे़ब्‍याङ् आङ्‌गाॽए यहवे दाङ्‌बाआ फाॽआङ् के़मनाहाॽरे़ निङ्‌वाॽ मे़घोसुरो॥

१६ “ओरो, हाबा कन् मे़रिङ् साम्‍लोन् खे़ङ्‌हाॽरे़ मिस्ररे़ कुलागि साम्‍मे़मे़त्‍तुॽ॥ के़रे़क् मे़न्‍छाम् सुवाङ्‌बा मे़न्‍छुमाहाॽ ने़त्‍मे़युक्‍ल॥ मिस्रःन् नु खे़ल्‍ले़ कुधक्‍सुबा सुम्‍हाॽरे़ लागि खे़ङ्‌हाॽरे़ मेरिङ् साम्‍लोन् साम्‍मे़मे़त्‍तुर॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

खे़मादिङ् यङ्‌सङ्

१७ थिबोङ्‌ङाङ् निसिगेक्‍पा तङ्‌बेओबा ला थिबोङ्‌ङाङ् ङासिगेक्‍पा ये़न्‍नोb, यहवे दाङ्‌बालाम् वेॽ इङ्‌घङ्‌धिक् आङ्‌गाॽओ के़रे़–

१८ “नासिगे़न् थक्‍ला के़गप्‍पा मे़न्‍छाम् याप्‍मिए, मिस्रबा थक्‍सुबा सुम्‍हाॽ नु मुक्‍साम्‍बा मे़न्‍छाम् सुवाङ्‌हाॽरे़ खुन्‍छिॽ लागि खे़ने़ॽ हाबे़ॽ॥ थेआङ्‌भे़ल्‍ले़ लुम्‍बाःत्‍तो के़बेःक्‍पाहाॽनु सोरिक् चुम्‍दे़ःङ् पोङ्‌से़ आङ्‌गाॽ खे़ङ्‌हाॽ इक्‍सादिङ् खाम्‍बेक् सिगाङ् मु पाङ्‌घुङ्‌सिङ्‌ॽ॥

१९ खे़ने़ॽ खे़ङ्‌हाॽ अक्‍खे मे़त्‍ते़से़ॽओ,

“‘मिस्रए, वेॽ मे़न्‍छाम् सुवाङ्‌हाॽनुःल्‍ले़

साॽरिक् नुबा चोःक्‍का फाॽआङ् के़इःत्‍तुबि?

के़न्‍जोःक्‍ने़न्! खे़ल्‍ले़ चोगुल्‍ले़ खे़ने़ॽ लुम्‍बाःत्‍तो पेगे़ॽओ

हे़क्‍क्‍याङ् आसुसुबा सुवाङहाॽनु खे़ने़ॽ खे़प्‍मो ने़स्‍से़ॽओ॥’

२० “ताभेलाम् के़सिबाहाॽनु सोरिक् मिस्रबा मनाहाॽ मे़जोन्‌ॽ, थेआङ्‌भे़ल्‍ले़ खे़ङ्‌हाॽरे़ खुन्‍छिॽ तक्‍ले़ङ्‌वाओ ताभेन् मे़भिःक्‍खुआङ् वाॽ॥ मिस्रःन् नु खे़ल्‍ले़ कुधक्‍सुबा सुम्‍हाॽ खासे़न् चोःक्‍मासिरे़ लागि मे़उःक्‍खु मे़धे़मु मे़देॽरुसिॽ॥

२१ मु खे़मादिङ् यङ्‌सङ्‌ङो मुक्‍साम्‍बा लाम्‍लोबाहाॽरे़ मिस्रःन् नु खे़ल्‍ले़ कुन्‍जुम् कुन्‍देङ् लाजेॽहाॽ कुनामे़न्‍छाॽ मे़मे़त्‍तुसिर अक्‍खेलॽरिक् लाम्‍दाक् मे़मे़त्‍तुसिॽ, ‘खे़ङ्‌हाॽ मु मे़ये़आङ् मे़वाॽ, ताभेःल्‍ले़ मे़से़रुसिबा थक्‍सुबा सुम्, आसुसुबा मे़न्‍छाम् सुवाहाॽरे़ खुन्‍छिॽ लुम्‍मो खे़ङ्‌हाॽ मे़ने़रो॥’

२२ “अस्‍सुरे़न् खे़प्‍मो ताभेःल्‍ले़ मे़से़रुसिबा खुने़ॽ कुधक्‍सुबाहाॽरे़ खुन्‍छिॽ इपुङ्‌हाॽरे़ कब्रिङ् मे़गबुआङ् ने़रो॥

२३ खे़ङ्‌हाॽरे़ खुन्‍छिॽ इपुङ्‌हाॽ के़रे़क्‍नुःल्‍ले़ केःम्‍बा लुम्‍बाःत्‍तो ने़रो, हे़क्‍क्‍याङ् खे़ङ्‌हाॽरे़ खुन्‍छिॽ तेःङ्‌जुम् लाजेॽबाहाॽरे़ खुन्‍छिॽ कब्रिङ् मे़गबुसिआङ् ने़रो॥ खे़ङ्‌हाॽरे़ आत्‍तान्‍छाङ् मनाहाॽ खुन्‍छिॽ सिक्‍लुङ्‌मो मे़गिमे़सिर मे़याःन्‍दुसि, कर आल्‍लो खे़ङ्‌हाॽ ताभेःल्‍ले़ मे़से़रुसिआङ् मे़ने़रो॥

२४ “एलामे़न् खे़प्‍मो ताभेःल्‍ले़ मे़से़रुसिबा खुने़ॽ के़रे़क् कुधक्‍सुबा सुम्‍हाॽरे़ खुन्‍छिॽ इपुङ्‌हाॽरे़ कब्रिङ् मे़गबुआङ् ने़रो, खे़ङ्‌हाॽरे़ आत्‍तान्‍छाङ् मनाहाॽ खुन्‍छिॽ सिक्‍लुङ्‌मो मे़गिसे़र मे़याःन्‍दुसि, कर आल्‍लो खे़ङ्‌हाॽ आसुसुबा मे़न्‍छाम् सुवाङ् कुइसिःक् इक्‍सादिङ् खाम्‍बेक् सिगाङ् मे़ये़आङ् मे़वाॽ॥ आल्‍लो खे़ङ्‌हाॽ लुम्‍बाःत्‍तो मे़ने़रो हे़क्‍क्‍याङ् खुन्‍छिॽनुःल्‍ले़ तगि के़युबाहाॽनु कुदङ्‌बा सिरिङ्‌ममो मे़ध्‍ये़आङ् मे़वाॽ॥

२५ खे़ङ्‌हाॽरे़ खुन्‍छिॽ के़रे़क् थक्‍सुबा सुम्‍हाॽरे़ खुन्‍छिॽ इपुङ्‌हाॽरे़ कब्रिङ् कबुबा, मे़स्‍ये़रुसिबाहाॽरे़ खुन्‍छिॽ लुम्‍मो खे़ङ्‌हाॽरे़ लत्‍छा नाःम्‍सिङ्‌मादे़न् मे़गत्‍तुॽ॥ ओवा, कुहिङ्‌वे़त् मे़वये़ःल्‍ले़ खे़ङ्‌हाॽरे़ मे़न्‍छाम् सुवाङ्‌हाॽ यङ्‌मा मे़से़रुसि, कर आल्‍लो खे़न् के़रे़क् ताभेःल्‍ले़ मे़स्‍ये़रुसिबा, आसुसुबा सुवाङ्‌हाॽनु सोरिक् लुम्‍बाःत्‍तो खे़ङ्‌हाॽ सिरिङ्‌ममो मे़ध्‍ये़आङ् मे़याक्॥

२६ “मेसेक नु तुबले़न् खे़प्‍मो खुन्‍छिॽ के़रे़क् थक्‍सुबा सुम्‍हाॽरे़ खुनिॽ इपुङ्‌हाॽरे़ के़रे़क् पिसाङ् मे़गबुसिआङ् ने़सि॥ खे़न् ने़प्‍फुरे़ आत्‍तान्‍छाङ् मनाहाॽ खुन्‍छिॽ सिक्‍लुङ्‌मो मे़गिमे़सिर याःन्‍दे़सुसि॥ कर आल्‍लो खे़न् ने़प्‍फुहाॽग ताभेःल्‍ले़ मे़से़रुसिबा आसुसुबा मे़न्‍छाम् सुवाङ्‌सिरो॥

२७ उन्‍छोःन् उन्‍छोःन्‍बा मुक्‍के़गुबा थक्‍सुबाहाॽ हे़क्‍के खुन्‍छिॽ मिङ्‌सो इङ्‌धाङ्‌नु खे़मादिङ् यङ्‌सङ्‌ङो मे़बेसिन्॥ खे़न् मुक्‍के़गुबाहाॽग के़रे़क् खजुम्‍घया फे़जुम्‍भे़याहाॽनु सोरिक् थे़गेक् सिगाङ् ताभेहाॽ नु चे सम्‍धाङ् खोहाॽ मे़ने़स्‍सुआङ् इपुङ्‌ङो मे़लुप्‍तुसि॥ थिक् ये़म्‍मो कन् मुक्‍के़गुबाहाॽ कुहिङ्‌वे़त् वये़सिल्‍ले़ कुहिङ्‌वे़त्‍हाॽ यङ्‌मासे़प्‍मा मुक्‍साम् कत्‍ते़सु॥

२८ “खे़ने़ॽ मिस्रःन्‍नाङ् ताभेःल्‍ले़ मे़से़रुसिबा खे़न् आसुसुबा सुवाङ्‌हाॽरे़ खुन्‍छिॽ लुम्‍मो कुभुदुक्‍मा खाप्‍पुथ्‍यःङ् के़बोङ्‌ङाङ् के़ने़रो॥

२९ “एदोम्‍मिन्‍नाङ् खुने़ॽ कुहाङ्‌हाॽ हे़क्‍क्‍याङ् कुलाम्‍लोबाहाॽनु सोरिक् खे़प्‍मो ने़स्‍से़॥ खे़ङ्‌हाॽ मुक्‍के़गुबा मे़वये़साङ्, ताभेःल्‍ले़ मे़से़रुसिबा लुम्‍बाःत्‍तो मु के़बेःक्‍पा, आसुसुबा सुवाङ्‌हाॽरे़ खुन्‍छिॽ लुम्‍मो खे़ङ्‌हाॽआङ् मे़ने़ मे़जारो॥

३० “थाङ्‌गे़त् ले़प्‍माङ्‌बा के़रे़क् लाम्‍लोबाहाॽ नु के़रे़क् सिदोनिहाॽ वेॽ के़सिबाहाॽनु सोरिक् खे़प्‍मो मे़ने़स्‍से़॥ थिक् ये़म्‍मो खे़ङ्‌हाॽरे़ मे़जोगुबा किमा यङ्‌मे़ल्‍ले़ खे़ङ्‌हाॽ सिरिङ्‌ममो थासुसिआङ् मे़वये़॥ आसुसुबा सुवाङ्‌हाॽ कुइसिःक् ताभेःल्‍ले़ स्‍ये़रुसिआङ् वये़बा वेॽहाॽनु सोरिक् खे़ङ्‌हाॽ खे़प्‍मो मे़ने़स्‍से़॥ लुम्‍बाःत्‍तो के़युबाआङ् के़याक्‍पा के़रे़क्‍नु सोरिक् खे़ङ्‌हाॽ सिरिङ्‌ममो मे़ध्‍ये़॥

३१ “फारोन् नु खुने़ॽ कुधक्‍सुबाहाॽ के़रे़क्‍ले़ खे़ङ्‌हाॽ मे़निसुसिॽ, हे़क्‍क्‍याङ् खुने़ॽरक् के़रे़क् कुधक्‍सुबा सुम्‍हाॽ मे़से़रुसिबा मे़ःन्‍लत्‍छ फाॽआङ् खुने़ॽ आःन्‍छिङ्‌मा खोसुॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

३२ हे़क्‍केसाङ् आङ्‌गाॽ खुने़ॽलाम् किमा यङ्‌मे़न् के़रे़क् कुहिङ्‌वे़त्‍हाॽरे़ खुन्‍छिॽ सम्‍धाङ् थ्‍ये़र याःन्‍दुङ्‌ङाङ् वाॽ, खे़प्‍मो ताभेःल्‍ले़ मे़से़रुसिबा आसुसुबा सुवाङ्‌हाॽरे़ खुन्‍छिॽ लुम्‍मो फारोन् नु खुने़ॽ कुधक्‍सुबा सुम्‍हाॽ मे़ने़रो, आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

a 

३२:१ ३ मार्च ५८५ नाजिरि तङ्‌बे तगि॥

b 

३२:१७ १७ मार्च ५८५ नाजिरि तङ्‌बे तगि॥

इजकिएःल्‍ले़न् इक्‍के़गोबा पोःङ्‌ॽ

(इज ३:१६-२१)

३३

याम्‍मो थिक्‍ले़ङ् यहवे दाङ्‌बालाम् इङ्‌घङ्‌धिक् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ के़मनाहाॽ कन् इङ्‌घङ्‌ङिन् मे़त्‍ते़से़ॽ– ‘आङ्‌गाॽ लत्‍छा लाजेःल्‍ले़ कुदक्‍ले़ङ्‌वाओ थक्‍सुबाहाॽ तारुङ्‌सिङ्‌ङिल्‍ले़, खे़न् लाजेॽओबा मनाहाॽरे़ खुन्‍छिॽ आप्‍फेक् मनाधिक् इक्‍के़गोबा पोङ्‌मारे़ लागि मे़सेगुॽ॥

३ इक्‍के़गोबाल्‍ले़ निङ्‌मिन् तार पप्‍पा निसुल्‍ले़, के़रे़क् मनाहाॽ साम्‍दिङ् पिमासिरे़ लागि खुने़ॽ सादाङ्‌ङिन् लाइःक्‍खु॥

४ खे़ब्‍याङ् खे़न् सादाङ् लाइक्‍पा इक्‍लान् आत्‍तिन्‍हाॽरे़आङ् खे़म्‍घे़म् मे़ल्‍लाप्‍तुन्‍नाङ् खे़ङ्‌हाॽ मे़सिने़भग्र कङ्‌ग खुन्‍छिॽ आप्‍फेक् याःम्‍बक् मे़भेःन्‍दुबा पोःङ्‌ॽ॥

५ खे़ङ्‌हाॽरे़ सादाङ् लाइःक्‍ते़बान् मे़घे़प्‍सु कर खे़म्‍घे़म् मे़ल्‍लाप्‍तुन्, खे़ल्‍ले़ चोगुल्‍ले़ आप्‍फेक् याःम्‍बक् मे़भेःन्‍दुबा पोःङ्‌ॽ॥ खे़ङ्‌हाॽरे़ खे़न् साम्‍दिङ्‌ङिन् मे़घे़प्‍सुबा हे़क्‍केःल्‍ले़ खे़ङ्‌हाॽ मे़हिङे़बा वये़मे़न्॥

६ कर इक्‍के़गोबे़ल्‍ले़ निङ्‌मिन् तार पप्‍पा निसुसाङ् मनाहाॽ साम्‍दिङ् पिमासिरे़ लागि सादाङ्‌ङिन् मे़मुक्‍खुन्‍ने़भग्र, निङ्‌मिन् ताआङ् खे़ङ्‌हाॽ से़रुसिॽ, कर खे़ङ्‌हाॽ मे़स्‍ये़बाल्‍ले़ कुले़क्‌वा आङ्‌गाॽ इक्‍के़गोबान् लक्‍पे़न्‍नो थार चोगुङ्‌ॽ॥’

७ “आल्‍ल नासिगे़न् थक्‍ला के़गप्‍पा मे़न्‍छाम् याप्‍मिए, इस्राइलबा मे़नाहाॽरे़ लागि आङ्‌गाॽ खे़ने़ॽ इक्‍के़गोबा चोःक्‍ने़॥ खे़ल्‍ले़ चोगुल्‍ले़ आङ्‌गाॽ पाःत्‍तुङ्‌बा पाःन्‍निन् खे़ने़ॽ खे़प्‍से़ॽ हे़क्‍क्‍याङ् आङ्‌गाॽ आले़क्‌वाओ साम्‍दिङ् पिरे़से़ॽ॥

८ कुभा कुॽइगे़भे़म्‍बा मनाहाॽ से़क्‍खाए मे़सिरो फाॽआङ् आङ्‌गाॽ उवा चोगुङ्‌ॽ हे़क्‍क्‍याङ् खे़ङ्‌हाॽ खुन्‍छिॽ लाम्‍हाॽओलाम् नुःङ्‌मारे़ लागि खे़ने़ॽ के़म्‍मे़त्‍तुसिन्, खे़ब्‍याङ् खे़ङ्‌हाॽ खुन्‍छिॽ लायोहाॽरे़ चोगुल्‍ले़ मे़सिने़भग्र, खे़ङ्‌हाॽ मे़स्‍ये़बाल्‍ले़ कुले़क्‌वाॽ आङ्‌गाॽ खे़ने़ॽ के़धार लक्‍पे़न्‍साबा चोःक्‍ने़ॽ॥

९ कर लायोलाम् हिम्‍मारे़ खे़ने़ॽ खे़ङ्‌हाॽ साम्‍दिङ् के़बिरुसि हे़क्‍क्‍याङ् खे़ङ्‌हाॽ लायोलाम् मे़न्‍हिन्‍ने़न्‍ने़भग्र, खे़ङ्‌हाॽ खुन्‍छिॽ लायोहाॽओ मे़सिरो, कर खे़ने़ॽग के़हिङ्‌मे़न् के़से़ःप्‍तुरो॥”

के़रे़क्‍ले़ आप्‍फेक् आप्‍फेक् चोःक्‍मा के़बोङ्‌बा लक्‍पे़न्

१० “नासिगे़न् थक्‍ला के़गप्‍पा मे़न्‍छाम् याप्‍मिए, इस्राइलबा मनाहाॽ खे़ने़ॽ कन् इङ्‌घङ्‌ङिन् मे़त्‍ते़से़ॽ– ‘खिनिॽ अक्‍खे के़बाःत्‍तुम्‌ॽ, “आनिगे लायोहाॽ आनिगे सम्‍धाङ् पलिःप् लिःप्, आनिगे लायोहाॽरे़ चोगुल्‍ले़ निङ्‌वाॽ तुक्‍खे चामो थ्‍ये़ॽइगे़आङ् वाॽ! आनिगे आक्‍खेलॽरिक् हिङ्‌मा सुक्‍तिगे़बे?”’

११ खे़ङ्‌हाॽ मे़त्‍ते़से़ॽ, ‘आङ्‌गाॽ कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, ताक्‍के़भे़ॽबा मनाहाॽ मे़सिःल्‍ले़ आङ्‌गाॽ मे़सःत्‍तान्॥ खे़ङ्‌हाॽ खुन्‍छिॽ कुॽइभे़म्‍मा लाम्‍हाॽओनु मे़नुःङ्‌ल के़लॽबारक् आङ्‌गाॽ निङ्‌वाॽ चोगुङ्‌ॽ हे़क्‍केलॽरिक् खे़ङ्‌हाॽ हिङ्‌मा मे़सुक्‍ल॥ इस्राइलबा मनासे! हिआसिम्‍मे़ॽ! खिनिॽ कुॽइभे़म्‍मा लाम्‍मोनु नुःक्‍खे़म्‍मे़ॽ, खिनिॽ थेआङ् के़स्‍ये़ॽइबाबे?’

१२ “आल्‍ल नासिगे़न् थक्‍ला के़गप्‍पा मे़न्‍छाम् याप्‍मिए, कन् इङ्‌घङ्‌ङिन् खे़ने़ॽ के़मनाहाॽ मे़त्‍ते़से़ॽ– ‘साम्‌योबा मनाहाॽ लायोओ मे़नुःङ्‌ने़भग्र खुन्‍छिॽ साम्‌योबा ये़प्‍ले़क्‍किल्‍ले़ खे़ङ्‌हाॽ मे़से़ःप्‍तुसिन्‌ॽ, ताक्‍के़भे़ॽबा मनाहाॽ खुन्‍छिॽ लायोहाॽलाम् मे़नुःङ् हे़क्‍क्‍याङ् लायोलाम् मे़हिन्‍ने़भग्र खे़ङ्‌हाॽआङ् खुन्‍छिॽ फे़न्‌याःम्‍बक्‍किल्‍ले़ मे़मे़क्‍खुसिन्‌ॽ॥ कुभा साम्‌योबा मनाःल्‍ले़ लायो चोगुने़भग्र, खे़न् तगिबा साम्‌योबा कुयाःम्‍बक्‍किल्‍ले़ खे़न् वाॽमा मे़भाःक्‍तुन्॥’

१३ साम्‌योबा मनाहाॽ मे़हिङ् फाॽआङ् आङ्‌गाॽ पाःत्‍तुङ्‌ॽ, कर खुन्‍छिॽ तगिबा साम्‌योबा याःम्‍बक्‍किल्‍ले़ से़ःप्‍मा निङ्‌वाॽ मे़जोगुआङ् खे़ङ्‌हाॽरे़ लायो मे़जोगुने़भग्र, खे़ङ्‌हाॽरे़ खुन्‍छिॽ आत्‍तिन् साम्‌योबा याःम्‍बक्‍हाॽआङ् निङ्‌वाॽसुम् लॽरिक् इःप्‍मा मे़बोङ्‌ने़न्‌ॽ॥ आङ्‌गाॽ खे़ङ्‌हाॽ खुन्‍छिॽ लायोहाॽरे़ चोगुल्‍ले़ मे़क्‍खुङ्‌सिङ्‌ॽ॥

१४ हे़क्‍क्‍याङ् आङ्‌गाॽ कुभा ताक्‍के़भे़ॽबा मनाहाॽ से़क्‍खाए मे़सि फाॽआङ् मे़त्‍तुङ्‌सिङ्‌मु, कर खे़ङ्‌हाॽ खुन्‍छिॽ लायोहाॽओनु मे़नुःङ् हे़क्‍क्‍याङ् साम्‌योबा नु कुदोःप्‍मा पाःन्‍निन् मे़जोगुॽ॥

१५ कुबिरे़ लागि, सिङ्‌नात् के़देॽबाल्‍ले़ युक्‍खुबा चिगक्‌वान् खे़ङ्‌हाॽरे़ याङ्‌ना मे़नुःक्‍तु मे़बिरुॽ, खे़ङ्‌हाॽरे़ मे़घुःत्‍तुआङ् के़वाॽबा चिगक्‌वाहाॽ मे़नुःक्‍तु मे़बिरुसिॽ, हे़क्‍क्‍याङ् हिङ्‌मन् के़बिबा आङ्‌गाॽ आसाम्‌यो थिम्‍हाॽ मे़इःत्‍तु मे़नाःत्‍तु, आल्‍लआङ्‌धो फे़न्‌याःम्‍बक् मे़न्‍जोगुन्‌ॽ॥ खे़ङ्‌हाॽरे़ कन् पाःन्‍निन् मे़जोगुने़भग्र, खे़ङ्‌हाॽ से़क्‍खाए मे़हिङ्‌ॽ हे़क्‍क्‍याङ् मे़न्‍छिने़न्‌ॽ॥

१६ खे़ङ्‌हाॽरे़ खुन्‍छिॽ तगिबा आत्‍तिन् लायोहाॽआङ् याम्‍मो ताःप्‍मा मे़बोङ्‌ने़न्, थेआङ्‌भे़ल्‍ले़ खे़ङ्‌हाॽरे़ साम्‌योबा नु कुदोःप्‍मा याःम्‍बक् मे़जोगुआङ् वाॽ, खे़ब्‍याङ् खे़ङ्‌हाॽ से़क्‍खासाङ् मे़हिङ्‌ॽ॥

१७ “खे़ने़ॽ के़मनाहाॽरे़ अक्‍खे मे़बाःत्‍तुर मे़वाॽ, ‘यहवे दाङ्‌बे़ल्‍ले़ कुदोःप्‍मा पाःन्‍निन् मे़जोगुन्‍ल मे़वाॽने़न्,’ कर खे़ङ्‌हाॽरे़ने कुदोःप्‍मा मे़न्‍जोःक्‍के मे़वाॽरो॥

१८ थेआङ्‌भे़ल्‍ले़ आङ्‌गाॽ याम्‍मो पाःत्‍तुङ्‌ॽ, साम्‌योबा मनाहाॽ खुन्‍छिॽ साम्‌योबा ये़प्‍ले़क्‍कोलाम् मे़नुःङ् मे़बेःक् हे़क्‍क्‍याङ् फे़न्‌याःम्‍बक्‍को मे़हिसिङ्‌ने़भग्र, खे़ङ्‌हाॽ मे़सिरो॥

१९ कर ताक्‍के़भे़ॽबा मनाहाॽ खुन्‍छिॽ फे़न्‌याःम्‍बक्‍कोनु मे़नुःङ्‌ॽ हे़क्‍क्‍याङ् साम्‌योबा नु कुदोःप्‍मा याःम्‍बक् मे़जोगुॽ, खे़ङ्‌हाॽ मे़हिङ्‌ॽ॥

२० इस्राइलबा मनासे, खिनिॽ अक्‍खे के़बाःत्‍तुम्‍ल के़वयिॽ, ‘यहवे दाङ्‌बे़ल्‍ले़ कुदोःप्‍मा चोगुर मे़वाॽने़न्॥’ कर आङ्‌गाॽ खे़निॽ याःम्‍बक्‍हाॽरे़ कुले़क्‌वाओ थिक्‍थिक् खिनिॽ के़रे़क् खासे़न् चोःक्‍निङ्‌लो॥”

यरुसले़ःम्‍मिन् हुक्‍काप् मे़जोगुबा इङ्‌घङ्

२१ आनिगे मे़दे़म्‍सि मे़देॽरिगे़बा थिबोङ्‌ङाङ् ने़त्‍छिगेक्‍पा तङ्‌बे थिबोङ्‌गेक्‍पा ला ङासिगेक्‍पा ये़न्‍नोa के़हिङ्‌बा के़याःक्‍पा मनाधिक् यरुसले़ःम्‍लाम् फे़रे़आङ् आङ्‌गाॽ मे़त्‍ताङ्, “ये़क्‌यक्‍किन् हुक्‍काप् मे़जोगुआङ् ने़रो!”

२२ खे़न्‍नुःल्‍ले़ तगिबा युःन्‍छिक् यहवे दाङ्‌बे़ल्‍ले़ कुहुक्‍किन् आङ्‌गाॽ आसम्‍धाङ् पत्‍छे़ हे़क्‍क्‍याङ् आङ्‌गाॽ आइक्‍लान् नुःक्‍ताङ् पिराङ्॥ खे़ल्‍ले़ चोगुल्‍ले़ कन् मनान् के़रे़भे़रे़बा कुदाःन्‍दिक्‍मा तानाम् आङ्‌गाॽ पाःप्‍मा सुक्‍ताङ्‌लो॥

मनाहाॽरे़ खुन्‍छिॽ लायो

२३ खे़ब्‍याङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

२४ “नासिगे़न् थक्‍ला के़गप्‍पा मे़न्‍छाम् याप्‍मिए, खाप्‍पुथ्‍यःङ् के़बोङ्‌बा ये़क्‌यक्‍हाॽरे़ कुलुम्‍मो के़युङ्‌बा यहुदाबा मनाहाॽरे़ चक्‍मे़ल्‍लॽए अक्‍खे मे़बाःत्‍तुर मे़वाॽ, ‘अब्राहाम्‍मिन् लत्‍छारक् मना वये़, करसाङ् लाजेॽओबा के़रे़क् याङ्‌साकुन्‍धेहाॽ खुने़ॽ खोसु॥ आनिॽ यरिक् आवाॽ, से़क्‍खासाङ् याङ्‌साकुन्‍धे कुइसिःक् लाजेन् आनिॽ आम्‍बिरे़आङ् ने़रो॥’

२५ खे़ल्‍ले़ चोगुल्‍ले़ खे़ने़ॽ कन् मनाहाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे़ पाःत्‍तुॽ– कप्‍मो खिनिॽ कुमाक्‍खिॽनु सोरिक् सा के़जाम्‌ॽ, नावाइत्‍लाहाॽ खिनिॽ से़वा के़मे़त्‍तुम्‍सिम्‌ॽ, हे़क्‍क्‍याङ् कुदोःप्‍मा मनाहाॽ खिनिॽ के़स्‍ये़रुम्‍सिम्‌ॽ॥ थे खिनिॽ से़क्‍खाए लाजेन् आनिगे़न् फाॽआङ् के़इःत्‍तुम्‍बि?

२६ मना के़से़प्‍पासे! नावाइत्‍ला से़वा के़मे़प्‍पासे! चाराम्‍मा याःम्‍बक् के़जोःक्‍पासे! थे लाजेन् खिनिॽइन् पोङ्‌लबि?’

२७ “खे़ने़ॽ खे़ङ्‌हाॽ मे़त्‍तेसे़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ– आङ्‌गाॽ कुहिङ्‌वे़त् वाॽआबा कुइसिःक्, खे़न् खाप्‍पुथ्‍यःङ् के़बोङ्‌बा ये़क्‌यक्‍हाॽओ के़युङ्‌बाहाॽ ताभेःल्‍ले़ मे़सिरो॥ हे़क्‍क्‍याङ् खे़न् ये़क्‌यक् लाःक्‍कात् खाम्‍बाङ्‌हाॽओ के़युङ्‌बाहाॽ चामासिरे़ लागि आङ्‌गाॽ ताम्‍भुङ् थक्‍साहाॽ पाङ्‌घुङ्‌सिङ्‌ॽ॥ खे़न् यक्‍हाॽओ नु लुङ्‌फुक्‍कोहाॽओ के़जिङ्‌सिङ्‌बाआङ् के़युङ्‌बाहाॽ मिङ्‌देल्‍ले़ मे़सिरो॥

२८ आङ्‌गाॽ लाजेन् वरे़ङ्‌ले़ङ् खाप्‍पुथ्‍यःङ् चोगुङ्‌ॽ हे़क्‍क्‍याङ् खे़ल्‍ले़ कुआङ्‌दिङ् लॽमान् युम्रे़क् मे़क्‍खुङ्‌ॽ॥ खे़ल्‍ले़ यम्‍बा कुहे़न्‍छिङ्‌मा कुमुक्‍साम्‍मिन् नुप्॥ इस्राइलबा कोःक्‍मा फाङ्‌जङ् थे़गु माङ्‌वाहाॽ हाःत्‍ताङ् लाङ्‌मे़ङ्‌घेःक्‍मनाबा चिजि खक्‍खक् मुरे़ःक् खारे़ःक् पोःङ्‌ॽ॥

२९ खे़ङ्‌हाॽरे़ मे़जोगुबा याम्‍गे़सिङ्‌बा खुन्‍छिॽ लायोहाॽरे़ चोगुल्‍ले़ आङ्‌गाॽ लाजेन् खाप्‍पुथ्‍यःङ् मे़क्‍खुङ्‌ॽ, खे़ब्‍याङ् आङ्‌गाॽए यहवे दाङ्‌बाआ फाॽआङ खे़ङ्‌हाॽरे़ निङ्‌वाॽ मे़घोसुरो॥’”

माङ्‌निङ्‌वाॽपान् के़बाःप्‍पाल्‍ले़ कुइङ्‌घङ्‌ङिन् के़रे़

३० “कर खे़ने़ॽग, नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ के़याःम्‍बेओ के़मनाहाॽरे़ खुन्‍छिॽ हिम्‍हिम् के़म्‍जे़ङ्‌ॽ हे़क्‍क्‍याङ् लाम्‍धेःत्‍हाॽओ खे़ने़ॽ के़याःम्‍बेओ खुसुक् खुसुक् मे़लॽ॥ खे़ङ्‌हाॽ अक्‍खे मे़मे़त्‍छिङ्‌ॽ, ‘त्‍ये़म्‍मे़ॽओ, आनिॽ पेगिआङ् माङ्‌निङ्‌वाॽपान् के़बाःप्‍पाल्‍ले़ आमे़प्‍पा पाःन्‍निन् खे़प्‍सुम् यहवे दाङ्‌बे़ल्‍ले़ थे़मासिक् पाःत्‍तुर पप्‍पि!’

३१ हे़क्‍केलॽरिक् आङ्‌गाॽ आमनाहाॽ ये़क्‌ये़क्‍पा मे़ले़ङ्‌सिङ्‌ङाङ् खे़ने़ॽ के़दगि मे़युङ्‌सिङ्‌ॽ॥ खे़ने़ॽ के़बाःन्‍हाॽ खे़ङ्‌हाॽरे़ मे़घे़प्‍सुॽ, कर खे़ङ्‌हाॽरे़ खे़ने़ॽ के़बाःत्‍तुबा हे़क्‍के चोःक्‍मा निङ्‌वाॽ मे़ङ्‌गत्‍तुन्‌ॽ॥ खे़ङ्‌हाॽरे़ खुन्‍छिॽ मुरान् मुर्ले़ःम्‍बा पाःन्‍निल्‍ले़ के़दिम्‍बा चोक्, हे़क्‍क्‍याङ् खे़ङ्‌हाॽरे़ याङ् खोमारक् निङ्‌वाॽ मे़जोगु॥

३२ कुभा थिक्‍ले़ साॽरिक् नुबा इक्‍लाःल्‍ले़ लुङ्‌माॽ हिःप्‍सिङ्‌मा साम्‍लोन् साम्‍मे़त्‍तुबा इग्र लत्‍छा मुक्‍लाओ साम्‍लो साम्‍मे़प्‍माधिक् मुक्‍खुबा कुइसिःक्, खे़ने़ॽग खे़ङ्‌हाॽरे़ खुन्‍छिॽ लागि साॽरिक् सोसोःत् लराङ्‌बा के़जोःक्‍पारक् के़जोःक्, थेआङ्‌भे़ल्‍ले़ खे़ङ्‌हाॽरे़ के़बाःन्‍हाॽ खे़म्‍माग मे़घे़प्‍सु कर खे़न् कुइसिःक् मे़न्‍जोगुन्‌ॽ॥

३३ कर कन् के़रे़क् किप्‍मा के़घुबा पाःन्‍हाॽ खे़ने़ॽ के़बाःत्‍तुबा कुइसिःक् पोःङ्‌ॽ, खे़न् पाःन्‍हाॽ से़क्‍खाए पोङ्‌ङिल्‍ले़ खुन्‍छिॽ लुम्‍मो माङ्‌निङ्‌वाॽपान् के़बाःप्‍पाधिक् वये़रत्‍छ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

a 

३३:२१ ८ जनवरि ५८५नाजिरि तङ्‌बे तगि॥

इस्राइलबा मे़ल्‍लुक्‍कम्‍बाहाॽ

३४

खे़ब्‍याङ् कन् इङ्‌घङ्‌ङिन् यहवे दाङ्‌बालाम् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ इस्राइलबा मे़ल्‍लुक्‍कम्‍बाहाॽरे़a खुन्‍छिॽ तक्‍ले़ङ्‌वाओ माङ्‌निङ्‌वाॽपान् पारे़ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् खे़ङ्‌हाॽ मे़त्‍ते़से़ॽ– खिनिॽ थक्‍सालुप्‍हाॽ कम्‍ब्राङ् मे़प्‍मासिरे़ कुले़क्‌वा खिनिॽ आबाङेरक् कम्‍ब्राङ् के़मे़त्‍छिङ्‌बा मे़ल्‍लुक्‍कम्‍बाहाॽ के़जिःत्‍ति के़स्‍ये़ॽइरो॥ थे मे़ल्‍लुक्‍कम्‍बाहाॽरे़ खुन्‍छिॽ मे़ल्‍लुक्‍हाॽ कुजा चाःप्‍मासि मे़बोङ्‌ने़म्‍बि?

३ खिनिॽ पित्‍नु के़धुङुम्‌ॽ, कुम्‍ब्रिक्‍किन् चाङ् के़जाक्‍खुम्‌ॽ, हे़क्‍क्‍याङ् के़रे़क्‍नुःल्‍ले़ वरुप्‍लुप्‍पा थक्‍साहाॽ के़से़रुम् के़जाम्‍सिम्‌ॽ, कर खिनिॽ थक्‍सालुप्‍हाॽ साक्‍किल्‍ले़ तरुसिर के़याःन्‍दुम्‍सिम्‌ॽ॥

४ मे़न्‍धुम्‍मनाबे़न् खिनिॽ कम्‍ब्राङ् मे़म्‍मे़त्‍ते के़वयिॽ॥ के़दुक्‍पे़न् खिनिॽ मे़न्‌वेःन्‍ने के़वयिॽ इग्र के़गाःम्‍बे़न् सिदाॽपाङ्‌दाॽ मे़ङ्‌घेःङ् मे़म्‍बिए के़वयिॽ॥ खे़न् माःङ्‌घा के़ले़ङ्‌बा के़बेःक्‍पाआङ् के़वाॽबाहाॽ नु के़माबाआङ् के़वाॽबाहाॽ कोःप्‍मासिरे़ लागि खिनिॽ मे़म्‍बेःक्‍के के़वयिॽ॥ खे़न्‍नुःल्‍ले़ग, खिनिॽ खे़ङ्‌हाॽ साॽरिक् ताप्‍फे़ःल्‍लिक् नु लुङ्‌माॽ स्‍याःत् मे़ल्‍लॽए युक् केजोगुम्‍सिम्‍माङ् मे़वाॽ॥

५ कल्‍ले़चोगुल्‍ले़ आङ्‌गाॽ आमे़ल्‍लुक्‍हाॽ मे़ल्‍लुक्‍कम्‍बा मे़ःन्‍ने फुत्‍छिङ्‌ज्‍याङ् मे़से़रे़ मे़बेआङ् मे़वाॽ, हे़क्‍क्‍याङ् आत्‍तिन् ताम्‍भुङ् थक्‍साःल्‍ले़ लागिसाङ् खे़ङ्‌हाॽ कुदे़म् के़नुॽबा सानाःत् मे़बोःक्‍खे़आङ् मे़वाॽ॥

६ इक्‍सादिङ् खाम्‍बेःक्‍मोबा काक् पिसाङ्, के़रे़क् कोःक्‍मा फाङ्‌जङ्‌हाॽ नु थे़गु माङ्‌वाहाॽ के़रे़क् ले़प्‍माङ् खे़ङ्‌हाॽ मे़ले़ङे़आङ् मे़वाॽ, हे़क्‍केसाङ् खे़ङ्‌हाॽ कोःप्‍मासिरे़ लागि हाःत्‍ताङ् मे़म्‍बेःक्‍के वाॽ॥

७ “खे़ल्‍ले़ चोगुल्‍ले़, खिनिॽ मे़ल्‍लुक्‍कम्‍बाहाॽरे़ यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ–

८ आङ्‌गाॽ कुहिङ्‌वे़त् वाॽआबा कुइसिःक्, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ, आङ्‌गाॽ आधक्‍साहाॽ खिनिॽ के़नाॽरुम्‍सिम् हे़क्‍क्‍याङ् के़रे़क् ताम्‍भुङ् थक्‍साहाॽरे़ खे़ङ्‌हाॽ फप्‍मासिरे़ लागि खिनिॽ के़ले़रुम् के़देसुम्‍सिम्॥ हे़क्‍क्‍याङ् खिनिॽ आङ्‌गाॽ आमे़ल्‍लुक्‍कम्‍बा के़वयिसाङ्, आङ्‌गाॽ आमे़ल्‍लुक्‍हाॽ मे़मये़आङ् मे़वये़ल्‍ले़ खिनिॽ खे़ङ्‌हाॽ के़ङ्‌गोःत्‍तुम्‍सिम्‍मे़न्॥ खिनिॽ आबाङे कम्‍ब्राङ् के़मे़त्‍तासि हे़क्‍क्‍याङ् मे़ल्‍लुक्‍हाॽ साक्‍किल्‍ले़ तरुसिर के़ले़रुम् के़देसुम्‍सिम्॥

९ खे़ल्‍ले़ चोगुल्‍ले़, खिनिॽ मे़ल्‍लुक्‍कम्‍बाहाॽरे़ यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ॥

१० आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आल्‍ल आङ्‌गाॽ कन् मे़ल्‍लुक्‍कम्‍बाहाॽरे़ खुन्‍छिॽ निङ्‌मिआरो, हे़क्‍क्‍याङ् आङ्‌गाॽ आमे़ल्‍लुक्‍हाॽ थे़मा मे़बोःक्‍खे़आङ् मे़वाॽ खे़ल्‍ले़ लागि आङ्‌गाॽ खे़ङ्‌हाॽ लक्‍पे़न्‍नो थासुङ्‌सिङ्‌ॽ॥ आङ्‌गाॽ मे़ल्‍लुक् कम्‍ब्राङ् मे़प्‍मा खे़ङ्‌हाॽरे़ खुन्‍छिॽ युक्‍किन् तेॽरुङ् पिरुङ्‌सिङ्‌ॽ, खे़ब्‍याङ् खे़ङ्‌हाॽ आबाङे कुजा चाःत्‍छिङ्‌मा लाम्‍मिन् साक्‍तुङ् पिरुङ्‌सिङ्‌ॽ॥ आङ्‌गाॽ आधक्‍साहाॽ खे़ङ्‌हाॽरे़ खुन्‍छिॽ मुराओलाम् से़ःप्‍तुङ्‌सिङ्‌ॽ, आल्‍लआङ्‌धो मे़ल्‍लुक्‍हाॽ खे़ङ्‌हाॽरे़ खुन्‍छिॽ चामा कुजा मे़म्‍बोङ्‌ने़न्‍लो॥

नुबा मे़ल्‍लुक्‍कम्‍बा

११ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आङ्‌गाॽ आमे़ल्‍लुक्‍हाॽ आङ्‌गाॽ आप्‍फेक् कोःत्‍तुङ्‌सिङ्‌ङाङ् खोसुङ्‌सिङ्‌ॽ॥

१२ फुत्‍छिङ्‌ज्‍याङ् के़बोङ्‌बा कुमे़ल्‍लुक्‍हाॽ के़गोःप्‍पा मे़ल्‍लुक्‍कम्‍बा हे़क्‍तङ्‌बा आङ्‌गाॽ पोङ्‌ङारो॥ खे़न् खागे़माक्‍पा नु खाॽमित् के़दःम्‍बा ये़न्‍नो फुत्‍छिङ्‌ज्‍याङ् मे़बोःक्‍खे़आङ् मे़वये़बा के़रे़क् ते़न्‍हाॽओलाम् आङ्‌गाॽ खे़ङ्‌हाॽ से़ःप्‍तुङ्‌सिङ्‌ॽ हे़क्‍क्‍याङ् आङ्‌गाॽ आमे़ल्‍लुक्‍हाॽ खोसुङ्‌सिङ्‌ॽ॥

१३ मनाहाॽ नु मे़न्‍छाम् सुवाङ्‌हाॽरे़ खुन्‍छिॽ लुम्‍मोलाम् आङ्‌गाॽ खे़ङ्‌हाॽ खुन्‍छिॽ आप्‍फेक् इस्राइल लाजेॽबा हिम्‍मो नुःक्‍तुङ् तारुङ्‌सिङ्‌ॽ॥ इस्राइलबा कोःक्‍मा फाङ्‌जङ् थे़गु माङ्‌वाहाॽओ नु पाक्‍लुम्‍लुम्‍बादे़न्‍हाॽरे़ कुयाओ हे़क्‍क्‍याङ् मना के़युङ्‌बा के़रे़क् ते़न्‍हाॽओ आङ्‌गाॽ खे़ङ्‌हाॽ कुजा चाःत्‍तुङ्‌सिङ्‌ॽ॥

१४ ओवा, आङ्‌गाॽ खे़ङ्‌हाॽ इस्राइबा चन्‍जम्‍बा कोःक्‍मा फाङ्‌जङ् थे़गु माङ्‌वाहाॽओबा नुबा चाराम्‍मादे़न्‍हाॽ पिरुङ्‌सिङ्‌ॽ॥ खे़ङ्‌हाॽ खे़ॽयोबा सिराॽ पधाङ्‌गे़धाङ्‌बा ते़न्‍हाॽओ के़ङ्‌ग्रोबा मे़जाआङ् मे़ने़रो हे़क्‍क्‍याङ् कोःक्‍मा फाङ्‌जङ् थे़गु माङ्‌वाहाॽओबा सरेःक्‌याप्‍पा चाराम्‍मादे़न्‍हाॽओ चामे़लाम्॥

१५ आङ्‌गाॽ आबाङे आमे़ल्‍लुक्‍हाॽ ओमे़त्‍तुङ्‌सिङ्‌ॽ हे़क्‍क्‍याङ् आङ्‌गाॽ खे़ङ्‌हाॽ ने़मारे़ लागि सनारुङ् हाङ्‌हाङ्‌बादे़न् थिक् पिरुङ्‌सिङ्‌ॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥

१६ के़माबा, खे़न् के़ले़ङ्‌बा के़बेःक्‍पाहाॽ आङ्‌गाॽ कोःत्‍तुङ्‌सिङ्‌ॽ, हे़क्‍क्‍याङ् से़ःप्‍तुङ्‌सिङ्‌ङाङ् खे़ङ्‌हाॽ याम्‍मो हिम्‍मो तारुङ्‌सिङ्‌ॽ॥ आङ्‌गाॽ के़गाःम्‍बाहाॽ सिदाॽपाङ्‌दाॽ खेःक्‍खुङ् पिरुङ्‌सिङ्‌ॽ हे़क्‍क्‍याङ् मे़न्‍धुम्‍मनाबाहाॽ के़धुम्‍बा चोगुङ्‌सिङ्‌ॽ॥ कर आङ्‌गाॽ खे़न् के़मे़ॽबाहाॽ नु के़धुम्‍बाहाॽ मे़क्‍खुङ्‌सिङ्‌ॽ॥ आङ्‌गाॽ खे़ङ्‌हाॽ कुजा चाःत्‍तुङ्‌सिङ्‌ॽ, ओवा आङ्‌गाॽ खे़ङ्‌हाॽ कुदोःप्‍मा खासे़न् चोगुङ्‌सिङ्‌ॽ!

१७ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ आमनाहाॽ मे़त्‍तुङ्‌सिङ्‌ॽ– खिनिॽ लागिग, आङ्‌गाॽ आधक्‍सालुप्‍से, आङ्‌गाॽ लत्‍छा थक्‍सालुप् लुम्‍मोबा थक्‍सा थिक्‍के़न् नु वेॽइन्, मे़ःन्‍दाहाॽलाम्‍बा मे़ल्‍लुक्‍हाॽ से़न्‍निङ्‌ङाङ् खासे़न् चोःक्‍निङ्‌ॽ॥

१८ खिनिॽ आप्‍फेक् लागि के़रे़क्‍नुःल्‍ले़ नुबा चाराम्‍मादे़न्‍हाॽ खिनिॽ लागि के़ने़स्‍सुम्‍मिल्‍ले़ थे कल्‍ले़ खिनिॽ के़न्‌योरिम्‍बि? खिनिॽ वेॽइन्‍नाङ् चिराक् चिराक् लाःक्‍मा पोङ्‌बि? सेसेबा च्‍वाःत्‍तिन् खिनिॽ आप्‍फेक् लागि के़धुङुम्‍मिल्‍ले़ थे कल्‍ले़ खिनिॽ के़न्‌योरिम्‍बि? खिनिॽ लाङ्‌ङिल्‍ले़ वेॽइन्‍नाङ् माक्‍खुन्‍द्‌या थुम्‍मा पोङ्‌बि?

१९ खिनिॽ चिराक् चिराक् के़लाःक्‍तुम्‍माङ् के़ने़बान् थेआङ् आङ्‌गाॽ आधक्‍सालुप्‍हाॽरे़ चामाए पोङ्‌बाबे? हे़क्‍क्‍याङ् खिनिॽ माक्‍खुन्‍द्‌या के़धुन्‍दुम्‍माङ् के़ने़बा च्‍वाःत्‍तिन् थेआङ् थुङ्‌माए पोङ्‌बाबे?

२० “खे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे मे़त्‍तुङ्‌सिङ्‌ॽ– आङ्‌गाॽ आप्‍फेक् वरिक्‍लिक्‍पा के़मे़ॽबा मे़ल्‍लुक्‍हाॽ हे़क्‍क्‍याङ् ये़प्‍पा नु होरिक्‍लक् के़बप्‍पा सुःङ्‌गिक्‍किःक्‍पा मे़ल्‍लुक्‍हाॽरे़ खुन्‍छिॽ लुम्‍मो खासे़न् चोगुङ्‌सिङ्‌ॽ॥

२१ खिनिॽ के़मे़ॽबा मे़ल्‍लुक्‍हाॽरे़ के़दुक्‍पा नु साक्‍के़ल्‍ले़ तरुसिबा आङ्‌गाॽ आधक्‍साहाॽ माःङ्‌घाबा लाजेॽहाॽओ फुत्‍छिङ्‌ज्‍याङ् मे़न्‍छे़ मे़न्‍देसिङ्‌ङे थारिक् खिनिॽ खे़ङ्‌हाॽ के़जन्‍दुम्‍सिम्‍माङ् के़बुःन्‍दुम्‍सिम्॥

२२ खे़ल्‍ले़ चोगुल्‍ले़ आङ्‌गाॽ आमे़ल्‍लुक्‍हाॽ ताङ्‌से़ःप्‍तुङ्‌सिङ्‌ॽ, हे़क्‍क्‍याङ् खे़ङ्‌हाॽ आल्‍लआङ्‌धो ताप्‍फे़ःल्‍लिक् मे़न्‍मे़त्‍तुसिन्‌ॽ॥ थक्‍सालुप् लुम्‍मोबा थक्‍सा थिक्‍के़न् नु वेॽइन् आङ्‌गाॽ खासे़न् चोगुङ्‌सिङ्‌ॽ॥

२३ हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ सम्‍धाङ् लत्‍छा मे़ल्‍लुक्‍कम्‍बा, आसे़वारोबा दाउदे़न् केःत्‍तुङ्‌ॽ॥ खुने़ॽ खे़ङ्‌हाॽ कम्‍ब्राङ् मे़त्‍तुसि हे़क्‍क्‍याङ् खे़ङ्‌हाॽरे़ लागि खुने़ॽ मे़ल्‍लुक्‍कम्‍बा पोःङ्‌ॽ॥

२४ हे़क्‍क्‍याङ् आङ्‌गाॽ यहवे दाङ्‌बे़न् खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा, हे़क्‍क्‍याङ् आङ्‌गाॽ आमनाहाॽरे़ खुन्‍छिॽ लुम्‍मो आङ्‌गाॽ आसे़वारोबा दाउदे़न् युक्‍साबा पोःङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!

यहवे दाङ्‌बे़ल्‍ले़ चोगुबा सनारुङ् माङ्‌हुप्

२५ “आङ्‌गाॽ आमनाहाॽनु सनारुङ् माङ्‌हुप् थिक् चोगुङ्‌ॽ हे़क्‍क्‍याङ् लाजेॽओलाम् के़आःप्‍पा थक्‍साहाॽ नाःत्‍तुङ्‌देसुङ्‌सिङ्‌ॽ॥ खे़ब्‍याङ् खे़ङ्‌हाॽ आप्‍फेक् साॽरिक् ताम्‍भुङ्‌ङोबा ते़न्‍हाॽओ नु सिङ्‌हाॽओ हाङ्‌हाङ्‌ङाङ् मुरे़ःक् खारे़ःक् थेआङ् के़होःप्‍पादे़न्‍नो याङ्‌धोःक्‍मा नु मे़ङ्‌गिए इम्‍मा मे़सुक्॥

२६ आङ्‌गाॽ आमनाहाॽ नु आसेसे कोःक्‍मा कब्रिङ् पिसाङ् के़ने़बा खे़ङ्‌हाॽरे़ खुन्‍छिॽ हिम्‍हाॽओ हाङ्‌वागे़न् मुॽइसाम् थासुङ्‌ॽ॥ हे़क्‍क्‍याङ् याक्‌वा थामा ये़म्‍मो खे़ङ्‌हाॽ चाहा मे़जोःक्‍पा पाङ्‌गे़न्‍दिङ् वहित् थासुर याःन्‍दुङ्‌ॽ॥ खे़प्‍मो हाङ्‌वागे़न् मुॽइसाम्‍ले़न् पाङ्‌गे़न्‍दिङ् वहित् थारो॥

२७ आङ्‌गाॽ आमनाहाॽरे़ खुन्‍छिॽ सिङ्‌सेॽइक्‍हाॽओ नु इक्‍ताप्‍हाॽओ आत्‍तातान्‍ने यरिक् कुजाॽ थोक्, हे़क्‍क्‍याङ् के़रे़क् मनाहाॽ हाङ्‌हाङ् लॽरिक् मे़युङ्‌ॽ॥ आङ्‌गाॽ आमनाहाॽ योःग्‍बा योःग्‍मा मे़जोगुसिबा खुन्‍छिॽ इघेःङ्‌मा फे़न्‍थक्‍क्रङ्‌हाॽ फुॽरुङ्‌ॽ पिरुङ्‌सिङ्‌ॽ हे़क्‍क्‍याङ् खे़ङ्‌हाॽ योक् के़जोःक्‍पाहाॽरोलाम् से़ःन्‍दुङ्‌सिङ्‌ङिल्‍ले़, आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुॽ॥

२८ आल्‍लआङ्‌धो खे़ङ्‌हाॽ वेॽ मे़न्‍छाम् सुवाङ्‌हाॽरे़ खुन्‍छिॽ हुक्‍को मे़न्‍धाने़न्, हे़क्‍क्‍याङ् ताम्‍भुङ् थक्‍साहाॽरे़ आल्‍लआङ्‌धो मे़न्‍जसिन्‌ॽ॥ खे़ङ्‌हाॽ हाङ्‌हाङ्‌ङाङ् मे़वाॽ मे़युङ्‌ॽ, हे़क्‍क्‍याङ् आत्‍तिल्‍ले़आङ् खे़ङ्‌हाॽ यङ्‌मा मे़से़रुसिन्‌ॽ॥

२९ “हे़क्‍क्‍याङ् कप्‍मो के़धोःक्‍पा कुजाहाॽरे़ लागि आङ्‌गाॽ खे़ङ्‌हाॽरे़ खुन्‍छिॽ लाजेन् कुमिङ् के़इङ्‌बा चोगुङ्‌ॽ, हे़क्‍केलॽरिक् आङ्‌गाॽ आमनाहाॽ आप्‍फाल्‍ले़आङ् साक्‌वाःन्‍ले़ मे़दरुसिन्‌ॽ इग्र वेॽ लाजेॽबा मे़न्‍छाम् सुवाङ्‌हाॽरे़ कुनामे़न्‍छाॽ मे़म्‍मे़तुसिन्‌ॽ॥

३० कम्‍भलॽरिक्, आङ्‌गाॽ यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌ङिन् खुन्‍छिॽनु वाॽआ, फाॽआङ् खे़ङ्‌हाॽरे़ निङ्‌वाॽ मे़घोसुॽ॥ हे़क्‍क्‍याङ् इस्राइलबा मनाहाॽ, आङ्‌गाॽ आमनासि फाॽआङ् खे़ङ्‌हाॽरे़ निङ्‌वाॽ मे़घोसुॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥

३१ “खिनिॽग आङ्‌गाॽ आधक्‍सा चाराम्‍मादे़न्‍नोबा आमे़ल्‍लुक् लुप्‍निङ्॥ खिनिॽ आङ्‌गाॽ आमनानिङ् खम्‍भ्‍याङ् आङ्‌गाॽ खिनिॽ निङ्‌वाॽफुमाङ्‌आ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

a 

३४:२ मे़ल्‍लुक्‍कम्‍बाहाॽरे़ कुबेन् लाम्‍लोबाहाॽ पोःङ्‌ॽ॥

निङ्‌वाॽफुमाङ्‌ङिल्‍ले़ एदोम्‍मिन् खुम्‍दिङ् पिरु

३५

यहवे दाङ्‌बालाम् याम्‍मो इङ्‌घङ् थिक् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, हिसिङ्‌ङे़ॽ हे़क्‍क्‍याङ् सेइरa कोःक्‍मा ले़प्‍माङ् के़नारान् हिसे़ॽआङ् कल्‍ले़ कुमनाहाॽरे़ खुन्‍छिॽ तक्‍ले़ङ्‌वाओ माङ्‌निङ्‌वाॽपान् पारे़ॽ॥

३ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् खे़ङ्‌हाॽ मे़त्‍ते़से़ॽओ–

“सेइर कोःक्‍माए, आङ्‌गाॽ खे़ने़ॽ के़निङ्‌मिआरो,

आङ्‌गाॽ खे़ने़ॽ खाप्‍पुथ्‍यःङ् मे़ङ्‌मारे़ लागि

आङ्‌गाॽ खे़ने़ॽ के़दक्‍ले़ङ्‌वाओ आहुक्‍किल्‍ले़ साःम्‍ने़रो॥

४ आङ्‌गाॽ खे़ने़ॽ के़ये़क्‌यक्‍हाॽ लुःन्‍दुङ् थुप्‍सुङ्‌लो,

हे़क्‍क्‍याङ् खे़ने़ॽ मुरे़ःक् खारे़ःक् चिजि खक्‍खक् चोःक्‍ने़रो॥

खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ने़ॽ निङ्‌वाॽ के़घोसुम्‍लो॥

५ “आङ्‌गाॽ इस्राइलिहाॽरे़ खुन्‍छिॽ के़रे़क् लायोहाॽरे़ कुले़क्‌वा तगिए खे़ङ्‌हाॽ खुम्‍दिङ् पिरुङ्‌सिङ्‌ङाङ् वये़, हे़क्‍क्‍याङ् खे़ङ्‌हाॽ के़भाॽबा मे़ःन्‍ने मे़वये़ल्‍ले़ खे़ने़ॽ आभे़ल्‍ले़आङ् मे़न्‍नुप्‍पे इस्राइलबा मनाहाॽ के़जिःत्‍तुसिबाल्‍ले़ खे़ने़ॽ खे़ङ्‌हाॽ से़प्‍मासि ले़प्‍माङ् लाम्‍गे़लोसुसि॥

६ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, आङ्‌गाॽ कुहिङ्‌वे़त् वाॽआबा कुइसिःक्, माक्‍खिॽ से़मा याःम्‍बक्‍किन् खिनिॽ के़न्‍जिःत्‍तुम्‍मिन्‍बाल्‍ले़ चोगुल्‍ले़, खिनिॽ आप्‍फेक् माक्‍खिॽइल्‍ले़ के़ले़ःक्‍तिर याःन्‍निङ्‌ॽ॥ माक्‍खिॽ से़मा याःम्‍बक्‍किल्‍ले़ खिनिॽ के़नाःत्‍तिॽ!

७ खे़त्‍छिङ्‌मा के़गोःप्‍पाहाॽ नु के़नुःङ्‌बा के़दाबा आत्‍तिन्‍हाॽसाङ् के़रे़क् स्‍ये़रुङ्‌सिङ्‌ङाङ् आङ्‌गाॽ सेइर कोःक्‍मान् मुरे़ःक् खारे़ःक् चिजि खक्‍खक् चोगुङ्‌ॽ॥

८ आङ्‌गाॽ खे़ने़ॽ के़गोःक्‍मा फाङ्‌जङ्‌हाॽ के़सिबाहाॽरे़ थिम्‍सुङ्‌ॽ॥ खे़ने़ॽ के़धे़गु माङ्‌वाहाॽ, के़ने़ने़बादे़न्‍हाॽ नु के़बाक्‍लुम्‍लुम्‍बा ते़न्‍हाॽ ताभेःल्‍ले़ मे़से़रुसिबाहाॽरे़ सधे़क् मे़धिम्‍सुॽ॥

९ आङ्‌गाॽ खे़ने़ॽ सदादिङ् मुरे़ःक् खारे़ःक् चिजि खक्‍खक् चोःक्‍ने़॥ खे़ने़ॽ के़ये़क्‌यक्‍हाॽ याम्‍मो आभे़ल्‍ले़आङ् मे़न्‍जोगुन्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ने़ॽ निङ्‌वाॽ के़घोसुॽ॥

१० “थेआङ्‌भे़ल्‍ले़ लाजेन् आङ्‌गाॽ यहवे दाङ्‌बे़ल्‍ले़न् वये़रए, खिनिॽ अक्‍खे के़बाःत्‍तुम्‌ॽ, ‘इस्राइल नु यहुदा कन् ने़त्‍छि सुवाङ्‌हाॽ, हे़क्‍क्‍याङ् खुन्‍छिॽ लाजेॽहाॽ आनिॽइन् पोःङ्‌ॽ हे़क्‍क्‍याङ् खे़न् ते़न्‍हाॽओ आनिॽ युक् चोगुम्‌ॽ॥’

११ खे़ल्‍ले़ चोगुल्‍ले़, आङ्‌गाॽ कुहिङ्‌वे़त् वाॽआबा कुइसिःक्, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, खिनिॽ याःक्‍ले़ॽमा याःम्‍बक्‍हाॽरे़ कुले़क्‌वा आङ्‌गाॽ आबाङे नुःक्‍तुङ् पिनिङ्‌ॽ॥ खिनिॽ सिक्‍पोःक्‍मा, नाहे़म्‍मा नु चिःत्‍छिङ्‌मा के़रे़क् याःम्‍बक्‍हाॽरे़ कुले़क्‌वा आङ्‌गाॽ खिनिॽ खुम्‍दिङ् पिनिङ्‌ॽ॥ हे़क्‍क्‍याङ् आङ्‌गाॽ खिनिॽओ चोगुङ्‌बा पाःन्‍हाॽलाम् इस्राइलरे़ आङ्‌गाॽ आप्‍फेक् कुसिङ् निःत्‍तार चोगुङ्‌ॽ॥

१२ खे़ब्‍याङ् इस्राइलबा कोःक्‍मा फाङ्‌जङ् थे़गु माङ्‌वाहाॽरे़ कुदक्‍ले़ङ्‌वाओ खिनिॽ के़बाःत्‍तुम्‍बा के़रे़क् कुनामे़न्‍छाॽ पाःन्‍हाॽ आङ्‌गाॽ यहवे दाङ्‌बे़ल्‍ले़ खे़प्‍सुङ्‌ङाङ् वाॽ फाॽआङ् खिनिॽ निङ्‌वाॽ के़घोसुम्‌ॽ॥ थेआङ्‌भे़ल्‍ले़ खिनिॽ अक्‍खे के़बाःत्‍तुम्, ‘खे़ङ्‌हाॽ मुरे़ःक् खारे़ःक् चिजि खक्‍खक् पोःक्‍खे़आङ् ने़रो, आनिॽ खे़ङ्‌हाॽ युक्‍मारे़ लागि चामा कुजा कुइसिःक् आम्‍बिरे़आङ् ने़रो!’

१३ हे़क्‍केलॽरिक् के़बाःत्‍तुम्‍माङ् आङ्‌गाॽ आदक्‍ले़ङ्‌वाओ खिनिॽ साॽरिक् पहे़न् के़हे़न्‍नासिर के़वयिॽ, हे़क्‍क्‍याङ् आङ्‌गाॽ कन्‍हाॽ के़रे़क् खे़प्‍सुङ्‌ङाङ् वाॽ!

१४ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ खे़ने़ॽ मुरे़ःक् खारे़ःक् चिजि खक्‍खक् चोःक्‍ने़ल्‍ले़ के़रे़क् इक्‍सादिङ् खाम्‍बेःक्‍मान् पसःत्‍सःत्‍लो॥

१५ इस्राइलबा ते़ङ्‌गप्‍पिन् मुरे़ःक् खारे़ःक् चिजि खक्‍खक् पोःक्‍खे़ल्‍ले़ खे़ने़ॽ के़सःत्‍ते़॥ आल्‍ल खे़ने़ॽ मुरे़ःक् खारे़ःक् चिजि खक्‍खक् के़बोङ्‌ङिल्‍ले़ आङ्‌गाॽ सःत्‍ता! सेइर कोःक्‍माओबा खिनिॽ मनाहाॽ नु एदोमओ के़युङ्‌बाहाॽ वरे़ङ्‌ले़ङ् के़मे़गिॽ! खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुरो॥

a 

३५:२ सेइरे़न् एदोमआङ् मे़मे़त्‍तु॥

इस्राइलरे़ याम्‍मो कुनुॽमा कुदामा

३६

“नासिगे़न् थक्‍ला के़गप्‍पा मे़न्‍छाम् याप्‍मिए, इस्राइलबा कोःक्‍मा फाङ्‌जङ् थे़गु माङ्‌वाहाॽ खे़ने़ॽ माङ्‌निङ्‌वाॽपान् मे़त्‍ते़से़ॽ॥ कन् इङ्‌घङ्‌ङिन् खे़ङ्‌हाॽ मे़त्‍ते़से़ॽ– इस्राइलबा कोःक्‍मा फाङ्‌जङ् थे़गु माङ्‌वासे, यहवे दाङ्‌बे़ल्‍ले़ कुइङ्‌घङ्‌ङिन् खे़म्‍से़म्‍मे़ॽ!

२ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खिनिॽ निङ्‌मिहाॽरे़ खिनिॽ चाःत्‍थि मे़देसुआङ् अक्‍खे मे़बाःत्‍तुॽ, ‘आक्‍को हो! उन्‍छेःन्‍बा केःम्‍बा कोःक्‍मा फाङ्‌जङ् थे़गु माङ्‌वाहाॽ आल्‍ल आनिॽइन् पोःक्‍खे़!’

३ खे़ल्‍ले़ चोगुल्‍ले़ माङ्‌निङ्‌वाॽपान् पाःत्‍ते़ॽआङ् मे़त्‍ते़से़ॽ– यरिक् मे़न्‍छाम् सुवाङ्‌हाॽरे़ खुन्‍छिॽ याङ्‌साकुन्‍धे के़म्‍जोगि हे़क्‍क्‍याङ् साॽरिक् नामे़न्‍छान् मे़प्‍मा नु इङ्‌दो मे़प्‍मा चाहाक् के़म्‍जोगिआङ् के़रे़क् पिसाङ्‌लाम् खिनिॽ निङ्‌मिहाॽरे़ के़म्‍भत्‍तिआङ् वाॽ॥

४ खे़ल्‍ले़ चोगुल्‍ले़, इस्राइलबा कोःक्‍मा फाङ्‌जङ् थे़गु माङ्‌वासे, मुक्‍साम्‍दाङ्‌बा यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़म्‍मे़ॽ॥ थे़गु माङ्‌वाहाॽ नु कोःक्‍मा फाङ्‌जङ्‌हाॽ, पाक्‍लुम्‍लुम्‍बादे़न्‍हाॽ नु ने़ने़बादे़न्‍हाॽ, हे़क्‍क्‍याङ् कब्रिङ् पिसाङ्‌बा मे़न्‍छाम् सुवाङ्‌हाॽरे़ खाप्‍पुथ्‍यःङ् मे़जोगुबा नु कुनामे़न्‍छाॽ मे़मे़त्‍तुआङ् के़ने़बा हे़क्‍क्‍याङ् मे़धुप्‍सु मे़लुःन्‍दुआङ् मे़नाॽरुबाहाॽ नु इरिक् थारिःक् लाप्‍मे़देसु मे़ने़स्‍सुबा ये़क्‌यक्‍हाॽ खुने़ॽ मे़त्‍तुसि॥

५ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ आनागे़हे़म्‍बा आयाःक्‍ले़ॽमे़ल्‍ले़ कन् मे़न्‍छाम् सुवाङ्‌हाॽ मिधिक्‍खुसिॽ, से़क्‍खाःल्‍ले़ एदोमे़न् मिधिक्‍खुॽ, थेआङ्‌भे़ल्‍ले़ खे़ङ्‌हाॽरे़ खुन्‍छिॽ आप्‍फेक् लागि मे़सःत्‍ल चाराम्‍मादे़न् कुइसिःक् आङ्‌गाॽ आलाजेन् मे़देॽरुआङ् आङ्‌गाॽ साॽरिक् कुनामे़न्‍छाॽ मे़मे़त्‍ताबान् ओसेःन्‍धाङ् मे़जोगुआङ् वाॽ॥

६ “खे़ल्‍ले़ चोगुल्‍ले़, खे़ने़ॽ इस्राइलबा कोःक्‍मा फाङ्‌जङ्‌हाॽ नु थे़गु माङ्‌वाहाॽ हे़क्‍क्‍याङ् पाक्‍लुम्‍लुम्‍बादे़न्‍हाॽ नु ने़ने़बादे़न्‍हाॽरे़ कुयाःम्‍बेओ माङ्‌निङ्‌वाॽपान् मे़त्‍ते़से़ॽ॥ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– कब्रिङ् पिसाङ्‌बा मे़न्‍छाम् सुवाङ्‌हाॽरे़ खुन्‍छिॽ तगि सिरिङ्‌ममो खिनिॽ के़ध्‍ये़ॽइबाल्‍ले़ चोगुल्‍ले़ आङ्‌गाॽ आनाहे़न्‍नाङ् साॽरिक् आसाक्‍के़न् पोःक्॥

७ खे़ल्‍ले़ चोगुल्‍ले़, मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खे़न् मे़न्‍छाम् सुवाङ्‌हाॽरे़ खुन्‍छिॽ आप्‍फेक् सिरिङ्‌ममे़न् हाराए थम्‍मा के़बोङ्‌बा वाॽ फाॽआङ् आङ्‌गाॽ लुङ्‌माॽ याःप्‍सुर माङ्‌हे़क् चोगुङ्‌ॽ॥

८ “कर आङ्‌गाॽ आमनाहाॽरे़ खुन्‍छिॽ लागि इस्राइलबा खिनिॽ कोःक्‍मा फाङ्‌जङ् थे़गु माङ्‌वाहाॽरे़ पजाॽ के़जाॽबा सिङ्‌सेॽहाॽ के़भत्‍छुम् के़बिरुम्‍सिम्‌ॽ, थेआङ्‌भे़ल्‍ले़ खे़ङ्‌हाॽ याम्‍मो हाराए खुन्‍छिॽ हिम्‍मो मे़दारो!

९ आङ्‌गाॽ खिनिॽ कम्‍ब्राङ् मे़त्‍निङ्‌ॽ, हे़क्‍क्‍याङ् खिनिॽ के़बाःत्‍तुम्‍बा पाःन्‍हाॽ आङ्‌गाॽ खे़प्‍सुङ्‌ॽ॥ खिनिॽ खाम्‍बेःक्‍किन् मे़दोःक्‍खु के़म्‍बिरिॽ हे़क्‍क्‍याङ् खिनिॽ चाहाॽ मे़हेॽरु के़म्‍बिरिॽ॥

१० आङ्‌गाॽ इस्राइलबा मनाहाॽरे़ खुन्‍छिॽ खानिःत्‍तिन् आत्‍तातान्‍ने यरिक् फोसुङ्‌ॽ, हे़क्‍क्‍याङ् मे़लुःन्‍दु मे़धुप्‍सुआङ् के़ने़बा ये़क्‌यक्‍हाॽ याम्‍मो मे़जोगुआङ् मनाहाॽरे़ सधे़क् मे़धिम्‍सुॽ॥

११ आङ्‌गाॽ मनाहाॽरक् मे़ःन्, कर थक्‍साहाॽआङ् फोसुङ्‌सिङ्‌ॽ॥ इस्राइलबा कोःक्‍मा फाङ्‌जङ् थे़गु माङ्‌वासे, खिनिॽ सम्‍धाङ् युङ्‌मारे़ लागि आङ्‌गाॽ याम्‍मो थिक्‍ले़ङ् मनाहाॽ तारुङ्‌सिङ्‌ॽ॥ तगिनुःल्‍ले़आङ् यरिक् खिनिॽ के़नुरि के़दासिर चोःक्‍निङ्‌ॽ॥ खे़म्‍ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

१२ याम्‍मो थिक्‍ले़ङ् खे़ने़ॽ के़सम्‍धाङ् आङ्‌गाॽ इस्राइलबा आमनाहाॽ मे़युङ्‌ल याःन्‍दुङ्‌सिङ्‌ॽ, हे़क्‍क्‍याङ् खे़ङ्‌हाॽरे़ खुन्‍छिॽ लक् हे़क्‍के के़म्‌युक्॥ खे़ने़ॽ खे़ङ्‌हाॽरे़ खुन्‍छिॽ साहाॽ याम्‍मो आप्‍फाल्‍ले़आङ् के़न्‍नाप्‍तुसिन्‌ॽ॥

१३ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– वेॽ मे़न्‍छाम् सुवाङ्‌हाॽरे़ खिनिॽ चे़क्‌या इङ्‌दो के़म्‍मे़त्‍तिआङ् अक्‍खे के़म्‍मे़त्‍तिआङ् वाॽ, ‘इस्राइले़ङ्‌ग खुने़ॽ आप्‍फेक् कुमनाहाॽ के़लप्‍पा नु खे़ङ्‌हाॽरे़ खुन्‍छिॽ साहाॽ के़नाप्‍पा लाजेॽरो!’

१४ कर खे़ने़ॽ के़मनाहाॽ याम्‍मो आभे़ल्‍ले़आङ् के़ल्‍लरुसिन्‌ॽ इग्र खे़ङ्‌हाॽरे़ खुन्‍छिॽ साहाॽ के़न्‍नाप्‍तुसिन्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽ॥

१५ खे़न् वेॽ मे़न्‍छाम् सुवाङ्‌हाॽरे़ खिनिॽ कुनामे़न्‍छाॽ के़म्‍मे़त्‍तिबान् आङ्‌गाॽ खिनिॽ खे़म्‍मा मे़भाःक्‍निङ्‌ङिन्‌ॽ, हे़क्‍क्‍याङ् आल्‍लआङ्‌धो खे़ङ्‌हाॽरे़ खिनिॽ किनाःन्‍दि के़मे़म्‍बिरिन्‌ॽ॥ कुमनाहाॽ मे़मे़क्‍ल के़याःम्‍बा खिनिॽ लत्‍छा लाजेॽ मे़ःन्‍निङ्‌ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥”

इस्राइलबा मनाहाॽ मे़हिङ्

१६ खे़ब्‍याङ् आल्‍लसाङ् यहवे दाङ्‌बालाम् कन् इङ्‌घङ्‌ङिन् आङ्‌गाॽओ के़रे़–

१७ “नासिगे़न् थक्‍ला के़गप्‍पा मे़न्‍छाम् याप्‍मिए, इस्राइलबा मनाहाॽ खुन्‍छिॽ आबाङे लाजेॽओ मे़युङे़ल्‍ले़, खे़ङ्‌हाॽरे़ खुन्‍छिॽ फे़न्‌याःम्‍बक्‍किल्‍ले़ चोगुल्‍ले़ खे़ङ्‌हाॽरे़ कन् लाजेन् मे़जिःन्‍दु॥ आङ्‌गाॽ आलागि खे़ङ्‌हाॽरे़ खुन्‍छिॽ ये़प्‍ले़क्‍किन् कुसिम् वाहप्‍मा के़वाॽमा मे़न्‍छुमाःल्‍ले़ कुजाङ्‌ङिन् कुइसिःक् आसुत्‍थो चोगे़॥

१८ खे़ङ्‌हाॽरे़ मना मे़स्‍ये़रुसि हे़क्‍क्‍याङ् नावाइत्‍लाहाॽ से़वा मे़मे़त्‍तुसिआङ् लाजेन् आसुत्‍थो मे़जोगु, खे़ल्‍ले़ चोगुल्‍ले़ आङ्‌गाॽ साॽरिक् आयाःक्‍ले़ॽमे़न् आङ्‌गाॽ खे़ङ्‌हाॽरे़ खुन्‍छिॽ सम्‍धाङ् थासुङ्॥

१९ खे़ङ्‌हाॽरे़ फे़न्‌याःम्‍बक् मे़जोगुआङ् मे़युङे़बाल्‍ले़ कुले़क्‌वाॽ आङ्‌गाॽ खे़ङ्‌हाॽ खुम्‍दिङ् पिमासिरे़ लागि खे़ङ्‌हाॽ यरिक् लाजेॽहाॽओ फुत्‍छिङ्‌ज्‍याङ् से़सुङ्‌देसुङ्‌सिङ्॥

२० खे़ङ्‌हाॽ मे़न्‍छाम् सुवाङ्‌हाॽरे़ खुन्‍छिॽ लुम्‍मो फुत्‍छिङ्‌ज्‍याङ् मे़से़रे़आङ् मे़युङे़ल्‍ले़, खे़ङ्‌हाॽरे़ आङ्‌गाॽ आसेसे मिङ्‌ङो सिरिङ्‌ममा मे़दारु॥ थेआङ्‌भे़ल्‍ले़ मे़न्‍छाम् सुवाङ्‌हाॽरे़ अक्‍खे मे़बाःत्‍तु, ‘कन्‍हाॽग यहवे दाङ्‌बे़ल्‍ले़ कुमनासिरो, कर खे़ङ्‌हाॽरे़ खुने़ॽ कुलाजेन् ले़प्‍मा के़बोङ्‌बा पोःक्‍खे़!’

२१ खे़ब्‍याङ् मे़न्‍छाम् सुवाङ्‌हाॽरे़ खुन्‍छिॽ लुम्‍मो आङ्‌गाॽ आमनाहाॽरे़ मे़दारुबा सिरिङ्‌ममा पाःन्‍नो, आङ्‌गाॽ आसेसे मिङ्‌ङिल्‍ले़ लागि निङ्‌वाॽ इःत्‍छिङ्‌ङारो॥

२२ “खे़ल्‍ले़ चोगुल्‍ले़, मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् इस्राइलबा मनाहाॽ मे़त्‍ते़से़ॽ– आङ्‌गाॽ खिनिॽ नुःक्‍निङ् ताःत्‍निङ्, कर कन् खिनिॽ के़यारुम्‍बाल्‍ले़ चोगुल्‍ले़ मे़ःन्॥ मे़न्‍छाम् सुवाङ्‌हाॽरे़ खुन्‍छिॽ लुम्‍मो खिनिॽ फुत्‍छिङ्‌ज्‍याङ् के़बोःक्‍खिआङ् के़वयिल्‍ले़ खिनिॽ के़दारुम्‍बा सिरिङ्‌ममा पाःन्‍नो, आङ्‌गाॽ आसेसे मिङ्‌ङिन् ताङ्‌से़ःप्‍मारे़ लागि आङ्‌गाॽ कन् चोगुङ्‌बारो॥

२३ मे़न्‍छाम् सुवाङ्‌हाॽरे़ खुन्‍छिॽ लुम्‍मो खिनिॽ के़दारुम्‍बा सिरिङ्‌ममा आङ्‌गाॽ आमिङ्‌ङिन्, आक्‍ख्‍यारिक् यम्‍बा नु सेसेबा चोक् फाॽआङ् आङ्‌गाॽ ओसेःन्‍धाङ् चोगुङ्‌ॽ॥ हे़क्‍क्‍याङ् खिनिॽ लाम्‍बाए खे़ङ्‌हाॽरे़ खुन्‍छिॽ मिक् तगि आङ्‌गाॽ आसेसेन् ओसेःन्‍धाङ् चोगुङ्‌ॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ, खे़ब्‍याङ् आङ्‌गाॽए यहवे दाङ्‌बाआ फाॽआङ् मे़न्‍छाम् सुवाङ्‌हाॽरे़ निङ्‌वाॽ मे़घोसुॽ॥

२४ “थेआङ्‌भे़ल्‍ले़ के़रे़क् मे़न्‍छाम् सुवाङ्‌हाॽलाम् आङ्‌गाॽ खिनिॽ सुम्‍निङ् थाक्‍निङ्‌ॽ हे़क्‍क्‍याङ् खिनिॽ लाजेॽओबा हिम्‍मो याम्‍मो नुःक्‍निङ् ताःत्‍निङ्‌ॽ॥

२५ ‘खे़ब्‍याङ् सुत्‍थो च्‍वाःत्‍तिन् आङ्‌गाॽ खिनिॽ सम्‍धाङ् साक्‍खुङ्‌ॽ, हे़क्‍क्‍याङ् खिनिॽ सुत्‍थो के़बोःक्‍खिॽ॥ खिनिॽ आसुत्‍थोन् खे़ल्‍ले़ वाहप्‍तुॽ, हे़क्‍क्‍याङ् आल्‍लआङ्‌धो नावाइत्‍लाहाॽ खिनिॽ से़वा के़म्‍मे़त्‍तुम्‍सिम्‍मे़न्॥

२६ हे़क्‍क्‍याङ् आङ्‌गाॽ खिनिॽ कुसङ् सिक्‍लुङ्‌माॽ पिनिङ्‌ॽ, खम्‍भ्‍याङ् आङ्‌गाॽ खिनिॽओ कुसङ् निङ्‌वाॽ केःत्‍तुङ् पिनिङ्‌ॽ॥ आङ्‌गाॽ खिनिॽ हादिङ् के़धक्‍पा लुङ् हे़क्‍तङ्‌बा सिक्‍लुङ्‌मे़न् खे़त्‍तुङ्‌देसुङ् पिनिङ्‌ॽ खे़म्‍ब्‍याङ् आङ्‌गाॽ नःम्‍नःम्‍बा, इङ्‌जाङ् इःप्‍मा नाःप्‍मा के़दे़म्‍बा सिक्‍लुङ्‌माॽ थिक् पिनिङ्‌ॽ॥

२७ हे़क्‍क्‍याङ् आङ्‌गाॽ आइङ्‌जाङ्‌हाॽ खिनिॽ के़इःत्‍तुम् के़नाःम्‍तुम्‍ल हे़क्‍क्‍याङ् आङ्‌गाॽ आधिम्‍हाॽ तिम्‍मा नाःप्‍मारे़ लागि खिनिॽ सिङ्‌सिङ् ये़क्‌ये़क् के़लॽरिर फाॽआङ् आङ्‌गाॽ आयाम्‍साम्‍मिन् खिनिॽओ केःत्‍तुङ् पिनिङ्‌ॽ॥

२८ “‘हे़क्‍क्‍याङ् यरिक् ये़म् तगि आङ्‌गाॽ खिनिॽ पाधे़बाहाॽ पिरुङ्‌सिङ्‌बा लाजेॽओ खिनिॽ के़युङिॽ॥ खिनिॽ आङ्‌गाॽ आमना के़बोःक्‍खिॽ, खम्‍भ्‍याङ् आङ्‌गाॽ खिनिॽ निङ्‌वाॽफुमाङ् पोङ्‌ङारो॥

२९ खिनिॽ चिःन्‍जिःन् के़घुबा पाःन्‍हाॽलाम् आङ्‌गाॽ खिनिॽ से़ःप्‍निङ्‌ॽ॥ आङ्‌गाॽ खिनिॽ नुबा पोगुगे़न कुजाहाॽ पिनिङ्‌ॽ, हे़क्‍क्‍याङ् आल्‍लआङ्‌धो लाजेॽओ आङ्‌गाॽ साक्‌वाःन्‍हाॽ पोःक्‍ल मे़जोःक्‍कान्॥

३० आङ्‌गाॽ खिनिॽ सिङ्‌सेॽ के़धोःक्‍पा सिङ्‌बुङ्‌हाॽ नु खिनिॽ इक्‍ताप्‍हाॽओलाम् आत्‍तातान्‍ने यरिक् सिङ्‌सेॽ कुजाहाॽ के़सुप्‍सुम्‍ल याःन्‍निङ्‌ॽ, हे़क्‍क्‍याङ् खिनिॽ लाजेॽओबा साक्‌वाःन्‍हाॽरे़ चोगुल्‍ले़ कब्रिङ् पिसाङ्‌बा मे़न्‍छाम् सुवाङ्‌हाॽरे़ खिनिॽ लाजेन् याम्‍मो आभे़ल्‍ले़आङ् कुनामे़न्‍छाॽ मे़प्‍मा मे़न्‍छुक्‍तुन्‌ॽ॥

३१ खे़ब्‍याङ् पेये़म्‍मोबा खिनिॽ लायोहाॽ निङ्‌वाॽ के़इःत्‍तुम्‌ॽ हे़क्‍क्‍याङ् खिनिॽ के़जोगुम्‍बा के़रे़क् याम्‍गे़सिङ्‌बा पाःन्‍हाॽरे़ लागि खिनिॽ आप्‍फेक् कुनामे़न्‍छाॽ के़मे़त्‍तासिॽ॥

३२ कर खिनिॽ के़यारुम्‍बे़ल्‍ले़ चोगुल्‍ले़ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ कन् के़रे़क् पाःन्‍हाॽ चोगुङ्‌बा मेःन् फाॽआङ् कुसिङ् निःत्‍ते़म्‍मे़ॽ॥ आङ्‌गाॽ इस्राइलबा आमनासे, खिनिॽ के़जोगुम्‍माङ् के़वयिबा के़रे़क् पाःन्‍हाॽओ खिनिॽ सिरिङ्‌ममो के़ध्‍ये़ॽइर पोःङ्‌ॽ!

३३ “‘आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आङ्‌गाॽ खिनिॽ लायोहाॽलाम् सुत्‍थो चोःक्‍निङ्‌ङिल्‍ले़, आङ्‌गाॽ खिनिॽ ये़क्‌यक्‍हाॽओ याम्‍मो मनाहाॽ युक्‍खुङ्‌सिङ्‌ॽ, हे़क्‍क्‍याङ् के़धुप्‍पा के़लुःम्‍बाहाॽ याम्‍मो चोगुङ् पिनिङ्‌ॽ॥

३४ के़रे़क् मनाहाॽरे़ ओमे़मे़त्‍तुल्‍ले़ मुरे़ःक् खारे़ःक् कुघाले़म् के़ने़बा नु वरे़ङ्‌ले़ङ् निगे़धाःप्‍पा इक्‍ताप्‍हाॽ याम्‍मो मे़मयुॽ॥

३५ हे़क्‍क्‍याङ् आङ्‌गाॽ खिनिॽ नुःक्‍निङ् ताःत्‍निङ्‌ङिल्‍ले़ मनाहाॽरे़ अक्‍खे मे़बाःत्‍तुॽ, “कन् तगिबा मुरे़ःक् खारे़ःक्‍पा लाजेन् आल्‍लोग अदनबा सिङ्‌सेॽइक् हे़क्‍के लॽ! लाप्‍मे़देसुबा नु खाप्‍पुथ्‍यःङ् के़बोङ्‌बा ये़क्‌यक्‍हाॽओ आल्‍लो के़धुम्‍बा लुङ्‌धाक्‍हाॽ ये़प् हे़क्‍क्‍याङ् मनाहाॽरे़ सधे़क् मे़धिम्‍सुआङ् ने़रो!”’

३६ खे़ब्‍याङ् आङ्‌गाॽ यहवे दाङ्‌बे़ल्‍ले़ खाप्‍पुथ्‍यःङ् के़बोङ्‌बा ये़क्‌यक्‍हाॽ याम्‍मो चोगुङ् हे़क्‍क्‍याङ् मुरे़ःक् खारे़ःक् के़बोङ्‌बा लाजेन् याम्‍मो चा के़नुॽबा चोगुङ्‌ङाङ् ने़रो फाॽआङ् के़हिङ्‌बा के़याःक्‍पा खिरिबा मे़न्‍छाम् सुवाङ्‌हाॽरे़ निङ्‌वाॽ मे़घोसुॽ॥ थेआङ्‌भे़ल्‍ले़ आङ्‌गाॽ यहवे दाङ्‌बे़ल्‍ले़ पाःत्‍तुङ्‌ङाङ् वाॽ, हे़क्‍क्‍याङ् आङ्‌गाॽ खे़न् चोगुङ्‌ॽ॥

३७ “आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– आङ्‌गाॽ इस्राइलरे़ कुबेलिहाॽ खे़म्‍मा नु मे़ल्‍लुक् मे़ःन्‍दालुप् कुइसिःक् खे़ङ्‌हाॽ आत्‍तातान्‍ने यरिक् फोमासिरे़ लागि यारिप् वाॽआ॥

३८ खे़ङ्‌हाॽ तङ्‌नाम्‍हाॽओबा ये़म्‍मो यरुसले़मबा माराम्‍हाॽ सिदुङ्‌जभा तोःम्‍मा सुत्‍थो मे़ल्‍लुक् मे़ःन्‍दा लुप्‍हाॽरे़ मे़धिम्‍सुबा कुइसिःक् निःत्‍मे़न्‍दे़त् आत्‍तातान्‍ने यरिक् मे़बोङ्‌ॽ॥ खाप्‍पुथ्‍यःङ् के़बोङ्‌बा ये़क्‌यक्‍हाॽ याम्‍मो थिक्‍ले़ङ् मनाहाॽरे़ सधे़क् मे़धिम्‍सुॽ, खे़ब्‍याङ् आङ्‌गाॽए यहवे दाङ्‌बाआ फाॽआङ् के़रे़क्‍ले़ निङ्‌वाॽ मे़घोसुरो॥”

के़हेबा साये़प्‍हाॽरे़ सधे़क् के़दिम्‍बा ने़ने़बादे़न्

३७

यहवे दाङ्‌बे़ल्‍ले़ कुहुक्‍किन् आङ्‌गाॽ आसम्‍धाङ् पत्‍छे़, हे़क्‍क्‍याङ् साये़प्‍पाहाॽरे़ सधे़क् के़दिम्‍बा लत्‍छा ने़ने़बादे़न्‍नो यहवे दाङ्‌बे़ल्‍ले़ कुयाम्‍साम्‍मिल्‍ले़ आङ्‌गाॽ पक्‍खाङ् तेॽराङ्॥

२ ने़ने़बादे़न्‍नोबा खाम्‍बाङ्‌ङिन् सिदे़प् ते़प्‍तुबा साये़प्‍पाहाॽरे़ कुलुम्‍मो के़रे़क् पिसाङ् खुने़ॽ आङ्‌गाॽ लाम्‍लोसाङ्॥ खे़न् साये़प्‍हाॽ खाम्‍बाङ्‌ङो खक्‍पे़त् सर्गे़ङ् हे़रे़आङ् के़रे़क् पिसाङ् से़रे़आङ् ने़स्‍से़॥

३ खे़ब्‍याङ् खुने़ॽ आङ्‌गाॽ सेःन्‍दोसाङ्, “नासिगे़न् थक्‍ला के़गप्‍पा मे़न्‍छाम् याप्‍मिए, थे कन् साये़प्‍पाहाॽ याम्‍मो कुहिङ्‌वे़त् पोङ्‌मा मे़सुक्‍पि?”

आङ्‌गाॽ नुगप् पिरुङ्, “मुक्‍साम्‍दाङ्‌बा यहवे दाङ्‌बाए, खे़न् पाःन्‍निल्‍ले़ नुगप्‍पिङ्‌ग खे़ने़ॽरक् के़ले़सुरो॥”

४ खे़ब्‍याङ् खुने़ॽ आङ्‌गाॽ मे़त्‍ताङ्, “कन् साये़प्‍पाहाॽरे़ माङ्‌निङ्‌वाॽपान् मे़त्‍ते़से़ॽआङ् खे़ने़ॽ पारे़ॽ, ‘के़हेबा साये़प्‍पासे़, यहवे दाङ्‌बे़ल्‍ले़ कुइङ्‌घङिन् खे़प्‍से़म्‍मे़ॽ!

५ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– ओमे़त्‍ते़म्‍मे़ॽ! आङ्‌गाॽ खिनिॽओ साःङ्‌गुगे़न् सक्‍माa मुःत्‍तुङ् केःत्‍तुङ्‌ॽ हे़क्‍क्‍याङ् आङ्‌गाॽ खिनिॽ याम्‍मो कुहिङ्‌वे़त् चोःक्‍निङ्‌ॽ!

६ आङ्‌गाॽ खिनिॽओ ने़क्‍सा नु हे़न्‍ने़क्‍सा केःत्‍तुङ्‌ॽ हे़क्‍क्‍याङ् होरिक्‍पाल्‍ले़ पन्‍ने़निङ्‌ॽ॥ आङ्‌गाॽ खिनिॽओ साःङ्‌गुगे़न् सक्‍मा मुःत्‍तुङ् के़ःत्‍तुङ् पिनिङ्‌ॽ, हे़क्‍क्‍याङ् खिनिॽ कुहिङ्‌वे़त् के़बोःक्‍खिॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥’”

७ खे़ल्‍ले़ चोगुल्‍ले़ आङ्‌गाॽ कन् इङ्‌घङ्‌ङिन् खुने़ॽ मे़त्‍ताङ्‌बा कुइसिःक् पाःत्‍तुङ्॥ चघप् आङ्‌गाॽ पाराङ्‌ल पत्‍छाङ्‌ङिल्‍ले़, ने़ने़बादे़न् के़रे़क् पिसाङ् खराङ् खिरिङ् के़लॽबा इक्‍ला लःन्‍दे़॥ के़रे़क् नासिगे़न् थक्‍लाओबा साये़प्‍पाहाॽ सोसोरिक् मे़द्‌ये़ हे़क्‍क्‍याङ् खे़न् साये़प्‍पाहाॽ मना चइःत्‍तो आप्‍फेक् खक्‍पे़त् मे़जक्‍क्‍सिङ्॥

८ खे़ब्‍याङ् आङ्‌गाॽ ओमे़त्‍तुङ्‌ङाङ् पत्‍छाङ्‌ङिल्‍ले़, सावेःत् लुङ्‌सिहाॽ नु ने़क्‍साहाॽरे़ साये़प्‍पाहाॽ पन्‍छु॥ खे़ब्‍याङ् खे़ङ्‌हाॽरे़ खुन्‍छिॽ थक्‍किन् ते़प्‍मारे़ लागि होरिक्‍पाल्‍ले़ पन्‍छु, कर आल्‍लसाङ् खे़ङ्‌हाॽओ साःङ्‌गुगे़न् सक्‍मा होःप्‍ते़॥

९ खे़ब्‍याङ् खुने़ॽ आङ्‌गाॽ अक्‍खे मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, सुरित् केजङ्‌ङिन् माङ्‌निङ्‌वाॽपान् इङ्‌घङ् मे़त्‍तेॽ॥ माङ्‌निङ्‌वाॽपान् इङ्‌घङ् पारे़ॽआङ् अक्‍खे मे़त्‍ते़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– साःङ्‌गोगे़न् सक्‍माए, के़रे़क् पिसाङ्‌बा सुरित् केजङ्‌हाॽलाम् त्‍ये़ॽओ! कन् कुसिवे़त् नासिगे़न् थक्‍हाॽओ सक्‍मा सोःन्‍छिङ्‌ङे़ॽ हे़क्‍केलॽरिक् खे़ङ्‌हाॽ याम्‍मो कुहिङ्‌वे़त् मे़बोङ्‌लरो॥’”

१० हे़क्‍केलॽरिक् खुने़ॽ इङ्‌जाङ् पिराङ्‌बा कुइसिःक् आङ्‌गाॽ माङ्‌निङ्‌वाॽपान् पाःत्‍तुङ्, खे़ब्‍याङ् खे़ङ्‌हाॽरे़ खुन्‍छिॽ थक्‍हाॽओ साःङ्‌गुगे़न् सक्‍मा लासे़॥ खे़ङ्‌हाॽ के़रे़क् कुहिङ्‌वे़त् मे़बोःक्‍खे़आङ् आत्‍तातान्‍ने यरिक् थक्‍सुबा कुइसिःक् तक्‍पे़त् मे़ये़म्‍सिङ्॥

११ खे़ब्‍याङ् खुने़ॽ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, इस्राइलबा मनाहाॽग कन् साये़प्‍पाहाॽ हे़क्‍तङ्‌बा मे़जोक्॥ खे़ङ्‌हाॽरे़ मे़बाःत्‍तुॽ, ‘आनिगे के़हेबा साये़प्‍पादिगे़, आनिगे थेआङ् निङ्‌साङ् चोःक्‍मा लाम् होप्, आनिगे लाजेन् मे़गे़॥’

१२ खे़ल्‍ले़ चोगुल्‍ले़, खे़ने़ॽ माङ्‌निङ्‌वाॽपान् पारे़ॽआङ् खे़ङ्‌हाॽ मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ आमनासे, लाजेॽलाम् के़म्‍लःत्‍ति के़म्‍देसिबा खिनिॽ इपुङ्‌हाॽ आङ्‌गाॽ हन्‍दुङ्‌ॽ हे़क्‍क्‍याङ् खिनिॽ याम्‍मो के़बोगिर याःन्‍निङ्‌ॽ॥ खे़ब्‍याङ् आङ्‌गाॽ इस्राइल लाजेॽओ खिनिॽ याम्‍मो नुःक्‍निङ् ताःत्‍निङ्‌ॽ॥

१३ आङ्‌गाॽ आमनासे, कन् पाःन्‍हाॽ पोङ्‌ङिल्‍ले़, आङ्‌गाॽए यहवे दाङ्‌बाआ फाॽआङ् खिनिॽ निङ्‌वाॽ के़घोसुम्‌ॽ॥

१४ आङ्‌गाॽ आयाम्‍साम्‍मिन् खिनिॽओ केःत्‍तुङ्‌ॽ, हे़क्‍क्‍याङ् खिनिॽ कुहिङ्‌वे़त् के़बोःक्‍खिआङ् खिनिॽ आप्‍फेक् लाजेॽबा हिम्‍मो के़नुःक्‍खिॽ॥ खे़ब्‍याङ् आङ्‌गाॽ यहवे दाङ्‌बान् पाराङ्‌ङाङ् वाॽआ फाॽआङ् खिनिॽ निङ्‌वाॽ के़घोसुम्‌ॽ, खम्‍भ्‍याङ् आङ्‌गाॽ पाःत्‍तुङ्‌बान् चोगुङ्‌ङाङ् वाॽ॥ ओरो, यहवे दाङ्‌बे़न् पारे़आङ् वाॽरो!’”

यहुदा नु इस्राइल हाङ्‌जुम्‍मिन् थिक्‍हुप् पोङ्‌सिॽ

१५ याम्‍मो यहवे दाङ्‌बालाम् इङ्‌घङ्‌धिक् आङ्‌गाॽओ के़रे़–

१६ “नासिगे़न् थक्‍ला के़गप्‍पा मे़न्‍छाम् याप्‍मिए, सिङ्‌आत् थिक् याङ्‌सिङ्‌ङे़ॽआङ् कन् इङ्‌घङ्‌हाॽ कप्‍मो लक्‍ते़ॽ– ‘कल्‍ले़ यहुदा हाङ्‌जुम्‍मिन् ओसे़ःन्‍धाङ् चोगुॽ॥’ खे़ब्‍याङ् वेॽ सिङ्‌आत् थिक् याङ्‌सिङ्‌ङे़ॽ हे़क्‍क्‍याङ् कन् इङ्‌घङ्‌हाॽ खे़प्‍मो लक्‍ते़ॽ– ‘कल्‍ले़ इस्राइलबा हाङ्‌जुम्‍मिन् ओसेःन्‍धाङ् चोगुॽ॥’

१७ आल्‍ल लत्‍छा सिङ्‌आःत् वये़बा कुइसिःक् खे़ने़ॽ के़हुक्‍को खे़ङ्‌हाॽ सोरिक् पक्‍खे़ॽ॥

१८ खे़ने़ॽ के़याःम्‍बक्‍हाॽरे़ कुबे थे़माबे फाॽआङ् के़मनाहाॽरे़ से़ःन्‍गे़म्‍दोःल्‍ले़,

१९ खे़ने़ॽ खे़ङ्‌हाॽ अक्‍खे मे़त्‍ते़से़ॽ, ‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ इस्राइल हाङ्‌जुम्‍मिल्‍ले़ कुदक्‍काःत्‍तिन् नु यहुदा हाङ्‌जुम्‍मिल्‍ले़ कुदक्‍काःत्‍तिन् याङ्‌सिङ्‌ङाॽ हे़क्‍क्‍याङ् खे़ङ्‌हाॽ लत्‍छा काम्‍सुङ्‌सिङ्‌ॽ॥ खे़न् सिङ्‌आःत्‍हाॽ आङ्‌गाॽ आहुक्‍को लत्‍छा सिङ्‌आत् चोगुङ्‌ॽ॥’

२० “खे़ब्‍याङ् खे़ने़ॽ के़लक्‍तुआङ् के़बप्‍पा सिङ्‌आःत्‍हाॽ पक्‍खे़ फत्‍छे़ॽ, हे़क्‍केलॽरिक् मनाहाॽरे़ खे़ङ्‌हाॽ निमा मे़सुक्‍तुर॥

२१ हे़क्‍क्‍याङ् मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् खे़ङ्‌हाॽ मे़त्‍ते़से़ॽ– आङ्‌गाॽ मे़न्‍छाम् सुवाङ्‌हाॽरे़ खुन्‍छिॽ लुम्‍मोलाम् इस्राइलबा मनाहाॽ फुक्‍खुङ्‌सिङ्‌ॽ॥ खे़ङ्‌हाॽ फुत्‍छिङ्‌ज्‍याङ् मे़से़रे़आङ् मे़वाॽबादे़न्‍हाॽओलाम् आङ्‌गाॽ खे़ङ्‌हाॽ खुन्‍छिॽ आप्‍फेक् लाजेॽओबा हिम्‍मो नुःक्‍तुङ् तारुङ्‌सिङ्‌ॽ॥

२२ आङ्‌गाॽ खे़ङ्‌हाॽ इस्राइलबा कोःक्‍मा फाङ्‌जङ् थे़गु माङ्‌वाहाॽओ लत्‍छा मे़न्‍छाम् सुवाङ् चोगुङ्‌सिङ्‌ॽ॥ खे़ङ्‌हाॽरे़ खुन्‍छिॽ सम्‍धाङ् लत्‍छा हाङ्‌ङिल्‍ले़ युक् चोगुॽ, आल्‍लआङ्‌धो खे़ङ्‌हाॽ ने़त्‍छि सुवाङ्‌हाॽओ इग्र ने़त्‍छि हाङ्‌जुम्‍हाॽओ मे़म्‍बःङ्‌ने़न्॥

२३ खे़ङ्‌हाॽ याम्‍मो आभे़ल्‍ले़आङ् खुन्‍छिॽ नावाइत्‍लाहाॽलाम् हे़क्‍क्‍याङ् याम्‍गे़सिङ्‌बा नु पिफ्‍युङ्‌बा चइःत्‍हाॽलाम् आसुत्‍थो मे़न्‍जोःक्‍सिङ्‌ने़न्‌ॽ, थे़आङ्‌भे़ल्‍ले़ आङ्‌गाॽ खे़ङ्‌हाॽ खुन्‍छिॽ एगाङ् नुःङ्‌मा पेःक्‍मा लायोलाम् ताङ्‌से़ःप्‍तुङ्‌सिङ्‌ॽ॥ आङ्‌गाॽ खे़ङ्‌हाॽ सेसेसाङ्‌साङ् चोगुङ्‌सिङ्‌ॽ॥ खे़ब्‍याङ् खे़ङ्‌हाॽ आङ्‌गाॽ आमना मे़बोङ्‌ॽ, हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा॥

२४ “आङ्‌गाॽ आसे़वारोबा दाउदे़न् खे़ङ्‌हाॽरे़ खुन्‍छिॽ हाङ् पोःङ्‌ॽ, हे़क्‍क्‍याङ् खे़ङ्‌हाॽरे़ खुन्‍छिॽ लत्‍छारक् मे़ल्‍लुकम्‍बा पोःङ्‌ॽ॥ खे़ङ्‌हाॽरे़ आङ्‌गाॽ आधिम्‍हाॽ मे़इःत्‍तु मे़नाःत्‍तुॽ हे़क्‍क्‍याङ् आङ्‌गाॽ आधिम्‍हाॽ तिम्‍मा नाःप्‍मारे़ लागि सिङ्‌सिङ् ये़क्‌ये़क् मे़लॽ॥

२५ आङ्‌गाॽ आसे़वारोबा याकुबे़न् पिरुङ्‌बा, खे़ङ्‌हाॽरे़ खुन्‍छिॽ पाधे़बाहाॽ मे़युङे़बा लाजेॽओ खे़ङ्‌हाॽ मे़युङ्॥ खे़ङ्‌हाॽ नु खे़ङ्‌हाॽरे़ खुन्‍छिॽ साहाॽ, खे़ङ्‌हाॽरे़ खुन्‍छिॽ एगाङ्, खे़ङ्‌हाॽरे़ खुन्‍छिॽ मे़न्‍छाॽहाॽ, थाःक्‍हाॽरे़ खुन्‍छिॽ एगाङ् थाःक्‍हाॽ सदादिङ् आभे़ल्‍ले़साङ् खे़प्‍मो मे़युङ्‌ॽ॥ हे़क्‍क्‍याङ् आङ्‌गाॽ आसे़वारोबा दाउदे़न् सदादिङ् खे़ङ्‌हाॽरे़ खुन्‍छिॽ हाङ् पोःङ्‌ॽ॥

२६ आङ्‌गाॽ खे़ङ्‌हाॽनु सदादिङ् आभे़ल्‍ले़साङ् के़वाॽबा माङ्‌हुप्, सनारुङ् माङ्‌हुप् थिक् चोगुङ्‌ॽ॥ आङ्‌गाॽ खे़ङ्‌हाॽरे़ खुन्‍छिॽ लाजेन् पिरुङ्‌सिङ्‌ॽ हे़क्‍क्‍याङ् खे़ङ्‌हाॽ यरिक् खानिःत् चोगुङ्‌सिङ्‌ॽ, हे़क्‍क्‍याङ् आङ्‌गाॽ आसेसेदे़न्‍निन् खे़ङ्‌हाॽरे़ खुन्‍छिॽ लुम्‍मो सदादिङ् आभे़ल्‍ले़साङ् युक्‍खुङ्‌ॽ॥

२७ आङ्‌गाॽ आहिम्‍मिन् खे़ङ्‌हाॽरे़ खुन्‍छिॽ लुम्‍मो चोगुङ्‌ॽ॥ आङ्‌गाॽ खे़ङ्‌हाॽरे़ खुन्‍छिॽ निङ्‌वाॽफुमाङ् पोङ्‌ङा, हे़क्‍क्‍याङ् खे़ङ्‌हाॽ आङ्‌गाॽ आमना मे़बोङ्‌ॽ॥

२८ हे़क्‍क्‍याङ् आङ्‌गाॽ आहिम्‍मिन् सदादिङ् खे़ङ्‌हाॽरे़ खुन्‍छिॽ लुम्‍मो युङ्‌ङिल्‍ले़, इस्राइले़न् सेसे के़जोःक्‍पा यहवे दाङ्‌बे़न् आङ्‌गाॽए फाॽआङ् मे़न्‍छाम् सुवाङ्‌हाॽरे़ निङ्‌वाॽ मे़घोसुरो॥”

a 

३७:५ साःङ्‌गुगे़न् सक्‍मा, सुरित् केजङ् नु याम्‍साम्, कन्‍हाॽ के़रे़क् हिब्रुओ लत्‍छा पाःन्‍सुत्‍ला पत्॥ पाःत्‍ला ६-१४ थारिक्‍काङ् ओमे़त्‍ते़म्‍मे़ॽ॥

गोगे़न् निङ्‌वाॽफुमाङ्‌ङिल्‍ले़ कुभे़जुम् कुभे़या हे़क्‍तङ्‌बा पोःङ्‌ॽ

३८

यहवे दाङ्‌बालाम् कन् वेॽ इङ्‌घङ्‌ङिन् आङ्‌गाॽओ के़रे़–

२ “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ हिसिङ्‌ङे़ॽ हे़क्‍क्‍याङ् मेसेक् नु तुबल मे़न्‍छाम् सुवाङ्‌हाॽओ युक् के़जोःक्‍पा मागोग लाजेॽबा तुम् युक्‍साबा गोगे़न् ले़प्‍माङ् के़नारान् हिसे़ॽआङ् खुने़ॽ कुदक्‍ले़ङ्‌वाओ माङ्‌निङ्‌वान् पारे़ॽ॥

३ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् खुने़ॽ मे़त्‍ते़ॽ– मेसेक नु तुबलबा तुम् युक्‍साबा, गोगए, आङ्‌गाॽ खे़ने़ॽ के़निङ्‌मिआ!

४ आङ्‌गाॽ खे़ने़ॽ हिल्‍लिक् हिने़रो हे़क्‍क्‍याङ् खे़ने़ॽ के़धक्‍सुबाहाॽनु सोसोरिक् खे़ने़ॽ के़अन्‍हाॽ नु फे़जुम्‍भे़या खजुम्‍घया के़गाप्‍सिङ्‌बा अन्‍लाधा के़लोङ्‌बाहाॽ हे़क्‍क्‍याङ् खोहाॽ नु ताभेहाॽ के़गाप्‍सिङ्‌बा आत्‍तातान्‍ने यरिक् थक्‍सुबाहाॽरे़ खुन्‍छिॽ तगि लाःक्‍कात् लाम्‍लोमारे़ लागि आङ्‌गाॽ खे़ने़ॽ के़सिङ्‌दाङ्‌मो खेःङ्‌हाॽरे़ वेॽने़रो॥

५ फारस, कुस हे़क्‍क्‍याङ् पुतबाहाॽआङ् खुन्‍छिॽ के़रे़क् खजुम्‍घया फे़जुम्‍भे़याहाॽ मे़गाप्‍सिङ्‌ङाङ् खे़ङ्‌हाॽनु मे़वाॽ॥

६ गोमेरे़न् हे़क्‍क्‍याङ् खे़ल्‍ले़ के़रे़क् कुधक्‍सुबाहाॽआङ् थो माःङ्‌घा थाङ्‌गे़त् ले़प्‍माङ्‌बा बेथ–तोगर्माबा थक्‍सुबाहाॽ खे़ब्‍याङ् यरिक् वेॽहाॽनु सोसोरिक् मे़वाॽ॥

७ “खे़ने़ॽ ताम्‍सिङ्‌ङे़ॽ, खे़ने़ॽ यारिप् पोःक्‍खे़ॽ! खे़ने़ॽ के़गे़रे़क् पिसाङ् के़रे़क् थक्‍सुबाहाॽ मुरामे़त्‍ते़से़ॽ, हे़क्‍क्‍याङ् खे़ङ्‌हाॽ इङ्‌जाङ् पिरे़से़ॽ॥

८ यरिक् ये़न् एगाङ् खिनिॽ थङ् चोःक्‍से़ के़म्‍उःत्‍तिॽ॥ हे़क्‍क्‍याङ् इस्राइलबा मनाहाॽ यरिक् लाजेॽहाॽओलाम् कप्‍मोबा कोःक्‍मा फाङ्‌जङ् थे़गु माङ्‌वाहाॽओ मे़नुःङ्‌बा एगाङ् नु ते़न्‍धङ्‌लाम् नादङ् पोङ्‌ङाङ् नुॽमा तामा सनारुङ्‌नु निङ्‌वाॽ हाङ्‌हाङ् मे़युङ्‌बा ताःन्‍दिबा ताये़म्‍मो इस्राइलबा लाजेन् खिनिॽ थङ्‌ङो के़भत्‍तुम्‌ॽ॥

९ सुरित् केजङ् नु खाॽमिःत्‍तिल्‍ले़ लाजेन् चिबन् पन्‍छुबा कुइसिःक् खे़ने़ॽ नु खे़ने़ॽ के़भाॽबा के़रे़क् लाजेॽहाॽ, आत्‍तातान्‍ने यरिक् हे़क्‍क्‍याङ् किप्‍मागे़घुबा थक्‍सुबाहाॽरे़ खे़ङ्‌हाॽ के़बन्‍छुम्‍सिम्‌ॽ॥

१० “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– खे़न् ये़म्‍मो खे़ने़ॽ के़निङ्‌वाॽओ ताप्‍फे़ःम्‍बा पाःन्‍हाॽ के़इःत्‍तुॽ, हे़क्‍क्‍याङ् फे़न्‌याःम्‍बक् चोःक्‍मा लाम्‍ओमे़प्‍मा के़हेःक्‍तुॽ॥

११ खे़ने़ॽ अक्‍खे़ के़बाःत्‍तुॽ, ‘इस्राइले़ङ्‌ग लुङ्‌धाक्, लाम्‍धेत् नु कुसाक्‍मा मे़ःन्‍नेबा पाङ्‌भेॽहाॽरे़ के़दिम्‍बा कम्‍ब्राङ् मे़म्‍मे़त्‍तुम्‍बा लाजेॽरो! आङ्‌गाॽ खे़न् चिराक् चिराक् लाःक्‍तुङ्‌ॽ हे़क्‍क्‍याङ् कम्‍भलॽरिक् हाङ्‌हाङ् के़युङ्‌बा कन् मनाहाॽ मे़क्‍खुङ्‌सिङ्‌ॽ!

१२ लाजेॽलाम् मे़लःत्‍तु मे़देसुसिबा यरिक् मे़न्‍छाम् सुवाङ्‌हाॽओलाम् के़नुःङ्‌बा के़दाबा मनाहाॽरे़ खे़न् तगि खाप्‍पुथ्‍यःङ् चिजि खक्‍खक् के़बोङ्‌बा ये़क्‌यक्‍हाॽ आल्‍लो मे़धिम्‍सुआङ् ने़रो॥ खे़ङ्‌हाॽरे़ थक्‍साहाॽ नु वेॽ चिगक्‌वाहाॽ मे़गत्‍तुआङ् मे़युङ्‌ॽ, आङ्‌गाॽ खे़ङ्‌हाॽरे़ मे़गत्‍तुबा के़रे़क् नाप्‍तुङ्‌सिङ्‌ङाङ् मे़क्‍खुङ्‌सिङ्‌ॽ, खे़ङ्‌हाॽ इक्‍सादिङ् खाम्‍बेःक्‍मोबा लाम्‍दोओ मे़युङ्‌ॽ!’

१३ कर सेबा नु ददानबा मनाहाॽ हे़क्‍क्‍याङ् तर्सिसबा ले़ङ्‌हङ्‌बाहाॽरे़ खे़ने़ॽ से़ःन्‍गे़म्‍दो, ‘खे़ने़ॽ के़भुक्‍खुसिआङ् के़वाॽबा थक्‍सुबाहाॽरे़ खे़ङ्‌हाॽ युप्‍पा नु साम्‍म्‍याङ् नाप्‍मा मे़सुक्‍तुसि फाॽआङ् खे़ने़ॽ के़इःत्‍तुबि? थे खे़ने़ॽ खे़ङ्‌हाॽरे़ खुन्‍छिॽ थक्‍साहाॽ नाःप्‍मादेॽमासि नु खुन्‍छिॽ चिगक्‌वा सामाहाॽ हुक्‍काप् चोःक्‍मा हे़क्‍क्‍याङ् के़नाप्‍तुसिबा सामाहाॽ कुमादेॽमा सुक्‍मा निङ्‌वाॽ के़इःत्‍तुबि?’

१४ “खे़ल्‍ले़ चोगुल्‍ले़, नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ गोगरे़ कुदक्‍ले़ङ्‌वाओ माङ्‌निङ्‌वाॽपान् पाःत्‍ते़ॽ॥ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् खुने़ॽ मे़त्‍ते़ॽ– आङ्‌गाॽ आमना इस्राइलिहाॽ खुन्‍छिॽ लाजेॽओ हाङ्‌हाङ् लॽरिक् सनारुङ् मे़युङ्‌ङिल्‍ले़, खे़ने़ॽ आप्‍फेक् निङ्‌वाॽ के़न्‍हे़त्‍छिङ्‌ङे़न्‍बि?

१५ खे़ने़ॽ हे़क्‍क्‍याङ् खे़ने़ॽनु यरिक् मे़न्‍छाम् सुवाङ्‌हाॽ थाङ्‌गे़त् माःङ्‌घाबा के़लाजेॽओलाम् आत्‍तातान्‍ने यरिक् अन्‍गे़युक्‍पाहाॽ हे़क्‍क्‍याङ् मुक्‍साम्‍बा के़धक्‍सुबाहाॽनु खे़ने़ॽ के़यु,

१६ हे़क्‍क्‍याङ् खाॽमिःत्‍ते़ल्‍ले़ लाजेन् पन्‍छुबा कुइसिःक् खे़ने़ॽ आङ्‌गाॽ आमना इस्राइलिहाॽ थङ्‌ङो के़भत्‍तुसिॽ॥ ताःन्‍दि के़दाबा ये़म्‍मो, गोगए, आङ्‌गाॽ आलाजेःल्‍ले़ कुदक्‍ले़ङ्‌वाओ खे़ने़ॽ ताःत्‍ने़रो, हे़क्‍केलॽरिक् मनाहाॽरे़ खुन्‍छिॽ तगि खे़ने़ॽलाम्‍बा आसेसेन् ओसेःन्‍धाङ् चोगुङ्‌ङिल्‍ले़ आङ्‌गाॽए यहवे दाङ्‌बाआ फाॽआङ् के़रे़क् मे़न्‍छाम् सुवाङ्‌हाॽरे़ निङ्‌वाॽ मे़घोसुरो॥

गोगे़न् निङ्‌वाॽफुमाङ्‌ङिल्‍ले़ खुम्‍दिङ् पिरुॽ

१७ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– ताःन्‍दिबा ताये़म्‍मो आङ्‌गाॽ आमनाहाॽरे़ खुन्‍छिॽ तक्‍ले़ङ्‌वाओ खे़ने़ॽ ताःत्‍ने़ फाॽआङ् इस्राइलबा माङ्‌निङ्‌वाॽपान् के़बाःप्‍पा आसे़वारोबाहाॽलाम् उवा चोगुङ्‌ङिल्‍ले़, आङ्‌गाॽ यरिक् ये़म् तगि पाःत्‍तुङ्‌ङाङ् वयाङ्‌बा मनान् थे खे़ने़ॽएने़बि?

१८ कर मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– गोगे़ल्‍ले़ इस्राइल लाजेन् लिसु तारुल्‍ले़, आङ्‌गाॽ आसाक्‍के़न्‍निन् मि हे़क्‍के तिःत्!

१९ आङ्‌गाॽ आनाहे़म्‍मा नु मि हे़क्‍के के़दिःप्‍पा आसिक् पोःक्‍मो, खे़न् ये़न्‍नो इस्राइल लाजेॽओ लत्‍छा यम्‍बा लुप्‍लि थाङ् फाॽआङ् आल्‍ल उवा चोगुङ्‌ॽ॥

२० के़रे़क् कुहिङ्‌वे़त् थक्‍साहाॽ, वरःङ्‌ङोबा ङाहाॽ, ताङ्‌साङ्‌बोबा पुसाहाॽ, खाम्‍बाङ्‌ङोबा थक्‍साहाॽ, खाम्‍बेःक्‍मो नाना कत्‍ना के़उःङ्‌सिङ्‌बा के़सःन्‍छिङ्‌बा चुजुक्‍सा थक्‍साहाॽ, हे़क्‍क्‍याङ् इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽ आङ्‌गाॽ आबेसाङ् पगि मे़गिआङ् थे़गक्‍कक्‍ना मे़यङ्‌ॽ॥ कोःक्‍मा फाङ्‌जङ् थे़गु माङ्‌वाहाॽ चोःन्‍धा, सियाक्‍पेॽ थे़याक्‍पेॽहाॽ पक्‍क्रेॽ पक्‍क्रेॽ पःङ्‌धा खम्‍भ्‍याङ् लुङ्‌धाक्‍हाॽ खाम्‍बाङ्‌ङो लुःन्॥

२१ इस्राइलबा के़रे़क् कोःक्‍मा फाङ्‌जङ् थे़गु माङ्‌हाॽओ आङ्‌गाॽ गोगरे़ कुदक्‍ले़ङ्‌वाओ ताभेन् उःत्‍तुङ्‌ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥ मनाहाॽ खुन्‍छिॽ आप्‍फेक् ताभेहाॽरे़ पाक्‍ले़ पाक्‍ले़ मे़ज्‍ये़प्‍सिङ्‌ॽ॥

२२ आङ्‌गाॽ खुने़ॽ नु कुधक्‍सुबाहाॽ मिङ्‌देॽ नु माक्‍खिॽ सिवारे़ खुम्‍दिङ् पिरुङ्‌सिङ्‌ॽ, आङ्‌गाॽ आत्‍तातान्‍ने यम्‍बा वहित्, फःन्, मिधुङ् मिराःक् नु मि के़दिःप्‍पा कान्‍धाक् थार याःन्‍दुङ्‌ॽ॥

२३ कम्‍भलॽरिक्, आङ्‌गाॽ पयम् यम्‍बा चोःक्‍काबान् नु आङ्‌गाॽ सेसेबा चोःक्‍काबान् ओसेःन्‍धाङ् चोगुङ्‌ॽ, हे़क्‍क्‍याङ् इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽरे़ आङ्‌गाॽ आप्‍फेक् कुसिङ् मे़निःत्‍तार चोगुङ्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुरो॥”

गोगे़न् हारिदा

३९

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “नासिगे़न् थक्‍ला के़गप्‍पा मे़न्‍छाम् याप्‍मिए, गोगरे़ कुदक्‍ले़ङ्‌वाओ माङ्‌निङ्‌वाॽपान् पारे़ॽ॥ मुक्‍साम्‍दाङ्‌बा यहवे दाङ्‌बालाम् खे़ने़ॽ कन् इङ्‌घङ्‌ङिन् खुने़ॽ मे़त्‍ते़ॽ– मेसेक नु तुबल मे़न्‍छाम् सुवाङ्‌हाॽओबा तुम् युक्‍साबा गोगए, आङ्‌गाॽ खे़ने़ॽ के़निङ्‌मिआ॥

२ आङ्‌गाॽ खे़ने़ॽ कब्रिङ् हिल्‍लिक् हिने़ हे़क्‍क्‍याङ् थो माःङ्‌घाबा थाङ्‌गे़त्‍लाम् युःत्‍ने़आङ् इस्राइलबा कोःक्‍मा फाङ्‌जङ् थे़गु माङ्‌वा ले़प्‍माङ् थङ् चोःक्‍से़ नाःत्‍ने़देने़ॽ॥

३ आङ्‌गाॽ खे़ने़ॽ के़भे़न्‍छाङ् हुक्‍कोलाम् लिन् नु के़जुप्‍साङ् हुक्‍कोलाम् तोःङ्‌हाॽ हिप्‍तुङ् थासुङ्‌ॽ॥

४ खे़ने़ॽ नु खे़ने़ॽ के़धक्‍सुबाहाॽ हे़क्‍क्‍याङ् खे़ने़ॽ के़भाॽबाङ्‌हाॽ के़रे़क् इस्राइलबा कोःक्‍मा फाङ्‌जङ् थे़गु माङ्‌वाहाॽओ के़स्‍ये़इॽ॥ आङ्‌गाॽ खिनिॽ चेहाॽ किःत्‍थहाॽ नु ताम्‍भुङ् थक्‍साहाॽ चाःत्‍तुङ्‌सिङ्‌ॽ॥

५ मुरे़ःक् खारे़ःक् के़बोङ्‌बा ताम्‍दाम्‍बा ते़न्‍हाॽओ खिनिॽ के़स्‍ये़इॽ, थेआङ्‌भे़ल्‍ले़ आङ्‌गाॽ पाःत्‍तुङ्‌ङाङ् वाॽ, मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुॽ॥

६ हे़क्‍क्‍याङ् मागोग नु वरःङ्‌ङिल्‍ले़ कुयाहाॽओ निङ्‌वाॽ ताम्‍दाम् लॽरिक् के़युङ्‌बा खे़ने़ॽ के़रे़क् के़भाॽबाङ्‌हाॽओ आङ्‌गाॽ मिधुङ्‌दिङ् मिराःक् थासुङ्‌ॽ॥ खे़ब्‍याङ् आङ्‌गाॽए यहवे दाङ्‌बाआ फाॽआङ् खे़ङ्‌हाॽरे़ निङ्‌वाॽ मे़घोसुॽ॥

७ “कम्‍भलॽरिक्, आङ्‌गाॽ इस्राइलबा आमनाहाॽरे़ खुन्‍छिॽ लुम्‍मो आङ्‌गाॽ आसेसेबा आमिङ्‌ङिन् कुसिङ् मे़निःत्‍तुर चोगुङ्‌ॽ॥ आङ्‌गाॽ हाःत्‍ताङ् कप्‍मो सिरिङ्‌ममा पान् ताःप्‍मा मे़भाःक्‍तुङ्‌ङिन्‌ॽ॥ हे़क्‍क्‍याङ् आङ्‌गाॽए इस्राइलबा सेसेबा, यहवे दाङ्‌बाआ फाॽआङ् मे़न्‍छाम् सुवाङ्‌हाॽरे़आङ् निङ्‌वाॽ मे़घोसुॽ॥

८ खे़न् खासे़न् चोःक्‍मा ये़न्‍निन् तारो, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥ आङ्‌गाॽ उवा चोगुङ्‌ङाङ् वाॽबा कुइसिःक् के़रे़क् पाःन्‍हाॽ पोःङ्‌ॽ॥

९ “खे़ब्‍याङ् इस्राइलबा ये़क्‌यक्‍हाॽओबा मनाहाॽ लाःक्‍कात् मे़बेःक् हे़क्‍क्‍याङ् चुक्‍पा नु यम्‍बा के़घोहाॽ, के़लिहाॽ नु के़दोःङ्‌हाॽ, के़लाःक्‍हाॽ नु के़ये़न्‍हाॽ मे़घस्‍सुआङ् खे़ङ्‌हाॽरे़ सिङ् मे़हाःन्‍दुॽ॥ खे़ल्‍ले़ तङ्‌बे नुसि थारिक् खे़ङ्‌हाॽ योरुसिॽ!

१० खे़ङ्‌हाॽरे़ इक्‍ताप्‍हाॽलाम् इग्र ताम्‍भुङ्‌हाॽओलाम् सिङ् आःप्‍मा चाहा मे़जोःक्‍ने़न्‌ॽ, थेआङ्‌भे़ल्‍ले़ खे़ङ्‌हाॽ चाहा मे़जोःक्‍पा के़रे़क् सिङ्‌हाॽ कन् खजुम्‍घया फे़जुम्‍भे़याहाॽरे़ खुन्‍छिॽ योरुसिॽ॥ खुन्‍छिॽ के़नाप्‍पाहाॽ खे़ङ्‌हाॽरे़ याङ्‌ना मे़नाप्‍तुसिॽ, खुन्‍छिॽ के़घुःप्‍पाहाॽ खे़ङ्‌हाॽरे़ मे़घुःत्‍तुसिॽ॥” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥

गोगे़न् मे़लुप्‍तुॽ

११ “हे़क्‍क्‍याङ् लुम्‍बाङ् वरःङ्‌ङिल्‍ले़ नाङ्‌गे़ङ् पिसाङ्, लाम्‍दिःप्‍पाङ्‌हाॽरे़ खुन्‍छिॽ ने़ने़बादे़न्‍नो आङ्‌गाॽ गोगरे़ कुलागि नु खुने़ॽ कुधक्‍सुबा सुम्‍हाॽरे़ खुन्‍छिॽ लागि साॽरिक् यम्‍बा इपुङ् थिक् चोगुङ्‌ॽ॥ खे़प्‍मोलाम् के़बोङ्‌बाआङ् लाङ्‌गे़घेःक्‍पाहाॽरे़ खुन्‍छिॽ लाम्‍मिन् कल्‍ले़ थेःक्‍तुॽ, खे़ब्‍याङ् खे़ङ्‌हाॽरे़ कन् ते़न्‍निल्‍ले़ कुमिङ् हामोन गोगरे़ कुने़ने़बादे़न्a फाॽआङ् मे़ले़क्‍खुॽ॥

१२ के़सिबा मनाहाॽरे़ खुन्‍छिॽ थक्‍हाॽ लुप्‍मा नु लाजेन् सुत्‍थो चोःक्‍मारे़ लागि इस्राइलबा मनाहाॽ नुसि ला थारिक् थरुसि॥

१३ लाजेॽओबा के़रे़क्‍ले़ इस्राइलिहाॽ चेहाॽ लुप्‍मा मे़भाॽरुसिॽ, हे़क्‍क्‍याङ् आमिमिदिङ्‌ङिन् ओसेःन्‍धाङ् चोगुङ्‌बा ये़न्‍नो खे़ङ्‌हाॽ मिङ्‌सो थाङ्‌सो मे़बिरुसिॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥

१४ “लाजेन् सुत्‍थो चोःक्‍मारे़ लागि चक्‍मे़ल्‍लॽए मनाहाॽ याःम्‍बक्‍को मे़भत्‍छुसिॽ॥ लाजेॽ के़रे़क् पिसाङ् कुभा मे़बेःक् हे़क्‍क्‍याङ् खे़ङ्‌हाॽरे़ खुन्‍छिॽ योॽबा, खाम्‍बाङ्‌ङो के़ने़बा के़याःक्‍पाहाॽ वेॽहाॽरे़ मे़लुप्‍तुसिॽ॥ नुसि ला एगाङ्, खे़ङ्‌हाॽरे़ खे़न् मनाहाॽ कोःप्‍मासि याःम्‍बक् चोःक्‍मा मे़हेःक्‍तुॽ॥

१५ खे़ङ्‌हाॽ लाजेॽओ मे़बोङ्‌ङाङ् मे़बेःक्‍किल्‍ले़ थिक्‍पारे़ लत्‍छा मना ये़त् निसुॽ, हामोन-गोगबा ने़ने़बादे़न्‍नो के़ने़बा इपुङ्‌हाॽओ मे़ल्‍लुप्‍पे थारिक् खुने़ॽ खे़ल्‍ले़ कुबेसाङ् लत्‍छा मिक्‍से़ःन् फत्‍छुधःॽ॥

१६ (खे़प्‍मो हामोनाb मे़प्‍मनाबा ये़क्‌यक्‍थिक् चुक्॥) हे़क्‍केलॽरिक् पिप्‍मिरि कुसोःन्‍दिओ लाजेन् सुत्‍थो पोःङ्‌ॽ॥

१७ “हे़क्‍क्‍याङ् आल्‍ल, नासिगे़न् थक्‍ला के़गप्‍पा मे़न्‍छाम् याप्‍मिए, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– के़रे़क् परिक्‍पा पुसाहाॽ नु के़रे़क् ताम्‍भुङ् थक्‍साहाॽ खे़ने़ॽ उःत्‍ते़से़ॽ॥ खे़ने़ॽ खे़ङ्‌हाॽ मे़त्‍ते़से़ॽ– ‘आङ्‌गाॽ पयम् यम्‍बा सिदुङ्‌जभा आसाभङ्‌जाःल्‍ले़ लागि खिनिॽ सोरिक् फुङ्‌ङासिम्‍मे़ॽ॥ माःङ्‌घा नु निःत्‍ताङ्‌लाम् इस्राइलबा कोःक्‍मा फाङ्‌जङ् थे़गु माङ्‌वाहाॽओ त्‍ये़म्‍मे़ॽ, हे़क्‍क्‍याङ् खिनिॽ खे़प्‍मो ने़क्‍सान् नु सामाक्‍खिन् च्‍ये़म्‍मे़ॽ थुङे़म्‍मे़ॽ!

१८ बासानलाम्‍बाबा समे़ॽ के़मे़ॽबा के़रे़क् से़गम्‍बाहाॽ, कुबु थक्‍साहाॽ, मे़ःन्‍दाहाॽ, मे़ल्‍लुक्‍साःत्‍हाॽ नु थुःम्‍बाहाॽ हे़क्‍के मुक्‍साम्‍बा मनाहाॽरे़ खुन्‍छिॽ ने़क्‍सान् खिनिॽ च्‍ये़म्‍मे़ॽ हे़क्‍क्‍याङ् इक्‍सादिङ् खाम्‍बेःक्‍मोबा युक्‍साबाहाॽरे़ खुन्‍छिॽ माक्‍खिन् खिनिॽ थुङे़म्‍मे़ॽ!

१९ खिनिॽ निङ्‌याःक्‌याःक् लॽर थारिक् ने़क्‍साःल्‍ले़ खिनिॽ निगिःङ्‌मे़न् वे़ल्‍ले़क् थिम्‍से़म्‍मे़ॽ, खिनिॽ के़मइर थारिक् माक्‍खिन् थुङे़म्‍मे़ॽ॥ आङ्‌गाॽ खिनिॽ लागि यारिप् चोगुङ्‌ङाङ् वाॽबा सिदुङ्‌भजा साभङ्‌जान् हाबा कन्‍लो॥

२० आङ्‌गाॽ आभत्‍यार चोःक्‍मा चप्‍ते़न्‍नो अन्‍हाॽरे़ लागि नु अन्‍गे़लोङ्‌बाहाॽरे़ लागि, मुक्‍साम्‍बा मनाहाॽरे़ लागि नु के़रे़क् मे़ङ्‌गिमनाबा थक्‍सुबाहाॽरे़ लागि खिनिॽ साभङ्‌जा च्‍ये़म्‍मे़ॽ,’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥”

यहवे दाङ्‌बे़ल्‍ले़ इस्राइले़न् याम्‍मो फोःक्‍खु

२१ “कम्‍भलॽरिक्, आङ्‌गाॽ आमिमिदिङ्‌ङिन् इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ ओसेःन्‍धाक्‍तुङ्‌सिङ्‌ॽ॥ आङ्‌गाॽ खे़ङ्‌हाॽ पिरुङ्‌सिङ्‌ङाङ् वाॽबा खुम्‍दिङ्‌ङिन् नु आङ्‌गाॽ खे़ङ्‌हाॽ हिप्‍तुङ्‌सिङ्‌ङिल्‍ले़ आहुक्‍किल्‍ले़ साःप्‍सुङ्‌सिङ्‌बा आमुक्‍साम्‍मिन् के़रे़क्‍ले़ मे़निसुॽ॥

२२ हे़क्‍क्‍याङ् खे़न् ये़म्‍माङ्‌धो इस्राइलबा मनाहाॽरे़ आङ्‌गाॽए यहवे दाङ्‌बा खुन्‍छिॽ निङ्‌वाॽफुमाङ्‌आ फाॽआङ् खे़ङ्‌हाॽरे़ निङ्‌वाॽ मे़घोसुॽ॥

२३ खे़ब्‍याङ् इस्राइलिहाॽ खुन्‍छिॽ निङ्‌वाॽफुमाङ्‌ङिन्‍नु नसाःन्‍साबा मे़म्‍बोःक्‍खे़म्‍बाल्‍ले़ कुले़क्‌वा खुम्‍दिङ्‌ले़ लागि खे़ङ्‌हाॽ लाजेॽलाम् मे़लःत्‍तुसिआङ् माःङ्‌घा मे़बाङ्‌घु मे़देसुसिआङ् मे़वये़बा फाॽआङ् मे़न्‍छाम् सुवाङ्‌हाॽरे़ निङ्‌वाॽ मे़घोसुॽ॥ खे़ल्‍ले़ चोगुल्‍ले़ खे़ङ्‌हाॽलाम्‍बा आङ्‌गाॽ आनारान् चिक्‍खुङ् हे़क्‍क्‍याङ् खे़ङ्‌हाॽ खुन्‍छिॽ निङ्‌मिहाॽओ हुक्‍सुप्‍तुङ्‌सिङ्, खे़ब्‍याङ् खे़ङ्‌हाॽ के़रे़क् ताभेःल्‍ले़ मे़सोःन्‍दुसि॥

२४ खे़ङ्‌हाॽरे़ खुन्‍छिॽ आसुत्‍थो नु खुन्‍छिॽ लायो लासोःत्‍हाॽरे़ चोगुल्‍ले़, आङ्‌गाॽ आनारान् थिक्‍नाहाङ् हिसुङ्‌देसुङ्‌ङाङ् खे़ङ्‌हाॽ खुम्‍दिङ् पिरुङ्‌सिङ्‌लो॥

निङ्‌वाॽफुमाङ्‌ङिल्‍ले़ कुमनाहाॽ याम्‍मो थोबो मे़बोङ्‌ॽ

२५ “खे़ल्‍ले़ चोगुल्‍ले़ आल्‍ल, मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– आङ्‌गाॽ आमनाहाॽ लाजेॽलाम् मे़देॽरुसिबाहाॽ नुःक्‍तुङ् फे़त्‍तुङ्‌सिङ्‌ॽ, आङ्‌गाॽ के़रे़क् इस्राइलिहाॽ आलुङ्‌माॽ स्‍याःत् मे़लॽ, थेआङ्‌भे़ल्‍ले़ आङ्‌गाॽ सेसे आमिङ्‌सो आधाङ्‌सोन् आनाहे़न्‍ल कम्‍ब्राङ् मे़त्‍तुङ्‌ॽ!

२६ खे़ङ्‌हाॽ तुक्‍खे के़जाःप्‍पा हाःत्‍ताङ् के़होःप्‍पा आप्‍फेक् खुन्‍छिॽ लाजेॽओबा हिम्‍मो हाङ्‌हाङ् लॽरिक् युङ्‌से़ मे़दाआङ् एगाङ्, खे़ङ्‌हाॽरे़ पेये़म्‍मो मे़जोगुबा खुन्‍छिॽ सिरिङ्‌ममे़न् नु खुन्‍छिॽ इङ्‌ले़क्‍पा नसाःन्‍निन् निङ्‌वाॽ मे़भेःत्‍छुॽ॥

२७ आङ्‌गाॽ खुन्‍छिॽ निङ्‌मिहाॽरे़ लाजेॽहाॽओलाम् खे़ङ्‌हाॽ हिम्‍मो तारुङ्‌सिङ्‌ङिल्‍ले़, के़रे़क् मे़न्‍छाम् सुवाहाॽरे़ ओमे़मे़त्‍तुर फाॽआङ् आङ्‌गाॽ सेसेबा चोःक्‍काबा पाःन्‍निन् खे़ङ्‌हाॽरे़ खुन्‍छिॽ लुम्‍मो ओसेःन्‍धाङ् चोगुङ्‌ॽ॥

२८ खे़ब्‍याङ् आङ्‌गाॽ यहवे दाङ्‌बा खुन्‍छिॽ निङ्‌वाॽफुमाङ्‌आ फाॽआङ् आङ्‌गाॽ आमनाहाॽरे़ निङ्‌वाॽ मे़घोसुॽ, थेआङ्‌भे़ल्‍ले़ आङ्‌गाॽ खे़ङ्‌हाॽ लाजेॽलाम् लःत्‍तुसिङ्‌ङाङ् माःङ्‌घा पाङ्‌घुङ्‌देसुङ्‌सिङ् हे़क्‍क्‍याङ् हिम्‍मो याम्‍मो नुःक्‍तुङ् तारुङ्‌सिङ्‌ॽ॥ आङ्‌गाॽ आत्‍तिन् आमनाहाॽआङ् एगाङ् मे़ले़रुङ् मे़धाङ्‌सिङ्‌ङिन्‌ॽ॥

२९ हे़क्‍क्‍याङ् खे़ङ्‌हाॽलाम् आङ्‌गाॽ आनारान् आभे़ल्‍ले़आङ् थिक्‍नाहाङ् मे़हिआन् मे़देआन्, थेआङ्‌भे़ल्‍ले़ आङ्‌गाॽ आयाम्‍साम्‍मिन् इस्राइलबा मनाहाॽओ पाङ्‌घुङ् युसुङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बान् पाराङ्‌ङाङ् वाॽरो!”

a 

३९:११ हामोन गोगरे़ कुने़ने़बादे़न् फाॽइन् गोगरे़ कुधक्‍सुबा पोःङ्‌ॽ, पाःत्‍ला १५

b 

३९:१६ हामोना फाॽइन् यरिक् थक्‍सुबा पोःङ्‌ॽ॥

ताये़म्‍ले़ लागि माङ्‌हिम् सुफो

(४०:१–४८:३५)

इजकिएःल्‍ले़न् यरुसले़म मे़देॽरु

४०

यरुसले़म ये़क्‌यक्‍किन् खाप्‍पुथ्‍यःङ् पोःक्‍खे़बा थिबोङ्‌ङाङ् लिसिगेक्‍पा तङ्‌बे के़रे़बा ये़न् नु आनिगे मे़दे़म्‍सि मे़देॽरिगे़बा निबोङ्‌ङाङ् ङासिगेक्‍पा तङ्‌बेःल्‍ले़ कुहेःक्‍सिङ्‌मा, लाओबा थिबोङ्‌गेक्‍पा के़रे़बा हाबा खे़न् ये़न्‍नोa यहवे दाङ्‌बे़ल्‍ले़ कुहुक्‍किन् आङ्‌गाॽ आसम्‍धाङ् पत्‍छे़ हे़क्‍क्‍याङ् खुने़ॽ आङ्‌गाॽ खे़प्‍मो तेॽराङ्॥

२ निङ्‌वाॽफुमाङ्‌ङिल्‍ले़ कुसुफोहाॽओ खुने़ॽ आङ्‌गाॽ इस्राइल लाजेॽओ तेॽराङ्‌बा निसुङ्, हे़क्‍क्‍याङ् लत्‍छा साॽरिक् केःम्‍बा कोःक्‍मा सम्‍धाङ् युक्‍खाङ्॥ खे़प्‍मोलाम् आङ्‌गाॽ यो लाङ्‌गे़त ले़प्‍माङ् कुभा हिम्‍हाॽ के़युङ्‌बा लत्‍छा ये़क्‌यक् हे़क्‍तङ्‌बाधिक् निसुङ्॥

३ खुने़ॽ आङ्‌गाॽ खे़ल्‍ले़ कुबेसाङ् के़त्‍ताङ्‌ङिल्‍ले़, ये़क्‌यक्‍को लाःप्‍मा यम्‍बा लाम्‍धेःत्‍तिल्‍ले़ कुबेसाङ् कासा हे़क्‍के कुना तिल्‍ले़क् तिल्‍ले़क् के़ले़क्‍पा मनाधिक् ये़बे़गरे़बा निसुङ्॥ खुने़ॽ कुहुक्‍को लत्‍छा कुसिःक्‍मा नैनासुत् लिप्‍लिङ्‌गे खिधिक् नु लत्‍छा कुसिःक्‍मा अद्राधिक् पक्‍खुआङ् वये़॥

४ खुने़ॽ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, खे़ने़ॽ ओमे़त्‍ते़ॽ हे़क्‍क्‍याङ् खे़प्‍से़ॽ॥ आङ्‌गाॽ खे़ने़ॽ ओःन्‍धाक्‍ने़बा के़रे़क् पाःन्‍हाॽओ नुरिक् निङ्‌वाॽ पिरे़ॽ॥ आङ्‌गाॽ खे़ने़ॽ यरिक् पाःन्‍हाॽ ओःन्‍धाक्‍मा सुक्‍ने़र फाॽआङ् खे़ने़ॽ कप्‍मो के़म्‍भे़त्‍ते़आङ् वाॽ॥ खे़ब्‍याङ् खे़ने़ॽ इस्राइलबा मनाहाॽओ के़नुःङ् के़बेःक् हे़क्‍क्‍याङ् खे़ने़ॽ के़निसुआङ् वाॽबा के़रे़क् पाःन्‍हाॽ खे़ङ्‌हाॽ के़मे़त्‍तुसिरो॥”

नाङ्‌गे़न् पिसाङ्‌बा यम्‍बा लाम्‍धेत्

५ माङ्‌हिम् कब्रिङ् पिसाङ्‌बा ते़न्‍निन् किर्गप् के़गप्‍पा लुङ्‌धाक् थिक् आङ्‌गाॽ निसुङ्॥ खे़न् मनाःल्‍ले़ कुहुक्‍को कत्‍तुबा कुसिःक्‍मा अद्राःन् हुक्‍सिक् तुक्‍सि यारिक् केःम्‍बा चोगे़, इग्र हुक्‍सिक् थिक्‍काङ् हुक्‍ताप्‍पेॽ थिक् कुजक् केःम्‍बा चोगे़॥b हे़क्‍क्‍याङ् खुने़ॽ लुङ्‌धाक्‍किन् सिःक्‍तु, खे़न् लुङ्‌धाक्‍किन् अद्राधिक् यारिक् के़धुङ्‌बा नु अद्राधिक् यारिक् कुलिङ्‌गे़न् केःम्‍बा चोगे़॥

६ खे़ब्‍याङ् खुने़ॽ नाङ्‌गे़न् पिसाङ्‌बा यम्‍बा लाम्‍धेत् ले़प्‍माङ् पे॥ खुने़ॽ नाहाङ्‌सेःक्‍हाॽ लिङुदेॽरुआङ् यम्‍बा लाम्‍धेःत्‍पुङ्‌ङिन् सिःक्‍तु, खे़प्‍मो लाम्‍धेःत्‍पुङ्‌ङिन् अद्राधिक् यारिक् केःम्‍बा ने़स्‍से़॥

७ यम्‍बा लाम्‍धेःत्‍तिल्‍ले़ कुलुम्‍मोबा केःम्‍बा आःम्‍भोःल्‍ले़ नाहाङ् कत्‍नाहाङ् कम्‍ब्राङ् ये़प्‍ना याक्‍फाङ्‌हाॽ मे़जोगुआङ् ने़स्‍से़॥ आःम्‍भोॽओबा लुङ्‌धाक्‍किल्‍ले़ कुलुम्‍मोबा कम्‍ब्राङ् ये़प्‍ना याक्‍फाङ्‌हाॽ अद्राधिक् कुलाम्‍ति नु अद्राधिक् कुभे़रे़ ने़स्‍से़॥ खे़न् याक्‍फाङ्‌हाॽरे़ कुलुम्‍मो कुलुम्‍मो चम्‍बे़त् के़लःम्‍बा लुङ्‌धाक्‍हाॽरे़ कुभे़रे़ःन् हुक्‍सिक् ङासि के़धुङ्‌बा ये़बे़॥ माङ्‌हिम् ले़प्‍माङ् के़हिबा आःम्‍भोःल्‍ले़ कुयाओ के़ने़बा लाम्‍धेःत्‍पुङ्‌ङिन् अद्राधिक् ने़स्‍से़॥

८ खुने़ॽ यम्‍बा लाम्‍धेःत्‍तोबा आःम्‍भोःन्‍नाङ् सिःक्‍तु॥

९ खे़न् आःम्‍भोन् हुक्‍सिक् ये़त्‍छि कुभे़रे़ ने़स्‍से़ हे़क्‍क्‍याङ् खे़प्‍मो के़ये़प्‍पा लाम्‍धेत् सित्‍लाङ्‌हाॽ हुक्‍सिक् ने़त्‍छि के़धुङ्‌बा चोगे़॥ यम्‍बा लाम्‍धेःत्‍तोबा आःम्‍भोःल्‍ले़ माङ्‌हिम्‍मिन् तक्‍मे़त्‍तुआङ् ने़स्‍से़॥

१० यम्‍बा लाम्‍धेःत्‍तोबा आःम्‍भोॽओ नाहाङ् कत्‍नाहाङ् कम्‍ब्राङ् ये़प्‍ना सुसुम्‍सि याक्‍फाङ्‌हाॽ ने़स्‍से़॥ खे़न् के़रे़क् याक्‍फाङ्‌हाॽरे़ कुभे़रे़ नु कुलाम्‍ति कुदङ्‌बा ने़स्‍से़॥ हे़क्‍क्‍याङ् कुलुम्‍मो कुलुम्‍मो के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा लुङ्‌धाक्‍हाॽआङ् लत्‍छा परिक्‍पा कुभे़रे़ नु कुलाम्‍ति ये़बे़॥

११ खे़ब्‍याङ् खे़न् मनाःल्‍ले़ यम्‍बा लाम्‍धेःत्‍तो लाःप्‍मा लाम्‍मिन् सिःक्‍तु, यम्‍बा लाम्‍धेःत्‍तोबा आःम्‍भोॽओ थिबोङ् हुक्‍सिक् कुभे़रे़ ने़स्‍से़ हे़क्‍क्‍याङ् थिबोङ्‌ङाङ् सुम्‍सि हुक्‍सिक् कुलाम्‍ति ने़स्‍से़॥

१२ कम्‍ब्राङ् ये़प्‍ना के़रे़क् याक्‍फाङ्‌हाॽरे़ कुदगाङ् ले़प्‍माङ् हुक्‍सिक् थिक्‍थिक् यारिक्‍पा ताङ्‌सा कुधेःक्‍मा लुङ्‌धाक्‍हाॽ ये़बे़॥ कम्‍ब्राङ् ये़प्‍ना के़रे़क् याक्‍फाङ्‌हाॽ ने़प्‍मजाङ् ले़प्‍माङ् हुक्‍सिक् तुक्‍सि कुभे़रे़ नु हुक्‍सिक् तुक्‍सि कुलाम्‍ति के़ने़बा चोगे़॥

१३ खे़ब्‍याङ् खुने़ॽ कम्‍ब्राङ् ये़प्‍मा याक्‍फाङ्‌ङोबा लुङ्‌धाक्‍किल्‍ले़ कुसम्‍धाङ्‌लाम् नाहाङ् कुदोःप्‍मा ले़प्‍माङ्‌बा कम्‍ब्राङ् ये़प्‍मा याक्‍फाङ्‌ङोबा लुङ्‌धाक्‍को थारिक् यम्‍बा लाम्‍धेःत्‍तिन् सिःक्‍तु, नाहाङ् कुदोःप्‍मा ले़प्‍माङ्‌लाम् कुयाम्‍ले़ङ्‌बो थारिक्‍पा माःङ्‌लिक्‍किन् निबोङ्‌ङाङ् ङासि हुक्‍सिक् ने़स्‍से़॥

१४ खुने़ॽ यम्‍बा लाम्‍धेत् सिगाङ् ले़प्‍माङ् कुलुम्‍मो कुलुम्‍मो के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा लुङ्‌धाक्‍हाॽ कुदक्‍मा सित्‍लाङ्‌हाॽरे़ कुलिङ्‌गे़न्‍हाॽ सिःक्‍तुल्‍ले़ तुक्‍पोङ् हुक्‍सिक् पत्‍छे़॥ यम्‍बा लाम्‍धेःत्‍तो के़बेःक्‍पा लाःम्‍धेःत् कब्रिङ् लक्‍खुम् ने़स्‍से़॥

१५ यम्‍बा लाम्‍धेःत्‍तोलाम् आःम्‍भोःल्‍ले़ नाःस्‍मा कुयाओ थारिक्‍पा कुलाम्‍तिःन् ले़ॽले़ॽबा ङाबोङ् हुक्‍सिक् ने़स्‍से़॥

१६ कम्‍ब्राङ् ये़प्‍ना के़रे़क् याक्‍फाङ्‌हाॽओबा लुङ्‌धाक्‍हाॽओ नु के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा लुङ्‌धाक्‍हाॽओ चिभिॽफिॽबा कुहङ् पत्‍छे़॥ खे़प्‍मो सिगाङ् लाःप्‍मा आःम्‍भोॽओआङ् चिभिॽभिॽबा कुहङ्‌हाॽ पत्‍छे़॥ के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा लुङ्‌धाक्‍हाॽरे़ कुयाम्‍ले़ङ्‌बाहाॽओ खे़बक्‍सिङ्‌हाॽ कुभुङ् मे़लक्‍तुआङ् पत्‍छे़रो॥

लाक्‍काःत् ले़प्‍माङ्‌बा लक्‍खुम्

१७ खे़ब्‍याङ् खे़न् मनाःल्‍ले़ आङ्‌गाॽ यम्‍बा लाम्‍धेःत्‍तोलाम् माङ्‌हिम् लाकात्‍पा लक्‍खुम्‍मो ताराङ्॥ लक्‍खुम्‍मोबा लुङ्‌धाक्‍हाॽनु सोसोरिक् लुङ् फे़मनाबा खाम्‍बाङ् ने़स्‍से़, हे़क्‍क्‍याङ् लुङ् फे़मनाबा खाम्‍बाङ् ले़प्‍माङ् सुम्‍बोङ् याक्‍फाङ्‌हाॽ लुङ्‌धाक्‍हाॽओ मे़जोगुआङ् ने़स्‍से़॥

१८ कन् लुङ् फे़मनाबा खाम्‍बाङ्‌ङिन् यम्‍बा लाम्‍धेःत्‍हाॽ पिसाङ् ने़स्‍से़ हे़क्‍क्‍याङ् सिगाङ् लाःप्‍मा यम्‍बा लाम्‍धेःत्‍तिल्‍ले़ माःङ्‌लिःक्‍किन् कुइसिःक् लुङ्‌धाक्‍हाॽओलाम् लक्‍खुम्‍मो मे़भोसुआङ् ने़स्‍से़॥ कङ्‌ग मुहाङ् ले़प्‍माङ् लुङ् फे़मनाबा खाम्‍बाङ् ने़स्‍से़॥

१९ खे़ब्‍याङ् खुने़ॽ योहाङ् ले़प्‍माङ्‌बा यम्‍बा लाम्‍धेःत्‍तोलाम् सिगाङ्‌बा लक्‍खुम् थारिक् माःङ्‌लिःक्‍किन् सिःक्‍तु, कन् नाङ्‌गे़न् ले़प्‍माङ् नु थाङ्‌गे़त् ले़प्‍माङ्‌ङाङ् किप् थिक् हुक्‍सिक् ने़स्‍से़रो॥

थाङ्‌गे़त् ले़प्‍माङ्‌बा यम्‍बा लाम्‍धेत्

२० खे़ब्‍याङ् खुने़ॽ लाकात्‍पा लक्‍खुम् ले़प्‍माङ् के़बेःक्‍पा, थाङ्‌गे़त् ले़प्‍माङ्‌बा यम्‍बा लाम्‍धेःप्‍पान् सिःक्‍तु॥

२१ कप्‍मोआङ् सुम्‍सि सुम्‍सि नाहाङ् कत्‍नाहाङ् कम्‍ब्राङ् ये़प्‍ना याक्‍फाङ्‌हाॽ, के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा लुङ्‌धाक्‍हाॽ नु सिगाङ् लाःप्‍मा लत्‍छा याक्‍फाङ् ने़स्‍से़॥ खे़न् कम्‍ब्राङ् ये़प्‍ना याक्‍फाङ्‌हाॽ नु लुङ्‌धाक्‍हाॽ हे़क्‍क्‍याङ् आःम्‍भोःल्‍ले़ के़रे़क् कुभे़रे़ कुलाम्‍तिहाॽ खे़न् नाङ्‌गे़न् पिसाङ्‌बा यम्‍बा लाम्‍धेःप्‍पो के़ने़बाहाॽनु कुदङ्‌बा चोगे़॥ यम्‍बा लाम्‍धेःत्‍तो ङाबोङ् हुक्‍सिक् कुलाम्‍ति नु निबोःङाङ् ङासि हुक्‍सिक् के़भे़रे़ ने़स्‍से़॥

२२ चिभिॽफिॽबा कुहङ्‌हाॽ, सिगाङ् लाःप्‍मा आःम्‍भोन् नु खे़बक्‍सिङ् कुभुङ् मे़लक्‍तुबाहाॽ नाङ्‌गे़न् ले़प्‍माङ्‌बा यम्‍बा लाम्‍धेःत्‍तोबाहाॽनु कुदङ्‌बा चोगे़॥ सिगाङ् लाःप्‍मा यम्‍बा लाम्‍धेःत्‍तो के़प्‍मारे़ लागि खे़प्‍मो नुसि नाहाङ्‌सेःक्‍हाॽ पत्‍छे़, यम्‍बा लाम्‍धेत् एगाङ् ले़प्‍माङ्‌बा आःम्‍भोन् लक्‍खुम्‍मिल्‍ले़ कुनुप्‍मा पिसाङ् के़हिसिङ्‌बा चोगे़॥

२३ नाङ्‌गे़न् ले़प्‍माङ् के़ने़बा कुइसिःक्, कन् थाङ्‌गे़त् ले़प्‍माङ्, कन् लाकात्‍पा यम्‍बा लाम्‍धेःत्‍तिल्‍ले़ कुदोःप्‍मा सिगाङ्‌बा लक्‍खुम् थारिक् आगे़त्‍गे़प्‍पा खे़प्‍मो वेॽ लत्‍छा यम्‍बा लाम्‍धेत् ने़स्‍से़॥ कन् ने़त्‍छि यम्‍बा लाम्‍धेःत्‍हाॽरे़ कुलुम्‍मोबा माःङ्‌लिक्‍किन् किप् थिक् हुक्‍सिक् ने़स्‍से़रो॥

लाङ्‌गे़त् ले़प्‍माङ्‌बा यम्‍बा लाम्‍धेत्

२४ खे़ब्‍याङ् खे़न् मनाःल्‍ले़ आङ्‌गाॽ लाङ्‌गे़त् ले़प्‍माङ्‌बा यम्‍बा लाम्‍धेत् के़रेक् पिसाङ् तेॽराङ् हे़क्‍क्‍याङ् खुने़ॽ लाम्‍धेत् सित्‍लाङ्‌हाॽ नु आःम्‍भोन् सिःक्‍तुल्‍ले़ वेॽहाॽ हे़क्‍केए आत्‍तिआङ् मे़म्‍बेःक्‍के कुदङ्‌बा ने़स्‍से़॥

२५ कप्‍मो वेॽहाॽओ पत्‍छे़बा कुइसिःक् लुङ्‌धाक्‍हाॽनु सोसोरिक् चिभिॽफिॽबा कुहङ्‌हाॽ पत्‍छे़ हे़क्‍क्‍याङ् आःम्‍भो ने़स्‍से़॥ यम्‍बा लाम्‍धेःत्‍तो ङाबोङ् हुक्‍सिक् कुलाम्‍ति नु ङाबोङ्‌ङाङ् ङासि हुक्‍सिक् के़भे़रे़ ने़स्‍से़॥

२६ कन् यम्‍बा लाम्‍धेःत्‍तोआङ् कप्‍मो लाःप्‍मारे़ लागि नुसि नाहाङ्‌सेःक्‍हाॽ के़बप्‍पा लत्‍छा थबेःत् ये़बे़, हे़क्‍क्‍याङ् सिगाङ् ले़प्‍माङ्‌बा कुनुप्‍मो लत्‍छा सिगाङ् लाःप्‍मा आःम्‍भोॽ ने़स्‍से़, हे़क्‍क्‍याङ् कुलुम्‍मो कुलुम्‍मो के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा ने़प्‍माङ् पिसाङ्‌बा लुङ्‌धाक्‍हाॽरे़ कुयाम्‍ले़ङ्‌बाहाॽओ खे़बक्‍सिङ्‌हाॽ कुभुङ् मे़लक्‍तुआङ् पत्‍छे़॥

२७ सिगाङ् ले़प्‍माङ्‌बा लक्‍खुम्‍मोआङ् लाङ्‌गे़त् ले़प्‍माङ् के़हिसिङ्‌बा यम्‍बा लाम्‍धेत् थिक् ये़बे़॥ खुने़ॽ खे़न् ने़त्‍छि यम्‍बा लाम्‍धेःत्‍हाॽरे़ कुलुम्‍मोबा माःङ्‌घाःन् सिःक्‍तुल्‍ले़ किप् थिक् हुक्‍सिक् ने़स्‍से़रो॥

सिगाङ् लक्‍खुम्‍मोबा लाङ्‌गे़त् ले़प्‍माङ्‌बा लाम्‍धेत्

२८ खे़ब्‍याङ् खे़न् मनाःल्‍ले़ आङ्‌गाॽ लाङ्‌गे़त् ले़प्‍माङ्‌बा यम्‍बा लाम्‍धेःप्‍पोलाम् सिगाङ्‌बा लक्‍खुम्‍मो तेॽराङ्॥ खुने़ॽ कन् यम्‍बा लाम्‍धेःत्‍तिन् सिःक्‍तु, हे़क्‍क्‍याङ् वेॽ यम्‍बा लाम्‍धेःत्‍हाॽ कुइसिःक् कन् कुदङ्‌बा कुलाम्‍ति नु कुभे़रे़ के़ने़बा चोगे़॥

२९ कप्‍मोबा कम्‍ब्राङ् ये़प्‍ना याक्‍फाङ्‌हाॽ, कुलुम्‍मो कुलुम्‍मो के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा लुङ्‌धाक्‍हाॽ नु आःम्‍भोन् खे़न् वेॽहाॽ कुइसिःक् कुदङ्‌बा कुलाम्‍ति कुभे़रे़ ने़स्‍से़॥ कप्‍मोआङ् सोसोरिक् लुङ्‌धाक्‍हाॽ नु सिगाङ् लाःप्‍मा याक्‍फाङ्‌ङो चिभिॽफिॽबा कुहङ्‌हाॽ पत्‍छे़॥ खम्‍भ्‍याङ् वेॽहाॽ कुइसिःक्, यम्‍बा लाम्‍धेत् ले़प्‍माङ् पेःक्‍मा लाःप्‍मा आःम्‍भोन् ङाबोङ् हुक्‍सिक् केःम्‍बा कुलाम्‍ति नु निबोङ्‌ङाङ् ङासि हुक्‍सिक् कुभे़रे़ ने़स्‍से़॥

३० (सिगाङ् ले़प्‍माङ्‌बा लक्‍खुम्‍मो के़बेःक्‍पा यम्‍बा लाम्‍धेःत्‍हाॽओबा सिगाङ् लाःप्‍मा याक्‍फाङ्‌हाॽ निबोङ्‌ङाङ् ङासि हुक्‍सिक् कुभे़रे़ नु हुक्‍सिक् ङासि नानाक् पाक्‍लुम् के़लाःप्‍पा ने़स्‍से़॥)

३१ लाङ्‌गे़त् पिसाङ्‌बा यम्‍बा लाम्‍धेःत्‍तोबा सिगाङ् लाःप्‍मा आःम्‍भोःल्‍ले़ लाकात्‍पा लक्‍खुम्‍मिन् तक्‍मे़त्‍तुआङ् ने़स्‍से़॥ कप्‍मोबा लाम्‍धेत् सित्‍लाङ्‌हाॽओ खे़बक्‍सिङ्‌हाॽ कुभुङ् मे़लक्‍तुआङ् पत्‍छे़, हे़क्‍क्‍याङ् कप्‍मोबा सिगाङ्‌बा लाम्‍धेःत्‍तो के़प्‍मारे़ लागि ये़त्‍छि नाहाङ्‌सेःक्‍हाॽ पत्‍छे़रो॥

सिगाङ् लक्‍खुम्‍मोबा नाङ्‌गे़न् ले़प्‍माङ्‌बा लाम्‍धेत्

३२ खे़ब्‍याङ् खुने़ॽ आङ्‌गाॽ नाङ्‌गे़न् पिसाङ्‌बा यम्‍बा लाम्‍धेःत्‍तोलाम् सिगाङ् लक्‍खुम्‍मो ताराङ्॥ हे़क्‍क्‍याङ् खुने़ॽ कन् यम्‍बा लाम्‍धेःत्‍तिन् सिःक्‍तु, हे़क्‍क्‍याङ् वेॽ यम्‍बा लाम्‍धेःत्‍हाॽनु कुदङ्‌बा कल्‍ले़ कुलाम्‍ति नु कुभे़रे़ ने़स्‍से़॥

३३ कप्‍मोबा कम्‍ब्राङ् ये़प्‍ना याक्‍फाङ्‌हाॽ, कुलुम्‍मो कुलुम्‍मो के़से़म्‍बा के़ये़प्‍पा चम्‍बे़त् चम्‍बे़त् के़लःम्‍बा लुङ्‌धाक्‍हाॽ नु सिगाङ् लाःप्‍मा आःम्‍भोन् खे़न् वेॽहाॽ कुइसिःक् कुदङ्‌बा कुलाम्‍ति कुभे़रे़ ने़स्‍से़, हे़क्‍क्‍याङ् खे़प्‍मो लुङ्‌धाक्‍हाॽओ नु सिगाङ् लाःप्‍मा याक्‍फाङ्‌ङो चिभिॽफिॽबा कुहङ्‌हाॽ पत्‍छे़॥ यम्‍बा लाम्‍धेःत्‍तोबा पेःक्‍मा लाःप्‍पा आःम्‍भोन् सिःक्‍तुल्‍ले़ कल्‍ले़ ङाबोङ् हुक्‍सिक् केःम्‍बा कुलाम्‍ति नु निबोङ्‌ङाङ् ङासि हुक्‍सिक् कुभे़रे़ ने़स्‍से़॥

३४ कप्‍मोबा सिगाङ् लाःप्‍मा आःम्‍भोन् लाकात्‍पा लक्‍खुम् ले़प्‍माङ् तक्‍के़मे़प्‍पा ने़स्‍से़॥ कप्‍मो लाम्‍धेत् सित्‍लाङ्‌हाॽओ खे़बक्‍सिङ्‌हाॽ कुभुङ् मे़लक्‍तुआङ् पत्‍छे़, हे़क्‍क्‍याङ् कप्‍मो सिगाङ्‌बा लाम्‍धेःत्‍तो के़प्‍मारे़ लागि ये़त्‍छि नाहाङ्‌सेःक्‍हाॽ पत्‍छे़रो॥

सिगाङ् लक्‍खुम्‍मोबा थाङ्‌गे़त् ले़प्‍माङ्‌बा लाम्‍धेत्

३५ खे़ब्‍याङ् खुने़ॽ आङ्‌गाॽ सिगाङ् ले़प्‍माङ्‌बा लक्‍खुम्‍मो के़बेःक्‍पा थाङ्‌गे़त् ले़प्‍माङ्‌बा यम्‍बा लाम्‍धेत् के़रे़क् पिसाङ् तेॽराङ्॥ खुने़ॽ कन् सिःक्‍तु, हे़क्‍क्‍याङ् वेॽ यम्‍बा लाम्‍धेःत्‍हाॽ कुइसिःक् कन् कुदङ्‌बा कुलाम्‍ति नु कुभे़रे़ ने़स्‍से़॥

३६ कम्‍ब्राङ् ये़प्‍ना याक्‍फाङ्‌हाॽ, कुलुम्‍मो कुलुम्‍मो चम्‍बे़त् चम्‍बे़त् के़से़म्‍बा के़ये़प्‍पा लुङ्‌धाक्‍हाॽ, हे़क्‍क्‍याङ् कन् यम्‍बा लाम्‍धेःत्‍तोबा आःम्‍भोन् नु वेॽहाॽओ कुइसिःक् के़रे़क् पिसाङ् के़बप्‍पा चिभिॽफिॽबा कुहङ्‌हाॽरे़ कुलाम्‍ति कुभे़रे़हाॽ कुदङ्‌बा चोगे़॥ यम्‍बा लाम्‍धेःत्‍तो लाःप्‍मा पेःक्‍मा आःम्‍भोन् ङाबोङ् हुक्‍सिक् केःम्‍बा कुलाम्‍ति नु निबोङ्‌ङाङ् ङासि हुक्‍सिक् कुभे़रे़ ने़स्‍से़॥

३७ कप्‍मोबा सिगाङ् लाःप्‍मा आःम्‍भोन् लाःक्‍कात् लक्‍खुम्‍मिन् तक्‍के़मे़प्‍पा ने़स्‍से़, हे़क्‍क्‍याङ् लाम्‍धेत् सित्‍लाङ्‌हाॽओ खे़बक्‍सिङ्‌हाॽ कुभुङ् मे़लक्‍तुआङ् पत्‍छे़॥ कप्‍मोबा सिगाङ्‌बा लाम्‍धेःत्‍तो के़प्‍मारे़ लागि ये़त्‍छि नाहाङ्‌सेःक्‍हाॽ पत्‍छे़रो॥

सिदुङ्‌जभा यारिप् चोःक्‍मा याक्‍फाङ्‌हाॽ

३८ सिगाङ्‌बा यम्‍बा लत्‍छा लाम्‍धेःत्‍हाॽ थक्‍मा आःम्‍भोॽओलाम् कुयाओबा याक्‍फाङ्‌ङो लाःप्‍मा लत्‍छा लाम्‍धेत् पत्‍छे़, खे़प्‍मो सिदुङ्‌जभा मे़दोन्‍दुसिबा साहाॽ वामे़हप्‍तु॥

३९ कन् सिगाङ् लाःप्‍मा आःम्‍भोॽओ ने़प्‍माङ् कुयाओ ने़त्‍छि ने़त्‍छि चप्‍ते़न्‍हाॽ युङे़, खे़प्‍मो मिधिङ्‌मनादेःम्‍नाबा सिदुङ्‌जभाहाॽ, सुत्‍थो पोङ्‌मा वायागे़न् सिदुङ्‌जभाहाॽ नु आप्‍तिक्‍लाम्‌ ले़प्‍मि खोमा वायागे़न् सिदुङ्‌जभाहाॽरे़ लागि मे़दोन्‍दुसिबा थक्‍साहाॽ मे़से़रुसि॥

४० आःम्‍भोॽओबा लाःक्‍कात् लक्‍खुम्‍मिल्‍ले़ कुया ले़प्‍माङ्, थाङ्‌गे़त् ले़प्‍माङ्‌बा यम्‍बा लाम्‍धेःत्‍तो लाःप्‍मा नाहाङ्‌सेःक्‍हाॽरे़ कुबेसाङ् ने़त्‍छि चप्‍ते़न्‍हाॽ युङे़, हे़क्‍क्‍याङ् नाहाङ्‌सेःक्‍हाॽरे़ वेॽ ले़प्‍माङ् ने़त्‍छि चप्‍ते़न् युङे़॥

४१ हे़क्‍केलॽरिक् खे़प्‍मो सिगाङ् लाःम्‍मा लाम्‍धेःत्‍तिल्‍ले़ कुयाओ लिसि चप्‍ते़न्‍हाॽ युङे़ हे़क्‍क्‍याङ् वेॽ ले़प्‍माङ् लिसि चप्‍ते़न्‍हाॽ युङे़, के़रे़क्‍ले़ ये़त्‍छि चप्‍ते़न्‍हाॽ युङे़, खे़प्‍मो सिदुङ्‌जभा थक्‍साहाॽ मे़जे़प्‍तु मे़से़रुसि॥

४२ खे़प्‍मो मिधिङ्‌मनादेःम्‍नाबा सिदुङ्‌जभाःल्‍ले़ लागि वरे़ङ्‌ले़ङ् मे़घक्‍तुबा लुङ्‌ङिल्‍ले़न् लिसि चप्‍ते़न्‍हाॽआङ् युङे़, के़रे़क् हुक्‍सिक् थिक्‍काङ् कुभ्रेःङ् केःम्‍बा कुलाम्‍ति, हुक्‍सिक् थिक्‍काङ् कुभ्रेःङ् कुभे़रे़ नु हुक्‍सिक्‍थिक् कुलिङ्‌गे़न् केःम्‍बा चोगे़॥ खे़न् चप्‍ते़न्‍हाॽओ मिधिङ्‌मनादेःम्‍नाबा सिदुङ्‌जभाहाॽ नु वेॽ वयागे़न् सिदुङ्‌जभाहाॽरे़ लागि सामाहाॽ मे़युक्‍खुसिआङ् युङे़॥

४३ खम्‍भ्‍याङ् के़रे़क् हुक्‍ताप्‍पेॽ थिक् यारिक् कुभे़रे़ के़बप्‍पा ने़त्‍छि हासम्‍सम्‍बा कुसम् के़बप्‍पा अःक्‍खुरिहाॽ लुङ्‌धाक्‍को के़रे़क् पिसाङ् मे़भत्‍छुआङ् पत्‍छे़॥ चप्‍ते़न्‍हाॽ सिदुङ्‌जभा मे़दोन्‍दुसिबा साहाॽरे़ लागि युङे़रो॥

निङ्‌वाॽफुसाम्‍बाहाॽरे़ लागि याक्‍फाङ्‌हाॽ

४४ सिगाङ्‌बा यम्‍बा लाम्‍धेःत्‍तिल्‍ले़ लाःक्‍कात् ले़प्‍माङ्, सिगाङ् लक्‍खुम्‍मो याक्‍फाङ् ने़त्‍छि ने़स्‍से़॥ लत्‍छा याक्‍फाङ् थाङ्‌गे़त् ले़प्‍माङ्‌बा के़हिसिङ्‌बा चोगे़, हे़क्‍क्‍याङ् वेॽइन् लाङ्‌गे़त् ले़प्‍माङ्‌बा यम्‍बा लाम्‍धेःत्‍तिल्‍ले़ कुबेसाङ् थाङ्‌ले़त् ले़प्‍माङ् के़हिसिङ्‌बा चोगे़॥

४५ हे़क्‍क्‍याङ् खे़न् मनाःल्‍ले़ आङ्‌गाॽ मे़त्‍ताङ्, “लाङ्‌गे़त् ले़प्‍माङ् के़हिङ्‌बा याक्‍फाङ्‌ङिन् माङ्‌हिम् चाःङ्‌वा के़मे़प्‍पा माङ्‌से़वा याःम्‍बक् के़जोःक्‍पा निङ्‌वाॽफुसाम्‍बाहाॽरे़ खुन्‍छिॽ लागिरो॥

४६ थाङ्‌गे़त् ले़प्‍माङ् के़हिसिङ्‌बा याक्‍फाङ्‌ङिन् ले़त्‍ति तोःम्‍मादे़न्‍नो माङ्‌से़वा याःम्‍बक् के़जोःक्‍पा निङ्‌वाॽफुसाम्‍बाहाॽरे़ खुन्‍छिॽ लागिरो॥ के़रे़क् निङ्‌वाॽफुसाम्‍बाहाॽग सादोक्‍किल्‍ले़ कुमुॽइदाङ्‌सासिरो, खे़ङ्‌हाॽरक् ले़बि थाःक्‍कोबा मनासिरो, खे़ङ्‌हाॽ यहवे दाङ्‌बे़ल्‍ले़ कुबेसाङ् माङ्‌से़वा चोःक्‍से़ खुने़ॽओ के़प्‍मा मे़सुक्‍लो॥”

सिगाङ्‌बा लक्‍खुम् नु माङ्‌हिम्‍मोबा हिम्

४७ खे़ब्‍याङ् खे़न् मनाःल्‍ले़ सिगाङ् ले़प्‍माङ्‌बा लक्‍खुम्‍मिन् सिःक्‍तु, हे़क्‍क्‍याङ् कन् किप् थिक् हुक्‍सिक् कुलाम्‍ति नु किप् थिक् हुक्‍सिक् कुभे़रे़ कुदङ्‌बा के़ने़बा चोगे़॥ माङ्‌हिम्‍मिल्‍ले़ कुदगाङ् ले़प्‍माङ्‌बा लक्‍खुम्‍मो ले़त्‍ति तोःम्‍मादे़न् थाःम्‍ब्रुङ्‌ङिन् युङे़॥

४८ खे़ब्‍याङ् खुने़ॽ आङ्‌गाॽ माङ्‌हिम्‍मोबा आःम्‍भोॽओ तेॽराङ्॥ खे़ल्‍ले़ आःम्‍भोॽओबा लाम्‍धेत् सित्‍लाङ्‌हाॽ सिःक्‍तु, खे़न् ने़प्‍माङ् हुक्‍सिक् ङासि ङासि यारिक् के़धुङ्‌बा चोगे़॥ सिगाङ् लाःप्‍मा लाम्‍मिन् थिबोङ्‌ङाङ् लिसि हुक्‍सिक् कुभे़रे़ ने़स्‍से़, हे़क्‍क्‍याङ् खे़प्‍मो के़ये़प्‍पा ने़प्‍मजाङ् ले़प्‍माङ्‌बा लाःप्‍मा लाम्‍मोबा कुदक्‍मा लुङ्‌धाक्‍हाॽ कुजक्‍पा हुक्‍सिक् सुम्‍सि सुम्‍सि यारिक् कुभे़रे़ पत्‍छे़॥

४९ सिगाङ् लाःप्‍मा आःम्‍भोन् निबोङ् हुक्‍सिक् कुभे़रे़ नु थिबोङ्‌ङाङ् ने़त्‍छि हुक्‍सिक् मु पाक्‍लुम् के़लाःप्‍पा ने़स्‍से़॥ खे़प्‍मो थोःक्‍सिङ्‌मारे़ लागि लाम्‍धेत् सित्‍लाङ्‌हाॽ नाहाङ् कत्‍नाहाङ् के़ये़प्‍पा कुदक्‍माहाॽ ये़बे़, हे़क्‍क्‍याङ् थिबोङ् नाहाङ्‌सेःक्‍हाॽ पत्‍छे़रो॥

a 

४०:१ २८ अप्रिल ५७३ नाजिरि तङ्‌बे तगि॥

b 

४०:५ हुक्‍सिक् थिक्‍के़न् हप्‍मे़न् २१ आइचि केःम्‍बा चोक्॥ अद्राःन् हप्‍मे़न् ११ फित केःम्‍बा चोक्॥

४१

खे़न् एगाङ्, खे़न् मनाःल्‍ले़ आङ्‌गाॽ माङ्‌हिम्‍मोबा यम्‍बा याक्‍फाङ्‌ङो ताराङ्॥ खुने़ॽ कप्‍मोबा लाम्‍धेःत्‍तोबा नाहाङ् कत्‍नाहाङ्‌बा लाम्‍धेत् सित्‍लाङ्‌हाॽ सिःक्‍तु, हे़क्‍क्‍याङ् खे़न् लाम्‍धेत् सित्‍लाङ्‌हाॽ तुक्‍सि तुक्‍सि हुक्‍सिक् कुभे़रे़ पत्‍छे़॥

२ सिगाङ् लाःप्‍मा लाम्‍मिन् थिबोङ् हुक्‍सिक् कुभे़रे़ ने़स्‍से़, हे़क्‍क्‍याङ् नाहाङ् कत्‍नाहाङ् चम्‍बे़त् चम्‍बे़त् के़लःम्‍बा लुङ्‌धाक्‍हाॽरे़ हुक्‍सिक् ङासि ङासि कुभे़रे़ पत्‍छे़॥ खुने़ॽ माङ्‌हिम्‍मोबा यम्‍बा याक्‍फाङ्‌ङिन्‍नाङ् सिःक्‍तु, कन् लिबोङ् हुक्‍सिक् केःम्‍बा कुलाम्‍ति नु निबोङ् हुक्‍सिक् कुभे़रे़ ने़स्‍से़॥

३ खे़ब्‍याङ् खुने़ॽ यम्‍बा याक्‍फाङ्‌ङिल्‍ले़ नाहाङ् ले़प्‍माङ् सिगाङ्‌बा याक्‍फाङ्‌ङो पे॥ खुने़ॽ कन् सिगाङ् लाःप्‍मा लाम्‍मिल्‍ले़ नाहाङ् कत्‍नाहाङ्‌बा लाम्‍धेत् सित्‍लाङ्‌हाॽ सिःक्‍तु, हे़क्‍क्‍याङ् कन् लाम्‍धेत् सित्‍लाङ्‌हाॽ हुक्‍सिक् ने़त्‍छि ने़त्‍छि कुभे़रे़ पत्‍छे़॥ सिगाङ् लाःप्‍मा लाम्‍मिन् हुक्‍सिक् तुक्‍सि कुभे़रे़ पत्‍छे़, हे़क्‍क्‍याङ् नाहाङ् कत्‍नाहाङ् चम्‍बे़त् चम्‍बे़त् के़लःम्‍बा लुङ्‌धाक्‍हाॽ हुक्‍सिक् नुसि कुभे़रे़ पत्‍छे़॥

४ हे़क्‍क्‍याङ् खुने़ॽ सिगाङ् ले़प्‍माङ्‌बा यम्‍बा याक्‍फाङ्‌ङिल्‍ले़ नाःस्‍मा चुक्‍पा याक्‍फाङ्‌ङिन् सिःक्‍तु, कन् निबोङ् हुक्‍सिक् ने़स्‍से़, हे़क्‍क्‍याङ् लाकात्‍पा याक्‍फाङ्‌ङिल्‍ले़ कुनुप्‍मो थारिक् कन् निबोङ् हुक्‍सिक् कुभे़रे़ ने़स्‍से़॥ खुने़ॽ आङ्‌गाॽ मे़त्‍ताङ्, “कन् के़रे़क्‍नुःल्‍ले़ साॽरिक् सेसेबादे़न्‍लो॥”

माङ्‌हिम् लुङ्‌धाक्‍को मे़घे़प्‍सुबा याक्‍फाङ्‌हाॽ

५ खे़ब्‍याङ् माङ्‌हिम्‍मोबा लुङ्‌धाक्‍हाॽ सिःक्‍तु, हे़क्‍क्‍याङ् कन् हुक्‍सिक् तुक्‍सि के़धुङ्‌बा चोगे़॥ खे़प्‍मो कन् लुङ्‌धाक्‍किन्‍नु सोसोरिक् लाःक्‍कात् ले़प्‍माङ् थे़ःक्‍पे़त् याक्‍फाङ्‌हाॽ ने़स्‍से़, के़रे़क् याक्‍फाङ्‌हाॽरे़ हुक्‍सिक् लिसि लिसि कुभे़रे़ ने़स्‍से़॥

६ कन् कुयाओबा याक्‍फाङ्‌हाॽरे़ कुदाःत्‍ला सुम्‍सि ने़स्‍से़, थिक् नु वेॽ कुधाॽकुधाॽ, कुदाःत्‍ला थिक्‍को सुम्‍बोङ् याक्‍फाङ्‌हाॽ ने़स्‍से़॥ कन् कुयाओबा याक्‍फाङ्‌हाॽरे़ कुदक्‍माहाॽ माङ्‌हिम् लुङ्‌धाक्‍कोबा लाःक्‍कात् के़भे़सिङ्‌बादे़न्‍नो मे़नाःप्‍सुआङ् पत्‍छे़, खे़न् कुदक्‍माहाॽ लुङ्‌धाक्‍को ना मे़न्‍हाक्‍के पत्‍छे़॥

७ माङ्‌हिम्‍मिल्‍ले़ कुया कब्रिङ्‌बा याक्‍फाङ्‌हाॽ के़रे़क् कुदाःत्‍ला थक्‍मा थाःङ् यम्‍बार यम्‍बा कुभे़रे़ के़ने़बा चोगे़॥ माङ्‌हिम् कब्रिङ्‌बा याक्‍फाङ्‌हाॽ थाःङ्‌ले़ थाःङ् वेॽ कुदाःत्‍ला के़योॽसिङ्‌बार के़बेःक्‍पा मे़जोगु, कम्‍भलॽरिक् थाःङ् योॽसिङ्‌ल पेःल्‍ले़ आल्‍लसाङ् याक्‍फाङ्‌हाॽ यम्‍बा फे़भे़बा पोःक्‍खे़र पे॥ के़रे़क्‍नुःल्‍ले़ मुःस्‍मा कुदाःत्‍लाओनु के़रे़क्‍नुःल्‍ले़ थाःङ्‌स्‍मा कुदाःत्‍लाओ थारिक् कुलुम्‍मोबा कुदाःत्‍ला पोङ्‌माआङ् थबेःन्‍लाम्‍बा पोःड्‌मार पे़ःक्‍मारे़ लागि नाहाङ्‌सेक् पत्‍छे़॥

८ आङ्‌गाॽ माङ्‌हिम् के़रे़क् पिसाङ् मे़भोःक्‍खुबा कुयुक्‍ना निसुङ्, कुयाओबा याक्‍फाङ्‌हाॽरे़ लागि खे़न् कुबुङ् पोःक्‍खे़॥ खे़ल्‍ले़ कुलिङ्‌गे़न् अद्राधिक् यारिक् केःम्‍बा चोगे़ इग्र हुक्‍सिक् तुक्‍सि यारिक् केःम्‍बा चोगे़॥

९ माङ्‌हिम्‍मिल्‍ले़ कुयाओबा याक्‍फाङ्‌हाॽरे लाकात्‍पा लुङ्‌धाक्‍किन् हुक्‍सिक् ङासि के़धुङ्‌बा चोगे़॥ माङ्‌हिम्‍मिल्‍ले़ कुयाओबा याक्‍फाङ्‌हाॽरे़ कुलुम्‍मोबा ताम्‍दाम्‍बा ते़न्‍निन्

१० हे़क्‍क्‍याङ् निङ्‌वाॽफुसाम्‍बाहाॽरे़ खुन्‍छिॽ याक्‍फाङ्‌हाॽरे़ कुलुम्‍मो माङ्‌हिम् के़रे़क् पिसाङ् निबोङ् हुक्‍सिक् ने़स्‍से़॥

११ खे़न् ताम्‍दाम्‍बा ते़न्‍नोलाम् कुयाओबा याक्‍फाङ्‌हाॽओ लाःप्‍मा लाम्‍धेत् ने़त्‍छि पत्‍छे़, थिक् थाङ्‌गे़त् ले़प्‍माङ् के़हिसिङ्‌बा नु थिक् लाङ्‌गे़त् पिसाङ् के़हिसिङ्‌बा पत्‍छे़, के़ने़बा ताम्‍दाम्‍बा ते़न्‍निल्‍ले़ ने़प्‍माङ् कुयाःल्‍ले़ कुदुम्‍बे के़रे़क् पिसाङ् हुक्‍सिक् ङासि ङासि कुभे़रे़ ने़स्‍से़रो॥

नाम्‍धा ले़प्‍माङ्‌बा हिम्

१२ माङ्‌हिम् लक्‍खुम्‍मिन् तक्‍के़मे़प्‍पा नाम्‍धा पिसाङ्‌बा यम्‍बा हिम्‍मिन् नुबोङ् हुक्‍सिक् कुभे़रे़ के़ने़बा चोगे़॥ खे़न् हिम्‍मिन् फाङ्‌बोङ् हुक्‍सिक् कुलाम्‍ति ने़स्‍से़ हे़क्‍क्‍याङ् लुङ्‌धाक्‍किल्‍ले़ कुभे़रे़ःन् हुक्‍सिक् ङासि के़धुङ्‌बा चोगे़॥

माङ्‌हिम्‍मिन् के़रे़क् मे़सिःक्‍तु

१३ खे़ब्‍याङ् खुने़ॽ माङ्‌हिम्‍मिन् सिःक्‍तु, कन् किप् थिक् हुक्‍सिक् केःम्‍बा कुलाम्‍ति ने़स्‍से़, हे़क्‍क्‍याङ् माङ्‌हिम् लक्‍खुम्‍मिन् नु यम्‍बा हिम्‍मिन् सोसोरिक् लुङ्‌धाक्‍हाॽआङ् किप् थिक् हुक्‍सिक् केःम्‍बा कुलाम्‍ति ने़स्‍से़॥

१४ माङ्‌हिम् तगाङ् ले़प्‍माङ्‌बान्‍नु सोसोरिक्, नाङ्‌गे़न् पिसाङ् माङ्‌हिम् लक्‍खुम्‍मिल्‍ले़ कुभे़रे़ःन्‍नाङ् किप् थिक् हुक्‍सिक् ने़स्‍से़॥

१५ खे़ब्‍याङ् खुने़ॽ माङ्‌हिम् लक्‍खुम्‍मिन् तक्‍के़मे़प्‍पा नाम्‍धा पिसाङ्‌बा यम्‍बा हिम्‍मिन् नु खे़प्‍मोबा लुङ्‌धाक्‍को मे़जोगुबा नाहाङ् कत्‍नाहाङ्‌बा कौसिहाॽआङ् ने़प्‍माङ् सिःक्‍तुल्‍ले़ खे़न् किप् थिक् हुक्‍सिक् ने़स्‍से़रो॥

माङ्‌हिम्‍मिल्‍ले़ कुयाःम्‍बेओबा पाःन्‍हाॽ

माङ्‌हिम् सिगाङ्‌बा यम्‍बा याक्‍फाङ्‌ङोबा लुङ्‌धाक्‍किन् नु लक्‍खुम् ले़प्‍माङ् तक्‍के़मे़प्‍पा आःम्‍भोन्,

१६ खे़न्‍नु सोसोरिक् लाम्‍धेःत्‍पुङ्‌हाॽ हे़क्‍क्‍याङ् चिभिॽफिॽबा कुहङ्‌हाॽ नु कौसिहाॽ खे़न् सुम्‍सि के़रे़क् पिसाङ् नु सिगाङ् लाम्‍धेःत्‍पुङ्‌ङिन्‍नाङ् सिङ् मे़धे़प्‍तुबा चोगे़॥ खाम्‍बाङ्‌ङिन्, चिभिॽफिॽबा कुहङ्‌हाॽ थारिक्‍के के़ये़प्‍पा लुङ्‌धाक्‍किन् नु पेधाःप्‍हाॽआङ् सिङ्‌ङिल्‍ले़ मे़बन्‍छुआङ् पत्‍छे़॥

१७ याक्‍फाङ्‌हाॽओ लाःप्‍मा लाम्‍धेःत्‍तिल्‍ले़ कुसम्‍धाङ् कुघाले़म् के़बप्‍पादे़न्‍नो नु सिगाङ् हे़क्‍क्‍याङ् लाकात्‍पा लुङ्‌धाक्‍हाॽओआङ्

१८ करुबहाॽ नु खे़बक्‍सिङ्‌हाॽ मे़जे़ःक्‍तुआङ् इत्‍छाप् मे़लक्‍तुआङ् पत्‍छे़॥ खे़बक्‍सिङ्‌हाॽरे़ कुलुम्‍मो कुलुम्‍मो करुब इत्‍छाप्‍हाॽ पत्‍छे़॥ के़रे़क् करुबहाॽरे़ ने़त्‍छि ने़त्‍छि खुन्‍छिॽ नारा पत्‍छे़–

१९ लत्‍छा मना नारान् थिक् ले़प्‍माङ्‌बा खे़बक्‍सिङ् ले़प्‍माङ् के़हिसिङ्‌बा चोगे़, हे़क्‍क्‍याङ् खिरिङ्‌बा नारान् वेॽ ले़प्‍माङ्‌बा खे़बक्‍सिङ् ले़प्‍माङ् के़हिसिङ्‌बा चोगे़॥ माङ्‌हिम् के़रे़क् पिसाङ् खे़न् हे़क्‍तङ्‌बा इत्‍छाप् मे़लक्‍तुसिआङ् पत्‍छे़॥

२० खाम्‍बाङ्‌ङोलाम् सिगाङ् लाःप्‍मा लाम्‍धेःत्‍तिल्‍ले़ कुसम्‍धाङ् थारिक्, सिगाङ् याक्‍फाङ्‌ङोबा लुङ्‌धाक्‍को करुबहाॽ नु खे़बक्‍सिङ्‌ङिल्‍ले़ कुबुङ्‌हाॽ मे़लक्‍तुआङ् पत्‍छे़॥

२१ लाःक्‍कात् याक्‍फाङ्‌ङोबा लाम्‍धेत् ये़प्‍नाहाॽ थाम्‍माङ्‌माङ्‌बा चोगे़, हे़क्‍क्‍याङ् साॽरिक् सेसेबादे़न्‍निल्‍ले़ कुदगाङ् लत्‍छा हाबा हे़क्‍तङ्‌बाए चोगे़॥

२२ खे़प्‍मो हुक्‍सिक् सुम्‍सि केःम्‍बा कुलिङ्‌गे़न् नु हुक्‍सिक् ने़त्‍छि कुभे़रे़ के़बप्‍पा सिङ्‌ङिल्‍ले़न् लत्‍छा ले़त्‍ति तोःम्‍मादे़न् युङे़, कल्‍ले़ कुसुक्‍पाहाॽ, कुयुक्‍ना नु कुयाहाॽ सिङ्‌ङिल्‍ले़न् पत्‍छे़॥ खे़न् मनाःल्‍ले़ आङ्‌गाॽ मे़त्‍ताङ्, “यहवे दाङ्‌बे़ल्‍ले़ कुदगि के़ये़प्‍पा चप्‍ते़न्‍निन् हाबा कन्‍लो॥”

माङ्‌हिम् लाम्‍धेत् सिङ्‌भे़ल्‍ले़क्‍हाॽ

२३ यम्‍बा याक्‍फाङ्‌ङो नु साॽरिक् सेसेदे़न्‍नो ने़त्‍छि ने़त्‍छि लाम्‍धेःत्‍हाॽ पत्‍छे़॥

२४ लाम्‍धेःप्‍पा थप्‍मे हल्‍ले़क् के़हम्‍बा ने़त्‍छि सिङ्‌भे़ल्‍ले़क्‍हाॽ पत्‍छे़॥

२५ हे़क्‍क्‍याङ् लुङ्‌धाक्‍हाॽओ मे़लक्‍तुआङ् पत्‍छे़बा हे़क्‍के लाःक्‍कात् यम्‍बा याक्‍फाङ्‌ङोबा लाम्‍धेःप्‍पाहाॽओ करुबहाॽ नु खे़बक्‍सिङ्‌हाॽ मे़लक्‍तुआङ् पत्‍छे़, हे़क्‍क्‍याङ् खे़प्‍मो आःम्‍भोःल्‍ले़ कुदगाङ् पिसाङ् लत्‍छा सिङ्‌ङिल्‍ले़न् लिङ्‌घाम्‍बु पत्‍छे़॥

२६ आःम्‍भोःल्‍ले़ कुयाहाॽओबा लुङ्‌धाक्‍हाॽओ ने़प्‍मजाङ् ले़प्‍माङ् खे़बक्‍सिङ् मे़लक्‍तुबा चिभिॽफिॽबा कुहङ्‌हाॽ पत्‍छे़॥ माङ्‌हिम्‍मोबा के़रे़क् पिसाङ्‌बा याक्‍फाङ्‌हाॽओआङ् लिङ्‌घाम्‍बुहाॽ पत्‍छे़रो॥

माङ्‌हिम्‍मिल्‍ले़ कुबेसाङ् ने़त्‍छि हिम्

४२

खे़ब्‍याङ् खे़न् मनाःल्‍ले़ आङ्‌गाॽ थाङ्‌गे़त् ले़प्‍माङ्‌बा यम्‍बा लाम्‍धेःत्‍तोलाम् लाकात्‍पा लक्‍खुम्‍मो तेॽराङ्॥ आन्‍छिगे़ लाकात्‍पा लक्‍खुम्‍मो लासे़सिगे़ हे़क्‍क्‍याङ् माङ्‌हिम् सिगाङ् लक्‍खुम्‍मोबा थाङ्‌गे़त् ले़प्‍माङ्‌बा यम्‍बा हिम्‍मिल्‍ले़ कुबेसाङ् पजुःप् के़ने़बा याक्‍फाङ्‌हाॽओ त्‍ये़सिगे़॥

२ थाङ्‌गे़त् ले़प्‍माङ् लाम्‍धेत् के़हिसिङ्‌बा खे़न् हिम्‍हाॽ किप् थिक् हुक्‍सिक् कुलाम्‍ति नु ङाबोङ् हुक्‍सिक् कुभे़रे़ ने़स्‍से़॥

३ सिगाङ् ले़प्‍माङ्‌बा लक्‍खुम्‍मोलाम् हुक्‍सिक् निबोङ्‌बा कुलक्‍किन् नु लाःक्‍कात् ले़प्‍माङ् लुङ् फे़मनाबा खाम्‍बाङ्‌ङिल्‍ले़ थिक्‍नाहाङ् के़ने़बा कुलक् ने़प्‍माङ्‌ङो तक् नु तक् के़मे़त्‍छिङ्‌बा कौसिहाॽ कुदाःत्‍ला सुम्‍सिओ ने़स्‍से़॥

४ याक्‍फाङ्‌हाॽरे़ कुदगाङ् ले़प्‍माङ् थिबोङ् हुक्‍सिक् कुभे़रे़ नु किप् थिक् हुक्‍सिक् केःम्‍बा कुलाम्‍ति के़ने़बा सिगाङ् लाङ्‌घेःक्‍मा लत्‍छा लाम् ने़स्‍से़॥ खे़प्‍मोबा लाम्‍धेःत्‍हाॽ लाङ्‌गे़त् ले़प्‍माङ् के़हिसिङ्‌बा पत्‍छे़॥

५ आल्‍ल थोःस्‍मा याक्‍फाङ्‌हाॽ चिहुॽहुॽबा चोगे़, थेआङ्‌भे़ल्‍ले़ हिम्‍मिल्‍ले़ योस्‍मा नु कुलुम्‍मोबा याक्‍फाङ्‌हाॽनुःल्‍ले़ कौसिहाॽरे़ यरिक् ते़न् युक्‍तुङ्‌आङ् ने़स्‍से़॥

६ लक्‍खुम्‍हाॽओबा याक्‍फाङ्‌हाॽ कुइसिःक् कुदाःत्‍ला सुम्‍सिओबा के़रे़क् याक्‍फाङ्‌हाॽओ सित्‍लाङ्‌हाॽ मे़युङे़न्, खे़ल्‍ले़ चोगुल्‍ले़ योस्‍मा नु कुलुम्‍मोबा कुदाःत्‍लाओबा याक्‍फाङ्‌हाॽनुःल्‍ले़ खे़न् थोःस्‍मा याक्‍फाङ्‌हाॽ चुक्‍सा चोगे़॥

७ खे़प्‍मो याक्‍फाङ्‌हाॽ नु लाकात्‍पा लक्‍खुम्‍मिन् के़से़म्‍बा पे़न्‍बे़न् के़दङ्‌बा लुङ्‌धाक् थिक् ये़बे़, याक्‍फाङ्‌हाॽरे़ कुदगाङ् कन् ङाबोङ् हुक्‍सिक् थारिक् मे़भोसुआङ् ने़स्‍से़॥

८ लाःक्‍कात् ले़प्‍माङ्‌बा लक्‍खुम्‍मिल्‍ले़ कुयाओ थे़ःक्‍पे़त् के़ने़बा याक्‍फाङ्‌हाॽरे़ कुलाम्‍ति ङाबोङ् हुक्‍सिक् ने़स्‍से़, यम्‍बा याक्‍फाङ्‌ङिल्‍ले़ कुबेसाङ् थे़ःक्‍पे़त् के़ने़बे़न् किप् थिक् हुक्‍सिक् कुलाम्‍ति ने़स्‍से़॥

९ योस्‍मा याक्‍फाङ्‌हाॽओ लाःप्‍मारे़ लागि लाःक्‍कात् ले़प्‍माङ्‌बा लक्‍खुम्‍मोलाम् सिगाङ् लाःप्‍मा नाङ्‌गे़न् पिसाङ्‌बा लत्‍छा लाम्‍धेत् पत्‍छे़॥

१० माङ्‌हिम्‍मोबा लाङ्‌गे़त् ले़प्‍माङ् लाकात्‍पा लक्‍खुम्‍मिन् नु सिगाङ्‌बा लक्‍खुम्‍मिल्‍ले़ योहाङ् ने़त्‍छि हिम्‍हाॽ ने़स्‍से़॥ कन् याक्‍फाङ्‌हाॽ थाङ्‌गे़त् पिसाङ्‌बा याक्‍फाङ्‌हाॽ कुइसिःक् मे़दङ्‌घुआङ् ने़स्‍से़, लाकात्‍पा लुङ्‌धाक्‍हाॽरे़ कुलाम्‍तिःन्‍नु सोसोरिक् माङ्‌हिम् लक्‍खुम्‍मिल्‍ले़ कुदुम्‍बेओ नु यम्‍बा हिम्‍ले़प्‍माङ् के़हिसिङ्‌बा ने़स्‍से़॥

११ खे़न् याक्‍फाङ्‌हाॽरे़ कुदगि ले़प्‍माङ् लाङ्‌घेःक्‍मा लाम् आःम्‍भोॽ ने़स्‍से़॥ कन् याक्‍फाङ्‌हाॽ थाङ्‌गे़त् ले़प्‍माङ् के़ने़बाहाॽ हे़क्‍तङ्‌बाए चोगे़, खे़प्‍मोबा लाःक्‍कात् लःम्‍मा लाम्‍धेःत्‍हाॽ के़रे़क् कुदङ्‌बा ने़स्‍से़, हे़क्‍क्‍याङ् खे़प्‍मोबा कुलाम्‍ति नु कुभे़रे़हाॽ लत्‍छा परिक्‍ले़ कुदङ्‌बा चोगे़॥ थाङ्‌गे़त् ले़प्‍माङ् के़ने़बा याक्‍फाङ्‌हाॽ कुइसिःक्

१२ लाङ्‌गे़त् पिसाङ्‌बा याक्‍फाङ्‌हाॽओबा लाम्‍धेःत्‍हाॽआङ् हे़क्‍तङ्‌बाए चोगे़॥ खे़प्‍मो हिम्‍मिन् नु कुदङ्‌बा पे़न्‍बे़म् के़ये़प्‍पा लुङ्‌धाक्‍किल्‍ले़ कुलुम्‍मो लाङ्‌घेःक्‍मादे़न् ने़स्‍से़ खे़ल्‍ले़ लाकात्‍पा लक्‍खुम्‍मिन् से़न्‍दुआङ् ने़स्‍से़॥ लाङ्‌घेःक्‍मादे़न्‍निल्‍ले़ कुहेःक्‍सिङ्‌मो ताम्‍दाम्‍बादे़न् ने़स्‍से़ खे़प्‍मोलाम् मनाहाॽ लाःप्‍मा मे़सुक्‍ते़॥ ताम्‍दाम्‍बादे़न्‍निन् नाङ्‌गे़न् पिसाङ् के़हिसिङ्‌बा चोगे़॥

१३ खे़ब्‍याङ् खुने़ॽ आङ्‌गाॽ मे़त्‍ताङ्, “माङ्‌हिम् लक्‍खुम् ले़प्‍माङ् के़हिबा थाङ्‌गे़त् नु लाङ्‌गे़त् ले़प्‍माङ्‌बा याक्‍फाङ्‌हाॽग निङ्‌वाॽफुसाम्‍बाहाॽरे़ खुन्‍छिॽ याक्‍फाङ्‌सिरो, खे़प्‍मो के़रे़क्‍नुःल्‍ले़ साॽरिक् सेसेबा हुक्‌वाहाॽ यहवे दाङ्‌बाओ के़गे़प्‍पा निङ्‌वाॽफुसाम्‍बाहाॽरे़ मे़जरो॥ खे़ङ्‌हाॽरे़ खे़प्‍मो के़रे़क्‍नुःल्‍ले़ साॽरिक् सेसेबा सिदुङ्‌जभाहाॽ नु हुक्‌वाहाॽ मे़दोन्‍दुॽ– पोगुगे़न् कुजा सिदुङ्‌जभाहाॽ, सुत्‍थो पोङ्‌मा वायागे़न् सिदुङ्‌जभाहाॽ नु आप्‍तिक्‍लाम्‌ ले़प्‍मि खोमा वायागे़न् सिदुङ्‌जभाहाॽ खे़प्‍मो मे़ने़स्‍सुॽ, थेआङ्‌भे़ल्‍ले़ खे़न् ते़न्‍निन् सेसेबा चोक्॥

१४ थिक्‍ले़ङ् निङ्‌वाॽफुसाम्‍बाहाॽ सेसेबादे़न्‍नो मे़लाःत्‍ताङ् माङ्‌से़वा याःम्‍बक् मे़जोःक्‍किल्‍ले़ मे़जाक्‍खुबा चाङ्‌हाॽ खे़प्‍मो मे़म्‍भे़न् मे़न्‍धाए खे़प्‍मोलाम् लाःक्‍कात् लक्‍खुम्‍मो लःम्‍मा मे़नुॽने़न्‌ॽ, थेआङ्‌भे़ल्‍ले़ खे़न् चाङ्‌हाॽ सेसेबा चोक्॥ मनाहाॽ चुम्‍मारे़ लागि मे़जोगुबादे़न्‍हाॽरे़ कुनिःत्‍ताङ् तामानुःल्‍ले़ तगि खे़ङ्‌हाॽरे़ वेॽस्‍मा चाङ् मे़जाक्‍खुर पोङ्‌लो॥”

माङ्‌हिम् कब्रिङ्‌बादे़न्‍हाॽ मे़सिःक्‍तु

१५ खुने़ॽ माङ्‌हिम् सिगाङ्‌बा के़रे़क् ते़न्‍हाॽ सिःक्‍तु सुरुआङ् खे़ल्‍ले़ आङ्‌गाॽ नाङ्‌गे़न् ले़प्‍माङ्‌बा यम्‍बा लाम्‍धेःप्‍पोलाम् लाःक्‍कात् लःत्‍ताङ् हे़क्‍क्‍याङ् कब्रिङ् पिसाङ्‌बा के़रे़क् ते़न्‍हाॽ सिःक्‍तु॥

१६ खुने़ॽ कुसिःक्‍मा अद्राःल्‍ले़ नाङ्‌गे़न् ले़प्‍माङ् सिःक्‍तु, खे़न् किप् ङासि हुक्‍सिक् कुलाम्‍ति ने़स्‍से़॥

१७ खे़ब्‍याङ् खुने़ॽ थाङ्‌गे़त् ले़प्‍माङ् सिःक्‍तु, कुसिःक्‍मा अद्राःन् कुइसिःक् खे़न् किप् ङासि हुक्‍सिक् कुलाम्‍ति ने़स्‍से़॥

१८ खुने़ॽ लाङ्‌गे़त् ले़प्‍माङ् सिःक्‍तु, कुसिःक्‍मा अद्राःन् कुइसिःक् खे़न्‍नाङ् किप् ङासि हुक्‍सिक् कुलाम्‍ति ने़स्‍से़॥

१९ खे़ब्‍याङ् खुने़ॽ नाम्‍धा ले़प्‍माङ् हिसिङ्‌ङाङ् सिःक्‍तु, कुसिःक्‍मा अद्राःन् कुइसिःक् खे़न्‍नाङ् किप् ङासि हुक्‍सिक् कुलाम्‍ति ने़स्‍से़॥

२० अक्‍खेलॽरिक् खुने़ॽ लिसि ले़प्‍माङ् के़रे़क् पिसाङ् सिःक्‍तु॥ सेसेबा नु मे़न्‍जोबा पाःन्‍हाॽलाम् लाःत्‍लाःत् से़म्‍मारे़ लागि कप्‍मो कब्रिङ् लुङ्‌धाक् ये़बे़, कन् लुङ्‌धाक्‍किन् किप् ङासि हुक्‍सिक् केःम्‍बा कुलाम्‍ति नु किप् ङासि कुभे़रे़ पत्‍छे़रो॥

यहवे दाङ्‌बे़ल्‍ले़ कुमिमिदिङ्‌ङिल्‍ले़ माङ्‌हिम्‍मिन् सधे़क् तिम्

४३

कन् एगाङ्, खे़न् मनाःल्‍ले़ आङ्‌गाॽ नाङ्‌गे़न् पिसाङ् के़हिसिङ्‌बा यम्‍बा लाम्‍धेःत्‍तो नुःक्‍ताङ् ताराङ्॥

२ हे़क्‍क्‍याङ् चघप् इस्राइलबा निङ्‌वाॽफुमाङ्‌ङिल्‍ले़ कुमिमिदिङ्‌ङिन् नाङ्‌गे़न् पिसाङ्‌लाम् फे़रे़र पत्‍छे़बा निसुङ्॥ खुने़ॽ कुसःक्‍मे़न् च्‍वाःत्‍हाॽ सःक्‍ते़बा कुइसिःक् लॽरे़ हे़क्‍क्‍याङ् खुने़ॽ कुमिमिदिङ्‌ङिल्‍ले़ खाम्‍बाङ्‌ङिन् से़ल्‍ले़ङ् से़ल्‍ले़ङ् ओःत्‍ते़र थोॽरुआङ् ने़स्‍से़॥

३ आङ्‌गाॽ मिक् निसुङ्‌बा सुफोन् खुने़ॽ ये़क्‌यक्‍किन् खाप्‍पुथ्‍यःङ् चोःक्‍से़ ये़ःल्‍ले़ आङ्‌गाॽ मिक् निसुङ्‌ङाङ् वयाङ्‌बा सुप्‍फोःन् हे़क्‍तङ्‌बा नु आङ्‌गाॽ कबार वहःङ्‌ङिल्‍ले़ कुयाओ निसुङ्‌ङाङ् वयाङ्‌बा सुफोहाॽ हे़क्‍तङ्‌बाए चोगे़॥ हे़क्‍क्‍याङ् आङ्‌गाॽ खाम्‍बाङ्‌ङो साम्‍बोन् हबत् फन्‍छिङ्‌ङाङ्॥

४ यहवे दाङ्‌बे़ल्‍ले़ कुमिमिदिङ्‌ङिन् नाङ्‌गे़न् पिसाङ् के़हिसिङ्‌बा यम्‍बा लाम्‍धेःप्‍पोलाम् माङ्‌हिम्‍मो लासे़॥

५ खे़ब्‍याङ् निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ आङ्‌गाॽ थाःङ् फोःक्‍खाङ् हे़क्‍क्‍याङ् सिगाङ् ले़प्‍माङ्‌बा लक्‍खुम्‍मो ताराङ्, खम्‍भ्‍याङ् यहवे दाङ्‌बे़ल्‍ले़ कुमिमिदिङ्‌ङिल्‍ले़ माङ्‌हिम्‍मिन् सधे़क् तिम्‍से़॥

६ हे़क्‍क्‍याङ् खे़न् मनान् आङ्‌गाॽ आबेसाङ् ये़बे़ज्‍ये़ःल्‍ले़, माङ्‌हिम्‍मोलाम् कुभा लत्‍छा मनारे़ पाःन्‍छाःत्‍ताङ्‌बा खे़प्‍सुङ्॥

७ खुने़ॽ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, कङ्‌ग आङ्‌गाॽ आहाङ्‌युक्‍नादे़न् नु आङ्‌गाॽ आलाङ् तोॽभे़ःत् ते़न्‍लो॥ आङ्‌गाॽ कप्‍मो इस्राइलबा मनाहाॽरे़ खुन्‍छिॽ लुम्‍मो सदादिङ् आभे़ल्‍ले़साङ् वाॽआ॥ इस्राइलबा हिम्‍सयङ्‌हाॽ नु खे़ङ्‌हाॽरे़ खुन्‍छिॽ हाङ्‌हाॽरे़ खे़ङ्‌हाॽरे़ खुन्‍छिॽ याम्‍बोःप्‍मालाम् इग्र माङ्‌हिम् पेसाङ् खे़ङ्‌हाॽरे़ खुन्‍छिॽ हाङ्‌हाॽरे़ खुन्‍छिॽ चेहाॽ मे़न्‍लुप्‍तुसिन्‌ॽ हे़क्‍क्‍याङ् याम्‍मो आभे़ल्‍ले़आङ् आङ्‌गाॽ आसेसे मिङ्‌ङिन् आसुत्‍थो मे़न्‍जोगुन्‌ॽ॥

८ खे़न् हाङ्‌हाॽरे़ खुन्‍छिॽ लाम्‍धेःत्‍पुङ्‌ङिन् आङ्‌गाॽ आलाम्‍धेत् पुङ्‌ङिल्‍ले़ कुबेसाङ् मे़युक्‍खु हे़क्‍क्‍याङ् खुन्‍छिॽ लाम्‍धेःत् ये़प्‍नाहाॽ आङ्‌गाॽ आलाम्‍धेत् ये़प्‍नाहाॽरे़ कुबेसाङ् मे़जोगु, खम्‍भ्‍याङ् खे़ङ्‌हाॽ नु आङ्‌गाॽ लुम्‍मो लत्‍छा लुङ्‌धाक् थिक्‍लक् याःक्‍ते़ल्‍ले़ खे़ङ्‌हाॽरे़ खुन्‍छिॽ याम्‍गे़सिङ्‌बा याःम्‍बक्‍हाॽरे़ आङ्‌गाॽ आसेसे मिङ्‌ङिन् आसुत्‍थो मे़जोगु॥ कल्‍ले़चोगुल्‍ले़ आङ्‌गाॽ आयाःक्‍ले़ॽमो आङ्‌गाॽ खे़ङ्‌हाॽ मे़क्‍खुङ्‌सिङ्॥

९ आल्‍ल खे़ङ्‌हाॽरे़ खुन्‍छिॽ याम्‍बोःप्‍मा याःम्‍बक्‍किन् मे़ले़रुर हे़क्‍क्‍याङ् खे़ङ्‌हाॽरे़ खुन्‍छिॽ हाङ्‌हाॽरे़ खुन्‍छिॽ चेहाॽ मे़लःत्‍तु मे़देसुसिर पोःङ्‌ॽ॥ हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ लुम्‍मो सदादिङ् आभे़ल्‍ले़साङ् वाॽआ॥

१० “नासिगे़न् थक्‍ला के़गप्‍पा मे़न्‍छाम् याप्‍मिए, माङ्‌हिम्‍मिल्‍ले़ कुयाःम्‍बेओ खे़ने़ॽ इस्राइलबा मनाहाॽ मे़त्‍ते़से़ॽ, हे़क्‍केलॽरिक् खुन्‍छिॽ लायोहाॽरे़ लागि खे़ङ्‌हाॽ सिरिङ्‌ममो मे़धार॥ खे़ङ्‌हाॽरे़ कन् माङ्‌हिम्‍मोबा कुलिङ्‌दो के़गे़प्‍पा निङ्‌सेःक्‍किन् निङ्‌वाॽ मे़इःत्‍तुर॥

११ हे़क्‍क्‍याङ् खे़ङ्‌हाॽरे़ मे़जोगुआङ् वाॽबा खे़न् के़रे़क् पाःन्‍हाॽओ खुन्‍छिॽ सिरिङ्‌ममो मे़धाने़भग्र खे़ने़ॽ खे़ङ्‌हाॽ कन् माङ्‌हिम्‍मिन् नु खे़प्‍मो चाहा के़जोःक्‍पा के़रे़क् पाःन्‍हाॽ, खे़प्‍मो लाःक्‍कात् लःम्‍मा नु सिगाङ् लाःप्‍मा लाम्‍धेःप्‍पाहाॽ, खे़प्‍मोबा के़रे़क् चोःङ्‌हाॽ हे़क्‍क्‍याङ् खे़प्‍मोबा के़रे़क् थिम्‍हाॽ नु इङ्‌जाङ्‌हाॽ खक्‍पे़त् मे़त्‍ते़से़ॽ॥ खे़ङ्‌हाॽरे़ खुन्‍छिॽ तगि कन् पाःन्‍हाॽ खे़ने़ॽ साप्‍ते़ॽ, हे़क्‍केलॽरिक् खे़प्‍मोबा कुजोःङ् पाःन्‍नो खे़ङ्‌हाॽ कुदोःप्‍मा याःम्‍बक् के़जोःक्‍पा मे़बोङ्‌ल, हे़क्‍क्‍याङ् खे़प्‍मोबा थिम्‍हाॽ नु इङ्‌जाङ्‌हाॽ मे़इःत्‍तु मे़नाःत्‍तुर॥

१२ “माङ्‌हिम्‍मोबा इङ्‌जाङ्‌ङिन् हाबा कन्‍लो– कोःक्‍मा फाङ्‌जङ् थे़गु माङ्‌वा सम्‍धाङ्‌बा के़रे़क् पिसाङ्‌बा ते़न्‍निन् साॽरिक् सेसेबा पोःङ्‌ॽ॥ माङ्‌हिम्‍मोबा इङ्‌जाङ्‌ङिन् हाबा कन्‍ने़रो॥”

ले़त्‍ति तोःम्‍मादे़न्

१३ “ले़त्‍ति तोःम्‍मादे़न्‍निल्‍ले़ कुसिःक्‍माहाॽ केःम्‍बा हुक्‍सिक् कुइसिःक् हाबा कन्‍हाॽरो– केःम्‍बा हुक्‍सिक्‍किल्‍ले़ कुसिःक्‍मे़न् हुक्‍सिक् थिक्‍काङ् हुक्‍ताप्‍पेॽ थिक् पे़रे़म्‍बा यारिक्‍लो॥ ले़त्‍ति तोःम्‍मादे़न्‍निल्‍ले़ कुयुक्‍नाःल्‍ले़ कब्रिङ् पिसाङ् हुक्‍सिक्‍थिक् मु पाक्‍लुम् के़लॽबा नु हुक्‍सिक्‍थिक् कुभे़रे़ के़ने़बा वालाम् ने़स्‍से़, खे़ल्‍ले़ कुया कब्रिङ् सोःक्‍पित्‍ता थिक् कुगःङ्‌ग्‍या पत्‍छे़॥ हे़क्‍क्‍याङ् ले़त्‍ति तोःम्‍मादे़न्‍निल्‍ले़ कुलिङ्‌गे़न्‍निन्‍ग हाबा कन्‍लो–

१४ खाम्‍बाङ्‌ङो के़ने़बा कुयुक्‍नाओलाम् मुःस्‍मा कुदाःत्‍लाओबा कुयाओ थारिक् ले़त्‍ति तोःम्‍मादे़न्‍निन् हुक्‍सिक् ने़त्‍छि केःम्‍बा नु हुक्‍सिक्‍थिक् कुभे़रे़ के़ने़बा चोक्, चुक्‍पा कुसे़त्‍तोलाम् च्‍यम्‍बा कुसे़त्‍तो थारिक् खे़न् हुक्‍सिक् लिसि कुलिङ्‌गे़न् केःम्‍बा नु हुक्‍सिक्‍थिक् कुभे़रे़ के़बप्‍पा चोक्॥

१५ ले़त्‍ति तोःम्‍मा मिहाःत्‍लुङ्‌ङिन् हुक्‍सिक् लिसि कुलिङ्‌गे़न् केःम्‍बा चोक्, हे़क्‍क्‍याङ् लिसि कुसुक्‍पो लिसि हासम्‍सम्‍बा कुदाङ्‌हाॽ चम्‍बे़त् चम्‍बे़त् युङ्॥

१६ ले़त्‍ति तोःम्‍मा मिहाःत्‍लुङ्‌ङिन् हुक्‍सिक् थिबोङ्‌ङाङ् ने़त्‍छि कुलाम्‍ति नु थिबोङ्‌ङाङ् ने़त्‍छि कुभे़रे़ के़ने़बा कुसुक्‍पा लिसि के़बप्‍पा चोक्॥

१७ ले़त्‍ति तोःम्‍मादे़न्‍निल्‍ले़ थाःङ्‌बा कुगःङ्‌ग्‍यान्‍नाङ् कुसुक्‍पा लिसि के़बप्‍पा चोक्, थिबोङ्‌ङाङ् लिसि हुक्‍सिक् केःम्‍बा कुलाम्‍तिःन् नु थिबोङ्‌ङाङ् लिसि हुक्‍सिक् के़भे़रे़ के़बप्‍पा, कुभ्रे़ःङ् हुक्‍सिक् यारिक् के़धुङ्‌बा कुगःङ्‌ग्‍या नु खे़प्‍मो कब्रिङ् पिसाङ् हुक्‍सिक्‍थिक् यारिक् मु पाक्‍लुम् के़लाःप्‍पा वालाम् पत्॥ ले़त्‍ति तोःम्‍मादे़न्‍नोबा नाहाङ्‌सेःक्‍हाॽ नाङ्‌गे़न् पिसाङ् के़हिसिङ्‌बा चोक्‍लो॥”

ले़त्‍ति तोःम्‍मादे़न्‍निन् मे़दोन्‍दु

१८ खे़ब्‍याङ् खुने़ॽ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– ले़त्‍ति तोःम्‍मादे़न्‍निन् चोःक्‍मा चुःत्‍ताङ् कप्‍मो मिधिङ्‌मनादेमनाबा सिदुङ्‌जभाहाॽ नु वायागे़न् सिदुङ्‌जभा सामाक्‍खिन् कल्‍ले़ कुसम्‍धाङ् साङ्‌मारे़ लागि थिम्‍हाॽ हाबा कन्‍हाॽएरो–

१९ खे़ने़ॽ सुत्‍थो पोङ्‌मा वायागे़न् सिदुङ्‌जभारे़ लागि, आङ्‌गाॽ आबेसाङ् माङ्‌से़वा चोःक्‍से़ के़दाबा, ले़बि थाःक्‍कोबा सादोक्‍किल्‍ले़ कुहिम्‍सयङ्‌बा निङ्‌वाॽफुसाम्‍बाहाॽ खे़ने़ॽ लत्‍छा कुम्‍बाबा पित्‍सात् के़बिरुसिर पोःङ्‌ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

२० खे़ल्‍ले़ कुभा कुमाक्‍खिॽहाॽ तेॽरे़आङ् ले़त्‍ति तोःम्‍मादे़न्‍निल्‍ले़ लिम्राङ् कुदाङ्‌हाॽओ हे़क्‍क्‍याङ् थाःङ्‌स्‍मा कुसे़त्‍ते़ल्‍ले़ लिसि कुसुक्‍पाहाॽओ नु खे़ल्‍ले़ कुयाहाॽ कब्रिङ् के़रे़क् हुःत्‍ते़ॽ, हे़क्‍केलॽरिक् ले़त्‍ति तोःम्‍मादे़न्‍निन् सुत्‍थो चोगे़ॽआङ् निङ्‌वाॽफुमाङ्‌ङिन् माङ्‌से़वा मे़प्‍मारे़ लागि यारिप् चोगे़ॽ॥

२१ खे़ब्‍याङ् सुत्‍थो पोङ्‌मा वायागे़न् सिदुङ्‌जभारे़ लागि खे़ने़ॽ कुम्‍बाबा से़गम्‍बा पित् थिक् के़याङ्‌सिङ्‌ल पोःङ्‌ॽ, हे़क्‍क्‍याङ् चोःक्‍मा के़बोङ्‌बा माङ्‌हिम् लाःक्‍कात् मिधिक्‍खे़देसे़ॽ॥

२२ “खे़ल्‍ले़ कुदाःन्‍दिक् निसिगेक्‍पा ये़न्‍नो, सुत्‍थो पोङ्‌मा वायागे़न् सिदुङ्‌जभाःल्‍ले़ लागि खे़ने़ॽ लत्‍छा याङ्‌घेःक् मे़म्‍बप्‍मनाबा कुम्‍बाबा मे़ःन्‍दाधिक् याङ्‌सिङ्‌ङे़ॽ, हे़क्‍क्‍याङ् कुम्‍बाबा से़गम्‍बा पित्‍तिल्‍ले़ कुमाक्‍खिल्‍ले़ ले़त्‍ति तोःम्‍मादे़न्‍निन् सुत्‍थो के़जोगुबा कुइसिःक् कन् मे़ःन्‍दाःल्‍ले़ कुमाक्‍खिल्‍ले़ कन् सुत्‍थो के़जोगुर पोःङ्‌ॽ॥

२३ खे़ने़ॽ कन् सुत्‍थो चोःक्‍मा के़सुरुआङ् मे़ङ्‌गाःम्‍मनाबा कुम्‍बाबा पित्‍सात् थिक् नु थक्‍सा लुप्‍पोलाम् थुःम्‍बा थिक् के़दोःन्‍दुसिर पोःङ्‌ॽ, खे़न् ने़प्‍माङ् मे़ङ्‌गाःम्‍मनाबा पोङ्‌सिर पोःङ्‌ॽ॥

२४ यहवे दाङ्‌बे़ल्‍ले़ कुदगि खे़ने़ॽ खे़ङ्‌हाॽ के़दोःन्‍दुसिर पोःङ्‌ॽ, हे़क्‍क्‍याङ् निङ्‌वाॽफुसाम्‍बाहाॽरे़ खे़न् थक्‍साहाॽ सम्‍धाङ् युम्‍मिल्‍ले़ मे़जुःत्‍तुसिर पोःङ्‌ॽ खे़ब्‍याङ् यहवे दाङ्‌बाओ मिधिङ्‌मनादेमनाबा सिदुङ्‌जभा कुइसिःक् सिदुङ्‌जभा के़दोःन्‍दुसिर पोःङ्‌ॽ॥

२५ “सुत्‍थो पोङ्‌मा वायागे़न् सिदुङ्‌जभाःल्‍ले़ लागि नुसि ये़न् थारिक् खे़ने़ॽ थिक्‌याःन्‍धक् मे़ःन्‍दबका थिक् के़दारुर पोःङ्‌ॽ, मे़ङ्‌गाःम्‍मनाबा कुम्‍बाबा पित्‍सात् थिक् नु मे़ल्‍लुक् लुप्‍पोलाम् थुःम्‍बा थिक्‍काङ् खे़ने़ॽ के़दारुर पोःङ्‌ॽ॥

२६ ले़त्‍ति तोःम्‍मादे़न्‍निल्‍ले़ लागि नु सुत्‍थो चोःक्‍सिङ्‌मारे़ लागि खे़ङ्‌हाॽरे़ नुसि ये़न् थारिक् निङ्‌वाॽफुमाङ्‌ङिन् माङ्‌से़वा मे़प्‍मारे़ लागि यारिप् मे़जोगुर हे़क्‍क्‍याङ् खे़न् सुत्‍थो मे़जोगुर, कम्‍भलॽरिक् खे़ङ्‌हाॽरे़ कन् मे़दोन्‍दुॽ॥

२७ कन् नुसि ये़न्‍हाॽरे़ कुनुप्‍मो, ये़त्‍छि ये़न्‍नाङ्‌धो निङ्‌वाॽफुसाम्‍बाहाॽरे़ खिनिॽ मिधिङ्‌मनादेमनाबा वायागे़न् सिदुङ्‌जभाहाॽ नु तङ्‌जुम् वायागे़न् सिदुङ्‌जभाहाॽ ले़त्‍ति तोःम्‍मादे़न्‍नो के़दोःन्‍दुम्‍ल पोःङ्‌ॽ॥ खे़ब्‍याङ् आङ्‌गाॽ खिनिॽ ताःक्‍निङ्‌ॽ॥ आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌लो॥”

माङ्‌हिम्‍मो लाःप्‍मा थिम्‍हाॽ

४४

खे़ब्‍याङ् खे़न् मनाःल्‍ले़ आङ्‌गाॽ सेसेदे़न् लाकात्‍पा नाङ्‌गे़न् पिसाङ् के़हिसिङ्‌बा यम्‍बा लाम्‍धेःप्‍पो नुःक्‍ताङ् ताराङ्, कर कन् सुप्‍मनाबा पत्‍छे़॥

२ यहवे दाङ्‌बे़ल्‍ले़ आङ्‌गाॽ मे़त्‍ताङ्, “कन् यम्‍बा लाम्‍धेःप्‍पान् सुप्‍मनाबाए पत्‍ल पोःङ्‌ॽ॥ आत्‍तिल्‍ले़आङ् कन् आफाल्‍ले़आङ् मे़हन्‍दुन्‍ल हे़क्‍क्‍याङ् लाङ्‌मे़घेःक्‍ने़न्‍ल, थेआङ्‌भे़ल्‍ले़ यहवे दाङ्‌बा इस्राइलबा निङ्‌वाॽफुमाङ्‌ङिन् कप्‍मोलाम् लासे़आङ् वाॽ॥

३ यहवे दाङ्‌बे़ल्‍ले़ कुदगि युङ्‌माआङ् सिदुङ्‌जभा तोःम्‍मनाबा कुजा चामारे़ लागि हाङ्‌ङिन् आप्‍फेक्‍लक् यम्‍बा लाःम्‍धेःत् सिगाङ् लाःप्‍मा सुक्॥ खुने़ॽ यम्‍बा लाम्‍धेःप्‍पोबा आःम्‍भोॽओलाम् लाःप्‍मा पोःङ्‌ॽ हे़क्‍क्‍याङ् आम्‍भा खे़न् लाम्‍बाए लःम्‍मा पेःक्‍मा पोङ्‌लो॥”

४ खे़ब्‍याङ् खे़न् मनाःल्‍ले़ आङ्‌गाॽ थाङ्‌गे़त् पिसाङ्‌बा सिगाङ्‌बा यम्‍बा लाम्‍धे़ःप्‍पोलाम् माङ्‌हिम् तगाङ्‌बा लक्‍खुम्‍मो ताराङ्॥ आङ्‌गाॽ ओमयाङ्‌ङिल्‍ले़ यहवे दाङ्‌बे़ल्‍ले़ कुहिम्‍मिन् यहवे दाङ्‌बे़ल्‍ले़ कुमिमिदिङ्‌ङिल्‍ले़ थिम्‍सुबा निसुङ्, हे़क्‍क्‍याङ् आङ्‌गाॽ खाम्‍बाङ्‌ङो साम्‍बोन् हबत् फन्‍छिङ्‌ङा॥

५ यहवे दाङ्‌बे़ल्‍ले़ आङ्‌गाॽ मे़त्‍ताङ्, “नासिगे़न् थक्‍ला के़गप्‍पा मे़न्‍छाम् याप्‍मिए, यहवे दाङ्‌बे़ल्‍ले़ कुहिम्‍मिल्‍ले़ कुयाःम्‍बेओ आङ्‌गाॽ खे़ने़ॽ मे़त्‍ने़बा के़रे़क् थिम्‍हाॽ नु इङ्‌जाङ्‌हाॽ सिङ्‌सिङ् ये़क्‌ये़क्‍काङ् ओमे़त्‍ते़ॽ, निःत्‍ताङ्‌लाम् खे़प्‍से़ॽ हे़क्‍क्‍याङ् नुरिक् निङ्‌वाॽ पिरे़ॽ॥ माङ्‌हिम्‍मो आत्‍तिन्‍हाॽरे़ लाःप्‍मा लःम्‍मा मे़घोसुॽ हे़क्‍क्‍याङ् आत्‍तिन्‍हाॽरे़ मे़ङ्‌घोसुन्‌ॽ खे़न् खे़ने़ॽ नुरिक् ओमे़त्‍ते़ॽ॥

६ खे़ने़ॽ इस्राइलबा पिफ्‍युङ्‌बाहाॽ अक्‍खे मे़त्‍ते़से़ॽ, ‘आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– इस्राइलबा मनासे, खिनिॽ याम्‍गे़सिङ्‌बा फे़न्‌याःम्‍बक्‍हाॽ साॽरिक्‍के इःत्‍ते़रो!

७ याम्‍गे़सिङ्‌बा खिनिॽ फे़न्‌याःम्‍बक्‍हाॽनुःल्‍ले़ वेॽ, निङ्‌वाॽओ नु थक्‍लाओ हर्दो मे़न्‍हे़क्‍मनाबा वेॽ लाजेॽबा मनाहाॽ आङ्‌गाॽ आसेसेदे़न्‍नो खिनिॽ के़दारुम्‍सिम्‍माङ् आङ्‌गाॽओ कुजा, सासोःत् नु माक्‍खिॽ के़दोःन्‍दुम्‍मिल्‍ले़ आसुत्‍थो के़जोगुम्, हे़क्‍क्‍याङ् आङ्‌गाॽ चोगुङ्‌बा माङ्‌हुप्‍पिन् खिनिॽ के़भेःन्‍दुम्॥

८ आङ्‌गाॽ आसेसे थिम्‍हाॽरे़ कुयाःम्‍बेओ चोःक्‍मा के़बोङ्‌बा याःम्‍बक्‍हाॽ खिनिॽ चोःक्‍मारे कुले़क्‌वा, आङ्‌गाॽ आसेसेदे़न्‍निन् ओमे़प्‍मारे़ लागि खिनिॽ वेॽहाॽ हुक्‍के़सुप्‍तुम्‍सिम्॥

९ “‘आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुङ्‌ॽ– निङ्‌वाॽओ नु थक्‍लाओ हर्दो मे़न्‍हे़क्‍मनाबा वेॽ लाजेॽबाहाॽ, इस्राइलिहाॽरे़ खुन्‍छिॽ लुम्‍मो के़युङ्‌बा वेॽ लाजेॽबा आत्‍तिन्‍हाॽआङ् आङ्‌गाॽ आसेसेदे़न्‍नो लाःप्‍मा मे़ङ्‌घोने़न्‍लो॥’”

ले़बिहाॽरे़ निङ्‌वाॽफुसाम्‍बा याःम्‍बक् चोःक्‍मा मे़नुॽने़न्

१० “‘इस्राइलबा मनाहाॽ ताप्‍मे़बे़ॽरे़आङ् मे़बेबा ये़म्‍माङ्‌धो आङ्‌गाॽलाम् माःङ्‌घा के़बोङ्‌बा नु आङ्‌गाॽ याप्‍मि के़नाॽबाआङ् खुन्‍छिॽ नावाइत्‍लाहाॽओ के़माबाआङ् के़वाॽबा ले़बिहाॽरे़ खुन्‍छिॽ लायोल्‍ले़ खुम्‍दिङ्‌ङिन् मे़दुमुर पोःङ्‌ॽ॥

११ खे़ङ्‌हाॽरे़ आङ्‌गाॽ आसेसेदे़न्‍नो याःम्‍बक् चोःक्‍मा मे़घोसुॽ, माङ्‌हिम्‍मोबा यम्‍बा लाम्‍धेःत्‍हाॽ कोमा नु माङ्‌से़वा याःम्‍बक् चोःक्‍माआङ् मे़घोसुॽ, हे़क्‍क्‍याङ् खे़ङ्‌हाॽरे़ मनाहाॽरे़ लागि मिधिङ्‌मनादेमनाबा सिदुङ्‌जभाहाॽ नु सिदुङ्‌जभाहाॽ से़प्‍मा मे़सुक्‍तुसिॽ खे़ब्‍याङ् मनाहाॽरे़ खुन्‍छिॽ तगि ये़प्‍मा नु खे़ङ्‌हाॽ माङ्‌से़वा याःम्‍बक् चोःक्‍मा पिमा मे़सुक्‍तुसिॽ॥

१२ कर खे़ङ्‌हाॽरे़ खुन्‍छिॽ आप्‍फेक् नावाइत्‍लाहाॽ तगि मनाहाॽ याःम्‍बक् मे़जोगु मे़बिरुसिबा नु इस्राइलबा हिम्‍सयङ्‌हाॽ लायोओ मे़धासुसिबाल्‍ले़ चोगुल्‍ले़, खे़ङ्‌हाॽरे़ खुम्‍दिङ् खोमाए पोःङ्‌ॽ फाॽआङ् आङ्‌गाॽ आहुक्‍किल्‍ले़ साःप्‍सुङ्‌सिङ्‌ङाङ् माङ्‌हे़क् चोगुङ्‌ङाङ् वाॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥

१३ निङ्‌वाॽफुसाम्‍बाहाॽ कुइसिःक् खे़ङ्‌हाॽ आङ्‌गाॽ आबेसाङ् तामा मे़ङ्‌घोने़न् इग्र आङ्‌गाॽ आत्‍तिन् आसेसे पाःन्‍हाॽरे़ कुबेसाङ् इग्र के़रे़क्‍नुःल्‍ले़ साॽरिक् आसेसे सिदुङ्‌जभाहाॽरे़ कुबेसाङ् खे़ङ्‌हाॽ तामा मे़ङ्‌घोने़न्, खे़ङ्‌हाॽरे़ मे़जोगुबा याम्‍गे़सिङ्‌बा लायोहाॽरे़ लागि खे़ङ्‌हाॽ सिरिङ्‌ममो थामाए पोःङ्‌ॽ॥

१४ हे़क्‍केसाङ् माङ्‌हिम्‍मोबा लक्‍पे़न्‍हाॽ नु खे़प्‍मो चोःक्‍मा के़बोङ्‌बा के़रे़क् याःम्‍बक्‍हाॽ आङ्‌गाॽ खे़ङ्‌हाॽए पिरुङ्‌सिङ्‌लो॥’”

निङ्‌वाॽफुसाम्‍बाहाॽ

१५ “‘कर इस्राइलिहाॽ ताप्‍मे़बेॽरे़आङ् आङ्‌गाॽलाम् माःङ्‌घा मे़बोःक्‍खे़आङ् मे़वये़साङ् ले़बि थाःक्‍कोबा सादोकरे़ कुहिम्‍सयङ्‌बा निङ्‌वाॽफुसाम्‍बाहाॽरे़ग आङ्‌गाॽ आसेसेदे़न्‍नोबा याःम्‍बक्‍हाॽ कुदोःप्‍माआङ् मे़जोगुर मे़वये़, खे़ङ्‌हाॽ माङ्‌से़वा याःम्‍बक् चोःक्‍मारे़ लागि आङ्‌गाॽ आबेसाङ् मे़दार पोःङ्‌ॽ, आङ्‌गाॽ आदगि सासोःत् नु सामाक्‍खिॽ सिदुङ्‌जभा तोःन्‍छे़ खे़ङ्‌हाॽ आङ्‌गाॽ आदगि मे़ये़प्‍ल पोःङ्‌ॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥

१६ आङ्‌गाॽ आहिम्‍मोबा सेसेदे़न्‍नो खे़ङ्‌हाॽरक् मे़लात्, आङ्‌गाॽ आलागि माङ्‌से़वा याःम्‍बक् चोःक्‍मारे़ लागि नु आङ्‌गाॽ आयाःम्‍बक् चोःक्‍मारे़ लागि खे़ङ्‌हाॽरक् आङ्‌गाॽ आजप्‍ते़न्‍निल्‍ले़a कुबेसाङ् मे़दारो॥

१७ “‘खे़ङ्‌हाॽ सिगाङ् लक्‍खुम्‍मोबा यम्‍बा लाम्‍धेःप्‍पाहाॽलाम् मे़लाःत्‍तिल्‍ले़ खे़ङ्‌हाॽरे़ नैनासुत् चिरिक्‍किल्‍ले़न् चाङ्‌हाॽ मे़जाक्‍खुर पोःङ्‌ॽ, सिगाङ् लक्‍खुम्‍मोबा यम्‍बा लाम्‍धेःत्‍हाॽओ इग्र माङ्‌हिम् सिगाङ् खे़ङ्‌हाॽ माङ्‌से़वा याःम्‍बक् मे़जोःक्‍किल्‍ले़ खे़ङ्‌हाॽरे़ से़मुरिक्‍लाम् थाक्‍मनाबा थे़मा चाङ्‌ङाङ् मे़न्‍जाक्‍खुन्‍ल॥

१८ खे़ङ्‌हाॽरे़ खुन्‍छिॽ थे़गेःक्‍हाॽओ नैनासुत् पागारि मे़घुःक्‍खुर पोःङ्‌ॽ हे़क्‍क्‍याङ् खे़ङ्‌हाॽरे़ खुन्‍छिॽ के़ङ्‌ङो नैनासुत् चिरिक्‍किल्‍ले़न् चाङ् सिगाङ् कुभाक् थिक् मे़जाक्‍खुर पोःङ्‌ॽ॥ खे़ङ्‌हाॽरे़ होःम्‍ब्रिक्‌वा के़लःम्‍बा आत्‍तिन् परिक्‍ले़न्‍नाङ् चाङ् चाङ्‌मा मे़नुॽने़न्॥

१९ मनाहाॽ मे़वाॽबा लाःक्‍कात् लक्‍खुम्‍मो खे़ङ्‌हाॽ पेःक्‍मानुःल्‍ले़ तगि, खे़ङ्‌हाॽरे़ माङ्‌से़वा मे़जोःक्‍किल्‍ले़ मे़जाक्‍खुआङ् मे़वाॽबा चाङ्‌हाॽ मे़भे़न्‍दुआङ् सेसेबा याक्‍फाङ्‌हाॽओ मे़ने़स्‍सु मे़धर पोःङ्‌ॽ, खे़न् चाङ्‌हाॽ सेसे चोःक्‍पाल्‍ले़ चोगुल्‍ले़ मनाहाॽ हान्‍ति मे़न्‍जोगुसिन्‍ल फाॽआङ् खे़ङ्‌हाॽरे़ वेॽ चाङ् मे़जाक्‍खुर पोःङ्‌ॽ॥

२० “‘खे़ङ्‌हाॽरे़ खुन्‍छिॽ थे़गेःक्‍मुरिक्‍हाॽ नःङ्‌मा मे़नुॽने़न् इग्र केःम्‍बा पोर याःम्‍मा मे़नुॽने़न्, कर खे़ङ्‌हाॽरे़ खुन्‍छिॽ थे़गेःक्‍मुरिक्‍हाॽ ताङ्‌बा मे़घक्‍तुर पोःङ्‌ॽ॥

२१ खे़ङ्‌हाॽ सिगाङ्‌बा लक्‍खुम्‍मो मे़लाःत्‍तिल्‍ले़ आत्‍तिन् निङ्‌वाॽसाम्‍बे़ल्‍ले़आङ् चे़ल्‍ले़क्‍सेॽ थि थुङ्‌मा मे़नुॽने़न्॥

२२ खे़ङ्‌हाॽरे़ कुये़म्‍बा के़सिमा इग्र कुये़म्‍बाःल्‍ले़ नाॽरुमा मे़न्‍छुमान् ते़न्‍धाम् मेःक्‍खिम् लिःङ्‌मा मे़नुॽने़न्, खे़ङ्‌हाॽरे़ इस्राइल थाःक्‍कोबा सिसागे़न् मे़न्‍छ्‌याहाॽ इग्र निङ्‌वाॽफुसाम्‍बाहाॽरे़ खुन्‍छिॽ मेमेदुमाहाॽरक् मेःक्‍खिम् मे़प्‍मा मे़सुक्‍तुसिॽ॥

२३ खे़ङ्‌हाॽरे़ आङ्‌गाॽ आमनाहाॽ सेसेबा, मे़न्‍जोबा नु थिम् कुइसिःक् सुत्‍थो इग्र आसुत्‍थो पाःन्‍हाॽ से़म्‍मा मे़हुॽरुसिॽ॥

२४ “‘कुभा खे़माॽ पोःक्‍ने़भग्र, निङ्‌वाॽफुसाम्‍बाहाॽरे़ए खासे़न्‍लोःम्‍बा कुइसिःक् याःम्‍बक् मे़जोगुर पोःङ्‌ॽ, हे़क्‍क्‍याङ् आङ्‌गाॽ आधिम्‍हाॽ कुइसिःक् तुःन्‍देॽहाॽ निःन्‍धो मे़जोगुर पोःङ्‌ॽ॥ खे़ङ्‌हाॽरे़ आङ्‌गाॽ आसाम्‌यो थिम्‍हाॽ नु आङ्‌गाॽ आइङ्‌जाङ्‌हाॽ आङ्‌गाॽ निःन्‍धो चोगुङ्‌बा के़रे़क् तङ्‌नाम्‍हाॽरे़ लागि मे़इःत्‍तु मे़नाःत्‍तुर पोःङ्‌ॽ हे़क्‍क्‍याङ् खे़ङ्‌हाॽरे़ आङ्‌गाॽ आसाबाथहाॽ सेसे मे़ने़त्‍तुर पोःङ्‌ॽ॥

२५ “‘निङ्‌वाॽफुसाम्‍बे़न् के़सिबा मनाःल्‍ले़ कुबेसाङ् पेःक्‍माआङ् आप्‍फेक् आसुत्‍थो चोःक्‍सिङ्‌मा मे़नुॽने़न्, करसाङ् के़सिबा मनान् आप्‍फेक् कुम्‍बा, इग्र कुम्‍मा, कुस्‍सा ये़म्‍बित्‍छा इग्र कुस्‍सा मे़न्‍छुमा, कुन्‍साॽ कुम्‍भुॽ इग्र मेःक्‍खिम् मे़म्‍बोङ्‌ङेमा कुन्‍ने़ॽ कुन्‍साॽने़भग्र, खुने़ॽ आप्‍फेक् आसुत्‍थो चोःक्‍सिङ्‌मा सुक्॥

२६ खुने़ॽ सुत्‍थो चोःक्‍सिङ्‌ङाङ् एगाङ् नुसि ये़न् थारिक् हाङ्‌घुर पोःङ्‌ॽ॥

२७ सेसेदे़न्‍नो माङ्‌से़वा याःम्‍बक् चोःक्‍से़ सेसेदे़न्‍नोबा सिगाङ् लक्‍खुम्‍मो लाःत्‍तिल्‍ले़ याःन्‍दिक्, खुने़ॽ आप्‍फेक् कुलागि लत्‍छा सुत्‍थो पोङ्‌मा वायागे़न् सिदुङ्‌जभा तोःन्‍दुर पोःङ्‌ॽ, आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुङ्‌ॽ॥

२८ “‘निङ्‌वाॽफुसाम्‍बाहाॽरे़ खुन्‍छिॽ लक्‍खोमाग आङ्‌गाॽरक् पोङ्‌मा के़बोङ्‌बा पोःङ्‌ॽ॥ इस्राइलओ खिनिॽ खे़ङ्‌हाॽ थे़माआङ् याङ्‌साकुन्‍धे मे़बिरे़म्‍सिम्‍मिन्‍नेॽ, आङ्‌गाॽए खे़ङ्‌हाॽरे़ खुन्‍छिॽ याङ्‌साकुन्‍धेआरो॥

२९ खे़ङ्‌हाॽरे़ पोगुगे़न् कुजा सिदुङ्‌जभाहाॽ, सुत्‍थो पोङ्‌मा वायागे़न् सिदुङ्‌जभाहाॽ नु आप्‍तिक्‍लाम्‌ ले़प्‍मि खोमा वायागे़न् सिदुङ्‌जभाहाॽ मे़जरो, इस्राइलओ मनाहाॽरे़ आङ्‌गाॽओ मे़से़न्‍दुआङ् मे़दोन्‍दुबा के़रे़क् हुक्‌वाहाॽ खे़ङ्‌हाॽरे़न् पोःङ्‌ॽ॥

३० तगि के़दुम्‍बा के़रे़क् नुबा सिङ्‌सेॽहाॽ नु खिनिॽ के़दोःन्‍दुम्‍बा के़रे़क्‍नुःल्‍ले़ नुबा हुक्‌वाहाॽ निङ्‌वाॽफुसाम्‍बाहाॽरे़न् पोःङ्‌ॽ॥ खिनिॽ के़युःत्‍तुम्‍बा फेॽदुम्‍लाम्‍बाबा के़रे़क्‍नुःल्‍ले़ तगिबा कुजान् खिनिॽ निङ्‌वाॽफुसाम्‍बाहाॽ के़बिरुम्‍सिम्‍ल पोःङ्‌ॽ हे़क्‍केलॽरिक् खिनिॽ हिम्‍सयङ्‌हाॽओ हाङ्‌वागे़न् मुॽइसाम् थारो॥

३१ आप्‍फेक् के़सिबा इग्र ताम्‍भुङ् थक्‍साहाॽरे़ मे़भुयु मे़स्‍ये़रुसिबा कुसिवे़त् खोगे़दे़प्‍पा आत्‍तिन् पुसा इग्र थक्‍सा साःन्‍नाङ् निङ्‌वाॽफुसाम्‍बाहाॽरे़ चामा मे़नुॽने़न्‍लो॥’”

a 

४४:१६ चप्‍ते़न् फाॽइन् यहवे दाङ्‌बाओ ले़त्‍ति तोःम्‍मादे़न्॥ ४१:२२ओ ओमे़त्‍ते़म्‍मे़ॽ॥

लाजेन् मे़भःक्‍खु

४५

“‘खिनिॽ लक्‍खोमारे़ लागि लाजेन् के़भःक्‍खुम्‍मिल्‍ले़ २५,००० हे़न्‍छिङ् हुक्‍सिक् केःम्‍बा कुलाम्‍ति नु २०,००० हुक्‍सिक् कुभे़रे़ के़ने़बा कुलक् थिक् सेसे थुम् पोङ्‌मारे़ लागि यहवे दाङ्‌बाओ खिनिॽ के़दोःन्‍दुम्‍ल पोःङ्‌ॽ, खे़न् के़रे़क् ते़ङ्‌गप्‍पिन् सेसेबा पोःङ्‌ॽ॥

२ कप्‍मोलाम् कुलाम्‍ति नु कुभे़रे़ ने़प्‍माङ् हुक्‍सिक् ५०० के़ने़बा कुलक् थिक् सेसेदे़न्‍ले़ लागि पोःङ्‌ॽ, खे़न् लाःक्‍कात् के़रे़क् पिसाङ् ५० हुक्‍सिक् ताम्‍दाम्‍बादे़न् ने़र पोःङ्‌ॽ॥

३ कन् सेसे थुम्‍मो, २५,००० हुक्‍सिक् केःम्‍बा कुलाम्‍ति नु १०,००० हुक्‍सिक् कुभे़रे़ के़ने़बा कुलक् थिक् सिःक्‍ते़म्‍मे़ॽ॥ कप्‍मो सेसेदे़न्, साॽरिक् सेसेबादे़न् पोःङ्‌ॽ॥

४ सेसेदे़न्‍नो माङ्‌से़वा याःम्‍बक् चोःक्‍से़ के़दाबा नु यहवे दाङ्‌बे़ल्‍ले़ कुदगि निःत्‍ताङ् माङ्‌से़वा याःम्‍बक् चोःक्‍से़ के़दाबा निङ्‌वाॽफुसाम्‍बाहाॽरे़ खुन्‍छिॽ लागि खे़न् लाजेःल्‍ले़ कुलक् थिक् चक्‍खोबादे़न्‍नाङ् पोःङ्‌ॽ॥ कन् खे़ङ्‌हाॽरे़ खुन्‍छिॽ हिम्‍हाॽरे़ लागि लाजेॽ नु सेसेबादे़न्‍ले़ लागि लत्‍छा सेसेदे़न् पोःङ्‌ॽ॥

५ २५,००० हुक्‍सिक् केःम्‍बा कुलाम्‍ति नु १०,००० हुक्‍सिक् कुभे़रे़ के़ने़बा कुलक् थिक् लाजेॽ माङ्‌हिम्‍मो माङ्‌से़वा याःम्‍बक् के़जोःक्‍पा ले़बिहाॽरे़ लागि पाङ्‌जुम्‍हाॽ नु युङ्‌मारे़ लागि खुन्‍छिॽ खोमा लक् पोःङ्‌ॽ॥

६ “‘सेसेदे़न्‍निन्‍नु सोसोरिक् ५,००० हुक्‍सिक् कुभे़रे़ नु २५,००० हुक्‍सिक् केःम्‍बा कुलाम्‍ति के़ने़बा, हे़क्‍क्‍याङ् सेसेदे़न्‍निल्‍ले़ कुयाओ के़ने़बा ते़ङ्‌गप् थिक् ये़क्‌यक्‍किल्‍ले़ कुलाजेॽ सिङ्‌बुङ् कुइसिःक् एःक् से़न्‍दे़म्‍मे़ॽ, कन् के़रे़क् इस्राइलबा हिम्‍सयङ्‌हाॽरे़ लागि पोङ्‌लो॥

हाङ्‌ङिल्‍ले़ कुलाजेॽ

७ “‘सेसे थुम् नु ये़क्‌यक्‍कोबा के़रे़क् लाजेॽ सिङ्‌बुङ्‌हाॽरे़ कुयाओबा लाजेॽहाॽ हाङ्‌ङिल्‍ले़ कुलाजेॽ पोःङ्‌ॽ॥ कन् नाम्‍धा ले़प्‍माङ्‌लाम् नाम्‍धाए ले़प्‍माङ् नु नाङ्‌गे़न् ले़प्‍माङ्‌लाम् नाङ्‌गे़न्‍ने ले़प्‍माङ् के़बोबा के़बेःक्‍पा पोःङ्‌ॽ॥ थाःक् थाःक्‍हाॽरे़ खुन्‍छिॽ लक्‍हाॽओबा थिक्‍पारे़न् पे़न्‍बे़न् कुदङ्‌बा पोङ्‌ङाङ् नाम्‍धा इःन्‍दोलाम् नाङ्‌गे़न् इःन्‍दो थारिक् के़बोबा के़बेःक्‍पा लक् पोःङ्‌ॽ॥

८ इस्राइलओ कन् लाजेन् खे़ल्‍ले़ कुलक् पोःङ्‌ॽ॥ हे़क्‍क्‍याङ् आङ्‌गाॽ आहाङ्‌हाॽरे़ आङ्‌गाॽ आमनाहाॽ आल्‍लआङ्‌धो ताप्‍फे़ःल्‍लिक् मे़म्‍मे़त्‍तुसिन्‌ॽ कर इस्राइलबा हिम्‍सयङ्‌हाॽ खुन्‍छिॽ थाःक्‍हाॽ कुइसिःक् लाजेन् युक् चोःक्‍मा मे़भाःक्‍तुसिरो॥

हाङ्‌हाॽरे़ इःप्‍मा नाःप्‍मा के़बोङ्‌बा थिम्‍हाॽ

९ “‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– इस्राइलबा हाङ्‌से, खिनिॽ साॽरिक्‍के कुॽइगे़भे़रिआङ् के़वयिॽ! खिनिॽ कुॽइभे़म्‍मान् नु मे़न्‌वाॽमनाबा याःम्‍बक्‍हाॽ ले़रे़म्‍मे़ॽ हे़क्‍क्‍याङ् आत्‍तिन् के़वाॽबा नु कुदोःप्‍मा चोक् खे़न् चोगे़म्‍मे़ॽ॥ आङ्‌गाॽ आमनाहाॽ खुन्‍छिॽ लाजेॽ सिङ्‌बुङ्‌लाम् नाःप्‍मादेमासि ले़रे़म्‍मे़ॽ, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१० खिनिॽ के़गे़प्‍पा कुसिःक्‍मा कुधाङ्‌माहाॽ, के़गे़प्‍पा एपाa नु के़गे़प्‍पा बाथb के़याङुम्‍ल पोःङ्‌ॽ॥

११ एपा नु बाथ कुसिःक्‍मा कुधाङ्‌माहाॽ कुदङ्‌बा पोङ्‌मा पोःङ्‌ॽ, इग्र थिबोङ्‌लक् होमरबा बाथ नु थिबोङ्‌लक् होमरबा एपा, कन् ने़प्‍माङ्‌ले़ लागि होमरे़न्c के़वाॽबा कुसिःक्‍मा कुधाङ्‌मारो॥

१२ सेकेलओd निबोङ् गेराहe याक्‍ल पोःङ्‌ॽ॥ लिबोङ् सेकेल कुयोॽबा निबोङ्‌ङाङ् ङासि नु थिबोङ्‌ङाङ् ङासि सेकेल कुयोॽबा ङाबोङ् सेकेल कुदङ्‌बा मिनाf थिक् पोङ्‌लो॥

के़रे़क्‍नुःल्‍ले़ नुबा हुक्‌वाहाॽ नु सोसोत्‍लराङ्

१३ “‘खिनिॽ तोःम्‍मा के़बोङ्‌बा हुक्‌वाहाॽ हाबा कन्‍हाॽरो– मासि नु हःक्‍सिःल्‍ले़न् होमर थक्‍मा एपाबा तुक्‍सिगेक्‍पा कुलक्॥

१४ निःङ्‌गेॽरे़ लागि से़म्‍मा के़बोङ्‌बा कुलक् कोर थक्‍मा बाथरे़ थिबोङ्‌लक्॥ (लत्‍छा कोरओ थिबोङ् बाथ, इग्र होमेर थिक् पोःङ्‌ॽ, थेआङ्‌भे़ल्‍ले़ थिबोङ् बाथरे़ होमर थिक् कुदङ्‌बा योरो॥)

१५ इस्राइलबा नुरिक् च्‍वाःत्‍तिल्‍ले़ वारङ्‌मनाबा थक्‍सा चाराम्‍मादे़न्‍हाॽओलाम् किप् ने़त्‍छि मे़ल्‍लुक् लुप् थक्‍मा लत्‍छा मे़ल्‍लुक् याङ्‌ङासिम्‍मे़ॽ॥ इस्राइलबा हिम्‍सयङ्‌हाॽ सुत्‍थो चोःक्‍मासिरे़ लागि, यहवे दाङ्‌बे़न्‍नु तङ्‌जुम् पोङ्‌मारे़ लागि कन् पोगुगे़न् कुजा सिदुङ्‌जभा, मिधिङ्‌मनादेमनाबा वायागे़न् सिदुङ्‌जभा नु तङ्‌जुम् वायागे़न् सिदुङ्‌जभाहाॽरे़ लागि ओगप् मे़जोगुर, मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१६ इस्राइलओ हाङ्‌ङिल्‍ले़ कुलागि ओगप् चोःक्‍मनाबा कन् हुक्‌वाहाॽओ लाजेॽबा के़रे़क् मनाहाॽ मे़जुम्‌ॽ॥

१७ इस्राइलबा हिम्‍सयङ्‌ङो तोमा निःन्‍धो के़बोङ्‌बा के़रे़क् साभङ्‌जाहाॽओ के़रे़क् परिक्‍पा तङ्‌नाम्‍हाॽ लादुप्‍हाॽओ नु सबाथ तङ्‌नाम्‍हाॽओ मिधिङ्‌मनादेमनाबा वयागे़न् सिदुङ्‌जभाहाॽ, पोगुगे़न् कुजा सिदुङ्‌जभाहाॽ नु सिजःङ्‌वा सिदुङ्‌जभाहाॽ हिमा तङ्‌माग हाङ्‌ङिल्‍ले़ कुयाःम्‍बक्‍लो॥ इस्राइलबा हिम्‍सयङ्‌हाॽ सुत्‍थो चोःक्‍मासिरे़ लागि, यहवे दाङ्‌बे़न्‍नु तङ्‌जुम् पोङ्‌मारे़ लागि सुत्‍थो पोङ्‌मा वयागे़न् सिदुङ्‌जभाहाॽ, पोगुगे़न् कुजा सिदुङ्‌जभाहाॽ, मिधिङ्‌मनादेमनाबा वयागे़न् सिदुङ्‌जभाहाॽ नु तङ्‌जुम् वयागे़न् सिदुङ्‌जभाहाॽ खुने़ॽ तारुरो॥

तङ्‌नाम्‍हाॽ

(ला १२:१-२०, ले़बि २३:३३-४३)

१८ “‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– थिक्‍सिगेक्‍पा लाओबा थिक्‍सिगेक्‍पा ये़न्‍नो खिनिॽ लत्‍छा मे़ङ्‌गाःन्‍नेबा कुम्‍बाबा पित्‍सात् थिक् याङ्‌ङासिम्‍मे़ॽ हे़क्‍क्‍याङ् सेसेदे़न्‍निन् सुत्‍थो चोगे़म्‍मे़ॽ॥

१९ निङ्‌वाॽफुसाम्‍बाल्‍ले़ कन् सुत्‍थो पोङ्‌मा वायागे़न् सिदुङ्‌जभाःल्‍ले़ कुभा कुमाक्‍खिन् याङ्‌सिङ्‌ल हे़क्‍क्‍याङ् माङ्‌हिम्‍मोबा लाम्‍धेत् पुङ्‌हाॽओ, ले़त्‍ति तोःम्‍मादे़न्‍निल्‍ले़ थाःङ्‌स्‍मा कुगःङ्‌ग्‍याःल्‍ले़ लिसि कुसुक्‍पाहाॽओ नु सिगाङ्‌बा लक्‍खुम्‍मोबा यम्‍बा लाम्‍धे़ःत्‍तिल्‍ले़ कुबुङ्‌हाॽओ फत्‍छुॽ॥

२० कुभारे़ निङ्‌वाॽ मे़न्‍इःत्‍ते इग्र आन्‍जानिःल्‍ले़ लायो चोगुआङ् वाॽने़भग्र, लाःल्‍ले़ नुसिगेक्‍पा ये़न्‍नो खिनिॽ हे़क्‍केए चोःक्‍मा पोःङ्‌ॽ, हे़क्‍केलॽरिक् माङ्‌हिम्‍मिन् सुत्‍थो चोगे़ॽआङ् निङ्‌वाॽफुमाङ्‌ङिन् माङ्‌से़वा मे़प्‍मारे़ लागि यारिप् चोगे़ॽ॥

२१ “‘थिक्‍सिगेक्‍पा लाओबा थिबोङ्‌ङाङ् लिसिगेक्‍पा ये़न्‍नो खिनिॽ चोःक्‌युम्‍भो तङ्‌नाम्‍मिन् नुसि ये़न् थारिक् के़दोसुम्‍ल पोःङ्‌ॽ, खे़न् ये़न्‍हाॽओ के़भङ्‌बा सिदाॽ मे़न्‌याक्‍केबा खरे़ःङ् खिनिॽ के़जाम्‍ल पोःङ्‌ॽ॥

२२ खे़ल्‍ले़ याःन्‍दिक् हाङ्‌ङिल्‍ले़ खुने़ॽ आप्‍फेक् कुलागि नु लाजेॽओबा के़रे़क् मनाहाॽरे़ खुन्‍छिॽ लागि सुत्‍थो पोङ्‌मा वयागे़न् सिदुङ्‌जभा से़गम्‍बा थिक् सिदुङ्‌जभा तारुर पोःङ्‌ॽ॥

२३ तङ्‌नाम्‍मोबा खे़न् नुसि ये़न् थारिक् थिक्‌याःन्‍धक् मिधिङ्‌मनादेमनाबा वयागे़न् सिदुङ्‌जभा कुइसिःक् नुसि मे़ङ्‌गाःम्‍मनाबा से़गम्‍बाहाॽ नु नुसि मे़ङ्‌गाःम्‍मनाबा थुःम्‍बाहाॽ हे़क्‍क्‍याङ् सुत्‍थो पोङ्‌मा वयागे़न् सिदुङ्‌जभारे़ लागि कुम्‍बाबा मे़ःन्‍दा थिक् यहवे दाङ्‌बाओ हाङ्‌ङिल्‍ले़ तोःन्‍दुसिर पोःङ्‌ॽ॥

२४ खुने़ॽ के़रे़क् से़गम्‍बाहाॽ थक्‍मा नु के़रे़क् थुःम्‍बाहाॽ थक्‍मा एपा थिक् पोगुगे़न् कुजा सिदुङ्‌जभा कुइसिःक् तोःम्‍मा पोःङ्‌ॽ, हे़क्‍क्‍याङ् के़रे़क् एपाःन्‍नु सोसोरिक् हिन्g थिक् चैतुन निःङ्‌गेॽआङ् तोःन्‍दुर पोःङ्‌ॽ॥

२५ “‘नुसिगेक्‍पा लाःल्‍ले़ थिबोङ्‌ङाङ् ङासिगेक्‍पा ये़न्‍नाङ्‌धो नुसि ये़न्‍हाॽओ थिक्‌याःन्‍धक् लायोलाम् सुत्‍थो पोङ्‌मा वयागे़न् सिदुङ्‌जभाहाॽ, मिधिङ्‌मनादेमनाबा वायागे़न् सिदुङ्‌जभाहाॽ, पोगुगे़न् कुजा सिदुङ्‌जभाहाॽ नु निःङ्‌गे़ॽइन् हाबा हे़क्‍केलॽरिक्‍के खुने़ॽ तारुर पोङ्‌लो॥’”h

a 

४५:१० एपा फाॽइन् कुसे़रुक्‌वा कुजा थाङ्‌मा वये़॥ एपा थिक्‍को २२ लितर इग्र १६ किलो योरे़॥

b 

४५:१० बाथ फाॽइन् कुवा सिःक्‍मा वये़॥ बाथ थिक्‍ले़ २२ लितर योरे़॥

c 

४५:११ होमर थिक्‍के़न् १० बाध इग्र १० एपा हे़क्‍क्‍याङ् २२० लितर यारिक् कुदङ्‌बा योरे़॥

d 

४५:१२ लत्‍छा सेकेलरे़ हप्‍मे़न् ११.५ ग्राम योरे़॥

e 

४५:१२ गेराह थिक्‍के़न् हप्‍मे़न् कुभ्रे़ःङ् ग्राम यारिक् योरे़॥

f 

४५:१२ इजकिएलओ मिना थिक्‍के़न् ६० सेकेल, ले़म्‍ले़म्‍बा मिना थिक्‍किन् ५० सेकेल योरे़॥

g 

४५:२४ हिन् थिक्‍ले़ हप्‍मे़न् लितर लिसि योरो॥

h 

४५:२५ कङ्‌ग साःङ्‌गाहिम् तङ्‌नाम्‍लो॥ ले़बि २३:३३-३६

हाङ् नु तङ्‌नाम्‍हाॽ

४६

“‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– सिगाङ् लक्‍खुम्‍मोबा नाङ्‌गे़न् पिसाङ् के़हिसिङ्‌बा यम्‍बा लाम्‍धेःप्‍पान् याःम्‍बक् चोःक्‍मा तुक्‍सि ये़न् थारिक् सुप्‍मा फम्‍मा पोःङ्‌ॽ, कर सबाथ ये़न्‍नो नु लादुप्‍पोबा ये़न्‍नोग हम्‍मा पोःङ्‌ॽ॥

२ हाङ्‌ङिन् लाःक्‍कात्‍लाम् यम्‍बा लाम्‍धेःत्‍तोबा आःम्‍भोॽओलाम् सिगाङ् लाःप्‍मा पोःङ्‌ॽ हे़क्‍क्‍याङ् यम्‍बा लाम्‍धेत् सित्‍लाङ्‌हाॽरे़ कुबेसाङ् खुने़ॽ ये़प्‍ल पोःङ्‌ॽ॥ खुने़ॽ तारुबा मिधिङ्‌मनादेमनाबा वयागे़न् सिदुङ्‌जभान् नु तङ्‌जुम् वयागे़न् सिदुङ्‌जभाहाॽ निङ्‌वाॽफुसाम्‍बाहाॽरे़ मे़दोन्‍दुर पोःङ्‌ॽ॥ यम्‍बा लाम्‍धाःत्‍पुङ्‌ङो खुने़ॽ माङ्‌से़वा चोगुर पोःङ्‌ॽ खे़ब्‍याङ् खुने़ॽ लाःक्‍कात् लःम्‍मा पेःक्‍मा पोःङ्‌ॽ, कर यम्‍बा लाम्‍धेःप्‍पान् युःन्‍छिक् थारिक् मे़न्‍छुप्‍पे फम्‍मा पोःङ्‌ॽ॥

३ साब्‍बाथहाॽओ नु लादुप्‍हाॽओ यहवे दाङ्‌बे़ल्‍ले़ कुदगि यम्‍बा लाम्‍धेत् सिगाङ् लाःप्‍मादे़न्‍नो लाजेॽओबा मनाहाॽ माङ्‌से़वा मे़जोःक्‍ल पोःङ्‌ॽ॥

४ “‘सबाथ ये़न्‍नो हाङ्‌ङिल्‍ले़ यहवे दाङ्‌बाओ ताःप्‍मा के़बोङ्‌बा मिधिङ्‌मनादेमनाबा वयागे़न् सिदुङ्‌जभाहाॽ तुक्‍सि कुम्‍बाबा मे़ल्‍लुक्‍हाॽ नु लत्‍छा थुःम्‍बा, खे़न् के़रे़क् मे़ङ्‌गाःम्‍मनाबा पोङ्‌मा पोःङ्‌ॽ॥

५ थुःम्‍बाःन्‍नु सोरिक् तोःम्‍मा के़बोङ्‌बा पोगुगे़न् कुजा सिदुङ्‌जभान् एपा थिक् पोङ्‌ल पोःङ्‌ॽ, हे़क्‍क्‍याङ् मे़क्‍लुक्‍साःत्‍हाॽनु सोसोरिक् तोःम्‍मा के़बोङ्‌बा पोगुगे़न् कुजा सिदुङ्‌जभाःन्‍ग च्‍या लःप्‍मा निङ्‌वाॽ चोगुसाङ् नुॽ, खे़न्‍नु सोसोरिक् के़रे़क् एपारे़ लागि हिन् थिक् निःङ्‌गेॽ लःप्‍मा पोःङ्‌ॽ॥

६ लादुप्‍पोबा ये़न्‍नो पित्‍सात् थिक्, तुक्‍सि मे़ल्‍लुक्‍साःत्‍हाॽ नु लत्‍छा थुःम्‍बा तोःम्‍मासि पोःङ्‌ॽ, खे़न् के़रे़क् मे़ङ्‌गाःन्‍मनाबा पोङ्‌मा पोःङ्‌ॽ॥

७ से़गम्‍बान्‍नु एपा थिक्, थुःम्‍बाःन्‍नु एपा थिक्, हे़क्‍क्‍याङ् मे़ल्‍लुक्‍साःत्‍हाॽनु कुनिङ्‌वाॽ इसिःक् पोगुगे़न् कुजा सिदुङ्‌जभा कुइसिःक् तारुर पोःङ्‌ॽ, खे़न्‍नु सोसोरिक् के़रे़क् एपारे़ लागि हिन् थिक् निःङ्‌गेॽ लःप्‍मा पोःङ्‌ॽ॥

८ हाङ्‌ङिन् सिगाङ् लाःत्‍तिल्‍ले़, यम्‍बा लाम्‍धेःप्‍पोबा आःम्‍भोॽओलाम् पोङ्‌ङाङ् खुने़ॽ सिगाङ् लाःत्‍ल, हे़क्‍क्‍याङ् खुने़ॽ आम्‍भा खे़न् लाम्‍बा लाःक्‍कात् लःन्‍नाङ् पेःक्‍ल॥

९ “‘निःन्‍धो के़बोङ्‌बा तङ्‌नाम्‍हाॽओ लाजेॽओबा मनाहाॽ यहवे दाङ्‌बे़ल्‍ले़ कुदगि मे़दाःल्‍ले़, थाङ्‌गे़त् ले़प्‍माङ्‌बा यम्‍बा लाम्‍धेःप्‍पोलाम् माङ्‌से़वा चोःक्‍से़ सिगाङ् के़लाःप्‍पा मनाहाॽ लाङ्‌गे़त् पिसाङ्‌बा यम्‍बा लाम्‍धे़ःप्‍पोलाम् लाःक्‍कात् मे़लन् मे़बेःक्‍ल, हे़क्‍क्‍याङ् लाङ्‌गे़त् पिसाङ्‌बा यम्‍बा लाम्‍धेःप्‍पोलाम् सिगाङ् के़लाःप्‍पाहाॽ थाङ्‌गे़त् पिसाङ्‌बा यम्‍बा लाम्‍धेःप्‍पोलाम् लाःक्‍कात् मे़लन् मे़बेःक्‍ल॥ आत्‍तिन्‍नाङ् खुने़ॽ सिगाङ् लासे़ त्‍ये़बा लाम्‍धेःप्‍पोलाम् याम्‍मो नुःङ्‌मा मे़घोने़न्, कर थिक्‍नाहाङ् ले़प्‍माङ्‌बा लाम्‍धेःप्‍पोलाम् के़रे़क् लाःक्‍कात् लःम्‍मा पेःक्‍मा पोःङ्‌ॽ॥

१० खे़ङ्‌हाॽ सिगाङ् मे़लाःत्‍तिल्‍ले़ हे़क्‍क्‍याङ् लाःक्‍कात् मे़बेःक्‍किल्‍ले़ हाङ्‌ङिन्‍नाङ् खुन्‍छिॽनुए सोरिक् लाःप्‍मा लःम्‍मा पोःङ्‌ॽ॥

११ “‘तोमा के़बोङ्‌बा तङ्‌नाम्‍हाॽ नु तङ्‌नाम्‍हाॽओबा ये़न्‍हाॽओ पोगुगे़न् कुजा सिदुङ्‌जभान् लत्‍छा पित्‍सात् थिक्‍नु एपा थिक्, मे़ल्‍लुक् थिक्‍नु एपा थिक्, हे़क्‍क्‍याङ् थुःम्‍बा थिक्‍नु च्‍या लःप्‍मा निङ्‌वाॽ चोगुॽ खे़म्‍भ्‍यारिक्‍के लःत्‍तुर, खे़न्‍नु सोसोरिक् एपा थक्‍मा हिन् थिक् निःङ्‌गेॽ लःत्‍तुर पोःङ्‌ॽ॥

१२ “‘आल्‍ल हाङ्‌ङिल्‍ले़ आबाङे कुनिङ्‌वाॽ लाम्‍बाबा हे़क्‍के यहवे दाङ्‌बाओ मिधिङ्‌मनादेमनाबा वयागे़न् सिदुङ्‌जभा इग्र तङ्‌जुम् वयागे़न् सिदुङ्‌जभा तोःम्‍मा निङ्‌वाॽ चोगुॽ, हे़क्‍केःल्‍ले़ खुने़ॽ कुलागि सिगाङ् लक्‍खुम्‍मो के़गे़प्‍पा नाङ्‌गे़न् पिसाङ्‌बा यम्‍बा लाम्‍धेःप्‍पान् हम्‍मा पिमा पोःङ्‌ॽ॥ खुने़ॽ नाःम्‍सिङ्‌मा ये़न्‍नो सिदुङ्‌जभा चोगुबा कुइसिःक् तोःन्‍दुॽ॥ खुने़ॽ लःन्‍बेःक्‍काङ् खे़न् यम्‍बा ताःक्‍हन् लाम्‍धेःप्‍पान् याम्‍मो सुप्‍मा पोङ्‌लो॥

थिक्‌याःन्‍धक् तोःम्‍मा के़बोङ्‌बा सिदुङ्‌जभा

१३ “‘यहवे दाङ्‌बे़ल्‍ले़ कुलागि तानाम् तानाम् तङ्‌बे थिक् के़गे़प्‍पा मे़ङ्‌गाःम्‍मनाबा मे़ल्‍लुक्‍साःत्‍थिक् खिनिॽ थिक्‌याःन्‍धक् मिधिङ्‌मनादेमनाबा वायागे़न् सिदुङ्‌जभा के़दोःन्‍दुम्‍ल पोःङ्‌ॽ॥

१४ खे़न्‍नु सोसोरिक् तानाम् थक्‍मा पोगुगे़न् कुजा सिदुङ्‌जभा एपाःल्‍ले़ तुक्‍सिगेक्‍पा कुलक् नु फेॽरुम् सॽमारे़ लागि हिनरे़ कुलक् सुम्‍सि निःङ्‌गेॽआङ् के़दारुम्‍ल पोःङ्‌ॽ॥ यहवे दाङ्‌बाओ तोःम्‍मनाबा कन् सिदुङ्‌जभाःङ्‌ग नुप्‍मे़न्‍दिङ् सदादिङ्‌बा थिम्‍लो॥

१५ कम्‍भलॽरिक् चक्‍मे़ल्‍लॽए मिधिङ्‌मनादेमनाबा सिदुङ्‌जभारे़ लागि तानाम् थक्‍मा मे़ल्‍लुक्‍सात् हे़क्‍क्‍याङ् पोगुगे़न् कुजा सिदुङ्‌जभा नु निःङ्‌गेॽ ताःप्‍मा पोङ्‌लो॥

हाङ् नु लाजेॽ

१६ “‘मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– हाङ्‌ङिल्‍ले़ खुने़ॽ आप्‍फेक् कुलक्‍खोमालाम् खुने़ॽ कुस्‍सा ये़म्‍बित्‍छाहाॽओ थिक्‍पा पिरुने़भग्र, कन् लक्‍किन् खे़ल्‍ले़ कुमुॽइदाङ्‌साहाॽरे़न्‍नाङ् पोःङ्‌ॽ, कन् खे़ङ्‌हाॽरे़ खुन्‍छिॽ लक्‍खोमा लाम्‍बाबा लत्‍छा लक् पोङ्‌ल॥

१७ कर खुने़ॽ अक्‍तङ्‌बा मिक्‍तोःक्‍किन् कुयोःग्‍बाहाॽओ कुभा थिक्‍पा पिरुने़भग्र, खुने़ॽ याम्‍मो युक्‍सिङ् पोङ्‌मा तङ्‌बेa थारिक्‍लक् खे़न् खे़ल्‍ले़न् पोङ्‌ल, खे़ब्‍याङ् खे़न् मिक्‍तोःक्‍किन् याम्‍मो हाङ्‌ङिल्‍ले़न् पोङ्‌ल॥ खुने़ॽ कुलक्‍खोमान् खुने़ॽ कुस्‍सा ये़म्‍बित्‍छाहाॽरे़न्‍लक् पोङ्‌ल, खे़न् खे़ङ्‌हाॽरे़न्‍ने पोःङ्‌ॽ॥

१८ हाङ्‌ङिल्‍ले़ मनाहाॽ खुन्‍छिॽ लाजेॽ सिङ्‌बुङ्‌ङोलाम् लःप्‍मादेमासिआङ् खुन्‍छिॽ लक्‍खोमान् मे़प्‍मासिङ् मे़नुॽने़न्॥ खुने़ॽ आप्‍फेक् कुलाजेॽ सिङ्‌बुङ्‌लाम् कुस्‍सा ये़म्‍बित्‍छाहाॽ खुने़ॽ लक्‍खोमा युक् पिरुसिर पोःङ्‌ॽ, हे़क्‍केलॽरिक् आङ्‌गाॽ आत्‍तिन् आमनाहाॽआङ् खुन्‍छिॽ लाजेॽ सिङ्‌बुङ्‌लाम् मे़न्‍छे़न्‍ने़न्‍लरो॥’”

माङ्‌हिम्‍मो के़ने़बा सा थे़म्‍मादे़न्‍हाॽ

१९ खे़ब्‍याङ् खे़न् मनाःल्‍ले़ आङ्‌गाॽ यम्‍बा लाम्‍धेःत्‍तिल्‍ले़ कुबेसाङ् के़बप्‍पा सिगाङ् लाःप्‍मा लाम्‍धेःत्‍तोलाम् थाङ्‌गे़त् ले़प्‍माङ् के़हिसिङ्‌बा सेसे याक्‍फाङ्‌हाॽओ ताराङ्, खे़न् याक्‍फाङ्‌हाॽ निङ्‌वाॽफुसाम्‍बाहाॽरे़ खुन्‍छिॽ लागि ने़स्‍से़, हे़क्‍क्‍याङ् नाम्‍धा ले़प्‍माङ्‌बा कुसुक्‍पो के़ने़बादे़न् थिक् खे़ल्‍ले़ आङ्‌गाॽ ओःन्‍धाक्‍ताङ्॥

२० खुने़ॽ आङ्‌गाॽ मे़त्‍ताङ्, “निङ्‌वाॽफुसाम्‍बाहाॽरे़ खे़न् सिदुङ्‌जभाहाॽ लाकात्‍पा लक्‍खुम्‍मो मे़न्‍देॽरुन्‍ल खे़ब्‍याङ् मनाहाॽ हान्‍ति मे़म्‍बोङ्‌ने़न्‍ल फाॽआङ् खे़ङ्‌हाॽरे़ कन् ते़न्‍नो आप्‍तिक्‍लाम्‌ ले़प्‍मि खोमा वयागे़न् सिदुङ्‌जभाहाॽ नु सुत्‍थो पोङ्‌मा वयागे़न् सिदुङ्‌जभाहाॽ मे़धोःक्‍तु हे़क्‍क्‍याङ् पोगुगे़न् कुजा सिदुङ्‌जभाहाॽ मे़ले़ःङ्‌घुॽ॥”

२१ खे़ब्‍याङ् खुने़ॽ आङ्‌गाॽ लाकात्‍पा लक्‍खुम्‍मो ताराङ्‌ङाङ् लक्‍खुम्‍मिल्‍ले़ के़रे़क् कुसुक्‍पाहाॽओ तेॽराङ्, हे़क्‍क्‍याङ् आङ्‌गाॽ के़रे़क् कुसुक्‍पाहाॽओ वेॽ लक्‍खुम्‍हाॽ निसुङ्॥

२२ लाकात्‍पा लक्‍खुम्‍मिल्‍ले़ लिसि के़रे़क् पिसाङ् कुसुक्‍पाहाॽओ लिबोङ् हुक्‍सिक् केःम्‍बा कुलाम्‍ति नु सुम्‍बोङ् हुक्‍सिक् कुभे़रे़ के़ने़बा लुङ्‌धाक्‍किल्‍ले़ कब्रिङ् कबुबा लक्‍खुम्‍हाॽ ने़स्‍से़, के़रे़क् लक्‍खुम्‍हाॽरे़ लिसि कुसुक्‍पाहाॽओ कुलाम्‍ति नु कुभे़रे़ कुदङ्‌बा ने़स्‍से़॥

२३ लिसि लक्‍खुम्‍हाॽरे़ के़रे़क् पिसाङ् ते़मे़ःप्‍मे़ःप्‍पा लुङ्‌धाक् मे़से़त्‍तुबा ये़बे़, खे़न्‍नु सोसोरिक् लुङ्‌धाक्‍हाॽरे़ कुसिःक्‍तो के़रे़क् पिसाङ् मिहाःत्‍लुङ्‌हाॽ मे़जोगुआङ् ने़स्‍से़॥

२४ खुने़ॽ आङ्‌गाॽ मे़त्‍ताङ्, “हाबा कन् कुजा थोःक्‍मादे़न्‍हाॽओ मनाहाॽरे़ खुन्‍छिॽ सिदुङ्‌जभाहाॽ माङ्‌हिम्‍मो माङ्‌से़वा के़जोःक्‍पाहाॽरे़ मे़धोःक्‍तुरो॥”

a 

४६:१७ याम्‍मो युक्‍सिङ् पोङ्‌मा तङ्‌बे– ङाबोङ् तङ्‌बे थक्‍मा, साहु सिङ्‌नात्‍ले़ चोगुल्‍ले़ योःग्‍बा योःग्‍मा के़बोङ्‌बाआङ् के़वाॽबा के़रे़क् इस्राइलिहाॽ वेॽ इस्राइलिहाॽरे़ चोःक्‌युम्‍भो पिमासि के़बोङ्‌बा वये़॥ साहु सिङ्‌नात्‍ते़ल्‍ले़ चोगुल्‍ले़ मे़सङ्‌घुआङ् के़ने़बा खुन्‍छिॽ सुधे़बा ताक्‍थे़बाहाॽरे़ खुन्‍छिॽ लाजेॽ सिङ्‌बुङ्‌हाॽ, खुन्‍छिॽ लक्‍हाॽ याम्‍मो नुःक्‍मा पिमासि के़बोङ्‌बा वये़॥ (ले़बि २५:८-५५ थारिक् ओमे़त्‍ते़ॽ)॥

माङ्‌हिम्‍लाम्‍बा के़गुङ्‌बा के़लःम्‍बा वहःङ्

४७

खे़न् मनाःल्‍ले़ आङ्‌गाॽ माङ्‌हिम्‍मो लाःप्‍मा लाम्‍धेःप्‍पो नुःक्‍ताङ् ताराङ्, हे़क्‍क्‍याङ् माङ्‌हिम्‍मोबा लाम्‍धाःत्‍पुङ्‌ङिल्‍ले़ कुसिगाङ्‌लाम् च्‍वाःत्‍तिन् नाङ्‌गे़न् पिसाङ् लःन्‍दे़र पत्‍छे़बा निसुङ् (थेआङ्‌भे़ल्‍ले़ माङ्‌हिम्‍मिन् नाङ्‌गे़न् पिसाङ् के़हिसिङ्‌बा चोगे़)॥ माङ्‌हिम्‍मिल्‍ले़ कुसिगाङ् लाङ्‌गे़त् ले़प्‍माङ्‌लाम्, ले़त्‍ति तोःम्‍मादे़न्‍निल्‍ले़ योहाङ् ले़प्‍माङ् च्‍वाःत्‍तिन् कुक्‍से़ ये़र पत्‍छे़॥

२ खे़ब्‍याङ् खे़न् मनाःल्‍ले़ आङ्‌गाॽ थाङ्‌गे़त् पिसाङ्‌बा यम्‍बा लाम्‍धेःप्‍पोलाम् लाःक्‍कात् लःत्‍ताङ् हे़क्‍क्‍याङ् नाङ्‌गे़न् पिसाङ् के़हिसिङ्‌बा लाकात्‍पा यम्‍बा लाम्‍धेःप्‍पो इसाङ् ताराङ्, हे़क्‍क्‍याङ् च्‍वाःत्‍तिन् लाङगे़त् ले़प्‍माङ्‌लाम् कुक्‍से़ पेर पत्‍छे़॥

३ खे़न् मनाःन् कुहुक्‍को कुसिःक्‍मा अद्राःन् याङ्‌सिङ्‌ङाङ् नाङ्‌गे़न् ले़प्‍माङ् पे, हे़क्‍क्‍याङ् खुने़ॽ हे़न्‍छिङ् थिक् हुक्‍सिक् सिःक्‍तु, खे़ब्‍याङ् खुने़ॽ लाङ्‌मिक्‍को थारिक् च्‍वाःत् के़ने़बालाम् आङ्‌गाॽ लाङ्‌घेःक्‍खाङ्॥

४ खुने़ॽ वेॽ हे़न्‍छिङ् थिक् हुक्‍सिक् सिःक्‍तु हे़क्‍क्‍याङ् खुने़ॽ थुङ्‌बोओ थारिक् च्‍वाःत् के़ने़बालाम् आङ्‌गाॽ लाङ्‌घेःक्‍खाङ्॥ खुने़ॽ वेॽ हे़न्‍छिङ् थिक् हुक्‍सिक् सिःक्‍तु हे़क्‍क्‍याङ् के़ङ्‌ङो थारिक् च्‍वाःत् के़ने़बालाम् आङ्‌गाॽ लाङ्‌घेःक्‍खाङ्॥

५ खुने़ॽ वेॽ हे़न्‍छिङ् थिक् हुक्‍सिक् सिःक्‍तु, कर कन् लत्‍छा वहःङ् ने़स्‍से़ आङ्‌गाॽ काःक्‍मा मे़न्‍छुक्‍पा, थेआङ्‌भे़ल्‍ले़ च्‍वाःत्‍तिन् पोरे़आङ् ने़स्‍से़ हे़क्‍क्‍याङ् चाःक्‍मा के़नुॽबा हाःत्‍ले़आङ् काःक्‍मा सुक्‍मे़न्‍दे़प्‍मनाबा वहःङ् पोःक्‍खे़आङ् ने़स्‍से़॥

६ खुने़ॽ आङ्‌गाॽ सेःन्‍दोसाङ्, “नासिगे़न् थक्‍ला के़गप्‍पा मे़न्‍छाम् याप्‍मिए, थे खे़ने़ॽ कन् ओगे़मे़त्‍तुर के़बप्‍पि?” खे़ब्‍याङ् खुने़ॽ आङ्‌गाॽ खे़न् वहःङ्‌ङिल्‍ले़ कुयाओ नुःक्‍ताङ् तेॽराङ्॥

७ आङ्‌गाॽ खे़प्‍मो के़राङ्‌ङिल्‍ले़ वहःङ्‌ङिल्‍ले़ नाहाङ् कत्‍नाहाङ् कुयाओ आङ्‌गाॽ साॽरिक् यरिक् सिङ्‌बुङ्‌हाॽ निसुङ्॥

८ खुने़ॽ आङ्‌गाॽ मे़त्‍ताङ्, “कन् च्‍वाःत्‍तिन् नाङ्‌गे़न् पिसाङ् मुरे़ःक् खारे़ःक् थेआङ् के़होःप्‍पादे़न् पोङ्‌ल वगु पेःक्‍काङ् युम्‍लाःक्‍खाङ् वरःङ्‌ङोबा ने़ने़बादे़न्‍नो लाःत्॥ वरःङ्‌ङो कन् लाःत्‍ताङ् खे़प्‍मोबा च्‍वाःत्‍तिन् सेसेबा चोगुॽ॥

९ वहःङ् वागे़गुबादे़न्‍नो आत्‍तातान्‍ने यरिक् कुहिङ्‌वे़त् पाधुङ्‌साहाॽ मे़याक्॥ खे़प्‍मो निःप्‍मे़न्‍दे़त् ङाहाॽ मे़याक्, थेआङ्‌भे़ल्‍ले़ कन् च्‍वाःत्‍तिन् खे़प्‍मो कुङ्‌बेःक् हे़क्‍क्‍याङ् युम् के़लाःक्‍पा च्‍वाःत्‍तिन् सेसेबा चोगुॽ, कल्‍ले़चोगुल्‍ले़ वहःङ् वागे़गुबा आत्‍तिसाङ् थे़मासाङ् मे़हिङ्‌ॽ॥

१० योःङ् के़ले़प्‍पाहाॽ वरःङ्‌ङिल्‍ले़ कुयाओ मे़ये़म्‍सिङ्‌ॽ, एन-गेदिबालाम् एन-एग्‍लैम् थारिक् योःङ् खिङ्‌मादे़न्‍हाॽ पोःङ्‌ॽ॥ पयम् यम्‍बा तुङ्‌गोदिङ् वरःङ्‌ङोबा ङाहाॽ कुइसिःक् खे़प्‍मो परिक् परिक्‍पा यरिक् ङाहाॽ मे़याक्॥

११ कर वरःङ्‌ङिल्‍ले़ कुयाओबा वरक्‍हाॽ नु वजिम्‍बेहाॽग सेसेबा मे़बोङ्‌ने़न्, खे़न् ते़न्‍हाॽलाम् युम् मे़सुप्‍सुॽ॥

१२ वहःङ्‌ङिल्‍ले़ ने़प्‍माङ् पिसाङ्‌बा कुयाहाॽओ के़रे़क् परिक्‍पा सिङ्‌सेॽ के़धोःक्‍पा सिङ्‌बुङ्‌हाॽ लिङ्‌ॽ॥ खे़न् सिङ्‌बुङ्‌हाॽरे़ कुभे़क्‌वाहाॽ इमे़ले़म्‍ने़न्‌ॽ, कुजाॽहाॽआङ् मे़सम्‍ने़न्‌ॽ॥ के़रे़क् लाहाॽओ खे़न् सिङ्‌बुङ्‌हाॽरे़ कुजाॽ थोक्, थेआङ्‌भे़ल्‍ले़ सेसेदे़न्‍नोलाम् खे़ङ्‌हाॽओ च्‍वाःत् कुङ्‌बेःक्॥ खे़न् सिङ्‌बुङ्‌हाॽरे़ कुजाॽहाॽ चामारे़ लागि कुजा नु कुभे़क्‌वाहाॽ वेःप्‍मारे़ लागि सिदाॽ पोङ्‌लो॥”

लाजेॽओबा इःन्‍दोहाॽ

१३ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “इस्राइलबा थिबोङ्‌ङाङ् ने़त्‍छि थाःक्‍हाॽरे़ खुन्‍छिॽ लुम्‍मो लक्‍खोमारे़ लागि योसेफरे़ कुलक् ने़त्‍छि खोमानु सोरिक् लाजेन् खिनिॽ के़भःक्‍खुम्‍मिल्‍ले़ इःन्‍दोहाॽ कन् परिक्‍पा पोःङ्‌ॽ॥

१४ खिनिॽ खे़ङ्‌हाॽरे़ खुन्‍छिॽ लुम्‍मो कन् कुदङ्‌बा के़भःक्‍खुम्‍ल पोःङ्‌ॽ॥ आङ्‌गाॽ खिनिॽ पाधे़बाहाॽ पिरुङ्‌सिङ् फाॽआङ् आहुक्‍किन् फोःक्‍खुङ्‌ङाङ् माङ्‌हे़क् चोगुङ्‌ङाङ् वयाङ्‌बाल्‍ले़ चोगुल्‍ले़ कन् लाजेन् खिनिॽ लक्‍खोमा पोङ्‌लो॥

१५ “लाजेॽओबा इःन्‍दोहाॽ कन्‍हाॽए पोङ्‌लो– थाङ्‌गे़त् ले़प्‍माङ् पयम् यम्‍बा वरःङ्‌लाम् हेतलोनबा लाम् पोङ्‌ल ले़बो हमात पोङ्‌ङाङ् सदाद,

१६ बेरोतह नु सिब्रैम थारिक् (कन् ते़न्‍हाॽ दमस्‍कस नु हमात कुलुम्‍मोबा इःन्‍दोओ ने़रो) पोङ्‌ल हौरानरे़ कुइःन्‍दोओ के़ने़बा हासेर हात्‍तिकोन थारिक्‍के के़त्॥

१७ कम्‍भलॽरिक् इःन्‍दोन् लुम्‍बाङ् वरःङ्‌ङोलाम् हसर-एनानबा ये़क्‌यक् थारिक् पेक्, खे़न् दमस्‍कसलाम् थाङ्‌गे़त् ले़प्‍माङ् ने़रो हे़क्‍क्‍याङ् हमातलाम् लाङ्‌गे़त् ले़प्‍माङ् ने़रो॥ कन् थो थाङ्‌गे़प्‍पा इःन्‍दो पोःङ्‌ॽ॥

१८ “तॽइ नाङ्‌गे़न् ले़प्‍माङ्‌बा इःन्‍दोःङ्‌ग हौरानबा नु दमस्‍कसरे़ कुलुम्‍मो, गिलाद नु इस्राइल लाजेॽ कुलुम्‍मो यर्दन वहःङ्‌ङिल्‍ले़ कुया कुया पोङ्‌ल नाङ्‌गे़न् वरःङ्a नु तामार थारिक्‍के माःङ्‌लिक् के़त्॥ कन् नाङ्‌गे़न् ले़प्‍माङ्‌बा इःन्‍दो पोःङ्‌ॽ॥

१९ “लाङ्‌गे़त् ले़प्‍माङ्‌बा इःन्‍दोःन्‍ग तामारलाम् मेरिबा-कादेसबा च्‍वाःत्‍हाॽ थारिक्, खे़ब्‍याङ् मिस्रबा हःङ्‌गुःल्‍ले़ कुया कुया पोङ्‌ल पयम् यम्‍बा वरःङ् थारिक् के़त्॥ कङ्‌ग लाङ्‌गे़त् पिसाङ्‌बा इःन्‍दो पोःङ्‌ॽ॥

२० “नाम्‍धा ले़प्‍माङ्‌बा इःन्‍दोःन्‍ग ले़बो-हमात थिक्‍नाहाङ् ले़प्‍माङ्‌बा कुयाओ थारिक्, पयम् यम्‍बा तुङ्‌गोदिङ् वरःङ्‌ङिन् याङ्‌घुॽ॥ कङ्‌ग नाम्‍धा ले़प्‍माङ्‌बा इःन्‍दो पोःङ्‌ॽ॥

२१ “खिनिॽ आप्‍फेक् आप्‍फेक् लुम्‍मो इस्राइलबा थाःक्‍हाॽरे़ खुन्‍छिॽ मिङ् कुइसिःक् खिनिॽ कन् लाजेन् फःक्‍खे़म्‍मे़ॽ॥

२२ कन् लाजेन् लत्‍छा लक्‍खोमा कुसिङ्‌बा खिनिॽ आप्‍फेक् लागि नु खिनिॽनु के़युङ्‌बा, कुस्‍साकुए के़वाॽबा वेॽ लाजेॽबाहाॽरे़ खुन्‍छिॽ लागिआङ् कुलक् कुलक् फःक्‍खे़म् पिरे़म्‍सिम्‍मे़ॽ॥ खिनिॽ खे़ङ्‌हाॽ इस्राइलओए सागे़वाःन्‍छिङ्‌बा आप्‍फेक् लाजेॽबा कुइसिःक्‍के इःत्‍ते़म्‍सिम्‍मे़ॽ, खिनिॽनु सोसोरिक् इस्राइलबा थाःक्‍हाॽरे़ खुन्‍छिॽ लुम्‍मो खे़ङ्‌हाॽरे़ लक्‍खोमाए पोःङ्‌ॽ॥

२३ वेॽ लाजेॽबान्, आत्‍तिन् थाःक्‍किन्‍नु सोरिक् युङ्‌ॽ, खिनिॽ खे़न्‍नु सोरिक् वेॽ लाजेॽबान् लक्‍खोमा के़बिरुम्‍ल पोःङ्‌ॽ,” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥

a 

४७:१८ युम्‍लाःक्‍खाङ् वरःङ्

थाःक्‍हाॽरे़ खुन्‍छिॽ लुम्‍मो थाङ्‌गे़प्‍पा लाजेन् मे़भःक्‍खु

४८

“इस्राइलबा थाःक्‍हाॽरे़ खुन्‍छिॽ थामिङ्‌हाॽ नु खे़ङ्‌हाॽ के़रे़क्‍ले़ मे़घोसुबा लाजेॽ लक्‍हाॽ कप्‍मो पत्– के़रे़क्‍नुःल्‍ले़ थाङ्‌गे़त् ले़प्‍माङ् दानरे़ कुलक् याङ्‌घुॽ॥ कन् हेतलोन लाम् पोङ्‌ल ले़बो-हमात ले़प्‍माङ् पेक्॥ हसर-एनान नु हमातरे़ कुयाओ के़ने़बा दमस्‍कसरे़ थाङ्‌गे़त् पिसाङ्‌बा कुइःन्‍दोन् खे़ल्‍ले़ कुइःन्‍दोःल्‍ले़ नाङ्‌गे़न्‍लाम् नाम्‍धा ले़प्‍माङ् लत्‍छा कुलक् पोःङ्‌ॽ॥

२ “नाङ्‌गे़न्‍लाम् नाम्‍धा पिसाङ् दानरे़ लाङ्‌गे़त् ले़प्‍माङ्‌बा कुइःन्‍दोओ थारिक् के़दुम्‍बा आसेररे़ कुलक् पोःङ्‌ॽ॥

३ “नाङ्‌गे़न्‍लाम् नाम्‍धा पिसाङ् आसे़ररे लाङ्‌गे़त् पिसाङ्‌बा कुइःन्‍दोओ थारिक् के़दुम्‍बा नाप्‍तालिरे़ कुलक् पोःङ्‌ॽ॥

४ “नाङ्‌गे़न्‍लाम् नाम्‍धा ले़प्‍माङ् नाप्‍तालिरे़ कुइःन्‍दोओ थारिक् के़दुम्‍बा मनस्‍सेरे़ कुलक् पोःङ्‌ॽ॥

५ “नाङ्‌गे़न्‍लाम् नाम्‍धा ले़प्‍माङ् मनस्‍सेरे़ कुइःन्‍दोओ थारिक् के़दुम्‍बा एफ्राइमरे़ कुलक् पोःङ्‌ॽ॥

६ “नाङ्‌गे़न्‍लाम् नाम्‍धा ले़प्‍माङ् एफ्राइमरे़ कुइःन्‍दो थारिक् के़दुम्‍बा रुबेनरे़ कुलक् पोःङ्‌ॽ॥

७ “नाङ्‌गे़न्‍लाम् नाम्‍धा ले़प्‍माङ् रुबेनरे़ कुइःन्‍दो थारिक् के़दुम्‍बा यहुदारे़ कुलक् पोङ्‌लो॥

लाजेॽलुम्‍मो मे़से़न्‍दुबा लाजेॽसिङ्‌बुङ्

८ “नाङ्‌गे़न्‍लाम् नाम्‍धा ले़प्‍माङ् यहुदारे़ कुइःन्‍दोओ थारिक् के़दुम्‍बा के़से़न्‍दुम्‍बा के़रे़क्‍नुःल्‍ले़ नुबा कुलक् थिक् मिक्‍तोक् कुइसिःक् खिनिॽ के़बिरुम्‍सिम्‍ल पोःङ्‌ॽ॥ खे़ल्‍ले़ कुभे़रे़ २५,००० हुक्‍सिक् ताम्‍दाम्‍बा पोःङ्‌ॽ, हे़क्‍क्‍याङ् खे़ल्‍ले़ कुलाम्‍तिःन् नाङ्‌गे़न्‍लाम् नाम्‍धा थारिक् वेॽ थाःक्‍हाॽ के़बिरुम्‍सिम्‍बा कुलक् यारिक्‍के पोःङ्‌ॽ॥ सेसेदे़न्‍निन् खे़ल्‍ले़ कुलुम्‍मो युङ्‌सिङ्‌ॽ॥

९ “यहवे दाङ्‌बे़न् खिनिॽ के़बिरुम्‍बा के़रे़क्‍नुःल्‍ले़ नुबा लक्‍किङ्‌ग २५,००० हुक्‍सिक् केःम्‍बा कुलाम्‍ति नु १०,००० हुक्‍सिक् कुभे़रे़बा पोःङ्‌ॽ॥

१० कन् निङ्‌वाॽफुसाम्‍बाहाॽरे़ खुन्‍छिॽ लागि लत्‍छा सेसेबादे़न् पोःङ्‌ॽ॥ कल्‍ले़ कुलक्‍किन् थाङ्‌गे़त् ले़प्‍माङ् २५,००० हुक्‍सिक्, नाम्‍धा ले़प्‍माङ् १०,००० हुक्‍सिक्, नाङ्‌गे़न् ले़प्‍माङ् १०,००० हुक्‍सिक् नु लाङ्‌गे़त् ले़प्‍माङ् २५,००० हुक्‍सिक् के़ने़बा पोःङ्‌ॽ॥ यहवे दाङ्‌बे़ल्‍ले़ कुसेसेदे़न्‍निन् खे़ल्‍ले़ कुलुम्‍मो युङ्‌सिङ्‌ॽ॥

११ तोःम्‍मनासिबा निङ्‌वाॽफुसाम्‍बाहाॽरे़ खुन्‍छिॽ लागि कन् पोःङ्‌ॽ॥ खे़ङ्‌हाॽग सादोकरे़ कुमुॽइदाङ्‌सासिरो, खे़ङ्‌हाॽरे़ कुदोःप्‍माआङ् आङ्‌गाॽ आलागि माङ्‌से़वा याःम्‍बक् मे़जोगु, इस्राइलिहाॽ ताप्‍मे़बे़ॽरे़आङ् माःङ्‌घा मे़बेःल्‍ले़ ले़बिहाॽआङ् माःङ्‌घा मे़बेआङ् मे़वये़, कर खे़न् निङ्‌वाॽफुसाम्‍बाहाॽग खे़ङ्‌हाॽनु माःङ्‌घा मे़म्‍बेने़न्॥

१२ कल्‍ले़चोगुल्‍ले़ खे़ङ्‌हाॽरे़ ले़बिहाॽरे़ मे़घोसुबा लक्‍के़ल्‍ले़ए कुयाओ लत्‍छा नुबा लक् मे़घोसुॽ हे़क्‍क्‍याङ् खे़न् के़रे़क्‍नुःल्‍ले़ साॽरिक् सेसेबा लक् पोःङ्‌ॽ॥

१३ “निङ्‌वाॽफुसाम्‍बाहाॽरे़ खुन्‍छिॽ इःन्‍दोःल्‍ले़ कुयाओ ले़बिहाॽरे़ खुन्‍छिॽ लक् पोःङ्‌ॽ॥ खे़न् २५,००० हुक्‍सिक् केःम्‍बा कुलाम्‍ति नु १०,००० हुक्‍सिक् कुभे़रे़बा पोङ्‌ॽ॥ खे़ल्‍ले़ के़रे़क् कुलाम्‍ति २५,००० हुक्‍सिक् नु खे़ल्‍ले़ कुभे़रे़ःन् १०,००० हुक्‍सिक् के़ने़बा पोःङ्‌ॽ॥

१४ खे़ङ्‌हाॽरे़ कन् सङ्‌मा इग्र ले़क्‍मा मे़नुॽने़न्॥ कङ्‌ग लाजेॽबा के़रे़क्‍नुःल्‍ले़ नुबा लाजेॽसिङ्‌बुङ्‌लो, हे़क्‍क्‍याङ् कन् हाःत्‍ताङ् पिमा मे़नुॽने़न्, थेआङ्‌भे़ल्‍ले़ यहवे दाङ्‌बे़ल्‍ले़ कुलागि कन् सेसेबा चोक्‍लो॥

१५ “के़नम्‍बाआङ् के़ने़बा लाजेःल्‍ले़ कुलक्‍किन्, ५,००० हुक्‍सिक् कुभे़रे़ नु २५,००० हुक्‍सिक् केःम्‍बा कुलाम्‍तिःन्, हिम्‍धाःङ्‌हाॽ नु थक्‍सा चाराम्‍मादे़न् ये़क्‌यक्‍कोबा थे़मा याःम्‍बक्‍ले़ लागिसाङ् पोःङ्‌ॽ॥ कल्‍ले़ कुलुम्‍मो ये़क्‌यक्‍किन् चुक्

१६ हे़क्‍क्‍याङ् खे़न् लाजेःल्‍ले़ कुलाम्‍ति नु कुभे़रे़ अक्‍तङ्‌बा पोःङ्‌ॽ– थाङ्‌गे़त् ले़प्‍माङ् ४,५०० हुक्‍सिक्, लाङ्‌गे़त् ले़प्‍माङ् ४,५०० हुक्‍सिक् नाङ्‌गे़न् ले़प्‍माङ् ४,५०० हुक्‍सिक् नु नाम्‍धा ले़प्‍माङ् ४,५०० हुक्‍सिक्॥

१७ ये़क्‌यक्‍कोबा थक्‍सा चाराम्‍मादे़न्‍ले़ लागि थाङ्‌गे़त् ले़प्‍माङ् २५० हुक्‍सिक्, लाङ्‌गे़त् ले़प्‍माङ् २५० हुक्‍सिक्, नाङ्‌गे़न् ले़प्‍माङ् २५० हुक्‍सिक् नु नाम्‍धा ले़प्‍माङ् २५० हुक्‍सिक् के़ने़बा पोःङ्‌ॽ॥

१८ सेसेदे़न् लक्‍किल्‍ले़ कुइःन्‍दोःल्‍ले़ सुसुबा के़नम्‍बा ते़ङ्‌गप्‍पिन् नाङ्‌गे़न् ले़प्‍माङ् १०,००० हुक्‍सिक् नु नाम्‍धा ले़प्‍माङ् १०,००० हुक्‍सिक् के़ने़बा पोःङ्‌ॽ॥ कप्‍मो के़धोःक्‍पा कुजान् ये़क्‌यक्‍को याःम्‍बक् के़जोःक्‍पाहाॽरे़ लागि खुन्‍छिॽ चामा कुजा पोःङ्‌ॽ॥

१९ इस्राइलि थाःक्‍थक्‍मा के़दाबा मनाहाॽरे़ खे़प्‍मो याःम्‍बक् चोःक्‍मा चामा मे़घोसुॽ॥

२० खे़न् के़रे़क् लक्‍किन् काक् पिसाङ्‌ङे २५,००० हुक्‍सिक् कुलाम्‍ति नु कुभे़रे़ के़ने़बा पोःङ्‌ॽ॥ ये़क्‌यक्‍कोबा लाजेःन्‍नु सोसोरिक् खे़न् सेसे लक्‍किन् के़रे़क्‍नुःल्‍ले़ नुबा मिक्‍तोक् इःत्‍ते़म्‍मे़ॽआङ् एःक् से़न्‍दाम्‍मे़ॽ॥

२१ “सेसे लक्‍किल्‍ले़ नाहाङ् कत्‍नाहाङ्‌बा ते़न्‍हाॽ नु ये़क्‌यक्‍कोबा लाजेॽलाम् के़लःम्‍बा ते़ङ्‌गप्‍पो के़नम्‍बा लक्‍किन् हाङ्‌ङिल्‍ले़न् पोःङ्‌ॽ॥ खे़न् कुलक्‍किन् नाङ्‌गे़न् ले़प्‍माङ् सेसे लक्‍कोबा २५,००० हुक्‍सिक् तॽइ नाङ्‌गे़न् इःन्‍दो ले़प्‍माङ् नु नाम्‍धा ले़प्‍माङ् २५,००० हुक्‍सिक् नाम्‍धा इःन्‍दो ले़प्‍माङ् पोबेक्॥ कन् ने़प्‍माङ् ते़ङ्‌गप्‍हाॽरे़ कुलाम्‍तिहाॽ थाःक्‍हाॽरे़ खुन्‍छिॽ लक् याःप्‍पा पोःङ्‌ॽ, हे़क्‍क्‍याङ् खे़ङ्‌हाॽ हाङ्‌ङिल्‍ले़न् पोःङ्‌ॽ॥ माङ्‌हिम्‍मोबा सेसेदे़न्‍निन्‍नु सोरिक् चक्‍खोबा लक्‍किन् खे़ल्‍ले़ कुलुम्‍मो चुक्॥

२२ हे़क्‍केलॽरिक् हाङ्‌ङिल्‍ले़ कुदे़ःङ्‌गप्‍पिल्‍ले़ कुलुम्‍मो ले़बिहाॽरे़ खुन्‍छिॽ लाजेॽ नु ये़क्‌यक्‍कोबा लाजेॽ पोःङ्‌ॽ॥ हाङ्‌ङिल्‍ले़ कुदे़ःङ्‌गप्‍पिङ्‌ग यहुदा नु बे़न्‍जामिनरे़ खुन्‍छिॽ इःन्‍दोःल्‍ले़ कुलुम्‍मो पोङ्‌लो॥

वेॽ थाःक्‍हाॽरे़ लागि लाङ्‌गे़त्‍पा लाजेॽसिङ्‌बुङ्

२३ “के़नम्‍बा वेॽ थाःक्‍हाॽरे़ लागि – नाङ्‌गे़न्‍लाम् नाम्‍धा ले़प्‍माङ् थारिक् के़बोबाधिक् बेन्‍जामिनरे़ कुलक् पोःङ्‌ॽ॥

२४ “नाङ्‌गे़न्‍लाम् नाम्‍धा ले़प्‍माङ् बेन्‍जामिनरे़ कुइःन्‍दो थारिक् के़सुबाधिक् सिमियोनरे़ कुलक् पोःङ्‌ॽ॥

२५ “नाङ्‌गे़न्‍लाम् नाम्‍धा ले़प्‍माङ् सिमियोनरे़ कुइःन्‍दो थारिक् के़सुबाधिक् इस्‍साखाररे़ कुलक् पोःङ्‌ॽ॥

२६ “नाङ्‌गे़न्‍लाम् नाम्‍धा ले़प्‍माङ् इस्‍साखाररे़ कुइःन्‍दो थारिक् के़सुबाधिक् जबुलुनरे़ कुलक् पोःङ्‌ॽ॥

२७ “नाङ्‌गे़न्‍लाम् नाम्‍धा ले़प्‍माङ् जबुलुनरे़ कुइःन्‍दो थारिक् के़सुबाधिक् गादरे़ कुलक् पोःङ्‌ॽ॥

२८ “गादरे़ लाङ्‌गे़त् ले़प्‍माङ्‌बा कुइःन्‍दोन् तामारलाम् मेरिबा–कादेसबा च्‍वाःत्‍हाॽ थारिक् नु मिस्रबा वहःङ्‌ङिल्‍ले़ कुया कुया पोङ्‌ल पयम् यम्‍बा वरःङ् थारिक् के़त्॥

२९ “इस्राइलबा थाःक्‍हाॽ हाबा कन् लाजेन् खिनिॽ खे़ङ्‌हाॽरे़ खुन्‍छिॽ लक्‍खोमा कुइसिःक् के़भःक्‍खुम् के़बिरुम्‍सिम्‍ल पोःङ्‌ॽ, हे़क्‍क्‍याङ् कन्‍हाॽए खे़ङ्‌हाॽरे़ खुन्‍छिॽ लक् पोःङ्‌ॽ,” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥

यरुसले़म ये़क्‌यक्‍कोबा यम्‍बा लाम्‍धेःप्‍पाहाॽ

३० “ये़क्‌यक्‍कोलाम् लाःक्‍कात् लःम्‍मादे़न्‍हाॽ आम्‍भा कन्‍हाॽए पोङ्‌लो– थाङ्‌गे़त् ले़प्‍माङ्‌लाम् के़हेःक्‍सिङ्‌बा, खे़न् कुलक्‍किन् ४,५०० हुक्‍सिक् केःम्‍बा कुलाम्‍ति चोक्॥

३१ ये़क्‌यक्‍कोबा यम्‍बा लाम्‍धेःत्‍हाॽरे़ कुमिङ् इस्राइलबा थाःक्‍हाॽरे़ खुन्‍छिॽ मिङ्‌हाॽ कुइसिःक् पोःङ्‌ॽ॥ थाङ्‌गे़त् ले़प्‍माङ्‌बा सुम्‍सि यम्‍बा लाम्‍धेःत्‍हाॽ रुबे़नरे़ कुलाम्‍धेःत्, यहुदारे़ कुलाम्‍धेत् नु ले़बिरे़ कुलाम्‍धेत् पोःङ्‌ॽ॥

३२ “नाङ्‌गे़न् ले़प्‍माङ्, ४,५०० हुक्‍सिक् केःम्‍बा कुलाम्‍ति के़बप्‍पे़न्, सुम्‍सि यम्‍बा लाम्‍धेःत्‍हाॽ पोःङ्‌ॽ– योसेफरे़ कुलाम्‍धेत्, बेन्‍जामिनरे़ कुलाम्‍धेत् नु दानरे़ कुलाम्‍धेत्॥

३३ “लाङ्‌गे़त् ले़प्‍माङ्, खे़न् ४,५०० हुक्‍सिक् कुसिःक्‍मा पत्, सुम्‍सि यम्‍बा लाम्‍धेःप्‍पाहाॽ पोःङ्‌ॽ–सिमियोनरे़ कुलाम्‍धेत्, इस्‍साखाररे़ कुलाम्‍धेत् नु जबुलुनरे़ कुलाम्‍धेत्॥

३४ “नाम्‍धा ले़प्‍माङ्, खे़न् ४,५०० हुक्‍सिक् केःम्‍बा कुलाम्‍ति पत्, सुम्‍सि यम्‍बा लाम्‍धेःत्‍हाॽ पोःङ्‌ॽ– गादरे़ कुलाम्‍धेत्, आसेररे़ कुलाम्‍धेत् नु नप्‍तालिरे़ कुलाम्‍धेत्॥

३५ “के़रे़क् पिसाङ्‌बा माःङ्‌लिक्‍किन् १८,००० हुक्‍सिक् पोःङ्‌ॽ॥

“हे़क्‍क्‍याङ् खे़न् ये़म्‍माङ्‌धो खे़न् ये़क्‌यक्‍किल्‍ले़ कुमिङ्

यहवे दाङ्‌बान् खे़प्‍मोए वाॽ” पोङ्‌लो॥

दानिएलरे़ कुसाप्‍पन्

साप्‍पन् निसुम्

नावाइत्‍ला से़वा के़मे़प्‍पा लत्‍छा हाङ्‌धिक्‍ले़ कुयुक्‍को यहुदिहाॽ मे़वये़ल्‍ले़ साॽरिक् तुक्‍खे मे़जाःत्‍तुसि॥ हे़क्‍क्‍याङ् ताप्‍फे़ःल्‍लिक् मे़मे़त्‍तुसिआङ् साॽरिक् ये़त्‍तुक्‍खे मे़दुमुबा ये़म्‍मो दानिएलरे़ कुसाप्‍पन्‍निन् मे़साप्‍तुआङ् वये़॥ निङ्‌वाॽफुमाङ्‌ङिल्‍ले़ कुॽइगे़भे़म्‍बा हाङ्‌ङिन् मे़क्‍खुआङ् आबाङे कुमनाहाॽ से़न्‍लप् पिरुसिॽ हे़क्‍क्‍याङ् याम्‍मो फोःक्‍खुसिॽ के़लॽबा पाःन्‍हाॽ निङ्‌साङ् पिरुसिर साप्‍पन् के़साप्‍पे़ल्‍ले़ खुने़ॽ कुये़म्‍मोबा मनाहाॽ आःन्‍छिङ्‌मा पिरुसिॽ॥

कन् साप्‍पन्‍नो ने़त्‍छि यम्‍बा कुलक् पत्– १) दानिएले़न् हे़क्‍क्‍याङ् खुने़ॽनु लाजेॽलाम्‍बा मे़लःत्‍तु मे़देॽरुसिबा यरिक् तेःङ्‌जुम्‍हाॽरे़ मे़दुमुबा पाःन्‍हाॽ, खे़ब्‍याङ् कन् मनाहाॽरे़ निङ्‌वाॽफुमाङ्‌ङो खुन्‍छिॽ नसाःन्‍निन् मे़युक्‍खु हे़क्‍क्‍याङ् इङ्‌जाङ् के़इःप्‍पा के़नाःप्‍पा मे़बोःक्‍खे़आङ् निङ्‌मिहाॽ मे़नाःन्‍दुसि॥ कन् हिन्‍धोःक्‍हाॽओ पोधक् के़बोङ्‌बा पाःन्‍हाॽ बाबेल नु फारस लाजेॽहाॽरे़ खुन्‍छिॽ खिरिबा के़रे़क् लाजेॽहाॽओ हाङ्‌युक् चोगे़सुबा ये़म्‍मो के़बोङ्‌बा हिन्‍धोःक्‍हाॽ कॽयो पत्॥ २) दानिएलरे़ से़प्‍माङ् माक्‍तुबा नु निसुबा सुफोहाॽ, हे़क्‍क्‍याङ् खे़न् सुफो से़प्‍माङ्‌हाॽओबा मिक्‍सेःन्‍हाॽ बाबे़ललाम् हेःक्‍सिङ् खे़ब्‍याङ् यरिक् हाङ्‌जुम्‍हाॽ थो पोगे़बा नु खाप्‍पुथ्‍यःङ् पोःक्‍खे़बा पाःन्‍हाॽ ओसेःन्‍धाङ् पोःक्‍खे़आङ् पत्॥ नावाइत्‍ला से़वा के़मे़प्‍पा नु मना तुक्‍खे के़जाःप्‍पा हाङ्‌ङिन् हारि त्‍ये़बा खे़ब्‍याङ् निङ्‌वाॽफुमाङ्‌ङिल्‍ले़ कुमनाहाॽरे़ थङ् मे़नाःन्‍दुबा पाःन्‍हाॽरे़ कुयाःम्‍बेओ माङ्‌निङ्‌वाॽपान् मे़बाःत्‍तुआङ् पत्‍लो॥

ताङ्‌बा थामिङ्

दानिएले़न् नु कुन्‍जुम्‍हाॽ १:१–६:२८

दानिएलरे़ निसुबा सुफोहाॽ ७:१–१२:१३

क) लिसि थक्‍साहाॽ ७:१-२८

ख) थुःम्‍बा नु मे़ःन्‍दाक् ८:१–९:२७

ग) इङ्‌घङ् के़साबा माङ्‌लाइङ्‌बा १०:१–११:४५

घ) कुनुप्‍मा ये़म् १२:१-१३

दानिएलरे़ कुसाप्‍पन्

दानिएले़न् नु कुन्‍जुम्‍हाॽ

(१:१–६:२८)

नबुकदनेसरे़ल्‍ले़ कुहिम्‍मो के़गे़प्‍पा थाङ्‌बे़न्‍हाॽ

१

यहुदाबा हाङ् यहोयाकिमरे़ युक् चोगुबा सुम्‍सिगेक्‍पा तङ्‌बेओa बेबिलोनबा हाङ् नबुकदनेसरे़न् फे़रे़आङ् यरुसले़ःम्‍मिन् थङ्‌ङो कब्रिङ् किर्गप् कबु॥

२ हे़क्‍क्‍याङ् निङ्‌वाॽफुमाङ्‌ङिल्‍ले़ कुहिम्‍मोबा कुभा खप्‍प्‍या सामाहाॽनु सोसोरिक् यहुदाबा यहोयाकिम हाङ्‌ङिन् नबुकदनेसरे़न् दाङ्‌बे़ल्‍ले़ हुक्‍सुप्‍तु॥ खुने़ॽ खे़न् खप्‍प्‍या सामाहाॽ बेबिलोनबा लाजेॽओ के़युङ्‌बा कुमाङ्‌हिम्‍मो तेॽरुआङ् माङ्‌हिम्‍मोबा थाःङ्‌ङो युक्‍खु॥

३ खे़ब्‍याङ् वेॽ लाजेॽओलाम् मे़लःत्‍तु मे़देॽरुसिबा इस्राइलिहाॽओलाम् हाङ्‌हिम्‍सयङ् नु खासिङ् के़निःप्‍पा हिम्‍सयङ्‌बा कुभा नालिगे़न् थाङ्‌बे़न् मनाहाॽ सेगे़से़ॽ फाॽआङ् हाङ्‌ङिल्‍ले़ तुम् कुसुहाङ्‌युक्‍पा असपेनजे़न् इङ्‌जाङ् पिरु॥

४ खे़न् नालिगे़न् थाङ्‌बे़न् मनाहाॽ खुन्‍छिॽ थक्‍ला लिङ्‌गे़न्‍नो थेआङ् के़गाःम्‍बा मे़म्‍बप्‍मना, पनुनुबा, के़रे़क् परिक्‍पा निसाम् हुॽसिङ्‌मा के़सुक्‍पा, सिक्‍कुम्‍दिङ् निङ्‌वाॽ के़गप्‍पा, हारा हुॽसिङ्‌मा के़सुक्‍पा नु हाङ्‌हिम्‍मो याःम्‍बक् चोःक्‍मा के़सुक्‍पा पोङ्‌मा के़बोङ्‌बा वये़॥ असपेनजरे़ खे़ङ्‌हाॽ बेबिलोनबा पाःन्‍दाङ् नु साप्‍सक् हुॽमासि के़बोङ्‌बा वये़॥

५ हाङ्‌ङिल्‍ले़ हाङ्‌हिम्‍मो खुने़ॽ थिक्‌याःन्‍धक् चबा कुजाहाॽ नु चे़ल्‍ले़क्‍सेॽ थिहाॽ खे़ङ्‌हाॽ पिरे़से़ॽ फाॽआङ् असपेनजे़न् इङ्‌जाङ् पिरु॥ खे़ङ्‌हाॽ तङ्‌बे सुम्‍सि थारिक् हुॽमासि के़बोङ्‌बा वये़, खे़न् एगाङ् खे़ङ्‌हाॽ हाङ्‌ङिल्‍ले़ कुयाःम्‍बक्‍को केःप्‍मासि के़बोङ्‌बा वये़॥

६ कन्‍हाॽओबाहाॽ कुभा यहुदा थाःक्‍कोबाहाॽ मे़वये़– दानिएल, हनन्‍याह, मिसाएल नु अजर्‍याह मे़वये़॥

७ तुम् सुहाङ्‌युक्‍पाल्‍ले़ खे़ङ्‌हाॽ कुसङ् मिङ् पिरुसि–

दानिएले़न् बेलतसजर,

हनन्‍याहःन् सद्रक,

मिसाएले़न् मेसक

हे़क्‍क्‍याङ् अजर्‍याहन् अबेद्‌नगो॥

८ कर दानिएलरे़ हाङ्‌हिम्‍मोबा कुजान् चामा नु चे़ल्‍ले़क्‍सेॽ थिन् थुङ्‌माआङ् आप्‍फेक् आसुत्‍थो मे़न्‍जोःक्‍सिङ्‌मा निःन्‍धो चोगु, खे़ब्‍याङ् कम्‍भलॽरिक् आसुत्‍थो मे़न्‍जोःक्‍सिङ्‌मारे़ लागि खुने़ॽ तुम् सुहाङ्‌युक्‍पे़न् पेलि फाक्‍तु॥

९ हे़क्‍क्‍याङ् निङ्‌वाॽफुमाङ्‌ङिल्‍ले़ खे़न् सुहाङ्‌युक्‍पे़न् दानिएले़न् लुङ्‌माॽ तुक्‍मा नु नुरिक् मे़प्‍मा निङ्‌वाॽ पिरु,

१० कर सुहाङ्‌युक्‍पे़ल्‍ले़ दानिएले़न् मे़त्‍तु, “खिनिॽ के़जाम्‍बा नु के़धुङुम्‍बा कुजाहाॽरे़ कुयाःम्‍बेओ आङ्‌गाॽ मुरा के़मे़प्‍पा आन्‍दाङ्‌बा पयम् यम्‍बा हाङ्‌ङिन्‍नु आङ्‌गाॽ किआरो॥ खिनिॽ पे़रे़ॽदाङ्‌लाबा वेॽ नालिगे़न् थाङ्‌बे़न्‍हाॽनुःल्‍ले़ खिनिॽ थेआङ् खुने़ॽ कुदगि सोगिःक्‍किःक्‍पा निगे़धाबिरबे? खिनिॽ के़जोगुम्‍मिल्‍ले़ पयम् हाङ्‌ङिल्‍ले़ आङ्‌गाॽ आध्‍गेक्‍पान् फुॽयाक् फुन्‍दुदेसु पिआ॥”

११ खे़न् एगाङ् दानिएल, हनन्‍याह, मिसाएल नु अजर्‍याहरे़ लागि असपेनजरे़ मुरामे़त्‍तुबा से़वारोबे़न् दानिएलरे़ मे़त्‍तु,

१२ “खे़ने़ॽ के़से़वारोबाहाॽ, आनिगे थिबोङ् ये़न् थारिक् ओआमे़त्‍ते़ आसाॽरे़ॽ॥ आनिगे चामारे़ लागि नुधि साक्‍चिॽ नु थुङ्‌मारे़लागि च्‍वाःत्‍लक् आबिरे़ॽ॥

१३ खे़न् एगाङ् हाङ्‌ङिल्‍ले़ कुजा के़जाबा नालिगे़न् थाङ्‌बे़न्‍हाॽनु आनिगे आदङ्‌घे़ आसाॽरे़ॽ हे़क्‍क्‍याङ् खे़ने़ॽ के़निसुबा कुइसिःक् के़से़वारोबाहाॽनु याःम्‍बक् चोगे़ॽ॥”

१४ कल्‍ले़चोगुल्‍ले़ कन् पाःन्‍नो खुने़ॽ ते़न्‍दे़ हे़क्‍क्‍याङ् थिबोङ् ये़न् थारिक् खे़ङ्‌हाॽ साॽरुसि॥

१५ थिबोङ् ये़न् एगाङ् हाङ्‌हिल्‍ले़ कुजा के़जाबा खे़न् वेॽ नालिगे़न् थाङ्‌बे़न्‍हाॽनुःल्‍ले़ खुन्‍छिॽ कुयाम् चाङ्‌जाङ्‌बा नु लरिक्‍लिक्‍पा निमे़धाबे़॥

१६ कल्‍ले़चोगुल्‍ले़ खे़न् कम्‍ब्राङ्‌बाल्‍ले़ खे़ङ्‌हाॽ पिमासि के़बोङ्‌बा कुजाॽ के़नुॽबा कुजाहाॽ नु चे़ल्‍ले़क्‍सेॽ थिहाॽ खे़त्‍तुदेसुआङ् खे़ङ्‌हाॽ नुधि साक्‍चिॽ पिरुसि॥

१७ कन् लिसि नालिगे़न् थाङ्‌बे़न्‍हाॽ निङ्‌वाॽफुमाङ्‌ङिल्‍ले़ के़रे़क् परिक्‍पा सक्‍साप् कुसिङ् निःप्‍मा नु निसाम् हे़क्‍क्‍याङ् ने़हिनिङ्‌वाॽ पिरुसि॥ हे़क्‍क्‍याङ् दानिएले़न् के़रे़क् परिक्‍पा मिक्‍निमा सुफो नु से़प्‍माङ्‌हाॽरे़ कुबे हम्‍मा के़सुक्‍पा पोःक्‍खे़॥

१८ हाङ्‌ङिल्‍ले़ खे़ङ्‌हाॽ तारे़म्‍से़ॽ फाॽआङ् निःन्‍धो चोगुबा ये़म्‍मिन् के़रे़आङ् एगाङ् खे़न् तुम् सुहाङ्‌युक्‍पे़ल्‍ले़ खे़ङ्‌हाॽ हाङ् नबुकदनेसररे़ कुदगि तारुसि॥

१९ हाङ्‌ङिन् खे़ङ्‌हाॽनु ताॽजे़क्‍खे़ हे़क्‍क्‍याङ् खुने़ॽ दानिएल, हनन्‍याह, मिसाएल नु अजर्‍याहन्‍नाङ्‌धो हाःत्‍ताङ् कुदङ्‌बा मे़घोसुसिन्॥ कल्‍ले़चोगुल्‍ले़ खे़ङ्‌हाॽ हाङ्‌ङिल्‍ले़ कुयाःम्‍बक्‍को युक्‍तिङ् मे़बोःक्‍खे़॥

२० हाङ्‌ङिल्‍ले़ सिक्‍कुम्‍दिङ् निङ्‌वाॽ नु खासिङ्‌निःप्‍मारे़ कुयाःम्‍बेओ सेःन्‍दोसुसिल्‍ले़, हाङ्‌जुम्‍मोबा के़रे़क् कित्‍चाक् के़जोःक्‍पा नु साम्‍माङ्‌च्‍याःङ् मुरा के़मे़प्‍पाहाॽनुःल्‍ले़ थिबोङ्‌ले़ङ् यारिक् नुरिक् मे़ले़सुबा निङ्‌वाॽ खोसु॥

२१ हे़क्‍क्‍याङ् कोरेस हाङ्‌ङिल्‍ले़ युक् चोगुबा ये़म्‍मोबा थिक्‍सिगेक्‍पा तङ्‌बेb थारिक् दानिएले़न् हाबा खे़प्‍मोए वये़रो॥

a 

१:१ ६०५ नाजिरि तङ्‌बे तगि॥

b 

१:२१ ५३९ नाजिरि तङ्‌बे तगि॥

नबुकदनेसरे़ल्‍ले़ कुसे़प्‍माङ्

२

नबुकदनेसररे़ युक् चोगुबा निसिगेक्‍पा तङ्‌बेओa खुने़ॽ से़प्‍माङ्‌हाॽ माक्‍तु॥ खुने़ॽ कुनिङ्‌वाॽ चारामे़आङ् खुने़ॽ इम्‍माए मे़सुक्‍ते़न्॥

२ कल्‍ले़चोगुल्‍ले़ हाङ्‌ङिल्‍ले़ माक्‍तुबा से़प्‍माङ्‌हाॽ चे़क्‍मासिरे़ लागि कित्‍चाक् के़जोःक्‍पाहाॽ, साम्‍माङ्‌च्‍याःङ् मुरा के़मे़प्‍पाहाॽ, ये़बाहाॽ नु खागे़इक्‍पाहाॽ उःत्‍ते़म् तारे़म्‍से़ॽ फाॽआङ् इङ्‌जाङ् पिरुसि॥ आल्‍ल खे़ङ्‌हाॽ मे़द्‌ये़आङ् हाङ्‌ङिल्‍ले़ कुदगि मे़ये़म्‍सिङ्,

३ खुने़ॽ खे़ङ्‌हाॽ मे़त्‍तुसि, “आङ्‌गाॽ लत्‍छा से़प्‍माङ् माक्‍तुङ्‌ङाङ् वाॽ॥ खे़ल्‍ले़ आङ्‌गाॽ निङ्‌वाॽ तुक्‍खे चामो थ्‍याङ्‌ल याःन्‍दाङ्‌ङाङ् वाॽआ, हे़क्‍क्‍याङ् खे़ल्‍ले़ कुबेन् आङ्‌गाॽ कुसिङ् निःप्‍मा आनिङ्‌वाॽ वाॽ॥”

४ खे़ब्‍याङ् खागे़इक्‍पाहाॽरे़ अरामिb पाःन्‍दाङ्‌ङो हाङ्‌ङिन् मे़मे़त्‍तु, “पयम् हाङ्‌ङे के़धाःक् चाॽररो! आदाङ्‌बारे़ के़से़वारोबाहाॽ के़से़प्‍माङ्‌ङिन् आजे़क्‍ते़ॽ, हे़क्‍क्‍याङ् आनिगे खे़ल्‍ले़ कुबेन् हन्‍दुम् पिआसिगे़ॽ॥”

५ हाङ्‌ङिल्‍ले़ खे़न् खागे़इक्‍पाहाॽ मे़त्‍तुसि, “आङ्‌गाॽ कन् पाःन्‍निन् निःन्‍धो चोगुङ्‌ङाङ् वाॽ– खिनिॽ आङ्‌गाॽ माक्‍तुङ्‌बा से़प्‍माङ्‌ङिन् नु खे़ल्‍ले़ कुबेन् हम्‍मा के़न्‍छुक्‍तुम्‍मिन्‍ने़भग्र, खिनिॽ कुजक्‍ता कुले़म्‍दा के़बोःक्‍खिर याःन्‍निङ्‌ॽ हे़क्‍क्‍याङ् खिनिॽ हिम्‍धाःङ्‌हाॽ खाप्‍पुथ्‍यःङ् पोङ्‌ल याःन्‍दुङ्‌ॽ॥

६ कर खिनिॽ आङ्‌गाॽ आसे़प्‍माङ्‌ङिन् नु खे़ल्‍ले़ कुबेन् के़हन्‍दुम्‍ने़भग्र, आङ्‌गाॽलाम् खिनिॽ मिक्‍पेहाॽ नु थुम्‍घोहाॽ हे़क्‍क्‍याङ् यम्‍बा मिङ्‌सो इङ्‌धाङ् के़घोसुम्‌ॽ॥ कल्‍ले़चोगुल्‍ले़ आङ्‌गाॽ आसे़प्‍माङ्‌ङिन् नु खे़ल्‍ले़ कुबेन् आजे़क्‍ते़म्‍मे़ॽ॥”

७ याम्‍मो थिक्‍ले़ङ् खे़ङ्‌हाॽरे़ खुने़ॽ मे़मे़त्‍तु, “पयम् हाङ्‌ङिल्‍ले के़से़प्‍माङ्‌ङिन् के़से़वारोबाहाॽ आजे़क्‍ते़ॽ हे़क्‍क्‍याङ् आनिगे खे़ल्‍ले़ कुबेन् हन्‍दुम् पिआसिगे़ॽ॥”

८ खे़ब्‍याङ् हाङ्‌ङिल्‍ले़ खे़ङ्‌हाॽ नुगप् पिरुसि, “आङ्‌गाॽलाम् खिनिॽ ये़म् के़नाःक्‍तुम्‍माङ् नाम्‍देसिङ्‌मा के़गोःत्‍तुम्‍ल के़वयिॽ फाॽआङ् आङ्‌गाॽ से़क्‍खा निसुङ्‌ङाङ् वाॽ, थेआङ्‌भे़ल्‍ले़ आङ्‌गाॽ थेःन् निःन्‍धो चोगुङ्‌ङाङ् वाॽ खे़न् खिनिॽ निङ्‌वाॽ के़घोसुम्‍माङ् के़वयिॽ॥

९ खिनिॽ आङ्‌गाॽ आसे़प्‍माङ्‌ङिल्‍ले़ कुबेन् के़न्‍हन्‍दुम्‍मिन्‍ने़भग्र खिनिॽ लागि लत्‍छारक् खुम्‍दिङ् वाॽ॥ खे़न् याक्‍नाम्‍मिन् ले़ङ्‌बिला के़लॽबा निङ्‌वाॽ के़इःत्‍तुम्‍माङ् खिनिॽ मे़न्‌वाॽमनाबा नु फे़न्‌याःम्‍बक् चोःक्‍मा इङ् के़दङ्‌घुम्‍माङ् वाॽ॥ कल्‍ले़चोगुल्‍ले़ आसे़प्‍माङ्‌ङिन् आजे़क्‍ते़म्‍मे़ॽ, हे़क्‍क्‍याङ् खिनिॽ खे़ल्‍ले़ कुबेन् हम्‍मा के़सुक्‍तुम् फाॽआङ् आङ्‌गाॽ निङ्‌वाॽ खोसुङ्‌ॽ॥”

१० खागे़इक्‍पाहाॽरे़ हाङ्‌ङिन् नुगप् मे़बिरु, “पयम् हाङ्‌ङिल्‍ले़ के़बाःत्‍तुबा पाःन्‍निन् चोःक्‍मा के़सुक्‍पा कन् इक्‍सादिङ् खाम्‍बेःक्‍मो आत्‍तिन्‍नाङ् होप्॥ आक्‍ख्‍याक् पयम् यम्‍बा नु मुक्‍साम्‍साबा चोःक्‍साङ् आत्‍तिन् हाङ्‌ङिल्‍ले़आङ् कित्‍चाक् के़जोःक्‍पाहाॽ इग्र साम्‍माङ्‌च्‍याःङ् मुरा के़मे़प्‍पाहाॽ किग्र खागे़इक्‍पाहाॽ अक्‍तङ्‌बा पान् आप्‍फाल्‍ले़आङ् नाःक्‍तुसिबा होप्॥

११ पयम् यम्‍बा हाङ्‌ङिल्‍ले़ सेःन्‍दो के़जोगुबा कन् से़ःन्‍लाप्‍पिन् साॽरिक् के़साक्‍पा चोक्॥ माङ्‌हाॽनुःल्‍ले़ वेॽ आत्‍तिल्‍ले़आङ् कन् पाःन्‍निन् पयम् हाङ्‌ङिन् चे़क्‍मा के़न्‍छुक्‍ने़न्॥ खे़न् माङ्‌हाॽ मनाहाॽरे़ खुन्‍छिॽ लुम्‍मो मे़न्‌वाॽने़न्॥”

१२ कल्‍ले़चोगुल्‍ले़ हाङ्‌ङिन् साॽरिक् कुसिक् पोगे़ हे़क्‍क्‍याङ् खुने़ॽ बेबिलोनबा के़रे़क् सिक्‍कुम्‍साबा ये़म्‍बित्‍छाहाॽ सिमे़ल्‍ले़ खुम्‍दिङ् पिमासि इङ्‌जाङ् पिरुसि॥

१३ कम्‍भलॽरिक् सिक्‍कुम्‍साबा ये़म्‍बित्‍छाहाॽ सिमे़ल्‍ले़ खुम्‍दिङ् पिमासि इङ्‌जाङ् लःन्‍दे़ हे़क्‍क्‍याङ् दानिएले़न् नु कुन्‍देःङ्‌बाहाॽआङ् से़प्‍मासि फाॽआङ् खे़ङ्‌हाॽ उःप्‍मासिरे़ लागि मनाहाॽ मे़बाङ्‌घुसिरो॥

निङ्‌वाॽफुमाङ्‌ङिल्‍ले़ से़प्‍माङ्‌ङिल्‍ले़ कुबेन् दानिएले़न् चे़क्‍तु

१४ आल्‍ल हाङ्‌ङिल्‍ले़ कुधक् कम्‍ब्राङ् के़मे़प्‍पे़ल्‍ले़ कुधक्‍मोबा अर्योके़न् बेबिलोनबा सिक्‍कुम्‍साबा ये़म्‍बित्‍छाहाॽ सिमे़न्‍ले़ खुम्‍दिङ् पिमासिरे़ लागि लःन्‍दे़ल्‍ले़, दानिएलरे़ सिक्‍कुम्‍दिङ् निङ्‌वाॽ नु साॽरिक् सिङ्‌सिङ् ये़क्‌ये़क्‍काङ् खे़न् पान् सेःन्‍दोसु,

१५ “हाङ्‌ङिल्‍ले़ थेआङ् अक्‍तङ्‌बा के़आःप्‍पा इङ्‌जाङ् लःत्‍तुबाबे?” खे़ब्‍याङ् अर्योकरे़ दानिएले़न् के़रे़क् पाःन्‍हाॽ चे़क्‍तु॥

१६ कन् खे़प्‍सुआङ् दानिएले़न् हाङ्‌ङिल्‍ले़ कुदगि पे हे़क्‍क्‍याङ् से़प्‍माङ्‌ङिल्‍ले़ कुबेन् चे़क्‍मा फाॽआङ् ये़म् खोमारे़ लागि पेलि फाक्‍तु॥

१७ खे़ब्‍याङ् दानिएले़न् कुहिम्‍मो नुःक्‍खे़आङ् खे़न् पाःन्‍निन् हनन्‍याह, मिसाएल नु अजर्‍याह कुन्‍जुम्‍हाॽ चे़क्‍तुसि॥

१८ बेबिलोनबा वेॽ सिक्‍कुम्‍साबा ये़म्‍बित्‍छाहाॽनु खुने़ॽ हे़क्‍क्‍याङ् कुन्‍जुम् कुन्‍देःङ्‌हाॽ सोरिक् सिमा मे़बोङ्‌ने़न्‍ल फाॽआङ् कन् सिबिॽ पाःन्‍निन् पाःप्‍मारे़ लागि साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ लुङ्‌माॽ आदुक्‍ल फाॽआङ् खुने़ॽनु पेलिगे़न् तुवा चोःक्‍मारे़ लागि कुन्‍जुम् कुन्‍देःङ्‌हाॽ पेलि फाक्‍तुसि॥

१९ से़न्‍दिक् सुफोओ कन् सिबिॽ पाःन्‍निन् दानिएलरो ओसेःन्‍धाङ् पोःक्‍खे़॥ खे़ब्‍याङ् दानिएलरे़ साङ्‌ग्राम्‍पेदाङ्‌बा निङ्‌वाॽफुमाङ्‌ङिन् कुनारा फोसु॥

२० हे़क्‍क्‍याङ् खुने़ॽ अक्‍खे पाःत्‍तुरो,

“आभे़ल्‍ले़साङ् निङ्‌वाॽफुमाङ्‌ङिल्‍ले़ कुमिङ्‌ङिन् इङ्‌धाङ् पोङ्‌लरो॥

सिक्‍कुम्‍दिङ् निङ्‌वाॽ नु मुक्‍साम्‍मिन् खुने़ॽइन्‍नेरो॥

२१ खुने़ॽए ये़म् नु याक्‌वाहाॽ ले़क्‍खुरो॥

खुने़ॽए हाङ्‌हाॽ हाङ्‌युक्‍नाओ युक्‍खुसिरो

हे़क्‍क्‍याङ् खुने़ॽए खे़ङ्‌हाॽ खे़त्‍तुसिरो॥

खुने़ॽ सिक्‍कुम्‍साबाहाॽ ने़हिनिङ्‌वाॽ पिरुसिरो

खे़ब्‍याङ् खासिङ् के़निःप्‍पाहाॽ सिक्‍कुम् निङ्‌वाॽ पिरुसिरो॥

२२ खुने़ॽ कुबे के़याक्‍पा पाःन्‍हाॽ नु

सिबिॽबा पाःन्‍हाॽ ओसेःन्‍धाङ् चोगुरो,

खामाक्‍मो के़वाॽबा पाःन्‍हाॽ खुने़ॽ निसुरो

हे़क्‍क्‍याङ् ओःत्‍तिन् खुने़ॽओ याङ्‌धोःक्‍लो॥

२३ आसुधे़बा आधाःक्‍थे़बाहाॽरे़ खुन्‍छिॽ निङ्‌वाॽफुमाङ्‌ङे,

आङ्‌गाॽ खे़ने़ॽ नुगे़न् पिने़रो

हे़क्‍क्‍याङ् खे़ने़ॽ के़नारा फोसुङ्‌लो,

खे़ने़ॽ सिक्‍कुम्‍दिङ् निङ्‌वाॽ नु

आङ्‌गाॽ मुक्‍साम् के़बिराङ्‌ङाङ् वाॽरो॥

आनिगे खे़ने़ॽ नाःक्‍कासिगे़बा पाःन्‍निन्

आङ्‌गाॽ ओसेःन्‍गे़धाक्‍ताङ्‌ङाङ् वाॽरो

खे़ने़ॽ हाङ्‌ङिल्‍ले़ कुसे़प्‍माङ्‌ङिन्

आनिगे याप्‍मि ओःन्‍गे़धाक्‍ते़आङ् वाॽरो॥”

दानिएलरे़ से़प्‍माङ्‌ङिल्‍ले़ कुबेन् हन्‍दु

२४ खे़ब्‍याङ् बेबिलोनबा सिक्‍कुम्‍साबा ये़म्‍बित्‍छाहाॽ से़प्‍मासि फाॽआङ् हाङ्‌ङिल्‍ले़ मुरामे़त्‍तुबा अर्योकओ दानिएले़न् पेआङ् खुने़ॽ मे़त्‍तु, “खे़ने़ॽ बेबिलोनबा सिक्‍कुम्‍साबाहाॽ मे़से़रे़से़न्‍ने़ॽ॥ आङ्‌गाॽ हाङ्‌ङे़ओ तेॽराङ्‌ङे़ॽ हे़क्‍क्‍याङ् आङ्‌गाॽ खुने़ॽ कुसे़प्‍माङ्‌ङिल्‍ले़ कुबेन् चे़क्‍तुङ्‌ॽ॥”

२५ हे़क्‍क्‍याङ् अर्योकरे़ खिमो दानिएले़न् हाङ्‌ङे़ओ तेॽरुआङ् मे़त्‍तु, “यहुदालाम् के़भे़म्‍बा मे़दे़म्‍सु मे़भे़त्‍तुसिबाहाॽओ आङ्‌गाॽ मनाधिक् तुमुङ्‌ङाङ् वाॽ, खुने़ॽ हाङ्‌ङिल्‍ले़ कुसे़प्‍माङ्‌ङिल्‍ले़ कुबेन् चे़ङ्‌मा सुक्‍तुॽ॥”

२६ हाङ्‌ङिल्‍ले़ दानिएले़न् (खुने़ॽ कुमिङ् बेलतसजरआङ् वये़) सेःन्‍दोसु, “थे आङ्‌गाॽ माक्‍तुङ्‌बा आसे़प्‍माङ्‌ङिन् पाःप्‍मा नु खे़ल्‍ले़ कुबेन् खे़ने़ॽ हम्‍मा के़सुक्‍तुबि?”

२७ दानिएलरे़ नुगप् पिरु, “पयम् हाङ्‌ङिल्‍ले़ से़ःन्‍गे़दोसुबा सिबिॽ पाःन्‍निल्‍ले़ कुबेन् सिक्‍कुम्‍साबा ये़म्‍बित्‍छा, साम्‍माङ्‌च्‍याःङ् मुरा के़मे़प्‍पा, कित्‍चाक् के़जोःक्‍पा इग्र थुम्‍म्‍या के़इबा आत्‍तिल्‍ले़आङ् कुबे हम्‍मा मे़सुक्‍तुन्‌ॽ,

२८ कर साङ्‌ग्राम्‍पेदाङ्‌ङो निङ्‌वाॽफुमाङ् वाॽ, खुने़ॽ सिबिॽबा पाःन्‍हाॽ ओसेःन्‍धाङ् चोगुॽ॥ खुने़ॽ के़दाबा ये़म्‍मो के़बोङ्‌बा पाःन्‍हाॽ पयम् हाङ् नबुकदनेसरे़न् ओसेःन्‍धाक्‍तुआङ् वाॽ॥ आदाङ्‌बा ने़त्‍नाओ के़सोःन्‍छिङ्‌ङाङ् के़ने़स्‍से़ल्‍ले़ आदाङ्‌बारे़ के़निङ्‌वाॽओ के़माक्‍तुबा से़प्‍माङ्‌ङिन् नु के़निसुबा सुफोहाॽ हाबा कन्‍हाॽएरो–

२९ “पयम् हाङ्‌ङे, आदाङ्‌बा ने़त्‍नाओ के़सोःन्‍छिङ्‌ङाङ् के़ने़स्‍से़बा ये़म्‍मो ताःन्‍दि थे पोङ्‌बिला फाॽआङ् आदाङ्‌बारे़ के़निङ्‌वाॽ ताॽजे़क्‍खे़, हे़क्‍क्‍याङ् सिबिॽ पान् ओसेःन्‍धाङ् के़जोःक्‍पे़ल्‍ले़ ताये़म्‍मो के़बोङ्‌बा पाःन्‍हाॽ ओसेःन्‍गे़धाक्‍ते़आङ् वाॽ॥

३० आङ्‌गाॽलाम् कन् सिबिॽ पाःन्‍निल्‍ले़ कुबे ओसेःन्‍धाङ् पोःक्‍खे़बान् आङ्‌गाॽ वेॽ कुहिङ्‌वे़त् मे़न्‍छाम् याप्‍मिहाॽनुःल्‍ले़ यरिक् सिक्‍कुम्‍साबा पोःक्‍खाङ्‌बाल्‍ले़ चोगुल्‍ले़ मे़ःन्, कर आदाङ्‌बा पयम् हाङ्‌ङिल्‍ले़ के़से़प्‍माङ्‌ङिल्‍ले़ कुबेन् हन्‍ल हे़क्‍क्‍याङ् आदाङ्‌बारे़ के़निङ्‌वाॽओ के़वाॽबा पाःन्‍हाॽ कुसिङ् निःप्‍मा के़सुक्‍तुर फाॽआङ् ओसेःन्‍धाङ् पोःक्‍खे़आङ् वाॽ॥

३१ “पयम् हाङ्‌ङे, आदाङ्‌बारे़ ओगे़मे़त्‍तुर के़बत्‍छे़ल्‍ले़ यम्‍बा इत् थिक् ये़बे़बा के़निसु॥ कन् इःत्‍तिन् साॽरिक् यम्‍बा नु से़ल्‍ले़ङ् से़ल्‍ले़ङ् के़ओःप्‍पा निदे़त्‍ते़ हे़क्‍क्‍याङ् कुनारान् किप्‍मागे़घुबा चोगे़॥

३२ खे़न् इःत्‍ते़ल्‍ले़ कुधे़गेक्‍पान् साम्‍म्‍याङ् इसेःङ्‌बा, कुसङ्‌बप्‍मान् नु कुहुक्‍हाॽ युप्‍पा, कुसाप्‍पोःक्‍किन् नु कुलाङ् से़बङ्‌बान् कासा,

३३ कुलाङ्‌हाॽ फे़न्‍जेॽ हे़क्‍क्‍याङ् कुलाङ् ताप्‍पेॽहाॽ कुभा फे़न्‍जेॽ नु कुभा पसाक्‍के़साक्‍पा खाम्‍मिन् फुप्‍मनाआङ् चोःक्‍मनाबा चोगे़॥

३४ आदाङ्‌बारे़ ओगे़मे़त्‍तुर के़बत्‍छे़ल्‍ले़ याक्‍पेॽओलाम् यम्‍बा लुङ्‌धिक् मनाहाॽरे़ मे़न्‍छुए खक्‍ते़ ये़॥ कन् लुङ्‌ङिन् फे़न्‍जेॽ नु पसाक्‍के़साक्‍पा खाम्‍मिल्‍ले़ चोःक्‍मनाबा खे़न् इःत्‍तिल्‍ले़ कुलाङ्‌ङो तोःक्‍ते़ खे़ब्‍याङ् खे़न् फयःप्‍फयःप् यःप्‍सुदेसु॥

३५ खे़ब्‍याङ् खे़न् फे़न्‍जेॽ, पसाक्‍के़साक्‍पा खाम्, कासा, युप्‍पा नु साम्‍म्‍याङ्‌हाॽ थिक्‍ले़ङ्‌ले़ कुम्‍जिक्‍मा पोःक्‍खे़, हे़क्‍क्‍याङ् हाङ्‌वामा ये़म्‍मो चा थाम्‍मादे़न्‍नोलाम् चाःल्‍ले़ कुसिप्‍हाॽ सुरित् केजङ्‌ङिल्‍ले़ फुत्‍लुम् फे़सुदेॽरुबा कुइसिःक् खे़न् वरे़ङ्‌ले़ङ् फे़सुदेॽरु॥ कर खे़न् इःत्‍तो के़दोःक्‍पा लुङ्‌ङिन् यम्‍बा पोःक्‍खे़र पेआङ् कोःक्‍मा फाङ्‌जङ् पोःक्‍खे़ हे़क्‍क्‍याङ् खे़ल्‍ले़ काक् इक्‍सादिङ् खाम्‍बेःक्‍मान् ते़प्‍तु॥

३६ “से़प्‍माङ्‌ङिन् हाबा कन्‍लो, हे़क्‍क्‍याङ् आल्‍ल पयम् हाङ्‌ङिन् कल्‍ले़ कुबेन् चे़क्‍कासिगे़ॽ॥

३७ आदाङ्‌बाए हाङ्‌हाॽरे़ खुन्‍छिॽ पयम् हाङ् के़वाॽ॥ साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ आदाङ्‌बान् हाङ्‌जुम्, हाङ्‌वा माङ्‌वा, मुक्‍साम् नु मिमिदिङ् के़बिरे़आङ् वाॽ॥

३८ खुने़ॽ आदाङ्‌बारे़ के़हुक्‍को इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽ नु कुबु थक्‍साहाॽ हे़क्‍क्‍याङ् ताङ्‌साङ्‌बोबा पुसाहाॽ के़बिरे़आङ् वाॽ॥ खे़ङ्‌हाॽ आत्‍तो आत्‍तो मे़वाॽ, खुने़ॽ खे़ङ्‌हाॽ सम्‍धाङ् खे़ने़ॽ युक् के़बिरे़आङ् वाॽ॥ खे़न् साम्‍म्‍याङ् थे़गेक्‍पाङ्‌ग आदाङ्‌बान्‍नेरो॥

३९ “आदाङ्‌बारे़ के़एगाङ् ताःन्‍दि, आदाङ्‌बारे़न्‍नुःल्‍ले़ मिसाक् चुक्‍पा कुमुक् के़याक्‍पा हाङ्‌जुम् थिक् पोःङ्‌ॽ॥ खे़न् एगाङ् कासाबा सुम्‍सिगेक्‍पा हाङ्‌जुम्‍मिल्‍ले़ काक् इक्‍सादिङ् खाम्‍बेःक्‍मो हाङ्‌युक् चोगुॽ॥

४० कुनुप्‍मो, फे़न्‍जेॽ यारिक् के़धुम्‍बा लिसिगेक्‍पा हाङ्‌जुम् पोःङ्‌ॽ, थेआङ्‌भे़ल्‍ले़ फे़न्‍जेल्‍ले़ के़रे़क् पाःन्‍हाॽ कुम्‍जिक् चोगुबा कुइसिःक् खे़ल्‍ले़ वेॽ के़रे़क् मे़क्‍खुसिआङ् फुत्‍छिङ्‌ज्‍याङ् चोगुसिॽ॥

४१ आदाङ्‌बारे़ कल्‍ले़ कुलाङ्‌हाॽ नु कुलाङ्‌जोःक्‍हाॽ कुभा पसाक्‍के़साक्‍पा खाम्, कुभा फे़न्‍जेल्‍ले़ चोःक्‍मनाबा के़निसुबा कुइसिःक्‍के कन् के़से़म्‍बा हाङ्‌जुम् पोःङ्‌ॽ, हे़क्‍केसाङ् आदाङ्‌बारे़ फे़न्‍जेन् पसाक्‍के़साक्‍पा खाम्‍मिन्‍नु फुत्‍छिङ्‌बा के़निसुबा कुइसिःक् कप्‍मो कुभा फे़न्‍जेन् के़धुम्‍बा पोःङ्‌ॽ॥

४२ खे़न् लाङ्‌जोःक्‍हाॽ कुभा फे़न्‍जेॽ नु कुभा पसाक्‍के़साक्‍पा खाम्‍मिल्‍ले़न् पत्‍छे़बा कुइसिःक्‍के कन् हाङ्‌जुम्‍मिन् कुभा के़धुम्‍बा नु कुभा मे़न्‍धुम्‍मनाबा पोःङ्‌ॽ॥

४३ हे़क्‍क्‍याङ् आदाङ्‌बारे़ फे़न्‍जेन् पसाक्‍के़साक्‍पा खाम्‍मिन्‍नु पःन्‍दे़बा के़निसुबा कुइसिःक् मनाहाॽआङ् के़बःम्‍बा मे़न्‍छाम् सुवाङ् मे़बोङ्‌ङाङ् फे़न्‍जेन् पसाक्‍के़साक्‍पा खाम्‍मिन्‍नु मे़दङ्‌ने़म्‍बा कुइसिःक् खे़ङ्‌हाॽ थिक्‍हुप् मे़म्‍बोङ्‌ने़न्॥

४४ “कन् हाङ्‌हाॽरे़ खुन्‍छिॽ ये़म्‍मो साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ आप्‍फाल्‍ले़आङ् मे़न्‍नुप्‍मनाबा हाङ्‌जुम् थिक् चोगुॽ, खे़न् हाङ्‌जुम्‍मिन् आप्‍फाल्‍ले़आङ् वेॽ सुवाङ्‌हाॽरे़ खुन्‍छिॽ हुक्‍को मे़जुक्‍ने़न्॥ कल्‍ले़ खे़न् हाङ्‌जुम्‍हाॽ के़रे़क् खाप्‍पुथ्‍यःङ् चोगुसिआङ् नुप्‍सुसिॽ, कर खे़न् हाङ्‌जुम्‍मिन् सदादिङ् आभे़ल्‍ले़आङ् मे़नुप्‍ने़न्॥

४५ मनाहाॽरे़ खुन्‍छिॽ हुक्‍किल्‍ले़ मे़न्‍छुए याक्‍पेॽओलाम् खक्‍ते़ ये़बा लुङ्‌ङिल्‍ले़ फे़न्‍जेॽ, कासा, पसाक्‍के़साक्‍पा खाम्, युप्‍पा नु साम्‍म्‍याङ्‌हाॽ खाप्‍पुथ्‍यःङ् चोगुबा आदाङ्‌बारे़ के़निसुबा लुङ्‌ङिल्‍ले़ कुबेन् हाबा कन्‍लो॥ के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ के़दाबा ये़म्‍मो के़बोङ्‌बा पाःन्‍हाॽ पयम् हाङ्‌ङिन् ओसेःन्‍गे़धाक्‍ते़आङ् वाॽ॥ खे़न् से़प्‍माङ्‌ङिन् से़क्‍खाबा नु खे़ल्‍ले़ कुबेन् नसान् चोःक्‍मा सुक्‍के़दे़प्‍पा चोक्‍लो॥”

हाङ्‌ङिल्‍ले़ दानिएले़न् हाङ्‌से़म् पिरु

४६ खे़ब्‍याङ् नबुकदनेसर हाङ्‌ङिन् खाम्‍बाङ्‌ङो अःक्‍खुम् फन्‍छिङ्‌ङाङ् दानिएले़न् से़वा मे़त्‍तु हे़क्‍क्‍याङ् खुने़ॽ मिङ्‌सो इङ्‌धाङ् पिरु, खे़न्‍नु सोसोरिक् हुक्‌वायाङ् पिरे़म्‍मे़ॽ, सुक्‍पा हाःन्‍दे़म्‍मे़ॽ फाॽआङ् इङ्‌जाङ् पिरुसि॥

४७ हाङ्‌ङिल्‍ले़ दानिएले़न् मे़त्‍तु, “से़क्‍खाए खिनिॽ निङ्‌वाॽफुमाङ्‌ङिन् माङ्‌हाॽरे़आङ् खुन्‍छिॽ निङ्‌वाॽफुमाङ् हे़क्‍क्‍याङ् हाङ्‌हाॽरे़ खुन्‍छिॽ दाङ्‌बा नु सिबिॽ पाःन्‍हाॽरे़ कुबे के़हम्‍बा चोःक्‍ले़त्‍छ, थेआङ्‌भे़ल्‍ले़ खे़ने़ॽ कन् सिबिॽ पाःन्‍निल्‍ले़ कुबेन् हम्‍मा के़सुक्‍तु॥”

४८ खे़ब्‍याङ् हाङ्‌ङिल्‍ले़ दानिएले़न् थोधोक्‍पा ताक्‍फाओ युक्‍खुआङ् इमे़ल्‍लुङ्‌बा मिक्‍तोःक्‍हाॽ पिरु॥ हाङ्‌ङिल्‍ले़ खुने़ॽ बेबिलोनबा ते़ङ्‌गप्‍पो युक्‍साबा चोगु हे़क्‍क्‍याङ् खे़प्‍मोबा के़रे़क् सिक्‍कुम्‍साबा ये़म्‍बित्‍छाहाॽरे़ खुन्‍छिॽ तुम् लाम्‍लोबा चोगु॥

४९ खे़न्‍नुःल्‍ले़ वेॽ दानिएलरे़ हाङ्‌ङिन् पेलि फाक्‍तु हे़क्‍क्‍याङ् सद्रक, मेसक नु अबेद्‌नगोन् बेबिलोन ते़ङ्‌गप्‍पो खे़ङ्‌हाॽ हाङ्‌युक्‍पा युक्‍तिङ् चोगुसि॥ दानिएले़न् आबाङे हाङ्‌हिम्‍मोए वये़रो॥

a 

२:१ ६०४ नाजिरि तङ्‌बे तगि॥

b 

२:४ कप्‍मोआङ्‌धो नाःत्‍ला नुसि थारिक् कुहेःक्‍सिङ्‌मोबा पाःन्‍हाॽ अरामि पाःन्‍दाङ् पत्॥ अरामि पाःन्‍दाङ्‌ङिन् बेबिलोनओ हाङ्‌जुम्‍बा पाःन्‍दाङ् वये़॥

नबुकदनेसर हाङ्‌ङिल्‍ले़ साम्‍म्‍याङ् नावाइत्‍लान् से़वा मे़प्‍मा पाङ्‌घुसि

३

नबुकदनेसर हाङ्‌ङिल्‍ले़ तुक्‍पोङ् हुक्‍सिक् कुलिङ्‌गे़न् केःम्‍बा नु हुक्‍सिक् तुक्‍सि कुभे़रे़बा साम्‍म्‍याङ् नावाइत्‍ला थिक् चोगु हे़क्‍क्‍याङ् बेबिलोन ते़ङ्‌गप्‍पो के़ने़बा दुरा मे़प्‍मनाबा ने़ने़बादे़न्‍नो खे़न् ये़प्‍सु॥

२ खे़न् एगाङ् खुने़ॽ खे़न् नावाइत्‍लान् तोःम्‍मारे़ लागि हाङ्‌जुम्‍मोबा यम्‍बा सुहाङ्‌गे़म्‍बाहाॽ, ते़ङ्‌गप्‍हाॽओबा युक्‍साबाहाॽ, थुम्‍हाॽओबा चुक्‍सा हाङ्‌हाॽ, सुजासाबाहाॽ, याङ्‌सुम्‍बाहाॽ, खासे़न्‍लोःम्‍बाहाॽ, योस्‍मा खासे़न्‍हिम्‍मोबा खासे़न्‍लोःम्‍बाहाॽ नु के़रे़क् ते़ङ्‌गप्‍हाॽओबा सुहाङ्‌युक्‍पाहाॽ चुम्‍मारे़ लागि उःत्‍तुसि॥

३ कल्‍ले़चोगुल्‍ले़ हाङ्‌जुम्‍मोबा यम्‍बा सुहाङ्‌गे़म्‍बाहाॽ, ते़ङ्‌गप्‍हाॽओबा युक्‍साबाहाॽ, थुम्‍हाॽओबा चुक्‍सा हाङ्‌हाॽ, सुजासाबाहाॽ, याङ्‌सुम्‍बाहाॽ, तुम् खासे़न्‍लोःम्‍बाहाॽ, योस्‍मा खासे़न्‍हिम्‍मोबा खासे़न्‍लोःम्‍बाहाॽ नु ते़ङ्‌गप्‍पोबा के़रे़क् सुहाङ्‌युक्‍पाहाॽ खे़न् नावाइत्‍लान् तोःम्‍मारे़ लागि मे़जुप्‍से़आङ् खे़ल्‍ले़ कुदगि मे़ये़म्‍सिङ्॥

४ खे़ब्‍याङ् कन् पाःन्‍निन् इङ्‌भन् के़जोःक्‍पे़न् यम्‍बा इक्‍लाओ अःक्‍ते़आङ् पाःत्‍तु, “मे़न्‍छाम् याप्‍मिसे, मे़न्‍छाम् सुवाङ्‌से हे़क्‍क्‍याङ् वेॽ वेॽ पाःन्‍दाङ् के़बाःप्‍पासे, खिनिॽ लागि अक्‍तङ्‌बा इङ्‌जाङ् पोःक्‍खे़आङ् वाॽरो–

५ थुत्‍तुरिःप्‍पा, मुप्‍फ्रामा, तुःङ्‌गे, कङ्‌नि, अन्‍मे, ते़ःत्‍ते़ःप्‍पा नु के़रे़क् परिक्‍पा मुक्‍लाहाॽ मुक्‍पा खिनिॽ के़घे़प्‍सुम्‍नुमे़ःन्‍ने नबुकदनेसर हाङ्‌ङिल्‍ले़ ये़प्‍सुबा साम्‍म्‍याङ् नावाइत्‍लान् खिनिॽ साम्‍बोन् हबत् फन्‍नासिम्‍मे़ॽआङ् के़रे़क्‍ले़ से़वा के़मे़त्‍तुम्‍ल पोःङ्‌ॽ॥

६ साम्‍बोन् हबत् मे़म्‍बप्‍मनाआङ् से़वा मे़न्‍जोःक्‍मनाबा आत्‍तिन्‍छाङ् खिमो लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍पो लाप्‍फुमा याक्‍मा पोःङ्‌ॽ॥”

७ कल्‍ले़चोगुल्‍ले़ थुत्‍तुरिःप्‍पा, मुप्‍फ्रामा, तुःङ्‌गे, कङ्‌नि, अन्‍मे, ते़ःत्‍ते़ःप्‍पा नु के़रे़क् परिक्‍पा मुक्‍लाहाॽ मुक्‍ते़बा मे़घे़प्‍सुनुमे़ःन्‍ने मे़न्‍छाम् याप्‍मिहाॽ, मे़न्‍छाम् सुवाङ्‌हाॽ हे़क्‍क्‍याङ् वेॽ वेॽ पाःन्‍दाङ् के़बाःप्‍पाहाॽ के़रे़क् साम्‍बोन् हबत् मे़भन्‍छिङ्‌ङाङ् नबुकदनेसर हाङ्‌ङिल्‍ले़ ये़प्‍सुबा साम्‍म्‍याङ् नावाइत्‍लान् से़वा मे़मे़त्‍तुरो॥

सुम्‍सि यहुदि थाङ्‌बे़न्‍हाॽ पाःन्‍मे़धिक्‍तुसि

८ आम्‍भा कन् ये़म्‍मो खागे़इक्‍पाहाॽ मे़लःन्‍दे़ मे़द्‌ये़आङ् यहुदिहाॽ ताप्‍फे़ःम्‍बा निङ्‌वाःल्‍ले़ आप्‍तिक् मे़गुःत्‍तुसि॥

९ खे़ङ्‌हाॽरे़ नबुकदनेसर हाङ्‌ङिन् मे़मे़त्‍तु, “पयम् हाङ्‌ङे, के़धाःक् चाॽररो!

१० आत्‍तिन्‍हाॽरे़ थुत्‍तुरिःप्‍पा, मुप्‍फ्रामा, तुःङ्‌गे, कङ्‌नि, अन्‍मे, ते़ःत्‍ते़ःप्‍पा नु के़रे़क् परिक्‍पा मुक्‍लाहाॽ मुक्‍पा मे़घे़प्‍सुॽ, खे़ङ्‌हाॽ के़रे़क्‍ले़ साम्‍बोन् पप्‍माआङ् साम्‍म्‍याङ् नावाइत्‍लान् से़वा मे़प्‍मा पोःङ्‌ॽ फाॽआङ् आदाङ्‌बारे़ इङ्‌जाङ् के़जोगुआङ् वाॽ॥

११ हे़क्‍क्‍याङ् आत्‍तिन् साम्‍बोन् मे़बत्‍ने़न्‍नाङ् से़वा मे़जोःक्‍ने़न्, खुने़ॽ लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍पो लाप्‍पुङ् पेक्॥

१२ कर बेबिलोनबा ते़ङ्‌गप्‍पो हाङ्‌युक् चोःक्‍मारे़ लागि आदाङ्‌बारे़ युक्‍तिङ् के़जोगुसिबा सद्रक, मेसक नु अबेद्‌नगो कुभा यहुदिहाॽ मे़वाॽ॥ पयम् हाङ्‌ङे, कन्‍हाॽरे़ आदाङ्‌बा खे़म्‍घे़म् के़मे़ल्‍लाप्‍ने़न्‌ॽ॥ कन्‍हाॽरे़ आदाङ्‌बारे़ के़माङ्‌हाॽआङ् से़वा मे़म्‍मे़त्‍तुसिन्‌ॽ, हे़क्‍क्‍याङ् आदाङ्‌बारे़ के़ये़प्‍सुबा साम्‍म्‍याङ् नावाइत्‍लान् साम्‍बोन् मे़भन्‍छिङ्‌ङाङ् से़वा मेम्‍मे़त्‍तुन्‌ॽ॥”

१३ हाङ्‌ङिन् कुसाक्‍के़न्‍निल्‍ले़ कुमिक्‍के़न् खाधाप्‍तुआङ् सद्रक, मेसक नु अबेद्‌नगोन् ताःप्‍मा इङ्‌जाङ् पिरुसि॥ कल्‍ले़चोगुल्‍ले़ कन् मनाहाॽ हाङ्‌ङिल्‍ले़ कुदगि मे़दारुसि,

१४ हे़क्‍क्‍याङ् नबुकदनेसरे़ल्‍ले़ खे़ङ्‌हाॽ मे़त्‍तुसि, “सद्रक, मेसक नु अबेद्‌नगोए, खिनिॽ आङ्‌गाॽ आमाङ्‌हाॽ से़वा के़म्‍मे़त्‍तुम्‍सिम्‍मे़न् इग्र आङ्‌गाॽ ये़प्‍सुङ्‌बा साम्‍म्‍याङ् नावाइत्‍लाःन्‍नाङ् साम्‍बोन् के़भन्‍नासिआङ् से़वा के़म्‍मे़त्‍तुम्‍मिन्‍मु थे कन् पाःन्‍निन् से़क्‍खाबि?

१५ आल्‍ल खिनिॽ थुत्‍तुरिःप्‍पा, मुप्‍फ्रामा, तुःङ्‌गे, कङ्‌नि, अन्‍मे, ते़ःत्‍ते़ःप्‍पा नु के़रे़क् परिक्‍पा मुक्‍लाहाॽ मुक्‍पा के़घे़प्‍सुम्‍नुमे़ःन्‍ने आङ्‌गाॽ चोगुङ्‌बा नावाइत्‍लान् साम्‍बोन् फन्‍छिङ्‌माआङ् से़वा मे़प्‍मारे़ लागि यारिप् के़बोःक्‍खिने़भग्र नुबाए पोःङ्‌ॽ॥ कर खिनिॽ कन् से़वा के़म्‍मे़त्‍तुम्‍मिन्‍ने़भग्र, खिम्‍मो लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍पा मिओ लाप्‍के़म्‍भुसिॽ॥ खे़ब्‍याङ् आत्‍तिन् माङ्‌ङिल्‍ले़ आङ्‌गाॽ आहुक्‍कोलाम् खिनिॽ ताङ्‌से़ःप्‍मा के़सुक्‍तिबे?”

१६ सद्रक, मेसक नु अबेद्‌नगोरे़ हाङ्‌ङिन् नुगप् मे़बिरु, “नबुकदनेसर हाङ्‌ङे, कल्‍ले़ कुयाःम्‍बेओ आदाङ्‌बारे़ के़दगि आनिगे ले़प्‍माङ् पाःप्‍मा के़बोङ्‌बा पान् थेआङ् होप्‍लो॥

१७ पयम् हाङ्‌ङे, लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍मा मिओ आनिगे लाप्‍मे़भुसिगे़ने़भग्र, आनिगे माङ्‌से़वा मे़त्‍तुम्‍बे़बा निङ्‌वाॽफुमाङ्‌ङिल्‍ले़ आनिगे कन् लाम्‍बा से़ःप्‍मा सुक्‍तिगे़ॽ हे़क्‍क्‍याङ् आदाङ्‌बारे़ के़हुक्‍लाम् चोःक्‌युम्‍भो पिरिगे़॥

१८ कर आनिगे खुने़ॽ ताङ्‌मे़से़ःप्‍तिगे़न्‍छाङ्, पयम् हाङ्‌ङे, आदाङ्‌बारे़ के़माङ्‌हाॽ आनिगे से़वा मे़मे़त्‍तुम्‍सिम्‍बे़न्‌ॽ हे़क्‍क्‍याङ् आदाङ्‌बारे़ के़ये़प्‍सुबा साम्‍म्‍याङ् नावाइत्‍लाःन्‍नाङ् साम्‍बोन्‍नाङ् से़वा मे़मे़त्‍तुम्‍बे़न्‌ॽ के़लॽबा आदाङ्‌बारे़ निङ्‌वाॽ के़घोसुर फाॽआङ् आनिगे इःत्‍तुम्‍बे़रो॥”

यहुदि थाङ्‌बे़न्‍हाॽ खुम्‍दिङ् मे़बिरुसि

१९ खे़ब्‍याङ् सद्रक, मेसक नु अबेद्‌नगोन्‍नु नबुकदनेसरे़न् कुसाक्‍के़न्‍निल्‍ले़ कुमिक्‍के़न् खाधाप्‍तु, हे़क्‍क्‍याङ् कुनारान् मराःक् यारिक् मि हे़क्‍तङ्‌बा पोःक्‍खे़॥ खुने़ॽ खे़न् मिधुङ्‌दिङ् मिराःक्‍के़न् नुसिले़ङ् यारिक् पये़म् के़ये़म्‍बा चोःक्‍मा इङ्‌जाङ् पिरुसि,

२० हे़क्‍क्‍याङ् खुने़ॽ कुदुराबा के़रे़क्‍नुःल्‍ले़ के़धुम्‍बा कुभा थक्‍सुबाहाॽरे़ सद्रक, मेसक नु अबेद्‌नगोन् इघेःङ्‌मासिआङ् लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍पा मिओ लाप्‍फुमासि इङ्‌जाङ् पिरुसि॥

२१ खे़ल्‍ले़ चोगुल्‍ले़ कन् मनाहाॽ तेत्, सुःम्‍बा, पागरि हे़क्‍क्‍याङ् वेॽ चाङ्‌हाॽनु सोरिक् इमे़घेःक्‍खुसिआङ् लुङ्‌धाक्‍किल्‍ले़ फाक्‍मनाबा मिधुङ् मिराःक् के़दिःप्‍पा मिओ लाप्‍मे़भुसु मे़याक्‍तुसि॥

२२ हाङ्‌ङिल्‍ले़ के़आःप्‍पा कुइङ्‌जाङ्‌ङिन् मे़ङ्‌घे़म्‍मे मे़न्‍नुॽमनाबा वये़ हे़क्‍क्‍याङ् लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍पा मिन् आत्‍तातान्‍ने साॽरिक् ये़म्‍दे़, मिधुङ्‌दिङ् मिराःक् के़दिःप्‍पा मिःल्‍ले़ सद्रक, मेसक नु अबेद्‌नगोन् मिओ के़देॽबा थक्‍सुबाहाॽ हदॽ मे़स्‍ये़॥

२३ हे़क्‍क्‍याङ् कन् सुम्‍सि मनाहाॽ चिगे़क् चिगे़क् मे़म्‍बाःङ्‌ङे इमे़घेःक्‍खुसिबाए लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍पा मिओ मे़लासे़॥

२४ खे़न् एगाङ् नबुकदनेसर हाङ्‌ङिन् कुनिङ्‌वाॽ मये़आङ् पित्‍चाक् पित्‍चाक् पिन्‍दे़र खुने़ॽ कुसुजासाबाहाॽ सेःन्‍दोसुसि, “थे आनिॽ इआघेःक्‍खुम्‍सिम्‍माङ् मिधुङ्‌दिङ् मिराःक् के़दिःप्‍पा मिओ लाप्‍आभुसुम्‍सिम्‍बा मनाहाॽ सुम्‍भुसि मे़ःम्‍बि?” खे़ङ्‌हाॽरे़ नुगप् मे़बिरु,

“से़क्‍खाएरो, पयम् हाङ्‌ङे॥”

२५ खुने़ॽ पाःत्‍तु, “ओमे़त्‍ते़म्‍मेॽ, मिओ लिसि मनाहाॽ ना नु कत्‍ना लाङ्‌मे़घेःक्‍ल मे़याक्‍पा निसुङ्‌सिङ्‌ल पत्‍ता, खे़ङ्‌हाॽ इमे़ङ्‌घेःङ्‌सिङ्‌ङेबा नु आजे़ःत्‍छिक्‍काङ् मिमे़न्‍दिक्‍केबा निमे़दे़त्, हे़क्‍क्‍याङ् लिसिगेक्‍पा मनाःङ्‌ग माङ्‌सा हे़क्‍तङ्‌बा निधाःप्‍लो॥”

यहुदि थाङ्‌बे़न्‍हाॽ थो यम्‍बा मे़बोःक्‍खे़

२६ खे़ब्‍याङ् नबुकदनेसरे़न् लुङ्‌धाक्‍किल्‍ले़ फाक्‍मनाबा मिधुङ्‌दिङ् मिराःक् के़दिःप्‍पा मिओ लाःप्‍मा लाम्‍मो निःत्‍ताङ् पेआङ् यम्‍बा इक्‍लाओ अःक्‍ते़, “सद्रक, मेसक नु अबेद्‌नगोसे, के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुसे़वारोबासे, लाःक्‍कात् लःन्‍दे़म् फे़रे़म्‍मे़ॽओ॥”

खे़ब्‍याङ् सद्रक, मेसक नु अबेद्‌नगोन् मिओलाम् लाःक्‍कात् मे़लःन्‍दे़ मे़भे़रे़,

२७ हे़क्‍क्‍याङ् हाङ्‌जुम्‍मोबा यम्‍बा सुहाङ्‌गे़म्‍बाहाॽ, ते़ङ्‌गप् युक्‍साबाहाॽ, चुक्‍सा हाङ्‌हाॽ नु हाङ् सुजासाबाहाॽ खे़ङ्‌हाॽरे़ खुन्‍छिॽ कब्रिङ् पिसाङ् चिहुॽ चिहुॽ मे़जुप्‍से़॥ खे़ङ्‌हाॽरे़ खुन्‍छिॽ थक्‍किन् मिःल्‍ले़ आजे़ःत्‍छिक्‍काङ् मिमे़दिगे़न्‍बा खे़ङ्‌हाॽरे़ मे़निसुसि, खे़ङ्‌हाॽरे़ खुन्‍छिॽ थक्‍कोबा मुरिक् थिक्‍काङ् मे़ङ्‌गिक्‍के पत्‍छे़, खे़ङ्‌हाॽरे़ खुन्‍छिॽ चाङ्‌हाॽ मिःल्‍ले़ मे़न्‍छुए पत्‍छे़ हे़क्‍क्‍याङ् खे़ङ्‌हाॽओ मिःल्‍ले़ कुनाम् थिक्‍काङ् होःप्‍ते़॥

२८ खे़न् एगाङ् नबुकदनेसररे़ मे़त्‍तुसि, “सद्रक, मेसक नु अबेद्‌नगोरे़ खुन्‍छिॽ निङ्‌वाॽफुमाङ्‌ङिल्‍ले़ कुनारा पोररो, खुने़ॽ कुमाङ्‌लाइङ्‌बे़न् पाङ्‌घुआङ् कुसे़वारोबाहाॽ ताङ्‌से़ःप्‍तुसि॥ खे़ङ्‌हाॽरे़ खुने़ॽ नसान् मे़जोगु, खे़ङ्‌हाॽ आङ्‌गाॽ आइङ्‌जाङ्‌ङिन् खे़म्‍मा मे़न्‍दे़न्‍दे़न् हे़क्‍क्‍याङ् खुन्‍छिॽ हिङ्‌मे़न् आप्‍फेक् के़साक्‍पो मे़धासु॥ खे़ङ्‌हाॽरे़ खुन्‍छिॽ आप्‍फेक् निङ्‌वाॽफुमाङ्‌ङिन्‍नाङ्‌धो वेॽ आत्‍तिन् माङ्‌ङिन्‍नाङ् साबन् मे़भन्‍छिङ्‌ङाङ् माङ्‌से़वा मे़म्‍मे़त्‍तुन्॥

२९ कल्‍ले़चोगुल्‍ले़ आङ्‌गाॽ कन् पाःन्‍निन् उवा चोगुङ्‌ल पत्‍ता, आत्‍तिन् सुवाङ्‌हाॽरे़ इग्र आत्‍तिन् पाःन्‍दाङ् के़बाःप्‍पा मनाहाॽरे़ सद्रक, मेसक नु अबेद्‌नगोरे़ खुन्‍छिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ कुभा पान् मे़बाःत्‍तुने़भग्र, खे़ङ्‌हाॽ कुजक्‍ता कुले़म्‍दा मे़बोङ्‌ल च्‍ये़प्‍मासि पोःङ्‌ॽ हे़क्‍क्‍याङ् खे़ङ्‌हाॽरे़ खुन्‍छिॽ हिम्‍धाःङ्‌हाॽ खाप्‍पुथ्‍यःङ् चोःक्‍मा पोःङ्‌ॽ, थेआङ्‌भे़ल्‍ले़ अक्‍खेलॽरिक् वेॽ आत्‍तिन् माङ्‌ङिल्‍ले़आङ् ताङ्‌से़ःप्‍मा आन्‍छुक्‍ने़न्॥”

३० खे़न् एगाङ् हाङ्‌ङिल्‍ले़ सद्रक, मेसक नु अबेद्‌नगोन् बेबिलोन ते़ङ्‌गप्‍पो यम्‍बा चोगुसिरो॥

हाङ्‌ङिल्‍ले़ निसिगेक्‍पा कुसे़प्‍माङ्

४

आङ्‌गाॽ नबुकदनेसर हाङ्‌ङिल्‍ले़,

काक् इक्‍सादिङ् खाम्‍बेःक्‍मो के़युङ्‌बा मे़न्‍छाम् याप्‍मिहाॽ, मे़न्‍छाम् सुवाङ्‌हाॽ हे़क्‍क्‍याङ् वेॽ वेॽ पाःन्‍दाङ् के़बाःप्‍पा मनाहाॽ अक्‍तङ्‌बा इङ्‌घङ् हाक्‍निङ्‌लो–

खिनिॽ साॽरिक् के़नुरि के़दासिररो!

२ के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ आङ्‌गाॽ आलागि चोगुबा निङ्‌वाॽ के़माबा मिक्‍सेःन्‍हाॽ नु निङ्‌वाॽ ने़हिरे़ मे़न्‍धाप्‍मनाबा याःम्‍बक्‍हाॽरे़ कुयाःम्‍बेओ आङ्‌गाॽ खिनिॽ मे़प्‍मा खोनिङ्‌ङिल्‍ले़ आङ्‌गाॽ सःत्‍तारो॥

३ खुने़ॽ कुमिक्‍सेःन्‍हाॽ साॽरिक् यम्‍बा चोक्‍लो,

खुने़ॽ निङ्‌वाॽ के़माबा कुयाःम्‍बक्‍हाॽ चाॽरिक् मुक्‍साम्‍साबा चोक्‍लो!

खुने़ॽ कुहाङ्‌जुम्‍मिङ्‌ग आभे़ल्‍ले़आङ् मे़न्‍नुप्‍मनाबा हाङ्‌जुम्‍लो,

खुने़ॽ कुहाङ्‌युक्‍किन् थाःक्‍थाःक्‍को थारिक् हाबा वाॽरो॥

४ आङ्‌गाॽ नबुकदनेसरे़न् आनिङ्‌वाॽ तामा नु आनुॽमा आदामाओ आङ्‌गाॽ आहाङ्‌हिम्‍मो युङाङ्‌ल वयाङ्॥

५ आङ्‌गाॽ किमा यङ्‌माओ आधाधाबा से़प्‍माङ् थिक् माक्‍तुङ्॥ आङ्‌गाॽ इप्‍नाओ सोःन्‍छिङ्‌ङाआङ् ने़स्‍साङ्‌ङिल्‍ले़, आङ्‌गाॽ आनिङ्‌वाॽओ इःत्‍तुङ्‌बा पाःन्‍हाॽ नु सुफोहाॽरे़ चोगुल्‍ले़ आङ्‌गाॽ चिजिङ् यङ्‌मा स्‍ये़ॽआङ्॥

६ कल्‍ले़चोगुल्‍ले़ खे़न् से़प्‍माङ्‌ङिल्‍ले़ कुबे हम्‍मारे़ लागि बेबिलोनबा के़रे़क् सिक्‍कुम्‍साबा ये़म्‍बित्‍छाहाॽ आङ्‌गाॽ आदगि ताःप्‍मासिरे़ लागि इङ्‌जाङ् पिरुङ्‌सिङ्॥

७ आल्‍ल कित्‍चाक् के़जोःक्‍पाहाॽ, साम्‍माङ्‌च्‍याःङ् मुरा के़मे़प्‍पाहाॽ, खागे़इक्‍पाहाॽ नु थुम्‌या के़इबाहाॽ मे़द्‌ये़आङ् आङ्‌गाॽ आसे़प्‍माङ्‌ङिन् खे़ङ्‌हाॽ चे़क्‍तुङ्‌सिङ्, कर खे़ङ्‌हाॽरे़ आङ्‌गाॽ आसे़प्‍माङ्‌ङिल्‍ले़ कुबेन् चे़क्‍मा मे़न्‍छुक्‍ताङ्‌ङिन्॥

८ कुनुप्‍मो दानिएले़न् आङ्‌गाॽओ त्‍ये़ हे़क्‍क्‍याङ् आङ्‌गाॽ आसे़प्‍माङ्‌ङिन् खुने़ॽ चे़क्‍तुङ्॥ (खुने़ॽ कुमिङ्‌ङिन् आङ्‌गाॽ आमाङ्‌ङिल्‍ले़ कुमिङ् कुइसिःक् बेलतसजर वये़, सेसे साम्‍माङ्‌हाॽरे़ खुन्‍छिॽ याम्‍साम्‍मिन् खुने़ॽओ वाॽ॥)

९ आङ्‌गाॽ खुने़ॽ मे़त्‍तुङ्, “कित्‍चाक् के़जोःक्‍पाहाॽरे़ खुन्‍छिॽ यम्‍बा मना, बेलतसजरए, सेसे साम्‍माङ्‌हाॽरे़ खुन्‍छिॽ याम्‍साम्‍मिन् खे़ने़ॽओ वाॽ फाॽआङ् आङ्‌गाॽ निसुङ्‌ॽ, हे़क्‍क्‍याङ् खे़ने़ॽ के़लागि थे़मा सिबिॽ पाःन्‍निन्‍नाङ् के़साक्‍पा मे़जोःक्‍ने़न्॥ आङ्‌गाॽ आसे़प्‍माङ्‌ङिन् अक्‍तङ्‌बा चोक्, कल्‍ले़ कुबेन् आङ्‌गाॽ हन्‍दाङ् पिराङ्‌ङे़ॽ॥

१० इप्‍नाओ ने़स्‍साङ्‌गराङ्‌ङिल्‍ले़ आङ्‌गाॽ निसुङ्‌बा सुफोहाॽ हाबा कन्‍हाॽएरो– आङ्‌गाॽ अक्‍तङ्‌बा निसुङ्‌ॽ, आङ्‌गाॽ आदगि इक्‍सादिङ् खाम्‍बेःक्‍माल्‍ले़ कुलुम्‍मो यम्‍बा सिङ्‌बुङ्‌धिक् तक्‍पे़त् युङे़॥ खे़न् आत्‍तातान्‍ने केःम्‍बा चोगे़॥

११ खे़न् सिङ्‌बुङ्‌ङिन् यम्‍बा नु के़धुम्‍बा पोःक्‍खे़र पे खम्‍भ्‍याङ् कुसम्‍मिल्‍ले़ ताङ्‌साङ्‌बे़न् सुसु, इक्‍सादिङ् खाम्‍बेःक्‍मे़ल्‍ले़ कुयाओ थारिक् आत्‍तिसाङ् खे़न् निदे़त्‍ते़॥

१२ खे़ल्‍ले़ कुभे़क्‌वाहाॽ नुबा नु खे़ल्‍ले़ कुजाॽहाॽ साॽरिक् यरिक् पत्‍छे़, हे़क्‍क्‍याङ् खे़प्‍मो के़रे़क्‍ले लागि कुजामा चाहाॽ पत्‍छे़॥ खे़ल्‍ले़ कुसिगाङ् ताम्‍भुङ् थक्‍साहाॽरे़ ने़त्‍नादे़न् मे़घोसुआङ् वये़, खे़ल्‍ले़ कुबोराक्‍हाॽओ पुहाॽ मे़युङे़, खे़प्‍मोलाम् के़रे़क् थक्‍सा पुसाहाॽरे़ चामा मे़घोसु॥

१३ “इप्‍नाओ सोःन्‍छिङ्‌ङाआङ् ने़स्‍साङ्‌ङिल्‍ले़ आङ्‌गाॽ सुफोओ आदगि साङ्‌ग्राम्‍पेदाङ्‌लाम् लत्‍छा माङ्‌लाइङ्‌बा इङ्‌घङ्‌साबा, सेसे मनाधिक् यो ये़र पत्‍छे़बा निसुङ्॥

१४ खे़न् यम्‍बा इक्‍लाओ अःक्‍ते़आङ् अक्‍खे़ पाःत्‍तुरो–

“खे़न् सिङ्‌बुङ्‌ङिन् ताङे़म्‍मे़ॽआङ् सोःन्‍दे़म्‍मे़ॽओ,

हे़क्‍क्‍याङ् कुबोराक्‍हाॽ खक्‍ते़म्‍देसे़म्‍मे़ॽओ,

खे़ल्‍ले़ कुभे़क्‌वाहाॽ लुःक्‍से़म्‍देसे़म्‍मे़ॽओ

हे़क्‍क्‍याङ् खे़ल्‍ले़ कुजाॽहाॽ हत्‍छे़ हत्‍छे़ से़से़म्‍देसे़म्‍मे़ॽओ॥

खे़ल्‍ले़ कुसिगाङ्‌लाम्‍बा थक्‍साहाॽ नु

खे़ल्‍ले़ कुबोराक्‍हाॽओलाम् पुहाॽ मे़घे़त्‍छिङ्‌लरो॥

१५ कर फे़न्‍जेॽ नु कासाःल्‍ले़ खेःङ्‌मनाबा

खे़ल्‍ले़ कुमुःत्‍ते़न् नु कुसाःप्‍हाॽ खाम्‍बाङ्‌ङो

इक्‍ताप्‍पोबा यान् कुइसिःक् युक्‍खे़म्‍मे़ॽओ॥

ताङ्‌साक्‍पोबा सेःक्‌वाःल्‍ले़ खे़न् वारक्‍खुररो,

हे़क्‍क्‍याङ् थक्‍साहाॽनु सोरिक् इक्‍सादिङ् खाम्‍बेःक्‍मोबा

सिङ्‌भे़क्‌वा याःन्‍हाॽरे़ कुलुम्‍मो युङ्‌याःक्‍लरो॥

१६ नुसिले़ङ् ये़म्a कुगप् मे़ले़क्‍ने़ल्‍ल थारिक्

खे़ल्‍ले़ कुनिङ्‌वान् मनालाम् मे़ले़क्‍खुररो

हे़क्‍क्‍याङ् थक्‍सा निङ्‌वाॽ मे़बिरुररो॥

१७ इङ्‌घङ् के़साबाहाॽरे़ निःन्‍धो पाःन्‍निन् मे़मे़त्‍तुसिआङ् वाॽरो,

सेसे मनाहाॽरे़ कुनुप्‍मा पाःन्‍निन् उवा मे़जोगुरो,

हे़क्‍केलॽरिक् मनाहाॽरे़ खुन्‍छिॽ हाङ्‌जुम्‍हाॽओबा काक् युक्‍किन्

के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ए

कत्‍तु फाॽआङ् कुहिङ्‌वे़त्‍हाॽरे़ निङ्‌वाॽ मे़घोसुररो,

हे़क्‍क्‍याङ् खुने़ॽ कुसिराॽ के़धाङ्‌बाहाॽ खे़न् हाङ्‌जुम्‍हाॽ पिरुसिरो

मनाहाॽओ के़रे़क्‍नुःल्‍ले़ नःम्‍नःम्‍बाहाॽ खे़न् हाङ्‌जुम्‍हाॽओ फोःक्‍खुसिरो॥

१८ “आङ्‌गाॽ नबुकदनेसर हाङ्‌ङिल्‍ले़ माक्‍तुङ्‌बा से़प्‍माङ्‌ङिन् हाबा कन्‍लो॥ आल्‍ल बेलतसजरए, कल्‍ले़ कुबेन् आङ्‌गाॽ हन्‍दाङ् पिराङ्‌ङे़ॽ, थेआङ्‌भे़ल्‍ले़ आङ्‌गाॽ आहाङ्‌जुम्‍मो के़वाॽबा सिक्‍कुम्‍साबा ये़म्‍बित्‍छाहाॽओ आत्‍तिल्‍ले़आङ् कल्‍ले़ कुबेन् हम्‍मा मे़सुक्‍तुन्॥ कर खे़ने़ॽ के़सुक्‍तुॽ, थेआङ्‌भे़ल्‍ले़ सेसे साम्‍माङ्‌हाॽरे़ खुन्‍छिॽ याम्‍साम्‍मिन् खे़ने़ॽओ वाॽरो॥”

दानिएलरे़ से़प्‍माङ्‌ङिल्‍ले़ कुबेन् हन्‍दु

१९ दानिएल (खुने़ॽ बेलतसजरआङ् मे़मे़त्‍तु) सप्‍फा थारिक्‍क खुने़ॽ साॽरिक् कुनिङ्‌वाॽ मये़, हे़क्‍क्‍याङ् खुने़ॽ इःत्‍तुबा पाःन्‍हाॽरे़ किमा यङ्‌माओ थासु॥ कल्‍ले़चोगुल्‍ले़ मे़त्‍तु, “बेलतसजरए, से़प्‍माङ्‌ङिन् नु खे़ल्‍ले़ कुबेःल्‍ले़ खे़ने़ॽ निङ्‌वाॽ तुक्‍खे चामो के़न्‍धाने़न्‍ल॥”

बेलतसजरले़ नुगप् पिरु, “पयम् हाङ्‌ङे, कन् से़प्‍माङ्‌ङिन् आदाङ्‌बारे़ के़निङ्‌मिहाॽ नु कल्‍ले़ कुबेःल्‍ले़ आदाङ्‌बा के़अप्‍पाहाॽ याङ्‌घुसिल्‍ले़ग नुॽबा वये़मे़न्॥

२० आदाङ्‌बारे़ के़निसुबा खे़न् सिङ्‌बुङ्‌ङिन् पोरे़आङ् साॽरिक् यम्‍बा नु के़धुम्‍बा पोःक्‍खे़, हे़क्‍क्‍याङ् काक् इक्‍सादिङ् खाम्‍बेःक्‍मोलाम् निदे़त्‍ते़र थारिक् खे़ल्‍ले़ कुसम्‍मिल्‍ले़ ताङ्‌साङ्‌बे़न् सुसु,

२१ पनुनुबा कुभे़क्‌वाहाॽ नु यरिक् कुजाॽहाॽरे़ के़रे़क् चामा पिरुसि, ताम्‍भुङ् थक्‍साहाॽ नाम्‍इःक्‍खङ् पिरुसि, हे़क्‍क्‍याङ् खे़ल्‍ले़ कुबोराक्‍हाॽओ ताङ्‌साङ्‌बोबा पुहाॽरे़ खुन्‍छिॽ हाप्‍हाॽ युङे़,

२२ पयम् हाङ्‌ङे, खे़न् सिङ्‌बुङ्‌ङिन्‍ग आदाङ्‌बा खे़ने़ॽएरो॥ आदाङ्‌बा पयम् यम्‍बा नु मुक्‍साम्‍साबा के़बोःक्‍खे़आङ् के़वाॽ, आदाङ्‌बा पयम् यम्‍बा के़बोःक्‍खे़बान् पोरे़आङ् ताङ्‌साक्‍पो थारिक्‍के के़गे़रे़आङ् वाॽ, खम्‍भ्‍याङ् आदाङ्‌बारे़ के़युक्‍किन् इक्‍सादिङ् खाम्‍बेःक्‍माल्‍ले़ नाःस्‍मा कुयाओ थारिक्‍के वाॽ॥

२३ “पयम् हाङ्‌ङे, आदाङ्‌बारे़ लत्‍छा माङ्‌लाइङ्‌बा इङ्‌साबा, सेसे मनाधिक् साङ्‌ग्राम्‍पेदाङ्‌लाम् यो थासिङ्‌ङाङ् अक्‍खे पाःत्‍तुर पत्‍छे़बा के़निसु, ‘खे़न् सिङ्‌बुङ्‌ङिन् ताङे़म्‍मे़ॽआङ् खाप्‍पुथ्‍यःङ् चोगे़म्‍मे़ॽ, कर इक्‍ताप्‍पोबा याःन्‍सुङ्‌हाॽओ फे़न्‍जेॽ नु कासाःल्‍ले़ इघेःङ्‌मना युङ्‌मनाबा कुइसिःक् खे़ल्‍ले़ कुमुःत्‍ते़न् ले़रे़म् युक्‍खे़म्‍मे़ॽ, खे़ल्‍ले़ कुसाःप्‍हाॽ खाम्‍बाङ्‌ङोए लाःत्‍ताङ् युङ्॥ ताङ्‌साक्‍पोबा सेःक्‌वाःल्‍ले़ खे़न् वाबिःन्‍ल, खे़ल्‍ले़ कुलागि कुगप् नुसि ये़म् मे़ल्‍ले़क्‍के थारिक् ताम्‍भुङ् थक्‍साहाॽ कुइसिःक् पोङ्‌ङाङ् कुहिङ्‌वे़त् युङ्‌ल॥’

२४ “पयम् हाङ्‌ङे, खे़ल्‍ले़ कुबेःङ्‌ग हाबा कन्‍लो, हे़क्‍क्‍याङ् के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ आदाङ्‌बा पयम् हाङ्‌ङिल्‍ले़ के़दक्‍ले़ङ्‌वाओ के़बिरे़बा इङ्‌जाङ्‌ङिन् आम्‍भा कन्‍लो–

२५ मनाहाॽलाम् आदाङ्‌बा के़म्‍लत् के़म्‍दे, हे़क्‍क्‍याङ् ताम्‍भुङ् थक्‍साहाॽनु के़वाॽ के़युङ्, पित्‍थक्‍साहाॽ कुइसिःक् याःन्‍सुङ्‌हाॽ के़जरो, हे़क्‍क्‍याङ् ताङ्‌साङ्‌बोबा सेःक्‌वाःल्‍ले़ आदाङ्‌बा वागे़रक्॥ मनाहाॽरे़ खुन्‍छिॽ हाङ्‌जुम्‍मो के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ए काक् युक् कत्‍तुॽ हे़क्‍क्‍याङ् खुने़ॽ कुसिराॽ के़धाङ्‌बे़न् आत्‍तिन्‍छाङ् खे़न् हाङ्‌जुम्‍हाॽ पिरुॽ फाॽआङ् आदाङ्‌बारे़ निङ्‌वाॽ के़ङ्‌घोसुन्‍ल थारिक् आदाङ्‌बारे़ के़लागि कुगप् नुसि ये़म् ले़क्‍पेक्॥

२६ कुसाःप्‍हाॽनु सोरिक् कुमुःत्‍तिन् युङ्‌याःक्‍ल के़लॽबा इङ्‌जाङ्‌ङिल्‍ले़ कुबेन् हाबा कन्‍लो– आल्‍ल साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ युक् चोगुॽ के़लॽबा पाःन्‍नो आदाङ्‌बा के़दे़न्‍नाङ्‌लक् आदाङ्‌बारे़ के़हाङ्‌जुम्‍मिन् आदाङ्‌बा के़म्‍नुःक् के़म्‍बिरो॥

२७ कल्‍ले़चोगुल्‍ले़ पयम् हाङ्‌ङे, आङ्‌गाॽ पिने़बा सुजा पाःन्‍नो आदाङ्‌बा ते़न्‍दे़ॽ, कुदोःप्‍मा याःम्‍बक् चोगे़ॽआङ् लायो चोःक्‍मा ले़रे़ॽ हे़क्‍क्‍याङ् तुक्‍खे मे़जाःत्‍तुसिबाहाॽ लुङ्‌माॽ तुक्‍ते़से़ॽआङ् के़भे़न् याःम्‍बक्‍हाॽ ले़रे़ॽ॥ हे़क्‍के के़जोगुल्‍ले़ आदाङ्‌बारे़ के़नुॽमा के़दामा चक्‍मे़ल्‍लॽए पोङ्‌ल पेःक्‍लो॥”

से़प्‍माङ्‌ङिन् के़रे़

२८ कन् के़रे़क् पाःन्‍हाॽ नबुकदनेसर हाङ्‌ङो के़रे़॥

२९ थिबोङ्‌ङाङ् ने़त्‍छि ला कुएगाङ् आल्‍ल बेबिलोन हाङ्‌हिम्‍मोबा कौसिओ हाङ्‌ङिन् नाना कत्‍ना यागे़गरे़ल्‍ले़,

३० खुने़ॽ अक्‍खे पाःत्‍तु, “आङ्‌गाॽ आमिङ्‌सो आधाङ्‌सोबा आहाङ्‌वा आमाङ्‌वारे़ लागि यम्‍बा आमुक्‍साम्‍लाम् आहाङ् युक्‍नादे़न्‍नो चोगुङ्‌ङाङ् ने़बा थे कन् पयम् यम्‍बा बेबिलोने़न् मे़ःम्‍बि?”

३१ कन् पाःन्‍छेःक्‌वाहाॽ खुने़ॽ कुम्‍ब्राओलाम् लःम्‍माए मे़न्‍जुःत्‍ते साङ्‌ग्राम्‍पेदाङ्‌लाम्‍बा अक्‍तङ्‌बा इङ्‌घङ् ये़, “नबुकदनेसर हाङ्‌ङे, खे़ने़ॽ के़लागि कन् कुनुप्‍मा पाःन्‍निन् निःन्‍धो पोःक्‍खे़आङ् वाॽ– खे़ने़ॽ के़हाङ्‌युक्‍किन् खे़ने़ॽलाम् के़म्‍नाप्‍ते़आङ् वाॽ॥

३२ मनाहाॽलाम् खे़ने़ॽ के़म्‍नात् के़म्‍देरो हे़क्‍क्‍याङ् ताम्‍भुङ् थक्‍साहाॽनु के़वाॽ के़युङॽ, पित्‍थक्‍साहाॽ कुइसिःक् खे़ने़ॽ याःन्‍सुङ्‌हाॽ के़जरो॥ मनाहाॽरे़ खुन्‍छिॽ हाङ्‌जुम्‍मो के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ए काक् युक् कत्‍तुॽ हे़क्‍क्‍याङ् खुने़ॽ कुसिराॽ के़धाङ्‌बे़न् आत्‍तिन्‍छाङ् खे़न् हाङ्‌जुम्‍हाॽ पिरुॽ के़लॽबा पाःन्‍नो खे़ने़ॽ के़न्‍दे़न्‍ने़ल्‍ल थारिक् खे़ने़ॽ के़लागि कुगप् नुसि ये़म् ले़क्‍पेक्॥”

३३ नबुकदनेसररे़ कुयाःम्‍बेओ मे़बाःत्‍तुआङ् वये़बा के़रे़क् पाःन्‍हाॽ खिमो के़रे़॥ मनाहाॽरे़ खुने़ॽ मे़नाःत्‍तु मे़देसु हे़क्‍क्‍याङ् खुने़ॽ पित्‍थक्‍साहाॽ कुइसिःक् याःन्‍हाॽ चामा हेःक्‍तु॥ खुने़ॽ कुजुङ् मुरिक्‍हाॽ मयाःल्‍ले़ कुम्रिक् हे़क्‍तङ्‌बा नु कुसेःन्‍दुॽबान् पुःल्‍ले़ कुसेःन्‍दुॽबा कुइसिःक् केःम्‍बा मे़म्‍बोङ्‌ङे थारिक् कुधक्‍किन् ताङ्‌साङ्‌बोबा सेःक्‌वाःल्‍ले़ वाबिःन्‍दे़रो॥

नबुकदनेसररे़ निङ्‌वाॽफुमाङ्‌ङिल्‍ले़ कुनारा फोसु

३४ खे़न् ये़म्‍मिल्‍ले़ कुनुप्‍मो, आङ्‌गाॽ नबुकदनेसररे़ आमिक्‍किल्‍ले़ साङ्‌ग्राम्‍पेदाङ् ले़प्‍माङ् ओमे़त्‍तुङ्, हे़क्‍क्‍याङ् आनिङ्‌वाॽ सेरे़॥ खे़ब्‍याङ् आङ्‌गाॽ के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुनारा फोसुङ्, सदादिङ् आभे़ल्‍ले़साङ् कुहिङ्‌वे़त् के़वाॽबे़न् आङ्‌गाॽ मिङ्‌सो इङ्‌धाङ् नु मिमिदिङ् पिरुङ्‌लो॥

खुने़ॽ कुयुक्‍किङ्‌ग सदादिङ् के़वाॽबा युक्‍लो,

खुने़ॽ कुहाङ्‌जुम्‍मिन् थाःक्‍थाःक्‍को थारिक् ने़रो॥

३५ इक्‍सादिङ् खाम्‍बेःक्‍कोबा के़रे़क् मनाहाॽ

खुने़ॽ कुसुम् मे़न्‍दम्‍मना थेनाधेबा लेःत्‍तुसिरो॥

साङ्‌ग्राम्‍पेदाङ्‌बा मुक्‍साम्‍हाॽ नु खाम्‍बेःक्‍कोबा मनाहाॽ

खुने़ॽ निङ्‌वाॽ इःत्‍तुबा कुइसिःक् चोगुसिरो॥

आत्‍तिल्‍ले़आङ् खुने़ॽ कुहुक्‍किन् थेःक्‍मा मे़सुक्‍तुन्‍लो,

इग्र हाःत्‍ले़आङ् खुने़ॽ अक्‍खेलॽरिक् सेःन्‍दोमा मे़सुक्‍तुन्‍लो,

“खे़ने़ॽ थे़मा के़जोगुआङ् वाॽबे?”

३६ आङ्‌गाॽ आनिङ्‌वाॽ सेरे़बा ये़म्‍मो, आहाङ्‌जुम्‍मोबा मिमिदिङ्‌ले़ आङ्‌गाॽ आमिङ्‌सो आधाःङ्‌सो नु आहाङ्‌वा आमाङ्‌वान् आङ्‌गाॽओ नुःक्‍खे़द्‌ये़॥ आङ्‌गाॽ आसुजादाङ्‌बाहाॽ नु आसुहाङ्‌युक्‍पाहाॽरे़ आङ्‌गाॽ कोःप्‍मा मे़हेःक्‍ताङ्, हे़क्‍क्‍याङ् आहाङ्‌युक्‍नाओ नुःक्‍खाङ्‌ङाङ् तगिनुःल्‍ले़आङ् पयम् यम्‍बा पोःक्‍खाङ्॥

३७ आल्‍ल आङ्‌गाॽ, नबुकदनेसररे़ साङ्‌ग्राम्‍पेदाङ्‌बा पयम् हाङ्‌ङिल्‍ले़ कुनारा, कुमिङ्‌सो कुधाःङ्‌सो फोसुङ्‌ॽ हे़क्‍क्‍याङ् मिमिदिङ् पिरुङ्‌ॽ, थेआङ्‌भे़ल्‍ले़ खुने़ॽ थे़मा चोगुसाङ् नुबा चोगुॽ, हे़क्‍क्‍याङ् कुयाःम्‍बक्‍हाॽ के़रे़क् कुदोःप्‍मा चोक्॥ हे़क्‍क्‍याङ् खुने़ॽ यम्‍बा के़हे़न्‍छिङ्‌बाहाॽ नःम्‍नःम्‍बा चोःक्‍मा सुक्‍तुसिरो॥

a 

४:१६ इग्र नुसि तङ्‌बे, पाःत्‍ला २३, २५ नु ३२ओआङ् पत्॥

लुङ्‌धाक्‍को मे़साप्‍तुआङ् के़बप्‍पा सक्‍सक्‍हाॽ

५

यरिक् तङ्‌बे एगाङ् बेलसजर हाङ्‌ङिल्‍ले़ १,००० कुसुहाङ्‌युक्‍पाहाॽ लत्‍छा यम्‍बा साभङ्‌जा चाःत्‍तुसि हे़क्‍क्‍याङ् खुने़ॽ खे़ङ्‌हाॽनु सोरिक् चे़ल्‍ले़क्‍सेॽ थिन् थुङु॥

२ बेलसजरे़ल्‍ले़ चे़ल्‍ले़क्‍सेॽ थिन् थुङुर युङे़ल्‍ले़ हाङ्‌ङिल्‍ले़ नु खुने़ॽ कुसुहाङ् युक्‍पाहाॽरे़, खुने़ॽ कुमेःत्‍हाॽरे़ हे़क्‍क्‍याङ् खुने़ॽ कुजक्‍मेःत्‍हाॽरे़ चे़ल्‍ले़क्‍सेॽ थिन् थुङ्‌मारे़लागि खुने़ॽ कुम्‍बाa नबुकदनेसरे़ल्‍ले़ यरुसले़ःम्‍बा माङ्‌हिम्‍मोलाम् फे़त्‍तुबा साम्‍म्‍याङ् नु युप्‍पा चल्‍लाङ्‌ना खोर्‍याहाॽ खुने़ॽ खे़प्‍मो ताःप्‍मा इङ्‌जाङ् पिरुसि॥

३ कल्‍ले चोगुल्‍ले़ खे़ङ्‌हाॽरे़ साम्‍म्‍याङ् चल्‍लाङ्‌ना खोर्‍याहाॽ मे़दारु, खे़ङ्‌हाॽ यरुसले़ःम्‍मो के़युङ्‌बा माङ्‌हिम्, निङ्‌वाॽफुमाङ्‌ङिल्‍ले़ कुहिम्‍मोलाम् मे़भे़त्‍तुआङ् वये़, हे़क्‍क्‍याङ् हाङ्‌ङिल्‍ले़, खुने़ॽ कुसुहाङ्‌युक्‍पाहाॽरे़, खुने़ॽ कुमेःत्‍हाॽरे़ हे़क्‍क्‍याङ् खुने़ॽ कुजक्‍मेःत्‍हाॽरे़ खे़ङ्‌हाॽलाम् मे़धुङु॥

४ आल्‍ल खे़ङ्‌हाॽ चे़ल्‍ले़क्‍सेॽ थि थुङ्‌नु मे़युङे़ल्‍ले़, खे़ङ्‌हाॽरे़ साम्‍म्‍याङ्, युप्‍पा, कासा, फे़न्‍जेॽ, सिङ् नु लुङ् माङ्‌हाॽ मिङ्‌सो इङ्‌धाङ् मे़बिरुसि॥

५ चघप् हाङ्‌हिम्‍मो के़युङ्‌बा छक्‍कङ्‌ङिल्‍ले़ कुबेसाङ् लत्‍छा मे़न्‍छाम् याप्‍मि हुक्‍चोःक्‍हाॽ निधाबे़ हे़क्‍क्‍याङ् ले़ङ्‌मनाबा लुङ्‌धाक्‍को साप्‍मा हेःक्‍तु॥ खे़न् के़साप्‍पार के़बप्‍पा हुक्‍किन् हाङ्‌ङिल्‍ले़ निसु॥

६ खुने़ॽ कुनारान् अम्‍दाङ्‌बा पोःक्‍खे़, हे़क्‍क्‍याङ् पगि किसे़आङ् थे़गक्‍कक्‍ना यक्‍खे़ल्‍ले़ खुने़ॽ कुधुङ्‌बोहाॽ थक्‍मा हेःक्‍ते़आङ् कुलाङ्‌हाॽ ले़ब्‍जुजुबा पोःक्‍खे़॥

७ हाङ्‌ङिल्‍ले़ साम्‍माङ्‌च्‍याःङ् मुरा के़मे़प्‍पाहाॽ, खागे़इक्‍पाहाॽ नु थुम्‍म्‍या के़इबाहाॽ उःप्‍मा ताःप्‍मा पाङ्‌घुसि हे़क्‍क्‍याङ् बेबिलोनबा कन् सिक्‍कुम्‍साबा ये़म्‍बित्‍छाहाॽ मे़त्‍तुसि, “आत्‍तिल्‍ले़ कन् साप्‍मनाबान् निरुआङ् कल्‍ले़ कुबेन् आङ्‌गाॽ चे़क्‍का, खे़न् परान्‍ला हाङ्‌देत् चाक्‍मा पोःङ्‌ॽ, खे़ल्‍ले़ कुनिःङ्‌मो साम्‍म्‍याङ् सिक्‍क्रिःन् वाःप्‍मा पोःङ्‌ॽ खे़ब्‍याङ् कन् हाङ्‌जुम्‍बा सुम्‍सिगेक्‍पा ताक्‍फाओबा यम्‍बा युक्‍साबा चोःक्‍मा पोःङ्‌ॽ॥”

८ खे़ब्‍याङ् हाङ्‌ङिल्‍ले़ कुगे़रे़क् सिक्‍कुम्‍साबा ये़म्‍बित्‍छाहाॽ मे़द्‌ये़, कर खे़ङ्‌हाॽरे़ कन् साप्‍ते़आङ् के़बप्‍पान् निःप्‍मा नु खे़ल्‍ले़ कुबेन् हाङ्‌ङिन् चे़क्‍मा मे़न्‍छुक्‍तुन्॥

९ कल्‍ले़चोगुल्‍ले़ बेलसजर हाङ्‌ङिन् आल्‍लसाङ् साॽरिक् किसे़आङ् कुनारान् अम्‍गे़लॽबा पोःक्‍खे़र पे॥ खुने़ॽ कुसुहाङ्‌युक्‍पाहाॽ मे़नाक्‍ते़मे़बे॥

१० हाङ्‌ङिन् नु खुने़ॽ कुसुहाङ्‌युक्‍पाहाॽरे़ खुन्‍छिॽ इक्‍लान् हाङ्‌ङिल्‍ले़ कुम्‍मारे़ खे़प्‍सुआङ् खुने़ॽ साभङ्‌जा चामा याक्‍फाङ्‌ङो लासे़द्‌ये़ हे़क्‍क्‍याङ् खुने़ॽ हाङ्‌ङिन् मे़त्‍तु, “पयम् हाङ्‌ङे के़धाःक् चाॽररो! खे़ने़ॽ के़यङ्‌मा मे़गे़रे़न्‍ने़ॽ॥ कम्‍भलॽरिक् के़नारान् अम्‍गे़लॽबा मे़जोगे़न्‍ने़ॽ॥

११ खे़ने़ॽ के़हाङ्‌जुम्‍मो मनाधिक् वाॽ, सेसे साम्‍माङ्‌हाॽरे़ खुन्‍छिॽ याम्‍साम्‍मिन् खे़ल्‍ले़ कत्‍तुॽ॥ खे़ने़ॽ के़म्‍बारे़ कुये़म्‍मो माङ्‌हाॽ कुइसिःक् खुने़ॽओ इःत्‍छिङ्‌साम्, सिक्‍कुम् निङ्‌वाॽ नु ने़हिनिङ्‌वाॽ खोमनाआङ् वये़॥ के़म्‍बा हाङ् नबुकदनेसररे़ खुने़ॽ कित्‍चाक् के़जोःक्‍पाहाॽ, साम्‍माङ्‌च्‍याःङ् मुरा के़मे़प्‍पाहाॽ, खागे़इक्‍पाहाॽ नु थुम्‍म्‍या के़इबाहाॽरे़ खुन्‍छिॽ यम्‍बा मना युक्‍तिङ् चोगुआङ् वये़॥

१२ कन् दानिएल मिङ् के़वाःप्‍पा मनान् हाङ्‌ङिल्‍ले़ खुने़ॽ बेलतसजर मे़त्‍तु, कुनिङ्‌वा हागे़सुक्‍पा नु सिक्‍कुम्‍साबा हे़क्‍क्‍याङ् खासिङ्‌गे़निःप्‍पा चोगे़बा खोदे़त्‍ते़ हे़क्‍क्‍याङ् खे़न्‍नु सोसोरिक् खे़ल्‍ले़ से़प्‍माङ्‌ङिल्‍ले़ कुबे हम्‍मा, आप्‍तोहाॽ फाःङ्‌मा हे़क्‍क्‍याङ् के़साक्‍पा पाःन्‍हाॽ तङ्‌माआङ् सुक्‍तु॥ दानिएले़न् उःत्‍ते़ॽ, खे़ब्‍याङ् खुने़ॽ कन् साप्‍ते़आङ् के़बप्‍पे़ल्‍ले़ कुबेन् खे़ने़ॽ मे़प्‍मा के़सुक्‍लो॥”

दानिएलरे़ साप्‍मनाबे़ल्‍ले़ कुबेन् हन्‍दु

१३ कल्‍ले़चोगुल्‍ले़ दानिएले़न् हाङ्‌ङिल्‍ले़ कुदगि मे़दारु हे़क्‍क्‍याङ् हाङ्‌ङिल्‍ले़ खुने़ॽ मे़त्‍तु, “आङ्‌गाॽ आम्‍बा हाङ्‌ङिल्‍ले़, यहुदा लाजेॽलाम् लःत्‍तु फे़त्‍तुसिआङ् मे़वये़बाहाॽओबा खे़ने़ॽ दानिएले़न् मे़ःम्‍बि?

१४ खे़ने़ॽओ सेसे साम्‍माङ्‌हाॽरे़ खुन्‍छिॽ याम्‍साम्‍मिन् वाॽ के़लॽबा आङ्‌गाॽ खे़प्‍सुङ्, हे़क्‍क्‍याङ् खे़ने़ॽ इःत्‍छिङ्‌साम्, सिक्‍कुम्‍साबा नु ने़हिनिङ्‌वाॽ के़गप्‍पा मना के़जोःक्‍मु॥

१५ सिक्‍कुम्‍साबा ये़म्‍बित्‍छाहाॽ नु साम्‍माङ्‌च्‍याःङ् मुरा के़मे़प्‍पाहाॽ कन् साप्‍ते़आङ् के़बप्‍पे़न् निःप्‍मा हे़क्‍क्‍याङ् कल्‍ले़ कुबेन् आङ्‌गाॽ चे़क्‍मारे़ लागि आदगि मे़दारुसि॥ कर खे़ङ्‌हाॽरे़ कुबेन् हम्‍मा मे़न्‍छुक्‍तुन्॥

१६ आल्‍ल खे़ने़ॽ कुबे हम्‍मा नु के़साक्‍पा पाःन्‍हाॽ तङ्‌मा के़सुक्‍तुमु फाॽआङ् आङ्‌गाॽ खे़प्‍सुङ्‌ङाङ् वाॽ॥ खे़ने़ॽ कन् साप्‍ते़आङ् के़बप्‍पे़न् निःप्‍मा नु कल्‍ले़ कुबेन् हम्‍मा के़सुक्‍तुने़भग्र, खे़ने़ॽ परान्‍ला चाङ् के़म्‍जाक् हे़क्‍क्‍याङ् खे़ने़ॽ के़निःङ्‌मो साम्‍म्‍याङ् सिक्‍क्रि के़म्‍वात् खे़ब्‍याङ् लाजेॽओ खे़ने़ॽ सुम्‍सिगेक्‍पा ताक्‍फाओ यम्‍बा के़बोङ्‌ॽ॥”

१७ खे़ब्‍याङ् दानिएलरे़ हाङ्‌ङिन् नुगप् पिरु, “आदाङ्‌बारे़ के़मिक्‍तोक्‍हाॽ आदाङ्‌बारे़ आप्‍फेक् कत्‍ते़ॽ हे़क्‍क्‍याङ् आदाङ्‌बारे़ के़हाङ्‌से़म्‍हाॽ वेॽ मनाहाॽ पिरे़से़ॽ॥ हे़क्‍केसाङ् पयम् हाङ्‌ङिल्‍ले़ के़लागि कन् साप्‍ते़आङ् के़बप्‍पे़न् निरुङ् पिने़ हे़क्‍क्‍याङ् कल्‍ले़ कुबेन् हन्‍दुङ् पिने़रो॥

१८ “पयम् हाङ्‌ङे, के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ आदाङ्‌बारे़ के़म्‍बा नबुकदनेसरे़न् लत्‍छा हाङ्‌जुम्‍हाॽओ युक् नु पयम् यम्‍बा हे़क्‍क्‍याङ् मिमिदिङ् नु हाङ्‌वा माङ्‌वा पिरु॥

१९ खुने़ॽ खे़न् यम्‍बा ताक्‍फा पिरुबाल्‍ले़ चोगुल्‍ले़ मे़न्‍छाम् याप्‍मिहाॽ, मे़न्‍छाम् सुवाङ्‌हाॽ हे़क्‍क्‍याङ् वेॽ वेॽ पाःन्‍दाङ् के़बाःप्‍पाहाॽरे़ खुने़ॽ मे़गिरुआङ् मे़यक्‍खे़॥ हाङ्‌ङिल्‍ले़ आत्‍तिन् से़प्‍मा निङ्‌वाॽ चोगु, खे़न् से़रु हे़क्‍क्‍याङ् आत्‍तिन् ताङ्‌मा निङ्‌वाॽ चोगु, खे़न् ताङ्‌घु, आत्‍तिन् यम्‍बा चोःक्‍मा निङ्‌वाॽ चोगु, खे़न् यम्‍बा चोगु, खम्‍भ्‍याङ् आत्‍तिन् चुक्‍पा चोःक्‍मा निङ्‌वाॽ चोगु, खे़न् चुक्‍पा चोगु॥

२० कर खुने़ॽ कुनिङ्‌वान् यम्‍बा हे़न्‍छिङ्‌मारे़ पाःन्‍मे़ङ्‌घे़म्‍मनाबा नु आङ्‌दिङ् के़लॽबा पोःक्‍खे़आङ् हाङ्‌युक्‍नाओलाम् खुने़ॽ मे़लःत्‍तु मे़देसु हे़क्‍क्‍याङ् कुमिमिदिङ्‌ङिन् खुने़ॽ मे़नाप्‍तु॥

२१ मनाहाॽरे़ खुन्‍छिॽ हाङ्‌जुम्‍मो के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ए काक् युक् कत्‍तुॽ हे़क्‍क्‍याङ् खुने़ॽ कुसिराॽ के़धाङ्‌बे़न् आत्‍तिन्‍छाङ् खे़न् हाङ्‌जुम्‍हाॽ पिरुॽ के़लॽबा पाःन्‍नो मे़न्‍दे़न्‍ने थारिक् खुने़ॽ मनाहाॽलाम् मे़नाःत्‍तु मे़देसुआङ् लत्‍छा थक्‍सा निङ्‌वाॽ मे़बिरु॥ खुने़ॽ ताम्‍भुङ्‌ङोबा अदङ्‌हाॽनु वये़ हे़क्‍क्‍याङ् पित्‍थक्‍सा इसिःक् याःन्‍सुङ्‌हाॽ चआङ् वये़, खम्‍भ्‍याङ् खुने़ॽ कुधक्‍किन् ताङ्‌साङ्‌बोबा सेःक्‌वाःल्‍ले़ वारक्‍ते़॥

२२ “कर खुने़ॽ कुस्‍सा, आदाङ्‌बा बेलसजररे़ कन् के़रे़क् पाःन्‍हाॽ कुसिङ् के़निःत्‍तुआङ् के़वये़साङ् आप्‍फेक् चुङ्‌जिगे़न् नःम्‍नःम्‍बा के़न्‍जोःक्‍सिङ्‌ङिन्॥

२३ खे़न्‍नुःल्‍ले़ग साङ्‌ग्राम्‍पेदाङ्‌बा यहवे दाङ्‌बे़ल्‍ले़ कुदक्‍ले़ङ्‌वाओ आप्‍फेक् के़बोगे़आङ् के़वाॽ॥ आदाङ्‌बारे़ खुने़ॽ कुहिम्‍मोबा चल्‍लाङ्‌ना खोर्‍याहाॽ खे़ने़ॽओ ताःप्‍मा के़बाङ्‌घुसि, हे़क्‍क्‍याङ् आदाङ्‌बा नु आदाङ्‌बारे़ के़सुहाङ्‌युक्‍पाहाॽ, आदाङ्‌बारे़ के़मेःत्‍हाॽ नु के़जक्‍मेःत्‍हाॽरे़ खे़न् सामाहाॽओ चे़ल्‍ले़क्‍सेॽ थि के़धुङुम्॥ खे़ब्‍याङ् मिक्‍मे़न्‍निमनाबा, नामे़ङ्‌घे़म्‍मनाबा नु खासिङ् मे़न्‍निःप्‍नाबा युप्‍पा, साम्‍म्‍याङ् कासा, फे़न्‍जेॽ, सिङ् नु लुङ् माङ्‌हाॽ मिङ्‌सो इङ्‌धाङ् के़बिरुम्‍सिम्॥ कर आदाङ्‌बारे़ के़हिङ्‌मन् नु आदाङ्‌बारे़ के़लाम्‍हाॽ हुक्‍को के़गप्‍पा कन् निङ्‌वाॽफुमाङ्‌ङिन् आदाङ्‌बारे़ मिङ्‌सो इङ्‌धाङ् के़म्‍बिरुन्॥

२४ कल्‍ले़चोगुल्‍ले़ खुने़ॽ कन् सुत्‍ला के़साप्‍पा हुक्‍किन् पाङ्‌घु युसुरो॥

२५ “साप्‍ते़आङ् के़बप्‍पा सुत्‍लान् अक्‍तङ्‌बा पत्‍लो– मेने, मेने, तेकेल, पर्सिन

२६ कन् सुत्‍लाहाॽरे़ कुबेःङ्‌ग हाबा कन्‍लो–

मेने निङ्‌वाॽफुमाङ्‌ङिल्‍ले़ आदाङ्‌बारे़ के़हाङ्‌युक् चोःक्‍मा ये़न्‍हाॽ निरुआङ् वाॽ, हे़क्‍क्‍याङ् खे़न् नुप्‍सुआङ् वाॽरो॥

२७ तेकेल आदाङ्‌बा पासाङ्‌गाओ के़म्‍धाङ्‌घे़आङ् वाॽ, हे़क्‍क्‍याङ् खे़ने़ॽ याङ्‌याङ्‌बा के़बोःक्‍खे़बा मे़निसुआङ् वाॽरो॥

२८ पेरेस आदाङ्‌बारे़ के़हाङ्‌जुम्‍मिन् पःक्‍खे़ हे़क्‍क्‍याङ् मादि नु फारसिहाॽ मे़बिरुसिआङ् ने़रो॥”

२९ खे़न् एगाङ् बेलसजररे़ कुइङ्‌जाङ्‌ङो दानिएले़न् परान्‍ला चाङ् मे़जाक्‍तु॥ कुसित्‍लाओ मिङ्‌सो साम्‍म्‍याङ् सिक्‍क्रि मे़वाःत्‍तु, हे़क्‍क्‍याङ् खुने़ॽ हाङ्‌जुम्‍मोबा सुम्‍सिगेक्‍पा यम्‍बा ताक्‍फाओबा युक्‍साबा फाॽआङ् उवा मे़जोगु॥

३० आम्‍भा खे़न् से़न्‍दिक्‍सा हाङ् बेलसजरे़न् मे़से़रु,

३१ हे़क्‍क्‍याङ् मादि दारान् तुक्‍पोङ्‌ङाङ् तङ्‌बे ने़त्‍छिb योरे़ल्‍ले़ खुने़ॽ खे़न् हाङ्‌जुम्‍मिन् मे़त्‍छिङ्‌लो॥

a 

५:२ इग्र कुसुधे़बा कुदाक्‍थे़बा, इग्र खुने़ॽनुःल्‍ले़ तगिबा, पाःत्‍ला ११, १३ नु १८ओआङ् ओमे़त्‍ते़ॽओ॥

b 

५:३१ ५३९ नाजिरि तङ्‌बे तगि॥

दानिएले़न् खिरिङ्‌बा खरओ

६

हाङ्‌जुम्‍मो के़रे़क् युक् चोःक्‍मारे़ लागि १२० मनाहाॽ हाङ्‌जुम्‍मोबा यम्‍बा सुहाङ्‌गे़म्‍बाहाॽ हाङ्‌ङिल्‍ले़ युक्‍तिङ् चोगुसि॥

२ दाराःल्‍ले़ खे़ङ्‌हाॽरे़ खुन्‍छिॽ सम्‍धाङ् सुम्‍सि युक्‍साबाहाॽ युक्‍तिङ् चोगुसि, खे़ङ्‌हाॽओ लत्‍छा दानिएले़न् वये़॥ हाङ्‌ङिल्‍ले़ कुयाःम्‍बक्‍को हान्‍ति मे़बोङ्‌ने़न्‍ल फाॽआङ् खे़न् हाङ्‌जुम्‍मोबा यम्‍बा सुहाङ्‌गे़म्‍बाहाॽ खे़ङ्‌हाॽरे़ खुन्‍छिॽ सम्‍धाङ् लक्‍पे़न्‍साबा चोगुसि॥

३ आल्‍ल दानिएलरे़ निङ्‌वाॽ के़माबा सुत्‍नालाम् खुने़ॽ आप्‍फेक् खे़न् युक्‍साबाहाॽ नु हाङ्‌जुम्‍मोबा यम्‍बा सुहाङ्‌गे़म्‍बाहाॽरे़ खुन्‍छिॽ लुम्‍मो एःक् परिक्‍पा आल्‍लसाङ् नुबा ओसेःन्‍धाङ् चोःक्‍सिङ् हे़क्‍क्‍याङ् हाङ्‌ङिल्‍ले़ खुने़ॽ के़रे़क् हाङ्‌जुम्‍मोबा युक्‍साबा चोःक्‍मा निङ्‌वाॽ चोगु॥

४ खे़ब्‍याङ् युक्‍साबाहाॽ नु हाङ्‌जुम्‍मोबा यम्‍बा सुहाङ्‌गे़म्‍बाहाॽरे़ दानिएले़न् आप्‍तिक् कुःप्‍मारे़ लागि हाङ्‌जुम्‍बा याःम्‍बक्‍हाॽओ खुने़ॽ फेःन्‍दुबा पाःन्‍हाॽ कोःप्‍मा मे़हेःक्‍तु, कर खे़ङ्‌हाॽरे़ हे़क्‍के चोःक्‍मा मे़न्‍छुक्‍तुन्॥ खे़ङ्‌हाॽरे़ खुने़ॽओ थे़माआङ् फे़न्‌याःम्‍बक् खोमा मे़न्‍छुक्‍तुन्, थेआङ्‌भे़ल्‍ले़ खुने़ॽ निङ्‌वाॽइरे़ खोःप्‍तुबा हे़क्‍क्‍याङ् कुदोःप्‍मा याःम्‍बक् के़जोःक्‍पा नु कुबाःप्‍पाःत् पे़र्गे़क् वर्गे़क्‍काङ् मे़न्‍जोःक्‍मनाबा वये़॥

५ कुनुप्‍मो खे़न् मनाहाॽरे़ मे़बाःत्‍तु, “दानिएलरे़ कुदक्‍ले़ङ्‌वाओ आनिॽ आप्‍तिक् कुःप्‍मारे़ लागि, खुने़ॽ कुनिङ्‌वाॽफुमाङ्‌ङिल्‍ले़ कुधिम्‍हाॽनुःल्‍ले़ वेॽ, आभे़ल्‍ले़आङ् थे़मा लाम्‍माङ् आप्‍तिक् कुःप्‍मा आन्‍छुक्‍तुम्‍मिन्॥”

६ कल्‍ले़चोगुल्‍ले़ युक्‍साबाहाॽ नु हाङ्‌जुम्‍मोबा यम्‍बा सुहाङ्‌गे़म्‍बाहाॽ कुलुप् थिक् मे़बोःक्‍खे़ हे़क्‍क्‍याङ् मे़बेआङ् हाङ्‌ङिन् मे़मे़त्‍तु, “पयम् दारा हाङ्‌ङे, के़धाःक् चाॽररो!

७ हाङ् युक्‍साबाहाॽ, थुम् युक्‍साबाहाॽ, हाङ्‌जुम्‍मोबा यम्‍बा सुहाङ्‌गे़म्‍बाहाॽ, सुजासाबाहाॽ, चुक्‍सा हाङ्‌हाॽ नु के़रे़क् कन् पाःन्‍नो मे़दे़न्‍दे़आङ् मे़वाॽ, हाङ्‌ङिल्‍ले़ लत्‍छा इङ्‌जाङ् के़लःत्‍तुर पोःङ्‌ॽ हे़क्‍क्‍याङ् खे़न् इङ्‌जाङ्‌ङिन् के़रे़क्‍ले़ मे़नाःत्‍तु मे़इःत्‍तुर पोःङ्‌ॽ, खे़न् कुइसिःक् के़दाबा सुम्‍बोङ् ये़न् थारिक् आदाङ्‌बानुःल्‍ले़ वेॽ कुभा माङ् इग्र मनान् कुभारे़ पेलि फाक्‍तुने़भग्र, पयम् हाङ् हे़क्‍तङ्‌बा मनान् थे़रिङ्‌बे़ल्‍ले़ कुघरओ लाप्‍फुमा पोङ्‌लो॥

८ आल्‍ल पयम् हाङ्‌ङे, कन् इङ्‌जाङ्‌ङिन् साप्‍मनाबाए लःत्‍ते़ॽओ, हे़क्‍क्‍याङ् कुसुम् मे़न्‍दम्‍मनाबा पोङ्‌मा मे़न्‍छुक्‍मनाबा मादि नु फारसिहाॽरे़ खुन्‍छिॽ खासे़न्‍थिम् कुइसिःक् कन् ले़ङ्‌मा मे़सुक्‍ने़न्॥”

९ कल्‍ले़चोगुल्‍ले़ दारा हाङ्‌ङिल्‍ले़ कन् इङ्‌जाङ्‌ङिन् साप्‍मनाबाए लःत्‍तु॥

१० आल्‍ल दानिएलरे़ खे़न् इङ्‌जाङ्‌ङिन् लःन्‍दे़बा निङ्‌वाॽ खोसुआङ् खुने़ॽ कुहिम्‍मोबा थोस्‍मा कुदाःत्‍लाओबा याक्‍फाङ्‌ङो पे, खे़प्‍मो पेधाःप्‍हाॽ यरुसले़म ले़प्‍माङ् हङ्‌बे़त् पत्‍छे़॥ तगि हे़क्‍केए खुने़ॽ थिक्‌याःन्‍ले़ सुम्‍ले़ङ् थुङ्‌बोॽहजॽ युङ्‌सिङ्‌ङाङ् निङ्‌वाॽफुमाङ्‌ङिन् नुगे़न् पिरुर पेलि फाक्‍तु॥

११ खे़ब्‍याङ् सुहाङ्‌युक्‍पाहाॽ कुलुप् मे़जोःक्‍सिङ्‌ङाङ् मे़बे हे़क्‍क्‍याङ् कुभाॽरे़ लागि दानिएलरे़ निङ्‌वाॽफुमाङ्‌ङिन् पेलि फाक्‍तुर यागे़बा खे़ङ्‌हाॽरे़ मे़दुमु॥

१२ कल्‍ले़चोगुल्‍ले़ खे़ङ्‌हाॽ हाङ्‌ङेओ मे़बेआङ् खुने़ॽ लःत्‍तुबा हाङ् इजाङ्‌ङिल्‍ले़ कुयाःम्‍बेओ मे़मे़त्‍तु, “पयम् हाङ्‌ङे, आदाङ्‌बारे़ के़दाबा सुम्‍बोङ् ये़न् थारिक् आदाङ्‌बान्‍नुःल्‍ले़ वेॽ आत्‍तिल्‍ले़ कुभा माङ् इग्र मनान् पेलि फाक्‍तुॽ, खिरिङ्‌बाल्‍ले़ कुघाओ खे़न् लाप्‍फुमा पोङ् फाॽआङ् आदाङ्‌बारे़ लत्‍छा इङ्‌जाङ् के़लःत्‍तुआङ् मे़वाॽने़म्‍बि?”

हाङ्‌ङिल्‍ले़ खे़ङ्‌हाॽ मे़त्‍तुसि, “ओरो, मादिहाॽ नु फारसिहाॽरे़ खुन्‍छिॽ कुभाङ् कुइसिःक्, कुसुम् मे़न्‍दम्‍मनाबा पोङ्‌मा मे़सुक्‍ने़न्, खे़न् इङ्‌जाङ्‌ङिन् ले़ङ्‌मा सुक्‍मे़न्‍दे़प्‍मनाबा चोक्‍लो॥”

१३ खे़ब्‍याङ् खे़ङ्‌हाॽरे़ हाङ्‌ङिन् मे़मे़त्‍तु, “पयम् हाङ्‌ङे, यहुदा लाजेॽलाम् मे़लःत्‍तुसिबाहाॽओ लत्‍छा दानिएलरे़ आदाङ्‌बा इग्र आदाङ्‌बारे़ के़लःत्‍तुबा साप्‍मनाबा इङ्‌जाङ्‌ङिन् मे़इःत्‍तुन् मे़नाःत्‍तुन्‌ॽ॥ खुने़ॽ आल्‍लसाङ् थिक्‌याःन्‍धक् सुम्‍ले़ङ् पेलिगे़न् तुवा चोक्॥”

१४ आल्‍ल कन् पाःन्‍निन् हाङ्‌ङिल्‍ले़ खे़प्‍सुआङ् खुने़ॽ साॽरिक् कुनिङ्‌वाॽ तुगे़॥ खुने़ॽ दानिएले़न् से़म्‍मा निःन्‍धो चोगु हे़क्‍क्‍याङ् ताङ्‌से़ःप्‍मारे़ लागि नाम्‍ध्‍ये़र थारिक्‍के खुने़ॽ कुसुक्‍सुक् तम्‍सिन् चोगु॥

१५ खे़न् एगाङ् खे़न् सुहाङ्‌युक्‍पाहाॽ कुलुप् मे़बोःक्‍खे़ हे़क्‍क्‍याङ् हाङ्‌ङे़ओ मे़बेआङ् खुने़ॽ मे़मे़त्‍तु, “पयम् हाङ्‌ङे, आदाङ्‌बारे़ कुसिङ्‌निःत्‍ते़ॽ मादि नु फारसिहाॽरे़ खुन्‍छिॽ खासे़न्‍थिम् कुइसिःक् हाङ्‌ङिल्‍ले़ कुइङ्‌जाङ्‌ङिन् इग्र कुइङ्‌जाङ्‌ङिन्‍नाङ् ले़ङ्‌मा सुक्‍मे़दे़त्‍ने़न्॥”

१६ कल्‍ले़चोगुल्‍ले़ हाङ्‌ङिल्‍ले़ खे़ङ्‌हाॽ इङ्‌जाङ् पिरुसि हे़क्‍क्‍याङ् खे़ङ्‌हाॽरे़ दानिएले़न् मे़दे़म्‍सुआङ् थे़रिङ्‌बे़ल्‍ले़ कुघरओ लाप्‍मे़भुसु मे़याक्‍तु॥ हाङ्‌ङिल्‍ले़ खुने़ॽ मे़त्‍तु, “खे़ने़ॽ चक्‍मे़ल्‍लॽए माङ्‌से़वा के़मे़त्‍तुबा के़निङ्‌वाॽफुमाङ्‌ङिल्‍ले़ खे़ने़ॽ ताङ्‌गे़से़ःप्‍लरो!”

१७ खिरिङ्‌बा खाःल्‍ले़ कुलाम्‍मो यम्‍बा लुङ्‌धिक् मे़दारुआङ् मे़ये़प्‍सु, हे़क्‍क्‍याङ् दानिएलरे़ कुयाक्‍नाम्‍मो थे़माआङ् पान् मे़ले़ङ्‌ने़न्‍ल फाॽआङ् हाङ्‌ङिल्‍ले़ कुस्‍वागेःप् एःप्‍साप्‍पिन्a नु सुहाङ्‌युक्‍पाहाॽरे़ खुन्‍छिॽ स्‍वागेप् एःप्‍साप्‍पिन् खे़न् लुङ्‌ङो मे़युक्‍तु॥

१८ खे़ब्‍याङ् हाङ्‌ङिन् हाङ्‌हिम्‍मो नुःक्‍खे़ पेआङ् खुने़ॽ कुदगि मे़युक्‍खुबा कुजाहाॽ मे़जने़न् हे़क्‍क्‍याङ् थे़माआङ् निङ्‌वाॽ तामा याःम्‍बक् मे़न्‍जोःक्‍के से़न्‍दिक् नाम्‍दाःत्‍तात् युङे़॥ खुने़ॽ कुमिक्‍के मे़युसे़न्॥

१९ तानाम् खाओःत्‍ते़र पत्‍छे़ल्‍ले़सा हाङ्‌ङिन् पोगे़आङ् हारावरा थे़रिङ्‌बे़ल्‍ले़ कुघरओ ले़प्‍माङ् पे॥

२० आल्‍ल खुने़ॽ थे़रिङ्‌बे़ल्‍ले़ कुघर निःत्‍ताङ् के़रे़आङ् कुयोःम् पुॽरे़र खुने़ॽ दानिएले़न् मे़त्‍तु, “दानिएलए, कुहिङ्‌वे़त् निङ्‌वाॽफुमाङ्‌ङिल्‍ले़ कुसे़वारोबे, थे खे़ने़ॽ चक्‍मे़ल्‍लॽए माङ्‌से़वा के़मे़त्‍तुबा के़निङ्‌वाॽफुमाङ्‌ङिल्‍ले़ खिरिङ्‌बाहाॽलाम् खे़ने़ॽ ताङ्‌गे़से़ःप्‍ते़बि?”

२१ दानिएलरे़ नुगप् पिरु, “पयम् हाङ्‌ङिन् के़धाःक् चाॽररो!

२२ आङ्‌गाॽ आनिङ्‌वाॽफुमाङ्‌ङिल्‍ले़ कुमाङ्‌लाइङ्‌बान् पाङ्‌घुयुसु, हे़क्‍क्‍याङ् खे़ल्‍ले़ खिरिङ्‌बाहाॽरे़ खुन्‍छिॽ मुरान् हुॽरु पिरुसि॥ खे़ङ्‌हाॽरे़ आङ्‌गाॽ चबे़ःत्‍छिक्‍काङ् मे़घाःन्‍दाङ्‌बा होप्, थेआङ्‌भे़ल्‍ले़ खुने़ॽ कुनिमो आङ्‌गाॽ कुदोःप्‍मा चोगाङ्॥ पयम् हाङ्‌ङे, आदाङ्‌बारे़ के़दगिआङ् आङ्‌गाॽ थेआङ् फे़त्‍लाःन्‍दुङ्‌बा होप्॥”

२३ हाङ्‌ङिन् साॽरिक् पसःत् सःत्‍ते़आङ् दानिएले़न् खिरिङ्‌बाल्‍ले़ कुघरओलाम् लाःक्‍कात् लःप्‍मा इङ्‌जाङ् पिरुसि॥ आल्‍ल दानिएले़न् खिरिङ्‌बाल्‍ले़ कुघाओलाम् मे़लःत्‍तुल्‍ले़ खुने़ॽओ थेआङ् काःन्‍दे़बा होःप्‍ते़ थेआङ्‌भे़ल्‍ले़ खुने़ॽ निङ्‌वाॽफुमाङ्‌ङो कुनिङ्‌वाॽ युक्‍खुआङ् वये़॥

२४ दानिएलरे़ कुदक्‍ले़ङ्‌वाओ ताप्‍फे़ःम्‍बा निङ्‌वाःल्‍ले़ आप्‍तिक् के़गुःप्‍पा मनाहाॽ हाङ्‌ङिल्‍ले़ कुइङ्‌जाङ्‌ङो सिगाङ् मे़दारुसि, हे़क्‍क्‍याङ् खुन्‍छिॽ मेःत्‍हाॽ नु हिन्‍जाॽबित्‍छाॽहाॽ सोसोरिक् खिरिङ्‌बाल्‍ले़ कुघरओ लाप्‍मे़भुसु मे़याक्‍तुसि॥ हे़क्‍क्‍याङ् खे़ङ्‌हाॽ खिरिङ्‌बाल्‍ले़ कुघरओबा खाम्‍बाङ्‌ङो चुक्‍मानुःल्‍ले़ तगिए खिरिङ्‌बाहाॽरे़ खे़ङ्‌हाॽ मे़भत्‍तुसिआङ् खुन्‍छिॽ ये़प्‍पाहाॽनु सोसोरिक् युरुप् वरुप् मे़ये़ःक्‍खु मे़देसुसि॥

२५ खे़ब्‍याङ् दारा हाङ्‌ङिल्‍ले़ हाङ्‌जुम् के़रे़क्‍पा मे़न्‍छाम् याप्‍मिहाॽ, मे़न्‍छाम् सुवाङ्‌हाॽ हे़क्‍क्‍याङ् वेॽ वेॽ पाःन्‍दाङ् के़बाःप्‍पाहाॽ, अक्‍तङ्‌बा साप्‍तुआङ् हाक्‍तुसिरो–

“खिनिॽ के़नुरि के़दासिररो!

२६ “आङ्‌गाॽ आहाङ्‌जुम् के़रे़क्‍पा मनाहाॽरे़ दानिएलरे़ कुनिङ्‌वाॽफुमाङ्‌ङिन् मे़गिरुर हे़क्‍क्‍याङ् मिङ्‌सो इङ्‌धाङ् मे़बिरुर फाॽआङ् आङ्‌गाॽ कन् इङ्‌जाङ्‌ङिन् उवा चोगुङ्‌लो॥

“थेआङ्‌भे़ल्‍ले़ खुने़ॽग कुहिङ्‌वे़त् निङ्‌वाॽफुमाङ्‌लो,

हे़क्‍क्‍याङ् खुने़ॽ सदादिङ् आभे़ल्‍ले़साङ् वाॽरो॥

खुने़ॽ कुहाङ्‌जुम्‍मिन् मे़मे़क्‍ने़न्‍लो

खुने़ॽ कुहाङ्‌युक्‍किन् आभे़ल्‍ले़आङ् मे़नुप्‍ने़न्‍लो॥

२७ खुने़ॽ कुमनाहाॽ ताङ्‌से़ःप्‍तुसिआङ् से़ःप्‍तुसिरो

खुने़ॽ साङ्‌ग्राम्‍पेदाङ् नु इक्‍सादिङ् खाम्‍बेःक्‍को

निङ्‌वाॽ के़माबा याःम्‍बक्‍हाॽ चोगुरो॥

खिरिङ्‌बाहाॽरे़ खुन्‍छिॽ मुक्‍साम्‍मोलाम्

खुने़ॽ दानिएले़न् ताङ्‌से़ःप्‍तुआङ् वाॽरो॥”

२८ कल्‍ले़चोगुल्‍ले़ दाराःल्‍ले़ कुहाङ्‌युक् नु फारसि कोरेसरे़ कुहाङ्‌युक्‍को दानिएलरे़ कुनुॽमा कुदामा पोःक्‍खे़रो॥

a 

६:१७ स्‍वागेप् एःप्‍साप् फाॽइन् युक्‍ले़ मिक्‍सेन्॥ एस्‍तर ३:१०,१२, ८:२,८, यर्मि २२:२४, हाग्‍गै २:२३

दानिएलरे़ निसुबा सुफोहाॽ

(७:१–१२:१३)

लिसि ताम्‍भुङ् थक्‍साहाॽ निमे़धाबे़

७

बेबिलोनबा बेलसजरे़न् हाङ् पोःक्‍खे़बा थिक्‍सिगेक्‍पा तङ्‌बेओa दानिएले़न् आबाङे कुइप्‍नाओ सोःन्‍छिङ्‌ङाङ् ने़स्‍से़ल्‍ले़ खुने़ॽ से़प्‍माङ् माक्‍तु हे़क्‍क्‍याङ् सुफोहाॽ निसु॥ खुने़ॽ माक्‍तुबा से़प्‍माङ् पाःन्‍हाॽ साप्‍तुने़स्‍सु॥

२ दानिएलरे़ पाःत्‍तु, “आङ्‌गाॽ निसुङ्‌बा सुफोओ से़न्‍दिक् ओमे़त्‍तुङ्‌ल पत्‍छाङ्‌ङिल्‍ले़ आङ्‌गाॽ आदगि ताङ्‌साङ्‌बोबा के़रे़क् पिसाङ् लाम्‍बाबा सुरित् केजङ्‌ङिल्‍ले़ तुङ्‌गोदिङ् वरःङ्‌ङिन् खिर्माःत् खिर्माःत् माःत्‍तु ने़स्‍सु॥

३ वरःङ्‌ङोलाम् वेॽ वेॽ परिक्‍पा यम्‍बा लिसि ताम्‍भुङ् थक्‍साहाॽ मे़लःन्‍दे़ मे़धाङे़॥

४ “थिक्‍सिगेःक्‍पे़न् खिरिङ्‌बा हे़क्‍तङ्‌बा चोगे़, हे़क्‍क्‍याङ् खे़ल्‍ले़ कुलाप्‍हाॽ मुयाःल्‍ले़न् हे़क्‍तङ्‌बा पत्‍छे़॥ खे़ल्‍ले़ कुलाप्‍हाॽ मे़म्‍भुॽए थारिक् आङ्‌गाॽ ओमे़त्‍तुङ्‌ङाङ् पत्‍छाङ्, खे़ब्‍याङ् खे़न् मना हे़क्‍के कुलाङ् ने़त्‍छिरे़ तक्‍तुर खाम्‍बाङ्‌ङोलाम् पोगे़आङ् खे़न् मे़न्‍छाम् याप्‍मि निङ्‌वाॽ मे़बिरु॥

५ “खे़ब्‍याङ् आङ्‌गाॽ आदगिबा निसिगेक्‍पा ताम्‍भुङ् थक्‍सान् माःॽयु हे़क्‍तङ्‌बा निदे़त्‍ते़॥ खे़ल्‍ले़ कुधक्‍किन् थिक् ले़प्‍माङ्‌लाम् थाःङ् मे़भोःक्‍खु, हे़क्‍क्‍याङ् खे़ल्‍ले़ कुम्‍ब्राओबा कुहाबोॽबाहाॽओ सुम्‍सि साबिम्‍बाहाॽ पत्‍छे़॥ खे़न् अक्‍तङ्‌बा इङ्‌जाङ् मे़बिरु– ‘पोगे़ॽ, हे़क्‍क्‍याङ् के़सुक्‍सुक् सा च्‍ये़ॽ!’

६ “खे़न् एगाङ् आङ्‌गाॽ ओमयाङ्, हे़क्‍क्‍याङ् आङ्‌गाॽ आदगि खे़प्‍मो वेॽस्‍मा थक्‍सा थिक् ये़बे़, खे़न् थे़रिङ्‌बा हे़क्‍तङ्‌बा निदे़त्‍ते़॥ हे़क्‍क्‍याङ् खे़ल्‍ले़ कुएःक्‍थाःक्‍मो पुःल्‍ले़न् हे़क्‍तङ्‌बा लिसि कुलाप्‍हाॽ पत्‍छे़॥ खे़न् ताम्‍भुङ् थक्‍साःल्‍ले़ कुधे़गेःक्‍हाॽ लिसि पत्‍छे़, खम्‍भ्‍याङ् खे़न् हाङ्‌युक् चोःक्‍मा युक् मे़बिरु॥

७ “खे़न् एगाङ् से़न्‍दिक् आङ्‌गाॽ सुफोओ निसुङ् हे़क्‍क्‍याङ् आङ्‌गाॽ आदगि यङ्‌मा के़गे़प्‍पा नु किप्‍मा पघु के़घुबा हे़क्‍क्‍याङ् साॽरिक् पधुम् के़धुम्‍बा लिसिगेक्‍पा थक्‍सान् ये़बे़॥ कल्‍ले़ यम्‍ब्‌यम्‍बा फे़न्‍जेॽ कुहाबोॽबाहाॽ युङे़, खे़ल्‍ले़ सानाःत्‍तिन् चिघाम् चिघाम् खाम्‍दुआङ् चदे़सु हे़क्‍क्‍याङ् के़नम्‍बे़न् कुलाङ्‌ङिल्‍ले़ चिदोॽ चिदोॽ तोॽरु ने़स्‍सु॥ तगिबा ताम्‍भुङ् थक्‍साहाॽनुःल्‍ले़ खे़न् वेॽ परिक्‍पा चोगे़ हे़क्‍क्‍याङ् खे़ल्‍ले़ थिबोङ् कुदाङ्‌हाॽ युङे़॥

८ “आल्‍ल आङ्‌गाॽ खे़न् कुदाङ्‌हाॽरे़ कुयाःम्‍बेओ इःत्‍छिङ्‌ङार पत्‍छाङ्‌ङिल्‍ले़ आङ्‌गाॽ आदगि लत्‍छा चुक्‍सा कुदाङ् थिक् खे़ङ्‌हाॽओलाम् लिङे़आङ् युङे़, हे़क्‍क्‍याङ् तगिबा कुदाङ्‌हाॽओबा सुम्‍सि चैँ खे़ल्‍ले़ कुदगि कुबुङ् थे़र्ले़ हाॽयाक् मे़आगे़॥ मना मिक् हे़क्‍तङ्‌बाए कन् कुदाङ्‌ङिल्‍ले़ कुमिक् पत्‍छे़, हे़क्‍क्‍याङ् आङ्‌दिङ् पान् के़बाःप्‍पा खे़ल्‍ले़ कुम्‍ब्रा पत्‍छे़रो॥”

सदादिङ् आभे़ल्‍ले़साङ् के़वाॽबे़न् निधाबे़बा सुफो

९ “ओमे़त्‍तुङ्‌ल पत्‍छाङ्‌ङिल्‍ले़सा हाङ्‌युक्‍नाहाॽ मे़युक्‍खुसिरो,

हे़क्‍क्‍याङ् सदादिङ् आभे़ल्‍ले़साङ् के़वाॽबे़न् हाङ्‌युक्‍नाओ युङ्‌सिङ्‌लो॥

खुने़ॽ कुजाङ्‌ङिन् नाःङ् हे़क्‍के फुत्‍त्रिःङ्‌ग्‍याःप्‍पा चोगे़रो,

खुने़ॽ कुधे़गेक् इःन् खि हे़क्‍के फदाङ्‌बा चोगे़रो॥

खुने़ॽ कुहाङ्‌युक्‍नान् मिधुङ् मिराक् के़दिःप्‍पा चोगे़रो,

हे़क्‍क्‍याङ् खे़प्‍मोबा काप्‍लोःक्‍हाॽओ हुरुरु मि के़दिःप्‍पा पत्‍छे़रो॥

१० खुने़ॽ कुदगिलाम् के़लःम्‍बार के़बप्‍पा

मि के़दिःप्‍पा वहःङ् थिक् कुक्‍से़आङ् ने़स्‍से़रो॥

हे़न्‍छिङ् हे़न्‍छिङ् मनाहाॽ माङ्‌से़वा मे़जोगे़रो,

थिबोङ् हे़न्‍छिङ् ले़ङ् थिबोङ् हे़न्‍छिङ् मनाहाॽ खुने़ॽ कुदगि मे़ये़बे़रो॥

खासे़न्‍ले़ लागि खासे़न्‍हिम् चुम्‍लुङ् मे़युङे़रो,

हे़क्‍क्‍याङ् साप्‍पन्‍हाॽ हरे़आङ् ने़स्‍से़रो॥

११ “खे़ब्‍याङ् कन् कुदाङ्‌ङिल्‍ले़ आङ्‌दिङ् लॽमा पाःन्‍हाॽ पाःत्‍तुर पत्‍छेबाल्‍ले़ चोगुल्‍ले़ आङ्‌गाॽ ओमे़त्‍तुङ्‌ङाङ् पत्‍छाङ्॥ खे़न् ताम्‍भुङ् थक्‍सान् मे़स्‍ये़रुआङ् मिधुङ् मिराःक्‍को लाप्‍मे़देसु हे़क्‍क्‍याङ् खे़ल्‍ले़ कुधक्‍किन् खाप्‍पुथ्‍यःङ् मे़बोःक्‍खे़न्‍ल थे़म्‍बा आङ्‌गाॽ ओमे़त्‍तुङ्‌ङाङ् पत्‍छाङ्॥

१२ वेॽ ताम्‍भुङ् थक्‍साहाॽरे़ खुन्‍छिॽ युक्‍किन् मे़नाप्‍तुसिआङ् वये़, कर कुभा ये़म्‍ले़ लागि खे़ङ्‌हाॽ हिङ्‌मा मे़भाःक्‍तुसि॥

१३ “खे़न् से़न्‍दिक् आङ्‌गाॽ सुफोओ ओमे़त्‍तुङ्, हे़क्‍क्‍याङ् आङ्‌गाॽ आदगि ताङ्‌साङ्‌बोबा खाॽमिःत्‍हाॽनु सोरिक् के़युबार के़बप्‍पा मे़न्‍छाम् सा हे़क्‍तङ्‌बा थिक् निसुङ्॥ खुने़ॽ खे़न् सदादिङ् आभे़ल्‍ले़साङ् के़वाॽबाओ ये़, हे़क्‍क्‍याङ् खुने़ॽ कुदगि मे़देॽरु॥

१४ खुने़ॽ युक्, मिमिदिङ् नु हाङ्‌युक् मे़बिरु, हे़क्‍क्‍याङ् मे़न्‍छाम् याप्‍मिहाॽ, मे़न्‍छाम् सुवाङ्‌हाॽ हे़क्‍क्‍याङ् वेॽ वेॽ पाःन्‍दाङ् के़बाःप्‍पाहाॽरे़ खुने़ॽ माङ्‌से़वा मे़मे़त्‍तु॥ खुने़ॽ कुहाङ्‌युक्‍किन् नुप्‍मे़न्‍दिङ्‌बा हाङ्‌युक् चोक्, खे़न् आभे़ल्‍ले़आङ् मे़ले़ङ्‌ने़न्, हे़क्‍क्‍याङ् खुने़ॽ कुहाङ्‌जुम्‍मिन् आप्‍फाल्‍ले़आङ् मे़नुप्‍ने़न्‍लो॥”

सुफोःल्‍ले़ कुबे

१५ “आङ्‌गाॽ, दानिएले़न्, आङ्‌गाॽ निङ्‌वाॽओ साॽरिक् किसाङ्, हे़क्‍क्‍याङ् आङ्‌गाॽ निसुङ्‌बा सुफोहाॽरे़ निङ्‌वाॽ तुक्‍खे चामो थासाङ्॥

१६ खे़प्‍मो के़ये़प्‍पाहाॽओबा थिक्‍पाओ आङ्‌गाॽ पेगाङ् हे़क्‍क्‍याङ् कन् के़रे़क् पाःन्‍हाॽरे़ से़क्‍खाबा कुबेन् हम्‍मारे़ लागि खे़न् पेलि फाक्‍तुङ्॥ कल्‍ले़चोगुल्‍ले़ खुने़ॽ कन् पाःन्‍हाॽरे़ कुबेहाॽ अक्‍खेलॽरिक् आङ्‌गाॽ हन्‍दाङ् पिराङ्–

१७ ‘कन् यम्‍बा ताम्‍भुङ् थक्‍साहाॽग इक्‍सादिङ् खाम्‍बेःक्‍मो के़बोःक्‍पा लिसि हाङ्‌जुम्‍हाॽरो॥

१८ कर के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुसेसे मनाहाॽरे़ सदादिङ् युक् चोःक्‍मा मे़घोसुॽ हे़क्‍क्‍याङ् आभे़ल्‍ले़साङ् सदादिङ्‌ले़ लागि कन् हाङ्‌जुम्‍हाॽ मे़घोसुरो॥’

१९ “खे़ब्‍याङ् आङ्‌गाॽ खे़न् लिसिगेक्‍पा ताम्‍भुङ् थक्‍साःल्‍ले़ से़क्‍खाबा कुबेन् कुसिङ् निःप्‍मा निङ्‌वाॽ चोगुङ्, खे़ङ्‌ग फे़न्‍जेॽ कुहाबोॽ नु कासा कुसेःम्‍बुॽ के़बप्‍पा वेॽहाॽनुःल्‍ले़ एःक् परिक्‍पा नु किप्‍मा पघु के़घुबा चोगे़– खे़न् ताम्‍भुङ् थक्‍साःल्‍ले़ सानाःत्‍तिन् चिघाम् चिघाम् खाम्‍दुआङ् चदेसु हे़क्‍क्‍याङ् के़नम्‍बे़न् कुलाङ्‌ङिल्‍ले़ चिदोॽ चिदोॽ तोॽरु ने़स्‍सु॥

२० आङ्‌गाॽ खे़ल्‍ले़ कुधे़गेःक्‍को के़युङ्‌बा थिबोङ् कुदाङ्‌हाॽरे़ कुयाःम्‍बेओ नु खे़न् कुदाङ्‌हाॽओलाम् के़लःम्‍बा वेॽ कुदाङ्‌ङिल्‍ले़ कुयाःम्‍बेओआङ् कुसिङ् निःप्‍मा निङ्‌वाॽ चोगुङ्, खे़ल्‍ले़ कुबेसाङ् खे़ङ्‌हाॽओलाम् कुदाङ् सुम्‍सि मे़आगे़– कुदाङ्‌ङिन् वेॽहाॽनुःल्‍ले़ के़धुम्‍बा निदे़त्‍ते़ हे़क्‍क्‍याङ् खे़ल्‍ले़ कुमिक् नु आङ्‌दिङ् पान् के़बाःप्‍पा कुम्‍ब्रा पत्‍छे़॥

२१ आङ्‌गाॽ ओमे़त्‍तुङ्‌ल पत्‍छाङ्‌ङिल्‍ले़, खे़न् कुदाङ्‌ङिन् सेसे मनाहाॽरे़ खुन्‍छिॽ तक्‍ले़ङ्‌वाओ थङ् चोगे़र पत्‍छे़ हे़क्‍क्‍याङ् खे़ल्‍ले़ खे़ङ्‌हाॽ नाःन्‍दुसिर पत्‍छे़रो॥

२२ खे़न् सदादिङ् आभे़ल्‍ले़साङ् के़वाॽबे़न् के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुसेसे मनाहाॽ ले़प्‍माङ् खासे़न्‍ले़ उवा मे़न्‍जोःक्‍के थारिक् नु ये़म् त्‍ये़आङ् खे़ङ्‌हाॽरे़ हाङ्‌जुम्‍मिन् युक् मे़न्‍जोःक्‍के थारिक् खे़ल्‍ले़ नाःन्‍दुसि॥

२३ “खे़ल्‍ले़ आङ्‌गाॽ अक्‍खेलॽरिक् कुबेन् चे़क्‍ताङ्– ‘लिसिगेक्‍पा ताम्‍भुङ् थक्‍साःङ्‌ग इक्‍सादिङ् खाम्‍बेःक्‍मो ओसेःन्‍धाङ् के़बोङ्‌बा लिसिगेक्‍पा हाङ्‌जुम्‍लो॥ कङ्‌ग वेॽ हाङ्‌जुम्‍हाॽनुःल्‍ले़ एःक्‍स्‍मा परिक्‍पा पोःङ्‌ॽ हे़क्‍क्‍याङ् के़रे़क् इक्‍सादिङ् खाम्‍बेःक्‍मान् खे़ल्‍ले़ चिसॽ चिसॽ सॽरु हे़क्‍क्‍याङ् तोॽरुआङ् लरुदेसुॽ॥

२४ थिबोङ् ताङ्‌हाॽग खे़न् लिसिगेक्‍पा हाङ्‌जुम्‍लाम् के़दाबा थिबोङ् हाङ्‌हाॽरो॥ खे़न् एगाङ् एःक्‍स्‍मा हाङ्‌धिक् पोःक्, तगिबे़न्‍नुःल्‍ले़ खे़न् वेॽ पोःङ्‌ॽ॥ खे़ल्‍ले़ सुम्‍ब्राङ् हाङ्‌हाॽ युक्‍तुसिॽ॥

२५ खे़न् के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ पात् हे़क्‍क्‍याङ् खुने़ॽ कुसेसे मनाहाॽ तुक्‍खे चाःत्‍तुसिआङ् कुदोक् के़बोङ्‌बा ये़म्‍मिन् नु कुभाङ्‌हाॽ ले़ङ्‌मा तम्‍सिन् चोगुॽ॥ खे़ल्‍ले़ कुहुक्‍को सेसे मनाहाॽ ये़म्, ये़म्‍हाॽ नु कुभ्रे़ःङ् ये़म्b थारिक् मे़धासुसिॽ॥

२६ “‘कर खासे़न्‍हिम्‍मो खासे़न् पोःङ्‌ॽ, हे़क्‍क्‍याङ् खे़ल्‍ले़ कुयुक्‍किन् मे़नाप्‍तुआङ् सदादिङ्‌ले़ लागि युम्रे़क् मे़मे़क्‍खुॽ॥

२७ खे़ब्‍याङ् साङ्‌ग्राम्‍पेदाङ् सिगाङ्‌बा हाङ्‌जुम्‍हाॽओबा हाङ्‌युक्‍किन्, मुक्‍साम्‍मिन् नु पयम् यम्‍बा हाङ्‌वान् के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुमनाहाॽ मे़बिरुसिॽ॥ खुने़ॽ कुहाङ्‌जुम्‍मिन् नुप्‍मे़न्‍दिङ्‌बा हाङ्‌जुम् पोःङ्‌ॽ, हे़क्‍क्‍याङ् के़रे़क् युक्‍साबाहाॽरे़ खुने़ॽ माङ्‌से़वा मे़मे़त्‍तुआङ् खुने़ॽ कुइङ्‌जाङ्‌ङिन् मे़इःत्‍तु मे़नाःत्‍तुॽ॥’

२८ “कुनुप्‍मा पाःन्‍निन् आम्‍भा कन्‍लो॥ आङ्‌गाॽ, दानिएले़न्, आनिङ्‌वाॽ पाःन्‍हाॽरे़ चोगुल्‍ले़ आङ्‌गाॽ साॽरिक् निङ्‌वाॽ तुक्‍खे चामो थ्‍ये़आङ् आङ्‌गाॽ आनारान् अम्‍गे़लॽबा पोःक्‍खे़, कर आङ्‌गाॽ कन् पाःन्‍हाॽ आनिङ्‌वाॽओए युक्‍खुङ्‌लो॥”

a 

७:१ ५५३ नाजिरि तङ्‌बे तगि॥ नाःत्‍ला ७-८ओ पोःक्‍खे़बा हिन्‍दोक्‍हाॽ नाःत्‍ला ५-६ओ के़बप्‍पा हिन्‍दोक्‍हाॽनुःल्‍ले़ तगि पोःक्‍खे़आङ् वये़॥

b 

७:२५ कुभा साम्‍जिक्‍साबाहाॽरे़ कन् तङ्‌बे सुम्‍सिआङ् कुभ्रे़ःङ् फाॽआङ् नसान् मे़जोगु॥

दानिएलरे़ सुफोओ निसुबा थुःम्‍बा नु मे़ःन्‍दबका

८

तगिबा सुफोन् आङ्‌गाॽओ ओसेःन्‍धाङ् पोःक्‍खे़आङ् एगाङ्, हाङ् बेलसजररे़ हाङ्‌युक् चोगुबा सुम्‍सिगेक्‍पा तङ्‌बेओ,a आङ्‌गाॽ दानिएलरे़ लत्‍छा वेॽ सुफोधिक् निसुङ्॥

२ आङ्‌गाॽ आसुफोओ आङ्‌गाॽ आप्‍फेक् एलाम ते़ङ्‌गप्‍पोबा सुसन हाङ्‌यक्‍को वयाङ्‌बा निसुङ्, सुफोओ आङ्‌गाॽ उलै वालाम्‍मिल्‍ले़ कुबेसाङ् वयाङ्॥

३ आङ्‌गाॽ थो ओमयाङ्, हे़क्‍क्‍याङ् आङ्‌गाॽ आदगि खावाःल्‍ले़ कुबेसाङ् केःम्‍ब् केःम्‍बा कुदाङ् ने़त्‍छि के़युङ्‌बा थुःम्‍बा थिक् ये़बे़बा निसुङ्॥ खे़न् कुदाङ्‌हाॽओ याङ्‌सि के़लिङ्‌बे़न् वेॽइन्‍नुःल्‍ले़ केःम्‍बा चोगे़॥

४ खे़न् थुःम्‍बाःल्‍ले़ नाम्‍धा नु थाङ्‌गे़त् हे़क्‍क्‍याङ् लाङ्‌गे़त् पिसाङ् थोःक्‍खुर यागे़बा आङ्‌गाॽ ओमे़त्‍तुङ्॥ खे़ल्‍ले़ कुदक्‍ले़ङ्‌वाओ हाःत्‍ताङ् ये़प्‍मा मे़सुक्‍ते़न् हे़क्‍क्‍याङ् खे़ल्‍ले़ कुमुक्‍साम्‍लाम् आत्‍तिन्‍नाङ् से़ःप्‍सिङ्‌मा मे़सुक्‍ते़न्॥ खे़ल्‍ले़ थे चोःक्‍मा निङ्‌वाॽ इःत्‍तु, हाबा खे़न्‍ने चोगुआङ् पयम् यम्‍बा पोःक्‍खे़॥

५ आङ्‌गाॽ कल्‍ले़ कुयाःम्‍बेओ निङ्‌वाॽ इःत्‍छिङ्‌ङार वयाङ्‌ङिल्‍ले़, चघप् मिक्‍हाॽरे़ कुलुम्‍मो लत्‍छा मिक्‍के़दोःक्‍पा कुदाङ् के़युङ्‌बा मे़ःन्‍दबका थिक् खाम्‍बाङ्‌ङिन् मे़न्‍छुए इक्‍सादिङ् खाम्‍बेःक्‍मे़न् काःक्‍तुर नाम्‍धा पिसाङ्‌लाम् फे़रे़॥

६ वहःङ्‌ङिल्‍ले़ कुयाओ के़ये़प्‍पा कुदाङ् ने़त्‍छि के़युङ्‌बा आङ्‌गाॽ निसुङ्‌बा मे़ल्‍लुक् ले़प्‍माङ् खे़न् फे़रे़ हे़क्‍क्‍याङ् साॽरिक् साःम्‍सिङ्‌ङाङ् खे़न् थोःक्‍खु॥

७ साॽरिक् कुसाक्‍के़न् पोगे़आङ् खे़ल्‍ले़ मे़ल्‍लुक्‍के़न् चिधोःङ् चिधोःङ् थोःक्‍खु हे़क्‍क्‍याङ् कुदाङ्‌हाॽ ने़प्‍माङ् ए़क्‍खु पिरुबा आङ्‌गाॽ निसुङ्॥ खे़ल्‍ले़ कुदक्‍ले़ङ्‌वाओ ये़प्‍मारे़ लागि खे़न् मे़ल्‍लुक्‍के़न् मे़न्‍धुम्‍मनाबा पोःक्‍खे़॥ खे़न् मे़ःन्‍दबकाःल्‍ले़ खाम्‍बाङ्‌ङो खे़न् थाप्‍सुआङ् चिराक् चिराक् लाःक्‍तु, हे़क्‍क्‍याङ् खे़ल्‍ले़ कुमुक्‍साम्‍लाम् मे़ल्‍लुक्‍के़न् से़म्‍मा हाःत्‍ले़आङ् मे़सुक्‍तुन्॥

८ खे़न् मे़ःन्‍दबकान् साॽरिक् यम्‍बा पोःक्‍खे़, कर कुमुक्‍साम्‍मिल्‍ले़ वे़न्‍दुबा ये़म्‍मो खे़ल्‍ले़ साॽरिक् के़धुम्‍बा कुदाङ्‌ङिन् फल्‍लक् ए़गे़, हे़क्‍क्‍याङ् खे़ल्‍ले़ कुले़क्‌वाओ ताङ्‌साङ्‌बो के़रे़क् पिसाङ् के़हिसिङ्‌बा एःक्‍स्‍मा परिक्‍पा मिक्‍के़दोःक्‍पा लिसि कुदाङ्‌हाॽ लिङे़॥

९ लिसि कुदाङ्‌हाॽओबा थिक्‍लाम् वेॽ कुदाङ् थिक् लिङ्‌से़ थाङे़, खे़न् चुक्‍सा लिङ्‌मा हेःक्‍ते़ कर लाङ्‌गे़त् पिसाङ् नु नाङ्‌गे़न् पिसाङ् हे़क्‍क्‍याङ् नुबा लाजेन् ले़प्‍माङ् के़धुम्‍बा पोःक्‍खे़र पोरे़र पे॥

१० साङ्‌ग्राम्‍पेदाङ्‌बा थक्‍सुबाहाॽओ मे़ङ्‌गे़त्‍ते़ थारिक् खे़न् पोरे़र पे, हे़क्‍क्‍याङ् खे़ल्‍ले़ खेःम्‍सिक्‍पा लुप्‍हाॽ फत्‍तुसिआङ् यो इक्‍सादिङ् खाम्‍बेःक्‍को मक्‍थासुसि हे़क्‍क्‍याङ् लाङ्‌ङिल्‍ले़ चिदोॽ चिदोॽ तोॽरुसि॥

११ खे़न् आप्‍फेक् साङ्‌ग्राम्‍पेदाङ्‌बा थक्‍सुबाहाॽरे़ खुन्‍छिॽ थक्‍मोबा यारिक् यम्‍बा चोःक्‍सिङ्॥ खे़ल्‍ले़ यहवे दाङ्‌बे़ल्‍ले़ थिक्‌याःन्‍धक्‍पा कुसिदुङजभाःन् नाप्‍तु, हे़क्‍क्‍याङ् खुने़ॽ कुसेसेदे़न्‍निन् यो मक्‍थासु॥

१२ पिफ्‍युङ्‌ङिल्‍ले़ चोगुल्‍ले़, यहवे दाङ्‌बे़ल्‍ले़ कुमनाहाॽ नु थिक्‌याःन्‍धक्‍पा सिदुङ्‌जभान् खे़न् हुक्‍मे़सुप्‍तुआङ् वये़॥ खे़ल्‍ले़ से़क्‍खान् खाम्‍बाङ्‌ङो लाप्‍फुसु हे़क्‍क्‍याङ् खे़ल्‍ले़ चोगुबा के़रे़क् याःम्‍बक्‍को खे़न् कुलिङ्‌दो के़गे़प्‍पा पोःक्‍खे़॥

१३ खे़न् एगाङ् आङ्‌गाॽ सेसे माङ्‌लाइङ्‌बा ने़त्‍छि पारे़सिबा खे़प्‍सुङ्, थिक्‍पारे़ वेॽ सेसे माङ्‌लाइङ्‌बे़न् अक्‍खे मे़त्‍तु, “थिक्‌याःन्‍धक्‍पा सिदुङ्‌जभा, खाप्‍पुथ्‍यःङ् के़जोःक्‍पा पिफ्‍युङ्‌ङिल्‍ले़ कुयाःम्‍बेओ, हे़क्‍क्‍याङ् सेसेदे़न् नु थक्‍सुबाहाॽ लाङ्‌ङिल्‍ले़ मे़दोॽरुसिबा सुफोन् के़प्‍मारे़ लागि आक्‍खे़न् ये़म् थरुबे?”

१४ खुने़ॽ आङ्‌गाॽ मे़त्‍ताङ्, “२,३०० युःन्‍धो हे़क्‍क्‍याङ् तानाम् थारिक् थरुॽ, खे़ब्‍याङ् सेसेदे़न्‍निन् याम्‍मो मे़दोन्‍दुरो॥”

गब्रिएल माङ्‌लाइङ्‌बे़ल्‍ले़ सुफोःल्‍ले़ कुबे हन्‍दु

१५ आल्‍ल आङ्‌गाॽ, दानिएलरे़ सुफोन् ओमे़त्‍तुङ्‌ल पत्‍छाङ् हे़क्‍क्‍याङ् कुसिङ् निःप्‍मा निङ्‌वाॽ चोगुङ्‌ल पत्‍छाङ्‌ङिल्‍ले़ मना हे़क्‍तङ्‌बा निगे़दे़प्‍पा थिक् आङ्‌गाॽ आदगि ये़म्‍सिङ्॥

१६ हे़क्‍क्‍याङ् उलै वालाम् अक्‍खेलॽरिक् इङ् के़भोबा मनाःल्‍ले़ कुइक्‍लाधिक् आङ्‌गाॽ खे़प्‍सुङ्, “गब्रिएलए, कन् मनान् सुफोःल्‍ले़ कुबेन् चे़क्‍ते़ॽ॥”

१७ आल्‍ल खे़न् आङ्‌गाॽ ये़बाङ्‌बादे़न् निःत्‍ताङ् फे़रे़ल्‍ले़, आङ्‌गाॽ साॽरिक् किसाङ्‌ङाङ् खाम्‍बाङ्‌ङो सम्‍बे़त् ने़स्‍साङ्॥ खुने़ॽ आङ्‌गाॽ मे़त्‍ताङ्, “नासिङ्‌गे़न् थक्‍ला के़गप्‍पा मे़न्‍छाम् याप्‍मिए, कन् सुफोःल्‍ले़ इक्‍सादिङ् खाम्‍बेःक्‍माल्‍ले़ कुनुप्‍मा ये़म्‍मिन् ओसेःन्‍धाङ् चोगुॽ फाॽआङ् खे़ने़ॽ कुसिङ्‌निःत्‍ते़ॽ॥”

१८ खुने़ॽ आङ्‌गाॽनु पारे़र पत्‍छे़ल्‍ले़, आङ्‌गाॽ आनारान् खाम्‍बाङ्‌ङो हिसुङ्‌ङाङ् मुरुक्‍खुरुक् इप्‍साङ्‌ङाङ् पत्‍छाङ्॥ खे़ब्‍याङ् खुने़ॽ आङ्‌गाॽ सुसाङ्‌ङाङ् ये़प्‍साङ्॥

१९ खुने़ॽ आङ्‌गाॽ मे़त्‍ताङ्, “निङ्‌वाॽफुमाङ्‌ङिल्‍ले़ कुसिक् पोःक्‍मा ये़म्‍मो थे पोःङ्‌ॽ, खे़न् आङ्‌गाॽ खे़ने़ॽ चे़क्‍ने़र पत्‍ने़, थेआङ्‌भे़ल्‍ले़ सुफोःल्‍ले़ निःन्‍धो के़बोङ्‌बा कुनुप्‍मा ये़म्‍मिन् पाःत्‍तुॽ॥

२० खे़ने़ॽ के़निसुबा खे़न् ने़त्‍छि कुदाङ् के़युङ्‌बा मे़ल्‍लुक्‍किल्‍ले़ मादि नु फारसबा हाङ्‌जुम्‍हाॽ ओसेःन्‍धाङ् चोगुॽ॥

२१ खे़न् कुम्‍ब्रिक्‍किल्‍ले़ के़दे़प्‍पा मे़ःन्‍दबकाःङ्‌ग ग्रिसबा हाङ्‌जुम्‍मिन्‍लो, हे़क्‍क्‍याङ् खे़ल्‍ले़ कुमिक्‍किल्‍ले़ कुलुम्‍मो के़युङ्‌बा यम्‍बा कुदाङ्‌ङिन् खे़ल्‍ले़ थिक्‍सिगेक्‍पा कुहाङ्‌लो॥

२२ खे़न् के़ए़क्‍पा कुदाङ्‌ङिल्‍ले़ कुले़क्‌वा के़लिङ्‌बा लिसि कुदाङ्‌हाॽग खे़प्‍मोलाम्‍मे के़लःम्‍बा लिसि हाङ्‌जुम्‍हाॽरो, कर थिक्‍सिगेक्‍पा हाङ्‌जुम्‍मिन् कुइसिःक् खे़ङ्‌हाॽ मुक्‍के़गुबा मे़म्‍बोङ्‌ने़न्॥

२३ “खे़न् हाजुम्‍हाॽरे़ खुन्‍छिॽ हाङ्‌युक् चोःक्‍मा ये़म्‍मोबा याङ्‌सिबा ये़न्‍हाॽओ आल्‍ल पिफ्‍युङ्‌बाहाॽरे़ खुन्‍छिॽ फे़न्‌याःम्‍बक्‍किन् साॽरिक्‍के मे़न्‌वाॽमनाबा पोःङ्‌ॽ, खे़ब्‍याङ् लत्‍छा किप्‍मा के़घुबा, इङ्‌ले़क् के़जोःक्‍पा हाङ्‌धिक् पोक्॥

२४ खे़न् साॽरिक् के़धुम्‍बा पोःङ्‌ॽ, कर खे़न् आप्‍फेक् कुमुक्‍साम्‍मिल्‍ले़ग मे़ःन्॥ खे़ल्‍ले़ निङ्‌वाॽ के़माबा मे़क्‍मासिमे़न् तारुॽ हे़क्‍क्‍याङ् खुने़ॽ चोगुबा थे़मा याःम्‍बक्‍कोसाङ् कुसाङ् के़लबा पोःङ्‌ॽ॥ खे़ल्‍ले़ मुक्‍साम्‍साबा मनाहाॽ नु सेसे मनाहाॽ मे़क्‍खुसि॥

२५ खे़ल्‍ले़ इङ्‌ले़क्‍किन् कुलिङ्‌दो के़त्‍ल याःन्‍दुॽ हे़क्‍क्‍याङ् खुने़ॽ आप्‍फेक् यम्‍बा लेःत्‍छिङ्‌ॽ॥ आल्‍ल खे़ङ्‌हाॽरे़ कम्‍ब्राङ्‌ङो मे़वाॽबा निङ्‌वाॽ मे़इःत्‍तुल्‍ले़ खे़ल्‍ले़ यरिक् मे़क्‍खुसिॽ हे़क्‍क्‍याङ् के़रे़क् हाङ्‌हाॽनुःल्‍ले़ यम्‍बा हाङ्‌ङिल्‍ले़ कुदक्‍ले़ङ्‌वाओ खे़न् पोःक्॥ हे़क्‍केसाङ् खे़न् मे़क्, कर आत्‍तिन् मनाःल्‍ले़ कुमुक्‍साम्‍लाम्‍माङ् मे़ःन्॥

२६ “खे़ने़ॽओ ओसेःन्‍धाङ् के़बोङ्‌बा तानाम् नु युःन्‍छिक्‍पा सिदुङ्‌जभाःल्‍ले़ कुयाःम्‍बेओबा सुफोन् से़क्‍खाबा चोक्, कर खे़न् सुफोन् स्‍वाःत् कत्‍ते़ॽ, थेआङ्‌भे़ल्‍ले़ कन् यरिक् एगाङ् ताःन्‍दि के़त्॥”

२७ आङ्‌गाॽ, दानिएले़न्, साॽरिक् पना नासाङ् हे़क्‍क्‍याङ् कुभा ये़न् थारिक् आयाम् तुगे़आङ् ने़स्‍साङ्॥ खे़ब्‍याङ् आङ्‌गाॽ पोगाङ्‌ङाङ् हाङ्‌ङिल्‍ले़ कुयाःम्‍बक् चोःक्‍मा हेःक्‍तुङ्॥ सुफोःल्‍ले़ चोगुल्‍ले़ आङ्‌गाॽ निङ्‌वाॽ तुक्‍खे चामो थ्‍याङ्, कन् कुसिङ् निःप्‍मा सुक्‍मे़न्‍दे़प्‍मनाबा पान् वये़रो॥

a 

८:१ ५५१ नाजिरि तङ्‌बे तगि॥

दानिएलरे़ आबाङे कुलागि तुवा चोगु

९

अहासुरसरे़ कुस्‍सा दाराःल्‍ले़ हाङ्‌युक् चोगुबा थिक्‍सिगेक्‍पा तङ्‌बेओa खुने़ॽ बेबिलोनबा हाङ्‌जुम्‍मो युक्‍साबा मे़जोगु, खुने़ॽ मादि थाःक्‍कोबा वये़-

२ खुने़ॽ हाङ्‌युक् चोगुबा थिक्‍सिगेक्‍पा तङ्‌बेओ माङ्‌निङ्‌वाॽपान् के़बाःप्‍पा यर्मियान् मे़बिरुबा यहवे दाङ्‌बे़ल्‍ले़ कुबाःन्‍जाक् कुइसिःक् साम्‌यो साप्‍लाओलाम् आङ्‌गाॽ दानिएलरे़ यरुसले़ःम्‍मिन् नुबोङ् तङ्‌बे थारिक् खाप्‍पुथ्‍यःङ् पोःङ्‌ॽ फाॽआङ् कुसिङ् निःत्‍तुङ्॥

३ कल्‍ले़चोगुल्‍ले़ आङ्‌गाॽ तःक्‍ने़त् युङाङ्‌ल सागि तेत् चाक्‍खुङ्‌ङाङ् खाप्‍पु हुःत्‍छिङ्‌ङा हे़क्‍क्‍याङ् पेलिगे़न् तुवा चोःक्‍नु पेलि फाक्‍नु यहवे दाङ्‌बा निङ्‌वाॽफुमाङ् ले़प्‍माङ् नुःक्‍खाङ्॥

४ आङ्‌गाॽ लायोलाम् हिन्‍दाङ्‌ल यहवे दाङ्‌बा आनिङ्‌वाॽफुमाङ्‌ङिन् पेलि फाक्‍तुङ्‌लो–

“दाङ्‌बाए, पयम् यम्‍बा नु किप्‍मा के़घुबा निङ्‌वाॽफुमाङ्‌ङे, खे़ने़ॽ मिःम्‍जि के़मे़प्‍पा नु खे़ने़ॽ के़इङ्‌जाङ् के़इःप्‍पा के़नाःप्‍पा के़रे़क्‍को खे़ने़ॽ लुङ्‌माॽ आदुक्‍तुक्‍पा के़माङ्‌हुप्‍पिन् के़गे़त्‍तुॽ,

५ आनिगे लायो चोगुम्‍बे़आङ् वयिगे़ हे़क्‍क्‍याङ् याःम्‍बक् फेःन्‍दुम्‍बे़आङ् वयिगे़॥ आनिगे कुॽइगे़भे़म्‍बा नु पिफ्‍युङ्‌बा पोःक्‍खिगे़आङ् वयिगे़, खे़ने़ॽ के़इङ्‌जाङ् नु के़साम्‌योथिम् इङ्‌जाङ्‌हाॽलाम् आनिगे माःङ्‌घा पोःक्‍खिगे़आङ् वयिगे़॥

६ आनिगे खे़ने़ॽ के़से़वारोबा माङ्‌निङ्‌वाॽपान् के़बाःप्‍पाहाॽरे़ मे़बाःत्‍तुबा पाःन्‍नो निङ्‌वाॽ मे़बिरुम्‍बे़न्, खे़ने़ॽ के़मिङ्‌ङो खे़ङ्‌हाॽ आनिगे हाङ्‌हाॽ, आनिगे युक्‍साबाहाॽ नु आनिगे पाधे़बाहाॽ हे़क्‍क्‍याङ् लाजेॽओबा के़रे़क् मनाहाॽनु मे़बारे़आङ् मे़वये़॥

७ “दाङ्‌बाए, खे़ने़ॽ साम्‌योबा के़जोक्, कर खे़ने़ॽ ले़प्‍माङ् नसान् ले़ङ्‌माल्‍ले़ चोगुल्‍ले़ के़रे़क् लाजेॽहाॽओ फुत्‍छिङ्‌ज्‍याङ् के़बोङ्‌बा निःत्‍ताङ् नु माःङ्‌घा के़युङ्‌बा, आनिगे यहुदाबा मनाहाॽ नु यरुसले़म हे़क्‍क्‍याङ् इस्राइलबा मनाहाॽ सिरिङ्‌ममो थ्‍ये़ॽइगे़आङ् वयिगे़॥

८ यहवे दाङ्‌बाए, आनिगे नु आनिगे हाङ्‌हाॽ, आनिगे लाम्‍लोबाहाॽ हे़क्‍क्‍याङ् आनिगे पाधे़बाहाॽ सिरिङ्‌ममो थ्‍ये़ॽइगिआङ् वयिगे़, थेआङ्‌भे़ल्‍ले़ आनिगे खे़ने़ॽ के़दक्‍ले़ङ्‌वाओ लायो चोगुम्‍बे़आङ् वाॽ॥

९ आनिगे खे़ने़ॽ के़दक्‍ले़ङ्‌वाओ पिप्‍फ्युङ्‌बा पोःक्‍खिगे़आङ् वयिगे़, हे़क्‍केसाङ् आनिगे यहवे दाङ्‌बा आनिगे निङ्‌वाॽफुमाङ्‌ङिन् लुङ्‌माॽ आदुक्‍तुक्‍पा नु ले़प्‍मि आबिबिबा के़जोःक्‍लो॥

१० यहवे दाङ्‌बा आनिगे निङ्‌वाॽफुमाङ्‌ङिल्‍ले़ खे़ने़ॽ के़इङ्‌जाःङङिन् आनिगे मे़न्‍इःत्‍ते मे़न्‍नाःत्‍ते वयिगे़ हे़क्‍क्‍याङ् खे़ने़ॽ के़से़वारोबाहाॽ माङ्‌निङ्‌वाॽपान् के़बाःप्‍पाहाॽलाम् मे़बिरिगे़बा थिम्‍हाॽआङ् आनिगे मे़न्‍नाःत्‍ते मे़न्‍दिम्‍मे वयिगे़॥

११ खे़ने़ॽ के़इङ्‌जाङ्‌ङिन् इःप्‍मा नाःप्‍मा मे़न्‍दे़न्‍ने़न्‍नाङ् के़रे़क् इस्राइलिहाॽरे़ खे़ने़ॽ के़साम्‌योथिम् इङ्‌जाङ्‌हाॽ मे़भेःन्‍दुआङ् वाॽ हे़क्‍क्‍याङ् खे़ने़ॽलाम् माःङ्‌घा मे़बोःक्‍खे़आङ् मे़वाॽ॥

“खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ के़से़वारोबा मोसाःल्‍ले़ कुसाम्‌योथिम्‍मो साप्‍ते़आङ् के़बप्‍पा साक्‍मुरा माङ्‌देहाॽ नु माङ्‌हे़क् निःन्‍धो के़बोङ्‌बा पाःन्‍हाॽ आनिगे सम्‍धाङ् थ्‍ये़आङ् वाॽ, थेआङ्‌भे़ल्‍ले़ आनिगे खे़ने़ॽ के़दक्‍ले़ङ्‌वाओ लायो चोगुम्‍बे़आङ् वाॽ॥

१२ आनिगे सम्‍धाङ् यम्‍बा तुक्‍खे लाक्‍खे के़दारुआङ् आनिगे तक्‍ले़ङ्‌वाओ नु आनिगे युक्‍साबाहाॽरे़ खुन्‍छिॽ तक्‍ले़ङ्‌वाओ के़बाःत्‍तुबा पाःन्‍हाॽ के़गे़त्‍तुआङ् वाॽ॥ यरुसले़ःम्‍मिन् ताप्‍फेःल्‍लिक् के़मे़त्‍तुबा कुइसिःक् के़रे़क् ताङ्‌साङ्‌बे़ल्‍ले़ कुसिगाङ् आभे़ल्‍ले़आङ् मे़न्‍जोःक्‍के के़वाॽ॥

१३ मोसाःल्‍ले़ कुसाम्‌योथिम्‍मो साप्‍ते़आङ् के़बप्‍पा कुइसिःक् कन् के़रे़क् तुक्‍खे लाक्‍खेहाॽ आनिगे सम्‍धाङ् थ्‍ये़आङ् वाॽ, हे़क्‍केसाङ् आनिगे लायोलाम् नुःक्‍खिगे़आङ् खे़ने़ॽ के़से़क्‍खान् निङ्‌वाॽ पिरुम्‍बे़बा होप् हे़क्‍क्‍याङ् आनिगे लुङ्‌माॽ आगे़तुक्‍पा पाःन्‍निन् कोःत्‍तुम्‍बे़बा होप्॥

१४ आनिगे सम्‍धाङ् तुक्‍खे लाक्‍खे ताःप्‍मारे़ लागि खे़ने़ॽ यहवे दाङ्‌बा आनिगे निङ्‌वाॽफुमाङ्‌ङिल्‍ले़ के़निङ्‌वाॽ मे़यासे़न्, थेआङ्‌भे़ल्‍ले़ खे़ने़ॽ के़जोगुबा के़रे़क् पाःन्‍नो खे़ने़ॽ साम्‌योबा के़जोक्॥ हे़क्‍केसाङ् आनिगे खे़ने़ॽ के़इङ्‌जाङ्‌ङिन् इःत्‍तुम्‍बे़ नाःत्‍तुम्‍बे़बा होप्॥

१५ “आल्‍ल दाङ्‌बा आनिगे निङ्‌वाॽफुमाङ्‌ङे, खे़ने़ॽ आप्‍फेक् के़मनाहाॽ मुक्‍साम्‍साबा के़हुक्‍किल्‍ले़ मिस्र लाजेॽलाम् के़धे़ॽरुसिआङ् आइन्‍बा ये़न् थारिक् खे़ने़ॽ के़मिङ्‌ङिन् मिङ्‌सो इङ्‌धाङ्‌बा के़जोगुआङ् वाॽ, आनिगे लायो चोगुम्‍बे़आङ् वाॽ, आनिगे याःम्‍बक् फेःन्‍दुम्‍बे़आङ् वाॽ॥

१६ दाङ्‌बे, खे़ने़ॽ साम्‌योबा के़याःम्‍बक् कुइसिःक् खे़ने़ॽ के़साक्‍के़न्‍निन् नु के़सिक् पोःक्‍मान् खे़ने़ॽ के़ये़क्‌यक्, के़सेसे कोःक्‍मा यरुसले़मलाम् खे़त्‍ते़दे़से़ॽओ॥ आनिगे लायो नु आनिगे पाधे़बाहाॽरे़ खुन्‍छिॽ फे़न्‌याःम्‍बक्‍किल्‍ले़ चोगुल्‍ले़ आनिगे कब्रिङ् पिसाङ्‌बा मनाहाॽरे़ खुन्‍छिॽ तगि यरुसले़म नु खे़ने़ॽ के़मनाहाॽ कुनामे़न्‍छाॽ मे़प्‍मा चाहाक् पोःक्‍खिगे़आङ् वयिगे़रो॥

१७ “आल्‍ल आनिगे निङ्‌वाॽफुमाङ्‌ङे, खे़ने़ॽ के़से़वारोबे़ल्‍ले़ चोगुबा तुवान् नु कुबेलिन् खे़प्‍से़ॽओ॥ यहवे दाङ्‌बाए, खे़ने़ॽ आप्‍फेक् के़लागि मुरे़ःक् खारे़ःक् के़बोङ्‌बा सेसेदे़न्‍निन् लुङ्‌माॽ तुक्‍ते़ॽओ॥

१८ “निङ्‌वाॽफुमाङ्‌ङे, खे़प्‍से़ॽओ हे़क्‍क्‍याङ् ओमये़ॽओ खे़म्‍ब्‍याङ् के़मिङ् के़दिःप्‍पा मुरे़ःक् खारे़ःक् के़बोङ्‌बा ये़क्‌यक्‍किन् ओमे़त्‍ते़ॽओ॥ आनिगे साम्‌योबा चोगिगे़ फाॽआङ् कन् पेलि फाक्‍कासिगे़बा मे़ःन्, कर खे़ने़ॽ साॽरिक् के़नुॽबा के़जोःक्‍पाल्‍ले़ चोगुल्‍ले़ पेलि फाक्‍कासिगे़बारो॥

१९ “दाङ्‌बाए, खे़प्‍से़ॽओ! दाङ्‌बाए, ले़प्‍मि आबिरे़ॽओ! दाङ्‌बाए, निङ्‌वाॽ पिरे़ॽओ हे़क्‍क्‍याङ् याःम्‍बक् चोगे़ॽओ॥ आनिगे निङ्‌वाॽफुमाङ्‌ङे, आप्‍फेक् के़लागि मे़सुसे़न्‍नेॽओ, थेआङ्‌भे़ल्‍ले़ खे़ने़ॽ के़ये़क्‌यक्‍किन् के़मिङ्‌ङो ने़रो हे़क्‍क्‍याङ् खे़ने़ॽ के़मनाहाॽ के़मिङ्‌ङो मे़वाॽरो॥”

गाब्रिएलरे़ माङ्‌निङ्‌वाॽपान्‍निल्‍ले़ कुबे हन्‍दु

२० आल्‍ल आङ्‌गाॽ आप्‍फेक् आलायो नु आमना इस्राइलिहाॽरे़ खुन्‍छिॽ लायोलाम् हिन्‍दाङ्‌ल पेलिगे़न् तुवा चोगुङ् हे़क्‍क्‍याङ् खुने़ॽ कुसेसे कोःक्‍माल्‍ले़ लागि यहवे दाङ्‌बा आङ्‌गाॽ आनिङ्‌वाॽफुमाङ्‌ङिन् चक्‍मे़ल्‍लॽए पेलि फाक्‍तुङ्॥

२१ पेलि फाक्‍तुङ्‌ल यागाङ्‌ङिल्‍ले़ए, आङ्‌गाॽ तगिबा सुफोओ निसुङ्‌बा गब्रिएले़न् युःन्‍धोबा सिदुङ्‌जभा तोःम्‍मा ये़म्‍मो साॽरिक् चात्‍ते़र पे़रे़आङ् आङ्‌गाॽओ ये़॥

२२ खुने़ॽ आङ्‌गाॽ इङ्‌जाङ् पिराङ्‌ङाङ् मे़त्‍ताङ्, “दानिएलए, आल्‍लो आङ्‌गाॽ खे़ने़ॽ इःत्‍छिङ्‌साम् नु खासिङ्‌निःप्‍मा निङ्‌वाॽ पिसे़ य्‍याङ्आङ् वाॽआ॥

२३ खे़ने़ॽ पेलिगे़न् तुवा चोःक्‍मा के़हेःक्‍ते़नुमे़ःन्‍ने के़बेलिगे़न् तुवाःल्‍ले़ नुगप् के़म्‍बिरे़, खे़न् आङ्‌गाॽ खे़ने़ॽ मे़प्‍मारे़ लागि य्‍याङ्‌ङाङ् वाॽआ, थेआङ्‌भे़ल्‍ले़ निङ्‌वाॽफुमाङ्‌ङो खे़ने़ॽ साॽरिक् इमे़ल्‍लुङ्‌बा के़जोक्॥ कल्‍ले़चोगुल्‍ले़ इङ्‌घङ्‌ङिन् निङ्‌वाॽ इःत्‍ते़ॽ खम्‍भ्‍याङ् सुफोन् कुसिङ्‌निःत्‍ते़ॽ॥

२४ “खे़ने़ॽ के़मना नु के़सेसे ये़क्‌यक्‍किल्‍ले़ लागि फे़न्‌याःम्‍बक्‍किन् मे़ङ्‌से़, लायोन् नुम्‍से़, कुॽइगे़भे़म्‍बान् लायोलाम् ले़प्‍मि नाःक्‍से़, नुप्‍मे़न्‍दिङ् साम्‌योबा याःम्‍बक् ताःत्‍छे, सुफो नु माङ्‌निङ्‌वाॽपान्‍निन् निःन्‍धो चोःक्‍से़ हे़क्‍क्‍याङ् साॽरिक् सेसेबादे़न्‍निन् माङ्‌थोःक्‍ना चोःक्‍से़ नुबोङ् ‘नुसिहाॽ’ इङ्‌जाङ् पोःक्‍खे़आङ् वाॽ॥

२५ कन् पाःन्‍नो निङ्‌वाॽ पिरे़ॽ हे़क्‍क्‍याङ् कुसिङ्‌निःत्‍ते़ॽ, यरुसले़ःम्‍मिन् याम्‍मो चोःक्‍मा नु याम्‍मो तोःम्‍मारे़ लागि कन् इङ्‌जाङ्‌ङिन् इङभन् पोःक्‍खे़बा ये़म्‍माङ्‌धो माङ्‌थोःक्‍ना के़बोङ्‌बा मनान्, इग्र युक्‍साबा थिक् मे़न्‍दाए थारिक्, नुसि ‘नुसिहाॽ’ नु तुक्‍पोङ्‌ङाङ् ने़त्‍छि ‘नुसिहाॽ’ पोःङ्‌ॽ॥ माराम्‍हाॽ नु ये़क्‌यक् कब्रिङ् पाक्‍लुम् के़लॽबा ते़न्‍हाॽ सोसोरिक् कन् याम्‍मो मे़जोगुॽ, कर तुक्‍खेलाक्‍खेबा ये़म् पोःङ्‌ॽ॥

२६ “तुक्‍पोङ्‌ङाङ् ने़त्‍छि ‘नुसिहाॽ’ एगाङ् खे़न् माङ्‌थोःक्‍ना के़बोङ्‌बा मनान् मे़से़रुॽ खे़न्‍नु थेधिक्‍काङ् मे़याःक्‍ने़न्॥ युक्‍साबा मनाहाॽ मे़दाआङ् खे़न् ये़क्‌यक्‍किन् नु सेसेदे़न्‍निन् खाप्‍पुथ्‍यःङ् मे़जोगुॽ॥ वहित् थामा ये़म्‍मो के़गुङ्‌बा च्‍वाःत् हे़क्‍के कुनुप्‍मान् तारो– कुनुप्‍मो थारिक्‍के थङ् पोङ्‌ङाङ् पत्, हे़क्‍क्‍याङ् मुरे़ःक् खारे़ःक् पोङ्‌मा इङ्‌जाङ्‌ङिन् इङ्‌भन् पोःक्‍खे़आङ् वाॽ॥

२७ लत्‍छा ‘नुसि’ रे़ लागि यरिक् मनाहाॽनु खे़ल्‍ले़ माङ्‌हुप् थिक् निःन्‍धो चोगुॽ॥ ‘नुसि’ लुम्‍मो खे़ल्‍ले़ सिदुङ्‌जभा नु हुक्‌वाहाॽ नुप्‍सुॽ॥ हे़क्‍क्‍याङ् कुमे़क्‍मा निःन्‍धो के़बोङ्‌बा इङ्‌जाङ्‌ङिन् खे़ल्‍ले़ कुसम्‍धाङ् मे़न्‍धाए थारिक् खे़ल्‍ले़ माङ्‌हिम्‍मोबा लत्‍छा कुलक्‍को आमे़ङ्‌मे़ङ्‌बा याम्‍गे़सिङ्‌बा नावाइत्‍ला थिक् ये़प्‍सुरो॥”

a 

९:१ ५३९ नाजिरि तङ्‌बे तगि॥

ताइग्रिस वहःङ्‌ङिल्‍ले़ कुयाओ दानिएलरे़ सुफो निसु

१०

फारसबा हाङ् कोरेसरे़ हाङ्‌युक् चोगुबा सुम्‍सिगेक्‍पा तङ्‌बेओa दानिएलरे़ (खुने़ॽ बेलतसजर मे़मे़त्‍तु) वेॽ सुफो थिक् निसु॥ कन् सुफोःल्‍ले़ इङ्‌घङ्‌ङिन् से़क्‍खाबा चोगे़ हे़क्‍क्‍याङ् कन् लत्‍छा यम्‍बा थङ्‌ले़ कुयाःम्‍बेओ वये़॥ खे़न् इङ्‌घङ्‌ङिल्‍ले़ कुबेन् खुने़ॽ सुफोओ कुसिङ् निःत्‍तुआङ् वये़॥

२ खे़न् ये़म्‍मो आङ्‌गाॽ, दानिएले़न्, ये़त्‍नाम् सुम्‍सि थारिक् मेरिङ् थक्‍ताङ्‌ल वयाङ्॥

३ आङ्‌गाॽ थेआङ् कुजा के़नुॽबा कुजा मे़न्‍जाबान्, सा, चे़ल्‍ले़क्‍सेॽ थि आम्‍ब्राओ मे़लासे़न्, हे़क्‍क्‍याङ् ये़त्‍नाम् सुम्‍सि मे़ल्‍ले़क्‍के थारिक् आङ्‌गाॽ आत्‍तिन् परिक्‍ले़न्‍नाङ् निःङ्‌गेॽ मे़हुःत्‍छिङ्‌ङान्॥

४ थिक्‍सिगेक्‍पा लाओबा निबोङ्‌ङाङ् लिसि के़रे़बा ये़न्‍नोb आल्‍ल आङ्‌गाॽ यम्‍बा ताइग्रिस वहःङ्‌ङिल्‍ले़ कुयाओ ये़बाङ्‌गराङ्‌ङिल्‍ले़,

५ आङ्‌गाॽ थाःङ् ओमयाङ् हे़क्‍क्‍याङ् आङ्‌गाॽ आदगि कुगेङ्‌ङो उपज लाजेॽबा साॽरिक् नुबा साम्‍म्‍याङ् फॽइ के़युम्‍बाआङ् नैनासुत् चाङ् के़जाङ्‌बा मनाधिक् निसुङ्॥

६ खुने़ॽ कुधक्‍किन् इमे़ल्‍लुङ्‌बा मुधिङ् कुइसिःक् के़ओःप्‍पा चोगे़, खुने़ॽ कुनारान् साःम्‍भे के़ले़क्‍पा हे़क्‍के के़दिःप्‍पा चोगे़, खुने़ॽ कुमिक्‍किन् त्‍याःल्‍लोत् हे़क्‍के तिरे़आङ् पत्‍छे़॥ खुने़ॽ कुहुक् नु कुलाङ्‌हाॽ इःङ्‌मनाबा कासा हे़क्‍के से़ल्‍ले़ङ् से़ल्‍ले़ङ् ले़क्‍ते़ खम्‍भ्‍याङ् खुने़ॽ कुइक्‍लाःङ्‌ग यरिक् मनाहाॽ हयङ् किल्‍लिङ् मे़लॽबा इक्‍ला हे़क्‍के लॽरे़॥

७ आङ्‌गाॽ, दानिएलरे़रक् खे़न् सुफोन् निसुङ्॥ आङ्‌गाॽनु के़वाॽबा मनाहाॽरे़ खे़न् मे़न्‍निसुन्, कर खे़ङ्‌हाॽ पगि मे़गिसे़ हे़क्‍क्‍याङ् मे़घे़त्‍छिङ्‌ङाङ् आप्‍फेक् मे़जिङ्‌सिङ्॥

८ कल्‍ले़चोगुल्‍ले़ आङ्‌गाॽ खे़न् निङ्‌वाॽ के़माबा सुफोन् ओमे़त्‍तुङ्‌ङाङ् पत्‍छाङ्‌बा ये़म्‍मो आङ्‌गाॽ एःक् मे़ले़राङ् मे़ध्‍याङ्॥ आङ्‌गाॽ चबे़ःत्‍छिक्‍काङ् मे़धुम्‍दाङ्‌ङिन्, आङ्‌गाॽ आनारान् के़सिबा कुइसिःक् अम्‍गे़लॽबा पोःक्‍खे़आङ् थेआङ् चोःक्‍मा मे़न्‍छुक्‍मनाबा पोःक्‍खाङ्॥

९ खे़ब्‍याङ् खुने़ॽ पारे़बा खे़प्‍सुङ् हे़क्‍क्‍याङ् आल्‍ल खुने़ॽ कुबाःन्‍निन् खे़प्‍सुङ्‌ल पत्‍छाङ्‌ङिल्‍ले़ आङ्‌गाॽ खाम्‍बाङ्‌ङो साबन् पत्‍छाङ्‌ङाङ् मुरुक् खारुक् इप्‍साङ् लासाङ्॥

१० लत्‍छा हुक्‍थिक्‍ले़ आङ्‌गाॽ सुसाङ् हे़क्‍क्‍याङ् आङ्‌गाॽ किसाङ्‌ङाङ् यक्‍खाङ्‌ङाङ् पत्‍छाङ्‌लए आहुक् नु आधुङ्‌बोःल्‍ले़ तक्‍सिङ्‌ङाङ्‌ल याःन्‍दाङ्॥

११ खुने़ॽ आङ्‌गाॽ मे़त्‍ताङ्, “दानिएलए, निङ्‌वाॽफुमाङ्‌ङो खे़ने़ॽग साॽरिक्‍के इमे़ल्‍लुङ्‌बा के़जोक्, आङ्‌गाॽ खे़ने़ॽ मे़त्‍ने़र पत्‍ताबा पाःन्‍जाःक्‍हाॽ नुरिक्‍काङ् निङ्‌वाॽ इःत्‍ते़ॽ, हे़क्‍क्‍याङ् तक्‍पे़त् ये़बे़ॽ, थेआङ्‌भे़ल्‍ले़ आङ्‌गाॽ खे़ने़ॽओ मे़बाङ्‌घाङ्‌ङाङ् वाॽआ॥” आल्‍ल खुने़ॽ कन् मे़त्‍ताङ्‌ङाङ् आङ्‌गाॽ थे़गक्‍कक्‍ना यक्‍खाङ्‌ल ये़म्‍सिङ्‌ङारो॥

१२ खुने़ॽ पाःत्‍तुर तेॽरु, “दानिएलए, मे़गिसे़न्‍ने़ॽ, खे़ने़ॽ के़निङ्‌वान् खासिङ्‌निःप्‍मा ले़प्‍माङ् निङ्‌वाॽ के़बिरुबा नु खे़नेॽ के़निङ्‌वाॽफुमाङ्‌ङिल्‍ले़ कुदगि आप्‍फेक् नःम्‍नःम्‍बा के़जोःक्‍सिङ्‌बा थिक्‍सिगेक्‍पा ये़न्‍नाङ्‌धोए के़बेःल्‍लिहाॽ के़निङ्‌वाॽफुमाङ्‌ङिल्‍ले़ खे़प्‍सुआङ् वये़, आङ्‌गाॽ के़बेलिगे़न् तुवाःल्‍ले़ नुगप् पिसे़ याङ्‌ङाङ् वाॽआ॥

१३ कर फारस हाङ्‌जुम्‍मोबा याम्‍साम्‍गे़न् युक्‍साबे़ल्‍ले़ आङ्‌गाॽ निबोङ्‌ङाङ् थिक्‌ये़न् थारिक् अत्‍ताङ्॥ खे़ब्‍याङ् तुम् माङ्‌लाइङ्‌बा मिखाएले़न् आङ्‌गाॽ आभाॽसे़ ये़, थेआङ्‌भे़ल्‍ले़ आङ्‌गाॽ फारसबा हाङ्‌हाॽनु एःक्‍से़त्‍छा हाबा खे़प्‍मो वयाङ्॥

१४ आल्‍ल के़दाबा ये़म्‍मो के़मनाहाॽ थे मे़बोङ्‌ॽ के़लॽबा पाःन्‍निन् खे़ने़ॽ चे़क्‍मारे़ लागि आङ्‌गाॽ खे़ने़ॽओ य्‍याङ्आङ् वाॽआ, थेआङ्‌भे़ल्‍ले़ सुफोन् ताःन्‍दि के़दाबा पाःन्‍हाॽनु तङ्‌लो॥”

१५ खुने़ॽ आङ्‌गाॽ अक्‍खे मे़त्‍ताङ्‌ल पत्‍छाङ्‌ङिल्‍ले़ आङ्‌गाॽ आधेगेःक्‍किन् तर्घुॽ मे़त्‍तुङ्‌ङाङ् थःत्‍था पोःक्‍खाङ्॥

१६ हे़क्‍क्‍याङ् खे़न् मना हे़क्‍तङ्‌बा निगे़दे़प्‍पा थिक्‍ले़ आङ्‌गाॽ आम्‍ब्राःन् सुसु, हे़क्‍क्‍याङ् आङ्‌गाॽ आम्‍ब्रान् हन्‍दुङ्‌ङाङ् पाःप्‍मा हेःक्‍ताङ्॥ आङ्‌गाॽ आदगि के़ये़प्‍पे़न् मे़त्‍तुङ्, “आदाङ्‌बे, सुफोःल्‍ले़ चोगुल्‍ले़ आङ्‌गाॽ याम्‍दुक्‍मा नु थेआङ् चोःक्‍मा मे़न्‍छुक्‍मनाबा पोःक्‍खाङ्‌ङाङ् वाॽआ॥

१७ आङ्‌गाॽ, आदाङ्‌बारे़ के़से़वारोबे़न्, आक्‍खेलॽरिक् खे़ने़ॽनु पाःप्‍मा सुक्‍काबे, आदाङ्‌बे? आङ्‌गाॽ मे़न्‍धुम्‍मनाबा पोःक्‍खाङ्‌ङाङ् वाॽआ खे़ब्‍याङ् सक्‍मा सोःन्‍छिङ्‌माआङ् के़साक्‍पा तुमुङ्‌ङाङ् वाॽ॥”

१८ याम्‍मो खे़न् मना हे़क्‍तङ्‌बा निगे़दे़प्‍पे़ल्‍ले़ आङ्‌गाॽ सुसाङ्‌ङाङ् के़धुम्‍बा चोगाङ्॥

१९ खुने़ॽ मे़त्‍ताङ्, “निङ्‌वाॽफुमाङ्‌ङो खे़ने़ॽग साॽरिक्‍के इमे़ल्‍लुङ्‌बा के़जोक्, मे़गिसे़न्‍ने़ॽ॥ के़निङ्‌वाॽ हाङ्‌हाङ् लॽर, आल्‍ल खे़ने़ॽ, के़धुम्‍बा पोःक्‍खे़ॽ॥”

आल्‍ल खुने़ॽ आङ्‌गाॽनु पारे़ल्‍ले़, आङ्‌गाॽ के़धुम्‍बा पोःक्‍खाङ्‌ङाङ् पाराङ्, “आदाङ्‌बे, पारे़ॽ, थेआङ्‌भे़ल्‍ले़ आङ्‌गाॽ के़धुम्‍बा के़जोगाङ्‌ङाङ् वाॽ॥”

२० कल्‍ले़चोगुल्‍ले़ खुने़ॽ मे़त्‍ताङ्, “आङ्‌गाॽ खे़ने़ॽओ थेआङ् य्‍याङ्आङ् वाॽआ, खे़ने़ॽ के़निसुबि? फारसबा याम्‍साम्‍गे़न् युक्‍साबे़न्‍नु थक्‍मारे़ लागि आङ्‌गाॽ हाराए नुःङ्‌ङारो, हे़क्‍क्‍याङ् आल्‍ल आङ्‌गाॽ पेःक्‍काआङ् ग्रिसबा याम्‍साम्‍गे़न् युक्‍साबे़न् फे़न्॥

२१ कर से़क्‍खाबा साप्‍पन्‍नो थे साप्‍ते़आङ् पत्, तगि आङ्‌गाॽ खे़न् खे़ने़ॽ चे़क्‍ने़रो॥ (खे़ने़ॽ तुम् के़माङ्‌लाइङ्‌बा मिखाएले़न्‍नुःल्‍ले़ वेॽ हाःत्‍ले़आङ् खे़ङ्‌हाॽरे़ खुन्‍छिॽ तक्‍ले़ङ्‌वाओ थङ् चोःक्‍मा आङ्‌गाॽ मे़भाॽआन्‍लो॥”

a 

१०:१ ५३७ नाजिरि तङ्‌बे तगि॥

b 

१०:४ मार्च-अप्रिल ५३७ नाजिरि तङ्‌बे तगि॥ कन् फाॽइन् दानिएले़न् चोःक्‌युम्‍भो तङ्‌नाम् नु खरे़ःङ् के़भङ्‌बा सिदाॽ मे़न्‌याक्‍केबा तङ्‌नाम्‍मो तःक्‍ने़त् युङे़आङ् वये़॥

११

मादि हाङ् दाराःल्‍ले़ हाङ्‌युक् चोगुबा थिक्‍सिगेक्‍पा तङ्‌बेओ खुने़ॽ के़धुम्‍बा चोःक्‍मा नु ताङ्‌से़ःप्‍मारे़ लागि आङ्‌गाॽ पोगाङ्॥)

मिस्र नु सिरिया लाजेॽबा हाङ्‌जुम्‍हाॽ

२ “आल्‍ल आङ्‌गाॽ खे़ने़ॽ से़क्‍खाबा पाःन्‍निन् मे़त्‍ने़रो– फारसबा वेॽ सुम्‍सि हाङ्‌हाॽ ओसेःन्‍धाङ् मे़बोङ्‌ॽ हे़क्‍क्‍याङ् खे़ङ्‌हाॽओ के़रे़क्‍नुःल्‍ले़ याङ्‌साकुन्‍धेसाबा वेॽ लिसिगेःक्‍पे़न्‍नाङ् ओसेःन्‍धाङ् पोःङ्‌ॽ॥ आल्‍ल खुने़ॽ कुयाङ्‌सा कुन्‍धेलाम् मुक्‍साम् खोसुआङ् खुने़ॽ ग्रिस हाङ्‌जुम्‍मिल्‍ले़ कुदक्‍ले़ङ्‌वाओ के़रे़क् हुसुसिरो॥

३ “खे़न् एगाङ् मुक्‍के़गुबा हाङ्‌धिक् पोक्, खुने़ॽ यम्‍बा मुक्‍साम्‍नु हाङ्‌युक् चोगुॽ हे़क्‍क्‍याङ् खुने़ॽ थे चोःक्‍मा निङ्‌वाॽ इःत्‍तु, हाबा खे़न् चोगुॽ॥

४ खुने़ॽ कुमुक्‍साम्‍मो पोःक्‍काङ् एगाङ्, खुने़ॽ कुहाङ्‌जुम्‍मिन् खे़ःक्‍काङ् कुलक् लिसिओ पःङ्‌ॽ॥ खुने़ॽ कुस्‍साहाॽरे़ खे़न् मे़ङ्‌घोसुन्‌ॽ, खुने़ॽ युक् चोगु कत्‍तुबे़न्‍नाङ् कुस्‍साहाॽरे़ मे़ङ्‌घोसुन्‌ॽ, हे़क्‍क्‍याङ् खुने़ॽ हाङ्‌युक् चोगुल्‍ले़ हाङ्‌जुम्‍मिन् कुमुक् यागे़बा हे़क्‍के कुमुक् के़याक्‍पा मे़बोङ्‌ने़न्, थेआङ्‌भे़ल्‍ले़ खुने़ॽ कुहाङ्‌जुम्‍मिन् कुसाःप्‍पोनुए हाॽयाक् मे़आःक्‍खुआङ् वेॽहाॽ मे़बिरुसिॽ॥

५ “लाङ्‌गे़त् पिसाङ्‌बा हाङ्‌ङिन् मुक्‍साम्‍साबा पोःङ्‌ॽ, खुने़ॽ कुधक्‍मोबाहाॽओ थिक्‍पा आल्‍लसाङ् खुने़ॽनुःल्‍ले़ मुक्‍साम्‍साबा पोःङ्‌ॽ हे़क्‍क्‍याङ् खे़ल्‍ले़ यम्‍बा मुक्‍साम्‍लाम् आप्‍फेक् कुहाङ्‌जुम्‍मो युक् चोगुॽ॥

६ “कुभा तङ्‌बे एगाङ् खे़ङ्‌हाॽ तेःङ्‌जुम् लाजेॽ मे़बोङ्‌ॽ॥ लत्‍छा नादङ् चोःक्‍मारे़ लागि लाङ्‌गे़त् ले़प्‍माङ्‌बा हाङ्‌ङिल्‍ले़ कुस्‍सा मे़न्‍छुमान् थाङ्‌गे़त् ले़प्‍माङ्‌बा हाङ्‌ङिन्‍नु पेक्, कर खे़न् मे़न्‍छुमाःल्‍ले़ कुमुक्‍साम्‍मिन् हाबा मे़वाॽने़न्, खे़ब्‍याङ् खे़न् हाङ्‌ङिन् नु कुमुक्‍साम्‍मिन् इरिक् मे़वाॽने़न्॥ खे़न् ये़न्‍हाॽओ खे़ल्‍ले़ कुहाङ् कम्‍ब्राङ्‌बाहाॽ नु खुने़ॽ कुम्‍बा हे़क्‍क्‍याङ् खुने़ॽ कुभाॽबाङ्‌हाॽनु सोसोरिक् खुने़ॽ हुक्‍मे़सुप्‍तुॽ॥

७ खे़ल्‍ले़ कुयुक्‍नान् मे़त्‍छिङ्‌मारे़ लागि खुने़ॽए कुहिम्‍सयङ्‌लाम् थिक्‍पा पोक्॥ खुने़ॽ थाङ्‌गे़त् पिसाङ्‌बा हाङ्‌ङिल्‍ले़ के़धुम्‍बा कुधक्‍सुबाहाॽ थङ्‌ङो फत्‍तुसिॽ हे़क्‍क्‍याङ् खे़ल्‍ले़ कुहाङ्‌यक्‍किन् फुरुत् लिसुॽ॥ खुने़ॽ खे़ङ्‌हाॽरे़ खुन्‍छिॽ तक्‍ले़ङ्‌वाओ थङ् चोःक्‍काङ् खे़ङ्‌हाॽ नाःन्‍दुसिॽ॥

८ खुने़ॽ खे़ङ्‌हाॽरे़ खुन्‍छिॽ माङ् साम्‍माङ्, खुन्‍छिॽ फे़न्‍जेॽ नावाइत्‍लाहाॽ हे़क्‍क्‍याङ् साम्‍म्‍याङ् नु युप्‍पा कुमे़न् के़घिःक्‍पा खप्‍प्‍या सामाहाॽआङ् मे़त्‍छिङ्‌ॽ हे़क्‍क्‍याङ् खुने़ॽ मिस्र लाजेॽ ले़प्‍माङ् तेॽरुआङ् पेक्॥ कुभा तङ्‌बेरे़ लागि खुने़ॽ थाङ्‌गे़त् पिसाङ्‌बा हाङ्‌ङिन् ले़रुॽ॥

९ “खे़ब्‍याङ् थो थाङ्‌गे़प्‍पा हाङ्‌ङिल्‍ले़ यो लाङ्‌गे़प्‍पा हाङ्‌ङिल्‍ले़ कुहाङ्‌जुम्‍मिन् थङ्‌ङो फत्‍तुॽ कर खुने़ॽ आप्‍फेक् कुलाजेॽओ नुःङ्‌ॽ॥

१० खुने़ॽ कुस्‍साहाॽ थङ् चोःक्‍मारे़ लागि यारिप् मे़बोःड्‌ॽ हे़क्‍क्‍याङ् आत्‍तातान्‍ने यरिक् थक्‍सुबाहाॽ मे़सुप्‍सुसिॽ, खे़ङ्‌हाॽरे़ साक्‍मा सुक्‍मे़न्‍दे़प्‍मनाबा के़गुङ्‌बा च्‍वाःत् कुइसिःक् मे़नाःन्‍दुसिर थङ्‌ङिन् हाङ्‌यक्‍को थारिक् मे़गे़त्‍तुॽ॥

११ “खे़ब्‍याङ् लाङ्‌गे़त् पिसाङ्‌बा हाङ्‌ङिन् कुसिक् पोःक्‍काङ् थाङ्‌गे़त् पिसाङ्‌बा हाङ्‌ङिल्‍ले़ कुदक्‍ले़ङ्‌वाओ थङ् चोःक्‍से़ थाङ्‌ॽ, हे़क्‍क्‍याङ् थाङ्‌गे़त् पिसाङ्‌बा हाङ्‌ङिल्‍ले़ यरिक् थक्‍सुबाहाॽ फोःक्‍खुसिॽ कर खे़न् थक्‍सुबाहाॽ हारिमे़दारो॥

१२ आल्‍ल खे़न् थक्‍सुबाहाॽ मे़दे़म्‍सु मे़देॽरुसिल्‍ले़ यो लाङ्‌गे़प्‍पा हाङ्‌ङिन् आङ्‌दिङ् लॽआङ् यरिक् हे़न्‍छिङ् थक्‍सुबाहाॽ से़रुसिॽ, हे़क्‍केसाङ् खुने़ॽ थङ् के़नाःम्‍बा मे़बोङ्‌ने़न्‌ॽ॥

१३ “थेआङ्‌भे़ल्‍ले़ थाङ्‌गे़त् पिसाङ्‌बा हाङ्‌ङिल्‍ले़ तगिनुःल्‍ले़आङ् यरिक् थक्‍सुबाहाॽ सुप्‍सुसिॽ हे़क्‍क्‍याङ् कुभा ये़म् एगाङ् फे़जुम्‍भे़यारे़ काप्‍तुसिबा साॽरिक् किप्‍मा के़घुबा यरिक् थक्‍सुबाहाॽनु तगि थासिङ् युरो॥

१४ खे़न् ये़न्‍हाॽओ यरिक् मनाहाॽ लाङ्‌गे़त् पिसाङ्‌बा हाङ्‌ङिल्‍ले़ कुदक्‍ले़ङ्‌वाओ मे़बोक्॥ कन् सुफोन् के़प्‍मारे़ लागि खे़ने़ॽ आप्‍फेक् के़सुवाङ्‌हाॽओ लाम्‍बाए कुॽइगे़भे़म्‍बा मनाहाॽ मे़लःन्‌ॽ कर खे़ङ्‌हाॽ कुलिङ्‌दो मे़ङ्‌गे़त्‍ने़न्‌ॽ॥

१५ खे़न् एगाङ् थो थाङ्‌गे़प्‍पा हाङ्‌ङिन् युआङ् लुङ्‌धाक् लुःम्‍मारे़ लागि उःक्‍चम्‍जम्‍बा ते़न्‍हाॽ चोगुॽ हे़क्‍क्‍याङ् लुङ्‌धाक्‍किल्‍ले़ कबुबा ये़क्‌यक्‍थिक् हुक्‍काप् चोगुॽ॥ लाङ्‌गे़त्‍पा थक्‍सुबाहाॽ खे़न्‍नु थक्‍मारे़ लागि मुक्‍साम् मे़ःन्‍नेबा मे़बोङ्‌ॽ, खे़ङ्‌हाॽओ के़रे़क्‍नुःल्‍ले़ नुरिक् के़धक्‍पा थक्‍सुबाहाॽआङ् थक्‍मा मे़न्‍छुक्‍मनाबा मे़बोङ्‌ॽ॥

१६ “थङ् के़जोःक्‍पे़ल्‍ले़ निङ्‌वाॽ इःत्‍तुबा कुइसिःक्‍के चोगुॽ, आत्‍तिन्‍नाङ् खुने़ॽ कुदक्‍ले़ङ्‌वाओ पोःक्‍मा मे़सुक्‍ने़न्‌ॽ॥ खुने़ॽ आप्‍फेक् खे़न् नुबा लाजेॽओ युङ्‌सिङ्‌ॽ हे़क्‍क्‍याङ् खुने़ॽए खे़न् लाजेन् मे़ङ्‌मा मुक्‍साम् कत्‍तुॽ॥

१७ खुने़ॽ कुहाङ्‌जुम्‍मोबा के़रे़क् मुक्‍साम्‍नु सोरिक् युमा निःन्‍धो चोगुॽ॥ खे़ब्‍याङ् खे़न् हाङ्‌जुम्‍मिन् नाःम्‍मारे़ लागि खुने़ॽ आप्‍फेक् कुस्‍सा मे़न्‍छुमान् खे़न्‍नु मेःक्‍खिम् चोःक्‍मा फाःक्‍तुआङ् नादङ् चोगुॽ, कर खुने़ॽ सोःक्‍तुबा पाःन्‍निन् कुलिङ्‌दो मे़गे़त्‍ने़न्‌ॽ, कुभाॽआङ् मे़बोङ्‌ने़न्॥

१८ “खे़ब्‍याङ् खुने़ॽ वरःङ्‌ङिल्‍ले़ कुयाओबा लाजेॽहाॽ ले़प्‍माङ् निङ्‌वाॽ पिमा हेःक्‍तु हे़क्‍क्‍याङ् खे़ङ्‌हाॽओबा यरिक्‍तङ्‌बा खुने़ॽ कुयुक्‍को थासुसिॽ, कर थक्‍मोबा थिक्‍ले़ खुने़ॽ कुहे़न्‍छिङ्‌मे़न् नुप्‍सु पिरुॽ हे़क्‍क्‍याङ् खुने़ॽ कुसम्‍धाङ्‌ङे कुहे़न्‍छिङ्‌मे़न् नुःक्‍तु पिरुॽ॥

१९ कन् एगाङ् खुने़ॽ आप्‍फेक् कुलाजेॽओबा हाङ्‌यक्‍हाॽओ नुःङ्‌बेक्, कर याम्‍मो आप्‍फाल्‍ले़आङ् निमे़न्‍दे़त्‍ते थारिक् खुने़ॽ चोःन्‍नाङ् हर्गुप् मे़क्॥

२० “हाङ् हाङ्‌वा माङ्‌वान् हाबा कप्‍मारे़ लागि खुने़ॽ कुलक्‍खोबे़ल्‍ले़ एःङ्‌याङ् के़भोःङ्‌बा मनाधिक् पाङ्‌घुयुसुॽ॥ कर कुभा तङ्‌बेरे़सा सिक्‍पोःक्‍मो इग्र थङ्‌ङो मे़न्‍धाए कन् मे़मे़क्‍खुरो॥”

सिरियाबा ताक्‍के़भे़ॽबा हाङ्

२१ “हाङ् मिङ्‌सो थाङ्‌सो मे़ङ्‌घोमनाबा कुनामे़न्‍छाॽ मे़मे़त्‍तुबा मना थिक् खे़ल्‍ले़ कुयुक्‍नाओ युङ्‌सिङ्‌ॽ॥ आल्‍ल मनाहाॽ हाङ्‌हाङ् लॽरिक् नु खे़न् ता फाॽआङ् मे़न्‍इःत्‍ते मे़वाॽबा ये़म्‍मो खे़ल्‍ले़ चे़म्‍भन्‍लाम् हाङ्‌जुम्‍मिन् हुक्‍काप् चोगुॽ॥

२२ खे़न् एगाङ् खे़ल्‍ले़ कुदगि मुक्‍साम्‍साबा थक्‍सुबाहाॽ मे़क्‍खुसिॽ, हे़क्‍क्‍याङ् खे़न्‍नु सोरिक् माङ्‌हुप्‍पोबा लाम्‍लोबे़न्‍नाङ् मे़मे़क्‍खुॽ॥

२३ खुने़ॽ खे़न्‍नु नादङ् चोगु सुरुआङ् खे़ल्‍ले़ इङ्‌ले़क् याःम्‍बक् चोगुॽ हे़क्‍क्‍याङ् सुःल्‍लिक् मनाहाॽनु खुने़ॽ युक् चोगुॽ॥

२४ के़रे़क्‍नुःल्‍ले़ याङ्‌साकुन्‍धेसाबा ते़ङ्‌गप्‍हाॽरे़ कम्‍ब्राङ्‌ङो मे़वाॽबा निङ्‌वाॽ मे़इःत्‍तुआङ् मे़वाॽबा ये़म्‍मो खे़ल्‍ले़ थङ्‌ङो फत्‍तुसिॽ, हे़क्‍क्‍याङ् खे़ल्‍ले़ कुम्‍बा कुन्‍धबाहाॽरे़ मे़न्‍जोगुम्‍बा याःम्‍बक् चोगुॽ॥ खे़ल्‍ले़ नाप्‍तुसिबा सामाहाॽ नु याङ्‌साकुन्‍धेहाॽ खुने़ॽ के़दिम्‍बाहाॽ हाःत्‍तुसिॽ॥ खे़ल्‍ले़ हाङ्‌यक्‍हाॽ नाःम्‍मासिरे़ लागि चे़म्‍भन् चोगुॽ कर कन् सप्‍मा थिक्‍ले़ लागिरक् पोःङ्‌ॽ॥

२५ “यरिक् थक्‍सुबाहाॽनु सोरिक् पोङ्‌ङाङ् खुने़ॽ लाङ्‌गे़त् पिसाङ्‌बा हाङ्‌ङिल्‍ले़ कुदक्‍ले़ङ्‌वाओ कुमुक्‍साम् नु कुसिक्‍सम्‍मो के़दम्‍बा ले़ङ्‌सिङ्‌ॽ॥ लाङ्‌गे़त् पिसाङ्‌बा आत्‍तातान्‍ने यरिक् नु साॽरिक् मुक्‍साम्‍साबा थक्‍सुबाहाॽ फोःक्‍खुसिआङ् थङ् चोक्, कर खुने़ॽ कुदक्‍ले़ङ्‌वाओ मे़जोगुबा चे़म्‍भन्‍ने़ल्‍ले़ चोगुल्‍ले़ खुने़ॽ पोःक्‍मा मे़सुक्‍ने़न्‌ॽ॥

२६ खुने़ॽए कुदःक् के़जाबाहाॽरे़ खुने़ॽ मे़ङ्‌मा मे़गोःत्‍तुॽ॥ खुने़ॽ कुधक्‍सुबाहाॽ मे़नाःन्‍दुसिॽ खे़म्‍ब्‍याङ् यरिक् मनाहाॽ थङ्‌ङो मे़सिरो॥

२७ खे़न् ने़त्‍छि हाङ्‌हाॽरे़ फे़न्‍निङ्‌वाॽ इःत्‍छु हे़क्‍क्‍याङ् लत्‍छा चाजामादे़न्‍नो युङ्‌सिआङ् खुन्‍छिॽ लुम्‍मो इङ्‌ले़क् पान् पाःत्‍छिॽ, कर निङ्‌वाॽ चोःक्‍सुबा पाःन्‍निन् खुन्‍छिॽ मे़घोसुन्‌ॽ, थेआङ्‌भे़ल्‍ले़ कुनुप्‍मा ये़न्‍निङ्‌ग निःन्‍धो के़बोङ्‌बा ये़म्‍मोए तारो॥

२८ “यरिक् याङ्‌साकुन्‍धेनु थाङ्‌गे़त् ले़प्‍माङ्‌बा हाङ्‌ङिन् खुने़ॽ आप्‍फेक् कुलाजेॽओ नुःङ्‌बेक्, कर खे़ल्‍ले़ कुनिङ्‌वान् सेसे माङ्‌हुप्‍पिल्‍ले़ कुदक्‍ले़ङ्‌वाओ वाॽ॥ खुने़ॽ कल्‍ले़ कुदक्‍ले़ङ्‌वाओ याःम्‍बक् चोगुॽ, हे़क्‍क्‍याङ् आप्‍फेक् कुलाजेॽओ नुःङ्‌बेक्॥

२९ “निःन्‍धो के़बोङ्‌बा ये़म्‍मो खे़ल्‍ले़ याम्‍मो लाङ्‌गे़त् ले़प्‍माङ्‌बा लाजेन् थङ्‌ङो फत्‍तुॽ, कर कन् ये़म्‍मो तगिबा याक्‍नाम्‍मिन्‍नुःल्‍ले़ वेॽ पोःङ्‌ॽ॥

३० नाम्‍धा कुया ले़प्‍माङ्‌बा लाजेॽहाॽलाम् खे़ल्‍ले़ कुदक्‍ले़ङ्‌वाओ वालाधाहाॽ मे़भे़न्‌ॽ, हे़क्‍क्‍याङ् खे़ल्‍ले़ कुसक्‍मा पुॽरो॥ खे़ब्‍याङ् नुःङ्‌ङाङ् सेसे माङ्‌हुप्‍पिल्‍ले़ कुदक्‍ले़ङ्‌वाओ खे़ल्‍ले़ कुसाक्‍के़न्‍निन् थासुॽ॥ खे़न् नुःङ्‌बेःक्‍काङ् खुने़ॽ सेसेमाङ्‌हुप् के़ले़प्‍पा के़देबाहाॽ लुङ्‌माॽ तुक्‍तुसिॽ॥

३१ “माङ्‌हिम्‍मिन् आसुत्‍थो चोःक्‍मारे़ लागि खजुम्‍घया फे़जुम्‍भे़यारे़ काप्‍तुसिबा खे़ल्‍ले़ कुधक्‍सुबाहाॽ मे़बोक् हे़क्‍क्‍याङ् खे़ङ्‌हाॽरे़ थिक्‌याःन्‍धक्‍पा सिदुङ्‌जभाहाॽ मे़साक्‍तुॽ॥ खे़न् एगाङ् खे़ङ्‌हाॽरे़ आमे़ङ्‌मे़ङ्‌बा याम्‍गे़सिङ्‌बा नावाइत्‍लान् मे़युक्‍खुॽ॥

३२ माङ्‌हुप् के़भेःम्‍बाहाॽ खे़ल्‍ले़ इङ्‌ले़क्‍तुसिआङ् चमुसि हे़क्‍क्‍याङ् फे़त्‍लाःन्‍दुसिॽ, कर खुन्‍छिॽ निङ्‌वाॽफुमाङ् कुसिङ् के़निःप्‍पाहाॽरे़ चक्‍मे़ल्‍लॽए खुने़ॽ मे़अत्‍तुॽ॥

३३ “आत्‍तिन्‍हाॽ सिक्‍कुम्‍साबा मे़जोक्, खे़ङ्‌हाॽरे़ यरिक् मनाहाॽ निसाम् मे़हुॽरुसिॽ, हे़क्‍केसाङ् कुभा ये़म्‍ले़ लागि खे़ङ्‌हाॽ ताभेःल्‍ले़ मे़ज्‍ये़प्‍तुसिॽ इग्र मिःल्‍ले़ मे़ओॽरुसिॽ इग्र पुङ्‌लाहिम्‍मो मे़साक्‍तुसिॽ इग्र मे़नाप्‍तुसिॽ॥

३४ आल्‍ल खे़ङ्‌हाॽ कन् पाःन्‍नो मे़जोःन्‍निल्‍ले़, खे़ङ्‌हाॽरे़ चबे़ःत्‍छिक् कुभाॽ मे़घोसुॽ, हे़क्‍क्‍याङ् आत्‍तिन्‍हाॽ कुदोःप्‍मा मे़न्‍जोःक्‍ने़न्, खे़ङ्‌हाॽ खे़प्‍मो मे़बत्॥

३५ खे़ङ्‌हाॽओ कुभा सिक्‍कुम्‍साबाहाॽ मे़दोक्, कम्‍भलॽरिक् खे़ङ्‌हाॽ कुनुप्‍मा ये़न्‍नो थारिक् सुत्‍थो मे़बोङ्‌ॽ, सेसे मे़बोङ्‌ॽ हे़क्‍क्‍याङ् आप्‍तिक् मे़ःन्‍नेबा मे़जोगुसिॽ, थेआङ्‌भे़ल्‍ले़ खे़न् ये़न्‍निन् निःन्‍धो के़बोङ्‌बा ये़म्‍मो तारो॥

३६ “थाङ्‌गे़त् पिसाङ्‌बा हाङ्‌ङिल्‍ले़ थे चोःक्‍मा कुसिराॽथाङ् हाबा खे़न्‍ने चोगुॽ॥ खुने़ॽ आप्‍फेक् के़रे़क् माङ्‌हाॽनुःल्‍ले़ थो यम्‍बा चोःक्‍सिङ्‌ॽ हे़क्‍क्‍याङ् के़रे़क्‍नुःल्‍ले़ यम्‍बा निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ आप्‍फाल्‍ले़आङ् मे़ङ्‌घे़म्‍मेबा पान् पाःत्‍तुॽ॥ निङ्‌वाॽफुमाङ्‌ङिल्‍ले़ कुसिक् पोःक्‍मा ये़म्‍मिन् मे़न्‍नुप्‍पे थारिक् खे़न् कुलिङ्‌दो के़गे़प्‍पा पोःङ्‌ॽ, थेआङ्‌भे़ल्‍ले़ थे़मा पाःन्‍निन् निःन्‍धो पोःक्‍खे़आङ् वाॽ, खे़न् पाःन्‍निन् के़प्‍माए पोःङ्‌ॽ॥

३७ खुने़ॽ कुम्‍बा कुन्‍धे़बाहाॽरे़ खुन्‍छिॽ माङ्‌साम्‍माङ्‌हाॽ इग्र मे़न्‍छुमाहाॽरे़ खुन्‍छिॽ सिराॽ के़धाङ्‌मे़न्‍नाङ् खुने़ॽ निनि मे़लाप्‍तुन्, खुने़ॽ आत्‍तिन् माङ्‌ङिन्‍नाङ् निनि खे़म्‍घे़म् मे़लाप्‍तुन्‌ॽ, कर खुने़ॽ आप्‍फेक् खे़ङ्‌हाॽ के़रे़क्‍नुःल्‍ले़ थो यम्‍बा चोःक्‍सिङ्‌ॽ॥

३८ खे़ङ्‌हाॽरे़ कुले़क्‌वा खुने़ॽ हाङ्‌यक्‍हाॽओबा माङ्‌धिक् मिङ्‌सोधाःङ्‌सो पिरुॽ, खुने़ॽ कुम्‍बा कुन्‍धे़बाहाॽरे़ कुसिङ् मे़न्‍निःत्‍तुम्‍बा माङ्‌ङिन् साम्‍म्‍याङ् नु युप्‍पा, इमे़ल्‍लुङ्‌बा मुधिङ्‌लुङ्‌हाॽ हे़क्‍क्‍याङ् कुमे़न् के़घिःक्‍पा मिक्‍तोःक्‍हाॽ तोःन्‍दुआङ् मिङ्‌सोधाःङ्‌सो पिरुॽ॥

३९ खुने़ॽ लत्‍छा वेॽ लाजेॽबा माङ्‌ङिल्‍ले़ कुभाॽलाम् के़रे़क्‍नुःल्‍ले़ के़धुम्‍बा हाङ्‌यक्‍हाॽ थङ्‌ङो फत्‍तुसिॽ हे़क्‍क्‍याङ् खुने़ॽ कुबान् के़घे़म्‍बाहाॽ मिङ्‌सोधाःङ्‌सो पिरुसिॽ॥ खुने़ॽ खे़ङ्‌हाॽ यरिक् मनाहाॽरे़ खुन्‍छिॽ सम्‍धाङ् युक्‍साबा चोगुसिॽ हे़क्‍क्‍याङ् हाङ्‌से़म् कुइसिःक् लाजेॽसिङ्‌बुङ् फःक्‍खु पिरुसिॽ॥

४० “कुनुप्‍मा ये़म्‍मो लाङ्‌गे़त् ले़प्‍माङ्‌बा हाङ्‌ङिन् खे़न्‍नु थङ् चोक्, हे़क्‍क्‍याङ् थाङ्‌गे़त् ले़प्‍माङ्‌बा हाङ्‌ङिन् अन्‍लाधाहाॽ, अन्‍गे़युक्‍पाहाॽ नु यरिक् वालाधाहाॽ युरुसिआङ् खे़ल्‍ले़ कुदक्‍ले़ङ्‌वाओ सुरित् केजङ् कुइसिःक् युरो॥ खुने़ॽ यरिक् लाजेॽहाॽ थङ्‌ङो फत्‍तुसिॽ, खुने़ॽ के़गुङ्‌बा के़युबा च्‍वाःत् हे़क्‍के खे़ङ्‌हाॽ सुःप्‍तुसिॽ॥

४१ खुने़ॽ खे़न् नुबा लाजेःन्‍नाङ् थङ्‌ङो फत्‍तुॽ॥ यरिक् लाजेॽहाॽ खाप्‍पुथ्‍यःङ् पोःङ्‌ॽ, कर ए़दोम, मोआब नु अम्‍मोनबा नुबा ते़न्‍हाॽ खे़ल्‍ले़ कुहुक्‍कोलाम् ताङ्‌ॽ॥

४२ खे़ल्‍ले़ यरिक् लाजेॽहाॽओ खुने़ॽ कुमुक्‍साम्‍मिन् फोसुआङ् मिस्र लाजेःन्‍नाङ् मे़दाङ्‌ने़न्॥

४३ खुने़ॽ मिस्र लाजेॽबा साम्‍म्‍याङ् नु युप्‍पा हे़क्‍क्‍याङ् के़रे़क् याङ्‌साकुन्‍धेहाॽ खुने़ॽ कुयुक्‍को तारुॽ हे़क्‍क्‍याङ् लिबियालिहाॽ नु कुसिहाॽ युक्‍को तारुसिॽ॥

४४ “कर नाङ्‌गे़न् नु थाङ्‌गे़त् पिसाङ्‌लाम् के़युबा इङ्‌घङ्‌हाॽरे़ खुने़ॽ कुयङ्‌मा के़त् हे़क्‍क्‍याङ् खुने़ॽ साॽरिक् कुसिक् पोःक्‍काङ् यरिक् मनाहाॽ हदॽ मे़ङ्‌मासि नु खुन्‍छिॽ मिङ् मामा पिमासिरे़ लागि तगि थासिङ् पेक्॥

४५ खुने़ॽ खे़न् नुबा सेसे कोःक्‍माओ नु वरःङ्‌हाॽरे़ कुलुम्‍मो खुने़ॽ कुहाङ् साःङ्‌गाहाॽ लेःत्‍तुॽ॥ हे़क्‍केसाङ् खे़न् मे़क् हे़क्‍क्‍याङ् हाःत्‍ले़आङ् खुने़ॽ मे़भाॽरुन्‍लो॥”

कुनुप्‍मोबा ये़म्

१२

“खे़न् ये़म्‍मो तुम् माङ्‌लाइङ्‌बा मिखाएले़न् ओसेःन्‍धाङ् पोङ्‌ङाङ् खुने़ॽ के़मनाहाॽ ताङ्‌से़ःप्‍तुसिॽ॥ मे़न्‍छाम् याप्‍मिहाॽरे़ खुन्‍छिॽ हेःक्‍सिङ्‌मा पोःक्‍खे़आङ्‌धो खे़न् ये़म्‍मो थारिक् हे़क्‍तङ्‌बा आप्‍फाल्‍ले़आङ् मे़म्‍बोङ्‌ङे के़वाॽबा अक्‍तङ्‌बा साॽरिक् तुक्‍खे लाक्‍खेरे़ ये़म् तारो– कर साप्‍पन्‍नो मिङ् साप्‍ते़आङ् के़बप्‍पा के़रे़क् के़मनाहाॽ ताङ्‌मे़से़ःप्‍लो॥

२ इक्‍सादिङ् खाम्‍बेःक्‍मोबा खाम्‍हिःक्‍को के़ने़बा आत्‍तातान्‍ने यरिक् मनाहाॽ याम्‍मो कुहिङ्‌वे़त् मे़बोङ्‌ॽ, कुभा नुप्‍मे़न्‍दिङ् हिङ्‌मन्‍ले़ लागि हे़क्‍क्‍याङ् कुभा चैँ सिरिङ्‌ममा नु सदादिङ् आप्‍तिक्‍ले़ लागि मे़बोक्॥

३ सिक्‍कुम्‍साबाहाॽ ताङ्‌साङ्‌बो से़ल्‍ले़ङ् के़ले़क्‍पा ओःत्‍ति कुइसिःक् हे़क्‍क्‍याङ् यरिक् मनाहाॽ साम्‌योबा लाम्‍मो लाम्‍गे़लोबाहाॽग खेःम्‍सिक्‍पाहाॽ हे़क्‍के सदादिङ् आभे़ल्‍ले़साङ् मे़ओत्॥

४ कर खे़ने़ॽग दानिएलए, कन् सिहोॽबा साप्‍लाथःङ्‌मोबा पाःन्‍जाःक्‍हाॽ कुनुप्‍मा ये़म्‍मो थारिक् एःप्‍साप् एःप्‍ते़ ने़स्‍से़ॽ॥ सिक्‍कुम् निङ्‌वाॽ फोमारे़ लागि यरिक् मनाहाॽ ना नु कत्‍ना मे़लोःक्‍लो॥”

५ खे़ब्‍याङ् आङ्‌गाॽ, दानिएले़न् ओमयाङ् हे़क्‍क्‍याङ् आदगाङ् मना ने़त्‍छि ये़म्‍ने़त्‍छि, थिक्‍पा वहःङ् कत्‍नाहाङ् ले़प्‍माङ् कुयाओ ये़म्‍सिङ् हे़क्‍क्‍याङ् थिक्‍पा नाहाङ्‌दाङ् ले़प्‍माङ् कुयाओ ये़म्‍सिङ्॥

६ खे़न् ने़प्‍फुहाॽओ थिक्‍पारे़ वहःङ्‌ङोबा च्‍वाःत्‍तिल्‍ले़ कुसम्‍धाङ् के़ये़प्‍पा नैनासुत् चाङ् के़जाङ्‌बे़न् मे़त्‍तु, “कन् निङ्‌वाॽ के़माबा पाःन्‍हाॽ के़प्‍मारे़ लागि आक्‍खे़न् ये़म् थरुबे?”

७ खे़न् वहःङ्‌ङोबा च्‍वाःत् सम्‍धाङ् के़ये़प्‍पा नैनासुत् चाङ् के़जाङ्‌बा मनाःल्‍ले़ कुजुक्‌वा नु कुभे़ङ्‌वा हुक्‍हाॽ साङ्‌ग्राम्‍पेदाङ् ले़प्‍माङ् फोःक्‍खु, हे़क्‍क्‍याङ् सदादिङ् के़वाॽबे़ल्‍ले़ कुमिङ्‌ङो अक्‍खे पाःत्‍तुआङ् माङ्‌हे़क्‍सिङ्‌बे़न् आङ्‌गाॽ खे़प्‍सुङ्, “कन् ये़म्, ये़म्‍हाॽ नु कुभ्रे़ःङ् ये़म्‍ले़a लागि पोःङ्‌ॽ॥ आल्‍ल सेसे मनाहाॽरे़ खुन्‍छिॽ मुक्‍साम्‍मिन् कुनुप्‍मो नुप्, खे़ब्‍याङ् कन् के़रे़क् पाःन्‍हाॽ के़त्‍लो॥”

८ आङ्‌गाॽ खे़प्‍माग खे़प्‍सुङ् कर कुसिङ् मे़निःत्‍तुङ्‌ङिन्॥ कल्‍ले़चोगुल्‍ले़ आङ्‌गाॽ सेःन्‍दोसुङ्, “आदाङ्‌बे, कन् के़रे़क् पाःन्‍हाॽरे़ कुनुप्‍मान् आक्‍तङ्‌बा पोङ्‌बे?”

९ खुने़ॽ आङ्‌गाॽ मे़त्‍ताङ्, “दानिएलए, खे़ने़ॽ आप्‍फेक् के़लाम् नाःत्‍ते़ॽआङ् थासिङ्‌ङे़ॽ, थेआङ्‌भे़ल्‍ले़ कन् पाःन्‍हाॽ कुनुप्‍मा ये़म् थारिक् मे़सुबुआङ् एःप्‍साप् मे़युक्‍तुआङ् ने़रो॥

१० यरिक् मनाहाॽ सुत्‍थो मे़जोगुसिॽ, फोत्‍या मे़ःन्‍नेबा नु सेसे मे़जोगुसिॽ, कर ताक्‍के़भे़ॽबाहाॽरे़ फे़न्‌याःम्‍बक् मे़जोगुर मे़देॽरु॥ ताक्‍के़भे़ॽबाहाॽओ आत्‍तिल्‍ले़आङ् कुसिङ् मे़निःत्‍तुन्‌ॽ, कर सिक्‍कुम्‍साबाहाॽरे़ कुसिङ् मे़निःत्‍तुॽ॥

११ “थिक्‌याःन्‍धक्‍पा सिदुङ्‌जभाहाॽ मे़साक्‍तुआङ् आमे़ङ्‌मे़ङ्‌बा याम्‍गे़सिङ्‌बा पाःन्‍निन् मे़युक्‍खुबा ये़म्‍माङ्‌धो के़रे़क्‍ले़ १,२९० ये़न् पोःङ्‌ॽ॥

१२ १,३३५ ये़न् थारिक् के़हाङ्‌बाआङ् कुनुप्‍मो थारिक् के़गे़प्‍पा मनाःङ्‌ग मुॽइसाबारो!

१३ “खे़ने़ॽग कुनुप्‍मा थारिक्‍के के़लाम्‍मो थासिङ्‌ङे़ॽ॥ खे़ने़ॽ नाःम्‍सिङ्‌मा के़घोसुॽ, हे़क्‍क्‍याङ् खे़न् एगाङ् निःन्‍धो के़बोङ्‌बा के़लक्‍खोमे़न् ताःक्‍मारे़ लागि खे़ने़ॽ ये़न्‍हाॽरे़ कुनुप्‍मो याम्‍मो के़बोःक्‍लो॥”

a 

१२:७ कुभा साम्‍जिक्‍साबाहाॽरे़ कन् तङ्‌बे सुम्‍सिआङ् कुभ्रे़ःङ् फाॽआङ् नसान् मे़जोगु॥

होसेःल्‍ले़ कुसाप्‍पन्

साप्‍पन् निसुम्

माङ्‌निङ्‌वाॽपान् के़बाःप्‍पा आमोसे़ल्‍ले़ कुएगाङ् खिमो होसेःल्‍ले़ इस्राइलओ इङ्‌भन् चोगु॥ इस्राइलबा हाङ्‌पाङ् सामरियान् मे़क्‍मानुःल्‍ले़ तगि खे़प्‍मो यरिक् ये़त्‍तुक्‍खे वये़॥ कङ्‌ग ख्रिस्‍ते़न् सावाःन्‍छिङ्‌मानुःल्‍ले़ ७२१ तङ्‌बे तगिबा पाःन्‍लो॥ हाबा कन् ये़म्‍मो होसे़रे़ इङ्‌भन् चोगुर वये़॥ इस्राइलिहाॽरे़ खुन्‍छिॽ आप्‍फेक् निङ्‌वाॽफुमाङ्‌ङिन् निङ्‌वाॽ मे़भेःत्‍छुआङ् नावाइत्‍ला माङ्‌घमा ले़प्‍माङ् मे़लासे़बा पाःन्‍निल्‍ले़ कुदक्‍ले़ङ्‌वाओ खे़ल्‍ले़ इङ्‌भन् चोगु॥

होसे़रे़ लत्‍छा के़त्‍निमाधिक्‍नु चोगुबा इनोगे़न् तुक्‍खे इसेःङ्‌बा मे़ःक्‍खिम्‍मिल्‍ले़ कुबि पिरुर मनाहाॽरे़ निङ्‌वाॽफुमाङ्‌ङो नसान् मे़ले़क्‍खुबा पाःन्‍निन् हाङ्‌हाङ्‌ङाङ् चे़क्‍खु पाःत्‍तुआङ् पत्॥ आक्‍खेलॽरिक् खे़ल्‍ले़ कुमेत् गोमेरे़ल्‍ले़ खुने़ॽ नसान् चोःक्‍मा नाॽरुआङ् वये़, हे़क्‍केलॽरिक्‍के निङ्‌वाॽफुमाङ्‌ङिल्‍ले़ कुमनाहाॽरे़ यहवे दाङ्‌बान् मे़ले़रुआङ् वये़॥

खे़ल्‍ले़ चोगुल्‍ले़ इस्राइल सम्‍धाङ् खुम्‍दिङ्‌ङिल्‍ले़न् इङ्‌जाङ् त्‍ये़आङ् वये़॥ हे़क्‍केसाङ् निङ्‌वाॽफुमाङ्‌ङिल्‍ले़ चक्‍मे़ल्‍लॽए कुमनाहाॽ लुङ्‌माॽ तुक्‍तुसिबा पाःन्‍निल्‍ले़ नाःन्‍दुरो॥

कुनुप्‍मो खे़न् सुवाङ्‌हाॽ याम्‍मो खुने़ॽ ले़प्‍माङ् नुःक्‍तुसि हे़क्‍क्‍याङ् आबाङेलुम्‍मोबा काॽइःन् तगिबा हे़क्‍के चोगुॽ॥ सिक्‍लुङ्‌माॽ के़सुबा पाःन्‍सुत्‍लाओ खे़न् पाःन्‍निन् अक्‍खेलॽरिक् ओसेःन्‍धाङ् चोगे़आङ् पत्, “इस्राइलए, आङ्‌गाॽ खे़ने़ॽ आक्‍खेलॽरिक् ले़प्‍मा सुक्‍ने़बे? आक्‍खेलॽरिक् खे़ने़ॽ आङ्‌गाॽ ले़प्‍मा सुक्‍ने़बे? हे़क्‍के चोःक्‍मा आङ्‌गाॽ आनिङ्‌वान् ते़म्‍मै मे़दे़न्‍ने़न्॥ आङ्‌गाॽ आसिक्‍लुङ्‌मोनुए खे़ने़ॽ लुङ्‌माॽ तुक्‍ने़रो” (११:८)॥

ताङ्‌बा थामिङ्

होसेःल्‍ले़ कुमेःक्‍खिम् नु कुहिम्‍सयङ् १:१–३:५

इस्राइलरे़ कुदक्‍ले़ङ्‌वाओ इङ्‌घङ्‌हाॽ ४:१–१३:१६

लायोलाम् हिम्‍मा नु माङ्‌हुप् इङ्‌घङ् १४:१-९

होसेःल्‍ले़ कुसाप्‍पन्

१

यहुदाबा हाङ्‌हाॽ उज्‍जियाह, योताम, आहाज, हिजकिया नु येहोआसरे़ कुस्‍सा इस्राइलबा हाङ् यारोबामरे़ हाङ्‌युक् चोगुबा ये़म्‍मो बेरिरे़ कुस्‍सा होसेओ यहवे दाङ्‌बे़ल्‍ले़ कुबाःन्‍जाक्‍किन् के़रे़रो॥

होसेरे़ कुमेत् नु कुस्‍सा कुएहाॽ

२ आल्‍ल यहवे दाङ्‌बान् होसेःन्‍लाम् पाःप्‍मा हेःक्‍ते़ल्‍ले़, यहवे दाङ्‌बे़ल्‍ले़ खुने़ॽ अक्‍खे मे़त्‍तु, “कन् लाजेःल्‍ले़ यहवे दाङ्‌बे़न् नाॽरुआङ् साॽरिक् याम्‍बोःप्‍मा आप्‍तिक्‍को थ्‍ये़आङ् वाॽ, खे़ने़ॽ पेगे़ॽआङ् चागे़राम्‍मा के़त्‍निमाधिक् ते़न्‍धाम् मेःक्‍खिम् मे़त्‍ते़ॽ, खे़ब्‍याङ् खे़ल्‍ले़ चाराम्‍मा के़त्‍निमा याःम्‍बक् चोगुबालाम् कत्‍तुसिबा साहाॽ सा चोगे़से़ॽ॥”

३ कल्‍ले़चोगुल्‍ले़ खुने़ॽ पेआङ् दिब्‍लैमरे़ कुस्‍सा मे़न्‍छुमा गोमेरे़न् मेःक्‍खिम् मे़त्‍तु, हे़क्‍क्‍याङ् खे़न् मे़न्‍छुक्‍मा पोःक्‍खे़आङ् खुने़ॽलाम् ये़म्‍बित्‍छा साधिक् कत्‍तु॥

४ खे़ब्‍याङ् यहवे दाङ्‌बे़ल्‍ले़ होसेन् मे़त्‍तु, “खे़ल्‍ले़ कुमिङ् यिजरेल वाःत्‍ते़ॽ, थेआङ्‌भे़ल्‍ले़ हाराए आङ्‌गाॽ येहुरे़ कुहिम्‍सयङ्‌हाॽ यिजरेलओ पोःक्‍खे़बा माक्‍खिॽ से़रे़बे़ल्‍ले़ कुले़क्‌वा खुम्‍दिङ् पिरुङ्‌सिङ्‌ॽ, हे़क्‍क्‍याङ् आङ्‌गाॽ इस्राइलबा हाङ्‌जुम्‍मिन् नुप्‍सुङ्‌ॽ॥

५ खे़ल्‍ले़ याःन्‍दिक् आङ्‌गाॽ इस्राइलरे़ कुलिॽइन् यिजरेलबा ने़ने़बादे़न्‍नो ए़क्‍खुङ् पिरुङ्‌ॽ॥”

६ गोमेरे़न् याम्‍मो मे़न्‍छुक्‍मा पोःक्‍खे़आङ् मे़न्‍छुमा साधिक् कत्‍तु॥ खे़ब्‍याङ् यहवे दाङ्‌बे़ल्‍ले़ होसेन् मे़त्‍तु, “खे़ल्‍ले़ कुमिङ् लुङ्‌माॽ मे़न्‍दुक्‍मनामाa वाःत्‍ते़ॽ, थेआङ्‌भे़ल्‍ले़ आङ्‌गाॽ इस्राइलबा हिम्‍सयङ्‌हाॽ आल्‍लआङ्‌धो लुङ्‌माॽ मे़दुक्‍कासिङ्‌ङिन्‍नाङ् आङ्‌गाॽ खे़ङ्‌हाॽ आभे़ल्‍ले़आङ् ले़प्‍मि मे़बिरुङ्‌सिङ्‌ङिन्‌ॽ॥

७ कर आङ्‌गाॽ यहुदाबा हिम्‍सयङ्‌हाॽ लुङ्‌माॽ तुक्‍तुङ्‌सिङ्‌ॽ॥ लि, ताभे, थङ्, अन् नु अन्‍गे़लोःङ्‌बाहाॽलाम् आङ्‌गाॽ खे़ङ्‌हाॽ मे़से़ःप्‍तुङ्‌सिङ्‌ङिन्‌ॽ, कर आङ्‌गाॽए खे़ङ्‌हाॽ ताङ्‌से़ःप्‍तुङ्‌सिङ्‌ॽ थेआङ्‌भे़ल्‍ले़ आङ्‌गाॽ यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌आ॥”

८ आल्‍ल गोमेरे़ल्‍ले़ लुङ्‌माॽ मे़न्‍दुक्‍मना कुस्‍सा मे़न्‍छुमान् नुधुक्‍मालाम् से़न्‍दु, खे़ब्‍याङ् याम्‍मो मे़न्‍छुक्‍मा पोःक्‍खे़आङ् खुने़ॽ वेॽ ये़म्‍बित्‍छा साधिक् कत्‍तु॥

९ खे़ब्‍याङ् यहवे दाङ्‌बे़ल्‍ले़ होसेन् मे़त्‍तु, “खे़ल्‍ले़ कुमिङ् आमना मे़ःन्‍निङ्b वाःत्‍ते़ॽ, थेआङ्‌भे़ल्‍ले़ खिनिॽ आङ्‌गाॽ आमना मे़ःन्‍निङ्, हे़क्‍क्‍याङ् आङ्‌गाॽ खिनिॽ निङ्‌वाॽफुमाङ्‌आ मे़ःन्‍नारो॥

इस्राइले़न् याम्‍मो पोक्

१० “हे़क्‍केसाङ् इस्राइलिहाॽ वरःङ्‌ङिल्‍ले़ कुयाओबा ये़ःङ्‌घा यारिक् यरिक् मे़बोङ्‌ॽ, खे़ङ्‌हाॽ सिःक्‍माआङ् सुक्‍मे़न्‍दे़त्‍ने़न् निःप्‍माआङ् सुक्‍मे़न्‍दे़त्‍ने़न्॥ खे़ङ्‌हाॽ आत्‍ति ‘आङ्‌गाॽ आमनानिङ् मेःन्,’ मे़मे़त्‍तुसिआङ् वये़, हाबा खे़प्‍मोए खे़ङ्‌हाॽ, ‘कुहिङ्‌वे़त् निङ्‌वाॽफुमाङ्‌ङिल्‍ले़ कुमुॽइदाङ्‌सानिङ्’ मे़मे़त्‍तुसिरो॥

११ खे़ब्‍याङ् यहुदाबा मनाहाॽ नु इस्राइलबा मनाहाॽ के़रे़क् याम्‍मो सोरिक् मे़बोङ्‌ॽ, हे़क्‍क्‍याङ् लत्‍छा लाम्‍लोबा मे़सेगुआङ् लाजेॽओलाम् मे़लन्, थेआङ्‌भे़ल्‍ले़ यिजरेलबा ये़न्‍निन् पयम् यम्‍बा पोङ्‌लो॥”

a 

१:६ हिब्रुओ लो-रुहमाह॥

b 

१:९ हिब्रुओ लो-अम्‍मि॥

२

“खिनिॽ आप्‍फेक् इस्राइलबा फुॽनुसाॽहाॽ ‘आङ्‌गाॽ आमनासे’ मे़त्‍ते़म्‍सिम्‍मे़ॽ हे़क्‍क्‍याङ् ने़ॽनुसाॽहाॽ ‘आङ्‌गाॽ आलुङ्‌माॽ के़दुक्‍मासे’ मे़त्‍ते़म्‍सिम्‍मे़ॽओ॥

गोमेर नु इस्राइलरे़ नसान् चोःक्‍मा नाॽरे़त्‍छु

२ खिनिॽ माःन् फे़ःक्‍ते़म्‍मे़ॽओ, खुने़ॽ फे़ःक्‍ते़म्‍मे़ॽओ,

थेआङ्‌भे़ल्‍ले़ खे़न् आङ्‌गाॽ आमेत् मेःन्‍लो,

हे़क्‍क्‍याङ् आङ्‌गाॽ खुने़ॽ कुये़म्‍बाआ मे़ःन्‍लो॥

खुने़ॽ कुनाराओलाम् याम्‍बोःप्‍मा चित्‍लि नारान्

हे़क्‍क्‍याङ् कुनुहाॽओलाम् कुइङ्‌ले़क्‍मान् खे़त्‍तुररो,

३ मेःन्‍ने़भग्र आङ्‌गाॽ खुने़ॽ ले़क्‍चाबे़धिक् चोगुङ्‌लो,

हे़क्‍क्‍याङ् खुने़ॽ सावाःन्‍छिङ्‌बा ये़न्‍नो हे़क्‍के

खे़ब्‍याङ् नाम्‍मिल्‍ले़ सेःक्‍तुबा मुरे़ःक् खारे़ःक्

थेआङ् के़होःप्‍पा ये़ःङ्‌घादे़न् कुइसिःक् चोगुङ्‌लो

हे़क्‍क्‍याङ् वामिःक्‍मालाम् सिमारे़ लागि ले़रुङ्‌दे़सुङ्‌लो॥

४ खे़ल्‍ले़ कुस्‍साहाॽ आङ्‌गाॽ लुङ्‌माॽ मे़दुक्‍तुङ्‌सिङ्‌ङिन्‍लो,

थेआङ्‌भे़ल्‍ले़ खे़ङ्‌हाॽ याम्‍बोःप्‍मा याःम्‍बक् के़जोःक्‍मे़ल्‍ले़ कुस्‍सासिरो॥

५ खे़ङ्‌हाॽरे़ खुन्‍छिॽ माःल्‍ले़ इङ्‌ले़क् चोगुआङ् वाॽरो

हे़क्‍क्‍याङ् सिरिङ्‌ममो खे़ङ्‌हाॽ साप्‍पोःक्‍को कुयुसिआङ् वाॽरो॥

खुने़ॽ पाःत्‍तु, ‘आङ्‌गाॽ लुङ्‌माॽ हिःप्‍तुसिङ्‌बाहाॽ तिम्‍दुङ्‌सिङ्‌लो,

खे़ङ्‌हाॽरे़ आजामा खरे़ःङ् आधुङ्‌मा च्‍वाःत्, से़मुरिक्, नैनासुत् चिरिक्,

चैतुन निःङ्‌गेॽ नु चे़ल्‍ले़क्‍सेॽ थि मे़बिआरो॥’

६ “खे़ल्‍ले़ चोगुल्‍ले़ तिङ्‌ग्रेक्‍पा फात्‍ताप्‍हाॽरे़

आङ्‌गाॽ खे़ल्‍ले़ कुलाम्‍मिन् थेःक्‍तुङ्‌लो,

हे़क्‍क्‍याङ् लुङ्‌धाक् सिगाङ् साक्‍तुङ् युक्‍खुङ्‌लो

हे़क्‍केलॽरिक् खे़ल्‍ले़ लाम् मे़घोसुन्‍लो॥

७ खुने़ॽ लुङ्‌माॽ हिःप्‍तुसिबाहाॽ एगाङ् एगाङ् तिम्‍दुसिरो,

कर खुने़ॽ खे़ङ्‌हाॽ मे़सिॽरुसिन्‍लो

खुने़ॽ खे़ङ्‌हाॽ हक्‍सुसिरो

कर खुने़ॽ खे़ङ्‌हाॽ मे़घोसुन्‍सिन्‍लो॥

खे़ब्‍याङ् खुने़ॽ अक्‍खे पाःत्‍तुरो,

‘आङ्‌गाॽ तगिबा आये़म्‍बाओ नुःङ्‌ङा पेःक्‍कारो,

थेआङ्‌भे़ल्‍ले़ आल्‍लोनुःल्‍ले़ खे़न् ये़म्‍मो

आङ्‌गाॽ नुराङ् तासाङ्‌ङाङ् वयाङ्‌लो॥’

८ खुने़ॽ पोगुगे़न् कुजा, कुबोक् चे़ल्‍ले़क्‍सेॽ थि

हे़क्‍क्‍याङ् चैतुन निःङ्‌गेॽ के़बिबाग आङ्‌गाॽए वयाङ्‌लो

खे़ब्‍याङ् आङ्‌गाॽए खुने़ॽ सम्‍धाङ् साम्‍म्‍याङ् नु युप्‍पा

थासुङ्‌ङाङ् वये़ के़लॽबा पाःन्‍निन् खुने़ॽ कुसिङ् मे़निःत्‍तुन्‍लो,

खे़न् पाःन्‍हाॽग खे़ङ्‌हाॽरे़ बाल माङ्‌ङो मे़न्‍दोःन्‍दुरो॥

९ “खे़ल्‍ले़ चोगुल्‍ले़ कुजा तुम्‍मिल्‍ले़ आङ्‌गाॽ आजान्,

हे़क्‍क्‍याङ् कुबोक् चे़ल्‍ले़क्‍सेॽ थि यारिप् पोङ्‌ङिल्‍ले़

आजे़ल्‍ले़क्‍सेॽ थिन् आङ्‌गाॽ नुःक्‍तुङ् तेॽरुङ्‌लो॥

हे़क्‍क्‍याङ् खे़ल्‍ले़ कुले़क्‍चाबे़धिक् ते़प्‍मा आसे़मुरिक्‍किन् नु

नैनासुत् चिरिक्‍किन् आङ्‌गाॽ नाप्‍तुङ् तेॽरुङ्‌लो॥

१० आल्‍ल खुने़ॽ लुङ्‌माॽ हिःप्‍तुसिबाहाॽरे खुन्‍छिॽ तगिए

आङ्‌गाॽ खे़ल्‍ले़ कुमे़न्‍दप्‍पिन् निधाःप्‍ल याःन्‍दुङ्‌लो,

हे़क्‍क्‍याङ् आहुक्‍कोलाम् हाःत्‍ले़आङ् खे़न् ताङ्‌मे़से़ःप्‍तुन्‍लो॥

११ आङ्‌गाॽ खे़ल्‍ले़ के़रे़क् कुसोसोत् लराङ्‌हाॽ,

खे़ल्‍ले़ कुलादुप्‍पोबा तङ्‌नाम्‍हाॽ, खे़ल्‍ले़ के़रे़क्

कुनाःम्‍सिङ्‌मा ये़न्‍हाॽ नु निःन्‍धो के़बोङ्‌बा

खे़ल्‍ले़ के़रे़क् कुसाभङ्‌जाहाॽ साक्‍तुङ् पिरुङ्‌लो॥

१२ खे़ल्‍ले़ कुजे़ल्‍ले़क्‍सेॽबुङ्‌हाॽ नु कुबःत्‍छेॽबुङ्‌हाॽरे़

कुयाःम्‍बेओ अक्‍खे पाःत्‍तुआङ् वाॽरो,

‘कन् लुङ्‌माॽ हिःप्‍तुङ्‌सिबाहाॽरे़ मे़बिराङ्‌बा आनाम्‌याक्‍लो॥’

आङ्‌गाॽ खे़ङ्‌हाॽ मुरे़ःक् खारे़ःक् चोगुङ् पिरुङ्‌लो,

आङ्‌गाॽ खे़ङ्‌हाॽ फाप्‍ताप् चोगुङ्‌लो

हे़क्‍क्‍याङ् ताम्‍भुङ् थक्‍साहाॽरे़ सिङ्‌सेॽहाॽ मे़जमे़देसुरो॥

१३ खे़न् ये़न्‍हाॽओ खुने़ॽ बाल माङ्‌हाॽरे़ लागि

सुक्‍पा हाःन्‍दुबाल्‍ले़ चोगुल्‍ले़ खे़न् खुम्‍दिङ् पिरुङ्‌लो,

खुने़ॽ कुन्‍दुल्‍लोहाॽ नु सामाहाॽ वाःत्‍छिङ्‌लो

हे़क्‍क्‍याङ् लुङ्‌माॽ हिःप्‍तुसिबाहाॽ तिम्‍दुसिरो,

खे़ब्‍याङ् आङ्‌गाॽ निङ्‌वाॽ फेःत्‍छाङ्‌ङाङ् वये़रो,”

यहवे दाङ्‌बे़ल्‍ले़ उवा चोगुआङ् वाॽरो॥

यहवे दाङ्‌बे़ल्‍ले़ कुमनाहाॽ लुङ्‌माॽ तुक्‍तुसि

१४ “कल्‍ले़चोगुल्‍ले़ आल्‍ल आङ्‌गाॽ खे़न् ले़मुङ्‌ङाङ्

मुरे़ःक् खारे़ःक् थेआङ् के़होःप्‍पादे़न्‍नो तेॽरुङ्‌लो,

हे़क्‍क्‍याङ् खे़प्‍मो नःम्‍नःम्‍माङ् ताॽजे़क्‍तुङ्‌लो॥

१५ खे़प्‍मो खे़ल्‍ले़ कुजे़ल्‍ले़क्‍सेॽ इक्‍ताप्‍हाॽ नुःक्‍तुङ् पिरुङ्‌लो,

हे़क्‍क्‍याङ् आकोरबाa ने़ने़बादे़न्‍निन्

आङ्‌गाॽ निङ्‌साङ् चोःक्‍मा लाम्‍धेःप् चोगुङ् पिरुङ्‌लो॥

खे़प्‍मो खुने़ॽ वे़न्‍दे़आङ् वये़बा कुये़न्‍हाॽओ हे़क्‍के

हे़क्‍क्‍याङ् खुने़ॽ मिस्र लाजेॽलाम् थाङे़बा ये़न्‍नो हे़क्‍के साम्‍लोरो॥”

१६ यहवे दाङ्‌बे़ल्‍ले़ अक्‍खेलॽरिक् उवा चोगुरो,

“खे़ल्‍ले़ याःन्‍दिक् ‘आङ्‌गाॽ आये़म्‍बाए’ के़मे़त्‍तारो,

हे़क्‍क्‍याङ् ‘आङ्‌गाॽ आन्‍दाङ्‌बाए’ के़म्‍मे़त्‍तान्‍लो॥

१७ बाल माङ्‌हाॽरे़ कुमिङ्‌हाॽ खे़ल्‍ले़ कुम्‍ब्राओलाम् खे़त्‍तुङ्‌लो,

हे़क्‍क्‍याङ् खे़न् मिङ्‌हाॽ याम्‍मो आप्‍फाल्‍ले़आङ् मे़इङ्‌घुन्‍लो॥

१८ खे़न् ये़न्‍नो आङ्‌गाॽ खे़ङ्‌हाॽरे़ खुन्‍छिॽ लागि

ताम्‍भुङ्‌ङोबा थक्‍साहाॽनु हे़क्‍क्‍याङ् ताङ्‌साङ्‌बोबा पुसाहाॽनु

खे़ब्‍याङ् खाम्‍बाङ्‌ङो के़सःन्‍छिङ्‌बा थक्‍साहाॽनु माङ्‌हुप् चोगुङ्‌लो॥

खो, ताभे नु थङ्‌हाॽ आङ्‌गाॽ लाजेॽलाम् लाःत्‍लाःत् चोगुङ्‌लो,

हे़क्‍केलॽरिक् के़रे़क् थाप्‍थेःक् याम्‍धेक् ने़मा मे़घोररो॥

१९ आङ्‌गाॽ खे़ने़ॽ सदादिङ्‌ले़ लागि पाःन्‍भुॽने़रो,

आङ्‌गाॽ साम्‌योनिमा नु कुदोःप्‍मा खासे़न्‍नो

लुङ्‌माॽ तुक्‍ने़ हे़क्‍क्‍याङ् मिःम्‍जिओ पाःन्‍भुॽने़रो॥

२० कुदोःप्‍माआङ् आङ्‌गाॽ खे़ने़ॽ आमेःत् चोःक्‍ने़रो

हे़क्‍क्‍याङ् खे़ने़ॽ यहवे दाङ्‌बे़न् कुसिङ् के़निःत्‍तुरो॥”

२१ “यहवे दाङ्‌बे़ल्‍ले़ अक्‍खेलॽरिक् उवा चोगुरो,

खे़न् येन्‍नो आङ्‌गाॽ नुगप् पिरुङ्‌लो,

आङ्‌गाॽ ताङ्‌साङ्‌बे़न् नुगप् पिरुङ्‌लो

हे़क्‍क्‍याङ् ताङ्‌साङ्‌बे़ल्‍ले़ इक्‍सादिङ् खाम्‍बेःक्‍मान् नुगप् पिरुरो॥

२२ इक्‍सादिङ् खाम्‍बेःक्‍मे़ल्‍ले़ पोगुगे़न् कुजा, चे़ल्‍ले़क्‍सेॽ

थिन् नु चैतुन निःङ्‌गेन् नुगप् पिरुसिरो

खम्‍भ्‍याङ् खे़ङ्‌हाॽरे़ यिजरेले़न्b नुगप् मे़बिरुरो॥

२३ आप्‍फेक् आलागि निङ्‌वाॽफुमाङ्‌ङिल्‍ले़ कुमनाहाॽ

इक्‍सादिङ् खाम्‍बेःक्‍को युक्‍खुङ्‌सिङ्‌लो,

आङ्‌गाॽ आत्‍तिन् ‘लुङ्‌माॽ मे़न्‍दुक्‍मनामा’ मे़त्‍तुङ्‌ङाङ् वये़,

आङ्‌गाॽ खे़न् लुङ्‌माॽ तुक्‍तुङ्‌लो॥

आत्‍तिन्‍हाॽ ‘आङ्‌गाॽ आमनानिङ् मे़ःन्’ मे़त्‍तुङ्‌सिङ्‌ङाङ् वये़

खे़ङ्‌हाॽ ‘आङ्‌गाॽ आमनानिङ्’ मे़त्‍तुङ्‌सिङ्‌लो॥

हे़क्‍क्‍याङ् खे़ङ्‌हाॽरे़ आङ्‌गाॽ अक्‍खे मे़मे़त्‍तारो,

‘खे़ने़ॽ आनिगे निङ्‌वाॽफुमाङ्‌ने़रो॥’”

a 

२:१५ आकोर फाॽइन् तुक्‍खे लाक्‍खे पोःङ्‌ॽ॥

b 

२:२२ यिजरेल फाॽइन निङ्‌वाॽफुमाङ्‌ङिल्‍ले़ लेःत्‍तुॽ पोःङ्‌ॽ॥

होसेन् नु इङ्‌ले़क्‍स्‍वामा मे़न्‍छुमान्

३

यहवे दाङ्‌बे़ल्‍ले़ आङ्‌गाॽ मे़त्‍ताङ्, “खे़ने़ॽ के़मेःत्‍तिन् वेॽ ये़म्‍बित्‍छाःल्‍ले़ लुङ्‌माॽ तुक्‍तुॽ हे़क्‍क्‍याङ् खुने़ॽ याम्‍बोःप्‍मा याःम्‍बक् के़जोःक्‍मा चोःक्‍साङ् खे़ने़ॽ पेगे़ॽआङ् खुने़ॽ लुङ्‌माॽ तुक्‍ते़ॽ॥ इस्राइलिहाॽ वेॽ माङ्‌हाॽ ले़प्‍माङ् मे़हिसिङ्‌ॽ हे़क्‍क्‍याङ् खे़न् खे़ङ्‌मनाबा चे़ल्‍ले़क्‍सेॽ सेसे खरे़ःङ्‌हाॽ खुन्‍छिॽ सिराॽथाङ्‌ॽ, हे़क्‍केसाङ् यहवे दाङबे़ल्‍ले़ खे़ङ्‌हाॽ लुङ्‌माॽ तुक्‍तुसिबा कुइसिःक् खे़ने़ॽ के़मेःत्‍तिन् लुङ्‌माॽ तुक्‍ते़ॽ॥”

२ कल्‍ले़चोगुल्‍ले़ थिबोङ्‌ङाङ् ङासि सेकेलa थाङ्‌मनाबा युप्‍पा नु १५० किलो हःक्‍सिरे़ आङ्‌गाॽ खे़न् इङुङ्॥

३ खे़ब्‍याङ् आङ्‌गाॽ खुने़ॽ मे़त्‍तुङ्, “खे़ने़ॽ यरिक् ये़न् थारिक् आङ्‌गाॽनु के़वाॽर पोःङ्‌ॽ, खे़ने़ॽ याम्‍बोःप्‍मा याःम्‍बक् चोःक्‍मा मे़नुॽने़न् हे़क्‍क्‍याङ् कुभा ये़म्‍बित्‍छाःन्‍नु चिघिप् खिम्‍सिङ्‌मा मे़नुॽने़न्, हे़क्‍क्‍याङ् आङ्‌गाॽ खे़ने़ॽनु वाॽआ॥”

४ थेआङ्‌भे़ल्‍ले़ इस्राइलिहाॽ यरिक् ये़न् थारिक् हाङ् नु लाम्‍लोबा मे़ःन्‍ने, सिदुङ्‌जभा नु सेसे लुङ् मेःन्‍ने हे़क्‍क्‍याङ् एपोद नु हिम्‍साम्‍माङ् मे़ःन्‍ने मे़वाॽ॥

५ खे़न् एगाङ् इस्राइलिहाॽ मे़नुःङ्‌ॽ, हे़क्‍क्‍याङ् यहवे दाङ्‌बा खुन्‍छिॽ निङ्‌वाॽफुमाङ्‌ङिन् नु खुन्‍छिॽ हाङ् दाउदे़न् मे़गोःत्‍तुसिॽ॥ याङ्‌सिबा ये़न्‍हाॽओ खे़ङ्‌हाॽ मे़गिआङ् यहवे दाङ्‌बाओ नु खुने़ॽ कुहाङ्‌वागे़न् मुॽइसाम् ले़प्‍माङ् मे़दारो॥

a 

३:२ हप्‍मे़न् १७० किलोग्राम॥

यहवे दाङ्‌बे़ल्‍ले़ इस्राइले़न् आप्‍तिक्‍साबा लेःत्‍तु

४

इस्राइलिसे, यहवे दाङ्‌बे़ल्‍ले़ कुबाःन्‍जाक्‍किन् खे़प्‍से़म्‍मे़ॽओ,

थेआङ्‌भे़ल्‍ले़ कन् लाजेॽओ के़युङ्‌बाहाॽरे़ खुन्‍छिॽ सम्‍धाङ्

यहवे दाङ्‌बे़ल्‍ले़ कुआप्‍तिक् अक्‍तङ्‌बा वाॽरो–

“कन् लाजेॽओ कुदोःप्‍मा नसान् होप्‍लो,

चक्‍मे़ल्‍लॽमनाबा लुङ्‌माॽ तुक्‍सिङ्‌मा होप्‍लो

हे़क्‍क्‍याङ् निङ्‌वाॽफुमाङ्‌ङिल्‍ले़ कुसिक्‍कुम् निङ्‌वान् होप्‍लो॥

२ कॽयो माङ्‌देसिङ्‌मा साङ्‌ग्रा पिसिङ्‌मा, इङ्‌ले़क् पाःप्‍मा,

मनासे़प्‍मा, खुःप्‍मा नु याम्‍बोःप्‍मा पाःन्‍हाॽ मे़से़सुरो,

हे़क्‍क्‍याङ् कुजक्‍ले़ कुजक् आल्‍लसाङ् यरिक् मना मे़से़रुसिरो॥

३ कल्‍ले़चोगुल्‍ले़ कन् लाजेन् मेरिङ् थक्‍लो,

हे़क्‍क्‍याङ् कप्‍मो के़युङ्‌बाहाॽ के़रे़क् मे़मे़क्‍लो,

खे़ब्‍याङ् ताम्‍भुङ्‌ङोबा थक्‍साहाॽ, ताङ्‌साङ्‌बोबा पुहाॽ नु

वरःङ्‌ङोबा पाधुङ् ले़क्‍ङाहाॽआङ् मे़सिरो॥”

यहवे दाङ्‌बे़ल्‍ले़ निङ्‌वाॽफुसाम्‍बाहाॽ आप्‍तिक्‍साबा लेःत्‍तुसि

४ “कर आत्‍तिन् मनाःल्‍ले़आङ् आप्‍तिक् मे़दारुन्‍लरो,

आत्‍तिन्‍नाङ् आप्‍तिक् मेन्‍गुःत्‍तुन्‍लरो,

थेआङ्‌भे़ल्‍ले़ खिनिॽ मनाहाॽग निङ्‌वाॽफुसाम्‍बाहाॽ

आप्‍तिक् के़गुःप्‍पा हे़क्‍तङ्‌बा मे़जोःक्‍लो॥

५ खे़ने़ॽ से़न्‍दिक् ले़न्‍दिक् के़दोःक्‍काङ् के़जोःन्‍लो,

हे़क्‍क्‍याङ् माङ्‌निङ्‌वाॽपान् के़बाःप्‍पाहाॽआङ्

खे़ने़ॽनुए सोरिक् मे़दोःक्‍काङ् मे़जोःन्‍लो,

कम्‍भलॽरिक् आङ्‌गाॽ खे़ने़ॽ के़म्‍मा मे़क्‍खुङ्‌लो॥

६ आङ्‌गाॽ आमनाहाॽ सिक्‍कुम्‍दिङ् निङ्‌वाॽ सुःम्‍मारे़ चोगुल्‍ले़ मे़मे़गे़आङ् वाॽरो,

सिक्‍कुम्‍दिङ् निङ्‌वान् खिनिॽ के़नाॽरुम्‍बाल्‍ले़ चोगुल्‍ले़

आङ्‌गाॽआङ् खिनिॽ निङ्‌वाॽफुसाम्‍बा पोङ्‌मा मे़बाङ्‌निङ्‌ङिन्‍लो॥

खिनिॽ आप्‍फेक् निङ्‌वाॽफुमाङ्‌ङिल्‍ले़ कुइङ्‌जाङ्‌ङिन्

खिनिॽ निनि खे़म्‍घे़म् के़न्‍लाप्‍तुम्‍मिन्‍बाल्‍ले़ चोगुल्‍ले़,

आङ्‌गाॽआङ् खिनिॽ साहाॽ निनि मे़लाप्‍पासिङ्‌ङिन्‍लो॥

७ आक्‍ख्‍यारिक् यरिक् निङ्‌वाॽफुसाम्‍बाहाॽ मे़बोरे़र मे़बे,

खे़म्‍म्‍याक् यरिक्‍के खे़ङ्‌हाॽरे़ आङ्‌गाॽ आदक्‍ले़ङ्‌वाओ लायो मे़जोगुरो,

खे़ङ्‌हाॽरे़ खुन्‍छिॽ मिङ्‌सो थाःङ्‌सोःन् सिरिङ्‌मना पाःन्‍हाॽनु मे़ले़क्‍तुरो॥

८ “आङ्‌गाॽ आमनाहाॽरे़ खुन्‍छिॽ लायोल्‍ले़ खे़ङ्‌हाॽ पोःक्‍तुसिरो

हे़क्‍क्‍याङ् खुन्‍छिॽ फे़न्‌याःम्‍बक्‍किन् खे़ङ्‌हाॽरे़ खुन्‍छिॽ सिराॽथाङ्‌लो॥

९ आक्‍तङ्‌बा मना हे़क्‍तङ्‌बाए निङ्‌वाॽफुसाम्‍बा मे़बोङ्‌लो,

खुन्‍छिॽ ये़प्‍ले़क्‍किल्‍ले़ कुले़क्‌वा के़रे़क् खुम्‍दिङ् पिरुङ्‌सिङ्‌लो,

हे़क्‍क्‍याङ् खे़ङ्‌हाॽरे़ खुन्‍छिॽ याःम्‍बक्‍किल्‍ले़ लागि

आङ्‌गाॽ खे़ङ्‌हाॽ कुले़क्‌वाॽ नुःक्‍तुङ् पिरुङ्‌सिङ्‌लो॥

१० खे़ङ्‌हाॽरे़ चामाग मे़ज कर खे़ङ्‌हाॽ मे़ङ्‌घाने़न्‍लो,

खे़ङ्‌हाॽरे़ याम्‍बोःप्‍मा याःम्‍बक् मे़जोगुॽ, कर मे़म्‍बोःन्‍ने़न्‍लो,

थेआङ्‌भे़ल्‍ले़ खे़ङ्‌हाॽरे़ यहवे दाङ्‌बे़न् मे़ले़रु मे़देसुआङ् वाॽरो,

हे़क्‍क्‍याङ् याम्‍बोःप्‍मा याःम्‍बक्‍को निङ्‌वाॽ मे़बिरुआङ् वाॽरो॥

नावाइत्‍ला से़वा के़मे़प्‍पाहाॽ यहवे दाङ्‌बे़ल्‍ले़ आप्‍तिक् कुःत्‍तुसि

११ के़दुम्‍बा चे़ल्‍ले़क्‍सेॽ थि नु कुबोक् चे़ल्‍ले़क्‍सेॽ

थिःल्‍ले़ आमनाहाॽरे़ खुन्‍छिॽ

सिक्‍कुम्‍निङ्‌वान् ले़क्‍खु पिरुसिरो॥

१२ खे़ङ्‌हाॽरे़ खुन्‍छिॽ सिङ् नावाइत्‍लान् सुजा मे़नाःक्‍तुरो,

हे़क्‍क्‍याङ् लत्‍छा सिङ् तक्‍काःत्‍तिल्‍ले़ खे़ङ्‌हाॽ नुगप् पिरुसिरो॥

याम्‍बोःप्‍मा निङ्‌वाःल्‍ले़ चोगुल्‍ले़ यहवे दाङ्‌बे़न् मे़नाॽरुआङ् वाॽरो,

हे़क्‍क्‍याङ् याम्‍बोःप्‍मा याःम्‍बक् मे़जोगुरो॥

१३ खे़ङ्‌हाॽरे़ कोःक्‍माहाॽरे़ कुसम्‍हाॽओ वयागे़न् सिदुङ्‌जभा मे़दोन्‍दुरो,

हे़क्‍क्‍याङ् थे़गु माङ्‌वाहाॽओबा सुसु के़लॽबा नाम्‍इःक्‍खङ्

आबिबिबा यहिबा, हुम्‍बे़त् के़दाप्‍पा पिपोर नु

पोरोःक्‍सिङ्‌माहाॽरे़ कुसिङ्‌गाङ् सुक्‍पा मे़हाःन्‍दुरो॥

“कल्‍ले़चोगुल्‍ले़ खिनिॽ मे़न्‍छुमासाहाॽरे़ के़त्‍निमा याःम्‍बक् मे़जोगुरो,

हे़क्‍क्‍याङ् खिनिॽ पाङ्‌लिमाहाॽरे़ चाराम्‍मा याःम्‍बक् मे़जोगुरो॥

१४ खिनिॽ मे़न्‍छुमा साहाॽ के़त्‍निमा चोःक्‍मा ले़प्‍माङ् मे़लाःत्‍छाङ्

आङ्‌गाॽ खिनिॽ मे़न्‍छुमा साहाॽ खुम्‍दिङ् मे़बिआसिङ्‌ङिन्‍लो,

हे़क्‍क्‍याङ् खिनिॽ पाङ्‌लिमाहाॽरे़ याम्‍बोःप्‍मा याःम्‍बक्

मे़जोगुल्‍ले़ आङ्‌गाॽ खे़ङ्‌हाॽ खुम्‍दिङ् मे़बिआसिङ्‌ङिन्‍लो॥

थेआङ्‌भे़ल्‍ले़ ये़म्‍बित्‍छाहाॽ आप्‍फेक्‍काङ् याम्‍बोःप्‍मा

याःम्‍बक् चोःक्‍मा ले़प्‍माङ् मे़लासे़आङ् मे़वाॽरो,

हे़क्‍क्‍याङ् माङ्‌धाःन्‍नोबा के़त्‍निमा से़वारोमाहाॽनु सिदुङ्‌जभा मे़दोन्‍दुरो,

खासिङ्‌निःप्‍मा ने़हिनिङ्‌वाॽ मे़ङ्‌गप्‍मनाबा मनाहाॽ मे़मे़क्‍लो॥

१५ “इस्राइलए, खे़ने़ॽ याम्‍बोःप्‍मा याःम्‍बक् के़जोगुसाङ्

यहुदान् आप्‍तिक्‍साबा मे़बोङ्‌ङिन्‍लरो॥

गिलगालओ खिनिॽ मे़बेगे़म्‍मिन्‍ने़ॽओ

हे़क्‍क्‍याङ् बेथ-आवनओआङ् मे़बेगे़म्‍मिन्‍ने़ॽओ

‘से़क्‍खाए यहवे दाङ्‌बे़न् कुहिवे़त् वाॽबा कुइसिःक्’

पाःत्‍ताम्‍मे़ॽर माङ्‌हे़क्‍काङ् मे़जोगे़म्‍मिन्‍ने़ॽओ॥

१६ पान् मे़ङ्‌घे़म्‍मनामा करःङ् पिप्‍मा कुइसिःक्

इस्राइलिहाॽ आधिङ्‌गानि मे़बोःक्‍खे़आङ् मे़वाॽरो॥

खे़ब्‍याङ् आक्‍खेलॽरिक् वहवे दाङ्‌बे़ल्‍ले़ खे़ङ्‌हाॽ चाराम्‍मादे़न्‍नो

मे़ल्‍लुक्‍साःत्‍हाॽ चामे़राम्‍बा कुइसिःक् चाराम्‍सुसिबे?

१७ एफ्राइम्‍मिन् नावाइत्‍लाहाॽरे़ खुन्‍छिॽ चुम् पोःक्‍खे़आङ् वाॽरो,

खे़न् एःक्‍से़त्‍छा ले़रे़म्‍देसे़म्‍मे़ॽओ॥

१८ खे़ङ्‌हाॽरे़ खुन्‍छिॽ थुङ्‌मा सेजङ्‌वान् खत्‍त्रे़क् माःत्‍छाङ्

खे़ङ्‌हाॽ के़त्‍निमा चोःक्‍मा याःम्‍बक्‍को चक्‍मे़ल्‍लॽए मे़बत्‍लो,

खे़ङ्‌हाॽरे़ खुन्‍छिॽ युक्‍साबाहाॽरे़ सिरिङ्‌ममा

याःम्‍बक्‍हाॽ साॽरिक् खुन्‍छिॽ सिराॽधाङ्‌लो॥

१९ सुरित् केजङ्‌ङिल्‍ले़ खे़ङ्‌हाॽ फे़सु तेॽरुसिरो,

हे़क्‍क्‍याङ् खे़ङ्‌हाॽ खुन्‍छिॽ सिदुङ्‌जभाहाॽरे़ चोगुल्‍ले़ सिरिङ्‌ममो मे़धारो॥”

५

“निङ्‌वाॽफुसाम्‍बासे, कन् पाःन्‍निन् खे़प्‍से़म्‍मे़ॽओ!

इस्राइलि हिम्‍सयङ्‌से, सिङ्‌सिङ् ये़क्‌ये़क्‍काङ् खे़प्‍से़म्‍मे़ॽओ!

हाङ् हिम्‍सयङ्‌से, निङ्‌वाॽ पिरे़म्‍मे़ॽआङ् खे़प्‍से़म्‍मे़ॽओ!

कन् निःन्‍धो के़बोङ्‌बा खासे़न्‍निन् खिनिॽ तङ्‌ले़ङ्‌वाओ वाॽरो–

मिस्‍पाओ खिनिॽ चे़न् नु तबोरओ के़मनाबा इदाक् के़बोःक्‍खिआङ् वाॽरो॥

२ पिफ्‍युङ्‌बाहाॽ मना चे़प्‍मा से़प्‍मा याःम्‍बक्‍को मे़ध्‍ये़आङ् मे़याक्‍लो॥

आङ्‌गाॽ खे़ङ्‌हाॽ के़रे़क् हे़न्‍थिम्‍मो तारुङ्‌सिङ्‌लो॥

३ आङ्‌गाॽ इफ्राइमरे़ कुदक्‍ले़ङ्‌वाओ के़रे़क् पाःन्‍हाॽ निसुङ्‌लो,

हे़क्‍क्‍याङ् इस्राइले़न् आङ्‌गाॽलाम् चिङ्‌सिङ्‌बा होप्‍लो॥

इफ्राइमए, खे़ने़ॽ याम्‍बोःप्‍मा याःम्‍बक् के़जोगुआङ् वाॽरो,

इस्राइले़न् साॽरिक् याम्‍गे़सिङ्‌बा वाॽरो॥”

होसेःल्‍ले़ नावाइत्‍ला माङ्‌गे़घबाहाॽ साम्‍दिङ् पिरुसि

४ “खे़ङ्‌हाॽरे़ खुन्‍छिॽ याःम्‍बक्‍हाॽरे़ चोगुल्‍ले़ खुन्‍छिॽ

निङ्‌वाॽफुमाङ् ले़प्‍माङ् नुःङ्‌मा मे़भाःक्‍तुसिन्‍लो॥

याम्‍बोःप्‍मा निङ्‌वान् खे़ङ्‌हाॽरे़ खुन्‍छिॽ सिक्‍लुम्‍मो वाॽरो,

हे़क्‍क्‍याङ् खे़ङ्‌हाॽरे़ यहवे दाङ्‌बे़न् कुसिङ् निःप्‍मा निङ्‌वाॽ मे़न्‍जोगुन्‍लो॥

५ इस्राइलबा मनाहाॽरे़ खुन्‍छिॽ आङ्‌दिङ् लॽमे़ल्‍ले़

खुन्‍छिॽ आप्‍फेक् तक्‍ले़ङ्‌वाओ तोःन्‍दि पिरुसिरो॥

इस्राइल नु एफ्राइम्‍मिन्‍नाङ् खुन्‍छिॽ आप्‍फेक्

लायोओ खुन्‍छिॽ चोःन्‍छिरो,

यहुदाःन्‍नाङ् खे़ङ्‌हाॽनुए चोःन्‍लो॥

६ खे़ङ्‌हाॽरे़ खुन्‍छिॽ मे़ल्‍लुक् मे़ःन्‍दाहाॽ नु पिप्‍मा पित् लुप्‍हाॽ

मे़देॽरुसिआङ् सिदुङ्‌जभा तोःम्‍मासिरे़ लागि यहवे दाङ्‌बे़ल्‍ले़

कुगोःत्‍छे़ मे़बेःक्‍किल्‍ले़ खे़ङ्‌हाॽरे़ खुने़ॽ मे़न्‍दुमुन्‍लो,

खुने़ॽ खे़ङ्‌हाॽलाम् लाःत्‍लाःत् खे़त्‍छिङ्‌घे़रे़आङ् वाॽरो॥

७ यहवे दाङ्‌बाओ खे़ङ्‌हाॽ इङ्‌ले़क्‍स्‍वाबा मे़बोःक्‍खे़आङ् मे़वाॽरो,

खे़ङ्‌हाॽरे़ खोॽसा साहाॽ सामे़गत्‍तुसिआङ् मे़वाॽरो॥

आल्‍ल लादुप्‍पोबा तङ्‌नाम्‍मिल्‍ले़ खे़ङ्‌हाॽ नु खुन्‍छिॽ

इक्‍ताप्‍हाॽआङ् सोसोरिक् खाप्‍पुथ्‍यःङ् मे़क्‍खुसिरो॥”

यहुदा नु इस्राइल लुम्‍मो ते़न्‍धङ्

८ “गिबाओ थुत्‍तुरिःप्‍पा मुःत्‍ते़म्‍मे़ॽओ,

हे़क्‍क्‍याङ् रामाओ सादाङ्‌ङिन् लाइक्‍खाम्‍मे़ॽओ॥

बेथ-आवनओ थङ् इक्‍लान् लःत्‍ते़म्‍मे़ॽओ,

बे़न्‍यामिनए, लाम्‍लोमा याःम्‍बक् चोगे़ॽओ॥

९ खासे़न् ये़न्‍नो इफ्राइम्‍मिन् मुरे़ःक् खारे़ःक् मे़जोगुरो,

आत्‍तिन् पाःन्‍निन् से़क्‍खाए पोःङ्‌ॽ, खे़न् इस्राइलबा

थाःक्‍हाॽरे़ खुन्‍छिॽ लुम्‍मो आङ्‌गाॽ उवा चोगुङ्‌लो॥

१० “यहुदाबा लाम्‍लोबाहाॽग इःन्‍दोहाॽओ के़युङ्‌बा

लुङ्‌हाॽ के़जप्‍पा के़देबा हे़क्‍तङ्‌बा मे़जोःक्‍लो॥

आङ्‌गाॽ आसाक्‍के़न्‍निन् खे़ङ्‌हाॽरे़ खुन्‍छिॽ सम्‍धाङ्

के़गुङ्‌बा च्‍वाःत् कुइसिःक् थासुङ्‌लो॥

११ एफ्राइम्‍मिन् तुक्‍खे लाक्‍खे मे़जाःत्‍तुआङ् वाॽरो,

खासे़न्‍नो खे़न् चिदोॽ चिदोॽ तोॽमो थ्‍ये़आङ् वाॽरो,

थेआङ्‌भे़ल्‍ले़ नावाइत्‍लाहाॽ तिम्‍मासि खे़ल्‍ले़ निःन्‍धो चोगुआङ् वाॽरो॥

१२ कल्‍ले़चोगुल्‍ले़ एफ्राइमरे़ कुलागि थक्‍पा हे़क्‍के लॽआरो

हे़क्‍क्‍याङ् यहुदाबा हिम्‍सयङ्‌हाॽरे़ लागि के़यःप्‍पा हे़क्‍के लॽआरो॥

१३ “आल्‍ल एफ्राइम्‍मिल्‍ले़ खुने़ॽ कुदुक्‍मे़न् निसुरो

हे़क्‍क्‍याङ् यहुदाःल्‍ले़ खुने़ॽ कुयाङ्‌घेःक्‍किन् निसुरो,

खे़ब्‍याङ् एफ्राइम्‍मिल्‍ले़ अस्‍सुरबा पयम् हाङ्‌ङे़ओ

कुभाॽरे़ लागि मनाहाॽ पाङ्‌घुदेसुसिरो॥

कर खे़ल्‍ले़ खे़ने़ॽ के़नुॽर चोःक्‍मा

खे़ल्‍ले़ खे़ने़ॽ के़याङ्‌घेःक्‍किन् वेःम्‍मा मे़सुक्‍तुन्‍लो॥

१४ थेआङ्‌भे़ल्‍ले़ आङ्‌गाॽ एफ्राइमरे़ कुलागि खिरिङ्‌बा नु

यहुदाःल्‍ले़ कुहिम्‍सयङ्‌ङिल्‍ले़ लागि यम्‍बा खिरिङ्‌बा हे़क्‍तङ्‌बा पोङ्‌ङारो॥

आङ्‌गाॽए खे़ङ्‌हाॽ ताराक् ताराक् साःक्‍सुङ्‌सिङ्‌लो

खम्‍भ्‍याङ् आङ्‌गाॽ आलाम्‍मो थासिङ्‌ङारो,

आङ्‌गाॽ खे़ङ्‌हाॽ पक्‍खुङ् तेॽरुङ्‌सिङ्‌लो

हे़क्‍क्‍याङ् खे़ङ्‌हाॽ के़से़ःप्‍पा हाःत्‍ताङ् मे़होप्‍लो॥

१५ खे़ङ्‌हाॽ खुन्‍छिॽ आप्‍तिक् पाःन्‍नो मे़न्‍दे़न्‍ने़ल्‍ल थारिक्,

आङ्‌गाॽ आप्‍फेक् आवाॽमादे़न्‍नो नुःङ्‌ङा ताआरो॥

खे़ङ्‌हाॽरे़ आङ्‌गाॽ आनारान् ओमे़प्‍मा मे़गोःत्‍तुरो,

खे़ङ्‌हाॽरे़ खुन्‍छिॽ तुक्‍खेलाक्‍खेओ

आङ्‌गाॽ निङ्‌वाॽ इगेःक्‍काङ् मे़गोःत्‍तारो॥”

मनाहाॽ लायोलाम् के़हिम्‍बा मे़ले़ङ्‌सिङ्

६

“त्‍ये़म्‍मे़ॽओ, यहवे दाङ्‌बाओ आनिॽ नुःक्‍खिरो॥

खुने़ॽ आनिॽ कुम्‍जिक्‍मा आयःप्‍से़आङ् वाॽरो,

कर आल्‍ल खुने़ॽ आनिॽ आवेःन्‍लो॥

खुने़ॽ आनिॽ आधगे़आङ् आवाॽरो,

कर खुने़ॽ आनिॽ याङ्‌घेःक्‍हाॽओ सिदाॽ हुःत्‍तु आबिरो॥

२ नियान् एगाङ् खुने़ॽ आनिॽ कुहिङ्‌वे़त् आजोःक्‍लो,

सुम्‍सिगेक्‍पा ये़न्‍नो खुने़ॽ आनिॽ आभोङ्‌लो,

हे़क्‍क्‍याङ् आनिॽ खुने़ॽ कुदगि आहिङ्‌लो॥

३ यहवे दाङ्‌बे़न् आनिॽ कुसिङ् निःत्‍तुम्‍लो,

यहवे दाङ्‌बे़न् कुसिङ् निःप्‍मारे़ लागि चक्‍मे़ल्‍लॽए तम्‍सिन् चोगुम्‍लो॥

तानाम् नाम् लिङ्‌बा हे़क्‍के से़क्‍खा खुने़ॽ से़क्‍खा तारो,

खुने़ॽग आनिॽओ हाङ्‌वामा ये़म्‍मोबा वहित् हे़क्‍के,

खाम्‍बेक् वागे़रङ्‌बा कुनुप्‍मोबा वहित् कुइसिःक् तारो॥”

४ एफ्राइमए, आङ्‌गाॽ खे़ने़ॽ थे मे़त्‍ने़बाबे?

यहुदाए, आङ्‌गाॽ खे़ने़ॽ हे़न् मे़त्‍ने़बाबे?

खिनिॽ मिःम्‍जिन् तानाम्‍बा तुङ्‌हिःक् हे़क्‍के लॽरो

खे़ब्‍याङ् आन्‍देःन् तानाम्‍बा के़माबा के़बेःक्‍पा सेःक्‌वा हे़क्‍के लॽरो॥

५ कल्‍ले़चोगुल्‍ले़ आमाङ्‌निङ्‌वाॽपान् के़बाःप्‍पाहाॽलाम्

आङ्‌गाॽ खिनिॽ कुम्‍जिक्‍मा चोःक्‍निङ्‌ङाङ् वाॽरो,

आङ्‌गाॽ खिनिॽ आम्‍ब्राओबा पाःन्‍जाःक्‍किल्‍ले़ से़त्‍निङ्‌ङाङ् वाॽरो

आङ्‌गाॽ आघासे़न्‍निन् खिनिॽओ साःम्‍भे हे़क्‍के ले़क्‍ते़आङ् वाॽरो॥

६ थेआङ्‌भे़ल्‍ले़ आङ्‌गाॽग वयागे़न् सिदुङ्‌जभाहाॽ मे़ःन्‍लो

चक्‍मे़न्‍लॽए याप्‍मि मिःम् के़मे़त्‍तिबा निङ्‌वाॽ चोगुङ्‌लो,

हे़क्‍क्‍याङ् मिधिङ्‌मनादेमनाबा सिदुङ्‌जभानुःल्‍ले़ आल्‍लसाङ् यरिक्

निङ्‌वाॽफुमाङ्‌ङिन् कुसिङ् के़निःत्‍तुम्‍बा निङ्‌वाॽ चोगुङ्‌लो॥

७ कर खे़ङ्‌हाॽरे़ग आदम्‍मिन् कुइसिःक् माङ्‌हुप्‍पिन् मे़भेःन्‍दुआङ् वाॽरो,

खे़प्‍मो खे़ङ्‌हाॽ आङ्‌गाॽ ले़प्‍माङ् नसाःन्‍साबा मे़म्‍बोःक्‍खे़न्‍लो॥

८ गिलादे़न् कुॽइके़भे़म्‍बा मनाहाॽरे़ खुन्‍छिॽ ये़क्‌यक्‍लो

माक्‍खिॽ लाङ्‌योःक्‍हाॽरे़ खे़न् तिम्‍से़आङ् ने़रो॥

९ आक्‍खेलॽरिक् के़नाप्‍पाहाॽरे़ लाम्‍मो मनान् मे़सुगुआङ् मे़युङ्‌ॽ,

हे़क्‍केलॽरिक्‍के निङ्‌वाॽफुसाम्‍बाहाॽ मे़धुक्‍सिङ्‌ङाङ् मे़वाॽरो॥

खे़ङ्‌हाॽरे़ सेकेम के़बेःक्‍पा लाम्‍मो मना मे़से़रुसिरो,

कम्‍भलॽरिक् खे़ङ्‌हाॽरे़ ताप्‍फे़ःम्‍बा याःम्‍बक् मे़जोगुरो॥

१० इस्राइलबा हिम्‍सयङ्‌ङो किप्‍मागे़घुबा पान् निसुङ्‌ङाङ् वाॽरो,

एफ्राइम्‍मिन् याम्‍बोःप्‍मा याःम्‍बक् चोगुआङ् वाॽरो

हे़क्‍क्‍याङ् इस्राइले़न् चिःन्‍जिःन्‍गे़घुबा पोःक्‍खे़आङ् वाॽरो॥

११ यहुदाए, खे़ने़ॽ के़लागिआङ् चासुम्‍मा ये़म् पोःक्‍खे़आङ् ने़रो॥

आङ्‌गाॽ आमनाहाॽरे़ खुन्‍छिॽ नुॽमा तामाहाॽ नुःक्‍तुङ्‌ङिल्‍ले़,

इस्राइलरे़ फेन्‌याःम्‍बक् चोःक्‍मा कुसिराॽथाङ्

७

“आङ्‌गाॽ इस्राइलरे़ कुयाङ्‌घेःक्‍किन् वेःन्‍दुङ्‌ङिल्‍ले़,

एफ्राइमरे़ कुलायोहाॽ ओसेःन्‍धाङ् पोङ्‌लो

हे़क्‍क्‍याङ् सामरियाःल्‍ले़ कुभे़न्‌याःम्‍बक्‍हाॽ निधाःप्‍लो॥

खे़ङ्‌हाॽ इङ्‌ले़क्‍स्‍वाबा याःम्‍बक् मे़जोःक्‍लो

के़घुःप्‍पाहाॽ हिम्‍हाॽओ मे़लाःत्‍लो,

फाःन्‍दाहाॽरे़ माराम्‍हाॽओ मनाहाॽ मे़नाप्‍तुसिरो॥

२ कर खे़ङ्‌हाॽरे़ खुन्‍छिॽ के़रे़क् फे़न्‌याःम्‍बक्‍हाॽ इःत्‍तुङ्‌ॽ

के़लॽबा पाःन्‍निन् खे़ङ्‌हाॽरे़ निङ्‌वाॽ मे़न्‍इःत्‍तुन्‍लो॥

खुन्‍छिॽ आप्‍फेक् लायोहाॽरे़ खे़ङ्‌हाॽ सुःप्‍तुसिआङ् वाॽरो

हे़क्‍क्‍याङ् खे़न् लायोहाॽ आङ्‌गाॽ आदगि वाॽरो॥”

हाङ्‌हिम्‍मो चे़म्‍भन्

३ “खे़ङ्‌हाॽरे़ खुन्‍छिॽ फे़न्‌याःम्‍बक्‍किल्‍ले़ हाङ्‌ङिन् कुनिङ्‌वाॽ मे़दासुरो

खुन्‍छिॽ इङ्‌ले़क्‍किल्‍ले़ लाम्‍लोबाहाॽ निङ्‌वाॽ तासु पिरुसिरो॥

४ खे़ङ्‌हाॽ के़रे़क् याम्‍बोःप्‍मा याःम्‍बक् के़जोःक्‍पासिरो,

खे़ङ्‌हाॽ खरे़ःङ् ले़ःङ्‌मा मिदःत् हे़क्‍तङ्‌बा मे़जोःक्‍लो,

खरे़ःङ् के़ले़ःङ्‌बे़ल्‍ले़ फेॽरुम् सॽरुल्‍ले़

खे़न् मिदःत्‍ते़न् के़ये़म्‍बा चोःक्‍मा मेःन्‍छाङ् पोङ्‌लो॥

५ आनिॽ हाङ्‌ङिल्‍ले़ कुससाङ्‌स्रोत् चोःक्‍मा ये़न्‍नो

सुहाङ्‌युक्‍पाहाॽ सेजङ्‌वाःल्‍ले़ साॽरिक् मयुसिरो,

खे़ब्‍याङ् हाङ्‌ङिल्‍ले़ कुनामे़न्‍छाॽ के़जोःक्‍पाहाॽनु हुक् तङ्‌घुरो॥

६ खे़ङ्‌हाॽरे़ ताप्‍फे़ःम्‍बा पान् मे़इःत्‍तुआङ् हाङ्‌ङे़ओ मे़बेःक्‍लो

खे़ङ्‌हाॽरे़ खुन्‍छिॽ निङ्‌वान् मिदःत् हे़क्‍तङ्‌बा चोक्‍लो॥

से़न्‍दिक् नाम्‍दाःत्‍तात् खुन्‍छिॽ साक्‍के़न्‍निल्‍ले़ ओॽरुसिरो

हे़क्‍क्‍याङ् तानाम् मि हे़क्‍के तिःत्‍लो॥

७ खे़ङ्‌हाॽ के़रे़क् मिदःत्‍तोबा मि हे़क्‍तङ्‌बा मे़जोःक्‍लो,

खे़ङ्‌हाॽरे़ खुन्‍छिॽ युक्‍साबाहाॽ खाप्‍पुथ्‍यःङ् मे़जोगुसिरो॥

खे़ङ्‌हाॽरे़ खुन्‍छिॽ के़रे़क् हाङ्‌हाॽ मे़जोःन्‍लो,

हे़क्‍क्‍याङ् आत्‍तिन् हाङ्‌हाॽरे़आङ् पेलि मे़म्‍भाक्‍कान्‍लो॥”

इस्राइल नु वेॽ सुवाङ्‌हाॽ

८ “एफ्राइम्‍मिन् मे़न्‍छाम् सुवाङ्‌हाॽनु फःन्‍छिङ्‌लो,

एफ्राइम्‍मिन् थिक् ले़प्‍माङ्‌लक् के़सङ्‌बा खरे़ःङ् हे़क्‍के लॽरो॥

९ वेॽ लाजेॽबाहाॽरे़ खे़ल्‍ले़ कुमुक्‍किन् मे़मे़क्‍खुरो,

कर खे़ल्‍ले़ कन् पाःन्‍निन् निङ्‌वाॽ मे़घोसुन्‍लो॥

खे़ल्‍ले़ कुधे़गेक् मुरिक् के़भुप्‍पे़न् निधाःप्‍मा हेःक्‍ते़आङ् पत्‍लो,

कर खे़न् पाःन्‍निन् खुने़ॽ निङ्‌वाॽए मे़घोसुन्‍लो॥

१० इस्राइलबा मनाहाॽरे़ खुन्‍छिॽ आङ्‌दिङ्‌ङिल्‍ले़

आप्‍फेक् खुन्‍छिॽ तक्‍ले़ङ्‌वाओ तोःन्‍दि पिरुसिरो,

कर खे़ङ्‌हाॽ यहवे दाङ्‌बा खुन्‍छिॽ निङ्‌वाॽफुमाङ् ले़प्‍माङ् मे़न्‍नुःङ्‌ने़न्‍लो

खे़ङ्‌हाॽरे़ खुने़ॽ मे़ङ्‌गोःत्‍तुन् मे़न्‍हक्‍सुन्‍नाङ्‌लो॥

११ “एफ्राइम्‍मिन् कुले़म् के़नुॽबा नु कुधना के़होःप्‍पा,

कुने़हि के़होःप्‍पा पुत्‍तुःक्‍के हे़क्‍तङ्‌बा चोक्‍लो॥

आल्‍लो खे़ङ्‌हाॽरे़ मिस्र लाजेन् मे़उःत्‍तुरो,

खे़ङ्‌हाॽ अस्‍सुरओ मे़बेःक्‍लो॥

१२ आल्‍ल खे़ङ्‌हाॽ मे़बेःक्‍किल्‍ले़, आइदाःक्‍किन्

आङ्‌गाॽ खे़ङ्‌हाॽरे़ खुन्‍छिॽ सम्‍धाङ् के़सुङ्‌लो,

आङ्‌गाॽ खे़ङ्‌हाॽ ताङ्‌साङ्‌बोबा पुहाॽ हे़क्‍के यो थासुङ्‌सिङ्‌लो॥

आल्‍ल खे़ङ्‌हाॽ कुबन्‍ज्‍याङ्‌मो मे़बे़बा खे़प्‍सुङ्‌ङिल्‍ले़,

आङ्‌गाॽ खे़ङ्‌हाॽ ते़म्‍सुङ्‌सिङ्‌लो॥

१३ “खे़ङ्‌हाॽग मे़जिःत्‍ते़ मे़स्‍ये़रो, थेआङ्‌भे़ल्‍ले़ खे़ङ्‌हाॽ

आङ्‌गाॽलाम् माःङ्‌घा मे़घे़त्‍छिङ् मे़बेआङ् मे़वाॽरो!

खे़ङ्‌हाॽ खाप्‍पुथ्‍यःङ् मे़बोङ्‌लरो,

थेआङ्‌भे़ल्‍ले़ आङ्‌गाॽ आदक्‍ले़ङ्‌वाओ

खे़ङ्‌हाॽ पिफ्‍युङ्‌बा मे़बोःक्‍खे़आङ् मे़वाॽरो॥

कुमे़ल्‍लुङ् हुङ्‌माआङ् खे़ङ्‌हाॽ थे़ॽमासि आनिङ्‌वाॽ वाॽरो,

कर खे़ङ्‌हाॽरे़ आङ्‌गाॽ आदक्‍ले़ङ्‌वाओ इङ्‌ले़क् मे़बाःत्‍तुरो॥

१४ खे़ङ्‌हाॽरे़ खुन्‍छिॽ सिक्‍लुङ्‌मे़ल्‍ले़ आङ्‌गाॽ पेलि मे़म्‍भाक्‍कान्‍लो,

कर खुन्‍छिॽ आप्‍फेक् ने़त्‍नाहाॽओ मेरिङ् मे़धक्‍लो॥

कुजा नु कुबोक् चे़ल्‍ले़क्‍सेॽ सेजङ्‌वाःल्‍ले़ लागि खे़ङ्‌हाॽ मे़जुम्‍लो,

कर आङ्‌गाॽनुग खुन्‍छिॽ नारान् मे़हिसु मे़देसुरो॥

१५ आङ्‌गाॽ खे़ङ्‌हाॽ सधासिङ्‌मा हुॽरुङ्‌सिङ्‌लो

हे़क्‍क्‍याङ् खे़ङ्‌हाॽ के़धुम्‍बा चोगुङ्‌सिङ्‌लो,

कर खे़ङ्‌हाॽरे़ आङ्‌गाॽ आदक्‍ले़ङ्‌वाओ चे़म्‍भन् मे़जोगुरो॥

१६ खे़ङ्‌हाॽ के़रे़क्‍नुःल्‍ले़ यम्‍बा निङ्‌वाॽफुमाङ्‌ङो मे़न्‍हिसिङ्‌ङिन्‍लो,

खे़ङ्‌हाॽ कुसुम् मे़न्‍दम्‍मनाबा लिॽइन् हे़क्‍तङ्‌बा मे़जोःक्‍लो॥

खे़ङ्‌हाॽरे़ खुन्‍छिॽ लाम्‍लोबाहाॽ खुन्‍छिॽ आप्‍फेक् कुनामे़न्‍छाॽ

पाःन्‍जाःक्‍किल्‍ले़ चोगुल्‍ले़ ताभेःल्‍ले़ मे़सोःन्‍दुसिरो,

कल्‍ले़ चोगुल्‍ले़ए मिस्र लाजेॽओ खे़ङ्‌हाॽ कुनामे़न्‍छाॽ मे़मे़त्‍तुसिरो॥”

निङ्‌वाॽफुमाङ्‌ङिल्‍ले़ इस्राइले़न् आप्‍तिक् कुःत्‍तु

८

दाङ्‌बे़ल्‍ले़ अक्‍खे पाःत्‍तुरो,

“थुत्‍तुरिःप्‍पे़न् खिनिॽ मुराओ फत्‍छे़म्‍मे़ॽआङ् मुःत्‍ते़म्‍मे़ॽओ!

कक्‍कफिःक्‍मा थिक् यहवे दाङ्‌बे़ल्‍ले़ कुहिम् सम्‍धाङ् सुःक् युरो!

थेआङ्‌भे़ल्‍ले़ मनाहाॽरे़ आङ्‌गाॽ आमाङ्‌हुप्‍पिन् मे़भेःन्‍दुआङ् वाॽरो,

खे़ब्‍याङ् आसाम्‌यो थिम्‍मिल्‍ले़ कुदक्‍ले़ङ्‌वाओ पिफ्‍युङ्‌बा मे़बोःक्‍खे़आङ् मे़वाॽरो॥

२ इस्राइलरे़ आङ्‌गाॽ अक्‍खेलॽरिक् पेलि फाक्‍कारो,

‘आनिगे निङ्‌वाॽफुमाङ्‌ङे, आनिगे इस्राइलिहाॽरे़ खे़ने़ॽ कुसिङ् निःत्‍तासिगे़रो॥’

३ कर आत्‍तिन् पाःन्‍निन् नुबा चोक्, इस्राइलरे़ खे़न् अत्‍तुआङ् वाॽरो,

खे़ल्‍ले़ चोगुल्‍ले़ निङ्‌मिःल्‍ले़ खुने़ॽ नाःत्‍तुरो॥

४ खे़ङ्‌हाॽरे़ आङ्‌गाॽ मे़न्‍दे़न्‍ने हाङ्‌हाॽ युक्‍तिङ् मे़जोगुसिरो,

खे़ङ्‌हाॽरे़ आङ्‌गाॽ मे़न्‍दे़न्‍ने लाम्‍लोबाहाॽ मे़सेगुसिरो॥

खे़ङ्‌हाॽ आप्‍फेक् मे़क्‍मारे़ लागि खुन्‍छिॽ साम्‍म्‍याङ् नु युप्‍पान्

खे़ङ्‌हाॽरे़ खुन्‍छिॽ आप्‍फेक् लागि नावाइत्‍ला मे़धगुसिरो॥

५ “सामरियाए, खे़ने़ॽ के़बित्‍सात् नावाइत्‍लान् लाप्‍फेसे़ॽओ,

खे़ङ्‌हाॽरे़ खुन्‍छिॽ तक्‍ले़ङ्‌वाओ साॽरिक् आसिक् पोगे़आङ् वाॽरो॥

खे़ङ्‌हाॽ आप्‍फाल्‍ले़ थारिक् सुत्‍थो पोङ्‌मारे़ लागि

सुत्‍थो पोङ्‌मा मे़न्‍छुक्‍मनाबा मे़बोङ्‌बाबे?

६ कन् सामरिबा पित्‍सात् नावाइत्‍लाःङ्‌ग इस्राइलबारो!

कङ्‌ग चोबेगुःल्‍ले़ चोगुबारो, निङ्‌वाॽफुमाङ् मे़ःन्‍लो

कन् कुम्‍जिक्‍मा पोङ्‌लो॥

७ “खे़ङ्‌हाॽरे़ साम्‍मित् केजङ्‌ङिन् मे़हेॽरुरो,

हे़क्‍क्‍याङ् के़इक्‍सिङ्‌बा सुरित् केजङ्‌ङिन् मे़सुप्‍सुसिरो॥

इक्‍ताप्‍पोबा चालाङ्‌ङो कुदाप्‍मा मे़धोःक्‍ने़न्‍लो,

खे़ल्‍ले़ थेआङ् कुजाॽआङ् मे़धोःक्‍ने़न्‍लो

थोःक्‍साङ् वेॽ लाजेॽबाहाॽरे़ खे़न् मे़लरु मे़देसुरो॥

८ इस्राइले़न् मे़लरु मे़देसुआङ् ने़रो, आल्‍ल खे़न् मे़न्‍छाम् सुवाङ्‌हाॽरे़

खुन्‍छिॽ लुम्‍मो हने़बा खप्‍प्‍या हे़क्‍तङ्‌बा पोःक्‍खे़आङ् ने़रो॥

९ ताम्‍भुङ् अदङ्‌ङिन् एःक्‍से़त्‍छा ना नु कत्‍ना

लाङ्‌घेःक्‍काङ् वाॽबा हेक्‍के खे़ङ्‌हाॽ अस्‍सुर मे़बेआङ् मे़वाॽरो॥

एफ्राइम्‍मिल्‍ले़ कुमे़न् हुङुआङ् खुने़ॽ लुङ्‌माॽ

हिःप्‍तुसिबाहाॽ इङुसिआङ् वाॽरो॥

१० खे़ङ्‌हाॽ मे़न्‍छाम् सुवाङ्‌हाॽओ मे़सङ्‌सिङ्‌ङाङ् मे़वाॽसाङ्

आल्‍ल आङ्‌गाॽ खे़ङ्‌हाॽ सोरिक् सुप्‍सुङ्‌सिङ्‌लो,

मुक्‍साम्‍साबा हाङ्‌ङिल्‍ले़ आयुक्‌युक्‍पा कुयुक्‍को

खे़ङ्‌हाॽ ये़ःङ्‌घिःक्‍खिःक्‍पा मे़बोङ् मे़बेःक्‍लो॥

११ “एफ्राइमरे़ लायोलाम् ले़प्‍मि खोमा सिदुङ्‌जहाॽरे़ लागि

यरिक् ले़त्‍ति तोःम्‍मादे़न्‍हाॽ चोगुसिआङ् मे़ने़साङ् खे़ङ्‌हाॽग

खुने़ॽ कुलागि लायो चोःक्‍मा ले़त्‍ति तोःम्‍मादे़न् पोःक्‍खे़आङ् ने़रो॥

१२ आङ्‌गाॽ खे़ङ्‌हाॽरे़ खुन्‍छिॽ लागि यरिक् थिम्‍हाॽ

आङ्‌गाॽ आसाम्‌योथिम् इङ्‌जाङ्‌ङो साप्‍तुङ्‌लो,

कर खे़ङ्‌हाॽरे़ खे़न् कुभा वेॽ लाजेॽबा थिम् हे़क्‍तङ्‌बा मे़लेःत्‍तुरो॥

१३ आङ्‌गाॽ मे़बिराङ्‌बा सिदुङ्‌जभाहाॽ खे़ङ्‌हाॽरे़ मे़दोन्‍दुरो

हे़क्‍क्‍याङ् सिदुङ्‌जभा सान् खे़ङ्‌हाॽरे़ मे़जरो,

कर यहवे दाङ्‌बे़न् खे़ङ्‌हाॽनु कुनिङ्‌वाॽ मे़दाने़न्‍लो॥

आल्‍ल खुने़ॽ खे़ङ्‌हाॽरे़ खुन्‍छिॽ फे़न्‌याःम्‍बक्‍किन् निङ्‌वाॽ इःत्‍तुरो

हे़क्‍क्‍याङ् खुन्‍छिॽ लायोल्‍ले़ कुले़क्‌वा खुम्‍दिङ् पिरुसिरो,

खम्‍भ्‍याङ् खे़ङ्‌हाॽ मिस्र लाजेॽ मे़नुःङ्‌ङाङ् मे़बेःक्‍लो॥

१४ इस्राइलरे़ कुनावा चइःत्‍दाङ्‌बे़न् निङ्‌वाॽ फेःत्‍छुआङ् वाॽरो

हे़क्‍क्‍याङ् पयम् यम्‍बा हिम्‍हाॽ चोगुसिआङ् युङ्‌लो,

यहुदाःल्‍ले़ यरिक् ये़क्‌यक्‍हाॽओ हाङ्‌यक्‍हाॽ चोगुसिआङ् ने़रो॥

कर खे़ङ्‌हाॽरे़ खुन्‍छिॽ ये़क्‌यक्‍हाॽओ मि केःत्‍तुङ्‌लो,

हे़क्‍क्‍याङ् खे़ल्‍ले़ खुन्‍छिॽ हाङ्‌यक्‍हाॽ खाप्‍पुथ्‍यःङ् चोगुरो॥”

इस्राइलरे़ खुम्‍दिङ् कुघोमा इङ्‌घङ्

९

इस्राइलए, वेॽ मे़न्‍छाम् सुवाङ्‌हाॽ हे़क्‍के मे़सःत्‍ते़म्‍मिन्‍ने़ॽओ,

थेआङ्‌भे़ल्‍ले़ खिनिॽ आप्‍फेक् निङ्‌वाॽफुमाङ्‌ङिन्

के़ले़रुम्‍माङ् खिनिॽ याम्‍बोःप्‍मा याःम्‍बक् के़जोगुम्‍लो!

के़रे़क् पोगुगे़न् कुजा थाम्‍मादे़न्‍नो याम्‍बोःप्‍मा याःम्‍बक्‍किल्‍ले़

नालिगे़न् कुजे़न् ताःक्‍मा खिनिॽ सिराॽथाङ्‌लो॥

२ पोगुगे़न् कुजा थाम्‍मादे़न्‍निन् नु चे़ल्‍ले़क्‍सेॽ

एःम्‍मादे़न्‍निल्‍ले़ कुजा के़न्‍जाःत्‍तिन्‍लो,

कुबोक् चे़ल्‍ले़क्‍सेॽ थिन् खिनिॽ लागि सुःन्‍लो॥

३ यहवे दाङ्‌बे़ल्‍ले़ कुलाजेॽओ खिनिॽ के़न्‌युङिन्‍लो,

एफ्राइम्‍मिन् मिस्र नुःङ्‌ङाङ् पेःक्‍लो,

हे़क्‍क्‍याङ् अस्‍सुरओ आसुत्‍थो कुजा चरो॥

४ यहवे दाङ्‌बे़ल्‍ले़ कुदगि खिनिॽ चे़ल्‍ले़क्‍सेॽ थि

सिदुङजभा कुसिङ्‌बा चे़ल्‍ले़क्‍सेॽ थिन् मे़न्‍हुक्‍खुन्‍लो,

खिनिॽ सिदुङ्‌जभाहाॽरे़ खुने़ॽ कुनिङ्‌वाॽआङ् मे़दाने़न्‍लो॥

अक्‍तङ्‌बा सिदुङ्‌जभाहाॽग

के़सिबाहाॽरे़ लागि ने़त्‍के़युक्‍पाहाॽरे़ खुन्‍छिॽ खरे़ःङ् हे़क्‍के पोङ्‌लो

खे़न् के़जाबाहाॽ के़रे़क् आसुत्‍थो मे़बोङ्‌लो॥

अक्‍तङ्‌बा कुजाःङ्‌ग खे़ङ्‌हाॽरे़ खुन्‍छिॽ लागिरक् पोङ्‌लो,

यहवे दाङ्‌बे़ल्‍ले़ कुहिम्‍मो खे़न् मे़न्‍दारुन्‍लो॥

५ निःन्‍धो के़बोङ्‌बा खिनिॽ तङ्‌नाम्‍हाॽओबा ये़न्‍नो,

हे़क्‍क्‍याङ् यहवे दाङ्‌बे़ल्‍ले़ कुदङ्‌नाम्‍हाॽओबा ये़न्‍नो आक्‍खे के़जोगुम्‍बे?

६ खे़ङ्‌हाॽ मे़क्‍मालाम् मे़घे़त्‍छिङ्‌साङ् मिस्र लाजेःल्‍ले़ खे़ङ्‌हाॽ फुक्‍खुसिरो,

हे़क्‍क्‍याङ् मोपबा मनाहाॽरे़ खे़ङ्‌हाॽ मे़लुप्‍तुसिरो॥

खे़ङ्‌हाॽरे़ खुन्‍छिॽ युप्‍पा याङ्‌साकुन्‍धेहाॽ तिङ्‌ग्रेक् लाःल्‍ले़ सुःप्‍तुरो

खे़ङ्‌हाॽरे़ खुन्‍छिॽ साःङ्‌गाहिम्‍हाॽ तिङ्‌ङिल्‍ले़ कुबुङ्‌हाॽरे़ थिम्‍सुरो॥

७ खुम्‍दिङ् पिमा ये़न्‍हाॽ निःत्‍ताङ् त्‍ये़आङ् वाॽरो,

कुले़क्‌वा नुःक्‍मा ये़न्‍हाॽ चिदुप् वाॽरो॥

कन् पाःन्‍हाॽ इस्राइलरे़ निङ्‌वाॽ खोसुररो॥

खिनिॽ लायोहाॽ यरिक् वाॽबा नु सिक्‍चोःक्‍मान् यम्‍बा चोःक्‍पे़ल्‍ले़

माङ्‌निङ्‌वाॽपान् के़बाःप्‍पे़न् अदङ् नु

याम्‍साम्‍मिल्‍ले़ थुक्‍तुबा मनाःङ्‌ग के़नाङ्‌बा के़लेःत्‍तुम्‍लो॥

८ माङ्‌निङ्‌वाॽपान् के़बाःप्‍पे़ङ्‌ग एफ्राइम्‍मिन् कम्‍ब्राङ् के़मे़प्‍पारो

खुने़ॽ आङ्‌गाॽ आनिङ्‌वाॽफुमाङ्‌ङिन्‍नु सोसोरिक् वाॽरो॥

कर खुने़ॽ के़रे़क् कुलाम्‍मो चे़न्‍हाॽ मे़गे़सुआङ् ने़रो,

हे़क्‍क्‍याङ् कुनिङ्‌वाॽफुमाङ्‌ङिल्‍ले़ कुहिम्‍मोआङ् खुने़ॽ मे़जिःत्‍तुरो॥

९ गिबाओबा ये़न्‍हाॽ कुइसिःक् खे़ङ्‌हाॽ खुन्‍छिॽ आप्‍फेक्

साॽरिक् ताप्‍फे़ःल्‍लिक् फे़त्‍मे़लाःन्‍छिङ्‌ङाङ् मे़वाॽरो॥

निङ्‌वाॽफुमाङ्‌ङिल्‍ले़ खुन्‍छिॽ फे़न्‌याःम्‍बक्‍किन् निङ्‌वाॽ इःत्‍तुरो,

खुने़ॽ खे़ङ्‌हाॽरे़ खुन्‍छिॽ लायोल्‍ले़ कुले़क्‌वा खुम्‍दिङ् पिरुसिरो॥

इस्राइलरे़ कुलायोल्‍ले़ कुले़क्‌वा तुमु

१० यहवे दाङ्‌बे़ल्‍ले़ अक्‍खे पाःत्‍तुरो,

“आङ्‌गाॽ इस्राइले़न् खोमाग मुरे़ःक् खारे़ःक्‍पा ये़ःङ्‌घादे़न्‍नो

चे़ल्‍ले़क्‍सेॽहाॽ खोमानु कुदङ्‌बा वये़रो,

आङ्‌गाॽ खिनिॽ पाधे़बाहाॽ निमासि

पःत्‍छेॽ पुङ्‌ङोबा तगि के़दुम्‍बा कुजाॽ हे़क्‍तङ्‌बा चोगे़रो॥

कर आल्‍ल खे़ङ्‌हाॽ बाल-पोरओ मे़बेःल्‍ले़

खे़ङ्‌हाॽ खे़न् सिरिङ् आममबा पाःन्‍नो मे़दोःन्‍छिङ्‌लो,

हे़क्‍क्‍याङ् खे़ङ्‌हाॽरे़ खुन्‍छिॽ सिराॽ के़धाङ्‌बा

नावाइत्‍लान् हे़क्‍के खे़ङ्‌हाॽ याम्‍गे़सिङ्‌बा मे़बोःक्‍खे़रो॥

११ एफ्राइमरे़ कुमिमिदिङ्‌ङिन् पु हे़क्‍के पे़बेःक्‍लो,

खे़ङ्‌हाॽ साआङ् मे़ङ्‌गत्‍ने़न्, साआङ् मे़याक्‍ने़न्‍लो,

खे़ङ्‌हाॽ मे़छुक्‍माआङ् मे़म्‍बोङ्‌ने़न्‍लो॥

१२ खे़ङ्‌हाॽरे़ साएहाॽ यम्‍बा मे़जोगुसिसाङ्

आङ्‌गाॽ लत्‍थिक् अङे़ःक्‌वाआङ् मे़न्‌याःक्‍के थारिक्

खे़ङ्‌हाॽ मे़मासिङ्‌ल याःन्‍दुङ्‌सिङ्‌लो॥

आल्‍ल आङ्‌गाॽ खे़ङ्‌हाॽलाम् नुःङ्‌ङा पेःक्‍काल्‍ले़,

ए खे़ङ्‌हाॽग मे़जिःत्‍ते़ मे़स्‍ये़रो!

१३ आङ्‌गाॽ एफ्राइम्‍मिन् सिराॽ पधाङ्‌गेधाङ्‌बादे़न्‍नो

खे़बक्‍सिङ् हे़क्‍के तुरोसे़न् कुइसिःक् मे़लेःत्‍तुबा निसुङ्‌लो,

कर एफ्राइमरे़ कुस्‍साहाॽ के़से़प्‍पाओ तिःक्‍तु तारुसिरो॥”

१४ यहवे दाङ्‌बाए, खे़ने़ॽ खे़ङ्‌हाॽ पिरे़से़ॽओ–

खे़ने़ॽ खे़ङ्‌हाॽ थे़मा के़बिरुसिबे?

सागे़ले़म्‍बा के़देबा साराभेःत् पिरे़से़ॽओ

हे़क्‍क्‍याङ् के़जप्‍पा के़बेःक्‍पा नुबक् पिरे़से़ॽओ॥

१५ दाङ्‌बे़ल्‍ले़ पाःत्‍तुरो,

“गिलगालओ खे़ङ्‌हाॽरे़ मे़जोगुबा खुन्‍छिॽ के़रे़क्

फे़न्‌याःम्‍बक्‍किल्‍ले़ चोगुल्‍ले़ आङ्‌गाॽ खे़ङ्‌हाॽ चिःत्‍तुङ्‌सिङ्‌लो॥

खे़ङ्‌हाॽरे़ खुन्‍छिॽ लायोबा याःम्‍बक्‍किल्‍ले़ चोगुल्‍ले़

आङ्‌गाॽ खे़ङ्‌हाॽ आहिम्‍मोलाम् नाःत्‍तुङ्‌दे़सुङ्‌सिङ्‌लो॥

खे़ङ्‌हाॽ याम्‍मो आभे़ल्‍ले़आङ् लुङ्‌माॽ मे़दुक्‍तुङ्‌सिङ्‌ङिन्‍लो,

खे़ङ्‌हाॽरे़ खुन्‍छिॽ के़रे़क् लाम्‍लोबाहाॽ पिफ्‍युङ्‌बासिरो॥

१६ एफ्राइमिन् मे़धगुआङ् वाॽरो!

खे़ङ्‌हाॽरे़ खुन्‍छिॽ साःप्‍पिन् हेरे़बेरो,

खे़ङ्‌हाॽरे़ कुजाॽ फम्‍मा मे़न्‍छुक्‍तुन्‍लो॥

खे़ङ्‌हाॽरे़ अङे़ःक्‌वा साहाॽ मे़गत्‍तुसिसाङ्

लुङ्‌माॽ मे़दुक्‍तुसिबा खुन्‍छिॽ साहाॽ से़रुङ्‌सिङ्‌लो॥”

इस्राइलरे़ कुयाःम्‍बेओ माङ्‌निङ्‌वाॽपान्

१७ आङ्‌गाॽ आनिङ्‌वाॽफुमाङ्‌ङिल्‍ले़ खे़ङ्‌हाॽ नाॽरुसिरो,

थेआङ्‌भे़ल्‍ले़ कुबाःन्‍जाक्‍किन् खे़ङ्‌हाॽरे़ मे़न्‍इःत्‍ते़ मे़न्‍नाःत्‍ते मेवाॽरो॥

मे़न्‍छाम् सुवाङ्‌हाॽरे़ खुन्‍छिॽ लुम्‍मो खे़ङ्‌हाॽ ताक्‍कन्‍जारि मे़बोङ्‌लो॥

१०

इस्राइले़ङ्‌ग हुम्‍बे़त् के़दाप्‍पा चे़ल्‍ले़क्‍सेल्‍ले़ कुबुङ्‌लो,

खे़ल्‍ले़ आप्‍फेक् लागि कुजाॽ थोःक्‍ते़र याःन्‍दुरो॥

आक्‍ख्‍यारिक् यरिक् कुजाॽहाॽ थोःक्‍ते़

खे़म्‍म्‍याक्‍के यरिक् ले़त्‍ति तोःम्‍मादे़न्‍हाॽ चोगुरो,

लाजेन् आक्‍ख्‍यारिक् नुबा पोःक्‍खे़रबे

खे़म्‍भ्‍यारिक् यरिक् सेसे लुङ्‌हाॽ के़घे़म्‍सिङ्‌बा चोगुरो॥

२ खे़ङ्‌हाॽरे़ खुन्‍छिॽ सिक्‍लुङ्‌मान् इङ्‌ले़क्‍पा चोक्‍लो,

हे़क्‍क्‍याङ् खुन्‍छिॽ आप्‍तिक्‍किल्‍ले़ कुले़क्‌वा खुम्‍दिङ् खोमाए पोङ्‌लो॥

यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ ले़त्‍ति तोःम्‍मादे़न्‍हाॽ यन्‍छु पिरुसिरो,

खे़ङ्‌हाॽरे़ खुन्‍छिॽ सेसे लुङ्‌हाॽ वरे़ङ्‌ले़ङ् यःप्‍सु पिरुसिरो॥

३ खे़ब्‍याङ् खे़ङ्‌हाॽरे़ मे़बाःत्‍तुॽ, “आनिगे हाङ् होप्‍लो,

थेआङ्‌भे़ल्‍ले़ यहवे दाङ्‌बे़न् आनिगे मिङ्‌सो इङ्‌धाङ् मे़बिरुम्‍बे़न्‍लो॥

आनिगे लागि हाङ् वये़साङ् खुने़ॽ आनिगे लागि

थे़मा चोःक्‍मा सुक्‍तुबा वये़आङ्‌बे?”

४ खे़ङ्‌हाॽरे़ थेनाधेबा पाःन्‍हाॽ मे़बाःत्‍तुरो,

इङ्‌ले़क्‍पा माङ्‌हे़क् मे़जोगुआङ् माङ्‌हुप्‍हाॽ मे़जोगुरो॥

कल्‍ले़चोगुल्‍ले़ के़क्‍चु थोःङ्‌मनाबा खाम्‍बेःक्‍को

कुनिङ् के़याक्‍पा याःन्‍सुङ्‌हाॽ लिङ्‌बा हे़क्‍के

खासे़न् चोःक्‍मा तुःन्‍देॽ पाःन्‍हाॽ पोरबेःक्‍लो॥

५ सामरिया ये़क्‌यक्‍को के़युङ्‌बा मनाहाॽरे़ बेथ-आवनबा

पित्‍सात् नावाइत्‍लान् थे़गक्‍कक्‍ना मे़यङ्‌ल मे़गिरुरो॥

खे़ल्‍ले़ कुमनाहाॽ खुने़ॽ कुलागि ने़त्‍मे़युक्‍लो,

हे़क्‍क्‍याङ् खे़ल्‍ले़ कुहाङ्‌वा कुमाङ्‌वाओ के़सःप्‍पा

खे़न् नावाइत्‍ला से़वा के़मे़प्‍पा यक्‌याबाहाॽ मे़रिङ् मे़धक्‍लो,

थेआङ्‌भे़ल्‍ले़ खे़न् खुन्‍छिॽओलाम् वेॽ लाजेॽ मे़देॽरुआङ् वाॽरो॥

६ पयम् हाङ्‌ङिल्‍ले़ लागि खे़न् एःङ्‌याङ् हे़क्‍के अस्‍सुरओ मे़देॽरुरो,

एफ्राइम्‍मिन् कुजाःत्‍थि पेःक्‍मो मे़धासुरो,

इस्राइले़न् सिङ् कुनावाइत्‍लालाम् सिरिङ्‌ममो थारो॥

७ सामरियान् नु खे़प्‍मोबा हाङ्‌ङिङ्‌ग च्‍वाःत्‍तिल्‍ले़

वदेॽरुबा सिङ्‌आत् कुइसिःक् वदेॽरु तेॽरुसिरो॥

८ इस्राइलरे़ कुलायो, इग्र कुॽइगे़भे़म्‍बे़ल्‍ले़ कुजन्‍जम्‍बादे़न्‍हाॽ मे़क्‍लो,

खुन्‍छिॽ ले़त्‍ति तोःम्‍मादे़न्‍हाॽओ तिङ्‌ग्रेक् नु तिङ्‌हाॽरे़ सुःप्‍तुरो॥

खे़ब्‍याङ् खे़ङ्‌हाॽरे़ कोःक्‍माहाॽ मे़मे़त्‍तुसिरो, “आनिगे आदे़प्‍ते़ॽओ,”

हे़क्‍क्‍याङ् थे़गुहाॽ मे़मे़त्‍तुसि, “आनिगे सम्‍धाङ् मक्‍थ्‍ये़म्‍मो॥”

यहवे दाङ्‌बे़ल्‍ले़ इस्राइलओ खासे़न् चोगु

९ “इस्राइलए, गिबाबा ये़म्‍माङ्‌धो खे़ने़ॽ लायो चोःक्‍मा के़हेःक्‍तुरो,

हे़क्‍क्‍याङ् आल्‍लसाङ् खे़ने़ॽ हाबा खे़म्‍मोए के़बत्‍लो॥

फे़न्‌याःम्‍बक् के़जोःक्‍पाहाॽरे़ खुन्‍छिॽ तक्‍ले़ङ्‌वाओ

ते़न्‍धङ्‌ङिल्‍ले़ थे गिबाओ खे़ङ्‌हाॽ मे़याङ्‌घुसिन्‍नाङ्‌बि?

१० आङ्‌गाॽ निङ्‌वाॽ चोगुङ्‌ङिल्‍ले़ खे़ङ्‌हाॽ खुम्‍दिङ् पिरुङ्‌सिङ्‌लो,

खे़ङ्‌हाॽरे़ खुन्‍छिॽ ने़त्‍छि लायोहाॽरे़ कुले़क्‌वा

खे़ङ्‌हाॽ फप्‍मासिरे़ लागि मे़न्‍छाम् याप्‍मिहाॽ मे़जुम्‍लो॥

११ “एफ्राइम्‍मिन् चाधाम्‍मादे़न्‍नो के़सःप्‍मा खुम्‍मनामा करःङ् पिप्‍मारो,

कल्‍ले़चोगुल्‍ले़ खे़ल्‍ले़ नुबा कुभक्‍ताङ्‌ङो खे़ःप्‍सिङ्‌ङिन् फत्‍छुङ्‌लो॥

आङ्‌गाॽ एफ्राइम्‍मिन् कुदुङ्‌दुङ्‌ना लोःक्‍खुङ्‌लो

यहुदाःल्‍ले़ के़क्‍चु थोःक्‍खुर पोङ्‌लो,

हे़क्‍क्‍याङ् याकुबरे़ खाम्‍बुक्‍नाहाॽ यःप्‍सुर पोङ्‌लो॥

१२ खिनिॽ लागि साम्‌योबा याःम्‍बक्‍किन् याॽरिःम्‍बा हेॽरे़म्‍मे़ॽओ,

हे़क्‍क्‍याङ् चक्‍मे़न्‍लॽमनाबा मिःम्‍जिल्‍ले़ सिङ्‌सेन् सुप्‍से़म्‍मे़ॽओ,

हे़क्‍क्‍याङ् खिनिॽ याक्‍चाना इक्‍ताप्‍हाॽ थोक्‍से़म्‍मे़ॽओ॥

थेआङ्‌भे़ल्‍ले़ यहवे दाङ्‌बे़न् युआङ् खिनिॽओ साम्‌योनिमे़न्

मे़धासुन्‍ल खिनिॽओ थारिक् खुने़ॽ कोःप्‍मा ये़म्‍मिन् आल्‍लोएरो॥

१३ “कर खिनिॽग फे़न्‌याःम्‍बक्‍किन् के़लेःत्‍तुम्‍माङ् वाॽरो,

ताप्‍फे़ःम्‍बा पाःन्‍निन् खिनिॽ के़सुप्‍सुम्‍माङ् के़वयिरो॥

इङ्‌ले़क्‍किल्‍ले़ कुजाॽइन् खिनिॽ के़जाम्‍माङ् के़वयिरो,

खिनिॽ आप्‍फेक् मुक्‍साम्‍मो नु

खिनिॽ यरिक् थक्‍सुबाहाॽओ निङ्‌वाॽ के़युक्‍खुम्‍बाल्‍ले़ चोगुल्‍ले़,

१४ खिनिॽ मनाहाॽरे़ खुन्‍छिॽ तक्‍ले़ङ्‌वाओ थङ् इक्‍लान् हुःक्‍लो,

खिनिॽ के़रे़क् यक्‍हाॽ वरे़ङ्‌ले़ङ् खाप्‍पुथ्‍यःङ् मे़मे़क्‍खुरो

हे़क्‍क्‍याङ् ते़न्‍धङ्‌ङो सल्‍मनरे़ बेथ-आर्बेले़न् थ्‍यःङ् चोगुबा हे़क्‍के–

खे़न् ये़म्‍मो माहाॽ खुन्‍छिॽ अङे़ःक्‌वा साहाॽनु सोसोरिक्

खाम्‍बाङ्‌ङो पिर्धाप् पिर्धाप् मे़धाप्‍सुसिआङ् वये़रो॥

१५ कम्‍भलॽरिक् बेथेलबासे, खिनिॽ साॽरिक् ताप्‍फे़ःम्‍बा

फे़न्‌याःम्‍बक्‍किल्‍ले़ चोगुल्‍ले़ खे़न् पोङ्‌दारो॥

खे़ल्‍ले़ याःन्‍दिक् खाओःत्‍तिल्‍ले़,

इस्राइलबा हाङ्‌ङिन् वरे़ङ्‌ले़ङ् खाप्‍पुथ्‍यःङ् मे़मे़क्‍खुरो॥”

पिफ्‍युङ् के़जोःक्‍पाहाॽ निङ्‌वाॽफुमाङ्‌ङिल्‍ले़ लुङ्‌माॽ तुक्‍तुसि

११

“आल्‍ल इस्राइले़न् लत्‍छा अङे़ःक्‌वा वये़रो

खे़ब्‍याङ् आङ्‌गाॽ खे़न् लुङ्‌माॽ तुक्‍तुङ्‌लो,

हे़क्‍क्‍याङ् आप्‍फेक् आस्‍सान् मिस्र लाजेॽलाम् उःत्‍तुङ्‌लो॥

२ कर आक्‍खे़न् आक्‍खे़न्‍ले़ङ् आङ्‌गाॽ खे़ङ्‌हाॽ उःत्‍तुङ्‌सिङ्,

खे़म्‍म्‍याक् खे़म्‍म्‍याक्‍के खे़ङ्‌हाॽ आङ्‌गाॽलाम् माःङ्‌घा मे़बोःक्‍खे़रो॥

खे़ङ्‌हाॽरे़ बाल माङ्‌हाॽओ सिदुङ्‌जभा मे़दोन्‍दुरो,

हे़क्‍क्‍याङ् खे़ङ्‌हाॽरे़ नावा चइःत्‍हाॽओ सुक्‍पा मे़हाःन्‍दुरो॥

३ एफ्राइम्‍मिन् हुक्‍को के़दे़म्‍बाआङ् लाङ्‌घेःक्‍मा के़हुॽबाग आङ्‌गाॽए वयाङ्‌लो,

कर आङ्‌गाॽ खे़ङ्‌हाॽ वेःन्‍दुङ्‌सिङ् फाॽआङ् कुसिङ् मे़न्‍निःत्‍तुन्‍लो॥

४ आङ्‌गाॽ खे़ङ्‌हाॽ मे़न्‍छाम्‍गे़न् याप्‍मि मिःम्‍जिबा थाक्‍पाःल्‍ले़,

लुङ्‌माॽ तुक्‍मा इघेःङ्‌ङिल्‍ले़ खेःक्‍खुङ्‌सिङ्‌ङाङ् तिःक्‍तुङ्‌सिङ्‌लो॥

खे़ङ्‌हाॽरे़ खुन्‍छिॽ सित्‍लाओलाम् खे़ःप्‍सिङ्‌ङिन् खे़त्‍तुङ्‌लो

हे़क्‍क्‍याङ् कुजा चाःप्‍मासिरे़ लागि आङ्‌गाॽ अःक्‍खुम् फन्‍छिङ्‌ङारो॥

५ “खे़ङ्‌हाॽ आङ्‌गाॽ ले़प्‍माङ् नुःङ्‌मा मे़न्‍दे़न्‍ने़न्‍लो,

हे़क्‍क्‍याङ् मिस्र ले़प्‍माङ् मे़नुङ् मे़बेःक्‍लो,

हे़क्‍क्‍याङ् खे़ङ्‌हाॽ अस्‍सुरिहाॽरे़ मे़युक्‍तुसिरो॥

६ खे़ङ्‌हाॽरे़ खुन्‍छिॽ ये़क्‌यक्‍हाॽओ ताभेहाॽ मे़हिक्‍खुरो,

हे़क्‍क्‍याङ् खे़ङ्‌हाॽरे़ खुन्‍छिॽ लाम्‍धेःत्‍हाॽरे़ कुधेःक्‍माहाॽ मे़यन्‍छुरो,

खे़ङ्‌हाॽरे़ खुन्‍छिॽ चोःक्‍मा मे़गोःत्‍तुबा पाःन्‍हाॽ मे़नुप्‍सु मे़बिरुसिरो॥

७ आमनाहाॽरे़ आङ्‌गाॽलाम् नुङ्‌मा पेःक्‍मा निःन्‍धो मे़जोगुआङ् वाॽरो॥

खे़ङ्‌हाॽरे़ के़रे़क्‍नुःल्‍ले़ यम्‍बा निङ्‌वाॽफुमाङ्‌ङिन्‍ने

पेलि मे़भाक्‍तुसाङ् खुने़ॽ खे़ङ्‌हाॽ थो मे़भोःक्‍खुसिन्‍लो॥

८ “एफ्राइमए, आङ्‌गाॽ खे़ने़ॽ आक्‍खेलॽरिक् ले़प्‍मा सुक्‍ने़ग!

इस्राइलए, आक्‍खेलॽरिक् निङ्‌मिहाॽरे़ खुन्‍छिॽ हुक्‍को थामा सुक्‍ने़बे?

खे़ने़ॽ आभेलॽरिक् अदमान् हे़क्‍के ले़प्‍मा सुक्‍ने़बे?

आङ्‌गाॽ आभेलॽरिक् सबोयिमे़न् हे़क्‍तङ्‌बा चोःक्‍मा सुक्‍ने़बे!

आङ्‌गाॽ आसिक्‍लुक्‍मे़न् आङ्‌गाॽ आसिगाङ्‌ङे नुःक्‍तुङ्‌ङाङ् वाॽरो॥

आङ्‌गाॽ साॽरिक् आलुङ्‌माॽ स्‍याःत् के़लॽबा पोःक्‍खाङ्‌ङाङ् वाॽआरो॥

९ आङ्‌गाॽ साॽरिक् के़बोःक्‍पा आसाक्‍के़न्‍निन् मे़धाआन्‍लो,

आङ्‌गाॽ एफ्राइम्‍मिन् याम्‍मो मे़म्‍भै मे़जोगुङ्‌ङिन्‍लो॥

थेआङ्‌भे़ल्‍ले़ आङ्‌गाॽ मनाआ मे़ःन्‍नारो, कर निङ्‌वाॽफुमाङ्‌आरो,

खिनिॽ लुम्‍मो के़वाॽबा के़रे़क्‍नुःल्‍ले़ सेसेबा–

आङ्‌गाॽ आसिक् पोःक्‍मो खिनिॽओ मे़दाआन्‍लो॥

१० खे़ङ्‌हाॽरे़ यहवे दाङ्‌बे़न् मे़दिम्‍दु मे़नाःत्‍तुरो,

खुने़ॽ खिरिङ्‌बा कुइसिःक् हुःक् हुःक् लॽरिक् हुःक्‍लो,

आल्‍ल खुने़ॽ हुःक्‍किल्‍ले़

खुने़ॽ कुस्‍सा अङे़ःक्‌वाहाॽ मे़यङ्‌ल नाम्‍धा पिसाङ्‌लाम् मे़भे़न्‍लो॥

११ खे़ङ्‌हाॽ मिस्र लाजेॽलाम् पुसाहाॽ कुइसिःक्

हे़क्‍क्‍याङ् अस्‍सुरलाम् साप्‍पे़त्‍त्रुःक्‍मा कुइसिःक्

खे़ङ्‌हाॽ थे़गक्‍कक्‍ना मे़यङ्‌ल मे़भे़न्‍लो॥

आङ्‌गाॽ खे़ङ्‌हाॽ खुन्‍छिॽ आप्‍फेक् हिम्‍मो युक्‍खुङ्‌सिङ्‌लो,”

यहवे दाङ्‌बे़ल्‍ले़ उवा चोगुआङ् वाॽरो॥

इस्राइल नु यहुदाओ खुम्‍दिङ्

१२ एफ्राइमरे़ कुइङ्‌ले़क् नु इस्राइलबा हिम्‍सयङ्‌हाॽरे़ खुन्‍छिॽ

मे़न्‌वाॽमनाबा पाःन्‍हाॽरे़ आङ्‌गाॽ कबाङ्‌ङाङ् वाॽरो॥

हे़क्‍क्‍याङ् यहुदान् निङ्‌वाॽफुमाङ्‌ङिल्‍ले़ नु

नसाःन्‍साबा सेसेबाल्‍ले़ कुदक्‍ले़ङ्‌वाओ पोगे़आङ् वाॽरो॥

इस्राइलरे़ लायो चोगु

१२

इफ्राइम्‍मिन् चक्‍मे़ल्‍लॽए सुरित् केजङ् चाःत्‍छिङ्‌ल,

खे़ल्‍ले़ के़रे़क् ये़न् नाङ्‌गे़न् पिसाङ्‌बा सुरित्‍ते़न् नाःत्‍तुरो,

हे़क्‍क्‍याङ् खे़ल्‍ले़ इङ्‌ले़क् नु मनासे़प्‍मा याःम्‍बक्‍हाॽ फोसुरो॥

खे़ल्‍ले़ अस्‍सुरे़न्‍नु नादङ् चोगुरो,

खे़ब्‍याङ् मिस्रओ चैतुन निःङ्‌गेॽइन् हाङुरो॥

२ याकुबरे़ कुदक्‍ले़ङ्‌वाओ यहवे दाङ्‌बे़ल्‍ले़ लत्‍छा कुआप्‍तिक् वाॽरो,

हे़क्‍क्‍याङ् खुने़ॽ याकुबे़न्a खे़ल्‍ले़ कुये़प्‍ले़क् कुइसिःक् खुम्‍दिङ् पिरुरो॥

खे़ल्‍ले़ कुयाःम्‍बक् कुइसिःक् खुने़ॽओ कुले़क्‌वा हुङुरो॥

३ साप्‍पोःक्‍को खुने़ॽ कुम्‍भुॽरे़ कुलाङ्‌गाक्‍थिःम्‍बे़न् ते़म्‍सुरो,

हे़क्‍क्‍याङ् यम्‍बा पोःक्‍खे़आङ् यहुदान् निङ्‌वाॽफुमाङ्‌ङिन्‍नु थक्‍ते़रो॥

४ खुने़ॽ माङ्‌लाइङ्‌बे़न्‍नु थक्‍ते़आङ् खे़न् नाःन्‍दुरो,

खुने़ॽ हाबे़आङ् मुॽइसाम्‍ले़ लागि खे़न् पेलि फाक्‍तुरो,

खुने़ॽ बेथेलओ निङ्‌वाॽफुमाङ्‌ङिन् तुमुरो,

हे़क्‍क्‍याङ् खे़प्‍मो निङ्‌वाॽफुमाङ्‌ङिन् आनिॽनु ताॽजे़क्‍खे़रो–

५ खे़न् मुक्‍साम्‍दाङ्‌बा यहवे निङ्‌वाॽफुमाङ्‌लो,

खुने़ॽ कुमिङ्‌ङिन् यहवेरो॥

६ खे़ल्‍ले़ चोगुल्‍ले़ खिनिॽ आप्‍फेक् निङ्‌वाॽफुमाङ्‌ङो के़नुःक्‍खिरए पोङ्‌लो,

मिःम्‍जिन् नु खासे़न्‍निन् हाबा तक्‍ते़म् कत्‍ते़म्‍मे़ॽओ,

हे़क्‍क्‍याङ् चक्‍मे़ल्‍लॽए खिनिॽ निङ्‌वाॽफुमाङ्‌ङिन् हाङ्‌घे़म्‍मे़ॽओ॥

वेॽ खुम्‍दिङ्‌ङिल्‍ले़न् इङ्‌जाङ्

७ “ले़ङ्‌हङ् के़जोःक्‍पाहाॽरे़ मे़ङ्‌गे़प्‍मनाबा कुधाङ्‌माहाॽ मे़याङुरो,

इङ्‌ले़क् चोःक्‍मा खे़ङ्‌हाॽ खुन्‍छिॽ सिराॽथाङ्‌लो॥

८ एफ्राइम्‍मिल्‍ले़ पाःत्‍तुॽ,

‘आङ्‌गाॽ साॽरिक् याङ्‌साकुन्‍धेसाबा चोःक्‍कारो,

आङ्‌गाॽ के़गप्‍पा पोःक्‍खाङ्‌ङाङ् वाॽआरो॥

आङ्‌गाॽ के़रे़क् आयाङ्‌सा कुन्‍धेहाॽरे़ चोगुल्‍ले़

खे़ङ्‌हाॽरे़ आङ्‌गाॽओ थे़माआङ् फे़न्‌याःम्‍बक् नु लायो मे़ङ्‌घोसुन्‍लो॥’

९ “आङ्‌गाॽ यहवे खे़ने़ॽ के़निङ्‌वाॽफुमाङ्‌आरो,

आङ्‌गाॽ खे़ने़ॽ मिस्र लाजेॽलाम् थाक्‍ने़आङ् वाॽरो॥

निःन्‍धो के़बोङ्‌बा खे़ने़ॽ के़दङ्‌नाम्‍बा ये़न्‍नो कुइसिःक्

आङ्‌गाॽ खे़ने़ॽ याम्‍मो साःङ्‌गाहिम्‍मो वाॽमा पाङ्‌ने़रो॥

१० आङ्‌गाॽ माङ्‌निङ्‌वाॽपान् के़बाःप्‍पाहाॽनु ताॽजे़क्‍खाङ्‌लो,

आङ्‌गाॽ खे़ङ्‌हाॽ यरिक् सुफोहाॽ पिरुङ्‌सिङ्‌लो

हे़क्‍क्‍याङ् माङ्‌निङ्‌वाॽपान् के़बाःप्‍पाहाॽलाम् खे़दाॽ पाःन्‍हाॽ पिनिङ्‌लो॥

११ “थे गिलादे़न् कुॽइगे़भे़म्‍बा चोःक्‍पि?

खे़ल्‍ले़ कुमनाहाॽ कुसुम् मे़न्‍दम्‍मनाबा मे़जोःक्‍लो!

थे खे़ङ्‌हाॽरे़ गिलगालओ से़गम्‍बा पित्‍हाॽ सिदुङ्‌जभा मे़जोगुसिबि?

खे़ङ्‌हाॽरे़ खुन्‍छिॽ ले़त्‍ति तोःम्‍मादे़न्‍हाॽ के़क्‍चु थोःङ्‌मनाबा

इक्‍ताप्‍पो के़लुम्‍सिङ्‌बाआङ् के़ने़बा लुङ्‌हाॽ हे़क्‍तङ्‌बा पोङ्‌लो॥

१२ याकुबे़न् खे़त्‍छिङ्‌ङाङ् आरामबा लाजेॽओ पेरो,

इस्राइलरे़ लत्‍छा मेःत्‍ले़ लागि से़वारोबा याःम्‍बक् चोगुआङ् वये़रो,

हे़क्‍क्‍याङ् खुने़ॽ मेःत्‍ले़ लागि मे़ल्‍लुक्‍हाॽ चाराम्‍सुसिरो॥

१३ यहवे दाङ्‌बे़ल्‍ले़ माङ्‌निङ्‌वाॽपान् के़बाःप्‍पा थिक् याङुआङ्

इस्राइले़न् मिस्र लाजेॽलाम् लःत्‍तु थाक्‍तुरो,

हे़क्‍क्‍याङ् माङ्‌निङ्‌वाॽपान् के़बाःप्‍पा थिक् याङुआङ्

खुने़ॽ इस्राइले़न् कम्‍ब्राङ् मे़त्‍तुरो॥

१४ कर एफ्राइम्‍मिल्‍ले़ खुने़ॽ साॽरिक् कुसिक् फोःक्‍खुआङ् वाॽरो,

खे़ल्‍ले़ माक्‍खिॽसिवा से़सुबाल्‍ले़ आप्‍तिक्‍किन्

कुन्‍दाङ्‌बाल्‍ले़ खे़ल्‍ले़ए कुसम्‍धाङ् वाॽर याःन्‍दुरो,

खम्‍भ्‍याङ् खे़ल्‍ले़ पाःन्‍धिक्‍मा कुआप्‍तिक्‍के़ल्‍ले़ कुलेक्‌वा नुःक्‍तुरो॥”

a 

१२:२ याकुबरे़ कुबेन् खुने़ॽ कुलाङ्‌गाक्‍थिम्‍बे़न् ते़म्‍सु पोःङ्‌ॽ॥

इस्राइले़न् कुनुप्‍मा खुम्‍दिङ् पिमा इङ्‌जाङ्

१३

एफ्राइम्‍मिन् पारे़ल्‍ले़ मनाहाॽ मे़यक्‍खे़रो,

इस्राइलओ खे़न् थाःङ्‌धाःङ् मे़भोःक्‍खुरो॥

कर खे़ल्‍ले़ बाल माङ्‌ङिन् माङ्‌से़वा मे़त्‍तुरो

हे़क्‍क्‍याङ् आप्‍तिक्‍साबा पोःक्‍खे़आङ् खे़न् स्‍ये़रो॥

२ आल्‍ल खे़ङ्‌हाॽरे़ आल्‍लसाङ् यरिक् लायो मे़जोगुरो,

खुन्‍छिॽ आप्‍फेक् लागि खुन्‍छिॽ युप्‍पाहाॽलाम्

खे़ङ्‌हाॽरे़ योःम्‍मनाबा नावाइत्‍लाहाॽ मे़धगुसिरो,

इग्र मिक्‍ले़ङ्‌मालाम् कुइत् लःप्‍मनाबा नावाइत्‍लाहाॽ

खे़ङ्‌हाॽ के़रे़क् चोबेगुहाॽरे़ मे़जोगुबा याःम्‍बक्‍लो॥

कन् मनाहाॽरे़ खुन्‍छिॽ याःम्‍बेओ मे़बाःत्‍तुआङ् वाॽरो,

“कन्‍हाॽ सिदुङ्‌जभा तोःन्‍दे़म्‍सिम्‍मे़ॽओ

पित्‍सात् नावाइत्‍लाहाॽ चुप् मे़त्‍ते़म्‍सिम्‍मे़ॽओ!”

३ कल्‍ले़चोगुल्‍ले़ खे़ङ्‌हाॽ तानाम्‍बा खाॽमित्,

आन्‍देःन् हारा के़योःम्‍बा के़बेःक्‍पा सेःक्‌वा,

सुरित् केजङ्‌ङिल्‍ले़ चाधाम्‍मादे़न्‍नोलाम् फे़सुदेॽरुबा चासिप् नु

पेधाःप्‍पोलाम् के़लःम्‍बा मिःक्‍खुॽ कुइसिःक् मे़बोङ्‌लो॥

४ “कर आङ्‌गाॽग यहवे खिनिॽ निङ्‌वाॽफुमाङ्‌आरो,

आङ्‌गाॽ मिस्र लाजेॽलाम् खिनिॽ लःत्‍निङ्‌ङाङ् थाक्‍निङ्‌ङाङ् वाॽरो॥

आङ्‌गाॽनुःल्‍ले़ वेॽ आत्‍तिन् माङ्‌ङिन्‍नाङ्, वेॽ आत्‍तिन्

से़न्‍लप्‍दाङ्‌बे़न्‍नाङ् खिनिॽ के़न्‍दाःक्‍तुम्‍मिन्‍लो॥

५ मुरे़ःक् खारे़ःक् थेआङ् के़होःप्‍पा ये़ःङ्‌घादे़न्‍नो,

इग्र साॽरिक् नाम्‍गे़से़ःक्‍पा लाजेॽओ आङ्‌गाॽए

खिनिॽ कम्‍ब्राङ् मे़त्‍निङ्‌ङाङ् वये़रो॥

६ आङ्‌गाॽ खे़ङ्‌हाॽ कुजा चाःत्‍तुङ्‌सिङ्‌ङिल्‍ले़,

खे़ङ्‌हाॽ मे़घासे़आङ् खुन्‍छिॽ सिक्‍एःप्‍तुरो॥

खे़ङ्‌हाॽ मे़घासे़आङ् खुन्‍छिॽ सिक्‍एःप्‍तुल्‍ले़,

खे़ङ्‌हाॽ आङ्‌दिङ् के़लॽबा मे़बोःक्‍खे़रो

खे़न् एगाङ् खे़ङ्‌हाॽरे़ आङ्‌गाॽ निङ्‌वाॽ मे़भेःत्‍छाङ्‌लो॥

७ कल्‍ले़चोगुल्‍ले़ आङ्‌गाॽ खे़ङ्‌हाॽओ खिरिङ्‌बा हे़क्‍के ताआरो,

थे़रिङ्‌बा हे़क्‍के आङ्‌गाॽ खुन्‍छिॽ लाम्‍मो सुगुङ्‌सिङ्‌ङाङ् युङ्‌ङारो॥

८ कुस्‍साहाॽ मे़नाप्‍तुमा कुम्‍मामा माःॽयुःल्‍ले़ थे़ःक्‍खुसिबा हे़क्‍के

खे़ङ्‌हाॽरे़ खुन्‍छिॽ ने़रे़त्‍ते़न् थिःक्‍तुङ्‌लो॥

खिरिङ्‌बा हे़क्‍के आङ्‌गाॽ खे़ङ्‌हाॽ खामुङ्‌सिङ्‌लो,

ताम्‍भुङ् थक्‍साःल्‍ले़ खे़ङ्‌हाॽ थे़ःक्‍खुसिरो॥

९ “इस्राइलए, आङ्‌गाॽ खिनिॽ मे़म्‍भै चोःक्‍निङ्‌लो,

थेआङ्‌भे़ल्‍ले़ खिनिॽ आङ्‌गाॽ आदक्‍ले़ङ्‌वाओ,

कुभाॽबाङ्‌ङिल्‍ले़ कुदक्‍ले़ङ्‌वाओ के़वयिरो॥

१० खिनिॽ के़बाःत्‍तुम्‍माङ् वाॽरो,

‘आनिगे लत्‍छा हाङ् नु हाङ्‌साहाॽ आबिरे़ॽओ॥’

खिनिॽ ताङ्‌से़ःप्‍मा के़सुक्‍पा, खिनिॽ हाङ्‌ङिन् आत्‍ति वाॽबे?

खिनिॽ के़रे़क् पाङ्‌जुहाॽओबा युक्‍साबाहाॽ आत्‍तो मे़वाॽबे?

११ कल्‍ले़चोगुल्‍ले़ आङ्‌गाॽ आयाःक्‍ले़ॽमो खिनिॽ लत्‍छा हाङ् पिनिङ्‌लो,

हे़क्‍क्‍याङ् साॽरिक् आसिक् पोःक्‍मो खे़न् फोःक्‍खुङ्‌ङाङ् तेॽरुङ्‌लो॥

१२ “एफ्राइमरे़ कुआप्‍तिक्‍किन् लुम्‍मनाआङ् वाॽरो,

खे़ल्‍ले़ कुलायोहाॽ साप्नाआङ् ने़रो॥

१३ मे़न्‍छुमान् सागप्‍मा तुङ्‌ङिल्‍ले़ तरुबा हे़क्‍के

खे़न् तुक्‍खे़ःन् एफ्राइमओ तारो,

कर खे़न् कुने़हि मे़न्‍दुम्‍मनाबा अङे़ःक्‌वा हे़क्‍के़ लॽरो,

सावाःन्‍छिङ्‌मा ये़म्‍मो खे़न् कुलःम्‍मा लाम्‍मो मे़दोःन्‍छिङ्‌ङिल्‍लो॥

१४ “आङ्‌गाॽ खे़ङ्‌हाॽ इपुङ्‌ङिल्‍ले़a कुमुक्‍कोलाम्

आङ्‌गाॽ कुमे़ल्‍लुङ् हुङुङ्‌ङाङ् थे़ॽरुङ्‌सिङ्‌लो,

आङ्‌गाॽ खे़ङ्‌हाॽ सिमालाम् से़न्‍लप् पिरुङ्‌सिङ्‌लो॥

सिमाए, खे़ने़ॽ के़माङ्‌दुक्‍मे़ल्‍ले़ कुमिन्‍देहाॽ आत्‍ति वाॽबे?

इपुङ्‌ङे, खे़ने़ॽ के़मे़ङ्‌मान् आत्‍तो वाॽग?

१५ आप्‍फेक् कुम्‍भुॽ कुन्‍साॽहाॽरे़ खुन्‍छिॽ लुम्‍मो

एफ्राइमे़न् नुॽदासाङ् आङ्‌गाॽ खे़न् लुङ्‌माॽ मे़दुक्‍कान्‍लो॥

यहवे दाङ्‌बालाम् नाङ्‌गे़न् पिसाङ्‌बा सुरिःत्‍तिन्

मुरे़ःक् खारे़ःक् थेआङ् के़होःप्‍पादे़न् ले़प्‍माङ् लाम् हुभे़न्‍लो॥

खे़ल्‍ले़ कुज्‍वाःत् वबुन्‍दाक्‌वान् चप्‍प्रे़क् चप्‍लो,

हे़क्‍क्‍याङ् खे़ल्‍ले़ कुवाबाक्‍किन् सर्गे़ङ् हेबेःक्‍लो॥

खे़ल्‍ले़ के़रे़क् इमे़ल्‍लुङ्‌बा कुजिगक्‌वा युङ्‌मादे़न्‍निन् मे़नाप्‍तुरो॥

१६ सामरियाबा मनाहाॽरे़ खुन्‍छिॽ आप्‍तिक्‍किल्‍ले़ खुम्‍दिङ् खोमाए पोङ्‌लो,

थेआङ्‌भे़ल्‍ले़ खुन्‍छिॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ

खे़ङ्‌हाॽ पिफ्‍युङ्‌बा मे़बोःक्‍खे़आङ् मे़वाॽरो॥

खे़ङ्‌हाॽ ताभेःल्‍ले़ लरे़ःङ्‌भरे़ःङ् मे़सोन्‍दुसिरो

खे़ङ्‌हाॽरे़ खुन्‍छिॽ अङे़ःक्‌वा साहाॽ खाम्‍बाङ्‌ङो मे़धाप्‍सुसिरो,

हे़क्‍क्‍याङ् मे़न्‍छुक्‍मा के़वाॽमा खे़ङ्‌हाॽरे़

खुन्‍छिॽ मे़न्‍छुमाहाॽरे़ खुन्‍छि साप्‍पोक्‍के़न् मे़जिरुसिरो॥”

a 

१३:१४ हिब्रुओ खे़मादिङ् यङ्‌सङ् पत्॥

होसेःल्‍ले़ इस्राइल्‍ले़न् निङ्‌वाॽफुमाङ्‌ङो नुःक्‍खे़ॽ मे़त्‍तु

१४

इस्राइलए, यहवे के़निङ्‌वाॽफुमाङ्‌ङो नुःक्‍खे़ त्‍ये़ॽओ,

खे़ने़ॽ के़लायोहाॽरे़ए खे़ने़ॽ के़सोःन्‍दे़आङ् वाॽरो॥

२ पाःन्‍जाःक्‍हाॽ याङ्‌ङासिम्‍मे़ॽआङ् यहवे दाङ्‌बाओ नुःक्‍खे़म्‍मे़ॽओ,

खुने़ॽ मे़त्‍ते़म्‍मे़ॽ, “आनिगे के़रे़क् लायोन् ले़प्‍मि चोगे़ आबिरे़ॽओ

खे़म्‍ब्‍याङ् आनिगे लुङ्‌माॽ आदुक्‍ते़ॽआङ् आदाःक्‍ते़ॽओ,

खे़म्‍ब्‍याङ् आनिगे मुरालाम् के़लःम्‍बा सिदुङ्‌जभान् तोःम्‍मा सुक्‍तुम्‍बे़रो॥

३ अस्‍सुरे़ल्‍ले़ आनिगे ताङ्‌से़ःप्‍मा मे़सुक्‍तिगे़न्‍लो,

थङ्‌ङोबा अन्‍हाॽ आनिगे मे़युक्‍तुम्‍सिम्‍बे़न्‍लो॥

आनिगे आप्‍फेक् हुक्‍किल्‍ले़ चोगुम्‍सिम्‍बे़बा पाःन्‍हाॽ

याम्‍मो आभे़ल्‍ले़आङ् ‘आनिगे माङ्‌से’ मे़मे़त्‍तुसिम्‍बे़न्‍लो,

थेआङ्‌भे़ल्‍ले़ ये़त्‍छा होॽदोक्‍हाॽरे़ खे़ने़ॽलाम् लुङ्‌माॽ तुक्‍मा मे़घोसुरो॥”

इस्राइलरे़ कुलागि कुसङ् हिङ्‌मा माङ्‌हुप्

४ “खे़ङ्‌हाॽ आङ्‌गाॽलाम् ताप्‍मे़बे़ॽरे़बालाम् वेःन्‍दुङ्‌सिङ्‌लो,

आङ्‌गाॽ खे़ङ्‌हाॽ आम्‍भाए लुङ्‌माॽ तुक्‍तुङ्‌सिङ्‌लो,

थेआङ्‌भे़ल्‍ले़ आसाक्‍के़न्‍निन् खे़ङ्‌हाॽलाम् नुःक्‍खे़आङ् वाॽरो॥

५ आङ्‌गाॽ इस्राइलिहाॽरे़ लागि सेःक्‌वा हे़त्‍तङ्‌बा पोङ्‌ङारो,

आङ्‌गाॽ ले़क्‌वा फुङ् कुइसिःक् फे़क्‍कारो

ले़बनानबा साम्‍माङ्‌सिङ् हे़क्‍के खे़ल्‍ले़ कुसाःप् लेःत्‍छिङ्‌लो॥

६ खे़ल्‍ले़ खारक् के़लःम्‍बा कुजङ्‌हाॽ पोधाङ्‌लो,

खे़ल्‍ले़ कुहाङ्‌वा कुमाङ्‌वान् चैतुन सिङ्‌बुङ् हे़क्‍तङ्‌बा पोङ्‌लो,

खे़ल्‍ले़ कुनाम्‍से़मे़न् ले़बनानबा साम्‍माङ्‌सिङ्‌हाॽ हे़क्‍के लॽरो॥

७ मनाहाॽ याम्‍मो खे़ल्‍ले़ इःप्‍तुबादे़न्‍नो मे़युङ्‌लो,

माःक्‍कि कुइसिःक् खे़न् हुरुम् हुरुम् लॽरिक् पोधाङ्‌लो

हे़क्‍क्‍याङ् चे़ल्‍ले़क्‍सेःल्‍ले़ कुबुङ् हे़क्‍के खे़न् फे़क्‍लो,

खम्‍भ्‍याङ् कुमिङ्‌ङिन् ले़बनानबा चे़ल्‍ले़क्‍सेॽ थि हे़क्‍के से़रो॥

८ “एफ्राइमए, नावाइत्‍लाहाॽनु आङ्‌गाॽ थे़मा चोगुङ्‌बे?

आङ्‌गाॽ खे़न् नुगप् पिरुङ्‌ङाङ् आङ्‌गाॽ कम्‍ब्राङ् मे़त्‍तुङ्‌लो॥

आङ्‌गाॽग सरेःक्‌याःप्‍पा आःङ्‌ङिल्‍ले़ कुबुङ् हे़क्‍के लॽआरो,

इङ्‌गाॽलाम्‍मे खे़ने़ॽ कुजाॽ के़बप्‍पा के़बोङ्‌लो॥

कुनुप्‍मा पाःन्‍हाॽ

९ सिक्‍कुम्‍साबा हात् वाॽबे? खे़ल्‍ले़ कन् पाःन्‍हाॽ निङ्‌वाॽ इःत्‍तुरो,

खासिङ् के़निःप्‍पा हात् वाॽबे? खे़ल्‍ले़ कन् पाःन्‍हाॽ कुसिङ् निःत्‍तुरो॥

यहवे दाङ्‌बे़ल्‍ले़ कुलाम्‍हाॽ तोॽतोःम्‍बा चोक्‍लो,

साम्‌योबा मनाहाॽ खे़प्‍मोए लाङ्‌मे़घेःक्‍लो,

कर पिफ्‍युङ्‌बाहाॽ खे़प्‍मो मे़दोःक्‍काङ् मे़जोन्‍लो॥”

योएलरे़ कुसाप्‍पन्

साप्‍पन् निसुम्

माङ्‌निङ्‌वाॽपान् के़बाःप्‍पा योएलरे़ कुयाःम्‍बेओ चबे़ःत्‍छिक् पाःन्‍लक् इङ्‌घङ् खोदे़त्‍ते़आङ् वाॽ॥ खे़न् आभे़ल्‍ले़ सावाःन्‍छिङ् हे़क्‍क्‍याङ् आक्‍ख्‍यारिक् इरिक् हिङे़ के़लॽबा पान् थेआङ् निःन्‍धो होप्॥ कर पोङ्‌मा के़सुक्‍पा पान् थे वाॽभे़ल्‍ले़ ये़सु ख्रिस्‍ते़न् सावाःन्‍छिङ्‌मानुःल्‍ले़ ४०० इग्र ५०० तङ्‌बे तगि फारसिहाॽरे़ हाङ्‌युक् मे़जोगुबा ये़म्‍मो कन् साप्‍पन्‍निन् साप्‍मा याःम्‍बक् पोःक्‍खे़आङ् वये़॥ यहुदा लाजेॽओ निःङ्‌घुक्‌वा मे़गे़रे़बा नु साङ्‌यागे़आङ् खे़न् लाजेन् खाप्‍पुथ्‍यःङ् पोःक्‍खे़बा पाःन्‍निन् योएलरे़ चे़क्‍खु पाःत्‍तुआङ् पत्॥ यहवे दाङ्‌बे़ल्‍ले़ के़दाबा कुये़न्‍हाॽरे़ कुयाःम्‍बेओ, खुने़ॽ साम्‌योबा कुनिङ्‌वाःल्‍ले़ कुदक्‍ले़ङ्‌वाओ के़बोक्‍पाहाॽ खुम्‍दिङ् पिरुसि के़लॽबा पाःन्‍निल्‍ले़ कुयाःम्‍बेओ कन् तुक्‍खेवा पाःन्‍हाॽलाम् योएलरे़ सुफो निसुआङ् वये़॥

यहवे दाङ्‌बे़ल्‍ले़ मनाहाॽ लायो चोःक्‍मा मे़हिन्‍ल फाॽआङ् उःत्‍तुसिबा नु खुने़ॽ आप्‍फेक् कुमनाहाॽ याम्‍मो तगिबा याक्‍नाम्‍मो फोङ्‌मासिरे़ लागि मुॽइसाम् पिरुसिबा माङ्‌हुप्‍पिल्‍ले़ कुयाःम्‍बेओ योएलरे़ मनाहाॽ चे़क्‍तुसिॽ॥ निङ्‌वाॽफुमाङ्‌ङिल्‍ले़ खुने़ॽ कुसेसे माङ्‌ङिन् खुने़ॽ के़रे़क् कुमनाहाॽ, के़रे़क् ये़म्‍बित्‍छाहाॽ, मे़न्‍छुमाहाॽ, थाङ्‌बे़न् नु खदाक्‍मिहाॽ पिरुसिॽ फाॽआङ् योएलरे़ पाःत्‍तुरो॥

ताङ्‌बा थामिङ्

निःङ्‌घुक्‌वाहाॽरे़ खाप्‍पुथ्‍यःङ् मे़जोगु १:१–२:१७

याम्‍मो युक्‍सिङ् चोःक्‍मा माङ्‌हुप् २:१८-२७

यहवे दाङ्‌बे़ल्‍ले़ कुये़न् २:२८–३:२१

योएलरे़ कुसाप्‍पन्

निःङ्‌घुक्‍हाॽरे़ पोगुगे़न् कुजाहाॽ खाप्‍पुथ्‍यःङ् मे़मे़क्‍खु

१

पतुएलरे़ कुस्‍सा योएलओ के़रे़बा यहवे दाङ्‌बे़ल्‍ले़ कुइङ्‌घङ्॥

२ लाम्‍लोबासे, खिनिॽ कन् पाःन्‍निन् खे़प्‍से़म्‍मे़ॽओ,

लाजेॽओबा यक्‌युङ्‌बासे, नुरिक्‍काङ् खे़प्‍से़म्‍मे़ॽओ॥

थे खिनिॽ ये़म्‍मो इग्र खिनिॽ पाधे़बाहाॽरे़ खुन्‍छिॽ ये़म्‍मो

अक्‍तङ्‌बा पान् आप्‍फाल्‍ले़ पोःक्‍खे़आङ् वये़बे?

३ खिनिॽ साएहाॽ कन् पाःन्‍निन् मे़त्‍ते़म्‍सिम्‍मे़ॽओ,

हे़क्‍क्‍याङ् खिनिॽ साहाॽरे़ खुन्‍छिॽ साहाॽ मे़मे़त्‍तुसिररो,

हे़क्‍क्‍याङ् खे़ङ्‌हाॽरे़ खुन्‍छिॽ साएहाॽरे़

खे़न् एगाङ्‌बा थाःक्‍हाॽ मे़मे़त्‍तुसिररो॥

४ कुबन्‍ज्‍याङ्‌मा निःङ्‌घुक्‌वा च्‍याःक्‍हाॽरे़ मे़ले़रु मे़धबान्

खे़न् के़वे़म्‍बा निःङ्‌घुक्‌वाहाॽरे़ मे़जरो,

के़वे़म्‍बा निःङ्‌घुक्‌वाहाॽरे़ मे़ले़रु मे़धबान्

खे़न् यम्‍ब्‌यम्‍बा निःङ्‌घुक्‌वाहाॽरे़ मे़जमे़देसुरो,

यम्‍ब्‌यम्‍बा निःङ्‌घुक्‌वाहाॽरे़ मे़ले़रु मे़धबान्

खे़न् कुदुम्‍स्‍याक् निःङ्‌घुक्‌वाहाॽरे़ मे़जमे़देसुरो॥

५ थिःल्‍ले़ के़मसिङ्‌बासे, सोरे़म्‍मे़ॽआङ् हाबे़म्‍मे़ॽओ,

खिनिॽ के़रे़क् चे़ल्‍ले़क्‍सेॽ थि के़धुङ्‌बासे॥

कुबोक् चे़ल्‍ले़क्‍सेॽ थिःल्‍ले़ लागि मेरिङ् थक्‍ते़म्‍मे़ॽओ,

थेआङ्‌भे़ल्‍ले़ खे़न् हाबा खिनिॽ मुराओलाम्‍बाए

खिनिॽ के़म्‍नाप्‍ति के़म्‍देॽरिआङ् वाॽरो॥

६ निःप्‍मे़न्‍देत् खानिःत् के़वाॽबा मुक्‍साम्‍साबा

मे़न्‍छाम् सुवाङ्‌ङिल्‍ले़ आलाजेन् फत्‍तुआङ् वाॽरो॥

खे़ल्‍ले़ कुहाबोॽबाहाॽ खिरिङ्‌बाल्‍ले़न् हे़क्‍के लॽरो

हे़क्‍क्‍याङ् खे़ल्‍ले़ कुगेःङ्‌हाॽ थे़रिङ्‌मे़ल्‍ले़न् हे़क्‍के लॽरो॥

७ खे़न् सुवाङ्‌ङिल्‍ले़ आजे़ल्‍ले़क्‍सेॽहाॽ मुरे़ःक् खारे़ःक् चोगुआङ् ने़रो,

हे़क्‍क्‍याङ् पःत्‍छेल्‍ले़ कुबुङ्‌हाॽ थ्‍यःङ् मे़जोगुआङ् युङ्‌लो

खे़ङ्‌हाॽरे़ कुबोराक्‍हाॽ फसुःक्‌याःप्‍पा पोःक्‍खे़र थारिक्

हार्दिक् हार्दिक् मे़धिक्‍तुआङ् युङ्‌लो॥

८ मे़न्‍छ्‌या वाॽबा ये़म्‍मो के़सिबा कुये़म्‍बाःल्‍ले़ लागि

सागि चाङ् के़जाक्‍सिङ्‌माआङ् मेरिङ् के़धक्‍मा

सिसागे़न् मे़न्‍छ्‌यान् कुइसिःक् खिनिॽ हाबे़म्‍मे़ॽओ॥

९ यहवे दाङ्‌बे़ल्‍ले़ कुहिम्‍मो पोगुगे़न् कुजा सिदुङ्‌जभा नु

चे़ल्‍ले़क्‍सेॽ थि सिदुङ्‌जभा तोःम्‍मा नाॽरे़आङ् वाॽरो॥

यहवे दाङ्‌बे़ल्‍ले़ कुदगि माङ्‌से़वा याःम्‍बक् के़जोःक्‍पा

खे़न् निङ्‌वाॽफुसाम्‍बाहाॽ मेरिङ् मे़धक्‍लो॥

१० इक्‍ताप्‍हाॽ मुरे़ःक् खे़रे़ःक् पोःक्‍खे़आङ् ने़रो,

हे़क्‍क्‍याङ् लाजेॽ सिङ्‌बुङ्‌ङिन् मेरिङ् थक्‍काङ् ने़रो॥

पोगुगे़न् कुजाहाॽ थेनाधे चासोःक्‍ते़आङ् ने़रो,

कुबोक् चे़ल्‍ले़क्‍सेॽ थिन् सर्गे़ङ् हेरे़बेरो,

चैतुन निःङ्‌गेॽइन्‍नाङ् वरे़ङ्‌ले़ङ् चबे़घे़रे़रो॥

११ याःम्‍बुरिबासे, खिनिॽ निङ्‌वाॽ तुक्‍खे च्‍ये़म्‍मे़ॽओ,

चे़ल्‍ले़क्‍सेॽ इक्‍ताप् के़लेःप्‍पासे, मेरिङ् थक्‍ते़म्‍मे़ॽओ॥

मासि नु हःक्‍सिःल्‍ले़ लागि निङ्‌साङ् पुक्‍मो थ्‍ये़म्‍मे़ॽओ,

थेआङ्‌भे़ल्‍ले़ इक्‍ताप्‍पोबा चाःन् थ्‍यःङ् पोःक्‍खे़आङ् ने़रो॥

१२ चे़ल्‍ले़क्‍सेल्‍ले़ कुबुङ्‌ङिन् हेरे़बेआङ् युङ्‌लो,

हे़क्‍क्‍याङ् पःत्‍छेल्‍ले़ कुबुङ्‌हाॽ इसुॽरुबेआङ् युङ्‌लो॥

फुॽले़सेॽ, यारुम्‍सेॽ नु नाङ्‌सेल्‍ले़ कुबुङ्‌हाॽ, इग्र

इक्‍ताप्‍पोबा के़रे़क् सिङ्‌बुङ्‌हाॽ हेरे़बेआङ् युङ्‌लो॥

से़क्‍खासाङ् मे़न्‍छाम् सुवाङ्‌ङिल्‍ले़ कुसःप्‍मान् होप्‍लो॥

१३ निङ्‌वाॽफुसाम्‍बासे, सगितेत् चाक्‍खे़म्‍मे़ॽओ

हे़क्‍क्‍याङ् खिनिॽ मेरिङ् थक्‍ते़म्‍मे़ॽओ,

ले़त्‍ति तोःम्‍मादे़न्‍नो माङ्‌से़वा के़जोःक्‍पासे, हाबे़म्‍मे़ॽओ॥

आङ्‌गाॽ आनिङ्‌वाॽफुमाङ्‌ङिल्‍ले़ कुसे़वारोबासे,

खिनिॽ सगितेत् चाक्‍खे़म्‍मे़ॽआङ् नाम्‍दाःत्‍छे़म्‍मे़ॽओ,

थेआङ्‌भे़ल्‍ले़ खिनिॽ निङ्‌वाॽफुमाङ्‌ङिल्‍ले़ कुहिम्‍मो

पोगुगे़न् कुजा सिदुङ्‌जभाहाॽ नु चे़ल्‍ले़क्‍सेॽ सिजःङ्‌वा

सिदुङ्‌जभाहाॽ तोःम्‍मा मे़ले़रुआङ् वाॽरो॥

१४ सेसे तःक्‍ने़त् युङ्‌मारे़ लागि उवा चोगे़म्‍मे़ॽओ,

सेसे चुम्‍लुङ् युङ्‌से़ मनाहाॽ उःत्‍ते़म्‍सिम्‍मे़ॽओ॥

यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुहिम्‍मो लाजेॽबा

के़रे़क् मनाहाॽ नु लाम्‍लोबाहाॽ सुप्‍से़म्‍से़ॽओ

हे़क्‍क्‍याङ् यहवे दाङ्‌बे़न् पेलि फाक्‍ते़म्‍मे़ॽओ!

१५ खे़न् ये़न्‍निल्‍ले़ लागिग, नाॽराङ्‌स्‍याङ्‌लो!

थेआङ्‌भे़ल्‍ले़ यहवे दाङ्‌बे़ल्‍ले़ कुये़न्‍निन् निःत्‍ताङ् वाॽरो,

मुक्‍साम्‍दाङ्‌बे़न् लाम्‍बा खे़न् खाप्‍पुथ्‍यःङ् पोङ्‌बा कुइसिःक् तारो॥

१६ चामा कुजान् थे आनिॽ मिक् तगिए मे़मे़गेन्‍बि?

सःप्‍मा एःप्‍मा हे़क्‍क्‍याङ् हाङ्‌हाङ् लॽमा पाःन्‍निन्

निङ्‌वाॽफुमाङ्‌ङिल्‍ले़ कुहिम्‍मो मे़साक्‍तुआङ् मे़वाॽने़म्‍बि?

१७ याॽरिःम्‍बाहाॽ खाम्‍बाङ्‌ङोबा खाम्‍बुक्‍ना सिगाङ् इसुॽरो,

चाधाःङ्‌हाॽ कुजा मे़ःन्‍ने हङ्‌बे़त् मे़जोगुरो,

पोगुगे़न् कुजा याङ्‌मा थाःङ्‌हाॽ मे़गे़रो

थेआङ्‌भे़ल्‍ले़ पोगुगे़न् कुजाहाॽ हेरे़बेरो॥

१८ थक्‍सालुप्‍हाॽ आक्‍खेलॽरिक् मे़याःप्‍पे!

पिप्‍मा पित् लुप्‍हाॽ ताक्‍मे़गन्‍नाङ् मे़वाॽरो,

थेआङ्‌भे़ल्‍ले़ खे़ङ्‌हाॽरे़ लागि चाराम्‍दे़न् होप्‍लो

मे़ल्‍लुक् लुप्‍हाॽरे़आङ् के़साक्‍पा मे़दुमुआङ् मे़वाॽरो॥

१९ यहवे दाङ्‌बाए, आङ्‌गाॽ खे़ने़ॽ पेलि फाक्‍ने़रो

थेआङ्‌भे़ल्‍ले़ चाराम्‍दे़न्‍हाॽ मिःल्‍ले़ थ्‍यःङ् चोगुआङ् ने़रो,

हे़क्‍क्‍याङ् मिराःक्‍के़ल्‍ले़ इक्‍ताप्‍पोबा सिङ्‌बुङ्‌हाॽ मिदिगे़आङ् युङ्‌लो॥

२० ताम्‍भुङ्‌ङोबा थक्‍साहाॽरे़आङ् खे़ने़ॽ पेलि के़म्‍भाक्‍लो,

थेआङ्‌भे़ल्‍ले़ वहःङ्‌ङोबा च्‍वाःत्‍हाॽ हेरे़ चबे़आङ् ने़रो,

खम्‍भ्‍याङ् ताम्‍दाम्‍बा चाराम्‍दे़न्‍हाॽ मिःल्‍ले़ थ्‍यःङ् चोगुआङ् ने़रो॥

निःङ्‌घुक्‌वा पन्‍ज्‍याङ्‌मा

२

सियोनओ थुत्‍तुरिःप्‍पा मुःत्‍ते़म्‍मे़ॽओ,

आसेसे कोःक्‍मालाम् साम्‍दिङ् इक्‍ला से़से़म्‍मे़ॽओ॥

लाजेॽओ के़युङ्‌बाहाॽ चिरिम्‍लिम्‍ना मे़यङ्‌लरो,

थेआङ्‌भे़ल्‍ले़ यहवे दाङ्‌बे़ल्‍ले़ कुये़न्‍निन् तार पत्‍लो,

खे़न् ये़न्‍निन् साॽरिक् निःत्‍ताङ्‌ङे वाॽरो,

२ खागे़माक्‍पा नु मुदोखाम्‍दोबा ये़न् पोङ्‌लो,

माक्‍सिःङ्‌ग्‍याःप्‍पा नु मुगे़दःम्‍बा ये़न् पोङ्‌लो॥

कोःक्‍मा फाङ्‌जङ् थे़गुहाॽओ खाओःप्‍मान् से़बा हे़क्‍के

मुक्‍के़गुबा थक्‍सुबाहाॽ कुइसिःक् साॽरिक् यरिक् निःङ्‌घुक्‌वाहाॽ मे़दारो॥

तगि हे़क्‍तङ्‌बा आप्‍फाल्‍ले़आङ् मे़म्‍बोङ्‌ङे वये़रो

हे़क्‍क्‍याङ् याम्‍मो थाःक्‍थाःक्‍को थारिक् आभे़ल्‍ले़आङ् मे़बोङ्‌ने़न्‍लो॥

३ खे़ङ्‌हाॽरे़ खुन्‍छिॽ तगि तगि मिःल्‍ले़ खाप्‍पुथ्‍यःङ् चोगुरो

खे़ङ्‌हाॽरे़ खुन्‍छिॽ एगाङ् एगाङ् मिधुङ् मिराःक् तिःत्‍लो॥

खे़ङ्‌हाॽरे़ खुन्‍छिॽ तगाङ् खाम्‍बाङ्‌ङिन् अदनबा सिङ्‌सेॽइक् हे़क्‍तङ्‌बा चोक्‍लो,

खे़ङ्‌हाॽरे़ खुन्‍छिॽ एगाङ् मुरे़ःक् खे़रे़ःक् थेआङ् के़होःप्‍पादे़न् हे़क्‍तङ्‌बा चोक्‍लो,

खे़ङ्‌हाॽओलाम् थेःन्‍नाङ् खे़त्‍छिङ्‌मा मे़सुक्‍ने़न्‍लो॥

४ खे़ङ्‌हाॽ अन्‍निल्‍ले़ कुनारा हे़क्‍तङ्‌बा निमे़धाःप्‍लो

हे़क्‍क्‍याङ् थङ्‌ङोबा अन्‍हाॽ हे़क्‍के मे़लोःक्‍लो॥

५ अन्‍लाधाहाॽ कुदुङ्‌दुङ्‌ना मे़लोःक्‍पा इक्‍ला कुइसिःक्

खे़ङ्‌हाॽ कोःक्‍मा फाङ्‌जङ् सम्‍धाङ् मे़लोःक्‍लो,

सिङ्‌मुजिॽहाॽ मिगे़धिङ्‌बा मिन् लाइक्‍पा कुइसिःक्

थक्‍सुबाहाॽ ते़न्‍धङ् चोःक्‍से़ मे़बेःक्‍किल्‍ले़

थुरुप्‍लुप् लॽरिक् के़लःम्‍बा इक्‍ला हे़क्‍तङ्‌बा पोङ्‌लो॥

६ खे़ङ्‌हाॽ मे़निसुसिआङ् मे़न्‍छाम् सुवाङ्‌वाहाॽ किमा यङ्‌मो मे़धारो,

के़रे़क्‍ले़ खुन्‍छिॽ नाराहाॽ अम्‍गे़लॽबा पोङ्‌लो॥

७ थक्‍सुबाहाॽ कुइसिःक् खे़ङ्‌हाॽरे़ मे़भत्‍तुसिरो,

थक्‍लिहाङ्‌हाॽ हे़क्‍के खे़ङ्‌हाॽरे़ लुङ्‌धाक्‍किन् मे़लिङुरो॥

खे़ङ्‌हाॽरे़ खुन्‍छिॽ थे़ःक्‍पे़प्‍पा तिःक्‍लाःन् फे़त्‍मे़न्‍लाःन्‍दुन्‍लो,

के़रे़क् लत्‍छा तिःक्‍लाओ पे़न्‍बे़न् लाङ्‌मे़घेःक्‍लो॥

८ खे़ङ्‌हाॽरे़ थिक्‍हाॽरे़ वेॽहाॽ मे़जन्‍दुसिर लाङ्‌मे़ङ्‌घेःक्‍ने़न्‍लो

के़रे़क् खुन्‍छिॽ आप्‍फेक् आप्‍फेक् तिःक्‍लाओ तगि मे़बेःक्‍लो,

खे़ङ्‌हाॽरे़ खुन्‍छिॽ आप्‍फेक् तिःक्‍लान् फे़त्‍मे़ल्‍लाःन्‍ने

खुन्‍छिॽ निङ्‌मिहाॽरे़ यक्‍हाॽ मे़लिसु मे़देॽरुरो॥

९ खे़ङ्‌हाॽरे़ ये़क्‌यक्‍हाॽ थङ्‌ङो मे़भत्‍तुरो,

खे़ङ्‌हाॽ लुङ्‌धाक्‍के लुङ्‌धाक् सम्‍धाङ् थोधो मे़लोःक्‍लो॥

खुःन्‍द्रिक्‍पाहाॽ पेधाःप्‍हाॽओलाम् सिगाङ् मे़लाःप्‍पा हे़क्‍के

खे़ङ्‌हाॽरे़ हिम्‍हाॽ कुसम्‍धाङ् मे़लिङुआङ् मे़लाःत्‍लो॥

१० खे़ङ्‌हाॽरे़ खुन्‍छिॽ तगि इक्‍सादिङ् खाम्‍बेःक्‍मान् मुन्‍लो,

हे़क्‍क्‍याङ् ताङ्‌साङ्‌बे़न् थे़गक्‍कक्‍ना यङ्‌लो॥

नाम्‍मिन् नु लाबान् माक्‍सिःग्‍याःप्‍पा पोङ्‌सिरो

हे़क्‍क्‍याङ् खेःम्‍सिक्‍पाहाॽ ओःप्‍मा मे़नाॽरो॥

११ यहवे दाङ्‌बे़न् खुने़ॽ कुधक्‍सुबाहाॽरे़ खुन्‍छिॽ तगि हुःक्‍लो,

खुने़ॽ कुधक्‍सुबा तुराहाॽ निःत्‍मे़न्‍दे़त्‍ते़ यरिक् मे़वाॽरो,

हे़क्‍क्‍याङ् कुइङ्‌जाङ् के़इःप्‍पा के़नाःप्‍पाहाॽ मुक्‍साम्‍साबा मे़जोःक्‍लो॥

यहवे दाङ्‌बे़ल्‍ले़ कुये़न्‍निन् पयम् यम्‍बा चोक्‍लो,

हे़क्‍क्‍याङ् चाॽरिक् किप्‍मा के़घुबा चोक्‍लो॥

खे़न् हाःत्‍ले़ थम्‍मा सुक्‍तुआङ्‌बे?

यहवे दाङ्‌बे़ल्‍ले़ मनाहाॽ लायोलाम् हिम्‍मारे़ लागि उःत्‍तुसि

१२ यहवे दाङ्‌बे़ल्‍ले़ अक्‍खेलॽरिक् उवा चोगुरो,

“आल्‍लोसाङ् खिनिॽ आप्‍फेक् के़रे़क् निङ्‌वाॽओ

तःक्‍ने़त् युङे़म्‍मे़ॽआङ् हाबे़म्‍मे़ॽर मेरिङ् थक्‍ते़म्‍मे़ॽओ

हे़क्‍क्‍याङ् खिनिॽ आङ्‌गाॽ ले़प्‍माङ् नुःक्‍खे़म्‍मे़ॽओ॥”

१३ खिनिॽ चाङ्‌ङिन् थे़ःक्‍खे़म्‍मे़ॽआङ्‌ग मेःन्‍दुक्‍लो,

कर खिनिॽ निङ्‌वाॽओ लायोलाम् हिन्‍दे़म्‍मे़ॽओ

हे़क्‍क्‍याङ् यहवे दाङ्‌बा खिनिॽ निङ्‌वाॽफुमाङ्‌ङो नुःक्‍खे़म्‍मे़ॽओ॥

थेआङ्‌भे़ल्‍ले़ खुने़ॽ कुलुङ्‌माॽ स्‍याःत् के़लॽबा, साॽरिक् के़नुॽबा,

हारा कुसिक् मे़म्‍बोःक्‍मनाबा नु लुङ्‌माॽ आदुक्‍तुक्‍पा चोक्‍लो,

खम्‍भ्‍याङ् खुने़ॽ तुक्‍खे लाक्‍खे तारुल्‍ले़ कुनिङ्‌वाॽ तुक्‍लो॥

१४ हाग यहवे दाङ्‌बा खिनिॽ निङ्‌वाॽफुमाङ्‌ङिन् कुनिङ्‌वाॽ तुक्

हे़क्‍क्‍याङ् कुनिङ्‌वाॽ नुःक्‍तुआङ् खिनिॽ मुॽइसाम् के़बिरिॽ–

खे़ब्‍याङ् खुने़ॽ कुलागि खिनिॽ कुजा सिदुङ्‌जभाहाॽ नु चे़ल्‍ले़क्‍सेॽ

सिजःङ्‌वा सिदुङ्‌जभाहाॽ के़दोन्‍दुम्‌ॽ फाॽआङ् हाःत्‍ले़ निसुबे?

१५ सियोन कोःक्‍माओ थुत्‍तुरिप्‍पान् मुःत्‍ते़म्‍मे़ॽओ,

सेसे तःक्‍ने़त् युङ्‌मारे़ लागि उवा चोगे़म्‍मे़ॽओ

हे़क्‍क्‍याङ् सेसे चुम्‍लुङ् युङ्‌से़ मनाहाॽ उःत्‍ते़म्‍सिमे़ॽओ॥

१६ मनाहाॽ सुप्‍से़म्‍सिम्‍मे़ॽ, चुम्‍लुङ्‌ङिन् सेसे चोगे़म्‍मे़ॽओ,

लाम्‍लोबाहाॽ खिनिॽ फुक्‍खे़म्‍सिम्‍मे़ॽओ,

हिन्‍जाॽबित्‍छाॽहाॽ नु आम्‍ब्रे़ःङ्‌वा अङे़ःक्‌वाहाॽ फुक्‍खे़म्‍सिम्‍मे़ॽओ॥

मेःक्‍खिम् के़जोक्‍पा नालिसाङ्‌हाॽ खुन्‍छिॽ याक्‍फाङ्‌ङोलाम्

हे़क्‍क्‍याङ् सिसामेःत्‍हाॽ खुन्‍छिॽ याक्‍फाङ्‌ङोलाम् मे़लःन्‍लरो॥

१७ यहवे दाङ्‌बे़ल्‍ले़ कुदगि याःम्‍बक् के़जोःक्‍पा निङ्‌वाॽफुसाम्‍बाहाॽ

माङ्‌हिम्‍मोबा आःम्‍भोॽ नु ले़त्‍ति तोःम्‍मादे़न् लुम्‍मो मे़हाःप्‍लरो॥

खे़ङ्‌हाॽरे़ अक्‍खे मे़बाःत्‍तुर, “यहवे दाङ्‌बाए, के़मनाहाॽ से़ःप्‍ते़से़ॽओ॥

खे़ने़ॽ के़लक्‍खोमा मनाहाॽ कुनामे़न्‍छाॽ पोङ्‌मा चाहाक् नु

मे़न्‍छाम् सुवाङ्‌हाॽ लुम्‍मो कुनामे़न्‍छाॽ पोङ्‌मा मे़बाङ्‌घे़से़न्‍ने़ॽओ॥

वेॽ सुवाङ्‌बा मनाहाॽरे़ थेआङ् अक्‍खे पाःप्‍मा मे़घोसुरबे?

‘खे़ङ्‌हाॽरे़ खुन्‍छिॽ निङ्‌वाॽफुमाङ्‌ङिन् आत्‍ति वाॽबे?’”

निङ्‌वाॽफुमाङ्‌ङिल्‍ले़ खाम्‍मिन् याम्‍मो चागे़नुॽबा चोगुॽ

१८ खे़ब्‍याङ् यहवे दाङ्‌बे़न् कुलाजेःल्‍ले़ लागि कुनागे़हे़म्‍बा पोङ्‌लो,

हे़क्‍क्‍याङ् खुने़ॽ आबाङे कुमनाहाॽ लुङ्‌माॽ तुक्‍तुसिरो॥

१९ यहवे दाङ्‌बे़ल्‍ले़ कुमनाहाॽ अक्‍खे मे़त्‍तुसिआङ् नुगप् पिरुसिरो,

“कुजा, कुबोक् चे़ल्‍ले़क्‍सेॽ थि नु चैतुन निःङ्‌गेॽ हाक्‍निङ्‌लो,

खे़ब्‍याङ् खिनिॽ के़रे़क् सिक्‍एःप्‍तुआङ् के़घासिरो॥

आङ्‌गाॽ याम्‍मो आभे़ल्‍ले़आङ् मे़न्‍छाम् सुवाङ्‌हाॽरे़ खुन्‍छिॽ लुम्‍मो

खिनिॽ कुनामे़न्‍छाॽ मे़प्‍मा चाहाक् पोङ्‌मा मे़बाङ्‌निङ्‌ङिल्‍लो॥

२० थाङ्‌गे़त् ले़प्‍माङ्‌लाम् के़युबा थक्‍सुबा तुराहाॽ

आङ्‌गाॽ खिनिॽलाम् माःङ्‌घा नाःत्‍तुङ्‌देसुङ्‌सिङ्‌लो,

मे़न्‍धोःङ्‌ङे के़ने़बा नु मुरे़ःक् खारे़ःक्‍पा लाजेॽओ

आङ्‌गाॽ खे़ङ्‌हाॽ पुबेलाप्‍सा नाःत्‍तुङ्‌देसुङ्‌सिङ्‌लो,

खे़ङ्‌हाॽरे़ खुन्‍छिॽ तगिबा तिःक्‍लाहाॽ कुसिवे़त् वरःङ्‌ङो

हे़क्‍क्‍याङ् एगाङ्‌बा तिःक्‍लाहाॽ लुम्‍बाङ् वरःङ्‌ङो खे़त्‍तुङ्‌सिङ्‌लो॥

खे़ब्‍याङ् खे़ङ्‌हाॽरे़ खुन्‍छिॽ नाम्‍सुमा, किःक् नाम्‍मिन् थाःङ् पोःक्‍लो॥”

से़क्‍खाए खुने़ॽ किप्‍मा के़घुबा यम्‍ब्‌यम्‍बा याःम्‍बक् चोगुआङ् वाॽरो॥

२१ “लाजेॽए, मे़गिसे़न्‍ने़ॽओ, सःत्‍ते़ॽआङ् ये़ये़ लॽरे़ओ,

से़क्‍खाए यहवे दाङ्‌बे़ल्‍ले़ यम्‍ब्‌यम्‍बा याःम्‍बक् चोगुआङ् वाॽरो॥

२२ ताम्‍भुङ् थक्‍सासे, मे़गिसे़म्‍मिन्‍ने़ॽओ॥

थे़आङ्‌भे़ल्‍ले़ ताप्‍मे़रा चाराम्‍मादे़न्‍हाॽ सरेःक्‌याःप्‍पा पोङ्‌ल पत्‍लो॥

सिङ्‌बुङ्‌हाॽओ कुजाॽ थोःक्‍ल पत्‍लो,

पःत्‍छेल्‍ले़ कुबुङ्‌हाॽओ नु चे़ल्‍ले़क्‍सेल्‍ले़ कुबुङ्‌हाॽओ

आत्‍तातान्‍ने यरिक् कुजाॽहाॽ थोःक्‍ल पत्‍लो॥

२३ सियोन के़युङ्‌बा मनासे, खिनिॽ सःत्‍ते़म्‍मे़ॽओ,

यहवे दाङ्‌बा खिनिॽ निङ्‌वाॽफुमाङ्‌ङो निङ्‌वाॽ तासाम्‍मे़ॽओ,

थेआङ्‌भे़ल्‍ले़ खुने़ॽ चुङ्‌वाःम्‍मो थासुबा वहित्‍तिल्‍ले़

खुने़ॽ नसाःन्‍साबा चोःक्‍पा पाःन्‍निन् ओसेःन्‍धाङ् पोङ्‌लो॥

खुने़ॽ तगि हे़क्‍केए चुङ्‌वाःम्‍मा नु फुङ्‌वाःम्‍मा ये़म्‍मो

पाङ्‌गे़न्‍दिङ् वहित्‍ते़न् थ्‍ये़र याःन्‍दुआङ् वाॽरो॥

२४ खे़ब्‍याङ् चाधाम्‍मा लक्‍खुम्‍मिन् चाहाॽरे़ सधे़क् तिम्‍लो,

कुःन्‍दाहाॽ चे़ल्‍ले़क्‍सेॽ थि नु चैतुन निःङ्‌गेल्‍ले़ तिम्‍माङ् वे़त्‍लो॥

२५ “खे़न् तङ्‌बेहाॽओबा खिनिॽ कुजाहाॽ

कुबन्‍ज्‍याङ्‌मा निःङ्‌घुक्‌वा च्‍याःक्‍हाॽरे़ मे़जबान्

के़वे़म्‍बा निःङ्‌घुक्‌वाहाॽरे़ मे़जबान्,

यम्‍ब्‌यम्‍बा निःङ्‌घुक्‌वाहाॽरे़ मे़जबान्,

हे़क्‍क्‍याङ् कुदुम्‍स्‍याक् निःङ्‌घुक्‌वाहाॽरे़ मे़जबान्

आङ्‌गाॽ खिनिॽ लुम्‍मो पाङ्‌घुङ्‌सिङ्‌बा खे़न् यरिक्

आधक्‍सुबाहाॽरे़ मे़जबान् नुःक्‍तुङ् पिनिङ्‌लो॥

२६ आल्‍ल खिनिॽ वे़त्‍तेसरे़ खाघा कुजा चामा के़घोसुम्‍लो,

हे़क्‍क्‍याङ् खिनिॽ लागि निङ्‌वाॽ के़माबा याःम्‍बक् के़जोःक्‍पा

यहवे दाङ्‌बा खिनिॽ निङ्‌वाॽफुमाङ्‌ङिन् कुनारा के़भोसुम्‍लो,

आमनाहाॽ याम्‍मो आप्‍फाल्‍ले़आङ् सिरिङ्‌ममो मे़न्‍धाने़न्‍लो॥

२७ खे़ब्‍याङ् आङ्‌गाॽ इस्राइलिहाॽरे़ खुन्‍छि लुम्‍मो वाॽआरो,

हे़क्‍क्‍याङ् आङ्‌गाॽ यहवे दाङ्‌बा खिनिॽ निङ्‌वाॽफुमाङ्‌आरो,

खम्‍भ्‍याङ् आङ्‌गाॽनुःल्‍ले़ वेॽ हाःत्‍ताङ् होप् फाॽआङ् के़निसुम्‍लो,

आमनाहाॽ याम्‍मो आप्‍फाल्‍ले़आङ् सिरिङ्‌ममो मे़न्‍धाने़न्‍लो॥

यहवे दाङ्‌बे़ल्‍ले़ कुये़न्

२८ खे़न् एगाङ् आयाम्‍साम्‍मिन् के़रे़क् मनाहाॽ सम्‍धाङ् पाङ्‌घुङ्‌लो,

खिनिॽ ये़म्‍बित्‍छा मे़न्‍छुमासाहाॽरे़ माङ्‌निङ्‌वाॽपान् मे़बाःत्‍तुरो॥

खिनिॽ खदाक्‍मि मनाहाॽरे़ ताॽदिगे़न् से़प्‍माङ् मे़माक्‍तुरो,

हे़क्‍क्‍याङ् खिनिॽ नालिगे़न् थाङ्‌बे़न् मनाहाॽरे़ सुफो मे़निसुरो॥

२९ खे़न् ये़न्‍हाॽओ के़रे़क् से़वारोबा से़वारोमाहाॽओआङ्

आङ्‌गाॽ आयाम्‍साम्‍मिन् पाङ्‌घुङ् युसुङ्‌लो॥

३० आङ्‌गाॽ तरःङदिङ् ताङ्‌साङ् नु इक्‍सादिङ् खाम्‍बेःक्‍मो

निङ्‌वाॽ के़माबा याःम्‍बक्‍हाॽ ओःन्‍धाक्‍तुङ्‌सिङ्‌लो,

माक्‍खिॽसिवा, मि नु खाम्‍दःम्‍बा मिःक्‍खुॽ इक्‍सिङ्‌लो॥

३१ यहवे दाङ्‌बे़ल्‍ले़ खे़न् पयम् यम्‍बा नु किप्‍मागे़घुबा कुये़न्‍निन्

तामानुःल्‍ले़ तगि नाम्‍मिन् माक्‍सिःङ्‌ग्‍याःप्‍पा पोङ्‌लो

हे़क्‍क्‍याङ् लाबान् मराःक्‍क्‍याःप्‍पा माक्‍खिॽओ ले़ङ्‌लो॥

३२ कर यहवे दाङ्‌बे़ल्‍ले़ कुमिङ्‌ङो पेलि के़भाक्‍पाहाॽ के़रे़क् मे़हिङ्‌लो,

थेआङ्‌भे़ल्‍ले़ यहवे दाङ्‌बे़ल्‍ले़ उःत्‍तुसिबाहाॽ सियोन कोःक्‍माओ ताङ्‌मे़से़ःप्‍लो,

यहवे दाङ्‌बे़ल्‍ले़ पाःत्‍तुआङ् वाॽबा इसिःक्

ताङ्‌से़ःप्‍मा के़घोबाहाॽरे़ यरुसले़मओ से़ःप्‍सिङ्‌मादे़न् मे़घोसुरो॥”

निङ्‌वाॽफुमाङ्‌ङिल्‍ले़ मे़न्‍छाम् सुवाङ्‌हाॽ खासे़न् चोगुसिॽ

३

“खे़न् ये़न्‍हाॽओ नु हाबा खे़न् ये़म्‍मो आङ्‌गाॽ यहुदाओ

हे़क्‍क्‍याङ् यरुसले़मओ नुॽमादामान् नुःक्‍तुङ्‌लो॥

२ आङ्‌गाॽ के़रे़क् मे़न्‍छाम् सुवाङ्‌हाॽ सुप्‍सुङ्‌सिङ्‌लो,

हे़क्‍क्‍याङ् खे़ङ्‌हाॽ यहोसापातबा ने़ने़बादे़न्‍नो तारुङ्‌सिङ्‌लो॥

आङ्‌गाॽ आमना आलक्‍खोमा इस्राइलिहाॽ

मे़न्‍छाम् सुवाङ्‌हाॽरे़ खुन्‍छिॽ लुम्‍मो फुत्‍छिङ्‌ज्‍याङ् के़से़बा के़देबा नु

आङ्‌गाॽ आलाजेन् कुलक् कुलक्‍को के़भःङ्‌बाहाॽ खे़प्‍मो खुम्‍दिङ् पिरुङ्‌सिङ्‌लो॥

३ खे़ङ्‌हाॽरे़ आङ्‌गाॽ आमनाहाॽओ तॽयाःन्‍सोन् मे़गे़सुरो,

हे़क्‍क्‍याङ् याम्‍बोःप्‍मा याःम्‍बक्‍ले़ लागि थाङ्‌बे़न्‍हाॽ ले़ङ्‌हङ् मे़जोगुसिरो,

हे़क्‍क्‍याङ् सिसागे़न् मे़न्‍छ्‌याहाॽ मे़सङ्‌घुसिआङ् थि मे़धुङुरो॥

४ “आल्‍ल तुरोस नु सिदोन ये़क्‌यक्‍हाॽ हे़क्‍क्‍याङ् पलिस्‍ति ते़ङ्‌गप्‍पोबा मनासे, आङ्‌गाॽ आदक्‍ले़ङ्‌वाओ खिनिॽ थे पान् के़गत्‍तुम्‍बे? थे आङ्‌गाॽ चोगुङ्‌बा कुभा याःम्‍बक्‍किल्‍ले़ कुले़क्‌वा नुःक्‍मा के़गोःत्‍तुम्‍बि? खिनिॽ कुले़क्‌वा के़नुःक्‍तुम्‍ल के़वयिने़भग्र, खे़न् आङ्‌गाॽ खिनिॽ थे़गेःक्‍पो हाराए चुक्‍ल याःन्‍दुङ्‌ॽ॥

५ थेआङ्‌भे़ल्‍ले़ आङ्‌गाॽ आसाम्‍म्‍याङ् नु आयुप्‍पा हे़क्‍क्‍याङ् के़रे़क् नुःब्‍नुबा आजिगक्‌वाहाॽ खिनिॽ माङ्‌हिम्‍हाॽओ के़देॽरुम्‍माङ् वाॽ॥

६ खिनिॽ यहुदा नु यरुसले़मबा मनाहाॽ हिम्‍धाःङ्‌हाॽलाम् माःङ्‌घा पाङ्‌मादेमासिरे़ लागि ग्रिकहाॽरे़ खुन्‍छिॽ हुक्‍को के़सङ्‌घुम्‍सिम्॥

७ “ओमे़त्‍ते़म्‍मे़ॽ, खिनिॽ खे़ङ्‌हाॽ के़सङ्‌घुम्‍सिम्‍बा ते़न्‍हाॽओलाम् आङ्‌गाॽ लःत्‍तुङ् तारुङ्‌सिङ्‌ॽ, हे़क्‍क्‍याङ् खिनिॽ खे़ङ्‌हाॽ के़मे़त्‍तुम्‍सिम्‍बे़ल्‍ले़ कुले़क्‌वाॽ आङ्‌गाॽ खिनिॽए थे़गेःक्‍पो थासुङ्‌ॽ॥

८ आङ्‌गाॽ खिनिॽ ये़म्‍बित्‍छा मे़न्‍छुमा साहाॽ यहुदाबा मनाहाॽरे़ खुन्‍छिॽ हुक्‍को सङ्‌घुङ्‌सिङ्‌ॽ, हे़क्‍क्‍याङ् खे़ङ्‌हाॽरे़ कन्‍हाॽ माःङ्‌घा के़युङ्‌बा लत्‍छा मे़न्‍छाम् सुवाङ् सबाबा मनाहाॽओ मे़सङ्‌घु मे़देसुसिॽ॥” यहवे दाङ्‌बे़ल्‍ले़ पाःत्‍तुङ्‌आङ् वाॽरो॥

९ “मे़न्‍छाम् सुवाङ्‌हाॽरे़ खुन्‍छिॽ लुम्‍मो कन् उवा चोगे़म्‍मे़ॽओ–

थङ् चोःक्‍मारे़ लागि खिनिॽ यारिप् पोःक्‍खे़म्‍मे़ॽओ॥

के़रे़क्‍नुःल्‍ले़ के़आःप्‍पा थक्‍लिहाङ्‌हाॽ उःत्‍ते़म्‍सिम्‍मे़ॽओ,

थङ् के़जोक्‍पा के़रे़क् मनाहाॽ निःत्‍ताङ् मे़दाआङ् मे़भत्‍तुसिररो॥

१० खिनिॽ के़क्‍चुॽओबा चुगे़ङ्‌हाॽ थगे़म्‍मे़ॽआङ् ताभे चोगे़म्‍मे़ॽओ

हे़क्‍क्‍याङ् फाःत्‍ले़ःङ्‌मा कात्‍च्‍याहाॽ थगे़म्‍मे़ॽआङ् लाःक् चोगे़म्‍मे़ॽओ॥

मे़न्‍धुम्‍नाबाहाॽरे़आङ् ‘आङ्‌गाॽ के़धुम्‍बा चोक्‍का’ मे़बाःत्‍तुररो॥

११ के़रे़क् पिसाङ्‌बा मे़न्‍छाम् सुवाङ्‌से, हारा त्‍ये़म्‍मे़ॽओ,

हे़क्‍क्‍याङ् खिनिॽ खे़प्‍मो सोरिक् चुप्‍से़म्‍मे़ॽओ॥”

यहवे दाङ्‌बाए, मुक्‍के़गुबा के़मनाहाॽ यो युरे़से़ॽओ॥

१२ “मे़न्‍छाम् सुवाङ्‌हाॽ फे़जुम्‍भे़या मे़गाप्‍सिङ्‌ङाङ् मे़बोक्‍लरो

हे़क्‍क्‍याङ् यहोसापातबा ने़ने़बादे़न्‍नो तगि मे़बोररो,

थेआङ्‌भे़ल्‍ले़ हाबा खे़प्‍मोए के़रे़क् पिसाङ्‌बा मे़न्‍छाम् सुवाङ्‌हाॽ

खासे़न् चोःक्‍मासिरे़ लागि आङ्‌गाॽ युङ्‌ङारो॥

१३ कात्‍च्‍यान् खिनिॽ याङाम्‍मे़ॽओ,

थेआङ्‌भे़ल्‍ले़ चासुम्‍मा ये़म् पोःक्‍खे़चुरे़आङ् ने़रो॥

त्‍ये़म्‍मे़ॽओ, चे़ल्‍ले़क्‍सेॽहाॽ तोॽरे़म्‍मे़ॽओ,

थेआङ्‌भे़ल्‍ले़ चे़ल्‍ले़क्‍सेॽ एःप्‍मादे़न्‍निन् तिम्‍से़आङ् ने़रो॥

हे़क्‍क्‍याङ् कुःन्‍दाहाॽ तिम्‍से़आङ् वे़प्‍पेःक्‍ल पत्‍लो,

थेआङ्‌भे़ल्‍ले़ खे़ङ्‌हाॽरे़ खुन्‍छिॽ फेन्‌याःम्‍बक्‍किन् साॽरिक् इःत्‍ते़रो॥”

१४ खासे़न् चोःक्‍मा ने़ने़बादे़न्‍नो चिए़त् चिए़त् मे़ए़त्‍छिङ्‌ल मे़वाॽरो,

थेआङ्‌भे़ल्‍ले़ खासे़न्‍निन् निःन्‍धो चोःक्‍मा ने़ने़बादे़न्‍नो

यहवे दाङ्‌बे़ल्‍ले़ कुये़न्‍निन् निःत्‍ताङ् त्‍ये़आङ् वाॽरो॥

१५ नाम्‍मिन् नु लाबे़न् माक्‍सिःङ्‌ग्‍याःप्‍पा पोङ्‌लो

हे़क्‍क्‍याङ् खेःम्‍सिक्‍पाहाॽ मे़न्‍ओःत्‍ने़न्‍लो॥

१६ यहवे दाङ्‌बे़न् सियोन कोःक्‍मालाम् हुःक्‍लो,

हे़क्‍क्‍याङ् यरुसले़मलाम् खुने़ॽ यम्‍बा इक्‍लाओ अःक्‍लो,

ताङ्‌साङ्‌बान् नु इक्‍सादिङ् खाम्‍बेःक्‍मान् थे़गक्‍कक्‍ना यङ्‌लो॥

कर यहवे दाङ्‌बे़न् खुने़ॽ कुमनाहाॽरे़ लागि से़ःप्‍सिङ्‌मादे़न्

हे़क्‍क्‍याङ् कुमना इस्राइलिहाॽरे़ लागि हाङ्‌यक् पोङ्‌लो॥

निङ्‌वाॽफुमाङ्‌ङिल्‍ले़ कुमनाहाॽ मुॽइसाम् पिरुसिॽ

१७ “खे़ब्‍याङ् सेसे कोःक्‍मा सियोनओ के़युङ्‌बा यहवे दाङ्‌बा

खिनिॽ निङ्‌वाॽफुमाङ्‌ङिन् आङ्‌गाॽए फाॽआङ् निङ्‌वाॽ के़घोसुम्‍लो॥

यरुसले़ःम्‍मिन् सदादिङ् सेसे पोङ्‌लो,

हे़क्‍क्‍याङ् वेॽ लाजेॽबा आत्‍तिन्‍हाॽरे़आङ्

खे़न् याम्‍मो आभे़ल्‍ले़आङ् थङ्‌ङो मे़म्‍भत्‍तुन्‍लो॥

१८ खे़न् ये़न्‍नो कोःक्‍मा फाङ्‌जङ्‌हाॽओलाम्

कुबोक् चे़ल्‍ले़क्‍सेॽ थिहाॽ वयु युरो,

हे़क्‍क्‍याङ् थे़गु माङ्‌वाहाॽलाम् पित्‍नु कुङ्‌मा हेःक्‍लो

यहुदाबा के़रे़क् पाक्‍लुम्‍लुम्‍बादे़न्‍हाॽओ च्‍वाःत् लाङ्‌घेःक्‍लो,

यहवे दाङ्‌बे़ल्‍ले़ कुहिम्‍मोलाम् च्‍वाःत् वदुन्‍दाक्‌वा थिक् लःन्‍लो

हे़क्‍क्‍याङ् सित्‍तिम्‍बा ने़ने़बादे़न्‍निन् वारक्‍खुरो॥

१९ “कर यहुदाबा मनाहाॽ मे़युक्‍तुसिआङ् कुदोःप्‍माहाॽरे़

खुन्‍छिॽ माक्‍खिॽ मे़से़सुआङ् वये़बे़ल्‍ले़ चोगुल्‍ले़,

मिस्र लाजेन् मुरे़ःक् खारे़ःक् थेआङ् के़होःप्‍पादे़न् पोङ्‌लो,

हे़क्‍क्‍याङ् एदोमे़न् थेनाधेबा ये़ःङ्‌घादे़न् पोङ्‌लो॥

२० कर यहुदान् सदादिङ्‌ले़ लागि मनाहाॽरे़ खुन्‍छिॽ युङ्‌मादे़न् पोङ्‌लो

हे़क्‍क्‍याङ् यरुसले़ःम्‍मिन् थाःक्‍थाःक् थारिक् युक्‍नादे़न् पोङ्‌लो॥

२१ खे़न् मनाहाॽरे़ माक्‍खिॽ मे़से़सुबा, खुन्‍छिॽ आप्‍तिक्‍किन् ले़प्‍मि मे़म्‍बिए कत्‍तुङ्‌सिङ्‌लो,

आङ्‌गाॽ खुन्‍छिॽ खे़न् आप्‍तिक्‍किन् ले़प्‍मि मे़बिरुङ्‌सिङ्‌ङिल्‍लो॥”

यहवे दाङ्‌बे़न् सियोन कोःक्‍माओ युङ्‌लो॥

आमोसरे़ कुसाप्‍पन्

साप्‍पन् निसुम्

बाइबलबा माङ्‌निङ्‌वाॽपाःन के़बाःप्‍पाहाॽओ आमोसे़न् के़रे़क्‍नुःल्‍ले़ तगिबा वये़, खे़ल्‍ले़ कुदाॽजे़ङ् पाःन्‍हाॽ यरिक् साप्‍ते़आङ् पत्॥ यहुदा लाजेॽबा लत्‍छा ये़क्‌यक्‍लाम्‍बा खे़न् त्‍ये़आङ् वये़, हे़क्‍केसाङ् खे़ल्‍ले़ थाङ्‌गे़त् ले़प्‍माङ्‌बा इस्राइल हाङ्‌जुम्‍बा मनाहाॽरे़ खुन्‍छिॽ लुम्‍मो इङ्‌घङ् से़सु॥ ख्रिस्‍ते़न् सावाःन्‍छिङ्‌मानुःल्‍ले़ हप्‍मे़न् ७५० तङ्‌बे तगि कन् हिन्‍धोःक्‍किन् पोःक्‍खे़आङ् वये़॥ खे़न् ये़म्‍मो खे़न् लाजेॽओ साॽरिक् नुॽमादामा, ओमे़प्‍मे़ल्‍ले़ यम्‍बा साम्‌यो, निङ्‌वाॽफुमाङ्‌ङो से़वा चोःक्‍मा नु ताङ्‌से़ःप्‍मा ये़म् वये़॥

कर याङ्‌गे़साॽबाहाॽ ताप्‍फे़ःल्‍लिक् मे़मे़त्‍तुसिबा नु तुक्‍खे मे़जाःत्‍तुसिबालाम् याङ्‌साकुन्‍धेसाबाहाॽरे़ थो पोःक्‍मा नु नुॽमा तामा मे़घोसुबा हे़क्‍क्‍याङ् खे़ल्‍ले़ खुन्‍छिॽ निङ्‌वाॽ तासुआङ् वये़बा आमोसरे़ निसु॥ से़क्‍खाबा निङ्‌वाःल्‍ले़ साम्‌योबा थिम्‍बेहाॽ इःप्‍मा नाःप्‍मा होःप्‍ते़ हे़क्‍क्‍याङ् ताङ्‌से़ःप्‍मान् ओमे़प्‍मे़ल्‍ले़रक् वाॽ हे़क्‍तङ्‌बा वये़ कर से़क्‍खाःल्‍ले़ होःप्‍ते़॥ साॽरिक् हाङ्‌हाङ् के़लॽबा नु कुसिक् के़सम्‍बा पोःक्‍खे़आङ् खे़ल्‍ले़ कन् लाजेॽबा मनाहाॽ निङ्‌वाॽफुमाङ्‌ङिल्‍ले़ खुम्‍दिङ् पिरुसि फाॽआङ् इङ्‌घङ् से़सु॥ कुदोःप्‍मा खासे़न्‍निन् “वहःङ् हे़क्‍के कुङ्‌मा पोःङ्‌ॽ,” लॽरिक् खे़न् यम्‍बा इक्‍लाओ पारे़॥ खुने़ॽ पाःत्‍तु, “कन् सुवाङ्‌बा मनाहाॽ, आल्‍लो थारिक् मे़हिङे़आङ् मे़वाॽ, खे़ङ्‌हाॽ आल्‍ल यहवे दाङ्‌बे़ल्‍ले़ लुङ्‌माॽ तुक्‍तुसिबिलारो” (५:१५)॥

ताङ्‌बा थामिङ्

इस्राइल खिरिबा हाङ्‌जुम्‍हाॽओ निङ्‌वाॽफुमाङ्‌ङिल्‍ले़ कुघासे़न् १:१–२:५

इस्राइलओ निङ्‌वाॽफुमाङ्‌ङिल्‍ले़ कुघासे़न् २:६–६:१४

के़धाःप्‍पा ङासि सुफोहाॽ ७:१–९:१५

आमोसरे़ कुसाप्‍पन्

१

तकोओ के़युङ्‌बा मे़ल्‍लुकम्‍बाहाॽओबा थिक्‍पा आमोसरे़ कन् कुइङ्‌घङ्‌लो॥ यहुदाबा हाङ् उज्‍जियाहन् नु येहोआसरे़ कुस्‍सा इस्राइलबा हाङ् यारोबामरे़ खुन्‍छिॽ ये़म्‍मो, लुप्‍लि के़प्‍मानुःल्‍ले़ तङ्‌बे ने़त्‍छि तगि खुने़ॽ इस्राइलरे़ कुयाःम्‍बेओ निसुआङ् वये़बा सुफोन् हाबा कन्‍लो॥

२ कन् पाःन्‍निन् आमोसरे़ पाःत्‍तुरो,

“यहवे दाङ्‌बे़न् सियोनलाम् हुःक्‍लो,

हे़क्‍क्‍याङ् यरुसले़ःम्‍लाम् लोःक्‍खुरो॥

मे़ल्‍लुक्‍कम्‍बाहाॽरे़ खुन्‍छिॽ थक्‍सा चाराम्‍मादे़न्‍हाॽ हेबेःक्‍लो,

हे़क्‍क्‍याङ् कर्मेल कोःक्‍माल्‍ले़ कुसम्‍मिन् इरे़म्‍लो॥”

इस्राइल खिरिबा लाजेॽहाॽओ निङ्‌वाॽफुमाङ्‌ङिल्‍ले़ कुघासे़न्

सिरिया

३ यहवे दाङ्‌बे़ल्‍ले़ अक्‍खे पाःत्‍तुरो–

“दमस्‍कसरे़ सुम्‍सि कुलायोहाॽ इग्र लिसि लायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

खे़ङ्‌हाॽरे़ गिलादे़न् फे़न्‍जेॽ कुहाबोॽ के़युङ्‌बा चाधाम्‍मा

ताःन्‍द्‌याःल्‍ले़ मे़धाप्‍सु चामे़नुगुबाल्‍ले़ चोगुल्‍ले़,

४ आङ्‌गाॽ हजाएलरे़ कुहिम्‍मो मि केःत्‍तुङ्‌लो

हे़क्‍क्‍याङ् खे़ल्‍ले़ बेन-हददरे़ कुयक्‍हाॽ खाप्‍पुथ्‍यःङ् चोगुरो॥

५ आङ्‌गाॽ दमस्‍कसरे़ कुलाम्‍धेःत्‍तिन् मे़क्‍खुङ्‌लो,

आवनबा ने़ने़बादे़न्‍नो के़युङ्‌बा हाङ्‌ङिन् नु

बेथ-अदनओ हाङ्‌तक्‍कात् के़याङ्‌सिङ्‌बे़न् मे़क्‍खुङ्‌लो॥

अरामबा मनाहाॽ लाजेॽलाम् मे़लःत्‍तु मे़देसुसिरो

हे़क्‍क्‍याङ् खे़ङ्‌हाॽ किर लाजेॽओ मे़बेःक्‍लो,”

यहवे दाङ्‌बे़ल्‍ले़ पाःत्‍तुरो॥

पलिस्‍त लाजेॽ

६ यहवे दाङ्‌बे़ल्‍ले़ अक्‍खे पाःत्‍तुरो–

“गाजाबा सुम्‍सि लायोहाॽ इग्र लिसिए लायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

खे़ल्‍ले़ एदोमरे़ कुहुक्‍को थामासिरे़ लागि

के़रे़क् सुवाङ्‌हाॽ ते़म्‍सुसिआङ् तेॽरुसिरो॥

७ आङ्‌गाॽ गाजाबा लुङ्‌धाक्‍हाॽओ मि केःत्‍तुङ्‌लो,

हे़क्‍क्‍याङ् खे़ल्‍ले़ कुयक्‍हाॽ के़रे़क् खाप्‍पुथ्‍यःङ् मिदिक्‍लो॥

८ आङ्‌गाॽ अस्‍दोदबा हाङ्‌ङिन् नु अस्‍कलोनओ

हाङ्‌तक्‍कात् के़याङ्‌सिङ्‌बे़न् मे़क्‍खुङ्‌सिङ्‌लो॥

के़दाङ्‌बा के़याःक्‍पा पलिस्‍तिहाॽ पिप्‍मिरि कुसोःन्‍दिओ मे़न्‍छिने़न्‍ल थारिक्

एक्रोनरे़ कुदक्‍ले़ङ्‌वाओ आङ्‌गाॽ हुक् नुःक्‍तुङ्‌लो॥”

तुरोस

९ यहवे दाङ्‌बे़ल्‍ले़ अक्‍खे पाःत्‍तुरो,

“तुरोसबा सुम्‍सि लायोहाॽ इग्र लिसिए लायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

खे़ल्‍ले़ के़रे़क् मे़दे़म्‍सु मे़देॽरुसिबाहाॽ एदोमरे़ कुहुक्‍को

थासुसिबाल्‍ले़ चोगुल्‍ले़ हे़क्‍क्‍याङ् फुॽनुसाॽहाॽ लुम्‍मोबा

नादङ्‌ङिन् निङ्‌वाॽ मे़इःत्‍तुम्‍बाल्‍ले़ चोगुल्‍ले़,

१० आङ्‌गाॽ तुरोसबा लुङ्‌धाक्‍हाॽओ मि केःत्‍तुङ्‌लो

हे़क्‍क्‍याङ् खे़ल्‍ले़ कुयक्‍हाॽ खाप्‍पुथ्‍यःङ् मिधिक्‍खुरो॥”

ए़दोम

११ यहवे दाङ्‌बे़ल्‍ले़ अक्‍खे पाःत्‍तुरो,

“एदोमरे़ सुम्‍सि कुलायोहाॽ इग्र लिसिए कुलायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

खे़ल्‍ले़ के़रे़क् लुङ्‌माॽ तुक्‍मासि पाःन्‍निन् ले़रुदेसु

हे़क्‍क्‍याङ् ताभेन् याङ्‌सिङ्‌ङाङ् कुन्‍साॽसि नाःत्‍तुसिबाल्‍ले़ चोगुल्‍ले़,

हे़क्‍क्‍याङ् खे़ल्‍ले़ चक्‍मे़ल्‍लॽए कुसिक् पोगे़बा नु

सदादिङ्‌ले़ लागि कुसाक्‍के़न्‍निन् पोगे़बाल्‍ले़ चोगुल्‍ले़,

१२ आङ्‌गाॽ तेमानओ मि केःत्‍तुङ्‌लो,

हे़क्‍क्‍याङ् खे़ल्‍ले़ बोज्राबा यक्‍हाॽ खाप्‍पुथ्‍यःङ् मिधिक्‍खुरो॥”

अम्‍मोन

१३ यहवे दाङ्‌बे़ल्‍ले़ अक्‍खे पाःत्‍तुरो,

“अम्‍मोनरे़ सुम्‍सि कुलायोहाॽ इग्र लिसि कुलायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

खे़ल्‍ले़ कुइःन्‍दोहाॽ फोमारे़ लागि गिलादबा कुस्‍सा के़याक्‍मा मे़न्‍छुमाहाॽरे़

खुन्‍छिॽ साप्‍पोःक्‍किन् चे़रुबाल्‍ले़ चोगुल्‍ले़,

१४ आङ्‌गाॽ रब्‍बाबा लुङ्‌धाक्‍हाॽओ मि केःत्‍तुङ्‌लो,

हे़क्‍क्‍याङ् खे़ल्‍ले़ खे़प्‍मोबा यक्‍हाॽ खे़न् थङ् पोङ्‌बा ये़न्‍नो

हयङ् किल्‍लिङ्‌नु सोसोरिक् सुरित् केजङ् हुबा ये़न्‍नो

खे़न् पयम् यम्‍बा के़इक्‍सिङ्‌बा सुरित् केजङ्‌ङिल्‍ले़ खाप्‍पुथ्‍यःङ् चोगुरो॥

१५ हाङ्‌ङिन्a नु कुसुहाङ्‌युक्‍पाहाॽ के़रे़क्

लाजेॽलाम् मे़लःत्‍तु मे़देसुसिॽ,” यहवे दाङ्‌बे़ल्‍ले़ पाःत्‍तुरो॥

a 

१:१५ इग्र मोलोख॥

मोआब

२

यहवे दाङ्‌बे़ल्‍ले़ अक्‍खे पाःत्‍तुरो,

“मोआबरे़ सुम्‍सि कुलायोहाॽ इग्र लिसिए कुलायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

खे़ल्‍ले़ एदोमबा हाङ्‌ङिल्‍ले़ कुये़प्‍पाहाॽ ओॽरुआङ्

खाप्‍पुथ्‍यःङ् चुनि चोगुबाल्‍ले़ चोगुल्‍ले़,

२ आङ्‌गाॽ मोआबओ मि केःत्‍तुङ्‌लो

हे़क्‍क्‍याङ् खे़ल्‍ले़ किर्योतबा यक्‍हाॽ खाप्‍पुथ्‍यःङ् चोगुरो॥

मोआबे़न् हयङ्‌किल्‍लिङ्, यम्‍बा थङ् इक्‍ला

हे़क्‍क्‍याङ् थुत्‍तुरिःप्‍पा लाइक्‍पा इक्‍लाओ मे़क्‍लो॥

३ आङ्‌गाॽ खे़ल्‍ले़ कुयुक्‍साबाहाॽ मे़क्‍खुङ्‌सिङ्‌लो

खम्‍भ्‍याङ् खे़ल्‍ले़ के़रे़क् कुसुहाङ्‌युक्‍पाहाॽ से़रुङ्‌सिङ्‌ॽ,” यहवे दाङ्‌बे़ल्‍ले़ पाःत्‍तुरो॥

यहुदा

४ यहवे दाङ्‌बे़ल्‍ले़ अक्‍खे पाःत्‍तुरो,

“यहुदाःल्‍ले़ सुम्‍सि कुलायोहाॽ इग्र लिसिए कुलायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

यहवे दाङ्‌बे़ल्‍ले़ कुसाम्‌योथिम् इङ्‌जाङ्‌ङिन्

खे़ङ्‌हाॽरे़ इःप्‍मा नाःप्‍मा मे़नाॽरुबाल्‍ले़ चोगुल्‍ले़,

खम्‍भ्‍याङ् खुने़ॽ कुधिम्‍हाॽ मे़न्‍इःत्‍तुन् मे़न्‍नाःत्‍तुम्‍बाल्‍ले़ चोगुल्‍ले़

हे़क्‍क्‍याङ् खे़ङ्‌हाॽरे़ खुन्‍छिॽ पाधे़बाहाॽरे़ मे़दिम्‍दुसिबा

इङ्‌ले़क्‍पा माङ्‌हाॽरे़ खे़ङ्‌हाॽ इङ्‌मे़ले़क्‍तुसिबाल्‍ले़ चोगुल्‍ले़,

५ आङ्‌गाॽ यहुदाओ मि केःत्‍तुङ्‌लो,

हे़क्‍क्‍याङ् खे़ल्‍ले़ यरुसले़ःम्‍बा यक्‍हाॽ थ्‍यःङ् मिधिक्‍खुरो॥”

इस्राइलओ निङ्‌वाॽफुमाङ्‌ङिल्‍ले़ खासे़न् चोगु

६ यहवे दाङ्‌बे़ल्‍ले़ अक्‍खे पाःत्‍तुरो,

“इस्राइलरे़ सुम्‍सि कुलायोहाॽरे़ इग्र लिसिए कुलायोहाॽरे़ चोगुल्‍ले़

आङ्‌गाॽ साॽरिक् आसिक् पोःक्‍मान् मे़घे़त्‍तुङ्‌ङिन्‍लो॥

खे़ङ्‌हाॽरे़ साम्‌योबाहाॽ युप्‍पाओ नु थेआङ् मे़ङ्‌गप्‍मनाबाहाॽ

कुगाप् थिक् लाङ्‌सुःप्‍पो मे़सङ्‌घु मे़देसुसिरो॥

७ खे़ङ्‌हाॽरे़ खाम्‍बाङ्‌ङोबा खाम्‍हिःक्‍किन् मे़दोॽरुबा हे़क्‍के

याङ्‌गे़साॽबाहाॽ खुन्‍छिॽ थे़गेःक्‍को मे़दोॽरुसिरो,

हे़क्‍क्‍याङ् तुक्‍खे मे़जाःत्‍तुसिबाहाॽरे़ खुन्‍छिॽ ले़प्‍माङ्‌बा

कुदोःप्‍मा खासे़न्‍निन् खे़ङ्‌हाॽ खे़म्‍मा मे़न्‍दे़ने़न्‍लो॥

कुम्‍बा नु कुस्‍सा लत्‍छा मे़न्‍छ्‌याओ पित्‍छिरो

हे़क्‍क्‍याङ् आङ्‌गाॽ आसेसे मिङ्‌ङिन् फे़त्‍लाःन्‍छुरो॥

८ खे़ङ्‌हाॽ ले़त्‍ति तोःम्‍मादे़न्‍हाॽरे़ कुबेसाङ्

सिङ्‌नात् के़देॽबाहाॽरे़ खुन्‍छिॽ चाङ्‌हाॽओ मे़नाःम्‍सिङ्‌लो॥

साम्‍बान् हुङ्‌मा मे़बाङ्‌घुसिबा चे़ल्‍ले़क्‍सेॽ थिन्

खे़ङ्‌हाॽरे़ खुन्‍छिॽ माङ्‌हिम्‍मो मे़धुङुरो॥

९ “खिनिॽ तगिलाम् एमोरिहाॽ मे़क्‍खुङ्‌सिङ्‌लो,

खे़ङ्‌हाॽ साम्‍माङ्‌सिङ्‌हाॽ कुइसिःक् केःम्‍बा नु

यहिबासिङ् यारिक् के़धुम्‍बा मे़जोगे़रो॥

कर आङ्‌गाॽ कुसम्‍धाङ्‌बा कुजाॽहाॽ नु

कुबुङ् सिगाङ् ले़प्‍माङ्‌बा साःप्‍हाॽ मे़क्‍खुङ्‌लो॥

१० आङ्‌गाॽ मिस्र लाजेॽलाम् खिनिॽ लःत्‍निङ् थाक्‍निङ्‌लो

हे़क्‍क्‍याङ् मुरे़ःक् खारे़ःक् थेआङ् के़होःप्‍पादे़न्‍नो

लिबोङ् तङ्‌बे थारिक् खिनिॽ लाम्‍लोनिङ्‌लो

हे़क्‍क्‍याङ् एमोरिहाॽरे़ खुन्‍छिॽ लाजेन् खिनिॽ पिनिङ्‌लो॥

११ आङ्‌गाॽ खिनिॽ ये़म्‍बित्‍छा साहाॽओलाम्

माङ्‌निङ्‌वाॽपान् के़बाःप्‍पा नु खिनिॽ थाङ्‌बे़न् मनाहाॽलाम्

नाजिरिहाॽ सेगुङ्‌सिङ् लःत्‍तुङ्‌सिङ्‌लो॥

इस्राइलबा मे़न्‍छाम् याप्‍मिसे, थे कन् पाःन्‍निन्

से़क्‍खा मे़ःम्‍बि?” यहवे दाङ्‌बे़ल्‍ले़ उवा चोगुरो॥

१२ “कर नाजिरिहाॽ चे़ल्‍ले़क्‍सेॽ थि के़धुङ्‌घुम्‍सिम्‍लो,

हे़क्‍क्‍याङ् माङ्‌निङ्‌वाॽपान् के़बाःप्‍पाहाॽ ‘माङ्‌निङ्‌वाॽपान्

मे़बारे़म्‍मिन्‍ने़ॽ’ फाॽआङ् इङ्‌जाङ् के़बिरुम्‍सिम्‍लो॥

१३ “ओमे़त्‍ते़म्‍मे़ॽओ, आल्‍ल चाःल्‍ले़ सधे़क् के़दिम्‍बा पित्‍लाधाःल्‍ले़

आङ्‌गाॽ खिनिॽ युःत्‍निङ्‌लो॥

१४ के़सुःक्‍पार के़लोःक्‍पाहाॽ खे़त्‍छिङ्‌मा मे़ङ्‌घोने़न्‍लो,

हे़क्‍क्‍याङ् के़धुम्‍बाहाॽरे़ खुन्‍छिॽ मुक्‍के़न् लःप्‍मा मे़न्‍छुक्‍तुन्‍लो,

मुक्‍साम्‍साबाहाॽरे़आङ् खुन्‍छिॽ सक्‍मा केःप्‍मा मे़न्‍छुक्‍तुन्‍लो॥

१५ लिगे़याङ्‌बाहाॽ तक्‍पे़त् ये़प्‍मा मे़न्‍छुक्‍ने़न्‍लो,

हे़क्‍क्‍याङ् के़जाप्‍पार के़लोःक्‍पाहाॽ से़ःप्‍सिङ्‌मा मे़न्‍छुक्‍ने़न्‍लो,

अन्‍गे़युक्‍पाहाॽआङ् सक्‍मा पेःक्‍मालाम् से़ःप्‍सिङ्‌मा मे़न्‍छुक्‍ने़न्‍लो॥

१६ के़रे़क्‍नुःल्‍ले़ मे़ङ्‌गिमनाबा थक्‍लिहाङ्‌हाॽआङ्

खे़ल्‍ले़ याःन्‍दिक् ले़क्‍चाॽबुधुक् मे़घे़त्‍छिङ् मे़घे़त्‍लो,”

यहवे दाङ्‌बे़ल्‍ले़ उवा चोगुरो॥

३

इस्राइलबा मनासे, यहवे दाङ्‌बे़ल्‍ले़ खिनिॽ तक्‍ले़ङ्‌वाओ पाःत्‍तुबा कन् पाःन्‍जाःक्‍किन् खे़प्‍से़म्‍मे़ॽ, इग्र आङ्‌गाॽ मिस्र लाजेॽलाम् लःत्‍तुङ् थाक्‍तुङ्‌सिङ्‌बा के़रे़क् हिम्‍सयङ्‌हाॽरे़ खुन्‍छिॽ तक्‍ले़ङ्‌वाओ–

२ “इक्‍सादिङ् खाम्‍बेःक्‍मोबा के़रे़क् हिम्‍सयङ्‌हाॽओलाम्

आङ्‌गाॽ खिनिॽरक् सेःक्‍निङ्‌ङाङ् वाॽरो॥

कल्‍ले़चोगुल्‍ले़ खिनिॽ के़रे़क् फे़न्‌याःम्‍बक्‍हाॽरे़ लागि

आङ्‌गाॽ खिनिॽ खुम्‍दिङ् पिनिङ्‌लो॥”

माङ्‌निङ्‌वाॽपान् के़बाःप्‍पाल्‍ले़ कुयाःम्‍बक्

३ थे ने़त्‍छि मनाहाॽ खुन्‍छिॽ लुम्‍मो पाःन्‍मे़न्‍दङ्‌ङे थे़म्‍बा

खुन्‍छिॽ सोसोरिक् लाङ्‌घेःक्‍सिआङ्‌बि?

४ थे सानात् मे़न्‌याक्‍मनाबा ताम्‍भुङ्‌ङो खिरिङ्‌बान् हुःक्‍पि?

थेआङ् मे़ङ्‌घोए खे़न् कुघाओ हागाःक् हागाःक् लॽबि?

५ थे खाम्‍बाङ्‌ङो इजोन् मे़ङ्‌गे़ए खे़प्‍मो पुःन् थाबि?

थे ते़म्‍मारे़ लागि थेआङ् मे़म्‍मे़त्‍ते खाम्‍बाङ्‌ङोलाम् चे़न्‍निन् फे़क्‍पि?

६ थे ये़क्‌यक्‍को थङ्‌ले़ लागि सादाङ् मुःप्‍मनाबा इक्‍लान्

लाइःक्‍किल्‍ले़ मनाहाॽ मे़न्‌यङ्‌ने़न् मे़ङ्‌गिने़म्‍बि?

थे यहवे दाङ्‌बे़ल्‍ले़ मे़बाङ्‌घुन् मे़दासुन्‍ल थारिक् ये़क्‌यक्‍को ये़त्‍तुक्‍खे ताबि?

७ से़क्‍खासाङ् यहवे दाङ्‌बा निङ्‌वाॽफुमाङ्‌ङिल्‍ले़

खुने़ॽ माॽरुबा पाःन्‍निन् आप्‍फेक् कुसे़वारोबा,

माङ्‌निङ्‌वाॽपान् के़बाप्‍पाहाॽ ओःन्‍मे़धाक्‍तुसिन्‍ल थारिक्

खुने़ॽ आप्‍फेक् थे़माआङ् मे़जोगुन्‍लो॥

८ खिरिङ्‌बान् हुःक्‍ते़आङ् वाॽ, हात् मे़गिने़म्‍बे?

यहवे दाङ्‌बे़न् पारे़आङ् वाॽ,

हाःत्‍ले़ माङ्‌निङ्‌वाॽपान् मे़बाःत्‍तुन्‍नाङ्‌बे़?

सामरियाःल्‍ले़ कुमे़क्‍मा

९ अस्‍दोदबा यक्‍हाॽओ नु मिस्रबा यक्‍हाॽओ उवा चोगे़ॽओ–

“सामरियाबा कोःक्‍मा फाङ्‌जङ् थे़गु माङ्‌वाहाॽओ

खिनिॽ आप्‍फेक् चुम्‍लुङ् चुप्‍से़म्‍मे़ॽओ॥

खे़प्‍मो के़बोङ्‌बा यम्‍बा हयङ् किल्‍लिङ्‌ङिन् नु

खे़प्‍मो मे़युक्‍तुसिबा पाःन्‍निन् ओमे़त्‍ते़म्‍मे़ॽओ॥”

१० यहवे दाङ्‌बाल्‍ले़ उवा चोगुरो,

“खे़ङ्‌हाॽरे़ मे़नाप्‍तुसिबा नु फाःन्‍दा याःम्‍बक् मे़जोगुबा

चिगक्‌वा सामाहाॽ खुन्‍छिॽ यक्‍हाॽओ मे़लुप्‍सुरो

खे़ङ्‌हाॽरे़ कुदोःप्‍मा याःम्‍बक् चोःक्‍मा मे़ल्‍ले़सुन्‍लो॥”

११ कल्‍ले़चोगुल्‍ले़ यहवे दाङ्‌बे़ल्‍ले़ अक्‍खे पाःत्‍तुरो–

“निङ्‌मि थिक्‍ले़ लाजेन् कब्रिङ् कबुरो,

खे़ल्‍ले़ खिनिॽ यक्‍हाॽ खाप्‍पुथ्‍यःङ् चोगुरो,

हे़क्‍क्‍याङ् खे़ल्‍ले़ खिनिॽ यक्‍हाॽओ के़नाप्‍तिरो॥”

१२ यहवे दाङ्‌बे़ल्‍ले़ अक्‍खे पाःत्‍तुरो–

“मे़ल्‍लुक्‍कम्‍बाल्‍ले़ थे़रिङ्‌बे़ल्‍ले़ कुम्‍ब्राओलाम्

लाङ्‌ङोबा कुआत् ने़त्‍छि साये़त् इग्र ने़भाक्‍कोबा

कुमुल्‍ला थिक्‍लक् थे़रिङ्‌बे़न् नाप्‍मा सुक्‍तुबा कुइसिःक्

सामरियाओ के़युङ्‌बा इस्राइलिहाॽ ने़त्‍नाःल्‍ले़ कुयाःन्‍नु

युक्‍नाःल्‍ले़ कुसुक्‍पे़न्‍नु ताङ्‌मे़से़ःप्‍लो॥

१३ “कन् पाःन्‍निन् खे़प्‍से़म्‍मे़ॽ, हे़क्‍क्‍याङ् याकुबरे़ कुहिम्‍सयङ्‌हाॽरे़ खुन्‍छिॽ तक्‍ले़ङ्‌वाओ तोःन्‍दि पिरे़म्‍मे़ॽ,” यहवे दाङ्‌बा निङ्‌वाॽफुमाङ्‌ङिल्‍ले़ उवा चोगुरो॥

१४ “आङ्‌गाॽ इस्राइले़न् कुलायोहाॽरे़ लागि खुम्‍दिङ् पिरुङ्‌बा ये़न्‍नो,

बेथेलबा ले़त्‍ति तोःम्‍मादे़न्‍हाॽ खाप्‍पुथ्‍यःङ् चोगुङ्‌लो,

ले़त्‍ति तोःम्‍मादे़न्‍निल्‍ले़ कुदाङ्‌हाॽ स्‍याक् पुॽर च्‍ये़प्‍तुङ्‌लो

हे़क्‍क्‍याङ् खाम्‍बाङ्‌ङो मक्‍थार याःन्‍दुङ्‌लो॥

१५ आङ्‌गाॽ चुङ्‌सिःक्‍मा ये़म्‍मो युङ्‌मा हिम्‍हाॽ नु

हाङ्‌वामा ये़म्‍मो युङ्‌मा हिम्‍हाॽ खाप्‍पुथ्‍यःङ् चोगुङ्‌लो,

हे़क्‍क्‍याङ् तक्‍मिबा केःङ्‌ङिल्‍ले़ के़घे़म्‍बा चोःक्‍मनाबा

हिम्‍हाॽ वरे़ङ्‌ले़ङ् खाप्‍पुथ्‍यःङ् पोङ्‌लो,

हे़क्‍क्‍याङ् यम्‍ब्‌यम्‍बा हिम्‍हाॽ मे़धुप्‍सु मे़देसुरो,”

यहवे दाङ्‌बे़ल्‍ले़ उवा चोगुरो॥

इस्राइलिहाॽ हुॽसिङ्‌मा मे़न्‍छुक्‍ने़न्

४

सामरियाबा कोःक्‍माओ के़वाॽमा बासानबा पिप्‍मासे,

सिम्‍बोसामा मे़न्‍छुमासे, कन् पाःन्‍निन् खे़प्‍से़म्‍मे़ॽओ,

खिनिॽ याङ्‌गे़साॽबाहाॽ ताप्‍फेःल्‍लिक् के़मे़त्‍तुम्‍सिम्‍लो,

थेआङ् मे़ङ्‌गप्‍मनाबाहाॽ खिनिॽ के़युक्‍तुम्‍सिम्‍लो,

खे़ब्‍याङ् खिनिॽ ये़म्‍बाहाॽ अक्‍खे के़मे़त्‍तुम्‍सिम्‍लो,

“थुङ्‌मारे़लागि आनिगे कुभा थे़माइ तारे़आबिरे़ॽओ॥”

२ यहवे दाङ्‌बे़ल्‍ले़ खुने़ॽ कुसेसेगे़न्‍लाम्

कन् माङ्‌हे़क्‍किन् चोगुआङ् वाॽरो,

“ओमे़त्‍ते़म्‍मे़ॽ, ये़न्‍हाॽ खिनिॽओ तार पत्‍लो

खे़ब्‍याङ् आल्‍ल खे़ःक्‍चुरिःल्‍ले़ खिनिॽ के़म्‍उःक्‍खिरो

हे़क्‍क्‍याङ् के़दाङ्‌बा के़याःक्‍पा खिनिॽ मनाहाॽ

खेःङ्‌ङिल्‍ले़ मे़वेॽरु मे़देॽरूसिरो॥

३ खिनिॽ खक्‍पे़त् लुङ्‌धाक्‍किल्‍ले़ कुभिःप्‍माहाॽलाम्

के़बोःक्‍खिआङ् कुदोःप्‍मा के़बेगिरो,

हे़क्‍क्‍याङ् हर्मोन ले़प्‍माङ् खिनिॽ लाप्‍के़म्‍भुसिरो,”

यहवे दाङ्‌बे़ल्‍ले़ उवा चोगुरो॥

४ “बेथेलओ खिनिॽ पेगे़म्‍मे़ॽआङ् लायो चोगे़म्‍मे़ॽबा,

गिलगालओ पेगे़म्‍मे़ॽआङ् आल्‍लसाङ् यरिक् लायो चोगे़म्‍मे़ॽबा॥

तानाम् थक्‍मा खिनिॽ सिदुङ्‌जभाहाॽ तारे़म्‍मे़ॽबा

खम्‍भ्‍याङ् तङ्‌बे सुम्‍सि थक्‍मा थिबोङ् लक्‍हाॽ तारे़म्‍मे़ॽबा॥

५ के़भङ्‌बा सिदाॽ याक्‍मनाबा खरे़ःङ्‌ङिन् नुगे़न् सिदुङ्‌जभा तोःन्‍दे़म्‍मे़ॽओ,

हे़क्‍क्‍याङ् आप्‍फेक् खिनिॽ निङ्‌वाःल्‍ले़

के़दोःन्‍दुम्‍बा सिदुङ्‌जभाहाॽरे़ लागि अःक्‍ते़म्‍मे़ॽओ

यम्‍बा हे़न्‍नासिम्‍मे़ॽर लाङ्‌घेगे़म्‍मे़ॽओ,

थेआङ्‌भे़ल्‍ले़ खिनिॽग इस्राइलिनिङ्‌लो,

हे़क्‍केए चोःक्‍मा खिनिॽ सिराॽथाङ्‌लो,”

मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुरो॥

६ “के़रे़क् ये़क्‌यक्‍हाॽओ आङ्‌गाॽ खिनिॽ मुराओ कुजामा चा मे़ःन्‍ने

हे़क्‍क्‍याङ् के़रे़क् पाङ्‌जुम्‍हाॽओ खरे़ःङ् मे़ःन्‍ने चोःक्‍निङ्‌लो,

हे़क्‍केसाङ् खिनिॽ आङ्‌गाॽओ मे़न्‍नुःङ् मे़न्‍दाए के़वयिरो,”

यहवे दाङ्‌बे़ल्‍ले़ उवा चोगुरो॥

७ “पोगुगे़न् कुजा सुम्‍मा ये़म् आल्‍लसाङ् ला सुम्‍सि तामा वये़रए

आङ्‌गाॽ खिनिॽ लागि पाङ्‌गे़न्‍दिङ् वहित् थामा मे़म्‍बाङ्‌बारो,

आङ्‌गाॽ लत्‍छा ये़क्‌यक्‍को वहित् थामा पाङ्‌घुङ्‌लो

कर वेॽ ये़क्‌यक्‍को वहित् थामा मे़बाङ्‌घुङ्‌ङिन्‍लो॥

लत्‍छा इक्‍ताप्‍पो वहित् थ्‍ये़, वेॽस्‍मा इक्‍ताप्‍पो मे़ध्‍ये़ने़न्‍लो

हे़क्‍क्‍याङ् खे़न् इक्‍ताप्‍पिन् सर्गे़ङ् हेरे़बेरो॥

८ मनाहाॽ पाङ्‌जुम् पाङ्‌जुम्‍मो च्‍वाःत्‍ले़ लागि

चोनाःम् चोनाःम् मे़लॽरे़र लाङ्‌मे़घेगे़रो,

कर थुङ्‌मारे़लागि खे़ङ्‌हाॽरे़ खुन्‍छिॽ योबा मे़ङ्‌घोसुन्‍लो,

करसाङ् खिनिॽ आङ्‌गाॽओ मे़न्‍नुःङ् मे़न्‍दाए के़वयिरो,”

यहवे दाङ्‌बे़ल्‍ले़ उवा चोगुरो॥

९ “आङ्‌गाॽ यरिक्‍ले़ङ् खिनिॽ सिङ्‌सेॽइक्‍हाॽओ नु

खिनिॽ चे़ल्‍ले़क्‍सेॽ इक्‍ताप्‍हाॽओ

खुःक्‌वामेःत् नु सुक्‍नाःम्‍बा थ्‍ये़र याःन्‍दुङ्‌लो॥

खिनिॽ पःत्‍छेॽहाॽ नु खिनिॽ चैतुन सिङ्‌बुङ्‌हाॽ

निःङ्‌घुक्‌वाहाॽरे़ मुरे़ःक् खारे़ःक् मे़जोगुर याःन्‍दुङ्‌सिङ्‌लो,

हे़क्‍केसाङ् खिनिॽ आङ्‌गाॽओ मे़न्‍नुःङ् मे़न्‍दाए के़वयिरो,”

यहवे दाङ्‌बे़ल्‍ले़ उवा चोगुरो॥

१० “आङ्‌गाॽ खिनिॽ लुम्‍मो मिस्र लाजेॽओ

चोगुङ्‌बा हे़क्‍के मिङ्‌देॽहाॽ पाङ्‌घुङ्‌लो॥

खिनिॽ थाङ्‌बे़न् मनाहाॽ ताभेःल्‍ले़ स्‍ये़रुङ्‌सिङ्‌लो,

खिनिॽ अन्‍हाॽ तेॽरुङ्‌सिङ्‌ङाङ् पाङ्‌घुङ्‌देसुङ्‌सिङ्‌लो,

हे़क्‍क्‍याङ् खिनिॽ थक्‍सुबा ने़त्‍ना साःङ्‌गाहिम्‍हाॽओबा

कुगिःक्‍किन् खिनिॽ ने़बोओ थारिक्‍के थिम्‍सुङ्‌लो,

हे़क्‍केसाङ् खिनिॽ आङ्‌गाॽ ले़प्‍माङ् मे़न्‍नुःङ्‌ङे के़वयिरो,”

यहवे दाङ्‌बे़ल्‍ले़ उवा चोगुरो॥

११ “सदोम नु गमोरान् हे़क्‍के आङ्‌गाॽ खिनिॽ

कुभा ये़क्‌यक्‍हाॽ युम्रे़क् मे़क्‍खुङ्‌लो॥

खिनिॽग के़दिःप्‍पार के़बप्‍पा मिओलाम्

फिःङ्‌मना लःप्‍मनाबा मिधक्‍पु हे़क्‍तङ्‌बा के़वयिरो,

हे़क्‍केसाङ् खिनिॽ आङ्‌गाॽ ले़प्‍माङ् मे़न्‍नुःङ्‌ङे के़वयिरो,”

यहवे दाङ्‌बे़ल्‍ले़ उवा चोगुरो॥

१२ “कल्‍ले़चोगुल्‍ले़ इस्राइलए,

आङ्‌गाॽ खे़ने़ॽ के़लागि अक्‍खे चोगुङ्‌लो,

आङ्‌गाॽ खे़ने़ॽ के़लागि अक्‍खे चोःक्‍मा इःत्‍तुङ्‌बाल्‍ले़ चोगुल्‍ले़, इस्राइलए,

के़निङ्‌वाॽफुमाङ्‌ङिन्‍नु तुम्‍मारे़ लागि यारिप् पोःक्‍खे़ॽओ॥”

१३ खुने़ॽ कोःक्‍मा फाङ्‌जङ् थे़गु माङ्‌वाहाॽ नावागे़न् चइःत् ने़स्‍सुरो

खुने़ॽ साम्‍मित् सुरित् केजङ् चोगुरो,

खुने़ॽ कुनिङ्‌वाओबा पाःन्‍हाॽ मनाहाॽ ओसेःन्‍धाक्‍तुसिरो

इक्‍सादिङ् खाम्‍बेःक्‍मोबा केःम्‍बा केःम्‍बा ते़न्‍हाॽओ लाङ्‌घेःक्‍लो–

खुने़ॽ कुमिङ्‌ग मुक्‍साम्‍दाङ्‌बा निङ्‌वाॽफुमाङ्‌लो॥

लायोलाम् हिम्‍मारे़ लागि पेलि फाक्‍मा

५

इस्राइलबा हिम्‍सयङ्‌से, खिनिॽ याःम्‍बेओ आङ्‌गाॽ मेरिङ् थक्‍ताङ्‌बा कन् पाःन्‍निन् खे़प्‍से़म्‍मे़ॽओ–

२ “सिसागे़न् मे़न्‍छ्‌या इस्राइले़न् याम्‍मो आभे़ल्‍ले़आङ्

पोःक्‍मा मे़न्‍छुक्‍के थारिक् चोःन्‍दे़आङ् ने़रो,

खे़न् आप्‍फेक् कुलाजेॽओ मे़नाॽरुआङ् ने़रो,

खे़न् के़भोःङ्‌बा हाःत्‍ताङ् मे़होप्‍लो॥”

३ यहवे दाङ्‌बे़ल्‍ले़ अक्‍खे पाःत्‍तुरो,

“इस्राइलरे़ कुलागि आत्‍तिन् ये़क्‌यक्‍कोलाम्

लाःक्‍कात् हे़न्‍छिङ् थिक् थक्‍सुबाहाॽ मे़बाङ्‌घुमे़देसुसिॽ

खे़ङ्‌हाॽओलाम् किप् थिक्‍लक् मे़दाङ् मे़याःक्‍लो॥

आत्‍तिन् ये़क्‌यक्‍कोलाम् किप् थिक् थक्‍सुबाहाॽ लाःक्‍कात् मे़बाङ्‌घुमे़देसुसिॽ

खे़ङ्‌हाॽओलाम् थिबोङ् मनारक् मे़हिङ् मे़याःक्‍लो॥”

४ इस्राइलबा हिम्‍सयङ्‌हाॽ यहवे दाङ्‌बे़ल्‍ले़ अक्‍खे मे़त्‍तुसिरो,

“आङ्‌गाॽ आगोःत्‍ते़ॽओ हे़क्‍क्‍याङ् खिनिॽ हिङे़म्‍मे़ॽओ,

५ बेथेले़न् मे़गोःत्‍ते़म्‍मिन्‍ने़ॽ, गिलगालओ मे़बेगे़म्‍मिन्‍ने़ॽओ,

बेर्सेबाओ लाम्‍दिक् मे़जोगे़म्‍मिन्‍ने़ॽओ,

थेआङ्‌भे़ल्‍ले़ गिलगाले़न् से़क्‍खाए लाजेॽलाम् मे़लःत्‍तु मे़देसुरो,

हे़क्‍क्‍याङ् बेथेले़न् हने़ थेनाधेबा पोङ्‌लो॥”

६ यहवे दाङ्‌बे़न् हक्‍से़म्‍मे़ॽ, हे़क्‍क्‍याङ् खिनिॽ हिङे़म्‍मे़ॽओ,

मेःन्‍ने़भग्र खुने़ॽ योसेफरे़ कुहिम्‍सयङ्‌ङो मि हे़क्‍तङ्‌बा पोङ्‌बेःक्‍लो,

हे़क्‍क्‍याङ् खे़न् मिःल्‍ले़ वरे़ङ्‌ले़ङ् खाप्‍पुथ्‍यःङ् चोगुसिरो,

हम्‍भ्‍याङ् बेथेलओ खे़न् मिन् के़से़प्‍पा हाःत्‍ताङ् मे़होप्‍लो॥

७ कुदोःप्‍मा खासे़न्‍निन् मे़न्‌वाॽमनाबा के़जोःक्‍पासे

हे़क्‍क्‍याङ् साम्‌योबा पाःन्‍निन् खाम्‍बाङ्‌ङो के़दोॽबासे,

८ खेसे खेःम्‍सिक् नु मे़न्‍छ्‌या पुरुक्‍मा के़जोःक्‍पा,

हे़क्‍क्‍याङ् माक्‍स्‍दिःङ्‌ग्‍याःप्‍पा खागे़माक्‍पे़न्

ताःन्‍छोगे़न् तानाम् खागे़ओःप्‍पा के़जोःक्‍पा,

ले़न्‍दिक्‍के़न् खागे़माक्‍पा के़जोःक्‍पाआङ् से़न्‍दिक् के़जोःक्‍पान् कोत्‍ते़म्‍मे़ॽओ,

वरःङ्‌ङोबा च्‍वाःत्‍तिन् थाःङ् के़उःप्‍पा

खे़ब्‍याङ् इक्‍सादिङ् खाम्‍बेःक्‍मो खे़न् के़हुङ्‌बे़न् कोःत्‍ते़म्‍मे़ॽओ

खुने़ॽ कुमिङ्‌ङिन्‍ग यहवेरो॥

९ खुने़ॽ के़धुम्‍बाहाॽरे़ खुन्‍छिॽ तक्‍ले़ङ्‌वाओ

थिक्‍ले़ङ्‌ले़ वरे़ङ्‌ले़ङ् मे़क्‍मासिमान् तारुरो,

हे़क्‍क्‍याङ् से़ःप्‍सिङ्‌मादे़न् यक्‍हाॽ खुने़ॽ खाप्‍पुथ्‍यःङ् चोगुरो॥

१० खासे़न्‍लोःम्‍मा हिम्‍मो के़युङ्‌बाआङ् के़भे़ःक्‍पे़न् के़जिःत्‍तुम्‍लो,

हे़क्‍क्‍याङ् से़क्‍खाबा पान् के़बाःप्‍पे़न्‍नाङ् खिनिॽ के़नाॽरुम्‍लो॥

११ थेआङ् मे़ङ्‌गप्‍मनाबा याङ्‌गे़साॽबाहाॽ के़दोॽरुम्‍सिम्‍लो,

हे़क्‍क्‍याङ् साक्‍के़ल्‍ले़क् चा के़म्‍बिरिर के़याःन्‍दुम्‍सिम्‍लो॥

कल्‍ले़चोगुल्‍ले़ खिनिॽ खोःम्‍मना लक्‍मनाबा लुङ् हिम्‍हाॽ के़जोगुम्‍साङ्

खिनिॽ खे़ङ्‌हाॽओ युङ्‌मा के़ङ्‌घोसुम्‍मिन्‍लो,

खिनिॽ चिनॽनॽ के़लॽबा चे़ल्‍ले़क्‍सेॽ इक्‍ताप्‍हाॽ के़लेःत्‍तुम्‍साङ्

खिनिॽ खे़न् चे़ल्‍ले़क्‍सेॽ थि थुङ्‌मा के़ङ्‌घोसुम्‍मिन्‍लो॥

१२ थेआङ्‌भे़ल्‍ले़ खिनिॽ आप्‍तिक्‍हाॽ यरिक् वाॽ

हे़क्‍क्‍याङ् खिनिॽ यम्‍बा लायोहाॽ के़जोगुम्‍माङ् वाॽबान् निसुङ्‌लो॥

साम्‌योबाहाॽ खिनिॽ तुक्‍खे के़जाःत्‍तुम्‍सिम्‍लो

हे़क्‍क्‍याङ् खिनिॽग स्‍वाःत्‍ताङ् याङ् के़दाःक्‍तुम्‍लो

हे़क्‍क्‍याङ् खासे़न्‍लोःम्‍मा हिम्‍हाॽओ याङ्‌गे़साॽबाहाॽ

कुदोःप्‍मा खासे़न् लोःम्‍मा पिमासि के़म्‍भाःक्‍तुम्‍सिम्‍मिन्‍लो॥

१३ खे़ल्‍ले़ चोगुल्‍ले़ खासिङ् के़निःप्‍पा मनान् स्‍वाःत् वाॽरो

थेआङ्‌भे़ल्‍ले़ ये़म्‍मिन् ताप्‍फे़ःम्‍बा चोक्‍लो॥

१४ ताप्‍फे़ःम्‍बा पाःन्‍निन् मे़ःन्, नुबा पाःन्‍निन् कोःत्‍ते़म्‍मे़ॽओ,

हे़क्‍केलॽरिक् खिनिॽ हिङे़म्‍मे़ॽआङ् वये़म्‍मे़ॽओ॥

खे़ब्‍याङ् खिनिॽ के़बाःत्‍तुम्‍बा कुइसिःक्‍के

यहवे मुक्‍साम्‍दाङ्‌बा निङ्‌वाॽफुमाङ्‌ङिन् खिनिॽनु वाॽरो॥

१५ ताप्‍फे़ःम्‍बान् पाःन्‍निन् चिःत्‍ते़म्‍मे़ॽ, नुबे़न् लुङ्‌माॽ तुक्‍ते़म्‍मे़ॽओ,

खासे़न् लोःम्‍मा हिम्‍हाॽओ कुदोःप्‍मा खासे़न् लोःन्‍दे़म्‍मे़ॽओ॥

पोङ्‌मा सुक् यहवे मुक्‍साम्‍दाङ्‌बा निङ्‌वाॽफुमाङ्‌ङिल्‍ले़

के़दाङ्‌बा के़याःक्‍पा योसेफरे़ कुमनाहाॽ कुलुङ्‌माॽ स्‍याःत् मे़लॽरो॥

१६ कल्‍ले़चोगुल्‍ले़ यहवे, मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ अक्‍खे पाःत्‍तुरो–

“के़रे़क् माराम्‍हाॽओ हाःम्‍लाक्‌वा पोःक्‍लो,

हे़क्‍क्‍याङ् के़रे़क् लक्‍खुम्‍हाॽओ खे़ङ्‌हाॽ अक्‍खे मे़लॽरो,

‘ए नाॽराङ्‌स्‍याङ्‌लो! ए नाॽराङ्‌स्‍याङ्‌लो!’

याःन्‍गे़मबाहाॽ हाःप्‍मारे़ लागि नु चेदिःक्‍लाबाहाॽ

हाःम्‍लाक्‌वा फोःङ्‌मारे़ लागि मे़उःत्‍तुसिरो॥

१७ के़रे़क् चे़ल्‍ले़क्‍सेॽ इक्‍ताप्‍हाॽओ हाःम्‍लाक्‌वा पोःक्‍लो

थेआङ्‌भे़ल्‍ले़ आङ्‌गाॽ खिनिॽ लुम्‍मोलाम् पोङ्‌ङाआङ् पेःक्‍कारो,”

यहवे दाङ्‌बे़ल्‍ले़ पाःत्‍तुआङ् वाॽरो॥

के़दाबार के़बप्‍पा खासे़न्

१८ यहवे दाङ्‌बे़ल्‍ले़ कुये़न्‍निन् के़हाङ्‌बाहाॽ के़जिःत्‍ति के़स्‍ये़ॽइरो!

यहवे दाङ्‌बे़ल्‍ले़ कुये़न्‍निन् खिनिॽ थेआङ् के़हाङ्‌घुम्‍बाबे?

खे़न् ये़न्‍निङ्‌ग खागे़माक्‍पा पोःङ्‌ॽ, खागे़ओःप्‍पा मे़बोङ्‌ने़न्‍लो॥

१९ खे़न् ये़न्‍नो खिरिङ्‌बालाम् के़घे़त्‍त्‍छिङ्‌बा मनाःल्‍ले़

माःॽयुःन् तुमुबा हे़क्‍के के़बोःक्‍खिरो,

इग्र हिम्‍सिगाङ् के़लाःप्‍पाआङ् लुङ्‌धाक्‍को

हुक् के़भम्‍बे़न् असेःक्‍किल्‍ले़ अगुबा हे़क्‍के के़बोःक्‍खिरो॥

२० थे यहवे दाङ्‌बे़ल्‍ले़ कुये़न्‍निन् खागे़ओःप्‍पा मे़ःन्,

कर माक्‍सिःङ्‌ग्‍याःप्‍पा नु आजे़ःत्‍छिक्‍काङ्

खामे़न्‍ओःप्‍मनाबा खामाक्‍चुम्‍बा मे़बोङ्‌ने़न्‍नाङ्‌बि?

२१ “आङ्‌गाॽ खिनिॽ साम्‌योबा तङ्‌नाम्‍हाॽ चिःत्‍तुङ्‌लो,

आङ्‌गाॽ खिनिॽ चुम्‍लुङ्‌हाॽ नासिथःप्‍मा मे़सुक्‍कान्‍लो॥

२२ खिनिॽ आङ्‌गाॽ आलागि मिधिङ्‌मनादेमनाबा सिदुङ्‌जभाहाॽ

हे़क्‍क्‍याङ् कुजा सिदुङ्‌जभाहाॽ के़दोःन्‍दुम्‍साङ् मे़दाःक्‍कान्‍लो,

के़रे़क्‍नुःल्‍ले़ नुबा खिनिॽ तङ्‌जुम् सिदुङ्‌जभाहाॽआङ् निनि मे़लाप्‍पान्‍लो॥

२३ खिनिॽ साम्‍गे़लोरिबा इक्‍लाहाॽ आङ्‌गाॽलाम् माःङ्‌घा कत्‍ते़म्‍मे़ॽओ!

आङ्‌गाॽ खिनिॽ तुङ्‌गेहाॽरे़ कुइक्‍लाहाॽ खे़म्‍मा आनिङ्‌वाॽ होप्‍लो॥

२४ कर कुदोःप्‍मा खासे़न्‍निन् वहःङ् कुइसिःक् नु साम्‌योनिमान्

आप्‍फाल्‍ले़आङ् मे़न्‍जप्‍मना यङ्‌घङ् कुइसिःक् वगुररो!

२५ “इस्राइलबा हिम्‍सयङ्‌से, मुरे़ःक् खारे़ःक् थेआङ् के़होःप्‍पादे़न्‍नो

खे़न् लिबोङ् तङ्‌बे थारिक् थे खिनिॽ सिदुङ्‌जभाहाॽ नु

हुक्‌वाहाॽ आङ्‌गाॽओ के़दोःन्‍दुम्‍माङ् वये़बि?

२६ खिनिॽ आप्‍फेक् लागि के़जोगुम्‍बा हाङ्‌ङिल्‍ले़ कुसाःङ्‌गाहिम्‍मिन्,

खिनिॽ नावाइत्‍ला युक्‍नान् नु

खेःम्‍सिक्‍पा माङ्‌ङिन् के़गुयुम्‍माङ् के़वयिर पोङ्‌लो॥

२७ खे़ल्‍ले़ चोगुल्‍ले़ आङ्‌गाॽ दमस्‍कसनुःल्‍ले़आङ् नाधाःम्‍बि

आङ्‌गाॽ खिनिॽ लाजेॽलाम् लःत्‍निङ्‌देनिङ्‌लो,”

यहवे दाङ्‌बे़ल्‍ले़ पाःत्‍तुरो, खुने़ॽ कुमिङ्‌ग मुक्‍साम्‍दाङ्‌बा निङ्‌वाॽफुमाङ्‌लो॥

इस्राइलरे़ कुमे़क्‍मा

६

के़जिःत्‍ति के़स्‍ये़इरो, सियोनओ हाङ्‌हाङ् लॽरिक् के़युङ्‌बासे,

हे़क्‍क्‍याङ् सामरियाबा कोःक्‍माओ कम्‍ब्राङ् के़लेःत्‍छिङ्‌बासे॥

खिनिॽ कन् पयम् यम्‍बा सुवाङ्‌बा मिङ्‌सो इङ्‌धाङ्‌साबा लाम्‍लोबाहाॽ,

खिनिॽओ इस्राइलबा हिम्‍सयङ्‌हाॽ कुभाॽ नाःक्‍से़ मे़दारो!

२ कल्‍नेह ये़क्‌यक्‍को पेगे़म्‍मे़ॽआङ् ओमे़त्‍तेम्‍मे़ॽओ,

खे़प्‍मोलाम् पयम् यम्‍बा हमात ये़क्‌यक्‍को पेगे़म्‍मे़ॽओ॥

खे़न् एगाङ् पलिस्‍तिहाॽरे़ खुन्‍छिॽ ये़क्‌यक् यो गातओ पेगे़म्‍मे़ॽओ,

थे खे़ङ्‌हाॽ यहुदा हे़क्‍क्‍याङ् इस्राइल हाङ्‌जुम्‍हाॽनुःल्‍ले़ नुबा चोःक्‍पि?

थे खे़ङ्‌हाॽरे़ खुन्‍छिॽ लाजेन् खिनिॽइन्‍नुःल्‍ले़ यम्‍बा चोःक्‍पि?

३ तुक्‍खेलाक्‍खेबा ये़न्‍निन् खिनिॽ लाःत्‍लाःत् के़नाःत्‍तुम्‍लो,

कर से़क्‍खाःल्‍ले़ कुॽइगे़भे़म्‍बा युक्‍किन् निःत्‍ताङ् के़दारुम्‍लो॥

४ तक्‍मिबा केःङ्‌ङिल्‍ले़ सुःप्‍मनाबा ने़त्‍नाओ के़ने़स्‍सिरो,

हे़क्‍क्‍याङ् चिप्‍मःप्‍मःप्‍पा युक्‍नादे़न्‍नो सल्‍लिक् के़सन्‍नासिरो,

खे़ब्‍याङ् वरुप्‍लुप्‍पा मे़ल्‍लुक्‍हाॽ नु के़मे़ॽबा पित्‍सात्‍हाॽ के़जाम्‍सिम्‍लो॥

५ तुःङ्‌गे इक्‍लाहाॽओ खिनिॽ थेनाधेबा साम्‍लोहाॽ साम्‍गे़मे़त्‍तुम्‍लो,

हे़क्‍क्‍याङ् दाउदे़न् कुइसिःक् आल्‍लोघोरो इक्‍ला के़लःत्‍तुम्‍लो॥

६ यम्‍बा चल्‍लाङ्‌ना खोर्‍या कुले़ःम् चे़ल्‍ले़क्‍सेॽ थि के़धुङुम्‍लो,

हे़क्‍क्‍याङ् इमे़ल्‍लुङ्‌बा कुनाम् के़नुॽबा फुङ्‌नाम्‍मिन् के़हुःत्‍तासिरो,

कर योसेफरे़ कुमे़क्‍माओ खिनिॽ निनि खे़म्‍घे़म् के़न्‍लाप्‍तुम्‍मिन्‍लो॥

७ खे़ल्‍ले़ चोगुल्‍ले़ लाजेॽलाम् मे़लःत्‍तुसिबाहाॽओ तगि के़बोःक्‍खिरो,

हे़क्‍क्‍याङ् खिनिॽ सोसोत्‍लराङ् चोःक्‍मा साभङ्‌जान् नु

खिङ्‌सिङ्‌माआङ् ने़मागम्‍मे़न् नुप्‍लो॥

८ यहवे दाङ्‌बान् आबाङे कुमिङ्‌ङो माङ्‌हे़क्‍सिङ्‌ङाङ् वाॽ, यहवे मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ उवा चोगुरो–

“आङ्‌गाॽ याकुबरे़ कुआङ्‌दिङ् लॽमान् आसिक्‍ले़ःङ्‌लो,

हे़क्‍क्‍याङ् खे़ल्‍ले़ कुयक्‍हाॽ पजिःत् चिःत्‍तुङ्‌लो॥

आङ्‌गाॽ कप्‍मो के़वाॽबा के़रे़क् पाःन्‍हाॽनु सोसोरिक्

कन् ये़क्‌यक्‍किन् निङ्‌मिहाॽरे़ खुन्‍छिॽ हुक्‍को थासुङ्‌लो॥”

९ लत्‍छा हिम्‍मो थिबोङ् मनाहाॽ मे़हिङे़आङ् मे़वाॽने़भग्र, खे़ङ्‌हाॽआङ् मे़सिरो॥

१० हे़क्‍क्‍याङ् चेहाॽ लुप्‍मासि फाॽआङ् कुभारे़ खुन्‍छिॽ काॽइहाॽ मे़दाआङ् हिम्‍मोलाम् चेहाॽ लःप्‍मासिरे़ लागि खे़प्‍मो के़जिङ्‌सिङ्‌बाआङ् के़युङ्‌बे़न् अक्‍खेलॽरिक् सेःन्‍मे़दोसु, “आल्‍लसाङ् खे़ने़ॽनु कुभा वेॽ मे़वाॽबि?” हे़क्‍क्‍याङ् खुने़ॽ नुगप् पिरुसिॽ, “मे़होप्‍लो॥” खे़ब्‍याङ् खे़ल्‍ले़ मे़त्‍तुसिॽ, “स्‍वाःत् मे़बारे़म्‍मिन्‍ने़ॽ! यहवे दाङ्‌बे़ल्‍ले़ कुमिङ्‌ङिन् आनिॽ पाःप्‍मा मे़नुॽने़न्‍लो॥”

११ थेआङ्‌भे़ल्‍ले़ यहवे दाङ्‌बे़ल्‍ले़ इङ्‌जाङ् चोगुआङ् वाॽरो,

हे़क्‍क्‍याङ् खुने़ॽ यम्‍बा हिम्‍हाॽ यर्गे़क् यसुआङ् कुम्‍जिक्‍मा चोगुरो

खे़ब्‍याङ् चुक्‍पा हिम्‍हाॽ खाप्‍पुथ्‍यःङ् चोगुरो॥

१२ थे अन्‍हाॽ याक्‍पेॽ सम्‍धाङ्‌बा याक्‍केःक्‍को मे़लोःक्‍पि?

थे कुभारे़ खे़प्‍मो पित्‍हाॽ के़क्‍चु थोःक्‍खुसिबि?

कर खिनिॽग खासे़न्‍निन् निङ् नु साम्‌योनिमालाम्

के़लःम्‍बा पाःन्‍निन् पघिःक् के़घिःक्‍पा के़जोगुम्‍माङ् वाॽरो॥

१३ लो-देबारa ये़क्‌यक्‍किन् खिनिॽ हारि के़जाःत्‍तुम्‍बाओ

खिनिॽ निङ्‌वाॽ त्‍ये़आङ् अक्‍खे के़बाःत्‍तुम्‍लो,

“आनिॽ आप्‍फेक् मुक्‍किल्‍ले़ कार्नेमे़न्b हुक्‍को आन्‍धासुम्‍मिन्‍बि?”

१४ ओमे़त्‍ते़म्‍मे़ॽ, यहवे मुक्‍साम्‍दाङ्‌बा

निङ्‌वाॽफुमाङ्‌ङिल्‍ले़ अक्‍खेलॽरिक् उवा चोगुरो,

“ओमे़त्‍ते़म्‍मे़ॽ, इस्राइलबा हिम्‍सयङ्‌से,

खिनिॽ तक्‍ले़ङ्‌वाओ अक्‍तङ्‌बा सुवाङ्‌धिक् हुसुङ्‌लो,

खे़ल्‍ले़ ले़बो-हमातलाम्‍माङ् यो अराबाबा ने़ने़दे़बादे़न् थारिक्

के़रे़क् लाजेॽओ खिनिॽ के़युक्‍तिरो॥”

a 

६:१३ थेनाधेबा॥

b 

६:१३ ताङ्, कल्‍ले़ मुक्‍साम् ओसेःन्‍धाङ् चोगुॽ॥

निःङ्‌घुक्‌वा निमे़धाबे़बा सुफो

७

यहवे दाङ्‌बे़ल्‍ले़ आङ्‌गाॽ कन् ओःन्‍धाक्‍ताङ्‌लो– हाङ्‌ङिल्‍ले़ कुलक्‍कोबा चाहाॽ सुम्‍मा चुरे़ हे़क्‍क्‍याङ् खे़न् एगाङ् निसिगेक्‍पा चाःल्‍ले़ कुनःक् थाङ्‌मा हेःक्‍ते़र पत्‍छे़ल्‍ले़ दाङ्‌बे़ल्‍ले़ निःङ्‌घुक्‌वा कुबन्‍ज्‍याङ्‌मा थिक् यारिप् चोगुसिर यागे़॥

२ आल्‍ल खे़न् निःङ्‌खुःक्‌वाहाॽरे़ लाजेॽओबा इक्‍ताप् चाहाॽ मे़ज मे़दे़सुल्‍ले़, आङ्‌गाॽ खुने़ॽ मे़त्‍तुङ्, “यहवे दाङ्‌बाए, ले़प्‍मि पिरे़से़ॽओ! याकुबे़न् आक्‍खेलॽरिक् हिङ्‌मा सुक्‍पे? खे़न् साॽरिक् चुक्‍सा चोक्‍लो!”

३ कल्‍ले़चोगुल्‍ले़ यहवे दाङ्‌बे़ल्‍ले़ कुनिङ्‌वाॽ नुःक्‍तु॥ यहवे दाङ्‌बे़ल्‍ले़ “अक्‍खे मे़बोङ्‌ने़न्‍ना,” पाःत्‍तुरो॥

के़दिःप्‍पा मि सुफो

४ यहवे दाङ्‌बे़ल्‍ले़ आङ्‌गाॽ कन् ओःन्‍धाक्‍ताङ्‌लो– यहवे दाङ्‌बे़ल्‍ले़ मिधुङ्‌दिङ् मिराःक्‍लाम् खासे़न् चोःक्‍मा पाङ्‌घुसि॥ खे़न् मिःल्‍ले़ पाक्‍पे़प्‍पा तुङ्‌गोदिङ् वरःङ्‌ङिन् चदेसुआङ् खाम्‍बेःक्‍के़न्‍नाङ् चदेसुआङ् ने़स्‍से़॥

५ खम्‍भ्‍याङ् आङ्‌गाॽ फिःक्‍ताङ्‌ङाङ् मे़त्‍तुङ्, “मुक्‍साम्‍दाङ्‌बा यहवे दाङ्‌बाए, पेलि फाक्‍ने़, सप्‍फारो! याकुबे़न् आक्‍खेलॽरिक् ये़प्‍मा सुक्‍पे? खे़न् साॽरिक् चुक्‍सा चोक्‍लो!”

६ कल्‍ले़चोगुल्‍ले़ यहवे दाङ्‌बे़ल्‍ले़ कुनिङ्‌वाॽ नुःक्‍तु॥ मुक्‍साम्‍दाङ्‌बा यहवे दाङ्‌बे़ल्‍ले़ “अक्‍खे मे़बोङ्‌ने़न्‍ना,” पाःत्‍तुरो॥

कुसिःक्‍मा सुफो

७ खुने़ॽ हाबा कन् आङ्‌गाॽ ओःन्‍धाक्‍ताङ्‌लो– खे़प्‍मो कुसिःक्‍मा खिदोराःल्‍ले़ सिःक्‍मनाआङ् से़प्‍मनाबा लुङ्‌धाक् ये़बे़॥ दाङ्‌बे़न् कुहुक्‍को कुसिःक्‍मा खिदोराःन् याङ्‌सिङ्‌ङाङ् लुङ्‌धाक्‍किल्‍ले़ कुबेसाङ् ये़म्‍सिङ्‌ङाङ् ये़बे़गरे़॥

८ हे़क्‍क्‍याङ् दाङ्‌बे़ल्‍ले़ आङ्‌गाॽ अक्‍खे मे़त्‍ताङ्, “आमोसे, खे़ने़ॽ थेःन् के़निसुर के़बप्‍पे?”

आङ्‌गाॽ नुगप् पिरुङ्, “लत्‍छा कुसिःक्‍मा खिदोरा॥”

खे़ब्‍याङ् खुने़ॽ आङ्‌गाॽ मे़त्‍ताङ्, “ओमे़त्‍ते़ॽ, आङ्‌गाॽ आमना इस्राइलिहाॽरे़ खुन्‍छिॽ लुम्‍मो लत्‍छा कुसिःक्‍मा खिदोरा फत्‍छुङ्‌ल पत्‍ता॥ आल्‍ल आङ्‌गाॽ खे़ङ्‌हाॽ याम्‍मो मे़दाङ्‌घुङ्‌सिङ्‌ङिन्॥

९ इसहाकरे़ कुजन्‍जम्‍बादे़न्‍हाॽ खाप्‍पुथ्‍यःङ् पोःङ्‌ॽ, हे़क्‍क्‍याङ् इस्राइलबा सेसेदे़न्‍हाॽ फुत्‍लुम् थ्‍यःङ् पोःङ्‌ॽ॥ आङ्‌गाॽ ताभेन् याङ्‌ङासिङ्‌ङाआङ् यारोबामरे़ कुदक्‍ले़ङ्‌वाओ पोःक्‍कारो॥”

आमोस नु अमस्‍याह

१० खे़ब्‍याङ् बेथेलबा निङ्‌वाॽफुसाम्‍बा अमस्‍याहरे़ इङ्‌साबे़न् अक्‍खे मे़त्‍तुआङ् इस्राइलबा हाङ् यारोबामरे़ओ पाङ्‌घुदेसु, “इस्राइलबा हिम्‍सयङ्‌हाॽरे़ खुन्‍छिॽ लुम्‍मो आमोसे़ल्‍ले़ आदाङ्‌बारे़ के़दक्‍ले़ङ्‌वाओ लत्‍छा चे़म्‍भन् चोगुर याक्॥ कन् लाजेःल्‍ले़ खे़ल्‍ले़ के़रे़क् कुबाःन्‍हाॽ थम्‍मा मे़सुक्‍तुन्॥

११ थेआङ्‌भे़ल्‍ले़ आमोसे़ल्‍ले़ अक्‍खे पाःत्‍तुर वाॽ, ‘यारोबामे़न् ताभेःल्‍ले़ मे़से़रुॽ, हे़क्‍क्‍याङ् इस्राइले़न् से़क्‍खाए कुलाजेॽलाम् माःङ्‌घा मे़लःत्‍तु मे़दे़म्‍सुॽ॥’”

१२ खे़ब्‍याङ् अमस्‍याहःल्‍ले़ आमोसे़न् मे़त्‍तु, “मिक् के़निबे, कप्‍मोलाम् खे़त्‍छिङ्‌ङे़ॽआङ् यहुदाओ पेगे़ॽ, हे़क्‍क्‍याङ् खे़प्‍मो खरे़ःङ् च्‍ये़ॽआङ् के़माङ्‌निङ्‌वाॽपान्‍निन् खे़ॽयो पाःत्‍ते़ॽ॥

१३ बेथेलओ याम्‍मो आभे़ल्‍ले़आङ् माङ्‌निङ्‌वाॽपान् मे़म्‍बाःत्‍ते़ॽ, थेआङ्‌भे़ल्‍ले़ कङ्‌ग हाङ्‌ङिल्‍ले़ कुसेसेदे़न् नु हाङ्‌जुम्‍मोबा माङ्‌हिम्‍लो॥”

१४ आमोसे़ल्‍ले़ अमस्‍याहन् नुगप् पिरु, “आङ्‌गाॽग माङ्‌निङ्‌वाॽपान् के़बाःप्‍पा होःप्‍ताङ्, हे़क्‍क्‍याङ् माङ्‌निङ्‌वाॽपान् के़बाःप्‍पे़ल्‍ले़ कुस्‍साआङ् मे़ःन्‍आ॥ कर आङ्‌गाॽग मे़ल्‍लुक्‍कम्‍बा नु पःत्‍छेल्‍ले़ कुबुङ्‌हाॽ ओगे़मे़प्‍पा के़साःक्‍पा मना वयाङ्॥

१५ कर यहवे दाङ्‌बे़ल्‍ले़ आङ्‌गाॽ मे़ल्‍लुक् मे़ःन्‍दा चाराम्‍मालाम् उःत्‍ताङ्‌ङाङ् मे़त्‍ताङ्, ‘पेगे़ॽआङ् आङ्‌गाॽ आमना इस्राइलिहाॽ माङ्‌निङ्‌वाॽपान् मे़त्‍ते़से़ॽ॥’

१६ कल्‍ले़चोगुल्‍ले़ आल्‍ल यहवे दाङ्‌बे़ल्‍ले़ कुइङ्‌घङ्‌ङिन् खे़प्‍से़ॽ–

“खे़ने़ॽ के़लॽ, ‘इस्राइलरे़ कुदक्‍ले़ङ्‌वाओ माङ्‌निङ्‌वाॽपान् मे़बारे़न्‍ने़ॽ,

इसहाकरे़ कुहिम्‍सयङ्‌ङिल्‍ले़ कुदक्‍ले़ङ्‌वाओ इङ्‌से़मा नाॽरे़ॽ॥’

१७ कल्‍ले़चोगुल्‍ले़ यहवे दाङ्‌बे़ल्‍ले़ अक्‍खे पाःत्‍तुरो–

‘खे़ने़ॽ के़मेःत्‍ते़न् ये़क्‌यक्‍को लत्‍छा के़त्‍निमा पोङ्‌लो,

हे़क्‍क्‍याङ् के़स्‍सा ये़म्‍बित्‍छाहाॽ नु मे़न्‍छुमाहाॽ ताभेःल्‍ले़ मे़ज्‍ये़प्‍तुसिरो,

खे़ने़ॽ के़लाजेॽ सिङ्‌बुङ्‌हाॽ मे़सिःक्‍तुआङ् मे़भःक्‍खुरो॥

खे़ने़ॽग नावाइत्‍ला से़वा के़मे़प्‍पाहाॽरे़ खुन्‍छिॽ लाजेॽओ के़सिरो,

हे़क्‍क्‍याङ् इस्राइले़ङ्‌ग से़क्‍खासाङ् आप्‍फेक् कुलाजेॽलाम्

मे़लःत्‍तु मे़देसुआङ् माःङ्‌घा लाजेॽओ मे़देॽरुरो॥’”

नॽइमाधिक् कुले़ःम् सिङ्‌सेॽ निधाबे़बा सुफो

८

यहवे दाङ्‌बे़ल्‍ले़ आङ्‌गाॽ कन् ओःन्‍धाक्‍ताङ्‌लो– आङ्‌गाॽ के़दुम्‍बा सिङ्‌सेल्‍ले़ कुले़ःम् के़दिम्‍बा नॽइमा थिक् निसुङ्॥

२ खुने़ॽ आङ्‌गाॽ सेःन्‍दोसाङ्, “आमोसे, खे़ने़ॽ थेःन् के़निसुबे?”

आङ्‌गाॽ खुने़ॽ नुगप् पिरुङ्, “के़दुम्‍बा सिङ्‌सेल्‍ले़ के़दिम्‍बा नॽइमा थिक् निसुङ्‌ॽ॥”

खे़ब्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “आङ्‌गाॽ आमना इस्राइलिहाॽरे़ खुन्‍छिॽ नुप्‍मे़न् के़रे़आङ् वाॽरो॥ आल्‍ल आङ्‌गाॽ खे़ङ्‌हाॽ याम्‍मो मे़ले़त्‍तासिङ्‌ङिन्‌ॽ॥”

३ यहवे दाङ्‌बे़ल्‍ले़ उवा चोगुॽ, “खे़न् ये़न्‍नो माङ्‌हिम्‍मोबा साम्‍लोमाहाॽ हाःप्‍मा चिङ्‌माओ ले़ङ्‌ॽ॥ यरिक् यरिक् चेहाॽ के़रे़क् पिसाङ् स्‍वाःत्‍ताङ् लाप्‍मे़देसु मे़ने़स्‍सुसिरो॥”

इस्राइले़न् मे़क्

४ थेआङ् मे़ङ्‌गप्‍मनाबाहाॽ लाङ्‌ङिल्‍ले़ के़दोॽबा नु

लाजेॽओबा याङ्‌गे़साॽबाहाॽ के़मे़ङ्‌बासे, कन् खे़प्‍से़म्‍मे़ॽओ,

५ खिनिॽग अक्‍खे के़बाःप्‍तुम्‍लो,

“लादुप्‍पिन् आप्‍फाल्‍ले़ माःप्‍पाबे?

खे़ब्‍याङ् आनिॽ चाःन् सङ्‌मा आसुक्‍तुम्‍बाबे,

आभे़ल्‍ले़ नाःम्‍सिङ्‌मा ये़न्‍निन् पेःक्‍पाबे?

खे़ब्‍याङ् मासिन् आनिॽ सङ्‌मा आसुक्‍तुम्‍बाबे?

आभे़ल्‍ले़ कुसिःक्‍मा नु कुदङ्‌मे़न् चुक्‍पा चोःक्‍माआङ्

मे़ङ्‌गे़प्‍मनाबा कुधाङ्‌मान् याङ्‌माआङ् इङ्‌ले़क्‍मासिबे॥

६ खे़ब्‍याङ् याङ्‌गे़साॽबे़न् याङ्‌ङो नु थेआङ् मे़ङ्‌गप्‍मनाबे़न्

कुगाप् थिक् लाङ्‌सुःप्‍पो आभे़ल्‍ले़ इङ्‌मा आसुक्‍तुम्‍सिम्‍बे,

खे़ब्‍याङ् कुसिप् कुलाङ्‌नु सोरिक् मासिन् आभे़ल्‍ले़ सङ्‌मा आघोसुम्‍बे॥”

७ याकुबरे़ कुहे़न्‍छिङ्‌मो यहवे दाङ्‌बे़ल्‍ले़ पाःत्‍तुरो

हे़क्‍क्‍याङ् खुने़ॽ अक्‍खेलॽरिक् माङ्‌हे़क्‍सिङ्‌ङाङ् वाॽरो–

“खे़ङ्‌हाॽरे़ मे़जोगुआङ् वाॽबा आत्‍तिन् याःम्‍बक्‍किन्‍नाङ्

आङ्‌गाॽ आप्‍फाल्‍ले़आङ् निङ्‌वाॽ मे़भेःत्‍छुङ्‌ङिन्‍लो॥

८ खे़ङ्‌हाॽरे़ मे़जोगुल्‍ले़ इक्‍सादिङ् खाम्‍बेःक्‍मान् मे़यङ्‌ने़न्‍नाङ्‌बि?

खे़प्‍मो के़युङ्‌बाहाॽ के़रे़क् मेरिङ् मे़न्‍धक्‍ने़न्‍नाङ्‌बि?

के़रे़क् लाजेन् निल वहःङ्‌ङिन् कुइसिःक् पोधाङ्‌लो,

मिस्रबा वहःङ्‌ङिन् ले़ङ्‌धाङ्‌ङाङ् फिलाःप्‍पा हे़क्‍के युम्‍बेःक्‍लो॥”

९ यहवे दाङ्‌बे़ल्‍ले़ अक्‍खे पाःत्‍तुरो,

“खे़ल्‍ले़ याःन्‍दिक् आङ्‌गाॽ ले़न्‍दिक् मसेरा नाम्‍धार याःन्‍दुलो,

हे़क्‍क्‍याङ् खाओःत्‍लए इक्‍सादिङ् खाम्‍बेःक्‍मान् खाधाप्‍तुर चोगुङ्‌लो॥

१० आङ्‌गाॽ खिनिॽ साम्‌योबा तङ्‌नाम्‍हाॽ मेरिङ् थक्‍मो

हे़क्‍क्‍याङ् के़रे़क् साम्‍लोहाॽ हाःप्‍मा चिङ्‌मो ले़क्‍खुङ् पिनिङ्‌लो॥

आङ्‌गाॽ खिनिॽ के़रे़क् सगितेत् के़जाक्‍खुम्‍ल चोःक्‍निङ्‌लो

हे़क्‍क्‍याङ् खिनिॽ थे़गेःक्‍इःन् के़नःक्‍खुम्‍ल याःन्‍निङ्‌लो॥

लत्‍छारक् ये़म्‍बित्‍छासाःल्‍ले़ कुलागि मेरिङ् थक्‍मनाबा हे़क्‍के

आङ्‌गाॽ खे़न् ये़म्‍मिन् पोङ्‌ल चोगुङ्‌लो

खे़ब्‍याङ् खे़ल्‍ले़ कुनुप्‍मा ये़न्‍निन् साॽरिक् कुजा के़भे़म्‍बा पोङ्‌लो॥”

११ यहवे दाङ्‌बे़ल्‍ले़ उवा चोगुरो,

“ओमे़त्‍ते़म्‍मे़ॽ, आल्‍ल अक्‍तङ्‌बा ये़न्‍हाॽ तार पत्‍लो,

आङ्‌गाॽ लाजेॽओ साक्‌वान् फोःक्‍खुङ्‌लो–

खे़ङ्‌ग पोगुगे़न् कुजा साक्‌वान् मे़ःन्‍लो,

वामिःक्‍मा च्‍वाःत्‍तिल्‍ले़न् साक्‌वाःन्‍नाङ् मे़ःन्‍लो,

कर यहवे दाङ्‌बे़ल्‍ले़ कुबाःन्‍जाक् खे़म्‍मा साक् पोःक्‍लो॥

१२ यहवे दाङ्‌बे़ल्‍ले़ कुबाःन्‍जाक् कोःप्‍मारे़ लागि

मनाहाॽ लत्‍छा वरःङ्‌ङोलाम् नाःस्‍मा वरःङ्‌ङो थारिक्,

खम्‍भ्‍याङ् थाङ्‌गे़त्‍लाम् नाङ्‌गे़न् थारिक्

ना नु कत्‍ना चोनाःम् चोनाःम् मे़लॽर लाङ्‌मे़घेःक्‍लो,

कर खे़ङ्‌हाॽरे़ कन् मे़ङ्‌घोसुन्‍लो॥

१३ खे़ल्‍ले़ याःन्‍दिक्, नुमा मे़न्‍छ्‌याहाॽ नु के़धुम्‍बा थाङ्‌बे़न्‍हाॽ

वामिःक्‍माल्‍ले़ तरुसिआङ् खुन्‍छिॽ थना ले़ङ्‌लो॥

१४ सामरियाःल्‍ले़ कुनाधामो माङ्‌गे़हे़क्‍सिङ्‌बाहाॽ,

‘दानए, के़माङ्‌ङिन् कुहिङ्‌वे़त् वाॽबा हे़क्‍के’

किग्र ‘बेर्सेबाबा माङ्‌ङिन् कुहिङ्‌वे़त् वाॽबा हे़क्‍के’

के़बाःप्‍पा खे़ङ्‌हाॽ के़रे़क् मे़जोःन्‍लो,

हे़क्‍क्‍याङ् याम्‍मो आप्‍फाल्‍ले़आङ् मे़म्‍बोःक्‍ने़न्‍लो॥”

यहवे दाङ्‌बे़ल्‍ले़ कुघासे़न्

९

आङ्‌गाॽ यहवे दाङ्‌बे़न् ले़त्‍ति तोःम्‍मादे़न्‍निल्‍ले़ कुबेसाङ् ये़बे़बा निसुङ्, हे़क्‍क्‍याङ् खुने़ॽ आङ्‌गाॽ अक्‍खे मे़त्‍ताङ्‌लो–

“खे़ने़ॽ लाम्‍धेःप्‍पुङ्‌हाॽ मुन्‍ल थारिक्

सित्‍लाङ्‌हाॽरे़ कुसम्‍हाॽओ हिप्‍ते़ॽओ,

सित्‍लाङ् सम्‍हाॽरे़ मना थे़गेःक्‍हाॽ ते़त्‍तुररो

हे़क्‍क्‍याङ् के़दाङ्‌बाहाॽ आङ्‌गाॽ ताभेःल्‍ले़ से़रुङ्‌सिङ्‌लो॥

लत्‍छाआङ् खे़त्‍छिङ्‌मा मे़ङ्‌घोने़न्‍लो

लत्‍थिक्‍काङ् खे़त्‍छिङ्‌मा मे़घोने़न्‍लो॥

२ “खे़ङ्‌हाॽरे़ इपुङ्‌ङोबा लुम्‍बाःत्‍तिन् मु मे़दयुआङ् मे़बेःक्‍साङ्

आङ्‌गाॽ आहुक्‍किल्‍ले़ खे़प्‍मोलाम् थाक्‍तुङ्‌सिङ्‌लो॥

खे़ङ्‌हाॽ साङ्‌ग्राम्‍पेदाङ् थाःङ् मे़धोःक्‍सिङ् मे़बेःक्‍साङ्

आङ्‌गाॽ खे़ङ्‌हाॽ मु थासुङ्‌सिङ्‌लो॥

३ खे़ङ्‌हाॽ कर्मेल कोःक्‍माल्‍ले़ कुसम्‍मो मे़जिङ्‌सिङ्‌साङ्

आङ्‌गाॽ खे़ङ्‌हाॽ हक्‍सुङ्‌सिङ्‌ङाङ् युरुङ्‌सिङ्‌लो॥

खे़ङ्‌हाॽ आङ्‌गाॽलाम् वरःङ्‌सिगाङ् मे़जिङ्‌सिङ्‌साङ्

आङ्‌गाॽ खे़ङ्‌हाॽ असेःक्‍किल्‍ले़ अगुसिर याःन्‍दुङ्‌सिङ्‌लो॥

४ खे़ङ्‌हाॽ खुन्‍छिॽ निङ्‌मिहाॽरे़ लाजेॽलाम् मे़लःत्‍तु मे़देसुसिसाङ्

आङ्‌गाॽ ताभेन् मुरा मे़त्‍तुङ्‌ङाङ् खे़ल्‍ले़ खे़ङ्‌हाॽ से़रुसिरो॥

आङ्‌गाॽ खे़ङ्‌हाॽ नुबा पाःन्‍ले़ लागि मे़ःन्‍लो

कर ताप्‍फे़ःम्‍बे़ल्‍ले़ लागि मिक्‍चो पोॽरुङ्‌सिङ्‌लो॥”

५ मुक्‍साम्‍दाङ्‌बा यहवे दाङ्‌बे़ल्‍ले़ इक्‍सादिङ् खाम्‍बेःक्‍मान् सुसुरो,

हे़क्‍क्‍याङ् खे़न् योःम्‍बेःक्‍लो॥

खे़ब्‍याङ् खे़प्‍मो के़युङ्‌बाहाॽ के़रे़क् मेरिङ् मे़धक्‍लो,

हे़क्‍क्‍याङ् लाजेन् खक्‍पे़त् ले़ङ्‌धाङ्‌लो,

खे़ब्‍याङ् मिस्रबा वहःङ्‌ङिन् हे़क्‍के युम्‍लाःत्‍लो॥

६ खुने़ॽ साङ्‌ग्राम्‍पेदाङ्‌ङो कुयुङ्‌मादे़न् चोगुरो,

हे़क्‍क्‍याङ् इक्‍सादिङ् खाम्‍बेःक्‍मो कल्‍ले़ कुबुङ् युक्‍खुरो,

खुने़ॽ तुङ्‌गोदिङ् वरःङ्‌ङोबा च्‍वाःत्‍तिन् उःत्‍तुरो

हे़क्‍क्‍याङ् खाम्‍बेःक्‍मो कुले़ःम् खे़न् हुक्‍खुरो–

खुने़ॽ कुमिङ्‌ङिन् यहवे दाङ्‌बारो॥

७ यहवे दाङ्‌बे़ल्‍ले़ अक्‍खेलॽरिक् उवा चोगुरो,

“इस्राइलबा मनासे, आङ्‌गाॽ आलागिग

खिनिॽ कुसिहाॽ हे़क्‍के के़लॽरिङ्‌ग?

थे आङ्‌गाॽ इस्राइलिहाॽ मिस्र लाजेॽलाम्,

पलिस्‍तिहाॽ कप्‍तोरलाम् नु अरामिहाॽ किरलाम्

आङ्‌गाॽ लःत्‍तुङ् थाक्‍तुङ्‌सिङ्‌बा मेःन्‍नाङ्‌बि?

८ “यहवे दाङ्‌बे़ल्‍ले़ कुमिक्‍सान् लायो इसेःङ्‌बा हाङ्‌जुम्‍मो चुक्‍ते़आङ् पत्‍लो॥

आङ्‌गाॽ इक्‍सादिङ् खाम्‍बेःक्‍मोलाम् खे़न् थ्‍यःङ् मे़क्‍खुङ्‌लो,

करसाङ् याकुबरे़ कुहिम्‍सयङ्‌हाॽ आङ्‌गाॽ वरे़ङ्‌ले़ङ् मे़मे़ङ्‌ङासिङ्‌ङिल्‍लो,”

यहवे दाङ्‌बे़ल्‍ले़ उवा चोगुरो॥

९ “आङ्‌गाॽ इङ्‌जाङ् पिरुङ्‌सिङ्‌लो

हे़क्‍क्‍याङ् चिॽलिङ्‌गेओ कुजा ए़क्‍मनाबा हे़क्‍के

के़रे़क् मे़न्‍छाम् सुवाङ्‌लुम्‍मो इस्राइलिहाॽ यक्‍खुङ्‌सिङ्‌लो,

हे़क्‍क्‍याङ् चुक्‍सा लुङ्‌जेक् थिक्‍काङ् खाम्‍मो मक्‍मे़धाने़न्‍लो॥

१० ‘तुक्‍खे लाक्‍खेहाॽ आनिगे सम्‍धाङ् मे़धाने़न्‍लो,

खे़ल्‍ले़ आनिगे याङ्‌माआङ् मे़याङ्‌घिगे़न्‍लो’

के़लॽबा आङ्‌गाॽ आमनाहाॽओबा के़रे़क् लायोबाहाॽ

ताभेःल्‍ले़ फाःत्‍ले़ङ् मे़ज्‍ये़प्‍तु मे़से़रुसिरो॥

के़दाबा ये़म्‍मो इस्राइले़न् याम्‍मो पोक्

११ खे़न् ये़न्‍नो दाउदरे़ के़जोःम्‍बा कुयुक्‍नान् याम्‍मो फोःक्‍खुङ्‌लो,

हे़क्‍क्‍याङ् खे़प्‍मो के़बप्‍पा कुहङ्‌हाॽ चाःङ्‌वा मे़त्‍तुङ्‌लो॥

खे़ब्‍याङ् के़लुःम्‍बाआङ् के़ने़बोलाम् खे़न् आङ्‌गाॽ फोःक्‍खुङ्‌लो,

हे़क्‍क्‍याङ् तगिबा हे़क्‍केए आङ्‌गाॽ खे़न् चोगुङ्‌लो,

१२ हे़क्‍केलॽरिक् खे़ङ्‌हाॽरे़ एदोमओ के़दाङ्‌बा के़याःक्‍पाहाॽ नु

आङ्‌गाॽ आमिङ्‌ङो के़वाॽबा सुवाङ्‌हाॽ युक्‍को मे़गत्‍तुसिररो,”

कन् पाःन्‍हाॽ अक्‍खेए के़जोःक्‍पा यहवे दाङ्‌बे़ल्‍ले़ उवा चोगुरो॥

१३ यहवे दाङ्‌बे़ल्‍ले़ अक्‍खेलॽरिक् उवा चोगुरो,

“ओमे़त्‍ते़म्‍मे़ॽ, कम्‍भदाङ्‌बा ये़न्‍हाॽ तार पत्‍लो,

आल्‍ल के़क्‍चु के़धोःङ्‌बे़ल्‍ले़ कुजा के़सुम्‍बे़न् लाम्‍भाक्‍तुरो,

हे़क्‍क्‍याङ् चे़ल्‍ले़क्‍सेॽ के़एःम्‍बे़ल्‍ले़ याॽरिःम्‍बा के़हेॽबे़न् लाम्‍बाक्‍तुरो॥

कोःक्‍मा फाङ्‌जङ्‌हाॽलाम् कुबोक् चे़ल्‍ले़क्‍सेॽ थि वयुरो

हे़क्‍क्‍याङ् के़रे़क् थे़गु माङ्‌वाहाॽलाम् खे़न् कुङ्‌युरो॥

१४ लाजेॽलाम् मे़लःत्‍तु मे़देॽरुसिबा आमना इस्राइलिहाॽ

आङ्‌गाॽ याङ्‌ना नुःक्‍तुङ् फे़त्‍तुङ्‌सिङ्‌लो॥

के़लुःम्‍बा के़बेःक्‍पा ये़क्‌यक्‍हाॽ खे़ङ्‌हाॽरे़ याम्‍मो मे़जोगुरो

हे़क्‍क्‍याङ् खे़ङ्‌हाॽ खे़प्‍मो मे़वाॽ मे़युङ्‌लो॥

खे़ङ्‌हाॽरे़ चे़ल्‍ले़क्‍सेॽ इक्‍ताप्‍हाॽ मे़लेःत्‍तुरो

खे़ब्‍याङ् खे़ङ्‌हाॽरे़ चे़ल्‍ले़क्‍सेॽ थि मे़धुङुरो॥

खे़ङ्‌हाॽरे़ सिङ्‌सेॽ सिङ्‌बुङ्‌हाॽ मे़ले़ःत्‍तुरो

हे़क्‍क्‍याङ् खे़ङ्‌हाॽरे़ खे़न् सिङ्‌सेॽहाॽ मे़जरो॥

१५ आङ्‌गाॽ इस्राइलिहाॽ खुन्‍छिॽ लाजेॽओए युक्‍खुङ्‌सिङ्‌लो

हे़क्‍क्‍याङ् आङ्‌गाॽ पिरुङ्‌सिङ्‌बा लाजेॽलाम्

खे़ङ्‌हाॽ याम्‍मो आभे़ल्‍ले़आङ् मे़भोःक्‍खुङ्‌सिङिल्‍लो,”

यहवे खिनिॽ निङ्‌वाॽफुमाङ्‌ङिल्‍ले़ पाःत्‍तुरो॥

ओबदियारे़ कुसाप्‍पन्

साप्‍पन् निसुम्

ख्रिस्‍ते़न् सावाःन्‍छिङ्‌मानुःल्‍ले़ ५८६ तङ्‌बे तगि यरुसले़म ये़क्‌यक्‍किन् निङ्‌मिहाॽरे़ खुन्‍छिॽ हुक्‍को थ्‍ये़॥ हारिमे़द्‌ये़बा ये़म्‍मो खे़ङ्‌हाॽरे़ खुन्‍छिॽ तगिआङ्‌धोबा निङ्‌मि लाङ्‌गे़त् नाङ्‌गे़न् ले़प्‍माङ् के़युङ्‌बा एसाउरे़ कुमुॽइदाङ्‌सा एदोमिहाॽ मे़सःत्‍ते़॥ खे़म्‍भ्‍यारिक्‍लक् मे़ःन्, यहुदा लाजेॽओ पोःक्‍खे़बा तुक्‍खेःल्‍ले़न् इन्‍धाःङ् मे़जोगुर एदोमिहाॽरे़ खे़ङ्‌हाॽरे़ खुन्‍छिॽ निङ्‌मिहाॽ मे़भाॽरुसि॥ हे़क्‍क्‍याङ् यरुसले़म ये़क्‌यक्‍को के़युङ्‌बाहाॽ मे़नाःत्‍तुसि॥ खे़न् हिन्‍दोक् पोःक्‍खे़बा कुभा ये़म् एगाङ् ओबदियारे़ कुसाप्‍पन्‍निन् साप्‍ते़बा लॽरिक् मे़बाःत्‍तु कर खे़ल्‍ले़ से़क्‍खाबा कुये़न्‍निःत् निःन्‍धो होप्॥ एदोमे़न् खुम्‍दिङ्‌ङो थाआङ् इस्राइलरे़ वेॽ कुनिङ्‌मिहाॽनु सोसोरिक् खे़न् हारि तारो फाॽआङ् ओबदियारे़ माङ्‌निङ्‌वाॽपान् पाःत्‍तुआङ् वये़रो॥

ताङ्‌बा थामिङ्

एदोम्‍मो के़दाबा खुम्‍दिङ् १-१४

यहवे दाङ्‌बे़ल्‍ले़ कुये़न् १५-२१

ओबदियारे़ कुसाप्‍पन्

१

एदोमरे़ कुयाःम्‍बेओ यहवे दाङ्‌बा निङ्‌वाॽफुमाङ्‌ङिल्‍ले़ कुइङ्‌घङ्‌ङिन् ओबदियाओ के़रे़–

यहवे दाङ्‌बे़ल्‍ले़ एदोमे़न् खुम्‍दिङ् पिरु

यहवे दाङ्‌बे़ल्‍ले अक्‍खे पाःत्‍तुरो–

हाङ्‌लाइङ्‌बाधिक् मे़न्‍छाम् सुवाङ्‌हाॽरे़ खुन्‍छिॽ लुम्‍मो

अक्‍खे पाःप्‍मारे़ लागि मे़बाङ्‌घु मे़देसुआङ् वये़रो,

“पोगे़म्‍मे़ॽओ, आनिॽ खे़ल्‍ले़ कुदक्‍ले़ङ्‌वाओ थङ् चोःक्‍से़ पेगिरो॥”

२ “ओमे़त्‍ते़ॽ, मे़न्‍छाम् सुवाङ्‌हाॽरे़ खुन्‍छिॽ लुम्‍मो

आङ्‌गाॽ खे़ने़ॽ साॽरिक् चुक्‍सा चोःक्‍ने़रो

के़रे़क्‍ले़ खे़ने़ॽ साॽरिक् हिनाःम् के़म्‍मे़त्‍लो॥

३ खे़ने़ॽ के़निङ्‌वाॽओबा यम्‍बा के़हे़न्‍छिङ्‌मे़ल्‍ले़

खे़ने़ॽ इङ्‌ले़क्‍को के़धासे़आङ् के़वाॽरो॥

खे़ने़ॽ के़निङ्‌वाॽओ अक्‍खे़ के़बाःत्‍तुरो,

‘आङ्‌गाॽ याक्‍पेॽहाॽरे़ कुभिःप्‍माहाॽओ

हे़क्‍क्‍याङ् चन्‍जम्‍बादे़न्‍हाॽओ के़युङ्‌बाआरो

हाःत्‍ले़ आङ्‌गाॽ यो खाम्‍बाङ्‌ङो मुत्‍थामा सुक्‍काबे?’

४ कर कक्‍कफिःक्‍माहाॽ कुइसिःक् थाःङ् के़बे़साङ्

हे़क्‍क्‍याङ् खेःम्‍सिक्‍पाहाॽ लुम्‍मो हाप् के़जोगुसाङ्

आङ्‌गाॽ खे़ने़ॽ खे़प्‍मोलाम्‍बा यो मक्‍थाने़रो,”

यहवे दाङ्‌बे़ल्‍ले़ पाःत्‍तुरो॥

५ “खे़ने़ॽ खाप्‍पुथ्‍यःङ्‌ के़बोङ्‌लो!

के़घुःप्‍पा खुःन्‍द्रिक्‍पाहाॽ खे़ने़ॽओ मे़दाःल्‍ले़,

से़न्‍दिक् फाःन्‍दाहाॽ खे़ने़ॽओ मे़दाःल्‍ले़,

खे़ङ्‌हाॽरे़ खुन्‍छिॽ योबारक् मे़देॽरुरो॥

याःल्‍लेक्‍हाॽ मे़दाआङ् खे़ने़ॽ कुजे़ल्‍ले़क्‍सेॽ इक्‍को

चे़ल्‍ले़क्‍सेल्‍ले़ कुजाॽहाॽ मे़दुबुल्‍ले़

खे़ङ्‌हाॽरे़ आजेःत् आजे़ःत्‍क मे़भत्‍छु मे़धरो॥

६ कर एसावरे़a कुयाङ्‌सा कुन्‍धेहाॽ आक्‍खेलॽरिक् मे़नाप्‍तु मे़देॽरुबे!

खुने़ॽ चिक्‍खु कत्‍तुबा चिगक्‌वाहाॽ आभेलॽरिक् मे़देॽरु मे़बिरुबे!

७ “खे़ने़ॽ के़रे़क् के़न्‍देःङ् के़न्‍जुम् लाजेॽहाॽरे़

खे़ने़ॽ इःन्‍दोओ थारिक् के़म्‍नात् के़म्‍दे़रो,

खे़ने़ॽ के़जुम् के़दे़ङ्‌हाॽरे़ इङ्‌ले़क्‍को के़म्‍धारो

हे़क्‍क्‍याङ् खे़ने़ॽ हिहोत् थे़होत् के़म्‍मे़त्‍लो॥

खे़ने़ॽ के़घरे़ःङ् के़जाबाहाॽरे़ए के़लागि चे़न् मे़गे़सुरो,

कर कन् पाःन्‍निन् खे़ने़ॽ थेआङ् निङ्‌वाॽ के़ङ्‌घोसुन्‍लो॥

८ खे़ल्‍ले़ याःन्‍दिक् एदोमरे़ सिक्‍कुम्‍साबा कुमनाहाॽ

हे़क्‍क्‍याङ् एसावरे़ कुगोःक्‍माओबा खासिङ् के़निःप्‍पा मनाहाॽ

थे आङ्‌गाॽ मे़मे़ङ्‌ङासिङ्‌ङान्‍बि?” यहवे दाङ्‌बे़ल्‍ले़ पाःत्‍तुरो॥

९ “तेमानए, खे़ने़ॽ के़धक्‍सुबाहाॽ यङ्‌मा किमाओ मे़धारो,

हे़क्‍क्‍याङ् एसावरे़ कुगोःक्‍माहाॽओ

के़वाॽबा के़रे़क् मनाहाॽ से़त्‍छिङ्‌मो मे़धाआङ् मे़से़रुसिरो॥”

एदोम्‍मो पोःक्‍खे़बा खुम्‍दिङ्‌ङिल्‍ले़ कुबुङ्

१० “खे़ने़ॽ आप्‍फेक् के़न्‍साॽ याकुबरे़b कुदक्‍ले़ङ्‌वाओ

के़जोगुबा फे़न्‌याःम्‍बक्‍किल्‍ले़ चोगुल्‍ले़ सिरिङ्‌ममो के़धारो,

हे़क्‍क्‍याङ् खे़ने़ॽ सदादिङ्‌ले़ लागि खाप्‍पुथ्‍यःङ् के़बोङ्‌लो॥

११ खे़ने़ॽ माःङ्‌घा के़ये़म्‍सिङ्‌ङाङ् के़ये़बे़बा ये़न्‍नो,

वेॽ लाजेॽबाहाॽरे़ कुयाङ्‌सा कुन्‍धेहाॽ मे़नाप्‍तु मे़देॽरुरो॥

हे़क्‍क्‍याङ् वेॽ लाजेॽबाहाॽ खुने़ॽ कुलाम्‍धेःत्‍हाॽओलाम्

मे़लासे़आङ् यरुसले़मरे़ लागि तॽयाःन्‍सोन् मे़गे़सुल्‍ले़

खे़ने़ॽ खे़ङ्‌हाॽ हे़क्‍तङ्‌बाए के़जोगे़आङ् के़वये़रो॥

१२ “खे़ने़ॽ आप्‍फेक् के़न्‍साॽरे़ कुदॽयान् फे़रे़बा ये़न्‍नो

खे़ने़ॽ सःप्‍माआङ् मे़न्‍नुॽमनाबा वये़रो,

यहुदाबा मनाहाॽ खाप्‍पुथ्‍यःङ् मे़मे़गे़बा ये़न्‍नो

खे़ने़ॽ सःप्‍माआङ् मे़न्‍नुॽमनाबा वये़रो,

खे़ङ्‌हाॽरे़ के़साक्‍पा तुक्‍खे लाक्‍खे मे़दुमुबा ये़न्‍नो

खे़ने़ॽ यम्‍बाआङ् हे़न्‍छिङ्‌मा मे़न्‍नुॽमनाबा वये़रो॥

१३ आङ्‌गाॽ आमनाहाॽरे़ ये़त्‍तुक्‍खे मे़दुमुबा ये़न्‍नो,

खे़ने़ॽ खुन्‍छिॽ लाम्‍धेःत्‍हाॽओलाम् लाःप्‍मा मे़न्‍नुॽमना वये़रो,

खे़ङ्‌हाॽ के़साक्‍पा तुक्‍खे लाक्‍खे मे़ज्‍ये़बा ये़न्‍नो

खे़ने़ॽ खे़ङ्‌हाॽ कुनामे़न्‍छाॽ मे़प्‍मासि मे़न्‍नुॽमनाबा वये़रो,

खे़ङ्‌हाॽ साॽरिक् के़साक्‍पा तुक्‍खेओ मे़ध्‍ये़बा ये़न्‍नो

खुन्‍छिॽ याङ्‌साकुन्‍धेहाॽ नाप्‍मासि मे़न्‍नुॽमनाबा वये़रो॥

१४ खे़ङ्‌हाॽरे़ खुन्‍छिॽ के़घे़त्‍छिङ्‌बा मनाहाॽ ते़म्‍मासिरे़ लागि

लाम्‍दोओ खे़ङ्‌हाॽ हाङ्‌मासिआङ् युङ्‌मा मे़न्‍नुॽमनाबा वये़रो,

खे़ङ्‌हाॽरे़ खुन्‍छिॽ तुक्‍खे लाक्‍खे मे़दुमुबा ये़न्‍नो

खे़ङ्‌हाॽरे़ खुन्‍छिॽ के़हिङ्‌बा मनाहाॽ ते़म्‍मासिआङ्

निङ्‌मि हुक्‍को थामासि मे़न्‍नुॽमनाबा वये़रो॥”

इक्‍साओबा सुवाङ्‌हाॽ निङ्‌वाॽफुमाङ्‌ङिल्‍ले़ खासे़न् चोगुसि

१५ “के़रे़क् मे़न्‍छाम् सुवाङ्‌हाॽरे़ खुन्‍छिॽ लागि

यहवे दाङ्‌बे़ल्‍ले़ खुम्‍दिङ् पिमासि कुये़न्‍निन् निःत्‍ताङ् त्‍ये़आङ् वाॽरो॥

एदोमए, खे़ने़ॽ इस्राइले़न् आक्‍खे के़मे़त्‍तुआङ् वये़,

खे़ने़ॽआङ् हाबा हे़क्‍केए के़म्‍मे़त्‍लो॥

खे़ने़ॽ के़जोगुबा याःम्‍बक्‍हाॽ खे़ने़ॽओए नुःङ्‌दारो॥

१६ आङ्‌गाॽ आसेसे कोःक्‍माओ के़धुङुआङ् वये़बा हे़क्‍के,

आङ्‌गाॽ आसाक्‍के़न्‍निल्‍ले़न् खोर्‍याओ खे़ने़ॽ नु

के़रे़क् मे़न्‍छाम् सुवाङ्‌हाॽरे़ चक्‍मे़ल्‍लॽए के़धुङुम्‍लो

खिनिॽ खाप्‍पुथ्‍यःङ् मे़म्‍बोङ्‌ङे थारिक् चक्‍मे़ल्‍लॽए हाबा के़धुङुम्‍माङ् के़बत्‍छिरो॥

१७ “कर सियोन कोःक्‍माओग से़ःप्‍सिङ्‌मादे़न् पोङ्‌लो,

खे़न् लत्‍छा सेसेबादे़न् पोङ्‌ङाङ् युङ्‌लो॥

हे़क्‍क्‍याङ् याकुबरे़ कुहिम्‍सयङ्‌हाॽरे़ खुन्‍छिॽ लक्‍खोमा

युक्‍हाॽ खे़ङ्‌हाॽरे़ आप्‍फेक् युक् मे़जोगुरो॥

१८ याकुबरे़ कुहिम्‍सयङ्‌हाॽ मि मे़बोङ्‌लो

हे़क्‍क्‍याङ् योसेफरे़ कुहिम्‍सयङ्‌हाॽ मिराक् मे़बोङ्‌लो॥

खम्‍भ्‍याङ् एसावरे़ कुहिम्‍सयङ्‌हाॽग के़हेबा याःन्‍सुङ् मे़बोङ्‌लो,

हे़क्‍क्‍याङ् खे़ङ्‌हाॽरे़ एसावरे़ कुहिम्‍सयङ्‌हाॽ मिमे़धिक्‍खुसिरो॥

खे़ब्‍याङ् खे़ङ्‌हाॽ वरे़ङ्‌ले़ङ् खाप्‍पुथ्‍यःङ् मे़बोङ्‌लो

एसावरे़ कुहिम्‍सयङ्‌लाम् हाःत्‍ताङ् कुहिङ्‌वे़त् मे़न्‍दाङ्‌ने़न्‍लो॥”

यहवे दाङ्‌बे़ल्‍ले़ कन् पाःत्‍तुङ्‌ङाङ् वाॽरो॥

१९ “नेगेबबा मनाहाॽरे़ एसावरे़ कुगोःक्‍माहाॽ मे़युक्‍तुरो,

हे़क्‍क्‍याङ् थे़गु माङ्‌हाॽरे़ कुसिगाङ् के़युङ्‌बा मनाहाॽरे़

पलिस्‍तिहाॽरे़ खुन्‍छिॽ लाजेन् मे़युक्‍तुरो॥

खे़ङ्‌हाॽरे़ एफ्राइम नु सामरियाबा ते़ङ्‌गप्‍हाॽआङ् मे़युक्‍तुरो,

बे़न्‍यामिनरे़ गिलाद लाजेन् युक्‍तुरो॥

२० लाजेॽलाम् मे़लःत्‍तु मे़देसुसिबा इस्राइलिहाॽरे़

कनान लाजेन् थो सारपत थारिक् मे़युक्‍तुरो॥

यरुसले़मलाम् मे़लःत्‍तु मे़देसुसिबा सपारादओ

के़वाॽबाहाॽरे़ग नेगेबबा ये़क्‌यक्‍हाॽ मे़युक्‍तुरो॥

२१ एसावरे़ कुगोःक्‍माहाॽ युक्‍मारे़ लागि

थङ् के़नाःम्‍बाहाॽ सियोन कोःक्‍माओ मे़धोःक्‍सिङ्‌लो

हे़क्‍क्‍याङ् हाङ्‌जुम्‍मिङ्‌ग यहवे दाङ्‌बाल्‍ले़न् पोङ्‌लो॥”

a 

१:६ एसावरे़ कुस्‍साहाॽ एदोमिआङ् मे़मे़त्‍तुसि॥

b 

१:१० एदोमिहाॽ नु इस्राइलिहाॽ ने़प्‍फु फुॽनुसाॽ याकुब नु एसावरे़ खुन्‍छिॽ थिन्‍धाङ् सायोबोरा मे़वये़॥ तोलिङ् २५:२१-२६

योनारे़ कुसाप्‍पन्

साप्‍पन् निसुम्

योनारे़ कुसाप्‍पःन्‍नो लत्‍छा माङ्‌निङ्‌वाॽपान् के़बाःप्‍पे़ल्‍ले़ कुयाःम्‍बेओ पोधक् पोःक्‍खे़आङ् पत्॥ खे़ल्‍ले़ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् खे़म्‍मा मे़न्‍दे़म्‍मा निङ्‌वाॽ चोगु॥ निङ्‌वाॽफुमाङ्‌ङिल्‍ले़ खे़न् पयम् यम्‍बा हाङ्‌जुम् अस्‍सुरबा हाङ्‌युक्‍ना निनबे ये़क्‌यक्‍को पेगे़ॽ मे़त्‍तु॥ अस्‍सुरिहाॽ इस्राइलिहाॽरे़ खुन्‍छिॽ निङ्‌मि मे़वये़॥ निङ्‌वाॽफुमाङ्‌ङिल्‍ले़ कुबाःन्‍जाक्‍किन् खुने़ॽ तेॽमाआङ् खे़प्‍मो पेःक्‍मा निङ्‌वाॽ मे़जोगुन्॥ यरिक्‍तङ्‌बा हिन्‍दोक्‍हाॽ पोःक्‍खे़बा एगाङ् खुने़ॽ पेःक्‍काबि नाॽआबि लॽरे़र इङ्‌जाङ्‌हाॽ खे़म्‍मा ते़न्‍दे़॥ कर कुनुप्‍मो निनबेबा मनाहाॽ मे़हिन् हे़क्‍क्‍याङ् खुने़ॽ पाःत्‍तुबा पाःन्‍निन् मे़गे़त्‍ने़न् खे़ब्‍याङ् कुनिङ्‌वाॽओ कुसिक्‍खे़ङ्॥

कन् साप्‍पन्‍नो निङ्‌वाॽफुमाङ्‌ङिल्‍ले़ आबाङे कुनावागे़न् चइःत् सम्‍धाङ् युक् कत्‍तु के़लॽबा पाःन्‍निन् ओसेःन्‍धाङ् पोःक्‍खे़आङ् पत्॥ कर कन् साप्‍पन्‍नो निङ्‌वाॽफुमाङ्‌ङिन् के़रे़क्‍नुःल्‍ले़ यरिक् लुङ्‌गुम्‍साबा नु याप्‍मि लुङ्‌माॽ आदुक्‍तुक्‍पा चोक् के़लॽबा ओसेःन्‍धाङ् पोःक्‍खे़आङ् पत्, खुने़ॽ मनाहाॽरे़ खुन्‍छिॽ निङ्‌मिहाॽ खुम्‍दिङ् पिमासिआङ् से़प्‍मासिरे़ कुले़क्‌वाॽ ले़प्‍मि पिरुसिआङ् ताङ्‌घुसिरो॥

ताङ्‌बा थामिङ्

योनान् सेःक्‌युक् पोःङ्‌ॽ हे़क्‍क्‍याङ् खुने़ॽ इङ्‌जाङ् मे़ङ्‌घे़म्‍मनाबा पोःङ्‌ॽ १:१-१७

योनारे़ कुहिन्‍छिङ्‌मा नु कुसे़न्‍लप् २:१-१०

निनबेःल्‍ले़ कुदक्‍ले़ङ्‌वाॽओ योनारे़ कुइङ्‌घङ् ३:१-१०

निनबेःन् निङ्‌वाॽफुमाङ्‌ङिल्‍ले़ लुङ्‌माॽ तुक्‍तु ४:१-११

योनारे़ कुसाप्‍पन्

योनान् पान् मे़ङ्‌घे़म्‍मनाबा पोःक्‍खे़

१

थिक्‌ये़न् अमित्‍तैरे़ कुस्‍सा योनाओ यहवे दाङ्‌बे़ल्‍ले़ कुइङ्‌घङिन् के़रे़॥

२ खुने़ॽ मे़त्‍तु, “खे़न् साॽरिक् यम्‍बा येक्‌यक् निनबेओ पेगे़ॽ हे़क्‍क्‍याङ् खे़ल्‍ले़ कुदक्‍ले़ङ्‌वाओ पारे़ॽ॥ खे़प्‍मोबा मनाहाॽ आख्‍यारिक् साॽरिक् ताक्‍के़भे़ॽबा मे़जोक् के़लॽबा पाःन्‍निन् आङ्‌गाॽ कुसिङ् निःत्‍तुङ्‌ङाङ् वाॽ॥”

३ कर योनान् यहवे दाङ्‌बालाम् खे़त्‍छिङ्‌मा पेःक्‍मारे़ लागि वेॽ ले़प्‍माङ् थासिङ्॥ खुने़ॽ यो योप्‍पा ये़क्‌यक्‍को के़रे़ हे़क्‍क्‍याङ् खे़प्‍मो खुने़ॽ तर्सिस् ले़प्‍माङ् के़बेःक्‍पा लत्‍छा वालाधाधिक् खोसु॥ हे़क्‍क्‍याङ् तर्सिस पेःक्‍मा फाॽआङ् फाॽयाङ् हुङुआङ् वालाधाओ लासे़॥ तर्सिसओ निङ्‌वाॽफुमाङ्‌लाम् माःङ्‌घा पोङ्‌ङाॽ के़लॽबा खुने़ॽ इःत्‍तुआङ् वये़॥

४ कर यहवे दाङ्‌बे़ल्‍ले़ वरःङ्‌ङो साॽरिक् यम्‍बा सुरित् केजङ् हुसु॥ वरःङ्‌ङो साॽरिक् यम्‍बा सुरित् केजङ् हुरे़ हे़क्‍क्‍याङ् वालाधाःन् खप्‍मे़न् यरे़बे॥

५ वालाधाओ याःम्‍बक् के़जोःक्‍पाहाॽ मे़गिसे़ हे़क्‍क्‍याङ् कुभाॽरे़ लागि आबाङे आबाङे खुन्‍छिॽ माङ्‌हाॽ पेलि फाक्‍मा मे़हेःक्‍तुसि॥ खे़न् एगाङ् वालाधाःन् मे़निःप्‍ने़ल्‍ल फाॽआङ् चिगक्‌वाहाॽ वरःङ्‌ङो लाप्‍फुमा मे़हेःक्‍तु॥ कर योनान् वालाधाःल्‍ले यो कुसिगाङ्‌बा चिगक्‌वा युङ्‌मादे़न्‍नो मुरुक् खारुक् इप्‍से़आङ् ने़स्‍से़॥

६ वालाधा के़लोङ्‌बा थक्‍तुम्‍बे़ल्‍ले़ खुने़ॽ खे़प्‍मो तुमुआङ् मे़त्‍तु, “खे़ने़ॽ के़इम्‍माङ् थे के़जोःक्‍काङ् के़ने़बा? पोगे़ॽआङ् के़निङ्‌वाफुमाङ्‌ङिन् कुभाॽरे लागि पेलि फाक्‍ते़ॽ॥ खुने़ॽ आनिॽ लुङ्‌माॽ आदुक्‍काङ् आनिॽ हिङ्‌मे़न् से़ःप्‍तु आबिबि॥”

७ वालाधा के़लोःङ्‌बाहाॽ अक्‍खे मे़मे़त्‍छिङ्, “आनिॽ सिङ्‌जेःक् ए़क्‍खुम् साॽरुम् हाःत्‍ले़ चोगुल्‍ले़ कन् तुक्‍खेन् आनिॽ सम्‍धाङ् त्‍ये़बाबे॥” खे़ङ्‌हाॽरे़ सिङ्‌जेःक् मे़ए़क्‍खु हे़क्‍क्‍याङ् योनारे़ कुमिङ्‌ङो चुक्‍ते़॥

८ खे़ङ्‌हाॽरे़ खुने़ॽ मे़मे़त्‍तु, “लु, आल्‍ल आमे़त्‍ते़ॽ हाःत्‍ले़ चोगुल्‍ले़ कन् ये़त्‍तुक्‍खेन् आनिॽ सम्‍धाङ् चुक्‍ते़बाबे? खे़ने़ॽ थे़मा याःम्‍बक् के़जोक्? आत्‍तान्‍नु के़द्‌ये़बा? खे़ने़ॽ आत्‍ति लाजेबाने़? खे़ने़ॽ आत्‍तिन् सुबाङ्‌स्‍माने़बे?”

९ योनाःल्‍ले़ नुगप् पिरुसि, “आङ्‌गाॽ हिब्रुआ॥ च्‍वाःत् नु इक्‍सादिङ् खाम्‍बेक् ने़प्‍माङ् के़जोःक्‍पा साङ्‌ग्राम्‍पेदाङ्‌बा यहवे निङ्‌वाॽफुमाङ्‌ङिन् से़वा मे़त्‍तुङ्॥”

१० यहवे दाङ्‌बालाम् खे़त्‍छिङ्‌बा पाःन्‍निन् योनारे़ खेङ्‌हाॽ चे़क्‍तुसि॥

वालाधा के़लोःङ्‌बाहाॽ साॽरिक् मे़गिसे़ हे़क्‍क्‍याङ् खुने़ॽ मे़मे़त्‍तु, “खे़ने़ॽग किप्‍मा के़घुबा याःम्‍बक्‍ने़ के़जोगुरे़त्‍छ॥”

११ सुरित् केजङ्‌ङिन् चक्‍मे़ल्‍लॽए पोरे़र पत्‍छे़॥ खे़ल्‍ले़ चोगुल्‍ले़ वालाधा के़लोङ्‌बाहाॽरे़ खुने़ॽ सेःन्‍मे़लाप्‍तु, “सुरित् केजङ्‌ङिन् चक् थार चोःक्‍मारे लागि आनिगे खे़ने़ॽ थे़मा मे़त्‍तासिगे़बाबे?”

१२ योनारे़ नुगप् पिरुसि, “आङ्‌गाॽ वरःङ्‌ङो लाप्‍आभुसे़ॽ हे़क्‍क्‍याङ् वरःङ्‌ङिन चिजि ये़म्‌ये़म् पोःङ्‌ॽ॥ आङ्‌गाॽ चोगुङ्‌ङिल्‍ले़ कन् सुरित् केजङ्‌ङो खिनिॽ के़ध्‍ये़ॽइबा फाॽआङ् निसुङ्॥”

१३ हे़क्‍केसाङ् वालाधाःन् कुसुक्‍पो थारिक् तेॽमा फाॽआङ् वालाधा के़लोङ्‌बाहाॽरे़ चाल्‍लिक् मे़जागु॥ कर सुरित् केजङ्‌ङिन् आल्‍लसाङ् चाल्‍लिक् पोरे़र पत्‍छे़ हे़क्‍क्‍याङ् खे़ङ्‌हाॽरे़ हे़न्‍नाङ् चोःक्‍मा मे़न्‍छुक्‍तुन्॥

१४ खे़ल्‍ले़ चोगुल्‍ले़ खे़ङ्‌हाॽरे़ यहवे दाङ्‌बे़न् पेलि मे़भाक्‍तुर मे़अःक्‍ते़, “यहवे दाङ्‌बाए! आनिगे पेलि फाक्‍कासिगे़, कन् मनाःल्‍ले़ कुहिङ्‌मे़ल्‍ले़ कुले़क्‌वाओ आनिगे हिङ्‌मन् मे़देॽरे़न्‍ने़ॽओ! कन् के़रे़क् पाःन्‍हाॽरे़ लागि खे़ने़ॽए लक्‍पे़न्‍साबा के़वाॽ॥ कन् के़रे़क् हाबा खे़ने़ॽए पोङ्‌मा के़बाङ्‌घुबारो॥”

१५ खे़न् एगाङ् खे़ङ्‌हाॽरे़ योनान् मे़बक्‍खुआङ् के़हुःक्‍पार के़बप्‍पा वरःङ्‌ङो लाप्‍मे़भुसु हे़क्‍क्‍याङ् वरःङ्‌ङिन् खिमो चिजि ये़म्‌ये़म् पोःक्‍खे़आङ् चिप्‍तु॥

१६ हे़क्‍के पोःक्‍खे़बाल्‍ले़ खे़न् वालाधा के़लोङ्‌बाहाॽरे़ यहवे दाङ्‌बे़न् साॽरिक् मे़गिरु हे़क्‍क्‍याङ् खुने़ॽओ सिदुङ्‌जभा मे़दोन्‍दुआङ् कुसे़वा चोःक्‍मा माङ्‌हे़क् मे़जोगु॥

१७ यहवे दाङ्‌बे़ल्‍ले़ कुइङ्‌जाङ् कुइसिःक् लत्‍छा साॽरिक् यम्‍बा ङाःल्‍ले़ योनान् लरुदेसु हे़क्‍क्‍याङ् खे़न् ङाःल्‍ले़ कुसाक्‍पोःक्‍पो खुने़ॽ सुम्‌ये़न् नु सुम्‍से़न् थारिक् यागे़रो॥

योनाःल्‍ले़ कुबेलिगे़न् तुवा

२

योनाःल्‍ले़ ङाःल्‍ले़ कुसाप्‍पोःक्‍पोलाम् यहवे दाङ्‌बा कुनिङ्‌वाॽफुमाङ्‌ङिन् अक्‍खेलॽरिक् पेलि फाक्‍तु–

२ “यहवे दाङ्‌बाए, आङ्‌गाॽ आदुक्‍खेओ खे़ने़ॽ पेलि फाक्‍ने़रो

हे़क्‍क्‍याङ् खे़ने़ॽ नुगप् के़बिराङ्‌लो॥

आङ्‌गाॽ यो लुम्‍बाःत्‍तोलाम्‍बा कुभाॽरे़ लागि अःक्‍ताङ्‌ङाङ् पेलि फाक्‍ने़रो

हे़क्‍क्‍याङ् खे़ने़ॽ आबेलिन् के़घे़प्‍सुरो॥

३ खे़ने़ॽ आङ्‌गाॽ वरःङ्‌ङिल्‍ले़ कुसिगाङ्,

खे़ल्‍ले़आङ् यो कुसिगाङ् लेप्‍माङ् लाप्‍के़भुसाङ्‌लो,

खे़ॽयो आङ्‌गाॽ च्‍वाःत्‍तिल्‍ले़ कब्रिङ् कबाङ्‌लो,

हे़क्‍क्‍याङ् खे़ने़ॽ के़मुक्‍साम्‍बा वाभे़ल्‍ले़ङ्‌हाॽ आसम्‍धाङ् हुःक्‍ते़रो॥

४ के़दक्‍क्रुम्‍बोलाम् के़नाःत्‍ताङ् के़देसाङ् के़लॽबा आङ्‌गाॽ इःत्‍तुङ्‌लो,

हे़क्‍क्‍याङ् याम्‍मो आप्‍फाल्‍ले़आङ् के़सेसे माङ्‌हिम्‍मिन् मे़निआन्‍बिला लॽराङ्‌लो॥

५ आसम्‍धाङ् च्‍वाःत्‍तिन् हुःक्‍ते़आङ् आसक्‍मा साक्‍ताङ् पिराङ्‌लो,

वरःङ्‌ङिन्‍ले़ खक्‍पे़त् निःप्‍साङ्‌लो,

आध्‍गेकओ वरःङ्‌ङोबा याःन्‍हाॽ कित्‍छिङ्‌लो॥

६ आङ्‌गाॽ कोःक्‍मा फाङ्‌जङ्‌हाॽरे़ कुसिगाङ्‌बा मु कुहाक्‍को के़राङ्‌लो,

इक्‍सादिङ् खाम्‍बेक् सिगाङ् के़राङ्‌लो,

खे़ल्‍ले़ कुलाम्‍धेःत्‍हाॽ सदादिङ्‌ले़ लागि सुबे़आङ् पत्‍लो॥

कर यहवे दाङ्‌बा आनिङ्‌वाॽफुमाङ्‌ङे,

खे़ने़ॽ कुदिःम्‍बे केःम्‍बा लुम्‍बाःत्‍तोलाम्

कुहिङ्‌वे़त् के़नुःक्‍ताङ् के़धाक्‍ताङ्‌लो॥

७ आङ्‌गाॽ आयाम्‍साम्‍मिन् पेर पत्‍छे़रो

हे़क्‍केःल्‍ले़ यहवे दाङ्‌बाए आङ्‌गाॽ खे़ने़ॽ पेलि फाक्‍ने़रो

हे़क्‍क्‍याङ् के़सेसे माङ्‌हिम्‍मो आबेलिगे़न् तुवान् के़घे़प्‍सुरो॥

८ आत्‍तिन्‍हाॽरे़ हने़बा नावा चइःत्‍हाॽ माङ्‌मे़घयुसिॽ,

खे़ङ्‌हाॽरे़ खे़ने़ॽ के़से़वा चोःक्‍मा मे़ले़रुआङ् मे़वाॽरो॥

९ कर आङ्‌गाॽ खे़ने़ॽ के़नारा फोसुङ्‌लो,

खे़ने़ॽओ सिदुङ्‌जभा तोःन्‍दुङ्‌लो

हे़क्‍क्‍याङ् आङ्‌गाॽ चोगुङ्‌बा माङ्‌हुप्‍पिन् के़त्‍तुङ्‌लो॥

से़न्‍लप्‍पिन् यहवे दाङ्‌बान्‍लाम् तारो॥”

१० हे़क्‍केःल्‍ले़ यहवे दाङ्‌बे़ल्‍ले़ खे़न् ङाःन् इङ्‌जाङ् पिरु, हे़क्‍क्‍याङ् ङाःल्‍ले़ योनान् वरःङ्‌ङिल्‍ले़ कुयाओ लाक्‍काःत् असु लःत्‍तुरो॥

योनारे़ इङ्‌जाङ्‌ङिन् इःत्‍तु नाःत्‍तु

३

यहवे दाङ्‌बे़ल्‍ले़ कुइङ्‌घङिन् याम्‍मो थिक्‍ले़ङ् योनाओ के़रे़॥

२ खुने़ॽ मे़त्‍तु, “साॽरिक् यम्‍बा निनबे ये़क्‌यक्‍को खे़ने़ॽ पेगे़ॽ हे़क्‍क्‍याङ् आङ्‌गाॽ पिमा इःत्‍ने़बा इङ्‌घङ्‌ङिन् खे़प्‍मोबा मनाहाॽ चे़क्‍ते़सेॽ॥”

३ योनान् यहवे दाङ्‌बे़ल्‍ले़ कुबाःन्‍जाक्‍किन् इःप्‍मा नाःप्‍मा ते़न्‍दे़ हे़क्‍क्‍याङ् निनबे पे॥ निनबे ये़क्‌यक्‍किन् साॽरिक् यम्‍बा चोगे़, खे़ल्‍ले़ चोगुल्‍ले़ खे़न् ये़क्‌यक्‍किन् सुम् ये़न्‍ले़रक् खाराक् लमा सुक्‍के़दे़प्‍पा चोगे़॥

४ योनान् ये़क्‌यक्‍को लासे़आङ् थिक्‌याःन्‍बा लाःम्‍दिक् लाङ्‌घेगे़ खे़ब्‍याङ् अक्‍खे पाःत्‍तुर इङ्‌भन् चोगु, “आल्‍ल केदाबा लिबोङ् ये़न्‍नो निनबेःन् चिल्‍ले़क् ले़ङ्॥”

५ निनबेबा मनाहाॽरे़ निङ्‌वाॽफुमाङ्‌ङिल्‍ले़ कुबाःन्‍जाःक्‍को नसान् मे़जोगु॥ खे़ल्‍ले़ चोगुल्‍ले़ खुन्‍छिॽ निङ्‌वाॽ लोरे़बा पाःन्‍निन् ओसेःन्‍धाक्‍मारे़ लागि के़रे़क् चाने़त्‍तो युङ्‌मा पोङ् फाॽआङ् खे़ङ्‌हाॽरे़ निःन्‍धो मे़जोगु॥ खे़ङ्‌हाॽ यम्‍बा चुक्‍पा के़रे़क्‍ले़ सागि तेत् मे़जाक्‍खुआङ् आबाङे मे़हिन्‍दे़बा पाःन्‍निन् ओसेःन्‍दाङ् मे़जोगु॥

६ निनबेबा हाङ्‌ङिल्‍ले़ कन् पाःन्‍निन् खे़प्‍सुआङ् कुहाङ् युक्‍नाओनु पोगे़ हे़क्‍क्‍याङ् कुहाङ्‌जाङ्‌ङिन् फे़न्‍दु खे़ब्‍याङ् सागि तेत् चाक्‍सिङ्‌ङाङ् खाप्‍पुओ युङ्‌सिङ्॥

७ खुने़ॽ निनबेस्‍मा मनाहाॽ अक्‍तङ्‌बा इङ्‌जाङ् हाक्‍तुसि, “कन् हाङ्‌ङिन् नु हाङ्‌यम्‍बु सुहाङ्‌युक्‍पाहाॽरे़ खुन्‍छिॽ इङ्‌जाङ्‌लो॥ हाःत्‍ले़आङ् हे़न्‍नाङ् मे़जने़न्‍ल॥ के़रे़क् मनाहाॽ, पित्‍हाॽ हे़क्‍क्‍याङ् मे़ल्‍लुक् मे़ःन्‍दाक्‍हाॽरे़ चामा थुङ्‌मा मे़नुॽने़न्॥

८ के़रे़क् मना नु थक्‍साहाॽरे़ मेरिङ्‌धक्‍मारे़ लागि सागि तेत् चाङ्‌मा पोङ्‌ॽ॥ के़रे़क्‍ले़ निङ्‌वाॽ पिमाआङ् तुवा चोःक्‍मा पोङ्‌ॽ हे़क्‍क्‍याङ् आबाङे फे़न् याःम्‍बक्‍हाॽ नु ताप्‍फे़ःम्‍बा ये़प्‍ले़क्‍हाॽ ले़प्‍मा पोङ्‌ॽ॥

९ हे़क्‍केःल्‍ले़ निङ्‌वाॽफुमाङ्‌ङिल्‍ले़ कुनिङ्‌वान् नुःक्‍तुॽ हे़क्‍क्‍याङ् आनिॽ ले़प्‍माङ्‌बा कुसाक्‍के़न्‍निन् चक् थासुबिला खे़ब्‍याङ् आनिॽ आम्‍मे़क्‍ने़न्॥”

१० खे़ङ्‌हाॽरे़ थे मे़जोगु हे़क्‍क्‍याङ् आभेलॽरिक् खुन्‍छिॽ ताप्‍फे़ःम्‍बा चोःक्‍मा पाःन्‍लाम् मे़नुःक्‍खे़ के़लॽबा पाःन्‍निन् निङ्‌वाॽफुमाङ्‌ङिल्‍ले़ निसु॥ खे़ब्‍याङ् कुलुङ्‌माॽ स्‍याःत् लॽरे़ हे़क्‍क्‍याङ् खिनिॽ खाप्‍पुथ्‍यःङ् चोःक्‍निङ् मे़त्‍तुसिबा कुइसिःक् खुने़ॽ मे़जोगुन्‍लो॥

योनाःल्‍ले़ कुसाक्‍के़न् हे़क्‍क्‍याङ् निङ्‌वाॽफुमाङ्‌ङिल्‍ले़ कुलुङ्‌गुम्

४

कर कन् पाःन्‍निन् योनारे़ साॽरिक् कुसिराॽ मे़धाङे़न् हे़क्‍क्‍याङ् खुने़ॽ कुयाःक्‍ले़ॽरे़॥

२ हे़क्‍क्‍याङ् खुने़ॽ अक्‍खेलॽरिक् पेलिगे़न् तुवा चोगु, “यहवे दाङ्‌बाए, थे आसेःन्‍छा आङ्‌गाॽ हिम्‍मोनु लःम्‍मा तगिए खे़ने़ॽ अक्‍खेए केजोगु फाॽआङ् आङ्‌गाॽ मे़म्‍बाःप्‍पान्‍बि? खे़ल्‍ले़ चोगुल्‍ले़ आङ्‌गाॽ तर्सिस लेप्‍माङ् खे़त्‍छिङ्‌मा पेःक्‍मा आसुक्‍सुक् निङ्‌वाॽ चोगुङ्॥ खे़ने़ॽ मिःम्‍जिदाङ्‌बा, लुङ्‌गुम्‍साबा, सदादिङ् नासि के़धःप्‍पा, सदादिङ् लुङ्‌माॽ आदुक्‍तुक्‍पा निङ्‌वाॽफुमाङ्‌ने़रो, खे़ने़ॽ आबाङे के़निङ्‌वान् के़नुःक्‍तुॽ खे़ब्‍याङ् खुम्‍दिङ् के़म्‍बिरुसिन्‌ॽ फाॽआङ् आङ्‌गाॽ निसुङ्॥

३ यहवे दाङ्‌बाए, आल्‍ल आयाम्‍साम्‍मिन् तेॽरे़ॽ॥ आल्‍ल आङ्‌गाॽ हिङ्‌मानुःल्‍ले सिमाए नुबा पोङ्‌लो॥”

४ यहवे दाङ्‌बे़ल्‍ले़ नुगप् पिरु, “खे़ने़ॽ याःक्‍ले़ॽमा युक् के़गत्‍तुबि?”

५ खे़ब्‍याङ् योनान् ये़क्‌यक्‍किल्‍ले़ नाम्‍गे़त् ले़प्‍माङ् लःन्‍दे़बेआङ् थिक्‍ते़न्‍नो युङ्‌सिङ्॥ खुने़ॽ आबाङे कुलागि लत्‍छा ताराःम्‍धिक् ताॽरुआङ् खे़न् नाम्‍जिःक्‍खोॽओ युङ्‌सिङ्॥ हे़क्‍क्‍याङ् निनबे ये़क्‌यक्‍किन् हे़न् पोङ्‌ङि फाॽआङ् खे़न् ओमे़प्‍मारे़ लागि हाङ्‌घुर युङे़॥

६ हे़क्‍केःल्‍ले़ योनाःल्‍ले़ नाम्‍जिखोॽ खोसुर फाॽआङ् यहवे दाङ्‌बा निङ्‌वाॽफुमाङ्‌ङिल्‍ले़ लत्‍छा फुङ्‌वे़त्‍तिल्‍ले़ कुबुङ्‌धिक् लिङे़र याःन्‍दु॥ खे़न् फुङ्‌वे़त्‍तिल्‍ले़ कुबुङ्‌ङिन् निसुआङ् योनान् साॽरिक् सःत्‍ते़॥

७ कर कुनाम्‍दाःप्‍मा खाओःप्‍मा इःत्‍ते़ल्‍ले़ निङ्‌वाॽफुमाङ्‌ङिल्‍ले़ खे़न् फुङ्‌वे़त्‍तिल्‍ले़ कुबुङ्‌ङिन् खक्‍तुर फाॽआङ् लत्‍छा खाॽवदिःक्‍पा थिक् पाङ्‌घु॥ खे़ब्‍याङ् खे़ल्‍ले़ खे़न् खक्‍तु हे़क्‍क्‍याङ् खे़न् फुङ्‌वे़त्‍तिल्‍ले़ कुबुङ्‌ङिन् इरे़मे़आङ् स्‍ये़॥

८ नाम् के़रे़आङ् निङ्‌वाॽफुमाङ्‌ङिल्‍ले़ नाम्‍गे़त् पिसाङ्‌लाम्‍बा के़गोबा सुरिःत्‍मान् हुसु हे़क्‍क्‍याङ् साॽरिक् आओॽओॽबा नाम्‍से़ःक्‍मान् योनारे़ कुधे़गेःक्‍को चुक्‍ते़॥ हाङ्‌वामाल्‍ले़ खुने़ॽ कुधना ले़क्‍खे़॥ खुने़ॽ सिमा निङ्‌वाॽ चोगुआङ् पाःत्‍तु, “आङ्‌गाॽ आलागिग हिङ्‌मानुःल्‍ले़ सिमाए नुबा पोङ्‌लो॥”

९ कर निङ्‌वाॽफुमाङ्‌ङिल्‍ले़ योनान् मे़त्‍तु, “खे़न् फुङ्‌वे़त्‍तिल्‍ले़ कुबुङ्‌ङिल्‍ले़ कुयाःम्‍बेओ के़याःक्‍ले़ॽमा थे़मा युक् के़गत्‍तु?” योनाःल्‍ले़ याम्‍मो नुगप् पिरुआङ् मे़त्‍तु, “आङ्‌गाॽ आसिसि थारिक् आयाःक्‍ले़ॽमा युक् कत्‍तुङ्‌ॽ॥”

१० यहवे दाङ्‌बे़ल्‍ले़ योनान् मे़त्‍तु, “खे़न् फुङ्‌वे़त्‍तिल्‍ले़ कुबुङ्‌ङिन् थिक्‍से़न्‍ले़सा लिङे़ हे़क्‍क्‍याङ् वेॽस्‍मा से़न्‍दिक् स्‍ये़॥ खे़ल्‍ले़ लागि खे़ने़ॽ थेआङ् के़न्‍जोगुन्, खे़न् खे़ने़ॽ के़लेःत्‍तुबाआङ् मे़ःन् लिङ्‌मा के़बाङ्‌घुबाआङ् मे़ःन् हे़क्‍केसाङ् खे़ल्‍ले़ लागि के़लुङ्‌माॽ तुक्‍किल्‍ले़

११ खे़प्‍मो नुबा नु ताप्‍फे़ःम्‍बा से़म्‍मा मे़न्‍छुक्‍मनाबा १,२०,००० नुःल्‍ले़आङ् यरिक् कुदोःप्‍मा मनाहाॽ मे़वाॽ खे़ब्‍याङ् हाबा खे़म्‍याक्‍के थक्‍साहाॽआङ् मे़वाॽ॥ थे खे़न् साॽरिक् यम्‍बा निनबे ये़क्‌यक्‍किन् लुङ्‌माॽ मे़दुक्‍तुङ्‌ङिन्‍बाबि?”

मिकाःल्‍ले़ कुसाप्‍पन्

साप्‍पन् निसुम्

माङ्‌निङ्‌वाॽपान् के़बाःप्‍पा यसैयान् नु मिकान् लत्‍छा ये़म्‍मोबा मना वये़त्‍छि॥ मिकान् यहुदा हाङ्‌जुम्‍मोबा लत्‍छा पाङ्‌भेॽओलाम् त्‍ये़आङ् वये़॥ थाङ्‌गे़त् पिसाङ् के़ने़बा हाङ्‌जुम्‍मो यम्‍बा ये़त्‍तुक्‍खे ताःॽ फाॽआङ् आमोसरे़ माङ्‌निङ्‌वाॽपान् पाःत्‍तुआङ् वये़, हे़क्‍केलॽरिक्‍के यहुदाओआङ् ये़त्‍तुक्‍खे तामा चोक् फाॽआङ् निङ्‌वाॽफुमाङ्‌ङिल्‍ले़ मिकान् ओःन्‍धाक्‍तुआङ् वये़॥ हे़क्‍केसाङ् मिकाःल्‍ले़ के़दाबा ये़म्‍ले़ लागि लाम्‍ओमे़प्‍मा निङ्‌साङ् पिरुसि॥

खे़न् के़दाबा निङ्‌साङ्‌ङिन् कन् साप्‍पन्‍नो कन्‍हाॽएरो- निङ्‌वाॽफुमाङ्‌ङिल्‍ले़ कुयुक्‍को के़बोङ्‌बा इक्‍सादिङ् खाम्‍बेःक्‍मोबा सनारुङ्‌ले़ कुबि (मिका ४:१-४), दाउदरे़ कुमुॽइदाङ्‌सालाम्‍बा लत्‍छा पयम् यम्‍बा हाङ् ताःॽ हे़क्‍क्‍याङ् खे़ल्‍ले़ हाङ्‌जुम्‍मो नुॽमादामा सनारुङ् पोङ्‌ल चोगुॽ के़लॽबा माङ्‌निङ्‌वाॽपान् (मिका ५:२-४)॥

मिकाःल्‍ले़ इस्राइलबा के़रे़क् माङ्‌निङ्‌वाॽपान् के़बाःप्‍पाहाॽरे़ मे़बाःत्‍तुबा इङ्‌घङ्‌ङिन् लत्‍छा पाःत्‍लाओ पाःत्‍तुॽ, “मे़न्‍छाम् याप्‍मिए, आत्‍तिन् पाःन्‍निन् नुबा चोक्, खे़न् खे़ने़ॽ खुने़ॽ ओसेःन्‍गे़धाक्‍ते़आङ् वाॽरो॥ हे़क्‍क्‍याङ् यहवे दाङ्‌बे़ल्‍ले़ खे़ने़ॽलाम् थे़मा खोमा निङ्‌वाॽ चोगु? खे़ने़ॽ कुदोःप्‍मा याःम्‍बक् चोगे़ॽ, कम्‍भ्रक् निङ्‌वाॽ चोगुॽ हे़क्‍क्‍याङ् वेॽहाॽ लुङ्‌माॽ तुक्‍ते़से़ॽओ खे़ब्‍याङ् निङ्‌वाॽफुमाङ्‌ङिन्‍नु नःम्‍नःम्‍माङ् वये़ॽओ॥” मिका ६:८

ताङ्‌बा थामिङ्

इस्राइल नु यहुदाओ खासे़न् नु खुम्‍दिङ् १:१–३:१२

याम्‍मो थोबो पोङ्‌मा नु सनारुङ् ४:१–५:१५

साम्‍दिङ् नु निङ्‌साङ् चोःक्‍मा इङ्‌घङ् ६:१–७:२०

मिकाःल्‍ले़ कुसाप्‍पन्

१

यहुदाबा, योताम, आहाज नु हिजकिया हाङ्‌हाॽरे़ युक् मे़जोगुबा ये़म्‍मो मोरेसेत ये़क्‌यक्‍को के़युङ्‌बा मिकाओ यहवे दाङ्‌बाल्‍ले़ कुइङ्‌घङ्‌ङिन् के़रे़– खुने़ॽ कन् पाःन्‍हाॽ सामरिया नु यरुसले़ःम्‍मिल्‍ले़ कुयाःम्‍बेओ निसुआङ् वये़रो॥

सामरिया नु यरुसले़ःम्‍मो मेरिङ्

२ “इक्‍सादिङ् खाम्‍बेःक्‍मोबा मे़न्‍छाम् सुवाङ्‌से,

खिनिॽ के़रे़क्‍ले़ खे़प्‍से़म्‍मे़ॽओ॥

इक्‍सादिङ् खाम्‍बेःक्‍मो नु खे़प्‍मो के़युङ्‌बासे,

खिनिॽ के़रे़क्‍ले़ सिङ्‌सिङ् ये़क्‌ये़क्‍काङ् खे़प्‍से़म्‍मे़ॽओ॥

हे़क्‍केलॽरिक् यहवे दाङ्‌बे़न् कुसेसे हिम्‍मोलाम्,

यहवे दाङ्‌बा निङ्‌वाॽफुमाङ्‌ङिन्‍ने

खिनिॽ तक्‍ले़ङ्‌वाओ तोःन्‍दि पोङ्‌लरो॥

३ ओमे़त्‍ते़म्‍मे़ॽओ! यहवे दाङ्‌बे़न्

खुने़ॽ कुयुङ्‌मादे़न्‍नोलाम् युर पत्‍लो॥

खुने़ॽ यो थासिङ् युरो

हे़क्‍क्‍याङ् इक्‍सादिङ् खाम्‍बेःक्‍कोबा चन्‍जम्‍बादे़न्‍हाॽ तोॽरुरो॥

४ मिओ थुम्‍बुॽइन् योःम्‍बा कुइसिःक्

हे़क्‍क्‍याङ् याक्‍केःक्‍कोलाम् च्‍वाःत् कुङ्‌बा कुइसिःक्

खे़न् कोःक्‍मा फाङ्‌जङ् थे़गु माङ्‌वाहाॽ

खुने़ॽ कुलाङ्‌भो सिगाङ् योःम्‍बेःक्‍लो,

हे़क्‍क्‍याङ् ने़ने़बादे़न्‍हाॽ पक्‍क्रे़ॽ पक्‍क्रे़ॽ पःङ्‌लो॥

५ याकुबरे़a कुभे़न् याःम्‍बक्‍हाॽरे़ चोगुल्‍ले़

हे़क्‍क्‍याङ् इस्राइलरे़ कुहिम्‍सयङ्‌ङिल्‍ले़ कुलायोहाॽरे़ चोगुल्‍ले़

कन् के़रे़क् पाःन्‍हाॽ पोःक्‍खे़बारो॥

याकुबरे़ कुमुॽइदाङ्‌साहाॽरे़ आत्‍ति फे़न्‌याःम्‍बक् मे़जोगुबे?

थे खे़न् सामरियाओ मे़ःम्‍बि?

यहुदाबा मनाहाॽरे़ आत्‍तान् माङ्‌धाःन्‍हाॽ मे़युक्‍खुबे?

थे खे़न् यरुसले़ःम्‍मो मेःन्‍बि?

६ “खे़ल्‍ले़ चोगुल्‍ले़ आङ्‌गाॽ यहवे दाङ्‌बे़ल्‍ले़,

सामरियान् लुङ्‌जेगेःक् नु लुङ्‌हाॽ के़लुम्‍सिङ्‌बा

हे़क्‍क्‍याङ् चे़ल्‍ले़क्‍सेॽ इक्‍ताप् लेःप्‍मादे़न् चोगुङ्‌लो॥

आङ्‌गाॽ खे़प्‍मोबा लुङ्‌हाॽ ने़ने़बादे़न्‍नो लाप्‍फुसुङ्‌लो,

खम्‍भ्‍याङ् खे़ल्‍ले़ कुयुक्‍नाहाॽ मुरे़ःक् खारे़ःक् चोगुङ्‌लो॥

७ खे़ल्‍ले़ कुनावाइत्‍लाहाॽ के़रे़क् फयःप्‍फयःप् मे़यःप्‍सुरो,

खे़ल्‍ले़ कुमाङ्‌हिम्‍मो मे़दोन्‍दुबा के़रे़क् मिक्‍तोःक्‍हाॽ मिःल्‍ले़ खाप्‍पुथ्‍यःङ् चोगुदे़सुरो॥

खे़ल्‍ले़ के़रे़क् कुनावाइःत्‍लाहाॽ आङ्‌गाॽ खाप्‍पुथ्‍यःङ् चोगुङ्‌लो,

खे़न् मिक्‍तोःक्‍हाॽ कुगे़त्‍निमे़ल्‍ले़b कुनाम्‍म्‍याक्‍को लुप्‍सुबाल्‍ले़ चोगुल्‍ले़,

के़त्‍निमे़ल्‍ले़ कुनाम्‍म्‍याक् हे़क्‍केए वेॽहाॽ नाम्‍म्‍याक् मे़बिरुसिरो॥”

हाःप्‍मा चिःङ्‌मा नु मेरिङ्

८ खे़ल्‍ले़ चोगुल्‍ले़ आङ्‌गाॽ हाःप्‍पार मेरिङ् थक्‍कारो,

आङ्‌गाॽ लाङ्‌सुःप् मे़ःन्‍ने नु ले़क्‍चाबुधुःक् आम्‍भा लाङ्‌घेःक्‍कारो॥

आङ्‌गाॽ स्‍याल हे़क्‍के अःक्‍कारो

हे़क्‍क्‍याङ् फक्‍थिःम्‍बा कुइसिःक् मेरिङ् थक्‍कारो॥

९ थेआङ्‌भे़ल्‍ले़ सामरियाःल्‍ले़ कुयाङ्‌घेःक्‍किन् मे़वेःत्‍ने़न्‍लो,

यहुदा थारिक् खे़न् के़रे़आङ् वाॽरो॥

आङ्‌गाॽ आमनाहाॽरे़ खुन्‍छिॽ लाम्‍धेत्

यरुसले़म थारिक् के़रे़आङ् वाॽरो॥

१० गातओ कन् मे़जे़क्‍ते़म्‍सिम्‍मिन्‍ने़ॽओ,

खिनिॽ हाःप्‍माए मे़हाबे़म्‍मिन्‍ने़ॽओ॥

बे़थ-ओप्राबा मनासे खाम्‍हिःक्‍को

खिनिॽ थाम्‍मासिम्‍मे़ॽ होःत्‍तासिम्‍मे़ॽओ॥

११ साफिर के़युङ्‌बासे, खिनिॽ ले़क्‍चाबे़धिक्

हे़क्‍क्‍याङ् नारा सिरेःप् लॽरिक् लःन्‍दे़म्‍पेगे़म्‍मे़ॽओ,

सानान के़युङ्‌बाहाॽ लाःक्‍कात् मे़ल्‍लःन्‍ने़ल्‍लो॥

बेथ-एजेलबा मनाहाॽ मेरिङ् मे़धक्‍ल मे़याक्‍लो,

खे़न् कम्‍ब्राङ् मे़प्‍मादे़न्‍निन् खिनिॽलाम् मे़देॽरुआङ् ने़रो॥

१२ मारोत के़युङ्‌बाहाॽ तुक्‍मे़ल्‍ले़ चोगुल्‍ले़ मे़होःत्‍छिङ्‌लो,

खे़ङ्‌हाॽरे़ वेःप्‍मा लाम् ओमे़मे़त्‍तुर मे़वाॽरो,

थेआङ्‌भे़ल्‍ले़ यरुसले़ःम्‍बा यम्‍बा लाम्‍धेःप्‍पो थारिक्‍के

यहवे दाङ्‌बालाम् ये़त्‍तुक्‍खेन् के़रे़आङ् वाॽरो॥

१३ लाकिस के़युङ्‌बासे, अन्‍हाॽ,

अन्‍लाधाहाॽओ फत्‍छे़म्‍सिम्‍मे़ॽओ॥

सियोनरे़ कुस्‍सा मे़न्‍छुमाःल्‍ले़ लागि

लायोल्‍ले़ कुहेःक्‍सिङ्‌मा खिनिॽए के़वयिरो,

थेआङ्‌भे़ल्‍ले़ इस्राइलरे़ कुभे़न्‌याःम्‍बक्‍हाॽ खिनिॽओ खोदे़त्‍ते़रो॥

१४ कल्‍ले़चोगुल्‍ले़ मोरेसेत-गाते़न्

से़म्‍मुॽइ मिक्‍तोःक्‍हाॽ खिनिॽए के़बिरुम्‍ल पोङ्‌लो॥

इस्राइलबा हाङ्‌हाॽ इङ्‌ले़क्‍को के़धाबा

अक्‍जिबबा ये़क्‌यक्‍किन् पोङ्‌लो॥

१५ मारेसा के़युङ्‌बा मनासे, खिनिॽ तक्‍ले़ङ्‌वाओ

आङ्‌गाॽ खिनिॽ के़नाःम्‍बा मनाधिक् तारुङ्‌लो॥

इस्राएलबा कुहाङ्‌वा कुमाङ्‌वा के़याक्‍पा,

लाम्‍लोबाहाॽ अदुल्‍लामओc मे़घे़त्‍छिङ् मे़बेःक्‍लो॥

१६ खिनिॽ लुङ्‌माॽ के़दुक्‍तुम्‍सिम्‍बा साहाॽरे़ लागि

मेरिङ् थक्‍ते़म्‍मे़ॽर खिनिॽ थे़गेःक्‍किन् नःक्‍खे़म्‍मे़ॽओ॥

खिनिॽ के़रे़क् थे़गेःक्‍मुरिक्‍हाॽ नःक्‍से़म्‍मे़ॽओ

हे़क्‍क्‍याङ् किःत्‍थे़न् हे़क्‍के ताङ्‌ले़ःक्‍क्‍या चोःक्‍कासिम्‍मे़ॽओ,

थेआङ्‌भे़ल्‍ले़ खिनिॽ साएहाॽ मे़दे़म्‍सु मे़देॽरुसिरो॥

a 

१:५ याकुबे़न् इस्राइलिहाॽरे़ खुन्‍छिॽ सुधे़बा ताक्‍थे़बा वये़॥ याकुब नु इस्राइल ने़प्‍मजाङ् मिङ्‌हाॽ सुवाङ् इग्र मनाहाॽ पाःप्‍मासिरे़ लागि ओगप् पोःङ्‌ॽ॥

b 

१:७ बाइबलओ वेॽ माङ्‌साम्‍माङ्‌हाॽ से़वा मे़प्‍मासिन् याःम्‍बोःप्‍मा याःम्‍बक्‍नु कुदङ्‌बारो॥ इस्राइलबा मनाहाॽरे़ नावाइलाहाॽ से़वा मे़त्‍तुसिल्‍ले़, खे़ङ्‌ग के़त्‍निमा याःम्‍बक् मे़जोगुबा हे़क्‍तङ्‌बारो॥

c 

१:१५ लाम्‍लोबाहाॽ दाउदे़न् हेक्‍के अदुल्‍लाम लुङ्‌फुक्‍कोओ मे़जिङ्‌सिङ्‌ॽ १ सामु २२:१, २ सामु २३:१३

याङ्‌गे़साॽबा तुक्‍खे के़जाःप्‍पाहाॽरे़ के़साक्‍पा मे़दुमुॽ

२

फे़न्‌याःम्‍बक् चोःक्‍मा लाम् के़गोःप्‍पाहाॽग मे़जिःत्‍ते़ मे़स्‍ये़रो,

खे़ङ्‌हाॽ इप्‍नाओ मे़ने़सिङ्‌ङाङ् ताप्‍फे़ःम्‍बा चे़म्‍भन् चोःक्‍मा मे़इःत्‍तुरो!

तानाम् खाओःत्‍नु मेःन्‍ने खे़ङ्‌हाॽरे़ खे़न् याःम्‍बक्‍किन् मे़जोगु मे़देसुरो,

थेआङ्‌भे़ल्‍ले़ खे़न् याःम्‍बक्‍किन् चोःक्‍मा खे़ङ्‌हाॽरे़ मुक्‍साम् मे़गत्‍तुरो॥

२ खे़ङ्‌हाॽरे़ इक्‍ताप्‍हाॽ मिक्‍मे़गेःत्‍तुरो

हे़क्‍क्‍याङ् खे़ङ्‌हाॽरे़ खे़न् इक्‍ताप्‍हाॽ मे़नाप्‍तुसिरो,

खे़ब्‍याङ् हिम्‍हाॽओ खुन्‍छिॽ मिक्‍लाःत्‍लो

हे़क्‍क्‍याङ् खे़ङ्‌हाॽरे़ खे़न् हिम्‍हाॽ हुक्‍काप् मे़जोगुरो॥

खे़ङ्‌हाॽरे़ मनाहाॽरे़ खुन्‍छिॽ हिम्‍हाॽ नु लक्‍खोमाहाॽ

मे़युक्‍तुआङ् खुन्‍छिॽ मे़मे़त्‍छिङ्‌लो॥

३ कल्‍ले़चोगुल्‍ले़ यहवे दाङ्‌बे़ल्‍ले़ खे़ङ्‌हाॽ अक्‍खे मे़त्‍तुसिरो,

“आङ्‌गाॽ कन् मनाहाॽरे़ खुन्‍छिॽ लागि

अक्‍तङ्‌बा मे़क्‍मासिमा निङ्‌सेक् चोगुङ्‌ल वाॽआरो,

खे़न् लाम्‍बा खिनिॽ हिङ्‌मा के़न्‍छुक्‍तिन्‍लो॥

खिनिॽ आङ्‌दिङ्‌ङाङ् लाङ्‌घेःक्‍मा के़न्‌याःन्‍दुम्‍मिन्‍लो,

थेआङ्‌भे़ल्‍ले़ खे़न् लत्‍छा ये़त्‍तुक्‍खे़बा ये़म् पोङ्‌लो॥

४ खे़न् ये़न्‍नो मनाहाॽरे़ खिनिॽ के़म्‌येःत्‍तिरो,

खे़ङ्‌हाॽरे़ मेरिङ् साम्‍लोन् साम्‍मे़मे़त्‍तुर लासाक् के़म्‍मे़त्‍तिरो–

‘आनिगे़ग साॽरिक्‍के खाप्‍पुथ्‍यःङ् पोःक्‍खिगे़रो!

आनिगे मनाहाॽरे़ खुन्‍छिॽ याङ्‌साकुन्‍धेन् पःक्‍खे़आङ् ने़रो॥

खुने़ॽ खे़न् याङ्‌साकुन्‍धेन् आनिगे नाप्‍तिगे़रो,

खुने़ॽ आनिॽ लाजेॽ सिङ्‌बुङ्‌हाॽ

आनिॽ इङ्‌ले़क्‍को के़धाबाहाॽ फःक्‍खु पिरुसिरो॥’”

५ कल्‍ले़चोगुल्‍ले़ यहवे दाङ्‌बे़ल्‍ले़ कुसङ्‌जुम्‍भोओ तॽयाःन्‍सोन् के़गे़बाआङ् लाजेॽसिङ्‌बुङ् के़भःङ्‌बा के़बिबा खिनिॽ लुम्‍मो हाःत्‍ताङ् के़ङ्‌गत्‍तुम्‍मिन्‍लो॥

से़क्‍खाबा नु इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ

६ खे़ङ्‌हाॽरे़ खुन्‍छिॽ माङ्‌निङ्‌वाॽपान् के़बाःप्‍पाहाॽरे़

अक्‍खेलॽरिक् माङ्‌निङ्‌वाॽपान् मे़बाःत्‍तुरो,

“खिनिॽ माङ्‌निङ्‌वाॽपान् मे़बारे़म्‍मिन्‍ने़ॽओ॥

खे़न् पाःन्‍निल्‍ले़ कुयाःम्‍बेओ माङ्‌निङ्‌वाॽपान् मे़बारे़म्‍मिन्‍ने़ॽओ,

सिरिङ्‌ममो आनिगे मे़ध्‍ये़ॽइगे़न्‍लो॥”

७ याकुबरे़ कुहिम्‍सयङ्‌से, थे अक्‍खेए पाःप्‍मा पोङ्‌बाबि?

“थे यहवे दाङ्‌बे़ल्‍ले़ कुयाम्‍साम्‍मिन् कुयाःक्‍ले़ॽरे़आङ् वाॽबि?

थे खुने़ॽ से़क्‍खाःल्‍ले़ अक्‍तङ्‌बा चोगुबि?”

“थे कुदोःप्‍मा लाम्‍मो लाङ्‌गे़घेःक्‍पाहाॽ

आबाःन्‍जाःक्‍किल्‍ले़ मे़नुॽमे़दार मे़जोगुन्‍छिन्‍बि?

८ कर आङ्‌गाॽ आमनाहाॽ

निङ्‌मिहाॽ हे़क्‍तङ्‌बा मे़बोःक्‍खे़आङ् मे़वाॽरो॥

निङ्‌वाॽए मे़ल्‍लोए खिनिॽ पेसाङ्‌लाम्

के़बोङ्‌बाआङ् के़बेःक्‍पा मनाहाॽलाम्

खिनिॽ थङ्‌ङोलाम् के़नुःङ्‌बा मनाहाॽ हे़क्‍के

कुमे़ल्‍लुङ् के़घिःक्‍पा सुङ्‌घेक्‌वान् के़नाप्‍तुम् के़देॽरुम्‍सिम्‍लो॥

९ आङ्‌गाॽ आमनाहाॽरे़ खुन्‍छिॽ मे़न्‍छुमाहाॽ

खुन्‍छिॽ सुक्‍खेवा हिम्‍हाॽओलाम् के़लःत्‍तुम् के़देसुम्‍सिम्‍लो॥

खे़ङ्‌हाॽरे़ खुन्‍छिॽ अङे़ःक्‌वा साहाॽलाम्

आमुॽइसाम्‍मिन् सदादिङ्‌ले़ लागि के़नाप्‍तुम् के़देॽरुम्‍सिम्‍लो॥

१० खिनिॽ पोगे़म्‍मे़ॽआङ् पेगे़म्‍घे़रे़म्‍मे़ॽओ!

कन् खिनिॽ नाःम्‍सिङ्‌मादे़न् मे़ःन्‍लो,

थेआङ्‌भे़ल्‍ले़ कन् याम्‍गे़सिङ्‌बा के़जोगुम्‍माङ् ने़रो,

चोःक्‍मा सुक्‍मे़न्‍दे़त्‍ते थारिक् खाप्‍पुथ्‍यःङ् मे़जोगुआङ् ने़रो॥

११ “मे़न्‌वाॽमना के़बाःप्‍पा नु इङ्‌ले़क्‍पा मनाःल्‍ले़

‘खे़ने़ॽ के़लागि यरिक् सेजङ्‌वा नु थि वाॽमारे़ लागि

आङ्‌गाॽ माङ्‌निङ्‌वाॽपान् पाःत्‍तुङ्‌ॽ’ लॽने़भग्र,

खुने़ॽग कन् मनाहाॽरे़ खुन्‍छिॽ लागि

कुदोःप्‍मा माङ्‌निङ्‌वाॽपान् के़बाःप्‍पा पोङ्‌लो!

याम्‍मो थोबो पोङ्‌मा निङ्‌साङ्

१२ याकुबए, आङ्‌गाॽ से़क्‍खाए खिनिॽ के़रे़क् सुम्‍निङ्‌लो,

इस्राइलबा के़वाॽबा के़याःक्‍पाहाॽ आङ्‌गाॽ कुजे़क्‍के सुप्‍सुङ्‌सिङ्‌लो॥

खे़ङ्‌हाॽ मे़ल्‍लुक् ये़प्‍नाओ मे़ल्‍लुक्‍हाॽ हे़क्‍के

हे़क्‍क्‍याङ् चाराम्‍मादे़न्‍नो थक्‍सालुप् हे़क्‍के

आङ्‌गाॽ थिक्‍मे़त्‍थिक् फुक्‍खुङ्‌सिङ्‌लो,

खे़न् ते़न्‍नो मनाहाॽ चिए़त् चिए़त् मे़ए़त्‍छिङ्‌ल मे़जुम्‍लो॥

१३ लाम् के़हबे़न् खे़ङ्‌हाॽरे़ खुन्‍छिॽ तगि पेःक्‍लो,

खे़ङ्‌हाॽरे़ लाम्‍धेःत्‍तिन् मे़यसुआङ् लाःक्‍कात् मे़लन् मे़बेःक्‍लो॥

खे़ङ्‌हाॽरे़ खुन्‍छिॽ हाङ्‌ङिन् खुन्‍छिॽ तगि पेःक्‍लो,

यहवे दाङ्‌बे़न् खे़ङ्‌हाॽरे़ खुन्‍छिॽ तगि तगि पेःक्‍लो॥”

इस्राइलबा लाम्‍लोबाहाॽ आप्‍तिक् मे़गुःत्‍तुसि

३

हे़क्‍क्‍याङ् आङ्‌गाॽ अक्‍खे मे़त्‍तुङ्‌सिङ्‌लो,

“याकुबरे़ कुलाम्‍लोबासे, इस्राइलि हिम्‍सयङ्‌बा युक्‍साबासे,

खिनिॽ सिङ्‌सिङ् ये़क्‌ये़क्‍काङ् खे़प्‍से़म्‍मे़ॽओ,

थे खासे़न्‍निन् खिनिॽ ले़मा मे़बोङ्‌ने़न्‍नाङ्‌बि?

२ खिनिॽग नुबा पाःन्‍निन् के़जिःत्‍तुम्‍लो

हे़क्‍क्‍याङ् ताप्‍फे़ःम्‍बा पाःन्‍निन् खिनिॽ सिराॽथाङ्‌लो,

खिनिॽग आमनाहाॽरे़ खुन्‍छिॽ होरिक्‍पान् के़धिक्‍तुम्‍लो

हे़क्‍क्‍याङ् खे़ङ्‌हाॽरे़ खुन्‍छिॽ ये़प्‍पालाम् ने़क्‍सान् के़धे़ःक्‍खुम्‍लो॥

३ खिनिॽग आमनाहाॽरे़ खुन्‍छिॽ ने़क्‍सान् के़जाम्‍लो,

खे़ङ्‌हाॽरे़ खुन्‍छिॽ होरिक्‍पान् के़धिक्‍तुम्‍लो,

हे़क्‍क्‍याङ् खुन्‍छिॽ ये़प्‍पान् फल्‍लाक् फल्‍लाक् के़ए़क्‍खुम्‍लो

खम्‍भ्‍याङ् खप्‍प्‍याओ थे़क्‍मा नु फसिओ थोःक्‍मा सान् कुइसिःक्

खे़ङ्‌हाॽ कुजक्‍ता कुले़म्‍दा के़जोगुम्‍सिम्‍लो॥

४ खे़ब्‍याङ् खिनिॽ कुभाॽरे़ निङ्‌वाॽफुमाङ्‌ङिन् पेलि के़भाक्‍तुम्‍लो,

कर खुने़ॽ खिनिॽ नुगप् के़म्‍बिरिन्‍लो॥

खिनिॽ फे़न्‌याःम्‍बक् मे़जोगुबाल्‍ले़ चोगुल्‍ले़

खे़न् ये़म्‍मो खुने़ॽ कुनारान् खिनिॽलाम् चिक्‍खुरो॥”

५ यहवे दाङ्‌बे़ल्‍ले़ अक्‍खे पाःत्‍तुरो–

“आङ्‌गाॽ आमनाहाॽ ताप्‍फे़ःम्‍बा लाम्‍मो लाङ्‌घेःक्‍मा के़बाङ्‌बा

माङ्‌निङ्‌वाॽपान् के़बाःप्‍पाहाॽ कुभारे़ चामा पिरुसिल्‍ले़

खे़ङ्‌हाॽरे़ सनारुङ् नुॽमादामा उवा मे़जोगुरो,

खे़ल्‍ले़ खे़ङ्‌हाॽ चामा मे़बिरुसिन्‍ने़भग्र, खे़ल्‍ले़ कुदक्‍ले़ङ्‌वाओ

खे़ङ्‌हाॽ थङ् चोःक्‍मारे़ लागि यारिप् मे़बोङ्‌लो॥

६ कल्‍ले़चोगुल्‍ले़ खिनिॽओ सुफो मे़ःन्‍नेबा से़न्‍दिक् तारो,

खामाक्‍मा पोःङ्‌ॽ, कर खिनिॽ थुम्‌या इमा के़ङ्‌घोसुम्‍मिन्‍लो॥

माङ्‌निङ्‌वाॽपाःन के़बाःप्‍पाहाॽरे़ लागि नाम्‍धारो,

हे़क्‍क्‍याङ् खे़ङ्‌हाॽरे़ लागि ले़न्‍दिक् खाधाम्‍लो॥

७ सुफो के़निबाहाॽ सिरिङ्‌ममो मे़धारो,

हे़क्‍क्‍याङ् थुम्‌या के़इबाहाॽरे़ खुन्‍छिॽ नासाम्‍धारो॥

खे़ङ्‌हाॽ के़रे़क्‍ले़ खुन्‍छिॽ मुरान् मे़दे़प्‍तुरो,

थेआङ्‌भे़ल्‍ले़ निङ्‌वाॽफुमाङ्‌लाम् खे़ङ्‌हाॽरे़ नुगप् मे़ङ्‌घोसुन्‍लो॥”

८ कर आङ्‌गाॽग याकुबे़न् कुभे़न् याःम्‍बक्‍किन् मे़प्‍मारे़ लागि

हे़क्‍क्‍याङ् इस्राइले़न् कुलायोन् चे़क्‍मारे़ लागि

यहवे दाङ्‌बे़ल्‍ले़ कुयाम्‍साम्‍लाम् मुक्‍साम्, खासे़न् नु

मुक्‍किल्‍ले़ आङ्‌गाॽ कुधिम् पोःक्‍खाङ्‌ङाङ् वाॽआरो॥

९ याकुबरे़ कुहिम्‍सयङ्‌बा लाम्‍लोबासे़

हे़क्‍क्‍याङ् इस्राइलरे़ कुहिम्‍सयङ्‌बा युक्‍साबासे,

खिनिॽ कन् पाःन्‍निन् खे़प्‍से़म्‍मे़ॽओ,

खिनिॽग, खासे़न्‍निन् पजित् के़जिःत्‍तुम्‍लो

हे़क्‍क्‍याङ् के़रे़क् कुदोःप्‍मा पाःन्‍हाॽ पिर्बेःम्‍बा के़जोगुम्‍लो,

१० खिनिॽ माक्‍खिॽ के़से़सुम्‍माङ् सियोने़न् के़जोगुम्‍लो,

हे़क्‍क्‍याङ् फे़न्‌याःम्‍बक्‍लाम् यरुसले़ःम्‍मिन् के़जोगुम्‍लो॥

११ खे़प्‍मोबा लाम्‍लोबाहाॽरे़ सुरुत् याङ्‌ले़ लागि खासे़न् मे़लोःन्‍दुरो,

खे़प्‍मोबा निङ्‌वाॽफुसाम्‍बाहाॽरे़ नाम्‌याक्‍ले़ लागि मे़हुॽरुसिरो,

हे़क्‍क्‍याङ् खे़प्‍मोबा माङ्‌निङ्‌वाॽपान् के़बाःप्‍पाहाॽरे़

याङ्‌ले़ लागि माङ्‌निङ्‌वाॽपान् मे़बाःत्‍तुरो॥

हे़क्‍क्‍याङ्‌साङ् खे़ङ्‌हाॽ यहवे दाङ्‌बाओ मे़घे़ःम्‍सिङ्‌लो

खे़ब्‍याङ् खे़ङ्‌हाॽरे़ अक्‍खे मे़बाःत्‍तुरो,

“थे़मा यहवे दाङ्‌बे़न् आनिॽ लुम्‍मो मे़वाॽने़न्‍नाङ्‌बि?

आनिॽओ थे़माआङ् ताप्‍फे़ःम्‍बा पान् मे़बोङ्‌ने़न् मे़दाने़न्‍लो॥”

१२ कल्‍ले़चोगुल्‍ले़ खिनिॽ के़जोगुम्‍बाल्‍ले़ चोगुल्‍ले़ए

सियोने़न् इक्‍ताप् थोङ्‌मनाबा हे़क्‍के मे़दोःक्‍खुरो,

यरुसले़ःम्‍मिङ्‌ग लुङ्‌हाॽ के़लुम्‍सिङ्‌बा पोङ्‌लो,

माङ्‌हिम् के़युङ्‌बा कोःक्‍मान्

पोःक्‍ला के़त्‍ताङ् उःक्‍पे़त् ताम्‍भुङ् पोङ्‌लो॥

यहवे दाङ्‌बे़ल्‍ले़ कुहाङ्‌जुम् नु इक्‍सादिङ् खाम्‍बेःक्‍मो सनारुङ्

(यसै २:२-४)

४

यहवे दाङ्‌बे़ल्‍ले़ कुहिम् के़युङ्‌बा कोःक्‍माङ्‌ग के़दाबा ये़न्‍हाॽओ

कोःक्‍मा फाङ्‌जङ्‌हाॽनुःल्‍ले़ केःम्‍बा पोङ्‌ङाङ् युङ्‌सिङ्‌लो,

हे़क्‍क्‍याङ् थे़गु माङ्‌वाहाॽनुःल्‍ले़ चन्‍जम्‍बा पोङ्‌लो,

खम्‍भ्‍याङ् मे़न्‍छाम् सुवाङ्‌हाॽ खे़प्‍मो मे़लुम्‍सिङ् मे़दारो॥

२ यरिक् मे़न्‍छाम् सुवाङ्‌हाॽ मे़दाआङ् अक्‍खे़ मे़बाःत्‍तुरो,

“त्‍ये़म्‍मे़ॽओ, यहवे दाङ्‌बे़ल्‍ले़ कुगोःक्‍मान् लिङुम्‍लो,

हे़क्‍क्‍याङ् याकुबरे़ कुनिङ्‌वाॽफुमाङ्‌ङिल्‍ले़ कुहिम्‍मो पेगिरो॥

खुने़ॽ कुलाम्‍मो लाङ्‌घेःक्‍मा आनिॽ आहुॽरो,

हे़क्‍केलॽरिक् आनिॽ खुने़ॽ कुलाम्‍मो लाङ्‌घेःक्‍मा आसुक्‍लरो॥”

थेआङ्‌भे़ल्‍ले़ साम्‌योथिम् इङ्‌जाङ्‌ङिन् सियोनलाम् तारो,

हे़क्‍क्‍याङ् यहवे दाङ्‌बे़ल्‍ले़ कुबाःन्‍जाक्‍किन् यरुसले़मलाम् लःन्‍लो॥

३ खुने़ॽ यरिक् मनाहाॽरे़ खुन्‍छिॽ लुम्‍मो खासे़न् चोगुरो,

हे़क्‍क्‍याङ् माःङ्‌घा माःङ्‌घा थारिक्‍पा के़धुम्‍बा मे़न्‍छाम् सुवाङ्‌हाॽओ

खे़माॽ पाःन्‍हाॽ कुनुप्‍मा खासे़न् निःन्‍धो चोगु पिरुसिरो॥

खे़ङ्‌हाॽरे़ खुन्‍छिॽ ताभेहाॽ मे़धगुआङ् चुगे़ङ् मे़जोगुरो

खुन्‍छिॽ लाःक्‍हाॽ मे़भे़ःत्‍छुआङ् कुजा सिप्‍मा कात्‍च्‍या मे़धगुरो॥

मे़न्‍छाम् सुवाङ्‌हाॽरे़ खुन्‍छिॽ तक्‍ले़ङ्‌वाओ ताभे मे़न्‌याङ्‌सिङ्‌ङिन्‍लो,

खे़ङ्‌हाॽरे़ याम्‍मो आप्‍फाल्‍ले़आङ् थङ् चोःक्‍मा मे़न्‍हुॽसिङ्‌ङिन्‍लो॥

४ के़रे़क् मनाहाॽ खुन्‍छिॽ आबाङे चे़ल्‍ले़क्‍सेःल्‍ले़ कुबुङ्‌ङो

हे़क्‍क्‍याङ् खुन्‍छिॽ पःत्‍छेॽ पुङ् सिगाङ् मे़युङ्‌लो,

हे़क्‍क्‍याङ् खे़ङ्‌हाॽ आत्‍तिल्‍ले़आङ् यङ्‌मा मे़से़रुसिन्‍लो,

थेआङ्‌भे़ल्‍ले़ मुक्‍साम्‍साबा यहवे दाङ्‌बे़ल्‍ले़ए पाःत्‍तुआङ् वाॽरो॥

५ के़रे़क् मे़न्‍छाम् सुवाङ्‌हाॽरे़ खुन्‍छिॽ आप्‍फेक्

आप्‍फेक् माङ्‌हाॽ मे़नाःत्‍तु मे़दिम्‍दुसिसाङ्,

आनिगे़ग आभे़ल्‍ले़साङ् यहवे दाङ्‌बा आनिगे निङ्‌वाॽफुमाङ्‌ङिल्‍ले़

कुइङ्‌जाङ्‌ङिन् आनिगे इःत्‍तुम्‍बे़ नाःत्‍तुम्‍बे़रो॥

मे़दे़म्‍सु मे़देॽरुसिबा लाजेॽलाम् इस्राइलिहाॽ मे़नुःङ्

६ यहवे दाङ्‌बे़ल्‍ले़ अक्‍खेलॽरिक् उवा चोगुरो,

“खे़ल्‍ले़ याःन्‍दिक् आङ्‌गाॽ कुलाङ् के़सक्‍पाहाॽ सुप्‍सुङ्‌सिङ्‌लो,

हे़क्‍क्‍याङ् मे़दे़म्‍सु मे़देॽरुसिबाहाॽ नु मेरिङ्‌ङो थासुङ्‌सिङ्‌बा

मनाहाॽ आङ्‌गाॽ याम्‍मो फुक्‍खुङ्‌सिङ्‌लो॥

७ के़वाॽबा के़याःक्‍पा लाङ्‌सक्‍पाहाॽ नु

माःङ्‌घा मे़नाःत्‍तु मे़देसुसिबाहाॽ मुक्‍के़गुबा सुवाङ् चोगुङ्‌सिङ्‌लो॥

खे़न् ये़न्‍नाङ्‌धो यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ लुम्‍मो

सियोन् कोःक्‍माओ सदादिङ् हाङ्‌युक् चोगुरो॥

८ सियोनरे़ कुस्‍सा मे़न्‍छुमा, यरुसले़ःम्‍मे,

खे़ने़ॽलाम् याम्‍मो थिक्‍ले़ङ् निङ्‌वाॽफुमाङ्‌ङिल्‍ले़ कुमनाहाॽ ओमे़त्‍तुसिरो॥

तगिबा हाङ्‌जुम्‍मिन् खे़ने़ॽ याम्‍मो के़म्‍नुःक् के़म्‍बिरो,

यरुसले़ःम्‍मिल्‍ले़ कुस्‍सा मे़न्‍छुमाओ हाङ् ताक्‍फाःन् याम्‍मो तारो॥

९ “आल्‍ल खे़ने़ॽ थेआङ् के़भिःक्‍ल के़हाःप्‍पाबे?

थे खे़ने़ॽ हाङ् के़ङ्‌गत्‍तुम्‍बि?

थे खे़ने़ॽ के़सुजादाङ्‌बे़न् मे़गे़बि?

खे़ल्‍ले़ चोगुल्‍ले़ सागप्‍मा तुङ्‌ङिल्‍ले़ तरुमा मे़न्‍छुमान् हे़क्‍के

खे़ने़ॽ सागप्‍मा तुङ्‌ङिल्‍ले़ के़दे़म्‍से़आङ् वाॽबि?

१० सियोनरे़ कुस्‍सा मे़न्‍छुमाए, सागप्‍मा तुङ्‌ङिल्‍ले़ तरुमा मे़न्‍छुमान् हे़क्‍के

खे़ने़ॽ खइक् खइक् के़इक्‍सिङ्‌ल तुक्‍मे़ल्‍ले़ के़भिःक्‍लो,

थेआङ्‌भे़ल्‍ले़ खे़ने़ॽ कन् ये़क्‌यक्‍किन् ले़प्‍माए पोङ्‌लो

हे़क्‍क्‍याङ् ताप्‍मे़रादे़न्‍नो युङ्‌मा पोङ्‌लो॥

आल्‍ल खे़ने़ॽ बेबिलोन पेःक्‍मा पोङ्‌लो,

कर खे़ने़ॽ खे़प्‍मो ताङ्‌के़म्‍से़ःप्‍लो॥

खे़ने़ॽ के़निङ्‌मिहाॽरे़ खुन्‍छिॽ हुक्‍कोलाम्

यहवे दाङ्‌बे़ल्‍ले़ खे़प्‍मोए खे़ने़ॽ के़धे़ॽरो॥

११ “कर आल्‍ल खे़ने़ॽ के़दक्‍ले़ङ्‌वाओ

यरिक् मे़न्‍छाम् सुवाङ्‌हाॽ मे़जुप्‍से़आङ् मे़वाॽरो॥

खे़ङ्‌हाॽरे़ मे़बाःत्‍तुॽ, ‘यरुसले़ःम्‍मिन् मे़जिःन्‍दुररो,

हे़क्‍क्‍याङ् आङ्‌दिङ् के़लॽबा मिक्‍किल्‍ले़ सियोने़न् ओमे़त्‍तुम्‍लो॥’

१२ कर खे़ङ्‌हाॽरे़ यहवे दाङ्‌बे़ल्‍ले़ कुनिङ्‌वान् मे़न्‍निसुन्‍लो,

खे़ङ्‌हाॽरे़ खुने़ॽ चोःक्‍मा इःत्‍तुबान् कुसिङ् मे़न्‍निःत्‍तुन्‍लो,

चाधाम्‍मादे़न्‍नो चाधःङ्‌हाॽ फुङ्‌मनाबा कुइसिःक्

खुने़ॽ खे़ङ्‌हाॽ खुम्‍दिङ् पिमासि फाॽआङ् सुप्‍सुसिरो॥

१३ ‘सियोनरे़ कुस्‍सा मे़न्‍छुमाए, पोगे़ॽआङ् चाधाप्‍से़ॽओ,

थेआङ्‌भे़ल्‍ले़ आङ्‌गाॽ खे़ने़ॽ फे़न्‍जेॽ ताङ्‌हाॽ पिने़रो,

आङ्‌गाॽ खे़ने़ॽ कासा लाङ्‌तोॽभेःत् पिने़रो,

हे़क्‍क्‍याङ् चाधाम्‍मनाबा हे़क्‍के मे़न्‍छाम् सुवाङ्‌हाॽ के़धाप्‍सुसिरो॥

खे़ङ्‌हाॽरे़ फे़न्‌याःम्‍बक् मे़जोगुआङ् मे़सुप्‍सुबा पोगुगे़न् कुजाहाॽ

हे़क्‍क्‍याङ् खे़ङ्‌हाॽरे़ खुन्‍छिॽ याङ्‌साकुन्‍धेहाॽ

काक् इक्‍सादिङ् खाम्‍बेःक्‍कोबा यहवे दाङ्‌बाओ के़दोःन्‍दुरो॥’”

बेथले़हे़मलाम् के़दाबा युक्‍साबा

५

थक्‍सुबा के़गप्‍पा ये़क्‌यक्‍के, के़धक्‍सुबा तुराहाॽ सुप्‍से़से़ॽओ,

थेआङ्‌भे़ल्‍ले़ आनिॽ कब्रिङ् आम्‍गबे़आङ् आवाॽरो॥

खे़ङ्‌हाॽरे़ इस्राइलबा युक्‍साबे़न्

कुने़दे़ङ्‌बो तक्‍काःत्‍तिल्‍ले़ मे़हिप्‍तुरो॥

२ “कर बेथले़हेम एप्राताए, खे़ने़ॽ यहुदा थाःक्‍हाॽओ

चुक्‍सा के़जोःक्‍साङ्, खे़ने़ॽलाम् आलागि मनाधिक् लःन्‍लो,

खुने़ॽ इस्राइलबा युक्‍साबा पोङ्‌लो,

खुने़ॽ कुहेःक्‍सिङ्‌माङ्‌ग उन्‍छोःन्‍बा ये़म्‍माङ्‌धो,

उनाहुरिबा ये़म्‍माङ्‌धोए वाॽरो॥”

३ कल्‍ले़चोगुल्‍ले़ सागप्‍मा सावाःन्‍दुङ्‌ङिल्‍ले़

तरुमा मे़न्‍छुमान् सामे़गत्‍ने़न्‍ल थारिक् इस्राइले़न् मे़नाॽरुरो

हे़क्‍क्‍याङ् कुम्‍भुॽ कुन्‍साॽहाॽ इस्राइलिहाॽनु तङ्‌से़ मे़दारो॥

४ यहवे दाङ्‌बे़ल्‍ले़ कुमुक्‍साम्‍मो नु यहवे दाङ्‌बा कुनिङ्‌वाॽफुमाङ्‌ङिल्‍ले़

कुमिमिदिङ्‌गे़न् कुमिङ्‌ङो खुने़ॽ ये़प्‍लो॥

हे़क्‍क्‍याङ् कुमे़ल्‍लुक्‍हाॽ कमुसि ओमे़त्‍तुसिरो,

इक्‍सादिङ् खाम्‍बेःक्‍मोबा कुयाओ थारिक्‍के

खुने़ॽ पयम् यम्‍बा चोःक्‍पाल्‍ले़ चोगुल्‍ले़

खे़ङ्‌हाॽ ताप्‍थेक् याम्‍धेक् मे़वाॽरो॥

५ हे़क्‍क्‍याङ् खुने़ॽ खे़ङ्‌हाॽरे़ खुन्‍छिॽ नुॽमादामारे़ कुबुङ् पोङ्‌लो॥

से़न्‍लप् नु खुम्‍दिङ्

आल्‍ल अस्‍सुरिहाॽरे़ आनिॽ लाजेन् मे़लिसु मे़दारुल्‍ले़

हे़क्‍क्‍याङ् आनिॽ थेःक्‍सिङ्‌मा हाङ्‌यक्‍हाॽ मे़लुःन्‍दुल्‍ले़

खे़ङ्‌हाॽरे़ खुन्‍छिॽ तक्‍ले़ङ्‌वाओ नुसि मे़ल्‍लुक्‍कम्‍बाहाॽ

इग्र ये़त्‍छि लाम्‍लोबाहाॽ आनिॽ आभोःक्‍खुम्‍सिम्‍लो॥

६ खे़न् मे़ल्‍लुक्‍कम्‍बाहाॽरे़ अस्‍सुर लाजेन् ताभेःल्‍ले़ युक् मे़जोगुरो

निम्रोद लाजेन् फिःङ्‌मनाबा ताभेःल्‍ले़ मे़युक्‍तुरो॥

अस्‍सुरिहाॽ आनिॽ लाजेॽओ थङ् चोःक्‍से़ मे़भे़न्‍निल्‍ले़

हे़क्‍क्‍याङ् आनिॽ इःन्‍दोहाॽ खे़ङ्‌हाॽरे़ मे़दोॽरुल्‍ले़

आनिॽ युक्‍साबे़ल्‍ले़ अस्‍सुरिहाॽरे़ खुन्‍छिॽ हुक्‍कोलाम् ताङ्‌आसे़ःप्‍लो॥

के़वाॽबा के़याःक्‍पाहाॽ सुत्‍थो मे़जोगुसि

७ याकुबरे़ के़वाॽबा के़याःक्‍पा कुमनाहाॽग

यरिक् मे़न्‍छाम् याप्‍मिहाॽरे़ खुन्‍छिॽ लुम्‍मो

यहवे दाङ्‌बालाम् के़धाबा सेःक्‌वा नु

याःन्‍हाॽओ के़धाबा वहित् हे़क्‍के मे़लॽरो,

खे़ङ्‌हाॽरे़ आत्‍तिन् मनाहाॽआङ् इग्र

मे़न्‍छाम् याप्‍मिहाॽआङ् मे़न्‍हाङ्‌घुसिन्‍लो॥

८ याकुबरे़ के़वाॽबा के़याःक्‍पा कुमनाहाॽग

मे़न्‍छाम् सुवाङहाॽ नु यरिक् मनाहाॽरे़ खुन्‍छिॽ लुम्‍मो मे़वाॽरो,

ताम्‍भुङ्‌ङोबा थक्‍साहाॽ लुम्‍मो के़वाॽबा खिरिङ्‌बा नु

मे़ल्‍लुक् मे़ःन्‍दाहाॽ लुम्‍मो के़वाॽबा खिरिङ्‌बा हे़क्‍तङ्‌बा मे़बोङ्‌लो,

खे़ल्‍ले़ उःक्‍खु थे़मुसिर फुयुसिर लाङ्‌घेःक्‍लो,

हे़क्‍क्‍याङ् आत्‍तिल्‍ले़आङ् से़म्‍मा मे़सुक्‍तुसिन्‍लो॥

९ खिनिॽ निङ्‌मिहाॽ नाःम्‍मासिरे़ लागि

खिनिॽ हुक्‍किल्‍ले़ के़साःप्‍सुम्‍सिम्‍लो,

हे़क्‍क्‍याङ् खिनिॽ निङ्‌मिहाॽ के़रे़क् मे़मे़क्‍लो॥

१० यहवे दाङ्‌बे़ल्‍ले़ अक्‍खेलॽरिक् उवा चोगुरो,

“खे़न् ये़न्‍नो आङ्‌गाॽ आइङ्‌जाङ् मे़न्‍इःप्‍मनाबा सुवाङ्‌हाॽरे़

खिनिॽ अन्‍हाॽ नु अन्‍लाधाहाॽ खाप्‍पुथ्‍यःङ्

चोगुङ्‌सिङ्‌ङाङ् युम्रे़क् मे़क्‍खुङ्‌सिङ्‌लो,

११ खिनिॽ लाजेॽओबा ये़क्‌यक्‍हाॽ लुःन्‍दुङ्‌देसुङ्‌लो,

हे़क्‍क्‍याङ् खिनिॽ के़रे़क् हाङ्‌यक्‍हाॽ यन्‍छुङ् पिनिङ्‌लो॥

१२ खिनिॽ साम्‍माङ् मुरामे़प्‍मा मुःन्‍धुम्‍हाॽ नुप्‍सुङ्‌लो

हे़क्‍क्‍याङ् खिनिॽ याम्‍मो आभे़ल्‍ले़आङ् साम् के़म्‍मुःत्‍तुम्‍मिन्‍लो॥

१३ खिनिॽ लुम्‍मोलाम् लक्‍मनाबा नावाइःत्‍लाहाॽ नु

सेसे लुङ्‌हाॽ आङ्‌गाॽ खाप्‍पुथ्‍यःङ् यःप्‍सुङ् पिनिङ्‌लो॥

खिनिॽ आबाङे हुक्‍किल्‍ले़ के़जोगुम्‍बा पाःन्‍हाॽ तगि

याम्‍मो आप्‍फाल्‍ले़आङ् से़वा के़न्‍जोगिन्‍लो॥

१४ खिनिॽ लुम्‍मोलाम् असेरा माङ् नावाइःत्‍लाहाॽ

आङ्‌गाॽ आःक्‍खुङ्‌ङाङ् लाप्‍फुसुङ् पिनिङ्‌लो,

हे़क्‍क्‍याङ् खिनिॽ ये़क्‌यक्‍हाॽ लुःन्‍दुङ् पिनिङ्‌लो॥

१५ आइङ्‌जाङ् मे़न्‍इःप्‍मनाबा सुवाङ्‌हाॽओ

आङ्‌गाॽ साॽरिक् आसिक् पोःक्‍माल्‍ले़ कुले़क्‌वा नुःक्‍तुङ्‌लो॥”

यहवे दाङ्‌बे़ल्‍ले़ इस्राइले़न् साम्‍दिङ् पिरु

६

यहवे दाङ्‌बे़ल्‍ले़ थे पाःत्‍तुॽ, खे़न् नुरिक् खे़प्‍से़म्‍मे़ॽओ–

“खे़ने़ॽ इस्राइले़न् पोगे़ॽआङ् ये़बे़ॽओ,

हे़क्‍क्‍याङ् कोःक्‍मा फाङ्‌जङ् तगि

खे़ने़ॽ के़लुङ्‌हान् पाःन्‍हाॽ तोःन्‍दे़ॽओ,

हे़क्‍क्‍याङ् के़बाःत्‍तुबान् थे़गु माङ्‌वाहाॽरे़ खे़प्‍सुररो॥

२ “कोःक्‍मा फाङ्‌जङ्‌से, खाम्‍बेःक्‍मे़ल्‍ले़ नुप्‍मे़न्‍दिङ् कुबुङ्‌से,

यहवे दाङ्‌बे़ल्‍ले़ कुआप्‍तिःक्‍किन् नुरिक् खे़प्‍से़म्‍मे़ॽओ॥

थेआङ्‌भे़ल्‍ले़ खुने़ॽ कुमनाहाॽनु लुङ्‌हान् पाःन्‍हाॽ कत्‍तुरो,

खुने़ॽ इस्राइले़न् आप्‍तिक् पान् थिक्‍तुर पत्‍लो॥

३ “आमनासे, आङ्‌गाॽ खिनिॽ थे मे़त्‍निङ्‌बे?

आक्‍खेलॽरिक् खिनिॽ कक् कुःत्‍निङ्‌ङाङ् वाॽबे?

आङ्‌गाॽ याप्‍मि नुगप् आबिरे़म्‍मे़ॽओ॥

४ आङ्‌गाॽग मिस्र लाजेॽलाम् लःत्‍निङ् थाक्‍निङ्‌लो

हे़क्‍क्‍याङ् आङ्‌गाॽ कुमे़ल्‍लुङ् हुङुङ्‌ङाङ्

योक् लाजेॽलाम् खिनिॽ थे़ॽनिङ्‌लो॥

खिनिॽ लाम्‍लोबा पोङ्‌मारे़ लागि

मोसान्, हारुने़न् नु मिरियम्‍मिन्‍नाङ्

आङ्‌गाॽ खिनिॽ लुम्‍मो पाङ्‌घुङ्‌सिङ्‌लो॥

५ आङ्‌गाॽ आमनासे, मोआबबा बालाक हाङ्‌ङिल्‍ले़

थे़मा सुजापान् पाःत्‍तुङ्‌आङ् वये़बे?

हे़क्‍क्‍याङ् बओररे़ कुस्‍सा बालामरे़ खुने़ॽ थे नुगप् पिरुबे?

खे़न् पाःन्‍निन् खिनिॽ निङ्‌वाॽ इःत्‍ते़म्‍मे़ॽओ॥

सित्‍तिमलाम् गिलगाल थारिक् लाम्‍दिक्a के़जोगिबान्

खिनिॽ निङ्‌वाॽसुम् लॽरे़म्‍मे़ॽओ,

हे़क्‍केलॽरिक् यहवे दाङ्‌बे़ल्‍ले़ कुसाम्‌योबा याःम्‍बक्‍हाॽ

खिनिॽ कुसिङ् निःप्‍मा के़सुक्‍तुम्‍लरो॥”

६ थे़मान् तेॽरुङ्‌ङाङ् यहवे दाङ्‌बे़ल्‍ले़ कुदगि पेःक्‍काबे?

हे़क्‍क्‍याङ् के़रे़क्‍नुःल्‍ले़ यम्‍बा निङ्‌वाॽफुमाङ्‌ङिन्

आङ्‌गाॽ आक्‍खेलॽरिक् साम्‍बोन्‍नाङ् से़वा मे़त्‍तुङ्‌बे?

थे तङ्‌बे थिक् के़गे़प्‍पा पित्‍सात्‍हाॽ तारुङ्‌सिङ्‌ङाङ्

मिधिङ्‌मनादेमनाबा सिदुङ्‌सभा तोःन्‍छे़ खुने़ॽ कुदगि ताआबि?

७ थे हे़न्‍छिङ् हे़न्‍छिङ् मे़ल्‍लुक्‍हाॽ नु थिबोङ् हे़न्‍छिङ्

निःङ्‌गेॽ वहःङ्‌हाॽरे़ यहवे दाङ्‌बे़न् कुनिङ्‌वाॽ ताआङ्‌बि?

आङ्‌गाॽ आभे़न् याःम्‍बक्‍किल्‍ले़ लागि

आस्‍सा तुम्‍बे़न् आयाम्‍साम्‍मोबा लायोल्‍ले़ लागि

आधक्‍कोनु के़लःम्‍बा सान् सिदुङ्‌जभा तोःन्‍दुङ्‌बि?

८ मे़न्‍छाम् याप्‍मिए, आत्‍तिन् पाःन्‍निन् नुबा चोक्,

खुने़ॽ खे़न् खे़ने़ॽ ओसेःन्‍गे़धाक्‍ते़आङ् वाॽरो॥

हे़क्‍क्‍याङ् यहवे दाङ्‌बे़ल्‍ले़ खे़ने़ॽलाम् थे़मा खोमा निङ्‌वाॽ चोगु?

खे़ने़ॽ कुदोःप्‍मा याःम्‍बक् चोगे़ॽ, कम्‍भ्रक् निङ्‌वाॽ चोगुॽ

हे़क्‍क्‍याङ् वेॽहाॽ लुङ्‌माॽ तुक्‍ते़से़ॽओ

खे़ब्‍याङ् निङ्‌वाॽफुमाङ्‌ङिन्‍नु नःम्‍नःम्‍माङ् वये़ॽओ॥

इस्राइलरे़ कुआप्‍तिक् नु खुम्‍दिङ्

९ यहवे दाङ्‌बे़न्‍नु किमाग सिक्‍कुम् निङ्‌वाॽ पाःन्‍लो

ये़क्‌यक्‍कोबा मनाहाॽ खुने़ॽ अक्‍खे मे़त्‍तुसिरो–

“ये़क्‌यक्‍को के़जुम्‍बा मनासे,

खिनिॽ नुरिक्‍काङ् खे़प्‍से़म्‍मे़ॽओ,

१० कुॽइगे़भे़म्‍बा हिम्‍सयङ्‌से, खिनिॽ फे़न्‌याःम्‍बक्‍लाम्

के़धगुम्‍बा याङ्‌साकुन्‍धेहाॽ नु मे़ङ्‌गे़प्‍मनाबा

खिनिॽ के़गत्‍तुम्‍बा कुधाङ्‌माहाॽ कुसिःक्‍माहाॽ

थे आङ्‌गाॽ निङ्‌वाॽ फेःत्‍छुङ्‌बाबि?

११ मे़ङ्‌गे़प्‍मना पासाङ्‌गा इग्र इङ्‌ले़क्‍पा कुधाङ्‌मा

कुसिःक्‍मा के़गप्‍पा मनान् थे कुदोःप्‍मा लेःत्‍तुङ्‌बि?

१२ खे़ने़ॽ याङ्‌साकुन्‍धेसाबा के़मनाहाॽ

खार्मे़न्‍दक् याःम्‍बक् के़जोःक्‍पा मे़जोःक्‍लो,

खे़ने़ॽ के़मनाहाॽ इङ्‌ले़क्‍पा पान् मे़बाःत्‍लो

हे़क्‍क्‍याङ् खे़ङ्‌हाॽरे़ मे़न्‌वाॽमना पान् मे़बाःत्‍तुरो॥

१३ “कल्‍ले़चोगुल्‍ले़, के़लायोहाॽरे़ चोगुल्‍ले़

आङ्‌गाॽ खे़ने़ॽ मे़ङ्‌मा हेःक्‍ने़आङ् वाॽरो॥

१४ खे़ने़ॽ चामाग के़जरो, कर के़सिक् मे़एःप्‍तुन्‍लो,

हे़क्‍क्‍याङ् आल्‍लसाङ् के़साप्‍पोःक्‍के़न् मे़घाने़न्‍लो॥

याङ्‌साकुन्‍धेन् याङ्‌ग के़घोःत्‍तुॽ कर के़न्‍दाङ्‌घुन्‍लो,

थेआङ्‌भे़ल्‍ले़ खे़ने़ॽ के़दाङ्‌घु के़गत्‍तुबान्

आङ्‌गाॽ ताभेःल्‍ले़ खाप्‍पुथ्‍यःङ् चोगुङ् पिने़रो॥

१५ खे़ने़ॽ पोगुगे़न् कुजा लेःप्‍माग के़लेःत्‍तुरो

कर खे़ल्‍ले़ कुजाॽइन् के़न्‍छुप्‍सुन्‍लो,

खे़ने़ॽ चैतुन निःङ्‌गेॽ युमाग के़युसुरो

कर के़धक्‍को हुःत्‍छिङ्‌मा के़ङ्‌घोसुन्‍लो,

खे़ने़ॽ चे़ल्‍ले़क्‍सेॽ एःम्‍माग के़एःप्‍सुरो

कर चे़ल्‍ले़क्‍सेॽ थिन् थुङ्‌मा के़ङ्‌घोसुन्‍लो॥

१६ खे़ने़ॽ ओम्रिरे़ कुधिम्‍हाॽ नु आहाबरे़b के़रे़क् कुयाःम्‍बक्‍हाॽ

खे़ने़ॽ के़इःत्‍तु के़नाःत्‍तुआङ् के़वाॽरो,

हे़क्‍क्‍याङ् खे़ङ्‌हाॽरे़ खुन्‍छिॽ साक्‍थिम्‍हाॽ

खे़ने़ॽ के़दिम्‍दु के़नाःत्‍तुआङ् के़वाॽरो॥

कल्‍ले़चोगुल्‍ले़ आङ्‌गाॽ खे़ने़ॽ मे़ङ्‌ने़रो,

हे़क्‍क्‍याङ् आङ्‌गाॽ खे़ने़ॽ के़मनाहाॽ

कुनामे़न्‍छाॽ मे़प्‍मा चाहाक् चोगुङ्‌सिङ्‌लो,

आङ्‌गाॽ आमनाहाॽरे़ कुनामे़न्‍छाॽ के़म्‍मे़प्‍पान्

खे़ने़ॽ नासिथःप्‍मा के़बोङ्‌बा पोङ्‌लो॥”

a 

६:५ यहो ३:१ओ सित्‍तिम्‍मिन् मे़ले़रु, हे़क्‍क्‍याङ् यहो ४:१९-२४ खे़ङ्‌हाॽरे़ वहःङ्‌ङिन् मे़गाःक्‍तु हे़क्‍क्‍याङ् गिलगालओ साःङ्‌गाहिम् मे़लेःत्‍तु॥

b 

६:१६ ओम्रिःन् नु आहाबे़न् इस्राइलबा कुॽइगे़भे़म्‍बा हाङ् वये़सिरो॥

इस्राइलरे़ कुबिर्बेःम्‍बा याःम्‍बक्

७

आङ्‌गाॽग के़साक्‍पा तुक्‍खे तुमुङ्‌ङाङ् वाॽरो!

चे़ल्‍ले़क्‍सेॽ इक्‍ताप्‍पो कुजाॽ मे़दुबुआङ् एगाङ्

आङ्‌गाॽ सिला के़गोःप्‍पा हे़क्‍तङ्‌बा चोःक्‍कारो,

कुजाॽहाॽ मे़सुप्‍सु मे़सुरुआङ् एगाङ्

चे़ल्‍ले़क्‍सेॽइल्‍ले़ कबजाए मे़बत्‍ने़न्‍लो,

हे़क्‍क्‍याङ् आङ्‌गाॽ आसिराॽ के़धाङ्‌बा

तगि के़दुम्‍बा पःत्‍छेल्‍ले़ कुलिङ्‌सम् मे़बत्‍ने़न्‍लो॥

२ कुदोःप्‍मा मनाहाॽ लाजेॽलाम् मे़मे़गे़आङ् मे़वाॽरो,

कुदोःप्‍मा मना हाःत्‍ताङ् याःक्‍ते़आङ् मे़वाॽने़न्‍लो॥

मना से़प्‍मासिरे़ लागि के़रे़क्‍ले़ मे़सुगुसिआङ् मे़युङ्‌लो,

के़रे़क्‍ले़ चे़न् मे़गे़सुआङ् फुॽनुसाॽहाॽ मे़से़रुसिरो॥

३ ने़प्‍माङ् हुक्‍हाॽ फे़न्‌याःम्‍बक् चोःक्‍मा के़ले़बा चोक्‍लो,

युक्‍साबाहाॽरे़ मिक्‍तोःक्‍हाॽ मे़नाःक्‍तुरो

हे़क्‍क्‍याङ् खासे़न्‍लोःम्‍बाहाॽरे़ याङ् चामा मे़नाःक्‍तुरो॥

आयुक्‌युक्‍पाहाॽरे़ च्‍या चोःक्‍मा निङ्‌वाॽ मे़जोगुॽ

हाबा खे़न्‍ने चोःक्‍मारे़ लागि इङ्‌जाङ् मे़जोगुरो,

खे़ङ्‌हाॽ के़रे़क् मे़दङ्‌सिङ्‌ङाङ् चे़म्‍भन् मे़जोगुरो॥

४ खे़ङ्‌हाॽओबा काक्‍नुःल्‍ले़ नुबे़न्

आलक्‍लक्‍पा तिङ्‌ग्रेक् हे़क्‍तङ्‌बा चोक्‍लो,

के़रे़क्‍नुःल्‍ले़ कुदोःप्‍मे़न्

तिङ्‌ग्रेक् पुङ् कुइसिःक् के़आःप्‍पा चोक्‍लो॥

इक्‍के़गोबाहाॽरे़ खिनिॽ के़म्‍मे़त्‍तिबा खुम्‍दिङ् ये़न्‍निन् के़रे़रो

आल्‍ल खिनिॽ हाब् ले़क्‍मा ये़म् पोःक्‍खे़रो॥

५ हिम्‍बेसाङ्‌बे़न् नसान् मे़जोगे़म्‍मिन्‍ने़ॽओ,

तेःङ्‌बा चुम्‍मिन्‍नाङ् नामे़साॽरे़म्‍मिन्‍ने़ॽओ॥

खिनिॽ सोरिक् के़हे़प्‍मासिआङ् के़ने़स्‍सिबा

मेःत्‍हाॽनुआङ् ये़क्‌ये़क्‍काङ् पारे़म्‍मे़ॽओ॥

६ थेआङ्‌भे़ल्‍ले़ कुस्‍साःल्‍ले़ कुम्‍बा कुनामे़न्‍छाॽ मे़त्‍तुरो,

मे़न्‍छुमासान् कुम्‍मारे़ कुदक्‍ले़ङ्‌वाओ पोःक्‍लो,

पाङ्‌लिमे़न् नुःप्‍मे़ल्‍ले़ कुदक्‍ले़ङ्‌वाओ पोःक्‍लो,

निङ्‌मिहाॽग आबाङे हिम्‍मोबा मनाहाॽ मे़बोङ्‌लो॥

यहवे दाङ्‌बालाम् से़न्‍लप्

७ कर आङ्‌गाॽग यहवे दाङ्‌बे़ल्‍ले़ कुलाम् ओमे़त्‍तुङ्‌लो,

आङ्‌गाॽ ताङ्‌गे़से़ःप्‍पा निङ्‌वाॽफुमाङ्‌ङिन् हाङ्‌घुङ्‌लो,

आङ्‌गाॽ आनिङ्‌वाॽफुमाङ्‌ङिल्‍ले़ आबेलिन् खे़प्‍सुरो॥

८ आनिङ्‌मिसे, याप्‍मि कुनामे़न्‍छाॽ आम्‍मे़त्‍ते़न्‍ने़ॽओ

हे़क्‍क्‍याङ् खिनिॽ निङ्‌वाॽ मे़दासे़म्‍मिन्‍ने़ॽओ!

आङ्‌गाॽ चोःन्‍नासाङ् याम्‍मो पोःक्‍कारो॥

आल्‍लो आङ्‌गाॽ खामाक्‍मो वाॽआसाङ्

यहवे दाङ्‌बे़न् आङ्‌गाॽ आओःत्‍ति पोङ्‌लो॥

९ खुने़ॽ आङ्‌गाॽ ले़प्‍माङ् खासे़न् मे़लोःन्‍दुन्‍ल थारिक्,

हे़क्‍क्‍याङ् आघोमा युक्‍किन् निःन्‍धो मे़जोगुन्‍ल थारिक्,

आङ्‌गाॽ खुने़ॽ कुसाक्‍के़न्‍निन् थरुङ्‌लो,

थेआङ्‌भे़ल्‍ले़ खुने़ॽ कुदक्‍ले़ङ्‌वाओ लायो चोगुङ्‌ङाङ् वाॽरो॥

खुने़ॽ आङ्‌गाॽ लःत्‍ताआङ् ओःत्‍तिओ ताःत्‍तारो,

हे़क्‍क्‍याङ् आङ्‌गाॽ खुने़ॽ कुसाम्‌योनिमान् निसुङ्‌लो॥

१० “यहवे दाङ्‌बा खे़ने़ॽ के़निङ्‌वाॽफुमाङ्‌ङिन् आत्‍तो वाॽबे?”

याप्‍मि के़मे़प्‍पा आनिङ्‌मिहाॽरे़ खे़न् मे़निसुरो

खे़ब्‍याङ् खे़ङ्‌हाॽ साॽरिक् सिरिङ्‌ममो मे़धारो॥

खे़न् निङ्‌मिहाॽरे़ तगि आङ्‌गाॽ किनाःन्‍दि मे़बिराङ्‌लो

खे़ङ्‌हाॽ मे़जोःम्‍बे़न् आमिक्‍किल्‍ले़ए निसुरो,

आल्‍लोसाङ् खे़ङ्‌हाॽ माराम्‍मोबा ले़ःक्‌वा हे़क्‍के

लाङ्‌ङिल्‍ले़ चिदोॽ चिदोॽ मे़दोॽरुसिरो॥

११ खिनिॽ लुङ्‌धाक्‍हाॽ से़प्‍मा ये़न् तारो,

खिनिॽ इःन्‍दोहाॽ माःङ्‌घा थारिक् फोमा ये़न् तारो॥

१२ खे़न् ये़न्‍नो अस्‍सुरलाम् नु मिस्रबा ये़क्‌यक्‍हाॽलाम्,

हे़क्‍क्‍याङ् मिस्रआङ् कत्‍ना युफ्रेतिस वहःङ् थारिक्‍पा

वरःङ्‌ङाङ् कत्‍ना नु वरःङ् थारिक्‍पा

हे़क्‍क्‍याङ् कोःक्‍मा फाङ्‌जङ्‌लाम् थे़गु माङ्‌वा थारिक्‍पा

मनाहाॽ खिनिॽओ मे़नुःङ् मे़दारो॥

१३ मे़न्‍छाम् सुवाङ्‌हाॽरे़ लाजेन् मे़युक्‍तुबाल्‍ले़ चोगुल्‍ले़

इक्‍सादिङ् खाम्‍बेःक्‍मान् मुरे़ःक् खे़रे़ःक् पोङ्‌लो॥

यहवे दाङ्‌बे़ल्‍ले़ इस्राइले़न् लुङ्‌माॽ तुक्‍तु

१४ यहवे दाङ्‌बाए, खे़ने़ॽ के़लक्‍खोबा

खे़ने़ॽ के़मनाहाॽ तक्‍काःत्‍नु कत्‍ते़से़ॽओ॥

आनिगे कब्रिङ् पिसाङ् चाराम्‍मादे़न्‍हाॽ ने़रो,

कर ताम्‍भुङ्‌ङो आनिगे से़रिगे़आङ् युङिगे़रो॥

खे़ल्‍ले़ चोगुल्‍ले़ बासान नु गिलादओ आदेॽरे़ॽओ,

हे़क्‍क्‍याङ् यरिक् तङ्‌बे तगि हे़क्‍के

आनिगे चाराम्‍मादे़न्‍हाॽ खोसुम्‍बे़ररो॥

१५ “मिस्रलाम् के़लःन्‍दि के़भे़रिबा ये़न्‍हाॽ हे़क्‍के

निङ्‌वाॽ के़माबा याःम्‍बक्‍हाॽ ओःन्‍धाक्‍निङ्‌लो॥”

१६ मे़न्‍छाम् सुवाङ्‌हाॽरे़ कन् पाःन्‍निन् मे़निसुरो

हे़क्‍क्‍याङ् खे़ङ्‌हाॽ सिरिङ्‌ममो मे़धारो,

खे़ङ्‌हाॽरे़ खुन्‍छिॽ मुक्‍साम्‍हाॽ खक्‍पे़त् मे़नाप्‍तुसिरो॥

खे़ङ्‌हाॽरे़ खुन्‍छिॽ मुरान् आप्‍फेक् हुक्‍किल्‍ले़ मे़दे़प्‍तुरो,

हे़क्‍क्‍याङ् खुन्‍छिॽ ने़क्‍खोॽबान् ना मे़ङ्‌घे़म्‍मना पोङ्‌लो॥

१७ खे़ङ्‌हाॽरे़ असेःक् कुइसिःक्, खाम्‍बाङ्‌ङो

के़उःङ्‌सिङ्‌बा थक्‍सा कुइसिःक् खाम्‍हिःक्‍किन् मे़लागुरो॥

खे़ङ्‌हाॽ खुन्‍छिॽ याक्‍नादे़न्‍हाॽओलाम्

पगि मे़गिर थे़गक्‍कक्‍ना मे़यङ्‌ल मे़लःन्‍लो,

यहवे दाङ्‌बा आनिॽ निङ्‌वाॽफुमाङ्‌ङो यङ्‌मा मे़सिरो

हे़क्‍क्‍याङ् खे़ङ्‌हाॽरे़ खिनिॽ के़म्‍गिरिरो॥

१८ खे़ने़ॽ हे़क्‍तङ्‌बा निङ्‌वाॽफुमाङ् हात् वाआङ्‌बे?

खे़ने़ॽग लायो लासोःत्‍हाॽ ले़प्‍मि के़जोगुरो,

हे़क्‍क्‍याङ् के़वाॽबा के़याःक्‍पा के़मनाहाॽरे़

खुन्‍छिॽ फे़न्‌याःम्‍बक्‍किन् ले़प्‍मि के़बिरुसिरो॥

खे़ने़ॽ सदादिङ् थारिक् के़सिक् मे़बोःक्‍ने़न्‍लो,

कर आनिगे लुङ्‌माॽ तुक्‍मारे़ लागि के़निङ्‌वाॽ तारो॥

१९ खे़ने़ॽ याम्‍मो आनिगे याप्‍मि लुङ्‌माॽ के़दुक्‍लो,

खे़ने़ॽ आनिगे लायोहाॽ के़लाङ्‌ङिल्‍ले़ के़दोॽरुरो

हे़क्‍क्‍याङ् आनिगे के़रे़क् फे़न्‌याःम्‍बक्‍हाॽ

कुदिम्‍बे केःम्‍बा वरःङ्‌ङो लाप्‍के़भुसु के़गेःत्‍तुरो॥

२० खे़ने़ॽ याकुबे़न्‍नु से़क्‍खाबाए के़जोःक्‍लो

हे़क्‍क्‍याङ् उन्‍छोःन् खे़ने़ॽ माङ्‌हे़क् के़जोगुआङ्

आनिगे पाधे़बाहाॽनु माङ्‌हुप् के़जोगुबा कुइसिःक्

खे़ने़ॽ अब्राहामे़न् लुङ्‌माॽ के़दुक्‍तुरो॥

नहुमरे़ कुसाप्‍पन्

साप्‍पन् निसुम्

अस्‍सुरिहाॽ इस्राइलिहाॽ साॽरिक् तुक्‍खे के़जाःप्‍पा निङ्‌मि मे़वये़॥ खे़ङ्‌हाॽरे़ खुन्‍छिॽ हाङ्‌पाङ् ये़क्‌यक्‍किन् निनबे ने़स्‍से़॥ आम्‍भा कन् निनबे ये़क्‌यक्‍किन् मे़गे़बे़ल्‍ले़ कुयाःम्‍बेओ साप्‍ते़बा पोधक्‍किन् नहुम्‍मे़ल्‍ले़ कुसाप्‍पन्‍नो खोदे़त्॥ ख्रिस्‍ते़न् सावाःन्‍छिङ्‌मानुःल्‍ले़ ६१२ तङ्‌बे तगि निनबेन् खाप्‍पुथ्‍यःङ् पोःक्‍खे़आङ् वये़॥ खे़ल्‍ले़ कन् कुमे़क्‍मे़न् लत्‍छा साॽरिक् कुॽइगे़भे़म्‍बा नु के़हे़न्‍छिङ्‌बा सुवाङ् सम्‍धाङ् निङ्‌वाॽफुमाङ्‌ङिल्‍ले़ कुघुम्‍दिङ्‌ङिन् चुक्‍ते़आङ् वये़ के़लॽबा निधाःप्‍लो॥

ताङ्‌बा थामिङ्

निनबे ये़क्‌यक्‍को खासे़न् १:१-१५

निनबे ये़क्‌यक्‍किन् खाप्‍पुथ्‍यःङ् पोःङ्‌ॽ २:१–३:१९

नहुमरे़ कुसाप्‍पन्

१

एल्‍कोसि नहुमरे़ निनबेःल्‍ले़ कुयाःम्‍बेओ सुफोओ निसुबा माङ्‌निङ्‌वाॽपाःन्‍निन् हाबा कन्‍लो॥

यहवे दाङ्‌बे़ल्‍ले़ कुसाक्‍के़न्‍निन् निनबेओ थारो

२ यहवे दाङ्‌बे़ङ्‌ग कुनागे़हे़म्‍बा चोक्‍लो

हे़क्‍क्‍याङ् कुले़क्‌वा के़नुःक्‍पा निङ्‌वाॽफुमाङ्‌लो,

यहवे दाङ्‌बे़ल्‍ले़ कुले़क्‌वा नुःक्‍तु पिरुसिरो

खुने़ॽ कुसाक्‍के़न् इसेःड्‌बा चोक्‍लो॥

यहवे दाङ्‌बे़ल्‍ले़ कुनिङ्‌मिहाॽओ कुले़क्‌वा नुःक्‍तुरो,

हे़क्‍क्‍याङ् खुने़ॽ के़अप्‍पाहाॽओ कुसाक्‍के़न्‍निन् थासुरो॥

३ यहवे दाङ्‌बे़न् कुसिक् पोःक्‍मा नासि के़धःप्‍पा चोक्‍लो

हे़क्‍क्‍याङ् खुने़ॽ साॽरिक् मुक्‍साम्‍साबा चोक्‍लो,

यहवे दाङ्‌बे़ल्‍ले़ आप्‍तिक्‍साबे़न् खुम्‍दिङ् मे़म्‍बिए मे़ले़रुन्‍लो॥

के़इक्‍सिङ्‌बा सुरित् नु केजङ्‌ङो खुने़ॽ कुलाम् ने़रो,

खम्‍भ्‍याङ् खाॽमिःप्‍पाहाॽग कुलाङ्‌हाॽओबा खाम्‍हिःक्‍लो॥

४ खुने़ॽ वरःङ्‌ङिन् फे़ःक्‍तुल्‍ले़ चप्‍प्रे़क् चप्‍लो,

खुने़ॽ के़रे़क् वहःङ्‌हाॽ चप्‍ल याःन्‍दुरो॥

बासान नु कार्मेलबा थे़गुहाॽ इरे़म्‍लो,

हे़क्‍क्‍याङ् ले़बानानबा फुङ्‌हाॽ इसुॽआङ् माबेःक्‍लो॥

५ खुने़ॽ कुदगि कोःक्‍मा फाङ्‌जङ्‌हाॽ यङ्‌लो,

हे़क्‍क्‍याङ् थे़गु माङ्‌वाहाॽ योःम्‍बेःक्‍लो॥

खुने़ॽ ताःल्‍ले़ इक्‍सादिङ् खाम्‍बेःक्‍मान् थुरुप्‍लुप्‍ना यङ्‌लो,

योॽबाःन् नु खे़प्‍मो के़वाॽबाहाॽ के़रे़क् चिरिम्‍लिम्‍ना मे़यङ्‌लो॥

६ खुने़ॽ कुयाःक्‍ले़ॽइल्‍ले़ हात् ये़प्‍मा सुक्‍काङ्‌बे?

खुने़ॽ किप्‍मा के़घुबा कुसिक्‍के़न् हाःत्‍ले़ थम्‍मा सुक्‍तुबे?

खुने़ॽ कुसाक्‍के़न्‍निन् मिधुङ् मिराःक् हे़क्‍के थारो,

हे़क्‍क्‍याङ् खुने़ॽ कुदगि सियाक्‍पेॽ थे़याक्‍पेॽहाॽ फयःप्‍फयःप् यःप्‍लो॥

७ यहवे दाङ्‌बे़न् के़नुॽबा चोक्‍लो,

ये़त्‍तुक्‍खे चामा ये़म्‍मो खुने़ॽए इःम्‍सिङ्‌मादे़न्‍लो,

खुने़ॽओ के़घे़ःम्‍सिङ्‌बाहाॽ खुने़ॽ कम्‍ब्राङ् मे़त्‍तुसिरो॥

८ कर खुने़ॽ के़गुङ्‌बा च्‍वाःत्‍तिल्‍ले़ निनबेन् मे़क्‍खुरो,

खुने़ॽ कुनिङ्‌मिहाॽ खागे़माक्‍पादे़न्‍नो नाःत्‍तुदे़सुसिरो॥

९ यहवे दाङ्‌बे़ल्‍ले़ कुदक्‍ले़ङ्‌वाओ

खे़ङ्‌हाॽरे़ आक्‍तङ्‌बा चे़म्‍भन् मे़जोगुसाङ्

खुने़ॽ खे़ङ्‌हाॽ वरे़ङ्‌ले़ङ् युम्रे़क् मे़क्‍खुसिरो,

हे़क्‍क्‍याङ् निले़ङ् तुक्‍खे लाक्‍खे मे़दाने़न्‍लो॥

१० खे़ङ्‌हाॽ तिङ्‌ग्रेक् लाहाॽओ मे़हम्‍लो,

चे़ल्‍ले़क्‍सेॽ थिःल्‍ले़ मयुसिआङ् मुदङ् मे़लॽरो,

खे़ङ्‌हाॽ के़हेबा यान् हे़क्‍के थ्‍यःङ् मे़बोङ्‌लो॥

११ निनबेए, यहवे दाङ्‌बे़ल्‍ले़ कुदक्‍ले़ङ्‌वाओ

खे़ने़ॽलाम् चे़म्‍भन् के़जोःक्‍पा नु ताप्‍फे़ःम्‍बा

सुजा के़बिबा लत्‍छा मना लःन्‍दे़आङ् वाॽरो॥

१२ यहवे दाङ्‌बे़ल्‍ले़ अक्‍खे पाःत्‍तुरो,

“खे़ङ्‌हाॽ आत्‍तातान्‍ने यरिक् मे़वाॽरो

हे़क्‍क्‍याङ् खे़ङ्‌हाॽ मुक्‍के़गुबा मे़जोःक्‍लो

हे़क्‍केसाङ् खे़ङ्‌हाॽ मे़मे़क्‍खुसिआङ् मे़नुप्‍लो॥

यहुदाए, आङ्‌गाॽ तुक्‍खे चाःत्‍ने़आङ् वाॽरो,

कर आङ्‌गाॽ आल्‍लआङ्‌धो याम्‍मो तुक्‍खे मे़जाःत्‍ने़न्‍लो॥

१३ आल्‍ल खे़ङ्‌हाॽरे़ खुन्‍छिॽ खे़ःप्‍सिङ्‌ङिन्

खे़ने़ॽ के़भक्‍ताङ्‌ङोलाम् आङ्‌गाॽ ए़क्‍खुङ् पिने़रो,

हे़क्‍क्‍याङ् खे़न् इघेःङ्‌हाॽ स्‍याक् स्‍याक् फुॽरुङ्‌लो॥”

१४ निनबेए, यहवे दाङ्‌बे़ल्‍ले़ खे़ने़ॽ के़याःम्‍बेओ

अक्‍तङ्‌बा लत्‍छा इङ्‌जाङ् के़बिरे़आङ् वाॽरो–

“आल्‍लआङ्‌धो खे़ने़ॽ के़मिङ् तक्‍मारे़ लागि

खे़ने़ॽ आत्‍तिन्‍नाङ् के़मुॽइदाङ्‌सा मे़न्‌वाॽने़न्‍लो॥

खे़ने़ॽ के़माङ्‌हाॽ मे़युङ्‌बा माङ्‌हिम्‍मो खोःम्‍मनाबा

लक्‍मनाबा नु योःम्‍मनाआङ् चोःक्‍मनाबा

नावाइःत्‍लाहाॽ आङ्‌गाॽ थ्‍यःङ् मे़क्‍खुङ्‌सिङ्‌लो॥

आङ्‌गाॽ खे़ने़ॽ के़इपुङ्‌ङिन् यारिप् चोगुङ्‌लो,

थेआङ्‌भे़ल्‍ले़ खे़ने़ॽ कुॽइगे़भे़म्‍बा के़जोःक्‍लो॥”

१५ ओमे़त्‍ते़म्‍मे़ॽ, सुनाइङ् के़दाःप्‍पा नु नुॽमादामा

इङ्‌घङ् उवा के़जोःक्‍पाहाॽरे़ खुन्‍छिॽ लाङ्‌हाॽ

कोःक्‍मा फाङ्‌जङ् थे़गु माङ्‌वाहाॽओ फे़न्‍ल पत्‍लो॥

यहुदाए, खे़ने़ॽ के़दङ्‌नाम्‍हाॽ तोसे़ॽओ

खे़ने़ॽ माङ्‌हे़क् के़जोगुबा पाःन्‍हाॽ के़त्‍ते़ॽओ॥

आल्‍लआङ्‌धो कुॽइगे़भे़म्‍बाहाॽरे़ खे़ने़ॽ के़मे़म्‍भत्‍ने़न्‍लो,

खे़ङ्‌हाॽ वरे़ङ्‌ले़ङ् युम्रे़क् मे़मे़क्‍लो॥

निनबेन् खाप्‍पुथ्‍यःङ् पोःङ्‌ॽ

२

निनबेए, खे़ने़ॽ के़निङ्‌मि थिक्

खे़ने़ॽ के़दक्‍ले़ङ्‌वाओ तगि फे़न्‍ल पत्‍लो॥

खे़ने़ॽ के़जङ्‌हिम्‍हाॽ कम्‍ब्राङ् मे़त्‍ते़ॽओ,

लाम्‍मिन् नुरिक् ओमे़त्‍ते़ॽ, फॽइ युप्‍सिङ्‌ङे़ॽओ,

के़धुम्‍मिन् लःत्‍ते़ॽआङ् के़धुम्‍बा चोःक्‍सिङ्‌ङे़ॽओ॥

२ खाप्‍पुथ्‍यःङ् के़जोःक्‍पाहाॽरे़ याकुब नु इस्राइलरे़

खुन्‍छिॽ चे़ल्‍ले़क्‍सेॽ पोराःक्‍हाॽ मे़ले़न्‍दुआङ् ने़साङ्,

खाप्‍पुथ्‍यःङ् मुरे़ःक् खारे़ःक् मे़जोगुआङ् ने़साङ्

यहवे दाङ्‌बे़ल्‍ले़ याकुबरे़ कुहाङ्‌वा कुमाङ्‌वान् नुःक्‍तुरो,

इस्राइलरे़ कुहाङ्‌वा कुमाङ्‌वान् तगिबा कुइसिःक् पोङ्‌लो॥

३ निङ्‌मि थक्‍सुबाहाॽरे़ खुन्‍छिॽ खोहाॽ हे़ःत् लॽरो,

थक्‍लिहाङ्‌हाॽरे़ हे़ःक्‍कङ्‌कङ्‌बा चाङ् मे़जाक्‍खुरो॥

खे़ङ्‌हाॽ यारिप् मे़जोगुसिबा ये़न्‍नो अन्‍लाधाहाॽओ

के़बप्‍पा निङ्‌घङ्‌ङिन् तिल्‍ले़क् तिल्‍ले़क् ले़क्‍लो

आःङ्‌सिङ् लाःक्‍हाॽ से़ल्‍ले़ङ् से़ल्‍ले़ङ् लॽरो॥

४ अन्‍लाधाहाॽ माराम्‍हाॽओ साॽरिक् चात्‍ल मे़लोःक्‍खुरो,

हे़क्‍क्‍याङ् लक्‍खुम्‍हाॽओ खे़ङ्‌हाॽ एगाङ् तगाङ् नुःङ्‌ल चाॽरिक् लोःक्‍लो॥

खे़ङ्‌हाॽ के़दिःप्‍पा से़न्‍धोॽ हे़क्‍तङ्‌बा निदे़ल्‍लो,

खे़ङ्‌हाॽ साःम्‍भे ले़क्‍पा कुसिङ् मे़सुःक्‍ल मे़लोःक्‍लो॥

५ खे़ल्‍ले़ सेगुसिबा थक्‍सुबाहाॽ उःत्‍तुसिरो,

हे़क्‍केसाङ् खे़ङ्‌हाॽ खुन्‍छिॽ लाम्‍मो मे़दोःक्‍लो॥

मे़भत्‍छिङ्‌ल मे़ले़ःङ्‌ल ये़क्‌यक्‍कोबा लुङ्‌धाक् ले़प्‍माङ् मे़लोःक्‍लो,

खे़प्‍मो खुन्‍छिॽ ताङ्‌से़ःप्‍सिङ्‌मा खोःन् यारिप् मे़जोगुरो॥

६ कर वहःङ्‌ङोबा वाधेःक्‍माहाॽ मे़हसुरो,

हे़क्‍क्‍याङ् हाङ्‌हिम्‍मिन् लुःन्‍नाङ् थुप्‍लो॥

७ निनबेन् ते़म्‍मादेॽमा इङ्‌जाङ् पोःक्‍खे़आङ् वाॽरो,

खे़ल्‍ले़ कुयोःग्‍माहाॽ साप्‍पे़त्‍त्रुक्‍मा हे़क्‍के

खुन्‍छिॽ सङ्‌बप्‍मे़न् मे़हिप्‍तुर मेरिङ् मे़धक्‍लो॥

८ निनबेबा मनाहाॽग वरक्‍कोबा च्‍वाःत्‍तिन् हबेःक्‍पा कुइसिःक् मे़जोःक्‍लो,

“सप्‍फारो! सप्‍फारो, मे़घे़त्‍तासिम्‍मिन्‍ने़ॽ!” लॽरिक् खे़ल्‍ले़ मे़त्‍तुसिरो,

कर आत्‍तिन्‍नाङ् एगाङ् मे़हिसिङ्‌ङिन्‍लो॥

९ युप्‍पा नाप्‍ताम्‍सिम्‍मे़ॽ! साम्‍म्‍याङ् नाप्‍ताम्‍सिम्‍मे़ॽओ!

खे़ल्‍ले़ के़रे़क् कुयाङ्‌भुहाॽओ लाम्‍बाबा

याङ्‌साकुन्‍धेहाॽ आभे़ल्‍ले़आङ् मे़न्‍नुप्‍मनाबा चोक्‍लो॥

१० निनबे ये़क्‌यक्‍किन् मे़नाप्‍तुआङ् खाप्‍पुथ्‍यःङ् मे़जोगुरो,

हे़क्‍क्‍याङ् मुरे़ःक् खारे़ःक् मे़जोगुआङ् ने़रो॥

खे़ङ्‌हाॽरे़ खुन्‍छिॽ साःङ्‌गोसक्‍मा पुॽरो

खे़ङ्‌हाॽरे़ खुन्‍छिॽ थुङ्‌बोहाॽ थे़गक्‍कक्‍ना यङ्‌लो॥

हे़क्‍क्‍याङ् के़रे़क् नासिङ्‌गे़न् थक्‍लाओ तुक्‍मा याक्‍लो,

के़रे़क् चित्‍लि नाराहाॽ सअम्‌याःप्‍पा पोङ्‌लो॥

११ खुन्‍छिॽ चुजुक्‍सा साहाॽ चाजाःप्‍मासिदे़न्

खिरिङ्‌बाहाॽरे़ खुन्‍छिॽ खाःन् आत्‍तान् ने़बे?

खे़प्‍मो खिरिङ्‌बा, थे़रिङ्‌मा नु खिरिङ्‌बा च्‍याःक्‍हाॽआङ्

किमाए मे़ङ्‌गिए लाङ्‌मे़घेगे़आङ् मे़वये़रो॥

१२ थे़रिङ्‌बे़ल्‍ले़ कुस्‍साहाॽरे़ लागि खुन्‍छिॽ योबा

सानाःत्‍हाॽ कुसुक्‍सुक् से़रुसिआङ् वये़रो,

हे़क्‍क्‍याङ् थे़रिङ्‌बे़ल्‍ले़ थे़रिङ्‌मे़ल्‍ले़ कुलागि

थक्‍साहाॽ फुयुसि से़रुसिआङ् वये़रो,

खे़ल्‍ले़ कुघाहाॽ से़रुसिआङ् तारुसिबा थक्‍साहाॽरे़

हे़क्‍क्‍याङ् लुङ्‌फुक्‍कोहाॽ सानाःत्‍हाॽरे़ थिम्‍सुआङ् ने़स्‍से़रो॥

१३ मुक्‍साम्‍साबा यहवे दाङ्‌बे़ल्‍ले़ उवा चोगुरो,

“खे़प्‍से़ॽओ, आङ्‌गाॽ खे़ने़ॽ के़निङ्‌मिआरो॥

के़अन्‍लाहाॽ मिःक्‍खोॽ सुःङ्‌गु सुःङ्‌गु मिधिक्‍खुङ् पिने़रो,

हे़क्‍क्‍याङ् के़वे़म्‍बा के़स्‍सा खिरिङ्‌बाहाॽ ताभेःल्‍ले़ मे़से़रुसिरो॥

आल्‍लआङ्‌धो खे़ने़ॽ लाजेॽओ सा के़न्‍नाःत्‍ने़ल्‍लो,

खम्‍भ्‍याङ् खे़ने़ॽ के़इङ्‌घङ्‌साबाहाॽरे़ खुन्‍छिॽ इक्‍लान्

आल्‍लआङ्‌धो याम्‍मो खे़म्‍मे़दे़त्‍ने़न्‍लो॥”

निनबेन् चिःत्‍ते़ स्‍ये़

३

माक्‍खिॽ इसेःङ्‌बा ये़क्‌यक्‍किन् चिःत्‍ते़स्‍ये़रो!

खे़ङ्‌ग इङ्‌ले़क् नु मे़नाप्‍तुसिबा याङ्‌साकुन्‍धेहाॽरे़ तिम्‍से़आङ् ने़रो,

खे़प्‍मो मना तुक्‍खे चाःप्‍मा याःम्‍बक्‍किन् आभे़ल्‍ले़आङ् मे़नुप्‍ने़ल्‍लो॥

२ ते़ःम्‍भुक्‍हाॽ लाइक्‍पा इक्‍लान्,

काप्‍लोःक्‍हाॽ खङ्‌सिङ्‌बा इक्‍लान्,

अन्‍हाॽ कुदुङ्‌दुङ् मे़लॽबा इक्‍लान्,

अन्‍लाधाहाॽ मे़घङ्‌सिङ् मे़बुःन्‍छिङ्‌ल

मे़लोःक्‍पा इक्‍लान् खे़प्‍से़म्‍मे़ॽओ॥

३ अन्‍गे़युक्‍पा थक्‍सुबाहाॽरे़ मे़भत्‍तुसिरो,

ताभेहाॽ से़ल्‍ले़ङ् से़ल्‍ले़ङ् ले़क्‍लो,

हे़क्‍क्‍याङ् लाःक्‍हाॽ तिल्‍ले़क् तिल्‍ले़क् लॽरो॥

मे़से़रुसिबा चेहाॽ कुधाःक् कुधाःक् मे़से़त्‍छिङ्‌लो,

निःप्‍मे़न्‍दे़त्‍ते चेहाॽ मे़ने़रो, चेहाॽ सम्‍धाङ्

मनाहाॽ मे़दोःक्‍ल मे़जोःन्‍ल लाङ्‌मे़घेःक्‍लो!

४ कन् के़रे़क् पाःन्‍हाॽ लत्‍छा के़त्‍निमा,a

कित्‍चाक् याःम्‍बक् के़जोःक्‍मा दाङ्‌मे़ल्‍ले़

मे़न्‍नुःम्‍मना कुयाम्‍बोःप्‍मे़ल्‍ले़ चोगुल्‍ले़ पोःक्‍खे़रो,

खुने़ॽ कुयाम्‍बोःप्‍मे़ल्‍ले़ मे़न्‍छाम् सुवाङ्‌हाॽ,

हे़क्‍क्‍याङ् कुगित्‍चाक् चोःक्‍मा याःम्‍बक्‍लाम्

खे़ल्‍ले़ मनाहाॽ योक् चोगुसिआङ् वये़रो॥

५ मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुरो,

“ओमे़त्‍ते़ॽ, आङ्‌गाॽ खे़ने़ॽ के़दक्‍ले़ङ्‌वाओ वाॽआरो॥

आङ्‌गाॽ खे़ने़ॽ के़नाराओ थारिक् के़सिम्‍मिन् सिन्‍दुङ्‌लो,

के़ले़क्‍चाबे़धिःक्‍किन् मे़न्‍छाम् सुवाङ्‌हाॽ याधाक्‍तुङ्‌सिङ्‌लो,

हे़क्‍क्‍याङ् के़सिरिङ्‌ममान् हाङ्‌जुम्‍हाॽ ओःन्‍धाक्‍तुङ्‌सिङ्‌लो॥

६ आङ्‌गाॽ चिःन्‍जिःन् के़घुबा पाःन्‍हाॽरे़ ले़प्‍ने़रो,

आङ्‌गाॽ खे़ने़ॽ ताप्‍फे़ःल्‍लिक् मे़त्‍ने़रो,

हे़क्‍क्‍याङ् मनारे़ खुन्‍छिॽ एःप्‍मा चाहाक् चोःक्‍ने़रो॥

७ खे़ने़ॽ के़निबाहाॽ के़रे़क् खे़ने़ॽलाम्‍बा मे़घे़त्‍छिङ्‌लो,

हे़क्‍क्‍याङ् खे़ङ्‌हाॽरे़ अक्‍खे मे़बाःत्‍तुरो,

‘निनबेःङ्‌ग खाप्‍पुथ्‍यःङ् पोःक्‍खे़आङ् ने़रो॥

खे़ल्‍ले़ कुलागि हात् मेरिङ् थक्‍पाबे?’

खे़ने़ॽ सनारुङ् के़बिबा मना आङ्‌गाॽ आत्‍ति खोमाबे?”

८ थे खे़ने़ॽ निल वहःङ्‌ङिल्‍ले़ कुयाओ के़ने़बा

नो ये़क्‌यक्‍किन्‍नुःल्‍ले़ आल्‍लसाङ् नुबा के़जोःक्‍पि?

खे़ल्‍ले़ कुसे़ःप्‍मा कम्‍ब्राङ् च्‍वाःत् ने़स्‍से़रो,

खे़ल्‍ले़ कुधेःक्‍मा हाङ्‌यक् वहःङ् ने़स्‍से़रो

हे़क्‍क्‍याङ् लुङ्‌धाक्‍किङ्‌ग च्‍वाःत् ने़स्‍से़रो॥

९ कुस नु मिस्र लाजेन् खे़ल्‍ले़ यम्‍बा कुमुक्‍साम् ने़स्‍से़रो,

हे़क्‍क्‍याङ् पुत नु लिब्‍यान् खे़ल्‍ले़ कुन्‍देःङ्‌बा लाजेॽ ने़स्‍से़रो॥

१० हे़क्‍केसाङ् खे़न् मे़दे़म्‍सु मे़देॽरुरोb

हे़क्‍क्‍याङ् लाजेॽलाम् लाःक्‍कात् मे़लःत्‍तुरो॥

खे़ल्‍ले़ चुजुक्‍सा कुस्‍साहाॽआङ् के़रे़क्

माराम्‍हाॽओ मे़धाप्‍सु मे़स्‍ये़रुसिरो॥

मिस्रबा सुहाङ्‌युक्‍पाहाॽ से़वारोबा हे़क्‍के

तेॽमासिरे़ लागि थक्‍सुबाहाॽरे़ तॽयाःन्‍सोन् मे़गे़सुरो

हे़क्‍क्‍याङ् खे़ल्‍ले़ के़रे़क् यम्‍बा कुमनाहाॽ थक्‍क्रङ्‌ङिल्‍ले़ इमे़घेःक्‍खुसिरो॥

११ खे़ने़ॽ निनबेःन्‍नाङ्, थिमसाङ् के़बोङ्‌लो,

खे़ने़ॽ के़बेःक्‍काङ् के़जिङ्‌सिङ्‌ङाङ् के़युङ्‌लो,

हे़क्‍क्‍याङ् निङ्‌मिलाम् खे़त्‍छिङ्‌मारे़ लागि इःम्‍सिङ्‌मादे़न् के़गोःत्‍तुरो॥

१२ खे़ने़ॽ के़रे़क् के़हाङ्‌यक्‍हाॽ पःत्‍छेःल्‍ले़

कुबुङ्‌ङो तगि के़दुम्‍बा कुजाॽ कुइसिःक् लॽरो,

कुबुङ्‌हाॽ यङ्‌मे़ल्‍ले़ के़जाबे़ल्‍ले़ कुम्‍ब्राओ

पःत्‍छेल्‍ले़ कुजाॽहाॽ लुःक्‍थारो॥

१३ खे़ने़ॽ के़धक्‍सुबाहाॽ ओमे़त्‍ते़से़ॽओ,

खे़ङ्‌हाॽ के़रे़क् मे़न्‍छुमारक् मे़वाॽरो॥

खे़ने़ॽ के़लाजेॽओबा यम्‍बा लाम्‍धेःत्‍हाॽग

खे़ने़ॽ के़निङ्‌मिहाॽरे़ लागि हङ्‌बे़त् पत्‍लो,

खे़ल्‍ले़ कुए़प्‍माहाॽग मिःल्‍ले़ थ्‍यःङ् चोगुआङ् पत्‍लो॥

१४ निङ्‌मिहाॽरे़ किर्गप् कप्‍मानुःल्‍ले़ तगि

खे़ने़ॽ च्‍वाःत्‍तिन् थिम्‍से़ युक्‍खे़ॽओ॥

चङ्‌हिम्‍हाॽ थधप् मे़ल्‍लॽमनाबा चोगे़ॽओ,

याःम्‍बक् चोगे़ॽ, लाङ्‌ङिल्‍ले़ खाम्‍ले़क्‌वान् सॽरे़ओ,

खाम्‍ले़क् चोःक्‍मा याःम्‍बक्‍किन् चाःङ्‌वा मे़त्‍ते़ॽओ!

१५ आम्‍भा खे़प्‍मो मिःल्‍ले़ खाप्‍पुथ्‍यःङ् के़जोःक्‍लो,

ताभेःल्‍ले़ खे़ने़ॽ चाक्‍ले़ चाक्‍ले़ के़जे़प्‍लो

हे़क्‍क्‍याङ् निःङ्‌घुक्‌वाहाॽरे़ कुजान् मे़जबा हे़क्‍के

खे़ने़ॽ मुरे़ःक् खारे़ःक् खाप्‍पुथ्‍यःङ् के़म्‍जोःक्‍लो॥

प्‍याःत्‍हाॽ हे़क्‍के खे़ने़ॽ निःत्‍मे़न्‍दे़त् यरिक् पोःक्‍खे़ॽओ,

खे़ने़ॽ निःङ्‌घुक्‌वाहाॽ हे़क्‍के यरिक् पोरे़ॽओ॥

१६ ताङ्‌साङ्‌बोबा खेःम्‍सिक्‍पाहाॽनुःल्‍ले़ यरिक्

के़ले़ङ्‌हङ् के़जोःक्‍पाहाॽ के़भोसुसिआङ् के़वाॽरो,

कर निःङ्‌घुक्‌वाहाॽरे़ हे़क्‍के खे़ङ्‌हाॽरे़ लाजेन्

मुरे़ःक् खारे़ःक् मे़जोगुआङ् खे़ङ्‌हाॽ मे़बे मे़बेःक्‍लो॥

१७ खे़ने़ॽ के़गम्‍ब्राङ्‌बाहाॽ निःङ्‌घुक्‌वा यारिक् मे़वाॽरो,

के़सुहाङ्‌युक्‍पाहाॽग निःङ्‌घुक्‌वा पन्‍ज्‍याङ्‌मा कुइसिःक् मे़वाॽरो,

खे़ङ्‌हाॽग चुङ्‌सिःक्‍मा ये़म्‍मो लुङ्‌धाक्‍हाॽओ मे़बत्‍लो,

कर नाम्‍से़ःक्‍किल्‍ले़ खे़ङ्‌हाॽ के़रे़क् मे़बे़ मे़बेःक्‍लो,

खे़ङ्‌हाॽ आत्‍ति मे़बेःक्, हाःत्‍ले़आङ् मे़निसुन्‍लो॥

१८ अस्‍सुरबा हाङ्‌ङे, खे़ने़ॽ के़मे़ल्‍लुक्‍कम्‍बाहाॽ मुरुक् खारुक् मे़इप्‍से़रो

हे़क्‍क्‍याङ् खे़ने़ॽ के़सुहाङ्‌युक्‍पाहाॽ मे़स्‍ये़रो॥

खे़ने़ॽ के़मनाहाॽग कोःक्‍माहाॽओ

फुत्‍छिङ्‌ज्‍याङ् मे़बोःक्‍खे़आङ् मे़वाॽरो,

हे़क्‍क्‍याङ् खे़ङ्‌हाॽ के़भुङ्‌बा हाःत्‍ताङ् होप्‍लो॥

१९ खे़ने़ॽ के़याङ्‌घेःक्‍किन् थेःल्‍ले़आङ् मे़वेःन्‍दुन्‍लो,

हे़क्‍क्‍याङ् खे़ने़ॽ के़गाःन्‍दे़बान् आसिसिबा चोक्‍लो॥

खे़ने़ॽ के़याःम्‍बेओ के़घे़म्‍बाहाॽ मे़सःत्‍लो

खे़ने़ॽ के़जोःन्‍दे़बाओ खे़ङ्‌हाॽरे़ हिप्‍ला मे़हिप्‍तुरो,

थेआङ्‌भे़ल्‍ले़ आभे़ल्‍ले़आङ् मे़न्‍नुप्‍मनाबा

खे़ने़ॽ के़गुॽइभे़म्‍मे़न् हाःत्‍ले़ तुमुबा होःप्‍पाङ्‌बे?

a 

३:४ कल्‍ले़ निनबे लाजेॽओबा पाःन्‍निन् चे़क्‍खुरो॥

b 

३:१० ६६३ नाजिरि तङ्‌बे तगि निनबेःल्‍ले़ नो ये़क्‌यक्‍किन् नाःन्‍दुआङ् वये़॥

हबकुकरे़ कुसाप्‍पन्

साप्‍पन् निसुम्

ख्रिस्‍ते़न् सावाःन्‍छिङ्‌मानुःल्‍ले़ तगि नुसिगेक्‍पा तङ्‌गिप्‍सिङ्‌ङिल्‍ले़ कुनुप्‍मो माङ्‌निङ्‌वाॽपान् के़बाःप्‍पा हबकुकरे़ माङ्‌निङ्‌वाॽपान् पाःत्‍तु॥ खे़न् ये़म्‍मो बाबेलरे़ कुहुक्‍को हाङ्‌युक् चोःक्‍मा मुक्‍साम् वये़॥ खे़न् कुॽइगे़भे़म्‍बा सुवाङ्‌ङिल्‍ले़ मनासे़प्‍मा याःम्‍बक् चोगुबाल्‍ले़ चोगुल्‍ले़ खुने़ॽ कुनिङ्‌वाॽ तुक्‍खे च्‍ये़आङ् वये़ हे़क्‍क्‍याङ् खुने़ॽ यहवे दाङ्‌बे़न् अक्‍तङ्‌बा पान् सेःन्‍दोसु, “खे़ङ्‌हाॽरे़ आप्‍फेक्‍नुःल्‍ले़ साम्‌योबाहाॽ मे़मे़क्‍खुसिल्‍ले़ खे़ने़ॽ थेआङ् स्‍वाःत् के़युङ्‌बाबे?” (१:१३)॥ आङ्‌गाॽ आप्‍फेक् आये़म्‍मो खे़ङ्‌हाॽरे़ खोमा मे़यारुबा खुम्‍दिङ् पिरुङ्‌सिङ् हे़क्‍क्‍याङ् खे़म्‍म्‍याक् थारिक्‍ले़ “निङ्‌वाॽफुमाङ्‌ङिन् नसान् मे़जोगुबाल्‍ले़ चोगुल्‍ले़ साम्‌योबाहाॽ मे़हिङ्,” फाॽआङ् यहवे दाङ्‌बे़ल्‍ले़ नोगप् पिरु (२:४)॥

वेॽ कुलक्‍को लायोबाहाॽ मे़मे़क्‍पा पाःन्‍निल्‍ले़ कुयाःम्‍बेओ माङ्‌निङ्‌वाॽपान् पत् हे़क्‍क्‍याङ् कुनुप्‍मो लत्‍छा से़वासाम्‍लो पत्, खे़प्‍मो खे़ल्‍ले़ निङ्‌वाॽफुमाङ्‌ङिन् पयम् यम्‍बा चोःक्‍पा नु खुने़ॽओबा थधप् मे़ल्‍लॽमनाबा नसाःन्‍निन् ओःन्‍धाक्‍तुसिरो॥

ताङ्‌बा थामिङ्

हबकुकरे़ कुलुङ्‌हान् नु यहवे दाङ्‌बे़ल्‍ले़ कुनुगप् १:१–२:४

लायोबाल्‍ले़ कुमे़क्‍मा २:५-२०

हबकुकरे़ कुबेलि ३:१-१९

हबकुकरे़ कुसाप्‍पन्

१

माङ्‌निङ्‌वाॽपान् के़बाःप्‍पा हबकुकरे़ निसुबा माङ्‌निङ्‌वाॽपान्‍निन् हाबा कन्‍लो॥

मे़न्‌वाॽमनाबा खासे़न्‍निल्‍ले़ कुयाःम्‍बेओ हबकुकरे़ कुलुङ्‌हान्

२ यहवे दाङ्‌बाए! आप्‍फाल्‍ले़ थारिक्

कुभाॽरे़ लागि आङ्‌गाॽ पेलि फाक्‍ने़बाबे?

कर खे़ने़ॽ खे़म्‍माए के़ङ्‌घे़प्‍सुन्‍निङ् ग?

इग्र आभे़ल्‍ले़ थे़म्‍बा अक्‍खेलॽरिक् पेलि फाक्‍ने़बाबे?

“खेमा थक्‍मा आत्‍तिसाङ् पोःक्‍खे़आङ् ने़रो”

कर खे़ने़ॽ आनिगे याप्‍मि ताङ्‌के़न्‍छे़ःप्‍ने़न्‍लो॥

३ खे़ने़ॽ थेआङ् मे़न्‌वाॽमना खासे़न्‍निन् ओमे़प्‍मा के़बाङ्‌ङाबे?

खे़ने़ॽ थेआङ् ताप्‍फे़ःम्‍बा पाःन्‍निन् नासिगे़धःत्‍तुबाबे?

मे़क्‍मे़न् नु से़त्‍छिङ्‌मे़न् आङ्‌गाॽ आदगिए पोङ्‌ल पत्‍लो,

खेमा थक्‍मा नु ये़मे़न्‍दङ् के़रे़क् पिसाङ् वाॽरो॥

४ कल्‍ले़चोगुल्‍ले़ साम्‌योथिम् इङ्‌जाङ्‌ङिन्

हने़ कुसुम् मे़न्‍दम्‍मनाबा पोङ्‌बेःक्‍ल पत्‍लो,

हे़क्‍क्‍याङ् कुदोःप्‍मा खासे़न् आभे़ल्‍ले़आङ् मे़बोङ्‌न्‍ने़न्‍लो॥

ताक्‍के़भे़ॽबाहाॽरे़ कुदोःप्‍माहाॽ मे़गबुसिआङ् वाॽरो,

हे़क्‍केलॽरिक् कुदोःप्‍मा खासे़न्‍निन् हने़बा पोङ्‌लो॥

यहवे दाङ्‌बे़ल्‍ले़ कुनुगप् पान्

५ यहवे दाङ्‌बे़ल्‍ले़ खुने़ॽ कुमनाहाॽ अक्‍खे मे़त्‍तुसिरो,

“मे़न्‍छाम् सुवाङ्‌हाॽ ओमे़त्‍ते़म् फत्‍छे़म्‍सिम्‍मे़ॽओ,

खे़ङ्‌हाॽ ओमे़त्‍ते़म्‍सिम्‍मे़ॽआङ् खिनिॽ निङ्‌वाॽ मये़म्‍मे़ॽओ॥

थेआङ्‌भे़ल्‍ले़ खिनिॽ ये़न्‍हाॽओ कुभा याःम्‍बक् चोगुङ्‌लो

खे़न् आङ्‌गाॽ मे़त्‍निङ्‌साङ् नसान् के़न्‍जोगुम्‍मिन्‍लो॥

६ आङ्‌गाॽए बेबिलोनिहाॽ फोःक्‍खुङ्‌सिङ्‌ल पत्‍तारो,

खे़ङ्‌हाॽग कुॽइगे़भे़म्‍बा नु कुलुङ्‌माॽ स्‍याःत् मे़ल्‍लॽमना मनासिरो,

वेॽहाॽरे़ खुन्‍छिॽ युक्‍नादे़न्‍हाॽ नाप्‍मासिरे़ लागि

खे़ङ्‌हाॽ इक्‍सादिङ् खाम्‍बेःक्‍मो से़न्‍धोॽ मे़बेःक्‍लो॥

७ खे़ङ्‌हाॽग किप्‍मा के़घुबा नु कुॽइगे़भे़म्‍बा मनासिरो,

खे़ङ्‌हाॽरे़ खुन्‍छिॽ आप्‍फेक्‍के मे़जोगुबा इङ्‌जाङ्‌हाॽ नु

थिम्‍हाॽरक् खे़ङ्‌हाॽरे़ मे़इःत्‍तु मे़नाःत्‍तुरो॥

८ खुन्‍छिॽ अन्‍हाॽ थे़रिङ्‌बाहाॽनुःल्‍ले़ हारा मे़लोःक्‍लो

हे़क्‍क्‍याङ् युःन्‍छिक् के़लःम्‍बा पराबाहाॽनुःल्‍ले़ के़आःप्‍पा मे़जोक्‍लो॥

खे़ङ्‌हाॽरे़ खुन्‍छिॽ अन्‍गे़युक्‍पाहाॽ माःङ्‌घाबा लाजेॽलाम् मे़दारो,

खे़ङ्‌हाॽरे़ खुन्‍छिॽ अन्‍हाॽरे़ खाम्‍बाङ्‌ङिन् मे़बागुरो

मयाःल्‍ले़ सानाःत्‍तिन् लप्‍मारे़ लागि पे़बा कुइसिःक्

खे़ङ्‌हाॽ सुबुबुना तगि मे़सुःक् मे़बेःक्‍लो॥

९ खे़ङ्‌हाॽ के़रे़क् मना से़प्‍मासिरे़ लागिए मे़दारो

खे़ङ्‌हाॽरे़ खुन्‍छिॽ थक्‍सुबा सुम्‍हाॽ तगि मे़बो मे़बेःक्‍लो॥

मुरे़ःक् खारे़ःक् थेआङ् के़होःप्‍पादे़न्‍नोबा साम्‍मिःत्‍तिल्‍ले़

ये़ःङ्‌घान् सुप्‍सुबा हे़क्‍के खे़ङ्‌हाॽरे़ मे़दे़म्‍सु मे़देॽरुसिबाहाॽ मे़सुप्‍सुसिरो॥

१० खे़ङ्‌हाॽरे़ हाङ्‌हाॽ कुनामे़न्‍छाॽ मे़मे़त्‍तुरुसिरो

हे़क्‍क्‍याङ् युक्‍साबाहाॽ एःत्‍लाबा मे़जोगुसिरो॥

हाङ्‌यक् के़ने़बा के़रे़क् ये़क्‌यक्‍हाॽ मे़निसुआङ् मे़एःत्‍लो,

हे़क्‍क्‍याङ् खाम्‍मिन् थुप्‍थाॽ मे़जोगुआङ् मे़लिङुरो

हे़क्‍क्‍याङ् खे़ङ्‌हाॽरे़ खे़न् ये़क्‌यक्‍हाॽ हुक्‍काप् मे़जोगुरो॥

११ खे़ब्‍याङ् सुरित् कुइसिःक् मे़दाआङ् मे़बेःक्‍लो,

कर खे़ङ्‌हाॽग आप्‍तिक्‍साबा मनासिरो,

खुन्‍छिॽ मुक्‍किङ्‌ग खुन्‍छिॽ आप्‍फेक् माङ्‌ङिन्‍लो॥”

हबकुकरे़ निसिगेक्‍पा कुलुङ्‌हाःप्‍मा पान्

१२ यहवे दाङ्‌बाए, खे़ने़ॽ उनाहुरिआङ्‌धोए के़न्‌वाॽने़न्‍बि?

आनिङ्‌वाॽफुमाङ्‌ङे, आसेसेबाए, आनिगे आग्‍से़प्‍पाबि?

यहवे दाङ्‌बाए, खासे़न् चोःक्‍मा याःम्‍बक्‍ले़ लागि

खे़ने़ॽ खे़ङ्‌हाॽ युक्‍तिङ् के़जोगुसिआङ् मे़वाॽरो,

आसे़ःप्‍सिङ्‌मा याक्‍पेॽए, आनिगे खुम्‍दिङ् पिमारे़ लागि

खे़ने़ॽ खे़ङ्‌हाॽ माङ्‌थोःक्‍ना के़बिरुसिआङ् मे़वाॽरो॥

१३ खे़ने़ॽ के़मिक्‍सान् साॽरिक् सुत्‍थो चोक्‍लो,

खे़ने़ॽ ताप्‍फे़ःम्‍बा पाःन्‍निन् ओमे़प्‍मा के़न्‍छुक्‍तुन्‍लो॥

मे़न्‌वाॽमना पाःन्‍निन् खे़ने़ॽ नासिथःप्‍मा के़न्‍छुक्‍तुन्‍लो

कर इङ्‌ले़क्‍पा मनाहाॽ थेआङ् नासिथःप्‍मा के़सुक्‍तुसिबाबे?

कुॽइगे़भे़म्‍बा मनाहाॽरे़ खुन्‍छिॽनुःल्‍ले़ कुदोःप्‍मा मनाहाॽ

मे़मे़क्‍खुसिल्‍ले़ खे़ने़ॽ थेआङ् स्‍वाःत् के़वाॽ के़गम्‍बाबे?

१४ खे़ने़ॽ मनाहाॽ वरःङ्‌ङोबा ङाहाॽ कुइसिःक्

हे़क्‍क्‍याङ् के़उःङ्‌सिङ्‌बा फेॽबाःत्‍हाॽ कुइसिःक्

खे़ङ्‌हाॽ युक्‍साबा मे़ःन्‍नेबा के़जोगुसिआङ् मे़वाॽरो॥

१५ निङ्‌मिःल्‍ले़ खे़ङ्‌हाॽ के़रे़क् खेःङ्‌ङिल्‍ले़ वेॽरुसिरो,

हे़क्‍क्‍याङ् खे़ङ्‌हाॽ खुने़ॽ योःङ्‌ङो थासुसिरो,

खुने़ॽ खे़ङ्‌हाॽ पयम् यम्‍बा योःङ्‌ङो फुक्‍खुसिरो,

कल्‍ले़चोगुल्‍ले़ खुने़ॽ सःत्‍ताङ् कुनिङ्‌वाॽ तारो॥

१६ खे़ब्‍याङ् खुने़ॽ कुयोःङ्‌ङो सिदुङ्‌जभा तोःन्‍दुरो,

हे़क्‍क्‍याङ् पयम् यम्‍बा योःङ्‌ङिल्‍ले़ कुलागि सुक्‍पा हाःन्‍दुरो,

थेआङ्‌भे़ल्‍ले़ खे़न् योःङ्‌ङिन् लाम्‍बाए नुॽदाआङ् युङ्‌लो

हे़क्‍क्‍याङ् कुजा के़नुॽबा कुजाहाॽ च थुङुरो॥

१७ थे खे़ल्‍ले़ कुयोःङ्‌ङिन् कुघाले़म् चोगुर पेःक्‍लबि?

हे़क्‍क्‍याङ् मे़न्‍छाम् याप्‍मिहाॽ लुङ्‌माॽ मे़न्‍दुक्‍सिङ्‌ङे

सदादिङ् आभे़ल्‍ले़साङ् मे़क्‍खुसिआङ् याक्‍लबि?

२

आङ्‌गाॽ आइक्‍कोमादे़न्‍नोए येप्‍पाजाआरो,

हे़क्‍क्‍याङ् लुङ्‌धाक्‍को आङ्‌गाॽ थःप्‍पे़त् ये़प्‍पारो॥

हे़क्‍क्‍याङ् यहवे दाङ्‌बे़ल्‍ले़ थे़मा मे़त्‍ताआ

आङ्‌गाॽ खे़न् ओमे़त्‍तुङ्‌ङाङ् ये़प्‍पारो॥

कन् लुङ्‌हान् पाःन्‍निल्‍ले़न् नुगप् आक्‍तङ्‌बा पिमा

के़बोङ्‌बा आङ्‌गाॽ खे़न् ओमे़त्‍तुङ्‌लो॥

यहवे दाङ्‌बे़ल्‍ले़ हबकुक्‍के़न् नुगप् पिरु

२ खे़ब्‍याङ् यहवे दाङ्‌बे़ल्‍ले़ आङ्‌गाॽ नुगप् पिराङ्‌लो,

“खे़ने़ॽ कन् सुफोन् साप्‍लुङ्‌हाॽओ नुरिक् साप्‍ते़ॽओ,

हे़क्‍केलॽरिक् इङ्‌साबे़न् खे़न् इङ्‌घङ्‌ङिन् तेॽमाआङ् लोःक्‍मा सुक्‍लरो॥

३ थेआङ्‌भे़ल्‍ले़ निःन्‍धो के़बोङ्‌बा ये़म्‍मिन्

के़प्‍मारे़ लागि सुफोःल्‍ले़ हाङ्‌घुर वाॽरो,

खे़ल्‍ले़ कुनुप्‍माल्‍ले़ कुयाःम्‍बेओ पाःत्‍तुरो

हे़क्‍क्‍याङ् खे़न् से़क्‍खाए पोङ्‌लो॥

खे़न् के़प्‍मा सुसाङ् खे़ने़ॽ हाङ्‌से़ॽआङ् युङे़ॽओ,

थेआङ्‌भे़ल्‍ले़ खे़न् से़क्‍खाए के़त्‍लो,

खे़न् के़प्‍मा साॽरिक् मे़सुने़न्‍लो॥

४ “इङ्‌घङ्‌ङिन् हाबा कन्‍लो,

‘खे़न् यम्‍बा के़हे़न्‍छिङ्‌बाङ्‌ग साम्‌योबा मे़ःन्‍लो,

साम्‌योबाङ्‌ग कुनसाःन्‍लाम् हिङ्‌लो॥

५ से़क्‍खासाङ् चे़ल्‍ले़क्‍सेॽ थिःल्‍ले़ खे़न् इङ्‌ले़क्‍को थासुरो,

खे़न् साॽरिक् हादिङ् के़धक्‍पा चोक्‍लो,

हे़क्‍क्‍याङ् आभे़ल्‍ले़आङ् कुनिङ्‌वाॽ मे़दाने़न्‍लो॥

थेआङ्‌भे़ल्‍ले़ खे़न् चाॽरिक् के़घिःम्‍बा चोक्‍लो

सिमे़न् कुइसिःक् खे़न् आप्‍फाल्‍ले़आङ् मे़घाने़न्‍लो॥

खे़ल्‍ले़ के़रे़क् मे़न्‍छाम् सुवाङ्‌हाॽ खुने़ॽओ फुक्‍खुसिरो,

हे़क्‍क्‍याङ् मनाहाॽ खक्‍पे़त् ते़म्‍सुदेॽरुसिरो॥

६ “‘थे खे़ङ्‌हाॽ के़रे़क्‍ले़ खुने़ॽ मे़न्‌येःत्‍तुन्‍बि?

हे़क्‍क्‍याङ् अक्‍खेलॽरिक् कुनामे़न्‍छाॽ मे़म्‍मे़त्‍तुम्‍बि?

“खुःत्‍तु तारुबा सामाहाॽ के़लुम्‍बा नु नाप्‍तु तारुसिबा

चिगक्‌वाहाॽरे़ के़गप्‍पा के़बोङ्‌बे़ङ्‌ग चिःत्‍ते़स्‍ये़रो!

खे़ल्‍ले़ आक्‍ख्‍यारिक् इरिक् थारिक् हे़क्‍के चोगुबाबे?”

७ के़नाप्‍तुसिबा मनाहाॽ मुत्‍थ्रिक् मे़म्‍बोःक्‍ने़म्‍बि?

खे़ङ्‌हाॽ मे़बोःक्‍काङ् किमा यङ्‌माओ के़म्‍धाआङ् के़म्‍नाप्‍लो॥

८ खे़ने़ॽ यरिक् मे़न्‍छाम् सुवाङ्‌हाॽ के़नाप्‍तुसिरो,

कल्‍ले़चोगुल्‍ले़ के़हिङ्‌बा मनाहाॽरे़ खे़ने़ॽ के़म्‍नाप्‍लो॥

थेआङ्‌भे़ल्‍ले़ खे़ने़ॽ मना माक्‍खिॽ के़से़सुरो,

हे़क्‍क्‍याङ् खे़ने़ॽ लाजेॽहाॽ नु ये़क्‌यक्‍हाॽ

खम्‍भ्‍याङ् खे़प्‍मो के़युङ्‌बाहाॽ के़रे़क् के़मे़क्‍खुसिरो॥

९ “‘कुहाङ्‌जुम्‍मिन् फोमारे़ लागि मे़न्‌वाॽमना पाःन्‍लाम्

याङ्‌साकुन्‍धे के़धक्‍पे़न् चिःत्‍ते़स्‍ये़रो॥

मे़क्‍मा सिमालाम् से़ःप्‍सिङ्‌मारे़ लागि

चन्‍जम्‍बादे़न्‍नो युक्‍नादे़न् के़जोःक्‍पे़न् चिःत्‍ते़स्‍ये़रो॥

१० खे़ने़ॽ यरिक् मनाहाॽ मे़ङ्‌मासि चे़म्‍भन् के़जोगुआङ् वाॽरो,

खे़ने़ॽ आप्‍फेक् के़हिम्‍सयङ्‌हाॽ सिरिङ्‌ममो के़धासुसिरो

हे़क्‍क्‍याङ् खे़ने़ॽ आप्‍फेक् मे़क्‍मा सिमो के़ध्‍ये़आङ् वाॽरो॥

११ लुङ्‌धाक्‍कोबा लुङ्‌हाॽलाम् अःक्‍मा फिःक्‍मा इक्‍ला लःन्‍लो,

हे़क्‍क्‍याङ् काःङ्‌भा सिङ्‌हाॽओलाम् के़लोङ्‌बा इक्‍ला लःन्‍लो॥

१२ “‘माक्‍खिॽ के़से़बाआङ् ये़क्‌यक् के़जोक्‍पे़न् चिःत्‍ते़स्‍ये़रो,

हे़क्‍क्‍याङ् फे़न्‌याःम्‍बक्‍लाम् पाङ्‌जुम् के़जोक्‍पे़न् चिःत्‍ते़स्‍ये़रो!

१३ मुक्‍साम्‍दाङ्‌बा यहवे दाङ्‌बे़ल्‍ले़ कन् निःन्‍धो चोगुआङ् मे़वाॽने़म्‍बि?

मनाहाॽरे़ स्‍याङ्‌मे़न्‍दाङ् मे़जोगुबान् मिःल्‍ले़ खाप्‍पु पोङ्‌लो,

खे़ङ्‌हाॽरे़ मे़जोगुबान् थेनाधे हने़बा पोङ्‌लो॥

१४ थेआङ्‌भे़ल्‍ले़ वरःङ्‌ङिन् च्‍वाःत्‍तिल्‍ले़ तिम्‍बा कुइसिःक्,

यहवे दाङ्‌बे़ल्‍ले़ कुमिमिदिङ्‌बा सिक्‍कुम्‍दिङ् निङ्‌वाॽरे़

कन् इक्‍सादिङ् खाम्‍बेःक्‍मान् कुधिम् पोङ्‌लो॥

१५ “‘कुहिम्‍बेसाङ्‌बाहाॽरे़ खुन्‍छिॽ ले़क्‍चाबुधुःक्‍पा थक्‍किन्

अदक्‍तक् ओमे़प्‍मासिरे़ लागि खे़ङ्‌हाॽ चे़ल्‍ले़क्‍सेॽ थि थुङ्‌मा

के़बाङ्‌बाआङ् मयुसिर के़याःम्‍बे़ङ्‌ग चिःत्‍ते़स्‍ये़रो॥

१६ मिङ्‌सोरे़ कुले़क्‌वा खे़ने़ॽ के़ना के़साम् थारो,

आल्‍ल खे़ने़ॽ के़लागि के़ये़म् त्‍ये़रो!

खे़ने़ॽआङ् थुङे़ॽआङ् ले़क्‍चाबे़धिःक् पोःक्‍खे़ॽओ!

यहवे दाङ्‌बे़ल्‍ले़ कुघासे़न्‍निल्‍ले़न् चल्‍लाङ्‌ना

खोर्‍यान् खे़ने़ॽ थुङ्‌मा के़बोङ्‌बा पोङ्‌लो,

हे़क्‍क्‍याङ् के़मिङ्‌सोन् सिरिङ् ममे़ल्‍ले़ सुःप्‍तुरो॥

१७ ले़बनानबा ताम्‍भुङ्‌हाॽ खे़ने़ॽ के़ले़ःक्‍खुआङ् ने़रो,

आल्‍ल खे़ने़ॽ खे़ङ्‌हाॽरे़ के़म्‍ले़ःङ्‌लो॥

खे़प्‍मोबा थक्‍साहाॽ खे़ने़ॽ के़से़रुसिरो

आल्‍ल खे़न् थक्‍साहाॽरे़ खे़ने़ॽ यङ्‌मा के़म्‍से़त्‍लो॥

कन्‍हाॽ के़रे़क् पोःङ्‌ॽ थेआङ्‌भे़ल्‍ले़ मनाहाॽरे़ खुन्‍छिॽ माक्‍खिॽ के़से़सुरो,

खे़ब्‍याङ् खे़ने़ॽ लाजेॽहाॽ नु ये़क्‌यक्‍हाॽ

हे़क्‍क्‍याङ् खे़प्‍मो के़युङ्‌बाहाॽ के़रे़क् के़मे़क्‍खुसिरो॥

१८ “‘साप्‍चोबेल्‍ले़ हिबु, लक्‍तु खोःन्‍दुआङ् चोगुबा

नावाइत्‍लाःल्‍ले़ कुयाःम्‍बक् थे़मा वाॽआङ्‌बे?

इग्र इङ्‌ले़क् के़हुॽबा नावाइत्‍लाःल्‍ले़ कुयाःम्‍बक् थे वाॽबे?

थेआङ्‌भे़ल्‍ले़ खे़न् नावाइःत्‍ला के़जोःक्‍पा चोबेगुःल्‍ले़

आप्‍फेक् कुहुक्‍किल्‍ले़ चोगुबा चइःत्‍ते़न् नासाॽरुरो,

खुने़ॽ चोगुसिबा नावाइत्‍लाहाॽ पाःप्‍मा मे़न्‍छुक्‍ने़न्‍लो॥

१९ सिङ्‌ङिन् “पोगे़ॽ” हे़क्‍क्‍याङ् पाःप्‍मा मे़न्‍छुक्‍मना

लुङ्‌ङिन् “सोरे़ॽ” के़मे़प्‍पा मनाःङ्‌ग चिःत्‍ते़स्‍ये़रो॥

थे खे़ल्‍ले़ लाम् ओःन्‍धाक्‍मा याःम्‍बक् चोःक्‍मा सुक्‍तुबि?

कङ्‌ग साम्‍म्‍याङ् नु युप्‍पाःल्‍ले़ सुःप्‍मनाबा चोक्‍लो,

कर खे़प्‍मो साःङ्‌गुगे़न् सक्‍माए मे़याक्‍ने़न्‍लो॥

२० कर यहवे दाङ्‌बे़ङ्‌ग खुने़ॽ कुहिम्‍मो वाॽरो,

खुने़ॽ कुदगि इक्‍सादिङ् खाम्‍बेःक्‍मे़न् चिजि ये़म्‌ये़म् ने़ररो॥’”

हबकुकरे़ कुबेलि

३

सिग्‍गिओनोथ इक्‍लालाम् माङ्‌निङ्‌वाॽपान् के़बाःप्‍पा हबकुकरे़ फाक्‍तुबा पेलि॥

२ यहवे दाङ्‌बाए, खे़ने़ॽ के़मिङ्‌सो के़धाङ्‌सोन्

आङ्‌गाॽ खे़प्‍सुङ्‌ङाङ् वाॽआरो,

यहवे दाङ्‌बाए, खे़ने़ॽ के़याःम्‍बक्‍हाॽ खे़प्‍सुङ्‌लो

हे़क्‍क्‍याङ् आङ्‌गाॽ साॽरिक् आनिङ्‌वाॽ मारो॥

आनिगे ये़न्‍नो खे़ङ्‌हाॽ खे़ने़ॽ कुसङ् चोगे़ॽओ

हे़क्‍क्‍याङ् खे़ङ्‌हाॽ आनिगे ओसेःन्‍आधाक्‍ते़ॽओ

आनिगे ये़म्‍मो खे़ङ्‌हाॽ कुसिङ् निःप्‍मा आबाङ्‌घे़ॽओ,

साॽरिक् के़साक्‍के़न् पोःक्‍पा ये़म्‍मो लुङ्‌माॽ आदुक्‍ते़ॽओ॥

३ निङ्‌वाॽफुमाङ्‌ङिन् ते़मानलाम्‍बा फे़रे़रो,

सेसे निङ्‌वाॽफुमाङ्‌ङिन् पारानबा कोःक्‍माहाॽलाम् फे़रे़रो॥

खुने़ॽ कुमिमिदिङ्‌ङिल्‍ले़ साङ्‌ग्राम्‍पेदाङ्‌ङिन् ते़प्‍तुरो,

इक्‍सादिङ् खाम्‍बेःक्‍मान् कुनारा फोमा पाःन्‍निल्‍ले़ तिम्‍लो॥ सेला

४ खुने़ॽ कुहाङ्‌वा कुमाङ्‌वान् नाम् के़गे़प्‍पा हे़क्‍के लॽरे़रो,

खुने़ॽ कुहुक्‍कोलाम् नाम्‍साङ्‌ङिन् ओःत्‍ते़ लःन्‍दे़रो,

खे़प्‍मोए खुने़ॽ कुमुक्‍साम्‍मिन् चिङ्‌सिङ्‌ङाङ् वये़रो॥

५ खुने़ॽ कुदगि कुदगि मिङ्‌देन् पोरे़र पेरो,

माङ्‌दुक्‍मान् खुने़ॽ कुएगाङ कुएगाङ् थासिङ्‌बेरो॥

६ ये़म्‍सिङ्‌ङिल्‍ले़ खुने़ॽ इक्‍सादिङ् खाम्‍बेःक्‍मान् मुन्‍दुरो,

खुने़ॽ ओमुये़आङ् मे़न्‍छाम् सुवाङ्‌हाॽ चिरिम्‍लिम् मे़यक्‍खे़रो॥

उन्‍छेःन् उन्‍छेःन्‍नाङ्‌धोबा कोःक्‍माहाॽ फयःप्‍फयःप् यबे़रो,

खे़न् काप्‍पोबा थे़गु माङ्‌वाहाॽ चोःन्‍दे़ लासे़रो,

खुने़ॽ कुलाम्‍हाॽ आभे़ल्‍ले़आङ् मे़म्‍नुप्‍मनाबा चोक्‍लो॥

७ आङ्‌गाॽ कुसनबा मनाहाॽ तुक्‍खेलाक्‍खेओ मे़ध्‍ये़बा निसुङ्‌लो,

मिद्‌यानबा मे़न्‍छाम् सुवाङ्‌ङिन् किमा यङ्‌माओ थ्‍ये़बा निसुङ्‌लो॥

८ थे खे़ने़ॽ के़साक्‍के़न्‍निन् वहःङ्‌हाॽरे़ कुदक्‍ले़ङ्‌वाओ वये़बि, यहवे दाङ्‌बाए?

थे खे़ने़ॽ के़याःक्‍ले़ॽमान् हःङ्‌गुहाॽरे़ कुदक्‍ले़ङ्‌वाओ वये़बि?

खे़ने़ॽ के़अन्‍हाॽओ नु थङ् के़नाःम्‍बा के़अन्‍लाधाहाॽओ

के़लोःक्‍ते़र के़बत्‍छे़ल्‍ले़ थे खे़ने़ॽ वरःङ्‌ङिल्‍ले़

कुदक्‍ले़ङ्‌वाओ खे़ने़ॽ के़सिक् पोगे़आङ् वये़बि?

९ खे़ने़ॽ आप्‍फेक् के़लिॽइन् के़लःत्‍तुरो,

खे़ने़ॽ यरिक् तोःङ्‌हाॽ ताराम्‍मे़ॽ फाॽआङ् के़बाःत्‍तुरो, सेला

खे़ने़ॽ वहःङ्‌हाॽलाम् इक्‍सादिङ् खाम्‍बेःक्‍मान् के़जे़रुरो॥

१० कोःक्‍मा फाङ्‌जङ्‌हाॽरे़ खे़ने़ॽ के़म्‍निसे़आङ् मे़यक्‍खे़रो,

वधोःक्‍कोलाम् हुङ्‌मनाबा हे़क्‍के च्‍वाःत्‍हाॽ कुक्‍खे़बेरो,

वरःङ्‌ङिन् हुःक्‍ते़आङ् वाभे़ल्‍ले़ङ्‌हाॽ थाःङ् पोगे़रो॥

११ तिल्‍ले़क् तिल्‍ले़क् के़बे़बाआङ् के़बप्‍पा के़दोःङ्‌हाॽरे़

हे़क्‍क्‍याङ् से़ल्‍ले़ङ् से़ल्‍ले़ङ् के़ले़क्‍पा के़लाःक्‍किल्‍ले़ चोगुल्‍ले़,

नाम्‍मिन् नु लाबे़न् ताङ्‌साक्‍पो स्‍वाःत् फन्‍ने़सिरो॥

१२ खे़ने़ॽ के़साक्‍के़न्‍नो इक्‍सादिङ् खाम्‍बेःक्‍मो लाङ्‌गे़घेगे़रो,

खे़ने़ॽ के़याःक्‍ले़ॽमो मे़न्‍छाम् सुवाङ्‌हाॽ के़दोॽरुसिरो॥

१३ खे़ने़ॽ आबाङे के़मनाहाॽ ताङ्‌से़ःप्‍मासिरे़ लागि,

के़सेःन्‍दुबा के़मनान् से़ःप्‍मारे़ लागि के़लःन्‍दे़रो॥

कुॽइगे़भे़म्‍बा लाजेॽबा लाम्‍लोबान् खाप्‍पुथ्‍यःङ् के़जोगुरो,

खे़न् कुधे़गेःक्‍पोलाम् कुलाङ्‌ङो थे़म्‍बाए ले़क्‍चाॽ के़जोगुरो॥ सेला

१४ खे़ङ्‌हाॽरे़ आनिगे फुत्‍छिङ्‌ज्‍याङ् से़मादे़मारे़ लागि

खे़ङ्‌हाॽ सुरित् केजङ् कुइसिःक् मे़भे़रे़रो,

याङ्‌गे़साॽबाहाॽ मे़नाप्‍तुसिल्‍ले़ खे़ङ्‌हाॽ के़नाङ्‌बा मे़होःप्‍ते़बाओ

खे़ङ्‌हाॽ मे़सःत्‍ते़आङ् मे़अःक्‍ते़ल्‍ले़ खे़ङ्‌हाॽरे़ खुन्‍छिॽ

थक्‍मोबे़न् खुने़ॽ आप्‍फेक् कुलाःक्‍किल्‍ले़

खे़ने़ॽ खे़ल्‍ले़ कुधे़गेक्‍पान् पर्हङ् के़हङ्‌घु के़बिरुरो॥

१५ वरःङ्‌ङिन् के़अन्‍हाॽरे़ मे़दोॽरुर के़याःन्‍दुसिल्‍ले़

खे़ने़ॽ पयम् यम्‍बा च्‍वाःत्‍हाॽ के़इःप्‍सुरो॥

१६ आङ्‌गाॽ कन् खे़प्‍सुङ्‌ङाङ् आसिक्‍लुङ्‌मान् यक्‍खे़रो,

खे़न् इक्‍लान् खे़प्‍सुङ्‌ङिल्‍ले़ आम्‍ब्रासेन् थे़गक्‍कक्‍ना यक्‍खे़रो,

आङ्‌गाॽ आये़त् आलुङ्‌सिहाॽ सिगाङ्‌ङे यरे़बेरो,

हे़क्‍क्‍याङ् आङ्‌गाॽ आलाङ्‌हाॽ चिरिम्‍लिम्‍ना यक्‍खे़रो॥

हे़क्‍केसाङ् आनिगे याप्‍मि के़भप्‍पा मे़न्‍छाम् सुवाङ्‌हाॽओ

के़दाबा तुक्‍खेलाक्‍खेबा ये़न्‍निल्‍ले़ लागि

आङ्‌गाॽ नासिथःत्‍तुङ्‌ङाङ् हाङ्‌घुङ्‌ल वाॽआरो॥

१७ पःत्‍छेल्‍ले़ कुबुङ्‌ङो कुनःक् मे़लःन्‍ने़न्‍छाङ्

हे़क्‍क्‍याङ् चे़ल्‍ले़क्‍सेःल्‍ले़ कुबुङ्‌ङो कुजाॽ मे़धोःक्‍ने़न्‍छाङ्,

चैतुने़ल्‍ले़ कुबुङ्‌ङो कुजाॽ मे़धोःक्‍ने़न्‍छाङ्,

हे़क्‍क्‍याङ् इक्‍ताप्‍हाॽओ पोगुगे़न् कुजा मे़बत्‍ने़न्‍छाङ्,

खरओ मे़ल्‍लुक् मे़ःन्‍दाक् मे़न्‌याक्‍ने़न्‍छाङ्

हे़क्‍क्‍याङ् पित् ये़प्‍मनाओ पित्‍हाॽ मे़होःप्‍साङ्,

१८ आङ्‌गाॽग यहवे दाङ्‌बाओ सःत्‍तारो,

आसे़न्‍लप्‍दाङ्‌बा निङ्‌वाॽफुमाङ्‌ङो ये़ये़ लॽआरो॥

१९ यहवे दाङ्‌बा निङ्‌वाॽफुमाङ्‌ङिन् आमुक्‍साम्‍लो,

खुने़ॽ आलाङ्‌हाॽ पे़ःङ्‌वाःल्‍ले़ कुलाङ् हे़क्‍के

मे़ल्‍ले़ःङ्‌मनाबा मे़न्‍दोःक्‍मनाबा चोगुरो,

आङ्‌गाॽ चन्‍जम्‍बादे़न्‍हाॽओ पेःक्‍मा के़सुक्‍पा चोःक्‍कारो॥

साम्‍लो के़हुॽबाल्‍ले़ कुलागि– अन्‍मे खिङ्‌मनाबा मुक्‍लाहाॽओ मुङ्‌मनाबा इक्‍लारो॥

सपन्‍याहःल्‍ले़ कुसाप्‍पन्

साप्‍पन् निसुम्

ख्रिस्‍ते़न् सावाःन्‍छिङ्‌मानुःल्‍ले़ किप् नुसिगेक्‍पा तङ्‌गिप्‍सिङ्‌ङिन् नुबे़र पत्‍छे़ल्‍ले़ माङ्‌निङ्‌वाॽपान् के़बाःप्‍पा सपन्‍याहःल्‍ले़ माङ्‌निङ्‌वाॽपान् पाःत्‍तुआङ् वये़॥ ख्रिस्‍ते़न् सावाःन्‍छिङ्‌मानुःल्‍ले़ तगि ६२१ ओ योसियाह हाङ्‌ङिल्‍ले़ साम्‌योन् तोःन्‍दुबानुःल्‍ले़ तङ्‌बे थिबोङ् तगिए कन् माङ्‌निङ्‌वाॽपान्‍निन् पोःक्‍खे़आङ् वये़॥

यहुदाःल्‍ले़ वेॽ माङ्‌साम्‍माङ्‌हाॽ से़वा मे़त्‍तुसिबाल्‍ले़ चोगुबाल्‍ले़ यहुदाओ खुम्‍दिङ् नु मे़क्‍मासिमा ये़न्‍हाॽ ता के़लॽबा साम्‍दिङ् पाःन्‍हाॽ कन् साप्‍पःन्‍नो पत्॥ यहवे दाङ्‌बाल्‍ले़ वेॽ लाजेॽहाॽआङ् खुम्‍दिङ् पिरुसिॽ, कर यरुसले़ःम्‍मिन् खाप्‍पुथ्‍यःङ् पोङ्‌साङ् के़दाबा ये़म्‍मो खे़न् ये़क्‌यक्‍किन् याम्‍मो कुसङ् पोःङ्‌ॽ हे़क्‍क्‍याङ् खे़प्‍मो नःम्‍नःम्‍बा नु साम्‌योबा मनाहाॽ मे़युङ्‌ॽ के़लॽबा पाःन्‍हाॽ कन् साप्‍पन्‍नो पोधक् पोःक्‍खे़आङ् पत्‍लो॥

ताङ्‌बा थामिङ्

यहवे दाङ्‌बे़ल्‍ले़ कुघासे़न् १:१–२:३

इस्राइल खिरिबा लाजेॽहाॽ मे़मे़क् २:४-१५

यरुसले़ःम्‍मिल्‍ले़ कुमे़क्‍मा नु कुसे़न्‍लप् ३:१-२०

सपन्‍याहःल्‍ले़ कुसाप्‍पन्

१

आमोनरे़ कुस्‍सा यहुदाबा हाङ् योसियाहःल्‍ले़ युक् चोगुबा ये़म्‍मो हिजकियाहरे़ कुबे़म्‍मे़न्‍छाॽ, अमर्‍याहरे़ कुजक्‍मे़न्‍छाॽ, गदल्‍याहरे़ कुम्‍मे़न्‍छाॽ, कुसिःल्‍ले़ कुस्‍सा सपन्‍याहओ यहवे दाङ्‌बे़ल्‍ले़ कन् कुइङ्‌घङ्‌ङिन् के़रे़॥

यहवे दाङ्‌बे़ल्‍ले़ कुघासे़न् चोःक्‍मा ये़न्

२ “आङ्‌गाॽ इक्‍सादिङ् खाम्‍बेःक्‍मोलाम्

के़रे़क् पाःन्‍हाॽ वरे़ङ्‌ले़ङ् नुप्‍सुङ्‌सिङ्‌लो,”

यहवे दाङ्‌बे़ल्‍ले़ उवा चोगुरो॥

३ “मनाहाॽ, थक्‍साहाॽ के़रे़क् मे़क्‍खुङ्‌सिङ्‌लो॥

ताङ्‌साङ्‌बोबा पुसाहाॽ, वरःङ्‌ङोबा

पाधुङ् ले़क्‍ङाहाॽ आङ्‌गाॽ थ्‍यःङ् चोगुङ्‌सिङ्‌लो॥

आङ्‌गाॽ इक्‍सादिङ् खाम्‍बेःक्‍मोलाम्

मे़न्‍छाम् सुवाङ्‌हाॽ मासुङ्‌सिङ्‌लो,

हे़क्‍क्‍याङ् कुॽइगे़भे़म्‍बाहाॽरे़ लागि लुङ्‌हाॽरक् लुम्‍सिङ्‌ङाङ् ने़रो,”

यहवे दाङ्‌बे़ल्‍ले़ उवा चोगुरो॥

यहुदाःल्‍ले़ कुदक्‍ले़ङ्‌वाओ

४ “यहुदाःल्‍ले़ कुदक्‍ले़ङ्‌वाओ नु यरुसले़म

के़युङ्‌बा के़रे़क्‍ले़ खुन्‍छिॽ तक्‍ले़ङ्‌वाओ

आङ्‌गाॽ आहुक्‍किल्‍ले़ साःप्‍सुङ्‌सिङ्‌लो॥

कन् ते़न्‍नोलाम् के़दाङ्‌बा के़याःक्‍पा के़रे़क्

बाल साम्‍माङ्‌बा पाःन्‍हाॽ नु

नावाइत्‍ला से़वा के़मे़प्‍पा के़रे़क् यक्‌याबाहाॽरे़

खुन्‍छिॽ मिङ् मासुङ् पिरुङ्‌सिङ्‌लो॥

५ हिम्‍मोबा कौसिहाॽरे़ कुसम्‍धाङ्

मे़न्‍छ्‌या पुरुक्‍मा खेसेबाहाॽ से़वा के़मे़प्‍पाहाॽ,

यहवे दाङ्‌बे़न् से़वा के़मे़प्‍पाआङ् माङ्‌हे़क्

के़जोःक्‍पार मोलोखओआङ् माङ्‌हे़क् के़जोःक्‍पाहाॽ,

६ यहवे दाङ्‌बे़न् तिम्‍मा केले़प्‍पाआङ् के़नुःङ्‌बा के़बेःक्‍पाहाॽ,

हे़क्‍क्‍याङ् यहवे दाङ्‌बे़न् कोःप्‍माआङ् मे़ङ्‌गोःप्‍मनाबाहाॽ

खुने़ॽ कुयाःम्‍बेओ पान् सेःन्‍मे़न्‍दोमनाबाहाॽआङ्

आङ्‌गाॽ खुन्‍छिॽ मिङ् मासुङ् पिरुङ्‌सिङ्‌लो॥”

७ यहवे दाङ्‌बे़ल्‍ले़ कुदगि स्‍वाःत् वये़म्‍मे़ॽओ,

थेआङ्‌भे़ल्‍ले़ यहवे दाङ्‌बे़ल्‍ले़ कुये़न्‍निन् निःत्‍ताङ् वाॽरो॥

यहवे दाङ्‌बे़ल्‍ले़ सिदुङ्‌जभा थिक् यारिप् चोगुआङ् वाॽरो,

हे़क्‍क्‍याङ् खुने़ॽ तरेबाहाॽ उःत्‍तुसिआङ् चामा पाङ्‌घुसिरो॥

८ यहवे दाङ्‌बे़ल्‍ले़ अक्‍खे पाःत्‍तुरो,

“खे़न् सिदुङ्‌जभा चोःक्‍मा ये़न्‍नो के़रे़क् सुहाङ्‌युक्‍पाहाॽ,

हाङ्‌ङिल्‍ले़ कुस्‍साहाॽ, खम्‍भ्‍याङ् वेॽ लाजेॽबा

चाङ् के़जाङ्‌बाहाॽ के़रे़क् खुम्‍दिङ् पिरुङ्‌सिङ्‌लो॥

९ खे़ल्‍ले़ याःन्‍दिक् लाम्‍धेःत्‍पुङ् के़गाःक्‍पाहाॽ,

हे़क्‍क्‍याङ् खुन्‍छिॽ माङ्‌हाॽ मे़युङ्‌बा माङ्‌हिम्‍मो

खार्मे़न्‍दक् नु इङ्‌ले़क् इसेःङ् के़जोःक्‍पाहाॽ

के़रे़क् आङ्‌गाॽ खुम्‍दिङ् पिरुङ्‌सिङ्‌लो॥”

१० यहवे दाङ्‌बे़ल्‍ले़ अक्‍खेलॽरिक् पाःत्‍तुरो,

“खे़न् ये़न्‍नो यरुसले़ःम्‍मोबा ङा लाम्‍धेःप्‍पोलाम् पेलि,

कुसङ् पाङ्‌भेॽओलाम् हाःम्‍लाक्‌वा नु

थे़गु माङ्‌वाहाॽलाम्

पुरुःङ् के़लुःम्‍बा इक्‍लान् थाःङ् ले़प्‍माङ् पेःक्‍लो॥

११ “सङ्‌इङ्‌दे़न्‍नो के़युङ्‌बासे, अःक्‍ते़म्‍मे़ॽआङ् हाबे़म्‍मे़ॽओ,

खिनिॽ के़रे़क् के़सङ्‌बा के़इङ्‌बाहाॽ मे़मा मे़बेःक्‍लो,

युप्‍पा इङ्‌मा सङ्‌मा याःम्‍बक् के़जोःक्‍पाहाॽरे़ खुन्‍छिॽ मिङ् मारो॥

१२ खे़न् ये़म्‍मो सेमि हाःन्‍दुङ्‌ङाङ् यरुसले़ःम्‍मिन् कोःत्‍तुङ्‌लो,

हे़क्‍क्‍याङ् निङ्‌वाॽ याःन्‍दिक् के़दाबाआङ् के़युङ्‌बाहाॽ,

कुयुःन्‍दाङ्‌वा के़दाङ्‌सिङ्‌बा चे़ल्‍ले़क्‍सेॽ थि हे़क्‍के

के़युङ्‌बाआङ् ‘यहवे दाङ्‌बे़ल्‍ले़ नुबाआङ् मे़जोगुन्‌ॽ

ताप्‍फे़ःम्‍बाआङ् मे़जोगुन्’ लॽरिक् निङ्‌वाॽ के़इःप्‍पा

मनाहाॽ आङ्‌गाॽ खुम्‍दिङ् पिरुङ्‌सिङ्‌लो॥

१३ खे़ङ्‌हाॽरे़ खुन्‍छिॽ याङ्‌साकुन्‍धेहाॽ मे़नाप्‍तुसिरो,

खे़ङ्‌हाॽरे़ खुन्‍छिॽ हिम्‍हाॽ मे़लुःन्‍दुरो॥

खे़ङ्‌हाॽरे़ हिम्‍हाॽ मे़जोगुॽ कर खे़प्‍मो युङ्‌मा मे़ङ्‌घोने़न्‍लो

खे़ङ्‌हाॽरे़ चे़ल्‍ले़क्‍सेॽ इक्‍ताप्‍हाॽ मे़लेःत्‍तुरो

कर खे़न् लाम्‍बा चे़ल्‍ले़क्‍सेॽ थि थुङ्‌मा मे़ङ्‌घोसुन्‍लो॥”

यहवे दाङ्‌बे़ल्‍ले़ पयम् यम्‍बा कुये़न्

१४ यहवे दाङ्‌बे़ल्‍ले़ पयम् यम्‍बा कुये़न्‍निन् चिदुप् वाॽरो,

खे़न् निःत्‍ताङ् नु हाराहारा तार पत्‍लो॥

खे़प्‍से़म्‍मे़ॽ, यहवे दाङ्‌बे़ल्‍ले़ कुये़न्‍नोबा इक्‍लान् कुजाभे़न्‍लो,

खे़प्‍मो थक्‍लिहाङ्‌हाॽ साॽरिक् यम्‍बा मे़अःक्‍लो॥

१५ खे़न् ये़न्‍निन् सिक्‍पोःक्‍मा ये़न्,

तुक्‍खे लाक्‍खे नु के़साक्‍पा ये़न्,

खाप्‍पुथ्‍यःङ् पोङ्‌मा नु मे़क्‍मासिमा ये़न्,

खामाक्‍मा नु मुदोखाम्‍दोबा ये़न्,

खाॽमित् नु माक्‍सिःङ्‌ग्‍याःप्‍पा ये़न्,

१६ कब्रिङ् फाक्‍मनाबा ये़क्‌यक्‍हाॽरे़ कुसुक्‍पोबा

चङ्‌हिम्‍हाॽरे़ कुदक्‍ले़ङ्‌वाओ थुत्‍थुरिःप्‍पा नु

ते़न्‍धङ्‌गे़न् इक्‍ला लागे़इक्‍पा ये़न् पोङ्‌लो॥

१७ आङ्‌गाॽ मनाहाॽरे़ खुन्‍छिॽ सम्‍धाङ् ये़त्‍तुक्‍खे तारुङ्‌लो,

हे़क्‍क्‍याङ् खे़ङ्‌हाॽ मिक्‍फःम्‍बा हे़क्‍के लाङ्‌मे़घेःक्‍लो,

थेआङ्‌भे़ल्‍ले़ यहवे दाङ्‌बे़ल्‍ले़ कुदक्‍ले़ङ्‌वाओ

खे़ङ्‌हाॽरे़ लायो मे़जोगुआङ् मे़वाॽरो॥

आल्‍ल खुन्‍छिॽ माक्‍खिन् च्‍वाःत् हे़क्‍के नु

खुन्‍छिॽ हिदुःत् थे़ङाःङ्‌हाॽ हि हे़क्‍के से़आङ् ने़रो॥

१८ यहवे दाङ्‌बे़ल्‍ले़ कुसाक्‍के़न् के़बोःक्‍पा ये़न्‍नो

खे़ङ्‌हाॽरे़ खुन्‍छिॽ युप्‍पाःल्‍ले़आङ् ताङ्‌मा मे़सुक्‍तुसिन्‍लो

साम्‍म्‍याङ्‌ङिल्‍ले़आङ् से़ःप्‍मा मे़सुक्‍तुसिन्‍लो॥

खुने़ॽ कुनाहे़म्‍मा मिःल्‍ले़ काक् इक्‍सादिङ्

खाम्‍बेःक्‍मे़न् नु खे़प्‍मो के़युङ्‌बाहाॽ थिक्‍ले़ङ्‌ले़ नुप्‍सुसिरो॥

लायोलाम् हिम्‍मा पेलि

२

कुसिरिङ्‌ममा के़होःप्‍पा मे़न्‍छाम् सुवाङ्‌से,

खिनिॽ सोरिक् चुप्‍से़म्‍मे़ॽओ,

खिनिॽ सोरिक् चुप्‍से़म्‍मे़ॽओ,

२ लायोलाम् हिम्‍मा ये़न्‍निन् चासिप् हे़क्‍के फे़मा तेॽमानुःल्‍ले़ तगि

खासे़न् पोङ्‌मा हेःक्‍मानुःल्‍ले़ तगि,

यहवे दाङ्‌बे़ल्‍ले़ के़दिःप्‍पा कुसाक्‍के़न्‍निन्

खिनिॽ सम्‍धाङ् चुक्‍मानुःल्‍ले़ तगि,

हे़क्‍क्‍याङ् यहवे दाङ्‌बे़ल्‍ले़ साॽरिक् कुसिक्

पोःक्‍मा ये़न्‍निन् खिनिॽ सम्‍धाङ् थामानुःल्‍ले़

तगिए खिनिॽ सोरिक् चुप्‍से़म्‍मे़ॽओ॥

३ यहवे दाङ्‌बे़ल्‍ले़ कुइङ्‌जाङ् के़इःप्‍पा के़नाःप्‍पा

कन् लाजेॽओबा चुङ्‌जिगे़न् नःम्‍नःम्‍बासे,

खिनिॽ खुने़ॽ कोःत्‍ते़म् हक्‍से़म्‍मे़ॽओ॥

साम्‌योनिमान् खिनिॽ कोःत्‍ते़म्‍मे़ॽओ,

चुङ्‌जिगे़न् नःम्‍नःम्‍बा पाःन्‍हाॽ हक्‍से़म्‍मे़ॽओ,

यहवे दाङ्‌बे़ल्‍ले़ कुसाक्‍के़न् पोःक्‍मा ये़न्‍नो

हाग खिनिॽ से़ःप्‍सिङ्‌मादे़न् के़घोसुम्‍बिरो॥

पलिस्‍तिहाॽरे़ खुन्‍छिॽ तक्‍ले़ङ्‌वाओ

४ गाजा ये़क्‌यक्‍किन् चिजि खक्‍खक् पोङ्‌लो,

अस्‍कलोने़न् मुरे़ःक् खारे़ःक् पोङ्‌ङाङ् मे़ले़रुरो॥

ले़न्‍जोःल्‍ले़ अस्‍दोदे़न् कुघाले़म् मे़जोगुरो,

हे़क्‍क्‍याङ् एक्रोने़न् हाॽयाक् मे़आःक्‍खुरो॥

५ तुङ्‌गोदिङ् वरःङ्‌ङिल्‍ले़ कुयाओ के़युङ्‌बा

करेति सुवाङ्‌से, खिनिॽ के़जिःत्‍ते़ के़स्‍ये़ॽइरो!

पलिस्‍तिहाॽरे़ खुन्‍छिॽ लाजेॽ कनाने,

यहवे दाङ्‌बे़ल्‍ले़ कुबाःन्‍जाक्‍किन् के़दक्‍ले़ङ्‌वाओ वाॽरो॥

खुने़ॽ पाःत्‍तुॽ, “आङ्‌गाॽ खे़ने़ॽ खाप्‍पुथ्‍यःङ् मे़ङ्‌ने़रो,

हे़क्‍क्‍याङ् खे़ने़ॽओ आत्‍तिन्‍नाङ् मे़युङ्‌ने़न्‍लो॥”

६ करेतिहाॽ मे़युङ्‌बा वरःङ्‌ङिल्‍ले़ कुयाओबा लाजेःन्,

मे़ल्‍लुक्‍कम्‍बाहाॽरे़ खुन्‍छिॽ लागि वाॽमादे़न् पोङ्‌लो

हे़क्‍क्‍याङ् मे़ल्‍लुक्‍हाॽरे़ लागि चाराम्‍मादे़न् पोङ्‌लो॥

७ खे़न् यहुदा हिम्‍सयङ्‌बा के़हिङ्‌बा के़याःक्‍पाहाॽरे़ लागि पोङ्‌लो,

खे़प्‍मो खे़ङ्‌हाॽरे़ मे़ल्‍लुक् चाराम्‍दे़न् मे़घोसुरो॥

युःन्‍छिक् खे़ङ्‌हाॽ अस्‍कलोनबा हिम्‍हाॽओ मे़इम्‍लो॥

यहवे खुन्‍छिॽ निङ्‌वाॽफुमाङ्‌ङिल्‍ले़

खे़ङ्‌हाॽ ओमे़त्‍तुसि कम्‍ब्राङ् मे़त्‍तुसिरो

खुने़ॽ खे़ङ्‌हाॽ नुॽमादामे़न् याम्‍मो नुःक्‍तु पिरुसिरो॥

मोआब नु अम्‍मोनरे़ खुन्‍छिॽ तक्‍ले़ङ्‌वाओ

८ “मोआबिहाॽरे़ खुन्‍छिॽ वरे़ॽ पाःन्‍निन् नु

आम्‍मोनिहाॽरे़ खुन्‍छिॽ नामे़न्‍छाॽ पाःन्‍निन् खे़प्‍सुङ्‌ङाङ् वाॽरो,

खे़ङ्‌हाॽरे़ आङ्‌गाॽ आमनाहाॽ कुनामे़न्‍छाॽ मे़मे़त्‍तुसिआङ् वाॽरो,

हे़क्‍क्‍याङ् खुन्‍छिॽ लाजेन् तेॽमारे़ लागि यङ्‌मा मे़से़रुसिआङ् वाॽरो॥”

९ कल्‍ले़चोगुल्‍ले़ मुक्‍साम्‍दाङ्‌बा यहवे,

इस्राइलबा निङ्‌वाॽफुमाङ्‌ङिल्‍ले़ उवा चोगुरो,

“आङ्‌गाॽ कुहिङ्‌वे़त् वाॽआबा कुइसिःक्,

से़क्‍खाए मोआबे़न् सदोम हे़क्‍तङ्‌बा पोङ्‌लो

अम्‍मोनिहाॽ गमोरान् हे़क्‍के ताम्‍भुङ् याःन्‍सुङ् नु

युम् के़याक्‍पा पाक्‍लुम्‍लुम्‍बादे़न् पोङ्‌लो,

हे़क्‍क्‍याङ् सदादिङ्‌ले़ लागि चा मे़न्‍नुॽमनाबा लाजेॽ पोङ्‌लो॥

के़वाॽबा के़याःक्‍पा आमनाहाॽरे़ खे़ङ्‌हाॽ मे़नाप्‍तुसिरो,

खे़ब्‍याङ् के़हिङ्‌बा के़याःक्‍पा आङ्‌गाॽ आसुवाङ्‌हाॽरे़

खे़ङ्‌हाॽरे़ खुन्‍छिॽ लाजेन् मे़युक्‍तुरो॥”

१० खे़ङ्‌हाॽरे़ खुन्‍छिॽ आङ्‌दिङ् लॽमे़ल्‍ले़ कुले़क्‌वा

खे़ङ्‌हाॽरे़ हाबा कन् पाःन्‍निन् मे़दुमुरो,

थेआङ्‌भे़ल्‍ले़ खे़ङ्‌हाॽरे़ मुक्‍साम्‍दाङ्‌बा यहवे दाङ्‌बे़ल्‍ले़ कुमनाहाॽ

कुनामे़न्‍छाॽ नु सिदाप् वरे़ॽ मे़मे़त्‍तुसिआङ् वये़रो॥

११ आल्‍ल यहवे दाङ्‌बे़न् खे़ङ्‌हाॽरे़ खुन्‍छिॽ किप्‍मा के़घुबा पोङ्‌लो

खे़ब्‍याङ् खुने़ॽ लाजेॽओबा के़रे़क् माङ्‌हाॽ इरे़म्‍सुसिरो,

के़रे़क् कुया कुयाओबा, सुवाङ्‌हाॽरे़ खुन्‍छिॽ

आप्‍फेक् लाजेॽ थक्‍मा खुने़ॽ माङ्‌से़वा मे़मे़त्‍तुरो॥

कुस नु अस्‍सुररे़ खुन्‍छिॽ तक्‍ले़ङ्‌वाओ

१२ “कुसिसे, खिनिॽआङ् आदाभेःल्‍ले़

के़ज्‍ये़प्‍ति के़से़रिरो,” दाङ्‌बे़ल्‍ले़ पाःत्‍तुरो

१३ खुने़ॽ थाङ्‌गे़त् पिसाङ्‌बे़ल्‍ले़ कुदक्‍ले़ङ्‌वाओ

कुहुक्‍किन् सन्‍छुआङ् अस्‍सुरे़न् मे़क्‍खुरो॥

खुने़ॽ निनबेन् वरे़ङ्‌ले़ङ् चिजि खक्‍खक् नु मुरे़ःक् खे़रे़ःक्

थेआङ् के़होःप्‍पादे़न् हे़क्‍तङ्‌बा कुसे़ङ्‌ग्रा चोगुरो॥

१४ थक्‍सालुप् नु थक्‍सा सुम्, के़रे़क् कुसक्‍मा के़याक्‍पा

परिक् परिक्‍पाहाॽ खे़प्‍मो मे़ने़ मे़इम्‍लो॥

मुरे़ःक् खारे़ःक् थेआङ् के़होःप्‍पादे़न्‍नोबा फक्‍थिःम्‍बा नु

के़अःक्‍पा फक्‍थिःम्‍बे़ल्‍ले़ खे़प्‍मोबा सित्‍लाङ्‌ङो हाप् चोगुरो॥

खे़ङ्‌हाॽ मे़अःक्‍पा इक्‍लाःल्‍ले़ पेधाःप्‍हाॽओलाम् लोःक्‍खुरो,

लाम्‍धाःत्‍हाॽओ लुङ्‌जिगेःक्‍हाॽ नु लुङ्‌घे़ल्‍ले़क्‍हाॽ ने़रो,

पे़रे़म्‍बा साम्‍माङ्‌सिङ् कुदाॽमाहाॽ यःक्‍पे़त् निधाःप्‍लो॥

१५ कङ्‌ग आम्‍भा खे़प्‍मो कुमिङ् के़इङ्‌बाआङ् के़ने़बा ये़क्‌यक्‍किन्‍लो

खे़ल्‍ले़ कुनिङ्‌वाओ अक्‍खेलॽरिक् पाःत्‍तुआङ् वये़रो,

“आङ्‌गाॽ पयम् यम्‍बा, आङ्‌गाॽनुःल्‍ले़ वेॽ हाःत्‍ताङ् होप्‍लो॥”

खे़न् आक्‍तङ्‌बा चिजि खक्‍खक्‍पादे़न् पोःक्‍खे़बे,

ताम्‍भुङ् थक्‍साहाॽरे़ खुन्‍छिॽ लुङ्‌फुक्‍कु पोःक्‍खे़रो॥

खे़त्‍नालाम् के़बोङ्‌बाआङ् के़बेःक्‍पा के़रे़क्‍ले़

कुनामे़न्‍छाॽ मे़मे़त्‍तुर खुन्‍छिॽ हुक्‍चोःक्‍किल्‍ले़ मे़सोःक्‍तुरो॥

यरुसले़ःम्‍मिल्‍ले़ कुलायो नु कुसे़न्‍लप्

३

पिफ्‍युङ् के़जोःक्‍पा, आसुत्‍थोबा नु मे़न्‌वाॽमना

के़जोःक्‍पा ये़क्‌यक्‍किन् चिःत्‍ते़स्‍ये़रो!

२ खे़ल्‍ले़ आत्‍तिन् इङ्‌जाङ्‌ङिन्‍नाङ् मे़इःत्‍तुन् मे़नाःत्‍तुन्‍लो,

खे़ल्‍ले़ आत्‍तिन् हे़न्‍थिम्‍मिन्‍नाङ् मे़दाःक्‍तुन्‍लो॥

खे़ल्‍ले़ यहवे दाङ्‌बे़न् कुनामे़साॽरुन्‍लो,

कुनिङ्‌वाॽफुमाङ्‌ङिल्‍ले़ कुबेसाङ् खे़न् मे़दाने़न्‍लो॥

३ खे़ल्‍ले़ कुसुहाङ्‌युक्‍पाहाॽ के़हुःक्‍पा खिरिङ्‌बा हे़क्‍के मे़लॽरो,

हे़क्‍क्‍याङ् खे़ल्‍ले़ कुयुक्‍साबाहाॽग तानाम् थारिक्

खुन्‍छिॽ सानाःत्‍तिन् थेआङ् मे़न्‍नम्‍मनाबा युःन्‍छिक्‍पा पराबा हे़क्‍तङ्‌बा मे़जोःक्‍लो॥

४ खे़ल्‍ले़ कुमाङ्‌निङ्‌वाॽपान् के़बाःप्‍पाहाॽ निङ्‌वाॽ तादा पान् के़ले़ङ्‌बा मे़जोःक्‍लो,

खे़ङ्‌हाॽ इङ्‌ले़क् के़जोःक्‍पा मनासिरो॥

खे़ल्‍ले़ कुनिङ्‌वाॽफुसाम्‍बाहाॽरे़ सेसेदे़न्‍निन् मे़जिःन्‍दुरो,

हे़क्‍क्‍याङ् खे़ङ्‌हाॽरे़ साम्‌योथिम् इङ्‌जाङ्‌ङिन् फे़त्‍मे़लाःन्‍दुरो॥

५ खे़ल्‍ले़ कुलुम्‍मो के़युङ्‌बा यहवे दाङ्‌बे़न् साम्‌योबा चोक्‍लो,

खुने़ॽ थे़माआङ् मे़न्‌वाॽमनाबा मे़जोगुन्‍लो॥

खुने़ॽ थिक्‌याःन्‍धक्‍मा खुने़ॽ तानाम् थक्‍मा मे़म्‍भेःन्‍ने़

कुदोःप्‍मा खासे़न् ओसेःन्‍धाङ् चोगुरो,

हे़क्‍केसाङ् लायोबा मनान् सिरिङ् मे़मने़न्‍लो॥

६ “आङ्‌गाॽ मे़न्‍छाम् सुवाङ्‌हाॽ मे़क्‍खुङ्‌सिङ्‌ङाङ् वाॽआरो,

खे़ङ्‌हाॽरे़ खुन्‍छिॽ माराम्‍हाॽ मना मे़ःन्‍नेबा चोगुङ्‌ङाङ् ने़रो,

खे़प्‍मो आत्‍तिन्‍हाॽआङ् लाङ्‌मे़ङ्‌घेःक्‍ने़न्‍लो॥

खे़ङ्‌हाॽरे़ खुन्‍छिॽ ये़क्‌यक्‍हाॽ खाप्‍पुथ्‍यःङ् पोःक्‍खे़आङ् ने़रो,

खे़प्‍मो हाःत्‍ताङ् मे़न्‌युङ्‌ने़न्‍लो॥

७ आङ्‌गाॽ ये़क्‌यक्‍किन् अक्‍खे़ मे़त्‍तुङ्‌लो,

‘से़क्‍खासाङ् खे़ने़ॽ आङ्‌गाॽ के़गित्‍तार पोङ्‌लो,

आङ्‌गाॽ आहे़न्‍थिम्‍मिन् के़दाःक्‍तुर पोङ्‌लो॥

खे़ब्‍याङ् खे़ने़ॽ कुयुक्‍नान् मे़मे़क्‍ने़न्‍लो,

हे़क्‍क्‍याङ् आङ्‌गाॽ के़रे़क् आघुम्‍दिङ्‌हाॽ

खे़ने़ॽ के़सम्‍धाङ् मे़जुक्‍ने़न्‍लो॥’

कर के़रे़क् फे़त्‍लाॽमा इसेःङ्‌बा याःम्‍बक्‍हाॽ चोःक्‍मारे़ लागि

खे़ङ्‌हाॽ आल्‍लसाङ् यरिक् खुन्‍छिॽ सिक्‍समे़रो॥”

८ यहवे दाङ्‌बे़ल्‍ले़ अक्‍खेलॽरिक् उवा चोगुरो,

“खे़ल्‍ले़ चोगुल्‍ले़ खिनिॽ आहाङ्‌घे़म्‍मे़ॽओ

थिक्‌यान् आङ्‌गाॽ पोःक्‍कारो॥

मे़न्‍छाम् सुवाङ्‌हाॽ फुङ्‌मासि नु हाङ्‌जुम्‍हाॽ सुम्‍मासिरे़ लागि

हे़क्‍क्‍याङ् खे़ङ्‌हाॽ सम्‍धाङ् मि हे़क्‍तङ्‌बा आसाक्‍के़न्‍निन् थामारे़ लागि

आङ्‌गाॽ निङ्‌वाॽ निःन्‍धो चोगुङ्‌ङाङ् वाॽरो,

के़रे़क् इक्‍सादिङ् खाम्‍बेःक्‍मान् आङ्‌गाॽ

आनागे़हे़म्‍बा मिःल्‍ले़ खाप्‍पुथ्‍यःङ् पोङ्‌लो॥

९ “खे़न् ये़म्‍मो आङ्‌गाॽ लाजेॽ लाजेॽओबा

मनाहाॽरे़ खुन्‍छिॽ मुरान् सुत्‍थो चोगुङ्‌लो,

खे़ब्‍याङ् खे़ङ्‌हाॽ के़रे़क्‍ले़ यहवे दाङ्‌बे़ल्‍ले़

कुमिङ्‌ङो पेलिगे़न् तुवा मे़जोगुररो

हे़क्‍क्‍याङ् फक्‍ताङ् नु फक्‍ताङ् मे़दङ्‌घुआङ्

खुने़ॽ कुसे़वा याःम्‍बक् मे़जोगुररो॥

१० कुसबा वहःङ्‌हाॽ नाहाङ्‌दाङ्‌लाम् आङ्‌गाॽ

माङ्‌से़वा के़मे़प्‍पा, फुत्‍छिङ्‌ज्‍याङ् के़बोङ्‌बा

आमनाहाॽरे़ हुक्‌वा याङ्‌हाॽ आङ्‌गाॽओ मे़दारुरो॥

११ खे़ल्‍ले़ याःन्‍दिक् आङ्‌गाॽ ले़प्‍माङ् के़जोगुम्‍बा

खिनिॽ के़रे़क् फे़न्‌याःम्‍बक्‍किल्‍ले़ चोगुल्‍ले़

खिनिॽ नारा सिरेःप् लॽमा मे़बोङ्‌ने़न्‍लो॥

थेआङ्‌भे़ल्‍ले़ खे़न् ये़म्‍मो खुन्‍छिॽ आङ्‌दिङ् लॽमाओ के़सःप्‍पाहाॽ

आङ्‌गाॽ कन् ये़क्‌यक् लुम्‍मोलाम् लःत्‍तुङ्‌देसुङ्‌सिङ्‌लो॥

आङ्‌गाॽ आसेसे कोःक्‍माओ याम्‍मो आभे़ल्‍ले़आङ्

खिनिॽ याम्‍मो यम्‍बा के़हे़न्‍छिङ्‌बा के़म्‍बोःक्‍खिन्‍लो॥

१२ कर खिनिॽ लुम्‍मो चुङ्‌जिगे़न् नःम्‍नःम्‍बा नु

याङ्‌गे़साॽबा मनाहाॽ आङ्‌गाॽ ले़रुङ् थाङ्‌सिङ्‌लो

खे़ङ्‌हाॽरे़ यहवे दाङ्‌बे़ल्‍ले़ कुमिङ्‌ङो निङ्‌वाॽ मे़युक्‍खुरो॥

१३ इस्राइलबा के़दाङ्‌बा के़याःक्‍पा मनाहाॽरे़

थे़माआङ् याःम्‍बक् मे़म्‍भेःन्‍दुन्‍लो॥

खे़ङ्‌हाॽरे़ मे़न्‌वाॽमना पान् मे़म्‍बाःत्‍तुन्‍लो,

खुन्‍छिॽ मुराओ इङ्‌ले़क् पाःन्‍नाङ् खोमे़दे़त्‍ने़न्‍लो,

खे़ङ्‌हाॽरे़ मे़ज मे़धुआङ् मे़ले़ङ्‌ङाङ् मे़ने़रो,

हे़क्‍क्‍याङ् खे़ङ्‌हाॽ हाःत्‍ले़आङ् यङ्‌मा मे़से़रुसिन्‍लो॥”

निङ्‌वाॽ तामा साम्‍लो

१४ सियोनरे़ कुस्‍सा मे़न्‍छुमाए, साम्‍लोरे़ॽओ!

इस्राइलए, यम्‍बा इक्‍लाओ अःक्‍ते़ॽओ!

यरुसले़ःम्‍मिल्‍ले़ कुस्‍सा मे़न्‍छुमाए, सःत्‍ते़ॽओ

हे़क्‍क्‍याङ् के़रे़क् के़सिक्‍लुङ्‌मे़ल्‍ले़ ये़ये़ लॽरे़ॽओ!

१५ खिनिॽ खुम्‍दिङ्‌ङिन् यहवे दाङ्‌बे़ल्‍ले़ खे़त्‍तुआङ् वाॽरो,

खिनिॽ निङ्‌मिहाॽ पाङ्‌घुदेसुसिआङ् वाॽरो॥

यहवे दाङ्‌बा, इस्राइलबा हाङ्‌ङिन्, खिनिॽनु वाॽरो,

आल्‍लआङ्‌धो याम्‍मो आभे़ल्‍ले़आङ् आत्‍तिन्

ताप्‍फे़ःम्‍बा पाःन्‍नोआङ् किमा मे़बोङ्‌ने़न्‍लो॥

१६ खे़न् ये़न्‍नो खे़ङ्‌हाॽरे़ यरुसले़ःम्‍मिन् अक्‍खे मे़मे़त्‍तुरो,

“सियोनए, खे़ने़ॽ मे़गिसे़न्‍ने़ॽओ,

खे़ने़ॽ के़हुक्‍हाॽ ले़ब्‍जुजुबा मे़बोङ्‌ने़न्‍लरो॥

१७ यहवे दाङ्‌बा के़निङ्‌वाॽफुमाङ्‌ङिन् खे़ने़ॽनु वाॽरो,

खुने़ॽ खे़ने़ॽ से़ःप्‍मारे़ लागि मुक्‍साम् कत्‍तुरो॥

खुने़ॽ खे़ने़ॽनु साॽरिक् कुनिङ्‌वाॽ तारो,

खुने़ॽ लुङ्‌माॽ के़दुक्‍काङ् चिजि ये़म्‌ये़म् के़जोःक्‍लो,

खे़ने़ॽ के़याःम्‍बेओ सःत्‍ताङ् खे़ने़ॽ साम्‍गे़मे़त्‍लो॥

१८ “युक्‍तिङ् के़बोङ्‌बा तङ्‌नाम्‍हाॽओ पेःक्‍मा मे़न्‍छुक्‍मनाबाआङ्

मे़रिङ् के़धक्‍पाहाॽ आङ्‌गाॽ फुक्‍खुङ्‌सिङ्‌लो,

आल्‍लआङ्‌धो खिनिॽ सिरिङ्‌ममा मे़बोङ्‌ने़न्‍लो॥

१९ ओमे़त्‍ते़म्‍मे़ॽ, खे़न् ये़म्‍मो खे़ने़ॽ तुक्‍खे के़जाःप्‍पाहाॽ के़रे़क् खुम्‍दिङ् पिरुङ्‌सिङ्‌लो,

आङ्‌गाॽ कुलाङ् के़सक्‍पाहाॽ नाङुङ्‌सिङ्‌लो,

हे़क्‍क्‍याङ् फुत्‍छिङ्‌ज्‍याङ् के़बोङ्‌बाहाॽ फुक्‍खुङ्‌सिङ्‌लो॥

सिरिङ्‌मसे़ मे़देॽरुसिबा के़रे़क् लाजेॽहाॽओ

आङ्‌गाॽ खे़ङ्‌हाॽ खुन्‍छिॽ नाराफोमा नु

मिङ्‌सो थाङ्‌सो पिरुङ्‌सिङ्‌लो॥

२० खे़न् ये़म्‍मो आङ्‌गाॽ खिनिॽ फुङ्‌निङ्‌लो,

खम्‍भ्‍याङ् खे़न् ये़म्‍मो आङ्‌गाॽ हिम्‍मो ताःत्‍निङ्‌लो॥

आल्‍ल आङ्‌गाॽ खिनिॽ नुॽमादामाहाॽ

खिनिॽ मिक् तगिए नुःक्‍तुङ् तारुङ्‌लो,

खे़ब्‍याङ् इक्‍सादिङ् खाम्‍बेःक्‍मोबा मनाहाॽरे़ खुन्‍छिॽ लुम्‍मो

खिनिॽ मिङ्‌सो थाङ्‌सो नु नारा फोसुङ् पिनिङ्‌लो,”

यहवे दाङ्‌बे़ल्‍ले़ पाःत्‍तुरो॥

हाग्‍गैरे़ कुसाप्‍पन्

साप्‍पन् निसुम्

ख्रिस्‍ते़न् सावाःन्‍छिङ्‌मानुःल्‍ले़ ५२० तङ्‌बे तगि माङ्‌निङ्‌वाॽपान् के़बाःप्‍पा हाग्‍गैःल्‍ले़ यहवे दाङ्‌बालाम् खोसुबा ताङ्‌बदाङ्‌बा ताॽजे़ङ् पाःन्‍सुम्‍हाॽ कन् साप्‍पन्‍नो पत्॥ इस्राइलिहाॽ वेॽ लाजेॽओ मे़दे़म्‍सु मे़देॽरुसिबालाम् आबाङे खुन्‍छिॽ लाजेॽओ मे़नुःक्‍खे़ मे़ये़ हे़क्‍क्‍याङ् कुभा तङ्‌बे यरुसले़ःम्‍मो हिम्‍धाःङ् मे़जोगुआङ् मे़युङे़र मे़वये़॥ कर माङ्‌हिम्‍मिङ्‌ग आल्‍लसाङ् लुःन्‍दे़आङ् ने़स्‍से़॥

कन् इङ्‌घङ्‌ङिल्‍ले़ इस्राइलबा लाम्‍लोबाहाॽ माङ्‌हिम्‍मिन् याम्‍मो चोःक्‍मा पाङ्‌घुसि॥ हे़क्‍क्‍याङ् लत्‍छा याम्‍मो कुसङ् चोगुसिबा सेसे सुवाङ्‌हाॽरे़ लागि के़दाबा ये़म्‍मो नुॽमादामा नु सनारुङ् तारो फाॽआङ् निङ्‌वाॽफुमाङ्‌ङिल्‍ले़ माङ्‌हुप् चोगु पिरुसिरो॥

ताङ्‌बा थामिङ्

माङ्‌हिम्‍मिन् याम्‍मो चोःक्‍मा इङ्‌जाङ् १:१-१५

हाङ्‌हाङ् लॽमा नु निङ्‌साङ् चोःक्‍मा इङ्‌घङ् २:१-२३

हाग्‍गैरे़ कुसाप्‍पन्

यहवे दाङ्‌बे़ल्‍ले़ माङ्‌हिम्‍मिन् याम्‍मो चोःक्‍मा इङ्‌जाङ् चोगु

१

दारा हाङ्‌ङिल्‍ले़ हाङ्‌युक् चोगुबा निसिगेक्‍पा तङ्‌बे, तुक्‍सिगेक्‍पा ला थिक्‍सिगेक्‍पा ये़न्‍नोa, यहवे दाङ्‌बे़ल्‍ले़ कन् कुइङ्‌घङ्‌ङिन् माङ्‌निङ्‌वाॽपान् के़बाःप्‍पा हाग्‍गैलाम् साल्‍तिएलरे़ कुस्‍सा यहुदाबा हाङ्‌युक्‍पा यरुबाबेलओ नु यहोसादाकरे़ कुस्‍सा तुम् निङ्‌वाॽफुसाम्‍बा यहोसुओ के़रे़रो॥

२ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “कन् मनाहाॽरे़ मे़बाःत्‍तुॽ, ‘यहवे दाङ्‌बे़ल्‍ले़ कुहिम् चोःक्‍मा ये़म्‍मिन् आल्‍लसाङ् मे़न्‍दाए वाॽरो॥’”

३ खे़ब्‍याङ् यहवे दाङ्‌बे़ल्‍ले़ कन् इङ्‌घङ्‌ङिन् माङ्‌निङ्‌वाॽपान् के़बाःप्‍पा हाग्‍गैलाम्‍बा के़रे़–

४ “कन् माङ्‌हिम्‍मिन् लुःम्‍माघे़प्‍मा चोःक्‍पा के़निसुम्‍साङ् थे खिनिॽ कुभुङ् लक्‍मनाबा सिङ्‌हाॽरे़ के़घे़म्‍सिङ्‌बा चोःक्‍मनाबा हिम्‍हाॽओ युङ्‌मा कन् खिनिॽ ये़म्‍बि?”

५ आल्‍ल मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “खिनिॽ आप्‍फेक् आप्‍फेक् ये़प्‍ले़क्‍हाॽओ सिङ्‌सिङ्‌ङाङ् निङ्‌वाॽ हे़त्‍तासिम्‍मे़ॽ॥

६ खिनिॽ लेःप्‍माग यरिक् के़लेःत्‍तुम्‍माङ् ने़रो, कर चबे़ःत्‍छिक्‍लक् के़सुप्‍सुम्‍माङ् युङ्‌ॽ॥ खिनिॽ चामाग के़जाम्, कर आभे़ल्‍ले़आङ् के़ङ्‌घासिन्‌ॽ॥ खिनिॽ थुङ्‌माग के़धुङुम्‌ॽ, कर आभे़ल्‍ले़आङ् खिनिॽ वामिःक्‍मा मे़जिप्‍तुन्‌ॽ॥ खिनिॽ चाङ्‌ग के़जाक्‍खुम्‌ॽ, कर के़ङ्‌गोसिन्‌ॽ॥ खिनिॽ याःम्‍बक् के़जोगुम्‍माङ् निम्‌याक् के़धगुम्‌ॽ, कर के़हङ्‌बा सुक्‌वाहाॽओ के़याक्‍तुम्‌ॽ॥”

७ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “खिनिॽ आप्‍फेक् आप्‍फेक् ये़प्‍ले़क्‍हाॽओ सिङ्‌सिङ्‌ङाङ् निङ्‌वाॽ हे़त्‍तासिम्‍मे़ॽ॥

८ कोःक्‍मा फाङ्‌जङ् थे़गु माङ्‌वाहाॽओ पेगे़म्‍मे़ॽ हे़क्‍क्‍याङ् सिङ्‌हाॽ युरे़म्‍मे़ॽआङ् हिम् चोगे़म्‍मे़ॽ, हे़क्‍केलॽरिक् आङ्‌गाॽ खे़प्‍मो युङ्‌मा सुक्‍कार हे़क्‍क्‍याङ् आमिङ्‌सो आधाङ्‌सो पोङ्‌ल,” यहवे दाङ्‌बे़ल्‍ले़ पाःत्‍तुॽ॥

९ “खिनिॽ यरिक् कुजा सुम्‍मा निङ्‌वाॽ के़जोगुम्, कर ओमे़त्‍ते़म्‍मे़ॽ, चबे़ःत्‍छिक्‍लक् पोःक्‍खे़॥ हिम्‍मो खिनिॽ के़दारुम्‍बान् आङ्‌गाॽ मुःत्‍तुङ्‌ङाङ् सुरिःत्‍तो फे़सुङ्‌दे़सुङ्॥ थेआङ्‌बे?” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥ “थेआङ्‌भे़ल्‍ले़ आङ्‌गाॽ आहिम्‍मिन् लुःन्‍दे़बेआङ् नेरो, कर खिनिॽग के़रे़क् आप्‍फेक् आप्‍फेक् हिम्‍मो सिॽमे़न्‍छिॽ के़यागिॽ॥

१० कल्‍ले़चोगुल्‍ले़ ताङ्‌साङ्‌बे़ल्‍ले़ सेःक्‌वा थामा थेःक्‍तु हे़क्‍क्‍याङ् इक्‍सादिङ् खाम्‍बेःक्‍मे़ल्‍ले़ पोगुगे़न् कुजा थोःक्‍मा साक्‍तुआङ् ने़रो॥

११ आङ्‌गाॽ इक्‍ताप्‍हाॽओ नु कोःक्‍मा फाङ्‌जङ् थे़गु माङ्‌वाहाॽओ, पोगुगे़न् कुजा नु कुबोक् चे़ल्‍ले़क्‍सेॽ थिओ, निःङ्‌गेॽओ हे़क्‍क्‍याङ् खाम्‍बेःक्‍मो के़धोःक्‍पा के़रे़क्‍को, मनाहाॽओ, हिङ्‌मनाबा थक्‍साहाॽओ नु खिनिॽ हुक्‍किल्‍ले़ स्‍याङ्‌मे़न्‍दाङ् के़जोगुम्‍बा के़रे़क् याःम्‍बक्‍हाॽओ साक्‌वान् पोगे़र चोगुङ्‌ङाङ् वाॽरो॥”

यहवे दाङ्‌बे़ल्‍ले़ कुइङ्‌जाङ्‌ङिन् मनाहाॽरे़ मे़इःत्‍तु मे़नाःत्‍तु

१२ खे़ब्‍याङ् यहवे दाङ्‌बा खे़ङ्‌हाॽरे़ खुन्‍छिॽ निङ्‌वाॽफुमाङ्‌ङिल्‍ले़ हाग्‍गैन् पाङ्‌घुबाल्‍ले़ चोगुल्‍ले़, सालतिएलरे़ कुस्‍सा यरुबाबेल, यहोसादाकरे़ कुस्‍सा तुम् निङ्‌वाॽफुसाम्‍बा यहोसुन् नु के़वाॽबा के़याःक्‍पा के़रे़क् मनाहाॽरे़आङ् यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुइक्‍लान् हे़क्‍क्‍याङ् माङ्‌निङ्‌वाॽपान् के़बाःप्‍पा हाग्‍गैःल्‍ले़ कुइङ्‌घङ्‌ङिन् मे़इःत्‍तु मे़नाःत्‍तु॥ खम्‍भ्‍याङ् मनाहाॽ यहवे दाङ्‌बे़न्‍नु मे़गिसे़रो॥

१३ खे़ब्‍याङ् यहवे दाङ्‌बे़ल्‍ले़ कुइङ्‌घङ्‌साबा हाग्‍गैःल्‍ले़ यहवे दाङ्‌बे़ल्‍ले़ कन् कुइङ्‌घङ्‌ङिन् मनाहाॽ मे़त्‍तुसि– “आङ्‌गाॽ खिनिॽनु सोरिक् वाॽआ,” यहवे दाङ्‌बे़ल्‍ले़ पाःत्‍तुॽ॥

१४ कल्‍ले़चोगुल्‍ले़ यहवे दाङ्‌बे़ल्‍ले़ सालतिएलरे़ कुस्‍सा यहुदाबा हाङ्‌युक्‍पा यरुबाबेले़न् नु यहोसादाकरे़ कुस्‍सा तुम् निङ्‌वाॽफुसाम्‍बा यहोसुन् हे़क्‍क्‍याङ् के़वाॽबा के़याःक्‍पा मनाहाॽ खुन्‍छिॽ सिक्‍समे़र याःन्‍दुसि॥ खे़ङ्‌हाॽ मे़भे़रे़आङ् मुक्‍साम्‍दाङ्‌बा यहवे दाङ्‌बा खुन्‍छिॽ निङ्‌वाॽफुमाङ्‌ङिल्‍ले़ कुहिम्‍मो याःम्‍बक् चोःक्‍मा मे़हेःक्‍ते़॥

१५ दारा हाङ्‌ङिल्‍ले़ हाङ्‌युक् चोगुबा निसिगेक्‍पा तङ्‌बे, तुक्‍सिगेक्‍पा ला निबोङ्‌ङाङ् लिसिगेक्‍पा ये़न्‍नोb खे़ङ्‌हाॽरे़ याःम्‍बक् चोःक्‍मा मे़हेःक्‍तुरो॥

a 

१:१ कन् २९ अगस्‍त ५२० नाजिरि तङ्‌बे तगि वये़॥

b 

१:१५ कन् २१ सेप्‍तेम्‍बर ५२० नाजिरि तङ्‌बे तगि वये़॥

कुसङ् माङ्‌हिम्‍मिल्‍ले़ कुहाङ्‌वा कुमाङ्‌वा

२

नुसिगेक्‍पा ला के़रे़बा निबोङ्‌ङाङ् थिक्‍सिगेक्‍पा ये़न्‍नोa यहवे दाङ्‌बे़ल्‍ले़ कन् कुइङ्‌घङ्‌ङिन् माङ्‌निङ्‌वाॽपान् के़बाःप्‍पा हाग्‍गैओ के़रे़रो–

२ “सालतिएलरे़ कुस्‍सा यहुदाबा हाङ्‌युक्‍पा यरुबाबेले़न् नु यहोसादाकरे़ कुस्‍सा तुम् निङ्‌वाॽफुसाम्‍बा यहोसुन् हे़क्‍क्‍याङ् के़वाॽबा के़याःक्‍पा मनाहाॽ खे़ने़ॽ अक्‍खे मे़त्‍ते़से़ॽ॥

३ खे़ङ्‌हाॽ सेःन्‍दोसे़से़ॽ, ‘खे़न् हिम्‍मे़ल्‍ले़न् तगिबा मिमिदिङ्‌ङिन् के़निबाआङ् के़वाॽबा कुभा खिनिॽ लुम्‍मोलाम् आल्‍ल के़याःक्‍तिआङ् के़वयिबि? खिनिॽ आल्‍लो कन् आक्‍तङ्‌बा के़निसुम्‍बे? थे खिनिॽ मिक्‍साओ कङ्‌ग थे़माआङ् मे़ःन् हे़क्‍के लॽबि?’

४ कर आल्‍ल यहवे दाङ्‌बे़ल्‍ले़ पाःत्‍तुॽ, ‘यरुबाबेलए, आःन्‍छिङ्‌ङे़ॽ, हे़क्‍क्‍याङ् यहोसादाकरे़ कुस्‍सा तुम् निङ्‌वाॽफुसाम्‍बा यहोसुए, हाङ्‌हाङ् मे़त्‍छिङ्‌ङे़ॽ॥ लाजेॽओबा के़रे़क् मनासे, हाङ्‌हाङ् लॽरे़म्‍मे़ॽ, याःम्‍बक् चोःक्‍मा हेःक्‍ते़म्‍मे़ॽ॥ थेआङ्‌भे़ल्‍ले़ आङ्‌गाॽ खिनिॽनु वाॽआ’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

५ ‘मिस्र लाजेॽलाम् खिनिॽ के़लःन्‍दि के़धाङ्‌ङिल्‍ले़ आङ्‌गाॽ खिनिॽनु चोगुङ्‌बा माङ्‌हुप्‍पिन् हाबा कन्‍लो, आङ्‌गाॽ आयाम्‍साम्‍मिन् खिनिॽनु सोरिक् वाॽरो॥ खिनिॽ मे़गिसे़म्‍मिन्‍ने़ॽओ॥’

६ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– ‘आल्‍ल सप्‍मा एगाङ्‌ङाङ् आङ्‌गाॽ ताङ्‌साङ्‌बान्, इक्‍सादिङ् खाम्‍बेःक्‍मान्, वरःङ्‌ङिन् नु कुसे़ङ्‌ग्रा खाम्‍मिन् यक्‍खुङ्‌ॽ॥

७ आङ्‌गाॽ के़रे़क् मे़न्‍छाम् सुवाङ्‌हाॽ यक्‍खुङ्‌सिङ्‌ॽ, हे़क्‍क्‍याङ् निङ्‌वाॽ मे़जोगुबा पाःन्‍हाॽ नु के़रे़क् मे़न्‍छाम् सुवाङ्‌बा मनाहाॽ मे़दारो, हे़क्‍क्‍याङ् आङ्‌गाॽ कन् हिम्‍मिन् मिमिदिङ्‌ङिल्‍ले़ सधे़क् थिम्‍सुङ्‌ॽ’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

८ ‘युप्‍पान् आङ्‌गाॽइन्‍नेरो, हे़क्‍क्‍याङ् साम्‍म्‍याङ्‌ङिन्‍नाङ् आङ्‌गाॽइन्‍ने़रो,’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

९ ‘कन् हिम्‍मिल्‍ले़न् एगाङ्‌बा मिमिदिङ्‌ङिन् तगिबान्‍नुःल्‍ले़ आल्‍लसाङ् यरिक् पोःङ्‌ॽ,’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥ ‘हे़क्‍क्‍याङ् कन् ते़न्‍नो आङ्‌गाॽ नुॽमादामा सनारुङ् पोङ्‌ल चोगुङ्‌ॽ,’ मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुरो॥”

आसुत्‍थो के़बोङ्‌बा मनाहाॽरे़ लागि मुॽइसाम्

१० दारा हाङ्‌ङिल्‍ले़ हाङ्‌युक् चोगुबा निसिगेक्‍पा तङ्‌बे, फाङ्‌सिगेक्‍पा ला के़रे़बा निबोङ्‌ङाङ् लिसिगेक्‍पा ये़न्‍नोb यहवे दाङ्‌बे़ल्‍ले़ कन् कुइङ्‌घङ्‌ङिन् माङ्‌निङ्‌वाॽपान् के़बाःप्‍पा हाग्‍गैओ के़रे़रो–

११ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, ‘साम्‌योथिम् इङ्‌जाङ्‌ङिल्‍ले़ थे पाःत्‍तुॽ निङ्‌वाॽफुसाम्‍बाहाॽ सेःन्‍दोसे़से़ॽ॥

१२ कुभा लत्‍छा मनारे़ तोःम्‍मनाबा सान् कुजाङ्‌ङो इभुत्‍तुआङ् कत्‍तुॽ हे़क्‍क्‍याङ् खे़ल्‍ले़ कुयाःल्‍ले़ कुभा खरे़ःङ्, सामे़क्‌वा, चे़ल्‍ले़क्‍सेॽ थि, निःङ्‌गेॽ इग्र वेॽ कुभा कुजाहाॽ सुसुने़भग्र थे खे़न् सेसे पोङ्‌बि?’”

निङ्‌वाॽफुसाम्‍बाहाॽरे़ नुगप् मे़बिरुआङ् मे़मे़त्‍तु, “मे़बोङ्‌ने़न्‍लो॥”

१३ खे़ब्‍याङ् हाग्‍गैःल्‍ले़ खे़ङ्‌हाॽ सेःन्‍दोसुसि, “चे के़सुबाआङ् आसुत्‍थो के़बोङ्‌बा मनाःल्‍ले़ अक्‍तङ्‌बा कुभा कुजाहाॽ सुसुने़भग्र थे खे़न् आसुत्‍थो पोङ्‌बि?”

खे़न् निङ्‌वाॽफुसाम्‍बाहाॽरे़ नुगप् मे़बिरुआङ् मे़मे़त्‍तु, “खे़ङ्‌ग आसुत्‍थो पोङ्‌लो॥”

१४ खे़ब्‍याङ् हाग्‍गैःल्‍ले़ खे़ङ्‌हाॽ मे़त्‍तुसि, “‘आङ्‌गाॽ आनिमो कन् मे़न्‍छाम् सुवाङ्‌बा मनाहाॽआङ् आसुत्‍थोए मे़जोःक्‍लो,’ यहवे दाङ्‌बे़ल्‍ले़ उवा चोगुॽ॥ ‘कन्‍हाॽरे़ थे़मा मे़जोगुॽ हे़क्‍क्‍याङ् थे़मा मे़दोन्‍दुॽ, खे़न् आसुत्‍थो पोःङ्‌ॽ॥

१५ निङ्‌वाॽ हे़त्‍तासिम्‍मे़ॽ, आइन्‍नाङ्‌धो कन् पाःन्‍निन् नुरिक्‍काङ् निङ्‌वाॽ इःत्‍ते़म्‍मे़ॽ॥ यहवे दाङ्‌बे़ल्‍ले़ कुहिम् के़जोगुम्‍मिल्‍ले़ लुङ्‌ङिल्‍ले़ कुसम्‍धाङ् लुङ् ने़मानुःल्‍ले़ तगि आक्‍तङ्‌बा ये़म् वये़ निङ्‌वाॽ इःत्‍ते़म्‍मे़ॽ॥

१६ खे़न् ये़न्‍नो निबोङ् पक्‌वा कुजा लासे़ के़दाबे़ल्‍ले़ थिबोङ् पक्‌वारक् खोसुआङ् वये़॥ चे़ल्‍ले़क्‍सेॽ एःम्‍मादे़न्‍लाम् ङाबोङ् कुःन्‍दा चे़ल्‍ले़क्‍सेॽ थि लःत्‍छे़ के़दाबे़ल्‍ले़ निबोङ् कुःन्‍दारक् खोसुआङ् वये़॥

१७ आङ्‌गाॽ खिनिॽ हुक्‍किल्‍ले़ के़जोगुम्‍बा के़रे़क् याःम्‍बक्‍हाॽ मे़न्‍नुॽमनाबा के़जोःक्‍पा, सुक्‍नाःम्‍बा के़धॽबा नु फःन्‍निल्‍ले़ हिप्‍तुर याःन्‍दुङ्, हे़क्‍केसाङ् खिनिॽ आङ्‌गाॽ ले़प्‍माङ् के़न्‍नुःक्‍खिन्’ फाआङ् यहवे दाङ्‌बे़ल्‍ले़ पाःत्‍तुॽ॥

१८ “आइन्‍बा ये़न्‍नाङ्‌धो, यहवे दाङ्‌बे़ल्‍ले़ कुहिम्‍मिल्‍ले़ कुबुङ् मे़युक्‍खुआङ् वये़बा ये़न्, फाङ्‌सिगेक्‍पा लाओबा निबोङ्‌ङाङ् लिसिगेक्‍पा ये़न्‍निन्c नुरिक्‍काङ् निङ्‌वाॽ इःत्‍ते़म्‍मे़ॽ॥

१९ थे चाधाःङ्‌ङो कुलिःम्‍बा आल्‍लसाङ् याःक्‍ते़आङ् याक्‍पि? चे़ल्‍ले़क्‍सेॽइल्‍ले़ कुइवाःत्, पःत्‍छेल्‍ले़ कुबुङ्, फुॽले़सेॽ नु चैतुने़ल्‍ले़ कुबुङ्‌हाॽ आल्‍लसाङ् कुजाॽ मे़न्‍धोःक्‍के युङ्॥ कर आइन्‍बा ये़न्‍नाङ्‌धो आङ्‌गाॽ खिनिॽ हाङ्‌वागे़न् मुॽइसाम् पिनिङ्‌लो॥”

यरुबाबेलरे़ कुलागि यहवे दाङ्‌बे़ल्‍ले़ कुमाङ्‌हुप्

२० हे़क्‍क्‍याङ् हाबा खे़न् फाङ्‌सिगेक्‍पा ला निबोङ्‌ङाङ् लिसिगेक्‍पा ये़न्‍नो निसिगेक्‍पाले़ङ् यहवे दाङ्‌बे़ल्‍ले़ कुइङ्‌घङ्‌ङिन् हाग्‍गैओ के़रे़रो–

२१ “‘आङ्‌गाॽ तरःङ्‌गे़न् ताङ्‌साङ् नु इक्‍सादिङ् खाम्‍बेःक्‍मान् यक्‍खुङ् फाॽआङ् यहुदाबा हाङ्‌युक्‍पा यरुबाबेले़न् मे़त्‍ते़ॽ॥

२२ आङ्‌गाॽ हाङ्‌युक्‍नान् चिल्‍ले़क् ले़क्‍खुङ्‌ॽ हे़क्‍क्‍याङ् वेॽ लाजेॽ हाङ्‌जुम्‍हाॽओबा मुक्‍साम्‍मिन् मे़क्‍खुङ्॥ आङ्‌गाॽ अन्‍लाधाहाॽ नु खे़प्‍मो लाङ्‌गे़घेःक्‍पाहाॽ खत्‍त्रे़क् ले़क्‍खुङ्‌सिङ्‌ॽ॥ अन्‍हाॽ नु अन्‍गे़लोङ्‌बाहाॽ ताभेःल्‍ले़ आबाङे मे़ज्‍ये़प्‍सिङ् मे़से़त्‍छिङ्‌ॽ॥’

२३ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, ‘खे़ल्‍ले़ याःन्‍दिक्, सालतिएलरे़ कुस्‍सा आङ्‌गाॽ आसे़वारोबा यरुबाबेलए, आङ्‌गाॽ खे़ने़ॽ एःप्‍साप् युक्‍मनाबा स्‍वागेप्d हे़क्‍तङ्‌बा चोःक्‍ने़रो, थेआङ्‌भे़ल्‍ले़ आङ्‌गाॽ खे़ने़ॽ सेःक्‍ने़आङ् वाॽरो॥’ मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुरो॥”

a 

२:१ कन् ये़न्‍निन् १७ अक्‍तोबर ५२० नाजिरि तङ्‌बे तगि वये़॥

b 

२:१० कन् ये़न्‍निन् १८ दिसेम्‍बर ५२० नाजिरि तङ्‌बे तगि वये़॥

c 

२:१८ कन् ये़न्‍निन् १८ दिसेम्‍बर ५२० नाजिरि तङ्‌बे तगि वये़॥

d 

२:२३ एःप्‍साप् युक्‍मनाबा स्‍वागेप् फाॽइन् हाङ्‌ङिल्‍ले़ कुयुक् मिक्‍सेःन्‍लो॥ एस्‍तर ८:८

जकरियाःल्‍ले़ कुसाप्‍पन्

साप्‍पन् निसुम्

जकरियाःल्‍ले़ कुसाप्‍पन्‍नो ने़त्‍छि निरिक् लक्‍हाॽ पत्,

१) १-८ नाःत्‍लाहाॽओ, खे़प्‍मो माङ्‌निङ्‌वाॽपान् के़बाःप्‍पा जकरियाःल्‍ले़ मे़दे़म्‍सु मे़देॽरुसिबालाम् के़नुःङ्‌बा के़भे़म्‍बा यहुदाबाहाॽरे़ लागि साप्‍तुबा पाःन्‍निन् ख्रिस्‍ते़न् सावाःन्‍छिङ्‌मानुःल्‍ले़ तगि ५२०-५१८ थारिक् पाःत्‍तुबा माङ्‌निङ्‌वाॽपान्‍हाॽ पत्॥ कन् से़क्‍खाःल्‍ले़ मिक्‍निमा सुफो पाःन्‍हाॽओ पत् हे़क्‍क्‍याङ् यरुसले़ःम्‍मिन् याम्‍मो ये़क्‌यक् चुक्‍पा, माङ्‌हिम्‍मिन् कुसङ् मे़जोगुबा, निङ्‌वाॽफुमाङ्‌ङिल्‍ले़ मनाहाॽ सुत्‍थो चोगुसिबा नु निङ्‌वाॽफुमाङ्‌ङिल्‍ले़ माङ्‌हुप् चोगुबा से़न्‍लप्‍दाङ्‌बाल्‍ले़ कुये़म्‍मिल्‍ले़ कुयाःम्‍बेओ चे़क्‍खु पाःत्‍तुआङ् पत्‍लो॥

२) ९-१४ नाःत्‍लाहाॽओ लाजेॽबा लाम्‍लोबाहाॽरे़ खुन्‍छिॽ याःम्‍बेओ पाःत्‍तुआङ् पत्॥ इक्‍सादिङ् खाम्‍बेःक्‍मो ता फाॽआङ् कुलाम् ओमे़प्‍मनाबा से़न्‍लप्‍दाङ्‌बान् नु कुनुप्‍मा ये़न्‍नो खासे़न्‍निल्‍ले़ कुयाःम्‍बेओ कन् लक्‍हाॽरे़ चे़क्‍खु पाःत्‍तुआङ् पत्॥ के़रे़क् निङ्‌मिहाॽ यहवे दाङ्‌बे़ल्‍ले़ नाःन्‍दुसिॽ हे़क्‍क्‍याङ् के़रे़क् इक्‍सादिङ् खाम्‍बेःक्‍मो हाङ् पोःङ्‌ॽ॥ खे़ब्‍याङ् मनाहाॽरे़ माङ्‌से़वा मे़जोगुबा मिङ्‌ङिङ्‌ग खुने़ॽ कुमिङ्‌ङिन्‍लक् पोङ्‌लो॥

ताङ्‌बा थामिङ्

साम्‍दिङ् नु निङ्‌साङ् चोःक्‍मा इङ्‌घङ् १:१–८:२३

इस्राइलरे़ कुघिरिबा लाजेॽहाॽओ खासे़न् ९:१-८

ताःन्‍दि के़दाबा ये़न्‍नो के़बोङ्‌बा नुॽमादामा ९:९–१४:२१

जकरियाःल्‍ले़ कुसाप्‍पन्

यहवे दाङ्‌बाओ नुःङ्‌मा उवा

१

दारा हाङ्‌ङिल्‍ले़ हाङ्‌युक् चोगुबा निसिगेक्‍पा तङ्‌बेa ये़त्‍छिगेक्‍पा लाओb यहवे दाङ्‌बे़ल्‍ले़ कन् कुइङ्‌घङ्‌ङिन् इद्‌दोरे़ल्‍ले़ कुम्‍मे़न्‍छाॽ बेरेक्‍याहःल्‍ले़ कुस्‍सा माङ्‌निङ्‌वाॽपान् के़बाःप्‍पा जकरियाओ के़रे़–

२ “खिनिॽ पाधे़बाहाॽनु यहवे दाङ्‌बे़न् साॽरिक् कुयाःक्‍ले़ॽरे़आङ् वये़॥

३ कल्‍ले़चोगुल्‍ले़ खे़ने़ॽ मनाहाॽ मे़त्‍ते़से़ॽ– मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽओ नुःक्‍खे़म् त्‍ये़म्‍मे़ॽ, हे़क्‍क्‍याङ् आङ्‌गाॽ खिनिॽ ले़प्‍माङ् नुःङ्‌ङारो॥’

४ “खिनिॽ पाधे़बाहाॽ हे़क्‍तङ्‌बा खिनिॽ मे़बोःक्‍खे़म्‍मिन्‍ने़ॽ, तगिबा माङ्‌निङ्‌वाॽपान् के़बाःप्‍पाहाॽरे़ खे़ङ्‌हाॽ अक्‍खे मे़मे़त्‍तुसिआङ् वये़– मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– ‘आल्‍ल खिनिॽ ताप्‍फे़ःम्‍बा सुत्‍ना नु कुॽइभे़म्‍मा ये़प्‍ले़क् लाम्‍बा नुःक्‍खे़म्‍मे़ॽ॥’ कर खे़ङ्‌हाॽरे़ मे़ङ्‌घे़प्‍सुन् हे़क्‍क्‍याङ् आङ्‌गाॽ ले़प्‍माङ् निङ्‌वाॽए मे़म्‍बिरुन्,” यहवे दाङ्‌बे़ल्‍ले़ उवा चोगुॽ॥

५ खिनिॽ पाधे़बाहाॽ आल्‍ल आत्‍ति मे़वाॽबे? हे़क्‍क्‍याङ् माङ्‌निङ्‌वाॽपान् के़बाःप्‍पाहाॽ, थे खे़ङ्‌हाॽ आप्‍फाल्‍ले़साङ् मे़हिङ्‌ङाङ् मे़वाॽबि?

६ कर आङ्‌गाॽ आसे़वारोबाहाॽ, आङ्‌गाॽ आमाङ्‌निङ्‌वाॽपान् के़बाःप्‍पाहाॽ इङ्‌जाङ् पिरुङ्‌सिङ्‌बा आबाःन्‍जाःक्‍हाॽ नु आङ्‌गाॽ आइङ्‌जाङ्‌हाॽरे़ थे खिनिॽ पाधे़बाहाॽ मे़गाःक्‍तुसिन्‍नाङ् मे़वये़म्‍बि?

खे़ब्‍याङ् लायोलाम् मे़हिन्‍दे़आङ् खे़ङ्‌हाॽरे़ मे़बाःत्‍तु, “मुक्‍साम्‍दाङ्‌बा यहवे दाङ्‌बे़ल्‍ले़ आनिगे सुत्‍ना नु ये़प्‍ले़क् कुइसिःक् आनिगे थे़मा मे़प्‍मा निःन्‍धो चोगुआङ् वये़ खे़न् आनिगे़नु चोगुआङ् वाॽरो॥”

सिङ्‌बुङ्‌हाॽरे़ कुलुम्‍मो के़वाॽबा मना

७ दारा हाङ्‌ङिल्‍ले़ हाङ्‌युक् चोगुबा निसिगेक्‍पा तङ्‌बे सेबात मे़प्‍मनाबा थिबोङ्‌ङाङ् थिक्‍सिगेक्‍पा लाःल्‍ले़न् निबोङ्‌ङाङ् लिसिगेक्‍पा ये़न्‍नो इद्‌दोरे़ कुम्‍मे़न्‍छाॽ, बेरेक्‍याहरे़ कुस्‍सा माङ्‌निङ्‌वाॽपान् के़बाःप्‍पा जकरियाओ यहवे दाङ्‌बे़ल्‍ले़ कुइङ्‌घङ्‌ङिन् के़रे़॥

८ ओमे़त्‍तेॽ, से़न्‍दिक् आङ्‌गाॽ अक्‍तङ्‌बा सुफो निसुङ्, आङ्‌गाॽ आदगि मनाधिक्‍ले़ हे़ःत्‍ताङ्‌बा अन्‍निन् युक्‍तुआङ् वये़॥ खुने़ॽ पाक्‍लुम्‍लुम्‍बा ते़न्‍नोबा थक्‍मेःप्‍पा लाओ के़भे़क्‍पा सिङ्‌बुङ्‌हाॽरे़ कुलुम्‍मो ये़बे़गरे़, हे़क्‍क्‍याङ् खुने़ॽ कुएगाङ् ले़प्‍माङ् हे़ःत्‍के़लॽबा, हे़ःत्‍यङ्‌यङ्‌बा नु फगे़रॽबा अन्‍हाॽआङ् मे़वये़॥

९ आङ्‌गाॽ सेःन्‍दोसुङ्, “आदाङ्‌बे, कन्‍हाॽ थेसि?”

आङ्‌गाॽनु के़बाःप्‍पा माङ्‌लाइङ्‌बे़ल्‍ले़ नुगप् पिराङ्, “कन्‍हाॽ थेसिबे के़लॽबान् आङ्‌गाॽ खे़ने़ॽ ओःन्‍धाक्‍ने़॥”

१० खे़ब्‍याङ् थक्‍मेःप्‍पा लाओ के़भे़क्‍पा सिङ्‌बुङ्‌हाॽरे़ कुलुम्‍मो के़ये़प्‍पागे़जाबा मनाःल्‍ले़ पाःत्‍तुर मे़त्‍ताङ्, “यहवे दाङ्‌बे़ल्‍ले़ इक्‍सादिङ् खाम्‍बेःक्‍मो के़रे़क् पिसाङ् पेःक्‍मारे़ लागि पाङ्‌घुसिबाहाॽ कन् अन्‍गे़युक्‍पाहाॽएरो॥”

११ हे़क्‍क्‍याङ् खे़ङ्‌हाॽरे़ थक्‍मेःप्‍पा लाओ के़भे़क्‍पा सिङ्‌बुङ्‌हाॽरे़ कुलुम्‍मो के़ये़प्‍पागे़जाबा माङ्‌लाइङ्‌बे़न् मे़जे़क्‍तु, “इक्‍सादिङ् खाम्‍बेःक्‍मो आनिगे के़रे़क् पिसाङ् पेगिगे़, हे़क्‍क्‍याङ् से़क्‍खाए, काक् इक्‍सादिङ् खाम्‍बेःक्‍मे़न् पप्‍प्राॽमा नु थेआङ् पाःप्‍मा मे़न्‍छुक्‍के ने़स्‍से़बा निसुम्‍बे़॥”

१२ खे़ब्‍याङ् यहवे दाङ्‌बे़ल्‍ले़ कुमाङ्‌लाइङ्‌बे़ल्‍ले़ पाःत्‍तु, “मुक्‍साम्‍दाङ्‌बा यहवे दाङ्‌बाए, कन् नुबोङ् तङ्‌बे थारिक् आदाङ्‌बा यरुसले़म नु यहुदा पाङ्‌जुम्‍हाॽओबा मनाहाॽनु के़सिक् पोगे़आङ् वाॽ॥ आदाङ्‌बारे़ आभे़ल्‍ले़ थारिक् खे़ङ्‌हाॽ लुङ्‌माॽ के़न्‍दुक्‍तुसिन्‍बाबे?”

१३ कल्‍ले़चोगुल्‍ले़ आङ्‌गाॽनु के़बाःप्‍पा माङ्‌लाइङ्‌बे़न् यहवे दाङ्‌बे़ल्‍ले़ आःन्‍छिङ्‌मा पाःन्‍हाॽ मे़त्‍तु॥

१४ खे़ब्‍याङ् आङ्‌गाॽनु ताॽगे़जे़ङ्‌बार के़बप्‍पा खे़न् माङ्‌लाइङ्‌बे़ल्‍ले़ आङ्‌गाॽ मे़त्‍ताङ्, “खे़ने़ॽ कन् पाःन्‍निन् उवा चोगे़ॽ– मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, ‘यरुसले़म नु सियोनरे़ कुलागि आङ्‌गाॽ साॽरिक् आनाहे़न्,

१५ कर कम्‍ब्राङ् के़इःप्‍पाआङ् के़युङ्‌बा मे़न्‍छाम् सुवाङ्‌हाॽनु आङ्‌गाॽ साॽरिक् आसिक् पोगे़आङ् वाॽ! आङ्‌गाॽग यरुसले़म हे़क्‍क्‍याङ् सियोने़न्‍नु आजे़ःत्‍छिक्‍लक् आसाक्‍के़न् पोगे़आङ् वयाङ्, कर यरुसले़ःम्‍मिन् के़भप्‍पा खे़न् मे़न्‍छाम् सुवाङ्‌हाॽरे़ग आङ्‌गाॽ इःत्‍तुङ्‌बान्‍नुःल्‍ले़आङ् यरिक् तुक्‍खे़ मे़जाःत्‍तुसि॥’

१६ “खे़ल्‍ले़ चोगुल्‍ले़ यहवे दाङ्‌बे़ल्‍ले़ अक्‍खे पाःत्‍तु, ‘आङ्‌गाॽ आलुङ्‌माॽ स्‍याःत् लॽरिक् यरुसले़ःम्‍मो नुःङ्‌ङारो॥ खे़प्‍मो आङ्‌गाॽ आहिम्‍मिन् याम्‍मो मे़जोगुॽ॥ यरुसले़म सिःक्‍मा इदाःक्‍के़न् खिङ्‌घिङ्‌बा पोःङ्‌ॽ,’ मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुॽ॥

१७ “याम्‍मो अक्‍खे पाःत्‍ते़ॽआङ् उवा चोगे़ॽ– मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, ‘आङ्‌गाॽ आबाङ्‌जुम्‍हाॽ याम्‍मो नुॽमादामारे़ कुधिम् पोङ्‌ङाङ् वे़त्, हे़क्‍क्‍याङ् यहवे दाङ्‌बे़ल्‍ले़ सियोने़न् याम्‍मो आःन्‍छिङ्‌मा पिरुॽ, खम्‍भ्‍याङ् यरुसले़ःम्‍मिन् याम्‍मो सेगुरो॥’”

लिसि ताङ्‌हाॽ नु लिसि फे़न्‍जेॽ के़धक्‍पाहाॽ

१८ खे़ब्‍याङ् आङ्‌गाॽ थाःङ् ओमे़त्‍तुङ्, हे़क्‍क्‍याङ् ओमे़त्‍ते़म्‍मे़ॽ, खे़प्‍मो आङ्‌गाॽ आदगि लिसि ताङ्‌हाॽ पत्‍छे़॥

१९ आङ्‌गाॽनु के़बाःप्‍पार के़बप्‍पा खे़न् माङ्‌लाइङ्‌बे़न् सेःन्‍दोसुङ्, “कन्‍हाॽ थे़माबे?”

खुने़ॽ नुगप् पिराङ्, “इस्राइल, यहुदा नु यरुसले़ःम्‍मिन् फुत्‍छिङ्‌ज्‍याङ् के़जोःक्‍पा ताङ्‌हाॽ आम्‍भा कन्‍हाॽरो॥”

२० खे़ब्‍याङ् यहवे दाङ्‌बे़ल्‍ले़ आङ्‌गाॽ लिसि फे़न्‍जेॽ के़धक्‍पाहाॽ ओसेःन्‍धाक्‍ताङ्॥

२१ आङ्‌गाॽ सेःन्‍दोसुङ्, “कन्‍हाॽ थे चोःक्‍से़ मे़दार मे़बप्‍पाबे?”

खुने़ॽ नुगप् पिराङ्, “लत्‍छा मनारे़आङ् थे़गेक् फोःङ्‌मा मे़न्‍छुक्‍के थारिक् यहुदान् फुत्‍छिङ्‌ज्‍याङ् के़जोःक्‍पा ताङ्‌हाॽ हाबा कन्‍हाॽरो, कर फे़न्‍जेॽ के़धक्‍पाहाॽग खे़ङ्‌हाॽ यङ्‌मा से़प्‍मासि, हे़क्‍क्‍याङ् यहुदा लाजेःल्‍ले़ कुदक्‍ले़ङ्‌वाओ खे़प्‍मोबा मनाहाॽ फुत्‍छिङ्‌ज्‍याङ् के़जोःक्‍पा मे़न्‍छाम् सुवाङ्‌हाॽरे़ खुन्‍छिॽ ताङ्‌हाॽ लाप्‍फुमा पिमासिरे़ लागि मे़द्‌ये़बारो॥”

a 

१:१ पर्सियाबा दारा हाङ्‌हिल्‍ले़ ५२० नाजिरि तङ्‌बे तगि हाङ्‌युक् चोगुआङ् वये़॥

b 

१:१ यहुदि ये़न्‍निःत्‍तो ये़त्‍छिगेक्‍पा लाःन् अक्‍तोबर नु नोभेम्‍बर लुम्‍मोबा ला याङ्‌घु॥

कुसिःक्‍मा इदाक् के़गप्‍पा सुफो

२

खे़ब्‍याङ् आङ्‌गाॽ थाःङ् ओमे़त्‍तुङ् हे़क्‍क्‍याङ् ओमे़त्‍ते़ॽ, आङ्‌गाॽ आदगि कुहुक्‍को कुसिःक्‍मा इदाक् के़गप्‍पा लत्‍छा मनाधिक् वये़॥

२ आङ्‌गाॽ सेःन्‍दोसुङ्, “आदाङ्‌बा आत्‍ति के़बेःक्‍ल के़बप्‍पाबे?”

खे़ल्‍ले़ आङ्‌गाॽ मे़त्‍ताङ्, “यरुसले़ःम्‍मिन् सिःक्‍मारे़ लागि पेःक्‍काबा, खे़ल्‍ले़ कुलाम्‍तिःन् नु कुभे़रे़ःन् आक्‍खे़न् ने़इ फाॽआङ् ओमे़प्‍मारे़ लागि पेःक्‍कार पत्‍ता॥”

३ खे़ब्‍याङ् आङ्‌गाॽनु के़बाःप्‍पार के़बप्‍पा खे़न् माङ्‌लाइङ्‌बे़न् थासिङ्‌बे, हे़क्‍क्‍याङ् वेॽ माङ्‌लाइङ्‌बे़न् खुने़ॽ कुदुम्‍से़ त्‍ये़,

४ हे़क्‍क्‍याङ् खुने़ॽ मे़त्‍ताङ्, “लोःक्‍ते़ॽर पेगे़ॽआङ् खे़न् थाङ्‌बे़न् मनान् मे़त्‍ते़ॽ, मनाहाॽ नु थक्‍साहाॽ यरिक् खानिःत् मे़वाॽबाल्‍ले़ चोगुल्‍ले़ यरुसले़ःम्‍मिन् लुङ्‌धाक् मे़ःन्‍नेबा ये़क्‌यक् पोःङ्‌ॽ॥

५ हे़क्‍क्‍याङ् ‘आङ्‌गाॽ आप्‍फेक् खे़न् के़रे़क् पिसाङ् मिधुङ् मिराःक्‍ले़न् लुङ्‌धाक् पोङ्‌ङारो हे़क्‍क्‍याङ् खे़प्‍मोबा मिमिदिङ् आङ्‌गाॽए पोङ्‌ङारो,’ यहवे दाङ्‌बे़ल्‍ले़ उवा चोगुरो॥”

मे़दे़म्‍सु मे़देॽरुसिबाहाॽ नुःङ्‌मादामा पेलि

६ यहवे दाङ्‌बे़ल्‍ले़ पाःत्‍तुॽ, “त्‍ये़म्‍मे़ॽओ! त्‍ये़म्‍मे़ॽओ! थाङ्‌गे़त् पिसाङ्‌बा लाजेॽलाम् खे़त्‍तासिम्‍मे़ॽआङ् ये़म्‍मे़ॽओ, थेआङ्‌भे़ल्‍ले़ आङ्‌गाॽ ताङ्‌साङ्‌बोबा के़रे़क् पिसाङ् सुरित् केजङ्‌ङो फुत्‍छिज्‍याःङ् से़निङ्‌देनिङ्‌ङाङ् वाॽ॥

७ सियोनए, त्‍ये़ॽओ! बेबिलोनरे़ कुस्‍सा मे़न्‍छुमाहाॽनु के़युङ्‌बाहाॽ खे़त्‍तासिम्‍मे़ॽआङ् त्‍ये़म्‍मे़ॽओ,” यहवे दाङ्‌बे़ल्‍ले़ उवा चोगुरो॥

८ थेआङ्‌भे़ल्‍ले़, मुक्‍साम्‍दाङ्‌बा यहवे दाङ्‌बे़ल्‍ले़ आङ्‌गाॽ मिङ्‌सो इङ्‌धाङ् पिराङ्‌ङाङ् पाङ्‌घाङ्‌ङाङ् एगाङ् आत्‍तिन्‍हाॽरे़ खिनिॽ के़म्‍नाप्‍ति के़म्‍हिप्‍तिॽ, खुने़ॽ पाःत्‍तुॽ, “थेआङ्‌भे़ल्‍ले़ हाःत्‍ले़ खिनिॽ के़सुसिॽ खे़ल्‍ले़ आङ्‌गाॽ आमिक्‍हाङ्‌मे़न् सुसुॽ॥

९ से़क्‍खाए आङ्‌गाॽ आहुक्‍किल्‍ले़ खे़ङ्‌हाॽ खुन्‍छिॽ तक्‍ले़ङ्‌वाओ साःप्‍सुङ्‌सिङ्‌ॽ, हे़क्‍क्‍याङ् खे़ङ्‌हाॽ खुन्‍छिॽ निङ्‌मिहाॽरे़ मे़नाःत्‍तुसिॽ,” यहवे दाङ्‌बे़ल्‍ले़ उवा चोगुॽ॥ खे़ब्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ आङ्‌गाॽ पाङ्‌घाङ्‌बा फाॽआङ् खिनिॽ निङ्‌वाॽ के़घोसुम्‌ॽ॥

१० यहवे दाङ्‌बे़ल्‍ले़ पाःत्‍तुॽ, “सियोनरे़ कुस्‍सा मे़न्‍छुमाए, साॽरिक् अःक्‍ते़ॽओ हे़क्‍क्‍याङ् सःत्‍ते़ॽओ॥ थेआङ्‌भे़ल्‍ले़ आङ्‌गाॽ युआर पत्‍ता, हे़क्‍क्‍याङ् आङ्‌गाॽ खिनिॽ लुम्‍मो वाॽआ,

११ खे़न् ये़न्‍नो यरिक् मे़न्‍छाम् सुवाङ्‌हाॽ यहवे दाङ्‌बाओ फुङ्‌सिङ्‌से़ मे़दारो हे़क्‍क्‍याङ् आङ्‌गाॽ आमना मे़बोङ्‌ॽ॥

“आङ्‌गाॽ खिनिॽ लुम्‍मो वाॽआ हे़क्‍क्‍याङ् आङ्‌गाॽ मुक्‍साम्‍दाङ्‌बा यहवे दाङ्‌बे़ल्‍ले़ पाङ्‌घाङ्‌बा फाॽआङ् खिनिॽ निङ्‌वाॽ के़घोसुम्‌ॽ॥

१२ यहवे दाङ्‌बे़ल्‍ले़ सेसे लाजेॽओ यहुदान् आप्‍फेक् कुलक् चोगुआङ् युक् चोगुॽ, हे़क्‍क्‍याङ् यरुसले़ःम्‍मिन् याम्‍मो सेगुॽ॥

१३ के़रे़क् मे़न्‍छाम् याप्‍मिसे, यहवे दाङ्‌बे़ल्‍ले़ कुदगि स्‍वाःत् वये़म्‍मे़ॽ, थेआङ्‌भे़ल्‍ले़ खुने़ॽ कुसेसे युङ्‌दे़न्‍नोलाम् तार पत्‍लो॥”

तुम् निङ्‌वाॽफुसाम्‍बे़न् निधाबे़बा सुफो

३

खे़ब्‍याङ् माङ्‌लाइङ्‌बे़ल्‍ले़ तुम् निङ्‌वाॽफुसाम्‍बा यहोसुन् यहवे दाङ्‌बे़ल्‍ले़ कुमाङ्‌लाइङ्‌बाल्‍ले़ कुदगि ये़बे़गरे़बा ओःन्‍धाक्‍ताङ्॥ यहोसुन् अप्‍मारे़ लागि माङ्‌लाइङ्‌बाल्‍ले़ कुजुक्‌वा ले़प्‍माङ् माफे़न्‍साम्‍मिन् ये़बे़गरे़॥

२ यहवे दाङ्‌बे़ल्‍ले़ माफे़न्‍साम्‍मिन् मे़त्‍तु, “माफे़न्‍साम्‍मे, यरुसले़ःम्‍मिन् के़सेःक्‍पा यहवे दाङ्‌बे़ल्‍ले़ खे़ने़ॽ के़भे़ःक्‍लरो! थे कन् मनान् मिओलाम् लःप्‍मनाबा मिधक्‍पु मेःन्‍नाङ्‌बि?”

३ आल्‍ल यहोसुःन् मक्‌वाॽ इसेःङ्‌बा चाङ् चाक्‍खुआङ् माङ्‌लाइङ्‌बे़ल्‍ले़ कुदगि ये़बे़गरे़॥

४ खे़ब्‍याङ् खे़न् माङ्‌लाइङ्‌बे़ल्‍ले़ खुने़ॽ कुदगि के़ये़प्‍पाहाॽ मे़त्‍तुसि, “कन् मनाःल्‍ले़ मक्‌वा इसेःङ्‌बा कुजाङ्‌ङिन् फे़न्‍दे़म् पिरे़म्‍मे़ॽ॥” खम्‍भ्‍याङ् खे़ल्‍ले़ यहोसुन् मे़त्‍तु, “ओमे़त्‍ते़ॽ, आङ्‌गाॽ खे़ने़ॽ के़लायोन् खे़त्‍तुङ् पिने़आङ् वाॽ हे़क्‍क्‍याङ् आङ्‌गाॽ खे़ने़ॽ इमे़ल्‍लुङ्‌बा चाङ्‌हाॽ चाक्‍ने़आङ् वाॽ॥”

५ खे़ब्‍याङ् आङ्‌गाॽ मे़त्‍तुङ्, “यहोसुःल्‍ले़ कुधे़गेःक्‍पो सुत्‍थो पागारि खुःक्‍ते़म्‍मे़ॽ॥” कल्‍ले़चोगुल्‍ले़ खे़ङ्‌हाॽरे़ खुने़ॽ लत्‍छा सुत्‍थो पागारि मे़घुःक्‍तुआङ् चाङ् मे़जाक्‍तु, हे़क्‍क्‍याङ् यहवे दाङ्‌बे़ल्‍ले़ कुमाङ्‌लाइङ्‌बे़न् निःत्‍ताङ् ये़बे़गरे़॥

६ खे़ब्‍याङ् यहवे दाङ्‌बे़ल्‍ले़ कुमाङ्‌लाइङ्‌बाल्‍ले़ यहोसुन् कन् इङ्‌जाङ्‌ङिन् पिरु–

७ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, ‘खे़ने़ॽ आङ्‌गाॽ आलाम्‍मो लाङ्‌गे़घेःक् हे़क्‍क्‍याङ् खे़ने़ॽ चोःक्‍मा के़बोड्‌बा याःम्‍बक्‍हाॽ के़जोगुने़भग्र, खे़ने़ॽ आङ्‌गाॽ आहिम् ओगे़मे़प्‍पा नु आङ्‌गाॽ आलक्‍खुम्‍मिन् कम्‍ब्राङ् के़मे़प्‍पा के़बोङ्‌ॽ, हे़क्‍क्‍याङ् कप्‍मो कन् के़ये़प्‍पाहाॽरे़ खुन्‍छिॽ लुम्‍मो आङ्‌गाॽ खे़ने़ॽ लत्‍छा ताक्‍फा पिने़रो॥

८ “‘तुम् निङ्‌वाॽफुसाम्‍बा यहोसुए! खे़ने़ॽ नु के़दगि के़युङ्‌बा के़न्‍देःङ्‌बाहाॽए ताःन्‍दिबा मिक्‍सेःन्‍निङ्‌लो॥ कुबोराक् मे़प्‍मनाबा आसे़वारोबे़न् आङ्‌गाॽ तारुङ्‌लो॥

९ ओमे़त्‍ते़म्‍मे़ॽ, यहोसुःल्‍ले़ कुदगि आङ्‌गाॽ ये़प्‍सुङ्‌बा लुङ्‌ङिन्! खे़प्‍मो नुसि कुमिक् पत्, हे़क्‍क्‍याङ् खे़प्‍मो आङ्‌गाॽए कुभा सक्‍सेॽहाॽ लक्‍तुङ्‌ॽ, खम्‍भ्‍याङ् थिक्‌याःन्‍ले़ कन् लाजेॽओबा लायोन् खे़त्‍तुङ्‌देसुङ्‌ॽ॥

१० खे़ल्‍ले़ याःन्‍दिक् खिनिॽ के़रे़क्‍ले़ खिनिॽ हिम्‍बेसाङ्‌बे़न् चे़ल्‍ले़क्‍सेॽ इक्‍ताप् सिगाङ् नु पःत्‍छेल्‍ले़ कुबुङ् सिगाङ् युङ्‌मारे़ लागि के़उःत्‍तुम्‌ॽ,’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुरो॥”

छक्‍कङ् नु ने़त्‍छि चैतुन सिङ्‌बुङ्

४

खे़ब्‍याङ् कुभा मनान् मिक्‌युमोलाम् तादाप् लॽरिक् फोःङ्‌मनाबा हे़क्‍के आङ्‌गाॽनु के़बाःप्‍पा खे़न् माङ्‌लाइङ्‌बे़न् याम्‍मो त्‍ये़आङ् सोसाङ्॥

२ खुने़ॽ सेःन्‍दोसाङ्, “खे़ने़ॽ थेःन् के़निसु?”

आङ्‌गाॽ नुगप् पिरुङ्, “कुसम्‍मो निःङ्‌गेॽ युङ्‌मा लत्‍छा यम्‍बा खोर्‍या के़बप्‍पा साम्‍म्‍याङ् इसेःङ्‌बा छक्‍कङ् थिक् निसुङ्‌ॽ॥ खे़ल्‍ले़ कुसम्‍मो नुसि से़मिहाॽ पत्, हे़क्‍क्‍याङ् कुसम्‍मो के़बप्‍पा से़मि थप्‍मे नुसि तःङ्‌ग्रे फम्‍मा चक्‍सिङ्‌ङाङ् पत्॥

३ से़मि हाःम्‍मा छक्‍कङ्‌ङिल्‍ले़ कुबेसाङ् चैतुन सिङ्‌बुङ् ने़त्‍छिआङ् युङ्‌ॽ, खोर्‍याःल्‍ले़ कुजुप्‍साङ् ले़प्‍माङ् लत्‍छा नु वेॽइन् कुभे़न्‍छाङ् ले़प्‍माङ् युङ्‌ॽ॥”

४ खे़ब्‍याङ् आङ्‌गाॽनु के़बाःप्‍पा खे़न् माङ्‌लाइङ्‌बे़न् सेःन्‍दोसुङ्, “आदाङ्‌बे, कन्‍हाॽ थे़माबे?”

५ खुने़ॽ नुगप् पिराङ्, “कन्‍हाॽ थे़मा फाॽआङ् कुसिङ् के़न्‍निःत्‍तुन्‍बि?”

आङ्‌गाॽ नुगप् पिरुङ्, “आँहाॽ, आङ्‌गाॽ कुसिङ् मे़निःत्‍तान् आदाङ्‌बे॥”

६ कल्‍ले़चोगुल्‍ले़ खुने़ॽ मे़त्‍ताङ्, “यरुबाबेलरे़ कुलागि यहवे दाङ्‌बे़ल्‍ले़ कुबाःन्‍जाक् कन् वाॽ– ‘थुम्‍मे़ल्‍ले़आङ् मे़ःन् मुक्‍साम्‍मिल्‍ले़आङ् मे़ःन्, कर आङ्‌गाॽ आयाम्‍साम्‍मिल्‍ले़,’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

७ कोःक्‍मा फाङ्‌जङ् थे़गु माङ्‌वा हे़क्‍तङ्‌बा पयम् यम्‍बा याप्‍मि के़हम्‍बा पाःन्‍हाॽ थे़माआङ्‌बे? यरुबाबेलरे़ कुदगि खे़ने़ॽ ले़प्‍पे़प्‍पा के़बोङ्‌ॽ॥ हे़क्‍क्‍याङ् मनाहाॽ मे़सःत्‍ताङ् ‘निङ्‌वाॽफुमाङ्‌ङिल्‍ले़ कन् हाङ्‌वागे़न् मुॽइसाम् पिरुर, हाङ्‌वागे़न् मुॽइसाम् पिरुर!’” तियाहा मे़लॽर मे़अःक्‍किल्‍ले़ खुने़ॽ कुम्‍मालुङ्‌ङिन् युक्‍खुॽ॥

८ खे़ब्‍याङ् यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़–

९ “कन् माङ्‌हिम्‍मिल्‍ले़ कुयुक्‍नान् यरुबाबेलरे़ कुहुक्‍किल्‍ले़ युक्‍खुआङ् युङ्‌ॽ, खुने़ॽ कुहुक्‍किल्‍ले़ खे़न् चोगु सुरुॽ॥” खे़ब्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ आङ्‌गाॽ पाङ्‌घाङ्‌बा फाॽआङ् खे़ने़ॽ निङ्‌वाॽ के़घोसुॽ॥

१० माङ्‌हिम् चोःक्‍मा याःम्‍बक्‍किन् चबे़ःत्‍छिक्‍लक् पोङ्‌ङिल्‍ले़ मनाहाॽ खुन्‍छिॽ सिक्‍खे़ङ् कर यरुबाबेलरे़ कुहुक्‍को कुसिःक्‍मा खिःन् मे़निसुल्‍ले़ खे़ङ्‌हाॽ मे़सःत्॥

माङ्‌लाइङ्‌बे़ल्‍ले़ मे़त्‍ताङ्, “कन् नुसि से़मिहाॽ यहवे दाङ्‌बे़ल्‍ले़ कुमिक्‍लो, खे़न् मिक्‍हाॽरे़ के़रे़क् इक्‍सादिङ् खाम्‍बेःक्‍मो ओमे़मे़त्‍तुआङ् पत्‍लो॥”

११ खे़ब्‍याङ् आङ्‌गाॽ माङ्‌लाइङ्‌बे़न् सेःन्‍दोसुङ्, “कन् से़मि युङ्‌दे़न् छक्‍कङ्‌ङिल्‍ले़ चुक्‌वा नु फे़ङ्‌वा ले़प्‍माङ् के़युङ्‌बा कन् ने़त्‍छि चैतुन सिङ्‌बुङ्‌हाॽ थेबे?”

१२ याम्‍मो खुने़ॽ सेःन्‍दोसुङ्, “ने़त्‍छि साम्‍म्‍याङ् कुहोःन्‍द्रालाम् निःङ्‌गेॽ के़बेःक्‍पा ने़त्‍छि चैतुने़ल्‍ले़ कुबोराक्‍हाॽरे़ कुबे थेग?”

१३ खुने़ॽ नुगप् पिराङ्, “कन्‍हाॽ थेबे फाॽआङ् खे़ने़ॽ कुसिङ् के़न्‍नितुम्‍बि?”

आङ्‌गाॽ मे़त्‍तुङ्, “आँहाॽ, कुसिङ् मे़निःत्‍तान्, आदाङ्‌बे॥”

१४ खे़म्‍ब्‍याङ् खुने़ॽ मे़त्‍ताङ्, “कन् ने़त्‍छि चैँ के़रे़क् इक्‍सादिङ् खाम्‍बेःक्‍मोबा यहवे दाङ्‌बे़ल्‍ले़ कुमाङ्‌से़वा याःम्‍बक् चोःक्‍मारे़ लागि माङ्‌थोःक्‍ना के़बोङ्‌बासिरो॥”

के़बे़बार के़बप्‍पा साप्‍लाथङ्‌मान् निधाबे़बा सुफो

५

खे़ब्‍याङ् आङ्‌गाॽ याम्‍मो ओमे़त्‍तुङ्, हे़क्‍क्‍याङ् आङ्‌गाॽ आदगि के़बे़बार के़बप्‍पा लत्‍छा साप्‍लाथङ्‌माधिक् पत्‍छे़॥

२ खुने़ॽ सेःन्‍दोसाङ्, “खे़ने़ॽ थे के़निसुर के़बत्?” आङ्‌गाॽ नुगप् पिरुङ्, “निबोङ् हुक्‍सिक् केःम्‍बा कुलाम्‍ति नु थिबोङ् हुक्‍सिक् कुभे़रे़बा के़बे़बार के़बप्‍पा साप्‍लाथङ्‌माधिक् आङ्‌गाॽ निसुङ्‌ॽ॥”

३ खे़ब्‍याङ् खुने़ॽ आङ्‌गाॽ मे़त्‍ताङ्, “कन् साप्‍लाथःङ्‌मो लाजेॽओ के़रे़क् थामा के़इःप्‍पा साक्‍मुरा माङ्‌देन् पत्, थेआङ्‌भे़ल्‍ले़ कल्‍ले़ थिक्‍नाहाङ् पिसाङ् पाःत्‍तुबा कुइसिःक् के़रे़क् खुःन्‍द्रिक्‍पाहाॽ लाजेॽलाम् लाःक्‍कात् मे़लःत्‍तुसिॽ, हे़क्‍क्‍याङ् वेॽ ले़प्‍माङ् पाःत्‍तुबा कुइसिःक् इङ्‌ले़क् माङ्‌गे़हे़क्‍सिङ्‌बाहाॽ खक्‍पे़त् लाजेॽलाम् लाःक्‍कात् मे़लःत्‍तुसिॽ॥

४ मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुॽ, ‘आङ्‌गाॽ साक्‍मुरा माङ्‌दे पाङ्‌घुङ् तासुङ्‌ङाङ् वाॽ, हे़क्‍क्‍याङ् के़रे़क् खुःन्‍द्रिक्‍पाहाॽरे़ खुन्‍छिॽ हिम्‍मो नु आमिङ्‌ङो इङ्‌ले़क् माङ्‌गे़हे़क्‍सिङ्‌बाहाॽरे़ खुन्‍छिॽ हिम्‍मो खे़न् लाःत्, खम्‍भ्‍याङ् हिम्‍मो खे़न् याक् हे़क्‍क्‍याङ्‌ खे़ल्‍ले़ खे़प्‍मोबा सिङ् नु लुङ्‌हाॽ ने़प्‍माङ् खाप्‍पुथ्‍यःङ् चोगुदेसुरो॥’”

साप्‍पोओ लत्‍छा मे़न्‍छुमा यागे़बा सुफो

५ खे़ब्‍याङ् आङ्‌गाॽनु ताॽगे़जे़ङ्‌बा माङ्‌लाइङ्‌बे़न् तगि फे़रे़आङ् मे़त्‍ताङ्, “थो ओमे़त्‍ते़ॽ, खे़प्‍मो थे़माइ निधाःप्‍ल पत्॥”

६ खे़ब्‍याङ् आङ्‌गाॽ सेःन्‍दोसुङ्, “खे़न् थेबे?”

हे़क्‍क्‍याङ् खुने़ॽ नुगप् पिराङ्, “खे़ङ्‌ग लत्‍छा कुसिःक्‍मा साप्‍पोरो॥ लाजेॽ के़रे़क् के़वाॽबा मनाहाॽरे़ खुन्‍छिॽ फे़न्‌याःम्‍बक्‍किन् हाबा कन्‍लो॥”

७ खिमो माक्‍लुम्‍बा कुसुःप्‍नाःन् थाःङ् हल्‍ले़क् मे़हन्‍दु, हे़क्‍क्‍याङ् साप्‍पोओ मे़न्‍छुमाधिक् युङे़गरे़बा निसुङ्॥

८ हे़क्‍क्‍याङ् माङ्‌लाइङ्‌बे़ल्‍ले़ पाःत्‍तु, “कन् फे़न्‌याःम्‍बक्‍किन् हाबा कन्‍लो॥” खे़ब्‍याङ् खुने़ॽ खे़न् मे़न्‍छुमान् साप्‍पोओ याङ्‌यो इःन्‍दु केःत्‍तु, हे़क्‍क्‍याङ् माक्‍लुम्‍बा कुसुःप्‍माल्‍ले़ साप्‍पोःल्‍ले़ कुम्‍ब्राःन् सुःप्‍तु॥

९ खे़ब्‍याङ् आङ्‌गाॽ थाःङ् वरे़क् ओमे़त्‍तुङ्, हे़क्‍क्‍याङ् मे़न्‍छुमा ने़त्‍छि ये़सिर पत्‍छे़सिबा निसुङ्‌सिङ्, हे़क्‍क्‍याङ् खुन्‍छिॽ लाप्‍पो सुरित् केजङ्‌ने पत्‍छे़॥ खुन्‍छिॽ लाप्‍हाॽ लिलिवाःल्‍ले़ कुलाप् हे़क्‍तङ्‌बाने पत्‍छे़, हे़क्‍क्‍याङ् खे़न् ने़प्‍फु मे़न्‍छुमाहाॽरे़ खे़न् साप्‍पोन् इक्‍सादिङ् खाम्‍बेःक्‍मान् नु ताङ्‌साङ्‌बे़ल्‍ले़ कुलुम्‍मो पक्‍खे़ तेॽरे़सु॥

१० खे़ब्‍याङ् आङ्‌गाॽनु ताॽगे़जे़ङ्‌बा माङ्‌लाइङ्‌बे़न् सेःन्‍दोसुङ्, “कन् ने़प्‍फुरे़ साप्‍पोन् आत्‍ति तेॽसुर पत्‍छिबाबे?”

११ खे़ल्‍ले़ आङ्‌गाॽ नुगप् पिराङ्, “खे़ल्‍ले़ कुलागि लत्‍छा माङ्‌हिम् चोःक्‍से़ बेबिलोन लाजेॽओ तेॽसुर पत्‍छि॥ आल्‍ल खे़न् माङ्‌हिम्‍मिन् चोःक्‍मा चुःत्‍ताङ् खे़न् साप्‍पोन् हाबा खे़ल्‍ले़ कुयुक्‍नाओए युङ्‌लो॥”

लिसि अन्‍लाधाहाॽ निधाबे़बा सुफो

६

याम्‍मो आङ्‌गाॽ थाःङ् ओमे़त्‍तुङ्, हे़क्‍क्‍याङ् आङ्‌गाॽ आदगि ने़त्‍छि कोःक्‍माहाॽरे़ कुलुम्‍मोलाम् लिसि अन्‍लाधाहाॽ मे़ये़बा निसुङ्‌सिङ्॥ खे़न् कासाबा कोःक्‍मा फाङ्‌जङ् थे़गु माङ्‌वा चोगे़॥

२ थिक्‍सिगेक्‍पा अन्‍लाधाओ हे़ःत्‍के़लॽबा अन्‍हाॽ, निसिगेक्‍पा अन्‍लाधाओ माक्‍के़लॽबा अन्‍हाॽ,

३ सुम्‍सिगेक्‍पा अन्‍लाधाओ फगे़लॽबा अन्‍हाॽ नु लिसिगेक्‍पा अन्‍लाधाओ हे़ःत्‍यङ्‌यङ्‌बा अन्‍हाॽ मे़यागे़, खे़ङ्‌हाॽ के़रे़क् के़धुम्‍बा मे़जोगे़॥

४ आङ्‌गाॽनु के़बाःप्‍पा खे़न् माङ्‌लाइङ्‌बे़न् सेःन्‍दोसुङ्, “आदाङ्‌बे, कन्‍हाॽ थेसिबे?”

५ खे़न् माङ्‌लाइङ्‌बे़ल्‍ले़ नुगप् पिराङ्‌ङाङ् आङ्‌गाॽ मे़त्‍ताङ्, “कन्‍हाॽ साङ्‌ग्राम्‍पेदाङ्‌बा के़रे़क् पिसाङ् के़बेःक्‍पा लिसि सुरित् कजङ्‌सिरो, खे़ङ्‌हाॽ काक् इक्‍सादिङ् खाम्‍बेःक्‍मोबा दाङ्‌बे़ल्‍ले़ कुदगिलाम् मे़ये़म्‍सिङ्‌ङाङ् एगाङ् मे़लःन्‍दे़ मे़ये़बारो॥

६ माक्‍के़लॽबा अन्‍हाॽ के़याक्‍पा अन्‍लाधान् थाङ्‌गे़त् पिसाङ् पेक्, फगे़लॽबा अन्‍हाॽ के़याक्‍पा अन्‍लाधान् नाम्‍धा ले़प्‍माङ् पेक्, हे़क्‍क्‍याङ् हे़ःत्‍यङ्‌यङ्‌बा अन्‍हाॽ के़याक्‍पा अन्‍लाधान् लाङ्‌गे़त् पिसाङ् पेक्॥”

७ आल्‍ल के़धुम्‍बा अन्‍हाॽ लाःक्‍कात् मे़लःन्‍दे़ल्‍ले़ खे़ङ्‌हाॽ के़रे़क् पिसाङ् के़प्‍मारे़ लागि मे़साःम्‍सिङ्‌ल मे़वये़॥ माङ्‌लाइङ्‌बे़ल्‍ले़ खे़ङ्‌हाॽ मे़त्‍तुसि, “इक्‍सादिङ् खाम्‍बेःक्‍मोबा के़रे़क् पिसाङ् पेगे़म्‍मे़ॽ॥” हे़क्‍क्‍याङ् खे़ङ्‌हाॽ इक्‍सादिङ् खाम्‍बेःक्‍मोबा के़रे़क् पिसाङ् मे़बे॥

८ खम्‍भ्‍याङ् माङ्‌लाइङ्‌बे़ल्‍ले़ अःक्‍ते़आङ् आङ्‌गाॽ मे़त्‍ताङ्, “ओमे़त्‍ते़ॽ, खे़न् थाङ्‌गे़त् ले़प्‍माङ् के़बेःक्‍पाहाॽरे़ यहवे दाङ्‌बे़ल्‍ले़ कुयाम्‍साम्‍मिन् खे़प्‍मो नाःम्‍सिङ्‌मा मे़बिरुआङ् वाॽरो॥”

यहोसुन् तिच खुःक्‍मा इङ्‌जाङ्

९ यहवे दाङ्‌बे़ल्‍ले़ कन् कुइङ्‌घङ्‌ङिन् आङ्‌गाॽओ के़रे़–

१० “लाजेॽलाम् लाःक्‍कात् बेबिलोन मे़लःत्‍तु मे़देसुसिबालाम् के़भे़म्‍बाहाॽ हेल्‍दै, तोबियाह नु यदायाहलाम् हुक्‍सोयाङ् ताःक्‍ते़ॽ॥ आम्‍भा खे़न् ये़न्‍नो सपन्‍याहरे़ कुस्‍सा योसियाहःल्‍ले़ कुहिम्‍मो पेगे़ॽ॥

११ खे़ङ्‌हाॽलाम् साम्‍म्‍याङ् नु युप्‍पा ताःक्‍ते़ॽआङ् लत्‍छा तिच चोगे़ॽ, हे़क्‍क्‍याङ् यहोसादाक्‍के़ल्‍ले़ कुस्‍सा तुम् निङ्‌वाॽफुसाम्‍बा यहोसुःल्‍ले़ कुधे़गेःक्‍को खे़न् तिचःन् खुःक्‍ते़ॽ॥

१२ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ फाॽआङ् खे़न् मे़त्‍ते़ॽ– ‘ओमे़त्‍ते़ॽ, कन् मनाःल्‍ले़ कुमिङ्‌ग पोराःक्‍लो, खे़न् आप्‍फेक् कुयुक्‍नादे़न्‍नो पोआङ् यहवे दाङ्‌बे़ल्‍ले़ कुहिम्‍मिन् चोगुॽ॥

१३ आम्‍भा खुने़ॽए यहवे दाङ्‌बे़ल्‍ले़ कुहिम्‍मिन् चोगुॽ, हे़क्‍क्‍याङ् खुने़ॽ हाङ् मिङ्‌सो इङ्‌धाङ् खोसुॽ हे़क्‍क्‍याङ् खुने़ॽ कुहाङ्‌युक्‍नाओ युङ्‌ङाङ् हाङ्‌युक् चोगुॽ, खम्‍भ्‍याङ् खे़न् हाङ्‌युक्‍नाःल्‍ले़ कुबेसाङ् निङ्‌वाॽफुसाम्‍बा थिक् पोःङ्‌ॽ॥ हे़क्‍क्‍याङ् खे़न् ने़प्‍फुरे़ खुन्‍छिॽ लुम्‍मो नादङ् पोःङ्‌ॽ॥’

१४ हेल्‍दै, तोबियाह, यदायाह नु सपन्‍याहरे़ कुस्‍सा हेनरे़ खुन्‍छिॽ निङ्‌वाॽसोक्‍ले़ लागि यहवे दाङ्‌बे़ल्‍ले़ कुहिम्‍मो खे़न् तिचःन् मे़ने़स्‍सु॥”

१५ खे़न् माःङ्‌घा माःङ्‌घा के़युङ्‌बाहाॽ मे़दाआङ् यहवे दाङ्‌बे़ल्‍ले़ कुहिम्‍मिन् चोःक्‍मा मे़भाॽरुसिॽ, हे़क्‍क्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ आङ्‌गाॽ खिनिॽओ पाङ्‌घाङ्‌बा फाॽआङ् कुसिङ् के़निःत्‍तुम्‌ॽ॥ खिनिॽ निङ्‌वाॽ के़बिरुम्‍माङ् यहवे दाङ्‌बा खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ के़इःत्‍तुम् के़नाःत्‍तुम्‍ने़भग्र कन् पाःन्‍हाॽ पोङ्‌लो॥

यहवे दाङ्‌बे़ल्‍ले़ तःक्‍ने़त् युङ्‌मा के़ले़ङ्‌सिङ्‌बाहाॽ आप्‍तिक् कुःत्‍तुसि

७

दारा हाङ्‌ङिल्‍ले़ हाङ्‌युक् चोगुबा लिसिगेक्‍पा तङ्‌बे किसलेब ला इग्र फाङ्‌सिगेक्‍पा लाःल्‍ले़ लिसिगेक्‍पा ये़न्‍नो यहवे दाङ्‌बे़ल्‍ले़ कन् कुइङ्‌घङ्‌ङिन् जकरियाओ के़रे़॥

२ बेथेलबा मनाहाॽरे़ सरेसेर नु रेगेम-मेलेक्‍के़न् हे़क्‍क्‍याङ् खे़ङ्‌हाॽरे़ खुन्‍छिॽ मनाहाॽ यहवे दाङ्‌बाओ कम्‍भलॽरिक् मुॽइसाम्‍ले़ लागि पेलि फाक्‍से़ मे़बाङ्‌घुसिआङ् वये़,

३ हे़क्‍केलॽरिक् मुक्‍साम्‍दाङ्‌बा यहवे दाङ्‌बे़ल्‍ले़ कुहिम्‍मोबा निङ्‌वाॽफुसाम्‍बाहाॽ नु माङ्‌निङ्‌वाॽपान् के़बाःप्‍पाहाॽ अक्‍खे मे़मे़त्‍तुसिआङ् से़ःन्‍मे़लाप्‍तुसि, “माङ्‌हिम्‍मिन् मे़यन्‍छु मेदेसुबाल्‍ले़ चोगुल्‍ले़ यरिक् तङ्‌बे तगिआङ्‌धो चोगुम् युरुम्‍बे़बा हे़क्‍के थे ङासिगेक्‍पा लाओ आनिगे मेरिङ् थक्‍मा नु तःक्‍ने़त् युङ्‌मा पोङ्‌बि?”

४ हे़क्‍क्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ कुइङ्‌घङ्‌ङिन् आङ्‌गाॽओ के़रे़–

५ “लाजेॽओबा के़रे़क् मनाहाॽ नु निङ्‌वाॽफुसाम्‍बाहाॽ अक्‍खेलॽरिक् सेःन्‍दोसे़म्‍सिम्‍मे़ॽ, ‘खिनिॽ खे़न् नुबोङ् तङ्‌बे थारिक् ङासिगेक्‍पा नु नुसिगेक्‍पा लाओ तःक्‍ने़त् के़युङिआङ् मेरिङ् के़धक्‍तिल्‍ले़, थे खे़न् आङ्‌गाॽ आमिङ्‌ङिल्‍ले़ लागिए तःक्‍ने़त् के़युङिआङ् वये़बि?

६ हे़क्‍क्‍याङ् आल्‍ल खिनिॽ के़जाम् के़धुङुम्‍माङ् के़वयिल्‍ले़ थे खे़न् खिनिॽ आप्‍फेक् लागि के़जाम् के़धुङुम्‍माङ् के़न्‌वयिन्‍बि?

७ यरुसले़म नु खे़न् के़रे़क् पिसाङ्‌बा पाङ्‌जुम्‍हाॽओ चिजि ये़म्‌ये़म् नु नुॽमादामा पोःक्‍खे़आङ् वये़ हे़क्‍क्‍याङ् नेगेव नु नाम्‍धा पिसाङ् थे़गुगुबादे़न्‍हाॽओ चिजि ये़म्‌ये़म् पोःक्‍खे़आङ् वये़बा तगिबा माङ्‌निङ्‌वाॽपान् के़बाःप्‍पाहाॽलाम् इङ्‌भन्‌ पोःक्‍खे़बा यहवे दाङ्‌बे़ल्‍ले़ कुइङ्‌घङ्‌ङिन् हाबा कन् वये़रो॥’”

पान् मे़ङ्‌घे़म्‍मनाबा मे़बोःक्‍खे़बाल्‍ले़ चोगुल्‍ले़ लाजेॽलाम् मे़लःत्‍तुसि

८ हे़क्‍क्‍याङ् जकरियाओ यहवे दाङ्‌बे़ल्‍ले़ कन् कुइङ्‌घङ्‌ङिन् याम्‍मो के़रे़–

९ “मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, ‘कुदोःप्‍मा खासे़न् लोःन्‍दे़म्‍मे़ॽ थिक्‍ले़ वेॽइन् लुङ्‌माॽ तुक्‍ते़म्‍मे़ॽआङ् नुरिक् मे़त्‍ते़म्‍मे़ॽ॥

१० कुये़म्‍बा के़सिमा मेमेदुमाहाॽ नु ये़त्‍छा होॽदोःक्‍हाॽ, वेॽ लाजेॽबा इग्र याङ्‌गे़साॽबाहाॽ तुक्‍खे मे़जाःत्‍ताम्‍सिम्‍मिन्‍ने़ॽ॥ खिनिॽ निङ्‌वाॽओ थिक्‍नु वेॽ ताप्‍फे़ःम्‍बा मे़इःत्‍तासिम्‍मे़न्‍ने़ॽ॥’

११ “कर खे़ङ्‌हाॽरे़ सिङ्‌सिङ् ये़क्‌ये़क्‍काङ् खे़म्‍मा मे़न्‍दे़न्‍दे़न्, खे़ङ्‌हाॽ आधिङ्‌गानि मे़बोःक्‍खे़आङ् खुन्‍छिॽ एःक्‍किन् मे़हिसु हे़क्‍क्‍याङ् खुन्‍छिॽ ने़भाक्‍हाॽ मे़हुॽरु॥

१२ मुक्‍साम्‍दाङ्‌बा यहवे दाङ्‌बे़ल्‍ले़ कुयाम्‍साम्‍मोलाम् तगि तगिबा माङ्‌निङ्‌वाॽपान् के़बाःप्‍पाहाॽलाम् पिरुसिबा साम्‌योथिम्‍मिन् नु इङ्‌घङ्‌ङिन् खे़म्‍मा खे़ङ्‌हाॽ मे़न्‍दे़न्‍दे़न्, हे़क्‍क्‍याङ् खे़ङ्‌हाॽरे़ खुन्‍छिॽ निङ्‌वान् लुङ्‌से़रुङ्‌बा कुइसिःक् के़साःक्‍पा मे़जोगु॥ कल्‍ले़चोगुल्‍ले़ मुक्‍साम्‍दाङ्‌बा यहवे दाङ्‌बे़न् साॽरिक् कुयाःक्‍ले़ॽरे़॥

१३ “‘आङ्‌गाॽ खे़ङ्‌हाॽ उःत्‍तुङसिङ्‌ङिल्‍ले़ आक्‍खेलॽरिक् खे़ङ्‌हाॽरे़ मे़ङ्‌घे़प्‍सुन्, हे़क्‍केलॽरिक्‍के खे़ङ्‌हाॽरे़ आङ्‌गाॽ मे़उःत्‍ताआङ् पेलि मे़भाक्‍काल्‍ले़ खे़म्‍घे़म् मे़लाप्‍पान्,’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१४ ‘खे़ङ्‌हाॽ वेॽ लाजेॽबा मे़बोःक्‍खे़आङ् मे़युङे़बा मे़न्‍छाम् सुवाङ्‌हाॽरे़ खुन्‍छिॽ लुम्‍मो सुरित् केजङ्‌ङिल्‍ले़ फे़सुसिबा कुइसिःक् आङ्‌गाॽ फुत्‍छिङ्‌ज्‍याङ् चोगुङ्‌सिङ्॥ आत्‍तिन्‍हाॽआङ् तामा पेःक्‍मा मे़न्‍छुक्‍ते़न्‍ल थारिक् खे़ङ्‌हाॽरे़ खुन्‍छिॽ लाजेन् चिजि खक्‍खक् पोःक्‍खे़॥ कम्‍भलॽरिक् खे़ङ्‌हाॽरे़ खे़न् नुबा लाजेन् चिजि खक्‍खक्‍पा मे़जोगुरो॥’”

यरुसले़ःम्‍मिन् याम्‍मो कुसङ् पोःङ्‌ॽ

८

याम्‍मो मुक्‍साम्‍दाङ्‌बा यहवे दाङ्‌बे़ल्‍ले़ कन् कुइङ्‌घङ्‌ङिन् आङ्‌गाॽओ के़रे़॥

२ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “सियोनरे़ कुलागि आङ्‌गाॽ साॽरिक् कुनागे़हे़म्‍बा पोःक्‍खाङ्‌ङाङ् वाॽआ॥ आङ्‌गाॽ खे़न् नाहे़त्‍तुङ्‌बाल्‍ले़ चोगुल्‍ले़ खे़ल्‍ले़ कुनिङ्‌मिहाॽनु आसिक् पोःक्‍मे़ल्‍ले़ ओॽआरो॥”

३ यहवे दाङ्‌बे़ल्‍ले़ अक्‍खे पाःत्‍तुॽ– “आङ्‌गाॽ नुःङ्‌ङाआङ् सियोनओ युआ, हे़क्‍क्‍याङ् यरुसले़ःम्‍मो युङ्‌ङा॥ खे़ब्‍याङ् यरुसले़ःम्‍मिन् ‘नसाःन्‍साबा ये़क्‌यक्’ मे़मे़त्‍तुॽ, हे़क्‍क्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ कुगोःक्‍मान् ‘सेसे कोःक्‍मा’ मे़मे़त्‍तुॽ॥

४ यरुसले़ःम्‍बा माराम्‍हाॽओ याम्‍मो कुदुम्‍बिप्‍पा ये़म्‍बित्‍छाहाॽ नु मे़न्‍छुमाहाॽ खुन्‍छिॽ कुदुम्‍स्‍याक् मे़बोङ्‌बे़ल्‍ले़ चोगुल्‍ले़ हुक्‍को तक्‍कात् मे़दक्‍सिङ्‌ङाङ् मे़युङ्‌ॽ॥

५ ये़क्‌यक्‍कोबा माराम्‍हाॽ पाङ्‌गे़वाबा हिन्‍जाॽबित्‍छाॽहाॽरे़ कुले़ःम् मे़धिम्‍सुॽ॥

६ खे़न् ये़न्‍नो कन् मनाहाॽओलाम् के़हिङ्‌बाहाॽरे़ लागि कन् पाःन्‍निन् निङ्‌वाॽ के़माबा पोङ्‌बिला, कर थे खे़न् आङ्‌गाॽ आनिमोआङ् निङ्‌वाॽ के़माबा पोङ्‌ङाङ्‌बि?” मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुॽ॥

७ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “ओमे़त्‍ते़ॽ, आङ्‌गाॽ आमनाहाॽ नाङ्‌गे़न्‍बा लाजेॽ नु नाम्‍धाबा लाजेॽहाॽलाम् ताङ्‌से़ःप्‍तुङ्‌सिङ्‌ॽ॥

८ आङ्‌गाॽ खे़ङ्‌हाॽ यरुसले़ःम्‍मो युङ्‌से़ तारुङ्‌सिङ्‌ॽ॥ खे़ङ्‌हाॽ आङ्‌गाॽ आमना मे़बोङ्‌ॽ, हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ नसाःन्‍साबा नु साम्‌योबा निङ्‌वाॽफुमाङ् पोङ्‌ङा॥”

९ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “मुक्‍साम्‍दाङ्‌बा यहवे दाङ्‌बे़ल्‍ले़ कुहिम्‍मिल्‍ले़ कुबुङ् मे़युक्‍खुल्‍ले़ खे़प्‍मो के़वाॽबा माङ्‌निङ्‌वाॽपान् के़बाःप्‍पाहाॽरे़ ‘माङ्‌हिम्‍मिन् चोःक्‍मा के़सुक्‍तुम्‍ल’ फाॽआङ् मे़बाःत्‍तुबा पाःन्‍निन् आल्‍लो कप्‍मो के़वाॽबाहाॽरे़ के़घे़प्‍सुम्‍ल के़वयिॽ॥

१० थेआङ्‌भे़ल्‍ले़ खे़न् ये़म्‍मिन्‍नुःल्‍ले़ तगि मना नु थक्‍सारे़ लागि नाम्‍म्‍याक् होःप्‍ते़॥ निङ्‌मिहाॽरे़ मे़जोगुल्‍ले़ आत्‍तिन् मनाहाॽआङ् हाङ्‌हाङ् लॽरिक् याःम्‍बक्‍को पेःक्‍मा मे़न्‍छुक्‍के मे़वये़, थेआङ्‌भे़ल्‍ले़ आङ्‌गाॽ के़रे़क् मनाहाॽ खुन्‍छिॽ हिम्‍बेसाङ्‌बाहाॽरे़ तक्‍ले़ङ्‌वाओ फोःक्‍खुङ्‌सिङ्‌ङाङ् मे़वये़॥

११ कर आल्‍ल आङ्‌गाॽ कन् के़हिङ्‌बा के़याःक्‍पा मनाहाॽओ तगिबा ये़न्‍हाॽ कुइसिःक् मे़जोःक्‍कान्॥

१२ “खिनिॽ हुक्‍हाॽ के़धुम्‍बा पोङ्‌ल थेआङ्‌भे़ल्‍ले़ याॽरिःम्‍बाहाॽ नुरिक् पोधाङ्, चे़ल्‍ले़क्‍सेःल्‍ले़ कुबुङ्‌ङो कुजाॽ थोक्, खाम्‍बाङ्‌ङिल्‍ले़ पोगुगे़न् कुजा फत्‍छुॽ, खम्‍भ्‍याङ् ताङ्‌साङ्‌बे़ल्‍ले़ सेःक्‌वा थासुॽ॥ आङ्‌गाॽ कन् के़रे़क् पाःन्‍हाॽ कन् के़हिङ्‌बा के़याःक्‍पा मनाहाॽ लक्‍खोमा युक् पिरुङ्‌सिङ्‌ॽ॥

१३ यहुदा नु इस्राइलबा यक्‌युङ्‌बासे! आक्‍खेलॽरिक् मे़न्‍छाम् सुवाङ्‌हाॽरे़ खुन्‍छिॽ लुम्‍मो खिनिॽ माङ्‌दे साङ्‌ग्रा चाहाक् के़बोःक्‍खिआङ् वये़, खे़ल्‍ले़ चोगुल्‍ले़ आङ्‌गाॽ खिनिॽ ताङ्‌से़ःप्‍निङ्‌ॽ हे़क्‍क्‍याङ् खिनिॽ हाङ्‌वागे़न् मुॽइसाम्‌रे़ कुबुङ् के़बोःक्‍खिॽ॥

“खिनिॽ मे़गिसे़म्‍मिन्‍ने़ॽ, कर खिनिॽ हुक्‍हाॽ के़धुम्‍बा पोङ्‌ल॥”

१४ थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बाल्‍ले़ अक्‍खे पाःत्‍तुॽ– “आक्‍खेलॽरिक् खे़निॽ पाधे़बाहाॽरे़ आङ्‌गाॽ आसिक् मे़भोःक्‍खुल्‍ले़ खे़ङ्‌हाॽओ ये़त्‍तुक्‍खे ताःप्‍मा निःन्‍धो चोगुङ्‌ङाङ् वये़ हे़क्‍क्‍याङ् आङ्‌गाॽ आनिङ्‌वाॽ मे़लोरे़न्॥

१५ हे़क्‍केलॽरिक्‍के आल्‍ल यरुसले़ःम्‍मो नु यहुदाओ याम्‍मो नुॽमादामा चोःक्‍मारे़ लागि आङ्‌गाॽ निङ्‌वाॽ निःन्‍धो चोगुङ्‌ङाङ् वाॽ॥ खिनिॽ मे़गिसे़म्‍मिन्‍ने़ॽ॥

१६ खिनिॽ चोःक्‍मा के़बोङ्‌बा याःम्‍बक्‍हाॽ हाबा कन्‍हाॽएरो– थिक्‍नु वेॽ कुजे़क्‍पा पान् पारे़म्‍मे़ॽ, हे़क्‍क्‍याङ् खिनिॽ खासे़न्‍लोःम्‍मा हिम्‍मो से़क्‍खा नु कुदोःप्‍मा खासे़न् चोगे़म्‍मे़ॽ॥

१७ कर खिनिॽ आबाङे हिम्‍बेसाङ्‌बे़ल्‍ले़ कुदक्‍ले़ङ्‌वाओ ताप्‍फे़ःम्‍बा चे़म्‍भन् मे़जोगे़म्‍मिन्‍ने़ॽ, हे़क्‍क्‍याङ् इङ्‌ले़क्‍पा माङ्‌हे़क् चोःक्‍मा निङ्‌वाॽ मे़जोगे़म्‍मिन्‍ने़ॽ॥ आङ्‌गाॽ कन् के़रे़क् पाःन्‍हाॽ चिःत्‍तुङ्‌ॽ,” मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुॽ॥

१८ याम्‍मो मुक्‍साम्‍दाङ्‌बा यहवे दाङ्‌बे़ल्‍ले़ कन् कुइङ्‌घङ्‌ङिन् आङ्‌गाॽओ के़रे़॥

१९ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “लिसिगेक्‍पा, ङासिगेक्‍पा, नुसिगेक्‍पा नु थिबोङ्‌गेक्‍पा लाओ तःक्‍ने़त् युङ्‌मारे़ कुले़क्‌वा यहुदाबा मनाहाॽ मे़सःत्‍ल, खुन्‍छिॽ निङ्‌वाॽ तार हे़क्‍क्‍याङ् ये़ये़ मे़लॽर॥ हे़क्‍क्‍याङ् खे़ङ्‌हाॽरे़ से़क्‍खा नु सनारुङ् निङ्‌वाॽ मे़इःत्‍तुर॥”

२० मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “यरिक् ये़क्‌यक्‍कोबा यक्‌युङ्‌बाहाॽ नु यरिक् मनाहाॽ आल्‍लसाङ् मे़दारो,

२१ हे़क्‍क्‍याङ् लत्‍छा ये़क्‌यक्‍कोबा मनाहाॽ वेॽ ये़क्‌यक्‍को अक्‍खे मे़लॽर मे़बेक्, ‘मुॽइसाम् नाःक्‍से़ खिमो यहवे दाङ्‌बाओ पेगि हे़क्‍क्‍याङ् मुक्‍साम्‍दाङ्‌बा यहवे दाङ्‌बे़न् कोःत्‍तुम्॥ आङ्‌गाॽ आप्‍फेक्‍काङ् पेःक्‍का॥’

२२ यरिक् मुक्‍साम्‍साबा मे़न्‍छाम् सुवाङ्‌हाॽ नु मे़न्‍छाम् याप्‍मिहाॽ मुक्‍साम्‍दाङ्‌बा यहवे दाङ्‌बे़न् कोःत्‍छे़ नु मुॽइसाम् नाःक्‍से़ यरुसले़ःम्‍मो मे़दारो॥”

२३ मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ– “खे़न् ये़न्‍नो के़रे़क् मे़न्‍छाम् सुवाङ्‌हाॽलाम् नु के़रे़क् पाःन्‍दाङ् के़बाःप्‍पाहाॽओलाम् थिबोङ् मनारे़ लत्‍छा यहुदिन् कुदेःत् फे़राओ मे़दे़म्‍सुआङ् अक्‍खे मे़मे़त्‍तुॽ, ‘आनिगे खे़ने़ॽनु सोरिक् पेगिगे़, थेआङ्‌भे़ल्‍ले़ निङ्‌वाॽफुमाङ्‌ङिन् खे़ने़ॽनु वाॽ फाॽआङ् आनिगे खे़प्‍सुम्‍बे़आङ् वयिगे़रो॥’”

इस्राइल खिरिबा सुवाङ्‌हाॽरे़ खुन्‍छिॽ खासे़न् नु से़न्‍लप्

९

यहवे दाङ्‌बे़ल्‍ले़ कुइङ्‌घङ् अक्‍तङ्‌बा वाॽरो–

“यहवे दाङ्‌बे़ल्‍ले़ कुघासे़न्‍निन् हद्राक लाजेॽओ वाॽरो,

हे़क्‍क्‍याङ् खे़न् दमस्‍कस ये़क्‌यक्‍कोओआङ् चुक्‍लो,

थेआङ्‌भे़ल्‍ले़ यहवे दाङ्‌बे़ल्‍ले़ कुमिक्‍किन् इस्राइलबा मनाहाॽओ

चुक्‍ते़बा हे़क्‍के के़रे़क् मनाहाॽओआङ् चुक्‍ते़आङ् वाॽरो॥

२ दमस्‍कसबा इःन्‍दोओ के़ने़बा हमातओआङ् खे़न् थारो,

हे़क्‍क्‍याङ् तुरोस नु सिदोनओबा मनाहाॽ

के़ले़बा के़निबा मे़जोःक्‍साङ् खे़न् थारो॥

३ तुरोसे़ल्‍ले़ आबाङे कुलागि से़ःप्‍सिङ्‌मादे़न् यक् चोगुआङ् ने़रो,

खे़ल्‍ले़ युप्‍पान् खाम्‍हिःक् यारिक् नु साम्‍म्‍याङ्‌ङिन्

माराम्‍हाॽओबा ले़क्‌वा कुइसिःक् लुप्‍सुआङ् युङ्‌लो॥

४ कर यहवे दाङ्‌बे़ल्‍ले़ खे़ल्‍ले़ कुयाङ्‌साकुन्‍धेन् नाप्‍तुरो,

हे़क्‍क्‍याङ् खे़ल्‍ले़ कुमुक्‍साम्‍मिन् वरःङ्‌ङो मे़क्‍खु पिरुरो,

खे़ब्‍याङ् मिःल्‍ले़ खे़न् खाप्‍पुथ्‍यःङ् पोङ्‌लो॥

५ “अस्‍कलोनरे़ खे़न् निसुरो हे़क्‍क्‍याङ् पगि किरो,

मे़न्‍छुमान् सादुङ्‌ङिल्‍ले़ तरुबा हे़क्‍के गाजान् तुक्‍खे चारो॥

एक्रोने़न्‍नाङ् साॽरिक् तुक्‍खे चामो थारो,

थेआङ्‌भे़ल्‍ले़ खे़ल्‍ले़ निङ्‌साङ् चोगुबान् नुप्‍लो॥

गाजाबा हाङ्‌ङिन् खाप्‍पुथ्‍यःङ् मे़क्‍लो,

हे़क्‍क्‍याङ् अस्‍कलोनओ याम्‍मो हाःत्‍ताङ् मे़युङ्‌ने़न्‍लो॥

६ के़भुत्‍छिङ्‌बा सुवाङ्‌हाॽरे़ अस्‍दोदे़न् हुक्‍काप् मे़जोगुरो,

हे़क्‍क्‍याङ् पलिस्‍तिहाॽरे़ खुन्‍छिॽ आङ्‌दिङ् लॽमे़न् मे़क्‍खुङ्‌लो॥

७ कर आल्‍ल खुन्‍छिॽ मुराओबा माक्‍खिन् नु खुन्‍छिॽ हाबोॽबाहाॽरे़

कुभिःप्‍मोबा सिक्‍के़ले़ःङ्‌बा पाःन्‍हाॽ लःत्‍तुङ्‌देसुङ्‌लो॥

खुन्‍छिॽ के़नम्‍बा के़याःक्‍पा मनाहाॽ आमना मे़बोङ्‌लो

हे़क्‍क्‍याङ् खे़ङ्‌हाॽ यहुदाबा थाःक् हे़क्‍तङ्‌बा मे़बोङ्‌लो,

खे़ब्‍याङ् एक्रोने़ङ्‌ग यबुसिहाॽ कुसिङ्‌बा पोङ्‌लो॥

८ थङ्‌ङो के़भप्‍पाहाॽलाम् आहिम्‍मिन् ताङ्‌से़ःप्‍मारे़ लागि

खे़न् के़रे़क् पिसाङ् आङ्‌गाॽ साःङ्‌गाहिम् चोगुङ्‌लो॥

आत्‍तिन् कुॽइगे़भे़म्‍बाहाॽरे़आङ् आमनाहाॽ याम्‍मो तुक्‍खे मे़न्‍जाःत्‍तुसिन्‍लो,

थेआङ्‌भे़ल्‍ले़ आल्‍ल खे़ङ्‌हाॽ आप्‍फेक् कोसुङ्‌सिङ्‌लो॥”

ताये़म्‍मोबा हाङ्

९ यहवे दाङ्‌बे़ल्‍ले़ पाःत्‍तुॽ, “सियानरे़ कुस्‍सा मे़न्‍छुमाए, साॽरिक् सःत्‍ते़ॽओ!

यरुसले़मरे़ कुस्‍सा मे़न्‍छुमाए, खे़ने़ॽ साॽरिक् अःक्‍ते़ॽओ!

ओमे़त्‍ते़ॽ, खे़ने़ॽ के़हाङ्‌ङिन् खे़ने़ॽओ तार पत्‍लो,

खुने़ॽग से़न्‍लप्‍दाङ्‌बा नु साम्‌योबा चोक्‍लो,

खुने़ॽ नःम्‍नःम्‍बा चोक् हे़क्‍क्‍याङ् अदङ् सम्‍धाङ् अदङ्‌ङिल्‍ले़

कुस्‍सा लत्‍छा अदङ्‌साःत्‍तिन् युक्‍तुआङ् तार पत्‍लो॥

१० आङ्‌गाॽ एफ्राइमलाम् अन्‍लाहाॽ खे़त्‍तुङ्‌सिङ्‌लो

हे़क्‍क्‍याङ् यरुसले़ःम्‍लाम् थक्‍सुबा अन्‍हाॽ तेॽरुङ्‌सिङ्‌लो,a

हे़क्‍क्‍याङ् थङ् चोःक्‍मा लिॽहाॽ फल्‍लक् फल्‍लक् ए़क्‍लो॥

खुने़ॽ मे़न्‍छाम् सुवाङ्‌हाॽरे़ लागि नुॽमादामारे़न् उवा चोगुरो,

खुने़ॽ कुहाङ्‌जुम्‍मिन् थिक् वरःङ्‌ङोलाम् वेॽ वरःङ् थारिक्,

खम्‍भ्‍याङ् युफ्रेतिस वहःङ्‌ङोलाम् योॽबाःल्‍ले़ कुनुप्‍मो थारिक् पोङ्‌लो॥

११ सियोनए, खे़ने़ॽनु हुप्‍तुङ्‌बा माक्‍खिॽओबा माङ्‌हुप्‍पिल्‍ले़ चोगुल्‍ले़

मे़दे़म्‍सु मे़देॽरुसिबा खे़ने़ॽ के़मनाहाॽ आङ्‌गाॽ

च्‍वाःत् मे़ःन्‍नेबा लुम्‍बाःत्‍तोलाम् लःत्‍तुङ्‌सिङ्‌लो॥

१२ निङ्‌साङ् के़जोःक्‍पा मे़दे़म्‍सु मे़देॽरुसिबा पुङ्‌लाधाबासे,

खिनिॽ आबाङे से़ःप्‍सिङ्‌मादे़न्‍नो नुःक्‍खे़म्‍मे़ॽओ॥

तुक्‍खे के़ज्‍ये़ॽइबाल्‍ले़ चोगुल्‍ले़ निले़ङ् यारिक् मुॽइसाम्

पिनिङ् फाॽआङ् आल्‍ल खिनिॽ लागि उवा चोगुङ्‌ल पत्‍तारो॥

१३ थेआङ्‌भे़ल्‍ले़ यहुदान् आङ्‌गाॽ आलिॽइन् हे़क्‍के ले़ॽरुङ्‌लो,

हे़क्‍क्‍याङ् खे़प्‍मो आङ्‌गाॽ एफ्राइम्‍मिन् तोङ् हे़क्‍के फत्‍छुङ्‌लो॥

सियोनए, आङ्‌गाॽ खे़ने़ॽ के़स्‍साहाॽ ग्रिसरे़ कुस्‍साहाॽरे़

खुन्‍छिॽ तक्‍ले़ङ्‌वाओ हुसुङ्‌सिङ् पक्‍खुङ्‌सिङ्‌लो,

हे़क्‍क्‍याङ् खे़ने़ॽ थक्‍लिहाङ्‌ङिल्‍ले़ कुदाभे हे़क्‍तङ्‌बा चोःक्‍ने़रो॥”

निङ्‌वाॽफुमाङ्‌ङिल्‍ले़ कुमनाहाॽ याम्‍मो फोःक्‍खुसि

१४ खे़ब्‍याङ् यहवे दाङ्‌बे़न् खे़ङ्‌हाॽओ ओःन्‍धाक्‍सिङ्‌लो,

खुने़ॽ कुदोःङ्‌हाॽ साःम्‍भे कुइसिःक् ले़क्‍लो॥

मुक्‍साम्‍दाङ्‌बा यहवे दाङ्‌बे़ल्‍ले़ थुत्‍तुरिःप्‍पान् मुःत्‍तुरो,

हे़क्‍क्‍याङ् यो ले़प्‍माङ्‌बा सुरित् केजङ्‌ङो लाङ्‌घेःक्‍ल पेःक्‍लो॥

१५ मुक्‍साम्‍दाङ्‌बा यहवे दाङ्‌बे़ल्‍ले़ खे़ङ्‌हाॽ ताङ्‌से़ःप्‍तुसिरो

हे़क्‍क्‍याङ् खे़ङ्‌हाॽरे़ निङ्‌मिहाॽ खाप्‍पुथ्‍यःङ् मे़जोगुसिरो,

हे़क्‍क्‍याङ् अर्दोओबा लुङ्‌हाॽरे़ खे़ङ्‌हाॽ मे़नाःन्‍दुसिरो॥

खे़ङ्‌हाॽरे़ सोसोःत्‍लराङ्‌ङो मे़ज मे़धुङुरो

हे़क्‍क्‍याङ् मयुसिबा कुइसिःक् मे़अःक्‍लो॥

खे़ङ्‌हाॽ ले़त्‍ति तोःम्‍मादे़न्‍निल्‍ले़ कुसुक्‍पाहाॽओ सामाक्‍खिॽ

साङ्‌मा छे़ःङ्‌ग्‍यान् तिम्‍बा हे़क्‍के माक्‍खिल्‍ले़ ले़ःक्‍तुसिरो॥

१६ खे़ल्‍ले़ याःन्‍दिक् यहवे दाङ्‌बा खे़ङ्‌हाॽरे़

खुन्‍छिॽ निङ्‌वाॽफुमाङ्‌ङिल्‍ले़ खे़ङ्‌हाॽ से़ःप्‍तुसिरो,

थेआङ्‌भे़ल्‍ले़ खे़ङ्‌हाॽ खुने़ॽ कुमनाहाॽरे़ खुन्‍छिॽ मनासुम्‍सिरो

तिचओबा मुधिङ्‌लुङ् हे़क्‍के खे़ङ्‌हाॽ खुने़ॽ कुलाजेॽओ मे़ले़क्‍लो॥

१७ खे़ङ्‌हाॽ साॽरिक् पनुनुबा नु के़घे़म्‍सिङ्‌बा मे़बोङ्‌लो!

पोगुगे़न् कुजाःल्‍ले़ नालिगे़न् थाङ्‌बे़न्‍हाॽ के़घे़म्‍सिङ्‌बा चोगुसिरो

खम्‍भ्‍याङ् कुबोक् चे़ल्‍ले़क्‍सेॽ थिःल्‍ले़ मे़न्‍छ्‌याहाॽ के़वे़म्‍मा चोगुसिरो॥

a 

९:१० अन्‍हाॽ नु थक्‍सुबा अन्‍लाहाॽ खे़त्‍तुङ्‌सिङ् फाॽइन् सनारुङ् पोःङ्‌ॽ पाःत्‍तुबारो॥

से़न्‍लप् खोमा माङ्‌हुप्

१०

वहित् थामा नाॽबा ये़म्‍मो यहवे दाङ्‌बे़न् वहित् नाःक्‍ते़म्‍मे़ॽओ,

यहवे दाङ्‌बे़ल्‍ले़ए खाॽमिःत्‍हाॽ के़बप्‍पा सुरित् केजङ् चोगुरो॥

खुने़ॽ के़रे़क् मनाहाॽरे़ खुन्‍छिॽ लागि वगेःङ्‌मा वहित् थासुरो,

खुने़ॽ के़रे़क्‍ले़ खुन्‍छिॽ लागि इक्‍ताप्‍पो कुलिःम्‍बा पिरुसिरो॥

२ नावाइत्‍लाहाॽरे़ इङ्‌ले़क्‍पा पान् मे़बाःत्‍तुरो,

हे़क्‍क्‍याङ् कित्‍चाक् के़जोःक्‍पाहाॽरे़ इङ्‌ले़क्‍पा सुफोहाॽ मे़निसुरो,

खम्‍भ्‍याङ् मे़न्‌वाॽमनाबा से़प्‍माङ्‌हाॽ मे़बाःत्‍तुरो,

खे़ङ्‌हाॽरे़ कुसुम् मे़न्‍दम्‍मनाबा आःन्‍छिङ्‌मा मे़बिरुसिरो॥

कल्‍ले़चोगुल्‍ले़ मे़ल्‍लुक्‍कम्‍बाहाॽ मे़सुःम्‍बाल्‍ले़ चोगुल्‍ले़

तुक्‍खे़ मे़जाःत्‍तुसिबा मे़ल्‍लुक्‍हाॽ कुइसिःक् मनाहाॽ ताप्‍मे़बे़ॽरो॥

३ “आङ्‌गाॽ आसाक्‍के़न्‍निन् मे़ल्‍लुक्‍कम्‍बाहाॽ सम्‍धाङ् थारो,

आङ्‌गाॽ लाम्‍लोबाहाॽ खुम्‍दिङ् पिरुङ्‌सिङ्‌लो,

थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बे़ल्‍ले़ आप्‍फेक् कुमे़ल्‍लुक्‍लुप्,

यहुदाबा हिम्‍सयङ्‌हाॽ कम्‍ब्राङ् मे़त्‍तुसिरो,

हे़क्‍क्‍याङ् खे़ङ्‌हाॽ थङ्‌ङो के़हे़न्‍छिङ्‌बा अन् हे़क्‍तङ्‌बा चोगुसिरो॥

४ यहुदालाम् लाम्‍लोबाहाॽ कुम्‍मालुङ्, साःङ्‌गाहिम् लक्‍चु

हे़क्‍क्‍याङ् थङ्‌ङोबा लि हे़क्‍के के़रे़क् मे़लःन्‍लो॥

५ खे़ङ्‌हाॽनु सोरिक् थङ्‌ङो खुन्‍छिॽ निङ्‌मिहाॽ माराम्‍मोबा ले़क्‌वाओ

चिदोॽ चिदोॽ के़दोॽबा मुक्‍साम्‍साबा मनाहाॽ हे़क्‍तङ्‌बा मे़बोङ्‌लो,

थेआङ्‌भे़ल्‍ले़ यहवे दाङ्‌बे़न् खे़ङ्‌हाॽनु सोरिक् वाॽरो

खे़ङ्‌हाॽ थङ् मे़जोःक्‍काङ् अन्‍गे़युक्‍पाहाॽ नाधामो मे़धासुसिरो॥

६ “आङ्‌गाॽ यहुदाबा हिम्‍सयङ्‌हाॽ के़धुम्‍बा चोगुङ्‌सिङ्‌लो,

हे़क्‍क्‍याङ् योसेफरे़ कुहिम्‍सयङ्‌हाॽ ताङ्‌से़ःप्‍तुङ्‌सिङ्‌लो॥

आङ्‌गाॽ खे़ङ्‌हाॽ याम्‍मो नुःक्‍तुङ् तारुङ्‌सिङ्‌लो,

थेआङ्‌भे़ल्‍ले़ आङ्‌गाॽ खे़ङ्‌हाॽ लुङ्‌माॽ तुक्‍तुङ्‌सिङ्‌लो॥

आङ्‌गाॽ खे़ङ्‌हाॽ मे़नाॽरुङ्‌सिङ्‌ङिन्‍बा हे़क्‍तङ्‌बा मे़बोङ्‌लो,

थेआङ्‌भे़ल्‍ले़ आङ्‌गाॽ यहवे दाङ्‌बे़न् खुन्‍छिॽ निङ्‌वाॽफुमाङ्‌आरो,

हे़क्‍क्‍याङ् आङ्‌गाॽ खे़ङ्‌हाॽरे़ खुन्‍छिॽ पेलिगे़न् तुवान् खे़प्‍सुङ्‌लो॥

७ एफ्राइमबा मनाहाॽग मुक्‍साम्‍साबा मे़बोङ्‌लो,

हे़क्‍क्‍याङ् चे़ल्‍ले़क्‍सेॽ थि के़धुङ्‌बाआङ्

के़सःप्‍पा हे़क्‍के खे़ङ्‌हाॽरे़ खुन्‍छिॽ निङ्‌वाॽ पदादारो॥

खे़ङ्‌हाॽरे़ खुन्‍छिॽ मुॽइदाङ्‌साहाॽरे़ खे़न् मे़निसुआङ् मे़सःत्‍लो,

यहवे दाङ्‌बाओ खे़ङ्‌हाॽरे़ खुन्‍छिॽ निङ्‌वान् पसःत्‍सःत्‍लो॥

८ “खे़ङ्‌हाॽ आङ्‌गाॽ उःत्‍तुङ्‌सिङ्‌ङाङ् सुप्‍सुङ्‌सिङ्‌लो,

थेआङ्‌भे़ल्‍ले़ से़क्‍खाए मे़ल्‍लुङ् हुङुङ्‌ङाङ् खे़ङ्‌हाॽ थे़ॽरुङ्‌सिङ्‌ङाङ् मे़वाॽरो

हे़क्‍क्‍याङ् तगि कुइसिःक् निःत्‍मे़न्‍दे़त्‍ते यरिक् मे़बोङ्‌लो॥

९ आङ्‌गाॽ खे़ङ्‌हाॽ मे़न्‍छाम् सुवाङ्‌लुम्‍मो फुत्‍छाःङ् से़सुङ्‌सिङ्‌लो

हे़क्‍केसाङ् माःङ्‌घाबा लाजेॽहाॽओ खे़ङ्‌हाॽरे़ निङ्‌वाॽ मे़इःत्‍तारो॥

खे़ङ्‌हाॽ नु खे़ङ्‌हाॽरे़ खुन्‍छिॽ मुॽइदाङ्‌साहाॽ मे़हिङ्‌लो

हे़क्‍क्‍याङ् खे़ङ्‌हाॽ सोरिक् इस्राइलओ मे़नुःङ् मे़दारो॥

१० आङ्‌गाॽ खे़ङ्‌हाॽ मिस्र लाजेॽलाम् नुःक्‍तुङ् तारुङ्‌सिङ्‌लो,

हे़क्‍क्‍याङ् अस्‍सुर लाजेॽलाम् खे़ङ्‌हाॽ सुप्‍सुङ्‌सिङ्‌लो॥

आङ्‌गाॽ खे़ङ्‌हाॽ गिलाद नु लेबनान लाजेॽहाॽओ तारुङ्‌सिङ्‌लो

खे़ब्‍याङ् खे़प्‍मो काक् लाजेन् मनाहाॽरे़ सधे़क् मे़धिम्‍सुरो॥

११ खे़ङ्‌हाॽरे़ पयम् यम्‍बा तुक्‍खेवा वरःङ्‌ङिन् मे़लस्‍सुरो,

खे़ङ्‌हाॽरे़ वाभे़ल्‍ले़ङ्‌हाॽ चिजि ये़म्‌ये़म् मे़जोगुरो

हे़क्‍क्‍याङ् निल वहःङ्‌ङोबा केःम्‍बा कुदिम्‍बेहाॽ चप्‍तुलाःत्‍लो॥

अस्‍सुररे़ यम्‍बा कुहे़न्‍छिङ्‌मा कुआङ्‌दिङ्‌ङिन् यो मक्‍थारो

हे़क्‍क्‍याङ् मिस्ररे़ कुहाङ् तक्‍काःत्‍तिन् माबेःक्‍लो॥

१२ आङ्‌गाॽ खे़ङ्‌हाॽ यहवे दाङ्‌बाओ के़धुम्‍बा चोगुङ्‌सिङ्‌लो,

हे़क्‍क्‍याङ् खे़ङ्‌हाॽ खुने़ॽए कुमिङ्‌ङो लाङ्‌मे़घेक् मे़वाॽरो,”

यहवे दाङ्‌बे़ल्‍ले़ पाःत्‍तुआङ् वाॽरो॥

यहवे दाङ्‌बे़ल्‍ले़ मुक्‍साम्‍साबा सुवाङ्‌हाॽ नाःन्‍दुसि

११

ले़बनानए, खे़ने़ॽ के़लाम्‍धेःप्‍पाहाॽ हन्‍दे़ॽओ,

हे़क्‍केलॽरिक् मिःल्‍ले़ के़साम्‍माङ्‌सिङ्‌हाॽ थ्‍यःङ् चोगुररो!

२ आङ् सिङ्‌बुङ्‌से, मेरिङ् थक्‍ते़म्‍मे़ॽओ,

थेआङ्‌भे़ल्‍ले़ साम्‍माङ्‌सिङ्‌ङिन् चोःन्‍दे़आङ् ने़रो,

हे़क्‍क्‍याङ् केःम्‍बा नु नुबा सिङ्‌बुङ्‌हाॽ मे़गे़आङ् युङ्‌लो॥

बासानबा यहिबा सिङ्‌बुङ्‌से, मे़रिङ् थक्‍ते़म्‍मे़ॽओ!

थेआङ्‌भे़ल्‍ले़ तुम्‍भुङ्‌ला ताम्‍भुङ्‌हाॽ मे़ले़ःक्‍खुआङ् ने़रो॥

३ मे़ल्‍लुक्‍कम्‍बाहाॽ मेरिङ् मे़धक्‍पान् खे़प्‍से़म्‍मे़ॽओ,

खुन्‍छिॽ पनुनुबा थक्‍सा चाराम्‍मादे़न्‍निन् मे़मे़क्‍खुआङ् ने़रो!

खिरिङ्‌बाहाॽ मे़हुःक्‍पे़न् खिनिॽ खे़प्‍से़म्‍मे़ॽओ,

थेआङ्‌भे़ल्‍ले़ यर्दनबा सरेःक्‌याःप्‍पा ताम्‍भुङ्‌ङिन् थ्‍यःङ् पोःक्‍खे़आङ् ने़रो!

ने़प्‍फु मे़ल्‍लुक्‍कम्‍बाहाॽ

४ यहवे दाङ्‌बा आनिङ्‌वाॽफुमाङ्‌ङिल्‍ले़ अक्‍खे पाःत्‍तुॽ, “‘चे़प्‍मा से़प्‍मासि के़बोङ्‌बा मे़ल्‍लुक् मे़ःन्‍दाहाॽ चाराम्‍से़से़ॽ॥’

५ खे़ङ्‌हाॽ के़इङ्‌बाहाॽरे़ खे़ङ्‌हाॽ मे़जे़प्‍तु मे़स्‍ये़रुसिॽ, खम्‍भ्‍याङ् खे़ङ्‌हाॽ खुम्‍दिङ् मे़ङ्‌घोए मे़बेःक्॥ खे़ङ्‌हाॽरे़ अक्‍खे मे़बात्‍तुॽ, ‘यहवे दाङ्‌बे़ल्‍ले़ कुनारा पोररो, थेआङ्‌भे़ल्‍ले़ आनिगे याङ्‌साकुन्‍धेसाबा पोःक्‍खिगे़!’ के़इङ्‌बाहाॽरे़ मे़साङुसिबा मे़ल्‍लुक्‍कम्‍बाहाॽरे़आङ् खे़ङ्‌हाॽ मे़न्‍दाङ्‌घुसिन्‌ॽ॥

६ थेआङ्‌भे़ल्‍ले़ आल्‍लआङ्‌धो लाजेॽओबा मनाहाॽ आलुङ्‌माॽ स्‍याःत् मे़ल्‍लॽने़न्॥ से़क्‍खासाङ् आङ्‌गाॽ के़रे़क् खुन्‍छिॽ आप्‍फेक् हिम्‍बेसाङ्‌बाहाॽरे़ खुन्‍छिॽ हुक्‍को नु खुन्‍छिॽ आप्‍फेक् हाङ्‌ङिल्‍ले़ कुहुक्‍को थासुङ्‌सिङ्‌ॽ॥ खे़ङ्‌हाॽरे़ लाजेन् मे़युक्‍तुॽ, हे़क्‍क्‍याङ् खे़ङ्‌हाॽरे़ खुन्‍छिॽ हुक्‍कोलाम् आङ्‌गाॽ खे़ङ्‌हाॽ मे़से़ःप्‍तुङ्‌सिङ्‌ङिन्‌ॽ॥”

७ कल्‍ले़चोगुल्‍ले़ चे़प्‍मा से़प्‍मासिरे़ लागि मे़गत्‍तुसिबा मे़ल्‍लुक् मे़ःन्‍दाहाॽ, से़क्‍खाःल्‍ले़ थक्‍सा लुप्‍पो तुक्‍खे मे़जाःत्‍तुसिबा मे़युक्‍तुसिबाहाॽ आङ्‌गाॽ चाराम्‍सुङ्‌सिङ्॥ हे़क्‍क्‍याङ् आङ्‌गाॽ आलागि तक्‍कात् ने़त्‍छि याङ्‌सिङ्‌ङा– लत्‍छारे़ कुमिङ् “लुङ्‌गुम्” नु वेॽइल्‍ले़ कुमिङ् “थिक्‍हुप्” वाःत्‍तुङ्– हे़क्‍क्‍याङ् मे़ल्‍लुक् लुप्‍हाॽ चाराम्‍सुङ्‌सिङ्॥

८ आङ्‌गाॽ लत्‍छा लाओसा सुम्‍सि मे़ल्‍लुक्‍कम्‍बाहाॽ लःत्‍तुङ्‌देसुङ्‌सिङ्॥

खे़न् थक्‍सा लुप्‍हाॽरे़ आङ्‌गाॽ मे़जिःत्‍ताङ्, हे़क्‍क्‍याङ् खे़ङ्‌हाॽरे़ आङ्‌गाॽ आनिङ् सत्‍त्रे़ॽ मे़ले़ॽरु॥

९ आङ्‌गाॽ मे़त्‍तुङ्‌सिङ्, “आङ्‌गाॽ खिनिॽ मे़ल्‍लुक्‍कम्‍बा मे़बोङ्‌ङान्॥ के़सिबाहाॽ मे़सिए मे़नाॽ, के़मे़क्‍पाहाॽ मे़मे़क्‍के मे़नाॽ, हे़क्‍क्‍याङ् के़हिङ्‌बाहाॽरे़ थिक्‍हाॽरे़ वेॽहाॽरे़ खुन्‍छिॽ ने़क्‍सान् मे़जररो॥”

१० खे़ब्‍याङ् आङ्‌गाॽ “आलुङ्‌गुम्” मे़प्‍मनाबा तक्‍काःत्‍तिन् याङ्‌सिङ्‌ङा, हे़क्‍क्‍याङ् इस्राइलबा के़रे़क् मनाहाॽनु चोगुङ्‌बा माङ्‌हुप्‍पिन् मे़ङ्‌गे़प्‍मना चोगुङ्‌ङाङ् खे़न् ए़क्‍खुङ्॥

११ खे़न् माङ्‌हुप्‍पिन् आम्‍भा खे़ल्‍ले़ याःन्‍दिक् मे़ङ्‌गे़प्‍मनाबा पोःक्‍खे़, हे़क्‍क्‍याङ् कम्‍भलॽरिक् आङ्‌गाॽ ओमे़मे़त्‍ताङ्‌ल मे़बत्‍छाङ्‌बा के़इङ्‌बाहाॽरे़ खे़ङ्‌ग यहवे दाङ्‌बे़ल्‍ले़ कुबाःन्‍जाक् नेरत्‍छ फाॽआङ् निङ्‌वाॽ मे़घोसु॥

१२ खे़ब्‍याङ् आङ्‌गाॽ के़इङ्‌बाहाॽ मे़त्‍तुङ्‌सिङ्, “खिनिॽ नुबा पोःक्‍खे़बा के़निसुम्‍ने़भग्र आङ्‌गाॽ आनाम्‍म्‍याक्‍किन् आबिरे़म्‍मे़ॽ॥ मेःन्‍ने़भग्र खिनिॽए कत्‍ते़म्‍मे़ॽ॥” कल्‍ले़चोगुल्‍ले़ खे़ङ्‌हाॽरे़ आङ्‌गाॽ सुम्‍बोङ् युप्‍पा याङ्‌इत्‍छेॽ मे़बिराङ्॥

१३ यहवे दाङ्‌बे़ल्‍ले़ आङ्‌गाॽ मे़त्‍ताङ्, “खे़ने़ॽ याङ्‌ङिन् कोम्‍भाल्‍यान् लाप्‍फुसे़ पिरे़ॽ”– कन् इमे़ल्‍लुङ्‌बा कुमे़न्‍निन् खे़ङ्‌हाॽरे़ आङ्‌गाॽ आलागि मे़याक्‍तुरो॥ खम्‍भ्‍याङ् आङ्‌गाॽ खे़न् सुम्‍बोङ् युप्‍पाःल्‍ले़ कुआःत्‍हाॽ तेॽरुङ्‌ङाङ् यहवे दाङ्‌बे़ल्‍ले़ कुहिम्‍मोबा याङ्‌युङ्‌मादे़न्‍नो कोःम्‍भाल्‍याःल्‍ले़ कुलागि लाप्‍तेसुङ्॥

१४ खे़ब्‍याङ् यहुदा नु इस्राइल लुम्‍मोबा फुॽनुसाॽ काॽइःन् नुप्‍ल याःम्‍मारे़ लागि आङ्‌गाॽ “थिक्‍हुप्” मे़प्‍मनाबा वेॽ तक्‍काःत्‍तिन् ए़क्‍खुङ्॥

१५ खम्‍भ्‍याङ् यहवे दाङ्‌बे़ल्‍ले़ आङ्‌गाॽ मे़त्‍ताङ्, “कुसुम् मे़न्‍दम्‍मनाबा मे़ल्‍लुक्‍कम्‍बे़ल्‍ले़ कुभे़जुम् कुभे़यान् खे़ने़ॽ याम्‍मो याङ्‌सिङ्‌ङे़ॽ॥

१६ थेआङ्‌भे़ल्‍ले़ से़क्‍खासाङ् आङ्‌गाॽ कन् लाजेॽओ लत्‍छा अक्‍तङ्‌बा मे़ल्‍लुक्‍कम्‍बाधिक् फोःक्‍खुङ्‌ॽ, खे़ल्‍ले़ के़माबाहाॽ कम्‍ब्राङ् मे़मे़त्‍तुसिन्‌ॽ, फुत्‍छिङ्‌ज्‍याङ् के़से़बाहाॽआङ् मे़भुक्‍खुसिन्‌ॽ, के़गाःम्‍बाहाॽआङ् मे़वेःन्‍दुसिन्‌ॽ, मे़न्‍दुक्‍मनाबा कुयाम् चाङ्‌जाङ्‌बाहाॽआङ् चामे़राम्‍सुसिन्‌ॽ, कर खे़ल्‍ले़ वरुप्‍लुप्‍पा मे़ल्‍लुक्‍किल्‍ले़ कुलाङ् तोॽभेःत्‍ते़न् थे़ःक्‍खुआङ् खुन्‍छिॽ तगि सान् चरो॥

१७ “मे़ल्‍लुक् लुप्‍हाॽ के़ले़प्‍पाआङ् के़बेःक्‍पा के़घे़प्‍पा

कुसुम् मे़न्‍दम्‍मनाबा मे़ल्‍लुक्‍कम्‍बान् चिःत्‍ते़स्‍ये़रो!

खे़ल्‍ले़ कुहुक्‍किन् नु कुजुप्‍साङ् मिक्‍किन् ताभेःल्‍ले़ च्‍ये़प्‍तुररो!

खे़ल्‍ले़ कुहुक्‍किन् के़रे़क् सर्गे़ङ् हेबेःक्‍लरो

हे़क्‍क्‍याङ् खे़ल्‍ले़ कुजुप्‍साङ् मिक्‍किन् खामे़न्‍निमनाबा पोङ्‌लरो॥”

के़दाबा ये़म्‍मो यरुसले़ःम्‍मिल्‍ले़ चोःक्‌युम्‍भो खोसु

१२

इस्राइलरे़ कुयाःम्‍बेओ यहवे दाङ्‌बे़ल्‍ले़ कुइङ्‌घङ् हाबा कन्‍लो॥ ताङ्‌साक्‍पा के़घिङ्‌बा, इक्‍सादिङ् खाम्‍बेःक्‍मे़ल्‍ले़ कुबुङ् के़युङ्‌बा नु मनाःल्‍ले़ कुयाम्‍साम्‍मिन् खे़न् सिगाङ् नावागे़न् चइःत् के़जोःक्‍पा यहवे दाङ्‌बे़ल्‍ले़ उवा चोगुॽ–

२ “ओमे़त्‍ते़म्‍मे़ॽ, के़रे़क् पिसाङ् के़युङ्‌बा मनाहाॽ होॽदोन् होॽदोन् लॽमारे़ लागि आङ्‌गाॽ यरुसले़ःम्‍मिन् खोर्‍या हे़क्‍तङ्‌बा चोगुङ्‌ॽ॥ यरुसले़ःम्‍मिन् किर्गप् कप्‍मारे़ लागि यहुदान् निङ्‌मिहाॽनु सोरिक् फुङ्‌सिङ्॥

३ “आल्‍ल खे़ल्‍ले़ याःन्‍दिक् इक्‍सादिङ् खाम्‍बेःक्‍कोबा के़रे़क् मे़न्‍छाम् सुवाङ्‌हाॽ खे़ल्‍ले़ कुदक्‍ले़ङ्‌वाओ मे़जुम्‍मिल्‍ले़ आङ्‌गाॽ यरुसले़ःम्‍मिन् के़रे़क् मे़न्‍छाम् याप्‍मिहाॽरे़ खुन्‍छिॽ लागि लत्‍छा मे़म्‍मुम्‍मनाबा याक्‍पेॽ चोगुङ् पिरुङ्‌सिङ्‌ॽ॥ खे़न् मुम्‍मा के़गोःप्‍पाहाॽ के़रे़क् मे़गाःन्‍लो॥”

४ यहवे दाङ्‌बे़ल्‍ले़ पाःत्‍तुॽ, “खे़न् ये़न्‍नो आङ्‌गाॽ मे़न्‍छाम् सुवाहाॽरे़ खुन्‍छिॽ अन्‍हाॽ मिक्‍फःम्‍बा चोगुङ्‌सिङ्‌ॽ हे़क्‍क्‍याङ् के़रे़क् अन्‍हाॽ साॽरिक् मे़गिमे़सिर याःन्‍दुङ्‌सिङ्‌ॽ हे़क्‍क्‍याङ् अन्‍गे़युक्‍पाहाॽ मे़नाङ्‌ल याःन्‍दुङ्‌सिङ्‌ॽ॥ कर आङ्‌गाॽ यहुदाबा मनाहाॽ ओमे़त्‍सिङ्‌ॽ॥

५ खे़ब्‍याङ् यहुदाबा लाम्‍लोबाहाॽरे़ खुन्‍छिॽ आप्‍फेक् निङ्‌वाॽओ अक्‍खे मे़बाःत्‍तुॽ, ‘यरुसले़ःम्‍मोबा मनाहाॽ के़धुम्‍बा मे़जोक्, थेआङ्‌भे़ल्‍ले़ मुक्‍साम्‍दाङ्‌बा यहवे दाङ्‌बे़न् खे़ङ्‌हाॽरे़ खुन्‍छिॽ निङ्‌वाॽफुमाङ्‌लो॥’”

६ खे़न् ये़न्‍नो आङ्‌गाॽ यहुदाबा लाम्‍लोबाहाॽ यरिक् सिङ्‌हाॽओबा मिघाङ्‌ग्रोःक् याङ्‌मा साङ्‌ते़रे़ःङ् कुइसिःक् नु चाधःङ्‌माहाॽरे़ कुलुम्‍मोबा हुरुरु के़दिःप्‍पा मि हे़क्‍तङ्‌बा चोगुङ्‌सिङ्‌ॽ॥ खे़ङ्‌हाॽरे़ काक् पिसाङ्‌बा, चुप्‍साङ् नु फे़न्‍छाङ् ले़प्‍माङ्‌बा के़रे़क् मनाहाॽ खाप्‍पुथ्‍यःङ् मे़जोगुसिॽ, कर यरुसले़ःम्‍मिन् आप्‍फेक् कुयुक्‍नाओ हाबा युङ्‌लो॥

७ आङ्‌गाॽ यहवे दाङ्‌बे़ल्‍ले़ यहुदाबा युङ्‌दे़न्‍हाॽ तगिए ताङ्‌से़ःप्‍तुङ्‌ॽ, हे़क्‍क्‍याङ् कम्‍भलॽरिक् दाउदरे़ कुहिम्‍सयङ्‌हाॽरे़ खुन्‍छिॽ मिमिदिङ्‌ङिन् नु यरुसले़म के़युङ्‌बाहाॽरे़ खुन्‍छिॽ मिमिदिङ्‌ङिन् यहुदाबाहाॽरे़न्‍नुःल्‍ले़ यरिक् मे़बोङ्‌ने़न्‍ल॥

८ खे़न् ये़न्‍नो यहवे दाङ्‌बे़ल्‍ले़ यरुसले़म के़युङ्‌बाहाॽ ताङ्‌से़ःप्‍तुसिॽ, हे़क्‍क्‍याङ् खे़ङ्‌हाॽओ आत्‍तिन् के़रे़क्‍नुःल्‍ले़ मे़न्‍धुम्‍मनाबा चोक् खे़न् दाउदे़न् हे़क्‍तङ्‌बा पोःङ्‌ॽ, हे़क्‍क्‍याङ् दाउदरे़ कुहिम्‍सयङ्‌हाॽ निङ्‌वाॽफुमाङ्‌ङिन् हे़क्‍तङ्‌बा मे़बोङ्‌ॽ, खे़ब्‍याङ् खे़ङ्‌हाॽरे़ खुन्‍छिॽ तगाङ् तगाङ् के़बेःक्‍पाहाॽ यहवे दाङ्‌बे़ल्‍ले़ कुमाङ्‌लाइङ्‌बा कुइसिःक् मे़बोङ्‌लो॥

मे़धुबुबाल्‍ले़ कुलागि मेरिङ्

९ यहवे दाङ्‌बे़ल्‍ले़ पाःत्‍तु, “खे़न् ये़न्‍नो यरुसले़ःम्‍मिन् फप्‍मारे़ लागि के़दाबा के़रे़क् मे़न्‍छाम् सुवाङ्‌हाॽ हदॽ मे़ङ्‌मासि लाम् चोगुङ्‌ॽ॥

१० हे़क्‍क्‍याङ् आङ्‌गाॽ दाउदरे़ कुहिम्‍सयङ् नु यरुसले़म के़युङ्‌बाहाॽओ लुङ्‌गुम् हे़क्‍क्‍याङ् पेलिगे़न् तुवा के़जोःक्‍पा याम्‍साम्‍मिन् पाङ्‌घुङ् युसुङ्‌ॽ॥ खे़ङ्‌हाॽरे़ मे़धुबुबान् ओमे़मे़त्‍तु, हे़क्‍क्‍याङ् लत्‍थिक्‍पा साःल्‍ले़ कुलागि कुभा मेरिङ् थक्‍पा कुइसिःक् खुने़ॽ कुलागि खे़ङ्‌हाॽ मेरिङ् मे़धक्, तुम्‍बा साःल्‍ले़ कुलागि मेरिङ् मे़धक्‍पा कुइसिःक् खे़ङ्‌हाॽ साॽरिक् मेरिङ् मे़धक्‍लो॥

११ मगिद्‌दोबा ने़ने़बादे़न्‍नो हदद-रिम्‍मोनबा हे़क्‍के यम्‍बा हाःप्‍मा चिःङ्‌मा पोःक्‍खे़आङ् वये़, खे़ल्‍ले़ याःन्‍दिक् यरुसले़ःम्‍मो हाबा खाम्‍दाङ्‌बाए यम्‍बा मेरिङ् थक्‍मा पोःङ्‌ॽ॥”

१२ “लाजेॽ के़रे़क् हिम्‍सयङ् थक्‍मा खुन्‍छिॽ मेःत्‍हाॽआङ् वेॽ वेॽ मेरिङ् मे़धक्, दाउदरे़ कुहिम्‍सयङ्‌बाहाॽ नु खे़ङ्‌हाॽरे़ खुन्‍छिॽ मेःत्‍हाॽ, नातानरे़ कुहिम्‍सयङ्‌बाहाॽ नु खे़ङ्‌हाॽरे़ खुन्‍छिॽ मेःत्‍हाॽ,

१३ ले़बिरे़ कुहिम्‍सयङ्‌हाॽ नु खे़ङ्‌हाॽरे़ खुन्‍छिॽ मेःत्‍हाॽ, सिमिरे़ कुधाःक्‍हाॽ नु खे़ङ्‌हाॽरे़ खुन्‍छिॽ मेःत्‍हाॽ,

१४ हे़क्‍क्‍याङ् के़दाङ्‌बा वेॽ के़रे़क् थाःक्‍हाॽ नु खे़ङ्‌हाॽरे़ खुन्‍छिॽ मेःत्‍हाॽ मेरिङ् मे़धक्‍लो॥”

१३

“खे़न् ये़न्‍नो दाउदरे़ कुहिम्‍सयङ् नु यरुसले़म के़युङ्‌बाहाॽरे़ खुन्‍छिॽ लायोन् हे़क्‍क्‍याङ् खुन्‍छिॽ आसुत्‍थोन् सेसेसाङ्‌साङ् चोःक्‍मारे़ लागि लत्‍छा वाबुन्‍दाक्‌वा च्‍वाःत् पुन् लःन्॥”

२ मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुॽ, “खे़न् ये़म्‍मो आङ्‌गाॽ लाजेॽलाम्‍बा माङ्‌हाॽरे़ खुन्‍छिॽ मिङ्‌ङे मासुङ् पिरुङ्‌सिङ्‌ॽ, हे़क्‍क्‍याङ् खे़ङ्‌हाॽ निङ्‌वाॽसुम्‍माङ् मे़ल्‍लॽने़न्‌ॽ॥ माङ्‌निङ्‌वाॽपान् के़बाःप्‍पाहाॽ नु आसुत्‍थो साम्‍हाॽआङ् लाजेॽलाम् आङ्‌गाॽ लःत्‍तुङ्‌देसुङ्‌सिङ्‌ॽ॥

३ हे़क्‍क्‍याङ् आरसाङ् कुभारे़ माङ्‌निङ्‌वाॽपान् पाःत्‍तुने़भग्र, खुने़ॽ सागे़वाःम्‍बा कुम्‍मा कुम्‍बासिरे़ए खे़न् अक्‍खे मे़मे़त्‍तुॽ, ‘खे़ने़ॽ सिमाए पोःङ्‌ॽ, थेआङ्‌भे़ल्‍ले़ खे़ने़ॽ यहवे दाङ्‌बे़ल्‍ले़ कुमिङ्‌ङो इङ्‌ले़क् के़बाःत्‍तुआङ् वाॽ॥’ खे़ल्‍ले़ माङ्‌निङ्‌वाॽपान् पाःत्‍तुल्‍ले़ खुने़ॽ सागे़वाःम्‍बा कुम्‍मा कुम्‍बासिरे़ खे़न् फ्‍याक् लस्‍सुर मे़धुबुॽ॥”

४ “खे़न् ये़न्‍नो के़रे़क् माङ्‌निङ्‌वाॽपान् के़बाःप्‍पाहाॽ खुन्‍छिॽ माङ्‌निङ्‌वाॽपान् सुफोलाम् सिरिङ्‌ममो मे़धारो, हे़क्‍क्‍याङ् इङ्‌ले़क् माङ्‌निङ्‌वाॽपान् पाःप्‍मारे़ लागि माङ्‌निङ्‌वाॽपान् के़बाःप्‍पे़ल्‍ले़ सामुरिक्‍लाम् थाक्‍मनाबा चाङ् मे़जाक्‍खुन्‌ॽ॥

५ खे़ल्‍ले़ अक्‍खे पाःत्‍तुॽ, ‘आङ्‌गाॽग माङ्‌निङ्‌वाॽपान् के़बाःप्‍पा मेःन्‍आ, कर याःम्‍बक् के़जोःक्‍पा के़जाबाआरक्‍लो, थेआङ्‌भे़ल्‍ले़ आङ्‌गाॽ थाङ्‌बे़न् वयाङ्‌ङाङ्‌धोए खाम्‍बेःक्‍कोलाम् हिङ्‌सिङ्‌ङाआङ् वाॽआ॥’

६ कुभारे़ खे़न् ‘खे़ने़ॽ के़धक्‍को कन् काःन्‍दे़आङ् के़बप्‍पाहाॽ थे़माबे?’ फाॽआङ् सेःन्‍मे़दोसुने़भग्र खे़ल्‍ले़ अक्‍खे मे़त्‍तुसिॽ, ‘कन् आङ्‌गाॽ आन्‍जुम् आन्‍देङ्‌बाहाॽरे़ खुन्‍छिॽ हिम्‍मो काःन्‍दाङ्‌बा याङ्‌घेःक्‍लो॥’”

निङ्‌वाॽफुमाङ्‌ङिल्‍ले़ मे़ल्‍लुक्‍कम्‍बान् से़प्‍मा कुइङ्‌जाङ्

७ मुक्‍साम्‍दाङ्‌बा यहवे दाङ्‌बे़ल्‍ले़ उवा चोगुरो,

“ताभेए! आमे़ल्‍लुक्‍कम्‍बे़ल्‍ले़ कुदक्‍ले़ङ्‌वाओ पोगे़ॽओ,

खुने़ॽग निःत्‍ताङ्‌बा आन्‍जुम् आन्‍देङ्‌बारो॥

मे़ल्‍लुकम्‍बे़न् थे़क्‍तुक् साक्‍खाःक् हिप्‍ते़म्‍मे़ॽओ,

हे़क्‍क्‍याङ् मे़ल्‍लुक्‍हाॽ फुत्‍छिङ्‌ज्‍याङ् मे़बोङ्‌लो,

हे़क्‍क्‍याङ् आहुक्‍किल्‍ले़ चुजुक्‍साहाॽ साःप्‍सुङ्‌सिङ्‌लो॥

८ के़रे़क् लाजेॽओ कुलक् ने़त्‍छि मनाहाॽ मे़से़रुसिरो,

हे़क्‍क्‍याङ् खे़ङ्‌हाॽ खक्‍पे़त् युम्रे़क् मे़मे़क्‍लो,

हे़क्‍केसाङ् कुलक् थिक् मे़दाङ् मे़याःक्‍लो॥

९ खे़ल्‍ले़ याःन्‍दिक् कुलक् थिक्‍हाॽ मिओ याक्‍तुङ्‌सिङ्‌लो,

युप्‍पा साङ्‌मनाबा कुइसिःक् खे़ङ्‌हाॽ योःन्‍दुङ्‌सिङ्‌लो,

साम्‍म्‍याङ् योःम्‍मनाबा कुइसिःक् साॽरुङ्‌सिङ्‌लो॥

खे़ङ्‌हाॽरे़ आङ्‌गाॽ आमिङ्‌ङो पेलि मे़भाक्‍कारो,

खे़ब्‍याङ् आङ्‌गाॽ खे़ङ्‌हाॽ नुगप् पिरुङ्‌सिङ्‌लो॥

‘खे़ङ्‌हाॽ आङ्‌गाॽ आमनासि’ फाॽआङ् मे़त्‍तुङ्‌सिङ्‌लो,

हे़क्‍क्‍याङ् खे़ङ्‌हाॽरे़ अक्‍खे मे़बाःत्‍तुरो,

‘यहवे दाङ्‌बे़न् आनिगे निङ्‌वाॽफुमाङ्‌लो॥’”

पिप्‍मिरि कुसोःन्‍दिओबा ते़न्‍धङ् नु यहवे दाङ्‌बे़ल्‍ले़ कुयुमा

१४

यरुसले़मए, ओमे़त्‍ते़म्‍मे़ॽ, यहवे दाङ्‌बे़ल्‍ले़ लत्‍छा अक्‍तङ्‌बा कुये़न् थिक् तार पत्, आल्‍ल खिनिॽ चिगक्‌वा सामाहाॽ के़म्‍नाप्‍तिआङ् खिनिॽ तगिए मे़हाःत्‍छिङ्‌ॽ॥

२ आङ्‌गाॽ के़रे़क् मे़न्‍छाम् सुवाङ्‌हाॽ यरुसले़मओ थङ् चोःक्‍मारे़ लागि सुप्‍सुङ्‌सिङ्‌ॽ, हे़क्‍क्‍याङ् कन् ये़क्‌यक्‍किन् हुक्‍काप् मे़जोगुॽ, हिम्‍हाॽओबा चिगक्‌वाहाॽ मे़नाप्‍तुसिॽ हे़क्‍क्‍याङ् मे़न्‍छुमाहाॽ मे़दे़म्‍सुसिआङ् मेःत् मे़मे़त्‍तुसिॽ॥ ये़क्‌यक्‍कोबा कुभ्रे़ःङ् मनाहाॽ मे़दे़म्‍सुसिआङ् वेॽ लाजेॽओ मे़देॽरुसिॽ, कर के़याःक्‍पा मनाहाॽग ये़क्‌यक्‍कोलाम् लाःत्‍लाःत् मे़न्‍देॽरुसिन्‌ॽ॥

३ खे़ब्‍याङ् थङ् पोङ्‌बा ये़न्‍नो ते़न्‍धङ् चोःक्‍पा कुइसिःक् यहवे दाङ्‌बे़न् लःन् ताआङ् खे़न् मे़न्‍छाम् सुवाङ्‌हाॽनु थङ् चोक्॥

४ खे़न् ये़न्‍नो यरुसले़म तगि नाङ्‌गे़न् पिसाङ् के़युङ्‌बा चैतुन कोःक्‍माओ खुने़ॽ कुलाङ्‌ङिल्‍ले़ तोॽरुआङ् ये़म्‍सिङ्‌ॽ, खे़ब्‍याङ् नाङ्‌गे़न्‍लाम् नाम्‍धा थारिक् चैतुन कोःक्‍माल्‍ले़ कुलुम्‍मो पक्‍क्रे़ॽ पःङ्‌ॽ हे़क्‍क्‍याङ् खे़प्‍मो लत्‍छा यम्‍बा ने़ने़बादे़न् पोःङ्‌ॽ॥ कुभ्रे़ःङ् कोःक्‍मान् थाङ्‌गे़त् ले़प्‍माङ् नु कुभ्रे़ःङ् कोःक्‍मान् लाङ्‌गे़त् ले़प्‍माङ् से़म्‍बेःक्‍लो॥

५ आङ्‌गाॽ आगोःक्‍माओबा ने़ने़बादे़न्‍लाम्‍बा के़बोःक्‍खिआङ् खिनिॽ के़घे़त्‍तासिॽ, थेआङ्‌भे़ल्‍ले़ खे़न् आसेलa थारिक् पोबेक्॥ यहुदाबा हाङ् उज्‍जियाहःल्‍ले़ कुये़म्‍मो लुप्‍लि थाङे़ल्‍ले़ मनाहाॽ मे़घे़त्‍छिङ्‌बा हे़क्‍केए खिनिॽ के़घे़त्‍ताॽसिॽ॥ खे़ब्‍याङ् यहवे दाङ्‌बा आङ्‌गाॽ आनिङ्‌वाॽफुमाङ्‌ङिन् खुने़ॽ के़रे़क् कुमाङ्‌लाइङ्‌बाहाॽनु युरो॥b

६ खे़न् ये़न्‍नो खाआङ् मे़ओःत्‍ने़न्, सेःम्‍माआङ् मे़सेःम्‍ने़न् इग्र सेःक्‌वाआङ् मे़धाने़न्॥c

७ खे़न् ये़न्‍नो नाम्‍माङ् मे़धाने़न्, खे़न् लत्‍छा निङ्‌वाॽ के़माबा ये़न् पोःङ्‌ॽ– युःन्‍छिक् पोङ्‌साङ् खाओःत्‍ताङ्‌ङे पत्॥ खे़न् ये़न्‍निन् यहवे दाङ्‌बाल्‍ले़रक् निसुरो॥

८ खे़न् ये़न्‍नो यरुसले़मलाम् फजङ्‌जङ्‌ना च्‍वाःत् लःन् युरो, कुभ्रे़ःङ् च्‍वाःत्‍तिन् नाङ्‌गे़न् वरःङ्d ले़प्‍माङ् नु कुभ्रे़ःङ् च्‍वाःत्‍तिन् नाम्‍धा वरःङ्e ले़प्‍माङ् कुङ्‌बेःक्‍लो॥ चुङ्‌वाःम्‍मा नु वहित् थामा ये़म्‍मो चक्‍मे़ल्‍लॽए कुङ्‌ङाङ् ने़रो॥

९ यहवे दाङ्‌बे़न् के़रे़क् इक्‍सादिङ् खाम्‍बेःक्‍मोबा हाङ् पोःङ्‌ॽ॥ खे़न् ये़न्‍नो यहवे दाङ्‌बा लत्‍छारक् वाॽ हे़क्‍क्‍याङ् मनाहाॽरे़ खुने़ॽ कुमिङ्‌ङोरक् माङ्‌से़वा मे़जोगुॽ॥

१० यहुदा थाङ्‌गे़त् गेबालाम् यरुसले़म लाङ्‌गे़त् रिम्‍मोन थारिक् के़रे़क् लाजेन् अराबा हे़क्‍तङ्‌बा पोःङ्‌ॽ॥ कर यरुसले़ःम्‍मिन् चाङ्‌जाङ्‌बा मे़जोगुॽ, हे़क्‍क्‍याङ् बेन्‍यामिनरे़ कुलाम्‍धेःप्‍पोलाम् थिक्‍सिगेक्‍पा लाम्‍धेत् कुसुक्‍पोबा लाम्‍धेत् थारिक्, हे़क्‍क्‍याङ् हननेलरे़ कुजङ्‌हिम्‍मोलाम् हाङ्‌ङिल्‍ले़ कुजे़ल्‍ले़क्‍सेॽ एःम्‍मादे़न् थारिक् आप्‍फेक् कुने़मादे़न्‍नो ने़रो॥

११ यरुसले़ःम्‍मो मनाहाॽ मे़नुॽमे़दाआङ् मे़युङ्‌ॽ, हे़क्‍क्‍याङ् खे़न् याम्‍मो आभे़ल्‍ले़आङ् मे़म्‍मे़क्‍खुन्‌ॽ॥ खे़न् थाप्‍थेःक् याम्‍धेक्‍को ने़रो॥

१२ यरुसले़ःम्‍मिल्‍ले़ कुदक्‍ले़ङ्‌वाओ थङ् के़जोःक्‍पा के़रे़क् मे़न्‍छाम् सुवाङ्‌हाॽ यहवे दाङ्‌बे़ल्‍ले़ अक्‍तङ्‌बा लत्‍छा माङ्‌दुक्‍मे़ल्‍ले़ तरुसिर याःन्‍दुसिॽ– खे़ङ्‌हाॽ लाङ्‌ङिल्‍ले़ मे़दक्‍सिङ्‌ङाङ् मे़ये़प्‍पा ते़न्‍नोए खुन्‍छिॽ ने़क्‍सान् हर्गिॽ किबेक्, खे़ङ्‌हाॽरे़ खुन्‍छिॽ मिक्‍किन् खुन्‍छिॽ मिक्‍हङ्‌ङोए हर्गिॽ किबेक्, हे़क्‍क्‍याङ् खे़ङ्‌हाॽरे़ खुन्‍छिॽ ले़सोःत्‍ते़न् खुन्‍छिॽ मुराओए किबेःक्‍लो॥

१३ खे़न् ये़न्‍नो यहवे दाङ्‌बे़ल्‍ले़ मनाहाॽ साॽरिक् किमा नु यङ्‌मा के़प्‍माओ थासुसिॽ॥ खे़ङ्‌हाॽ खुन्‍छिॽ आप्‍फेक् लुम्‍मो हुक् मे़गेःत्‍छिङ्‌ॽ, हे़क्‍क्‍याङ् थिक् नु वेॽ मे़भत्‍छिङ्‌ॽ॥

१४ यहुदाःल्‍ले़आङ् यरुसले़ःम्‍मो ते़न्‍धङ् चोगुॽ॥ कब्रिङ् पिसाङ्‌बा के़रे़क् मे़न्‍छाम् सुवाङ्‌हाॽरे़ खुन्‍छिॽ याङ्‌साकुन्‍धेहाॽ मे़सुप्‍सुॽ– साम्‍म्‍याङ्, युप्‍पा, चाङ्‌हाॽ आत्‍तातान्‍ने यरिक् मे़भुक्‍खुॽ॥

१५ अन्‍हाॽ, अन्‌योक्‍हाॽ, उमेहाॽ, अदङ्‌हाॽ नु निङ्‌मि साःङ्‌गाहिम्‍हाॽओ के़वाॽबा के़रे़क् थक्‍साहाॽआङ् हाबा खे़न् माङ्‌दुक्‍माल्‍ले़ से़रुसिॽ॥

१६ खे़ब्‍याङ् यरुसले़ःम्‍मिन् थङ्‌ङो के़भप्‍पा के़रे़क् मे़न्‍छाम् सुवाङ्‌हाॽलाम् आक्‍खे़न् मे़हिङे़ मे़याःक्‍ते़आङ् मे़वये, खे़ङ्‌हाॽ तङ्‌बे थक्‍मा मुक्‍साम्‍दाङ्‌बा यहवे दाङ्‌बा हाङ्‌ङिन् माङ्‌से़वा मे़त्‍छे़ नु साःङ्‌गाहिम् तङ्‌नाम् तोसे़ यरुसले़ःम्‍मो मे़बेःक्॥

१७ मुक्‍साम्‍दाङ्‌बा यहवे दाङ्‌बा हाङ्‌ङिन् यरुसले़ःम्‍मो माङ्‌से़वा मे़त्‍छे़ इक्‍सादिङ् खाम्‍बेःक्‍मोबा के़रे़क् हिम्‍सयङ्‌हाॽओलाम् मे़म्‍बेःक्‍ने़न्‍ने़भग्र खे़ङ्‌हाॽरे़ खुन्‍छिॽ लागि पाङ्‌गे़न्‍दिङ् वहित् मे़धाने़न्‌ॽ॥

१८ मिस्र लाजेॽबा मनाहाॽ खे़प्‍मो मे़म्‍बेःक्‍ने़न्‍ने़भग्र खे़ङ्‌हाॽरे़ खुन्‍छिॽ लागि वहित् मे़धाने़न्‌ॽ॥ यहवे दाङ्‌बे़ल्‍ले़ साःङ्‌गाहिम् तङ्‌नाम् मे़न्‍दोमनाबाहाॽओ तारुबा माङ्‌दुक्‍मान् खे़ङ्‌हाॽरे़ खुन्‍छिॽ सम्‍धाङ्‌ङाङ् तारुॽ॥

१९ मिस्र लाजेॽओ नु साःङ्‌गाहिम् तङ्‌नाम् तोसे़ मे़म्‍बेःक्‍मनाबा के़रे़क् मे़न्‍छाम् सुवाङ्‌हाॽओआङ् आम्‍भा खे़न् खुम्‍दिङ्‌ङिन् थारो॥

२० खे़न् ये़न्‍नो अन्‍हाॽरे़ खुन्‍छिॽ पःङ्‌गेॽहाॽओ “यहवे दाङ्‌बे़ल्‍ले़ कुलागि तोःम्‍मनाबा” लॽरिक् लक्‍मनाबा पत्‍लो, यहवे दाङ्‌बे़ल्‍ले़ कुहिम्‍मोबा सामापुमाहाॽ ले़त्‍ति तोःम्‍मादे़न्‍निल्‍ले़ कुदगि के़युङ्‌बा सुत्‍थो खोर्‍याहाॽ हे़क्‍तङ्‌बा पोःङ्‌ॽ॥

२१ यरुसले़म नु यहुदाओ के़युङ्‌बा के़रे़क् खप्‍प्‍याहाॽ मुक्‍साम्‍दाङ्‌बा यहवे दाङ्‌बे़ल्‍ले़ कुलागि सेसे पोःङ्‌ॽ, हे़क्‍क्‍याङ् वयागे़न् सिदुङ्‌जभा के़दोःम्‍बा के़रे़क् मनाहाॽ मे़दाआङ् कुभा खप्‍प्‍याहाॽ मे़याङ्‌सिङ् हे़क्‍क्‍याङ् हाबा खे़प्‍मोए सा मे़धोःक्‍तुॽ॥ खे़ब्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ कुहिम्‍मो याम्‍मो आप्‍फाल्‍ले़आङ् लत्‍थिक्‍काङ् कनानिf मे़वाॽने़न्‍लो॥

a 

१४:५ आसेल मिका १:११ ओ के़बप्‍पा बेथएजेल मे़प्‍मनादे़न्‍निन् लत्‍छा पोङ्‌मा सुक्॥

b 

१४:५ हिब्रुओ, यहवे दाङ्‌बा आङ्‌गाॽ आनिङ्‌वाॽफुमाङ्‌ङिन् खुने़ॽ के़रे़क् कुमाङ्‌लाइङ्‌बाहाॽनु खे़ने़ॽओ (यरुसले़म) युरो॥

c 

१४:६ हिब्रुओ कल्‍ले़ कुबेन् निःन्‍धो होप्॥

d 

१४:८ इग्र कुसिवे़त् वरःङ्

e 

१४:८ इग्र लुम्‍बाङ् वरःङ्

f 

१४:२१ खप्‍प्‍या के़सङ्‌बा ले़ङ्‌हङ्‌बाहाॽ॥

मलाकिःल्‍ले़ कुसाप्‍पन्

साप्‍पन् निसुम्

मलाकि फाॽइन् “आङ्‌गाॽ आइङ्‌घङ् के़साबा” पोङ्‌ॽ॥ हे़क्‍क्‍याङ् मलाकि मे़प्‍मनाबाङ्‌ग लत्‍छा मनाधिक्‍ले़ कुमिङ् वये़॥ कन् मलाकि मे़प्‍मनाबा मनाःल्‍ले़ ये़सु ख्रिस्‍ते़न् कन् इक्‍सादिङ् खाम्‍बेःक्‍को युमानुःल्‍ले़ तगि ४३०-४०० तङ्‌बे थारिक् यहुदा लाजेॽओ निङ्‌वाॽफुमाङ्‌ङिल्‍ले़ कुबान् माङ्‌निङ्‌वाॽपान् पाःप्‍मा याःम्‍बक् चोगुआङ् वये़॥ कन् पाःन्‍निन् अक्‍खे पाःप्‍माआङ् सुक्‍ते़त्, फारस लाजेॽबा कोरेस हाङ्‌ङिल्‍ले़ ५३८ नाजिरि तङ्‌बे तगि यहुदि मे़न्‍छाम् याप्‍मिहाॽ यरुसले़म ये़क्‌यक्‍को नुःङ्‌मा फाःक्‍तुसिबा हप्‍मे़न् १०० तङ्‌बे एगाङ् पोःक्‍खे़आङ् वये़॥ मलाकिःल्‍ले़ कुये़म्‍मो यरुसले़म ये़क्‌यक्‍कोबा माङ्‌हिम्‍मिन् याम्‍मो मे़जोगु मे़सुरुआङ् वये़॥ कन् ये़म्‍मो यहुदि सुवाङ्‌हाॽ फारस लाजेॽओबा युक्‍सिगाङ् आल्‍लसाङ् युङ्‌मा के़बोङ्‌बा पोःक्‍खे़आङ् वये़॥ यरिक् मनाहाॽरे़ खुन्‍छिॽ निङ्‌वान् निङ्‌वाॽफुमाङ्‌लाम्‍बा माःङ्‌घा पोःक्‍खे़आङ् वये़॥ हे़क्‍क्‍याङ् खे़न् मनाहाॽनु निङ्‌वाॽफुमाङ्‌ङिल्‍ले़ कुनिङ्‌वाॽ तुगे़आङ् वये़॥ मे़न्‍जोबा मनाहाॽ नु निङ्‌वाॽफुसाम्‍बाहाॽरे़ माङ्‌निङ्‌वाॽपान् के़बाःप्‍पा मोसाःल्‍ले़ कुसाम्‌योथिम्‍मो साप्‍मनाआङ् के़बप्‍पा सिदुङ्‌जभा तोःम्‍मा, थिबोङ्‌लक् पिमा हे़क्‍क्‍याङ् हुक्‍सोयाङ् तोःम्‍मा याःम्‍बक्‍हाॽ मे़भेःन्‍दुआङ् मे़वये़॥ आम्‍भा कन् ये़म्‍मो मलाकिःल्‍ले़ निङ्‌वाॽफुमाङ्‌ङिल्‍ले़ कुबाःन्‍जाःक्‍किन् यहुदाबा मनाहाॽरे़ खुन्‍छिॽलुम्‍मो तारु॥ कन् साप्‍पन्‍नोबा ३:१ ओ से़क्‍खाबा पाःङ्‌ग निङ्‌वाॽफुमाङ्‌ङिल्‍ले़ कुइङ्‌घङ् के़साबा बप्‍तिस्‍मा के़बिबा युहुन्‍नाःल्‍ले़ कुयाःम्‍बेओआङ् मलाकिःल्‍ले़ माङ्‌निङ्‌वाॽपान् पाःत्‍तुआङ् वये़॥

कुत्‍चिओ, कन् साप्‍पन्‍निन् ङासि कुलक्‍को से़म्‍मा सुक्‍ते़त्–

नाःत्‍ला १:१-५ निङ्‌वाॽफुमाङ्‌ङिल्‍ले़ इस्राइलिहाॽ सेगुसिबा

नाःत्‍ला १:६–२:१७ इस्राइलिहाॽरे़ खुन्‍छिॽ लायोल्‍ले़ चोगुल्‍ले़ खुम्‍दिङ्

नाःत्‍ला ३:१-५ निङ्‌वाॽफुमाङ्‌ङिल्‍ले़ कुइङ्‌घङ् के़साबे़न् युबा

नाःत्‍ला ३:६-१५ निङ्‌वाॽफुमाङ्‌ङिल्‍ले़ इस्राइलिहाॽ आप्‍तिक् कुःत्‍तुसिबा पाःन्‍छुम्

नाःत्‍ला ३:१६–४:६ यहवे दाङ्‌बे़ल्‍ले़ कुये़म्‍मो से़क्‍खाए खासे़न् पोङ्‌ॽ

मलाकिःल्‍ले़ कुसाप्‍पन्

१

इस्राइलिहाॽरे़ खुन्‍छिॽ लागि माङ्‌निङ्‌वाॽपान् के़बाःप्‍पा मलाकिलाम्‍बा यहवे दाङ्‌बे़ल्‍ले़ हाङुबा कुबाःन्‍जाक्‍किल्‍ले़ माङ्‌निङ्‌वाॽपान्–

यहवे दाङ्‌बे़ल्‍ले़ इस्राइलिहाॽ लुङ्‌माॽ तुक्‍तुसिॽ

२ यहवे दाङ्‌बे़ल्‍ले़ पाःत्‍तुॽ, “आङ्‌गाॽ खे़निॽ लुङ्‌माॽ तुक्‍निङ्‌ङाङ् वाॽआ॥”

कर खे़निॽ के़लॽरि, “आक्‍खेलॽरिक् आदाङ्‌बारे़ आनिगे याप्‍मि लुङ्‌माॽ के़दुक्‍ते़आङ् वाॽबे?”

यहवे दाङ्‌बे़ल्‍ले़ पाःत्‍तुॽ, “थे ए़साबे़न् याकुबरे़ कुम्‍भुॽ मे़वये़ने़म्‍बि? हे़क्‍केसाङ् आङ्‌गाॽ याकुबे़न् लुङ्‌माॽ तुक्‍तुङ्॥

३ कर ए़साबे़न् नाॽरुङ् हे़क्‍क्‍याङ् आङ्‌गाॽ खे़ल्‍ले़ कुगोःक्‍मा फाङ्‌जङ्‌हाॽ मुरे़ःक् खारे़ःक् थेआङ् मे़न्‍नुॽमनाबा चोगुङ् पिरुङ्‌ङाङ् खे़ल्‍ले़ खोमा के़बोङ्‌बा कुलक् लाजेन् स्‍यालाहाॽ मे़याक्‍ल फाॽआङ् ले़रुङ् पिरुङ्‌सिङ्॥”

४ ए़साबरे़ कुमुॽइदाङ्‌सा ए़दोम लाजेॽओ के़युङ्‌बा एदोमिहाॽरे़ मे़बाःत्‍तुबिला, “आनिगे ये़क्‌यक्‍हाॽ खाप्‍पुथ्‍यःङ् पोःक्‍खे़आङ् ने़ःॽ, हे़क्‍केसाङ् के़धुप्‍पा के़यम्‍बा आनिगे ये़क्‌यक्‍हाॽ याम्‍मो चोगुम्‍बे़॥”

कर मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, “खे़न्‍हाॽरे़ चोःक्‍माग मे़जोगुर, कर आङ्‌गाॽ यन्‍छुङ् पिरुङ्‌सिङ्‌ॽ॥ खे़न्‍हाॽरे़ खुनिॽ लाजेन् कुइगे़भे़म्‍बा मनाहाॽरे़ खुन्‍छिॽ लाजेॽसिङ्‌बुङ् फाॽआङ् कुसिङ् निःत्‍ते़त्, हे़क्‍क्‍याङ् खे़ॽयोबा मनाहाॽनु यहवे दाङ्‌बे़न् आभे़ल्‍ले़साङ् हाङ्‌गे़न् सिक्‍चा लोरो॥

५ कन् खे़निॽ इस्राइलिहाॽरे़ आबाङे खे़निॽ मिक्‍किल्‍ले़ के़निसुम्‍माङ् के़बाःत्‍तुम्‌ॽ, ‘इस्राइल लाजेॽबा इःन्‍दो लाःक्‍कात्‍ताङ् यहवे दाङ्‌बे़न् पयम् यम्‍बा चोःक्‍लो॥’”

याम्‍ले़ मे़न्‍दाःक्‍मनाबा सिदुङ्‌जभा

६ मुक्‍साम्‍दाङ्‌बा यहवे दाङ्‌बे़ल्‍ले़ निङ्‌वाॽफुसाम्‍बाहाॽ अक्‍खे मे़त्‍तुसिॽ, “लत्‍छा ये़म्‍बित्‍छासाःल्‍ले़ कुम्‍बा इङ्‌धाङ् पिरुॽ, हे़क्‍क्‍याङ् से़वारोबे़ल्‍ले़ कुन्‍दाङ्‌बे़न् इङ्‌धाङ् पिरुॽ॥ आङ्‌गाॽ खे़निॽ पानुदिङ् पाआ, खे़निॽ आङ्‌गाॽ थेआङ् याप्‍मि इङ्‌धाङ् के़म्‍बिरिम्‍बाबे? आङ्‌गाॽ खे़निॽ दाङ्‌बाआ, खे़निॽ आङ्‌गाॽ थेआङ् याप्‍मि कुनागे़न्‍छाॽरिम्‍बाबे?

“खे़निॽ आङ्‌गाॽ आमिङ्‌ङिन् कुनामे़न्‍छाॽ के़मे़त्‍तुम् हे़क्‍क्‍याङ् आल्‍लसाङ् आङ्‌गाॽ याप्‍मि से़ःन्‍गे़दोसिॽ, ‘आक्‍खेलॽरिक् आनिगे खे़ने़ॽ के़मिङ्‌ङिन् नामे़न्‍छाॽ मे़त्‍तुम्‍बे़आङ् वयिगे़बे?’

७ “मनाहाॽरे़ आङ्‌गाॽ आलागि ले़त्‍ति मे़दोन्‍दुबा ते़न्‍नो खे़निॽ आजिःन्‍जिःम्‍बा चामा थुङ्‌माहाॽ के़दोःन्‍दुम्‌ॽ॥

“कर खे़निॽ अक्‍खेलॽरिक् आङ्‌गाॽ याप्‍मि से़ःन्‍गे़दोसि, ‘आनिगे आक्‍खेलॽरिक् चिःन्‍नासिगे़बे?’”

कर आङ्‌गाॽ पाःत्‍तुङ्‌ॽ, “आङ्‌गाॽ कुनामे़न्‍छाॽ याप्‍मि के़मे़त्‍तिआङ् याप्‍मि के़जिःन्‍दि॥

८ मिक्‍फःम्‍बा थक्‍साहाॽ खे़निॽ वयागे़न् सिङ्‌दुङ्‌जभा के़दोःन्‍दुम्‍सिम्‍मिल्‍ले़ थे खे़न् ताप्‍फे़ःम्‍बा याःम्‍बक् मे़बोङ्‌ने़म्‍बि? कुलाङ् के़सक्‍पा नु के़दुक्‍पा के़यॽबा थक्‍साहाॽ खे़निॽ सिङ्‌दुङ्‌जभा तोःम्‍मासि ताप्‍फे़ःम्‍बा याःम्‍बक् मे़ःम्‍बि? हे़क्‍तङ्‌बा थक्‍साहाॽ खे़निॽ सुहाङ्‌गेम्‍बाहाॽ के़दोःन्‍दुम् के़बिरुम्‍सिम्‍मे़ल्‍ले़ थे खे़ङ्‌हाॽ खे़निॽनु खुन्‍छिॽ निङ्‌वाॽ ताबि? थे खे़ङ्‌हाॽरे़ हे़क्‍तङ्‌बा थक्‍साहाॽ मे़दाःक्‍तुसिबि?” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

९ “‘आनिगे लुङ्‌माॽ आदुक्‍ते़ॽ’ फाॽआङ् निङ्‌वाॽफुमाङ्‌ङिन् पेलि फाक्‍ते़म्‍मे़ॽ॥ खे़निॽ हुक्‍किल्‍ले़ अक्‍तङ्‌बाए हुक्‍सोयाङ् के़दोःन्‍दुम्‍मिल्‍ले़ थे खुने़ॽ के़दाःक्‍तिबि?” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१० “मनाहाॽरे़ आङ्‌गाॽओ ले़त्‍ति मे़दोन्‍दुबादे़न्‍नो खे़निॽ थेनाधे मि मे़न्‍हाःम्‍मारे़ लागि खे़निॽओ कुभारे़ माङ्‌हिम्‍मोबा लाम्‍धेःत्‍हाॽ के़सुबुम्‍मिल्‍ले़ नुॽमे़न्॥ थेआङ्‌भे़ल्‍ले़ आङ्‌गाॽ खे़निॽनु आनिङ्‌वाॽ तुगे़आङ् वाॽ, खे़निॽ हुक्‍किल्‍ले़ के़दोःन्‍दुम्‍बा हुक्‍सोयाङ्‌ङिन् आङ्‌गाॽ मे़दाःक्‍कान्,” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

११ “नाम्‍गे़त् पिसाङ् नु नाम्‍धा पिसाङ् थारिक् के़रे़क् मे़न्‍छाम् सुवाङ्‌लुम्‍मो आङ्‌गाॽ आमिङ्‌ङिन् पयम् यम्‍बा पोङ्‌ॽ॥ के़रे़क् ते़न्‍हाॽओ आङ्‌गाॽ आमिङ्‌ङो मे़न्‍छाम् सुवाङ्‌हाॽरे़ सुक्‍पा मे़हाःन्‍दुॽ हे़क्‍क्‍याङ् सुत्‍थो हुक्‍सोयाङ् मे़दारुॽ, थेआङ्‌भे़ल्‍ले़ के़रे़क् मे़न्‍छाम् सुवाङ्‌हाॽरे़ आङ्‌गाॽ मिङ्‌सो इङ्‌धाङ् मे़बिआरो,” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

१२ “कर खे़निॽग ‘यहवे दाङ्‌बाओ ले़त्‍ति तोःम्‍मादे़न्‍निन् चिःन्‍जिन् के़घुबा चोक्,’ हे़क्‍क्‍याङ् ‘खे़ॽयो के़ने़बा खे़न् चामा थुङ्‌माहाॽ चिःन्‍जिन् के़घुबा चोक्’ के़लॽरिआङ् आङ्‌गाॽ आमिङ्‌ङिन् कुनामे़न्‍छाॽ के़मे़त्‍तुम्॥

१३ हे़क्‍क्‍याङ् खे़निॽ अक्‍खेआङ् के़बाःत्‍तुम्‌ॽ, ‘कङ्‌ग आक्‍तङ्‌बा आनानाबा याःम्‍बक्‍निबे, के़लॽरिआङ् खे़निॽ नाःन् के़गिःन्‍दुम्‌ॽ’ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥ ‘के़गाःम्‍बा, कुलाङ् के़सक्‍पा नु के़दुक्‍पा थक्‍सापुसाहाॽ सिदुङ्‌जभा हे़क्‍के के़दोःन्‍दुम्‍सिम्, थे खे़निॽ हुक्‍लाम्‍बा के़दोःन्‍दुम्‍बा अक्‍तङ्‌बा हुक्‍सोयाङ्‌हाॽ आङ्‌गाॽ ताःक्‍तुङ्‌बाबि?’ यहवे दाङ्‌बे़ल्‍ले़ पाःत्‍तुॽ॥

१४ “कर अक्‍खेलॽरिक् इङ्‌ले़क् के़जोःक्‍पे़न् साङ्‌ग्रा माङ्‌दे थार, खे़न् मनाःल्‍ले़ आबाङे़ कुधक्‍सा लुप्‍पोबा ताःक्‍मा सुक्‍के़दे़प्‍पा कुम्‍बाबा थक्‍सान् तोःम्‍मारे़ लागि माङ्‌हुप् चोगुॽ, कर के़गाःम्‍बा थक्‍सान् यहवे दाङ्‌बाओ तोःन्‍दुॽ॥ थेआङ्‌भे़ल्‍ले़ आङ्‌गाॽ पयम् यम्‍बा हाङ्आ, हे़क्‍क्‍याङ् के़रे़क् मे़न्‍छाम् सुवाङ्‌हाॽ आङ्‌गाॽनु मे़गिआङ् मिङ्‌सो इङ्‌धाङ् मे़बिआरो,” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

निङ्‌वाॽफुसाम्‍बाहाॽरे़ लागि साम्‍दिङ्

२

मुक्‍साम्‍दाङ्‌बा यहवे दाङ्‌बे़ल्‍ले़ अक्‍खे पाःत्‍तुॽ, “निङ्‌वाॽफुसाम्‍बासे, कन् साम्‍दिङ्‌ङिन् खे़निॽ लागिरो॥

२ खे़निॽ के़जोगुम् के़बाःत्‍तुम्‍बा याःम्‍बक्‍कोलाम् आङ्‌गाॽ मिङ्‌सो इङ्‌धाङ् आग्‍बिरिर पोङ्‌ॽ॥ आङ्‌गाॽ पाःत्‍तुङ्‌बा पाःन्‍निन् खे़निॽ के़ङ्‌घे़प्‍सुम्‍मिन्‍ने़भग्र आङ्‌गाॽ खे़निॽ सम्‍धाङ् माङ्‌दे थासुङ्‌ॽ॥ खे़निॽ के़घोसुम्‍बा मुॽइसाम् पाःन्‍हाॽओ साङ्‌ग्रा माङ्‌दे थासुङ्‌ॽ॥ कुजे़क्‍काङ्‌ङिल्‍ले़, खे़निॽ खे़न् के़घोसुम्‍बा मुॽइसाम्‍हाॽओ आसेःन्‍छा साङ्‌ग्रा थासुङ्‌ङाङ् वाॽ थेआङ्‌भे़ल्‍ले़ आङ्‌गाॽ आइङ्‌जाङ्‌ङिन् सिङ्‌सिङ् ये़क्‌ये़क्‍काङ् के़ङ्‌घे़प्‍सुम्‍ने़न्॥

३ “खे़निॽ के़जोगुम्‍मिल्‍ले़ चोगुल्‍ले़ आङ्‌गाॽ खे़निॽ सामे़न्‍छाॽहाॽ खुम्‍दिङ् पिरुङ्‌सिङ्‌ॽ॥ तङ्‌नाम्‍मो खे़निॽ सिदुङ्‌जभा के़दोःम्‍दुम्‍सिम्‍बा थक्‍सा हिःल्‍ले़ खे़निॽ नारान् ले़ङुङ् पिनिङ्‌ॽ हे़क्‍क्‍याङ् खे़न् थक्‍सा हिःन्‍नु सोरिक् लाःक्‍कात् लाप्‍फुनिङ्‌ॽ॥

४ आङ्‌गाॽ ले़बिहाॽनु चोगुङ्‌बा आमाङ्‌हुप्‍पिन् आभे़ल्‍ले़साङ् वाॽर फाॽआङ् खे़निॽ कन् साम्‍दिङ्‌ङिन् पिनिङ्‌बा फाॽआङ् कुसिङ् के़निःत्‍तुम्‌ॽ” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

५ “आङ्‌गाॽ आमाङ्‌हुप्‍पिन् खे़न्‍हाॽनु वये़, हिङ्‌मन् नु सनारुङ्‌ले़ माङ्‌हुप्‍पिन्, हे़क्‍क्‍याङ् खे़न्‍हाॽरे़ आङ्‌गाॽ मिङ्‌सो इङ्‌धाङ् मे़बिआर फाॽआङ् आङ्‌गाॽ खे़न् पाःन्‍हाॽ खे़न्‍हाॽ पिरुङ्‌सिङ्, खे़ब्‍याङ् खे़न्‍हाॽ आङ्‌गाॽनु मे़गिसे़आङ् मिङ्‌सो इङ्‌धाङ् मे़बिराङ्॥

६ से़क्‍खाबा निसाम्‍मिन् खुन्‍छिॽ मुराओए पत्‍छे़, हे़क्‍क्‍याङ् खे़न्‍हाॽरे़ इङ्‌ले़क् पान् थेआङ् मे़म्‍बाःत्‍तुन्॥ नुॽमादामा नु कुदोःप्‍मा लाम्‍मो खे़न्‍हाॽ आङ्‌गाॽनु सोरिक् लाङ्‌मे़घेगे़आङ् खे़न्‍हाॽरे़ यरिक् मनाहाॽ लायोलाम् मे़नुःक्‍तुसिरो॥

७ “थेआङ्‌भे़ल्‍ले़ निङ्‌वाॽफुसाम्‍बे़ल्‍ले़ कुम्‍ब्राःल्‍ले़ आफाल्‍ले़साङ् से़क्‍खाबा ने़हिनिङ्‌वाॽरे़ पान् हुॽमासि पोङ्, हे़क्‍क्‍याङ् मे़न्‍छाम् याप्‍मिहाॽ खुने़ॽलाम्‍बा निसाम् मे़हुॽसिङ्‌ल पोङ्, थेआङ्‌भे़ल्‍ले़ खे़न् निङ्‌वाॽफुसाम्‍बे़न् मुक्‍साम्‍दाङ्‌बा यहवे दाङ्‌बे़ल्‍ले़ कुइङ्‌घङ् के़साबारो॥

८ “कर खे़निॽ निङ्‌वाॽफुसाम्‍बाहाॽरे़ नुबा लाम्‍मिन् के़ले़रुम्‍माङ् थिक्‍नाहाङ् के़हिआसि के़बेगिआङ् के़वयिॽ॥ खे़निॽ निसाम्‍मिल्‍ले़ यरिक् मनाहाॽ ताप्‍फे़ःम्‍बा याःम्‍बक् चोःक्‍पाङ्‌घुसिआङ् वाॽ॥ आङ्‌गाॽ ले़बिहाॽनु चोगुङ्‌बा माङ्‌हुप्‍पिन् खे़निॽ के़भेःन्‍दुम्‍माङ् के़वयिॽ” लॽरिक् मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

९ “कल्‍ले़चोगुल्‍ले़ आङ्‌गाॽ खे़निॽ के़रे़क् मनाहाॽरे़ खुन्‍छिॽ तगि थेआङ् मेःम्‍बा नु कुनामे़न्‍छाॽ चोःक्‍निङ्‌ङाङ् वाॽआ, थेआङ्‌भे़ल्‍ले़ खे़निॽ आङ्‌गाॽ आलाम्‍मो लाङ्‌गे़ङ्‌घेगिन् कर आसाम्‌यो थिम्‍मिल्‍ले़ कुयाःम्‍बेओ मनाहाॽ के़हुॽरुम्‍सिम्‍मे़ल्‍ले़ एःक् पएःक् के़जोगुम्‍माङ् वाॽरो॥”

यहुदाःल्‍ले़ इङ्‌ले़क् चोगु

१० आनिॽ के़रे़क्‍ले़ पानुदिङ् पा लत्‍छा मे़वाॽने़म्‍बि? थे लत्‍छा निङ्‌वाॽफुमाङ्‌ङिल्‍ले़ आनिॽ नावागे़न् चइःत् आजोगे़बा मे़ःम्‍बि? हे़क्‍केःल्‍ले़ थेआङ् इङ्‌आले़क्‍सिङ्‌ङाङ् आनिॽ पाधे़बाहाॽरे़ मे़जोगुबा माङ्‌हुप्‍पिन् आजिःन्‍दुम्‍बाबे?

११ यहुदाःल्‍ले़ इङ्‌ले़क् चोगुआङ् वाॽ॥ इस्राइल लाजेॽओ नु यरुसले़म् ये़क्‌यक्‍को सिक्‍के़ले़ःङ्‌बा याःम्‍बक् मे़जोगुआङ् वाॽ॥ यहुदाःल्‍ले़ वेॽ लाजेॽबा माङ्‌हाॽ से़वा के़मे़प्‍मा मे़न्‍छुमाहाॽ मेःक्‍खिम् मे़त्‍तुसिआङ् यहवे दाङ्‌बे़ल्‍ले़ कुसिराॽ के़धाङ्‌बा सेसेदे़न्‍निन् चिःन्‍दुआङ् वाॽरो॥

१२ अक्‍खे के़जोःक्‍पा आत्‍तिन् मनाःल्‍ले़ मुक्‍साम्‍दाङ्‌बा यहवे दाङ्‌बाओ हुक्‍सोयाङ् तारुॽ, यहवे दाङ्‌बे़ल्‍ले़ खे़न् मनान् याकुबरे़ कुसुवाङ्‌हाॽलाम् लाःक्‍कात् लःत्‍तुदेसुरो॥

१३ खे़निॽ याम्‍मो वेॽ पान् के़जोगुम्, खे़निॽ मिक्‌वाःल्‍ले़ यहवे दाङ्‌बाओ ले़त्‍ति तोःम्‍मादे़न्‍निन् वागे़रक्‍सुम्‌ॽ॥ खे़निॽ के़हाबि हे़क्‍क्‍याङ् मेरिङ् के़धक्‍तिॽ, थेआङ्‌भे़ल्‍ले़ खे़निॽ हुक्‍कोबा हुक्‍सोयाङ्‌ङिन् खुने़ॽ आभे़ल्‍ले़आङ् निनि मे़लाप्‍तुन्‌ॽ, खे़न् हुक्‍सोयाङ्‌ङिन् यहवे दाङ्‌बे़ल्‍ले़ मे़दाःक्‍तुन्॥

१४ खे़निॽ से़ःन्‍गे़दोसुम्, “यहवे दाङ्‌बे़ल्‍ले़ आनिगे थेआङ् लाप्‍फुसिगे़आङ् वयिगे़बाबे?” थेआङ् अक्‍खे पोःक्‍खे़बा आङ्‌गाॽ मे़त्‍निङ्‌ॽ, थेआङ्‌भे़ल्‍ले़ खे़ने़ॽ थाङ्‌बे़न् के़वये़ल्‍ले़ मेःक्‍खिम् के़मे़त्‍तुमा के़मेःत्‍तिन्‍नु के़जोगुबा माङ्‌हुप्‍पिन् खुने़ॽ निसुरो, खुने़ॽग खे़ने़ॽ के़मेःत् वये़, खुने़ॽनु के़जोगुबा माङ्‌हुप्‍पिन् के़भेःन्‍दु, हे़क्‍केसाङ् खे़न् मे़न्‍छुमाःन् के़न्‍देःङ्‌मा नु मेःक्‍खिम्‍मो माङ्‌हुप् के़बोङ्‌मा के़मेःत्‍लो॥

१५ थे यहवे दाङ्‌बे़ल्‍ले़ खे़ने़ॽ नु के़मेःत्‍ते़न् नासिङ्‌गे़न् थक्‍लाओ नु याम्‍साम्‍मो लत्‍छा के़जोगे़सिबा मे़ःम्‍बि? हे़क्‍क्‍याङ् थेआङ् खे़न्‍छिॽ लत्‍छाने़सिङ्? थेआङ्‌भे़ल्‍ले़ खे़न्‍छिॽ लाम्‍बा के़बोङ्‌बा साहाॽ से़क्‍खाबा निङ्‌वाॽफुमाङ्‌ङिल्‍ले़ कुमना मे़बोङ्‌ल के़लॽबा खुने़ॽ निङ्‌वाॽ इःत्‍तुॽ॥ कल्‍ले़चोगुल्‍ले़ खे़निॽ आबाङे याम्‍साम्‍मिन् कम्‍ब्राङ् मे़त्‍ताम्‍मे़ॽ हे़क्‍क्‍याङ् खे़निॽ आबाङे थाङ्‌बे़न् के़वयिल्‍ले़ मेःत्‍ते़न्‍नु के़जोगुम्‍बा मेःक्‍खिम् माङ्‌हुप्‍पिन् मे़भेःन्‍दे़म्‍मिन्‍ने़ॽ॥

१६ “मेःत् ये़म्‍बा से़मा पाःन्‍निन् आङ्‌गाॽ चिःत्‍तुङ्‌ॽ,” यहवे दाङ्‌बा इस्राइलबा निङ्‌वाॽफुमाङ्‌ङिल्‍ले़ पाःत्‍तुॽ, “खे़निॽ लुम्‍मो आत्‍तिन्‍हाॽरे़ मेःत् ये़म्‍बा से़मा याःम्‍बक् के़जोगुम्‌ॽ॥ खे़न् पाःन्‍निन् आङ्‌गाॽ चिःत्‍तुङ्‌ॽ॥ कल्‍ले़चोगुल्‍ले़ आबाङे याम्‍साम्‍मिन् आबाङेए कम्‍ब्राङ् मे़त्‍ताम्‍मे़ॽआङ् माङ्‌हुप्‍पिन् मे़भेःन्‍दे़म्‍मिन्‍ने़ॽ॥”

खासे़न् ये़न्

१७ खे़निॽ पाःन्‍निल्‍ले़ यहवे दाङ्‌बे़न् नासे़र के़याःन्‍दुम्‍माङ् वाॽ॥ कर खे़निॽ से़ःन्‍गे़दोसुम्‌ॽ, “आनिगे आक्‍खेरिक् खुने़ॽ नासे़र याःन्‍दुम्‍बे़बे?” कर खे़निॽ अक्‍के के़बाःत्‍तुम्‍माङ् नार के़याःन्‍दुम्‌ॽ, “ताप्‍फे़ःम्‍बा याःम्‍बक् के़जोःक्‍पाहाॽ के़रे़क् यहवे दाङ्‌बे़ल्‍ले़ कुमिक्‍साओ नुबाए मे़जोक् हे़क्‍क्‍याङ् खुने़ॽ खे़ङ्‌हाॽनु कुनिङ्‌वाॽ ताःॽ,” इग्र “खासे़न् के़लोःम्‍बा निङ्‌वाॽफुमाङ्‌ङे़न् आत्‍ति वाॽबे?”

३

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “ओमे़त्‍ताम्‍मे़ॽ, आबाङे आङ्‌गाॽ आइङ्‌घङ् के़साबे़न् पाङ्‌घुङ्‌ॽ, हे़क्‍क्‍याङ् खे़ल्‍ले़ आङ्‌गाॽ आदगि आदगि लाम् यारिप् चोगुरो॥ खे़न् ये़म्‍मो खे़निॽ के़गोःत्‍तुम्‍बा दाङ्‌बे़न् हक्‍चघत् आबाङे कुहिम्‍मो तारो, खे़निॽ सिराॽगे़धाङ्‌बा माङ्‌हुप्‍पिल्‍ले़न् इङ्‌गे़साबे़न् तारो॥”

२ कर खुने़ॽ कुदामा ये़न्‍निन् हाःत्‍ले़ थम्‍मा सुक्‍तुबे? खुने़ॽ निधाःम्‍सिङ्‌ङिल्‍ले़ हाःत्‍ले़ ये़प्‍पाङ् ओमे़प्‍मा सुक्‍तुबे? थेआङ्‌भे़ल्‍ले़ खुने़ॽग साम्‍म्‍याङ् के़धक्‍पाल्‍ले़ साम्‍म्‍याङ्‌ङिन् योःम्‍मारे़ लागि मिन् मुःत्‍तुबा मिराःक् कुइसिःक् लॽ हे़क्‍क्‍याङ् चाङ् वागे़हप्‍पाल्‍ले़ कुसागुन् हे़क्‍के़ लॽरो॥

३ खुने़ॽग युप्‍पा के़योःम्‍बा नु सेसे चोःक्‍मारे़ लागि युप्‍पा वागे़हप्‍पा हे़क्‍के पोङ्‌ङाङ् युङ्‌सिङ्॥ हे़क्‍क्‍याङ् साम्‍म्‍याङ् नु युप्‍पा योःम्‍मनाबा कुइसिःक् निङ्‌वाॽफुसाम्‍बाहाॽa सुत्‍थो चोगुसिॽ॥ खम्‍भे़ल्‍ले़ यहवे दाङ्‌बाओ याम्‍मोआङ् खे़ङ्‌हाॽरे़ सुत्‍थो हुक्‍सोयाङ् मे़दारुॽ॥

४ खे़न् ये़न्‍नाङ्‌धो यहुदा लाजेॽ नु यरुसले़म ये़क्‌यक्‍कोबा मनाहाॽरे़ मे़दारुबा हुक्‍सोयाङ्‌हाॽ, तगि कुइसिःक्‍के यहवे दाङ्‌बे़ल्‍ले़ कुलागि ताःक्‍मा के़लाॽबा पोङ्॥

५ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “कर हे़क्‍के पोङ्‌मानुःल्‍ले़ तगि आङ्‌गाॽ खासे़न् लोःन्‍छे़ खे़निॽ पेसाङ् ताआ॥ साम्‍माङ् च्‍याःङ् मुरा के़मे़प्‍पा मनाहाॽ, इप्ना लोःम्‍भेत् के़बोःप्‍पा मनाहाॽ हे़क्‍क्‍याङ् इङ्‌ले़क्‍के तोःन्‍दि के़बिबाहाॽ, याःम्‍बक् के़जोःक्‍पाहाॽरे़ खुन्‍छिॽ नाम्‌याक् नुरिक् मे़म्‍बिमनाहाॽ कुये़म्‍बा के़सिमा मे़न्‍छुमाहाॽ नु ये़त्‍छा होॽदोःक्‍हाॽ निङ्‌वाॽ तादा के़जोःक्‍पा नु ताप्‍फे़ःल्‍लिक् के़मे़प्‍पाहाॽ वेॽ लाजेॽबा मनाहाॽरे़ खुनिॽ ले़प्‍माङ् कुदोःप्‍मा खासे़न् मे़ल्‍लोःम्‍मना मे़म्‍बिमनाबाहाॽ, हे़क्‍क्‍याङ् आङ्‌गाॽनु मे़ङ्‌गिमनाबा कन् के़रे़क् मनाहाॽ आङ्‌गाॽ हक्‍चघत् आप्‍तिक् कुःत्‍तुङ्‌सिङ्‌ॽ॥”

थिबोङ्‌लक् तोःम्‍मा पोङ्

६ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “आङ्‌गाॽ यहवे दाङ्‌बे़न् आभे़ल्‍ले़आङ् मिक्‍सेःन् मे़ले़ङ्‌सिङ्‌ङान्‌ॽ॥ कल्‍ले़चोगुल्‍ले़ याकुबरे़ कुमुॽइदाङ्‌सासे खे़निॽ मे़म्‍मे़क्‍के के़वयि॥

७ खे़निॽ पाधे़बाहाॽरे़ खुन्‍छिॽ ये़म्‍माङ्‌धोए खे़निॽ आङ्‌गाॽ चोगुङ्‌बा उवाहाॽ खे़म्‍मा के़न्‍दे़न्‍दिन्‍नाङ् के़नुःक्‍खि के़बेगिआङ् के़वयि हे़क्‍क्‍याङ् खे़न् साम्‌योथिम्‍हाॽ मे़न्‍इःत्‍ते मे़न्‍नाःत्‍ते के़वयि॥ खे़निॽ आङ्‌गाॽ ले़प्‍माङ् नुःक्‍खे़म्‍मे़ॽ हे़क्‍क्‍याङ् आङ्‌गाॽ खे़निॽ ले़प्‍माङ् नुःङ्‌ङाॽ॥

“कर खे़निॽ याप्‍मि पान् से़ःन्‍गे़लाप्‍तिॽ, ‘आनिगे आक्‍खेलॽरिक् नुःक्‍खिगे़बे?’

८ “थे मनाहाॽरे़ निङ्‌वाॽफुमाङ्‌ङिन् इङ्‌मे़ले़क्‍तुबि? हे़क्‍केसाङ् खे़निॽ आङ्‌गाॽ इङ्आग्‍ले़क्॥

“कर खे़निॽ याप्‍मि पान् से़ःन्‍गे़दोसि, ‘आक्‍खेलॽरिक् आनिगे इङ्‌ले़क्‍कासिगे़बे?’

“थिबोङ्‌लक् तोःम्‍मा नु हुक्‍सोयाङ्‌ङो खे़निॽ आङ्‌गाॽ इङ्आग्‍ले़क्॥”

९ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “खे़निॽ के़रे़क् सम्‍धाङ् माङ्‌दे साङ्‌ग्रा थ्‍ये़आङ् वाॽ थेआङ्‌भे़ल्‍ले़ खे़निॽ के़रे़क् सुवाङ्‌हाॽरे़ आङ्‌गाॽ याप्‍मि इङ्‌गे़ले़क्‍तिआङ् वाॽ॥

१० आङ्‌गाॽ आहिम्‍मो चामा थुङ्‌मा वाॽर फाॽआङ् के़रे़क् थिबोङ्‌लक्‍किन् चाधाःङ्‌ङो ताराम्‍मे़ॽ॥ कन् पाःन्‍नो आङ्‌गाॽ आसाॽरे़आङ् ओआमे़त्‍ते़ आसाॽरे़ॽ, आङ्‌गाॽ साङ्‌ग्राम्‍पे़दाङ्‌बा लाम्‍धेःत्‍हाॽ हन्‍दुङ्‌ङाङ् कुयाङ्‌मारे़आङ् मे़हत्‍तुन्‍ल थारिक् हाङ्‌वागे़न् मुॽइसाम् खे़निॽ लागि सःक्‍सुङ् थासुङ्‌बि मे़धाआन्‍बि॥

११ खे़निॽ चा इक्‍ताप्‍हाॽ के़जाबाआङ् के़मे़ङ्‌बा निःङ्‌घुक्‌वाहाॽ आङ्‌गाॽ मे़क्‍खुङ्‌सिङ्‌ॽ, हे़क्‍क्‍याङ् खे़निॽ इक्‍ताप्‍पो के़युङ्‌बा पुरुप्‍लुप्‍सेःल्‍ले़ कुबुङ्‌ङो के़बप्‍पा कुजाॽहाॽ मे़न्‍दुम्‍मे मक्‍मे़धाने़न्॥

१२ हे़क्‍क्‍याङ्‌धो के़रे़क् मे़न्‍छाम् सुवाङ्‌हाॽरे़ खे़निॽ मुॽइसाबाने़निङ् के़म्‍मे़त्‍तिॽ, थेआङ्‌भे़ल्‍ले़ खे़निॽ लाजेन् लत्‍छा साॽरिक्‍के सिक्‍के़सम्‍बा लाजेॽ पोङ्‌लो॥”

निङ्‌वाॽफुमाङ्‌ङिन् के़नुॽबा चोक्

१३ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “खे़निॽ आङ्‌गाॽ आदक्‍ले़ङ्‌वाओ थःत्‍मे़न्‍दे़प्‍मनाबा के़साक्‍पा पान् के़बाःत्‍तुम्‍माङ् वाॽ॥

“हे़क्‍केसाङ् खे़निॽ आङ्‌गाॽ याप्‍मि पान् से़ःन्‍गे़दोसि, ‘आनिगे थेःल्‍ले़ कुयाःम्‍बेओ खे़ने़ॽ के़दक्‍ले़ङ्‌वाओ पान् पाःत्‍तुम्‍बे़आङ् वाॽबे?’

१४ “खे़निॽ के़बाःत्‍तुम्‍माङ् वाॽ ‘निङ्‌वाॽफुमाङ्‌ङिल्‍ले़ कुसे़वा चोःक्‍मा कुसुम्‍मे़दरुन्॥ खुने़ॽ कुइङ्‌जाङ्‌ङिन् नाःप्‍मा तिम्‍मा हे़क्‍क्‍याङ् मुक्‍साम्‍दाङ्‌बा यहवे दाङ्‌बे़ल्‍ले़ कुदगि के़सिबाहाॽरे़ खुनिॽ लागि मेरिङ् के़धक्‍पा कुइसिःक् लाङ्‌घेःक्‍माल्‍ले़ आनिॽ थे आघोसुम्‍माङ्‌बे?

१५ कर आल्‍लग यम्‍बा के़ले़ङ्‌सिङ्‌बाहाॽए मुॽइसाबा आमे़त्‍तुम्‍सिम्॥ से़क्‍खासाङ् ताप्‍फे़ःम्‍बा याःम्‍बक् के़जोःक्‍पा मनाहाॽए मे़नुॽमे़दाआङ् मे़वाॽ, हे़क्‍क्‍याङ् निङ्‌वाॽफुमाङ्‌ङिन् कुनिङ्‌वाॽ के़साॽबा मनाहाॽ खुम्‍दिङ्‌ङो मे़न्‍धाए मे़घे़त्‍छिङ् मे़घे़त्॥’”

१६ खम्‍भ्‍याङ् यहवे दाङ्‌बे़न्‍नु के़गिबाहाॽ ताॽमे़जे़क्‍खे़, हे़क्‍क्‍याङ् यहवे दाङ्‌बे़ल्‍ले़ खे़ङ्‌हाॽरे़ खुन्‍छिॽ पाःन्‍निन् सिङ्‌सिङ् ये़क्‌ये़क्‍काङ् खे़प्‍सु॥ यहवे दाङ्‌बे़न्‍नु के़गिबाहाॽ हे़क्‍क्‍याङ् खुने़ॽ कुमिङ्‌ङिन् इङ्‌धाङ् के़बिबाहाॽरे़ खुन्‍छिॽ निङ्‌वाॽसोक् किप्‍मनाबा साप्‍लाथःङ्‌मो खुने़ॽ कुदगिए मे़साप्‍तु॥

१७ मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ, “आङ्‌गाॽ खासे़न् चोगुङ्‌ङिल्‍ले़ याःम्‍मा, खे़ङ्‌हाॽ आङ्‌गाॽ आयाङ्‌सा कुन्‍धे मे़बोङ्॥ इङ्‌जाङ् के़इःप्‍पा के़नाःप्‍पा साहाॽ पाःल्‍ले़ लुङ्‌माॽ तुक्‍तुसिबा हे़क्‍के आङ्‌गाॽ खे़ङ्‌हाॽ लुङ्‌माॽ तुक्‍तुङ्‌सिङ्॥

१८ हे़क्‍क्‍याङ् साम्‌योबा नु ताप्‍फे़ःम्‍बा याःम्‍बक् के़जोःक्‍पा खे़ब्‍याङ् निङ्‌वाॽफुमाङ्‌ङिल्‍ले़ कुसे़वा के़जोःक्‍पा नु कुसे़वा मे़न्‍जोःक्‍मनाबाहाॽ के़से़म्‍बा मिक्‍सेःन्‍निन् खे़निॽ याम्‍मो के़निसुम्‍लो॥”

a 

३:३ हिब्रुओ ले़बिहाॽरे़ खुन्‍छिॽ मुॽइदाङ्‌सा पत्

यहवे दाङ्‌बे़ल्‍ले़ कुये़न्

४

मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तु, “ओमे़त्‍ते़म्‍मे़ॽ, खे़न् खासे़न् लोःम्‍मा ये़न्‍निन् मिधुङ् मिराःक् कुइसिःक् तार पत्॥ यम्‍बा के़ले़ङ्‌सिङ्‌बा मनाहाॽ नु ताप्‍फे़ःम्‍बा याःम्‍बक् के़जोःक्‍पाहाॽ याॽलाङ् कुइसिःक् मे़जोःक्‍लो॥ हे़क्‍क्‍याङ् खे़न् ये़न्‍नो खे़ङ्‌हाॽ मिःल्‍ले़ खाप्‍पुथ्‍यःङ् चोगुसिॽ॥ मिःल्‍ले़ सिङ्‌बोराःक्‍के़न् नु कुसाःप्‍पे़न् खाप्‍पुथ्‍यःङ् चोगुबा कुइसिःक् खे़ल्‍ले़ खे़ङ्‌हाॽरे़ खुन्‍छिॽ मुइदाङ्‌साहाॽ खाप्‍पुथ्‍यःङ् चोगुसिॽ॥

२ कर आङ्‌गाॽनु के़गिबा हे़क्‍क्‍याङ् आमिङ्‌ङे़न् मिङ्‌सो इङ्‌धाङ् के़बिबा सम्‍धाङ्‌ग नाम्‍मिन् फिरिरिना लिङ्‌बा कुइसिःक् साम्‌योनिमाल्‍ले़ तुक्‍मा लाःक्‍मालाम् वेःप्‍मा नु नुॽमादामे़न् तारुआङ् ताःॽ॥ हे़क्‍क्‍याङ् पित्‍थाःङ्‌ङो के़ये़प्‍पा पित्‍साःत्‍ते़न् ले़प्‍मे़ल्‍ले़ चाराम्‍मादे़न्‍नो पित्‍चाक् पित्‍चाक् पिन्‍ल लाःक्‍कात् पेःक्‍पा कुइसिःक् खे़निॽआङ् लाःक्‍कात् के़लःन्‍दिरो॥

३ खम्‍भ्‍याङ् फे़न्‌याःम्‍बक् के़जोःक्‍पाहाॽ खे़निॽ लाङ्‌ङिल्‍ले़ के़दोॽरुम्‍सिम्‌ॽ॥ आङ्‌गाॽ खे़न् याःम्‍बक्‍किन् चोगुङ्‌बा ये़न्‍नो, खे़ङ्‌हाॽ खे़निॽ लाङ्‌दाप्‍पेॽ सिगाङ् खाप्‍पुथ्‍यःङ् मे़बोङ्‌लो,” मुक्‍साम्‍दाङ्‌बा यहवे दाङ्‌बे़ल्‍ले़ पाःत्‍तुॽ॥

४ “आङ्‌गाॽ आसे़वारोबा मोसाःल्‍ले़ कुसाम्‌यो थिम्‍मे़न् इःप्‍मा नाःप्‍मारे़ लागि निङ्‌वाॽ इःत्‍ते़म्‍मे़ॽ, खे़न् साम्‌यो खासे़न्‍हाॽ नु साम्‌योथिम् इङ्‌जाङ्‌हाॽ के़रे़क् इस्राइलि सुवाङ्‌हाॽरे़ खुन्‍छिॽ लागि आङ्‌गाॽ होरेब कोःक्‍माओ मोसान् पिरुङ्‌ङाङ् वये़॥

५ “ओमे़त्‍ते़म्‍मे़ॽ, यहवे दाङ्‌बे़ल्‍ले़ खे़न् यम्‍बा नु किप्‍मा के़घुबा कुये़न्‍निन् तामानुःल्‍ले़ तगि माङ्‌निङ्‌वाॽपान् के़बाःप्‍पा एलियान् आङ्‌गाॽ पाङ्‌घुङ् युसुङ्‌लो॥

६ खे़ल्‍ले़ पाहाॽरे़ खुन्‍छिॽ निङ्‌वान् साहाॽ ले़प्‍माङ् हे़क्‍क्‍याङ् साहाॽरे़ खुन्‍छिॽ निङ्‌वान् खे़ङ्‌हाॽरे़ खुन्‍छिॽ पाहाॽ ले़प्‍माङ् हिसु पिरुसि, मेःन्‍ने़भग्र आङ्‌गाॽ युआआङ् लाजेन् लत्‍छा माङ्‌दे साङ्‌ग्रा मे़त्‍तुङ्‌ङाङ् मे़क्‍खुङ्‌लो॥” 　　

मत्तिरे़ साप्‍तुबा ये़सुरे़ कुसुनाइङ्

निःसुम्

मत्तिरे़ साप्‍तुबा कन् साप्‍पन्‍निल्‍ले़ ये़सु ख्रिस्‍ते़न् तगिनुसा ता फाॽआङ् सेसे माङ्‌हे़क् चोःक्‍मनाबा से़न्‍लप्‍दाङ्‌बा लॽरिक् ओसेःन्‍दाङ् चोगुॽरो॥ तगिस्‍मा माङ्‌हुप्‍पो निङ्‌वाॽफुमाङ्‌ङिल्‍ले़ आबाङे कुमना यहुदिहाॽ खिनिॽओ से़न्‍लप्‍दाङ्‌बा थिक् पाङ्‌घुङ् लॽरिक् माङ्‌हे़क् चोगुआङ् वये़रो॥ निङ्‌वाॽफुमाङ्‌ङिल्‍ले़ ये़सुन् इक्‍सादिङ् खाम्‍बेःक्‍मो पाङ्‌घुयुसुआङ् खे़न् माङ्‌हे़क्‍किन् के़त्तुरो॥ कन् सुनाइङ्‌ङिङ्‌ग यहुदिहाॽरे़ लागिरक् मे़ःन्, कर इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽरे़ खुनिॽ लागिआङ्‌लो॥

मत्तिरे़ कन् सुनाइङ्‌ङो पोःक्‍खे़बा के़रे़क् हिन्‍दोक्‍हाॽ थे़प्‍पे़त्ताङ् साप्‍तुआङ् पत्‍लो॥ खुने़ॽ कन् साप्‍पन्‍नो ये़सुन् सावाःन्‍छिङ्‌बा, बप्‍तिस्‍मा पोःक्‍खे़बा, कुनिङ्‌वाॽ साॽरे़बा हे़क्‍क्‍याङ् गालिल हे़ङ्‌घाःत्ति सुनाइङ् इङ्‌भोसुबा, निसाम् हुॽरुसिबा नु मनाहाॽ वेःन्‍दुसिबा पाःन्‍हाॽ चे़क्‍खुआङ् पत्‍लो॥ हे़क्‍केलॽरिक्‍के मत्तिरे़ ये़सुन् यरुसले़म पेबा, सिमानुःल्‍ले़ तगि खे़प्‍मो वये़बा पाःन्‍हाॽ हे़क्‍क्‍याङ् खुने़ॽ सिलाम्‍साक्‍मा सिङ्‌ङो मे़भोःन्‍दु मे़से़रुबा नु सुम्‌ये़न् एगाङ् खुने़ॽ याम्‍मो हिङे़बा पाःन्‍निन्‍नाङ् साप्‍तुआङ् पत्‍लो॥

कन् सुनाइङ्‌ङिल्‍ले़ ये़सुन् साम्‌योथिम् नु निङ्‌वाॽफुहाङ्‌जुम्‍मिल्‍ले़न् सिबिॽ पाःन्‍हाॽ पोधक् चोःक्‍मा युक् के़गप्‍पा यम्‍बा सिक्‍साम्‍बा लॽरिक् ओसेःन्‍दाङ् आजोःक्‍लो॥

थामिङ्

ये़सु ख्रिस्‍तरे़ कुमिङ्‌स्रा नु बप्‍तिस्‍मा पोःक्‍खे़बा १:१–२:२३

बप्‍तिस्‍मा के़बिबा युहुन्‍नाःल्‍ले़ कुमाङ्‌सेवा याःम्‍बक् ३:१-१२

ये़सुन् बप्‍तिस्‍मा पोःक्‍खे़बा नु माफे़न्‍साम्‍मिल्‍ले़ कुनिङ्‌वाॽ साॽरुबा ३:१३–४:११

गालिल थुम्‍मो ये़सुरे़ चोगुबा माङ्‌सेवा याःम्‍बक् ४:१२–१८:३५

गालिललाम् यरुसले़म थारिक् १९:१–२०:३४

खुने़ॽ यरुसले़म वये़बा कुनुप्‍मा ये़त्‍नाम् २१:१–२७:६६

ये़सुन् सिमे़न्‍लाम् याम्‍मो हिङे़आङ् कुहुॽसाम्‍बाहाॽओ ओसेःन्‍धाक्‍सिङ्‌बा २८:१-२०

मत्तिरे़ साप्‍तुबा ये़सुरे़ कुसुनाइङ्

ये़सुरे़ कुधाःक्‍मिङ्‌हाॽ

(लुका ३:२३-३८)

१

ये़सु ख्रिस्‍ते़न्a अब्राहामरे़ कुस्‍सा हे़क्‍क्‍याङ् दाउद हाङ्‌ङिल्‍ले़ कुस्‍सा वये़रो॥ कङ्‌ग खुने़ॽ कुधाःक्‍हाॽरे़ खुनिॽ मिङ्‌स्रारो–

२ अब्राहामरे़ कुस्‍सा इसहाक वये़, इसहाकरे़ कुस्‍सा याकुब वये़, याकुबरे़ कुस्‍साहाॽ यहुदा हे़क्‍क्‍याङ् खुने़ॽ कुम्‍भुॽ कुन्‍साॽसि मे़वये़रो॥

३ हे़क्‍क्‍याङ् यहुदाःल्‍ले़ कुस्‍साहाॽ पेरेज नु जिराह वये़त्‍छि (खे़ङ्‌हाॽरे़ खुन्‍छिॽ माःल्‍ले़ कुमिङ् तामार वये़), फारे़सरे़ कुस्‍सा हे़स्रोन वये़, हे़स्रोनरे़ कुस्‍सा आराम वये़रो॥

४ हे़क्‍क्‍याङ् आरामरे़ कुस्‍सा अम्‍मिनादाब वये़, अम्‍मिनादाबरे़ कुस्‍सा नहसोन वये़, नहसोनरे़ कुस्‍सा सल्‍मोन वये़रो॥

५ हे़क्‍क्‍याङ् सल्‍मोनरे़ कुस्‍सा बोअज वये़ (बोअजरे़ कुम्‍मारे़ कुमिङ् राहाब वये़), बोअजरे़ कुस्‍सा ओबेद वये़ (खे़ल्‍ले़ कुम्‍मारे़ कुमिङ् रुथ वये़), ओबेदरे़ कुस्‍सा यिसै वये़॥

६ हे़क्‍क्‍याङ् यिसैरे़ कुस्‍सा दाउद हाङ्‌ङिन् वये़॥

दाउद हाङ्‌ङिल्‍ले़ कुस्‍सा सोलोमन वये़ (सोलोमनरे़ कुम्‍मा बेथसेबान् उरियाहरे़ कुमेत् वये़रो॥)

७ हे़क्‍क्‍याङ् सोलोमनरे़ कुस्‍सा रहोबाम वये़, रहोबामरे़ कुस्‍सा अबिया वये़, अबियारे़ कुस्‍सा आसा वये़रो॥

८ हे़क्‍क्‍याङ् आसारे़ कुस्‍सा यहोसापात वये़, यहोसापातरे़ कुस्‍सा यहोराम वये़, यहोरामरे़ कुस्‍सा उज्‍जियाह वये़रो॥

९ हे़क्‍क्‍याङ् उज्‍जियाहरे़ कुस्‍सा योताम वये़, योतामरे़ कुस्‍सा आहाज वये़, आहाजरे़ कुस्‍सा हिजकिया वये़रो॥

१० हे़क्‍क्‍याङ् हिजकियारे़ कुस्‍सा मनस्‍से वये़, मनस्‍सेरे़ कुस्‍सा अम्‍मोन वये़, अम्‍मोनरे़ कुस्‍सा योसियाह वये़रो॥

११ हे़क्‍क्‍याङ् योसियाहरे़ कुस्‍साहाॽ यकोनियास नु कुन्‍साॽसि मे़वये़रो (खे़ङ्‌हाॽग इस्राइलिहाॽ बे़बिलोन लाजेॽओ मे़दे़म्‍सु मे़देॽरुसिआङ् मे़गत्तुसिबा ये़म्‍मो सामे़वाःन्‍छिङ्‌ङाङ् मे़वये़रो)॥

१२ बे़बिलोःन्‍नो मे़देॽरुसिआङ् याङ्‌सि यकोनियासरे़ कुस्‍सा सालतिएल वये़, हे़क्‍क्‍याङ् सालतिएलरे़ कुस्‍सा यरुबाबेल वये़रो॥

१३ हे़क्‍क्‍याङ् यरुबाबे़लरे़ कुस्‍सा अबिउद वये़, अबिउदरे़ कुस्‍सा एलियाकिम वये़, एलियाकिमरे़ कुस्‍सा आजोर वये़रो॥

१४ हे़क्‍क्‍याङ् आजोररे़ कुस्‍सा सादोक वये़, सादोकरे़ कुस्‍सा आखिम वये़, आखिमरे़ कुस्‍सा एलिउद वये़रो॥

१५ हे़क्‍क्‍याङ् एलिउदरे़ कुस्‍सा एलाजार वये़, एलाजाररे़ कुस्‍सा मत्तान वये़, मत्तानरे़ कुस्‍सा याकुब वये़रो॥

१६ हे़क्‍क्‍याङ् याकुबरे़ कुस्‍सा युसुफ वये़॥ युसुफे़न् मरियमरे़ कुये़म्‍बाॽ वये़, हे़क्‍क्‍याङ् हाबा कन् मरियम्‍मिन्‍लाम् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तb मे़प्‍मनाबा ये़सुन् सावाःन्‍छिङ्‌लो॥

१७ अक्‍खेलॽरिक् अब्राहामलाम् दाउद हाङ् थारिक् थिक्-लि (१४) थाःक् मे़वये़, हे़क्‍क्‍याङ् दाउद हाङ्‌लाम् बे़बिलोन लाजेॽओ मे़दे़म्‍सु मे़देॽरुसिआङ् मे़गत्तुसिबा ये़म् थारिक् थिक्-लि (१४) थाःक् मे़वये़, हे़क्‍क्‍याङ् बे़बिलोःन्‍नो पुङ्‌लाधाबा मे़जोगुसिआङ् मे़देॽरुसिबा ये़म्‍माङ्‌धो निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् सावाःन्‍छिङ्‌बा ये़म् थारिक् थिक्-लि (१४) थाःक् मे़वये़रो॥

ये़सु ख्रिस्‍तरे़ कुसावाःन्‍छिङ्‌मान्

(लुका २:१-७)

१८ आल्‍ल ये़सु ख्रिस्‍तरे़ कुसावाःन्‍छिङ्‌मान् अक्‍खेलॽरिक् पोःक्‍खे़रो– कुम्‍मा मरियमरे़ कुमेःक्‍खिम् पोङ्‌मा पाःन्‍निन् युसुफे़न्‍नु पुॽरे़आङ् वये़, कर खुन्‍छिॽ मेःक्‍खिम् पोङ्‌मानुःल्‍ले़ तगिए खुने़ॽ सेसेमाङ्‌ङिल्‍ले़c कुमुक्‍साम्‍लाम् मे़न्‍छुक्‍मा पोःक्‍खे़रो॥

१९ खुने़ॽनु कुमेःक्‍खिम् पान् के़बुॽबा युसुफे़ङ्‌ग साम्‌योबा मना वये़बाल्‍ले़ चोगुल्‍ले़ कुजाःत्‍थि मे़बेःक्‍ने़न्‍ल फाॽआङ् खे़ल्‍ले़ स्‍वाःत्ताङ् नाॽमा निङ्‌वाॽ चोगुरो॥

२० कर हे़क्‍के इतुर वये़ल्‍ले़ से़प्‍माङ्‌मो यहवे दाङ्‌बाल्‍ले़ कुमाङ्‌लाइङ्‌बान्d ओसेःन्‍धाक्‍सिङ्‌ङाङ् अक्‍खे मे़त्तुरो, “दाउदरे़ कुमुॽइदाङ्‌सा युसुप्‍फे, खे़ने़ॽ मरियम्‍मिन् मेःक्‍खिम् चोःक्‍माआङ् हिम्‍मो ताःप्‍मा मे़गिसे़न्‍ने़ॽओ, थेआङ्‌भे़ल्‍ले़ खुने़ॽओबा अङे़ःक्‌वान् सेसेमाङ्‌ङिल्‍ले़ कुमुक्‍साम्‍लाम्‍बा हाङ्‌सिङ्‌बारो॥

२१ खुने़ॽ ये़म्‍बित्‍छाॽसाधिक् कत्तुॽ, हे़क्‍क्‍याङ् खे़ल्‍ले़ कुमिङ्‌ङिन् ये़सुe वाःत्ते़ॽओ, थेआङ्‌भे़ल्‍ले़ खे़ल्‍ले़ कुमनाहाॽ खुनिॽ लायोलाम् ताङ्‌से़ःप्‍तुसिॽरो॥”

२२ माङ्‌निङ्‌वाॽपान् के़बाःप्‍पालाम्f यहवे दाङ्‌बाल्‍ले़ उन्‍छेःन् अक्‍खेलॽरिक् पाःत्तुआङ् वये़बा पाःन्‍निन् के़त्‍ल फाॽआङ् कन् के़रे़क् पाःन्‍हाॽ पोःक्‍खे़बारो–

२३ “सिसादिङ् मे़न्‍छियाॽइन् मे़न्‍छुक्‍मा पोङ्‌ङाङ् ये़म्‍बित्‍छाॽसाधिक् कत्तुॽ, हे़क्‍क्‍याङ् खे़न् इम्‍मानुएल मे़मे़त्तुॽरो॥ ‘इम्‍मानुएल’ फाॽइङ्‌ग ‘निङ्‌वाॽफुमाङ्‌ङिन् आनिॽनु वाॽ’ पोङ्‌लो॥”

२४ आल्‍ल युसुफे़न् से़प्‍माङ्‌मोलाम् सोरे़आङ् यहवे दाङ्‌बाल्‍ले़ कुमाङ्‌लाइङ्‌बाल्‍ले़ मे़त्तुबा कुइसिःक्‍के मरियम्‍मिन् मेःक्‍खिम् मे़त्तु, हे़क्‍क्‍याङ् कुहिम्‍मो तारुरो॥

२५ कर मरियम्‍मिन् मे़न्‍छुक्‍मा वये़र थारिक् खुन्‍छिॽ सोरिक् मे़इप्‍से़त्‍छिन्‍लो॥ याङ्‌सि मरियम्‍मिल्‍ले़ सा कत्तुआङ् युसुफरे़ खे़न् अङे़ःक्‌वान् ये़सु मिङ् वाःत्तुरो॥

a 

१:१ ख्रिस्‍त फाॽइन् “निङ्‌वाॽफुमाङ्‌ङिल्‍ले़ सेःन्‍दुबा” पोङ्॥

b 

१:१६ हिब्रु पाःन्‍नो ख्रिस्‍ते़न् मसैयारो॥ खे़न् ने़प्‍माङ्‌ले़ कुबेन् “निङ्‌वाॽफुमाङ्‌ङिल्‍ले़ सेःन्‍दुआङ् थुक्‍तुबा” पोङ्‌लो॥

c 

१:१८ सेसेमाङ्– कन् सुत्‍लान् पाःन्‍सुत्‍ला सुम्‍मो निःरे़ॽओ॥

d 

१:२० माङ्‌लाइङ्‌बा– निङ्‌वाॽफुमाङ्‌ङिल्‍ले़ मे़न्‍छाम्‍गे़न् याप्‍मि चोःक्‍मानुःल्‍ले़ तगि साङ्‌ग्राम्‍पेदाङ्‌ङो खुने़ॽ कुसेवा चोःक्‍से़ माङ्‌लाइङ्‌बाहाॽ चोगुसि॥ माङ्‌लाइङ्‌बा सुत्‍लान् पाःन्‍सुत्‍लाओ निःरे़ॽओ॥

e 

१:२१ “ये़सु” सुत्‍लाःल्‍ले़ कुबेःङ्‌ग “निङ्‌वाॽफुमाङ्‌ङिल्‍ले़ ताङ्‌से़ःप्‍तुसिॽ” पोङ्‌लो॥

f 

१:२२ माङ्‌निङ्‌वाॽपान् के़बाःप्‍पा फाॽइन् निङ्‌वाॽफुमाङ्‌ङिल्‍ले़ कुइङ्‌घङ् के़बाःप्‍पा मनारो॥ अक्‍तङ्‌बा मनाःल्‍ले़ ताःन्‍दि के़बोङ्‌बा पाःन्‍नाङ् पाःत्‍तुॽरो॥

सिक्‍कुम्‍निबा खागे़इक्‍पाहाॽ ये़सुन् सेवा मे़त्‍छे़ मे़दाःॽ

२

आल्‍ल ये़सुन् यहुदिया थुम्‍मोबा बेथले़हे़म पाङ्‌जुम्‍मो सावाःन्‍छिङ्‌बा ये़म्‍मो हे़रोद हाङ्‌ङिल्‍ले़ खे़प्‍मो हाङ् चोगुर वये़रो॥ ये़सुन् सावाःन्‍छिङ्‌ङाङ् नाम्‍गे़न् पिसाङ्‌बा लाजेॽलाम् सिक्‍कुम्‍निबा खागे़इक्‍पाहाॽ यरुसले़म्‍मो मे़द्‌ये़, हे़क्‍क्‍याङ्

२ अक्‍खेलॽरिक् पान् सेःन्‍मे़दोसु, “यहुदिहाॽरे़a खुनिॽ हाङ् के़बोङ्‌बाआङ् सागे़वाःन्‍छिङ्‌बान् आत्‍तो वाॽबे? आनिगे नाम्‍गे़न् पिसाङ् कुसावाःन्‍छिङ्‌माल्‍ले़न् मिक्‍सेन् के़बिबा खेःम्‍सिक्‍किन् निसुम्‍बे़आङ् खुने़ॽ कुसेवा चोःक्‍से़ त्‍ये़ॽइगे़बारो॥”

३ हे़रोद हाङ्‌ङिल्‍ले़ कन् पाःन्‍निन् खे़प्‍सुआङ् कुनिङ्‌वाॽबाल्‍ले़ साॽरिक् ये़ःक्‍खु, हे़क्‍केलॽरिक्‍के खुने़ॽनुए यरुसले़म्‍मोबा के़रे़क् मनाहाॽआङ् खुनिॽ निङ्‌वाॽबाल्‍ले़ साॽरिक् ये़ःक्‍खुसिरो॥

४ हे़रोद हाङ्‌ङिल्‍ले़ के़रे़क् तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽ उःत्तुसिआङ् कन् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त मे़प्‍मनाबान् आत्‍तो सावाःन्‍छिङ्‌मा के़बोङ्‌बा वाॽबे लॽरिक् सेःन्‍दोसुसि॥

५ खे़ङ्‌हाॽरे़ नोगप् मे़बिरु, “यहुदिया थुम्‍मोबा बेथले़हे़म्‍मो खुने़ॽ सावाःन्‍छिङ्‌मा के़बोङ्‌बा वाॽरो॥ थेआङ्‌भे़ल्‍ले़ माङ्‌निङ्‌वाॽपान् के़बाःप्‍पाल्‍ले़ अक्‍खेलॽरिक् साप्‍तुआङ् पत्–

६ “‘यहुदिया थुम्‍मोबा बेथले़हे़म्‍मे,

खे़ने़ॽग यहुदियाबा पाङ्‌जुम्‍हाॽओ साॽरिक् के़ये़क्‍पा के़जोःक्‍लो,

थेआङ्‌भे़ल्‍ले़ खे़ने़ॽ के़बाङ्‌जुम्‍लाम् हाङ्‌युक्‍पाधिक् तारो,

खुने़ॽग मे़ल्‍लुक्‍कम्‍बा कुइसिःक् पोङ्‌ङाङ् आमना इस्राइलिहाॽ कम्‍ब्राङ् के़मे़प्‍पा पोङ्‌लो॥’”

७ हे़रोद हाङ्‌ङिल्‍ले़ खे़न् सिक्‍कुम्‍निबा खागे़इक्‍पाहाॽ स्‍वाःत्ताङ् उःत्तुसि हे़क्‍क्‍याङ् खे़ङ्‌हाॽलाम् खेःम्‍सिक्‍पान् थाःम्‍सिङ्‌बा कुजे़क् ये़म्‍मिन् निङ्‌वाॽ खोसु॥

८ हे़क्‍क्‍याङ् खे़ङ्‌हाॽ अक्‍खे मे़त्तुसिर बेथले़हे़म्‍मो पाङ्‌घुदेसुसि, “पेगे़म्‍मे़ॽआङ् अङे़ःक्‌वान् कोःत्ते़म्‍मे़ॽ॥ खे़न् अङे़ःक्‌वान् के़घोसुम्‍ने़ फाॽग्र फे़रे़म्‍मे़ॽआङ् इङ्‌गाॽ आमे़त्ते़म्‍मे़ॽओ॥ इङ्‌गाॽआङ् खुने़ॽ सेवा मे़त्तुङ्‌लो॥”

९ हे़रोद हाङ्‌ङिल्‍ले़ पाःत्तुबा पाःन्‍निन् मे़घे़प्‍सुआङ् खे़ङ्‌हाॽ मे़धासिङ्‌लो॥ हे़क्‍क्‍याङ् खे़ङ्‌हाॽरे़ खे़न् खेःम्‍सिक्‍पान् याम्‍मो मे़निसु हे़क्‍क्‍याङ् खुनिॽ तगि तगि पेआङ् अङे़ःक्‌वा वये़बा हिम् कुदोःप्‍मा के़रे़आङ् फन्‍छिङ्‌लो॥

१० खे़ङ्‌हाॽरे़ खे़न् खेःम्‍सिक्‍पान् याम्‍मो मे़निसुआङ् साॽरिक् मे़सःत्ते़॥

११ हिम्‍सिगाङ् मे़लाःस्‍से़ल्‍ले़ अङे़ःक्‌वान् नु कुम्‍मा मरियम्‍मिन् मे़निसुसिरो॥ खे़ङ्‌हाॽरे़ साम्‍बोन्‍नाङ् अङे़ःक्‌वान् सेवा मे़मे़त्तु, हे़क्‍क्‍याङ् सुक्‌वान् मे़भाःक्‍खुआङ् साम्‍म्‍याङ्, थिक् परिक्‍पा इमे़ल्‍लुङ्‌बा साङ्‌सिङ् नु कुनाम् के़नुॽबा मुर्रहाॽ मे़दोन्‍दु मे़बिरुरो॥

१२ हे़क्‍क्‍याङ् से़प्‍माङ्‌मो माङ्‌लाइङ्‌बाल्‍ले़ खे़ङ्‌हाॽ हे़रोद हाङ्‌ङिल्‍लो मे़नुःक्‍खे़म् मे़बेगे़म्‍मिन्‍ने़ॽओ लॽरिक् साम्‍दिङ् पिरुसिबाल्‍ले़ खे़ङ्‌हाॽ वेॽलाम् आबाङे लाजेॽओ मे़नुःक्‍खे़ मे़बेरो॥

मिस्र लाजेॽओ मे़घे़त्‍छिङ् मे़बेःक्

१३ खे़न् सिक्‍कुम्‍निबा खागे़इक्‍पाहाॽ मे़बे हे़क्‍क्‍याङ् यहवे दाङ्‌बाल्‍ले़ कुमाङ्‌लाइङ्‌बाधिक् युसुफरे़ कुसे़प्‍माङ्‌मो थाःन्‍छिङ्‌ङाङ् अक्‍खे मे़त्तु, “पोगे़ॽआङ् अङे़ःक्‌वान् नु कुम्‍मान् तेॽरे़से़ॽआङ् मिस्र लाजेॽओ खे़त्‍छिङ् पेगे़ॽ, हे़क्‍क्‍याङ् इङ्‌गाॽ मे़म्‍मे़त्ते थारिक् खे़ने़ॽ खे़प्‍मोए वये़ॽओ, थेआङ्‌भे़ल्‍ले़ हे़रोद हाङ्‌ङिल्‍ले़ अङे़ःक्‌वान् से़प्‍मा फाॽआङ् कोःत्तुर वाॽरो॥”

१४ बा खे़न् से़न्‍दिक्‍सा युसुफरे़ अङे़ःक्‌वान् नु कुम्‍मान् तेॽरुसिआङ् मिस्रओ खे़त्‍छिङ् पेरो॥

१५ हे़रोद हाङ्‌ङिन् मे़न्‍छिःए थारिक् खुने़ॽ खे़प्‍मोए याःक्‍ते़रो॥ हे़क्‍केलॽरिक् यहवे दाङ्‌बाल्‍ले़ माङ्‌निङ्‌वाॽपान् के़बाःप्‍पालाम् इङ्‌गाॽ आस्‍सान् मिस्रलाम् लाःक्‍कात् उःत्तुङ्‌लो लॽरिक् उन्‍छेःन् पाःत्तुबान् के़रे़रो॥

हे़रोद हाङ्‌ङिल्‍ले़ अङे़ःक्‌वाहाॽ से़प्‍पाङ्‌घुसिॽ

१६ आल्‍ल हे़रोद हाङ्‌ङिल्‍ले़ सिक्‍कुम्‍निबा खागे़इक्‍पाहाॽरे़ हे़क्‍केलॽरिक् खुने़ॽ इङ्‌मे़ले़क्‍तुआङ् वेॽ लाम् मे़बेबा निङ्‌वाॽ खोसुआङ् साॽरिक् कुसिक् पोगे़रो॥ खे़ल्‍ले़ चोगुल्‍ले़ थक्‍सुबाहाॽ पाङ्‌घुसिआङ् बेथले़हे़म नु खे़न् खिरिबा तङ्‌बे ने़त्‍छिआङ् योबा ये़म्‍बित्‍छाॽ अङे़ःक्‌वा साःहाॽ के़रे़क् से़प्‍पाङ्‌घुसिरो॥ थेआङ्‌भे़ल्‍ले़ खे़न् सिक्‍कुम्‍निबा खागे़इक्‍पाहाॽलाम् खेःम्‍सिक्‍पान् तङ्‌बे ने़त्‍छिआङ्‌धो तगि थाःम्‍सिङ्‌बा निङ्‌वाॽ खोसुआङ् वये़रो॥

१७ खे़ङ्‌ग यर्मिया माङ्‌निङ्‌वाॽपान् के़बाःप्‍पाल्‍ले़ अक्‍खेलॽरिक् उन्‍छेःन् पाःत्तुबा माङ्‌निङ्‌वाॽपान्‍निन् के़रे़बारो–

१८ “के़हाःप्‍मा के़भिःक्‍मा नु मेरिङ् के़धक्‍मा यम्‍बा इक्‍लान् रामा पाङ्‌जुम्‍मो खे़म्‍दे़त्‍लो,

राहे़लरे़ कुस्‍साहाॽ हाःप्‍तुसिॽरो॥ खे़ङ्‌ग हाङ्‌हाङ् मे़त्‍छिङ्‌मा मे़दे़न्‍ने़न्‍लो,

थेआङ्‌भे़ल्‍ले़ कुस्‍साहाॽ के़रे़क् मे़स्‍ये़रो॥”

युसुफे़न् नु मरियम्‍मिन् मिस्रलाम् नुःङ्‌सिॽ

१९ आल्‍ल हे़रोद हाङ्‌ङिन् स्‍ये़आङ् मिस्र लाजेॽओ युसुफे़न्‍नु यहवे दाङ्‌बाल्‍ले़ कुमाङ्‌लाइङ्‌बान् कुसे़प्‍माङ्‌मो थाःन्‍छिङ्‌ङाङ्

२० मे़त्तु, “पोगे़ॽआङ् अङे़ःक्‌वान् नु कुम्‍मान् इस्राइल लाजेॽओ तेॽरे़से़ॽओ, थेआङ्‌भे़ल्‍ले़ अङे़ःक्‌वान् से़प्‍मा के़गोःप्‍पे़न् स्‍ये़आङ् होप्‍लो॥”

२१ खे़ल्‍ले़ चोगुल्‍ले़ युसुफरे़ अङे़ःक्‌वान् नु कुम्‍मान् इस्राइल लाजेॽओ तेॽरुसि॥

२२ कर हे़रोद हाङ्‌ङिन् स्‍ये़आङ् खुने़ॽ कुले़क्‌वा कुस्‍सा अर्खिलाउसरे़ यहुदिया थुम्‍मो हाङ् चोगुर वाॽ के़लॽबान् युसुफरे़ निङ्‌वाॽ खोसुआङ् खुने़ॽ खे़प्‍मो पेःक्‍मा किःसे़॥ हे़क्‍क्‍याङ् माङ्‌लाइङ्‌बाल्‍ले़ याम्‍मो से़प्‍माङ्‌मो साम्‍दिङ् पिरुबाल्‍ले़ चोगुल्‍ले़ खुने़ॽ गालिल थुम्‍मो पेआङ्

२३ नासरत पाङ्‌जुम्‍मो वाॽमा हेःक्‍ते़रो॥ कङ्‌ग माङ्‌निङ्‌वाॽपान् के़बाःप्‍पाहाॽरे़ “निङ्‌वाॽफुमाङ्‌ङिल्‍ले़ थुक्‍तुबाङ्‌ग नासरि मे़मे़त्तु” लॽरिक् मे़बाःत्तुबा पाःन्‍निन् के़रे़बारो॥

a 

२:२ यहुदिहाॽ– अब्राहामरे़ कुमुॽइदाङ्‌साहाॽ यहुदि मे़मे़त्तुसिॽरो॥

बप्‍तिस्‍मा के़बिबा युहुन्‍नाःल्‍ले़ दाङ्‌बाल्‍ले़ कुलाम्‍मिन् यारिप् चोगुॽ

(मर्कु १:१-८, लुका ३:१-९, १५-१७, युहु १:१९-२८)

३

खे़न् ये़म्‍मोa बप्‍तिस्‍मा के़बिबा युहुन्‍ना मे़प्‍मनाबा मनान् यहुदिया थुम्‍मोबा एःक्‍सादे़न्‍नो अक्‍खेलॽरिक् इङ्‌भन् चोगुर त्‍ये़,

२ “खिनिॽ लायोलाम् हिन्‍दे़म्‍मे़ॽओ, थेआङ्‌भे़ल्‍ले़ साङ्‌ग्राम्‍पेदाङ्‌बा हाङ्‌जुम्‍मिन्b निःत्ताङ्‌ङे त्‍ये़आङ् वाॽरो॥”

३ खुने़ॽ कुयाःम्‍बेओ माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् पाःत्तुआङ् वाॽरो,

“खुने़ॽ एःक्‍सादे़न्‍नो अक्‍खेलॽरिक् के़अःक्‍पा इक्‍लारो,

‘दाङ्‌बाल्‍ले़ कुमाराम्‍मिन् यारिप् चोगे़म्‍मे़ॽआङ् कुलाम्‍हाॽ तोःन्‍दोन् चोगे़म्‍मे़ॽ!’”

४ आल्‍ल युहुन्‍नाःल्‍ले़ उमेरे़ कुमुरिक्‍लाम् थाक्‍मनाबा तेःत्‍तिन् चाक्‍खुआङ् से़होबा फॽइ युप्‍सुरो॥ खुने़ॽ कुजामाङ्‌ग निःङ्‌घुक्‌वा नु ताम्‍भुङ् सक्‌वाघु वये़रो॥

५ यरुसले़म ये़क्‌यक्‍लाम् नु यहुदिया थुम् हे़क्‍क्‍याङ् यर्दन यङ्‌घङ् खिरिबा के़रे़क् थुम्‍हाॽओलाम् मनाहाॽ कुदुम्‍से़

६ मे़द्‌ये़आङ् इङ्‌गाॽ लायोबाआरो मे़बाःत्तुर यर्दन यङ्‌घङ्‌ङो खुने़ॽलाम् बप्‍तिस्‍मा मे़बोःक्‍खे़रो॥

७ कर यरिक् फरिसिहाॽ नु सदुकिहाॽc बप्‍तिस्‍मा पोङ्‌से़ खुने़ॽओ मे़द्‌ये़र मे़बत्‍छे़बा निसुसिआङ् अक्‍खे मे़त्तुसिर फे़ःक्‍तुसि, “असेःक्‍सासे, खिनिॽ कन् के़दाबार के़बप्‍पा निङ्‌वाॽफुमाङ्‌ङिल्‍ले़ कुघुम्‍दिङ्‌लाम् खे़त्‍छिङ्‌ङे़म्‍मे़ॽ फाॽआङ् हाःत्‍ले़ के़मे़त्तिबे?

८ लायोलाम् के़हिन्‍दिबा पाःन्‍निन् ओसेःन्‍दाङ् चोःक्‍से़ नुबा याःम्‍बक् चोगे़म्‍मे़ॽओ॥

९ आनिगे़ग अब्राहामरे़ कुस्‍सासिगे़, खे़ल्‍ले़ चोगुल्‍ले़ खुम्‍दिङ्‌लाम् खे़त्‍छिङ्‌मा सुक्‍तिगे़ॽ फाॽआङ् निङ्‌वाॽ मे़इःत्ते़म्‍मिन्‍ने़ॽओ, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ग कन् लुङ्‌हाॽआङ् अब्राहामरे़ कुस्‍सा चोःक्‍मा सुक्‍तुसिॽरो॥

१० आल्‍लोसा निङ्‌वाॽफुमाङ्‌ङिल्‍ले़ कुघासे़न्‍निल्‍ले़ तःन्‍दिङ्‌ग सिङ्‌बुङ्‌मोd खा चुक्‍मा इःत्‍ते़आङ् वाॽ॥ नुबा सिङ्‌सेॽ मे़न्‍धोःक्‍मनाबा सिङ्‌बुङ्‌हाॽ के़रे़क् ताङ्‌माआङ् मिओ लाप्‍फुमा पोङ्‌लो॥

११ “लायोलाम् के़हिन्‍दिआङ् इङ्‌गाॽग च्‍वाःत्तिल्‍ले़ बप्‍तिस्‍मा पिनिङ्‌लो, कर आएगाङ् के़दाःबे़ङ्‌ग इङ्‌गाॽनुःल्‍ले़आङ् मुक्‍साम्‍साबा चोक्‍लो॥ खुने़ॽ कुलाङ्‌सुःप्‍हाॽ इङ्‌गाॽ योक् कुइसिःक् पङ्‌माआङ् मे़लाॽआन्‍लो॥ खुने़ॽ सेसेमाङ् नु मिःल्‍ले़ बप्‍तिस्‍मा के़बिरिॽरो॥

१२ कुभॽएःत्तिल्‍ले़ सिन् आःम्‍मा फाॽआङ् खुने़ॽ यारिप् वाॽ, हे़क्‍क्‍याङ् खुने़ॽ तुगुर सुप्‍सुआङ् सिन् चाधोःक्‍लाओ चिक्‍खुॽ हे़क्‍क्‍याङ् कुहक्‍हाॽ आप्‍फाल्‍ले़आङ् मे़न्‍छिःमनाबा मिओ हाःन्‍दुदेसुॽरो॥”

युहुन्‍नाःल्‍ले़ ये़सुन् बप्‍तिस्‍मा पिरुॽ

(मर्कु १:९-११, लुका ३:२१-२२)

१३ खे़न् ये़म्‍मो ये़सुन् गालिल थुम्‍मोलाम् यर्दन यङ्‌घङ्‌ङो बप्‍तिस्‍मा पोङ्‌से़ युहुन्‍नारो त्‍ये़रो,

१४ कर युहुन्‍नारे़ अत्‍तुर खुने़ॽ अक्‍खे मे़त्तु, “इङ्‌गाॽने़ खे़ने़ॽनु बप्‍तिस्‍मा पोङ्‌मा के़बोङ्‌बा, आक्‍खेलॽरिक् खे़ने़ॽ इङ्‌गाॽओ के़द्‌ये़बाबे?”

१५ ये़सुरे़ नोगप् पिरु, “आल्‍लोरे़ लागि अक्‍खेए पोङ्‌लरो, अक्‍खेलॽरिक् निङ्‌वाॽफुमाङ्‌ङिल्‍ले़ के़रे़क् निङ्‌वाॽ चोगुबा पाःन्‍निन् के़त्‍लरो॥” हे़क्‍क्‍याङ् युहुन्‍नान् ते़न्‍दे़आङ् खुने़ॽ बप्‍तिस्‍मा पिरुरो॥

१६ ये़सुन् बप्‍तिस्‍मा पोःक्‍खे़आङ् च्‍वाःत्तोलाम् लाःक्‍कात् लःन्‍दे़नुमे़ःन्‍ने ताङ्‌साक्‍पे़न् हरे़आङ् निङ्‌वाॽफुमाङ्‌ङिल्‍ले़ कुसेसेमाङ्‌ङिन् पुत्तुःक्‍के हे़क्‍के खुने़ॽ कुसम्‍दाङ् ये़ःर पत्‍छे़बा निसुरो॥

१७ हे़क्‍क्‍याङ् साङ्‌ग्राम्‍पेदाङ्‌लाम् अक्‍खेलॽरिक् इक्‍लाधिक् त्‍ये़, “कन् आमिःम् आस्‍सारो, इङ्‌गाॽ खुने़ॽनु साॽरिक् सःत्ताङ्‌ङाङ् वाॽआरो॥”

a 

३:१ नाःत्‍ला सुम्‍सिओबा पाःन्‍निन् नाःत्‍ला ने़त्‍छिनुःल्‍ले़ तङ्‌बे २८ एगाङ् पोःक्‍खे़बारो॥

b 

३:२ साङ्‌ग्राम्‍पेदाङ्‌बा हाङ्‌जुम्‍मिन् नु निङ्‌वाॽफु हाङ्‌जुम्‍मिन् लत्‍छासि॥ यहुदिहाॽरे़ निङ्‌वाॽफुमाङ्‌ङिल्‍ले़ कुमिङ्‌ङिन् मे़म्‍बाःत्तुन्, खे़ल्‍ले़ चोगुल्‍ले़ खे़ङ्‌हाॽरे़ निङ्‌वाॽफुहाङ्‌जुम् मे़ःन्, कर साङ्‌ग्राम्‍पेदाङ्‌बा हाङ्‌जुम् मे़बाःत्तुॽ॥

c 

३:७ फरिसिहाॽ नु सदुकिहाॽ वेॽ वेॽ परिक्‍पा यहुदि साम्‌यो के़नाःप्‍पा मना मे़वये़॥ कङ्‌हाॽरे़ खुनिॽ याःम्‍बेओ नुःरिक्‍काङ् ले़मारे़ लागि पाःन्‍सुत्‍लाओ ओमत्ते़ॽओ॥

d 

३:१० कप्‍मो सिङ्‌बुङ्‌ङिन् मनानु मे़दङ्‌घुआङ् वाॽ॥ सिङ्‌बुङ्‌ङो नुबा कुजाॽ मे़धोःक्‍ने़न्‍बाल्‍ले़ खे़न् ताङ्‌मनाबा हे़क्‍के नुबा याःम्‍बक् मे़न्‍जोःक्‍मना मनाहाॽ खुम्‍दिङ् मे़बिरुसिरो॥

माफे़न्‍साम्‍लाम् ये़सुन् हङ्‌साॽ

(मर्कु १:१२-१३, लुका ४:१-१३)

४

हे़क्‍क्‍याङ् सेसेमाङ्‌ङिल्‍ले़ ये़सुन् माफे़न्‍साम्‍लाम्a कुनिङ्‌वाॽ साॽसे़ एःक्‍सादे़न्‍नो तेॽरुरो॥

२ खे़प्‍मो खुने़ॽ लिबोङ् (४०) से़न्‍दिक् नु ले़न्‍दिक् थारिक् थेआङ् मे़जने़न्‍नाङ् साॽरिक् कुसे़त्‍लाःक्‍ते़रो॥

३ हे़क्‍क्‍याङ् माफे़न्‍साम्‍मिन् खे़प्‍मो त्‍ये़आङ् खुने़ॽ अक्‍खे मे़त्तुर कुनिङ्‌वाॽ साॽरु, “खे़ने़ॽ निङ्‌वाॽफुसाने़ फाॽग्र कन् लुङ्‌हाॽ खरे़ःङ् पोःक्‍खे़ॽ फाॽआङ् मे़त्ते़ॽ॥”

४ कर ये़सुरे़ नोगप् पिरु, “हे़क्‍के मे़जोःक्‍कान्, थेआङ्‌भे़ल्‍ले़ साम्‌योसाप्‍लाओ मोसारे़ अक्‍खेलॽरिक् साप्‍तुआङ् पत्, ‘मे़न्‍छाम् याप्‍मिःङ्‌ग कुजाःल्‍ले़रक् मे़हिङ्‌ने़न्, कर निङ्‌वाॽफुमाङ्‌ङिल्‍ले़ पाःत्तुबा के़रे़क् पाःन्‍निल्‍ले़ हिङ्॥’”

५ हे़क्‍क्‍याङ् माफे़न्‍साम्‍मिल्‍ले़ खुने़ॽ यरुसले़म्‍मो तेॽरुआङ् माङ्‌हिम्‍मोबा के़रे़क्‍नुःल्‍ले़ केःम्‍बा चम्‍जम्‍बा ते़न्‍नो ये़प्‍सुआङ् मे़त्तु

६ “खे़ने़ॽ से़क्‍खाए निङ्‌वाॽफुसाने़ फाॽग्र पिन्‍दे़ थ्‍ये़ॽ, थेआङ्‌भे़ल्‍ले़ साम्‌योसाप्‍लाओ अक्‍खेलॽरिक् साप्‍ते़आङ् पत्, ‘निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽ खे़ने़ॽ के़लागि इङ्‌जाङ् पिरुसिआङ् खे़ने़ॽ थाःङ्‌धाःङ्‌ङे खुनिॽ हुक्‍को के़म्‍दाःक्‍काङ् के़लाङ्‌ङिन् लुङ्‌ङो मे़धाम्‍सिङ्‌ङिन्‍लो॥’”

७ ये़सुरे़ नोगप् पिरु, “कर साम्‌योसाप्‍लाओ याम्‍मो अक्‍खेलॽरिक्‍काङ् साप्‍ते़आङ् पत्, ‘दाङ्‌बा के़निङ्‌वाॽफुमाङ्‌ङिल्‍ले़ कुनिङ्‌वाॽ मे़साॽरे़न्‍ने़ॽ॥’”

८ हे़क्‍क्‍याङ् माफे़न्‍साम्‍मिल्‍ले़ खुने़ॽ साॽरिक् चम्‍जम्‍बा कोःक्‍माओ तेॽरुआङ् इक्‍सादिङ् खाम्‍बेःक्‍मोबा के़रे़क् हाङ्‌जुम्‍हाॽ हे़क्‍क्‍याङ् खे़प्‍मोबा पयम् यम्‍बा नु नुःब्‍नुबा पाःन्‍हाॽ ओसेःन्‍धाक्‍तुआङ्

९ मे़त्तु, “खे़ने़ॽ साम्‍बोन् के़भन्‍छिङ्‌ङाङ् इङ्‌गाॽ सेवा के़मे़त्ताने़ फाॽग्र कङ्‌हाॽ के़रे़क् पिने़ॽ॥”

१० ये़सुरे़ खे़न् मे़त्तु, “सैताने, कप्‍मोलाम् पेगे़ॽ, थेआङ्‌भे़ल्‍ले़ साम्‌योसाप्‍लाओ अक्‍खेलॽरिक् साप्‍ते़आङ् पत्, ‘खे़ने़ॽ दाङ्‌बा के़निङ्‌वाॽफुमाङ्‌ङिन्‍लक् सेवा मे़त्ते़ॽ हे़क्‍क्‍याङ् खुने़ॽइन्‍लक् कुसेवा चोगे़ॽओ॥’”

११ हे़क्‍क्‍याङ् माफे़न्‍साम्‍मिल्‍ले़ ये़सुन् ले़रुधआङ् माङ्‌लाइङ्‌बाहाॽ मे़द्‌ये़ हे़क्‍क्‍याङ् खुने़ॽ कम्‍ब्राङ् मे़मे़त्तु॥

ये़सुरे़ माङ्‌सेवा याःम्‍बक् चोःक्‍मा हेःक्‍तु

(मर्कु १:१४-१५, लुका ४:१४-१५)

१२ आल्‍ल ये़सुरे़ युहुन्‍नान् पुङ्‌लाहिम्‍मो मे़साक्‍तुआङ् याक् के़लॽबा खे़प्‍सुआङ् खुने़ॽ गालिल थुम्‍मो नुःक्‍खे़ पे॥

१३ खुने़ॽ नासरत पाङ्‌जुम्‍मिन् ले़रुआङ् कपर्नहुम पाङ्‌जुम्‍मो वाॽसे़ पेरो॥ खे़ङ्‌ग गालिल वरक्‍किल्‍ले़ कुबेसाङ् नाप्‍तालि नु जबुलुन थुम्‍मो ने़रो॥

१४ माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् पाःत्तुबा पाःन्‍निन् के़रे़बारो–

१५ “यर्दन यङ्‌घङ्‌ङिल्‍ले़ नाधाःम्‍बिबा गालिल वरक्‍किल्‍ले़ कुबेसाङ्‌बा नाप्‍तालि नु जबुलुन के़युङ्‌बा याप्‍मिसे,

गालिल थुम्‍मो के़वाॽबा थिम्‍मे़न्‍दङ् सुवाङ्‌से,

१६ खादाम्‍मो के़वाॽबा मनाहाॽरे़ पयम् यम्‍बा ओःत्तिःन् मे़निसुरो॥

सिमे़ल्‍ले़न् खामाक्‍माओ के़वाॽबाहाॽरे़ खुनिॽ लुम्‍मो ओःत्तिधिक् ओःत्‍लो॥”

१७ खे़न् ये़म्‍माङ्‌धो ये़सुरे़ अक्‍खे पाःत्तुर इङ्‌भोमा हेःक्‍तु, “लायोलाम् हिन्‍दे़म्‍मे़ॽओ, थेआङ्‌भे़ल्‍ले़ साङ्‌ग्राम्‍पेदाङ्‌बा हाङ्‌जुम्‍मिन् निःत्ताङ्‌ङे त्‍ये़आङ् वाॽरो॥”

ये़सुरे़ थिक्‍सिगेक्‍पा हुॽसाम्‍बाहाॽ सेगुसि

(मर्कु १:१६-२०, लुका ५:१-११)

१८ थिक्‌ये़न् ये़सुन् गालिल वरक्‍किल्‍ले़ कुयाओ लाङ्‌घेगे़र वये़ल्‍ले़ पत्रुस मे़प्‍मनाबा सिमोने़न् नु कुन्‍साॽ आन्‍द्रियासे़न् निःसुसि॥ खे़ङ्‌हाॽ वरक्‍को योःङ् ले़प्‍ते़त्‍छुर यागे़त्‍छि, थेआङ्‌भे़ल्‍ले़ खे़ङ्‌हाॽ योःङ् के़ले़प्‍पा वये़त्‍छिरो॥

१९ ये़सुरे़ खे़ङ्‌हाॽ मे़त्तुसि, “इङ्‌गाॽ आएगाङ् थाने़त्‍छे़ॽओ, खिन्‍छिॽ ङा के़दे़म्‍सु के़दाःत्‍छुबा कुइसिःक् इङ्‌गाॽओ मना के़दाःप्‍पा चोःक्‍ने़त्‍छिङ्‌लो॥”

२० खिमो खे़ङ्‌हाॽरे़ खुन्‍छिॽ योःङ्‌ङिन् ने़स्‍से़त्‍छु थ्‍ये़से़त्‍छुआङ् खुने़ॽनु पेसि॥

२१ खे़प्‍मोलाम् मिसाक् नानाक् पेःल्‍ले़ ये़सुरे़ जब्‍दियारे़ कुस्‍सा याकुब नु खे़ल्‍ले़ कुन्‍साॽ युहुन्‍नान् निःसुसि॥ खे़ङ्‌हाॽ खुन्‍छिॽ पाःन्‍नु खःङ्‌बेओ योःङ् ले़म्‍दे़त्‍छुर यागे़त्‍छि॥ ये़सुरे़ खे़ङ्‌हाॽ उःत्तुसिनुमे़ःन्‍ने

२२ खःङ्‌बेन् नु खुन्‍छिॽ पान् ले़रे़त्‍छु थ्‍ये़से़त्‍छुआङ् ये़सुन् नु पेसिरो॥

गालिलओ ये़सुरे़ कुमाङ्‌सेवा याःम्‍बक्‍किन्

(लुका ६:१७-१९)

२३ ये़सुरे़ यहुदि चुम्‍लुङ्‌हिम्‍हाॽओ निसाम् हुॽरुसिर निङ्‌वाॽफुहाङ्‌जुम्‍मिल्‍ले़ कुयाःम्‍बेओ सुनाइङ् से़सु, हे़क्‍क्‍याङ् के़रे़क् परिक्‍ले़न् तुक्‍मा यॽमालाम् के़दुक्‍पाहाॽ वेःन्‍दुसिर गालिल थुम्‍मो खाराक् ताक्‍कन्‍दे़रो॥

२४ ये़सुरे़ कुयाःम्‍बेओ इङ्‌घङ्‌ङिन् सिरिया लाजेॽ खाराक् से़रे़, हे़क्‍क्‍याङ् यरिक् परिक्‍ले़न् तुक्‍माल्‍ले़ तरुसिबा मनाहाॽ, के़दुक्‍पाहाॽ, फे़न्‍साम्‍मिल्‍ले़ याङ्‌घुसिबाहाॽ, हे़क्‍क्‍याङ् थप्‍मा के़मबाहाॽ नु के़दुक्‍पा के़यॽबाहाॽ खुने़ॽओ मे़दारुसिआङ् खे़ङ्‌हाॽ के़रे़क् नुसुसिरो॥

२५ हे़क्‍क्‍याङ् गालिल थुम्, थिबोङ् पाङ्‌जुम्‍मिल्‍ले़न् थुम्, यरुसले़म, यहुदिया नु यर्दन यङ्‌घङ् नाधाःम्‍बिबा थुम्‍मोलाम् के़दाबा यरिक् मनाहाॽरे़ खुने़ॽ मे़दिम्‍दुरो॥

a 

४:१ माफे़न्‍साम्– कन् फाॽइन् सैतानलो॥

ये़सुरे़ कोःक्‍माओ से़ःसुबा खाहुन्

(लुका ६:२०-२३)

५

आल्‍ल ये़सुरे़ यरिक् मनाहाॽ निःसुसिआङ् कोःक्‍माओ थाःङ् पेआङ् युङ्‌सिङ्, हे़क्‍क्‍याङ् कुहुॽसाम्‍बाहाॽआङ् खे़त्‍थो मे़बेआङ् कुघिरि मे़युङ्‌सिङ्॥

२ हे़क्‍क्‍याङ् खुने़ॽ अक्‍खेलॽरिक् खे़ङ्‌हाॽ हुॽमा हेःक्‍तुसि–

३ “के़रे़क् पाःन्‍नो निङ्‌वाॽफुमाङ्‌ङिन् चाहाबा के़जोःक्‍पाहाॽa मुॽइसाबासिरो,

थेआङ्‌भे़ल्‍ले़ साङ्‌ग्राम्‍पेदाङ्‌बा हाङ्‌जुम्‍मिन् खे़ङ्‌हाॽरे़न्‍नेरो॥

४ मेरिङ् के़धक्‍पाहाॽ मुॽइसाबासिरो,

थेआङ्‌भे़ल्‍ले़ खे़ङ्‌हाॽरे़ हाङ्‌हाङ् मे़त्‍छिङ्‌मान् मे़घोःसुॽरो॥

५ चुङ्‌जिगे़न् नःम्‍नःम्‍बा मनाहाॽ मुॽइसाबासिरो,

थेआङ्‌भे़ल्‍ले़ इक्‍सादिङ् खाम्‍बेःक्‍मान् खे़ङ्‌हाॽरे़न्‍नेरो॥

६ हे़क्‍क्‍याङ् साम्‌योबा याःम्‍बक् स्‍याङ्‌मे़न्‍दाङ् चोःक्‍माओ के़बप्‍पाहाॽ मुॽइसाबासिरो,

थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के चोःक्‍मा खे़ङ्‌हाॽ फाॽरुसिॽरो॥

७ वेॽ मनाहाॽ लुङ्‌माॽ के़दुक्‍पाहाॽ मुॽइसाबासिरो,

थेआङ्‌भे़ल्‍ले़ खे़ङ्‌हाॽ लुङ्‌माॽ मे़दुक्‍तुसिॽरो॥

८ सिक्‍लुङ्‌मो सेसे के़वाॽबाहाॽ मुॽइसाबासिरो,

थेआङ्‌भे़ल्‍ले़ खे़ङ्‌हाॽरे़ निङ्‌वाॽफुमाङ्‌ङिन् मे़निसुॽरो॥

९ नादङ् के़जोःक्‍पाहाॽ मुॽइसाबासिरो,

थेआङ्‌भे़ल्‍ले़ खे़ङ्‌हाॽग निङ्‌वाॽफुसा मे़बोङ्‌लो॥

१० साम्‌योबा याःम्‍बक् मे़जोगुल्‍ले़ मनाहाॽरे़ तुक्‍खे मे़जाःत्तुसिबाहाॽ मुॽइसाबासिरो,

थेआङ्‌भे़ल्‍ले़ साङ्‌ग्राम्‍पेदाङ्‌बा हाङ्‌जुम्‍मिङ्‌ग खे़ङ्‌हाॽरे़न्‍नेरो॥

११ “इङ्‌गाॽ चोगुङ्‌ङिल्‍ले़ मनाहाॽरे़ खिनिॽ किनाःन्‍दि के़म्‍बिरिॽ, तुक्‍खे के़म्‍जाःत्तिआङ् खिनिॽ तक्‍ले़ङ्‌वाओ फोत्‍याबा फे़न् पाःन्‍हाॽ मे़बाःत्तुल्‍ले़ मुॽइसाबा के़बोःक्‍खिरो॥

१२ खे़न् ये़म्‍मो पसःत् सःत्ते़म्‍मे़ॽओ, थेआङ्‌भे़ल्‍ले़ साङ्‌ग्राम्‍पेदाङ्‌ङो खिनिॽ थुम्‍घोन् यम्‍बा चोक्‍लो॥ उन्‍छेःन्‍स्‍मा माङ्‌निङ्‌वाॽपान् के़बाःप्‍पाहाॽआङ् मनाहाॽरे़ बा हे़क्‍केए मे़मे़त्तुसिरो॥

युम् नु ओःत्तिलाम् कुबि

(मर्कु ९:५०, लुका १४:३४-३५, ११:३३)

१३ “खिनिॽग इक्‍सादिङ् खाम्‍बेःक्‍माओबा युम्‍निङ्‌लो, कर युम्‍मिल्‍ले़ कुलिम्‍मे़न् माबेःक्‍ने़ फाॽग्र याम्‍मो के़लिम्‍बा चोःक्‍मा सुक्‍मे़दे़त्‍ने़न्‍लो॥ खे़ल्‍ले़ कुयाःम्‍बक् थेआङ् होप्‍लो, कर खे़ङ्‌ग लाप्‍फुमा पोङ्‌ङाङ् मनाहाॽरे़ मे़दोॽरुरो॥

१४ खिनिॽग इक्‍सादिङ् खाम्‍बेःक्‍मोबा ओःत्तिनिङ्‌लो॥ कोःक्‍माओबा ये़क्‌यक्‍किन् थेःल्‍ले़आङ् इःप्‍मा मे़सुक्‍तुन्॥

१५ आत्तिल्‍ले़आङ् सेमिन् हाःन्‍दुआङ् नइमाल्‍ले़ मे़सुःप्‍तुन्, कर हिम् सिगाङ्‌बा के़रे़क् मनाहाॽ खानिःमा मे़सुक्‍ल फाॽआङ् थो सेमियुङ्‌दे़न्‍नो युक्‍खुॽरो॥

१६ हे़क्‍केलॽरिक् सेमिन् ओःप्‍पा हे़क्‍केए खिनिॽ के़जोगुम्‍बा सुयाःम्‍बक्‍हाॽ मनाहाॽ ओसेःन्‍धाक्‍ते़म्‍सिम्‍मे़ॽओ, हे़क्‍क्‍याङ् साङ्‌ग्राम्‍पेदाङ्‌बा खिनिॽ निङ्‌वाॽफुपाःल्‍ले़ कुनारा मे़भोसुॽरो॥

ये़सुरे़ साम्‌योथिम्‍मिन् के़त्तु

१७ “इङ्‌गाॽ निङ्‌वाॽफुमाङ्‌ङिल्‍ले़ मोसान् पिरुबा साम्‌योथिम्‍मिन् नु माङ्‌निङ्‌वाॽपान् के़बाःप्‍पाहाॽरे़ मे़बाःत्तुबा पाःन्‍निन् कुसुम् मे़न्‍दम्‍नाबा चोःक्‍से़ त्‍याङ्‌बा फाॽआङ् मे़इःत्ते़म्‍मिन्‍ने़ॽओ॥ इङ्‌गाॽग कुसुम् मे़न्‍दम्‍नाबा चोःक्‍से़ मे़ःन्, कर खे़ङ्‌हाॽ कुलिङ्‌दो के़त्‍छे़ने़ त्‍याङ्‌बारो॥

१८ से़क्‍खाए इङ्‌गाॽ मे़त्‍निङ्, इक्‍सादिङ् खाम्‍बेःक्‍मान् नु ताङ्‌साक्‍पे़न् माःमा पेःक्‍मानुःल्‍ले़ तगि साम्‌योथिम्‍मो के़बप्‍पा के़रे़क् पाःन्‍निन् मे़ङ्‌गे़त्ते थारिक् खे़प्‍मोबा के़रे़क्‍नुःल्‍ले़ चुक्‍सा पाःन्‍धिक्‍काङ् मे़माःने़न्‍लो॥

१९ हाःत्‍ले़ कन् इङ्‌जाङ्‌हाॽओबा चुक्‍सा पाःन्‍धिक् फेःन्‍दुआङ् वेहाॽ बाहे़क्‍के चोःक्‍मा हुॽरुसिॽ साङ्‌ग्राम्‍पेदाङ्‌बा हाङ्‌जुम्‍मो खे़न् चुक्‍सा पोङ्‌लो, कर हाःत्‍ले़ कन् इङ्‌जाङ्‌हाॽ इःत्‍तु-नाःत्तुआङ् वेॽहाॽ हे़क्‍के चोःक्‍मा हुॽरुसिॽ साङ्‌ग्राम्‍पेदाङ्‌बा हाङ्‌जुम्‍मो खे़न् पयम् यम्‍बा पोङ्‌लो॥

२० कर खे़प्‍से़म्‍मे़ॽओ, फरिसिहाॽ हे़क्‍क्‍याङ् साम्‌योथिम्‍साम्‍बाहाॽनुःल्‍ले़आङ् निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ खिनिॽ नुःरिक्‍काङ् के़न्‍इःत्तुम्‍मिन् के़न्‍नाःत्तुम्‍मिन्‍ने़ फाॽग्र से़क्‍खासाङ् खिनिॽ साङ्‌ग्राम्‍पेदाङ्‌बा हाङ्‌जुम्‍मो के़न्‍लासिन्‍लो॥”

ये़सुरे़ याःक्‍ले़ॽमा मे़नुॽने़न् फाॽआङ् हुॽरुसिॽ

(लुका १२:५७-५९)

२१ आल्‍ल, “उन्‍छेःन् मोसारे़ कुसाम्‌योथिम् इङ्‌जाङ्‌ङिल्‍ले़ अक्‍खे पाःत्तुबान् खिनिॽ के़घे़प्‍सुम्‍माङ् के़वयिॽ, ‘मना मे़से़रे़न्‍ने़ॽओ, थेआङ्‌भे़ल्‍ले़ मना के़से़प्‍पाल्‍ले़ खुम्‍दिङ् खोसुॽरो,’

२२ कर इङ्‌गाॽ मे़त्‍निङ्, हात् कुन्‍साॽइन्‍नु कुयाःक्‍ले़ॽ, खे़ल्‍ले़ खुम्‍दिङ् खोसुॽरो॥ याम्‍मो हाःत्‍ले़ कुन्‍साॽइन् कुनामे़न्‍छाॽ मे़त्तुॽ, खे़ङ्‌ग के़रे़क्‍नुःल्‍ले़ यम्‍बा यहुदि खासे़न्‍लोःम्‍बाहाॽरे़ खुनिॽ तगि मे़ये़प्‍सुॽ, कर हाःत्‍ले़ कुन्‍साॽइन् ‘अदङ्’ मे़त्तुॽ, खे़ङ्‌ग खे़मायङ्‌सङ्‌ङोबा मिओ पेःक्‍मा सुक्‍लो॥

२३ हे़क्‍केःल्‍ले़ खे़ने़ॽ माङ्‌हिम्‍मोबा ले़त्‍ति तोःम्‍मादे़न्‍नो ले़त्तिङ्‌ङिन् तोःम्‍मानुःल्‍ले़ तगि खे़ने़ॽनु के़न्‍देःङ्‌बाल्‍ले़ कुनिङ्‌वाॽ तुगे़आङ् वाॽबा के़निङ्‌वाॽसुम्‍मो ताने़ फाॽग्र

२४ के़ले़त्तिङ्‌ङिन् ले़त्‍ति तोःम्‍मादे़न्‍निल्‍ले़ कुबेसाङ् ने़स्‍से़ थ्‍ये़ॽआङ् के़रे़क्‍नुःल्‍ले़ तगि के़न्‍देःङ्‌बाल्‍लो पेगे़ॽआङ् नादङ् चोगे़त्‍छे़ॽओ॥ हे़क्‍क्‍याङ्‌लक् त्‍ये़ॽआङ् के़ले़त्तिङ्‌ङिन् तोःन्‍दे़ॽओ॥

२५ “आप्‍तिक् के़गुःप्‍पाल्‍ले़ खे़ने़ॽ खासे़न्‍दे़न्‍नो तेॽमानुःल्‍ले़ तगि खुने़ॽनु नादङ् चोगे़ॽओ, मे़ःन्‍ने़ फाॽग्र खे़ने़ॽ खासे़न्‍लोःम्‍बाल्‍लो के़देॽआङ् खासे़न्‍लोःम्‍बाल्‍ले़ तिलिङ्‌गाहाॽरो हुक्‍के़सुप्, हे़क्‍क्‍याङ् खे़ङ्‌हाॽरे़ पुङ्‌लाहिम्‍मो के़म्‍साक्‍लो॥

२६ इङ्‌गाॽ से़क्‍खाए मे़त्‍ने़ॽ, खे़प्‍मो साम्‍बाःन्‌याङ् के़रे़क् मे़न्‍हुङ्‌ङे थारिक् खे़प्‍मोए के़याक्‍लो॥”

ये़सुरे़ चाराम्‍माल्‍ले़ कुयाःम्‍बेओ हुॽरुसिॽ

२७ आल्‍ल, “खिनिॽ मोसारे़ कुसाम्‌योथिम् इङ्‌जाङ्‌ङिल्‍ले़ अक्‍खे पाःत्तुबा के़घे़प्‍सुम्‍माङ् के़वयि, ‘खे़ने़ॽ चाराम्‍मा याःम्‍बक् मे़जोगे़न्‍ने़ॽओ’

२८ कर इङ्‌गाॽ मे़त्‍निङ् आत्‍तिल्‍ले़ फे़न्‍निङ्‌वाॽ इतुर मे़न्‍छुमाॽइन् ओमे़त्तुॽ, खे़ल्‍ले़ग तगिए खे़न् मे़न्‍छुमाॽइन्‍नु कुनिङ्‌वाॽबो चाराम्‍मा याःम्‍बक् चोगुदेसुरो॥

२९ खे़ने़ॽ चुप्‍साङ् के़मिक्‍किल्‍ले़ लायो चोःक्‍मा के़बाङ्‌ने़ फाॽग्र लःत्ते़ॽआङ् लाप्‍फुसे़ॽओ॥ के़रे़क् नासिङ्‌गे़न् थक्‍किन् खे़मायङ्‌सङ्‌ङो लाप्‍फुमानुःल्‍ले़ मिक्‍थिक् मे़ःन्‍ने वाॽमाए नुबारो॥

३० हे़क्‍क्‍याङ् चुप्‍साङ् हुक्‍किल्‍ले़ लायो चोःक्‍मा के़बाङ्‌ने़ फाॽग्र खे़न्‍नाङ् खक्‍ते़ॽआङ् लाप्‍फुसे़ॽओ॥ के़रे़क् नासिङ्‌गे़न् थक्‍किन् खे़मायङ्‌सङ्‌ङो लाप्‍फुमानुःल्‍ले़ हुक्‍थिक् मे़ःन्‍ने वाॽमाए नुबारो॥”

ये़सुरे़ मेःत्‍हाॽ नाॽमासि मे़ःन् फाॽआङ् हुॽरुसिॽ

(मत्‍ति १९:९, मर्कु १०:११-१२, लुका १६:१८)

३१ “याम्‍मो मोसारे़ कुसाम्‌योथिम् इङ्‌जाङ्‌ङिल्‍ले़ अक्‍खे पाःत्तुआङ् वाॽ, ‘आत्‍तिल्‍ले़ मेलिङ्‌गे़न् कुमेःत्तिन् नाॽरु, खे़ल्‍ले़ नाॽने़बारो फाॽआङ् साप्‍ला साप्‍मा पिमा पोङ्॥’

३२ कर इङ्‌गाॽ खिनिॽ मे़त्‍निङ्, हाःत्‍ले़ वेॽहाॽनु चाराम्‍मा याःम्‍बक् मे़न्‍जोःक्‍के के़वाॽमा मेलिङ्‌गे़न् कुमेःत्तिन् नाॽरुॽ खे़ल्‍ले़ खे़न् कुमेःत्तिन् चाराम्‍मा याःम्‍बक् के़जोःक्‍मा चोगुॽरो॥ हे़क्‍क्‍याङ् आत्‍तिल्‍ले़ खे़न् मे़न्‍छुमाॽइन्‍नु मेःक्‍खिम् चोगुॽ खे़ल्‍ले़आङ् चाराम्‍मा याःम्‍बक् चोगुॽरो॥”

ये़सुरे़ माङ्‌हे़क्‍सिङ्‌मा मे़ःन् फाॽआङ् हुॽरुसिॽ

३३ “याम्‍मो खिनिॽ मोसारे़ कुसाम्‌योथिम् इङ्‌जाङ्‌ङिल्‍ले़ अक्‍खे पाःत्तुबा के़घे़प्‍सुम्‍माङ् के़वयिॽ, ‘खिनिॽ के़जोगुम्‍बा माङ्‌हे़क्‍किन् मे़भेःन्‍दे़म्‍मे़न्‍ने़ॽ, कर यहवे दाङ्‌बान्‍नु के़जोगुम्‍बा माङ्‌हे़क्‍किन् के़गे़त्तुम्‍लए पोङ्‌लो॥’

३४ कर इङ्‌गाॽ खिनिॽ मे़त्‍निङ्, आप्‍फाल्‍ले़आङ् माङ्‌मे़हे़क्‍कासिम्‍मे़न्‍ने़ॽ॥ हे़क्‍केलॽरिक् साङ्‌ग्राम्‍पेदाङ्‌ङिल्‍ले़ कुमिङ्‌ङोआङ् मे़ःन्, थेआङ्‌भे़ल्‍ले़ खे़ङ्‌ग निङ्‌वाॽफुमाङ् युक्‍नारो॥

३५ हे़क्‍क्‍याङ् इक्‍सादिङ् खाम्‍बेःक्‍माल्‍ले़ कुमिङ्‌ङोआङ् माङ्‌मे़हे़क्‍कासिम्‍मे़न्‍ने़ॽओ, थेआङ्‌भे़ल्‍ले़ खे़ङ्‌ग खुने़ॽ कुलाङ् तोॽभेःत्‍लो॥ हे़क्‍केलॽरिक्‍के यरुसले़म्‍मिल्‍ले़ कुमिङ्‌ङोआङ् माङ्‌मे़हे़क्‍कासिम्‍मे़न्‍ने़ॽ, थेआङ्‌भे़ल्‍ले़ खे़ङ्‌ग पयम् यम्‍बा हाङ्‌ङिल्‍ले़ कुये़क्‌यक्‍लो॥b

३६ हे़क्‍केलॽरिक्‍के खिनिॽ थे़गेक्‍पाल्‍ले़न् माङ्‌मे़हे़क्‍कासिम्‍मे़न्‍ने़ॽ, थेआङ्‌भे़ल्‍ले़ खिनिॽ थे़गेःक्‍इधिक्‍काङ् फगे़लॽबा इग्र माक्‍के़लॽबा चोःक्‍मा के़न्‍छुक्‍तुम्‍मिल्‍लो॥

३७ खिनिॽ अक्‍खेरक् पाःत्‍ते़म्‍मे़ॽ, ‘ओ’ ने़ फाॽग्र ‘ओरो’, ‘मे़ःन्’ ने़ फाॽग्र ‘मे़ःन्‍लो’॥ खे़न्‍नाङ्‌धो वेॽ कुभा पाःन्‍निङ्‌ग ताप्‍फे़ःम्‍बालाम् के़दाबारो॥”

ये़सुरे़ याःक्‍ले़ॽमाल्‍ले़ कुले़क्‌वा नुःक्‍मा मे़ःन् फाॽआङ् हुॽरुसिॽ

(लुका ६:२९-३०)

३८ “मोसारे़ कुसाम्‌योथिम् इङ्‌जाङ्‌ङिल्‍ले़ ‘मिक्‍किल्‍ले़ कुले़क्‌वा मिक्, हे़क्‍क्‍याङ् हाबोॽबाल्‍ले़ कुले़क्‌वा हाबोॽबा’ लॽरिक् पाःत्तुबान् के़घे़प्‍सुम्‍माङ् के़वयिॽ,

३९ कर इङ्‌गाॽ खिनिॽ मे़त्‍निङ्, मनाहाॽरे़ ताप्‍फे़ःल्‍लिक् के़म्‍मे़त्तिल्‍ले़ खे़ङ्‌हाॽ ताप्‍फे़ःल्‍लिक् मे़मे़त्ते़म्‍सिम्‍मे़न्‍ने़ॽ॥ आत्‍तिल्‍ले़ चुप्‍साङ् ले़प्‍माङ्‌बा के़ने़दे़ङ्‌बान् के़ले़ङ् के़बिॽ, खे़न् वेॽस्‍मान्‍नाङ् तोःन्‍दे़ पिरे़ॽ॥

४० हे़क्‍क्‍याङ् आत्‍तिल्‍ले़ के़जाङ्‌मा तेःत्‍तिन् नाप्‍मारे़ लागि खासे़न्‍दे़न्‍नो के़देॽ, खे़न् के़घाम्‍मा के़लोमाहाॽआङ् पिरे़देःसे़ॽओ॥

४१ थक्‍सुबाल्‍ले़ खे़ने़ॽ के़न्‍दे़न्‍ने़न्‍छाङ् किलोमितर थिक् थारिक् कुगक्‍किन् कुःप्‍मा तेॽमा के़गोःत्‍ने़ फाॽग्र खे़न्‍नु किलोमितर ने़त्‍छि थारिक् पेगे़ॽओ॥

४२ के़नाःक्‍पाहाॽ खे़ने़ॽ पिरे़से़ॽ, आत्‍तिल्‍ले़ थे़त्‍ला के़नाःक् खे़न् पिरे़ॽओ॥”

निङ्‌मिहाॽ लुङ्‌माॽ तुक्‍मासि

(लुका ६:२७-२८, ३२-३६)

४३ “मोसारे़ कुसाम्‌योथिम् इङ्‌जाङ्‌ङिल्‍ले़ के़बाङ्‌भेॽसाबाहाॽ लुङ्‌माॽ तुक्‍ते़से़ॽआङ् के़निङ्‌मिहाॽ चिःत्ते़से़ॽ लॽरिक् पाःत्तुबा के़घे़प्‍सुम्‍माङ् के़वयिॽ,

४४ कर इङ्‌गाॽ खिनिॽ मे़त्‍निङ्, निङ्‌मिहाॽ लुङ्‌माॽ तुक्‍ते़म्‍सिम्‍मे़ॽआङ् खिनिॽ ताप्‍फे़ःल्‍लिक् के़मे़प्‍पाहाॽ तुवा चोगे़म् पिरे़म्‍सिम्‍मे़ॽओ॥

४५ हे़क्‍केलॽरिक् साङ्‌ग्राम्‍पेदाङ्‌ङोबा खिनिॽ पानुदिङ् पा निङ्‌वाॽफुमाङ्‌ङिल्‍ले़ कुस्‍सा के़बोःक्‍खिॽरो॥ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ग नुबा नु ताप्‍फे़ःम्‍बा सम्‍दाङ् नाम्‍से़ःक्‍मा पाङ्‌घुआङ् साम्‌योबाहाॽ नु लायोबाहाॽओ पाङ्‌गे़न्‍दिङ् वाहिःत् थामा पाङ्‌घुरो॥

४६ खिनिॽ लुङ्‌माॽ के़दुक्‍पाहाॽरक् लुङ्‌माॽ के़दुक्‍तुम्‍सिम्‍ने़ फाॽग्र खिनिॽ थे हाङ्‌से़म्‍मिन् के़घोसुम्‍माङ्‌बे? हे़क्‍तङ्‌बा याःम्‍बक्‍किङ्‌ग एःङ्‌याङ् के़भोःङ्‌बाहाॽरे़आङ् मे़जोगुरो॥c

४७ फुॽनुसाॽहाॽनुरक् खिनिॽ सेवा के़मइने़ फाॽग्र वेॽहाॽनुःल्‍ले़ थे यम्‍बा याःम्‍बक् के़जोगुम्‍माङ्‌बे? खे़ङ्‌ग निङ्‌वाॽफुमाङ्‌ङिन् कुसिङ् मे़न्‍निःप्‍मनाबाहाॽरे़आङ् मे़जोगुरो॥

४८ खे़ल्‍ले़ चोगुल्‍ले़ खिनिॽ साङ्‌ग्राम्‍पेदाङ्‌ङोबा पानुदिङ् पा निङ्‌वाॽफुमाङ्‌ङिन् के़रे़क् पाःन्‍नो कुलिङ्‌दो के़गे़प्‍पा चोःक्‍पा कुइसिःक् खिनिॽआङ् हे़क्‍तङ्‌बा पोङ्‌माए पोङ्‌लो॥”

a 

५:३ ग्रिक पाःन्‍दाङ्‌ङो “याम्‍साम्‍मो याङ्‌गे़साॽबाहाॽ” पोङ्॥

b 

५:३५ यहुदि साक्‍थिम्‍मो अक्‍खेलॽरिक् माङ्‌मे़हे़क्‍सिङ्– “कन् पाःन्‍निन् मे़जोगुङ्‌ङिन्‍ने़ फाॽग्र इक्‍सादिङ् खाम्‍बेःक्‍मान् मे़क् पेःक्‍निरो॥”

c 

५:४६ खे़न् ये़म्‍मो यहुदिहाॽरे़ एःङ्‌याङ् के़भोःङ्‌बाहाॽ रोमि हाङ्‌जुम्‍मिल्‍ले़ लागि याःम्‍बक् मे़जोगुबाल्‍ले़ चोगुल्‍ले़ साॽरिक् मे़जिःत्तुसिआङ् खे़ङ्‌हाॽ वेॽहाॽनुःल्‍ले़आङ् साॽरिक् लायो के़जोःक्‍पासि लॽरिक् मे़इःत्तुसि॥

ये़सुरे़ चागे़नाःक्‍पाहाॽ स्‍वाःत्ताङ् पिमासि फाॽआङ् हुॽरुसिॽ

६

ये़सुरे़ याम्‍मो मे़त्तुसि, “सिङ्‌सिङ् ये़क्‌ये़क् लॽरे़म्‍मे़ॽओ, खिनिॽ के़जोगुम्‍बा साम्‌योबा याःम्‍बक्‍हाॽ मनाहाॽरे़ मे़निसुआङ् खिनिॽ नारा मे़भोसुर फाॽआङ् मना तगि मे़जोगे़म्‍मिन्‍ने़ॽओ॥ हे़क्‍के के़जोगुम्‍ने़ फाॽग्र साङ्‌ग्राम्‍पेदाङ्‌ङोबा पानुदिङ् पा निङ्‌वाॽफुमाङ्‌लाम् थेआङ् के़ङ्‌घोसुम्‍मिन्‍लो॥

२ हे़क्‍केलॽरिक् मे़ङ्‌गप्‍मनाबाहाॽ कुजा के़बिरुसिल्‍ले़ वेॽहाॽरे़ मे़घे़प्‍सुर मे़निसुर फाॽआङ् मुक्‍ला मे़मुक्‍खे़न्‍ने़ॽओ॥ कुनिङ्‌वाॽ के़जिःप्‍पाहाॽरे़ यहुदि चुम्‍लुङ्‌हिम्‍मो नु लाम्‍लाम्‍मो मनाहाॽरे़ मे़निसुआङ् खुनिॽ नारा मे़भोसुर फाॽआङ् हे़क्‍के मे़जोगुॽ॥ इङ्‌गाॽ से़क्‍खाए मे़त्‍ने़ॽ, खे़ङ्‌हाॽरे़ खुनिॽ हाङ्‌से़म्‍मिङ्‌ग तगिसा मे़घोसु मे़सुरुआङ् मे़वाॽ॥

३ कर खे़ने़ॽ मे़ङ्‌गप्‍मनाबाहाॽ के़बिरुसिल्‍ले़ वेॽहाॽरे़ मे़न्‍निए पिरे़से़ॽओ॥a

४ हे़क्‍केलॽरिक् के़बिरुसिबा पाःन्‍निन् स्‍वाःत्ताङ् पोङ्‌लरो॥ हे़क्‍क्‍याङ्‌लक् स्‍वाःत्ताङ् के़जोगुबा पान् के़निबा पानुदिङ् के़म्‍बारे़ हाङ्‌से़म् के़बिरो॥”

ये़सुरे़ तुवा चोःक्‍माल्‍ले़ कुयाःम्‍बेओ हुॽरुसिॽ

(लुका ११:२-४)

५ “हे़क्‍क्‍याङ् खिनिॽ तुवा के़जोगुम्‍मिल्‍ले़ कुनिङ्‌वाॽ के़जिःप्‍पाहाॽ कुइसिःक् मे़जोगे़म्‍मिन्‍ने़ॽओ॥ खे़ङ्‌हाॽरे़ग मनाहाॽरे़ मे़निसुर फाॽआङ् यहुदि चुम्‍लुङ्‌हिम्‍मो नु लाम्‍लाम्‍मो ये़प्‍माआङ् तुवा चोःक्‍मा खुनिॽ सिराॽथाङ्‌लो॥ इङ्‌गाॽ से़क्‍खाए मे़त्‍निङ्, खे़ङ्‌हाॽरे़ खुनिॽ याःम्‍बक्‍किल्‍ले़न् हाङ्‌से़म्‍मिन् तगिए मे़घोसु मे़सुरुआङ् मे़वाॽरो॥

६ कर खे़ने़ॽ तुवा के़जोगुल्‍ले़ के़हिम्‍लक्‍सिङ् सिगाङ् लासे़ॽआङ् लाम्‍धेःप्‍पान् सुबे़ॽ, हे़क्‍क्‍याङ् निमे़न्‍दे़प्‍मनाबा पानुदिङ् के़म्‍बानु एःक् तुवा चोगे़ॽओ॥ हे़क्‍क्‍याङ् स्‍वाःत्ताङ् चोःक्‍मनाबा याःम्‍बक् के़निबा पानुदिङ् के़म्‍बारे़ हाङ्‌से़म् के़बिरो॥

७ “हे़क्‍क्‍याङ् तुवा के़जोगिल्‍ले़ निङ्‌वाॽफुमाङ्‌ङिन् कुसिङ् मे़न्‍निःप्‍मनाबाहाॽ हे़क्‍के मनाहाॽरे़ मे़घे़प्‍सुर मुनुनु मे़लॽरे़म्‍मिन्‍ने़ॽओ, थेआङ्‌भे़ल्‍ले़ खे़ङ्‌हाॽरे़ग यरिक् मे़बाःत्तिल्‍ले़रक् माङ्‌ङिल्‍ले़ खुनिॽ तुवान् खे़प्‍सुॽ फाॽआङ् मे़इःत्तुॽरो॥

८ कर खिनिॽ खे़ङ्‌हाॽ हे़क्‍के मे़जोगे़म्‍मिन्‍ने़ॽओ, थेआङ्‌भे़ल्‍ले़ नाःक्‍मानुःल्‍ले़ तगिए साङ्‌ग्राम्‍बा खिनिॽ पानुदिङ् पाःल्‍ले़ के़ङ्‌गत्तुम्‍मिन्‍बान् निसुॽरो॥

९ “खे़ल्‍ले़ चोगुल्‍ले़ अक्‍खेलॽरिक् तुवा चोगे़म्‍मे़ॽओ–

“‘साङ्‌ग्राम्‍पेदाङ्‌ङो के़वाॽबा आनिगे पानुदिङ् पाए,

मनाहाॽरे़ के़मिङ्‌ङिन् सेसे मे़इःत्तुर मिङ्‌सो इङ्‌धाङ् के़म्‍बिररो॥

१० के़हाङ्‌जुम्‍मिन् ताररो,

हे़क्‍क्‍याङ् साङ्‌ग्राम्‍पेदाङ्‌ङो हे़क्‍के इक्‍सादिङ् खाम्‍बेःक्‍मोआङ् के़निङ्‌वाॽ कुइसिःक्‍के मे़जोगुररो॥

११ हे़क्‍क्‍याङ् थिक्‌याःन्‍धक्‍पा कुजान् आबिरे़ॽओ॥

१२ आनिगे तक्‍ले़ङ्‌वाओ लायो के़जोःक्‍पाहाॽ ले़प्‍मि पिरुम्‍सिम्‍बे़बा हे़क्‍केए

आनिगे चोगुम्‍बे़बा लायोन् ले़प्‍मि आबिरे़ॽओ॥

१३ हङ्‌साॽमो आन्‍धासे़न्‍ने़ॽओ,

कर माफे़न्‍साम्‍लाम् आसे़ःप्‍ते़ॽओ॥

((थेआङ्‌भे़ल्‍ले़ हाङ्‌जुम्, मुक्‍साम् नु मिमिदिङ्‌ङिन् सदादिङ् खे़ने़ॽइन्‍नेरो॥))’

१४ “थेआङ्‌भे़ल्‍ले़ खिनिॽ तक्‍ले़ङ्‌वाओ लायो के़जोःक्‍पाहाॽ ले़प्‍मि के़बिरुम्‍सिम्‍ने़ फाॽग्र साङ्‌ग्राम्‍पेदाङ्‌ङो के़वाॽबा खिनिॽ पानुदिङ् पा निङ्‌वाॽफुमाङ्‌ङिल्‍ले़आङ् ले़प्‍मि के़बिरिॽरो॥

१५ कर खिनिॽ तक्‍ले़ङ्‌वाओ लायो के़जोःक्‍पाहाॽ ले़प्‍मि के़म्‍बिरुम्‍सिम्‍मिन्‍ने़ फाॽग्र खिनिॽ पानुदिङ् पा निङ्‌वाॽफुमाङ्‌ङिल्‍ले़आङ् खिनिॽ लायोन् ले़प्‍मि के़म्‍बिरिन्‍लो॥”

ये़सुरे़ चाने़त्तिल्‍ले़ कुयाःम्‍बेओ हुॽरुसिॽ

१६ “हे़क्‍क्‍याङ् खिनिॽ चाने़त् के़युङ्‌ङिल्‍ले़b निङ्‌वाॽ के़जिःप्‍पाहाॽ कुइसिःक् खिनिॽ ना मे़माक्‍ते़म्‍मिन्‍ने़ॽओ, थेआङ्‌भे़ल्‍ले़ खे़ङ्‌हाॽ चाने़त् मे़युङ्‌ङिल्‍ले़ वेॽ मनाहाॽरे़ निङ्‌वाॽ मे़घोसुर फाॽआङ् खुनिॽ नारान् मे़गिःन्‍दुर मे़युङ्‌लो॥ इङ्‌गाॽ से़क्‍खाए मे़त्‍निङ्, खे़ङ्‌हाॽरे़ग खुनिॽ हाङ्‌से़म्‍मिन् के़रे़क् मे़घोसु मे़सुरुआङ् मे़वाॽरो॥

१७ कर खे़ने़ॽ चाने़त् के़युङ्‌ङिल्‍ले़ खे़ने़ॽ के़धे़गेःक्‍पो निःङ्‌गेॽ हुःत्ते़ॽआङ् के़नारान् वाहप्‍ते़ॽओ॥

१८ हे़क्‍केलॽरिक् खे़ने़ॽ चाने़त् के़युङ्‌बान् वेॽ मनाहाॽरे़ निङ्‌वाॽ मे़ङ्‌घोसुन्‍लरो, कर निमे़न्‍दे़प्‍मनाबा पानुदिङ् के़म्‍बा निङ्‌वाॽफुमाङ्‌ङिल्‍ले़रक् निसुररो॥ हे़क्‍के के़जोगुल्‍ले़ स्‍वाःत्ताङ् चोःक्‍मनाबा के़निबा पानुदिङ् के़म्‍बारे़ हाङ्‌से़म् के़बिॽरो॥”

ये़सुरे़ याङ्‌साकुन्‍धेरे़ कुयाःम्‍बेओ हुॽरुसिॽ

(लुका १२:३३-३४)

१९ “इक्‍सादिङ् खाम्‍बेःक्‍मो याङ्‌साकुन्‍धे मे़लुप्‍से़न्‍ने़ॽओ॥ खे़प्‍मोग थक्‍पाहाॽरे़ मे़जःॽ, हिङ्‌धोःक्‍किल्‍ले़ यःन्‍दुॽ, हे़क्‍क्‍याङ् खुःन्‍द्रिक्‍पाहाॽरे़ मे़घुःत्तुॽरो॥

२० कर साङ्‌ग्राम्‍पेदाङ्‌ङो याङ्‌साकुन्‍धे लुप्‍से़म्‍मे़ॽओ॥ खे़प्‍मोग थक्‍पाहाॽरे़ मे़न्‍जने़न्, हिङ्‌धोःक्‍किल्‍ले़आङ् मे़यःत्‍छुन्, हे़क्‍क्‍याङ् खुःन्‍द्रिक्‍पाहाॽरे़आङ् मे़न्‍घुःत्तुन्‍लो॥

२१ थेआङ्‌भे़ल्‍ले़ आत्‍तो खिनिॽ याङ्‌साकुन्‍धेन् वाॽ, खे़प्‍मोए खिनिॽ निङ्‌वाॽइन्‍नाङ् पेःक्‍लो॥

२२ “मिक्‍किङ्‌ग नासिङ्‌गे़न् थक्‍कोबा सेमिरो, खे़ल्‍ले़ चोगुल्‍ले़ के़मिक्‍किन् नुॽने़ फाॽग्र, के़रे़क् नासिङ्‌गे़न् के़धक्‍किन् ओःत्‍लो॥

२३ कर खे़ने़ॽ के़मिक्‍किन् फे़न्‍ने़ फाॽग्र के़रे़क् नासिङ्‌गे़न् के़धक्‍किन् खादाम्‍मो वाॽरो॥ खे़ल्‍ले़ चोगुल्‍ले़ खे़ने़ॽओबा से़न्‍दाङ्‌गे़न् ओःत्तिःन्‍ने खादाम्‍ने़ फाॽग्र खे़न् खादाम्‍मान् आक्‍खे़न् साॽरिक् पोङ्‌बिला॥

२४ आत्तिल्‍ले़आङ् ने़प्‍फु दाङ्‌बाहाॽ सेवा चोःक्‍मासि मे़सुक्‍तुन्‍सिन्‍लो॥ खे़ल्‍ले़ थिक्‍किन् नुरिक् मे़त्तुॽआङ् वेॽस्‍मान् चिःत्तुॽरो, मे़ःङ्‌ग्र थिक्‍किन् इङ्‌धाङ् पिरुआङ् वेॽस्‍मान् इङ्‌धाङ् मे़बिरुन्‍लो॥ खे़ने़ॽ निङ्‌वाॽफुमाङ्‌ङिन् नु याङ्‌साकुन्‍धेन् सोसोरिक् सेवा चोःक्‍मा के़न्‍छुक्‍तुन्‍लो॥”

निङ्‌वाॽ इःत्‍छिङ्‌मो मे़ध्‍ये़म्‍मिन्‍ने़ॽओ

(लुका १२:२२-३१)

२५ “खे़ल्‍ले़ चोगुल्‍ले़ इङ्‌गाॽ खिनिॽ मे़त्‍निङ्, कन् ने़त्तिगे़न् हिङ्‌मन्‍नो थेःन् चामा थुङ्‌मा बे फाॽआङ् निङ्‌वाॽ इःत्‍छिङ्‌मो मे़ध्‍ये़म्‍मिन्‍ने़ॽओ, हे़क्‍केलॽरिक्‍के कन् नासिङ्‌गे़न् थक्‍कोआङ् थेःन् चाङ्‌मा वाःप्‍माबे फाॽआङ् निङ्‌वाॽ इःत्‍छिङ्‌मो मे़ध्‍ये़म्‍मिन्‍ने़ॽओ॥ ने़त्तिगे़न् हिङ्‌मन्‍निन् चामा थुङ्‌मानुःल्‍ले़ हे़क्‍क्‍याङ् नासिङ्‌गे़न् थक्‍किन् चाङ्‌मा वाःप्‍मानुःल्‍ले़ नुबा मे़जोःक्‍ने़न्‍बि?

२६ पुसाहाॽ ओमे़त्ते़म्‍सिम्‍मे़ॽ, खे़ङ्‌हाॽरे़ चा मे़न्‍देसुन् मे़न्‍छुप्‍सुन् हे़क्‍क्‍याङ् याङ्‌मे़ङ्‌घोःत्तुन्‍छाङ् साङ्‌ग्राम्‍पेदाङ्‌बा खिनिॽ पाःल्‍ले़ खे़ङ्‌हाॽ चामा पिरुसिरो॥ हे़क्‍केःल्‍ले़ खिनिॽ खे़ङ्‌हाॽनुःल्‍ले़आङ् इमे़ल्‍लुङ्‌बा के़न्‍जोगिम्‍बि?

२७ निङ्‌साम्‍मो के़ध्‍ये़ॽइआङ् खिनिॽ हिङ्‌मन्‍नो कुमुक्‍थिक् फोमा के़न्‍छुक्‍तुम्‍मिन्॥

२८ “हे़क्‍केःल्‍ले़ थे़माःन् चाङ्‌मा वाःप्‍माबे फाॽआङ् थेआङ् निङ्‌साम्‍मो के़ध्‍ये़ॽइबाबे? ताम्‍भुङ्‌मो के़लिङ्‌बा फुङ्‌ङिन् ओमे़त्ते़म्‍मे़ॽ, खे़ङ्‌हाॽ याःम्‍बक् मे़न्‍जोःक्‍ने़न् खिआङ् मे़न्‍लःन्‍ने़न्॥

२९ कर इङ्‌गाॽ मे़त्‍निङ्, सोलोमन हाङ्‌ङिन् मिङ्‌सोधाःङ्‌सोओ मुक्‍ते़आङ् वये़साङ् खे़न् यारिक्‍काङ् नुबा तेत् मे़जाक्‍सिङ्‌ङिन्‍लो॥

३० नसान् के़सुःम्‍बासे, आइन् के़लिङ्‌बाआङ् ताःन्‍दिक् मिओ लाप्‍फुमा के़बोङ्‌बा यान् फुङ्‌हाॽ निङ्‌वाॽफुमाङ्‌ङिल्‍ले़ खे़न् यारिक् नुबा चोगुसिल्‍ले़ खे़न्‍नुःल्‍ले़ नुःरिक्‍काङ् तेत् खिनिॽ के़न्‍जाःक्‍तिम्‍बि?

३१ खे़ल्‍ले़ चोगुल्‍ले़ थेःन् चामा थुङ्‌मा बे, थेःन् चाङ्‌मा वाःप्‍माबे फाॽआङ् निङ्‌वाॽ इःत्‍छिङ्‌मो मे़ध्‍ये़म्‍मिन्‍ने़ॽओ॥

३२ थेआङ्‌भे़ल्‍ले़ थिम्‍मे़न्‍दङ् सुवाङ्‌हाॽरे़ खुनिॽ निङ्‌वाॽइन् बा खे़न् पाःन्‍हाॽओ पत्‍लो, कर साङ्‌ग्राम्‍पेदाङ्‌ङोबा खिनिॽ पानुदिङ् पाःल्‍ले़ कन् के़रे़क् पाःन्‍हाॽ चाहाबा के़जोगिॽ फाॽआङ् निसुरो॥

३३ कर के़रे़क्‍नुःल्‍ले़ तगि निङ्‌वाॽफुमाङ्‌ङिल्‍ले़ कुहाङ्‌जुम् नु कुसाम्‌योनिमान् कोःत्ते़म्‍मे़ॽ हे़क्‍क्‍याङ् कन् के़रे़क् पाःन्‍हाॽ खुने़ॽ के़बिरिॽरो॥

३४ खे़ल्‍ले़ चोगुल्‍ले़ ताःन्‍दिक् थे पोङ् फाॽआङ् निङ्‌वाॽ इःत्‍छिङ्‌मो मे़ध्‍ये़म्‍मिन्‍ने़ॽओ, थेआङ्‌भे़ल्‍ले़ ताःन्‍दिक्‍पा तुक्‍खेन् ताःन्‍दिक्‍के पोङ्, हे़क्‍क्‍याङ् आइन्‍बा तुक्‍खेन् आइन्‍छा यरिक् पोःक्‍खे़आङ् वाॽरो॥”

a 

६:३ ग्रिक् पाःन्‍दाङ्‌ङो “के़जुप्‍साङ् हुक्‍किल्‍ले़ के़बिरुसिबान् के़भे़न्‍छाङ् हुक्‍किल्‍ले़ निङ्‌वाॽ मे़घोसुन्‍ल” पोङ्॥

b 

६:१६ यहुदिहाॽ निङ्‌वाॽफुमाङ्‌ङिन् इङ्‌धाङ् पिसे़ चाने़त् मे़युङे़रो॥

वेॽहाॽ पाःन्‍धिक्‍मासि मे़ःन्

(लुका ६:३७-३८, ४१-४२)

७

ये़सुरे़ याम्‍मो पाःत्तु, “मनाहाॽ पान् मे़धिक्‍ते़म्‍सिम्‍मे़न्‍ने़ॽ, हे़क्‍केलॽरिक् निङ्‌वाॽफुमाङ्‌ङिल्‍ले़ खिनिॽआङ् पान् के़न्‍धिक्‍तिन्‍लो॥

२ वेॽहाॽ पान् के़धिक्‍तुम्‍सिम्‍बा हे़क्‍केए निङ्‌वाॽफुमाङ्‌ङिल्‍ले़ खिनिॽआङ् पान् के़धिक्‍तिॽरो॥ आक्‍खेलॽरिक् वेॽहाॽ के़मे़त्तुम्‍सिम्, बा हे़क्‍केलॽरिक्‍के निङ्‌वाॽफुमाङ्‌ङिल्‍ले़ खिनिॽआङ् के़मे़त्तिॽरो॥

३ “आबाङे मिक्‍को सिङ्‌घङ् मे़न्‍निःमनाबाल्‍ले़ आक्‍खेलॽरिक् के़न्‍साॽरे़ कुमिक्‍कोबा साप्‍सेःक्‍किन् के़निसुबे?

४ आबाङे मिक्‍को सिङ्‌घङ् मे़न्‍निःमनाबाल्‍ले़ आक्‍खेलॽरिक् के़न्‍साॽइन् के़मिक्‍कोबा साप्‍सेःक्‍किन् लःत्तुङ् पिने़ फाॽआङ् मे़प्‍मा के़सुक्‍तुबे?

५ कुनिङ्‌वाॽ के़जिःप्‍पाए, के़रे़क्‍नुःल्‍ले़ तगि आबाङे के़मिक्‍कोबा सिङ्‌घङ्‌ङिन् लःत्‍ते़देसे़ॽओ, हे़क्‍क्‍याङ्‌लक् के़न्‍साॽरे़ कुमिक्‍कोबा साप्‍सेःक्‍किन् नुरिक् के़निसुआङ् लःप्‍मा के़सुक्‍तुॽरो॥

६ “सेसे चिगक्‌वान् ख्‍याबाहाॽa मे़बिरे़म्‍सिम्‍मिन्‍ने़ॽ, मे़ःन्‍ने़ फाॽग्र खे़ङ्‌हाॽ हिल्‍लिक् मे़हिसिङ् हे़क्‍क्‍याङ् के़म्‍भत्तिॽआङ् के़म्‍हाॽरिरो॥ हे़क्‍क्‍याङ् फाक्‍हाॽरे़ खुनिॽ तगि ते़क्‍सेःक्‍किन् मे़से़से़म्‍मिन्‍ने़ॽओ, खे़ङ्‌हाॽरे़ मे़दोॽरु मे़लाःक्‍तुॽरो॥”

ये़सुरे़ निङ्‌वाॽफुमाङ्‌ङिन् तुवाओ नाःक्‍मा हुॽरुसिॽ

(लुका ११:९-१३)

७ “नाःक्‍ते़म्‍मे़ॽ, हे़क्‍क्‍याङ् खिनिॽ के़म्‍बिरिॽ॥ कोःत्ते़म्‍मे़ॽ, हे़क्‍क्‍याङ् खिनिॽ के़घोसुम्॥ लाम्‍धेःप्‍पो पेगे़म्‍मे़ॽआङ् खक्‍खक् मे़त्ते़म्‍मे़ॽ हे़क्‍क्‍याङ् खिनिॽ लागि हन्‍लो॥

८ थेआङ्‌भे़ल्‍ले़ के़नाःक्‍पाहाॽ निङ्‌वाॽफुमाङ्‌ङिल्‍ले़ पिरुसिॽ, के़गोःप्‍पाहाॽरे़ मे़घोसुॽ, हे़क्‍क्‍याङ् लाम्‍धेःप्‍पो के़बेःक्‍पाआङ् खक्‍खक् के़मे़प्‍पाहाॽ खुने़ॽ लाम्‍धेःप्‍पे़न् हन्‍दु पिरुसिॽरो॥

९ आत्‍तिल्‍ले़ कुस्‍सान् कुजा नाःक्‍किल्‍ले़ लुङ्‌ङिन् पिरुबे?

१० इग्र ङासान् नाःक्‍तुल्‍ले़ असेःक्‍पे़न् पिरुबे?

११ खिनिॽ निङ्‌वाॽ के़भे़ॽबा के़जोगिसाङ् खिनिॽ साहाॽरे़ मे़नाःक्‍तुल्‍ले़ नुबा पाःन्‍हाॽ पिमा के़ले़स्‍सुम्‍ने़ फाॽग्र, खे़न्‍नुःल्‍ले़आङ् यरिक् खिनिॽ साङ्‌ग्राम्‍पेदाङ्‌ङोबा पानुदिङ् पाःल्‍ले़ खुने़ॽ के़नाःक्‍पाहाॽ नुबा पाःन्‍हाॽ पिरुसिॽरो॥”

के़रे़क्‍नुःल्‍ले़ के़ये़क्‍पा थिम्

(लुका ६:३१)

१२ “के़रे़क् पाःन्‍नो मनाहाॽरे़ आक्‍खेलॽरिक् खिनिॽ के़म्‍मे़त्ति के़म्‍इःत्तिबा निङ्‌वाॽ के़जोगुम्, हे़क्‍केलॽरिक्‍के खिनिॽआङ् खे़ङ्‌हाॽ इःत्ते़म्‍सिम्‍मे़ॽओ, थेआङ्‌भे़ल्‍ले़ कन् थिम्‍मो मोसारे़ साप्‍तुबा साम्‌योथिम् नु माङ्‌निङ्‌वाॽपान् के़बाःप्‍पाहाॽरे़ मे़बाःत्तुबा पाःन्‍निन् के़त्‍लो॥”

चिभिःप्‍फिःप्‍पा लाम्

(लुका १३:२४)

१३ “चिभिःप्‍फिःप्‍पा लाःप्‍मादे़न्‍नोलाम् निङ्‌वाॽफुहाङ्‌जुम्‍मो लासे़म्‍मे़ॽओ, थेआङ्‌भे़ल्‍ले़ यम्‍बा लाःप्‍मादे़न् नु ताम्‍दाम्‍बा लाम्‍मिल्‍ले़ग मे़क्‍माओ के़देॽरिॽरो॥ खे़न्‍लाम्‍बा यरिक् मनाहाॽ मे़लाःत्‍लो॥

१४ कर चुक्‍सा लाःप्‍मादे़न् नु चिभिःप्‍फिःप्‍पा लाम्‍मिल्‍ले़ग मे़न्‍नुप्‍मनाबा हिङ्‌मन्‍नो के़देॽरिॽरो॥ खे़न् के़घोबाहाॽग मिसाक्‍लक् मे़बोङ्‌लो॥”

सिङ्‌बुङ् नु सिङ्‌सेॽ

(लुका ६:४३-४५)

१५ “इङ्‌ले़क्‍पा माङ्‌निङ्‌वाॽपान् के़बाःप्‍पाहाॽनु सिङ्‌सिङ् ये़क्‌ये़क् लॽरे़म्‍मे़ॽओ, खे़ङ्‌हाॽग लाःक्‍कात्‍लाम् मे़ल्‍लुक् कुइसिःक् मे़ले़ङ्‌सिङ्‌ङाङ् खिनिॽओ मे़दारो, कर सिगाङ्‌ग खे़ङ्‌हाॽ किप्‍मा के़घुबा पराबासिरो॥

१६ खे़ङ्‌हाॽरे़ मे़जोगुबा खुनिॽ याःम्‍बक्‍कोलाम् खे़ङ्‌हाॽ कुसिङ् के़निःत्तुम्‍सिम्‍लो॥ थेआङ्‌भे़ल्‍ले़ मनाहाॽरे़ तिङ्‌ग्रेक् पोःक्‍लाओलाम् चे़ल्‍ले़क्‍सेॽ नु सिध्राःक्‍पोलाम् पःत्‍छेॽइन् मे़न्‍दुबुन्‍लो॥

१७ हे़क्‍केलॽरिक्‍के के़रे़क् नुबा सिङ्‌बुङ्‌ङो नुबाए सिङ्‌सेॽइन् थोःक्‍लो, हे़क्‍क्‍याङ् ताप्‍फे़ःम्‍बा सिङ्‌बुङ्‌ङो ताप्‍फे़ःम्‍बाए सिङ्‌सेॽइन् थोःक्‍लो॥

१८ हे़क्‍क्‍याङ् नुबा सिङ्‌बुङ्‌ङो ताप्‍फे़ःम्‍बा सिङ्‌सेॽइन् मे़धोःक्‍ने़न्‍लो, हे़क्‍क्‍याङ् ताप्‍फे़ःम्‍बा सिङ्‌बुङ्‌ङो नुबा सिङ्‌सेॽइन् मे़धोःक्‍ने़न्‍लो॥

१९ हे़क्‍केलॽरिक् नुबा सिङ्‌सेॽ मे़न्‍धोःक्‍मना के़रे़क् सिङ्‌बुङ्‌हाॽ ताङ्‌माआङ् मिओ लाप्‍फुमा पोङ्‌लो॥

२० खे़ल्‍ले़ चोगुल्‍ले़ खे़ङ्‌हाॽरे़ मे़जोगुबा खुनिॽ याःम्‍बक्‍कोलाम् इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ कुसिङ् के़निःत्तुम्‍सिम्‍लो॥”

से़क्‍खाबा हुॽसाम्‍बाहाॽ

(लुका १३:२५-२७)

२१ आल्‍ल “‘आदाङ्‌बे, आदाङ्‌बे’, लॽरिक् याप्‍मि के़मे़प्‍पाहाॽ के़रे़क् साङ्‌ग्राम्‍पेदाङ्‌बा हाङ्‌जुम्‍मो मे़न्‍लाःत्‍ने़न्‍लो, कर साङ्‌ग्राम्‍पेदाङ्‌ङो के़वाॽबा पानुदिङ् आम्‍बारे़ कुनिङ्‌वाॽ हे़क्‍के के़जोःक्‍पाहाॽरक् मे़लाःत्‍लो॥

२२ खासे़न् ये़न्‍नो यरिक् मनाहाॽ मे़दाआङ् अक्‍खे मे़मे़त्तारो, ‘आदाङ्‌बे, आदाङ्‌बे, खे़ने़ॽ के़मिङ्‌ङो माङ्‌निङ्‌वाॽपान् पारिगे़रो, हे़क्‍क्‍याङ् खे़ने़ॽ के़मिङ्‌ङो फे़न्‍साम्‍हाॽ नाःत्तुम् लःत्तुम्‍सिम्‍बे़आङ् निङ्‌वाॽ के़माबा याःम्‍बक्‍हाॽ चोगुम्‍बे़रो॥’

२३ कर खे़न् ये़म्‍मो खे़ङ्‌हाॽ इङ्‌गाॽ अक्‍खे मे़त्तुङ्‌सिङ्, ‘खिनिॽग आप्‍फाल्‍ले़आङ् कुसिङ् निःत्‍निङ्‌बा होप्‍लो॥ खिनिॽ पानुदिङ् आम्‍बारे़ कुनिङ्‌वाॽ हे़क्‍के मे़न्‍जोःक्‍के फे़न् याःम्‍बक् के़जोःक्‍पासे, कप्‍मोलाम् पेगे़म्‍मे़ॽ!’”

ने़त्‍छि परिक्‍ले़न् हिम्‍पाङ्‌यक्

(लुका ६:४७-४९)

२४ आल्‍ल “खे़ल्‍ले़ चोगुल्‍ले़ पेलिगे़न् आबाःन्‍जाक् के़घे़म्‍बाआङ् हे़क्‍के के़जोःक्‍पे़ङ्‌ग पयम् यम्‍बा लुङ्‌सम्‍दाङ् हिम्‍पाङ्‌यक् के़ने़बाआङ् हिम् के़जोःक्‍पा सिक्‍कुम्‍बा मना कुइसिःक् चोक्‍लो॥

२५ हे़क्‍क्‍याङ् पाङ्‌गे़न्‍दिङ् वाहित् थ्‍ये़आङ्, यङ्‌घङ्‌ङिन् कुक्‍खे़ ये़, हे़क्‍क्‍याङ् किप्‍मा के़घुबा सुरित् केजङ् हुरे़आङ् खे़न् हिम्‍मिन् हिप्‍तुसाङ् मे़जोःन्‍दे़न्‍लो, थेआङ्‌भे़ल्‍ले़ खे़न् हिम्‍मिल्‍ले़न् हिम्‍पाङ्‌यक्‍किङ्‌ग पयम् यम्‍बा लुङ् सम्‍दाङ् ने़स्‍से़रो॥

२६ कर पेलिगे़न् आबाःन्‍जाक्‍किन् के़घे़म्‍बाआङ् हे़क्‍के मे़न्‍जोःक्‍मनाबाङ्‌ग ये़ःङ्‌घाओ हिम्‍पाङ्‌यक् के़ने़बाआङ् हिम् के़जोःक्‍पा अदङ् मना कुइसिःक् चोक्‍लो॥

२७ पाङ्‌गे़न्‍दिङ् वाहित् थ्‍ये़आङ्, यङ्‌घङ्‌ङिन् कुक्‍खे़ ये़, हे़क्‍क्‍याङ् किप्‍मा के़घुबा सुरित् केजङ् हुःरे़आङ् खे़न् हिम्‍मिन् हिप्‍तुल्‍ले़ यरे़बेरो॥”

२८ ये़सुरे़ कन् के़रे़क् पाःन्‍हाॽ पाःत्तु सुरु, हे़क्‍क्‍याङ् कुनिसाम् के़घे़म्‍बा यरिक् मनाहाॽरे़ खुनिॽ निङ्‌वाॽ मये़रो,

२९ थेआङ्‌भे़ल्‍ले़ खुने़ॽग साम्‌योथिम्‍साम्‍बाहाॽ कुइसिःक् मे़ःन्, कर युक् के़गप्‍पा कुइसिःक् हुॽरुसिरो॥

a 

७:६ कप्‍मो, ख्‍याबाहाॽ नु फाक्‍हाॽ फाॽइन् ये़सुरे़ कुनिसाम् के़अप्‍पा मनासिरो॥

ये़सुरे़ लोगेॽ तुक्‍माल्‍ले़ तरुबा मनान् वेःन्‍दुॽ

(मर्कु १:४०-४५, लुका ५:१२-१६)

८

ये़सुन् कोःक्‍माओलाम् यो थ्‍ये़ःल्‍ले़ यरिक् मनाहाॽरे़ खुने़ॽ मे़दिम्‍दुरो॥

२ हक्‍चघत् खे़प्‍मो लोगेॽ तुक्‍माल्‍ले़ तरुबा मनाधिक् कुदगि थुङ्‌बोहजॽ युङ्‌सिङ्‌ङाङ् खे़ल्‍ले़ अक्‍खे मे़त्तु, “आदाङ्‌बे, खे़ने़ॽ निङ्‌वाॽ के़जोगुने़ फाॽग्र इङ्‌गाॽ वेःम्‍मा के़सुक्‍कारो॥”

३ ये़सुरे़ कुहुक्‍किन् सन्‍छुर खे़न् मनान् सुःसुआङ् अक्‍खे मे़त्तु, “इङ्‌गाॽ निङ्‌वाॽ चोगुङ्‌लो॥ खे़ने़ॽ नुरे़ॽओ!” खिमो खे़न् मनान् लोगेॽ तुक्‍मालाम् नुःरे़रो॥

४ हे़क्‍क्‍याङ् ये़सुरे़ खे़न् मे़त्तु, “आत्‍तिन् मनाःन्‍नाङ् कन् पाःन्‍निन् मे़मे़त्ते़न्‍ने़ॽओ, कर माङ्‌हिम्‍मो पेगे़ॽआङ् नुराङ्‌लो फाॽआङ् निङ्‌वाॽफुसाम्‍बाल्‍लो ओसेःन्‍धाक्‍सिङ्‌ङे़ॽओ, हे़क्‍क्‍याङ् मोसारे़ कुसाम्‌योथिम्‍मो साप्‍ते़बा कुइसिःक् सिदुङ्‌जभा चोगे़ॽओ॥ हे़क्‍केलॽरिक् के़रे़क् मनाहाॽरे़ खे़ने़ॽ के़नुरे़बान् मे़निसुररो॥”

ये़सुरे़ रोमि थक्‍तुम्‍बाल्‍ले़ कुसेवारोबान् वेःन्‍दुॽ

(लुका ७:१-१०, युहु ४:४३-५४)

५ हे़क्‍क्‍याङ् ये़सुन् कपर्नहुम पाङ्‌जुम्‍मो के़रे़र पत्‍छे़ल्‍ले़ रोमि थक्‍तुम्‍बाधिक् खुने़ॽओ त्‍ये़आङ् अक्‍खे मे़त्तुर कुभाॽ नाःक्‍तु,

६ “दाङ्‌बे, इङ्‌गाॽ आसेवारोबान् हिम्‍मो चाॽरिक् तुक्‍काङ् ने़रो॥”

७ ये़सुरे़ खे़न् मे़त्तु, “इङ्‌गाॽ पेःक्‍काआङ् नुसुङ्‌लो॥”

८ कर थक्‍तुम्‍बाल्‍ले़ नोगप् पिरु “दाङ्‌बे, खे़ने़ॽ आहिम्‍मो लाम्‍दाःक्‍मा इङ्‌गाॽ मे़लाॽआन्‍लो॥ खे़ने़ॽ नुॽर फाॽआङ् के़बाःत्तुसाङ् आसेवारोबान् नुॽरो॥

९ थेआङ्‌भे़ल्‍ले़ इङ्‌गाॽआङ् आधुङ्‌धोबा सुहाङ्‌युक्‍पाहाॽरे़ खुनिॽ युक्‍को के़वाॽबा मनाआरो, हे़क्‍क्‍याङ् इङ्‌गाॽआङ् आयुक्‍को थक्‍सुबाहाॽ मे़वाॽरो॥ इङ्‌गाॽ थक्‍सुबान् ‘पेगे़ॽ’ मे़त्तुङ्‌ङिल्‍ले़ पेक्, वेॽस्‍मान् ‘फे़रे़ॽ’ मे़त्तुङ्‌ङिल्‍ले़ फे़न्, हे़क्‍क्‍याङ् आसेवारोबान् ‘खे़न् चोगे़ॽ’ मे़त्तुङ्‌ङिल्‍ले़ खे़ल्‍ले़ चोगुॽरो॥”

१० ये़सुरे़ कन् खे़प्‍सुल्‍ले़ कुनिङ्‌वाॽ मये़र खुने़ॽ कुएगाङ् कुएगाङ् के़दिम्‍बाहाॽ अक्‍खे मे़त्तुसि, “इङ्‌गाॽ से़क्‍खाए मे़त्‍निङ्, अक्‍तङ्‌बा यम्‍बा नसान् के़गप्‍पा मनाःङ्‌ग इस्राइलोआङ् इङ्‌गाॽ मे़ङ्‌घोए वाॽआरो!

११ खिनिॽ से़क्‍खाए मे़त्‍निङ्‌लो, के़रे़क् पिसाङ्‌बा लाजेॽलाम् यरिक् मनाहाॽ साङ्‌ग्राम्‍पेदाङ्‌बा हाङ्‌जुम्‍मो मे़दाआङ् साभाङ्‌जा चासे़ खिनिॽ थाःक्‍थे़बा अब्राहाम, इसहाक, हे़क्‍क्‍याङ् याकुबे़न्‍नु सोरिक् मे़युङ्‌सिङ्‌लो॥

१२ कर साङ्‌ग्राम्‍पेदाङ्‌बा हाङ्‌जुम्‍मो वाॽमा फाॽआङ् मे़सेगे़बा इस्राइलिहाॽग खे़प्‍मोलाम् लाःक्‍कात् खामाक् लुम्‍बाःत्तो लाप्‍मे़भुॽरो॥ खे़प्‍मोग हाःप्‍मा नु हाबोॽ ये़ःङ्‌मान्‍लक् पोङ्‌लो॥”

१३ हे़क्‍क्‍याङ् ये़सुरे़ खे़न् थक्‍तुम्‍बे़न् मे़त्तु, “पेगे़ॽओ, नसान् के़जोगुबा हे़क्‍केए पोङ्‌लो॥” हे़क्‍क्‍याङ् खे़न् कुसेवारोबान् बा खे़न् ये़म्‍मोए नुरे़रो॥

ये़सुरे़ यरिक् मनाहाॽ वेःन्‍दुसिॽ

(मर्कु १:२९-३४, लुका ४:३८-४१)

१४ हे़क्‍क्‍याङ् ये़सुन् पत्रुसरे़ कुहिम्‍मो त्‍ये़ःल्‍ले़ खे़प्‍मो पत्रुसरे़ कुन्‍नोःप्‍मे़न् तुङ्‌ङिल्‍ले़ तरुआङ् ने़स्‍से़रो॥

१५ ये़सुरे़ खे़ल्‍ले़ कुहुक्‍को सुसुल्‍ले़सा तुङ्‌ङिल्‍ले़ ले़रुरो, हे़क्‍क्‍याङ् खे़न् पोगे़आङ् तरे तोमा हेःक्‍तुसिरो॥

१६ हे़क्‍क्‍याङ् युःन्‍छिक् पोःक्‍खे़आङ् यरिक् फे़न्‍साम्‍मिल्‍ले़ याङ्‌घुसिबा मनाहाॽ खुने़ॽओ मे़दारुसि, हे़क्‍क्‍याङ् खुने़ॽ पाःन्‍जाक्‍किल्‍ले़ खे़न् फे़न्‍साम्‍हाॽ के़रे़क् नाःत्तु लःत्‍तुसिआङ् के़रे़क् के़दुक्‍पाहाॽ नुसुसिरो॥

१७ माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् पाःत्तुबान् के़त्‍ल फाॽआङ् अक्‍खे पोःक्‍खे़बारो–

“खुने़ॽ आबाङे आनिॽ तुक्‍खेहाॽ याङ्‌सिङ्‌लो,

हे़क्‍क्‍याङ् आनिॽ तुक्‍मा यॽमाहाॽ कुयु तेॽरुरो॥”

ये़सुरे़ कुहुॽसाम्‍बा पोङ्‌मा साक्

(लुका ९:५७-६२)

१८ आल्‍ल ये़सुरे़ यरिक् मनाहाॽ कुगब्रिङ् निसुसिल्‍ले़ कुहुॽसाम्‍बाहाॽ वरक्‍किल्‍ले़ नाहाङ्‌दाङ् पेगे़म्‍मे़ॽ मे़त्तुसि॥

१९ खे़ङ्‌हाॽरे़ पेःक्‍मा यारिप् मे़जोगुर मे़यागे़ल्‍ले़ साम्‌योथिम्‍साम्‍बाधिक् फे़रे़आङ् मे़त्तु, “सिक्‍साम्‍बे, खे़ने़ॽ आत्‍ति के़बेःक्‍साङ् खे़ने़ॽनु पेःक्‍कारो॥”

२० ये़सुरे़ नोगप् पिरु, “किधिबाहाॽरे़ लुङ्‌घुरि मे़गत्तुॽ, पुसाहाॽरे़ हाप् मे़गत्तुॽ, कर इङ्‌गाॽ मे़न्‍छाम्‍साःल्‍ले़ग थे़गेक् नाःम्‍मा ते़न्‍नाङ् मे़गत्तान्‍लो॥”

२१ वेॽस्‍मा हुॽसाम्‍बाधिक्‍ले़ खुने़ॽ मे़त्तु, “आदाङ्‌बे, तगि इङ्‌गाॽ पानुदिङ् आम्‍बान् इप्‍पुङ्‌ङो चिङ्‌से़ पेःक्‍मा पाङ्‌घाङ्‌ङे़ॽओ॥”

२२ कर ये़सुरे़ खे़न् मे़त्तु, “इङ्‌गाॽ तिम्‍दाङ्‌ङे़ॽओ, हे़क्‍क्‍याङ् हाराॽ याम्‍साम्‍मो के़सिबा मनाहाॽरे़ खुनिॽ आबाङे चेहाॽ इप्‍पुङ्‌ङो मे़जिक्‍खुसिररो॥”

ये़सुरे़ सुरित् केजङ्‌ङिन् चिजि ये़म्‌ये़म् चोगुॽ

(मर्कु ४:३५-४१, लुका ८:२२-२५)

२३ हे़क्‍क्‍याङ् ये़सुन् पोगे़आङ् कुहुॽसाम्‍बाहाॽनु खःङ्‌बेओ लासे़आङ् वरक्‍किल्‍ले़ नाधाःम्‍बि मे़धासिङ्॥

२४ हक्‍चघत् वरक्‍को किप्‍मा के़घुबा सुरित् के़जजङ्‌ङिन् हुःमा हेःक्‍ते़आङ् वाभे़ल्‍ले़ङ्‌ङिल्‍ले़ खःङ्‌बेन् वे़त्‍ले़क् तिम्‍से़रो॥ कर ये़सुःङ्‌ग इप्‍से़आङ् ने़स्‍से़रो॥

२५ कुहुॽसाम्‍बाहाॽ मे़बेआङ् खुने़ॽ अक्‍खे मे़मे़त्तुर मे़भोःक्‍खु, “आदाङ्‌बे, याप्‍मि ताङ्‌से़ःप्‍ते़ॽओ! आनिगे़ग हुम्‍मा सिमा इतिगे़रो!”

२६ ये़सुरे़ खे़ङ्‌हाॽ मे़त्तुसि, “नसान् के़सुःम्‍बासे, थेआङ् अक्‍खेलॽरिक् के़गिसिबाबे?” हे़क्‍क्‍याङ् खुने़ॽ पोगे़आङ् सुरित् केजङ्‌ङिन् नु वाभे़ल्‍ले़ङ्‌ङिन् फे़ःक्‍तु, हे़क्‍क्‍याङ् के़रे़क् चिजि ये़म्‌ये़म् पोःक्‍खे़रो॥

२७ हे़क्‍क्‍याङ् खे़ङ्‌हाॽरे़ खुनिॽ निङ्‌वाॽ मये़र सेःन्‍मे़दोसिङ् “खुने़ॽग आक्‍तङ्‌बा मनाःन्‍बे? खुने़ॽ कुइङ्‌जाङ्‌ङिन् वाभे़ल्‍ले़ङ् नु सुरित् केजङ्‌ङिल्‍ले़आङ् खे़प्‍सुङ्‌ग!”

ये़सुरे़ ने़प्‍फु फे़न्‍साम्‍मिल्‍ले़ युक्‍तुसिबा मनाहाॽ वेःन्‍दुसिॽ

(मर्कु ५:१-२०, लुका ८:२६-३९)

२८ हे़क्‍क्‍याङ् खुने़ॽ वरक्‍किल्‍ले़ नाहाङ्‌दाङ् गदरिनि लाजेॽओ के़रे़, हे़क्‍केःल्‍ले़ खे़प्‍मो इप्‍पुङ्‌दे़न्‍लाम् फे़न्‍साम्‍मिल्‍ले़ याङ्‌घुसिबा ने़प्‍फु मनाहाॽ कुदुम्‍से़ फे़रे़त्‍छि॥ खे़ङ्‌हाॽ कम्‍म्‍याक् साॽरिक् किप्‍मा के़घुबा चोगे़त्‍छि आत्‍तिन्‍नाङ् खे़न् ते़न्‍नो पोङ्‌मार लाङ्‌घेःक्‍मा मे़न्‍छुक्‍ते़न्‍लो॥

२९ खे़ङ्‌हाॽ अक्‍खेलॽरिक् अःक्‍ते़त्‍छि, “निङ्‌वाॽफुसाए, खे़ने़ॽ आन्‍छिगे़नु थे के़गोःत्तुबाबे? खासे़न् ये़म्‍मिन्‍ने मे़न्‍दाए आन्‍छिगे़ तुक्‍खे चाःत्‍छे़ कप्‍मो के़द्‌ये़बाबि?”

३० खे़प्‍मोलाम् मिसाक् नानाक् यरिक् फाक्‍हाॽ चामे़रामे़र मे़ये़बे़॥

३१ खे़न् फे़न्‍साम्‍हाॽरे़ ये़सुन् याप्‍मि लाःक्‍कात् के़लःप्‍पाने़ फाॽग्र खे़न् फाक्‍हाॽओ लाःप्‍मा आबाङ्‌घे़ॽओ लॽरिक् पेलि मे़भाक्‍तु॥

३२ ये़सुरे़ खे़ङ्‌हाॽ मे़त्तुसि, “पेगे़म्‍मे़ॽ!” खे़ल्‍ले़ चोगुल्‍ले़ खे़न् ने़प्‍फु मनाहाॽलाम् खे़ङ्‌हाॽ मे़लःन्‍दे़ मे़बेआङ् फाक्‍हाॽओ मे़लासे़॥ हे़क्‍क्‍याङ् खे़न् फाक्‍हाॽ सङ्‌माङ्‌ङे सङ्‌माङ् मे़लोःक्‍ते़र याक्‍पे़ओनु मक्‍मे़ध्‍ये़आङ् वरक्‍को मे़हुमे़ मे़स्‍ये़रो॥

३३ खे़न् फाक् के़गम्‍बाहाॽ निःत्ताङ्‌बा पाङ्‌जुम्‍मो मे़बेआङ् फे़न्‍साम्‍मिल्‍ले़ याङ्‌घुसिबा ने़प्‍फु मनाहाॽरो पोःक्‍खे़बा के़रे़क् पाःन्‍हाॽ मे़जे़क्‍तुसिरो॥

३४ हे़क्‍क्‍याङ् पाङ्‌जुम्‍मोबा यरिक् मनाहाॽ ये़सुरो मे़द्‌ये़, हे़क्‍क्‍याङ् खे़ङ्‌हाॽरे़ ये़सुन् आनिगे थुम्‍मोलाम् लःन्‍दे़ पेगे़ॽ फाॽआङ् पेलि मे़भाक्‍तुरो॥

ये़सुरे़ लङ्‌ले़ःङ् तुक्‍माल्‍ले़ तरुबान् वेःन्‍दुॽ

(मर्कु २:१-१२, लुका ५:१७-२६)

९

हे़क्‍क्‍याङ् ये़सुन् खःङ्‌बेओ लासे़आङ् नाहाङ्‌दाङ्‌बा आबाङे कुबाङ्‌भेॽओ के़रे़रो॥

२ खे़प्‍मो कुभा मनाहाॽरे़ लङ्‌ले़ःङ्‌वा मनाधिक् कुने़त्‍नाओए खुने़ॽओ मे़दारुरो॥ हे़क्‍क्‍याङ् खे़ङ्‌हाॽरे़ खे़न् लङ्‌ले़ःङ्‌वान् वेःप्‍मा सुक् के़लॽबा नसान् मे़गत्तुबा ये़सुरे़ निसुआङ् मे़त्तु, “आस्‍साःए, हाङ्‌हाङ् लॽरे़ॽओ, खे़ने़ॽ के़लायोहाॽ ले़प्‍मि पोःक्‍खे़रो॥”

३ हे़क्‍केःल्‍ले़ खे़प्‍मो के़वाॽबा कुभा साम्‌योथिम्‍साम्‍बाहाॽ अक्‍खे मे़मे़त्‍छिङ्, “कन् मनाःल्‍ले़ग निङ्‌वाॽफुमाङ् कुइसिःक् लायो ले़प्‍मि के़बिबा ले़ङ्‌सिङ्‌ङाङ् माङ्‌चे़ॽया पाःन्‍निन्‍ने़ पाःत्तुर पत्‍लो!”

४ ये़सुरे़ खे़ङ्‌हाॽरे़ खुनिॽ निङ्‌वाॽइन् निसुआङ् अक्‍खे मे़त्तुसि, “थेआङ् हे़क्‍केलॽरिक् फे़न्‍निङ्‌वाॽ के़इःत्तुम्‍बाबे?

५ ‘के़लायोहाॽ ले़प्‍मि पोःक्‍खे़’, मे़प्‍मा उसुरु चोःक्‍पि, इ ‘पोगे़ॽआङ् थासिङ्‌ङे़ॽ’ मे़प्‍मा उसुरु चोःक्‍पि?

६ इङ्‌गाॽ मे़न्‍छाम्‍साःल्‍ले़ इक्‍सादिङ् खाम्‍बेःक्‍मो लायोहाॽ ले़प्‍मि पिमा युक् कत्तुङ् लॽरिक् ओसेःन्‍धाक्‍निङ्‌लो॥” हे़क्‍केःल्‍ले़ ये़सुरे़ खे़न् लङ्‌ले़ःङ्‌वान् मे़त्तु, “पोगे़ॽ, के़ने़त्‍नान् याङ्‌सिङ्‌ङे़ॽआङ् के़हिम्‍मो थासिङ्‌ङे़ॽ॥”

७ हे़क्‍क्‍याङ् खे़न् पोगे़आङ् कुहिम्‍मो थासिङ्‌लो॥

८ मनाहाॽरे़ कन् मे़निसुआङ् साॽरिक् खुनिॽ निङ्‌वाॽ मये़रो॥ हे़क्‍क्‍याङ् मे़न्‍छाम् याप्‍मिन् अक्‍तङ्‌बा मुक्‍साम् के़बिबा निङ्‌वाॽफुमाङ्‌ङिल्‍ले़ कुनारा मे़भोःसुरो॥

ये़सुरे़ मत्तिःन् उःत्तुॽ

(मर्कु २:१३-१७, लुका ५:२७-३२)

९ ये़सुन् खे़प्‍मोलाम् पेर पत्‍छे़ल्‍ले़ मत्ति मे़प्‍मनाबा मनान् एःङ्‌याङ् फोःङ्‌मा ते़न्‍नो युङे़बा निसुआङ् मे़त्तु, “इङ्‌गाॽ तिम्‍दाङ्‌ङे़ॽओ॥” खे़न् मुत्‍थ्रिक् पोगे़आङ् खुने़ॽनु थासिङ्‌लो॥

१० खे़न् युःन्‍छिक् ये़सुन् नु कुहुॽसाम्‍बाहाॽ मत्तिरे़ कुहिम्‍मो चाजासे़ मे़युङ्‌सिङ्‌ङिल्‍ले़ एःङ्‌याङ् के़भोःङ्‌बा यरिक् मनाहाॽ नु वेॽ “लायोबाहाॽ” मे़द्‌ये़आङ् खे़ङ्‌हाॽनु सोरिक् चाजासे़ मे़युङ्‌सिङ्॥

११ हे़क्‍केःल्‍ले़ कुभा फरिसिहाॽरे़ खे़न् मे़निसुआङ् कुहुॽसाम्‍बाहाॽ मे़मे़त्तुसि, “थेआङ् खिनिॽ सिक्‍साम्‍बान् एःङ्‌याङ् के़भोःङ्‌बाहाॽ हे़क्‍क्‍याङ् वेॽ लायोबाहाॽनु सोरिक् चाजाबाबे?”

१२ ये़सुरे़ कन् खे़प्‍सुआङ् मे़त्तुसि, “सिदाॽसाम्‍बे़ङ्‌ग मे़न्‍दुक्‍मनाहाॽरे़ लागि मे़ःन्, कर के़दुक्‍पाहाॽरे़ लागिरो॥

१३ साम्‌योसाप्‍लाओ यहवे दाङ्‌बाल्‍ले़ इङ्‌गाॽग सिदुङ्‌जभा चाहाबा मे़जोःक्‍कान्, कर वेॽहाॽ लुङ्‌माॽ तुक्‍ते़म्‍सिम्‍मे़ॽ के़लॽबा निङ्‌वाॽ कत्तुङ्‌लो, लॽरिक् पाःत्तुबा कन् पाःन्‍निल्‍ले़ कुबेन् हुॽआसिम्‍मे़ॽओ॥ इङ्‌गाॽग साम्‌योबाहाॽरे़ लागि मे़ःन्, कर लायोबाहाॽ लायोलाम् मे़नुःङ्‌ङाङ् ताङ्‌मे़से़ःप्‍ल फाॽआङ् त्‍याङ्‌बारो॥”

चाने़त्‍ले़ कुयाःम्‍बेओ सेःन्‍लाप्

(मर्कु २:१८-२२, लुका ५:३३-३९)

१४ हे़क्‍क्‍याङ् थिक्‍ले़ङ् बप्‍तिस्‍मा के़बिबा युहुन्‍नारे़ कुहुॽसाम्‍बाहाॽ मे़द्‌ये़आङ् ये़सुन् सेःन्‍मे़दोसु, “आनिगे नु फरिसिहाॽ चाने़त्तो ए़त्‍ले़ङ् युङिगे़ॽ कर थेआङ् के़हुॽसाम्‍बाहाॽ चाने़त्तो मे़न्‌युङ्‌ने़न्‍बाबे?”

१५ ये़सुरे़ खे़ङ्‌हाॽ नोगप् पिरुसि, “मेःक्‍खिम्‍साबे़न् कुन्‍जुम्‍हाॽनु वाॽर थारिक् खुने़ॽ कुन्‍जुम्‍हाॽ चाने़त्तो मे़युङ्‌ङाङ् मेरिङ् मे़धक्‍पि? कर खे़ङ्‌हाॽलाम् मेःक्‍खिम्‍साबे़न् साक्‍के़ल्‍ले़क् मे़दे़म्‍सुआङ् मे़देॽरुल्‍ले़रक् खे़ङ्‌हाॽ चाने़त्तो मे़युङ्‌लो॥

१६ आत्तिल्‍ले़आङ् कुसङ् चिरिक्‍किल्‍ले़ कुद्रे़क् चाङ्‌ङिन् मे़ले़म्‍दुन्‍लो, ले़म्‍दुने़ फाॽग्र खे़न् किङ्‌ङाङ् आल्‍लसाङ् यम्‍बा थे़ःक्‍खुदेसुॽरो॥

१७ आत्तिल्‍ले़आङ् कुसङ् चे़ल्‍ले़क्‍सेॽ थिन् कुद्रे़क् से़होबा सुःक्‌वाओ मे़युक्‍खुन्, कर युक्‍खुने़ फाॽग्र कुसङ् चे़ल्‍ले़क्‍सेॽ थिःल्‍ले़ कुद्रे़क् से़होबा सुक्‌वान् थे़ःक्‍खुदेसुॽरो, हे़क्‍क्‍याङ् थिन् वे़त् पेःक्‍काङ् चासोःक्‍लो॥ कर कुसङ् चे़ल्‍ले़क्‍सेॽ थिन् कुसङ् से़होबा सुःक्‌वाओ याक्‍मा पोङ्, हे़क्‍केःल्‍ले़ चे़ल्‍ले़क्‍सेॽ थिन् नु से़होबा सुक्‌वान् ने़प्‍माङ् ताङ्‌लो॥”

याइरसरे़ कुस्‍सा मे़न्‍छुमाॽइन्

(मर्कु ५:२१-४३, लुका ८:४०-५६)

१८ ये़सुरे़ हे़क्‍के पाःत्तुर पत्‍छे़ल्‍ले़ सुहाङ्‌युक्‍पाधिक् कुदगि थुङ्‌बोहजॽ युङ्‌सिङ्‌ल अक्‍खे पाःत्तु, “आदाङ्‌बे, आस्‍सा चुक्‍मे़न् खारक् स्‍ये़रो, कर खे़ने़ॽ फे़रे़ॽआङ् कुसम्‍दाङ् के़हुक्‍किन् ने़स्‍से़ पिरे़ॽ, हे़क्‍क्‍याङ् खे़न् हिङ्‌लो॥”

१९ ये़सुन् पोगे़आङ् खे़न्‍नु थासिङ्, हे़क्‍क्‍याङ् कुहुॽसाम्‍बाहाॽआङ् खुने़ॽ कुएगाङ् मे़धासिङ्‌लो॥

२० बा खे़न् ये़म्‍मो तङ्‌बे थिक्-ने़त्ताङ्‌धो (१२) माक्‍खिॽ वयुःमाल्‍ले़ तरुमा मे़न्‍छुमाॽधिक् ये़सुरे़ कुएगाङ् त्‍ये़आङ् कुदेःत्तिल्‍ले़ कुयान् सुःसु॥

२१ थेआङ्‌भे़ल्‍ले़ खे़ल्‍ले़ कुनिङ्‌वाॽओ खुने़ॽ कुदेःत्तिल्‍ले़ कुयाःन्‍लक् सुःसुङ्‌साङ् इङ्‌गाॽ वेःत्तारो के़लॽबा इतुआङ् वये़॥

२२ ये़सुन् हिल्‍लिक् हिसिङ्‌ङिल्‍ले़ खे़न् मे़न्‍छुमाॽइन् निसुआङ् मे़त्तु, “मामुए, हाङ्‌हाङ् लॽरे़ॽओ, नसान् के़जोगुबाल्‍ले़ चोगुल्‍ले़ खे़ने़ॽ के़वेःत्ते़रो॥” हे़क्‍क्‍याङ् खे़न् मे़न्‍छुमाॽइन् हाबा खे़न् ये़म्‍मो वेःत्ते़रो॥

२३ हे़क्‍क्‍याङ् ये़सुन् खे़न् लाम्‍लोबाल्‍ले़ कुहिम्‍मो के़रे़ल्‍ले़ खे़प्‍मो चे लुप्‍मा ये़म्‍मो मे़प्‍फ्रामा के़मुःप्‍पाहाॽ नु मेरिङ् के़धक्‍पा यरिक् मनाहाॽ निःसुसि॥

२४ ये़सुरे़ खे़ङ्‌हाॽ मे़त्तुसि, “पेगे़म्‍मे़ॽओ, कन् चुक्‍मे़ङ्‌ग मे़न्‍छिःए वाॽ इप्‍से़आङ्‌लक् ने़रो”, कर खे़ङ्‌हाॽरे़ खुने़ॽ मे़एःत्तुरो॥

२५ खे़न् मनाहाॽ खे़प्‍मोनु मे़लःत्तुसिआङ् ये़सुन् सिगाङ् लासे़ हे़क्‍क्‍याङ् खे़न् चुक्‍मे़ल्‍ले़ कुहुक्‍किन् ते़म्‍सुल्‍ले़ खे़न् चुक्‍मे़न् मुत्‍थ्रिक् पोगे़रो॥

२६ कन् इङ्‌घङ्‌ङिन् खे़न् थुम्‍मो के़रे़क् पिसाङ् से़रे़रो॥

ये़सुरे़ ने़त्‍छि मिक्‍फःम्‍बाहाॽ वेःन्‍दुसिॽ

२७ ये़सुन् खे़प्‍मोलाम् पेर पत्‍छे़ल्‍ले़ ने़प्‍फु मिक्‍फःम्‍बाहाॽरे़ खुने़ॽ कुएगाङ् कुएगाङ् तिम्‍दे़त्‍छुर अक्‍खेलॽरिक् अःक्‍ते़त्‍छि, “दाउदरे़ कुस्‍साए,a आन्‍छिगे़ लुङ्‌माॽ आदुक्‍ते़ॽओ॥”

२८ हे़क्‍क्‍याङ् ये़सुन् लासे़बा हिम्‍मो पेसिल्‍ले़ ये़सुरे़ खे़ङ्‌हाॽ सेःन्‍दोसुसि, “खिन्‍छिॽ मिक्‍निमा के़सुक्‍सुर चोःक्‍मा सुक्‍तुङ् फाॽआङ् नसान् के़जोःक्‍सुबि?”

चोःक्‍सुगे़ॽरो, आदाङ्‌बे फाॽआङ् नोगप् पिरे़त्‍छु॥

२९ हे़क्‍क्‍याङ् ये़सुरे़ खे़ङ्‌हाॽरे़ खुन्‍छिॽ मिक्‍हाॽ सुःसु पिरुसिर मे़त्तुसि, “खिन्‍छिॽ नसान् के़जोगे़त्‍छुबा कुइसिःक्‍के पोङ्‌लरो॥”

३० खे़ङ्‌हाॽ मिक्‍निमा के़सुक्‍पा पोःक्‍खे़त्‍छि॥ ये़सुरे़ खे़ङ्‌हाॽ “कन् पाःन्‍निल्‍ले़ कुयाःम्‍बेओ आत्तिल्‍ले़आङ् निङ्‌वाॽ मे़घोःसुन्‍लरो” मे़त्तुसि॥

३१ कर खे़ङ्‌हाॽ पेसिआङ् खे़न् थुम्‍मो के़रे़क् पिसाङ् खुने़ॽ कुयाःम्‍बेओ इङ्‌घङ् से़से़त्‍छुरो॥

माफे़न्‍साम्‍मिल्‍ले़ युक्‍तुबा मनान्

३२ हे़क्‍क्‍याङ् खे़ङ्‌हाॽ लःन्‍दे़त्‍छिर पत्‍छे़त्‍छिल्‍ले़ कुभा मनाहाॽरे़ फे़न्‍साम्‍मिल्‍ले़ याङ्‌घुबाल्‍ले़ चोगुल्‍ले़ पाःप्‍मा मे़न्‍छुक्‍मनाबा मनाधिक् ये़सुरो मे़दारु॥

३३ हे़क्‍क्‍याङ् खे़न् फे़न्‍साम्‍मिन् ये़सुरे़ नाःत्तु लःत्तु हे़क्‍क्‍याङ् खे़न् मनान् पाःप्‍मा हेःक्‍ते़रो॥ खे़न् मे़निसुआङ् खे़न् मनाहाॽरे़ साॽरिक् खुनिॽ निङ्‌वाॽ मये़र अक्‍खे मे़बाःत्तु, “इस्राइल लाजेॽ खाराक् अक्‍तङ्‌बा निङ्‌वाॽ के़माबा पाःङ्‌ग आप्‍फाल्‍ले़आङ् मे़न्‍निए वयिगे़रो॥”

३४ कर फरिसिहाॽरे़ मे़बाःत्तु, “कन् मनाःल्‍ले़ग फे़न्‍साम्‍हाॽरे़ खुनिॽ हाङ्‌ङिल्‍ले़ कुमुक्‍साम्‍लाम् फे़न्‍साम्‍हाॽ नाःत्तु लःत्तुसिॽरो॥”

चागे़सुम्‍बा याःलिक्‍हाॽ

(मर्कु ६:३४, लुका १०:२)

३५ ये़सुन् यहुदि चुम्‍लुङ्‌हिम्‍हाॽओ हुॽरुसिर निङ्‌वाॽफुहाङ्‌जुम्‍मिल्‍ले़ कुयाःम्‍बेओ सुनाइङ् से़सुर के़रे़क् परिक्‍ले़न् के़दुक्‍पा के़यॽबाहाॽ वेःन्‍दुसिर ये़क्‌यक् नु पाङ्‌भेॽहाॽओ लाम्‍दिक् चोगे़रो॥

३६ ये़सुरे़ यरिक् मनाहाॽ निःसुसिल्‍ले़ कुलुङ्‌माॽ स्‍याःत् लॽरे़, थेआङ्‌भे़ल्‍ले़ खे़ङ्‌हाॽग मे़ल्‍लुक्‍कम्‍बा मे़ःन्‍नेबा मे़ल्‍लुक् हे़क्‍के लाम् के़बोःप्‍पाआङ् तुक्‍खे के़जाबा कुइसिःक् मे़जोगे़रो॥

३७ हे़क्‍क्‍याङ् ये़सुरे़ कुहुॽसाम्‍बाहाॽ मे़त्तुसि, “सुम्‍मा के़बोङ्‌बा चाःन् यरिक् ने़ःॽ, कर चा के़सुम्‍बा याःलिक्‍हाॽ मे़सुःन्‍लो॥

३८ हे़क्‍केःल्‍ले़ सुम्‍मा के़बोङ्‌बा चाःल्‍ले़ कुन्‍दाङ्‌बान् यरिक् याःलिक्‍हाॽ चा सुम्‍से़ पाङ्‌घुसिर फाॽआङ् खिनिॽ तुवा चोगे़म्‍मे़ॽओ॥”

a 

९:२७ यहुदिहाॽरे़ लागि “दाउदरे़ कुस्‍सा” फाॽइन् दाउद हाङ्‌ङिल्‍ले़ कुधाःक्‍लाम् के़दाबा निङ्‌वाॽफुमाङ्‌ङिल्‍ले़ थुक्‍तुबा ख्रिस्‍त फाॽआङ् कुसिङ् मे़निःत्तुरो॥

थिक्-ने़त् (१२) सेःक्‌युक्‍मिबाहाॽ

(मर्कु ३:१३-१९, लुका ६:१२-१६)

१०

हे़क्‍क्‍याङ् ये़सुरे़ थिक्-ने़त् (१२) कुहुॽसाम्‍बाहाॽ उःत्तुसिआङ् फे़न्‍साम्‍हाॽ नाःप्‍मा लःप्‍मा नु के़रे़क् परिक्‍ले़न् के़दुक्‍पा के़यॽबाहाॽ वेःम्‍मा युक् पिरुसिरो॥

२ खे़न् थिक्-ने़त् सेःक्‌युक्‍मिबाहाॽरे़a खुनिॽ मिङ्‌ग अक्‍तङ्‌बा चोक्–

सिमोन (खुने़ॽ पत्रुसआङ् मे़मे़त्तु),

आन्‍द्रियास (पत्रुसरे़ कुन्‍साॽ),

याकुब (जब्‍दियारे़ कुस्‍सा),

युहुन्‍ना (याकुबरे़ कुन्‍साॽ),

३ फिलिप,

बारथोलोमाइ,

थोमा,

मत्ति (एःङ्‌याङ् के़भोःङ्‌बा),

याकुब (अल्‍फायसरे़ कुस्‍सा),

थे़दियस हे़क्‍क्‍याङ्

४ सिमोन (खुने़ॽ “हाङ्‌बिफ्‍युङ् के़जोःक्‍पा”b) मे़मे़त्तु॥

हे़क्‍क्‍याङ् यहुदा इस्‍करियोत (खुने़ॽ ये़सुरे़ कुनसान् के़ले़ङ्‌बा पोःक्‍खे़रो)॥

थिक्-ने़त् सेःक्‌युक्‍मिबाहाॽरे़ खुनिॽ माङ्‌सेवा याःम्‍बक्‍किन्

(मर्कु ६:७-१३, लुका ९:१-६)

५ ये़सुरे़ कन् थिक्-ने़त् सेःक्‌युक्‍मिबाहाॽ अक्‍खे मे़त्तुसिर पाङ्‌घुसिरो– “थिम्‍मे़न्‍दङ् सुवाङ्‌हाॽरो मे़बेगे़म्‍मिन्‍ने़ॽओ, हे़क्‍क्‍याङ् सामरिहाॽरे़ खुनिॽ पाङ्‌जुम्‍हाॽओ मे़बेगे़म्‍मिन्‍ने़ॽओ,

६ कर लाम् के़बोःप्‍पा मे़ल्‍लुक् हे़क्‍तङ्‌बा इस्राइलबा मनाहाॽरो पेगे़म्‍मे़ॽओ॥

७ खिनिॽ के़बेगिल्‍ले़ कन् सुनाइङ्‌ङिन् से़से़म्‍मे़ॽओ– ‘साङ्‌ग्राम्‍पेदाङ्‌बा हाङ्‌जुम्‍मिन् निःत्ताङ्‌ङे वाॽ॥’

८ के़दुक्‍पाहाॽ नुसे़म्‍सिम्‍मे़ॽ, के़सिबाहाॽ कुहिङ्‌वे़त् चोगे़म्‍सिम्‍मे़ॽ, लोगेॽ तुक्‍माल्‍ले़ याङ्‌घुसिबाहाॽ नुसे़म्‍सिम्‍मे़ॽ, फे़न्‍साम्‍हाॽ नाःत्ते़म्‍लःत्ते़म्‍सिम्‍मे़ॽ॥ आम्‍भा के़घोसुम्, आम्‍भाए पिरे़म्‍सिम्‍मे़ॽओ॥

९ याङ् मे़ःन्‍ने खिनिॽ पेगे़म्‍मे़ॽ,

१० हे़क्‍क्‍याङ् सुक्‌वा, ले़क्‍सिङ्‌मा चाङ् नु लाङ्‌सुःप्, हे़क्‍क्‍याङ् तक्‍कात् थेआङ् मे़याङ्‌ङासिम्‍मे़न्‍ने़ॽओ॥ थेआङ्‌भे़ल्‍ले़ याःम्‍बक् के़जोःक्‍पाल्‍ले़ खुने़ॽ चाहाबा के़जोःक्‍पा पाःन्‍हाॽ खोमाए पोङ्‌लो॥

११ “खिनिॽ के़बेगिबा पाङ्‌जुम् पाङ्‌भेॽहाॽओ सुम्‍बोधाबा मनान् कोःत्ते़म्‍मे़ॽआङ् खे़प्‍मोलाम् के़न्‍लःन्‍दिन् के़म्‍बेगिन्‍ल थारिक् कुहिम्‍मोए याःक्‍ते़म्‍मे़ॽओ॥

१२ खे़न् हिम्‍मो के़लाःस्‍सिल्‍ले़ मनाहाॽनु ‘सनारुङ् के़घोसुम्‍निरो’ लॽरिक् सेवा मये़म्‍मे़ॽओ॥

१३ खे़न् हिम्‍सयङ्‌ङिन् खिनिॽ सनारुङ् खोमा के़लाॽबा चोःक्‍ने़ फाॽग्र खिनिॽ सनारुङ्‌ङिन् खे़प्‍मो याःक्‍लाःत्‍लरो॥ कर के़लाॽबा मे़जोःक्‍ने़न्‍ने़ फाॽग्र खिनिॽ सनारुङ्‌ङिन् खिनिॽओए नुःङ्‌लरो॥

१४ आत्‍तिल्‍ले़ खिनिॽ लाम्‍दाःक्‍मा के़म्‍बिरिन्‍नाङ् खिनिॽ पाःन्‍नाङ् मे़घे़प्‍सुन्, खे़न् हिम् इग्र पाङ्‌जुम्‍मोलाम् खिनिॽ के़बेगिल्‍ले़ खिनिॽ लाङ्‌ङो के़घिप्‍पा खाम्‍हिःक्‍किन् बा खे़प्‍मोए थाप्‍से़म्‍ध्‍ये़म्‍मे़ॽओ॥

१५ इङ्‌गाॽ से़क्‍खाए मे़त्‍निङ्‌लो, ताःन्‍दि खासे़न् ये़न्‍नोग खे़न् पाङ्‌जुम्‍मिल्‍ले़ कुदुक्‍खेःन्‍नुःल्‍ले़ सदोम नु गमोराबाc पाङ्‌जुम्‍हाॽओ के़दाबा तुक्‍खेन् थम्‍मा सुक्‍के़दे़प्‍पा पोङ्‌लो॥”

ताःन्‍दि के़दाबा निङ्‌घुम्

(मर्कु १३:९-१३, लुका २१:१२-१७)

१६ “खे़प्‍से़म्‍मे़ॽओ! मे़ल्‍लुक्‍हाॽ पराबाहाॽरे़ खुनिॽ लुम्‍मो पाङ्‌मनाबा कुइसिःक् पाङ्‌निङ्‌लो॥ हे़क्‍केःल्‍ले़ खिनिॽ असेःक्‍पा हे़क्‍के चाचाःप्‍पा नु पुत्तुःक्‍के हे़क्‍के कुदोःप्‍मा पोःक्‍खे़म्‍मे़ॽओ॥

१७ मनाहाॽनु सिङ्‌सिङ् ये़क्‌ये़क् लॽरे़म्‍मे़ॽओ, थेआङ्‌भे़ल्‍ले़ खे़ङ्‌हाॽरे़ खासे़न् लोःम्‍मा हिम्‍मो खिनिॽ के़म्‍देॽरिॽ, यहुदि चुम्‍लुङ्‌हिम्‍मो ते़ःम्‍भुक् के़म्‍बिरिॽरो॥

१८ खिनिॽ याप्‍मि नसान् के़जोगिबाल्‍ले़ चोगुल्‍ले़ सुहाङ्‌गे़म्‍बाहाॽ नु हाङ्‌हाॽरे़ खुनिॽ तगि के़म्‍देॽरिॽ॥ खे़न् ये़म्‍मो खे़ङ्‌हाॽ नु के़रे़क् थिम्‍मे़न्‍दङ् सुवाङ्‌हाॽ इङ्‌गाॽ आयाःम्‍बेओ मे़प्‍मासि सुये़म् के़घोसुम्‍लो॥

१९ कर खिनिॽ के़म्‍दे़म्‍सिल्‍ले़ से़ःप्‍सिङ्‌मारे़ लागि आल्‍ल थे़मा पाःप्‍मा, आक्‍खेलॽरिक् पाःप्‍माबे फाॽआङ् निङ्‌साम्‍मो मे़ध्‍ये़म्‍मिन्‍ने़ॽओ॥ खे़न् ये़म्‍मोग खिनिॽ पाःप्‍मा के़बोङ्‌बा पाःन्‍निन् बा खे़न् ये़म्‍मोए के़घोसुम्‍लो॥

२० थेआङ्‌भे़ल्‍ले़ खिनिॽ आबाङे के़म्‍बारिन् कर खिनिॽ पानुदिङ् पाः निङ्‌वाॽफुमाङ्‌ङिल्‍ले़ कुसेसेमाङ्‌ङिन् खिनिॽलाम्‍बा पाःत्‍लो॥

२१ फुॽनुसाॽहाॽ आबाङे फुॽनुसाॽहाॽरे़ खुनिॽ तक्‍ले़ङ्‌वाओ मे़बोःक्‍काङ् इङ्‌मे़ले़क्‍तुसि हे़क्‍क्‍याङ् से़प्‍मा मे़बाङ्‌घुसिरो॥ हे़क्‍केलॽरिक् पामाहाॽ साःहाॽरे़, हे़क्‍क्‍याङ् साःहाॽ पा-माहाॽरे़ खुनिॽ तक्‍ले़ङ्‌वाओ मे़बोःक्‍काङ् से़प्‍मा मे़बाङ्‌घुसिरो॥

२२ खिनिॽ याप्‍मि नसान् के़जोगिबाल्‍ले़ चोगुल्‍ले़ के़रे़क् मनाहाॽरे़ के़म्‍जिःत्तिॽरो, कर आत्‍तिल्‍ले़ कुनुप्‍मो थारिक् थरुॽ, खे़ल्‍ले़ए से़न्‍लप् खोसुॽरो॥

२३ खिनिॽ थिक्‍ते़न्‍नो तुक्‍खे के़म्‍जाःत्तिल्‍ले़ वेॽस्‍मा ते़न्‍नो खे़त्‍छिङ्‌ङे़म्‍मे़ॽओ॥ इङ्‌गाॽ से़क्‍खाए मे़त्‍निङ्, इङ्‌गाॽ मे़न्‍छाम्‍सान् नुःङ्‌ङा युआल्‍ले़ खिनिॽ कन् इस्राइलस्‍मा के़रे़क् ये़क्‌यक्‍हाॽओ सुनाइङ् से़ःमा याःम्‍बक् मे़न्‍छुःत्ते के़वयिॽरो॥

२४ “हुॽसाम्‍बे़न् कुसिक्‍साम्‍बान्‍नुःल्‍ले़ यम्‍बा, हे़क्‍क्‍याङ् सेवारोबे़न् कुन्‍दाङ्‌बान्‍नुःल्‍ले़ यम्‍बा मे़ःन्‍लो॥

२५ हुॽसाम्‍बे़न् कुसिक्‍साम्‍बे़न् कुइसिःक् हे़क्‍क्‍याङ् सेवारोबे़न् कुन्‍दाङ्‌बे़न् कुइसिःक् पोङ्‌माए पोङ्‌लो॥ हे़क्‍केलॽरिक् इङ्‌गाॽ हिम्‍दाङ्‌बान्‍ने खे़ङ्‌हाॽरे़ फे़न्‍साम्‍हाॽरे़ खुनिॽ हाङ् बालजिबुलd मे़मे़त्ताङ्‌ङिल्‍ले़ आहिम्‍सयङ्‌बाहाॽग खे़न्‍नुःल्‍ले़आङ् साॽरिक् फे़न् मिङ्‌हाॽ मे़वाःत्तुसिॽरो॥

२६ “हे़क्‍केःल्‍ले़ खे़ङ्‌हाॽनु मे़गिसे़म्‍मिन्‍ने़ॽओ, थेआङ्‌भे़ल्‍ले़ मे़धाःप्‍ने़न्‍ल फाॽआङ् ते़प्‍ते़आङ् के़वाॽबा पान् इग्र कुसिङ् निःत्‍मे़दे़त्‍ने़न्‍ल फाॽआङ् माॽरे़आङ् के़वाॽबा पान् थेआङ् होप्‍लो॥

२७ इङ्‌गाॽ आल्‍लो खागे़माक्‍पाओ मे़त्‍निङ्‌बा पाःन्‍निन् खागे़ओःप्‍पाओ मे़त्ते़म्‍सिम्‍मे़ॽ, खिनिॽ स्‍वाःत्ताङ् मे़त्‍निङ्‌बा पाःन्‍निन् के़रे़क् मनाहाॽरे़ मे़घे़प्‍सुर फाॽआङ् हिम् सम्‍दाङ्‌लाम् यम्‍बा इक्‍लाओ इङ्‌भन् चोगे़म्‍मे़ॽओ॥

२८ नासिङ्‌गे़न् थक्‍किन् के़से़प्‍पाहाॽनु खिनिॽ मे़गिसे़म्‍मिन्‍ने़ॽओ, थेआङ्‌भे़ल्‍ले़ खे़ङ्‌हाॽरे़ खिनिॽ याम्‍साम्‍मिन् से़प्‍मा मे़न्‍छुक्‍तुन्‍लो॥ कर नासिङ्‌गे़न् थक्‍किन् नु याम्‍साम्‍मिन् ने़प्‍माङ् खे़मायङ्‌सङ्‌ङो मे़ङ्‌मा के़सुक्‍पा निङ्‌वाॽफुमाङ्‌ङिन्‍नु किसे़म्‍मे़ॽओ॥

२९ ने़त्‍छि चुजुक्‍सा पुहाॽरे़ याङ्‌धिक् मे़ले़क्‍ने़न्‍बि? हे़क्‍केसाङ् खिनिॽ पानुदिङ् पा निङ्‌वाॽफुमाङ्‌ङिल्‍ले़ कुनिङ्‌वाॽ मे़ःन्‍ने लत्‍थिक्‍काङ् खाम्‍मो मक्‍मे़धाने़न्‍लो॥

३० हे़क्‍केलॽरिक् खिनिॽ थे़गेःक्‍कोबा के़रे़क् थे़गेःक्‍इहाॽ खुने़ॽ निरुआङ् वाॽरो॥

३१ खे़ल्‍ले़ चोगुल्‍ले़ मे़गिसे़म्‍मिन्‍ने़ॽ॥ खिनिॽग यरिक् चुजुक्‍सा पुहाॽनुःल्‍ले़आङ् इमे़ल्‍लुङ्‌बा के़जोगिरो॥

३२ “हाःत्‍ले़ मना तगि ये़सुन् नसान् चोगुङ् लॽरिक् पाःत्तुॽ, साङ्‌ग्राम्‍पेदाङ्‌ङो के़वाॽबा आम्‍बारे़ कुदगि इङ्‌गाॽआङ् खे़न् ताःक्‍तुङ्‌लो॥

३३ हाःत्‍ले़ इङ्‌गाॽ मना तगि नाॽआ, साङ्‌ग्राम्‍पेदाङ्‌ङो के़वाॽबा आम्‍बारे़ कुदगि इङ्‌गाॽआङ् खे़न् नाॽरुङ्‌लो॥”

ये़सुन् नु के़वाॽबाहाॽरे़ तुक्‍खे मे़दुमुॽ

(लुका १२:५१-५३, १४:२६-२७)

३४ “इङ्‌गाॽ इक्‍सादिङ् खाम्‍बेःक्‍मो सनारुङ् ताःत्‍छे़ त्‍याङ्‌बा फाॽआङ् मे़इःत्ते़म्‍मिन्‍ने़ॽ॥ इङ्‌गाॽ सनारुङ् ताःत्‍छे़ग मे़ःन्, कर तुक्‍खे ताःत्‍छे़ त्‍याङ्‌बारो॥

३५ थेआङ्‌भे़ल्‍ले़ पाःल्‍ले़ कुदक्‍ले़ङ्‌वाओ ये़म्‍बित्‍छाॽसाःन्, माःल्‍ले़ कुदक्‍ले़ङ्‌वाओ मे़न्‍छुमाॽसाःन्, हे़क्‍क्‍याङ् नोःप्‍माल्‍ले़ कुदक्‍ले़ङ्‌वाओ पाङ्‌लिमान् फोःङ्‌से़ त्‍याङ्‌बारो॥

३६ मनाःल्‍ले़ कुनिङ्‌मिहाॽग आबाङे कुहिम्‍सयङ्‌हाॽए मे़बोङ्‌लो॥

३७ “कुम्‍बा कुम्‍मासि इङ्‌गाॽनुःल्‍ले़आङ् यरिक् लुङ्‌माॽ के़दुक्‍पे़न् आहुॽसाम्‍बा पोङ्‌मा मे़लाॽरुन्‍लो॥ हे़क्‍केलॽरिक्‍के कुस्‍सा कुएहाॽ इङ्‌गाॽनुःल्‍ले़आङ् यरिक् लुङ्‌माॽ के़दुक्‍पे़न् आहुॽसाम्‍बा पोङ्‌मा मे़लाॽरुन्‍लो॥

३८ हे़क्‍क्‍याङ् आत्‍तिल्‍ले़ कुसिलाम्‍साक्‍मा सिङ्‌ङिन् आबाङे पक्‍खुआङ् इङ्‌गाॽनु लाङ्‌मे़घेःक्‍ने़न् खे़न् आहुॽसाम्‍बा पोङ्‌मा मे़लाॽरुन्‍लो॥

३९ आत्‍तिल्‍ले़ ने़त्तिगे़न् कुहिङ्‌मन्‍निन् आबाङे हिङ्‌मा कोःत्तुॽ खे़ल्‍ले़ खे़न् मासुॽरो, कर आत्‍तिल्‍ले़ ने़त्तिगे़न् कुहिङ्‌मन्‍निन् आलागि मासुॽ, खे़ल्‍ले़ मे़न्‍नुप्‍मनाबा हिङ्‌मन् खोसुॽरो॥”

ये़सुन् नु लाङ्‌गे़घेःक्‍पाहाॽरे़ थुम्‍घो मे़घोःसुॽ

(मर्कु ९:४१)

४० “आत्‍तिल्‍ले़ खिनिॽ लाङ्‌गे़दाःक्‍तिॽ, खे़ल्‍ले़ इङ्‌गाॽआङ् लाम्‍दाःक्‍कारो, हे़क्‍क्‍याङ् आत्‍तिल्‍ले़ इङ्‌गाॽ लाङ्‌दाःक्‍का, खे़ल्‍ले़ इङ्‌गाॽ याप्‍मि के़बाङ्‌बे़न्‍नाङ् लाङ्‌दाःक्‍तुॽरो॥

४१ आत्‍तिल्‍ले़ माङ्‌निङ्‌वाॽपान् के़बाःप्‍पे़न् माङ्‌निङ्‌वाॽपान् के़बाःप्‍पे़न् माङ्‌निङ्‌वाॽपान् के़बाःप्‍पारो फाॽआङ् लाङ्‌दाःक्‍तुॽ, खे़ल्‍ले़ माङ्‌निङ्‌वाॽपान् के़बाःप्‍पे़ल्‍ले़न् थुम्‍घोन् खोसुॽरो॥ हे़क्‍क्‍याङ् आत्‍तिल्‍ले़ साम्‌योबा याप्‍मिन् साम्‌योबा याप्‍मिरो फाॽआङ् लाङ्‌दाःक्‍तुॽ, खे़ल्‍ले़ साम्‌योबाल्‍ले़न् थुम्‍घोन् खोसुॽरो॥

४२ आत्‍तिल्‍ले़ इङ्‌गाॽओ नसान् के़जोःक्‍पाहाॽओ के़रे़क्‍नुःल्‍ले़ चुक्‍साधिक्‍किन् आहुॽसाम्‍बा फाॽआङ् फङ्‌नाधिक् च्‍वाःत् पिरुॽ, खे़ल्‍ले़ से़क्‍खाए थुम्‍घोन् खोसुॽरो॥”

a 

१०:२ सेःक्‌युक्‍मिबा फाॽइन् दाङ्‌बाल्‍ले़ युक् पिरुसिआङ् पाङ्‌घुसिबा हुॽसाम्‍बा॥

b 

१०:४ ग्रिक पाःन्‍दाङ्‌ङो “कनानि” वये़॥

c 

१०:१५ तोलिङ् १९:२३-२५ ओ सदोम ये़क्‌यक्‍कोबा मनाहाॽरे़ मे़जोगुबा लायोहाॽरे़ चोगुल्‍ले़ निङ्‌वाॽफुमाङ्‌ङिल्‍ले़ खे़न् ये़क्‌यक्‍किन् मे़म्‍भै चोगुदेसु॥

d 

१०:२५ बालजिबुल फाॽइन् माफे़न्‍साम्‍मिल्‍ले़ वेॽस्‍मा कुमिङ्॥

ये़सुन् नु बप्‍तिस्‍मा के़बिबा युहुन्‍नान्

(लुका ७:१८-२३)

११

ये़सुरे़ थिक्-ने़त् कुहुॽसाम्‍बाहाॽ हे़क्‍केलॽरिक् इङ्‌जाङ् पिरु सुरुसिआङ् खे़प्‍मोलाम् खुने़ॽ गालिल खिरिबा पाङ्‌जुम् हे़ङ्‌घाःत्ति निसाम् हुॽसे़ नु सुनाइङ् से़से़ थासिङ्‌लो॥

२ खे़न् ये़म्‍मो पुङ्‌लाहिम्‍मो साक्‍ते़आङ् यागे़बा बप्‍तिस्‍मा के़बिबा युहुन्‍नाःल्‍ले़ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरे़ चोगुबा याःम्‍बक्‍हाॽ खे़प्‍सुआङ् कुहुॽसाम्‍बाहाॽ ये़सुरो पाङ्‌घुसि॥

३ खे़ङ्‌हाॽ मे़बेआङ् ये़सुन् सेःन्‍मे़दोसु, “के़दाबार के़बप्‍पा ख्रिस्‍ते़न् बा खे़ने़ॽएने़बि, इ वेॽस्‍मान् हाङ्‌घुम्‍बे़बाबि?”

४ ये़सुरे़ नोगप् पिरुसि, “नुःक्‍खे़म् पेगे़म्‍मे़ॽआङ् के़निसुम्‍बा नु के़घे़प्‍सुम्‍बा पाःन्‍हाॽ युहुन्‍नान् मे़त्ते़म्‍मे़ॽओ–

५ मिक्‍फःम्‍बाहाॽरे़ निमा मे़सुक्‍तुॽ, लाङ्‌सक्‍पाहाॽ लाङ्‌मे़घेःक्, लोगेॽ तुक्‍माल्‍ले़ तरुसिबाहाॽ मे़नुॽ, नाधाक्‍पाहाॽरे़ खे़म्‍मा मे़सुक्‍तुॽ, के़सिबाहाॽ कुहिङ्‌वे़त् मे़बोङ्, हे़क्‍क्‍याङ् याङ्‌गे़साॽबाहाॽरे़ सुनाइङ् मे़घे़प्‍सुॽरो॥

६ इङ्‌गाॽ याप्‍मि चप्‍चि मे़न्‍जोःक्‍मना मनान् मुॽइसाबारो॥”

७ बप्‍तिस्‍मा के़बिबा युहुन्‍नाःल्‍ले़ कुहुॽसाम्‍बाहाॽ मे़बेर मे़बत्‍छे़ल्‍ले़ ये़सुरे़ खे़प्‍मो के़वाॽबा मनाहाॽ युहुन्‍नारे़ कुयाःम्‍बेओ अक्‍खे मे़त्तुसि, “ये़ःङ्‌घादे़न्‍नो थेःन् ओमत्‍छे़ के़बेगिबाबे? सुरित् केजङ्‌ङिल्‍ले़ वाःन्‍जो-वाःन्‍जो लॽरिक् वाःन्‍दुबा थिङ्‌ने़त् हे़क्‍तङ्‌बा मनाःन्‍बि?

८ मे़ःन्‍ने़ फाॽग्र थेःन् ओमत्‍छे़ के़बेगिबाबे? नुःब्नुबा चाङ्‌देःत् के़जाङ्‌बा मनाःन्‍बि? मे़ःन्, हे़क्‍तङ्‌बा मनाःङ्‌ग हाङ्‌हिम्‍मोरक् वाॽरो॥

९ हे़क्‍केःल्‍ले़ थेःन् ओमत्‍छे़ खिनिॽ के़बेगि? माङ्‌निङ्‌वाॽपान् के़बाःप्‍पान्‍बि? ओरो, से़क्‍खाए इङ्‌गाॽ मे़त्‍निङ्, खुने़ॽग माङ्‌निङ्‌वाॽपान् के़बाःप्‍पानुःल्‍ले़आङ् यम्‍बारो॥

१० साम्‌योसाप्‍लाओ युहुन्‍नारे़ कुयाःम्‍बेओ निङ्‌वाॽफुमाङ्‌ङिल्‍ले़ अक्‍खेलॽरिक् पाःत्तुआङ् पत्,

“‘इङ्‌गाॽ आइङ्‌साबान् के़लाम्‍मिन् यारिप् चोःक्‍से़ खे़ने़ॽनुःल्‍ले़ तगि पाङ्‌घुङ्‌लो॥’

११ “इङ्‌गाॽ से़क्‍खाए मे़त्‍निङ्, बप्‍तिस्‍मा के़बिबा युहुन्‍नाःन्‍नुःल्‍ले़ वेॽ यम्‍बा हाःत्ताङ् सामे़न्‌वाःन्‍छिङ्‌ङे वाॽरो॥ हे़क्‍केसाङ् साङ्‌ग्राम्‍पेदाङ्‌बा हाङ्‌जुम्‍मो चुबे़त्‍छिक्‍लक् के़ये़क्‍पा मनान् खुने़ॽनुःल्‍ले़ यम्‍बारो॥

१२ युहुन्‍नारे़ इङ्‌भन् चोःक्‍मा हेःक्‍तुआङ्‌धो आइन् थारिक् साङ्‌ग्राम्‍पेदाङ्‌बा हाङ्‌जुम्‍मिन् लुबुबुना तगि पोर पत्, हे़क्‍क्‍याङ् कुदक्‍ले़ङ्‌वाओ के़बोःक्‍पाहाॽरे़ साके़ल्‍ले़क्‍काङ् अप्‍मा तम्‍सिन् मे़जोगुर मे़बत्॥

१३ युहुन्‍नारे़ कुये़म्‍मो थारिक् मोसारे़ साप्‍तुबा साम्‌योथिम्‍मिल्‍ले़ हे़क्‍क्‍याङ् के़रे़क् माङ्‌निङ्‌वाॽपान् के़बाःप्‍पाहाॽरे़ ताःन्‍दि के़दाबार के़बप्‍पा निङ्‌वाॽफुहाङ्‌जुम्‍मिल्‍ले़ कुयाःम्‍बेओए मे़बाःत्तुआङ् वये़रो॥

१४ हे़क्‍क्‍याङ् खिनिॽ नसान् चोःक्‍मा के़दे़न्‍दिॽने़ फाॽग्र खे़ङ्‌हाॽरे़ ता लॽरिक् मे़बाःत्तुबा एलियाःङ्‌ग युहुन्‍नाःन्‍नेरो॥

१५ नुःरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!a

१६ “कोये़म्‍बा कन् मनाहाॽ थेःन्‍नु तङ्‌घुङ्‌सिङ्‌बाबे? कन् मनाहाॽग पाङ्‌जुम्‍मो के़वाॽबा हिन्‍जाॽहाॽ कुइसिःक् मे़जोक्, हे़क्‍क्‍याङ् खे़ङ्‌हाॽरे़ वेॽ हिन्‍जाॽहाॽ अक्‍खे मे़मे़त्तुसिॽ,

१७ “‘खिनिॽ लागि आनिगे के हिप्‍मना, कर खिनिॽ के़न्‍लाःक्‍खिन्,

हे़क्‍क्‍याङ् आनिगे मेरिङ् थक्‍मना, कर खिनिॽ के़न्‍हाबिन्॥’

१८ “हे़क्‍केलॽरिक् बप्‍तिस्‍मा के़बिबा युहुन्‍नाःङ्‌ग मे़न्‍जा मे़न्‍धुङ्‌ङे त्‍ये़साङ् खिनिॽ खे़ङ्‌ग फे़न्‍साम्‍मिल्‍ले़ युक्‍तुआङ् वाॽ लॽरिक् के़मे़त्तुम्॥

१९ इङ्‌गाॽ मे़न्‍छाम्‍साःङ्‌ग चाङ्‌ल थुङुङ्‌ल त्‍याङ्, हे़क्‍क्‍याङ् खे़ङ्‌हाॽरे़ अक्‍खे मे़बाःत्तु, ‘खे़ङ्‌ग तःक्‍थे़ःक्‍के नु थिःमसाङ्‌लो, एःङ्‌याङ् के़भोःङ्‌बाहाॽ नु लायोबाहाॽरे़ खुनिॽ चुम्‍लो॥’ कर निङ्‌वाॽफु सिक्‍कुम्‍दिङ् निङ्‌वाॽइङ्‌ग कुयाःम्‍बक्‍कोलाम् खे़न् निस्‍से चोक् फाॽआङ् निदे़त्‍लो॥”

लायोलाम् मे़न्‍नुःङ्‌मनाबा ये़क्‌यक्

(लुका १०:१३-१५)

२० हे़क्‍क्‍याङ् ये़सुरे़ तगि यरिक्‍तङ्‌बा निङ्‌वाॽ के़माबा याःम्‍बक्‍हाॽ चोगुबा ये़क्‌यक्‍हाॽ फे़ःक्‍मा हेःक्‍तुसि, थेआङ्‌भे़ल्‍ले़ खे़प्‍मोबा मनाहाॽ खुनिॽ लायोलाम् मे़न्‍हिन्‍दे़न्‍लो॥

२१ “खोराजिन नु बे़थसेदा पाङ्‌जुम्‍मोबा मनासे, चिःत्ते़आङ्‌लक् स्‍ये़रो! खिनिॽ पाङ्‌जुम्‍मो पोःक्‍खे़बा निङ्‌वाॽ के़माबा याःम्‍बक्‍हाॽ थिम्‍मे़न्‍दङ् सुवाङ्‌हाॽरे़ खुनिॽ ये़क्‌यक् तायर नु सिदोन्‍नोb पोःक्‍खे़आङ् वये़ल्‍ले़ग उन्‍छोःन्‍छा खे़प्‍मोबा मनाहाॽ लायोलाम् मे़हिन्‍दे़बारो फाॽआङ् सगितेत् c मे़जाक्‍सिङ्‌ङाङ् खाप्‍पु मे़जुःत्‍छिङ्‌बामे़न्॥

२२ कर इङ्‌गाॽ से़क्‍खाए मे़त्‍निङ्, खासे़न् ये़न्‍नोग खिनिॽ तुक्‍खेन्‍नुःल्‍ले़ तायर नु सिदोनबा मनाहाॽरे़ खुनिॽ तुक्‍खेन् थम्‍मा सुक्‍के़दे़प्‍पा पोङ्‌लो॥

२३ हे़क्‍क्‍याङ् खिनिॽ कपर्नहुम पाङ्‌जुम्‍मोबा मनासे, साङ्‌ग्राम्‍पेदाङ् थारिक् पेगिगे़ॽ के़लॽरिबि? मे़ःन्‍लो! खिनिॽग खे़मायङ्‌सङ् थारिक् के़ध्‍ये़ॽइरो॥ थेआङ्‌भे़ल्‍ले़ खिनिॽ पाङ्‌जुम्‍मो चोगे़बा हे़क्‍तङ्‌बा निङ्‌वाॽ के़माबा याःम्‍बक्‍हाॽ सदोम ये़क्‌यक्‍को चोगे़आङ् वये़ल्‍ले़ग खे़न् ये़क्‌यक्‍किङ्‌ग आइन् थारिक् ने़स्‍से़बामे़न्!

२४ कर इङ्‌गाॽ मे़त्‍निङ्, खासे़न्‍निल्‍ले़ ये़न्‍नोग खे़ने़ॽनुःल्‍ले़ सादोमरे़ कुदुक्‍खेःन् थम्‍मा सुक्‍के़दे़प्‍पा पोङ्‌लो॥”

ये़सुरे़ के़नाःबाहाॽ नाःम्‍सिङ् पिरुसिॽ

(लुका १०:२१-२२)

२५ खे़न् ये़म्‍मो ये़सुरे़ तुवा चोगु, “आम्‍बे, साङ्‌ग्राम्‍पेदाङ् नु इक्‍सादिङ् खाम्‍बेःक्‍माल्‍ले़ दाङ्‌बाए, इङ्‌गाॽ नोगे़न् पिने़, थेआङ्‌भे़ल्‍ले़ खे़ने़ॽग सिक्‍कुम्‍साबाहाॽ हे़क्‍क्‍याङ् चाःप्‍पाहाॽनु के़माॽरुबा पाःन्‍निन् हिन्‍जाॽ हे़क्‍तङ्‌बाहाॽ ओसेःन्‍गे़धाक्‍तुसिरो॥

२६ आम्‍बे, बा अक्‍खे चोःक्‍माए खे़ने़ॽ के़सिराॽ थाङे़रो॥”

२७ हे़क्‍क्‍याङ् ये़सुरे़ मनाहाॽ मे़त्तुसि, “आम्‍बारे़ के़रे़क् पाःन्‍हाॽ पिराङ्‌ङाङ् वाॽरो॥ कुस्‍सान् कुम्‍बारे़रक् कुसिङ्‌निःत्‍तुॽ, वेॽहाॽरे़ कुसिङ् मे़न्‍निःत्तुन्‍लो॥ हे़क्‍क्‍याङ् पानुदिङ् पान् कुसिङ् मे़निःत्तुर फाॽआङ् कुस्‍साःल्‍ले़ ओसेःन्‍धाक्‍तुसिबा मनाहाॽरे़रक् कुसिङ् मे़निःत्तुॽरो॥

२८ “के़रे़क् के़लिःप्‍पा कक्‍किल्‍ले़d के़गे़ःप्‍तिबा नु के़नाबासे, इङ्‌गाॽओ त्‍ये़म्‍मे़ॽओ, इङ्‌गाॽ नाःम्‍सिङ्‌मा पिनिङ्‌लो॥

२९ इङ्‌गाॽ आजिघे़ःप्‍पिन् कुये़म्‍मे़ॽआङ् इङ्‌गाॽनु हुॽआसिम्‍मे़ॽओ॥ थेआङ्‌भे़ल्‍ले़ इङ्‌गाॽग लुम्‍लुम्‍बा नु चुङ्‌जिगे़म्‍बा चोःक्‍कारो, हे़क्‍क्‍याङ् खिनिॽ याम्‍साम्‍मिल्‍ले़ नाःम्‍सिङ्‌मा खोसुॽरो॥

३० थेआङ्‌भे़ल्‍ले़ इङ्‌गाॽ आजिघे़ःप्‍पिन् उसुरुबा नु कुमा पाङ्‌निङ्‌बा आगक्‍किन् याङ्‌याङ्‌बा चोक्‍लो॥”

a 

११:१५ ग्रिक पाःन्‍दाङ्‌ङो “हाःत्‍ले़ खे़म्‍मा ने़क्‍खोॽ कत्तुॽ खे़ल्‍ले़ हाराॽ खे़प्‍सुनिरो॥”

b 

११:२१ ताएर नु सिदोन्‍नो– उनाहुरिओ कन् ये़क्‌यक्‍हाॽ यहुदिहाॽरे़न् निङ्‌मि वये़ (योए ३:४-८)

c 

११:२१ सगितेत् – मनाहाॽरे़ आबाङे खुनिॽ लायोलाम् मे़हिन्‍दे़बा हे़क्‍क्‍याङ् मेरिङ् मे़धक्‍ते़बा ओसेःन्‍धाक्‍से़ सगितेत् मे़जाक्‍खुर खाप्‍पु मे़जुःत्‍छिङ्॥

d 

११:२८ के़लिःप्‍पा कक् फाॽइन् यहुदि साम्‌योथिम् इङ्‌जाङ् नु फरिसिहाॽरे़ आबाङे मे़जोगुबा के़साक्‍पा साम्‌योथिम्‍हाॽरो॥

नाःम्‍सिङ् ये़न्‍निल्‍ले़ कुन्‍दाङ्‌बा

(मर्कु २:२३-२८, लुका ६:१-५)

१२

थिक्‍ले़ङ् ये़सुन् नु कुहुॽसाम्‍बाहाॽ नाःम्‍सिङ् ये़न्‍नोa प्‍याङ्‌सिगे़न् इक्‍ताप्‍लुम्‍मोनु मे़बेर मे़बत्‍छे़ल्‍ले़ कुहुॽसाम्‍बाहाॽरे़ खुनिॽ से़त्‍लाःक्‍ते़आङ् सिदाप्‍माहाॽ मे़दुबुआङ् मे़नुगुर चामा मे़हेःक्‍तुरो॥

२ कुभा फरिसिहाॽरे़ खे़न् मे़निसुआङ् ये़सुन् मे़मे़त्तु, “ओमे़त्ते़ॽ, नाःम्‍सिङ् ये़न्‍नो याःम्‍बक् चोःक्‍मा मे़नुॽने़न्, कर के़हुॽसाम्‍बाहाॽरे़ग मे़जोगुङ्‌ग!”

३ ये़सुरे़ खे़ङ्‌हाॽ नोगप् पिरुसि, “मे़ःम्‍बे़! दाउद हाङ्‌ङिन् नु कुमनाहाॽरे़ खुनिॽ से़त्‍लाःक्‍ते़ल्‍ले़ मे़जोगुबा पाःन्‍निन् साम्‌योसाप्‍लाओ मे़न्‍निःत्ते के़वयिॽबि?

४ दाउद हाङ्‌ङिन् निङ्‌वाॽफु साःङ्‌गाहिम्‍मो लासे़आङ् खुने़ॽ नु कुन्‍जुम्‍हाॽरे़ निङ्‌वाॽफुमाङ्‌ङिन् तोःम्‍मनाबा सेसे खरे़ःङ्‌ङिन् मे़जरो॥ खे़ङ्‌ग साम्‌योथिम् कुइसिःक् निङ्‌वाॽफुसाम्‍बाहाॽरे़रक् चामा के़नुॽबा वये़, कर वेॽहाॽरे़ चामा मे़न्‍नुॽमनाबा वये़रो॥

५ याम्‍मो मोसारे़ साप्‍तुबा साम्‌योथिम्‍मिन् मे़न्‍निःत्ते के़वयिॽबि? साम्‌योथिम्‍मिल्‍ले़ याःम्‍बक् चोःक्‍मा मे़नुॽने़न् पाःत्तुसाङ् निङ्‌वाॽफुसाम्‍बाहाॽरे़आङ् नाःम्‍सिङ् ये़न्‍नो माङ्‌हिम्‍मो याःम्‍बक् मे़जोगु, करसाङ् आप्‍तिक् मे़ःन्‍नेबा मे़बोःक्‍खे़रो॥

६ इङ्‌गाॽ से़क्‍खा मे़त्‍निङ्, माङ्‌हिम्‍मिन्‍नुःल्‍ले़आङ् यम्‍बान् कप्‍मो वाॽरो॥

७ निङ्‌वाॽफुमाङ्‌ङिल्‍ले़ इङ्‌गाॽ सिदुङ्‌जभान् चाहाबा मे़जोक्‍कान् कर मनाहाॽ लुङ्‌माॽ तुक्‍ते़म्‍सिम्‍मे़ॽ फाॽआङ् निङ्‌वाॽ चोगुङ् लॽरिक् साम्‌योसाप्‍लाओ पाःत्तुबा पाःन्‍निन् के़निसुम्‍माङ् के़वयिल्‍ले़ग फोत्‍या मे़ःन्‍नेबा मनाहाॽ आप्‍तिक् के़न्‍गुःत्तुम्‍सिम्‍मे़न्‍बा वये़मे़न्॥

८ थेआङ्‌भे़ल्‍ले़ इङ्‌गाॽ मे़न्‍छाम्‍साःङ्‌ग नाःम्‍सिङ् ये़न्‍निल्‍ले़न्‍नाङ् कुन्‍दाङ्‌बाआरो॥”

ये़सुरे़ नाःम्‍सिङ् ये़न्‍नो मनाधिक् नुसुॽ

(मर्कु ३:१-६, लुका ६:६-११)

९ ये़सुन् खे़प्‍मोलाम् पेआङ् यहुदि चुम्‍लुङ्‌हिम्‍मो लासे़॥

१० खे़प्‍मो कुहुक् के़सम्‍बा मनाधिक् वये़॥ हे़क्‍क्‍याङ् खे़प्‍मो कुभा यहुदिहाॽरे़ ये़सुन् आप्‍तिक् कुःप्‍मा फाॽआङ् मे़सुगुर मे़वये़आङ् सेःन्‍मे़दोसु, “नाःम्‍सिङ् ये़न्‍नो मनाहाॽ वेःम्‍मासि साम्‌योथिम्‍मिल्‍ले़ आबिॽबि मे़ःम्‍बि?”

११ ये़सुरे़ खे़ङ्‌हाॽ नोगप् पिरुसि, “खिनिॽ मे़ल्‍लुक्‍किन् नाःम्‍सिङ् ये़न्‍नो केःम्‍बा लुम्‍बाःत्तो मक्‍थाःल्‍ले़ के़न्‍उःक्‍खुम् के़न्‍लःत्तुम्‍मिन्‍बि?

१२ मे़न्‍छाम् याप्‍मिःङ्‌ग मे़ल्‍लुक्‍किन्‍नुःल्‍ले़ इमे़ल्‍लुङ्‌बा मे़जोःक्‍ने़न्‍बि? नाःम्‍सिङ् ये़न्‍नो नुबा याःम्‍बक् चोःक्‍मा साम्‌योथिम्‍मिल्‍ले़ आबिॽरो॥”

१३ हे़क्‍क्‍याङ् ये़सुरे़ खे़न् मनान् मे़त्तु, “के़हुक्‍किन् सन्‍छे़ॽ॥” खे़ल्‍ले़ कुहुक्‍किन् सन्‍छुल्‍ले़ खिमो वेःत्ते़आङ् वेॽस्‍मा कुहुक्‍किन् हे़क्‍केए नुबा पोःक्‍खे़रो॥

१४ कर फरिसिहाॽ यहुदि चुम्‍लुङ्‌हिम्‍मोलाम् मे़लःन्‍दे़ मे़बेआङ् ये़सुन् आक्‍खेआङ् से़प्‍माबे फाॽआङ् पाःन्‍मे़दङ्‌घुरो॥

निङ्‌वाॽफुमाङ्‌ङिल्‍ले़ सेगुबा से़वारोबा

(मर्कु ३:७-१२)

१५ ये़सुरे़ खे़न् चे़म्‍भन् मे़जोगुबान् निङ्‌वाॽ खोसुआङ् खुने़ॽ खे़प्‍मोलाम् पेरो॥ यरिक् मनाहाॽरे़ खुने़ॽ मे़दिम्‍दु हे़क्‍क्‍याङ् खे़न् के़दुक्‍पा के़यॽबाहाॽ के़रे़क् वेःन्‍दुसि,

१६ कर ये़सुरे़ खे़ङ्‌हाॽ खुने़ॽ कुयाःम्‍बेओ थेआङ् मे़म्‍बाःत्तुन्‍ल फाॽआङ् के़साक्‍पा इङ्‌जाङ् पिरुसि॥

१७ कङ्‌ग ये़सुरे़ कुयाःम्‍बेओ निङ्‌वाॽफुमाङ्‌ङिल्‍ले़ कुबाःन्‍निन् माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् साप्‍तुबान् के़रे़बारो-

१८ “इङ्‌गाॽ सेगुङ्‌बा नु लुङ्‌माॽ तुक्‍तुङ्‌बा आसेवारोबान् कप्‍मो वाॽरो॥

खुने़ॽनु इङ्‌गाॽ सःत्ताङ्‌ङाङ् वाॽआरो॥

कुसम्‍दाङ् आसेसेमाङ्‌ङिन् ने़स्‍सुङ्‌पिरुङ्

हे़क्‍क्‍याङ् थिम्‍मे़न्‍दङ् सुवाङ्‌हाॽ खासे़न्‌रे़न् इङ्‌भन् चोगुसिॽरो॥

१९ खुने़ॽग मे़घेने़न् मे़अःक्‍ने़न् हे़क्‍क्‍याङ् लाम्‍लाम्‍मो खुने़ॽ पाःप्‍पाआङ् खे़म्‍मे़दे़त्‍ने़न्‍लो॥

२० खासे़न्‍निन् कुलिङ्‌दो मे़ङ्‌गे़त्ते थारिक् खुने़ॽग वाःन्‍जोजोबा थिङ्‌ने़ःत्तिन्‍नाङ् मे़से़क्‍खुन्,

हे़क्‍क्‍याङ् सिदोॽदोॽबा सेमिन्‍नाङ् मे़से़रुन्‍लो॥

२१ खुने़ॽ कुमिङ्‌ङो के़रे़क् थिम्‍मे़न्‍दङ् सुवाङ्‌हाॽरे़ निङ्‌साङ् मे़जोगुॽरो॥”

खे़माॽ के़बोःक्‍पा हिम्‍मिल्‍ले़ मे़दक्‍तुन्

(मर्कु ३:२०-३०, लुका ११:१४-२३, १२:१०)

२२ खे़ङ्‌हाॽरे़ फे़न्‍साम्‍मिल्‍ले़ याङ्‌घुबाल्‍ले़ चोगुल्‍ले़ मिक्‍फःम्‍बा नु पाःप्‍मा मे़न्‍छुक्‍मनाबा मनाधिक् ये़सुरो मे़दारु, हे़क्‍क्‍याङ् खुने़ॽ वेःन्‍दुआङ् खे़न् पाःप्‍मा नु खानिमा के़सुक्‍पा पोःक्‍खे़रो॥

२३ के़रे़क् मनाहाॽरे़ खुनिॽ निङ्‌वाॽ मये़र मे़बाःत्तु, “कङ्‌ग के़दाबार के़बप्‍पा दाउद हाङ्‌ङिल्‍ले़ कुस्‍सा से़न्‍लप् के़बिबा हाङ्‌ङिन् मे़ःम्‍बि?”

२४ कर फरिसिहाॽरे़ खे़न् मे़घे़प्‍सुल्‍ले़ अक्‍खे मे़बाःत्तु, “फे़न्‍साम्‍हाॽरे़ खुनिॽ हाङ् बालजिबुलरे़ कुमुक्‍साम्‍लाम्‍लक् कन् मनाःल्‍ले़ फे़न्‍साम्‍हाॽ नाःत्तु लःत्तुसिबारो॥”

२५ ये़सुरे़ खे़ङ्‌हाॽरे़ खुनिॽ निङ्‌वाॽइन् निसुआङ् अक्‍खे मे़त्तुसि, “आप्‍फेक् लुम्‍मो के़घेबा के़धक्‍पाआङ् के़से़म्‍बा के़रे़क् हाङ्‌जुम्‍हाॽ मे़मे़क्‍लो॥ हे़क्‍क्‍याङ् आप्‍फेक् लुम्‍मो के़घेबा के़धक्‍पाआङ् के़से़म्‍बा ये़क्‌यक् नु हिम्‍सयङ्‌हाॽरे़ मे़न्‍धःत्तुन्‍लो॥

२६ माफे़न्‍साम्‍मिल्‍ले़ आप्‍फेक् फे़न्‍साम्‍हाॽ नाःत्तुसिआङ् आबाङे कुहाङ्‌जुम्‍मिल्‍ले़ कुदक्‍ले़ङ्‌वाओ पोःक्‍ने़ फाॽग्र आक्‍खेआङ् कुहाङ्‌जुम्‍मिल्‍ले़ थरुबे?

२७ हे़क्‍क्‍याङ् बालजिबुल माफे़न्‍साम्‍मिल्‍ले़ कुमुक्‍साम्‍लाम् इङ्‌गाॽ फे़न्‍साम्‍हाॽ नाःत्तुङ् लःत्तुङ्‌सिङ्‌ने़ फाॽग्र खिनिॽ मनाहाॽरे़ आत्‍तिन् मुक्‍साम्‍लाम् फे़न्‍साम्‍हाॽ मे़नाःत्तु मे़लःत्तुसिबे? खे़ङ्‌हाॽरे़ मे़जोगुबा याःम्‍बक्‍किल्‍ले़ए खिनिॽ पिर्बेःम्‍बो के़ध्‍ये़ॽइआङ् के़वयिॽ फाॽआङ् ओसेःन्‍आम्‍धाक्‍लो॥

२८ कर इङ्‌गाॽ निङ्‌वाॽफुमाङ्‌ङिल्‍ले़ कुसेसेमाङ्‌लाम् फे़न्‍साम्‍हाॽ नाःत्तुङ् लःत्तुङ्‌सिङ्‌लो, खे़ल्‍ले़ चोगुल्‍ले़ निङ्‌वाॽफु हाङ्‌जुम्‍मिन् खिनिॽ लुम्‍मो त्‍ये़ चुरे़आङ् वाॽ फाॽआङ् कुसिङ् निःत्‍ते़म्‍मे़ॽओ॥”

२९ “याम्‍मो खे़प्‍से़म्‍मे़ॽओ, के़धुम्‍बा मनाःल्‍ले़ कुहिम्‍मो लाःप्‍माआङ् खे़ल्‍ले़ कुजिगःक्‌वाहाॽ नाप्‍मादेॽमानुःल्‍ले़ तगि खे़न् के़धुम्‍बा मनान् इघेःङ्‌माए पोङ्‌लो॥ हे़क्‍क्‍याङ्‌लक् कुहिम्‍मो लाःप्‍माआङ् चिगक्‌वाहाॽ लःप्‍मादेॽमा सुक्‍ते़त्‍लो॥”

३० “आत्‍तिन् इङ्‌गाॽनु थिक्‍हुप्‍पो होप् खे़न् आदक्‍ले़ङ्‌वाओ वाॽ, हाःत्‍ले़ इङ्‌गाॽनु मे़सुप्‍सुन् खे़ल्‍ले़ से़ःसुरो॥”

३१ “खे़ल्‍ले़ चोगुल्‍ले़ इङ्‌गाॽ खिनिॽ मे़त्‍निङ्, मे़न्‍छाम् याप्‍मिरे़ चोःक्‍मनाबा के़रे़क् लायो नु निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ पाःप्‍मनाबा माङ्‌चे़ॽया पाःन्‍निल्‍ले़न् ले़प्‍मि खोमा सुक्‍ते़त्, कर सेसेमाङ्‌ङिल्‍ले़ कुदक्‍ले़ङ्‌वाओ पाःप्‍मनाबा माङ्‌चे़ॽया पाःन्‍निल्‍ले़न् ले़प्‍मि आप्‍फाल्‍ले़आङ् खोमे़दे़त्‍ने़न्‍लो॥

३२ आत्‍तिन् मनाःल्‍ले़ मे़न्‍छाम्‍साःल्‍ले़ कुदक्‍ले़ङ्‌वाओ पाःत्तुॽ, खे़ल्‍ले़ ले़प्‍मि खोसुॽ, कर सेसेमाङ्‌ङिल्‍ले़ कुदक्‍ले़ङ्‌वाओ के़बाःप्‍पाल्‍ले़ कन् ये़म्‍मो हे़क्‍क्‍याङ् के़दाबा ये़म्‍मोआङ् ले़प्‍मि मे़घोसुन्‍लो॥”

सिङ्‌बुङ्‌मान् सिङ्‌सेॽलाम्‍बा कुसिङ् निःत्‍ते़त्

(लुका ६:४३-४५)

३३ “नुबा सिङ्‌बुङ्‌ङो नुबाए सिङ्‌सेॽ थोःक्‍लो, ताप्‍फे़ःम्‍बा सिङ्‌बुङ्‌ङो ताप्‍फे़ःम्‍बाए सिङ्‌सेॽ थोःक्‍लो॥ सिङ्‌बुङ्‌माङ्‌ग सिङ्‌सेॽलाम्‍मे कुसिङ् निःत्ते़त्‍लो॥

३४ असेःक्‍पासे, कुनिङ्‌वाॽ के़जिःप्‍पा के़जोगिॽ, हे़क्‍केःल्‍ले़ आक्‍खेलॽरिक् नुबा पान् पाःप्‍मा के़सुक्‍तिबे? थेआङ्‌भे़ल्‍ले़ निङ्‌वाॽबो के़याक्‍पा पाःन्‍हाॽए मुराःल्‍ले़ पाःत्‍तुॽरो॥

३५ नुबा मनाःल्‍ले़ कुनिङ्‌वाॽबो के़याक्‍पा नुबा पाःन्‍हाॽलाम्‍मे पाःत्‍तुॽरो, हे़क्‍क्‍याङ् कुनिङ्‌वाॽ के़जिःप्‍पा मनाःल्‍ले़ कुनिङ्‌वाॽबो के़याक्‍पा ताप्‍फे़ःम्‍बा पाःन्‍हाॽलाम्‍मे पाःत्‍तुॽरो॥

३६ इङ्‌गाॽ मे़त्‍निङ्, खासे़न् ये़न्‍नो मनाहाॽरे़ मे़बाःत्तुबा के़रे़क् हने़बा पाःन्‍सुत्‍लाहाॽरे़न् चिदङ् पिमा पोङ्‌लो॥

३७ थेआङ्‌भे़ल्‍ले़ खिनिॽ के़बाःत्तुम्‍बा पान् सुत्‍लाहाॽरे़ए खिनिॽ साम्‌योबा इग्र लायोबा के़बोःक्‍खिॽरो॥”

ये़सुन् निङ्‌वाॽ के़माबा मिक्‍सेन् मे़नाःक्‍तुॽ

(मर्कु ८:११-१२, लुका ११:२९-३२)

३८ हे़क्‍क्‍याङ् कुभा साम्‌योथिम्‍साम्‍बाहाॽ नु फरिसिहाॽ मे़दङ्‌सिङ् हे़क्‍क्‍याङ् ये़सुरो मे़द्‌ये़आङ् मे़मे़त्तु, “सिक्‍साम्‍बे, खे़ने़ॽ के़जोगुबा निङ्‌वाॽ के़माबा मिक्‍सेःन्‍धिक् आनिगे ओमे़प्‍मा निङ्‌वाॽ चोगुम्‍बे़आङ् वाॽरो॥”

३९ ये़सुरे़ खे़ङ्‌हाॽ नोगप् पिरुसि, “कन् ये़म्‍मोबा कुॽइगे़भे़ॽबा नु लायोबा मनाहाॽरे़ निङ्‌वाॽ के़माबा मिक्‍सेःन्‍हाॽ ओमे़प्‍मा मे़गोःत्तुॽ, कर खे़ङ्‌हाॽरे़ग माङ्‌निङ्‌वाॽपान् के़बाःप्‍पा योनारे़ कुमिक्‍सेःन्‍नाङ्‌धो वेॽ मिक्‍सेन् थेआङ् ओमे़प्‍मा मे़ङ्‌घोसुन्‍लो॥

४० थेआङ्‌भे़ल्‍ले़ योनाःङ्‌ग यम्‍बा ङाःल्‍ले़ लरुआङ् कुसाप्‍पोःक्‍पो से़न्‍दिक् ले़न्‍दिक् सुम्‌ये़न् थारिक् यागे़॥ हे़क्‍केलॽरिक्‍के इङ्‌गाॽ मे़न्‍छाम्‍साःन्‍नाङ् इक्‍सादिङ् खाम्‍बेःक्‍मा सिगाङ् सुम्‍से़न् नु सुम्‌ये़न् थारिक् याःक्‍कारो॥

४१ निनबेb ये़क्‌यक्‍स्‍मा मनाहाॽ कोये़म्‍बा मनाहाॽनु खासे़न् ये़न्‍नो मे़ये़प्‍पाङ् कङ्‌हाॽ आप्‍तिक् मे़गुःत्तुसिॽरो॥ थेआङ्‌भे़ल्‍ले़ योनारे़ पाःत्तुबा पाःन्‍नो खे़ङ्‌हाॽरे़ नसान् मे़जोगुआङ् खुनिॽ लायोलाम् मे़हिन्‍दे़रो, कर कप्‍मोग योनान्‍नुःल्‍ले़आङ् यम्‍बाधिक् वाॽसाङ् खिनिॽ लायोलाम् के़न्‍हिन्‍दिन्‍लो॥

४२ लाङ्‌गे़त् पिसाङ्‌बा सिवा लाजेॽस्‍मा हाङ्‌मान् खासे़न् ये़न्‍नो ये़म्‍सिङ्‌ङाङ् कन् ये़म्‍बा मनाहाॽरे़ खुनिॽ तक्‍ले़ङ्‌वाओ पोःक्‍काङ् पाःन्‍धिक्‍तुसिॽरो॥ थेआङ्‌भे़ल्‍ले़ खुने़ॽ सोलोमन हाङ्‌ङिल्‍ले़न् सिक्‍कुम्‍दिङ् निङ्‌वान् खे़म्‍से़ साॽरिक् माःङ्‌घाबा लाजेॽलाम् त्‍ये़आङ् वये़रो॥ कप्‍मो सोलोमन हाङ्‌ङिन्‍नुःल्‍ले़ यम्‍बान् वाॽसाङ् के़न्‍घे़प्‍सुम्‍मिन्‍लो॥”

फे़न्‍साम्‍मिन् याम्‍मो नुःङ् ताः

(लुका ११:२४-२६)

४३ “फे़न्‍साम्‍मिन् मनाओलाम् लःन् पेःक्‍किल्‍ले़ नाःम्‍सिङ् ते़न् कोःत्‍छे़ से़ङ्‌से़ङ्‌बा ते़न् हे़ङ्‌घाःत्ति पेःक्‍लो, कर खे़ल्‍ले़ आत्‍तान्‍नाङ् मे़घोसुन्‍नाङ्

४४ अक्‍खे मे़त्‍छिङ्‌लो, ‘इङ्‌गाॽ ले़रुङ्‌बा मनाःल्‍लोए नुःङ्‌ङा पेःक्‍कारो॥’ हे़क्‍क्‍याङ् खे़न् खे़प्‍मो नुःङ् ताःल्‍ले़ तगि यागे़बा ते़न्‍निन् कुघाले़म्, मे़दुगुबा नु नुबा मे़जोगुबा निसुॽ॥

४५ हे़क्‍क्‍याङ् खे़न् पेःक्‍काङ् आप्‍फेक्‍नुःल्‍ले़आङ् साॽरिक् कुॽइ के़भे़ॽबा वेॽ नुसि फे़न्‍साम्‍हाॽ तारुसिआङ् खे़ङ्‌हाॽ सिगाङ् मे़लाःत्ताङ् मे़युङ्‌सिङ्‌लो॥ खे़न् मनाःल्‍ले़ कुयाक्‍नाम्‍मिन् तगिबानुःल्‍ले़आङ् ताप्‍फे़ःम्‍बा पोङ्‌लो॥ कन् ये़म्‍मोबा कुॽइ के़भे़ॽबा मनाहाॽरे़ खुनिॽ याक्‍नाम्‍मिन्‍नाङ् बा हे़क्‍तङ्‌बाए पोङ्‌लो॥”

ये़सुरे़ कुम्‍मा नु कुन्‍साॽसि

(मर्कु ३:३१-३५, लुका ८:१९-२१)

४६ ये़सुन् मनाहाॽनु पारे़र यागे़ल्‍ले़ कुम्‍मा नु कुन्‍साॽसि खुने़ॽनु ताॽजे़ङ्‌मा निङ्‌वाॽ मे़जोगुआङ् लाःक्‍कात् मे़ये़बे़रो॥

४७ मनाधिक् पेआङ् खुने़ॽ मे़त्तु, “आदाङ्‌बे, के़म्‍मा नु के़न्‍साॽसि खे़ने़ॽनु ताॽजे़ङ्‌मा फाॽआङ् लाःक्‍कात् के़म्‍हाङ्‌ल मे़ये़प्‍लो॥”

४८ ये़सुरे़ खे़न् नोगप् पिरु, “आम्‍मा नु आन्‍साॽसि हाःत्‍छिबे?”

४९ कुहुॽसाम्‍बाहाॽ सोःक्‍तुसिर खे़न् मनान् मे़त्तु, “ओमे़त्ते़से़ॽ, कप्‍मो आम्‍मा नु आन्‍साॽसि मे़युङ्‌लो॥

५० थेआङ्‌भे़ल्‍ले़ आत्‍तिन्‍हाॽरे़ साङ्‌ग्राम्‍पेदाङ्‌बा आम्‍बारे़ कुनिङ्‌वाॽ हे़क्‍के मे़जोगुॽ, खे़ङ्‌हाॽए आम्‍मा नु आन्‍साॽसिरो॥”

a 

१२:१ नाःम्‍सिङ्‌मा ये़न् फाॽइन् ग्रिक पाःन्‍दाङ्‌ङो “सब्‍बाथ” मे़मे़त्तु॥ खे़न् ये़न्‍नो यहुदिहाॽ मे़नाःम्‍सिङ्, हे़क्‍क्‍याङ् खे़न् ये़न्‍नो खे़ङ्‌हाॽरे़ थेआङ् याःम्‍बक् चोःक्‍मा मे़न्‍नुॽमना साम्‌योथिम् मे़गत्तुॽ॥

b 

१२:४१ निनबेःन् असिरिया लाजेॽले़न् हाङ्‌पाङ्‌भेॽ ने़स्‍से़, हे़क्‍क्‍याङ् खे़प्‍मो के़युङ्‌बा मनाहाॽ कुइगे़भे़ःबा नु इस्राइलिहाॽरे़ खुनिॽ निङ्‌मि मे़वये़रो॥ निङ्‌वाॽफुमाङ्‌ङिल्‍ले़ योनान् खे़ङ्‌हाॽ मे़हिङ्‌ल फाॽआङ् इङ्‌भोःसे़ पाङ्‌घुआङ् वये़रो॥

याॽरिःम्‍बा के़हेॽबाल्‍ले़न् खे़दाॽ

(मर्कु ४:१-९, लुका ८:४-८)

१३

बा खे़न् ये़न्‍नो ये़सुन् हिम्‍मोलाम् पेआङ् गालिल वरक्‍किल्‍ले़ कुयाओ युङ्‌सिङ्‌लो॥

२ खे़प्‍मो यरिक् मनाहाॽ मे़जुप्‍से़, हे़क्‍केःल्‍ले़ खुने़ॽ खःङ्‌बेओ लासे़आङ् युङ्‌सिङ्, कर मनाहाॽ लाःक्‍कात् वरक्‍किल्‍ले़ कुयाओ मे़ये़बे़॥

३ हे़क्‍क्‍याङ् ये़सुरे़ अक्‍खेलॽरिक् यरिक् पाःन्‍हाॽ खे़दाॽओ मे़त्तुसि,

“लत्‍छा याःन्‍के़मःबाधिक् याॽरिःम्‍बा ले़प्‍से़ पेरो॥

४ खे़ल्‍ले़ याॽरिःम्‍बे़न् ले़प्‍तुल्‍ले़ कुभा याॽरिःम्‍बे़न् लाम्‍मो मक्‍थ्‍ये़, हे़क्‍क्‍याङ् पुहाॽ मे़द्‌ये़आङ् मे़जमे़देसुरो॥

५-६ हे़क्‍क्‍याङ् कुभा याॽरिःम्‍बे़न् लुङ्‌घे़रे़क्‍को चुक्‍ते़रो॥ खे़ङ्‌हाॽ लिङ्‌माग लिङे़, कर यरिक् खाम् मे़ने़स्‍से़न्‍नाङ् कुसाःप्‍पिन् खाम् सिगाङ्‌धारिक् मे़लासे़न्‍बाल्‍ले़ चोगुल्‍ले़ कुदाःन्‍दिक्‍मा नाम् से़रे़ल्‍ले़ नाम्‍मिल्‍ले़ से़ःक्‍तुआङ् के़रे़क् हेरे़बेरो॥

७ कुभा याॽरिःम्‍बाङ्‌ग तिङ्‌ग्रेक्‍पाल्‍ले़ कुसेॽ के़ने़बा ते़न्‍नो चुक्‍ते़आङ् सोसोरिक् लिङे़ल्‍ले़ तिङ्‌ग्रेक्‍पाल्‍ले़ खे़न् सुःप्‍तु से़रुरो॥

८ कुभा याॽरिःम्‍बे़ङ्‌ग नुबा खाम्‍मो चुक्‍ते़रो॥ खे़ङ्‌हाॽओ किप्‍थिक्‍ले़ङ् (१००), तुक्‍पोङ् ले़ङ् (६०) नु सुम्‍बोङ् ले़ङ् (३०) थारिक् कुजाॽ पत्‍छे़रो॥

९ खे़म्‍मा ने़क्‍खोॽ के़गप्‍पाहाॽरे़ कन् पाःन्‍निन् नुरिक् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!”

ये़सुरे़ खे़दाॽओ हुॽमा कुनिङ्‌वाॽसोक्

(मर्कु ४:१०-१२, लुका ८:९-१०)

१० हे़क्‍क्‍याङ् कुहुॽसाम्‍बाहाॽ मे़द्‌ये़आङ् ये़सुन् सेःन्‍मे़दोसु, “आदाङ्‌बे, थेआङ् कन्‍हाॽनु खे़दाॽओरक् के़बाःप्‍पाबे?”

११ ये़सुरे़ खे़ङ्‌हाॽ नोगप् पिरुसि, “थेआङ्‌भे़ल्‍ले़ साङ्‌ग्राम्‍पेदाङ्‌बा हाङ्‌जुम्‍मिल्‍ले़न् सिगाङ्‌बा पाःन्‍हाॽ खिनिॽरक् कुसिङ् निःप्‍मा के़घोसुम्‍माङ् के़वयिॽरो, कर खे़ङ्‌हाॽरे़ग मे़ङ्‌घोए मे़वाॽरो॥

१२ यरिक् के़गप्‍पाल्‍ले़ आल्‍लसाङ् यरिक् खोसुॽ, हे़क्‍क्‍याङ् खे़ल्‍ले़न् यरिक् पोङ्‌लो॥ कर हाःत्‍ले़ मे़गत्तुन्, खे़ल्‍ले़ कत्तुबान्‍नाङ् मे़नाप्‍तुॽरो॥

१३ खे़ल्‍ले़ चोगुल्‍ले़ इङ्‌गाॽ खे़ङ्‌हाॽनु खे़दाॽओ पाःत्तारो, थेआङ्‌भे़ल्‍ले़ खे़ङ्‌हाॽरे़ ओमे़मे़त्तुसाङ् मे़न्‍निसुन्‍लो, मे़घे़प्‍सुसाङ् कुसिङ् मे़न्‍निःत्तुन्‍लो॥

१४ माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् पाःत्तुबान् कन् मनाहाॽओ के़रे़बारो–

“‘खिनिॽ के़घे़प्‍सुम्‍साङ् कुसिङ् के़न्‍निःत्तुम्‍मिन्,

ओगे़मे़त्तुम्‍साङ् के़न्‍निसुम्‍मिन्‍लो॥

१५ थेआङ्‌भे़ल्‍ले़ कन् मनाहाॽरे़ खुनिॽ खासिङ्‌ङिन् के़धुङ्‌बा पोःक्‍खे़आङ् वाॽ॥

खे़ङ्‌हाॽरे़ खुनिॽ ने़क्‍खोॽबान् थाक्‍ते़आङ् वाॽ, हे़क्‍क्‍याङ् खुनिॽ मिक्‍किन् इम् मे़मे़त्तुआङ् वाॽ॥ मे़ःन्‍ने़ फाॽग्र खे़ङ्‌हाॽरे़ खुनिॽ ने़क्‍खोॽबाल्‍ले़ मे़घे़प्‍सुबा नु मिक्‍किल्‍ले़ मे़निसुबामे़न्, हे़क्‍क्‍याङ् खुनिॽ सिक्‍लुङ्‌माओ कुसिङ् मे़निःत्तुआङ् इङ्‌गाॽ ले़प्‍माङ् मे़नुःक्‍खे़बामे़न्, हे़क्‍क्‍याङ् इङ्‌गाॽ खे़ङ्‌हाॽ वेःन्‍दुङ्‌सिङ्‌मे़न् फाॽआङ् निङ्‌वाॽफुमाङ्‌ङिल्‍ले़ पाःत्तुरो॥’

१६ “कर खिनिॽग मुॽइसाबानिङ्‌लो, थेआङ्‌भे़ल्‍ले़ खिनिॽ मिक्‍किल्‍ले़ निसुॽ, हे़क्‍क्‍याङ् ने़क्‍खोॽबाल्‍ले़ खे़प्‍सुॽरो॥

१७ इङ्‌गाॽ से़क्‍खाए मे़त्‍निङ्, यरिक् माङ्‌निङ्‌वाॽपान् के़बाःप्‍पाहाॽ नु साम्‌योबा मनाहाॽरे़ खिनिॽ के़निसुम्‍बा के़घे़प्‍सुम्‍बा पाःन्‍हाॽ निमा नु खे़म्‍मा साॽरिक् निङ्‌वाॽ मे़जोगुआङ् वये़, कर निःमा नु खे़म्‍मा मे़ङ्‌घोसुन्‍लो॥”

ये़सुरे़ याॽरिःम्‍बा के़ले़प्‍पाल्‍ले़न् खे़दाॽइन् पोधक्‍तुसिॽ

(मर्कु ४:१३-२०, लुका ८:११-१५)

१८ “आल्‍ल याॽरिःम्‍बा के़ले़प्‍पाल्‍ले़न् खे़दाॽइल्‍ले़ कुबेन् खे़प्‍से़म्‍मे़ॽओ

१९ आत्‍तिल्‍ले़ निङ्‌वाॽफु हाङ्‌जुम्‍बा पाःन्‍निन् खे़प्‍सुआङ् कुसिङ् मे़निःत्तुन्, खे़न् मनाःङ्‌ग लाम्‍मो के़जुक्‍पा याॽरिःम्‍बा कुइसिःक् चोक्॥ माफे़न्‍साम्‍मिन् ताआङ् खे़ल्‍ले़ कुनिङ्‌वाॽओ के़याक्‍पा पाःन्‍जाक्‍किन् लःत्तु तेॽरुरो॥

२० लुङ्‌घे़रे़क्‍को के़जुक्‍पा याॽरिःम्‍बे़ङ्‌ग पाःन्‍जाक्‍किन् के़सःप्‍पार के़दाःक्‍पा मना कुइसिःक् चोक्,

२१ कर ताङ्‌बा कुस्‍साःप् के़बप्‍पा कुबुङ्‌मान् हे़क्‍के खे़ल्‍ले़ सप्‍फारक् थरुरो॥ हे़क्‍क्‍याङ् पाःन्‍जाक्‍किन् नसान् चोगुबाल्‍ले़ के़साक्‍पा पान् नु तुक्‍खेन् तानुमे़ःन्‍ने हाराए नसाःन्‍निन् ले़रुदेसुॽरो॥

२२ तिङ्‌ग्रेक्‍पाल्‍ले़ कुसेॽ के़ने़बादे़न्‍नो के़जुक्‍पा याॽरिःम्‍बे़ङ्‌ग पाःन्‍जाक् के़घे़म्‍बा मना कुइसिःक् चोक्, कर खे़ल्‍ले़ कन् हिङ्‌मन्‍नोबा थेःन् चामा थुङ्‌मा नु याङ्‌साकुन्‍धेसाबा आक्‍खेआङ् पोङ्‌मा के़लॽबा निङ्‌वाॽइल्‍ले़ पाःन्‍जाक्‍किन् सुःप्‍तुदेसुॽ, हे़क्‍क्‍याङ् खे़ल्‍ले़ कुजाॽ मे़भत्‍छुन्‍लो॥

२३ हे़क्‍क्‍याङ् नुबा खाम्‍मो के़जुक्‍पा याॽरिःम्‍बे़ङ्‌ग पाःन्‍जाक्‍किन् के़घे़म्‍बाआङ् कुसिङ् के़निःप्‍पा मना कुइसिःक् चोक्‍लो, हे़क्‍क्‍याङ् खे़ल्‍ले़ किप्‍थिक्, तुक्‍पोङ् नु सुम्‍बोङ् ले़ङ् थारिक् कुजाॽ फत्‍छुरो॥”

मासि नु माले़ःन्‍दोरे़न् खे़दाॽ

२४ ये़सुरे़ वेॽस्‍मा खे़दाॽइन् खे़ङ्‌हाॽ मे़त्तुसि, “साङ्‌ग्राम्‍पेदाङ्‌बा हाङ्‌जुम्‍मिङ्‌ग अक्‍तङ्‌बा चोक्‍लो–– लत्‍छा मनाधिक्‍ले़ प्‍याङ्‌सिगे़न् इक्‍ताप्‍पो नुबा याॽरिःम्‍बान् ले़प्‍तु,

२५ कर से़न्‍दिक् के़रे़क् मे़इप्‍से़आङ् मे़ने़स्‍से़ल्‍ले़ कुनिङ्‌मिन् त्‍ये़आङ् खे़न् मासि ले़प्‍मनाबाओ माले़ःन्‍दो याॽरिःम्‍बान् ले़प्‍तुधआङ् पेरो॥

२६ हे़क्‍क्‍याङ् मासिन् कुजाॽ थोःक्‍मा हेःक्‍ते़ल्‍ले़ माले़ःन्‍दोहाॽआङ् निःधाबे़रो॥

२७ हे़क्‍क्‍याङ् सेवारोबाहाॽ लाजेॽ दाङ्‌बाल्‍लो मे़द्‌ये़आङ् सेःन्‍मे़दोसु, ‘आदाङ्‌बे, खे़ने़ॽग प्‍याङ्‌सिगे़न् इक्‍ताप्‍पो मासि याॽरिःम्‍बारक् के़ले़प्‍तुआङ् ने़स्‍से़ मे़ःम्‍बि, कर आक्‍खेआङ् माले़ःन्‍दोःन्‍नाङ् लिङे़बे?’

२८ “खुने़ॽ नोगप् पिरुसि, ‘खे़ङ्‌ग निङ्‌मिःल्‍ले़ हे़क्‍के चोगुबारो॥’

“सेवारोबाहाॽरे़ खुने़ॽ याम्‍मो सेःन्‍मे़दोसु, ‘खे़न् माले़ःन्‍दोहाॽ आःक्‍खुम्‍देसुम्‍बे़ लॽरिक् निङ्‌वाॽ के़इःत्तुबि?’

२९ “लाजेॽ दाङ्‌बाल्‍ले़ मे़त्तुसि, ‘हे़क्‍के मे़जोगे़म्‍मिन्‍ने़ॽओ, माले़ःन्‍दोःन् के़आःक्‍खुम्‍मिल्‍ले़ मासिःन्‍नाङ् के़आःक्‍खुम् के़से़रुम्‍लो॥

३० चासुम्‍मा ये़म् थारिक् ने़प्‍माङ् सोसोरिक् पोसिर॥ हे़क्‍क्‍याङ् खे़न् ये़म्‍मो चागे़सुम्‍बाहाॽ के़रे़क्‍नु तगि माले़ःन्‍दोहाॽ आःक्‍खे़म्‍मे़ॽआङ् इभुत्ते़म्‍मे़ॽ हे़क्‍क्‍याङ् मिओ लाप्‍फुःसे़म्‍मे़ॽ हे़क्‍क्‍याङ् मासिन् सुप्‍से़म्‍मे़ॽआङ् चायाङ्‌माओ याःक्‍ते़म्‍मे़ॽ फाॽआङ् इङ्‌जाङ् पिरुङ्‌सिङ्‌लो॥’”

यःङ्‌गेॽ याॽरिःम्‍बारे़न् खे़दाॽ

(मर्कु ४:३०-३४, लुका १३:१८-२१)

३१ हे़क्‍क्‍याङ् ये़सुरे़ याम्‍मो वेॽ खे़दाॽधिक् मे़त्तुसि, “साङ्‌ग्राम्‍पेदाङ्‌बा हाङ्‌जुम्‍मिङ्‌ग यःङ्‌गेॽ याॽरिःम्‍बान् कुइसिःक् चोक्‍लो॥ मनाधिक्‍ले़ खे़न् यःङ्‌गेॽ याॽरिःम्‍बान् तेॽरुआङ् इक्‍ताप्‍पो ले़प्‍तु॥

३२ के़रे़क् याॽरिःम्‍बाओ के़रे़क्‍नुःल्‍ले़ चुक्‍सा चोःक्‍साङ् खे़न् पोःआङ् प्‍याङ्‌सिगे़न् इक्‍ताप्‍पोबा वेॽ नुधिसाक्‍चिॽनुःल्‍ले़ यम्‍बा कुबुङ् पोङ्‌लो॥ हे़क्‍क्‍याङ् पुसाहाॽ मे़दाआङ् कुबोराक्‍को हाप् मे़जोगुरो॥”

खरे़ःङ् के़भङ्‌बा सिदाॽइल्‍ले़न् खे़दाॽ

(लुका १३:२०-२१)

३३ ये़सुरे़ आल्‍लसाङ् वेॽस्‍मा खे़दाॽइन् खे़ङ्‌हाॽ मे़त्तुसि, “साङ्‌ग्राम्‍पेदाङ्‌बा हाङ्‌जुम्‍मिङ्‌ग फे़ॽरुम्‍मो याक्‍मनाबा खरे़ःङ् के़भङ्‌बा सिदाॽइन् हे़क्‍तङ्‌बा चोक्‍लो॥ थिक् मे़न्‍छुमाॽइल्‍ले़ खप्‍प्‍याओ यरिक् फे़ॽरुम्‍मो मिसाक् सिदाॽइन् याक्‍तु, हे़क्‍क्‍याङ् सॽरु युक्‍खुआङ् मे़न्‌युप्‍पे थारिक् सुःप्‍तु युक्‍खुरो॥”

३४ कन् के़रे़क् पाःन्‍हाॽ ये़सुरे़ मनाहाॽ खे़दाॽओ मे़त्तुसिरो, से़क्‍खाःल्‍ले़ खुने़ॽ पारे़ल्‍ले़ खे़दाॽओरक् पारे़॥

३५ हे़क्‍केःल्‍ले़ निङ्‌वाॽफुमाङ्‌ङिल्‍ले़ कुबाःन्‍निन् माङ्‌निङ्‌वाॽपान् के़बाःप्‍पाल्‍ले़ अक्‍खेलॽरिक् पाःत्तुबान् के़रे़बारो–

“इङ्‌गाॽ खे़दाॽओरक् पाःत्तारो,

हे़क्‍क्‍याङ् इक्‍सादिङ् खाम्‍बेःक्‍माल्‍ले़न् नावागे़न् चइःत् ने़स्‍से़आङ्‌धोबा सिबिॽ पाःन्‍हाॽ पाःत्तुङ्‌लो॥”

मासि नु माले़ःन्‍दो खे़दाॽइल्‍ले़ कुबे

३६ हे़क्‍क्‍याङ् खे़न् मनाहाॽ ले़रुधसिआङ् ये़सुन् हिम्‍मो पे॥ कुहुॽसाम्‍बाहाॽ खुने़ॽओ मे़द्‌ये़आङ् “प्‍याङ्‌सिओबा माले़ःन्‍दोरे़न् खे़दाॽइल्‍ले़ कुबेन् पोआधक्‍ते़ॽ” फाॽआङ् मे़मे़त्तु॥

३७ ये़सुरे़ नोगप् पिरुसि, “प्‍याङ्‌सिगे़न् इक्‍ताप्‍पो नुबा याॽरिःम्‍बा के़ले़प्‍पाङ्‌ग इङ्‌गाॽ मे़न्‍छाम्‍साःआरो॥

३८ प्‍याङ्‌सिगे़न् इःक्‍ताप्‍पिङ्‌ग इक्‍सादिङ् खाम्‍बेःक्‍मान्‍लो, हे़क्‍क्‍याङ् खे़न् नुबा याॽरिःम्‍बाहाॽग निङ्‌वाॽफु हाङ्‌जुम्‍बा मनासिरो॥ माले़ःन्‍दोहाॽग माफे़न्‍साम्‍मिल्‍ले़ कुमनासिरो,

३९ हे़क्‍क्‍याङ् माले़ःन्‍दो याॽरिःम्‍बा के़ले़प्‍पा निङ्‌मिःङ्‌ग माफे़न्‍साम्‍मिन्‍लो॥ चासुम्‍मा ये़म्‍मिङ्‌ग कन् इक्‍सादिङ् खाम्‍बेःक्‍माल्‍ले़ कुनुप्‍मान्‍लो, हे़क्‍क्‍याङ् चागे़सुम्‍बाहाॽग माङ्‌लाइङ्‌बासिरो॥”

४० “हे़क्‍क्‍याङ् खे़न् माले़ःन्‍दोहाॽ मे़सुप्‍सुआङ् मिओ लाप्‍मे़भुसुबा कुइसिःक्‍के इक्‍सादिङ् खाम्‍बेःक्‍माल्‍ले़ कुनुप्‍मान् पोङ्‌लो॥

४१ इङ्‌गाॽ मे़न्‍छाम्‍साःल्‍ले़ आमाङ्‌लाइङ्‌बाहाॽ पाङ्‌घुङ्‌सिङ् हे़क्‍क्‍याङ् के़रे़क् लायो चोःक्‍मा के़बाङ्‌बाहाॽ नु फे़न् याःम्‍बक् के़जोःक्‍पाहाॽ आहाङ्‌जुम्‍मोलाम् मे़सुप्‍सुसिॽआङ्

४२ यम्‍बा मिहाप्‍पो लाप्‍मे़भुसुसिॽरो॥ खे़प्‍मो आत्तात्तान्‍ने तुक्‍खेःल्‍ले़ हाःप्‍मान् नु हाबोॽ ये़ःङ्‌मान् पोङ्‌लो॥

४३ हे़क्‍क्‍याङ् साम्‌योबाहाॽ खुनिॽ निङ्‌वाॽफुपाःल्‍ले़ कुहाङ्‌जुम्‍मो नाम् कुइसिःक् मे़ले़क्‍लो॥ नुःरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ॥”

याङ्‌भुरे़न् खे़दाॽ

४४ याम्‍मो “साङ्‌ग्राम्‍पेदाङ्‌बा हाङ्‌जुम्‍मिङ्‌ग प्‍याङ्‌सिगे़न् इक्‍ताप्‍पो चिङ्‌मनाबा यरिक् याङ्‌भुःन् कुइसिःक् चोक्‍लो॥ मनाधिक्‍ले़ खे़न् याङ्‌भुःन् खोसुआङ् याम्‍मो चिक्‍खुरो, हे़क्‍क्‍याङ् खे़न् सःत्‍ल पेःक्‍काङ् खुने़ॽ कत्तुबा के़रे़क् चिगक्‌वाहाॽ सङ्‌घुआङ् खे़न् प्‍याङ्‌सिगे़न् इक्‍ताप्‍पिन् इङुरो॥”

इमे़ल्‍लुङ्‌बा ते़क्‍सेःक्‍किल्‍ले़न् खे़दाॽ

४५ “याम्‍मो साङ्‌ग्राम्‍पेदाङ्‌बा हाङ्‌जुम्‍मिङ्‌ग अक्‍तङ्‌बा चोक्– लत्‍छा नुब् नुबा ते़क्‍सेःक् के़गोःप्‍पा ले़ङ्‌हङ्‌बाल्‍ले़

४६ साॽरिक् इमे़ल्‍लुङ्‌बा ते़क्‍सेःक्‍किन् खोसु, हे़क्‍क्‍याङ् पेआङ् खे़ल्‍ले़ कत्तुबा के़रे़क् कुजिगक्‌वाहाॽ सङ्‌घुआङ् खे़न् ते़क्‍सेःक्‍किन् इङुरो॥”

योःङ्‌ङिल्‍ले़न् खे़दाॽ

४७ “याम्‍मो, साङ्‌ग्राम्‍पेदाङ्‌बा हाङ्‌जुम्‍मिन् यम्‍बा योःङ् कुइसिःक् चोक्‍लो॥ खे़न् योःङ्‌ङिन् वरक्‍को मे़ले़प्‍तुल्‍ले़ खे़प्‍मो के़रे़क् परिक्‍ले़न् ङाहाॽ मे़धारो॥

४८ हे़क्‍क्‍याङ् खे़न् योःङ्‌ङो कुले़म् ङाहाॽ मे़धाआङ् योःङ् के़ले़प्‍पाहाॽरे़ लाःक्‍कात् मे़उःक्‍खु मे़लःत्तु, हे़क्‍क्‍याङ् मे़युङ्‌सिङ्‌ङाङ् नुबा ङाहाॽ ङा याङ्‌माओ मे़याक्‍तुसि, कर ताप्‍फे़ःम्‍बा ङाहाॽ याम्‍मो च्‍वाःत्तो लाप्‍मे़भुसुसिरो॥

४९ इक्‍सादिङ् खाम्‍बेःक्‍माल्‍ले़ कुनुप्‍मोआङ् बा हे़क्‍केए पोङ्‌लो॥ माङ्‌लाइङ्‌बाहाॽ मे़दाआङ् साम्‌योबाहाॽओलाम् फोत्‍याबा मनाहाॽ वेॽ मे़से़न्‍दुसिॽआङ्

५० खे़ङ्‌हाॽ यम्‍बा मिहाप्‍पो लाप्‍मे़भुसुसिॽरो॥ खे़प्‍मो आत्तात्तान्‍ने तुक्‍खेःल्‍ले़ हाःप्‍मान् नु हाबोॽ ये़ःङ्‌मान् पोङ्‌लो॥”

५१ ये़सुरे़ खे़ङ्‌हाॽ सेःन्‍दोसुसि, “कन् पाःन्‍हाॽ कुसिङ् के़निःत्तुम्‍बि?”

खे़ङ्‌हाॽरे़ नोगप् मे़बिरु, “आनिगे कुसिङ् निःत्तुम्‍बे़रो!”

५२ खुने़ॽ मे़त्तुसि, “साङ्‌ग्राम्‍पेदाङ्‌बा हाङ्‌जुम्‍मो हुॽसाम्‍बा के़बोङ्‌बा के़रे़क् साम्‌योथिम्‍साम्‍बाहाॽग हिम्‍दाङ्‌बा कुइसिःक् मे़जोःक्‍लो॥ खे़ङ्‌हाॽरे़ खुनिॽ सन्‍दोःक्‍लाम् कुसङ् नु के़यःप्‍पा के़ये़क्‍पा इमे़ल्‍लुङ्‌बा चिगक्‌वाहाॽ मे़लःत्तुसिॽरो॥”

नासरतओ ये़सुन् मे़नाॽरु

(मर्कु ६:१-६, लुका ४:१६-३०)

५३ ये़सुरे़ कन् खे़दाॽहाॽ पाःत्तु सुरुआङ् खे़प्‍मोलाम् पेआङ्

५४ आबाङे कुबाङ्‌भेॽओ त्‍ये़रो॥ खे़प्‍मोबा यहुदि चुम्‍लुङ्‌हिम्‍मो मनाहाॽ हुॽमा हेःक्‍तुसिल्‍ले़ मनाहाॽरे़ कुनिसाम्‍मिन् मे़घे़प्‍सुआङ् खुनिॽ निङ्‌वाॽ मये़र अक्‍खे मे़बाःत्तु, “कन् मनाःल्‍ले़ अक्‍तङ्‌बा सिक्‍कुम् निङ्‌वाॽ नु निङ्‌वाॽ के़माबा याःम्‍बक् चोःक्‍मा मुक्‍साम् आत्‍तोलाम् खोसुबे?

५५ मे़ःम्‍बे़, कङ्‌ग सिङ् के़गाम्‍बाल्‍ले़ कुस्‍सान् मे़ःम्‍बि? कल्‍ले़ कुम्‍मारे़ कुमिङ् मरियम हे़क्‍क्‍याङ् कुन्‍साॽसिग याकुब, युसुफ, सिमोन नु यहुदासि मे़ःन्‍छिबि?

५६ खे़ल्‍ले़ कुन्‍साॽ मे़न्‍छुमाहाॽ आनिॽनुएसे़ मे़वाॽबा॥ हे़क्‍केःल्‍ले़ कन् मनाःल्‍ले़ आत्‍तोलाम् कन् पाःन्‍हाॽ खोसुबे?”

५७ हे़क्‍के मे़बाःत्तुर खे़ङ्‌हाॽरे़ खुने़ॽ नामे़न्‍छाॽरुन्‍लो॥

कर ये़सुरे़ खे़ङ्‌हाॽ मे़त्तुसि, “माङ्‌निङ्‌वाॽपान् के़बाःप्‍पे़ङ्‌ग के़रे़क् ते़न्‍नो मिङ्‌सो इङ्‌धाङ् मे़बिरु, कर आप्‍फेक् कुहिम्‍मो नु कुबाङ्‌भेॽओरक् इङ्‌धाङ् मे़म्‍बिरुन्‍लो॥”

५८ हे़क्‍केःल्‍ले़ खे़ङ्‌हाॽरे़ खुनिॽ नसान् होःप्‍ते़बाल्‍ले़ चोगुल्‍ले़ खे़प्‍मो यरिक् निङ्‌वाॽ के़माबा याःम्‍बक् मे़जोगुन्‍लो॥

बप्‍तिस्‍मा के़बिबा युहुन्‍नान् सिःॽ

(मर्कु ६:१४-२९, लुका ९:७-९)

१४

खे़न् ये़म्‍मो गालिल थुम्‍मोबा सुहाङ्‌गे़म्‍बा हे़रोद एन्‍तिपासरे़ ये़सुरे़ चोगुबा याःम्‍बक्‍किल्‍ले़ कुयाःम्‍बेओ खे़प्‍सु,

२ हे़क्‍क्‍याङ् कुसेवारोबाहाॽ अक्‍खे मे़त्तुसि, “कङ्‌ग से़क्‍खासाङ् से़प्‍पाङ्‌घुङ्‌सिङ्‌बा बप्‍तिस्‍मा के़बिबा युहुन्‍नाःन्‍नेरो, खुने़ॽ याम्‍मो हिङे़बाल्‍ले़ चोगुल्‍ले़ मुक्‍साम्‍लाम्‍बा निङ्‌वाॽ के़माबा याःम्‍बक् चोगुर वाॽरो॥”

३-४ आल्‍ल उन्‍छोःन्‍छा हे़रोदरे़ आबाङे कुन्‍साॽ फिलिपरे़ कुमेत् हे़रोदियासे़न् मेःत् कत्तुआङ् वये़॥ हे़क्‍केःल्‍ले़ युहुन्‍नारे़ खुने़ॽ ए़त्‍ले़ङ् “खे़न् आबाङे के़न्‍साॽरे़ कुमेःत्तिन् खे़ने़ॽ मेःत् कप्‍मा मे़नुॽने़न्” मे़त्तुआङ् वये़रो॥ खे़ल्‍ले़ चोगुल्‍ले़ हे़रोदरे़ युहुन्‍नान् पुङ्‌लाहिम्‍मो साक्‍तुआङ् वये़॥

५ हे़रोदरे़ युहुन्‍नान् से़प्‍मा निङ्‌वाॽ चोगु कर मनाहाॽनु किसे़आङ् वये़ थेआङ्‌भे़ल्‍ले़ मनाहाॽरे़ग युहुन्‍नान् माङ्‌निङ्‌वाॽपान् के़बाःप्‍पा फाॽआङ् नसान् मे़जोगुआङ् वये़रो॥

६ कर हे़रोदरे़ कुसावाःन्‍छिङ्‌मा ससःत्‍सराङ्‌ङो हे़रोदियासरे़ कुस्‍सा मे़न्‍छुमाॽइन् हे़रोदे़न नु तरेबाहाॽरे़ खुनिॽ तगि नुरिक् लाःक्‍खे़आङ् हे़रोदरे़ साॽरिक् कुनिङ्‌वाॽ त्‍ये़बाल्‍ले़ चोगुल्‍ले़

७ खे़ने़ॽ थे के़नाःक्‍तुसाङ् पिने़रो लॽरिक् माङ्‌हे़क्‍सिङ्‌लो॥

८ कुम्‍मारे़ हुःस्‍सुआङ् खे़न् चुक्‍मे़ल्‍ले़ अक्‍खे पाःत्तु, “बप्‍तिस्‍मा के़बिबा युहुन्‍नाःल्‍ले़ कुधेगेःक्‍पे़न् चे़त्‍थ्‍याओ पिराङ्‌ङे़ॽओ॥”

९ खे़न् पाःन्‍निन् खे़प्‍सुआङ् हे़रोदे़न कुनिङ्‌वाॽ तुगे़, कर खे़प्‍मो के़वाॽबा तरेबाहाॽरे़ खुनिॽ तगि खुने़ॽ चोगुबा माङ्‌हे़क्‍किन् के़प्‍मा पोःक्‍खे़ के़लॽबा निङ्‌वाॽ चोगुआङ् चुक्‍मे़ल्‍ले़ नाःक्‍तुबान् के़त्ते़म् पिरे़म्‍मे़ॽ फाॽआङ् इङ्‌जाङ् पिरुसिरो॥

१० खे़ल्‍ले़ चोगुल्‍ले़ पुङ्‌लाहिम्‍मो के़याक्‍पा युहुन्‍नारे़ कुधेगेःक्‍पे़न् खक्‍पाङ्‌घुसिआङ्

११ कुधेगेःक्‍पे़न् मे़दारुआङ् खे़न् चुक्‍मे़न् चे़त्‍थ्‍याओ मे़बिरु, हे़क्‍क्‍याङ् खे़ल्‍ले़ खे़न् कुम्‍मारो तेॽरु॥

१२ खे़न् एगाङ् युहुन्‍नारे़ कुहुॽसाम्‍बाहाॽ मे़द्‌ये़आङ् कुधक्‍किन् मे़देॽरुआङ् मे़लुप्‍तु॥ हे़क्‍क्‍याङ् मे़बेआङ् कन् पाःन्‍निन् ये़सुन् मे़मे़त्तु॥

ये़सुरे़ हे़न्‍छिङ् ङासि (५,०००) मनाहाॽ चाजाःत्तुसिॽ

(मर्कु ६:३०-४४, लुका ९:१०-१७, युहु ६:१-१४)

१३ ये़सुरे़ युहुन्‍नारे़ कुयाःम्‍बेओ खे़प्‍सुआङ् खःङ्‌बेओलाम् खुने़ॽरक् एःक्‍सादे़न्‍नो पे॥ कर यरिक् मनाहाॽरे़ ये़सुन् पेबा पाःन्‍निन् मे़घे़प्‍सुआङ् खुनिॽ पाङ्‌जुम्‍लाम् खुने़ॽ पेबा ले़प्‍माङ् लाङ्‌मे़घेगे़र कुएगाङ् मे़धासिङ्‌लो॥

१४ ये़सुन् खःङ्‌बेओलाम् लःन्‍दे़ल्‍ले़ यरिक् मनाहाॽ निःसुसिआङ् लुङ्‌माॽ तुक्‍तुसि, हे़क्‍क्‍याङ् खे़प्‍मो के़वाॽबा खे़न् के़दुक्‍पा के़यॽबाहाॽ वेःन्‍दुसिरो॥

१५ हे़क्‍क्‍याङ् युःन्‍छिक् पोःक्‍खे़र पत्‍छे़ल्‍ले़ कुहुॽसाम्‍बाहाॽ खुने़ॽओ मे़द्‌ये़आङ् मे़मे़त्तु, “आदाङ्‌बे, कङ्‌हाॽ पाङ्‌घे़देसे़से़ॽओ, थेआङ्‌भे़ल्‍ले़ कन् एःक्‍सादे़न्‍नो थेआङ् इङ्‌मा चामा खोमे़दे़त्‍ने़न्‍लो, याम्‍मो नाम्‍ध्‍ये़बेरो॥ हाराॽ खिरिबा पाङ्‌भेॽहाॽओ मे़बेःक्‍काङ् चामा थुङ्‌मा मे़इङु मे़जररो॥”

१६ कर ये़सुरे़ खे़ङ्‌हाॽ मे़त्तुसि, “कन्‍हाॽ पेःक्‍मा मे़बोङ्‌ने़न्‍लो॥ खिनिॽए कङ्‌हाॽ कुजा पिरे़म्‍सिम्‍मे़ॽओ॥”

१७ खे़ङ्‌हाॽरे़ नोगप् मे़बिरु, “आनिगे़ग ङासि खरे़ःङ्‌हाॽ नु ने़त्‍छि ङाहाॽरक् कत्तुम्‍बे़ङ्‌ग!”

१८ ये़सुरे़ खे़ङ्‌हाॽ मे़त्तुसि, “खे़न् खरे़ःङ्‌ङिन् नु ने़त्‍छि ङाहाॽ कत्‍ना इङ्‌गाॽओ फे़त्ते़म्‍मे़ॽ॥”

१९ हे़क्‍क्‍याङ् ये़सुरे़ मनाहाॽ यान् सम्‍दाङ् युङ्‌मा पाङ्‌घुसिआङ् ङासि खरे़ःङ्‌ङिन् नु ने़त्‍छि ङाहाॽ पक्‍खुआङ् साङ्‌ग्राम्‍पेदाङ् ले़प्‍माङ् थो ओमये़र निङ्‌वाॽफुमाङ्‌ङिन् नोगे़न् पिरुआङ् खरे़ःङ्‌हाॽ खे़ःक्‍खु॥ हे़क्‍क्‍याङ् कुहुॽसाम्‍बाहाॽ पिरुसिआङ् कुहुॽसाम्‍बाहाॽरे़ खे़न् मनाहाॽ मे़हाःत्तुसिरो॥

२० खे़न् मनाहाॽरे़ खाघा मे़जआङ् कुहुॽसाम्‍बाहाॽरे़ कुजि के़नम्‍बाहाॽ मे़सुप्‍सुल्‍ले़ थिक्-ने़त् (१२) नइमा योरे़रो॥

२१ खे़न् के़जाबाहाॽओग मे़न्‍छुमाहाॽ नु हिन्‍जाॽबित्‍छाहाॽ मे़न्‍निःत्‍छिङ्‌ङे ये़म्‍बित्‍छाॽहाॽरक् हे़न्‍छिङ् ङासि (५,०००) यारिक् मे़वये़रो॥

ये़सुन् च्‍वाःत् सम्‍दाङ् लाङ्‌घेःक्

(मर्कु ६:४५-५२, युहु ६:१५-२१)

२२ खे़न् एगाङ् ये़सुरे़ मनाहाॽ पाङ्‌घुसिर पत्‍छे़ल्‍ले़ कुहुॽसाम्‍बाहाॽ खःङ्‌बेओ लाःस्‍से़म्‍मे़ॽ हे़क्‍क्‍याङ् इङ्‌गाॽनुःल्‍ले़ तगि नाहाङ्‌दाङ् पेगे़म्‍मे़ॽ मे़त्तुसि॥

२३ हे़क्‍क्‍याङ् खुने़ॽ के़रे़क् मनाहाॽ पाङ्‌घुदेसुसिआङ् तुवा चोःक्‍से़ थो कोःक्‍माओ पेरो॥ खादामे़ल्‍ले़ खे़प्‍मो खुने़ॽरक् वये़रो॥

२४ खे़न् ये़म्‍मो कुहुॽसाम्‍बाहाॽ खःङ्‌बेलाम् वरक्‍किल्‍ले़ कुयाओनु माःङ्‌घा मे़गे़रे़आङ् मे़वये़ल्‍ले़ खुनिॽ तक्‍ले़प्‍माङ्‌नु सुरित् केजङ्‌ङिन् हुरे़आङ् वाभे़ल्‍ले़ङ्‌ङिल्‍ले़ खःङ्‌बेन् साॽरिक् वाःन्‍दुरो॥

२५ इङ्‌वा काःमानुःल्‍ले़ तगि ये़सुन् च्‍वाःत् सम्‍दाङ् लाङ्‌घेगे़र हुॽसाम्‍बाहाॽ मे़वये़बा खःङ्‌बेओ पेरो॥

२६ खे़ङ्‌हाॽरे़ खुने़ॽ च्‍वाःत् सम्‍दाङ् लाङ्‌घेगे़र पत्‍छे़बा मे़निसुआङ् “कङ्‌ग सिसाम्‍लो!” लॽरिक् साॽरिक् मे़गिसे़आङ् मे़भिःक्‍ते़रो॥

२७ कर ये़सुरे़ खे़ङ्‌हाॽ खिमो मे़त्तुसि, “मे़गिसे़म्‍मिन्‍ने़ॽ! इङ्‌गाॽ ये़सुआ॥ हाङ्‌हाङ् लॽरे़म्‍मे़ॽओ!”

२८ हे़क्‍केःल्‍ले़ पत्रुसरे़ मे़त्तु, “दाङ्‌बे, से़क्‍खा खे़ने़ॽएने़ फाॽग्र इङ्‌गाॽआङ् च्‍वाःत् सम्‍दाङ् लाङ्‌घेगे़र फे़रे़ॽ मे़त्ताङ्‌ङे़ॽओ॥”

२९ ये़सुरे़ मे़त्तु, “फे़रे़ॽ॥” हे़क्‍केःल्‍ले़ पत्रुसे़न्‍नाङ् च्‍वाःत्तो लाङ्‌घेगे़र ये़सुन् वये़बा ले़प्‍माङ् थासिङ्॥

३० कर पेर पत्‍छे़ल्‍ले़ खे़ल्‍ले़ यम्‍बा सुरित् केजङ् नु वाभे़ल्‍ले़ङ्‌ङिन् निसुआङ् किःसे़॥ हे़क्‍क्‍याङ् खे़न् च्‍वाःत्तो हुम्‍मा हेःक्‍ते़ल्‍ले़ “आदाङ्‌बे, ताङ्‌से़ःप्‍ताङ्‌ङे़ॽओ” लॽरिक् अःक्‍ते़॥

३१ खिमो ये़सुरे़ कुहुक्‍को ते़म्‍सुर मे़त्तु, “नसान् के़सुःम्‍बाए, थेआङ् चप्‍चि के़जोगुबाबे?”

३२ हे़क्‍क्‍याङ् खुन्‍छिॽ खःङ्‌बेओ लासे़त्‍छिआङ् सुरित् केजङ्‌ङिन् हुःमा चक् लॽरे़रो॥

३३ कुहुॽसाम्‍बाहाॽरे़ खुने़ॽ सेवा मे़जोगु, “दाङ्‌बे, खे़ने़ॽग से़क्‍खाए निङ्‌वाॽफुसाने़रो!”

ये़सुरे़ यरिक् के़दुक्‍पा मनाहाॽ गने़सरे़तओ वेःन्‍दुसिॽ

(मर्कु ६:५३-५६)

३४ खे़ङ्‌हाॽ नाधाःम्‍बिबा गने़सरे़त ते़न्‍नो मे़गे़रे़आङ्

३५ खे़प्‍मोबा मनाहाॽरे़ ये़सुन् कुसिङ् मे़निःत्तुआङ् खुने़ॽ त्‍ये़बा इङ्‌घङ्‌ङिन् खे़न् खिरिबा ते़न्‍नो से़ःरे़॥ हे़क्‍क्‍याङ् मनाहाॽरे़ यरिक् के़दुक्‍पा के़यॽबाहाॽ ये़सुरो मे़दारुसि॥

३६ हे़क्‍क्‍याङ् खे़ङ्‌हाॽरे़ के़देःत्तिल्‍ले़ कुसुक्‍पे़न्‍लक्‍साङ् सुमा आबिरे़ॽओ फाॽआङ् खुने़ॽ पेलि मे़भाक्‍तु, हे़क्‍क्‍याङ् खुने़ॽ के़सुबाहाॽ के़रे़क् मे़वेःत्ते़रो॥

साम्‌योथिम् इःप्‍मा नाःप्‍माल्‍ले़ कुयाःम्‍बेओ निसाम्

(मर्कु ७:१-१३)

१५

हे़क्‍क्‍याङ् कुभा फरिसिहाॽ नु साम्‌योथिम्‍साम्‍बाहाॽ यरुसले़म ये़क्‌यक्‍लाम् मे़द्‌ये़आङ् ये़सुन् सेःन्‍मे़दोसु,

२ “थेआङ् के़हुॽसाम्‍बाहाॽरे़ आनिॽ पाधे़बाहाॽरे़ मे़जोगु मे़युरुबा थिम्‍मिन् मे़न्‍इःत्तुन् मे़न्‍नाःत्तुन्‍बाबे? खे़ङ्‌हाॽरे़ चामानुःल्‍ले़ तगि चोःक्‍थिम् कुइसिःक् हुक् वामे़न्‍हप्‍तुन्‍लो॥”

३ ये़सुरे़ नोगप् पिरुसि, “खिनिॽआङ् पाधे़बाहाॽरे़ मे़जोगु मे़युरुबा थिम्‍मिन् इःप्‍मा नाःप्‍मा फाॽआङ् निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् थेआङ् के़भेःन्‍दुम्‍बाबे?

४ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ पाःत्तुॽ, ‘के़म्‍बा के़म्‍मासि मिङ्‌सो इङ्‌धाङ् पिरे़से़ॽ’ हे़क्‍क्‍याङ् ‘आत्‍तिल्‍ले़ कुम्‍बा कुम्‍मासि साङ्‌ग्रा मे़त्तुसिॽ, खे़ङ्‌ग से़प्‍माए पोङ्‌लो॥’

५ कर आत्‍तिल्‍ले़ कुम्‍बा कुम्‍मासि इङ्‌गाॽलाम् खिन्‍छिॽ खोमा के़बोङ्‌बा कुभाॽइन्, निङ्‌वाॽफुमाङ्‌ङिन् पिरुङ् सुरुङ्‌ङाङ् वाॽ लॽरिक् पाःत्तुॽ,

६ खे़ल्‍ले़ आबाङे कुम्‍बा कुम्‍मासि कुभाॽ पिमासिआङ् मिङ्‌सो इङ्‌धाङ् पिमासि मे़बोङ्‌ने़न् लॽरिक् खिनिॽ के़बाःत्‍तुम्‍माङ् आप्‍फेक् खिनिॽ चोःक्‍थिम्‍मिल्‍ले़ निङ्‌वाॽफु पाःन्‍जाक्‍किन् थेना-धेबा के़जोगुम्‍माङ् के़वयिॽरो॥

७ खिनिॽ निङ्‌वाॽ के़जिःप्‍पासे, खिनिॽ याःम्‍बेओ निङ्‌वाॽफुमाङ्‌ङिल्‍ले़ कुबाःन्‍निन् माङ्‌निङ्‌वाॽपान् के़बाःप्‍पा यसैयाःल्‍ले़ साप्‍तुबाङ्‌ग से़क्‍खाए लाॽरुरो,

८ “‘कन् मनाहाॽरे़ग खुनिॽ मुराःल्‍ले़रक् मिङ्‌सो इङ्‌धाङ् मे़बिआरो,

कर खुनिॽ निङ्‌वाॽइन् इङ्‌गाॽ ले़प्‍माङ् होप्‍लो,

९ कङ्‌हाॽरे़ हने़ए सेवा मे़जोःक्‍का,

कर मे़हुॽरुसिबा निसाम्‍मिङ्‌ग मे़न्‍छाम् याप्‍मिरे़ आप्‍फेक् मे़जोगुबा थिम्‌रक्‍लो॥’”

मे़न्‍छाम् याप्‍मिन् आसुत्‍थो के़जोःक्‍पा पाःन्‍हाॽ

(मर्कु ७:१४-२३)

१० ये़सुरे़ मनाहाॽ उःत्तुसिआङ् मे़त्तुसि, “आबाःन्‍निन् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ॥

११ मनाःल्‍ले़ कुमुराओलाम् के़लाःप्‍पा चाःल्‍ले़ खुने़ॽ आसुत्‍थो मे़जोगुन्, कर कुमुराओलाम् के़लःम्‍बा पाःन्‍निल्‍ले़ खुने़ॽ आसुत्‍थो चोगुरो॥”

१२ हे़क्‍क्‍याङ् हुॽसाम्‍बाहाॽ खुने़ॽओ मे़द्‌ये़आङ् मे़मे़त्तु, “खे़ने़ॽ के़बाःत्तुबा पाःन्‍निल्‍ले़ फरिसिहाॽ लक्‍तुसिबा निङ्‌वाॽ के़घोसुबि?”

१३ ये़सुरे़ नोगप् पिरुसि, “साङ्‌ग्राम्‍पेदाङ्‌ङोबा पानुदिङ् आम्‍बारे़ मे़लेःत्तुन्‍बा के़रे़क् सिङ्‌बुङ्‌हाॽ खुनिॽ साःप्‍पोनुए मे़आःक्‍खुॽरो,

१४ हे़क्‍केःल्‍ले़ खे़ङ्‌हाॽरे़ खुनिॽ पाःन्‍निन् मे़घे़प्‍से़म्‍मिन्‍ने़ॽओ॥ खे़ङ्‌हाॽग मिक्‍फःम्‍बा लाम्‍लोबासिरो॥ मिक्‍फःम्‍बाल्‍ले़ मिक्‍फःम्‍बे़न् लाम्‍लोसुने़ फाॽग्र ने़प्‍माङ् लुम्‍बाःत्तो के़ङ्‌सि लाःत्‍छिॽरो॥”

१५ पत्रुसरे़ मे़त्तु, “कन् खे़दाॽओ के़मे़त्तुसिबा पाःन्‍निल्‍ले़ कुबेन् याप्‍मि आजे़क्‍ते़ॽओ॥”

१६ ये़सुरे़ खे़ङ्‌हाॽ मे़त्तुसि, “आल्‍लसाङ् खिनिॽ निङ्‌वाॽ पाःक्‍पि?

१७ मुराओलाम् के़लाःप्‍पे़ङ्‌ग साप्‍पोःक्‍को पेःक्‍काङ् लाःक्‍कात् लःन्‍बेःक् फाॽआङ् कुसिङ् के़न्‍निःत्तुम्‍मिन्‍बि?

१८ कर मना मुराओलाम् लाःक्‍कात् के़लःम्‍बा पाःन्‍निङ्‌ग सिक्‍लुङ्‌मालाम् लःन्‍लो॥ खे़ल्‍ले़ए मनाःङ्‌ग आसुत्‍थो चोगुरो,

१९ थेआङ्‌भे़ल्‍ले़ फे़न्‍निङ्‌वाॽ इःप्‍मा, मनासे़प्‍मा, चाराम्‍मा याःम्‍बक्, याम्‍बोःप्‍मा, खुःम्‍मा, फोत्‍याबा तोःन्‍दि पिमा, माङ्‌चे़ॽया पाःन्‍हाॽ निङ्‌वाॽबोलाम् लःन्‍लो॥

२० कन् पाःन्‍हाॽरे़ग मनान् आसुत्‍थो चोगुरो॥ कर हुक् वामे़न्‍हप्‍पे चःल्‍ले़ खे़न् आसुत्‍थो मे़बोङ्‌ङिन्‍लो॥”

कनानि मे़न्‍छुमाॽइल्‍ले़ कुनसान्

(मर्कु ७:२४-३०)

२१ हे़क्‍क्‍याङ् ये़सुन् गालिललाम् इस्राइल लाकात्‍पा तायर नु सिदोन ये़क्‌यक् खिरिबा थुम्‍हाॽओ पे॥

२२ खे़प्‍मोबा कनानि सुवाङ्‌स्‍मा मे़न्‍छुमाॽधिक् खुने़ॽओ त्‍ये़आङ् अक्‍खे मे़त्तुर पेलि फाक्‍तु, “दाउदरे़ कुस्‍सा आदाङ्‌बे, लुङ्‌माॽ तुक्‍ताङ्‌ङे़ॽओ! आस्‍सा चुक्‍मे़न् फे़न्‍साम्‍मिल्‍ले़ याङ्‌घुआङ् साॽरिक् तुक्‍खे चाःत्तुॽरो॥”

२३ कर ये़सुरे़ खे़न् थेआङ् नोगप् मे़बिरुन्॥ हे़क्‍क्‍याङ् कुहुॽसाम्‍बाहाॽरे़ अक्‍खे मे़मे़त्तुर खुने़ॽनु पेलि मे़भाक्‍तु, “आदाङ्‌बे, खे़न् पाङ्‌घे़देसे़ॽओ, थेआङ्‌भे़ल्‍ले़ खे़ल्‍ले़ ए़त्‍ले़ङ् पेलि फाक्‍तुआङ् आनिगे निङ्‌धे़न्‍दुरो॥”

२४ हे़क्‍केःल्‍ले़ खे़न् मे़त्तु, “इङ्‌गाॽग इस्राइलस्‍मा के़माबा मे़ल्‍लुक्‍हाॽरे़ लागिरक् निङ्‌वाॽफुमाङ्‌ङिल्‍ले़ पाङ्‌घाङ्‌बारो॥”

२५ खे़न् मे़न्‍छुमाॽइल्‍ले़ थुङ्‌बोहजॽ युङ्‌सिङ्‌ल अक्‍खे मे़त्तु, “आदाङ्‌बे, इङ्‌गाॽ कुभाॽ पिराङ्‌ङे़ॽओ॥”

२६ ये़सुरे़ मे़त्तु, “हिन्‍जाॽबित्‍छाहाॽरे़ खुनिॽ खरे़ःङ्‌ङिन् नाप्‍मासिआङ् कोःत्‍चोहाॽ पिमासि नुबा मे़ःन्‍लो॥”

२७ खे़ल्‍ले़ मे़त्तु, “से़क्‍खाएरो आदाङ्‌बे, कर कोःत्‍चोहाॽरे़आङ् खुनिॽ दाङ्‌बाल्‍ले़ चामादे़न्‍नोलाम् मक्‍के़धाःबा कुजिहाॽ मे़जरो॥”

२८ ये़सुरे़ खे़न् मे़न्‍छुमाॽइन् नोगप् पिरु, “खे़ने़ॽग से़क्‍खाए यम्‍बा नसान् के़गप्‍मा मे़न्‍छुमाॽने़न्‍ने़रो! खे़ने़ॽ के़नाःक्‍तुबे़न् के़घोसुॽरो॥” हे़क्‍क्‍याङ् बा खे़न् ये़म्‍मो खे़न् मे़न्‍छुमाॽइल्‍ले़ कुस्‍सा चुक्‍मे़न् नुःरे़रो॥

ये़सुरे़ यरिक् मनाहाॽ वेःन्‍दुसिॽ

(मर्कु ७:३१-३७)

२९ ये़सुन् खे़न् ते़न्‍नोलाम् गालिल वरक्‍किल्‍ले़ कुयाओ पोःक्‍खे़र नुःक्‍खे़ पे, हे़क्‍क्‍याङ् कोःक्‍माओ थो पेआङ् खे़प्‍मो युङ्‌सिङ्‌लो॥

३० खे़प्‍मो यरिक् मनाहाॽरे़ लाङ्‌सक्‍पाहाॽ, मिक्‍फःम्‍बाहाॽ, लाङ्‌हुक् फे़त्‍के़लाॽबाहाॽ, खुनिॽ पान् मे़न्‍लःम्‍मनाबाहाॽ नु वेॽ यरिक् के़दुक्‍पा के़यॽबाहाॽ मे़दारुसिआङ् कुलाङ्‌बुङ्‌मो मे़युक्‍खुसिरो॥ हे़क्‍क्‍याङ् खे़ङ्‌हाॽ के़रे़क् ये़सुरे़ नुसुसिरो॥

३१ खे़न् मनाहाॽरे़ पाःप्‍मा मे़न्‍छुक्‍मनाबाहाॽ मे़बारे़बा, लाङ्‌हुक् फे़त्‍के़लाॽबाहाॽ मे़नुरे़बा, लाङ्‌सक्‍पाहाॽ लाङ्‌मे़घेगे़बा नु मिक्‍फःम्‍बाहाॽरे़ निमा मे़सुक्‍तुबा मे़निसुआङ् खुनिॽ निङ्‌वाॽ मये़र इस्राइलस्‍मा निङ्‌वाॽफुमाङ्‌ङिन् कुनारा मे़भोसुरो॥

ये़सुरे़ हे़न्‍छिङ् लिसि (४,०००) मनाहाॽ चाजाःत्तुसिॽ

(मर्कु ८:१-१०)

३२ ये़सुरे़ कुहुॽसाम्‍बाहाॽ उःत्तुसिआङ् मे़त्तुसि, “इङ्‌गाॽ कन् मनाहाॽ आलुङ्‌माॽ मे़दुक्‍लो, थेआङ्‌भे़ल्‍ले़ खे़ङ्‌हाॽग सुम्‌ये़न्‍नाङ्‌धो इङ्‌गाॽनुए मे़वाॽ, हे़क्‍क्‍याङ् खे़ङ्‌हाॽरे़ चामा थुङ्‌मा थेआङ् मे़ङ्‌गत्तुन्‍लो॥ खे़ङ्‌हाॽ बाहे़क्‍के साक्‍मे़न्‍जा पाङ्‌मासि आनिङ्‌वाॽ होप्‍लो, मे़ःन्‍ने़ फाॽग्र मे़बेःक्‍ल मे़बत्तिल्‍ले़सा साक्‍लाम्‍बत्तुसिरो॥”

३३ हे़क्‍केःल्‍ले़ कुहुॽसाम्‍बाहाॽरे़ खुने़ॽ मे़मे़त्तु, “अक्‍तङ्‌बा एःक्‍सादे़न्‍नो कम्‍म्‍याक् यरिक् मनाहाॽ चाःप्‍मासिरे़ लागि खरे़ःङ्‌ङिन् आत्‍तान्‍नु खोमा सुक्‍ते़प्‍पाबे?”

३४ ये़सुरे़ खे़ङ्‌हाॽ सेःन्‍दोसुसि, “आक्‍खे़म्‍म्‍याक् खरे़ःङ् के़गत्‍तुम्‍बे?”

खे़ङ्‌हाॽरे़ नोगप् मे़बिरु, “नुसि खरे़ःङ् नु चुजुक्‍सा कुभा ङारक् कत्तुम्‍बे़रो॥”

३५ हे़क्‍क्‍याङ् ये़सुरे़ खे़न् मनाहाॽ खाम्‍बाङ्‌ङो युङ् पाङ्‌घुसि॥

३६ खे़न् नुसि खरे़ःङ्‌ङिन् नु ङाःन् खप्‍सुआङ् निङ्‌वाॽफुमाङ्‌ङिन् नोगे़न् पिरुर खे़ःक्‍खु, हे़क्‍क्‍याङ् कुहुॽसाम्‍बाहाॽ पिरुसिआङ् मनाहाॽ मे़हाःत्तुसिरो॥

३७ हे़क्‍क्‍याङ् खे़न् के़रे़क् मनाहाॽरे़ खाघा मे़ज॥ हे़क्‍क्‍याङ् कुहुॽसाम्‍बाहाॽरे़ कुजि के़नम्‍बे़न् मे़सुप्‍सुल्‍ले़ नुसि नइमा योरे़रो॥

३८ खे़न् के़जाबाहाॽओग मे़न्‍छुमाहाॽ नु हिन्‍जाॽबित्‍छाहाॽ मे़न्‍निःत्‍छिङ्‌ङे ये़म्‍बित्‍छाॽहाॽरक् हे़न्‍छिङ् लिसि (४,०००) यारिक् मे़वये़रो॥

३९ ये़सुरे़ खे़न् मनाहाॽ पाङ्‌घुदेसुसि, हे़क्‍क्‍याङ् खःङ्‌बेओ लासे़आङ् मगादान् पाङ्‌जुम् खिरिबा ते़न्‍नो पेरो॥

ये़सुन् साङ्‌ग्राम्‍पेदाङ्‌बा मिक्‍सेन् मे़नाःक्‍तुॽ

(मर्कु ८:११-१३, लुका १२:५४-५६)

१६

कुभा फरिसिहाॽ नु सदुकिहाॽ मे़द्‌ये़आङ् “साङ्‌ग्राम्‍पेदाङ्‌लाम् के़ये़बा फाॽआङ् निङ्‌वाॽ के़माबा मिक्‍सेःन्‍धिक् याप्‍मि ओसेःन्‍आधाक्‍ते़ॽ” मे़मे़त्तुर ये़सुरे़ कुनिङ्‌वाॽ मे़साॽरु॥

२ हे़क्‍केःल्‍ले़ ये़सुरे़ नोगप् पिरुसि, “युःन्‍छिक् ताङ्‌साक्‍पे़न् हे़ःत् लॽइल्‍ले़ ताःन्‍दिक् नाम्‍से़ःक्‍मा लॽरिक् के़बाःत्तुम्॥

३ हे़क्‍क्‍याङ् तानाम् ताङ्‌साक्‍पे़न् मुदःप्‍पिल्‍ले़a आइन् वाहित् थाःसुॽ, सुरित् केजङ्‌ङिन् हुःॽ लॽरिक् के़बाःत्तुम्॥ अक्‍खेलॽरिक् ताङ्‌साक्‍पे़न् ओगे़मे़त्तुम्‍माङ् वाये़म्‍मिन् नुबा नु ताप्‍फे़ःम्‍बा चोक् फाॽआङ् के़से़न्‍दुम्‍मिल्‍ले़ आक्‍खेलॽरिक् कन् ये़म्‍मो के़दाबा मिक्‍सेःन्‍हाॽ कुसिङ् के़न्‍निःत्तुम्‍मिन्‍बाबे?

४ कन् ये़म्‍मोबा कुइगे़भे़ॽबा नु लायोबा मनाहाॽरे़ निङ्‌वाॽ के़माबा मिक्‍सेःन्‍हाॽ ओमे़प्‍मा मे़गोःत्तुॽ, कर खे़ङ्‌हाॽरे़ग माङ्‌निङ्‌वाॽपान् के़बाःप्‍पा योनारे़ कुमिक्‍सेःन्‍नाङ्‌धो वेॽ मिक्‍सेन् थेआङ् मे़ङ्‌घोसुन्‍लो॥” हे़क्‍क्‍याङ् ये़सुरे़ खे़ङ्‌हाॽ पक्‍थसिआङ् खे़प्‍मोलाम् थासिङ्‌लो॥

फरिसि नु सदुकिहाॽरे़ खुनिॽ खे़स्‍सुङ्

(मर्कु ८:१४-२१)

५ याङ्‌सि हुॽसाम्‍बाहाॽ वरक्‍किल्‍ले़ नाधाःम्‍बि मे़गे़रे़ल्‍ले़ खे़ङ्‌हाॽरे़ खरे़ःङ् याङ्‌सिङ्‌मा निङ्‌वाॽ मे़भेःत्‍छुबान् निङ्‌वाॽ मे़घोसुरो॥

६ ये़सुरे़ खे़ङ्‌हाॽ मे़त्तुसि, “फरिसिहाॽ नु सदुकिहाॽरे़ खुनिॽ खरे़ःङ् के़भङ्‌बा सिदाॽलाम् सिङ्‌सिङ् लॽरे़म्‍मे़ॽओ॥”

७ खे़ङ्‌हाॽरे़ खरे़ःङ्‌ङिन् आम्‍भे़त्तुम्‍मिन्‍नाङ् आनिॽ अक्‍खे आमे़त्ते़बारो फाॽआङ् खुनिॽ लुम्‍मो पान् मे़धक्‍ते़रो॥

८ ये़सुरे़ खे़ङ्‌हाॽरे़ खुनिॽनिङ्‌वाॽओबा पाःन्‍निन् कुसिङ् निःत्तुआङ् मे़त्तुसि, “नसान् के़सुःम्‍बासे, खिनिॽ लुम्‍मो खरे़ःङ् होप् फाॽआङ् थेआङ् पान् के़धक्‍तिबाबे?

९ खिनिॽ आल्‍लसाङ् कुसिङ् के़न्‍निःत्तुम्‍मिन्‍बि? हे़न्‍छिङ् ङासि (५,०००) मनाहाॽरे़ ङासि खरे़ःङ् मे़जआङ् कुजि के़नम्‍बान् के़सुप्‍सुम्‍मिल्‍ले़ आक्‍खे़न् नइमा योरे़, खे़न् निङ्‌वाॽ के़भेःत्‍छुम्‍बि?

१० याम्‍मो हे़न्‍छिङ् लिसि (४,०००) मनाहाॽरे़ नुसि खरे़ःङ् मे़ज हे़क्‍क्‍याङ् आक्‍खे़म्‍म्‍याक् कुजि के़नम्‍बाहाॽ खिनिॽ के़सुप्‍सुम्, खे़न्‍नाङ् खिनिॽ निङ्‌वाॽ के़भेःत्‍छुम्‍बि?

११ खरे़ःङ्‌ङिल्‍ले़ कुयाःम्‍बेओ इङ्‌गाॽ मे़त्‍निङ्‌बा मे़ःन् फाॽआङ् आल्‍लसाङ् कुसिङ् के़न्‍निःत्तुम्‍मिन्‍बि? कर फरिसिहाॽ नु सदुकिहाॽरे़ खुनिॽ खरे़ःङ् के़भङ्‌बा सिदाॽलाम् सिङ्‌सिङ् लॽरे़म्‍मे़ॽ फाॽआङ्‌ने़ हे़क्‍के मे़त्‍निङ्‌बारो॥”

१२ हे़क्‍क्‍याङ्‌लक् खे़ङ्‌हाॽरे़ खरे़ःङ् के़भङ्‌बा सिदाॽलाम् सिङ्‌सिङ् लॽरे़म्‍मे़ॽ मे़त्तुसिबा मे़ःन्, कर फरिसिहाॽ नु सदुकिहाॽरे़ खुनिॽ निसाम्‍मिल्‍ले़ कुदक्‍ले़ङ्‌वाओ पाःत्तुबा फाॽआङ् कुसिङ् मे़निःत्तुरो॥

पत्रुसरे़ ये़सुन् ख्रिस्‍त लॽरिक् इङ्‌भोसुॽ

(मर्कु ८:२७-३०, लुका ९:१८-२१)

१३ ये़सुन् सिजरिया फिलिप्‍पि थुम्‍मो त्‍ये़ःल्‍ले़ कुहुॽसाम्‍बाहाॽ सेःन्‍दोसुसि, “मनाहाॽरे़ मे़न्‍छाम्‍सान् हात् फाॽआङ् मे़बाःत्तुॽबे?”

१४ खे़ङ्‌हाॽरे़ नोगप् मे़बिरु, “कुभारे़ बप्‍तिस्‍मा के़बिबा युहुन्‍ना, वेॽहाॽरे़ माङ्‌निङ्‌वाॽपान् के़बाःप्‍पा एलिया, हे़क्‍क्‍याङ् आल्‍लसाङ् वेॽहाॽरे़ग यर्मिया मेःन्‍छाङ् माङ्‌निङ्‌वाॽपान् के़बाःप्‍पाहाॽओ लत्‍छाने़रो फाॽआङ् मे़बाःत्तुॽरो॥”

१५ ये़सुरे़ खे़ङ्‌हाॽ सेःन्‍दोसुसि, “कर खिनिॽग, इङ्‌गाॽ हाःत्‍आ फाॽआङ् याप्‍मि के़मे़त्तिॽबे?”

१६ सिमोन पत्रुसरे़ नोगप् पिरु, “खे़ने़ॽग निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त, आजुनि निङ्‌वाॽफुमाङ्‌ङिल्‍ले़ कुस्‍साने़रो॥”

१७ ये़सुरे़ खे़न् मे़त्तु, “योनारे़ कुस्‍सा सिमोने, खे़ने़ॽग मुॽइसाबाने़रो थेआङ्‌भे़ल्‍ले़ कङ्‌ग मे़न्‍छाम् याप्‍मिहाॽरे़ ओसेःन्‍दाङ् के़म्‍जोगे़बा मे़ःन्, कर साङ्‌ग्राम्‍पेदाङ्‌ङोबा पानुदिङ् आम्‍बारे़ खे़ने़ॽ ओसेःन्‍दाङ् के़जोगे़बारो॥

१८ “से़क्‍खा पान् खे़ने़ॽ मे़त्‍ने़ॽ, खे़ने़ॽ पत्रुसने़रो (पत्रुस फाॽइन् लुङ्‌लो), हे़क्‍क्‍याङ् कन् पयम् यम्‍बा लुङ्‌सम्‍दाङ् इङ्‌गाॽ आसेसेहुप्‍लक्‍किन् चोगुङ्‌लो॥ हे़क्‍क्‍याङ् कन् आसेसेहुप्‍लक्‍किन् सिमे़ल्‍ले़न् मुक्‍साम्‍मिल्‍ले़ नाःम्‍मा मे़सुक्‍तुन्‍लो॥

१९ खे़ने़ॽग साङ्‌ग्राम्‍पेदाङ्‌बा हाङ्‌जुम्‍मिल्‍ले़न् तिमिक्‍हाॽ पिने़रो॥ इक्‍सादिङ् खाम्‍बेःक्‍मो के़साक्‍तुबान् साङ्‌ग्राम्‍पेदाङ्‌ङोआङ् साक्‍लो, हे़क्‍क्‍याङ् इक्‍सादिङ् खाम्‍बेःक्‍मो के़हन्‍दुबान् साङ्‌ग्राम्‍पेदाङ्‌ङो हन्‍लो॥”

२० हे़क्‍क्‍याङ् ये़सुरे़ कुहुॽसाम्‍बाहाॽ इङ्‌गाॽ निङ्‌वाॽफुमाङ्‌ङिल्‍ले़ सेःन्‍दाङ्‌बा ख्रिस्‍तआ फाॽआङ् आत्‍तिन्‍हाॽआङ् मे़जे़क्‍ते़म्‍सिम्‍मे़न्‍ने़ॽओ लॽरिक् के़साक्‍पा इङ्‌जाङ् पिरुसिरो॥

ये़सुरे़ कुसिमे़ल्‍ले़ कुयाःम्‍बेओ पाःत्तुॽ

(मर्कु ८:३१-३३, लुका ९:२२-२९)

२१ खे़न् ये़म्‍माङ्‌धो ये़सुरे़ कुहुॽसाम्‍बाहाॽ खुने़ॽ यरुसले़म्‍मो पेःक्‍माए पोङ्, हे़क्‍क्‍याङ् खे़प्‍मो यहुदि तुम्‍लाम्‍लोबाहाॽ, तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽओलाम् यरिक् पाःन्‍नो तुक्‍खे चामाए पोङ् हे़क्‍क्‍याङ् खुने़ॽ सिमाए पोङ्‌ङाङ् याम्‍मो सुम्‌ये़न् एगाङ् सिमे़न्‍लाम् याम्‍मो हिङ्‌मा पोङ् के़लॽबा पाःन्‍निन् चे़क्‍मा हेःक्‍तुसिरो॥

२२ कर पत्रुसरे़ खुने़ॽ थिक्‍ले़प्‍माङ् तेॽरुआङ् फे़ःक्‍तु, “आदाङ्‌बे, निङ्‌वाॽफुमाङ्‌ङिल्‍ले़ अक्‍खे पोङ्‌मा मे़बाङ्‌घुन्‍लो, अक्‍तङ्‌बा पाःङ्‌ग खे़ने़ॽनु आप्‍फाल्‍ले़आङ् मे़बोङ्‌ने़ल्‍लो॥”

२३ ये़सुन् पत्रुस ले़प्‍माङ् हिसिङ्‌ङाङ् मे़त्तु, “माफे़न्‍साम्‍मे, खे़ने़ॽ इङ्‌गाॽलाम् माःङ्‌घा पेगे़ॽ! खे़ने़ॽ के़घआरो॥ खे़ने़ॽग निङ्‌वाॽफुमाङ् कुइसिःक् मे़ःन्, कर मे़न्‍छाम् याप्‍मि कुइसिःक्‍लक् निङ्‌वाॽ के़इःत्तुॽरो॥”

२४ हे़क्‍क्‍याङ् ये़सुरे़ कुहुॽसाम्‍बाहाॽ मे़त्तुसि, “आत्‍तिल्‍ले़ इङ्‌गाॽ तिम्‍मा निङ्‌वाॽ चोगुॽ, खे़ल्‍ले़ इङ्‌गाॽरक् चाङ् थुङुङ् के़लॽबा कुनिङ्‌वाॽइन् से़रुआङ् कुसिलाम्‍साक्‍मा सिङ्‌ङिन् पक्‍खुआङ् इङ्‌गाॽ तिम्‍माररो॥

२५ थेआङ्‌भे़ल्‍ले़ आत्‍तिल्‍ले़ कुहिङ्‌मन्‍निन् ताङ्‌से़ःप्‍तुङ् लॽरिक् निङ्‌वाॽ चोगुॽ, खे़ल्‍ले़ खे़न्‍नाङ् मासुॽ, कर आत्‍तिल्‍ले़ कुहिङ्‌मन्‍निन् आलागि मासुॽ, खे़ल्‍ले़ मे़न्‍नुप्‍मनाबा हिङ्‌मन् खोसुॽरो॥

२६ मे़न्‍छाम् याप्‍मिःल्‍ले़ के़रे़क् इक्‍सादिङ् खाम्‍बेःक्‍मान् खुने़ॽइन् चोगुआङ् मे़न्‍नुप्‍मनाबा कुहिङ्‌मन्‍निन् मासुल्‍ले़ नुबा पोङ्‌बि? थेआङ्‌भे़ल्‍ले़ मे़न्‍छाम् याप्‍मिःल्‍ले़ मे़न्‍नुप्‍मनाबा कुहिङ्‌मन्‍निन् याङ्‌ना खोमारे़ लागि थेःल्‍ले़आङ् ले़क्‍मा मे़सुक्‍तुन्‍लो॥

२७ थेआङ्‌भे़ल्‍ले़ इङ्‌गाॽ मे़न्‍छाम्‍सान् पानुदिङ् आम्‍बारे़ कुमिमिदिङ्‌ङो कुमाङ्‌लाइङ्‌बाहाॽनु युःआल्‍ले़ के़रे़क् मे़न्‍छाम् याप्‍मिहाॽरे़ मे़जोगुबा याःम्‍बक्‍किल्‍ले़न् लाॽरुबा थुम्‍घोन् पिरुङ्‌सिङ्‌लो॥

२८ इङ्‌गाॽ से़क्‍खाए मे़त्‍निङ्, इङ्‌गाॽ मे़न्‍छाम्‍सान् आहाङ्‌जुम्‍मो हाङ् चोःक्‍से़ युःआबा मे़न्‍निए थारिक् कप्‍मो के़ये़प्‍पाहाॽओ कुभाग मे़न्‍छिने़न्‍लो॥”

a 

१६:३ ग्रिक पाःन्‍दाङ्‌ङो “ताङ्‌साक्‍पे़न् हे़ःत् लॽआङ् मुदःप्‍पिल्‍ले़” पोङ्॥

ये़सुरे़ कुनाइबेःक् ले़ङ्‌सिङ्

(मर्कु ९:२-१३, लुका ९:२८-३६)

१७

हे़क्‍के मे़त्तुसिबा तुक्‍सि (६) ये़न् एगाङ् ये़सुरे़ पत्रुस, याकुब नु कुन्‍साॽ युहुन्‍नाःन्‍लक् खुने़ॽनु थो केःम्‍बा कोःक्‍माओ तेॽरुसि॥

२ खे़ङ्‌हाॽरे़ ओमे़मे़त्तुर मे़बत्‍छे़ल्‍ले़ए ये़सुरे़ कुनाइबेःक् ले़ङ्‌सिङ्‌ल पे, हे़क्‍क्‍याङ् कुनारान् नाम्‍मिन् कुइसिःक् ले़क्‍ते़ हे़क्‍क्‍याङ् कुदेःत्तिन्‍नाङ् मिक्‍किन् चे़मुर ओःत्ते़रो॥

३ हक्‍चघत् खे़प्‍मो माङ्‌निङ्‌वाॽपान् के़बाःप्‍पा मोसान् नु एलियान्‍नाङ् थाःम्‍ने़त्‍छिआङ् ये़सुन् नु ताॽजे़क्‍खे़त्‍छि॥

४ पत्रुसरे़ ये़सुन् मे़त्तु, “दाङ्‌बे, आनिॽ कप्‍मोए वाॽमा नुबा पोङ्‌लो॥ खे़ने़ॽ निङ्‌वाॽ के़जोगुने़ फाॽग्र सुम्‍सि याक्‍साहाॽ चोगुङ्, थिक् खे़ने़ॽइन् हे़क्‍क्‍याङ् मोसान् नु एलियारे़ खुन्‍छिॽ लागिआङ् थिक्‍थिक् चोगुङ्‌लो॥”

५ अक्‍खेलॽरिक् खुने़ॽ पारे़र पत्‍छे़ल्‍ले़ए फ लॽरिक् के़ओःप्‍पा खाप्‍मिःत्तिल्‍ले़ चिदे़प् ते़प्‍तुसिआङ् खाप्‍मिःत्तोलाम् अक्‍तङ्‌बा इक्‍ला मे़घे़प्‍सु, “कन् आमिःम् आस्‍सारो, खुने़ॽनु इङ्‌गाॽ सःत्ताङ्‌ङाङ् वाॽआरो॥ खुने़ॽ पाःत्तुबा पाःन्‍निन् खे़प्‍से़म्‍मे़ॽओ॥”

६ हुॽसाम्‍बाहाॽरे़ कन् मे़घे़प्‍सुल्‍ले़ साॽरिक् मे़गिसे़आङ् खाम्‍मो साम्‍बोन् हबत् मे़भन्‍छिङ्‌लो॥

७ कर ये़सुन् खे़प्‍मो त्‍ये़आङ् खे़ङ्‌हाॽ सुस्‍सुसिर मे़त्तुसि, “पोगे़म्‍मे़ॽ, मे़गिसे़म्‍मिन्‍ने़ॽओ॥”

८ हे़क्‍क्‍याङ् खे़ङ्‌हाॽरे़ ओमे़मे़त्तुल्‍ले़ खे़प्‍मो ये़सुन् लक् वये़ कर वेॽ हाःत्ताङ् होःप्‍ते़रो॥

९ खे़ङ्‌हाॽ कोःक्‍मालाम् यो मे़ध्‍ये़र मे़बत्‍छे़ल्‍ले़ ये़सुरे़ खे़ङ्‌हाॽ इङ्‌जाङ् पिरुसि, “इङ्‌गाॽ मे़न्‍छाम्‍सान् सिमे़न्‍लाम् याम्‍मो मे़न्‍हिङ्‌ङे थारिक् कन् के़निसुम्‍बा पाःन्‍हाॽ आत्‍तिन्‍नाङ् मे़जे़क्‍ते़म्‍मिन्‍ने़ॽओ॥”

१० खे़ङ्‌हाॽरे़ ये़सुन् सेःन्‍मे़दोसु, “थेआङ् साम्‌योथिम्‍साम्‍बाहाॽरे़ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् तामानुःल्‍ले़ तगि एलियाःङ्‌ग युमाए पोङ् फाॽआङ् मे़बाःत्तुबाबे?”

११ ये़सुरे़ नोगप् पिरुसि, “से़क्‍खाएरो, एलियाःङ्‌ग युःॽआङ् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरे़ कुदामान् के़रे़क् यारिप् चोगुॽरो॥

१२ कर इङ्‌गाॽ से़क्‍खाए मे़त्‍निङ्, एलियान् त्‍ये़ चुरे़आङ् वाॽ, कर मनाहाॽरे़ कुसिङ् मे़न्‍निःत्तुन्‍नाङ् खे़ङ्‌हाॽरे़ खुने़ॽ निङ्‌वाॽ थाप्‍थाप् मे़मे़त्तुआङ् मे़वाॽरो॥ हे़क्‍केलॽरिक् मे़न्‍छाम्‍साःन्‍नाङ् खुनिॽ हुक्‍को थाआङ् तुक्‍खे चारो॥”

१३ हे़क्‍क्‍याङ्‌लक् ये़सुरे़ बप्‍तिस्‍मा के़बिबा युहुन्‍नाःल्‍ले़ कुयाःम्‍बेओ मे़त्तुसिबा फाॽआङ् हुॽसाम्‍बाहाॽरे़ कुसिङ् मे़निःत्तु॥

माफे़न्‍साम्‍मिल्‍ले़ याङ्‌घुबा मना

(मर्कु ९:१४-२९, लुका ९:३७-४३)

१४ हे़क्‍क्‍याङ् ये़सुन् नु कुहुॽसाम्‍बाहाॽ याम्‍मो यरिक् मनाहाॽ मे़वये़बा ते़न्‍नो मे़गे़रे़ल्‍ले़ खे़प्‍मो मनाधिक् ये़सुरो त्‍ये़आङ् कुदगि थुङ्‌बोहजॽ युङ्‌सिङ्‌ल

१५ पाःत्तु, “आदाङ्‌बे, आस्‍सान् लुङ्‌माॽ तुक्‍ते़ॽओ॥ थेआङ्‌भे़ल्‍ले़ खे़न्‍निन् थप्‍माममे़ल्‍ले़ याङ्‌घुआङ् वाॽ हे़क्‍क्‍याङ् साॽरिक् तुक्‍खे चारो॥ ए़त्‍ले़ङ् खे़न् च्‍वाःत्तो नु मिओ थारो॥

१६ खे़न् के़हुॽसाम्‍बाहाॽरो मे़वेःन्‍दुर फाॽआङ् तारुङ्, कर खे़ङ्‌हाॽरे़ वेःम्‍मा मे़न्‍छुक्‍तुन्‍लो॥”

१७ ये़सुरे़ मे़त्तुसि, “नसान् के़होःप्‍पा नु ताक्‍के़भे़ॽबा मनासे, आप्‍फाल्‍ले़ थारिक् इङ्‌गाॽ खिनिॽनु वाॽआबाबे? आप्‍फाल्‍ले़ थारिक् नासि थःत्‍निङ्‌बाबे? खे़न् चुक्‍पे़न् कत्‍ना फे़त्ते़म्‍मे़ॽ॥”

१८ ये़सुरे़ खे़न् फे़न्‍साम्‍मिन् फे़ःक्‍तुआङ् खे़न् चुक्‍पे़ल्‍लोलाम् लःन्‍दे़ पेरो॥ बा खे़न् ये़म्‍मोए खे़न् चुक्‍पे़न् वेःत्ते़रो॥

१९ याङ्‌सि हुॽसाम्‍बाहाॽ स्‍वाःत्ताङ् ये़सुरो मे़द्‌ये़आङ् सेःन्‍मे़दोसु, “थेआङ् आनिगे खे़न् फे़न्‍साम्‍मिन् नाःप्‍मा लःप्‍मा मे़सुक्‍तुम्‍बे़न्‍बाबे?”

२० ये़सुरे़ मे़त्तुसि, “थेआङ्‌भे़ल्‍ले़ खिनिॽ नसाःन्‍निन् सुःन्‍लो॥ इङ्‌गाॽ से़क्‍खाए मे़त्‍निङ्, खिनिॽ नसाःन्‍निन् यःङ्‌गेॽ याॽरिःम्‍बाधिक् याःत्‍छाङ् कन् कोःक्‍मान् ‘खे़प्‍मोलाम् खे़त्‍छिङ्‌ङे़ॽ’ के़मे़त्‍तुम्‍मिल्‍ले़, खे़न् खे़त्‍छिङ् पेःक्‍लो॥ हे़क्‍क्‍याङ् खिनिॽलाम्‍बा पोङ्‌मा मे़न्‍छुक्‍मना थेआङ् होप्‍लो॥”

२१ ((कर अक्‍तङ्‌बा फे़न्‍साम्‍मिङ्‌ग तुवा नु चाने़त् मे़ःन्‍ने लःप्‍मा सुक्‍मे़दे़त्‍ने़न्‍लो॥))

ये़सुरे़ याम्‍मो कुसिमे़ल्‍ले़ कुयाःम्‍बेओ पाःत्तुॽ

(मर्कु ९:३०-३२, लुका ९:४३-४५)

२२ हे़क्‍क्‍याङ् ये़सुन् नु कुहुॽसाम्‍बाहाॽ गालिल थुम्‍मो मे़द्‌ये़ल्‍ले़ खुने़ॽ अक्‍खे मे़त्तुसि, “आल्‍ल मे़न्‍छाम्‍सान् इङ्‌मे़ले़क्‍तुॽआङ् मनाहाॽरो हुक्‍मे़सुप्‍तुॽ,

२३ हे़क्‍क्‍याङ् खे़ङ्‌हाॽरे़ खुने़ॽ मे़से़रुॽ, कर सुम्‌ये़न् एगाङ् सिमे़न्‍लाम् याम्‍मो कुहिङ्‌वे़त् पोङ्‌लो॥” कन् पाःन्‍निन् मे़घे़प्‍सुआङ् कुहुॽसाम्‍बाहाॽरे़ खुनिॽ योःम् पुॽरे़रो॥

ये़सुरे़ माङ्‌हिम् एःङ्‌याङ् हुङुॽ

२४ याङ्‌सि ये़सुन् नु कुहुॽसाम्‍बाहाॽ कपर्नहुम्‍मो मे़द्‌ये़, हे़क्‍क्‍याङ् माङ्‌हिम् एःङ्‌याङ्a के़भोःङ्‌बाहाॽआङ् पत्रुसरो मे़द्‌ये़आङ् सेःन्‍मे़दोसु, “के़सिक्‍साम्‍बाल्‍ले़ माङ्‌हिम् एःङ्‌याङ् मे़हुङुन्‍बि?”

२५ खे़ल्‍ले़ नोगप् पिरु, “थेआङ् मे़हुङुन्‍बे? हुङुॽरो॥”

हे़क्‍क्‍याङ् पत्रुसे़न् हिम्‍मो लासे़नामे़ःन्‍ने़ ये़सुरे़ सेःन्‍दोसु, “सिमोने, थे निङ्‌वाॽ के़इःत्तुबे? इक्‍सादिङ् खाम्‍बेःक्‍मोबा हाङ्‌हाॽरे़ एःङ्‌याङ् आत्तिल्‍लोलाम् मे़भोःक्‍खुबे? खुनिॽ आबाङे मनालाम्‍बा मे़भोःक्‍खुबि, इ वेॽ लाजेॽबा मनालाम् मे़भोःक्‍खुबि?”

२६ पत्रुसरे़ नोगप् पिरु, “वेॽ लाजेॽबा मनालाम् मे़भोःक्‍खुरो॥”

ये़सुरे़ मे़त्तु, “हे़क्‍केने़ फाॽग्र खुनिॽ आबाङे मनाहाॽरे़ हुङ्‌मा मे़बोङ्‌ने़ल्‍लो॥

२७ हे़क्‍केसाङ् आनिॽनु खे़ङ्‌हाॽरे़ खुनिॽ सिक् मे़बोःक्‍ने़न्‍ल फाॽआङ् गालिल वरक्‍को पेगे़ॽआङ् खेःङ् तेसे़ॽओ॥ के़रे़क्‍नुःल्‍ले़ तगि के़दे़म्‍सुबा ङाःल्‍ले़ कुमुराओ याङ्‌इत्‍छिधिक् के़घोसुॽरो॥ खे़न् तेॽरे़ॽआङ् आन्‍छिॽ माङ्‌हिम् एःङ्‌याङ्‌ङिन् हुङे़ॽओ॥”

a 

१७:२४ ला ३०:१३-१६, यहुदि साम्‌योथिम्‍मो तङ्‌बे निबोङ्‌ङाङ् (२०) थोबा ये़म्‍बित्‍छाॽसारे़ तङ्‌बे थप्‍मा माङ्‌हिम्‍मिन् खाप्‍मा, चे़ःक्‍मा, चोःक्‍मारे़ लागि माङ्‌हिम् एःङ्‌याङ् हुङ्‌मा के़बोङ्‌बा वये़॥ खे़न् एःङ्‌याङ्‌ङिन् निये़न्‍बा याःलिक्‍ले़न् नाम्‌याक् वये़॥

साङ्‌ग्राम्‍पेदाङ्‌बा हाङ्‌जुम्‍मिन् के़रे़क्‍नुःल्‍ले़ यम्‍बा

(मर्कु ९:३३-३७, लुका ९:४६-४८)

१८

खे़न् ये़म्‍मो हुॽसाम्‍बाहाॽ ये़सुरो मे़द्‌ये़आङ् सेःन्‍मे़दोसु, “दाङ्‌बे साङ्‌ग्राम्‍पेदाङ्‌बा हाङ्‌जुम्‍मो के़रे़क्‍नुःल्‍ले़ यम्‍बान् हाःप्‍पे?”

२ ये़सुरे़ खे़प्‍मो हिन्‍जाॽधिक् उःत्तुआङ् खुनिॽ लुम्‍मो ये़प्‍सुर

३ मे़त्तुसि, “इङ्‌गाॽ से़क्‍खाए मे़त्‍निङ्, खिनिॽ निङ्‌वाॽइन् के़ले़क्‍खुम्‍माङ् कन् हिन्‍जाॽइन् कुइसिःक् खिनिॽ के़म्‍बोःक्‍खिन्‍ने़ फाॽग्र आप्‍फाल्‍ले़आङ् साङ्‌ग्राम्‍पेदाङ्‌बा हाङ्‌जुम्‍मो लाःप्‍मा के़न्‍छुक्‍तिन्‍लो,

४ खे़ल्‍ले़ चोगुल्‍ले़ आत्‍तिन् आप्‍फेक् चुङ्‌जिगे़न् नःम्‍सिङ्‌ङाङ् कन् हिन्‍जाॽइन् हे़क्‍के पोङ् खे़न्‍ने साङ्‌ग्राम्‍पेदाङ्‌बा हाङ्‌जुम्‍मो यम्‍बा पोङ्‌लो॥

५ हे़क्‍क्‍याङ् आत्‍तिल्‍ले़ आमिङ्‌ङो अक्‍तङ्‌बा चुक्‍सा हिन्‍जाॽइन् लाङ्‌दाःक्‍तुॽ, खे़ल्‍ले़ इङ्‌गाॽ लाम्‍दाःक्‍कारो॥

६ कर आत्‍तिल्‍ले़ इङ्‌गाॽ याप्‍मि नसान् के़जोःक्‍पा चुक्‍सा हिन्‍जाॽथिक् लायो चोःक्‍मा पाङ्‌घुॽ, खे़ल्‍ले़ कुनिःङ्‌मो लुम्‍सुम्‍मिन् इघेःङ्‌माआङ् वरक्‍को लाप्‍फुमाल्‍ले़ए नुबा पोङ्‌लो॥

७ “कन् इक्‍सादिङ् खाम्‍बेःक्‍मान् चिःत्ते़आङ्‌लक् स्‍ये़रो, थेआङ्‌भे़ल्‍ले़ मे़न्‍छाम् याप्‍मिहाॽ लायो चोःक्‍मा के़बाङ्‌बा पाःन्‍हाॽ कप्‍मो यरिक् वाॽरो॥ अक्‍तङ्‌बा पाःन्‍हाॽग ताःएरो, कर वेॽहाॽ लायोओ के़धाबा मनाःङ्‌ग चिःत्ते़आङ्‌लक् स्‍ये़रो!

८ खे़ने़ॽ के़लाङ् के़हुक्‍किल्‍ले़ लायो चोःक्‍मा के़बाङ्‌ने़ फाॽग्र खक्‍ते़ॽआङ् लाप्‍फुसे़ॽ॥ लाङ्-हुक् ने़प्‍माङ्‌नु आप्‍फाल्‍ले़आङ् मे़न्‍छिःमना मि के़दिःप्‍पा खे़मायङ्‌सङ्‌ङो पेःक्‍मानुःल्‍ले़ लाङ्‌धिक् नु हुक्‍थिक् मे़ःन्‍ने मे़न्‍नुप्‍मनाबा हिङ्‌मन् खोमाए नुबारो॥

९ खे़ने़ॽ के़मिक्‍किल्‍ले़ लायो चोःक्‍मा के़बाङ्‌ने़ फाॽग्र यगे़लःत्ते़ॽआङ् लाप्‍फुसे़ॽओ॥ ने़त्‍छि मिक्‍नु आप्‍फाल्‍ले़आङ् मे़न्‍छिःमना खे़मायङ्‌सङ्‌बा मिओ पेःक्‍मानुःल्‍ले़ मिक्‍थिक्‍नु मे़न्‍नुप्‍मनाबा हिङ्‌मन् खोमाए नुबारो॥”

१० “सिङ्‌सिङ् लॽरे़म्‍मे़ॽओ, कन् चुक्‍पा चुक्‍पाहाॽ कुनामे़न्‍छाॽ मे़जोगे़म्‍सिम्‍मिन्‍ने़ॽओ॥ इङ्‌गाॽ से़क्‍खा पान् मे़त्‍निङ्, कङ्‌हाॽ कम्‍ब्राङ् के़मे़प्‍पा खुनिॽ माङ्‌लाइङ्‌बाहाॽ सदादिङ् साङ्‌ग्राम्‍पेदाङ्‌ङो पानुदिङ् आम्‍बारे़ कुदगि मे़वाॽरो॥

११ (थेआङ्‌भे़ल्‍ले़ इङ्‌गाॽ मे़न्‍छाम्‍साःङ्‌ग के़माबाहाॽ ताङ्‌से़ःप्‍से़ त्‍याङ्‌बारो॥)”

के़माबा मे़ल्‍लुक्

१२ “आल्‍ल, किप्‍थिक् (१००) मे़ल्‍लुक् के़गप्‍पाल्‍ले़ कुमे़ल्‍लुक्‍थिक् माःल्‍ले़ थे चोगुॽ? खे़ल्‍ले़ खे़न् फाङ्-फाङ् (९९) मे़ल्‍लुक्‍हाॽ चाराम्‍मादे़न्‍नो ले़रुधसिआङ् खे़न् के़माबा मे़ल्‍लुक्‍किल्‍ले़ कुगोःत्‍छे़ मे़बेःक्‍किन्‍बि?

१३ खे़ल्‍ले़ खे़न् के़माबा मे़ल्‍लुक्‍किन् खोसुल्‍ले़ से़क्‍खाए खे़न् मे़म्‍माए फाङ्-फाङ् (९९) मे़ल्‍लुक्‍हाॽ कत्तुसिबानुःल्‍ले़आङ् साॽरिक् सःत्‍लो॥

१४ हे़क्‍केलॽरिक्‍के साङ्‌ग्राम्‍पेदाङ्‌ङो के़वाॽबा खिनिॽ पा निङ्‌वाॽफुमाङ्‌ङिल्‍ले़आङ् कन् चुक्‍पाहाॽओ थिक्‍काङ् मे़माःने़न्‍ल के़लॽबा कुनिङ्‌वाॽ वाॽरो॥

लायो के़जोःक्‍पा नुसाॽइन् तोःम्‍मा

(लुका १७:३)

१५ “नसानिबाधिक्‍ले़ खे़ने़ॽ के़दक्‍ले़ङ्‌वाओ लायो चोगुॽने़ फाॽग्र खे़ने़ॽरक् खे़ल्‍लो पेगे़ॽआङ् कुलायोन् ओसेःन्‍धाक्‍ते़ॽओ॥ खे़ल्‍ले़ के़बाःन्‍निन् खे़प्‍सुने़ फाॽग्र खे़न् नसानिबाल्‍ले़ कुनिङ्‌वाॽ के़दोःन्‍दुरो॥

१६ कर खे़ने़ॽ के़बाःन्‍निन् मे़घे़प्‍सुन्‍ने़ फाॽग्र खे़ने़ॽनु वेॽ थिक्‍पा इग्र ने़प्‍फु तेॽरे़से़ॽआङ् याम्‍मो पेगे़ॽ, थेआङ्‌भे़ल्‍ले़ साम्‌योसाप्‍लाःल्‍ले़ पाःत्तुबा कुइसिःक्, ‘ने़प्‍फु इग्र सुम्‍सि तोःन्‍दिहाॽरे़ खुनिॽ तगि के़रे़क् पाःन्‍हाॽरे़न् निःन्‍धो चोःक्‍मा पोङ्‌लो॥’

१७ खे़ल्‍ले़ आल्‍लसाङ् खे़ङ्‌हाॽ खे़म्‍मा नाॽरुसिने़ फाॽग्र सेसेहुप्‍लक्‍को कन् पाःन्‍निन् तारे़म्‍मे़ॽओ॥ हे़क्‍क्‍याङ् सेसेहुप्‍लक्‍किल्‍ले़ पाःत्तुबा पाःन्‍निन्‍नाङ् नाॽरुने़ फाॽग्र खे़ङ्‌ग थिम्‍मे़न्‍दङ् सुवाङ् नु एःङ्‌याङ् के़भोःङ्‌बा ताप्‍फे़ःम्‍बा मना कुइसिःक् इःत्ते़म्‍मे़ॽओ॥

१८ इङ्‌गाॽ से़क्‍खाए मे़त्‍निङ्, इक्‍सादिङ् खाम्‍बेःक्‍मो के़साक्‍तुबान् साङ्‌ग्राम्‍पेदाङ्‌ङोआङ् साक्‍लो, हे़क्‍केलॽरिक्‍के इक्‍सादिङ् खाम्‍बेःक्‍मो के़हन्‍दुबान् साङ्‌ग्राम्‍पेदाङ्‌ङो हन्‍लो॥

१९ याम्‍मो इङ्‌गाॽ अक्‍खेआङ् मे़त्‍निङ्, खिनिॽओ ने़प्‍फु मनाहाॽ निङ्‌वाॽबो थिक्‍हुप् के़बोङ्‌सिने़ फाॽग्र थे के़नाःक्‍सुसाङ् साङ्‌ग्राम्‍पेदाङ्‌ङोबा पानुदिङ् आम्‍बारे़ खे़न् के़जोःक्‍सि के़बिसिॽरो॥

२० थेआङ्‌भे़ल्‍ले़ ने़प्‍फु इग्र सुम्‍भु मनाहाॽ इङ्‌गाॽ आमिङ्‌ङो मे़जुम्‍मिल्‍ले़, इङ्‌गाॽ खुनिॽ लुम्‍मो वाॽआरो॥”

ले़प्‍मि मे़म्‍बिःमनाबा सेवारोबाल्‍ले़न् खे़दाॽ

(लुका १७:४)

२१ हे़क्‍क्‍याङ् पत्रुसे़न् ये़सुरो फे़रे़आङ् सेःन्‍दोसु, “आदाङ्‌बे, इङ्‌गाॽ आदक्‍ले़ङ्‌ङो लायो के़जोःक्‍पार के़ने़बान् आक्‍खे़न्‍ले़ङ् ले़प्‍मि पिरुङ्‌बाबे? नुसिले़ङ् थारिक्‍पि?”

२२ ये़सुरे़ नोगप् पिरु, “नुसि (७) ले़ङ्‌रक् मे़ःन्, कर नुबोङ् (७०) ले़ङाङ् नुसि (७) थारिक् ले़प्‍मि के़बिरुर पोङ्‌लो॥

२३ “थेआङ्‌भे़ल्‍ले़ साङ्‌ग्राम्‍पेदाङ्‌बा हाङ्‌जुम्‍मिङ्‌ग लत्‍छा हाङ्‌धिक्‍ले़ कुसेवारोबाहाॽरे़ मे़देॽरुबा साम्‍म्‍याङ् याङ्‌इत्‍छिन् फोःङ्‌मा याःम्‍बक् चोगुबान्‍नु तङ्‌मा सुक्‍ते़त्‍लो॥

२४ खे़न् हाङ्‌ङिल्‍ले़ सिङ्‌नात्‍तिन् फोःङ्‌मा हेःक्‍तुल्‍ले़ थिबोङ् हे़न्‍छिङ् (१०,०००) साम्‍म्‍याङ् याङ्‌इत्‍छि सिङ्‌नात् फोःङ्‌मा के़बोङ्‌बा मनान् खुने़ॽओ मे़दारु॥

२५ खे़ल्‍ले़ खे़न् साम्‍म्‍याङ् याङ्‌इत्‍छिन् हुङ्‌मा मे़सुक्‍तुम्‍बाल्‍ले़ चोगुल्‍ले़ मेलिङ्‌गे़न् कुमेःत्, कुस्‍साहाॽ हे़क्‍क्‍याङ् खे़ल्‍ले़ कत्तुबा के़रे़क् चिगक्‌वाहाॽ सङ्‌घे़म्‍मे़ॽआङ् फोःङ्‌मा के़बोङ्‌बा याङ्‌ङिन् फोःक्‍खे़म्‍मे़ॽ लॽरिक् हाङ्‌ङिल्‍ले़ इङ्‌जाङ् पिरुसिरो॥

२६ कर खे़न् सेवारोबान् हाङ्‌ङिल्‍ले़ कुदगि थुङ्‌बोहजॽ युङ्‌सिङ्‌ङाङ् पेलि फाक्‍तु, ‘आदाङ्‌बे, इङ्‌गाॽ नासि थःत्‍ताङ्‌ङे़ॽआङ् कुभा ये़म् थारिक् हाङ्‌घाङ्‌ङे़ॽओ! इङ्‌गाॽ के़याङ्‌ङिन् के़रे़क् हुङुङ् पिने़रो॥’

२७ हाङ्‌ङिल्‍ले़ खे़न् लुङ्‌माॽ तुक्‍तुआङ् के़रे़क् हुङ्‌मा के़बोङ्‌बा याङ्‌ङिन् ले़प्‍मि पिरुआङ् पाङ्‌घुदेसुरो॥

२८ हे़क्‍क्‍याङ् खे़न् सेवारोबान् लाःक्‍कात् लःन्‍दे़ल्‍ले़ किप्‍थिक् युप्‍पा याङ्‌इत्‍छि कुसिङ्‌नात् के़बप्‍पा कुन्‍जुम् सेवारोबान् तुमु॥ हे़क्‍क्‍याङ् खे़ल्‍ले़ खे़न् कुन्‍जुम् सेवारोबान् फत्तुर कुसित्‍लाःन् यॽरुआङ् अक्‍खे मे़त्तु, ‘इङ्‌गाॽओनु के़देॽरुबा सिङ्‌नात्‍तिन् आल्‍लोसा हुङे़ॽ॥’

२९ खे़ल्‍ले़ थुङ्‌बोहजॽ युङ्‌सिङ्‌ङाङ् पेलि फाक्‍तुर मे़त्तु, ‘चुम्‍मे, इङ्‌गाॽ नासि थःत्‍ताङ्‌ङे़ॽआङ् कुभा ये़म् थारिक् हाङ्‌घाङ्‌ङे़ॽओ! इङ्‌गाॽ के़याङ्‌ङिन् के़रे़क् हुङुङ्‌लो॥’

३० कर खे़ल्‍ले़ मे़दे़न्‍दे़न्‍नाङ् खे़न् हुङ्‌मा के़बोङ्‌बा याङ्‌ङिन् मे़न्‍हुङ्‌ङे थारिक् पुङ्‌लाहिम्‍मो याक्‍ल फाॽआङ् साक्‍मा पाङ्‌घुसिरो॥

३१ वेॽ सेवारोबाहाॽरे़ कन् पाःन्‍निन् मे़निसुआङ् खुनिॽ साॽरिक् निङ्‌वाॽ तुगे़॥ हे़क्‍क्‍याङ् खे़ङ्‌हाॽ मे़बेआङ् कन् के़रे़क् पाःन्‍हाॽ हाङ्‌ङिन् मे़जे़क्‍तु॥

३२ हाङ्‌ङिल्‍ले़आङ् खे़न् तगिस्‍मा सेवारोबान् उःत्तुआङ् मे़त्तु, ‘खे़ने़ॽग ताक्‍के़भे़ॽबा सेवारोबाने़रो! खे़ने़ॽ पेलि के़भाक्‍ताङ्‌बाल्‍ले़ के़रे़क् के़सिङ्‌नात्‍तिन् ले़प्‍मि पिने़आङ् वयाङ्‌लो॥

३३ कर खे़ने़ॽ लुङ्‌माॽ तुक्‍ने़बा कुइसिःक्‍के खे़ने़ॽआङ् के़न्‍जुम् सेवारोबान् लुङ्‌माॽ तुक्‍मा मे़बोङ्‌ने़म्‍बि?’

३४ हे़क्‍क्‍याङ् हाङ्‌ङिल्‍ले़ साॽरिक् कुसिक्‍किन् पोगे़आङ् खे़न् सेवारोबे़न् सिङ्‌नात्‍तिन् मे़न्‍हुङ्‌ङे थारिक् तुक्‍खे मे़जाःत्तुर फाॽआङ् पुङ्‌लाधाबाल्‍लो हुक्‍सुप्‍तुरो॥”

३५ ये़सुरे़ कुनुप्‍मो कुहुॽसाम्‍बाहाॽ अक्‍खेलॽरिक् मे़त्तुसि, “खिनिॽ तक्‍ले़ङ्‌वाओ लायो के़जोःक्‍पाहाॽ सिक्‍लुङ्‌मोनुए ले़प्‍मि के़म्‍बिरुम्‍सिम्‍मिन्‍ने़ फाॽग्र साङ्‌ग्राम्‍पेदाङ्‌ङोबा आम्‍बारे़आङ् बा हे़क्‍केए के़मे़त्तिॽरो॥”

मेःक्‍खिम्‍ले़न् पान्

(मर्कु १०:१-१२)

१९

ये़सुरे़ कन् पाःन्‍हाॽ पाःत्तु सुरुआङ् गालिल थुम्‍मोलाम् यर्दन यङ्‌घङ्‌ङिल्‍ले़ नाधाःम्‍बिबा यहुदिया थुम्‍मो पेरो॥

२ यरिक् मनाहाॽरे़ खुने़ॽ मे़दिम्‍दु, हे़क्‍क्‍याङ् खे़ङ्‌हाॽ वेःन्‍दुसिरो॥

३ कुभा फरिसिहाॽ मे़द्‌ये़आङ् खुने़ॽ कुनिङ्‌वाॽ साॽमा फाॽआङ् पान् मे़गे़सु, “थेआङ् याःम्‍बक् मे़म्‍भेःन्‍ने मनाःल्‍ले़ कुमेःत्तिन् नाॽमा साम्‌योथिम्‍मिल्‍ले़ पिरुबि मे़ःम्‍बि?”

४ ये़सुरे़ मे़त्तुसि, “मे़ःम्‍बे़! साम्‌योसाप्‍लाओ के़बप्‍पा पाःन्‍निन् खिनिॽ मे़न्‍निःत्ते के़वयिॽबि? चइःत्‍दाङ्‌बाल्‍ले़ कुहेःक्‍सिङ्‌मोए ‘खे़ङ्‌हाॽ ये़म्‍बित्‍छाॽ नु मे़न्‍छुमाॽ चोगुसिरो॥’

५ हे़क्‍क्‍याङ् ‘खे़ल्‍ले़ चोगुल्‍ले़ ये़म्‍बित्‍छाॽइल्‍ले़ कुम्‍बा नु कुम्‍मासि ले़रुसिआङ् कुमेःत्तिन्‍नु तङ्‌लो, हे़क्‍क्‍याङ् खे़ङ्‌हाॽ लत्‍छा थक् पोङ्‌सिरो॥’a

६ आल्‍ल खे़ङ्‌हाॽग ने़प्‍फुसि मे़ःन्, कर लत्‍छा थक्‍सिरो॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ लत्‍छा थक् चोगुसिबाहाॽ मे़न्‍छाम् याप्‍मिरे़ से़म्‍मासि मे़नुॽने़न्‍लो॥”

७ खे़ङ्‌हाॽरे़ सेःन्‍मे़दोसु, “हे़क्‍केने़ फाॽग्र थेआङ् मोसाःल्‍ले़ ‘ये़म्‍बित्‍छाॽइल्‍ले़ कुमेःत्तिन् इङ्‌गाॽ नाॽने़बारो फाॽआङ् साप्‍ला साप्‍तुआङ् पाङ्‌मादेमा सुक्‍तुॽ’ लॽरिक् साप्‍तुबाबे?”

८ ये़सुरे़ नोगप् पिरुसि, “खिनिॽ पान् मे़ङ्‌घे़म्‍मनाबा के़जोगिबाल्‍ले़ चोगुल्‍ले़ मोसारे़ खिनिॽ मेःत्‍हाॽ नाॽमा के़सुक्‍तुम्‍सिम् फाॽआङ् साप्‍तुबारो॥ कर कुहेःक्‍सिङ्‌मोग अक्‍तङ्‌बा होःप्‍ते़रो॥

९ इङ्‌गाॽ मे़त्‍निङ्, आत्‍तिन् ये़म्‍बित्‍छाॽइल्‍ले़ कुमेःत्तिन् वेॽहाॽनु मे़न्‍लाम्‍मे नाॽरुआङ् वेॽ मे़न्‍छुमाॽइन्‍नु मेःक्‍खिम् चोगु, खे़ल्‍ले़आङ् चाराम्‍मा याःम्‍बक्‍के चोगुॽरो॥” ((हे़क्‍क्‍याङ् आत्‍तिल्‍ले़ खे़न् नाॽरुमा मे़न्‍छुमाॽइन्‍नु मेःक्‍खिम् चोगुॽ खे़ल्‍ले़आङ् याम्‍बोःप्‍मा याःम्‍बक्‍के चोगुॽरो॥))

१० हे़क्‍केःल्‍ले़ कुहुॽसाम्‍बाहाॽरे़ खुने़ॽ मे़मे़त्तु, “मेःत् ये़म्‍बाॽ लुम्‍मो बा हे़क्‍केरक् पोङ्‌ने़ फाॽग्र मेःक्‍खिम् मे़न्‍जोःक्‍माए नुबारो॥”

११ ये़सुरे़ नोगप् पिरुसि, “के़रे़क्‍ले़ग कन् पाःन्‍हाॽ ताःक्‍मा मे़न्‍छुक्‍तुन्, कर आत्‍तिल्‍ले़ निङ्‌वाॽफुमाङ्‌लाम् खोसुॽ, खे़ल्‍ले़रक् ताःक्‍मा सुक्‍तुॽ॥

१२ मेःक्‍खिम् मे़न्‍जोःक्‍मना यरिक् पन्‌ये़म्‍हाॽ वाॽरो॥ कुभाग सावाःन्‍छिङ्‌मानुधोए सिङ्‌गारु मे़वाॽरो, वेॽहाॽ मनाहाॽरे़ सिङ्‌गारु मे़जोगुसि, हे़क्‍क्‍याङ् कुभाग साङ्‌ग्राम्‍पेदाङ्‌बा हाङ्‌जुम्‍मो माङ्‌सेवा याःम्‍बक् चोःक्‍मा फाॽआङ् मेःक्‍खिम् मे़न्‍जोःक्‍ने़न्‍लो॥ आत्‍तिल्‍ले़ ताःक्‍मा सुक्‍तुॽ खे़ल्‍ले़ए ताःक्‍तुर॥”

ये़सुरे़ हिन्‍जाॽबित्‍छाहाॽ मुॽइसाम् थाःसु पिरुसिॽ

(मर्कु १०:१३-१६, लुका १८:१५-१७)

१३ थिक्‌ये़न् ये़सुरे़ हुक् ने़स्‍सुआङ् तुवा चोगु पिरुसिर फाॽआङ् मनाहाॽरे़ हिन्‍जाॽबित्‍छाहाॽ मे़दारुसि॥ कर कुहुॽसाम्‍बाहाॽरे़ खे़न् हिन्‍जाॽबित्‍छा के़दाःप्‍पाहाॽ मे़भे़ःक्‍तुसि॥

१४ कर ये़सुरे़ खे़ङ्‌हाॽ मे़त्तुसि, “हिन्‍जाॽबित्‍छाहाॽ इङ्‌गाॽओ तामा फाःक्‍ते़म्‍सिम्‍मे़ॽओ, खे़ङ्‌हाॽ मे़साक्‍ते़म्‍सिम्‍मिन्‍ने़ॽओ, थेआङ्‌भे़ल्‍ले़ साङ्‌ग्राम्‍पेदाङ्‌बा हाङ्‌जुम्‍मिङ्‌ग कन् हिन्‍जाॽबित्‍छा हे़क्‍तङ्‌बाहाॽरे़न्‍नेरो॥”

१५ हे़क्‍क्‍याङ् खे़ङ्‌हाॽ सम्‍दाङ् हुक् ने़स्‍सुर मुॽइसाम् पिरुसिआङ् खे़प्‍मोलाम् थासिङ्‌लो॥

याङ्‌साकुन्‍धेसाबा मना

(मर्कु १०:१७-३१, लुका १८:१८-३०)

१६ आल्‍ल मनाधिक् ये़सुरो फे़रे़आङ् सेःन्‍दोसु, “सिक्‍साम्‍बे, आक्‍तङ्‌बा नुबा याःम्‍बक् चोगुङ्‌ङिल्‍ले़ मे़न्‍नुप्‍मनाबा हिङ्‌मन् खोसुङ्‌बे?”

१७ ये़सुरे़ नोगप् पिरु, “नुबा याःम्‍बक्‍किल्‍ले़ कुयाःम्‍बेओ थेआङ् सेःन्‍गे़दोआबाबे? के़नुॽबाग निङ्‌वाॽफुमाङ्‌ङिन्‍लक् वाॽरो॥ कर खे़ने़ॽ मे़न्‍नुप्‍मनाबा हिङ्‌मन् खोमा निङ्‌वाॽ के़जोगुने़ फाॽग्र साम्‌योथिम् इङ्‌जाङ्‌हाॽ इःत्‍ते़ नाःत्ते़ॽओ॥”

१८ खे़न् मनाःल्‍ले़ सेःन्‍दोसु, “आत्‍तिन् साम्‌योइङ्‌जाङ्‌ङिन् इःत्‍तुङ् नाःत्तुङ्‌बाबे?”

हे़क्‍क्‍याङ् ये़सुरे़ मे़त्तु, “मनासे़प्‍मा मे़नुॽने़न्, चाराम्‍मा याःम्‍बक् चोःक्‍मा मे़नुॽने़न्, खुःम्‍मा मे़नुॽने़न्, इङ्‌ले़क् पाःप्‍मा मे़नुॽने़न्,

१९ के़म्‍बा के़म्‍मासि इङ्‌धाङ् पिरे़से़ॽ॥ हे़क्‍क्‍याङ् आप्‍फेक् लुङ्‌माॽ के़दुक्‍सिङ्‌बा कुइसिःक्‍के के़बाङ्‌भेॽसाबाहाॽआङ् लुङ्‌माॽ तुक्‍ते़से़ॽओ॥”

२० खे़न् थाङ्‌बे़न्‍निल्‍ले़ मे़त्तु, “कन्‍हाॽ के़रे़क् इःत्‍तुङ्-नाःत्तुङ्‌ङाङ्‌ङे वाॽआरो॥ आल्‍लसाङ् याम्‍मो थे चोःक्‍माओ सुःन्‍दाङ्‌बे?”

२१ ये़सुरे़ मे़त्तु, “खे़ने़ॽ से़क्‍खाए कुलिङ्‌दो के़प्‍मा निङ्‌वाॽ के़जोगुने़ फाॽग्र पेगे़ॽआङ् के़गत्‍तुबान् के़रे़क् सङ्‌घे़देःसे़ॽ हे़क्‍क्‍याङ् याङ्‌गे़साॽबाहाॽ पिरे़से़ॽओ॥ हे़क्‍केलॽरिक् साङ्‌ग्राम्‍पेदाङ्‌ङो याङ्‌साकुन्‍धे के़घोसुॽरो॥ हे़क्‍क्‍याङ् फे़रे़ॽआङ् इङ्‌गाॽ तिम्‍दाङ्‌ङे़ॽओ॥”

२२ खे़न् थाङ्‌बे़न्‍निल्‍ले़ कन् पाःन्‍निन् खे़प्‍सुआङ् कुनिङ्‌वाॽ तुगे़र खे़प्‍मोलाम् पेरो, थेआङ्‌भे़ल्‍ले़ खे़ल्‍ले़ग यरिक् याङ्‌साकुन्‍धे कत्तुरो॥

२३ हे़क्‍क्‍याङ् ये़सुरे़ कुहुॽसाम्‍बाहाॽ मे़त्तुसि, “इङ्‌गाॽ से़क्‍खाए मे़त्‍निङ्, याङ्‌साकुन्‍धेसाबाहाॽ साङ्‌ग्राम्‍पेदाङ्‌बा हाङ्‌जुम्‍मो लाःप्‍मा साॽरिक् साक्‍लो॥

२४ याम्‍मोआङ् खिनिॽ मे़त्‍निङ्, याङ्‌साकुन्‍धेसाबे़न् निङ्‌वाॽफुहाङ्‌जुम्‍मो लाःप्‍मानुःल्‍ले़ उमेःन् सम्‍मेःत्तिल्‍ले़ कुहङ्‌ङो लाःप्‍मा उसुरु पोङ्‌लो॥”

२५ हे़क्‍क्‍याङ् हुॽसाम्‍बाहाॽरे़ कन् मे़घे़प्‍सुआङ् साॽरिक् खुनिॽ निङ्‌वाॽ मये़र सेःन्‍मे़दोसु, “हे़क्‍केःल्‍ले़ हात् ताङ्‌से़ःप्‍मा सुक्‍पाबे?”

२६ ये़सुरे़ खे़ङ्‌हाॽ ओमे़त्तुसिर मे़त्तुसि, “मे़न्‍छाम् याप्‍मिरे़ लागि कन् पोङ्‌मा मे़न्‍छुक्‍मनाबा चोःक्‍साङ् निङ्‌वाॽफुमाङ्‌ङिल्‍ले़ के़रे़क् पाःन्‍हाॽ चोःक्‍मा सुक्‍तुॽरो॥”

२७ पत्रुसरे़ नोगप् पिरु, “दाङ्‌बे, आनिगे़ग के़रे़क् पाःन्‍हाॽ ले़रुम्‍बे़, हे़क्‍क्‍याङ् खे़ने़ॽ तिम्‍मासिगे़आङ् वयिगे़रो॥ आनिगे़ग थे खोसुम्‍बे़बाबे?”

२८ हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “इङ्‌गाॽ से़क्‍खाए मे़त्‍निङ्, इङ्‌गाॽ मे़न्‍छाम्‍सान् के़दाबा कुसङ् हाङ्‌जुम्‍मो मिमिदिङ्‌गे़न् हाङ्‌युक्‍नाओ युङ्‌ङारो॥ खे़न् ये़म्‍मो खिनिॽ इङ्‌गाॽ याप्‍मि के़दिम्‍बाहाॽआङ् थिक्-ने़त् (१२) हाङ्‌युक्‍नाओ के़युङिआङ् इस्राइलबा थिक्-ने़त् सुवाङ्‌हाॽ सम्‍दाङ् हाङ् के़जोगिॽरो॥

२९ आत्‍तिल्‍ले़ आलागि हिम्‍धाःङ्‌हाॽ, प्‍याङ्‌सिगे़न् इक्‍ताप्‍हाॽ, ने़ॽनुसाॽहाॽ, फुॽनुसाॽहाॽ, पाः माहाॽ, इग्र हिन्‍जाॽबित्‍छाहाॽ ले़रुसिआङ् वाॽ, खे़ल्‍ले़ग किप्‍थिक् (१००) ले़ङ्‌नुःल्‍ले़आङ् यरिक् खोसुॽ, हे़क्‍क्‍याङ् मे़न्‍नुप्‍मनाबा हिङ्‌मन् खोसुॽरो॥

३० कर आल्‍लो तगि के़वाॽबा यरिक् मनाहाॽ एगाङ् मे़बोङ्‌लो, हे़क्‍क्‍याङ् आल्‍लो एगाङ् के़वाॽबा यरिक् मनाहाॽ तगाङ् मे़बोङ्‌लो॥”

a 

१९:५ तोलिङ् २:२४, ग्रिक पाःन्‍दाङ्‌ङो “थिक् थक् पोङ्‌सिरो॥”

चे़ल्‍ले़क्‍सेॽ इक्‍ताप्‍पो याःम्‍बक् के़जोःक्‍पा याःलिक्‍हाॽरे़न् खे़दाॽ

२०

“साङ्‌ग्राम्‍पेदाङ्‌बा हाङ्‌जुम्‍मिङ्‌ग अक्‍तङ्‌बा चोक्– लत्‍छा चे़ल्‍ले़क्‍सेॽ इक्‍ताप्‍दाङ्‌बान् थिक् तानाम्‍सा कुइक्‍ताप्‍पो याःम्‍बक् के़जोःक्‍पा याःलिक् साङ्‌से़ॽ पेरो॥

२ खे़ल्‍ले़ मनाहाॽ थिक्‌ये़न्‍बा नाम्‌याक्‍किङ्‌ग युप्‍पायाङ्‌धिक्a पिमा पान् तङ्‌घुआङ् कुइक्‍ताप्‍पो याःम्‍बक् चोक् पाङ्‌घुसिरो॥

३ तानाम्‍बा कुमुक् फाङ्‌सि (९) मुक्‍ते़र पत्‍छे़ल्‍ले़ खुने़ॽ पाङ्‌जुम्‍मो पेःल्‍ले़ कुभा मनाहाॽ पाङ्‌जुम्‍हाःत्ति थेआङ् मे़न्‍जोःक्‍के मे़वये़बा निःसुसिआङ्

४ मे़त्तुसि, ‘खिनिॽआङ् पेगे़म्‍मे़ॽआङ् आजे़ल्‍ले़क्‍सेॽ इक्‍को याःम्‍बक् चोगे़म्‍मे़ॽओ॥ खिनिॽ खोमा के़याॽरिबा याङ्‌ङिन् पिनिङ्‌लो॥’

५ हे़क्‍केलॽरिक् खे़ङ्‌हाॽ याःम्‍बक् चोःक्‍से़ मे़बे॥ खुने़ॽ ले़न्‍दिक् कुमुक् थिक्-ने़त् (१२) हे़क्‍क्‍याङ् याम्‍मो कुमुक् सुम्‍सि (३) मुक्‍ते़र पत्‍छे़ल्‍ले़ लाःक्‍कात् पेःल्‍ले़ मनाहाॽ तुमुसिआङ् बा हे़क्‍केए मे़त्तुसि॥

६ याङ्‌सि कुमुक् ङासि (५) मुक्‍ते़र पत्‍छे़ल्‍ले़ खुने़ॽ पाङ्‌जुम्‍मो पेःल्‍ले़ मनाहाॽ थेआङ् मे़न्‍जोःक्‍के मे़वये़ मे़गत्ते़बा याम्‍मो निःसुसिआङ् सेःन्‍दोसुसि, ‘आइन् थेआङ् खिनिॽ नाम्‍धाधा याःम्‍बक् के़न्‍जोगिन्‍बाबे?’

७ “खे़ङ्‌हाॽरे़ नोगप् मे़बिरु, ‘थेःन् चोःक्‍माबे, आनिगे आत्तिल्‍ले़आङ् याःलिक् याप्‍मि मे़साङिगे़न्‍लो॥’

“खे़ल्‍ले़ खे़ङ्‌हाॽ मे़त्तुसि, ‘हे़क्‍केने़ फाॽग्र खिनिॽआङ् पेगे़म्‍मे़ॽआङ् आजे़ल्‍ले़क्‍सेॽ इक्‍को याःम्‍बक् चोगे़म्‍मे़ॽओ॥’

८ “हे़क्‍क्‍याङ् युःन्‍छिक् पोःक्‍खे़ल्‍ले़ खे़न् चे़ल्‍ले़क्‍सेॽ इक्‍दाङ्‌बाल्‍ले़ खे़न् याःलिक् के़भम्‍बान् उःत्तुआङ् मे़त्तु, ‘के़रे़क् याःलिक्‍हाॽ उःत्ते़से़ॽआङ् के़रे़क्‍नुःल्‍ले़ एगाङ् याःम्‍बक्‍को के़भन्‍छिङ्‌बाहाॽओलाम् के़रे़क्‍नुःल्‍ले़ तगि याःम्‍बक्‍को के़भन्‍छिङ्‌बाहाॽरे़ खुनिॽ नाम्‌याक्‍किन् हाःत्ते़से़ॽओ॥’

९ हे़क्‍क्‍याङ् खे़न् याःलिक् के़भम्‍बाल्‍ले़ कुमुक् ङासि मुक्‍ते़ल्‍ले़ याःम्‍बक्‍को के़भन्‍छिङ्‌बा याःलिक्‍हाॽ उःत्तुसिआङ् युप्‍पायाङ् थिक्‍थिक् के़रे़क् नाम्‌याक् पिरुसिरो॥

१० हे़क्‍केलॽरिक् के़रे़क्‍नुःल्‍ले़ तगि याःम्‍बक्‍को के़भन्‍छिङ्‌बाहाॽरे़ग खे़न् मे़निसुआङ् आनिगे यरिक् खोसुम्‍बाबिला लॽरिक् मे़इःत्तु, कर खे़ङ्‌हाॽरे़आङ् युप्‍पायाङ् थिक्‍लक् मे़घोसुरो॥

११ हे़क्‍केःल्‍ले़ खे़ङ्‌हाॽरे़ खुनिॽ नाम्‌याक् मे़दाःक्‍तुआङ् चे़ल्‍ले़क्‍सेॽ दाङ्‌बान्‍नु लुङ्‌हाःप्‍मा मे़हेःक्‍ते़रो॥

१२ खे़न् मनाहाॽरे़ खुने़ॽ मे़मे़त्तु, ‘कन् एगाङ् के़साङुसिबाहाॽरे़ग कुमुक् थिक्‍लक् याःम्‍बक् मे़जोगु॥ आनिगे ले़न्‍दिक् खाराक् नाम्‍से़ःक्‍माओ याःम्‍बक् चोगुम्‍बे़साङ् खे़ङ्‌हाॽनु कुदङ्‌बा याप्‍मि के़जोगे़रो॥’

१३ “कर खे़न् मनाःल्‍ले़ खे़ङ्‌हाॽओ थिक्‍किन् नोगप् पिरु, ‘लाजे, इङ्‌गाॽ खे़ने़ॽ निङ्‌घुम् मे़म्‍मे़त्ते वाॽआरो॥ खे़ने़ॽ युप्‍पायाङ्‌धिक्‍को याःम्‍बक् चोःक्‍मा के़दे़न्‍दे़बाबि मे़ःम्‍बि?

१४ के़नाम्‌याक्‍किन् ताःक्‍ते़ॽआङ् पेगे़ॽओ॥ इङ्‌गाॽग एगाङ् साङ्‌मनाबान्‍नाङ् खे़ने़ॽ पिने़बा यारिक्‍के पिमा निङ्‌वाॽ चोगुङ्‌ङाङ् वाॽआरो॥

१५ इङ्‌गाॽ आनिङ्‌वाॽ हे़क्‍के मनाहाॽ आयाङ्‌ङिन् पिमासि युक् मे़गत्तान्‍बि? इङ्‌गाॽ आनिङ्‌वाॽ यम्‍बा चोगुङ्‌ङिल्‍ले़ थेआङ् के़सिक् पोःक्‍पाबे?’

१६ अक्‍खेलॽरिक् आल्‍लो तगि के़वाॽबाहाॽ एगाङ् मे़बोङ्‌लो, हे़क्‍क्‍याङ् आल्‍लो एगाङ् के़वाॽबाहाॽ तगाङ् मे़बोङ्‌लो॥”

ये़सुरे़ याम्‍मो कुसिमे़ल्‍ले़ कुयाःम्‍बेओ पाःत्तुॽ

(मर्कु १०:३२-३४, लुका १८:३१-३४)

१७ आल्‍ल ये़सुन् यरुसले़म थो पेर पत्‍छे़ल्‍ले़ थिक्-ने़त् (१२) कुहुॽसाम्‍बाहाॽ थिक्‍ले़प्‍माङ् तेॽरुसिआङ् अक्‍खे मे़त्तुसि,

१८ “ओमे़त्ते़म्‍मे़ॽ, आनिॽ यरुसले़म थो आबेःक्‍ल आबत्‍लो॥ खे़प्‍मो तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽरे़ खुनिॽ हुक्‍को मे़न्‍छाम्‍सान् इङ्‌मे़ले़क्‍तुआङ् हुक्‍मे़सुप्‍तुॽरो॥ खे़ङ्‌हाॽरे़ खुने़ॽ सिमे़ल्‍ले़न् खुम्‍दिङ् मे़बिरुआङ्

१९ थिम्‍मे़न्‍दङ् सुवाङ्‌हाॽरे़ किनाःन्‍दि मे़बिरुर, ते़ःम्‍भुक् मे़याक्‍तुर, सिलाम्‍साक्‍मा सिङ्‌सम्‍दाङ् मे़भोःन्‍दु मे़से़रुर फाॽआङ् हुक्‍मे़सुप्‍तुॽरो॥ हे़क्‍क्‍याङ् सुम्‌ये़न् एगाङ् सिमे़न्‍लाम् याम्‍मो हिङ्‌लो॥”

ये़सुरे़ वेॽहाॽ सेवा चोःक्‍माल्‍ले़ कुयाःम्‍बेओ हुॽरुसिॽ

(मर्कु १०:३५-४५)

२० हे़क्‍क्‍याङ् जब्‍दियारे़ कुस्‍सा याकुब नु युहुन्‍नारे़ खुन्‍छिॽ माःन् कुस्‍साहाॽनु त्‍ये़आङ् थुङ्‌बोहजॽ युङ्‌सिङ्‌ल ये़सुन् पेलि फाक्‍तुरो॥

२१ ये़सुरे़ खे़न् सेःन्‍दोसु, “थे़मा चोगुङ् पिने़र फाॽआङ् पेलि के़भाक्‍काबे?”

खे़ल्‍ले़ नोगप् पिरु, “के़हाङ्‌जुम्‍मो कन् ने़प्‍फु आस्‍साहाॽ के़जुप्‍साङ् नु के़भे़न्‍छाङ् ले़प्‍माङ् युङ्‌मा पाङ्‌घे़से़ॽओ॥”

२२ ये़सुरे़ खे़ङ्‌हाॽ मे़त्तुसि, “खिन्‍छिॽ थेःन् के़नाःक्‍सुर के़बत्‍छिॽ खे़न् कुसिङ् के़न्‍निःत्‍छुन्॥ इङ्‌गाॽ थुङुङ्‌बा तुक्‍खेवा खोर्याओ थुङ्‌मा के़सुक्‍सुबि?”

खे़ङ्‌हाॽरे़ नोगप् पिरे़त्‍छु, “सुक्‍सुगे़ॽ॥”

२३ ये़सुरे़ खे़ङ्‌हाॽ मे़त्तुसि, “खिन्‍छिॽ से़क्‍खाए इङ्‌गाॽ थुङुङ्‌बा खोर्याओ के़धुङ्‌सुॽ, करसाङ् आभे़न्‍छाङ् नु आजुप्‍साङ् ले़प्‍माङ् युङ्‌मा के़सुक्‍सिॽ पाःप्‍मा युक् मे़गत्तान्‍लो॥ खे़न् ते़न्‍हाॽग पानुदिङ् आम्‍बारे़ आत्‍तिन्‍हाॽ पिमासि फाॽआङ् यारिप् चोगुआङ् वाॽ, बा खे़ङ्‌हाॽरक् युङ्‌मा मे़घोरो॥”

२४ हे़क्‍क्‍याङ् वेॽ थिबोङ् (१०) हुॽसाम्‍बाहाॽरे़ कन् मे़घे़प्‍सुआङ् याकुब हे़क्‍क्‍याङ् युहुन्‍नाःन्‍नु खुन्‍छिॽ सिक् पोगे़रो॥

२५ कर ये़सुरे़ खे़ङ्‌हाॽ उःत्तुसिआङ् मे़त्तुसि, “थिम्‍मे़न्‍दङ् सुवाङ्‌हाॽरे़ खुनिॽ हाङ्‌हाॽरे़ग मनाहाॽ खुनिॽ निङ्‌वाॽ पाःप्‍पाःत् मे़मे़त्तुसिॽ, हे़क्‍क्‍याङ् सुहाङ्‌युक्‍पाहाॽरे़आङ् खुनिॽ फोःसाङ्‌बाहाॽ साक्‍के़ले़क्‍काङ् युक् मे़जोगुसिबाग खिनिॽ के़निसुम्‍माङ् के़वयिॽरो॥

२६ कर खिनिॽ लुम्‍मोग हे़क्‍के पोङ्‌मा मे़नुॽने़न्‍लो॥ खिनिॽ लुम्‍मोग आत्‍तिल्‍ले़ लाम्‍लोबा पोङ्‌मा निङ्‌वाॽ चोगुॽ खे़न् खिनिॽ से़वारोबा पोङ्‌लरो॥

२७ हे़क्‍क्‍याङ् हाःत्‍ले़ के़रे़क्‍नुःल्‍ले़ तगाङ् पोङ्‌मा निङ्‌वाॽ चोगुॽ, खे़न् खिनिॽ योक् पोङ्‌लरो॥

२८ हे़क्‍केलॽरिक् इङ्‌गाॽ मे़न्‍छाम्‍सान् सेवा मे़जोःक्‍कार फाॽआङ् मे़ःन्, कर सेवा चोःक्‍से़ त्‍याङ्‌बारो॥ हे़क्‍क्‍याङ् यरिक् मनाहाॽ लायोलाम् थे़ॽमासिआङ् ताङ्‌से़ःप्‍मासि फाॽआङ् इङ्‌गाॽ आहिङ्‌मन्‍निन् पिसे़ त्‍याङ्‌बारो॥”

ये़सुरे़ ने़प्‍फु मिक्‍फःम्‍बाहाॽ निःमा के़सुक्‍पा चोगुसिॽ

(मर्कु १०:४६-५२, लुका १८:३५-४३)

२९ ये़सुन् नु कुहुॽसाम्‍बाहाॽ ये़रिहो ये़क्‌यक्‍कोलाम् मे़बेर मे़बत्‍छे़ल्‍ले़ यरिक् मनाहाॽ खुने़ॽनु मे़धासिङ्‌लो॥

३० खे़प्‍मो मे़बेर मे़बत्‍छे़बा लाम्‍मो ने़प्‍फु मिक्‍फःम्‍बाहाॽ युङे़त्‍छि॥ खे़ङ्‌हाॽरे़ ये़सुन् खे़प्‍मोलाम् पेःक्‍ल पत् के़लॽबा निङ्‌वाॽ खोसे़त्‍छुआङ् अःक्‍ते़त्‍छि, “दाङ्‌बे, दाउदरे़ कुस्‍साए, आन्‍छिगे़ लुङ्‌माॽ आदुक्‍ते़ॽओ!”

३१ खे़न् मनाहाॽरे़ खे़ङ्‌हाॽ मे़भे़ःक्‍तुसिर स्‍वाःत् युङ्‌मा मे़बाङ्‌घुसि, कर खे़ङ्‌हाॽ आल्‍लसाङ् साॽरिक् अःक्‍ते़त्‍छिरो, “दाङ्‌बे, दाउदरे़ कुस्‍साए, आन्‍छिगे़ लुङ्‌माॽ आदुक्‍ते़ॽओ!”

३२ ये़सुरे़ ये़म्‍सिङ्‌ङाङ् खे़ङ्‌हाॽ सेःन्‍दोसुसि, “इङ्‌गाॽ थे़मा चोगुङ् पिने़त्‍छिङ्‌बा खिन्‍छिॽ निङ्‌वाॽ के़जोःक्‍सुबे?”

३३ खे़ङ्‌हाॽरे़ नोगप् पिरे़त्‍छु, “दाङ्‌बे, आन्‍छिगे़ निःमा के़सुक्‍पा आजोगे़त्‍छे़ॽओ॥”

३४ ये़सुरे़ खे़ङ्‌हाॽ लुङ्‌माॽ तुक्‍तुसिआङ् खुन्‍छिॽ मिक्‍हाॽ सुःसु पिरुसि, हे़क्‍क्‍याङ् खिमो खे़ङ्‌हाॽ निमा के़सुक्‍पा पोःक्‍खे़त्‍छिआङ् खुने़ॽ कुएगाङ् कुएगाङ् खे़ङ्‌हाॽ थाने़त्‍छिरो॥

a 

२०:२ ग्रिक पाःन्‍दाङ्‌ङो “दिनारि॥” खे़न् थिक्‌ये़न्‍बा नाम्‌याक् वये़॥

ये़सुन् यरुसले़म्‍मो लाःत्

(मर्कु ११:१-११, लुका १९:२८-३८, युहु १२:१२-१९)

२१

ये़सुन् नु कुहुॽसाम्‍बाहाॽ यरुसले़म मे़बेर मे़बत्‍छे़ल्‍ले़ यरुसले़म निःत्ताङ्‌बा जैतुन कोःक्‍माल्‍ले़ कुबेसाङ्‌बा बे़थफागे पाङ्‌भेॽ निःत्ताङ् मे़गे़रे़, हे़क्‍क्‍याङ् ये़सुरे़ ने़प्‍फु कुहुॽसाम्‍बाहाॽ अक्‍खे मे़त्तुसिर पाङ्‌घुसि,

२ “खिन्‍छिॽ तगाङ्‌बा पाङ्‌भेॽओ पेसे़ॽ, खे़प्‍मो के़लाःत्‍छिल्‍ले़सा इमे़घेःक्‍खुमा अदङ्‌माःल्‍ले़ कुबेसाङ् कुस्‍सान् ये़प्‍पा के़दुम्‍सुॽ॥ खे़न् ले़रे़त्‍छे़ॽआङ् इङ्‌गाॽओ तारे़त्‍छे़ॽओ॥

३ मनाहाॽरे़ थेआङ् कन् अदङ्‌सान् के़ले़त्‍छुबाबे फाॽआङ् सेःन्‍गे़म्‍लाप्‍सिने़ फाॽग्र कङ्‌हाॽ आनिगे दाङ्‌बे़न् चाहाबा चोगे़आङ् वाॽ, हाराए खुने़ॽ याङ्‌ना नुःक्‍तुसिॽ फाॽआङ् मे़त्ते़छे़ॽओ॥”

४ कङ्‌ग माङ्‌निङ्‌वाॽपान् के़बाःप्‍पाल्‍ले़ अक्‍खे पाःत्तुबान् के़त्‍ल फाॽआङ् पोःक्‍खे़बारो–

५ “यरुसले़मस्‍मा मनाहाॽ मे़त्ते़से़ॽ,a

खिनिॽ पयम् हाङ्‌ङिन् खिनिॽओ तार पत्,

खुने़ॽग चुङ्‌जिगे़न् नःम्‍सिङ्‌ङाङ् अदङ्‌सान् युक्‍तुआङ् ताः,

खुने़ॽग अदङ्‌साःन्‍ने युक्‍तुआङ् तार पत्‍लो॥”

६ खे़न् ने़प्‍फु हुॽसाम्‍बाहाॽरे़ ये़सुरे़ पाःत्तुबा हे़क्‍के चोगे़त्‍छु॥

७ खे़ङ्‌हाॽरे़ अदङ्‌सान् नु अदङ्‌मान् तारे़त्‍छुआङ् खे़ङ्‌हाॽ सम्‍दाङ् खुनिॽ तेत्‍हाॽ मे़ने़स्‍सु हे़क्‍क्‍याङ् ये़सुरे़ अदङ्‌सान् युक्‍तुरो॥

८ हे़क्‍क्‍याङ् खे़प्‍मो यरिक् मनाहाॽरे़ ये़सुरे़ कुदगि कुदगि लाम्‍मो खुनिॽ तेत्‍हाॽ मे़भे़सु, हे़क्‍क्‍याङ् वेॽहाॽरे़ चुजुक्‍सा सिङ् पोराःक्‍हाॽ मे़जे़प्‍तुआङ् लाम्‍मो मे़भे़सुर खुने़ॽ लाम्‍दाःक्‍मा मे़बिरुरो॥

९ खुने़ॽ कुदगि नु कुएगाङ् के़बप्‍पा यरिक् मनाहाॽरे़ मे़अःक्‍ते़र अक्‍खे मे़बाःत्तु,

“दाउदरे़ कुस्‍साःल्‍ले़ कुनारा पोःररो!

यहवे दाङ्‌बाल्‍ले़ कुमिङ्‌ङो के़दाबान् मुॽइसाबा पोङ्‌लरो!

साङ्‌ग्राम्‍पेदाङ्‌ङो निङ्‌वाॽफुमाङ्‌ङिल्‍ले़ कुनारा पोररो!”

१० ये़सुन् यरुसले़म ये़क्‌यक्‍को लासे़ल्‍ले़ यम्‍बा हयङ् किल्‍लिङ् पोःक्‍खे़आङ् मनाहाॽरे़ अक्‍खेलॽरिक् सेःन्‍लाप्‍मा मे़हेःक्‍तु, “कङ्‌ग हाःत्‍निबे?”

११ मनालुम्‍मोलाम् कुभारे़ नोगप् मे़बिरुसि, “कङ्‌ग गालिलस्‍मा नासरतलाम् के़दाबा माङ्‌निङ्‌वाॽपान् के़बाःप्‍पा ये़सुरो॥”

ये़सुन् माङ्‌हिम्‍मो पेक्

(मर्कु ११:१५-१९, लुका १९:४५-४८, युहु २:१३-२२)

१२ ये़सुन् माङ्‌हिम्‍मो पेआङ् खे़प्‍मो चिगक्‌वा के़सङ्‌बा के़इङ्‌बाहाॽ नाःप्‍मा लःप्‍मा हेःक्‍तुसि॥ याङ् के़ले़क्‍पाहाॽरे़ खुनिॽ याङ्‌ले़क्‍मा साप्‍ने़त्तिन् नु पुत्तुःक्‍के के़सङ्‌बाहाॽरे़ खुनिॽ युक्‍नान् ले़क्‍खुबिरुसिरो॥

१३ ये़सुरे़ खे़ङ्‌हाॽ अक्‍खे मे़त्तुसि, “साम्‌योसाप्‍लाओ साप्‍ते़आङ् पत्, ‘इङ्‌गाॽ आहिम्‍मिङ्‌ग तुवा चोःक्‍मा हिम् पोङ्,’ कर खिनिॽग फाःन्‍दाहाॽ चिङ्‌सिङ्‌मा ते़न् के़जोगुम्‍माङ् के़वयिॽरो!”

१४ ये़सुन् माङ्‌हिम्‍मो वये़ल्‍ले़ मिक्‍फःम्‍बाहाॽ नु लाङ्‌सक्‍पाहाॽ मे़द्‌ये़ हे़क्‍क्‍याङ् खे़ङ्‌हाॽ के़रे़क् नुसुसिरो॥

१५ कर तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽरे़ खुने़ॽ चोगुबा निङ्‌वाॽ के़माबा याःम्‍बक्‍हाॽ मे़निसु हे़क्‍क्‍याङ् हिन्‍जाॽबित्‍छाहाॽरे़आङ् माङ्‌हिम्‍मो दाउदरे़ कुस्‍साःल्‍ले़ कुनारा पोर लॽरिक् मे़अःक्‍ते़बा मे़घे़प्‍सुल्‍ले़ खे़ङ्‌हाॽरे़ खुनिॽ सिक् पोगे़रो॥

१६ खे़ङ्‌हाॽरे़ खुने़ॽ मे़मे़त्तु, “कन्‍हाॽरे़ थे मे़बाःत्तुर मे़बत् के़ङ्‌घे़प्‍सुन्‍बि?”

ये़सुरे़ खे़ङ्‌हाॽ मे़त्तुसि, “खे़प्‍सुङ्‌बे़, कर साम्‌योसाप्‍लाओ अक्‍खेलॽरिक् साप्‍ते़आङ् के़बप्‍पे़न् खिनिॽ मे़न्‍निःत्ते के़वयिॽबि?

“‘हिन्‍जाॽबित्‍छाहाॽ नु नुगे़धुङ्‌बाहाॽलाम् खुने़ॽ के़नारा फोमा पाङ्‌घुसि॥’”

१७ हे़क्‍क्‍याङ् ये़सुरे़ खे़ङ्‌हाॽ ले़रुधसिआङ् ये़क्‌यक्‍लाम् बे़थानि पाङ्‌जुम्‍मो पेआङ् याङ्‌धोःक्‍ते़रो॥

ये़सुन् नु पःत्‍छेॽबुङ्‌मा

(मर्कु ११:१२-१४, २०-२४)

१८ कुदाःन्‍दिक् तानाम्‍सा ये़सुन् कुहुॽसाम्‍बाहाॽनु ये़क्‌यक्‍को नुःक्‍खे़आङ् पेर पत्‍छे़ल्‍ले़ कुसे़त्‍लाःक्‍ते़॥

१९ लाम्‍मिल्‍ले़ कुबेसाङ् पःत्‍छेॽबुङ्‌मान् निसुआङ् कुबेसाङ् पे, हे़क्‍क्‍याङ् ओमे़त्तुल्‍ले़ कुभे़क्‌वारक् पत्‍छे़ कर कुजाॽ मे़बत्‍छे़न्‍लो॥ हे़क्‍केःल्‍ले़ ये़सुरे़ खे़न् पःत्‍छेॽबुङ्‌मान् मे़त्तु, “आल्‍लआङ्‌धो आप्‍फाल्‍ले़आङ् के़जाॽ मे़धोःक्‍ने़न्‍लरो॥” हे़क्‍क्‍याङ् खे़न् पःत्‍छेॽबुङ्‌मान् खिमो इले़मे़ स्‍ये़रो॥

२० हुॽसाम्‍बाहाॽरे़ खे़न् मे़निसुआङ् खुनिॽ निङ्‌वाॽ मये़र मे़बारे़, “आक्‍खे़न् हाराने़ कन् पःत्‍छेॽबुङ्‌मान् इले़मे़ स्‍ये़बाबे!”

२१ ये़सुरे़ खे़ङ्‌हाॽ मे़त्तुसि, “खिनिॽ इङ्‌गाॽ से़क्‍खाए मे़त्‍निङ्, खिनिॽ चप्‍चि मे़न्‍जोःक्‍के नसान् के़जोगुम्‍ने़ फाॽग्र कन् पःत्‍छेॽबुङ्‌मान् इङ्‌गाॽ चोगुङ्‌बा कुइसिःक् खिनिॽआङ् चोःक्‍मा के़सुक्‍तुम्, हे़क्‍क्‍याङ् खे़म्‍म्‍याक्‍लक् मे़ःन्, कर ‘कन् कोःक्‍मान् हाॽयाक् आगे़ॽआङ् वाहङ्‌ङो लाप्‍फुसिङ्‌ङे़ॽ’ के़मे़त्‍तुम्‍मिल्‍ले़ खे़न् के़त्‍लो॥

२२ खिनिॽ तुवाओ के़नाःक्‍तुम्‍बा पाःन्‍निन् खोसुम्‍बे़ॽ फाॽआङ् नसान् के़जोगुम्‍ने़ फाॽग्र निङ्‌वाॽफुमाङ्‌लाम् के़घोसुम्‍लो॥”

ये़सुरे़ कुयुक्‍किल्‍ले़ कुयाःम्‍बेओ सेःन्‍दो

(मर्कु ११:२७-३३, लुका २०:१-८)

२३ ये़सुन् माङ्‌हिम्‍मो के़रे़आङ् मनाहाॽ निसाम् हुॽमा हेःक्‍तुसिल्‍ले़ तुम्‍निङ्‌वाॽफुसाम्‍बाहाॽ नु वेॽ यहुदि तुम्‍लाम्‍लोबाहाॽ खे़प्‍मो मे़द्‌ये़आङ् खुने़ॽ सेःन्‍मे़दोसु, “खे़ने़ॽ थे़मा युक्‍किल्‍ले़ अक्‍तङ्‌बा याःम्‍बक्‍हाॽ के़जोगुर के़वाॽ? कन् युक्‍किन् हाःत्‍ले़ के़बिरे़?”

२४ ये़सुरे़ खे़ङ्‌हाॽ मे़त्तुसि, “इङ्‌गाॽआङ् लत्‍छा सेःन्‍लाप्‍थिक् सेःन्‍दोनिङ्‌लो॥ इङ्‌गाॽ याप्‍मि नोगप् के़बिरिॽने़ फाॽग्र इङ्‌गाॽआङ् थे़मा युक्‍किल्‍ले़ याःम्‍बक् चोगुङ् खे़न् मे़त्‍निङ्‌लो॥

२५ युहुन्‍नारे़ बप्‍तिस्‍मा पिमा कुयुक्‍किन् आत्‍तोलाम् त्‍ये़बाबे? निङ्‌वाॽफुमाङ्‌लाम् त्‍ये़बाबि, इ मनालाम्‍बि?”

खे़ङ्‌हाॽरे़ खुनिॽ लुम्‍मो पान् मे़धक्‍ते़र अक्‍खे मे़मे़त्‍छिङ्, “आल्‍ल आनिॽ ‘निङ्‌वाॽफुमाङ्‌लाम्’ आमे़त्तुम्‍ने़ फाॽग्र, थेआङ् नसान् के़न्‍जोगुम्‍मिन् फाॽआङ् सेःन्‍आलाप्॥

२६ कर ‘मनाहाॽलाम्’ आबाःत्तुम्‍ने़ फाॽग्र मनाहाॽ आनिॽ तक्‍ले़ङ्‌वाओ मे़बोःक्‍पि फाॽआङ् आगिरो, थेआङ्‌भे़ल्‍ले़ कन् मनाहाॽरे़ युहुन्‍नान् माङ्‌निङ्‌वाॽपान् के़बाःप्‍पा फाॽआङ् मे़इःत्तुआङ् मे़वाॽरो॥”

२७ खे़ल्‍ले़ चोगुल्‍ले़ खे़ङ्‌हाॽरे़ ये़सुन् मे़मे़त्तु, “आनिगे मे़निसुम्‍बे़न्‍लो॥”

हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “हे़क्‍केने़ फाॽग्र थे़मा युक्‍किल्‍ले़ अक्‍तङ्‌बा याःम्‍बक्‍हाॽ चोगुङ् खे़न् इङ्‌गाॽआङ् मे़मे़त्‍निङ्‌ङिन्‍लो॥”

ये़सुरे़ ने़प्‍फु साहाॽरे़न् खे़दाॽइन् पाःत्तुॽ

२८ याम्‍मो ये़सुरे़ खे़न् तुम्‍निङ्‌वाॽफुसाम्‍बाहाॽ नु यहुदि लाम्‍लोबाहाॽ मे़त्तुसि, “खिनिॽ खे़दाॽधिक् मे़त्‍निङ्, हे़क्‍क्‍याङ् खे़ल्‍ले़ कुयाःम्‍बेओ थे के़इःत्तुम् आमे़त्ते़म्‍मे़ॽओ॥ लत्‍छा मनाधिक् वये़, खे़ल्‍ले़ ने़प्‍फु कुस्‍सा ये़म्‍बित्‍छाॽहाॽ वये़त्‍छि॥ खे़न् मनान् कुस्‍सा तुम्‍बाल्‍लो पेआङ् मे़त्तु, ‘आस्‍साए, पेगे़ॽआङ् चे़ल्‍ले़क्‍सेॽ इक्‍को याःम्‍बक् चोगे़ॽओ॥’

२९ खे़न् कुस्‍साःल्‍ले़ तगिग ‘मे़जोःक्‍कान्‍लो’ मे़त्तु, कर याङ्‌सि कुनिङ्‌वाॽ नुःक्‍खे़, हे़क्‍क्‍याङ् पेआङ् याःम्‍बक् चोगुरो॥

३० हे़क्‍क्‍याङ् कुम्‍बान् कुस्‍सा फोॽबाल्‍लो पेआङ् बा हे़क्‍केए मे़त्तु॥ खे़न् कुस्‍सा फोॽबाल्‍ले़आङ्, ‘पोङ् आदाङ्‌बे, पेःक्‍कारो’ मे़त्तु, कर खे़न् याःम्‍बक्‍को मे़बेने़न्‍लो॥

३१ आल्‍ल खे़न् ने़प्‍फुओ आत्‍तिल्‍ले़ खुन्‍छिॽ पाःल्‍ले़ कुनिङ्‌वाॽ हे़क्‍के चोगे़त्‍छुबे?”

खे़ङ्‌हाॽरे़ नोगप् मे़बिरु, “तुम्‍बाल्‍ले़रो॥”

ये़सुरे़ खे़ङ्‌हाॽ मे़त्तुसि, “इङ्‌गाॽ से़क्‍खाए मे़त्‍निङ्, निङ्‌वाॽफुहाङ्‌जुम्‍मो एःङ्‌याङ् के़भोःङ्‌बाहाॽ नु के़त्‍निमाहाॽ खिनिॽनुःल्‍ले़आङ् तगि मे़लाःत्‍लो॥

३२ थेआङ्‌भे़ल्‍ले़ बप्‍तिस्‍मा के़बिबा युहुन्‍नान् खिनिॽ साम्‌योनिमा लाम् ओसेःन्‍धाक्‍से़ त्‍ये़बारो, हे़क्‍केसाङ् खुने़ॽ सम्‍दाङ् खिनिॽ नसान् के़न्‍जोगुम्‍मिन्‍लो॥ कर एःङ्‌याङ् के़भोःङ्‌बाहाॽ नु के़त्‍निमाहाॽरे़ खुने़ॽ नसान् मे़जोगुआङ् मे़वाॽरो॥ खे़न् के़निसुम्‍साङ् खिनिॽ लायोलाम् के़न्‍हिन्‍दिन्‍नाङ् खुने़ॽ नसाःन्‍नाङ् के़न्‍जोगुम्‍मिन्‍लो॥”

ये़सुरे़ ताप्‍फे़ःम्‍बा कुभ्रे़ःङ् इक्‍मःबाहाॽरे़न् खे़दाॽइन् पाःत्तुॽ

(मर्कु १२:१-१२, लुका २०:९-१९)

३३ ये़सुरे़ याम्‍मो खे़ङ्‌हाॽ मे़त्तुसि, “वेॽस्‍मा खे़दाॽधिक् खे़प्‍से़म्‍मे़ॽओ॥ थिक्‍ले़ङ् यम्‍बा लाजेॽदाङ्‌बाधिक् वये़, खे़ल्‍ले़ लत्‍छा इक्‍को चे़ल्‍ले़क्‍सेॽ लेःत्तुआङ् कुघिरि लुङ्‌धाक् से़त्तुर फाङु, हे़क्‍क्‍याङ् कुलुम्‍मो लुम्‍बात् तयुआङ् खे़प्‍मो चे़ल्‍ले़क्‍सेॽ एःम्‍मा ते़न्‍धिक् चोगु॥ इक् कोमा याक्‍साधिक्‍काङ् चोगु, हे़क्‍क्‍याङ् खे़न् चे़ल्‍ले़क्‍सेॽ इक्‍किन् कुभ्रे़ःङ् लक् खोमारे़ लागि इक्‍मसाबाहाॽ पिरुसिआङ् खुने़ॽ लाम्‍दिक् चोःक्‍से़ पेरो॥

३४ चे़ल्‍ले़क्‍सेॽ तुप्‍मा ये़म् त्‍ये़ःल्‍ले़ कुलक् लासे़ कुसेवारोबाहाॽ इक्‍मःबाहाॽरो पाङ्‌घुसिरो॥

३५ खे़न् इक्‍मबाहाॽरे़ कुसेवारोबाहाॽ मे़दे़म्‍सुसि हे़क्‍क्‍याङ् थिक्‍सिगेक्‍पान् मे़हिप्‍तु, निसिगेक्‍पान् मे़से़रुआङ् सुम्‍सिगेक्‍पान् लुङ्‌ङिल्‍ले़ मे़बःत्तु मे़से़रुरो॥

३६ हे़क्‍क्‍याङ् खे़ल्‍ले़ तगिनुःल्‍ले़आङ् यरिक् कुसेवारोबाहाॽ पाङ्‌घुसि, कर खे़न् इक्‍मबाहाॽरे़ खे़ङ्‌हाॽआङ् बा हे़क्‍केए मे़मे़त्तुसि॥

३७ “हे़क्‍क्‍याङ् कुनुप्‍मो खे़न् इक्‍के़ल्‍ले़ कुन्‍दाङ्‌बाल्‍ले़ आल्‍ल कन् लुङ्‌माॽ तुक्‍तुङ्‌बा आस्‍सान् पाङ्‌घुङ्‌ङिल्‍ले़ग से़क्‍खासाङ् कुना मे़साॽरुबिला फाॽआङ् इतुआङ् कुस्‍सान् पाङ्‌घु॥

३८ “कर खे़ङ्‌हाॽरे़ कुस्‍सान् मे़निसुआङ् अक्‍खे मे़मे़त्‍छिङ्, ‘कङ्‌ग कुम्‍बारे़ कुलक् के़घोबारो, कन् से़रुम्‍माङ् कुलाजेॽ सिङ्‌बुङ्‌हाॽ आनिॽ हुक्‍काप्‍पासिरो॥’

३९ हे़क्‍केलॽरिक् खे़ङ्‌हाॽरे़ खुने़ॽ मे़दे़म्‍सुआङ् चे़ल्‍ले़क्‍सेॽ इक्‍कोलाम् लाःक्‍कात् मे़लःत्तुआङ् मे़से़रुरो॥”

४० ये़सुरे़ खे़ङ्‌हाॽ सेःन्‍दोसुसि, “आल्‍ल चे़ल्‍ले़क्‍सेॽ इक्‍के़ल्‍ले़ कुन्‍दाङ्‌बान् ताआङ् खे़न् इक्‍मबाहाॽ आक्‍खे मे़त्तुसिॽबे?”

४१ खे़न् तुम्‌यक्‌याबाहाॽ नु यहुदि लाम्‍लोबाहाॽरे़ खुने़ॽ नोगप् मे़बिरु, “खुने़ॽ ताआङ् खे़न् ताक्‍के़भे़ॽबा मनाहाॽ से़क्‍खासाङ् साॽरिक् तुक्‍खे चाःत्तुसिर से़रुसिॽरो॥ हे़क्‍क्‍याङ् चे़ल्‍ले़क्‍सेॽ इक्‍किन् कुभ्रे़ःङ् लक् खोमारे़ लागि वेॽ इक्‍मबाहाॽ पिरुसिआङ् खे़ङ्‌हाॽरे़ चे़ल्‍ले़क्‍सेॽ तुम्‍मिल्‍ले़ कुलक्‍किन् मे़बिरुॽरो॥”

४२ ये़सुरे़ खे़ङ्‌हाॽ मे़त्तुसि, “खिनिॽ साम्‌योसाप्‍लाओ मे़न्‍निःत्ते के़वयिॽबि?

“‘लुङ्‌गाम्‍बाहाॽरे़ मे़नाॽरुबा लुङ्‌ङिन्

के़रे़क्‍नुःल्‍ले़ के़ये़क्‍पा कुम्‍मालुङ् पोःक्‍खे़आङ् वाॽरो॥

कङ्‌ग यहवे दाङ्‌बाल्‍ले़ए चोगुबारो,

हे़क्‍क्‍याङ् कन् आनिॽ निमो निङ्‌वाॽ के़माबा चोक्‍लो॥’

४३ खे़ल्‍ले़ चोगुल्‍ले़ खिनिॽ मे़त्‍निङ्, खिनिॽओलाम् निङ्‌वाॽफु हाङ्‌जुम्‍मिन् नाप्‍पाङ् खे़न्‍निन् निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के के़जोःक्‍पा मनाहाॽ पिरुसिरो॥

४४ ‘आत्‍तिन्‍हाॽ खे़न् लुङ् सम्‍दाङ् मक्‍मे़धाःॽ, खे़ङ्‌हाॽ मे़भक् मे़सिरो॥ हे़क्‍क्‍याङ् आत्‍तिन्‍हाॽ सम्‍दाङ् खे़न् लुङ्‌ङिन् मक्‍थाःॽ, खे़ङ्‌हाॽ मे़भे़क् मे़सिरो॥’”

४५ हे़क्‍क्‍याङ् खे़प्‍मो तुम्‍निङ्‌वाॽफुसाम्‍बाहाॽ नु फरिसिहाॽरे़ कन् खे़दाॽइन् मे़घे़प्‍सुआङ् कङ्‌ग आनिगे याःम्‍बेओए ये़सुरे़ पाःत्तुर पत् फाॽआङ् निङ्‌वाॽ मे़घोसुरो॥

४६ खे़ङ्‌हाॽरे़ खुने़ॽ ते़म्‍मा निङ्‌वाॽ मे़जोगु, कर मनाहाॽ मे़गिरुसि थेआङ्‌भे़ल्‍ले़ मनाहाॽरे़ ये़सुःङ्‌ग माङ्‌निङ्‌वाॽपान् के़बाःप्‍पा फाॽआङ् मे़इःत्तुआङ् मे़वये़रो॥

a 

२१:५ ग्रिक पाःन्‍दाङ्‌ङो “सियोनरे़ कुस्‍सा मे़न्‍छुमाॽइन् मे़त्ते़ॽ॥” सियोनरे़ कोःक्‍माओ यरुसले़म ये़क्‌यक्‍किन् ने़ःॽ॥

पयम् साभाङ्‌जारे़न् खे़दाॽ

(लुका १४:१५-२४)

२२

ये़सुरे़ खे़न् यहुदि लाम्‍लोबाहाॽ याम्‍मो खे़दाॽहाॽओ अक्‍खे मे़त्तुसि

२ “साङ्‌ग्राम्‍पेदाङ्‌बा हाङ्‌जुम्‍मिङ्‌ग लत्‍छा हाङ्‌धिक्‍ले़ कुस्‍साःल्‍ले़ कुमेःक्‍खिम्‍मिल्‍ले़न् साभाङ्‌जा से़सुबा खे़दाॽ कुइसिःक् चोक्‍लो॥

३ मेःक्‍खिम् साभाङ्‌जारे़न् चामुक् थिमुक्‍किन् यारिप् पोःक्‍खे़आङ् खे़न् हाङ्‌ङिल्‍ले़ उःत्‍छिङ् के़घोबाहाॽ साभाङ्‌जाओ ताःप्‍मासि कुसेवारोबाहाॽ पाङ्‌घुसि, कर खे़ङ्‌हाॽ तामा मे़न्‍दे़न्‍दे़न्‍लो॥

४ हे़क्‍केःल्‍ले़ खे़न् हाङ्‌ङिल्‍ले़ कुभा कुसेवारोबाहाॽ अक्‍खे मे़त्तुसिर पाङ्‌घुसि, ‘खे़न् उःत्‍छिङ् के़घोबाहाॽ अक्‍खे मे़त्ते़म्‍सिम्‍मे़ॽ, इङ्‌गाॽ मेःक्‍खिम् साभङ्‌जान् यारिप् चोगुङ्‌ङाङ् वाॽआ॥ लुप्‍मनाबा थक्‍साहाॽ से़रुङ्‌सिङ्‌ङाङ् के़रे़क् चामा थुङ्‌मान् यारिप् पोःक्‍खे़आङ् वाॽ, मेःक्‍खिम् साभाङ्‌जाओ त्‍ये़म्‍मे़ॽओ॥’

५ कर खे़ङ्‌हाॽरे़ खे़म्‍घे़म् मे़न्‍लाप्‍तुन्‍नाङ् कुभाग प्‍याङ्‌सिगे़न् इक्‍ताप्‍पो याःम्‍बक् चोःक्‍से़ मे़बे, कुभा ले़ङ्‌हङ् चोःक्‍से़ मे़बे,

६ कुभारे़ग कुसेवारोबाहाॽ मे़दे़म्‍सुसिआङ् ताप्‍फे़ःल्‍लिक् मे़मे़त्तुसिआङ् मे़से़रुसिरो॥

७ “खे़न् हाङ्‌ङिल्‍ले़ साॽरिक् कुसिक् पोगे़॥ खुने़ॽ थक्‍सुबाहाॽ पाङ्‌घुसिआङ् खे़न् मना के़से़प्‍पाहाॽ के़रे़क् से़प्‍मा पाङ्‌घुसि, हे़क्‍क्‍याङ् खुनिॽ ये़क्‌यक्‍किन् फुत्‍लुम् हाःन्‍दुदेःसु पिरुसिरो॥

८ हे़क्‍क्‍याङ् हाङ्‌ङिल्‍ले़ कुसेवारोबाहाॽ मे़त्तुसि, ‘मेःक्‍खिम् साभङ्‌जान् यारिप् पोःक्‍खे़आङ् वाॽ, कर खे़प्‍मो उःत्‍छिङ् के़घोबाहाॽ तामा सुम्‍बोधाबा मे़न्‍जोःक्‍ने़न्‍लो॥

९ हे़क्‍केःल्‍ले़ ये़क्‌यक्‍कोबा लाम्‍लाम्‍मो पेगे़म्‍मे़ॽआङ् के़दुमुम्‍सिम्‍बा के़रे़क् मनाहाॽ उःत्‍ते़म् तारे़म्‍सिम्‍मे़ॽओ॥’

१० “खे़ल्‍ले़ चोगुल्‍ले़ सेवारोबाहाॽ ये़क्‌यक्‍को मे़बेआङ् लाम्‍लाम्‍मो मे़दुमुसिबा के़रे़क् नुबा नु ताप्‍फे़ःम्‍बा मनाहाॽ मेःक्‍खिम् साभाङ्‌जाओ मे़उःत्तु मे़दारुसिआङ् खे़प्‍मोबा युक्‍नाहाॽ मे़धिम्‍सुरो॥

११ कर हाङ्‌ङिन् तरे तुम्‍से़ सिगाङ् लासे़ल्‍ले़ खे़प्‍मो नुबा तेत् मे़न्‍जाङ्‌मनाबा मनाधिक् निसुआङ्

१२ सेःन्‍दोसु, ‘चुम्‍मे, खे़ने़ॽ आक्‍खेलॽरिक् मेःक्‍खिम् साभाङ्‌जाओ, मेःक्‍खिम्‍मो चाङ्‌मनाबा नुबा तेत् मे़ःन्‍ने के़लासे़बे?’ खे़न् मनाःल्‍ले़ थेआङ् पाःप्‍मा मे़सुक्‍तुन्‍लो॥

१३ “हे़क्‍क्‍याङ् हाङ्‌ङिल्‍ले़ सेवारोबाहाॽ मे़त्तुसि, ‘कन् मनान् ते़म्‍से़म्‍मे़ॽआङ् कुलाङ् कुहुक्‍हाॽ इघेःक्‍खे़म्‍मे़ॽ हे़क्‍क्‍याङ् लाःक्‍कात् खादाम्‍मो लाप्‍फुःसे़म्‍मे़ॽओ॥ खे़प्‍मो हाःप्‍मान् नु साॽरिक् तुक्‍खेःल्‍ले़ हाबोॽ ये़ःङ्‌मान् पोङ्‌लो॥’

१४ थेआङ्‌भे़ल्‍ले़ उःत्‍छिङ्‌मा के़घोबाहाॽ यरिक् मे़वाॽ, कर सेःक्‍सिङ्‌मा के़घोबाहाॽ कुभारक् मे़वाॽरो॥”

एःङ्‌याङ् हुङ्‌माबि मे़ःम्‍बि

(मर्कु १२:१३-१७, लुका २०:२०-२६)

१५ हे़क्‍क्‍याङ् फरिसिहाॽ सोरिक् मे़जुप्‍से़आङ् ये़सुन् आक्‍खेलॽरिक् पाःन्‍नो थाःमाबे फाॽआङ् सुक्‍मा मे़हेःक्‍तुरो॥

१६ फरिसिहाॽरे़ खुनिॽ हुॽसाम्‍बाहाॽ हे़रोद हाङ्‌ङिल्‍ले़ कुमनाहाॽनु ये़सुरो मे़बाङ्‌घुसि॥ खे़ङ्‌हाॽरे़ ये़सुन् सेःन्‍मे़दोसु, “सिक्‍साम्‍बे, खे़ने़ॽग से़क्‍खा पाःन्‍लक् के़बाःप्‍पे़न् आनिगे निःसुम्‍बे़रो॥ हे़क्‍क्‍याङ् निङ्‌वाॽफुमाङ्‌ङिल्‍ले़ कुलाम्‍मिन् से़क्‍खाए के़हुॽरुसिरो॥ खे़ने़ॽ मनाहाॽरे़ खुनिॽ पाःन्‍नो के़म्‍बत्‍ने़न्, हे़क्‍क्‍याङ् मनाआङ् के़न्‍छे़न्‍दुन्‍छिन्॥

१७ हे़क्‍केःल्‍ले़ कन् पाःन्‍निन् आमे़त्ते़ॽरोमि पयम् हाङ् सिजरे़न् एःङ्‌याङ् हुङ्‌मा आनिॽ साम्‌योथिम्‍मिल्‍ले़ आबिॽबि आम्‍बिने़न्‍बि?”a

१८ कर ये़सुरे़ खे़ङ्‌हाॽरे़ खुनिॽ फे़न् निङ्‌वाॽइन् निङ्‌वाॽ खोसुआङ् मे़त्तुसि, “खिनिॽ निङ्‌वाॽ के़जिःप्‍पासे, थेआङ् अक्‍खेलॽरिक् इङ्‌गाॽ पाःन्‍नो ते़म्‍मा निङ्‌वाॽ के़इःत्तुम्‍बाबे?

१९ एःङ्‌याङ् हुङ्‌मा के़बोङ्‌बा रोमि याङ्‌इत्‍छिन् कत्‍ना फे़त्ते़म्‍मे़ॽ॥” खे़ङ्‌हाॽरे़ खुने़ॽओ याङ्‌इत्‍छिन् मे़दारुआङ्

२० ये़सुरे़ खे़ङ्‌हाॽ सेःन्‍दोसुसि, “कप्‍मो हाःत्‍ले़ कुइत्‍छाप् नु कुबाःन्‍साप् पप्‍पे?”

२१ खे़ङ्‌हाॽरे़ नोगप् मे़बिरु, “सिजरे़ल्‍ले़न् पत्‍लो॥”

हे़क्‍क्‍याङ् ये़सुरे़ खे़ङ्‌हाॽ मे़त्तुसि, “सिजरले़ कुबाःन्‍हाॽ सिजरे़न् पिरे़म्‍मे़ॽ, हे़क्‍क्‍याङ् निङ्‌वाॽफुमाङ्‌ङिल्‍ले़ कुबाःन्‍हाॽ निङ्‌वाॽफुमाङ्‌ङिन्‍ने पिरे़म्‍मे़ॽओ॥”

२२ खे़ङ्‌हाॽरे़ कन् नोगप्‍पिन् मे़घे़प्‍सुआङ् खुनिॽ निङ्‌वाॽ मये़रो॥ खे़ल्‍ले़ चोगुल्‍ले़ खे़ङ्‌हाॽरे़ खुने़ॽ खे़प्‍मोए मे़ले़रुमे़धआङ् मे़बेरो॥

ये़सुरे़ सिमे़न्‍लाम् याम्‍मो हिङ्‌माल्‍ले़ कुयाःम्‍बेओ हुॽरुसिॽ

(मर्कु १२:१८-२७, लुका २०:२७-४०)

२३ बा खे़न् ये़न्‍नो सिमे़न्‍लाम् याम्‍मो हिङ्‌मन् होप् लॽरिक् नसान् के़जोःक्‍पा सदुकिहाॽ ये़सुरो मे़द्‌ये़आङ् सेःन्‍मे़दोसु,

२४ “सिक्‍साम्‍बे, मोसारे़ साम्‌योथिम्‍मो अक्‍खेलॽरिक् साप्‍तुआङ् पत्, ‘आत्‍तिल्‍ले़ कुम्‍भुॽइन् कुस्‍साकुए मे़न्‌वाॽए सिःॽ, खे़ल्‍ले़ कुन्‍साॽरे़ मेमेदुमा कुन्‍ने़ॽद्रेःन्‍नु मेःक्‍खिम् चोःक्‍माए पोङ्॥ हे़क्‍क्‍याङ् कुम्‍भुॽरे़ कुलागि सागप्‍मा पोङ्‌लो॥’

२५ आल्‍ल नुसि फुॽनुसाॽहाॽ मे़वये़॥ तुम्‍बाल्‍ले़ मेःक्‍खिम् चोगुआङ् कुस्‍साकुए मे़न्‌वाॽए स्‍ये़, हे़क्‍क्‍याङ् कुमेःत्तिन्‍नु कुन्‍साॽरे़ मेःक्‍खिम् चोगु॥

२६ हे़क्‍केलॽरिक् सरुम्‍बा, याङ्‌सरुम्‍बा नु फोॽबा थारिक्‍ले़ खे़न् मेमेदुमान्‍नु मेःक्‍खिम् मे़जोगु, कर तुम्‍बान् हे़क्‍केए खुनिॽ सा-ए मे़न्‌वाॽए मे़स्‍ये़रो॥

२७ आल्‍ल कुनुप्‍मो खे़न् मे़न्‍छुमाॽइन्‍नाङ् स्‍ये़रो॥

२८ आल्‍ल खे़ङ्‌हाॽ सिमे़न्‍लाम् याम्‍मो मे़हिङ्‌ङिल्‍ले़ खे़न् आत्‍तिल्‍ले़ कुमेत् पोङ्‌बाबे? थेआङ्‌भे़ल्‍ले़ खे़न् मे़न्‍छुमाॽइन्‍नु नुसि फुॽनुसाॽ के़रे़क्‍ले़ मेःक्‍खिम् मे़जोगुआङ् मे़वये़रो॥”

२९ ये़सुरे़ नोगप् पिरुसि, “खिनिॽग पिर्बेःम्‍बो के़ध्‍ये़ॽइआङ् के़वयिॽरो, थेआङ्‌भे़ल्‍ले़ साम्‌योसाप्‍लान् कुसिङ् मे़न्‍निःत्ते के़वयि, हे़क्‍क्‍याङ् निङ्‌वाॽफुमाङ्‌ङिल्‍ले़ कुमुक्‍साम्‍मिन्‍नाङ् कुसिङ् मे़न्‍निःत्ते के़वयिॽरो॥

३० थेआङ्‌भे़ल्‍ले़ सिमे़न्‍लाम् याम्‍मो मे़हिङ्‌ङिल्‍ले़ग मनाहाॽ मेःक्‍खिम् मे़न्‍जोःक्‍ने़न्‍लो, कर खे़ङ्‌हाॽग साङ्‌ग्राम्‍पेदाङ्‌ङोबा माङ्‌लाइङ्‌बा कुइसिःक्‍ने़ मे़बोङ्‌लो॥

३१ कर सिमे़न्‍लाम् याम्‍मो हिङ्‌माल्‍ले़ कुयाःम्‍बेओग निङ्‌वाॽफुमाङ्‌ङिल्‍ले़ साम्‌योसाप्‍लाओ अक्‍खेलॽरिक् पाःत्तुबान् मे़न्‍निःत्ते के़वयिॽबि?

३२ ‘इङ्‌गाॽग अब्राहाम, इसहाक नु याकुबरे़ खुनिॽ निङ्‌वाॽफुमाङ्‌आरो॥’ खे़ल्‍ले़ चोगुल्‍ले़ खुने़ॽग कुसिवे़त्‍हाॽरे़न् मे़ःन्, कर कुहिङ्‌वे़त्‍हाॽरे़ खुनिॽ निङ्‌वाॽफुमाङ्‌लो॥”

३३ खे़न् के़जुम्‍बा मनाहाॽरे़ कन् पाःन्‍निन् मे़घे़प्‍सुल्‍ले़ कुनिसाम्‍मो खुनिॽ निङ्‌वाॽ मये़रो॥

साम्‌योथिम्‍मो के़रे़क्‍नुःल्‍ले़ के़ये़क्‍पा इङ्‌जाङ्

(मर्कु १२:२८-३४, लुका १०:२५-२८)

३४ ये़सुरे़ सदुकिहाॽरे़ खुनिॽ मुरान् सुबु पिरुसि के़लॽबा पाःन्‍निन् फरिसिहाॽरे़ मे़घे़प्‍सु हे़क्‍क्‍याङ् इङ्‌मे़दङ्‌सिङ्‌ङाङ् ये़सुरो मे़द्‌ये़रो॥

३५ खे़ङ्‌हाॽओ साम्‌योसाप्‍ला साॽरिक् के़ले़बाधिक्‍ले़ ये़सुन् अक्‍खेलॽरिक् कुनिङ्‌वाॽ साॽरुर सेःन्‍लाप्‍तु,

३६ “सिक्‍साम्‍बे, साम्‌योथिम्‍मो इःप्‍मा नाःप्‍माए के़बोङ्‌बा के़रे़क्‍नुःल्‍ले़ यम्‍बा इङ्‌जाङ्‌ङिन् आत्तिङ्‌ग?”

३७ ये़सुरे़ नोगप् पिरु, “‘के़न्‍दाङ्‌बा निङ्‌वाॽफुमाङ्‌ङिन् के़रे़क् के़सिक्‍लुङ्‌माल्‍ले़, के़रे़क् के़सक्‍मा साम्‍मिल्‍ले़, हे़क्‍क्‍याङ् के़रे़क् के़निङ्‌वाॽइल्‍ले़ मिःम्‍जि मे़त्ते़ॽओ॥’

३८ कङ्‌ग थिक्‍सिगेक्‍पा नु के़रे़क्‍नुःल्‍ले़ के़ये़क्‍पा इङ्‌जाङ्‌लो॥

३९ हे़क्‍केलॽरिक् निसिगेक्‍पा के़ये़क्‍पा इङ्‌जाङ्‌ङिङ्‌ग बा कन्‍लो, ‘आप्‍फेक् लुङ्‌माॽ के़दुक्‍सिङ्‌बा कुइसिःक्‍के के़बाङ्‌भेॽसाबाहाॽआङ् लुङ्‌माॽ तुक्‍ते़से़ॽओ॥’

४० “के़रे़क् साम्‌योथिम् नु माङ्‌निङ्‌वाॽपान् के़बाःप्‍पाहाॽरे़ खुनिॽ निसाम्‍मिन् कन् ने़त्‍छि इङ्‌जाङ्‌लाम् त्‍ये़बारो॥”

ख्रिस्‍ते़न् हाःत्‍ले़ कुस्‍साबे?

(मर्कु १२:३५-३७, लुका २०:४१-४४)

४१ हे़क्‍क्‍याङ् फरिसिहाॽ थिक्‍दे़न्‍नो सोरिक् मे़जुप्‍से़आङ् मे़वये़ल्‍ले़ ये़सुरे़ खे़ङ्‌हाॽ सेःन्‍दोसुसि,

४२ “निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरे़ कुयाःम्‍बेओ खिनिॽ थे के़इःत्तुम्‍बे? खुने़ॽ हाःत्‍ले़ कुस्‍सा फाॽआङ् खिनिॽ निङ्‌वाॽ के़इःत्तुम्‍बे?”

खे़ङ्‌हाॽरे़ नोगप् मे़बिरु, “खुने़ॽग दाउद हाङ्‌ङिल्‍ले़ कुस्‍सारो॥”

४३ ये़सुरे़ खे़ङ्‌हाॽ याम्‍मो सेःन्‍दोसुसि, “हे़क्‍केने़ फाॽग्र सेसेमाङ्‌लाम् दाउदरे़ आक्‍खेलॽरिक् आदाङ्‌बे फाॽआङ् मे़त्तुबाबे? थेआङ्‌भे़ल्‍ले़ दाउद हाङ्‌ङिल्‍ले़ निङ्‌वाॽफु साम्‍लोसुम्‍मो पाःत्तु,

४४ “‘यहवे दाङ्‌बाल्‍ले़ इङ्‌गाॽ आन्‍दाङ्‌बान् अक्‍खे मे़त्तु,

के़निङ्‌मिहाॽ के़युक्‍को इङ्‌गाॽ मे़न्‍दाःत्‍छिङ्‌ङे थारिक्

आजुप्‍साङ् ले़प्‍माङ् खे़ने़ॽ युङे़ॽओ॥’

४५ “दाउद हाङ्‌ङिल्‍ले़ए खुने़ॽ आदाङ्‌बे लॽरिक् मे़त्तुने़ फाॽग्र आक्‍खेलॽरिक् ख्रिस्‍ते़न् दाउदरे़ कुस्‍सा पोङ्‌बाबे?”

४६ आत्तिन्‍हाॽरे़आङ् पाःन्‍सुत्‍लाधिक् नोगप् पिमा मे़न्‍छुक्‍तुन्, हे़क्‍क्‍याङ् खे़न् ये़न्‍नाङ्‌धो आत्तिन्‍हाॽरे़आङ् खुने़ॽ पान् सेःन्‍दोमा आःन्‍छिङ्‌माआङ् मे़न्‍छुक्‍तुन्‍लो॥

a 

२२:१७ खे़ङ्‌हाॽरे़ ये़सुन् के़साक्‍पा पाःन्‍नो थाःमा मे़गोःत्तुर मे़वये़॥ तङ्‌बे थप्‍मा के़रे़क् मनाहाॽरे़ रोमि पयम् हाङ् सिजरे़न् एःङ्‌याङ् हुङ्‌मा के़बोङ्‌बा वये़, कर यहुदि साम्‌योथिम्‍मो वेॽ लाजेॽओबा मनाहाॽ एःङ्‌याङ् हुङ्‌मा मे़न्‍नुॽमनाबा वये़॥

ये़सुरे़ साम्‌योथिम् लाम्‍लोबाहाॽ फे़ःक्‍तुसिॽ

(मर्कु १२:३८-४०, लुका ११:३७-५२, २०:४५-४७)

२३

हे़क्‍क्‍याङ् ये़सुरे़ खे़प्‍मो के़जुम्‍बा मनाहाॽ नु कुहुॽसाम्‍बाहाॽ अक्‍खे मे़त्तुसि,

२ “साम्‌योथिम्‍साम्‍बाहाॽ नु फरिसिहाॽरे़ मोसारे़ साप्‍तुबा साम्‌योथिम्‍मिन् पोधक्‍मा युक् मे़गत्तुॽ॥

३ खे़ल्‍ले़ चोगुल्‍ले़ खे़ङ्‌हाॽरे़ के़म्‍मे़त्ति के़म्‍हुॽरिबा पाःन्‍निन् खिनिॽ इःप्‍मा नाःप्‍मा पोङ्, कर खे़ङ्‌हाॽरे़ मे़जोगुबा हे़क्‍के मे़जोगे़म्‍मिन्‍ने़ॽओ, थेआङ्‌भे़ल्‍ले़ खे़ङ्‌हाॽरे़ मे़बाःत्तुबा पाःन्‍हाॽ कुइसिःक्‍ग आबाङेआङ् मे़न्‍जोगुन्‍लो॥

४ खे़ङ्‌हाॽरे़ग के़लिःप्‍पा कक् हे़क्‍तङ्‌बा के़साक्‍पा थिम्‍हाॽ मे़जोगुआङ् मनाहाॽ मे़गुःत्तुसिॽ, कर कक् याङ्‌याङ् लॽर फाॽआङ् आबाङे हुक्‍चोधिक्‍किल्‍ले़आङ् मे़न्‍छुस्‍सुन्‍लो॥

५ खे़ङ्‌हाॽरे़ग नुबा पाःन्‍हाॽ मनाहाॽ ओसेःन्‍धाक्‍मासि फाॽआङ्‌लक् मे़जोगुरो॥ खे़ङ्‌हाॽरे़ साम्‌योथिम् इङ्‌जाङ् साप्‍मा याक्‍मनाबा माक्‍पे़न्‍छाप्‍हाॽ यम्‍ब्‌यम्‍बाa मे़जोगुआङ् हुक्‍को नु तोवाबो मे़भत्‍छुॽ, हे़क्‍क्‍याङ् चाङ् तेत्तो केःम्‍ब् केःम्‍बा पोरोक्‌वाहाॽ मे़भत्‍छुॽ॥

६ खे़ङ्‌हाॽ साभाङ्‌जा नु यहुदि चुम्‍लुङ्‌हिम्‍मोबा तुम्‍म्‍याङ्‌हाङ् युक्‍नाहाॽओ युङ्‌मा खुनिॽ सिराॽथाङ्‌लो॥

७ हे़क्‍क्‍याङ् पाङ्‌जुम्‍मो मनाहाॽरे़ सेवा मे़मे़त्तुसिबा नु सिक्‍साम्‍बे लॽरिक् मे़मे़त्तुसिबा खुनिॽ सिराॽथाङ्‌लो॥

८ कर खिनिॽग आत्तिन्‍हाॽरे़आङ् सिक्‍साम्‍बे लॽरिक् के़मे़म्‍मे़त्तिन्‍लरो, थेआङ्‌भे़ल्‍ले़ खिनिॽग थिक्‍लक् सिक्‍साम्‍बान् के़गत्‍तुम्‍लो, हे़क्‍क्‍याङ् खिनिॽ के़रे़क्‍क फुॽनुसाॽ नु ने़ॽनुसाॽ हे़क्‍केनिङ्‌लो॥

९ इक्‍सादिङ् खाम्‍बेःक्‍मो ‘पाए’ लॽरिक् वेॽ आत्‍तिन्‍हाॽआङ् मे़मे़त्ते़म्‍सिम्‍मिन्‍ने़ॽओ, थेआङ्‌भे़ल्‍ले़ खिनिॽग थिक्‍लक् निङ्‌वाॽफुपा के़गत्‍तुम्‍लो, खुने़ॽग साङ्‌ग्राम्‍पेदाङ्‌ङो वाॽरो॥

१० आत्तिन्‍हाॽरे़आङ् ‘सिक्‍साम्‍बे’ लॽरिक् के़मे़म्‍मे़त्तिन्‍लरो थेआङ्‌भे़ल्‍ले़ खिनिॽग थिक्‍लक् सिक्‍साम्‍बान् के़गत्‍तुम्‍लो, खुने़ॽग निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो॥

११ खिनिॽ लुम्‍मो के़रे़क्‍नुःल्‍ले़ के़ये़क्‍पा मनान् खिनिॽ से़वारोबा पोङ्‌मा पोङ्‌लो॥

१२ आत्‍तिल्‍ले़ यम्‍बा ले़ङ्‌सिङ्‌मा कोःत्तुॽ, खे़ङ्‌ग चुक्‍सा पोङ्‌लो, हे़क्‍क्‍याङ् आत्‍तिन् चुक्‍सा ले़ङ्‌सिङ् खे़ङ्‌ग यम्‍बा पोङ्‌लो॥

१३ “खिनिॽ कुनिङ्‌वाॽ के़जिःप्‍पा साम्‌योथिम्‍साम्‍बाहाॽ नु फरिसिसे, के़जिःत्ति के़स्‍ये़ॽइरो! साङ्‌ग्राम्‍पेदाङ्‌बा हाङ्‌जुम्‍मिल्‍ले़ कुलाम्‍मिन् वेॽ मनाहाॽरे़ लागि के़साक्‍तुम्‍माङ् के़वयिॽरो, हे़क्‍क्‍याङ् आबाङेआङ् खे़प्‍मो खिनिॽ के़न्‍लासिन् हे़क्‍क्‍याङ् लाःप्‍मा के़गोःप्‍पा वेॽ मनाहाॽआङ् लाःप्‍मा के़म्‍बाङ्‌घुम्‍सिम्‍मिन्‍लो॥

१४ (खिनिॽ कुनिङ्‌वाॽ के़जिःप्‍पा साम्‌योथिम्‍साम्‍बाहाॽ नु फरिसिसे, के़जिःत्ति के़स्‍ये़ॽइरो! खिनिॽग मेमेदुमाहाॽ इङ्‌गे़ले़क्‍तुम्‍सिम्‍माङ् खुनिॽ हिम्‍धाःङ्‌हाॽ के़नाप्‍तुम्‍सिम्, कर नुबा ओसेःन्‍धाक्‍सिङ्‌मारे़ लागि केःम्‍ब् केःम्‍बा तुवा के़जोगुम्॥ खे़ल्‍ले़ चोगुल्‍ले़ खिनिॽ खुम्‍दिङ्‌ङिङ्‌ग से़क्‍खासाङ् साॽरिक् किप्‍मा के़घुबा पोङ्‌लो॥)

१५ खिनिॽ कुनिङ्‌वाॽ के़जिःप्‍पा साम्‌योथिम्‍साम्‍बाहाॽ नु फरिसिसे, के़जिःत्ति के़स्‍ये़ॽइरो! खिनिॽग थिक् मनान् यहुदि साम्‌योओ ताःप्‍मा फाॽआङ् लाजेॽ नु वाहङ् खाराक् लाम्‍दिक् के़जोगिरो, हे़क्‍क्‍याङ् खे़न् मनान् यहुदि साम्‌योओ के़दाःरुम्‍माङ्‌ग खे़न् खिनिॽनुःल्‍ले़आङ् साॽरिक् खे़मायङ्‌सङ्‌ङो खुम्‍दिङ् के़घोबा के़जोगुम्‍लो॥

१६ “खिनिॽ मिक्‍फःम्‍बा लाम्‍लोबासे, के़जिःत्ति के़स्‍ये़ॽइरो! आत्‍तिन् माङ्‌हिम्‍मिल्‍ले़ कुमिङ्‌ङो माङ्‌हे़क्‍सिङ् खे़ङ्‌ग थेआङ् मे़ःन्‍लो, कर आत्‍तिन् माङ्‌हिम्‍मोबा साम्‍म्‍याङ्‌ङिल्‍ले़ कुमिङ्‌ङो माङ्‌हे़क्‍सिङ् खे़न् कुबाःन्‍निल्‍ले़ खेःङ्‌सिङ्‌लो लॽरिक् खिनिॽ के़बाःत्तुम्॥

१७ खिनिॽ मिक्‍फःम्‍बा अदङ्‌से! साम्‍म्‍याङ्‌ङिन् यम्‍बाबि साम्‍म्‍याङ्‌ङिन् सेसे के़जोःक्‍पा माङ्‌हिम्‍मिन् यम्‍बाबि?

१८ खिनिॽ अक्‍खेलॽरिक्‍काङ् के़बाःत्तुम्, ‘आत्‍तिन् ले़त्‍ति तोःम्‍मादे़न्‍निल्‍ले़न् माङ्‌हे़क्‍सिङ् खे़न् थेआङ् मे़ःन्‍लो, कर आत्‍तिन् ले़त्‍ति तोःम्‍मादे़न्‍नोबा चोफाॽले़न् माङ्‌हे़क्‍सिङ् खे़न् कुबाःन्‍निल्‍ले़ खेःङ्‌सिङ्‌लो॥’

१९ खिनिॽ मिक्‍फःम्‍बा मनासे, चोफाॽइन् यम्‍बाबि चोफाॽइन् सेसे के़जोःक्‍पा ले़त्‍ति तोःम्‍मादे़न्‍निन् यम्‍बाबि?

२० खे़ल्‍ले़ चोगुल्‍ले़ आत्‍तिन् ले़त्‍ति तोःम्‍मादे़न्‍निल्‍ले़न् माङ्‌हे़क्‍सिङ् खे़न् खे़प्‍मो के़रे़क् के़ने़बाल्‍ले़न्‍नाङ् माङ्‌हे़क्‍सिङ्‌लो॥

२१ हे़क्‍क्‍याङ् आत्‍तिन् माङ्‌हिम्‍मिल्‍ले़न् माङ्‌हे़क्‍सिङ् खे़ङ्‌ग खे़प्‍मो के़वाॽबाल्‍ले़न्‍नाङ् माङ्‌हे़क्‍सिङ्‌लो॥

२२ आत्‍तिन् साङ्‌ग्राम्‍पेदाङ्‌ङिल्‍ले़न् माङ्‌हे़क्‍सिङ् खे़ङ्‌ग निङ्‌वाॽफु युक्‍ना नु खे़प्‍मो के़युङ्‌बा निङ्‌वाॽफुमाङ्‌ङिल्‍ले़न्‍नाङ् माङ्‌हे़क्‍सिङ्‌लो॥

२३ “खिनिॽ कुनिङ्‌वाॽ के़जिःप्‍पा साम्‌योथिम्‍साम्‍बाहाॽ नु फरिसिसे, के़जिःत्ति के़स्‍ये़ॽइरो! खिनिॽ इक्‍ताप्‍पोलाम् नाम्‍सुना, सःप्‍फा नु हिम्‍चे़म्‍भे़न् हे़क्‍तङ्‌बा मारुक्‍हाॽरे़न्‍नाङ् थिबोङ्‌लक् निङ्‌वाॽफुमाङ्‌ङिन् के़बिरुम्, कर नुःरिक्‍काङ् खासे़न् के़न्‍जोगुम्‍सिम्‍मिन्, वेॽ मनाहाॽ लुङ्‌माॽ के़न्‍दुक्‍तुम्‍सिम्‍मिन्, हे़क्‍क्‍याङ् नसान् के़न्‍जोगुम्‍मिन्‍लो॥ कन् नाःप्‍माए के़बोङ्‌बा साम्‌योथिम्‍बा पाःन्‍हाॽ के़न्‍नाःत्तुम्‍मिन्‍लो॥ खिनिॽग थिबोङ्‌लक् निङ्‌वाॽफुमाङ्‌ङिन् के़बिरुम्‍मिल्‍ले़ कन् नुःरिक्‍काङ् खासे़न् चोःक्‍मा, वेॽ मनाहाॽ लुङ्‌माॽ तुक्‍मासि नु नसान् चोःक्‍मा के़लॽबा साम्‌योथिम्‍मोबा नाःप्‍माए के़बोङ्‌बा पाःन्‍हाॽआङ् चोगे़म्‍मे़ॽओ॥

२४ खिनिॽ मिक्‍फःम्‍बा लाम्‍लोबासे, खिनिॽ सिक्‍चाहाॽ के़साःक्‍तुम् के़लःत्तुम्‍सिम्, कर उमेःन् के़लरुम्‍लो॥

२५ खिनिॽ कुनिङ्‌वाॽ के़जिःप्‍पा साम्‌योथिम्‍साम्‍बाहाॽ नु फरिसिसे, के़जिःत्ति के़स्‍ये़ॽइरो! खिनिॽग खोर्यान् नु चे़त्‍थ्‍यान् लाःक्‍कात्‍लक् वागे़हप्‍तुम्, कर सिगाङ्‌ग इङ्‌गाॽरक् चाङ् थुङुङ् के़लॽबा निङ्‌वाॽ चोःक्‍मान् नु मनाहाॽ के़नाप्‍तुम् के़दारुम्‍सिम्‍बा पाःन्‍हाॽरे़ के़दिम्‍सिआङ् के़वयिॽरो॥

२६ मिक्‍फःम्‍बा फरिसिसे, के़रे़क्‍नुःल्‍ले़ तगि खोर्यान् कुसिगाङ् वाहप्‍ते़म्‍मे़ॽ, हे़क्‍केलॽरिक् लाःक्‍कात्ताङ् सेसे पोङ्‌लो॥

२७ “खिनिॽ कुनिङ्‌वाॽ के़जिःप्‍पा साम्‌योथिम्‍साम्‍बाहाॽ नु फरिसिसे, के़जिःत्ति के़स्‍ये़ॽइरो! खिनिॽग चुनि खाम्‍मिल्‍ले़ ले़ङ्‌मनाबा इःप्‍पुङ् कुइसिःक् के़जोगिॽरो, थेआङ्‌भे़ल्‍ले़ खे़न् ओमे़प्‍माल्‍ले़ लाःक्‍कात्‍लाम् नुबा थाःप्‍साङ् सिगाङ्‌ग के़सिःबा मनाःल्‍ले़ कुये़प् नु के़जिःम्‍बा पाःन्‍निल्‍ले़ कुधिम् चोक्‍लो॥

२८ हे़क्‍केलॽरिक् खिनिॽ मनाहाॽनु लाःक्‍कात्‍लाम् साम्‌योबा के़धाबिसाङ् सिगाङ्‌ग निङ्‌वाॽ के़जिःप्‍पा नु ताप्‍फे़ःम्‍बा के़जोगिॽरो॥

२९ खिनिॽ कुनिङ्‌वाॽ के़जिःप्‍पा साम्‌योथिम्‍साम्‍बाहाॽ नु फरिसिसे, के़जिःत्ति के़स्‍ये़ॽइरो! खिनिॽ सुधे़बा ताक्‍थे़बाहाॽरे़ मे़से़रुसिबा माङ्‌निङ्‌वाॽपान् के़बाःप्‍पाहाॽरे़ खुनिॽ इप्‍पुङ्‌ङिन् के़जोगुम्, हे़क्‍क्‍याङ् खे़ङ्‌हाॽरे़ मे़लुःन्‍दुसिबा साम्‌योबा मनाहाॽरे़ खुनिॽ इप्‍पुङ्‌ङिन् के़साःक्‍तुम् के़जोगुम्‍लो॥b

३० हे़क्‍क्‍याङ् के़बाःत्तुम्, ‘आनिगे सुधे़बा ताक्‍थे़बाहाॽरे़ खुनिॽ ये़म्‍मो आनिगे वयिगे़ल्‍ले़ग माङ्‌निङ्‌वाॽपान् के़बाःप्‍पाहाॽ से़प्‍मासि चुम् मे़मे़त्तुम्‍सिम्‍बे़म्‍बा वये़रो॥’

३१ हे़क्‍केलॽरिक् के़बाःत्तुम्‍मिल्‍ले़ खिनिॽ आबाङे आनिगे़ग माङ्‌निङ्‌वाॽपान् के़बाःप्‍पाहाॽ के़से़प्‍पाहाॽरे़ खुनिॽ थाःक्‍मे़न्‍छाॽसिगे़ फाॽआङ् तोःन्‍दि के़बिरुम्‍लो॥

३२ हे़क्‍केलॽरिक् खिनिॽ थाःक्‍थे़बाहाॽरे़ मे़हेःक्‍तुबा लायोन् खिनिॽ के़त्ते़म् सुरे़म्‍मे़ॽओ!

३३ असेःक्‍पासे, खिनिॽ ताङ्‌बु असेःक्‍किल्‍ले़ कुस्‍सासे, आक्‍खेलॽरिक् खे़मायङ्‌सङ्‌ङोबा खुम्‍दिङ्‌लाम् के़बिन्‍दिबाबे?

३४ हे़क्‍केःल्‍ले़ नुरिक्‍काङ् खे़प्‍से़म्‍मे़ॽओ, ताःन्‍दि खिनिॽओ इङ्‌गाॽ माङ्‌निङ्‌वाॽपान् के़बाःप्‍पाहाॽ, सिक्‍कुम्‍साबा मनाहाॽ नु साम्‌योथिम्‍साम्‍बाहाॽ पाङ्‌घुङ्‌सिङ्‌लो॥ खे़ङ्‌हाॽओ कुभा खिनिॽ के़से़रुम्‍सिम्, कुभा सिलाम्‍साक्‍मा सिङ्‌सम्‍दाङ् के़भोःन्‍दुम्‍सिम्, हे़क्‍क्‍याङ् कुभाग यहुदि चुम्‍लुङ्‌हिम्‍मो ते़ःम्‍भुक् के़याक्‍तुम्‍सिम्‍माङ् ये़क्‌यक् थप्‍मा निङ्‌घुम् के़मे़त्तुम्‍सिम्‍लो॥

३५ हे़क्‍केलॽरिक् कन् इक्‍सादिङ् खाम्‍बेःक्‍मो मे़से़रुसिबा के़रे़क् साम्‌योबा मनाहाॽ हाबिले़न्‍नाङ्‌धो माङ्‌हिम् नु ले़त्‍ति तोःम्‍मादे़न् लुम्‍मो के़से़रुम्‍बा बेरेक्‍याहले़ कुस्‍सा जकरिया थारिक्‍पा खुनिॽ माक्‍खिॽइल्‍ले़ खिनिॽ के़दे़त्तिरो॥c

३६ इङ्‌गाॽ से़क्‍खाए मे़त्‍निङ्, कन् के़रे़क् पाःन्‍निल्‍ले़न् आप्‍तिक्‍किन् कन् ये़म्‍मोबा मनाहाॽ सम्‍दाङ् थारो॥”

ये़सुरे़ यरुसले़म्‍मिन् लुङ्‌माॽ तुक्‍तुॽ

(लुका १३:३४-३५)

३७ “यरुसले़म्‍मोबा मनासे, यरुसले़म्‍मोबा मनासे, खिनिॽग माङ्‌निङ्‌वाॽपान् के़बाःप्‍पाहाॽ के़से़रुम्‍सिम्, निङ्‌वाॽफुमाङ्‌ङिल्‍ले़ खिनिॽओ पाङ्‌घुसिबा इङ्‌साबाहाॽ लुङ्‌ङिल्‍ले़ के़बःत्तुम्‍सिम्‍लो॥ आक्‍खे़न्‍ले़ङ् खिनिॽ मुॽइदाङ्‌साहाॽ वामाःप्‍माल्‍ले़ वाज्‍याःक्‍हाॽ कुप्‍तुसिबा कुइसिःक् खिनिॽ साःहाॽ सुम्‍मासि निङ्‌वाॽ चोगुङ्, कर खिनिॽ के़न्‍दे़न्‍दिन्‍लो॥

३८ ओमे़त्ते़म्‍मे़ॽओ, निङ्‌वाॽफुमाङ्‌ङिल्‍ले़ खिनिॽ हिम्‍मिन्d मनामे़ःन्‍ने लाम्‍धेःप् चिए़त् ए़त्तुॽरो॥

३९ थेआङ्‌भे़ल्‍ले़ खिनिॽ से़क्‍खाए मे़त्‍निङ्, ‘दाङ्‌बाल्‍ले़ कुमिङ्‌ङो के़दाबान् मुॽइसाबारो’ लॽरिक् के़म्‍बाःत्तुम्‍मिन्‍ल थारिक् याम्‍मो याप्‍मि के़न्‍निसिन्‍लो॥”

a 

२३:५ यहुदिहाॽरे़ चुक्‍सा कुसुङ्‌मा मे़जोगु हे़क्‍क्‍याङ् कुभा साम्‌योथिम् इङ्‌जाङ्‌हाॽ मे़साप्‍तुआङ् खे़न् कुसुङ्‌माओ मे़याक्‍तु॥ खे़न् कुसुङ्‌मान् माक्‍पे़न्‍छाप् मे़मे़त्तुरो॥ ला १३:९, १६, साम्‌यो इङ् ६:८, ११:१३-२१

b 

२३:२९ ग्रिक पाःन्‍दाङ्‌ङो “माङ्‌निङ्‌वाॽपान् के़बाःप्‍पाहाॽरे़ खुनिॽ इप्‍पुङ्‌ङिन् खिनिॽ के़से़त्तुम्– के़जोगुम् हे़क्‍क्‍याङ् साम्‌योबा मनाहाॽरे़ खुनिॽ इप्‍पुङ्‌ङिन् के़साःक्‍तुम्-के़जोगुम्‍लो॥”

c 

२३:३५ हिब्रु सुवाङ्‌स्‍मा साम्‌योसाप्‍लाओ के़रे़क्‍नुःल्‍ले़ तगि मे़से़रुबा मनान् हाबिल वये़ (तोलिङ् ४:८), हे़क्‍क्‍याङ् कुनुप्‍मो मे़से़रुबा मनान् जकरिया वये़ (२ साप्‍मु २४:२०-२२)

d 

२३:३८ “खिनिॽ हिम्‍मिन्” लॽरिक् साप्‍ते़बान् माङ्‌हिम् फाॽआङ् कुसिङ् निःप्‍मा पोङ्‌लो॥

कुनुप्‍मा ये़न्‍निल्‍ले़न् मिक्‍सेःन्‍हाॽ

(मर्कु १३:१-२, लुका २१:५-६, मर्कु १३:३-१३, लुका २१:७-१९)

२४

ये़सुन् माङ्‌हिम्‍मोलाम् पेर पत्‍छे़ल्‍ले़ कुहुॽसाम्‍बाहाॽरे़ माङ्‌हिम्‍मिल्‍ले़न् नुःब्‍नुबा हिम्‍हाॽ खुने़ॽ ओसेःन्‍धाक्‍मा फाॽआङ् कुबेसाङ् मे़द्‌ये़॥

२ ये़सुरे़ खे़ङ्‌हाॽ मे़त्तुसि, “कन् के़निसुम्‍बा हिम्‍हाॽरे़ कुयाःम्‍बेओ से़क्‍खा पान् मे़त्‍निङ्, थिक् लुङ्‌सम्‍दाङ् वेॽ लुङ्‌धिक्‍काङ् मे़न्‍ने़ए थारिक् कङ्‌हाॽ के़रे़क् मे़य मे़बेःक्‍लो॥”

३ याङ्‌सि ये़सुन् जैतुन कोःक्‍माओ वये़ल्‍ले़ कुहुॽसाम्‍बाहाॽ मे़द्‌ये़आङ् स्‍वाःत्ताङ् सेःन्‍मे़दोसु, “दाङ्‌बे, कन् पाःन्‍हाॽ आप्‍फाल्‍ले़ पोङ्‌बाबे? खे़ने़ॽ के़युमा ये़म्‍मिन् नु कन् इक्‍सादिङ् खाम्‍बेःक्‍मोबा ये़म्‍मिल्‍ले़ कुनुप्‍मा मिक्‍सेःन्‍निन् आमे़त्ते़ॽओ॥”

४ ये़सुरे़ खे़ङ्‌हाॽ नोगप् पिरुसि, “सिङ्‌सिङ् लॽरे़म्‍मे़ॽओ, आत्तिल्‍ले़आङ् खिनिॽ इङ्‌गे़न्‍ले़क्‍तिन्‍लरो,

५ थेआङ्‌भे़ल्‍ले़ यरिक् मनाहाॽ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् इङ्‌गाॽएरो लॽरिक् मे़बाःत्तुर इङ्‌गाॽ आमिङ्‌ङो मे़दारो, हे़क्‍क्‍याङ् यरिक् मनाहाॽ इङ्‌मे़ले़क्‍तुसिॽरो॥

६ खिनिॽग थङ् नु थङ्‌हाॽरे़न् हयङ् किल्‍लिङ्‌हाॽ के़घे़प्‍सुम्, कर खिनिॽ निङ्‌वाॽ मे़मये़म्‍मिन्‍ने़ॽओ॥ कङ्‌हाॽग पोङ्‌माए पोङ्, कर बा खे़न् ये़म्‍मोएग इक्‍सादिङ् खाम्‍बेःक्‍माल्‍ले़ कुनुप्‍मान् मे़दाने़न्‍लो॥

७ मे़न्‍छाम् सुवाङ्‌हाॽ नु लाजेॽहाॽ लुम्‍मो थङ् पोङ्, यरिक् ते़न्‍नो यम्‍बा साक् पोक् हे़क्‍क्‍याङ् लुप्‍लि थाङ्‌लो॥

८ कङ्‌ग के़दाबार के़बप्‍पा किप्‍मा के़घुबा तुक्‍खेहाॽरे़ कुहेःक्‍सिङ्‌मारक्‍लो॥

९ “हे़क्‍क्‍याङ् खिनिॽग मनाहाॽरे़ के़म्‍दे़म्‍सिआङ् तुक्‍खे के़म्‍जाःत्तिॽ, हे़क्‍क्‍याङ् के़म्‍से़रिॽरो॥ खिनिॽ याप्‍मि नसान् के़जोगिबाल्‍ले़ चोगुल्‍ले़ के़रे़क् मे़न्‍छाम् सुवाङ्‌हाॽरे़ के़म्‍जिःत्तिॽरो॥

१० खे़न् ये़म्‍मो यरिक् मनाहाॽ नसाःन्‍लाम् मे़नुःङ्‌ङाङ् इङ्‌मे़ले़क्‍सिङ्‌ङाङ् मे़जिःत्‍छिङ्‌लो॥

११ हे़क्‍केलॽरिक् इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ मे़लन् मे़दाआङ् यरिक् मनाहाॽ इङ्‌मे़ले़क्‍तुसिॽरो॥

१२ ताप्‍फे़ःम्‍बा पाःन्‍हाॽ पोर पेःक्‍पाल्‍ले़ चोगुल्‍ले़ यरिक् मनाहाॽरे़ से़क्‍खा निङ्‌वाॽओनु लुङ्‌माॽ तुक्‍सिङ्‌मा मे़ले़रुरो॥

१३ कर आत्‍तिल्‍ले़ कुनुप्‍मो थारिक् थरुॽ, खे़ल्‍ले़ए से़न्‍लप् खोसुॽरो॥

१४ हे़क्‍क्‍याङ् निङ्‌वाॽफुहाङ्‌जुम्‍ले़न् कन् सुनाइङ्‌ङिन् इक्‍सादिङ् खाम्‍बेःक्‍को खाराक् के़रे़क् मे़न्‍छाम् सुवाङ्‌हाॽरे़ लागि तोःन्‍दि हे़क्‍के इङ्‌भोरो, हे़क्‍क्‍याङ् कुनुप्‍मान् तारो॥

किप्‍मा के़घुबा ये़म्

(मर्कु १३:१४-२३, लुका २१:२०-२४)

१५ “माङ्‌निङ्‌वाॽपान् के़बाःप्‍पा दानिएलरे़ पाःत्तुबा सिक्‍के़ले़ःङ्‌बान् माङ्‌हिम्‍मोबा सेसेदे़न्‍नो ये़प्‍पा के़निसुम्‍लो॥” (के़निःप्‍पाहाॽरे़ कन् पाःन्‍निन् कुसिङ् मे़निःत्तुररो!)

१६ “खे़न् ये़म्‍मो यहुदियाबा मनाहाॽ कोःक्‍मा फाङ्‌जङ् हे़ङ्‌घाःत्ति मे़घे़त्‍छिङ् मे़बेःक्‍लरो॥

१७ खे़न् ये़म्‍मो हिम् सम्‍दाङ् के़वाॽबा मनान् चिगक्‌वा लासे़ हिम्‍सिगाङ् मे़लाःत्‍ने़न्‍ल॥

१८ प्‍याङ्‌सिगे़न् इक्‍ताप्‍पो के़वाॽबान् कुसुङ्‌घेःक्‌वा लासे़ कुहिम्‍मो मे़नुःङ्‌ने़न् मे़बेःक्‍ने़न्‍लरो॥

१९ कन् ये़म्‍मिङ्‌ग मे़न्‍छुक्‍मा नु सावामाहाॽरे़ लागि आक्‍खे़न् किप्‍मा के़घुबा पोङ्‌ङि!

२० चुङ्‌वाःम्‍मा ये़म्‍मो नु नाःम्‍सिङ् ये़न्‍नो खिनिॽ खे़त्‍छिङ्‌मा मे़बोङ्‌ने़न्‍ल फाॽआङ् तुवा चोगे़म्‍मे़ॽओ॥a

२१ थेआङ्‌भे़ल्‍ले़ खे़न् ये़म्‍मो अक्‍तङ्‌बा किप्‍मा के़घुबा तुक्‍खेन् ताःरो॥ अक्‍तङ्‌बा तुक्‍खेःङ्‌ग इक्‍सादिङ् खाम्‍बेःक्‍मान् नावागे़न् चइःत् ने़स्‍से़आङ्‌धो आल्‍लो थारिक् मे़म्‍बोङ्‌ङे वाॽ, हे़क्‍क्‍याङ् ताःन्‍दि याम्‍मो आप्‍फाल्‍ले़आङ् मे़बोङ्‌ने़ल्‍लो॥

२२ निङ्‌वाॽफुमाङ्‌ङिल्‍ले़ खे़न् ये़न्‍हाॽ ताङ्‌सा मे़जोगुन्‍निल्‍ले़ग आत्‍तिन् मनाहाॽआङ् हिङ्‌मा मे़न्‍छुक्‍ते़न्‍बारो॥ कर खुने़ॽ सेगुसिबाहाॽ मे़हिङ्‌ल फाॽआङ् खे़न् ये़न्‍हाॽ ताङ्‌सा पोःक्‍खे़बारो॥

२३ “हे़क्‍क्‍याङ् खे़न् ये़म्‍मो मनाहाॽरे़ ‘ओमे़त्ते़म्‍मे़ॽ, निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् कप्‍मो वाॽ’ इग्र ‘खुने़ॽ खे़प्‍मो वाॽ’ लॽरिक् मे़बाःत्तुर मे़दाःल्‍ले़ नसान् मे़जोगे़म्‍सिम्‍मिन्‍ने़ॽओ॥

२४ थेआङ्‌भे़ल्‍ले़ इङ्‌ले़क्‍पा ख्रिस्‍तहाॽ नु इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ मे़लन् मे़दाआङ् पयम् यम्‍बा मिक्‍सेन् नु निङ्‌वाॽ के़माबा पाःन्‍हाॽ मे़जोगुआङ् निङ्‌वाॽफुमाङ्‌ङिल्‍ले़ सेगुसिबा मनाहाॽआङ् खुनिॽ सुक्‍सुक् इङ्‌मे़ले़क्‍तुसिॽरो॥

२५ ओमे़त्ते़म्‍मे़ॽ, कन् पाःन्‍हाॽ पोङ्‌मानुःल्‍ले़ तगिए खिनिॽ मे़त्‍निङ्‌ङाङ् वाॽआरो॥

२६ “खे़ल्‍ले़ चोगुल्‍ले़ मनाहाॽरे़ ‘ओमे़त्ते़म्‍मे़ॽ, ख्रिस्‍ते़ङ्‌ग ये़ःङ्‌घादे़न्‍नो वाॽ’ के़म्‍मे़त्तिग्र, ओमे़त्‍छे़ खे़प्‍मो मे़बेगे़म्‍मिन्‍ने़ॽओ, इग्र ‘ओमे़त्ते़म्‍मे़ॽ, खुने़ॽ कप्‍मो सिगाङ्‌बा याक्‍फाङ्‌ङो वाॽ’ के़म्‍मे़त्तिसाङ् खे़ङ्‌हाॽरे़ खुनिॽ पाःन्‍निन् नसान् मे़जोगे़म्‍मिन्‍ने़ॽओ॥

२७ थेआङ्‌भे़ल्‍ले़ मे़न्‍छाम्‍साःल्‍ले़ कुयुमाङ्‌ग साःम्‍भे ले़क्‍किल्‍ले़ के़रे़क् ताङ्‌साक्‍पे़न् थोॽरुबा कुइसिःक्‍के पोङ्‌लो॥

२८ आत्‍तो सागिःक्‍के़न् ने़ॽ, खे़प्‍मोए किदाबाहाॽआङ् मे़जुम्‍लो॥”b

मे़न्‍छाम्‍साःल्‍ले़ कुयुःमान्

(मर्कु १३:२४-२७, लुका २१:२५-२८)

२९ “खे़न् किप्‍मा के़घुबा तुक्‍खेन् एगाङ् खिमो

“‘नाम्‍मिन् खामाक्‍लो,

लाबाल्‍ले़ ओःत्ति मे़बिरुन्‍लो,

ताङ्‌साक्‍पोबा खेःम्‍सिक्‍पाहाॽ मक्‍मे़धाःरो,

हे़क्‍क्‍याङ् ताङ्‌साक्‍पोबा मुक्‍साम्‍हाॽ मे़यङ्‌लो॥’

३० हे़क्‍क्‍याङ् खे़न् ये़म्‍मो ताङ्‌साक्‍पो मे़न्‍छाम्‍साःल्‍ले़ कुयुमाल्‍ले़न् मिक्‍सेःन्‍निन् थाःप्‍पाङ् इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽ मेरिङ् मे़धक्‍लो॥ खे़ङ्‌हाॽरे़ मे़न्‍छाम्‍सान् ताङ्‌साक्‍पो मुक्‍साम् हे़क्‍क्‍याङ् पयम् मिमिदिङ्‌ङिन्‍नु खाप्‍मिःत्तो युःर पप्‍पा मे़निसुॽरो॥

३१ हे़क्‍क्‍याङ् खुने़ॽ सेगुसिबा मनाहाॽ सुम्‍से़ के़रे़क् पिसाङ्‌लाम् ताङ्‌साक्‍पाल्‍ले़ खोःप्‍तुबा नु इक्‍सादिङ् खाम्‍बेःक्‍माल्‍ले़ ताःक्‍तुबाओ थुत्तुरिःप्‍पाल्‍ले़न् पयम् इक्‍लानु कुमाङ्‌लाइङ्‌बाहाॽ इक्‍सादिङ् खाम्‍बेःक्‍मो पाङ्‌घु युसुसिॽरो॥

पःत्‍छेॽबुङ्‌माल्‍ले़ कुबि

(मर्कु १३:२८-३१, लुका २१:२९-३३)

३२ “आल्‍ल पःत्‍छेॽबुङ्‌मोलाम् कन् पाःन्‍निन् कुसिङ् निःत्‍ते़म्‍मे़ॽओ, खे़ल्‍ले़ कुबोराक्‍हाॽलाम्‍बा कुसङ् कुनःक्‍हाॽ लःम्‍मा हेःक्‍किल्‍ले़ हाङ्‌वाःम्‍मा ये़म्‍मिन् निःत्ताङ् त्‍ये़रो फाॽआङ् कुसिङ् के़निःत्तुम्॥

३३ हे़क्‍केलॽरिक्‍के इङ्‌गाॽ पाःत्तुङ्‌बा कन् के़रे़क् पाःन्‍हाॽ के़त्‍ल पेःक्‍पा के़निसुम्‍मिल्‍ले़ मे़न्‍छाम्‍साःल्‍ले़ कुयुःमान् निःत्ताङ्‌ङे वाॽ फाॽआङ् कुसिङ् के़निःत्तुम्‍लो॥

३४ इङ्‌गाॽ से़क्‍खाए मे़त्‍निङ्, कन् के़रे़क् पाःन्‍हाॽ मे़म्‍बोङ्‌ङे थारिक् कन् मे़न्‍छाम् थाःक्‍हाॽ मे़न्‍छिने़न्॥

३५ ताङ्‌साक्‍पे़न् नु खाम्‍बेःक्‍मान् ले़क्‍काङ् पेक्, कर इङ्‌गाॽ आबाःन्‍जाक्‍हाॽ आप्‍फाल्‍ले़आङ् मे़ले़क्‍ने़न् मे़बेःक्‍ने़न्‍लो॥

ये़सुरे़ कुयुमाओ यारिप् वाॽमान्

(मर्कु १३:३२-३७, लुका १७:२६-३०, ३४-३६)

३६ “आल्‍ल खे़न् ये़म् नु ये़न्‍हाॽ आप्‍फाल्‍ले़ पोङ् फाॽआङ् आत्तिल्‍ले़आङ् मे़निसुन्॥ साङ्‌ग्राम्‍पेदाङ्‌बा माङ्‌लाइङ्‌बा नु निङ्‌वाॽफुसाःल्‍ले़आङ् मे़निसुन्‍लो, कर पानुदिङ् पा निङ्‌वाॽफुमाङ्‌ङिल्‍ले़रक् निसुॽरो॥

३७ “हे़क्‍क्‍याङ् मे़न्‍छाम्‍सान् नुःङ् युःल्‍ले़ नुहारे़ कुये़म् हे़क्‍केए पोङ्‌लो॥

३८ नुहःन् वालाधाओ लासे़बा ये़म्‍मो थारिक्‍के मनाहाॽ मे़जर मे़धुङुर हे़क्‍क्‍याङ् मेःक्‍खिम् मे़जोगुर मे़वये़॥

३९ हे़क्‍क्‍याङ् वादोःक्‍मा थाङे़आङ् निःम्‍मा सिमानुःल्‍ले़ तगि थे पोङ् के़लॽबान् खे़ङ्‌हाॽरे़ थेआङ् निङ्‌वाॽ मे़ङ्‌गत्तुन्‍लो॥ बा हे़क्‍केलॽरिक्‍के मे़न्‍छाम्‍साःल्‍ले़ कुयुमान्‍नाङ् पोङ्‌लो॥

४० खे़न् ये़म्‍मो ने़प्‍फु मनाहाॽ प्‍याङ्‌सिगे़न् इक्‍ताप्‍पो याःम्‍बक् चोःक्‍सुर याक्‍सिल्‍ले़ थिक्‍किन् तेॽ, वेॽस्‍मान् वाॽ लाःत्‍लो॥

४१ हे़क्‍क्‍याङ् ने़प्‍फु मे़न्‍छुमाहाॽ लुङ्‌सुम्‍मो याॽयुःत्‍नु युङ्‌सिल्‍ले़ थिक्‍किन् तेॽ, वेॽस्‍मान् युङ् लाःत्‍लो॥

४२ खे़ल्‍ले़ चोगुल्‍ले़ खिनिॽआङ् आप्‍फाल्‍ले़साङ् यारिप् पोःक्‍खे़म्‍मे़ॽओ, थेआङ्‌भे़ल्‍ले़ खिनिॽ दाङ्‌बान् आप्‍फाल्‍ले़ युबे के़लॽबान् खिनिॽ निङ्‌वाॽ के़ङ्‌गत्तुम्‍मिन्‍लो॥

४३ हिम्‍दाङ्‌बाल्‍ले़ खुःन्‍द्रिक्‍पे़न् आत्‍तिन् ये़म्‍मो ता के़लॽबान् निङ्‌वाॽ खोसुने़ फाॽग्र खे़ल्‍ले़ मे़न्‍इम्‍मे हिम्‍मिन् कोसुआङ् खे़न् खुःन्‍द्रिक्‍पे़न् खुःप्‍मा मे़बाङ्‌घुन् के़लॽबा पाःन्‍निन् कुसिङ् निःत्‍ते़म्‍मे़ॽओ॥

४४ खे़ल्‍ले़ चोगुल्‍ले़ खिनिॽआङ् आप्‍फाल्‍ले़साङ् यारिप् वये़म्‍मे़ॽओ, थेआङ्‌भे़ल्‍ले़ मे़न्‍छाम्‍सान् यु फाॽआङ् मे़न्‍इःत्ते के़वयिल्‍ले़ खुने़ॽ युरो॥

नसाःन्‍साबा नु ताप्‍फे़ःम्‍बा सेवारोबाहाॽ

(लुका १२:४१-४८)

४५ “आत्‍तिन् सेवारोबान् नसाःन्‍साबा नु सिक्‍कुम्‍साबा चोक्, खे़न्‍निन् हिम्‍दाङ्‌बाल्‍ले़ कुहिम्‍धाःङ्‌हाॽ ओमे़प्‍मा युक् पिरुआङ् खे़ल्‍ले़ वेॽ सेवारोबाहाॽ ये़म्‌ये़म्‍मो चामा थुङ्‌मा पिरुसिॽरो॥

४६ खे़न् हिम्‍दाङ्‌बान् नुःङ् ताःल्‍ले़ खे़न् से़वारोबाल्‍ले़ बा हे़क्‍केए चोगुर वाॽबा तुमुने़ फाॽग्र खे़न् थुम्‍घो पिरुॽरो॥

४७ इङ्‌गाॽ से़क्‍खाए मे़त्‍निङ्, खे़न् हिम्‍दाङ्‌बाल्‍ले़ खे़न् सेवारोबान् के़रे़क् कुयाङ्‌साकुन्‍धे सम्‍दाङ् युक् पिरुॽरो॥

४८ कर खे़न् ताक्‍के़भे़ॽबा से़वारोबाल्‍ले़ कुनिङ्‌वाॽबो आन्‍दाङ्‌बान् ‘हारा मे़दाने़न्’ लॽ,

४९ हे़क्‍क्‍याङ् कुन्‍जुम् सेवारोबाहाॽ हिप्‍तुसिआङ् थिःमसाङ्‌हाॽनु चामा थुङ्‌मा हेःक्‍तुॽने़ फाॽग्र

५० खे़ल्‍ले़ कुन्‍दाङ्‌बान् ता लॽरिक् निङ्‌वाॽ मे़इःत्तुन्‍बा ये़म्‍मो कुन्‍दाङ्‌बान् ताःरो॥

५१ हे़क्‍क्‍याङ् कुन्‍दाङ्‌बाल्‍ले़ खे़न् साॽरिक् ते़ःम्‍भुक् याक्‍तुआङ् कुनिङ्‌वाॽ के़जिःप्‍पाहाॽनु सोरिक् खुम्‍दिङ् पिरुॽरो॥ खे़प्‍मोग हाःप्‍मान् नु साॽरिक् तुक्‍खेःल्‍ले़ हाबोॽ ये़ःङ्‌मान् पोङ्‌लो॥”

a 

२४:२० खे़न् लाजेॽओ चुङ्‌वाःम्‍माओ यरिक् वाहित् के़धाःबा नु चुङ्‌गे़जिक्‍पा ये़म् पोङ्‌बाल्‍ले़ चोगुल्‍ले़ लाम्‍दिक् चोःक्‍मा साक्‍लो॥ हे़क्‍क्‍याङ् यहुदि साम्‌योथिम्‍मो नाःम्‍सिङ् ये़न्‍नो किलोमितरधिक् थारिक्‍लक् लाङ्‌घेःक्‍मा सुक्‍के़दे़प्‍पा थिम् वये़॥

b 

२४:२८ खे़न् फाॽइन् के़रे़क् मनाहाॽरे़ मे़न्‍छाम्‍साःल्‍ले़ कुयुःमान् कुसिङ् मे़निःत्तुॽ॥

थिबोङ् सिसागे़न् मे़न्‍छियाॽहाॽरे़न् खे़दाॽइन्

२५

ये़सुरे़ याम्‍मो पाःत्तु, “साङ्‌ग्राम्‍पेदाङ्‌बा हाङ्‌जुम्‍मिङ्‌ग अक्‍तङ्‌बा चोक्– ते़न्‍धाम्‍गे़न् मेःक्‍खिम्‍ले़न् नालिसाङ्‌ङिन् लाम्‍लक्‍से़ सेमि के़बङ्‌माआङ् के़बेःक्‍मा थिबोङ् सिसागे़न् मे़न्‍छियाॽहाॽ मे़वये़॥

२ खे़ङ्‌हाॽओ ङासि कुनिसिःक् के़होःप्‍मा नु ङासि सिक्‍कुम्‍सामा मे़न्‍छियाॽहाॽ मे़वये़रो॥

३ खे़न् कुनिसिःक् के़होःप्‍मा मे़न्‍छियाॽहाॽरे़ सेमिःङ्‌ग मे़देॽरु कर निःङ्‌गेःन् मे़न्‌याङ्‌सिङ्‌ङिन्‍लो॥

४ कर खे़न् ङासि सिक्‍कुम्‍सामा मे़न्‍छियाॽहाॽरे़ग सेमिन् नु निःङ्‌गेःन् कार्‍योमाहाॽओ मे़याङ्‌सिङ्‌लो॥

५ हे़क्‍क्‍याङ् ते़न्‍धाम्‍गे़न् मेःक्‍खिम्‍ले़न् नालिसाङ्‌ङिन् सुःसे़आङ् हारा मे़द्‌ये़ने़न्‍निल्‍ले़ग खे़ङ्‌हाॽ इत्‍थोॽवा लोःमा मे़हेःक्‍ते़आङ् मे़इप्‍से़रो॥

६ से़त्‍लुम्‍भक्‍ते़ल्‍ले़ ते़न्‍धाम्‍गे़न् नालिसाङ्‌ङिन् खा त्‍ये़रो, कुदुम्‍से़ लःन्‍दे़म्‍मे़ॽओ लॽरिक् पाःप्‍मनाबा इक्‍लान् मे़घे़प्‍सु,

७ हे़क्‍क्‍याङ् खे़न् सिसागे़न् मे़न्‍छियाॽहाॽ मे़बोगे़आङ् खुनिॽ सेमिन् मे़हाःन्‍दुरो॥

८ खे़न् कुनिसिःक् के़होःप्‍माहाॽरे़ सिक्‍कुम्‍सामा मे़न्‍छियाॽहाॽ मे़मे़त्तुसि, ‘आनिगे़आङ् कुभा निःङ्‌गेॽ आबिरे़ॽना, आनिगे सेमिःङ्‌ग सिमा इःत्ते़रो॥’

९ खे़न् सिक्‍कुम्‍सामा मे़न्‍छियाॽहाॽरे़ नोगप् मे़बिरुसि, ‘मे़ःन्‍लो, आनिॽ के़रे़क् के़दे़क्‍पा निःङ्‌गेॽग मे़गत्तुम्‍बे़न्‍लो॥ निःङ्‌गेॽ के़सङ्‌बाहाॽरो खिनिॽ पेगे़म्‍मे़ॽआङ् इङे़म्‍मे़ॽओ॥’

१० “कर खे़ङ्‌हाॽ निःङ्‌गेॽ इङ्‌से़ मे़बेर मे़बत्‍छे़ल्‍ले़ए ते़न्‍धाम्‍गे़न् मेःक्‍खिम्‌रे़ नालिसाङ्‌ङिन् के़रे़ त्‍ये़रो॥ हे़क्‍क्‍याङ् खे़न् यारिप् के़बोङ्‌मा सिसागे़न् मे़न्‍छियाॽहाॽ खुने़ॽनु मेःक्‍खिम् साभाङ्‌जाओ मे़लासे़आङ् लाम्‍धेःप्‍पे़न् सुबे़रो॥

११ याङ्‌सि खे़न् कुनिसिःक् के़होःप्‍मा सिसागे़न् मे़न्‍छियाॽहाॽ मे़गे़रे़ मे़द्‌ये़आङ् अक्‍खेलॽरिक् मे़अःक्‍ते़, ‘दाङ्‌बे, दाङ्‌बे, आनिगे लागिआङ् लाम्‍धेःप्‍पे़न् हन्‍दे़ आबिरे़ॽना!’

१२ कर खे़न् नालिसाङ्‌ङिल्‍ले़ नोगप् पिरुसि, ‘इङ्‌गाॽ से़क्‍खासाङ् कुसिङ् मे़निःत्‍निङ्‌ङिन्‍लो॥’

१३ खे़ल्‍ले़ चोगुल्‍ले़ सिङ्‌सिङ् ये़क्‌ये़क्‍काङ् यारिप् वये़म्‍मे़ॽओ, थेआङ्‌भे़ल्‍ले़ इङ्‌गाॽ आयुमा ये़म्‍मिन् के़न्‍निसुम्‍मिन्‍लो॥”

सुम्‍सि सेवारोबाहाॽरे़न् खे़दाॽ

(लुका १९:११-२७)

१४ ये़सुरे़ याम्‍मो मे़त्तुसि, “साङ्‌ग्राम्‍पेदाङ्‌बा हाङ्‌जुम्‍मिङ्‌ग अक्‍तङ्‌बा चोक्– माःङ्‌घा लाम्‍दिःक्‍को के़बेःक्‍पार के़बप्‍पा मनाधिक् वये़॥ खे़ल्‍ले़ कुसेवारोबाहाॽ उःत्तुसिआङ् कुयाङ्‌ङिन् फोमा फाॽआङ् पिरुसिरो॥

१५ खे़ल्‍ले़ थिक्‍किन् हे़न्‍छिङ् ङासिa (५,०००) साम्‍म्‍याङ् याङ्‌इत्‍छि, वेॽस्‍मान् हे़न्‍छिङ् ने़त्‍छि (२,०००) साम्‍म्‍याङ् याङ्‌इत्‍छि, हे़क्‍क्‍याङ् सुम्‍सिगेःक्‍पे़न् हे़न्‍छिङ् थिक् (१,०००) साम्‍म्‍याङ् याङ्‌इत्‍छिन् याङ् के़मा मे़ले़स्‍सुबा कुइसिःक् पिरुसिरो॥ हे़क्‍क्‍याङ् खे़न् माःङ्‌घा लाम्‍दिःक्‍को पेरो॥

१६ खे़न् हे़न्‍छिङ् ङासि साम्‍म्‍याङ् याङ्‌इत्‍छि के़घोबा सेवारोबान् खिमो पेआङ् खे़न् याङ्‌ङिन् के़सुआङ् वेॽ हे़न्‍छिङ् ङासि साम्‍म्‍याङ् याङ्‌इत्‍छि थगुरो॥

१७ हे़क्‍केलॽरिक्‍के हे़न्‍छिङ् ने़त्‍छि साम्‍म्‍याङ् याङ्‌इत्‍छि के़घोबे़ल्‍ले़आङ् वेॽ हे़न्‍छिङ् ने़त्‍छि साम्‍म्‍याङ् याङ्‌इत्‍छि थगु॥

१८ कर हे़न्‍छिङ् थिक्‍लक् साम्‍म्‍याङ् याङ्‌इत्‍छि के़घोबा सेवारोबाङ्‌ग पेआङ् खाम्‍मिन् तयुआङ् कुन्‍दाङ्‌बाल्‍ले़ कुयाङ्‌ङिन् खे़प्‍मो लुप्‍तु ने़स्‍सुरो॥

१९ “यरिक् ये़म् एगाङ् खुनिॽ दाङ्‌बान् नुःक्‍खे़ त्‍ये़आङ् कुसेवारोबाहाॽ कुयाङ्‌ङिल्‍ले़न् खारात् नाःक्‍तुसि॥

२० खे़न् हे़न्‍छिङ् ङासि साम्‍म्‍याङ् याङ्‌इत्‍छि के़घोबा सेवारोबे़ल्‍ले़ वेॽ हे़न्‍छिङ् ङासि साम्‍म्‍याङ् याङ्‌इत्‍छि तारुआङ् अक्‍खे मे़त्तु, ‘आदाङ्‌बे, हे़न्‍छिङ् ङासि साम्‍म्‍याङ् याङ्‌इत्‍छि के़बिराङ्‌ङाङ् वये़, कर ओमे़त्ते़ॽओ, इङ्‌गाॽ वेॽ हे़न्‍छिङ् ङासि थगुङ् पिने़आङ् वाॽरो॥’

२१ कुन्‍दाङ्‌बाल्‍ले़ खे़न् मे़त्तु, ‘नुबा नु निङ्‌वाॽइरे़ खोःप्‍तुबा सेवारोबाए, नुबा के़जोगुरो! खे़ने़ॽग मिसाक् याङ्‌ङो नसाःन्‍साबा के़बोःक्‍खे़, आल्‍ल यरिक् पाःन्‍नो युक् पिने़रो॥ आल्‍ल आनिॽ सोरिक् सःत्तिरो!’

२२ “हे़क्‍क्‍याङ् हे़न्‍छिङ् ने़त्‍छि साम्‍म्‍याङ् याङ्‌इत्‍छि के़घोबा कुसेवारोबाल्‍ले़ मे़त्तु, ‘आदाङ्‌बे, खे़ने़ॽग इङ्‌गाॽ हे़न्‍छिङ् ने़त्‍छि साम्‍म्‍याङ् याङ्‌इत्‍छि के़बिराङ्‌ङाङ् वये़, कर ओमे़त्ते़ॽओ, इङ्‌गाॽ वेॽ हे़न्‍छिङ् ने़त्‍छि थगुङ् पिने़आङ् वाॽरो॥’

२३ कुन्‍दाङ्‌बाल्‍ले़ खे़न् मे़त्तु, ‘नुबा नु निङ्‌वाॽइरे़ खोःप्‍तुबा सेवारोबाए, नुबा के़जोगुरो! खे़ने़ॽग मिसाक् याङ्‌ङो नसाःन्‍साबा के़बोःक्‍खे़, आल्‍ल यरिक् पाःन्‍नो युक् पिने़रो॥ आल्‍ल आनिॽ सोरिक् सःत्तिरो!’

२४ “आल्‍ल हे़न्‍छिङ् थिक् साम्‍म्‍याङ् याङ्‌इत्‍छि के़घोबा सेवारोबाल्‍ले़आङ् मे़त्तु, ‘आदाङ्‌बे, खे़ने़ॽग के़जिःप्‍पा के़जोक् फाॽआङ् निसुङ्‌ङाङ् वयाङ्‌लो॥ खे़ने़ॽ आत्‍तो चा के़न्‍देःसुन् खे़प्‍मो खे़ने़ॽ चा के़सुप्‍सुॽरो, आत्‍तो चा के़न्‍छे़सुन् खे़प्‍मोए चा के़भुङ्‌लो॥

२५ खे़ल्‍ले़ चोगुल्‍ले़ इङ्‌गाॽ किःसाङ्‌ङाङ् के़याङ्‌ङिन् तेॽरुङ्‌ङाङ् खाम्‍मो चिक्‍खुङ्॥ ओमे़त्ते़ॽ, खे़ने़ॽ के़याङ्‌ङिन् खा कप्‍मो वाॽरो॥’

२६ “खे़ल्‍ले़ कुन्‍दाङ्‌बाल्‍ले़ खे़न् नोगप् पिरु, ‘खे़ने़ॽ ताक्‍के़भे़ॽबा नु कुले़म्‍गे़युबा सेवारोबाए! खे़ने़ॽग इङ्‌गाॽ आत्‍तो चा मे़देआन् खे़प्‍मो चा सुप्‍सुङ्, आत्‍तो चा मे़से़सुङ्‌ङिन् खे़प्‍मो चा फुक्‍खुङ् फाॽआङ् के़निसुआङ्‌ङे के़वये़रो॥

२७ हे़क्‍केःल्‍ले़ आयाङ्‌ङिन् के़देॽरुआङ् सिङ्‌नात् के़गे़बाहाॽरो के़युक्‍खुल्‍ले़ पोःक्‍खे़बारो॥ हे़क्‍के के़जोगुल्‍ले़ इङ्‌गाॽ नुःक्‍खाङ् त्‍याङ्‌ङिल्‍ले़ आयाङ्‌ङिल्‍ले़ कुस्‍साग खोसुङ्‌बा वये़रो॥

२८ कन् से़वारोबाल्‍ले़ कत्तुबा याङ्‌ङिन् नाप्‍ते़म्‍मे़ॽआङ् थिबोङ् हे़न्‍छिङ् साम्‍म्‍याङ् याङ्‌इत्‍छि के़गप्‍पे़न् पिरे़म्‍मे़ॽओ॥

२९ थेआङ्‌भे़ल्‍ले़ के़गप्‍पाल्‍ले़ आल्‍लसाङ् यरिक् खोसुआङ् खे़ल्‍ले़न् यरिक् पोङ्‌लो॥ कर हाःत्‍ले़ मे़गत्तुन्, खे़ल्‍ले़ कत्तुबान्‍नाङ् नाप्‍लो॥

३० आल्‍ल खे़न् इनाःम्‍बा सेवारोबान् लाःक्‍कात् खादाम्‍मो लाप्‍फुसे़म्‍मे़ॽ॥ खे़प्‍मो हाःप्‍मान् नु साॽरिक् तुक्‍खेःल्‍ले़ हाबोॽ ये़ःङ्‌मान् पोङ्‌लो॥’”

कुनुप्‍मा खासे़न्

३१ “मे़न्‍छाम्‍सान् कुमिमिदिङ्‌ङो के़रे़क् कुमाङ्‌लाइङ्‌बाहाॽनु युःल्‍ले़ खुने़ॽ मिमिदिङ्‌गे़न् कुहाङ्‌युक्‍नाओ युङ्‌सिङ्‌लो॥

३२ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽ खुने़ॽ कुदगि मे़जुम्‍लो॥ हे़क्‍क्‍याङ् मे़ल्‍लुक्‍कम्‍बाल्‍ले़ मे़ल्‍लुक्‍हाॽ मे़न्‍दाक्‍हाॽलाम् से़न्‍दुसिबा कुइसिःक् मनाहाॽ से़न्‍दुसिरो॥

३३ कुजुप्‍साङ् ले़प्‍माङ् मे़ल्‍लुक्‍हाॽ नु कुभे़न्‍छाङ् ले़प्‍माङ् मे़न्‍दाक्‍हाॽ से़न्‍दुसिरो॥

३४ हे़क्‍क्‍याङ् हाङ्‌ङिल्‍ले़ कुजुप्‍साङ् ले़प्‍माङ्‌बाहाॽ मे़त्तुसि, ‘पानुदिङ् आम्‍बारे़ मुॽइसाम् पिरुसिबासे, त्‍ये़म्‍मे़ॽओ, नावागे़न् चइःत् ने़स्‍से़आङ्‌धो खिनिॽ लागि यारिप् चोःक्‍मनाबा हाङ्‌जुम्‍मिन् युक्‍ते़म्‍मे़ॽओ॥

३५ थेआङ्‌भे़ल्‍ले़ इङ्‌गाॽ आसे़त्‍लाःक्‍ते़आङ् वयाङ्‌ङिल्‍ले़ इङ्‌गाॽ कुजा याप्‍मि आगे़बिरि, आवामिःसे़आङ् वयाङ्‌ङिल्‍ले़ च्‍वाःत् याप्‍मि आगे़बिरि, इङ्‌गाॽ वाॽमा ते़न् मे़ःन्‍ने लाम्‍दिःक्‍पा पोःक्‍खाङ्‌ङाङ् वयाङ्‌ङिल्‍ले़ खिनिॽ हिम्‍मो याप्‍मि आगे़देॽरिरो॥

३६ हे़क्‍क्‍याङ् इङ्‌गाॽ तेःप्‍फुङ् मे़ःन्‍ने वयाङ्‌ङिल्‍ले़ तेत् याप्‍मि आगे़बिरि, इङ्‌गाॽ तुगाङ्‌ङाङ् वयाङ्‌ङिल्‍ले़ याप्‍मि कम्‍ब्राङ् आगे़मे़त्ति, हे़क्‍क्‍याङ् पुङ्‌लाहिम्‍मो मे़साक्‍ताङ्‌ङाङ् यागाङ्‌ङिल्‍ले़ याप्‍मि आगे़साॽरिरो॥’

३७ हे़क्‍क्‍याङ् खे़न् साम्‌योबाहाॽरे़ खुने़ॽ नोगप् मे़बिरु, ‘दाङ्‌बे, आप्‍फाल्‍ले़ खे़ने़ॽ साक्‍मे़न्‍जा निआसिगे़आङ् कुजा पिआसिगे़बे? के़वामिसे़बा निआसिगे़आङ् च्‍वाःत् थुङ्‌मा पिॽआसिगे़बे?

३८ हिम्‍धाःङ् मे़ःन्‍ने लाम्‍दिःक्‍पा के़बोःक्‍खे़बा निआसिगे़आङ् हिम्‍मो तेॽआसिगे़बे? आप्‍फाल्‍ले़ तेत् मे़ःन्‍ने निआसिगे़आङ् तेत् पिॽआसिगे़बे?

३९ आप्‍फाल्‍ले़ खे़ने़ॽ के़दुगे़बा नु पुङ्‌लाहिम्‍मो के़यागे़बा निआसिगे़आङ् साॽआसिगे़बे?’

४० हे़क्‍क्‍याङ् हाङ्‌ङिल्‍ले़ खे़ङ्‌हाॽ मे़त्तुसि ‘इङ्‌गाॽ से़क्‍खाए मे़त्‍निङ्, कङ्‌हाॽओ के़वाॽबा आम्‍भुॽ आन्‍साॽसिओ लत्‍छा चुक्‍पाधिक् च्‍या के़मे़त्तुम्, खे़न् इङ्‌गाॽए याप्‍मि आगे़मे़त्तिबारो॥’

४१ हे़क्‍क्‍याङ् हाङ्‌ङिल्‍ले़ कुभे़न्‍छाङ् ले़प्‍माङ्‌बाहाॽ मे़त्तुसि, ‘खिनिॽ निङ्‌वाॽफु साक्‍मुराःल्‍ले़ के़दे़त्तिबासे, खिनिॽ इङ्‌गाॽओलाम् पेगे़म्‍मे़ॽओ॥ खिनिॽग माफे़न्‍साम्‍मिन् नु खुने़ॽ कुमाङ्‌लाइङ्‌बाहाॽ केःप्‍मासि फाॽआङ् यारिप् चोगुबा आप्‍फाल्‍ले़आङ् मे़न्‍छिःमना मि के़दिःप्‍पा खे़मायङ्‌सङ्‌ङो पेगे़म्‍मे़ॽओ॥

४२ थेआङ्‌भे़ल्‍ले़ इङ्‌गाॽ आसे़त्‍लाःक्‍ते़आङ् वयाङ्‌ङिल्‍ले़ इङ्‌गाॽ कुजा याप्‍मि आगे़म्‍बिरिन्, आवामिसे़आङ् वयाङ्‌ङिल्‍ले़ च्‍वाःत् थुङ्‌मा याप्‍मि आगे़म्‍बिरिन्,

४३ इङ्‌गाॽ वाॽमा ते़न् मे़ःन्‍ने लाम्‍दिःक्‍पा पोःक्‍खाङ्‌ङाङ् वयाङ्‌ङिल्‍ले़ खिनिॽ हिम्‍मो याप्‍मि आगे़न्‍देॽरिन्, इङ्‌गाॽ तेःप्‍फुङ् मे़ःन्‍ने वयाङ्‌ङिल्‍ले़ तेत् याप्‍मि आगे़म्‍बिरिन्, हे़क्‍क्‍याङ् इङ्‌गाॽ तुगाङ् हे़क्‍क्‍याङ् पुङ्‌लाहिम्‍मो साक्‍ताङ्‌ङाङ् यागाङ्‌ङिल्‍ले़ याप्‍मि आगे़न्‍छाॽरिन्‍लो॥’

४४ “हे़क्‍क्‍याङ् खे़ङ्‌हाॽरे़आङ् नोगप् मे़बिरु, ‘दाङ्‌बे, आप्‍फाल्‍ले़ आनिगे खे़ने़ॽ के़से़त्‍लाःक्‍ते़बा नु के़वामिसे़बा हे़क्‍क्‍याङ् वाॽमा ते़न् मे़ःन्‍ने नु तेःप्‍फुङ् चाहाबा के़जोगे़बा, के़दुगे़बा नु पुङ्‌लाहिम्‍मो के़यागे़बा निसुम्‍बे़आङ् कुभाॽ मे़बिआसिगे़न्‍बे?’

४५ खे़न् ये़म्‍मो खुने़ॽ नोगप् पिरुसि, ‘इङ्‌गाॽ से़क्‍खाए मे़त्‍निङ्, कन् आम्‍भुॽ आन्‍साॽसिओ आत्‍तिन् लत्‍छा चुक्‍साधिक् हे़क्‍के के़म्‍मे़त्तुम्‍मिन्, खे़न् इङ्‌गाॽए याप्‍मि आगे़म्‍मे़त्तिम्‍बारो॥’

४६ हे़क्‍क्‍याङ् खे़ङ्‌हाॽग मे़न्‍नुप्‍मनाबा खुम्‍दिङ्‌ङो मे़बेःक्‍लो, कर साम्‌योबाहाॽग मे़न्‍नुप्‍मनाबा हिङ्‌मन्‍नो मे़बेःक्‍लो॥”

a 

२५:१५ ग्रिक पाःन्‍दाङ्‌ङो “ताले़न्‍त॥” थिक् ताले़न्‍ते़न् ३४ के़.जि. योरे़॥

ये़सुन् से़प्‍मा चे़म्‍भन्

(मर्कु १४:१-२, लुका २२:१-२, युहु ११:४५-५३)

२६

ये़सुरे़ कन् के़रे़क् पाःन्‍हाॽ पाःत्तु सुरुआङ् खुने़ॽ कुहुॽसाम्‍बाहाॽ अक्‍खे मे़त्तुसि,

२ “यहुदि चोःक्‌युम्‍भो तङ्‌नाम्‍मिन् तामा निये़न्‍लक् वाॽबाग खिनिॽ के़निसुम्‍मेरो, हे़क्‍क्‍याङ् मे़न्‍छाम्‍सान् सिलाम्‍साक्‍मा सिङ्‌ङो फोःन्‍छे़ हुक्‍मे़सुप्‍तुॽरो॥”

३ खे़न् ये़म्‍मो तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽ मानिङ्‌वाॽफुसाम्‍बाल्‍ले़ कुहिम्‍मो मे़जुप्‍से़॥ खे़ल्‍ले़ कुमिङ्‌ग कैयाफास वये़॥

४ हे़क्‍क्‍याङ् खे़ङ्‌हाॽरे़ ये़सुन् आक्‍खेलॽरिक् स्‍वाःत्ताङ् ते़म्‍माआङ् से़प्‍माबे फाॽआङ् चे़म्‍भन् मे़जोगुरो॥

५ कर खे़ङ्‌हाॽरे़ मे़बाःत्तु, “कन् तङ्‌नाम्‍मोग आनिॽ हे़क्‍के चोःक्‍मा मे़नुॽने़न्‍लो, मे़ःन्‍ने़ फाॽग्र कन् मनाहाॽरे़ हयङ्‌किल्‍लिङ् मे़जोगुॽरो॥”

ये़सुन् फुङ्‌नाम् मे़हुःत्तुॽ

(मर्कु १४:३-९, युहु १२:१-८)

६ खे़न् ये़म्‍मो ये़सुन् बे़थानि पाङ्‌भेॽओ लोगेॽ तुक्‍मालाम् के़वेःप्‍पा सिमोनरे़ कुहिम्‍मो वये़रो॥

७ हे़क्‍क्‍याङ् चाजानु युङे़ल्‍ले़ मे़न्‍छुमाॽधिक् इमे़ल्‍लुङ्‌बा फुङ्‌नाम् के़याक्‍पा ले़म्‍भालुङ् पर्यामानु त्‍ये़आङ् ये़सुरे़ कुधे़गेःक्‍पो हुक्‍खुरो॥

८ खे़न् मे़निसुआङ् कुहुॽसाम्‍बाहाॽरे़ खुनिॽ सिक् पोगे़आङ् अक्‍खे मे़बाःत्तु, “थेआङ् कन् फुङ्‌नाम्‍मिन् चासोःक्‍खुबाबे?

९ कङ्‌ग यरिक् याङ्‌ङो सङ्‌माआङ् याङ्‌गे़साॽबाहाॽ पिःम्‍नासिल्‍ले़ पोःक्‍खे़बारो॥”

१० ये़सुरे़ कन् निङ्‌वाॽ खोसुआङ् खे़ङ्‌हाॽ नोगप् पिरुसि, “थेआङ् कन् मे़न्‍छुमाॽइन् तुक्‍खे के़जाःत्तुम्‍बाबे? खे़ल्‍ले़ग आलागि नुबा चोगुआङ् वाॽरो॥

११ याङ्‌गे़साॽबाहाॽग सदादिङ् खिनिॽनु मे़वाॽरो॥ कर इङ्‌गाॽग सदादिङ् खिनिॽनु मे़वाॽआन्‍लो॥

१२ खे़ल्‍ले़ नासिङ्‌गे़न् आधक्‍को फुङ्‌नाम्‍मिन् हुक्‍खुआङ् आलुप्‍माल्‍ले़न् यारिप् चोगुआङ् वाॽरो॥

१३ इङ्‌गाॽ से़क्‍खाए मे़त्‍निङ्, इक्‍सादिङ् खाम्‍बेःक्‍मो आत्‍तिसाङ् सुनाइङ् इङ्‌भोःल्‍ले़, खे़प्‍मो कन् मे़न्‍छुमाॽइल्‍ले़ चोगुबा कुयाःम्‍बक्‍किन् मनाहाॽरे़ मे़जे़क्‍खुआङ् निङ्‌वाॽ मे़इःत्तुरो॥”

यहुदा इस्‍करियोते़न् ये़सुन् इङ्‌ले़क्‍मा पाःन्‍नो ते़न्

(मर्कु १४:१०-११, लुका २२:३-६)

१४ हे़क्‍क्‍याङ् थिक्-ने़त् कुहुॽसाम्‍बाहाॽओ यहुदा इस्‍करियोत मे़प्‍मनाबे़न् तुम्‍निङ्‌वाॽफुसाम्‍बाहाॽरो पेआङ्

१५ मे़त्तसि, “ये़सुन् के़दे़म्‍सुम्‍ल फाॽआङ् खिनिॽ हुक्‍को थाःसुङ् पिनिङ्‌ङिल्‍ले़ इङ्‌गाॽ थे याप्‍मि आगे़बिरिबे?”

हे़क्‍केःल्‍ले़ खे़ङ्‌हाॽरे़ सुम्‍बोङ् (३०) युप्‍पायाङ् खे़न् मे़बिरुरो॥

१६ खे़न् ये़म्‍माङ्‌धो यहुदाःल्‍ले़ ये़सुन् इङ्‌ले़क्‍मा फाॽआङ् सुये़म् कोःप्‍मा हेःक्‍तुरो॥

ये़सुरे़ यहुदि चोःक्‌युम्‍भो तङ्‌नाम्‍मो चा चःॽ

(मर्कु १४:१२-२१, लुका २२:७-१४)

१७ आल्‍ल सिदाॽ मे़न्‍भःन्‍नेबा खरे़ःङ् चामा तङ्‌नाम्‍मिल्‍ले़ थिक्‍सिगेक्‍पा ये़न्‍नो ये़सुरे़ कुहुॽसाम्‍बाहाॽ खुने़ॽओ मे़द्‌ये़आङ् सेःन्‍मे़दोसु, “दाङ्‌बे, यहुदि चोःक्‌युम्‍भो तङ्‌नाम्‌रे़न्a चामा थुङ्‌मा आत्‍तो यारिप् चोःक्‍मा के़लॽबा निङ्‌वाॽ के़इःत्तुआङ् वाॽबे?”

१८ ये़सुरे़ खे़ङ्‌हाॽ नोगप् पिरुसि, “खिनिॽ ये़क्‌यक्‍को पेगे़म्‍मे़ॽ, खे़प्‍मो लत्‍छा मनाधिक् के़दुमुम्॥ खे़न् अक्‍खे मे़त्ते़म्‍मे़ॽ, ‘दाङ्‌बाल्‍ले़ अक्‍खे पाःत्तुआङ् वाॽ, इङ्‌गाॽ आये़म्‍मिन् निःत्ताङ्‌ङे त्‍ये़आङ् वाॽरो, खे़ल्‍ले़ चोगुल्‍ले़ इङ्‌गाॽ खे़ने़ॽ के़हिम्‍मो आहुॽसाम्‍बाहाॽनु यहुदि चोःक्‌युम्‍भो तङ्‌नाम्‌रे़न् ससाङ्‌स्रोत् चोगुम्‍बे़ॽरो॥’”

१९ हे़क्‍केःल्‍ले़ हुॽसाम्‍बाहाॽरे़ ये़सुरे़ पाःत्तुबा कुइसिःक्‍के यहुदि चोःक्‌युम्‍भो तङ्‌नाम्‌रे़न् चामा थुङ्‌मान् यारिप् चोगे़त्‍छु॥

२० हे़क्‍क्‍याङ् युःन्‍छिक् ये़सुन् थिक्-ने़त् कुहुॽसाम्‍बाहाॽनु सोरिक् चामा ते़न्‍नो युङ्‌सिङ्॥

२१ हे़क्‍क्‍याङ् मे़जर मे़युङे़ल्‍ले़ अक्‍खे मे़त्तुसि, “इङ्‌गाॽ से़क्‍खाए मे़त्‍निङ्, खिनिॽओ थिक्‍किल्‍ले़ इङ्‌गाॽ इङ्‌ले़क्‍कारो॥”

२२ हे़क्‍केःल्‍ले़ खे़ङ्‌हाॽ साॽरिक् निङ्‌साम्‍मो मे़ध्‍ये़आङ् के़रे़क्‍ले़ खुने़ॽ सेःन्‍दोमा मे़हेःक्‍तु, “दाङ्‌बे, के़बाःत्तुबा मनान् इङ्‌गाॽबि?”

२३ ये़सुरे़ खे़ङ्‌हाॽ नोगप् पिरुसि, “आल्‍लो इङ्‌गाॽनु सोरिक् के़जाबार के़युङ्‌बाधिक्‍किल्‍ले़ इङ्‌गाॽ इङ्‌ले़क्‍कारो॥

२४ मे़न्‍छाम्‍साःङ्‌ग साम्‌योसाप्‍लाओ साप्‍ते़बा कुइसिःक्‍के सिमाए पोङ्‌लो॥ कर मे़न्‍छाम्‍सान् इङ्‌गे़ले़क्‍पे़ङ्‌ग चिःत्‍ते़स्‍ये़रो! खे़ङ्‌ग सामे़वाःन्‍छिङ्‌ङिन्‍निल्‍ले़ नुरे़बारो॥”

२५ हे़क्‍क्‍याङ् से़क्‍खाओ खुने़ॽ इङ्‌ले़क् के़मे़प्‍पा यहुदाःल्‍ले़आङ् सेःन्‍दोसु, “सिक्‍साम्‍बे, के़बाःत्तुबा मनान् इङ्‌गाॽएबि?”

ये़सुरे़ नोगप् पिरु, “खे़ने़ॽ आबाङे के़बाःत्तुरो॥”

२६ खे़ङ्‌हाॽरे़ मे़जर मे़युङे़ल्‍ले़ ये़सुरे़ खरे़ःङ्‌ङिन् खप्‍सुआङ् निङ्‌वाॽफुमाङ्‌ङिन् नोगे़न् पिरु, हे़क्‍क्‍याङ् खे़ःक्‍खुआङ् कुहुॽसाम्‍बाहाॽ अक्‍खे मे़त्तुसिर पिरुसि, “कन् ताःक्‍ते़म्‍मे़ॽआङ् चे़म्‍मे़ॽओ, कङ्‌ग नासिङ्‌गे़न् आधक्‍लो॥”

२७ हे़क्‍क्‍याङ् चल्‍लङ्‌ना खोर्यान् पक्‍खुआङ् निङ्‌वाॽफुमाङ्‌ङिन् नोगे़न् पिरु, हे़क्‍क्‍याङ् खे़ङ्‌हाॽ अक्‍खे मे़त्तुसिर पिरुसि, “खिनिॽ के़रे़क्‍ले़ कन् थुङे़म्‍मे़ॽओ॥

२८ कन् निङ्‌वाॽफुमाङ्‌ङिन्‍नु चोःक्‍मनाबा कुसङ् माङ्‌हुप्‍ले़न् आमाक्‍खिॽरो॥ कन् यरिक् मनाहाॽरे़ खुनिॽ लायोन् ले़प्‍मि पोङ्‌ल फाॽआङ् वादेःन्‍लो॥

२९ इङ्‌गाॽ मे़त्‍निङ्, आइन्‍नाङ्‌धो पानुदिङ् आम्‍बारे़ कुहाङ्‌जुम्‍मो खिनिॽनु कुसङ् चे़ल्‍ले़क्‍सेॽ थिन् मे़न्‍धुङ्‌ङे थारिक् याम्‍मो चे़ल्‍ले़क्‍सेॽ थिन् मे़धुङ्‌ङान्‍लो॥”

३० हे़क्‍क्‍याङ् खे़ङ्‌हाॽरे़ माङ्‌सेवा साम्‍लो साम्‍मे़लोरे़आङ् जैतुन कोःक्‍माओ मे़बेरो॥

पत्रुसरे़ खुने़ॽ नाॽरुबा पाःन्‍निन् ये़सुरे़ पाःत्तुॽ

(मर्कु १४:२७-३१, लुका २२:३१-३४, युहु १३:३६-३८)

३१ खे़प्‍मो ये़सुरे़ खे़ङ्‌हाॽ मे़त्तुसि, “आइन् से़न्‍दिक्‍सा खिनिॽ के़रे़क्‍ले़ इङ्‌गाॽ याप्‍मि के़ले़रिॽआङ् के़बिगिॽरो॥ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ साम्‌योसाप्‍लाओ अक्‍खे पाःत्तुआङ् पत्,

“‘इङ्‌गाॽ मे़ल्‍लुक्‍कम्‍बान् हिप्‍तुङ्,

हे़क्‍क्‍याङ् के़रे़क् मे़ल्‍लुक्‍हाॽ के़रे़क् पिसाङ् मे़से़रो॥’

३२ कर इङ्‌गाॽ कुसिवे़त्‍लाम् कुहिङ्‌वे़त् पोङ्‌ङाआङ् खिनिॽनुःल्‍ले़ तगि गालिल थुम्‍मो पेःक्‍कारो॥”

३३ पत्रुसरे़ नोगप् पिरु, “के़रे़क्‍ले़ खे़ने़ॽ के़म्‍ले़त् के़म्‍धासाङ् इङ्‌गाॽग आप्‍फाल्‍ले़आङ् मे़ले़त्‍ने़न्‍लो॥”

३४ ये़सुरे़ मे़त्तु, “पत्रुसे, से़क्‍खाए मे़त्‍ने़ॽ, आक्‍खो से़न्‍दिक् इङ्‌वा कामानुःल्‍ले़ तगिए, खुने़ॽ कुसिङ् मे़निःत्तुङ्‌ङिन् के़बाःत्तुर खे़ने़ॽ सुम्‍ले़ङ् के़नाॽआरो॥”

३५ कर पत्रुसरे़ हादिङ् थक्‍ते़र मे़त्तु, “मे़ःन्‍लो, इङ्‌गाॽग खे़ने़ॽनु सिमा पोङ्‌साङ् आप्‍फाल्‍ले़आङ् मे़नाॽने़न्‍लो॥” वेॽ हुॽसाम्‍बाहाॽरे़आङ् बा हे़क्‍केए मे़बाःत्तुरो॥

गे़तसमनि मे़प्‍मनाबा ते़न्‍नो ये़सुन् तुवा चोक्

(मर्कु १४:३२-४२, लुका २२:३९-४६)

३६ हे़क्‍क्‍याङ् ये़सुन् कुहुॽसाम्‍बाहाॽनु गे़तसमनि मे़प्‍मनाबा जैतुन सिङ्‌लाओ पे, हे़क्‍क्‍याङ् खुने़ॽ खे़ङ्‌हाॽ अक्‍खे मे़त्तुसि, “इङ्‌गाॽ खे़प्‍मो तुवा चोगुङ्‌ङिल्‍ले़ खिनिॽ कप्‍मो युङे़म्‍मे़ॽओ॥”

३७ ये़सुरे़ पत्रुसे़न् नु जब्‍दियारे़ ने़प्‍फु कुस्‍साहाॽ खुने़ॽनु तेॽरुसि, हे़क्‍क्‍याङ् खुने़ॽ साॽरिक् मिङ्‌वारे़ कुधिम्‍नु निङ्‌साम्‍मो थ्‍ये़रो॥

३८ हे़क्‍क्‍याङ् खे़ङ्‌हाॽ अक्‍खे मे़त्तुसि, “इङ्‌गाॽग मिङ्‌वारे़ योःन्‍दाङ्‌ङाङ् सिमालिङ्‌धो थारिक् के़राङ्‌ङाङ् वाॽआरो॥ कप्‍मो चाङ्‌जाङ्‌ङाङ् युङे़म्‍मे़ॽर याप्‍मि चुम् आमे़त्ते़म्‍मे़ॽओ॥”

३९ खुने़ॽ याम्‍मो मिसाक् नानाक् पेआङ् खाम्‍मो साम्‍बोन् फन्‍छिङ्‌ङाङ् अक्‍खेलॽरिक् तुवा चोगे़रो, “पानुदिङ् आम्‍बे, पोङ्‌मा सुक्‍ने़ फाॽग्र, कन् इनोगे़न् तुक्‍खेरे़न् खोर्यान् इङ्‌गाॽओलाम् खे़त्ते़देसे़ॽओ॥ हे़क्‍केसाङ् आनिङ्‌वाॽ हे़क्‍केग मे़ःन्, कर के़निङ्‌वाॽ हे़क्‍केए पोङ्‌लरो॥”

४० हे़क्‍क्‍याङ् खुने़ॽ नुःक्‍खे़ फे़रे़ल्‍ले़ कुहुॽसाम्‍बाहाॽ मे़इप्‍से़आङ् मे़ने़स्‍से़बा तुमुसि॥ ये़सुरे़ पत्रुसे़न् मे़त्तु, “खिनिॽ कुमुक्‍थिक्‍काङ् इङ्‌गाॽनु चाङ्‌जाङ्‌ङाङ् युङ्‌मा के़न्‍छुक्‍तिन्‍बि?

४१ हङ्‌साॽमाओ मे़ध्‍ये़ॽइगे़न्‍ल फाॽआङ् निङ्‌वाॽ चाङ्‌जाङ्‌ङाङ् तुवा चोगे़म्‍मे़ॽओ॥ खिनिॽ निङ्‌वाॽइल्‍ले़ नुरिक्‍काङ् चोःक्‍मा के़गोःत्तुम्, कर खिनिॽ नासिङ्‌गे़न् थक्‍किङ्‌ग मे़धुम्‍मिन्‍बाल्‍ले़ चोगुल्‍ले़ के़न्‍छुक्‍तुम्‍मिल्‍लो॥”

४२ खुने़ॽ याम्‍मो पेआङ् तुवा चोगु, “पानुदिङ् आम्‍बौ, इङ्‌गाॽ कन् इनोगे़न् तुक्‍खेरे़न् खोर्यान् मे़न्‍धुङ्‌ङे मे़बोङ्‌ङिन्‍ने़ फाॽग्र खे़ने़ॽ के़निङ्‌वाॽ कुइसिःक्‍के पोङ्‌लरो॥”

४३ खुने़ॽ नुःक्‍खे़ फे़रे़ल्‍ले़ याम्‍मो कुहुॽसाम्‍बाहाॽ मे़इप्‍से़आङ् मे़ने़स्‍से़बा तुमुसि, थेआङ्‌भे़ल्‍ले़ खे़ङ्‌हाॽ मिक्‌युःमाल्‍ले़ साॽरिक् तरुसिआङ् मे़वये़॥

४४ खे़ल्‍ले़ चोगुल्‍ले़ खुने़ॽ खे़ङ्‌हाॽ ले़रुधसिआङ् याम्‍मो तुवा चोःक्‍से़ पेआङ् तगि हे़क्‍के तुवा चोगु॥

४५ हे़क्‍क्‍याङ् खुने़ॽ नुःक्‍खे़ फे़रे़आङ् कुहुॽसाम्‍बाहाॽ मे़त्तुसि, “खिनिॽ आल्‍लसाङ् के़नासिङ्‌ङिआङ् के़इप्‍सिआङ् के़ने़स्‍सिबि? ओमे़त्ते़म्‍मे़ॽ, इङ्‌गाॽ मे़न्‍छाम्‍सान् लायोबाहाॽरे़ खुनिॽ हुक्‍को थामा ये़म्‍मिन् त्‍ये़रो॥

४६ पोगे़म्‍मे़ॽ, कप्‍मोलाम् पिगि! ओमे़त्ते़म्‍मे़ॽ, इङ्‌गाॽ याप्‍मि इङ्‌गे़ले़क्‍पे़न् खा फे़न्‍ल पत्‍लो!”

ये़सुन् मे़दे़म्‍सुॽ

(मर्कु १४:४३-५०, लुका २२:४७, युहु १८:३-१२)

४७ ये़सुन् हे़क्‍केलॽरिक् पारे़र पत्‍छे़ल्‍ले़ थिक्-ने़त् कुहुॽसाम्‍बाहाॽओबा यहुदा मे़प्‍मनाबे़न् खे़प्‍मो के़रे़ त्‍ये़॥ खुने़ॽनु तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽरे़ मे़बाङ्‌घुसिबा ताभे नु तक्‍कात् के़गप्‍पा यरिक् मनाहाॽआङ् मे़वये़॥

४८ आल्‍ल ये़सुन् इङ्‌गे़ले़क्‍पे़ल्‍ले़ आत्‍तिन् मनान् इङ्‌गाॽ चुप् मे़त्तुङ्, खे़न् ते़म्‍से़म्‍मे़ॽ लॽरिक् मिक्‍सेन् पिरुसिआङ् वये़॥b

४९ खिमो यहुदान् ये़सुरो पेआङ् “आसेवारो, सिक्‍साम्‍बे” मे़त्तुर चुप् मे़त्तु॥

५० हे़क्‍केःल्‍ले़ ये़सुरे़ खे़न् मे़त्तु, “चुम्‍मे, खे़ने़ॽ थे चोःक्‍से़ के़द्‌ये़बा खे़न् हारा चोगे़ॽओ॥” हे़क्‍क्‍याङ् वेॽ मनाहाॽरे़ ये़सुन् हुक् मे़याक्‍तुआङ् मे़दे़म्‍सुरो॥

५१ कन् निसुआङ् ये़सुन् नु के़वाॽबाहाॽओ थिक्‍ले़ ताभेन् तरप् फिःक्‍खुआङ् मानिङ्‌वाॽफुसाम्‍बाल्‍ले़ कुसेवारोबान् चे़प्‍तुल्‍ले़ कुने़क्‍खोॽबान् पे़त्तु थासुरो॥

५२ ये़सुरे़ खे़न् मे़त्तु, “के़दाभेःन् फे़सिःप्‍पो याक्‍ते़ॽ, थेआङ्‌भे़ल्‍ले़ आत्‍तिल्‍ले़ ताभेन् ओगप् चोगुॽ, खे़न् ताभेलाम्‍मे सिःॽ॥

५३ इङ्‌गाॽ पानुदिङ् आम्‍बान् नाःक्‍तुङ्‌ङिल्‍ले़ माङ्‌लाइङ्‌बाहाॽरे़न् थिक्-ने़त् तुरानुःल्‍ले़ यरिक्c इङ्‌गाॽ याप्‍मि ताङ्‌से़ःप्‍से़ खिमो मे़बाङ्‌घुन्‍सिन्‍बि?

५४ कर हे़क्‍केलॽरिक् नाःक्‍तुङ्‌ङिल्‍ले़ साम्‌योसाप्‍लाओ अक्‍खेलॽरिक् पोङ्‌माए पोङ् लॽरिक् साप्‍ते़बान् आक्‍खेआङ् के़प्‍पाबे?”

५५ हे़क्‍क्‍याङ् ये़सुरे़ कुदे़म्‍से़ के़दाबा मनाहाॽ मे़त्तुसि, “इङ्‌गाॽ हाङ्‌बिफ्‍युङ् के़जोःक्‍पाआबि? थेआङ् इङ्‌गाॽ आदे़म्‍से़ ताभेनु तक्‍काःत्‍नु के़द्‌ये़ॽइबे? इङ्‌गाॽग थिक्‌याःन्‍धक्‍सा माङ्‌हिम् लक्‍खुम्‍मो निसाम् हुॽइसे़ वयाङ्‌बा हे़क्‍केसाङ् याप्‍मि के़न्‍दे़म्‍सिन्॥

५६ कर कङ्‌ग माङ्‌निङ्‌वाॽपान् के़बाःप्‍पाहाॽरे़ मे़साप्‍तुबान् के़त्‍ल फाॽआङ् पोःक्‍खे़बारो॥” हे़क्‍क्‍याङ् के़रे़क् कुहुॽसाम्‍बाहाॽरे़ पक्‍मे़धआङ् मे़घे़त्‍छिङ् मे़बेरो॥

ये़सुन् ये़जुम्‍भो तगि मे़ये़प्‍सुॽ

(मर्कु १४:५३-६५, लुका २२:५४-५५, ६३-७१, युहु १८:१३-१४, १९-२४)

५७ हे़क्‍क्‍याङ् ये़सुन् के़दे़म्‍बाहाॽरे़ खुने़ॽ मानिङ्‌वाॽफुसाम्‍बा कैयाफासरे़ कुहिम्‍मो मे़देॽरु॥ खे़प्‍मो साम्‌योथिम्‍साम्‍बाहाॽ नु यहुदि तुम्‍लाम्‍लोबाहाॽ मे़जुप्‍से़आङ् मे़वये़रो॥

५८ कर पत्रुसरे़ग ये़सुन् नु खे़न् मनाहाॽ मानिङ्‌वाॽफुसाम्‍बाल्‍ले़ कुलक्‍खुम्‍मो थारिक् माःङ्‌घालाम् तिम्‍दुसिरो॥ हे़क्‍क्‍याङ् आल्‍ल ये़सुन् थे मे़मे़त्तुइला लॽरिक् ओमे़त्‍छे़ सिगाङ् लासे़आङ् सेवारोबाहाॽनु युङ्‌सिङ्‌लो॥

५९ आल्‍ल तुम्‍निङ्‌वाॽफुसाम्‍बाहाॽ नु यहुदि ये़जुम्‍भोरे़न् के़रे़क् पासिङ्‌पादाङ्‌लाहाॽरे़ ये़सुन् सिमे़ल्‍ले़न् खुम्‍दिङ् पिमा फाॽआङ् खुने़ॽ कुदक्‍ले़ङ्‌वाओबा आप्‍तिक्‍हाॽ मे़गोःत्तु॥

६० खे़प्‍मो यरिक् फोत्‍याबा आप्‍तिक् के़गुःप्‍पाहाॽ मे़लःन्‍दे़, कर खे़ङ्‌हाॽरे़ थेआङ् तसि मे़ङ्‌घोसुन्॥ कुनुप्‍मो ने़प्‍फु मना लःन्‍दे़त्‍छिआङ्

६१ पाःत्ते़त्‍छु, “कन् मनाःल्‍ले़ निङ्‌वाॽफु माङ्‌हिम्‍मिन् यःमा सुक्‍तुङ्, हे़क्‍क्‍याङ् सुम्‌ये़न्‍नो याम्‍मो चोःक्‍मा सुक्‍तुङ्‌लो लॽरिक् पाःत्तुरो॥”

६२ हे़क्‍क्‍याङ् मानिङ्‌वाॽफुसाम्‍बान् पोगे़आङ् ये़सुन् सेःन्‍दोसु, “कन् मनाहाॽरे़ के़दक्‍ले़ङ्‌वाओ पिरे़त्‍छुबा तोःन्‍दिल्‍ले़ कुयाःम्‍बेओ थेआङ् खे़ने़ॽ नोगप् के़म्‍बिरुन्‍छिन्‍बाबे?”

६३ कर ये़सुन् मे़म्‍बाःत्ते ये़बे़॥ हे़क्‍केःल्‍ले़ मानिङ्‌वाॽफुसाम्‍बाल्‍ले़ मे़त्तु, “आजुनि निङ्‌वाॽफुमाङ्‌ङिल्‍ले़ कुमिङ्‌ङो खे़ने़ॽ इङ्‌जाङ् पिने़, से़क्‍खाए आमे़त्ते़ॽ, खे़ने़ॽ निङ्‌वाॽफुमाङ्‌ङिल्‍ले़ सेःन्‍दुबा निङ्‌वाॽफुसाने़बि?”

६४ हे़क्‍केःल्‍ले़ ये़सुरे़ नोगप् पिरु, “ओरो, खे़ने़ॽ आबाङे हे़क्‍के के़बाःत्तुॽरो॥ कर इङ्‌गाॽ मे़त्‍निङ्, ताःन्‍दि इङ्‌गाॽ मे़न्‍छाम्‍सान् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युङ्‌ङाॽबा नु साङ्‌ग्राम्‍पेदाङ्‌ङोनु खाप्‍मिःत्तो युःआबा के़निसुम्‍लो॥”

६५ हे़क्‍क्‍याङ् मानिङ्‌वाॽफुसाम्‍बाल्‍ले़ कुसाक्‍के़न् ओसेःन्‍धाक्‍तुसिर आबाङे कुदेःत्तिन् थे़ःक्‍खुआङ् अक्‍खे पाःत्तु, “कल्‍ले़ग निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् पाःत्तुरो! आल्‍ल आनिॽ वेॽ तोःन्‍दिहाॽ थेआङ् चाहाबा आजोगे़बे? कल्‍ले़ग निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् पाःत्तुबान् खिनिॽ के़घे़प्‍सुम्‍लो॥

६६ कन् पाःन्‍नो खिनिॽ थे के़बाःत्तुम्?”

खुने़ॽ सिमाए पोङ् फाॽआङ् खे़ङ्‌हाॽरे़ नोगप् मे़बिरु॥d

६७ हे़क्‍क्‍याङ् खे़ङ्‌हाॽरे़ ये़सुन् कुनाराओ थे़त् मे़धोःक्‍तुर हुक्‍पुत्तिल्‍ले़ मे़लक्‍तु॥ हे़क्‍क्‍याङ् कुभारे़ग कुने़दे़ङ्‌बान् मे़ले़क्‍खुआङ्

६८ अक्‍खे मे़बाःत्तु, “निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते, ल आल्‍ल माङ्‌निङ्‌वाॽपान् पारे़ॽ! खे़ने़ॽ हाःत्‍ले़ के़हिप्‍ते़?”

पत्रुसरे़ ये़सुन् कुसिङ् मे़निःत्तुङ्‌ङिन् पाःत्तुॽ

(मर्कु १४:६६-७२, लुका २२:५६-६२, युहु १८:१५-१८, २५-२७)

६९ आल्‍ल पत्रुसे़न् लाःक्‍कात् लक्‍खुम्‍मो युङे़ल्‍ले़ खे़प्‍मो सेवारोमा चुक्‍माधिक् फे़रे़आङ् मे़त्तु, “खे़ने़ॽआङ् गालिलस्‍मा ये़सुःन्‍नुए के़वये़रो॥”

७० कर पत्रुसरे़ के़रे़क्‍ले़ खुनिॽ तगि खे़न् पाःन्‍निन् नाॽरुर मे़त्तु, “खे़ने़ॽ के़बाःत्तुबान् कुसिङ् मे़न्‍निःप्‍पे़न्‍लो!”

७१ हे़क्‍क्‍याङ् खुने़ॽ लक्‍खुम्‍मोलाम् ताःक्‍हन् ले़प्‍माङ् पे॥ खे़प्‍मो वेॽस्‍मा सेवारोमा चुक्‍मे़ल्‍ले़ खुने़ॽ निसुआङ् वेॽ मनाहाॽ मे़त्तुसि, “कन् मनाःन्‍नाङ् नासरतस्‍मा ये़सुःन्‍नुए वये़रो॥”

७२ पत्रुसरे़ माङ्‌हे़क्‍सिङ्‌ल याम्‍मो खे़न् पाःन्‍निन् अक्‍खेलॽरिक् नाॽरु, “से़क्‍खासाङ् इङ्‌गाॽग कन् मनान् कुसिङ् मे़निःत्तुङ्‌ङिन्‍लो!”

७३ सप्‍फाआङ् खे़प्‍मो के़ये़प्‍पा मनाहाॽ पत्रुसरो मे़बेआङ् मे़मे़त्तु, “से़क्‍खासाङ् खुने़ॽ कुहुॽसाम्‍बाहाॽओ खे़ने़ॽआङ् लत्‍थिक्‍ने़रो, थेआङ्‌भे़ल्‍ले़ के़बान् इक्‍लान् गालिलस्‍मा कुइसिःक् चोक्‍लो॥”

७४ हे़क्‍केःल्‍ले़ पत्रुसरे़ याम्‍मो माङ्‌हे़क्‍सिङ्‌ल पाःत्तु, “से़क्‍खासाङ् कन् मनान् इङ्‌गाॽ कुसिङ् निःत्तुङ्‌ङाङ् वाॽआने़ फाॽग्र इङ्‌गाॽ सिःआर॥” हे़क्‍के पाःत्तुनामे़ःन्‍ने इङ्‌वान् कासे़रो॥

७५ हे़क्‍केःल्‍ले़ पत्रुसरे़ खिमो ये़सुरे़ इङ्‌वा काःमानुःल्‍ले़ तगि खे़ने़ॽ सुम्‍ले़ङ् के़नाॽआ लॽरिक् पाःत्तुबा पाःन्‍निन् कुनिङ्‌वाॽ सुम्‍लॽरे़॥ हे़क्‍क्‍याङ् पत्रुसे़न् लक्‍खुम्‍मोनु लःन्‍दे़ पेआङ् उःक्‍काङ् उःक् हाबे़रो॥

a 

२६:१७ सिदाॽ मे़न्‍भःन्‍नेबा खरे़ःङ् चामा तङ्‌नाम्‍मिन् नु यहुदि चोःक्‌युम्‍भो तङ्‌नाम्‍मिन् वेॽ वेॽ तङ्‌नाम्‍सिरो, कर सोसोरिक् के़दाबा तङ्‌नाम् पोःक्‍खे़बाल्‍ले़ चोगुल्‍ले़ मनाहाॽरे़ खे़न् तङ्‌नाम्‍हाॽ लत्‍छा मिङ्‌ङिल्‍ले़आङ् कुसिङ् मे़निःत्तु॥

b 

२६:४८ यहुदि साक्‍थिम्‍मो तेःङ्‌जुम् मे़दुम्‍मिल्‍ले़ चुप् मे़मे़त्‍छिङ्‌लो॥

c 

२६:५३ ग्रिक पाःन्‍दाङ्‌ङो “लिजन्॥” खे़न् ये़म्‍मो थिक् लिजन् फाॽइन् ६००० मनाहाॽ मे़वये़रो॥

d 

२६:६६ ले़बि २४:१६ ओ माङ् चे़ॽयापान् के़बाःप्‍पे़न् से़प्‍मा के़बोङ्‌बा वये़॥

ये़सुन् सुहाङ्‌गे़म्‍बा पिलातसरो मे़देॽरु

(मर्कु १५:१, लुका २३:१-२, युहु १८:२८-३२)

२७

कुनाम्‍दाःप्‍मा खाओःत्ते़र पत्‍छे़ल्‍ले़सा तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽरे़ आक्‍खेलॽरिक् ये़सुरे़ सिमे़ल्‍ले़न् खुम्‍दिङ् खोसुर याःम्‍माबे फाॽआङ् निङ्‌सेक् मे़जोगुरो॥

२ हे़क्‍क्‍याङ् खे़ङ्‌हाॽरे़ ये़सुन् इमे़घेःक्‍खु हे़क्‍क्‍याङ् रोमि सुहाङ्‌गे़म्‍बा पिलातसरो मे़देॽरुरो॥

यहुदा इस्‍करियोतिन् आबाङे फोःन्‍छिङ् सिःॽ

(सेःक्‌युक् १:१८-१९)

३ हे़क्‍क्‍याङ् खुने़ॽ इङ्‌गे़ले़क्‍पा यहुदाःल्‍ले़ ये़सुन् सिमे़ल्‍ले़न् खुम्‍दिङ् मे़बिरु के़लॽबा पाःन्‍निन् निसुआङ् साॽरिक् कुनिङ्‌वाॽ लोरे़, खे़ल्‍ले़ चोगुल्‍ले़ खे़न् सुम्‍बोङ् युप्‍पायाङ्‌ङिन् तेॽरुआङ् तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽ अक्‍खे मे़त्तुसिर नुःक्‍तु पिरुसि,

४ “इङ्‌गाॽग लायो चोगुङ्‌ङाङ् वाॽआरो, थेआङ्‌भे़ल्‍ले़ आप्‍फाल्‍ले़आङ् फे़न् याःम्‍बक् मे़न्‍जोःक्‍के के़वाॽबा मनान् इङ्‌ले़क्‍तुङ्‌लो॥”

हे़क्‍केःल्‍ले़ खे़ङ्‌हाॽरे़ नोगप् मे़बिरु, “आनिगे थेआङ् चोगुम्‍बे़बा होप्‍लो॥ खे़ङ्‌ग खे़ने़ॽ आबाङे के़जोगुबारो॥”

५ खे़न् खे़प्‍सुआङ् यहुदाःल्‍ले़ खे़न् युप्‍पायाङ्‌ङिन् माङ्‌हिम्‍मो लाप्‍फुसुध, हे़क्‍क्‍याङ् लःन्‍दे़ पेआङ् आबाङे फोःन्‍छिङ् स्‍ये़रो॥

६ तुम् निङ्‌वाॽफुसाम्‍बाहाॽरे़ खे़न् युप्‍पायाङ्‌ङिन् मे़घप्‍सुआङ् मे़बाःत्तु, “कङ्‌ग मना से़त्‍छे़ पिमनाबा याङ्‌लो, हे़क्‍केःल्‍ले़ माङ्‌हिम् याङ्‌भुङ्‌माओ केःप्‍मा साम्‌योथिम्‍मिल्‍ले़ आम्‍बिने़न्‍लो॥”

७ हे़क्‍केःल्‍ले़ खे़ङ्‌हाॽरे़ कोःम्‍भलेरे़ कुइक्‍ताप्‍पिन् ताक्‍कन्‍निबाहाॽ मे़सिःल्‍ले़ लुप्‍मासि फाॽआङ् इङ्‌मा निःन्‍धो मे़जोगु॥

८ खे़ल्‍ले़ चोगुल्‍ले़ आइन् थारिक्‍साङ् खे़न् इक्‍ताप्‍पिन् माक्‍खिॽरे़ इङ्‌मनाबा इक्‍ताप् लॽरिक् मे़मे़त्तुरो॥

९ कङ्‌ग माङ्‌निङ्‌वाॽपान् के़बाःप्‍पा यर्मियाःल्‍ले़ अक्‍खेलॽरिक् पाःत्तुबान् के़रे़बारो–

“इस्राइलिहाॽरे़ मे़हे़न्‍दुबा कुमे़ल्‍लुङ् सुम्‍बोङ् युप्‍पायाङ् मे़दाःक्‍तुरो,

१० हे़क्‍क्‍याङ् दाङ्‌बे़ल्‍ले़ ओःन्‍धाक्‍ताङ्‌बा कुइसिःक् खे़ङ्‌हाॽरे़ कोःम्‍भलेरे़ कुइक्‍ताप्‍पिन् मे़इङुरो॥”

ये़सुन् सुहाङ्‌गे़म्‍बा पिलातसरे़ कुदगि

(मर्कु १५:२-५, लुका २३:३-५, युहु १८:३३-३८)

११ आल्‍ल ये़सुन् रोमि सुहाङ्‌गे़म्‍बा पिलातसरे़ कुदगि ये़बे़ल्‍ले़ सुहाङ्‌गे़म्‍बे़ल्‍ले़ खुने़ॽ सेःन्‍दोसु, “से़क्‍खा खे़ने़ॽ यहुदि हाङ्‌ने़बि?”

ये़सुरे़ नोगप् पिरु, “खे़ङ्‌ग खे़ने़ॽए के़बाःत्तुर के़बत्‍लो॥”

१२ कर ये़सुरे़ कुदक्‍ले़ङ्‌वाओ तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽरे़ आप्‍तिक् मे़गुःत्तुल्‍ले़ खुने़ॽ मे़म्‍बाःत्ते ये़बे़रो॥

१३ हे़क्‍केःल्‍ले़ पिलातसरे़ सेःन्‍दोसु, “खे़ने़ॽ के़दक्‍ले़ङ्‌वाओ के़म्‍गुःत्ते़बा आप्‍तिक्‍किन् के़ङ्‌घे़प्‍सुन्‍बि?”

१४ कर ये़सुन् पाःन्‍धिक्‍काङ् मे़म्‍बाःत्ते ये़बे़, हे़क्‍केःल्‍ले़ सुहाङ्‌गे़म्‍बाल्‍ले़ साॽरिक् कुनिङ्‌वाॽ मये़रो॥

१५ आल्‍ल यहुदि चोःक्‌युम्‍भो तङ्‌नाम्‍मो लत्‍छा साक्‍पा के़धाबा मनान् मनाहाॽरे़ ले़रे़ आबिरे़ॽ फाॽआङ् पेलि मे़भाक्‍तुल्‍ले़ सुहाङ्‌गे़म्‍बाल्‍ले़ ले़प्‍मा थिम् कत्तुरो॥

१६ खे़न् ये़म्‍मो बरब्‍बास मे़प्‍मनाबा के़इङ्‌बा कुॽइगे़भे़ॽबान् पुङ्‌लाहिम्‍मो साक्‍ते़आङ् वये़॥

१७ खे़ल्‍ले़ चोगुल्‍ले़ मनाहाॽ मे़जुप्‍से़आङ् मे़वये़ल्‍ले़ पिलातसरे़ खे़ङ्‌हाॽ सेःन्‍दोसुसि, “आत्‍तिन् ले़रुङ् पिनिङ् फाॽआङ् निङ्‌वाॽ के़इःत्तुम्‍माङ् के़वयिॽबे? बरब्‍बासे़न् बि इ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त मे़प्‍मनाबा ये़सुन् ले़रुङ् पिनिङ्‌बाबि?”

१८ थेआङ्‌भे़ल्‍ले़ यहुदि लाम्‍लोबाहाॽरे़ ये़सुन् नामे़हे़त्तुआङ् खुने़ॽओ हुक्‍मे़सुप्‍तुबा पाःन्‍निन् कुसिङ् निःत्तुआङ् वये़॥

१९ पिलातसे़न् खासे़न् युक्‍नाओ युङे़ल्‍ले़ए मेलिङ्‌गे़न् कुमेःत्तिल्‍ले़ अक्‍खे पाःत्तुर इङ्‌घङ् हाक्‍तु, “खे़न् साम्‌योबा मनान् थेआङ् मे़मे़त्ते़न्‍ने़ॽओ, थेआङ्‌भे़ल्‍ले़ आन्‍दे़ से़न्‍दिक् खे़न् मनाःल्‍ले़ चोगुल्‍ले़ साॽरिक् ताप्‍फे़ःम्‍बा से़प्‍माङ् माक्‍तुङ्‌लो॥”

२० कर तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽरे़ बरब्‍बासे़न् ले़प्‍मा पाङ्‌मा हे़क्‍क्‍याङ् ये़सुन् सिमे़ल्‍ले़न् खुम्‍दिङ् पिमा पाङ्‌मा पोङ् लॽरिक् मनाहाॽ मे़हुसुसिरो॥

२१ सुहाङ्‌गे़म्‍बाल्‍ले़ खे़ङ्‌हाॽ सेःन्‍दोसुसि, “खे़न् ने़प्‍फुओ आत्‍तिन् ले़रुङ् पिनिङ् फाॽआङ् खिनिॽ निङ्‌वाॽ के़जोगुम्‍माङ् के़वयिॽबे?”

मनाहाॽरे़ मे़मे़त्तु, “बरब्‍बासे़न् ले़रे़ॽओ॥”

२२ पिलातसरे़ सेःन्‍दोसुसि, “हे़क्‍केने़ फाॽग्र निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त मे़प्‍मनाबा ये़सुन् थे मे़त्तुङ्‌बाबे?”

खे़ङ्‌हाॽरे़ नोगप् मे़बिरु, “सिलाम्‍साक्‍मा सिङ्‌सम्‍दाङ् फोःन्‍दे़ॽओ!”

२३ हे़क्‍केःल्‍ले़ पिलातसरे़ याम्‍मो सेःन्‍दोसुसि, “थेआङ्‌बे? खे़ल्‍ले़ थे याःम्‍बक् फेःन्‍दुआङ् वाॽबे?”

कर खे़ङ्‌हाॽ आल्‍लसाङ् साॽरिक् मे़अःक्‍ते़, “खे़न् सिलाम्‍साक्‍मा सिङ्‌सम्‍दाङ् फोःन्‍दे़ॽओ!”

२४ आल्‍ल पिलातसरे़ थेआङ् चोःक्‍मा सुक्‍मे़न्‍दे़प्‍मनाबा नु याम्‍मो हयङ्‌किल्‍लिङ् के़बोङ्‌बा निसुआङ् कन् पाःन्‍नो खुने़ॽ कुहुक् होप् लॽरिक् ओसेःन्‍धाक्‍से़ कुहुक्‍हाॽ वाहप्‍तुर खे़ङ्‌हाॽ मे़त्तुसि, “कन् याःम्‍बक् मे़न्‍भेःन्‍ने के़वाॽबा मनाःल्‍ले़ कुसिमे़न्‍नो इङ्‌गाॽ आलक् होप्‍लो॥ अक्‍खे के़जोःक्‍पाहाॽग बा खिनिॽनिङ्‌लो!”

२५ हे़क्‍केःल्‍ले़ के़रे़क् मनाहाॽरे़ मे़मे़त्तु, “कन् पाःन्‍निल्‍ले़न् आप्‍तिक्‍किन् आनिगे नु आनिगे मुॽइदाङ्‌सा सम्‍दाङ् थाररो!”

२६ हे़क्‍क्‍याङ् पिलातसरे़ बरब्‍बासे़न् ले़रु पिरुसि, कर ये़सुन् ते़ःम्‍भुक् याक्‍मा पाङ्‌घुसिआङ् सिलाम्‍साक्‍मा सिङ्‌सम्‍दाङ् फोःम्‍मा फाॽआङ् रोमि थक्‍सुबाहाॽ हुक्‍सुप्‍तुसिरो॥

थक्‍सुबाहाॽरे़ ये़सुन् नामे़न्‍छाॽ मे़मे़त्तुॽ

(मर्कु १५:१६-२०, युहु १९:२-३)

२७ हे़क्‍क्‍याङ् सुहाङ्‌गे़म्‍बाल्‍ले़ कुधक्‍सुबाहाॽरे़ ये़सुन् खुनिॽ तुरायक्‍को मे़देॽरुआङ् खे़प्‍मो तुराबा के़रे़क् थक्‍सुबाहाॽ कुघिरि मे़जुप्‍से़॥

२८ खे़ङ्‌हाॽरे़ कुदेःत्तिन् मे़भे़न्‍दु मे़बिरुआङ् परान्‍ला हाङ्‌देःत्तिन् मे़जाक्‍तु॥

२९ हे़क्‍क्‍याङ् तिङ्‌ग्रेक्‍किल्‍ले़न् तिचः मे़भयुआङ् कुधे़गेःक्‍पो मे़घुःक्‍तु॥ हे़क्‍क्‍याङ् खे़ङ्‌हाॽरे़ तक्‍काःत्तिन् कुजुप्‍साङ् हुक्‍को मे़भत्‍छुआङ् कुदगि थुङ्‌बोहजॽ मे़युङ्‌सिङ्‌ल अक्‍खेलॽरिक् किनाःन्‍दि मे़बिरु, “यहुदि हाङ्‌ङे, तियाहा!”

३० खे़ङ्‌हाॽरे़ खुने़ॽ थ्‍ये़त् मे़धोःक्‍तुआङ् तक्‍काःत्तिल्‍ले़ कुधे़गेःक्‍पो ए़त्‍ले़ङ् मे़घाक्‍खु॥

३१ हे़क्‍केलॽरिक् खे़ङ्‌हाॽरे़ ये़सुन् किनाःन्‍दि मे़बिरु मे़सुरुआङ् खे़न् हाङ्‌देःत्तिन् मे़भे़न्‍दुआङ् कुदेःत्तिन् मे़जाक्‍तु॥ हे़क्‍क्‍याङ् खे़न् थक्‍सुबाहाॽरे़ खुने़ॽ सिलाम्‍साक्‍मा सिङ्‌ङो फोःन्‍छे़ मे़देॽरुरो॥

ये़सुन् सिलाम्‍साक्‍मा सिङ्‌सम्‍दाङ् मे़भोःन्‍दुॽ

(मर्कु १५:२१-३२, लुका २३:२६-४३, युहु १९:१७-२७)

३२ खे़ङ्‌हाॽ मे़बेर मे़बत्‍छे़ल्‍ले़ साइरेनि ये़क्‌यक्‍लाम् के़दाबा सिमोन मे़प्‍मनाबा मनान् मे़दुमुआङ् ये़सुरे़ कुसिलाम्‍साक्‍मा सिङ्‌ङिन् साक्‍के़ल्‍ले़क् पङ्‌मा मे़बाङ्‌घु॥

३३ खे़ङ्‌हाॽ गलगथा मे़प्‍मनाबा कोःक्‍माओ मे़गे़रे़ (गलगथा फाॽइङ्‌ग मिक्‍खोःक्‍पा पोङ्‌लो)॥

३४ खे़प्‍मो खे़ङ्‌हाॽरे़ ये़सुन् के़घिःक्‍पा सिदाॽ फुप्‍मनाबा चे़ल्‍ले़क्‍सेॽ थिन् मे़धुङ्‌घु, कर ये़सुरे़ खे़न् साॽरुआङ् थुङ्‌मा मे़दे़न्‍दे़न्॥

३५ खे़ङ्‌हाॽरे़ खुने़ॽ सिलाम्‍साक्‍मा सिङ्‌सम्‍दाङ् मे़भोःन्‍दुआङ् कुदेःत्‍हाॽ हाःत्‍छिङ्‌मा फाॽआङ् तॽयाःन्‍सोन् मे़गे़सुरो॥

३६ खे़ङ्‌हाॽरे़ खे़प्‍मो सिलाम्‍साक्‍मा सिङ्‌ङिल्‍ले़ कुबुङ्‌मो मे़युङे़र खुने़ॽ मे़गोसुरो॥

३७ हे़क्‍क्‍याङ् ये़सुरे़ कुधे़गेक् सम्‍दाङ् कुआप्‍तिक् सक्‍किन् मे़घिप्‍सुआङ् पत्‍छे़, खे़प्‍मो “कङ्‌ग यहुदिहाॽरे़ खुनिॽ हाङ् ये़सुरो” लॽरिक् मे़साप्‍तुआङ् पत्‍छे़॥

३८ खुने़ॽनुए कुभे़न्‍छाङ् नु कुजुप्‍साङ्‌बा सिलाम्‍साक्‍मा सिङ्‌हाॽ सम्‍दाङ् ने़प्‍फु फाःन्‍दाहाॽ थक्‍सुबाहाॽरे़ मे़भोःन्‍दुसिरो॥

३९ खे़प्‍मोलाम् लाङ्‌गे़घेःक्‍पा मनाहाॽरे़आङ् खुनिॽ थे़गेःक्‍पे़न् मे़हिक्‍खुर अक्‍खेलॽरिक् खुने़ॽ किनाःन्‍दि मे़बिरु,

४० “खे़ने़ॽ माङ्‌हिम्‍मिन् के़यःबाआङ् सुम्‌ये़न्‍नो के़जोःक्‍पे, खे़ने़ॽ निङ्‌वाॽफुसाने़ फाॽग्र सिलाम्‍साक्‍मा सिङ्‌ङोलाम् यो थ्‍ये़ॽआङ् आबाङे ताङ्‌से़ःप्‍सिङ्‌ङे़ॽओ॥”

४१ हे़क्‍केलॽरिक्‍के तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽ हे़क्‍क्‍याङ् यहुदि तुम्‍लाम्‍लोबाहाॽरे़आङ् खुने़ॽ किनाःन्‍दि मे़बिरु॥

४२ खे़ङ्‌हाॽरे़ मे़बाःत्तु, “खे़ल्‍ले़ग वेॽहाॽ ताङ्‌से़ःप्‍तुसि, कर आबाङे ताङ्‌से़ःप्‍सिङ्‌मा मे़सुक्‍ते़न्‍लो॥ खुने़ॽग इस्राइलस्‍मा हाङ्‌मु! हाराॽ खुने़ॽ सिलाम्‍साक्‍मा सिङ्‌ङोलाम् यो थार, हे़क्‍क्‍याङ् आनिगे खुने़ॽ नसान् चोगुम्‍बे़ॽरो॥

४३ खे़ल्‍ले़ निङ्‌वाॽफुमाङ्‌ङिन् नसान् चोगुॽ॥ हाराॽ निङ्‌वाॽफुमाङ्‌ङिल्‍ले़ निङ्‌वाॽ चोगुॽने़ फाॽग्र खे़न् खे़प्‍मोलाम् आल्‍लो से़ःप्‍तुररो, थेआङ्‌भे़ल्‍ले़ खे़ल्‍ले़ग इङ्‌गाॽ निङ्‌वाॽफुसाआ लॽरिक् पाःत्तुआङ् वये़रो॥”

४४ बा हे़क्‍केलॽरिक्‍के खुने़ॽनु सिलाम्‍साक्‍मा सिङ्‌ङो मे़भोःन्‍दुसिबा फाःन्‍दाहाॽरे़आङ् खुने़ॽ किनाःन्‍दि पिरे़त्‍छुरो॥

ये़सुरे़ कुसक्‍मा पेक्

(मर्कु १५:३३-४१, लुका २३:४४-४९, युहु १९:२८-३०)

४५ हे़क्‍क्‍याङ् ले़न्‍दिक् कुमुक् थिक्-ने़त्ताङ्‌धो कुमुक् सुम्‍सि थारिक् खादाम्‍माल्‍ले़ खे़न् लाजेॽइन् सिदे़प् ते़प्‍तुरो॥

४६ कुमुक् सुम्‍सि मुक्‍ते़र पत्‍छे़ल्‍ले़ ये़सुन् अक्‍खेलॽरिक् यम्‍बा इक्‍लाओ अःक्‍ते़, “एलि, एलि लामा सबखथानि?” (खे़न् फाॽइङ्‌ग “आनिङ्‌वाॽफुमाङ्‌ङे, आनिङ्‌वाॽफुमाङ्‌ङे, थेआङ् के़ले़राङ् के़देसाङ्‌बे?” पोङ्‌लो॥)

४७ खे़प्‍मो के़ये़प्‍पा कुभारे़ खे़न् मे़घे़प्‍सुआङ् अक्‍खे मे़बाःत्तु, “खे़ल्‍ले़ माङ्‌निङ्‌वाॽपान् के़बाःप्‍पा एलियान् उःत्तुर पत्‍लो॥”

४८ खे़ङ्‌हाॽओ लत्‍छा मनाधिक् खिमो लोःक्‍ते़र पेआङ् खिगाक्‍माःन् के़सुःप्‍पा चे़ल्‍ले़क्‍सेॽ थिओ निःप्‍सु हे़क्‍क्‍याङ् तक्‍काःत्तिल्‍ले़ कुसम्‍मो फत्‍छु हे़क्‍क्‍याङ् ये़सुरे़ पिःत्तु थुङुर फाॽआङ् कुमुराओ थुप्‍तु पिरुरो॥

४९ कुभारे़ मे़बाःत्तु, “सप्‍फारो, एलियान् साङ्‌ग्राम्‍पेदाङ्‌लाम् युःआङ् खे़न् ताङ्‌से़ःप्‍तुॽबि मे़ःम्‍बि ओमे़त्तुम्‍लो॥”

५० हे़क्‍क्‍याङ् ये़सुन् याम्‍मो यम्‍बा इक्‍लाओ अःक्‍ते़, हे़क्‍क्‍याङ् कुसक्‍मा पेआङ् स्‍ये़रो॥

५१ बा खे़न् ये़म्‍मो माङ्‌हिम्‍मोबा फोःन्‍दाःन् थोलाम् यो कुबुङ्‌मो थारिक् खे़ल्‍ले़क् ते़ःक्‍खे़॥ इक्‍सादिङ् खाम्‍बेःक्‍मान् साॽरिक् थुरुप्‍लुप् यक्‍खे़, पयम् लुङ्‌हाॽ पःक्‍खे़,

५२ इप्‍पुङ्‌हाॽ मे़हरे़आङ् उन्‍छेःन् के़सिबाआङ् के़वाॽबा यरिक् निङ्‌वाॽफुमाङ्‌ङिल्‍ले़ कुमनाहाॽ ने़त्तिगे़न् हिङ्‌मन्‍नो कुहिङ्‌वे़त् मे़बोःक्‍खे़आङ् मे़बोगे़रो॥

५३ खे़ङ्‌हाॽ इप्‍पुङ्‌हाॽलाम् लाःक्‍कात् मे़लःन्‍दे़ हे़क्‍क्‍याङ् ये़सुन् सिमे़न्‍लाम् याम्‍मो हिङे़आङ् याङ्‌सि खे़ङ्‌हाॽ सेसे ये़क्‌यक्‍को मे़बेआङ् यरिक् मनाहाॽरो निमे़धाबे़रो॥

५४ खे़प्‍मो रोमि थक्‍तुम्‍बान् नु वेॽहाॽरे़ ये़सुन् मे़गोसुर मे़युङे़॥ खे़ङ्‌हाॽरे़ लुप्‍लि थाङे़बा नु खे़प्‍मो पोःक्‍खे़बा पाःन्‍हाॽ मे़निसुआङ् साॽरिक् मे़गिसे़र मे़अःक्‍ते़, “से़क्‍खासाङ् कन् मनान् निङ्‌वाॽफुसाए वये़रे़त्‍छ॥”

५५ खे़प्‍मो यरिक् मे़न्‍छुमाहाॽ माःङ्‌घालाम् ओमइ मे़ये़बे़॥ खे़ङ्‌हाॽरे़ग ये़सुन् गालिललाम्‍मे कुसेवा चोःक्‍से़ मे़दिम्‍दुर मे़द्‌ये़आङ् मे़वये़रो॥

५६ खे़प्‍मो के़वाॽमाहाॽओ मरियम मग्‍दलिनि, याकुब नु युसुफरे़ कुम्‍मा मरियम, हे़क्‍क्‍याङ् जब्‍दियारे़ कुमेत् (याकुब नु युहुन्‍नारे़ कुम्‍मा) मे़वये़रो॥

ये़सुन् इप्‍पुङ्‌ङो मे़ने़स्‍सुॽ

(मर्कु १५:४२-४७, लुका २३:५०-५६, युहु १९:३८-४२)

५७ हे़क्‍क्‍याङ् युःन्‍छिक् पोःक्‍खे़र पत्‍छे़ल्‍ले़ आरिमाथिया पाङ्‌जुम्‍बा युसुफ मे़प्‍मनाबा याङ्‌साकुन्‍धेसाबा मनान् त्‍ये़॥ खुने़ॽआङ् ये़सुरे़ कुहुॽसाम्‍बा पोःक्‍खे़आङ् वये़रो॥

५८ खे़न् पिलातसरो पेआङ् ये़सुरे़ कुधक्‍किन् नाःक्‍तु, हे़क्‍क्‍याङ् पिलातसरे़आङ् खे़न् मे़बिरुर फाॽआङ् थक्‍सुबाहाॽ इङ्‌जाङ् पिरुसिरो॥

५९ ये़सुरे़ कुधक्‍किन् युसुफरे़ तेॽरुआङ् नुबा चेदेःत्तिल्‍ले़ कित्तु,

६० हे़क्‍क्‍याङ् आबाङे कुलागि लुङ्‌ङो खोःम्‍मनाबा कुसङ् इप्‍पुङ्‌ङो ने़स्‍सुरो॥ हे़क्‍क्‍याङ् इप्‍पुङ्‌ङिल्‍ले़ कुमुराओ लाःक्‍कात्‍लाम् यम्‍बा लुङ्‌ङिल्‍ले़ थेःक्‍तुधःआङ् नुःक्‍खे़ पेरो॥

६१ मरियम मग्‍दलिनिःन् नु वेॽस्‍मा मरियम्‍मिल्‍ले़ खे़न् निःत्ताङ्‌नुए ओमे़त्ते़त्‍छुर युङे़त्‍छि॥

थक्‍सुबाहाॽरे़ इप्‍पुङ्‌ङिन् मे़गोःसुॽ

६२ हे़क्‍क्‍याङ् कुदाःन्‍दिक्‍मा यहुदि चोःक्‌युम्‍भो तङ्‌नाम्‌रे़न् थिक्‍सिगेक्‍पा ये़न्‍नो, तुम्‍निङ्‌वाॽफुसाम्‍बाहाॽ नु फरिसिहाॽ पिलातसरो मे़बेआङ्

६३ अक्‍खे मे़मे़त्तु, “आदाङ्‌बे, खे़न् इङ्‌ले़क्‍पे़न् कुहिङ्‌वे़त् वये़ल्‍ले़ ‘इङ्‌गाॽ सिआबा सुम्‌ये़न्‍नो याम्‍मो कुहिङ्‌वे़त् पोङ्‌ङारो’ लॽरिक् पाःत्तुबा पाःन्‍निन् निङ्‌वाॽ इःप्‍मनारो॥

६४ खे़ल्‍ले़ चोगुल्‍ले़ आदाङ्‌बारे़ सुम्‌ये़न् थारिक् सिङ्‌सिङ्‌ङाङ् कुइप्‍पुङ्‌ङिन् कोमा पाङ्‌घे़से़ॽओ॥ मे़ःन्‍ने़ फाॽग्र कुहुॽसाम्‍बाहाॽ से़न्‍दिक् मे़दाआङ् कुधक्‍किन् मे़घुःत्तु मे़देॽरुॽ, हे़क्‍क्‍याङ् ‘सिमे़न्‍लाम् कुहिङ्‌वे़त् पोःक्‍खे़आङ् वाॽ’ लॽरिक् मनाहाॽ मे़मे़त्तुसिॽरो॥ कन् पाःन्‍निङ्‌ग तगिस्‍मा इङ्‌ले़क्‍किन्‍नुःल्‍ले़आङ् साॽरिक् ताप्‍फे़ःम्‍बा पोङ्‌लो॥”

६५ हे़क्‍केःल्‍ले़ पिलातसरे़ खे़ङ्‌हाॽ मे़त्तुसि, “इःप्‍पुङ् के़गोःबा थक्‍सुबाहाॽ तेॽरे़म्‍सिम्‍मे़ॽआङ् खिनिॽ सुक्‍सुक् खे़न् इप्‍पुङ्‌ङिन् कोसे़म्‍मे़ॽ॥”

६६ हे़क्‍केःल्‍ले़ खे़ङ्‌हाॽ मे़बेआङ् इप्‍पुङ्‌ङिल्‍ले़ कुमुराओबा लुङ्‌ङो एःप्‍साप् मे़युक्‍तुआङ् मनाहाॽरे़ मे़न्‍हन्‍दुन्‍ल फाॽआङ् थक्‍सुबाहाॽ खे़प्‍मो कोमा मे़बाङ्‌घुसिरो॥

ये़सुन् याम्‍मो कुहिङ्‌वे़त् पोङ्

(मर्कु १६:१-८, लुका २४:१-१२, युहु २०:१-१०)

२८

नाःम्‍सिङ् ये़न्‍निल्‍ले़ कुदाःन्‍दिक्‍मो, ते़ने़बा ये़न्‍नो खाओःत्ते़र पत्‍छे़ल्‍ले़ मरियम मग्‍दलिनिःन् नु वेॽस्‍मा मरियम्‍मिन् ये़सुन् मे़ने़स्‍सुबा इप्‍पुङ्‌ङिन् ओमे़त्‍छे़ पेसिरो॥

२ हक्‍चघत् साॽरिक् किप्‍मा के़घुबा लुप्‍लि थाङे़, थेआङ्‌भे़ल्‍ले़ यहवे दाङ्‌बाल्‍ले़ कुमाङ्‌लाइङ्‌बाधिक् साङ्‌ग्राम्‍पेदाङ्‌लाम् यो थ्‍ये़आङ् इप्‍पुङ्‌ङिल्‍ले़ कुमुराओ के़ये़प्‍पा खे़न् यम्‍बा लुङ्‌ङिन् थिक्‍ले़प्‍माङ् इसुआङ् खे़न् सम्‍दाङ् युङ्‌सिङ्‌लो॥

३ खे़ल्‍ले़ कुनारान् साःम्‍भे कुइसिःक् ले़क्‍ते़, हे़क्‍क्‍याङ् कुदेःत्‍हाॽ नाःङ् कुइसिःक् फ लॽरे़रो॥

४ खे़न् इःप्‍पुङ् के़गोबा थक्‍सुबाहाॽ किमाल्‍ले़ मे़यक्‍खे़र हर्गुप् मे़जोःन्‍दे़आङ् कुसिवे़त् मना कुइसिःक् मे़बोःक्‍खे़रो॥

५ हे़क्‍क्‍याङ् माङ्‌लाइङ्‌बाल्‍ले़ खे़न् मे़न्‍छुमाहाॽ मे़त्तुसि, “मे़गिसे़त्‍छे़न्‍ने़ॽओ, खिन्‍छिॽ सिलाम्‍साक्‍मा सिङ्‌सम्‍दाङ् मे़भोःन्‍दुबा ये़सुन् के़गोःत्‍छुबा पाःन्‍निन् कुसिङ् निःत्तुङ्‌लो॥

६ खुने़ॽग कप्‍मो होप्‍लो, खुने़ॽ पाःत्तुबा कुइसिःक्‍के कुसिवे़त्‍लाम् कुहिङ्‌वे़त् पोःक्‍खे़आङ् वाॽरो॥ फे़रे़त्‍छे़ॽआङ् कुधक्‍किन् ने़स्‍से़बा ते़न्‍निन् ओमे़त्ते़त्‍छे़ना॥

७ हे़क्‍क्‍याङ् हारा पेगे़त्‍छे़ॽआङ् कुहुॽसाम्‍बाहाॽ अक्‍खे मे़त्ते़छे़ॽओ, ‘खुने़ॽग कुसिवे़त्‍लाम् कुहिङ्‌वे़त् पोःक्‍खे़आङ् वाॽरो, हे़क्‍क्‍याङ् खे़ङ्‌हाॽनुःल्‍ले़ तगि गालिलओ पेःक्‍ल पत्‍लो॥ खुने़ॽ खे़प्‍मोए खिनिॽ के़दुमुम्‍लो॥’ ओमे़त्ते़त्‍छे़ॽओ, कन् पाःन्‍निन् खिन्‍छिॽ मे़त्‍ने़त्‍छिङ्‌ङाङ् वाॽआरो॥”

८ हे़क्‍केःल्‍ले़ खे़न् मे़न्‍छुमाहाॽ किःसे़त्‍छिसाङ् ओमुलॽरे़त्‍छिर ये़सुरे़ कुहुॽसाम्‍बाहाॽ मे़वये़बा ते़न्‍नो खे़न् पाःन्‍निन् मे़त्‍छे़ इप्‍पुङ्‌लाम् चात्ते़त्‍छिर पेसिरो॥

९ हक्‍चघत् ये़सुरे़ खे़ङ्‌हाॽ तुमुसिआङ् “सेवारो” मे़त्तुसि, हे़क्‍केःल्‍ले़ खे़ङ्‌हाॽ ये़सुरो त्‍ये़त्‍छिआङ् कुलाङ्‌हाॽ ते़म्‍से़त्‍छुर सेवा चोगे़त्‍छु॥

१० हे़क्‍क्‍याङ् ये़सुरे़ खे़ङ्‌हाॽ मे़त्तुसि, “खिन्‍छिॽ मे़गिसे़त्‍छे़न्‍ने़ॽओ, पेगे़त्‍छे़ॽआङ् आन्‍साॽसि गालिलओ के़बेगिमु मे़त्ते़छे़से़ॽओ, खे़ङ्‌हाॽरे़ इङ्‌गाॽ खे़त्‍थोए मे़दुम्‍माॽरो॥”

थक्‍सुबाहाॽरे़ कन् हिन्‍दोक्‍किन् तुम्‍निङ्‌वाॽफुसाम्‍बाहाॽ मे़जे़क्‍तुसिॽ

११ खे़न् मे़न्‍छुमाहाॽ ये़क्‌यक्‍को नुःक्‍खे़त्‍छि पेसे़त्‍छिल्‍ले़ कुभा थक्‍सुबाहाॽ मे़बेआङ् पोःक्‍खे़बा के़रे़क् हिन्‍दोक्‍किन् तुम्‍निङ्‌वाॽफुसाम्‍बाहाॽ मे़जे़क्‍तुसिरो॥

१२ हे़क्‍केःल्‍ले़ तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽ मे़जुप्‍से़आङ् इङ्‌मे़दङ्‌घु, हे़क्‍क्‍याङ् खे़ङ्‌हाॽरे़ थक्‍सुबाहाॽ यरिक् याङ् मे़बिरुसिर

१३ अक्‍खे मे़मे़त्तुसि, “आनिगे से़न्‍दिक् इप्‍सिगे़आङ् ने़स्‍सिगे़ल्‍ले़ ये़सुरे़ कुहुॽसाम्‍बाहाॽ मे़द्‌ये़आङ् कुधक्‍किन् मे़घुःत्तुआङ् मे़देॽरुरो लॽरिक् खिनिॽ के़बाःत्तुम्‍ल पोङ्‌लो॥

१४ कन् पाःन्‍निन् सुहाङ्‌गे़म्‍बाल्‍ले़ खे़प्‍सुने़ फाॽग्र खुने़ॽ कुनिङ्‌वाॽ तासुम्‍बे़आङ् खिनिॽ नाङ्‌ङासिगे़ॽरो॥”

१५ हे़क्‍केःल्‍ले़ थक्‍सुबाहाॽरे़ यरिक् याङ् मे़दाःक्‍तुआङ् खे़ङ्‌हाॽ मे़मे़त्तुसिबा कुइसिःक्‍के खे़ङ्‌हाॽरे़ मे़बाःत्तुरो॥ खे़ल्‍ले़ चोगुल्‍ले़ कन् पाःन्‍निङ्‌ग से़रे़आङ् आइन् थारिक्‍साङ् यहुदिहाॽरे़ मे़बाःत्तुरो॥

माङ्‌सेवा याःम्‍बक् चोःक्‍मा पयम् इङ्‌जाङ्

(मर्कु १६:१४-१८, लुका २४:३६-४९, युहु २०:१९-२३, सेःक्‌युक् १:६-८)

१६ हे़क्‍क्‍याङ् थिक्‍थिक् (११) कुहुॽसाम्‍बाहाॽ ये़सुरे़ पेगे़म्‍मे़ॽओ लॽरिक् मे़त्तुसिबा गालिलओबा कोःक्‍माओ मे़बेरो॥

१७ खे़ङ्‌हाॽरे़ खे़प्‍मो ये़सुन् मे़निसुआङ् सेवा मे़जोगु, कर कुभारे़ग चप्‍चि मे़जोगुरो॥

१८ हे़क्‍क्‍याङ् ये़सुन् खे़ङ्‌हाॽओ त्‍ये़आङ् मे़त्तुसि, “साङ्‌ग्राम्‍पेदाङ् नु इक्‍सादिङ् खाम्‍बेःक्‍मोबा के़रे़क् युक्‍किन् निङ्‌वाॽफुमाङ्‌ङिल्‍ले़ इङ्‌गाॽ पिराङ्‌ङाङ् वाॽरो॥

१९ खे़ल्‍ले़ चोगुल्‍ले़ पेगे़म्‍मे़ॽआङ् के़रे़क् मे़न्‍छाम् सुवाङ्‌हाॽ हुॽसाम्‍बा चोगे़म्‍सिम्‍मे़ॽओ॥ पानुदिङ् पा, आबुदिङ् सा, हे़क्‍क्‍याङ् सेसेमाङ्‌ङिल्‍ले़ कुमिङ्‌ङो बप्‍तिस्‍मा पिरे़म्‍सिम्‍मे़ॽओ॥

२० इङ्‌गाॽ इङ्‌जाङ् पिनिङ्‌बा के़रे़क् पाःन्‍हाॽ इःप्‍मा नाःप्‍मा हुॽरे़म्‍सिम्‍मे़ॽओ॥ ओमे़त्ते़म्‍मे़ॽओ, इङ्‌गाॽग इक्‍सादिङ् खाम्‍बेःक्‍माल्‍ले़ कुनुप्‍मो थारिक्‍के खिनिॽनु सदादिङ् वाॽआरो॥”

मर्कुसरे़ साप्‍तुबा ये़सुरे़ कुसुनाइङ्

निःसुम्

मर्कुसरे़ कन् सप्‍पन्‍निन् अक्‍खेलॽरिक् हेःक्‍तुआङ् पत्– “कङ्‌ग निङ्‌वाॽफुसा ये़सु ख्रिस्‍तरे़ कुसुनाइङ्‌ङिल्‍ले़ कुहेःक्‍सिङ्‌मान्‍लो॥” कन् साप्‍पन्‍नो ये़सुरे़ कुयाःम्‍बक् नु कुयुक्‍किल्‍ले़ कुयाःम्‍बेओ मर्कुसरे़ साप्‍तुआङ् पत्॥ ये़सुरे़ निसाम् हुॽरुसिल्‍ले़, फे़न्‍साम्‍हाॽ नाःत्तु लःत्तुसिल्‍ले़, मनाहाॽरे़ खुनिॽ लायोहाॽ ले़प्‍मि पिरुसिल्‍ले़ खुने़ॽ युक् के़घोबा मना चोक् फाॽआङ् कुसिङ् आनिःत्‍तुम्॥ ये़सुरे़ मनाहाॽ लायोलाम्‍बा ताङ्‌से़ःप्‍से़ सिमासाङ् यारिप् के़बोङ्‌बा “मे़न्‍छाम्‍साआ” पाःत्तुॽ॥

कप्‍मो मर्कुसे़ल्‍ले़ ये़सुरे़ हुॽरुसिबा खाहुन्‍हाॽ नु निसाम्‍हाॽनुःल्‍ले़आङ् खुने़ॽ चोगुबा याःम्‍बक्‍किन् साॽरिक् निङ्‌वाॽ पिरुआङ् साप्‍तुआङ् पत्॥ बप्‍तिस्‍मा के़बिबा युहुन्‍नाःल्‍ले़ कुयाःम्‍बेओ हे़क्‍क्‍याङ् ये़सुन् बप्‍तिस्‍मा पोःक्‍खे़आङ् माफे़न्‍साम्‍मिल्‍ले़ कुनिङ्‌वाॽ साॽरुबा पाःन्‍हाॽरे़न् ताङ्‌सा निःसुम् पिरुनुमे़ःन्‍ने मर्कुसे़ल्‍ले़ ये़सुरे़ मनाहाॽ वेःन्‍दुसिबा नु निसाम् हुॽरुसिबा याःम्‍बक्‍किल्‍ले़ कुयाःम्‍बेओ चे़क्‍खुरो॥ ये़म्‍हाॽ ले़क्‍ल पेःक्‍किल्‍ले़ ये़सुरे़ कुहुॽसाम्‍बाहाॽरे़ खुने़ॽ साॽरिक् नुरिक् कुसिङ् निःप्‍मा मे़हेःक्‍तु, कर खुने़ॽ के़अप्‍पाहाॽरे़ आल्‍लसाङ् साॽरिक् चिःप्‍मा मे़हेःक्‍तुरो॥ कन् साप्‍पन्‍निल्‍ले़ कुनुप्‍मो ये़सुरे़ कुहिङ्‌मन्‍निल्‍ले़ एगाङ्‌बा ये़त्‍नाम्‍मो पोःक्‍खे़बा पाःन्‍हाॽ नु खुने़ॽ सिलाम्‍साक्‍मा सिङ्‌सम्‍दाङ् मे़भोःन्‍दु मे़से़रुबा, हे़क्‍क्‍याङ् स्‍ये़आङ् याम्‍मो हिङे़बा पाःन्‍हाॽरे़ कुयाःम्‍बेओ साप्‍ते़आङ् पत्‍लो॥

थामिङ्

सुनाइङ्‌ङिल्‍ले़ कुहेःक्‍सिङ्‌मा १:१-१३

गालिल थुम्‍मो ये़सुरे़ चोगुबा याःम्‍बक् १:१४–९:५०

गालिललाम् यरुसले़म थारिक् १०:१-५२

ये़सुन् यरुसले़म वये़बा कुनुप्‍मा ये़त्‍नाम् ११:१–१५:४७

ये़सुन् स्‍ये़आङ् याम्‍मो हिङे़बा १६:१-८

दाङ्‌बान् ओसेःन्‍दाङ् चोःक्‍सिङ्‌ङाङ् साङ्‌ग्राम्‍पेदाङ्‌ङो पेबा १६:९-२०

मर्कुसरे़ साप्‍तुबा ये़सुरे़ कुसुनाइङ्

बप्‍तिस्‍मा के़बिबा युहुन्‍नाःल्‍ले़ चोगुबा इङ्‌भन्

(मत्‍ति ३:१-१२, लुका ३:१-१८, युहु १:१९-२८)

१

कङ्‌ग निङ्‌वाॽफुसाa ये़सु ख्रिस्‍तरे़ कुसुनाइङ्‌ङिल्‍ले़ कुहेःक्‍सिङ्‌मारो॥

२ माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् साप्‍तुआङ् पत्,b

“निङ्‌वाॽफुमाङ्‌ङिल्‍ले़ पाःत्तु,

‘खे़ने़ॽ के़लाम्‍मिन् यारिप् चोगुर फाॽआङ् इङ्‌गाॽ आइङ्‌साबे़न् के़दगि पाङ्‌घुङ् युसुङ्‌लो॥’

३ खुने़ॽ एःक्‍सादे़न्‍नो अक्‍खेलॽरिक् के़अःक्‍पा इक्‍लारो,

‘दाङ्‌बाल्‍ले़ कुमाराम्‍मिन् यारिप् चोगे़म्‍मे़ॽआङ् कुलाम्‍हाॽ तोःन्‍दोन् चोगे़म्‍मे़ॽ!’”

४ माङ्‌निङ्‌वाॽपान् के़बाःप्‍पा यसैयाःल्‍ले़ साप्‍तुबा कुइसिःक् बप्‍तिस्‍मा के़बिबा युहुन्‍नान् एःक्‍सादे़न्‍नो त्‍ये़आङ् लायोलाम् हिन्‍दे़म्‍मे़ॽआङ् बप्‍तिस्‍मा पोःक्‍खे़म्‍मे़ॽ, हे़क्‍क्‍याङ् निङ्‌वाॽफुमाङ्‌ङिल्‍ले़ खिनिॽ लायोन् ले़प्‍मि के़बिरिॽ लॽरिक् इङ्‌भन् चोगुरो॥

५ यहुदिया थुम् नु यरुसले़म ये़क्‌यक्‍लाम् यरिक् मनाहाॽ खुने़ॽओ मे़द्‌ये़आङ् इङ्‌गाॽ लायोबाआरो मे़बाःत्तुर यर्दन यङ्‌घङ्‌ङो खुने़ॽलाम् बप्‍तिस्‍मा मे़बोःक्‍खे़रो॥

६ आल्‍ल युहुन्‍नाःङ्‌ग उमे़ःल्‍ले़ कुमुरिक्‍लाम् थाक्‍मनाबा तेत् के़जाङ्‌बा नु से़होबा फॽइ के़युम्‍बा चोगे़॥ हे़क्‍क्‍याङ् खुने़ॽग निःङ्‌घुक्‌वा नु ताम्‍भुङ् सक्‌वाघु के़जाबा वये़रो॥

७ युहुन्‍नाःल्‍ले़ अक्‍खे पाःत्तुर इङ्‌भोसु, “इङ्‌गाॽ आएगाङ् इङ्‌गाॽनुःल्‍ले़आङ् मुक्‍साम्‍साबान् तारो॥ इङ्‌गाॽग योक् कुइसिःक् कुलाङ्‌सुःप् नाम्‍हाॽ फाःङ्‌माआङ् मे़लाॽआन्‍लो॥

८ इङ्‌गाॽग खिनिॽ च्‍वाःत्तिल्‍ले़ बप्‍तिस्‍मा पिनिङ्‌ल पत्ता, कर खुने़ॽग सेसेमाङ्‌ङिल्‍ले़ बप्‍तिस्‍मा के़बिरिॽरो॥”

ये़सुन् बप्‍तिस्‍मा पोःक्‍खे़आङ् माफे़न्‍साम्‍मिल्‍ले़ कुनिङ्‌वाॽ साॽरु

(मत्‍ति ३:१३–४:११, लुका ३:२१-२२, ४:१-१३)

९ खे़न् ये़म्‍मो ये़सुन् गालिल थुम्‍मोबा नासरतलाम् त्‍ये़आङ् युहुन्‍नालाम् यर्दन यङ्‌घङ्‌ङो बप्‍तिस्‍मा पोःक्‍खे़॥

१० खुने़ॽ च्‍वाःत्तोलाम् लःन्‍दे़नुमे़ःन्‍ने ताङ्‌साक्‍पे़न् हरे़आङ् सेसेमाङ्‌ङिन् पुत्तुःक्‍के हे़क्‍के खुने़ॽ कुसम्‍दाङ् ये़र पत्‍छे़बा निसुरो॥

११ हे़क्‍क्‍याङ् साङ्‌ग्राम्‍पेदाङ्‌लाम् इक्‍लाधिक् त्‍ये़, “खे़ने़ॽ आमिःम् आस्‍साने़रो, खे़ने़ॽनु इङ्‌गाॽ साॽरिक् सःत्ताङ्‌ङाङ् वाॽआरो॥”

१२ खिमो सेसेमाङ्‌ङिल्‍ले़ खुने़ॽ एःक्‍सादे़न्‍नो पेःक्‍माए पोङ् फाॽआङ् तेॽरु॥

१३ खुने़ॽ खे़प्‍मो लिबोङ् (४०) ये़न् थारिक् वये़ल्‍ले़ माफे़न्‍साम् सैतानिल्‍ले़ खुने़ॽ फे़न् याःम्‍बक् चोःक्‍पाङ्‌मा फाॽआङ् कुनिङ्‌वाॽ साॽरु॥ खे़प्‍मो खुने़ॽ ताम्‍भुङ् थक्‍साहाॽनु वये़, हे़क्‍क्‍याङ् माङ्‌लाइङ्‌बाहाॽरे़c खुने़ॽ कम्‍ब्राङ् मे़मे़त्तुरो॥

ये़सुरे़ हुॽसाम्‍बाहाॽ सेगुसिॽ

(मत्‍ति ४:१२-२२, लुका ४:१४-१५, ५:१-११)

१४ आल्‍ल युहुन्‍नान् पुङ्‌लाहिम्‍मो मे़साक्‍तुआङ् यागे़ल्‍ले़ ये़सुन् निङ्‌वाॽफुमाङ्‌ङिल्‍ले़ कुसुनाइङ्‌ङिन् इङ्‌भन् से़सुर गालिल थुम्‍मो त्‍ये़रो॥

१५ खुने़ॽ अक्‍खे पाःत्तुर इङ्‌भन् से़सु, “कन् सुये़म्‍मिन् त्‍ये़आङ् वाॽ, निङ्‌वाॽफु हाङ्‌जुम्‍मिन् निःत्ताङ्‌ङे वाॽरो, हे़क्‍केःल्‍ले़ खिनिॽ लायोलाम् हिन्‍दे़म्‍मे़ॽआङ् निङ्‌वाॽफुमाङ्‌ङिल्‍ले़ कुसुनाइङ्‌ङिन् नसान् चोगे़म्‍मे़ॽओ॥”

१६ हे़क्‍क्‍याङ् ये़सुन् गालिल वरक्‍किल्‍ले़ कुयाओ पेर पत्‍छे़ल्‍ले़ सिमोन नु कुन्‍साॽ आन्‍द्रियासे़न् योःङ् ले़प्‍ते़त्‍छुर यागे़त्‍छिबा तुमुसि॥ खे़ङ्‌हाॽ ने़प्‍माङ् योःङ् के़ले़प्‍पा वये़त्‍छिरो॥

१७ ये़सुरे़ खे़ङ्‌हाॽ मे़त्तुसि, “खिन्‍छिॽ इङ्‌गाॽ आएगाङ् थाने़त्‍छे़ॽओ, खिन्‍छिॽ ङा के़दे़म्‍सु के़दाःत्‍छुबा कुइसिःक् इङ्‌गाॽओ मना के़दाःप्‍पा चोःक्‍ने़त्‍छिङ्‌लो॥”

१८ हे़क्‍क्‍याङ् खे़ङ्‌हाॽरे़ खिमो योःङ्‌ङिन् ने़स्‍से़त्‍छुथे़सुआङ् ये़सुन् के़नाःप्‍पा पोङ्‌से़ कुएःक् कुएःक् थाने़त्‍छिरो॥

१९ खुने़ॽ मिसाक् नानाक् पेर पत्‍छे़ल्‍ले़ जब्‍दिरे़ कुस्‍सा याकुबे़न् नु कुन्‍साॽ युहुन्‍नाःन्‍नाङ् खुन्‍छिॽ खःङ्‌बेओ योःङ्‌ङिन् ले़म्‍दे़त्‍छुर यागे़त्‍छिबा निसुसिरो॥

२० खुने़ॽ खे़ङ्‌हाॽआङ् उःत्तुसिआङ् खिमो खुन्‍छिॽ पा जब्‍दि हे़क्‍क्‍याङ् मे़साङुसिबा याःलिक्‍हाॽ खःङ्‌बेओ पक्‍थे़त्‍छुआङ् ये़सुरे़ कुएगाङ् थाने़त्‍छि॥

ये़सुरे़ फे़न्‍साम्‍मिल्‍ले़ याङ्‌घुबा मनान् वेःन्‍दुॽ

(लुका ४:३१-३७)

२१ ये़सुन् नु खे़ङ्‌हाॽ कपर्नहुम पाङ्‌जुम्‍मो मे़बे॥ नाःम्‍सिङ् ये़न्‍नो ये़सुन् यहुदि चुम्‍लुङ्‌हिम्‍मो पेआङ् हुॽमा हेःक्‍तुसिरो॥

२२ खुने़ॽ कुनिसाम्‍मिन् मे़घे़प्‍सुआङ् खे़प्‍मोबा मनाहाॽरे़ साॽरिक् खुनिॽ निङ्‌वाॽ मये़, थेआङ्‌भे़ल्‍ले़ खुने़ॽ साम्‌योथिम्‍साम्‍बाहाॽd कुइसिःक् मे़ःन्, कर युक् के़गप्‍पा कुइसिःक् हुॽरुसिरो॥

२३ ये़सुरे़ खे़न् यहुदि चुम्‍लुङ्‌हिम्‍मो हुॽमा हेःक्‍तुसिल्‍ले़ फे़न्‍साम्‍मिल्‍ले़ याङ्‌घुबा मनाधिक् अःक्‍ते़र पारे़,

२४ “नासरतबा ये़सुए, खे़ने़ॽ आनिगे़नु थे के़गोःत्तुबाबे? खे़ने़ॽ आनिगे मे़ङ्‌से़ के़द्‌ये़बाबि? खे़ने़ॽ हाःत्‍ने़बे फाॽआङ् निसुम्‍बे़रो खे़ने़ॽ निङ्‌वाॽफुमाङ्‌ङिल्‍ले़ के़बाङ्‌घे़बा सेसे कुमनाने़रो॥”

२५ ये़सुरे़ खे़न् फे़न्‍साम्‍मिन् फे़ःक्‍तु, “स्‍वाःत्! खे़न् मनान् ले़रे़ॽआङ् पेगे़ॽ!”

२६ हे़क्‍क्‍याङ् खे़न् फे़न्‍साम्‍मिल्‍ले़ खे़न् मनान् पिर्धाप् थाप्‍सुधआङ् यम्‍बा इक्‍लाओ फिःक्‍ते़र ले़रुधरो॥

२७ खे़ॽयो के़जुम्‍बाआङ् के़वाॽबा मनाहाॽरे़ खुनिॽ निङ्‌वाॽ मये़र अक्‍खे मे़लॽरे़, “कङ्‌ग आक्‍तङ्‌बा निसाम्‍बे? खुने़ॽग फे़न्‍साम्‍हाॽ इङ्‌जाङ् पिरुसिआङ् खे़ङ्‌हाॽरे़आङ् मे़घे़प्‍सुरो॥ आक्‍तङ्‌बा युक्‍किन्‍ने कत्तुबे!”

२८ खुने़ॽ कुमिङ्‌सो इङ्‌धाङ्‌ङिन् के़रे़क् गालिल थुम्‍मो से़रे़रो॥

ये़सुरे़ यरिक् मनाहाॽ वेःन्‍दुसिॽ

(मत्‍ति ८:१४-१७, लुका ४:३८-४१)

२९ हे़क्‍क्‍याङ् ये़सुन् नु खुने़ॽ के़नाःप्‍पाहाॽ यहुदि चुम्‍लुङ्‌हिम्‍लाम् मे़लःन्‍दे़आङ् सिमोन नु आन्‍द्रियासरे़ खुन्‍छिॽ हिम्‍मो मे़बेरो॥ युहुन्‍नान् नु याकुबे़न्‍नाङ् खे़ङ्‌हाॽनुए पेसिरो॥

३० खे़प्‍मो सिमोनरे़ कुन्‍नोःप्‍मे़न् कुदुङ् त्‍ये़आङ् थासुआङ् ने़स्‍से़॥ खे़ङ्‌हाॽरे़ खिमो खे़न् पाःन्‍निन् ये़सुन् मे़मे़त्तु॥

३१ ये़सुन् कुबेसाङ् पेआङ् कुहुक्‍को ते़म्‍सुआङ् फोःक्‍खु॥ खिमो खे़न् वेःत्ते़आङ् खुने़ॽ खे़ङ्‌हाॽ सेवा चोःक्‍मा हेःक्‍तुसिरो॥

३२ नाम्‍धे़आङ् खे़न् युःन्‍छिक् यरिक् के़दुक्‍पाहाॽ नु फे़न्‍साम्‍मिल्‍ले़ याङ्‌घुसिबा मनाहाॽ ये़सुरो मे़दारुसि॥

३३ खे़न् पाङ्‌जुम्‍मोबा यरिक् मनाहाॽ खे़न् हिम्‍मो मे़जुप्‍से़॥

३४ ये़सुरे़ वेॽ वेॽ परिक्‍पा तुक्‍माल्‍ले़ तरुसिबा मनाहाॽ वेःन्‍दुसिर यरिक् फे़न्‍साम्‍हाॽ नाःत्तु लःत्तुसिरो॥ खुने़ॽ फे़न्‍साम्‍हाॽ पाःप्‍मा मे़बाङ्‌घुन्‍सिन्, थेआङ्‌भे़ल्‍ले़ खुने़ॽ हात् फाॽआङ् कुसिङ् मे़निःत्तुआङ् मे़वये़रो॥

ये़सुरे़ गालिल थुम्‍मो सुनाइङ् से़सुॽ

(लुका ४:४२-४४)

३५ कुदाःन्‍दिक् खाओःप्‍मानुःल्‍ले़ तगि ये़सुन् एःक्‍सादे़न्‍नो पेआङ् तुवा चोगे़॥

३६ याङ्‌सि सिमोन नु कुन्‍देःङ्‌बाहाॽ खुने़ॽ कुगोःत्‍छे़ मे़बे॥

३७ खुने़ॽ मे़दुमुआङ् मे़मे़त्तु, “आदाङ्‌बे, के़रे़क् मनाहाॽरे़ खे़ने़ॽ के़म्‍गोःत्‍ल मे़वाॽरो॥”

३८ हे़क्‍क्‍याङ् ये़सुरे़ नोगप् पिरुसि, “आनिॽ कन् खिरिबा वेॽस्‍मा पाङ्‌भेॽहाॽओ पेगि॥ इङ्‌गाॽ खे़प्‍मोआङ् सुनाइङ् से़मा पोङ्॥ हाबा खे़ल्‍ले़ लागि इङ्‌गाॽ त्‍याङ्‌बारो॥”

३९ हे़क्‍क्‍याङ् ये़सुरे़ गालिल थुम्‍मो खाराक् लाङ्‌घेगे़र खे़ङ्‌घात्तिबा यहुदि चुम्‍लुङ्‌हिम्‍मो सुनाइङ् से़सुआङ् फे़न्‍साम्‍हाॽ नाःत्तु लःत्तुसिरो॥

ये़सुरे़ लोगेॽरे़ तरुबा मनान् वेःन्‍दुॽ

(मत्‍ति ८:१-४, लुका ५:१२-१६)

४० थिक् लोगेॽ तुक्‍माल्‍ले़ तरुबा मनान् ये़सुरो त्‍ये़आङ् थुङ्‌बोहजॽ युङ्‌सिङ्‌ङाङ् पेलि फाक्‍तु, “आदाङ्‌बे, खे़ने़ॽ निङ्‌वाॽ के़जोगुने़ फाॽग्र इङ्‌गाॽ वेःम्‍मा के़सुक्‍कारो॥”

४१ ये़सुरे़ लुङ्‌माॽ तुक्‍तुर कुहुक्‍किल्‍ले़ सुसुआङ् मे़त्तु, “इङ्‌गाॽ निङ्‌वाॽ चोगुङ्, खे़ने़ॽ नुरे़ॽओ॥”

४२ खिमो खे़न् मनान् लोगेॽ तुक्‍मोलाम् नुरे़रो॥

४३ ये़सुरे़ खे़न् मनान्, “खे़ने़ॽ के़नुरे़बा पाःन्‍निन् आत्‍तिन्‍नाङ् मे़मे़त्ते़न्‍ने़ॽओ,

४४ कर पेगे़ॽआङ् निङ्‌वाॽफुसाम्‍बाल्‍लो ओसेःन्‍धाक्‍सिङ्‌ङे़ॽ, हे़क्‍क्‍याङ् खे़ने़ॽ नुराङ् फाॽआङ् मनाहाॽ ओसेःन्‍धाक्‍मासिरे़ लागि मोसारे़ इङ्‌जाङ् चोगुबा हे़क्‍केe सिदुङ्‌जभा चोगे़ॽओ” मे़त्तुर पाङ्‌घुदेसुरो॥

४५ कर खुने़ॽ पेआङ् नुरे़बा पाःन्‍निन् के़रे़क् मनाहाॽ चे़क्‍तुसि॥ खे़ल्‍ले़ चोगुल्‍ले़ ये़सुन् पाङ्‌जुम्‍मो मनाहाॽरे़ मे़निसुर तामा मे़सुक्‍ते़न्‍लो॥ हे़क्‍क्‍याङ् खुने़ॽ लाःक्‍कात् एःक्‍सादे़न्‍नो वये़आङ् खे़प्‍मोए काक् पिसाङ्‌लाम् यरिक् मनाहाॽ मे़द्‌ये़रो॥

a 

१:१ निङ्‌वाॽफुसा– ये़सुरे़ लत्‍छा कुमिङ्॥

b 

१:२ माङ्‌निङ्‌वाॽपान् के़बाःप्‍पा यसैयाःल्‍ले़ कन् पाःन्‍निल्‍ले़ कुयाःम्‍बेओ ये़सु सावाःन्‍छिङ्‌बा तङ्‌बेनुःल्‍ले़ किप्‍सिङ् नुसि (७००) तङ्‌बे तगि साप्‍तुआङ् वये़ (यसै ७:१४)॥

c 

१:१३ माङ्‌लाइङ्‌बा– निङ्‌वाॽफुमाङ्‌ङिल्‍ले़ मे़न्‍छाम् याप्‍मि चोःक्‍मानुःल्‍ले़ तगि साङ्‌ग्राम्‍पेदाङ्‌ङो खुने़ॽ कुसेवा चोःक्‍से़ माङ्‌लाइङ्‌बाहाॽ चोगुसि॥

d 

१:२२ साम्‌योथिम्‍साम्‍बा– कङ्‌हाॽ तगिबा माङ्‌हुप्‌रे़न् निसाम् के़ले़बा मनाहाॽ मे़वये़रो॥

e 

१:४४ साम्‌योथिम्‍मल्‍ले़ पाःत्तुबा इसिःक् लोगेॽरे़ तरुबा मनान् नुःरे़बि मे़ःम्‍बि फाॽआङ् निङ्‌वाॽफुसाम्‍बाल्‍ले़ साॽमा के़बोङ्‌बा थिम् वये़॥ लोगेॽरे़ तरुबा मनान् नुःरे़ फाॽआङ् निङ्‌वाॽफुसाम्‍बे़न् ते़न्‍ने़ फाॽग्र खे़न् मनाःल्‍ले़ लत्‍छा मे़ल्‍लुक्‍साःत्‍थिक् सिदुङ्‌जभा तोःम्‍मा सुक्‍तुॽ हे़क्‍क्‍याङ् निङ्‌वाॽफुसाम्‍बाल्‍ले़ थिम् इसिःक् खे़न् मनान् आल्‍ल से़क्‍खाए नुःरे़रो फाॽआङ् पाःप्‍मा के़बोङ्‌बा वये़॥ (ले़बि १३:४९, १४:२-३२)

ये़सुरे़ लायोलाम् ले़प्‍मि आबिॽ

(मत्‍ति ९:१-८, लुका ५:१७-२६)

२

थिक्‌ये़न् निये़न् एगाङ् ये़सुन् कपर्नहुम पाङ्‌जुम्‍मो नुःक्‍खे़ त्‍ये़॥ हे़क्‍क्‍याङ् खुने़ॽ हिम्‍मो वाॽ के़लॽबा इङ्‌घङ्‌ङिन् से़रे़रो॥

२ यरिक् मनाहाॽ खे़न् हिम्‍मो हत्‍मे़न्‍हत् लाम्‍धेःप्‍पुङ्‌नु लक्‍खुम्‍मो थारिक् मे़जुप्‍से़आङ् ये़सुरे़ खे़ङ्‌हाॽ सुनाइङ् इङ्‌भन् चोगुसिरो॥

३ हे़क्‍क्‍याङ् खे़प्‍मो लिसि मनाहाॽरे़ लङ्‌ले़ःङ्‌वा मनाधिक् मे़गुयुआङ् मे़दारु,

४ कर खे़न् हिम्‍मो यरिक् मनाहाॽरे़ सधे़क् मे़धिम्‍सुआङ् मे़युङे़बाल्‍ले़ चोगुल्‍ले़ खे़ङ्‌हाॽरे़ खे़न् लङ्‌ले़ःङ्‌वान् ये़सुरे़ कुदगि तेॽमा मे़न्‍छुक्‍तुन्॥ हे़क्‍केःल्‍ले़ खे़न् मनाहाॽरे़ थो खाम्‍बुओa मे़लासे़आङ् खाम्‍बुःन् मे़हन्‍दु॥ हे़क्‍क्‍याङ् खे़न् लङ्‌ले़ःङ्‌वान् कुने़त्‍नाःन्‍नुए ये़सुरे़ कुदगि यो मे़धासु॥

५ खे़ङ्‌हाॽरे़ खे़न् के़दुक्‍पे़न् वेःप्‍मा सुक् के़लॽबा नसान् मे़गत्तुबा ये़सुरे़ निसुआङ् लङ्‌ले़ःङ्‌वान् मे़त्तु, “आस्‍साए, खे़ने़ॽ के़लायोहाॽ ले़प्‍मि पोःक्‍खे़रो॥”

६ आल्‍ल खे़प्‍मो के़युङ्‌बा साम्‌योथिम्‍साम्‍बाहाॽ निङ्‌वाॽ मे़इःत्‍छिङ्,

७ “मे़ःन्, कन् मनाःल्‍ले़ग निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ्‌चे़ॽया पाःन्‍ने पाःत्‍तुॽरो! निङ्‌वाॽफुमाङ्‌ङिन्‍नुःल्‍ले़ वेॽ हाःत्‍ले़आङ् मे़न्‍छाम्‍गे़न् याप्‍मिरे़न् लायोन् ले़प्‍मि पिमा मे़सुक्‍तुन्‍लो॥”

८ ये़सुरे़ खे़ङ्‌हाॽरे़ खुनिॽ निङ्‌वाॽबो थे मे़इःत्तुर मे़युङ् के़लॽबान् निसुआङ् खे़ङ्‌हाॽ मे़त्तुसि, “थेआङ् हे़क्‍केलॽरिक् खिनिॽ के़इःत्तुम्‍बाबे?

९ कन् लङ्‌ले़ःङ्‌वान् ‘के़लायोहाॽ ले़प्‍मि पोःक्‍खे़’ मे़प्‍मा उसुरु चोःक्‍पि? इ ‘पोगे़ॽआङ् के़ने़त्‍नान् खप्‍से़ॽआङ् थासिङ्‌ङे़ॽ’ मे़प्‍मा उसुरु चोःक्‍पि?

१० कर इङ्‌गाॽ मे़न्‍छाम्‍साःल्‍ले़ इक्‍सादिङ् खाम्‍बेःक्‍मो लायोहाॽ ले़प्‍मि पिमा युक् कत्तुङ् फाॽआङ् ओसेःन्‍धाक्‍निङ्‌लो॥” हे़क्‍केःल्‍ले़ ये़सुरे़ खे़न् लङ्‌ले़ःङ्‌वान् मे़त्तु,

११ “आल्‍ल पोगे़ॽ! के़ने़त्‍नान् याङ्‌सिङ्‌ङे़ॽआङ् के़हिम्‍मो थासिङ्‌ङे़ॽ॥”

१२ खिमो खे़न् मुत्‍थ्रिक् पोगे़आङ् कुने़त्‍नान् याङ्‌सिङ् हे़क्‍क्‍याङ् मनाहाॽरे़ खुनिॽ तगिए लःन्‍दे़ पेरो॥ खे़न् मनाहाॽरे़ मे़निसुआङ् साॽरिक् खुनिॽ निङ्‌वाॽ मये़॥ निङ्‌वाॽफुमाङ्‌ङिन् अक्‍खे मे़मे़त्तुर कुनारा मे़भोसु, “अक्‍तङ्‌बाग आनिगे आप्‍फाल्‍ले़आङ् मे़न्‍निए वयिगे़रो॥”

ये़सुरे़ ले़बिन् उःत्तुॽ

(मत्‍ति ९:९-१३, लुका ५:२७-३२)

१३ याम्‍मो ये़सुन् वरक्‍किल्‍ले़ कुयाओ पे॥ यरिक् मनाहाॽरे़ खुने़ॽ मे़दिम्‍दुआङ् ये़सुरे़ खे़ङ्‌हाॽ खाहुन् हुॽरुसि॥

१४ हे़क्‍क्‍याङ् ये़सुन् पेर पत्‍छे़ल्‍ले़ अल्‍फायसरे़ कुस्‍सा ले़बिन् एःङ्‌याङ् फोःङ्‌मा ते़न्‍नो युङे़बा निसुआङ् मे़त्तु, “इङ्‌गाॽ तिम्‍दाङ्‌ङे़ॽओ॥” खे़न् मुत्‍थ्रिक् पोगे़आङ् खुने़ॽनु थासिङ्‌लो॥

१५ याङ्‌सि ले़बिःल्‍ले़ कुहिम्‍मो ये़सुन् नु कुहुॽसाम्‍बाहाॽ चाजासे़ उःत्तुसि, यरिक् एःङ्‌याङ् के़भोःङ्‌बाहाॽb नु वेॽस्‍मा लायोबाहाॽ ये़सुन् नु सोरिक् चामे़जर मे़युङे़ (थेआङ्‌भे़ल्‍ले़ खे़न् हे़क्‍तङ्‌बा यरिक् मनाहाॽरे़ ये़सुन् मे़दिम्‍दुर मे़वये़)॥

१६ हे़क्‍केःल्‍ले़ खे़प्‍मो फरिसिc लुप्‍पोबा साम्‌योथिम्‍साम्‍बाहाॽ मे़द्‌ये़आङ् ये़सुन् एःङ्‌याङ् के़भोःङ्‌बाहाॽ हे़क्‍क्‍याङ् लायोबाहाॽनुd सोरिक् चाजानु युङे़बा मे़निसुआङ् याम्‍मो खे़ङ्‌हाॽरे़ ये़सुरे़ कुहुॽसाम्‍बाहाॽ मे़मे़त्तुसि, “एःङ्‌याङ् के़भोःङ्‌बाहाॽ हे़क्‍क्‍याङ् लायोबाहाॽनु खुने़ॽ थेआङ् चाजाबाबे?”

१७ ये़सुरे़ खे़ङ्‌हाॽरे़ खुनिॽ पाःन्‍निन् खे़प्‍सुआङ् नोगप् पिरुसि, “सिदाॽसाम्‍बे़ङ्‌ग मे़न्‍दुक्‍मनाहाॽरे़ लागि मे़ःन्, कर के़दुक्‍पाहाॽरे़ लागिरो॥ खे़न् हे़क्‍के इङ्‌गाॽआङ् साम्‌योबाहाॽरे़ लागि मे़ःन्, कर लायोबाहाॽ लायोलाम् मे़नुःङ्‌ङाङ् ताङ्‌मे़से़ःप्‍ल फाॽआङ् त्‍याङ्‌बारो॥”

ये़सुरे़ तःक्‍ने़त्तिल्‍ले़ कुयाःम्‍बेओ हुॽरुसिॽ

(मत्‍ति ९:१४-१७, लुका ५:३३-३९)

१८ आल्‍ल बप्‍तिस्‍मा के़बिबा युहुन्‍ना नु फरिसिहाॽरे़ खुनिॽ हुॽसाम्‍बाहाॽ चाने़त्तो मे़युङे़आङ् मे़वये़॥ थिक्‌ये़न् मनाहाॽ मे़द्‌ये़आङ् ये़सुन् सेःन्‍मे़लाप्‍तु, “फरिसिहाॽ नु बप्‍तिस्‍मा के़बिबा युहुन्‍नाःल्‍ले़ खुनिॽ हुॽसाम्‍बाहाॽग चाने़त्तो मे़युङ्, कर खे़ने़ॽ के़हुॽसाम्‍बाहाॽ थेआङ् चाने़त्तो मे़न्‌युङ्‌ने़न्‍बाबे?”

१९ ये़सुरे़ खे़ङ्‌हाॽ मे़त्तुसि, “मेःक्‍खिम्‍साबे़न् कुन्‍जुम्‍हाॽनु वाॽर थारिक् खे़ङ्‌हाॽ चाने़त्तो मे़युङ् फाॽआङ् के़इःत्तुम्‍बि? मे़ःन्‍लो, मेःक्‍खिम्‍साबे़न् वाॽर थारिक् खे़ङ्‌हाॽ आप्‍फाल्‍ले़आङ् चाने़त्तो मे़न्‌युङ्‌ने़न्,

२० कर खे़ङ्‌हाॽलाम् मेःक्‍खिम्‍साबे़न् साक्‍के़ल्‍ले़क् मे़दे़म्‍सुआङ् मे़देॽरुल्‍ले़ खे़ङ्‌हाॽ चाने़त्तो मे़युङ्‌लो॥

२१ आत्तिल्‍ले़आङ् कुसङ् चिरिक्‍किल्‍ले़ कुद्रे़क् चाङ्‌ङिन् मे़ले़म्‍दुन्‍लो, ले़म्‍दुने़ फाॽग्र खे़न् किङ्‌ङाङ् आल्‍लसाङ् यम्‍बा थे़ःक्‍खुदेसुॽरो॥

२२ आत्तिल्‍ले़आङ् कुसङ् चे़ल्‍ले़क्‍सेॽ थिःन्e कुद्रे़क् से़होबा सुक्‌वाओf मे़युक्‍खुन्॥ युक्‍खुने़ फाॽग्र कुसङ् चे़ल्‍ले़क्‍सेॽ थिःल्‍ले़ कुद्रे़क् से़होबा सुक्‌वान् थे़ःक्‍खुदेःसुॽरो॥ हे़क्‍क्‍याङ् थिन् वे़त् पेःक्‍काङ् ने़प्‍माङ् चासोःक्‍लो॥ कर कुसङ् चे़ल्‍ले़क्‍सेॽ थिन् कुसङ् से़होबा सुःक्‌वाओए याक्‍मा पोङ्‌लो॥”

नाःम्‍सिङ् ये़न्‍निल्‍ले़ कुन्‍दाङ्‌बा

(मत्‍ति १२:१-८, लुका ६:१-५)

२३ थिक्‍ले़ङ् नाःम्‍सिङ्‌मा ये़न्‍नो ये़सुन् नु कुहुॽसाम्‍बाहाॽ प्‍याङ्‌सिगे़न् इक्‍ताप्‍लुम्‍मोनु मे़बेर मे़बत्‍छे़ल्‍ले़ कुहुॽसाम्‍बाहाॽरे़ नुक्‍मा चामा फाॽआङ् सिःदाप्‍माहाॽ तुप्‍मा मे़हेःक्‍तु॥g

२४ हे़क्‍केःल्‍ले़ फरिसिहाॽरे़ खुने़ॽ मे़मे़त्तु, “ओमे़त्ते़ॽ, थेआङ् नाःम्‍सिङ् ये़न्‍नो चोःक्‍मा मे़न्‍नुॽमनाबा याःम्‍बक्‍किन् मे़जोगुबाबे?”

२५ ये़सुरे़ खे़ङ्‌हाॽ नोगप् पिरुसि, “साम्‌योसाप्‍लान् खिनिॽ मे़न्‍निःत्ते के़वयिॽबि? दाउद हाङ्‌ङिन् नु कुमनाहाॽरे़ खुनिॽ से़त्‍लाःक्‍ते़ल्‍ले़

२६ दाउदे़न् निङ्‌वाॽफु साःङ्‌गाहिम्‍मो लासे़आङ् निङ्‌वाॽफुमाङ्‌ङो तोःम्‍मनाबा सेसे खरे़ःङ्‌ङिन् चआङ् याम्‍मो कुमनाहाॽआङ् पिरुसि (खे़न् ये़म्‍मो अबियाथारे़न् मानिङ्‌वाॽफुसाम्‍बा वये़)॥ खे़ङ्‌ग आनिॽ साम्‌योथिम् कुइसिःक् निङ्‌वाॽफुसाम्‍बाहाॽरे़रक् चामा के़नुॽबा वये़रो॥”

२७ हे़क्‍क्‍याङ् ये़सुरे़ अक्‍खे पाःत्तुर पान् नुप्‍सु, “नाःम्‍सिङ् ये़न्‍निन् मे़न्‍छाम्‍गे़न् याप्‍मि नुॽमा तामारे़ लागि चोगे़बारो, कर कन् मे़न्‍छाम्‍गे़न् याप्‍मिन् नाःम्‍सिङ् ये़न्‍निल्‍ले़ लागि चोगे़बा मे़ःन्‍लो॥

२८ हे़क्‍केःल्‍ले़ इङ्‌गाॽ मे़न्‍छाम्‍साःङ्‌ग नाःम्‍सिङ् ये़न्‍निल्‍ले़न्‍नाङ् कुन्‍दाङ्‌बाआॽरो॥”

a 

२:४ खाम्‍बु– इस्राइलओ यरिक्‍तङ्‌बा हिम्‍हाॽओ ले़प्‍पे़त्ता खाम्‍बु पत्‍छे़॥ हे़क्‍क्‍याङ् हिम् लाःक्‍कात् ले़प्‍माङ् खाम्‍बु थारिक् के़गे़प्‍पा थरेॽ मे़भत्‍छुबालाम् युःन्‍छिक् सुसु के़लॽबा सुरित् चाःन्‍छिङ्‌से़ मनाहाॽ खाम्‍बुओ मे़बेआङ् मे़युङे़॥

b 

२:१५ एःङ्‌याङ् के़भोःङ्‌बाहाॽ– यहुदिहाॽरे़ एःङ्‌याङ् के़भोःङ्‌बाहाॽ मे़जिःत्तुसि, थेआङ्‌भे़ल्‍ले़ खे़ङ्‌हाॽरे़ रोमि हाङ्‌जुम्‌रे़ लागि याःम्‍बक् मे़जोगु॥ एःङ्‌याङ् के़भोःङ्‌बाहाॽरे़ मनाहाॽलाम् रोमिहाॽरे़ फोःङ्‌मा मे़बाङ्‌घुसिबा याङ्‌नुःल्‍ले़ यरिक् मे़भोःक्‍खु हे़क्‍क्‍याङ् के़नम्‍बे़न् आबाङे खुनिॽ लागि मे़युक्‍खु॥

c 

२:१६ फरिसिहाॽ– खे़ङ्‌हाॽ लत्‍छा यहुदि साम्‌यो लुप्‍पोबा मनाहाॽ मे़वये़॥ खे़ङ्‌हाॽरे़ साॽरिक् नुःरिक्‍काङ् यहुदि साम्‌योथिम्‍मिन् हे़क्‍क्‍याङ् वेॽ यरिक् यहुदि थिम्‍हाॽ नु साक्‍थिम्‍हाॽ मे़नाःत्तु॥

d 

२:१६ लायोबाहाॽ– कन् मनाहाॽ फरिसिहाॽरे़ कुत्‍चाॽसाङ् लायोबासि फाॽआङ् मे़मे़त्तुसिआङ् वये़, थेआङ्‌भे़ल्‍ले़ खे़ङ्‌हाॽरे़ फरिसिहाॽरे़ खुनिॽ थिम्‍हाॽ मे़न्‍इःत्तुन् मे़न्‍नाःत्तुन्‍लो॥

e 

२:२२ खे़न् लाजेॽओ चे़ल्‍ले़क्‍सेॽलाम् (अङ्‌गुर) थिः मे़जोगु, हे़क्‍क्‍याङ् के़रे़क्‍ले़ मे़धुङु॥

f 

२:२२ उन्‍छेःन् खे़ङ्‌हाॽरे़ च्‍वाःत्, थिः, सिजःङ्‌वा से़होबा सुःक्‌वाओ मे़याक्‍तुआङ् मे़बक्‍खु॥

g 

२:२३ खे़न् ये़म्‍मोबा यहुदि थिम्‍मो इक्‍ताप्‍पो लाङ्‌मे़घेःगे़ल्‍ले़ लाम्‍मो के़युङ्‌बा सिङ्‌सेहाॽ, चाहाॽ तुप्‍माआङ् चामा मे़घोसु, कर सुःक्‌वाओ याक्‍माआङ् तेॽमा खोमे़न्‍दे़प्‍मनाबा वये़॥ कर नाःम्‍सिङ् ये़न्‍नो हे़क्‍केआङ् चोःक्‍मा सुक्‍मे़न्‍दे़प्‍मना वये़रो॥

ये़सुरे़ नाःम्‍सिङ् ये़न्‍नो मनाधिक् वेःन्‍दुॽ

(मत्‍ति १२:९-१४, लुका ६:६-११)

३

ये़सुन् याम्‍मो यहुदि चुम्‍लुङ्‌हिम्‍मो पे॥ खे़प्‍मो लत्‍छा कुहुक् के़हेबा मनाधिक् वये़॥

२ नाःम्‍सिङ् ये़न्‍नो खे़न् मनान् ये़सुरे़ वेःन्‍दुॽने़ फाॽग्र खुने़ॽ फोत्‍या कुःप्‍मा फाॽआङ् मनाहाॽरे़ ये़सुन् मे़सुगुर मे़वये़॥

३ ये़सुरे़ खे़न् कुहुक् के़हेबा मनान् मे़त्तु, “फे़रे़ॽआङ् के़रे़क्‍ले़ खुनिॽ तगि ये़बे़ॽ॥”

४ हे़क्‍क्‍याङ् ये़सुरे़ खे़ङ्‌हाॽ सेःन्‍दोसुसि, “नाःम्‍सिङ् ये़न्‍नो नुबा नु ताप्‍फे़ःम्‍बा याःम्‍बक्‍को, आत्‍तिन् चोःक्‍मा नुबाबे? हिङ्‌मन् ताङ्‌से़ःप्‍माबि मे़ङ्‌माबि?” कर खे़न् मनाहाॽ मे़म्‍बाःत्ते स्‍वाःत् मे़युङे़रो॥

५ हे़क्‍क्‍याङ् ये़सुरे़ खे़ङ्‌हाॽरे़ खुनिॽ निङ्‌वाॽ चिःप्‍मान् निसुआङ् खुने़ॽ कुनिङ्‌वाॽ तुगे़आङ् साॽरिक् कुसिक् पोगे़रो॥ हे़क्‍क्‍याङ् खे़न् मनान् मे़त्तु, “के़हुक्‍किन् सन्‍छे़ॽ॥” हे़क्‍क्‍याङ् खे़ल्‍ले़ कुहुक्‍किन् सन्‍छुल्‍ले़ खिमो वेःत्ते़रो॥

६ हे़क्‍क्‍याङ् फरिसिहाॽ यहुदि चुम्‍लुङ्‌हिम्‍मोलाम् मे़लःन्‍दे़ मे़बेआङ् हे़रोद हाङ्‌ङिल्‍ले़ कुमनाहाॽनु ये़सुन् आक्‍खेआङ् से़प्‍माबे फाॽआङ् पाःन्‍मे़दङ्‌घुरो॥

यरिक् मनाहाॽरे़ ये़सुन् मे़दिम्‍दुॽ

७ हे़क्‍क्‍याङ् ये़सुन् कुहुॽसाम्‍बाहाॽनु वरक्‍किल्‍ले़ कुयाओ पेःल्‍ले़ खे़प्‍मो गालिल थुम्‍मोलाम् यरिक् मनाहाॽरे़ खुने़ॽ मे़दिम्‍दुरो॥

८ खुने़ॽ चोगुबा याःम्‍बक्‍हाॽ मे़घे़प्‍सुआङ् यरिक् मनाहाॽ यहुदिया, यरुसले़म, इदुमिया, यर्दन नाधाःम्‍बिबा लाजेॽओनु, हे़क्‍क्‍याङ् तायर नु सिदोन ये़क्‌यक् खिरिलाम् कुओमे़त्‍छे़ मे़द्‌ये़रो॥

९ हे़क्‍क्‍याङ् खुने़ॽ यरिक् मनाहाॽरे़ मे़न्‍लाःक्‍तुन्‍ल मे़न्‍दोॽरुन्‍ल फाॽआङ् कुहुॽसाम्‍बाहाॽ खःङ्‌बेधिक् कुलागि यारिप् चोःक्‍मा पाङ्‌घुसि॥

१० खुने़ॽ यरिक् मनाहाॽ नुसुसिबाल्‍ले़ चोगुल्‍ले़ खुने़ॽ कुसुसे़ मनाहाॽ मे़जन्‍छिङ्‌ल मे़बोरे़ मे़धाङे़॥

११ हे़क्‍क्‍याङ् फे़न्‍साम्‍हाॽरे़ याङ्‌घुसिबा मनाहाॽरे़ खुने़ॽ मे़निसुल्‍ले़ खे़ङ्‌हाॽ मे़धाम्‍सिङ्‌ल मे़भिःक्‍ते़र अक्‍खेलॽरिक् मे़बारे़, “खे़ने़ॽग निङ्‌वाॽफुसाने़रो!”

१२ कर ये़सुरे़ खे़ङ्‌हाॽ खुने़ॽ कुयाःम्‍बेओ थेआङ् मे़म्‍बाःत्तुन्‍ल फाॽआङ् के़साक्‍पा इङ्‌जाङ् पिरुसि॥

ये़सुरे़ थिक्-ने़त् (१२) सेःक्‌युक्‍मिबाहाॽ सेगुसिॽ

(मत्‍ति १०:१-४, लुका ६:१२-१६)

१३ हे़क्‍क्‍याङ् ये़सुन् कोःक्‍माओ पेर पत्‍छे़ल्‍ले़ कुनिङ्‌वाॽबाल्‍ले़ चसिबा कुहुॽसाम्‍बाहाॽ उःत्तुसिआङ् खे़ङ्‌हाॽआङ् खुने़ॽनुए मे़बेरो॥

१४ हे़क्‍क्‍याङ् खुने़ॽनु मे़वाॽर हे़क्‍क्‍याङ् सुनाइङ् मे़से़सुर फाॽआङ् थिक्-ने़त् (१२) हुॽसाम्‍बाहाॽ सेगुसिआङ् खे़ङ्‌हाॽ सेःक्‌युक्‍मिबा फाॽआङ् मे़त्तुसिरो॥

१५ हे़क्‍क्‍याङ् खे़ङ्‌हाॽ फे़न्‍साम् नाःप्‍मा लःप्‍मा युक् पिरुसि॥

१६ ये़सुरे़ सेगुसिबा थिक्-ने़त् कुहुॽसाम्‍बाहाॽरे़ खुनिॽ मिङ्‌हाॽ कन्‍लो– सिमोन (खुने़ॽ पत्रुस लॽरिक् मिङ् वाःत्तु),

१७ जब्‍दियारे़ कुस्‍साहाॽ याकुब नु युहुन्‍ना (ये़सुरे़ खे़ङ्‌हाॽ बोअनरगे़स लॽरिक् मिङ् वाःत्तुसि, खे़ल्‍ले़ कुबेइङ्‌ग “ताङ्‌साक् के़लोङ्‌बाल्‍ले़ कुस्‍साहाॽ” पोङ्‌लो),

१८ हे़क्‍क्‍याङ् आन्‍द्रियास, फिलिप, बारथोलोमाइ, मत्ति, थोमा, अल्‍फायसरे़ कुस्‍सा याकुब, थे़दियस, सिमोन (हाङ्‌बिफ्‍युङ् के़जोःक्‍पा),

१९ हे़क्‍क्‍याङ् यहुदा इस्‍करियोतिन् (ताःन्‍दि खे़ल्‍ले़ ये़सुन् इङ्‌ले़क्‍तु)॥

ये़सुन् नु माफे़न्‍साम्‍मिन्

(मत्‍ति १२:२२-३२, लुका ११:१४-२३, १२:१०)

२० हे़क्‍क्‍याङ् ये़सुन् हिम्‍मो लासे़आङ् खे़प्‍मो यरिक् मनाहाॽ मे़जुप्‍से़बाल्‍ले़ चोगुल्‍ले़ खुने़ॽ नु कुहुॽसाम्‍बाहाॽरे़ चाजामा ये़म्‍मिन्‍ने मे़ङ्‌घोसुन्‍लो॥

२१ कुभा मनाहाॽ अक्‍खे मे़मे़त्‍छिङ्, “मे़ःम्‍बे़, आइन् खुने़ॽग नाक्‍खे़बे बि थेनिबे?” हे़क्‍केःल्‍ले़ कुहिम्‍सयङ्‌रे़ खे़न् मे़घे़प्‍सुआङ् खुने़ॽ खे़प्‍मोलाम् उःप्‍मा तेॽमा फाॽआङ् मे़द्‌ये़रो॥

२२ यरुसले़मलाम् के़दाबा साम्‌योथिम्‍साम्‍बाहाॽरे़ अक्‍खे मे़बाःत्तु, “खुने़ॽग बालजिबुल माफे़न्‍साम्‍मिल्‍ले़ याङ्‌घुआङ् वाॽ॥ खुने़ॽ फे़न्‍साम्‍हाॽरे़ खुनिॽ हाङ्‌ङिल्‍ले़ कुमुक्‍साम्‍लाम् फे़न्‍साम्‍हाॽ नाःत्तुॽ लःत्तुसिॽरो॥”

२३ हे़क्‍केःल्‍ले़ ये़सुरे़ खे़ङ्‌हाॽ उःत्तुसिआङ् खे़दाॽओ मे़त्तुसि, “आक्‍खेलॽरिक् माफे़न्‍साम्‍मिन् आबाङे नाःत्‍छिङ्‌बे?

२४ आप्‍फेक् लुम्‍मो के़घेबा के़धक्‍पाआङ् के़से़म्‍बा हाङ्‌जुम्‍मिल्‍ले़ मे़धरुन्‍लो॥

२५ हे़क्‍क्‍याङ् आप्‍फेक् लुम्‍मो के़घेबा के़धक्‍पाआङ् के़से़म्‍बा हिम्‍सयङ्‌ङिल्‍ले़ मे़धरुन्‍लो॥

२६ माफे़न्‍साम्‍मिन्‍नाङ् आबाङे तक्‍ले़ङ्‌वाओ पोःक्‍ने़ फाॽग्र खे़ल्‍ले़आङ् मे़धरुन्‍नाङ् नुप्‍लो॥

२७ के़धुम्‍बा मनाःल्‍ले़ कुहिम्‍मो लाःप्‍माआङ् खे़ल्‍ले़ कुजिगक्‌वाहाॽ नाप्‍मादेॽमानुःल्‍ले़ तगि खे़न् के़धुम्‍बा मनान् इघेःङ्‌माए पोङ्‌लो॥ हे़क्‍क्‍याङ्‌लक् कुहिम्‍मो लाःप्‍माआङ् चिगक्‌वाहाॽ लःप्‍मादेॽमा सुक्‍ते़त्‍लो॥

२८ इङ्‌गाॽ से़क्‍खाए मे़त्‍निङ्, मे़न्‍छाम् याप्‍मिहाॽरे़ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ मे़बाःत्तुबा के़रे़क् माङ् चे़ॽयापान् नु मे़जोगुबा के़रे़क् लायोहाॽरे़न् ले़प्‍मि खोमा मे़सुक्‍तुरो,

२९ कर सेसेमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् के़बाःप्‍पाहाॽरे़ आप्‍फाल्‍ले़आङ् ले़प्‍मि मे़ङ्‌घोसुन्‍लो, थेआङ्‌भे़ल्‍ले़ कङ्‌ग ले़प्‍मि मे़म्‍बोङ्‌मनाबा लायोरो॥”

३० (ये़सुरे़ फे़न्‍साम्‍मिन् कत्तु लॽरिक् खे़ङ्‌हाॽरे़ मे़बाःत्तुआङ् मे़वये़बाल्‍ले़ चोगुल्‍ले़ ये़सुरे़ खे़ङ्‌हाॽ हे़क्‍के मे़त्तुसिबारो॥)

ये़सुरे़ कुम्‍मा नु कुन्‍साॽसि

(मत्‍ति १२:४६-५०, लुका ८:१९-२१)

३१ याङ्‌सि ये़सुरे़ कुम्‍मा नु कुन्‍साॽसि खुने़ॽ वये़बा हिम्‍मो मे़द्‌ये़आङ् लाःक्‍कात् कुउःत्‍छे़ मनाहाॽ मे़बाङ्‌घुसिरो॥

३२ हे़क्‍क्‍याङ् कुगब्रिङ् के़युङ्‌बा मनाहाॽरे़ खुने़ॽ मे़मे़त्तु, “के़म्‍मा नु के़न्‍साॽसि लाःक्‍कात् मे़द्‌ये़आङ् खे़ने़ॽ के़म्‍हाङ्‌ल मे़ये़प्‍लो॥”

३३ ये़सुरे़ खे़ङ्‌हाॽ नोगप् पिरुसि, “आम्‍मा नु आन्‍साॽसि हाःत्‍छिबे?”

३४ खुने़ॽ खे़प्‍मो कुगब्रिङ् के़युङ्‌बा मनाहाॽ ओमे़त्तुसिर याम्‍मो पाःत्तु, “कप्‍मो आम्‍मा नु आन्‍साॽसि मे़युङ्‌लो॥

३५ आत्‍तिन्‍हाॽरे़ निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के मे़जोगुॽ खे़ङ्‌हाॽए आम्‍मा नु आन्‍साॽसिरो॥”

याॽरिःम्‍बा के़ले़प्‍पाल्‍ले़न् खे़दाॽ

(मत्‍ति १३:१-९, लुका ८:४-८)

४

याङ्‌सि याम्‍मो ये़सुरे़ गालिल वरक्‍किल्‍ले़ कुयाओ निसाम् हुॽमा हेःक्‍तुसिरो॥ खे़प्‍मो यरिक् मनाहाॽ मे़जुप्‍से़, हे़क्‍केःल्‍ले़ खुने़ॽ खःङ्‌बेओ लासे़आङ् युङ्‌सिङ्, कर मनाहाॽ लाःक्‍कात् वरक्‍किल्‍ले़ कुयाओ मे़ये़बे़॥

२ हे़क्‍क्‍याङ् ये़सुरे़ अक्‍खेलॽरिक् यरिक् पाःन्‍हाॽ खे़दाॽओ हुॽरुसि–

३ “खे़प्‍से़म्‍मे़ॽओ! लत्‍छा याःन्‍के़मःबाधिक् याॽरिःम्‍बा ले़प्‍से़ पेरो॥

४ खे़ल्‍ले़ याॽरिःम्‍बे़न् ले़प्‍तुल्‍ले़ कुभा याॽरिःम्‍बे़न् लाम्‍मो मक्‍थ्‍ये़, हे़क्‍क्‍याङ् पुहाॽ मे़द्‌ये़आङ् मे़जमे़देःसुरो॥

५-६ हे़क्‍क्‍याङ् कुभा याॽरिःम्‍बे़न् लुङ्‌घे़रे़क्‍को चुक्‍ते़रो॥ खे़ङ्‌हाॽ लिङ्‌माग लिङे़, कर यरिक् खाम् मे़ने़स्‍से़न्‍नाङ् कुसाःप्‍पिन् खाम् सिगाङ्‌धारिक् मे़लासे़न्‍बाल्‍ले़ चोगुल्‍ले़ कुदाःन्‍दिक्‍मा नाम् से़ःरे़ल्‍ले़ नाम्‍मिल्‍ले़ ये़म्‍दुआङ् काक् हेरे़बेरो॥

७ हे़क्‍क्‍याङ् कुभा याॽरिःम्‍बाङ्‌ग तिङ्‌ग्रेक्‍पाल्‍ले़ कुसेॽ के़ने़बा ते़न्‍नो चुक्‍ते़आङ् सोसोरिक् लिङे़ल्‍ले़ तिङ्‌ग्रेक्‍पाल्‍ले़ खे़न् सुःप्‍तुदेःसुआङ् कुजाॽ थोःक्‍मा मे़सुक्‍ते़न्‍लो॥

८ वेॽ याॽरिःम्‍बे़न् नुबा खाम्‍मो चुक्‍ते़॥ हे़क्‍क्‍याङ् लिङे़आङ् खे़ङ्‌हाॽरे़ सुम्‍बोङ् ले़ङ् (३०), तुक्‍पोङ् ले़ङ् (६०) हे़क्‍क्‍याङ् किप्‍थिक्‍ले़ङ् (१००) थारिक् कुजाॽ पत्‍छे़रो॥”

९ हे़क्‍क्‍याङ् ये़सुरे़ खे़ङ्‌हाॽ मे़त्तुसि, “खे़म्‍मा ने़क्‍खोॽ के़गप्‍पाहाॽरे़ कन् पाःन्‍निन् नुरिक् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!”

ये़सुरे़ खे़दाॽओ हुॽमा कुनिङ्‌वाॽसोक्

(मत्‍ति १३:१०-१७, लुका ८:९, १०)

१० हे़क्‍क्‍याङ् ये़सुन् ए़क्‍लेःक् वये़ल्‍ले़ थिक्-ने़त् (१२) हुॽसाम्‍बाहाॽ नु वेॽ हुॽसाम्‍बाहाॽरे़ “कन् खे़दाॽइल्‍ले़ कुबेन् थे़माबे?” फाॽआङ् सेःन्‍मे़दोसु॥

११ हे़क्‍क्‍याङ् ये़सुरे़ खे़ङ्‌हाॽ नोगप् पिरुसि, “खिनिॽ निङ्‌वाॽफुहाङ्‌जुम्‍मिल्‍ले़न् सिगाङ्‌बा पाःन्‍हाॽ कुसिङ् निःप्‍मा के़घोसुम्‍माङ् के़वयिॽ, कर वेॽ मनाहाॽरे़ग खे़दाॽओरक् खे़म्‍मा मे़घोसुॽरो॥

१२ खे़ल्‍ले़ चोगुल्‍ले़ अक्‍खे साप्‍ते़आङ् पत्,

“‘खे़ङ्‌हाॽरे़ ओमे़मे़त्तु, ए़त्‍ले़ङ् ओमे़मे़त्तुसाङ् मे़न्‍निसुन्॥

खे़ङ्‌हाॽरे़ ए़त्‍ले़ङ् मे़घे़प्‍सुसाङ् कुसिङ् मे़न्‍निःत्तुन्॥

मे़ःन्‍ने़ फाॽग्र खे़ङ्‌हाॽग लायोलाम् मे़नुःङ् मे़दाआङ् लायोलाम् ले़प्‍मि मे़घोःसुॽबारो॥’”

ये़सुरे़ याॽरिःम्‍बा के़ले़प्‍पा खे़दाॽइल्‍ले़ कुबेन् हन्‍दुपिरुसिॽ

(मत्‍ति १३:१८-२३, लुका ८:११-१५)

१३ ये़सुरे़ खे़ङ्‌हाॽ सेःन्‍दोसुसि, “कन् खे़दाॽइन्‍ने कुसिङ् के़न्‍निःत्तुम्‍मिन्‍ने़ फाॽग्र, वेॽ खे़दाॽहाॽ आक्‍खेलॽरिक् कुसिङ् के़निःत्तुम्‍बाबे?

१४ याॽरिःम्‍बा के़ले़प्‍पाल्‍ले़ निङ्‌वाॽफु पाःन्‍जाक्‍किन् से़सुरो॥

१५ कुभा मनाहाॽ लाम्‍मो के़जुक्‍पा याॽरिःम्‍बा कुइसिःक् मे़जोःक्‍लो॥ खे़ङ्‌हाॽरे़ पाःन्‍जाक् मे़घे़प्‍सुनुमे़ःन्‍ने माफे़न्‍साम्‍मिन् ताआङ् पाःन्‍जाक्‍किन् खुनिॽ निङ्‌वाॽबोलाम् लःत्तु तेॽरुरो॥

१६ वेॽ मनाहाॽ लुङ्‌घे़रे़क्‍को के़जुक्‍पा याॽरिःम्‍बा कुइसिःक् मे़जोःक्‍लो॥ पाःन्‍जाक् मे़घे़प्‍सुल्‍ले़ मे़सःत्‍ल मे़घे़प्‍सुॽ,

१७ कर ताङ्‌बा कुसाःप् के़बप्‍पा कुबुङ्‌मान् हे़क्‍के खे़ङ्‌हाॽ सप्‍फारक् मे़बत्‍लो, कर पाःन्‍जाक्‍किन् नसान् मे़जोगुबाल्‍ले़ चोगुल्‍ले़ के़साक्‍पा पान् नु तुक्‍खेन् तानुमे़ःन्‍ने हाराए नसाःन्‍निन् मे़ले़रु मे़देःसुॽरो॥

१८ वेॽहाॽ तिङ्‌ग्रेक्‍पा लाओ के़जुक्‍पा याॽरिःम्‍बा कुइसिःक् मे़जोःक्‍लो॥

१९ खे़ङ्‌हाॽरे़ पाःन्‍जाक् खे़म्‍माग मे़घे़प्‍सुॽ, कर कन् हिङ्‌मन्‍नो थेःन् चामा थुङ्‌मा, याङ्‌साकुन्‍धेसाबा आक्‍खेआङ् पोङ्‌मा हे़क्‍तङ्‌बा वेॽ फे़न् निङ्‌वाॽइल्‍ले़ पाःन्‍जाक्‍किन् सुःप्‍तुदेसुॽरो॥ हे़क्‍क्‍याङ् खे़ङ्‌हाॽरे़ याम्‍मो कुजाॽ मे़म्‍भत्‍छुन्‍लो॥

२० कर वेॽ मनाहाॽ नुबा खाम्‍मो के़जुक्‍पा याॽरिःम्‍बा कुइसिःक् मे़जोःक्‍लो॥ खे़ङ्‌हाॽरे़ पाःन्‍जाक्‍किन् मे़घे़प्‍सुआङ् निङ्‌वाॽओ मे़दाःक्‍तु, हे़क्‍क्‍याङ् सुम्‍बोङ् (३०) ले़ङ्, तुक्‍पोङ् (६०) ले़ङ् हे़क्‍क्‍याङ् किप्‍थिक् (१००) ले़ङ् थारिक् कुजाॽ मे़भत्‍छुरो॥”

चम्‍जम्‍बा दे़न्‍नो सेमिन्

(लुका ८:१६-१८)

२१ आल्‍ल ये़सुरे़ खे़ङ्‌हाॽ मे़त्तुसि, “खिनिॽ सेमिन् ने़त्‍ना सिगाङ् के़युक्‍खुम्‍बि? इ नइमाल्‍ले़ के़सुःप्‍तुम् के़युक्‍खुम्‍बि? हाःत्‍ले़आङ् हे़क्‍केग मे़जोगुन्‍लो, कर सेमिन् चम्‍जम्‍बा ते़न्‍नो थो युक्‍खुॽरो॥

२२ हे़क्‍केःल्‍ले़ सिगाङ्‌बा पाःन्‍निन् के़रे़क्‍ले़ मे़निसु, हे़क्‍क्‍याङ् चिङ्‌नाबा पाःन्‍निन् ओसेःन्‍दाङ् पोङ्‌लो॥”

२३ हे़क्‍क्‍याङ् ये़सुरे़ खे़ङ्‌हाॽ मे़त्तुसि, “खे़म्‍मा ने़क्‍खोॽ के़गप्‍पाहाॽरे़ कन् पाःन्‍निन् नुरिक्‍काङ् खे़प्‍से़म्‍मे़ॽओ॥”

२४ खुने़ॽ याम्‍मो मे़त्तुसि, “सिङ्‌सिङ्‌ङाङ् खे़प्‍से़म्‍मे़ॽओ! आक्‍तङ्‌बा कुसिःक्‍माल्‍ले़ के़सिःक्‍तुम्‍सिम्, आम्‍भा खे़न् कुसिःक्‍माल्‍ले़ खिनिॽआङ् के़म्‍सिःक्‍तिॽ, खे़न्‍नुःल्‍ले़ यरिक्‍काङ् खिनिॽ के़म्‍सिःक्‍ति के़म्‍बिरिॽरो॥

२५ यरिक् के़गप्‍पाल्‍ले़ आल्‍लसाङ् यरिक् खोसुॽ, कर हाःत्‍ले़ मे़गत्तुन्, खे़ल्‍ले़ कत्तुबान्‍नाङ् मे़नाप्‍तुॽरो॥”

के़लिङ्‌बा याॽरिःम्‍बा खे़दाॽ

२६ ये़सुरे़ याम्‍मो पाःत्तु, “निङ्‌वाॽफु हाङ्‌जुम्‍मिन् अक्‍तङ्‌बा चोक्– मनाधिक्‍ले़ याॽरिःम्‍बान् इक्‍ताप्‍पो ले़प्‍तुॽ,

२७ हे़क्‍क्‍याङ् ये़म् ले़क्‍ल पेःक्‍किल्‍ले़, खुने़ॽ खे़न् याॽरिःम्‍बान् आक्‍खेलॽरिक् लिङ् फाॽआङ् कुसिङ् मे़निःत्तुन्‍छाङ् खे़न् याॽरिःम्‍बान् लिङ्‌लो॥

२८ खाम्‍बेःक्‍माल्‍ले़ आबाङे पोगुगे़न् कुजान् लिङ्‌ल याःन्‍दुॽ, खाम्‍बेःक्‍माल्‍ले़ए कुजाॽ थोःक्‍ल याःन्‍दुॽ, तगि कुनःक् थाङ् हे़क्‍क्‍याङ् पोआङ् कुजाॽ थोक्॥

२९ पोगुगे़न् कुजान् तुम्‍माङ् खे़न् मनान् कात्‍च्‍यान् याङ्‌सिङ्‌ङाङ् चा सुम्‍से़ इक्‍ताप्‍पो लाःत्, थेआङ्‌भे़ल्‍ले़ चासुम्‍मा ये़म्‍मिन् त्‍ये़रो॥”

नुधि याॽरिःम्‍बा खे़दाॽ

(मत्‍ति १३:३१-३२, ३४, लुका १३:१८-१९)

३० ये़सुरे़ याम्‍मो पाःत्तु, “निङ्‌वाॽफु हाङ्‌जुम्‍मिन् थेःन्‍नु तङ्‌माबे? आक्‍खेलॽरिक् कुबि पिमाआङ् पोधक् चोःक्‍माबे?

३१ कङ्‌ग खाम्‍मो ले़प्‍मनाबा यःङ्‌गेॽ याॽरिःम्‍बान् कुइसिःक् चोक्‍लो॥ इक्‍सा खाम्‍बेःक्‍कोबा याॽरिःम्‍बाहाॽओ खे़न् के़रे़क्‍नुःल्‍ले़ चुक्‍साङ्

३२ इक्‍ताप्‍पो वेॽ नुधिसाक्‍चिॽनुःल्‍ले़ यम्‍बा पोङ्‌ङाङ् कुबोराक्‍हाॽओ पुहाॽरे़आङ् हाप् मे़जोगुरो॥”

३३ ये़सुरे़ अक्‍तङ्‌बा खे़दाॽओ मनाहाॽरे़ पाःन्‍जाक् कुसिङ् निःप्‍मा मे़सुक्‍तुर थारिक् हुॽरुसि॥

३४ खुने़ॽ पारे़ल्‍ले़ खे़दाॽओरक् पारे़, कर कुहुॽसाम्‍बाहाॽनु एःक् मे़वये़ल्‍ले़ खे़दाॽइल्‍ले़ कुबेन् हन्‍दु पिरुसिरो॥

ये़सुरे़ सुरित् केजङ्‌ङिन् चिजि ये़म्‌ये़म् चोगुॽ

(मत्‍ति ८:२३-२७, लुका ८:२२-२५)

३५ खे़न् से़न्‍दिक् ये़सुरे़ कुहुॽसाम्‍बाहाॽ मे़त्तुसि, “वरक्‍किल्‍ले़ नाहाङ्‌दाङ् पेगि॥”

३६ हे़क्‍केलॽरिक् यरिक् मनाहाॽनु मे़से़न्‍दे़आङ् खुने़ॽ बा खे़न् खःङ्‌बेओनु नाहाङ्‌दाङ् मे़देॽरुरो॥ खे़प्‍मो वेॽ खःङ्‌बेहाॽआङ् मे़ने़स्‍से़रो॥

३७ हक्‍चघत् यम्‍बा सुरित् केजङ् हुःमा हेःक्‍ते़आङ् वाभे़ल्‍ले़ङ्‌ङिन् खःङ्‌बेओ लासे़आङ् खा खःङ्‌बेइन्‍ने तिम्‍से़रो॥

३८ ये़सुन् खःङ्‌बेल्‍ले़ कुएःक् ले़प्‍माङ् ताक्‍खोःङ्‌धिक् कोःक्‍सिङ्‌ङाङ् इप्‍से़आङ् ने़स्‍से़॥ कुहुॽसाम्‍बाहाॽरे़ मे़भोःक्‍खुर अक्‍खे मे़मे़त्तु, “सिक्‍साम्‍बे, आनिगे हुम्‍मा सिमा इतिगे़रो! थेआङ् स्‍वाःत् के़ने़बाबे?”

३९ ये़सुन् पोगे़आङ् सुरित् केजङ्‌ङिन् “मे़न्‍हुए़ॽ” मे़त्तुआङ् फे़ःक्‍तु, हे़क्‍क्‍याङ् वाभे़ल्‍ले़ङ्‌ङिन् “चिजि ये़म्‌ये़म् लॽरे़ॽ” मे़त्तु, सुरित् केजङ्‌ङिन् चिजि ये़म्‌ये़म् लॽरे़आङ्, वाभे़ल्‍ले़ङ्‌ङिन्‍नाङ् चिजि ये़म्‌ये़म् पोःक्‍खे़रो॥

४० हे़क्‍क्‍याङ् ये़सुरे़ कुहुॽसाम्‍बाहाॽ सेःन्‍लाप्‍तुसि, “थेआङ् खिनिॽ के़गिःसि के़स्‍ये़ॽइबा? आल्‍लसाङ् याप्‍मि नसान् के़न्‍जोगिन्‍बि?”

४१ कर खे़ङ्‌हाॽ साॽरिक् मे़गिसे़आङ् अक्‍खे मे़मे़त्‍छिङ्, “आक्‍खेलॽरिक् खुने़ॽ पाःत्तुबा पाःन्‍निन् सुरित् केजङ्‌ङिन् नु वाभे़ल्‍ले़ङ्‌ङिल्‍ले़आङ् खे़प्‍सुबाबे? कन् मनाःङ्‌ग हाःप्‍पे?”

ये़सुरे़ फे़न्‍साम्‍मिल्‍ले़ तरुबा मनान् वेःन्‍दुॽ

(मत्‍ति ८:२८-३४, लुका ८:२६-३९)

५

ये़सुन् नु कुहुॽसाम्‍बाहाॽ वरक्‍किल्‍ले़ नाहाङ्‌दाङ् गेरासेनस लाजेॽओ मे़गे़रे़॥

२ ये़सुन् खःङ्‌बेओनु लाःक्‍कात् लःन्‍दे़नुमे़ःन्‍ने फे़न्‍साम्‍मिल्‍ले़ याङ्‌घुबा मनाधिक् इप्‍पुङ्‌दे़न्‍नोलाम् खुने़ॽ कुदुम्‍से़ त्‍ये़॥

३ खे़न् मनान् इप्‍पुङ्‌दे़न्‍हाॽओ वये़गत्ते़॥ हाःत्‍ले़आङ् खे़न् फे़न्‍थक्‍क्रङ्‌ङिल्‍ले़आङ् इघेःङ्‌मा मे़सुक्‍तुन्,

४ थेआङ्‌भे़ल्‍ले़ मनाहाॽरे़ यरिक्‍ले़ङ् कुहुक् कुलाङ्‌ङो इमे़घेःक्‍खु मे़भत्‍छु मे़बिरुबा फे़न्‍थक्‍क्रङ्‌हाॽ नु फे़न्‍हुक्‍पाःङ्‌गिहाॽ फुॽरुआङ् वये़रो॥ आत्तिल्‍ले़आङ् खे़न् मनान् युक्‍को कप्‍मा मे़सुक्‍तुन्‍लो॥

५ खे़न् इप्‍पुङ्‌दे़न्‍नो नु कोःक्‍मा फाङ्‌जङ्‌घाःत्तिरक् से़न्‍दिक् ले़न्‍दिक् अःक्‍ते़र फिःक्‍ते़र लुङ्‌ङिल्‍ले़ खे़ःन्‍छिङ्‌ल वये़गत्ते़रो॥

६ हे़क्‍क्‍याङ् खे़ल्‍ले़ ये़सुन् माःङ्‌घालाम्‍मे निसुआङ् लोःक्‍ते़र फे़रे़आङ् मिङ्‌सो इङ्‌धाङ् पिरुर कुलाङ्‌जक्‍को थुङ्‌बोहजॽ युङ्‌सिङ्‌लो॥

७ खे़ल्‍ले़ यम्‍बा इक्‍लाओ अःक्‍ते़र ये़सुन् मे़त्तु, “के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़ कुस्‍सा ये़सुए, खे़ने़ॽ इङ्‌गाॽनु थे के़गोःत्तुबाबे? इङ्‌गाॽ तुक्‍खे मे़जाःत्ताङ्‌ङिन्‍ने़ॽ फाॽआङ् निङ्‌वाॽफुमाङ्‌ङिल्‍ले़ कुमिङ्‌ङो पेलि फाक्‍ने़ॽरो॥”

८ (थेआङ्‌भे़ल्‍ले़ तगि ये़सुरे़ खे़न् फे़न्‍साम्‍मिन् खे़ने़ॽ खे़न् मनाओलाम् लाःक्‍कात् लःन्‍दे़ पेगे़ॽ फाॽआङ् मे़त्तुआङ् वये़रो॥)

९ हे़क्‍क्‍याङ् ये़सुरे़ खे़न् सेःन्‍दोसु, “के़मिङ् थे़माबे?”

हे़क्‍क्‍याङ् खे़ल्‍ले़ नोगप् पिरु, “इङ्‌गाॽ आमिङ् तुरारो, थेआङ्‌भे़ल्‍ले़ कन् मनाओ आनिगे यरिक् यागिगे़॥”

१० हे़क्‍क्‍याङ् खे़ल्‍ले़ ये़सुन् ए़त्‍ले़ङ् एत्‍ले़ङ् पेलि फाक्‍तु, “कन् थुम्‍मोलाम् आनिगे आम्‍बाङ्‌घे़न्‍ने़ॽओ॥”

११ आल्‍ल खे़न् कोःक्‍माओ यरिक् फाक्‍हाॽ चामे़रामे़र मे़ये़बे़॥

१२ हे़क्‍क्‍याङ् खे़न् फे़न्‍साम्‍हाॽरे़ ये़सुन् पेलि मे़भाक्‍तु, “आनिगे खे़न् फाक्‍हाॽओ लाःप्‍मा आबाङ्‌घे़ॽओ॥ आनिगे खे़ङ्‌हाॽओ लाःसिगे़ॽ॥”

१३ हे़क्‍क्‍याङ् ये़सुरे़आङ् खे़ङ्‌हाॽ लाःप्‍मा पाङ्‌घुसिआङ् फे़न्‍साम्‍हाॽ खे़न् मनाओलाम् मे़लःन्‍दे़ मे़बेआङ् फाक्‍हाॽओ मे़लासे़॥ खे़न् हे़न्‍छिङ् ने़त्‍छि यारिक् फाक्‍हाॽ सङ्‌माङ्‌ङे सङ्‌माङ् मे़लोःक्‍ते़र याक्‍पे़ओनु मक्‍मे़ध्‍ये़आङ् वरक्‍को मे़हुमे़ मे़स्‍ये़रो॥

१४ खे़प्‍मो फाक् के़गम्‍बाहाॽआङ् मे़वये़॥ खे़ङ्‌हाॽ मे़लोःक्‍ते़र मे़बेआङ् पाङ्‌जुम्‍मो नु खे़न् खिरिबा पाङ्‌भेॽहाॽओ कन् पाःन्‍निन् मे़से़ःसु॥ हे़क्‍क्‍याङ् मनाहाॽ थेःन्‍ने़ पोःक्‍खे़बे फाॽआङ् ओमे़त्‍छे़

१५-१६ ये़सुन् वये़बा ते़न्‍नो मे़द्‌ये़रो॥ खे़प्‍मो खे़ङ्‌हाॽरे़ तगि फे़न्‍साम्‍मिल्‍ले़ याङ्‌घुबा मनान् वेःत्ते़आङ् नुरिक्‍काङ् तेत् चाक्‍खुआङ् युङे़बा मे़निसु॥ हे़क्‍क्‍याङ् खे़न् मनान् नु फाक्‍हाॽ थे मे़बोःक्‍खे़ फाॽआङ् के़निबा मनाहाॽरे़ मे़जे़क्‍तुसि॥ हे़क्‍क्‍याङ् खे़ङ्‌हाॽ साॽरिक् मे़गिसे़॥

१७ हे़क्‍केःल्‍ले़ खे़ङ्‌हाॽरे़ ये़सुन् आनिगे थुम्‍मोलाम् लःन्‍दे़ पेगे़ॽ फाॽआङ् पेलि मे़भाक्‍तुरो॥

१८ ये़सुन् खःङ्‌बेओ लासे़र पत्‍छे़ल्‍ले़ तगि फे़न्‍साम्‍मिल्‍ले़ याङ्‌घुबा मनान् ये़सुरे़ कुबेसाङ् त्‍ये़आङ्, आदाङ्‌बे, इङ्‌गाॽआङ् खे़ने़ॽनुए तेॽराङ्‌ङे़ॽओ फाॽआङ् पेलि फाक्‍तु॥

१९ कर ये़सुरे़ मे़दे़न्‍दे़न्‍ल अक्‍खे मे़त्तु, “खे़ने़ॽ नुःक्‍खे़ पेगे़ॽआङ् के़हिम्‍सयङ् नु के़बाङ्‌भेॽसाबाहाॽ निङ्‌वाॽफुमाङ्‌ङिल्‍ले़ के़लागि चोगुबा यम्‍बा याःम्‍बक्‍किन् नु लुङ्‌माॽ के़दुक्‍ते़बा पाःन्‍निन् चे़क्‍ते़से़ॽओ॥”

२० हे़क्‍क्‍याङ् खे़न् मनान्‍नाङ् खे़प्‍मोलाम् नुःक्‍खे़ पेआङ् थिबोङ् पाङ्‌जुम्‍मिल्‍ले़न् थुम्‍मो खाराक् ये़सुरे़ चोगुबा यम्‍बा पाःन्‍निन् इङ्‌भन् से़सुरो॥ हे़क्‍क्‍याङ् मनाहाॽरे़ खे़न् मे़घे़प्‍सुआङ् खुनिॽ निङ्‌वाॽ मये़रो॥

के़दुक्‍मा मे़न्‍छुमाॽइन् नु के़सिमा चुक्‍मे़न्

(मत्‍ति ९:१८-२६, लुका ८:४०-५६)

२१ ये़सुन् खःङ्‌बेओ लासे़आङ् वरक्‍किल्‍ले़ नाहाङ्‌दाङ् नुःक्‍खे़ पेआङ् वरक्‍किल्‍ले़ कुयाओ यरिक् मनाहाॽ कुगब्रिङ् मे़जुप्‍से़रो॥

२२ पाङ्‌तिबा यहुदि चुम्‍लुङ्‌हिम्‍मोबा लाम्‍लोबा याइरस मे़प्‍मनाबा मनान् त्‍ये़ हे़क्‍क्‍याङ् ये़सुरे़ कुलाङ्‌जक्‍को हबत् फन्‍छिङ्‌ल

२३ अक्‍खेलॽरिक् पेलि फाक्‍तु, “आदाङ्‌बे, इङ्‌गाॽ आस्‍साः चुक्‍मे़न् सिमालिङ्‌धोओ के़रे़आङ् ने़रो॥ खे़न् वेःत्ताङ् हिङ्‌ल फाॽआङ् खे़ने़ॽ फे़रे़ॽआङ् के़हुक्‍किन् कुसम्‍दाङ् ने़स्‍से़ पिरे़ॽओ॥”

२४ हे़क्‍क्‍याङ् ये़सुन् खे़न्‍नु थासिङ्, हे़क्‍क्‍याङ् यरिक् मनाहाॽरे़ खुने़ॽ चिभिःत् मे़भिःत्तुर मे़दिम्‍दुरो॥

२५ खे़प्‍मो तङ्‌बे थिक्-ने़त्ताङ्‌धो (१२) माक्‍खिॽ वयुःमाल्‍ले़ तरुमा मे़न्‍छुमाॽधिक् वये़॥

२६ खुने़ॽ यरिक् सिदाॽसाम्‍बाहाॽरो सिदाॽ मे़त्‍छिङ्‌से़ पेआङ् खुने़ॽ कत्तुबा के़रे़क् याङ्‌साकुन्‍धेहाॽ माःन्‍दुसाङ्, खे़न् वेःप्‍माल्‍ले़ कुले़क्‌वा खे़न्‍नुःल्‍ले़आङ् साॽरिक् तुगे़बेआङ् वये़रो॥

२७ खे़ल्‍ले़ ये़सुरे़ कुयाःम्‍बेओ खे़प्‍सुआङ् वये़॥ हे़क्‍क्‍याङ् खे़न् मे़न्‍छुमाॽइल्‍ले़ मनाहाॽरे़ खुनिॽ एगाङ्‌लाम् त्‍ये़आङ् ये़सुरे़ कुदेःत्तिन् सुसुरो॥

२८-२९ थेआङ्‌भे़ल्‍ले़ खुने़ॽ कुदेःत्तिन्‍लक् सुःसुङ्‌साङ् इङ्‌गाॽ वेःत्ता लॽरिक् कुनिङ्‌वाॽओ इःत्‍छिङ्॥ हे़क्‍क्‍याङ् ये़सुरे़ कुदेःत्तिन् सुःसुनुमे़ःन्‍ने कुधक्‍को माक्‍खिॽ वयुःमान् चिबे़आङ् चाङ्‌जाङ् लॽरे़बा निङ्‌वाॽ खोसुरो॥

३० खिमो ये़सुरे़ कुधक्‍कोनु मुक्‍साम् लःन्‍दे़बा निङ्‌वाॽ खोसुआङ् खिरि हिसिङ्‌ङाङ् मनाहाॽ ओमे़त्तुसिर मे़त्तुसि, “हाःत्‍ले़ इङ्‌गाॽ आदेःत्‍तिन् सुसुबे?”

३१ ये़सुरे़ कुहुॽसाम्‍बाहाॽरे़ खुने़ॽ मे़मे़त्तु, “आदाङ्‌बे, अक्‍खेलॽरिक् मनाहाॽरे़ के़म्‍जन्‍ल के़म्‍भिःत्‍ल मे़बत्, हे़क्‍केःल्‍ले़ आक्‍खेलॽरिक् हाःत्‍ले़ सुसाङ्‌बे फाॽआङ् के़बाःत्तुबाबे?”

३२ कर ये़सुरे़ खुने़ॽ के़सुमे़न् ओमे़त्‍छे़ खिरि ओमये़॥

३३ खे़न् मे़न्‍छुमाॽइल्‍ले़ नासिङ्‌गे़न् कुधक्‍को पोःक्‍खे़बा पाःन्‍निन् निङ्‌वाॽ इतुआङ् कुगिमाल्‍ले़ यक्‍खे़र ये़सुरे़ कुलाङ्‌जक्‍को हबत् फन्‍छिङ्‌ल ये़सुन् के़रे़क् पाःन्‍निन् चे़क्‍तु॥

३४ हे़क्‍क्‍याङ् ये़सुरे़ मे़त्तु, “मामुए, नसान् के़जोगुबाल्‍ले़ चोगुल्‍ले़ खे़ने़ॽ के़वेःत्ते़रो॥ खे़ने़ॽ के़वेःत्ते़आङ् के़वाॽरो, नुरिक्‍काङ् पेगे़ॽओ!”

३५ ये़सुन् पारे़र पत्‍छे़ल्‍ले़ खे़न् लाम्‍लोबा याइरसरे़ कुहिम्‍मोलाम् इङ्‌साबाहाॽ मे़द्‌ये़आङ् मे़मे़त्तु, “आदाङ्‌बे, के़स्‍साःङ्‌ग स्‍ये़रो॥ आल्‍ल सिक्‍साम्‍बे़न् थेआङ् तुक्‍खे चाःप्‍माबे?”

३६ कर ये़सुरे़ खे़न् खे़म्‍खे़म्‍माङ् मे़न्‍लाप्‍पे याइरसे़न् मे़त्तु, “खे़ने़ॽ मे़गिसे़न्‍ने़ॽओ, नसाःन्‍लक् चोगे़ॽओ॥”

३७ हे़क्‍क्‍याङ् ये़सुरे़ पत्रुस, याकुब नु कुन्‍साॽ युहुन्‍नाःन्‍लक् खुने़ॽनु पेःक्‍मा पाङ्‌घुसि॥

३८ खे़ङ्‌हाॽ याइरसरे़ कुहिम्‍मो मे़गे़रे़ल्‍ले़ मनाहाॽ हयङ् किल्‍लिङ् नु मेरिङ् थक्‍नु मे़हाबे़र मे़यागे़बा ये़सुरे़ निसुसि॥

३९ हे़क्‍क्‍याङ् खुने़ॽ हिम्‍सिगाङ् लासे़आङ् खे़ङ्‌हाॽ मे़त्तुसि, “खिनिॽ थेआङ् हयङ् किल्‍लिङ् नु मेरिङ् थक्‍नु के़हाबिबाबे? चुक्‍मे़ङ्‌ग मे़न्‍छिःए वाॽ, इप्‍से़आङ्‌लक् ने़ॽ॥”

४० खे़ङ्‌हाॽरे़ खुने़ॽ मे़एःत्तु, कर ये़सुरे़ खे़ङ्‌हाॽ के़रे़क् लाःक्‍कात् लःत्‍तुसिआङ् चुक्‍मे़ल्‍ले़ कुम्‍बा कुम्‍मा हे़क्‍क्‍याङ् खुने़ॽनु के़वाॽबा कुहुॽसाम्‍बाहाॽ चुक्‍मे़न् ने़स्‍से़बा ते़न्‍नो तेॽरुसि॥

४१ हे़क्‍क्‍याङ् खे़न् चुक्‍मे़ल्‍ले़ कुहुक्‍को ते़म्‍सुआङ् “तलिता कुमि” मे़त्तु, खे़ल्‍ले़ कुबेःङ्‌ग “चुक्‍मे, पोगे़ॽओ!” पोङ्‌लो॥

४२ खिमो खे़न् चुक्‍मे़न् मुत्‍थ्रिक् पोगे़आङ् लाङ्‌घेगे़॥ (खे़न् तङ्‌बे थिक्-ने़त् (१२) के़रे़आङ् वये़॥) खे़ङ्‌हाॽ के़रे़क्‍ले़ खुनिॽ निङ्‌वाॽ मये़रो॥

४३ हे़क्‍क्‍याङ् ये़सुरे़ खे़ङ्‌हाॽ कन् पाःन्‍निन् आत्‍तिन्‍नाङ् मे़मे़त्ते़म्‍मिन्‍ने़ॽ फाॽआङ् के़साक्‍पा इङ्‌जाङ् पिरुसि॥ हे़क्‍क्‍याङ् खे़न् चुक्‍मे़न् थे़माइ चामा पिरे़म्‍मे़ॽ फाॽआङ् मे़त्तुसिरो॥

नासरतओ ये़सुन् नसान् मे़न्‍जोगुन्

(मत्‍ति १३:५३-५८, लुका ४:१६-३०)

६

ये़सुन् खे़प्‍मोलाम् पेआङ् कुहुॽसाम्‍बाहाॽनु आबाङे कुबाङ्‌भेॽओ त्‍ये़॥

२ हे़क्‍क्‍याङ् नाःम्‍सिङ् ये़न्‍नो ये़सुन् यहुदि चुम्‍लुङ्‌हिम्‍मो पेआङ् हुॽमा हेःक्‍तुसि॥ खे़प्‍मो यरिक् मनाहाॽरे़ खुने़ॽ कुनिसाम्‍मिन् मे़घे़प्‍सुआङ् खुनिॽ निङ्‌वाॽ मये़आङ् अक्‍खे मे़बाःत्तु, “कन् मनाःल्‍ले़ अक्‍तङ्‌बा पाःन्‍निन् आत्‍तो खोसुबे? आक्‍खेलॽरिक् सिक्‍कुम् निङ्‌वाॽ नु निङ्‌वाॽ के़माबा याःम्‍बक्‍हाॽ चोगुबे!

३ कङ्‌ग मरियमरे़ कुस्‍सा सिङ् के़गाम्‍बे़न् मे़ःम्‍बि? कङ्‌ग याकुब, युसुफ, यहुदा नु सिमोनसिरे़ खुनिॽ फुॽने मे़ःम्‍बि? कल्‍ले़ कुन्‍साॽ मे़न्‍छुमाहाॽग आनिॽनुएसे़ मे़वाॽबा॥” हे़क्‍केःल्‍ले़ खे़न् मनाहाॽरे़ खुने़ॽ नामे़न्‍छाॽरुन्‍लो॥

४ ये़सुरे़ खे़ङ्‌हाॽ मे़त्तुसि, “माङ्‌निङ्‌वाॽपान् के़बाःप्‍पे़ङ्‌ग कुबाङ्‌भेॽसाबाहाॽ, कुगाॽइसोधोःक्‍हाॽ नु कुहिम्‍सयङ्‌हाॽरे़ इङ्‌धाङ् मे़म्‍बिरुन्‍लो॥ कर वेॽ ते़न्‍नोरक् खुने़ॽ कुबाःन्‍निन् मे़घे़प्‍सुॽरो॥”

५ खे़प्‍मोबा मनाहाॽरे़ खुनिॽ नसान् होःप्‍ते़बाल्‍ले़ चोगुल्‍ले़ ये़सुरे़ निङ्‌वाॽ के़माबा याःम्‍बक् चोःक्‍मा मे़सुक्‍तुन्, कर थिक्-ने़त्‍छि के़दुक्‍पाहाॽ सम्‍दाङ्‌लक् कुहुक् ने़स्‍सु पिरुसिआङ् वेःन्‍दुसिरो॥

६ ये़सुरे़ खे़ङ्‌हाॽरे़ खुनिॽ नसाःन्‍निन् होःप्‍ते़बा निसुआङ् कुनिङ्‌वाॽ मये़॥

ये़सुरे़ थिक्-ने़त् (१२) कुहुॽसाम्‍बाहाॽ पाङ्‌घुसिॽ

(मत्‍ति १०:५-१५, लुका ९:१-६)

हे़क्‍क्‍याङ् ये़सुरे़ पाङ्‌भेॽहाॽओ हुॽरुसिर पेरो॥

७ थिक्-ने़त् (१२) कुहुॽसाम्‍बाहाॽ उःत्तुसिआङ् फे़न्‍साम्‍हाॽ नाःप्‍मा लःप्‍मा युक् पिरुसि, हे़क्‍क्‍याङ् ने़त्‍ने़त्‍छि पाङ्‌घुसि॥

८ हे़क्‍क्‍याङ् अक्‍खेलॽरिक् इङ्‌जाङ् पिरुसि, “खिनिॽ लाम्‍दिःक्‍को के़बेगिल्‍ले़ तक्‍काःत्‍लक् याङ्‌ङासिम्‍मे़ॽ, खे़न्‍नाङ्‌धो वेॽ चामा चा, सुःक्‌वा नु याङ् थेआङ् मे़देॽरे़म्‍मिन्‍ने़ॽओ॥

९ लाङ्‌सुःप्‍पिन् चाक्‍खे़म्‍मे़ॽ, कर वेॽ ले़क्‍सिङ्‌मा चाङ् मे़बक्‍खे़म्‍मिन्‍ने़ॽओ॥

१० खिनिॽ के़बेगिल्‍ले़ आत्‍तिन् हिम्‍मो लाम्‍दाःक्‍मा के़म्‍बिरिॽ, खे़न् पाङ्‌भेॽओलाम् मे़म्‍बेःक्‍के थारिक् बा खे़न् हिम्‍मोए वये़म्‍मे़ॽओ॥

११ हे़क्‍क्‍याङ् आत्‍तिन् लाजेॽओ खिनिॽ लाम् के़मे़न्‍दाःक्‍तिन् हे़क्‍क्‍याङ् खिनिॽ पाःन्‍नाङ् मे़ङ्‌घे़प्‍सुन्, खे़न् लाजेॽइन् के़ले़रुम्‍माङ् के़बिगिल्‍ले़ खिनिॽ लाङ्‌ङो के़घिप्‍पा खाम्‍हिःक्‍किन् थाप्‍से़म् थाॽरे़म्‍सिम्‍मे़ॽa कङ्‌ग खुनिॽ तक्‍ले़ङ्‌वाओ के़बोङ्‌बा मिक्‍सेःन्‍लो॥”

१२ हे़क्‍क्‍याङ् खे़ङ्‌हाॽ मे़बेआङ् मनाहाॽओ खिनिॽ लायोलाम् हिन्‍दे़म्‍मे़ॽ फाॽआङ् इङ्‌भन् से़मा मे़हेःक्‍तु॥

१३ खे़ङ्‌हाॽरे़ मनाहाॽलाम् फे़न्‍साम्‍हाॽ मे़लःत्तुसि॥ हे़क्‍क्‍याङ् यरिक् के़दुक्‍पाहाॽ निःङ्‌गेॽ मे़हुःत्तु मे़बिरुसि, हे़क्‍क्‍याङ् मे़वेःन्‍दुसिरो॥

युहुन्‍नारे़ कुसिमे़न्

(मत्‍ति १४:१-१२, लुका ९:७-९)

१४ आल्‍ल ये़सुरे़ कुमिङ्‌सो-कुधाःङ्‌सो के़रे़क् पिसाङ् से़रे़, हे़क्‍क्‍याङ् ये़सुरे़ कुयाःम्‍बेओ हे़रोदb हाङ्‌ङिल्‍ले़आङ् खे़प्‍सुरो॥ कुभारे़ मे़बाःत्तु, “बप्‍तिस्‍मा के़बिबा युहुन्‍नान् याम्‍मो हिङे़बाल्‍ले़ चोगुल्‍ले़ खुने़ॽ मुक्‍साम्‍लाम्‍बा निङ्‌वाॽ के़माबा याःम्‍बक् चोगुर वाॽरो॥”

१५ कर वेॽहाॽरे़ मे़बाःत्तु, “कङ्‌ग माङ्‌निङ्‌वाॽपान् के़बाःप्‍पा एलियान्‍लो॥”c

वेॽहाॽरे़ मे़बाःत्तु, “उन्‍छोःन्‍बा माङ्‌निङ्‌वाॽपान् के़बाःप्‍पाहाॽओ खुने़ॽआङ् थिक्‍लो॥”

१६ कर हे़रोद हाङ्‌ङिल्‍ले़ कन् खे़प्‍सुआङ् अक्‍खे पाःत्तु, “कङ्‌ग बप्‍तिस्‍मा के़बिबा युहुन्‍नाःल्‍लो॥ इङ्‌गाॽ खुने़ॽ कुनिःङ्‌मान् खक् पाङ्‌घुङ्‌सिङ्‌ङाङ् वये़, कर याम्‍मो कुसिवे़त्‍लाम् कुहिङ्‌वे़त् पोःक्‍खे़रो!”

१७-१८ हे़रोद हाङ्‌ङिल्‍ले़ आबाङे कुन्‍साॽ फिलिपरे़ कुमेत् हे़रोदियासे़न् मेःत् कत्तुआङ् वये़॥ हे़क्‍क्‍याङ् हे़रोदियासरे़ कुनिङ्‌वाॽ तामा फाॽआङ् बप्‍तिस्‍मा के़बिबा युहुन्‍नान् ते़म्‍माआङ् पुङ्‌लाहिम्‍मो साक्‍मा इङ्‌जाङ् पिरुसिआङ् वये़, थेआङ्‌भे़ल्‍ले़ युहुन्‍नारे़ खुने़ॽ ए़त्‍ले़ङ् “खे़न् आबाङे के़न्‍साॽरे़ कुमेःत्तिन् मेःत् कप्‍मा मे़नुॽने़न्” मे़त्तुआङ् वये़रो॥

१९ हे़रोदियासरे़ युहुन्‍नाःन्‍नु कुसिक् पोगे़आङ् खे़न् से़प्‍मा निङ्‌वाॽ चोगुआङ् वये़साङ् खुने़ॽ से़प्‍मा मे़न्‍छुक्‍के वये़,

२० थेआङ्‌भे़ल्‍ले़ हे़रोद हाङ्‌ङिल्‍ले़ युहुन्‍नान् साम्‌योबा नु सेसेबा मना फाॽआङ् कुसिङ् निःत्तुआङ् वये़, खे़ल्‍ले़ चोगुल्‍ले़ खुने़ॽ ताङ्‌से़ःप्‍तुआङ् वये़रो॥ युहुन्‍नारे़ कुबाःन्‍निन् खुने़ॽ खे़प्‍सुल्‍ले़ साॽरिक् किसे़आङ् वये़साङ् सते़र खे़प्‍सुरए वये़रो॥

२१ आल्‍ल यम्‍बा सुये़म् त्‍ये़॥ हे़रोद हाङ्‌ङिल्‍ले़ कुसावाःन्‍छिङ्‌मा ससःत्‍सराङ्‌ङो गालिल थुम्‍मोबा पयम् यम्‍बा सुहाङ्‌युक्‍पाहाॽ, तिलिङ्‌गाहाॽरे़ खुनिॽ थक्‍तुम्‍बाहाॽ नु मिङ्‌सोदाङ्‌बा तुम्‍म्‍याहाङ्‌हाॽ तरे उःत्तुसिआङ् वये़॥

२२ हे़रोदियासरे़ आबाङे कुस्‍सा मे़न्‍छुमाॽइन् खे़प्‍मो त्‍ये़आङ् लाःक्‍खे़, हे़क्‍क्‍याङ् हे़रोद हाङ्‌ङिन् नु खे़प्‍मो के़दाबा के़रे़क् तरेबाहाॽरे़ खुनिॽ निङ्‌वाॽ तासु पिरुसिल्‍ले़ हाङ्‌ङिल्‍ले़ खे़न् मे़त्तु, “खे़ने़ॽ थे के़नाःक्‍कासाङ् इङ्‌गाॽ पिने़रो॥”

२३ खे़ल्‍ले़ माङ्‌हे़क्‍सिङ्‌ल मे़त्तु, “खे़ने़ॽ थे के़नाःक्‍का इङ्‌गाॽ पिने़॥ आहाङ्‌जुम्‍मिन् कुभ्रे़ःङ् के़नाःक्‍तुसाङ् पिने़रो॥”

२४ खे़न् चुक्‍मे़न् कुम्‍मारो पेआङ् सेःन्‍दोसु, “आल्‍ल थे नाःक्‍तुङ्‌बाबे?”

हे़क्‍केःल्‍ले़ कुम्‍मारे़ मे़त्तु, “बप्‍तिस्‍मा के़बिबा युहुन्‍नाःल्‍ले़ कुधे़गेःक्‍किन् नाःक्‍ते़ॽ॥”

२५ खिमो खे़न् चुक्‍मे़न्‍नाङ् पेआङ् मे़त्तु, “बप्‍तिस्‍मा के़बिबा युहुन्‍नाःल्‍ले़ कुधे़गेःक्‍किन् आल्‍लोसा चे़त्‍थ्‍याओ पिराङ्‌ङे़ॽओ॥”

२६ हे़क्‍केःल्‍ले़ हे़रोद हाङ्‌ङिन् साॽरिक् कुनिङ्‌वाॽ तुगे़साङ् खे़प्‍मो के़वाॽबा तरेबाहाॽरे़ खुनिॽ तगि खुने़ॽ चोगुबा माङ्‌हे़क्‍किन् के़प्‍माए के़लॽबा निङ्‌वाॽ चोगुआङ्

२७ खे़प्‍मो के़ये़प्‍पा हाङ्‌तिलिङ्‌गाःन् पेगे़ॽआङ् युहुन्‍नारे़ कुधे़गेःक्‍किन् फे़त्ते़ॽ फाॽआङ् इङ्‌जाङ् पिरु॥ खे़न् खिमो पुङ्‌लाहिम्‍मो पेआङ् युहुन्‍नारे़ कुधे़गेःक्‍किन् खक्‍तु,

२८ हे़क्‍क्‍याङ् चे़त्‍थ्‍याओ फे़त्तुआङ् खे़न् चुक्‍मे़न् पिरु॥ चुक्‍मे़ल्‍ले़ खे़न् तेॽरुआङ् कुम्‍मा पिरुरो॥

२९ युहुन्‍नाःल्‍ले़ कुहुॽसाम्‍बाहाॽरे़ कन् मे़घे़प्‍सुआङ् मे़द्‌ये़, हे़क्‍क्‍याङ् कुधक्‍किन् मे़देॽरुआङ् इप्‍पुङ्‌ङो मे़लुप्‍तु॥

ये़सुरे़ हे़न्‍छिङ् ङासि (५,०००) मनाहाॽ चाजाःत्तुसिॽ

(मत्‍ति १४:१३-२१, लुका ९:१०-१७, युहु ६:१-१४)

३० तगि ये़सुरे़ इङ्‌भन् चोःक्‍से़ पाङ्‌घुसिबा सेःक्‌युक्‍मिबाहाॽरे़ मे़जोगुबा याःम्‍बक् नु मे़हुॽरुसिबा पाःन्‍हाॽ मे़नुःक्‍खे़ मे़द्‌ये़आङ् ये़सुन् मे़जे़क्‍तु॥

३१ हे़क्‍क्‍याङ् ये़सुरे़ आल्‍ल एःक्‍सादे़न्‍नो पिगिआङ् सप्‍फासिक् नाःम्‍मासि फाॽआङ् खे़ङ्‌हाॽ मे़त्तुसि, थेआङ्‌भे़ल्‍ले़ के़दाबा के़बेःक्‍पा मनाहाॽरे़ मे़जोगुल्‍ले़ खुनिॽ चामा ये़म्‍माङ् मे़ङ्‌घोए मे़वये़रो॥

३२ हे़क्‍केःल्‍ले़ ये़सुन् नु कुहुॽसाम्‍बाहाॽ खःङ्‌बेओ स्‍वाःत्ताङ् मे़लासे़आङ् एःक्‍सादे़न्‍नो मे़बे॥

३३ कर यरिक् मनाहाॽरे़ खे़ङ्‌हाॽ मे़बेर मे़बत्‍छे़बा मे़निसुसिआङ् कुसिङ् मे़निःत्तुसि, हे़क्‍क्‍याङ् के़रे़क् पाङ्‌जुम्‍मोलाम् मे़लोःक्‍ते़र मे़बे, हे़क्‍क्‍याङ् खे़ङ्‌हाॽ मे़बेबा ते़न्‍नो खे़ङ्‌हाॽनुःल्‍ले़ तगि खे़प्‍मो मे़गे़रे़॥

३४ हे़क्‍क्‍याङ् ये़सुन् खःङ्‌बेओलाम् लःन्‍दे़ल्‍ले़ यरिक् मनाहाॽ निःसुसिआङ् कुलुङ्‌माॽ मे़दुगे़, थेआङ्‌भे़ल्‍ले़ खे़ङ्‌हाॽ मे़ल्‍लुक्‍कम्‍बा मे़ःन्‍नेबा मे़ल्‍लुक्‍हाॽ हे़क्‍के मे़लॽरे़॥ हे़क्‍केःल्‍ले़ ये़सुरे़ खे़ङ्‌हाॽ यरिक् निसाम् हुॽरुसि॥

३५-३६ नाम्‍ध्‍ये़र पत्‍छे़ल्‍ले़ कुहुॽसाम्‍बाहाॽ खे़प्‍मो मे़द्‌ये़आङ् ये़सुन् मे़मे़त्तु, “आदाङ्‌बे, कङ्‌हाॽ पाङ्‌घे़देसे़से़ॽओ, थेआङ्‌भे़ल्‍ले़ कन् एःक्‍सादे़न्‍नो थेआङ् इङ्‌मा चामा खोमे़दे़त्‍ने़न्‍लो, याम्‍मो नाम्‍माङ् थ्‍ये़बेरो॥ हाराॽ खिरिबा हिम्‍हाॽ नु पाङ्‌भेॽहाॽओ मे़बेःक्‍काङ् चामा थुङ्‌मा मे़इङु मे़जररो॥”

३७ कर ये़सुरे़ खे़ङ्‌हाॽ मे़त्तुसि, “खिनिॽए कङ्‌हाॽ कुजा पिरे़म्‍सिम्‍मे़ॽओ॥”

खे़ङ्‌हाॽरे़ ये़सुन् याम्‍मो मे़मे़त्तु, “आदाङ्‌बे, किप् ने़त्‍छि (२००) याङ्‌ङिल्‍ले़ इङ्‌मनाबा खरे़ःङ्‌ङिल्‍ले़आङ् कङ्‌हाॽ मे़योरुन्‍छिन्‍लो॥ आक्‍खेलॽरिक् पिमा सुक्‍मे़दे़प्‍पे?”

३८ ये़सुरे़ खे़ङ्‌हाॽ मे़त्तुसि, “खिनिॽ आक्‍खे़म्‍म्‍याक् खरे़ःङ् के़गत्तुम्, पेगे़म्‍मे़ॽआङ् ओमे़त्ते़म्‍मे़ॽ!”

हे़क्‍क्‍याङ् खे़ङ्‌हाॽरे़ ओमे़मे़त्तु, हे़क्‍क्‍याङ् मे़भे़रे़आङ् मे़मे़त्तु, “आदाङ्‌बे, आनिगे़ग ङासि (५) खरे़ःङ् नु ने़त्‍छि (२) ङारक् कत्तुम्‍बे़॥”

३९ खे़न् मनाहाॽ यान् के़युङ्‌बा खाम्‍मो थे़ःक्‍पे़त्‍ताङ् युङ्‌मा पाङ्‌घे़म्‍सिम्‍मे़ॽ फाॽआङ् ये़सुरे़ इङ्‌जाङ् पिरुसि,

४० हे़क्‍केःल्‍ले़ खे़ङ्‌हाॽ किप् थिक् (१००) नु ङाबोङ् (५०) लॽरिक् मे़हासिङ्‌ङाङ् थे़ःक्‍पे़त् मे़बे़न्‍छिङ्‌ङाङ् मे़युङ्‌सिङ्॥

४१ ये़सुरे़ खे़न् ङासि (५) खरे़ःङ् नु ने़त्‍छि (२) ङाहाॽ याङ्‌सिङ्‌ङाङ् साङ्‌ग्राम्‍पेदाङ् ले़प्‍माङ् ओमे़त्तुर निङ्‌वाॽफुमाङ्‌ङिन् नोगे़न् पिरुर खरे़ःङ्‌हाॽ खे़ःक्‍खु॥ हे़क्‍क्‍याङ् खे़न् मनाहाॽ मे़हाःत्तुसिर फाॽआङ् कुहुॽसाम्‍बाहाॽ पिरुसि॥ खे़न् ने़त्‍छि ङाहाॽआङ् खे़ःक्‍खुआङ् मनाहाॽ मे़हाःत्तुसिर फाॽआङ् कुहुॽसाम्‍बाहाॽ पिरुसिरो॥

४२ खे़ङ्‌हाॽरे़ खाघा मे़जरो॥

४३ हे़क्‍क्‍याङ् कुहुॽसाम्‍बाहाॽरे़ खे़न् खरे़ःङ् नु ङाहाॽरे़ कुजि के़नम्‍बाहाॽ मे़सुप्‍सुल्‍ले़ थिक्-ने़त् (१२) नइमा योरे़रो॥

४४ खे़न् खरे़ःङ् के़जाबाहाॽ हे़न्‍छिङ् ङासि (५,०००) ये़म्‍बित्‍छाॽहाॽरक् मे़वये़॥

ये़सुन् च्‍वाःत् सम्‍धाङ् लाङ्‌घेःक्

(मत्‍ति १४:२२-३६, युहु ६:१५-२१)

४५ ये़सुरे़ कुहुॽसाम्‍बाहाॽ खःङ्‌बेओ लासे़म्‍मे़ॽआङ् वरक्‍किल्‍ले़ नाहाङ्‌दाङ् बे़थसेदाओ इङ्‌गाॽनुःल्‍ले़ तगि पेगे़म्‍मे़ॽ फाॽआङ् मुरा मे़त्‍तुसि हे़क्‍क्‍याङ् खे़म्‍भ्‍यारिक् थारिक्‍ले़ मनासुम्‍हाॽ पाङ्‌सुदेसुसि॥

४६ हे़क्‍क्‍याङ् खे़ङ्‌हाॽनु से़न्‍दे़आङ् खुने़ॽ तुवा चोःक्‍से़ थो कोःक्‍माओ पेरो॥

४७ आल्‍ल खादामे़ल्‍ले़ खःङ्‌बेन् वरक्‍किल्‍ले़ कुलुम्‍मो वये़, हे़क्‍क्‍याङ् वरक्‍किल्‍ले़ कुयाओ ये़सुःङ्‌ग एःक् वये़रो॥

४८ कुहुॽसाम्‍बाहाॽरे़ सुरित् केजङ्‌ङिन् खुनिॽ तक्‍ले़प्‍माङ्‌नु हुःरे़बाल्‍ले़ खःङ्‌बेन् वरक्‍को तगि तेॽमा के़साक्‍पा मे़दुमुआङ् मे़यागे़बा ये़सुरे़ निसुसि॥ हे़क्‍केःल्‍ले़ इङ्‌वा काःमानुःल्‍ले़ तगि ये़सुन् वरक्‍को लाङ्‌घेगे़र पेरो॥ हे़क्‍क्‍याङ् कुहुॽसाम्‍बाहाॽ मे़यागे़बा खःङ्‌बेन् लाम्‍बाक्‍मा इःत्तुल्‍ले़

४९-५० खे़ङ्‌हाॽरे़ खुने़ॽ लाङ्‌घेगे़बा मे़निसुआङ् कङ्‌ग सिसाम्‍ने फाॽआङ् साॽरिक् मे़गिसे़र मे़अःक्‍ते़॥ खिमो ये़सुरे़ खे़ङ्‌हाॽ मे़त्तुसि, “मे़गिसे़म्‍मिन्‍ने़ॽ! इङ्‌गाॽ ये़सुआ॥ हाङ्‌हाङ् लॽरे़म्‍मे़ॽओ!”

५१ हे़क्‍क्‍याङ् ये़सुन् खःङ्‌बेओ लासे़आङ् सुरित् केजङ्‌ङिन् हुःमा चक् लॽरे़॥ कुहुॽसाम्‍बाहाॽरे़ साॽरिक् खुनिॽ निङ्‌वाॽ मये़॥

५२ खे़ङ्‌हाॽरे़ खरे़ःङ्‌ङिल्‍ले़ यरिक् मनाहाॽ ते़क्‍तुसिबा निङ्‌वाॽ के़माबा याःम्‍बक्‍किन् कुसिङ् मे़न्‍निःत्ते मे़वये़, थेआङ्‌भे़ल्‍ले़ खुनिॽ निङ्‌वाॽ के़धुङ्‌बा चोगे़रो॥

गने़सरे़त पाङ्‌जुम्‍मो ये़सुरे़ के़दुक्‍पाहाॽ वेःन्‍दुसिॽ

५३-५४ हे़क्‍क्‍याङ् खे़ङ्‌हाॽरे़ वरक्‍किल्‍ले़ नाधाःम्‍बि मे़गाःक्‍तुआङ् गने़सरे़त्तो मे़गे़रे़आङ् खःङ्‌बेन् इमे़घेःक्‍खु॥ ये़सुन् खःङ्‌बेलाम् लःन्‍दे़नुमे़ःन्‍ने खे़प्‍मोबा मनाहाॽ के़रे़क्‍ले़ खुने़ॽ कुसिङ् मे़निःत्तु॥

५५ हे़क्‍क्‍याङ् खे़ङ्‌हाॽ खिरिबा ते़न्‍नो मे़लोःक्‍ते़र मे़बेआङ् के़दुक्‍पा के़यॽबाहाॽ ये़सुन् वये़बा ते़न्‍नोए खुनिॽ ने़त्‍नाःन्‍नुए मे़दारुसिरो॥

५६ पाङ्‌भेॽ पाङ्‌जुम् ये़क्‌यक्‍को खुने़ॽ आत्‍तान् पेसाङ् के़दुक्‍पा के़यॽबाहाॽ कुलाम्‍मो मे़ने़स्‍सुसिरो॥ हे़क्‍क्‍याङ् ये़सुरे़ कुदेःत्तिल्‍ले़ कुसुक्‍पे़न्‍लक्‍साङ् सुमा फाॽआङ् के़दुक्‍पाहाॽरे़ पेलि मे़भाक्‍तु, हे़क्‍क्‍याङ् खुने़ॽ के़सुबाहाॽ के़रे़क् मे़वेःत्ते़रो॥

a 

६:११ “खिनिॽ लाङ्‌ङो के़घिप्‍पा खाम्‍हिःक्‍किन् थाप्‍से़म् थाॽरे़म्‍सिम्‍मे़ॽ” फाॽइन् खे़प्‍मो के़युङ्‌बा मनाहाॽरे़ लागि खे़न्‍नाङ्‌धो चोःक्‍मा के़बोङ्‌बा थेआङ् होप्‍लो के़लॽबा मिक्‍सेःन्‍लो॥

b 

६:१४ हे़रोद– कन् हे़रोद हाङ्‌ङिन् ये़सु सावाःन्‍छिङ्‌ङे़ल्‍ले़ हाङ् के़जोःक्‍पा हे़रोद हाङ्‌ङिल्‍ले़ कुस्‍सा हे़रोद एन्‍तिपासरो॥

c 

६:१५ एलिया– उनाहुरिओ के़वाॽबा लत्‍छा माङ्‌निङ्‌वाॽपान् के़बाःप्‍पारो॥

पाधे़बाहाॽरे़ खुनिॽ साक्‍थिम्‍मिन्

(मत्‍ति १५:१-९)

७

थिक्‌ये़न् यरुसले़म ये़क्‌यक्‍लाम् कुभा फरिसिहाॽ नु साम्‌योथिम्‍साम्‍बाहाॽ ये़सुरो मे़द्‌ये़॥

२ खे़ङ्‌हाॽरे़ ये़सुरे़ कुभा कुहुॽसाम्‍बाहाॽरे़ यहुदिहाॽरे़ खुनिॽ वाहप्‍सिङ्‌मा चोःक्‍थिम् कुइसिःक् हुक् वामे़न्‍हप्‍पे चा मे़जबा मे़निसुसि॥

३ (फरिसिहाॽ नु काक् यहुदिहाॽरे़ खुनिॽ पाधे़बाहाॽरे़ खुनिॽ साक्‍थिम् कुइसिःक् वामे़न्‍हप्‍सिङ्‌ङे चा मे़न्‍जने़न्‍लो॥

४ खे़ङ्‌हाॽरे़ पाङ्‌जुम्‍लाम् हिम्‍मो मे़दाःल्‍ले़ वाहप्‍सिङ्‌मा नु सेसेसाङ्‌साङ् चोःक्‍मा थिम् मे़न्‍जोःक्‍के मे़न्‍जने़न्॥ खे़ङ्‌हाॽरे़ फङ्‌नाहाॽ, चे़त्‍थ्‍याहाॽ, खप्‍प्‍याहाॽ वाहप्‍मा सुत्‍थो चोःक्‍मा वेॽ थिम्‍हाॽआङ् मे़गत्तुरो॥)

५ हे़क्‍केःल्‍ले़ फरिसिहाॽ नु साम्‌योथिम्‍साम्‍बाहाॽरे़ ये़सुन् सेःन्‍मे़लाप्‍तु, “के़हुॽसाम्‍बाहाॽरे़ग सुत्‍थो चोःक्‍मा थिम् मे़न्‍जोःक्‍के चा मे़जबा आनिगे निःम्‍ना॥ थेआङ् के़हुॽसाम्‍बाहाॽरे़ आनिॽ पाधे़बाहाॽरे़ मे़जोगु मे़युरुबा थिम्‍मिन् मे़न्‍इःत्तुन् मे़न्‍नाःत्तुन्‍बाबे?”

६ ये़सुरे़ खे़ङ्‌हाॽ नोगप् पिरुसि, “खिनिॽ निङ्‌वाॽ के़जिःप्‍पाहाॽरे़ खिनिॽ याःम्‍बेओ निङ्‌वाॽफुमाङ्‌ङिल्‍ले़ कुबाःन्‍निन् माङ्‌निङ्‌वाॽपान् के़बाःप्‍पा यसैयाःल्‍ले़ साप्‍तुबाङ्‌ग से़क्‍खाए लाॽरुरो,

“‘कन् मनाहाॽरे़ग खुनिॽ मुराःल्‍ले़रक् मिङ्‌सो इङ्‌धाङ् मे़बिआरो,

कर खुनिॽ निङ्‌वाॽइन् इङ्‌गाॽ ले़प्‍माङ् होप्‍लो॥

७ कङ्‌हाॽरे़ हने़ सेवा मे़जोःक्‍का,

कर मे़हुॽरुसिबा निसाम्‍मिङ्‌ग मे़न्‍छाम् याप्‍मिरे़ आप्‍फेक् मे़जोगुबा थिम्‌रक्‍लो॥’a

८ खिनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् के़नाॽरुम्‍माङ् मे़न्‍छाम्‍गे़न् याप्‍मिहाॽरे़ खुनिॽ चोःक्‍थिम्‍मिन् के़इःत्तुम् के़नाःत्तुम्‍लो॥

९ “खिनिॽ पाधे़बाहाॽरे़ मे़जोगु मे़युरुबा थिम्‍मिन् इःप्‍मा नाःप्‍मा साॽरिक् चाःप्‍पा के़जोगिॽआङ् निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् के़नाॽरुम्‍लो॥

१० कुबिओ मोसाःल्‍ले़b पाःत्तुआङ् वाॽ, ‘के़म्‍बा के़म्‍मासि मिङ्‌सो इङ्‌धाङ् पिरे़से़ॽ’ हे़क्‍क्‍याङ् ‘आत्‍तिल्‍ले़ कुम्‍बा कुम्‍मासि साङ्‌ग्रा मे़त्तुसि, खे़ङ्‌ग से़प्‍माए पोङ्‌लो॥’

११ कर खिनिॽ फरिसिहाॽरे़ याप्‍मिहाॽ, ‘च्‍या इङ्‌गाॽलाम् कुभाॽ के़घोसुम्, खे़न् निङ्‌वाॽफुमाङ्‌ङिन् कुर्बान् पिमनाबारो’ लॽरिक् खुनिॽ पामाहाॽ हे़क्‍के मे़प्‍मासि नुबारो फाॽआङ् के़मे़त्तुम्‍सिम्‍लो (कुर्बान् फाॽइन् निङ्‌वाॽफुमाङ्‌ङो तोःम्‍नाबा हुक्‍सोयाङ्‌लो)॥

१२ हे़क्‍केलॽरिक् खे़न् कुम्‍बा कुम्‍मासि कुभाॽ पिमा खिनिॽ के़म्‍बाङ्‌घुम्‍मिन्‍लो॥

१३ अक्‍खेलॽरिक् खिनिॽ के़बोङ्‌बा के़युःबा चोःक्‍थिम्‍हाॽ के़इःत्तुम् के़नाःत्तुम्‍माङ् निङ्‌वाॽफु पाःन्‍जाक्‍किन् के़ले़रुम् के़देःसुम्‍लो॥ बाहे़क्‍तङ्‌बा याःम्‍बक्‍हाॽरक् खिनिॽ के़जोगुम्॥”

ये़सुरे़ आसुत्‍थोःल्‍ले़ कुयाःम्‍बेओ हुॽरुसिॽ

(मत्‍ति १५:१०-२०)

१४ ये़सुरे़ मनाहाॽ याम्‍मो उःत्तुसिआङ् मे़त्तुसि, “खिनिॽ के़रे़क्‍ले़ इङ्‌गाॽ आबाःन्‍निन् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ॥

१५ लाःक्‍कात्‍लाम् मना सिगाङ् के़लाःप्‍पा पाःन्‍निल्‍ले़ मनान् आसुत्‍थो मे़जोगुन्‍लो, कर निङ्‌वाॽओलाम् लाःक्‍कात् के़लःम्‍बा पाःन्‍निल्‍ले़ए मनान् आसुत्‍थो चोगुॽरो॥

१६ ((ने़क्‍खोॽ के़बप्‍पाहाॽरे़ नुःरिक्‍काङ् खे़प्‍से़म्‍मे़ॽओ॥”))

१७ खे़न् मनाहाॽ पक्‍थसिआङ् ये़सुन् हिम्‍सिगाङ् लासे़ हे़क्‍क्‍याङ् खे़प्‍मो कुहुॽसाम्‍बाहाॽरे़ खुने़ॽ कन् खे़दाॽइल्‍ले़ कुबेन् थे़माबे फाॽआङ् सेःन्‍मे़दोसुरो॥

१८ ये़सुरे़ खे़ङ्‌हाॽ मे़त्तुसि, “आल्‍लसाङ् खिनिॽ निङ्‌वाॽ पाःक्‍लो! मना सिगाङ् के़लाःप्‍पा चाःमनाबा कुजाःल्‍ले़ खे़न् आसुत्‍थो मे़जोगुन् के़लॽबा के़न्‍निसुम्‍मिन्‍बि?

१९ कङ्‌ग सिक्‍लुङ्‌माओ मे़बेःक्‍ने़न्, कर कन् साप्‍पोःक्‍को लाःत्ताङ् लाःक्‍कात् लःम्‍बेःक्‍लो॥” (अक्‍खेलॽरिक् ये़सुरे़ काक् चाःमनाबा चाहाॽ सुत्‍थो चोक् फाॽआङ् पाःत्तुरो॥)

२० हे़क्‍क्‍याङ् याम्‍मो खुने़ॽ पाःत्तु, “सिक्‍लुङ्‌मोलाम् के़लःम्‍बा पाःन्‍निल्‍ले़ खुने़ॽ आसुत्‍थो चोगुॽरो॥

२१-२२ थेआङ्‌भे़ल्‍ले़ मे़न्‍छाम्‍गे़न् याप्‍मि निङ्‌वाॽ सिगाङ्‌लाम् फे़न्‍निङ्‌वाॽ, याम्‍बोःप्‍मा, खुःम्‍मा, मनासे़प्‍मा, चाराम्‍मा याःम्‍बक्, खिःम्‍मा, ताप्‍फे़ःम्‍बा निङ्‌वाॽ चोःक्‍मा, इङ्‌ले़क् चोःक्‍मा, चे़ल्‍ले़क्‍ले़क् लॽमा, नाहे़म्‍मा, चे़ॽया इङ्‌दो पाःप्‍मा, आङ्‌दिङ् लॽमा, अदङ्‌पान् चोःक्‍मा, हे़क्‍तङ्‌बा फे़न् पाःन्‍हाॽ लःन्‍लो॥

२३ अक्‍तङ्‌बा फे़न् पाःन्‍हाॽ सिगाङ्‌लाम् लाःक्‍कात् लःन्‍नाङ् मनान् आसुत्‍थो चोगुॽरो॥”

थिम्‍मे़न्‍दङ् मे़न्‍छुमाॽइल्‍ले़ कुनसान्

(मत्‍ति १५:२१-२८)

२४ ये़सुन् खे़न् ते़न्‍नोलाम् तायर नु सिदोन ये़क्‌यक् खिरिबा थुम्‍हाॽओ पेरो॥ हे़क्‍क्‍याङ् खुने़ॽ थिक् हिम्‍मो लासे़, थेआङ्‌भे़ल्‍ले़ खुने़ॽ खे़प्‍मो त्‍ये़बा आत्तिन्‍हाॽरे़आङ् निङ्‌वाॽ मे़ङ्‌घोसुन्‍ल के़लॽबा इतुआङ् वये़॥ कर खुने़ॽ चिङ्‌सिङ्‌मा मे़सुक्‍ते़न्‍लो॥

२५ कर कुस्‍सान् फे़न्‍साम्‍मिल्‍ले़ याङ्‌घुआङ् के़वाॽमा मे़न्‍छुमाॽइल्‍ले़ खुने़ॽ त्‍ये़बा पाःन्‍निन् खे़प्‍सुनामे़ःन्‍ने ये़सुरो त्‍ये़आङ् कुलाङ्‌जक्‍पो थुङ्‌बोहजॽ युङ्‌सिङ्॥

२६ खे़न् मे़न्‍छुमान् सिरिया लाजेॽस्‍मा सुरोफोनिसिया थुम्‍मो सागे़वाःन्‍छिङ्‌मा थिम्‍मे़न्‍दङ् सुवाङ्‌स्‍मा वये़॥ खे़ल्‍ले़ आस्‍सा चुक्‍मे़ल्‍लोलाम् फे़न्‍साम्‍हाॽ लःत्ताङ् पिराङ्‌ङे़ॽना फाॽआङ् खुने़ॽ पेलि फाक्‍तु॥

२७ ये़सुरे़ खे़न् मे़न्‍छुमाॽइन् मे़त्तु, “हिन्‍जाॽबित्‍छाहाॽरे़ खरे़ःङ्‌ङिन् खाघा मे़जर पोङ्॥ हिन्‍जाॽबित्‍छाहाॽरे़ खुनिॽ खरे़ःङ्‌ङिन् नाप्‍मासिआङ् कोःत्‍चोहाॽ पिमासि नुबा मे़ःन्‍लो॥”

२८ हे़क्‍केःल्‍ले़ खे़न् मे़न्‍छुमाॽइल्‍ले़ नोगप् पिरु, “से़क्‍खाएरो आदाङ्‌बे, कर कोःत्‍चोहाॽरे़आङ् हिन्‍जाॽबित्‍छाहाॽरे़ खुनिॽ चामादे़न्‍नोलाम् मक्‍के़धाःबा कुजिहाॽ मे़जरो॥”

२९ ये़सुरे़ खे़न् मे़न्‍छुमाॽइन् मे़त्तु, “खे़ने़ॽ नुबा नसान् कुधिम्‍बा नोगप् के़बिराङ्‌बाल्‍ले़ चोगुल्‍ले़ के़हिम्‍मो पेगे़ॽ, के़स्‍सा चुक्‍मे़ल्‍लोलाम् फे़न्‍साम्‍मिन् लःन्‍दे़ पेआङ् वाॽरो॥”

३० खे़न् मे़न्‍छुमाॽइन् कुहिम्‍मो नुःक्‍खे़ पेआङ् कुस्‍सान् नुःरिक्‍काङ् कुने़त्‍नाओ इप्‍से़आङ् ने़स्‍से़बा तुमु, थेआङ्‌भे़ल्‍ले़ फे़न्‍साम्‍हाॽरे़ खे़न् मे़ले़रु मे़धआङ् वये़॥

ये़सुरे़ नाधाक्‍पा मनान् वेःन्‍दुॽ

३१ ये़सुन् तायरलाम् सिदोन पोःक्‍खे़र पेआङ् खुने़ॽ गालिल वरक् नु थिबोङ् पाङ्‌जुम्‍मिल्‍ले़न् थुम्‍मो पेरो॥

३२ खे़प्‍मो मनाहाॽरे़ नाधाक्‍पा नु कुबान् मे़न्‍लःम्‍मनाबा मनाधिक् मे़दारुआङ् ये़सुरे़ कुहुक्‍किन् कुसम्‍दाङ् ने़स्‍सुनि फाॽआङ् पेलि मे़भाक्‍तुरो॥

३३-३४ ये़सुरे़ खे़न् मनाहाॽलाम् माःङ्‌घा तेॽरुआङ् कुने़क्‍खोॽबो हुक्‍चोःन् केःत्तु, हे़क्‍क्‍याङ् हुक्‍को थ्‍याःत् थोःक्‍तुआङ् कुले़सोःप्‍पिन् सुसु हे़क्‍क्‍याङ् ताङ्‌साक्‍पे़न् ले़प्‍माङ् ओमये़आङ् सक्‍मा सोःन्‍छिङ्‌ल “इफ्फाथा” मे़त्तुरो॥ खे़न् फाॽइन् “हन्‍छिङ्‌ङे़ॽ” पोङ्‌लो॥

३५ खिमो खे़न् मनान् ने़क्‍खोॽ खे़म्‍मा के़सुक्‍पा नु पाःप्‍मा के़सुक्‍पा पोःक्‍खे़आङ् नुरिक् पाःप्‍मा हेःक्‍ते़रो॥

३६ हे़क्‍क्‍याङ् ये़सुरे़ खे़न् मनाहाॽ कन् पाःन्‍निन् हाःत्ताङ् मे़प्‍मासि मे़ःन् फाॽआङ् इङ्‌जाङ् पिरुसिरो॥ कर आक्‍खे़न् मे़प्‍मासि मे़ःन्‍लो मे़त्तुसिसाङ् कन् इङ्‌भन्‍निन् मे़से़ःसुर मे़देॽरुरो॥

३७ खे़ङ्‌हाॽरे़ साॽरिक् खुनिॽ निङ्‌वाॽ मये़र अक्‍खे मे़बाःत्तुरो, “खुने़ॽग काक् पाःन्‍हाॽ साॽरिक् नुबा चोगुआङ् वाॽरो! अक्‍खेलॽरिक् नाधाक्‍पाहाॽ नु पाःप्‍मा मे़न्‍छुक्‍मनाबाहाॽआङ् नुसुसिरो॥”

a 

७:७ यसै २९:१३

b 

७:१० मोसा– खुने़ॽ उन्‍छोःन् यहुदिहाॽरे़ खुनिॽ लाम्‍लोबा वये़॥ खुने़ॽए यहुदिहाॽ मिस्र लाजेॽलाम् चोःक्‌युम्‍भो चोगु लःत्‍तुसिआङ् साम्‌योथिम् पिरुसि॥

ये़सुरे़ हे़न्‍छिङ् लिसि (४,०००) मनाहाॽ चाजाःत्तुसिॽ

(मत्‍ति १५:३२-३९)

८

खे़न् ये़म्‍मो यरिक् मनाहाॽ याम्‍मो ये़सुन् वये़बा ते़न्‍नो मे़जुप्‍से़॥ हे़क्‍क्‍याङ् खे़ङ्‌हाॽनु चामा थुङ्‌मा थेआङ् होःप्‍ते़॥ खुने़ॽ कुहुॽसाम्‍बाहाॽ उःत्तुसिआङ् मे़त्तुसि,

२ “कन् मनाहाॽ इङ्‌गाॽ आलुङ्‌माॽ मे़दुक्‍लो, थेआङ्‌भे़ल्‍ले़ खे़ङ्‌हाॽग सुम्‌ये़न्‍नाङ्‌धो इङ्‌गाॽनुए मे़वाॽ, हे़क्‍क्‍याङ् खे़ङ्‌हाॽरे़ चामा थुङ्‌मा थेआङ् मे़ङ्‌गत्तुन्‍लो॥

३ इङ्‌गाॽ खे़ङ्‌हाॽ हिम्‍मो बा अक्‍खेए पाङ्‌घुङ्‌देःसुङ्‌सिङ्‌ने़ फाॽग्र मे़बेःक्‍ल मे़बत्तिल्‍ले़सा साक्‍किल्‍ले़ साक्‍लाम्‍बत्तुसिॽ, थेआङ्‌भे़ल्‍ले़ कुभाग साॽरिक् माःङ्‌घा माःङ्‌घालाम् मे़द्‌ये़आङ् मे़वाॽरो॥”

४ हे़क्‍केःल्‍ले़ कुहुॽसाम्‍बाहाॽरे़ खुने़ॽ मे़मे़त्तु, “कन् एःक्‍सादे़न्‍नो आक्‍खेलॽरिक् कम्‍म्‍याक् यरिक् मनाहाॽ खरे़ःङ्‌ङिल्‍ले़ खाःप्‍मासिबे?”

५ हे़क्‍केःल्‍ले़ ये़सुरे़ खे़ङ्‌हाॽ सेःन्‍दोसुसि, “खिनिॽ आक्‍खे़म्‍म्‍याक् खरे़ःङ् के़गत्‍तुम्‍बे?”

खे़ङ्‌हाॽरे़ नोगप् मे़बिरु, “आनिगे़ग नुसि खरे़ःङ्‌लक् कत्तुम्‍बे़रो॥”

६ हे़क्‍केःल्‍ले़ ये़सुरे़ खे़न् मनाहाॽ खाम्‍बाङ्‌ङो युङे़म्‍मे़ॽ मे़त्तुसि॥ हे़क्‍क्‍याङ् खे़न् नुसि खरे़ःङ्‌ङिन् खप्‍सुआङ् निङ्‌वाॽफुमाङ्‌ङिन् नोगे़न् पिरुर खे़ःक्‍खु, हे़क्‍क्‍याङ् कुहुॽसाम्‍बाहाॽ पिरुसिआङ् मनाहाॽ मे़हाःत्तुसिरो॥

७ खे़ङ्‌हाॽरे़ थिक्-ने़त्‍छि चुजुक्‍सा ङाआङ् मे़गत्तु॥ खे़न्‍नाङ् ये़सुरे़ निङ्‌वाॽफुमाङ्‌ङिन् नोगे़न् पिरुआङ् हाःत्ते़म्‍सिम्‍मे़ॽ फाॽआङ् कुहुॽसाम्‍बाहाॽ पिरुसिरो॥

८ हे़क्‍क्‍याङ् खे़न् मनाहाॽरे़ खाघा मे़ज॥ हे़क्‍क्‍याङ् कुहुॽसाम्‍बाहाॽरे़ खे़न् कुजि के़नम्‍बाहाॽ मे़सुप्‍सुल्‍ले़ नुसि नइमा योरे़रो॥

९ खे़न् के़जाबाहाॽ हे़न्‍छिङ् लिसि (४,०००) यारिक् मे़वये़॥ हे़क्‍क्‍याङ् ये़सुरे़ खे़न् मनाहाॽ पाङ्‌घुदेसुसिआङ्

१० खुने़ॽ कुहुॽसाम्‍बाहाॽनु खःङ्‌बेओ लासे़आङ् नाहाङ्‌दाङ् दलमनुथा पाङ्‌जुम् खिरिबा ते़न्‍नो पेरो॥

फरिसिहाॽरे़ ये़सुन् निङ्‌वाॽ के़माबा मिक्‍सेन् मे़नाःक्‍तुॽ

(मत्‍ति १६:१-४)

११ कुभा फरिसिहाॽ खे़प्‍मो मे़जुप्‍से़आङ् ये़सुन् नु पाःन्‍धक्‍मा मे़हेःक्‍ते़॥ खे़ङ्‌हाॽरे़ “साङ्‌ग्राम्‍पेदाङ्‌लाम् के़ये़बा फाॽआङ् निङ्‌वाॽ के़माबा मिक्‍सेःन्‍धिक् याप्‍मि ओसेःन्‍आधाक्‍ते़ॽओ” मे़मे़त्तुर ये़सुरे़ कुनिङ्‌वाॽ मे़साॽरु॥

१२ हे़क्‍केःल्‍ले़ ये़सुन् केःम्‍बा सक्‍मा सोःन्‍छिङ्‌ल पारे़, “थेआङ् कन् ये़म्‍मोबा मनाहाॽरे़ निङ्‌वाॽ के़माबा मिक्‍सेन् ओमे़प्‍मा मे़गोःत्तुबाबे? कर इङ्‌गाॽ से़क्‍खाए मे़त्‍निङ्, कन् मनाहाॽरे़ खे़न् हे़क्‍तङ्‌बा मिक्‍सेन् ओमे़प्‍मा मे़ङ्‌घोसुन्‍लो॥”

१३ हे़क्‍क्‍याङ् खे़ङ्‌हाॽ ले़रुसिआङ् दलमनुथालाम् कुहुॽसाम्‍बाहाॽनु याम्‍मो खःङ्‌बेओ लासे़आङ् नाधाःम्‍बि थासिङ्॥

इङ्‌ले़क्‍पा निसाम्‍मिल्‍ले़ कुदक्‍ले़ङ्‌वाओ साम्‍दिङ्

(मत्‍ति १६:५-१२)

१४ कुहुॽसाम्‍बाहाॽरे़ चामा थुङ्‌मा कुजाहाॽ याङ्‌सिङ्‌मा निङ्‌वाॽ मे़भेःत्‍छुरो॥ खे़ङ्‌हाॽरे़ खरे़ःङ्‌धिक्‍लक् खःङ्‌बेओ मे़गत्तु॥

१५ ये़सुरे़ खे़ङ्‌हाॽ साम्‍दिङ् पिरुसि, “हे़रोद हाङ्‌ङिन् नु फरिसिहाॽरे़ खुनिॽ खरे़ःङ् के़भङ्‌बा सिदाॽलाम् सिङ्‌सिङ् लॽरे़म्‍मे़ॽओ!”

१६ खे़ङ्‌हाॽरे़ आनिॽ खरे़ःङ्‌ङिन् आङ्‌गत्तुम्‍मिन्‍नाङ् हे़क्‍के आमे़त्ते़बारो फाॽआङ् पाःन्‍धक्‍मा मे़हेःक्‍ते़॥

१७ ये़सुरे़ कन् पाःन्‍निन् कुसिङ् निःत्तुआङ् मे़त्तुसि, “खिनिॽ लुम्‍मो खरे़ःङ् होप् फाॽआङ् थेआङ् पान् के़धक्‍तिबा? खिनिॽ आल्‍लसाङ् पान् कुसिङ् के़न्‍निःत्‍तिन्‍नाङ् खासिङ् के़न्‍निःत्तिन्‍बि? आल्‍लसाङ् खिनिॽ निङ्‌वाॽ थुङ्‌बि?

१८ ओमे़प्‍मा मिक् के़गत्तुम्‍साङ् के़न्‍निसुम्‍मिन्‍बि? खे़म्‍मा ने़क्‍खोॽ के़गत्तुम्‍साङ् के़ङ्‌घे़प्‍सुम्‍मिन्‍बि? खिनिॽ निङ्‌वाॽ मे़याक्‍ने़न्‍बि?

१९ इङ्‌गाॽ ङासि खरे़ःङ्‌ङिल्‍ले़ हे़न्‍छिङ् ङासि (५,०००) मनाहाॽ चाःत्तुङ्‌सिङ्‌ङिल्‍ले़ कुजि के़नम्‍बाहाॽ आक्‍खे़न् नइमा के़भुक्‍खुम्‍बे?”

खे़ङ्‌हाॽरे़ नोगप् मे़बिरु, “थिक्-ने़त्” (१२)॥

२० “हे़क्‍क्‍याङ् नुसि खरे़ःङ्‌ङिल्‍ले़ हे़न्‍छिङ् लिसि (४,०००) मनाहाॽ चाःत्तुङ्‌सिङ्‌ङिल्‍ले़ आक्‍खे़न् नइमा कुजि के़नम्‍बाहाॽ के़भुक्‍खुम्‍बे?”

खे़ङ्‌हाॽरे़ नोगप् मे़बिरु, “नुसि” (७)॥

२१ ये़सुरे़ खे़ङ्‌हाॽ मे़त्तुसि, “आल्‍लसाङ् कुसिङ् निःप्‍मा के़न्‍छुक्‍तुम्‍मिन्‍बि?”

ये़सुरे़ मिक्‍फःम्‍बा मनान् निःमा के़सुक्‍पा चोगुॽ

२२ ये़सुन् नु कुहुॽसाम्‍बाहाॽ बे़थसेदाओ मे़गे़रे़॥ खे़प्‍मो मनाहाॽरे़ मिक्‍फःम्‍बाधिक् ये़सुरो मे़दारुआङ् “खे़ल्‍ले़ कुसम्‍दाङ् के़हुक्‍किन् ने़स्‍से़ॽआङ् खानिमा के़सुक्‍पा चोगे़ॽओ” फाॽआङ् पेलि मे़भाक्‍तुरो॥

२३ हे़क्‍क्‍याङ् ये़सुरे़ खे़न् मिक्‍फःम्‍बे़न् कुहुक्‍को ते़म्‍सुआङ् पाङ्‌भेॽओलाम् लाःक्‍कात् तेॽरु, हे़क्‍क्‍याङ् कुध्‍याःत्तिन् कुमिक्‍को फत्‍छुर कुहुक्‍किन् ने़स्‍सुबिरुआङ् सेःन्‍दोसु, “आल्‍लो खानिमा के़सुक्‍तुबि?”

२४ हे़क्‍क्‍याङ् खे़ल्‍ले़ खिरि ओमये़र पाःत्तु, “आल्‍लो खानिमा सुक्‍तुङ्, कर मनाहाॽग सिङ्‌बुङ् हे़क्‍केने़ निमे़धाःप्‍पाङ् लाङ्‌मे़घेःक्‍पा निसुङ्‌सिङ्‌लो॥”

२५ ये़सुरे़ याम्‍मो कुमिक् सम्‍दाङ् हुक् ने़स्‍सुबिरुआङ् खे़न् अदक्‍तक्‍काङ् ओमये़, हे़क्‍क्‍याङ् नुःरिक्‍काङ् निमा के़सुक्‍पा पोःक्‍खे़रो॥

२६ ये़सुरे़ खे़न् मनान् अक्‍खे मे़त्तुर कुहिम्‍सयङ्‌ङो पाङ्‌घुदेःसु, “खे़ने़ॽ पाङ्‌भेॽओ मे़न्‍लाःत्ते के़हिम्‍मो नुःक्‍खे़ पेगे़ॽओ॥”

ये़सुन् ने ख्रिस्‍तरो

(मत्‍ति १६:१३-२०, लुका ९:१८-२१)

२७ हे़क्‍क्‍याङ् ये़सुन् नु कुहुॽसाम्‍बाहाॽ सिजरिया फिलिप्‍पि थुम्‍मोबा पाङ्‌भेॽहाॽओ मे़बे॥ मे़बेर मे़बत्‍छे़ल्‍ले़ कुहुॽसाम्‍बाहाॽ अक्‍खेलॽरिक् सेःन्‍दोसुसि, “इङ्‌गाॽ हाःत्‍आ फाॽआङ् मनाहाॽरे़ मे़बाःत्तुॽबे?”

२८ हे़क्‍केःल्‍ले़ कुहुॽसाम्‍बाहाॽरे़ नोगप् मे़बिरु, “कुभारे़ खे़ने़ॽ बप्‍तिस्‍मा के़बिबा युहुन्‍ना नु वेॽहाॽरे़ग एलिया फाॽआङ् मे़बाःत्तुॽ॥ कुभारे़ग वेॽ माङ्‌निङ्‌वाॽपान् के़बाःप्‍पाहाॽओ लत्‍छाने़रो फाॽआङ् मे़बाःत्तुॽरो॥”

२९ हे़क्‍केःल्‍ले़ ये़सुरे़ खे़ङ्‌हाॽ याम्‍मो सेःन्‍दोसुसि, “कर खिनिॽग, इङ्‌गाॽ हाःत्‍आ फाॽआङ् याप्‍मि के़मे़त्तिॽबे?”

पत्रुसरे़ नोगप् पिरु, “खे़ने़ॽग निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तने़ॽरो॥”a

३० हे़क्‍क्‍याङ् ये़सुरे़ खे़ङ्‌हाॽ आयाःम्‍बेओ कन् पाःन्‍निन् आत्‍तिन्‍हाॽआङ् मे़मे़त्ते़म्‍सिम्‍मे़न्‍ने़ॽ फाॽआङ् इङ्‌जाङ् पिरुसिरो॥

ये़सुरे़ कुसिमे़ल्‍ले़ कुयाःम्‍बेओ पाःत्तुॽ

(मत्‍ति १६:२१-२३, लुका ९:२२)

३१-३२ हे़क्‍क्‍याङ् ये़सुरे़ खे़ङ्‌हाॽ अक्‍खे पाःत्तुर हुॽमा हेःक्‍तुसि, इङ्‌गाॽ मे़न्‍छाम्‍साःल्‍ले़ यरिक् तुक्‍खेहाॽ तुम्‍मा पोङ्, हे़क्‍क्‍याङ् यहुदि तुम्‍लाम्‍लोबाहाॽरे़, तुम् निङ्‌वाॽफुसाम्‍बाहाॽरे़, हे़क्‍क्‍याङ् साम्‌योथिम्‍साम्‍बाहाॽरे़ मे़नाॽआ, हे़क्‍क्‍याङ् मे़से़त्ताआङ् याम्‍मो सुम्‌ये़न् एगाङ् सिमे़न्‍लाम् याम्‍मो हिङ्‌ङा के़लॽबा पाःन्‍निन् कुनिङ्‌वाॽ हन्‍दुआङ् चे़क्‍तुसिरो॥ हे़क्‍केःल्‍ले़ पत्रुसरे़ खुने़ॽ थिक्‍ले़प्‍माङ् तेॽरुआङ् फे़ःक्‍तुरो॥

३३ हे़क्‍क्‍याङ् खुने़ॽ खिरि हिसिङ्‌ङाङ् कुहुॽसाम्‍बाहाॽ ओमे़त्तुसिर पत्रुसे़न् फे़ःक्‍तु, “माफे़न्‍साम्‍मे, खे़ने़ॽ इङ्‌गाॽलाम् माःङ्‌घा पेगे़ॽ॥ खे़ने़ॽग निङ्‌वाॽफुमाङ् कुइसिःक् मे़ःन्, कर मे़न्‍छाम् याप्‍मि कुइसिःक्‍लक् निङ्‌वाॽ के़इःत्तुॽरो॥”

सिलाम्‍साक्‍मा सिङ्‌ङिन् पङ्‌माआङ् खुने़ॽ तिम्‍माॽ

(मत्‍ति १६:२४-२८, लुका ९:२३-२७)

३४ हे़क्‍क्‍याङ् ये़सुरे़ यरिक् मनाहाॽ नु कुहुॽसाम्‍बाहाॽ उःत्तुसिआङ् अक्‍खे मे़त्तुसि, “आत्‍तिल्‍ले़ इङ्‌गाॽ तिम्‍मा निङ्‌वाॽ चोगुॽ, खे़ल्‍ले़ इङ्‌गाॽरक् चाङ्‌थुङ्‌ङुङ् के़लॽबा कुनिङ्‌वाॽइन् से़रुआङ् सिलाम्‍साक्‍मा कुसिङ्‌ङिन् पक्‍खुआङ् इङ्‌गाॽ तिम्‍माररो॥

३५ थेआङ्‌भे़ल्‍ले़ आत्‍तिल्‍ले़ कुहिङ्‌मन्‍निन् ताङ्‌से़ःप्‍तुङ् लॽरिक् निङ्‌वाॽ चोगुॽ, खे़ल्‍ले़ खे़न्‍नाङ् मासुॽ, कर आत्‍तिल्‍ले़ कुहिङ्‌मन्‍निन् आलागि नु सुनाइङ्‌ङिल्‍ले़ कुलागि मासुॽ, खे़ल्‍ले़ मे़न्‍नुप्‍मनाबा हिङ्‌मन् खोसुॽरो॥”

३६ मे़न्‍छाम् याप्‍मिःल्‍ले़ काक् इक्‍सादिङ् खाम्‍बेःक्‍मान् खुने़ॽइन् चोगुसाङ् मे़न्‍नुप्‍मनाबा हिङ्‌मन्‍निन् मासुल्‍ले़ नुबा पोङ्‌बि?

३७ मे़न्‍छाम् याप्‍मिःल्‍ले़ मे़न्‍नुप्‍मनाबा हिङ्‌मन्‍निन् याङ्‌ना खोमारे़ लागि थेःल्‍ले़आङ् नुःक्‍मा मे़सुक्‍तुन्‍लो॥

३८ कन् कुॽइगे़भे़ॽबा नु लायोबा ये़म्‍मो आत्‍तिन् मनान् इङ्‌गाॽनु हे़क्‍क्‍याङ् आबाःन्‍जाक्‍किन्‍नु सिरिङ् मःॽ, इङ्‌गाॽ मे़न्‍छाम्‍साःन्‍नाङ् आम्‍बारे़ कुमिमिदिङ्‌ङो सेसे माङ्‌लाइङ्‌बाहाॽनु युआल्‍ले़ खे़न्‍नु सिरिङ् मआरो॥

a 

८:२९ “ख्रिस्‍त” लत्‍छा मिङ्‌लो॥ हिब्रु पाःन्‍दाङ्‌ङो कन् “मसिह” रो॥ कन् फाॽइन् निङ्‌वाॽफुमाङ्‌ङिल्‍ले़ सेःन्‍दुबान्‍लो॥

९

ये़सुरे़ खे़ङ्‌हाॽ याम्‍मो मे़त्तुसि, “इङ्‌गाॽ से़क्‍खाए मे़त्‍निङ्, कप्‍मो के़ये़प्‍पा कुभा मनाहाॽ निङ्‌वाॽफु हाङ्‌जुम्‍मिन् मुक्‍साम्‍नु युःबा मे़न्‍निए थारिक् मे़न्‍छिःने़न्‍लो॥”

ये़सुरे़ कुधक्‍किन् ले़ङ्‌सिङ्

(मत्‍ति १७:१-१३, लुका ९:२८-३६)

२ तुक्‍सि (६) ये़न् एगाङ् ये़सुरे़ पत्रुस, याकुब नु युहुन्‍नान् थो केःम्‍बा कोःक्‍माओ तेॽरुसि॥ खे़प्‍मो हाःत्ताङ् मे़होःप्‍ते़॥ हे़क्‍क्‍याङ् खे़ङ्‌हाॽरे़ ओमे़मे़त्तुर मे़बत्‍छे़ल्‍ले़ए ये़सुरे़ कुनाइबेःक् ले़ङ्‌सिङ्‌ल पेआङ्

३ कुदेःत्‍हाॽ मिक्‍किन् चे़मुर थारिक् फुत्‍त्रिःङ्‌ग्‍याःप्‍पा पोःक्‍खे़, खे़म्‍म्‍याक् साॽरिक् फ लॽर थारिक् इक्‍सादिङ् खाम्‍बेःक्‍मो हाःत्‍ले़आङ् चाङ्‌ङिन् वाहप्‍मा मे़सुक्‍तुन्‍लो॥

४ हे़क्‍क्‍याङ् माङ्‌निङ्‌वाॽपान् के़बाःप्‍पा एलियान् नु मोसान् थाःम्‍ने़त्‍छिआङ् ये़सुन् नु ताॽजे़क्‍खे़त्‍छिरो॥

५ पत्रुसरे़ ये़सुन् मे़त्तु, “सिक्‍साम्‍बे, आनिॽग कप्‍मोए आवाॽइल्‍ले़ नुबा पोङ्‌लो॥ आनिगे कप्‍मो सुम्‍सि याक्‍साहाॽ चोगुम्‍बे़बि? थिक् खे़ने़ॽइन् हे़क्‍क्‍याङ् मोसान् नु एलियारे़ खुन्‍छिॽ लागिआङ् थिक्‍थिक् चोगुम्‍बे़रो!”

६ पत्रुसरे़ थे पाःप्‍माबे फाॽआङ् कुनिङ्‌वाॽइल्‍ले़ थेआङ् मे़धाप्‍तुन्, थेआङ्‌भे़ल्‍ले़ खे़ङ्‌हाॽ साॽरिक् मे़गिसे़आङ् मे़वये़रो॥

७ हे़क्‍क्‍याङ् खाप्‍मिःत्तिल्‍ले़ चिदे़प् ते़प्‍तुसिआङ् खाप्‍मिःत्तोलाम् अक्‍तङ्‌बा इक्‍ला मे़घे़प्‍सु, “कन् आमिःम् आस्‍सारो॥ खुने़ॽ पाःत्तुबा पाःन्‍निन् खे़प्‍से़म्‍मे़ॽओ॥”

८ खे़ङ्‌हाॽ खिरि ओमे़मःये़ल्‍ले़ ये़सुन् लक् वये़, वेॽ हाःत्ताङ् मे़होःप्‍ते़रो॥

९ खे़ङ्‌हाॽ कोःक्‍मालाम् यो मे़ध्‍ये़र मे़बत्‍छे़ल्‍ले़ ये़सुरे़ खे़ङ्‌हाॽ कन् के़निसुम्‍बा पाःन्‍निन् इङ्‌गाॽ मे़न्‍छाम्‍सान् सिमे़न्‍लाम् याम्‍मो मे़न्‍हिङ्‌ङे थारिक् हाःत्ताङ् मे़जे़क्‍ते़म्‍मे़न्‍ने़ॽ फाॽआङ् इङ्‌जाङ् पिरुसिरो॥

१० खे़ङ्‌हाॽरे़आङ् कन् पाःन्‍निन् खुनिॽ लुम्‍मोए मे़युक्‍खु॥ खे़ङ्‌हाॽ कन् सिमे़न्‍लाम् हिङ्‌मा फाॽइन् थे़माने़बे फाॽआङ् पान् मे़धक्‍ते़रो॥

११ हे़क्‍क्‍याङ् खे़ङ्‌हाॽरे़ खुने़ॽ सेःन्‍मे़दोसु, “थेआङ् साम्‌योथिम्‍साम्‍बाहाॽरे़ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् तामानुःल्‍ले़ तगि एलियाःङ्‌ग युःमाए पोङ् फाॽआङ् मे़बाःत्तुबाबे?”

१२ हे़क्‍केःल्‍ले़ ये़सुरे़ अक्‍खे मे़त्तुसि, “से़क्‍खाएरो, एलियाःङ्‌ग युःॽआङ् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरे़ कुदामान् के़रे़क् यारिप् चोगुॽरो॥ आक्‍खेलॽरिक् मे़न्‍छाम्‍सान् तुक्‍खे चामाए पोङ्, हे़क्‍क्‍याङ् खुने़ॽ मनाहाॽरे़ मे़नाॽरु के़लॽबा साप्‍ते़आङ् मे़बत्‍ने़न्‍बि?

१३ कर एलियान् त्‍ये़ चुरे़आङ् वाॽ, हे़क्‍क्‍याङ् कुयाःम्‍बेओ साप्‍ते़आङ् पप्‍पा हे़क्‍के खे़ङ्‌हाॽरे़ खुने़ॽ निङ्‌वाॽ थाप्‍थाप् मे़मे़त्तुआङ् मे़वाॽरो॥”

ये़सुरे़ फे़न्‍साम्‍मिल्‍ले़ तरुबा चुक्‍पे़न् वेःन्‍दुॽ

(मत्‍ति १७:१४-२१, लुका ९:३७-४३)

१४ हे़क्‍क्‍याङ् खे़ङ्‌हाॽ वेॽ हुॽसाम्‍बाहाॽ मे़वये़बा ते़न्‍नो मे़गे़रे़ल्‍ले़ खे़प्‍मो यरिक् मनाहाॽ मे़जुप्‍से़आङ् मे़वये़॥ खे़प्‍मो कुहुॽसाम्‍बाहाॽ नु साम्‌योथिम्‍साम्‍बाहाॽ पाःन्‍धक्‍नु मे़यागे़॥

१५ ये़सुन् ये़बा मे़निसुआङ् खे़प्‍मो के़वाॽबा के़रे़क् मनाहाॽ साॽरिक् हाःप्‍मे़ले़क्‍ते़आङ् मे़लोःक्‍ते़र ये़सुन् सेवा मे़मे़त्‍तुरो॥

१६ ये़सुरे़ कुहुॽसाम्‍बाहाॽ सेःन्‍दोसुसि, “खे़ङ्‌हाॽनु थे़मा पान् के़धक्‍तिबाबे?”

१७ हे़क्‍क्‍याङ् खे़न् मनाहाॽओ थिक्‍ले़ पाःत्तु, “सिक्‍साम्‍बे, आस्‍सान् कप्‍मो तारुङ्‌ङाङ् वाॽआ, थेआङ्‌भे़ल्‍ले़ फे़न्‍साम्‍मिल्‍ले़ तरुआङ् कुबाःन्‍नाङ् मये़बेआङ् वाॽरो॥

१८ फे़न्‍साम्‍मिल्‍ले़ फत्तुल्‍ले़ खे़न् खाम्‍मो थाम्‍सिङ्‌ङाङ् कुध्‍याःत्तिन् फुजुःक्-फुजुःक् लःन्‍नाङ् कुहाबोॽबान् इसिक्‍खुॽ, हे़क्‍क्‍याङ् खाक्‍तुॽरो॥ के़हुॽसाम्‍बाहाॽ ‘खे़न् फे़न्‍साम्‍मिन् आस्‍साःल्‍लोलाम् नाःत्ते़म् आबिरे़म्‍मे़ॽ’ मे़त्तुङ्‌सिङ्, कर मे़न्‍छुक्‍तुन्‍लो॥”

१९ ये़सुरे़ खे़ङ्‌हाॽ मे़त्तुसि, “नसान् के़होःप्‍पासे, आप्‍फाल्‍ले़ थारिक् इङ्‌गाॽ खिनिॽनु वाॽआर नासि थःत्‍निङ्‌बाबे? खे़न् चुक्‍पे़न् कत्‍ना फे़त्ते़म्‍मे़ॽ॥”

२० खे़न् चुक्‍पे़न् ये़सुरो मे़दारु, हे़क्‍क्‍याङ् फे़न्‍साम्‍मिल्‍ले़ ये़सुन् निसुआङ् खे़न् चुक्‍पे़न् खाम्‍मो पिर्धाप् थाप्‍सु, हे़क्‍क्‍याङ् खे़न् चुक्‍पे़न् कुध्‍याःत्तिन् फुजुःक्-फुजुःक् लःन्‍दे़र होःत्‍छिङ्‌मा हेःक्‍ते़रो॥

२१ ये़सुरे़ खे़न् चुक्‍पे़ल्‍ले़ कुम्‍बान् सेःन्‍दोसु, “कन् चुक्‍पे़न् आप्‍फाल्‍ले़आङ्‌धो अक्‍खे पोःक्‍खे़बाबे?”

खे़ल्‍ले़ नोगप् पिरु, “कन् अङे़ःक्‌वा वये़आङ्‌धोए अक्‍खे पोःक्‍खे़बारो॥

२२ कन् फे़न्‍साम्‍मिल्‍ले़ यरिक्‍ले़ङ् से़प्‍मा कोःत्तुल्‍ले़ चुक्‍पे़न् मिओ नु च्‍वाःत्तो से़प्‍मा फाॽआङ् लाप्‍फुसु याक्‍तुरो॥ आदाङ्‌बे, लुङ्‌माॽ आदुक्‍ते़ॽओ, के़सुक्‍तुने़ फाॽग्र आभाॽरे़ॽओ॥”

२३ ये़सुरे़ खे़न् मे़त्तु, “‘के़सुक्‍तुने़ फाॽग्र’ फाॽआङ् थेआङ् के़बाःत्तुबाबे? नसान् के़जोःक्‍पाल्‍ले़ कुलागिग थेसाङ् पोङ्‌मा सुक्‍लो॥”

२४ हे़क्‍केःल्‍ले़ खे़न् चुक्‍पे़ल्‍ले़ कुम्‍बारे़ खिमो यम्‍बा इक्‍लाओ मे़त्तु, “आदाङ्‌बे, इङ्‌गाॽ नसान् चोगुङ्, कर आल्‍लसाङ् यरिक् नसान् चोःक्‍मा फाॽराङ्‌ङे़ॽओ!”

२५ हे़क्‍क्‍याङ् ये़सुरे़ यरिक् मनाहाॽ खे़प्‍मो मे़लोःक्‍ते़र मे़भे़रे़बा निःसुसिआङ् खे़न् फे़न्‍साम्‍मिन् फे़ःक्‍तु, “नाधाक्‍पा नु कुबान् मे़न्‍लःम्‍नाबा फे़न्‍साम्‍मे, खे़न् चुक्‍पे़ल्‍लोलाम् लःन्‍दे़ पेगे़ॽआङ् आप्‍फाल्‍ले़आङ् याम्‍मो मे़लासे़न्‍ने़ॽ!”

२६ खे़न् फे़न्‍साम्‍मिन् फिःक्‍ते़र खे़न् साॽरिक् थाप्‍सुधआङ् लःन्‍दे़ पेरो॥ खे़न् चुक्‍पे़न् खाक्‍तुआङ् के़सिःबा कुइसिःक् पोःक्‍खे़आङ् ने़स्‍से़॥ हे़क्‍केःल्‍ले़ कुभारे़ग खे़ङ्‌ग स्‍ये़ फाॽआङ् मे़बाःत्तुरो॥

२७ कर ये़सुरे़ खे़ल्‍ले़ कुहुक्‍कोलाम् ते़म्‍सुर फोःक्‍खुआङ् ये़प्‍सु, हे़क्‍क्‍याङ् खे़न् ये़म्‍सिङ्‌लो॥

२८ ये़सुन् हिम्‍मो लासे़आङ् कुहुॽसाम्‍बाहाॽरे़ स्‍वाःत्ताङ् सेःन्‍मे़दोसु, “थेआङ् आनिगे खे़न् फे़न्‍साम्‍मिन् नाःप्‍मा लःप्‍मा मे़सुक्‍तुम्‍बे़न्‍बाबे?”

२९ ये़सुरे़ नोगप् पिरुसि, “अक्‍तङ्‌बाङ्‌ग तुवाःल्‍ले़रक् नाःप्‍मा लःप्‍मा सुक्‍ते़त्‍लो॥”

ये़सुरे़ याम्‍मो कुसिमे़ल्‍ले़ कुयाःम्‍बेओ पाःत्तुॽ

(मत्‍ति १७:२२-२३, लुका ९:४३-४५)

३० हे़क्‍क्‍याङ् ये़सुन् नु कुहुॽसाम्‍बाहाॽरे़ खे़न् ते़न्‍निन् पक्‍मे़धःआङ् गालिल मे़लस्‍सुर मे़बे॥ खुनिॽ आत्‍तो मे़वाॽ फाॽआङ् वेॽहाॽरे़ निङ्‌वाॽ मे़ङ्‌घोसुन्‍ल के़लॽबा ये़सुरे़ निङ्‌वाॽ इतुआङ् वये़रो,

३१ थेआङ्‌भे़ल्‍ले़ खुने़ॽ कुहुॽसाम्‍बाहाॽ हुॽरुसिर वये़॥ खे़ङ्‌हाॽ अक्‍खे मे़त्तुसि, “आल्‍ल मे़न्‍छाम्‍सान् इङ्‌मे़ले़क्‍त्तुॽ हे़क्‍क्‍याङ् मनाहाॽरो हुक् मे़सुप्‍तु मे़बिरुॽआङ् खे़ङ्‌हाॽरे़ खुने़ॽ मे़से़रुॽ, कर सुम्‌ये़न् एगाङ् सिमे़न्‍लाम् याम्‍मो कुहिङ्‌वे़त् पोङ्‌लो॥”

३२ कर कुहुॽसाम्‍बाहाॽरे़ खुने़ॽ पाःत्तुबा पाःन्‍निन् कुसिङ् मे़न्‍निःत्तुन्, हे़क्‍क्‍याङ् खे़ङ्‌हाॽ याम्‍मो सेःन्‍दोमाआङ् मे़गिसे़रो॥

यम्‍लाबा हाःत्?

(मत्‍ति १८:१-५, १०:४२, लुका ९:४६-५०)

३३ खे़ङ्‌हाॽ कपर्नहुम्‍मो मे़द्‌ये़आङ् खे़प्‍मोबा हिम्‍मो मे़वये़ल्‍ले़ ये़सुरे़ कुहुॽसाम्‍बाहाॽ सेःन्‍दोसुसि, “आन्‍देःन् लाम्‍मो खिनिॽ थे़माःन् पान् के़धक्‍तिर के़वयिबाबे?”

३४ कर खे़ङ्‌हाॽ मे़म्‍बारे़न्, थेआङ्‌भे़ल्‍ले़ खे़ङ्‌हाॽ आनिॽओ के़रे़क्‍नुःल्‍ले़ यम्‍बान् हाःप्‍पे फाॽआङ् पाःन्‍मे़धक्‍ते़आङ् मे़वये़रो॥

३५ ये़सुन् युङ्‌सिङ्‌ङाङ् थिक्-ने़त् (१२) कुहुॽसाम्‍बाहाॽ उःत्तुसिआङ् मे़त्तुसि, “हाःत्‍ले़ तगि पोङ्‌मा निङ्‌वाॽ चोगुॽ, खे़न् के़रे़क्‍नुःल्‍ले़ एगाङ् पोङ्‌माआङ् के़रे़क्‍ले़ खुनिॽ से़वारोबा पोङ्‌मा पोङ्‌लो॥”

३६ हे़क्‍क्‍याङ् ये़सुरे़ खे़प्‍मो हिन्‍जाॽधिक् खुनिॽ लुम्‍मो ये़प्‍सु, हे़क्‍क्‍याङ् कुभक्‍तुङ्‌ङो युक्‍खुर मे़त्तुसि,

३७ “आत्‍तिल्‍ले़ आमिङ्‌ङो अक्‍तङ्‌बा चुक्‍सा हिन्‍जाॽइन् लाम्‍दाःक्‍तुॽ, खे़ल्‍ले़ इङ्‌गाॽ लाम्‍दाःक्‍कारो॥ इङ्‌गाॽ याप्‍मि लाङ्‌गे़दाःक्‍पाल्‍ले़ इङ्‌गाॽ याप्‍मि के़बाङ्‌बा निङ्‌वाॽफुमाङ्‌ङिन्‍नाङ् लाङ्‌दाःक्‍तुॽ॥”

३८ कुहुॽसाम्‍बाहाॽओ थिक्‍पा युहुन्‍ना मे़प्‍मनाबाल्‍ले़ खुने़ॽ मे़त्तु, “सिक्‍साम्‍बे, आनिगे लत्‍छा मनाधिक्‍ले़ के़मिङ्‌ङो फे़न्‍साम्‍हाॽ नाःत्तुसिर पत्‍छे़बा निसुम्‍बे़॥ हे़क्‍क्‍याङ् आनिगे खे़न् ‘हे़क्‍के मे़जोगे़न्‍ने़ॽ’ मे़त्तुम्‍बे़, थेआङ्‌भे़ल्‍ले़ खे़न् आनिॽनु सोरिक् लाङ्‌मे़घेःक्‍ने़न्‍लो॥”

३९ ये़सुरे़ खे़ङ्‌हाॽ मे़त्तुसि, “खे़न् हे़क्‍के चोःक्‍मा मे़साक्‍ते़म्‍मिन्‍ने़ॽओ, थेआङ्‌भे़ल्‍ले़ हाःत्‍ले़ इङ्‌गाॽ आमिङ्‌ङो निङ्‌वाॽ के़माबा याःम्‍बक् चोगुॽ, खे़न् आदक्‍ले़ङ्‌वाओ हारा मे़बोःक्‍ने़न्‍लो॥

४० आत्‍तिन् आनिॽ तक्‍ले़ङ्‌वाओ होप्, खे़न् आनिॽ ले़प्‍माङ् वाॽरो॥

४१ इङ्‌गाॽ से़क्‍खाए मे़त्‍निङ्, आत्‍तिल्‍ले़ खिनिॽ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरे़ कुमना फाॽआङ् फङ्‌नाधिक् च्‍वाःत् के़बिरिॽ, खे़ल्‍ले़ से़क्‍खासाङ् थुम्‍घोन् खोसुॽएरो॥”

लायो चोःक्‍मा के़बाङ्‌बा मनाहाॽ साम्‍दिङ्

(मत्‍ति १८:६-९, लुका १७:१-२)

४२ “हे़क्‍क्‍याङ् आत्‍तिल्‍ले़ इङ्‌गाॽ याप्‍मि नसान् के़जोःक्‍पा चुक्‍सा हिन्‍जाॽधिक् लायो चोःक्‍मा पाङ्‌घुॽ, खे़ल्‍ले़ कुनिःङ्‌मो लुम्‍सुम्‍मिन्a फोःम्‍माआङ् वरक्‍को लाप्‍फुमाल्‍ले़ए नुबा पोङ्‌लो॥

४३ खे़ने़ॽ के़हुक्‍किल्‍ले़ लायो चोःक्‍मा के़बाङ्‌ने़ फाॽग्र खक्‍ते़देसे़ॽओ॥ ने़त्‍छि हुक्‍नु आप्‍फाल्‍ले़आङ् मे़न्‍छिःम्‍ना मि के़दिःप्‍पा खे़मायङ्‌सङ्‌ङो पेःक्‍मानुःल्‍ले़ग हुक्‍थिक् मे़ःन्‍ने मे़न्‍नुप्‍मनाबा हिङ्‌मन् खोमाए नुबारो॥

४४ (खे़मायङ्‌सङ्‌ङोग फेॽबात् नु मिन् मे़सिने़न्‍लो॥)

४५ के़लाङ्‌ङिल्‍ले़ लायो चोःक्‍मा के़बाङ्‌ने़ फाॽग्र खक्‍ते़देसे़ॽ॥ ने़त्‍छि लाङ्‌नु खे़मायङ्‌सङ्‌ङो पेःक्‍मानुःल्‍ले़ग लाङ्‌धिक् मे़ःन्‍ने मे़न्‍नुप्‍मनाबा हिङ्‌मन् खोमाए नुबारो॥

४६ (खे़मायङ्‌सङ्‌ङोग फेॽबात् नु मिन् मे़सिने़न्‍लो॥)

४७ के़मिक्‍किल्‍ले़ लायो चोःक्‍मा के़बाङ्‌ने़ फाॽग्र यगे़लःत्ते़ॽ॥ ने़त्‍छि मिक्‍किन्‍नु खे़मायङ्‌सङ्‌ङो पेःक्‍मानुःल्‍ले़ग मिक्‍थिक्‍नु निङ्‌वाॽफुहाङ्‌जुम्‍मो लाःप्‍मा नुबारो॥

४८ खे़मायङ्‌सङ्‌ङोग फेॽबात् नु मिन् मे़सिने़न्‍लो॥

४९ युम्‍मिल्‍ले़ सिदुङ्‌जभान् सुत्‍थो चोगुबा हे़क्‍केए मिःल्‍ले़ के़रे़क् मनाहाॽ सुत्‍थो चोगुसिॽरो॥

५० युम्‍मिन् नुबा चोक्, कर युम्‍मिल्‍ले़ कुलिम्‍मे़न् माःने़ फाॽग्र आक्‍खेआङ् खे़न् के़लिम्‍बा के़जोगुम्‍बे? खिनिॽ हिङ्‌मन्‍नो युम्‍मिन् कत्ते़म्‍मे़ॽआङ् के़रे़क्‍नु सनारुङ्‌ङो वये़म्‍मे़ॽओ॥”

a 

९:४२ लुम्‍सुम्‍मिन्– कन् चा युःप्‍मा यम्‍बा पे़ःप्‍पे़त्ता लुङ् वये़॥

ये़सुरे़ मेःत् नाॽमा मे़ःन् फाॽआङ् हुॽरुसिॽ

(मत्‍ति १९:१-१२, लुका १६:१८)

१०

ये़सुरे़ खे़न् ते़न्‍निन् ले़रुआङ् यर्दन यङ्‌घङ्‌ङिल्‍ले़ नाधाःम्‍बिबा यहुदिया थुम्‍मो पे॥ खे़प्‍मोआङ् यरिक् मनाहाॽरे़ खुने़ॽ मे़दिम्‍दु॥ हे़क्‍क्‍याङ् ये़सुरे़ कुये़प्‍ले़क् कुइसिःक् खे़न् मनाहाॽ हुॽमा हेःक्‍तुसि॥

२ खे़प्‍मो कुभा फरिसिहाॽ मे़द्‌ये़आङ् खुने़ॽ कुनिङ्‌वाॽ साॽमा फाॽआङ् पान् मे़गे़सु, “आदाङ्‌बा सिक्‍साम्‍बे, ये़म्‍बित्‍छाॽइल्‍ले़ कुमेःत्तिन् नाॽमा साम्‌योथिम्‍मिल्‍ले़ पिरुबि मे़ःम्‍बि?”

३ ये़सुरे़ खे़ङ्‌हाॽ याङ्‌ना सेःन्‍दोसुसि, “मोसारे़ खिनिॽ आक्‍तङ्‌बा इङ्‌जाङ् के़बिरिआङ् के़वयिॽबे?”

४ खे़ङ्‌हाॽरे़ नोगप् मे़बिरु, “मोसाःल्‍ले़ ये़म्‍बित्‍छाॽइल्‍ले़ कुमेःत्तिन् इङ्‌गाॽ नाॽने़बारो फाॽआङ् साप्‍ला साप्‍तुआङ् पाङ्‌मादेमा सुक्‍तुॽ लॽरिक् साप्‍तुआङ् पत्‍लो॥”

५ ये़सुरे़ खे़ङ्‌हाॽ मे़त्तुसि, “खे़ङ्‌ग खिनिॽ पान् मे़ङ्‌घे़म्‍मनाबा के़जोगिबाल्‍ले़ चोगुल्‍ले़ हे़क्‍केलॽरिक् मोसारे़ खे़न् साम्‌योथिम्‍मिन् के़साप्‍ति के़बिरिबारो॥

६ कर कुहेःक्‍सिङ्‌मोए निङ्‌वाॽफुमाङ्‌ङिल्‍ले़ नावागे़न् चइःत् ने़स्‍सुल्‍ले़ ‘ये़म्‍बित्‍छाॽ नु मे़न्‍छुमाॽ चोगुसिरो॥’

७-८ ‘खे़ल्‍ले़ चोगुल्‍ले़ ये़म्‍बित्‍छाॽइल्‍ले़ कुम्‍बा नु कुम्‍मासि ले़रुसिआङ् कुमेःत्तिन्‍नु तङ्‌लो, हे़क्‍क्‍याङ् खे़ङ्‌हाॽ लत्‍छा थक् पोङ्‌सिरो॥ आल्‍ल खे़ङ्‌हाॽग ने़प्‍फुसि मे़ःन्, कर लत्‍छा थक्‍सिरो॥’

९ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ लत्‍छा थक् चोगुसिबाहाॽ मे़न्‍छाम् याप्‍मिरे़ से़म्‍मासि मे़नुॽने़न्‍लो॥”

१० हे़क्‍क्‍याङ् याङ्‌सि खे़ङ्‌हाॽ हिम्‍मो मे़वये़ल्‍ले़ कुहुॽसाम्‍बाहाॽरे़ ये़सुन् कन् पाःन्‍निल्‍ले़ कुबेन् थे़माबे फाॽआङ् याम्‍मो सेःन्‍मे़दोसुरो॥

११ ये़सुरे़ खे़ङ्‌हाॽ मे़त्तुसि, “आत्‍तिन् ये़म्‍बित्‍छाॽइल्‍ले़ कुमेःत्तिन् नाॽरुआङ् वेॽस्‍मा मे़न्‍छुमाॽइन्‍नु मेःक्‍खिम् चोगुॽ, खे़ल्‍ले़ तगिस्‍मा कुमेःत्तिल्‍ले़ कुदक्‍ले़ङ्‌वाओ वेॽ मे़न्‍छुमाॽइन्‍नु चाराम्‍मा याःम्‍बक् चोगुॽरो॥

१२ हे़क्‍क्‍याङ् आत्‍तिन् मे़न्‍छुमाॽइल्‍ले़ कुये़म्‍बाॽइन् नाॽरुआङ् वेॽ ये़म्‍बित्‍छाॽइन्‍नु मेःक्‍खिम् चोगुॽ, खे़ल्‍ले़आङ् तगिस्‍मा कुये़म्‍बाःल्‍ले़ कुदक्‍ले़ङ्‌वाओ वेॽ ये़म्‍बित्‍छाॽइन्‍नु चाराम्‍मा याःम्‍बक् चोगुॽरो॥”

ये़सुरे़ हिन्‍जाॽबित्‍छाहाॽ मुॽइसाम् थासु पिरुसिॽ

(मत्‍ति १९:१३-१५, लुका १८:१५-१७)

१३ हे़क्‍क्‍याङ् ये़सुरे़ हुक् ने़स्‍सुआङ् मुॽइसाम् पिरुसिर फाॽआङ् मनाहाॽरे़ हिन्‍जाॽबित्‍छाहाॽ मे़दारुसि॥ कर कुहुॽसाम्‍बाहाॽरे़ खे़न् के़दाःप्‍पाहाॽ मे़भे़ःक्‍तुसि॥

१४ हे़क्‍क्‍याङ् ये़सुरे़ खे़न् निसुआङ् कुयाःक्‍ले़ॽरे़र खे़ङ्‌हाॽ मे़त्तुसि, “हाराॽ हिन्‍जाॽबित्‍छाहाॽ इङ्‌गाॽओ तामा फाःक्‍ते़म्‍सिम्‍मे़ॽओ, खे़ङ्‌हाॽ मे़साक्‍ते़म्‍सिम्‍मिन्‍ने़ॽ, थेआङ्‌भे़ल्‍ले़ निङ्‌वाॽफुहाङ्‌जुम्‍मिङ्‌ग कन् हिन्‍जाॽबित्‍छा हे़क्‍तङ्‌बाहाॽरे़न्‍नेरो॥

१५ इङ्‌गाॽ से़क्‍खाए मे़त्‍निङ्, हाःत्‍ले़ हिन्‍जाॽ हे़क्‍के कुदोःप्‍मा निङ्‌वाॽइल्‍ले़ निङ्‌वाॽफु हाङ्‌जुम्‍मिन् मे़दाःक्‍तुन्, खे़न् खे़प्‍मो लाःप्‍मा मे़घोने़न्‍लो॥”

१६ हे़क्‍क्‍याङ् ये़सुरे़ खे़न् हिन्‍जाॽबित्‍छाहाॽ कुभक्‍तुङ्‌ङो युक्‍खुसिआङ् खुनिॽ सम्‍दाङ् हुक् ने़स्‍सुर मुॽइसाम् पिरुसिरो॥

याङ्‌साकुन्‍धेसाबा मनान्

(मत्‍ति १९:१६-३०, लुका १८:१८-३०)

१७ हे़क्‍क्‍याङ् ये़सुन् लाम्‍दिःक्‍को पेर पत्‍छे़ल्‍ले़ मनाधिक् लोःक्‍ते़ फे़रे़आङ् कुदगि थुङ्‌बोहजॽ युङ्‌सिङ्‌ङाङ् मे़त्तु, “के़नुॽबा सिक्‍साम्‍बाए, आक्‍तङ्‌बा नुबा याःम्‍बक् चोगुङ्‌ङिल्‍ले़ मे़न्‍नुप्‍मनाबा हिङ्‌मन् खोसुङ्‌बे?”

१८ हे़क्‍केःल्‍ले़ ये़सुरे़ खे़न् मे़त्तु, “थेआङ् इङ्‌गाॽ के़नुॽबा के़मे़त्ताबे? के़नुॽबाग निङ्‌वाॽफुमाङ्‌ङिन्‍लक् वाॽरो॥

१९ खे़ने़ॽ साम्‌योथिम् इङ्‌जाङ्‌हाॽ के़ले़स्‍सुॽ– मनासे़प्‍मा मे़नुॽने़न्, चाराम्‍मा याःम्‍बक् चोःक्‍मा मे़नुॽने़न्, खुःम्‍मा मे़नुॽने़न्, इङ्‌ले़क् पाःप्‍मा मे़नुॽने़न्, मनाहाॽ खुम्‍मासि मे़नुॽने़न्, हे़क्‍क्‍याङ् पा–मा इङ्‌धाङ् पिमासिए पोङ्॥”

२० खे़न् मनाःल्‍ले़ मे़त्तु, “सिक्‍साम्‍बे, कन् के़रे़क् साम्‌योथिम् इङ्‌जाङ्‌हाॽग इङ्‌गाॽ हिन्‍जाॽ वयाङ्‌ङाङ्‌धोए इःत्‍तुङ् नाःत्तुङ्‌ल वाॽआरो॥”

२१ ये़सुरे़ खे़न् मनान् ओमे़त्तुआङ् लुङ्‌माॽ तुक्‍तुर मे़त्तु, “आल्‍लसाङ् खे़ने़ॽ याःम्‍बक्‍थिक् चोःक्‍मा के़गत्‍तुॽरो॥ पेगे़ॽआङ् के़गत्‍तुबान् के़रे़क् सङ्‌घे़देसे़ॽ हे़क्‍क्‍याङ् याङ्‌गे़साॽबाहाॽ पिरे़से़ॽओ॥ हे़क्‍केलॽरिक् साङ्‌ग्राम्‍पेदाङ्‌ङो याङ्‌साकुन्‍धे के़घोसुॽरो॥ हे़क्‍क्‍याङ् फे़रे़ॽआङ् इङ्‌गाॽ तिम्‍दाङ्‌ङे़ॽओ॥”

२२ हे़क्‍क्‍याङ् खे़न् मनाःल्‍ले़ कुनाःन् किःन्‍दुआङ् कुनिङ्‌वाॽ तुगे़र खे़प्‍मोलाम् पे, थेआङ्‌भे़ल्‍ले़ खे़ल्‍ले़ग यरिक् याङ्‌साकुन्‍धे कत्तुरो॥

२३ ये़सुरे़ खिरि ओमये़र कुहुॽसाम्‍बाहाॽ मे़त्तुसि, “याङ्‌साकुन्‍धेसाबाहाॽग निङ्‌वाॽफुहाङ्‌जुम्‍मो लाःप्‍मा साॽरिक् साक्‍लो!”

२४ कुबाःन्‍निन् मे़घे़प्‍सुआङ् कुहुॽसाम्‍बाहाॽरे़ साॽरिक् खुनिॽ निङ्‌वाॽ मये़, कर ये़सुरे़ याम्‍मो खे़ङ्‌हाॽ मे़त्तुसि, “चुक्‍पासे, निङ्‌वाॽफुहाङ्‌जुम्‍मो लाःप्‍मा से़क्‍खाए साक्‍लो॥

२५ याङ्‌साकुन्‍धेसाबे़न् निङ्‌वाॽफुहाङ्‌जुम्‍मो लाःप्‍मानुःल्‍ले़ उमेःन् सम्‍मेःत्तिल्‍ले़ कुहङ्‌ङो लाःप्‍मा उसुरु पोङ्‌लो॥”

२६ हे़क्‍क्‍याङ् कुहुॽसाम्‍बाहाॽ साॽरिक् खुनिॽ निङ्‌वाॽ मये़आङ् अक्‍खे मे़मे़त्‍छिङ्, “हे़क्‍केःल्‍ले़ हात् ताङ्‌से़ःप्‍मा सुक्‍पाबे?”

२७ ये़सुरे़ खे़ङ्‌हाॽ ओमे़त्तुसिर मे़त्तुसि, “खे़प्‍से़म्‍मे़ॽ, मे़न्‍छाम् याप्‍मिरे़ लागिग कन् सुक्‍मे़न्‍दे़प्‍मना चोःक्‍साङ्, निङ्‌वाॽफुमाङ्‌ङिल्‍ले़ कुलागिग मे़साक्‍ने़न्‍लो॥ निङ्‌वाॽफुमाङ्‌ङिल्‍ले़ के़रे़क् पाःन्‍हाॽ चोःक्‍मा सुक्‍तुॽरो॥”

२८ हे़क्‍क्‍याङ् पत्रुसरे़ मे़त्तु, “आदाङ्‌बे, आनिगे़ग के़रे़क् पाःन्‍हाॽ ले़रुम्‍बे़, हे़क्‍क्‍याङ् खे़ने़ॽ तिम्‍मासिगे़आङ् वयिगे़रो॥”

२९ हे़क्‍क्‍याङ् ये़सुरे़ मे़त्तुसि, “इङ्‌गाॽ से़क्‍खाए मे़त्‍निङ्, आत्‍तिल्‍ले़ आलागि नु सुनाइङ्‌ले़ लागि हिम्‍धाःङ्‌हाॽ, प्‍याङ्‌सिगे़न् इक्‍ताप्‍हाॽ, ने़ॽनुसाॽहाॽ, फुॽनुसाॽहाॽ, पामाहाॽ, इग्र हिन्‍जाॽबित्‍छाहाॽ ले़रुसिआङ् वाॽ,

३० खे़ल्‍ले़ से़क्‍खाए कन् ये़म्‍मो मनालाम्‍बा तुक्‍खे चामानु सोसोरिक् हिम्‍धाःङ्‌हाॽ, प्‍याङ्‌सिगे़न् इक्‍ताप्‍हाॽ, फुॽनुसाॽ, ने़ॽनुसाॽ, माहाॽ हे़क्‍क्‍याङ् हिन्‍जाॽबित्‍छाहाॽ किप्‍थिक् (१००) ले़ङ्‌नुःल्‍ले़आङ् यरिक् खोसुॽरो॥ हे़क्‍क्‍याङ् के़दाबा ये़म्‍मो मे़न्‍नुप्‍मनाबा हिङ्‌मन् खोसुॽरो॥

३१ कर आल्‍लो तगि के़वाॽबा यरिक् मनाहाॽ एगाङ् मे़बोङ्‌लो, हे़क्‍क्‍याङ् आल्‍लो एगाङ् के़वाॽबा यरिक् मनाहाॽ तगाङ् मे़बोङ्‌लो॥”

ये़सुरे़ कुसिमे़ल्‍ले़ कुयाःम्‍बेओ याम्‍मो पाःत्तुॽ

(मत्‍ति २०:१७-१९, लुका १८:३१-३४)

३२ खे़ङ्‌हाॽ यरुसले़म थो मे़बेःल्‍ले़ ये़सुन् कुहुॽसाम्‍बाहाॽनुःल्‍ले़ तगाङ् पत्‍छे़॥ खे़ङ्‌हाॽरे़ खुनिॽ निङ्‌वाॽ मये़, हे़क्‍क्‍याङ् एगाङ् के़दिम्‍बाहाॽआङ् मे़गिसे़रो॥ हे़क्‍क्‍याङ् ये़सुरे़ थिक्-ने़त् (१२) कुहुॽसाम्‍बाहाॽ थिक्‍ले़प्‍माङ् तेॽरुसिआङ् आल्‍ल पोङ्‌मा इःत्ते़बा पाःन्‍निल्‍ले़ कुयाःम्‍बेओ अक्‍खेलॽरिक् मे़त्तुसि,

३३ “आल्‍ल आनिॽ यरुसले़म आगे़त् हे़क्‍क्‍याङ् खे़प्‍मो तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽरे़ खुनिॽ हुक्‍को मे़न्‍छाम्‍सान् इङ्‌मे़ले़क्‍तुआङ् हुक्‍मे़सुप्‍तुॽरो॥ हे़क्‍क्‍याङ् खे़ङ्‌हाॽरे़ खुने़ॽ सिमे़ल्‍ले़न् खुम्‍दिङ् मे़बिरुआङ् थिम्‍मे़न्‍दङ् सुवाङ्‌हाॽरे़ खुनिॽ हुक्‍को मे़बिरुॽरो॥

३४ खे़ङ्‌हाॽरे़ खुने़ॽ किनाःन्‍दि मे़बिरु, थ्‍याःत् मे़धोःक्‍तुॽ, मे़हिप्‍तुॽ, ते़ःम्‍भुक् मे़बिरुॽ, हे़क्‍क्‍याङ् मे़से़रुॽरो॥ कर खुने़ॽ सुम्‌ये़न् एगाङ् सिमे़न्‍लाम् याम्‍मो हिङ्‌लो॥”

याकुब नु युहुन्‍नाःल्‍ले़ खुन्‍छिॽ पेलि

(मत्‍ति २०:२०-२८)

३५ हे़क्‍क्‍याङ् जब्‍दियारे़ कुस्‍सा याकुब नु युहुन्‍नाःल्‍ले़ ये़सुन् मे़त्ते़छु, “आदाङ्‌बा सिक्‍साम्‍बे, आन्‍छिगे़ पाःत्‍छुगे़बा पाःन्‍निन् आन्‍छिगे़ लागि चोगे़ॽओ के़लॽबा निङ्‌वाॽ कत्‍छुगे़ॽरो॥”

३६ ये़सुरे़ खे़ङ्‌हाॽ सेःन्‍दोसुसि, “खिन्‍छिॽ इङ्‌गाॽ थे़मा चोगुङ् पिने़त्‍छिङ्‌ल फाॽआङ् निङ्‌वाॽ के़जोःक्‍सुबे?”

३७ खे़ङ्‌हाॽरे़ नोगप् पिरे़त्‍छु, “खे़ने़ॽ मिमिदिङ्‌गे़न् के़हाङ्‌जुम्‍मो के़युङ्‌ङिल्‍ले़, के़जुप्‍साङ् नु के़भे़न्‍छाङ् ले़प्‍माङ् आन्‍छिगे़ युङ्‌मा याप्‍मि पाङ्‌घे़ॽओ॥”

३८ ये़सुरे़ खे़ङ्‌हाॽ मे़त्तुसि, “खिन्‍छिॽ थेःन् के़नाःक्‍सुर के़बत्‍छिॽ खे़न् कुसिङ् के़न्‍निःत्‍छुन्॥ इङ्‌गाॽ थुङुङ्‌बा तुक्‍खेवा खोर्याओ थुङ्‌मा के़सुक्‍सुबि? हे़क्‍क्‍याङ् इङ्‌गाॽ पोङ्‌ङाबा बप्‍तिस्‍मान् खिन्‍छिॽ पोङ्‌मा के़सुक्‍सुबि?”

३९ खे़ङ्‌हाॽरे़ नोगप् पिरे़त्‍छु, “सुक्‍सुगे़ॽ॥”

ये़सुरे़ खे़ङ्‌हाॽ मे़त्तुसि, “खिन्‍छिॽ से़क्‍खाए इङ्‌गाॽ थुङुङ्‌बा खोर्याओ के़धुङ्‌सुॽआङ् इङ्‌गाॽ पोङ्‌ङाबा बप्‍तिस्‍मान्‍नाङ् खिन्‍छिॽ के़बोङ्‌सिॽ,

४० करसाङ् आभे़न्‍छाङ् नु आजुप्‍साङ् ले़प्‍माङ् युङ्‌मा के़सुक्‍सिॽ पाःप्‍मा युक् मे़गत्तान्‍लो॥ खे़न् ते़न्‍हाॽग निङ्‌वाॽफुमाङ्‌ङिल्‍ले़ आत्‍तिन्‍हाॽ पिमासि फाॽआङ् यारिप् चोगुआङ् वाॽ, बा खे़ङ्‌हाॽरक् युङ्‌मा मे़घोरो॥”

४१ हे़क्‍क्‍याङ् वेॽ थिबोङ् (१०) हुॽसाम्‍बाहाॽरे़ कन् मे़घे़प्‍सुआङ् याकुब हे़क्‍क्‍याङ् युहुन्‍नाःन्‍नु खुन्‍छिॽ सिक् पोगे़रो॥

४२ हे़क्‍केःल्‍ले़ ये़सुरे़ काक् उःत्तुसिआङ् मे़त्तुसि, “थिम्‍मे़न्‍दङ् सुवाङ्‌हाॽरे़ खुनिॽ हाङ्‌हाॽरे़ग मनाहाॽ पाःप्‍पाःत् मे़मे़त्तुसिबा हे़क्‍क्‍याङ् खुनिॽ सुहाङ्‌युक्‍पाहाॽरे़आङ् खुनिॽ फोसाङ्‌बाहाॽ मे़युक्‍तुसिबाग खिनिॽ के़निसुम्‍माङ् के़वयिॽरो॥

४३ कर खिनिॽ लुम्‍मोग हे़क्‍के पोङ्‌मा मे़नुॽने़न्‍लो॥ खिनिॽ लुम्‍मोग आत्‍तिल्‍ले़ लाम्‍लोबा पोङ्‌मा निङ्‌वाॽ चोगुॽ खे़न् हाराॽ खिनिॽ से़वारोबा पोङ्‌लरो॥

४४ हे़क्‍क्‍याङ् हाःत्‍ले़ के़रे़क्‍नुःल्‍ले़ तगाङ् पोङ्‌मा निङ्‌वाॽ चोगुॽ, खे़न् के़रे़क्‍ले़ खुनिॽ योक् पोङ्‌लरो॥

४५ थेआङ्‌भे़ल्‍ले़ इङ्‌गाॽ मे़न्‍छाम्‍सान् सेवा मे़बिआर फाॽआङ् मे़ःन्, कर सेवा पिसे़ त्‍याङ्‌बारो॥ हे़क्‍क्‍याङ् यरिक् मनाहाॽ लायोलाम् थे़ॽमासिआङ् ताङ्‌से़ःप्‍मासि फाॽआङ् इङ्‌गाॽ आहिङ्‌मन्‍निन् पिसे़ त्‍याङ्‌बारो॥”

ये़सुरे़ बर्तिमाइ मिक्‍फःम्‍बे़न् वेःन्‍दुॽ

(मत्‍ति २०:२९-३४, लुका १८:३५-४३)

४६ हे़क्‍क्‍याङ् खे़ङ्‌हाॽ ये़रिहो ये़क्‌यक्‍को मे़द्‌ये़॥ याङ्‌सि ये़सुन् नु कुहुॽसाम्‍बाहाॽ यरिक् मनाहाॽनु ये़क्‌यक्‍लाम् मे़बेर मे़बत्‍छे़ल्‍ले़ तिमैरे़ कुस्‍सा बर्तिमाइ मे़प्‍मनाबा चागे़नाःक्‍पा मिक्‍फःम्‍बे़न् लाम्‍मिल्‍ले़ कुयाओ युङे़रो॥

४७ नासरतबा ये़सुन् पेःक्‍ल पत् के़लॽबा खे़ल्‍ले़ खे़प्‍सुआङ् अःक्‍मा हेःक्‍ते़, “दाउदरे़ कुस्‍सा ये़सुए, इङ्‌गाॽ लुङ्‌माॽ तुक्‍ताङ्‌ङे़ॽओ!”

४८ यरिक् मनाहाॽरे़ खे़न् स्‍वाःत् युङे़ॽ फाॽआङ् मे़भे़ःक्‍तु॥ कर खे़न् आल्‍लसाङ् साॽरिक् अःक्‍ते़, “दाउदरे़ कुस्‍साए, इङ्‌गाॽ लुङ्‌माॽ तुक्‍ताङ्‌ङे़ॽओ!”

४९ ये़सुरे़ खे़न् अःक्‍ते़बा खे़प्‍सुल्‍ले़ ये़म्‍सिङ्‌ङाङ् खे़ङ्‌हाॽ मे़त्तुसि, “खे़न् कत्‍ना फे़त्ते़म्‍मे़ॽ॥”

हे़क्‍क्‍याङ् खे़ङ्‌हाॽ मे़बेआङ् खे़न् मिक्‍फःम्‍बे़न् मे़मे़त्तु, “हौ, सःत्ते़ॽओ! सिक्‍साम्‍बे़ल्‍ले़ के़उःत्ते़आङ् वाॽरो॥ खे़ने़ॽ पोगे़ॽ!”

५० खे़ल्‍ले़ कुसुङ्‌घेक्‌वान् थिक्‍ले़प्‍माङ् लाप्‍फुसुआङ् मुत्‍थ्रिक् पोगे़आङ् ये़सुरो पे॥

५१ ये़सुरे़ खे़न् सेःन्‍दोसु, “इङ्‌गाॽ थे़मा चोगुङ् पिने़बा निङ्‌वाॽ के़जोगुबे?”

खे़ल्‍ले़ मे़त्तु, “सिक्‍साम्‍बे, इङ्‌गाॽ निमा के़सुक्‍पा पोङ्‌ङार॥”

५२ हे़क्‍क्‍याङ् ये़सुरे़ खे़न् मे़त्तु, “पेगे़ॽ! खे़ने़ॽ के़नसाःन्‍निल्‍ले़ निमा के़सुक्‍पा के़जोगे़आङ् के़वाॽरो॥” खिमो खे़न् निमा के़सुक्‍पा पोःक्‍खे़आङ् सःत्ते़र ये़सुरे़ कुएगाङ् कुएगाङ् थासिङ्‌लो॥

ये़सुन् यरुसले़म्‍मो लाःत्

(मत्‍ति २१:१-११, लुका १९:२८-४०, युहु १२:१२-१९)

११

ये़सुन् नु कुहुॽसाम्‍बाहाॽ यरुसले़म मे़बेर मे़बत्‍छे़ल्‍ले़ यरुसले़म निःत्ताङ्‌बा जैतुन कोःक्‍माल्‍ले़ कुबेसाङ्‌बा बे़थफागे नु बे़थानि मे़प्‍मनाबा पाङ्‌जुम् निःत्ताङ् मे़गे़रे़, हे़क्‍क्‍याङ् ये़सुरे़ ने़प्‍फु कुहुॽसाम्‍बाहाॽ अक्‍खे मे़त्तुसिर पाङ्‌घुसि,

२ “खिन्‍छिॽ तगाङ्‌बा पाङ्‌भेॽओ पेसे़ॽ॥ खे़प्‍मो के़लाःत्‍छिल्‍ले़सा आप्‍फाल्‍ले़आङ् मे़न्‌युक्‍के के़वाॽबा अदङ्‌साधिक् इमे़घेःक्‍खुआङ् ये़प्‍पा के़दुम्‍सुॽ॥ खे़न् ले़रे़त्‍छे़ॽआङ् कत्‍ना फे़त्ते़त्‍छे़ॽ॥

३ मनाहाॽरे़ थेआङ् कन् अदङ्‌सान् के़ले़त्‍छुबाबे फाॽआङ् सेःन्‍गे़म्‍लाप्‍सिने़ फाॽग्र कन् आनिगे दाङ्‌बान् चाहाबा चोगे़आङ् वाॽ हे़क्‍क्‍याङ् हाराए खुने़ॽ याङ्‌ना नुःक्‍तुॽरो मे़त्ते़छे़ॽओ॥”

४ हे़क्‍क्‍याङ् खे़ङ्‌हाॽ पेसिल्‍ले़ से़क्‍खाए लत्‍छा हिम्‍बेसाङ् अदङ्‌सान् इमे़घेःक्‍खुआङ् लाम्‍मो ये़बे़बा निसे़त्‍छु, हे़क्‍क्‍याङ् खे़ङ्‌हाॽरे़ ले़रे़त्‍छुर पत्‍छे़त्‍छिल्‍ले़

५ खे़प्‍मो के़ये़प्‍पा कुभा मनाहाॽरे़ सेःन्‍मे़दोसुसि, “कन् अदङ्‌सान् थेआङ् के़ले़त्‍छुबाबे?”

६ खे़ङ्‌हाॽरे़ ये़सुरे़ मे़त्तुसिबा हे़क्‍केए नोगप् पिरे़त्‍छुआङ् खे़न् मनाहाॽरे़ पेःक्‍मा मे़बाङ्‌घुसिरो॥

७ खे़ङ्‌हाॽरे़ खे़न् अदङ्‌सान् ये़सुरो तारे़त्‍छुआङ् कुहुॽसाम्‍बाहाॽरे़ खुनिॽ तेत्‍हाॽ खे़न् अदङ्‌साःल्‍ले़ कुएःक्‍को मे़ने़स्‍सु, हे़क्‍क्‍याङ् ये़सुरे़ खे़न् युक्‍तु॥

८ यरिक् मनाहाॽरे़ खुनिॽ तेत्‍हाॽ लाम्‍मो मे़भे़सु॥ कुभारे़ग खे़न् खिरिलाम् कुभे़क्‌वानुबा सिङ् पोराःक्‍हाॽ मे़जे़प्‍तुआङ् लाम्‍मो मे़भे़सुर खुने़ॽ लाम्‍दाःक्‍मा मे़बिरुरो॥

९ खुने़ॽ कुदगि नु कुएगाङ् के़बप्‍पा यरिक् मनाहाॽरे़ मे़अःक्‍ते़र अक्‍खे मे़बाःत्तु, “निङ्‌वाॽफुमाङ्‌ङिल्‍ले़ कुनारा पोररो!a यहवे दाङ्‌बाल्‍ले़ कुमिङ्‌ङो के़दाबान् मुॽइसाबा पोङ्‌लरो॥

१० आनिॽ थाःक्‍थे़बा दाउद हाङ्‌ङिल्‍ले़न् के़दाबा हाङ्‌जुम्‍मिन् मुॽइसाम्‍मिल्‍ले़ कुधिम् पोङ्‌लरो! साङ्‌ग्राम्‍पेदाङ्‌ङो निङ्‌वाॽफुमाङ्‌ङिल्‍ले़ कुनारा पोःररो!”

११ हे़क्‍केलॽरिक् ये़सुन् यरुसले़म्‍मो पेआङ् माङ्‌हिम्‍मो लासे़॥ हे़क्‍क्‍याङ् खुने़ॽ खे़प्‍मो खिरि ताक्‍कन्‍दे़र के़रे़क् ओमे़त्तुसि, कर नाम्‍धे़ पेआङ् वये़बाल्‍ले़ चोगुल्‍ले़ याम्‍मो थिक्-ने़त् (१२) कुहुॽसाम्‍बाहाॽनु बे़थानि पाङ्‌जुम्‍मो नुःक्‍खे़ पेरो॥

ये़सुन् नु पःत्‍छेॽबुङ्‌मान्

(मत्‍ति २१:१८-१९)

१२ हे़क्‍क्‍याङ् कुदाःन्‍दिक् तानाम्‍सा बे़थानिलाम् यरुसले़म मे़बेर मे़बत्‍छे़ल्‍ले़ ये़सुरे़ कुसे़त्‍लाःक्‍ते़॥

१३ माःङ्‌घालाम् पःत्‍छेॽबुङ्‌मान् सरित् यारिक् निसुआङ् कुजाॽ थोःक्‍ते़आङ् पत्‍पि फाॽआङ् खे़प्‍मो पेआङ् ओमे़त्तुल्‍ले़ कुभे़क्‌वारक् पत्‍छे़ कर कुजाॽ मे़बत्‍छे़न्, थेआङ्‌भे़ल्‍ले़ पःत्‍छेॽ थोःक्‍मा ये़म् मे़न्‍दाए वये़॥

१४ ये़सुरे़ खे़न् पःत्‍छेॽबुङ्‌मान् मे़त्तु, “आल्‍लआङ्‌धो आप्‍फाल्‍ले़आङ् के़जाॽ मे़धोःक्‍ने़न्‍लरो॥” कन् पाःत्तुबा पाःन्‍निन् कुहुॽसाम्‍बाहाॽरे़आङ् मे़घे़प्‍सु॥

ये़सुन् माङ्‌हिम्‍मो पेक्

(मत्‍ति २१:१२-१७, लुका १९:४५-४८, युहु २:१३-२२)

१५ हे़क्‍क्‍याङ् यरुसले़म मे़गे़रे़आङ् ये़सुन् माङ्‌हिम्‍मो पे, हे़क्‍क्‍याङ् खे़प्‍मो चिगक्‌वा के़सङ्‌बा के़इङ्‌बाहाॽ नाःप्‍मा लःप्‍मा हेःक्‍तुसि॥ याङ् के़ले़क्‍पाहाॽरे़ खुनिॽ याङ्‌ले़क्‍मा साप्‍ने़त्तिन् नु पुत्तुःक्‍के के़सङ्‌बाहाॽरे़ खुनिॽ युक्‍नान् ले़क्‍खुबिरुसिरो॥

१६ हे़क्‍क्‍याङ् कन् माङ्‌हिम् लक्‍खुम्‍मो लाङ्‌घेःक्‍मार चिगक्‌वा तेॽमा ताःप्‍मा साक्‍तुसिरो॥

१७ हे़क्‍क्‍याङ् खे़ङ्‌हाॽ मे़त्तुसि, “साम्‌योसाप्‍लाओ अक्‍खेलॽरिक् साप्‍ते़आङ् पत्, ‘इङ्‌गाॽ आहिम्‍मिङ्‌ग के़रे़क् मे़न्‍छाम् सुवाङ्‌हाॽरे़न् तुवा चोःक्‍मा हिम् पोङ्,’ कर खिनिॽग फाःन्‍दाहाॽ चिङ्‌सिङ्‌मा ते़न् के़जोगुम्‍माङ् के़वयिॽरो॥”

१८ खे़प्‍मो तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽरे़ कन् मे़घे़प्‍सुआङ् ये़सुन् आक्‍खेलॽरिक् से़प्‍माबे फाॽआङ् लाम् कोःप्‍मा मे़हेःक्‍तु॥ कर खे़ङ्‌हाॽ मे़गिसे़, थेआङ्‌भे़ल्‍ले़ कुनिसाम्‍मिन् मे़घे़प्‍सुल्‍ले़ के़रे़क् मनाहाॽरे़ साॽरिक् खुनिॽ निङ्‌वाॽ मये़आङ् वये़रो॥

१९ हे़क्‍क्‍याङ् नाम्‍धे़आङ् ये़सुन् नु कुहुॽसाम्‍बाहाॽ यरुसले़म्‍लाम् मे़लःन्‍दे़ मे़बेरो॥

पःत्‍छेॽबुङ्‌मोलाम् निसाम्

(मत्‍ति २१:२०-२२)

२० कुनाम्‍दाःप्‍मा खे़न् लाम्‍मो मे़बेःल्‍ले़ मिःप्‍माबा पःत्‍छेॽबुङ्‌मान् कुबुङ्‌मोनुए हेरे़आङ् स्‍ये़बा मे़निसुरो॥

२१ ये़सुरे़ पाःत्तुबान् पत्रुसरे़ निङ्‌वाॽ इतुर खुने़ॽ मे़त्तु, “सिक्‍साम्‍बे, ओमे़त्ते़ॽ! खे़न् साङ्‌ग्रा के़मे़त्तुबा पःत्‍छेॽबुङ्‌माङ्‌ग इले़मे़आङ् स्‍ये़रो॥”

२२-२३ ये़सुरे़ मे़त्तुसि, “निङ्‌वाॽफुमाङ्‌ङिन् नसान् चोगे़म्‍मे़ॽ! इङ्‌गाॽ से़क्‍खाए मे़त्‍निङ्, हाःत्‍ले़ निङ्‌वाॽओ चप्‍चि मे़न्‍जोःक्‍के, कन् कोःक्‍मान् हाॽयाक् आगे़ॽआङ् वाहङ्‌ङो लाप्‍फुसिङ्‌ङे़ॽ फाॽआङ् निङ्‌वाॽओ नसान् चोगुआङ् पाःत्तुॽ, खे़ङ्‌ग कुलागि पोङ्‌ङेरो॥

२४ खे़ल्‍ले़ चोगुल्‍ले़ खिनिॽ तुवा के़जोगुम्‍मिल्‍ले़ के़नाःक्‍तुम्‍बा पाःन्‍निन् खोसुम्‍बे़ॽ फाॽआङ् नसान् चोगे़म्‍मे़ॽ, हे़क्‍क्‍याङ् खे़न् निङ्‌वाॽफुमाङ्‌लाम् के़घोसुम्‍लो॥

२५-२६ हे़क्‍क्‍याङ् खिनिॽ तुवा के़जोगुम्‍मिल्‍ले़ आत्‍तिन् मनाःल्‍ले़ कुदक्‍ले़ङ्‌वाओ खिनिॽ निङ्‌वाॽ तुगे़आङ् वाॽ, खे़न्‍निन् ले़प्‍मि पिरे़म्‍मे़ॽओ॥ हे़क्‍केलॽरिक् साङ्‌ग्राम्‍पेदाङ्‌ङो के़वाॽबा खिनिॽ पानुदिङ् पा निङ्‌वाॽफुमाङ्‌ङिल्‍ले़आङ् खिनिॽ लायोन् ले़प्‍मि के़बिरिॽरो॥ (कर खिनिॽ ले़प्‍मि के़म्‍बिरुम्‍मिन्‍ने़ फाॽग्र साङ्‌ग्राम्‍पेदाङ्‌ङो के़वाॽबा खिनिॽ पानुदिङ् पा निङ्‌वाॽफुमाङ्‌ङिल्‍ले़आङ् खिनिॽ लायोन् ले़प्‍मि के़म्‍बिरिन्‍लो॥)”

ये़सुरे़ कुयुक्

(मत्‍ति २१:२३-२७, लुका २०:१-८)

२७ खे़ङ्‌हाॽ याम्‍मो यरुसले़म्‍मो मे़द्‌ये़॥ ये़सुन् माङ्‌हिम् लक्‍खुम्‍मो ताक्‍कन्‍नु वये़ल्‍ले़ खे़प्‍मो तुम्‍निङ्‌वाॽफुसाम्‍बाहाॽ, साम्‌योथिम्‍साम्‍बाहाॽ नु यहुदि तुम्‍लाम्‍लोबाहाॽ मे़द्‌ये़आङ्

२८ सेःन्‍मे़दोसु, “खे़ने़ॽ थे़मा युक्‍किल्‍ले़ अक्‍तङ्‌बा याःम्‍बक्‍हाॽ के़जोगुर के़वाॽ? कन् युक्‍किन् हाःत्‍ले़ के़बिरे़?”

२९ ये़सुरे़ खे़ङ्‌हाॽ मे़त्तुसि, “इङ्‌गाॽआङ् लत्‍छा सेःन्‍लाप्‍थिक् सेःन्‍दोनिङ्‌लो॥ याप्‍मि नोगप् आबिरे़म्‍मे़ॽओ, हे़क्‍क्‍याङ्‌लक् थे़मा युक्‍किल्‍ले़ इङ्‌गाॽ याःम्‍बक् चोगुङ्, खिनिॽ मे़त्‍निङ्‌लो॥

३० युहुन्‍नारे़ बप्‍तिस्‍मा पिमा कुयुक्‍किन् आत्‍तोलाम् त्‍ये़बाबे? निङ्‌वाॽफुमाङ्‌लाम् त्‍ये़बाबि, इ मनालाम्‍बि? याप्‍मि आमे़त्‍ते़म्‍मे़ॽ!”

३१ खे़ङ्‌हाॽरे़ खुनिॽ लुम्‍मो पान् मे़धक्‍ते़र अक्‍खे मे़मे़त्‍छिङ्, “आल्‍ल आनिॽ ‘निङ्‌वाॽफुमाङ्‌लाम्’ आमे़त्तुम्‍ने़ फाॽग्र, थेआङ् नसान् के़न्‍जोगुम्‍मिन् फाॽआङ् सेःन्‍आलाप्॥

३२ ‘मनाहाॽलाम्‍लो’ आमे़त्तुम्‍ने़ फाॽग्र, मनाहाॽ आनिॽ तक्‍ले़ङ्‌वाओ मे़बोक्, थेआङ्‌भे़ल्‍ले़ मनाहाॽरे़ युहुन्‍नान् से़क्‍खाए माङ्‌निङ्‌वाॽपान् के़बाःप्‍पा फाॽआङ् मे़इःत्तुआङ् मे़वाॽ॥”

३३ खे़ल्‍ले़ चोगुल्‍ले़ खे़ङ्‌हाॽरे़ ये़सुन् मे़मे़त्तु, “आनिगे मे़निसुम्‍बे़न्‍लो॥”

हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “हे़क्‍केने़ फाॽग्र थे़मा युक्‍किल्‍ले़ अक्‍तङ्‌बा याःम्‍बक्‍हाॽ चोगुङ् खे़न् इङ्‌गाॽआङ् मे़मे़त्‍निङ्‌ङिन्‍लो॥”

a 

११:९ ग्रिक पाःन्‍दाङ्‌ङो “होसन्‍ना” पोङ्‌लो॥

कुॽइके़भे़म्‍बा कुभ्रे़ःङ् इक्‍मसाबाहाॽरे़ खुनिॽ खे़दाॽ

(मत्‍ति २१:३३-४६, लुका २०:९-१९)

१२

ये़सुन् खे़ङ्‌हाॽनु खे़दाॽओ अक्‍खेलॽरिक् पारे़, “उन्‍छेःन् मनाधिक्‍ले़ लत्‍छा इक्‍को चे़ल्‍ले़क्‍सेॽ लेःत्तुआङ् कुघिरि लुङ्‌धाक् से़त्तुआङ् फाङु, हे़क्‍क्‍याङ् कुलुम्‍मो लुम्‍बात् तयुआङ् खे़प्‍मो चे़ल्‍ले़क्‍सेॽ एःम्‍मा ते़न्‍धिक् चोगु॥ इक् कोमा याक्‍साधिक्‍काङ् चोगु, हे़क्‍क्‍याङ् खे़न् चे़ल्‍ले़क्‍सेॽ इक्‍किन् कुभ्रे़ःङ् लक् खोमारे़ लागि इक्‍मसाबाहाॽ पिरुसिआङ् खुने़ॽ लाम्‍दिक् चोःक्‍से़ पेरो॥

२ हे़क्‍क्‍याङ् चे़ल्‍ले़क्‍सेॽ तुप्‍मा ये़म् त्‍ये़ःल्‍ले़ कुलक् लासे़ कुसेवारोबाधिक् इक्‍मःबाहाॽरो पाङ्‌घुरो॥

३ कर खे़न् इक्‍मसाबाहाॽरे़ खुने़ॽग मे़हिप्‍तुआङ् थेआङ् मे़म्‍बिए हाबा मे़बाङ्‌घु मे़देःसुरो॥

४ याम्‍मो खे़न् इक्‍के़ल्‍ले़ कुन्‍दाङ्‌बाल्‍ले़ वेॽस्‍मा सेवारोबान् पाङ्‌घु॥ खे़न्‍नाङ् कुधे़गेःक्‍पो मे़घाक्‍खुर कुजाःत्‍थि मे़देःसु॥

५ याम्‍मो वेॽस्‍मा सेवारोबान् पाङ्‌घु, हे़क्‍क्‍याङ् खे़ङ्‌ग मे़हिप्‍तुआङ् मे़से़रुरो॥ हे़क्‍केलॽरिक् खुने़ॽ वेॽ वेॽ यरिक् सेवारोबाहाॽ पाङ्‌घुसिल्‍ले़ कुभा मे़हिप्‍तुसि, कुभा मे़से़रुसिरो॥

६ खे़न् इक्‍के़ल्‍ले़ कुन्‍दाङ्‌बाल्‍ले़ लुङ्‌माॽ तुक्‍तुबा लत्‍थिक्‍लक् कुस्‍सा वये़॥ आल्‍ल कन् आस्‍सान् पाङ्‌घुङ्‌ङिल्‍ले़ग से़क्‍खासाङ् कुना मे़साॽरुबिला फाॽआङ् इतुआङ् के़रे़क्‍नुःल्‍ले़ एगाङ् पाङ्‌घुरो॥

७ “कर खे़न् इक्‍मसाबाहाॽ अक्‍खे मे़मे़त्‍छिङ्, ‘कङ्‌ग कुम्‍बारे़ कुलक् के़घोबारो, कन् से़रुम्‍माङ् कुलाजेॽ सिङ्‌बुङ्‌हाॽ आनिॽ हुक्‍काप्‍पासिरो॥’

८ हे़क्‍क्‍याङ् कुस्‍सान्‍नाङ् मे़हिप्‍तु मे़से़रुआङ् चे़ल्‍ले़क्‍सेॽ इक्‍कोलाम् लाःक्‍कात् लाप्‍मे़भुसुरो॥”

९ हे़क्‍केःल्‍ले़ ये़सुरे़ सेःन्‍लाप्‍तुसि, “आल्‍ल खे़न् चे़ल्‍ले़क्‍सेॽ इक्‍के़ल्‍ले़ कुन्‍दाङ्‌बान् ताआङ् खे़ङ्‌हाॽ आक्‍खे मे़त्तुसिॽबे? से़क्‍खासाङ् खुने़ॽ के़रे़क् से़रुसिआङ् खे़न् चे़ल्‍ले़क्‍सेॽ इक्‍किन् वेॽ मनाहाॽ पिरुसिॽरो॥

१० कन् साम्‌योसाप्‍लाओ के़बप्‍पा पाःन्‍निन् मे़न्‍निःत्ते के़वयिॽबि?

“‘लुङ्‌गाम्‍बाहाॽरे़ मे़नाॽरुबा लुङ्‌ङिन्

काक्‍नुःल्‍ले़ के़ये़क्‍पा कुम्‍मालुङ् पोःक्‍खे़आङ् वाॽरो॥

११ कङ्‌ग यहवे दाङ्‌बाल्‍ले़ए चोगुबारो,

हे़क्‍क्‍याङ् कन् आनिॽ निमो निङ्‌वाॽ के़माबा चोक्‍लो॥’”

१२ खे़ङ्‌हाॽरे़ ये़सुन् ते़म्‍मा निङ्‌वाॽ मे़जोगु, थेआङ्‌भे़ल्‍ले़ ये़सुरे़ पाःत्तुबा खे़दाॽओ खे़ङ्‌हाॽ कुॽइके़भे़म्‍बा इक्‍मसाबाहाॽनु तङ्‌घुसिबान् खे़ङ्‌हाॽरे़ निङ्‌वाॽ मे़घोसु॥ कर खे़ङ्‌हाॽरे़ मनाहाॽ मे़गिरुसिआङ् खुने़ॽ मे़ले़रुआङ् मे़बेरो॥

एःङ्‌याङ् हुङ्‌माबि मे़ःम्‍बि?

(मत्‍ति २२:१५-२२, लुका २०:२०-२६)

१३ खे़ल्‍ले़ कुएगाङ् कुभा यहुदि लाम्‍लोबाहाॽरे़ पाःन्‍नो ते़म्‍माआङ् ये़सुन् आप्‍तिक् कुःप्‍मा फाॽआङ् कुभा फरिसिहाॽ नु हे़रोद हाङ्‌ङिल्‍ले़ कुमनाहाॽa मे़बाङ्‌घुसि॥

१४ खे़ङ्‌हाॽ मे़द्‌ये़आङ् सेःन्‍मे़दोसु, “सिक्‍साम्‍बे, खे़ने़ॽग से़क्‍खा पाःन्‍लक् के़बाःत्‍लो॥ खे़ने़ॽग मनाहाॽरे़ खुनिॽ पाःन्‍नोआङ् के़म्‍बत्‍ने़न्, हे़क्‍क्‍याङ् आत्‍तिन् मनाहाॽआङ् के़न्‍छे़न्‍दुन्‍छिन्॥ खे़ने़ॽग निङ्‌वाॽफुमाङ्‌ङिल्‍ले़ कुलाम्‍मिन् से़क्‍खाए के़हुॽरुसिरो॥ हे़क्‍केःल्‍ले़ कन् पाःन्‍निन् आमे़त्‍ते़ॽ रोमि पयम् हाङ् सिजरे़न्b एःङ्‌याङ् हुङ्‌मा आनिॽ साम्‌योथिम्‍मिल्‍ले़ आबिॽबि आम्‍बिने़न्‍बि?”

१५ ये़सुरे़ खे़ङ्‌हाॽरे़ खुनिॽ निङ्‌वाॽ चिःप्‍मान् निसुआङ् सेःन्‍दोसुसि, “थेआङ् खिनिॽ अक्‍खेलॽरिक् इङ्‌गाॽ पाःन्‍नो ते़म्‍मा निङ्‌वाॽ के़इःत्तुम्‍बाबे? याङ्‌इत्‍छिन् फे़त्ते़म्‍मे़ॽ, इङ्‌गाॽ ओमे़त्तुङ् साॽरुङ्॥”

१६ खे़ङ्‌हाॽरे़ मे़भे़त्तुआङ् ये़सुरे़ खे़न् ओमे़त्तुआङ् सेःन्‍दोसुसि, “कन् याङ्‌इत्‍छिओ हाःत्‍ले़ कुइत्‍छाप् नु कुबाःन्‍साप् पप्‍पे?”

खे़ङ्‌हाॽरे़ नोगप् मे़बिरु, “सिजरे़ल्‍ले़न् पत्‍लो॥”

१७ हे़क्‍क्‍याङ् ये़सुरे़ खे़ङ्‌हाॽ मे़त्तुसि, “हे़क्‍केःल्‍ले़ सिजरले़ कुबाःन्‍हाॽ सिजरे़न् पिरे़म्‍मे़ॽ, हे़क्‍क्‍याङ् निङ्‌वाॽफुमाङ्‌ङिल्‍ले़ कुबाःन्‍हाॽ निङ्‌वाॽफुमाङ्‌ङिन्‍ने पिरे़म्‍मे़ॽओ॥”

हे़क्‍केःल्‍ले़ खे़ङ्‌हाॽरे़ साॽरिक् खुनिॽ निङ्‌वाॽ मये़॥

सिमे़न्‍लाम् याम्‍मो हिङ्‌माल्‍ले़ कुयाःम्‍बेओ हुॽरुसिॽ

(मत्‍ति २२:२३-३३, लुका २०:२७-४०)

१८ खे़प्‍मो सिमे़न्‍लाम् याम्‍मो हिङ्‌मन् होप् लॽरिक् नसान् के़जोःक्‍पा सदुकिहाॽc मे़द्‌ये़आङ्

१९ सेःन्‍मे़दोसु, “सिक्‍साम्‍बे, मोसारे़ग अक्‍खेलॽरिक् साप्‍तु आबिरे़आङ् पत्– ‘आत्‍तिल्‍ले़ कुम्‍भुॽइन् कुस्‍सा कुए मे़न्‌वाॽए सिःॽ, खे़ल्‍ले़ कुन्‍साॽरे़ मेमेदुमा कुन्‍ने़ॽद्रेःन्‍नु मेःक्‍खिम् चोःक्‍माए पोङ्॥ हे़क्‍क्‍याङ् कुम्‍भुॽरे़ कुलागि सागप्‍मा पोङ्‌लो॥’

२० आल्‍ल नुसि फुॽनुसाॽहाॽ मे़वये़॥ तुम्‍बाल्‍ले़ मेःक्‍खिम् चोगुआङ् कुस्‍सा कुए मे़न्‌वाॽए स्‍ये़रो॥

२१ हे़क्‍क्‍याङ् सरुम्‍बे़ल्‍ले़आङ् मेमेदुमा कुन्‍ने़ॽद्रेःन्‍नु मेःक्‍खिम् चोगु, कर खे़न्‍नाङ् कुस्‍सा मे़न्‌वाॽए स्‍ये़॥ हे़क्‍क्‍याङ् याङ्‌सरुम्‍बे़ल्‍ले़आङ् खे़न् मेमेदुमा कुन्‍ने़ॽद्रेःन्‍नु मेःक्‍खिम् चोगु, खे़न्‍नाङ् कुस्‍सा मे़न्‌वाॽए स्‍ये़रो॥

२२ नुसि फुॽनुसाॽहाॽरे़ मेःक्‍खिम् मे़जोगुसाङ् खुनिॽ सामे़न्‌वाॽए के़रे़क् मे़स्‍ये़॥ कुनुप्‍मो खे़न् मे़न्‍छुमाॽइन्‍नाङ् स्‍ये़रो॥

२३ आल्‍ल खे़ङ्‌हाॽ सिमे़न्‍लाम् याम्‍मो मे़हिङ्‌ङिल्‍ले़ आत्‍तिल्‍ले़ कुमेत् पोङ्‌बाबे? खे़न्‍नुग नुसिए फुॽनुसाॽहाॽरे़ मेःक्‍खिम् मे़जोगुआङ् मे़वये़॥”

२४ ये़सुरे़ खे़ङ्‌हाॽ नोगप् पिरुसि, “खिनिॽग पिर्बेःम्‍बा के़ज्‍ये़ॽइआङ् के़वयिॽरो, थेआङ्‌भे़ल्‍ले़ साम्‌योसाप्‍लान् कुसिङ् मे़न्‍निःत्ते के़वयि, हे़क्‍क्‍याङ् निङ्‌वाॽफुमाङ्‌ङिल्‍ले़ कुमुक्‍साम्‍मिन्‍नाङ् कुसिङ् मे़न्‍निःत्ते के़वयिॽरो॥

२५ थेआङ्‌भे़ल्‍ले़ सिमे़न्‍लाम् याम्‍मो मे़हिङ्‌ङिल्‍ले़ग मनाहाॽ मेःक्‍खिम् मे़न्‍जोःक्‍ने़न्‍लो, कर खे़ङ्‌हाॽग साङ्‌ग्राम्‍पेदाङ्‌ङोबा माङ्‌लाइङ्‌बा कुइसिःक्‍ने़ मे़बोङ्‌लो॥

२६ आल्‍ल सिमे़न्‍लाम् याम्‍मो के़हिङ्‌बाहाॽरे़ खुनिॽ मे़न्‍नो खिनिॽ मोसारे़ कुसाप्‍पन्‍निन् मे़न्‍निःत्ते के़वयिॽबि? खे़प्‍मो मि के़दिःप्‍पा पोःक्‍लालाम् निङ्‌वाॽफुमाङ्‌ङिल्‍ले़ अक्‍खे पाःत्तुआङ् पत्, ‘इङ्‌गाॽग अब्राहाम, इसहाक नु याकुबरे़ खुनिॽ निङ्‌वाॽफुमाङ्‌आरो॥’

२७ खे़ल्‍ले़ चोगुल्‍ले़ खुने़ॽग कुसिवे़त्‍हाॽरे़न् मे़ःन्, कर कुहिङ्‌वे़त्‍हाॽरे़ खुनिॽ निङ्‌वाॽफुमाङ्‌लो॥ खिनिॽग साॽरिक्‍के पिर्बेःम्‍बा के़ज्‍ये़इआङ् के़वयिॽरो॥”

के़रे़क्‍नुःल्‍ले़ के़ये़क्‍पा इङ्‌जाङ्

(मत्‍ति २२:३४-४०, लुका १०:२५-२८)

२८ खे़प्‍मोबा साम्‌योथिम्‍साम्‍बाधिक्‍ले़ पान् मे़धक्‍ते़बा खे़प्‍सुसि॥ खे़ल्‍ले़ ये़सुरे़ साॽरिक् निङ्‌वाॽ के़दाबा नोगप् पिरुसिबा निङ्‌वाॽ खोसुआङ् ये़सुन् सेःन्‍दोसु, “सिक्‍साम्‍बे, इःप्‍मा नाःप्‍माए के़बोङ्‌बा के़रे़क्‍नुःल्‍ले़ यम्‍बा साम्‌योथिम् इङ्‌जाङ्‌ङिन् आत्तिङ्‌ग?”

२९ ये़सुरे़ नोगप् पिरु, “के़रे़क्‍नुःल्‍ले़ यम्‍बा नाःप्‍माए के़बोङ्‌बा इङ्‌जाङ्‌ङिन् कन्‍लो– ‘इस्राइलिसे, खे़प्‍से़म्‍मे़ॽओ! आनिॽ दाङ्‌बा निङ्‌वाॽफुमाङ्‌ङिन्, थिक्‍लक् वाॽरो॥

३० के़न्‍दाङ्‌बा निङ्‌वाॽफुमाङ्‌ङिन् खे़ने़ॽ के़रे़क् के़सिक्‍लुङ्‌माल्‍ले़ के़रे़क् के़सक्‍मा साम्‍मिल्‍ले़, के़रे़क् के़निङ्‌वाॽइल्‍ले़, के़रे़क् के़धुम्‍मिल्‍ले़ मिःम्‍जि मे़त्ते़ॽओ॥’

३१ निसिगेक्‍पा इङ्‌जाङ्‌ङिन् कन्‍लो– ‘आप्‍फेक् लुङ्‌माॽ के़दुक्‍सिङ्‌बा कुइसिःक्‍के के़बाङ्‌भेॽसाबाहाॽआङ् लुङ्‌माॽ तुक्‍ते़से़ॽओ॥’ कन्‍हाॽनुःल्‍ले़ यम्‍बा वेॽ इङ्‌जाङ्‌ङिङ्‌ग थेआङ् होप्‍लो॥”

३२ खे़न् मनाःल्‍ले़ ये़सुन् नोगप् पिरु, “सिक्‍साम्‍बे से़क्‍खाए के़बाःत्तुरो॥ आनिॽ दाङ्‌बा निङ्‌वाॽफुमाङ्‌ङिन्‍लक् दाङ्‌बारो॥ वेॽ माङ् मे़होप्‍लो फाॽआङ् साॽरिक् के़दङ्‌बा के़बाःत्तुरो॥

३३ हे़क्‍क्‍याङ् खुने़ॽ के़रे़क् सिक्‍लुङ्‌माल्‍ले़, के़रे़क् निङ्‌वाॽइल्‍ले़, के़रे़क् थुम्‍मिल्‍ले़ निङ्‌वाॽफुमाङ्‌ङिन् मिःम्‍जि मे़प्‍मा नु पाङ्‌भेॽसाबाहाॽ आबाङे हे़क्‍के लुङ्‌माॽ तुक्‍मासिग, के़रे़क् मिधिङ्‌मनाआङ् तोःम्‍मनाबा सिदुङ्‌जभा नु वेॽ सिदुङ्‌जभा चोःक्‍मानुःल्‍ले़आङ् यम्‍बा इङ्‌जाङ्‌लो॥”

३४ खे़ल्‍ले़ सिङ्‌सिङ्‌ङाङ् नोगप् पिरुबा निसुआङ् ये़सुरे़ खे़न् मे़त्तु, “खे़ने़ॽ निङ्‌वाॽफुहाङ्‌जुम्‍लाम्‍बा माःङ्‌घा के़होःप्‍लो॥

“हे़क्‍क्‍याङ् खे़न् ये़न्‍नाङ्‌धो आत्तिन्‍हाॽरे़आङ् खुने़ॽ पान् सेःन्‍दोमा आःन्‍छिङ्‌माआङ् मे़न्‍छुक्‍तुन्‍लो॥”

निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त

(मत्‍ति २२:४१-४६, २३:१-३६, लुका २०:४१-४४)

३५ ये़सुरे़ माङ्‌हिम् लक्‍खुम्‍मो हुॽरुसिर वये़ल्‍ले़ खे़ङ्‌हाॽ सेःन्‍दोसुसि, “आक्‍खेलॽरिक् साम्‌योथिम्‍साम्‍बाहाॽरे़ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् दाउद हाङ्‌ङिल्‍ले़ कुस्‍सारो फाॽआङ् मे़बाःत्तुबाबे?

३६ दाउद हाङ्‌ङिल्‍ले़ सेसेमाङ्‌लाम् अक्‍खे पाःत्तुआङ् वाॽ,

“‘यहवे दाङ्‌बाल्‍ले़ इङ्‌गाॽ आन्‍दाङ्‌बान् अक्‍खे मे़त्तु,

के़निङ्‌मिहाॽ के़युक्‍को इङ्‌गाॽ मे़न्‍दाःत्‍छिङ्‌ङे थारिक्

आजुप्‍साङ् ले़प्‍माङ् खे़ने़ॽ युङे़ॽओ॥’

३७ “दाउद हाङ्‌ङिल्‍ले़ए खुने़ॽ आदाङ्‌बे मे़त्तुल्‍ले़ आक्‍खेलॽरिक् ख्रिस्‍ते़न् दाउदरे़ कुस्‍सा पोङ्‌बाबे?”d

यरिक् मनाहाॽरे़ खुने़ॽ कुनिसाम्‍मिन् खुनिॽ सिराॽ थाङे़र मे़घे़प्‍सुरो॥

साम्‌योथिम्‍साम्‍बाहाॽनु सिङ्‌सिङ् लॽरे़म्‍मे़ॽ

३८ अक्‍खेलॽरिक् ये़सुरे़ मे़त्तुसि, “साम्‌योथिम्‍साम्‍बाहाॽनु सिङ्‌सिङ् लॽरे़म्‍मे़ॽओ! खे़ङ्‌हाॽ केःम्‍ब् केःम्‍बा लगेप् मे़जाक्‍खुआङ् नानुगत्‍ना लाङ्‌मे़घेःक्‍लो, हे़क्‍क्‍याङ् पाङ्‌जुम् लुम्‍मो सेवा मे़मे़त्तिगे़र के़लॽबा निङ्‌वाॽ मे़जोगुआङ्

३९ यहुदि चुम्‍लुङ्‌हिम्‍मो नु साभाङ्‌जाओ तुम्‍म्‍याङ्‌हाङ् युक्‍नाहाॽओ युङ्‌मा खुनिॽ सिराॽथाङ्‌लो॥

४० खे़ङ्‌हाॽरे़ मेमेदुमाहाॽ इङ्‌मे़ले़क्‍तुसिआङ् खुनिॽ हिम्‍धाःङ्‌हाॽ मे़नाप्‍तुसिॽ, कर नुबा ओसेःन्‍धाक्‍सिङ्‌मारे़ लागि केःम्‍बा केःम्‍बा तुवा मे़जोगुॽ॥ खे़ङ्‌हाॽरे़ग से़क्‍खाए के़साक्‍पा खुम्‍दिङ् मे़घोसुॽरो॥”

मेमेदुमाल्‍ले़ कुहुक्‍सोयाङ्

(लुका २१:१-४)

४१ ये़सुन् माङ्‌हिम्‍मो हुक्‍सोयाङ् तोःम्‍मादे़न्‍निल्‍ले़ कुबेसाङ् हुक्‍सोयाङ् के़याक्‍पाहाॽ ओमे़त्तुसिर युङे़रो॥ खे़प्‍मो यरिक् याङ्‌साकुन्‍धेसाबाहाॽ मे़द्‌ये़आङ् यरिक् याङ्‌हाॽ मे़याक्‍तु,

४२ कर खे़प्‍मो याङ्‌गे़साॽमा मेमेदुमाधिक् त्‍ये़आङ् याङ्‌ने़त्‍छिe याक्‍तु॥

४३ ये़सुरे़ कुहुॽसाम्‍बाहाॽ उःत्तुसिआङ् मे़त्तुसि, “इङ्‌गाॽ से़क्‍खाए मे़त्‍निङ्, आइन् कन् याङ्‌गे़साॽमा मेमेदुमाल्‍ले़ वेॽहाॽनुःल्‍ले़ यरिक् हुक्‍सोयाङ् याक्‍तुआङ् वाॽरो॥

४४ थेआङ्‌भे़ल्‍ले़ कन् याङ्‌साकुन्‍धेसाबाहाॽरे़ग खुनिॽ के़योबाआङ् के़नम्‍बा याङ्‌हाॽए मे़याक्‍तु, कर कन् याङ्‌गे़साॽमा मेमेदुमाल्‍ले़ग खुने़ॽ कुयाङ्‌साॽमो कत्तुबा काक् चामा थुङ्‌मोलाम् याक्‍तुआङ् वाॽरो॥”

a 

१२:१३ हे़रोद हाङ्‌ङिल्‍ले़ कुमनाहाॽ– ग्रिक पाःन्‍दाङ्‌ङो “हे़रोदिहाॽ॥” खे़ङ्‌हाॽ यहुदिसि मे़वये़, हे़क्‍क्‍याङ् खे़ङ्‌हाॽरे़ आबाङे कुभाॽ खोमारे़ लागि रोमिहाॽरे़ सेःक्‌युक् मे़जोगुसिबाहाॽ मे़भाॽरुसि॥ फरिसिहाॽरे़ रोमि थिम्‍मिन् मे़अत्तु, कर ने़प्‍माङ् लक्‍हाॽरे़ ये़सुन् थे़माइ मे़प्‍माआङ् खुने़ॽ रोमिहाॽनु के़साक्‍पो थाःमा मे़इःत्तु॥

b 

१२:१४ सिजर– सिजरे़न् रोमि हाङ्‌युक्‍किल्‍ले़न् पयम् हाङ्‌रे़ कुमिङ् वये़॥ रोमिहाॽरे़ यरिक् लाजेॽहाॽ मे़नाःन्‍दुसिआङ् खुनिॽ युक्‍को मे़गत्तुसि, हे़क्‍क्‍याङ् खे़न् के़रे़क्‍ले़न् पयम् हाङ् सिजरे़न् वये़॥ रोमि पयम् हाङ्‌हाॽ के़रे़क् सिजर मे़मे़त्तुसि॥

c 

१२:१८ सदुकिहाॽ– कन् मनाहाॽ यहुदि साम्‌यो लक्‍कोबासि कर फरिसिहाॽनु वेॽसिरो॥

d 

१२:३७ खे़न् फाॽइन् ख्रिस्‍ते़न् दाउद हाङ्‌ङिल्‍ले़ कुस्‍सा नु कुन्‍दाङ्‌बा ने़प्‍माङ् वये़रो॥

e 

१२:४२ याङ्‌ने़त्‍छि ग्रिक पाःन्‍दाङ्‌ङो “ने़त्‍छि ले़प्‍तोन्॥” कन् यहुदिहाॽरे़ मे़जोगुबा के़रे़क्‍नुःल्‍ले़ कुमे़ल्‍लुङ् सुःल्‍लिक्‍पा याङ् वये़॥

माङ्‌हिम्‍मिन् यःॽ

(मत्‍ति २४:१-२, लुका २१:५-६)

१३

ये़सुन् माङ्‌हिम्‍मोलाम् लःन्‍दे़र पत्‍छे़ल्‍ले़ कुहुॽसाम्‍बाधिक्‍ले़ मे़त्तु, “आदाङ्‌बा सिक्‍साम्‍बे, आक्‍खे़न् यम्यम्‍बा लुङ्‌हाॽ नु निङ्‌वाॽ के़माबा हिम्‍हाॽने़बे, ओमे़त्ते़ॽना!”

२ ये़सुरे़ नोगप् पिरु, “कन् के़निसुम्‍बा हिम्‍हाॽ थिक् लुङ्‌सम्‍दाङ् वेॽ लुङ्‌धिक्‍काङ् मे़न्‍ने़ए काक् य बेःक्‍लो॥”

३ हे़क्‍क्‍याङ् ये़सुन् माङ्‌हिम्‍मिल्‍ले़ नाधाःम्‍बि जैतुन कोःक्‍माओ वये़ल्‍ले़ कुहुॽसाम्‍बाहाॽ पत्रुस, याकुब, युहुन्‍ना नु आन्‍द्रियासरे़ स्‍वाःत्ताङ् खुने़ॽ अक्‍खेलॽरिक् सेःन्‍मे़दोसु,

४ “सिक्‍साम्‍बे, कन् के़रे़क् पाःन्‍हाॽ आप्‍फाल्‍ले़ पोङ्‌बाबे? कन् पोङ्‌मानुःल्‍ले़ तगि थे मिक्‍सेन् पोङ्‌बे? याप्‍मि आमे़त्ते़ॽओ॥”

५ ये़सुरे़ खे़ङ्‌हाॽ नोगप् पिरुसि, “सिङ्‌सिङ् लॽरे़म्‍मे़ॽओ, आत्तिल्‍ले़आङ् खिनिॽ इङ्‌गे़न्‍ले़क्‍तिन्‍लरो॥

६ यरिक् मनाहाॽ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् इङ्‌गाॽएरो लॽरिक् मे़बाःत्तुर आमिङ्‌ङो मे़दारो, हे़क्‍क्‍याङ् यरिक् मनाहाॽ इङ्‌मे़ले़क्‍तुसिॽरो॥

७ हे़क्‍क्‍याङ् खिनिॽ थङ् नु थङ्‌हाॽरे़न् हयङ् किल्‍लिङ्‌हाॽ के़घे़प्‍सुम्, कर निङ्‌वाॽ मे़मये़म्‍मिन्‍ने़ॽओ॥ कङ्‌हाॽग पोङ्‌माए पोङ्, कर बा खे़न् ये़म्‍मोएग इक्‍सादिङ् खाम्‍बेःक्‍माल्‍ले़ कुनुप्‍मान् मे़दाने़न्‍लो॥

८ मे़न्‍छाम् सुवाङ्‌हाॽ नु लाजेॽहाॽ लुम्‍मो थङ् पोःक्, यरिक् लाजेॽओ लुप्‍लि थाङ्, हे़क्‍क्‍याङ् साक् पोःक्‍लो॥ कङ्‌ग के़दाबार के़बप्‍पा किप्‍मा के़घुबा तुक्‍खेहाॽरे़न् कुहेःक्‍सिङ्‌मारक्‍लो॥

९ खिनिॽग सिङ्‌सिङ् लॽरे़म्‍मे़ॽओ॥ खिनिॽ याप्‍मि नसान् के़जोगिबाल्‍ले़ चोगुल्‍ले़ खे़ङ्‌हाॽरे़ के़म्‍दे़म्‍सिॽआङ् ये़जुम्‍भोहाॽओ के़म्‍देॽरिॽ, हे़क्‍क्‍याङ् यहुदि चुम्‍लुङ्‌हिम्‍मो ते़ःम्‍भुक् के़म्‍बिरिॽरो॥ कङ्‌ग सुहाङ्‌गे़म्‍बाहाॽ नु हाङ्‌हाॽरे़ खुनिॽ तगि आयाःम्‍बेओ पाःप्‍मा खिनिॽ के़घोसुम्‍बा सुये़म्‍लो॥

१० कर कुनुप्‍मा ये़म्‍मिन्‍नुःल्‍ले़ तगि काक् मे़न्‍छाम् सुवाङ्‌हाॽओ सुनाइङ् से़ःरए पोङ्‌लो॥

११ हे़क्‍क्‍याङ् खिनिॽ के़म्‍दे़म्‍सिॽआङ् खासे़न्‍दे़न्‍नो खासे़न् लोःन्‍छे़ के़म्‍देॽरिल्‍ले़ से़ःप्‍सिङ्‌मारे़ लागि थे़मा पाःप्‍माबे फाॽआङ् तगिसा निङ्‌साम्‍मो मे़ध्‍ये़म्‍मिन्‍ने़ॽओ॥ खे़न् ये़म्‍मो पाःप्‍मा के़बोङ्‌बा पान् सेसेमाङ्‌ङिल्‍ले़ के़बिरिॽरो, थेआङ्‌भे़ल्‍ले़ के़बाःप्‍पे़ङ्‌ग खिनिॽ मे़ःन्‍लो, कर सेसेमाङ्‌ङिन्‍नेरो॥

१२ “फुॽनुसाॽहाॽ आबाङे फुॽनुसाॽहाॽरे़ खुनिॽ तक्‍ले़ङ्‌वाओ मे़बोःक्, हे़क्‍क्‍याङ् इङ्‌मे़ले़क्‍तुसिआङ् से़प्‍मा मे़बाङ्‌घुसिरो॥ हे़क्‍केलॽरिक् पामाहाॽ साःहाॽरे़, हे़क्‍क्‍याङ् साःहाॽ पा-माहाॽरे़ खुनिॽ तक्‍ले़ङ्‌वाओ मे़बोःक्‍काङ् से़प्‍मा मे़बाङ्‌घुसिॽरो॥

१३ खिनिॽ याप्‍मि नसान् के़जोगिबाल्‍ले़ चोगुल्‍ले़ के़रे़क् मनाहाॽरे़ के़म्‍जिःत्तिॽ, कर आत्‍तिल्‍ले़ कुनुप्‍मो थारिक् थरुॽ, खे़ल्‍ले़ए से़न्‍लप् खोसुॽरो॥

किप्‍मा के़घुबा ये़म्

(मत्‍ति २४:१५-२८, लुका २१:२०-२४)

१४ “हे़क्‍क्‍याङ् सिक्‍के़ले़ःङ्‌बान् वाॽमा मे़न्‍नुॽमनाबा ते़न्‍नो ये़प्‍पा के़निसुम्‍मिल्‍ले़ यहुदियाबा मनाहाॽ कोःक्‍मा फाङ्‌जङ् हे़ङ्‌घाःत्ति मे़घे़त्‍छिङ् मे़बेःक्‍लरो॥ कन् पाःन्‍निन् साप्‍ला के़निःप्‍पाहाॽरे़ कुसिङ् निःत्‍ते़म्‍मे़ॽओ!

१५ हे़क्‍क्‍याङ् खे़न् ये़म्‍मो हिम् सम्‍दाङ् के़वाॽबा मनान् चिगक्‌वा लासे़ हिम्‍सिगाङ् मे़लाःत्‍ने़न्‍लरो॥

१६ प्‍याङ्‌सिगे़न् इक्‍ताप्‍पो के़वाॽबान् हाराॽ कुसुङ्‌घेक्‌वा लासे़ कुहिम्‍मो मे़नुःङ्‌ने़न् मे़बेःक्‍ने़न्‍लरो॥

१७-१८ खे़न् ये़न्‍हाॽग मे़न्‍छुक्‍मा के़वाॽमा नु सावामाहाॽरे़ लागि साॽरिक् किप्‍मा के़घुबा पोङ्‌लो! चुङ्‌वाःम्‍मा ये़म्‍मो खिनिॽ खे़त्‍छिङ्‌मा मे़बोङ्‌ने़न्‍ल फाॽआङ् तुवा चोगे़म्‍मे़ॽओ॥

१९ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मान् नावागे़न् चइःत् ने़स्‍सुआङ्‌धो अक्‍तङ्‌बा किप्‍मा के़घुबा तुक्‍खेःङ्‌ग आप्‍फाल्‍ले़आङ् मे़म्‍बोङ्‌ङे वाॽ, हे़क्‍क्‍याङ् याम्‍मो आप्‍फाल्‍ले़आङ् मे़बोङ्‌ने़ल्‍लो॥

२० हे़क्‍क्‍याङ् दाङ्‌बाल्‍ले़ कन् ये़न्‍हाॽ ताङ्‌सा मे़जोगुन्‍निल्‍ले़ग आत्‍तिन्‍नाङ् हिङ्‌मा मे़सुक्‍ने़न्, कर खुने़ॽ सेगुसिबाहाॽ मे़हिङ्‌ल फाॽआङ् कन् ये़न्‍हाॽ ताङ्‌सा चोगुआङ् वाॽरो॥

२१ हे़क्‍क्‍याङ् खे़न् ये़म्‍मो मनाहाॽरे़, ओमे़त्ते़म्‍मे़ॽ, निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् कप्‍मो वाॽ इग्र खुने़ॽ खे़प्‍मो वाॽरो लॽरिक् मे़बाःत्तुर मे़दाःल्‍ले़ नसान् मे़जोगे़म्‍सिम्‍मिन्‍ने़ॽओ॥

२२ थेआङ्‌भे़ल्‍ले़ इङ्‌ले़क्‍पा ख्रिस्‍तहाॽ नु इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ मे़लन् मे़दाआङ् मिक्‍सेन् नु निङ्‌वाॽ के़माबा पाःन्‍हाॽ मे़जोगुआङ् निङ्‌वाॽफुमाङ्‌ङिल्‍ले़ सेगुसिबा मनाहाॽआङ् खुनिॽ सुक्‍सुक् इङ्‌मे़ले़क्‍तुसिॽरो॥

२३ हे़क्‍केःल्‍ले़ खिनिॽ सिङ्‌सिङ् लॽरे़म्‍मे़ॽओ॥ कन् पाःन्‍हाॽ पोङ्‌मानुःल्‍ले़ तगिए खिनिॽ मे़त्‍निङ्‌ङाङ् वाॽआरो॥”

मे़न्‍छाम्‍साःल्‍ले़ कुयुःमे़न्

(मत्‍ति २३:२९-३१, लुका २१:२५-२८)

२४ “खे़न् किप्‍मा के़घुबा तुक्‍खेन् एगाङ्

“‘नाम्‍मिल्‍ले़ ओःत्ति मे़बिरुन्‍नाङ् खामाक्‍लो,

लाबाल्‍ले़ ओःत्ति मे़बिरुन्‍लो,

२५ ताङ्‌साक्‍पोबा खेःम्‍सिक्‍पाहाॽ मक्‍मे़धारो,

हे़क्‍क्‍याङ् ताङ्‌साक्‍पोबा मुक्‍साम्‍हाॽ मे़यङ्‌लो॥’

२६ हे़क्‍क्‍याङ् मे़न्‍छाम्‍सान् खाप्‍मिःत्तो यम्‍बा मुक्‍साम् हे़क्‍क्‍याङ् मिमिदिङ्‌ङिन्‍नु युर पप्‍पा मे़न्‍छाम् याप्‍मिहाॽरे़ मे़निसुॽरो॥

२७ हे़क्‍क्‍याङ् खुने़ॽ सेगुसिबा मनाहाॽ सुम्‍से़ काक् पिसाङ्‌लाम् ताङ्‌साक्‍पाल्‍ले़ खोःप्‍तुबा नु इक्‍सादिङ् खाम्‍बेःक्‍माल्‍ले़ ताःक्‍तुबाओ कुमाङ्‌लाइङ्‌बाहाॽ इक्‍सादिङ् खाम्‍बेःक्‍मो पाङ्‌घु युसुसिॽरो॥”

पःत्‍छेॽबुङ्‌मोलाम् निसाम्

(मत्‍ति २४:३२-३५, लुका २१:२९-३३)

२८ “आल्‍ल पःत्‍छेॽबुङ्‌मोलाम् कन् पाःन्‍निन् कुसिङ् निःत्‍ते़म्‍मे़ॽओ– खे़ल्‍ले़ कुबोराक्‍हाॽलाम्‍बा कुनःक् लःम्‍मा हेःक्‍किल्‍ले़ हाङ्‌वाःम्‍मा ये़म्‍मिन् निःत्‍ताङ् त्‍ये़रो फाॽआङ् कुसिङ् के़निःत्‍तुम्॥

२९ हे़क्‍केलॽरिक्‍के इङ्‌गाॽ पाःत्‍तुङ्‌बा कन् काक् पाःन्‍हाॽ के़त्‍ल पेःक्‍पा के़निसुम्‍मिल्‍ले़ मे़न्‍छाम्‍साःल्‍ले़ कुयुःमान् निःत्‍ताङ्‌ङे वाॽ फाॽआङ् कुसिङ् के़निःत्तुम्‍लो॥

३० इङ्‌गाॽ से़क्‍खाए मे़त्‍निङ्, कन् के़रे़क् पाःन्‍हाॽ मे़म्‍बोङ्‌ङे थारिक् कन् मे़न्‍छाम् थाःक्‍हाॽ मे़न्‍छिने़न्‍लो॥

३१ ताङ्‌साक्‍पान् नु खाम्‍बेःक्‍मान् ले़क्‍काङ् पेक्, कर इङ्‌गाॽ आबाःन्‍जाक्‍हाॽ आप्‍फाल्‍ले़आङ् मे़ले़क्‍ने़न् मे़बेःक्‍ने़न्‍लो॥”

हाःत्‍ले़आङ् ये़म्‍मिन् मे़निसुन्

(मत्‍ति २४:३६-४४, लुका १२:३८, ४०)

३२ “आल्‍ल खे़न् ये़म् नु ये़न्‍हाॽ आप्‍फाल्‍ले़ पोङ् फाॽआङ् आत्तिल्‍ले़आङ् मे़निसुन्॥ साङ्‌ग्राम्‍पेदाङ्‌बा माङ्‌लाइङ्‌बा नु निङ्‌वाॽफुसाःल्‍ले़आङ् मे़निसुन्‍लो, कर पानुदिङ् पाःल्‍ले़रक् निसुॽरो॥

३३ हे़क्‍केःल्‍ले़ सिङ्‌सिङ् ये़क्‌ये़क् लॽरे़म्‍मे़ॽओ, थेआङ्‌भे़ल्‍ले़ कन् ये़न्‍निन् आप्‍फाल्‍ले़ ताः फाॽआङ् खिनिॽ के़न्‍निसुम्‍मिन्‍लो॥

३४ कन् पाःन्‍निङ्‌ग थिक् माःङ्‌घा लाम्‍दिक् चोःक्‍से़ के़बेःक्‍पा मना कुइसिःक् चोक्‍लो॥ खे़ल्‍ले़ काक् कुसेवारोबाहाॽ खुनिॽ चोःक्‍मा के़बोङ्‌बा याःम्‍बक्‍हाॽ ओसेःन्‍धाक्‍तुसिआङ् कुहिम्‍धाःङ्‌हाॽ खुनिॽ हुक्‍को पिरुसिॽ, हे़क्‍क्‍याङ् थिक् हिम् के़गोःबा सेवारोबान् हिम् कोमा पाङ्‌घुआङ् खुने़ॽ लाम्‍दिःक्‍को पेःक्‍लो॥

३५ हे़क्‍केलॽरिक् खिनिॽआङ् आप्‍फाल्‍ले़साङ् यारिप् पोःक्‍खे़म्‍मे़ॽओ, थेआङ्‌भे़ल्‍ले़ हिम्‍दाङ्‌बान् युःन्‍छिक् ताबि, से़त्‍लुम्‍भक्‍किल्‍ले़ ताबि, इङ्‌वा काःल्‍ले़ ताबि इ खाओःत्तिल्‍ले़ ताःबि? आप्‍फाल्‍ले़ नुःङ् ता के़लॽबान् खिनिॽ के़न्‍निसुम्‍मिन्‍लो॥

३६ खुने़ॽ हक्‍चघत् ताःल्‍ले़ खिनिॽ के़इप्‍सिआङ् के़ने़स्‍सिबा के़न्‍दुमिन्‍निरो॥

३७ खे़ल्‍ले़ चोगुल्‍ले़, खिनिॽ मे़त्‍निङ्‌बा हे़क्‍केए के़रे़क् मनाहाॽ सिङ्‌सिङ् लॽरे़म्‍मे़ॽ फाॽआङ् मे़त्तुङ्‌सिङ्‌लो॥”

ये़सुन् से़प्‍मा निङ्‌सेक्

(मत्‍ति २६:१-५, लुका २२:१-२, युहु ११:४५-५३)

१४

आल्‍ल यहुदि चोःक्‌युम्‍भो तङ्‌नाम्a नु सिदाॽ मे़म्‍भःन्‍नेबा खरे़ःङ् चामा ये़न् तामा निये़न्‍लक् वये़॥ तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽरे़ ये़सुन् आक्‍खेलॽरिक् स्‍वाःत्ताङ् ते़म्‍माआङ् से़प्‍माबे फाॽआङ् लाम् मे़गोःत्तुर मे़वये़रो॥

२ कर खे़ङ्‌हाॽरे़ मे़बाःत्तु, “कन् तङ्‌नाम्‍मोग आनिॽ हे़क्‍के चोःक्‍मा मे़नुॽने़न्‍लो, मे़ःन्‍ने़ फाॽग्र कन् मनाहाॽरे़ हयङ्‌किल्‍लिङ् मे़जोगुॽरो॥”

बे़थानि पाङ्‌भेॽओ ये़सुन् मुर्र मे़हुःत्तुॽ

(मत्‍ति २६:६-१३, युहु १२:१-८)

३ खे़न् ये़म्‍मो ये़सुन् बे़थानि पाङ्‌भेॽओ लोगेॽb तुक्‍मालाम् के़वेःप्‍पा सिमोनरे़ कुहिम्‍मो वये़रो॥ हे़क्‍क्‍याङ् चाजानु युङे़ल्‍ले़ मे़न्‍छुमाॽधिक् इमे़ल्‍लुङ्‌बा पाङ्‌बोःक् फुङ्‌नाम् निःङ्‌गेॽ के़याक्‍पा ले़म्‍भालुङ् पर्यामानु त्‍ये़आङ् पर्यामाल्‍ले़ कुसुःप्‍मे़न् फुन्‍दुआङ् खे़न् फुङ्‌नाम्‍मिन् ये़सुरे़ कुधे़गेःक्‍पो हुक्‍खुरो॥

४ कर खे़ॽयो के़वाॽबा कुभा मनाहाॽरे़ साॽरिक् खुनिॽ सिक् पोगे़आङ् अक्‍खे मे़मे़त्‍छिङ्, “कन् थेआङ् चासोक् पाङ्‌मनाबाबे?

५ कङ्‌ग किप् सुम्‍सि (३००) युप्‍पायाङ्‌ङोc सङ्‌माआङ् खे़न् याङ्‌ङिन् याङ्‌गे़साॽबाहाॽ पिमनासिल्‍ले़ पोःक्‍खे़बा॥” हे़क्‍क्‍याङ् खे़ङ्‌हाॽरे़ खे़न् मे़न्‍छुमाॽइन् मे़भे़ःक्‍तुरो॥

६ कर ये़सुरे़ खे़ङ्‌हाॽ मे़त्तुसि, “थेआङ् खे़न् के़भे़ःक्‍तुम्‍बाबे? खे़न् तुक्‍खे मे़जाःत्ते़म्‍मिन्‍ने़ॽओ! खे़ल्‍ले़ग आलागि नुबा चोगुआङ् वाॽरो॥

७ याङ्‌गे़साॽबाहाॽग खिनिॽनुए सदादिङ् मे़वाॽरो॥ हे़क्‍क्‍याङ् आप्‍फाल्‍ले़साङ् कम्‍ब्राङ् मे़प्‍मा के़सुक्‍तुम्‍सिम्‍लो, कर इङ्‌गाॽग सदादिङ् खिनिॽनु मे़वाॽआन्‍लो॥

८ खे़ल्‍ले़ इङ्‌गाॽ नासिङ्‌गे़न् आधक्‍किन् लुप्‍मारे़ लागि तगिए आधे़गेःक्‍पो फुङ्‌नाम् हुःत्तुआङ् वाॽरो॥

९ इङ्‌गाॽ से़क्‍खाए मे़त्‍निङ्, इक्‍सादिङ् खाम्‍बेःक्‍मो आत्‍तिसाङ् सुनाइङ् इङ्‌भोःल्‍ले़, खे़प्‍मो कन् मे़न्‍छुमाॽइल्‍ले़ चोगुबा कुयाःम्‍बक्‍किन् मनाहाॽरे़ मे़जे़क्‍खुआङ् निङ्‌वाॽ मे़इःत्तुॽरो॥”

यहुदाःल्‍ले़ ये़सुन् इङ्‌ले़क्‍तुॽ

(मत्‍ति २६:१४-१६, लुका २२:३-६)

१० हे़क्‍क्‍याङ् थिक्-ने़त् कुहुॽसाम्‍बाहाॽओ यहुदा इस्‍करियोत मे़प्‍मनाबे़न् तुम्‍निङ्‌वाॽफुसाम्‍बाहाॽरो ये़सुन् इङ्‌ले़क्‍तुङ् फाॽआङ् पेरो॥

११ खे़ङ्‌हाॽरे़ कन् पाःन्‍निन् मे़घे़प्‍सुआङ् साॽरिक् मे़सःत्ते़र यहुदान् याङ् पिआसिगे़ फाॽआङ् माङ्‌मे़हे़क्‍तु॥ खे़न् ये़म्‍माङ्‌धो यहुदाःल्‍ले़ ये़सुन् इङ्‌ले़क्‍मा फाॽआङ् सुये़म् कोःप्‍मा हेःक्‍तुरो॥

यहुदि चोःक्‌युम्‍भो तङ्‌नाम्‍मो ये़सुन् कुहुॽसाम्‍बाहाॽनु चा जाःॽ

(मत्‍ति २६:१७-३०, लुका २२:७-२३, युहु १३:२१-३०, १ कोर ११:२३-२५)

१२ हे़क्‍क्‍याङ् सिदाॽ मे़न्‍भःन्‍नेबा खरे़ःङ् चामा तङ्‌नाम्‍मिल्‍ले़ थिक्‍सिगेक्‍पा ये़न्‍नो चोःक्‌युम्‍भो तङ्‌नाम्‍मिल्‍ले़न् मे़ल्‍लुक्‍सान् सिदुङ्‌जभा चोःक्‍मा थिम् वये़॥ ये़सुरे़ कुहुॽसाम्‍बाहाॽरे़ खुने़ॽ सेःन्‍मे़दोसु, “आदाङ्‌बे, आनिॽ आत्‍तो पेःक्‍माआङ् यहुदि चोःक्‌युम्‍भो तङ्‌नाम्‍मिल्‍ले़न् साभङ्‌जान् यारिप् चोःक्‍मा के़लॽबा निङ्‌वाॽ के़गत्तुबे?”

१३-१४ हे़क्‍केःल्‍ले़ ये़सुरे़ ने़प्‍फु कुहुॽसाम्‍बाहाॽ अक्‍खे मे़त्तुसिर यरुसले़म्‍मो पाङ्‌घुसि, “खिन्‍छिॽ ये़क्‌यक्‍को के़लाःत्‍छिर के़बत्‍छिल्‍ले़ च्‍वाःत् कुःन्‍दा के़बङ्‌बा मनाधिक्‍ले़ के़दुम्‍सिॽ॥ खे़न् लाःप्‍पा हिम्‍मो थारिक् तिम्‍दे़त्‍छे़ॽ॥ हे़क्‍क्‍याङ् हिम्‍दाङ्‌बान् मे़त्ते़त्‍छे़ॽ, ‘आनिगे सिक्‍साम्‍बाल्‍ले़ खे़ने़ॽ अक्‍खे के़मे़त्ते़आङ् के़वाॽरो, तरे युङ्‌मा याक्‍फाङ्‌ङिन् आत्‍तो ने़बे? खे़प्‍मो इङ्‌गाॽ आहुॽसाम्‍बाहाॽनु यहुदि चोःक्‌युम्‍भो तङ्‌नाम्‍मिल्‍ले़न् साभङ्‌जान् चाङ्‌लो॥’

१५ हे़क्‍क्‍याङ् खे़ल्‍ले़ खिन्‍छिॽ थोःस्‍मा खाम्‍लोओ यारिप् चोःक्‍मनाबा लत्‍छा यम्‍बा याक्‍फाङ्‌ङिन् ओसेःन्‍गे़धाक्‍सिॽ॥ खे़प्‍मोए आनिॽ साभङ्‌जान् यारिप् चोगे़त्‍छे़ॽओ॥”

१६ हे़क्‍क्‍याङ् खे़न् ने़प्‍फु कुहुॽसाम्‍बाहाॽ पेगे़त्‍छिल्‍ले़ ये़सुरे़ पाःत्तुबा हे़क्‍केए तुमे़त्‍छुआङ् खे़ङ्‌हाॽरे़ यहुदि चोःक्‌युम्‍भो तङ्‌नाम्‍मिल्‍ले़न् साभङ्‌जान् यारिप् चोगे़त्‍छु॥

१७ खे़न् युःन्‍छिक् ये़सुन् नु थिक्-ने़त् कुहुॽसाम्‍बाहाॽ खे़प्‍मो मे़द्‌ये़रो॥

१८ हे़क्‍क्‍याङ् खे़ङ्‌हाॽरे़ चामा ते़न्‍नो मे़जर मे़युङे़ल्‍ले़ ये़सुरे़ खे़ङ्‌हाॽ अक्‍खे मे़त्तुसि, “इङ्‌गाॽ से़क्‍खाए मे़त्‍निङ्, इङ्‌गाॽनु के़जाबार के़युङ्‌बा खिनिॽओ थिक्‍किल्‍ले़ इङ्‌गाॽ इङ्‌ले़क्‍कारो॥”

१९ हे़क्‍केःल्‍ले़ खे़ङ्‌हाॽ साॽरिक् निङ्‌साम्‍मो मे़ध्‍ये़आङ् के़रे़क्‍ले़ खुने़ॽ सेःन्‍दोमा मे़हेःक्‍तु, “दाङ्‌बे, के़बाःत्तुबा मनान् इङ्‌गाॽआबि?”

२० ये़सुरे़ खे़ङ्‌हाॽ नोगप् पिरुसि, “खिनिॽ थिक्‍ने़त्तो आल्‍लो इङ्‌गाॽनु सोरिक् के़जाबार के़युङ्‌बाधिक्‍किल्‍ले़ इङ्‌गाॽ इङ्‌ले़क्‍कारो॥

२१ मे़न्‍छाम्‍साःङ्‌ग साम्‌योसाप्‍लाओ साप्‍ते़बा कुइसिःक्‍के सिमाए पोङ्‌लो॥ कर मे़न्‍छाम्‍सान् इङ्‌गे़ले़क्‍पे़ङ्‌ग चिःत्‍ते़स्‍ये़रो! खे़ङ्‌ग सामे़वाःन्‍छिङ्‌ङिन्‍निल्‍ले़ए नुरे़बारो॥”

२२ खे़ङ्‌हाॽरे़ मे़जर मे़युङे़ल्‍ले़ ये़सुरे़ खरे़ःङ्‌ङिन् खप्‍सुआङ् निङ्‌वाॽफुमाङ्‌ङिन् नोगे़न् पिरु, हे़क्‍क्‍याङ् खे़ःक्‍खुआङ् कुहुॽसाम्‍बाहाॽ पिरुसिर अक्‍खे मे़त्तुसि, “कन् ताःक्‍ते़म्‍मे़ॽओ, कन् इङ्‌गाॽ नासिङ्‌गे़न् आधक्‍लो॥”

२३ हे़क्‍क्‍याङ् चल्‍लङ्‌ना खोर्यान् पक्‍खुआङ् निङ्‌वाॽफुमाङ्‌ङिन् नोगे़न् पिरु, हे़क्‍क्‍याङ् खे़ङ्‌हाॽ पिरुसिआङ् के़रे़क्‍ले़ मे़धुङुरो॥

२४ ये़सुरे़ खे़ङ्‌हाॽ याम्‍मो मे़त्तुसि, “कन् निङ्‌वाॽफुमाङ्‌ङिन्‍नु चोःक्‍मनाबा कुसङ् माङ्‌हुप्‍ले़न् आमाक्‍खिॽरो॥ कन् यरिक् मनाहाॽरे़ खुनिॽ लायोन् वाहप्‍मा फाॽआङ् वादेःन्‍लो॥

२५ इङ्‌गाॽ से़क्‍खाए मे़त्‍निङ्, आइन्‍नाङ्‌धो निङ्‌वाॽफुहाङ्‌जुम्‍मो कुसङ् चे़ल्‍ले़क्‍सेॽ थिन् मे़न्‍धुङ्‌ङे थारिक् याम्‍मो चे़ल्‍ले़क्‍सेॽ थिन् मे़धुङ्‌ङान्‍लो॥”

२६ हे़क्‍क्‍याङ् खे़ङ्‌हाॽरे़ माङ्‌सेवा साम्‍लोधिक् साम्‍मे़लोःरे़आङ् जैतुन कोःक्‍माओ मे़बेरो॥

ये़सुरे़ पत्रुसे़न् के़नाॽआ फाॽआङ् मे़त्तुॽ

(मत्‍ति २६:३१-३५, लुका २२:३१-३४, युहु १३:३६-३८)

२७ खे़प्‍मो ये़सुरे़ खे़ङ्‌हाॽ मे़त्तुसि, “खिनिॽ के़रे़क्‍ले़ इङ्‌गाॽ याप्‍मि के़ले़रिॽआङ् के़बिगिॽ, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ साम्‌योसाप्‍लाओ अक्‍खे पाःत्तुआङ् पत्,

“‘इङ्‌गाॽ मे़ल्‍लुक्‍कम्‍बान् हिप्‍तुङ्,

हे़क्‍क्‍याङ् के़रे़क् मे़ल्‍लुक्‍हाॽ के़रे़क् पिसाङ् मे़से़रो॥’

२८ कर इङ्‌गाॽ सिमे़न्‍लाम् याम्‍मो हिङ्‌ङाआङ् खिनिॽनुःल्‍ले़ तगि गालिल थुम्‍मो पेःक्‍कारो॥”

२९ पत्रुसरे़ ये़सुन् मे़त्तु, “के़रे़क्‍ले़ खे़ने़ॽ के़म्‍ले़त् के़म्‍धासाङ् इङ्‌गाॽग आप्‍फाल्‍ले़आङ् मे़ले़त्‍ने़न्‍लो॥”

३० ये़सुरे़ खे़न् मे़त्तु, “इङ्‌गाॽ से़क्‍खाए मे़त्‍ने़ॽ, आक्‍खो से़न्‍दिक् निले़ङ् इङ्‌वा कामानुःल्‍ले़ तगिए, खुने़ॽ कुसिङ् मे़निःत्तुङ्‌ङिन् के़बाःत्तुर खे़ने़ॽ सुम्‍ले़ङ् के़नाॽआरो॥”

३१ कर पत्रुसरे़ हादिङ् थक्‍ते़र मे़त्तु, “मे़ःन्‍लो, इङ्‌गाॽग खे़ने़ॽनु सिमा पोङ्‌साङ् आप्‍फाल्‍ले़आङ् मे़नाॽने़न्‍लो॥” वेॽ हुॽसाम्‍बाहाॽरे़आङ् बा हे़क्‍केए मे़बाःत्तुरो॥

ये़सुन् गे़तसमनिओ तुवा चोक्

(मत्‍ति २६:३६-४६, लुका २२:३९-४६)

३२ हे़क्‍क्‍याङ् खे़ङ्‌हाॽ गे़तसमनि मे़प्‍मनाबा जैतुन सिङ्‌लाओ मे़बे॥ ये़सुरे़ कुहुॽसाम्‍बाहाॽ अक्‍खे मे़त्तुसि, “तुवा चोगुङ्‌ङिल्‍ले़ खिनिॽ कप्‍मो युङे़म्‍मे़ॽओ॥”

३३ हे़क्‍क्‍याङ् खुने़ॽ पत्रुस, याकुब, नु युहुन्‍नासि तेॽरुसि॥ खुने़ॽ साॽरिक् कुनिङ्‌वाॽ तुगे़आङ् निङ्‌साम्‍मो थ्‍ये़॥

३४ हे़क्‍क्‍याङ् खे़ङ्‌हाॽ मे़त्तुसि, “इङ्‌गाॽग मिङ्‌वारे़ योःन्‍दाङ्‌ङाङ् सिमालिङ्‌धो थारिक् के़राङ्‌ङाङ् वाॽआरो॥ खिनिॽ कप्‍मो चाङ्‌जाङ्‌ङाङ् युङे़म्‍मे़ॽओ॥”

३५ खुने़ॽ मिसाक् नानाक् पेआङ् साम्‍बोन् फन्‍छिङ्‌ल तुवा चोगु, “पोङ्‌ने़ फाॽग्र कन् इनोगे़न् तुक्‍खेन् आसम्‍दाङ् मे़दाने़न्‍ल॥

३६ पानुदिङ् आम्‍बौ, खे़ने़ॽ के़लागिग काक् पोङ्‌मा सुक्॥ कन् इनोगे़न् तुक्‍खेरे़न् खोर्यान् इङ्‌गाॽओलाम् खे़त्ते़देसे़ॽओ, कर हे़क्‍केसाङ् आनिङ्‌वाॽ हे़क्‍केग मे़ःन्, कर के़निङ्‌वाॽ हे़क्‍केए पोङ्‌लरो॥”

३७ हे़क्‍क्‍याङ् खुने़ॽ नुःक्‍खे़ल्‍ले़ खे़न् सुम्‍ब्राङ् कुहुॽसाम्‍बाहाॽग मे़इप्‍से़आङ् मे़ने़स्‍से़बा तुमुसि॥ हे़क्‍क्‍याङ् पत्रुसे़न् मे़त्तु, “सिमोने, थेआङ् के़इप्‍से़बा? कुमुक्‍थिक्‍काङ् चाङ्‌जाङ्‌ङाङ् युङ्‌मा के़न्‍छुक्‍तुन्‍बि?

३८ हङ्‌साॽमाओ मे़ध्‍ये़ॽइगे़न्‍ल फाॽआङ् निङ्‌वाॽ चाङ्‌जाङ्‌ङाङ् तुवा चोगे़म्‍मे़ॽओ॥ खिनिॽ निङ्‌वाॽइल्‍ले़ नुःरिक्‍काङ् चोःक्‍मा के़गोःत्तुम्, कर खिनिॽ नासिङ्‌गे़न् थक्‍किङ्‌ग मे़धुम्‍मिन्‍बाल्‍ले़ चोगुल्‍ले़ के़न्‍छुक्‍तुम्‍मिल्‍लो॥”

३९ याम्‍मो खुने़ॽ पेआङ् आन्‍देःन् हे़क्‍के पाःत्तुर तुवा चोगु॥

४० खुने़ॽ नुःक्‍खे़ फे़रे़ल्‍ले़ याम्‍मो कुहुॽसाम्‍बाहाॽ मे़इप्‍से़आङ् मे़ने़स्‍से़बा तुमुसि, थेआङ्‌भे़ल्‍ले़ खे़ङ्‌हाॽ मिक्‌युमाल्‍ले़ साॽरिक् तरुसिआङ् मे़वये़॥ हे़क्‍क्‍याङ् खे़ङ्‌हाॽरे़ आक्‍खे पाःप्‍माबे फाॽआङ् थेआङ् निङ्‌वाॽ मे़ङ्‌गत्तुन्‍लो॥

४१ हे़क्‍क्‍याङ् खुने़ॽ सुम्‍ले़ङ्‌ङो नुःक्‍खे़ फे़रे़आङ् कुहुॽसाम्‍बाहाॽ मे़त्तुसि, “खिनिॽ आल्‍लसाङ् के़नासिआङ् के़इप्‍सिआङ् के़ने़स्‍सिबि? आल्‍ल पोःक्‍खे़रो! ओमे़त्ते़म्‍मे़ॽ, इङ्‌गाॽ मे़न्‍छाम्‍सान् लायोबाहाॽरे़ खुनिॽ हुक्‍को थामा ये़म्‍मिन् त्‍ये़रो॥

४२ पोगे़म्‍मे़ॽ, कप्‍मोलाम् पिगि! ओमे़त्ते़म्‍मे़ॽ, इङ्‌गाॽ याप्‍मि इङ्‌गे़ले़क्‍पे़न् खा फे़न्‍ल पत्‍लो!”

ये़सुन् मे़दे़म्‍सुॽ

(मत्‍ति २६:४७-५६, लुका २२:४७-५३, युहु १८:३-१२)

४३ हे़क्‍केलॽरिक् खुने़ॽ पारे़र पत्‍छे़ल्‍ले़सा थिक्-ने़त् कुहुॽसाम्‍बाहाॽओबा यहुदा मे़प्‍मनाबे़न् खे़प्‍मो के़रे़ त्‍ये़॥ खुने़ॽनु तुम्‍निङ्‌वाॽफुसाम्‍बाहाॽ, साम्‌योथिम्‍साम्‍बाहाॽ नु यहुदि तुम्‍लाम्‍लोबाहाॽरे़ मे़बाङ्‌घुसिबा ताभे नु तक्‍कात् के़गप्‍पा यरिक् मनाहाॽआङ् मे़वये़रो॥

४४ आल्‍ल ये़सुन् इङ्‌गे़ले़क्‍पे़ल्‍ले़ आत्‍तिन् मनान् इङ्‌गाॽ चुप् मे़त्तुङ्, खे़न् ते़म्‍से़म्‍मे़ॽआङ् तेॽरे़म्‍मे़ॽ लॽरिक् मिक्‍सेन् पिरुसिआङ् वये़रो॥

४५ यहुदान् के़रे़नुमे़ःन्‍ने ये़सुरो पेआङ् “सिक्‍साम्‍बे” मे़त्तुर चुप् मे़त्तुरो॥

४६ हे़क्‍क्‍याङ् वेॽ मनाहाॽरे़ ये़सुन् हुक् मे़याक्‍तुआङ् मे़दे़म्‍सुरो॥

४७ खे़प्‍मो के़ये़प्‍पाहाॽओ थिक्‍किल्‍ले़ ताभेन् तरप् फिःक्‍खुआङ् मानिङ्‌वाॽफुसाम्‍बाल्‍ले़ कुसेवारोबान् चे़प्‍तुल्‍ले़ कुने़क्‍खोॽबान् पे़त्तु थासुरो॥

४८ ये़सुरे़ खे़ङ्‌हाॽ मे़त्तुसि, “इङ्‌गाॽ हाङ्‌बिफ्‍युङ् के़जोःक्‍पाआबि? थेआङ् इङ्‌गाॽ आदे़म्‍से़ ताभे हे़क्‍क्‍याङ् तक्‍काःत्‍नु के़द्‌ये़ॽइबे?

४९ इङ्‌गाॽग थिक्‌याःन्‍धक्‍सा माङ्‌हिम् लक्‍खुम्‍मो निसाम् हुॽइसे़ वयाङ्‌बा हे़क्‍केसाङ् याप्‍मि के़न्‍दे़म्‍सिन्, कर साम्‌योसाप्‍लाओ के़बप्‍पे़न् के़त्‍ल फाॽआङ् अक्‍खे पोःक्‍खे़बारो॥”

५० हे़क्‍क्‍याङ् के़रे़क् कुहुॽसाम्‍बाहाॽरे़ खुने़ॽ पक्‍मे़धआङ् मे़घे़त्‍छिङ् मे़बेरो॥

५१ खे़प्‍मो थिक् नालिङ्‌गे़न् थाङ्‌बे़न्‍निल्‍ले़ सुङ्‌घेक्‌वान् हे़म्‍सिङ्‌ङे़आङ् ये़सुरे़ कुएःक् कुएःक् तिःक्‍तुर वये़॥ खे़न् मनासुम्‍हाॽरे़ खे़न् ते़म्‍मा मे़गोःत्तुल्‍ले़

५२ सुङ्‌घेक्‌वान् पक्‍थआङ् ले़क्‍चाबे़धिःक् लोःक्‍ते़ पेरो॥

ये़सुन् ये़जुम्‍भो तगि मे़देॽरुॽ

(मत्‍ति २६:५७-६८, लुका २२:५४-५५, ६३-७१, युहु १८:१३-१४, १९-२४)

५३ हे़क्‍क्‍याङ् खे़ङ्‌हाॽरे़ ये़सुन् मानिङ्‌वाॽफुसाम्‍बाल्‍ले़ कुहिम्‍मो मे़देॽरु॥ खे़प्‍मो तुम्‍निङ्‌वाॽफुसाम्‍बाहाॽ, यहुदि तुम् लाम्‍लोबाहाॽनु साम्‌योथिम्‍साम्‍बाहाॽ मे़जुप्‍से़आङ् मे़वये़रो॥

५४ पत्रुसे़ल्‍ले़आङ् माःङ्‌घालाम् ये़सुन् तिम्‍दुर मानिङ्‌वाॽफुसाम्‍बाल्‍ले़ कुलक्‍खुम्‍मो थारिक् के़रे़॥ खे़प्‍मो सेवारोबाहाॽनु मिजाॽनु युङे़॥

५५ आल्‍ल तुम्‍निङ्‌वाॽफुसाम्‍बाहाॽ नु यहुदि ये़जुम्‍भोरे़न् काक् पासिङ्‌पादाङ्‌लाहाॽरे़ ये़सुन् सिमे़ल्‍ले़न् खुम्‍दिङ् पिमा फाॽआङ् खुने़ॽ कुदक्‍ले़ङ्‌वाओ फोत्‍याबा आप्‍तिक्‍हाॽ मे़गोःत्तु, कर थेआङ् मे़ङ्‌घोसुन्‍लो॥

५६ यरिक् फोत्‍याबा आप्‍तिक् के़गुःप्‍पाहाॽ ये़सुरे़ कुदक्‍ले़ङ्‌वाओ मे़बारे़, कर खुनिॽ पान् मे़दङे़न्‍लो॥

५७ हे़क्‍क्‍याङ् कुभा मनाहाॽरे़ मे़बोगे़आङ् ये़सुरे़ कुदक्‍ले़ङ्‌वाओ अक्‍खेलॽरिक् इङ्‌ले़क् पान् मे़बाःत्तु,

५८ “आनिगे ये़सुरे़ अक्‍खे पाःत्तुबा खे़प्‍सुम्‍बे़रो, ‘कन् मनाहाॽरे़ मे़जोगुबा माङ्‌हिम्‍मिन् यस्‍सुङ्‌ङाङ् सुम्‌ये़न् एगाङ्, मनाहाॽरे़ मे़म्‍भाॽए, वेॽ माङ्‌हिम्‍मिन् चोगुङ्‌लो॥’”

५९ हे़क्‍केसाङ् खे़ङ्‌हाॽरे़ ये़सुरे़ कुमे़न्‍नो इङ्‌ले़क् मे़बाःत्तुबा पाःन्‍निन् मे़दङे़न्‍लो॥

६० हे़क्‍केःल्‍ले़ मानिङ्‌वाॽफुसाम्‍बान् के़रे़क्‍ले़ खुनिॽ तगि पोगे़आङ् ये़सुन् सेःन्‍दोसु, “कन् मनाहाॽरे़ के़दक्‍ले़ङ्‌वाओ पिरे़त्‍छुबा तोःन्‍दिल्‍ले़ कुयाःम्‍बेओ थेआङ् खे़ने़ॽ नोगप् के़म्‍बिरुन्‍छिन्‍बाबे?”

६१ कर ये़सुरे़ थेआङ् नोगप् मे़म्‍बिसिङ्‌ङे स्‍वाःत् ये़बे़॥ याम्‍मो मानिङ्‌वाॽफुसाम्‍बाल्‍ले़ सेःन्‍दोसु, “खे़ने़ॽ मुॽइसाम्‍दाङ्‌बा निङ्‌वाॽफुसा ख्रिस्‍तने़बि?”

६२ ये़सुरे़ खे़ङ्‌हाॽ मे़त्तुसि, “ओरो, इङ्‌गाॽआरो! कर इङ्‌गाॽ मे़त्‍निङ्, इङ्‌गाॽ मे़न्‍छाम्‍सान् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युङ्‌ङाबा नु साङ्‌ग्राम्‍पेदाङ्‌ङोनु खाप्‍मिःत्तो युःआबा के़निसुम्‍लो॥”

६३ हे़क्‍क्‍याङ् मानिङ्‌वाॽफुसाम्‍बाल्‍ले़ कुसाक्‍के़न् ओसेःन्‍धाक्‍तुसिर आबाङे कुदेःत्तिन् थे़ःक्‍खुआङ् अक्‍खे पाःत्तु, “आल्‍ल आनिॽ वेॽ तोःन्‍दिहाॽ थेआङ् चाहाबा आजोगे़बे?

६४ कल्‍ले़ग निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् पाःत्तुबान् खिनिॽ के़घे़प्‍सुम्‍लो॥ आल्‍ल थे़मा के़इःत्तुम्‍बे?”

खे़प्‍मो के़वाॽबा मनाहाॽरे़ खुने़ॽ सिमे़ल्‍ले़ खुम्‍दिङ् खोमाए पोङ् फाॽआङ् मे़मे़त्तु॥

६५ हे़क्‍क्‍याङ् कुभारे़ खुने़ॽ थ्‍याःत् मे़धोःक्‍खुआङ् कुभारे़ कुमिक्‍के़न् मे़दे़प्‍तुआङ् खुनिॽ हुक्‍पुत्तिल्‍ले़ मे़लक्‍तुर “माङ्‌निङ्‌वाॽपान् पारे़ॽ, हाःत्‍ले़ के़हिप्‍ते़बे?” मे़मे़त्तु॥ हे़क्‍क्‍याङ् खुने़ॽ के़गोबा थक्‍सुबाहाॽरे़ मे़देॽरुआङ् मे़हिप्‍तुरो॥

पत्रुसरे़ ये़सुन् नाॽरुॽ

(मत्‍ति २६:६९-७५, लुका २२:५६-६२, युहु १८:१५-१८, २५-२७)

६६ पत्रुसे़न् यो लक्‍खुम्‍मो वये़ल्‍ले़ मानिङ्‌वाॽफुसाम्‍बाल्‍ले़ कुसेवारोमा चुक्‍माधिक् खे़प्‍मो त्‍ये़आङ्

६७ पत्रुसे़न् मिजाॽनु युङे़बा निसुआङ् कुबेसाङ् पेआङ् नुरिक् ओमे़त्तुर मे़त्तु, “खे़ने़ॽग नासरि ये़सुन् नु के़वये़ मे़ःम्‍बि?”

६८ कर पत्रुसरे़ खे़न् नाॽरुर मे़त्तु, “इङ्‌गाॽ खुने़ॽ कुसिङ् मे़निःत्तुङ्‌ङिन्‍लो! खे़ने़ॽ थे के़बाःत्तुबा इ?” हे़क्‍क्‍याङ् खुने़ॽ लाःक्‍कात् पेःक्‍मा लाम्‍धेःप् ले़प्‍माङ् चत्‍छिङ्॥ हे़क्‍क्‍याङ् बा खे़न् ये़म्‍मो इङ्‌वा कासे़॥

६९ हे़क्‍क्‍याङ् खे़न् सेवारोमा चुक्‍मे़न् याम्‍मो त्‍ये़आङ् खे़प्‍मो पत्रुसे़न् निसुआङ् कुघिरि के़ये़प्‍पा मनाहाॽ मे़त्तुसि, “कन् मनाःङ्‌ग ये़सुरे़ कुहुॽसाम्‍बाहाॽओ थिक्‍लो॥”

७० कर पत्रुसरे़ याम्‍मो नाॽरु॥

याङ्‌सि खे़प्‍मो के़वाॽबा मनाहाॽरे़ खुने़ॽ मे़निसुआङ् मे़मे़त्तु, “से़क्‍खासाङ् खे़ङ्‌हाॽओ खे़ने़ॽ थिक्‍ने़रो, थेआङ्‌भे़ल्‍ले़ खे़ने़ॽआङ् गालिललाम् के़द्‌ये़बारो॥”

७१ हे़क्‍केःल्‍ले़ पत्रुसरे़ माङ्‌हे़क्‍सिङ्‌ल अक्‍खे मे़त्तुसि, “कन् मनान् हात् इ फाॽआङ् मे़निसुङ्‌ङिन्‍लो! खिनिॽ थे़मा के़बाःत्तुम्‍बा इ?”

७२ खिमो इङ्‌वान् निसिगेक् ले़ङ् कासे़रो॥ हे़क्‍क्‍याङ् पत्रुसरे़ “निले़ङ् इङ्‌वा कामानुःल्‍ले़ तगि खे़ने़ॽ सुम्‍ले़ङ् के़नाॽआरो” फाॽआङ् ये़सुरे़ मे़त्तुबा पाःन्‍निन् निङ्‌वाॽ इतुआङ् साॽरिक् हाबे़रो॥

a 

१४:१ यहुदि चोःक्‌युम्‍भो तङ्‌नाम्– पे़न्‍निबाःन्‍नो कन् तङ्‌नाम् “निस्‍तार” मे़प्‍मनाबारो॥ कन् तङ्‌नाम्‍मिन् निङ्‌वाॽफुमाङ्‌ङिल्‍ले़ मिस्र लाजेॽलाम् इस्राइलिहाॽ लःत्तुसिबा मिङ्‌सोओ मे़इःत्तुबा तङ्‌नाम्‍लो॥

b 

१४:३ लोगेॽ– खे़न् फाॽइन् खुने़ॽ पाराम साम्‍माङ्‌ङिल्‍ले़ याङ्‌घुबा मना वये़॥

c 

१४:५ किप् सुम्‍सि युप्‍पायाङ्– ग्रिक पाःन्‍दाङ्‌ङो “दिनार॥” कन् फाॽइन् थिक् मनाःल्‍ले़ तङ्‌बेधिक्‍ले़ कुनाम्‌याक्‍लो॥

पिलातसरे़ ये़सुरे़ कुघासे़न् लोःन्‍दुॽ

(युहु १८:२८–१९:१६, मत्‍ति २७:१-२, ११-१४, लुका २३:१-५)

१५

कुनाम्‍दाःप्‍मा खाओःत्ते़र पत्‍छे़ल्‍ले़सा तुम्‍निङ्‌वाॽफुसाम्‍बाहाॽ, यहुदि तुम्‍लाम्‍लोबाहाॽ, साम्‌योथिम्‍साम्‍बाहाॽ नु काक् यक्‍चुम्‍भोबा मनाहाॽ चुम्‍लुङ् मे़जोगे़॥ हे़क्‍क्‍याङ् खे़ङ्‌हाॽरे़ ये़सुन् इमे़घेःक्‍खु हे़क्‍क्‍याङ् रोमि सुहाङ्‌गे़म्‍बा पिलातसरोa मे़देॽरुरो॥

२ पिलातसरे़ ये़सुन् अक्‍खे मे़त्तुर सेःन्‍दोसु, “से़क्‍खा खे़ने़ॽ यहुदि हाङ्‌ने़बि?”

ये़सुरे़ नोगप् पिरु, “खे़ङ्‌ग खे़ने़ॽए के़बाःत्तुर के़बत्‍लो॥”

३ तुम् निङ्‌वाॽफुसाम्‍बाहाॽरे़ ये़सुन् यरिक् पाःन्‍नो आप्‍तिक् मे़गुःत्तु॥

४ हे़क्‍केःल्‍ले़ पिलातसरे़ याम्‍मो सेःन्‍दोसु, “ओमे़त्ते़ॽ, कम्‍म्‍याक् यरिक् आप्‍तिक् के़म्‍गुःत्ते़आङ् वाॽरो॥ खे़ने़ॽ थेआङ् के़म्‍बाःत्‍ने़न्‍बाबे?”

५ कर ये़सुरे़ थेआङ् नोगप् मे़बिरुन्‍निल्‍ले़ पिलातसरे़ कुनिङ्‌वाॽ मये़रो॥

पिलातसरे़ ये़सुन् सिमे़ल्‍ले़न् खुम्‍दिङ् पिरुॽ

(मत्‍ति २७:१५-२६, लुका २३:१३-२५, युहु १८:३९–१९:१६)

६ आल्‍ल यहुदि चोःक्‌युम्‍भो तङ्‌नाम्‍मो लत्‍छा साक्‍पा के़धाबा मनान् मनाहाॽरे़ ले़रे़ आबिरे़ॽ फाॽआङ् पेलि मे़भाक्‍तुल्‍ले़ सुहाङ्‌गे़म्‍बाल्‍ले़ ले़प्‍मा थिम् कत्तुरो॥

७ खे़न् ये़म्‍मो बरब्‍बास मे़प्‍मनाबा साक्‍पा के़धाःबाधिक् वये़॥ खे़ल्‍ले़ हाङ्‌बिफ्‍युङ् पोःक्‍खे़ल्‍ले़ हयङ् ते़ङ्‌धङ्‌ङो वेॽ मनाहाॽनु तङ्‌सिङ्‌ङाङ् यरिक् मनाहाॽ से़रुसिआङ् वये़॥

८ हे़क्‍क्‍याङ् यरिक् मनाहाॽ पिलातसरो मे़द्‌ये़आङ् सदादिङ् के़जोगुबा हे़क्‍के चोगे़ आबिरे़ॽ फाॽआङ् पेलि मे़भाक्‍तु॥

९ पिलातसरे़ खे़ङ्‌हाॽ सेःन्‍दोसुसि, “यहुदि हाङ्‌ङिन् ले़रुङ् पिनिङ्‌बि?”

१० थेआङ्‌भे़ल्‍ले़ तुम् निङ्‌वाॽफुसाम्‍बाहाॽरे़ ये़सुन् नामे़हे़त्तुआङ् खुने़ॽओ हुक्‍मे़सुप्‍तुबा पाःन्‍निन् कुसिङ् निःत्तुआङ् वये़॥

११ कर तुम् निङ्‌वाॽफुसाम्‍बाहाॽरे़ मनाहाॽ ये़सुरे़ कुले़क्‌वाओ बरब्‍बासे़न्‍ने ले़रे़ आबिरे़ॽओ फाॽआङ् मे़हुसुसिआङ् मे़वये़रो॥

१२ पिलातसरे़ खे़ङ्‌हाॽ याम्‍मो सेःन्‍दोसुसि, “यहुदि हाङ् के़मे़त्तुम्‍बा मनान् इङ्‌गाॽ थे मे़त्तुङ्‌बाबे?”

१३ कर खे़ङ्‌हाॽ याम्‍मो मे़अःक्‍ते़, “खे़न् सिलाम्‍साक्‍मा सिङ्‌सम्‍दाङ् फोःम्‍माए पोङ्॥”

१४ पिलातसरे़ याम्‍मो मे़त्तुसि, “थेआङ्‌बे? खे़ल्‍ले़ थे याःम्‍बक् फेःन्‍दुआङ् वाॽबे?”

कर खे़ङ्‌हाॽ आल्‍लसाङ् साॽरिक् मे़अःक्‍ते़, “खे़न् सिलाम्‍साक्‍मा सिङ्‌सम्‍दाङ् फोःन्‍दे़ॽ!”

१५ पिलातसरे़ खे़ङ्‌हाॽरे़ खुनिॽ निङ्‌वाॽ तामा पिमासि फाॽआङ् बरब्‍बासे़न् ले़रु पिरुसि, कर ये़सुन् ते़ःम्‍भुक् याक्‍पाङ्‌घुसिआङ् सिलाम्‍साक्‍मा सिङ्‌सम्‍दाङ् फोःम्‍मा फाॽआङ् रोमि थक्‍सुबाहाॽ हुक्‍सुप्‍तुसिरो॥

थक्‍सुबाहाॽरे़ ये़सुन् किनाःन्‍दि मे़बिरुॽ

(मत्‍ति २७:२७-३१, युहु १९:२-३)

१६ हे़क्‍क्‍याङ् सुहाङ्‌गे़म्‍बाल्‍ले़ कुधक्‍सुबाहाॽरे़ ये़सुन् खुनिॽ तुरायक्‍को मे़देॽरुआङ् खे़प्‍मो तुराबा काक् थक्‍सुबाहाॽ कुघिरि मे़जुप्‍से़॥

१७ हे़क्‍क्‍याङ् खुने़ॽ कुदेःत्तिन् मे़भे़न्‍दु मे़बिरुआङ् परान्‍ला हाङ्‌देःत्तिन् मे़जाक्‍तु, तिङ्‌ग्रेक् तिचः मे़भयुआङ् मे़घुःक्‍तु,

१८ हे़क्‍क्‍याङ् खुने़ॽ “यहुदि हाङ्‌ङे, तियाहा!” मे़मे़त्तुर सेवा मे़मे़त्तु॥

१९ हे़क्‍क्‍याङ् ए़त्‍ले़ङ् तक्‍काःत्तिल्‍ले़ कुधेगेःक्‍पे़न् मे़घाक्‍खुर, थ्‍याःत् मे़धोःक्‍खु, हे़क्‍क्‍याङ् खुने़ॽ कुदगि मे़बेआङ् थुङ्‌बोहजॽ मे़युङ्‌सिङ्‌ल सेवा मे़मे़त्तुरो॥

२० अक्‍खेलॽरिक् किनाःन्‍दि मे़बिरु मे़सुरुआङ् खे़न् परान्‍ला तेःत्‍तिन् मे़भे़न्‍दुआङ् कुदेःत्तिन् मे़जाक्‍तु॥ हे़क्‍क्‍याङ् खे़न् थक्‍सुबाहाॽरे़ खुने़ॽ सिलाम्‍साक्‍मा सिङ्‌ङो फोःन्‍छे़ मे़देॽरुरो॥

ये़सुन् सिलाम्‍साक्‍मा सिङ्‌सम्‍दाङ् मे़भोःन्‍दुॽ

(मत्‍ति २७:३२-४४, लुका २३:२६-४३, युहु १९:१७-२७)

२१ खे़न् ये़म्‍मो अले़क्‍जे़न्‍दर नु रुफसरे़ खुन्‍छिॽ पा सिमोन मे़प्‍मनाबा साइरेनि ये़क्‌यक्‍को के़युङ्‌बे़न् पाङ्‌भेॽलाम् फे़रे़र पत्‍छे़बा थक्‍सुबाहाॽरे़ मे़दुमुआङ् ये़सुरे़ कुसिलाम्‍साक्‍मा सिङ्‌ङिन् साक्‍के़ल्‍ले़क् पङ्‌मा मे़बाङ्‌घु॥

२२ खे़ङ्‌हाॽरे़ गलगथा मे़प्‍मनाबा कोःक्‍माओ मे़देॽरु (गलगथा फाॽइङ्‌ग मिक्‍खोःक्‍पा पोङ्‌लो)॥

२३ हे़क्‍क्‍याङ् मुर्र मे़प्‍मनाबा सिदाॽ फुप्‍मनाबा चे़क्‍ले़क्‍सेॽ थिन् मे़धुङ्‌घु, कर ये़सुरे़ मे़धुङुन्॥

२४ हे़क्‍क्‍याङ् खुने़ॽ सिलाम्‍साक्‍मा सिङ्‌सम्‍दाङ् मे़भोःन्‍दु, हे़क्‍क्‍याङ् कुदेःत्‍हाॽ हाःत्‍छिङ्‌मा फाॽआङ् खे़ङ्‌हाॽरे़ तॽयाःन्‍सोन् मे़गे़सुरो॥

२५ खे़ङ्‌हाॽरे़ खुने़ॽ सिलाम्‍साक्‍मा सिङ्‌सम्‍दाङ् मे़भोःन्‍दुल्‍ले़ तानाम्‍बा कुमुक् फाङ्‌सि (९) मुक्‍ते़आङ् वये़रो॥

२६ हे़क्‍क्‍याङ् ये़सुरे़ कुधे़गेक् सम्‍दाङ् यहुदिहाॽरे़ खुनिॽ हाङ् लॽरिक् आप्‍तिक् सक्‍किन् मे़साप्‍तुआङ् मे़भत्‍छु॥

२७-२८ खुने़ॽनुए कुभे़न्‍छाङ् नु कुजुप्‍साङ्‌बा सिलाम्‍साक्‍मा सिङ्‌हाॽ सम्‍दाङ् ने़प्‍फु फाःन्‍दाहाॽ थक्‍सुबाहाॽरे़ मे़भोःन्‍दुसिरो॥ ((अक्‍खेलॽरिक् “खुने़ॽ पान् के़भेःम्‍बाहाॽनु सोरिक् मे़जोगु” लॽरिक् साम्‌योसाप्‍लाओ साप्‍ते़आङ् के़बप्‍पा पाःन्‍निन् के़रे़रो॥))

२९ खे़प्‍मोलाम् लाङ्‌गे़घेःक्‍पा मनाहाॽरे़आङ् खुनिॽ थे़गेःक्‍पे़न् मे़हिक्‍खुर अक्‍खेलॽरिक् खुने़ॽ किनाःन्‍दि मे़बिरु, “खे़ने़ॽग माङ्‌हिम्‍मिन् के़यःबाआङ् सुम्‌ये़न्‍नो के़जोःक्‍पे,

३० खे़ने़ॽ सिलाम्‍साक्‍मा सिङ्‌ङोलाम् यो थ्‍ये़ॽआङ् आबाङे से़ःप्‍सिङ्‌ङे़ॽ॥”

३१ हे़क्‍केलॽरिक्‍के तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽरे़आङ् खुने़ॽ किनाःन्‍दि मे़बिरुर अक्‍खे मे़बाःत्तु, “खे़ल्‍ले़ वेॽ मनाहाॽग ताङ्‌से़ःप्‍तुसि, कर खुने़ॽ आबाङेग से़ःप्‍सिङ्‌मा मे़सुक्‍सिङ्‌ङिन्‍लो॥

३२ खुने़ॽ से़क्‍खाए इस्राइलस्‍मा हाङ् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तने़ फाॽग्र, हाराॽ सिलाम्‍साक्‍मा सिङ्‌सम्‍दाङ्‌नु यो थाःर, हे़क्‍क्‍याङ् खे़न् निसुम्‍बे़आङ् नसान् चोगुम्‍बे़ॽरो॥” खुने़ॽनुए मे़भोःन्‍दुसिबा खे़न् फाःन्‍दाहाॽरे़आङ् खुने़ॽ किनाःन्‍दि पिरे़त्‍छुरो॥

ये़सुरे़ कुसिमे़न्

(मत्‍ति २७:४५-५६, लुका २३:४४-४९, युहु १९:२८-३०)

३३ हे़क्‍क्‍याङ् ले़न्‍दिक् कुमुक् थिक्-ने़त्ताङ्‌धो कुमुक् सुम्‍सि थारिक् खादाम्‍माल्‍ले़ खे़न् लाजेॽइन् सिदे़प् ते़प्‍तुरो॥

३४ कुमुक् सुम्‍सि मुक्‍ते़र पत्‍छे़ल्‍ले़ ये़सुन् अक्‍खेलॽरिक् यम्‍बा इक्‍लाओ अःक्‍ते़, “एलोइ, एलोइ, लामा सबखथानि?” खे़न् फाॽइङ्‌ग “आनिङ्‌वाॽफुमाङ्‌ङे, आनिङ्‌वाॽफुमाङ्‌ङे, थेआङ् के़ले़राङ् के़देसाङ्‌बे?” पोङ्‌लो॥

३५ खे़प्‍मो के़ये़प्‍पा कुभारे़ खे़न् मे़घे़प्‍सुआङ् अक्‍खे मे़बाःत्तु, “खे़ल्‍ले़ माङ्‌निङ्‌वाॽपान् के़बाःप्‍पा एलियान्b उःत्तुर पत्‍लो॥”

३६ खे़ङ्‌हाॽओ लत्‍छा मनाधिक् खिमो लोःक्‍ते़र पेआङ् खिगाक्‍माःन् के़सुःप्‍पा चे़ल्‍ले़क्‍सेॽ थिओ निःप्‍सु हे़क्‍क्‍याङ् तक्‍काःत्तिल्‍ले़ कुसम्‍मो फत्‍छु हे़क्‍क्‍याङ् ये़सुरे़ पिःत्तु थुङुर फाॽआङ् कुमुराओ थुप्‍तु पिरुआङ् अक्‍खे पाःत्तु, “लु ओमे़त्तुम् साॽरुम्! एलियान् युआङ् खुने़ॽ थासुॽ बि मे़ःम्‍बि?”

३७ हे़क्‍क्‍याङ् ये़सुन् याम्‍मो यम्‍बा इक्‍लाओ अःक्‍ते़आङ् कुसक्‍मा पेरो॥

३८ खिमो माङ्‌हिम्‍मोबा फोःन्‍दाःन् थो नु यो थारिक् खे़ल्‍ले़क् ते़ःक्‍खे़॥

३९ ये़सुन् मे़भोःन्‍दुबा सिलाम्‍साक्‍मा सिङ् तगि के़ये़प्‍पा रोमि थक्‍तुम्‍बाल्‍ले़ अक्‍खेलॽरिक् खुने़ॽ स्‍ये़बान् ओमे़त्तुर पाःत्तु, “से़क्‍खासाङ् कन् मनान् निङ्‌वाॽफुसाए वये़रे़त्‍छ॥”

४० खे़प्‍मो माःङ्‌घालाम् कुभा मे़न्‍छुमाहाॽ ओमइ मे़ये़बे़॥ खे़ङ्‌हाॽओ मरियम मग्‍दलिनि, चुक्‍पा याकुब नु युसुफरे़ खुन्‍छिॽ मा मरियम नु सालोमिसि मे़वये़रो॥

४१ ये़सुन् गालिलओ वये़ल्‍ले़ खे़ङ्‌हाॽरे़ ये़सुन् मे़दिःक्‍तुर कुभाॽ मे़बिरुर मे़वये़॥ खे़प्‍मो यरुसले़म थारिक् ये़सुन् नु के़दाबा वेॽ मे़न्‍छुमाहाॽआङ् यरिक् मे़वये़रो॥

ये़सुन् मे़हुम्‍सुॽ

(मत्‍ति २७:५७-६१, लुका २३:५०-५६, युहु १९:३८-४२)

४२-४३ आल्‍ल युःन्‍छिक् पोःक्‍खे़ल्‍ले़ आरिमाथिया पाङ्‌जुम्‍बा युसुफे़न् खे़प्‍मो त्‍ये़॥ खुने़ॽ यहुदि ये़जुम्‍भोरे़ मिङ्‌सो इङ्‌धाङ्‌साबा पासिङ्‌पादाङ्‌ला नु निङ्‌वाॽफुहाङ्‌जुम् के़हाङ्‌बाआङ् के़वाॽबा वये़रो॥ खे़न् यारिप् चोःक्‍मा ये़म् वये़ (नाःम्‍सिङ् ये़न्‍निन् कुदाःन्‍दिक्‍मा वये़)॥ हे़क्‍केःल्‍ले़ खे़न् आःन्‍छिङ्‌ङाङ् पिलातसरो पे हे़क्‍क्‍याङ् ये़सुरे़ कुधक्‍किन् नाःक्‍तुरो॥

४४ पिलातसरे़ ये़सुन् आन्‍दे़ःन्‍छा स्‍ये़बा खे़प्‍सुआङ् कुनिङ्‌वाॽ मये़॥ हे़क्‍क्‍याङ् खे़ल्‍ले़ खे़न् थक्‍तुम्‍बान् उःत्तुआङ् ये़सुन् आन्‍दे़ःन्‍छा स्‍ये़बाबि मे़ःम्‍बि फाॽआङ् सेःन्‍दोसु॥

४५ खे़ल्‍ले़ थक्‍तुम्‍बे़ल्‍लोलाम् ये़सुन् आन्‍दे़ःन्‍छा स्‍ये़बा पाःन्‍निन् खे़प्‍सुआङ् युसुफे़न् ये़सुरे़ कुधक्‍किन् तेॽमा पाङ्‌घुरो॥

४६ हे़क्‍केःल्‍ले़ युसुफरे़ नुबा चे तेःत्‍तिन् इङु, हे़क्‍क्‍याङ् ये़सुरे़ कुधक्‍किन् सिलाम्‍साक्‍मा सिङ्‌ङोनु थासुआङ् खे़न् तेःत्‍तिल्‍ले़ कित्तुआङ् लुङ्‌ङो खोःम्‍मनाबा इप्‍पुङ्‌ङो ने़स्‍सुरो॥ हे़क्‍क्‍याङ् इप्‍पुङ्‌ङिल्‍ले़ कुमुराओ लाःक्‍कात्‍लाम् यम्‍बा लुङ्‌ङिन् इसुधरो॥

४७ मरियम मग्‍दलिनि नु युसुफरे़ कुम्‍मा मरियमरे़ ये़सुरे़ कुधक्‍किन् मे़ने़स्‍सुबा ते़न्‍निन् मिक्‍सेन् मे़त्ते़त्‍छुरो॥

a 

१५:१ पिलातस– ये़सुन् मे़दे़म्‍सुबा ये़म्‍मो पिलातसे़न् यहुदिहाॽ मे़युङे़बा लाजेॽओ रोमि सुहाङ्‌गे़म्‍बा वये़॥

b 

१५:३५ एलिया– यहुदिहाॽरे़ मे़बाःत्तुबा पाःन्‍दाङ्‌ङो “एलिया” मिङ्‌ङिन् “एलोइ” खे़म्‍दे़त्‍लो, हे़क्‍क्‍याङ् खे़न् फाॽइन् “आनिङ्‌वाॽफुमाङ्‌ङे” पोङ्‌लो॥

ये़सुन् सिमे़न्‍लाम् हिङ्

(मत्‍ति २८:१-८, लुका २४:१-१२, युहु २०:१-१०)

१६

आल्‍ल नाःम्‍सिङ्‌मा ये़न् काःक्‍तुआङ् मरियम मग्‍दलिनि, याकुबरे़ कुम्‍मा मरियम नु सालोमिसिरे़ मुर्रःन् ये़सुरे़ कुधक्‍को हुःप्‍मा फाॽआङ् मे़इङु॥

२ हे़क्‍क्‍याङ् ते़ने़बा ये़न्‍नो खाओःत्ते़र पत्‍छे़ल्‍ले़ खे़ङ्‌हाॽ ये़सुन् मे़ने़स्‍सुबा इःप्‍पुङ् ले़प्‍माङ् मे़धासिङ्॥

३ हे़क्‍क्‍याङ् लाम्‍मो मे़बेर मे़बत्‍छे़ल्‍ले़ खे़ङ्‌हाॽ अक्‍खे मे़मे़त्‍छिङ्, “आनिॽ लागि खे़न् इप्‍पुङ्‌ङिल्‍ले़ कुमुराओ मे़ये़प्‍सुबा यम्‍बा लुङ्‌ङिन् हाःत्‍ले़ आइन्‍आबिबाबे?”

४ हे़क्‍क्‍याङ् खे़ङ्‌हाॽ खे़प्‍मो मे़गे़रे़आङ् ओमे़मे़त्तुल्‍ले़ इप्‍पुङ्‌ङिल्‍ले़ कुमुराओ के़ये़प्‍पा लुङ्‌ङिन् थिक्‍ले़प्‍माङ् मे़इसुआङ् ने़स्‍से़बा मे़निसु॥ खे़न् लुङ्‌ङिन् साॽरिक् यम्‍बा चोगे़॥

५ खे़ङ्‌हाॽ सिगाङ् मे़लाःस्‍से़ल्‍ले़ खे़प्‍मो फदाङ्‌बा तेत् के़जाङ्‌बा नालिङ्‌गे़न् थाङ्‌बे़न्‍धिक् चुप्‍साङ् ले़प्‍माङ् ये़बे़बा मे़निसुआङ् खुनिॽ निङ्‌वाॽ मये़रो॥

६ खे़ल्‍ले़ खे़ङ्‌हाॽ मे़त्तुसि, “खिनिॽ निङ्‌वाॽ मे़मये़म्‍मिन्‍ने़ॽओ! खिनिॽ सिलाम्‍साक्‍मा सिङ्‌सम्‍दाङ् मे़भोःन्‍दुबा नासरतबा ये़सुन् के़गोःत्तुम्‍बा मे़ःम्‍बि? खुने़ॽग कप्‍मो होप्‍लो! खुने़ॽग सिमे़न्‍लाम् याम्‍मो हिङे़, मे़ःन्‍ने़ फाॽग्र खुने़ॽ मे़ने़स्‍सुबादे़न्‍निन् ओमे़त्ते़म्‍मे़ॽओ॥

७ खिनिॽ पेगे़म्‍मे़ॽआङ् कुहुॽसाम्‍बाहाॽ नु पत्रुसे़न् कन् इङ्‌घङ्‌ङिन् पिरे़म्‍सिम्‍मे़ॽ, ‘खुने़ॽ तगि के़मे़त्तिबा हे़क्‍केए खिनिॽनुःल्‍ले़ तगि गालिलओ पेःक्‍लो, हे़क्‍क्‍याङ् खे़त्‍थोए खुने़ॽ के़दुमुम्‍लो॥’”

८ हे़क्‍क्‍याङ् खे़ङ्‌हाॽ इप्‍पुङ्‌लाम् लाःक्‍कात् मे़लःन्‍दे़आङ् मे़लोःक्‍ते़, थेआङ्‌भे़ल्‍ले़ खे़ङ्‌हाॽ साॽरिक् मे़गिसे़आङ् मे़वये़रो॥ खे़ङ्‌हाॽरे़ हाःत्ताङ् थेआङ् मे़म्‍मे़त्तुन्॥

ये़सुन् मरियम मग्‍दलिनिरो ओसेःन्‍धाक्‍सिङ्

(मत्‍ति २८:९-२०, लुका २४:१३-५३, युहु २०:११-२३)

९ ((आल्‍ल ते़ने़बा ये़न्‍नो खाओःत्ते़र पत्‍छे़ल्‍ले़ ये़सुन् सिमे़न्‍लाम् याम्‍मो हिङे़आङ् मरियम मग्‍दलिनिरो ओसेःन्‍धाक्‍सिङ्‌लो॥ खे़ल्‍लोलाम् नुसि फे़न्‍साम्‍हाॽ ये़सुरे़ नाःत्तु लःत्‍तुसिआङ् वये़॥

१० मरियम मग्‍दलिनिःन् पेआङ् ये़सुन् तुमुबा पाःन्‍निन् कुहुॽसाम्‍बाहाॽ मे़त्तुसि॥ खे़ङ्‌हाॽ मेरिङ् थक्‍नु मे़हाबे़र मे़वये़रो॥

११ खे़ङ्‌हाॽरे़ ये़सुन् सिमे़न्‍लाम् याम्‍मो हिङे़बा नु खे़ल्‍ले़ निसुबा पाःन्‍निन् मे़घे़प्‍सुसाङ् नसान् मे़न्‍जोगुन्‍लो॥

ये़सुन् ने़प्‍फु कुहुॽसाम्‍बाहाॽरो ओसेःन्‍धाक्‍सिङ्

(लुका २४:१३-३५)

१२ खे़ङ्‌हाॽओ ने़प्‍फु हुॽसाम्‍बाहाॽ पाङ्‌भेॽओ पेगे़त्‍छिर पत्‍छे़त्‍छिल्‍ले़ ये़सुन् कुसिङ् निःप्‍मे़न्‍दे़प्‍मना पोःक्‍खे़आङ् खे़ङ्‌हाॽओ ओसेःन्‍धाक्‍सिङ्‌लो॥

१३ हे़क्‍क्‍याङ् खे़ङ्‌हाॽ ने़प्‍माङ् नुःक्‍खे़त्‍छिआङ् खुन्‍छिॽ निसे़त्‍छुबा पाःन्‍निन् वेॽहाॽ चे़क्‍ते़त्‍छु, कर खे़ङ्‌हाॽरे़ नसान् मे़न्‍जोगुन्‍लो॥

ये़सुन् थिक्‍थिक् कुहुॽसाम्‍बारो ओसेःन्‍धाक्‍सिङ्

(मत्‍ति २८:१६-२०, लुका २४:३६-४९, युहु २०:१९-२३, सेःक्‌युक् १:६-८)

१४ याङ्‌सि थिक्‍थिक् (११) हुॽसाम्‍बाहाॽरे़ मे़जर मे़युङे़ल्‍ले़ ये़सुन् खे़प्‍मो ओसेःन्‍धाक्‍सिङ्॥ हे़क्‍क्‍याङ् ये़सुरे़ खे़ङ्‌हाॽ फे़ःक्‍तुसि, थेआङ्‌भे़ल्‍ले़ खुनिॽ नसान् सुःम्‍मान् नु निङ्‌वाॽ थुङ्‌माल्‍ले़ चोगुल्‍ले़ खे़ङ्‌हाॽरे़ खुने़ॽ सिमे़न्‍लाम् याम्‍मो हिङे़बा के़निबाहाॽरे़ खुनिॽ पाःन्‍निन् नसान् मे़न्‍जोगुन्‍लो॥

१५ ये़सुरे़ खे़ङ्‌हाॽ मे़त्तुसि, “आल्‍ल खिनिॽ काक् इक्‍सादिङ् खाम्‍बेःक्‍मो पेगे़म्‍मे़ॽआङ् के़रे़क् मे़न्‍छाम्‍गे़न् याप्‍मिहाॽ कन् सुनाइङ्‌ङिन् इङ्‌भोसे़म्‍सिम्‍मे़ॽओ!

१६ हे़क्‍क्‍याङ् नसान् के़जोःक्‍पा नु बप्‍तिस्‍मा के़बोङ्‌बाल्‍ले़ से़न्‍लप् खोसुॽ, कर नसान् मे़न्‍जोःक्‍मनाबाल्‍ले़ खासे़न्‍नो थाआङ् खुम्‍दिङ् खोसुॽरो॥

१७ नसान् के़जोःक्‍पाहाॽ कन् मिक्‍सेःन्‍निल्‍ले़ काप्‍तुसिरो– खे़ङ्‌हाॽरे़ इङ्‌गाॽ आमिङ्‌ङो फे़न्‍साम्‍हाॽ मे़नाःत्तुसिॽ, हे़क्‍क्‍याङ् कुसङ् पाःन्‍दाङ्‌हाॽ मे़बाःत्तुॽरो॥

१८ हे़क्‍क्‍याङ् खे़ङ्‌हाॽरे़ असेःक्‍पाहाॽ मे़दे़म्‍सुसिॽ, निङ् के़याक्‍पा च्‍या मे़धुङुसाङ् थेआङ् हम् मे़म्‍बोङ्‌ङिन्‍लो॥ हे़क्‍क्‍याङ् के़दुक्‍पा के़यॽबाहाॽ सम्‍दाङ् हुक् मे़ने़स्‍सु मे़बिरुसिल्‍ले़ खे़ङ्‌हाॽ मे़वेःत्‍लो॥”

ये़सुन् साङ्‌ग्राम्‍पेदाङ्‌ङो पेक्

(लुका २४:५०-५३, सेःक्‌युक् १:९-११)

१९ हे़क्‍क्‍याङ् दाङ्‌बा ये़सुरे़ हे़क्‍के पाःत्तु सुरुआङ् खुने़ॽ थाःङ्‌धाःङ् साङ्‌ग्राम्‍पेदाङ् ले़प्‍माङ् थो पक्‍खे़र पेआङ् निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युङ्‌सिङ्‌लो॥

२० हे़क्‍क्‍याङ् कुहुॽसाम्‍बाहाॽरे़ काक् पिसाङ् मे़बेआङ् सुनाइङ् मे़से़सुरो॥ दाङ्‌बाल्‍ले़आङ् खुनिॽलाम् याःम्‍बक् चोगुर यरिक् निङ्‌वाॽ के़माबा मिक्‍सेःन्‍निल्‍ले़ सुनाइङ्‌ङिन् से़क्‍खारो फाॽआङ् ओसेःन्‍दाङ् चोगुरो॥))

लुकारे़ साप्‍तुबा ये़सुरे़ कुसुनाइङ्

निःसुम्

ये़सुरे़ कुयाःम्‍बेओ पोःक्‍खे़बा हिन्‍दोक्‍हाॽ पोधक् चोःक्‍मा फाॽआङ् कन् साप्‍पन्‍निङ्‌ग लुकारे़ साप्‍तुआङ् थियोफिलस मे़प्‍मनाबा मनान् हाक्‍तुबा सक्‍इङ्‌घङ्‌लो॥

कन् सुनाइङ्‌ङिल्‍ले़ ये़सुन् अक्‍खेलॽरिक् ओसेःन्‍दाङ् चोगुॽ– ये़सु ख्रिस्‍ते़न् इस्राइलि लुम्‍मो ता लॽरिक् माङ्‌हे़क् चोःक्‍मनाबा से़न्‍लप्‍दाङ्‌बा नु खुने़ॽ के़रे़क् मे़न्‍छाम् सुवाङ्‌हाॽ ताङ्‌गे़से़ःप्‍पारो॥ खुने़ॽग इनोगे़न् तुक्‍खेओ के़वाॽबाहाॽ नु याङ्‌गे़साॽबाहाॽ के़रे़क् सुनाइङ् इङ्‌भोसे़ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मो पाङ्‌घुबारो॥ कन् सुनाइङ्‌ङिन् काक् परिक्‍पा तुक्‍खेओ के़वाॽबाहाॽरे़ लागि साप्‍ते़बारो॥ कप्‍मो, सिक्‍के़सम्‍बा पाःन्‍निन् नुरिक्‍काङ् निदे़त्‍लो, कुजे़क्‍को साप्‍पन्‍निल्‍ले़ कुहेःक्‍सिङ्‌मो ये़सुन् इक्‍सादिङ् खाम्‍बेःक्‍मो सावाःन्‍छिङ्‌बा नु कुनुप्‍मा लक्‍को खुने़ॽ साङ्‌ग्राम्‍पेदाङ् थाःङ् पेबा पाःन्‍निन् साप्‍ते़आङ् पत्‍लो॥

ये़सुन् साङ्‌ग्राम्‍पेदाङ्‌ङो थाःङ् पेआङ् ख्रिस्‍तानि नसाःन्‍निन् पोरे़र काक् पिसाङ् से़रे़र पेबा पाःन्‍निन् लुकाःल्‍ले़ “सेःक्‌युक्‍मिबाहाॽरे़ खुनिॽ याःम्‍बक्‍किन्” मे़प्‍मनाबा साप्‍पन्‍नो साप्‍तुआङ् वाॽरो॥

थामिङ्

निःसुम् १:१-४

बप्‍तिस्‍मा के़बिबा युहुन्‍नान् हे़क्‍क्‍याङ् ये़सुन् सावाःन्‍छिङ्‌बा नु अङे़ःक्‌वा वये़बा ये़म् १:५–२:५२

बप्‍तिस्‍मा के़बिबा युहुन्‍नाःल्‍ले़ कुमाङ्‌सेवा याःम्‍बक् ३:१-२०

ये़सुन् बप्‍तिस्‍मा पोःक्‍खे़बा नु माफे़न्‍साम्‍मिल्‍ले़ कुनिङ्‌वाॽ साॽरुबा ३:२१–४:१३

गालिल थुम्‍मो ये़सुरे़ चोगुबा माङ्‌सेवा याःम्‍बक्‍हाॽ ४:१४–९:५०

गालिललाम् यरुसले़म थारिक् ९:५१–१९:२७

यरुसले़म्‍मो कुनुप्‍मा ये़त्‍नाम् १९:२८–२३:५६

ये़सुन् सिमे़न्‍लाम् याम्‍मो हिङे़आङ् साङ्‌ग्राम्‍पेदाङ्‌ङो पेबा २४:१-५३

लुकारे़ साप्‍तुबा ये़सुरे़ कुसुनाइङ्

लुकाःल्‍ले़ ये़सुरे़ कुयाःम्‍बेओ साप्‍तुॽ

१

आदाङ्‌बा तुम्‍म्‍याङ्‌हाङ् थियोफिलसे,a यरिक् मनाहाॽरे़ आनिगे लुम्‍मो ये़सुरे़ कुयाःम्‍बेओ पोःक्‍खे़बा हिन्‍दोक्‍किल्‍ले़ पोधक्‍किन् मे़साप्‍तुआङ् वाॽरो॥

२ खे़न् हिन्‍दोक्‍हाॽग कुहेःक्‍सिङ्‌माआङ्‌धो आबाङे मिक्‍किल्‍ले़ के़निबाहाॽ नु बा कल्‍ले़ कुयाःम्‍बेओ सुनाइङ् के़से़बाहाॽरे़ आनिगे मे़जे़क्‍तिगे़आङ् वाॽ॥

३-४ हे़क्‍केःल्‍ले़ आनिगे लुम्‍मो पोःक्‍खे़बा के़रे़क् पाःन्‍हाॽ कोःम्‍भो चोगुङ्‌ङाङ् वाॽआ हे़क्‍क्‍याङ् खे़ने़ॽ के़लागि साप्‍मा नुबा पोङ् के़लॽबान् इङ्‌गाॽआङ् इःत्‍तुङ्‌लो, हे़क्‍केःल्‍ले़ खे़ने़ॽ के़हुॽसिङ्‌बा काक् पाःन्‍हाॽ से़क्‍खाए लॽरिक् कुसिङ् के़निःत्‍तुर फाॽआङ् थे़प्‍पे़त् साप्‍तुङ् पिने़आङ् वाॽआरो॥

माङ्‌लाइङ्‌बाल्‍ले़ युहुन्‍नारे़ कुसावाःन्‍छिङ्‌माल्‍ले़ कुयाःम्‍बेओ पाःत्तुॽ

५ यहुदियास्‍मा हे़रोद हाङ्‌ङिल्‍ले़ कुये़म्‍मो अबिया निङ्‌वाॽफुसाम्‍बाल्‍ले़ कुधाःक्‍को लत्‍छा जकरिया मे़प्‍मनाबा निङ्‌वाॽफुसाम्‍बाधिक् वये़॥ खे़ल्‍ले़ मेलिङ्‌गे़न् कुमेत् इलिसिबाःन्‍नाङ् हारुनरे़ कुमुॽइदाङ्‌सा वये़रो॥

६ खे़ङ्‌हाॽ ने़प्‍माङ् निङ्‌वाॽफुमाङ्‌ङिल्‍ले़ कुनिमाओ साम्‌योबा वये़त्‍छिआङ् नुरिक्‍काङ् साम्‌योथिम् के़इःप्‍पा के़नाःप्‍पा नु यहवे दाङ्‌बाल्‍ले़ के़रे़क् कुइङ्‌जाङ् के़घे़म्‍बा वये़त्‍छिरो॥

७ कर खे़ङ्‌हाॽरे़ खुन्‍छिॽ सा-ए मे़होःप्‍ते़, थेआङ्‌भे़ल्‍ले़ इलिसिबारे़ कुसामुॽइ खक्‍सिङ्‌ङाङ् वये़, हे़क्‍क्‍याङ् ने़प्‍माङ् काप्‍पोबा काप्‍मोमा तुम्‍से़त्‍छिआङ् वये़त्‍छिरो॥

८ थिक्‍ले़ङ् जकरियारे़ निङ्‌वाॽफुमाङ्‌ङिल्‍ले़ कुदगि निङ्‌वाॽफुसाम्‍बा पोङ्‌माआङ् सेवा चोःक्‍मा लक् खोसु, थेआङ्‌भे़ल्‍ले़ कन् खुने़ॽ वये़बा लक्‍किल्‍ले़न् सेवा चोःक्‍मा ये़म् वये़रो॥

९ निङ्‌वाॽफुसाम्‍बा थिम् कुइसिःक् यहवे दाङ्‌बाल्‍ले़ कुमाङ्‌हिम्‍मो पेःक्‍माआङ् साङ्‌सिङ् हाःम्‍मा लक्‌रे़ लागि निङ्‌वाॽफुसाम्‍बाहाॽरे़ तॽयाःन्‍सोन् मे़गे़ःसुल्‍ले़ खुने़ॽ खोसुआङ् वये़रो॥b

१० हे़क्‍क्‍याङ् साङ्‌सिङ् हाःन्‍दुल्‍ले़ लाःक्‍कात् यरिक् मनाहाॽ सेवा चोःक्‍से़ मे़जुप्‍से़आङ् तुवा चोःक्‍नु मे़ये़बे़॥

११ हे़क्‍क्‍याङ् साङ्‌सिङ् हाःम्‍मादे़न्‍निल्‍ले़ चुप्‍साङ् ले़प्‍माङ् यहवे दाङ्‌बे़ल्‍ले़ कुमाङ्‌लाइङ्‌बाधिक्c ओःन्‍धाक्‍सिङ्‌लो॥

१२ हे़क्‍केःल्‍ले़ जकरियारे़ कुयङ्‌मा के़रे़आङ् कुगिःमाल्‍ले़ युम्‍सुङ्‌मा पोःक्‍खे़,

१३ कर खे़न् माङ्‌लाइङ्‌बाल्‍ले़ खुने़ॽ मे़त्तु,

“मे़गिसे़न्‍ने़ॽओ जकरियाए! आल्‍लो खे़ने़ॽ के़जोगुबा तुवान् निङ्‌वाॽफुमाङ्‌ङिल्‍ले़ खे़प्‍सुआङ् वाॽरो॥ आल्‍ल मेलिङ्‌गे़न् के़मेत् इलिसिबारे़ ये़म्‍बित्‍छाॽसाधिक् के़गत् के़बिॽरो॥ खे़न् अङे़ःक्‌वान् युहुन्‍ना मिङ् वाःत्ते़ॽओ॥

१४ खे़ने़ॽ के़सःत्ताङ् ये़ये़ के़लॽरो॥ हे़क्‍क्‍याङ् अङे़ःक्‌वा सागे़वाःन्‍छिङ्‌बा पोङ्‌बाल्‍ले़ चोगुल्‍ले़ यरिक् मनाहाॽआङ् मे़सःत्‍लो॥

१५ थेआङ्‌भे़ल्‍ले़ खुने़ॽ दाङ्‌बाल्‍ले़ कुनिमाओ यम्‍बा पोङ्‌लो॥ खुने़ॽ चे़ल्‍ले़क्‍सेॽ थिः नु वेॽ आममबा थुङ्‌मा मे़नुॽने़न्‍लो॥ हे़क्‍क्‍याङ् सावाःन्‍छिङ्‌ङाङ्‌धोए सेसेमाङ्‌ङिल्‍ले़ कुधिम् पोङ्‌लो॥

१६ खुने़ॽग यरिक् इस्राइलिहाॽ खुनिॽ निङ्‌वाॽफुमाङ् दाङ्‌बाओ नुःक्‍तु तारुसिॽरो॥

१७ खुने़ॽ माङ्‌निङ्‌वाॽपान् के़बाःप्‍पा एलियान्d कुइसिःक् थुम् नु मुक्‍साम्‍मिल्‍ले़ कुधिम् पोङ्‌ङाङ् दाङ्‌बाल्‍ले़ कुलागि मनाहाॽ यारिप् चोःक्‍मासि फाॽआङ् दाङ्‌बाल्‍ले़ कुदगि पेःक्‍लो॥ खुने़ॽ पाहाॽरे़ खुनिॽ निङ्‌वाॽइन् साहाॽ ले़प्‍माङ्, हे़क्‍क्‍याङ् लायोबाहाॽरे़ खुनिॽ निङ्‌वाॽइन् साम्‌योबाहाॽरे़ खुनिॽ सिक्‍कुम्‍दिङ् निङ्‌वाॽओ नुःक्‍तुसिरो॥”

१८ हे़क्‍क्‍याङ् जकरियारे़ माङ्‌लाइङ्‌बान् सेःन्‍दोसु, “आक्‍खेआङ् कन् कुसिङ् निःत्तुङ्‌बाबे? इङ्‌गाॽआङ् काप्‍पोबा तुम्‍साङ्‌ङाङ् वाॽआ॥ हे़क्‍क्‍याङ् आमेःत्तिन्‍नाङ् काप्‍मो तुम्‍से़आङ् वाॽरो॥”

१९ खुने़ॽ मे़त्तु, “इङ्‌गाॽ निङ्‌वाॽफुमाङ्‌ङिल्‍ले़ कुदगि के़ये़प्‍पा गाब्रिएल माङ्‌लाइङ्‌बाॽआरो॥ खे़ने़ॽओ कन् सुनाइङ्‌ङिन् ताःप्‍मारे़ लागि निङ्‌वाॽफुमाङ्‌ङिल्‍ले़ इङ्‌गाॽ पाङ्‌घाङ्‌बारो॥

२० कन् पाःत्तुङ्‌बा माङ्‌हे़क्‍किन् कुये़म्‍मो के़त्‍लो, कर खे़ने़ॽ नसान् के़न्‍जोगुम्‍बाल्‍ले़ चोगुल्‍ले़ के़स्‍सान् सामे़न्‌वाःन्‍छिङ्‌ङे थारिक् के़बान् मे़लःन्‍ने़न्‍लो॥”

२१ हे़क्‍केलॽरिक् माङ्‌हिम् लाःक्‍कात् के़ये़प्‍पा मनाहाॽरे़ थेआङ् जकरियान् सुसे़बे फाॽआङ् खुनिॽ निङ्‌वाॽ मये़र मे़हाङ्‌घुर मे़ये़बे़रो॥

२२ हे़क्‍क्‍याङ् जकरियान् लाःक्‍कात् लःन्‍दे़, कर खुने़ॽ पाःप्‍माए मे़सुक्‍ते़न्‍लो, हे़क्‍केःल्‍ले़ हुक्‍चाःल्‍किल्‍ले़ मिक्‍सेन् चोगुर पारे़, हे़क्‍क्‍याङ् खे़ङ्‌हाॽरे़ खे़ल्‍ले़ माङ्‌हिम् सिगाङ् सुफोन् निःसुबिला लॽरिक् निङ्‌वाॽ मे़इःत्तुरो॥

२३ हे़क्‍क्‍याङ् जकरियाःल्‍ले़ माङ्‌सेवा याःम्‍बक् चोःक्‍मा कुये़म् चुरे़आङ् खुने़ॽ कुहिम्‍मो नुःक्‍खे़ पे॥

२४ याङ्‌सि मेलिङ्‌गे़न् कुमेःत्तिन् मे़न्‍छुक्‍मा पोःक्‍खे़आङ् ला ङासि थारिक् हिम्‍मोए याःक्‍ते़॥

२५ खे़ल्‍ले़ पाःत्तु, “दाङ्‌बाल्‍ले़ इङ्‌गाॽ लुङ्‌माॽ तुक्‍ताङ्‌ङाङ् वाॽआ, थेआङ्‌भे़ल्‍ले़ सामे़ङ्‌गप्‍मनामा लॽरिक् ताप्‍फे़ःम्‍बा आमिङ्‌ङिन् खे़त्‍तुदेसु पिराङ्‌लो॥”

माङ्‌लाइङ्‌बाल्‍ले़ ये़सुरे़ कुसावाःन्‍छिङ्‌मा पाःन्‍निन् इङ्‌भन् चोगुॽ

२६-२७ हे़क्‍क्‍याङ् इलिसिबान् मे़न्‍छुक्‍मा पोःक्‍खे़बा ला तुक्‍सि के़रे़ल्‍ले़ निङ्‌वाॽफुमाङ्‌ङिल्‍ले़ कुमाङ्‌लाइङ्‌बा गाब्रिएले़न् गालिल थुम्‍मोबा नासरत पाङ्‌जुम्‍मो पाङ्‌घुरो॥ खे़न् मरियम मे़प्‍मनामा सिसादिङ् मे़न्‍छुमाओ पे॥ खे़न् सिसादिङ् मे़न्‍छुमाॽइल्‍ले़ कुमेःक्‍खिम् पाःन्‍निन् दाउद हाङ्‌ङिल्‍ले़ कुधाःक् युसुफ मे़प्‍मनाबा मनाःन्‍नु पुॽरे़आङ् वये़रो॥

२८ खे़न् माङ्‌लाइङ्‌बाल्‍ले़ मे़त्तु, “आसेवारो, खे़ने़ॽग दाङ्‌बाल्‍ले़ साॽरिक् कुसिराॽ के़धाङे़आङ् के़वाॽरो॥ खुने़ॽ खे़ने़ॽनु वाॽरो॥”

२९ मरियम्‍मिन् साॽरिक् कुनिङ्‌वाॽ मये़आङ् आक्‍तङ्‌बा परिक्‍ले़न् सेवा इ फाॽआङ् निङ्‌वाॽ इःत्‍छिङ्॥

३० हे़क्‍क्‍याङ् माङ्‌लाइङ्‌बाल्‍ले़ खुने़ॽ मे़त्तु, “मरियम्‍मे, मे़गिसे़न्‍ने़ॽओ! निङ्‌वाॽफुमाङ्‌ङिल्‍ले़ खे़ने़ॽग साॽरिक् कुसिराॽ के़धाङे़आङ् के़वाॽरो॥

३१ आल्‍ल खे़ने़ॽ ये़म्‍बित्‍छाॽसाधिक् के़गत्तुॽ॥ खे़ल्‍ले़ कुमिङ् ये़सु वाःत्ते़ॽओ॥

३२ खुने़ॽ पयम् यम्‍बा पोङ्‌ङाङ् के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़ कुस्‍सा फाॽआङ् मे़मे़त्तुॽरो॥ दाङ्‌बा निङ्‌वाॽफुमाङ्‌ङिल्‍ले़ खुने़ॽ कुधाःक्‍थे़बा दाउदरे़e हाङ् चोगुबा हे़क्‍के हाङ् चोगुॽरो॥

३३ हे़क्‍क्‍याङ् खुने़ॽ इस्राइल सम्‍दाङ् सदादिङ् हाङ् चोगुॽरो॥ खुने़ॽ कुहाङ्‌जुम्‍मिन् आप्‍फाल्‍ले़आङ् मे़नुप्‍ने़न्‍लो॥”

३४ मरियम्‍मिल्‍ले़ माङ्‌लाइङ्‌बान् सेःन्‍दोसु, “कन् आक्‍खेलॽरिक् पोङ्‌बाबे? इङ्‌गाॽग सिसागे़न् मे़न्‍छियाॽआरो॥”

३५ माङ्‌लाइङ्‌बाल्‍ले़ नोगप् पिरु, “सेसेमाङ्‌ङिन् के़सम्‍दाङ् ताआङ् के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़ कुमुक्‍साम्‍मिल्‍ले़ के़घुःक्‍लो, हे़क्‍केलॽरिक् खे़ने़ॽओलाम् सागे़वाःन्‍छिङ्‌बाङ्‌ग निङ्‌वाॽफुसाf मे़मे़त्तुॽरो॥

३६ खे़प्‍से़ॽओ, खे़ने़ॽ के़गाॽइ इलिसिबान् खुने़ॽ कुगाप्‍मो तुम्‍मो मे़न्‍छुक्‍मा पोःक्‍खे़आङ् वाॽ॥ आल्‍लो मनाहाॽरे़ खुने़ॽ सामे़ङ्‌गप्‍मनामा मे़मे़त्तुसाङ् मे़न्‍छुक्‍मा पोःक्‍खे़बा ला तुक्‍सि के़रे़आङ् वाॽरो॥

३७ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ चोःक्‍मा मे़सुक्‍तुम्‍बा याःम्‍बक् थेआङ् होप्‍लो॥”

३८ मरियमरे़ नोगप् पिरु, “इङ्‌गाॽग दाङ्‌बाल्‍ले़ कुसेवारोमाआरो॥ खे़ने़ॽ के़बाःत्तुबा हे़क्‍केए के़त्‍लरो॥” हे़क्‍क्‍याङ् माङ्‌लाइङ्‌बे़न् पे॥

मरियम्‍मिन् इलिसिबान् कुदुम्‍से़ पेक्

३९ याङ्‌सि मरियम्‍मिन्‍नाङ् यहुदिया थुम्‍मोबा कोःक्‍माओ के़ने़बा पाङ्‌जुम्‍मो थासिङ्॥

४० खे़प्‍मो जकरियारे़ कुहिम्‍मो के़रे़आङ् इलिसिबान् सेवा मे़त्तुरो॥

४१ इलिसिबारे़ मरियम्‍मिन् सेवा मये़बा खे़प्‍सुनामे़ःन्‍ने कुसाप्‍पोःक्‍को के़याक्‍पा अङे़ःक्‌वान् मुन्‍जिङ् लॽरे़रो॥ इलिसिबान् सेसेमाङ्‌ङिल्‍ले़ कुधिम् पोःक्‍खे़,

४२ हे़क्‍क्‍याङ् यम्‍बा इक्‍लाओ पारे़, “खे़ने़ॽग मे़न्‍छुमाहाॽओ के़रे़क्‍नुःल्‍ले़ मुॽइसामाने़रो, हे़क्‍क्‍याङ् खे़ने़ॽ सागे़वाःन्‍दुबा अङे़ःक्‌वाःङ्‌ग मुॽइसाबा पोङ्‌लो॥

४३ हे़क्‍क्‍याङ् इङ्‌गाॽ आदाङ्‌बाल्‍ले़ कुम्‍माए आदुम्‍से़ तामा कन् आक्‍तङ्‌बा मिङ्‌सो इङ्‌धाङ्‌ने़ इङ्‌गाॽ खोसुङ्‌बे?

४४ खे़ने़ॽ सेवा के़मे़त्ताङ्‌बा पाःन्‍निन् खे़प्‍सुङ्‌नुमे़ःन्‍ने इङ्‌गाॽ आसाप्‍पोःक्‍पो के़याक्‍पा अङे़ःक्‌वान् सःत्ते़र मुन्‍जिङ् लॽरे़रो॥

४५ खे़ने़ॽग के़रे़क्‍नुःल्‍ले़ मुॽइसामाने़रो, थेआङ्‌भे़ल्‍ले़ दाङ्‌बाल्‍ले़ खे़ने़ॽ के़हिङ्‌मन्‍नो पोङ् पाःत्तुबा पाःन्‍हाॽ कुना के़साॽरुरो॥”

मरियमरे़ निङ्‌वाॽफुमाङ्‌ङिल्‍ले़ कुनारा फोसुॽ

४६ हे़क्‍क्‍याङ् मरियमरे़ पाःत्तु,

“इङ्‌गाॽ आसिक्‍लुङ्‌मोलाम्‍मे दाङ्‌बाल्‍ले़ कुनारा फोसुङ्‌लो,

४७ हे़क्‍क्‍याङ् इङ्‌गाॽ आसे़न्‍लप्‍दाङ्‌बा निङ्‌वाॽफुमाङ्‌ङिन्‍नु साॽरिक् सःत्ताङ्‌ङाङ् वाॽआरो॥

४८ थेआङ्‌भे़ल्‍ले़ इङ्‌गाॽ हे़क्‍तङ्‌मा चुङ्‌जिगे़न् कुसेवारोमान् निङ्‌वाॽ इःत्‍ताङ्‌ङाङ् वाॽआरो॥

आल्‍लआङ्‌धो थाःक्‍थाःक्‍को इङ्‌गाॽ मुॽइसामा फाॽआङ् मे़मे़त्तारो,

४९ थेआङ्‌भे़ल्‍ले़ मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ यम्‍लाबा याःम्‍बक्‍हाॽ इङ्‌गाॽ चोगाङ् पिराङ्‌ङाङ् वाॽआरो॥

खुने़ॽ कुमिङ्‌ङिङ्‌ग सेसे चोक्‍लो॥

५० हे़क्‍क्‍याङ् खुने़ॽ मिङ्‌सो इङ्‌धाङ् के़बिबाहाॽ के़रे़क् थाःक्‍थाःक्‍को खुने़ॽ कुलुङ्‌गुम्‍मिन् ओसेःन्‍धाक्‍तुसिॽरो॥

५१ खुने़ॽ मुक्‍साम्‍बा कुहुक्‍हाॽरे़ याःम्‍बक् चोगुआङ् वाॽ, हे़क्‍क्‍याङ् आङ्‌दिङ् के़लॽबाहाॽ के़रे़क् इदिवदिॽ चोगुसिआङ् वाॽरो॥

५२ हे़क्‍क्‍याङ् खुने़ॽ हाङ् के़जोःक्‍पाहाॽ खुनिॽ हाङ्‌युक्‍नाओलाम् यो थाःसुसिआङ् वाॽ, कर चुङ्‌जिगे़म्‍बाहाॽ थाःङ्‌धाःङ् फोःक्‍खुसिआङ् वाॽरो॥

५३ हे़क्‍क्‍याङ् खुने़ॽ साक्‍किल्‍ले़ तरुसिबाहाॽ नुबा चिगक्‌वाहाॽ पिरुसिआङ् वाॽ, कर याङ्‌साकुन्‍धेसाबाहाॽ कुघाले़म् पाङ्‌घुसिआङ् वाॽरो॥

५४-५५ खुने़ॽ अब्राहामg नु कुमुॽइदाङ्‌साहाॽ सदादिङ् लुङ्‌माॽ तुक्‍मासि निङ्‌वाॽ इतुआङ् वाॽरो॥

खुने़ॽ आनिगे थाःक्‍हाॽ मे़त्तुसिबा हे़क्‍के कुसेवारोबा इस्राइले़न्h कुभाॽ पिरुआङ् वाॽरो॥”

५६ मरियम्‍मिन् ला सुम्‍सि थारिक् इलिसिबान् नु वये़, हे़क्‍क्‍याङ् कुहिम्‍मो नुःक्‍खे़रो॥

बप्‍तिस्‍मा के़बिबा युहुन्‍नान् सावाःन्‍छिङ्

५७ हे़क्‍क्‍याङ् इलिसिबारे़ कुसावाःम्‍मा ये़म् त्‍ये़आङ् ये़म्‍बित्‍छाॽसाधिक् सावाःन्‍दुरो॥

५८ हे़क्‍क्‍याङ् खुने़ॽ कुहिम्‍बेसाङ्‌बाहाॽ नु कुगाॽइबाहाॽरे़ कन् दाङ्‌बाल्‍ले़ खुने़ॽ साॽरिक् लुङ्‌माॽ तुक्‍तुबा पाःन्‍निन् मे़घे़प्‍सुआङ् खे़ङ्‌हाॽ खुने़ॽनु मे़सःत्ते़रो॥

५९ हे़क्‍क्‍याङ् अङे़ःक्‌वासान् ये़त्‍छि (८) ये़न्‍नो हर्दो मे़हे़गु मे़बिरुबा थिम्‍मोi मे़द्‌ये़आङ् खुने़ॽ कुमिङ्‌ङिन्‍नाङ् कुम्‍बारे़ कुमिङ् कुइसिःक् जकरिया मिङ् वाःप्‍मा मे़इःत्तुआङ् मे़वये़,

६० कर कुम्‍मारे़ मे़त्तुसि “मे़ःन्‍लो! कल्‍ले़ कुमिङ्‌ग युहुन्‍ना वाःप्‍मा पोङ्‌लो॥”

६१ खे़ङ्‌हाॽरे़ कुम्‍मान् मे़मे़त्तु, “खे़ने़ॽ के़गाॽइहाॽओ अक्‍तङ्‌बा मिङ् के़वाःप्‍पा मनाहाॽ मे़होप्‍लो॥”

६२ हे़क्‍क्‍याङ् खे़ङ्‌हाॽरे़ जकरियान् हुक्‍चाःल्‍किःल्‍ले़ सेःन्‍मे़दोसु, “कल्‍ले़ कुमिङ् थे वाःप्‍मा निङ्‌वाॽ के़जोगुआङ् के़वाॽबे?”

६३ खे़ल्‍ले़ साप्‍मा सामाःन् नाःक्‍तुसिआङ् कल्‍ले़ कुमिङ् युहुन्‍ना लॽरिक् साप्‍तु पिरुसि॥ हे़क्‍केःल्‍ले़ खे़ङ्‌हाॽरे़ खुनिॽ निङ्‌वाॽ मये़रो॥

६४ खिमो खे़न् पाःप्‍मा हेःक्‍ते़आङ् खे़ल्‍ले़ निङ्‌वाॽफुमाङ्‌ङिल्‍ले़ कुनारा फोमा हेःक्‍तुरो॥

६५ खे़ङ्‌हाॽरे़ खुनिॽ हिम्‍बेसाङ्‌बाहाॽ खुनिॽ निङ्‌वाॽ मये़र मे़गिसे़रो॥ यहुदियास्‍मा काक् कोःक्‍मा फाङ्‌जङ्‌बा पाङ्‌भेॽ खाराक् कन् पाःन्‍निन् से़रे़रो॥

६६ हे़क्‍क्‍याङ् कन् पाःन्‍निन् के़घे़म्‍बा के़रे़क्‍ले़ खुनिॽ निङ्‌वाॽ मये़आङ् खे़ङ्‌हाॽरे़ अक्‍खे मे़बाःत्तु, “आल्‍ल कन् अङे़ःक्‌वान् ताःन्‍दि थे पोङ्‌बाइरो?” थेआङ्‌भे़ल्‍ले़ दाङ्‌बाल्‍ले़ कुहुक्‍किन् खे़न् अङे़ःक्‌वाःल्‍ले़ कुसम्‍दाङ् वये़रो॥

जकरियाःल्‍ले़ माङ्‌निङ्‌वाॽपान् पाःत्तुॽ

६७ हे़क्‍क्‍याङ् युहुन्‍नारे़ कुम्‍बा जकरियान् सेसेमाङ्‌ङिल्‍ले़ थुक्‍तुआङ् माङ्‌निङ्‌वाॽपान् पारे़,

६८ “इस्राइलिहाॽरे़ खुनिॽ दाङ्‌बा निङ्‌वाॽफुमाङ्‌ङिल्‍ले़ कुनारा फोसुम्‍लो,

थेआङ्‌भे़ल्‍ले़ खुने़ॽ कुमनाहाॽओ त्‍ये़आङ् वाॽ हे़क्‍क्‍याङ् चोःक्‌युम्‍भो पिरुसिआङ् वाॽरो॥

६९ खुने़ॽ कुसेवारोबा दाउदरे़ कुहिम्‍सयङ्‌लाम्

याप्‍मि से़न्‍लप् के़बिबा मुक्‍के़गुबा से़न्‍लप्‍दाङ्‌बाधिक् फोःक्‍खुरो॥

७०-७१ आनिॽ निङ्‌मिहाॽ नु याप्‍मि के़जिःप्‍पाहाॽरे़ खुनिॽ हुक्‍कोलाम्

ताङ्‌आसे़ःप्‍लो के़लॽबा पाःन्‍निन्

यरिक् तङ्‌बे तगि सेसे माङ्‌निङ्‌वाॽपान् के़बाःप्‍पाहाॽरे़ मे़बाःत्तुआङ् वये़॥

७२ आनिॽ थाःक्‍थे़बाहाॽ लुङ्‌गुम् ओसेःन्‍धाक्‍मासि फाॽआङ्

माङ्‌हुप्‍पिन् निङ्‌वाॽ इःत्‍तु॥

७३ खे़न् माङ्‌हुप्‍पिन् खुने़ॽ आनिॽ थाःक्‍थे़बा अब्राहाम्‍मिन्‍नु माङ्‌हे़क् चोगुआङ् वये़रो॥

७४-७५ कन् माङ्‌हे़क्‍किन् आनिॽ निङ्‌मिहाॽरे़ खुनिॽ हुक्‍कोलाम् ताङ्‌से़ःप्‍मा आघोसुम्‍ल,

हे़क्‍क्‍याङ् मे़ङ्‌गिए मे़न्‌यङ्‌ङे आनिॽ हिङ्‌मन् खाराक् सेसे नु साम्‌योबा पोङ्‌माआङ् खुने़ॽ कुसेवा चोःक्‍मा आसुक्‍तुम्‍ल फाॽआङ् पोःक्‍खे़बारो॥”

७६ “आस्‍साःए, खे़ने़ॽ के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़न् माङ्‌निङ्‌वाॽपान् के़बाःप्‍पा के़म्‍मे़त्‍लो॥

थेआङ्‌भे़ल्‍ले़ खे़ने़ॽ दाङ्‌बाल्‍ले़ कुदगि लाम् यारिप् चोःक्‍से़ के़बेःक्‍लो॥

७७ हे़क्‍क्‍याङ् कुमनाहाॽ लायोलाम् ले़प्‍मि नु से़न्‍लप्‌रे़ सिक्‍कुम्‍दिङ् निङ्‌वाॽ ओसे़ःन्‍गे़धाक्‍तुसिॽरो॥

७८ हे़क्‍क्‍याङ् निङ्‌वाॽफुमाङ्‌ङिल्‍ले़ चुङ्‌जिगे़न् कुलुङ्‌गुम्‍मिल्‍ले़ चोगुल्‍ले़

साङ्‌ग्राम्‍पेदाङ्‌लाम् नाम्‍साङ्‌ङिन् आनिॽओ चुक्‍मा इःत्ते़रो॥

७९ हे़क्‍क्‍याङ् खादाम्‍मा नु सिमे़ल्‍ले़न् साम्‍म्रिःप्‍पो के़वाॽबाहाॽओ खे़न् नाम्‍साङ्‌ङिन् ओःत्‍लो,

हे़क्‍क्‍याङ् आनिॽ लाङ्‌भोन् सनारुङ् लाम्‍मो तोःन्‍छिङ्‌लो॥”

८० हे़क्‍क्‍याङ् अङे़ःक्‌वा युहुन्‍नान् पोरे़र याम्‍साम्‍मो के़धुम्‍बा पोःक्‍खे़र पेआङ् सेसेमाङ्‌ङिल्‍ले़ कुधिम् पोःक्‍खे़आङ् खुने़ॽ इस्राइलिहाॽओ ओसेःन्‍मे़न्‍धाक्‍सिङ्‌ङे थारिक् एःक्‍सादे़न्‍नोए वये़॥

a 

१:१ थियोफिलस– लुकारे़ कन् मनान् ये़सुरे़ चोगुबा नु हुॽरुसिबा पाःन्‍हाॽरे़ कुयाःम्‍बेओ सुजा साप्‍तु पिरु॥ लुकारे़ लत्‍छा मनाःन्‍लक् मे़त्तु, कर वेॽ यरिक्‍ले़ मे़निःरुर मे़घे़प्‍सुर फाॽआङ् ये़सुरे़ कुहिङ्‌मन्‍नोबा कन् पाःन्‍हाॽ काक् पिसाङ् हाङ्‌मा खुने़ॽ कुनिङ्‌वाॽ वाॽ॥

b 

१:९ निङ्‌वाॽफुसाम्‍बाल्‍ले़ निङ्‌वाॽफुमाङ्‌ङो तुवा चोगुर याक्‍किल्‍ले़ हाःन्‍दुबा साङ्‌सिङ्‌ङिल्‍ले़ कुनाम्‍गे़नुॽबा मिःक्‍खुॽ लःत्तु॥ कङ्‌ग मनाहाॽरे़ निङ्‌वाॽफुमाङ्‌ङो मे़जोगुबा तुवाःल्‍ले़न् मिक्‍सेन् वये़रो॥ कन् काक्‍नुःल्‍ले़ के़ये़क्‍पा याःम्‍बक्‍किन् यहुदि साम्‌योथिम् कुइसिःक् लत्‍छा निङ्‌वाॽफुसाम्‍बाल्‍ले़ कुहिङ्‌मन्‍नो थिक्‍ले़ङ्‌लक् चोःक्‍मा के़घोबा वये़रो (ला ३०:३४-३८)॥

c 

१:११ माङ्‌लाइङ्‌बा– निङ्‌वाॽफुमाङ्‌ङिल्‍ले़ मे़न्‍छाम्‍गे़न् याप्‍मि चोःक्‍मानुःल्‍ले़ तगि साङ्‌ग्राम्‍पेदाङ्‌ङो खुने़ॽ कुसेवा चोःक्‍से़ माङ्‌लाइङ्‌बाहाॽ चोगुसि॥

d 

१:१७ एलिया– एलियान् युहुन्‍ना सावाःन्‍छिङ्‌बानुःल्‍ले़ कुगिप् ये़त्‍छि (८००) तङ्‌बे तगि के़वाॽबा लत्‍छा माङ्‌निङ्‌वाॽपान् के़बाःप्‍पा मना वये़॥ माङ्‌निङ्‌वाॽपान् के़बाःप्‍पा मलाकिरे़ तगिबा माङ्‌हुप्‍पो निङ्‌वाॽफुमाङ्‌ङिल्‍ले़ मसिहःन्‍नुःल्‍ले़ मिसाक् तगि एलियान् इस्राइलओ पाङ्‌घुयुःसुॽ फाॽआङ् साप्‍तुआङ् वये़ (मला ४:५)

e 

१:३२ दाउद– साॽरिक् के़इङ्‌बा यहुदिहाॽरे़ खुनिॽ हाङ्॥

f 

१:३५ निङ्‌वाॽफुसा– कन् ये़सुरे़ लत्‍छा कुमिङ्‌लो॥

g 

१:५४-५५ अब्राहाम मे़प्‍मनाबा मनालाम्‍बाए काक् यहुदिहाॽ मे़बोःक्‍खे़बारो॥

h 

१:५४-५५ तगिबा माङ्‌हुप्‍पोबा ये़म्‍मो यहुदिहाॽ मे़युङे़बा लाजेॽइल्‍ले़ कुमिङ्‌ङिन् इस्राइल वये़॥

i 

१:५९ हर्दो हे़क्‍मान्– कङ्‌ग निङ्‌वाॽफुमाङ्‌ङिल्‍ले़ ये़म्‍बित्‍छाॽ कुमनाहाॽरे़न् खुनिॽ के़ये़क्‍पा मिक्‍सेःन्‍लो॥

ये़सुरे़ कुसावाःन्‍छिङ्‌मान्

(मत्‍ति १:१८-२५)

२

खे़न् ये़म्‍मो रोमि पयम् हाङ् अगस्‍तसे़ल्‍ले़ के़रे़क् रोमि हाङ्‌जुम्‍मो याम्‍नाःत्‍निःत् चोःक्‍मा फाॽआङ् इङ्‌जाङ् पिरुसि॥

२ कन् थिक्‍सिगेक्‍पा याम्‍नाःत्‍निःत् मे़जोगुल्‍ले़ सिरिया थुम्‍मोबा सुहाङ्‌गे़म्‍बा कुरेनियस वये़॥

३ के़रे़क् मनाहाॽ याम्‍नाःत्‍निःत्तो मिङ् साप्‍से़ आबाङे पाङ्‌जुम्‍मो मे़बे॥

४-५ हे़क्‍केःल्‍ले़ युसुफे़न्‍नाङ् गालिल थुम्‍मोबा नासरत पाङ्‌भेॽओलाम् यहुदियास्‍मा दाउदरे़ कुबाङ्‌जुम् बेथले़हे़म्‍मो मिङ् साप्‍से़ थासिङ्, थेआङ्‌भे़ल्‍ले़ खुने़ॽ दाउद हाङ्‌ङिल्‍ले़ कुमुॽइदाङ्‌सा वये़॥ खुने़ॽ कुमेःक्‍खिम् पान् के़बुॽमाआङ् के़वाॽमा मरियम्‍मिन्‍नु पे॥ खे़न् ये़म्‍मो खुने़ॽ मे़न्‍छुक्‍मा वये़रो॥

६ हे़क्‍क्‍याङ् खे़ङ्‌हाॽ खे़प्‍मो वये़त्‍छिल्‍ले़ मरियमरे़ कुसागप्‍मा ये़म् त्‍ये़आङ्

७ सादुङ्‌ङिल्‍ले़ तरु, हे़क्‍क्‍याङ् तुम्‍बा ये़म्‍बित्‍छाॽसान् सावाःन्‍दुआङ् खे़न् अङे़ःक्‌वान् तेःत्‍तिल्‍ले़ सुङुआङ् वाघोःङ्‌ङो ने़स्‍सु, थेआङ्‌भे़ल्‍ले़ खे़ङ्‌हाॽरे़ चे़याङ्‌धोःक्‍को याङ्‌धोःक्‍मा मे़घोःसे़त्‍छुन्‍लो॥

मे़ल्‍लुक्‍कम्‍बाहाॽ नु माङ्‌लाइङ्‌बाहाॽ

८ खे़न् ये़म्‍मो लाःक्‍कात् चौरिओ कुभा मे़ल्‍लुक्‍कम्‍बाहाॽ खुनिॽ मे़ल्‍लुक्‍हाॽ मे़गोसुसिर से़न्‍दिक् मे़युङे़॥

९ खे़प्‍मो दाङ्‌बाल्‍ले़ कुमाङ्‌लाइङ्‌बाधिक् ओसेःन्‍धाक्‍सिङ्, हे़क्‍क्‍याङ् दाङ्‌बाल्‍ले़ कुमिमिदिङ्‌ङिन् से़न्‍दाङ्‌गे़न् ओःत्ति कुइसिःक् खुनिॽ खिरि ले़क्‍ते़रो॥ खे़ङ्‌हाॽ साॽरिक् मे़गिसे़,

१० कर माङ्‌लाइङ्‌बाल्‍ले़ खे़ङ्‌हाॽ मे़त्तुसि, “खिनिॽ मे़गिसे़म्‍मिन्‍ने़ॽओ! काक् मनाहाॽ साॽरिक् मे़सःत्‍ल फाॽआङ् इङ्‌गाॽ खिनिॽ लागि सुनाइङ् तारुङ्‌ङाङ् वाॽआरो॥

११ थेआङ्‌भे़ल्‍ले़ आइन् दाउदरे़ कुबाङ्‌जुम्‍मो खिनिॽ लागि से़न्‍लप्‍दाङ्‌बान् सावाःन्‍छिङ्‌ङाङ् वाॽ॥ खुने़ॽए निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त दाङ्‌बारो॥

१२ अङे़ःक्‌वान् तेःत्‍तिल्‍ले़ मे़सुङुआङ् वाघोःङ्‌ङो मे़इप्‍तुआङ् ने़बा के़निसुम्‍लो॥ खिनिॽ लागि बा खे़न्‍निन्‍ने़ मिक्‍सेन् पोङ्‌लो॥”

१३ खे़प्‍मो हक्‍चघत् यरिक् माङ्‌लाइङ्‌बाहाॽ मे़धाःम्‍सिङ्‌ङाङ् निङ्‌वाॽफुमाङ्‌ङिल्‍ले़ कुनारा मे़भोःसुर अक्‍खे मे़बाःत्तु,

१४ “साङ्‌ग्राम्‍पेदाङ्‌ङोबा निङ्‌वाॽफुमाङ्‌ङिल्‍ले़ कुमिमिदिङ् पोङ्‌ल,

हे़क्‍क्‍याङ् इक्‍सादिङ् खाम्‍बेःक्‍मो लुङ्‌माॽ तुक्‍तुसिबा मनाहाॽरे़ सनारुङ् मे़घोसुररो॥”

१५ हे़क्‍क्‍याङ् खे़न् माङ्‌लाइङ्‌बाहाॽ याङ्‌धो साङ्‌ग्राम्‍पेदाङ्‌ङो मे़नुःक्‍खे़ मे़बे, हे़क्‍क्‍याङ् खे़न् मे़ल्‍लुक्‍कम्‍बाहाॽ अक्‍खे मे़मे़त्‍छिङ्, “आल्‍ल दाङ्‌बे़ल्‍ले़ आनिॽ आमे़त्‍ते़बा हे़क्‍के बेथले़हे़म्‍मो के़बोङ्‌बा पाःन्‍निन् पेगिआङ् ओमे़त्तुम्‍लो॥”

१६ हे़क्‍क्‍याङ् खे़ङ्‌हाॽ हारा मे़जात्ते़र बेथले़हे़म्‍मो मे़बे॥ खे़प्‍मो युसुफ नु मरियम हे़क्‍क्‍याङ् वाघोङ्‌ङो मे़इप्‍तुआङ् ने़स्‍से़बा अङे़ःक्‌वान् मे़दुमुरो॥

१७ हे़क्‍क्‍याङ् खे़ङ्‌हाॽरे़ कन् मे़निसुआङ् खे़ङ्‌हाॽ अङे़ःक्‌वाःल्‍ले़ कुयाःम्‍बेओ माङ्‌लाइङ्‌बाहाॽरे़ मे़मे़त्तुसिबा पाःन्‍निन् मे़जे़क्‍तुसिरो॥

१८ मे़ल्‍लुक्‍कम्‍बाहाॽरे़ मे़बाःत्तुबा पाःन्‍निन् मनाहाॽरे़ मे़घे़प्‍सुआङ् खुनिॽ निङ्‌वाॽ मये़रो॥

१९ कर मरियम्‍मिल्‍ले़ कन् के़रे़क् पाःन्‍हाॽ कुनिङ्‌वाॽ सिगाङ् युक्‍खुआङ् निङ्‌वाॽ इःत्‍छिङ्‌ल वये़रो॥

२० हे़क्‍क्‍याङ् खे़न् मे़ल्‍लुक्‍कम्‍बाहाॽरे़ माङ्‌लाइङ्‌बाल्‍ले़ पाःत्तुबा कुइसिःक् पोःक्‍खे़बा मे़निसुआङ् निङ्‌वाॽफुमाङ्‌ङिल्‍ले़ कुमिमिदिङ् मे़जोगुर कुनारा मे़भोसुर मे़नुःक्‍खे़ मे़बेरो॥

ये़सुन् मिङ् मे़वाःत्तुॽ

२१ सावाःन्‍छिङ्‌बा ये़त्‍छि ये़न्‍नो अङे़ःक्‌वान् हर्दो मे़हे़गु मे़बिरुल्‍ले़ खुने़ॽ ये़सु मिङ् मे़वाःत्तुरो॥ खे़न् मिङ्‌ङिन् खुने़ॽ हाङ्‌सिङ्‌मानुःल्‍ले़ तगिए माङ्‌लाइङ्‌बाल्‍ले़ पिरुसिआङ् वये़रो॥

ये़सुन् माङ्‌हिम्‍मो मे़दोन्‍दुॽ

२२ आल्‍ल मोसारे़ साप्‍तुबा साम्‌योथिम् साप्‍लाःल्‍ले़ पाःत्तुबा कुइसिःक् याङ्‌दाङ् फोङ्‌मा ये़न् त्‍ये़आङ् युसुफ नु मरियमरे़ यरुसले़म्‍मो अङे़ःक्‌वान् दाङ्‌बाल्‍लो तोःम्‍मा फाॽआङ् तारे़त्‍छु

२३ (थेआङ्‌भे़ल्‍ले़ यहवे दाङ्‌बाल्‍ले़ कुसाम्‌योथिम्‍मो तुम्‍बा साहाॽ के़रे़क् दाङ्‌बाओ सेसे लॽरिक् तोःम्‍मासिए पोङ्)॥

२४ हे़क्‍क्‍याङ् यहवे दाङ्‌बाल्‍ले़ कुसाम्‌योथिम् कुइसिःक् कुगाप्‍थिक् पुत्तुःक्‍के इग्र ने़त्‍छि पेरवासाहाॽ सिदुङ्‌जभा चोःक्‍मा फाॽआङ् माङ्‌हिम्‍मो तारे़त्‍छु॥

२५ आल्‍ल यरुसले़म्‍मो सिमियोन मे़प्‍मनाबा मनाधिक् वये़॥ खे़न् साम्‌योबा नु निङ्‌वाॽफुसाम्‍बा वये़॥ खे़ल्‍ले़ इस्राइलिहाॽरे़ खुनिॽ के़से़ःप्‍पा मसिहःल्‍ले़ कुदामे़न् हाङ्‌घुर वये़ हे़क्‍क्‍याङ् सेसेमाङ्‌ङिल्‍ले़ कुधिम् थिम्‍सुआङ्

२६ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् के़निसुआङ्‌लक् के़मासिङ्‌लो लॽरिक् सेसेमाङ्‌ङिल्‍ले़ ओसेःन्‍धाक्‍तुआङ् वये़रो॥

२७ सेसेमाङ्‌ङिल्‍ले़ लाम्‍लोसुआङ् खुने़ॽ माङ्‌हिम्‍मो तेॽरु॥ खे़प्‍मो युसुफ नु मरियमरे़ साम्‌योथिम् कुइसिःक् अङे़ःक्‌वा ये़सुन् तोःम्‍मा फाॽआङ् तारे़त्‍छुल्‍ले़

२८ सिमियोनरे़ कुहुक्‍को अङे़ःक्‌वान् पक्‍खुआङ् निङ्‌वाॽफुमाङ्‌ङिल्‍ले़ कुनारा फोसुर अक्‍खे पाःत्तु,

२९ “मुक्‍साम्‍दाङ्‌बा आदाङ्‌बाए, आल्‍ल खे़ने़ॽ के़मे़त्ताङ्‌बा कुइसिःक् इङ्‌गाॽ के़सेवारोबान् सनारुङ्‌ङो सिआनिरो,

३०-३१ थेआङ्‌भे़ल्‍ले़ खे़ने़ॽ के़रे़क् मनाहाॽरे़ खुनिॽ तगि यारिप् के़जोगुबा के़से़न्‍लप्‍पिन् इङ्‌गाॽ आबाङे आमिक्‍किल्‍ले़ निसुङ्‌ङाङ् वाॽआरो॥

३२ खुने़ॽ थिम्‍मे़न्‍दङ् सुवाङ्‌हाॽरे़ लागि

ओःत्ति ओसेःन्‍गे़धाक्‍पा

हे़क्‍क्‍याङ् खुने़ॽग के़रे़क् इस्राइलिहाॽरे़ खुनिॽ मिमिदिङ् पोङ्‌लो॥”

३३ अङे़ःक्‌वाःल्‍ले़ कुमे़न्‍नो कुम्‍बा कुम्‍मासिरे़ कन् पाःन्‍निन् खे़प्‍से़त्‍छुआङ् साॽरिक् खुन्‍छिॽ निङ्‌वाॽ मये़रो॥

३४ हे़क्‍क्‍याङ् सिमियोनरे़ खे़ङ्‌हाॽ मुॽइसाम् थाःसु पिरुसिर मरियम्‍मिन् मे़त्तु, “कन् अङे़ःक्‌वान् इस्राइलओ यरिक्‍ले़ खुनिॽ मे़क्‍मा नु से़न्‍लप्‌रे़ लागि निङ्‌वाॽफुमाङ्‌ङिल्‍ले़ सेगुआङ् वाॽ, हे़क्‍क्‍याङ् यरिक् मनाहाॽ कुदक्‍ले़ङ्‌वाओ मे़बाःत्‍लो॥

३५ हे़क्‍केःल्‍ले़ खुनिॽ निङ्‌वाॽ सिगाङ्‌बा पाःन्‍हाॽ थाःप्‍लो॥ हे़क्‍क्‍याङ् तुक्‍खेरे़ खागे़सुक्‍पा ताभेःल्‍ले़ कुइसिःक् के़लुङ्‌माॽइन् लस्‍सुॽरो॥”

३६ हे़क्‍क्‍याङ् खे़प्‍मो आसेर सुवाङ्‌बा फनुए़लरे़ कुस्‍सा हन्‍ना मे़प्‍मनामा माङ्‌निङ्‌वाॽपान् के़बाःप्‍मा साम्‌योनिमा नु सेवारोमाधिक् वये़॥ खे़न् कुमेःक्‍खिम् पोःक्‍खे़आङ् नुसि (७) तङ्‌बे थारिक् कुये़म्‍बाःन्‍नु सोरिक् वये़त्‍छि हे़क्‍क्‍याङ् कुये़म्‍बाॽइन् मासिङ्‌ङाङ् मेमेदुमा पोःक्‍खे़आङ् वये़रो॥

३७ खुने़ॽ तङ्‌बे ये़त्‍पोङ्आङ् लिसि (८४) के़गे़प्‍मा काप्‍मोमा वये़रो॥ खे़ल्‍ले़ माङ्‌हिम्‍मिन् आप्‍फाल्‍ले़आङ् मे़ल्‍ले़त्ते से़न्‍दिक् ले़न्‍दिक् चाने़त् युङे़र तुवा चोगे़र निङ्‌वाॽफुमाङ्‌ङिल्‍ले़ कुसेवा चोगुर वये़रो॥

३८ खे़न् ये़म्‍मो खे़प्‍मो त्‍ये़आङ् निङ्‌वाॽफुमाङ्‌ङिन् नोगे़न् पिरुर इस्राइलिहाॽरे़ खुनिॽ चोःक्‌युम्‍भो के़हाङ्‌बा मनाहाॽ अङे़ःक्‌वाःल्‍ले़ कुमे़न्‍नो मे़त्तुसिरो॥

युसुफे़न्‍नु नु मरियम्‍मिन् नुःङ्‌सिॽ

३९ दाङ्‌बाल्‍ले़ साम्‌योथिम् साप्‍लाओ पाःत्तुबा कुइसिःक् मरियम नु युसुफरे़ चोगे़त्‍छुआङ् खे़ङ्‌हाॽ आबाङे पाङ्‌भेॽ गालिल थुम्‍बा नासरत पाङ्‌जुम्‍मो नुःक्‍खे़त्‍छि पेसिरो॥

४० खे़प्‍मो अङे़ःक्‌वान् पोरे़र पेआङ् के़धुम्‍बा पोःक्‍खे़रो॥ खुने़ॽ सिक्‍कुम्‍दिङ् निङ्‌वाॽरे़ कुधिम् वये़, हे़क्‍क्‍याङ् निङ्‌वाॽफुमाङ्‌ङिल्‍ले़ कुमुॽइसाम्‍मिन् खुने़ॽ सम्‍दाङ् वये़रो॥

ये़सुन् चुक्‍ते़ल्‍ले़ माङ्‌हिम्‍मो पाःन्‍धङ् चोगुॽ

४१ तङ्‌बे थप्‍मा ये़सुरे़ कुम्‍बा कुम्‍मासि यरुसले़म्‍मो यहुदि चोःक्‌युम्‍भो तङ्‌नाम्‍मो पेःक्‍मा थिम् कत्ते़त्‍छुरो॥

४२ हे़क्‍क्‍याङ् ये़सुन् थिक्-ने़त् (१२) तङ्‌बे के़रे़ल्‍ले़ खे़ङ्‌हाॽ याम्‍मो तङ्‌नाम्‍मो मे़बे॥

४३ खे़न् तङ्‌नाम्‍मिन् पेआङ् खे़ङ्‌हाॽ हिम्‍मो नुःङ्‌मा मे़हेःक्‍ते़, कर ये़सुन् यरुसले़म्‍मोए वये़लारे़॥ कन् पाःन्‍निन् ये़सुरे़ कुम्‍बा कुम्‍मासिरे़ निङ्‌वाॽ मे़घोसे़त्‍छुन्‍लो॥

४४ खे़ङ्‌हाॽरे़ तगि के़बेःक्‍पा लाम्‍दिःक्‍साबाहाॽनु पेबिला फाॽआङ् इःत्‍ते़छु॥ थिक्‌ये़न्‍बा लाम्‍दिक् मे़जोगे़आङ् खुन्‍छिॽ काॽइ सोॽधोःक् नु तेःङ्‌जुम्‍हाॽओ ये़सुन् कोःप्‍मा हेःक्‍ते़त्‍छु,

४५ कर मे़दुमे़त्‍छुन्‍नाङ् ने़प्‍माङ् कुगोःत्‍छे़ यरुसले़म्‍मो नुःक्‍खे़त्‍छि॥

४६ सुम् ये़न्‍नो ये़सुन् माङ्‌हिम्‍मो यहुदि सिक्‍साम्‍बाहाॽ खे़प्‍सुसिर पान् सेःन्‍दोसुसिर युङे़बा तुमे़त्‍छुरो॥

४७ खुने़ॽ कुइःत्‍छिङ्‌साम् नु पिरुसिबा नोगप् के़घे़म्‍बा मनाहाॽरे़ साॽरिक् खुनिॽ निङ्‌वाॽ मये़॥

४८ हे़क्‍क्‍याङ् कुम्‍बा कुम्‍मासिरे़ खुने़ॽ निसे़त्‍छुआङ् खुन्‍छिॽ निङ्‌वाॽ मये़॥ कुम्‍मारे़ खुने़ॽ मे़त्तु, “आस्‍साए, खे़ने़ॽ थेआङ् अक्‍खे याप्‍मि के़जोगे़बाबे? आन्‍छिगे़ निङ्‌साम्‍मो थ्‍ये़सिगे़आङ् कोःत्‍ने़त्‍छिगे़ मे़ःम्‍बि?”

४९ ये़सुरे़ सेःन्‍दोसुसि, “पानुदिङ् आम्‍बौ आम्‍मौ, थेआङ् याप्‍मि के़गोःत्‍छिबाबे? इङ्‌गाॽ पानुदिङ् आम्‍बारे़ कुहिम्‍मो वाॽमा पोङ् फाॽआङ् खिन्‍छिॽ के़न्‍निसे़त्‍छुन्‍बि?”

५० कर कन् पाःन्‍निन् खे़ङ्‌हाॽरे़ कुसिङ् मे़निःत्ते़त्‍छुन्‍लो॥

५१ हे़क्‍क्‍याङ् खुने़ॽ कुम्‍बा कुम्‍मासिनु नासरतओ पे॥ खुने़ॽग कुम्‍बा कुम्‍मासिरे़ खुन्‍छिॽ पान् के़घे़म्‍बा वये़॥ कुम्‍मारे़ कन् के़रे़क् पाःन्‍हाॽ कुनिङ्‌वाॽ सिगाङ् युक्‍खुरो॥

५२ अक्‍खेलॽरिक् ये़सुन् सिक्‍कुम्‍दिङ् निङ्‌वाॽ नु नासिङ्‌गे़न् थक्‍को पोरे़ हे़क्‍क्‍याङ् निङ्‌वाॽफुमाङ्‌ङिन् खुने़ॽनु सःत्‍ते़ हे़क्‍क्‍याङ् मे़न्‍छाम् याप्‍मिहाॽआङ् मे़सःत्‍ते़रो॥

बप्‍तिस्‍मा के़बिबा युहुन्‍नारे़ कुइङ्‌भन्

(मत्‍ति ३:१-१२, मर्कु १:१-८, युहु १:१९-२८)

३

आल्‍ल रोमि पयम् हाङ् तिबेरियसे़ल्‍ले़ हाङ् चोगुबा तङ्‌बे थिक् ङा (१५) के़रे़आङ् वये़ल्‍ले़ पन्‍तियस पिलातसे़न् यहुदियाबा सुहाङ्‌गे़म्‍बा वये़॥ खे़न् ये़म्‍मो हे़रोदे़न गालिलस्‍मा सुहाङ्‌गे़म्‍बा, कुन्‍साॽ फिलिप्‍पे़न् इतुरिया नु त्राकोनितिस थुम्‍मोबा सुहाङ्‌गे़म्‍बा, हे़क्‍क्‍याङ् लिसानियासे़न् एबिलेनि थुम्‍मोबा सुहाङ्‌गे़म्‍बा मे़वये़,

२ हे़क्‍क्‍याङ् हन्‍नासे़न् नु कैयाफासे़न् मानिङ्‌वाॽफुसाम्‍बा वये़त्‍छि॥ खे़न् ये़म्‍मो एःक्‍सादे़न्‍नो जकरियारे़ कुस्‍सा युहुन्‍नाःल्‍लो निङ्‌वाॽफु पाःन्‍जाक्‍किन् त्‍ये़आङ्

३ खुने़ॽ यर्दन यङ्‌घङ् खिरिबा लाजेॽओ खाराक् लाम्‍दिक् चोगे़र लायोलाम् हिन्‍दे़म्‍मे़ॽआङ् बप्‍तिस्‍मा पोःक्‍खे़म्‍मे़ॽ, हे़क्‍क्‍याङ् निङ्‌वाॽफुमाङ्‌ङिल्‍ले़ खिनिॽ लायोन् ले़प्‍मि के़बिरिॽ लॽरिक् इङ्‌भन् चोगुरो॥

४ हे़क्‍केलॽरिक् माङ्‌निङ्‌वाॽपान् के़बाःप्‍पा यसैयाःल्‍ले़ कुसाप्‍पन्‍नो युहुन्‍नारे़ कुयाःम्‍बेओ साप्‍ते़आङ् पत्,

“खुने़ॽ एःक्‍सादे़न्‍नो अक्‍खेलॽरिक् के़अःक्‍पा इक्‍लारो,

‘दाङ्‌बाल्‍ले़ कुमाराम्‍मिन् यारिप् चोगे़म्‍मे़ॽआङ्

कुलाम्‍हाॽ तोःन्‍दोन् चोगे़म्‍मे़ॽ!

५ के़रे़क् ने़वालाहाॽ लुप्‍सिङ्‌ल,

कोःक्‍मा फाङ्‌जङ्‌हाॽ तङ्‌ङाङ्

ते़ःम्‍बे पोङ्‌ल हे़क्‍क्‍याङ् इःलाम्‍हाॽ तोःन्‍छिङ्‌ल ताप्‍फे़ःम्‍बा लाम्‍हाॽ नुबा पोङ्‌ल॥

६ हे़क्‍केलॽरिक् निङ्‌वाॽफुमाङ्‌ङिल्‍ले़ पिरुसिबा कुसे़न्‍लप्‍पिन् के़रे़क् मे़न्‍छाम्‍गे़न् याप्‍मिहाॽरे़ मे़निसुॽरो॥’”

७ मनाहाॽ युहुन्‍नालाम् बप्‍तिस्‍मा पोङ्‌से़ खे़ॽयो मे़द्‌ये़॥ युहुन्‍नारे़ खे़ङ्‌हाॽ अक्‍खे मे़त्तुसिर फे़ःक्‍तुसि, “असेःक्‍सासे, खिनिॽ कन् के़दाबार के़बप्‍पा निङ्‌वाॽफुमाङ्‌ङिल्‍ले़ कुघुम्‍दिङ्‌लाम् खे़त्‍छिङ्‌ङे़म्‍मे़ॽ फाॽआङ् हाःत्‍ले़ के़मे़त्तिबे?

८ लायोलाम् के़हिन्‍दिबा पाःन्‍निन् ओसेःन्‍दाङ् चोःक्‍से़ नुबा याःम्‍बक् चोगे़म्‍मे़ॽओ॥ आनिगे़ग अब्राहामरे़ कुस्‍सासिगे़, खे़ल्‍ले़ चोगुल्‍ले़ खुम्‍दिङ्‌लाम् खे़त्‍छिङ्‌मा सुक्‍तिगे़ॽ फाॽआङ् निङ्‌वाॽ मे़इःत्ते़म्‍मिन्‍ने़ॽओ, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ग कन् लुङ्‌हाॽआङ् अब्राहामरे़ कुस्‍सा चोःक्‍मा सुक्‍तुसिॽरो॥

९ निङ्‌वाॽफुमाङ्‌ङिल्‍ले़ कुघासे़न्‍निल्‍ले़न् तःन्‍दिङ्‌ग सिङ्‌बुङ्‌हाॽओ चुक्‍ते़चुरे़आङ् वाॽरो॥ नुबा सिङ्‌सेॽ मे़न्‍धोःक्‍मनाबा के़रे़क् सिङ्‌बुङ्‌हाॽ मे़दाङुआङ् मिओ लाप्‍मे़देसुॽरो॥”

१० मनाहाॽरे़ खुने़ॽ सेःन्‍मे़दोसु, “हे़क्‍केग्र आल्‍लो आनिगे थे चोगुम्‍बे़बाबे?”

११ युहुन्‍नारे़ नोगप् पिरुसि, “हाःत्‍ले़ ने़त्‍छि चाङ् कत्तुॽ, खे़ल्‍ले़ मे़ङ्‌गप्‍मनाबान् लत्‍छा पिरुर, हे़क्‍क्‍याङ् हाःत्‍ले़ चामा कत्तुॽ, खे़ल्‍ले़ चामा मे़ङ्‌गप्‍मनाबान्‍नु हासु चर॥”

१२ हे़क्‍क्‍याङ् एःङ्‌याङ् के़भोङ्‌बाहाॽआङ् खे़ॽयो बप्‍तिस्‍मा पोङ्‌से़ मे़द्‌ये़आङ् युहुन्‍नान् सेःन्‍मे़दोसु, “सिक्‍साम्‍बे, आल्‍ल आनिगे़ग थे चोगुम्‍बे़बाबे?”

१३ युहुन्‍नारे़ खे़ङ्‌हाॽ मे़त्तुसि, “खिनिॽ रोमि थिम्‍मो साप्‍ते़आङ् के़बप्‍पाआङ्‌धो मनाहाॽलाम् यरिक् एःङ्‌याङ् मे़भोक्‍खे़म्‍मिन्‍ने़ॽ॥”

१४ हे़क्‍क्‍याङ् थक्‍सुबाहाॽआङ् खे़ॽयो मे़द्‌ये़आङ् “आनिगे़ग?” फाॽआङ् सेःन्‍मे़दोसुरो॥

खे़ङ्‌हाॽ युहुन्‍नारे़ अक्‍खे मे़त्तुसि, “खिनिॽआङ् वेॽ मनाहाॽलाम् साक्‍के़ल्‍ले़क् नु इङ्‌ले़क्‍पा आप्‍तिक्‍लाम्‍बा याङ् मे़भोक्‍खे़म्‍मिन्‍ने़ॽ, कर के़घोसुम्‍बा फाॽयाङ्‌ङो खिनिॽ निङ्‌वाॽ तासे़म्‍मे़ॽ॥”

१५ हे़क्‍क्‍याङ् मनाहाॽरे़ खुनिॽ निङ्‌वाॽबो ता लॽरिक् मे़हाङ्‌घुर निङ्‌साङ् मे़जोगुबा निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़ङ्‌ग बा कन् मे़ःम्‍बि फाॽआङ् खुनिॽ निङ्‌वाॽबो मे़मे़त्‍छिङ्‌लो॥

१६ युहुन्‍नारे़ खे़ङ्‌हाॽ के़रे़क् नोगप् पिरुसि, “इङ्‌गाॽग खिनिॽ च्‍वाःत्तिल्‍ले़ बप्‍तिस्‍मा पिनिङ्, कर इङ्‌गाॽनुःल्‍ले़ मुक्‍साम्‍साबाधिक् तार पत्॥ इङ्‌गाॽग योक् कुइसिःक् कुलाङ्‌सुप् नाम्‍हाॽ फाःङ्‌माआङ् मे़लाॽआन्‍लो॥ खुने़ॽग सेसेमाङ् नु मिःल्‍ले़ बप्‍तिस्‍मा के़बिरिॽरो॥

१७ कुभॽएःत्तिल्‍ले़ सिन् आःम्‍मा फाॽआङ् खुने़ॽ यारिप् वाॽ, हे़क्‍क्‍याङ् खुने़ॽ तुगुर सुप्‍सुआङ् सिन् चाधोःक्‍लाओ चिक्‍खुॽ हे़क्‍क्‍याङ् कुहक्‍हाॽ आप्‍फाल्‍ले़आङ् मे़न्‍छिमनाबा मिओ हाःन्‍दुदेसुॽरो॥”

१८ हे़क्‍केलॽरिक् खुने़ॽ यरिक् परिक्‍ले़न् सिक्‍कुम्‍दिङ् खाहुन्‍हाॽ पिरुसिर सुनाइङ् इङ्‌भन् से़सुरो॥

१९ कर युहुन्‍नारे़ सुहाङ्‌गे़म्‍बा हे़रोदे़न फे़ःक्‍तु, थेआङ्‌भे़ल्‍ले़ खुने़ॽ कुअङे़ःक्‍मा हे़रोदियासे़न् मेःक्‍खिम् मे़त्तुआङ् वये़, हे़क्‍क्‍याङ् वेॽ यरिक् फे़न् याःम्‍बक्‍हाॽआङ् चोगुआङ् वये़रो॥

२० हे़रोदरे़ युहुन्‍नान् पुङ्‌लाहिम्‍मो साक्‍तुआङ् आल्‍लसाङ् यरिक् फे़न्‌याःम्‍बक्‍किन् योॽरुरो॥

ये़सुन् बप्‍तिस्‍मा पोङ्

(मत्‍ति ३:१३-१७, मर्कु १:९-११)

२१ थिक्‌ये़न् काक् मनाहाॽ बप्‍तिस्‍मा मे़बोःक्‍खे़ल्‍ले़ ये़सुःन्‍नाङ् बप्‍तिस्‍मा पोःक्‍खे़॥ हे़क्‍क्‍याङ् खुने़ॽ तुवा चोगुर पत्‍छे़ल्‍ले़ ताङ्‌साक्‍पे़न् हरे़आङ्

२२ सेसेमाङ्‌ङिन् पुत्तुःक्‍के हे़क्‍के ये़आङ् खुने़ॽ कुसम्‍दाङ् चुक्‍ते़, हे़क्‍क्‍याङ् साङ्‌ग्राम्‍पेदाङ्‌ङोलाम् इक्‍लाधिक् ये़, “खे़ने़ॽ इङ्‌गाॽ आमिःम् आस्‍साने़रो॥ खे़ने़ॽनु इङ्‌गाॽ साॽरिक् सःत्ताङ्‌ङाङ् वाॽआरो॥”

ये़सुरे़ कुधाःक् मिङ्‌स्रान्

(मत्‍ति १:१-१७)

२३ आल्‍ल ये़सुरे़ माङ्‌सेवा याःम्‍बक् चोःक्‍मा हेःक्‍तुल्‍ले़ खुने़ॽ तङ्‌बे सुम्‍बोङ् (३०) के़रे़आङ् वये़॥ खुने़ॽ मे़न्‍छाम् याप्‍मिहाॽरे़ मे़इःत्तुबा कुइसिःक् युसुफरे़ कुस्‍सा वये़रो॥

२४ युसुफे़न् हे़लिरे़ कुस्‍सा, हे़लिन् मतातरे़ कुस्‍सा, माताते़न् ले़बिरे़ कुस्‍सा, ले़बिन् मे़ल्‍चिरे़ कुस्‍सा, मे़ल्‍चिःन् जन्‍नैरे़ कुस्‍सा, जन्‍नैःन् युसुफरे़ कुस्‍सा वये़रो॥

२५ युसुफे़न् मत्ताथियासरे़ कुस्‍सा, मत्ताथियासे़न् आमोसरे़ कुस्‍सा, आमोसे़न् नाहुमरे़ कुस्‍सा, नाहुम्‍मिन् इस्‍लिरे़ कुस्‍सा, इस्‍लिन् नग्‍गाइरे़ कुस्‍सा,

२६ नग्‍गाइन् माथरे़ कुस्‍सा, माथे़न् मत्ताथियासरे़ कुस्‍सा, मत्ताथियासे़न् सेमैनरे़ कुस्‍सा, सेमैने़न् योसे़खरे़ कुस्‍सा, योसे़खे़न् योदारे़ कुस्‍सा वये़॥

२७ योदान् योआनरे़ कुस्‍सा, योआने़न् रेसारे़ कुस्‍सा, रेसान् यरुबाबे़लरे़ कुस्‍सा, यरुबाबे़ल्‍ले़न् सालतिएलरे़ कुस्‍सा, साल्‍तिएल्‍ले़न् नेरिरे़ कुस्‍सा वये़रो॥

२८ हे़क्‍क्‍याङ् नेरिन् मे़ल्‍किरे़ कुस्‍सा, मल्‍किन् अद्‌दिरे़ कुस्‍सा, अद्‌दिन् कोसामरे़ कुस्‍सा, कोसाम्‍मिन् एलमातमरे़ कुस्‍सा, एलमातम्‍मिन् एरे़ल्‍ले़ कुस्‍सा वये़रो॥

२९ हे़क्‍क्‍याङ् एरे़न् यहोसुरे़ कुस्‍सा, यहोसुन् एलिएजरले़ कुस्‍सा, एलिएजरे़न् योरिम्‌रे़ कुस्‍सा, योरिम्‍मिन् मातातरे़ कुस्‍सा, माताते़न् ले़बिरे़ कुस्‍सा वये़रो॥

३० हे़क्‍क्‍याङ् ले़बिन् सिमियोनरे़ कुस्‍सा, सिमियोने़न् यहुदाःल्‍ले़ कुस्‍सा, यहुदान् युसुफरे़ कुस्‍सा, युसुफे़न् योनामरे़ कुस्‍सा, योनाम्‍मिन् एलियाकिमरे़ कुस्‍सा वये़रो॥

३१ एलियाकिम्‍मिन् मलेआरे़ कुस्‍सा, मलेआःन् मिन्‍नारे़ कुस्‍सा, मिन्‍नान् मत्ताथारे़ कुस्‍सा, मत्ताथान् नातानरे़ कुस्‍सा, नाताने़न् दाउदरे़ कुस्‍सा वये़रो॥

३२ हे़क्‍क्‍याङ् दाउदे़न् यिसैरे़ कुस्‍सा, यिसैन् ओबेदरे़ कुस्‍सा, ओबेदे़न् बोअजरे़ कुस्‍सा, बोअजे़न् सल्‍मोनरे़ कुस्‍सा, साल्‍मोने़न् नहसोनरे़ कुस्‍सा वये़रो॥

३३ नहसोने़न् अम्‍मिनादाबरे़ कुस्‍सा, अम्‍मिनादाबे़न् आरामरे़ कुस्‍सा, आराम्‍मिन् हे़स्रोनरे़ कुस्‍सा, हे़स्रोने़न् पेरेजरे़ कुस्‍सा, पे़रे़जे़न् यहुदाःल्‍ले़ कुस्‍सा वये़रो॥

३४ यहुदान् याकुबरे़ कुस्‍सा, याकुबे़न् इसहाकरे़ कुस्‍सा, इसहाक्‍किन् अब्राहामरे़ कुस्‍सा, अब्राहाम्‍मिन् तेरहरे़ कुस्‍सा, तेरहन् नाहोरले़ कुस्‍सा वये़रो॥

३५ हे़क्‍क्‍याङ् नाहोरे़न् सरुगरे़ कुस्‍सा, सरुग्‍गे़न् रउरे़ कुस्‍सा, रउन् पेलेगरे़ कुस्‍सा, पेले़गे़न् एबे़ररे़ कुस्‍सा, एबे़रे़न् से़लहरे़ कुस्‍सा वये़रो॥

३६ हे़क्‍क्‍याङ् सेलहन् कैनानरे़ कुस्‍सा, कैनाने़न् आर्पक्‍छदरे़ कुस्‍सा, आर्पक्‍छदे़न् से़मरे़ कुस्‍सा, से़म्‍मिन् नुहारे़ कुस्‍सा, नुहन् ले़मे़खरे़ कुस्‍सा वये़रो॥

३७ हे़क्‍क्‍याङ् ले़मे़क्‍खे़न् मतुसेलहरे़ कुस्‍सा, मतुसेलहन् हनोकरे़ कुस्‍सा, हनोक्‍के़न् ये़रे़दरे़ कुस्‍सा, ये़रे़दे़न् महलाले़लरे़ कुस्‍सा, महलाले़न् कैनानरे़ कुस्‍सा वये़रो॥

३८ केनाने़न् एनोसरे़ कुस्‍सा, एनोसे़न् सेतरे़ कुस्‍सा, सेते़न् आदमरे़ कुस्‍सा, आदम्‍मिन् निङ्‌वाॽफुमाङ्‌ङिल्‍ले़ कुस्‍सा वये़रो॥

ये़सुन् निङ्‌वाॽ साॽमो थाःॽ

(मत्‍ति ४:१-११, मर्कु १:१२-१३)

४

ये़सुन् सेसेमाङ्‌ङिल्‍ले़ थुक्‍तुआङ् यर्दन यङ्‌घङ्‌लाम् पे, हे़क्‍क्‍याङ् सेसेमाङ्‌ङिल्‍ले़ एःक्‍सादे़न्‍नो लाम्‍लोसुआङ् तेॽरुरो॥

२ खे़प्‍मो लिबोङ् ये़न् (४०) थारिक् वये़ल्‍ले़ माफे़न्‍साम्‍मिल्‍ले़ खुने़ॽ लायो चोःक्‍पाङ्‌मा फाॽआङ् कुनिङ्‌वाॽ साॽरु॥ खे़न् ये़म् खाराक् खुने़ॽ थेआङ् मे़जने़न्, हे़क्‍क्‍याङ् खे़न् एगाङ् कुसे़त्‍लाःक्‍ते़॥

३ खे़ब्‍याङ् माफे़न्‍साम्‍मिल्‍ले़ मे़त्तु, “खे़ने़ॽ निङ्‌वाॽफुसाने़ फाॽग्र कन् लुङ्‌ङिन् खरे़ःङ् पोःक्‍खे़ॽ फाॽआङ् मे़त्ते़ॽ॥”

४ ये़सुरे़ खे़न् मे़त्तु, “हे़क्‍के मे़जोःक्‍कान्, थेआङ्‌भे़ल्‍ले़ साम्‌योसाप्‍लाओ मोसारे़ अक्‍खेलॽरिक् साप्‍तुआङ् पत्, ‘मे़न्‍छाम् याप्‍मिःङ्‌ग कुजाःल्‍ले़रक् मे़हिङ्‌ने़न्॥’”

५ हे़क्‍क्‍याङ् माफे़न्‍साम्‍मिल्‍ले़ खुने़ॽ थाःङ् कोःक्‍माल्‍ले़ कुसम्‍मो तेॽरुआङ् मिक्‍चिराप्‍पो इक्‍सादिङ् खाम्‍बेःक्‍मोबा के़रे़क् हाङ्‌जुम्‍हाॽ ओसेःन्‍धाक्‍तुआङ्

६ मे़त्तु, “कन् याङ्‌साकुन्‍धेहाॽ नु के़रे़क् युक्‍हाॽ इङ्‌गाॽ पिमा सुक्‍ने़ॽरो, थेआङ्‌भे़ल्‍ले़ कन् सम्‍दाङ् युक् खोसुङ्‌ङाङ् वाॽआ, हे़क्‍क्‍याङ् आसिराॽ के़धाङ्‌बे़न् आत्‍तिन्‍छाङ् पिमा सुक्‍तुङ्‌लो॥

७ खे़ने़ॽ साम्‍बोन् के़भन्‍छिङ्‌ङाङ् सेवा के़मे़त्ताने़ फाॽग्र के़रे़क् खे़ने़ॽइन् पोङ्‌लो॥”

८ ये़सुरे़ खुने़ॽ मे़त्तु, “साम्‌योसाप्‍लाओ अक्‍खेलॽरिक् साप्‍ते़आङ् पत्, ‘खे़ने़ॽ दाङ्‌बा के़निङ्‌वाॽफुमाङ्‌ङिन्‍लक् सेवा चोगे़ॽ हे़क्‍क्‍याङ् खुने़ॽइन्‍लक् माङ्‌सेवा याःम्‍बक् चोगे़ॽओ॥’”

९ हे़क्‍क्‍याङ् माफे़न्‍साम्‍मिल्‍ले़ खुने़ॽ यरुसले़म्‍मो तेॽरुआङ् माङ्‌हिम्‍मोबा काक्‍नुःल्‍ले़ केःम्‍बा चम्‍जम्‍बा ते़न्‍नो ये़प्‍सुआङ् मे़त्तु, “खे़ने़ॽ से़क्‍खाए निङ्‌वाॽफुसाने़ फाॽग्र, कप्‍मोलाम् यो पिन्‍दे़ थ्‍ये़ॽ,

१० थेआङ्‌भे़ल्‍ले़ साम्‌योसाप्‍लाओ अक्‍खेलॽरिक् साप्‍ते़आङ् पत्,

“‘निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽ इङ्‌जाङ् पिरुसिआङ् खे़ङ्‌हाॽरे़ खे़ने़ॽ कम्‍ब्राङ् के़म्‍मे़त्‍लो॥’

११ हे़क्‍क्‍याङ् ‘खे़ङ्‌हाॽरे़ खे़ने़ॽ खुनिॽ हुक्‍को के़म्‍दाःक्‍काङ्

खे़ने़ॽ के़लाङ्‌ङिन् लुङ्‌ङो मे़धाम्‍सिङ्‌ङिन्‍लो॥’”

१२ ये़सुरे़ नोगप् पिरु, “कर साम्‌योसाप्‍लाओ अक्‍खेलॽरिक् साप्‍ते़आङ् पत्, ‘दाङ्‌बा के़निङ्‌वाॽफुमाङ्‌ङिल्‍ले़ कुनिङ्‌वाॽ मे़साॽरे़न्‍ने़ॽओ॥’”

१३ हे़क्‍क्‍याङ् माफे़न्‍साम्‍मिल्‍ले़ कुनिङ्‌वाॽ साॽरु सुरुआङ् सप्‍फारे़ लागि याम्‍मो सुये़म् मे़ङ्‌घोए थारिक् खुने़ॽ ले़रुधआङ् पेरो॥

ये़सुरे़ गालिलओ माङ्‌सेवा याःम्‍बक् चोःक्‍मा हेःक्‍तु

(मत्‍ति ४:१२-१७, मर्कु १:१४-१५)

१४ सेसेमाङ्‌ङिल्‍ले़ कुमुक्‍साम्‍मिल्‍ले़ कुधिम् पोःक्‍खे़आङ् ये़सुन् गालिल थुम्‍मो नुःक्‍खे़॥ खुने़ॽ खे़प्‍मो त्‍ये़बा इङ्‌घङ्‌ङिन् खिरिबा काक् लाजेॽओ से़रे़रो॥

१५ हे़क्‍क्‍याङ् खुने़ॽ खे़न् थुम्‍मोबा यहुदि चुम्‍लुङ्‌हिम्‍हाॽओ पेर हुॽरुसिल्‍ले़ के़रे़क्‍ले़ कुनारा मे़भोसुरो॥

नासरतओ ये़सुन् मे़नाॽरु

(मत्‍ति १३:५३-५८, मर्कु ६:१-६)

१६ हे़क्‍क्‍याङ् ये़सुन् पोरे़आङ् थाङ्‌बे़न् के़रे़बा नासरत पाङ्‌जुम्‍मो त्‍ये़॥ खुने़ॽ कुये़प्‍ले़क् कुइसिःक् नाःम्‍सिङ् ये़न्‍नो यहुदि चुम्‍लुङ्‌हिम्‍मो पेआङ् साम्‌योसाप्‍लान् निःप्‍मा फाॽआङ् ये़म्‍सिङ्॥

१७ खे़प्‍मो के़वाॽबा साम्‌योसाप्‍ला के़गप्‍पाहाॽरे़ खुने़ॽ माङ्‌निङ्‌वाॽपान् के़बाःप्‍पा यसैयाःल्‍ले़ साप्‍तुबा साम्‌योसाप्‍लाःल्‍ले़ कुगित्‍नान् मे़बिरु, हे़क्‍क्‍याङ् खुने़ॽ खे़न् फाःक्‍खुआङ् अक्‍खेलॽरिक् के़बप्‍पे़न् खोसुआङ् निरु–

१८-१९ “दाङ्‌बाल्‍ले़ कुसेसे याम्‍साम्‍मिन् इङ्‌गाॽ आसम्‍दाङ् वाॽ,

थेआङ्‌भे़ल्‍ले़ याङ्‌गे़साॽबाहाॽ सुनाइङ् इङ्‌भन् चोःक्‍से़ माङ्‌धोःक्‍ना पिराङ्‌ङाङ् वाॽआरो॥

खुने़ॽ साक्‍पा के़धाबाहाॽ चोःक्‌युम्‍भोरे़न् इङ्‌भन् चोःक्‍से़, मिक्‍फःम्‍बाहाॽरे़ खुनिॽ मिक्‍सान् वेःम्‍मा इङ्‌भन् चोःक्‍से़,

हे़क्‍क्‍याङ् एप्‍ले़क्‍खे़ओ के़वाॽबाहाॽ चोःक्‌युम्‍भो पिसे़ नु दाङ्‌बाल्‍ले़ कुलुङ्‌गुम्‍मिल्‍ले़ तङ्‌बेल्‍ले़न् इङ्‌भन् चोःक्‍से़ इङ्‌गाॽ पाङ्‌घाङ्‌ङाङ् वाॽआरो॥”

२० हे़क्‍क्‍याङ् खुने़ॽ खे़न् साम्‌योसाप्‍लान् सुबुआङ् खे़प्‍मो के़ये़प्‍पे़न् पिरु, हे़क्‍क्‍याङ् खुने़ॽ युङ्‌सिङ्॥ हे़क्‍क्‍याङ् के़रे़क्‍ले़ खुने़ॽ ओमे़मे़त्तुल्‍ले़

२१ खे़ङ्‌हाॽ अक्‍खे मे़त्तुसि, “आइन् कन् के़घे़प्‍सुम्‍मिल्‍ले़ साम्‌योसाप्‍लाओ के़बप्‍पा पाःन्‍हाॽ खिनिॽओ के़रे़आङ् वाॽरो॥”

२२ हे़क्‍क्‍याङ् खुने़ॽ पाःत्तुबा कुघे़म् के़नुॽबा पाःन्‍हाॽ मे़घे़प्‍सुआङ् के़रे़क्‍ले़ कुनारा मे़भोसु, हे़क्‍क्‍याङ् खुनिॽ निङ्‌वाॽ मये़र अक्‍खे मे़मे़त्‍छिङ्, “कङ्‌ग युसुफरे़ कुस्‍सा मे़ःम्‍बि?”

२३ ये़सुरे़ खे़ङ्‌हाॽ मे़त्तुसि, “निस्‍सेसाङ् खिनिॽ कन् खे़दाॽइन् इङ्‌गाॽ आमे़न्‍नो के़बाःत्तुम्‍बिला, ‘सिदाॽसाम्‍बे, तगि खे़ने़ॽ नुसिङ्‌ङे़ॽओ॥’ हे़क्‍केलॽरिक् कपर्नहुम्‍मो के़जोगुबा आनिगे खे़प्‍सुम्‍बे़बा हे़क्‍केए कन् के़बाङ्‌जुम्‍मोआङ् चोगे़ॽओ॥

२४ कर खुने़ॽ मे़त्तुसि, इङ्‌गाॽ मे़त्‍निङ्, आत्‍तिन् माङ्‌निङ्‌वाॽपान् के़बाःप्‍पे़न्‍नाङ् कुबाङ्‌भेॽसाबाहाॽरे़ मे़न्‍दाःक्‍तुन्‍लो॥

२५ से़क्‍खाए माङ्‌निङ्‌वाॽपान् के़बाःप्‍पा एलियाःल्‍ले़ कुये़म्‍मो इस्राइलओ यरिक् मेमेदुमाहाॽ मे़वये़॥ खे़न् ये़म्‍मो ताङ्‌साक्‍पे़न् तङ्‌बे सुम्‍सिआङ् कुभ्रे़ःङ् थारिक् सुप्‍सिङ्‌ङाङ् पाङ्‌गे़न्‍दिङ् वाहिःत् मे़ध्‍ये़ने़न्‍नाङ् खे़न् लाजेॽओ किप्‍मा के़घुबा यम्‍बा साक् पोगे़रो॥

२६ खे़प्‍मो यरिक् मेमेदुमाहाॽ मे़वये़साङ् निङ्‌वाॽफुमाङ्‌ङिल्‍ले़ एलियान् इस्राइलओ मे़ःन्, कर सिदोन थुम्‍मोबा सारफत पाङ्‌जुम्‍मोबा मेमेदुमाल्‍लोरक् पाङ्‌घुरो॥

२७ हे़क्‍केलॽरिक् माङ्‌निङ्‌वाॽपान् के़बाःप्‍पा एलिसाःल्‍ले़आङ् इस्राइलओ यरिक् लोगेॽरे़ तरुसिबा मनाहाॽ मे़वये़साङ् आत्‍तिन्‍नाङ् मे़नुसुन्, कर सिरियास्‍मा नामाने़न्‍लक् नुसुरो॥”

२८ कन् पाःन्‍निन् मे़घे़प्‍सुआङ् यहुदि चुम्‍लुङ्‌हिम्‍मो के़वाॽबा के़रे़क् मनाहाॽ चाॽरिक् खुनिॽ सिक् पोगे़॥

२९ खे़ङ्‌हाॽ मे़बोगे़आङ् ये़सुन् मे़दे़म्‍सुआङ् पाङ्‌जुम् लाःक्‍कात् मे़उःक्‍खु मे़लःत्तु॥ हे़क्‍क्‍याङ् पाङ्‌जुम्‍मिल्‍ले़ कुबेसाङ्‌बा याक्‍केःक्‍कोलाम् लाप्‍फुमा थाःमा फाॽआङ् मनाहाॽरे़ मे़देॽरु,

३० कर मनालुम्‍मोलाम् खुने़ॽ फिःन्‍छिङ्‌ङाङ् लःन्‍दे़ पेरो॥

फे़न्‍साम्‍मिल्‍ले़ याङ्‌घुबा मनान्

(मर्कु १:२१-२८)

३१ हे़क्‍क्‍याङ् ये़सुन् गालिल थुम्‍मोबा कपर्नहुम पाङ्‌जुम्‍मो पेआङ् नाःम्‍सिङ् ये़न्‍नो खे़प्‍मोबा यहुदि चुम्‍लुङ्‌हिम्‍मो मनाहाॽ हुॽमा हेःक्‍तुसि॥

३२ खुने़ॽ कुनिसाम्‍मिन् मे़घे़प्‍सुआङ् खे़प्‍मोबा मनाहाॽरे़ साॽरिक् खुनिॽ निङ्‌वाॽ मये़, थेआङ्‌भे़ल्‍ले़ ये़सुन् युक् के़गप्‍पा कुइसिःक् पारे़रो॥

३३ खे़प्‍मो यहुदि चुम्‍लुङ्‌हिम्‍मो फे़न्‍साम्‍मिल्‍ले़ याङ्‌घुबा मनाधिक् वये़॥ खे़ल्‍ले़ यम्‍बा इक्‍लाओ अःक्‍ते़र अक्‍खे पाःत्तु,

३४ “नासरतबा ये़सुए, खे़ने़ॽ आनिगे़नु थे के़गोःत्तुबाबे? खे़ने़ॽ आनिगे मे़ङ्‌से़ के़द्‌ये़बाबि? खे़ने़ॽ हाःत्‍ने़बे फाॽआङ् निसुम्‍बे़रो खे़ने़ॽ निङ्‌वाॽफुमाङ्‌ङिल्‍ले़ के़बाङ्‌घे़बा सेसे कुमनाने़रो॥”

३५ ये़सुरे़ खे़न् फे़न्‍साम्‍मिन् फे़ःक्‍तु, “स्‍वाःत्! खे़न् मनान् ले़रे़ॽआङ् पेगे़ॽ!” हे़क्‍क्‍याङ् खे़न् फे़न्‍साम्‍मिल्‍ले़ खे़न् मनान् खुनिॽ तगिए पिर्धाप् थाप्‍सुआङ् मे़ङ्‌घाःन्‍ने ले़रुधःरो॥

३६ हे़क्‍क्‍याङ् काक् मनाहाॽरे़ खुनिॽ निङ्‌वाॽ मये़आङ् अक्‍खे मे़मे़त्‍छिङ्, “कङ्‌ग आक्‍तङ्‌बा निसाम्‍बे? कन् मनाःल्‍ले़ग युक् नु मुक्‍साम्‍मिल्‍ले़ फे़न्‍साम्‍हाॽ इङ्‌जाङ् पिरुसिल्‍ले़ मे़लन् मे़बेःक्‍लो!”

३७ कन् इङ्‌घङ्‌ङिन् खे़न् थुम्‍मो के़रे़क् पिसाङ् से़ःरे़रो॥

ये़सुरे़ यरिक् मनाहाॽ वेःन्‍दुसिॽ

(मत्‍ति ८:१४-१७, मर्कु १:२९-३४)

३८ हे़क्‍क्‍याङ् ये़सुन् यहुदि चुम्‍लुङ्‌हिम्‍मोलाम् सिमोनरे़ कुहिम्‍मो पे॥ सिमोनरे़ कुन्‍नोःप्‍मे़न् तुङ्‌ङिल्‍ले़ तरुआङ् ने़स्‍से़, हे़क्‍क्‍याङ् मनाहाॽरे़ खे़ल्‍ले़ कुमे़न्‍नो ये़सुन् मे़मे़त्तु॥

३९ ये़सुन् के़दुक्‍माल्‍ले़ कुने़त्‍नाःल्‍ले़ कुबेसाङ् पेआङ् खे़न् तुङ् तुक्‍मान् फे़ःक्‍तु, हे़क्‍क्‍याङ् खिमो सिमोनरे़ कुन्‍नोःप्‍मे़न् नुरे़आङ् खे़ङ्‌हाॽ तरे तोसुसिरो॥

४० हे़क्‍क्‍याङ् नाम्‍ध्‍ये़आङ् मनाहाॽरे़ यरिक् परिक्‍पा तुक्‍माल्‍ले़ तरुसिबा मनाहाॽ ये़सुओ मे़दारुसि॥ ये़सुरे़ खे़ङ्‌हाॽरे़ खुनिॽ सम्‍दाङ् हुक् ने़स्‍सुबिरुसिआङ् नुसुसिरो॥

४१ हे़क्‍क्‍याङ् फे़न्‍साम्‍हाॽग अक्‍खे मे़बाःत्तुर मे़लःन्‍दे़ मे़बेरो, “खे़ने़ॽग निङ्‌वाॽफुसाने़रो॥” कर ये़सुरे़ खे़ङ्‌हाॽ फे़ःक्‍तुसिर पाःप्‍मा मे़बाङ्‌घुन्‍सिन्, थेआङ्‌भे़ल्‍ले़ खे़ङ्‌हाॽरे़ खुने़ॽए निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो फाॽआङ् मे़निसुआङ् मे़वये़रो॥

ये़सुरे़ चक्‍मे़ल्‍लॽए सुनाइङ् इङ्‌भन् चोगुॽ

(मर्कु १:३५-३९)

४२ हे़क्‍क्‍याङ् तानाम्‍सा ये़सुन् एःक्‍सादे़न्‍नो पे, कर मनाहाॽरे़ खुने़ॽ आत्‍तो वाॽबे फाॽआङ् मे़गोःत्तु॥ खुने़ॽ मे़दुमुआङ् खुनिॽनुए वाॽर फाॽआङ् साक्‍मा मे़गोःत्तुरो,

४३ कर ये़सुरे़ खे़ङ्‌हाॽ मे़त्तुसि, “इङ्‌गाॽग कन् निङ्‌वाॽफुहाङ्‌जुम्‍मिल्‍ले़न् सुनाइङ्‌ङिन् वेॽस्‍मा पाङ्‌जुम्‍हाॽओआङ् इङ्‌भोमाए पोङ्‌लो॥ इङ्‌गाॽग बा खे़ल्‍ले़ लागिए निङ्‌वाॽफुमाङ्‌ङिल्‍ले़ पाङ्‌घाङ्‌बारो॥”

४४ हे़क्‍केःल्‍ले़ ये़सुरे़ यहुदिया थुम्‍मोबा यहुदि चुम्‍लुङ्‌हिम्‍हाॽओ पेआङ् सुनाइङ् से़सुरो॥

थिक्‍सिगेक्‍पा हुॽसाम्‍बाहाॽ

(मत्‍ति ४:१८-२२, मर्कु १:१६-२०, युहु १:४०-४२)

५

थिक्‌ये़न् ये़सुन् गने़सरे़त वाहङ्‌ङिल्‍ले़ कुयाओ सुनाइङ् से़सुर ये़बे़ल्‍ले़ खे़प्‍मो मनाहाॽ निङ्‌वाॽफु पाःन्‍जाक्‍किन् खे़म्‍से़ मे़द्‌ये़आङ् खुने़ॽ चिबुःत् मे़बन्‍छुरो॥

२ खे़प्‍मो कुयाओ ने़त्‍छि खःङ्‌बेहाॽ ये़सुरे़ निःसुसि, कर कुबेसाङ् योःङ् के़ले़प्‍पाहाॽ खुनिॽ योःङ् वाहप्‍नु मे़यागे़॥

३ ये़सुन् सिमोनरे़ कुघःङ्‌बेओ लासे़आङ् मिसाक् कुदिःम्‍बे केःम्‍बाओ तेॽबाङ्‌घु, हे़क्‍क्‍याङ् खे़प्‍मो युङ्‌सिङ्‌ङाङ् मनाहाॽ हुॽरुसि॥

४ खुने़ॽ पाःप्‍मा सुरुआङ् सिमोने़न् मे़त्तु, “खःङ्‌बेन् ना कुदिःम्‍बे केःम्‍बाओ तेॽरे़आङ् योःङ्‌ङिन् ले़प्‍ते़ॽ॥”

५ हे़क्‍केःल्‍ले़ सिमोनरे़ नोगप् पिरु, “आदाङ्‌बे, आनिगे़ग नाम्‍दाःत्ताःत् याम्‍बुधिक्‍काङ् योःङ् ले़प्‍मनासाङ् ङाधिक्‍काङ् मे़याङ्‌घुम्‍बे़न्‍लो, हे़क्‍केसाङ् खे़ने़ॽ के़बाःत्तुबा हे़क्‍के ले़प्‍तुङ्‌साॽरुङ्‌लो॥”

६ हे़क्‍क्‍याङ् खुने़ॽ पाःत्तुबा हे़क्‍के योःङ्‌ङिन् ले़प्‍तुल्‍ले़ यरिक् ङाहाॽ मे़ध्‍ये़आङ् योःङ्‌ङिन्‍ने ते़ःङ्‌मा हेःक्‍ते़रो॥

७ हे़क्‍केःल्‍ले़ खे़ङ्‌हाॽरे़ वेॽ खुनिॽ तेःङ्‌जुम्‍हाॽ वेॽ खःङ्‌बेन् फे़त्ते़म्‍मे़ॽआङ् आभाॽरे़म्‍मे़ॽओ लॽरिक् हुक्‍चाःल्‍किःल्‍ले़ मे़उःत्तुसि॥ हे़क्‍क्‍याङ् खे़ङ्‌हाॽ मे़भे़रे़आङ् ने़प्‍माङ् खःङ्‌बेहाॽ ङाःल्‍ले़ तिम्‍से़आङ् निःम्‍मा इःत्‍ते़॥

८ सिमोन पत्रुसरे़ कन् निसुआङ् ये़सुरे़ कुदगि थुङ्‌बोहजॽ युङ्‌सिङ्‌ङाङ् मे़त्तु, “आदाङ्‌बे, इङ्‌गाॽग साॽरिक् लायोबा मनाआरो, खे़ने़ॽनु वाॽमा मे़लाॽआन्‍लो, ले़राङ् थ्‍याङ्‌ङे़ॽओ॥”

९ थेआङ्‌भे़ल्‍ले़ सिमोन नु कुन्‍जुम्‍हाॽरे़ मे़धासुसिबा ङाहाॽ मे़इःत्तुआङ् साॽरिक् खुनिॽ निङ्‌वाॽ मये़रो॥

१० सिमोनरे़ कुन्‍जुम् जब्‍दियारे़ कुस्‍साहाॽ याकुब नु युहुन्‍नासिरे़आङ् खुन्‍छिॽ निङ्‌वाॽ मये़॥ ये़सुरे़ सिमोने़न् मे़त्तु, “खे़ने़ॽ मे़गिसे़न्‍ने़ॽ, ङा के़दे़म्‍सुबा हे़क्‍केए आल्‍लआङ्‌धो निङ्‌वाॽफुहाङ्‌जुम्‍मो मना के़दे़म्‍बा के़दाःप्‍पा के़बोङ्‌लो॥”

११ हे़क्‍क्‍याङ् खे़ङ्‌हाॽरे़ खःङ्‌बेहाॽ कुयाओ मे़देॽरुसि, हे़क्‍क्‍याङ् के़रे़क् मे़ले़रु मे़धआङ् ये़सुन् मे़दिम्‍दुरो॥

ये़सुरे़ लोगेॽरे़ तरुबा मनान् वेःन्‍दुॽ

(मत्‍ति ८:१-४, मर्कु १:४०-४५)

१२ थिक्‌ये़न् ये़सुन् लत्‍छा पाङ्‌जुम्‍मो वये़ल्‍ले़ लोगेॽरे़ तरुआङ् थिम्‍सुबा मनाधिक् खे़प्‍मो त्‍ये़॥ खे़ल्‍ले़ ये़सुन् निसुआङ् कुदगि साम्‍बोन् फन्‍छिङ्‌ल पेलि फाक्‍तु, “आदाङ्‌बे, खे़ने़ॽ निङ्‌वाॽ के़जोगुने़ फाॽग्र लोगेॽलाम् वेःम्‍मा के़सुक्‍कारो॥”

१३ ये़सुरे़आङ् कुहुक्‍किन् सन्‍छुआङ् सुःसुर खे़न् मनान् अक्‍खे मे़त्तु, “इङ्‌गाॽ के़नुॽर फाॽआङ् निङ्‌वाॽ चोगुङ्‌लो॥” हे़क्‍क्‍याङ् खिमो खे़न् लोगेॽरे़ तरुबा मनान् नुरे़रो॥

१४ हे़क्‍क्‍याङ् ये़सुरे़ खे़न् मनान् मे़त्तु, “कन् पाःन्‍निन् हाःत्ताङ् मे़मे़त्ते़न्‍ने़ॽ, कर निङ्‌वाॽफुसाम्‍बाल्‍ले़ के़साॽर फाॽआङ् ओसेःन्‍धाक्‍सिङ्‌ङे़ॽ, हे़क्‍क्‍याङ् मोसारे़ कुसाम्‌योथिम् कुइसिःक् मनाहाॽ नुःराङ् फाॽआङ् ओसेःन्‍धाक्‍मासिरे़ लागि सिदुङ्‌जभा चोगे़ॽओ॥”

१५ करसाङ् कन् पाःन्‍निन् काक् पिसाङ् से़रे़आङ् ये़सुरे़ कुबान् खे़म्‍से़ नु खुनिॽ तुक्‍मा यॽमालाम् नुसिङ्‌से़ यरिक् मनाहाॽ ये़सुओ मे़द्‌ये़॥

१६ कर ये़सुन् ए़त्‍ले़ङ् मनालुम्‍मोलाम् से़न्‍छिङ्‌ङाङ् तुवा चोःक्‍से़ एःक्‍सादे़न्‍हाॽओ पेरो॥

ये़सुरे़ लङ्‌ले़ःङ्‌वा तुक्‍माल्‍ले़ तरुबा मनान् वेःन्‍दुॽ

(मत्‍ति ९:१-८, मर्कु २:१-१२)

१७ थिक्‌ये़न् ये़सुन् मनाहाॽ खाहुन् हुॽरुसिर युङे़ल्‍ले़ खे़प्‍मो गालिल नु यहुदियास्‍मा यरिक् पाङ्‌जुम्‍मोलाम् हे़क्‍क्‍याङ् यरुसले़मलाम् फरिसिहाॽ नु साम्‌योथिम्‍साम्‍बाहाॽआङ् मे़द्‌ये़आङ् खाहुन् मे़घे़प्‍सुर मे़युङे़॥ ये़सुरे़ निङ्‌वाॽफुमाङ्‌ङिल्‍ले़ वेःम्‍मा कुमुक्‍साम्‍मिन् कत्तुआङ् वये़,

१८ हे़क्‍क्‍याङ् कुभा मनाहाॽरे़ लङ्‌ले़ःङ्‌वा मनान् कुने़त्‍नाःन्‍नुए खे़प्‍मो मे़दारुआङ् ये़सुरे़ कुदगि तेॽमाआङ् ने़मा के़लॽबा निङ्‌वाॽ मे़जोगु,

१९ कर खे़प्‍मो ये़सुन् वये़बा हिम्‍मो यरिक् मनाहाॽरे़ सधे़क् मे़धिम्‍सुआङ् मे़युङे़बाल्‍ले़ चोगुल्‍ले़ सिगाङ् तेॽमा मे़न्‍छुक्‍तुन्॥ हे़क्‍केःल्‍ले़ थो खाम्‍बुओ मे़लासे़आङ् खाम्‍बुन् मे़हन्‍दु॥ हे़क्‍क्‍याङ् लङ्‌ले़ःङ्‌वान् कुने़त्‍नानुए मनाहाॽरे़ खुनिॽ लुम्‍मो ये़सुरे़ कुदगि यो मे़होसु मे़धासुरो॥

२० ये़सुरे़ खे़ङ्‌हाॽरे़ खुनिॽ नसाःन्‍निन् निसुआङ् खे़न् लङ्‌ले़ःङ्‌वा मनान् मे़त्तु, “चुम्‍मे, खे़ने़ॽ के़लायोहाॽ ले़प्‍मि पोःक्‍खे़रो॥”

२१ हे़क्‍केःल्‍ले़ खे़प्‍मो “कन् मनान् हाःप्‍पे? अक्‍खेलॽरिक् निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् के़बाःप्‍पा कन् मनान् हाःप्‍पे? लायोलाम् ले़प्‍मि पिमाग निङ्‌वाॽफुमाङ्‌ङिन्‍नुःल्‍ले़ वेॽ हाःत्‍ले़आङ् मे़सुक्‍तुन्‍लो” फाॽआङ् फरिसिहाॽ नु साम्‌योथिम्‍साम्‍बाहाॽरे़ खुनिॽ निङ्‌वाॽबो मे़इःत्तु॥

२२ खे़ङ्‌हाॽरे़ खुनिॽ निङ्‌वाॽबो थे़मा मे़इःत्तुर मे़युङ् के़लॽबान् ये़सुरे़ निसुआङ् मे़त्तुसि, “खिनिॽ अक्‍तङ्‌बा थेआङ् के़इःत्तुम्‍बाबे?

२३ कन् लङ्‌ले़ःङ्‌वान् ‘के़लायोहाॽ ले़प्‍मि पोःक्‍खे़’ मे़प्‍मा उसुरु चोःक्‍पि? इ ‘पोगे़ॽआङ् के़ने़त्‍नान् खप्‍से़ॽआङ् थासिङ्‌ङे़ॽ’ मे़प्‍मा उसुरु चोक्‍पि?

२४ कर इक्‍सादिङ् खाम्‍बेःक्‍मो मे़न्‍छाम्‍साःल्‍ले़ लायो ले़प्‍मि पिमा युक् कत्तुॽ फाॽआङ् खिनिॽ कुसिङ् निःत्‍ते़म्‍मे़ॽओ,” हे़क्‍क्‍याङ् ये़सुरे़ खे़न् लङ्‌ले़ःङ्‌वा मनान् मे़त्तु, “खे़ने़ॽ पोगे़ॽआङ् के़ने़त्‍नान् याङ्‌सिङ्‌ङे़ॽआङ् के़हिम्‍मो थासिङ्‌ङे़ॽ॥”

२५ खिमो खे़न् खुनिॽ तगिए मुत्‍थ्रिक् पोगे़आङ् कुने़त्‍नान् याङ्‌सिङ् हे़क्‍क्‍याङ् निङ्‌वाॽफुमाङ्‌ङिल्‍ले़ कुनारा फोसुर कुहिम्‍मो थासिङ्‌लो॥

२६ के़रे़क्‍ले़ खुनिॽ साॽरिक् निङ्‌वाॽ मये़आङ् निङ्‌वाॽफुमाङ्‌ङिन् इङ्‌धाङ् मे़बिरुर मे़बाःत्तु, “अक्‍तङ्‌बाग आनिगे आप्‍फाल्‍ले़आङ् मे़न्‍निए वयिगे़रो॥”

ये़सुरे़ ले़बिन् उःत्तुॽ

(मत्‍ति ९:९-१३, मर्कु २:१४-१७)

२७ याङ्‌सि ये़सुन् खे़प्‍मोलाम् लःन्‍दे़ पेआङ् एःङ्‌याङ् के़भोःङ्‌बा ले़बि मिङ् के़वाःप्‍पा मनान् एःङ्‌याङ् फोःङ्‌मा ते़न्‍नो युङे़बा निसुआङ् मे़त्तु, “इङ्‌गाॽ तिम्‍दाङ्‌ङे़ॽओ॥”

२८ हे़क्‍क्‍याङ् खे़न्‍नाङ् मुत्‍थ्रिक् पोगे़आङ् के़रे़क् पाःन्‍हाॽ ले़रुधआङ् खुने़ॽनु थासिङ्‌लो॥

२९ याङ्‌सि ये़सुरे़ कुलागि ले़बिःल्‍ले़ कुहिम्‍मो यम्‍बा चामुक् थिमुक् से़सु॥ खे़प्‍मो यरिक् एःङ्‌याङ् के़भोःङ्‌बाहाॽ नु वेॽ तरेबाहाॽ मे़वये़रो॥

३० खे़प्‍मो फरिसिहाॽ नु खुनिॽ साम्‌योथिम्‍साम्‍बाहाॽ मे़द्‌ये़आङ् ये़सुरे़ कुहुॽसाम्‍बाहाॽ मने़ मे़धिक्‍ते़र अक्‍खे मे़मे़त्तुसि, “एःङ्‌याङ् के़भोःङ्‌बाहाॽ हे़क्‍क्‍याङ् लायोबाहाॽनु थेआङ् खिनिॽ के़दङ्‌ङासिआङ् चा के़जाम्‍बाबे?”

३१ ये़सुरे़ खे़ङ्‌हाॽ नोगप् पिरुसि, “सिदाॽसाम्‍बे़ङ्‌ग मे़न्‍दुक्‍मनाहाॽरे़ लागि मे़ःन्, कर के़दुक्‍पाहाॽरे़ लागिरो॥

३२ हे़क्‍केलॽरिक्‍के इङ्‌गाॽआङ् साम्‌योबाहाॽ मे़ःन्, कर लायोबाहाॽ लायोलाम् मे़हिन्‍ल फाॽआङ् उःत्‍छे़ त्‍याङ्‌बारो॥”

ये़सुरे़ चाने़त्तिल्‍ले़ कुयाःम्‍बेओ हुॽरुसिॽ

(मत्‍ति ९:१४-१७, मर्कु २:१८-२२)

३३ कुभारे़ ये़सुन् मे़मे़त्तु, “युहुन्‍नारे़ कुहुॽसाम्‍बाहाॽग ए़त्‍ले़ङ् चाने़त्तो नु तुवा चोःक्‍कि मे़युङ्, फरिसिहाॽरे़ खुनिॽ हुॽसाम्‍बाहाॽआङ् हे़क्‍के मे़जोक्, कर खे़ने़ॽ के़हुॽसाम्‍बाहाॽग चाने़त्तोआङ् मे़न्‌युङ्‌ने़न्, मे़जर मे़धुङुर मे़वाॽइङ्‌ग!”

३४ ये़सुरे़ खे़ङ्‌हाॽ मे़त्तुसि, “मेःक्‍खिम्‍साबे़न् कुन्‍जुम्‍हाॽनु वाॽर थारिक् खे़ङ्‌हाॽ चाने़त्तो मे़युङ्‌बि?

३५ कर खे़ङ्‌हाॽलाम् मेःक्‍खिम्‍साबे़न् साक्‍के़ल्‍ले़क् मे़दे़म्‍सुआङ् मे़देॽरुल्‍ले़ खे़ङ्‌हाॽ चाने़त्तो मे़युङ्‌लो॥”

३६ हे़क्‍क्‍याङ् याम्‍मो खुने़ॽ कन् खे़दाॽइन् खे़ङ्‌हाॽ मे़त्तुसि, “हाःत्‍ले़आङ् कुसङ् चाङ्‌ङिन् थे़ःक्‍खुआङ् कुद्रे़क् चाङ्‌ङिन् मे़ले़म्‍दुन्, ले़म्‍दुने़ फाॽग्र कुसङ् चाङ्‌ङिन् ते़ःङ्‌बेःक्‍लो, हे़क्‍क्‍याङ् कुसङ् चाङ्‌ङिल्‍ले़ कुद्रे़क् चाङ्‌ङिन् मे़घे़म्‍दुन्‍नाङ्‌लो॥

३७ हे़क्‍केलॽरिक् आत्तिल्‍ले़आङ् कुसङ् चे़ल्‍ले़क्‍सेॽ थिन् कुद्रे़क् से़होबा सुःक्‌वाओ मे़युक्‍खुन्॥ युक्‍खुने़ फाॽग्र कुसङ् चे़ल्‍ले़क्‍सेॽ थिःल्‍ले़ कुद्रे़क् से़होबा सुक्‌वान् थे़ःक्‍खुदेःसुॽरो॥ हे़क्‍क्‍याङ् थिन् वे़त् पेःक् हे़क्‍क्‍याङ् से़होबा सुक्‌वाःन्‍नाङ् चासोक्‍लो॥

३८ कर कुसङ् चे़ल्‍ले़क्‍सेॽ थिन् कुसङ् से़होबा सुःक्‌वाओए याक्‍मा पोङ्‌लो॥

३९ हे़क्‍क्‍याङ् आत्तिल्‍ले़आङ् के़दुम्‍बा चे़ल्‍ले़क्‍सेॽ थिन् थुङुआङ् कुसङ् चे़ल्‍ले़क्‍सेॽ थिन् थुङ्‌मा निङ्‌वाॽ मे़जोगुन्‍लो, थेआङ्‌भे़ल्‍ले़ अक्‍खे पाःत्तु, ‘के़दुम्‍बा चे़ल्‍ले़क्‍सेॽ थिःन्‍ने कुजा नुॽरो॥’”

नाःम्‍सिङ् ये़न्‌रे़ कुन्‍दाङ्‌बा

(मत्‍ति १२:१-१४, मर्कु २:२३-२८)

६

थिक् नाःम्‍सिङ् ये़न्‍नो ये़सुन् नु कुहुॽसाम्‍बाहाॽ प्‍याङ्‌सिगे़न् इक्‍ताप्‍लुम्‍मोनु मे़बेर मे़बत्‍छे़ल्‍ले़ कुहुॽसाम्‍बाहाॽरे़ चासम्‍मिन् मे़दुबुआङ् हुक्‍को मे़नुगुर चामा मे़हेःक्‍तुरो॥

२ हे़क्‍केःल्‍ले़ कुभा फरिसिहाॽरे़ खे़ङ्‌हाॽ सेःन्‍मे़दोसुसि, “थेआङ् नाःम्‍सिङ् ये़न्‍नो चोःक्‍मा मे़न्‍नुॽमनाबा याःम्‍बक्‍किन् के़जोगुम्‍बाबे?”

३ ये़सुरे़ खे़ङ्‌हाॽ नोगप् पिरुसि, “खिनिॽ साम्‌योसाप्‍लान् मे़न्‍निःत्ते के़वयिॽबि? थिक्‍ले़ङ् दाउद नु कुमनाहाॽरे़ खुनिॽ से़त्‍लाःक्‍ते़ल्‍ले़

४ खुने़ॽ निङ्‌वाॽफु साःङ्‌गाहिम्‍मो लासे़आङ् निङ्‌वाॽफुमाङ्‌ङिन् तोःम्‍मनाबा सेसे खरे़ःङ्‌ङिन् चआङ् कुमनाहाॽआङ् पिरुसि॥ खे़ङ्‌ग आनिॽ साम्‌योथिम् कुइसिःक् निङ्‌वाॽफुसाम्‍बाहाॽरे़रक् चामा के़नुॽबा वये़रो॥”

५ हे़क्‍क्‍याङ् ये़सुरे़ खे़ङ्‌हाॽ याम्‍मो मे़त्तुसि, “इङ्‌गाॽ मे़न्‍छाम्‍साःङ्‌ग नाःम्‍सिङ् ये़न्‍निल्‍ले़न्‍नाङ् कुन्‍दाङ्‌बाआरो॥”

ये़सुरे़ के़सम्‍बा हुक्‍किन् वेःन्‍दुॽ

(मत्‍ति १२:९-१४, मर्कु ३:१-६)

६ वेॽस्‍मा थिक् नाःम्‍सिङ् ये़न्‍नो खुने़ॽ यहुदि चुम्‍लुङ्‌हिम्‍मो पेआङ् हुॽरुसिर यागे़॥ खे़प्‍मो चुप्‍साङ् कुहुक् के़हेबा मनाधिक् वये़॥

७ आल्‍ल कुभा फरिसिहाॽ नु साम्‌योथिम्‍साम्‍बाहाॽरे़ ये़सुरे़ खे़न् मनान् नाःम्‍सिङ् ये़न्‍नो वेःन्‍दुल्‍ले़ आप्‍तिक् कुःप्‍मा फाॽआङ् खे़प्‍मो मे़सुगुआङ् मे़वये़रो॥

८ कर ये़सुरे़ खुनिॽ निङ्‌वाॽ मे़इःत्तुबा पाःन्‍निन् निङ्‌वाॽ खोसुआङ् खे़न् कुहुक् के़हेबा मनान् मे़त्तु, “फे़रे़ॽआङ् के़रे़क्‍ले़ खुनिॽ तगि ये़बे़ॽ॥” खे़न्‍नाङ् फे़रे़आङ् खे़प्‍मो ये़बे़॥

९ ये़सुरे़ खे़ङ्‌हाॽ मे़त्तुसि, “इङ्‌गाॽआङ् पाःन्‍धिक् सेःन्‍दोनिङ्‌लो– नाःम्‍सिङ् ये़न्‍नो नुबा नु ताप्‍फे़ःम्‍बा याःम्‍बक्‍को, साम्‌योथिम्‍मिल्‍ले़ आत्‍तिन् चोःक्‍मा आबिॽबे? हिङ्‌मन् से़ःप्‍माबि मे़ङ्‌माबि?”

१० खुने़ॽ खिरि ओमे़त्तुसि हे़क्‍क्‍याङ् खे़न् कुहुक् के़हेबा मनान् मे़त्तु, “के़हुक्‍किन् सन्‍छे़ॽ॥” हे़क्‍क्‍याङ् खे़ल्‍ले़ कुहुक्‍किन् सन्‍छुल्‍ले़ खिमो वेःत्ते़रो॥

११ कर खे़प्‍मो के़वाॽबा फरिसिहाॽ नु साम्‌योथिम्‍साम्‍बाहाॽ साॽरिक् खुनिॽ सिक् पोगे़आङ् कन् ये़सुन् थे मे़प्‍माबे फाॽआङ् पान् थक्‍मा मे़हेःक्‍ते़रो॥

ये़सुरे़ थिक्-ने़त् सेःक्‌युक्‍मिबाहाॽ सेगुसिॽ

(मत्‍ति १०:१-४, मर्कु ३:१३-१९)

१२ थिक्‌ये़न् ये़सुन् कोःक्‍माओ तुवा चोःक्‍से़ पेआङ् नाम्‍दाःत्ताःत् निङ्‌वाॽफुमाङ्‌ङो तुवा चोगे़रो॥

१३ हे़क्‍क्‍याङ् खाओःत्ते़आङ् ये़सुरे़ काक् कुहुॽसाम्‍बाहाॽ उःत्तुसिआङ् खे़ङ्‌हाॽओलाम् थिक्-ने़त् (१२) कुहुॽसाम्‍बाहाॽ सेगुसि॥ खे़ङ्‌हाॽ सेःक्‌युक्‍मिबासि मे़त्तुसिरो॥

१४ खे़ङ्‌हाॽओ सिमोन (खुने़ॽ पत्रुस लॽरिक् मिङ् वाःत्तु), हे़क्‍क्‍याङ् खे़ल्‍ले़ कुन्‍साॽ आन्‍द्रियास, याकुब, युहुन्‍ना, फिलिप, बारथोलोमाइ,

१५ मत्ति, थोमा अल्‍फायसरे़ कुस्‍सा याकुब, सिमोन (खुने़ॽ हाङ्‌बिफ्‍युङ् के़जोःक्‍पा जिलति मे़प्‍मनाबा वये़),

१६ याकुबरे़ कुस्‍सा यहुदा वये़, हे़क्‍क्‍याङ् यहुदा इस्‍करियोति वये़, खे़न् ताःन्‍दि नसान् के़ले़ङ्‌बा पोःक्‍खे़रो॥

ये़सुरे़ यरिक् मनाहाॽ वेःन्‍दुसिॽ

(मत्‍ति ४:२३-२५)

१७ हे़क्‍क्‍याङ् ये़सुन् कुहुॽसाम्‍बाहाॽनु यो थ्‍ये़आङ् ने़ने़बा ते़न्‍नो ये़म्‍सिङ्‌लो॥ खे़प्‍मो यरिक् कुहुॽसाम्‍बाहाॽ नु काक् यहुदिया थुम्, यरुसले़म, हे़क्‍क्‍याङ् वरक्‍किल्‍ले़ कुयाओ के़ने़बा तायर नु सिदोन ये़क्‌यक्‍कोलाम् यरिक् मनाहाॽ मे़द्‌ये़आङ् मे़वये़॥

१८ खे़ङ्‌हाॽ खुने़ॽ कुघे़म्‍से़ नु खुनिॽ तुक्‍मा यॽमालाम् वेःत्‍छे़ मे़द्‌ये़आङ् मे़वये़॥ खे़प्‍मो फे़न्‍साम्‍मिल्‍ले़ तुक्‍खे चाःत्तुसिबा मनाहाॽआङ् मे़वेःत्ते़रो॥

१९ खे़ङ्‌हाॽरे़ ये़सुन् सुमा मे़गोःत्तु थेआङ्‌भे़ल्‍ले़ के़वेःम्‍बा मुक्‍साम् खुने़ॽओलाम् लःन्‍दे़र पत्‍छे़, हे़क्‍क्‍याङ् खे़ङ्‌हाॽ के़रे़क् वेःन्‍दुसिरो॥

नुॽमा तामा नु तुक्‍खेन्

(मत्‍ति ५:१-१२)

२० ये़सुरे़ कुहुॽसाम्‍बाहाॽ ओमे़त्तुसिर मे़त्तुसि,

“याङ्‌के़साॽबासे, खिनिॽ मुॽइसाबानिङ्‌लो,

थेआङ्‌भे़ल्‍ले़ निङ्‌वाॽफु हाङ्‌जुम्‍मिन् खिनिॽइन्‍ने़रो॥

२१ आल्‍ल साक्‍किल्‍ले़ तरुसिबासे, खिनिॽ मुॽइसाबानिङ्‌लो,

थेआङ्‌भे़ल्‍ले़ ताःन्‍दि खिनिॽ के़घासिआङ् खिनिॽ निङ्‌सम्‍लो॥

आल्‍लो मेरिङ् थक्‍नु के़हाःप्‍पासे, खिनिॽ मुॽइसाबानिङ्‌लो,

थेआङ्‌भे़ल्‍ले़ खिनिॽ के़एरिॽरो॥

२२ “मे़न्‍छाम्‍साःल्‍ले़ चोगुल्‍ले़ मनाहाॽरे़ के़म्‍जिःत्तिॽबा, के़म्‍नाॽरिबा हे़क्‍क्‍याङ् खिनिॽ नामे़धासुआङ् ताप्‍फे़ःल्‍लिक् के़म्‍मे़त्तिबाहाॽ मुॽइसाबानिङ्‌लो॥

२३ “खे़न् ये़म्‍मो सःत्ते़म्‍मे़ॽओ, ओमु लॽरे़म्‍मे़ॽआङ् लाःक्‍खे़म्‍मे़ॽओ, थेआङ्‌भे़ल्‍ले़ खिनिॽ थुम्‍घोन् साङ्‌ग्राम्‍पेदाङ्‌ङो पयम् यम्‍बा चोक्‍लो॥ खुनिॽ थाःक्‍थे़बाहाॽरे़आङ् उन्‍छोःन्‍बा माङ्‌निङ्‌वाॽपान् के़बाःप्‍पाहाॽ हाबा हे़क्‍केए मे़मे़त्तुसिआङ् मे़वये़रो॥

२४ “कर आल्‍लो याङ्‌साकुन्‍धेसाबासे, चिःत्ताङ्‌लक् स्‍ये़रो,

थेआङ्‌भे़ल्‍ले़ खिनिॽ सःप्‍मान् नु निङ्‌वाॽ तामान् खिनिॽ हिङ्‌मन्‍नोए के़घोसुम्‍माङ् के़वयिॽरो॥

२५ आल्‍लो के़घाबाआङ् के़वाॽबासे,

चिःत्ताङ्‌लक् स्‍ये़रो, थेआङ्‌भे़ल्‍ले़ खिनिॽ साक्‍मे़न्‍जा के़बोःक्‍खिॽरो॥

आल्‍लो के़एःप्‍पार के़वाॽबासे, चिःत्ताङ्‌लक् स्‍ये़रो, थेआङ्‌भे़ल्‍ले़ खिनिॽ मेरिङ् थक्‍नु के़हाबिॽरो॥

२६ आल्‍लो मनाहाॽरे़ नुरिक् मे़मे़त्तुसिबासे, चिःत्ताङ्‌लक् स्‍ये़रो, थेआङ्‌भे़ल्‍ले़ खुनिॽ थाःक्‍थे़बाहाॽरे़आङ् इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ बा हे़क्‍केए मे़मे़त्तुसिरो॥”

निङ्‌मिहाॽ लुङ्‌माॽ तुक्‍मासि

(मत्‍ति ५:३८-४२)

२७ “कर इङ्‌गाॽ आबान् के़घे़म्‍बासे, खिनिॽ निङ्‌मिहाॽ लुङ्‌माॽ तुक्‍ते़म्‍सिम्‍मे़ॽओ॥ याप्‍मि के़जिःप्‍पाहाॽ नुरिक् मे़त्ते़म्‍सिम्‍मे़ॽओ॥

२८ खिनिॽ साङ्‌ग्रा के़मे़प्‍पाहाॽ मुॽइसाम् थासे़म् पिरे़म्‍सिम्‍मे़ॽओ॥ खिनिॽ ताप्‍फे़ःल्‍लिक् के़मे़प्‍पाहाॽ तुवा चोगे़म् पिरे़म्‍सिम्‍मे़ॽओ॥

२९ हाःत्‍ले़ के़ने़दे़ङ्‌बान् के़ले़ङ् के़बिॽ, खे़ने़ॽ वेॽ ले़प्‍माङ्‌बा के़ने़दे़ङ्‌बान्‍नाङ् खे़न् तोःन्‍दे़ पिरे़ॽ॥ हाःत्‍ले़ साक्‍के़ल्‍ले़क् के़सुङ्‌घेक्‌वान् के़नाप्‍पाङ् तेॽरुॽ, खे़न्‍निन् के़जाङ्‌मा तेत्तिन्‍नाङ् पिरे़देसे़ॽओ॥

३० हे़क्‍क्‍याङ् के़नाःक्‍पाहाॽ पिरे़से़ॽओ॥ हे़क्‍क्‍याङ् के़जिगक्‌वाहाॽ के़देॽबाहाॽ याम्‍मो याङ्‌ना मे़नाःक्‍ते़म्‍सिमिन्‍ने़ॽओ॥

३१ हे़क्‍क्‍याङ् वेॽ मनाहाॽरे़ आक्‍खे के़म्‍मे़त्तिबा निङ्‌वाॽ के़इःत्तुम्, खिनिॽआङ् बाहे़क्‍के मे़त्ते़म्‍सिम्‍मे़ॽओ॥

३२ “खिनिॽ लुङ्‌माॽ के़दुक्‍पाहाॽरक् लुङ्‌माॽ के़दुक्‍तुम्‍सिम्‍ने़ फाॽग्र खिनिॽ थे यम्‍बा याःम्‍बक् के़जोगुम्‍माङ्‌बे? खे़ङ्‌ग लायोबाहाॽरे़आङ् बाहे़क्‍के मे़जोगुॽरो॥

३३ हे़क्‍क्‍याङ् खिनिॽ नुरिक् के़मे़प्‍पाहाॽरक् नुरिक् के़मे़त्तुम्‍सिम्‍ने़ फाॽग्र थे यम्‍बा याःम्‍बक् के़जोगुम्‍माङ्‌बे! खे़ङ्‌ग लायोबाहाॽरे़आङ् बाहे़क्‍के मे़मे़त्तुसिॽरो॥

३४ हे़क्‍क्‍याङ् खिनिॽ याम्‍मो मे़नुःक्‍तुर फाॽआङ् मनाहाॽ थे़ॽला के़बिरुम्‍सिम्‍ने़ फाॽग्र थे यम्‍बा याःम्‍बक् के़जोगुम्‍माङ्‌बे! खे़ङ्‌ग लायोबाहाॽरे़आङ् बाहे़क्‍के मे़जोगुॽरो॥

३५ कर खिनिॽ निङ्‌मिहाॽ लुङ्‌माॽ तुक्‍ते़म्‍सिम्‍मे़ॽ, खे़ङ्‌हाॽ नुरिक् मे़त्ते़म्‍सिम्‍मे़ॽ, हे़क्‍क्‍याङ् मे़नुःक्‍तुर फाॽआङ् मे़न्‍इःत्ते थे़ॽला पिरे़म्‍सिम्‍मे़ॽ, हे़क्‍केःल्‍ले़ खिनिॽ थुम्‍घोन् यरिक् पोङ्‌लो॥ हे़क्‍क्‍याङ् खिनिॽ के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़ कुस्‍सा के़बोःक्‍खिॽरो, थेआङ्‌भे़ल्‍ले़ खुने़ॽग कुनिङ्‌वाॽ मे़न्‍दाःमनाहाॽ नु कुॽइगे़भे़म्‍बा मनाहाॽआङ् लुङ्‌माॽ तुक्‍तुसिॽरो॥

३६ खिनिॽ पानुदिङ् पा निङ्‌वाॽफुमाङ्‌ङिन् याप्‍मि लुङ्‌माॽ के़दुक्‍पा चोक्, खे़ल्‍ले़ चोगुल्‍ले़ खिनिॽआङ् मनाहाॽ लुङ्‌माॽ तुक्‍ते़म्‍सिम्‍मे़ॽओ॥”

वेॽहाॽ चे़ॽया इङ्‌दो मे़प्‍मासि मे़ःन्

(मत्‍ति ७:१-५)

३७ “मनाहाॽ पान् मे़धिक्‍ते़म्‍सिम्‍मे़न्‍ने़ॽ, हे़क्‍केलॽरिक् निङ्‌वाॽफुमाङ्‌ङिल्‍ले़ खिनिॽआङ् पान् के़न्‍धिक्‍तिन्‍लो॥ मनाहाॽ चे़ॽया इङ्‌दो मे़मे़त्ते़म्‍सिम्‍मे़न्‍ने़ॽओ, हे़क्‍केलॽरिक् खिनिॽआङ् चे़ॽया इङ्‌दो के़मे़म्‍मे़त्तिन्‍लरो॥ मनाहाॽ ले़प्‍मि पिरे़म्‍सिम्‍मे़ॽओ, हे़क्‍केलॽरिक् खिनिॽआङ् निङ्‌वाॽफुमाङ्‌ङिल्‍ले़ ले़प्‍मि के़बिरिॽरो॥

३८ मनाहाॽ पिरे़म्‍सिम्‍मे़ॽ हे़क्‍क्‍याङ् खिनिॽआङ् के़म्‍बिरिॽरो॥ नुरिक् सिःक्‍ते़म्‍मे़ॽ नुरिक् थे़क्‍ते़म्‍मे़ॽर नुरिक् मुन्‍दे़म्‍मे़ॽर कुधिम् पोङ्‌ङाङ् कुवे़त्‍वे़त् मनाहाॽ सिःक्‍ते़म् पिरे़म्‍सिम्‍मे़ॽ, बा हे़क्‍केलॽरिक्‍के खिनिॽआङ् के़म्‍बिरिॽरो॥ खिनिॽ आक्‍खेलॽरिक् के़सिःक्‍तुम् के़बिरुम्‍सिम्, बा हे़क्‍केलॽरिक् खिनिॽआङ् के़म्‍सिःक्‍ति के़म्‍बिरिॽरो॥”

३९ हे़क्‍क्‍याङ् ये़सुरे़ कन् खे़दाॽइन् खे़ङ्‌हाॽ मे़त्तुसि, “मिक्‍फःम्‍बाल्‍ले़ वेॽ मिक्‍फःम्‍बे़न् लाम्‍लोमा मे़सुक्‍तुन्‍लो, लाम्‍लोसुने़ फाॽग्र ने़प्‍माङ् लुम्‍बाःत्तो के़ङ्‌सि लाःत्‍छिॽरो॥

४० हुॽसाम्‍बे़न् कुसिक्‍साम्‍बे़न्‍नुःल्‍ले़ यम्‍बा मे़ःन्‍लो॥ कर खुने़ॽ नुरिक् हुॽसिङ् सुःत्‍छिङ्‌ङाङ् खुने़ॽ कुसिक्‍साम्‍बे़न् कुइसिःक् पोङ्‌लो॥

४१ “आबाङे थक्‍को साःङ्‌वे़त् चाराम्‍बा मे़न्‍निमनाबाल्‍ले़ आक्‍खेलॽरिक् के़न्‍साॽरे़ कुधक्‍कोबा वाम्‍सिक्‍किन् के़निसुबे?

४२ खे़ने़ॽ आबाङे के़धक्‍को साःङ्‌वे़त् चाराम्‍बा के़न्‍निसुन्‍निल्‍ले़ आक्‍खेलॽरिक् के़न्‍साॽइन् के़धक्‍कोबा वाम्‍सिक्‍किन् खे़क्‍खुङ् पिने़ लॽरिक् मे़प्‍मा के़सुक्‍तुबे? कुनिङ्‌वाॽ के़जिःप्‍पाए, के़रे़क्‍नुःल्‍ले़ तगि आबाङे के़धक्‍कोबा साःङ्‌वे़त्तिन् नाःत्ते़देसे़ॽओ, हे़क्‍क्‍याङ्‌लक् के़न्‍साॽरे़ कुधक्‍कोबा वाम्‍सिक्‍किन् उसुरु के़निसुआङ् खे़ङ्‌मा के़सुक्‍तुॽरो॥

सिङ्‌बुङ् नु सिङ्‌सेॽ

(मत्‍ति ७:१६-२०, १२:३३-३५)

४३ “आत्‍तिन् नुबा सिङ्‌बुङ्‌ङोआङ् ताप्‍फे़ःम्‍बा सिङ्‌सेॽ मे़धोःक्‍ने़न्‍लो, हे़क्‍केलॽरिक् आत्‍तिन् ताप्‍फे़ःम्‍बा सिङ्‌बुङ्‌ङोआङ् नुबा सिङ्‌सेॽ मे़धोःक्‍ने़न्‍लो॥

४४ खे़न् सिङ्‌बुङ्‌हाॽग सिङ्‌सेहाॽ ओमे़प्‍माआङ्‌साङ् कुसिङ् निःत्‍मे़दे़त्‍लो॥ आप्‍फाल्‍ले़आङ् तिङ्‌ग्रेक् पोःक्‍लाओलाम् मनाहाॽरे़ पःत्‍छेॽइन् मे़न्‍दुबुन्‍लो॥ हे़क्‍केलॽरिक् तिङ्‌वासेक् पोःक्‍लाओलाम् चे़ल्‍ले़क्‍सेॽइन् मे़न्‍छुप्‍सुन्‍लो॥

४५ नुबा मनाःल्‍ले़ कुनिङ्‌वाॽ सिगाङ् के़याक्‍पा नुबा पाःन्‍नोलाम् नुबा याःम्‍बक् चोगुॽरो॥ हे़क्‍केलॽरिक्‍के ताप्‍फे़ःम्‍बा मनाःल्‍ले़आङ् कुनिङ्‌वाॽ सिगाङ् के़याक्‍पा ताप्‍फे़ःम्‍बा पाःन्‍नोलाम् फे़न् याःम्‍बक् चोगुॽरो॥ हे़क्‍क्‍याङ् निङ्‌वाॽ सिगाङ् के़याक्‍पा पाःन्‍हाॽए मनाहाॽरे़ खुनिॽ मुरालाम् मे़बाःत्तु मे़लःत्तुॽरो॥

ने़प्‍फु हिम् के़जोःक्‍पाहाॽ

(मत्‍ति ७:२४-२७)

४६ “इङ्‌गाॽ पाःत्तुङ्‌बा पान् कुइसिःक् के़न्‍जोगुम्‍मिन्‍निल्‍ले़, थेआङ् इङ्‌गाॽ ‘आदाङ्‌बे, आदाङ्‌बे,’ याप्‍मि के़मे़त्तिॽबे?

४७ इङ्‌गाॽ आबान् के़घे़म्‍बाआङ् खे़न् कुइसिःक् के़जोःक्‍पा मनान् आक्‍तङ्‌बा चोक् फाॽआङ् मे़त्‍निङ्‌लो–

४८ खे़न् नुबा पाङ्‌यक्‍को हिम् के़जोःक्‍पा मना कुइसिःक्‍लो॥ खे़ल्‍ले़ हिम् चोःक्‍मा फाॽआङ् यो खाम् सिगाङ्‌बा यम्‍बा लुङ्‌ङिन् मे़न्‌याङ्‌ङे थारिक् तयु॥ हे़क्‍क्‍याङ् यम्‍बा लुङ्‌सम्‍दाङ् पाङ्‌यक् नेम्‍भो ने़स्‍सुआङ् लुङ्‌धाक् से़त्तुर हिम् चोगुॽ॥ हे़क्‍क्‍याङ् यम्‍बा वाहिप्‍मान् थ्‍ये़आङ् वाकुक्‍से़ ये़आङ् च्‍वाःत्तिल्‍ले़ खे़न् हिम्‍मिन् लक्‍तु, कर थेआङ् मे़बोःक्‍खे़न्, थेआङ्‌भे़ल्‍ले़ खे़न् हिम्‍मिल्‍ले़न् नुरिक्‍काङ् पाङ्‌यक् युक्‍खुआङ् वये़रो॥

४९ हे़क्‍क्‍याङ् आबान् के़घे़म्‍बाआङ् पाःत्तुङ्‌बा पान् कुइसिःक् मे़न्‍जोःक्‍मनाबा मनान् आक्‍तङ्‌बा चोःक् फाॽआङ् मे़त्‍निङ्‌लो– खे़ल्‍ले़आङ् हिम् चोःक्‍मा फाॽआङ् पाङ्‌यक् तयु, कर नुबा पाङ्‌यक् नेम्‍भो मे़न्‍ने़ए लुङ्‌धाक् से़त्तुआङ् हिम् चोगु॥ हे़क्‍क्‍याङ् यम्‍बा वाहिप्‍मान् थ्‍ये़, वाकुक्‍खु ये़आङ् च्‍वाःत्तिल्‍ले़ खे़न् हिम्‍मिन् लक्‍तु, हे़क्‍क्‍याङ् लुःन्‍दुदेसुरो॥ हे़क्‍क्‍याङ् खे़न् हिम्‍मिन् चोःन्‍दे़बेआङ् यम्‍बा मे़म्‍भै पोःक्‍खे़रो॥”

रोमि थक्‍तुम्‍बाल्‍ले़ कुयोःक्‍पे़न् ये़सुरे़ नुसुॽ

(मत्‍ति ८:५-१३, युहु ४:४३-५४)

७

हे़क्‍क्‍याङ् ये़सुरे़ मनाहाॽ के़रे़क् पाःन्‍हाॽ मे़त्तु सुरुसिआङ् खुने़ॽ कपर्नहुम पाङ्‌जुम्‍मो लासे़॥

२ खे़प्‍मोबा रोमि थक्‍तुम्‍बाल्‍ले़ के़रे़क्‍नुःल्‍ले़ कुनिङ्‌वाॽइरे़ खोःप्‍तुबा कुयोःक्‍पे़न् तुगे़आङ् सिमालिङ्‌धोओ के़रे़आङ् ने़स्‍से़रो॥

३ खे़न् थक्‍तुम्‍बाल्‍ले़ ये़सुन् पाङ्‌जुम्‍मो त्‍ये़आङ् वाॽ के़लॽबा खे़प्‍सुआङ् हाराॽ फे़न्‍नाङ् कुयोःक्‍पे़न् वेःन्‍दुर फाॽआङ् यहुदि तुम्‍लाम्‍लोबाहाॽ ये़सुरे़ कुलासे़ पाङ्‌घुसिरो॥

४ खे़ङ्‌हाॽआङ् ये़सुरो मे़द्‌ये़आङ् अक्‍खे मे़मे़त्तुर पेलि मे़भाक्‍तु, “आदाङ्‌बे, खे़न् थक्‍तुम्‍बे़न् खे़ने़ॽलाम् कुभाॽ खोमा लाॽरुरो,

५ थेआङ्‌भे़ल्‍ले़ खे़ल्‍ले़ आनिॽ यहुदि सुवाङ्‌हाॽ साॽरिक् लुङ्‌माॽ आदुक्॥ हे़क्‍क्‍याङ् आनिॽ लागि यहुदि चुम्‍लुङ्‌हिम्‍धिक् आजोगे़ आबिरे़आङ् वाॽरो॥”

६ हे़क्‍क्‍याङ् ये़सुन् खे़ङ्‌हाॽनु थासिङ्॥ खे़ङ्‌हाॽ खे़न् थक्‍तुम्‍बाल्‍ले़ कुहिम्‍मो के़प्‍मानुःल्‍ले़ तगि खे़न् थक्‍तुम्‍बाल्‍ले़ अक्‍खे पाःत्तुआङ् कुन्‍जुम्‍हाॽ पाङ्‌घुसि, “आदाङ्‌बे, तुक्‍खे मे़जे़न्‍ने़ॽओ, थेआङ्‌भे़ल्‍ले़ इङ्‌गाॽ खे़ने़ॽ आहिम्‍मो लाम्‍दाःक्‍मा मे़लाॽआन्‍लो॥

७ हे़क्‍केलॽरिक् इङ्‌गाॽ आबाङेआङ् खे़ने़ॽओ तामा मे़लाॽआन्‍लो॥ खे़ने़ॽ पान् सुत्‍लाधिक्‍लक् के़बाःत्तुसाङ् आयोःक्‍पे़न् वेःत्‍लो॥

८ थेआङ्‌भे़ल्‍ले़ इङ्‌गाॽआङ् आधुङ्‌धोबा सुहाङ्‌युक्‍पाहाॽरे़ खुनिॽ युक्‍को के़वाॽबा मनाआरो, हे़क्‍क्‍याङ् इङ्‌गाॽआङ् आयुक्‍को थक्‍सुबाहाॽ मे़वाॽरो॥ इङ्‌गाॽ थक्‍सुबाधिक्‍किन् ‘पेगे़ॽ’ मे़त्तुङ्‌ङिल्‍ले़ पेक्, हे़क्‍क्‍याङ् वेॽ थक्‍सुबान् ‘फे़रे़ॽ’ मे़त्तुङ्‌ङिल्‍ले़ फे़न्॥ हे़क्‍केलॽरिक्‍के आयोःक्‍पे़न् ‘कन् चोगे़ॽ’ मे़त्तुङ्‌ङिल्‍ले़ चोगुॽरो॥”

९ ये़सुरे़ कन् खे़प्‍सुआङ् साॽरिक् कुनिङ्‌वाॽ मये़आङ् खिरि हिसिङ्‌ङाङ् खुने़ॽ के़दिम्‍बाहाॽ मे़त्तुसि, “अक्‍तङ्‌बा यम्‍बा नसान् के़गप्‍पा मनाःङ्‌ग इस्राइलओआङ् इङ्‌गाॽ मे़ङ्‌घोए वाॽआरो!

१० “हे़क्‍क्‍याङ् थक्‍तुम्‍बाल्‍ले़ पाङ्‌घुसिबा मनाहाॽ मे़नुःक्‍खे़आङ् हिम्‍मो मे़गे़रे़ल्‍ले़ खे़न् योःक्‍पे़न् वेःत्ते़आङ् युङे़बा मे़दुमुरो॥”

मेमेदुमाल्‍ले़ कुस्‍सान् ये़सुरे़ कुहिङ्‌वे़त् चोगुॽ

११ हे़क्‍क्‍याङ् कुभा ये़न् एगाङ् ये़सुन् नाइन् पाङ्‌जुम्‍मो पे॥ खुने़ॽनुए कुहुॽसाम्‍बाहाॽ नु यरिक् मनाहाॽआङ् मे़बेरो॥

१२ खुने़ॽ पाङ्‌जुम्‍मोबा यम्‍बा ताःक्‍हन्‍नो के़रे़ल्‍ले़ मेमेदुमाधिक्‍ले़ लत्‍छारक् के़वाॽबा कुस्‍सा ये़म्‍बित्‍छाॽइन् स्‍ये़आङ् कुजेधाःप्‍पिन् पाङ्‌जुम्‍मोबा मनाहाॽरे़ मे़भे़त्तुर मे़बत्‍छे़बा तुमु॥ खे़न् मेमेदुमान्‍नु यरिक् मनाहाॽ मे़वये़रो॥

१३ ये़सुरे़ खे़न् मेमेदुमान् ओमे़त्तुल्‍ले़ कुलुङ्‌माॽ सियोन योःन्‍दे़आङ् खे़ने़ॽ मे़हाबे़न्‍ने़ॽओ मे़त्तुर आःन्‍छिङ्‌मा पिरुरो॥

१४ हे़क्‍क्‍याङ् पेआङ् चेधाःप्‍पिन् सुःसुल्‍ले़ खे़न् चेधाप् के़बङ्‌बाहाॽ मे़ये़म्‍सिङ्॥ ये़सुरे़ मे़त्तु, “लाजे, पोगे़ॽओ॥”

१५ हे़क्‍क्‍याङ् खे़न् के़सिबा थाङ्‌बे़न्‍निन्‍नाङ् पोगे़आङ् पाःप्‍मा हेःक्‍ते़॥ हे़क्‍क्‍याङ् ये़सुरे़ खे़न् कुम्‍मा हुक्‍सुप्‍तुरो॥

१६ हे़क्‍क्‍याङ् मनाहाॽ के़रे़क् मे़गिसे़आङ् निङ्‌वाॽफुमाङ्‌ङिल्‍ले़ कुनारा मे़भोसुर अक्‍खे मे़बाःत्तु, “आनिॽ लुम्‍मोआङ् यम्‍बा माङ्‌निङ्‌वाॽपान् के़बाःप्‍पे़न् वाॽरो॥” हे़क्‍क्‍याङ् याम्‍मो खे़ङ्‌हाॽरे़ मे़बाःत्तु, “निङ्‌वाॽफुमाङ्‌ङिन् कुमनाहाॽ कुभाॽ पिसे़ नु कम्‍ब्राङ् मे़त्‍छे़ ये़रो॥”

१७ “हे़क्‍क्‍याङ् कन् हिन्‍दोक्‍किन् के़रे़क् पिसाङ् यहुदिया नु खे़न् खिरिबा थुम्‍मो से़रे़रो॥”

बप्‍तिस्‍मा के़बिबा युहुन्‍नाःल्‍ले़ पाङ्‌घुसिबा इङ्‌साबाहाॽ

(मत्‍ति ११:२-१९)

१८ बप्‍तिस्‍मा के़बिबा युहुन्‍नाःल्‍ले़आङ् कुहुॽसाम्‍बाहाॽरोलाम् कन् पाःन्‍निन् खे़प्‍सु॥

१९ हे़क्‍क्‍याङ् ने़प्‍फु कुहुॽसाम्‍बाहाॽ उःत्तुसिआङ् दाङ्‌बाल्‍लो कन् इङ्‌घङ्‌ङिन् हाङुदेसु “आल्‍ल के़दाबा ख्रिस्‍ते़न् बा खे़ने़ॽएबि? इ आनिगे वेॽस्‍मान् हाङ्‌घुम्‍बे़बाबि?”

२० हे़क्‍क्‍याङ् खे़न् इङ्‌साबाहाॽआङ् ये़सुरो पेसे़त्‍छिआङ् मे़त्ते़छु, “बप्‍तिस्‍मा के़बिबा युहुन्‍नाःल्‍ले़ अक्‍खे पाःत्तुआङ् याप्‍मि पाङ्‌घे़त्‍छिगे़आङ् वाॽसिगे़रो, ‘आल्‍ल के़दाबा ख्रिस्‍ते़न् बा खे़ने़ॽएबि, इ आनिगे वेॽस्‍मान् हाङ्‌घुम्‍बे़बाबि?’”

२१ हे़क्‍क्‍याङ् हाबा खे़न् ये़म्‍मो ये़सुरे़ के़दुक्‍पा के़यॽबाहाॽ नु फे़न्‍साम्‍मिल्‍ले़ तरुसिबाहाॽ नुसुसि हे़क्‍क्‍याङ् यरिक् मिक्‍फःम्‍बाहाॽआङ् खानिमा के़सुक्‍पा चोगुसिरो॥

२२ हे़क्‍क्‍याङ् ये़सुरे़ युहुन्‍नालाम् के़दाबाहाॽ मे़त्तुसि, “पेसे़त्‍छे़ॽआङ् कन् के़निसे़त्‍छु, के़घे़प्‍से़त्‍छुबा पाःन्‍निन् युहुन्‍नान् मे़त्ते़छे़ॽ– अक्‍खेलॽरिक् मिक्‍फःम्‍बाहाॽरे़ निमा मे़सुक्‍तुॽ, हे़क्‍क्‍याङ् लाङ्‌सक्‍पाहाॽ लाङ्‌मे़घेक्, लोगेॽरे़ तरुसिबाहाॽ मे़वेःत्, हे़क्‍क्‍याङ् नाधे़क्‍क्रे़ङ्‌हाॽरे़ मे़घे़प्‍सु, के़सिबाहाॽ याम्‍मो मे़हिङ्, हे़क्‍क्‍याङ् याङ्‌गे़साॽबाहाॽरे़ सुनाइङ्‌ङिन् मे़घे़प्‍सुॽरो॥

२३ हे़क्‍क्‍याङ् इङ्‌गाॽनु कुनिङ्‌वाॽ मे़न्‍दुक्‍मनाबाआङ् याप्‍मि चप्‍चि मे़न्‍जोःक्‍मनाबान् मुॽइसाबारो॥”

२४ हे़क्‍क्‍याङ् युहुन्‍नारे़ कुइङ्‌साबाहाॽ पेसे़त्‍छिआङ् ये़सुरे़ खे़न् मनाहाॽ युहुन्‍नारे़ कुमे़न्‍नो मे़त्तुसि, “खिनिॽ एःक्‍सादे़न्‍नो थे़मा ओमे़त्‍छे़ के़बेगिबा? सुरित्‍माल्‍ले़ वाःन्‍दुबा थिङ्‌ने़ःत्ते़न्‍बि?”

२५ नुबा चाङ् तेत् के़जाङ्‌बा मनान् ओमे़त्‍छे़ लाःक्‍कात् के़बेगिबि? हे़क्‍तङ्‌बाहाॽ नु हाङ्‌हाङ् लॽरिक् के़युङ्‌बाहाॽग हाङ्‌हिम्‍मोरक् मे़वाॽरो॥

२६ थे़मा ओमे़त्‍छे़ के़बिगिबा? माङ्‌निङ्‌वाॽपान् के़बाःप्‍पे़न्‍बि? से़क्‍खाःल्‍ले़ इङ्‌गाॽ मे़त्‍निङ्, माङ्‌निङ्‌वाॽपान् के़बाःप्‍पे़न्‍नुःल्‍ले़ यम्‍बा मनान् के़निसुम्‍लो॥

२७ बप्‍तिस्‍मा के़बिबा युहुन्‍नाःल्‍ले़ कुमे़न्‍नो, साम्‌योसाप्‍लाओ अक्‍खेलॽरिक् साप्‍ते़आङ् पत्,

“इङ्‌गाॽ आइङ्‌साबे़न् के़लागि लाम् यारिप् चोःक्‍से़

खे़ने़ॽनुःल्‍ले़ तगि पाङ्‌घुङ्‌लो॥

२८ हे़क्‍क्‍याङ् के़रे़क् मे़न्‍छाम् याप्‍मिलुम्‍मो बप्‍तिस्‍मा के़बिबा युहुन्‍नाःन्‍नुःल्‍ले़ यम्‍बा हाःत्ताङ् होप्‍लो॥ हे़क्‍केसाङ् निङ्‌वाॽफुहाङ्‌जुम्‍मो काक्‍नु चुक्‍पे़न् युहुन्‍नाःन्‍नुःल्‍ले़ यम्‍बा चोक् फाॽआङ् मे़त्‍निङ्‌लो॥”

२९ अक्‍खेलॽरिक् के़रे़क् मनाहाॽरे़ हे़क्‍क्‍याङ् एःङ्‌याङ् के़भोःङ्‌बाहाॽरे़आङ् ये़सुरे़ कुबाःन्‍निन् मे़घे़प्‍सुआङ् निङ्‌वाॽफुमाङ्‌ङिल्‍ले़ कुलाम्‍मिन् नुबा फाॽआङ् ते़न्‍दिङ् मे़जोगु, थेआङ्‌भे़ल्‍ले़ खे़ङ्‌हाॽ युहुन्‍नालाम् बप्‍तिस्‍मा मे़जोःक्‍सिङ्‌ङाङ् मे़वये़रो॥

३० कर फरिसिहाॽ नु साम्‌योथिम्‍साम्‍बाहाॽरे़ खुनिॽ लागि निङ्‌वाॽफुमाङ्‌ङिल्‍ले़ कुनिङ्‌सेःक्‍किन् मे़नाॽरु, थेआङ्‌भे़ल्‍ले़ खे़ङ्‌हाॽ युहुन्‍नालाम् बप्‍तिस्‍मा मे़न्‍जोःक्‍सिङ्‌ङिन्‍लो॥

३१ ये़सुरे़ याम्‍मो पाःत्तु, “आल्‍ल कन् ये़म्‍मोबा मनाहाॽ आक्‍तङ्‌बा मे़जोक् फाॽआङ् थे़माःन्‍नु तङ्‌घुङ्‌सिङ्‌बाबे?

३२ खे़ङ्‌हाॽग पाङ्‌जुम्‍मो के़वाॽबा हिन्‍जाॽबित्‍छा कुइसिःक् मे़जोःक्‍लो॥

“खे़ङ्‌हाॽ अक्‍खेलॽरिक् मे़मे़त्‍छिङ्, ‘आनिगे मुॽफ्रामा हिप्‍मना, कर खिनिॽ के़न्‍लाःक्‍खिन्॥

आनिगे मेरिङ् थक्‍मना, कर खिनिॽ के़न्‍हाबिन्॥’

३३ “थेआङ्‌भे़ल्‍ले़ बप्‍तिस्‍मा के़बिबा युहुन्‍नान् तःक्‍ने़त्तो युङे़र त्‍ये़, कर ‘खे़ल्‍ले़ फे़न्‍साम् कत्तुॽ’ के़मे़त्‍तुम्‍लो॥

३४ मे़न्‍छाम्‍सान् चर थुङुर त्‍ये़, हे़क्‍क्‍याङ् ‘खे़न् तःक्‍थे़ःक्‍के़हाॽ, थिःमसाङ्‌हाॽ, एःङ्‌याङ् के़भोःङ्‌बाहाॽ नु लायोबाहाॽरे़ खुनिॽ तेःङ्‌बारो’ के़मे़त्‍तुम्‍लो॥

३५ निङ्‌वाॽफु सिक्‍कुम्‍दिङ् निङ्‌वाॽइन् ते़न्‍दिङ् के़जोःक्‍पाआङ् के़इःप्‍पा के़नाःप्‍पाहाॽरे़ खे़न् निस्‍से चोक् फाॽआङ् ओसेःन्‍आम्‍धाक्‍लो॥”

लायो के़जोःक्‍मा मे़न्‍छुमाॽधिक्‍ले़ ले़प्‍मि खोसुॽ

३६ फरिसिधिक्‍ले़ ये़सुन् युःन्‍छिक् चाजासे़ उःत्तु, हे़क्‍क्‍याङ् खुने़ॽ कुहिम्‍मो पेआङ् चाजासे़ युङ्‌सिङ्‌लो॥

३७ खे़न् पाङ्‌जुम्‍मो के़त्‍निमा याःम्‍बक् के़जोःक्‍मा मे़न्‍छुमाॽधिक् वये़॥ खे़न् मे़न्‍छुमाॽइल्‍ले़ ये़सुन् फरिसिःल्‍ले़ कुहिम्‍मो चाजासे़ त्‍ये़आङ् वाॽ के़लॽबा खे़प्‍सुआङ् खे़ल्‍ले़ इमे़ल्‍लुङ्‌बा पर्यामाधिक् कुले़ःम् फुङ्‌नाम् याङ्‌सिङे़आङ्

३८ ये़सुरे़ कुएगाङ् ले़प्‍माङ् त्‍ये़आङ् हाबे़र ये़सुरे़ कुलाङ्‌ङो कुमिक्‌वाःल्‍ले़ वारक्‍खुरो॥ हे़क्‍क्‍याङ् कुधे़गेःक्‍इःल्‍ले़ तुगुआङ् हेसुर कुलाङ्‌ङिन् चुप् मे़त्तुआङ् खे़न् फुङ्‌नाम्‍मिन् हुःत्तुरो॥

३९ हे़क्‍केःल्‍ले़ खे़न् फरिसिःल्‍ले़ निसुआङ् निङ्‌वाॽ इःत्‍छिङ्, “कन् मनान् से़क्‍खाए माङ्‌निङ्‌वाॽपान् के़बाःप्‍पा वये़ल्‍ले़ग खुने़ॽ के़सुमा मे़न्‍छुमाॽइन् हाःप्‍पे फाॽआङ् कुसिङ् निःत्‍तुबामे़न्, थेआङ्‌भे़ल्‍ले़ खे़न् से़क्‍खाए लायो के़जोःक्‍माएरो॥”

४० ये़सुरे़ खे़न् फरिसिन् मे़त्तु, “सिमोने, इङ्‌गाॽ खे़ने़ॽनु लत्‍छा पाःन्‍धिक् पाःप्‍मा कत्तुङ्‌लो॥”

सिमोनरे़आङ् नोगप् पिरु, “सिक्‍साम्‍बे, मे़त्ताङ्‌ङे़ॽओ॥”

४१ ये़सुरे़ मे़त्तु, “थिक् ते़न्‍नो ने़प्‍फु मनाहाॽ वये़त्‍छि॥ खे़ङ्‌हाॽरे़ सिङ्‌नात् याङ् के़गे़बाल्‍लोलाम् लत्‍छारे़ ङागिप् (५०) युप्‍पायाङ् नु वेॽस्‍माल्‍ले़ कुगिप् ङासि (५००) युप्‍पायाङ् तेॽरे़त्‍छुआङ् वये़त्‍छि॥

४२ कर खे़न् ने़प्‍माङ्‌ले़ हुङ्‌मा मे़न्‍छुक्‍के वये़त्‍छि॥ खे़न् सिङ्‌नात् याङ् के़गे़बाल्‍ले़ ने़प्‍माङ्‌ले़ खुन्‍छिॽ सिङ्‌नात्‍तिन् ले़रु पिरुसि॥ हे़क्‍केःल्‍ले़ आत्‍तिल्‍ले़ खे़न् सिङ्‌नात् याङ् ले़प्‍मि के़बिबान् यरिक् लुङ्‌माॽ तुक्‍तुबिला?”

४३ सिमोनरे़ नोगप् पिरु, “इङ्‌गाॽ आनिङ्‌वाॽओ खे़न् यरिक् सिङ्‌नात् ले़प्‍मि के़घोबाल्‍ले़ यरिक् लुङ्‌माॽ तुक्‍तुबिलारो॥”

ये़सुरे़ मे़त्तु, “खे़ने़ॽ से़क्‍खाए के़बाःत्तुरो॥”

४४ हे़क्‍क्‍याङ् ये़सुन् खे़न् मे़न्‍छुमाॽइन् ले़प्‍माङ् हिसिङ्‌ङाङ् सिमोन्‍निन् मे़त्तु, “सिमोने, इङ्‌गाॽ खे़ने़ॽ के़हिम्‍मो त्‍याङ्‌ङिल्‍ले़ लाङ् वाहप्‍मा च्‍वाःत् के़म्‍बिराङ्‌ङिन्, कर कन् मे़न्‍छुमाॽइल्‍ले़ आलाङ्‌ङिन् कुमिक्‌वाःल्‍ले़ वाहप्‍तुआङ् कुधे़गेःक्‍इःल्‍ले़ तुगुआङ् वाॽरो॥

४५ खे़ने़ॽ इङ्‌गाॽ चुप् के़मे़त्ताङ्‌ल सेवा के़म्‍मे़त्‍ताङ्‌ङिन्, कर कन् मे़न्‍छुमाॽइल्‍ले़ इङ्‌गाॽ त्‍याङ्‌ङाङ्‌धोए आलाङ्‌ङो चुप् मे़त्तुर वाॽरो॥

४६ हे़क्‍क्‍याङ् खे़ने़ॽ आध्‍गेकओ निःङ्‌गेॽ के़न्‍हुःत्‍ताङ्‌ङिन् के़म्‍बिराङ्‌ङिन्, कर कन् मे़न्‍छुमाॽइल्‍ले़ आलाङ्‌ङो फुङ्‌नाम्‍मिन् हुःत्ताङ् पिराङ्‌ङाङ् वाॽरो॥

४७ कन् मे़न्‍छुमाॽइल्‍ले़ साॽरिक् लुङ्‌माॽ तुक्‍ताङ्‌बाल्‍ले़ यरिक् लायोलाम् ले़प्‍मि खोसुॽ के़लॽबा ओसेःन्‍आधाक्‍लो॥ खे़न् चुःत्‍छिक् लायोलाम् ले़प्‍मि के़घोबाल्‍ले़ सुःल्‍लिक्‍लक् लुङ्‌माॽ तुक्‍तुसिॽ फाॽआङ् मे़त्‍ने़ॽरो॥”

४८ हे़क्‍क्‍याङ् ये़सुरे़ खे़न् मे़न्‍छुमाॽइन् मे़त्तु, “खे़ने़ॽ के़लायोलाम् ले़प्‍मि के़घोसुआङ् के़वाॽरो॥”

४९ हे़क्‍केःल्‍ले़ खुने़ॽनु चा के़जाबार के़युङ्‌बा वेॽ मनाहाॽ लायोलाम् ले़प्‍मि के़बिबा कन् याप्‍मिन् हाःप्‍पे फाॽआङ् मे़मे़त्‍छिङ्‌लो॥

५० कर ये़सुरे़ खे़न् मे़न्‍छुमाॽइन् मे़त्तु, “खे़ने़ॽ के़नसाःन्‍निल्‍ले़ ताङ्‌गे़से़ःप्‍ते़आङ् के़वाॽरो॥ सनारुङ्‌नु पेगे़ॽओ॥”

ये़सुन् कुभाॽ के़बिमा मे़न्‍छुमाहाॽ

(मत्‍ति १३:१-२३, मर्कु ४:१-२०)

८

खे़न् एगाङ् ये़सुन् निङ्‌वाॽफुहाङ्‌जुम्‍मिल्‍ले़ कुयाःम्‍बेओ सुनाइङ् से़सुर ये़क्‌यक् नु पाङ्‌भेॽहाॽओ लाम्‍दिक् चोगे़॥ खुने़ॽनु थिक्-ने़त् कुहुॽसाम्‍बाहाॽ मे़वये़,

२ हे़क्‍क्‍याङ् फे़न्‍साम्‍हाॽ नु तुक्‍मा यॽमालाम् वेःन्‍दुसिमा कुभा मे़न्‍छुमाहाॽआङ् मे़वये़॥ खे़ङ्‌हाॽओ ये़सुरे़ मग्‍दलिनि मे़प्‍मनामा मरियमओलाम् नुसि फे़न्‍साम्‍हाॽ लःत्‍तुसिआङ् वये़॥

३ हे़क्‍क्‍याङ् हे़रोदरे़ कुघारात् के़युङ्‌बा चुजासरे़ कुमेत् योआन्‍ना, सुजना, नु यरिक् मे़न्‍छुमाहाॽरे़ खुनिॽ याङ्‌साकुन्‍धेःल्‍ले़ ये़सुन् नु कुहुॽसाम्‍बाहाॽ कुभाॽ मे़बिरुसिरो॥

याॽरिःम्‍बा के़हेॽबाल्‍ले़न् खे़दाॽ

(मत्‍ति १३:१-९, मर्कु ४:१-९)

४ थिक्‌ये़न् यरिक् ये़क्‌यक्‍कोलाम् यरिक् मनाहाॽ ये़सुओ मे़द्‌ये़॥ हे़क्‍क्‍याङ् ये़सुरे़ खे़ङ्‌हाॽ कन् खे़दाॽइन् मे़त्तुसि

५ “लत्‍छा याःन्‍के़मबाधिक् याॽरिःम्‍बा ले़प्‍से़ पेरो॥ खे़ल्‍ले़ याॽरिःम्‍बे़न् ले़प्‍तुल्‍ले़ कुभा याॽरिःम्‍बे़न् लाम्‍मो मक्‍थ्‍ये़आङ् मनाहाॽरे़ मे़दोॽरु, हे़क्‍क्‍याङ् पुहाॽ मे़द्‌ये़आङ् मे़घप्‍सु मे़जरो॥

६ हे़क्‍क्‍याङ् कुभा याॽरिःम्‍बे़न् लुङ्‌घाराक्‍को चुक्‍ते़, हे़क्‍क्‍याङ् खे़न् लिङ्‌माग लिङे़, कर नाम्‍मिल्‍ले़ हेरे़बे, थेआङ्‌भे़ल्‍ले़ के़से़ःम्‍बा खाम् मे़ने़स्‍से़न्‍लो॥

७ हे़क्‍क्‍याङ् कुभा याॽरिःम्‍बे़न् तिङ्‌ग्रेक् के़लिङ्‌बा खाम्‍मो चुक्‍ते़, तिङ्‌ग्रेक्‍किन् नु याॽरिःम्‍बान् सोसोरिक् लिङे़, कर तिङ्‌ग्रेक्‍हाॽरे़ खे़न् सुःप्‍तु से़रुरो॥

८ हे़क्‍क्‍याङ् कुभा याॽरिःम्‍बे़न् नुबा खाम्‍मो चुक्‍ते़आङ् लिङे़, हे़क्‍क्‍याङ् कुजाॽइ कुजाॽ थोःक्‍ते़॥ खे़न् याॽरिःम्‍बाल्‍ले़ किप्‍थिक् ले़ङ्‌ङाङ्‌धो कुजाॽ थोःक्‍ते़रो॥” ये़सुरे़ खे़ङ्‌हाॽ मे़त्तुसि, “खे़म्‍मा ने़क्‍खोॽ के़गप्‍पाहाॽरे़ कन् पाःन्‍निन् नुरिक् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!”

खे़दाॽइल्‍ले़ कुबे

(मत्‍ति १३:१०-१७, मर्कु ४:१०-१२)

९ कुहुॽसाम्‍बाहाॽरे़ ये़सुन् सेःन्‍मे़दोसु, “कन् खे़दाॽइल्‍ले़ कुबेन् थे़माबे?”

१० ये़सुरे़ खे़ङ्‌हाॽ मे़त्तुसि, “निङ्‌वाॽफुहाङ्‌जुम्‍मिल्‍ले़न् सिगाङ्‌बा पाःन्‍हाॽ खिनिॽरक् कुसिङ् निःप्‍मा के़घोसुम्‍माङ् के़वयिॽरो, कर वेॽ मनाहाॽनु इङ्‌गाॽ खे़दाॽओरक् पाःत्तारो॥ हे़क्‍केःल्‍ले़

“‘कङ्‌हाॽरे़ ओमे़मे़त्तुसाङ् मे़न्‍निसुन्,

मे़घे़प्‍सुसाङ् कुसिङ् मे़न्‍निःत्तुन्‍लो॥’

११ “कन् खे़दाॽइल्‍ले़ कुबेन् अक्‍तङ्‌बा चोक्– याॽरिःम्‍बा फाॽइन् निङ्‌वाॽफु पाःन्‍जाक्‍किन्‍लो॥

१२ हे़क्‍क्‍याङ् लाम्‍मो मक्‍के़धाःबा याॽरिःम्‍बाहाॽ पाःन्‍जाक् के़घे़म्‍बा मनासिरो॥ माफे़न्‍साम्‍मिन् ताआङ् खे़ङ्‌हाॽरे़ खुनिॽ निङ्‌वाॽओलाम् पाःन्‍जाक्‍किन् लःत्तु तेॽरु॥ हे़क्‍केःल्‍ले़ खे़ङ्‌हाॽरे़ नसान् चोःक्‍मा मे़ङ्‌घोसुन्‍नाङ् से़न्‍लप् खोमा मे़न्‍छुक्‍तुन्‍लो॥

१३ हे़क्‍क्‍याङ् लुङ्‌घाराक्‍को मक्‍के़धाबा याॽरिःम्‍बाहाॽग पाःन्‍जाक्‍किन् के़घे़म्‍बाआङ् के़सःप्‍पार के़दाःक्‍पासिरो, कर खे़ङ्‌हाॽरे़ नसान् मे़जोगु मे़गत्‍तुबान् तुक्‍खे लाक्‍खे ताःल्‍ले़ मे़ले़रु मे़देसु, थेआङ्‌भे़ल्‍ले़ पाःन्‍जाक्‍किन् खुनिॽ लुङ्‌माॽ सिगाङ् मे़ङ्‌गे़त्ते वये़रो॥

१४ हे़क्‍क्‍याङ् तिङ्‌ग्रेक् के़लिङ्‌बा खाम्‍मो के़जुक्‍पा याॽरिःम्‍बाहाॽग पाःन्‍जाक् के़घे़म्‍बा मनाहाॽ कुइसिःक् मे़जोक्, कर निङ्‌साम्, याङ्‌साकुन्‍धे नु कन् हिङ्‌मन्‍बा याम्‍दादाबा पाःन्‍निल्‍ले़ खे़ङ्‌हाॽ सुःप्‍तुसिआङ् खे़ङ्‌हाॽरे़ कुजाॽ फम्‍मा मे़न्‍छुक्‍तुन्‍लो॥

१५ कर नुबा खाम्‍मो मक्‍के़धाबा याॽरिःम्‍बाहाॽग नुबा नु सेसे निङ्‌वाॽ के़गप्‍पा मनाहाॽ कुइसिःक् मे़जोक्॥ खे़ङ्‌हाॽरे़ पाःन्‍जाक्‍किन् मे़घे़प्‍सुर निङ्‌वाॽओ मे़युक्‍खु हे़क्‍क्‍याङ् नासि मे़धःत्तुआङ् कुजाॽ मे़भत्‍छुरो॥”

खप्‍प्‍या सिगाङ्‌बा सेमि

(मर्कु ४:२१-२५)

१६ “हाःत्‍ले़आङ् सेमिन् हाःन्‍दुआङ् खप्‍प्‍या सिगाङ् मे़युक्‍खुन् हे़क्‍क्‍याङ् ने़त्‍ना सिगाङ्‌ङाङ् मे़युक्‍खुन्, कर के़दाबाहाॽरे़ मे़निसुर फाॽआङ् थो चम्‍जम्‍बा ते़न्‍नो युक्‍खुॽ॥

१७ “आल्‍ल मे़न्‍धाःप्‍मनाबा काक् चिगक्‌वाहाॽ ओःत्तिओ निमे़धाप् हे़क्‍क्‍याङ् सिबिॽबा पाःन्‍हाॽ के़रे़क् कुसिङ् निःत्ते़त्‍लो॥

१८ “हे़क्‍केःल्‍ले़ के़घे़प्‍सुम्‍बा पाःन्‍निन् निङ्‌वाॽओ नुरिक्‍काङ् युक्‍खे़म्‍मे़ॽओ॥ इङ्‌गाॽ आनिसाम्‍मिन् ते़न्‍दिङ् के़जोःक्‍पाहाॽरे़ग आल्‍लसाङ् यरिक् कुसिङ् निःप्‍मान् मे़घोसुरो, कर आनिसाम्‍मिन् मे़ङ्‌घे़म्‍मनाबाहाॽरे़ कत्तुम्‍बे़ फाॽआङ् मे़इःत्‍तुबान्‍नाङ् मे़नाप्‍तुसिरो॥”

१९ आल्‍ल ये़सुरे़ कुम्‍मा नु कुन्‍साॽसि कुदुम्‍से़ मे़द्‌ये़आङ् मे़वये़, कर यरिक् मनाहाॽरे़ मे़जोगुल्‍ले़ कुबेसाङ् पेःक्‍मा मे़न्‍छुक्‍ते़न्‍लो॥

२० हे़क्‍केःल्‍ले़ लत्‍छा मनाधिक्‍ले़ के़म्‍मा नु के़न्‍साॽसि के़दुम्‍से़ मे़द्‌ये़आङ् लाःक्‍कात् के़म्‍हाङ्‌ल मे़ये़प्‍लो लॽरिक् ये़सुन् मे़त्तु॥

२१ कर ये़सुरे़ नोगप् पिरुसि, “निङ्‌वाॽफु पाःन्‍जाक् के़घे़म्‍बाहाॽ हे़क्‍क्‍याङ् खे़न् कुइसिःक् के़जोःक्‍पाहाॽ के़रे़क् इङ्‌गाॽ आम्‍मा नु आन्‍साॽसिरो॥”

ये़सुरे़ सुरित् केजङ्‌ङिन् चिजि ये़म्‌ये़म् चोगुॽ

(मत्‍ति ८:२३-२७, मर्कु ४:३५-४१)

२२ थिक्‌ये़न् ये़सुन् कुहुॽसाम्‍बाहाॽनु खःङ्‌बेओ लासे़आङ् वरक्‍किल्‍ले़ नाहाङ्‌दाङ् पिगि मे़त्तुसि, हे़क्‍क्‍याङ् खे़ङ्‌हाॽ मे़धासिङ्‌लो॥

२३ खे़ङ्‌हाॽ मे़बेर मे़बत्‍छे़ल्‍ले़ ये़सुन् इप्‍से़॥ हक्‍चघत् वरक्‍को यम्‍बा सुरित् केजङ् हुमा हेःक्‍ते़आङ् वाभे़ल्‍ले़ङ्‌ङिन् खःङ्‌बेओ लासे़आङ् खा खःङ्‌बेन्‍ने़ तिम्‍से़आङ् के़साक्‍पो मे़ध्‍ये़रो॥

२४ कुहुॽसाम्‍बाहाॽ मे़बेआङ् ये़सुन् मे़भोःक्‍खुर अक्‍खे मे़मे़त्तु, “आदाङ्‌बे, आदाङ्‌बे, आनिगे़ग हुम्‍मा सिमा इतिगे़रो॥”

हे़क्‍क्‍याङ् ये़सुन् पोगे़आङ् खे़न् सुरित् केजङ्‌ङिन् नु वाभे़ल्‍ले़ङ्‌ङिन् फे़ःक्‍तु॥ हे़क्‍क्‍याङ् सुरित् केजङ्‌ङिन् हुमा चक्‍थासु हे़क्‍क्‍याङ् वाभे़ल्‍ले़ङ्‌ङिन्‍नाङ् चिजि ये़म्‌ये़म् लॽरे़रो॥

२५ हे़क्‍क्‍याङ् कुहुॽसाम्‍बाहाॽ मे़त्तुसि, “खिनिॽ नसाःन्‍निन् आत्‍तो वाॽबे?” हे़क्‍क्‍याङ् कुहुॽसाम्‍बाहाॽ मे़गिसे़र खुनिॽ यङ्‌मा के़रे़आङ् निङ्‌वाॽ मये़र अक्‍खे मे़मे़त्‍छिङ्, “मे़ःन् कङ्‌ग आक्‍तङ्‌बा मनाने़बे? खुने़ॽ इङ्‌जाङ् पिरुसिल्‍ले़ सुरित् केजङ्‌ङिन् नु वाभे़ल्‍ले़ङ्‌ङिल्‍ले़आङ् खे़प्‍सुङ्‌ग!”

ये़सुरे़ फे़न्‍साम्‍मिल्‍ले़ तरुबा मनान् वेःन्‍दुॽ

(मत्‍ति ८:२८-३४, मर्कु ५:१-२०)

२६ हे़क्‍क्‍याङ् खे़ङ्‌हाॽ गालिल वरक्‍किल्‍ले़ नाहाङ्‌दाङ्‌बा गेरासेनस लाजेॽओ मे़गे़रे़॥

२७ खे़ङ्‌हाॽ खे़प्‍मो मे़गे़रे़आङ् ये़सुन् खःङ्‌बेओलाम् लाःक्‍कात् लःन्‍दे़नुमे़ःन्‍ने पाङ्‌जुम्‍लाम् के़भे़म्‍बा फे़न्‍साम्‍मिल्‍ले़ याङ्‌घुबा मनाधिक् खे़प्‍मो तुमु॥ खे़न् मनान् यरिक् ये़म्‍माङ्‌धो हिम्‍मो मे़न्‌वाॽए तेत्‍फुङ्‌ङाङ् मे़न्‍जाङ्‌ङे इप्‍पुङ्‌दे़न्‍हाॽओरक् वये़गत्ते़रो॥

२८ खे़ल्‍ले़ ये़सुन् निसुआङ् फिरिक् फिरिक् फिःक्‍ते़र ये़सुरे़ कुलाङ्‌जक्‍को थाम्‍सिङ्‌ल यम्‍बा इक्‍लाओ अःक्‍ते़आङ् अक्‍खे मे़त्तु, “के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़ कुस्‍सा ये़सुए, खे़ने़ॽ इङ्‌गाॽनु थे के़गोःत्तुबाबे? इङ्‌गाॽ तुक्‍खे मे़जाःत्ताङ्‌ङिन्‍ने़ॽ फाॽआङ् पेलि फाक्‍ने़ॽरो॥”

२९ थेआङ्‌भे़ल्‍ले़ ये़सुरे़ खे़न् फे़न्‍साम्‍मिन् खे़न् मनाओलाम् आन्‍दे़ःन्‍छा लाःक्‍कात् लःन्‍दे़ॽ फाॽआङ् इङ्‌जाङ् पिरुआङ् वये़॥ खे़न् मनान् यरिक्‍ले़ङ् खे़न् फे़न्‍साम्‍मिल्‍ले़ तुक्‍खे चाःत्तुआङ् वये़॥ मनाहाॽरे़ यरिक्‍ले़ङ् कुहुक् कुलाङ्‌ङो इमे़घेःक्‍खुआङ् के़बप्‍पा फे़न्‍जेॽ थक्‍क्रङ्‌हाॽ फुॽरुआङ् फे़न्‍साम्‍हाॽरे़ एःक्‍सादे़न्‍नो साक्‍के़ल्‍ले़क् मे़देॽरुआङ् वये़रो॥

३० ये़सुरे़ खे़न् सेःन्‍दोसु, “के़मिङ् थे़माबे?”

खे़ल्‍ले़ आमिङ् तुरारो लॽरिक् नोगप् पिरु॥ थेआङ्‌भे़ल्‍ले़ यरिक् फे़न्‍साम्‍हाॽ खे़न् मनाओ मे़लासे़आङ् मे़वये़रो॥

३१ हे़क्‍क्‍याङ् खे़ङ्‌हाॽरे़ आनिगे कुद्रोःम् मे़ःन्‍नेबा लुम्‍बाःत्तो याप्‍मि आम्‍बाङ्‌घे़न्‍ने़ॽ फाॽआङ् खुने़ॽ पेलि मे़भाक्‍तुरे़ मे़भाक्‍तु॥

३२ आल्‍ल खे़न् कोःक्‍माओ यरिक् फाक्‍हाॽ चामे़रामे़र मे़ये़बे़॥ हे़क्‍केःल्‍ले़ खे़न् फे़न्‍साम्‍हाॽरे़ आनिगे खे़न् फाक्‍हाॽओ लाःप्‍मा आबाङ्‌घे़ॽ लॽरिक् ये़सुन् पेलि मे़भाक्‍तु॥ हे़क्‍क्‍याङ् ये़सुरे़आङ् लाःप्‍मा पाङ्‌घुसिआङ्

३३ खे़न् मनाओलाम् मे़लःन्‍दे़ मे़बेआङ् खे़ङ्‌हाॽ फाक्‍हाॽओ मे़लासे़॥ हे़क्‍क्‍याङ् खे़न् फाक्‍हाॽ सङ्‌माङ्‌ङे सङ्‌माङ् मे़लोःक्‍ते़र याक्‍पे़ओनु मक्‍मे़ध्‍ये़आङ् वरक्‍को मे़हुमे़ मे़स्‍ये़रो॥

३४ हे़क्‍क्‍याङ् फाक् के़गम्‍बाहाॽरे़ कन् पोःक्‍खे़बा पाःन्‍निन् मे़निसुआङ् खिमो मे़लोःक्‍ते़र मे़बेआङ् पाङ्‌जुम्‍मो नु खे़न् खिरिबा पाङ्‌भेॽहाॽओ कन् इङ्‌घङ्‌ङिन् मे़से़ःसुरो॥

३५ हे़क्‍क्‍याङ् मनाहाॽ थे़मानि पोःक्‍खे़बे फाॽआङ् ओमे़त्‍छे़ खे़प्‍मो मे़द्‌ये़॥ खे़ङ्‌हाॽरे़ माफे़न्‍साम्‍मिल्‍ले़ तरुबा मनान् नुरे़आङ् तेत् चाक्‍सिङ्‌ङाङ् कुनिङ्‌वाॽ सेःरे़आङ् ये़सुरे़ कुलाङ्‌जक्‍पो युङे़बा मे़निसुआङ् खे़ङ्‌हाॽ के़रे़क् मे़गिसे़॥

३६ हे़क्‍क्‍याङ् खे़न् हिन्‍दोक् के़निबाहाॽरे़ खे़प्‍मो के़दाबा मनाहाॽ आक्‍खेलॽरिक् तगि फे़न्‍साम्‍मिल्‍ले़ याङ्‌घुबा कन् मनान् वेःत्ते़बे फाॽआङ् मे़जे़क्‍तुसि॥

३७ हे़क्‍केःल्‍ले़ गेरासेनस लाजेॽओबा मनाहाॽरे़ ये़सुन् कप्‍मोलाम् पेगे़ॽओ फाॽआङ् पेलि मे़भाक्‍तु, थेआङ्‌भे़ल्‍ले़ खे़ङ्‌हाॽ साॽरिक् मे़गिसे़आङ् मे़वये़॥ हे़क्‍केःल्‍ले़ ये़सुन् पेःक्‍मा फाॽआङ् खःङ्‌बेओ लासे़रो॥

३८ फे़न्‍साम्‍हाॽरे़ मे़ले़रुबा खे़न् मनान् खे़ॽयो त्‍ये़आङ् ये़सुन् आदाङ्‌बे, इङ्‌गाॽआङ् खे़ने़ॽनुए तेॽराङ्‌ङे़ॽओ फाॽआङ् पेलि फाक्‍तु, कर ये़सुरे़ अक्‍खे मे़त्तुर नुःक्‍तुदेसु,

३९ “खे़ने़ॽ के़हिम्‍मो पेगे़ॽआङ् निङ्‌वाॽफुमाङ्‌ङिल्‍ले़ खे़ने़ॽ के़लागि चोगु के़बिरे़बा पाःन्‍निल्‍ले़ कुयाःम्‍बेओ इङ्‌घङ् से़से़ॽओ॥” हे़क्‍क्‍याङ् खे़न् मनान् पेआङ् ये़सुरे़ खुने़ॽ कुलागि चोगुबा काक् पाःन्‍निन् काक् पाङ्‌जुम्‍मो से़सुरो॥

के़सिमा चुक्‍मे़न् नु के़दुक्‍मा मे़न्‍छुमाॽइन्

(मत्‍ति ९:१८-२६, मर्कु ५:२१-४३)

४० हे़क्‍क्‍याङ् ये़सुन् याम्‍मो वरक्‍किल्‍ले़ नाहाङ्‌दाङ् के़रे़ल्‍ले़ खे़प्‍मो यरिक् मनाहाॽरे़ खुने़ॽ लाम्‍दाःक्‍मा मे़बिरु, थेआङ्‌भे़ल्‍ले़ खे़ङ्‌हाॽरे़ खुने़ॽ मे़हाङ्‌घुर मे़युङे़रो॥

४१ हे़क्‍क्‍याङ् याइरस मिङ् के़वाःप्‍पा मनाधिक् खे़प्‍मो त्‍ये़॥ खुने़ॽ पाङ्‌तिबा यहुदि चुम्‍लुङ्‌हिम्‍मोबा सुहाङ्‌युक्‍पा वये़॥ खे़ल्‍ले़ ये़सुरे़ कुलाङ्‌जक्‍को हबत् फन्‍छिङ्‌ल आहिम्‍मो फे़रे़ॽओ फाॽआङ् पेलि फाक्‍तु,

४२ थेआङ्‌भे़ल्‍ले़ तङ्‌बे थिक्-ने़त् (१२) के़गे़प्‍मा थिक्‍लक् कुस्‍सा मे़न्‍छुमाॽइन् सिमालिङ्‌धोओ के़रे़आङ् ने़स्‍से़॥ हे़क्‍क्‍याङ् ये़सुन् खे़न्‍नुए थासिङ्॥ हे़क्‍क्‍याङ् पेर पत्‍छे़ल्‍ले़ यरिक् मनाहाॽरे़ खुने़ॽ चिबुःत् मे़बुःत्तुरो॥

४३ खे़प्‍मो तङ्‌बे थिक्-ने़त्ताङ्‌धो (१२) आत्तिल्‍ले़आङ् वेःम्‍मा मे़न्‍छुक्‍तुम्‍मा माक्‍खिॽ वयुमाल्‍ले़ तरुमा मे़न्‍छुमाॽधिक् वये़रो॥

४४ खे़न् ये़सुरे़ कुएगाङ् त्‍ये़आङ् कुदेःत्तिल्‍ले़ कुयान् सुसुनुमे़ःन्‍ने माक्‍खिॽ वयुःमान् चिबे़रो॥

४५ ये़सुरे़ सेःन्‍दोसुसि, “इङ्‌गाॽ हाःत्‍ले़ सुसाङ्‌बे?”

हे़क्‍क्‍याङ् के़रे़क्‍ले़ इङ्‌गाॽ मे़ःन् लॽरिक् मे़बाःत्तुआङ् पत्रुसरे़ मे़त्तु, “आदाङ्‌बे, अक्‍खेलॽरिक् के़रे़क् पिसाङ्‌लाम् मनाहाॽरे़ चिभिःत् के़म्‍भिःत्ते़आङ् के़म्‍एःप्‍ल मे़बत्‍लो॥”

४६ कर ये़सुरे़ नोगप् पिरु, “इङ्‌गाॽ हाःत्‍ले़इग सुसाङ्‌लो, थेआङ्‌भे़ल्‍ले़ इङ्‌गाॽ आधक्‍कोनु मुक्‍साम् लःन्‍दे़बा निङ्‌वाॽ खोसुङ्‌लो॥”

४७ खे़न् मे़न्‍छुमाॽइल्‍ले़आङ् इङ्‌गाॽ चिङ्‌सिङ्‌मा मे़सुक्‍कान् के़लॽबा निङ्‌वाॽ खोसुआङ् कुगिमाल्‍ले़ यक्‍खे़र ये़सुरे़ कुलाङ्‌जक्‍को हबत् फन्‍छिङ्‌लो॥ खे़ल्‍ले़ के़रे़क् मनाहाॽरे़ खुनिॽ तगिए खुने़ॽ सुसुल्‍ले़ आक्‍खेलॽरिक् खिमो वेःत्ते़बा पाःन्‍निन् ये़सुन् चे़क्‍तुरो॥

४८ ये़सुरे़ खे़न् मे़न्‍छुमाॽइन् मे़त्तु, “मामुए, खे़ने़ॽ नसान् के़जोगुबाल्‍ले़ चोगुल्‍ले़ के़वेःत्ते़आङ् के़वाॽरो॥ आल्‍ल नुरिक्‍काङ् पेगे़ॽओ॥”

४९ अक्‍खेलॽरिक् पारे़र पत्‍छे़ल्‍ले़ खे़न् लाम्‍लोबा याइरसरे़ कुहिम्‍मोलाम् मनाधिक् त्‍ये़आङ् मे़त्तु, “आदाङ्‌बे, के़स्‍साःङ्‌ग स्‍ये़रो, आल्‍ल सिक्‍साम्‍बे़न् तुक्‍खे चाःत्तुम् मे़ःन्‍लो॥”

५० कर ये़सुरे़ खे़न् खे़प्‍सुआङ् याइरसे़न् मे़त्तु, “खे़ने़ॽ मे़गिसे़न्‍ने़ॽओ, नसाःन्‍लक् चोगे़ॽ॥ खुने़ॽ वेःत्‍लो॥”

५१ हे़क्‍क्‍याङ् ये़सुन् याइरसरे़ कुहिम्‍मो के़रे़आङ् पत्रुस, याकुब नु युहुन्‍नान् हे़क्‍क्‍याङ् खे़न् चुक्‍माल्‍ले़ कुम्‍बा कुम्‍मासिनुःल्‍ले़ वेॽ आत्‍तिन्‍नाङ् खे़न् चुक्‍मे़न् ने़स्‍से़बा ते़न्‍नो पेःक्‍मा मे़बाङ्‌घुन्‍सिन्॥

५२ खे़प्‍मो मनाहाॽ मे़हाबे़र, मेरिङ् थक्‍नु मे़युङे़॥ ये़सुरे़ खे़ङ्‌हाॽ मे़त्तुसि, “खिनिॽ मे़हाबे़म्‍मिन्‍ने़ॽ, खुने़ॽ मे़न्‍छिॽए वाॽ, इप्‍से़आङ्‌लक् ने़रो॥”

५३ हे़क्‍केःल्‍ले़ खे़ङ्‌हाॽरे़ ये़सुन् मे़एःत्तु, थेआङ्‌भे़ल्‍ले़ खे़न् चुक्‍मे़न् स्‍ये़बा मे़निसुआङ् मे़वये़॥

५४ ये़सुरे़ खे़न् चुक्‍मे़न् कुहुक्‍को ते़म्‍सुआङ् “मामुए, पोगे़ॽओ” मे़त्तु॥

५५ खिमो साःङ्‌गुगे़न् कुसक्‍मा नुःक्‍खे़ त्‍ये़आङ् मुत्‍थ्रिक् पोगे़आङ् युङ्‌सिङ्॥ ये़सुरे़ खे़ङ्‌हाॽ “खे़न् थे़माइ चामा पिरे़म्‍मे़ॽ” मे़त्तुसि॥

५६ कुम्‍बा कुम्‍मासिरे़ खुन्‍छिॽ निङ्‌वाॽ मये़, कर ये़सुरे़ खे़ङ्‌हाॽ कन् पाःन्‍निन् हाःत्ताङ् मे़मे़त्ते़म्‍मिन्‍ने़ॽ फाॽआङ् इङ्‌जाङ् पिरुसिरो॥

ये़सुरे़ थिक्-ने़त् कुहुॽसाम्‍बाहाॽ इङ्‌भन् से़से़ पाङ्‌घुसिॽ

(मत्‍ति १०:५-१५, मर्कु ६:७-१३)

९

आल्‍ल ये़सुरे़ थिक्‍ने़त् (१२) कुहुॽसाम्‍बाहाॽ कुबेसाङ् उःत्तुसिआङ् के़रे़क् फे़न्‍साम्‍हाॽ नाःप्‍मा लःप्‍मा नु के़दुक्‍पाहाॽ वेःम्‍मा मुक्‍साम् नु युक् पिरुसिआङ्

२ खे़ङ्‌हाॽ निङ्‌वाॽफुहाङ्‌जुम्‍मिल्‍ले़ कुयाःम्‍बेओबा सुनाइङ् से़से़ नु के़दुक्‍पाहाॽ वेःन्‍छे़ पाङ्‌घुदेसुसिरो॥

३ हे़क्‍क्‍याङ् खे़ङ्‌हाॽ अक्‍खे मे़त्तुसि, “खिनिॽ लाम्‍दिःक्‍को के़बेगिल्‍ले़ तक्‍कात्, सुःक्‌वा, चामा चा, याङ्, हे़क्‍क्‍याङ् वेॽ ले़क्‍सिङ्‌मा चाङ् थेआङ् मे़याङ्‌ङासिम्‍मे़न्‍ने़ॽओ॥

४ खिनिॽ आत्‍तिन् हिम्‍मो लाम्‍दाःक्‍मा के़म्‍बिरिॽ, खे़न् पाङ्‌जुम्‍मिन् मे़ल्‍ले़त्ते थारिक् खे़न् हिम्‍मोए याःक्‍ते़म्‍मे़ॽ,

५ कर मनाहाॽरे़ खिनिॽ लाम्‍दाःक्‍मा के़मे़म्‍बिरिन्‍ने़ फाॽग्र खे़न् पाङ्‌जुम्‍मिन् के़ले़रुम्‍मिल्‍ले़ खिनिॽ लाङ्‌ङो के़घिप्‍पा खाम्‍हिःक्‍किन् थाप्‍से़म् थ्‍ये़म्‍मे़ॽ॥ कङ्‌ग खुनिॽ तक्‍ले़ङ्‌वाओ के़बोङ्‌बा मिक्‍सेःन्‍लो॥”

६ हे़क्‍क्‍याङ् खे़ङ्‌हाॽ पाङ्‌भेॽ पाङ्‌भेॽओ मे़बेआङ् सुनाइङ् मे़से़सुआङ् के़दुक्‍पा के़यॽबाहाॽ मे़वेःन्‍दुसिरो॥

ये़सुरे़ कुयाःम्‍बेओ हे़रोदरे़ कुनिङ्‌वाॽ माःॽ

(मत्‍ति १४:१-१२, मर्कु ६:१४-२९)

७ आल्‍ल गालिल थुम्‍मोबा सुहाङ्‌गे़म्‍बा हे़रोद एन्‍तिपासरे़ कन् के़रे़क् पोःक्‍खे़बा पाःन्‍हाॽ खे़प्‍सुआङ् खुने़ॽ कुनिङ्‌वाॽ मये़, थेआङ्‌भे़ल्‍ले़ कुभारे़ “बप्‍तिस्‍मा के़बिबा युहुन्‍नान् याम्‍मो हिङे़आङ् वाॽरो” मे़बाःत्तु॥

८ वेॽहाॽरे़ “माङ्‌निङ्‌वाॽपान् के़बाःप्‍पा एलियान् याम्‍मो लःन्‍दे़आङ् वाॽ” मे़बाःत्तु, हे़क्‍क्‍याङ् आल्‍लसाङ् वेॽ मनाहाॽरे़ “उन्‍छोःन्‍बा माङ्‌निङ्‌वाॽपान् के़बाःप्‍पाधिक् याम्‍मो हिङे़आङ् वाॽ” मे़बाःत्तुरो॥

९ हे़क्‍केःल्‍ले़ हे़रोदरे़ पाःत्तु, “बप्‍तिस्‍मा के़बिबा युहुन्‍नाःङ्‌ग कुनिःङ्‌मान् खक् पाङ्‌घुङ्‌सिङ्‌ङाङ् वये़, कर आक्‍खेलॽरिक् याम्‍मो हिङे़बे? इङ्‌गाॽ कन् थेःन्‍ने़ खे़प्‍सुङ्‌बे?” हे़क्‍क्‍याङ् खुने़ॽए ओमे़प्‍मा निङ्‌वाॽ चोगु॥

ये़सुरे़ ५,००० मनाहाॽ चाजाःत्तुसिॽ

(मत्‍ति १४:१३-२१, मर्कु ६:३०-४४, युहु ६:१-१४)

१० हे़क्‍क्‍याङ् सेःक्‌युक्‍मिबाहाॽ मे़नुःक्‍खे़ मे़द्‌ये़आङ् खे़ङ्‌हाॽरे़ मे़जोगुबा याःम्‍बक्‍हाॽ ये़सुन् मे़जे़क्‍तु॥ हे़क्‍क्‍याङ् ये़सुरे़ खे़ङ्‌हाॽ बे़थसेदा पाङ्‌जुम् ले़प्‍माङ् स्‍वाःत्ताङ् तेॽरुसिआङ् पे,

११ कर यरिक् मनाहाॽरे़ खे़न् निङ्‌वाॽ मे़घोसुआङ् खे़ङ्‌हाॽरे़ खुनिॽ एगाङ् एगाङ् मे़धासिङ्॥ ये़सुरे़ खे़ङ्‌हाॽ के़रे़क् लाम्‍दाःक्‍मा पिरुसिआङ् निङ्‌वाॽफु हाङ्‌जुम्‍बा पाःन्‍हाॽ चे़क्‍तुसि, हे़क्‍क्‍याङ् के़दुक्‍पा के़यॽबाहाॽ वेःन्‍दुसि॥

१२ हे़क्‍क्‍याङ् नाम्‍ध्‍ये़र पत्‍छे़ल्‍ले़ थिक्‍ने़त् कुहुॽसाम्‍बाहाॽ मे़द्‌ये़आङ् मे़मे़त्तु, “आदाङ्‌बा सिक्‍साम्‍बे, कन् मनाहाॽ पाङ्‌घे़देसे़से़ॽओ॥ हे़क्‍क्‍याङ् खे़न् खिरिबा पाङ्‌जुम्‍मो मे़बेःक्‍काङ् चामा थुङ्‌मा नु याङ्‌धोःक्‍मारे़न् तङ्‌गाम् मे़जोगुररो, थेआङ्‌भे़ल्‍ले़ आनिॽग एःक्‍सादे़न्‍नो आवाॽरो॥”

१३ कर ये़सुरे़ खे़ङ्‌हाॽ मे़त्तुसि, “खिनिॽए कङ्‌हाॽ कुजा पिरे़म्‍सिम्‍मे़ॽओ॥”

कर खे़ङ्‌हाॽरे़ मे़बाःत्तु, “आनिगे़ग ङासि खरे़ःङ् नु ने़त्‍छि ङारक् कत्तुम्‍बे़रो॥ वेॽ थेआङ् होप्॥ वेॽ खरे़ःङ् मे़न्‍इङ्‌ङे कन् मनाहाॽ आक्‍खेलॽरिक् योमासिबे?”

१४ (खे़प्‍मो हे़न्‍छिङ् ङासि (५,०००) यारिक् ये़म्‍बित्‍छाॽहाॽ मे़वये़रो॥)

ये़सुरे़ कुहुॽसाम्‍बाहाॽ मे़त्तुसि, “खे़ङ्‌हाॽ ङागिप्‌रे़न् (५०) लुप्‍पो थे़ःक्‍पे़त्‍ताङ् युङ्‌मा पाङ्‌घे़म्‍सिम्‍मे़ॽ॥”

१५ हे़क्‍क्‍याङ् कुहुॽसाम्‍बाहाॽरे़ बा हे़क्‍केलॽरिक् के़रे़क् मनाहाॽ मे़युक्‍खुसि॥

१६ ये़सुरे़ ङासि खरे़ःङ्‌हाॽ नु ने़त्‍छि ङाहाॽ पक्‍खुआङ् थो साङ्‌ग्राम्‍पेदाङ् ले़प्‍माङ् ओमये़र निङ्‌वाॽफुमाङ्‌ङिन् नोगे़न् पिरुआङ् खे़न् खरे़ःङ्‌हाॽ नु ङाहाॽ खे़ःक्‍खुआङ् कुहुॽसाम्‍बाहाॽ खे़न् मनाहाॽ मे़हाःत्तुसिर फाॽआङ् पिरुसि॥

१७ हे़क्‍क्‍याङ् खे़ङ्‌हाॽरे़ खाघा मे़जआङ् मे़नन्‍छुबा कुजिहाॽ मे़सुप्‍सुल्‍ले़ थिक्-ने़त् (१२) नइमा योरे़रो॥

ये़सुन् हाःप्‍पे?

(मत्‍ति १६:१३-१९, मर्कु ८:२७-२९)

१८ थिक्‌ये़न् ये़सुन् एःक्‍सादे़न्‍नो तुवा चोःक्‍नु वये़ल्‍ले़ कुहुॽसाम्‍बाहाॽ खे़प्‍मो मे़द्‌ये़॥ ये़सुरे़ खे़ङ्‌हाॽ सेःन्‍दोसुसि, “इङ्‌गाॽ हाःत्‍आबे फाॽआङ् मनाहाॽरे़ मे़बाःत्तुॽबे?”

१९ हे़क्‍केःल्‍ले़ कुहुॽसाम्‍बाहाॽरे़ नोगप् मे़बिरु, “कुभारे़ खे़ने़ॽ बप्‍तिस्‍मा के़बिबा युहुन्‍ना नु वेॽहाॽरे़ग एलिया फाॽआङ् के़म्‍मे़त्‍लो॥ कुभारे़ग उन्‍छोःन्‍बा वेॽ माङ्‌निङ्‌वाॽपान् के़बाःप्‍पाधिक् सिमे़न्‍लाम् याम्‍मो हिङे़आङ् वाॽ फाॽआङ् के़म्‍मे़त्‍लो॥”

२० ये़सुरे़ खे़ङ्‌हाॽ याम्‍मो सेःन्‍दोसुसि, “कर खिनिॽग, इङ्‌गाॽ हाःत्‍आबे फाॽआङ् याप्‍मि के़मे़त्तिॽबे?”

पत्रुसरे़ नोगप् पिरु, “खे़ने़ॽग निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तने़ॽरो॥”

ये़सुरे़ आबाङे कुसिमे़ल्‍ले़ कुयाःम्‍बेओ पाःत्तुॽ

(मत्‍ति १६:२०-२८, मर्कु ८:३०–९:१)

२१ ये़सुरे़ खे़ङ्‌हाॽ कन् पाःन्‍निन् आत्‍तिन्‍हाॽआङ् मे़मे़त्ते़म्‍सिम्‍मे़न्‍ने़ॽ फाॽआङ् इङ्‌जाङ् पिरुसि॥

२२ खे़ङ्‌हाॽ मे़त्तुसि, “इङ्‌गाॽ मे़न्‍छाम्‍साःल्‍ले़ यरिक् तुक्‍खेहाॽ तुम्‍मा पोङ्॥ हे़क्‍क्‍याङ् यहुदि तुम्‍लाम्‍लोबाहाॽरे़, तुम् निङ्‌वाॽफुसाम्‍बाहाॽरे़ नु साम्‌योथिम्‍साम्‍बाहाॽरे़ मे़नाॽआ॥ हे़क्‍क्‍याङ् मनाहाॽरे़ मे़से़त्ताआङ् सुम्‌ये़न् एगाङ् सिमे़न्‍लाम् याम्‍मो हिङ्‌ङारो॥”

२३ ये़सुरे़ खे़ङ्‌हाॽ याम्‍मो मे़त्तुसि, “आत्‍तिल्‍ले़ इङ्‌गाॽ तिम्‍मा निङ्‌वाॽ चोगुॽ, हाराॽ खे़ल्‍ले़ इङ्‌गाॽरक् चाङ् थुङुङ् के़लॽबा कुनिङ्‌वाॽइन् से़रुआङ् थिक्‌याःन्‍धक् सिलाम्‍साक्‍मा कुसिङ्‌ङिन् पक्‍खुआङ् इङ्‌गाॽ तिम्‍माररो॥

२४ थेआङ्‌भे़ल्‍ले़ आत्‍तिल्‍ले़ कुहिङ्‌मन्‍निन् ताङ्‌से़ःप्‍तुङ् लॽरिक् निङ्‌वाॽ चोगुॽ, खे़ल्‍ले़ खे़न्‍नाङ् मासुॽ, कर आत्‍तिल्‍ले़ कुहिङ्‌मन्‍निन् आलागि मासुॽ, खे़ल्‍ले़ मे़न्‍नुप्‍मनाबा हिङ्‌मन् खोसुॽरो॥

२५ मे़न्‍छाम् याप्‍मिःल्‍ले़ काक् इक्‍सादिङ् खाम्‍बेःक्‍मान् खुने़ॽइन् चोगुसाङ् कुहिङ्‌मन्‍निन् माःसुने़ फाॽग्र नुबा पोङ्‌बि?

२६ आत्‍तिन् मनान् इङ्‌गाॽनु हे़क्‍क्‍याङ् आबाःन्‍जाक्‍किन्‍नु सिरिङ् मःॽ, इङ्‌गाॽ मे़न्‍छाम्‍साःन्‍नाङ् आमिमिदिङ्‌नु, आम्‍बारे़ कुमिमिदिङ्‌नु हे़क्‍क्‍याङ् सेसे माङ्‌लाइङ्‌बाहाॽरे़ खुनिॽ मिमिदिङ्‌नु युआल्‍ले़ खे़न्‍निन् आमना पाःप्‍मा सिरिङ् मआरो॥

२७ इङ्‌गाॽ से़क्‍खाए मे़त्‍निङ्, कप्‍मो के़ये़प्‍पा कुभा मनाहाॽरे़ निङ्‌वाॽफु हाङ्‌जुम्‍मिन् युबा मे़न्‍निए थारिक् मे़न्‍छिःने़न्‍लो॥”

ये़सुरे़ कुधक्‍किन् ले़ङ्‌सिङ्

(मत्‍ति १७:१-८, मर्कु ९:२-८)

२८ खे़न् पाःन्‍निन् पाःत्तुबा ये़त्‍छि (८) ये़न् एगाङ् ये़सुरे़ पत्रुस, युहुन्‍ना नु याकुबे़न् तेॽरुसिआङ् कोःक्‍माओ थो तुवा चोःक्‍से़ पे॥

२९ खुने़ॽ तुवा चोःक्‍नु पत्‍छे़ल्‍ले़ कुनारान् ले़क्‍सिङ्‌ल पेआङ् खुने़ॽ कुदेःत्‍हाॽ मिक् के़जे़म्‍बा फगे़लॽबा पोःक्‍खे़र ले़क्‍ते़रो॥

३०-३१ हे़क्‍क्‍याङ् खे़प्‍मो ने़प्‍फु मनाहाॽ साङ्‌ग्राम्‍गे़न् ओःत्तिबा मिमिदिङ्‌ङो थाःम्‍ने़त्‍छिआङ् ये़सुन् नु ताॽजे़क्‍खे़त्‍छि॥ खे़ङ्‌हाॽ माङ्‌निङ्‌वाॽपान् के़बाःप्‍पा एलियान् नु मोसान् वये़त्‍छिरो॥ खे़ङ्‌हाॽरे़ ये़सुरे़ कुसिमे़न् नु यरुसले़म्‍मो चोःक्‍मा सुःप्‍मा इःत्ते़बा याःम्‍बक्‍किल्‍ले़ कुयाःम्‍बेओ ताॽमे़जे़क्‍खे़॥

३२ पत्रुस नु कुन्‍जुम्‍हाॽ मे़इप्‍से़आङ् मे़ने़स्‍से़, कर खे़ङ्‌हाॽ तादाप् लॽरिक् मे़सोरे़ल्‍ले़ ये़सुरे़ कुमिमिदिङ्‌ङिन् हे़क्‍क्‍याङ् खे़न् ने़प्‍फु मनाहाॽ खुने़ॽनु ये़बे़त्‍छिबा मे़निसु॥

३३ हे़क्‍क्‍याङ् खे़न् मनाहाॽरे़ ये़सुन् पक्‍थ्‍ये़सुआङ् पेसिर पत्‍छे़त्‍छिल्‍ले़ पत्रुसरे़ ये़सुन् मे़त्तु, “सिक्‍साम्‍बे, आनिॽग कप्‍मोए आवाॽइल्‍ले़ नुबा पोङ्‌लो॥ आनिगे कप्‍मो सुम्‍सि याक्‍साहाॽ चोगुम्‍बे़ॽ, थिक् खे़ने़ॽइन् हे़क्‍क्‍याङ् मोसान् नु एलियारे़ खुन्‍छिॽ लागिआङ् थिक्‍थिक् चोगुम्‍बे़ॽरो!” (कर खुने़ॽ थेःन् पाःत्तुङ्‌बे फाॽआङ् थेआङ् कुनिङ्‌वाॽ मे़यागे़न्॥)

३४ खुने़ॽ पारे़र पत्‍छे़ल्‍ले़सा खे़प्‍मो खाप्‍मिःत्तिल्‍ले़ खे़ङ्‌हाॽ ते़प्‍तुसि, हे़क्‍केःल्‍ले़ खे़ङ्‌हाॽ साॽरिक् मे़गिसे़रो॥

३५ खाप्‍मिःत्तोलाम् इक्‍लाधिक् त्‍ये़, “कन् आस्‍सारो, खुने़ॽए सेगुङ्‌ङाङ् वाॽआरो! खुने़ॽ पाःत्तुबा पाःन्‍निन् खे़प्‍से़म्‍मे़ॽओ॥”

३६ खे़न् इक्‍लान् पारे़ चुरे़आङ् खे़प्‍मो ये़सुन् लक् मे़निसुरो॥ हुॽसाम्‍बाहाॽरे़ कन् पाःन्‍निन् खुनिॽ निङ्‌वाॽ सिगाङ् मे़युक्‍खुआङ् खे़न् ये़म्‍मो आत्‍तिन्‍हाॽआङ् मे़म्‍मे़त्तुन्‍छिन्‍लो॥

फे़न्‍साम्‍मिल्‍ले़ तरुबा अङे़ःक्‌वान् ये़सुरे़ वेःन्‍दुॽ

(मत्‍ति १७:१४-१८, मर्कु ९:१४-२७)

३७ कुदाःन्‍दिक्‍मा ये़सुन् नु खे़न् हुॽसाम्‍बाहाॽ कोःक्‍माओनु यो मे़ध्‍ये़, हे़क्‍क्‍याङ् यरिक् मनाहाॽरे़ मे़दुमुसिरो॥

३८ खे़न् मनाहाॽओ थिक्‍ले़ कुस्‍सा चुक्‍पे़न् फे़त्तुआङ् यम्‍बा इक्‍लाओ अःक्‍ते़र मे़त्तु, “सिक्‍साम्‍बे, इङ्‌गाॽ आस्‍सान् ओमे़त्ताङ् पिराङ्‌ङे़ॽ फाॽआङ् पेलि फाक्‍ने़ॽरो॥ कन् लत्‍थिक्‍लक् आस्‍सारो॥

३९ ए़त्‍ले़ङ् फे़न्‍साम्‍मिल्‍ले़ फत्तु, तुक्‍खे चाःत्तुआङ् खाम्‍मो पिर्धाप् थाप्‍सु, हे़क्‍क्‍याङ् सल्‍लिक् सन्‍छिङ्‌लो॥ हे़क्‍क्‍याङ् कुमुराओलाम् कुध्‍याःत् लःत्तुरो॥ फे़न्‍साम्‍मिल्‍ले़ सप्‍फा सप्‍फारक् ले़रुआङ् खुने़ॽग मे़ङ्‌मा इतुआङ् वाॽरो॥

४० इङ्‌गाॽ के़हुॽसाम्‍बाहाॽ कन् फे़न्‍साम्‍मिन् आस्‍साःल्‍लोलाम् नाःत्ते़म् आबिरे़म्‍मे़ॽ फाॽआङ् पेलि फाक्‍तुङ्‌सिङ्, कर मे़न्‍छुक्‍तुन्‍लो॥”

४१ हे़क्‍केःल्‍ले़ ये़सुरे़ नोगप् पिरु, “नसान् के़होःप्‍पा नु ताक्‍के़भे़ॽबा मनासे, आप्‍फाल्‍ले़ थारिक् इङ्‌गाॽ खिनिॽनु वाॽआआङ् नासि थःत्‍निङ्‌बाबे? खे़न् चुक्‍पे़न् कत्‍ना फे़त्ते़म्‍मे़ॽ॥”

४२ हे़क्‍क्‍याङ् खे़न् चुक्‍पे़न् ये़सुन् ले़प्‍माङ् पेर पत्‍छे़ल्‍ले़ फे़न्‍साम्‍मिल्‍ले़ फत्तुआङ् पिर्धाप् थाप्‍सु, कर ये़सुरे़ खे़न् फे़न्‍साम्‍मिन् खे़न् चुक्‍पे़ल्‍लोलाम् लःन्‍दे़ पेगे़ॽ फाॽआङ् इङ्‌जाङ् पिरु हे़क्‍क्‍याङ् खे़न् चुक्‍पे़न् वेःन्‍दुआङ् कुम्‍बा पिरुरो॥

४३ हे़क्‍क्‍याङ् निङ्‌वाॽफुमाङ्‌ङिल्‍ले़ यम्‍बा कुमुक्‍साम्‍मिन् मे़निसुआङ् के़रे़क् मनाहाॽरे़ खुनिॽ निङ्‌वाॽ मये़॥

ये़सुरे़ आबाङे कुसिमे़ल्‍ले़ कुयाःम्‍बेओ याम्‍मो पाःत्तुॽ

(मत्‍ति १७:२२-२३, मर्कु ९:३०-३२)

ये़सुरे़ चोगुबा के़रे़क् याःम्‍बक्‍को मनाहाॽरे़ खुनिॽ निङ्‌वाॽ मये़ल्‍ले़ ये़सुरे़ कुहुॽसाम्‍बाहाॽ मे़त्तुसि,

४४ “आबाःन्‍निन् खे़प्‍से़म्‍मे़ॽओ-आल्‍ल मे़न्‍छाम्‍सान् इङ्‌मे़ले़क्‍त्तुॽ हे़क्‍क्‍याङ् मनाहाॽरे़ खुनिॽ हुक्‍को हुक् मे़सुप्‍तु मे़बिरुॽरो॥”

४५ कर ये़सुरे़ पाःत्तुबा पाःन्‍निन् कुसिङ् मे़न्‍निःत्तुन्, थेआङ्‌भे़ल्‍ले़ खे़न् पाःन्‍निन् खुनिॽओलाम् माॽरे़आङ् वये़॥ खे़ङ्‌हाॽरे़ याम्‍मो सेःन्‍दोमाआङ् मे़गिसे़रो॥

के़रे़क्‍नुःल्‍ले़ यम्‍बा हाःप्‍पे?

(मत्‍ति १८:१-५, मर्कु ९:३३-४०)

४६ हे़क्‍क्‍याङ् ये़सुरे़ कुहुॽसाम्‍बाहाॽ आनिॽओ के़रे़क्‍नुःल्‍ले़ यम्‍बा हाःप्‍पे फाॽआङ् पान् मे़धक्‍ते़॥

४७ कर ये़सुरे़ खुनिॽ निङ्‌वाॽइन् निसुआङ् चुक्‍पा हिन्‍जाॽधिक् फे़त्तुआङ् खुनिॽ तगि ये़प्‍सुरो॥

४८ हे़क्‍क्‍याङ् कुहुॽसाम्‍बाहाॽ मे़त्तुसि, “आत्‍तिल्‍ले़ आमिङ्‌ङो अक्‍तङ्‌बा चुक्‍सा हिन्‍जाॽइन् लाम्‍दाःक्‍तुॽ, खे़ल्‍ले़ इङ्‌गाॽ लाम्‍दाःक्‍कारो॥ इङ्‌गाॽ याप्‍मि लाङ्‌गे़दाःक्‍पाल्‍ले़ इङ्‌गाॽ याप्‍मि के़बाङ्‌बा निङ्‌वाॽफुमाङ्‌ङिन्‍नाङ् लाम्‍दाःक्‍तुॽ॥ आत्‍तिन् खिनिॽओ के़रे़क्‍नुःल्‍ले़ चुक्‍सा चोक्, खे़न्‍ने के़रे़क्‍नुःल्‍ले़ यम्‍बारो॥”

४९ हे़क्‍क्‍याङ् युहुन्‍नाःल्‍ले़ खुने़ॽ मे़त्तु, “आदाङ्‌बा सिक्‍साम्‍बे, आनिगे लत्‍छा मनाधिक्‍ले़ खे़ने़ॽ के़मिङ्‌ङो फे़न्‍साम्‍हाॽ नाःत्तु लःत्तुसिर पत्‍छे़बा निसुम्‍बे़आङ् आनिगे खे़न् हे़क्‍के चोःक्‍मा मे़बाङ्‌घुम्‍बे़न्‍लो, थेआङ्‌भे़ल्‍ले़ खे़न् आनिगे़नु थिक्‍हुप्‍पो मे़वाॽने़न्‍लो॥”

५० ये़सुरे़ खे़न् नोगप् पिरु, “खे़न् हे़क्‍के चोःक्‍मा मे़साक्‍ते़म्‍मिन्‍ने़ॽओ, थेआङ्‌भे़ल्‍ले़ हात् खिनिॽ तक्‍ले़ङ्‌वाओ होप्, खे़न् खिनिॽ ले़प्‍माङ् वाॽरो॥”

सामरिहाॽरे़ ये़सुन् मे़नाॽरु

५१ हे़क्‍क्‍याङ् खुने़ॽ साङ्‌ग्राम्‍पेदाङ्‌ङो कुबेःक्‍मा ये़म् त्‍ये़र पत्‍छे़बाल्‍ले़ खुने़ॽ यरुसले़म ले़प्‍माङ् पेःक्‍मा निङ्‌वाॽ चोगु॥

५२ खुने़ॽ इङ्‌साबाहाॽ तगि पाङ्‌घुसिरो॥ हे़क्‍क्‍याङ् खे़ङ्‌हाॽआङ् सामरिहाॽरे़ खुनिॽ पाङ्‌भेॽओ चामा थुङ्‌मा नु से़न्‍दिक् याङ्‌धोःक्‍से़ मे़बे,

५३ कर सामरिहाॽरे़ खुने़ॽ लाम्‍दाःक्‍मा मे़म्‍बिरुन्, थेआङ्‌भे़ल्‍ले़ खुने़ॽ यरुसले़म ले़प्‍माङ् पेर पत्‍छे़॥

५४ हे़क्‍केःल्‍ले़ खे़न् निसे़त्‍छुआङ् कुहुॽसाम्‍बाहाॽ याकुब नु युहुन्‍नारे़ ये़सुन् सेःन्‍दोसे़त्‍छु, “आदाङ्‌बे, आनिगे साङ्‌ग्राम्‍पेदाङ्‌लाम् मिराःक् थाःसुम्‍बे़आङ् कन् पाङ्‌भेॽइन् खाप्‍पुथ्‍यःङ् चोगुम्‍बे़ॽ के़लॽबा निङ्‌वाॽ के़जोगुबि?”

५५ कर ये़सुरे़ हिसिङ्‌ङाङ् फे़ःक्‍तुसि॥

५६ हे़क्‍क्‍याङ् खुने़ॽ नु कुहुॽसाम्‍बाहाॽ वेॽस्‍मा पाङ्‌भेॽओ मे़बेरो॥

ये़सुन् नाःप्‍माल्‍ले़ कुमे़ल्‍लुङ्

(मत्‍ति ८:१९-२२)

५७ हे़क्‍क्‍याङ् लाम्‍मो ये़सुन् नु कुहुॽसाम्‍बाहाॽ लाङ्‌मे़घेगे़र मे़बत्‍छे़ल्‍ले़ मनाधिक् त्‍ये़आङ् खुने़ॽ मे़त्तु, “सिक्‍साम्‍बे, खे़ने़ॽ आत्‍ति के़बेःक्‍साङ् खे़ने़ॽनु पेःक्‍कारो॥”

५८ कर ये़सुरे़ नोगप् पिरु, “किदिःप्‍पाहाॽरे़ लुङ्‌घुरि मे़गत्तुॽ, पुसाहाॽरे़ हाप् मे़गत्तुॽ, कर इङ्‌गाॽ मे़न्‍छाम्‍साःल्‍ले़ग थे़गेक् ने़मा ते़न्‍नाङ् मे़गत्तान्‍लो॥

५९ “हे़क्‍क्‍याङ् ये़सुरे़ वेॽस्‍मा मनान् मे़त्तु, ‘इङ्‌गाॽ तिम्‍दाङ्‌ङे़ॽओ॥’”

कर खे़न् मनाःल्‍ले़ नोगप् पिरु, “आदाङ्‌बे, तगि इङ्‌गाॽ पेःक्‍का हे़क्‍क्‍याङ् पानुदिङ् आम्‍बान् इप्‍पुङ्‌ङो चिङ्‌मा पाङ्‌घाङ्‌ङे़ॽओ॥”

६० ये़सुरे़ खे़न् मे़त्तु, “हाराॽ चेहाॽरे़ खुनिॽ चेहाॽ इप्‍पुङ्‌ङो मे़जिक्‍खुसिर, कर खे़ने़ॽ निङ्‌वाॽफुहाङ्‌जुम्‍मिल्‍ले़ कुयाःम्‍बेओ इङ्‌भन् से़से़ॽओ॥”

६१ हे़क्‍क्‍याङ् वेॽस्‍मा मनान् त्‍ये़आङ् ये़सुन् मे़त्तु, “आदाङ्‌बे, इङ्‌गाॽ खे़ने़ॽ नाःत्‍ने़ॽरो, कर के़रे़क्‍नुःल्‍ले़ तगि इङ्‌गाॽ आहिम्‍सयङ्‌हाॽनु से़म्‍मुॽइ चोःक्‍से़ पाङ्‌घाङ्‌ङे़ॽओ॥”

६२ कर ये़सुरे़ खे़न् नोगप् पिरु, “हाःत्‍ले़ कुहुक्‍किन् के़क्‍चुओ फत्‍छुआङ् एगाङ् ओमे़त्तु, खे़न् निङ्‌वाॽफुहाङ्‌जुम्‍मो माङ्‌सेवा याःम्‍बक् चोःक्‍मा मे़लाॽरुन्‍लो॥”

ये़सुरे़ नु-ने़त् (७२) कुहुॽसाम्‍बाहाॽ इङ्‌भन् से़से़ पाङ्‌घुसिॽ

१०

खे़न् एगाङ् दाङ्‌बारे़ वेॽ नु-ने़त् (७२) मनाहाॽ सेगुसिआङ् पेर पत्‍छे़बा पाङ्‌जुम्‍हाॽ नु पाङ्‌भेॽहाॽओ ने़प्‍फु ने़प्‍फु लॽरिक् इङ्‌भन् से़से़ पाङ्‌घुसिरो॥

२ हे़क्‍क्‍याङ् खे़ङ्‌हाॽ अक्‍खे मे़त्तुसि, “सुम्‍मा के़बोङ्‌बा चाःन् यरिक् ने़ःॽ, कर चा के़सुम्‍बा याःलिक्‍हाॽ मे़सुःन्‍लो॥ हे़क्‍केःल्‍ले़ सुम्‍मा के़बोङ्‌बा चाःल्‍ले़ कुन्‍दाङ्‌बान् यरिक् यालिक्‍हाॽ चा सुम्‍से़ पाङ्‌घुसिर फाॽआङ् खिनिॽ तुवा चोगे़म्‍मे़ॽओ॥

३ मे़ल्‍लुक्‍साहाॽ पराबाहाॽरे़ खुनिॽ लुम्‍मो पाङ्‌मनाबा कुइसिःक् इङ्‌गाॽ पाङ्‌निङ्‌लो॥ आल्‍ल पेगे़म्‍मे़ॽओ॥

४ खिनिॽ लाम्‍दिःक्‍को साब्रिहाॽ, सुक्‌वाहाॽ हे़क्‍क्‍याङ् लाङ्‌सुःप्‍हाॽ थेआङ् मे़याङ्‌ङासिम्‍मे़न्‍ने़ॽओ, हे़क्‍क्‍याङ् लाम्‍मो मनाहाॽनु सेवा मये़म्‍मे़ॽर मे़हम्‍सिङ्‌ङे़म्‍मिन्‍ने़ॽओ॥

५ खिनिॽ आत्‍तिन् हिम्‍मो के़लाःस्‍सि के़रे़क्‍नुःल्‍ले़ तगि कन् हिम्‍मो हाराॽ सनारुङ् तानिरो लॽरिक् पाःत्ते़म्‍मे़ॽ॥

६ खे़न् हिम्‍मो सनारुङ् कुसिराॽ के़धाङ्‌बा मना वाॽने़ फाॽग्र खिनिॽ सनारुङ्‌ङिन् खे़प्‍मो वाॽ लाःत्‍लो, कर हे़क्‍तङ्‌बा मनान् होःप्‍ने़ फाॽग्र खिनिॽ सनारुङ्‌ङिन् खिनिॽओए याङ्‌ना नुःङ् ताःरो॥

७ आत्‍तिन् हिम्‍मो खिनिॽ के़वयिॽ, बा खे़प्‍मोए वये़म्‍मे़ॽआङ् खिनिॽ के़म्‍बिरिबा चामा थुङ्‌माहाॽ चे़म्‍मे़ॽ थुङे़म्‍मे़ॽ, थेआङ्‌भे़ल्‍ले़ यालिक्‍किन् नाम्‌याक् खोमा लाॽरुरो॥ खिनिॽ हिम् थप्‍मे ताक्‍मे़गन्‍दे़म्‍मिन्‍ने़ॽओ॥

८ खिनिॽ आत्‍तिन् पाङ्‌जुम्‍मो के़लाःस्‍सिल्‍ले़ लाम्‍दाःक्‍मा के़म्‍बिरिॽ हे़क्‍क्‍याङ् खिनिॽ के़म्‍दोःन्‍दिॽ के़म्‍बिरिबा चाहाॽ चे़म्‍मे़ॽ,

९ के़दुक्‍पा के़यॽबाहाॽ वेःन्‍दे़म्‍सिम्‍मे़ॽआङ् अक्‍खे मे़त्ते़म्‍सिम्‍मे़ॽ, ‘निङ्‌वाॽफु हाङ्‌जुम्‍मिन् खिनिॽ निःत्ताङ् त्‍ये़आङ् वाॽरो॥’

१० कर आत्‍तिन् पाङ्‌जुम्‍मो खिनिॽ लाम्‍दाःक्‍मा के़मे़म्‍बिरिन्, खे़न् पाङ्‌जुम्‍हाॽओबा लाम् हे़ङ्‌घात्‍ति लःन्‍दे़म्‍मे़ॽआङ् खे़ङ्‌हाॽ अक्‍खे मे़त्ते़म्‍सिम्‍मे़ॽ,

११ ‘आनिगे लाङ्‌ङो खिप्‍तुआङ् के़बप्‍पा खिनिॽ पाङ्‌जुम्‍मोबा खाम्‍हिःक्‍हाॽ खिनिॽ तक्‍ले़ङ्‌वाओ आनिगे थाप्‍सुम्‍बे़रो॥ हे़क्‍केसाङ् निङ्‌वाॽफु हाङ्‌जुम्‍मिन् खिनिॽ निःत्ताङ् त्‍ये़आङ् वाॽ के़लॽबा कुसिङ् निःत्‍ते़म्‍मे़ॽओ॥

१२ खासे़न् ये़न्‍नो खे़न् पाङ्‌जुम्‍मिल्‍ले़ कुदुक्‍खेःङ्‌ग सादोमरे़ कुदुक्‍खेःन्‍नुःल्‍ले़आङ् के़साक्‍पा पोङ् फाॽआङ् मे़त्‍निङ्‌लो॥’”

नसान् मे़न्‍जोःक्‍मनाबा पाङ्‌जुम्‍हाॽ

(मत्‍ति ११:२०-२४)

१३ “खोराजिन नु बे़थसेदा पाङ्‌जुम्‍मोबा मनासे, चिःत्ते़आङ्‌लक् स्‍ये़रो! खिनिॽ पाङ्‌जुम्‍मो पोःक्‍खे़बा निङ्‌वाॽ के़माबा याःम्‍बक्‍हाॽ ताक्‍के़भे़ॽबाहाॽरे़ खुनिॽ ये़क्‌यक् तायर नु सिदोन्‍नो पोःक्‍खे़आङ् वये़ल्‍ले़ग उन्‍छोःन्‍छा खे़प्‍मोबा मनाहाॽ लायोलाम् हिन्‍दिगे़ फाॽआङ् सगितेत् मे़जाक्‍सिङ्‌ङाङ् खाप्‍पु मे़जुःत्‍छिङ्‌बामे़न्॥

१४ कर खासे़न् ये़न्‍नोग खिनिॽ तुक्‍खेनुःल्‍ले़ तायर नु सिदोनबा मनाहाॽरे़ खुनिॽ तुक्‍खेन् थम्‍मा सुक्‍के़दे़प्‍पा पोङ्‌लो॥

१५ हे़क्‍क्‍याङ् खिनिॽ कपर्नहुम पाङ्‌जुम्‍मोबा मनासे, साङ्‌ग्राम्‍पेदाङ् थारिक् पेगिगे़ॽ के़लॽरिबि? मे़ःन्‍लो! खिनिॽग खे़मायङ्‌सङ् थारिक् के़ध्‍ये़ॽइरो॥

१६ “आत्‍तिल्‍ले़ खिनिॽ पान् खे़प्‍सुॽ, खे़ल्‍ले़ आबाःन्‍निन्‍नाङ् खे़प्‍सुॽ॥ आत्‍तिल्‍ले़ के़नाॽरिॽ, खे़ल्‍ले़ इङ्‌गाॽआङ् नाॽआरो॥ हे़क्‍क्‍याङ् आत्‍तिल्‍ले़ इङ्‌गाॽ नाॽआ, खे़ल्‍ले़ याप्‍मि के़बाङ्‌बे़न्‍नाङ् नाॽरुॽरो॥”

नु-ने़त् (७२) हुॽसाम्‍बाहाॽ मे़नुःङ् मे़दाःॽ

१७ नु-ने़त् (७२) हुॽसाम्‍बाहाॽ मे़सःत्ते़र मे़द्‌ये़आङ् ये़सुन् मे़मे़त्तु, “आदाङ्‌बे, खे़ने़ॽ के़मिङ्‌ङोग फे़न्‍साम्‍हाॽ आनिगे युक्‍को मे़द्‌ये़रो॥”

१८ ये़सुरे़ खे़ङ्‌हाॽ नोगप् पिरुसि, “माफे़न्‍साम्‍मिन् साःम्‍भे ले़क्‍ते़बा कुइसिःक् साङ्‌ग्राम्‍पेदाङ्‌लाम् मक्‍थ्‍ये़र पत्‍छे़बा इङ्‌गाॽ निसुङ्॥

१९ निङ्‌मिःल्‍ले़ कुमुक्‍साम् सम्‍दाङ् इङ्‌गाॽ युक् पिनिङ्‌ङाङ् वाॽ, हे़क्‍क्‍याङ् असेःक्‍पाहाॽ सम्‍दाङ् खिनिॽ लाङ्‌के़घेगिॽ, ताङ्‌साङ् खे़बक्‍हाॽ के़दोॽरुम्‍सिम्, कर थेआङ् के़मे़म्‍मे़त्‍तिन्‍लो॥

२० हे़क्‍केसाङ् फे़न्‍साम्‍हाॽ खिनिॽ युक्‍को मे़वाॽ फाॽआङ् मे़ःन्, कर साङ्‌ग्राम्‍पेदाङ्‌ङो खिनिॽ मिङ् साप्‍ते़आङ् पप्‍पाल्‍ले़ चोगुल्‍ले़ सःत्ते़म्‍मे़ॽओ॥”

ये़सुरे़ पानुदिङ् कुम्‍बा नोगे़न् पिरुॽ

(मत्‍ति ११:२५-२७, १३:१६-१७)

२१ खे़न् ये़म्‍मो ये़सुन् सेसेमाङ्‌ङिल्‍ले़ कुधिम् पोःक्‍खे़आङ् सःत्ते़र पारे़, “आम्‍बे, साङ्‌ग्राम्‍पेदाङ् नु इक्‍सादिङ् खाम्‍बेःक्‍माल्‍ले़ कुन्‍दाङ्‌बाए, इङ्‌गाॽ नोगे़न् पिने़, थेआङ्‌भे़ल्‍ले़ खे़ने़ॽग सिक्‍कुम्‍साबाहाॽ हे़क्‍क्‍याङ् चाःप्‍पाहाॽनु के़माॽरुबा पाःन्‍निन् हिन्‍जाॽ हे़क्‍तङ्‌बाहाॽ ओसेःन्‍गे़धाक्‍तुसिरो॥ आम्‍बे, बा अक्‍खे चोःक्‍माए खे़ने़ॽ के़सिराॽ थाङे़रो॥”

२२ “आम्‍बारे़ काक् पाःन्‍हाॽ पिराङ्‌ङाङ् वाॽरो॥ कुस्‍सान् हाःप्‍पे फाॽआङ् कुम्‍बारे़रक् कुसिङ्‌निःत्‍तुॽ, वेॽहाॽरे़ कुसिङ् मे़न्‍निःत्तुन्‍लो॥ हे़क्‍क्‍याङ् पानुदिङ् पान् हाःप्‍पे फाॽआङ् कुसिङ् मे़निःत्तुर फाॽआङ् कुस्‍साःल्‍ले़ ओसेःन्‍धाक्‍तुसिबा मनाहाॽरे़रक् कुसिङ् मे़निःत्तुॽरो॥”

२३ हे़क्‍क्‍याङ् खुने़ॽ कुहुॽसाम्‍बाहाॽ ले़प्‍माङ् हिसिङ्‌ङाङ् स्‍वाःत्ताङ् मे़त्तुसि, “खिनिॽग मुॽइसाबानिङ्‌लो, थेआङ्‌भे़ल्‍ले़ खिनिॽ मिक्‍किल्‍ले़ कन् पाःन्‍हाॽ निसुॽरो॥

२४ इङ्‌गाॽ से़क्‍खाए मे़त्‍निङ्, यरिक् माङ्‌निङ्‌वाॽपान् के़बाःप्‍पाहाॽ नु हाङ्‌हाॽरे़ खिनिॽ के़निसुम्‍बा के़घे़प्‍सुम्‍बा पाःन्‍हाॽ निःमा नु खे़म्‍मा साॽरिक् निङ्‌वाॽ मे़जोगुआङ् वये़, कर मे़ङ्‌घोसुन्‍लो॥”

नुबा सामारिःल्‍ले़न् खे़दाॽ

२५ थिक्‌ये़न् साम्‌योथिम्‍साम्‍बाधिक् ये़म्‍सिङ्‌ङाङ् ये़सुन् पाःन्‍नो थामा फाॽआङ् सेःन्‍दोसु, “सिक्‍साम्‍बे, इङ्‌गाॽ मे़न्‍नुप्‍मनाबा हिङ्‌मन् खोमा थे चोःक्‍मा पोङ्‌बे?”

२६ हे़क्‍क्‍याङ् ये़सुरे़आङ् खे़न् सेःन्‍दोसु, “मोसारे़ साप्‍तुबा साम्‌योथिम् साप्‍लाओ थे साप्‍ते़आङ् पत्? खे़न् आक्‍खेलॽरिक् कुसिङ् के़निःत्तुबे?”

२७ खे़ल्‍ले़ नोगप् पिरु, “‘खे़ने़ॽ के़न्‍दाङ्‌बा निङ्‌वाॽफुमाङ्‌ङिन् के़रे़क् के़सिक्‍लुङ्‌माल्‍ले़, के़रे़क् के़सक्‍मा साम्‍मिल्‍ले़, के़रे़क् के़धुम्‍मिल्‍ले़ हे़क्‍क्‍याङ् के़रे़क् के़निङ्‌वाॽइल्‍ले़, मिःम्‍जि मे़त्ते़ॽ,’ हे़क्‍क्‍याङ् ‘आप्‍फेक् लुङ्‌माॽ के़दुक्‍सिङ्‌बा कुइसिःक्‍के के़हिम्‍बेसाङ्‌बाहाॽआङ् लुङ्‌माॽ तुक्‍ते़से़ॽओ॥’”

२८ हे़क्‍केःल्‍ले़ ये़सुरे़ खे़न् मे़त्तु, “खे़ने़ॽ के़दङ्‌बा नोगप् के़बिरुरो॥ हे़क्‍क्‍याङ् बाहे़क्‍के चोगे़ॽआङ् मे़न्‍नुप्‍मनाबा हिङ्‌मन्‍निन् के़घोसुॽरो॥”

२९ कर खे़ल्‍ले़ साम्‌योबा थाःम्‍सिङ्‌मा निङ्‌वाॽ इतुआङ् नुबा ले़ङ्‌सिङ्‌ल सेःन्‍दोसु, “इङ्‌गाॽ आहिम्‍बेसाङ्‌बाहाॽ हाःत्‍छिबे?”

३० ये़सुरे़ खे़न् नोगप् पिरुआङ् मे़त्तु, “थिक्‌ये़न् लत्‍छा मनान् यरुसले़मलाम् यो ये़रिहोओ पेर पत्‍छे़ल्‍ले़ फाःन्‍दाहाॽरे़ मे़याङ्‌घुआङ् कुदेःत्‍हाॽ मे़भे़न्‍दु मे़बिरुआङ् सिमालिङ्‌धो के़रे़र हाम्‍ब्रे़क् मे़हिप्‍तुआङ् लाम्‍मो लाप्‍मे़भुसु मे़ध॥

३१ हाबा खे़न् लाम्‍मोलाम् निङ्‌वाॽफुसाम्‍बाधिक् ये़ःर पत्‍छे़॥ खे़ल्‍ले़ खे़न् मनान् निसुसाङ् मे़न्‍निःमना ले़ङ्‌सिङ्‌ङाङ् लाम् कबुधआङ् पेरो॥

३२ हे़क्‍क्‍याङ् हाबा खे़न् लाम्‍मो माङ्‌हिम्‍मो के़भाॽबा ले़बिधिक्‍काङ् ये़र पत्‍छे़ खे़ल्‍ले़आङ् खे़न् मनान् निसुसाङ् मे़न्‍निःमना ले़ङ्‌सिङ्‌ङाङ् लाम् कबुधआङ् पेरो॥

३३ कर सामरियास्‍मा मनाधिक् हाबा खे़न् लाम्‍मोलाम् पेरबत्‍छे़ल्‍ले़ खे़न् मनान् निसुआङ् लुङ्‌माॽ तुक्‍तुरो॥

३४ खे़न् सामरिःन् पेआङ् काःन्‍दे़बा कुयाङ्‌घेःक्‍को सिदाॽइन् हुःत्तु पिरुआङ् तेत् चिरिक्‍हाॽरे़ इभुत्तु पिरु, हे़क्‍क्‍याङ् कुअदङ् सम्‍दाङ् युक्‍खुआङ् चे़याङ्‌धोःक्‍को तेॽरुआङ् नुरिक्‍काङ् कम्‍ब्राङ् मे़त्तुरो॥

३५ कुदाःन्‍दिक्‍मा खे़न् सामारिःल्‍ले़ चे़याङ्‌धोःक् दाङ्‌बान् ने़त्‍छि युप्‍पायाङ् पिरुआङ् मे़त्तु, ‘कन् मनान् नुरिक्‍काङ् कम्‍ब्राङ् मे़त्ते़ॽओ, इङ्‌गाॽ नुःङ्‌ङा ताआल्‍ले़ कन्‍नाङ्‌धो के़लाःप्‍पा याङ्‌ङिन् हुङुङ् पिने़रो॥’”

३६ हे़क्‍क्‍याङ् ये़सुरे़ खे़न् सेःन्‍लाप्‍तु, “कन् सुम्‍सि मनाहाॽओ आत्‍तिन् मनान् फाःन्‍दाहाॽरे़ मे़याङ्‌घुबाल्‍ले़न् के़नुॽबा कुहिम्‍बेसाङ्‌बा पोःक्‍खे़ फाॽआङ् के़इःत्तुबे?”

३७ खे़न् साम्‌योथिम्‍साम्‍बाल्‍ले़ नोगप् पिरु, “खुने़ॽ कम्‍ब्राङ् के़मे़प्‍पे़न्‍लो॥”

हे़क्‍क्‍याङ् ये़सुरे़ खे़न् मे़त्तु, “पेगे़ॽआङ् खे़ने़ॽआङ् बा हे़क्‍केए चोगे़ॽओ॥”

ये़सुरे़ मार्था नु मरियम्‍मिन् तुमुसिॽ

३८ आल्‍ल ये़सुन् नु कुहुॽसाम्‍बाहाॽ मे़बेर मे़बत्‍छे़ल्‍ले़ थिक् पाङ्‌भेॽओ मे़गे़रे़आङ् खे़प्‍मो मार्था मे़प्‍मनामाल्‍ले़ कुहिम्‍मो लाम्‍दाःक्‍मा पिरुसिआङ् खे़ङ्‌हाॽ कुहिम्‍मो मे़बे॥

३९ हे़क्‍क्‍याङ् मार्थारे़ कुन्‍साॽ मरियम मे़प्‍मनामान् वये़॥ खुने़ॽ दाङ्‌बाल्‍ले़ कुलाङ्‌जक्‍पो युङ्‌सिङ्‌ङाङ् ये़सुरे़ पाःत्तुबा सिक्‍कुम्‍दिङ् खाहुन्‍हाॽ खे़प्‍सुरो॥

४० कर मार्थारे़ तरे तोमा यरिक् याःम्‍बक् चोःक्‍मा के़बोङ्‌बा पोःक्‍खे़बाल्‍ले़ कुसक्‍मा हुॽरु हे़क्‍क्‍याङ् पेआङ् दाङ्‌बान् मे़त्तु, “आदाङ्‌बे, याप्‍मि कम्‍ब्राङ् के़म्‍मे़त्तान्‍बि? इङ्‌गाॽ आन्‍साॽरे़ग कॽयो याःम्‍बक् चोःक्‍मा मे़भाॽआन्‍बे़॥ इङ्‌गाॽ याःम्‍बक्‍को हाराॽ फाॽआनि फाॽआङ् मे़त्ताङ् पिराङ्‌ङे़ॽना॥”

४१ कर ये़सुरे़ मे़त्तु, “मार्थाए, खे़ने़ॽग यरिक् पाःन्‍हाॽओ निङ्‌वाॽ के़बिरुआङ् आबाङे तुक्‍खे के़जाःत्‍छिङ्‌ङाङ् के़वाॽरो,

४२ कर के़ये़क्‍पा लक् थिक्‍लक् वाॽरो, हे़क्‍क्‍याङ् मरियमरे़ग खे़न् नुबा लक्‍किन् सेगुआङ् वाॽरो॥ खुने़ॽनु खे़न् लक्‍किन् नाप्‍मा सुक्‍मे़दे़त्‍ने़न्‍लो॥”

ये़सुरे़ तुवा चोःक्‍मा हुॽरुसिॽ

(मत्‍ति ६:९-१३, ७:७-११)

११

थिक्‌ये़न् ये़सुन् थिक् ते़न्‍नो तुवा चोगे़र युङे़॥ खुने़ॽ तुवा चोगुसुरुल्‍ले़ कुहुॽसाम्‍बाधिक् खे़ॽयो त्‍ये़आङ् मे़त्तु, “युहुन्‍नारे़ कुहुॽसाम्‍बाहाॽ तुवा चोःक्‍मा हुॽरुसिबा हे़क्‍केए आदाङ्‌बारे़ आनिगे़आङ् तुवा चोःक्‍मा आहुॽरे़ॽओ॥”

२ ये़सुरे़ खे़ङ्‌हाॽ मे़त्तुसि, “खिनिॽ तुवा के़जोगुम्‍मिल्‍ले़ अक्‍खे पाःत्ते़म्‍मे़ॽ,

“आनिगे पाए,

मनाहाॽरे़ के़मिङ्‌ङिन् सेसे मे़इःत्तुर मिङ्‌सो इङ्‌धाङ् के़म्‍बिररो॥

के़हाङ्‌जुम्‍मिन् ताररो॥

३ हे़क्‍क्‍याङ् थिक्‌याःन्‍धक्‍पा कुजान् आबिरे़ॽओ॥

४ आनिगे लायोलाम् ले़प्‍मि आबिरे़ॽओ॥

हे़क्‍केलॽरिक्‍के आनिगे़आङ् आनिगे तक्‍ले़ङ्‌वाओ लायो के़जोःक्‍पाहाॽ के़रे़क् ले़प्‍मि पिरुम्‍सिम्‍बे़ॽरो॥

हे़क्‍क्‍याङ् निङ्‌वाॽसाॽमाओ आन्‍धासे़न्‍ने़ॽओ॥”

५ हे़क्‍क्‍याङ् ये़सुरे़ खे़ङ्‌हाॽ याम्‍मो मे़त्तुसि, “आल्‍ल खे़ने़ॽ थिक् से़न्‍दिक् से़त्‍लुम्‍भक्‍किल्‍ले़ तेःङ्‌बाल्‍लो के़बेःक्‍काङ् अक्‍खे के़मे़त्तु, ‘तेःङ्‌बे इङ्‌गाॽ सुम्‍सि खरे़ःङ्‌धिक् थे़ॽला पिराङ्‌ङे़ॽओ॥

६ थेआङ्‌भे़ल्‍ले़ माःङ्‌घानु आन्‍जुम्‍धिक् त्‍ये़आङ् वाॽ॥ खुने़ॽ पिमारे़ लागि चामा थुङ्‌मा इङ्‌गाॽ थेआङ् मे़गत्तान्‍लो॥’

७ हे़क्‍केःल्‍ले़ हिम् सिगाङ्‌लाम् खे़ल्‍ले़ नोगप् के़बिॽ, ‘इङ्‌गाॽ तुक्‍खे मे़जाःत्ताङ्‌ङिन्‍ने़ॽओ! आन्‍दे़ःन्‍छा लाम्‍धेःप्‍पे़न् ए़त्ते़आङ् पत्, हे़क्‍क्‍याङ् याम्‍मो हिन्‍जाॽबित्‍छाहाॽआङ् इङ्‌गाॽनुए ने़त्‍नाओ मे़ने़॥ इङ्‌गाॽ पोःक्‍माआङ् खे़ने़ॽ थे़माआङ् पिमा मे़सुक्‍ने़न्‍लो॥’

८ कर खे़प्‍से़म्‍मे़ॽ, खे़न् आबाङे कुन्‍देःङ्‌बासाङ् खुने़ॽ पोःक्‍काङ् थेआङ् मे़बिरुन्‍लो, कर खुने़ॽ कुना मे़धाने़न्‍ल फाॽआङ् पोःक्‍काङ् चाहाबा चोःक्‍पा यारिक्‍के खे़न् पिरुॽरो॥

९ हे़क्‍केःल्‍ले़ इङ्‌गाॽ मे़त्‍निङ्‌लो– नाःक्‍ते़म्‍मे़ॽ, हे़क्‍क्‍याङ् खिनिॽ के़म्‍बिरिॽरो, कोःत्ते़म्‍मे़ॽ, हे़क्‍क्‍याङ् खिनिॽ के़घोसुम्‍लो, लाम्‍धेःप्‍पे़न् खक्‍खक् मे़त्ते़म्‍मे़ॽ, हे़क्‍क्‍याङ् खिनिॽ लागि लाम्‍धेःप्‍पे़न् हन्‍लो॥

१० थेआङ्‌भे़ल्‍ले़ हाःत्‍ले़ नाःक्‍तुॽ, खे़ल्‍ले़ खोसुॽ, हे़क्‍क्‍याङ् हाःत्‍ले़ कोःत्तुॽ, खे़ल्‍ले़ याङ्‌घुॽ, हे़क्‍क्‍याङ् हाःत्‍ले़ लाम्‍धेःप्‍पे़न् खक्‍खक् मे़त्तुॽ, खे़ल्‍ले़ कुलागि लाम्‍धेःप्‍पे़न् हन्‍लो॥

११ खिनिॽओ आत्‍तिन् पाःल्‍ले़ कुस्‍सान् ङा नाःक्‍किल्‍ले़ असेःक्‍पे़न् पिरुबे?

१२ हे़क्‍क्‍याङ् वाधिःन् नाःक्‍किल्‍ले़ ताङ्‌साक्‍खे़बक्‍पे़न् पिरुबे?

१३ खिनिॽ फे़न्‍निङ्‌वाॽ के़गत्तुम्‍साङ् आबाङे साःहाॽ नुबा चिगक्‌वाहाॽ पिमासि के़ले़स्‍सुम्‍मिल्‍ले़, खिनिॽ साङ्‌ग्राम्‍पेदाङ्‌ङोबा पाःल्‍ले़आङ् सेसेमाङ्‌ङिन् खिनिॽ के़नाःक्‍तुम्‍मिल्‍ले़ से़क्‍खासाङ् के़बिरिॽएरो॥”

ये़सुन् नु बालजिबुल

(मत्‍ति १२:२२-२९, ४३-४५, मर्कु ३:२०-२७)

१४ थिक्‌ये़न् ये़सुरे़ थिक् कुबान् मे़न्‍लःम्‍मनाबा के़बा मनालाम् फे़न्‍साम्‍मिन् नाःत्तु लःत्तुर पत्‍छे़॥ खे़न् फे़न्‍साम्‍मिन् नाःत्तुदेसुआङ् खे़न् मनान् पाःप्‍मा हेःक्‍ते़॥ हे़क्‍क्‍याङ् मनाहाॽरे़ खुनिॽ निङ्‌वाॽ मये़,

१५ कर कुभारे़ मे़मे़त्तु, “कल्‍ले़ग फे़न्‍साम्‍हाॽरे़ खुनिॽ हाङ् बालजिबुलरे़ कुमुक्‍साम्‍मिल्‍ले़ फे़न्‍साम्‍हाॽ नाःत्तु लःत्तुसिॽरो॥”

१६ हे़क्‍क्‍याङ् वेॽहाॽरे़ खुने़ॽ “साङ्‌ग्राम्‍पेदाङ्‌लाम् के़ये़बा फाॽआङ् निङ्‌वाॽ के़माबा मिक्‍सेःन्‍धिक् याप्‍मि ओसेःन्‍आधाक्‍ते़ॽओ” मे़मे़त्तुर ये़सुरे़ कुनिङ्‌वाॽ मे़साॽरु॥

१७ कर ये़सुरे़ खे़ङ्‌हाॽरे़ खुनिॽ निङ्‌वाॽइन् निसुआङ् अक्‍खे मे़त्तुसि, “आप्‍फेक् लुम्‍मो के़घेबा के़धक्‍पाआङ् के़से़म्‍बा के़रे़क् हाङ्‌जुम्‍हाॽ मे़मे़क्‍लो॥ हे़क्‍क्‍याङ् आप्‍फेक् लुम्‍मो के़घेबा के़धक्‍पाआङ् के़से़म्‍बा हिम्‍सयङ्‌हाॽआङ् मे़मे़क्‍लो॥

१८ हे़क्‍क्‍याङ् माफे़न्‍साम्‍मिन् आबाङे कुहाङ्‌जुम्‍मिल्‍ले़ कुदक्‍ले़ङ्‌वाओ पोःक्‍ने़ फाॽग्र आक्‍खेआङ् कुहाङ्‌जुम्‍मिल्‍ले़ थरुबे? कर इङ्‌गाॽ बालजिबुलरे़ कुमुक्‍साम्‍मिल्‍ले़ फे़न्‍साम्‍हाॽ नाःत्तुङ् लःत्तुङ्‌सिङ् फाॽआङ् खिनिॽ के़बाःत्तुम्‍लो॥

१९ इङ्‌गाॽ बालजिबुललाम् फे़न्‍साम्‍हाॽ लःत्तुङ्‌सिङ्‌ने़ फाॽग्र खिनिॽ साहाॽरे़ थे़माःल्‍ले़ कुमुक्‍साम्‍लाम् मे़लःत्तुसिबे? खे़ङ्‌हाॽरे़ मे़जोगुबा याःम्‍बक्‍किल्‍ले़ए खिनिॽ पिर्बेःम्‍बो के़ध्‍ये़ॽइआङ् के़वयिॽ फाॽआङ् ओसेःन्‍आधाक्‍लो॥

२० कर इङ्‌गाॽ निङ्‌वाॽफुमाङ्‌ङिल्‍ले़ कुमुक्‍साम्‍लाम् फे़न्‍साम्‍हाॽ नाःत्तुङ् लःत्तुङ्‌सिङ्‌लो, खे़ल्‍ले़ चोगुल्‍ले़ निङ्‌वाॽफु हाङ्‌जुम्‍मिन् खिनिॽ लुम्‍मो त्‍ये़ चुरे़आङ् वाॽ फाॽआङ् कुसिङ् निःत्‍ते़म्‍मे़ॽओ॥”

२१ “लत्‍छा के़धुम्‍बा मनाःल्‍ले़ फे़जा-फे़युम्‍हाॽ काप्‍सिङ्‌ङाङ् कुहिम्‍मिन् कोसुल्‍ले़ कुजिगक्‌वाहाॽ से़ःप्‍तुसिॽरो॥

२२ कर खुने़ॽनुःल्‍ले़ के़धुम्‍बा मनान् ताआङ् खुने़ॽ नाःन्‍दुॽ, हे़क्‍क्‍याङ् से़ःप्‍मा सुक्‍का लॽरिक् इःत्तुबा फे़जा-फे़युम्‍हाॽ नु कुजिगक्‌वाहाॽ नाप्‍तुदेॽरुआङ् कुमनाहाॽनु हास्‍सुरो॥

२३ “हात् इङ्‌गाॽ ले़प्‍माङ् होप्, खे़न् आदक्‍ले़ङ्‌वाओ वाॽ॥ हाःत्‍ले़ इङ्‌गाॽनु मे़सुप्‍सुन्, खे़ल्‍ले़ से़ःसुरो॥”

फे़न्‍साम्‍मिन् नुःङ् ताः

(मत्‍ति १२:४३-४५)

२४ “फे़न्‍साम्‍मिन् मनाओलाम् लःन् पेःक्‍किल्‍ले़ नाःम्‍सिङ् ते़न् कोःत्‍छे़ से़ङ्‌से़ङ्‌बा ते़न् हे़ङ्‌घात्‍ति पेःक्‍लो, कर खे़ल्‍ले़ आत्‍तान्‍नाङ् मे़घोसुन्‍नाङ् अक्‍खे मे़त्‍छिङ्, ‘इङ्‌गाॽ ले़रुङ्‌बा मनाःल्‍लोए नुःङ्‌ङा पेःक्‍कारो॥’

२५ हे़क्‍क्‍याङ् खे़न् खे़प्‍मो नुःङ् ताःल्‍ले़ तगि यागे़बा ते़न्‍निन् मे़दुगुआङ् नुबा मे़जोगुबा निसुरो॥

२६ हे़क्‍क्‍याङ् खे़न् पेःक्‍काङ् आप्‍फेक्‍नुःल्‍ले़आङ् साॽरिक् कुॽइ के़भे़ॽबा वेॽ नुसि फे़न्‍साम्‍हाॽ तारुसिआङ् खे़ङ्‌हाॽ सिगाङ् मे़लाःत्ताङ् मे़युङ्‌सिङ्‌लो॥ खे़न् मनाःल्‍ले़ कुयाक्‍नाम्‍मिन् तगिबानुःल्‍ले़आङ् ताप्‍फे़ःम्‍बा पोङ्‌लो॥”

ये़सुरे़ से़क्‍खाबा सःप्‍माल्‍ले़ कुयाःम्‍बेओ हुॽरुसिॽ

२७ खुने़ॽ पारे़र पत्‍छे़ल्‍ले़ खे़प्‍मो मनालुम्‍मोलाम् थिक् मे़न्‍छुमाॽइन् यम्‍बा इक्‍लाओ पारे़, “खुने़ॽ सागे़वाःम्‍मान् हे़क्‍क्‍याङ् नुगे़धुक्‍माङ्‌ग मुॽइसामारो॥”

२८ कर ये़सुरे़ पाःत्तु, “हे़क्‍केग मे़ःन्, कर निङ्‌वाॽफु पाःन्‍जाक्‍किन् के़घे़म्‍बा नु के़इःप्‍पा के़नाःप्‍पाहाॽए मुॽइसाबासिरो॥”

ये़सुरे़ निङ्‌वाॽ के़माबा याःम्‍बक् चोःक्‍मा मे़दे़न्‍ने़न्

(मत्‍ति १२:३८-४२)

२९ मनाहाॽ खे़प्‍मो यरिक् मे़बोरे़र मे़बेःल्‍ले़ ये़सुरे़ याम्‍मो मे़त्तुसि, “कन् ये़म्‍मोबा मनाहाॽ कुॽइगे़भे़ॽबासिरो॥ कङ्‌हाॽरे़ निङ्‌वाॽ के़माबा मिक्‍सेन् मे़गोःत्तुॽ, कर माङ्‌निङ्‌वाॽपान् के़बाःप्‍पा योनारे़ कुमिक्‍सेःन्‍नाङ्‌धो वेॽ मिक्‍सेन् मे़ङ्‌घोसुन्‍लो॥

३० आक्‍खेलॽरिक् योनान् निनबे ये़क्‌यक्‍पा मनाहाॽरे़ लागि मिक्‍सेन् पोःक्‍खे़आङ् वये़, खे़न् हे़क्‍केए मे़न्‍छाम्‍साःन्‍नाङ् कन् थाःक्‍किल्‍ले़ लागि मिक्‍सेन् पोङ्‌लो॥

३१ लाङ्‌गे़त् पिसाङ्‌बा सिवा लाजेॽस्‍मा हाङ्‌मान् खासे़न् ये़न्‍नो ये़म्‍सिङ्‌ङाङ् कन् ये़म्‍मोबा मनाहाॽरे़ खुनिॽ तक्‍ले़ङ्‌वाओ पोःक्‍काङ् पाःन्‍धिक्‍तुसिॽरो, थेआङ्‌भे़ल्‍ले़ खुने़ॽ सोलोमन हाङ्‌ङिल्‍ले़न् सिक्‍कुम्‍दिङ् खाहुन् खे़म्‍से़ साॽरिक् माःङ्‌घाबा लाजेॽलाम् त्‍ये़आङ् वये़रो॥ कप्‍मो सोलोमन हाङ्‌ङिन्‍नुःल्‍ले़ पयम् यम्‍बान् वाॽसाङ् के़ङ्‌घे़प्‍सुम्‍मिन्‍लो॥

३२ निनबेओ के़वाॽबा मनाहाॽरे़आङ् कन् थाःक्‍हाॽ खासे़न् ये़न्‍नो पाःन्‍मे़धिक्‍तुसिॽरो, थेआङ्‌भे़ल्‍ले़ योनारे़ इङ्‌भन् से़सुल्‍ले़ खे़ङ्‌हाॽ खुनिॽ लायोलाम् मे़हिन्‍दे़आङ् मे़वये़, कर कप्‍मो योनान्‍नुःल्‍ले़आङ् पयम् यम्‍बान् वाॽसाङ् खिनिॽ के़न्‍हिन्‍दिन्‍लो॥”

नासिङ्‌गे़न् थक्‍किल्‍ले़न् सेमि

(मत्‍ति ५:१५, ६:२२-२३)

३३ “आत्तिल्‍ले़आङ् सेमिन् हाःन्‍दुआङ् नइमाल्‍ले़ मे़सुःप्‍तुन् हे़क्‍क्‍याङ् मे़जिक्‍खुन्‍नाङ्, कर हिम्‍सिगाङ् के़लाःप्‍पाहाॽरे़ मे़निसुर फाॽआङ् चम्‍जम्‍बा ते़न्‍नो युक्‍खुॽरो॥

३४ खे़ने़ॽ के़मिक्‍किन् नासिङ्‌गे़न् के़धक्‍कोबा सेमिरो॥ खे़ने़ॽ के़मिक्‍कन् नुॽने़ फाॽग्र, काक् नासिङ्‌गे़न् के़धक्‍किन् ओःत्‍लो॥ कर के़मिक्‍कन् फे़न्‍ने़ फाॽग्र, काक् नासिङ्‌गे़न् के़धक्‍किन् खादाम्‍लो॥

३५ खे़ल्‍ले़ चोगुल्‍ले़ खिनिॽओबा ओःत्तिःन् खादाम्‍माल्‍ले़ मे़सुःप्‍तुन्‍ल फाॽआङ् सिङ्‌सिङ् लॽरे़म्‍मे़ॽओ॥

३६ खे़ने़ॽ के़निङ्‌वाॽसाम्‍मिन् ओःत्तिल्‍ले़ कुधिम् वाॽआङ् खादाम्‍मान् होःप्‍ने़ फाॽग्र, सेमिःल्‍ले़ थोॽरुबा हे़क्‍केए खे़ने़ॽ के़निङ्‌वाॽसाम्‍मिन्‍नाङ् ओःत्‍लो॥”

ये़सुरे़ साम्‌योसिक्‍साम्‍बाहाॽ पान् थिक्‍तुसिॽ

(मत्‍ति २३:१-३६)

३७ ये़सुरे़ पाःप्‍मा सुरुल्‍ले़ खे़प्‍मो फरिसिधिक् त्‍ये़आङ् खुने़ॽ चाजासे़ उःत्तुरो॥ हे़क्‍केःल्‍ले़ ये़सुन् कुहिम्‍मो पेआङ् चाजासे़ युङ्‌सिङ्॥

३८ चामानुःल्‍ले़ तगि ये़सुरे़ कुहुक्‍किन् चोःक्‍थिम् कुइसिःक् वामे़हप्‍तुम्‍बा निःसुल्‍ले़, खे़न् फरिसिःल्‍ले़ कुनिङ्‌वाॽ मये़रो॥

३९ दाङ्‌बाल्‍ले़ खे़न् मे़त्तु, “खिनिॽ फरिसिहाॽरे़ खोर्यान् नु चे़त्‍थ्‍यान् लाःक्‍कात्‍लक् वागे़हप्‍तुम्, कर खिनिॽ सिगाङ्‌ग मनाहाॽ के़नाप्‍तुम् के़दाःरुम्‍सिबा पाःन्‍हाॽ नु ताप्‍फे़ःम्‍बा पाःन्‍निल्‍ले़ के़दिम्‍सिआङ् के़वयिॽरो॥

४० अदङ्‌से, लाःक्‍कात् के़जोःक्‍पाल्‍ले़ सिगाङ्‌बान्‍नाङ् चोगुबा मे़ःम्‍बि?

४१ कर के़घिःप्‍सिर के़गत्‍तुम्‍बा पाःन्‍हाॽ याङ्‌गे़साॽबाहाॽ पिरे़म्‍देसे़म्‍सिम्‍मे़ॽ, हे़क्‍केःल्‍ले़ खिनिॽ सुत्‍थोए के़बोःक्‍खिॽरो॥

४२ “कर के़जिःत्ति के़स्‍ये़ॽइरो फरिसिसे, थेआङ्‌भे़ल्‍ले़ खिनिॽग चुजुक्‍सा मारुक्‍किल्‍ले़न् थिबोङ्‌लक् निङ्‌वाॽफुमाङ्‌ङिन् के़बिरुम्, कर निङ्‌वाॽफुमाङ्‌ङिन् मिःम्‍जि के़म्‍मे़त्तुम्‍मिन्, हे़क्‍क्‍याङ् वेॽहाॽआङ् नुरिक्‍काङ् खासे़न् के़न्‍लोःन्‍दुम्‍सिम्‍मिन्‍लो॥ खिनिॽ तगिस्‍मान् के़जोगुम्‍मिल्‍ले़ एगाङ्‌स्‍मान्‍नाङ् के़जोगुम्‍मिल्‍ले़ पोःक्‍खे़बारो॥

४३ फरिसिसे, के़जिःत्ति के़स्‍ये़ॽइरो! खिनिॽग यहुदि चुम्‍लुङ्‌हिम्‍मो तुम्‍म्‍याङ्‌हाङ् युक्‍नाहाॽओ युङ्‌मा खिनिॽ सिराॽथाङ्‌लो, हे़क्‍क्‍याङ् पाङ्‌जुम्‍हाःत्ति मनाहाॽरे़ सेवा मे़मे़त्तिगे़र के़लॽरिॽरो॥

४४ के़जिःत्ति के़स्‍ये़ॽइरो! खिनिॽग सुत्‍लुङ् मे़ःन्‍नेबा इःप्‍पुङ् हे़क्‍के के़लॽरिरो॥ मनाहाॽरे़ निङ्‌वाॽए मे़ङ्‌घोए खे़न् इःप्‍पुङ् सम्‍दाङ् लाङ्‌मे़घेःक्‍काङ् आसुत्‍थो मे़बोङ्‌लो॥”

४५ खे़प्‍मो थिक् साम्‌योथिम्‍साम्‍बाल्‍ले़ खुने़ॽ मे़त्तु, “सिक्‍साम्‍बे, खे़ने़ॽ अक्‍खेलॽरिक् के़बाःत्तिल्‍ले़ग आनिगे़आङ् चाःत्‍थिरक् के़देसुरो॥”

४६ कर ये़सुरे़ नोगप् पिरु, “खिनिॽ साम्‌योथिम्‍साम्‍बाहाॽआङ् के़जिःत्तिरो, थेआङ्‌भे़ल्‍ले़ खिनिॽग के़लिःप्‍पा कक् हे़क्‍तङ्‌बा के़साक्‍पा थिम्‍हाॽ के़जोगुम्‍माङ् मनाहाॽ के़गुःत्तुम्‍सिम्, कर खिनिॽग कक् याङ्‌याङ् लॽर फाॽआङ् आबाङे हुक्‍चोधिक्‍किल्‍ले़आङ् खे़न् के़न्‍छुसुम्‍मिन्‍लो॥

४७ के़जिःत्ति के़स्‍ये़ॽइरो, थेआङ्‌भे़ल्‍ले़ खिनिॽ पाधे़बाहाॽरे़ मे़से़रुसिबा माङ्‌निङ्‌वाॽपान् के़बाःप्‍पाहाॽरे़न् इप्‍पुङ्‌ङिन् के़जोगुम्‍लो॥

४८ खिनिॽग खिनिॽ पाधे़बाहाॽरे़ खुनिॽ याःम्‍बक्‍किन्‍नु ते़न्‍दिङ् के़जोगुम्‍लो, थेआङ्‌भे़ल्‍ले़ खे़ङ्‌हाॽरे़ माङ्‌निङ्‌वाॽपान् के़बाःप्‍पाहाॽ मे़से़रुसि, हे़क्‍क्‍याङ् खे़ङ्‌हाॽरे़ खुनिॽ इप्‍पुङ्‌ङिन् खिनिॽ के़जोगुम्‍लो॥

४९ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़न् सिक्‍कुम्‍दिङ् कुनिङ्‌वाॽइल्‍ले़ अक्‍खे पाःत्तुआङ् पत्, ‘खिनिॽओ इङ्‌गाॽ माङ्‌निङ्‌वाॽपान् के़बाःप्‍पाहाॽ नु सेःक्‌युक्‍मिबाहाॽ पाङ्‌घुङ्‌सिङ्, कर खिनिॽ कुभा के़से़रुम्‍सिम्, कुभा निङ्‌घुम् के़मे़त्तुम्‍सिम्॥’

५० हे़क्‍केःल्‍ले़ इक्‍सादिङ् खाम्‍बेःक्‍माल्‍ले़न् नावागे़न् चइःत् ने़स्‍से़आङ्‌धो के़रे़क् माङ्‌निङ्‌वाॽपान् के़बाःप्‍पाहाॽ के़से़प्‍पाहाॽरे़ खोमा के़बोङ्‌बा खुम्‍दिङ्‌ङिन् कन् थाःक्‍हाॽरे़ मे़घोसुॽरो–

५१ मे़से़रुबा हाबिलरे़ कुमाक्‍खिॽआङ्‌धो ले़त्‍ति तोःम्‍मादे़न् नु माङ्‌हिम्‍मिल्‍ले़ कुलुम्‍मो मे़से़रुबा जकरियारे़ कुमाक्‍खिॽ थारिक्‍पा खुम्‍दिङ्‌ङिन् कन् थाःक्‍हाॽरे़ मे़घोसुॽरो॥

५२ “खिनिॽ साम्‌योथिम्‍साम्‍बासे, खिनिॽ के़जिःत्ति के़स्‍ये़ॽइरो, थेआङ्‌भे़ल्‍ले़ निङ्‌वाॽफुमाङ्‌ङिन् कुसिङ् निःप्‍मा ने़हिनिङ्‌वाॽ हम्‍मा तिमिक्‍किन् के़देॽरुम्‍साङ् खिनिॽ आबाङेग के़न्‍लासिन्‍लो॥ हे़क्‍क्‍याङ् निङ्‌वाॽफुहाङ्‌जुम्‍मो लाःप्‍मा के़गोःप्‍पा वेॽ मनाहाॽआङ् लाःप्‍मा के़म्‍बाङ्‌घुम्‍सिम्‍मिन्‍लो॥”

५३ हे़क्‍क्‍याङ् खुने़ॽ खे़ॽयोलाम् पेआङ् साम्‌योथिम्‍साम्‍बाहाॽ नु फरिसिहाॽरे़ खुने़ॽ कुदक्‍ले़ङ्‌वाओ पाःप्‍मा मे़हेःक्‍तुरो॥ खे़न् ये़म्‍माङ्‌धो खुने़ॽ ताप्‍फे़ःल्‍लिक् मे़मे़त्तुर यरिक् सेःन्‍दोहाॽ सेःन्‍मे़दोसु॥

५४ हे़क्‍क्‍याङ् खुने़ॽ कुबाःन्‍नो ते़म्‍मा फाॽआङ् खे़ङ्‌हाॽरे़ इङ् तङ्‌मा मे़हेःक्‍तुरो॥

ये़सुरे़ निङ्‌वाॽ चिःप्‍माल्‍ले़ तक्‍ले़ङ्‌ङो साम्‍दिङ् पिरुसिॽ

(मत्‍ति १०:२६-३३)

१२

खे़प्‍मो निःत्‍मे़न्‍दे़त्ते हे़न्‍छिङ्‌ङाङ्‌धो मनाहाॽ चिए़त् चिए़त् मे़ए़त्‍छिङ्‌ल मे़जुप्‍से़॥ हे़क्‍क्‍याङ् ये़सुरे़ कुहुॽसाम्‍बाहाॽ अक्‍खेलॽरिक् मे़त्तुसि, “फरिसिहाॽरे़ खुनिॽ खरे़ःङ् के़भङ्‌बा सिदाॽलाम् सिङ्‌सिङ् लॽरे़म्‍मे़ॽओ! खे़न् सिदाॽ फाॽइन् खुनिॽ निङ्‌वाॽ चिःप्‍मान्‍लो॥

२ मे़धाःप्‍ने़न्‍ल फाॽआङ् ते़प्‍ते़आङ् के़वाॽबा पान् इग्र कुसिङ् निःत्‍मे़दे़त्‍ने़न्‍ल फाॽआङ् माॽरे़आङ् के़वाॽबा पान् थेआङ् होप्‍लो॥

३ खे़ने़ॽ खागे़माक्‍पाओ के़बाःत्तुबा पाःन्‍निन् खागे़ओःप्‍पाओ इङ्‌भन् चोक्‍लो॥ हे़क्‍क्‍याङ् स्‍वाःत्ताङ् हिम्‍सिगाङ् के़बाःत्तुबा पाःन्‍हाॽ हिम् सम्‍दाङ्‌लाम् यम्‍बा इक्‍लाओ इङ्‌भन् चोक्‍लो॥”

निङ्‌वाॽफुमाङ्‌ङिन्‍नु किमा पोङ्

(मत्‍ति १०:२८-३१)

४ “आन्‍जुम्‍से, हाःत्‍ले़ खिनिॽ नासिङ्‌गे़न् थक्‍किन्‍लक् से़प्‍माआङ्‌धो थेआङ् चोःक्‍मा मे़सुक्‍तुन्, खे़न्‍नु मे़गिसे़म्‍मिन्‍ने़ॽओ॥

५ कर हाःत्‍नु किःमा पोङ् के़लॽबा पाःन्‍निन् इङ्‌गाॽ मे़त्‍निङ्‌लो– हाःत्‍ले़ नासिङ्‌गे़न् थक्‍किन् से़रुआङ् खे़मायङ्‌सङ्‌ङो लाप्‍फुमा सुक्‍तुॽ, खुने़ॽनुए किसे़म्‍मे़ॽओ!

६ “ङासि चुजुक्‍सा पुहाॽरे़ याङ्‌ने़त्‍छि मे़ले़क्‍ने़न्‍बि? हे़क्‍केसाङ् निङ्‌वाॽफुमाङ्‌ङिल्‍ले़ खे़ङ्‌हाॽ आत्‍तिन्‍नाङ् निङ्‌वाॽ मे़भेःत्‍छुन्‍लो॥

७ खिनिॽ थे़गेःक्‍कोबा काक् थे़गेःक्‍इहाॽ खुने़ॽ निरुआङ् वाॽरो॥ हे़क्‍केःल्‍ले़ मे़गिसे़म्‍मिन्‍ने़ॽओ! खिनिॽग यरिक् चुजुक्‍सा पुहाॽनुःल्‍ले़आङ् इमे़ल्‍लुङ्‌बा के़जोगिरो॥”

ले़प्‍मि मे़म्‍बोङ्‌मना लायो

(मत्‍ति १०:३२-३३)

८ “आल्‍ल खे़प्‍से़म्‍मे़ॽओ, हाःत्‍ले़ मना तगि ये़सुन् नसान् चोगुङ् लॽरिक् पाःत्तुॽ, इङ्‌गाॽ मे़न्‍छाम्‍साःल्‍ले़आङ् निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽरे़ खुनिॽ तगि खे़न् ताःक्‍तुङ्‌लो॥

९ कर हाःत्‍ले़ मनाहाॽरे़ खुनिॽ तगि इङ्‌गाॽ नाॽआ, इङ्‌गाॽआङ् खे़न् निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽरे़ खुनिॽ तगि नाॽरुङ्‌लो॥

१० “हे़क्‍क्‍याङ् हाःत्‍ले़ मे़न्‍छाम्‍साःल्‍ले़ कुदक्‍ले़ङ्‌वाओ फे़न् पाःन्‍हाॽ पाःत्तुॽ, खे़ल्‍ले़ ले़प्‍मि खोमा सुक्‍तुॽ, कर सेसेमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् पाःत्तुबा पाःन्‍निल्‍ले़न् ले़प्‍मि मे़घोसुन्‍लो॥

११ “मनाहाॽरे़ खिनिॽ यहुदि चुम्‍लुङ्‌हिम्‍मो हे़क्‍क्‍याङ् सुहाङ्‌युक्‍पाहाॽ नु हाङ्‌हाॽरे़ खुनिॽ तगि खासे़न् लोःम्‍मारे़ लागि के़म्‍देॽरिल्‍ले़, से़ःप्‍सिङ्‌मारे़ लागि थे़मा पाःप्‍माबे फाॽआङ् निङ्‌साम्‍मो मे़ध्‍ये़म्‍मिन्‍ने़ॽओ॥

१२ हाबा खे़न् ये़म्‍मो थे पाःप्‍मा पोङ् फाॽआङ् सेसेमाङ्‌ङिल्‍ले़ खिनिॽ के़हुॽरिॽरो॥”

कुनिङ्‌वाॽ के़बाःक्‍पा याङ्‌साकुन्‍धेसाबा मनान्

१३ हे़क्‍क्‍याङ् खे़न् मनालुम्‍मोलाम् थिक् मनाःल्‍ले़ ये़सुन् मे़त्तु, “सिक्‍साम्‍बे, आम्‍भुॽरे़ याङ्‌साकुन्‍धेओबा इङ्‌गाॽ आलक्‍किन् पिआर फाॽआङ् मे़त्ताङ् पिराङ्‌ङे़ॽओ॥”

१४ ये़सुरे़ खे़न् नोगप् पिरु, “लुङ्‌ङाए, हाःत्‍ले़ इङ्‌गाॽ खिन्‍छिॽ लुम्‍मो याङ्‌साकुन्‍धे के़हाबा के़बिबा चोगाङ् इग्र खासे़न्‍लोःम्‍बा चोगाङ्‌बे?”

१५ हे़क्‍क्‍याङ् ये़सुरे़ याम्‍मो खे़ङ्‌हाॽ मे़त्तुसि, “काक् खिःम्‌यक् चोःक्‍मोलाम् सिङ्‌सिङ् लॽरे़म्‍मे़ॽओ॥ थेआङ्‌भे़ल्‍ले़ मनाःल्‍ले़ कत्तुबा मुल्‍लुक् याङ्‌साकुन्‍धेओ खुने़ॽ से़क्‍खाबा कुहिङ्‌मन्‍निन् मे़वाॽने़न्‍लो॥”

१६ हे़क्‍क्‍याङ् ये़सुरे़ खे़ङ्‌हाॽ खे़दाॽओ मे़त्तुसि, “थिक् याङ्‌साकुन्‍धेसाबा मनाःल्‍ले़ यरिक् पोगुगे़न् कुजाहाॽ सुप्‍सुॽरो॥

१७ हे़क्‍क्‍याङ् खे़ल्‍ले़ अक्‍खेलॽरिक् निङ्‌वाॽ इःत्‍तु, ‘आल्‍ल इङ्‌गाॽ थे चोगुङ्‌बे? कन् चाहाॽ युङ्‌मादे़न्‍ने होप्‍लो॥’

१८ हे़क्‍क्‍याङ् अक्‍खेलॽरिक् इःत्‍तु, ‘आल्‍ल इङ्‌गाॽ अक्‍खे चोगुङ्– उन्‍छोःन्‍बा चा युङ्‌दे़न्‍हाॽ यसुङ्‌ङाङ् कुसङ् यम्‍बा चा युङ्‌दे़न्‍हाॽ चोगुङ्‌सिङ्॥ हे़क्‍क्‍याङ् काक् चाहाॽ नु आजिगक्‌वाहाॽ खे़प्‍मो युक्‍खुङ्‌सिङ्‌लो॥

१९ हे़क्‍क्‍याङ् इङ्‌गाॽ आबाङे अक्‍खे मे़त्‍छिङ्‌ङा, तेःङ्‌बे, यरिक् तङ्‌बे थारिक् के़योबा चा नु चिगक्‌वाहाॽ सुप्‍सुङ्‌सिङ्‌ङाङ् वाॽआरो॥ आल्‍ल कुसानुःरिक् युङे़ॽ, चे़ॽ, थुङे़ॽआङ् सःत्ते़ॽओ!’

२० कर निङ्‌वाॽफुमाङ्‌ङिल्‍ले़ खे़न् मे़त्तु, ‘कुनिङ्‌वाॽ के़बाःक्‍पे, आइन् से़न्‍दिक्‍सा खे़ने़ॽ के़हिङ्‌मन्‍निन् नुप्‍पाङ् खे़ने़ॽ के़सिरो॥ हे़क्‍केःल्‍ले़ खे़ने़ॽ के़लुप्‍सुबा याङ्‌साकुन्‍धेहाॽ हाःत्‍ले़न् पोङ्‌बाबे?’”

२१ हे़क्‍क्‍याङ् ये़सुरे़ मे़त्तु, “आबाङे लागिरक् याङ्‌साकुन्‍धेहाॽ के़लुम्‍बाआङ् निङ्‌वाॽफुमाङ् ले़प्‍माङ् याङ्‌साकुन्‍धेसाबा मे़म्‍बोङ्‌मनाबे़न्‍नाङ् बा हे़क्‍केए पोङ्‌लो॥”

निङ्‌वाॽफुमाङ्‌ङिल्‍ले़ कुस्‍साहाॽ कम्‍ब्राङ् मे़त्तुसिॽ

(मत्‍ति ६:२५-३४)

२२ हे़क्‍क्‍याङ् ये़सुरे़ कुहुॽसाम्‍बाहाॽ मे़त्तुसि, “हे़क्‍केःल्‍ले़ खे़प्‍से़म्‍मे़ॽओ, खिनिॽ हिङ्‌मन्‍नो थे चामा नु नासिङ्‌गे़न् थक्‍को थे चाङ्‌मा वाःप्‍मा फाॽआङ् निङ्‌साम् मे़जोगे़म्‍मिन्‍ने़ॽओ॥

२३ थेआङ्‌भे़ल्‍ले़ ने़त्तिगे़न् हिङ्‌मन्‍निन् चामा थुङ्‌मानुःल्‍ले़ यम्‍बारो॥ हे़क्‍क्‍याङ् नासिङ्‌गे़न् थक्‍किन् चाङ्‌मा वाःप्‍मानुःल्‍ले़आङ् यम्‍बारो॥

२४ आःक्‌वाहाॽ ओमे़त्ते़म्‍सिम्‍मे़ॽओ– खे़ङ्‌हाॽरे़ चा मे़न्‍देसुन् मे़न्‍छुप्‍सुन्, चायुङ्‌दे़न्‍नोआङ् याङ्‌मे़ङ्‌घोःत्तुन्॥ हे़क्‍केसाङ् निङ्‌वाॽफुमाङ्‌ङिल्‍ले़ चाःत्तुसिॽ हिङ्‌घुसिॽरो॥ खिनिॽग पुहाॽनुःल्‍ले़आङ् आक्‍खे़न् इमे़ल्‍लुङ्‌साबा के़जोगिॽ के़लॽबा निङ्‌वाॽ इःत्ते़म्‍मे़ॽओ॥

२५ निङ्‌साम्‍मो के़ध्‍ये़ॽइआङ् खिनिॽ हिङ्‌मन्‍नो कुमुक्‍थिक्‍काङ् फोमा के़न्‍छुक्‍तुम्‍मिन्॥

२६ अक्‍तङ्‌बा चुक्‍सा याःम्‍बक्‍काङ् चोःक्‍मा के़न्‍छुक्‍तुम्‍मिन्‍निल्‍ले़ थेआङ् खिनिॽ निङ्‌वाॽबाल्‍ले़ के़ये़ःक्‍खिबाबे?

२७ आल्‍ल लि-लि फुङ्‌ङिन् पोबान् ओमे़त्ते़म्‍मे़ॽओ, खे़ङ्‌हाॽरे़ खिः मे़न्‍देसुन् खिआङ् मे़न्‍लःन्‍ने़न्, हे़क्‍केसाङ् खे़ङ्‌हाॽ सोलोमन हाङ्‌ङिल्‍ले़ कुनुॽमा कुदामाओ कन् लि-लि फुङ्‌ङिन् यारिक्‍काङ् नुबा तेत् मे़जाक्‍सिङ्‌ङिन्‍लो!

२८ आइन् ताःन्‍दिक् मिओ लाप्‍के़भुसिङ्‌बा प्‍याङ्‌सिगे़न् इक्‍ताप्‍पोबा सुङ्‌फुङ्‌हाॽ निङ्‌वाॽफुमाङ्‌ङिल्‍ले़ हे़क्‍केलॽरिक् तेत् चाक्‍तुसिल्‍ले़ खिनिॽ तेत् के़न्‍जाक्‍तिन्‍बि? नसान् के़सुःम्‍बासे!

२९ “चामा थुङ्‌माओरक् खिनिॽ निङ्‌वाॽ मे़बिरे़म्‍मिन्‍ने़ॽओ! खे़ल्‍ले़ लागिग निङ्‌साम्‍मोआङ् मे़ध्‍ये़म्‍मिन्‍ने़ॽओ,

३० थेआङ्‌भे़ल्‍ले़ इक्‍सादिङ् खाम्‍बेःक्‍मोबा काक् सुवाङ्‌हाॽरे़आङ् बाहे़क्‍के मे़इःत्तुॽरो, कर साङ्‌ग्राम्‍पेदाङ्‌बा खिनिॽ पाःल्‍ले़ कन् के़रे़क् पाःन्‍हाॽ खिनिॽ चाहाबा के़जोगिबान् निःसुरो॥

३१ कर खुने़ॽ कुहाङ्‌जुम्‍मिन्‍लक् कोःत्ते़म्‍मे़ॽ, हे़क्‍क्‍याङ् काक् कन् चिगक्‌वाहाॽ खिनिॽ के़म्‍बिरिॽरो॥”

साङ्‌ग्राम्‍पेदाङ्‌बा याङ्‌साकुन्‍धे

(मत्‍ति ६:१९-२१)

३२ “चुक्‍सा मे़ल्‍लुक् सुम्‍से, मे़गिसे़म्‍मिन्‍ने़ॽओ, थेआङ्‌भे़ल्‍ले़ साङ्‌ग्राम्‍पेदाङ्‌बा खिनिॽ पाःल्‍ले़ कुहाङ्‌जुम्‍मिन् पिमा कुसिराॽ थाङे़आङ् वाॽरो॥

३३ खिनिॽ के़गत्‍तुम्‍बा चिगक्‌वाहाॽ सङ्‌घे़म्‍मे़ॽआङ् याङ्‌गे़साॽबाहाॽ पिरे़म्‍देसे़म्‍सिम्‍मे़ॽओ॥ हे़क्‍केलॽरिक् आप्‍फाल्‍ले़आङ् मे़न्‍दे़ःङ्‌मना, मे़न्‍हङ्‌मनाबा सुःक्‌वाओ आप्‍फाल्‍ले़आङ् मे़म्‍मे़क्‍मनाबा साङ्‌ग्राम्‍पेदाङ्‌ङोबा याङ्‌साकुन्‍धेहाॽरे़ थिम्‍से़म्‍सिम्‍मे़ॽओ॥ खे़प्‍मो के़घुःम्‍बाहाॽरे़आङ् मे़न्‍घुःत्तुन्, हे़क्‍क्‍याङ् कुबुःल्‍ले़आङ् मे़जने़न्‍लो॥

३४ थेआङ्‌भे़ल्‍ले़ आत्‍तो खे़ने़ॽ याङ्‌साकुन्‍धेहाॽ के़युक्‍खुॽ, खे़प्‍मोए खे़ने़ॽ के़निङ्‌वाॽबे़न् पेःक्‍लो॥”

निङ्‌वाॽइरे़ चसिबा सेवारोबाहाॽ

(मत्‍ति २४:४२-५१, मर्कु १३:३२-३७)

३५ “खिनिॽ फॽइःन् युप्‍से़म्‍मे़ॽआङ् यारिप् पोःक्‍खे़म्‍मे़ॽआङ् यङे़म्‍मे़ॽ, हे़क्‍क्‍याङ् खिनिॽ सेमिन् हाःन्‍दे़म्‍मे़ॽआङ् युक्‍खे़म्‍मे़ॽओ॥

३६ हे़क्‍क्‍याङ् निङ्‌वाॽ इरे़ चसिबा सेवारोबाहाॽ हे़क्‍के खिनिॽ पोःक्‍खे़म्‍मे़ॽओ॥ खुनिॽ दाङ्‌बान् मेःक्‍खिम् साभाङ्‌जा चासे़ पेःक्‍काङ् नुःङ् ताःल्‍ले़ खिमो लाम्‍धेःप्‍पे़न् हम्‍मा फाॽआङ् खे़ङ्‌हाॽ मे़न्‍इम्‍मे बा मे़युङ्‌लो॥

३७ हे़क्‍क्‍याङ् दाङ्‌बान् नुःङ् ताःल्‍ले़, मे़न्‍इम्‍मे खुने़ॽ के़हाङ्‌बार के़युङ्‌बा सेवारोबाहाॽरे़ मुॽइसाम् मे़घोसुॽ, थेआङ्‌भे़ल्‍ले़ खे़ल्‍ले़ आबाङे यारिप् चोःक्‍सिङ्‌ङाङ् सेवारोबाहाॽ चामादे़न्‍नो युक्‍खुसिॽ हे़क्‍क्‍याङ् चामा थुङ्‌माहाॽ थाबु पिरुसिॽरो॥

३८ हे़क्‍क्‍याङ् खे़न् हिम्‍दाङ्‌बे़न् से़त्‍लुम्‍भक् खिरि तासाङ् खे़ङ्‌हाॽ मे़न्‍इम्‍मे मे़युङ्‌बा तुमुसिॽरो॥ हे़क्‍केःल्‍ले़ से़क्‍खाए मे़त्‍निङ्, खे़न् कुसेवारोबाहाॽग मुॽइसाबासिरो॥

३९ हिम्‍दाङ्‌बाल्‍ले़ खुःन्‍द्रिक्‍पे़न् खुःन्‍छे़ ता के़लॽबा ये़म्‍मिन् निङ्‌वाॽ खोसुने़ फाॽग्र से़क्‍खासाङ् खुःप्‍मा मे़बाङ्‌घुन् के़लॽबा पाःन्‍निन् कुसिङ् निःत्‍ते़म्‍मे़ॽओ॥

४० खिनिॽआङ् आप्‍फाल्‍ले़साङ् यारिप् वये़म्‍मे़ॽओ, थेआङ्‌भे़ल्‍ले़ मे़न्‍छाम्‍सान् यु फाॽआङ् मे़न्‍इःत्ते के़वयिल्‍ले़ खुने़ॽ युरो॥”

इङ्‌जाङ्‌गे़म्‍बा से़वारोबा

(मत्‍ति २४:४५-५१)

४१ पत्रुसरे़ सेःन्‍दोसु, “आदाङ्‌बे, कन् खे़दाॽइन् आनिगे लागि के़बाःत्तुबाबि, इ वेॽ के़रे़क्‍ले़ लागिआङ् के़बाःत्तुबाबि?”

४२ दाङ्‌बाल्‍ले़ मे़त्तुसि, आत्‍तिन् सेवारोबान् नसाःन्‍साबा नु सिक्‍कुम्‍साबा चोक्, खे़न्‍निन् हिम्‍दाङ्‌बाल्‍ले़ कुहिम्‍धाःङ्‌हाॽ ओमे़प्‍मा युक् पिरुॽ हे़क्‍क्‍याङ् खे़ल्‍ले़ वेॽ सेवारोबाहाॽ ये़म्‌ये़म्‍मो चामा थुङ्‌मा पिरुसिॽरो॥

४३ खे़न् हिम्‍दाङ्‌बान् नुःङ् ताःल्‍ले़ खे़न् से़वारोबाल्‍ले़ बा हे़क्‍केए चोगुर वाॽबा तुमुने़ फाॽग्र खे़न् थुम्‍घो पिरुॽरो॥

४४ इङ्‌गाॽ से़क्‍खाए मे़त्‍निङ्, खे़न् हिम्‍दाङ्‌बाल्‍ले़ खे़न् सेवारोबान् के़रे़क् कुयाङ्‌साकुन्‍धे सम्‍दाङ् युक् पिरुॽरो॥

४५ कर आत्‍तिन् से़वारोबाल्‍ले़ खुने़ॽ कुनिङ्‌वाॽबो इङ्‌गाॽ आन्‍दाङ्‌बान् हारा मे़दाने़न् लॽरिक् इतुर च थुङुॽ, हे़क्‍क्‍याङ् मसिङ्‌ङाङ् वेॽ से़वारोबा नु सेवारोमाहाॽ हिप्‍तुसिॽ लःप्‍सुसिॽर वाॽइल्‍ले़

४६ मे़न्‍इःत्तेबा नु निङ्‌वाॽ मे़ङ्‌घोएबा ये़न्‍नो हिम्‍दाङ्‌बे़न् हिम्‍मो नुःङ् ताआङ् खे़न् साॽरिक् ते़ःम्‍भुक् याक्‍तुॽ॥ हे़क्‍क्‍याङ् नसान् मे़न्‍जोःक्‍मनाबाहाॽनु सोरिक् खुम्‍दिङ् पिरुॽरो॥

४७ “हे़क्‍क्‍याङ् आत्‍तिन् से़वारोबाल्‍ले़ खुने़ॽ कुन्‍दाङ्‌बाल्‍ले़ कुनिङ्‌वाॽइन् निसुसाङ् खे़न् कुइसिःक् यारिप् मे़म्‍बोङ्‌ङे कुन्‍दाङ्‌बाल्‍ले़ कुनिङ्‌वाॽ हे़क्‍के मे़जोगुन्‍निल्‍ले़ खे़ल्‍ले़ साॽरिक् ते़ःम्‍भुक् खोसुॽरो॥

४८ कर हाःत्‍ले़ कुन्‍दाङ्‌बाल्‍ले़ कुनिङ्‌वाॽइन् मे़निसुन्‍नाङ् ते़ःम्‍भुक् चामा याःम्‍बक् चोगुॽ, खे़ल्‍ले़ मिसाक्‍लक् ते़ःम्‍भुक् चरो॥ हाःत्‍ले़ यरिक् खोसुॽ, खे़ल्‍लोलाम् यरिक्‍के नाःक्‍लो, हे़क्‍क्‍याङ् हाःत्‍ले़ यरिक् लक्‍पे़न् खोसुॽ खे़ल्‍लोलाम्‍माङ् यरिक्‍के नाःक्‍लो॥”

ये़सुरे़ ये़मे़न्‍दङ् तारुॽ

(मत्‍ति १०:३४-३६)

४९ “इङ्‌गाॽ इक्‍सादिङ् खाम्‍बेःक्‍मो मि केःत्‍छे़ त्‍याङ्‌बारो, कर तगिसा मि लासे़ल्‍ले़ नुबा पोःक्‍खे़बारो॥

५० इङ्‌गाॽआङ् इनोगे़न् तुक्‍खेःल्‍ले़न् बप्‍तिस्‍मा पोङ्‌मा कत्तुङ्‌लो॥ खे़न् मे़न्‍जुःत्ते थारिक् आसक्‍मा हुॽसिङ्‌ङाङ् वाॽरो॥

५१ इङ्‌गाॽ इक्‍सादिङ् खाम्‍बेःक्‍मो सनारुङ् ताःत्‍छे़ त्‍याङ्‌बा फाॽआङ् के़इःत्तुबि? मे़ःन्‍लो! इङ्‌गाॽग मनाहाॽ से़म्‍मासि फाॽआङ् त्‍याङ्‌बारो॥

५२ आल्‍लआङ्‌धो ङासि मना के़वाॽबा हिम्‍सयङ्‌ङो सुम्‍भुरे़ तक्‍ले़ङ्‌वाओ ने़प्‍फु, हे़क्‍क्‍याङ् खे़न् ने़प्‍फुरे़ खुन्‍छिॽ तक्‍ले़ङ्‌वाओ सुम्‍भु मे़बोःक्‍काङ् खे़ङ्‌हाॽ मे़से़रो॥

५३ कुम्‍बान् कुस्‍साःल्‍ले़ कुदक्‍ले़ङ्‌वाओ पोक्, हे़क्‍केलॽरिक्‍के कुस्‍सान् कुम्‍बारे़ कुदक्‍ले़ङ्‌वाओ, हे़क्‍क्‍याङ् कुम्‍मान् कुस्‍सा मे़न्‍छुमाॽइल्‍ले़ कुदक्‍ले़ङ्‌वाओ, हे़क्‍क्‍याङ् कुस्‍सा मे़न्‍छुमाॽइन् कुम्‍मारे़ कुदक्‍ले़ङ्‌वाओ पोःक्‍लो॥ हे़क्‍क्‍याङ् नोःप्‍मे़न् कुम्‍बाङ्‌लिःल्‍ले़ कुदक्‍ले़ङ्‌वाओ, हे़क्‍क्‍याङ् पाङ्‌लिमे़न् कुन्‍नोःप्‍माल्‍ले़ कुदक्‍ले़ङ्‌वाओ पोःक्‍लो॥”

ये़म्‌रे़न् मिक्‍सेःन्‍हाॽ

(मत्‍ति १६:२-३)

५४ हे़क्‍क्‍याङ् खुने़ॽ याम्‍मो यरिक् मनाहाॽ मे़त्तुसि, “नाम्‍धा पिसाङ् खाप्‍मिःप्‍पान् के़निसुम्‍मिल्‍ले़ आल्‍लोसा वाहित् थाःॽ फाॽआङ् के़बाःत्तुम्, हे़क्‍क्‍याङ् हे़क्‍केलॽरिक् वाहित् थाःॽ॥

५५ लाङ्‌गे़न्‍बा सुरित् केजङ्‌ङिन् हुःल्‍ले़ आल्‍ल साॽरिक् हाङ्‌वा लॽरिक् के़बाःत्तुम्, हे़क्‍क्‍याङ् हे़क्‍केए पोङ्॥

५६ खिनिॽ कुनिङ्‌वाॽ के़जिःप्‍पासे, अक्‍खेलॽरिक् इक्‍सादिङ् खाम्‍बेःक्‍मो नु तरःङ्‌दिङ् ताङ्‌साङ्‌ङोबा पाःन्‍निन् ओगे़मे़त्तुम्‍माङ् ताःन्‍दिक् के़बोङ्‌बा पाःन्‍निन् के़बाःत्तुम्, कर कन् ये़म्‍मो के़दाबा मिक्‍सेःन्‍हाॽ थेआङ् कुसिङ् के़न्‍निःत्तुम्‍मिन्‍बाबे?”

बिफ्‍युङ् नु नादङ् चोःक्‍मा

(मत्‍ति ५:२५-२६)

५७ “खिनिॽ इङ्‌गाॽ चोगुङ्‌बा याःम्‍बक्‍किन् नुबाबि मे़ःम्‍बि फाॽआङ् थेआङ् आबाङे के़न्‍छे़न्‍दुम्‍मिन्‍बाबे?

५८ खे़ने़ॽ आप्‍तिक् के़गुःप्‍पे़न्‍नु खासे़न्‍हिम्‍मो के़बेःक्‍किल्‍ले़, लाम्‍मोसा फोत्‍या के़गुःप्‍पे़न्‍नु नादङ् चोगे़ॽओ॥ मे़ःन्‍ने़ फाॽग्र खे़ल्‍ले़ खे़ने़ॽ खासे़न्‍लोःम्‍बाल्‍लो के़देॽआङ् खे़न् खासे़न्‍लोःम्‍बाल्‍ले़ तिलिङ्‌गाहाॽरो हुक्‍के़सुप् हे़क्‍क्‍याङ् खे़ङ्‌हाॽरे़ पुङ्‌लाहिम्‍मो के़म्‍धे़क्‍लो॥

५९ हे़क्‍क्‍याङ् हुङ्‌मा के़बोङ्‌बा काक् साम्‍बाःन्‌याङ् मे़न्‍हुङ्‌ङे थारिक् खे़प्‍मोए के़याक्‍लो॥”

लायोलाम् हिन्‍छिङ्‌मा

१३

खे़न् ये़न्‍नो खे़प्‍मो के़वाॽबा कुभा मनाहाॽरे़ ये़सुन् मे़मे़त्तु, “अक्‍खेलॽरिक् गालिलिहाॽ सिदुङ्‌जभा चोःक्‍कि मे़यागे़ल्‍ले़ रोमि सुहाङ्‌गे़म्‍बा पिलातसरे़ खे़न् सिदुङ्‌जभा के़जोःक्‍पाहाॽ से़प्‍मा पाङ्‌घुसिरो॥”

२ हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “हे़क्‍के पोःक्‍खे़ फाॽले़ खे़न् गालिलिहाॽ साॽरिक् लायोबा मे़जोगे़ फाॽआङ् के़इःत्तुम्‍बि?

३ मे़ःन्‍लो! खिनिॽआङ् खिनिॽ लायोलाम् के़न्‍हिन्‍दिन्‍ने़ फाॽग्र बा हे़क्‍केए के़बोःक्‍खिॽआङ् के़मे़गिॽरो॥

४ हे़क्‍क्‍याङ् सिलोआम जङ्‌हिम्‍मिल्‍ले़ के़प्‍तु से़रुसिबा थिक्ये़त् (१८) मनाहाॽ यरुसले़म्‍मो काक्‍नुःल्‍ले़ साॽरिक् लायोबा मे़जोगे़ फाॽआङ् के़इःत्तुम्‍बि?

५ मे़ःन्‍लो! खिनिॽआङ् खिनिॽ लायोलाम् के़न्‍हिन्‍दिन्‍ने़ फाॽग्र बा हे़क्‍केए के़बोःक्‍खिॽआङ् के़मे़गिॽरो॥”

सिङ्‌सेॽ मे़ःन्‍नेबा सिङ्‌बुङ्

६ हे़क्‍क्‍याङ् ये़सुरे़ खे़ङ्‌हाॽ खे़दाॽओ मे़त्तुसि, “थिक् मनाःल्‍ले़ पःत्‍छेॽबुङ्‌माधिक् लेःत्तु॥ खुने़ॽ पःत्‍छेॽबुङ्‌मो कुजाॽ कोःत्‍छे़ त्‍ये़, कर मे़घोःसुन्॥

७ खे़ल्‍ले़ इक्‍के़गोबे़न् उःत्तुआङ् मे़त्तु, ‘इङ्‌गाॽ तङ्‌बे सुम्‍सिआङ्‌धो कन् पःत्‍छेॽबुङ्‌मो कुजाॽइन् ओमे़त्तुङ्‌ल वाॽआ, हे़क्‍केसाङ् इङ्‌गाॽ मे़ङ्‌घोबान्‍लो॥ आल्‍ल कन् ताङे़ॽआङ् से़रे़ॽ॥ थेआङ् खाम्‍मिन् आम्‍भा चासोःक्‍खुबाबे॥’

८ खे़न् इक्‍के़गोबाल्‍ले़ मे़त्तु, ‘आदाङ्‌बे, आइलाम्‍बा पःत्‍छेॽबुङ्‌मान् ले़राङ् पिराङ्‌ङे़ॽआङ् इङ्‌गाॽ कुघिरि तयुङ्‌ङाङ् मल याक्‍तुङ्॥

९ हे़क्‍क्‍याङ् आन्‍ने़म्‍माॽ कुजाॽ थोःक्‍ते़ने़ फाॽग्र नुबा पोःक्‍खे़, मे़धोःक्‍ते़न्‍ने़ फाॽग्र ताङे़देसे़ॽओ॥’”

नाःम्‍सिङ् ये़न्‍नो ये़सुरे़ एःक्‍थुःक्‍कि मे़न्‍छुमाॽइन् वेःन्‍दुॽ

१० हे़क्‍क्‍याङ् थिक् नाःम्‍सिङ् ये़न्‍नो ये़सुरे़ यहुदि चुम्‍लुङ्‌हिम्‍मो निसाम् हुॽरुसिर यागे़ल्‍ले़

११ खे़प्‍मो तङ्‌बे थिक्ये़त्ताङ्‌धो (१८) उधुक्‍के फे़न्‍साम्‍मिल्‍ले़ याङ्‌घुआङ् कुएःक् उःक्‍खुॽ के़लॽमा मे़न्‍छुमाॽधिक् वये़॥ खे़ल्‍ले़ कुएःक् सल्‍लिक् सम्‍मा मे़सुक्‍तुन्‍नाङ् वये़रो॥

१२ ये़सुरे़ खे़न् मे़न्‍छुमाॽइन् निसुआङ् उःत्तुआङ् मे़त्तु, “थामे़रा मे़न्‍छुमाए, आल्‍लो उधुक्‍के फे़न्‍साम्‍मिल्‍ले़ खे़ने़ॽ के़ले़रे़ के़ध्‍ये़रो॥”

१३ हे़क्‍क्‍याङ् खुने़ॽ कुहुक्‍किन् खे़ल्‍ले़ कुसम्‍धाङ् ने़स्‍सु पिरु॥ खिमो खे़न् मे़न्‍छुमाॽइन् नुरे़आङ् कुएःक्‍किन् सल्‍लिक् सन्‍छुआङ् निङ्‌वाॽफुमाङ्‌ङिल्‍ले़ कुनारा फोसुरो॥

१४ कर नाःम्‍सिङ् ये़न्‍नो ये़सुरे़ खे़न् मे़न्‍छुमाॽइन् नुसुबाल्‍ले़ चोगुल्‍ले़ यहुदि चुम्‍लुङ्‌हिम्‍मोबा लाम्‍लोबान् कुसाक्‍के़न् पोगे़आङ् खे़प्‍मो मनाहाॽ मे़त्तुसि, “ये़त्‍नाम्‍धिक्‍को तुक्‍सि (६) ये़न् थारिक् याःम्‍बक् चोःक्‍मा सुक्‍ते़त्॥ हे़क्‍केःल्‍ले़ नाःम्‍सिङ् ये़न्‍नो मे़ःन्, कर वेॽ ये़न्‍हाॽओ नुसिङ्‌से़ त्‍ये़म्‍मे़ॽ॥”

१५ ये़सुरे़ खे़ङ्‌हाॽ मे़त्तुसि, “खिनिॽ कुनिङ्‌वाॽ के़जिःप्‍पासे, नाःम्‍सिङ् ये़न्‍नो खिनिॽ थाःङ्‌ङोलाम् पित्‍हाॽ इग्र अदङ्‌हाॽ के़ले़रुम्‍सिम्‍माङ् च्‍वाःत् थुङ्‌से़ के़देॽरुम्‍सिम्‍बि मे़ःम्‍बि?

१६ कन् अब्राहामरे़ कुहिम्‍सयङ्‌बा मे़न्‍छुमाॽइन् तङ्‌बे थिक्ये़त्ताङ्‌धो (१८) माफे़न्‍साम्‍मिल्‍ले़ थुःन्‍दुआङ् वये़॥ कन् नाःम्‍सिङ् ये़न्‍नो खे़न् माफे़न्‍साम्‍मिल्‍ले़ कुइघेःङ्‌ङोलाम् ले़प्‍मा नुबाबि मे़ःम्‍बि?”

१७ ये़सुरे़ हे़क्‍के पाःत्तुल्‍ले़ कुदक्‍ले़ङ्‌वाओ के़बाःप्‍पाहाॽ के़रे़क् मे़नुःन्‍दे़रो॥ कर मनाहाॽ ये़सुरे़ चोगुबा निङ्‌वाॽ के़माबा पाःन्‍निल्‍ले़ चोगुल्‍ले़ मे़सःत्ते़रो॥

निङ्‌वाॽफुहाङ्‌जुम्‍मिल्‍ले़ कुयाःम्‍बेओ ने़त्‍छि खे़दाॽ

(मत्‍ति १३:३१-३३, मर्कु ४:३०-३२)

१८ हे़क्‍क्‍याङ् ये़सुरे़ खे़ङ्‌हाॽ मे़त्तुसि, “निङ्‌वाॽफु हाङ्‌जुम्‍मिन् आक्‍तङ्‌बा चोक् फाॽआङ् थे़माःन्‍नु तङ्‌घुङ्‌बाबे?

१९ कङ्‌ग यःङ्‌गेॽ याॽरिःम्‍बा हे़क्‍के चोक्‍लो॥ खे़न् इक्‍ताप्‍पो ले़प्‍माआङ् लिङ् हे़क्‍क्‍याङ् सिङ्‌बुङ् हे़क्‍के यम्‍बा पोङ्‌लो॥ हे़क्‍क्‍याङ् कुबोराक्‍को पुसाहाॽरे़ हाप् मे़जोगुॽरो॥”

२० हे़क्‍क्‍याङ् ये़सुरे़ खे़ङ्‌हाॽ याम्‍मो सेःन्‍दोसुसि, “निङ्‌वाॽफु हाङ्‌जुम्‍मिन् इङ्‌गाॽ थे़माःन्‍नु तङ्‌घुङ्‌बाबे?

२१ कङ्‌ग फे़ॽरुम्‍मो याक्‍मनाबा सिदाॽ हे़क्‍तङ्‌बा चोक्‍लो॥ थिक् मे़न्‍छुमाॽइल्‍ले़ यरिक् फे़ॽरुम्‍मो मिसाक् सिदाॽइन् याक्‍तु हे़क्‍क्‍याङ् सिदाॽइल्‍ले़ मे़न्‌युक्‍के थारिक् सॽरु युक्‍खुरो॥”

चिभिःत्‍फिःप्‍पा लाम्

(मत्‍ति ७:१३-१४)

२२ हे़क्‍क्‍याङ् ये़सुन् यरुसले़म पेर पत्‍छे़ल्‍ले़ लाम्‍मो के़ने़बा पाङ्‌जुम्‍हाॽओ निसाम्‍हाॽ हुॽरुसिर पेरो॥

२३ कुभारे़ खुने़ॽ सेःन्‍मे़दोसु, “दाङ्‌बे, सुःल्‍लिक् मनाहाॽरे़रक् से़न्‍लप् मे़घोसुॽबि?”

ये़सुरे़ खे़ङ्‌हाॽ नोगप् पिरुसि,

२४ “चिभिःत्‍फिःप्‍पा लाम्‍धेःप्‍पोलाम् निङ्‌वाॽफुहाङ्‌जुम्‍मो लाःप्‍मा तम्‍सिन् चोगे़म्‍मे़ॽओ॥ यरिक् मनाहाॽरे़ तम्‍सिन् मे़जोगुॽ, कर लाःप्‍मा मे़न्‍छुक्‍तुन्‍लो॥

२५ हे़क्‍क्‍याङ् हिम्‍दाङ्‌बाल्‍ले़ लाम्‍धेःप्‍पे़न् सुबुॽ॥ हे़क्‍केःल्‍ले़ खिनिॽ लाःक्‍कात्‍लाम् लाम्‍धेःप्‍पे़न् के़हिप्‍तुम्‍ल के़मे़त्तुम्, ‘आनिगे लागिआङ् लाम्‍धेःप्‍पे़न् हन्‍दे़ आबिरे़ना!’ कर खुने़ॽ अक्‍खेलॽरिक् नोगप् के़बिरिॽ, ‘खिनिॽ आत्‍तोलाम् के़द्‌ये़ॽइबे? इङ्‌गाॽ कुसिङ् मे़निःत्‍निङ्‌ङिन्‍लो॥’”

२६ हे़क्‍केःल्‍ले़ खिनिॽ याम्‍मो के़बाःत्तुम्, “आनिगे़ग खे़ने़ॽनुए सोरिक् युङ्‌मनाआङ् चाःम्‍ना थुङ्‌मनारो, खे़ने़ॽग आनिगे लाम्‍हाॽओ निसाम् के़हुॽरुसिरो॥”

२७ “कर खुने़ॽ नोगप् के़बिरिॽ, ‘से़क्‍खाए इङ्‌गाॽ कुसिङ् मे़निःत्‍निङ्‌ङिन्‍लो, आत्‍तोलाम् के़द्‌ये़ॽइबाबे? ताक्‍के़भे़ॽबासे, कप्‍मोलाम् पेगे़म्‍मे़ॽओ!’

२८ “हे़क्‍केःल्‍ले़ खिनिॽ अब्राहाम, इसहाक, याकुब, नु माङ्‌निङ्‌वाॽपान् के़बाःप्‍पाहाॽ निङ्‌वाॽफुहाङ्‌जुम्‍मो मे़युङ्‌बा के़निसुम्‍सिम्, कर आबाङेग लाःक्‍कात् लाप्‍के़म्‍भुसिआङ् के़हाबिर के़भिःक्‍तिर ये़त्तुक्‍खेःल्‍ले़ हाबोॽबान् के़ये़ःक्‍खुम्‍लो॥

२९ काक् पिसाङ्‌लाम् नु काक् लाजेॽलाम् मनाहाॽ निङ्‌वाॽफुहाङ्‌जुम्‍मो मे़दाआङ् साभाङ्‌जा चासे़ मे़युङ्‌सिङ्‌लो॥

३० खे़प्‍मो आल्‍लो यम्‍लाबा मनाहाॽ ताःन्‍दि चुक्‍सा मे़बोङ्, हे़क्‍क्‍याङ् चुक्‍सा मनाहाॽ यम्‍लाबा मे़बोङ्‌लो॥”

३१ बा खे़न् ये़म्‍मो खे़ॽयो कुभा फरिसिहाॽ मे़द्‌ये़आङ् ये़सुन् मे़मे़त्तु, “खे़ने़ॽ कप्‍मोलाम् हारा लःन्‍दे़ पेगे़ॽओ, थेआङ्‌भे़ल्‍ले़ हे़रोद हाङ्‌ङिल्‍ले़ खे़ने़ॽ से़प्‍मा निङ्‌वाॽ चोगुआङ् वाॽरो॥”

३२ ये़सुरे़ खे़ङ्‌हाॽ मे़त्तुसि, “पेगे़म्‍मे़ॽआङ् खे़न् किदिःप्‍पान् अक्‍खे मे़त्ते़म्‍मे़ॽओ– ‘आइन् नु ताःन्‍दिक् इङ्‌गाॽ फे़न्‍साम्‍हाॽ नाःत्तुङ् लःत्तुङ्‌सिङ्‌ङाङ् मनाहाॽ नुसुङ्‌सिङ् हे़क्‍क्‍याङ् सुम्‍सिगेक्‍पा ये़न्‍नो इङ्‌गाॽ आयाःम्‍बक्‍किन् सुरुङ्‌लो॥

३३ कर इङ्‌गाॽ आइन्, ताःन्‍दिक् नु आत्‍छे़न्‍दान् खे़त्‍थोए पेःक्‍कार पत्ता, थेआङ्‌भे़ल्‍ले़ यरुसले़म लाःक्‍कात् वेॽ दे़न्‍नो माङ्‌निङ्‌वाॽपान् के़बाःप्‍पाहाॽ से़प्‍मासि मे़नुॽने़न्‍लो॥’

ये़सुरे़ यरुसले़म्‍मिन् लुङ्‌माॽ तुक्‍तुॽ

३४ “यरुसले़म्‍मोबा मनासे, यरुसले़म्‍मोबा मनासे, खिनिॽग माङ्‌निङ्‌वाॽपान् के़बाःप्‍पाहाॽ के़से़रुम्‍सिम्, निङ्‌वाॽफुमाङ्‌ङिल्‍ले़ खिनिॽओ पाङ्‌घुसिबा इङ्‌साबाहाॽ लुङ्‌ङिल्‍ले़ के़बःत्तुम्‍सिम्‍लो॥ आक्‍खे़न्‍ले़ङ् खिनिॽ मुॽइदाङ्‌साहाॽ वामाःप्‍माल्‍ले़ वाज्‍याःक्‍हाॽ कुप्‍तुसिबा कुइसिःक् खिनिॽ साहाॽ सुम्‍मासि निङ्‌वाॽ चोगुङ्, कर खिनिॽ के़न्‍दे़न्‍दिन्‍लो॥

३५ ओमे़त्ते़म्‍मे़ॽओ, निङ्‌वाॽफुमाङ्‌ङिल्‍ले़ के़हिम्‍मिन् लाम्‍धेःप् चिए़त् ए़त्तुॽरो॥ थेआङ्‌भे़ल्‍ले़ खिनिॽ से़क्‍खाए मे़त्‍निङ्, ‘दाङ्‌बाल्‍ले़ कुमिङ्‌ङो के़दाबान् मुॽइसाबारो’ लॽरिक् के़म्‍बाःत्तुम्‍मिन्‍ल थारिक् याम्‍मो याप्‍मि के़न्‍निसिन्‍लो॥”

ये़सुरे़ याम्‍मो नाःम्‍सिङ् ये़न्‍नो वेःन्‍दुसिॽ

१४

थिक् नाःम्‍सिङ् ये़न्‍नो ये़सुन् लत्‍छा फरिसि लाम्‍लोबाल्‍ले़ कुहिम्‍मो चाजासे़ पे॥ खे़प्‍मो मनाहाॽरे़ खुने़ॽ मे़धोःप्‍सुआङ् मे़वये़,

२ आल्‍ल खुने़ॽ कुदगि कुलाङ् कुहुक् हःप्‍सुबा मनाधिक् त्‍ये़॥

३ हे़क्‍क्‍याङ् ये़सुरे़ साम्‌योथिम्‍साम्‍बाहाॽ नु फरिसिहाॽ सेःन्‍दोसुसि, “साम्‌योथिम् इङ्‌जाङ् कुइसिःक् नाःम्‍सिङ् ये़न्‍नो के़दुक्‍पा मनाहाॽ वेःम्‍मासि नुॽबि?”

४ कर खे़ङ्‌हाॽरे़ थेआङ् नोगप् मे़म्‍बिरुन्॥ हे़क्‍केःल्‍ले़ ये़सुरे़ खे़न् मनान् सम्‍दाङ् कुहुक् ने़स्‍सुर नुसुआङ् पाङ्‌घुदेसुरो॥

५ हे़क्‍क्‍याङ् ये़सुरे़ खे़ङ्‌हाॽ मे़त्तुसि, “नाःम्‍सिङ् ये़न्‍नो खिनिॽ सा इग्र पित् थिक् केःम्‍बा लुम्‍बाःत्तो मक्‍था लाःत्तिल्‍ले़ खिनिॽ खिमो लाःक्‍कात् के़उःक्‍खुम् के़लःत्तुम्‍बि मे़ःम्‍बि?”

६ कर खे़ङ्‌हाॽरे़ थेआङ् नोगप् पिमा मे़न्‍छुक्‍तुन्‍लो॥

तरेबारे़ खे़दाॽ

७ ये़सुरे़ खे़न् साभाङ्‌जाओ उःप्‍मनाबा मनाहाॽरे़ तुम्‍म्‍याङ्‌हाङ् युक्‍नाहाॽ मे़सेगुर मे़युङे़बा निसुआङ् खे़ङ्‌हाॽ कन् खे़दाॽइन् मे़त्तुसि

८ “खिनिॽ मेःक्‍खिम् साभाङ्‌जाओ तरे के़म्‍उःत्तिने़ फाॽग्र तुम्‍म्‍याङ्‌हाङ् युक्‍नाओ मे़युङे़म्‍मिन्‍ने़ॽओ, थेआङ्‌भे़ल्‍ले़ खिनिॽनुःल्‍ले़आङ् मिङ्‌सोदाङ्‌बा मनान् तरे उःत्ते़आङ् वाॽने़ फाॽग्र

९ खे़न् हिम्‍दाङ्‌बान् ताआङ् ‘खे़ने़ॽ कन् युक्‍नान् खुने़ॽ ले़रे़बिरे़ॽआङ् यो खाम्‍लोओ युङे़ॽओ’ के़मे़त्‍ने़ फाॽग्र के़नाधारो॥

१० खे़ल्‍ले़ कुले़क्‌वा तरे के़म्‍उःत्‍ने़ फाॽग्र खे़ने़ॽ यो खाम्‍लोओ युङ्‌सिङ्‌ङे़ॽओ॥ हे़क्‍केलॽरिक् हिम्‍दाङ्‌बे़न् ताआङ् ‘मे़ःन् आदाङ्‌बे, खे़ने़ॽ थो तुम्‍म्‍याङ्‌हाङ् युक्‍नाओ युङे़ॽओ’ के़मे़त्‍ने़ फाॽग्र खे़ॽयो खिरि के़वाॽबा तरेबाहाॽरे़ खुनिॽ तगि खे़ने़ॽ के़मिङ्‌सो पोरो॥

११ थेआङ्‌भे़ल्‍ले़ हात् यम्‍बा ले़ङ्‌सिङ् खे़न् चुङ्‌जिगे़न्‍सा पोङ्‌लो, हे़क्‍क्‍याङ् हात् चुङ्‌जिगे़न्‍सा ले़ङ्‌सिङ् खे़न् यम्‍लाबा पोङ्‌लो॥”

१२ हे़क्‍क्‍याङ् ये़सुरे़ हिम्‍दाङ्‌बान् अक्‍खे मे़त्तु, “खे़ने़ॽ अक्‍खेलॽरिक् चामुक् थिमुक् के़से़सुल्‍ले़ के़न्‍जुम्‍हाॽ, के़म्‍भुॽ के़न्‍साॽहाॽ, के़गाॽइ सोधोःक्‍हाॽ नु याङ्‌साकुन्‍धे के़गप्‍पा पाङ्‌भेॽसाबाहाॽ मे़उःत्ते़से़न्‍ने़ॽओ, थेआङ्‌भे़ल्‍ले़ खे़ङ्‌हाॽरे़आङ् खे़ने़ॽ के़म्‍उःत्ताङ् चामुक् थिमुक् के़म्‍बिर याङ्‌ना के़म्‍नुःक् के़म्‍बिॽरो॥

१३ कर खे़ने़ॽ चामुक् थिमुक् के़से़सुल्‍ले़ याङ्‌गे़साॽबाहाॽ, के़दुक्‍पाहाॽ, लाङ्‌सक्‍पाहाॽ नु मिक्‍फःम्‍बाहाॽ उःत्ते़से़ॽओ॥

१४ “हे़क्‍के के़जोगुल्‍ले़ खे़ने़ॽ मुॽइसाम् के़घोसुॽ, थेआङ्‌भे़ल्‍ले़ खे़ङ्‌हाॽरे़ थेआङ् मे़न्‍गत्तुन्‍नाङ् खे़न् याङ्‌ना हुङ्‌मा मे़न्‍छुक्‍तुन्‍लो॥ कर साम्‌योबा मनाहाॽ सिमे़न्‍लाम् याम्‍मो मे़हिङ्‌ङिल्‍ले़ निङ्‌वाॽफुमाङ्‌ङिल्‍ले़ खे़ने़ॽ काक् नुःक्‍तु के़बिॽरो॥”

पयम् साभाङ्‌जारे़न् खे़दाॽ

(मत्‍ति २२:१-१४)

१५ खुने़ॽनुए सोरिक् के़युङ्‌बा थिक्‍किल्‍ले़ कन् पाःन्‍निन् खे़प्‍सुआङ् पाःत्तु, “निङ्‌वाॽफु हाङ्‌जुम्‍बा चामुक् थिमुक्‍को चा के़जाबाहाॽग मुॽइसाबासिरो॥”

१६ ये़सुरे़ खे़न् मे़त्तु, “थिक् मनाःल्‍ले़ यम्‍बा साभाङ्‌जा से़मा निङ्‌वाॽ चोगुआङ् यरिक् तरेहाॽ उःत्तुसि॥

१७ हे़क्‍क्‍याङ् काक् यारिप् पोःक्‍खे़आङ् कुसेवारोबाधिक्‍किन् चामा थुङ्‌मा यारिप् पोःक्‍खे़, आल्‍ल त्‍ये़म्‍मे़ॽओ फाॽआङ् तरे उःत्‍छे़ पाङ्‌घुदेसुरो॥”

१८ कर खे़न् मनाहाॽ साभाङ्‌जाओ मे़म्‍बेःक्‍मना मेलाम्‍सिङ्‌लो॥ थिक्‍सिगेक्‍पाल्‍ले़ मे़त्तु, “इङ्‌गाॽ प्‍याङ्‌सिगे़न् इक्‍ताप् इङुङ्‌ङाङ् वाॽआ, हे़क्‍क्‍याङ् खे़न् ओमे़त्‍छे़ पेःक्‍मा पोङ्, हे़क्‍केःल्‍ले़ साभाङ्‌जाओ तामा मे़सुक्‍कान्‍लो॥ ले़प्‍मि पिराङ्‌ङे़ॽओ॥”

१९ वेॽ मनाःल्‍ले़ मे़त्तु, “इङ्‌गाॽ कुगाप् ङासि पित्‍पाहाॽ इङुङ्‌सिङ्‌ङाङ् वाॽआ॥ खे़ङ्‌हाॽ थोःङ्‌मा साॽमासि पोङ्, हे़क्‍केःल्‍ले़ इङ्‌गाॽ साभाङ्‌जाओ तामा मे़सुक्‍कान्‍लो॥ ले़प्‍मि आबिरे़ॽओ॥”

२० हे़क्‍क्‍याङ् आल्‍लसाङ् वेॽ मनाःल्‍ले़ अक्‍खे मे़त्तु, “इङ्‌गाॽग खारक् मेःक्‍खिम् चोगुङ्‌ङाङ् वाॽआ, हे़क्‍केःल्‍ले़ साभाङ्‌जाओ तामा मे़सुक्‍कान्‍लो॥

२१ हे़क्‍क्‍याङ् से़वारोबाल्‍ले़ पेआङ् कुन्‍दाङ्‌बान् बाहे़क्‍के खे़न् पाःन्‍निन् मे़त्तु॥ हे़क्‍केःल्‍ले़ खे़न् मनाःल्‍ले़ साॽरिक् कुसिक् पोगे़आङ् खे़न् कुसेवारोबान् मे़त्तु, ‘हारा पेगे़ॽआङ् पाङ्‌जुम्‍मोबा लाम् लाम् के़वाॽबा याङ्‌गे़साॽबाहाॽ, के़दुक्‍पाहाॽ, लाङ्‌सक्‍पाहाॽ नु मिक्‍फःम्‍बाहाॽ उःत्ते़ तारे़से़ॽ॥’

२२ हे़क्‍क्‍याङ् खे़न् सेवारोबान्‍नाङ् पेआङ् बाहे़क्‍के चोगुआङ् नुःक्‍खे़ त्‍ये़आङ् मे़त्तु, ‘आदाङ्‌बे, खे़ने़ॽ के़बाःत्तुबा हे़क्‍केए इङ्‌गाॽ चोगुङ्, आल्‍लसाङ् यरिक् युङ्‌मा ते़न्‍हाॽ ने़रो॥’

२३ हे़क्‍केःल्‍ले़ कुन्‍दाङ्‌बाल्‍ले़ खे़न् मे़त्तु, ‘हे़क्‍केने़ फाॽग्र खे़ने़ॽ पाङ्‌भेॽओ पेगे़ॽआङ् लाम्‍लाम्‍मो के़वाॽबा मनाहाॽ हारा साभाङ्‌जाओ मे़दारए पोङ् फाॽआङ् उःत्ते़ तारे़से़ॽओ॥ हे़क्‍केलॽरिक् कन् आहिम्‍मिन् सधे़क् तिम्‍लरो॥’

२४ उःप्‍मनाबा तरेबा आत्तिल्‍ले़आङ् इङ्‌गाॽ से़सुङ्‌बा साभाङ्‌जाओ चामा मे़घोसुन्‍लो॥”

हुॽसाम्‍बा पोङ्‌मा तुक्‍खेन्

(मत्‍ति १०:३७-३८)

२५ थिक्‍ले़ङ् यरिक् यरिक् मनाहाॽरे़ ये़सुरे़ कुएःक् कुएःक् मे़नाःत्तुर मे़वये़ल्‍ले़ खुने़ॽ खिरि हिसिङ्‌ङाङ् मे़त्तुसि,

२६ “इङ्‌गाॽ याप्‍मि के़दिम्‍बाल्‍ले़ कुम्‍मा-कुम्‍बासि, कुमेःत्-कुस्‍साहाॽ, कुम्‍भुॽ कुन्‍साॽसि, कुन्‍ने़ॽ कुन्‍साॽसि, हे़क्‍क्‍याङ् कुहिङ्‌मन्‍निन् इङ्‌गाॽनुःल्‍ले़आङ् साॽरिक् मिःम्‍जि मे़त्तुने़ फाॽग्र खे़ङ्‌ग इङ्‌गाॽ आहुॽसाम्‍बा पोङ्‌मा मे़सुक्‍ने़न्‍लो॥

२७ हे़क्‍क्‍याङ् खे़ने़ॽ के़सिलाम्‍साक्‍मा सिङ्‌ङिन् आबाङे के़बङ्‌सिङ्‌ङाङ् इङ्‌गाॽ के़न्‍दिम्‍मान्‍ने़ फाॽग्र आहुॽसाम्‍बा पोङ्‌मा के़न्‍छुक्‍ने़न्‍लो॥

२८ आल्‍ल निङ्‌वाॽ इःत्ते़म्‍मे़ॽ, खिनिॽओ थिक्‍किल्‍ले़ यम्‍बा चङ्‌हिम् चोःक्‍मा निङ्‌वाॽ चोगुल्‍ले़, चोःक्‍मानुःल्‍ले़ तगि खे़न् सुःप्‍माल्‍ले़ आक्‍खे़न् याङ्‌साकुन्‍धे चाहाबा चोक् लॽरिक् निङ्‌सेक् चोगुबि मे़ःम्‍बि?

२९-३० मे़ःन्‍ने़ फाॽग्र हिम्‍पाङ्‌यक् ने़माग सुक्‍तु, कर खे़न् चोःक्‍मा सुःप्‍मा मे़सुक्‍तुन्‍लो॥ हे़क्‍क्‍याङ् कन् के़निबा के़घे़म्‍बा मनाहाॽरे़ खे़न् अक्‍खे मे़मे़त्तुर किनाःन्‍दि मे़बिरुरो, ‘खे़ने़ॽ हेःक्‍माग के़हेःक्‍तु, कर सुःप्‍मा के़न्‍छुक्‍तुन्‍लो!’

३१ “आल्‍ल लत्‍छा थिबोङ् हे़न्‍छिङ् (१०,०००) थक्‍सुबा के़गप्‍पा हाङ्‌ङिल्‍ले़ वेॽस्‍मा निबोङ् हे़न्‍छिङ् (२०,०००) थक्‍सुबा के़गप्‍पा हाङ्‌ङिन्‍नु थङ् चोःक्‍से़ पेःक्‍मानुःल्‍ले़ तगि खे़ल्‍ले़ युङ्‌सिङ्‌ङाङ् खे़न् वेॽस्‍मा हाङ्‌ङिन् नाःम्‍मा सुक्‍तुबि मे़ःम्‍बि फाॽआङ् नुरिक्‍काङ् निङ्‌वाॽ इःत्तुॽरो॥

३२ खे़ल्‍ले़ खे़न् हाङ्‌ङिन् नाःम्‍मा मे़सुक्‍तुन्‍बा निःन्‍धो चोगुने़ फाॽग्र खे़ल्‍ले़ खे़न् हाङ्‌ङिन् लाम्‍मो थङ् चोःक्‍से़ फे़न्‍ल पत्तिल्‍ले़सा हाङ्‌लाइङ्‌बान् पाङ्‌घुआङ् नादङ् चोगुॽरो॥

३३ हे़क्‍केलॽरिक्‍के खे़ने़ॽ के़गत्तुबा काक् पाःन्‍हाॽ के़न्‍ले़रुन्‍ने़ फाॽग्र इङ्‌गाॽ आहुॽसाम्‍बा पोङ्‌मा के़न्‍छुक्‍ने़न्‍लो॥

मे़ल्‍लिम्‍मनाबा युम्

(मत्‍ति ५:१३, मर्कु ९:५०)

३४ “युम्‍मिङ्‌ग नुबाए चोक्, कर युम्‍मिल्‍ले़ कुलिम्‍मे़न् माबेःक्‍ने़ फाॽग्र याम्‍मो के़लिम्‍बा चोःक्‍मा सुक्‍मे़दे़त्‍ने़न्‍लो॥

३५ हे़क्‍क्‍याङ् खे़ङ्‌ग इक्‍ताप्‍पो चुतोआङ् मे़बोङ्‌ने़न् मनाहाॽरे़ बा हे़क्‍केए लाप्‍मे़भुसु मे़देसुरो॥ हे़क्‍क्‍याङ् आबाःन्‍निन् नुरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!”

लाम्‍गे़बोःप्‍पाआङ् के़माबा मे़ल्‍लुक्

(मत्‍ति १८:१२-१४)

१५

थिक्‌ये़न् यरिक् एःङ्‌याङ् के़भोःङ्‌बाहाॽ नु वेॽ लायोबाहाॽ ये़सुरे़ कुबान् खे़म्‍से़ खुने़ॽ कुघिरि मे़जुप्‍से़ल्‍ले़

२ फरिसिहाॽ नु साम्‌योथिम्‍साम्‍बाहाॽ कानाक्‍नाक् मे़लॽरे़र अक्‍खे मे़बाःत्तु, “कन् मनाःल्‍ले़ग लायोबाहाॽआङ् ताःक्‍तुसिआङ् सोरिक् युङ्‌ङाङ् चाजारो॥”

३ हे़क्‍केःल्‍ले़ ये़सुरे़ खे़ङ्‌हाॽ खे़दाॽधिक् मे़त्तुसि

४ “खिनिॽओ किप्‍थिक् (१००) मे़ल्‍लुक्‍हाॽ के़गप्‍पा मनाःल्‍ले़ लत्‍छान् मासुल्‍ले़ फाङ्-फाङ् (९९) मे़ल्‍लुक्‍हाॽ चाराम्‍मादे़न्‍नो ले़रुधसिआङ् खे़न् के़माबे़न् मे़ङ्‌घोए थारिक् मे़गोःत्तुन्‍बि?

५-६ खुने़ॽ खे़न् के़माबा मे़ल्‍लुक्‍किन् खोसुआङ् कुभक्‍ताङ्‌ङो पक्‍खुर सःत्‍ल नुःङ् तारो॥ हे़क्‍क्‍याङ् कुन्‍देङ् कुन्‍जुम्‍हाॽ नु कुबाङ्‌भेॽसाबाहाॽ अक्‍खे मे़त्तुसिरो, ‘हौ! आल्‍ल आनिॽ सःत्तिरो, थेआङ्‌भे़ल्‍ले़ के़माबा आमे़ल्‍लुक्‍किन् याम्‍मो खोसुङ्‌ङाङ् वाॽआरो॥’

७ खे़प्‍से़म्‍मे़ॽओ, हे़क्‍केलॽरिक्‍के साङ्‌ग्राम्‍पेदाङ्‌ङो लायोलाम् हिम्‍मा मे़म्‍बोङ्‌मनाबा फाङ्-फाङ् (९९) साम्‌योबाहाॽनुःल्‍ले़आङ् लायोलाम् के़हिम्‍बा लायोबाधिक्‍किल्‍ले़ लागि यम्‍बा सःप्‍मान् पोङ्‌लो॥”

के़माबा याङ्‌ङे़त्‍छिन्

८ ये़सुरे़ खे़ङ्‌हाॽ वेॽस्‍मा खे़दाॽधिक् मे़त्तुसि, “आल्‍ल थिबोङ् युप्‍पा याङ्‌इत्‍छि के़गप्‍मा मे़न्‍छुमाॽधिक्‍ले़ याङ्‌धिक् मासुल्‍ले़ खे़ल्‍ले़ सेमि हाःन्‍दुआङ् खे़न् याङ्‌इत्‍छिन् मे़ङ्‌घोए थारिक् हिम्‍मिन् तुगुर मे़गोःत्तुम्‍बि?

९ हे़क्‍क्‍याङ् खे़ल्‍ले़ खोसुआङ् कुन्‍देङ् कुन्‍जुम्‍हाॽ, कुबाङ्‌भेॽसाबाहाॽ उःत्तुसिआङ् अक्‍खे मे़त्तुसि, ‘आल्‍ल आनिॽ सःत्तिरो, थेआङ्‌भे़ल्‍ले़ इङ्‌गाॽ मासुङ्‌बा आयाङ्‌इत्‍छिन् इङ्‌गाॽ खोसुङ्‌ङाङ् वाॽआरो॥’

१० खे़प्‍से़म्‍मे़ॽओ, हे़क्‍केलॽरिक्‍के थिक् लायोलाम् के़हिम्‍बाल्‍ले़ लागि निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽआङ् मे़सःत्‍लो॥”

के़माबा सान्

११ हे़क्‍क्‍याङ् ये़सुरे़ याम्‍मो वेॽस्‍मा खे़दाॽआङ् मे़त्तुसि, “उन्‍छेःन् ने़प्‍फु ये़म्‍बित्‍छाॽसा के़गप्‍पा लत्‍छा मनाधिक् वये़॥

१२ हे़क्‍क्‍याङ् थिक्‌ये़न् फोॽबाल्‍ले़ कुम्‍बान् अक्‍खे मे़त्तु, ‘आम्‍बे, इङ्‌गाॽ के़याङ्‌साकुन्‍धेन् फःक्‍खे़आङ् आलक्‍को के़धाबान् पिराङ्‌ङे़ॽओ॥’ हे़क्‍क्‍याङ् खे़न् मनाःल्‍ले़आङ् कुयाङ्‌साकुन्‍धेन् खे़ङ्‌हाॽ हाःत्तुसिरो॥

१३ थिक्‌ये़न् निये़न् एगाङ् कुस्‍सा फोॽबाल्‍ले़ कुलक्‍को के़धाबा याङ्‌साकुन्‍धेहाॽ के़रे़क् कक् मे़त्‍छिङ्‌ङाङ् माःङ्‌घा लाजेॽओ पेरो॥ खे़प्‍मो खे़ल्‍ले़ कुयाङ्‌साकुन्‍धेहाॽ हने़ ए़ःत्‍ले़ले़ लॽमा नु चामा थुङ्‌माओ च माःन्‍दुरो॥

१४ हे़क्‍क्‍याङ् खुने़ॽ कुयाङ्‌साकुन्‍धेहाॽ माःन्‍दुआङ् वये़ल्‍ले़ खे़प्‍मो यम्‍बा साक् थ्‍ये़आङ् खे़ल्‍ले़ चामा थुङ्‌मा थेआङ् मे़घोसुन्‍लो॥

१५ हे़क्‍केःल्‍ले़ खुने़ॽ हाबा खे़न् लाजेॽओबा थिक् मनाःल्‍लो याःम्‍बक् चोःक्‍से़ पेआङ् खे़न् मनाःल्‍ले़ खुने़ॽ फाक्‍चा पिमा याःम्‍बक्‍को फत्‍छु॥

१६ हे़क्‍क्‍याङ् खे़न् आत्तिल्‍ले़आङ् चामा थुङ्‌मा मे़म्‍बिरुन्‍निल्‍ले़ खे़ल्‍ले़ फाक्‍चान् चामा निङ्‌वाॽ चोगुरो॥

१७ “हे़क्‍क्‍याङ् खुने़ॽ कुनिङ्‌वाॽ सेःरे़आङ् अक्‍खेलॽरिक् इःत्‍छिङ्, ‘आम्‍बारे़ कुहिम्‍मोग कुसेवारोबाहाॽरे़ खाघा मे़ज मे़धुङुर मे़नन्‍छुॽ, कर इङ्‌गाॽग कप्‍मो साक्‍किल्‍ले़ सिमा इःत्‍ताङ्‌लो॥

१८ इङ्‌गाॽ आल्‍लो आम्‍बारे़ कुहिम्‍मोए नुःङ्‌ङा पेःक्‍काआङ् मे़त्तुङ्, आम्‍बे, साङ्‌ग्राम्‍पेदाङ्‌बा निङ्‌वाॽफुमाङ्‌ङिन् नु के़दक्‍ले़ङ्‌वाओ इङ्‌गाॽ लायो चोगुङ्‌ङाङ् वाॽआरो॥

१९ आल्‍ल इङ्‌गाॽ के़स्‍साआ पाःप्‍माआङ् मे़लाॽआन्‍लो॥ खे़ने़ॽ के़सेवारोबा कुइसिःक् के़हिम्‍मो कत्ताङ्‌ङे़ॽओ॥’

२० “हे़क्‍क्‍याङ् खे़न् मुत्‍थ्रिक् पोगे़आङ् कुम्‍बारो नुःक्‍खे़ पे॥ खे़न् फे़रे़र पत्‍छे़बा माःङ्‌घालाम्‍नुए कुम्‍बारे़ निसुआङ् मिःम्‍जिरे़ कुलुङ्‌माॽ कुधिम् पोःक्‍खे़, हे़क्‍क्‍याङ् लोःक्‍ते़र पेआङ् खे़न् हे़प्‍प्रे़क् हे़प्‍तुआङ् चुप् मे़त्तुरो॥

२१ कुस्‍सा फोॽबे़ल्‍ले़ कुम्‍बा मे़त्तु, ‘आम्‍बे, साङ्‌ग्राम्‍पेदाङ्‌बा निङ्‌वाॽफुमाङ्‌ङिन् नु के़दक्‍ले़ङ्‌वाओ इङ्‌गाॽ लायो चोगुङ्‌ङाङ् वाॽआरो॥ आल्‍ल इङ्‌गाॽ के़स्‍साआ पाःप्‍माआङ् मे़लाॽआन्‍लो॥a’

२२ कर कुम्‍बारे़ खे़प्‍मो के़वाॽबा कुसेवारोबाहाॽ मे़त्तुसि, ‘हारा पेगे़म्‍मे़ॽआङ् कन् आस्‍सा फोॽबान् काक्‍नुःल्‍ले़ नुबा तेःत्‍तिन् फे़त्ते़म्‍मे़ॽआङ् चाक्‍ते़म्‍मे़ॽ, कुहुक्‍चोओ स्‍वागे़प् वाःत्ते़म्‍मे़ॽ, हे़क्‍क्‍याङ् कुलाङ्‌ङो लाङ्‌सुःप् चाक्‍ते़म्‍मे़ॽओ॥

२३ हे़क्‍क्‍याङ् थाःङ्‌ङो चालुप्‍मनाबा थक्‍साधिक् फे़त्ते़म्‍मे़ॽआङ् से़रे़म्‍मे़ॽ, हे़क्‍क्‍याङ् चामुक् थिमुक् यारिप् चोगुम्‍माङ् सःत्तिरो॥

२४ थेआङ्‌भे़ल्‍ले़ कन् आस्‍सान् स्‍ये़आङ् वये़, कर याम्‍मो हिङे़॥ खुने़ॽ मये़आङ् वये़, कर याम्‍मो इङ्‌गाॽ खोसुङ्‌ङाङ् वाॽआरो॥’ हे़क्‍क्‍याङ् खे़ङ्‌हाॽरे़ यम्‍बा साभाङ्‌जा से़मा मे़हेःक्‍तुरो॥

२५ “आल्‍ल खे़न् ये़म्‍मो कुस्‍सा तुम्‍बे़न् प्‍याङ्‌सिगे़न् इक्‍ताप्‍पो याःम्‍बक् चोःक्‍नु यागे़॥ खे़न् आक्‍खो नुःक्‍खे़आङ् हिम्‍बेसाङ् के़रे़ल्‍ले़ हिम्‍मो मुक्‍लाहाॽ मुक्‍ते़बा नु मनाहाॽ मे़लाःक्‍खे़बा खे़प्‍सुसि॥

२६ हे़क्‍क्‍याङ् खुने़ॽ कन् थे पोङ्‌ल पत्‍पे? फाॽआङ् खे़प्‍मो के़वाॽबा सेवारोबान् सेःन्‍दोसु॥

२७ हे़क्‍क्‍याङ् खे़न् सेवारोबाल्‍ले़आङ् नोगप् पिरु, ‘खे़ने़ॽ के़न्‍साॽ फोॽबे़न् थेआङ् मे़म्‍बोङ्‌ङे नुरिक्‍काङ् नुःक्‍खे़ त्‍ये़आङ् वाॽ, खे़ल्‍ले़ चोगुल्‍ले़ के़म्‍बारे़ चालुप्‍मनाबा थक्‍साधिक् से़प्‍मा पाङ्‌घुसिआङ् कप्‍मो चामुक् थिमुक् से़सुबारो॥’

२८ कर खुने़ॽ कुयाःक्‍ले़ॽरे़आङ् हिम्‍सिगाङ् लाःप्‍माए मे़दे़न्‍दे़न्‍लो॥ हे़क्‍केःल्‍ले़ कुम्‍बा लाःक्‍कात् लःन्‍दे़आङ् खे़न् हिम्‍सिगाङ् पित्‍छि फाॽआङ् ले़मु॥

२९ हे़क्‍केःल्‍ले़ खे़न् कुस्‍सा तुम्‍बाल्‍ले़ कुम्‍बा अक्‍खे मे़त्तु, ‘ओमे़त्ते़ॽ, इङ्‌गाॽ कम्‍भे़रिक् तङ्‌बे थारिक् खे़ने़ॽ के़सेवा चोगुङ्, के़बाःत्तुबा पान् आप्‍फाल्‍ले़आङ् इङ्‌गाॽ मे़न्‍अप्‍पे़न्, हे़क्‍केसाङ् खे़ने़ॽ आन्‍देङ् आन्‍जुम्‍हाॽनु चामुक् थिमुक् चोगुङ्‌नि फाॽआङ् मे़न्‍दाक्‍साधिक्‍काङ् के़म्‍बिराङ्‌ङिन्‍लो॥

३० कर कन् के़स्‍साःल्‍ले़ खे़ने़ॽ के़याङ्‌सा कुन्‍धेहाॽ के़त्‍निमाहाॽनु ए़ःत्‍ले़ले़ लॽमाओ के़रे़क् माःन्‍दु॥ कर खुने़ॽ नुःक्‍खे़ त्‍ये़ःल्‍ले़ खे़ने़ॽ चालुप्‍मनाबा थक्‍सान् के़से़रुआङ् चामुक् थिमुक् के़से़सुरो॥’

३१ हे़क्‍केःल्‍ले़ कुम्‍बारे़ कुस्‍सान् मे़त्तु, ‘आमिःम् आस्‍साए, खे़ने़ॽग सदादिङ् इङ्‌गाॽनुए के़वाॽरो, हे़क्‍क्‍याङ् इङ्‌गाॽ कत्तुङ्‌बा काक् आयाङ्‌साकुन्‍धेहाॽ खे़ने़ॽइन्‍नेरो॥

३२ कर के़न्‍साॽ नुःक्‍खे़ त्‍ये़बाओ आनिॽ सःप्‍मा पोङ्‌लो॥ थेआङ्‌भे़ल्‍ले़ खुने़ॽ स्‍ये़आङ् वये़, याम्‍मो हिङे़आङ् वाॽ॥ खुने़ॽ मये़बेआङ् वये़, कर याम्‍मो आनिॽ आघोसुम्‍माङ् आवाॽरो॥’”

a 

१५:२१ खे़ने़ॽ के़सेवारोबा कुइसिःक् के़हिम्‍मो कत्ताङ्‌ङे़ॽओ॥

इस्‍वाबा खारात् के़युङ्‌बे़न्

१६

ये़सुरे़ कुहुॽसाम्‍बाहाॽ कन् खे़दाॽइन्‍नाङ् मे़त्तुसि, “याङ्‌साकुन्‍धेसाबा मनाधिक् वये़॥ खे़ल्‍ले़ कुहिम् कुधाःङ् ओमे़प्‍मा खारात् के़युङ्‌बाधिक् कत्तु॥ कर हाराए मनाहाॽरे़ खे़ल्‍ले़ कुन्‍दाङ्‌बान् कन् खारात् के़युङ्‌बाल्‍ले़ के़याङ्‌सा कुन्‍धेहाॽ पिर्बेःन् चोगुर पत् लॽरिक् चे़ॽयापान् मे़जे़क्‍तु॥

२ हे़क्‍क्‍याङ् कुन्‍दाङ्‌बाल्‍ले़ खे़न् खारात् के़युङ्‌बान् उःत्तुआङ् मे़त्तु, ‘खे़ने़ॽ के़याःम्‍बेओ फे़न् पाःन्‍हाॽ खे़प्‍सुङ्‌ल पत्‍तारो॥ खे़ने़ॽ के़युक्‍खुबा खाराःत्‍तिन् काक् ओसेःन्‍धाक्‍ताङ्‌ङे़ॽ, थेआङ्‌भे़ल्‍ले़ आल्‍लआङ्‌धो खे़ने़ॽ खारात् युङ्‌मा याःम्‍बक्‍किन् के़ङ्‌घोसुन्‍लो॥’

३ हे़क्‍क्‍याङ् खे़न् खारात् के़युङ्‌बाल्‍ले़ कुनिङ्‌वाॽबो आबाङे अक्‍खे मे़त्‍छिङ्, ‘आल्‍ल इङ्‌गाॽ कन् खारात् युङ्‌मा याःम्‍बक्‍कोलाम् लःत्तादेआल्‍ले़ थे चोगुङ्‌बाबे? इङ्‌गाॽ याःन्‍मःमाआङ् मे़सुक्‍कान्, चानाःक्‍मा चामाआङ् नुःन्‍नाॽरो॥

४ कर कन् खारात् युङ्‌मा याःम्‍बक्‍कोलाम् लःत्ताल्‍ले़ आक्‍खेलॽरिक् मनाहाॽरे़ खुनिॽ हिम्‍मो मे़उःत्ता मे़दाःक्‍कार फाॽआङ् चोःक्‍मासि के़लॽबा पाःन्‍निन् इङ्‌गाॽ निःन्‍धो चोगुङ्‌ङाङ् वाॽआ॥’

५ हे़क्‍केःल्‍ले़ खे़ल्‍ले़ कुन्‍दाङ्‌बे़ल्‍ले़ कुसिङ्‌नात् के़बप्‍पा मनाहाॽ थिक्‍थिक् लॽरिक् उःत्तुसि, हे़क्‍क्‍याङ् थिक्‍सिगेःक्‍पे़न् सेःन्‍दोसु, ‘खे़ने़ॽ आक्‍खे़म्‍म्‍याक् आन्‍दाङ्‌बाल्‍ले़ कुसिङ्‌नात् के़बप्‍पे?’

६ खे़न् मनाःल्‍ले़ ‘इङ्‌गाॽ कुगिप् ये़त्‍छि (८००) फोलक् निःङ्‌गेॽ पत्‍तारो’ मे़त्तु॥ खे़न् खारात् के़युङ्‌बाल्‍ले़ खे़न् मे़त्तु, ‘के़दे़म्‍सक्‍किन् कत्‍ना फे़त्ते़ॽ! हारा, कुगिप् ये़त्‍छिरे़ कुले़क्‌वा कुगिप् लिसि (४००) फोलक् लॽरिक् साप्‍ते़ॽ॥’

७ खे़न् खारात् के़युङ्‌बाल्‍ले़ वेॽस्‍मा मनान् सेःन्‍दोसु, ‘खे़ने़ॽ आक्‍खे़म्‍म्‍याक् सिङ्‌नात् के़बत्?’ खे़ल्‍ले़ नोगप् पिरु, ‘इङ्‌गाॽग फोलक् हे़न्‍छिङ् (१,०००) सि सिङ्‌नात् हुङ्‌मा कत्तुङ्‌लो॥’ हे़क्‍क्‍याङ् खे़न् मनाःल्‍ले़ खे़न् मे़त्तु, ‘खे़ने़ॽ के़दे़म्‍सक्‍को हारा हे़न्‍छिङ्‌धिक्‍ले़ कुले़क्‌वा कुगिप् ये़त्‍छि (८००) साप्‍ते़ॽ॥’

८ हे़क्‍केलॽरिक् कुन्‍दाङ्‌बाल्‍ले़ खे़न् ताप्‍फे़ःम्‍बा खारात् के़युङ्‌बाल्‍ले़ इस्‍वाबा कुयाःम्‍बक्‍किन् निसुआङ् कुनारा फोसुरो॥ हे़क्‍केलॽरिक्‍के कन् इक्‍सादिङ् खाम्‍बेःक्‍मोबाहाॽ से़न्‍दाङ्‌गे़न् ओःत्‍तिःल्‍ले़ कुस्‍साहाॽनुःल्‍ले़ चाःप्‍पा मे़जोःक्‍लो॥

९ “हे़क्‍क्‍याङ् खिनिॽ मे़त्‍निङ्‌लो, कन् इक्‍सादिङ् खाम्‍बेःक्‍मोबा याङ्‌साकुन्‍धेरे़ तेःङ्‌जुम् चोगे़म्‍सिम्‍मे़ॽओ॥ हे़क्‍केलॽरिक् कन् याङ्‌साकुन्‍धेन् माःत्तिल्‍ले़ खे़ङ्‌हाॽरे़ खिनिॽ मे़न्‍नुप्‍मनाबा हिम्‍मो लाम्‍दाःक्‍मा के़म्‍बिरिॽरो॥

१० “हे़क्‍क्‍याङ् आत्‍तिन् मनान् चुक्‍सा पाःन्‍नो लक्‍पे़न्‍साबा चोक्, खे़ल्‍ले़ यम्‍बा पाःन्‍नो लक्‍पे़न् खोसुॽरो॥ हे़क्‍क्‍याङ् आत्‍तिन् मनान् चुक्‍सा पाःन्‍नो नसाःन्‍साबा मे़जोःक्‍ने़न्, खे़न् यम्‍बा पाःन्‍नोआङ् नसाःन्‍साबा मे़बोङ्‌ने़ल्‍लो॥

११ आत्‍तिन् मनान् इक्‍सादिङ् खाम्‍बेःक्‍मोबा याङ्‌साकुन्‍धेओए नसाःन्‍साबा मे़बोङ्‌ने़न्, खे़न् हाःत्‍ले़ से़क्‍खास्‍मा याङ्‌साकुन्‍धेओ लक्‍पे़न् पिरुबे?

१२ खिनिॽ वेॽ मनाहाॽरे़ खुनिॽ चिगक्‌वाओए नसाःन्‍साबा के़म्‍बोःक्‍खिन्‍ने़ फाॽग्र, खिनिॽ आबाङेइन्‍नाङ् हाःत्‍ले़ के़बिरिॽबे?

१३ “आत्‍तिन् सेवारोबाल्‍ले़आङ् ने़प्‍फु दाङ्‌बाहाॽरे़न् थिक्‍ले़ङ्‌मो सेवा चोःक्‍मा मे़सुक्‍तुन्‍लो॥ खे़ल्‍ले़ थिक्‍किन् चिःत्तुआङ् वेॽस्‍मान् मिःम्‍जि मे़त्तुॽ इग्र थिक्‍किन् इङ्‌धाङ् पिरुआङ् वेॽस्‍मान् हिनाःम् मे़त्तुरो॥ खिनिॽ निङ्‌वाॽफुमाङ्‌ङिन् नु याङ्‌साकुन्‍धेन् थिक्‍ले़ङ्‌मो सेवा चोःक्‍मा के़न्‍छुक्‍तुम्‍मिल्‍लो॥”

ये़सुरे़ वेॽ कुनिसाम्‍हाॽ

१४ खे़प्‍मो फरिसिहाॽरे़ ये़सुरे़ कुबाःन्‍निन् मे़घे़प्‍सुआङ् किनाःन्‍दि मे़बिरु, थेआङ्‌भे़ल्‍ले़ खे़ङ्‌हाॽ खिःम्‌यक्‍पा मे़वये़॥

१५ ये़सुरे़ खे़ङ्‌हाॽ मे़त्तुसि, “खिनिॽग सदादिङ् लाःक्‍कात्‍लक् नुबा थाःम्‍सिङ्‌मा निङ्‌वाॽ के़जोगुम्, कर निङ्‌वाॽफुमाङ्‌ङिल्‍ले़ खिनिॽ सिक्‍लुङ्‌मोबा पाःन्‍निन् निसुॽरो॥ आत्‍तिन् पाःन्‍निन् मे़न्‍छाम्‍गे़न् याप्‍मिरे़ खुनिॽ निमाओ यम्‍लाबा चोक्, खे़न् निङ्‌वाॽफुमाङ्‌ङिल्‍ले़ कुनिमाओ सिक्‍के़ले़ःङ्‌बा चोक्‍लो॥

१६ हे़क्‍क्‍याङ् बप्‍तिस्‍मा के़बिबा युहुन्‍नाःल्‍ले़ कुये़म् थारिक् मोसारे़ कुसाम्‌योथिम् नु माङ्‌निङ्‌वाॽपान् के़बाःप्‍पाहाॽरे़ खुनिॽ इङ्‌जाङ्‌हाॽ इङ्‌भन् पोःक्‍खे़, कर निङ्‌वाॽफुहाङ्‌जुम्‍मिल्‍ले़न् सुनाइङ्‌ङिन् से़रे़आङ्‌धो मे़न्‍छाम्‍गे़न् याप्‍मिहाॽ निङ्‌वाॽफुहाङ्‌जुम्‍मो साक्‍के़ल्‍ले़क् लाःप्‍मा मे़गोःत्‍लो॥

१७ इक्‍सादिङ् खाम्‍बेःक्‍मान् नु ताङ्‌साक्‍पे़न् ले़क्‍मा पेःक्‍मा उसुरु चोःक्‍पिला, कर साम्‌योथिम् साप्‍लाओ के़बप्‍पा चुक्‍सा कुसाप्‍थिक्‍काङ् मे़माने़न्‍लो॥

१८ “हाःत्‍ले़ कुमेःत्तिन् नाॽरुआङ् वेॽ मे़न्‍छुमाॽइन्‍नु मेःक्‍खिम् चोगुॽ, खे़ल्‍ले़ चाराम्‍मा याःम्‍बक् चोगुॽरो॥ हे़क्‍क्‍याङ् आत्‍तिन् मनाःल्‍ले़ कुये़म्‍बाःल्‍ले़ नाॽरुमा मे़न्‍छुमाॽइन्‍नु मेःक्‍खिम् चोगुॽ, खे़ल्‍ले़आङ् चाराम्‍मा याःम्‍बक् चोगुॽरो॥”

याङ्‌साकुन्‍धेसाबा मनान् नु लाजरसे़न्

१९ ये़सुरे़ याम्‍मो मे़त्तुसि, “उन्‍छेःन् थिक्‍ले़ङ् याङ्‌साकुन्‍धेसाबाधिक् वये़॥ खे़ल्‍ले़ परान्‍ला तेत् चाक्‍खुर थिक्‌याःन्‍धक् चामुक् थिमुक् चर वये़॥

२० मनाहाॽरे़ लाजरस मे़प्‍मनाबा याङ्‌घेःक् इसेःङ्‌बा याङ्‌गे़साॽबा मनान् मे़दारुआङ् कुलाम्‍धेःप्‍पो मे़युक्‍खुरो॥

२१ खे़ल्‍ले़ चामादे़न्‍नोलाम् मक्‍के़धाबा कुजिहाॽ चामाआङ् खाःत्‍छिङ्‌मा निङ्‌साङ् चोगुआङ् वये़रो॥ कोःत्‍चोहाॽरे़आङ् कुयाङ्‌घेःक्‍किन् मे़लागु मे़बिरुरो॥

२२ खे़न् याङ्‌के़साॽबा लाजरसे़न् स्‍ये़आङ् माङ्‌लाइङ्‌बाहाॽरे़ खुने़ॽ मे़बक्‍खु मे़देॽरुआङ् अब्राहामरे़ कुबेसाङ् मे़युक्‍खु॥ खे़न् याङ्‌साकुन्‍धेसाबे़न्‍नाङ् स्‍ये़आङ् मे़लुप्‍तु,

२३ हे़क्‍क्‍याङ् खे़न् खे़मायङ्‌सङ्‌ङो पेआङ् साॽरिक् तुक्‍खे च्‍ये़॥ खे़न् माःङ्‌घा ओमये़ल्‍ले़ लाजरसे़न् अब्राहामरे़ कुभक्‍तुङ्‌ङो युङे़बा निसुरो॥

२४ हे़क्‍क्‍याङ् खे़न् याङ्‌साकुन्‍धेसाबाल्‍ले़ अःक्‍ते़र मे़त्तु, ‘पानुदिङ् आम्‍बे, इङ्‌गाॽ लुङ्‌माॽ तुक्‍ताङ्‌ङे़ॽआङ् लाजरसे़न् कॽयो पाङ्‌घे़युसे़ॽओ॥ कुहुक्‍चोःन् च्‍वाःत्तो निःप्‍सुआङ् आल्‍सोःप्‍पाल्‍ले़ कुसम्‍मो थासु पिआनिरो, थेआङ्‌भे़ल्‍ले़ कन् मिराःक्‍को इङ्‌गाॽ साॽरिक् तुक्‍खे चाआर याःक्‍कारो॥’

२५ कर अब्राहाम्‍मिल्‍ले़ खुने़ॽ मे़त्तु, ‘आस्‍साःए, निङ्‌वाॽ इःत्‍ते़ साॽरे़, खे़ने़ॽ इक्‍सादिङ् खाम्‍बेःक्‍मो के़वये़ल्‍ले़ सुक्‍खेवाओ के़वये़, हे़क्‍क्‍याङ् कन् लाजरसे़न् तुक्‍खेवाओए वये़, कर आल्‍लो खुने़ॽ सुक्‍खेवाओ वाॽ, खे़ने़ॽ तुक्‍खे के़जर के़याक्‍लो॥

२६ खे़न्‍नुःल्‍ले़आङ् खिनिॽ के़वयिबादे़न्‍नो आनिगे युमा मे़सुक्‍तुम्‍बान्, हे़क्‍क्‍याङ् खिनिॽआङ् आनिगे वयिगे़बादे़न्‍नो थाङ्‌मा के़न्‍छुक्‍तुम्‍मिन्‍ल फाॽआङ् आनिॽ लुम्‍मो कुद्रोःम् मे़ःन्‍नेबा लुम्‍बात् ने़रो॥’

२७ “हे़क्‍केःल्‍ले़ खे़ल्‍ले़ पाःत्तु, ‘आम्‍बे, हे़क्‍केने़ फाॽग्र खे़न् आम्‍बारे़ कुहिम्‍मो पाङ्‌घे़ आबिरे़ॽओ फाॽआङ् पेलि फाक्‍ने़ॽरो॥

२८ खे़प्‍मो ङासि आम्‍भुॽ आन्‍साॽसि मे़वाॽ, हाराॽ खे़ङ्‌हाॽ कन् तुक्‍खेवादे़न्‍नो मे़न्‍दाने़न्‍ल फाॽआङ् साम्‍दिङ् पिरुसिनिरो॥’

२९ “कर अब्राहामरे़ खे़न् नोगप् पिरु, ‘खे़ङ्‌हाॽरे़ मोसा नु माङ्‌निङ्‌वाॽपान् के़बाःप्‍पाहाॽरे़न् साप्‍पन्‍हाॽ मे़गत्तुॽ, हाराॽ खे़न् मे़घे़प्‍सुनिरो॥’

३० “कर खे़ल्‍ले़ नोगप् पिरु, ‘हे़क्‍के मे़ःन् आम्‍बे, कुभा मनाहाॽ के़सिबोलाम् कुहिङ्‌वे़त् मे़बोङ्‌ङाङ् मे़बेःक्‍ने़ फाॽग्र खे़ङ्‌हाॽरे़ नसान् मे़जोगुआङ् खुनिॽ लायोलाम् मे़हिन्‍नाङ् मे़हिङ्‌लो॥’

३१ “कर अब्राहामरे़ खे़न् नोगप् पिरु, ‘मोसा नु माङ्‌निङ्‌वाॽपान् के़बाःप्‍पाहाॽरे़ खुनिॽ साप्‍पन्‍हाॽ मे़घे़प्‍सुआङ् नसान् मे़न्‍जोगुन्‍ने़ फाॽग्र, कुभा मनाहाॽ के़सिबोलाम् कुहिङ्‌वे़त् मे़बोङ्‌ङाङ् मे़बेःक्‍साङ् नसान् मे़न्‍जोगुन्‍लो॥’”

लायो नु ले़प्‍मि

(मत्‍ति १८:६-७, २१-२२, मर्कु ९:४२)

१७

ये़सुरे़ कुहुॽसाम्‍बाहाॽ मे़त्तुसि, “लायोओ के़धाबा पाःन्‍हाॽ ताःएरो, कर खे़न् पाःन्‍हाॽ के़दाःप्‍पा मनाहाॽग मे़जिःत्ते़ मे़स्‍ये़रो॥

२ कन् चुक्‍सा हिन्‍जाॽधिक् लायो चोःक्‍मा के़बाङ्‌बाङ्‌ग कुनिःङ्‌मो लुम्‍सुम्‍मिन् फोःम्‍माआङ् वरक्‍को लाप्‍फुमाल्‍ले़ए नुबा पोङ्‌लो॥

३ सिङ्‌सिङ् लॽरे़म्‍मे़ॽओ! वेॽ नुसाॽइल्‍ले़ खे़ने़ॽ के़दक्‍ले़ङ्‌वाओ लायो चोगुने़ फाॽग्र खे़न् फे़ःक्‍ते़ॽ, हे़क्‍क्‍याङ् कुलायोलाम् हिन्‍छिङ्‌ने़ फाॽग्र ले़प्‍मि पिरे़ॽओ॥

४ हे़क्‍क्‍याङ् खुने़ॽ थिक् ये़न्‍नो नुसिले़ङ् के़दक्‍ले़ङ्‌वाओ लायो चोगुआङ् नुसिले़ङ्‌ङे इङ्‌गाॽ हिःन्‍दाङ् फाॽआङ् पाःत्तुॽने़ फाॽग्र ले़प्‍मि पिरे़ॽओ॥”

नसान्

५ सेःक्‌युक्‍मिबाहाॽरे़ दाङ्‌बा ये़सुन् मे़मे़त्तु, “आदाङ्‌बे, आनिगे नसाःन्‍निन् फोःसे़ आबिरे़ॽओ॥”

६ हे़क्‍केःल्‍ले़ दाङ्‌बाल्‍ले़ मे़त्तुसि, “खिनिॽ नसाःन्‍निन् यःङ्‌गेॽ याॽरिःम्‍बाधिक् याःत्‍छाङ् कन् खःक्‍सेॽबुङ्‌मान् ‘हाॽयाक् आगे़ॽआङ् वाहङ्‌ङो लाप्‍फुसिङ्‌ङे़ॽ’ के़मे़त्तुम्‍ने़ फाॽग्र खे़ल्‍ले़ के़मे़त्तुम्‍बा कुइसिःक् चोगुॽरो॥”

नसाःन्‍साबा से़वारोबा

७ “खिनिॽओ हाःत्‍ले़ के़क्‍चु के़धोःङ्‌बा सेवारोबान् इग्र मे़ल्‍लुक् चागे़राम्‍बे़न् याःम्‍बक्‍कोलाम् नुःङ् ताःल्‍ले़ ‘हाराॽ फे़रे़ॽआङ् चाजासे़ युङ्‌सिङ्‌ङे़ॽ’” के़मे़त्‍तुम्‍बे?

८ खे़ल्‍ले़ कुले़क्‌वा “चामा थुङ्‌मा यारिप् चोगे़ॽ हे़क्‍क्‍याङ् फॽइ युप्‍सिङ्‌ङे़ॽआङ् इङ्‌गाॽ चामा थुङ्‌मा मे़न्‍छुःत्ते थारिक् हाङ्‌घाङ्‌ङे़ॽ हे़क्‍क्‍याङ्‌लक् खे़ने़ॽ चे़ॽ के़म्‍मे़त्तुम्‍मिम्‍बि?

९ कुसेवारोबाल्‍ले़ नुरिक् याःम्‍बक् चोगु फाॽआङ् कुन्‍दाङ्‌बाल्‍ले़ कुसेवारोबान् ओबे़ नुरिक् सेवा के़मे़त्‍ताङ्‌लो फाॽआङ् मे़त्तुबि?”

१० “खिनिॽआङ् मे़प्‍मनाबा याःम्‍बक् के़जोगुम् के़सुरुम्‍ने़ फाॽग्र अक्‍खे पाःत्ते़म्‍मे़ॽ, ‘आनिगे़ग कुसुम् मे़न्‍दम्‍मनाबा के़सेवारोबासिगे़रो॥ आनिगे़ग के़बाःत्तुबा हे़क्‍केरक् चोगुम्‍बे़आङ् वयिगे़रो॥’”

ये़सुरे़ थिबोङ् मनाहाॽ वेःन्‍दुसिॽ

११ हे़क्‍क्‍याङ् ये़सुन् यरुसले़म्‍मो पेर पत्‍छे़ल्‍ले़ गालिल नु सामरियारे़ कुलुम्‍मो पोःक्‍खे़र पे॥

१२ हे़क्‍क्‍याङ् थिक् पाङ्‌भेॽ कुबेसाङ् के़रे़ल्‍ले़ खे़प्‍मो थिबोङ् लोगेॽ तुक्‍माल्‍ले़ याङ्‌घुसिबाहाॽ तुमुसि॥ खे़ङ्‌हाॽ माःङ्‌घा मे़ये़म्‍सिङ्‌ङाङ्

१३ यम्‍बा इक्‍लाओ मे़अःक्‍ते़, “दाङ्‌बा ये़सुए, आनिगे लुङ्‌माॽ आदुक्‍ते़ॽआङ् आनुसे़ॽओ॥”

१४ ये़सुरे़आङ् खे़ङ्‌हाॽ ओमे़त्तुसिर मे़त्तुसि, “पेगे़म्‍मे़ॽआङ् निङ्‌वाॽफुसाम्‍बाहाॽरो ओसेःन्‍धाक्‍कासिम्‍मे़ॽओ॥” हे़क्‍क्‍याङ् खे़ङ्‌हाॽ मे़बेर मे़बत्‍छे़ल्‍ले़सा लोगेॽ तुक्‍मोलाम् मे़नुरे़रो॥

१५ हे़क्‍क्‍याङ् थिक् के़दुक्‍पाल्‍ले़ खुने़ॽ नुरे़बा निङ्‌वाॽ खोसुआङ् यम्‍बा इक्‍लाओ निङ्‌वाॽफुमाङ्‌ङिल्‍ले़ कुनारा फोसुर नुःक्‍खे़ त्‍ये़रो॥

१६ खे़न् ये़सुरे़ कुलाङ्‌जक्‍पो साम्‍बोन् फन्‍छिङ्‌ल नोगे़न् पिरुरो॥ खे़ङ्‌ग सामरि सुवाङ्‌स्‍मा वये़रो॥

१७ ये़सुरे़ पाःत्तु, “कन् तुक्‍मोलाम् के़वेःप्‍पाहाॽग थिबोङ्‌ने़ (१०) मे़वये़, कर वेॽ फाङ्‌सिहाॽ (९) आत्‍तान् मे़बेबे?

१८ आक्‍खेआङ् कन् लत्‍छा थिम्‍मे़न्‍दङ् मनान्‍लक् निङ्‌वाॽफुमाङ्‌ङिन् मिमिदिङ् पिसे़ नुःक्‍खे़ त्‍ये़बे?”

१९ ये़सुरे़ खे़न् मे़त्तु, “पोगे़ॽआङ् पेगे़ॽओ॥ के़नसाःन्‍निल्‍ले़ खे़ने़ॽ के़नुसे़रो॥”

निङ्‌वाॽफु हाङ्‌जुम्‍मिन् तार पत्

(मत्‍ति २४:२३-२८, ३७-४१)

२० थिक्‌ये़न् फरिसिहाॽरे़ ये़सुन् सेःन्‍मे़दोसु, “निङ्‌वाॽफु हाङ्‌जुम्‍मिन् आप्‍फाल्‍ले़ ताबे?”

ये़सुरे़ खे़ङ्‌हाॽ नोगप् पिरुसि, “निङ्‌वाॽफु हाङ्‌जुम्‍मिन् निःम्‍नाबा मिक्‍सेःन्‍नु मे़दाने़न्॥

२१ हाःत्‍ले़आङ् ‘खे़न् खे़त्‍ना वाॽ, कत्‍ना वाॽ’ फाॽआङ् पाःप्‍मा मे़सुक्‍तुन्॥ ओमे़त्ते़म्‍मे़ॽ, निङ्‌वाॽफुहाङ्‌जुम्‍मिङ्‌ग खिनिॽ लुम्‍मोए वाॽरो॥”

२२ हे़क्‍क्‍याङ् ये़सुरे़ कुहुॽसाम्‍बाहाॽ मे़त्तुसि, “आल्‍ल अक्‍तङ्‌बा ये़म्‍मिन् तार पत्‍लो, खे़न् ये़म्‍मोग मे़न्‍छाम्‍सान् कुये़न्‍नो हे़क्‍केए खिनिॽ ओमे़प्‍मा निङ्‌वाॽ के़जोगुम्, कर के़ङ्‌घोसुम्‍मिन्‍लो॥

२३ मनाहाॽरे़ खुने़ॽ खे़त्‍ना वाॽ, खुने़ॽ कत्‍ना वाॽ लॽरिक् के़म्‍मे़त्तिल्‍ले़ खुने़ॽ कुओमे़त्‍छे़ मे़बेगे़म्‍मिन्‍ने़ॽओ॥

२४ थेआङ्‌भे़ल्‍ले़ आङ्‌गाॽ मे़न्‍छाम्‍साःन् कुदामा ये़न्‍नो साःम्‍भे ले़क्‍किल्‍ले़ ताङ्‌साक्‍पाल्‍ले़ थिक् कुयाओनु वेॽस्‍मा कुयाओ थारिक् थोॽरुबा कुइसिःक् आङ्‌गाॽ के़रे़क्‍लो उसेन्‍धाक्‍सिङ्‌आरो॥

२५ कर काक्‍नु तगि मे़न्‍छाम्‍सान् साॽरिक् तुक्‍खे चाःॽ, हे़क्‍क्‍याङ् कन् ये़म्‍मोबा मनाहाॽरे़ खुने़ॽ मे़नाॽरुरो॥

२६ हे़क्‍क्‍याङ् मे़न्‍छाम्‍सान् नुःङ् युःल्‍ले़ नुहारे़ कुये़म् हे़क्‍केए पोङ्‌लो॥

२७ नुहःन् वालाधाओ लासे़आङ् इक्‍सादिङ् खाम्‍बेःक्‍मो यम्‍बा वादोःक्‍मा थाङे़आङ् काक् मे़न्‍छाम्‍गे़न् याप्‍मिहाॽ मे़निबे़ मे़स्‍ये़, कर खुने़ॽ वालाधाओ लासे़बा ये़न् थारिक् मनाहाॽ मे़जर मे़धुङुर हे़क्‍क्‍याङ् मेःक्‍खिम् मे़जोगुर मे़वये़॥

२८ हे़क्‍क्‍याङ् लुते़ल्‍ले़ कुये़म्‍मोआङ् हे़क्‍केए पोःक्‍खे़॥ मनाहाॽरे़ मे़जर मे़धुङुर मे़वये़, खे़ङ्‌हाॽ चिगक्‌वा सङ्-इङ्‌नु, इक् मनु, हिम्‍धाःङ् चोःक्‍नु मे़वये़रो॥

२९ कर लुतरे़ सदोम ये़क्‌यक्‍किन् ले़रुआङ् पेःल्‍ले़ ताङ्‌साक्‍पोलाम् मिराःक् नु थाबुःन् थ्‍ये़आङ् काक् मनाहाॽ मे़क्‍खुसिरो॥

३० हे़क्‍केलॽरिक्‍के मनाहाॽ यारिप् मे़म्‍बोङ्‌ङे मे़वाॽइल्‍ले़ मे़न्‍छाम्‍सान् ओसेःन्‍दाङ् पोङ्‌लो॥

३१ “खे़न् ये़म्‍मो हिम् सम्‍दाङ् के़वाॽबा मनान् चिगक्‌वा लासे़ हिम्‍सिगाङ् मे़लाःत्‍ने़न्‍ल, हे़क्‍क्‍याङ् प्‍याङ्‌सिगे़न् इक्‍ताप्‍पो के़वाॽबा मनान् चिगक्‌वा लासे़ हिम्‍मो मे़नुःङ्‌ने़न् मे़बेःक्‍ने़न्‍लरो॥

३२ लुतरे़ कुमेःत्तिन् युम् सित्‍लाङ् पोःक्‍खे़बा पाःन्‍निन् निङ्‌वाॽ इःत्ते़म्‍मे़ॽओ!

३३ हाःत्‍ले़ कुहिङ्‌मन्‍निन् से़ःप्‍तुङ् लॽ, खे़ल्‍ले़ खे़न्‍नाङ् मासुॽरो, कर हाःत्‍ले़ कुहिङ्‌मन्‍निन् मासुॽ, खे़ल्‍ले़ से़ःप्‍तुॽरो॥

३४ खे़न् से़न्‍दिक् ने़प्‍फु मनाहाॽ सोरिक् ने़सिॽ, थिक्‍किन् तेॽ, वेॽस्‍मान् ने़ लाःत्‍लो॥

३५ हे़क्‍क्‍याङ् ने़प्‍फु मे़न्‍छुमाहाॽ लुङ्‌सुम्‍मो याॽयुःत्‍नु युङ्‌सिल्‍ले़ थिक्‍किन् तेॽ, वेॽस्‍मान् युङ् लाःत्‍लो॥

३६ ((ने़प्‍फु मनाहाॽ प्‍याङ्‌सिगे़न् इक्‍ताप्‍पो याःम्‍बक् चोःक्‍सिर याक्‍सिॽ, थिक्‍किन् तेॽ, वेॽस्‍मान् वाॽ लाःत्‍लो॥))”

३७ हे़क्‍क्‍याङ् कुहुॽसाम्‍बाहाॽरे़ ये़सुन् मे़मे़त्तु, “आदाङ्‌बे, कन् आत्‍तो पोङ्‌बाबे?”

ये़सुरे़ खे़ङ्‌हाॽ मे़त्तुसि, “किदाबाहाॽ मे़जुम्‍मिल्‍ले़ खे़प्‍मो सागिःक्‍के़न् ने़ के़लॽबा पाःन्‍निन् कुसिङ् निःप्‍मनाबा हे़क्‍के, कन् मिक्‍सेःन्‍हाॽ पोङ्‌ङिल्‍ले़ कुनुप्‍मा ये़म्‍मिन् निःत्ताङ् वाॽ फाॽआङ् के़निसुम्‍लो॥”a

a 

१७:३७ ग्रिक पाःन्‍दाङ्‌ङो “आत्‍तो सागिःक्‍के़न् ने़, खे़प्‍मोए किदाबाहाॽआङ् मे़जुम्‍लो॥”

मेमेदुमा नु खासे़न्‍लोःम्‍बाल्‍ले़न् खे़दाॽ

१८

हे़क्‍क्‍याङ् ये़सुरे़ कुहुॽसाम्‍बाहाॽ चक्‍मे़ल्‍लॽए तुवा चोःक्‍मा पोङ्, आप्‍फाल्‍ले़आङ् निङ्‌वाॽ सोःम्‍मा मे़नुॽने़न् लॽरिक् हुॽमासि फाॽआङ् लत्‍छा खे़दाॽ मे़त्तुसि॥

२ “थिक् ये़क्‌यक्‍को लत्‍थिक् निङ्‌वाॽफुमाङ्‌नु मे़ङ्‌गिःमनाबा, आत्‍तिन् मनाःन्‍नाङ् इङ्‌धाङ् मे़म्‍बिमनाबा खासे़न्‍लोःम्‍बाधिक् वये़रो॥

३ हे़क्‍क्‍याङ् हाबा खे़न् ये़क्‌यक्‍को मेमेदुमाधिक्‍काङ् वये़॥ खे़न् ए़त्‍ले़ङ् खासे़न्‍लोःम्‍बाल्‍लो त्‍ये़र आप्‍तिक् याप्‍मि के़गुःप्‍पाल्‍ले़ कुदक्‍ले़ङ्‌वाओ खासे़न् लोःन्‍दाङ् पिराङ्‌ङे़ॽ फाॽआङ् मे़त्तुर वये़रो॥

४ हे़क्‍केःल्‍ले़ तगिग खे़न् खासे़न्‍लोःम्‍बाल्‍ले़ कोजाक् मे़मे़त्तुन्, कर याङ्‌सि अक्‍खेलॽरिक् कुनिङ्‌वाॽओ इःत्‍छिङ्, ‘इङ्‌गाॽग निङ्‌वाॽफुमाङ्‌ङिन्‍नुआङ् मे़गिआन्, आत्‍तिन् मनाहाॽआङ् इङ्‌धाङ् मे़बिरुङ्‌सिङ्‌ङिन्,

५ कर कन् मेमेदुमान् खासे़न् मे़लोःन्‍दुङ्‌ङिन् मे़बिरुङ्‌ङिन्‍ने़ फाॽग्र ए़त्‍ले़ङ् साॽरिक् तुक्‍खे चाःत्ताआङ् से़त्ताबा पोःक्‍खे़॥ आल्‍ल खे़न् खासे़न् लोःम्‍मा पिमा पोःक्‍खे़रो॥’”

६ दाङ्‌बाल्‍ले़ कुहुॽसाम्‍बाहाॽ मे़त्तुसि, “खे़न् ताप्‍फे़ःम्‍बा खासे़न्‍लोःम्‍बाल्‍ले़ पाःत्तुबा पाःन्‍निन् खे़प्‍से़म्‍मे़ॽओ॥

७ निङ्‌वाॽफुमाङ्‌ङिल्‍ले़ सेगुसिबा कुमनाहाॽ से़न्‍दिक् ले़न्‍दिक् मे़हाःप्‍ल तुवा चोःक्‍कि पेलि मे़भाक्‍किल्‍ले़, खुने़ॽ से़क्‍खासाङ् कुमनाहाॽ खासे़न् मे़लोःन्‍दुन् मे़बिरुन्‍सिन्‍नाङ् खुने़ॽ खे़ङ्‌हाॽ खे़म्‍घे़म्‍लक् लाप्‍तुसिॽबि?

८ हे़क्‍के मे़ःन्‍लो, कर निङ्‌वाॽफुमाङ्‌ङिल्‍ले़ कुमनाहाॽ हाराए खासे़न् लोःन्‍दुबिरुसिॽरो॥ कर मे़न्‍छाम्‍सान् इक्‍सादिङ् खाम्‍बेःक्‍मो ताःल्‍ले़ कप्‍मो नसान् के़जोःक्‍पाहाॽ तुमुसिॽबि?”

फरिसि नु एःङ्‌याङ् के़भोःङ्‌बाल्‍ले़न् खे़दाॽ

९ हे़क्‍क्‍याङ् ये़सुरे़ इङ्‌गाॽरक् साम्‌योबा के़लॽबाआङ् वेॽ मनाहाॽ हिनाःम् के़मे़प्‍पा मनाहाॽ कन् खे़दाॽइन् मे़त्तुसि

१० “ने़प्‍फु मनाहाॽ माङ्‌हिम्‍मो तुवा चोःक्‍से़ पेसि॥ खे़ङ्‌हाॽओ लत्‍थिक्‍किन् फरिसि नु वेॽस्‍मान् एःङ्‌याङ् के़भोःङ्‌बा वये़॥

११ खे़न् फरिसिन् एःक् ये़म्‍सिङ्‌ङाङ् तुवा चोगु, ‘निङ्‌वाॽफुमाङ्‌ङे, इङ्‌गाॽ नोगे़न् पिने़रो, थेआङ्‌भे़ल्‍ले़ इङ्‌गाॽ वेॽस्‍मा मनाहाॽ हे़क्‍के, साक्‍के़ल्‍ले़क्‍काङ् याङ् के़भोःङ्‌बा, मना ताप्‍फे़ःल्‍लिक् के़मे़प्‍पा, चाराम्‍मा याःम्‍बक् के़जोःक्‍पा, हे़क्‍क्‍याङ् कन् एःङ्‌याङ् के़भोःङ्‌बा हे़क्‍के इङ्‌गाॽ मे़जोःक्‍कान्‍लो॥

१२ इङ्‌गाॽ ये़त्‍नाम्‍ले़ निले़ङ् चाने़त्तो युङ्‌ङाॽ, हे़क्‍क्‍याङ् इङ्‌गाॽ खोसुङ्‌बा थगुङ्‌बा के़रे़क्‍ले़न् थिबोङ्‌लक् पिने़रो॥’

१३ “कर खे़न् एःङ्‌याङ् के़भोःङ्‌बे़ङ्‌ग माःङ्‌घा ये़म्‍सिङ्‌ङाङ् साङ्‌ग्राम्‍पेदाङ् ले़प्‍माङ्‌ङाङ् ओमे़म्‍मए कुसङ्‌बे़न् हिप्‍तुर हाबे़र अक्‍खे पाःत्तु, ‘निङ्‌वाॽफुमाङ्‌ङे, इङ्‌गाॽ लुङ्‌माॽ तुक्‍ताङ्‌ङे़ॽओ, इङ्‌गाॽग लायोबाआरो॥’

१४ ओमे़त्ते़म्‍मे़ॽओ, कन् एःङ्‌याङ् के़भोःङ्‌बे़ङ्‌ग फरिसिःन्‍नुःल्‍ले़ साम्‌योबा पोःक्‍खे़आङ् कुहिम्‍मो पेरो॥ थेआङ्‌भे़ल्‍ले़ आत्‍तिन् मनान् थाःङ्‌धाःङ् यम्‍बा ले़ङ्‌सिङ्, खे़न् चुङ्‌जिगे़न् पोङ्‌लो॥ आत्‍तिन् चुङ्‌जिगे़न् ले़ङ्‌सिङ् खे़न्‍निन् यम्‍बलाबा पोङ्‌लो॥”

ये़सुरे़ हिन्‍जाॽबित्‍छाहाॽ मुॽइसाम् पिरुसिॽ

(मत्‍ति १९:१३-१५, मर्कु १०:१३-१६)

१५ आल्‍ल खे़प्‍मो मनाहाॽरे़ हिन्‍जाॽबित्‍छाहाॽआङ् हाराॽ खुनिॽ सम्‍दाङ् ये़सुरे़ हुक् ने़स्‍सुआङ् मुॽइसाम् पिरुसिर फाॽआङ् मे़दारुसि, कर कुहुॽसाम्‍बाहाॽरे़ खे़न् मे़निसुआङ् खे़न् के़दाःप्‍पाहाॽ मे़भे़ःक्‍तुसि॥

१६ कर ये़सुरे़ खे़ङ्‌हाॽ उःत्तुसिआङ् मे़त्तुसि, “कन् हिन्‍जाॽबित्‍छाहाॽ इङ्‌गाॽओ तामा फाःक्‍ते़म्‍सिम्‍मे़ॽओ, खे़ङ्‌हाॽ मे़साक्‍ते़म्‍सिम्‍मिन्‍ने़ॽओ, थेआङ्‌भे़ल्‍ले़ निङ्‌वाॽफुहाङ्‌जुम्‍मिङ्‌ग कन् हिन्‍जाॽबित्‍छा हे़क्‍तङ्‌बाहाॽरे़न्‍नेरो॥

१७ इङ्‌गाॽ से़क्‍खाए मे़त्‍निङ्, हाःत्‍ले़ हिन्‍जाॽबित्‍छाहाॽ हे़क्‍के कुदोःप्‍मा निङ्‌वाॽइल्‍ले़ निङ्‌वाॽफु हाङ्‌जुम्‍मिन् मे़दाःक्‍तुन्, खे़न् खे़प्‍मो लाःप्‍मा मे़घोने़न्‍लो॥”

याङ्‌साकुन्‍धेसाबा नु निङ्‌वाॽफुहाङ्‌जुम्

(मत्‍ति १९:१६-२९, मर्कु १०:१७-३०)

१८ खे़प्‍मो सुहाङ्‌युक्‍पाधिक् त्‍ये़आङ् ये़सुन् सेःन्‍दोसु, “के़नुॽबा सिक्‍साम्‍बे, आक्‍तङ्‌बा नुबा याःम्‍बक् चोगुङ्‌ङिल्‍ले़ मे़न्‍नुप्‍मनाबा हिङ्‌मन् खोसुङ्‌बे?”

१९ ये़सुरे़ खे़न् नोगप् पिरु, “थेआङ् इङ्‌गाॽ के़नुॽबा के़मे़त्ताबे? के़नुॽबाग निङ्‌वाॽफुमाङ्‌ङिन्‍लक् वाॽरो॥

२० खे़ने़ॽ साम्‌योथिम् इङ्‌जाङ्‌हाॽ के़ले़स्‍सुआङ् के़वाॽ– ‘याप्‍मि से़प्‍मा मे़नुॽने़न्, चाराम्‍मा याःम्‍बक् चोःक्‍मा मे़नुॽने़न्, खुःम्‍मा मे़नुॽने़न्, इङ्‌ले़क् पाःप्‍मा मे़नुॽने़न्, हे़क्‍क्‍याङ् पा-मा इङ्‌धाङ् पिमासिए पोङ्॥’”

२१ खे़न् मनाःल्‍ले़ नोगप् पिरु, “सिक्‍साम्‍बे, कन् के़रे़क् साम्‌योथिम् इङ्‌जाङ्‌हाॽग इङ्‌गाॽ हिन्‍जाॽ वयाङ्‌ङाङ्‌धोए इःत्‍तुङ् नाःत्तुङ्‌ल वाॽआरो॥”

२२ ये़सुरे़ खे़न् खे़प्‍सुआङ् मे़त्तु, “आल्‍लसाङ् खे़ने़ॽ याःम्‍बक्‍थिक् चोःक्‍मा के़गत्‍तुॽरो॥ खे़ने़ॽ के़गत्‍तुबान् के़रे़क् सङ्‌घे़देसे़ॽ हे़क्‍क्‍याङ् याङ्‌गे़साॽबाहाॽ पिरे़से़ॽओ॥ हे़क्‍केलॽरिक् साङ्‌ग्राम्‍पेदाङ्‌ङो याङ्‌साकुन्‍धे के़घोसुॽरो॥ हे़क्‍क्‍याङ् फे़रे़ॽआङ् इङ्‌गाॽ तिम्‍दाङ्‌ङे़ॽओ॥”

२३ कर खुने़ॽ खे़न् पाःन्‍निन् खे़प्‍सुल्‍ले़ साॽरिक् कुनिङ्‌वाॽ तुगे़, थेआङ्‌भे़ल्‍ले़ खुने़ॽग आत्तात्तान्‍ने याङ्‌साकुन्‍धेसाबा वये़रो॥

२४ ये़सुरे़ खे़न् ओमे़त्तुआङ् पाःत्तु, “याङ्‌साकुन्‍धेसाबाहाॽग निङ्‌वाॽफुहाङ्‌जुम्‍मो लाःप्‍मा साॽरिक् साक्‍लो!

२५ से़क्‍खाए याङ्‌साकुन्‍धेसाबे़न् निङ्‌वाॽफुहाङ्‌जुम्‍मो लाःप्‍मानुःल्‍ले़ उमेःन् सम्‍मेःत्तिल्‍ले़ कुहङ्‌ङो लाःप्‍मा उसुरु चोक्‍लो॥”

२६ कन् पान् के़घे़म्‍बाहाॽरे़ खुने़ॽ सेःन्‍मे़दोसु, “हे़क्‍केःल्‍ले़ हात् ताङ्‌से़ःप्‍मा सुक्‍पाबे?”

२७ ये़सुरे़ खे़ङ्‌हाॽ नोगप् पिरुसि, “मे़न्‍छाम् याप्‍मिरे़ लागि सुक्‍मे़न्‍दे़प्‍मनाबा पाःन्‍हाॽग, निङ्‌वाॽफुमाङ्‌ङिल्‍ले़ सुक्‍तुॽरो॥”

२८ हे़क्‍केःल्‍ले़ पत्रुसरे़ पाःत्तु, “आनिगे हिम्‍धाःङ् ले़रुम्‍बे़आङ् खे़ने़ॽ तिम्‍मासिगे़आङ् वयिगे़रो॥”

२९ ये़सुरे़ खे़ङ्‌हाॽ मे़त्तुसि, “इङ्‌गाॽ से़क्‍खाए मे़त्‍निङ्, निङ्‌वाॽफुहाङ्‌जुम्‌रे़ लागि हिम्‍धाःङ्, मेःत्, फुॽनुसाॽहाॽ, मा-बाहाॽ, इग्र हिन्‍जाॽबित्‍छाहाॽ के़ले़प्‍पाहाॽरे़

३० कन् हिङ्‌मन्‍नो खे़न्‍नुःल्‍ले़आङ् यरिक् मे़घोःसुॽ, हे़क्‍क्‍याङ् के़दाबा ये़म्‍मो मे़न्‍नुप्‍मनाबा हिङ्‌मन् मे़घोसुॽरो॥”

ये़सुरे़ याम्‍मो कुसिमे़ल्‍ले़ कुयाःम्‍बेओ पाःत्तुॽ

(मत्‍ति २०:१७-१९, मर्कु १०:३२-३४)

३१ ये़सुरे़ थिक्-ने़त् (१२) कुहुॽसाम्‍बाहाॽ थिक्‍ले़प्‍माङ् तेॽरुसिआङ् मे़त्तुसि, “आल्‍ल खे़प्‍से़म्‍मे़ॽओ, आनिॽग यरुसले़म थो आबेःक्‍ल आबत्‍लो॥ खे़प्‍मो उन्‍छेःन्‍बा माङ्‌निङ्‌वाॽपान् के़बाःप्‍पाहाॽरे़ मे़न्‍छाम्‍साःल्‍ले़ कुयाःम्‍बेओ मे़साप्‍तुबा के़रे़क् पाःन्‍निन् के़त्‍लो॥

३२ खुने़ॽ मे़दे़म्‍सुआङ् थिम्‍मे़न्‍दङ् सुवाङ्‌हाॽरे़ खुनिॽ हुक्‍को मे़बिरुॽ, हे़क्‍क्‍याङ् खे़ङ्‌हाॽरे़ खुने़ॽ किनाःन्‍दि मे़बिरुॽ, कुनामे़धासुॽ, थ्‍याःत् मे़धोःक्‍तुॽ, ताप्‍फे़ःल्‍लिक् मे़मे़त्तुॽ, हे़क्‍क्‍याङ् खुने़ॽ ते़ःम्‍भुक् मे़याक्‍तुआङ् मे़से़रुॽ,

३३ हे़क्‍केसाङ् सुम्‌ये़न् एगाङ् खुने़ॽ सिमे़न्‍लाम् याम्‍मो हिङ्‌लो॥”

३४ कर खे़ङ्‌हाॽरे़ कन् पाःन्‍निन् थेआङ् कुसिङ् मे़न्‍निःत्तुन्, थेआङ्‌भे़ल्‍ले़ कन् पाःन्‍निल्‍ले़ कुबेन् खे़ङ्‌हाॽरोलाम् माॽरे़आङ् वये़रो॥ खे़ल्‍ले़ चोगुल्‍ले़ कन् पाःन्‍निन् खुनिॽ निङ्‌वाॽ सिगाङ् मे़बेने़न्‍लो॥

ये़सुरे़ मिक्‍फःम्‍बा चागे़नाःक्‍पे़न् वेःन्‍दुॽ

(मत्‍ति २०:२९-३४, मर्कु १०:४६-५२)

३५ ये़सुन् ये़रिहो ये़क्‌यक्‍किल्‍ले़ कुबेसाङ् के़रे़ल्‍ले़ खे़प्‍मो मिक्‍फःम्‍बाधिक् चानाःक्‍कि लाम्‍मिल्‍ले़ कुबेसाङ् युङे़॥

३६ खे़ल्‍ले़ कुबेसाङ्‌नु मनाहाॽ मे़बेःक्‍ल मे़बत् के़लॽबा निङ्‌वाॽ खोसुआङ् थेःन्‍ने़ पोङ्‌ल पप्‍पे फाॽआङ् मनाहाॽ सेःन्‍दोसुसि॥

३७ खे़ङ्‌हाॽरे़ खे़न् नोगप् मे़बिरु, “नासरतस्‍मा ये़सुन् पेःक्‍ल पत्‍लो॥”

३८ खे़ल्‍ले़ अःक्‍ते़र अक्‍खे पाःत्तु, “दाउदरे़ कुस्‍साa ये़सुए, इङ्‌गाॽ लुङ्‌माॽ तुक्‍ताङ्‌ङे़ॽओ॥”

३९ हे़क्‍केःल्‍ले़ खे़न् लाम्‍लो के़बेःक्‍पा मनाहाॽरे़ “स्‍वाःत् युङे़ॽ” मे़मे़त्तुर खे़न् मे़भे़ःक्‍तु, कर खे़ल्‍ले़ आल्‍लसाङ् साॽरिक् “दाउदरे़ कुस्‍साःए, इङ्‌गाॽ लुङ्‌माॽ तुक्‍ताङ्‌ङे़ॽओ” पाःत्तुर अःक्‍ते़॥

४० ये़सुन् खे़प्‍मो ये़म्‍सिङ्‌ङाङ् खे़न् चागे़नाःक्‍पे़न् कुबेसाङ् मे़दारुनि फाॽआङ् इङ्‌जाङ् पिरुसि॥ हे़क्‍क्‍याङ् खे़न्‍नाङ् ये़सुरे़ कुबेसाङ् त्‍ये़आङ् ये़सुरे़ खे़न् सेःन्‍दोसु,

४१ “इङ्‌गाॽ खे़ने़ॽ थे़मा चोगुङ् पिने़ फाॽआङ् निङ्‌वाॽ के़इःत्तुबे?”

खे़ल्‍ले़ नोगप् पिरु, “आदाङ्‌बे, इङ्‌गाॽ निःमा के़सुक्‍पा पोङ्‌ङार॥”

४२ ये़सुरे़ खे़न् मे़त्तु, “खे़ने़ॽ निःमा के़सुक्‍पा पोःक्‍खे़ॽओ, थेआङ्‌भे़ल्‍ले़ खे़ने़ॽ के़नसाःन्‍निल्‍ले़ के़नुसे़आङ् के़वाॽरो॥”

४३ खिमो खे़न् निमा के़सुक्‍पा पोःक्‍खे़आङ् निङ्‌वाॽफुमाङ्‌ङिन् नोगे़न् पिरुर ये़सुरे़ कुएगाङ् थासिङ्‌लो॥ मनाहाॽरे़आङ् खे़न् मे़निसुआङ् निङ्‌वाॽफुमाङ्‌ङिल्‍ले़ कुनारा मे़भोःसुरो॥

a 

१८:३८ यहुदिहाॽरे़ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् “दाउदरे़ कुस्‍सा” मे़मे़त्तु, थेआङ्‌भे़ल्‍ले़ खुने़ॽ दाउद हाङ्‌ङिल्‍ले़ कुधाःक्‍लाम् ताः फाॽआङ् मे़इःत्तुआङ् मे़वये़॥

ये़सुन् नु जक्‍कै

१९

ये़सुन् ये़रिहो ये़क्‌यक्‍लाम् पोःक्‍खे़र पेर पत्‍छे़॥

२ खे़न् ये़क्‌यक्‍को जक्‍कै मिङ् के़वाःप्‍पा याङ्‌साकुन्‍धेसाबा तुम्‍एःङ्‌याङ् के़भोःङ्‌बाधिक् वये़॥

३ ये़सुन् पेर पत्‍छे़ल्‍ले़ खुने़ॽआङ् ओमे़प्‍मा निङ्‌वाॽ चोगुआङ् ये़सुरे़ कुओमे़त्‍छे़ पे, कर ताङ्‌सा चोगे़बाल्‍ले़ मनाहाॽरे़ खुने़ॽ मे़धेःक्‍तुआङ् निमा मे़सुक्‍तुन्॥

४ हे़क्‍केःल्‍ले़ खुने़ॽ तगि पेआङ् ये़सुरे़ कुओमे़त्‍छे़ लाम्‍मिल्‍ले़ कुबेसाङ्‌बा पःत्‍छेॽबुङ्‌मो लासे़आङ् युङ्‌सिङ्॥

५ ये़सुन् खे़प्‍मो के़रे़ल्‍ले़ थो ओमये़आङ् मे़त्तु, “जक्‍कैए, खे़ने़ॽ हारा थ्‍ये़ॽओ॥ आइन् इङ्‌गाॽ के़हिम्‍मो ने़आबारो॥”

६ हे़क्‍केःल्‍ले़ जक्‍कैन् यो थ्‍ये़आङ् कुसिराॽ पधाङ्‌थाङे़र ये़सुन् कुहिम्‍मो लाम्‍दाःक्‍मा पिरु॥

७ खे़प्‍मो के़वाॽबा मनाहाॽरे़ ये़सुन् लायोबाल्‍ले़ कुहिम्‍मो याङ्‌धोःक्‍से़ पेरो फाॽआङ् कानाक्‍नाक् मे़लॽरे़रो॥

८ याङ्‌सि जक्‍कैन् ये़म्‍सिङ्‌ङाङ् दाङ्‌बान् अक्‍खे मे़त्तु, “इङ्‌गाॽ कत्तुङ्‌बा याङ्‌साकुन्‍धेन् कुभ्रे़ःङ् याङ्‌गे़साॽबाहाॽ हाःत्तुङ्‌सिङ्‌लो॥ हे़क्‍क्‍याङ् आत्‍तिन्‍हाॽ इङ्‌ले़क् मे़त्तुङ्‌सिङ्‌ङाङ् यरिक् याङ् फोःक्‍खुङ्‌सिङ्‌ङाङ् वाॽआ, खे़ङ्‌हाॽ इङ्‌गाॽ लिसिले़ङ् थारिक् नुःक्‍तुङ् पिरुङ्‌सिङ्‌लो॥”

९ हे़क्‍केःल्‍ले़ ये़सुरे़ पाःत्तु, “आइन् कन् हिम्‍सयङ्‌ङिल्‍ले़ से़न्‍लप् खोसुआङ् वाॽरो, थेआङ्‌भे़ल्‍ले़ जक्‍कैःन्‍नाङ् अब्राहामरे़न्‍ने कुमुॽइदाङ्‌सारो॥

१० मे़न्‍छाम्‍सान् लायोओ के़माबाहाॽ कोःप्‍मा नु हिङ्‌मासि फाॽआङ् त्‍ये़बारो॥”

साम्‍म्‍याङ् याङ्‌इत्‍छिल्‍ले़न् खे़दाॽ

(मत्‍ति २५:१४-३०)

११ कन् पाःन्‍निन् मे़घे़प्‍सुआङ् ये़सुरे़ वेॽस्‍मा खे़दाॽधिक् मे़त्तुसि, थेआङ्‌भे़ल्‍ले़ खुनिॽ यरुसले़म निःत्ताङ् मे़गे़रे़आङ् मे़वये़, हे़क्‍क्‍याङ् कुभारे़ निङ्‌वाॽफु हाङ्‌जुम्‍मिन् खिमो ता फाॽआङ् मे़इःत्तुआङ् मे़वये़रो॥

१२ “कुन्‍धे साबाधिक् माःङ्‌घा लाजेॽओ हाङ्‌युक् खोमाआङ् नुःङ्‌मा तामा फाॽआङ् लाम्‍दिक् चोगे़रो॥

१३ खुने़ॽ पेःक्‍मानुःल्‍ले़ तगि थिबोङ् कुसेवारोबाहाॽ उःत्तुसिआङ् लत्‍छा लत्‍छा साम्‍म्‍याङ् याङ्a पिरुसिर अक्‍खे मे़त्तुसि, ‘इङ्‌गाॽ मे़न्‍नुःङ् मे़न्‍दाए थारिक् कल्‍ले़ ले़ङ्‌हङ् चोगे़म्‍मे़ॽओ॥’”

१४ कर कुयक्‌युङ्‌बाहाॽरे़ खुने़ॽ मे़जिःत्तुआङ् कुएगाङ् कुएगाङ् “कन् मनाःल्‍ले़ आनिगे सम्‍दाङ् हाङ् चोगुबा सिराॽ मे़धाङ्‌ङिन्‍लो” मे़बाःत्तुर इङ्‌साबाहाॽ मे़बाङ्‌घुसि॥

१५ हे़क्‍क्‍याङ् खे़ल्‍ले़ हाङ्‌युक् खोसुआङ् नुःक्‍खे़ त्‍ये़रो॥ आल्‍ल खुने़ॽ याङ् पिरुसिबा कुसेवारोबाहाॽ उःत्तुसिआङ् ले़ङ्‌हङ् के़जोगुम्‍माङ् आक्‍खे़म्‍म्‍याक् याङ् के़धगुम् फाॽआङ् सेःन्‍दोसुसि॥

१६ थिक्‍सिगेक्‍पा से़वारोबाल्‍ले़ मे़त्तु, “आदाङ्‌बे, इङ्‌गाॽ के़याङ्‌धिक्‍किल्‍ले़ वेॽ थिबोङ् याङ् थगुङ्‌ङाङ् वाॽरो॥”

१७ हे़क्‍क्‍याङ् खे़ल्‍ले़ मे़त्तु, “नुरे़रो आसेवारोबे, साॽरिक् नुबा के़जोगुरो! खे़ने़ॽ थिबोङ् ये़क्‌यक् सम्‍दाङ् सुहाङ्‌गे़म्‍बा के़बोङ्‌लो, थेआङ्‌भे़ल्‍ले़ चुक्‍सा पाःन्‍नो नसाःन्‍साबा के़बोःक्‍खे़रो॥”

१८ हे़क्‍क्‍याङ् निसिगेक्‍पा से़वारोबाल्‍ले़ मे़त्तु, “आदाङ्‌बे, इङ्‌गाॽ के़याङ्‌धिक्‍किल्‍ले़ वेॽ ङासि याङ् थगुङ्‌ङाङ् वाॽरो॥”

१९ हे़क्‍क्‍याङ् खे़न् मे़त्तु, “खे़ने़ॽआङ् ङासि ये़क्‌यक् सम्‍दाङ् सुहाङ्‌गे़म्‍बा के़बोङ्‌लो॥”

२० हे़क्‍क्‍याङ् सुम्‍सिगेक्‍पा से़वारोबाल्‍ले़ मे़त्तु, “आदाङ्‌बे, के़याङ्‌धिक्‍किन् बा कप्‍मो वाॽरो, के़याङ्‌ङिन् इङ्‌गाॽ तेत्तो सुङुङ् चिक्‍खुङ्‌ङाङ् कत्तुङ्‌लो॥

२१ खे़ने़ॽनु इङ्‌गाॽ किसाङ्‌लो, थेआङ्‌भे़ल्‍ले़ खे़ने़ॽ के़जिःप्‍पा के़जोक्॥ खे़ने़ॽ के़म्‍बिरुन्‍सिन्‍बान् के़नाःक्‍तुसिॽ, के़न्‍देसुम्‍बान् के़सुप्‍सुॽरो॥”

२२ हे़क्‍केःल्‍ले़ हाङ्‌ङिल्‍ले़ खे़न् सेवारोबान् मे़त्तु, “खे़ने़ॽ ताक्‍के़भे़ॽबा सेवारोबे! आल्‍ल बा खे़ने़ॽ के़बाःन्‍नोलाम् आप्‍तिक् कुःत्‍ने़ॽरो॥ इङ्‌गाॽ थे मे़बिरुङ्‌ङिन् बा खे़न् नाःक्‍तुङ्, थे़मा मे़देसुङ्‌ङिन् खे़न् सुप्‍सुङ् फाॽआङ् खे़ने़ॽए निङ्‌वाॽ के़गत्तुरो॥

२३ हे़क्‍केःल्‍ले़ खे़न् आयाङ्‌ङिन् थेआङ् सिङ्‌नात् के़गे़बाहाॽरो के़न्‌युक्‍खुन्? इङ्‌गाॽ त्‍याङ्‌ङिल्‍ले़ आयाङ्‌ङिल्‍ले़ कुस्‍साग खोसुङ्‌बा वये़॥”

२४ खे़न् हाङ्‌ङिल्‍ले़ खे़प्‍मो के़ये़प्‍पाहाॽ मे़त्तुसि, “खे़ल्‍ले़ कत्तुबा याङ्‌इत्‍छिन् नाप्‍ते़म्‍मे़ॽआङ् थिबोङ् याङ्‌इत्‍छि के़गप्‍पे़न् पिरे़म्‍मे़ॽओ॥”

२५ हे़क्‍क्‍याङ् खे़ङ्‌हाॽरे़ खुने़ॽ मे़मे़त्तु, “आदाङ्‌बे, खे़ल्‍ले़ग आन्‍दे़ःन्‍छा थिबोङ् याङ् कत्तुङ्‌ग!”

२६ हे़क्‍केःल्‍ले़ हाङ्‌ङिल्‍ले़ नोगप् पिरुसि, “खे़प्‍से़म्‍मे़ॽओ, के़गप्‍पाल्‍ले़ आल्‍लसाङ् यरिक् खोसुॽरो, कर हाःत्‍ले़ मे़गत्तुन्, खे़ल्‍ले़ कत्तुबान्‍नाङ् नाप्‍लो॥

२७ आल्‍ल इङ्‌गाॽ खुनिॽ सम्‍दाङ् हाङ् चोगुङ्‌नि फाॽआङ् खुनिॽ सिराॽमे़न्‍धाङ्‌मनाबा आनिङ्‌मिहाॽ कप्‍मो तारे़म्‍सिम्‍मे़ॽआङ् इङ्‌गाॽ आदगिए से़रे़म्‍सिम्‍मे़ॽओ॥”

ये़सुन् यरुसले़म्‍मो मिमिदिङ्‌नु लाःत्

(मत्‍ति २१:१-११, मर्कु ११:१-११, युहु १२:१२-१९)

२८ हे़क्‍क्‍याङ् ये़सुरे़ हे़क्‍के पाःत्तु सुरुआङ् यरुसले़म ले़प्‍माङ् कुहुॽसाम्‍बाहाॽरे़ खुनिॽ तगि तगि थासिङ्‌लो॥

२९ हे़क्‍क्‍याङ् खुने़ॽ बे़थफागे नु बे़थानि पाङ्‌जुम्‍हाॽरे़ निःत्ताङ् के़रे़ल्‍ले़ जैतुन कोःक्‍माओ ने़प्‍फु कुहुॽसाम्‍बाहाॽ उःत्तुसिआङ् अक्‍खे मे़त्तुसिर पाङ्‌घुसि,

३० “खिन्‍छिॽ तगाङ्‌बा पाङ्‌भेॽओ पेसे़ॽ॥ खे़प्‍मो के़लाःत्‍छिल्‍ले़ आप्‍फाल्‍ले़आङ् मे़न्‌युक्‍के के़वाॽबा अदङ्‌साधिक् इमे़घेःक्‍खुआङ् ये़प्‍पा के़दुम्‍सुॽ॥ खे़न् ले़रे़त्‍छे़ॽआङ् कत्‍ना फे़त्ते़त्‍छे़ॽ॥

३१ मनाहाॽरे़ थेआङ् कन् अदङ्‌सान् के़ले़त्‍छुबाबे फाॽआङ् सेःन्‍गे़म्‍लाप्‍सिने़ फाॽग्र कङ्‌ग दाङ्‌बान् चाहाबा चोगे़आङ् वाॽ फाॽआङ् मे़त्ते़से़ॽओ॥”

३२ हे़क्‍क्‍याङ् खे़ङ्‌हाॽ पेसिल्‍ले़ ये़सुरे़ पाःत्तुबा हे़क्‍के से़क्‍खाए अदङ्‌सान् निःसे़त्‍छु॥

३३ हे़क्‍क्‍याङ् खे़ङ्‌हाॽरे़ खे़न् ले़रे़त्‍छुर पत्‍छे़त्‍छिल्‍ले़ खे़प्‍मो कुन्‍दाङ्‌बाहाॽ मे़द्‌ये़आङ् सेःन्‍मे़दोसुसि, “थेआङ् कन् अदङ्‌सान् के़ले़त्‍छुबाबे?”

३४ हे़क्‍केःल्‍ले़ खे़ङ्‌हाॽरे़ नोगप् पिरे़त्‍छु, “कङ्‌ग दाङ्‌बान् चाहाबा चोगे़आङ् वाॽरो॥”

३५ हे़क्‍क्‍याङ् खे़ङ्‌हाॽरे़ खे़न् अदङ्‌सान् ये़सुरो तारे़त्‍छुआङ् अदङ्‌साःल्‍ले़ कुएःक्‍को खुनिॽ तेत्‍हाॽ मे़भे़सु, हे़क्‍क्‍याङ् ये़सुन् खे़न् सम्‍दाङ् मे़युक्‍खुरो॥

३६ खे़न् युक्‍तुआङ् पेःल्‍ले़ मनाहाॽरे़ खुनिॽ तेत्‍हाॽ लाम्‍मो मे़भे़सुर खुने़ॽ लाम्‍दाःक्‍मा मे़बिरुरो॥

३७ हे़क्‍क्‍याङ् ये़सुन् जैतुन कोःक्‍माओलाम् सङ्‌माङ् थामा के़बोङ्‌बा ते़न्‍नो के़प्‍मा इःत्‍ते़आङ् वये़ल्‍ले़ यरिक् कुहुॽसाम्‍बाहाॽरे़ निङ्‌वाॽ के़माबा याःम्‍बक्‍हाॽ मे़निबान् मे़इःत्तुआङ् मे़सःत्ते़र यम्‍बा इक्‍लाओ अक्‍खेलॽरिक् निङ्‌वाॽफुमाङ्‌ङिल्‍ले़ कुनारा फोःमा मे़हेःक्‍तु–

३८ “यहवे दाङ्‌बाल्‍ले़ कुमिङ्‌ङो के़दाबा हाङ्‌ङिन्

मुॽइसाबा पोङ्‌लरो॥

साङ्‌ग्राम्‍पेदाङ्‌ङो सनारुङ् पोङ्‌लरो,

निङ्‌वाॽफुमाङ्‌ङिल्‍ले़ कुमिमिदिङ् पोङ्‌लरो॥”

३९ कर खे़प्‍मो मनालुम्‍मो के़वाॽबा कुभा फरिसिहाॽरे़ ये़सुन् मे़मे़त्तु, “सिक्‍साम्‍बे, खे़ने़ॽ के़हुॽसाम्‍बाहाॽ हे़क्‍के मे़बाःत्ते़म्‍मिन्‍ने़ॽ फाॽआङ् फे़ःक्‍ते़से़ॽओ॥”

४० हे़क्‍केःल्‍ले़ ये़सुरे़ खे़ङ्‌हाॽ नोगप् पिरुसि, “खे़प्‍से़म्‍मे़ॽओ, खे़ङ्‌हाॽ स्‍वाःत् मे़युङ्‌ङिल्‍ले़ग कन् लुङ्‌हाॽआङ् मे़सःत्ताङ् मे़बाःत् मे़लःन्‍लो॥”

ये़सुन् यरुसले़मरे़ कुलागि हाःप्

४१ कर ये़सुन् यरुसले़म ये़क्‌यक्‍किल्‍ले़ कुबेसाङ् के़रे़ल्‍ले़ खे़न् ये़क्‌यक्‍किन् ओमे़त्तुआङ् हाबे़,

४२ हे़क्‍क्‍याङ् अक्‍खे पाःत्तु, “आल्‍ल खिनिॽग सनारुङ् खोमा माराम्‍मिन् कुसिङ् के़निःत्तुम्‍मिल्‍ले़ पोःक्‍खे़बारो, कर कन् के़रे़क्‍ग के़मिक्‍साओलाम् थेःक्‍सिङ्‌बेआङ् वाॽरो॥

४३ आल्‍ल के़निङ्‌मिहाॽरे़ खे़ने़ॽ काक् पिसाङ्‌लाम् के़म्‍गप्‍पाङ् खिरि के़म्‍धेःक्‍काङ् चिहुॽ के़म्‍हुॽबा ये़म् तार पत्‍लो॥

४४ खे़ने़ॽ के़म्‌य के़म्‍लुःन्‍नाङ् के़स्‍साहाॽनु खाम्‍मो के़म्‍दङ्‌लो॥ थिक् लुङ् सम्‍दाङ् वेॽ लुङ्‌ङिन्‍ने पक्‍मे़न्‍धने़न्, थेआङ्‌भे़ल्‍ले़ निङ्‌वाॽफुमाङ्‌ङिन् खे़ने़ॽ के़से़ःप्‍से़ ये़बा सुये़म्‍मिन् के़नाॽरुरो॥”

ये़सुन् माङ्‌हिम्‍मो पेक्

(मत्‍ति २१:१२-१७, मर्कु ११:१५-१९, युहु २:१३-२२)

४५-४६ हे़क्‍क्‍याङ् ये़सुन् माङ्‌हिम्‍मो लासे़आङ् खे़प्‍मो ले़ङ्‌हङ्‌बाहाॽ अक्‍खे मे़त्तुसिर नाःप्‍मा लःप्‍मा हेःक्‍तुसि, “साम्‌योसाप्‍लाओ साप्‍ते़आङ् पत्, ‘इङ्‌गाॽ आहिम्‍मिङ्‌ग तुवा चोःक्‍मा हिम् पोङ्,’ कर खिनिॽग फाःन्‍दाहाॽ चिङ्‌सिङ्‌मा ते़न् के़जोगुम्‍माङ् के़वयिॽरो!”

४७ हे़क्‍क्‍याङ् खुने़ॽ थिक्‌याःन्‍धक् माङ्‌हिम्‍मो निसाम् हुॽरुसिरो॥ कर तुम्‍निङ्‌वाॽफुसाम्‍बाहाॽ, साम्‌योथिम्‍साम्‍बाहाॽ नु लाम्‍लोबाहाॽरे़ खुने़ॽ से़प्‍मा निङ्‌वाॽ मे़जोगु,

४८ कर आप्‍तिक् कुःप्‍मा पान् थेआङ् खे़ङ्‌हाॽरे़ मे़ङ्‌घोसुन्, थेआङ्‌भे़ल्‍ले़ मनाहाॽरे़ग खुने़ॽ हुॽरुसिबा निसाम्‍हाॽ खुनिॽ सिराॽ थाङे़र मे़घे़प्‍सुरो॥

a 

१९:१३ लत्‍छा लत्‍छा साम्‍म्‍याङ् याङ्– ग्रिक पाःन्‍दाङ्‌ङो “१० मिना॥” मिना फाॽइन् ला सुम्‍सिरे़न् नाम्‌याक् पोङ्॥

ये़सुरे़ कुयुक्

(मत्‍ति २१:२३-२७, मर्कु ११:२७-३३)

२०

थिक्‌ये़न् ये़सुरे़ माङ्‌हिम्‍मो निसाम् हुॽरुसिर सुनाइङ् इङ्‌भन् चोगुर यागे़॥ खे़प्‍मो तुम्‍निङ्‌वाॽफुसाम्‍बाहाॽ, साम्‌योथिम्‍साम्‍बाहाॽ हे़क्‍क्‍याङ् यहुदि तुम्‍लाम्‍लोबाहाॽ मे़द्‌ये़आङ्

२ खे़ङ्‌हाॽरे़ खुने़ॽ अक्‍खे मे़मे़त्तुर सेःन्‍मे़दोसु, “खे़ने़ॽ थे़मा युक्‍किल्‍ले़ अक्‍तङ्‌बा याःम्‍बक्‍हाॽ के़जोगुर के़वाॽ? कन् युक्‍किन् हाःत्‍ले़ के़बिरे़? आमे़त्ते़ॽ॥”

३ ये़सुरे़आङ् खे़ङ्‌हाॽ मे़त्तुसि, “इङ्‌गाॽआङ् लत्‍छा सेःन्‍लाप्‍थिक् सेःन्‍दोनिङ्‌लो॥

४ युहुन्‍नारे़ बप्‍तिस्‍मा पिमा कुयुक्‍किन् आत्‍तोलाम् त्‍ये़बाबे? निङ्‌वाॽफुमाङ्‌लाम् त्‍ये़बाबि, इ मनालाम्‍बि? आमे़त्‍ते़म्‍मे़ॽ!”

५ खे़ङ्‌हाॽ खुनिॽ लुम्‍मो पान् मे़धक्‍ते़र अक्‍खे मे़मे़त्‍छिङ्, “आल्‍ल आनिॽ ‘निङ्‌वाॽफुमाङ्‌लाम्’ आमे़त्तुम्‍ने़ फाॽग्र, थेआङ् नसान् के़न्‍जोगुम्‍मिन् फाॽआङ् सेःन्‍आलाप्॥

६ कर ‘मनाहाॽलाम्’ आमे़त्तुम्‍ने़ फाॽग्र, मनाहाॽरे़ आनिॽ लुङ्‌ङिल्‍ले़ आम्‍बत्, थेआङ्‌भे़ल्‍ले़ मनाहाॽरे़ युहुन्‍नाःङ्‌ग माङ्‌निङ्‌वाॽपान् के़बाःप्‍पा फाॽआङ् निस्‍सेए मे़इःत्तुॽरो॥”

७ खे़ल्‍ले़ चोगुल्‍ले़ खे़ङ्‌हाॽरे़ ये़सुन् मे़मे़त्तु, “आनिगे मे़निसुम्‍बे़न्‍लो॥”

८ हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “हे़क्‍केने़ फाॽग्र थे़मा युक्‍किल्‍ले़ अक्‍तङ्‌बा याःम्‍बक्‍हाॽ चोगुङ् खे़न् इङ्‌गाॽआङ् मे़मे़त्‍निङ्‌ङिन्‍लो॥”

फे़न् इक्‍मसाबाहाॽरे़न् खे़दाॽ

(मत्‍ति २१:३३-४६, मर्कु १२:१-१२)

९ ये़सुरे़ मनाहाॽ कन् खे़दाॽइन् मे़त्तुसि, “उन्‍छेःन् मनाधिक्‍ले़ लत्‍छा इक्‍को चे़ल्‍ले़क्‍सेॽ लेःत्तुआङ् कुभ्रे़ःङ् लक्‍को खे़न् चे़ल्‍ले़क्‍सेॽ इक्‍किन् इक्‍मसाबाहाॽ पिरुसिआङ् खुने़ॽ यरिक् ये़म् थारिक् वेॽ लाजेॽओ पे॥

१० हे़क्‍क्‍याङ् चे़ल्‍ले़क्‍सेॽ तुप्‍मा ये़म् त्‍ये़ःल्‍ले़ कुलक् लासे़ कुसेवारोबाधिक् इक्‍मःबाहाॽरो पाङ्‌घुरो॥ कर खे़न् इक्‍मसाबाहाॽरे़ खुने़ॽग मे़हिप्‍तुआङ् थेआङ् मे़म्‍बिए हाबा मे़बाङ्‌घु मे़देसुरो॥

११ हे़क्‍क्‍याङ् याम्‍मो निसिगेक्‍पा सेवारोबान् लक् ताःक्‍से़ पाङ्‌घु, कर खे़न्‍नाङ् खे़न् इक्‍मसाबाहाॽरे़ मे़हिप्‍तुर कुजाःत्‍थि मे़देसुआङ् कुघाले़म् मे़बाङ्‌घु मे़देःसुरो॥

१२ याम्‍मो आल्‍लसाङ् सुम्‍सिगेक्‍पा कुसेवारोबान् लक् ताःक्‍से़ पाङ्‌घु, कर खे़न्‍नाङ् खे़न् इक्‍मसाबाहाॽरे़ मे़घाःन्‍दुआङ् मे़नाःत्तु मे़देसुरो॥

१३ “आल्‍ल चे़ल्‍ले़क्‍सेॽ इक्‍के़ल्‍ले़ कुन्‍दाङ्‌बान् निङ्‌वाॽ इःत्‍छिङ्, ‘इङ्‌गाॽ थे चोगुङ्‌बाबे? आल्‍ल इङ्‌गाॽ लुङ्‌माॽ तुक्‍तुङ्‌बा आस्‍सान् पाङ्‌घुङ्॥ खुने़ॽ मे़निसुआङ्‌ग कुना मे़साॽरुबिला॥’

१४ “कर खे़न् इक्‍मसाबाहाॽरे़ खे़न् कुस्‍सान् मे़निसुआङ् इङ्‌मे़दङ्‌घु, ‘कन् कुम्‍बारे़ कुलक् के़घोबारो, कन् से़रुम्‍माङ् कुलाजेॽ सिङ्‌बुङ्‌हाॽ आनिॽ हुक्‍काप्‍पासिरो॥’

१५ हे़क्‍क्‍याङ् खे़ङ्‌हाॽरे़ खे़न् कुस्‍सान् चे़ल्‍ले़क्‍सेॽ इक्‍कोलाम् लाःक्‍कात् मे़लःत्तु मे़देॽरुआङ् मे़से़रुरो॥”

ये़सुरे़ खे़ङ्‌हाॽ सेःन्‍दोसुसि, “आल्‍ल चे़ल्‍ले़क्‍सेॽ इक्‍के़ल्‍ले़ कुन्‍दाङ्‌बाल्‍ले़ खे़न् इक्‍मसाबाहाॽ आक्‍खे मे़त्तुसिॽबे?

१६ खुने़ॽ ताआङ् खे़ङ्‌हाॽ के़रे़क् से़रुसिआङ् खे़न् चे़ल्‍ले़क्‍सेॽ इक्‍किन् वेॽ मनाहाॽ पिरुसिॽरो॥”

मनाहाॽरे़ खे़न् मे़घे़प्‍सुआङ् मे़बाःत्तु, “आप्‍फाल्‍ले़आङ् अक्‍खे मे़बोङ्‌ङिल्‍लरो॥”

१७ ये़सुरे़ खे़ङ्‌हाॽ अदक्‍तक्‍काङ् ओमे़त्तुसिर याम्‍मो सेःन्‍दोसुसि, “हे़क्‍केने़ फाॽग्र कन् साम्‌योसाप्‍लाओ साप्‍ते़बान् थे़माबे?

“‘लुङ् के़गाम्‍बाहाॽरे़ मे़नाॽरुबा लुङ्‌ङिन् कुम्‍मालुङ् पोःक्‍खे़आङ् वाॽरो॥’

१८ आत्‍तिन्‍हाॽ खे़न् लुङ् सम्‍दाङ् मक्‍मे़धाःॽ, खे़ङ्‌हाॽ मे़भक् मे़सिरो॥ हे़क्‍क्‍याङ् आत्‍तिन् सम्‍दाङ् खे़न् लुङ्‌ङिन् मक्‍था, खे़न् फे़क् सिरो॥”

१९ साम्‌योथिम्‍साम्‍बाहाॽ नु तुम् निङ्‌वाॽफुसाम्‍बाहाॽरे़ ये़सुन् बा खे़प्‍मोए ते़म्‍मा निङ्‌वाॽ मे़जोगु, थेआङ्‌भे़ल्‍ले़ ये़सुरे़ पाःत्तुबा खे़दाॽओ फे़न् इक्‍मसाबाहाॽनु तङ्‌घुसिबान् खे़ङ्‌हाॽरे़ निङ्‌वाॽ मे़घोसु, कर मनाहाॽ मे़गिरुसि॥

एःङ्‌याङ् हुङ्‌माबि मे़ःम्‍बि

(मत्‍ति २२:१५-२२, मर्कु १२:१३-१७)

२० खे़ल्‍ले़ चोगुल्‍ले़ खे़ङ्‌हाॽरे़ ये़सुन् ते़म्‍मा फाॽआङ् सुये़म् कोःप्‍मा मे़हेःक्‍तु॥ खे़ङ्‌हाॽरे़ मनाहाॽ याङ् मे़बिरुसिआङ् साम्‌योबा मे़ले़ङ्‌सिङ्‌ङाङ् ये़सुरे़ कुधोःम्‍से़ मे़बाङ्‌घुसि॥ खे़ङ्‌हाॽरे़ कुबाःन्‍नो ते़म्‍माआङ् रोमि युक्‍साबाहाॽ नु सुहाङ्‌गे़म्‍बाहाॽ पिमासि के़लॽबा निङ्‌वाॽ मे़जोगुरो॥

२१ खे़ङ्‌हाॽरे़ ये़सुन् कुबाःन्‍नो थामा फाॽआङ् सेःन्‍मे़दोसु, “सिक्‍साम्‍बे, से़क्‍खासाङ् खे़ने़ॽग कुदोःप्‍मा पाःन्‍लक् के़बाःत्तुॽ, हे़क्‍क्‍याङ् कुदोःप्‍मारक् के़हुॽरुसिॽ॥ खे़ने़ॽग आत्‍तिन् मनाहाॽआङ् के़न्‍छे़न्‍दुन्‍छिन्, हे़क्‍क्‍याङ् निङ्‌वाॽफुमाङ्‌ङिल्‍ले़ कुलाम्‍मिन् से़क्‍खाए के़हुॽरुसिरो॥

२२ हे़क्‍केःल्‍ले़ कन् पाःन्‍निन् आमे़त्‍ते़ॽ रोमि पयम् हाङ् सिजरे़न् एःङ्‌याङ् हुङ्‌मा आनिॽ साम्‌योथिम्‍मिल्‍ले़ आबिॽबि आम्‍बिने़न्‍बि?”

२३ ये़सुरे़ खे़ङ्‌हाॽरे़ खुनिॽ निङ्‌वाॽ चिःप्‍मान् निसुआङ् खे़ङ्‌हाॽ नोगप् पिरुसि,

२४ “इङ्‌गाॽ याङ्‌इत्‍छिन् ओसेःन्‍आधाक्‍ते़म्‍मे़ॽ॥ कप्‍मो हाःत्‍ले़ कुइत्‍छाप् नु कुबाःन्‍साप् पप्‍पे?”

खे़ङ्‌हाॽरे़ नोगप् मे़बिरु, “सिजरे़ल्‍ले़न् पत्‍लो॥”

२५ ये़सुरे़ मे़त्तुसि, “हे़क्‍केने़ फाॽग्र सिजरले़ कुबाःन्‍हाॽ सिजरे़न् पिरे़म्‍मे़ॽ, हे़क्‍क्‍याङ् निङ्‌वाॽफुमाङ्‌ङिल्‍ले़ कुबाःन्‍हाॽ निङ्‌वाॽफुमाङ्‌ङिन्‍ने पिरे़म्‍मे़ॽओ॥”

२६ मना तगि खे़ङ्‌हाॽरे़ खुने़ॽ कुबाःन्‍नो ते़म्‍मा मे़न्‍छुक्‍तुन्॥ ये़सुरे़ पिरुसिबा नोगप्‍पिल्‍ले़ खे़ङ्‌हाॽरे़ खुनिॽ निङ्‌वाॽ मये़आङ् स्‍वाःत् मे़युङे़॥

ये़सुरे़ सिमाआङ् याम्‍मो हिङ्‌मारे़ कुयाःम्‍बेओ हुॽरुसिॽ

(मत्‍ति २२:२३-३३, मर्कु १२:१८-२७)

२७ हे़क्‍क्‍याङ् सिमे़न्‍लाम् याम्‍मो हिङ्‌मन् होप् लॽरिक् नसान् के़जोःक्‍पा कुभा सदुकिहाॽ ये़सुरो मे़द्‌ये़आङ्

२८ सेःन्‍मे़दोसु, “सिक्‍साम्‍बे, मोसारे़ग अक्‍खेलॽरिक् साप्‍तु आबिरे़आङ् पत्– ‘आत्‍तिल्‍ले़ कुम्‍भुॽइन् कुस्‍सा कुए मे़न्‌वाॽए सिःॽ, खे़ल्‍ले़ कुन्‍साॽरे़ मेमेदुमा कुन्‍ने़ॽद्रेमान्‍नु मेःक्‍खिम् चोःक्‍माए पोङ्॥ हे़क्‍क्‍याङ् कुम्‍भुॽरे़ कुलागि सागप्‍मा पोङ्‌लो॥’

२९ आल्‍ल नुसि फुॽनुसाॽहाॽ मे़वये़॥ तुम्‍बाल्‍ले़ मेःक्‍खिम् चोगुआङ् कुस्‍सा कुए मे़न्‌वाॽए स्‍ये़रो॥

३०-३१ हे़क्‍केलॽरिक् सरुम्‍बान् नु याङ्‌सरुम्‍बाल्‍ले़आङ् खुन्‍छिॽ ने़ॽद्रेमान्‍नु मेःक्‍खिम् चोगे़त्‍छु, हे़क्‍क्‍याङ् खुन्‍छिॽ हे़क्‍केए के़रे़क् नुसि फुॽनुसाॽहाॽरे़ खुनिॽ ने़ॽद्रेमान्‍नु मेःक्‍खिम् मे़जोगुआङ् सामे़न्‌वाॽए मे़स्‍ये़रो॥

३२ के़रे़क्‍नुःल्‍ले़ एगाङ् खे़ङ्‌हाॽरे़ खुनिॽ ने़ॽद्रेमान्‍नाङ् स्‍ये़रो॥

३३ आल्‍ल खे़ङ्‌हाॽ सिमे़न्‍लाम् याम्‍मो मे़हिङ्‌ङिल्‍ले़ आत्‍तिल्‍ले़ कुमेत् पोङ्‌बाबे? खे़न्‍नुग नुसि फुॽनुसाॽहाॽरे़ए मेःक्‍खिम् मे़जोगुआङ् मे़वये़॥”

३४ ये़सुरे़ खे़ङ्‌हाॽ नोगप् पिरुसि, “कन् इक्‍सादिङ् खाम्‍बेःक्‍मोबा मनाहाॽ कप्‍मोरक् मेःक्‍खिम् मे़जोःक्‍लो॥

३५ कर ताःन्‍दि के़दाबा ये़म्‍मोग हे़क्‍के मे़बोङ्‌ने़ल्‍लो, थेआङ्‌भे़ल्‍ले़ सिमे़न्‍लाम् याम्‍मो हिङ्‌मा लाॽरुसिबा मनाहाॽ मेःक्‍खिम् मे़न्‍जोःक्‍ने़न्‍लो॥

३६ खे़ङ्‌हाॽग याम्‍मो मे़न्‍छिःने़न्, थेआङ्‌भे़ल्‍ले़ खे़ङ्‌हाॽ माङ्‌लाइङ्‌बा कुइसिःक् मे़बोङ्‌लो॥ खे़ङ्‌हाॽ सिमे़न्‍लाम् याम्‍मो मे़हिङे़बाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुस्‍सासिरो॥

३७ हे़क्‍केलॽरिक् के़सिबाहाॽ मे़हिङ् के़लॽबा पाःन्‍निन् मि के़दिःप्‍पा पोःक्‍लाओबा हिन्‍दोक्‍को मोसारे़ ओसेःन्‍आधाक्‍लो॥ मोसारे़ अब्राहाम, इसहाक नु याकुबरे़ खुनिॽ निङ्‌वाॽफुमाङ्‌ङिन् यहवे दाङ्‌बाए लॽरिक् पाःत्तुरो॥

३८ खे़ल्‍ले़ चोगुल्‍ले़ खुने़ॽग कुसिवे़त्‍हाॽरे़न् मे़ःन्, कर कुहिङ्‌वे़त्‍हाॽरे़ खुनिॽ निङ्‌वाॽफुमाङ्‌लो, थेआङ्‌भे़ल्‍ले़ खुने़ॽ कुलागिग के़रे़क् कुहिङ्‌वे़त्ते मे़वाॽरो॥”

३९ हे़क्‍क्‍याङ् कुभा साम्‌योथिम्‍साम्‍बाहाॽरे़ खुने़ॽ मे़मे़त्तु, “सिक्‍साम्‍बे, खे़ने़ॽग साॽरिक् नुरिक्‍काङ् याप्‍मि के़मे़त्‍ते़रो॥”

४० हे़क्‍क्‍याङ् आत्तिन्‍हाॽरे़आङ् खुने़ॽ पान् सेःन्‍दोमा आःन्‍छिङ्‌माआङ् मे़न्‍छुक्‍तुन्‍लो॥

निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् हाःप्‍पे?

(मत्‍ति २२:४१-४६, २३:१-७, मर्कु १२:३५-४०)

४१ ये़सुरे़ खे़ङ्‌हाॽ मे़त्तुसि, “आक्‍खेलॽरिक् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् दाउद हाङ्‌ङिल्‍ले़ कुस्‍सारो फाॽआङ् मे़मे़त्तुबाबे?

४२-४३ थेआङ्‌भे़ल्‍ले़ निङ्‌वाॽफु साम्‍लोसुम्‍मो दाउदरे़ आबाङे अक्‍खे पाःत्तुआङ् पत्,

“‘यहवे दाङ्‌बाल्‍ले़ इङ्‌गाॽ आदाङ्‌बान् अक्‍खे मे़त्तु, “के़निङ्‌मिहाॽ के़युक्‍को इङ्‌गाॽ मे़न्‍दाःत्‍छिङ्‌ङे थारिक् आजुप्‍साङ् ले़प्‍माङ् खे़ने़ॽ युङे़ॽओ॥”’

४४ “दाउद हाङ्‌ङिल्‍ले़ए खुने़ॽ आदाङ्‌बे लॽरिक् मे़त्तुने़ फाॽग्र आक्‍खेलॽरिक् ख्रिस्‍ते़न् दाउदरे़ कुस्‍सा पोङ्‌बाबे?”

कुनिङ्‌वाॽ के़जिःप्‍पाहाॽरे़ खुम्‍दिङ् मे़घोसुॽ

(मत्‍ति २३:१-३६, मर्कु १२:३८-४०)

४५ हे़क्‍क्‍याङ् के़रे़क् मनाहाॽरे़ मे़घे़प्‍सुर कुहुॽसाम्‍बाहाॽ अक्‍खे मे़त्तुसि,

४६ “साम्‌योथिम्‍साम्‍बाहाॽनु सिङ्‌सिङ् लॽरे़म्‍मे़ॽओ! खे़ङ्‌हाॽ केःम्‍ब् केःम्‍बा लगेप् मे़जाक्‍खुआङ् नानुगत्‍ना लाङ्‌मे़घेःक्‍लो, हे़क्‍क्‍याङ् पाङ्‌जुम् लुम्‍मो सेवा मे़मे़त्तिगे़र के़लॽबा निङ्‌वाॽ मे़जोगुआङ् यहुदि चुम्‍लुङ्‌हिम्‍मो नु साभाङ्‌जाओ तुम्‍म्‍याङ्‌हाङ् युक्‍नाहाॽओ युङ्‌मा खुनिॽ सिराॽथाङ्‌लो॥

४७ खे़ङ्‌हाॽरे़ मेमेदुमाहाॽ इङ्‌मे़ले़क्‍तुसिआङ् खुनिॽ हिम्‍धाःङ्‌हाॽ मे़लरुरो, कर नुबा ओसेःन्‍धाक्‍सिङ्‌मारे़ लागि केःम्‍ब् केःम्‍बा तुवा मे़जोगुॽ॥ खे़ङ्‌हाॽरे़ग से़क्‍खाए साक्‍ल खुम्‍दिङ् मे़घोसुॽरो॥”

मेमेदुमाल्‍ले़ कुहुक्‍सोयाङ्

(मत्‍ति १२:४१-४४)

२१

ये़सुरे़ माङ्‌हिम्‍मो हुक्‍सोयाङ् तोःम्‍मादे़न्‍नो याङ्‌साकुन्‍धेसाबाहाॽरे़ खुनिॽ हुक्‍सोयाङ्‌ङिन् मे़गेःत्तुर मे़बत्‍छे़बान् ओमे़त्तुसिर युङे़॥

२ खे़प्‍मो लत्‍छा याङ्‌गे़साॽमा मेमेदुमाधिक्‍ले़ याङ्‌ने़त्‍छिa केःत्तुबा निसुआङ्

३ पाःत्तु, “से़क्‍खाए कन् याङ्‌गे़साॽमा मेमेदुमाल्‍ले़ वेॽहाॽनुःल्‍ले़ यरिक् हुक्‍सोयाङ् केःत्तुआङ् वाॽरो,

४ थेआङ्‌भे़ल्‍ले़ कन् याङ्‌साकुन्‍धेसाबाहाॽरे़ग खुनिॽ के़योबाआङ् के़नम्‍बा याङ्‌हाॽए मे़याक्‍तु, कर याङ्‌गे़साॽमा मेमेदुमाल्‍ले़ग खुने़ॽ कुयाङ्‌साॽमो कत्तुबा चामा थुङ्‌मालाम् याक्‍तुआङ् वाॽरो॥”

माङ्‌हिम्‍मिन् यःॽ

(मत्‍ति २४:१-४१, मर्कु १३:१-३१)

५ हे़क्‍क्‍याङ् कुभा हुॽसाम्‍बाहाॽरे़ माङ्‌हिम्‍मिल्‍ले़ कुयाःम्‍बेओ खे़न् नुब् नुबा लुङ्‌हाॽ नु मनाहाॽरे़ निङ्‌वाॽफुमाङ्‌ङो मे़दोन्‍दुबा के़घे़म्‍बा के़लाॽबा पाःन्‍हाॽरे़ कुयाःम्‍बेओ मे़बाःत्तुरो॥ हे़क्‍केःल्‍ले़ ये़सुरे़ खे़ङ्‌हाॽ मे़त्तुसि,

६ “खिनिॽ आल्‍लो के़निसुम्‍बान् थिक् लुङ्‌सम्‍दाङ् वेॽ लुङ्‌धिक्‍काङ् मे़न्‍ने़ए यमा ये़म् तार पत्‍लो॥”

इनोगे़न् तुक्‍खेन् नु निङ्‌घुम्

(मत्‍ति २४:३-१४, मर्कु १३:३-१३)

७ हे़क्‍क्‍याङ् खे़ङ्‌हाॽरे़ ये़सुन् सेःन्‍मे़दोसु, “सिक्‍साम्‍बे, कन् आप्‍फाल्‍ले़ पोङ्‌बाबे? कन् पोङ्‌मानुःल्‍ले़ तगि थे मिक्‍सेन् पोङ्‌बे?”

८ ये़सुरे़ खे़ङ्‌हाॽ नोगप् पिरुसि, “सिङ्‌सिङ् लॽरे़म्‍मे़ॽओ, आत्तिल्‍ले़आङ् खिनिॽ इङ्‌गे़न्‍ले़क्‍तिल्‍लरो, थेआङ्‌भे़ल्‍ले़ यरिक् मनाहाॽ इङ्‌गाॽ आमिङ्‌ङो निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् इङ्‌गाॽएरो, हे़क्‍क्‍याङ् आल्‍लो ये़म्‍मिन् त्‍ये़आङ् वाॽ फाॽआङ् मे़बाःत्तुॽ, कर खे़ङ्‌हाॽरे़ खुनिॽ पाःन्‍निन् मे़घे़प्‍से़म्‍मिन्‍ने़ॽओ॥

९ हे़क्‍क्‍याङ् खिनिॽ थङ्‌हाॽ नु के़जिहाॽरे़ कुयाःम्‍बेओ के़घे़प्‍सुम्, कर निङ्‌वाॽ मे़मये़म्‍मिन्‍ने़ॽओ॥ कङ्‌हाॽग पोङ्‌माए पोङ्, कर बा खे़न् ये़म्‍मोएग इक्‍सादिङ् खाम्‍बेःक्‍माल्‍ले़ कुनुप्‍मान् मे़दाने़न्‍लो॥”

१० हे़क्‍क्‍याङ् ये़सुरे़ खे़ङ्‌हाॽ मे़त्तुसि, “मे़न्‍छाम् सुवाङ्‌हाॽ नु लाजेॽहाॽ लुम्‍मो थङ् पोःक्॥

११ हे़क्‍क्‍याङ् यरिक् ते़न्‍नो पयम् यम्‍बा लुप्‍लि थाङ्, यम्‍बा साक् पोःक् हे़क्‍क्‍याङ् यम्‍बा मिन्‍देॽहाॽ पोःक्‍काङ् किप्‍मा के़घुबा नु निङ्‌वाॽ के़माबा मिक्‍सेःन्‍हाॽ ताङ्‌साक्‍पो मे़धाःप्‍लो॥

१२ “कन् पोङ्‌मानुःल्‍ले़ तगिग खिनिॽ हुक् के़म्‌याक्‍तिआङ् निङ्‌घुम् के़म्‍मे़त्तिॽरो॥ हे़क्‍क्‍याङ् यहुदि चुम्‍लुङ्‌हिम्‍मो खासे़न् के़म्‍लोःन्‍दिआङ् पुङ्‌लाहिम्‍मो के़म्‍धे़क्‍तिॽरो॥ आमिङ्‌ङिल्‍ले़ चोगुल्‍ले़ हाङ्‌हाॽ नु सुहाङ्‌गे़म्‍बाहाॽरे़ खुनिॽ तगि के़म्‌ये़प्‍सिॽरो॥

१३ कङ्‌ग इङ्‌गाॽ आयाःम्‍बेओ पाःप्‍मा के़घोसुम्‍बा सुये़म्‍लो॥

१४ हे़क्‍क्‍याङ् खिनिॽ से़ःप्‍सिङ्‌मारे़ लागि थे़मा पाःप्‍माबे फाॽआङ् तगिसा निङ्‌साम्‍मो मे़ध्‍ये़म्‍मिन्‍ने़ॽओ॥

१५ थेआङ्‌भे़ल्‍ले़ इङ्‌गाॽ खिनिॽ पाःप्‍मा के़बोङ्‌बा सुत्‍लाहाॽ नु सिक्‍कुम्‍दिङ् निङ्‌वाॽ पिनिङ्‌लो॥ हे़क्‍केःल्‍ले़ आत्‍तिन्‍नाङ् खिनिॽ बिफ्‍युङ्‌हाॽरे़ अप्‍मा नु पाःन्‍धक्‍मा मे़न्‍छुक्‍तुन्‍लो॥

१६ खिनिॽ पामाहाॽ, फुॽनुसाॽहाॽ, काॽइ सोॽधोःक्‍हाॽ नु तेःङ्‌जुम्‍हाॽरे़ इङ्‌गे़म्‍ले़क्‍तिआङ् ते़म्‍मा के़म्‍बाङ्‌घिॽरो॥ खे़ङ्‌हाॽरे़ खिनिॽ कुभाग के़म्‍से़रिॽ॥

१७ खिनिॽ याप्‍मि नसान् के़जोगिबाल्‍ले़ के़रे़क् मनाहाॽरे़ खिनिॽ के़म्‍जिःत्तिॽ,

१८ हे़क्‍केसाङ् खिनिॽ थे़गेःक्‍इधिक्‍काङ् मक्‍मे़धाने़न्‍लो॥

१९ खिनिॽ कन् के़रे़क् पाःन्‍हाॽ के़धरुम्‍मिल्‍ले़ए खिनिॽ हिङ्‌मन्‍निन् ताङ्‌लो॥”

यरुसले़म्‍मिल्‍ले़ कुमे़क्‍मान्

(मत्‍ति २४:१५-२१, मर्कु १३:१४-१९)

२० आल्‍ल यरुसले़म्‍मिन् निङ्‌मि थक्‍सुबाहाॽरे़ मे़गबुबा के़निसुम्‍मिल्‍ले़ आल्‍ल कुमे़क्‍मान् निःत्ताङ्‌ङे वाॽ फाॽआङ् कुसिङ् निःत्‍ते़म्‍मे़ॽओ॥

२१ हे़क्‍क्‍याङ् यहुदियाबा मनाहाॽ कोःक्‍मा फाङ्‌जङ् हे़ङ्‌घाःत्ति मे़घे़त्‍छिङ् मे़बेःक्‍ल, ये़क्‌यक्‍को के़वाॽबाहाॽ लाःक्‍कात् मे़घे़त्‍छिङ् मे़बेःक्‍ल, हे़क्‍क्‍याङ् पाङ्‌भेॽओ के़युङ्‌बाहाॽ याम्‍मो ये़क्‌यक्‍को मे़न्‍दाने़न्‍लरो॥

२२ थेआङ्‌भे़ल्‍ले़ साम्‌यो साप्‍लाओ कन् साप्‍ते़आङ् पप्‍पा पाःन्‍निन् के़त्‍ल फाॽआङ् कङ्‌ग खुम्‍दिङ्‌ले़न् ये़न्‍हाॽ पोङ्‌लो॥

२३ कन् ये़म्‍मिङ्‌ग मे़न्‍छुक्‍मा के़वाॽमा नु सावामाहाॽरे़ लागि आक्‍खे़न् किप्‍मा के़घुबा पोङ्‌ङि! इक्‍सादिङ् खाम्‍बेःक्‍मो यम्‍बा तुक्‍खे थाःरो, हे़क्‍क्‍याङ् निङ्‌वाॽफुमाङ्‌ङिल्‍ले़ कुघुम्‍दिङ्‌ङिन् कन् मनाहाॽओ चुक्‍लो॥

२४ खे़ङ्‌हाॽ ताभेःल्‍ले़ मे़जे़प्‍तु मे़से़रुसिॽ हे़क्‍क्‍याङ् यरिक् लाजेॽओ पुङ्‌लाधाबा मे़बोङ्‌ङाङ् मे़बेःक्‍लो॥ थिम्‍मे़न्‍दङ् सुवाङ्‌हाॽरे़ खुनिॽ ये़म् मे़ङ्‌गे़त्ते थारिक् खे़ङ्‌हाॽरे़ यरुसले़म्‍मिन् मे़दोॽरु मे़सॽरुॽरो॥

मे़न्‍छाम्‍साःल्‍ले़ कुयुमान्

(मत्‍ति २४:२९-३१, मर्कु १३:२४-२७)

२५ “हे़क्‍क्‍याङ् नाम्, लाबा नु खेःम्‍सिक्‍हाॽओ यम्‍बा मिक्‍सेःन्‍हाॽ मे़धाःप्‍लो॥ हे़क्‍क्‍याङ् वाहङ्‌ङिल्‍ले़ कुसःक्‍मान् नु यम्‍ब्‌यम्‍बा वाभे़ल्‍ले़ङ्‌ङिल्‍ले़ चोगुल्‍ले़ इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ साॽरिक् किमाओ नु निङ्‌साम्‍मो मे़धारो॥

२६ आल्‍ल इक्‍सादिङ् खाम्‍बेःक्‍मो के़दाबार के़बप्‍पा इनोगे़न् तुक्‍खेन् मे़इःत्तुआङ् मनाहाॽ खुनिॽ साम् मिक्‍किल्‍ले़ पक्‍थसि, थेआङ्‌भे़ल्‍ले़ ताङ्‌साक्‍पोबा मुक्‍साम्‍हाॽ नु खेःम्‍सिक्‍हाॽ मे़यङ्‌लो॥

२७ हे़क्‍क्‍याङ् मे़न्‍छाम्‍सान् खाप्‍मिःत्तो यम्‍बा मुक्‍साम् हे़क्‍क्‍याङ् मिमिदिङ्‌नु युर पप्‍पा मे़न्‍छाम् याप्‍मिहाॽरे़ मे़निसुॽरो॥

२८ आल्‍ल कन् के़रे़क् पोङ्‌ङिल्‍ले़ खिनिॽ थे़गेःक्‍पे़न् फोःक्‍खे़म्‍मे़ॽआङ् थाःङ् ओमये़म्‍मे़ॽओ, थेआङ्‌भे़ल्‍ले़ खिनिॽ से़न्‍लप्‍पिन् निःत्ताङ् तार पत्‍लो॥”

पःत्‍छेॽबुङ्‌मोलाम् निसाम्

(मत्‍ति २४:३२-३५, मर्कु १३:२८-३१)

२९ हे़क्‍क्‍याङ् ये़सुरे़ खे़ङ्‌हाॽ कन् खे़दाॽइन् मे़त्तुसि, “आल्‍ल पःत्‍छेॽबुङ्‌मान् नु वेॽ सिङ्‌बुङ्‌हाॽ ओमे़त्ते़म्‍मे़ॽ॥

३० आल्‍ल कुसङ् कुभे़क्‌वा लःन्‍निल्‍ले़ हाङ्‌वाःम्‍मा ये़म्‍मिन् निःत्ताङ् तार पत् फाॽआङ् खिनिॽ कुसिङ् के़निःत्तुम्‍लो॥

३१ हे़क्‍केलॽरिक्‍के इङ्‌गाॽ पाःत्तुङ्‌बा कन् काक् पाःन्‍हाॽ के़त्‍ल पेःक्‍पा के़निसुम्‍मिल्‍ले़ निङ्‌वाॽफु हाङ्‌जुम्‍मिन् निःत्ताङ् वाॽ फाॽआङ् कुसिङ् के़निःत्तुम्‍लो॥

३२ “इङ्‌गाॽ से़क्‍खाए मे़त्‍निङ्, कन् के़रे़क् पाःन्‍हाॽ मे़म्‍बोङ्‌ङे थारिक् कन् मे़न्‍छाम् थाःक्‍हाॽ मे़न्‍छिने़न्‍लो॥

३३ ताङ्‌साक्‍पान् नु खाम्‍बेःक्‍मान् ले़क्‍काङ् पेक्, कर इङ्‌गाॽ आबाःन्‍जाक्‍हाॽ आप्‍फाल्‍ले़आङ् मे़ले़क्‍ने़न् मे़बेःक्‍ने़न्‍लो॥

३४ “खिनिॽ याम्‍दादा सुक्‍खेवा नु चामा थुङ्‌मा हे़क्‍क्‍याङ् कन् हिङ्‌मन्‍ले़न् निङ्‌साम् चोःक्‍मो सिङ्‌सिङ् लॽरे़म्‍मे़ॽओ, मे़ःन्‍ने़ फाॽग्र हक्‍चघत् थक्‍सापुसा इजोओ मे़धाबा हे़क्‍के कन् ये़न्‍हाॽओ खिनिॽआङ् के़ध्‍ये़ॽइरो॥

३५ थेआङ्‌भे़ल्‍ले़ कन् इक्‍सादिङ् खाम्‍बेःक्‍मो के़वाॽबा के़रे़क् मनाहाॽनुआङ् हे़क्‍केलॽरिक्‍के पोङ्‌लो॥

३६ के़रे़क् ये़म्‍मो आप्‍फाल्‍ले़साङ् कन् के़दाबा पाःन्‍नोलाम् खे़त्‍छिङ्‌मा पेःक्‍मा मुक्‍साम् के़घोसुम्‍ल हे़क्‍क्‍याङ् मे़न्‍छाम्‍साःल्‍ले़ कुदगि ये़प्‍मा के़सुक्‍पा के़बोःक्‍खिर फाॽआङ् सिङ्‌सिङ् लॽरे़म्‍मे़ॽर तुवा चोगे़म्‍मे़ॽओ॥”

३७ हे़क्‍क्‍याङ् ये़सुरे़ थिक्‌याःन्‍धक् माङ्‌हिम्‍मो हुॽरुसिर वये़, कर से़न्‍दिक् याङ्‌धोःक्‍से़ जैतुन कोःक्‍माओ पेर वये़रो॥

३८ हे़क्‍क्‍याङ् तानाम्‍सा माङ्‌हिम्‍मो खुने़ॽ कुबाःन्‍जाक् खे़म्‍से़ मनाहाॽ मे़द्‌ये़रो॥

a 

२१:२ याङ्‌ने़त्‍छि ग्रिक पाःन्‍दाङ्‌ङो “ने़त्‍छि ले़प्‍तोन्॥” कन् यहुदिहाॽरे़ मे़जोगुबा के़रे़क्‍नुःल्‍ले़ कुमे़ल्‍लुङ् सुःल्‍लिक्‍पा याङ् वये़॥

ये़सुन् से़प्‍मा निङ्‌सेक्

(मत्‍ति २६:१४-१६, मर्कु १४:१०-११, युहु १८:१९-२४)

२२

आल्‍ल सिदाॽ मे़म्‍भःन्‍नेबा खरे़ःङ्‌ङिल्‍ले़ तङ्‌नाम्‍मिन् निःत्ताङ् त्‍ये़र पत्‍छे़॥ खे़न् यहुदि चोःक्‌युम्‍भो तङ्‌नाम्‍माङ् मे़मे़त्तुॽ॥

२ हे़क्‍क्‍याङ् तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽरे़ ये़सुन् से़प्‍मा सुये़म् मे़गोःत्तुर मे़वये़, कर मनाहाॽरे़ हयङ्‌किल्‍लिङ् मे़जोगुॽ फाॽआङ् मे़गिसे़बाल्‍ले़ चोगुल्‍ले़ स्‍वाःत्ताङ् से़प्‍मा निङ्‌वाॽ मे़जोगु॥

३ हे़क्‍क्‍याङ् माफे़न्‍साम्‍मिन् थिक्-ने़त् (१२) हुॽसाम्‍बाहाॽओ यहुदा इस्‍करियोत मे़प्‍मनाबाल्‍ले़ कुनिङ्‌वाॽओ लासे़॥

४ हे़क्‍क्‍याङ् खुने़ॽ तुम्‍निङ्‌वाॽफुसाम्‍बाहाॽ नु माङ्‌हिम् के़गोबाहाॽरे़ खुनिॽ थक्‍तुम्‍बाहाॽरो पेआङ् ये़सुन् खिनिॽ हुक्‍को थामा सुक्‍तुङ् फाॽआङ् चे़क्‍तुसि॥

५ हे़क्‍क्‍याङ् खे़ङ्‌हाॽरे़ साॽरिक् मे़सःत्ते़र हे़क्‍के के़जोगुल्‍ले़ खे़ने़ॽ याङ् पिआसिगे़ॽरो लॽरिक् मे़मे़त्तुरो॥

६ खुने़ॽआङ् खे़न् पाःन्‍नो ते़न्‍दे़आङ् मनाहाॽ मे़होःप्‍पिल्‍ले़ इङ्‌ले़क्‍माआङ् ते़म्‍मा पाङ्‌मासि फाॽआङ् सुये़म् कोःप्‍मा हेःक्‍तुरो॥

निस्‍तार तङ्‌नाम्‍मो ये़सुरे़ कुहुॽसाम्‍बाहाॽनु साभाङ्‌जा चः

(मत्‍ति २६:१७-३०, मर्कु १४:१२-२६, युहु १३:२१-३०)

७ हे़क्‍क्‍याङ् सिदाॽ मे़न्‍भःन्‍नेबा खरे़ःङ् चामा तङ्‌नाम्‍मिल्‍ले़ थिक्‍सिगेक्‍पा ये़न्‍नो चोःक्‌युम्‍भो तङ्‌नाम्‌रे़न् मे़ल्‍लुक्‍सान् सिदुङ्‌जभा चोःक्‍मा थिम् वये़॥

८ हे़क्‍केःल्‍ले़ ये़सुरे़ पत्रुस नु युहुन्‍नान् अक्‍खे मे़त्तुसिर पाङ्‌घुसि, “खिन्‍छिॽ पेगे़त्‍छे़ॽआङ् आनिॽ लागि यहुदि चोःक्‌युम्‍भो तङ्‌नाम्‌रे़न् चामा थुङ्‌मा यारिप् चोगे़त्‍छे़ॽओ॥ हे़क्‍केलॽरिक्‍के आनिॽ सोरिक् चाम्‍लो॥”

९ हे़क्‍क्‍याङ् खे़ङ्‌हाॽरे़ सेःन्‍दोसे़त्‍छु, “हे़क्‍केःल्‍ले़ आत्‍तान् पेःक्‍माआङ् यारिप् चोःक्‍माबे?”

१० हे़क्‍क्‍याङ् ये़सुरे़ खे़ङ्‌हाॽ नोगप् पिरुसि, “आल्‍ल ओमे़त्ते़त्‍छे़ॽओ, खिन्‍छिॽ ये़क्‌यक्‍को के़लाःत्‍छिर के़बत्‍छिल्‍ले़ च्‍वाःत् कुःन्‍दा के़बङ्‌बा मनाधिक्‍ले़ के़दुम्‍सिॽ॥ खे़न् लाःप्‍पा हिम्‍मो थारिक् तिम्‍दे़त्‍छे़ॽ॥”

११ हे़क्‍क्‍याङ् हिम्‍दाङ्‌बान् मे़त्ते़छे़ॽ, “आनिगे सिक्‍साम्‍बाल्‍ले़ खे़ने़ॽ अक्‍खे के़मे़त्ते़आङ् के़वाॽरो, ‘तरे युङ्‌मा याक्‍फाङ्‌ङिन् आत्‍तो ने़बे? खे़प्‍मो इङ्‌गाॽ आहुॽसाम्‍बाहाॽनु यहुदि चोःक्‌युम्‍भो तङ्‌नाम्‌रे़न् चामा थुङ्‌मान् चाङ्‌लो॥’

१२ हे़क्‍क्‍याङ् खे़ल्‍ले़ खिन्‍छिॽ थोःस्‍मा खाम्‍लोओ यारिप् चोःक्‍मनाबा लत्‍छा यम्‍बा याक्‍फाङ्‌ङिन् ओसेःन्‍गे़धाक्‍सिॽ॥ खे़प्‍मोए आनिॽ चामा थुङ्‌मान् यारिप् चोगे़त्‍छे़ॽओ॥”

१३ हे़क्‍क्‍याङ् खे़ङ्‌हाॽ पेसे़त्‍छिल्‍ले़ ये़सुरे़ पाःत्तुबा हे़क्‍केए तुमे़त्‍छुआङ् खे़ङ्‌हाॽरे़ यहुदि चोःक्‌युम्‍भो तङ्‌नाम्‌रे़न् चामा थुङ्‌मान् यारिप् चोगे़त्‍छु॥

दाङ्‌बाल्‍ले़ कुसाभाङ्‌जाःन्

(मत्‍ति २६:२६-३०, मर्कु १४:२२-२६, १ कोर ११:२३-२५)

१४ आल्‍ल चाजामा ये़म् पोःक्‍खे़आङ् ये़सुन् कुसेःक्‌युक्‍मिबाहाॽनु चामा ते़न्‍नो युङ्‌सिङ्॥

१५ ये़सुरे़ खे़ङ्‌हाॽ मे़त्तुसि, “इङ्‌गाॽ तुक्‍खे चामानुःल्‍ले़ तगि कन् यहुदि चोःक्‌युम्‍भो तङ्‌नाम्‍बा साभङ्‌जान् खिनिॽनु सोरिक् चामा साॽरिक् निङ्‌वाॽ चोगुङ्‌ङाङ् वयाङ्,

१६ थेआङ्‌भे़ल्‍ले़ निङ्‌वाॽफुहाङ्‌जुम्‍मो कन् आजाम्‍ल आबप्‍पा चोःक्‌युम्‍भो तङ्‌नाम्‍बा साभाङ्‌जाःल्‍ले़ कुबेन् मे़ङ्‌गे़त्ते थारिक् इङ्‌गाॽ याम्‍मो मे़जाआन्‍लो॥”

१७ हे़क्‍क्‍याङ् ये़सुरे़ चल्‍लङ्‌ना खोर्यान् खप्‍सुआङ् निङ्‌वाॽफुमाङ्‌ङिन् नोगे़न् पिरुर अक्‍खे पाःत्तु, “कन् ताःक्‍ते़म्‍मे़ॽआङ् खिनिॽ लुम्‍मो हाःत्तासिम्‍मे़र चे़म्‍मे़ थुङे़म्‍मे़ॽओ॥

१८ खिनिॽ से़क्‍खाए मे़त्‍निङ्, निङ्‌वाॽफु हाङ्‌जुम्‍मिन् याम्‍मो मे़न्‍दाए थारिक् चे़ल्‍ले़क्‍सेॽ थिन् इङ्‌गाॽ याम्‍मो मे़धुङ्‌ङान्‍लो॥”

१९ हे़क्‍क्‍याङ् खुने़ॽ खरे़ःङ्‌ङिन् खप्‍सुआङ् निङ्‌वाॽफुमाङ्‌ङिन् नोगे़न् पिरु हे़क्‍क्‍याङ् खे़ःक्‍खुआङ् कुहुॽसाम्‍बाहाॽ पिरुसिर अक्‍खे मे़त्तुसि, “कन् खिनिॽ लागि पिरे़बा आधक्‍लो॥ इङ्‌गाॽ आनिङ्‌वाॽसोओ अक्‍खे चोगे़म्‍मे़ॽओ॥”

२० बा हे़क्‍केलॽरिक्‍के मे़ज मे़सुरुआङ् चल्‍लङ्‌ना खोर्यान् ये़सुरे़ पक्‍खुर अक्‍खे मे़त्तुसि, “कन् खिनिॽ लागि आमाक्‍खिॽइन् वदेःन्‍दे़आङ् निःन्‍धो पोःक्‍खे़बा कुसङ् माङ्‌हुप्‍पिन्‍लो॥

२१ “कर ओमे़त्ते़म्‍मे़ॽ! इङ्‌गाॽ याप्‍मि इङ्‌गे़ले़क्‍पान् बा कन् चामा ते़न्‍नो इङ्‌गाॽनुए चर युङ्‌लो॥”

२२ आल्‍ल निङ्‌वाॽफुमाङ्‌ङिल्‍ले़ निङ्‌वाॽ चोगुबा कुइसिःक्‍के मे़न्‍छाम्‍साःङ्‌ग सिमाए पोङ्‌लो, कर खुने़ॽ इङ्‌गे़ले़क्‍पे़ङ्‌ग चिःत्‍ते़स्‍ये़रो॥

२३ खे़ङ्‌हाॽरे़ आनिॽ लुम्‍मो अक्‍तङ्‌बा याःम्‍बक् हाःत्‍ले़ चोगुॽबिला लॽरिक् सेःन्‍दोसिङ्‌मा मे़हेःक्‍सिङ्‌लो॥

के़रे़क्‍नुःल्‍ले़ यम्‍बा हाःत्‍निबे?

(मत्‍ति २०:२५-२८, १९:२८, मर्कु १०:४२-४५)

२४ हे़क्‍क्‍याङ् कुहुॽसाम्‍बाहाॽरे़ के़रे़क्‍नुःल्‍ले़ यम्‍बा हाःत्‍निबे फाॽआङ् पाःन्‍धक्‍मा मे़हेःक्‍तुरो॥

२५ ये़सुरे़ खे़ङ्‌हाॽ मे़त्तुसि, “कन् थिम्‍मे़न्‍दङ् सुवाङ्‌हाॽरे़ खुनिॽ हाङ्‌हाॽरे़ मनाहाॽ पाःप्‍पाःत् मे़मे़त्तुसि हे़क्‍क्‍याङ् खुनिॽ युक्‍साबाहाॽरे़ आनिगे मनाहाॽरे़ खुनिॽ तेःङ्‌सिगे़ फाॽआङ् मे़मे़त्‍छिङ्‌लो॥

२६ कर खिनिॽओग अक्‍खे मे़बोङ्‌ने़ल्‍लो॥ खिनिॽओग आत्‍तिन् यम्‍बा चोक्, खे़न् चुक्‍सा पोङ्‌मा पोङ् हे़क्‍क्‍याङ् लाम्‍लोबान् सेवारोबे़न् हे़क्‍के पोङ्‌मा पोङ्‌लो॥

२७ आल्‍ल चाजामादे़न्‍नो के़युङ्‌बे़न् नु सेवा के़जोःक्‍पे़न् आत्‍तिन् यम्‍बाबे? खे़न् चाजामादे़न्‍नो के़युङ्‌बे़न् यम्‍बा मे़ःम्‍बि? कर खिनिॽओग इङ्‌गाॽ सेवा के़जोःक्‍पा हे़क्‍के वाॽआ फाॽआङ् मे़त्‍निङ्‌लो॥

२८ खिनिॽग चक्‍मे़ल्‍लॽए इङ्‌गाॽ आदुक्‍खेओ तेःङ् याप्‍मि के़मे़त्तिआङ् के़वयिॽरो॥

२९ पानुदिङ् आम्‍बारे़ इङ्‌गाॽ हाङ्‌चोःक्‍मा युक् पिराङ्‌बा हे़क्‍केए खिनिॽआङ् पिनिङ्‌लो॥

३० खिनिॽ आहाङ्‌जुम्‍मो इङ्‌गाॽनुए सोरिक् के़युङिॽआङ् के़जाम् के़धुङुम्‍लो॥ हे़क्‍क्‍याङ् हाङ्‌युक्‍नाओ के़युङिआङ् इस्राइलबा थिक्‍ने़त् सुवाङ्‌हाॽ सम्‍दाङ् हाङ् के़जोगिॽरो॥”

ये़सुरे़ पत्रुसे़न् के़नाॽआ मे़त्तुॽ

(मत्‍ति २६:३१-३५, मर्कु १४:२७-३१, युहु १३:३६-३८)

३१ ये़सुरे़ मे़त्तु, “सिमोने, सिमोने, खे़प्‍से़ॽओ! इक्‍मसाबाल्‍ले़ चाःन्‍नु कुहक्‍किन् से़म्‍मारे़ लागि ए़प्‍तुआङ् से़न्‍दुबा कुइसिःक् माफे़न्‍साम्‍मिल्‍ले़आङ् खिनिॽ नसाःन्‍निन् ले़ङ्‌मा फाॽआङ् इङ्‌जाङ् नाःक्‍तुआङ् वाॽरो॥

३२ कर इङ्‌गाॽ खे़ने़ॽ के़नसाःन्‍निन् मे़ले़ङ्‌ने़न्‍ल फाॽआङ् तुवा चोगुङ् पिने़आङ् वाॽआरो॥ खे़ने़ॽ याम्‍मो नसाःन्‍नो के़धुम्‍बा पोःक्‍खे़आङ् के़म्‍भुॽ के़न्‍साॽसिआङ् खुनिॽ नसाःन्‍नो के़धुम्‍बा चोगे़से़ॽओ॥”

३३ सिमोनरे़ नोगप् पिरु, “आदाङ्‌बे, इङ्‌गाॽग खे़ने़ॽनु पुङ्‌लाहिम्‍मो थारिक्‍लक् मे़ःन्, कर सिमा पोङ्‌साङ् यारिप् वाॽआरो॥”

३४ कर ये़सुरे़ खे़न् मे़त्तु, “पत्रुसे, इङ्‌गाॽ पाःन्‍धिक् मे़त्‍ने़ॽरो, आइन् से़न्‍दिक् इङ्‌वा कामानुःल्‍ले़ तगि खुने़ॽ कुसिङ् मे़निःत्तुङ्‌ङिन् के़बाःत्तुर सुम्‍ले़ङ् के़नाॽआरो॥”

ये़सुरे़ कुहुॽसाम्‍बाहाॽ साम्‍दिङ् पिरुसिॽ

३५ हे़क्‍क्‍याङ् ये़सुरे़ खे़ङ्‌हाॽ मे़त्तुसि, “इङ्‌गाॽ खिनिॽ सुनाइङ् इङ्‌भन् चोःक्‍से़ सुक्‌वा, साब्रि नु लाङ्‌सुप् थेआङ् मे़ःन्‍ने पाङ्‌निङ्‌ङिल्‍ले़ खिनिॽ के़साक्‍पो के़ध्‍ये़ॽइबि?”

खे़ङ्‌हाॽरे़ नोगप् मे़बिरु, “मे़ध्‍ये़ॽइगे़न्‍लो॥”

३६ ये़सुरे़ खे़ङ्‌हाॽ मे़त्तुसि, “कर आल्‍लो खिनिॽ सुक्‌वा साब्रिहाॽ याङ्‌सिङ्‌ङे़म्‍मे़ॽओ हे़क्‍क्‍याङ् ताभेन् मे़ङ्‌गप्‍मनाबाल्‍ले़ हाराॽ कुसुङ्‌घे़ॽवान् सङ्‌घुआङ् लत्‍थिक् ताभेधिक्‍काङ् इङुररो॥

३७ अक्‍खेलॽरिक् साम्‌योसाप्‍लाओ साप्‍ते़आङ् पत्, ‘खुने़ॽग हाङ्‌बिफ्‍युङ्‌बाहाॽनु मे़दङ्‌घुरो॥’ कन् पाःन्‍निन् नु माङ्‌निङ्‌वाॽपान्‍नो इङ्‌गाॽ आमे़न्‍नो साप्‍ते़आङ् पप्‍पा पाःन्‍हाॽ के़रे़क् इङ्‌गाॽओ के़त्‍लो॥”

३८ खे़ङ्‌हाॽरे़ नोगप् मे़बिरु, “आदाङ्‌बे, आनिगे ने़त्‍छि ताभे कत्तुम्‍बे़रो॥”

ये़सुरे़ मे़त्तुसि, “हे़क्‍केने़ फाॽग्र खे़म्‍म्‍याक्‍काङ् पोङ्‌लो॥”

ये़सुन् जैतुन कोःक्‍माओ तुवा चोक्

(मत्‍ति २६:३६-४६, मर्कु १४:३२-४२)

३९ हे़क्‍क्‍याङ् ये़सुन् थोस्‍मा याक्‍फाङ्‌ङोनु लःन्‍दे़आङ् सदादिङ् हे़क्‍के जैतुन कोःक्‍माओ पेःल्‍ले़ कुहुॽसाम्‍बाहाॽआङ् खुने़ॽनुए सोरिक् मे़बेरो॥

४० खे़प्‍मो ये़सुरे़ खे़ङ्‌हाॽ मे़त्तुसि, “हङ्‌साॽमाओ मे़ध्‍ये़ॽइगे़न्‍ल फाॽआङ् तुवा चोगे़म्‍मे़ॽओ॥”

४१ हे़क्‍क्‍याङ् खुने़ॽ मिसाक् नानाक् पेआङ् थुङ्‌बोहजॽ युङ्‌सिङ्‌ङाङ् अक्‍खेलॽरिक् तुवा चोगु,

४२ “पानुदिङ् आम्‍बे, खे़ने़ॽ निङ्‌वाॽ के़जोगुने़ फाॽग्र कन् इनोगे़न् तुक्‍खेरे़न् खोर्यान् इङ्‌गाॽओलाम् खे़त्ते़देसे़ॽओ॥ हे़क्‍केसाङ् इङ्‌गाॽ आनिङ्‌वाॽ हे़क्‍केग मे़ःन्, कर के़निङ्‌वाॽ हे़क्‍केए पोङ्‌लरो॥”

४३ (हे़क्‍क्‍याङ् खे़प्‍मो माङ्‌लाइङ्‌बाधिक् साङ्‌ग्राम्‍पेदाङ्‌लाम् थाःम्‍सिङ्‌ङाङ् खुने़ॽ कुभाॽ पिरुरो॥

४४ हे़क्‍क्‍याङ् खुने़ॽ निङ्‌साम्‍गे़न् निङ्‌वाॽरे़ नायो पोःक्‍खे़आङ् साॽरिक् निङ्‌वाॽ पिरुआङ् तुवा चोगु, हे़क्‍क्‍याङ् खुने़ॽ कुहाःम्‍ब्रिक्‌वान् यम्‍ब्‌यम्‍बा माक्‍खिॽ ते़प्‍पक्‌वा कुइसिःक् खाम्‍मो मक्‍थ्‍ये़रो॥)

४५ ये़सुन् तुवाओलाम् पोगे़आङ् कुहुॽसाम्‍बाहाॽ मे़युङे़बा ते़न्‍नो पे॥ खे़ङ्‌हाॽ के़रे़क् मिङ्‌वाःल्‍ले़ मे़नासे़आङ् मे़इप्‍से़बा तुमुसि॥

४६ खे़ङ्‌हाॽ फोःक्‍खुसिर अक्‍खे मे़त्तुसि, “थेआङ् के़इप्‍सिर के़ने़स्‍सिबाबे? पोगे़म्‍मे़ॽआङ् हङ्‌साॽमो मे़ध्‍ये़ॽइगे़न्‍ल फाॽआङ् तुवा चोगे़म्‍मे़ॽ॥”

ये़सुन् मे़दे़म्‍सुॽ

(मत्‍ति २६:४७-५३, मर्कु १४:४३-५०, युहु १८:३-११)

४७ कर ये़सुरे़ हे़क्‍के पाःत्तुर पत्‍छे़ल्‍ले़सा, थिक्‍ने़त् कुहुॽसाम्‍बाहाॽओबा लत्‍छा यहुदा मे़प्‍मनाबे़ल्‍ले़ मनाहाॽ लाम्‍लोसुसिर खे़प्‍मो तारुसि॥ हे़क्‍क्‍याङ् ये़सुन् चुप् मे़प्‍माआङ् सेवा मे़त्‍छे़ कुबेसाङ् पे॥

४८ कर ये़सुरे़ खे़न् मे़त्तु, “यहुदाए, अक्‍खेलॽरिक् इङ्‌गाॽ मे़न्‍छाम्‍सान् चुप् के़मे़त्ताआङ् खे़ने़ॽ इङ्‌गे़ले़क्‍काबाबि?”

४९ हे़क्‍क्‍याङ् आल्‍ल खे़प्‍मो थे पोङ् के़लॽबा निङ्‌वाॽ मे़इःत्तुआङ् ये़सुरे़ कुहुॽसाम्‍बाहाॽरे़ खुने़ॽ मे़मे़त्तु, “आदाङ्‌बे, आल्‍लो आनिगे ताभेःल्‍ले़ कङ्‌हाॽ चे़प्‍तुम्‍सिम्‍बे़बि?”

५० हे़क्‍क्‍याङ् खे़ङ्‌हाॽओ थिक्‍किल्‍ले़ग ताभेन् तरप् फिःक्‍खुआङ् मानिङ्‌वाॽफुसाम्‍बाल्‍ले़ कुसेवारोबाल्‍ले़ कुजुप्‍साङ् ले़प्‍माङ्‌बा कुने़क्‍खोॽबान् पे़त्तु थासुरो॥

५१ कर ये़सुरे़ खे़ङ्‌हाॽ मे़त्तुसि, “आल्‍ल नाॽरे़म्‍मे़ॽओ॥” हे़क्‍क्‍याङ् खे़ल्‍ले़ कुने़क्‍खोॽबान् सुसुआङ् नुसुरो॥

५२ हे़क्‍क्‍याङ् ये़सुरे़ खुने़ॽ कुदे़म्‍से़ के़दाबा तुम्‍निङ्‌वाॽफुसाम्‍बाहाॽ, माङ्‌हिम् के़गोबाहाॽरे़ खुनिॽ थक्‍तुम्‍बाहाॽ नु यहुदि तुम्‍लाम्‍लोबाहाॽ अक्‍खे मे़त्तुसि, “इङ्‌गाॽ हाङ्‌बिफ्‍युङ् के़जोःक्‍पाआबि? थेआङ् इङ्‌गाॽ आदे़म्‍से़ ताभेनु तक्‍काःत्‍नु के़द्‌ये़ॽइबे?

५३ इङ्‌गाॽग थिक्‌याःन्‍धक्‍सा माङ्‌हिम् लक्‍खुम्‍मो निसाम् हुॽइसे़ वयाङ्‌बा हे़क्‍केसाङ् याप्‍मि के़न्‍दे़म्‍सिन्, कर खादाम्‍मा मुक्‍साम्‍मिल्‍ले़ युक्‍तुल्‍ले़ए खिनिॽ याःम्‍बक् चोःक्‍मा ये़म् पोङ्‌लो॥”

पत्रुसरे़ ये़सुन् नाॽरु

(मत्‍ति २६:६९-७५, मर्कु १४:६६-७२, युहु १८:१५-१८, २५-२७)

५४ हे़क्‍क्‍याङ् खे़ङ्‌हाॽरे़ खुने़ॽ मे़दे़म्‍सुआङ् मानिङ्‌वाॽफुसाम्‍बाल्‍ले़ कुहिम्‍मो मे़दारु॥ पत्रुसे़न्‍नाङ् माःङ्‌घालाम् खे़ङ्‌हाॽ तिम्‍दुसिर खे़प्‍मो त्‍ये़रो॥

५५ खे़ङ्‌हाॽरे़ लक्‍खुम्‍लुम्‍मो मिमे़दुप्‍तुआङ् मिजाॽनु मे़युङे़ल्‍ले़ पत्रुसे़न्‍नाङ् खुनिॽ लुम्‍मो पेआङ् युङ्‌सिङ्॥

५६ हे़क्‍क्‍याङ् खे़प्‍मो सेवारोमा चुक्‍माधिक्‍ले़ खुने़ॽ खागे़ओःप्‍पाओ युङे़ल्‍ले़ नुरिक् ओमे़त्तुआङ् अक्‍खे पाःत्तु, “कन् मनाःन्‍नाङ् ये़सुःन्‍नुए वये़बा हे़क्‍के लॽरो॥”

५७ कर पत्रुसरे़ खे़न् नाॽरुर मे़त्तु, “कन् मे़न्‍छुमाॽइल्‍ले़ थेःन्‍ने़ पाःत्तुबे? इङ्‌गाॽ खुने़ॽ कुसिङ् मे़निःत्तुङ्‌ङिन्‍लो॥”

५८ सप्‍फा एगाङ् वेॽस्‍मा थिक्‍ले़ खुने़ॽ निसुआङ् मे़त्तु, “खे़ने़ॽग खे़ङ्‌हाॽनुए के़वये़रो॥”

कर पत्रुसरे़ पाःत्तु, “मे़ःन्‍लो, इङ्‌गाॽग मे़वयाङ्‌ङिन्‍लो!”

५९ याङ्‌सि कुमुक् थिक् एगाङ् कुभाधिक्‍ले़ खुने़ॽ निसुआङ् अक्‍खे पाःत्तु, “से़क्‍खासाङ् खुने़ॽग ये़सुःन्‍नुए वये़रो, थेआङ्‌भे़ल्‍ले़ खुने़ॽ गालिललाम् के़दाबारो॥”

६० कर पत्रुसरे़ पाःत्तु, “मे़ःम्‍बे़ हौ! थे़मानि के़बाःत्तुबे? इङ्‌गाॽग खुने़ॽ कुसिङ् मे़निःत्तान्‍लो॥” खिमो खुने़ॽ पारे़र पत्‍छे़ल्‍ले़सा इङ्‌वान् कासे़॥

६१ ये़सुरे़ खिरि हिसिङ्‌ङाङ् पत्रुसे़न् ओमे़त्तु॥ हे़क्‍क्‍याङ् दाङ्‌बाल्‍ले़, “आइन् इङ्‌वा कामानुःल्‍ले़ तगि खे़ने़ॽ सुम्‍ले़ङ् के़नाॽआरो” पाःत्तुबा पाःन्‍निन् पत्रुसरे़ कुनिङ्‌वाॽ सुम्‍लॽरे़॥

६२ हे़क्‍क्‍याङ् पत्रुसे़न् लक्‍खुम्‍मोनु लःन्‍दे़पेआङ् उःक्‍काङ्-उःक् हाबे़रो॥

ये़सुन् किनाःन्‍दि मे़बिरुर मे़हिप्‍तुॽ

(मत्‍ति २६:६७-६८, मर्कु १४:६५)

६३ आल्‍ल ये़सुन् के़गोबा थक्‍सुबाहाॽरे़ खुने़ॽ किनाःन्‍दि पिमा मे़हेःक्‍तुर मे़हिप्‍तु॥

६४ कुमिक्‍किन् तेःत्‍तिल्‍ले़ मे़दे़प्‍तुर मे़हिप्‍तुआङ् खुने़ॽ सेःन्‍मे़दोसु, “खे़ने़ॽ हाःत्‍ले़ के़हिप्‍ते़बे? माङ्‌निङ्‌वाॽपान् पाःत्ते़ॽओ!”

६५ हे़क्‍क्‍याङ् खे़ङ्‌हाॽरे़ किनाःन्‍दि मे़बिरुर वेॽस्‍मा यरिक् ताप्‍फे़ःम्‍बा पाःन्‍हाॽ ये़सुरे़ कुदक्‍ले़ङ्‌वाओ मे़बाःत्तुरो॥

ये़सुन् ये़जुम्‍भोओ मे़देॽरुॽ

(मत्‍ति २६:५७-६८, मर्कु १४:५३-६५, युहु १८:१९-२४)

६६ हे़क्‍क्‍याङ् खाओःत्ते़आङ् यहुदि तुम्‍लाम्‍लोबाहाॽ, तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽ मे़जुप्‍से़॥ हे़क्‍क्‍याङ् ये़सुन् ये़जुम्‍भोओ मे़देॽरुआङ्

६७ खे़ङ्‌हाॽरे़ मे़मे़त्तु, “खे़ने़ॽ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तने़न्‍बि? याप्‍मि आमे़त्ते़ॽ॥”

कर ये़सुरे़ खे़ङ्‌हाॽ मे़त्तुसि, “इङ्‌गाॽ पाःत्तुङ्‌साङ् याप्‍मि नसान् के़न्‍जोगिन्‍लो॥

६८ हे़क्‍क्‍याङ् इङ्‌गाॽ सेःन्‍दोनिङ्‌साङ् नोगप् याप्‍मि के़म्‍बिरिन्॥

६९ कर आल्‍लोआङ्‌धो इङ्‌गाॽ मे़न्‍छाम्‍सान् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युङ्‌ङाॽरो॥”

७० हे़क्‍क्‍याङ् खे़ङ्‌हाॽरे़ खुने़ॽ सेःन्‍मे़दोसु, “खे़ने़ॽए निङ्‌वाॽफुसाने़बि?”

हे़क्‍क्‍याङ् ये़सुरे़ खे़ङ्‌हाॽ नोगप् पिरुसि, “खिनिॽ के़बाःत्तुम्‍बान् से़क्‍खारो॥”

७१ हे़क्‍क्‍याङ् खे़ङ्‌हाॽरे़ मे़बाःत्तु, “आल्‍ल आनिॽ वेॽ मनाहाॽरे़ खुनिॽ तोःन्‍दि थेआङ् चाहाबा आजोगे़बे? खुने़ॽ कुमुरालाम्‍बाए आनिॽ खा आघे़प्‍सुम्‍लो!”

पिलातसरे़ ये़सुन् खासे़न् लोःन्‍दुॽ

(मत्‍ति २७:११-२६, मर्कु १५:१-१५, युहु १८:२८-४०, १९:१-१६)

२३

ये़जुम्‍भोबा के़रे़क् मनाहाॽ मे़बोगे़आङ् ये़सुन् रोमि सुहाङ्‌गे़म्‍बा पिलातसरो मे़दारुआङ्

२ फोत्‍या कुःप्‍मा मे़हेःक्‍तु, “आनिगे कन् मनाःल्‍ले़ कन् सुवाङ्‌हाॽ इङ्‌गाॽए निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त हाङ्‌आ मे़त्तुसिर पयम् हाङ् सिजरे़न् एःङ्‌याङ् पिमा मे़ःन् फाॽआङ् हुसुसिबा तुमुम्‍बे़रो॥”

३ हे़क्‍क्‍याङ् पिलातसरे़ ये़सुन् सेःन्‍दोसु, “से़क्‍खा खे़ने़ॽ यहुदि हाङ्‌ने़बि?”

ये़सुरे़ खे़न् नोगप् पिरु, “खे़ङ्‌ग खे़ने़ॽए के़बाःत्तुर के़बत्‍लो॥”

४ हे़क्‍क्‍याङ् पिलातसरे़ तुम्‍निङ्‌वाॽफुसाम्‍बाहाॽ नु खे़न् मनाहाॽ मे़त्तुसि, “इङ्‌गाॽग कन् मनाःल्‍ले़ थेआङ् फे़न् याःम्‍बक् चोगुबा मे़ङ्‌घोबान्‍लो॥”

५ कर खे़ङ्‌हाॽरे़ याम्‍मो ये़सुन् अक्‍खे मे़मे़त्तुर आप्‍तिक् मे़गुःत्तु, “कन् मनाःल्‍ले़ कुनिसाम्‍मिल्‍ले़ कन् के़रे़क् मनाहाॽ के़रे़क् यहुदिया नु गालिललाम् कप्‍मो थारिक् हाङ्‌बिफ्‍युङ् चोःक्‍मा हुसुसिर वाॽरो॥”

ये़सुन् हे़रोद हाङ्‌ङिल्‍ले़ कुदगि

६ हे़क्‍क्‍याङ् पिलातसरे़ खे़न् खे़प्‍सुआङ् “कन् मनान् गालिलस्‍माबि?” फाॽआङ् सेःन्‍दोसुसि॥

७ पिलातसरे़ कन् पाःन्‍निन् हे़रोद हाङ्‌ङिल्‍ले़a कुलाजेॽओबा के़लॽबा निङ्‌वाॽ खोसुआङ् ये़सुन् हे़रोद हाङ्‌ङिल्‍लोए पाङ्‌घुदेसुरो॥ खे़न् ये़म्‍मो हे़रोदे़न यरुसले़म्‍मो वये़रो॥

८ हे़रोदरे़ ये़सुन् निसुआङ् साॽरिक् सःत्ते़, थेआङ्‌भे़ल्‍ले़ खुने़ॽ चोगुबा पाःन्‍निन् खे़प्‍सुआङ् तगिआङ्‌धो तुम्‍मा निङ्‌वाॽ चोगुआङ् वये़॥ आल्‍ल खुने़ॽ कुदगि ये़सुरे़ निङ्‌वाॽ के़माबा याःम्‍बक्‍हाॽ चोगुबा ओमे़प्‍मा कुसिराॽ थाङे़आङ् वये़रो॥

९ हे़रोदरे़ खुने़ॽ यरिक् पाःन्‍हाॽ सेःन्‍दोसु, कर ये़सुरे़ थेआङ् नोगप् मे़बिरुन्‍लो॥

१० हे़क्‍क्‍याङ् तुम्‍निङ्‌वाॽफुसाम्‍बाहाॽ नु साम्‌योथिम्‍साम्‍बाहाॽ मे़बोगे़आङ् खुने़ॽ ये़क्‍कप् फोत्‍या कुःप्‍मा मे़हेःक्‍तु॥

११ हे़रोदे़न नु कुधक्‍सुबाहाॽरे़ ये़सुन् किनाःन्‍दि मे़बिरुर कुजाःत्‍थि मे़देसु, हे़क्‍क्‍याङ् परान्‍ला हाङ्‌तेत्तिन् मे़जाक्‍तु मे़बिरुआङ् याङ्‌ना पिलातसरो मे़बाङ्‌घु मे़देसुरो॥

१२ बा खे़न् ये़न्‍नाङ्‌धो हे़रोद हाङ्‌ङिन् नु पिलातसे़न् याम्‍मो तङे़त्‍छिरो॥ खे़न्‍नुःल्‍ले़ तगि खुन्‍छिॽ ने़प्‍माङ् निङ्‌मि वये़त्‍छिरो॥

ये़सुरे़ सिमे़ल्‍ले़न् खुम्‍दिङ् खोसुॽ

१३ हे़क्‍क्‍याङ् पिलातसरे़ तुम्‍निङ्‌वाॽफुसाम्‍बाहाॽ, यहुदि लाम्‍लोबाहाॽ नु मनाहाॽ उःत्तुसिआङ्

१४ खे़ङ्‌हाॽ मे़त्तुसि, “खिनिॽ कन् हाङ्‌बिफ्‍युङ् के़जोःक्‍पा फाॽआङ् फोत्‍या के़गुःत्तुम्‍माङ् के़दारुम्‍बा मनान् खिनिॽ तगिए इङ्‌गाॽ यरिक् पान् सेःन्‍दोसुङ्, कर इङ्‌गाॽ थेआङ् याःम्‍बक् फेःन्‍दुबा मे़ङ्‌घोबान्‍लो॥

१५ हे़क्‍क्‍याङ् हे़रोद हाङ्‌ङिल्‍ले़आङ् थेआङ् मे़घोसुन्‍नाङ् याङ्‌ना इङ्‌गाॽओ नुःक्‍तु फे़न्‍छुआङ् वाॽरो॥ ओमे़त्ते़म्‍मे़ॽ, कल्‍ले़ सिमे़ल्‍ले़ खुम्‍दिङ् खोमा के़बोङ्‌बा याःम्‍बक् थे़माआङ् मे़न्‍जोःक्‍के वाॽरो॥

१६ हे़क्‍केःल्‍ले़ इङ्‌गाॽ खुने़ॽ ते़ःम्‍भुक् याक्‍पाङ्‌घुङ्‌सिङ्‌ङाङ् ले़रुङ्‌देसुङ्‌लो॥”

१७ (आल्‍ल तङ्‌नाम्‍मो पुङ्‌लाहिम्‍मो साक्‍पा के़धाःबाधिक् ले़प्‍मा थिम् वये़रो॥)

१८ कर खे़ङ्‌हाॽ थिक्‍हुप् मे़बोःक्‍खे़आङ् मे़अःक्‍ते़, “कन् मनान् खुम्‍दिङ् पिरे़ॽआङ् आनिगे लागि बरब्‍बासे़न् ले़रे़ आबिरे़ॽ!”

१९ (खे़न् मनान् ये़क्‌यक्‍को हाङ्‌बिफ्‍युङ् चोगुबा नु मना से़रुसिबा आप्‍तिक्‍को पुङ्‌लाहिम्‍मो साक्‍पा थ्‍ये़आङ् यागे़रो॥)

२० पिलातसरे़ ये़सुन् ले़प्‍मा निङ्‌वाॽ चोगुर खे़ङ्‌हाॽ याम्‍मो ताॽजे़क्‍तुसि,

२१ कर खे़ङ्‌हाॽ मे़अःक्‍ते़, “खे़न् सिलाम्‍साक्‍मा सिङ्‌सम्‍दाङ् फोःन्‍दे़ॽ! सिलाम्‍साक्‍मा सिङ्‌सम्‍दाङ् फोःन्‍दे़ॽ!”

२२ हे़क्‍क्‍याङ् सुम्‍ले़ङ्‌ङो पिलातसरे़ खे़ङ्‌हाॽ याम्‍मो मे़त्तुसि, “थेआङ्‌बे? खे़ल्‍ले़ थे याःम्‍बक् फेःन्‍दुआङ् वाॽबे? खुने़ॽ सिमे़ल्‍ले़ खुम्‍दिङ् खोमा याःम्‍बक् चोगुबा इङ्‌गाॽ मे़ङ्‌घोबान्‍लो, हे़क्‍केःल्‍ले़ खुने़ॽ ते़ःम्‍भुक् याक्‍पाङ्‌घुङ्‌सिङ्‌ङाङ् ले़रुङ्‌देसुङ्‌लो॥”

२३ कर खे़ङ्‌हाॽ अयाक् मे़ल्‍लॽए यम्‍बा इक्‍लाओ मे़अःक्‍ते़, “सिलाम्‍साक्‍मा सिङ्‌सम्‍दाङ् फोःन्‍दे़ॽ॥” खे़ङ्‌हाॽ थिक्‍हुप् मे़बोःक्‍खे़आङ् साॽरिक् मे़अःक्‍ते़बाल्‍ले़ खुनिॽ पाःन्‍निन् के़रे़रो॥

२४ हे़क्‍केःल्‍ले़ खे़ङ्‌हाॽरे़ मे़बाःत्तुबा पाःन्‍निन् कुइसिःक् पिलातसरे़ खुम्‍दिङ् पिरुरो॥

२५ खुने़ॽ खे़न् ये़क्‌यक्‍को हाङ्‌बिफ्‍युङ् चोःक्‍मा नु मनासे़प्‍मा आप्‍तिक्‍को पुङ्‌लाहिम्‍मो साक्‍पा के़धाबे़न् ले़प्‍मा पाङ्‌घुसि, कर ये़सुन् खे़ङ्‌हाॽरे़ मे़इःत्तुबा हे़क्‍के मे़जोगुर फाॽआङ् ले़रु पिरुसिरो॥

ये़सुन् सिलाम्‍साक्‍मा सिङ्‌सम्‍दाङ् मे़भोःन्‍दुॽ

(मत्‍ति २७:३२-४४, मर्कु १५:२१-३२, युहु १९:१७-२७)

२६ हे़क्‍क्‍याङ् थक्‍सुबाहाॽरे़ खुने़ॽ लाःक्‍कात् मे़लःत्तु मे़देॽरुआङ् खे़ङ्‌हाॽरे़ पाङ्‌भेॽओनु के़भे़म्‍बार के़बप्‍पा सिमोन मे़प्‍मनाबा साइरेनि ये़क्‌यक्‍को के़युङ्‌बे़न् मे़दे़म्‍सु, हे़क्‍क्‍याङ् ये़सुरे़ कुसिलाम्‍साक्‍मा सिङ्‌ङिन् पङ्‌माआङ् ये़सुन् तिम्‍मा मे़बाङ्‌घुरो॥

२७ हे़क्‍क्‍याङ् खे़प्‍मो यरिक् मनाहाॽरे़ खुने़ॽ मे़दिम्‍दुरो॥ खे़प्‍मो के़हाःप्‍मार मेरिङ् के़धक्‍मा मे़न्‍छुमाहाॽआङ् मे़वये़रो॥

२८ कर ये़सुरे़ खिरि हिसिङ्‌ङाङ् खे़ङ्‌हाॽ मे़त्तुसि, “यरुसले़म्‍मिल्‍ले़ कुस्‍सा मे़न्‍छुमाॽसे, खिनिॽ आलागि मे़हाबे़म्‍मिन्‍ने़ॽ, कर खिनिॽ आबाङे लागि नु खिनिॽ साहाॽरे़ लागि हाबे़म्‍मे़ॽओ,

२९ थेआङ्‌भे़ल्‍ले़ मनाहाॽरे़ आप्‍फाल्‍ले़आङ् सामे़ङ्‌गप्‍मनामाहाॽ हे़क्‍क्‍याङ् अङे़ःक्‌वा नुमे़न्‍धुक्‍नामाहाॽ मुइॽसामासिरो लॽरिक् पाःप्‍मा ये़म् तार पत्‍लो॥

३० खे़न् ये़म्‍मो मनाहाॽरे़ नाङ्‌जङ्‌हाॽ आनिगे सम्‍दाङ् मक्‍थ्‍ये़ॽओ! हे़क्‍क्‍याङ् कोःक्‍माहाॽ याप्‍मि आलुप्‍ते़ओ! फाॽआङ् मे़मे़त्तुसिरो॥

३१ थेआङ्‌भे़ल्‍ले़ सरित्‍क्‍याःप्‍पा कुहिङ्‌वे़त् सिङ्‌ङिन्‍ने अक्‍खे मे़मे़त्तुल्‍ले़, के़हेबा सिङ्‌ङिङ्‌ग आक्‍खे मे़मे़त्तुइरो?”

३२ खुने़ॽनुए ने़प्‍फु कुभाङ् के़भेःम्‍बाहाॽआङ् सिमे़ल्‍ले़ खुम्‍दिङ् पिमासि फाॽआङ् मे़देॽरुसि॥

३३ खे़ङ्‌हाॽ मिक्‍खोःक्‍पा मे़प्‍मनाबा कोःक्‍माओ मे़गे़रे़आङ् ये़सुन् सिलाम्‍साक्‍मा सिङ्‌सम्‍दाङ् मे़भोःन्‍दुरो॥ खे़न् ने़प्‍फु कुभाङ् के़भेःम्‍बाहाॽ ये़सुरे़ कुजुप्‍साङ् नु कुभे़न्‍छाङ्‌बा सिलाम्‍साक्‍मा सिङ्‌हाॽ सम्‍दाङ् मे़भोःन्‍दुसिरो॥

३४ हे़क्‍क्‍याङ् ये़सुरे़ पाःत्तु, “पानुदिङ् आम्‍बौ, कङ्‌हाॽ ले़प्‍मि पिरे़से़ॽओ, थेआङ्‌भे़ल्‍ले़ कङ्‌हाॽरे़ थे़मा मे़जोगुर मे़बत् थेआङ् मे़न्‍निसुन्‍लो॥” हे़क्‍क्‍याङ् खे़ङ्‌हाॽरे़ ये़सुरे़ कुदेःत्‍हाॽ हाःत्‍छिङ्‌मा फाॽआङ् तॽयाःन्‍सोन् मे़गे़सुरो॥

३५ माःङ्‌घालाम् मनाहाॽ ओमे़मये़र मे़ये़बे़, कर यहुदि लाम्‍लोबाहाॽरे़ खुने़ॽ किनाःन्‍दि मे़बिरुर अक्‍खे मे़मे़त्तु, “खे़ल्‍ले़ वेॽ मनाहाॽग से़ःप्‍तुसि, आल्‍ल निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तने़ फाॽग्र आबाङे से़ःप्‍सिङ्‌ल!”

३६ हे़क्‍क्‍याङ् थक्‍सुबाहाॽरे़ मे़धाङे़आङ् किनाःन्‍दि मे़बिरु हे़क्‍क्‍याङ् के़सुःप्‍पा चे़ल्‍ले़क्‍सेॽ थिन् मे़धुङ्‌घुर

३७ मे़मे़त्तु, “खे़ने़ॽ यहुदि हाङ्‌ने़ ने़ फाॽग्र आबाङे से़ःप्‍सिङ्‌ङे़ॽओ॥”

३८ हे़क्‍क्‍याङ् ये़सुरे़ कुधे़गेक् सम्‍दाङ् कङ्‌ग यहुदिहाॽरे़ खुनिॽ हाङ्‌लो लॽरिक् आप्‍तिक् सक्‍किन् मे़साप्‍तुआङ् मे़भत्‍छु॥

३९ खे़प्‍मो सिलाम्‍साक्‍मा सिङ्‌सम्‍दाङ् मे़भोःन्‍दुबा कुभाङ् के़भेःम्‍बाधिक्‍ले़ खुने़ॽ पाःन्‍निल्‍ले़ लक्‍तुर अक्‍खे मे़त्तु, “खे़ने़ॽ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तने़ मे़ःम्‍बि? खे़ने़ॽ से़ःप्‍सिङ्‌ङे़ॽआङ् आन्‍छिगे़आङ् याप्‍मि आसे़ःप्‍ते़ॽ॥”

४० कर वेॽस्‍मा कुभाङ् के़भेःम्‍बाल्‍ले़ खे़न् फे़ःक्‍तुर अक्‍खे मे़त्तु, “खे़ने़ॽ निङ्‌वाॽफुमाङ्‌ङिन् के़ङ्‌गिरुन्‍बि? आनिॽ सुम्‍ब्राङ्‌ङे़ लत्‍छा परिक्‍पा खुम्‍दिङ्‌ङो आध्‍ये़आङ् आवाॽ,

४१ च्‍यासाङ् आन्‍छिॽग आजोगे़त्‍छुबा याःम्‍बक् कुइसिःक् सिमे़ल्‍ले़ खुम्‍दिङ् आघोसे़त्‍छुबारो, कर खुने़ॽग थेआङ् फे़न् याःम्‍बक् मे़न्‍जोःक्‍के वाॽरो॥”

४२ हे़क्‍क्‍याङ् खुने़ॽ ये़सुन् मे़त्तु, “ये़सुए, खे़ने़ॽ के़हाङ्‌जुम्‍मो के़युःल्‍ले़ इङ्‌गाॽआङ् निङ्‌वाॽ इःत्ताङ्‌ङे़ॽओ॥”

४३ ये़सुरे़ खुने़ॽ मे़त्तु, “इङ्‌गाॽ खे़ने़ॽ मे़त्‍ने़ॽ, से़क्‍खाए खे़ने़ॽ आइन्‍छा साङ्‌ग्राम्‍पेदाङ्‌ङो इङ्‌गाॽनु सोरिक् के़वाॽरो॥”

ये़सुरे़ कुसिमे़न्

(मत्‍ति २७:४५-५६, मर्कु १५:३३-४१, युहु १९:२८-३०)

४४-४५ आल्‍ल कुमुक् थिक्‍ने़त् (१२) खिरि पोःक्‍खे़आङ् वये़ल्‍ले़ नाम्‍मिन् मे़ओःत्‍ते़न्‍नाङ् कुमुक् सुम्‍सि थारिक् खादाम्‍माल्‍ले़ खे़न् लाजेॽइन् सिदे़प् ते़प्‍तुरो॥ हे़क्‍क्‍याङ् माङ्‌हिम्‍मो फोःम्‍मनाबा फोःन्‍दाःन् थो नु यो थारिक् कुलुम्‍मो ते़रे़ॽ ते़ःक्‍खे़रो॥

४६ ये़सुन् यम्‍बा इक्‍लाओ अःक्‍ते़र अक्‍खे पाःत्तु, “पानुदिङ् आम्‍बे, इङ्‌गाॽ आयाम्‍साम्‍मिन् हुक्‍सुप्‍ने़ॽरो॥” हे़क्‍क्‍याङ् खुने़ॽ कुसक्‍मा पेरो॥

४७ हे़क्‍क्‍याङ् खे़प्‍मो के़ये़प्‍पा रोमि थक्‍तुम्‍बाल्‍ले़ कन् हिन्‍दोक्‍हाॽ निसुआङ् निङ्‌वाॽफुमाङ्‌ङिल्‍ले़ कुनारा फोसुर अक्‍खे पाःत्तु, “से़क्‍खासाङ् कन् मनान् साम्‌योबा वये़रो॥”

४८ हे़क्‍क्‍याङ् खे़प्‍मो कन् हिन्‍दोक् ओमे़त्‍छे़ के़जुम्‍बाआङ् के़वाॽबाहाॽरे़ कन् मे़निसुआङ् खुनिॽ सङ्‌बेन् मे़हिप्‍तुर मेरिङ् थक्‍नु हिम्‍मो मे़नुःक्‍खे़ मे़बेरो॥

४९ हे़क्‍क्‍याङ् ये़सुरे़ काक् कुन्‍देङ् कुन्‍जुम्‍हाॽ नु खुने़ॽ गालिललाम् के़दिम्‍मार के़दामा मे़न्‍छुमाहाॽरे़ माःङ्‌घालाम् कन् हिन्‍दोक्‍किन् ओमे़मे़त्तुर मे़ये़बे़रो॥

ये़सुन् इप्‍पुङ्‌ङो मे़ने़स्‍सुॽ

(मत्‍ति २७:५७-६१, मर्कु १५:४२-४७, युहु १९:३८-४२)

५०-५१ आल्‍ल आरिमाथिया पाङ्‌जुम्‍बा युसुफ मे़प्‍मनाबा मनाधिक् वये़॥ खे़न् यहुदि ये़जुम्‍भोबा पासिङ्‌पादाङ्‌लाआङ् वये़रो॥ खुने़ॽ निङ्‌वाॽफु हाङ्‌जुम्‍मिन् के़हाङ्‌बा नुबा नु साम्‌योबा मना चोगे़, हे़क्‍केःल्‍ले़ खुने़ॽ कन् याःम्‍बक्‍को थेआङ् ते़न्‍दिङ् मे़म्‍बिए वये़रो॥

५२ खुने़ॽ पिलातसरो पेआङ् ये़सुरे़ कुधक्‍किन् नाःक्‍तु॥

५३ हे़क्‍क्‍याङ् खुने़ॽ ये़सुरे़ कुधक्‍किन् सिलाम्‍साक्‍मा सिङ्‌सम्‍दाङ्‌लाम् थासुआङ् नुबा चेदेःत्तिल्‍ले़ कित्तुआङ् खोःम्‍मनाबा लुङ् इप्‍पुङ्‌ङो ने़स्‍सुरो॥ खे़न् इप्‍पुङ्‌ङो तगि आत्‍तिन्‍नाङ् मे़न्‍ने़ए वये़रो॥

५४ आल्‍ल कन् नाःम्‍सिङ् ये़न् यारिप् चोःक्‍मा ये़न् वये़ हे़क्‍क्‍याङ् नाःम्‍सिङ् ये़न् तामा इःत्‍ते़आङ् वये़॥

५५ हे़क्‍क्‍याङ् गालिललाम् खुने़ॽनु सोरिक् के़दामा मे़न्‍छुमाहाॽरे़ युसुफे़न् मे़दिम्‍दुर ये़सुरे़ कुधक्‍किन् मे़ने़स्‍सुबा इप्‍पुङ्‌ङिन् मे़निसुआङ्

५६ खे़ङ्‌हाॽ हिम्‍मो मे़नुःक्‍खे़ मे़बेआङ् ये़सुरे़ कुधक्‍को हुःप्‍मा फाॽआङ् मारुक् नु सिदाॽहाॽ यारिप् मे़जोगुरो॥ हे़क्‍क्‍याङ् कन् साम्‌योथिम् इङ्‌जाङ्‌ङिन् कुइसिःक् नाःम्‍सिङ् ये़न्‍नो खे़ङ्‌हाॽ मे़नाःम्‍सिङ्‌लो॥

a 

२३:७ हे़रोद हाङ्– खुने़ॽ कुमिङ् हे़रोद एन्‍तिपास वये़॥ खुने़ॽ पयम् यम्‍बा हे़रोद हाङ्‌ङिल्‍ले़ कुस्‍सा वये़॥

ये़सुन् सिमे़न्‍लाम् याम्‍मो हिङ्

(मत्‍ति २८:१-१०, मर्कु १६:१-११, युहु २०:१-१०)

२४

कर ते़ने़बा ये़न्‍नो खाओःत्ते़र पत्‍छे़ल्‍ले़ खे़न् मे़न्‍छुमाहाॽरे़ ये़सुरे़ कुधक्‍को हुःप्‍मा फाॽआङ् यारिप् मे़जोगुबा मारुक् नु सिदाॽहाॽ मे़याङ्‌सिङ्‌ङाङ् इप्‍पुङ्‌दे़न्‍नो मे़बे॥

२ खे़ङ्‌हाॽरे़ इप्‍पुङ्‌ङिल्‍ले़ कुमुराओ मे़ये़प्‍सुबा यम्‍बा लुङ्‌ङिन् थिक्‍ले़प्‍माङ् मे़इसुआङ् ने़स्‍से़बा मे़निसु,

३ कर खे़ङ्‌हाॽ सिगाङ् मे़लाःस्‍से़ल्‍ले़ दाङ्‌बा ये़सुरे़ कुधक्‍किन् मे़ङ्‌घोसुन्‍लो॥

४ खे़ङ्‌हाॽ खे़प्‍मो खुनिॽ निङ्‌वाॽ मये़र मे़ये़बे़ल्‍ले़ खुन्‍छिॽ पेसाङ् मिक्‍किन्‍ने के़जे़म्‍बा फगे़लॽबा तेत् के़जाङ्‌बा ने़प्‍फु मनाहाॽ ये़बे़त्‍छिबा मे़निसुसि॥

५ खे़ङ्‌हाॽ खुनिॽ यङ्‌मा के़रे़आङ् खाम्‍मो साम्‍बोन् हबत् मे़बोःक्‍खे़ल्‍ले़ खे़ङ्‌हाॽरे़ खे़न् मे़न्‍छुमाहाॽ थेआङ् खिनिॽ कुहिङ्‌वे़त् मनान् कुसिवे़त् मनालुम्‍मो के़गोःत्तुम्‍बाबे फाॽआङ् सेःन्‍मे़दोसुसि॥

६ “खुने़ॽग कप्‍मो होप्‍लो! खुने़ॽग याम्‍मो हिङे़आङ् वाॽरो॥ गालिलओ खिनिॽनु वये़ल्‍ले़ खुने़ॽ पाःत्तुबा पाःन्‍निन् निङ्‌वाॽ इःत्‍ते़म्‍मे़ॽओ

७ ‘मे़न्‍छाम्‍सान् लायोबा मनाहाॽरे़ खुनिॽ हुक्‍को इङ्‌मे़ले़क्‍तुॽआङ् खुने़ॽ सिलाम्‍साक्‍मा सिङ्‌सम्‍दाङ् मे़भोःन्‍दु मे़से़रुॽ, कर सुम्‍सिगेक्‍पा ये़न्‍नो याम्‍मो हिङ्‌लो॥’”

८ हे़क्‍क्‍याङ् खे़ङ्‌हाॽरे़ कन् ये़सुरे़ कुबाःन्‍निन् निङ्‌वाॽ मे़इःत्तुर

९ इप्‍पुङ्‌लाम् मे़नुःक्‍खे़आङ् थिक्‍थिक् (११) कुहुॽसाम्‍बाहाॽ नु वेॽ मनाहाॽ के़रे़क् मे़जे़क्‍तुसिरो॥

१० आल्‍ल खे़न् मे़न्‍छुमाहाॽग मरियम मग्‍दलिनि, योआन्‍ना, याकुबरे़ कुम्‍मा मरियम हे़क्‍क्‍याङ् वेॽ मे़न्‍छुमाहाॽआङ् मे़वये़रो॥

११ कर खे़ङ्‌हाॽरे़ खे़न् मे़न्‍छुमाहाॽरे़ खुनिॽ पाःन्‍निन् कुनामे़न्‍छाॽरुन्॥ कङ्‌ग मे़न्‌वाॽमना पाःन्‍लक् फाॽआङ् मे़इःत्तुरो॥

१२ कर पत्रुसे़न् मुत्‍थ्रिक् पोगे़आङ् इप्‍पुङ्‌ङो लोःक्‍ते़र पे॥ खे़प्‍मो अःक्‍खुम् फन्‍छिङ्‌ङाङ् ओमे़त्तुल्‍ले़ग खे़प्‍मो फःगे़लॽबा चेदेःत्तिन् से़रे़आङ् ने़स्‍से़बा निसु॥ खुने़ॽग थेःन्‍ने़ पोःक्‍खे़बे फाॽआङ् साॽरिक् कुनिङ्‌वाॽ मये़र नुःक्‍खे़ पेरो॥

ये़सुन् ने़प्‍फु कुहुॽसाम्‍बाहाॽओ ओसेःन्‍धाक्‍सिङ्

(मर्कु १६:१२-१३)

१३ आल्‍ल बा खे़न् ये़म्‍मो ये़सुरे़ ने़प्‍फु कुहुॽसाम्‍बाहाॽ यरुसले़म्‍लाम् थिक्‍थिक् (११) किलोमितर माःङ्‌घा इम्‍माउस पाङ्‌भेॽबा लाम्‍मो

१४ खे़ङ्‌हाॽरे़ आइन् पोःक्‍खे़बा हिन्‍दोक्‍किल्‍ले़ कुयाःम्‍बेओ ताॽजे़क्‍खे़त्‍छिर पेसिरो॥

१५ खे़ङ्‌हाॽ हे़क्‍केलॽरिक् ताॽजे़क्‍खे़सिल्‍ले़ खे़प्‍मो ये़सुन् त्‍ये़आङ् खे़ङ्‌हाॽनु सोरिक् लाङ्‌घेःक्‍मा हेःक्‍ते़,

१६ कर खे़ङ्‌हाॽरे़ खुने़ॽ कुसिङ् मे़निःत्‍छुन्‍ल फाॽआङ् खुन्‍छिॽ मिक्‍किन् थेःक्‍तु पिरुसिआङ् वये़रो॥

१७ ये़सुरे़ खे़ङ्‌हाॽ सेःन्‍दोसुसि, “मे़ःम्‍बे़, खिन्‍छिॽ थे़मा पाःन्‍निन्‍ने़ के़जे़ङ्‌सुर लाङ्‌गे़घेःक्‍सिबे?”

हे़क्‍केःल्‍ले़ खे़ङ्‌हाॽ खुन्‍छिॽ मिङ्‌वा कुधिम् थप्‍पे़त् ये़बे़त्‍छिरो॥

१८ खे़ङ्‌हाॽओ क्‍लिओपास मे़प्‍मनाबा थिक्‍ले़ खुने़ॽ सेःन्‍दोसु, “मे़ःम्‍बे़, खे़ने़ॽ यरुसले़म्‍मो के़न्‌युङ्‌ने़न्‍बि? आइन् ताःन्‍दिक् खे़प्‍मो पोःक्‍खे़बा पाःन्‍निन् खे़ने़ॽ निङ्‌वाॽ के़ङ्‌घोसुन्‍बि?”

१९ ये़सुरे़ मे़त्तुसि, “मे़ःम्‍बे़, थे़मा पाःन्‍निन्‍बे?”

खे़ङ्‌हाॽरे़ नोगप् पिरे़त्‍छु, “नासरतबा ये़सुरे़ कुयाःम्‍बेओआ, खुने़ॽग माङ्‌निङ्‌वाॽपान् के़बाःप्‍पा वये़, हे़क्‍क्‍याङ् निङ्‌वाॽफुमाङ्‌ङिन् नु मे़न्‍छाम्‍गे़न् याप्‍मिलुम्‍मो खुने़ॽ पेलिगे़न् पाःन्‍जाक्‍को नु याःम्‍बक्‍को मुक्‍साम्‍साबा चोगे़रो॥

२० तुम्‍निङ्‌वाॽफुसाम्‍बाहाॽ नु आनिगे हाङ्‌युक्‍पाहाॽरे़ खुने़ॽग सिमे़ल्‍ले़न् खुम्‍दिङ् मे़बिरुर फाॽआङ् रोमिहाॽ हुक्‍मे़सुप्‍तुसि, हे़क्‍क्‍याङ् खुने़ॽ सिलाम्‍साक्‍मा सिङ्‌सम्‍दाङ् मे़भोःन्‍दुरो,

२१ कर खुने़ॽ इस्राइलिहाॽ चोःक्‌युम्‍भो के़बिबा मना फाॽआङ् आनिगे़ग कुलाम् ओमे़त्तुम्‍बे़आङ् वयिगे़रो॥ खे़न्‍नाङ्‌धो आल्‍लो कन् हिन्‍दोक् पोःक्‍खे़बा सुम्‌ये़न् के़रे़रो॥

२२-२३ आनिगे लुम्‍मो कुभा मे़न्‍छुमाहाॽरे़ आनिगे निङ्‌वाॽ मे़मासुरो॥ आइन् तानाम्‍सा खे़ङ्‌हाॽ इप्‍पुङ्‌ङो मे़बे, कर खे़ङ्‌हाॽरे़ ये़सुरे़ कुधक्‍किन् खे़प्‍मो मे़ङ्‌घोसुन्॥ खे़ङ्‌हाॽ मे़नुःक्‍खे़ मे़द्‌ये़आङ् खे़ङ्‌हाॽरे़ माङ्‌लाइङ्‌बाहाॽ मे़निसुसिबा पाःन्‍निन् नु खे़न् माङ्‌लाइङ्‌बाहाॽरे़ खुने़ॽग कुहिङ्‌वे़त् पोःक्‍खे़आङ् हिङे़रो फाॽआङ् पाःत्ते़त्‍छुबा पाःन्‍निन् मे़जे़क्‍तिगे़रो॥

२४ हे़क्‍क्‍याङ् आनिगे कुभा तेःङ्‌जुम्‍हाॽ इप्‍पुङ्‌दे़न्‍नो मे़बेःल्‍ले़ खे़न् मे़न्‍छुमाहाॽरे़ मे़बाःत्तुबा हे़क्‍केए खे़प्‍मो मे़निसु, कर खे़ङ्‌हाॽरे़आङ् ये़सुन् मे़न्‍निःसुन्‍लो॥”

२५ हे़क्‍क्‍याङ् ये़सुरे़ खे़ङ्‌हाॽ मे़त्तुसि, “खिन्‍छिॽ निङ्‌वाॽइन् आक्‍खे़न् साॽरिक् थुङ्‌बाबे! हे़क्‍क्‍याङ् माङ्‌निङ्‌वाॽपान् के़बाःप्‍पाहाॽरे़ मे़बाःत्तुबा पाःन्‍निन् नसान् चोःक्‍मा आक्‍खे़न् खिनिॽ निङ्‌वाॽ पाःक्‍पाबे?

२६ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् तुक्‍खे चामाआङ् कुमिमिदिङ्‌ङो पेःक्‍मा के़बोङ्‌बा वये़ बि मे़ःम्‍बि?”

२७ हे़क्‍क्‍याङ् ये़सुरे़ खे़ङ्‌हाॽ आबाङे कुयाःम्‍बेओ मोसारे़ कुसाप्‍पन्‍हाॽ हे़क्‍क्‍याङ् माङ्‌निङ्‌वाॽपान् के़बाःप्‍पाहाॽरे़ खुनिॽ साप्‍पन्‍नो थारिक् कुबेन् पोधक् चोगु पिरुसिरो॥

२८ हे़क्‍क्‍याङ् खे़ङ्‌हाॽ मे़बेर मे़बत्‍छे़बा पाङ्‌भेॽइल्‍ले़ कुबेसाङ् मे़गे़रे़आङ् ये़सुन् मिसाक् माःङ्‌घा के़बेःक्‍पा लाम्‍सिङ्‌लो,

२९ कर खे़ङ्‌हाॽरे़ खुने़ॽ अक्‍खे मे़त्ते़छुर पेलि फाक्‍ते़त्‍छु, “खे़ने़ॽ आन्‍छिगे़नुए आइन् से़न्‍दिक् याङ्‌धोःक्‍ते़ॽओ, थेआङ्‌भे़ल्‍ले़ आल्‍लो नाम्‍ध्‍ये़आङ् खादाम्‍ल पत्‍लो॥” हे़क्‍केःल्‍ले़ खुने़ॽ खे़ङ्‌हाॽनु याङ्‌धोःक्‍से़ पेरो॥

३० हे़क्‍क्‍याङ् खुने़ॽ चामादे़न्‍नो युङ्‌सिङ्‌ङिल्‍ले़ खरे़ःङ्‌ङिन् खप्‍सु हे़क्‍क्‍याङ् नोगे़न् पिरुआङ् फुॽरुर खे़ङ्‌हाॽ पिरुसि॥

३१ हे़क्‍क्‍याङ् खे़ङ्‌हाॽरे़ खुन्‍छिॽ मिक्‍किन् हरे़आङ् खुने़ॽ कुसिङ् निःत्ते़त्‍छु, कर खे़प्‍मोए खुन्‍छिॽ तगिलाम् खुने़ॽ आलाप् पोःक्‍खे़ पेरो॥

३२ हे़क्‍क्‍याङ् खे़ङ्‌हाॽ अक्‍खे मे़त्‍ने़त्‍छि, “मे़ःम्‍बे़, लाम्‍मो आनिॽ ताॽआजे़क्‍खे़र आभे़रे़र आबत्‍छे़ल्‍ले़ खुने़ॽ साम्‌योसाप्‍लान् पोधक् आजोगे़त्‍छि आबिरे़त्‍छिल्‍ले़ आन्‍छिॽ सिक् पसम्‍समे़आङ् वये़बि मे़ःम्‍बि?”

३३ हे़क्‍क्‍याङ् खिमो ने़प्‍माङ् बा खे़न् ये़म्‍मो पोगे़त्‍छिआङ् यरुसले़म ले़प्‍माङ् थाने़त्‍छिरो॥ खे़प्‍मो थिक्‍थिक् (११) हुॽसाम्‍बाहाॽ नु वेॽहाॽ सोरिक् मे़युङे़बा तुमे़त्‍छुसि॥

३४ हे़क्‍क्‍याङ् खे़ङ्‌हाॽरे़ खुन्‍छिॽ मे़मे़त्तुसि, “दाङ्‌बान् से़क्‍खाए स्‍ये़आङ् याम्‍मो हिङे़रो, हे़क्‍क्‍याङ् सिमोने़ल्‍लो ओसेःन्‍धाक्‍सिङ्‌बाएरो!”

३५ हे़क्‍क्‍याङ् खे़ङ्‌हाॽरे़ अक्‍खेलॽरिक् लाम्‍मो ये़सुन् तुमे़त्‍छुआङ् पोःक्‍खे़बा पाःन्‍निन् नु चाजामा ये़म्‍मो खुने़ॽ खरे़ःङ्‌ङिन् फुॽरुल्‍ले़ कुसिङ् निःत्‍ते़त्‍छुबान् के़रे़क् चे़क्‍खे़त्‍छुरो॥

ये़सुन् कुहुॽसाम्‍बाहाॽरो ओसेःन्‍धाक्‍सिङ्

(मत्‍ति २८:१६-२०, मर्कु १६:१४-१८, युहु २०:१९-२३, सेःक्‌युक् १:४-८)

३६ हे़क्‍क्‍याङ् आल्‍लसाङ् मे़बारे़र मे़बत्‍छे़ल्‍ले़ ये़सुन् आबाङे खुनिॽ लुम्‍मो थाःम्‍सिङ्‌ङाङ् मे़त्तुसि, “खिनिॽ सनारुङ् के़घोसुम्‍लरो॥”

३७ हे़क्‍क्‍याङ् के़रे़क्‍ले़ खुनिॽ निङ्‌वाॽ मये़आङ् साॽरिक् मे़गिसे़॥ खे़ङ्‌हाॽरे़ग आल्‍ल सिसाम्‍मिन्‍ने़ आनिसुम् फाॽआङ् मे़इःत्तु॥

३८ कर ये़सुरे़ खे़ङ्‌हाॽ मे़त्तुसि, “थेआङ् खिनिॽ यङ्‌मा के़रे़बा? हे़क्‍क्‍याङ् खिनिॽ निङ्‌वाॽबो थेआङ् चप्‍चि के़जोगुम्‍बाबे?

३९ आहुक् आलाङ्‌हाॽ ओमे़त्ते़म्‍मे़ॽ! से़क्‍खाए कङ्‌ग इङ्‌गाॽएरो॥ इङ्‌गाॽ आसुसे़म्‍मे़ॽआङ् ओआमे़त्ते़म्‍मे़ॽ! सिसाम्‍मिल्‍ले़न् इङ्‌गाॽ कत्तुङ्‌बा हे़क्‍के ने़क्‍सा नु ये़प् होप्‍लो॥”

४० हे़क्‍के मे़त्तुसिर खुने़ॽ कुलाङ् कुहुक्‍हाॽ ओसेःन्‍धाक्‍तुसिरो॥

४१ खे़ङ्‌हाॽरे़ खुनिॽ सिक् पसम्‍समे़आङ् कन् पाःन्‍निन् से़क्‍खाबि मे़ःम्‍बि फाॽआङ् हःन्‍दा मे़ले़क्‍ते़आङ् मे़ये़बे़रो॥ हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “खिनिॽ चामा कुजाधिक् के़गत्तुम्‍बि?”

४२ खे़ङ्‌हाॽरे़ ओॽमनाबा कुले़प् थिक् ङा मे़बिरुआङ्

४३ ये़सुरे़ खुनिॽ तगाङ्‌ङे़ खे़न् ताःक्‍तुआङ् चदेसुरो॥

४४ हे़क्‍क्‍याङ् खुने़ॽ अक्‍खे पाःत्तु, “इङ्‌गाॽ खिनिॽनु वयाङ्‌ङिल्‍ले़साए मोसारे़ साप्‍तुबा साम्‌योथिम् साप्‍लाओ, माङ्‌निङ्‌वाॽपान् के़बाःप्‍पाहाॽरे़ खुनिॽ साप्‍पन्‍हाॽओ नु निङ्‌वाॽफु साम्‍लोसुम्‍मो इङ्‌गाॽ आयाःम्‍बेओ साप्‍ते़बा के़रे़क् पाःन्‍हाॽ के़त्‍लो फाॽआङ् मे़त्‍निङ्‌ङाङ् वयाङ्‌लो॥”

४५ हे़क्‍क्‍याङ् ये़सुरे़ खे़ङ्‌हाॽरे़ साम्‌योसाप्‍लान् कुसिङ् मे़निःत्तुर फाॽआङ् खुनिॽ निङ्‌वाॽ हन्‍दुबिरुसिआङ्

४६ खे़ङ्‌हाॽ अक्‍खे मे़त्तुसि, “निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़ङ्‌ग तुक्‍खे चामाए पोङ्, हे़क्‍क्‍याङ् सिमाआङ् सुम् ये़न्‍नो याम्‍मो हिङ्‌माए पोङ् फाॽआङ् साप्‍ते़आङ् पत्‍लो॥

४७ हे़क्‍क्‍याङ् खुने़ॽ कुमिङ्‌ङो लायोलाम् हिन्‍छिङ्‌मा नु ले़प्‍मिरे़न् सुनाइङ्‌ङिन् यरुसले़म्‍मो हेःक्‍माआङ् के़रे़क् मे़न्‍छाम् सुवाङ्‌हाॽओ इङ्‌भोमाए पोङ्‌लो॥

४८ हे़क्‍क्‍याङ् खिनिॽ के़रे़क् कन् पाःन्‍निल्‍ले़न् हिन्‍धोःक्‍मिबा के़वयिॽरो॥

४९ “आल्‍ल खे़प्‍से़म्‍मे़ॽओ, इङ्‌गाॽ पानुदिङ् आम्‍बारे़ चोगुबा माङ्‌हे़क्‍किन् खिनिॽओ पाङ्‌घुङ् युसुङ्‌लो, कर निङ्‌वाॽफुमाङ्‌लाम् मुक्‍साम्‍मिल्‍ले़ कुधिम् मे़म्‍बोङ्‌ङे थारिक् बा कन् ये़क्‌यक्‍कोए वये़म्‍मे़ॽओ॥”

ये़सुन् साङ्‌ग्राम्‍पेदाङ्‌ङो नुःङ्

(मर्कु १६:१९-२०, सेःक्‌युक् १:९-११)

५० हे़क्‍क्‍याङ् ये़सुरे़ खे़ङ्‌हाॽ बे़थानि थारिक् तेॽरुसिआङ् कुहुक्‍हाॽ थाःङ् फोःक्‍खुर खे़ङ्‌हाॽ मुॽइसाम् थासु पिरुसिरो॥

५१ खे़ङ्‌हाॽ मुॽइसाम् थाःसु पिरुसिर पत्‍छे़ल्‍ले़ खुने़ॽ थाःङ्‌धाःङ् साङ्‌ग्राम्‍पेदाङ् ले़प्‍माङ् पक्‍खे़र पेरो॥

५२ हे़क्‍क्‍याङ् कुहुॽसाम्‍बाहाॽ साॽरिक् खुनिॽ सिक्‍समे़र खुने़ॽ सेवा मे़जोगुआङ् यरुसले़म्‍मो मे़नुःक्‍खे़ मे़बे,

५३ हे़क्‍क्‍याङ् चक्‍मे़ल्‍लॽए माङ्‌हिम्‍मो निङ्‌वाॽफुमाङ्‌ङिल्‍ले़ कुनारा मे़भोसुर मे़वये़रो॥

युहुन्‍नारे़ साप्‍तुबा ये़सुरे़ कुसुनाइङ्

निःसुम्

कन् साप्‍पन्‍निन् सेःक्‌युक्‍मिबा युहुन्‍नारे़ साप्‍तुबा सःप्‍मा नु सिराॽ थाङ्‌माल्‍ले़न् सुनाइङ्‌लो॥ कन् साप्‍पन्‍नो युहुन्‍नाःल्‍ले़ ये़सुन् निङ्‌वाॽफुमाङ्‌ङिल्‍ले़ मे़न्‍नुप्‍मनाबा कुबाःन्‍जाक्‍किन् हे़क्‍क्‍याङ् मे़न्‍छाम्‍गे़न् याप्‍मि ले़ङ्‌सिङ्‌ङाङ् मनालुम्‍मो थाःम्‍सिङ्‌लो फाॽआङ् साप्‍तुआङ् पत्॥ ये़सुन् ने निङ्‌वाॽफुसा नु माङ्‌हे़क् चोगे़बा से़न्‍लप्‍दाङ्‌बा फाॽआङ् कन् साप्‍पन्‍निन् के़निःप्‍पाहाॽरे़ नसान् मे़जोगुर हे़क्‍क्‍याङ् खे़न् नसाःन्‍लाम्‍बा मे़न्‍नुप्‍मनाबा हिङ्‌मन्‍निन् मे़घोसुर के़लॽबा कन् साप्‍पन्‍निल्‍ले़ कुदाराप्‍लो॥

निङ्‌वाॽफु पाःन्‍जाक् नु ये़सुःङ्‌ग लत्‍छासि लॽरिक् कन् साप्‍पन्‍निल्‍ले़ पाःत्‍तुॽरो॥ हे़क्‍क्‍याङ् कन् सुनाइङ्‌ङिल्‍ले़न् थिक्‍सिगेक्‍पा लक्‍को ये़सुरे़ चोगुबा निङ्‌वाॽ के़माबा याःम्‍बक्‍हाॽरे़ खुने़ॽए निङ्‌वाॽफुसा नु माङ्‌हे़क् चोगे़बा से़न्‍लप्‍दाङ्‌बा फाॽआङ् ओसेःन्‍दाङ् चोगुरो॥ कन् थिक्‍सिगेक्‍पा लक्‍को आक्‍खेलॽरिक् मनाहाॽरे़ ये़सुन् नसान् मे़जोगुआङ् कुहुॽसाम्‍बा मे़बोःक्‍खे़ के़लॽबान् हे़क्‍क्‍याङ् वेॽहाॽरे़ खुने़ॽ मे़अत्तुर कुदक्‍ले़ङ्‌वाओ मे़बोगे़बा हे़क्‍क्‍याङ् खुने़ॽ नसान् मे़न्‍जोगुन्‍बा पाःन्‍निन् साप्‍ते़आङ् पत्‍लो॥ हे़क्‍क्‍याङ् नाःत्‍ला १३-१८ ओ खुने़ॽ सिलाम्‍साक्‍मा सिङ्‌सम्‍दाङ् फोःम्‍मानुःल्‍ले़ तगि हुॽसाम्‍बाहाॽनु सेसे तङ्‌जुम् नु माङ्‌सेवा चोगुबा, हे़क्‍क्‍याङ् खे़ङ्‌हाॽ माङ्‌सेवा याःम्‍बक्‍को यारिप् चोगुसिबा नु आःन्‍छिङ्‌मा पिरुसिबा पाःन्‍निन् पत्‍लो॥ हे़क्‍क्‍याङ् एगाङ्‌समा नाःत्‍लाहाॽओ ये़सुन् मे़दे़म्‍सुबा, सुहाङ्‌युक्‍पाल्‍ले़ हङ्‌साॽरुबा नु खुने़ॽ सिलाम्‍साक्‍मा सिङ्‌सम्‍दाङ् स्‍ये़आङ् सिमे़न्‍लाम्‍बा याम्‍मो हिङे़आङ् हुॽसाम्‍बाहाॽरो ओसेःन्‍धाक्‍सिङ्‌बा पाःन्‍हाॽ पत्‍लो॥

युहुन्‍नाःल्‍ले़ मे़न्‍नुप्‍मनाबा हिङ्‌मन्‍निन् ये़सुओरक् खोदे़त्‍लो हे़क्‍क्‍याङ् कङ्‌ग ये़सुन् लाम्, से़क्‍खा नु हिङ्‌मन् फाॽआङ् नसान् चोःक्‍माआङ् खुने़ॽओ तामाल्‍ले़रक् खोदे़त् लॽरिक् आहुॽरो॥ कन् सुनाइङ्‌ङो निङ्‌वाॽ के़माबा पाःन्‍निन् थे वाॽभे़ल्‍ले़ याम्‍साम्‍गे़न् पाःन्‍निन् मनाहाॽरे़ कुसिङ् मे़निःत्तुर फाॽआङ् च्‍वाःत्, खरे़ःङ्, ओःत्ति, मे़ल्‍लुक्‍कम्‍बा नु मे़ल्‍लुक्, हे़क्‍क्‍याङ् चे़ल्‍ले़क्‍सेॽ पुङ्‌मान् नु कुसेॽ हे़क्‍तङ्‌बा उसुरुबा पाःन्‍हाॽरे़ कुबिहाॽ ओगप् चोगुआङ् वाॽरो॥

थामिङ्

कुहेःक्‍सिङ्‌मा पान् १:१-१८

बप्‍तिस्‍मा के़बिबा युहुन्‍नान् नु ये़सुरे़ कुहुॽसाम्‍बाहाॽ १:१९-५१

ये़सुरे़ मे़न्‍जिङ्‌सिङ्‌ङे माङ्‌सेवा याःम्‍बक् चोगुॽ २:१–१२:५०

ये़सुन् यरुसले़म ना कत्‍ना वये़बा कुनुप्‍मा ये़न्‍हाॽ १३:१–१९:४२

दाङ्‌बान् सिमे़न्‍लाम् याम्‍मो हिङे़आङ् ओसेःन्‍धाक्‍सिङ् २०:१-३१

ये़सुन् याम्‍मो गालिल थुम्‍मो कुहुॽसाम्‍बाहाॽरो ओसेःन्‍धाक्‍सिङ् २१:१-२५

युहुन्‍नारे़ साप्‍तुबा ये़सुरे़ कुसुनाइङ्

निङ्‌वाॽफु पाःन्‍जाक्‍किन् मे़न्‍छाम्‍गे़न् थक्‍ला पोःक्‍खे़

१

तोलिङ्‌सोमुओ इक्‍सादिङ् खाम्‍बेःक्‍माल्‍ले़न् नावागे़न् चइःत् ने़मानुःल्‍ले़ तगिए, निङ्‌वाॽफु पाःन्‍जाक्‍किन्a वये़रो॥ निङ्‌वाॽफु पाःन्‍जाक्‍किन् निङ्‌वाॽफुमाङ्‌ङिन्‍नु वये़ हे़क्‍क्‍याङ् खुने़ॽग निङ्‌वाॽफुमाङ् वये़रो॥

२ खुने़ॽग तोलिङ्‌सोमुओ निङ्‌वाॽफुमाङ्‌ङिन्‍नु वये़रो॥

३ खुने़ॽलाम्‍मे नावागे़न् चइःत्तोबा काक् पाःन्‍हाॽ पोःक्‍खे़बारो॥ हे़क्‍क्‍याङ् कन् के़बोङ्‌बाहाॽओ खुने़ॽ मे़ःन्‍ने थेधिक्‍काङ् मे़बोःक्‍खे़न्॥

४ ने़त्तिगे़न् हिङ्‌मन्‍निन् खुने़ॽओ वये़रो॥ हे़क्‍क्‍याङ् खे़न् ने़त्तिगे़न् हिङ्‌मन्‍निल्‍ले़ काक् मे़न्‍छाम् याप्‍मिहाॽ से़न्‍दाङ्‌गे़न् ओःत्ति पिरुसिरो॥

५ खे़न् से़न्‍दाङ्‌गे़न् ओःत्तिःङ्‌ग माक्‍चिगे़न् खादाम्‍मो ओःत्‍लो, कर माक्‍चिगे़न् खादाम्‍माल्‍ले़ आप्‍फाल्‍ले़आङ् से़न्‍दाङ्‌गे़न् ओःत्तिःन् मे़न्‍नाःन्‍ने वाॽरो॥

६ निङ्‌वाॽफुमाङ्‌ङिल्‍ले़ पाङ्‌घुबा मनाधिक् वये़॥ खे़ल्‍ले़ कुमिङ्‌ङिङ्‌ग युहुन्‍ना वये़रो॥

७ काक् मे़न्‍छाम्‍गे़न् याप्‍मिहाॽरे़ खे़न् से़न्‍दाङ्‌गे़न् ओःत्तिःन् नसान् मे़जोगुर फाॽआङ् खे़न् ओःत्‍तिःल्‍ले़ कुयाःम्‍बेओ तोःन्‍दि पिसे़ खुने़ॽ त्‍ये़बारो॥

८ युहुन्‍नान् आबाङेग से़न्‍दाङ्‌गे़न् ओःत्ति मे़वये़न्, खुने़ॽग से़न्‍दाङ्‌गे़न् ओःत्‍तिःल्‍ले़ कुयाःम्‍बेओ मनाहाॽ मे़त्‍छे़रक् त्‍ये़बारो॥

९ के़रे़क् मे़न्‍छाम् सुवाङ्‌हाॽ ओःत्ति के़बिबा खे़न् से़क्‍खाबा से़न्‍दाङ्‌गे़न् ओःत्तिःन्b इक्‍सादिङ् खाम्‍बेःक्‍मो के़दाबा वये़रो॥

१० खुने़ॽ इक्‍सादिङ् खाम्‍बेःक्‍मो वये़ हे़क्‍क्‍याङ् खुने़ॽए इक्‍सादिङ् खाम्‍बेःक्‍माल्‍ले़न् नावागे़न् चइःत् ने़स्‍सुसाङ् खे़प्‍मो त्‍ये़ःल्‍ले़ खे़ल्‍ले़ कुसिङ् मे़निःत्तुन्‍लो॥

११ अक्‍खेलॽरिक् खुने़ॽ आबाङे कुमनाहाॽओ त्‍ये़साङ् खे़ङ्‌हाॽरे़ खुने़ॽ मे़न्‍दाःक्‍तुन्‍लो॥

१२ कर खुने़ॽ नसान् के़जोःक्‍पाहाॽ नु निङ्‌वाॽओ के़दाःक्‍पाहाॽ के़रे़क् निङ्‌वाॽफुमाङ्‌ङिल्‍ले़ कुमुॽइदाङ्‌सा पोङ्‌मा युक् पिरुसिरो॥

१३ खे़ङ्‌हाॽग मा-बालाम् सामे़वाःन्‍छिङ्‌बा नु मे़न्‍छाम् निङ्‌वाॽलाम्‍बा सा-ए मे़बोःक्‍खे़बा मे़ःन्, कर निङ्‌वाॽफुमाङ्‌ङिल्‍ले़ खे़ङ्‌हाॽ आबाङे कुस्‍सा चोगुसिबारो॥

१४ निङ्‌वाॽफु पाःन्‍जाक्‍किन् नासिङ्‌गे़न् थक्‍लादिङ् पोःक्‍खे़आङ् इक्‍सादिङ् खाम्‍बेःक्‍मो आनिॽ लुम्‍मो वये़रो॥c खुने़ॽग लुङ्‌गुम् नु से़क्‍खाःल्‍ले़ कुधिम् चोगे़आङ् कुमिमिदिङ्‌ङिन् आनिःसुम्‍माङ् आवाॽरो॥ खे़न् मिमिदिङ्‌ङिन् पानुदिङ् पाः निङ्‌वाॽफुमाङ्‌लाम् के़दाबा थिक्‍लक् कुस्‍साःल्‍ले़न् हे़क्‍तङ्‌बा चोगे़रो॥

१५ युहुन्‍नाःल्‍ले़ खुने़ॽ कुयाःम्‍बेओ मनाहाॽ यम्‍बा इक्‍लाःल्‍ले़ अक्‍खे मे़त्तुसि, “इङ्‌गाॽ खुने़ॽ कुयाःम्‍बेओ अक्‍खेलॽरिक् पाःत्तुङ्‌ङाङ् वये़, ‘आएगाङ् के़दाबाङ्‌ग इङ्‌गाॽनुःल्‍ले़ पयम् यम्‍बारो, थेआङ्‌भे़ल्‍ले़ खुने़ॽ इङ्‌गाॽनुःल्‍ले़आङ् तगिसा वये़रो॥’”

१६ खुने़ॽ कुलुङ्‌गुम् कुधिम्‍लाम् हाङ्‌वासाम्‍मे हाङ्‌वासाम् आघोसुम्‍माङ् आवाॽरो॥

१७ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ साम्‌योथिम्‍मिन् मोसालाम्‍बा आबिरे़, कर लुङ्‌गुम्‍मिन् नु से़क्‍खाःङ्‌ग ये़सु ख्रिस्‍तलाम्‍बाए त्‍ये़बारो॥

१८ निङ्‌वाॽफुमाङ्‌ङिङ्‌ग आत्तिल्‍ले़आङ् आप्‍फाल्‍ले़आङ् मे़न्‍निए वाॽरो, कर पानुदिङ् पा निङ्‌वाॽफुमाङ्‌ङिन्‍नु सोरिक् के़वाॽबा थिक्‍लक् कुस्‍साःल्‍ले़ निङ्‌वाॽफुमाङ्‌ङिन् ओसेःन्‍दाङ् चोगुआङ् वाॽरो॥

बप्‍तिस्‍मा के़बिबा युहुन्‍नाःल्‍ले़ कुदोःन्‍दि

(मत्‍ति ३:१-१२, मर्कु १:१-८, लुका ३:१-१८)

१९ यरुसले़मबा यहुदि लाम्‍लोबाहाॽरे़ निङ्‌वाॽफुसाम्‍बाहाॽ नु माङ्‌हिम्‍मो सेवा के़जोःक्‍पा ले़बिहाॽ युहुन्‍नाओ खे़ने़ॽ हाःत्‍ने़न्‍बे? लॽरिक् सेःन्‍दोःसे़ मे़बाङ्‌सुसिल्‍ले़ युहुन्‍नाःल्‍ले़ कुदोःन्‍दिन् अक्‍तङ्‌बा चोगे़रो॥

२० युहुन्‍नाःल्‍ले़ इङ्‌गाॽ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त मे़ःन्‍नारो लॽरिक् कुदोःप्‍मा नोगप् पिरुसि॥d

२१ हे़क्‍केःल्‍ले़ खे़ङ्‌हाॽरे़ सेःन्‍मे़दोसु, “हे़क्‍केने़ फाॽग्र खे़ने़ॽ हाःत्‍ने़बे? खे़ने़ॽ माङ्‌निङ्‌वाॽपान् के़बाःप्‍पा एलियान्‍ने़न्‍बि?”e युहुन्‍नारे़ खे़ङ्‌हाॽ मे़त्तुसि, “इङ्‌गाॽ मे़ःन्‍नाॽरो॥” खे़ङ्‌हाॽरे़ याम्‍मो सेःन्‍मे़दोसु, “खे़ने़ॽ माङ्‌निङ्‌वाॽपान् के़बाःप्‍पाने़बि?” इङ्‌गाॽ मे़ःन्‍नाॽरो लॽरिक् याम्‍मो मे़त्तुसि॥

२२ हे़क्‍केःल्‍ले़ खे़ङ्‌हाॽरे़ याम्‍मो सेःन्‍मे़दोसु, “हे़क्‍केने़ फाॽग्र खे़ने़ॽ हाःत्‍ने़बे? आनिगे याप्‍मि के़बाङ्‌बाहाॽ थे नोगप् पिरुम्‍सिम्‍बे़बाबे? खे़ने़ॽ हाःत्‍ने़बे फाॽआङ् से़क्‍खा याप्‍मि आमे़त्ते़ॽओ?”

२३ युहुन्‍नारे़ माङ्‌निङ्‌वाॽपान् के़बाःप्‍पा यसैयाःल्‍ले़ कुबान् सुत्‍लाओ खे़ङ्‌हाॽ नोगप् पिरुसि,

“इङ्‌गाॽग दाङ्‌बाल्‍ले़ कुलाम्‍मिन् तोःन्‍दोन् चोगे़म्‍मे़ॽ लॽरिक् एःक्‍सादे़न्‍नो के़अःक्‍पा इक्‍लाआरो॥”f

२४ हे़क्‍क्‍याङ् यहुदिहाॽरे़ मे़बाङ्‌घुसिबा खे़न् फरिसिहाॽरे़

२५ खे़ने़ॽ निङ्‌वाॽफुमाङ्‌ङिल्‍ले़ के़सेःन्‍दे़बा ख्रिस्‍त, एलिया हे़क्‍क्‍याङ् आनिगे हाङ्‌घुम्‍बे़बा माङ्‌निङ्‌वाॽपान् के़बाःप्‍पे़न्‍नाङ् मे़ःन्‍ने़ फाॽग्र थेआङ् बप्‍तिस्‍मा के़बिरुसिबाबे लॽरिक् सेःन्‍मे़दोसु॥g

२६ हे़क्‍केःल्‍ले़ युहुन्‍नारे़ खे़ङ्‌हाॽ नोगप् पिरुसि, “इङ्‌गाॽग च्‍वाःत्तिल्‍ले़ बप्‍तिस्‍मा पिरुङ्‌सिङ्‌लो, कर खिनिॽ लुम्‍मो कुसिङ् के़न्‍निःत्तुम्‍मिन्‍बा मनाधिक् वाॽरो॥

२७ इङ्‌गाॽ आएगाङ् के़दाबाङ्‌ग खुने़ॽएरो॥ इङ्‌गाॽग योक् कुइसिःक् कुलाङ्‌सुःप् नाम्‍हाॽ फाःङ्‌माआङ् मे़लाॽआन्‍लो॥”h

२८ कन् पाःन्‍निङ्‌ग यर्दन यङ्‌घङ्‌ङिल्‍ले़ नाधाःम्‍बिबा बे़थानि पाङ्‌भेॽओ पोःक्‍खे़आङ् वये़, खे़प्‍मोए युहुन्‍नाःल्‍ले़ बप्‍तिस्‍मा पिरुसिर यागे़रो॥

निङ्‌वाॽफुमाङ्‌ङिल्‍ले़न् मे़ल्‍लुक्‍सान्

२९ कुदाःन्‍दिक्‍मा युहुन्‍नाःल्‍ले़ ये़सुन् खुने़ॽ ले़प्‍माङ् फे़रे़र पत्‍छे़बा निसुआङ् अक्‍खे पाःत्तु, “ओमे़त्ते़म्‍मे़ॽ, इक्‍सादिङ् खाम्‍बेःक्‍मोबा लायो लासोःत्‍हाॽ के़गुबाआङ् के़देॽबा निङ्‌वाॽफुमाङ्‌ङिल्‍ले़ कुमे़ल्‍लुक्‍सान्i खा फे़न्‍ल पत्‍लो!

३० आएगाङ् के़दाबाङ्‌ग इङ्‌गाॽनुःल्‍ले़ पयम् यम्‍बारो, थेआङ्‌भे़ल्‍ले़ खुने़ॽ इङ्‌गाॽनुःल्‍ले़आङ् तगिसा वये़रो लॽरिक् इङ्‌गाॽ खुने़ॽ कुयाःम्‍बेओए पाःत्तुङ्‌ङाङ् वये़बारो॥

३१ तगिग इङ्‌गाॽ आबाङेआङ् खुने़ॽ कुसिङ् मे़न्‍निःत्ते वयाङ् कर खुने़ॽ इस्राइल लाजेॽओ ओसेःन्‍धाक्‍सिङ्‌ल फाॽआङ् च्‍वाःत्तो बप्‍तिस्‍मा पिरुङ्‌सिङ्‌ल त्‍याङ्‌बारो॥”

३२ हे़क्‍क्‍याङ् युहुन्‍नाःल्‍ले़ याम्‍मो पाःत्तु, “इङ्‌गाॽ सेसेमाङ्‌ङिन् साङ्‌ग्राम्‍पेदाङ्‌ङोलाम् पुत्तुःक्‍के हे़क्‍के खुने़ॽओ चुक्‍ते़आङ् युङे़बा निसुङ्‌लो

३३ खुने़ॽए ख्रिस्‍तरो फाॽआङ् कुसिङ् मे़न्‍निःप्‍पे़न्‍लो, कर च्‍वाःत्तो बप्‍तिस्‍मा पिसे़ याप्‍मि के़बाङ्‌बा निङ्‌वाॽफुमाङ्‌ङिल्‍ले़ आत्‍तिन् सम्‍दाङ् सेसेमाङ्‌ङिन् युःआङ् चुक्‍पा के़निसुॽ, खे़ने़ॽ के़हाङ्‌घुबाङ्‌ग खुने़ॽएरो, हे़क्‍क्‍याङ् खुने़ॽए सेसेमाङ्‌ङिल्‍ले़ बप्‍तिस्‍मा पिरुसिॽ फाॽआङ् मे़त्ताङ्‌लो॥j

३४ हे़क्‍क्‍याङ् कन् पाःन्‍हाॽ ये़सुओ पोःक्‍खे़बा निसुङ्‌ङाङ् खुने़ॽए निङ्‌वाॽफुमाङ्‌ङिल्‍ले़ कुस्‍साk फाॽआङ् कुसिङ् निःत्तुङ्‌ङाङ् मनाहाॽ तोःन्‍दि पिरुङ्‌सिङ्‌लो॥”

ये़सुरे़ थिक्-ने़त् (१२) कुहुॽसाम्‍बाहाॽ

३५ कुदाःन्‍दिक्‍मा याम्‍मो युहुन्‍नान् ने़प्‍फु कुहुॽसाम्‍बाहाॽनु खे़प्‍मो वये़ल्‍ले़,

३६ ये़सुन् खुनिॽ पेसाङ्‌लाम् पेर पत्‍छे़बा निसुआङ् युहुन्‍नाःल्‍ले़ खुने़ॽ ओमे़त्तुर अक्‍खे पाःत्तु, “निङ्‌वाॽफुमाङ्‌ङिल्‍ले़ कुमे़ल्‍लुक्‍सान् ओमे़त्ते़म्‍मे़ॽ!”

३७ युहुन्‍नाःल्‍ले़ हे़क्‍के पाःत्तुबा कुहुॽसाम्‍बाहाॽरे़ खे़प्‍से़त्‍छुआङ् ये़सुन् तिम्‍दे़सुरो॥

३८ ये़सुन् एगाङ् हिसिङ्‌ङिल्‍ले़ खे़ङ्‌हाॽ कुएगाङ् फे़रे़त्‍छिबा निःसुसिआङ् सेःन्‍दोसुसि, “खिन्‍छिॽ थे़माःन् के़गोःत्‍छुर के़वाॽसिबाबे?”

खे़ङ्‌हाॽरे़ नोगप् पिरे़त्‍छु, “रब्‍बि (खे़न् फाॽइङ्‌ग ‘सिक्‍साम्‍बे’ पोङ्‌लो) खे़ने़ॽ आत्‍तो के़याःक्‍पे?”

३९ ये़सुरे़ खे़ङ्‌हाॽ मे़त्तुसि, “फे़रे़त्‍छे़ॽआङ् ओमे़त्ते़त्‍छे़ॽ॥” हे़क्‍क्‍याङ् खे़ङ्‌हाॽ कुमुक् लिसि (४) मुक्‍ते़आङ् वये़ल्‍ले़ पेसिआङ् खे़ङ्‌हाॽरे़ ये़सुन् युङे़बा ते़न्‍निन् ओमे़त्ते़त्‍छु॥ खे़ङ्‌हाॽ खे़न् ये़न् ये़सुःन्‍नुए याःक्‍ते़त्‍छिरो॥

४० खे़न् ने़प्‍फुहाॽओ थिक्‍किङ्‌ग सिमोन पत्रुसरे़ कुन्‍साॽ आन्‍द्रियासे़न् वये़रो॥ खुने़ॽग बप्‍तिस्‍मा के़बिबा युहुन्‍नाःल्‍ले़ पाःत्तुबा के़घे़म्‍बा नु ये़सुन् नु लाङ्‌गे़घेःक्‍पा वये़रो॥

४१ अन्‍द्रियासरे़ काक्‍नु तगि कुम्‍भुॽ सिमोने़न् तुमुआङ् मे़त्तु, “आन्‍छिगे़ मसिह मे़प्‍मनाबा निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् तुमे़त्‍छुगे़रो” (ग्रिक पाःन्‍दाङ्‌ङो “‘ख्रिस्‍त’ पोङ्, हिब्रु पाःन्‍दाङ्‌ङो ‘मसिह’” पोङ्‌लो)॥

४२ हे़क्‍क्‍याङ् अन्‍द्रियासरे़ सिमोने़न् ये़सुरो तारुल्‍ले़ ये़सुरे़ नुरिक् ओमे़त्तुर अक्‍खे मे़त्तु, “खे़ने़ॽग युहुन्‍नाःल्‍ले़ कुस्‍सा सिमोन्‍ने़रो, हे़क्‍क्‍याङ् खे़ने़ॽग के़फास लॽरिक् के़म्‍मे़त्‍लो” (खे़न् फाॽइङ्‌ग “पत्रुस” पोङ्)॥l

ये़सुरे़ फिलिप्‍पे़न् नु नाथाने़ल्‍ले़न् उःत्तुसिॽ

४३ हे़क्‍क्‍याङ् कुदाःन्‍दिक्‍मा ये़सुरे़ गालिल थुम्‍मो पेःक्‍मा निङ्‌वाॽ चोगु॥ खुने़ॽ फिलिप्‍पे़न् तुमुआङ् अक्‍खे मे़त्तु, “इङ्‌गाॽ तिम्‍दाङ्‌ङे़ॽओ॥”

४४ आल्‍ल फिलिप्‍पे़ङ्‌ग, आन्‍द्रियास नु पत्रुसरे़ खुन्‍छिॽ बे़थसेदा पाङ्‌जुम् के़युङ्‌बा वये़रो॥

४५ फिलिपरे़ नाथाने़ल्‍ले़न् तुमुआङ् मे़त्तु, “आत्‍तिन् मिङ्‌ङिल्‍ले़ कुयाःम्‍बेओ मोसा नु माङ्‌निङ्‌वाॽपान् के़बाःप्‍पाहाॽरे़ साम्‌योसाप्‍लाओ मे़साप्‍तुआङ् वये़, बाखे़न् युसुफरे़ कुस्‍सा नासरतबा ये़सुन् आनिगे तुमुम्‍बे़आङ् वाॽरो॥”

४६ हे़क्‍केःल्‍ले़ नाथाने़लरे़ कुनिङ्‌वाॽ मये़र पाःत्तु, “मे़ःम्‍बे़! नासरतलाम् नुबा पाःन्‍हाॽ ताबि हौ?”m हे़क्‍केःल्‍ले़ फिलिपरे़ मे़त्तु, “खे़ने़ॽ आबाङे फे़रे़ॽआङ् ओमे़त्‍ते़ॽओ॥”

४७ ये़सुरे़ नाथाने़ल्‍ले़न् निःत्ताङ् फे़रे़र पत्‍छे़बा निसुआङ् मे़त्तु, “ओमे़त्ते़म्‍मे़ॽओ, से़क्‍खाबा इस्राइलिन् फे़न्‍ल पत्‍लो॥ खुने़ॽ कुनिङ्‌वाॽबो थेआङ् ताप्‍फे़ःम्‍बा होप्‍लो॥”

४८ हे़क्‍केःल्‍ले़ नाथाने़लरे़ सेःन्‍दोसु, “मे़ःम्‍बे़, खे़ने़ॽ आक्‍खेलॽरिक् इङ्‌गाॽ कुसिङ् के़निःत्ताङ्‌बे?”

ये़सुरे़ नोगप् पिरु, “फिलिपरे़ मे़न्‍उःत्ते के़वये़ल्‍ले़सा खे़ने़ॽग पःत्‍छेॽ बुङ्‌मो के़वये़बा निने़रो॥”

४९ नाथाने़लरे़ नोगप् पिरु, “सिक्‍साम्‍बे, खे़ने़ॽग निङ्‌वाॽफुसाने़रो, खे़ने़ॽग इस्राइलबा हाङ्‌ने़रो॥”

५० ये़सुरे़ खे़न् मे़त्तु, “मे़ःम्‍बे़! खे़ने़ॽ पःत्‍छेॽ बुङ्‌मो के़वये़बा निःने़ लॽरिक् मे़त्‍ने़बाल्‍ले़ चोगुल्‍ले़सा नसान् के़जोगुबाबि? कर कन्‍नुःल्‍ले़आङ् यम्‍बा पाःन्‍हाॽ के़निसुॽरो॥”

५१ खुने़ॽ आल्‍लसाङ् योॽरुर पाःत्तु, “खे़ने़ॽ से़क्‍खाए मे़त्‍ने़ॽ, साङ्‌ग्राम्‍पेदाङ्‌ङिन् हन्‍नाङ् निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽ मे़न्‍छाम्‍साओn मे़युबा नु थाःङ् मे़बेःक्‍पा के़निसुसिॽरो॥”

a 

१:१ निङ्‌वाॽफु पाःन्‍जाःक्‍किन् ग्रिक पाःन्‍दाङ्‌ङो “लोगोस्” साप्‍ते़आङ् पत्॥ खे़न् फाॽइन् पाःन्‍जाक् पोङ्, कर निङ्‌वाॽफु पाःन्‍जाक् फाॽइन् ये़सु फाॽआङ् कुसिङ् निःप्‍मा पोङ्॥

b 

१:९ से़क्‍खादिङ्-से़न्‍दाङ्‌गे़न् ओःत्‍ति खे़न् फाॽइन् ये़सु ख्रिस्‍तरो॥ खुने़ॽ काक् मे़न्‍छाम् याप्‍मिहाॽ निङ्‌वाॽफुमाङ्‌ङिल्‍ले़ कुसे़क्‍खान् ओसेःन्‍दाङ् चोःक्‍से़ त्‍ये़बारो॥

c 

१:१४ आनिॽ लुम्‍मो वये़– ग्रिक पाःन्‍दाङ्‌ङो “आनिॽ लुम्‍मो कुसाःङ्‌गाहिम्‍मिन् चोगुआङ् के़वाॽबा पोःक्‍खे़रो॥” कल्‍ले़ इस्राइलिहाॽ ये़ःङ्‌घादे़न्‍नो लाम्‍दिक् मे़जोगे़ल्‍ले़ निङ्‌वाॽफुमाङ्‌ङिन् निङ्‌वाॽफु साःङ्‌गाहिम्‍मो युङे़बान् निङ्‌वाॽसुम् पोङ्‌लो॥

d 

१:२० बप्‍तिस्‍मा के़बिबा युहुन्‍नान् ४०० तङ्‌बे एगाङ् थिक्‍सिगेक्‍पा माङ्‌निङ्‌वाॽपान् के़बाःप्‍पा वये़बाल्‍ले़ चोगुल्‍ले़ यरिक् मनाहाॽरे़ खुने़ॽ ख्रिस्‍तबिला फाॽआङ् निङ्‌वाॽ मे़इःत्तुरो॥

e 

१:२१ एलियान् माङ्‌निङ्‌वाॽपान् के़बाःप्‍पा वये़॥ खुने़ॽ यरिक् तङ्‌बे तगि कन् इक्‍सा खाम्‍बेःक्‍मो वये़॥ यहुदिहाॽरे़ एलियान् याम्‍मो ख्रिस्‍तरे़ कुलाम्‍मिन् यारिप् चोःक्‍से़ युः फाॽआङ् मे़इःत्तु॥ यहुदिहाॽरे़ ख्रिस्‍तरे़ कुदाःमा लाम् यारिप् के़जोःक्‍पा माङ्‌निङ्‌वाॽपान् के़बाःप्‍पे़न् मे़हाङ्‌घुर मे़वये़रो (साम्‌यो इङ् १८:१५-१९)

f 

१:२३ यसै ४०:३ यसैयान् यरिक् तङ्‌बे तगि ख्रिस्‍तरे़ कुदाःमाल्‍ले़ कुयाःम्‍बेओ माङ्‌निङ्‌वाॽपान् के़बाःप्‍पा वये़रो॥

g 

१:२५ खे़न् ये़म्‍मो वेॽ सुवाङ्‌बा मनाहाॽ यहुदि साम्‌योओ ताःप्‍पासिरे़ लागि बप्‍तिस्‍मा पोङ्‌मा थिम् वये़, कर युहुन्‍नारे़ यहुदिहाॽआङ् लायोलाम् नुःक्‍खे़म्‍मे़ॽ फाॽआङ् बप्‍तिस्‍मा पिरुसिर वये़रो॥

h 

१:२७ ग्रिक पाःन्‍दाङ्‌ङो “कुलाङ्‌सुःप् नाम्‍मिन् फाःङ्‌मा मे़लाॽआन्” पोङ्‌लो॥

i 

१:२९ यहुदि साम्‌योओ यहुदिहाॽरे़ लायो-लासोःत्‍लाम्‍बा ले़प्‍मि खोमा मे़ल्‍लुक्‍सान् सिदुङ्‌जभा चोःक्‍मा के़बोङ्‌बा थिम् वये़रो॥ हे़क्‍केःल्‍ले़ युहुन्‍नारे़ ये़सुन् सिदुङ्‌जभा के़बोङ्‌बा कुइसिःक्‍पा मे़ल्‍लुक्‍सा फाॽआङ् निसुआङ् वये़रो॥

j 

१:३३ ये़सुन् सिमे़न्‍लाम् याम्‍मो कुहिङ्‌वे़त् पोःक्‍खे़बा ङागिप् ये़न् (५०) एगाङ् कन् माङ्‌निङ्‌वाॽपान्‍निन् के़रे़बारो॥ खे़न् ये़म्‍मो ये़सुरे़ सेसेमाङ्‌ङिन् कुहुॽसाम्‍बाहाॽओ वाॽर फाॽआङ् पाङ्‌घु युःसुरो॥

k 

१:३४ निङ्‌वाॽफुमाङ्‌ङिल्‍ले़ आबाङे कुस्‍सा इग्र निङ्‌वाॽफुसा ये़सुरे़ वेॽ कुमिङ् वये़रो॥

l 

१:४२ अरामिक पाःन्‍दाङ्‌ङो के़फास नु ग्रिक पाःन्‍दाङ्‌ङो पत्रुस, खे़न् ने़प्‍माङ्‌ले़ कुबेःङ्‌ग लुङ्‌याक्‍पे पोङ्‌लो॥

m 

१:४६ नासरते़न् चुक्‍सा पाङ्‌भेॽ वये़, हे़क्‍क्‍याङ् साम्‌योसाप्‍लाओ खे़म्‍म्‍याक् मे़न्‍छाप्‍पे वये़रो॥ यरिक्‍तङ्‌बा मनाहाॽरे़ ख्रिस्‍ते़न् यरुसले़म कुइसिःक्‍पा के़ये़क्‍पा ते़न्‍नोलाम् ताः फाॽआङ् मे़इःत्तुआङ् वये़॥

n 

१:५१ मे़न्‍छाम्‍साः- कङ्‌ग ये़सुरे़ वेॽ कुमिङ् वये़॥ कन् मिङ्‌ङिन् दानिएल माङ्‌निङ्‌वाॽपान् के़बाःप्‍पाल्‍ले़ साप्‍तुबा साप्‍लालाम् त्‍ये़बारो (दानि ७:१३-१४) कङ्‌ग इङ्‌गाॽ ख्रिस्‍तआरो फाॽआङ् पाःत्तुबारो, कर कन् मिङ्‌ङिन् आबाङे कुहुॽसाम्‍बाहाॽरे़रक् कुसिङ् मे़निःत्तु हे़क्‍क्‍याङ् कुनिङ्‌मिहाॽरे़ कुसिङ् मे़न्‍निःत्तुन्‍लो॥

काना पाङ्‌जुम्‍मो मेःक्‍खिम् साभाङ्‌जा

२

हे़क्‍क्‍याङ् निये़न् एगाङ् गालिल थुम्‍मोबा काना पाङ्‌जुम्‍मो ते़न्‍धाम्‍गे़न् मेःक्‍खिम्‍मो ये़सुरे़ कुम्‍मा मरियम्‍मिन् तरे वये़रो॥

२ ये़सुन् नु कुहुॽसाम्‍बाहाॽआङ् मे़उःत्तुसिआङ् खे़प्‍मो मे़बेआङ् मे़वये़॥

३ खे़न् ते़न्‍धाम्‍गे़न् मेःक्‍खिम्‍मो चे़ल्‍ले़क्‍सेॽ थिन् माःरे़ल्‍ले़ ये़सुरे़ कुम्‍मा पेआङ् ये़सुन् मे़त्तु, “आल्‍ल खे़ङ्‌हाॽरे़ चे़ल्‍ले़क्‍सेॽ थिन् मिःसाक्‍काङ् मे़ङ्‌गत्तुन्‍लो॥”

४ हे़क्‍केःल्‍ले़ ये़सुरे़ नोगप् पिरु, “थामे़रा मे़न्‍छुमाए, थेआङ् कन् पाःन्‍निन् इङ्‌गाॽ के़मे़त्ताबाबे? थेआङ्‌भे़ल्‍ले़ इङ्‌गाॽ आयाःम्‍बक् चोःक्‍मा ये़म्‍मिन् आल्‍ल थारिक् मे़न्‍दाए वाॽरो॥”

५ कर कुम्‍मा पेआङ् खे़प्‍मोबा सेवारोबाहाॽ मे़त्तुसि, “खुने़ॽ पाःत्तुबा हे़क्‍केए चोगे़म्‍मे़ॽओ॥”

६ खे़प्‍मो यहुदि सेसे चोःक्‍सिङ्‌मा थिम्‍मो ओगप् चोःक्‍मनाबा च्‍वाःत् याङ्‌मा तुक्‍सि (६) यम्‍बा खोःम्‍मनाबा लुङ् कुःन्‍दाहाॽa मे़युङे़॥ खे़न् थिक्‍को सुम्‍बोङ् (३०) पाथि थारिक् च्‍वाःत् के़हप्‍पा चोगे़रो॥

७ ये़सुरे़ खे़न् सेवारोबाहाॽ मे़त्तुसि, “कन् कुःन्‍दाहाॽ च्‍वाःत्तिल्‍ले़ कुले़म् थिम्‍से़म्‍सिम्‍मे़ॽ॥” हे़क्‍क्‍याङ् खे़ङ्‌हाॽरे़आङ् कुःन्‍दाहाॽ कुले़ःम् कुले़ःम् मे़धिम्‍सुसिरो॥

८ ये़सुरे़ खे़ङ्‌हाॽ मे़त्तुसि, “कन् मिसाक् वेगे़म्‍मे़ॽआङ् मेःक्‍खिम्‍मो चामुक् थिमुक् ओगे़मे़प्‍पे़न् पिरे़म्‍मे़ॽओ,” हे़क्‍क्‍याङ् खे़ङ्‌हाॽरे़आङ् खुने़ॽ पाःत्तुबा कुइसिःक् मे़जोगु॥

९ हे़क्‍क्‍याङ् खे़न् मेःक्‍खिम्‍मोबा चामुक् थिमुक् ओगे़मे़प्‍पाल्‍ले़ च्‍वाःत्‍लाम् के़बोङ्‌बा चे़ल्‍ले़क्‍सेॽ थिन् साॽरु॥ खे़न् आत्‍तोलाम् त्‍ये़बा खे़ल्‍ले़ थेआङ् मे़निसुन्‍लो, कर खे़न् च्‍वाःत् के़भाःप्‍पा सेवारोबाहाॽरे़रक् मे़निसुरो॥ खे़ल्‍ले़ मेःक्‍खिम्‍साबान् थिक्‍ले़प्‍माङ् उःत्तु तेॽरुआङ् मे़त्तु,

१० “वेॽ मनाहाॽरे़ग काक्‍नुःल्‍ले़ तगि कुजा के़नुॽबा चे़ल्‍ले़क्‍सेॽ थिन् मे़हासुॽ, हे़क्‍क्‍याङ् मनाहाॽरे़ यरिक् मे़धुङुआङ् मयुसिॽ हे़क्‍क्‍याङ्‌लक् वाजेरेबा चे़ल्‍ले़क्‍सेॽ थिन् मे़हासुरो कर खे़ने़ॽग आल्‍लो थारिक् साॽरिक् कुजा के़नुॽबा चे़ल्‍ले़क्‍सेॽ थिःन्‍ने के़दाङ्‌घुआङ् के़वाॽरो॥”

११ ये़सुरे़ काक्‍नुःल्‍ले़ तगिबा कन् निङ्‌वाॽ के़माबा मिक्‍सेःन्‍निन् गालिल थुम्‍मोबा काना पाङ्‌जुम्‍मो चोगु॥ हे़क्‍केलॽरिक् कुमिमिदिङ्‌ङिन् ओसेःन्‍दाङ् चोगुआङ् कुहुॽसाम्‍बाहाॽरे़ खुने़ॽ आल्‍लसाङ् चाॽरिक् नसान् मे़जोगुरो॥

१२ खे़न् कानाबा मेःक्‍खिम् एगाङ् खुने़ॽ कुम्‍मा कुन्‍साॽसि हे़क्‍क्‍याङ् कुहुॽसाम्‍बाहाॽनु कपर्नहुम पाङ्‌जुम्‍मो पे, हे़क्‍क्‍याङ् खे़ङ्‌हाॽ खे़प्‍मो कुभा ये़न् मे़याःक्‍ते़रो॥

ये़सुरे़ माङ्‌हिम्‍मोलाम्‍बा ले़ङ्‌हङ्‌बाहाॽ नाःत्तु लःत्तुसिॽ

(मत्‍ति २१:१२-१३, मर्कु ११:१५-१७, लुका १९:४५-४६)

१३ कन् यहुदि चोःक्‌युम्‍भो तङ्‌नाम्‍मिन् निःत्ताङ् त्‍ये़र पत्‍छे़ल्‍ले़ ये़सुन् थो यरुसले़म्‍मो पे॥

१४ हे़क्‍क्‍याङ् माङ्‌हिम् लक्‍खुम्‍मो ले़ङ्‌हङ्‌बाहाॽरे़ पित्‍हाॽ, मे़ल्‍लुक्‍हाॽ, पुत्तुःक्‍केहाॽ सिदुङ्‌जभा के़जोःक्‍पाहाॽरो मे़सङ्‌घुबा नु खे़प्‍मो याङ् के़ले़क्‍पाहाॽआङ् याङ् ले़क्‍नु मे़युङे़बा खुने़ॽ निःसुसि॥b

१५ ये़सुरे़ इदाःक्‍किल्‍ले़न् ते़ःम्‍भुक् चोगुआङ् खे़न् के़रे़क् मे़ल्‍लुक्‍हाॽ हे़क्‍क्‍याङ् पित्‍हाॽनु सोसोरिक् के़रे़क् मनाहाॽ माङ्‌हिम्‍लाम् लाःक्‍कात् नाःत्‍तुदेसुसि हे़क्‍क्‍याङ् याङ् के़ले़क्‍पाहाॽरे़ खुनिॽ याङ्‌इत्‍छिहाॽआङ् से़सु पिरुसिर खुनिॽ साप्‍ने़त्‍हाॽआङ् ले़क्‍खु पिरुसिरो॥c

१६ हे़क्‍क्‍याङ् ये़सुरे़ खे़न् पुत्तुःक्‍के के़सङ्‌बाहाॽ मे़त्तुसि, “कङ्‌हाॽ तेॽरे़म्‍सिम्‍मे़ॽआङ् लाःक्‍कात् लःन्‍दे़म् पेगे़म्‍मे़ॽ! खिनिॽ थेआङ् आम्‍बारे़ कुहिम्‍मिन् सङ्‌इङ्‌दे़न् के़जोगुम्‍बाबे?”

१७ हे़क्‍क्‍याङ् कुहुॽसाम्‍बाहाॽरे़ के़हिम्‍मिल्‍ले़ लागि मिःम्‍जिःल्‍ले़ इङ्‌गाॽ थुक्‍कारो लॽरिक् साम्‌योसाप्‍लाओ के़बप्‍पे़न् निङ्‌वाॽ मे़इःत्तुरो॥

१८ हे़क्‍केःल्‍ले़ कुभा यहुदि लाम्‍लोबाहाॽरे़ खुने़ॽ सेःन्‍मे़दोसु “थे़मा युक्‍किल्‍ले़ खे़ने़ॽ अक्‍खे के़जोगुबाबे? कन् युक्‍किन् निङ्‌वाॽफुमाङ्‌लाम्‍ने़ फाॽग्र निङ्‌वाॽ के़माबा मिक्‍सेन् याप्‍मि ओसेःन्‍आधाक्‍ते़ॽ॥”d

१९ हे़क्‍केःल्‍ले़ ये़सुरे़ नोगप् पिरुसि, “पोङ्, कन् माङ्‌हिम्‍मिन् यःसे़म्‍मे़ॽ हे़क्‍क्‍याङ् इङ्‌गाॽ सुम्‌ये़न्‍नो याम्‍मो चोगुङ्॥”e

२० यहुदिहाॽरे़ खुने़ॽ मे़मे़त्तु, “आक्‍खेमु? कन् माङ्‌हिम्‍मिन् तङ्‌बे लि-तुक्‍कोरक् (४६) चोःक्‍मा चुरे़ल्‍ले़ खे़ने़ॽ सुम्‌ये़न्‍नोए के़जोगुॽमु!”

२१ कर ये़सुरे़ पाःत्तुबा माङ्‌हिम्‍मिङ्‌ग आबाङे कुधक्‍किल्‍ले़ कुयाःम्‍बेओ पाःत्तुआङ् वये़बारो॥

२२ ताःन्‍दि खुने़ॽ सिमे़न्‍लाम् कुहिङ्‌वे़त् पोःक्‍खे़आङ्‌लक् खुने़ॽ पाःत्तुबा खे़न् पाःन्‍निन् कुहुॽसाम्‍बाहाॽरे़ निङ्‌वाॽ मे़इःत्तु, हे़क्‍क्‍याङ् ये़सुरे़ पाःत्तुआङ् वये़बा पाःन्‍जाक्‍हाॽ नु साम्‌योसाप्‍लान् नसान् मे़जोगुरो॥

२३ खुने़ॽ यरुसले़म्‍मो वये़ल्‍ले़ यहुदि चोःक्‌युम्‍भो तङ्‌नाम्‍मो चोगुबा निङ्‌वाॽ के़माबा याःम्‍बक्‍किन् यरिक् मनाहाॽरे़ मे़निसुआङ् खुने़ॽ नसान् मे़जोगुरो॥

२४ कर ये़सुरे़ खे़ङ्‌हाॽ ताःक्‍पो मे़जोगुन्‍सिन्, थेआङ्‌भे़ल्‍ले़ काक् मनाहाॽ आक्‍तङ्‌बा मे़जोक् फाॽआङ् कुसिङ् निःत्तुसिआङ् वये़रो॥

२५ आत्तिल्‍ले़आङ् मनाहाॽरे़ खुनिॽ याःम्‍बेओ खुने़ॽ मे़प्‍मा मे़बोःक्‍खे़न्‍लो, थेआङ्‌भे़ल्‍ले़ मनाहाॽ आक्‍तङ्‌बा मे़जोक् फाॽआङ् खुने़ॽ निसुआङ् वये़रो॥

a 

२:६ खोःम्‍मनाबा लुङ् कुःन्‍दाहाॽ- खे़ङ्‌हाॽ लुङ्‌ङो खोःम्‍मनाबा सुम्‍दाङ् हे़क्‍तङ्‌बा च्‍वाःत् याङ्‌नाहाॽ मे़वये़॥

b 

२:१४ माङ्‌हिम्‍मो निङ्‌वाॽफुसाम्‍बाहाॽरे़ इत्‍छाप् मे़ःन्‍नेबा याङ्‌लक् मे़दाःक्‍तुॽ॥ हे़क्‍केःल्‍ले़ हुङ्‌मा के़बोङ्‌बा याङ्‌एङ् इग्र सिदुङ्‌जभारे़ लागि थक्‍सापुसा इङ्‌मा वेॽ लाजेॽबा याङ्‌ङिन् याङ् के़ले़क्‍पाहाॽरे़ मे़ले़क्‍तुरो॥

c 

२:१५ ये़सुरे़ हे़क्‍के चोगुल्‍ले़ जकरिया माङ्‌निङ्‌वाॽपान् के़बाःप्‍पाल्‍ले़ पाःत्तुबा माङ्‌निङ्‌वाॽपान्‍निन् के़रे़बारो (जक १४:२१)॥

d 

२:१८ ये़सुरे़ कुयाःम्‍बक्‍किन् माङ्‌हिम्‍मो युक् के़गप्‍पा यहुदि लाम्‍लोबाहाॽरे़ खुनिॽ तक्‍ले़ङ्‌वाओ वये़ फाॽआङ् मे़इःत्तुरो॥

e 

२:१९ कङ्‌ग ये़सुरे़ कुसिमे़न् एगाङ् याम्‍मो कुहिङ्‌वे़त् पोङ्‌मा खुने़ॽ आबाङे कुयुक्‍किल्‍ले़न् कुमिक्‍सेन् पोङ्‌लो फाॽआङ् यहुदि लाम्‍लोबाहाॽ हे़क्‍के मे़त्तुसिबारो॥

कुसङ् सावाःन्‍छिङ्‌मान्

३

आल्‍ल निकोदेमस मे़प्‍मनाबा लत्‍छा फरिसिधिक् वये़, खे़ङ्‌ग यहुदि ये़जुम्‍भोरे़न् पासिङ्‌पादाङ्‌लाआङ् वये़रो॥

२ थिक् से़न्‍दिक् खे़न् ये़सुरे़ कुदुम्‍से़ पेआङ् मे़त्तु, “सिक्‍साम्‍बे, खे़ने़ॽग निङ्‌वाॽफुमाङ्‌लाम्‍मे के़द्‌ये़बारो फाॽआङ् आनिगे कुसिङ् निःत्तुम्‍बे़रो॥ थेआङ्‌भे़ल्‍ले़ खे़ने़ॽ के़जोगुबा निङ्‌वाॽ के़माबा याःम्‍बक्‍हाॽग आत्‍तिन् मनाःल्‍ले़आङ् खुने़ॽनु निङ्‌वाॽफुमाङ्‌ङिन् मे़वाॽने़न्‍निल्‍ले़ग हे़क्‍के चोःक्‍मा मे़सुक्‍तुन्‍लो॥”

३ ये़सुरे़ खे़न् मे़त्तु, “इङ्‌गाॽ से़क्‍खाए मे़त्‍ने़ॽ, याम्‍मो सामे़न्‌वाःन्‍छिङ्‌ङे थारिक् आत्तिल्‍ले़आङ् निङ्‌वाॽफु हाङ्‌जुम्‍मिन् निमा मे़सुक्‍तुन्‍लो॥”a

४ हे़क्‍केःल्‍ले़ निकोदेमसरे़ कुनिङ्‌वाॽ मये़र सेःन्‍दोसु, “मे़ःम्‍बे़, आक्‍खेलॽरिक् खदाक्‍मि याप्‍मिन् याम्‍मो सावाःन्‍छिङ्‌बे? खे़न् से़क्‍खाए कुम्‍मारे़ कुसाप्‍पोक् सिगाङ् याम्‍मो लाःत्ताङ् सावाःन्‍छिङ्‌मा सुक्‍पि?”

५ ये़सुरे़ नोगप् पिरु, “इङ्‌गाॽ से़क्‍खाए मे़त्‍ने़ॽ, च्‍वाःत् नु सेसेमाङ्‌लाम्‍बा सामे़न्‌वाःन्‍छिङ्‌ङे थारिक् निङ्‌वाॽफुहाङ्‌जुम्‍मो आत्‍तिन्‍नाङ् लाःप्‍मा मे़सुक्‍ने़न्‍लो॥

६ नासिङ्‌गे़न् थक्‍लाम्‍बाग नासिङ्‌गे़न् थक्‍किन्‍ने सावाःन्‍छिङ् हे़क्‍क्‍याङ् सेसेमाङ्‌लाम् याम्‍साम्‍मिन् कुसङ्‌ङाङ् सावाःन्‍छिङ्‌लो॥

७ हे़क्‍केःल्‍ले़ ‘खे़ने़ॽ याम्‍मो सागे़वाःन्‍छिङ्‌लए पोङ्’ मे़त्‍ने़ल्‍ले़ के़निङ्‌वाॽ मे़मये़न्‍ने़ॽओ॥

८ सुरित् केजङ्‌ङिन् आत्तान्‍साङ् हुमा सुक्‍लो॥ खे़ने़ॽ सुरित् केजङ्‌ङिन् हुबा के़घे़प्‍सुॽ, कर आत्‍तोलाम् ता हे़क्‍क्‍याङ् आत्‍तो पेक् खे़न् खे़ने़ॽ पाःप्‍मा के़न्‍छुक्‍तुन्‍लो॥ हे़क्‍केलॽरिक्‍के सेसेमाङ्‌लाम्‍बा सावाःन्‍छिङ्‌मा पाःन्‍निन्‍नाङ् पोधक्‍मा सुक्‍मे़दे़त्‍ने़न्‍लो॥”

९ हे़क्‍केःल्‍ले़ निकोदेमसरे़ सेःन्‍दोसु, “हे़क्‍केने़ फाॽग्र खे़न् आक्‍खेलॽरिक् पोङ्‌मा सुक्‍पे?”

१० हे़क्‍क्‍याङ् ये़सुरे़ नोगप् पिरु, “खे़ने़ॽग इस्राइलबा सिक्‍साम्‍बाने़ हे़क्‍केसाङ् कन् पाःन्‍हाॽ कुसिङ् के़न्‍निःत्तुम्‍बि?

११ इङ्‌गाॽ से़क्‍खाए खे़ने़ॽ मे़त्‍ने़ॽरो॥ आनिगे निसुम्‍बे़ ले़स्‍सुम्‍बे़बा पाःन्‍हाॽए खिनिॽ मे़त्तासिगे़ॽ, करसाङ् आनिगे पाःत्तुम्‍बे़बा पाःन्‍निन् खिनिॽ नसान् के़न्‍जोगुम्‍मिन्‍लो॥

१२ इङ्‌गाॽ इक्‍सादिङ् खाम्‍बेःक्‍मोबा पाःन्‍हाॽ खिनिॽ मे़त्‍निङ् हे़क्‍केसाङ् नसान् के़न्‍जोगुम्‍मिन्॥ हे़क्‍केःल्‍ले़ साङ्‌ग्राम्‍पेदाङ्‌ङोबा पाःन्‍हाॽ मे़त्‍निङ्‌ङिल्‍ले़ आक्‍खेलॽरिक् नसान् चोःक्‍मा के़सुक्‍तुम्‍बे?

१३ साङ्‌ग्राम्‍पेदाङ्‌लाम् के़युःबा इङ्‌गाॽ मे़न्‍छाम्‍साःन्‍नुःल्‍ले़ वेॽ आत्‍तिन्‍नाङ् साङ्‌ग्राम्‍पेदाङ्‌ङो थाःङ् मे़म्‍बेःक्‍के वाॽरो॥

१४ इस्राइलिहाॽ ये़ःङ्‌घादे़न्‍नो लाम्‍दिक् मे़जोगे़ल्‍ले़ मोसारे़ पित्तोलि असेःक्‍पे़न् पक्‍खुबा कुइसिःक्‍के मे़न्‍छाम्‍साःन्‍नाङ् पङ्‌लए पोङ्‌लो॥b

१५ हे़क्‍केलॽरिक् खुने़ॽओ नसान् के़जोःक्‍पा के़रे़क्‍ले़ मे़न्‍नुप्‍मनाबा हिङ्‌मन् मे़घोःसुॽरो॥”

१६ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽ साॽरिक् लुङ्‌माॽ तुक्‍तुसिबाल्‍ले़ चोगुल्‍ले़ खुने़ॽ थिक्‍लक् कुस्‍सान् पाङ्‌घु युसुरो, हे़क्‍केलॽरिक् खुने़ॽ नसान् के़जोःक्‍पाहाॽग मे़म्‍मे़क्‍ने़न्, कर खे़ङ्‌हाॽरे़ मे़न्‍नुप्‍मनाबा हिङ्‌मन् मे़घोसुॽरो॥

१७ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मो कुस्‍सान् मे़न्‍छाम् याप्‍मिहाॽ आप्‍तिक् कुःप्‍मासि फाॽआङ् पाङ्‌घुबा मे़ःन्‍लो कर खे़ङ्‌हाॽ ताङ्‌से़ःप्‍तुसिर फाॽआङ् पाङ्‌घुबारो॥

१८ खुने़ॽओ नसान् के़जोःक्‍पाहाॽरे़ग खुम्‍दिङ् मे़ङ्‌घोसुन्‍लो कर खुने़ॽओ नसान् मे़न्‍जोःक्‍मनाहाॽरे़ङ्‌ग तगिए खासे़न् पोःक्‍खे़चुरे़आङ् वाॽरो, थेआङ्‌भे़ल्‍ले़ खे़ङ्‌हाॽरे़ निङ्‌वाॽफुमाङ्‌ङिल्‍ले़ थिक्‍लक् कुस्‍साओ नसान् मे़न्‍जोगुन्‍लो॥

१९ खुनिॽ खासे़न्‍निन् बा कन्‍लो, साङ्‌ग्राम्‍पेदाङ्‌लाम् से़न्‍दाङ्‌गे़न् ओःत्तिःन् ये़ कर खे़ङ्‌हाॽरे़ खुनिॽ याःम्‍बक्‍किन् ताप्‍फे़ःम्‍बा चोगे़बाल्‍ले़ खे़ङ्‌हाॽरे़ ओःत्तिन्‍नुःल्‍ले़ खादाम्‍मान्‍ने खुनिॽ सिराॽथाङे़॥

२० फे़न् याःम्‍बक् के़जोःक्‍पा के़रे़क्‍ले़ ओःत्तिःन् मे़जिःत्तुॽरो हे़क्‍क्‍याङ् खुनिॽ फे़न्‌याःम्‍बक्‍किन् निधाप् फाॽआङ् मे़गिआङ् से़न्‍दाङ्‌गे़न् ओःत्तिओ मे़न्‍दाःने़न्‍लो॥

२१ कर आत्‍तिन्‍हाॽ से़क्‍खाओ लाङ्‌मे़घेक् खे़ङ्‌हाॽरे़ खुनिॽ याःम्‍बक्‍किन् निङ्‌वाॽफुमाङ्‌ङो मे़जोगुआङ् वाॽ के़लॽबान् नुरिक्‍काङ् निधाःप्‍ल फाॽआङ् खे़ङ्‌हाॽ ओःत्तिओ मे़दारो॥

ये़सुरे़ कुयाःम्‍बेओ युहुन्‍नारे़ कुदोःन्‍दि

२२ खे़न् एगाङ् ये़सुन् नु कुहुॽसाम्‍बाहाॽ यरुसले़मलाम्‍बा यहुदिया थुम् कब्रिङ्‌बा लाजेॽओ मे़बे हे़क्‍क्‍याङ् खे़प्‍मो खुने़ॽ मनाहाॽ बप्‍तिस्‍मा पिरुसिरो॥

२३ खे़न् ये़म्‍मो युहुन्‍नान् सालिम् पाङ्‌जुम्‍मिल्‍ले़ कुबेसाङ् एनोन मे़प्‍मनाबा ते़न्‍नो बप्‍तिस्‍मा पिरुसिर यागे़ थेआङ्‌भे़ल्‍ले़ खे़प्‍मो यरिक् च्‍वाःत् ने़स्‍से़आङ् मनाहाॽ बप्‍तिस्‍मा पोङ्‌से़ खे़प्‍मो मे़द्‌ये़र मे़वये़रो॥

२४ (कन् बप्‍तिस्‍मा पिमा याःम्‍बक्‍किङ्‌ग युहुन्‍नान् पुङ्‌लाहिम्‍मो साक्‍मानुःल्‍ले़ तगिबा पान् वये़रो॥)c

२५ युहुन्‍नाःल्‍ले़ कुभा कुहुॽसाम्‍बाहाॽ यहुदिधिक्‍नु सेसे चोःक्‍सिङ्‌मा थिम्‍मिल्‍ले़ कुयाःम्‍बेओ पाःन्‍धङ् पोःक्‍खे़रो॥

२६ युहुन्‍नारे़ कुहुॽसाम्‍बाहाॽ मे़द्‌ये़आङ् खुने़ॽ मे़मे़त्तु, “सिक्‍साम्‍बे, यर्दन यङ्‌घङ्‌ङिल्‍ले़ नाधाःम्‍बि खे़ने़ॽनु के़वाॽबाल्‍ले़ कुयाःम्‍बेओ खे़ने़ॽ तोःन्‍दि के़बिरुबा मनाःल्‍ले़ बप्‍तिस्‍मा पिरुसिर याक्‍लो॥ आनिॽओ के़रे़क् मनाहाॽ तामारे़ कुले़क्‌वा खुने़ॽओ मे़बेःक्‍ल मे़बत्‍लो॥”

२७ युहुन्‍नारे़ खे़न् नोगप् पिरु, “साङ्‌ग्राम्‍पेदाङ्‌लाम् निङ्‌वाॽफुमाङ्‌ङिल्‍ले़ मे़म्‍बिएग मनाःल्‍ले़ थे़माआङ् खोमा मे़सुक्‍तुन्‍लो॥

२८ इङ्‌गाॽ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त मे़ःन्‍नाॽरो कर निङ्‌वाॽफुमाङ्‌ङिल्‍ले़ खुने़ॽनुःल्‍ले तगि पाङ्‌घाङ्‌बारक् फाॽआङ् पाःत्तुङ्‌बा पाःन्‍निन् खिनिॽए तोःन्‍दि पिमा के़सुक्‍तुम्‍लो॥

२९ सिसामेःत्तिङ्‌ग नालिसाङ्‌ङिल्‍ले़न्‍नेरो॥ नालिसाङ्‌ङिन् आत्‍तो वाॽ, खे़प्‍मोए सिसामेःत्तिन् पेःक्‍लो॥ नालिसाङ्‌ङिन् कुन्‍देःङ्‌बाल्‍ले़ हाङ्‌घुआङ् खुने़ॽ कुबान् खे़प्‍सुॽ हे़क्‍क्‍याङ् खुने़ॽ ताःल्‍ले़ सःत्‍लो॥ इङ्‌गाॽआङ् हे़क्‍केलॽरिक् सःत्तारो हे़क्‍क्‍याङ् आल्‍ल आसःप्‍मे़न् कुलिङ्‌दो के़रे़रो॥

३० ख्रिस्‍तरे़ कुमिङ्‌सो इङ्‌धाङ् हाराॽ पोर पेःक्‍लरो, इङ्‌गाॽग चुक्‍पा पोङ्‌माए पोङ्‌लो॥”

साङ्‌ग्राम्‍पेदाङ्‌लाम् के़युःबान्

३१ थाःङ्‌लाम्‍बा के़युबान्‍नुःल्‍ले़ यम्‍बाग आत्‍तिन्‍नाङ् होप्‍लो॥ इक्‍सादिङ् खाम्‍बेःक्‍मोलाम्‍बा के़बोङ्‌बाङ्‌ग खाम्‍बेःक्‍मोबाएरो हे़क्‍क्‍याङ् खे़ल्‍ले़ग खाम्‍बेःक्‍मोबा पाःन्‍निन्‍लक् पाःत्तुॽ, कर साङ्‌ग्राम्‍पेदाङ्‌लाम् के़युःबान्‍ने के़रे़क्‍नुःल्‍ले़ यम्‍बारो॥

३२ खुने़ॽग निसुबा नु खे़प्‍सुबा पाःन्‍हाॽए पाःत्तुॽ, कर आत्तिल्‍ले़आङ् खुने़ॽ कुबाःन्‍निन् नसान् मे़जोगुन्‍लो॥

३३ आत्‍तिल्‍ले़ खुने़ॽ नसान् चोगुॽ, खे़ल्‍ले़ निङ्‌वाॽफुमाङ्‌ङिन् से़क्‍खा चोक् फाॽआङ् पर्माङ्‌गि पिरुॽरो॥

३४ थेआङ्‌भे़ल्‍ले़ खुने़ॽग निङ्‌वाॽफुमाङ्‌ङिल्‍ले़ पाङ्‌घुबारो॥ खे़ल्‍ले़ निङ्‌वाॽफुपाःन्‍लक् पाःत्‍तुॽरो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़न् सेसेमाङ्‌ङिल्‍ले़ सिःक्‍माए मे़न्‍छुक्‍के थारिक् कुधिम् थिम्‍सुॽरो॥

३५ पानुदिङ् पाःल्‍ले़ आबाङे कुस्‍सान् लुङ्‌माॽ तुक्‍तुॽ, हे़क्‍क्‍याङ् काक् पाःन्‍हाॽ कुहुक्‍को पिरुआङ् वाॽरो॥

३६ निङ्‌वाॽफुसान् नसान् के़जोःक्‍पा के़रे़क्‍ले़ मे़न्‍नुप्‍मनाबा हिङ्‌मन् मे़घोःसुॽरो॥ आबुगे़न् कुस्‍सान् नसान् मे़न्‍जोःक्‍मनाबाहाॽरे़ मे़न्‍नुप्‍मनाबा हिङ्‌मन् आप्‍फाल्‍ले़आङ् मे़ङ्‌घोसुन्‍लो, कर निङ्‌वाॽफुमाङ्‌ङिल्‍ले़ कुसाक्‍के़न्‍निन् खे़ङ्‌हाॽ सम्‍दाङ् चुक्‍लो॥

a 

३:३ यहुदिहाॽ निङ्‌वाॽफुमाङ्‌ङिन्‍नु माङ्‌हुप् के़जोःक्‍पा याकुब, इसहाक नु अब्राहामरे़ कुस्‍सा मे़वये़बाल्‍ले़ चोगुल्‍ले़ लायोबा मनाहाॽ निङ्‌वाॽफुहाङ्‌जुम्‍मो मे़न्‍लाःत्‍ने़न् कर आनिगे़रक् लाःप्‍मा खोसुम्‍बे़ॽ के़लॽबा निङ्‌वाॽ मे़इःत्तुआङ् वये़रो॥

b 

३:१४ साम्‌योसाप्‍लाओ (खानिःत् २१:४-९) निङ्‌वाॽफुमाङ्‌ङिल्‍ले़ लायोबा इस्राइलिहाॽ खुम्‍दिङ् पिमासि फाॽआङ् किप्‍मा के़घुबा असेःक्‍पाहाॽरे़ अःक्‍पाङ्‌घुसि, कर लायोलाम् के़नुःङ्‌बाहाॽरे़ निङ्‌वाॽफुमाङ्‌ङिल्‍ले़ मोसान् सिङ्‌ङो फोःन्‍पाङ्‌घुबा असेःक्‍पे़न् ओमे़मे़त्तुल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ मे़हिङ्‌ल याःन्‍दुसिरो॥

c 

३:२४ युहुन्‍नारे़ कुसाप्‍पन् के़निःप्‍पाहाॽरे़ बप्‍तिस्‍मा के़बिबा युहुन्‍नान् साक्‍पा थ्‍ये़बा पाःन्‍निल्‍ले़ कुयाःम्‍बेओ कुसिङ् मे़निःत्तुर फाॽआङ् इतुबारो॥ कन् पाःन्‍निन् वेॽ सुनाइङ् साप्‍पन्‍नोआङ् साप्‍ते़आङ् पत्‍लो (मत्‍ति १४:१-१२, मर्कु ६:१४-२९, लुका ३:१९-२०)॥

ये़सुन् नु सामरि मे़न्‍छुमाॽइन्

४

१-३ ये़सुरे़ युहुन्‍नाःन्‍नुःल्‍ले़आङ् यरिक् हुॽसाम्‍बाहाॽ चोगुसिआङ् बप्‍तिस्‍मा पिरुसिर याक् के़लॽबा पाःन्‍निन् फरिसिहाॽरे़ मे़घे़प्‍सु॥ (हे़क्‍केसाङ् ये़सुरे़ग मेःन्, कर कुहुॽसाम्‍बाहाॽरे़रक् बप्‍तिस्‍मा मे़बिरुसिर मे़यागे़रो॥) ये़सुरे़ कन् पाःन्‍निन् निङ्‌वाॽ खोसुआङ् खुने़ॽ यहुदिया थुमलाम् गालिल थुम् ले़प्‍माङ् याम्‍मो नुःक्‍खे़ पेरो॥

४ आल्‍ल खुने़ॽ सामरिया थुम्‍लाम् पोङ्‌माआङ् पेःक्‍मा के़बोङ्‌बा वये़रो॥

५ हे़क्‍केलॽरिक् खुने़ॽ याकुबरे़ कुस्‍सा युसुफे़न् पिरुबा योॽबाःल्‍ले़ कुबेसाङ् सुखार मे़प्‍मनाबा सामरिया पाङ्‌भेॽओ के़रे़॥a

६ खे़प्‍मो याकुबरे़ तयुबा वाबाक्‍किन् ने़स्‍से़॥ ये़सुन् लाम्‍दिःक्‍कोलाम् नास्‍से़आङ् ले़न्‍दिक् खे़न् वाबाक्‍किल्‍ले़ कुबेसाङ् युङ्‌सिङ्॥

७ सप्‍फाआङ् सामरियाबा मे़न्‍छुमाॽधिक् च्‍वाःत् फाःत्‍छे़ खे़प्‍मो त्‍ये़ःल्‍ले़ ये़सुरे़ खे़न् मे़त्तु, “च्‍वाःत्‍छिक् थुङ्‌मा पिराङ्‌ङे़ना॥”

८ खे़प्‍मोग ये़सुन् लक् वये़, थेआङ्‌भे़ल्‍ले़ कुहुॽसाम्‍बाहाॽ चामा थुङ्‌मा इङ्‌से़ पाङ्‌जुम्‍मो मे़बेआङ् मे़वये़रो॥

९ खे़न् सामरि मे़न्‍छुमाॽइल्‍ले़ ये़सुन् सेःन्‍दोसु, “खे़ने़ॽ यहुदिने़, इङ्‌गाॽग सामरि मे़न्‍छुमाॽआ, हे़क्‍केःल्‍ले़ आक्‍खेलॽरिक् च्‍वाःत् थुङ्‌मा इङ्‌गाॽ के़नाःक्‍काबाबे?” (थेआङ्‌भे़ल्‍ले़ खे़न् ये़म्‍मो यहुदिहाॽ नु सामरिलुम्‍मो तङ्‌जुम् होःप्‍ते़रो)॥b

१० ये़सुरे़ खे़न् नोगप् पिरु, “खे़ने़ॽ निङ्‌वाॽफुमाङ्‌ङिल्‍ले़ कुमुॽइसाम्‍मिन् नु खे़ने़ॽ च्‍वाःत् के़नाःक्‍पे़न् हाःप्‍पे फाॽआङ् कुसिङ् के़निःत्तुआङ् के़वये़ल्‍ले़ग ने़त्तिगे़न् हिङ्‌मन् के़बिबा च्‍वाःत्तिन् याङ्‌ना के़नाःक्‍तुआङ् खे़न् हिङ्‌मन्‍ले़न् च्‍वाःत्तिन् के़बिरे़बामे़न्॥”

११ हे़क्‍केःल्‍ले़ खे़न् मे़न्‍छुमाॽइल्‍ले़ सेःन्‍दोसु, “आदाङ्‌बे, खे़ने़ॽग च्‍वाःत् पाःक्‍मे़न् नु इदाःक्‍किन्‍नाङ् के़ङ्‌गत्तुन्, वाबाक्‍किन्‍नाङ् केःम्, हे़क्‍केःल्‍ले़ आत्‍तिनु कन् ने़त्तिगे़न् हिङ्‌मन् के़बिबा च्‍वाःत्तिन् ताःप्‍मा के़सुक्‍तुबे?

१२ हे़क्‍केःल्‍ले़ खे़ने़ॽग आनिगे ताक्‍थे़बा याकुबे़न्‍नुःल्‍ले़आङ् यम्‍बाने़बि? खुने़ॽए कन् वाबाक्‍किन् आनिगे पिरिगे़आङ् वाॽरो, बा कप्‍मोलाम्‍बाए खुने़ॽ नु कुस्‍साहाॽरे़ हे़क्‍क्‍याङ् खुनिॽ थक्‍सालुप्‍हाॽरे़आङ् च्‍वाःत् मे़धुङुरो॥”

१३ हे़क्‍केःल्‍ले़ ये़सुरे़ नोगप् पिरु, “कन् वाबाक्‍कोलाम् च्‍वाःत् के़धुङ्‌बाहाॽग याम्‍मो खुनिॽ वामिःक्‍लो,

१४ कर इङ्‌गाॽ पिरुङ्‌बा च्‍वाःत् के़धुङ्‌बान् आप्‍फाल्‍ले़आङ् कुवामे़मिःक्‍ने़न्॥ इङ्‌गाॽ पिरुङ्‌बा च्‍वाःत्तिन् मे़न्‍नुप्‍मनाबा हिङ्‌मन् के़बिबा सदादिङ् के़बुम्‍बा वाबुन् हे़क्‍के खुने़ॽओ पोङ्‌लो॥”

१५ खे़न् मे़न्‍छुमाॽइल्‍ले़ ये़सुन् मे़त्तु, “आदाङ्‌बे, इङ्‌गाॽआङ् खे़न् च्‍वाःत्तिन् पिराङ्‌ङे़ॽओ, हे़क्‍केलॽरिक् इङ्‌गाॽ आवामे़मिःक्‍ने़न्‍ल हे़क्‍क्‍याङ् ए़त्‍ले़ङ् इङ्‌गाॽ च्‍वाःत् फाःत्‍छे़ कप्‍मो तामा मे़बोङ्‌ने़न्‍लरो॥”

१६ ये़सुरे़ खे़न् मे़न्‍छुमाॽइन् मे़त्तु, “पेगे़ॽआङ् के़ये़म्‍बाॽइन् कप्‍मो उःत्ते़ तारे़ॽ॥”

१७ खे़न् मे़न्‍छुमाॽइल्‍ले़ नोगप् पिरु, “इङ्‌गाॽ आये़म्‍बाॽ होप्‍लो॥”

हे़क्‍केःल्‍ले़ ये़सुरे़ मे़त्तु, “इङ्‌गाॽ आये़म्‍बाॽ होप्‍लो लॽरिक् खे़ने़ॽ से़क्‍खाए के़बाःत्तुॽरो॥

१८ से़क्‍खाए उन्‍छेःन्‍छा ङासि के़ये़म्‍बाॽ मे़बोःक्‍खे़ मे़जुरे़आङ् वाॽ॥ आल्‍लो आत्‍तिन् मनाःन्‍नु खे़ने़ॽ के़वाॽ खे़न्‍नाङ् से़क्‍खाःल्‍ले़ के़ये़म्‍बाॽ मे़ःन्‍लो॥ हे़क्‍केलॽरिक् इङ्‌गाॽ आये़म्‍बाॽ होप्‍लो के़बाःत्तुबान् से़क्‍खाएरो॥”

१९ खे़न् मे़न्‍छुमाॽइल्‍ले़ ये़सुन् मे़त्तु, “आदाङ्‌बे, खे़ने़ॽग से़क्‍खाए माङ्‌निङ्‌वाॽपान् के़बाःप्‍पाने़ फाॽआङ् कुसिङ् निःत्‍ने़ॽरो॥

२० आनिगे सामरि ताक्‍थे़बाहाॽरे कप्‍मो गेरिजिम कोःक्‍माओए सेवा मे़जोगु, कर खिनिॽ यहुदिहाॽरे़ सेवा चोःक्‍मा ते़न्‍निङ्‌ग यरुसले़म्‍लक् फाॽआङ् के़बाःत्तुम्‍लो॥”

२१ ये़सुरे़ नोगप् पिरु, “आल्‍ल सुये़म्‍मिन् तार पत्‍लो लॽरिक् इङ्‌गाॽ मे़त्‍ने़बा पाःन्‍निन् नसान् चोगे़ॽओ॥ खे़न् ये़म्‍मो पानुदिङ् पा निङ्‌वाॽफुमाङ्‌ङिन् सेवा चोःक्‍से़ खिनिॽ कन् कोःक्‍माओ इग्र यरुसले़म्‍मो, आत्तोआङ् के़म्‍बेगिन्‍लो॥

२२ खिनिॽ सामरिहाॽरे़ कुसिङ् के़न्‍निःत्तुम्‍मिन् हाबा खे़न् सेवा के़जोगुम्, कर आनिगे यहुदिहाॽरे़ कुसिङ् निःत्तुम्‍बे़बान् सेवा चोगुम्‍बे़ॽ, थेआङ्‌भे़ल्‍ले़ यहुदिहाॽलाम्‍मे से़न्‍लप्‍पिन् तारो॥

२३ कर पानुदिङ् पाः निङ्‌वाॽफुमाङ्‌ङिन् से़क्‍खा नु सेसेमाङ्‌लाम् सेवा चोःक्‍मा ये़म्‍मिन् तार पत्॥ हे़क्‍क्‍याङ् खे़न् ये़म्‍मिन् आल्‍लोसा त्‍ये़ चुरे़आङ् वाॽरो॥ हे़क्‍तङ्‌बा कुजे़क् सेवा के़जोःक्‍पाहाॽ पानुदिङ् पाः निङ्‌वाॽफुमाङ्‌ङिल्‍ले़ कोःत्तुसिॽरो॥

२४ निङ्‌वाॽफुमाङ्‌ङिङ्‌ग याम्‍साम्‍लो हे़क्‍क्‍याङ् खुने़ॽ सेवा के़जोःक्‍पाहाॽरे़ग से़क्‍खाःल्‍ले़ सेसेमाङ्‌लाम् सेवा चोःक्‍मा पोङ्‌लो॥”

२५ खे़न् मे़न्‍छुमाॽइल्‍ले़ मे़त्तु, “मसिहःन्c ता फाॽआङ् इङ्‌गाॽ निसुङ्‌लो, (खुने़ॽए ख्रिस्‍त मे़मे़त्तुॽरो) खुने़ॽ ताःल्‍ले़ कन् काक् पाःन्‍हाॽ याप्‍मि पोधक् चोगु पिरिगे़रो॥”

२६ ये़सुरे़ खे़न् नोगप् पिरु, “खे़ने़ॽनु ताॽके़जे़ङ्‌बान्‍ने खुने़ॽरो॥”

२७ बा खे़न् ये़म्‍मो ये़सुरे़ कुहुॽसाम्‍बाहाॽ खे़प्‍मो मे़गे़रे़ मे़द्‌ये़॥ खुने़ॽ खे़न् मे़न्‍छुमाॽइन्‍नु ताॽजे़ङ्‌नु युङे़बा मे़निसुआङ् खुनिॽ निङ्‌वाॽ मये़रो॥ हे़क्‍केसाङ् खे़ङ्‌हाॽरे़ खे़ने़ॽ थेःन् चाहाबा के़जोगे़बे? इग्र थेआङ् खे़न्‍नु ताॽके़जे़ङ्‌बाबे फाॽआङ् सेःन्‍मे़न्‍दोःसुन्‍लो॥

२८ हे़क्‍क्‍याङ् खे़न् मे़न्‍छुमाॽइल्‍ले़ च्‍वाःत् कुःन्‍दाःन् खे़प्‍मोए युक्‍खुधआङ् पाङ्‌जुम्‍मो नुःक्‍खे़ पे हे़क्‍क्‍याङ् काक् पाङ्‌जुम्‍साबाहाॽ अक्‍खे मे़त्तुसि,

२९ “ओमे़त्ते़म्‍मे़ॽ, मनाधिक्‍ले़ इङ्‌गाॽ चोगुङ्‌बा काक् आयाःम्‍बक्‍हाॽरे़ कुयाःम्‍बेओ मे़त्ताङ्‌लो॥ फे़रे़म्‍मे़ॽआङ् ओमे़त्ते़म्‍मे़ॽओ॥ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त मे़प्‍मनाबान् खुने़ॽएग मे़ःम्‍बि?”

३० हे़क्‍क्‍याङ् खे़न् मनाहाॽ पाङ्‌जुम्‍मोलाम् मे़लःन्‍दे़आङ् ये़सुन् वये़बा ते़न्‍नो मे़बेरो॥

३१ आल्‍ल हुॽसाम्‍बाहाॽरे़ ये़सुन् “‘सिक्‍साम्‍बे, चा चे़ॽओ’” फाॽआङ् पेलि मे़भाक्‍तु॥

३२ कर ये़सुरे़ खे़ङ्‌हाॽ मे़त्तुसि, “इङ्‌गाॽ कत्तुङ्‌बा आजामा चाःल्‍ले़ कुयाःम्‍बेओ खिनिॽ थेआङ् कुसिङ् के़न्‍निःत्तुम्‍मिन्‍लो॥”

३३ हे़क्‍केःल्‍ले़ ये़सुरे़ कुहुॽसाम्‍बाहाॽ अक्‍खेलॽरिक् आबाङे सेःन्‍मे़दोसिङ्, “मे़ःम्‍बे़, खुने़ॽ हाःत्‍ले़ कुजा हुॽरुबे?”

३४ ये़सुरे़ खे़ङ्‌हाॽ मे़त्तुसि, “इङ्‌गाॽ याप्‍मि के़बाङ्‌बाल्‍ले़ कुनिङ्‌वाॽ हे़क्‍के चोःक्‍मा नु कुयाःम्‍बक् चोःक्‍मा सुःप्‍मान्‍ने इङ्‌गाॽ आजामा चारो॥

३५ खिनिॽ अक्‍खेलॽरिक् के़बाःत्तुम्, ‘आल्‍ल ला लिसि एगाङ् चासुम्‍मा ये़म्‍मिन् तारो॥’ कर इङ्‌गाॽ मे़त्‍निङ्, ‘खिनिॽ मिक् हन्‍दे़म्‍मे़ॽआङ् ओमःये़म्‍मे़ॽ, काक् प्‍याङ्‌सिगे़न् इक्‍ताप्‍पो चा तुम्‍से़आङ् चासुम्‍मा ये़म्‍मिन् त्‍ये़ चुरे़आङ् वाॽरो॥’

३६ हे़क्‍क्‍याङ् के़सुम्‍बाल्‍ले़ खुने़ॽ कुनाम्‌याक् खोसुरो॥ हे़क्‍क्‍याङ् खे़ङ्‌हाॽरे़ मे़न्‍नुप्‍मनाबा हिङ्‌मन्‍ले़ लागि पोगुगे़न् कुजान् मे़सुप्‍सुरो॥ हे़क्‍केलॽरिक् याॽरिःम्‍बा के़हेॽबा नु चा के़सुम्‍बा ने़प्‍माङ् सःत्‍छिरो॥

३७ हे़क्‍केलॽरिक् ‘थिक्‍किल्‍ले़ याॽरिःम्‍बान् हेॽरु वेॽस्‍माल्‍ले़ चा सुप्‍सुॽ’ पाःप्‍मनाबान् से़क्‍खाएरो॥

३८ इङ्‌गाॽआङ् खिनिॽ चा के़न्‍हेॽरुम्‍मिन्‍बो पोगुगे़न् कुजा सुम्‍से़ पाङ्‌निङ्‌ङाङ् वाॽआरो॥ वेॽहाॽरे़ याम्‍बुधिक् मे़जोगुआङ् वाॽरो हे़क्‍क्‍याङ् खुनिॽ याम्‍बुधिक्‍ले़न् इन्‍धाःङ्‌ङिन् खिनिॽ के़घोसुम्‍माङ् वाॽरो॥”

३९ खे़न् मे़न्‍छुमाॽइल्‍ले़ इङ्‌गाॽ चोगुङ्‌बा काक् आयाःम्‍बक्‍हाॽ खुने़ॽ चे़क्‍ताङ्‌लो लॽरिक् पाःत्तुबाल्‍ले़ चोगुल्‍ले़ खे़न् पाङ्‌जुम्‍लाम् के़दाबा यरिक् सामरिहाॽरे़ ये़सुन् नसान् मे़जोगुरो॥

४० सामरिहाॽ खुने़ॽ कुदुम्‍से़ मे़द्‌ये़आङ् आनिगे़नु थिक्‌ये़न् निये़न् थारिक् याःक्‍ते़ॽ फाॽआङ् पेलि मे़भाक्‍तु हे़क्‍क्‍याङ् ये़सुन् खे़प्‍मो निये़न् थारिक् याःक्‍ते़रो॥

४१ हे़क्‍क्‍याङ् खुने़ॽ पाःत्तुबा पाःन्‍निन् मे़घे़प्‍सुआङ् आल्‍लसाङ् यरिक् नसानिबा मे़बोःक्‍खे़रो॥

४२ खे़ङ्‌हाॽरे़ खे़न् मे़न्‍छुमाॽइन् अक्‍खे मे़मे़त्तु, “खे़ने़ॽ के़बाःत्तुबा पाःन्‍हाॽ खे़म्‍मनाबाल्‍ले़रक् ये़सुन् नसान् चोःक्‍मनाबा मे़ःन्, कर आल्‍लोग आनिगे आबाङे खुने़ॽ कुबाःन्‍हाॽ खे़प्‍सुम्‍बा हे़क्‍क्‍याङ् कन् मनाःङ्‌ग से़क्‍खासाङ् इक्‍सादिङ् खाम्‍बेःक्‍माल्‍ले़न् से़न्‍लप्‍दाङ्‌बा फाॽआङ् आनिगे कुसिङ् निःत्तुम्‍बे़बाल्‍ले़ चोगुल्‍ले़ नसान् चोःक्‍मनाबारो॥”

सुहाङ्‌युक्‍पाल्‍ले़ कुस्‍सान् ये़सुरे़ वेःन्‍दुॽ

४३ हे़क्‍क्‍याङ् ये़सुन् निये़न् एगाङ् आबाङे कुलाजेॽ गालिल थुम् ले़प्‍माङ् थासिङ्‌लो॥

४४ (आल्‍ल ये़सुरे़ आबाङे अक्‍खेलॽरिक् तगि पाःत्तुआङ् वये़ “माङ्‌निङ्‌वाॽपान् के़बाःप्‍पे़न् खुने़ॽ आबाङे कुबाङ्‌भेॽओ मिङ्‌सो इङ्‌धाङ् मे़म्‍बिरुन्‍लो॥”)

४५ ये़सुन् गालिल के़रे़ल्‍ले़ खे़प्‍मोबा मनाहाॽरे़ लाम्‍दाःक्‍मा मे़बिरुरो थेआङ्‌भे़ल्‍ले़ खे़ङ्‌हाॽ यरुसले़म्‍मो यहुदि चोःक्‌युम्‍भो तङ्‌नाम्‍मो मे़बेआङ् मे़वये़ल्‍ले़ ये़सुरे़ चोगुबा निङ्‌वाॽ के़माबा मिक्‍सेःन्‍हाॽ खे़ङ्‌हाॽरे़ मे़निसुआङ् वये़रो॥

४६ खुने़ॽ याम्‍मो गालिलबा काना पाङ्‌जुम्‍मो पे॥ खे़प्‍मो खुने़ॽ च्‍वाःत्तिन् चे़ल्‍ले़क्‍सेॽ थिः चोगुआङ् वये़रो॥ हे़क्‍क्‍याङ् खे़प्‍मोबा लत्‍छा सुहाङ्‌युक्‍पाल्‍ले़ कुस्‍सान् कपर्नहुम पाङ्‌जुम्‍मो साॽरिक् तुगे़आङ् ने़स्‍से़रो॥

४७ खे़ल्‍ले़ ये़सुन् यहुदियालाम् गालिलओ के़रे़ त्‍ये़ के़लॽबा खे़प्‍सुआङ् खे़प्‍मो कुदुम्‍से़ पे॥ खे़ल्‍ले़ ये़सुन् तुमु हे़क्‍क्‍याङ् कपर्नहुम्‍मो ये़ॽआङ् सिमालिङ्‌धो के़गे़प्‍पाआङ् के़ने़बा आस्‍सान् वेःन्‍दे़ॽ फाॽआङ् पेलि फाक्‍तुरो॥

४८ ये़सुरे़ खे़न् सुहाङ्‌युक्‍पे़न् मे़त्तु, “खिनिॽ मिक्‍सेन् नु निङ्‌वाॽ के़माबा याःम्‍बक्‍हाॽ मे़न्‍निए थारिक् आप्‍फाल्‍ले़आङ् नसान् के़न्‍जोगुम्‍मिन्‍लो॥”

४९ खे़न् सुहाङ्‌युक्‍पाल्‍ले़ मे़त्तु, “आदाङ्‌बे, इङ्‌गाॽ आस्‍सान् मे़न्‍छिएसा ये़ॽओ॥”

५० ये़सुरे़ खे़न् मे़त्तु, “पेगे़ॽओ, के़स्‍सान् हिङ्‌लो॥”

हे़क्‍क्‍याङ् खे़ल्‍ले़आङ् ये़सुरे़ कुबाःन्‍निन् नसान् चोगुआङ् थासिङ्‌लो॥

५१ लाम्‍मो खे़न् पेर पत्‍छे़ल्‍ले़ कुभा कुसेवारोबाहाॽरे़ मे़दुमुआङ् “‘के़स्‍सान् वेःत्ते़रो’” मे़मे़त्तु॥

५२ हे़क्‍क्‍याङ् आत्‍तिन् ये़म्‍मो वेःत्ते़बे फाॽआङ् खे़ङ्‌हाॽ सेःन्‍दोसुसिल्‍ले़ खे़ङ्‌हाॽरे़ अक्‍खेलॽरिक् नोगप् मे़बिरु, “मिःप्‍मा कुमुक् थिक् मुक्‍ते़आङ् वये़ल्‍ले़ तुक्‍माल्‍ले़ ले़रुरो॥”

५३ हे़क्‍केःल्‍ले़ के़दुक्‍पाल्‍ले़ कुम्‍बारे़ मिःप्‍मा के़स्‍सान् हिङ्‌लो लॽरिक् ये़सुरे़ पाःत्तुबा ये़म्‍मोए के़दुक्‍पे़न् वेःत्ते़बा निङ्‌वाॽ खोसुरो॥ हे़क्‍क्‍याङ् खुने़ॽ नु कुहिम्‍मो के़वाॽबा के़रे़क्‍ले़ ये़सुन् नसान् मे़जोगुरो॥

५४ कङ्‌ग ये़सुन् यहुदियालाम् गालिलओ त्‍ये़आङ् चोगुबा निसिगेक्‍पा निङ्‌वाॽ के़माबा याःम्‍बक् वये़रो॥

a 

४:५ हामोररे़ कुस्‍साःलाम् याकुबरे़ लाजेॽ इङुआङ् कुस्‍सा युसुफे़न् पिरु॥ यरिक् तङ्‌बे एगाङ् युसुफ स्‍ये़आङ् बा खे़न् ते़न्‍नो मे़लुप्‍तुरो (तोलिङ् ३३:१९, ४८:२२, यहो २४:३२)॥

b 

४:९ सामरिहाॽ कुजे़क् यहुदि मे़होःप्‍ते़बाल्‍ले़ चोगुल्‍ले़ खे़ङ्‌हाॽरे़ खुनिॽ लुम्‍मो सुसिङ्‌मा थिम् होःप्‍ते़॥ खे़ल्‍ले़ चोगुल्‍ले़ कुजे़क् यहुदिहाॽरे़ सामरिहाॽ आसुत्‍थो मे़जोक् फाॽआङ् मे़जिःत्तुसिरो॥

c 

४:२५ निङ्‌वाॽफुमाङ्‌ङिल्‍ले़ सेःन्‍दुबान् फाॽइन् हिब्रु पाःन्‍नो “मसिह” पोङ् हे़क्‍क्‍याङ् ग्रिक पाःन्‍दाङ्‌ङो “ख्रिस्‍त” पोङ्॥

बे़थस्‍दा वाबाक्‍को लङ्‌ले़ःङ्‌वान् वेःत्ते़बा

५

खे़न् एगाङ् ये़सुन् यहुदि तङ्‌नाम्‌रे़ लागि थो यरुसले़म ये़क्‌यक्‍को पे॥

२ आल्‍ल यरुसले़म्‍मो मे़ल्‍लुक् लाम्‍धेःप्‍पाल्‍ले़ कुबेसाङ् ङासि सित्‍लाङ्‌हाॽरे़ कब्रिङ् कबुबा हिब्रु पाःन्‍नो बे़थस्‍दा मे़प्‍मनाबा वाबाक्‍थिक् ने़ःॽ॥

३ खे़प्‍मो यरिक् के़दुक्‍पा मनाहाॽ– मिक्‍फःम्‍बा, लाङ्‌सक्‍पा नु लङ्‌ले़ःङ्‌वा मनाहाॽ मे़ने़स्‍से़रो॥ ((खे़ङ्‌हाॽरे़ छिम्‍लिङ् छिम्‍लिङ् लॽरिक् के़मुम्‍बा च्‍वाःत्तिन् मे़हाङ्‌घुआङ् मे़ने़स्‍से़रो॥

४ थेआङ्‌भे़ल्‍ले़ दाङ्‌बाल्‍ले़ कुमाङ्‌लाइङ्‌बान् कुभा ये़न्‍नो ताआङ् च्‍वाःत्तिन् मुन्‍दुल्‍ले़ के़रे़क्‍नुःल्‍ले़ तगि च्‍वाःत्तो के़लाःप्‍पे़न् आक्‍तङ्‌बा तुक्‍मा यॽमा कत्तुसाङ् वेःत्ते़रो॥))

५ खे़प्‍मो के़ने़बा थिक् के़दुक्‍पा मनाःङ्‌ग सुम्‌ये़त् (३८) तङ्‌बेआङ्‌धो ने़स्‍से़रो॥

६ ये़सुरे़ खे़न् मनान् खे़प्‍मो ने़स्‍से़बा निसु हे़क्‍क्‍याङ् यरिक् तङ्‌बेआङ्‌धो तुक्‍काङ् ने़रो के़लॽबा निङ्‌वाॽ खोसुआङ् सेःन्‍दोसु, “खे़ने़ॽ वेःप्‍मा के़सिराॽ थाङ्‌बि?”

७ खे़न् के़दुक्‍पाल्‍ले़ नोगप् पिरु, “ओरो, आदाङ्‌बे, कर खे़न् वाबाक्‍कोबा च्‍वाःत्तिन् छिम्‍लिङ् छिम्‍लिङ् लॽरिक् मुन्‍निल्‍ले़ खे़प्‍मो याप्‍मि के़गेःप्‍पा हाःत्ताङ् होप्‍लो॥ इङ्‌गाॽ खे़प्‍मो लाःप्‍मा तम्‍सिन् चोगुङ्‌ल पत्ताल्‍ले़सा वेॽहाॽ इङ्‌गाॽनुःल्‍ले़ तगि मे़लात् मे़बेःक्‍लो॥”

८ ये़सुरे़ खे़न् मे़त्तु, “पोगे़ॽ! हे़क्‍क्‍याङ् के़ने़त्‍नान् याङ्‌सिङ्‌ङे़ॽआङ् थासिङ्‌ङे़ॽओ॥”

९ खिमो खे़न् मनान् वेःत्ते़आङ् कुने़त्‍नान् याङ्‌सिङ्‌ङाङ् थासिङ्‌लो॥

आल्‍ल कन् निङ्‌वाॽ के़माबा पाःन्‍निङ्‌ग नाःम्‍सिङ् ये़न्‍नो पोःक्‍खे़आङ् वये़रो॥

१० खे़ल्‍ले़ चोगुल्‍ले़ यहुदिहाॽरे़ खे़न् के़वेःप्‍पा मनान् “खे़ने़ॽ नाःम्‍सिङ् ये़न्‍नो के़ने़त्‍नान् पङ्‌मा साम्‌योथिम्‍मिल्‍ले़ के़म्‍बिने़न्‍लो” मे़मे़त्तुर मे़अत्तु॥

११ कर खे़ल्‍ले़ नोगप् पिरुसि, “इङ्‌गाॽ याप्‍मि के़वेःम्‍बा मनाःल्‍ले़ए ‘के़ने़त्‍नान् याङ्‌सिङ्‌ङे़ॽआङ् थासिङ्‌ङे़ॽ’ मे़त्ताङ्‌बारो॥”

१२ खे़ल्‍ले़ चोगुल्‍ले़ खे़ङ्‌हाॽरे़ आत्‍तिन् मनाःल्‍ले़ “खे़ने़ॽ के़ने़त्‍नान् याङ्‌सिङ्‌ङे़ॽआङ् थासिङ्‌ङे़ॽ” के़मे़त्ते़ लॽरिक् खे़न् सेःन्‍मे़दोसु॥

१३ खे़न् मनाःल्‍ले़ खुने़ॽ के़वेःम्‍बान् कुसिङ् मे़निःत्तुन्‍लो, थेआङ्‌भे़ल्‍ले़ खे़प्‍मोबा मनालुम्‍मो ये़सुन् इःम्‍सिङ् पेआङ् होःप्‍ते़रो॥

१४ याङ्‌सि ये़सुरे़ खे़न् मनान् माङ्‌हिम्‍मो तुमुआङ् मे़त्तु, “ओमे़त्ते़ॽ, खे़ने़ॽ के़नुरे़आङ् के़वाॽरो॥ आल्‍लआङ्‌धो लायो मे़जोगे़न्‍ने़ॽओ, मे़ःन्‍ने़ फाॽग्र कन्‍नुःल्‍ले़आङ् यरिक् ताप्‍फे़ःम्‍बा पाःन्‍हाॽ खे़ने़ॽ के़दुमुॽरो॥”

१५ खे़न् मनाःन् पेआङ् इङ्‌गाॽ के़वेःम्‍बाङ्‌ग ये़सुन् नेरे़त्‍छ फाॽआङ् यहुदि लाम्‍लोबाहाॽ मे़त्तुसिरो॥

१६ हे़क्‍केःल्‍ले़ यहुदिहाॽरे़ नाःम्‍सिङ् ये़न्‍निल्‍ले़न् साम्‌योथिम्‍मिन् फेःन्‍दु फाॽआङ् ये़सुन् साॽरिक् तुक्‍खे चाःप्‍मा मे़हेःक्‍तुरो॥

१७ ये़सुरे़ खे़ङ्‌हाॽ मे़त्तुसि, “इङ्‌गाॽ आम्‍बारे़ए आल्‍लो थारिक् याःम्‍बक् चोगुर वाॽ, हे़क्‍केःल्‍ले़ इङ्‌गाॽआङ् चोगुङ्‌लो॥”

१८ खुने़ॽग नाःम्‍सिङ् ये़न्‍नो याःम्‍बक् चोःक्‍मा मे़न्‍नुॽमना साम्‌योथिम्‍मिन्‍लक् मे़नाॽरुन् कर निङ्‌वाॽफुमाङ्‌ङिन्‍ने “आम्‍बारो” पाःत्तुआङ् खुने़ॽ निङ्‌वाॽफुमाङ्‌ङिन्‍नु कुदङ्‌बा चोःक्‍सिङ् हे़क्‍केःल्‍ले़ यहुदि लाम्‍लोबाहाॽरे़ आक्‍खेलॽरिक्‍साङ् खुने़ॽ से़प्‍मा पोङ् लॽरिक् तम्‍सिन् मे़जोगु॥

१९ ये़सुरे़ खे़ङ्‌हाॽ अक्‍तङ्‌बा नोगप् पिरुसि, “से़क्‍खाए मे़त्‍निङ्‌लो, कुस्‍साःल्‍ले़ आबाङेग थेआङ् चोःक्‍मा मे़सुक्‍तुन्, कर खुने़ॽग पानुदिङ् कुम्‍बारे़ चोगुबा पाःन्‍हाॽ निःसुबा कुइसिःक्‍लक् चोःक्‍मा सुक्‍तुॽरो, थेआङ्‌भे़ल्‍ले़ पानुदिङ् पाःल्‍ले़ थे चोगुॽ बा खे़न्‍ने कुस्‍साःल्‍ले़आङ् चोगुॽरो॥

२० थेआङ्‌भे़ल्‍ले़ पानुदिङ् पाःल्‍ले़ कुस्‍सान् लुङ्‌माॽ तुक्‍तुआङ् खुने़ॽ चोगुबा काक् याःम्‍बक्‍किन् ओसेःन्‍धाक्‍तुॽरो॥ हे़क्‍क्‍याङ् कन् मनान् वेःत्ते़बान्‍नुःल्‍ले़आङ् पयम् यम्‍बा याःम्‍बक्‍हाॽ आबुगे़न् कुस्‍सान् ओसेःन्‍धाक्‍तुबा के़निसुम्‍मिल्‍ले़ खिनिॽ निङ्‌वाॽ मारो॥

२१ थेआङ्‌भे़ल्‍ले़ पानुदिङ् पाःल्‍ले़ के़सिबाहाॽ याम्‍मो हिङ्‌घुसिआङ् मे़न्‍नुप्‍मनाबा हिङ्‌मन् पिरुसिबा कुइसिःक्‍के कुस्‍साःल्‍ले़आङ् निङ्‌वाॽ चोगुसिबा मनाहाॽ ने़त्तिगे़न् हिङ्‌मन् पिरुसिॽरो॥

२२ खे़न्‍नुःल्‍ले़आङ् यरिक् पानुदिङ् पाःल्‍ले़ हाःत्ताङ् आबाङे खासे़न् मे़जोगुन्, कर काक् खासे़न् चोःक्‍मा युक्‍किन् कुस्‍सान् पिरुआङ् वाॽरो॥

२३ खे़ल्‍ले़ चोगुल्‍ले़ काक् मनाहाॽरे़ पानुदिङ् पा निङ्‌वाॽफुमाङ्‌ङिन् इङ्‌धाङ् मे़बिरुबा कुइसिःक्‍के कुस्‍सान्‍नाङ् मे़बिरुररो॥ कर आबुगे़न् कुस्‍सान् इङ्‌धाङ् मे़म्‍बिमनाबाल्‍ले़ग कुस्‍सा के़बाङ्‌बा पानुदिङ् पा निङ्‌वाॽफुमाङ्‌ङिन्‍नाङ् इङ्‌धाङ् मे़बिरुन्‍लो॥”

२४ इङ्‌गाॽ से़क्‍खाए मे़त्‍निङ्, आत्‍तिल्‍ले़ पेलिगे़न् आबाःन्‍जाक्‍किन् खे़प्‍सुआङ् इङ्‌गाॽ याप्‍मि के़बाङ्‌बान् नसान् चोगुॽ, खे़ल्‍ले़ मे़न्‍नुप्‍मनाबा हिङ्‌मन् खोसुआङ् वाॽ, हे़क्‍क्‍याङ् खे़ल्‍ले़ खुम्‍दिङ् मे़घोसुन्, कर खे़ङ्‌ग तगिसा सिमे़न्‍लाम् मे़न्‍नुप्‍मनाबा हिङ्‌मन्‍नो चत्‍छिङ् पेआङ् वाॽरो॥

२५ इङ्‌गाॽ से़क्‍खाए मे़त्‍निङ्, आल्‍ल ये़म्‍मिन् तार पत्‍लो, के़सिबाहाॽरे़a निङ्‌वाॽफुसाःल्‍ले़ कुइक्‍लान् मे़घे़प्‍सुॽ हे़क्‍क्‍याङ् कुइक्‍लान् के़घे़म्‍बाहाॽ मे़हिङ्‌लो हे़क्‍क्‍याङ् से़क्‍खाए खे़न् ये़म्‍मिङ्‌ग आल्‍लोएरो॥

२६ थेआङ्‌भे़ल्‍ले़ पानुदिङ् पा निङ्‌वाॽफुमाङ्‌ङिन् काक् ने़त्तिगे़न् हिङ्‌मन्‍निल्‍ले़ कुबुन्‍लो, हे़क्‍केलॽरिक्‍के कुस्‍सान्‍नाङ् मे़न्‍नुप्‍मनाबा हिङ्‌मन् के़बिबा चोगुआङ् वाॽरो॥

२७ हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽ काक् मे़न्‍छाम् सुवाङ् सम्‍दाङ् खासे़न् चोःक्‍मा फाॽआङ् युक् पिरुआङ् वाॽ, थेआङ्‌भे़ल्‍ले़ खुने़ॽग मे़न्‍छाम्‍साःरो॥

२८ “खिनिॽ निङ्‌वाॽ मे़मये़म्‍मिन्‍ने़ॽ, से़क्‍खाए अक्‍तङ्‌बा ये़म् तार पत्, खे़न् ये़म्‍मोग इप्‍पुङ्‌ङोबा काक् कुसिवे़त्‍हाॽरे़ निङ्‌वाॽफुसाःल्‍ले़ कुइक्‍लान् मे़घे़प्‍सुआङ्

२९ खे़ङ्‌हाॽ सिमे़न्‍लाम् याम्‍मो मे़हिङ्– नुबा याःम्‍बक् के़जोःक्‍पाहाॽरे़ मे़न्‍नुप्‍मनाबा हिङ्‌मन् मे़घोसुॽ, कर फे़न् याःम्‍बक् के़जोःक्‍पा के़रे़क्‍ले़ खुम्‍दिङ् मे़घोसुॽरो॥”

३० इङ्‌गाॽ आबाङेग थेआङ् चोःक्‍मा मे़सुक्‍कान्‍लो, कर इङ्‌गाॽ खे़प्‍सुङ्‌बा कुइसिःक्‍लक् खासे़न् चोगुङ्‌लो, हे़क्‍क्‍याङ् इङ्‌गाॽ चोगुङ्‌बा खासे़न्‍निन् साम्‌योबा चोक्‍लो, थेआङ्‌भे़ल्‍ले़ इङ्‌गाॽ आबाङे आनिङ्‌वाॽइल्‍ले़ थाप्‍तुबा थेआङ् मे़जोःक्‍कान्, कर याप्‍मि के़बाङ्‌बाल्‍ले़ कुनिङ्‌वाॽ कुइसिःक्‍लक् चोगुङ्‌लो॥

ये़सुरे़ कुदोःन्‍दिन्

३१ “इङ्‌गाॽ आयाःम्‍बेओ आबाङे तोःन्‍दि पिरुङ्‌ने़ फाॽग्र इङ्‌गाॽ आदोःन्‍दिन् से़क्‍खा मे़बोङ्‌ने़ल्‍लो॥b

३२ कर इङ्‌गाॽ आयाःम्‍बेओ तोःन्‍दि के़बिबाङ्‌ग वेॽधिक् वाॽरो॥ हे़क्‍क्‍याङ् खुने़ॽ कुदोःन्‍दिङ्‌ग से़क्‍खा चोक्‍लो॥”c

३३ से़क्‍खाए खिनिॽ बप्‍तिस्‍मा के़बिबा युहुन्‍नारो कुबान् खे़म्‍से़ के़बाङ्‌घुम्‍सिम् हे़क्‍क्‍याङ् से़क्‍खाःल्‍ले़ कुयाःम्‍बेओ खुने़ॽ तोःन्‍दि पिरुआङ् वाॽरो॥

३४ इङ्‌गाॽ आयाःम्‍बेओ मे़न्‍छाम् याप्‍मिहाॽरे़न् तोःन्‍दि चाहाबा मे़जोःक्‍कान्‍लो, कर कन् काक् पाःन्‍हाॽग खिनिॽ से़न्‍लप् के़घोसुम्‍ल फाॽआङ् मे़त्‍निङ्‌बारो॥

३५ युहुन्‍नाःङ्‌ग सेमि कुइसिःक् के़दिःप्‍पा नु ओःत्ति के़बिबा वये़ हे़क्‍क्‍याङ् सप्‍फाधिक्‍साङ् खुने़ॽ कुओःत्तिःन् खिनिॽ सिराॽथाङे़रो,

३६ कर इङ्‌गाॽ आयाःम्‍बेओ युहुन्‍नाःल्‍ले़ कुदोःन्‍दिन्‍नुःल्‍ले़आङ् यम्‍बा तोःन्‍दि वाॽ, खे़ङ्‌ग चोगुङ्‌ल वाॽआबा आम्‍बारे़ चोःक्‍मा सुःप्‍मा फाॽआङ् पिराङ्‌बा याःम्‍बक्‍किल्‍ले़ए पानुदिङ् आम्‍बा निङ्‌वाॽफुमाङ्‌ङिल्‍ले़ पाङ्‌घाङ्‌बा फाॽआङ् तोःन्‍दि के़बिरिरो॥

३७ हे़क्‍क्‍याङ् याप्‍मि के़बाङ्‌बा पानुदिङ् पाःल्‍ले़ इङ्‌गाॽ आयाःम्‍बेओ तोःन्‍दि पिरुआङ् वाॽरो॥ खिनिॽ आप्‍फाल्‍ले़आङ् कुबान् मे़ङ्‌घे़म्‍मे नु खुने़ॽ मे़न्‍निए के़वयिॽरो॥

३८ खुने़ॽ पाःत्तुबा कुबाःन्‍जाक्‍किन् खिनिॽओ मे़वाॽने़न्‍लो थेआङ्‌भे़ल्‍ले़ खुने़ॽ पाङ्‌घुबा मनान् खिनिॽ नसान् के़न्‍जोगुम्‍मिन्‍लो॥

३९ खिनिॽग साम्‌योसाप्‍लान् नुःरिक्‍काङ् के़निसुम्‍लो थेआङ्‌भे़ल्‍ले़ खे़प्‍मोलाम् मे़न्‍नुप्‍मनाबा हिङ्‌मन् खोसुम्‍बे़ फाॽआङ् निङ्‌वाॽ के़इःत्तुम्, कर खे़न् साम्‌योसाप्‍लाःल्‍ले़ए इङ्‌गाॽ आयाःम्‍बेओ तोःन्‍दि के़बिरिॽरो॥

४० हे़क्‍केसाङ् खिनिॽ इङ्‌गाॽओ तामाआङ् मे़न्‍नुप्‍मनाबा हिङ्‌मन् खोमा निङ्‌वाॽ के़न्‍जोगुम्‍मिन्‍लो॥

४१ “इङ्‌गाॽग मे़न्‍छाम् याप्‍मिरे़ आनारा मे़भोसुर मे़लॽआन्‍लो॥

४२ कर खिनिॽ आक्‍तङ्‌बा के़जोगिॽ फाॽआङ् कुसिङ् निःत्‍निङ्‌लो॥ खिनिॽ निङ्‌वाॽओलाम् निङ्‌वाॽफुमाङ्‌ङिन् मिःम्‍जि के़म्‍मे़त्तुम्‍मिन्‍बान् इङ्‌गाॽ निसुङ्‌लो॥

४३ इङ्‌गाॽ पानुदिङ् आम्‍बा निङ्‌वाॽफुमाङ्‌ङिल्‍ले़ युक् पिराङ्‌ङाङ् पाङ्‌घाङ्‌साङ् याप्‍मि लाङ्‌गे़न्‍दाःक्‍तिन्‍लो कर वेॽहाॽ हाःत्‍ले़आङ् युक् मे़म्‍बिए आबाङे खुनिॽ युक्‍को के़दाबाहाॽ खिनिॽ लाङ्‌गे़दाःक्‍तुम्‍सिम्‍लो॥

४४ खिनिॽ आबाङे मिङ्‌सो इङ्‌धाङ् के़बिआसि, कर थिक्‍लक् निङ्‌वाॽफुमाङ्‌लाम् के़दाबा मिङ्‌सो इङ्‌धाङ्‌ङिङ्‌ग के़ङ्‌गोःत्तुम्‍मिन्, हे़क्‍केःल्‍ले़ आक्‍खेलॽरिक् खिनिॽ याप्‍मि नसान् चोःक्‍मा के़सुक्‍तिबे?”

४५ “हे़क्‍केसाङ् इङ्‌गाॽ पानुदिङ् पाःल्‍ले़ कुदगि आप्‍तिक् मे़गुःत्‍निङ्‌ङिन्‍लो, कर खिनिॽ निङ्‌साङ् के़जोगुम्‍बा मोसारे़ कुसाम्‌योथिम्‍मिल्‍ले़ए खिनिॽ आप्‍तिक् के़गुःत्तिॽरो॥

४६ से़क्‍खाए मोसान् नसान् के़जोगुम्‍मिल्‍ले़ग इङ्‌गाॽ याप्‍मि नसान् के़जोगिबारो, थेआङ्‌भे़ल्‍ले़ खे़ल्‍ले़ आयाःम्‍बेओ साप्‍तुआङ् पत्‍लो॥

४७ कर खिनिॽ मोसारे़ साप्‍तुबा पाःन्‍नोए नसान् के़न्‍जोगुम्‍मिन्‍निल्‍ले़ आक्‍खेलॽरिक् इङ्‌गाॽ याप्‍मि नसान् के़जोगिॽबे?”

a 

५:२५ के़सिबाहाॽ– कन् फाॽइन् नासिङ्‌गे़न् थक्‍को मे़ःन्, कर याम्‍साम्‍गे़न् सिमे़न्‍लो॥ लायो के़जोःक्‍पा काक् मे़न्‍छाम् याप्‍मि याम्‍साम्‍मो मे़सिआङ् खे़मायङ्‌सङ् मे़बेःक् कर दाङ्‌बा ये़सुन् नसान् के़जोःक्‍पाहाॽ ताङ्‌मे़से़ःप्‍पाङ् निङ्‌वाॽफुमाङ्‌ङिन्‍नु मे़न्‍नुप्‍मनाबा हिङ्‌मन् मे़घोसुॽ॥

b 

५:३१ यहुदि साम्‌योथिम् कुइसिःक् पाःप्‍मनाबा पाःन्‍निन् से़क्‍खा चोःक्‍मा फाॽआङ् ने़त्‍छि तोःन्‍दि चाहाबा के़जोःक्‍पा वये़॥

c 

५:३२ ये़सुरे़ पानुदिङ् कुम्‍बा निङ्‌वाॽफुमाङ्‌ङिल्‍ले़ कुयाःम्‍बेओ पाःत्‍तुर पत्॥

ये़सुरे़ हे़न्‍छिङ् ङासि मनाहाॽ चाजाःत्तुसिॽ

(मत्‍ति १४:१३-२१, मर्कु ६:३०-४४, लुका ९:१०-१७)

६

याङ्‌सि ये़सुन् गालिल वारक्‍किल्‍ले़ नाधाःम्‍बि पे॥ (खे़ङ्‌ग तिबेरियस वारक्‍काङ् मे़मे़त्तुरो॥)

२ यरिक् मनाहाॽरे़ खुने़ॽ मे़दिम्‍दु, थेआङ्‌भे़ल्‍ले़ खुने़ॽ के़दुक्‍पाहाॽ वेःन्‍दुसिबा निङ्‌वाॽ के़माबा मिक्‍सेःन्‍हाॽ मे़निसुआङ् मे़वये़रो॥

३ ये़सुन् थो कोःक्‍माओ पे हे़क्‍क्‍याङ् कुहुॽसाम्‍बाहाॽनु युङ्‌सिङ्‌लो॥

४ खे़न् ये़म्‍मो यहुदि चोःक्‌युम्‍भो तङ्‌नाम्‍मिन् निःत्ताङ्‌ङे त्‍ये़ चुरे़आङ् वये़रो॥

५ हे़क्‍क्‍याङ् मनाहाॽ खुने़ॽओ मे़धाङे़र मे़बत्‍छे़बा ये़सुरे़ निःसुसिआङ् फिलिप्‍पे़न् सेःन्‍दोसु, “आल्‍ल आत्‍तिनु खरे़ःङ्‌ङिन् आइङुम्‍माङ् कन् मनाहाॽ आजाःत्तुम्‍सिम्‍बाबे?”

६ खुने़ॽ फिलिप्‍पे़न् कुनिङ्‌वाॽ साॽमा फाॽआङ् अक्‍खेलॽरिक् मे़त्तुबारो, थेआङ्‌भे़ल्‍ले़ ये़सुरे़ थे चोगुङ् के़लॽबान् तगिसा कुनिङ्‌वाॽओ वये़रो॥

७ फिलिपरे़ नोगप् पिरु, “आदाङ्‌बे, आनिॽग किप् ने़त्‍छि (२००) याङ्‌ले़a खरे़ःङ् आइङुम्‍माङ् कन् मनाहाॽग च्‍यॽ च्‍यॽरक् आबिरुम्‍सिम्‍साङ् आन्‌योसुम्‍सिम्‍मिन्‍लो॥”

८ हे़क्‍क्‍याङ् ये़सुरे़ वेॽस्‍मा कुहुॽसाम्‍बा सिमोन पत्रुसरे़ कुन्‍साॽ आन्‍द्रियासे़ल्‍ले़ अक्‍खे पाःत्तुरो,

९ “कप्‍मो चुक्‍पाधिक्‍ले़ ङासि हःक्‍सिः खरे़ःङ् नु ने़त्‍छि ङासा कत्तुॽ, कर कम्‍म्‍याक् यरिक् मनाहाॽ आक्‍खेलॽरिक् योमासिबे?”

१० ये़सुरे़ कुहुॽसाम्‍बाहाॽ अक्‍खेलॽरिक् मुरा मे़त्तुसि, “के़रे़क् मनाहाॽ युङ् पाङ्‌घे़म्‍सिम्‍मे़ॽओ॥” हे़क्‍क्‍याङ् खे़ङ्‌हाॽ यरिक् यान् के़युङ्‌बा ने़ने़बा ते़न्‍नो युङ्‌मे़बाङ्‌घुसि॥ हे़क्‍क्‍याङ् खे़प्‍मो मे़न्‍छुमाॽ हिन्‍जाॽबित्‍छाहाॽ मे़न्‍निःत्‍छिङ्‌ङे ये़म्‍बित्‍छाॽहाॽरक् हे़न्‍छिङ् ङासि (५,०००) यारिक् मे़वये़रो॥

११ ये़सुरे़ खे़न् खरे़ःङ्‌ङिन् खप्‍सुआङ् निङ्‌वाॽफुमाङ्‌ङिन् नोगे़न् पिरु हे़क्‍क्‍याङ् खे़न् मनाहाॽ हाःत्तुसि॥ हे़क्‍क्‍याङ् ङासाःन्‍नाङ् बा हे़क्‍केलॽरिक्‍के खुनिॽ योयो हाःत्तुसिरो॥

१२ खे़न् काक् मनाहाॽरे़ खाघा मे़जआङ् ये़सुरे़ कुहुॽसाम्‍बाहाॽ मे़त्तुसि, “काक् कुजि के़नम्‍बाहाॽ सुप्‍से़म्‍मे़ॽओ, कुजिथिक्‍काङ् चामे़सोःक्‍ने़न्‍लरो॥”

१३ हे़क्‍क्‍याङ् खे़न् ङासि हःक्‍सि खरे़ःङ्‌हाॽ मनाहाॽरे़ मे़जआङ् कुजि के़नम्‍बा खरे़ःङ्‌हाॽ मे़सुप्‍सुल्‍ले़ग थिक्-ने़त् नइमाने़ तिम्‍से़!

१४ हे़क्‍क्‍याङ् मनाहाॽरे़ खुने़ॽ चोगुबा निङ्‌वाॽ के़माबा मिक्‍सेःन्‍निन् मे़निसुआङ् अक्‍खे मे़बाःत्तु, “इक्‍सादिङ् खाम्‍बेःक्‍मो ता लॽरिक् निङ्‌साङ् चोःक्‍मनाबा माङ्‌निङ्‌वाॽपान् के़बाःप्‍पाङ्‌ग से़क्‍खासाङ् खुने़ॽएरो॥”

१५ मनाहाॽरे़ साक्‍के़ल्‍ले़क्‍काङ् खुनिॽ हाङ्‌चोःक्‍मा निङ्‌वाॽ मे़जोगुआङ् वाॽ के़लॽबान् ये़सुरे़ निङ्‌वाॽ खोसुआङ् खुने़ॽ ए़क्‍लेःक् थो कोःक्‍माओ पेरो॥

ये़सुन् च्‍वाःत् सम्‍दाङ् लाङ्‌घेःक्

(मत्‍ति १४:२२-३३, मर्कु ६:४५-५२)

१६ हे़क्‍क्‍याङ् युःन्‍छिक् पोःक्‍खे़आङ् कुहुॽसाम्‍बाहाॽ खे़न् कोःक्‍माओलाम् यो मे़ध्‍ये़आङ् वरक्‍किल्‍ले़ कुयाओ ये़सुन् मे़हाङ्‌घुरो॥

१७ कर खादामे़साङ् खुने़ॽ खे़प्‍मो मे़ये़ने़न्‍बाल्‍ले़ चोगुल्‍ले़ कुहुॽसाम्‍बाहाॽ खःङ्‌बेओ मे़लासे़आङ् नाहाङ्‌दाङ् कपर्नहुम पाङ्‌जुम् ले़प्‍माङ् मे़धासिङ्‌लो॥

१८ खे़ङ्‌हाॽ मे़बेर मे़बत्‍छे़ल्‍ले़ वरक्‍को किप्‍मा के़घुबा सुरित् केजङ्‌ङिन् हुःमा हेःक्‍ते़आङ् वाभे़ल्‍ले़ङ्‌ङिन् पोगे़रो॥

१९ खे़ङ्‌हाॽ ङासि-तुक्‍सि (५-६) किलोमितर मे़बेआङ् मे़वये़ल्‍ले़ खे़ङ्‌हाॽरे़ हक्‍चघत् ये़सुन् च्‍वाःत्तो लाङ्‌घेगे़र खुनिॽ पेसाङ् फे़रे़र पत्‍छे़बा मे़निसुआङ् खे़ङ्‌हाॽ साॽरिक् मे़गिसे़रो॥

२० कर ये़सुरे़ खे़ङ्‌हाॽ मे़त्तुसि, “इङ्‌गाॽ ये़सुआ, मे़गिसे़म्‍मिन्‍ने़ॽ॥”

२१ हे़क्‍केःल्‍ले़ कुहुॽसाम्‍बाहाॽ मे़सःत्ते़र खुने़ॽ खःङ्‌बेओ मे़युक्‍खुरो॥ हे़क्‍क्‍याङ् खे़ङ्‌हाॽ मे़बेर मे़बत्‍छे़बा ते़न्‍नो खिमो खुनिॽ खःङ्‌बेन् के़रे़रो॥

हिङ्‌मन्‍ले़न् खरे़ःङ्

२२ हे़क्‍क्‍याङ् वरक्‍किल्‍ले़ नाधाःम्‍बि के़वाॽबा मनाहाॽरे़ थिक्‍लक् खःङ्‌बेन् ने़स्‍से़बा मे़निसु हे़क्‍क्‍याङ् ये़सुन् खःङ्‌बेओ कुहुॽसाम्‍बाहाॽनु मे़लासे़म्‍बा कर खुने़ॽ कुहुॽसाम्‍बाहाॽरक् मे़बेबा पाःन्‍निन् कुदाःन्‍दिक्‍मारक् कुसिङ् मे़निःत्तु॥

२३ हे़क्‍क्‍याङ् दाङ्‌बाल्‍ले़ नोगे़न् पिरुआङ् मनाहाॽरे़ यरिक् खरे़ःङ्‌हाॽ मे़जबा ते़न्‍निल्‍ले़ कुबेसाङ् तिबेरियस ये़क्‌यक्‍कोनु कुभा खःङ्‌बेहाॽ खे़प्‍मो मे़गे़रे़॥

२४ ये़सुन् नु कुहुॽसाम्‍बाहाॽ खे़प्‍मो मे़होप् के़लॽबा निङ्‌वाॽ मे़घोसुआङ् याम्‍मो खे़न् मनाहाॽ खे़न् खःङ्‌बेहाॽओ मे़लासे़आङ् नाहाङ्‌दाङ् कपर्नहुम्‍मो ये़सुरे़ कुगोःत्‍छे़ मे़बेरो॥

२५ खे़ङ्‌हाॽ वरक्‍किल्‍ले़ नाधाःम्‍बि मे़गे़रे़ल्‍ले़ ये़सुन् मे़दुमुआङ् सेःन्‍मे़दोसु “सिक्‍साम्‍बे, खे़ने़ॽ आप्‍फाल्‍ले़ कप्‍मो के़भे़रे़बे?”

२६ ये़सुरे़ खे़ङ्‌हाॽ नोगप् पिरुसि, से़क्‍खाए मे़त्‍निङ्, खिनिॽ निङ्‌वाॽ के़माबा मिक्‍सेःन्‍निन् के़निसुम्‍माङ् मे़ःन्, कर खाघा खरे़ःङ्‌ङिन् के़जाम्‍माङ्‌ने़ याप्‍मि के़गोःत्तिबारो॥

२७ खिनिॽ चागे़सोःक्‍पाआङ् के़बेःक्‍पा कुजारे़ लागि याःम्‍बक् मे़जोगे़म्‍मिन्‍ने़ॽ, कर इङ्‌गाॽ मे़न्‍छाम्‍साःल्‍ले़ पिनिङ्‌बा मे़न्‍नुप्‍मनाबा हिङ्‌मन् थारिक् के़धःप्‍पा कुजाओ निङ्‌वाॽ पिरे़म्‍मे़ॽ, थेआङ्‌भे़ल्‍ले़ पानुदिङ् पाः निङ्‌वाॽफुमाङ्‌ङिल्‍ले़ बाहे़क्‍के चोःक्‍से़ए इङ्‌गाॽ युक् पिराङ्‌ङाङ् वाॽरो॥

२८ हे़क्‍केःल्‍ले़ खे़ङ्‌हाॽरे़ खुने़ॽ सेःन्‍मे़दोसु, “निङ्‌वाॽफुमाङ्‌ङिल्‍ले़ आनिगे थे चोगुम्‍बे़बा निङ्‌वाॽ इतुबे?”

२९ ये़सुरे़ खे़ङ्‌हाॽ नोगप् पिरुसि, “निङ्‌वाॽफुमाङ्‌ङिल्‍ले़ कुयाःम्‍बक्‍किङ्‌ग खुने़ॽ पाङ्‌घुबा मनान् नसान् के़जोगुम्‍ल फाॽआङ् निङ्‌वाॽ चोगुॽरो॥”

३० खे़ल्‍ले़ चोगुल्‍ले़ खे़ङ्‌हाॽरे़ खुने़ॽ सेःन्‍मे़दोसु, “आक्‍तङ्‌बा निङ्‌वाॽ के़माबा मिक्‍सेन् के़जोगुआङ् आनिगे नसान् चोःक्‍कासिगे़बाबे? आनिगे लागि खे़ने़ॽ थे के़जोगुबे?

३१ आनिगे सुधे़बा ताक्‍थे़बाहाॽरे़ग ये़ःङ्‌घादे़न्‍नो मन्‍नाःन् मे़ज॥ साम्‌योसाप्‍लाओ अक्‍खेलॽरिक् साप्‍ते़आङ् पत्, ‘निङ्‌वाॽफुमाङ्‌ङिल्‍ले़ खे़ङ्‌हाॽ साङ्‌ग्राम्‍पेदाङ्‌लाम् खरे़ःङ्‌ङिन् चामा पिरुसिरो॥’”b

३२ ये़सुरे़ मे़त्तुसि, “इङ्‌गाॽ से़क्‍खाए मे़त्‍निङ्, मोसारे़ खिनिॽ के़बिरिबा खरे़ःङ्‌ङिङ्‌ग साङ्‌ग्राम्‍पेदाङ्‌बा मेःन्, कर साङ्‌ग्राम्‍पेदाङ्‌लाम् खे़न् से़क्‍खाबा खरे़ःङ्‌ङिन् पानुदिङ् आम्‍बारे़ने़ के़बिरिबारो॥c

३३ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ से़क्‍खाबा कुघरे़ःङ्‌ङिङ्‌ग साङ्‌ग्राम्‍पेदाङ्‌लाम् के़युबाआङ् मे़न्‍छाम् याप्‍मिहाॽ ने़त्तिगे़न् हिङ्‌मन् के़बिबान्‍नेरो॥”

३४ खे़ङ्‌हाॽरे़ मे़मे़त्तु, “आदाङ्‌बे, खे़न् खरे़ःङ्‌ङिन् सदादिङ् याप्‍मि आबिरे़ॽओ॥”

३५ ये़सुरे़ खे़ङ्‌हाॽ मे़त्तुसि, “इङ्‌गाॽ से़क्‍खाबा हिङ्‌मन् के़बिबा खरे़ःङ्‌आरो, इङ्‌गाॽओ के़दाबान् याम्‍मो आप्‍फाल्‍ले़आङ् कुसे़त्‍मे़लाःक्‍ने़न्, हे़क्‍क्‍याङ् इङ्‌गाॽ याप्‍मि नसान् के़जोःक्‍पे़न् याम्‍मो आप्‍फाल्‍ले़आङ् कुवामे़मिःक्‍ने़न्‍लो॥

३६ कर इङ्‌गाॽ याप्‍मि आगे़निःसिसाङ् नसान् आगे़न्‍जोगिन् फाॽआङ् से़क्‍खाए मे़त्‍निङ्‌ङाङ् वाॽरो॥

३७ पानुदिङ् पाःल्‍ले़ पिआबाहाॽ के़रे़क् इङ्‌गाॽओ मे़दाःॽ, हे़क्‍क्‍याङ् आत्‍तिन् इङ्‌गाॽओ ता खे़न् आप्‍फाल्‍ले़आङ् मे़ले़रुङ्‌ङिन्‍लो॥

३८ इङ्‌गाॽग इक्‍सादिङ् खाम्‍बेःक्‍मो साङ्‌ग्राम्‍पेदाङ्‌लाम् आनिङ्‌वाॽ हे़क्‍के चोःक्‍से़ मे़न्‍दाबे़न्‍लो कर पानुदिङ् आम्‍बारे़ कुनिङ्‌वाॽ कुइसिःक् चोःक्‍से़ पाङ्‌घाङ्‌ङाङ् त्‍याङ्‌बारो॥

३९ हे़क्‍क्‍याङ् याप्‍मि के़बाङ्‌बा निङ्‌वाॽफुमाङ्‌ङिल्‍ले़ इङ्‌गाॽ पिराङ्‌बा लत्‍थिक्‍काङ् मे़म्‍माए कत्तुङ्‌सिङ्‌ल हे़क्‍क्‍याङ् कुनुप्‍मा ये़न्‍नो कुहिङ्‌वे़त् चोगुङ्‌सिङ्‌ल के़लॽबा खुने़ॽ कुनिङ्‌वाॽ वाॽरो॥

४० थेआङ्‌भे़ल्‍ले़ कुस्‍सान् के़निबाआङ् नसान् के़जोःक्‍पा के़रे़क्‍ले़ मे़न्‍नुप्‍मनाबा हिङ्‌मन् मे़घोसुर के़लॽबा पानुदिङ् आम्‍बारे़ कुनिङ्‌वाॽ वाॽरो॥ हे़क्‍क्‍याङ् कुनुप्‍मा ये़न्‍नो खे़ङ्‌हाॽ कुहिङ्‌वे़त् चोगुङ्‌सिङ्‌लो॥”

४१ हे़क्‍क्‍याङ् यहुदिहाॽरे़ “‘ये़सुरे़ इङ्‌गाॽ साङ्‌ग्राम्‍पेदाङ्‌लाम् के़युबा खरे़ःङ्‌आ’” पाःत्तुबा पाःन्‍नो खुनिॽ निङ्‌वाॽ मे़द्‌ये़ने़न्‍नाङ् मुनुक्‍नुक् लॽमा मे़हेःक्‍ते़रो॥

४२ खे़ङ्‌हाॽ अक्‍खे मे़मे़त्‍छिङ्, “कन् युसुफरे़ कुस्‍सा ये़सुन् मे़ःम्‍बि? कल्‍ले़ कुम्‍बा कुम्‍मासि आनिॽ कुसिङ् आन्‍निःत्तुम्‍सिम्‍मिम्‍बि? हे़क्‍केःल्‍ले़ आक्‍खेआङ् खे़ल्‍ले़ ‘इङ्‌गाॽ साङ्‌ग्राम्‍पेदाङ्‌लाम् त्‍याङ्‌बा’ पाःप्‍मा सुक्‍तुबाबे?”

४३ कर ये़सुरे़ खे़ङ्‌हाॽ नोगप् पिरुसि, “खिनिॽ मुनुक्‍नुक् मे़लॽरे़म्‍मिन्‍ने़ॽ,

४४ थेआङ्‌भे़ल्‍ले़ इङ्‌गाॽ याप्‍मि के़बाङ्‌बा पानुदिङ् पाःल्‍ले़ मनाहाॽ इङ्‌गाॽओ तामा निङ्‌वाॽ मे़बिरुन्‍सिन्‍ल थारिक् आत्‍तिन्‍नाङ् इङ्‌गाॽओ तामा मे़न्‍छुक्‍ने़न्‍लो॥ खे़ङ्‌हाॽ मे़दाने़ फाॽग्र इङ्‌गाॽ कुनुप्‍मा ये़न्‍नो कुहिङ्‌वे़त् चोगुङ्‌सिङ्‌लो॥

४५ माङ्‌निङ्‌वाॽपान् के़बाःप्‍पाहाॽरे़ खुनिॽ साप्‍पन्‍नो अक्‍खेलॽरिक् मे़साप्‍तुआङ् पत्, ‘खे़ङ्‌हाॽग के़रे़क् निङ्‌वाॽफुमाङ्‌ङिल्‍ले़ हुॽरुसिबा मे़बोङ्‌लो॥’ पानुदिङ् पाःल्‍ले़ कुबान् के़घे़म्‍बाहाॽ नु खुने़ॽलाम्‍बा के़हुॽसिङ्‌बाहाॽ के़रे़क् इङ्‌गाॽओ मे़दारो॥

४६ आत्तिल्‍ले़आङ् पानुदिङ् पाः निङ्‌वाॽफुमाङ्‌ङिन् मे़न्‍निए वाॽरो, कर निङ्‌वाॽफुमाङ्‌लाम् के़दाबाल्‍ले़रक् निसुआङ् वाॽरो॥

४७ इङ्‌गाॽ से़क्‍खाए मे़त्‍निङ्, इङ्‌गाॽ नसान् के़जोःक्‍पे़न्‍नु मे़न्‍नुप्‍मनाबा हिङ्‌मन् वाॽरो॥

४८ इङ्‌गाॽए से़क्‍खाबा हिङ्‌मन् के़बिबा खरे़ःङ्‌आरो॥

४९ खिनिॽ सुधे़बा ताक्‍थे़बाहाॽरे़ ये़ःङ्‌घादे़न्‍नो मन्‍ना मे़जसाङ् मे़स्‍ये़रो॥

५० कर साङ्‌ग्राम्‍पेदाङ्‌लाम् के़युःबा खरे़ःङ्‌ङिन् कप्‍मो वाॽरो, आत्‍तिन् मनाःल्‍ले़ कन् चः खे़न् मे़सिने़न्‍लो॥

५१ इङ्‌गाॽए खे़न् साङ्‌ग्राम्‍पेदाङ्‌लाम् के़युःबा मे़न्‍नुप्‍मनाबा हिङ्‌मन् के़बिबा खरे़ःङ्‌आरो॥ हाःत्‍ले़ कन् खरे़ःङ्‌ङिन् चःॽ खे़ङ्‌ग सदादिङ् हिङ्‌लो॥ कन् खरे़ःङ्‌ङिङ्‌ग नासिङ्‌गे़न् आधक्‍किन्‍नेरो॥d इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽ मे़हिङ्‌ल फाॽआङ् कन्‍निन् पिरुङ्‌सिङ्‌लो॥”

५२ हे़क्‍क्‍याङ् खे़प्‍मो के़वाॽबा यहुदिहाॽरे़ कन् पाःन्‍निन् मे़घे़प्‍सुआङ् खुनिॽ लुम्‍मो “कन् मनाःल्‍ले़ आक्‍खेलॽरिक्‍काङ् नासिङ्‌गे़न् कुधक्‍किन् चामा फाॽआङ् पिमा आसुक्‍पाबे?” मे़बाःत्तुर पाःन्‍धङ् चोःक्‍मा मे़हेःक्‍ते़रो॥

५३ हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “इङ्‌गाॽ से़क्‍खाए मे़त्‍निङ्, मे़न्‍छाम्‍साःल्‍ले़ कुधक्‍किन् मे़न्‍जाए नु कुमाक्‍खिॽइन् मे़न्‍धुङ्‌ङे थारिक् खिनिॽओ मे़न्‍नुप्‍मनाबा हिङ्‌मन् मे़वाॽने़न्‍लो॥

५४ कर इङ्‌गाॽ आधक्‍किन् के़जाबा नु आमाक्‍खिॽ के़धुङ्‌बाल्‍ले़ मे़न्‍नुप्‍मनाबा हिङ्‌मन्‍निन् कत्तुॽरो॥ हे़क्‍क्‍याङ् खे़न् कुनुप्‍मा ये़न्‍नो इङ्‌गाॽ कुहिङ्‌वे़त् चोगुङ्‌लो॥

५५ थेआङ्‌भे़ल्‍ले़ इङ्‌गाॽ आधक्‍किन् हे़क्‍क्‍याङ् आमाक्‍खिॽइन् से़क्‍खाबा चामा थुङ्‌मा चारो॥

५६ इङ्‌गाॽ आधक्‍किन् के़जाबान् नु आमाक्‍खिॽ के़धुङ्‌बान् इङ्‌गाॽओ वाॽ हे़क्‍क्‍याङ् इङ्‌गाॽ खुने़ॽओ वाॽआरो॥

५७ हिङ्‌मन्‍दाङ्‌बा पानुदिङ् पाःल्‍ले़ इङ्‌गाॽ पाङ्‌घाङ् हे़क्‍क्‍याङ् खुने़ॽ चोगुल्‍ले़ हिङ्‌ङाबा कुइसिःक् इङ्‌गाॽ आधक्‍किन् के़जाबान्‍नाङ् इङ्‌गाॽ चोगुङ्‌ङिल्‍ले़ हिङ्‌लो॥

५८ कन् आधक्‍किन्‍ने साङ्‌ग्राम्‍पेदाङ्‌लाम् के़युःबा खरे़ःङ्‌लो॥ खिनिॽ सुधे़बा ताक्‍थे़बाहाॽरे़ मन्‍नाःन् मे़जआङ् मे़स्‍ये़ कर कन् खरे़ःङ्‌ङिन् के़जाबाङ्‌ग सदादिङ् हिङ्‌लो॥”

५९ ये़सुरे़ कन् पाःन्‍निन् कपर्नहुम्‍मोबा यहुदि चुम्‍लुङ्‌हिम्‍मो हुॽरुसिल्‍ले़ पाःत्तुबारो॥

यरिक् हुॽसाम्‍बाहाॽरे़ ये़सुन् तिम्‍मा मे़ले़रुॽ

६० कन् पाःन्‍निन् मे़घे़प्‍सुआङ् यरिक् हुॽसाम्‍बाहाॽरे़ अक्‍खे मे़बाःत्तु, “कन् पाःन्‍निङ्‌ग के़साक्‍पा निसाम्‍लो॥ कन् हाःत्‍ले़ नाःप्‍मा सुक्‍तुबे?”e

६१ ये़सुरे़ कुहुॽसाम्‍बाहाॽ मुनुक्‍नुक् मे़लॽरे़बा निङ्‌वाॽ खोसुआङ् खे़ङ्‌हाॽ मे़त्तुसि, “कल्‍ले़ खिनिॽ निङ्‌वाॽ खसुबि?

६२ मे़न्‍छाम्‍सान् तगि आत्‍ति वये़ खे़प्‍मोए याम्‍मो नुःङ् पेःक्‍पा खिनिॽ के़निसुम्‍मिल्‍ले़ आक्‍खे के़बाःत्तुम्‍बे?

६३ सेसेमाङ्‌ङिल्‍ले़ मे़न्‍नुप्‍मनाबा हिङ्‌मन्‍निन् आबिॽरो, कर मे़न्‍छाम् थुम्‍मिल्‍ले़ थेआङ् चोःक्‍मा मे़सुक्‍तुन्‍लो॥ इङ्‌गाॽ मे़त्‍निङ्‌बा पाःन्‍जाक्‍हाॽ याम्‍साम् नु हिङ्‌मन्‍लो॥

६४ कर खिनिॽओ कुभारे़ इङ्‌गाॽ नसान् आगे़न्‍जोगिन्॥” (थेआङ्‌भे़ल्‍ले़ ये़सुरे़ कुहेःक्‍सिङ्‌मोनुए आत्‍तिन्‍हाॽरे़ खुने़ॽ नसान् मे़न्‍जोगुन् हे़क्‍क्‍याङ् हाःत्‍ले़ खुने़ॽ इङ्‌ले़क्‍तुॽ के़लॽबान् निसुआङ् वये़रो॥)

६५ हे़क्‍क्‍याङ् खुने़ॽ मे़त्तुसि, “खे़ल्‍ले़ चोगुल्‍ले़ए मे़न्‍छाम् याप्‍मिहाॽ पानुदिङ् पाःल्‍ले़ मे़म्‍बिए थारिक् इङ्‌गाॽओ तामा मे़न्‍छुक्‍ने़न्‍लो लॽरिक् पाःत्तुङ्‌बा पाःन्‍निल्‍ले़ कुबेन् बा खे़न्‍लो॥”

६६ कन् ये़म्‍माङ्‌धो यरिक् कुहुॽसाम्‍बाहाॽरे़ खुने़ॽ पक्‍मे़धःआङ् मे़बेरो हे़क्‍क्‍याङ् खुने़ॽनु याम्‍मो लाङ्‌मे़ङ्‌घेःगे़न्‍लो॥

६७ हे़क्‍क्‍याङ् ये़सुरे़ थिक्-ने़त् (१२) कुहुॽसाम्‍बाहाॽ ले़प्‍माङ् हिसिङ्‌ङाङ् मे़त्तुसि, “खिनिॽआङ् याप्‍मि आगे़ले़रिॽआङ् के़बेगिबाबि?”

६८ सिमोन पत्रुसरे़ नोगप् पिरु, “आदाङ्‌बे, हाःत्‍लो पेगिगे़बाबे? खे़ने़ॽरक् मे़न्‍नुप्‍मनाबा हिङ्‌मन् के़बिबा पाःन्‍जाक्‍किन् के़गत्‍तुॽरो॥

६९ खे़ने़ॽग निङ्‌वाॽफुमाङ्‌ङिल्‍ले़ के़बाङ्‌घे़बा सेसे कुमनाःन्‍ने़ॽ फाॽआङ् आनिगे निसुम्‍बे़ हे़क्‍क्‍याङ् नसान् चोगुम्‍बे़आङ् वाॽरो॥”

७० हे़क्‍क्‍याङ् ये़सुरे़ मे़त्तुसि, “इङ्‌गाॽ खिनिॽ थिक्‍ने़त्‍हाॽ सेःक्‍निङ्‌ङाङ् वाॽआरो, कर खिनिॽओ थिक्‍किन् माफे़न्‍साम् पोःक्‍खे़आङ् वाॽरो॥”

७१ (ये़सुरे़ थिक्-ने़त् हुॽसाम्‍बाहाॽओ थिक् सिमोन इस्‍करियोतरे़ कुस्‍सा यहुदा इस्‍करियोतरे़ कुयाःम्‍बेओ पाःत्तुआङ् वये़॥ खे़ल्‍ले़ ताःन्‍दि खुने़ॽ इङ्‌ले़क्‍तुॽरो॥)

a 

६:७ ग्रिक पाःन्‍दाङ्‌ङो किप् ने़त्‍छि (२००) दिनारि पोङ्‌लो॥ खे़न् फाॽइन् थिक्‍पारे़ ये़त्‍छि (८) लाओ थगुबा याङ् यारिक् पोङ्‌लो॥ थिक् दिनारि फाॽइन् थिक् युप्‍पा याङित्‍छि पोङ्‌लो॥

b 

६:३१ ला १६:४, निङ्‌वाॽफु साम्‍लोसुम् ७८:२४ ओ ओमे़त्ते़ॽ॥ मिस्रलाम् इस्राइलिहाॽ कनान ले़प्‍माङ् लाम्‍दिक् मे़जोगे़ल्‍ले़ निङ्‌वाॽफुमाङ्‌ङिल्‍ले़ खे़न् ये़ःङ्‌घादे़न्‍नो साङ्‌ग्राम्‍पेदाङ्‌लाम् “मन्‍ना” मे़प्‍मनाबा कुजा थासु पिरुसिरो॥

c 

६:३२ यहुदिहाॽरे़ लागि काक्‍नु के़ये़क्‍पा चामा कुजा खरे़ःङ् वये़॥ मोसारे़ पिरुसिबा खरे़ःङ्‌ङिन् नासिङ्‌गे़न् थक्‍किल्‍ले़ लागि वये़, कर निङ्‌वाॽफुमाङ्‌ङिल्‍ले़ पिरुसिबा खरे़ःङ्‌ङिङ्‌ग ये़सुन् लो॥

d 

६:५१,५२-५७ ग्रिक पाःन्‍दाङ्‌ङो “आने़क्‍सा” साप्‍ते़आङ् पत्‍लो॥

e 

६:६० यहुदि साम्‌योथिम्‍मो माक्‍खिॽ चामा मे़न्‍नुॽमना थिम् वये़, हे़क्‍केःल्‍ले़ ये़सुरे़ पाःत्तुबा पाःन्‍निन् कुहुॽसाम्‍बाहाॽरे़ कुसिङ् मे़न्‍निःत्तुन्॥

ये़सुन् नु कुन्‍साॽसि

७

खे़न् एगाङ् ये़सुन् गालिल थुम् खिरिबा पाङ्‌भेॽहाॽओ ताक्‍कन्‍दे़र वये़रो॥ खुने़ॽग यहुदिया थुम्‍लाम् माःङ्‌घाए वाॽमा निङ्‌वाॽ चोगु, थेआङ्‌भे़ल्‍ले़ यहुदि लाम्‍लोबाहाॽरे़ खुने़ॽ से़प्‍मा फाॽआङ् मे़सुगुर मे़वये़रो॥

२ कर यहुदिहाॽरे़ खुनिॽ साःङ्‌गाहिम् तङ्‌नाम्‍मिन्a तामा इःत्ते़ल्‍ले़

३ कुन्‍साॽसिरे़ ये़सुन् अक्‍खे मे़मे़त्तु, “खे़ने़ॽ कन् ते़न्‍निन् ले़रे़ॽआङ् यहुदियाओ पेगे़ॽओ, खे़ल्‍ले़ चोगुल्‍ले़ खे़प्‍मो खे़ने़ॽ के़जोगुबा निङ्‌वाॽ के़माबा याःम्‍बक्‍हाॽ वेॽ के़हुॽसाम्‍बाहाॽरे़आङ् मे़निसुररो॥

४ आत्‍तिन् मनाःल्‍ले़ कुमिङ्‌सो कुधाङ्‌सो फोमा निङ्‌वाॽ चोगुॽ, खे़न् चिङ्‌सिङ्‌मा मे़नुॽने़न्‍लो॥ हे़क्‍केलॽरिक् खे़ने़ॽआङ् निङ्‌वाॽ के़माबा याःम्‍बक्‍हाॽ के़जोगुर के़वाॽने़ फाॽग्र इक्‍सादिङ् खाम्‍बेःक्‍मो ओसेःन्‍धाक्‍सिङ्‌ङे़ॽओ॥”

५ थेआङ्‌भे़ल्‍ले़ आबाङे कुन्‍साॽसिरे़आङ् खुने़ॽ नामे़न्‍छाॽरुन्‍लो॥

६ ये़सुरे़ नोगप् पिरुसि, “इङ्‌गाॽ आये़म्‍मिन् मे़न्‍दाए वाॽरो॥ खिनिॽग आप्‍फाल्‍ले़साङ् पेःक्‍मा के़सुक्‍तिॽरो,

७ इक्‍सादिङ् खाम्‍बेःक्‍मोबाहाॽरे़ खिनिॽ चिःप्‍मा के़मे़न्‍छुक्‍तिन्‍लो, कर खे़ङ्‌हाॽरे़ मे़जोगुबा याःम्‍बक्‍हाॽ ताप्‍फे़ःम्‍बा चोक् मे़त्तुङ्‌सिङ्‌बाल्‍ले़ चोगुल्‍ले़ इङ्‌गाॽ मे़जिःत्तारो॥

८ तङ्‌नाम्‍मो खिनिॽ थो यरुसले़म्‍मो पेगे़म्‍मे़ॽओ॥ इङ्‌गाॽ आल्‍लो मे़बेःक्‍कान्, थेआङ्‌भे़ल्‍ले़ इङ्‌गाॽ आये़म्‍मिन् मे़न्‍दाए वाॽरो॥”

९ ये़सुरे़ अक्‍खे पाःत्तुर गालिलओए वये़ लारे़रो॥

ये़सुरे़ तङ्‌नाम्‍मो हुॽरुसिॽ

१० कर ये़सुरे़ कुन्‍साॽसि तङ्‌नाम्‍मो मे़बे हे़क्‍क्‍याङ् खुने़ॽआङ् आत्‍तिन् मनाहाॽरे़आङ् मे़न्‍निए स्‍वाःत्ताङ् यरुसले़म्‍मो पेरो॥

११ आल्‍ल तङ्‌नाम्‍मो यहुदि लाम्‍लोबाहाॽरे़ खुने़ॽ मे़गोःत्तुर अक्‍खे मे़बाःत्तु, “कन् मनान् आत्‍तान् पेबे?”

१२ यरिक् मनाहाॽरे़ ये़सुरे़ कुयाःम्‍बेओ स्‍वाःत्ताङ् मे़जे़क्‍खु॥ कुभारे़ मे़बाःत्तु, “खुने़ॽग नुबा मनारो” कर वेॽहाॽरे़ मे़बाःत्तु, “मे़ःन्, खे़ल्‍ले़ग मनाहाॽ इङ्‌ले़क्‍तुसिर वाॽरो॥”

१३ कर यहुदि लाम्‍लोबाहाॽ मे़गिरुसिबाल्‍ले़ चोगुल्‍ले़ आत्‍तिन्‍हाॽआङ् मनाहाॽरे़ मे़घे़प्‍सुर ये़सुरे़ कुयाःम्‍बेओ मे़म्‍बारे़न्‍लो॥

१४ हे़क्‍क्‍याङ् तङ्‌नाम्‍मिल्‍ले़ कुलुम्‍मो ये़सुन् माङ्‌हिम्‍मो थो पेआङ् मनाहाॽ निसाम् हुॽमा हेःक्‍तुसिरो॥

१५ यहुदि लाम्‍लोबाहाॽरे़ खुने़ॽ कुनिसाम्‍मिन् मे़घे़प्‍सुआङ् खुनिॽ निङ्‌वाॽ मये़र अक्‍खेलॽरिक् मे़बाःत्तु, “कन् मनाःल्‍ले़ मे़न्‍हुॽसिङ्‌ङे आक्‍खेलॽरिक् आनिॽ हे़क्‍के कन् निसाम्‍मिन् ले़स्‍सुबे?”

१६ ये़सुरे़ खे़ङ्‌हाॽ नोगप् पिरुसि, “इङ्‌गाॽ आनिसाम्‍मिङ्‌ग आबाङे इङ्‌गाॽइन् मेःन्‍लो, कर कङ्‌ग इङ्‌गाॽ याप्‍मि के़बाङ्‌बा निङ्‌वाॽफुमाङ्‌लाम् त्‍ये़बारो॥

१७ आत्‍तिन् मनाःल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के चोःक्‍मा निङ्‌वाॽ चोगुॽ, खे़ल्‍ले़ इङ्‌गाॽ आनिसाम्‍मिन् निङ्‌वाॽफुमाङ्‌लाम्‍बा त्‍ये़बाबि इङ्‌गाॽ आबाङे पाःत्तुङ्‌बाबि फाॽआङ् कुसिङ् निःत्तुॽरो॥

१८ आबाङे युक्‍कोलाम् के़बाःप्‍पाहाॽरे़ग आबाङे मिङ्‌सो इङ्‌धाङ् मे़गोःत्तुॽरो, कर आत्‍तिल्‍ले़ खुने़ॽ के़बाङ्‌बान् मिङ्‌सो इङ्‌धाङ् पिमा निङ्‌वाॽ चोगुॽ, खे़ल्‍ले़ से़क्‍खा पान् पाःत्‍तुॽरो॥ हे़क्‍क्‍याङ् खुने़ॽओ थेआङ् इङ्‌ले़क्‍पा पान् होप्‍लो॥

१९ मोसारे़ खिनिॽ साम्‌योथिम् के़बिरि, कर खिनिॽ आत्तिन्‍हाॽरे़आङ् के़न्‍इःत्तुम्‍मिन् के़न्‍नाःत्तुम्‍मिन्॥ हे़क्‍केःल्‍ले़ थेआङ् खिनिॽ याप्‍मि से़प्‍मा के़गोःत्तिबाबे?”

२० खे़न् मनाहाॽरे़ खुने़ॽ नोगप् मे़बिरु, “खे़ने़ॽग फे़न्‍साम्‍मिल्‍ले़ के़याङ्‌घे़आङ् के़वाॽरो! हाःत्‍ले़ खे़ने़ॽ से़प्‍मा के़गोःत्ते़बे?”

२१ ये़सुरे़ खे़ङ्‌हाॽ नोगप् पिरुसि, “इङ्‌गाॽग लत्‍छा मनाधिक् नाःम्‍सिङ्‌मा ये़न्‍नो नुसुङ्‌ङिल्‍ले़ खिनिॽ निङ्‌वाॽ मये़रो॥

२२ कर खिनिॽआङ् मोसारे़ के़बिरिबा हर्दो हे़क्‍मा साम्‌योथिम्‍मिन् के़नाःत्तुम् के़इःत्तुम्‍माङ् नाःम्‍सिङ् ये़न्‍नोए खिनिॽ साहाॽरे़न् हर्दो के़हे़गुम् के़बिरुम्‍सिम्‍मिल्‍ले़ खिनिॽआङ् साम्‌योथिम्‍मिन् के़भेःन्‍दुम्‍लो॥ (से़क्‍खाःल्‍ले़ कन् हर्दो हे़क्‍मा साम्‌योथिम्‍मिङ्‌ग मोसालाम् मे़ःन्, कर कङ्‌ग अब्राहाम्‍लाम् पोःक्‍खे़ ये़बारो॥)

२३ आल्‍ल मोसारे़ कुसाम्‌योथिम्‍मिन्b मे़बेःन्‍ने़न्‍ल फाॽआङ् नाःम्‍सिङ् ये़न्‍नो खिनिॽ साहाॽरे़न् हर्दो हे़क्‍मा याःम्‍बक् के़जोगुम्‍ने़ फाॽग्र, इङ्‌गाॽ कन् मनान् नाःम्‍सिङ्‌मा ये़न्‍नो नुसुङ्‌ङिल्‍ले़ थेआङ् इङ्‌गाॽनु खिनिॽ याःक्‍ले़ॽबाबे?

२४ मना ओमे़प्‍मासिआङ् मेःन् कर से़क्‍खाओ खासे़न् लोःन्‍दे़म्‍मे़ॽओ॥”

निङ्‌वाॽफुमाङ्‌ङिल्‍ले़ सेःन्‍दुबा ये़सु

२५ खे़न् ये़म्‍मो यरुसले़म के़युङ्‌बा कुभा मनाहाॽ अक्‍खे मे़मे़त्‍छिङ्, “मे़ःम्‍बे़, से़प्‍मा मे़गोःत्तुर मे़वाॽबा मनान् बा कन् मे़ःम्‍बि?

२६ कर कङ्‌ग मनाहाॽरे़ मे़घे़प्‍सुरए पाःत्‍ल वाॽरो॥ हे़क्‍केसाङ् खे़ङ्‌हाॽरे़ थेआङ् मे़म्‍मे़त्तुन्‍लो॥ मे़ःम्‍बे़, आनिॽ लाम्‍लोबाहाॽरे़ खुने़ॽए निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त फाॽआङ् कुसिङ् मे़निःत्तुबि?

२७ कन् मनान् आत्‍तोलाम् त्‍ये़ के़लॽबा आनिॽ आनिसुम्‍लो॥ कर निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् ताःल्‍ले़ग खुने़ॽ थाःम्‍सिङ्‌लक्‍लो, खुने़ॽ आत्‍तोलाम् ता के़लॽबा आत्तिल्‍ले़आङ् मे़निसुन्‍लो॥”

२८ ये़सुरे़ माङ्‌हिम्‍मो हुॽरुसिर पत्‍छे़ल्‍ले़ यम्‍बा इक्‍लाओ अक्‍खेलॽरिक् पारे़, “सेक्‍खाए खिनिॽ इङ्‌गाॽ याप्‍मि कुसिङ् के़निःत्तिॽ बि? आत्‍तोलाम् इङ्‌गाॽ त्‍याङ्‌बा फाॽआङ् खिनिॽ के़निसुम्‍बि? इङ्‌गाॽग आबाङे त्‍याङ्‌बा मे़ःन्‍लो॥ इङ्‌गाॽ याप्‍मि के़बाङ्‌बाङ्‌ग से़क्‍खाए चोक् हे़क्‍क्‍याङ् खुने़ॽग खिनिॽ कुसिङ् के़न्‍निःत्तुम्‍मिन्‍लो,

२९ कर इङ्‌गाॽग खुने़ॽ कुसिङ् निःत्तुङ्‌लो, थेआङ्‌भे़ल्‍ले़ खुने़ॽलाम्‍बा त्‍याङ्‌बा हे़क्‍क्‍याङ् खुने़ॽ पाङ्‌घाङ्‌बारो॥”

३० ये़सुरे़ अक्‍खेलॽरिक् पाःत्तुल्‍ले़ मनाहाॽरे़ खुने़ॽ ते़म्‍मा मे़गोःत्तु, कर आत्तिन्‍हाॽरे़आङ् खुने़ॽ मे़न्‍छुस्‍सुन्‍लो, थेआङ्‌भे़ल्‍ले़ खुने़ॽ कुये़म्‍मिन् मे़ङ्‌गे़त्ते वये़रो॥

३१ हे़क्‍केसाङ् यरिक् मनाहाॽरे़ खुने़ॽ नसान् मे़जोगुरो॥ हे़क्‍क्‍याङ् खे़ङ्‌हाॽरे़ अक्‍खे मे़बाःत्तु, “निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् ताःल्‍ले़ कन् मनाःन्‍नुःल्‍ले़आङ् यरिक् निङ्‌वाॽ के़माबा याःम्‍बक्‍हाॽ चोगुबि?”

३२ मनाहाॽ ये़सुरे़ कुयाःम्‍बेओ स्‍वाःत्ताङ् खुस्‍खुस् लॽरिक् मे़बारे़बा फरिसिहाॽरे़ मे़घे़प्‍सुरो हे़क्‍क्‍याङ् तुम्‍निङ्‌वाॽफुसाम्‍बाहाॽ नु फरिसिहाॽरे़ माङ्‌हिम्‍मोबा तिलिङ्‌गाहाॽ खुने़ॽ कुदे़म्‍से़ मे़बाङ्‌घुसि॥c

३३ कर ये़सुरे़ मे़त्तुसि, “इङ्‌गाॽग खिनिॽनु सप्‍फारक् कप्‍मो वाॽआरो हे़क्‍क्‍याङ् याप्‍मि के़बाङ्‌बाल्‍लो नुङ्‌ङा पेःक्‍कारो॥

३४ खिनिॽ याप्‍मि के़गोःत्तिॽ कर याप्‍मि के़ङ्‌घोसिन्‍लो हे़क्‍क्‍याङ् इङ्‌गाॽ पेःक्‍काबा ते़न्‍नोआङ् के़प्‍मा के़न्‍छुक्‍तिल्‍लो॥”

३५ यहुदि लाम्‍लोबाहाॽ सेःन्‍मे़लाप्‍सिङ्, “मे़ःम्‍बे़, खुने़ॽ आत्‍तो पेःक्‍मा निङ्‌वाॽ चोगुर वाॽआङ् आनिॽ तुम्‍मा आन्‍छुक्‍तुम्‍मिन्‍बाबे? खुने़ॽ वेॽ लाजेॽओ के़युङ्‌बा आनिॽ मनाहाॽरो पेःक्‍काङ् थिम्‍मे़न्‍दङ् सुवाङ्‌हाॽ हुॽरुसिबाबि?

३६ खिनिॽ याप्‍मि के़गोःत्तिॽ कर याप्‍मि के़न्‍दुमिन् हे़क्‍क्‍याङ् आत्‍तान् पेःक्‍का खे़न् ते़न्‍नोआङ् के़प्‍मा के़न्‍छुक्‍तुम्‍मिल्‍लो लॽरिक् थे पाःत्तुबाबे?”

हिङ्‌मन् के़बिबा च्‍वाःत्

३७ हे़क्‍क्‍याङ् तङ्‌नाम्‌रे़ कुनुप्‍मा नु के़ये़क्‍पा ये़न्‍नो ये़सुन् ये़म्‍सिङ्‌ङाङ् यम्‍बा इक्‍लाओ मनाहाॽ अक्‍खेलॽरिक् मे़त्तुसिरो, “खिनिॽ लुम्‍मो कुवागे़मिबाल्‍ले़ इङ्‌गाॽओ ताआङ् थुङुररो॥

३८ साम्‌योसाप्‍लाःल्‍ले़ पाःत्तुबा कुइसिःक् इङ्‌गाॽ याप्‍मि नसान् के़जोःक्‍पाल्‍ले़ कुसिगाङ्‌लाम् हिङ्‌मन् के़बिबा च्‍वाःत्तिन् यङ्‌घङ् कुइसिःक् पुन्‍लःन्‍लो॥”

३९ कङ्‌ग ये़सुरे़ सेसेमाङ्‌ङिल्‍ले़ कुयाःम्‍बेओ पाःत्तुबारो॥ थेआङ्‌भे़ल्‍ले़ खुने़ॽओ नसान् के़जोःक्‍पाहाॽरे़ सेसेमाङ्‌ङिन् मे़घोसुबा पोःक्‍खे़आङ् वये़रो॥ सेसेमाङ्‌ङिन् खे़न् ये़म् थारिक् मे़म्‍बाङ्‌ङे वये़रो, थेआङ्‌भे़ल्‍ले़ ये़सुन् साङ्‌ग्राम्‍पेदाङ्‌ङो मे़न्‍नुःङ् मे़म्‍बेःक्‍के वये़रो॥d

ये़सुरे़ कुयाःम्‍बेओ पाःन्‍धङ्

४० हे़क्‍क्‍याङ् कन् मे़घे़प्‍सुआङ् मनाहाॽरे़ अक्‍खे मे़बाःत्तु, “से़क्‍खासाङ् कन् मनाःङ्‌ग ता लॽरिक् इःप्‍मनाबा माङ्‌निङ्‌वाॽपान् के़बाःप्‍पे़न्‍नेरो॥”

४१ वेॽहाॽरे़ मे़बाःत्तु “खुने़ॽग निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो॥” कर आल्‍लसाङ् वेॽहाॽरे़ अक्‍खेलॽरिक् मे़बाःत्तु, “कङ्‌ग पोङ्‌माए मे़सुक्‍ने़न्‍लो, थेआङ्‌भे़ल्‍ले़ ख्रिस्‍ते़ङ्‌ग गालिल थुम्‍मोलाम् मे़दाने़न्‍लो॥

४२ साम्‌योसाप्‍लाओ तोःन्‍दोन्‍नाङ् साप्‍ते़आङ् पत्‍लो, ‘निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़ङ्‌ग दाउद हाङ्‌ङिल्‍ले़ कुहिम्‍सयङ्‌लाम् हे़क्‍क्‍याङ् दाउद हाङ् वये़बा बेथले़हे़म पाङ्‌जुम्‍मो सावाःन्‍छिङ्‌लो॥’”

४३ अक्‍खेलॽरिक् ये़सुरे़ कुयाःम्‍बेओ मनाहाॽरे़ खुनिॽ निङ्‌वाॽ मे़दङे़न्‍नाङ् मे़से़रे़रो॥

४४ कुभारे़ खुने़ॽ ते़म्‍मा मे़गोःत्तु, कर आत्तिन्‍हाॽरे़आङ् खुने़ॽ हुक् मे़न्‌याक्‍तुन्‍लो॥

४५ हे़क्‍क्‍याङ् खुने़ॽ कुदे़म्‍से़ के़दाबा माङ्‌हिम्‍मोबा तिलिङ्‌गाहाॽ, तुम्‍निङ्‌वाॽफुसाम्‍बाहाॽ नु फरिसिहाॽरो आम्‍भा मे़नुःक्‍खे़ मे़बेरो॥ खे़ङ्‌हाॽरे़ माङ्‌हिम्‍मोबा तिलिङ्‌गाहाॽ सेःन्‍मे़दोसुसि “थेआङ् खुने़ॽ के़न्‍दे़म्‍सुम्‍मिन् के़न्‍दारुमिम्‍बाबे?”

४६ खे़ङ्‌हाॽरे़ नोगप् मे़बिरुसि, “आत्‍तिन्‍नाङ् खे़न् मनान् हे़क्‍के पारे़बाग मे़ङ्‌घे़म्‍मे वाॽरो॥”

४७ हे़क्‍केःल्‍ले़ फरिसिहाॽरे़ खे़ङ्‌हाॽ मे़मे़त्तुसि, “मे़ःम्‍बे़, खिनिॽआङ् खे़ल्‍ले़ कुइङ्‌ले़क्‍को के़ध्‍ये़ॽइबि थे़माबे?

४८ आनिॽ लाम्‍लोबा नु फरिसिहाॽरे़ खुने़ॽओ नसान् मे़जोगुआङ् वाॽबि?

४९ आत्तिल्‍ले़आङ् मे़न्‍जोःक्‍के वाॽ॥ कन् साम्‌योथिम्‍मिल्‍ले़ कुयाःम्‍बेओ थेआङ् मे़ल्‍ले़मनाबा मनाहाॽरे़रक् मे़जोगुआङ् वाॽरो॥ कन् मनाहाॽग निङ्‌वाॽफु साङ्‌ग्रारे़ ते़त्तुसिआङ् वाॽरो॥”

५० तगि थिक् से़न्‍दिक् ये़सुरे़ कुदुम्‍से़ के़बेःक्‍पा निकोदेमस मे़प्‍मनाबा खुनिॽ लुम्‍मोबा थिक् फरिसि लाम्‍लोबान् पारे़रो,

५१ “मे़ःम्‍बे़, खे़न् मनाःल्‍ले़ थे चोगुर वाॽ के़लॽबान् नुःरिक्‍काङ् कुसिङ् मे़न्‍निःत्ते आप्‍तिक् कुःप्‍मा आनिॽ साम्‌योथिम्‍मिल्‍ले़ आबिॽबि?”

५२ हे़क्‍केःल्‍ले़ खे़ङ्‌हाॽरे़ नोगप् मे़बिरु, “खे़ने़ॽआङ् गालिललाम्‍मे के़द्‌ये़बाबि? खे़ने़ॽ आबाङे साम्‌योसाप्‍लान् निरे़ साॽरे़, गालिललाम्‍बाग आप्‍फाल्‍ले़आङ् माङ्‌निङ्‌वाॽपान् के़बाःप्‍पे़न् मे़दाने़न्‍लो॥”

५३ ((हे़क्‍क्‍याङ् मनाहाॽ आबाङे हिम्‍हिम् मे़नुःक्‍खे़ मे़बेरो॥

a 

७:२ यहुदिहाॽरे़ खुनिॽ पाधे़बाहाॽ एःक्‍सादे़न्‍नो लिबोङ् (४०) तङ्‌बे थारिक् लाम्‍दिक् मे़जोगे़बा निङ्‌वाॽसोओ कन् तङ्‌नाम्‍मो साःङ्‌गाहिम् मे़जोगु॥ यरिक् यहुदिहाॽरे़ यहुदिया थुम्‍मोबा यरुसले़म ये़क्‌यक्‍को मे़बेआङ् ये़त्‍नाम् थारिक् कन् तङ्‌नाम्‍मिन् मे़दोःसुरो (ले़बि २३:३३-४३, साम्‌यो इङ् १६:१३-१६)॥

b 

७:२३ मोसारे़ कुसाम्‌योथिम् कुइसिःक् (ले़बि १२:३, तोलिङ् १७:१०) अङे़ःक्‌वासान् सावाःन्‍छिङ्‌ङाङ् ये़त्‍छि ये़न्‍नो हर्दो हे़क्‍मा के़बोङ्‌बा वये़रो॥

c 

७:३२ माङ्‌हिम्‍मोबा तिलिङ्‌गाहाॽ ले़बि सुवाङ्‌लाम् मे़वये़, हे़क्‍क्‍याङ् तुम् निङ्‌वाॽफुसाम्‍बाहाॽरे़ खुनिॽ युक्‍को याःम्‍बक् मे़जोगुरो॥

d 

७:३९ ग्रिक पाःन्‍दाङ्‌ङो “ये़सुरे़ कुमिमिदिङ् मे़म्‍बोङ्‌ङे वये़रो॥”

८

कर ये़सुन् जैतुन कोःक्‍माओ पेरो॥

चागे़राम्‍मा मे़न्‍छुमाॽइन्

२ हे़क्‍क्‍याङ् कुदाःन्‍दिक्‍मा खाओःत्ते़नुमे़ःन्‍ने खुने़ॽ माङ्‌हिम्‍मो त्‍ये़॥ हे़क्‍क्‍याङ् खे़प्‍मो मनाहाॽ चुम्‍मा मे़हेःक्‍ते़आङ् खुने़ॽ युङ्‌सिङ्‌ङाङ् खे़ङ्‌हाॽ निसाम् हुॽमा हेःक्‍तुसि॥

३ हे़क्‍क्‍याङ् साम्‌योथिम्‍साम्‍बाहाॽ नु फरिसिहाॽरे़ चाराम्‍मा याःम्‍बक् चोगुर पत्‍छे़ल्‍ले़ मे़दे़म्‍सुमा मे़न्‍छुमाॽधिक् खे़प्‍मो मे़दारुआङ् मनालुप्‍हाॽरे़ खुनिॽ तगि मे़ये़प्‍सु॥

४ खे़ङ्‌हाॽरे़ ये़सुन् सेःन्‍मे़दोसु, “सिक्‍साम्‍बे, कन् मे़न्‍छुमाॽइन् चाराम्‍मा याःम्‍बक् चोगे़र पत्‍छे़ल्‍ले़ए मे़दे़म्‍सुआङ् तारुम्‍बे़बारो॥

५ साम्‌योथिम् साप्‍लाओ मोसाःल्‍ले़ग अक्‍तङ्‌मा मे़न्‍छुमाॽइन् लुङ्‌ङिल्‍ले़ ले़प्‍मा से़प्‍मा फाॽआङ् इङ्‌जाङ् पिरिगे़आङ् वाॽरो, कर खे़ने़ॽग थे याप्‍मि के़मे़प्‍पे?”a

६ खे़ङ्‌हाॽरे़ खुने़ॽ पाःन्‍नो थाःमाआङ् कुदक्‍ले़ङ्‌वाओबा पाःन्‍निन् खोमा फाॽआङ् कन् सेःन्‍मे़दोसुआङ् वये़, कर ये़सुन् थुःङ्‌सिङ्‌ङाङ् खाम्‍बाङ्‌ङो थेधेइ कुहुक्‍चोःल्‍ले़ साप्‍तुर युङे़॥b

७ खे़ङ्‌हाॽरे़ ए़त्‍ले़ङ् सेःन्‍मे़दोसुबाल्‍ले़ चोगुल्‍ले़ खुने़ॽ पोगे़आङ् खे़ङ्‌हाॽ मे़त्तुसि, “खिनिॽओ आल्‍लो थारिक् लायो मे़न्‍जोःक्‍के के़वाॽबा हात् वाॽ? हाराॽ बा खे़ल्‍ले़ए के़रे़क्‍नुःल्‍ले़ तगि कन् मे़न्‍छुमाॽइन् लुङ्‌ङिल्‍ले़ ले़प्‍तुररो॥”

८ खुने़ॽ याम्‍मो अःक्‍खुम् फन्‍छिङ्‌ङाङ् खाम्‍बाङ्‌ङो साप्‍मा हेःक्‍तुरो॥

९ कन् पाःन्‍निन् मे़घे़प्‍सुआङ् के़रे़क्‍नुःल्‍ले़ तगि तुम्‍भाक्‍सा हे़क्‍क्‍याङ् खे़न्‍नाङ् योबाहाॽ थिक्‍थिक् लॽरिक् पेःक्‍मा मे़हेःक्‍ते़रो॥ हे़क्‍क्‍याङ् खे़प्‍मो ये़सुन् नु खे़न् मे़न्‍छुमाॽइन्‍लक् याःक्‍ते़त्‍छिरो॥

१० हे़क्‍क्‍याङ् ये़सुन् पोगे़आङ् खे़न् सेःन्‍दोसु “मामुए, खे़ने़ॽ पान् के़धिक्‍पाहाॽ आत्‍ति मे़बेबे? हाःत्‍ले़आङ् खे़ने़ॽ पान् के़न्‍धिक्‍ते़न्‍बि?”

११ खे़न् मे़न्‍छुमाॽइल्‍ले़ नोगप् पिरु, “होप्‍लो, आदाङ्‌बे!”

हे़क्‍केःल्‍ले़ ये़सुरे़आङ् मे़त्तु, “इङ्‌गाॽआङ् मे़धिक्‍ने़न्‍लो॥ पेगे़ॽओ, कर याम्‍मो आप्‍फाल्‍ले़आङ् लायो मे़जोगे़न्‍ने़ॽओ॥”))

ये़सुःङ्‌ग इक्‍सादिङ् खाम्‍बेःक्‍मोबा ओःत्तिरो

१२ हे़क्‍क्‍याङ् ये़सुरे़ याम्‍मो मनाहाॽ मे़त्तुसि, “इङ्‌गाॽ इक्‍सादिङ् खाम्‍बेःक्‍मोबा ओःत्तिआरो॥ हाःत्‍ले़ इङ्‌गाॽ नसान् चोःक्‍का खे़न्‍नु हिङ्‌मन् के़बिबा ओःत्तिःन् वाॽ हे़क्‍क्‍याङ् आप्‍फाल्‍ले़आङ् खे़न् खादाम्‍मो लाङ्‌घेःक्‍मा मे़बोङ्‌ने़ल्‍लो॥”

१३ फरिसिहाॽरे़ खुने़ॽ मे़मे़त्तु, “खे़ने़ॽग आबाङे के़याःम्‍बेओ के़बाःत्तुॽरो हे़क्‍क्‍याङ् के़बाःत्तुबा पाःन्‍हाॽग से़क्‍खा मे़ःन्‍लो॥”

१४ ये़सुरे़ खे़ङ्‌हाॽ मे़त्तुसि, “इङ्‌गाॽ आबाःन्‍हाॽ आबाङे पाःत्तुङ्‌साङ् खे़न् से़क्‍खाएरो, थेआङ्‌भे़ल्‍ले़ इङ्‌गाॽ आत्‍तोलाम् त्‍याङ्‌ङाङ् आत्‍तान् पेःक्‍कार पत्ता खे़न् नुरिक्‍काङ् निसुङ्‌लो कर खिनिॽग इङ्‌गाॽ आत्‍तोलाम् त्‍याङ्‌बा हे़क्‍क्‍याङ् आत्‍तो पेःक्‍कार पत्ता खे़न् थेआङ् के़न्‍निसुम्‍मिन्‍लो॥

१५ खिनिॽग मे़न्‍छाम् थिम् कुइसिःक्‍के खासे़न् के़लोःन्‍दिॽरो, कर इङ्‌गाॽग आत्तिल्‍ले़न्‍नाङ् खासे़न् मे़जोगुङ्‌ङिन्‍लो॥

१६ कर इङ्‌गाॽ खासे़न् चोगुङ्‌ने़ फाॽग्र आघासे़न्‍निन् से़क्‍खाए पोङ्‌लो, थेआङ्‌भे़ल्‍ले़ इङ्‌गाॽरक् होःप्‍पारो॥ इङ्‌गाॽनुग याप्‍मि के़बाङ्‌बा पानुदिङ् आम्‍बाआङ् वाॽरो॥

१७ खिनिॽ साम्‌योथिम्‍मो ने़प्‍फु मनाहाॽरे़ थिक् पाःन्‍नो तङ्‌सिआङ् तोःन्‍दि पिसुने़ फाॽग्र खे़न् तोःन्‍दिन् से़क्‍खाए पोङ्‌लो लॽरिक् साप्‍ते़आङ् पत्‍लो॥

१८ इङ्‌गाॽ आयाःम्‍बेओ तोःन्‍दि पिरुङ्‌लो, हे़क्‍क्‍याङ् याप्‍मि के़बाङ्‌बा पानुदिङ् आम्‍बारे़आङ् आयाःम्‍बेओ तोःन्‍दि पिरुरो॥”

१९ खे़ङ्‌हाॽरे़ खुने़ॽ सेःन्‍मे़दोसु, “खे़ने़ॽ के़बाःत्तुर के़ने़बा पानुदिङ् के़म्‍बाग आत्‍तो वाॽबे?”

ये़सुरे़ खे़ङ्‌हाॽ नोगप् पिरुसि, “खिनिॽग इङ्‌गाॽ याप्‍मि कुसिङ् के़न्‍निःत्तिन् हे़क्‍क्‍याङ् पानुदिङ् आम्‍बाआङ् कुसिङ् के़न्‍निःत्तुम्‍मिन्‍लो॥ इङ्‌गाॽ याप्‍मि कुसिङ् के़निःत्तिल्‍ले़ग आम्‍बाआङ् कुसिङ् के़निःत्‍तुम्‍बामे़न्॥”

२० ये़सुरे़ कन् पाःन्‍हाॽ माङ्‌हिम्‍मो हुक्‍सोयाङ् याक्‍मनाबादे़न्‍निल्‍ले़ कुबेसाङ् निसाम् हुॽरुसिर पत्‍छे़ल्‍ले़ पाःत्तुबारो, कर खुने़ॽग आत्तिन्‍हाॽरे़आङ् मे़न्‍दे़म्‍सुन्‍लो थेआङ्‌भे़ल्‍ले़ खुने़ॽ कुये़म् मे़न्‍दाए वये़रो॥

ये़सुरे़ कुयाःम्‍बेओ कुसिङ् मे़न्‍निःत्तुन्

२१ याङ्‌सि ये़सुरे़ याम्‍मो खे़ङ्‌हाॽ मे़त्तुसि, “इङ्‌गाॽग पेःक्‍काआङ् खिनिॽ याप्‍मि के़गोःत्तिॽरो॥ हे़क्‍क्‍याङ् खिनिॽ आबाङे लायोओ के़स्‍ये़ॽइरो॥ इङ्‌गाॽ पेःक्‍काबा तेन्‍नो खिनिॽ तामा के़न्‍छुक्‍तिन्‍लो॥”

२२ हे़क्‍केःल्‍ले़ यहुदि लाम्‍लोबाहाॽ सेःन्‍मे़दोसिङ्, “ये़सुन् आबाङे से़त्‍छिङ्‌बाबि? खे़ल्‍ले़ चोगुल्‍ले़ इङ्‌गाॽ पेःक्‍काबा तेन्‍नो तामा के़न्‍छुक्‍तिन्‍लो फाॽआङ् पाःत्तुबाबि?”

२३ खुने़ॽ याम्‍मो मे़त्तुसि, “खिनिॽग बा कॽयोबानिङ्‌लो, कर इङ्‌गाॽ थोलाम्‍बाआरो॥ खिनिॽग इक्‍सादिङ् खाम्‍बेःक्‍मोबानिङ्‌लो कर इङ्‌गाॽग मे़ःन्‍नाॽरो॥

२४ खे़ल्‍ले़ चोगुल्‍ले़ खिनिॽ आबाङे लायोहाॽओ के़स्‍ये़ॽइरो फाॽआङ् मे़त्‍निङ्‌बारो॥ इङ्‌गाॽ हाःत्‍आc फाॽआङ् मे़त्‍निङ्‌बान् खिनिॽ नसान् के़न्‍जोगुम्‍मिन्‍निल्‍ले़ग खिनिॽ से़क्‍खाए आबाङे लायोहाॽओ के़स्‍ये़ॽइ॥”

२५ खे़ङ्‌हाॽरे़ सेःन्‍मे़दोसु, “हे़क्‍केःल्‍ले़ खे़ने़ॽ हाःत्‍ने़बे?”

ये़सुरे़ खे़ङ्‌हाॽ नोगप् पिरुसि, “इङ्‌गाॽ हाःत्‍आ फाॽआङ् तगिनुए मे़त्‍निङ्‌ल वाॽआबान्‍ने खुने़ॽआरो॥

२६ इङ्‌गाॽग खिनिॽ तक्‍ले़ङ्‌वाओ यरिक् पाःप्‍मा नु खिनिॽ फे़ःक्‍मा पान् कत्तुङ्‌लो॥ कर इङ्‌गाॽ याप्‍मि के़बाङ्‌बान् से़क्‍खाए चोक्‍लो हे़क्‍क्‍याङ् खुने़ॽलाम् खे़प्‍सुङ्‌बा पाःन्‍निन्‍लक् इक्‍सादिङ् खाम्‍बेःक्‍मोबाहाॽ मे़त्तुङ्‌सिङ्‌लो॥”

२७ ये़सुरे़ पानुदिङ् कुम्‍बा निङ्‌वाॽफुमाङ्‌ङिल्‍ले़ कुयाःम्‍बेओ पाःत्तुबा फाॽआङ् खे़ङ्‌हाॽरे़ कुसिङ् मे़न्‍निःत्तुन्‍लो॥

२८ खे़ल्‍ले़ चोगुल्‍ले़ ये़सुरे़ खे़ङ्‌हाॽ मे़त्तुसि, “खिनिॽ मे़न्‍छाम्‍सान् थाःङ् के़बक्‍खुम्‍मिल्‍ले़ इङ्‌गाॽ हाःत्‍आ फाॽआङ् निङ्‌वाॽ के़घोसुम्‍लो हे़क्‍क्‍याङ् इङ्‌गाॽ आबाङे मे़बाःत्तान् कर इङ्‌गाॽ पानुदिङ् पाःल्‍ले़ हुॽराङ्‌बा पाःन्‍लक् पाःत्ता फाॽआङ् निङ्‌वाॽ के़घोसुम्‍लो॥

२९ इङ्‌गाॽ याप्‍मि के़बाङ्‌बाङ्‌ग सदादिङ् इङ्‌गाॽनु वाॽरो॥ खुने़ॽग आप्‍फाल्‍ले़आङ् इङ्‌गाॽ एःक् मे़ल्‍ले़त्ते वाॽरो, थेआङ्‌भे़ल्‍ले़ इङ्‌गाॽ सदादिङ् कुनिङ्‌वाॽ के़दाबा याःम्‍बक् चोगुङ्‌लो॥

३० खुने़ॽ अक्‍खेलॽरिक् पाःत्तुल्‍ले़ यरिक् मनाहाॽरे़ खुने़ॽओ नसान् मे़जोगुरो॥”

अब्राहाम्‍मिल्‍ले़ कुमुॽइदाङ्‌सा

३१ ये़सुरे़ खुने़ॽओ नसान् के़जोःक्‍पा यहुदिहाॽ मे़त्तुसि, “इङ्‌गाॽ से़क्‍खाए मे़त्‍निङ्, इङ्‌गाॽ पाःत्तुङ्‌बा पाःन्‍हाॽओ चक्‍मे़ल्‍लॽए के़बत्‍छिॽने़ फाॽग्र से़क्‍खाए आहुॽसाम्‍बा के़बोःक्‍खिॽरो॥

३२ “हे़क्‍क्‍याङ् से़क्‍खान् कुसिङ् के़निःत्तुम्‍माङ् से़क्‍खाःल्‍ले़ चोःक्‌युम्‍भो के़बिरिरो॥”

३३ खे़ङ्‌हाॽरे़ खुने़ॽ नोगप् मे़बिरु, “आनिगे़ग अब्राहामरे़ कुमुॽइदाङ्‌सासिगे़रो॥ हे़क्‍क्‍याङ् आप्‍फाल्‍ले़आङ् आत्तिल्‍ले़न्‍नाङ् कुयोःक्‍पा मे़म्‍बोङ्‌ङे वयिगे़रो॥ हे़क्‍केःल्‍ले़ आक्‍खेलॽरिक् चोःक्‌युम्‍भो के़घोसुम् लॽरिक् याप्‍मि के़मे़प्‍पाबे?”

३४ ये़सुरे़ खे़ङ्‌हाॽ नोगप् पिरुसि, “इङ्‌गाॽ से़क्‍खाए मे़त्‍निङ्‌लो, हाःत्‍ले़ लायो चोगुॽ, खे़ङ्‌ग लायोरे़ कुयोःक्‍पा पोङ्‌लो॥

३५ आल्‍ल योःक्‍पाङ्‌ग सदादिङ् हिम्‍सयङ्‌ङोबा मे़ःन्‍लो, कर साःङ्‌ग सदादिङ् हिम्‍सयङ्‌ङोबारो॥

३६ “खे़ल्‍ले़ चोगुल्‍ले़ निङ्‌वाॽफुसाःल्‍ले़ चोःक्‌युम्‍भो के़जोगिने़ फाॽग्र से़क्‍खाए खिनिॽ चोःक्‌युम्‍भो के़बोःक्‍खिॽरो॥

३७ खिनिॽग अब्राहामरे़ कुमुॽइदाङ्‌सानिङ् फाॽआङ् निसुङ्‌लो, हे़क्‍केसाङ् याप्‍मि से़प्‍मा के़गोःत्तिॽरो थेआङ्‌भे़ल्‍ले़ इङ्‌गाॽ हुॽनिङ्‌बा निसाम्‍मिन् खिनिॽ निङ्‌वाॽओ युङ्‌मा के़न्‍दे़न्‍दिन्‍लो॥

३८ इङ्‌गाॽग पानुदिङ् आम्‍बानु वयाङ्‌ङिल्‍ले़ निसुङ्‌बा पाःन्‍हाॽए पाःत्तुङ्‌लो, कर खिनिॽग खिनिॽ पालाम्‍बा के़घे़प्‍सुम्‍बान्‍लक् के़जोगुम्‍लो॥”

३९ खे़ङ्‌हाॽरे़ खुने़ॽ नोगप् मे़बिरु, “आनिगे पानुदिङ् पाःङ्‌ग अब्राहाम्‍मिन्‍नेरो॥”

हे़क्‍केःल्‍ले़ ये़सुरे़ खे़ङ्‌हाॽ मे़त्तुसि, “खिनिॽ अब्राहामरे़ कुस्‍सा के़वयिल्‍ले़ग अब्राहामरे़ चोगुबा कुइसिःक्‍के के़जोगुम्‍लो॥

४० इङ्‌गाॽग निङ्‌वाॽफुमाङ्‌लाम् खे़प्‍सुङ्‌बा से़क्‍खाःन्‍ने खिनिॽ मे़त्‍निङ्‌लो, कर खिनिॽग याप्‍मि से़प्‍मा के़गोःत्तिॽरो॥ अब्राहामरे़ग हे़क्‍के मे़जोगुन्‍लो॥

४१ खिनिॽ आबाङे पाःल्‍ले़ चोगुबा याःम्‍बक्‍हाॽए खिनिॽ के़जोगुम्‍ल के़वयिॽरो॥”

खे़ङ्‌हाॽरे़ खुने़ॽ मे़मे़त्तु, “आनिगे खोॽसासिगे़ग मे़ःन्‍लो! निङ्‌वाॽफुमाङ्‌ङिन्‍ने आनिगे पानुदिङ् पाःरो॥”

४२ ये़सुरे़ खे़ङ्‌हाॽ नोगप् पिरुसि, “से़क्‍खाए निङ्‌वाॽफुमाङ्‌ङिन् खिनिॽ पा वये़ल्‍ले़ग इङ्‌गाॽ याप्‍मि मिःम्‍जि के़मे़त्तिमे़न्, थेआङ्‌भे़ल्‍ले़ इङ्‌गाॽग निङ्‌वाॽफुमाङ्‌लाम् त्‍याङ्‌बारो, इङ्‌गाॽ आबाङे त्‍याङ्‌बा मे़ःन्‍लो कर खुने़ॽ इङ्‌गाॽ पाङ्‌घाङ्‌बारो॥

४३ इङ्‌गाॽ पाःत्तुङ्‌बा पाःन्‍निन् थेआङ् कुसिङ् के़न्‍निःत्तुम्‍मिम्‍बाबे? थेआङ्‌भे़ल्‍ले़ इङ्‌गाॽ आबाःन्‍जाक्‍किन् खे़म्‍मा के़न्‍छुक्‍तुम्‍मिन्‍लो॥

४४ खिनिॽ पाःङ्‌ग माफे़न्‍साम्‍लो हे़क्‍क्‍याङ् खुने़ॽ हे़क्‍केए चोःक्‍मा खिनिॽ सिराॽथाङ्‌लो॥ खे़ङ्‌ग तोलिङ्‌सोमुआङ्‌धोए मे़न्‍छाम् याप्‍मि के़से़प्‍पा वये़॥ खे़ल्‍ले़ से़क्‍खान् चिःत्तुॽरो, थेआङ्‌भे़ल्‍ले़ से़क्‍खान् खुने़ॽओ होप्‍लो॥ खुने़ॽ ताप्‍फे़ःम्‍बा कुसुत्‍नाःन् कुइसिःक्‍के इङ्‌ले़क् पाःत्‍लो, थेआङ्‌भे़ल्‍ले़ खुने़ॽग इङ्‌ले़क् के़बाःप्‍पा हे़क्‍क्‍याङ् इङ्‌ले़क्‍के पाःन्‍हाॽरे़ कुम्‍बारो॥

४५ इङ्‌गाॽ से़क्‍खान् मे़त्‍निङ्‌साङ् खिनिॽ नसान् के़न्‍जोगुम्‍मिन्‍लो!

४६ खिनिॽओ आत्‍तिल्‍ले़ इङ्‌गाॽ लायोबा मे़प्‍मा सुक्‍काबे? इङ्‌गाॽ से़क्‍खा पान् मे़त्‍निङ्‌साङ् थेआङ् खिनिॽ नसान् के़न्‍जोगुम्‍मिम्‍बाबे?

४७ निङ्‌वाॽफुमाङ्‌ङिल्‍ले़ कुमनाहाॽरे़ खुने़ॽ पाःत्तुबा पाःन्‍निन् मे़घे़प्‍सुॽरो॥ खिनिॽग निङ्‌वाॽफुमाङ्‌ङिल्‍ले़ कुमना मे़ःन्‍निङ्‌लो, खे़ल्‍ले़ चोगुल्‍ले़ए खिनिॽ कुबाःन्‍निन् के़ङ्‌घे़प्‍सुम्‍मिन्‍लो॥”

ये़सुन् अब्राहाम्‍मिन्‍नुःल्‍ले़ यम्‍बा

४८ यहुदिहाॽरे़ ये़सुन् नोगप् मे़बिरु, “खे़ने़ॽ सामरि सुवाङ्‌बाने़ हे़क्‍क्‍याङ् खे़ने़ॽ फे़न्‍साम्‍मिल्‍ले़ के़दरे़आङ् वाॽ फाॽआङ् आनिगे पाःत्तुम्‍बे़बा पाःन्‍निन् से़क्‍खाएरो॥”

४९ ये़सुरे़ खे़ङ्‌हाॽ मे़त्तुसि, “इङ्‌गाॽग फे़न्‍साम्‍मिल्‍ले़ मे़न्‌याङ्‌ङे वाॽआरो॥ इङ्‌गाॽ पानुदिङ् आम्‍बान् मिङ्‌सो इङ्‌धाङ् पिरुङ्, कर खिनिॽग इङ्‌गाॽ इङ्‌धाङ् याप्‍मि के़म्‍बिरिन्‍लो॥

५० इङ्‌गाॽग आप्‍फेक् आमिमिदिङ्‌ङिन् मे़गोःत्तुङ्‌ङिन्, कर निङ्‌वाॽफुमाङ्‌ङिल्‍ले़ आमिमिदिङ्‌ङिन् कोःत्तुॽ, हे़क्‍क्‍याङ् खुने़ॽए खासे़न्‍लोःम्‍बारो॥

५१ इङ्‌गाॽ से़क्‍खाए मे़त्‍निङ्, आत्‍तिल्‍ले़ आनिसाम्‍मिन् इःत्‍तु नाःत्तुॽ, खे़न् आप्‍फाल्‍ले़आङ् मे़सिःने़न्‍लो॥”

५२ हे़क्‍केःल्‍ले़ यहुदिहाॽरे़ खुने़ॽ मे़मे़त्तु, “आल्‍ल खे़ने़ॽ से़क्‍खाए फे़न्‍साम्‍मिल्‍ले़ के़याङ्‌घे़आङ् के़वाॽ के़लॽबान् कुसिङ् निःत्तुम्‍बे़रो॥ थेआङ्‌भे़ल्‍ले़ अब्राहाम्‍मिन् नु माङ्‌निङ्‌वाॽपान् के़बाःप्‍पाहाॽ काक् मे़स्‍ये़ मे़घे़रे़, कर खे़ने़ॽ, आत्‍तिल्‍ले़ इङ्‌गाॽ आनिसाम्‍मिन् इःत्‍तु नाःत्तुॽ, खे़न् आप्‍फाल्‍ले़आङ् मे़सिने़न्‍लो लॽरिक् के़बाःत्तुॽरो॥

५३ खे़ने़ॽ आनिगे सुधे़बा ताक्‍थे़बा अब्राहाम्‍मिन्‍नुःल्‍ले़आङ् यम्‍बाने़बि? खुने़ॽग स्‍ये़ हे़क्‍क्‍याङ् काक् माङ्‌निङ्‌वाॽपान् के़बाःप्‍पाहाॽआङ् मे़स्‍ये़रो॥ खे़ने़ॽग आबाङे हाःत्‍आ के़लॽबे?”

५४ ये़सुरे़ नोगप् पिरुसि, “इङ्‌गाॽ आबाङे चम्‍सिङ्‌ङाने़ फाॽग्र खे़ङ्‌ग थेआङ् मे़ःन्‍लो, कर खिनिॽ आनिगे निङ्‌वाॽफुमाङ् के़मे़त्तुम्‍बा पानुदिङ् आम्‍बारे़ए इङ्‌गाॽ आमिमिदिङ् चोगुॽरो॥

५५ खिनिॽग खुने़ॽ कुसिङ् के़न्‍निःत्तुम्‍मिन्‍छाङ् इङ्‌गाॽ खुने़ॽ कुसिङ् निःत्तुङ्‌लो॥ इङ्‌गाॽ खुने़ॽ कुसिङ् मे़निःत्तुङ्‌ङिन् लॽरिक् पाःत्तुङ्‌ने़ फाॽग्र खिनिॽ हे़क्‍केए इङ्‌गाॽ इङ्‌ले़क्‍के पोङ्‌ङारो, कर इङ्‌गाॽ खुने़ॽ कुसिङ् निःत्तुङ्‌ङाङ् कुबाःन्‍जाक्‍किन् इःत्‍तुङ् नाःत्तुङ्‌लो॥

५६ खिनिॽ सुधे़बा ताक्‍थे़बा अब्राहामरे़आङ् कन् आदामा ये़म्‍मिन् ओमे़प्‍मा फाॽआङ् साॽरिक् कुसिक् समे़आङ् वये़॥ हे़क्‍क्‍याङ् खे़न् ये़न्‍निन् निसुआङ् सःत्ते़रो॥”

५७ यहुदिहाॽरे़ खुने़ॽ मे़मे़त्तु, “खे़ने़ॽग तङ्‌बे ङागिप्‍पाङ् (५०) मे़ङ्‌गे़त्ते के़वाॽ हे़क्‍केःल्‍ले़ आक्‍खेलॽरिक् अब्राहाम्‍मिन् के़निसुआङ् के़वाॽबे?”

५८ ये़सुरे़ खे़ङ्‌हाॽ मे़त्तुसि, “हे़क्‍केःल्‍ले़ इङ्‌गाॽ से़क्‍खाए मे़त्‍निङ्‌लो, अब्राहाम्‍मिन् सावाःन्‍छिङ्‌मानुःल्‍ले़ तगिआङ्‌धोए इङ्‌गाॽ वाॽआरो॥”

५९ हे़क्‍के पाःत्तुल्‍ले़ खे़ङ्‌हाॽरे़ खुने़ॽ ले़प्‍मा से़प्‍मा फाॽआङ् लुङ् मे़घप्‍सु,d कर ये़सुन् चिङ्‌सिङ्‌ङाङ् माङ्‌हिम् लक्‍खुम्‍मोलाम् स्‍वाःत्ताङ् लःन्‍दे़ पेरो॥

a 

८:५ साम्‌योथिम् इङ्‌जाङ्‌ङो अक्‍तङ्‌मा मे़न्‍छुमाॽइन् हे़क्‍क्‍याङ् खुने़ॽनु फे़न् याःम्‍बक् के़जोःक्‍पा मनाःन्‍नाङ् लुङ्‌ङिल्‍ले़ ले़प्‍मा से़प्‍मा थिम् वये़ (ले़बि २०:१०, साम्‌यो इङ् २२:२२-२४)॥

b 

८:६ यहुदि लाम्‍लोबाहाॽरे़ ये़सुन् पाःन्‍नो थाःमा फाॽआङ् निङ्‌वाॽ मे़इःत्तुआङ् वये़॥ ये़सुरे़ लुङ्‌ङिल्‍ले़ ले़प्‍ते़म्‍मे़ॽ पाःत्तुने़ फाॽग्र रोमि थिम्‍मिल्‍ले़ कुदक्‍ले़ङ्‌वा पोङ्, थेआङ्‌भे़ल्‍ले़ रोमि हाङ्‌युक्‍पाहाॽनुःल्‍ले़ वेॽ आत्तिल्‍ले़आङ् से़प्‍मा खुम्‍दिङ् पिमा युक् मे़ङ्‌गत्तुन्, हे़क्‍क्‍याङ् लुङ्‌ङिल्‍ले़ मे़ले़प्‍ते़म्‍मिन्‍ने़ॽ पाःत्तुने़ फाॽग्र मोसारे़ कुदक्‍ले़ङ्‌वा पाःङ्‌बा वये़॥

c 

८:२४ ला ३:१४ ओ निङ्‌वाॽफुमाङ्‌ङिल्‍ले़ कुमिङ्‌ङिन् “इङ्‌गाॽ खुने़ॽआ” लॽरिक् पाःत्तुरो॥

d 

८:५९ ये़सुरे़ कुबाःन्‍लाम् निङ्‌वाॽफुमाङ्‌आ फाॽआङ् पाःत्तुबा निङ्‌वाॽ मे़घोसुरो॥ खे़ङ्‌ग माङ्‌चे़ॽया वये़रो॥ खे़ल्‍ले़ चोगुल्‍ले़ लुङ्‌ङिल्‍ले़ ले़प्‍मा मे़गोःत्तु (ले़बि २४:१३-१६)॥

ये़सुरे़ मिक्‍फःम्‍बान् खानिःमा के़सुक्‍पा चोगुॽ

९

ये़सुन् लाङ्‌घेगे़र वये़ल्‍ले़ सावाःन्‍छिङ्‌ङाङ्‌धोएबा मिक्‍फःम्‍बा मनाधिक् निसु॥

२ कुहुॽसाम्‍बाहाॽरे़ ये़सुन् सेःन्‍मे़दोसु, “सिक्‍साम्‍बे, थेआङ् कन् सावाःन्‍छिङ्‌ङिल्‍ले़सा मिक्‍फःम्‍बा पोःक्‍खे़बाबे? कन् मनाःल्‍ले़ आबाङे कुलायोल्‍ले़ चोगुल्‍ले़बि, इ कुम्‍बा कुम्‍मासिरे़ खुन्‍छिॽ लायोल्‍ले़ चोगुल्‍ले़बि?”

३ ये़सुरे़ नोगप् पिरुसि “कङ्‌ग आबाङे कुलायोन् नु कुम्‍बा कुम्‍मासिरे़ खुन्‍छिॽ लायोल्‍ले़ चोगुल्‍ले़आङ् मे़ःन्, कर निङ्‌वाॽफुमाङ्‌ङिल्‍ले़ कुमुक्‍साम्‍मिन् खुने़ॽओ निधाःप्‍ल फाॽआङ् अक्‍खे पोःक्‍खे़बारो॥

४ ले़न्‍दिक्‍सा इङ्‌गाॽ याप्‍मि के़बाङ्‌बाल्‍ले़ कुयाःम्‍बक्‍किन् आनिॽ चोःक्‍मा पोङ्‌लो॥ से़न्‍दिक् पोङ्‌ङाङ्‌ग हाःत्ताङ् याःम्‍बक् चोःक्‍मा मे़सुक्‍ने़न्‍लो॥

५ इक्‍सादिङ् खाम्‍बेःक्‍मो वाॽआर थारिक् इङ्‌गाॽ इक्‍सादिङ् खाम्‍बेःक्‍मोबा ओःत्तिआरो॥”

६ अक्‍खे पाःत्तुर खुने़ॽ खाम्‍मो थ्‍याःत् थोःक्‍तु हे़क्‍क्‍याङ् खाम्‍मिन् कुध्‍याःत्तो सॽरुआङ् खे़न् मिक्‍फःम्‍बाल्‍ले़ कुमिक्‍को फत्‍छुरो॥

७ हे़क्‍क्‍याङ् खे़न् मिक्‍फःम्‍बान् मे़त्तु, “पेगे़ॽआङ् सिलोआम वाबाक्‍को के़मिक्‍किन् वाहप्‍ते़ॽओ” (हिब्रु पाःन्‍नो सिलोआम फाॽइङ्‌ग “पाङ्‌मनाबा” पोङ्‌लो)॥ हे़केःल्‍ले़ चोगुल्‍ले़ खे़न् मनान् पेआङ् कुमिक्‍किन् वाहप्‍तु हे़क्‍क्‍याङ् खागे़निबा पोःक्‍खे़आङ् कुहिम्‍मो पेरो॥

८ खे़ल्‍ले़ कुबाङ्‌भेॽसाबाहाॽ नु खे़ल्‍ले़ चानाःक्‍तुबा के़निःबा मनाहाॽरे़ मे़बाःत्तु, “मे़ःम्‍बे़! कन् बा खे़न् चा के़नाःक्‍पार के़युङ्‌बान् मे़ःम्‍बि?”

९ कुभारे़ मे़बाःत्तु, “ओबे़॥” वेॽहाॽरे़ मे़बाःत्तु, “मे़ःन्, कङ्‌ग खे़न् हे़क्‍केरक् निधाःप्‍पे़॥”

कर खे़न् मनाःल्‍ले़ “खे़न् मनान् बा इङ्‌गाॽएरो” मे़त्तुसि॥

१० खे़ङ्‌हाॽरे़ सेःन्‍मे़दोसु, “आक्‍खेलॽरिक् खे़ने़ॽ खानिःमा के़सुक्‍पा के़बोःक्‍खे़बे?”

११ हे़क्‍केःल्‍ले़ खे़ङ्‌हाॽ नोगप् पिरुसि, “ये़सु मे़मे़त्तुबा मनाःल्‍ले़ आमिक्‍को खाम्‍ले़क्‌वान् फत्‍छाङ् पिराङ् हे़क्‍क्‍याङ् ‘सिलोआम वाबाक्‍को पेगे़ॽआङ् के़मिक्‍किन् वाहप्‍ते़ॽ’ मे़त्ताङ्॥ खे़ल्‍ले़ चोगुल्‍ले़ इङ्‌गाॽआङ् पेगाङ्‌ङाङ् खे़न् आमिक्‍को फत्‍छाङ् पिराङ्‌बा खाम्‍ले़क्‌वान् वाहप्‍तुङ्‌ङिल्‍ले़ निमा सुक्‍तुङ्‌लो॥”

१२ खे़ङ्‌हाॽरे़ याम्‍मो सेःन्‍मे़दोसु, “खे़न् मनान् आत्‍तो वाॽ?”

खुने़ॽ नोगप् पिरुसि, “इङ्‌गाॽ मे़निआन्‍लो॥”

१३ हे़क्‍केःल्‍ले़ मनाहाॽरे़ खे़न् खानिमा के़सुक्‍पा के़बोङ्‌बा मिक्‍फःम्‍बान् फरिसिहाॽरो मे़देॽरुरो॥

१४ आल्‍ल ये़सुरे़ सॽरुबा खाम्‍मिल्‍ले़ खे़न् मिक्‍फःम्‍बान् खानिःमा के़सुक्‍पा चोगुबा ये़न्‍निङ्‌ग नाःम्‍सिङ् ये़न् वये़रो॥

१५ खे़ल्‍ले़ चोगुल्‍ले़ खे़न् मनान् आक्‍खेलॽरिक् खानिःमा के़सुक्‍पा के़बोःक्‍खे़बे फाॽआङ् फरिसिहाॽरे़ सेःन्‍मे़दोसु॥ हे़क्‍केःल्‍ले़ खे़ल्‍ले़ नोगप् पिरुसि, “ये़सु मे़प्‍मनाबा मनाःल्‍ले़ खाम्‍ले़क्‌वान् आमिक्‍को फत्‍छु पिराङ् हे़क्‍क्‍याङ् इङ्‌गाॽ खे़न् खाम्‍ले़क्‌वान् वाहप्‍तुङ्‌ङिल्‍ले़ खानिमा के़सुक्‍पा पोःक्‍खाङ्‌लो॥”

१६ कुभा फरिसिहाॽरे़ अक्‍खे मे़बाःत्तु, “कन् ये़सु मे़प्‍मनाबाङ्‌ग निङ्‌वाॽफुमाङ्‌लाम् त्‍ये़बा मे़ःन्‍लो, थेआङ्‌भे़ल्‍ले़ खुने़ॽ नाःम्‍सिङ् ये़न्‍नो याःम्‍बक् चोक्॥”a कर वेॽहाॽरे़ मे़बाःत्तु, “लायोबा मनाःल्‍ले़ आक्‍खेलॽरिक् निङ्‌वाॽ के़माबा याःम्‍बक् चोःक्‍मा सुक्‍तुबे?” हे़क्‍केलॽरिक् खे़ङ्‌हाॽरे़ खुनिॽ निङ्‌वाॽ मे़दङे़न्‍नाङ् मे़से़रे़रो॥

१७ हे़क्‍केःल्‍ले़ खुने़ॽ आल्‍लसाङ् याम्‍मो सेःन्‍मे़दोसु, “ये़सुरे़ खे़ने़ॽ निमा के़सुक्‍पा के़जोगे़आङ् के़वाॽ, हे़क्‍केःल्‍ले़ खुने़ॽ कुयाःम्‍बेओ खे़ने़ॽ थे के़बाःत्तुबे?”

खे़ल्‍ले़ नोगप् पिरुसि, “खुने़ॽग माङ्‌निङ्‌वाॽपान् के़बाःप्‍पारो॥”

१८ यहुदि लाम्‍लोबाहाॽरे़ आल्‍लसाङ् खे़न् मिक्‍फःम्‍बान् सावाःन्‍छिङ्‌ङाङ्‌धोए मिक्‍फःम्‍बा वये़ फाॽआङ् नसान् चोःक्‍मा मे़न्‍छुक्‍तुन्‍लो॥ खे़ल्‍ले़ चोगुल्‍ले़ खे़ल्‍ले़ कुम्‍मा कुम्‍बासि मे़उःत्तुसिआङ् सेःन्‍मे़दोसुसि,

१९ “कन् मिक्‍फःम्‍बान् खिन्‍छिॽ साबि? हे़क्‍क्‍याङ् कन् सावाःन्‍छिङ्‌ङाङ्‌धोए मिक्‍फःम्‍बा वये़बि? कन् आक्‍खेलॽरिक् आल्‍लो खानिमा के़सुक्‍पा पोःक्‍खे़बे?”

२० खे़ल्‍ले़ कुम्‍मा कुम्‍बासिरे़ नोगप् पिरे़त्‍छुसि, “कन् से़क्‍खाए आन्‍छिगे़ साःरो हे़क्‍क्‍याङ् कन् सावाःन्‍छिङ्‌ङिल्‍ले़साए मिक्‍फःम्‍बा वये़रो॥

२१ कर खुने़ॽ आक्‍खेलॽरिक् खानिमा के़सुक्‍पा पोःक्‍खे़, हाःत्‍ले़ खुने़ॽ हे़क्‍के चोगुपिरु, आन्‍छिगे़ थेआङ् मे़निसुगे़न्‍लो॥ खे़न् थाङ्‌बे़न् के़रे़आङ् वाॽ, आबाङे पाःप्‍मा सुक्‍तुॽरो॥ खुने़ॽए सेःन्‍लाप्‍ते़म्‍मे़ॽओ॥”

२२ खे़ल्‍ले़ कुम्‍मा कुम्‍बासिरे़ थेआङ् हे़क्‍के पाःत्ते़त्‍छुभे़ल्‍ले़ यहुदि लाम्‍लोबाहाॽनु खुन्‍छिॽ किःसे़त्‍छिआङ् वये़त्‍छिरो॥ थेआङ्‌भे़ल्‍ले़ यहुदि लाम्‍लोबाहाॽरे़ आत्‍तिल्‍ले़ ये़सुन् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त फाॽआङ् नसान् चोगुॽ खे़न् मनान् यहुदि चुम्‍लुङ्‌हिम्‍मोलाम् लःप्‍मादेमा पोङ् फाॽआङ् मुरा मे़दङ्‌घुआङ् मे़वये़रो॥

२३ खे़ल्‍ले़ चोगुल्‍ले़ कुम्‍मा कुम्‍बासिरे़ खे़न् थाङ्‌बे़न् के़रे़आङ् वाॽ, खुने़ॽए सेःन्‍लाप्‍ते़म्‍मे़ॽओ फाॽआङ् पाःत्ते़त्‍छुबारो॥

२४ खे़ल्‍ले़ चोगुल्‍ले़ खे़ङ्‌हाॽरे़ खे़न् खानिःमा के़सुक्‍पा के़बोङ्‌बा मिक्‍फःम्‍बान् याम्‍मो मे़उःत्तुआङ् मे़मे़त्तु, “खे़ने़ॽ से़क्‍खा पान् पाःत्ता फाॽआङ् निङ्‌वाॽफुमाङ्‌ङो माङ्‌हे़क्‍सिङ्‌ङे़ॽओ॥ खे़न् ये़सु मे़प्‍मनाबा मनाःङ्‌ग से़क्‍खासाङ् लायोबाएरो फाॽआङ् आनिगे निसुम्‍बे़रो॥”

२५ खे़ल्‍ले़ खे़ङ्‌हाॽ नोगप् पिरुसि, “खुने़ॽग लायोबाबि मे़ःम्‍बि इङ्‌गाॽ थेआङ् मे़निआन्‍लो, कर इङ्‌गाॽ लत्‍थिक् पान् निसुङ्॥ इङ्‌गाॽ मिक्‍फःम्‍बा वयाङ्, कर आल्‍लो खानिमा सुक्‍तुङ्‌लो!”

२६ हे़क्‍केःल्‍ले़ खे़ङ्‌हाॽरे़ खे़न् याम्‍मो सेःन्‍मे़दोसु, “खे़ल्‍ले़ खे़ने़ॽ थे के़जोगे़आङ् खानिःमा के़सुक्‍पा के़बोःक्‍खे़बे?”

२७ खे़ल्‍ले़ नोगप् पिरुसि, “इङ्‌गाॽ आन्‍दे़ःन्‍छा मे़त्‍निङ्‌बा कर खिनिॽ के़ङ्‌घे़प्‍सुम्‍मिन्॥ थेआङ् याम्‍मो खे़म्‍मा के़गोःत्तुम्‍बाबे? खिनिॽआङ् खुने़ॽ कुहुॽसाम्‍बा पोङ्‌मा निङ्‌वाॽ के़जोगुम्‍माङ् के़वयिॽबि?”

२८ हे़क्‍केःल्‍ले़ खे़ङ्‌हाॽरे़ खुने़ॽ कुना मे़धाःसुर मे़मे़त्तु, “खे़ने़ॽए खे़ल्‍ले़ कुहुॽसाम्‍बाने़रो, कर आनिगे़ग मोसारे़ कुहुॽसाम्‍बासिगे़रो॥

२९ निङ्‌वाॽफुमाङ्‌ङिन् मोसाःन्‍नु पारे़बा पाःन्‍नो आनिगे निङ्‌वाॽ निःन्‍धोओ वयिगे़रो, कर कन् मनाःङ्‌ग आत्‍तोलाम् त्‍ये़बाबे फाॽआङ् आनिगे थेआङ् मे़निसुम्‍बे़न्‍लो॥”

३० खे़न् मनाःल्‍ले़ नोगप् पिरुसि, “कङ्‌ग साॽरिक्‍के निङ्‌वाॽ के़माबा पान् पोःक्‍खे़रो! खुने़ॽ आत्‍तोलाम् त्‍ये़बा फाॽआङ् खिनिॽ के़न्‍निसुम्‍मिन्‍लो, कर कन् मनाःल्‍ले़ इङ्‌गाॽ खानिःमा के़सुक्‍पा चोगाङ्‌लो॥

३१ निङ्‌वाॽफुमाङ्‌ङिल्‍ले़ लायोबाहाॽरे़ खुनिॽ पाःन्‍निन् मे़घे़प्‍सुन् के़लॽबान् आनिॽ आनिःसुम्॥ खुने़ॽ सेसे सेवा के़जोःक्‍पाहाॽ नु कुनिङ्‌वाॽ हे़क्‍के के़जोःक्‍पाहाॽरे़ खुनिॽ पाःन्‍लक् खे़प्‍सुॽरो॥

३२ नावागे़न् चइःत् ने़स्‍से़आङ्‌धो आल्‍लो थारिक् आत्‍तिन् मनाःल्‍ले़आङ् मिक्‍फःम्‍बा सागे़वाःन्‍छिङ्‌बे़न् निःमा के़सुक्‍पा चोगुबाङ्‌ग आत्तिल्‍ले़आङ् मे़ङ्‌घे़म्‍मे वाॽरो॥

३३ कन् मनान् निङ्‌वाॽफुमाङ्‌लाम् त्‍ये़बा मे़ःन्‍निल्‍ले़ग अक्‍तङ्‌बा याःम्‍बक् थेआङ् चोःक्‍मा मे़सुक्‍तुम्‍बारो॥”

३४ खे़ङ्‌हाॽरे़ खे़न् मे़मे़त्तु, “खे़ने़ॽग सागे़वाःन्‍छिङ्‌ङाङ्‌धो लायोओए के़वाॽरो! खे़ने़ॽ आनिगे हुॽमा याप्‍मि के़गोःप्‍पि?” हे़क्‍के मे़मे़त्तुर खे़न् यहुदि चुम्‍लुङ्‌हिम्‍मोनु लाःक्‍कात् मे़जन्‍दु मे़लःत्तुरो॥

याम्‍साम्‍गे़न् मिक्‍फःम्‍बा

३५ ये़सुरे़ खे़न् मिक्‍फःम्‍बान् यहुदि चुम्‍लुङ्‌हिम्‍मोलाम् लाःक्‍कात् मे़जन्‍दु मे़लःत्तु के़लॽबा खे़प्‍सु॥ हे़क्‍क्‍याङ् खे़न्‍निन् तुमुआङ् सेःन्‍दोसु, “खे़ने़ॽ मे़न्‍छाम्‍साःन्b नसान् के़जोगुॽबि?”

३६ हे़क्‍केःल्‍ले़ खे़न् मनाःल्‍ले़ नोगप् पिरु, “आदाङ्‌बे, खुने़ॽ हाःत्‍निबे? ओसेःन्‍धाक्‍ताङ्‌ङे़ॽना, हे़क्‍केलॽरिक् इङ्‌गाॽआङ् नसान् चोःक्‍मा सुक्‍तुङ्‌ल॥”

३७ ये़सुरे़ खे़न् नोगप् पिरु, “खे़ने़ॽ के़निसुआङ्‌ङे के़वाॽरो॥ खे़ने़ॽनु के़बाःप्‍पार के़बप्‍पे़न्‍ने खुने़ॽरो॥”

३८ खे़न् मनाःल्‍ले़ पाःत्तु, “आदाङ्‌बे, खे़ने़ॽ नसान् चोःक्‍ने़ॽरो॥” हे़क्‍क्‍याङ् खे़ल्‍ले़ ये़सुन् थुङ्‌बोहजॽआङ् सेवा मे़त्तुरो॥

३९ ये़सुरे़ पाःत्तु, “मिक्‍फःम्‍बाहाॽ निःमा के़सुक्‍पा मे़बोङ्‌ल हे़क्‍क्‍याङ् आनिगे निसुम्‍बे़ के़लॽबा मनाहाॽ मिक्‍फःम्‍बा मे़बोङ्‌ल फाॽआङ् इक्‍सा खाम्‍बेःक्‍मो खासे़न् चोःक्‍से़ इङ्‌गाॽ त्‍याङ्‌बारो॥”

४० हे़क्‍केःल्‍ले़ खुने़ॽनु के़वाॽबा कुभा फरिसिहाॽरे़ खे़न् मे़घे़प्‍सुआङ् खुने़ॽ मे़मे़त्तु, “खे़ने़ॽ आनिगे़आङ् मिक्‍फःम्‍बा चोगिगे़ फाॽआङ् याप्‍मि के़मे़प्‍पाबि?”

४१ ये़सुरे़ खे़ङ्‌हाॽ नोगप् पिरुसि, “खिनिॽ मिक्‍फःम्‍बा के़जोगिल्‍ले़ग खिनिॽनु लायोन् होःप्‍ते़बारो, कर आनिगे निसुम्‍बे़ लॽरिक् के़बाःत्तुम्‍बाल्‍ले़ चोगुल्‍ले़ खिनिॽ लायोओए के़वयिॽरो॥”

a 

९:१६ नाःम्‍सिङ् ये़न्‍नो खाम्‍ले़क्‌वा चोःक्‍माआङ् मना वेःम्‍मा मे़नुॽने़न् लॽरिक् फरिसिहाॽरे़ निङ्‌वाॽ मे़इःत्तुरो॥

b 

९:३५ मे़न्‍छाम्‍सान् फाॽइन् ये़सुरे़ लत्‍छा कुमिङ्॥

के़नुॽबा मे़ल्‍लुक्‍कम्‍बा

१०

ये़सुरे़ पाःत्तु, “इङ्‌गाॽ से़क्‍खाए मे़त्‍निङ्, आत्‍तिन् मनान् लाम्‍धेःप्‍पोलाम् मे़ल्‍लुक् थाःङ्‌ङो मे़लाःत्‍ने़न् कर वेॽ ले़प्‍माङ्‌नु लाःत् खे़ङ्‌ग खुःन्‍द्रिक्‍पा नु फाःन्‍दारो॥a

२ कर मे़ल्‍लुक्‍कम्‍बाङ्‌ग लाम्‍धेःप्‍पोलाम् लाःत्‍लो॥

३ लाम्‍धेःप् के़गोबाल्‍ले़ खुने़ॽ कुलागि लाम्‍धेःप्‍पे़न् हन्‍दु पिरु हे़क्‍क्‍याङ् मे़ल्‍लुक्‍हाॽरे़आङ् खुने़ॽ कुइक्‍लान् कुसिङ् मे़निःत्तुॽरो॥ हे़क्‍क्‍याङ् खे़ल्‍ले़ कुमे़ल्‍लुक्‍हाॽ खुनिॽ मिङ्‌ङोनु उःत्तुसिआङ् लाःक्‍कात् लाम्‍लोसुसिॽआङ् तेॽरुसिरो॥

४ हे़क्‍केलॽरिक् खुने़ॽ कुमे़ल्‍लुक्‍हाॽ लाःक्‍कात् लःत्तुसिॽआङ् तगि तगि लाङ्‌घेःक्‍ल लाम्‍लोसुसिॽरो॥ हे़क्‍क्‍याङ् खे़न् मे़ल्‍लुक्‍हाॽरे़ खुने़ॽ मे़दिम्‍दुॽ थेआङ्‌भे़ल्‍ले़ खे़ङ्‌हाॽरे़ खुने़ॽ कुइक्‍लान् कुसिङ् मे़निःत्तुॽरो॥

५ कर कुसिङ् मे़न्‍निःत्तुम्‍बाङ्‌ग खे़ङ्‌हाॽरे़ मे़न्‍दिम्‍दुन्, कर मे़लोःक् मे़बेःक्‍लो, थेआङ्‌भे़ल्‍ले़ खे़ल्‍ले़ कुइक्‍लान् खे़ङ्‌हाॽरे़ कुसिङ् मे़न्‍निःत्तुन्‍लो॥”

६ अक्‍खेलॽरिक् ये़सुरे़ कन् पाःन्‍निन् खे़दाॽओ मे़त्तुसिआङ् वये़, कर ये़सुरे़ थे पाःप्‍मा निङ्‌वाॽ चोगुबा खे़न् पाःन्‍निल्‍ले़ कुबेन् खे़ङ्‌हाॽरे़ कुसिङ् मे़न्‍निःत्तुन्‍लो॥

७ खे़ल्‍ले़ चोगुल्‍ले़ याम्‍मो ये़सुरे़ खे़ङ्‌हाॽ मे़त्तुसि, “इङ्‌गाॽ से़क्‍खाए मे़त्‍निङ्‌लो, इङ्‌गाॽए मे़ल्‍लुक्‍हाॽरे़ लागि लाम्‍धेःप्‍पाआरो॥

८ इङ्‌गाॽनुःल्‍ले़ तगि के़दाबाहाॽ के़रे़क् खुःन्‍द्रिक्‍पा नु फाःन्‍दासिरो, कर मे़ल्‍लुक्‍हाॽरे़ खे़ङ्‌हाॽरे़ खुनिॽ पान् मे़ङ्‌घे़प्‍सुन्‍लो॥

९ इङ्‌गाॽए लाम्‍धेःप्‍पाआरो, इङ्‌गाॽलाम् सिगाङ् के़लाःप्‍पाहाॽ ताङ्‌मे़से़ःप्‍लो॥ खे़न् सिगाङ् लाःप्‍मा नु लाःक्‍कात् पेःक्‍मा सुक्‍लो हे़क्‍क्‍याङ् खे़ल्‍ले़ चाराम्‍दे़न् खोसुॽरो॥

१० खुःन्‍द्रिक्‍पाङ्‌ग खुःत्‍छे़, से़त्‍छे़ नु मे़ङ्‌से़रक् तारो, कर इङ्‌गाॽग मनाहाॽरे़ से़क्‍खाबा हिङ्‌मन्‍निन् मे़घोसुर, हे़क्‍क्‍याङ् खे़न्‍नाङ् आत्तात्तान्‍ने यरिक् मे़घोसुर फाॽआङ् त्‍याङ्‌बारो॥

११ “इङ्‌गाॽ के़नुॽबा मे़ल्‍लुक्‍कम्‍बाआरो॥ के़नुॽबा मे़ल्‍लुक्‍कम्‍बाङ्‌ग कुमे़ल्‍लुक्‍हाॽरे़ लागि सिमाए पोङ्‌साङ् मे़गिने़न्‍लो॥

१२ कर याङ्‌ङो याःलिक् साङ्‌मनाबा मनाःङ्‌ग से़क्‍खाबा मे़ल्‍लुक्‍कम्‍बा नु मे़ल्‍लुक्‍दाङ्‌बा मे़ःन्‍लो॥ खे़ल्‍ले़ पराबान् फे़न्‍ल पप्‍पा निसुल्‍ले़ मे़ल्‍लुक्‍हाॽ ले़रुधसिआङ् खे़त्‍छिङ् पेःक्‍लो हे़क्‍क्‍याङ् पराबान् ताआङ् मे़ल्‍लुक्‍हाॽ फत्तुसिॽआङ् से़सुदेसुसिॽरो॥

१३ खे़न् मनान् याङ्‌ङो याःल्‍लिक् साङ्‌मनाबाआङ्‌लक् वाॽबाल्‍ले़ चोगुल्‍ले़ मे़ल्‍लुक्‍हाॽ नुरिक्‍काङ् ओमे़मे़त्तुन्‍छिन् कर ले़रुधसिआङ् खे़त्‍छिङ् पेःक्‍लो॥

१४-१५ “इङ्‌गाॽ के़नुॽबा मे़ल्‍लुक्‍कम्‍बाआरो॥ इङ्‌गाॽ आमे़ल्‍लुक्‍हाॽ कुसिङ् निःत्तुङ्‌सिङ् हे़क्‍क्‍याङ् पानुदिङ् आम्‍बारे़ कुसिङ् निःत्ताबा हे़क्‍केए आमे़ल्‍लुक्‍हाॽरे़ इङ्‌गाॽआङ् कुसिङ् मे़निःत्तारो– इङ्‌गाॽआङ् खुने़ॽ कुसिङ् निःत्तुङ्, हे़क्‍क्‍याङ् आमे़ल्‍लुक्‍हाॽरे़ लागि सिमाआङ् यारिप् वाॽआरो॥

१६ इङ्‌गाॽ वेॽ मे़ल्‍लुक्‍हाॽआङ् कत्तुङ्‌सिङ्॥ खे़ङ्‌हाॽग कन् लुप्‍पोबा मे़ःन्‍छिरो कर खे़ङ्‌हाॽआङ् इङ्‌गाॽ लत्‍छा लुप्‍पो ताःप्‍मासि पोङ्‌लो॥ इङ्‌गाॽ आइक्‍लान् मे़घे़प्‍सुॽआङ् खे़ङ्‌हाॽ थिक् लुप् मे़बोङ् हे़क्‍क्‍याङ् मे़ल्‍लुक्‍कम्‍बान्‍नाङ् लत्‍छारक् पोङ्‌लो॥

१७ “पानुदिङ् पाःल्‍ले़ इङ्‌गाॽ लुङ्‌माॽ तुक्‍कारो, थेआङ्‌भे़ल्‍ले़ इङ्‌गाॽ आहिङ्‌मन्‍निन् याम्‍मो याङ्‌ना खोमा फाॽआङ् कन् आहिङ्‌मन्‍निन् खुने़ॽ पिरुङ्‌देसुङ्‌लो॥

१८ आत्तिल्‍ले़आङ् ने़त्तिगे़न् आहिङ्‌मन्‍निन् इङ्‌गाॽओलाम् तेॽमा मे़सुक्‍तुन्‍लो, कर कङ्‌ग इङ्‌गाॽ आबाङे आसिराॽ थाङ्‌धाङ् पिरुङ्‌लो॥ ने़त्तिगे़न् आहिङ्‌मन्‍निन् आबाङे पिमा नु याम्‍मो याङ्‌ना खोमा युक् कत्तुङ्‌लो॥ इङ्‌गाॽ पानुदिङ् आम्‍बारे़ अक्‍खे चोःक्‍मा इङ्‌जाङ् पिराङ्‌ङाङ् वाॽरो॥”

१९ ये़सुरे़ पाःत्तुबा कन् पाःन्‍निल्‍ले़ चोगुल्‍ले़ यहुदिहाॽ याम्‍मोआङ् खुनिॽ निङ्‌वाॽ मे़दङे़न्‍नाङ् मे़से़रे़रो॥

२० यरिक्‍ले़ अक्‍खे मे़बाःत्तु, “कङ्‌ग से़क्‍खासाङ् फे़न्‍साम्‍मिल्‍ले़ युक्‍तुआङ् नाक्‍खे़ पेआङ् वाॽरो! अक्‍तङ्‌बा मनाःल्‍ले़ कुबाःन्‍निन् थेआङ् खे़म्‍माबे?”

२१ कर वेॽहाॽरे़ मे़बाःत्तु, “फे़न्‍साम्‍मिल्‍ले़ युक्‍तुबा मनान् अक्‍खेलॽरिक् मे़बाःत्‍ने़न्‍लो॥ फे़न्‍साम्‍मिल्‍ले़ याङ्‌घुबाल्‍ले़ मिक्‍फःम्‍बाल्‍ले़ कुमिक्‍किन् हम्‍मा सुक्‍तुबि?”

यहुदिहाॽरे़ ये़सुन् मे़नाॽरु

२२ हे़क्‍क्‍याङ् यरुसले़म्‍मो माङ्‌हिम् तोःम्‍मा तङ्‌नाम्‌रे़न्b ये़म् वये़, कङ्‌ग चुङ्‌वाःम्‍मा लाओ वये़रो॥

२३ हे़क्‍क्‍याङ् खे़प्‍मो ये़सुन् माङ्‌हिम् लक्‍खुम् खिरि सोलोमनरे़ कुआःम्‍भो मे़प्‍मनाबा ते़न्‍नो लाङ्‌घेःक्‍कि वये़रो॥

२४ खुने़ॽ कुघिरि यहुदिहाॽ मे़जुप्‍से़आङ् मे़मे़त्तु, “खे़ने़ॽ आप्‍फाल्‍ले़ थारिक् पिर्बेःम्‍बो याप्‍मि के़गप्‍पाबे? खे़ने़ॽ निङ्‌वाॽफुमाङ्‌ङिल्‍ले़ के़सेःन्‍दे़बा ख्रिस्‍तने़ फाॽग्र कुदोःप्‍माङ् पाःत्ते़ॽओ!”

२५ ये़सुरे़ नोगप् पिरुसि, “इङ्‌गाॽग तगिसा खिनिॽ मे़त्‍निङ्‌ङाङ् वाॽआरो॥ कर खिनिॽग नसान् आगे़न्‍जोगिन्‍लो॥ पानुदिङ् आम्‍बारे़ कुयुक्‍कोलाम् चोगुङ्‌बा निङ्‌वाॽ के़माबा याःम्‍बक्‍हाॽरे़ए इङ्‌गाॽ हाःत्‍आ फाॽआङ् ओसेःन्‍गे़धाक्‍तिॽ,

२६ कर खिनिॽ नसान् के़न्‍जोगुम्‍मिन्‍लो थेआङ्‌भे़ल्‍ले़ खिनिॽग आमे़ल्‍लुक् मे़ःन्‍निङ्‌लो॥

२७ इङ्‌गाॽ आमे़ल्‍लुक्‍हाॽरे़ग आइक्‍लान् कुसिङ् मे़निःत्तुॽरो, हे़क्‍क्‍याङ् इङ्‌गाॽआङ् खे़ङ्‌हाॽ कुसिङ् निःत्तुङ्‌सिङ्‌ङाङ् खे़ङ्‌हाॽरे़ग इङ्‌गाॽ मे़दिम्‍मारो॥

२८ खे़ङ्‌हाॽ इङ्‌गाॽ मे़न्‍नुप्‍मनाबा हिङ्‌मन् पिरुङ्‌सिङ् हे़क्‍क्‍याङ् खे़ङ्‌हाॽ आप्‍फाल्‍ले़आङ् मे़म्‍मे़क्‍ने़न्॥ हे़क्‍क्‍याङ् आत्तिल्‍ले़आङ् खे़ङ्‌हाॽ आहुक्‍कोलाम् नाप्‍मा तेॽमा मे़सुक्‍तुन्‍लो,

२९ थेआङ्‌भे़ल्‍ले़ पानुदिङ् आम्‍बारे़ खे़ङ्‌हाॽ इङ्‌गाॽ पिराङ्‌ङाङ् वाॽ हे़क्‍क्‍याङ् खुने़ॽ काक्‍नुःल्‍ले़ पयम् यम्‍बा चोक्‍लो॥ खे़ङ्‌हाॽ आम्‍बारे़ कुहुक्‍कोलाम् आत्तिल्‍ले़आङ् नाप्‍मा तेॽमा मे़सुक्‍तुन्‍लो॥

३० पानुदिङ् आम्‍बा नु इङ्‌गाॽ लत्‍छासिगे़रो॥”

३१ हे़क्‍केःल्‍ले़ याम्‍मो यहुदिहाॽरे़ ये़सुन् ले़प्‍मा से़प्‍मा फाॽआङ् लुङ्‌ङिन् मे़घप्‍सु,

३२ कर ये़सुरे़ खे़ङ्‌हाॽ मे़त्तुसि, “इङ्‌गाॽग पानुदिङ् आम्‍बालाम् यरिक् नुबा याःम्‍बक्‍हाॽ चोगुङ् पिनिङ्, हे़क्‍केःल्‍ले़ खे़ङ्‌हाॽओ आत्‍तिन् याःम्‍बक्‍किल्‍ले़ चोगुल्‍ले़ लुङ्‌ङिल्‍ले़ ले़प्‍मा आगे़गोःत्तिबाबे?”

३३ यहुदिहाॽरे़ नोगप् मे़बिरु, “खे़ने़ॽ के़जोगुबा नुबा याःम्‍बक्‍किल्‍ले़ चोगुल्‍ले़ग मे़ःन्‍लो, कर खे़ने़ॽ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् के़बारे़बाल्‍ले़ चोगुल्‍ले़ लुङ्‌ङिल्‍ले़ ले़प्‍मा कोःत्तासिगे़बारो॥ थेआङ्‌भे़ल्‍ले़ खे़ने़ॽग मे़न्‍छाम् याप्‍मिने़रक्, कर निङ्‌वाॽफुमाङ्‌आ लॽरिक् के़बाःत्तुॽरो॥”

३४ ये़सुरे़ खे़ङ्‌हाॽ नोगप् पिरुसि, “खिनिॽ आबाङे साम्‌योथिम् साप्‍लाओ निङ्‌वाॽफुमाङ्‌ङिल्‍ले़ मे़न्‍छाम् याप्‍मिहाॽ खिनिॽ माङ्‌निङ्‌लो लॽरिक् मे़त्तुसिबा साप्‍ते़आङ् पत्‍लो॥c

३५ हे़क्‍क्‍याङ् साम्‌योसाप्‍लान् ले़ङ्‌मा सुक्‍मे़दे़त्‍ने़न्‍बान् के़निसुम्‍लो॥ निङ्‌वाॽफुमाङ्‌ङिल्‍ले़ आत्‍तिन्‍हाॽ पाःन्‍जाक् पिरुसि खे़ङ्‌हाॽ खिनिॽ माङ्‌निङ्‌लो लॽरिक् मे़त्तुसिरो॥

३६ हे़क्‍केःल्‍ले़ पानुदिङ् पाःल्‍ले़ सेसे चोगुआङ् इक्‍सादिङ् खाम्‍बेःक्‍मो पाङ्‌घुबा मनाःल्‍ले़ इङ्‌गाॽ निङ्‌वाॽफुसाआ लॽरिक् पाःत्तुल्‍ले़ आक्‍खेलॽरिक् निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् के़बाःत्तु फाॽआङ् याप्‍मि के़धिक्‍तिबाबे?

३७ इङ्‌गाॽ पानुदिङ् आम्‍बारे़ चोक् पाङ्‌ङाबा याःम्‍बक्‍किन् मे़जोःक्‍कान्‍ने़ फाॽग्र याप्‍मि नसान् आन्‍जोगे़म्‍मिन्‍ने़ॽओ॥

३८ कर इङ्‌गाॽ खे़न् याःम्‍बक्‍किन् चोगुङ्‌ने़ फाॽग्र इङ्‌गाॽओ नसान् के़न्‍जोगुम्‍मिन्‍छाङ् कन् चोगुङ्‌बा याःम्‍बक्‍हाॽओग नसान् चोगे़म्‍मे़ॽओ॥ हे़क्‍केलॽरिक् पानुदिङ् पान् इङ्‌गाॽओ वाॽ हे़क्‍क्‍याङ् इङ्‌गाॽ खुने़ॽओ वाॽआ के़लॽबा पाःन्‍निन् कुसिङ् के़निःत्तुम्‍लो॥”

३९ खे़ङ्‌हाॽरे़ खुने़ॽ याम्‍मो ते़म्‍मा मे़गोःत्तु कर खुने़ॽ फिःन्‍छिङ् पेरो॥

४० हे़क्‍क्‍याङ् ये़सुन् यर्दन यङ्‌घङ्‌ङिल्‍ले़ नाधाःम्‍बि तगि युहुन्‍नारे़ बप्‍तिस्‍मा पिरुसिबा ते़न्‍नो पे॥ खुने़ॽ खे़प्‍मोए याःक्‍ते़ल्‍ले़

४१ यरिक् मनाहाॽ खुने़ॽओ मे़द्‌ये़रो॥ खे़ङ्‌हाॽरे़ मे़बाःत्तु, “युहुन्‍नारे़ निङ्‌वाॽ के़माबा याःम्‍बक् मे़जोगुन्‍छाङ् कन् मनाःल्‍ले़ कुयाःम्‍बेओ पाःत्तुबा के़रे़क् पाःन्‍हाॽ से़क्‍खाएरो॥”

४२ हे़क्‍क्‍याङ् खे़प्‍मो यरिक् मनाहाॽरे़ ये़सुन् नसान् मे़जोगुरो॥

a 

१०:१ मे़ल्‍लुक्‍खरओ मे़ल्‍लुक्‍हाॽ मे़लाःत्ताङ् लाम्‍धेःप्‍पे़न् सुप् हे़क्‍केःल्‍ले़ से़न्‍दिक् मे़ल्‍लुक्‍हाॽ खुःन्‍द्रिक्‍पा नु फाःन्‍दा हे़क्‍क्‍याङ् थक्‍साहाॽलाम् ताङ्‌से़ःप् मे़घो॥

b 

१०:२२ कङ्‌ग १६८ नाजिरि तङ्‌बे तगि यहुदिहाॽरे़ माङ्‌हिम्‍मिन् सेसेसाङ्‌साङ् मे़जोगुबा निङ्‌वाॽसोओ ये़त्‍छि ये़न् थारिक् ससाङ्‌स्रोत् चोःक्‍मनाबा तङ्‌नाम्‍मिन् वये़॥

c 

१०:३४ निङ् सुम् ८२:६ ओ निङ्‌वाॽफुमाङ्‌ङिल्‍ले़ इस्राइल लाजेॽओ लाम्‍लोबा पोङ्‌मा के़बोङ्‌बा मनाहाॽ कन् पाःन्‍हाॽ मे़त्तुसि॥ खुने़ॽ खे़ङ्‌हाॽ “खिनिॽ माङ्‌निङ्‌लो” मे़त्तुसि, थेआङ्‌भे़ल्‍ले़ खे़ङ्‌हाॽ निङ्‌वाॽफुमाङ्‌ङिल्‍ले़ कुले़क्‌वा मनाहाॽलुम्‍मो खुने़ॽ कुनिङ्‌वाॽ कुइसिःक् याःम्‍बक् चोःक्‍मा के़बोङ्‌बा वये़॥

लाजरसे़न् स्‍ये़बा

११

आल्‍ल बे़थानिa पाङ्‌भेॽओ लाजरस मे़प्‍मनाबा लत्‍छा मनान् साॽरिक् तुगे़आङ् ने़स्‍से़॥ खे़ल्‍ले़ कुन्‍जेलिमाहाॽ मरियम नु मार्था मे़प्‍मनामा वये़त्‍छिरो॥

२ बा कन् मरियम्‍मिल्‍ले़ ताःन्‍दिb दाङ्‌बाल्‍ले़ कुलाङ्‌ङो फुङ्‌नाम् निःङ्‌गेःन् हुक्‍खुआङ् कुधे़गेःक्‍किल्‍ले़ तुगुआङ् वये़रो॥ खे़ल्‍ले़ कुन्‍साॽ लाजरसे़न् तुगे़आङ् ने़स्‍से़रो॥

३ खे़न् कुन्‍जेलिमाहाॽरे़ ये़सुन् अक्‍तङ्‌बा इङ्‌घङ् हाक्‍ते़त्‍छु, “दाङ्‌बे, लुङ्‌माॽ के़दुक्‍तुबा के़न्‍जुम्‍मिन् साॽरिक् तुक्‍काङ् ने़रो॥”

४ ये़सुरे़ कन् इङ्‌घङ्‌ङिन् खे़प्‍सुआङ् अक्‍खे पाःत्तु, “खुने़ॽग कन् तुक्‍माल्‍ले़ मे़सिःने़न्‍लो॥ कङ्‌ग निङ्‌वाॽफुमाङ्‌ङिल्‍ले़ कुमिमिदिङ्‌ले़ लागि पोःक्‍खे़बारो॥ कन्‍लाम्‍बा निङ्‌वाॽफुसाःल्‍ले़ कुमिङ्‌सो कुधाःङ्‌सो पोङ्‌लो॥”

५ ये़सुरे़ मार्था, खे़ल्‍ले़ कुन्‍साॽ मरियम नु लाजरसे़न् लुङ्‌माॽ तुक्‍तुसिआङ् वये़साङ्

६ लाजरसे़न् तुक्‍काङ् ने़ के़लॽबा इङ्‌घङ्‌ङिन् खे़प्‍सुआङ्‌साङ् खुने़ॽ निये़न् थारिक् वये़बा ते़न्‍नोए याःक्‍ते़रो॥

७ हे़क्‍क्‍याङ् खुने़ॽ कुहुॽसाम्‍बाहाॽ मे़त्तुसि, “आल्‍ल आनिॽ याम्‍मो यहुदिया थुम्‍मो नुःक्‍खि पिगिरो॥”

८ कर खे़ङ्‌हाॽरे़ खुने़ॽ मे़मे़त्तु, “सिक्‍साम्‍बे, खे़त्‍थोग यहुदिहाॽरे़ कुभा ये़न् तगि लुङ्‌ङिल्‍ले़ ले़प्‍मा से़प्‍मा के़म्‍गोःत्‍ते़आङ् वये़, हे़क्‍केसाङ् खे़ने़ॽ याम्‍मो खे़त्‍थोए पेःक्‍मा निङ्‌वाॽ के़जोगुबि?”

९ ये़सुरे़ नोगप् पिरुसि, “थिक् ले़न्‍दिक्‍को कुमुक् थिक्-ने़त् (१२) मे़बोङ्‌ने़न्‍बि? आत्‍तिन् मनान् ले़न्‍दिक् लाङ्‌घेःक् खे़ल्‍ले़ कुलाङ्‌ङिन् मे़दोःक्‍ने़न्‍लो, थेआङ्‌भे़ल्‍ले़ खे़ङ्‌ग इक्‍सादिङ् खाम्‍बेःक्‍मोबा खाओःप्‍माओ मिक् निःरो॥

१० कर आत्‍तिन् मनान् से़न्‍दिक् लाङ्‌घेःक् खे़ल्‍ले़ कुलाङ् तोःक्‍लो, थेआङ्‌भे़ल्‍ले़ खादाम्‍मो खे़ल्‍ले़ थोॽसिङ्‌मा ओःत्तिःन् मे़गत्तुन्‍लो॥”

११ अक्‍खे पाःत्तु सुरुआङ् ये़सुरे़ याम्‍मो खे़ङ्‌हाॽ मे़त्तुसि, “आनिॽ चुम् लाजरसे़न् मुरुक्‍खुरुक् इप्‍से़आङ् ने़रो, कर खुने़ॽ कुभोःङ्‌से़ पेःक्‍कारो॥”c

१२ हे़क्‍केःल्‍ले़ कुहुॽसाम्‍बाहाॽरे़ खुने़ॽ मे़मे़त्तु, “आदाङ्‌बे, खुने़ॽ इप्‍से़आङ्‌लक् ने़ने़ फाॽग्र पोःक्‍लो॥”

१३ ये़सुरे़ खे़ङ्‌हाॽ लाजरसरे़ कुसिमे़न्‍निल्‍ले़ कुयाःम्‍बेओ मे़त्तुसिआङ् वये़, कर कुहुॽसाम्‍बाहाॽरे़ लाजरसे़न् इप्‍से़आङ्‌लक् ने़ःॽ लॽरिक् निङ्‌वाॽ मे़इःत्तुरो॥

१४ हे़क्‍केःल्‍ले़ ये़सुरे़ खे़ङ्‌हाॽ कुदोःप्‍माए मे़त्तुसि, “लाजरसे़ङ्‌ग स्‍ये़रो,

१५ कर आल्‍लसाङ् खिनिॽ यरिक् याप्‍मि नसान् आगे़जोगिर फाॽआङ् इङ्‌गाॽ खे़त्‍ना होःप्‍ताङ्‌बान्‍ने खिनिॽ लागि नुबा पोःक्‍खे़रो॥ आल्‍ल खुने़ॽ कुसाॽसे़ पेगिरो॥”

१६ हे़क्‍क्‍याङ् दिदिमस मे़प्‍मनाबा थोमाःल्‍ले़d वेॽ कुन्‍जुम् हुॽसाम्‍बाहाॽ मे़त्तुसि, “आनिॽआङ् दाङ्‌बान्‍नुए पेगिआङ् खुने़ॽनुए स्‍ये़ॽइरो॥”

ये़सुरे़ मार्थाःन् नु मरियम्‍मिन् आःन्‍छिङ्‌मा पिरुसिॽ

१७ खे़ङ्‌हाॽ बे़थानिओ मे़गे़रे़ल्‍ले़ लाजरसे़न् खाम्‍मो मे़जिक्‍खुबाङ्‌ग लिसि ये़न् के़रे़ के़लॽबान् ये़सुरे़ निङ्‌वाॽ खोसुरो॥

१८ बे़थानिग यरुसले़म्‍लाम् किलोमितर सुम्‍सि यारिक् माःक्‍खे़,

१९ हे़क्‍क्‍याङ् यरिक् यहुदिहाॽ मार्था नु मरियमरे़ खुन्‍छिॽ सङ्‌वाबान् स्‍ये़बाओ खुन्‍छिॽ आःन्‍छिङ्‌मा पिसे़ खे़प्‍मो मे़द्‌ये़आङ् मे़वये़॥

२० मार्थारे़ ये़सुन् फे़न्‍ल पत् के़लॽबा खे़प्‍सुआङ् लाम्‍देःङ् थारिक् कुदुम्‍से़ पेरो, कर मरियम्‍मिन् हिम्‍मोए याःक्‍ते़रो॥

२१ मार्थारे़ ये़सुन् मे़त्तु, “दाङ्‌बे, खे़ने़ॽ कप्‍मो के़वये़ल्‍ले़ग आन्‍साॽ मे़स्‍ये़ने़म्‍बामे़न्!

२२ कर आल्‍लो थे के़नाःक्‍तुसाङ् निङ्‌वाॽफुमाङ्‌ङिल्‍ले़ के़बिॽ के़लॽबान् इङ्‌गाॽ कुसिङ् निःत्तुङ्‌लो॥”

२३ ये़सुरे़ मार्थाःन् मे़त्तु, “खे़ने़ॽ के़न्‍साॽग याम्‍मो सिमे़न्‍लाम् हिङ्‌लो॥”

२४ हे़क्‍केःल्‍ले़ मार्थारे़ नोगप् पिरु, “ओरो आदाङ्‌बे, कुनुप्‍मा ये़न्‍नो सिमे़न्‍लाम् हिङ्‌मन्‍नो खुने़ॽ याम्‍मो हिङ् फाॽआङ् कुसिङ् निःत्तुङ्‌लो॥”

२५ ये़सुरे़ खे़न् मे़त्तु, “इङ्‌गाॽग के़सिबाहाॽ याम्‍मो हिङ्‌मन् के़बिबा नु मे़न्‍नुप्‍मनाबा हिङ्‌मन् के़बिबाआरो॥ आत्‍तिल्‍ले़ इङ्‌गाॽ नसान् चोक्‍का खे़ङ्‌ग सि साङ् याम्‍मो हिङ्‌लो॥

२६ हे़क्‍क्‍याङ् इङ्‌गाॽओ नसान् के़जोःक्‍पाआङ् के़हिङ्‌बाङ्‌ग आप्‍फाल्‍ले़आङ् मे़सिने़न्‍लो॥ इङ्‌गाॽ पाःत्तुङ्‌बा कन् आबाःन्‍निन् नसान् के़जोगुबि?”

२७ मार्थारे़ नोगप् पिरु “ओरो आदाङ्‌बे, खे़ने़ॽग इक्‍सादिङ् खाम्‍बेःक्‍मो युमा के़बोङ्‌बा निङ्‌वाॽफुसा निङ्‌वाॽफुमाङ्‌ङिल्‍ले़ के़सेःन्‍दे़बा ख्रिस्‍तने़ फाॽआङ् इङ्‌गाॽ नसान् चोगुङ्‌लो॥”

२८ हे़क्‍क्‍याङ् खुने़ॽ अक्‍खे पाःत्तु सुरुआङ् याम्‍मो हिम्‍मो नुःक्‍खे़ पेआङ् मरियम्‍मिन् मेरिङ् के़धक्‍पाहाॽलाम् थिक्‍ले़प्‍माङ् स्‍वाःत् उःत्तु तेॽरुआङ् मे़त्तु, “सिक्‍साम्‍बाङ्‌ग कप्‍मो वाॽ हे़क्‍क्‍याङ् खुने़ॽ खे़ने़ॽ के़उःत्ते़आङ् वाॽरो॥”

२९ मरियमरे़ कन् पाःन्‍निन् खे़प्‍सुनुमे़ःन्‍ने मुत्‍थ्रिक् पोगे़आङ् ये़सुरे़ कुदुम्‍से़ पेरो॥

३० खे़न् ये़म् थारिक् ये़सुःङ्‌ग पाङ्‌भेॽओ मे़ङ्‌गे़त्ते वये़, कर खुने़ॽग मार्थारे़ तुमुबा ते़न्‍नोए वये़॥

३१ आःन्‍छिङ्‌मा पिसे़ हिम्‍मो के़दाबा यहुदिहाॽरे़ मरियम्‍मिन् हे़क्‍केलॽरिक् मुत्‍थ्रिक् पोगे़आङ् पेबा मे़निसुआङ् से़क्‍खासाङ् खुने़ॽ कुन्‍साॽरे़ कुइप्‍पुङ्‌ङो मेरिङ् थक्‍से़ पेबाबिला फाॽआङ् निङ्‌वाॽ मे़इःत्तुआङ् खे़ङ्‌हाॽरे़ खुने़ॽ मे़दिम्‍दुरो॥

३२ मरियम्‍मिन् ये़सुन् वये़बादे़न्‍नो के़रे़आङ् थुङ्‌बोहजॽआङ् मे़त्तु, “आदाङ्‌बे, खे़ने़ॽ कप्‍मो के़वये़ल्‍ले़ग आन्‍साॽ मे़स्‍ये़ने़म्‍बामे़न्॥”

३३ ये़सुरे़ मरियम्‍मिन् हे़क्‍क्‍याङ् खुने़ॽनु के़वाॽबा यहुदिहाॽआङ् मेरिङ् मे़धक्‍ते़बा निसुसिल्‍ले़ कुसाॽइ यगे़आङ् कुयोःम् पुॽरे़रो॥

३४ हे़क्‍क्‍याङ् खे़ङ्‌हाॽ सेःन्‍दोसुसि, “खुने़ॽ आत्‍तो के़ने़स्‍सुम्‍माङ् ने़बे?” खे़ङ्‌हाॽरे़ मे़मे़त्तु, “दाङ्‌बे, फे़रे़ॽआङ् ओमे़त्ते़ॽओ॥”

३५ ये़सुन् हाबे़॥

३६ हे़क्‍केःल्‍ले़ यहुदिहाॽरे़ मे़बाःत्तु, “ओमे़त्ते़म्‍मे़ॽ खुने़ॽग लाजरसे़न् आक्‍खे़न् साॽरिक् लुङ्‌माॽ तुक्‍तुबाबे?”

३७ कर कुभारे़ मे़बाःत्तु, “मे़ःम्‍बे़, मिक्‍फःम्‍बान् निमा के़सुक्‍पा के़जोःक्‍पाङ्‌ग बा खुने़ॽ मे़ःम्‍बि? थेआङ् कन् लाजरसे़न् सिमालाम् हिङ्‌मा मे़सुक्‍तुम्‍बाबे?”

ये़सुरे़ लाजरसे़न् सिमे़न्‍लाम् हिङ्‌घुॽ

३८ याम्‍मोआङ् ये़सुन् साॽरिक् कुयोःम् पुॽरे़आङ् इप्‍पुङ्‌ङिल्‍ले़ कुबेसाङ् पे॥ खे़न् इप्‍पुङ्‌ङिल्‍ले़ कुमुराओ यम्‍बा लुङ्‌ङिन् मे़ये़प्‍सुबा फुक्‍कु वये़रो॥

३९ ये़सुरे़ खे़ङ्‌हाॽ मे़त्तुसि, “कन् लुङ्‌ङिन् थिक्‍ले़प्‍माङ् इःसे़म्‍मे़ॽ॥”

कर लाजरसरे़ कुन्‍ने़ॽ मार्थारे़ मे़त्तु, “दाङ्‌बे, खुने़ॽग खाम्‍मो चिङ्‌मनाबा लिसि ये़न् के़रे़मारे़रो, आल्‍लग नाम्‍सुबिलारो॥”

४० हे़क्‍केःल्‍ले़ ये़सुरे़ मे़त्तु, “नसान् के़जोगुने़ फाॽग्र निङ्‌वाॽफुमाङ्‌ङिल्‍ले़ पयम् यम्‍बा कुमुक्‍साम्‍मिन् के़निसुॽ फाॽआङ् तगिसा मे़त्‍ने़आङ् वये़रो॥”

४१ खे़ल्‍ले़ चोगुल्‍ले़ खे़ङ्‌हाॽरे़ इप्‍पुङ्‌ङिल्‍ले़ कुमुराओबा लुङ्‌ङिन् थिक्‍ले़प्‍माङ् मे़इसु॥ हे़क्‍क्‍याङ् ये़सुरे़ थाःङ् ओमे़त्तुर पाःत्तु, “पानुदिङ् आम्‍बे, खे़ने़ॽ आबेलिन् के़घे़प्‍सुबाओ नोगे़न्‍लो॥

४२ खे़ने़ॽग सदादिङ् आबेलिन् के़घे़प्‍सुॽ के़लॽबा इङ्‌गाॽ निसुङ्‌लो, कर इङ्‌गाॽ कप्‍मो आघिरि के़ये़प्‍पा मनाहाॽरे़ खे़ने़ॽ याप्‍मि के़बाङ्‌घे़बा पाःन्‍निन् नसान् मे़जोगुर फाॽआङ् कन् पाःन्‍निन् पाःत्तुङ्‌बारो॥”

४३ ये़सुरे़ अक्‍खे पाःत्तुर यम्‍बा इक्‍लाओ उःत्तु, “लाजरस्‍से, लाःक्‍कात् लःन्‍दे़ॽओ!”

४४ के़सिबा लाजरसे़न् लाःक्‍कात् लःन्‍दे़, खुने़ॽ कुलाङ् नु कुहुक्‍हाॽ चेदेःत्तिल्‍ले़ कुभाक् कुभाक् मे़गित्तुआङ् पत्‍छे़ हे़क्‍क्‍याङ् कुनारान्‍नाङ् चिरिक्‍किल्‍ले़ मे़दे़प्‍तुआङ् पत्‍छे़रो॥

ये़सुरे़ खे़ङ्‌हाॽ मे़त्तुसि, “चेदेःत्तिन् फाःक्‍खे़म् पिरे़म्‍मे़ॽआङ् पेःक्‍ल याःन्‍दे़म्‍मे़ॽ॥”

ये़सुन् से़प्‍मा चे़म्‍भन्

(मत्‍ति २६:१-५, मर्कु १४:१-२, लुका २२:१-२)

४५ खे़ल्‍ले़ चोगुल्‍ले़ खे़प्‍मो मरियमरे़ कुदुम्‍से़ के़दाबाआङ् के़वाॽबा यरिक् यहुदिहाॽरे़ कन् पाःन्‍निन् मे़निसुआङ् ये़सुन् नसान् मे़जोगुरो॥

४६ कर कुभा मनाहाॽग फरिसिहाॽओ मे़बेआङ् ये़सुरे़ चोगुबा पाःन्‍हाॽ मे़जे़क्‍तुसि॥

४७ हे़क्‍क्‍याङ् तुम्‍निङ्‌वाॽफुसाम्‍बाहाॽ नु फरिसिहाॽरे़ पाःन्‍धक्‍से़ यहुदि ये़जुम्‍भोe युङ्‌मा मे़उःत्तुसि॥ हे़क्‍क्‍याङ् खे़ङ्‌हाॽरे़ आल्‍ल आनिॽ थे आजोगुम्‍बाबे? लॽरिक् सेःन्‍मे़दोसुसि॥ कन् मनाःल्‍ले़ग यरिक् निङ्‌वाॽ के़माबा मिक्‍सेःन्‍हाॽ चोगुर वाॽरो॥

४८ बा अक्‍खे ले़प्‍माने़ फाॽग्र काक् मनाहाॽरे़ खुने़ॽ नसान् मे़जोगुॽआङ् मे़दिम्‍दुॽ॥ हे़क्‍क्‍याङ् रोमि थक्‍सुबाहाॽ मे़दाआङ् माङ्‌हिम्‍मिन् नु आनिॽ सुवाङ्‌हाॽ मे़मे़क्‍खुसिॽरो॥

४९ हे़क्‍क्‍याङ् खे़न् तङ्‌बेबा मानिङ्‌वाॽफुसाम्‍बा कैयाफासरे़ खे़ङ्‌हाॽ मे़त्तुसि, “खिनिॽ थेआङ् कुसिङ् के़न्‍निःत्तुम्‍मिन्‍लो!

५० काक् आनिॽ लाजेॽइन् मे़क्‍मानुःल्‍ले़ कन् लत्‍छा मनान् काक् मनाहाॽरे़ खुनिॽ ले़क्‌वा सिःल्‍ले़ खिनिॽ लागि नुबा पोङ् के़लॽबा पाःन्‍निन् कुसिङ् निःत्ते़म्‍मे़ॽ॥”

५१ खुने़ॽ कन् आबाङे पाःत्तुबा मे़ःन्‍लो, कर खुने़ॽग खे़न् तङ्‌बेबा मानिङ्‌वाॽफुसाम्‍बा पोःक्‍खे़बाल्‍ले़ चोगुल्‍ले़ ये़सुन् लाजेॽरे़ लागि सिमा पोङ् फाॽआङ् माङ्‌निङ्‌वाॽपान् पाःत्तुबारो,

५२ हे़क्‍क्‍याङ् यहुदिहाॽरे़ खुनिॽ लागिरक् मे़ःन्, कर वेॽ लाजेॽहाॽओ काक् के़से़बाआङ् के़वाॽबा निङ्‌वाॽफुमाङ्‌ङिल्‍ले़ कुमनाहाॽ सोरिक् ताःप्‍मासिआङ् थिक्‍हुप् चोःक्‍मासि फाॽआङ् कन् माङ्‌निङ्‌वाॽपान्‍निन् खे़ल्‍ले़ पाःत्तुबारो॥

५३ हे़क्‍केःल्‍ले़ खे़न् ये़न्‍नाङ्‌धो खे़ङ्‌हाॽरे़ ये़सुन् से़प्‍मा फाॽआङ् चे़म्‍भन् मे़जोगुरो॥

५४ खे़ल्‍ले़ चोगुल्‍ले़ ये़सुरे़ यहुदि लुम्‍मो मनाहाॽरे़ मे़निसुर वाॽमा पेःक्‍मा ले़रुरो॥ खे़ल्‍ले़ कुले़क्‌वा खुने़ॽग ये़ःङ्‌घादे़न् पेसाङ्‌बा एफ्राइम् मे़प्‍मनाबा पाङ्‌भेॽओ पेआङ् कुहुॽसाम्‍बाहाॽनु खे़प्‍मोए याःक्‍ते़रो॥

५५ आल्‍ल यहुदि चोःक्‌युम्‍भो तङ्‌नाम्‍मिन् तामा इःत्‍ते़आङ् वये़ल्‍ले़ पाङ्‌भेॽहाॽओलाम् यरिक् मनाहाॽ खे़न् चोःक्‌युम्‍भो तङ्‌नाम् तगि सुत्‍थो चोःक्‍सिङ्‌मा साक्‍थिम् कुइसिःक् सुत्‍थो चोःक्‍सिङ्‌से़ यरुसले़म्‍मो मे़बे॥f

५६ खे़न् मनाहाॽरे़ ये़सुन् मे़गोःत्तु हे़क्‍क्‍याङ् खे़ङ्‌हाॽ माङ्‌हिम् लक्‍खुम्‍मो मे़ये़बे़ल्‍ले़ अक्‍खे मे़मे़त्‍छिङ्, “खुने़ॽ कन् तङ्‌नाम्‍मो ताः फाॽआङ् के़इःत्तुम्‍बि?”

५७ कर तुम्‍निङ्‌वाॽफुसाम्‍बाहाॽ नु फरिसिहाॽरे़ ये़सुन् ते़म्‍मा सुक्‍ते़त्‍ल फाॽआङ् खुने़ॽ के़निसुम्‍ने़ फाॽग्र याप्‍मि आमे़त्ते़म्‍मे़ॽओ लॽरिक् मनाहाॽ इङ्‌जाङ् मे़बिरुसिआङ् मे़वये़रो॥

a 

११:१ बे़थानि पाङ्‌भेॽइन् यहुदिया थुम्‍मो यरुसले़म ये़क्‌यक्‍लाम् सुम्‍सि किलोमितर माःङ्‌घा ने़स्‍से़रो॥ कन् बे़थानि पाङ्‌भेॽइन्‍नुःल्‍ले़ युहु १:२८, १०:४० ओबा बे़थानि वेॽस्‍मारो॥

b 

११:२ कन् हिन्‍दोक्‍किन् १२:३ ओ पोङ्॥

c 

११:११ ये़सुन् नसान् के़जोःक्‍पाहाॽ मे़सिःल्‍ले़ इम्‍से़ मे़बेःक्‍पा कुइसिःक् पोङ्, थेआङ्‌भे़ल्‍ले़ मे़न्‍नुप्‍मनाबा हिङ्‌मन् मे़घोःसुॽ (युहु ३:१६, ५:२४, १०:२८, ११:२५-२६)॥

d 

११:१६ दिदिमस नु थोमा ने़प्‍माङ्‌ले़ कुबेःङ्‌ग “काप्‍साबा” पोङ्‌लो॥

e 

११:४७ यहुदि ये़जुम्‍भोःन् यहुदिहाॽरे़ “से़न्‍हे़द्रिन्” मे़मे़त्तु॥ खे़न् यहुदि ये़जुम्‍भोओ ७१ यहुदि लाम्‍लोबा पासिङ्‌हाॽ मे़वये़॥ खे़न् यहुदिहाॽरे़न् काक्‍नुःल्‍ले़ यम्‍बा खासे़न् चुम्‍लुङ् चोगे़॥

f 

११:५५ साम्‌योसाप्‍ला कुइसिःक् यहुदि चोःक्‌युम्‍भो तङ्‌नाम्‍मिन् तामानुःल्‍ले़ तगि निङ्‌वाॽफुमाङ्‌ङिल्‍ले़ कुमनाहाॽरे़ सुत्‍थो चोःक्‍सिङ्‌मा पोङ् (२ साप्‍मु ३०:१७-१९)॥ खे़ल्‍ले़ लागि ७ ये़न् थारिक् थरु॥ थिम्‍मे़न्‍दङ् सुवाङ्‌हाॽलुम्‍मो के़युङ्‌बा यहुदिहाॽरे़ साॽरिक् सुत्‍थो चोःक्‍सिङ्‌मा पोङ् के़लॽबा मे़इःत्तुरो॥

बे़थानि पाङ्‌भेॽओ ये़सुन् फुङ्‌नाम् मे़हुःत्तुॽ

(मत्‍ति २६:६-१३, मर्कु १४:३-९)

१२

ये़सुन् यहुदि चोःक्‌युम्‍भो तङ्‌नाम् तामानुःल्‍ले़ तुक्‍सि ये़न् तगि लाजरसरे़ कुबाङ्‌भेॽ बे़थानि त्‍ये़रो॥ बा खे़न् लाजरसे़न् सिमे़न्‍लाम् ये़सुरे़ कुहिङ्‌वे़त् चोगुआङ् वये़रो॥

२ खे़ङ्‌हाॽरे़ खे़न् युःन्‍छिक् ये़सुन् कुमिङ्‌सो इङ्‌धाङ्‌ले़ लागि चा मे़मे़त्तुरो॥ मार्थारे़ खे़ङ्‌हाॽ चा मे़त्तुसिल्‍ले़ चा के़जाबाहाॽओ खुने़ॽनु सोरिक् लाजरसे़न्‍नाङ् चामा ते़न्‍नो युङे़॥

३ खे़न् ये़म्‍मो मरियम्‍मिल्‍ले़ इमे़ल्‍लुङ्‌बा पाङ्‌बोःक् फुङ्‌नाम्‍मिल्‍ले़न् चुक्‍सा पर्‍यामाधिक् तारुआङ् ये़सुरे़ कुलाङ्‌ङो हुःत्तु, हे़क्‍क्‍याङ् ये़सुरे़ कुलाङ्‌ङिन् कुधे़गेःक्‍इःल्‍ले़ तुगुरो॥ खे़न् कुनाम् के़नुॽबा फुङ्‌नाम्‍मिल्‍ले़ हिम्‍मिन् याक्‍तुरो॥

४ कर कुहुॽसाम्‍बाहाॽओ ताःन्‍दि ये़सुन् इङ्‌गे़ले़क्‍पा यहुदा इस्‍करियोतिःल्‍ले़ अत्‍तुर पाःत्तु,

५ “थिक्‍पारे़ तङ्‌बेधिक् थारिक्‍पा नाम्‌याक् याॽरुबा कन् इमे़ल्‍लुङ्‌बा फुङ्‌नाम्‍मिङ्‌ग सङ्‌माआङ् खे़न् याङ्‌ङिन् याङ्‌गे़साॽबाहाॽ पिमासिल्‍ले़ नुबा मे़बोःक्‍खे़म्‍बाबि?”

६ खे़ल्‍ले़ से़क्‍खाए याङ्‌गे़साॽबाहाॽ लुङ्‌माॽ तुक्‍तुसिआङ् हे़क्‍के पाःत्तुबा मे़ःन्‍लो, कर खे़ङ्‌ग के़घुःम्‍बा वये़, हे़क्‍क्‍याङ् याङ् याङ्‌मा सुःक्‌वा के़युङ्‌बा वये़आङ् ए़त्‍ले़ङ् खे़प्‍मोलाम् याङ्‌ङिन् खुःत्तुर वये़रो॥

७ ये़सुरे़ मे़त्तुसि, “कन् मे़न्‍छुमाॽइन् तुक्‍खे मे़जाःत्ते़म्‍मिन्‍ने़ॽओ! खे़ल्‍ले़ग इङ्‌गाॽ आलुप्‍मा ये़न्‌रे़ लागि कन् फुङ्‌नाम्‍मिन् हुःत्तु पिराङ्‌बारो॥a

८ याङ्‌गे़साॽबाहाॽग सदादिङ् खिनिॽनु मे़वाॽ, कर इङ्‌गाॽग सदादिङ् खिनिॽनु मे़वाॽआन्‍लो॥”

लाजरसे़न् से़प्‍मा चे़म्‍भन्

९ खे़न् ये़म्‍मो यरिक् यहुदिहाॽरे़ ये़सुन् बे़थानिओ वाॽ के़लॽबा मे़घे़प्‍सुआङ् खे़प्‍मो खुने़ॽ कुओमे़त्‍छे़रक् मे़ःन्, कर सिमे़न्‍लाम् कुहिङ्‌वे़त् चोगुबा लाजरसे़न्‍नाङ् ओमे़त्‍छे़ खे़प्‍मो मे़द्‌ये़॥

१० खे़ल्‍ले़ चोगुल्‍ले़ तुम् निङ्‌वाॽफुसाम्‍बाहाॽरे़ लाजरसे़न्‍नाङ् से़प्‍मा निङ्‌वाॽ मे़जोगु,

११ थेआङ्‌भे़ल्‍ले़ लाजरसे़ल्‍ले़ चोगुल्‍ले़ यहुदि लाम्‍लोबाहाॽलाम् यरिक् मनाहाॽ मे़से़न्‍दे़ मे़बेआङ् ये़सुन् नसान् मे़जोगुआङ् मे़वये़रो॥

यरुसले़म्‍मो ये़सुन् लाम्‍दाःक्‍मा मे़बिरुॽ

(मत्‍ति २१:१-११, मर्कु ११:१-११, लुका १९:२८-४०)

१२ कुदाःन्‍दिक्‍मा चोःक्‌युम्‍भो तङ्‌नाम्‍मो के़जुम्‍बा यरिक् मनाहाॽरे़ ये़सुन् यरुसले़म्‍मो थाङ्‌ल पत् के़लॽबा पाःन्‍निन् मे़घे़प्‍सुरो॥

१३ हे़क्‍केःल्‍ले़ खे़ङ्‌हाॽ खे़बक्‍सिङ् पोराःक्‍हाॽb मे़याङ्‌सिङ्‌ङाङ् खुने़ॽ कुदुम्‍से़ लाम्‍देःङ् थारिक् मे़बेरो॥ अक्‍खेलॽरिक् खे़ङ्‌हाॽ मे़अःक्‍ते़,

“निङ्‌वाॽफुमाङ्‌ङिल्‍ले़ कुनारा पोररो!c यहवे दाङ्‌बाल्‍ले़ कुमिङ्‌ङो के़दाबान् मुॽइसाबा पोङ्‌लरो॥ इस्राइलस्‍मा हाङ्‌ङिन् मुॽइसाबारो!”

१४ आल्‍ल साम्‌योसाप्‍लाओ अक्‍खेलॽरिक् साप्‍ते़आङ् पप्‍पा कुइसिःक् ये़सुरे़ अदङ्‌साधिक् खोसुआङ् युक्‍तु,

१५ “सियोनरे़ कुस्‍साःए,d मे़गिसे़न्‍ने़ॽओ! ओमे़त्ते़ॽ, खे़ने़ॽ के़हाङ्‌ङिङ्‌ग अदङ्‌सान् युक्‍तुआङ् खे़ने़ॽओ फे़न्‍ल पत्‍लो॥”

१६ तगिग कुहुॽसाम्‍बाहाॽरे़ कन् माङ्‌निङ्‌वाॽपान्‍निन् के़रे़बा थेआङ् कुसिङ् मे़न्‍निःत्तुन्‍लो॥ कर याङ्‌सि ये़सुन् साङ्‌ग्राम्‍पेदाङ्‌ङो नुःक्‍खे़ पेआङ्‌लक् साम्‌योसाप्‍लाओ खुने़ॽ कुयाःम्‍बेओ साप्‍ते़बा नु खुने़ॽ कुदुम्‍से़ लाम्‍देःङ् थारिक् मे़बेबा पाःन्‍निल्‍ले़ कुबेन् कुसिङ् मे़निःत्तुरो॥

१७ आल्‍ल ये़सुरे़ लाजरसे़न् इप्‍पुङ्‌लाम् लाःक्‍कात् उःत्तुआङ् के़सिबालाम् कुहिङ्‌वे़त् चोगुबा के़निःबा मनाहाॽरे़ खे़न् काक् पाःन्‍निन् चक्‍मे़ल्‍लॽए इङ्‌मे़भोसुरो॥

१८ खुने़ॽ अक्‍तङ्‌बा निङ्‌वाॽ के़माबा याःम्‍बक् चोगुआङ् वाॽरो लॽरिक् मे़घे़प्‍सुबाल्‍ले़ चोगुल्‍ले़ यरिक् मनाहाॽ खुने़ॽ कुदुम्‍से़ मे़बेआङ् मे़वये़रो॥

१९ हे़क्‍केःल्‍ले़ फरिसिहाॽ अक्‍खे मे़मे़त्‍छिङ्, “आल्‍ल आनिॽग थे़माआङ् चोःक्‍मा आन्‍छुक्‍तुम्‍मिन्‍लो॥ काक् इक्‍सादिङ् खाम्‍बेःक्‍मोबाहाॽरे़ए खुने़ॽ मे़दिम्‍दुआङ् मे़वाॽरो!”

ये़सुरे़ आबाङे कुसिमे़ल्‍ले़ कुयाःम्‍बेओ पाःत्तुॽ

२० आल्‍ल यहुदि चोःक्‌युम्‍भो तङ्‌नाम्‍मो सेवा चोःक्‍से़ के़दाबाहाॽओ कुभा ग्रिक सुवाङ्‌हाॽआङ् यरुसले़म्‍मो मे़धाङे़आङ् मे़वये़॥

२१ खे़ङ्‌हाॽ गालिलबा बे़थसेदा पाङ्‌जुम्‍बा फिलिपरो मे़बेआङ् पेलि मे़भाक्‍तु, “आदाङ्‌बे, आनिगे़ग ये़सुन् तुम्‍मा निङ्‌वाॽ चोगुम्‍बे़आङ् वयिगे़रो॥”

२२ हे़क्‍क्‍याङ् फिलिप्‍पे़न् पेआङ् आन्‍द्रियासे़न् मे़त्तु, हे़क्‍क्‍याङ् फिलिप्‍पे़न् नु अन्‍द्रियासे़न् पेसिआङ् ये़सुन् चे़क्‍ते़त्‍छु॥

२३ ये़सुरे़ पाःत्तु, “मे़न्‍छाम्‍साःल्‍ले़ कुमिमिदिङ् पोङ्‌मा ये़म् त्‍ये़आङ् वाॽरो॥

२४ इङ्‌गाॽ से़क्‍खाए मे़त्‍निङ्, याॽरिःम्‍बान् खाम्‍मो मक्‍थाआङ् मे़न्‍छिःए थारिक् खे़ङ्‌ग थिक्‍लक् ने़रो॥ कर खे़न् सिःने़ फाॽग्र खे़न्‍लाम् यरिक् पोगुगे़न् कुजाॽ थोःक्‍लो॥

२५ आत्‍तिल्‍ले़ ने़त्तिगे़न् कुहिङ्‌मन्‍निन् लुङ्‌माॽ तुक्‍तुॽ, खे़ल्‍ले़ मासुॽरो, कर आत्‍तिल्‍ले़ कन् इक्‍सादिङ् खाम्‍बेःक्‍मो ने़त्तिगे़न् कुहिङ्‌मन्‍निन् थेआङ् मे़इःत्तुन्, खे़ल्‍ले़ मे़न्‍नुप्‍मनाबा हिङ्‌मन्‍निन् से़ःप्‍तु युक्‍खुॽरो॥

२६ आत्‍तिल्‍ले़ इङ्‌गाॽ सेवा चोःक्‍का खे़ल्‍ले़ इङ्‌गाॽ तिम्‍माए पोङ्, हे़क्‍केःल्‍ले़ इङ्‌गाॽ आत्‍तो वाॽआ, इङ्‌गाॽ आसेवारोबान्‍नाङ् खे़प्‍मोए वाॽरो॥ आत्‍तिल्‍ले़ सेवा चोःक्‍का खे़ङ्‌ग पानुदिङ् आम्‍बारे़ मिङ्‌सो इङ्‌धाङ् पिरुरो॥”

२७ “इङ्‌गाॽ आनिङ्‌वाॽइन् साॽरिक् तुक्‍खे च्‍ये़आङ् वाॽ, हे़क्‍केःल्‍ले़ इङ्‌गाॽ थे पाःत्तुङ्‌बाबे? पानुदिङ् आम्‍बौ, कन् इनोगे़न् तुक्‍खेलाम् ताङ्‌से़ःप्‍ताङ्‌ङे़ॽ फाॽआङ् पेलि फाक्‍ने़ॽबि लॽआ, करसाङ् पेलि मे़भाक्‍ने़न्‍लो, थेआङ्‌भे़ल्‍ले़ इङ्‌गाॽग इक्‍सादिङ् खाम्‍बेःक्‍मो तुक्‍खे चासे़ए त्‍याङ्‌बारो॥

२८ खे़ल्‍ले़ चोगुल्‍ले़ पानुदिङ् आम्‍बौ, खे़ने़ॽ आबाङे मिमिदिङ् मे़त्‍छिङ्‌ङे़ॽओ॥”

हे़क्‍क्‍याङ् साङ्‌ग्राम्‍पेदाङ्‌ङोलाम् इक्‍लाधिक् त्‍ये़, “इङ्‌गाॽ तगिसा आमिमिदिङ्‌ङिन् ओसेःन्‍दाङ् चोगुङ्‌ङाङ् वाॽआरो हे़क्‍क्‍याङ् याम्‍मोआङ् ओसेःन्‍दाङ् चोगुङ्‌लो॥”

२९ खे़प्‍मो के़वाॽबा मनाहाॽरे़ खे़न् इक्‍लान् मे़घे़प्‍सुआङ् अक्‍खे मे़मे़त्‍छिङ्, कङ्‌ग ताङ्‌साक्‍पे़न् उःक्‍ते़बारो, कर वेॽहाॽरे़ मे़बाःत्तु, “माङ्‌लाइङ्‌बे़न् ये़सुन् नु पारे़बारो॥”

३० ये़सुरे़ खे़न् मनाहाॽ मे़त्तुसि, “कन् इक्‍लाःङ्‌ग इङ्‌गाॽ आलागि मे़ःन्, कर खिनिॽ लागि त्‍ये़बारो॥

३१ आल्‍ल कन् इक्‍सादिङ् खाम्‍बेःक्‍माल्‍ले़ कुघासे़न् पोङ्‌मा ये़म् त्‍ये़आङ् वाॽरो, आल्‍ल इक्‍सादिङ् खाम्‍बेःक्‍मो हाङ्‌युक् के़जोःक्‍पाङ्‌गe लाःक्‍कात् लाप्‍फुरो॥

३२ कर इङ्‌गाॽग इक्‍सादिङ् खाम्‍बेःक्‍मोलाम् थाःङ् पङ्‌सिङ्‌ङाल्‍ले़ काक् मे़न्‍छाम्‍गे़न् याप्‍मिहाॽ इङ्‌गाॽ ले़प्‍माङ् उःक्‍खुङ्‌सिङ्‌लो॥”

३३ खुने़ॽ आक्‍तङ्‌बा सिमे़न्‍नो पेःक्‍ल पत् के़लॽबान् ओसेःन्‍धाक्‍से़ ये़सुरे़ पाःत्तुबारो॥

३४ खे़न् मनाहाॽरे़ ये़सुन् मे़मे़त्तु, “आनिगे़ग साम्‌योथिम् साप्‍लाओ निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् सदादिङ् वाॽ लॽरिक् खे़म्‍मनारो, कर खे़ने़ॽग आक्‍खेआङ् मे़न्‍छाम्‍सान् थाःङ् पङ्‌सिङ् लॽरिक् के़बाःत्तुबाबे? कन् मे़न्‍छाम्‍साःङ्‌ग हाःप्‍पे?”

३५ ये़सुरे़ खे़ङ्‌हाॽ नोगप् पिरुसि, “सप्‍फारे़ लागिरक् ओःत्तिःन् खिनिॽनु वाॽरो॥ खादाम्‍मान् तार पत्, हे़क्‍केःल्‍ले़ ओःत्तिःन् खिनिॽनु वाॽरए लाङ्‌घेगे़म्‍मे़ॽओ॥ खादाम्‍मो लाङ्‌गे़घेःक्‍पा मनाःल्‍ले़ आत्‍तो पेःक्‍ल पत् के़लॽबान् थेआङ् निङ्‌वाॽ मे़घोसुन्‍लो॥

३६ ओःत्तिःन् खिनिॽनु वाॽरए खे़न् नसान् चोगे़म्‍मे़ॽ, हे़क्‍केःल्‍ले़ खिनिॽ ओःत्‍तिःल्‍ले़ कुस्‍सा के़बोःक्‍खिॽरो॥” खुने़ॽ कन् पाःन्‍निन् पाःत्तु सुरुआङ् खे़प्‍मोलाम् थासिङ् हे़क्‍क्‍याङ् खे़ङ्‌हाॽरे़ मे़न्‍निए इःम्‍सिङ्‌लो॥

यहुदिहाॽरे़ आल्‍लसाङ् ये़सुन् नसान् मे़न्‍जोगुन्

३७ ये़सुरे़ यरिक् मनाहाॽरे़ खुनिॽ तगि कम्‍म्‍याक् यरिक् निङ्‌वाॽ के़माबा मिक्‍सेःन्‍हाॽ चोगुसाङ् खे़ङ्‌हाॽरे़ खुने़ॽ नसान् मे़न्‍जोगुन्‍लो॥

३८ कङ्‌ग माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खे पाःत्तुबान् के़रे़बारो-

“यहवे दाङ्‌बे, हाःत्‍ले़ आनिगे इङ्‌घङ्‌ङिन् नसान् चोगुबे?

हे़क्‍क्‍याङ् यहवे दाङ्‌बाल्‍ले़ कुमुक्‍साम्‍मिन् आत्‍तिन् ओसेःन्‍दाङ् चोगुबे?”

३९ खे़ङ्‌हाॽरे़ थेआङ् नसान् चोःक्‍मा मे़न्‍छुक्‍तुन् फाॽआङ् यसैयाःल्‍ले़ अक्‍खेआङ् पाःत्तुआङ् वाॽरो-

४० “यहवे दाङ्‌बाल्‍ले़ खे़ङ्‌हाॽ मिक्‍फःम्‍बा चोगुसि

हे़क्‍क्‍याङ् खुनिॽ निङ्‌वाॽइन् के़धुङ्‌बा चोगु पिरुसि,

खे़ल्‍ले़ चोगुल्‍ले़ खे़ङ्‌हाॽरे़ खानिःमा मे़न्‍छुक्‍तुन्,

कुसिङ् निःप्‍मा मे़न्‍छुक्‍तुन्॥

मे़ःन्‍ने़ फाॽग्र खे़ङ्‌हाॽ यहवे दाङ्‌बाल्‍लो मे़नुःक्‍खे़आङ् खुने़ॽ वेःन्‍दुसिबामे़न्॥”

४१ यसैयाःल्‍ले़ तगिसा ये़सुरे़ कुमिमिदिङ्‌ङिन् निसुआङ् खुने़ॽ कुयाःम्‍बेओ अक्‍खेलॽरिक् पाःत्तुबारो॥

४२ हे़क्‍केसाङ् खे़न् ये़म्‍मो यरिक् यहुदि लाम्‍लोबाहाॽरे़ ये़सुन् नसान् मे़जोगु॥ करसाङ् खे़ङ्‌हाॽरे़ मना तगि कन् पाःन्‍निन् पाःप्‍मा मे़न्‍दे़न्‍दे़न्‍लो, थेआङ्‌भे़ल्‍ले़ फरिसिहाॽरे़ यहुदि चुम्‍लुङ्‌हिम्‍लाम् लाःक्‍कात् आम्‍लःत् आम्‍दे फाॽआङ् खे़ङ्‌हाॽ मे़गिसे़रो॥

४३ थेआङ्‌भे़ल्‍ले़ खे़न् यहुदि लाम्‍लोबाहाॽरे़ निङ्‌वाॽफुमाङ्‌लाम् चम्‍सिङ्‌मान्‍नुःल्‍ले़ मे़न्‍छाम् याप्‍मिलाम् चम्‍सिङ्‌मान्‍ने खुनिॽ सिराॽथाङे़रो॥

४४ हे़क्‍क्‍याङ् ये़सुरे़ यम्‍बा इक्‍लाओ पाःत्तु, “आत्‍तिल्‍ले़ इङ्‌गाॽ नसान् चोःक्‍का खे़ल्‍ले़ इङ्‌गाॽरक् मे़ःन्, कर याप्‍मि के़बाङ्‌बान्‍नाङ् नसान् चोगुॽरो॥

४५ हे़क्‍क्‍याङ् इङ्‌गाॽ के़निःबाल्‍ले़ इङ्‌गाॽ याप्‍मि के़बाङ्‌बान् निसुॽरो॥

४६ इङ्‌गाॽग इक्‍सादिङ् खाम्‍बेःक्‍मो ओःत्ति हे़क्‍के त्‍याङ्‌ङाङ् वाॽआरो, हे़क्‍केःल्‍ले़ इङ्‌गाॽ नसान् के़जोःक्‍पाहाॽ आत्‍तिन्‍नाङ् खादाम्‍मो वाॽमा मे़बोङ्‌ने़ल्‍लो॥

४७ “आत्‍तिन् मनाःल्‍ले़ इङ्‌गाॽ पाःत्तुङ्‌बा आबाःन्‍जाक्‍हाॽ खे़प्‍सुॽ कर मे़इःत्तुन् मे़नाःत्तुन्, खे़न् खासे़न् मे़जोगुङ्‌ङिन्, थेआङ्‌भे़ल्‍ले़ इङ्‌गाॽ मे़न्‍छाम् याप्‍मिहाॽ खासे़न् चोःक्‍से़ मे़ःन्, कर ताङ्‌से़ःप्‍से़ त्‍याङ्‌बारो॥

४८ इङ्‌गाॽ के़नाॽबाहाॽ नु आबान् मे़ङ्‌घे़म्‍मनाबाहाॽरे़ खुनिॽ खासे़न्‍लोःम्‍बाङ्‌ग वेॽ वाॽरो॥ इङ्‌गाॽ पाःत्तुङ्‌बा पाःन्‍हाॽरे़ए कुनुप्‍मा ये़न्‍नो खे़ङ्‌हाॽ खासे़न् लोःन्‍दुसिरो॥

४९ थेआङ्‌भे़ल्‍ले़ इङ्‌गाॽग आबाङे थेआङ् मे़म्‍बाःप्‍पे़न्‍लो, कर याप्‍मि के़बाङ्‌बा पानुदिङ् पाःल्‍ले़ पाःप्‍मा पाङ्‌घाङ्‌बा पाःन्‍हाॽए इङ्‌गाॽ पाःत्तुङ्‌ङाङ् वाॽआरो॥

५० खुने़ॽ कुइङ्‌जाङ्‌ङिल्‍ले़ मे़न्‍छाम् सुवाङ्‌हाॽ मे़न्‍नुप्‍मनाबा हिङ्‌मन्‍निन् पिरुसिरो फाॽआङ् इङ्‌गाॽ निसुङ्‌लो॥ खे़ल्‍ले़ चोगुल्‍ले़ पानुदिङ् पाःल्‍ले़ पाःत्ते़ॽ फाॽआङ् मे़त्ताङ्‌बा पाःन्‍हाॽरक् पाःत्तुङ्‌ङाङ् वाॽआरो॥”

a 

१२:७ चे लुप्‍पो तेॽमा यारिप् चोःक्‍से़ के़सिःबा थक्‍को फुङ्‌नाम्‍मिन् नु मारुक् हुःप्‍मा यहुदि साक्‍थिम् वये़॥ कर कन् ये़म्‍मो मरियम्‍मिल्‍ले़ ये़सुन् लुङ्‌माॽ तुक्‍तुबाल्‍ले़ चोगुल्‍ले़ हे़क्‍क्‍याङ् इङ्‌धाङ्‌गे़न् नोगे़न् पिसे़ फुङ्‌नाम्‍मिन् हुःत्तुरो॥

b 

१२:१३ खे़बक्‍सिङ् पोराःक्‍हाॽ हिङ्‌मार चोःक्‌युम्‍भो नु थङ्‌नाःम्‍मारे़न् ससाङ्‌स्रोत् चोःक्‍मा यहुदि थिम् वये़रो॥

c 

१२:१३ ग्रिक पाःन्‍दाङ्‌ङो “होसन्‍ना” पोङ्‌लो॥ खे़न् फाॽइन् “ताङ्‌आसे़प्‍ते़ॽओ” पोङ्‌लो॥

d 

१२:१५ खे़न् फाॽइन् “यरुसले़म्‍मो के़युङ्‌बा मनासे” पोङ्॥

e 

१२:३१ “इक्‍सादिङ् खाम्‍बेःक्‍मो हाङ्‌युक् के़जोःक्‍पा” फाॽइन् माफे़न्‍साम्‍मिल्‍ले़ वेॽस्‍मा कुमिङ्‌लो (लुका ४:६, १ युहु ५:१९, युहु १४:३०, १६:११)

ये़सुरे़ कुहुॽसाम्‍बाहाॽरे़ खुनिॽ लाङ्‌हाॽ वाहप्‍तु पिरुसिॽ

१३

आल्‍ल यहुदि चोःक्‌युम्‍भो तङ्‌नाम्‌रे़न् थिक्‌ये़न् तगि ये़सुरे़ कन् इक्‍सादिङ् खाम्‍बेःक्‍मान् ले़प्‍माआङ् पानुदिङ् पाःल्‍लो पेःक्‍मा ये़म् त्‍ये़ के़लॽबा पाःन्‍निन् निसुरो॥ खुने़ॽ इक्‍सादिङ् खाम्‍बेःक्‍मो कुहुॽसाम्‍बाहाॽ लुङ्‌माॽ तुक्‍तुसिआङ् वये़ हे़क्‍क्‍याङ् खे़ङ्‌हाॽ कुनुप्‍मो थारिक्‍के साॽरिक् लुङ्‌माॽ तुक्‍तुसिॽरो॥

२ आल्‍ल युःन्‍छिक् चाजामा ये़म् पोःक्‍खे़आङ् वये़ल्‍ले़ सिमोनरे़ कुस्‍सा यहुदा इस्‍करियोतिःल्‍ले़ ये़सुन् इङ्‌ले़क्‍तुर फाॽआङ् माफे़न्‍साम्‍मिल्‍ले़ तगिसा कुनिङ्‌वाॽइन् फे़त्‍लाःन्‍दु पिरुआङ् वये़॥

३ पानुदिङ् पाःल्‍ले़ खुने़ॽ काक् सम्‍दाङ् युक् पिरुआङ् वाॽ हे़क्‍क्‍याङ् खुने़ॽ निङ्‌वाॽफुमाङ्‌लाम्‍मे त्‍ये़बा नु खुने़ॽओए नुःङ्‌ल पत् के़लॽबान् ये़सुरे़ कुसिङ् निःत्तुआङ् वये़॥

४ हे़क्‍क्‍याङ् खुने़ॽ चाजामादे़न्‍नोलाम् पोगे़आङ् कुसुङ्‌घेक्‌वान् फे़न्‍दुआङ् याम्‍दुःक्‍माल्‍ले़ कित्‍लिक् कित्‍छिङ्,

५ हे़क्‍केलॽरिक्‍के च्‍वाःत्तिन् खप्‍प्‍याओ हुक्‍खुआङ् कुहुॽसाम्‍बाहाॽरे़ खुनिॽ लाङ्‌हाॽ वाहप्‍मा हेःक्‍तु हे़क्‍क्‍याङ् कित्‍छिङ्‌बा याम्‍दुःक्‍माल्‍ले़ तुगु पिरुसि॥

६ खुने़ॽ सिमोन पत्रुसरे़ कुलाङ् वाहप्‍से़ फे़रे़ल्‍ले़ खे़ल्‍ले़ मे़त्तु, “दाङ्‌बे, खे़ने़ॽ आलाङ्‌ङिन् वागे़हप्‍तुबाबि?”

७ ये़सुरे़ नोगप् पिरु, “आल्‍लो इङ्‌गाॽ थे चोगुङ्‌ल पत्ता के़लॽबान् कुसिङ् के़न्‍निःत्तुन्‍लो कर ताःन्‍दिग कुसिङ् के़निःत्तुॽरो॥”

८ पत्रुसरे़ मे़त्तु, “खे़ने़ॽग आप्‍फाल्‍ले़आङ् आलाङ्‌हाॽ वाहप्‍मा मे़नुॽने़न्‍लो!”

ये़सुरे़ नोगप् पिरु, “इङ्‌गाॽ के़लाङ्‌हाॽ वामे़हप्‍तुङ्‌ङिन्‍ने़ फाॽग्र खे़ने़ॽ इङ्‌गाॽनु लक् के़ङ्‌घोसुन्‍लो॥”

९ हे़क्‍केःल्‍ले़ सिमोन पत्रुसरे़ नोगप् पिरु, “हे़क्‍केने़ फाॽग्र आलाङ्‌हाॽरक् मे़ःन्, कर आहुक्‍हाॽ नु आध्‍गेक्‍किन्‍नाङ् वाहप्‍ताङ् पिराङ्‌ङे़ॽओ!”

१० ये़सुरे़ नोगप् पिरु, “वागे़रुम्‍सिङ्‌बा मनाःङ्‌ग सेसे पोङ्‌मारे़ लागि कुलाङ्‌हाॽरक् वाहप्‍मा पोङ्‌लो, थेआङ्‌भे़ल्‍ले़ नासिङ्‌गे़न् कुधक्‍किङ्‌ग सेसेए चोक्‍लो, हे़क्‍केःल्‍ले़ खिनिॽग सेसेए के़जोगिसाङ् खिनिॽ के़रे़क् सेसे के़होःप्‍तिॽरो॥”

११ थेआङ्‌भे़ल्‍ले़ खुने़ॽ हाःत्‍ले़ इङ्‌ले़क्‍तुॽ के़लॽबान् कुसिङ् निःत्तुआङ् वये़रो, खे़ल्‍ले़ चोगुल्‍ले़ ये़सुरे़ खिनिॽ के़रे़क् सेसे के़होःप्‍तिॽ लॽरिक् मे़त्तुसिबारो॥

१२ ये़सुरे़ खुनिॽ लाङ्‌हाॽ वाहप्‍तु पिरुसिआङ् कुजाङ्‌ङिन् चाक्‍सिङ् हे़क्‍क्‍याङ् युङ्‌सिङ्‌लो॥ हे़क्‍क्‍याङ् खे़ङ्‌हाॽ सेःन्‍दोसुसि, “खिनिॽ लागि इङ्‌गाॽ थे चोगुङ्‌बा फाॽआङ् कुसिङ् के़निःत्तुम्‍बि?

१३ खिनिॽ दाङ्‌बा नु सिक्‍साम्‍बा लॽरिक् याप्‍मि के़मे़त्तिॽ॥ खे़न् से़क्‍खाए के़बाःत्तुम्, थेआङ्‌भे़ल्‍ले़ इङ्‌गाॽग बा खे़न्‍नारो॥

१४ आल्‍ल इङ्‌गाॽ खिनिॽ दाङ्‌बा नु सिक्‍साम्‍बाआसाङ् खिनिॽ लाङ्‌हाॽ वाहप्‍तुङ् पिनिङ्, खे़ल्‍ले़ चोगुल्‍ले़ खिनिॽआङ् से़वारोबा कुइसिःक् लाङ् वाहप्‍मा पिसिङ्‌मा पोङ्‌लो॥

१५ इङ्‌गाॽ चोगुङ्‌बा कुइसिःक्‍के खिनिॽ के़जोगुम्‍ल फाॽआङ् कन् कुबिःन् युक्‍खुङ् पिनिङ्‌ङाङ् वाॽरो॥

१६ इङ्‌गाॽ से़क्‍खाए मे़त्‍निङ्, सेवारोबान् कुन्‍दाङ्‌बान्‍नुःल्‍ले़ यम्‍बा मे़ःन्‍लो, हे़क्‍क्‍याङ् इङ्‌साबान्‍नाङ् खुने़ॽ के़बाङ्‌बान्‍नुःल्‍ले़ यम्‍बा मे़ःन्‍लो॥

१७ आल्‍ल कन् पाःन्‍हाॽग कुसिङ् के़निःत्तुम्‍माङ् के़वयिॽ, हे़क्‍क्‍याङ् कङ्‌हाॽ के़जोगुम्‍ने़ फाॽग्र मुॽइसाबा के़बोःक्‍खिॽरो॥”

ये़सुरे़ खुने़ॽ इङ्‌ले़क्‍को थाबा पाःन्‍निन् पाःत्तुॽ

(मत्‍ति २६:२०-२५, मर्कु १४:१७-२१, लुका २२:२१-२३)

१८ “इङ्‌गाॽ खिनिॽ के़रे़क्‍ले़ लागिग पाःत्तुङ्‌बा मे़ःन्‍लो॥ इङ्‌गाॽ सेःक्‍निङ्‌बाहाॽग नुःरिक्‍काङ् कुसिङ् निःत्‍निङ्‌लो॥ कर इङ्‌गाॽनु सोरिक् चागे़जाबान्‍ने इङ्‌गाॽ आदक्‍ले़ङ्‌वाओ पोगे़रो फाॽआङ् साम्‌योसाप्‍लाःल्‍ले़ पाःत्तुबान् के़त्‍लए पोङ्‌लो॥

१९ “कन् पाःन्‍हाॽग पोङ्‌मानुःल्‍ले़ तगिए खिनिॽ मे़त्‍निङ्‌ङाङ् वाॽआरो॥ हे़क्‍केःल्‍ले़ कन् पाःन्‍हाॽ के़त्तिल्‍ले़ इङ्‌गाॽ ख्रिस्‍तआ फाॽआङ् नसान् के़जोगुम्‍लो॥

२० इङ्‌गाॽ से़क्‍खाए मे़त्‍निङ्, आत्‍तिल्‍ले़ इङ्‌गाॽ पाङ्‌घुङ्‌सिङ्‌बाहाॽ लाङ्‌दाःक्‍तुसिॽ, खे़ल्‍ले़ इङ्‌गाॽ लाम्‍दाःक्‍कारो, हे़क्‍क्‍याङ् आत्‍तिल्‍ले़ इङ्‌गाॽ लाङ्‌दाःक्‍का, खे़ल्‍ले़ इङ्‌गाॽ याप्‍मि के़बाङ्‌बे़न् लाङ्‌दाःक्‍तुॽरो॥”

२१ ये़सुरे़ खे़न् पाःन्‍हाॽ पाःत्तु सुरुआङ् कुयोःम् पुॽरे़र अक्‍खेलॽरिक् इङ्‌भोसुसि, “इङ्‌गाॽ से़क्‍खाए मे़त्‍निङ्, खिनिॽओ थिक्‍किल्‍ले़ इङ्‌गाॽ इङ्‌ले़क्‍कारो॥”

२२ हे़क्‍केःल्‍ले़ कुहुॽसाम्‍बाहाॽरे़ हाःत्‍ले़ कुयाःम्‍बेओ पाःत्तुबाइ लॽरिक् खुनिॽ निङ्‌वाॽ मये़र ओमे़मे़त्‍छिङ्॥

२३ खे़ङ्‌हाॽओ ये़सुरे़ साॽरिक् लुङ्‌माॽ तुक्‍तुबा कुहुॽसाम्‍बाधिक् कुबेसाङ् खे़ःम्‍सिङ्‌ङाङ् युङे़रो॥

२४ सिमोन पत्रुसरे़ खे़न् हुॽसाम्‍बान् खुने़ॽ हाःप्‍पे फाॽआङ् सेःन्‍दोसे़ॽ लॽरिक् हुक्‍चाःल्‍किःल्‍ले़ मिक्‍सेन् पिरुरो॥

२५ हे़क्‍केःल्‍ले़ खे़न् हुॽसाम्‍बाल्‍ले़ ये़सुओ खे़ःम्‍सिङ्‌ल सेःन्‍दोसु, “दाङ्‌बे खे़ङ्‌ग हाःत्‍ने़बे?”

२६ ये़सुरे़ नोगप् पिरुसि, “इङ्‌गाॽ कन् खरे़ःङ्‌ङिल्‍ले़ कुघे़ःङ्‌ङिन् खोर्याओa निःप्‍सुङ्‌ङाङ् पिरुङ्‌बा मनाःन्‍ने़रो॥” हे़क्‍क्‍याङ् ये़सुरे़ खरे़ःङ्‌ङिल्‍ले़ कुघे़ःङ्‌ङिन् निःप्‍सुआङ् सिमोनरे़ कुस्‍सा यहुदा इस्‍करियोते़न् पिरु॥

२७ यहुदाःल्‍ले़ खे़न् ताःक्‍तुनामे़ःन्‍ने माफे़न्‍साम्‍मिल्‍ले़ खे़न् युक्‍तुरो॥

हे़क्‍क्‍याङ् ये़सुरे़ खे़न् मे़त्तु, “खे़ने़ॽ थे़मा चोःक्‍मा निङ्‌वाॽ के़जोगुआङ् वाॽ, खे़न् हाराए चोगे़ॽओ॥”

२८ कर खे़प्‍मो चाजाइ के़युङ्‌बाहाॽरे़ ये़सुरे़ हे़क्‍के मे़त्तुबा पाःन्‍निन् थेआङ् कुसिङ् मे़न्‍निःत्तुन्‍लो॥

२९ यहुदाःङ्‌ग याङ् याङ्‌मा सुःक्‌वा के़गुबा वये़बाल्‍ले़ साभाङ्‌जाओ चाहाबा के़जोःक्‍पा चिगक्‌वाहाॽ इङ्‌मा इग्र याङ्‌गे़साॽबाहाॽ कुजा हाःप्‍मासि फाॽआङ् ये़सुरे़ मे़त्तुबाबिला लॽरिक् कुभारे़ निङ्‌वाॽ मे़इःत्तुरो॥

३० खरे़ःङ्‌ङिन् चनुमे़ःन्‍ने यहुदान् मुत्‍थ्रिक् पोगे़आङ् खामाक्‍लुम्‍मो लःन्‍दे़ पेरो॥

पत्रुसरे़ ये़सुन् नाॽरुॽ

(मत्‍ति २६:३१-३५, मर्कु १४:२७-३१, लुका २२:३१-३४)

३१ यहुदान् लाःक्‍कात् लःन्‍दे़ पेआङ् ये़सुरे़ खे़ङ्‌हाॽ मे़त्तुसि, “आल्‍ल इङ्‌गाॽ मे़न्‍छाम्‍साःल्‍ले़ आमिमिदिङ् पोङ्‌मा ये़म्‍मिन् त्‍ये़आङ् वाॽरो हे़क्‍क्‍याङ् निङ्‌वाॽफुमाङ्‌ङिन् खुने़ॽओ मिमिदिङ् पोङ्‌लो॥

३२ निङ्‌वाॽफुमाङ्‌ङिन् कुस्‍साओ मिमिदिङ् पोङ्‌ने़ फाॽग्र निङ्‌वाॽफुसाःल्‍ले़ कुमिमिदिङ् चोगुॽ, खे़न्‍नाङ् हाराए मिमिदिङ् चोगुॽरो॥

३३ “आमिःम् आस्‍साःसे, इङ्‌गाॽग खिनिॽनु सप्‍फारक् वाॽआरो हे़क्‍क्‍याङ् खिनिॽ याप्‍मि के़गोःत्तिॽ कर यहुदि लाम्‍लोबाहाॽ मे़त्तुङ्‌सिङ्‌बा कुइसिःक्‍के खिनिॽआङ् मे़त्‍निङ्, ‘इङ्‌गाॽ आत्‍तान् पेःक्‍का खे़प्‍मो तामा के़न्‍छुक्‍तिन्॥’

३४ “खे़ल्‍ले़ चोगुल्‍ले़ आल्‍ल खिनिॽ लुङ्‌माॽ तुक्‍कासिम्‍मे़ॽ फाॽआङ् इङ्‌गाॽ कुसङ् इङ्‌जाङ् पिनिङ्‌लो॥ खिनिॽ इङ्‌गाॽ लुङ्‌माॽ तुक्‍निङ्‌बा कुइसिःक्‍के लुङ्‌माॽ तुक्‍कासिम्‍मे़ॽओ॥

३५ खिनिॽ लुङ्‌माॽ के़दुक्‍कासिने़ फाॽग्र खे़न्‍लाम्‍मे काक् मे़न्‍छाम् याप्‍मिहाॽरे़ खिनिॽ आहुॽसाम्‍बानिङ् फाॽआङ् कुसिङ् के़म्‍निःत्तिॽरो॥”

३६ सिमोन पत्रुसरे़ खुने़ॽ सेःन्‍दोसु, “दाङ्‌बे, खे़ने़ॽ आत्‍तान् के़बेःक्‍पाबे?” ये़सुरे़ नोगप् पिरु, “इङ्‌गाॽ आत्‍तान् पेःक्‍कार पत्ता आल्‍लो तिम्‍मा के़न्‍छुक्‍कान्‍लो, कर याङ्‌सिग इङ्‌गाॽ के़दिम्‍माॽरो॥”

३७ पत्रुसरे़ सेःन्‍दोसु, “दाङ्‌बे, थेआङ् आल्‍लो तिम्‍मा मे़सुक्‍ने़न्‍बे? खे़ने़ॽ के़लागि इङ्‌गाॽ आल्‍लो सिमासाङ् यारिप् वाॽआरो॥”

३८ हे़क्‍केःल्‍ले़ ये़सुरे़ नोगप् पिरु, “खे़ने़ॽ से़क्‍खाए इङ्‌गाॽ आलागि सिमा यारिप् के़वाॽबि? इङ्‌गाॽ से़क्‍खा मे़त्‍ने़ॽ, इङ्‌वा कामानुःल्‍ले़ तगिए खुने़ॽ कुसिङ् मे़निःत्तुङ्‌ङिन् के़बाःत्तुर सुम्‍ले़ङ् के़नाॽआरो॥”

a 

१३:२६ ग्रिक पाःन्‍दाङ्‌ङो “चे़त्‍थ्‍याओ थुप्‍तु” रक् साप्‍ते़आङ् पत्॥

ये़सुरे़ कुहुॽसाम्‍बाहाॽ हाङ्‌हाङ् मे़त्तुसिॽ

१४

ये़सुरे़ याम्‍मो कुहुॽसाम्‍बाहाॽ मे़त्तुसि, “खिनिॽ निङ्‌साम्‍मो मे़ध्‍ये़म्‍मिन्‍ने़ॽओ, कर निङ्‌वाॽफुमाङ्‌ङिन् नसान् चोगे़म्‍मे़ॽओ, हे़क्‍केलॽरिक् इङ्‌गाॽआङ् याप्‍मि नसान् आजोगे़म्‍मे़ॽओ॥

२ पानुदिङ् आम्‍बारे़ कुहिम्‍मोग यरिक् याक्‍फाङ्‌हाॽ मे़ने़ हे़क्‍क्‍याङ् इङ्‌गाॽ खिनिॽ लागि युङ्‌दे़न् यारिप् चोःक्‍से़ पेःक्‍कार पत्‍तारो॥ खे़न् होःप्‍ते़ल्‍ले़ग इङ्‌गाॽ हे़क्‍के मे़मे़त्‍निङ्‌ङिम्‍बा वये़रो॥

३ हे़क्‍क्‍याङ् इङ्‌गाॽ पेःक्‍काआङ् खिनिॽ लागि युङ्‌दे़न् यारिप् चोगुङ्‌ङाङ् याम्‍मो युआ हे़क्‍क्‍याङ् खिनिॽआङ् तेॽनिङ्‌लो॥ हे़क्‍केलॽरिक् इङ्‌गाॽ आत्‍ति वाॽआ खे़प्‍मो खिनिॽआङ् के़वयिॽरो॥

४ इङ्‌गाॽ पेःक्‍कार पत्ताबा लाम्‍मिङ्‌ग खिनिॽ कुसिङ् के़निःत्तुम्‍माङ् के़वयिॽरो॥”

५ थोमारे़ खुने़ॽ मे़त्तु, “दाङ्‌बे, खे़ने़ॽ आत्‍तान् के़बेःक्‍ल के़बत् खे़न् आनिगे मे़निसुम्‍बे़न्, हे़क्‍केःल्‍ले़ आनिगे खे़न् लाम्‍मिन् आक्‍खेलॽरिक् कुसिङ् निःत्तुम्‍बे़बाबे?”

६ ये़सुरे़ नोगप् पिरु, “लाम्, से़क्‍खा नु मे़न्‍नुप्‍मनाबा हिङ्‌मन् इङ्‌गाॽएरो॥ आत्‍तिन्‍नाङ् इङ्‌गाॽ मे़ःन्‍नेग पानुदिङ् पाःल्‍लो के़प्‍मा मे़सुक्‍ने़न्‍लो॥

७ खिनिॽ से़क्‍खाए याप्‍मि कुसिङ् के़निःत्तिआङ् के़वयिॽने़ फाॽग्र पानुदिङ् आम्‍बाआङ् कुसिङ् के़निःत्तुम्‍लो॥ आल्‍लाङ्‌धो खुने़ॽ कुसिङ् के़निःत्तुम्‍लो, थेआङ्‌भे़ल्‍ले़ खुने़ॽ के़निसुम्‍माङ् के़वयिॽरो॥”

८ फिलिपरे़ पाःत्तु, “दाङ्‌बे, पानुदिङ् पान् याप्‍मि ओसेःन्‍आधाक्‍ते़ॽओ हे़क्‍क्‍याङ् आनिगे निङ्‌वाॽ तारो॥”

९ ये़सुरे़ नोगप् पिरु, “मे़ःम्‍बे़ फिलिप्‍पे, इङ्‌गाॽग आल्‍लो थारिक् खिनिॽनु सोरिक् वयाङ्‌साङ् इङ्‌गाॽ याप्‍मि कुसिङ् के़न्‍निःत्तान्‍बि? हाःत्‍ले़ इङ्‌गाॽ निसाङ्‌ङाङ् वाॽ, खे़ल्‍ले़ग पानुदिङ् पाःन्‍नाङ् निसुआङ् वाॽरो॥ हे़क्‍केःल्‍ले़ आक्‍खेलॽरिक् पानुदिङ् पान् ओसेःन्‍आधाक्‍ते़ॽ लॽरिक् के़बाःत्तुबाबे?

१० इङ्‌गाॽ पानुदिङ् पाओ वाॽआ, हे़क्‍क्‍याङ् पानुदिङ् पान् इङ्‌गाॽओ वाॽ फाॽआङ् नसान् के़न्‍जोगुन्‍बि? इङ्‌गाॽ पाःत्तुङ्‌बा पाःन्‍जाक्‍हाॽग आबाङे इङ्‌गाॽइन् मे़ःन्‍लो, कर इङ्‌गाॽओ के़वाॽबा पानुदिङ् पाःल्‍ले़ए इङ्‌गाॽओलाम् कुयाःम्‍बक्‍हाॽ चोगुबारो॥”

११ इङ्‌गाॽ पानुदिङ् पाःओ हे़क्‍क्‍याङ् पानुदिङ् पान् इङ्‌गाॽओ वाॽ लॽरिक् पाःत्तुङ्‌बा पाःन्‍निन् नसान् चोगे़म्‍मे़ॽओ, मे़ःन्‍ने़ फाॽग्र इङ्‌गाॽ चोगुङ्‌बा निङ्‌वाॽ के़माबा याःम्‍बक्‍किल्‍ले़ चोगुल्‍ले़ नसान् चोगे़म्‍मे़ॽओ॥

१२ इङ्‌गाॽ से़क्‍खाए मे़त्‍निङ्, हाःत्‍ले़ इङ्‌गाॽ नसान् चोःक्‍का, खे़ल्‍ले़ग इङ्‌गाॽ चोगुङ्‌बान्‍नुःल्‍ले़आङ् पयम् यम्‍बा याःम्‍बक्‍हाॽ चोगुॽरो, थेआङ्‌भे़ल्‍ले़ इङ्‌गाॽ पानुदिङ् पाःल्‍लो पेःक्‍कार पत्‍तारो॥

१३ खिनिॽ आमिङ्‌ङो थे के़नाःक्‍तुम्‍साङ् पानुदिङ् पाःल्‍ले़ कुमिङ्‌सो कुधाःङ्‌सो कुस्‍साःओलाम् ओसेःन्‍दाङ् पोङ्‌ल फाॽआङ् इङ्‌गाॽ खे़न् चोगुङ्‌लो॥

१४ इङ्‌गाॽ आमिङ्‌ङो थेःन् के़नाःक्‍तुम्‍साङ् खे़न् इङ्‌गाॽ चोगुङ्‌लो॥

ये़सुरे़ सेसेमाङ्‌ङिन् पाङ्‌मा माङ्‌हुप् चोगुॽ

१५ “इङ्‌गाॽ याप्‍मि मिःम्‍जि के़मे़त्तिॽने़ फाॽग्र आइङ्‌जाङ्‌हाॽ के़इःत्तुम् के़नाःत्तुम्‍लो॥

१६ इङ्‌गाॽ पानुदिङ् पाःन्‍नु पेलिगे़न् तुवा चोगुङ्‌लो, हे़क्‍क्‍याङ् खुने़ॽग खिनिॽनु सदादिङ् वाॽर फाॽआङ् वेॽ कुभाॽ के़बिबाधिक्a के़बिरिॽरो॥

१७ खुने़ॽग काक् से़क्‍खाओ लाम्‍गे़लोबा सेसेमाङ्‌लो॥ कन् इक्‍सादिङ् खाम्‍बेःक्‍मोबा मनाहाॽरे़ खुने़ॽ खोमा मे़न्‍छुक्‍तुन्‍लो, थेआङ्‌भे़ल्‍ले़ खे़ङ्‌हाॽरे़ खुने़ॽ मे़न्‍निसुन्‍नाङ् कुसिङ्‌ङाङ् मे़न्‍निःत्तुन्‍लो॥ कर खिनिॽग खुने़ॽ कुसिङ् के़निःत्तुम्‍लो, थेआङ्‌भे़ल्‍ले़ आल्‍लो खुने़ॽ खिनिॽनु सोरिक् वाॽ हे़क्‍क्‍याङ् के़दाबा ये़म्‍मोआङ् खिनिॽ हिङ्‌मन्‍नो वाॽरो॥

१८ इङ्‌गाॽग खिनिॽ ये़त्‍छाबा कुइसिःक् पक्‍मे़धानिङ्‌ङिन्‍लो॥ इङ्‌गाॽ खिनिॽओ युःआरो॥

१९ सप्‍फा एगाङ्‌ङाङ्‌ग इक्‍सादिङ् खाम्‍बेःक्‍माल्‍ले़ इङ्‌गाॽ मे़निआन्‍लो, कर खिनिॽग याप्‍मि के़निसिॽरो॥ इङ्‌गाॽ हिङ्‌ङा, खे़ल्‍ले़ चोगुल्‍ले़ खिनिॽआङ् के़हिङिॽरो॥

२० खे़न् ये़न्‍नो इङ्‌गाॽ पानुदिङ् आम्‍बाओ वाॽआ, हे़क्‍क्‍याङ् खिनिॽ इङ्‌गाॽओ के़वयिॽआङ् इङ्‌गाॽ खिनिॽओ वाॽआबा पाःन्‍निन् कुसिङ् के़निःत्तुम्‍लो॥

२१ हाःत्‍ले़ इङ्‌गाॽ आइङ्‌जाङ्‌हाॽ खे़प्‍सुआङ् इःत्‍तु नाःत्तुॽ, इङ्‌गाॽ याप्‍मि लुङ्‌माॽ के़दुक्‍पे़ङ्‌ग बा खे़न्‍नेरो॥ हाःत्‍ले़ इङ्‌गाॽ लुङ्‌माॽ तुक्‍का खे़ङ्‌ग पानुदिङ् आम्‍बारे़ लुङ्‌माॽ तुक्‍तुॽ, हे़क्‍क्‍याङ् इङ्‌गाॽआङ् लुङ्‌माॽ तुक्‍तुङ्‌ङाङ् खे़ल्‍लो ओसेःन्‍धाक्‍सिङ्‌ङारो॥”

२२ हे़क्‍क्‍याङ् यहुदाःल्‍ले़ (यहुदा इस्‍करियोतिङ्‌ग मे़ःन्‍लो) मे़त्तु, “कर दाङ्‌बे, इक्‍साबा मनाहाॽनुग ओसेःन्‍गे़न्‍धाक्‍सिङ्‌ङिन् कर आनिगे़नुरक् थेआङ् ओसेःन्‍धाक्‍सिङ्‌मा निङ्‌वाॽ के़जोगुबाबे?”

२३ ये़सुरे़ नोगप् पिरु, “हाःत्‍ले़ इङ्‌गाॽ मिःम्‍जि मे़त्ता, खे़ल्‍ले़ग इङ्‌गाॽ आनिसाम्‍मिन् इःत्‍तु नाःत्तुॽरो॥ पानुदिङ् आम्‍बारे़ खे़न् मिःम्‍जि मे़त्तुॽ हे़क्‍क्‍याङ् आन्‍छिगे़ ताःसिगे़आङ् खे़न्‍नु वाॽसिगे़रो॥

२४ हाःत्‍ले़ इङ्‌गाॽ मिःम्‍जि मे़मे़त्तान्, खे़ल्‍ले़ इङ्‌गाॽ आनिसाम्‍मिन् मे़इःत्तुन् मे़नाःत्तुन्‍लो॥ कन् के़घे़प्‍सुम्‍बा आबाःन्‍जाक्‍किङ्‌ग आबाङे इङ्‌गाॽइन् मे़ःन्‍लो, कर याप्‍मि के़बाङ्‌बा पानुदिङ् पाःल्‍ले़न्‍ने़रो॥

२५ “कन् काक् पाःन्‍हाॽ इङ्‌गाॽ खिनिॽनु वाॽआल्‍ले़सा मे़त्‍निङ्‌ङाङ् वाॽआरो

२६ कर पानुदिङ् पाःल्‍ले़ आमिङ्‌ङो पाङ्‌मा इःत्तुबा कुभाॽ के़बिबा सेसेमाङ्‌ङिल्‍ले़ काक् पाःन्‍हाॽ के़हुॽरिआङ् इङ्‌गाॽ मे़त्‍निङ्‌बा पाःन्‍हाॽ निङ्‌वाॽसोओ तारु के़बिरिॽरो॥

२७ “इङ्‌गाॽ सनारुङ्‌ङिन् खिनिॽनु पक्‍थाङ्‌लो, आसनारुङ्‌ङिन् खिनिॽ पिनिङ्‌लो॥ कङ्‌ग इक्‍सादिङ् खाम्‍बेःक्‍माल्‍ले़ के़बिरिबा हे़क्‍केग मे़बिनिङ्‌ङिन्‍लो॥ खिनिॽ निङ्‌साम्‍मो मे़ध्‍ये़म्‍मिन्‍ने़ॽ हे़क्‍क्‍याङ् मे़गिसे़म्‍मिन्‍ने़ॽओ॥

२८ “इङ्‌गाॽ पेःक्‍कार पत्ता हे़क्‍क्‍याङ् याम्‍मो खिनिॽओ नुःङ्‌ङा ताआबान् के़घे़प्‍सुम्‍माङ् के़वयिॽरो॥ इङ्‌गाॽ से़क्‍खाए याप्‍मि मिःम्‍जि के़मे़त्तिॽने़ फाॽग्र इङ्‌गाॽ पानुदिङ् पा निङ्‌वाॽफुमाङ्‌ङो नुःङ्‌ङा पेःक्‍काल्‍ले़ खिनिॽग के़सःत्तिॽरो, थेआङ्‌भे़ल्‍ले़ खुने़ॽग इङ्‌गाॽनुःल्‍ले़आङ् पयम् यम्‍बा चोक्‍लो॥

२९ कन् पाःन्‍हाॽ के़त्तिल्‍ले़ नसान् याप्‍मि आगे़जोगिर फाॽआङ् कन् पाःन्‍हाॽ पोङ्‌मानुःल्‍ले़ तगि खिनिॽ आल्‍लोसा मे़त्‍निङ्‌ङाङ् वाॽआरो॥

३० आल्‍ल खिनिॽनु यरिक् मे़बाःत्तान्, थेआङ्‌भे़ल्‍ले़ इक्‍सादिङ् खाम्‍बेःक्‍मोबा हाङ्‌युक् के़जोःक्‍पान् फे़न्‍ल पत्‍लो॥ आसम्‍दाङ् खे़ल्‍ले़ थेआङ् मुक्‍साम् मे़गत्तुन्‍लो,

३१ कर इक्‍सादिङ् खाम्‍बेःक्‍मोबा के़रे़क्‍ले़ पानुदिङ् पान् लुङ्‌माॽ तुक्‍तुङ्‌बान् मे़निसुर फाॽआङ् इङ्‌गाॽ पानुदिङ् आम्‍बारे़ पिराङ्‌बा इङ्‌जाङ्‌हाॽ कुइसिःक् चोगुङ्‌लो॥ आल्‍ल कप्‍मोलाम् पेगिरो॥”

a 

१४:१६ ग्रिक पाःन्‍दाङ्‌ङो “पाराक्‍लित” पोङ्॥ खे़ल्‍ले़ कुबेःङ्‌ग के़भाॽबा, सुजादाङ्‌बा, हाङ्‌हाङ् के़मे़प्‍पा, आःन्‍छिङ्‌मा के़बिबा, कुभाङ्‌से़म्‍बा वगे़रा पोङ्॥ खे़न् सेसेमाङ्‌ङिल्‍ले़ वेॽस्‍मा कुमिङ्॥

ये़सुन् से़क्‍खास्‍मा चे़ल्‍ले़क्‍सेॽबुङ्

१५

ये़सुरे़ याम्‍मो कुहुॽसाम्‍बाहाॽ मे़त्तुसि, “इङ्‌गाॽग से़क्‍खास्‍मा चे़ल्‍ले़क्‍सेॽइल्‍ले़ कुबुङ्‌आरो॥ हे़क्‍क्‍याङ् पानुदिङ् आम्‍बाग इक्‍मःबारो॥

२ इङ्‌गाॽओ कुजाॽ मे़न्‍धोःक्‍मनाबा काक् पोराःक्‍हाॽग चे़प्‍तुदेसुॽ हे़क्‍क्‍याङ् कुजाॽ के़धोःक्‍पाहाॽआङ् आल्‍लसाङ् यरिक् कुजाॽ थोःक्‍ल फाॽआङ् कुबोराक्‍हाॽ चे़प्‍तुआङ् साःक्‍तुरो॥

३ पोराःक्‍हाॽ चे़प्‍माआङ् साःक्‍मनाबा चे़ल्‍ले़क्‍सेॽइल्‍ले़ कुबुङ् कुइसिःक् इङ्‌गाॽ पाःत्तुङ्‌बा पेलिगे़न् पाःन्‍जाक्‍किल्‍ले़ तगिसा खिनिॽ सेसे के़बोःक्‍खिआङ् के़वयिॽरो॥

४ इङ्‌गाॽओ वये़म्‍मे़ॽ हे़क्‍क्‍याङ् इङ्‌गाॽ खिनिॽओ वाॽआरो॥ सिङ् पोराःक्‍किन् चे़प्‍माआङ् कुबुङ्‌मोलाम् से़म्‍माने़ फाॽग्र खे़ॽयो कुजाॽ थोःक्‍मा मे़सुक्‍ने़न्‍लो, हे़क्‍केलॽरिक् खिनिॽआङ् इङ्‌गाॽओ मे़न्‌वाॽए कुजाॽ फम्‍मा के़न्‍छुक्‍तुम्‍मिल्‍लो॥

५ इङ्‌गाॽग चे़ल्‍ले़क्‍सेॽइल्‍ले़ कुबुङ्‌आरो हे़क्‍क्‍याङ् खिनिॽग आबोराःक्‍निङ्‌लो॥ खिनिॽ इङ्‌गाॽओ के़वयिॽआङ् इङ्‌गाॽ खिनिॽओ वाॽआने़ फाॽग्र आल्‍लसाङ् यरिक् कुजाॽ फम्‍मा के़सुक्‍तुम्‍लो, कर इङ्‌गाॽओ मे़न्‌वाॽए थेआङ् चोःक्‍मा के़न्‍छुक्‍तुम्‍मिल्‍लो॥

६ इङ्‌गाॽओ मे़न्‌वाॽमनाबाङ्‌ग चे़प्‍माआङ् लाप्‍फुमनाबा के़हेबाआङ् के़सिःबा सिङ् पोराःक् कुइसिःक् पोङ्‌लो॥ खे़ङ्‌ग मनाहाॽरे़ मे़घप्‍सुआङ् मिओ मे़हाःन्‍दुरो॥

७ खिनिॽ इङ्‌गाॽओ हे़क्‍क्‍याङ् आबाःन्‍जाक्‍किन् खिनिॽओ वाॽने़ फाॽग्र खिनिॽ सिराॽ के़धाङ्‌बा पाःन्‍हाॽ थे के़नाःक्‍तुम्‍साङ् खिनिॽ के़घोसुम्‍लो॥

८ यरिक् कुजाॽ के़भत्‍छुम्‍ने़ फाॽग्र पानुदिङ् आम्‍बारे़ कुमिमिदिङ् के़जोगुम्‍माङ् खिनिॽ से़क्‍खास्‍मा आहुॽसाम्‍बा के़बोःक्‍खिॽरो॥

९ “पानुदिङ् पाःल्‍ले़ लुङ्‌माॽ तुक्‍ताङ्‌बा कुइसिःक् खिनिॽआङ् लुङ्‌माॽ तुक्‍निङ्‌ङाङ् वाॽआरो॥ खिनिॽ चक्‍मे़ल्‍लॽए आमिःम्‍जिओ वये़म्‍मे़ॽओ॥

१० पानुदिङ् आम्‍बारे़ कुइङ्‌जाङ्‌ङिन् इःत्‍तुङ् नाःत्तुङ्‌ङाङ् इङ्‌गाॽ कुमिःम्‍जिओ वाॽआबा कुइसिःक् इङ्‌गाॽ आइङ्‌जाङ्‌ङिन् के़इःत्तुम् के़नाःत्तुम्‍ने़ फाॽग्र आमिःम्‍जिओ के़वयिबा पोङ्‌लो॥

११ आसिक् सम्‍बा कुइसिःक्‍के खिनिॽआङ् सिक् पसम्‍सम्‍ल फाॽआङ् कन् पाःन्‍हाॽ मे़त्‍निङ्‌बारो॥

१२ आल्‍ल इङ्‌गाॽ लुङ्‌माॽ तुक्‍निङ्‌बा कुइसिःक् खिनिॽआङ् लुङ्‌माॽ तुक्‍कासिम्‍मे़ॽ फाॽआङ् इङ्‌जाङ् पिनिङ्‌लो॥

१३ चुम्‍मिल्‍ले़ कुलागि हिङ्‌मन् पिमान्‍ने यम्‍बा मिःम्‍जिरो, कन्‍नुःल्‍ले़ यम्‍बा मिःम्‍जि वेॽ होप्‍लो॥

१४ खिनिॽ पिनिङ्‌बा आइङ्‌जाङ्‌ङिन् के़इःत्तुम् के़नाःत्तुम्‍ने़ फाॽग्र आन्‍जुम् के़बोःक्‍खिरो॥

१५ आल्‍लाङ्‌धो इङ्‌गाॽ से़वारोबा मे़मे़त्‍निङ्‌ङिन्‍लो, थेआङ्‌भे़ल्‍ले़ कुन्‍दाङ्‌बाल्‍ले़ चोःक्‍मा इःत्तुबा पाःन्‍हाॽ से़वारोबाल्‍ले़ मे़निसुन्‍लो॥ कर खिनिॽग आन्‍जुम्‍निङ् फाॽआङ् मे़त्‍निङ्‌ङाङ् वाॽआरो, थेआङ्‌भे़ल्‍ले़ पानुदिङ् आम्‍बारे़ मे़त्ताङ्‌बा काक् पाःन्‍हाॽ खिनिॽ मे़त्‍निङ्‌ङाङ् वाॽरो॥

१६ खिनिॽ याप्‍मि के़न्‍छेगिन् कर इङ्‌गाॽ खिनिॽ सेःक्‍निङ्, हे़क्‍क्‍याङ् पेगे़म्‍मे़ॽआङ् सदादिङ् के़बप्‍पा कुजाॽ फत्‍छे़म्‍मे़ॽ फाॽआङ् सेःक्‌युक् चोःक्‍निङ्‌ङाङ् वाॽआरो॥ आमिङ्‌ङो थे के़नाःक्‍तुम्‍साङ् पानुदिङ् आम्‍बारे़ के़बिरिॽरो॥

१७ खिनिॽ लुङ्‌माॽ तुक्‍कासिम्‍मे़ॽ फाॽआङ् इङ्‌जाङ् पिनिङ्‌लो॥”

इक्‍साबा मनाहाॽरे़ हुॽसाम्‍बाहाॽ मे़जिःत्तुसिॽ

१८ “कन् इक्‍सादिङ् खाम्‍बेःक्‍मोबाहाॽरे़ के़म्‍जिःत्तिल्‍ले़ खे़न्‍नु तगि इङ्‌गाॽ मे़जिःत्ताङ्‌बा पाःन्‍निन् निङ्‌वाॽ इःत्ते़म्‍मे़ॽओ॥

१९ खिनिॽ कन् इक्‍सादिङ् खाम्‍बेःक्‍मोबा के़वयिल्‍ले़ग आबाङे खुनिॽ मना हे़क्‍केए लुङ्‌माॽ के़म्‍दुक्‍तिॽमे़न्, कर खिनिॽग इक्‍सादिङ् खाम्‍बेःक्‍मोबा मे़ःन्‍निङ्‌लो॥ खिनिॽग इक्‍सादिङ् खाम्‍बेःक्‍मोलाम् इङ्‌गाॽ सेःक्‍निङ्‌ङाङ् वाॽआरो, खे़ल्‍ले़ चोगुल्‍ले़ खे़ङ्‌हाॽरे़ खिनिॽ के़म्‍जिःत्तिॽरो॥

२० इङ्‌गाॽ मे़त्‍निङ्‌बा आबाःन्‍हाॽ निङ्‌वाॽ इःत्ते़म्‍मे़ॽओ ‘सेवारोबान् कुन्‍दाङ्‌बान्‍नुःल्‍ले़ यम्‍बा मे़ःन्‍लो॥’ खे़ङ्‌हाॽरे़ इङ्‌गाॽए तुक्‍खे मे़जाःत्ताङ्‌ङिल्‍ले़ खिनिॽआङ् तुक्‍खे के़म्‍जाःत्तिॽरो॥ खे़ङ्‌हाॽरे़ इङ्‌गाॽ आनिसाम्‍मिन् मे़इःत्तु मे़नाःत्तुआङ् वये़ल्‍ले़ग खिनिॽ निसाम्‍मिन्‍नाङ् मे़इःत्तु मे़नाःत्तुॽरो॥

२१ खिनिॽग इङ्‌गाॽइन् के़बोःक्‍खिआङ् के़वयिबाल्‍ले़ चोगुल्‍ले़ खे़ङ्‌हाॽरे़ इङ्‌गाॽ मे़मे़त्ताङ्‌बा कुइसिःक्‍के खिनिॽ के़म्‍मे़त्तिॽरो॥ थेआङ्‌भे़ल्‍ले़ खे़ङ्‌हाॽरे़ग इङ्‌गाॽ याप्‍मि के़बाङ्‌बान् कुसिङ् मे़न्‍निःत्तुन्‍लो॥

२२ इङ्‌गाॽ त्‍याङ्‌ङाङ् खे़ङ्‌हाॽ लायोरे़ कुयाःम्‍बेओ मे़म्‍मे़त्‍छिङ्‌बान्‍निल्‍ले़ग लायोरे़न् आप्‍तिक् मे़ङ्‌घोसुम्‍बारो॥ कर आल्‍लग खे़ङ्‌हाॽरे़ लायो मे़न्‍जोःक्‍मनाबा लाम्‍सिङ्‌मा मे़ङ्‌घोसुन्‍लो॥

२३ आत्‍तिल्‍ले़ इङ्‌गाॽ चिःत्ता, खे़ल्‍ले़ पानुदिङ् आम्‍बाआङ् चिःत्तुॽरो॥

२४ इङ्‌गाॽ वेॽहाॽरे़ चोःक्‍मा मे़न्‍छुक्‍तुन्‍बा याःम्‍बक् चोगुङ्॥ खे़ङ्‌हाॽरे़ खे़न् पाःन्‍हाॽ मे़न्‍निसुन्‍निल्‍ले़ग खे़ङ्‌हाॽ लायोरे़ आप्‍तिक् के़घोबा मे़म्‍बोःक्‍खे़म्‍बा वये़रो॥ कर खे़ङ्‌हाॽरे़ग निङ्‌वाॽ के़माबा मिक्‍सेन् मे़निसुआङ् मे़वाॽसाङ् पानुदिङ् आम्‍बा नु इङ्‌गाॽ ने़प्‍माङ् मे़जिःत्ते़त्‍छिगे़आङ् वाॽरो॥

२५ कर कङ्‌ग खे़ङ्‌हाॽरे़ थेनाधे मे़जिःत्ताङ्‌बारो लॽरिक् साम्‌योसाप्‍लाओ साप्‍ते़आङ् के़बप्‍पे़न् के़रे़बारो॥

२६ “आल्‍ल पानुदिङ् पालाम् कुभाॽ के़बिबा सेसेमाङ्‌ङिन् खिनिॽओ पाङ्‌घुङ्‌लो॥ खुने़ॽग पानुदिङ् पाःलाम्‍बा के़युःबा से़क्‍खाओ लाम्‍गे़लोबा सेसेमाङ्‌लो, खुने़ॽए इङ्‌गाॽ आयाःम्‍बेओ तोःन्‍दि के़बिरिॽरो॥

२७ हे़क्‍क्‍याङ् खिनिॽआङ् इङ्‌गाॽ आयाःम्‍बेओ तोःन्‍दि के़बिरुम्‍लए पोङ्‌लो थेआङ्‌भे़ल्‍ले़ खिनिॽग इङ्‌गाॽनु कुहेःक्‍सिङ्‌माआङ्‌धोए के़वयिरो॥”

१६

ये़सुरे़ आल्‍लसाङ् मे़त्तुसि, “याप्‍मि नसान् चोःक्‍मा के़न्‍ले़रुम्‍मिन्‍ल फाॽआङ् तगिसा कन् पाःन्‍हाॽ मे़त्‍निङ्‌ल पत्‍तारो॥

२ खिनिॽ यहुदि चुम्‍लुङ्‌हिम्‍मोलाम् के़म्‍लःत्ति के़म्‍देसिॽ॥ हे़क्‍क्‍याङ् अक्‍तङ्‌बा ये़म्‍माङ् तार पत्, मनाहाॽरे़ खिनिॽ के़म्‍से़रिल्‍ले़ निङ्‌वाॽफुमाङ्‌ङिन् सेवा चोगुम्‍बार पत्‍छिगे़ लॽरिक् मे़इःत्तुरो॥

३ खे़ङ्‌हाॽरे़ पानुदिङ् पान् इग्र इङ्‌गाॽ याप्‍मि कुसिङ् मे़न्‍निःत्तान्‍बाल्‍ले़ चोगुल्‍ले़ खिनिॽ हे़क्‍के के़म्‍मे़त्तिॽरो॥

४ कन् पाःन्‍हाॽ ताःन्‍दि खिनिॽओ के़त्तिल्‍ले़ इङ्‌गाॽ साम्‍दिङ् पिनिङ्‌बा पाःन्‍निन् खिनिॽ निङ्‌वाॽ के़इःत्तुम्‍ल फाॽआङ् अक्‍खे मे़त्‍निङ्‌ङाङ् वाॽआरो॥ तगिग कन् पाःन्‍हाॽ मे़मे़त्‍निङ्‌ङिन्‍लो थेआङ्‌भे़ल्‍ले़ इङ्‌गाॽग खिनिॽनुए वयाङ्‌लो॥”

सेसेमाङ्‌ङिल्‍ले़ कुयाःम्‍बक्

५ “कर आल्‍ल इङ्‌गाॽ याप्‍मि के़बाङ्‌बाल्‍लो नुःङ्‌ङा पेःक्‍कार पत्ता हे़क्‍केसाङ् खिनिॽ आत्तिल्‍ले़आङ् आत्‍तान् के़बेःक्‍ल के़बप्‍पे फाॽआङ् इङ्‌गाॽ याप्‍मि सेःन्‍गे़न्‍दोःसिन्‍लो॥

६ इङ्‌गाॽ हे़क्‍के पाःत्तुङ्‌बाल्‍ले़ खिनिॽ निङ्‌साम्‍मो के़ध्‍ये़ॽइआङ् के़वयिॽरो॥

७ कर इङ्‌गाॽ से़क्‍खान् मे़त्‍निङ्, इङ्‌गाॽग पेःक्‍काबान्‍ने खिनिॽ लागि नुबा पोङ्‌लो, थेआङ्‌भे़ल्‍ले़ इङ्‌गाॽ मे़बेःक्‍कान्‍ने़ फाॽग्र कुभाॽ के़बिबा सेसेमाङ्‌ङिन् खिनिॽओ मे़युने़न्‍लो, कर इङ्‌गाॽ पेःक्‍काआङ् खुने़ॽ खिनिॽओ पाङ्‌घुङ् युःसुङ्‌लो॥

८ खुने़ॽ युःआङ् इक्‍सादिङ् खाम्‍बेःक्‍मोबा मे़न्‍छाम्‍गे़न् याप्‍मिहाॽरे़ खुनिॽ लायोरे़ कुयाःम्‍बेओ, निङ्‌वाॽफुमाङ्‌ङिल्‍ले़ कुसाम्‌योनिमान् हे़क्‍क्‍याङ् कुघासे़न्‍निल्‍ले़ कुयाःम्‍बेओ पिर्बेःन् मे़इःत्तुबा पाःन्‍निन् ओसेःन्‍धाक्‍तुसिॽरो॥

९ खे़ङ्‌हाॽरे़ इङ्‌गाॽ नसान् मे़न्‍जोःक्‍कान्‍बान्‍ने इक्‍सादिङ् खाम्‍बेःक्‍माल्‍ले़न् लायोरो॥

१० इङ्‌गाॽ पानुदिङ् पाःल्‍लो पेःक्‍काबाल्‍ले़ साम्‌योबा के़बोःक्‍खिरो, हे़क्‍क्‍याङ्‌धो खिनिॽ याप्‍मि के़न्‍निसिन्‍लो॥

११ हे़क्‍क्‍याङ् कन् इक्‍सादिङ् खाम्‍बेःक्‍मोबा हाङ्‌युक् के़जोःक्‍पाल्‍ले़ कुघासे़न् पोःक्‍खे़आङ् वाॽ॥

१२ “हे़क्‍क्‍याङ् इङ्‌गाॽग आल्‍लो खिनिॽ कुसिङ् के़निःत्तुम्‍बान्‍नुःल्‍ले़आङ् यरिक् पाःप्‍मा के़बोङ्‌बा पाःन्‍हाॽ कत्तुङ्‌लो॥

१३ कर से़क्‍खाओ लाम्‍गे़लोबा सेसेमाङ्‌ङिन् युआङ् काक् से़क्‍खाओ लाम्‍गे़लोसिॽ हे़क्‍क्‍याङ् खुने़ॽग आबाङे कुबाःन्‍हाॽ थेआङ् मे़बाःत्तुन्‍लो, कर खे़प्‍सुबा पाःन्‍हाॽरक् खिनिॽ के़मे़त्तिॽ हे़क्‍क्‍याङ् ताःन्‍दि के़बोङ्‌बा पाःन्‍हाॽ के़मे़त्तिॽरो॥

१४ खुने़ॽग आबाःन्‍हाॽ इङ्‌गाॽलाम् खोसुआङ् खिनिॽ के़मे़त्तिल्‍ले़ आमिमिदिङ् चोगुॽरो॥

१५ काक् पानुदिङ् पाःल्‍ले़ कुबाःन्‍हाॽ इङ्‌गाॽइन्‍लो, खे़ल्‍ले़ चोगुल्‍ले़ सेसेमाङ्‌ङिल्‍ले़ इङ्‌गाॽलाम्‍मे पाःन्‍हाॽ तेॽरुआङ् खिनिॽ के़मे़त्तिॽरो फाॽआङ् पाःत्तुङ्‌बारो॥”

तुक्‍खेन् सःप्‍माओ ले़ङ्

१६ ये़सुरे़ कुहुॽसाम्‍बाहाॽ मे़त्तुसि, “सप्‍फाआङ् इङ्‌गाॽ याप्‍मि के़न्‍निसिन्‍लो, कर याङ्‌सि सप्‍फाआङ्‌ग याम्‍मो याप्‍मि के़निसिॽरो॥”

१७ हे़क्‍केःल्‍ले़ कुहुॽसाम्‍बाहाॽ अक्‍खे मे़मे़त्‍छिङ्, “आनिॽ दाङ्‌बाल्‍ले़ सप्‍फाआङ् इङ्‌गाॽ याप्‍मि आगे़न्‍निसिन् कर याङ्‌सि सप्‍फाआङ् याम्‍मो याप्‍मि के़निःसिॽरो लॽरिक् थे़मा पाःत्तुबाबे? पानुदिङ् पाःल्‍लो पेःक्‍कार पत्ता लॽरिक् थे पाःत्तुबाबे?

१८ याङ्‌सि सप्‍फाआङ् लॽरिक् खुने़ॽ थे पाःत्तुबाइ? आनिॽ थेआङ् कुसिङ् आन्‍निःत्तुम्‍मिन्‍लो॥”

१९ ये़सुरे़ कुहुॽसाम्‍बाहाॽरे़ कुभा पान् सेःन्‍दोमा निङ्‌वाॽ मे़जोगुआङ् वाॽ लॽरिक् निङ्‌वाॽ खोसुआङ् खे़ङ्‌हाॽ मे़त्तुसि, “सप्‍फाआङ् इङ्‌गाॽ याप्‍मि के़न्‍निसिन्‍लो, कर याङ्‌सि सप्‍फाआङ् याम्‍मो याप्‍मि के़निसिॽरो लॽरिक् पाःत्तुङ्‌बाओ खिनिॽ सेःन्‍गे़दोआसिर के़बत्‍छिबि?

२० इङ्‌गाॽ से़क्‍खाए मे़त्‍निङ्, खिनिॽ के़हाबिॽ, मेरिङ् के़धक्‍तिॽ, कर इक्‍सादिङ् खाम्‍बेःक्‍मोबाहाॽग मे़सःत्‍लो॥ खिनिॽ मेरिङ् के़धक्‍तिॽ, कर खिनिॽ मेरिङ् थक्‍माङ्‌ग सःप्‍माओ ले़ङ्‌लो॥

२१ खे़न् ये़म्‍मिङ्‌ग सावाःन्‍दुङ्‌ङिल्‍ले़ याङ्‌घुबा मे़न्‍छुमाॽइन् कुइसिःक् पोङ्‌लो॥ कुस्‍सान् सावाःन्‍दु सुरुआङ् काक् सावाःन्‍दुङ्‌ङिन् निङ्‌वाॽ फेःत्‍छुॽरो, थेआङ्‌भे़ल्‍ले़ इक्‍सादिङ् खाम्‍बेःक्‍मो अङे़ःक्‌वाधिक् सावाःन्‍दुबाओ सःत्‍लो॥

२२ खिनिॽ लागिआङ् बाहे़क्‍के पोङ्– आल्‍लोग मेरिङ् के़धक्‍तिॽ, कर इङ्‌गाॽ याम्‍मो खिनिॽ तुम्‍से़ ताआल्‍ले़ खिनिॽ के़सःत्तिॽरो हे़क्‍क्‍याङ् आत्तिल्‍ले़आङ् खिनिॽ सःप्‍मान् नाप्‍माआङ् तेॽमा के़न्‍छुक्‍तिन्‍लो॥

२३ खे़न् ये़न्‍नो खिनिॽ थेआङ् याप्‍मि सेःन्‍गे़न्‍दोसिन्‍लो॥ इङ्‌गाॽ से़क्‍खाए मे़त्‍निङ्, आमिङ्‌ङो थे के़नाःक्‍तुम्‍साङ् पानुदिङ् आम्‍बारे़ के़बिरिॽरो॥

२४ आल्‍लो थारिक् अक्‍खेलॽरिक् आमिङ्‌ङो थेआङ् मे़न्‍नाःक्‍के के़वयिॽरो॥ खिनिॽ नाःक्‍ते़म्‍मे़ॽ हे़क्‍क्‍याङ् के़घोसुम्‍माङ् के़सःत्तिॽरो॥

२५ “आल्‍लोग इङ्‌गाॽ पाःम्‍फ्रे़म्‍मो पाःत्‍तार वाॽआसाङ् ताःन्‍दि के़दाबा ये़म्‍मोग अक्‍खेलॽरिक् मे़बाःत्तान्‍लो, कर आम्‍बारे़ कुयाःम्‍बेओ कुदोःप्‍माए मे़त्‍निङ्‌लो॥

२६ खे़न् ये़म्‍मो खिनिॽए इङ्‌गाॽ आमिङ्‌ङो के़नाःक्‍तुम्‍लो॥ इङ्‌गाॽ खिनिॽ लागि पानुदिङ् पान् नाःक्‍तुङ् पिनिङ् फाॽआङ् मे़बाःत्तान्‍लो॥

२७ इङ्‌गाॽ निङ्‌वाॽफुमाङ्‌लाम् त्‍याङ्‌बान् खिनिॽ नसान् के़जोगुम् हे़क्‍क्‍याङ् याप्‍मि मिःम्‍जि के़मे़त्तिबाल्‍ले़ चोगुल्‍ले़ पानुदिङ् पाःल्‍ले़ आबाङे खिनिॽ लुङ्‌माॽ के़दुक्‍तिॽरो॥

२८ इङ्‌गाॽ निङ्‌वाॽफुमाङ्‌लाम् इक्‍सादिङ् खाम्‍बेःक्‍मो त्‍याङ्‌बारो॥ आल्‍लोग इङ्‌गाॽ याम्‍मो इक्‍सादिङ् खाम्‍बेःक्‍मान् ले़रुङ्‌ङाङ् पानुदिङ् पाःल्‍लो नुःङ्‌ङा पेःक्‍कार पत्‍तारो॥”

२९ हे़क्‍क्‍याङ् ये़सुन् कुहुॽसाम्‍बाहाॽरे़ मे़मे़त्तु, “आल्‍लोग खे़ने़ॽ पाःन्‍फ्रे़म्‍मिन् ओगप् मे़न्‍जोःक्‍के कुदोःप्‍मो के़बाःत्‍ल के़बत्‍लो॥

३० आल्‍लो खे़ने़ॽ काक् पाःन्‍हाॽ के़निसु फाॽआङ् आनिगे कुसिङ् निःत्तुम्‍बारो॥ आत्तिल्‍ले़आङ् थेआङ् सेःन्‍दोमा मे़बोङ्‌ने़न्, थेआङ्‌भे़ल्‍ले़ सेःन्‍दोमानुःल्‍ले़ तगि खे़ने़ॽ के़निसुॽरो॥ बा कन् पाःन्‍नो खे़ने़ॽ निङ्‌वाॽफुमाङ्‌लाम् के़द्‌ये़बा फाॽआङ् आनिगे नसान् चोगुम्‍बारो॥”

३१ ये़सुरे़ खे़ङ्‌हाॽ नोगप् पिरुसि, “ए़, खिनिॽ से़क्‍खाए आल्‍लो नसान् के़जोगुम्‍बि?

३२ कर आल्‍ल खिनिॽ काक् से़ःमाआङ् आबाङे हिम्‍हिम् पेःक्‍मा ये़म् तार पत्‍लो॥ हे़क्‍क्‍याङ् खे़न् ये़म्‍मिङ्‌ग त्‍ये़ चुरे़आङ् वाॽरो॥ आल्‍ल खिनिॽ के़रे़क्‍ले़ याप्‍मि के़ले़रिआङ् के़बिगिॽरो हे़क्‍केसाङ् इङ्‌गाॽ एःक् होःप्‍पारो, कर इङ्‌गाॽनु आम्‍बाआङ् वाॽरो॥

३३ इङ्‌गाॽओ खिनिॽ सनारुङ् के़घोसुम्‍लरो फाॽआङ् कन् के़रे़क् पाःन्‍हाॽ मे़त्‍निङ्‌ङाङ् वाॽआरो॥ कन् इक्‍सादिङ् खाम्‍बेःक्‍मो यरिक् इनोगे़न् तुक्‍खेहाॽ के़दुमुम्‍लो॥ कर हाङ्‌हाङ् लॽरे़म्‍मे़ॽओ, थेआङ्‌भे़ल्‍ले़ इङ्‌गाॽ कन् इक्‍सादिङ् खाम्‍बेःक्‍मान् नाःन्‍दुङ्‌ङाङ् वाॽआरो॥”

ये़सुरे़ तुवा चोगुॽ

१७

ये़सुरे़ कन् पाःन्‍हाॽ पाःत्तु सुरुआङ् साङ्‌ग्राम्‍पेदाङ् ले़प्‍माङ् ओमये़र तुवा चोगु, “पानुदिङ् आम्‍बे, आल्‍ल ये़म् पोःक्‍खे़रो, के़स्‍साःल्‍ले़ खे़ने़ॽ के़मिमिदिङ् चोगुर फाॽआङ् खुने़ॽ कुमिमिदिङ् चोगे़ॽओ॥

२ खे़ने़ॽ के़स्‍सान् के़बिरुबा मनाहाॽ मे़न्‍नुप्‍मनाबा हिङ्‌मन् पिरुसिर फाॽआङ् इक्‍सादिङ् खाम्‍बेःक्‍मोबा काक् मे़न्‍छाम् सुवाङ् सम्‍दाङ् खुने़ॽ युक् के़बिरुआङ् के़वाॽरो॥

३ खे़ङ्‌हाॽरे़ से़क्‍खागे़न् निङ्‌वाॽफुमाङ्‌ङिन् खे़ने़ॽरक् फाॽआङ् कुसिङ् मे़निःत्तुर हे़क्‍क्‍याङ् खे़ने़ॽ के़बाङ्‌घुबा ये़सु ख्रिस्‍ते़न् कुसिङ् मे़निःत्तुर बा खे़न्‍ने मे़न्‍नुप्‍मनाबा हिङ्‌मन्‍लो॥

४ खे़ने़ॽ चोःक्‍मा के़बाङ्‌घाङ्‌बा काक् पाःन्‍हाॽ चोगुङ्‌सुरुङ्, हे़क्‍क्‍याङ् इङ्‌गाॽ इक्‍सादिङ् खाम्‍बेःक्‍मो के़मिमिदिङ् चोगुङ्‌ङाङ् वाॽआरो॥

५ पानुदिङ् आम्‍बे, इक्‍सादिङ् खाम्‍बेःक्‍माल्‍ले़ तोलिङ्‌सोमु पोङ्‌मानुःल्‍ले़ तगिआङ्‌धो खे़ने़ॽनु वयाङ्‌ङिल्‍ले़ इङ्‌गाॽ कत्तुङ्‌बा मिमिदिङ्‌ङिल्‍ले़ खे़ने़ॽ के़दगि आमिङ्‌सो इङ्‌धाङ् चोगे़ॽओ॥

ये़सुरे़ कुहुॽसाम्‍बाहाॽरे़ लागि तुवा चोगुॽ

६ “कन् इक्‍सादिङ् खाम्‍बेःक्‍मोलाम् इङ्‌गाॽ के़बिराङ्‌बा मनाहाॽ खे़ने़ॽ के़याःम्‍बेओ मे़त्तुङ्‌सिङ्‌ङाङ् वाॽआरो॥ खे़ङ्‌हाॽग सदादिङ् खे़ने़ॽइन्‍ने मे़वये़॥ खे़न् के़बिराङ्‌बा मनाहाॽरे़ खे़ने़ॽ के़बाःन्‍जाक्‍किन् मे़इःत्तु मे़नाःत्तुआङ् मे़वाॽरो॥

७ आल्‍ल खे़ङ्‌हाॽरे़ इङ्‌गाॽ के़बिराङ्‌बा काक् पाःन्‍हाॽ खे़ने़ॽ लाम्‍बाए त्‍ये़बा फाॽआङ् मे़निसुआङ् मे़वाॽरो॥

८ खे़ने़ॽ के़बिराङ्‌बा काक् पाःन्‍हाॽ खे़ङ्‌हाॽ पिरुङ्‌सिङ्‌ङाङ् मे़वाॽ हे़क्‍क्‍याङ् खे़ङ्‌हाॽरे़आङ् मे़दाःक्‍तुआङ् मे़वाॽरो॥ खे़ङ्‌हाॽरे़ इङ्‌गाॽ खे़ने़ॽलाम् त्‍याङ्‌बा फाॽआङ् से़क्‍खाए मे़निसुआङ् मे़वाॽ हे़क्‍क्‍याङ् इङ्‌गाॽ के़बाङ्‌घाङ्‌बान् नसान् मे़जोगुआङ् मे़वाॽरो॥

९ “खे़ङ्‌हाॽरे़ लागि इङ्‌गाॽ तुवा चोःक्‍का, कर इक्‍सादिङ् खाम्‍बेःक्‍मोबा के़रे़क् मनाहाॽरे़ लागिग मे़जोःक्‍कान्‍लो॥ खे़ने़ॽ के़बिराङ्‌बाहाॽरे़ खुनिॽ लागिरक् तुवा चोःक्‍का, थेआङ्‌भे़ल्‍ले़ खे़ङ्‌हाॽग के़मनासिरो॥

१० इङ्‌गाॽ कत्तुङ्‌सिङ्‌बा काक् मनाहाॽग खे़ने़ॽइन्‍छिरो हे़क्‍क्‍याङ् खे़ने़ॽ के़गत्‍तुसिबा मनाहाॽग इङ्‌गाॽइन्‍छिरो॥ खे़ङ्‌हाॽओ आमिमिदिङ् पोःक्‍खे़आङ् वाॽरो॥

११ आल्‍ल कन् इक्‍सादिङ् खाम्‍बेःक्‍मोलाम् खे़ने़ॽओ थो थाङ्‌ङार पत्‍तारो॥ इङ्‌गाॽ इक्‍सादिङ् खाम्‍बेःक्‍मो मे़वाॽआन्, कर खे़ङ्‌हाॽग कप्‍मोए मे़वाॽरो॥ हे़क्‍केःल्‍ले़ सेसे पानुदिङ् आम्‍बे, खे़ङ्‌हाॽग के़बिराङ्‌बा मुक्‍साम्‍गे़न् के़मिङ्‌ङो कम्‍ब्राङ् मे़त्ते़से़ॽओ॥ हे़क्‍केलॽरिक् आन्‍छिॽ थिक् आवाॽसिबा कुइसिःक्‍के खे़ङ्‌हाॽआङ् थिक्‍हुप् मे़बोङ्‌लरो॥

१२ इङ्‌गाॽ कप्‍मो वयाङ्‌ल थारिक् खे़न् मिङ्‌ङिल्‍ले़न् मुक्‍साम्‍मो काक् कम्‍ब्राङ् मे़त्तुङ्‌सिङ्‌लो॥ खे़न् मे़क्‍मा के़बोङ्‌बान्‍नाङ् थो वेॽ आत्‍तिन्‍नाङ् मे़मासुङ्‌ङिन्, कर काक् ताङ्‌से़ःप्‍तुङ्‌सिङ्‌लो॥ खे़ङ्‌ग साम्‌योसाप्‍लान् के़त्‍ल फाॽआङ् हे़क्‍के पोःक्‍खे़बारो॥

१३ आल्‍ल इङ्‌गाॽ खे़ने़ॽओ थाङ्‌ङार पत्‍तारो॥ इङ्‌गाॽ कत्तुङ्‌बा आयाम्‍नाःम्‍मिन् खे़ङ्‌हाॽरे़आङ् मे़घोःसुर फाॽआङ् इक्‍सादिङ् खाम्‍बेःक्‍मो वाॽआल्‍ले़ कन् पाःन्‍हाॽ पाःत्तुङ्‌ङाङ् वाॽआरो॥

१४ खे़ङ्‌हाॽ पेलिगे़न् के़बाःन्‍जाक्‍हाॽ पिरुङ्‌सिङ्‌ङाङ् मे़वाॽरो॥ इङ्‌गाॽ कुइसिःक्‍के खे़ङ्‌हाॽआङ् इक्‍सादिङ् खाम्‍बेःक्‍मोबा मे़ःन्‍छिबाल्‍ले़ चोगुल्‍ले़ इक्‍सादिङ् खाम्‍बेःक्‍मोबाहाॽरे़ खे़ङ्‌हाॽ मे़जिःत्तुसिरो॥

१५ खे़ङ्‌हाॽ इक्‍सादिङ् खाम्‍बेःक्‍मोलाम् तेॽरे़से़ॽ फाॽआङ् पेलिगे़न् तुवा मे़जोःक्‍कान्, कर कुॽइगे़भे़ॽबा माफे़न्‍साम्‍मोलाम् खे़ङ्‌हाॽ ताङ्‌से़ःप्‍ते़से़ॽओ॥

१६ इङ्‌गाॽ कुइसिःक् खे़ङ्‌हाॽआङ् इक्‍सादिङ् खाम्‍बेःक्‍मोबा मे़ःन्‍छिरो॥

१७ खे़ङ्‌हाॽ से़क्‍खाःल्‍ले़ सेसेसाङ्‌साङ् चोगे़से़ॽओ॥ खे़ने़ॽ पेलिगे़न् के़बाःन्‍जाक्‍किङ्‌ग से़क्‍खारो॥

१८ इक्‍सादिङ् खाम्‍बेःक्‍मो इङ्‌गाॽ के़बाङ्‌घाङ्‌बा कुइसिःक्‍के इङ्‌गाॽआङ् खे़ङ्‌हाॽ इक्‍सादिङ् खाम्‍बेःक्‍मो पाङ्‌घुङ्‌सिङ्‌लो॥

१९ खे़ङ्‌हाॽ से़क्‍खाए सेसेसाङ्‌साङ् मे़बोङ्‌ल फाॽआङ् इङ्‌गाॽ खे़ङ्‌हाॽरे़ खुनिॽ लागि सेसेसाङ्‌साङ् चोःक्‍सिङ्‌ङारो॥

२० इङ्‌गाॽग खे़ङ्‌हाॽरे़ खुनिॽ लागिरक् मे़ःन्, कर खे़ङ्‌हाॽरे़ इङ्‌भन् मे़जोगुबालाम् इङ्‌गाॽओ नसान् के़जोःक्‍पाहाॽरे़ खुनिॽ लागिआङ् तुवा चोःक्‍कारो॥

२१ पानुदिङ् आम्‍बे, खे़ङ्‌हाॽ काक् थिक्‍हुप् मे़बोङ्‌ल फाॽआङ् तुवा चोःक्‍कारो॥ इङ्‌गाॽ खे़ने़ॽओ हे़क्‍क्‍याङ् खे़ने़ॽ इङ्‌गाॽओ के़वाॽबा कुइसिःक् खे़ङ्‌हाॽआङ् आन्‍छिॽओ मे़वाॽररो॥ हे़क्‍क्‍याङ् इक्‍सादिङ् खाम्‍बेःक्‍मोबा मनाहाॽरे़ इङ्‌गाॽ के़बाङ्‌घाङ्‌बा फाॽआङ् नसान् मे़जोगुररो॥

२२ आन्‍छिॽ कुइसिःक् खे़ङ्‌हाॽ थिक्‍हुप् मे़बोङ्‌ल फाॽआङ् खे़ने़ॽ के़बिराङ्‌बा मिमिदिङ्‌ङिन् खे़ङ्‌हाॽ पिरुङ्‌सिङ्‌ङाङ् वाॽआरो॥

२३ इङ्‌गाॽ खे़ङ्‌हाॽनु थिक्‍हुप् वाॽआबा कुइसिःक् हे़क्‍क्‍याङ् खे़ने़ॽ इङ्‌गाॽनु थिक्‍हुप् के़वाॽबा कुइसिःक् खे़ङ्‌हाॽ कुजे़क् थिक्‍हुप्‍पो मे़दाररो॥ खे़ल्‍ले़ चोगुल्‍ले़ इक्‍सादिङ् खाम्‍बेःक्‍मोबा मनाहाॽरे़ इङ्‌गाॽ के़बाङ्‌घाङ्‌बा नु लुङ्‌माॽ के़दुक्‍ताङ्‌बा कुइसिःक्‍के खे़ङ्‌हाॽ लुङ्‌माॽ के़दुक्‍तुसिबान् कुसिङ् मे़निःत्तुररो॥

२४ “पानुदिङ् आम्‍बे, इङ्‌गाॽ के़बिराङ्‌बाहाॽ इङ्‌गाॽनुए सोरिक् मे़वाॽर के़लॽबा निङ्‌वाॽ चोगुङ्‌लो॥ हे़क्‍केलॽरिक् खे़ङ्‌हाॽरे़ इङ्‌गाॽ के़बिराङ्‌बा मिमिदिङ्‌ङिन् मे़निसुॽरो॥ खे़ने़ॽ इक्‍सादिङ् खाम्‍बेःक्‍माल्‍ले़ नावागे़न् चइःत् ने़मानुःल्‍ले़ तगिए इङ्‌गाॽ लुङ्‌माॽ के़दुक्‍ताङ्‌बाल्‍ले़ चोगुल्‍ले़ खे़न् मिमिदिङ्‌ङिन् के़बिराङ्‌लो॥

२५ साम्‌योबा आम्‍बे, इक्‍सादिङ् खाम्‍बेःक्‍मोबा मनाहाॽरे़ खे़ने़ॽ कुसिङ् के़मे़न्‍निःत्‍ने़न्‍छाङ् इङ्‌गाॽ कुसिङ् निःत्‍ने़ॽ हे़क्‍क्‍याङ् इङ्‌गाॽ के़बाङ्‌घाङ्‌बा पाःन्‍निन् कङ्‌हाॽरे़ कुसिङ् मे़निःत्तुॽरो॥

२६ इङ्‌गाॽ लुङ्‌माॽ के़दुक्‍ताङ्‌बा लुङ्‌माॽ तुक्‍मे़न् खुनिॽनुआङ् वाॽर हे़क्‍क्‍याङ् इङ्‌गाॽआङ् खे़ङ्‌हाॽओ वाॽआर फाॽआङ् खे़ने़ॽ के़याःम्‍बेओ कङ्‌हाॽ मे़त्तुङ्‌सिङ्‌ङाङ् वाॽआ हे़क्‍क्‍याङ् आल्‍लसाङ् याम्‍मो मे़त्तुङ्‌सिङ्‌लो॥”

ये़सुन् मे़दे़म्‍सुॽ

(मत्‍ति २६:४७-५६, मर्कु १४:४३-५०, लुका २२:४७-५३)

१८

ये़सुरे़ अक्‍खेलॽरिक् तुवा चोगु सुरुआङ् कुहुॽसाम्‍बाहाॽनु किद्रोन मे़प्‍मनाबा हङ्‌हङ्‌वाःल्‍ले़ नाधाःम्‍बि पेरो॥ खे़प्‍मो जैतुन सिङ्‌ला थिक् ने़स्‍से़ हे़क्‍क्‍याङ् खे़ङ्‌हाॽ खे़प्‍मो मे़लासे़॥

२ खुने़ॽ इङ्‌ले़क् के़मे़प्‍पा यहुदाःल्‍ले़आङ् खे़न् ते़न्‍निन् निसुआङ् वये़, थेआङ्‌भे़ल्‍ले़ ये़सुरे़ कुहुॽसाम्‍बाहाॽ यरिक्‍ले़ङ् खे़प्‍मो तुमुसिआङ् वये़रो॥

३ खे़ल्‍ले़ चोगुल्‍ले़ यहुदाःल्‍ले़ कुभा रोमि थक्‍सुबाहाॽ हे़क्‍क्‍याङ् तुम्‍निङ्‌वाॽफुसाम्‍बाहाॽ नु फरिसिहाॽरे़ मे़बाङ्‌घुसिबा माङ्‌हिम् के़गोबा तिलिङ्‌गाहाॽ खे़न् जैतुन सिङ्‌लाओ लाम्‍लोसुसिआङ् तारुसिरो॥ खे़ङ्‌हाॽरे़ तियालो, सेमि नु फे़जुम् फे़याहाॽ मे़गत्तुरो॥

४ ये़सुरे़ आल्‍ल खुने़ॽनु थे पोङ् के़लॽबान् काक् निसुआङ् खुने़ॽ तगि पेआङ् खे़ङ्‌हाॽ सेःन्‍दोसुसि, “खिनिॽ हात् के़गोत्तुम्‍बाबे?”

५ खे़ङ्‌हाॽरे़ नोगप् मे़बिरु, “नासरतबा ये़सुन्॥”

ये़सुरे़ खे़ङ्‌हाॽ मे़त्तुसि, “खे़ङ्‌ग इङ्‌गाॽएरो॥” खे़न् ये़म्‍मो खुने़ॽ इङ्‌ले़क् के़मे़प्‍पा यहुदाःन्‍नाङ् खे़ङ्‌हाॽनु सोरिक् ये़बे़रो॥

६ ये़सुरे़ खे़ङ्‌हाॽ “खे़ङ्‌ग इङ्‌गाॽएरो” मे़त्तुसिल्‍ले़ खे़ङ्‌हाॽ एगाङ् मे़जत्‍छिङ्‌ल ले़राङ् काक्‍पे़त् खाम्‍मो मे़ले़क्‍खे़रो॥

७ याम्‍मो ये़सुरे़ खे़ङ्‌हाॽ सेःन्‍दोसुसि, “खिनिॽ हात् के़गोःत्तुम्‍बाबे?” खे़ङ्‌हाॽरे़ नोगप् मे़बिरु, “नासरतस्‍मा ये़सुन् लो॥”

८ ये़सुरे़ नोगप् पिरुसि, “इङ्‌गाॽआरो फाॽआङ् मे़त्‍निङ्‌लो॥ खिनिॽ के़गोःत्तुम्‍बा मनाःङ्‌ग इङ्‌गाॽने़ फाॽग्र कङ्‌हाॽग पेःक्‍मा पाङ्‌घे़म्‍सिम्‍मे़ॽओ॥”

९ के़बिराङ्‌बाहाॽओ थिक्‍काङ् मे़माःसुङ्‌ङिन्‍लो लॽरिक् ये़सुरे़ आबाङे पाःत्तुबा पाःन्‍निन् के़त्‍ल फाॽआङ् कन् अक्‍खे पोःक्‍खे़बारो॥

१० हे़क्‍क्‍याङ् सिमोन पत्रुसरे़ ताभेन् तरप् फिःक्‍खुआङ् मानिङ्‌वाॽफुसाम्‍बाल्‍ले़ कुसेवारोबा माल्‍खस मे़प्‍मनाबाल्‍ले़ कुजुप्‍साङ् ले़प्‍माङ्‌बा कुने़क्‍खोॽबान् पे़त्तु थाःसुरो॥

११ ये़सुरे़ पत्रुसे़न् मे़त्तु, “के़दाभेःन् फे़सिःप्‍पो याक्‍ते़ॽ! पानुदिङ् आम्‍बारे़ इङ्‌गाॽ पिआबा इनोगे़न् तुक्‍खेवा खोर्याओलाम् थुङुङ्‌लए पोङ्॥”a

ये़सुन् हन्‍नासरो मे़देॽरुॽ

(मत्‍ति २६:५७, मर्कु १४:५३, लुका २२:५४)

१२ हे़क्‍केलॽरिक् थक्‍तुम्‍बा नु थक्‍सुबाहाॽरे़ हे़क्‍क्‍याङ् माङ्‌हिम्‍मोबा तिलिङ्‌गाहाॽरे़ ये़सुन् मे़दे़म्‍सुआङ् इमे़घेःक्‍खु,

१३ हे़क्‍क्‍याङ् खे़न् तङ्‌बेबा मानिङ्‌वाॽफुसाम्‍बा कैयाफासरे़ कुन्‍नोःप्‍पा हन्‍नासरे़ कुहिम्‍मो मे़देॽरुरो॥b

१४ बा कन् कैयाफासरे़ए काक् मनाहाॽरे़ खुनिॽ ले़क्‌वा थिक् मनान् सिमाए नुबा पोङ् लॽरिक् यहुदिहाॽ मे़त्तुसिआङ् वये़रो॥

पत्रुसरे़ ये़सुन् नाॽरुॽ

(मत्‍ति २६:६९-७०, मर्कु १४:६६-६८, लुका २२:५५-५७)

१५ सिमोन पत्रुस नु वेॽ कुहुॽसाम्‍बाधिक्‍ले़ ये़सुन् तिम्‍दे़त्‍छुरो॥ खे़न् वेॽ हुॽसाम्‍बाल्‍ले़ मानिङ्‌वाॽफुसाम्‍बान् कुसिङ् निःत्तुआङ् वये़बाल्‍ले़ चोगुल्‍ले़ ये़सुन् तिम्‍दुर मानिङ्‌वाॽफुसाम्‍बाल्‍ले़ कुलक्‍खुम्‍मो थारिक् के़रे़॥

१६ कर पत्रुसरे़ लाःक्‍कात् खुने़ॽ हाङ्‌घुर ये़बे़॥ खे़न् मानिङ्‌वाॽफुसाम्‍बान् कुसिङ् के़निःप्‍पा हुॽसाम्‍बान् सिगाङ्‌लाम् नुःक्‍खे़ फे़रे़आङ् लाम्‍धेःप् के़गोःमा सेवारोमान् मे़त्तुआङ् पत्रुसे़न् सिगाङ् तेॽरुरो॥

१७ खे़न् सेवारोमाल्‍ले़ पत्रुसे़न् मे़त्तु, “खे़ने़ॽआङ् खे़न् मनाःल्‍ले़ कुहुॽसाम्‍बाहाॽओ थिक् मे़ःन्‍ने़बि?”

पत्रुसरे़ नोगप् पिरु, “इङ्‌गाॽ मे़ःन्‍नाॽरो॥”

१८ साॽरिक् चुङ्‌जिःक्‍ते़बाल्‍ले़ चोगुल्‍ले़ सेवारोबाहाॽ नु माङ्‌हिम् के़गोःबा तिलिङ्‌गाहाॽरे़ मिमे़दुप्‍तुआङ् खिरि मिजाॽनु मे़ये़बे़रो॥ पत्रुसे़न्‍नाङ् खुनिॽ पेसाङ् मिजाॽनु ये़बे़रो॥

मानिङ्‌वाॽफुसाम्‍बाल्‍ले़ ये़सुन् सेःन्‍दोसुॽ

(मत्‍ति २६:५९-६६, मर्कु १४:५५-६४, लुका २२:६६-७१)

१९ आल्‍ल हिम्‍सिगाङ् मानिङ्‌वाॽफुसाम्‍बाल्‍ले़ ये़सुन् खुने़ॽ कुहुॽसाम्‍बाहाॽ नु कुनिसाम्‍मिल्‍ले़ कुयाःम्‍बेओ सेःन्‍दोसुर यागे़॥

२० ये़सुरे़ नोगप् पिरु, “इङ्‌गाॽग काक्‍ले़ मे़घे़प्‍सुरए पाःराङ्‌लो, इङ्‌गाॽग काक् यहुदिहाॽ मे़जुम्‍बा यहुदि चुम्‍लुङ्‌हिम्‍मो नु माङ्‌हिम्‍मो मनाहाॽ सदादिङ् हुॽरुङ्‌सिङ्‌ल वाॽरो॥ इङ्‌गाॽ स्‍वाःत्ताङ् थेआङ् मे़म्‍बाःप्‍पे़न्‍लो॥

२१ हे़क्‍केःल्‍ले़ थेआङ् अक्‍खेलॽरिक् याप्‍मि सेःन्‍गे़दोसिबे? इङ्‌गाॽ पाःत्तुङ्‌बा के़घे़म्‍बाहाॽए सेःन्‍दोसे़म्‍सिम्‍मे़ॽओ थेआङ्‌भे़ल्‍ले़ खे़ङ्‌हाॽरे़ इङ्‌गाॽ पाःत्तुङ्‌बा पाःन्‍हाॽ से़क्‍खाए मे़घे़प्‍सुआङ् मे़वाॽरो॥”

२२ ये़सुरे़ हे़क्‍के पाःत्तुल्‍ले़ खे़प्‍मो निःत्ताङ् के़ये़प्‍पा सुहाङ्‌युक्‍पाधिक्‍ले़ ये़सुरे़ कुने़दे़ङ्‌बान् ले़क्‍खुआङ् मे़त्तु, “अक्‍खेलॽरिक् मानिङ्‌वाॽफुसाम्‍बान्‍नु मुरा के़दोबि?”

२३ ये़सुरे़ नोगप् पिरु, “इङ्‌गाॽ पान् फेःन्‍दुङ्‌ने़ फाॽग्र पाःत्ते़ॽ॥ कर इङ्‌गाॽ से़क्‍खा पान् पाःत्तुङ्‌ङाङ् वाॽआने़ फाॽग्र थेआङ् के़हिप्‍पाबाबे?”

२४ हे़क्‍क्‍याङ् हन्‍नासरे़ ये़सुन् इमे़घेःक्‍खुबान् मे़म्‍भाःङ्‌ङे मानिङ्‌वाॽफुसाम्‍बा कैयाफासरो पाङ्‌घुदेसुरो॥

पत्रुसरे़ ये़सुन् याम्‍मो नाॽरुॽ

(मत्‍ति २६:७१-७५, मर्कु १४:६९-७२, लुका २२:५८-६२)

२५ सिमोन पत्रुसे़न् मिजाॽनु ये़बे़ल्‍ले़ कुभारे़ सेःन्‍मे़दोसु, “खे़ने़ॽआङ् खे़ल्‍ले़ कुहुॽसाम्‍बाहाॽओ थिक् मे़ःन्‍ने़बि?”

पत्रुसरे़ खे़न् पाःन्‍निन् नाॽरुर मे़त्तु, “इङ्‌गाॽ मे़ःन्‍नाॽरो॥”

२६ पत्रुसरे़ ने़क्‍खोॽबान् पे़त्तु थासुबा मनाःल्‍ले़ कुगाॽइ मानिङ्‌वाॽफुसाम्‍बाल्‍ले़ वेॽस्‍मा कुसेवारोबाधिक्‍काङ् खे़प्‍मो ये़बे़॥ खे़ल्‍ले़ पत्रुसे़न् मे़त्तु, “खे़ने़ॽ जैतुन सिङ्‌लाओ ये़सुन् नु के़वये़बा निने़बा मे़ःम्‍बि?”

२७ पत्रुसरे़ याम्‍मो मे़ःन्‍लो लॽरिक् पाःत्तुल्‍ले़ बा खे़न् ये़म्‍मोए इङ्‌वा कासे़रो॥

ये़सुन् सुहाङ्‌गे़म्‍बा पिलातसरे़ कुदगि मे़ये़प्‍सुॽ

(मत्‍ति २७:१-२, ११-१४, मर्कु १५:१-५, लुका २३:१-५, १३-२५)

२८ यहुदि लाम्‍लोबाहाॽरे़ ये़सुन् तानाम्‍सा कैयाफासरे़ कुहिम्‍मोलाम् रोमि सुहाङ्‌गे़म्‍बाल्‍ले़ कुहाङ्‌हिम्‍मो मे़देॽरु॥ कर साम्‌योथिम् कुइसिःक् आसुत्‍थो आबोङ्‌ङाङ् यहुदि चोःक्‌युम्‍भो तङ्‌नाम्‍बा चा चामा खोमे़दे़त्‍ने़न् फाॽआङ् खे़ङ्‌हाॽ हिम्‍सिगाङ् मे़न्‍लासे़न्‍लो॥c

२९ हे़क्‍केःल्‍ले़ सुहाङ्‌गे़म्‍बा पिलातसरे़ लाःक्‍कात् लःन्‍दे़आङ् मे़त्तुसि, “कन् मनाःल्‍ले़ कुदक्‍ले़ङ्‌वाओ थे आप्‍तिक् के़दारुम्‍माङ् के़वयिॽबे?”

३० खे़ङ्‌हाॽरे़ नोगप् मे़बिरु, “कन् मनाःल्‍ले़ याःम्‍बक् मे़म्‍भेःन्‍ने वये़ल्‍ले़ग खे़ने़ॽओ मे़दारुम्‍बे़न् मे़न्॥”

३१ हे़क्‍केःल्‍ले़ पिलातसरे़ खे़ङ्‌हाॽ मे़त्तुसि, “कन् मनान् तेॽरे़म्‍मे़ॽआङ् खिनिॽ साम्‌योथिम् कुइसिःक् खासे़न् लोःन्‍दे़म्‍मे़ॽ॥”

हे़क्‍केःल्‍ले़ यहुदि लाम्‍लोबाहाॽरे़ खुने़ॽ मे़मे़त्तु, “आनिगे़ग आत्‍तिन् मनाःन्‍नाङ् सिमे़ल्‍ले़न् खुम्‍दिङ् पिमा युक् मे़गत्तुम्‍बे़न्‍लो॥”

३२ कङ्‌ग ये़सुरे़ खुने़ॽ आक्‍तङ्‌बा सिमे़ल्‍ले़ सि लॽरिक् पाःत्तुबा पाःन्‍निन् के़त्‍लd फाॽआङ् अक्‍खे पोःक्‍खे़बारो॥

३३ पिलातसे़न् याम्‍मो हाङ्‌हिम् सिगाङ् लासे़आङ् ये़सुन् उःत्तुआङ् सेःन्‍दोसु, “से़क्‍खा खे़ने़ॽ यहुदि हाङ्‌ने़बि?”

३४ ये़सुरे़ नोगप् पिरु, “खे़ने़ॽ कन् पाःन्‍निन् आबाङे के़निङ्‌वाॽइल्‍ले़ के़बाःत्तुबाबि, इ वेॽ मनाहाॽरे़ इङ्‌गाॽ आयाःम्‍बेओ के़म्‍मे़त्ते़बाबि?”

३५ पिलातसरे़ नोगप् पिरु, “इङ्‌गाॽ यहुदिआबि? आबाङे के़याप्‍मिहाॽ नु तुम् निङ्‌वाॽफुसाम्‍बाहाॽरे़ खे़ने़ॽ हुक्‍मे़सुप्‍ताङ्‌ङाङ् वाॽ॥ खे़ने़ॽ थे याःम्‍बक् के़भेःन्‍दु?”

३६ ये़सुरे़ मे़त्तु, “इङ्‌गाॽ आहाङ्‌जुम्‍मिङ्‌ग कन् इक्‍सादिङ् खाम्‍बेःक्‍मोबा मे़ःन्‍लो॥ कप्‍मोबा वये़ल्‍ले़ग इङ्‌गाॽ आसेवारोबाहाॽरे़ इङ्‌गाॽ याप्‍मि ते़म्‍मा मे़ङ्‌घोआन्‍ल फाॽआङ् यहुदिहाॽनु थङ् मे़जोगुबामे़न्, कर आहाङ्‌जुम्‍मिन् कप्‍मोबा मे़ःन्‍लो॥”

३७ पिलातसरे़ मे़त्तु, “हे़क्‍केने़ फाॽग्र खे़ने़ॽ हाङ्‌ने़ए ने़बि?”

ये़सुरे़ नोगप् पिरु, “इङ्‌गाॽ हाङ्‌आ फाॽआङ् खे़ने़ॽए के़बाःत्तुॽरो॥ कन् इक्‍सादिङ् खाम्‍बेःक्‍मो से़क्‍खाःल्‍ले़न् तोःन्‍दि पिसे़ इङ्‌गाॽ सावाःन्‍छिङाङ्‌बारो॥ से़क्‍खाओ के़बप्‍पाहाॽरे़ इङ्‌गाॽ आबाःन्‍निन् मे़घे़प्‍सुॽरो॥”

३८ पिलातसरे़ सेःन्‍दोसु, “से़क्‍खाःङ्‌ग थे़माःन्‍बे?” खे़ल्‍ले़ हे़क्‍के पाःत्तुर लाःक्‍कात् लःन्‍दे़आङ् यहुदिहाॽ अक्‍खे मे़त्तुसि, “कन् मनाःल्‍ले़ कुदक्‍ले़ङ्‌वाओ थेआङ् आप्‍तिक् मे़ङ्‌घोःबान्‍लो॥

३९ कर यहुदि चोःक्‌युम्‍भो तङ्‌नाम्‍मो खिनिॽ लागि पुङ्‌लाहिम्‍मो साक्‍पा के़धाःबाधिक् ले़रुङ् पिनिङ्‌बा थिम् के़गत्तुम्, हे़क्‍केःल्‍ले़ यहुदि हाङ्‌ङिन् ले़रुङ् पिनिङ्‌बि?”

४० खे़ङ्‌हाॽरे़ मे़अःक्‍ते़र मे़मे़त्तु, “मे़ःन्! खे़न् मे़ःन्! बरब्‍बासे़न् ले़रे़ आबिरे़ॽ!” (आल्‍ल बरब्‍बासे़ङ्‌ग हाङ्‌बिफ्‍युङ्‌बा वये़रो॥)

a 

१८:११ ये़सुरे़ पाःत्तुबा पाःन्‍निन् फाॽइङ्‌ग पानुदिङ् कुम्‍बा निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् खुने़ॽ तुक्‍खे चामा यारिप् वये़॥

b 

१८:१३ साम्‌योथिम् कुइसिःक् मानिङ्‌वाॽफुसाम्‍बाल्‍ले़ मे़न्‍छिःए थारिक् सेवा चोगु, कर रोमि हाङ्‌युक्‍पाल्‍ले़ यरिक्‍ले़ङ् ले़क्‍खु॥ नाजिरि तङ्‌बे ६ ओ रोमि हाङ्‌युक्‍पाल्‍ले़ मानिङ्‌वाॽफुसाम्‍बा पोङ्‌से़ हन्‍नासे़न् मे़सेगु, हे़क्‍क्‍याङ् नाजिरि तङ्‌बे १५ ओ कुम्‍बाङ्‌मिॽ कैयाफासे़न् मे़सेगु॥ कर मे़न्‍छिःए थारिक् हन्‍नासरे़ यरिक् मनाहाॽ खुने़ॽ ले़प्‍माङ् हिःसुसि॥

c 

१८:२८ यहुदिहाॽ थिम्‍मे़न्‍दङ् सुवाङ्‌हाॽरे़ खुनिॽ हिम्‍सिगाङ् लाःप्‍मा मे़न्‍नुःम्‍नाबा थिम् वये़रो॥ मे़लाःस्‍से़ल्‍ले़ आसुत्‍थो मे़बोङ्‌बा नु तङ्‌नाम्‌रे़ चा चामा मे़ङ्‌घोसुन्‍बा वये़॥

d 

१८:३२ युहु ३:१४, १२:३२-३४ ओ माङ्‌निङ्‌वाॽपान् पाःत्तुबा कुइसिःक् खुने़ॽ सिलाम्‍साक्‍मा सिङ्‌ङो कुलाङ् कुहुक्‍हाॽओ फे़न्‍तिङ्‌ङिल्‍ले़ मे़धे़प्‍तुआङ् मे़भोःन्‍दु मे़से़रुॽ॥ यहुदि साम्‌योथिम्‍मो सिमे़ल्‍ले़ खुम्‍दिङ्‌ङिन् लुङ्‌ङिल्‍ले़ ले़प्‍माआङ् से़प्‍मा वये़, कर रोमि थिम्‍मो सिमे़ल्‍ले़ खुम्‍दिङ्‌ङिन् सिलाम्‍साक्‍मा सिङ्‌ङो फोःमा से़प्‍मा वये़॥

ये़सुन् सिमे़ल्‍ले़ खुम्‍दिङ् मे़बिरुॽ

(मत्‍ति २७:१५-३१, मर्कु १५:६-२०, लुका २३:१३-२५)

१९

हे़क्‍क्‍याङ् पिलातसरे़ ये़सुन् साॽरिक् ते़ःम्‍भुक् याक्‍पाङ्‌घुसिरो॥

२ थक्‍सुबाहाॽरे़ तिङ्‌ग्रेक्‍ले़न् तिचः मे़भयुआङ् ये़सुन् मे़घुःक्‍तु॥ हे़क्‍क्‍याङ् खे़ङ्‌हाॽरे़ खुने़ॽ परान्‍ला हाङ्‌तेत्तिन् मे़जाक्‍तुर

३ कुदगि मे़बेआङ् ए़त्‍ले़ङ् यहुदि हाङ्‌ङे, तियाहा! लॽरिक् मे़मे़त्तुर कुने़दे़ङ्‌बान् मे़ले़क्‍खु मे़बिरुरो॥

४ पिलातसे़न् याम्‍मो लाःक्‍कात् लःन्‍दे़आङ् यहुदिहाॽ मे़त्तुसि, “कन् मनाओ इङ्‌गाॽ थेआङ् आप्‍तिक् मे़ङ्‌घोःबान्‍बा पाःन्‍निन् खिनिॽ कुसिङ् के़निःत्तुम्‍ल फाॽआङ् इङ्‌गाॽ लाःक्‍कात् लःत्तुङ्‌ल पत्‍तारो॥”

५ हे़क्‍क्‍याङ् तिङ्‌ग्रेक् तिचःन् मे़घुःक्‍तुबा नु परान्‍ला हाङ्‌तेत्तिन् मे़जाक्‍तुबा ये़सुन् लाःक्‍कात् मे़लःत्तुरो॥ हे़क्‍क्‍याङ् पिलातसरे़ मे़त्तुसि, “खा, कन् मनान् ओमे़त्ते़म्‍मे़ॽ!”

६ तुम्‍निङ्‌वाॽफुसाम्‍बाहाॽ नु माङ्‌हिम् के़गोबा तिलिङ्‌गाहाॽरे़ खुने़ॽ मे़निसुनामे़ःन्‍ने “सिलाम्‍साक्‍मा सिङ्‌सम्‍दाङ् खे़न् फोःन्‍दे़ॽओ, सिलाम्‍साक्‍मा सिङ्‌सम्‍दाङ् खे़न् फोःन्‍दे़ॽओ” लॽरिक् अःक्‍मा मे़हेःक्‍ते़रो॥

हे़क्‍केःल्‍ले़ पिलातसरे़ खे़ङ्‌हाॽ मे़त्तुसि, “खिनिॽए कन् मनान् तेॽरे़म्‍मे़ॽआङ् सिलाम्‍साक्‍मा सिङ्‌सम्‍दाङ् फोःन्‍दे़म्‍मे़ॽओ, कर इङ्‌गाॽग खे़ल्‍ले़ कुदक्‍ले़ङ्‌वाओ थेआङ् आप्‍तिक् मे़ङ्‌घोबान्‍लो॥”

७ कर खे़ङ्‌हाॽरे़ नोगप् मे़बिरु, “आनिगे कत्तुम्‍बे़बा साम्‌योथिम् कुइसिःक्‍ग खे़न् सिमाए पोङ्‌लो, थेआङ्‌भे़ल्‍ले़ खे़ल्‍ले़ आबाङे निङ्‌वाॽफुसाआ फाॽआङ् मे़त्‍छिङ्‌ङाङ् वाॽरो॥”

८ पिलातसरे़ खे़न् पाःन्‍निन् खे़प्‍सुआङ् आल्‍लसाङ् साॽरिक् किसे़रो॥

९ खुने़ॽ याम्‍मो हाङ्‌हिम् सिगाङ् लासे़आङ् ये़सुन् सेःन्‍दोसु, “खे़ने़ॽ आत्‍तोलाम् के़द्‌ये़बाबे?” कर ये़सुरे़ थेआङ् नोगप् मे़बिरुन्‍लो॥

१० पिलातसरे़ ये़सुन् मे़त्तु, “इङ्‌गाॽनु थेआङ् के़म्‍बाःत्‍ने़म्‍बा? खे़ने़ॽ सिलाम्‍साक्‍मा सिङ्‌सम्‍दाङ् फोःम्‍मा नु ले़प्‍मादेमा युक् कत्तुङ्‌बान् कुसिङ् के़न्‍निःत्तुन्‍बि?”

११ ये़सुरे़ नोगप् पिरु, “निङ्‌वाॽफुमाङ्‌ङिल्‍ले़ खे़ने़ॽ के़म्‍बिरे़न्‍निल्‍ले़ग इङ्‌गाॽ सम्‍दाङ् युक् के़ङ्‌गत्तुन्‍बारो॥ कर इङ्‌गाॽ खे़ने़ॽओ याप्‍मि हुक् के़सुप्‍पाल्‍ले़ कन्‍नुःल्‍ले़आङ् यम्‍बा लायोरे़न् आप्‍तिक् खोसुॽरो॥”

१२ हे़क्‍केःल्‍ले़ग पिलातसरे़ ये़सुन् ले़प्‍मादेमा निङ्‌वाॽ चोगु, कर यहुदिहाॽरे़ चक्‍मे़ल्‍लॽए अक्‍खे मे़बाःत्तुर मे़अःक्‍ते़रो, “कन् मनान् के़ले़रु के़देःसुने़ फाॽग्र खे़ने़ॽग सिजरले़a कुन्‍देःङ्‌बा के़म्‍बोङ्‌ने़न्‍लो॥ आत्‍तिल्‍ले़ आबाङे हाङ् पोङ्‌मा निङ्‌वाॽ चोगुॽ खे़न् सिजरले़ कुदक्‍ले़ङ्‌वाओ पोःक्‍लो॥”

१३ पिलातसरे़ खे़न् खे़प्‍सुआङ् ये़सुन् लाःक्‍कात् लःत्तु, हे़क्‍क्‍याङ् खुने़ॽ लुङ् फे़ःमनाबा खासे़न् युक्‍नाओ युङ्‌सिङ्‌लो॥ (खे़न् ते़न्‍निन् हिब्रु पाःन्‍नो गब्‍बथा मे़मे़त्तुरो॥)

१४ हे़क्‍क्‍याङ् कङ्‌ग यहुदि चोःक्‌युम्‍भो तङ्‌नाम्‍मिल्‍ले़ थिक्‌ये़न् तगि ले़न्‍दिक् पोःक्‍खे़र पत्‍छे़॥

पिलातसरे़ खे़ङ्‌हाॽ मे़त्तुसि, “खिनिॽ हाङ्‌ङिन् कप्‍मो वाॽरो॥”

१५ हे़क्‍केःल्‍ले़ यहुदिहाॽ साॽरिक् मे़अःक्‍ते़र मे़मे़त्तु, “खे़न् तेॽरे़ॽआङ् सिलाम्‍साक्‍मा सिङ्‌सम्‍दाङ् फोःन्‍दे़ॽ!”

हे़क्‍केःल्‍ले़ पिलातसरे़ सेःन्‍दोसुसि, “खिनिॽ हाङ्‌ङिन् सिलाम्‍साक्‍मा सिङ्‌सम्‍दाङ् फोःन्‍दुङ्‌बाबि?”

तुम् निङ्‌वाॽफुसाम्‍बाहाॽरे़ नोगप् मे़बिरु, “आनिगे हाङ्‌ङिङ्‌ग सिजरे़न्‍लक्‍लो॥”

१६ हे़क्‍केःल्‍ले़ पिलातसरे़ ये़सुन् सिलाम्‍साक्‍मा सिङ्‌सम्‍दाङ् मे़भोःन्‍दुर फाॽआङ् हुक्‍सुप्‍तुसिरो॥

ये़सुन् सिलाम्‍साक्‍मा सिङ्‌सम्‍दाङ् मे़भोःन्‍दुॽ

(मत्‍ति २७:३२-४४, मर्कु १५:२१-३२, लुका २३:२६-४३)

खे़ल्‍ले़ चोगुल्‍ले़ थक्‍सुबाहाॽरे़ ये़सुन् खे़प्‍मोलाम् मे़देॽरुरो॥

१७ खे़ङ्‌हाॽरे़ ये़सुन् कुसिलाम्‍साक्‍मा सिङ्‌ङिन् मे़गुःत्तुआङ् मिक्‍खोःक्‍पा कोःक्‍माओ मे़देॽरुरो॥ (खे़न् कोःक्‍मान् हिब्रु पाःन्‍नो गलगथा मे़मे़त्तुरो॥)

१८ खे़प्‍मो ये़सुन् सिलाम्‍साक्‍मा सिङ्‌ङो मे़भोःन्‍दु॥ खुने़ॽ कुजुप्‍साङ् नु कुभे़न्‍छाङ्‌बा सिलाम्‍साक्‍मा सिङ्‌हाॽ सम्‍दाङ् ने़प्‍फु मनाहाॽआङ् मे़भोःन्‍दुसिरो॥

१९ पिलातसरे़ नासरतबा ये़सु यहुदि हाङ् लॽरिक् के़बप्‍पा आप्‍तिक् सक्‍किन् साप्‍तुआङ् सिलाम्‍साक्‍मा सिङ्‌सम्‍दाङ् फम्‍मा पाङ्‌घुसिरो॥

२० खे़न् यरिक् यहुदिहाॽरे़ मे़निरुरो, थेआङ्‌भे़ल्‍ले़ खे़न् ते़न्‍निन् ये़क्‌यक्‍किल्‍ले़ कुबेसाङ्‌ङे ने़स्‍से़ हे़क्‍क्‍याङ् खे़ङ्‌ग हिब्रु, ल्‍यातिन नु ग्रिक पाःन्‍दाङ्‌ङो साप्‍ते़आङ् पत्‍छे़॥

२१ यहुदिहाॽरे़ खुनिॽ तुम् निङ्‌वाॽफुसाम्‍बाहाॽरे़ पिलातसे़न् अक्‍खे मे़मे़त्तुर मे़अत्तुरो, “खे़न् यहुदिहाॽरे़ खुनिॽ हाङ् लॽरिक् मे़साप्‍ते़न्‍ने़ॽओ, कर कन् मनाःल्‍ले़ यहुदिहाॽरे़ खुनिॽ हाङ्‌आ लॽरिक् पाःत्तुरो लॽरिक् साप्‍ते़ॽओ॥”

२२ कर पिलातसरे़ खे़ङ्‌हाॽ मे़त्तुसि, “इङ्‌गाॽ च्‍या साप्‍तुङ्, खे़न् साप्‍तुङ् साप्‍तुङ्॥”

२३ थक्‍सुबाहाॽरे़ ये़सुन् मे़भोःन्‍दु मे़सुरुआङ् खुने़ॽ कुदेःत्‍हाॽ लिसि लक्‍को मे़हाःत्‍छिङ्‌लो॥ कर कुलगेःत्तिन् कुदुम्‍बे मे़ःन्‍नेबा सर्धक् फःमनाबा चोगे़,

२४ खे़ल्‍ले़ चोगुल्‍ले़ खे़ङ्‌हाॽ अक्‍खे मे़मे़त्‍छिङ्, “कङ्‌ग आनिॽ थे़ःक्‍खुम् मे़ःन्‍लो, कर तॽयाःन्‍सोन् के़सुम्‍लो॥ आत्‍तिल्‍ले़ कुलक्‍को थाःॽ, हाराॽ खे़ल्‍ले़ए खे़न् तेॽरुनिरो॥” कन् पाःन्‍निङ्‌ग साम्‌योसाप्‍लाओ अक्‍खेलॽरिक् खे़ङ्‌हाॽरे़ इङ्‌गाॽ आजाङ्‌हाॽ मे़हाःत्‍छिङ्‌लो, हे़क्‍क्‍याङ् आदेःत्‍तिन् तॽयान्‍सोःन् मे़गे़सुॽरो लॽरिक् साप्‍ते़आङ् के़बप्‍पे़न् के़रे़बारो॥ हे़क्‍केलॽरिक् थक्‍सुबाहाॽरे़आङ् बा हे़क्‍केए मे़जोगुरो॥

२५ ये़सुन् सिलाम्‍साक्‍मा सिङ्‌ङो मे़भोःन्‍दुबाल्‍ले़ कुबेसाङ् कुम्‍मा, कुन्‍छुमाॽ, क्‍लोपासरे़ कुमेत् मरियम, हे़क्‍क्‍याङ् मरियम मग्‍दलिनिसि मे़ये़बे़रो॥

२६ ये़सुरे़ कुम्‍मा हे़क्‍क्‍याङ् लुङ्‌माॽ तुक्‍तुबा कुहुॽसाम्‍बान्‍नाङ् खे़प्‍मो निःत्ताङ् ये़बे़त्‍छिबा निसुसिल्‍ले़ कुम्‍मा मे़त्तु, “खुने़ॽग के़स्‍सारो॥”

२७ हे़क्‍क्‍याङ् खे़न् हुॽसाम्‍बान् मे़त्तु, “खुने़ॽग थामे़न्‍दिङ् के़म्‍मारो॥” खे़न् ये़म्‍माङ्‌धोग खे़न् हुॽसाम्‍बाल्‍ले़ मरियम्‍मिन् कुहिम्‍मो तेॽरुरो॥

ये़सुरे़ कुसिमे़न्

(मत्‍ति २७:४५-५६, मर्कु १५:३३-४१, लुका २३:४४-४९)

२८ याङ्‌सि ये़सुरे़ काक् पाःन्‍हाॽ पोःक्‍खे़ चुरे़बा निसुआङ् साम्‌योसाप्‍लाओ साप्‍ते़बान् के़त्‍ल फाॽआङ् पाःत्तु, “इङ्‌गाॽ आवामिसे़रो॥”

२९ खे़प्‍मो के़सुःप्‍पा चे़ल्‍ले़क्‍सेॽ थिb के़याक्‍पा पर्‍यामाधिक् युङे़॥ हे़क्‍केःल्‍ले़ थक्‍सुबाहाॽरे़ खिगाक्‍माःन् चे़ल्‍ले़क्‍सेॽ थिओ मे़निःप्‍सुआङ् हिसप् सिङ्‌ङिल्‍ले़ कुबोराक्‍को मे़भत्‍छु हे़क्‍क्‍याङ् ये़सुरे़ कुमुराओ खे़न् मे़धुप्‍तु मे़बिरुरो॥

३० ये़सुरे़ खे़न् पिःत्तुआङ् पाःत्तु, “आल्‍ल चुरे़रो॥” हे़क्‍के पाःत्तुर कुधेगेःक्‍पे़न् तर्घुॽ थाःसु हे़क्‍क्‍याङ् कुसक्‍मान् ले़रुदेसुआङ् स्‍ये़रो॥

३१ कङ्‌ग तङ्‌बेबा के़रे़क्‍नुःल्‍ले़ सेसेबा हे़क्‍क्‍याङ् यम्‍बा नाःम्‍सिङ् ये़न्‍निन्‍नुःल्‍ले़ थिक्‌ये़न् तगि वये़रो॥ यहुदिहाॽरे़ नाःम्‍सिङ् ये़न्‍नो सिलाम्‍साक्‍मा सिङ्‌सम्‍दाङ्c चेहाॽ मे़बप्‍पा खुनिॽ सिराॽ मे़धाङ्‌ङिन्‍बाल्‍ले़ चोगुल्‍ले़ हारा मे़सिर फाॽआङ् खुनिॽ लाङ्‌हाॽ मे़ए़क्‍खुआङ् मे़धाःसुसिर फाॽआङ् पिलातसे़न् पेलि मे़भाक्‍तुरो॥

३२ खे़ल्‍ले़ चोगुल्‍ले़ थक्‍सुबाहाॽ मे़बेआङ् ये़सुन् नु मे़भोःन्‍दुसिबा मनाहाॽरे़ खुन्‍छिॽ लाङ्‌हाॽ मे़ए़क्‍खुरो॥

३३ कर खे़ङ्‌हाॽ ये़सुरो मे़भे़रे़ल्‍ले़ ये़सुःङ्‌ग तगिए स्‍ये़बा मे़निसुआङ् खुने़ॽ कुलाङ्‌हाॽ मे़न्‍ए़क्‍खुन्‍लो॥

३४ हे़क्‍केसाङ् थिक् थक्‍सुबाल्‍ले़ ये़सुरे़ कुले़म्‍भेःप्‍मो लाःक्‍किल्‍ले़ थुबुल्‍ले़ खिमो खे़प्‍मोलाम् माक्‍खिॽ नु च्‍वाःत् लःन्‍दे़रो॥

३५ खिनिॽआङ् नसान् के़जोगुम्‍ल फाॽआङ् खे़न् पोःक्‍खे़बा पान् के़निःबाल्‍ले़ कन् पाःन्‍हाॽ पाःत्तुबारो॥ हे़क्‍क्‍याङ् खुने़ॽ पाःत्तुबा पाःन्‍हाॽग से़क्‍खाएरो॥

३६ “खुने़ॽ कुये़ःप्‍पाहाॽ लत्‍थिक्‍काङ् मे़ए़क्‍ने़न्‍लो” लॽरिक् साप्‍ते़आङ् पप्‍पा साम्‌योसाप्‍लान् के़त्‍ल फाॽआङ् अक्‍खे पोःक्‍खे़बारो,

३७ हे़क्‍क्‍याङ् वेॽ ते़न्‍नो साम्‌योसाप्‍लाओ अक्‍खेआङ् साप्‍ते़आङ् पत्‍लो, “के़धुप्‍पाहाॽरे़ आबाङे मे़धुबुबान् ओमे़मे़त्तुरो॥”

ये़सुन् इप्‍पुङ्‌ङो मे़जिक्‍खुॽ

(मत्‍ति २७:५७-६१, मर्कु १५:४२-४७, लुका २३:५०-५६)

३८ खे़न् एगाङ् आरिमाथिया पाङ्‌जुम्‍बा युसुफे़न् पिलातसरो पेआङ् ये़सुरे़ कुधक्‍किन् नाःक्‍तु॥ खुने़ॽ यहुदिहाॽ किरुसिबाल्‍ले़ चोगुल्‍ले़ स्‍वाःत्ताङ् ये़सुरे़ कुहुॽसाम्‍बा पोःक्‍खे़आङ् वये़रो॥ पिलातसरे़ इङ्‌जाङ् पिरुआङ् खे़ल्‍ले़ ये़सुरे़ कुधक्‍किन् थाःसुआङ् तेॽरु॥

३९ तगि से़न्‍दिक् ये़सुरे़ कुदुम्‍से़ के़दाबा निकोदेमसरे़ युसुफे़न् तेःङ् मे़त्तुआङ् वये़॥ निकोदेमसरे़ मुर्र नु खाम्‍दोलि फःम्‍मनाबा कुनाम्‍गे़नुॽबा सुम्‍सुम् (३३) किलो मारुक्‍किन् तारुआङ् वये़रो॥

४० खे़ङ्‌हाॽरे़ ये़सुरे़ कुधक्‍किन् तेॽरे़त्‍छुआङ् यहुदि चे लुप्‍मा थिम् कुइसिःक् मारुक्‍किन् हुःत्ते़त्‍छुआङ् नुबा चेदेःत्तिल्‍ले़ कित्ते़त्‍छुरो॥

४१ आल्‍ल ये़सुन् सिलाम्‍साक्‍मा सिङ्‌ङो मे़भोःन्‍दुबा ते़न्‍नो फुङ्‌इक् थिक् ने़स्‍से़॥ खे़न् फुङ्‌इक्‍को आल्‍लो थारिक् मना मे़न्‍ने़ए के़वाॽबा इप्‍पुङ्‌धिक् ने़स्‍से़रो॥

४२ कङ्‌ग नाःम्‍सिङ् ये़न्‍निल्‍ले़न् यारिप् चोःक्‍मा ये़न् वये़बाल्‍ले़ चोगुल्‍ले़ खे़ङ्‌हाॽरे़ खे़न् इप्‍पुङ्‌ङिन् निःत्ताङ् ने़स्‍से़बाल्‍ले़ चोगुल्‍ले़ ये़सुरे़ कुधक्‍किन् तेॽरे़त्‍छुआङ् ने़स्‍से़त्‍छुरो॥

a 

१९:१२ रोमि सुहाङ्‌युक्‍पाओ काक्‍नुःल्‍ले़ यम्‍बा मनान् सुहाङ् (पयम् हाङ्) वये़॥ खुने़ॽ सिजर मे़मे़त्तु॥

b 

१९:२९ के़सुःप्‍पा चे़ल्‍ले़क्‍सेॽ थिन् मे़न्‍जो वामिःमा के़जिम्‍बा थिः वये़॥ कन् थिन् थक्‍सुबाहाॽ नु वेॽ याङ्‌गे़साॽबाहाॽरे़ मे़धुङु॥

c 

१९:३१ लाङ् ए़ङ्‌माल्‍ले़ सिलाम्‍साक्‍मा सिङ्‌सम्‍दाङ् फोःम्‍मनाबा मनाहाॽ हारा मे़सिः॥

ये़सुन् सिमे़न्‍लाम् हिङ्

(मत्‍ति २८:१-८, मर्कु १६:१-८, लुका २४:१-१२)

२०

आल्‍ल ते़ने़बा ये़न्‍नो खामे़न्‍ओःत्ते वये़ल्‍ले़सा मरियम मग्‍दलिनिःन् इप्‍पुङ्‌ङो पेरो॥ खे़न् इप्‍पुङ्‌ङिल्‍ले़ कुमुराओ मे़ये़प्‍सुबा यम्‍बा लुङ्‌ङिन् थिक्‍ले़प्‍माङ् मे़इसुआङ् ने़स्‍से़बा निःसु॥

२ हे़क्‍क्‍याङ् खे़न् लोःक्‍ते़र सिमोन पत्रुस नु ये़सुरे़ लुङ्‌माॽ तुक्‍तुबा वेॽस्‍मा हुॽसाम्‍बाल्‍लो पेआङ् मे़त्तुसि, “खे़ङ्‌हाॽरे़ दाङ्‌बाल्‍ले़ कुधक्‍किन् इप्‍पुङ्‌ङोलाम् मे़देॽरुआङ् होप्‍लो! आत्‍तान् मे़ने़स्‍सुआङ् ने़ःॽ आनिगे मे़निसुम्‍बान्‍लो!”

३ पत्रुस नु खे़न् वेॽ हुॽसाम्‍बान् इःप्‍पुङ् ले़प्‍माङ् थाःने़त्‍छि॥

४ खे़न् ने़प्‍माङ् लोःक्‍ते़त्‍छि, कर खे़न् वेॽ हुॽसाम्‍बाल्‍ले़ पत्रुसे़न् लाम्‍बाक्‍तुआङ् इप्‍पुङ्‌ङो तगि के़रे़रो॥

५ खे़न् अःक्‍खुम् फन्‍छिङ्‌ङाङ् सिगाङ् ओमे़त्तुल्‍ले़ चेदेःत्तिन् खे़प्‍मो ने़स्‍से़बा निसु, कर सिगाङ्‌ग मे़लासे़न्‍लो॥a

६ कुएःक् कुएःक् सिमोन पत्रुसे़न् खे़प्‍मो के़रे़आङ् सिगाङ् लासे़॥ खे़ल्‍ले़ चेदेःत्तिन् नु

७ ये़सुरे़ कुनारा मे़दे़प्‍तुबा तेःत्‍तिन् खे़प्‍मो ने़स्‍से़बा निःसु॥ खे़न् नादे़प्‍मा तेःत्‍तिन् चेदेःत्तिल्‍ले़ कुबेसाङ् मे़भाक्‍तुआङ् ने़स्‍से़बा निःसुरो॥

८ हे़क्‍क्‍याङ् तगि इप्‍पुङ्‌ङो के़गे़प्‍पा हुॽसाम्‍बे़न्‍नाङ् सिगाङ् लासे़॥ खे़ल्‍ले़ खे़न् निसुआङ् नसान् चोगुरो॥

९ (खे़ङ्‌हाॽरे़ आल्‍लसाङ् ये़सुन् सिमे़न्‍लाम् हिङ् लॽरिक् साम्‌योसाप्‍लाओ के़बप्‍पे़न् कुसिङ् मे़न्‍निःत्ते मे़वये़रो॥)

१० हे़क्‍क्‍याङ् खे़न् हुॽसाम्‍बाहाॽ ने़प्‍माङ् हिम्‍मो नुःक्‍खे़त्‍छिरो॥

मरियम मग्‍दलिनिरो ये़सुन् थाःम्‍सिङ्

(मत्‍ति २८:९-१०, मर्कु १६:९-११)

११ कर मरियम्‍मिन् इःप्‍पुङ् लाःक्‍कात् हाबे़र ये़बे़रो॥ खे़न् हाबे़र अःक्‍खुम् फन्‍छिङ्‌ङाङ् इःप्‍पुङ् सिगाङ् ओमे़त्तुल्‍ले़,

१२ फःगे़लॽबा तेत् के़जाङ्‌बा ने़प्‍फु माङ्‌लाइङ्‌बाहाॽ ये़सुरे़ कुधक् मे़ने़स्‍सुआङ् ने़स्‍से़बा ते़न्‍नो थिक्‍किन् कुधे़गेक् ले़प्‍माङ् नु वे़स्‍मान् कुलाङ् ले़प्‍माङ् युङे़त्‍छिबा निःसुसिरो॥

१३ खे़न् माङ्‌लाइङ्‌बाहाॽरे़ खुने़ॽ सेःन्‍दोःसे़त्‍छु, “खे़ने़ॽ थेआङ् के़हाःप्‍पाबे?”

खे़ल्‍ले़ खे़ङ्‌हाॽ मे़त्तुसि, “इङ्‌गाॽ आदाङ्‌बाल्‍ले़ कुधक्‍किन् कप्‍मोलाम् खे़ङ्‌हाॽरे़ मे़देॽरुरो हे़क्‍क्‍याङ् आत्‍तान् मे़ने़स्‍सुआङ् ने़इ इङ्‌गाॽ मे़निआन्‍लो॥”

१४ हे़क्‍के पाःत्तुर मरियम्‍मिन् खिरि हिसिङ्‌ङिल्‍ले़ ये़सुन् खे़प्‍मो ये़बे़बा निःसु, कर खुने़ॽ ये़सुन् नेरो फाॽआङ् कुसिङ् निःप्‍मा मे़सुक्‍तुन्‍लो॥

१५ ये़सुरे़ खे़न् मे़त्तु, “मामुए, खे़ने़ॽ थेआङ् के़हाःप्‍पाबे? हात् के़गोःत्तुबाबे?”

मरियमरे़ खुने़ॽग फुङ्‌इक् के़गोबाबिला लॽरिक् निङ्‌वाॽ इतुआङ् मे़त्तु, “आदाङ्‌बे, दाङ्‌बाल्‍ले़ कुधक्‍किन् कप्‍मोलाम् के़देॽरुआङ् वाॽने़ फाॽग्र आत्‍तान् के़ने़स्‍सुआङ् ने़ःॽ इङ्‌गाॽ मे़त्ताङ्‌ङे़ॽना, हे़क्‍क्‍याङ् कुधक्‍किन् इङ्‌गाॽ तेॽरुङ्‌लो॥”

१६ ये़सुरे़ खे़न् मे़त्तु, “मरियम्‍मे!”

खुने़ॽ ये़सुन् ले़प्‍माङ् हिसिङ्‌ङाङ् “रब्‍बोनि!” मे़त्तुरो॥ (खे़न् फाॽइङ्‌ग हिब्रु पाःन्‍नो “सिक्‍साम्‍बे” पोङ्‌लो॥)

१७ ये़सुरे़ खे़न् मे़त्तु “इङ्‌गाॽ मे़दे़म्‍साङ्‌ङिन्‍ने़ॽओ, थेआङ्‌भे़ल्‍ले़ आल्‍लो थारिक् इङ्‌गाॽ पानुदिङ् पाःल्‍लो मे़म्‍बेःक्‍के वाॽआरो॥ कर पेगे़ॽआङ् आन्‍साॽसि अक्‍खे मे़त्ते़से़ॽओ, ‘इङ्‌गाॽ पानुदिङ् आम्‍बा नु खिनिॽ पानुदिङ् पा हे़क्‍क्‍याङ् इङ्‌गाॽ आनिङ्‌वाॽफुमाङ् नु खिनिॽ निङ्‌वाॽफुमाङ्‌ङो नुःङ्‌ङा पेःक्‍कार पत्‍तारो॥’”

१८ मरियम मग्‍दलिनिःन् पेआङ् हुॽसाम्‍बाहाॽ, “इङ्‌गाॽ दाङ्‌बान् निसुङ्‌ङाङ् वाॽरो” मे़त्तुसिआङ् ये़सुरे़ पाःत्तुबा पाःन्‍हाॽ खे़ङ्‌हाॽ चे़क्‍तुसिरो॥

ये़सुन् कुहुॽसाम्‍बाहाॽओ थाःम्‍सिङ्

(मत्‍ति २८:१६-२०, मर्कु १६:१४-१८, लुका २४:३६-४९)

१९ बा खे़न् ते़ने़बाल्‍ले़ युःन्‍छिक् हुॽसाम्‍बाहाॽरे़ यहुदिहाॽ मे़गिरुसिआङ् हिम्‍सिगाङ् मे़सुम्‍सिङ्, हे़क्‍क्‍याङ् लाम्‍धेःप्‍पे़न् मे़ए़त्तुआङ् मे़युङे़ल्‍ले़ ये़सुन् खुनिॽ लुम्‍मो थाःम्‍सिङ्‌ल अक्‍खे मे़त्तुसि, “सनारुङ् के़घोसुम्‍लरो!”

२० हे़क्‍के पाःत्तु सुरुआङ् खुने़ॽ कुहुक्‍हाॽ नु कुले़म्‍भेःप्‍मान् ओसेःन्‍धाक्‍तुसि॥ दाङ्‌बान् मे़निसुबाल्‍ले़ हुॽसाम्‍बाहाॽ साॽरिक् मे़सःत्ते़रो॥

२१ ये़सुरे़ खे़ङ्‌हाॽ याम्‍मो मे़त्तुसि, “सनारुङ् के़घोसुम्‍लरो! पानुदिङ् पाःल्‍ले़ इङ्‌गाॽ पाङ्‌घाङ्‌बा कुइसिःक् खिनिॽआङ् इङ्‌गाॽ पाङ्‌निङ्‌ल पत्‍तारो॥”

२२ हे़क्‍क्‍याङ् ये़सुरे़ खे़ङ्‌हाॽओ साङ्‌गुगे़न् सक्‍माःल्‍ले़ मुःत्तुसिर अक्‍खे मे़त्तुसि, “सेसेमाङ्‌ङिन् ताःक्‍ते़म्‍मे़ॽओ॥

२३ मनाहाॽरे़ खुनिॽ लायोन् ले़प्‍मि के़बिरुम्‍सिम्‍ने़ फाॽग्र खे़ङ्‌हाॽरे़ खुनिॽ लायोन् ले़प्‍मि पोङ्‌लो, कर मनाहाॽरे़ खुनिॽ लायोन् ले़प्‍मि के़म्‍बिरुम्‍सिम्‍मिन्‍ने़ फाॽग्र खे़ङ्‌हाॽरे़ खुनिॽ लायोन् ले़प्‍मि मे़बोङ्‌ने़ल्‍लो॥”

ये़सुन् थोमाःल्‍लो थाःम्‍सिङ्

२४ आल्‍ल ये़सुन् खुनिॽ लुम्‍मो त्‍ये़ःल्‍ले़ थिक्-ने़त् हुॽसाम्‍बाहाॽओ थिक् दिदिमस मे़प्‍मनाबा थोमाःन् खे़प्‍मो होःप्‍ते़रो॥

२५ हे़क्‍केःल्‍ले़ वेॽ हुॽसाम्‍बाहाॽरे़ थोमाःन् अक्‍खे मे़मे़त्तु, “आनिगे़ग दाङ्‌बान् निःसुम्‍बे़रो!”

कर थोमाःल्‍ले़ खे़ङ्‌हाॽ मे़त्तुसि, “इङ्‌गाॽ कुहुक्‍को मे़धे़प्‍तुबा फे़न्‍तिङ्‌ङिल्‍ले़ कुयोःक्‍किन् मे़न्‍निए नु खे़प्‍मो आहुक्‍चोन् मे़ङ्‌गेःत्ते हे़क्‍क्‍याङ् कुले़म्‍भेःप्‍मो लाःक्‍किल्‍ले़ मे़धुबुबाओ आहुक्‍किन् मे़ङ्‌गेःत्तेग नसान् मे़जोःक्‍कान्‍लो॥”

२६ ये़त्‍छि ये़न् एगाङ् हुॽसाम्‍बाहाॽ याम्‍मो हिम्‍सिगाङ् मे़जुप्‍से़आङ् मे़युङे़॥ कन् ये़म्‍मो थोमाःन्‍नाङ् वये़, लाम्‍धेःप्‍पे़न् सिगाङ्‌लाम् मे़सुबुआङ् पत्‍छे़साङ् खुनिॽ लुम्‍मोए ये़सुन् थाःम्‍सिङ्‌ल, “सनारुङ् के़घोसुम्‍लरो” मे़त्तुसि॥

२७ हे़क्‍क्‍याङ् थोमाःन् मे़त्तु, “थोमाए, के़हुक्‍चोःन् कॽयो याक्‍ते़ॽ, आहुक्‍हाॽ ओमे़त्ते़ॽ॥ खे़ने़ॽ के़हुक्‍किन् आले़म्‍भेःप्‍मो लाःक्‍किल्‍ले़ मे़धुबुबा कुयोःक्‍को केःत्ते़ॽओ॥ खे़ने़ॽ चप्‍चि मे़जोगे़न्‍ने़ॽ, कर नसान् चोगे़ॽओ॥”

२८ थोमाःल्‍ले़ मे़त्तु, “खे़ने़ॽग आदाङ्‌बा नु आनिङ्‌वाॽफुमाङ्‌ने़रो॥”

२९ हे़क्‍क्‍याङ् ये़सुरे़ खे़न् मे़त्तु, “खे़ने़ॽग इङ्‌गाॽ के़निसाङ्‌ङाङ्‌लक् नसान् के़जोगाङ्‌लो, कर इङ्‌गाॽ याप्‍मि मे़न्‍निए नसान् के़जोःक्‍पाहाॽग मुॽइसाबासिरो॥”

३० ये़सुरे़ कन् साप्‍पन्‍नो साप्‍ते़आङ् के़बप्‍पान्‍नुःल्‍ले़आङ् यरिक् निङ्‌वाॽ के़माबा मिक्‍सेःन्‍हाॽ कुहुॽसाम्‍बाहाॽरे़ खुनिॽ तगि चोगुआङ् वये़॥

३१ कर कप्‍मोग ये़सुन् ने निङ्‌वाॽफुसा, निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो लॽरिक् नसान् के़जोगुम्‍ल फाॽआङ् साप्‍ते़आङ् पप्‍पारो॥ हे़क्‍केलॽरिक् नसान् के़जोःक्‍पाहाॽरे़ मे़न्‍नुप्‍मनाबा हिङ्‌मन् मे़घोसुॽरो॥

a 

२०:५ इःप्‍पुङ् सिगाङ् लाःप्‍मा लाम्‍धेःप्‍पाङ्‌ग मितरधिक्‍लक् थ्‍ये़रो॥

ये़सुन् नुसि कुहुॽसाम्‍बाहाॽनु ओसेःन्‍धाक्‍सिङ्

२१

याङ्‌सि ये़सुन् याम्‍मो कुहुॽसाम्‍बाहाॽओ तिबेरियस वरक्‍किल्‍ले़a कुबेसाङ् अक्‍खेलॽरिक् ओसेःन्‍धाक्‍सिङ्‌लो–

२ खे़प्‍मो सिमोन पत्रुस, दिदिमस मे़प्‍मनाबा थोमा, जब्‍दियारे़ ने़प्‍फु कुस्‍साहाॽ,b गालिलबा काना पाङ्‌जुम्‍बा नाथाने़ल हे़क्‍क्‍याङ् वेॽ ने़प्‍फु हुॽसाम्‍बाहाॽ सोरिक् मे़वये़रो॥

३ सिमोन पत्रुसरे़ खे़ङ्‌हाॽ मे़त्तुसि, “इङ्‌गाॽग ङा ते़म्‍से़ पेःक्‍कारो॥”

खे़ङ्‌हाॽरे़, “आनिगे़आङ् खे़ने़ॽनुए पेगिगे़ॽरो” मे़मे़त्तु॥ हे़क्‍क्‍याङ् खे़ङ्‌हाॽ खःङ्‌बेओ मे़लासे़आङ् योःङ् ले़प्‍से़ मे़बे, कर खे़न् से़न्‍दिक् नाम्‍दाःत्ताःत् थेआङ् ते़म्‍मा मे़न्‍छुक्‍तुन्‍लो॥

४ खाओःत्ते़र पत्‍छे़ल्‍ले़ ये़सुन् वरक्‍किल्‍ले़ कुबेसाङ् ये़बे़, कर खे़ङ्‌हाॽरे़ खुने़ॽ ये़सुन् नेरो फाॽआङ् कुसिङ् निःप्‍मा मे़न्‍छुक्‍तुन्‍लो॥

५ ये़सुरे़ खे़ङ्‌हाॽ मे़त्तुसि, “चुम्‍से, खिनिॽ ङा के़दे़म्‍सुम्‍माङ् वाॽबि?”

खे़ङ्‌हाॽरे़ नोगप् मे़बिरु, “होप्‍लो॥”

६ याम्‍मो ये़सुरे़ खे़ङ्‌हाॽ मे़त्तुसि, “खिनिॽ खःङ्‌बेल्‍ले़ चुप्‍साङ् ले़प्‍माङ् योःङ्‌ङिन् ले़प्‍ते़म्‍मे़ॽआङ् खे़प्‍मो खिनिॽ ङा के़धासुम्‍लो॥” खे़ङ्‌हाॽरे़ खुने़ॽ पाःत्तुबा कुइसिःक्‍के योःङ्‌ङिन् मे़ले़प्‍तुल्‍ले़ साॽरिक् यरिक् ङा मे़ध्‍ये़आङ् खे़ङ्‌हाॽरे़ योःङ्‌ङिन् उःङ्‌माए मे़न्‍छुक्‍तुन्॥

७ ये़सुरे़ लुङ्‌माॽ तुक्‍तुबा कुहुॽसाम्‍बाल्‍ले़ सिमोन पत्रुसे़न् मे़त्तु, “खुने़ॽग दाङ्‌बान्‍नेरो!” सिमोन पत्रुसरे़ खे़न् खे़प्‍सुनामे़ःन्‍ने तेःत्‍तिल्‍ले़ कित्‍लिक् कित्‍छिङ्, थेआङ्‌भे़ल्‍ले़ खुने़ॽ खे़न् फे़न्‍दुआङ् वये़॥ हे़क्‍क्‍याङ् च्‍वाःत्तो पिन्‍दे़ लासे़आङ् वाजागे़र कुयाओ पेरो॥

८ वेॽ हुॽसाम्‍बाहाॽ ङाःल्‍ले़ के़दिम्‍बा योःङ्‌ङिन् खःङ्‌बेओलाम् मे़उःक्‍खुर कुयाओ मे़भे़रे़॥ खे़ङ्‌ग कुयालाम् खे़म्‍म्‍याक् मे़माःक्‍खे़न्, कर कुगिप् ने़त्‍छि (२००) हुक्‍सिक् थारिक्‍लक् ने़स्‍से़रो॥

९ खे़ङ्‌हाॽ कुयाओ मे़गे़रे़ल्‍ले़ मिघाङ्‌ङो ओॽमनाबा ङाहाॽ नु खरे़ःङ्‌हाॽ मे़निसुरो॥

१० ये़सुरे़ खे़ङ्‌हाॽ मे़त्तुसि, “आल्‍लो खारक् के़दे़म्‍सुम्‍बाओलाम् कुभा ङाहाॽ फे़त्ते़म्‍मे़ॽओ॥”

११ सिमोन पत्रुसे़न् खःङ्‌बेओ लासे़आङ् ङाःल्‍ले़ के़दिम्‍बा योःङ्‌ङिन् कुयाओ उःक्‍खु लःत्तु॥ खे़प्‍मो यम्‌यम्‍बा किप्‍थिक्‍काङ् ङा-सुम् (१५३) ङाहाॽ मे़यागे़॥ हे़क्‍केसाङ् योःङ्‌ङिन् मे़दे़ःक्‍खे़न्‍लो॥

१२ ये़सुरे़ खे़ङ्‌हाॽ मे़त्तुसि, “फे़रे़म्‍मे़ॽआङ् चे़म्‍मे़ॽओ॥” कर खे़प्‍मो आत्‍तिन् कुहुॽसाम्‍बान्‍नाङ् खे़ने़ॽ हाःत्‍ने़न्‍बे लॽरिक् सेःन्‍दोमा मे़न्‍आःन्‍छिङ्‌ङिन्‍लो, थेआङ्‌भे़ल्‍ले़ खे़ङ्‌हाॽरे़ खुने़ॽ दाङ्‌बान्‍नेरो फाॽआङ् निङ्‌वाॽ मे़गत्तुरो॥

१३ ये़सुरे़ खरे़ःङ्‌ङिन् खप्‍सुआङ् खे़ङ्‌हाॽ पिरुसिरो॥ हे़क्‍केलॽरिक्‍के ङाहाॽआङ् पिरुसिरो॥

१४ ये़सुन् सिमे़न्‍लाम् हिङे़आङ् कुहुॽसाम्‍बाहाॽरो ओसेःन्‍धाक्‍सिङ्‌बा कन् सुम्‍ले़ङ् पोःक्‍खे़आङ् वये़रो॥

१५ खे़ङ्‌हाॽरे़ मे़ज मे़सुरुआङ् सिमोन पत्रुसे़न् ये़सुरे़ मे़त्तु “युहुन्‍नारे़ कुस्‍सा सिमोने, कङ्‌हाॽरे़ मिःम्‍जि मे़मे़त्ताबानुःल्‍ले़आङ् यरिक् खे़ने़ॽ मिःम्‍जि के़मे़त्ताबि?”

खे़ल्‍ले़ नोगप् पिरु, “ओरो, आदाङ्‌बे, इङ्‌गाॽ से़क्‍खाए मिःम्‍जि मे़त्‍ने़ॽबान् खे़ने़ॽ के़निसुॽरो॥”

ये़सुरे़ मे़त्तु, “आमे़ल्‍लुक्‍साःत्‍हाॽ चालाम्‍से़से़ॽओ॥”

१६ ये़सुरे़ पत्रुसे़न् याम्‍मो सेःन्‍दोसु, “युहुन्‍नारे़ कुस्‍सा सिमोने, इङ्‌गाॽ मिःम्‍जि के़मे़त्ताबि?”

खे़ल्‍ले़ नोगप् पिरु, “ओरो, आदाङ्‌बे, इङ्‌गाॽ से़क्‍खाए मिःम्‍जि मे़त्‍ने़ॽबान् खे़ने़ॽ के़निसुॽरो॥”

ये़सुरे़ मे़त्तु, “आमे़ल्‍लुक्‍हाॽ कमे़से़ॽओ॥”

१७ हे़क्‍क्‍याङ् याम्‍मो ये़सुरे़ सुम्‍ले़ङ्‌ङो पत्रुसे़न् सेःन्‍दोसु, “युहुन्‍नारे़ कुस्‍सा सिमोने, इङ्‌गाॽ मिःम्‍जि के़मे़त्ताबि?”

अक्‍खेलॽरिक् ये़सुरे़ सुम्‍ले़ङ् थारिक् “इङ्‌गाॽ मिःम्‍जि के़मे़त्ताबि” लॽरिक् सेःन्‍दोसुबाओ पत्रुसरे़ कुनिङ्‌वाॽ तुगे़र मे़त्तु, “ओरो, आदाङ्‌बे, खे़ने़ॽग काक् पाःन्‍हाॽ के़निसुॽरो॥ इङ्‌गाॽ से़क्‍खाए खे़ने़ॽ मिःम्‍जि मे़त्‍ने़बान् खे़ने़ॽ के़निसुॽरो॥”

ये़सुरे़ खे़न् मे़त्तु, “आमे़ल्‍लुक्‍हाॽ चालाम्‍से़से़ॽओ॥

१८ इङ्‌गाॽ से़क्‍खाए मे़त्‍ने़ॽ, थाङ्‌बे़न् के़वये़ल्‍ले़ आबाङे फॽइ के़युप्‍सिङ्‌ङाङ् आत्‍तान् पेःक्‍मा निङ्‌वाॽ के़जोगु खे़प्‍मोए के़बेरो, कर काप्‍पोबा के़दुम्‍माङ्‌ग के़हुक्‍हाॽ के़सन्‍छुॽ, हे़क्‍क्‍याङ् फॽइ के़म्‌युप्‍पाङ् आत्‍तान् पेःक्‍मा के़सिराॽ मे़धाङ्‌ने़न् खे़प्‍मो के़म्‍देॽरो॥”

१९ ये़सुरे़ अक्‍खे मे़त्तुर पत्रुसे़न् के़दाबा ये़म्‍मो आत्‍तिन् परिक्‍ले़न् सिमे़न्‍लाम् निङ्‌वाॽफुमाङ्‌ङिन् मिमिदिङ् चोगुॽ फाॽआङ् ओसेःन्‍धाक्‍तुआङ् वये़रो॥ हे़क्‍क्‍याङ् दाङ्‌बाल्‍ले़ पत्रुसे़न् मे़त्तु, “इङ्‌गाॽ तिःक्‍ताङ्‌ङे़ॽओ!”

२० पत्रुसे़न् हिल्‍लिक् हिसिङ्‌ङिल्‍ले़ ये़सुरे़ लुङ्‌माॽ तुक्‍तुबा कुहुॽसाम्‍बे़ल्‍ले़ तिम्‍दुबा निसुरो॥ (साभाङ्‌जा मे़जःल्‍ले़ बा खे़न् हुॽसाम्‍बाल्‍ले़ ये़सुरे़ कुबेसाङ् नाःम्‍सिङ्‌ल युङे़ल्‍ले़ दाङ्‌बे, हाःत्‍ले़ इङ्‌गे़ले़क्‍पे लॽरिक् सेःन्‍दोसुआङ् वये़रो)

२१ पत्रुसरे़ खे़न् निसुआङ् दाङ्‌बान् सेःन्‍दोसु, “दाङ्‌बे, खुने़ॽ कुयाःम्‍बेओ थे पोङ्‌बाबे?”

२२ ये़सुरे़ नोगप् पिरु, “इङ्‌गाॽ नुःङ्‌ङार थारिक् खुने़ॽ हिङ्‌ङाङ् वाॽर पाःप्‍मा निङ्‌वाॽ चोगुङ्‌ङिल्‍ले़ खे़ने़ॽ थे़मा पोङ्‌बे? इङ्‌गाॽ तिःक्‍ताङ्‌ङे़ॽओ॥”

२३ खे़ल्‍ले़ चोगुल्‍ले़ हुॽसाम्‍बाहाॽरे़ खुनिॽ लुम्‍मो कन् हुॽसाम्‍बाङ्‌ग मे़सिःने़न्‍लो लॽरिक् इङ् से़रे़रो॥ कर दाङ्‌बाल्‍ले़ग हे़क्‍के पाःत्तुबा होःप्‍ते़रो॥ खुने़ॽग अक्‍खेरक् पाःत्तुआङ् वये़रो, “इङ्‌गाॽ नुःङ्‌ङार थारिक् खुने़ॽ हिङ्‌ङाङ् वाॽर पाःत्तुङ्‌ङिल्‍ले़ खे़ने़ॽ थे़मा पोःक्‍खे़बे?”

कुनुप्‍मा पान्

२४ बा खे़न् कुहुॽसाम्‍बाल्‍ले़ कन् पाःन्‍हाॽरे़न् तोःन्‍दि पिरुआङ् साप्‍तुबारो॥ खुने़ॽ कुबाःन्‍हाॽग से़क्‍खाएरो फाॽआङ् आनिगे निसुम्‍बे़रो॥

२५ ये़सुरे़ वेॽ यरिक् याःम्‍बक्‍हाॽआङ् चोगु॥ खे़ङ्‌हाॽ थे़प्‍पे़त्ताङ् साप्‍माल्‍ले़ग खे़न् साप्‍पन्‍हाॽ कन् इक्‍सादिङ् खाम्‍बेःक्‍माल्‍ले़आङ् मे़हत्‍तुन् लॽरिक् इःत्‍तुङ्‌लो॥

a 

२१:१ तिबेरियास वारक्‍किन् गालिल वरक्‍काङ् मे़मे़त्तु॥

b 

२१:२ जब्‍दिरे़ ने़प्‍फु कुस्‍साहाॽ याकुब नु युहुन्‍ना वये़त्‍छि॥

सेःक्‌युक्‍मिबाहाॽरे़ खुनिॽ याःम्‍बक्‍हाॽ

निःसुम्

कन् साप्‍पन्‍निन् लुका मे़प्‍मनाबा ये़सु ख्रिस्‍तरे़ याङ्‌सिबा कुहुॽसाम्‍बाल्‍ले़ साप्‍तुबारो॥ कन् साप्‍पन्‍निङ्‌ग तगि साप्‍तुबा “लुकारे़ कुसुनाइङ्‌ङिल्‍ले़” कुजक्‍लो॥ कन् साप्‍पन् साप्‍माल्‍ले़न् कुजे़क् निङ्‌वाॽसोक्‍किङ्‌ग आक्‍खेलॽरिक् हुॽसाम्‍बाहाॽरे़ सेसेमाङ्‌ङिल्‍ले़ कुमुक्‍साम् नु कुलाम्‍लोमान् मे़घोसु हे़क्‍क्‍याङ् खे़ङ्‌हाॽरे़ “यरुसले़म्‍मो, यहुदिया नु सामरिया थुम्‍मो, हे़क्‍क्‍याङ् काक् इक्‍सादिङ् खाम्‍बेःक्‍मो” सुनाइङ् इङ्‌मे़भोसु के़लॽबान् पोधक् चोःक्‍मारो (१:८)॥ कन् हिन्‍दोक्‍हाॽग आक्‍खेलॽरिक् ख्रिस्‍तानि साम्‌योन् काक् इक्‍सादिङ् खाम्‍बेःक्‍माल्‍ले़ कुलागि साम्‌यो पोःक्‍खे़ के़लॽबा मुन्‍धुम्‍लो॥ ख्रिस्‍तानि साम्‌यो के़नाःप्‍पाहाॽ रोमि हाङ्‌जुम्‍मो हाङ्‌बिफ्‍युङ् के़जोःक्‍पा मे़ःन्‍छि, कर ख्रिस्‍तानि नसाःन्‍निङ्‌ग यहुदि साम्‌योन् कुलिङ्‌दो के़गे़प्‍पा साम्‌यो फाॽआङ् हे़न्‍निःप्‍पाहाॽरे़ कुसिङ् मे़निःत्तुर के़लॽबा निङ्‌वाॽ चोगुआङ् कन् साप्‍पन्‍निन् साप्‍तुबारो॥

कन् साप्‍पन्‍निन् सुम्‍सि लक्‍को हामा सुक्‍ते़त्‍लो–

(१) ये़सुन् साङ्‌ग्राम्‍पेदाङ्‌ङो पेआङ् यरुसले़म्‍मो ख्रिस्‍तानि नसाःन्‍निन् इङ्‌से़रे़बा

(२) प्‍याले़स्‍ताइन् लाजेॽरे़ वेॽ ते़ङ्‌गप् हे़ङ्‌घात्‍ति सुनाइङ् से़रे़बा

(३) लुम्‍बा वरःङ् कुयाबा लाजेॽ, हाङ्‌गप्‍हाॽ नु रोम लाजेॽ थारिक् सुनाइङ् से़रे़बा पोधक्॥

कन् साप्‍पन्‍नोबा के़ये़क्‍पा पाःन्‍निङ्‌ग सेसेमाङ्‌ङिल्‍ले़ कुयाःम्‍बक्‍लो॥ खुने़ॽग पे़न्‍तिकोस्‍त ये़न्‍नो मुक्‍साम्‍नु यरुसले़म्‍मो के़वाॽबा नसानिबाहाॽओ थ्‍ये़ हे़क्‍क्‍याङ् सेसेहुप्‍लक् नु लाम्‍लोबाहाॽ कन् साप्‍पन्‍नो पोधक् पोःक्‍खे़बा हिन्‍दोक्‍हाॽओ लाम्‍लोसुसिर खुनिॽ नसाःन्‍निन् के़धुम्‍बा चोगु हे़क्‍क्‍याङ् हाङ्‌हाङ् मे़त्तुसिॽरो॥ कन् साप्‍पन्‍नो साप्‍ते़बा पाःन्‍हाॽरे़ नसानिबाहाॽरे़ हिङ्‌मन् नु खुनिॽ सेसे चुम्‍लुङ्‌ङो सुनाइङ्‌ङिल्‍ले़ कुमुक्‍साम्‍मिल्‍ले़ कुयाःम्‍बेओ पोधक् चोगुॽरो॥

थामिङ्

तोःन्‍दिरे़ लागि यारिप् १:१-२६

ये़सुरे़ एगाङ्‌बा कुइङ्‌जाङ् नु कुमाङ्‌हुप् १:१-१४

यहुदारे़ कुले़क्‌वाओ सेःक्‌युक् १:१५-२६

यरुसले़म्‍मो तोःन्‍दि २:१–८:३

यहुदिया नु सामरियाओ तोःन्‍दि ८:४–१२:२५

काक् इक्‍सादिङ् खाम्‍बेःक्‍को तोःन्‍दि १३:१–२८:३१

पावलरे़ चोगुबा थिक्‍सिगेक्‍पा इङ्‌भन् १३:१–१४:२८

यरुसले़म्‍मो के़बोङ्‌बा चुम्‍लुङ् १५:१-३५

पावलरे़ चोगुबा निसिगेक्‍पा इङ्‌भन् १५:३६–१८:२२

पावलरे़ चोगुबा सुम्‍सिगेक्‍पा इङ्‌भन् १८:२३–२१:१६

यरुसले़म, कैसरिया नु रोम्‍मो पावले़न् साक्‍पा थाबा २१:१७–२८:३१

सेःक्‌युक्‍मिबाहाॽरे़ खुनिॽ याःम्‍बक्‍हाॽ

निङ्‌वाॽफुमाङ्‌ङिल्‍ले़ माङ्‌हे़क् चोगुबा सेसेमाङ्

१

१-२ आमिःम् थियोफिलसे, इङ्‌गाॽ तगिबा आसाप्‍पःन्‍नोa ये़सुरे सेगुसिबा कुसेक्‌युक्‍मिबाहाॽ सेसेमाङ्‌लाम् इङ्‌जाङ् पिरुसिआङ् साङ्‌ग्राम्‍पेदाङ्‌ङो मे़न्‍देॽए थारिक् खुने़ॽ चोगुबा याःम्‍बक्‍हाॽ नु हुॽरुसिबा काक् पाःन्‍हाॽ साप्‍तुङ् पिने़आङ् पत्‍लो॥

३ ये़सुन् तुक्‍खे च्‍ये़आङ् स्‍ये़, हे़क्‍क्‍याङ् सिमे़न्‍लाम् याम्‍मो हिङे़आङ् लिबोङ् (४०) ये़न् थारिक् खुने़ॽ से़क्‍खाए कुहिङ्‌वे़त् पोःक्‍खे़बा पाःन्‍निन् ओसेःन्‍धाक्‍सिङ्‌मा फाॽआङ् ए़त्‍ले़ङ् सेःक्‌युक्‍मिबाहाॽरो ओसेःन्‍धाक्‍सिङ्, हे़क्‍क्‍याङ् निङ्‌वाॽफुहाङ्‌जुम्‍मिल्‍ले़ कुयाःम्‍बेओ चे़क्‍तुसिरो॥

४ थिक्‍ले़ङ् खुने़ॽ खे़ङ्‌हाॽनु चर युङे़ल्‍ले़ अक्‍खे मे़त्तुसि, “यरुसले़म ले़रे़म्‍मे़ॽआङ् आल्‍लोसा मे़बेगे़म्‍मिन्‍ने़ॽओ, कर साङ्‌ग्राम्‍पेदाङ्‌ङोबा पानुदिङ् आम्‍बारे़ सेसेमाङ् पिनिङ् लॽरिक् चोगुबा माङ्‌हे़क्‍किन् हाङ्‌घे़म्‍मे़ॽ॥ कङ्‌ग तगि मे़त्‍निङ्‌बा के़घे़प्‍सुम्‍माङ् के़वयिॽरो॥

५ युहुन्‍नारे़ग च्‍वाःत्तिल्‍ले़ बप्‍तिस्‍मा के़बिरि, कर कुभा ये़न् एगाङ् सेसेमाङ्‌लाम् बप्‍तिस्‍मा के़बोःक्‍खिॽरो॥”

ये़सुन् साङ्‌ग्राम्‍पेदाङ्‌ङो तेॽ

(मर्कु १६:१९-२०, लुका २४:५०-५३)

६ थिक्‌ये़न् सेःक्‌युक्‍मिबाहाॽरे़ ये़सुन् नु सोरिक् मे़वये़ल्‍ले़ मे़मे़त्तु “आदाङ्‌बे, बा कन् ये़म्‍मोए इस्राइलिहाॽ चोःक्‌युम्‍भो के़बिरुसिआङ् आनिॽ हाङ्‌जुम्‍मिन् याम्‍मो के़जोगुॽबि?”

७ ये़सुरे़ खे़ङ्‌हाॽ मे़त्तुसि, “आप्‍फाल्‍ले़ कन् पाःन्‍हाॽ के़त् के़लॽबान् निमा थामा खिनिॽ याःम्‍बक् मे़ःन्‍लो॥ खे़ङ्‌ग पानुदिङ् पाःल्‍ले़ आबाङे कुनिङ्‌वाॽओ निःन्‍धो चोगुॽरो॥

८ कर खिनिॽ थे़मा निङ्‌वाॽ खोमा पोङ् फाॽले़ सेसेमाङ्‌ङिन् खिनिॽओ ताःल्‍ले़ मुक्‍साम् के़घोसुम्‍माङ् खिनिॽ यरुसले़म्‍मो, यहुदिया नु सामरिया थुम्‍मो हे़क्‍क्‍याङ् काक् इक्‍सादिङ् खाम्‍बेःक्‍मो खाराक् इङ्‌गाॽ आदोःन्‍दि के़बोःक्‍खिॽरो॥”

९ ये़सुरे़ हे़क्‍के पाःत्तु सुरुआङ् खुने़ॽ ओमे़मे़त्तुर मे़बत्‍छे़ल्‍ले़ए थाःङ्‌धाःङ् साङ्‌ग्राम्‍पेदाङ् ले़प्‍माङ् पक्‍खे़र खाप्‍मिःत्तिल्‍ले़ इःप्‍तु तेॽरुरो॥

१० खे़ङ्‌हाॽरे़ ताङ्‌साक्‍पो खुने़ॽ पङ्‌सिङ्‌बा ओमे़मे़त्तुर मे़ये़बे़ल्‍ले़ फगे़लॽबा तेत् के़जाङ्‌बा ने़प्‍फु माङ्‌लाइङ्‌बाहाॽb हक्‍चघत् खे़ङ्‌हाॽरे़ खुनिॽ पेसाङ् ये़म्‍ने़त्‍छिआङ्

११ पारे़त्‍छि, “गालिलबा मनासे, थेआङ् ताङ्‌साक्‍पो ओगे़मे़त्तुम्‍बाबे? ये़सुन् साङ्‌ग्राम्‍पेदाङ्‌ङो थोधो पङ्‌सिङ् पेबा हे़क्‍केए खुने़ॽ थिक्‌ये़न् याम्‍मो युरो॥”

यहुदाःल्‍ले़ कुले़क्‌वा मनाधिक् मे़सेगुॽ

(मत्‍ति २७:३-१०)

१२ हे़क्‍क्‍याङ् सेःक्‌युक्‍मिबाहाॽ जैतुन मे़प्‍मनाबा कोःक्‍मालाम् यरुसले़म मे़नुःक्‍खे़॥ खे़न् यरुसले़मलाम् किलोमितरधिक्c माःङ्‌लो॥

१३ ये़क्‌यक्‍को मे़लासे़आङ् खे़ङ्‌हाॽ मे़यागे़बा थाःङ्‌स्‍मा याक्‍फाओ मे़लासे़॥ खे़प्‍मो पत्रुस, युहुन्‍ना, याकुब, आन्‍द्रियास, फिलिप, थोमा, बारथोलोमाइ, मत्ति, अल्‍फायसरे़ कुस्‍सा याकुब, बिफ्‍युङ् के़जोःक्‍पा सिमोन हे़क्‍क्‍याङ् याकुबरे़ कुस्‍सा यहुदा मे़वये़रो॥

१४ खे़ङ्‌हाॽ काक् सोरिक् मे़बोःक्‍खे़र चक्‍मे़ल्‍लॽए तुवा चोःक्‍कि मे़यागे़॥ खे़ङ्‌हाॽओ ये़सुरे़ कुम्‍मा मरियम नु वेॽ मे़न्‍छुमाहाॽ हे़क्‍क्‍याङ् ये़सुरे़ कुन्‍साॽसिआङ् मे़वये़रो॥

१५ खे़न् ये़म्‍मो पत्रुसे़न् किप्‍थिक्‍काङ् निबोङ् यारिक् (१२०) नसानिबा लुम्‍मो ये़म्‍सिङ्‌ङाङ्

१६-१७ खे़ङ्‌हाॽ मे़त्तुसि, “फुॽनुसाॽसे, यहुदा इस्‍करियोतिन् आनिॽनुए वये़, हे़क्‍क्‍याङ् कन् माङ्‌सेवा चोःक्‍मा लक्‍किन् दाङ्‌बालाम् खोसुआङ् वये़रो॥ कर खे़ल्‍ले़ अक्‍खेलॽरिक् ये़सुरे़ कुदे़म्‍से़ के़दाबाहाॽ लाम्‍लोसुसिॽ के़लॽबा पाःन्‍निन् सेसेमाङ्‌ङिल्‍ले़ तगिसा दाउद हाङ्‌लाम् साम्‌योसाप्‍लाओ साप्‍ते़बा पाःन्‍निन् के़प्‍मा पोःक्‍खे़रो॥”

१८ (कन् मनाःल्‍ले़ फे़न्‌याःम्‍बक्‍लाम् थगुबा याङ्‌ङिल्‍ले़ प्‍याङ्‌सिगे़न् इक्‍ताप् इङुआङ् वये़॥ खुने़ॽ खे़प्‍मो फोःन्‍छिङ्‌ङिल्‍ले़ मक्‍थ्‍ये़आङ् कुसाप्‍पोःक्‍किन् ते़स्‍से़आङ् कुहिदुत् लःन्‍दे़आङ् स्‍ये़॥

१९ हे़क्‍क्‍याङ् यरुसले़मबा मनाहाॽरे़ कन् पाःन्‍निन् निङ्‌वाॽ मे़घोसुआङ् खे़न् प्‍याङ्‌सिगे़न् इक्‍ताप्‍पिन् “अक्‍केल्‍दामा” मिङ् मे़वाःत्तुरो॥ खे़न् फाॽइन् माक्‍खिॽ इक्‍ताप् पोङ्‌लो॥)

२० पत्रुसरे़ पाःत्तु, “अक्‍खेलॽरिक् कन् पाःन्‍निन् निङ्‌वाॽफु साम्‍लोसुम् साप्‍पन्‍नो साप्‍ते़आङ् पत्,

“‘खे़ल्‍ले़ कुहिम्‍धाःङ्‌हाॽ कुघाले़म् पोङ्‌लरो॥’

हे़क्‍क्‍याङ् ‘खे़प्‍मो के़युङ्‌बा हाःत्ताङ् मे़होःप्‍लरो॥’

हे़क्‍क्‍याङ् ‘माङ्‌सेवा चोःक्‍मा कुलक्‍किन् वेॽ मनाःल्‍ले़ खोसुररो॥’

२१ “हे़क्‍केःल्‍ले़ दाङ्‌बा ये़सुन् नु सोरिक् आवये़ल्‍ले़ आनिॽनुए के़वाॽबा मनाःल्‍ले़ कुले़क्‌वा लत्‍थिक् सेःक्‍माए पोङ्॥

२२ खुने़ॽ युहुन्‍नारे़ चोगुबा बप्‍तिस्‍माआङ्‌धो दाङ्‌बा ये़सुन् आनिॽ लुम्‍मोनु साङ्‌ग्राम्‍पेदाङ् पेबा थारिक् के़निबा पोङ्‌मा पोङ्॥ खुने़ॽ आनिॽनुए दाङ्‌बा ये़सुन् सिमे़न्‍लाम् याम्‍मो कुहिङ्‌वे़त् पोःक्‍खे़बा पाःन्‍निल्‍ले़न् तोःन्‍दि पोङ्‌मा पोङ्‌लो॥”

२३ हे़क्‍केःल्‍ले़ खे़ङ्‌हाॽरे़ ने़प्‍फु मनाहाॽ मे़दोन्‍दुसि– बरसाबास मे़प्‍मनाबा युसुफ (खे़ल्‍ले़ कुमिङ्‌ङिन् युस्‍तसआङ् वये़) हे़क्‍क्‍याङ् मत्तियास॥

२४-२५ हे़क्‍क्‍याङ् खे़ङ्‌हाॽरे़ अक्‍खेलॽरिक् मे़बाःत्तुर तुवा मे़जोगु, “आदाङ्‌बे, खे़ने़ॽग मे़न्‍छाम्‍गे़न् याप्‍मिरे़ खुनिॽ सिक्‍लुङ्‌मोबा पाःन्‍निन् के़निसुॽरो॥ कन् सेःक्‌युक्‍मिबा माङ्‌सेवा लक्‍किन् चोःक्‍मा फाॽआङ् यहुदाःल्‍ले़ कुले़क्‌वा कन् ने़प्‍फुओ के़सेगुबा मनान् ओसेःन्‍दाङ् चोगे़ॽओ, थेआङ्‌भे़ल्‍ले़ यहुदाःल्‍ले़ खे़न् ले़रुआङ् लाॽरुबा कुलाम्‍मो पेरो॥”

२६ हे़क्‍केःल्‍ले़ खे़ङ्‌हाॽरे़ सिङ्‌जेःक् मे़ए़क्‍खुल्‍ले़ खे़न् मत्तियासरे़ कुमिङ्‌ङो थ्‍ये़रो॥ हे़क्‍क्‍याङ् खुने़ॽ थिक्‍थिक् (११) सेःक्‌युक्‍मिबाहाॽओ योॽसिङ्‌लो॥

a 

१:१-२ तगिबा आसाप्‍पन्- लुकारे़ साम्‌योसाप्‍लाओ ने़त्‍छि साप्‍पन्‍हाॽ साप्‍तुसिआङ् वाॽ॥ खे़ङ्‌हाॽग लुका नु सेःक्‌युक्‍मिबाहाॽरे़न् खुनिॽ याःम्‍बक्‍हाॽरो॥ इङ्‌जाङ् पिरुसिआङ् साङ्‌ग्राम्‍पेदाङ्‌ङो मे़न्‍देॽए थारिक् खुने़ॽ चोगुबा याःम्‍बक्‍हाॽ नु हुॽरुसिबा काक् पाःन्‍हाॽ साप्‍तुङ् पिने़आङ् पत्‍लो॥

b 

१:१० ने़प्‍फु माङ्‌लाइङ्‌बाहाॽ– ग्रिक पाःन्‍दाङ्‌ङो “ने़प्‍फु मनाहाॽ” साप्‍ते़आङ् पत्॥

c 

१:१२ किलोमितरधिक्– ग्रिक पाःन्‍दाङ्‌ङो “नाःम्‍सिङ् ये़न्‌रे़न् लाम्‍दिक्” साप्‍ते़आङ् पत्॥ साम्‌योथिम् कुइसिःक् नाःम्‍सिङ् ये़न्‍नो किलोमितरधिक् थारिक्‍लक् लाङ्‌घेःक्‍मा के़घोबा वये़रो॥

पे़न्‍तिकोसओ सेसेमाङ्‌ङिन् युःॽ

२

पे़न्‍तिकोसa तङ्‌नाम्‍मो यरुसले़म्‍मो नसानिबाहाॽ थिक् ते़न्‍नो मे़जुप्‍से़आङ् मे़वये़॥

२ हक्‍चघत् खे़प्‍मो यम्‍बा सुरित् केजङ् के़हुबा कुइसिःक् इक्‍लाधिक् साङ्‌ग्राम्‍पेदाङ्‌लाम् ये़आङ् खे़ङ्‌हाॽ मे़यागे़बा हिम्‍मिन् सिदाक् थिम्‍सुरो॥

३ हे़क्‍क्‍याङ् मिराःक्‍लाम् के़से़बा मिसाङ् हे़क्‍तङ्‌बा मिन् के़रे़क्‍ले़ खुनिॽ थे़गेःक्‍को चुक्‍ते़बा खे़ङ्‌हाॽरे़ मे़निसुरो॥

४ हे़क्‍क्‍याङ् सेसेमाङ्‌ङिल्‍ले़ थुक्‍तुसिआङ् सेसेमाङ्‌ङिल्‍ले़ पिरुसिबा कुइसिःक् वेॽ वेॽ मे़ल्‍ले़स्‍सुम्‍बा पाःन्‍दाङ्‌ङो पाःप्‍मा मे़हेःक्‍ते़रो॥

५ आल्‍ल यरुसले़म्‍मो इक्‍सादिङ् खाम्‍बेःक्‍मोबा काक् लाजेॽओनु के़दाबाआङ् के़वाॽबा यहुदि साम्‌योबा मनाहाॽआङ् मे़वये़रो॥

६ यरिक् मनाहाॽरे़ कन् इक्‍लान् मे़घे़प्‍सुआङ् खे़न् ते़न्‍नो खुनिॽ निङ्‌वाॽ मये़र मे़जुप्‍से़, थेआङ्‌भे़ल्‍ले़ के़दाबाहाॽरे़ खुनिॽ आबाङे पेलिगे़न् पाःन्‍दाङ्‌ङो खे़न् नसानिबाहाॽरे़ मे़बाःत्तुबा मे़घे़प्‍सु॥

७ हे़क्‍क्‍याङ् खे़ङ्‌हाॽरे़ खुनिॽ निङ्‌वाॽ मये़आङ् सेःन्‍मे़दोसुसि, “मे़ःम्‍बे़! कन् काक् के़बाःप्‍पाहाॽग गालिलिसि मे़ःन्‍छिबि?

८ हे़क्‍केःल्‍ले़ कङ्‌हाॽरे़ आबाङे आनिॽ पाःन्‍दाङ्‌हाॽओ आक्‍खेलॽरिक् पाःप्‍मा मे़सुक्‍तुबाबे?

९ आनिॽग पर्थिया, मेदिया, एलामि, मे़सोपोतामिया, यहुदिया, काप्‍पादोकिया, पोन्‍तस, एसिया,

१० फ्रिगिया, पाम्‍फिलिया, मिस्र नु लिबिया कुबेसाङ्‌बा साइरेनि ते़ङ्‌गप्, हे़क्‍क्‍याङ् रोमलाम् के़दाबा (यहुदिहाॽ नु यहुदि साम्‌यो के़नाःप्‍पा थिम्‍मे़न्‍दङ् सुवाङ्‌हाॽ),

११ क्रेतिहाॽ हे़क्‍क्‍याङ् अरबिहाॽआङ् आवाॽ॥ करसाङ् खे़ङ्‌हाॽरे़ग आनिॽ आबाङे पाःन्‍दाङ्‌ङो निङ्‌वाॽफुमाङ्‌ङिल्‍ले़ चोगुबा निङ्‌वाॽ के़माबा याःम्‍बक्‍हाॽ मे़जे़क्‍खुर मे़बप्‍पा आघे़प्‍सुम्‍लो॥”

१२ खुनिॽ निङ्‌वाॽ मये़ हे़क्‍क्‍याङ् हःन्‍दा मे़ले़क्‍ते़आङ् अक्‍खेलॽरिक् सेःन्‍मे़दोसिङ्, “कन् फाॽइङ्‌ग थे़माःन्‍बे?”

१३ कर कुभारे़ किनाःन्‍दि मे़बिरुसिर चे़ल्‍ले़क्‍सेॽ थिःल्‍ले़ मयुसिआङ् वाॽ लॽरिक् मे़मे़त्तुसिरो॥

पत्रुसरे़ कुइङ्‌घङ्

१४ कर पत्रुसे़न् वेॽ थिक्‍थिक् (११) सेःक्‌युक्‍मिबाहाॽनु ये़म्‍सिङ्‌ङाङ् यम्‍बा इक्‍लाओ काक्‍ले़ मे़घे़प्‍सुर मे़त्तुसि, “यहुदियालाम् के़दाबा यहुदिहाॽ नु यरुसले़म्‍मो के़युङ्‌बासे, कन् थे पोःक्‍खे़बा फाॽआङ् मे़त्‍निङ्‌लो, आबाःन्‍निन् खे़प्‍से़म्‍मे़ॽओ!

१५ कन् मनाहाॽ नु इङ्‌गाॽ खिनिॽ के़इःत्तुम्‍बा कुइसिःक् चे़ल्‍ले़क्‍सेॽ थिःल्‍ले़ मयिगे़बा मे़ःन्‍लो॥ तानाम्‍बा कुमुक् फाङ्‌सिओसाग (९) आत्तिन्‍हाॽरे़आङ् चे़ल्‍ले़क्‍सेॽ थि मे़न्‍धुङुन्‍लो॥

१६ कर कङ्‌ग माङ्‌निङ्‌वाॽपान् के़बाःप्‍पा योएलरे़ अक्‍खेलॽरिक् पाःत्तुबा पाःन्‍निन् के़रे़बारो–

१७ “‘निङ्‌वाॽफुमाङ्‌ङिल्‍ले़ पाःत्तुआङ् वाॽ,

कन् इक्‍सादिङ् खाम्‍बेःक्‍माल्‍ले़ कुनुप्‍मा ये़न्‍हाॽओ इङ्‌गाॽ आसेसेमाङ्‌ङिन् काक् मे़न्‍छाम्‍गे़न् सुवाङ् सम्‍दाङ् पाङ्‌घुङ्‌ङाङ् खिनिॽ ये़म्‍बित्‍छाॽ नु मे़न्‍छुमाॽसाहाॽरे़ माङ्‌निङ्‌वाॽपान् मे़बाःत्तुॽ,

खिनिॽ नालिङ्‌गे़न् थाङ्‌बे़न्‍साहाॽरे़ सुफो मे़निसुॽ,

हे़क्‍क्‍याङ् खिनिॽ खदाक्‍मिहाॽरे़ तादिगे़न् से़प्‍माङ् मे़माक्‍तुॽरो॥

१८ खे़न् ये़न्‍हाॽओ इङ्‌गाॽ आसेवा के़जोःक्‍पा के़जोःक्‍माहाॽओ आसेसेमाङ्‌ङिन् पाङ्‌घुङ्‌ॽ

हे़क्‍क्‍याङ् खे़ङ्‌हाॽरे़ माङ्‌निङ्‌वाॽपान् मे़बाःत्तुॽरो॥

१९ हे़क्‍क्‍याङ् इङ्‌गाॽ थो ताङ्‌साक्‍पो निङ्‌वाॽ के़माबा पाःन्‍हाॽ चोगुङ्‌ॽ

हे़क्‍क्‍याङ् यो इक्‍सादिङ् खाम्‍बेःक्‍मोआङ् मिक्‍सेन् चोगुङ्‌ॽ–

माक्‍खिॽ, मि हे़क्‍क्‍याङ् हाःङ्‌गु हाःङ्‌गु के़लॽबा मिःक्‍खुॽइन् ओसेःन्‍धाक्‍निङ्‌लो॥

२० हे़क्‍क्‍याङ् थो ताङ्‌साक्‍पो नाम्‍मिल्‍ले़ नाम्‍साङ् पिमा ले़रुआङ् खादाम्‍लो

हे़क्‍क्‍याङ् लाबान् माक्‍खिॽ हे़क्‍के हे़ःत्‍लॽरिक् ले़ङ्‌सिङ्‌लो॥ कन् काक् पाःन्‍हाॽ दाङ्‌बान् नुःङ् युबा पयम् यम्‍बा नु निङ्‌वाॽ के़माबा ये़न्‍निन् तामानुःल्‍ले़ तगि पोङ्‌लो॥

२१ हे़क्‍क्‍याङ् हाःत्‍ले़ दाङ्‌बे़ल्‍ले़ कुमिङ्‌ङिन् लोःक्‍खुॽ खे़न् ताङ्‌से़ःप्‍लो॥’

२२ “इस्राइलिसे, कन् पाःन्‍निन् खे़प्‍से़म्‍मे़ॽओ– नासरतस्‍मा ये़सुःङ्‌ग निङ्‌वाॽफुमाङ्‌ङिल्‍ले़ निङ्‌वाॽ के़माबा याःम्‍बक्‍हाॽ हे़क्‍क्‍याङ् मिक्‍सेःन्‍हाॽनु खिनिॽ लुम्‍मो पाङ्‌घुरो॥ खिनिॽ लुम्‍मो याःम्‍बक्‍हाॽ चोगुबाङ्‌ग, खिनिॽआङ् के़निसुम्‍मेरो॥

२३ निङ्‌वाॽफुमाङ्‌ङिल्‍ले़ खुने़ॽ आबाङे कुनिङ्‌सेक् नु तगि निङ्‌वाॽओ हे़क्‍के ये़सुन् खिनिॽ हुक्‍को पिरे़आङ् फे़न् सुवाङ्‌हाॽरे़ खुनिॽ हुक्‍कोलाम् खुने़ॽ सिलाम्‍साक्‍मा सिङ्‌सम्‍दाङ् के़भोःन्‍दुम्‍माङ् के़से़रुम्‍लो॥

२४ कर निङ्‌वाॽफुमाङ्‌ङिल्‍ले़ सिमे़ल्‍ले़ तुक्‍खेवालाम् चोःक्‌युम्‍भो पिरुआङ् कुहिङ्‌वे़त् चोगुरो, थेआङ्‌भे़ल्‍ले़ सिमे़ल्‍ले़ खुने़ॽ थेःक्‍मा मे़सुक्‍तुन्‍लो॥

२५ दाउद हाङ्‌ङिल्‍ले़ खुने़ॽ कुयाःम्‍बेओ अक्‍खेलॽरिक् साप्‍तुआङ् पत्,

“‘सदादिङ् इङ्‌गाॽ आन्‍दाङ्‌बे़ङ्‌ग आदगाङ् निसुङ्‌लो॥

खुने़ॽ आजुप्‍साङ् ले़प्‍माङ् वाॽबाल्‍ले़ चोगुल्‍ले़ इङ्‌गाॽ मे़गिआन्‍लो॥

२६ खे़ल्‍ले़ चोगुल्‍ले़ इङ्‌गाॽ सःत्ताआङ् निङ्‌वाॽफुमाङ्‌ङिल्‍ले़ कुनारा फोसुङ्‌लो॥

नासिङ्‌गे़न् आधक्‍लाओ इङ्‌गाॽ सिआसाङ् याम्‍मो हिङ्‌ङा के़लॽबा निङ्‌साङ्‌ङो हाङ्‌हाङ् वाॽआरो॥

२७ थेआङ्‌भे़ल्‍ले़ निङ्‌वाॽफुमाङ्‌ङे,

इङ्‌गाॽ आयाम्‍साम्‍मिन् खे़मायङ्‌सङ्‌ङो पक्‍के़न्‍धने़न्‍लो॥

हे़क्‍क्‍याङ् सेसे के़सेवारोबाल्‍ले़ कुधक्‍किन् इप्‍पुङ्‌ङो किमा यःप्‍मा के़म्‍बाङ्‌घुन्‍लो॥

२८ याम्‍मो हिङ्‌ङा फाॽआङ् खे़ने़ॽ ओसेःन्‍गे़धाक्‍ताङ्‌ङाङ् वाॽरो॥

हे़क्‍क्‍याङ् खे़ने़ॽ के़दगाङ् वाॽआल्‍ले़ सःप्‍माल्‍ले़ के़धिम्‍आरो॥’

२९ “फुॽनुसाॽसे, आल्‍ल इङ्‌गाॽ निस्‍सेआङ् अक्‍खे पाःप्‍मा सुक्‍तुङ्‌लो– आनिॽ ताक्‍थे़बा दाउदे़ङ्‌ग स्‍ये़ हे़क्‍क्‍याङ् मे़लुप्‍तुआङ् कुइप्‍पुङ्‌ङिन् आल्‍लो थारिक्‍काङ् ने़रो॥

३० हे़क्‍केसाङ् खुने़ॽ माङ्‌निङ्‌वाॽपान् के़बाःप्‍पा चोगे़बाल्‍ले़ कुमुॽइदाङ्‌साओ बा खुने़ॽ हे़क्‍तङ्‌बा हाङ् पोङ् के़लॽबा माङ्‌हे़क् निङ्‌वाॽफुमाङ्‌ङिल्‍ले़ चोगुबान् खुने़ॽ कुसिङ्‌निःत्‍तु॥

३१ हे़क्‍क्‍याङ् दाउदरे़ तगिनुसा ताःन्‍दि थे पोङ् के़लॽबान् निसुआङ् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरे़ कुसिमे़न्‍लाम् याम्‍मो हिङ्‌मारे़ कुयाःम्‍बेओ अक्‍खे पाःत्तुरो, ‘खुने़ॽग खे़मायङ्‌सङ्‌ङो पक्‍मे़धाने़न्, हे़क्‍क्‍याङ् खुने़ॽ नासिङ्‌गे़न् कुधक्‍किन्‍नाङ् मे़गिने़न्‍लो॥’

३२ “बा कन् ये़सुन् निङ्‌वाॽफुमाङ्‌ङिल्‍ले़ याम्‍मो कुहिङ्‌वे़त् चोगुबा पाःन्‍नो आनिगे के़रे़क् के़निबा तोःन्‍दि वयिगे़रो॥

३३ हे़क्‍क्‍याङ् खुने़ॽ पानुदिङ् पा निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युक्‍खु॥ खुने़ॽ निङ्‌वाॽफुपालाम् सेसेमाङ्‌ङिल्‍ले़न् माङ्‌हे़क्‍किन् खोसुआङ् आनिगे़ओ थासुबान् खिनिॽ आबाङे के़निसुम् के़घे़प्‍सुम्‍माङ् के़वयिॽरो॥

३४-३५ दाउद हाङ्‌ङिङ्‌ग साङ्‌ग्राम्‍पेदाङ् थाःङ् मे़बेने़न्‍छाङ् खुने़ॽग आबाङे अक्‍खे पाःत्तु,

“यहवे दाङ्‌बाल्‍ले़ आन्‍दाङ्‌बान् अक्‍खे मे़त्तु,

‘खे़ने़ॽ के़निङ्‌मिहाॽ मे़नाःन्‍दुङ्‌सिङ्‌ङिल्‍ल थारिक् आजुप्‍साङ् ले़प्‍माङ् युङे़ॽओ॥’

३६ “हे़क्‍केःल्‍ले़ खिनिॽ नु काक् इस्राइलस्‍मा हिम्‍सयङ्‌हाॽरे़ सिलाम्‍साक्‍मा सिङ्‌सम्‍दाङ् के़भोःन्‍दुम्‍बा ये़सुन् निङ्‌वाॽफुमाङ्‌ङिल्‍ले़ कन् दाङ्‌बा नु सेःन्‍दुबा ख्रिस्‍त चोगुआङ् वाॽ के़लॽबान् कुसिङ् निःप्‍माए पोङ्॥”

३७ आल्‍ल कन् पान् के़घे़म्‍बाहाॽरे़ खुनिॽ योःम् पुॽरे़आङ् पत्रुस नु वेॽ सेःक्‌युक्‍मिबाहाॽ सेःन्‍मे़दोसुसि, “फुॽनुसाॽसे, आल्‍ल आनिगे थे चोगुम्‍बे़बाबे?”

३८ हे़क्‍क्‍याङ् पत्रुसरे़ मे़त्तुसि, “खिनिॽ के़रे़क् लायोलाम् हिन्‍दे़म्‍मे़ॽआङ् दाङ्‌बाओ नुःक्‍खे़म्‍मे़ॽ, हे़क्‍क्‍याङ् लायोलाम् ले़प्‍मि खोमा फाॽआङ् ये़सु ख्रिस्‍तरे़ कुमिङ्‌ङो बप्‍तिस्‍मा पोःक्‍खे़म्‍मे़ॽओ! हे़क्‍क्‍याङ् सेसेमाङ्‌ङिल्‍ले़न् पर्धाःम् के़घोसुम्‍लो॥

३९ थेआङ्‌भे़ल्‍ले़ कन् सेसेमाङ्‌ङिल्‍ले़न् माङ्‌हे़क्‍किङ्‌ग खिनिॽ लागि नु खिनिॽ मुॽइदाङ्‌साहाॽरे़ लागि, हे़क्‍क्‍याङ् दाङ्‌बा आनिॽ निङ्‌वाॽफुमाङ्‌ङिल्‍ले़ उःत्तुसिबा माःङ्‌घा माःङ्‌घाबा के़रे़क् मनाहाॽरे़ लागिरो॥”

४० हे़क्‍क्‍याङ् खुने़ॽ यरिक् पान् पाःत्तुर साम्‍दिङ् पिरुसिआङ् “कन् फे़न् याप्‍मिहाॽरे़ मे़घोसुबा खुम्‍दिङ्‌लाम् से़ःप्‍पासिम्‍मे़ॽओ” मे़त्तुसिर खाहुन् पिरुसिरो॥

४१ हे़क्‍केःल्‍ले़ कन् पाःन्‍जान् नसान् के़जोःक्‍पाहाॽ बप्‍तिस्‍मा मे़बोःक्‍खे़आङ् बा खे़न् ये़न्‍नो हे़न्‍छिङ् सुम्‍सि (३,०००) यारिक् मनाहाॽ खे़ङ्‌हाॽओ मे़योॽसिङ्‌लो॥

४२ हे़क्‍क्‍याङ् खे़ङ्‌हाॽ सेःक्‌युक्‍मिबाहाॽरे़ खुनिॽ निसाम्‍मिन् नु सेसे तङ्‌जुम्‍मो, हे़क्‍क्‍याङ् तुवा चोःक्‍मा नु मिःम् साभाङ्‌जा चामाओb चक्‍मे़ल्‍लॽए मे़बत्‍छे़रो॥

नसानिबाहाॽरे़ खुनिॽ सेसे तङ्‌जुम्

४३ सेःक्‌युक्‍मिबाहाॽरे़ यरिक् मिक्‍सेःन्‍हाॽ नु निङ्‌वाॽ के़माबा याःम्‍बक्‍हाॽ मे़जोगुबाल्‍ले़ के़रे़क् मनाहाॽरे़ खुनिॽ निङ्‌वाॽ मये़रो॥

४४ हे़क्‍क्‍याङ् नसान् के़जोःक्‍पाहाॽ सोसोरिक् मे़युङे़ मे़वये़॥ हे़क्‍केलॽरिक् खुनिॽ चिगक्‌वाहाॽआङ् सोरिक् ओगप् मे़जोगुरो॥

४५ हे़क्‍क्‍याङ् कुभारे़ खुनिॽ याङ्‌साकुन्‍धेहाॽ चिगक्‌वाहाॽ मे़सङ्‌घुर चायोःम्‍बोओ के़वाॽबा मनाहाॽ याङ्‌ङिन् मे़हाःत्तुसिरो॥

४६ खे़ङ्‌हाॽ थिक्‍हुप् मे़बोःक्‍खे़आङ् थिक्‌याःन्‍धक् माङ्‌हिम्‍मो मे़बेर खुनिॽ हिम् हिम्‍मो मिःम् साभाङ्‌जा मे़जरो॥ हे़क्‍क्‍याङ् खे़ङ्‌हाॽ मे़सःत्ते़र खुनिॽ निङ्‌वाॽ त्‍ये़आङ्

४७ निङ्‌वाॽफुमाङ्‌ङिल्‍ले़ कुनारा मे़भोसुआङ् के़रे़क् मनाहाॽरे़ खे़ङ्‌हाॽ नुरिक् मे़मे़त्तुसिरो॥ हे़क्‍क्‍याङ् दाङ्‌बाल्‍ले़ थिक्‌याःन्‍धक् से़न्‍लप् के़घोबा मनाहाॽ खुने़ॽओ फोसुसिर तेॽरुसिरो॥

a 

२:१ पे़न्‍तिकोस– कन् तङ्‌नाम्‍मिन् यहुदि चोःक्‌युम्‍भो तङ्‌नाम्‍मिन्‍नुःल्‍ले़ ङागिप् (५०) ये़न् एगाङ् के़दाबा तङ्‌नाम्‍लो॥

b 

२:४२ मिःम् साभाङ्‌जा चामाओ– ये़सु ख्रिस्‍तरे़ कुसिमे़ल्‍ले़न् निङ्‌वाॽसोओ हुॽसाम्‍बाहाॽ चोःक् पाङ्‌घुसिबा साभाङ्‌जा, खे़ङ्‌ग खरे़ःङ् चामा नु चे़ल्‍ले़क्‍सेॽ थि थुङ्‌मा थिम्‍लो॥

पत्रुसरे़ लाङ्‌सक्‍काःन् नुसुॽ

३

थिक्‌ये़न् ले़न्‍दिक् कुमुक् सुम्‍सिबा तुवा चोःक्‍मा ये़म्‍मो पत्रुस नु युहुन्‍नान् माङ्‌हिम्‍मो पेसि॥

२ खे़प्‍मो, कुघे़म्‍सिङ् नुबा मे़प्‍मनाबा लाम्‍धेःप्‍पो, मनाहाॽरे़ सावाःन्‍छिङ्‌ङाङ्‌धोए कुलाङ् के़सक्‍पा मनान् माङ्‌हिम्‍मो तुवा चोःक्‍से़ के़बेःक्‍पाहाॽ याङ् नाःक्‍तुसिर फाॽआङ् थिक्‌याःन्‍धक् मे़बक्‍खु मे़दारुआङ् मे़युक्‍खुर मे़वये़रो॥

३ खे़ल्‍ले़ पत्रुस नु युहुन्‍नान् माङ्‌हिम्‍मो पेसिर पत्‍छे़त्‍छिबा निसुसिआङ् याङ् नाःक्‍तुसिरो॥

४ हे़क्‍केःल्‍ले़ पत्रुस नु युहुन्‍नान् खुने़ॽ ले़प्‍माङ् नुरिक्‍काङ् ओमये़त्‍छि हे़क्‍क्‍याङ् पत्रुसरे़ मे़त्तु “आन्‍छिगे़ याप्‍मि ओआमे़त्ते़ॽ॥”

५ खे़ल्‍ले़आङ् थेःन्‍नि खोसुङ्‌ङिया फाॽआङ् ओमे़त्तुसि॥

६ पत्रुसरे़ मे़त्तु, “इङ्‌गाॽ थेआङ् मे़गत्तान्‍लो, कर इङ्‌गाॽ थेःन् कत्तुङ् बाखे़न्‍ने पिने़– नासरतस्‍मा ये़सु ख्रिस्‍तरे़ कुमिङ्‌ङो खे़ने़ॽ पोगे़ॽआङ् लाङ्‌घेगे़ॽ॥”

७ हे़क्‍क्‍याङ् पत्रुसरे़ खे़न् लाङ्‌सक्‍पे़ल्‍ले़ कुजुप्‍साङ् हुक्‍किन् ते़म्‍सुआङ् फोःक्‍खु॥ हे़क्‍केःल्‍ले़ खे़न् मनाःल्‍ले़ कुलाङ् नु कुलाङ्‌मिक्‍को थुम् लासे़आङ्

८ पिच्‍चाक् पिन्‍दे़र तक्‍पे़त् ये़म्‍सिङ् हे़क्‍क्‍याङ् लाङ्‌घेःक्‍मा हेःक्‍ते़रो॥ हे़क्‍क्‍याङ्‌ग खे़ङ्‌ग लाङ्‌घेगे़र, पिच्‍चाक् पिन्‍दे़र, निङ्‌वाॽफुमाङ्‌ङिल्‍ले़ कुनारा फोसुर पत्रुस हे़क्‍क्‍याङ् युहुन्‍नाःन्‍नु माङ्‌हिम्‍सिगाङ् पेरो॥

९ खे़प्‍मोबा काक् मनाहाॽरे़ खे़न् लाङ्‌घेगे़बा नु निङ्‌वाॽफुमाङ्‌ङिल्‍ले़ कुनारा फोसुबा मे़निसुल्‍ले़

१० खे़ङ्‌ग माङ्‌हिम्‍मिल्‍ले़ कुघे़म्‍सिङ् नुबा मे़प्‍मनाबा लाम्‍धेःप्‍पो सदादिङ् चानाःक्‍नु के़युङ्‌बा नु लाङ्‌घेःक्‍मा मे़न्‍छुक्‍मनाबा मनाःन्‍ने फाॽआङ् कुसिङ् मे़निःत्तुआङ् साॽरिक् खुनिॽ निङ्‌वाॽ मये़रो॥

पत्रुसरे़ माङ्‌हिम्‍मो सुनाइङ् इङ्‌भोसुॽ

११ हे़क्‍केःल्‍ले़ खे़न् मनाःल्‍ले़ पत्रुस नु युहुन्‍नान् ते़म्‍सुसिर माङ्‌हिम्‍मोबा सोलोमनरे़a कुआःम्‍भो मे़प्‍मनाबा ते़न्‍नो वये़॥ खे़प्‍मो मनाहाॽ मे़लोःक्‍ते़र मे़द्‌ये़आङ् खुनिॽ खिरि मे़जुप्‍से़रो॥

१२ हे़क्‍क्‍याङ् पत्रुसरे़ खे़ङ्‌हाॽ ओमे़त्तुसिर मे़त्तुसि, “इस्राइलिसे, कन् पाःन्‍नो थेआङ् खिनिॽ निङ्‌वाॽ मये़बाबे? थेआङ् कन् मनान् आन्‍छिगे़ मुक्‍साम् नु साम्‌योबाल्‍ले़ लाङ्‌गे़घेःक्‍पा चोगुबा फाॽआङ् याप्‍मि ओगे़मे़त्तिबाबे?

१३ अब्राहाम, इसहाक नु याकुब हे़क्‍क्‍याङ् आनिॽ वेॽ पाधे़बाहाॽरे़ खुनिॽ निङ्‌वाॽफुमाङ्‌ङिल्‍ले़ कुसेवारोबा ये़सुन् मिमिदिङ् चोगुआङ् वाॽरो॥ खुने़ॽ के़दे़म्‍सुम्‍माङ् हाङ्‌युक्‍पाहाॽरो से़त्‍छे़ हुक्‍के़सुप्‍तुम्॥ सुहाङ्‌गे़म्‍बा पिलातसरे़ खुने़ॽ ले़प्‍मा निङ्‌वाॽ चोगुसाङ् खिनिॽ के़नाॽरुम्‍लो॥

१४ खिनिॽ सेसे नु साम्‌योबा मनाःल्‍ले़ कुले़क्‌वा मना के़से़प्‍पे़न् ले़रे़म् आबिरे़म्‍मे़ॽ फाॽआङ् के़नाःक्‍तुम्‍लो॥

१५ अक्‍खेलॽरिक् खिनिॽ ने़त्तिगे़न् हिङ्‌मन्‍ले़ कुबुन्‍निन् से़प्‍मा के़बाङ्‌घुम्‍सिम्, कर निङ्‌वाॽफुमाङ्‌ङिल्‍ले़ खुने़ॽग कुसिवे़त्‍लाम् कुहिङ्‌वे़त् चोगुरो॥ खे़न् पाःन्‍निल्‍ले़न् तोःन्‍दि आनिगे वयिगे़रो॥

१६ हे़क्‍क्‍याङ् ये़सुओबा नसाःन्‍निल्‍ले़ चोगुल्‍ले़ कन् कुसिङ् के़निःत्तुम्‍बा मनान् के़धुम्‍बा पोःक्‍खे़बा के़निसुम्‍माङ् के़वयिॽरो॥ खे़न् ये़सुओबा नसाःन्‍निल्‍ले़ कन् मनान् बा खिनिॽ तगिए वेःत्ते़आङ् वाॽरो॥

१७ “आल्‍ल फुॽनुसाॽसे, खिनिॽ सुहाङ्‌युक्‍पाहाॽरे़ ये़सुन् ताप्‍फे़ःल्‍लिक् मे़मे़त्तुबा हे़क्‍के खिनिॽग थेआङ् मे़न्‍निए मे़ल्‍ले़ए कन् के़जोगुम्‍बारो फाॽआङ् इङ्‌गाॽ निङ्‌वाॽ कत्तुङ्‌लो॥

१८ कर निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़ल्‍ले़ग तुक्‍खे चामाआङ् सिमाए पोङ् फाॽआङ् निङ्‌वाॽफुमाङ्‌ङिल्‍ले़ माङ्‌निङ्‌वाॽपान् के़बाःप्‍पाहाॽलाम् पाःत्तुबान् के़रे़बारो॥

१९ खे़ल्‍ले़ चोगुल्‍ले़ आल्‍लो खिनिॽ लायोलाम् हिन्‍दे़म्‍मे़ॽआङ् दाङ्‌बाओ नुःक्‍खे़म्‍मे़ॽओ॥ हे़क्‍केलॽरिक् खिनिॽ लायो लासोःत्‍हाॽ माबेःक्‍नि, हे़क्‍क्‍याङ् निङ्‌वाॽफु दाङ्‌बालाम् याम्‍साम्‍मो के़धुम्‍बा पोङ्‌मा ये़म् तानिरो॥

२० हे़क्‍केलॽरिक् खुने़ॽ तगिसा सेःन्‍दुबा ख्रिस्‍ते़न् खिनिॽओ याम्‍मो के़बाङ्‌घि के़बिरिॽरो॥

२१ हे़क्‍क्‍याङ् निङ्‌वाॽफुमाङ्‌ङिल्‍ले़ तगिनुसाए कुसेसे माङ्‌निङ्‌वाॽपान् के़बाःप्‍पाहाॽरे़ मे़बाःत्तुबा कुइसिःक् के़रे़क् पाःन्‍हाॽ याम्‍मो कुसङ् मे़न्‍जोःक्‍के थारिक् ये़सु ख्रिस्‍ते़न् साङ्‌ग्राम्‍पेदाङ्‌ङो वाॽमा पोङ् फाॽआङ् पाःत्तुआङ् वाॽ॥

२२ मोसारे़आङ् माङ्‌धुक्‍नाःल्‍ले़ कुयाःम्‍बेओ अक्‍खे पाःत्तुआङ् वाॽ,

“‘निङ्‌वाॽफुमाङ्‌ङिल्‍ले़ इङ्‌गाॽ हे़क्‍तङ्‌बा माङ्‌निङ्‌वाॽपान् के़बाःप्‍पे़न् खिनिॽ फुॽनुसाॽलाम् फोःक्‍खुॽरो॥

कुबाःन्‍निन् खिनिॽ के़घे़प्‍सुम्‍ल पोङ्‌लो॥

२३ खे़न् माङ्‌निङ्‌वाॽपान् के़बाःप्‍पे़ल्‍ले़ कुबाःन्‍निन् मे़ङ्‌घे़म्‍मनाबाहाॽ

निङ्‌वाॽफुमाङ्‌ङिल्‍ले़ कुमनाहाॽलाम् मे़से़न्‍नाङ् मे़मे़क्‍लो॥’

२४ “हे़क्‍क्‍याङ् सामुए़ल्‍लाङ्‌धो याङ्‌सिबा काक् माङ्‌निङ्‌वाॽपान् के़बाःप्‍पाहाॽरे़ हाबा कन् ये़न्‍हाॽरे़ कुयाःम्‍बेओ माङ्‌निङ्‌वाॽपान् मे़बाःत्तुआङ् मे़वाॽरो॥

२५ हे़क्‍क्‍याङ् निङ्‌वाॽफुमाङ्‌ङिल्‍ले़ खिनिॽ पाधे़बाहाॽनु चोगुबा माङ्‌हुप्‍पिन् खिनिॽआङ् के़घोसुम्‍माङ् के़वयिॽरो॥ खुने़ॽ अब्राहाम्‍मिन् अक्‍खे मे़त्तु, ‘खे़ने़ॽ के़मुॽइदाङ्‌सालाम्‍मे इक्‍सादिङ् खाम्‍बेःक्‍मोबा काक् सुवाङ्‌गे़न् सयङ्‌हाॽरे़ मुॽइसाम् मे़घोसुॽरो॥’

२६ हे़क्‍केलॽरिक् निङ्‌वाॽफुमाङ्‌ङिल्‍ले़ खिनिॽ फे़न्‌याःम्‍बक्‍कोलाम् नुःक्‍मासिआङ् मुॽइसाम् पिमासि फाॽआङ् खुने़ॽ आबाङे कुसेवारोबान् काक्‍नु तगि खिनिॽ इस्राइलिहाॽरो पाङ्‌घुआङ् वाॽरो॥”

a 

३:११ सोलोमनरे़ कुआःम्‍भो– माङ्‌हिम्‍मिल्‍ले़न् नाम्‍गे़न् पिसाङ् के़ने़बा आःम्‍भोःन् वये़॥

पत्रुस नु युहुन्‍नान् यहुदि ये़जुम्‍भो तगि

४

पत्रुस नु युहुन्‍नारे़ मनाहाॽ इङ्‌भोसे़त्‍छुर यागे़त्‍छिल्‍ले़ निङ्‌वाॽफुसाम्‍बाहाॽ, माङ्‌हिम् के़गोःबा थक्‍सुबाहाॽरे़ खुनिॽ थक्‍तुम्‍बा नु कुभा सदुकिहाॽa खे़प्‍मो मे़द्‌ये़रो॥

२ खे़ङ्‌हाॽरे़ ये़सुन् कुसिमे़न्‍लाम् याम्‍मो हिङे़बा हे़क्‍केए वेॽ मे़न्‍छाम् याप्‍मिरे़न् सिमे़न्‍लाम् याम्‍मो हिङ्‌मन् वाॽ फाॽआङ् पान् इङ्‌भोसे़त्‍छुबा मे़घे़प्‍सुबाल्‍ले़ खे़ङ्‌हाॽरे़ खुनिॽ साॽरिक् सिक्‍चिगे़ लॽरे़,

३ खे़ङ्‌हाॽरे़ पत्रुस नु युहुन्‍नान् मे़दे़म्‍सुसि हे़क्‍क्‍याङ् खादामे़ पेबाल्‍ले़b चोगुल्‍ले़ नाम्‍दाःत्ताःत् पुङ्‌लाहिम्‍मो मे़साक्‍तुसि॥

४ कर खे़न् पाःन्‍जाक् के़घे़म्‍बाहाॽओ यरिक् मनाहाॽरे़ नसान् मे़जोगु॥ नसान् के़जोःक्‍पा मनाहाॽ मे़बोरे़आङ् ये़म्‍बित्‍छाहाॽरक् हे़न्‍छिङ् ङासि (५,०००) यारिक् मे़गे़रे़रो॥

५ हे़क्‍क्‍याङ् कुदाःन्‍दिक्‍मा सुहाङ्‌युक्‍पाहाॽ, यहुदि तुम् लाम्‍लोबाहाॽनु साम्‌योथिम्‍साम्‍बाहाॽ यरुसले़म्‍मो चुम्‍लुङ् मे़जोगे़॥

६ खे़प्‍मोआङ् मानिङ्‌वाॽफुसाम्‍बा हन्‍नास, हे़क्‍क्‍याङ् कैयाफास, युहुन्‍ना, अले़क्‍जे़न्‍दर हे़क्‍क्‍याङ् मानिङ्‌वाॽफुसाम्‍बाल्‍ले़ कुहिम्‍सयङ्‌ङो के़वाॽबा वेॽ मनाहाॽआङ् मे़जुप्‍से़आङ् मे़वये़रो॥

७ हे़क्‍क्‍याङ् खे़ङ्‌हाॽरे़ युहुन्‍ना नु पत्रुसे़न् खुनिॽ तगि मे़दारुसिआङ् अक्‍खे मे़मे़त्तुसिर सेःन्‍मे़दोसुसि, “आत्‍तिन् मुक्‍साम्‍लाम् इग्र हाःत्‍ले़ कुयुक्‍को अक्‍खेलॽरिक् निङ्‌वाॽ के़माबा याःम्‍बक् के़जोगे़त्‍छुबाबे?”

८ हे़क्‍क्‍याङ् सेसेमाङ्‌ङिल्‍ले़ कुमुक्‍साम्‍मिल्‍ले़ थुक्‍तुआङ् पत्रुसरे़ खे़ङ्‌हाॽ मे़त्तुसि, “मनाहाॽरे़ खुनिॽ सुहाङ्‌युक्‍पाहाॽ नु तुम्‍लाम्‍लोबासे,

९ आइन् आन्‍छिगे़ कन् लाङ्‌सक्‍पा मनान् लुङ्‌माॽ तुक्‍ते़छुगे़आङ् वेःत्ते़बा नुबा याःम्‍बक्‍किल्‍ले़ लागि खिनिॽ तगाङ् सेःन्‍दोसे़ याप्‍मि के़दारिबाने़ फाॽग्र,

१० आल्‍ल खिनिॽ नु वेॽ इस्राइलबा काक् मनाहाॽरे़ कन् कुसिङ् निःत्‍ते़म्‍मे़ॽओ, नासरतस्‍मा ये़सु ख्रिस्‍तरे़ कुमुक्‍साम्‍लाम् कन् मनान् खिनिॽ तगि वेःत्ते़आङ् ये़प्‍लो॥ ये़सुःङ्‌ग खिनिॽ सिलाम्‍साक्‍मा सिङ्‌सम्‍दाङ् फोःम्‍मासे़प्‍मा के़बाङ्‌घुम्‍सिम्, कर निङ्‌वाॽफुमाङ्‌ङिल्‍ले़ खुने़ॽग कुसिवे़त्‍लाम् कुहिङ्‌वे़त् चोगुआङ् फोःक्‍खुरो॥

११ खुने़ॽ कुमे़न्‍नो साम्‌योसाप्‍लाःल्‍ले़ अक्‍खेलॽरिक् पाःत्तुआङ् वाॽ,

“‘खिनिॽ लुङ् के़गाम्‍बाहाॽरे़ के़नाॽरुम्‍बा लुङ्‌ङिन् खुने़ॽएरो,

कर आल्‍लो मालुङ् पोःक्‍खे़रो॥’

१२ ये़सुलाम्‍लक् से़न्‍लप् वाॽ, थेआङ्‌भे़ल्‍ले़ आनिॽ मे़न्‍छाम्‍गे़न् याप्‍मिहाॽ से़न्‍लप् याप्‍मि के़बिबा इक्‍सादिङ् खाम्‍बेःक्‍मो वेॽ हाःत्ताङ् होप्‍लो॥”

१३ आल्‍ल यहुदि ये़जुम्‍भोबा पासिङ्‌पादाङ्‌लाहाॽरे़ पत्रुस नु युहुन्‍नान् साप्‍ला मे़न्‍निःप्‍मना मे़न्‍जोबा वये़त्‍छिसाङ् खुन्‍छिॽ आःन्‍छिङ्‌मान् मे़निसुआङ् खुनिॽ निङ्‌वाॽ मये़रो॥ हे़क्‍क्‍याङ् खे़ङ्‌हाॽरे़ कन् मनाहाॽ ये़सुन् नु वये़त्‍छिबा निङ्‌वाॽ मे़घोसु॥

१४ कर खे़न् के़वेःप्‍पा मनाःन्‍नाङ् खे़ङ्‌हाॽनुए ये़बे़बा मे़निसुबाल्‍ले़ चोगुल्‍ले़ खे़ङ्‌हाॽरे़ खुनिॽ तक्‍ले़ङ्‌वाओ थेआङ् पाःप्‍मा मे़न्‍छुक्‍तुन्‍लो॥

१५ हे़क्‍केःल्‍ले़ खे़ङ्‌हाॽरे़ पत्रुस नु युहुन्‍नान् ये़जुम्‍भोलाम् लाःक्‍कात् मे़लःत्तुसि हे़क्‍क्‍याङ् अक्‍खेलॽरिक् पान् मे़धक्‍ते़रो,

१६ “आल्‍ल कन् मनाहाॽ थे मे़प्‍मासिबे? कङ्‌हाॽरे़ग निङ्‌वाॽ के़माबा याःम्‍बक्‍हाॽ मे़जोगुबान् यरुसले़म के़युङ्‌बा काक् मनाहाॽरे़ मे़निसुआङ् मे़वाॽ॥ खे़ल्‍ले़ चोगुल्‍ले़ आनिॽआङ् कन् मे़ःन् फाॽआङ् पाःप्‍मा सुक्‍मे़दे़त्‍ने़न्‍लो॥

१७ कर कन् पाःन्‍निन् मनाहाॽओ मे़से़ने़न्‍ल फाॽआङ् खे़ङ्‌हाॽ आल्‍लआङ्‌धो ये़सुरे़ कुयाःम्‍बेओ हुॽमा ले़रे़छे़ॽ फाॽआङ् साम्‍दिङ् पिमासि पोङ्‌लो॥”

१८ हे़क्‍केःल्‍ले़ खे़ङ्‌हाॽरे़ याम्‍मो मे़उःत्तुसिआङ् ये़सुरे़ कुयाःम्‍बेओ पाःप्‍मा इग्र हुॽमा ले़रे़से़ॽ फाॽआङ् इङ्‌जाङ् मे़बिरुसिरो॥

१९ कर पत्रुस नु युहुन्‍नारे़ नोगप् पिरुसि, “आल्‍ल निङ्‌वाॽफुमाङ्‌ङिल्‍ले़ कुनिमाओ खिनिॽ के़बाःत्तुम्‍बान् खे़म्‍मा नुबाबि, निङ्‌वाॽफुमाङ्‌ङिल्‍ले़ पाःत्तुबान् खे़म्‍मा नुबाबि? खिनिॽए निङ्‌वाॽ इःत्ते़म्‍मे़ॽओ!

२० कर आन्‍छिगे़ ये़सुरे़ चोगुबा पान् निसुसिगे़ हे़क्‍क्‍याङ् खे़प्‍सुसिगे़बा पाःन्‍हाॽ मे़म्‍बाःत्ते वाॽमा मे़सुक्‍सुगे़न्‍लो॥”

२१ आल्‍ल काक् मनाहाॽरे़ खे़प्‍मो पोःक्‍खे़बा हिन्‍दोक्‍किन् मे़निसुआङ् निङ्‌वाॽफुमाङ्‌ङिन् नोगे़न् मे़बिरुर कुनारा मे़भोसुबाल्‍ले़ चोगुल्‍ले़ कन् मनाहाॽ आक्‍खेलॽरिक् खुम्‍दिङ् पिमासि फाॽआङ् आप्‍तिक् कुःप्‍मा लाम् खोमा मे़न्‍छुक्‍तुन्‍लो॥ खे़ल्‍ले़ चोगुल्‍ले़ खे़ङ्‌हाॽरे़ सेःक्‌युमिबाहाॽ याम्‍मो यङ्‌मा मे़से़रुसिआङ् मे़बाङ्‌घु मे़देसुसि॥

२२ अक्‍खेलॽरिक् निङ्‌वाॽ के़माबा याःम्‍बक्‍लाम् के़वेःप्‍पा मनान् तङ्‌बे लिबोङ् (४०) के़गे़प्‍पा वये़॥ खे़ङ्‌ग सावाःन्‍छिङ्‌ङाङ्‌धोए लाङ्‌मे़ङ्‌घेःक्‍मनाबा वये़रो॥

नसानिबाहाॽरे़ आःन्‍छिङ्‌मा खोमा फाॽआङ् तुवा मे़जोगुॽ

२३ हे़क्‍केलॽरिक् मे़ले़रुसिआङ् पत्रुस नु युहुन्‍नान् वेॽस्‍मा नसानिबाहाॽ तुम्‍से़ पेसि हे़क्‍क्‍याङ् तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽरे़ मे़मे़त्तुसिबा पाःन्‍हाॽ चे़क्‍खे़त्‍छुरो॥

२४ हे़क्‍क्‍याङ् खे़ङ्‌हाॽरे़ कन् पाःन्‍निन् मे़घे़प्‍सुआङ् थिक्‍हुप् नु थिक्‍मुरा मे़बोःक्‍खे़आङ् अक्‍खेलॽरिक् तुवा मे़जोगे़, “आनिगे मुक्‍साम्‍दाङ्‌बाए, खे़ने़ॽग ताङ्‌साक्‍पे़न्, इक्‍सादिङ् खाम्‍बेःक्‍मान्, वाहङ्‌हाॽ हे़क्‍क्‍याङ् खे़प्‍मो के़वाॽबा के़रे़क् पाःन्‍हाॽ के़जोगुसिबारो॥

२५ उन्‍छेःन् खे़ने़ॽग आनिगे ताक्‍थे़बा दाउदरे़ कुमुराओलाम् खे़ने़ॽ के़सेवारोबाल्‍ले़ कुमे़न्‍नो सेसेमाङ्‌लाम् अक्‍खे के़बाःत्तुरो–

“‘थेआङ् थिम्‍मे़न्‍दङ् सुवाङ्‌हाॽरे़ खुनिॽ सिक्‍किन् आदक्‍ले़ङ्‌वाओ पोःक्‍पे?

हे़क्‍क्‍याङ् थेआङ् मे़न्‍छाम्‍गे़न् याप्‍मिहाॽरे़ हने़बा निङ्‌सेक् मे़जोगुबे?

२६ हे़क्‍क्‍याङ् इक्‍सादिङ् खाम्‍बेःक्‍मोबा हाङ्‌हाॽ नु सुहाङ्‌युक्‍पाहाॽ थिक्‍हुप् मे़बोङ्‌ङाङ्

दाङ्‌बा नु निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़ल्‍ले़ कुदक्‍ले़ङ्‌वाओ मे़जुम्‍लो॥’

२७ “से़क्‍खाए बा खे़न् पाःन्‍निन् कन् ये़क्‌यक्‍को के़रे़आङ् वाॽ, थेआङ्‌भे़ल्‍ले़ हे़रोदc हाङ्‌ङिन्, सुहाङ्‌गे़म्‍बा पन्‍तियस पिलातस, थिम्‍मे़न्‍दङ् सुवाङ्‌हाॽ नु इस्राइलिहाॽरे़ खे़ने़ॽ के़निङ्‌सेःक्‍को के़सेगुबा सेसे के़सेवारोबा ये़सुरे़ कुदक्‍ले़ङ्‌वाओ कन् ये़क्‌यक्‍को मे़जुप्‍से़आङ् मे़वाॽरो॥

२८ खे़ने़ॽ के़निङ्‌सेक् पोङ्‌नि फाॽआङ् तगिसा के़मुक्‍साम् नु के़निङ्‌वाॽरे़ के़इःत्तुबा पाःन्‍निन् मे़जोगुरो॥

२९ दाङ्‌बे, आल्‍ल खे़ङ्‌हाॽरे़ यङ्‌मा मे़से़रिगे़बान् निङ्‌वाॽ इःत्‍ते़ॽओ, हे़क्‍क्‍याङ् के़सेवारोबाहाॽ पेलिगे़न् के़बाःन्‍जाक्‍किन् हाङ्‌हाङ्‌ङाङ् पाःप्‍मा याप्‍मि के़धुम्‍बा आजोगे़ॽओ॥

३० हे़क्‍क्‍याङ् सेसे के़सेवारोबा ये़सुरे़ कुमुक्‍साम्‍लाम् मनाहाॽ मे़वेःत्‍नि, हे़क्‍क्‍याङ् यरिक् मिक्‍सेन् नु निङ्‌वाॽ के़माबा याःम्‍बक्‍हाॽ पोङ्‌नि फाॽआङ् के़हुक्‍किन् सन्‍छे़ॽओ॥”

३१ खे़ङ्‌हाॽरे़ तुवा मे़जोगु मे़सुरुल्‍ले़ मे़जुप्‍से़आङ् मे़वये़बा ते़न्‍निन् लुप्‍लि थाङे़बा हे़क्‍के साॽरिक् यक्‍खे़॥ हे़क्‍क्‍याङ् खे़ङ्‌हाॽ काक् सेसेमाङ्‌ङिल्‍ले़ कुमुक्‍साम्‍मिल्‍ले़ थुक्‍तुसिआङ् निङ्‌वाॽफु पाःन्‍जाक्‍किन् मे़ङ्‌गिए मे़बारे़रो॥

नसानिबाहाॽ तुक्‍खे-लाक्‍खेओ ओमे़मे़त्‍छिङ्

३२ आल्‍ल नसान् के़जोःक्‍पाहाॽ थिक् निङ्‌वाॽ थिक् मुरा मे़बोःक्‍खे़आङ् खुनिॽ मे़गत्‍तुबाःन् इङ्‌गाॽइन् मे़ल्‍लॽए के़रे़क्‍ले़ थिक् निङ्‌वाॽ थिक्‍हुप्‍पो मे़याङुरो॥

३३ हे़क्‍क्‍याङ् सेःक्‌युक्‍मिबाहाॽरे़ पयम् मुक्‍साम्‍नु ये़सुन् सिमे़न्‍लाम् याम्‍मो हिङे़बा पाःन्‍हाॽरे़न् तोःन्‍दि मे़बिरुआङ् खे़ङ्‌हाॽ निङ्‌वाॽफुमाङ्‌ङिल्‍ले़ हाङ्‌वागे़न् मुॽइसाम् थासु पिरुसिरो॥

३४-३५ खुनिॽ लुम्‍मो चायोःम्‍बोओ के़वाॽबा मनाहाॽ मे़होःप्‍ते़, थेआङ्‌भे़ल्‍ले़ कुभारे़ मे़गत्तुबा याङ्‌साकुन्‍धे, हिम्‍धाःङ्, लाजेॽ सिङ्‌बुङ्‌हाॽ मे़सङ्‌घुआङ् खे़न् याङ्‌ङिन् सेःक्‌युक्‍मिबाहाॽरो मे़दारु, हे़क्‍क्‍याङ् मनाहाॽरे़ खुनिॽ चायोःम्‍बो कुइसिःक् मे़हाःत्तुसिरो॥

३६-३७ हे़क्‍के के़जोःक्‍पाओ युसुफ मिङ् के़वाःप्‍पा ले़बि थाःक्‍कोबा सैप्रस वागप्‍खाम्‍मो सागे़वाःन्‍छिङ्‌बाधिक् वये़॥ खुने़ॽ कत्तुबा प्‍याङ्‌सिन् सङ्‌घुआङ् याङ्‌हाॽ सेःक्‌युक्‍मिबाहाॽरो तारुरो॥ सेःक्‌युक्‍मिबाहाॽरे़ खुने़ॽ बरनाबास मिङ्‌मे़लोःक्‍खु (खे़न् फाॽइन् हाङ्‌हाङ् के़जोःक्‍पा सा पोङ्‌लो)॥

a 

४:१ सदुकिहाॽ– सदुकिहाॽ लत्‍छा यहुदि लक्‍सिरो॥ मनाहाॽ मे़सिः मे़बेःक्‍काङ् याम्‍मो कुहिङ्‌वे़त् मे़म्‍बोङ्‌ने़न् के़लॽबा खे़ङ्‌हाॽरे़ नसान् मे़जोगुॽ॥

b 

४:३ यहुदि साम्‌योथिम्‍मो खादाम्‍मो खासे़न् चोःक्‍मा मे़न्‍नुॽमना वये़॥

c 

४:२७ हे़रोद– कन् मनान् ये़सु सावाःन्‍छिङ्‌ङिल्‍ले़ हाङ् के़जोःक्‍पा हे़रोद हाङ्‌ङिल्‍ले़ कुस्‍सा हे़रोद अन्‍तिपास वये़॥

हननिया नु सफिरा

५

कर खे़प्‍मो हननिया मे़प्‍मनाबा ये़म्‍बित्‍छाॽइल्‍ले़ कुमेत् सफिराःन्‍नु खुन्‍छिॽ लक्‍कोबा कुभा लाजेॽधिक् सङ्‌घे़त्‍छुआङ्

२ कुभा याङ्‌ङिन् कुमेःत्तिल्‍ले़ निःसुर चिक्‍खुलारु हे़क्‍क्‍याङ् कुभा याङ्‌ङिन् सेःक्‌युक्‍मिबाहाॽरो तारुरो॥

३ कर पत्रुसरे़ सेःन्‍दोसु, “हननियाए, खे़ने़ॽ अक्‍खेलॽरिक् सेसेमाङ्‌ङिन् इङ्‌ले़क्‍मा फाॽआङ् के़निङ्‌वाॽइन् थेआङ्‌ने़ माफे़न्‍साम्‍मिन् थिम्‍मा के़बाङ्‌घुबाबे? थेआङ् खे़ने़ॽ कुभा याङ्‌ङिन् के़लारुआङ् काक् याङ् के़बिबा के़लाम्‍सिङ्‌बाबे?

४ कङ्‌ग मे़न्‍छङ्‌ङे वये़साङ् खे़ने़ॽइन्‍नेसे़ वये़बा! आल्‍लो के़सङ्‌घुआङ्‌साङ् बा के़हुक्‍कोएसा याङ्‌ङिन् वाॽबा! अक्‍खेलॽरिक् थेआङ् खे़ने़ॽ के़निङ्‌वाॽओ ताप्‍फे़ःम्‍बा के़इःत्तुबाबे? खे़ने़ॽग मे़न्‍छाम्‍गे़न् याप्‍मिःन्‍लक् मे़ःन्, कर निङ्‌वाॽफुमाङ्‌ङिन्‍नाङ् इङ्‌गे़ले़क्‍तुआङ् वाॽरो॥”

५ हे़क्‍क्‍याङ् हननियारे़ कन् पाःन्‍निन् खे़प्‍सुनुमे़ःन्‍ने हर्गुप्‍सा चोःन्‍दे़आङ् कुसक्‍मा पेरो॥ हे़क्‍क्‍याङ् खे़प्‍मो खे़न् के़घे़म्‍बा काक् मनाहाॽ साॽरिक् मे़गिसे़रो॥

६ हे़क्‍क्‍याङ् खे़प्‍मो कुभा थाङ्‌बे़न्‍हाॽरे़ चे तेःत्‍तिल्‍ले़ मे़गित्तु हे़क्‍क्‍याङ् लाःक्‍कात् मे़देॽरुआङ् मे़लुप्‍तुरो॥

७ हे़क्‍क्‍याङ् कुमुक् सुम्‍सि एगाङ् हननियारे़ कुमेःत्तिन् कुये़म्‍बाॽइन् थे़मा पोःक्‍खे़ के़लॽबा थेआङ् निङ्‌वाॽ मे़ङ्‌घोए खे़प्‍मो त्‍ये़रो॥

८ पत्रुसरे़ खे़न् सेःन्‍दोसु, “हननियारे़ कुलाजेन् सङ्‌घुआङ् खोसुबा कुमे़ल्‍लुङ् याङ् बा कम्‍म्‍याक्‍लक्‍पि?”

हे़क्‍केःल्‍ले़ खे़ल्‍ले़आङ् नोगप् पिरु, “ओरो! कुमे़ल्‍लुङ् याङ्‌ग बा खे़म्‍म्‍याक्‍लक्‍लो॥”

९ हे़क्‍केःल्‍ले़ पत्रुसरे़ खे़न् मे़त्तु, “आक्‍खेलॽरिक् दाङ्‌बाल्‍ले़ कुसेसे माङ्‌ङिन् साॽमा फाॽआङ् खिन्‍छिॽ निङ्‌वाॽइन् के़दङ्‌घे़त्‍छुबे? खे़प्‍से़ॽओ, खे़ने़ॽ के़गाप्‍पोबे़न् के़लुप्‍पाहाॽ खा लाम्‍धेःप्‍पो मे़गे़त्‍लरक् मे़बत्‍लो॥ खे़ङ्‌हाॽरे़ के़धक्‍किन्‍नाङ् मे़बक्‍खुआङ् मे़देॽरुरो॥”

१० खिमो पत्रुसरे़ कुलाङ्‌जक्‍पो खे़न् हर्गुप्‍सा चोःन्‍दे़आङ् कुसक्‍मा पेरो॥ हे़क्‍क्‍याङ् खे़न् थाङ्‌बे़न्‍हाॽ सिगाङ् मे़लासे़ल्‍ले़ खे़न् स्‍ये़बा मे़निसु, हे़क्‍क्‍याङ् मे़बक्‍खु मे़देॽरुआङ् कुये़म्‍बाॽइल्‍ले़ कुबेसाङ् मे़लुप्‍तुरो॥

११ हे़क्‍क्‍याङ् खे़न् पान् के़घे़म्‍बा मनाहाॽ नु सेसेहुप्‍लक्‍कोबा मनाहाॽ साॽरिक् मे़गिसे़रो॥

सेःक्‌युक्‍मिबाहाॽरे़ निङ्‌वाॽ के़माबा याःम्‍बक् मे़जोगुॽ

१२ हे़क्‍क्‍याङ् सेःक्‌युक्‍मिबाहाॽरे़ यरिक् मिक्‍सेन् नु निङ्‌वाॽ के़माबा याःम्‍बक्‍हाॽ मनालुम्‍मो मे़जोगुरो॥ हे़क्‍क्‍याङ् के़रे़क् नसान् के़जोःक्‍पाहाॽ ए़त्‍ले़ङ् सोलोमनरे़ कुआःम्‍भोओ सोसोरिक् मे़वये़रो॥

१३ नसान् मे़न्‍जोःक्‍मनाबाहाॽरे़ खुनिॽनु तङ्‌सिङ्‌मा फाॽआङ् आःन्‍छिङ्‌मा मे़न्‍छुक्‍तुन्, कर खे़ङ्‌हाॽरे़ साॽरिक् मिङ्‌सो इङ्‌धाङ् मे़बिरुसिरो॥

१४ हे़क्‍केसाङ् दाङ्‌बान् नसान् के़जोःक्‍पा मे़न्‍छुमाॽ नु ये़म्‍बित्‍छाॽहाॽ आल्‍लसाङ् यरिक् मे़योॽसिङ्‌ल मे़बेरो॥

१५ हे़क्‍केःल्‍ले़ सेःक्‌युक्‍मिबाहाॽरे़न् निङ्‌वाॽ के़माबा याःम्‍बक्‍किल्‍ले़ चोगुल्‍ले़ पत्रुसे़न् खे़प्‍मोलाम् पेःक्‍किल्‍ले़ कुसाम्‍म्रिःप्‍पे़न् के़दुक्‍पा सम्‍दाङ् चुक्‍काङ् मे़वेःत्‍ल फाॽआङ् मनाहाॽरे़ के़दुक्‍पा के़यॽबाहाॽ लाम्‍लाम्‍मो खुनिॽ ने़त्‍नाओ मे़ने़स्‍सुसिरो॥

१६ यरुसले़म खिरिबा पाङ्‌जुम्‍लाम्‍माङ् खे़प्‍मो मनाहाॽ मे़जुप्‍से़॥ खे़ङ्‌हाॽरे़ के़दुक्‍पा के़यॽबाहाॽ नु फे़न्‍साम्‍हाॽरे़ तुक्‍खे मे़जाःत्तुसिबाहाॽ खे़प्‍मो मे़दारुसि, हे़क्‍क्‍याङ् काक् मे़वेःत्ते़रो॥

सेःक्‌युक्‍मिबाहाॽ तुक्‍खे मे़जाःत्तुसिॽ

१७ हे़क्‍क्‍याङ् मानिङ्‌वाॽफुसाम्‍बा नु सदुकि लक्‍कोबा खुने़ॽ कुन्‍जुम्‍हाॽरे़ सेःक्‌युक्‍मिबाहाॽ साॽरिक् नामे़हे़त्तुसि॥

१८ हे़क्‍केःल्‍ले़ खे़ङ्‌हाॽरे़ सेःक्‌युक्‍मिबाहाॽ मे़दे़म्‍सुसिआङ् पुङ्‌लाहिम्‍मो मे़साक्‍तुसि॥

१९ कर से़न्‍दिक् दाङ्‌बाल्‍ले़ पाङ्‌घुबा माङ्‌लाइङ्‌बे़न् त्‍ये़आङ् लाम्‍धेःप्‍पे़न् हन्‍दुबिरुसि, हे़क्‍क्‍याङ् लाःक्‍कात् लःत्‍तुसिआङ् मे़त्तुसि,

२० “माङ्‌हिम्‍मो पेगे़म्‍मे़ॽआङ् कन् कुसङ् हिङ्‌मन्‍ले़ कुयाःम्‍बेओबा काक् पाःन्‍निन् मनाहाॽ इङ्‌भन् चोगे़म्‍सिम्‍मे़ॽओ॥”

२१ हे़क्‍क्‍याङ् कुदाःन्‍दिक् तानाम्‍सा माङ्‌हिम्‍मो मे़लासे़आङ् मनाहाॽ हुॽमा मे़हेःक्‍तुसिरो॥

बा खे़न् ये़म्‍मो मानिङ्‌वाॽफुसाम्‍बा नु कुन्‍जुम्‍हाॽरे़ यहुदि ये़जुम्‍भो नु काक् इस्राइलस्‍मा तुम्‍भाक्‍साहाॽरे़न् चुम्‍लुङ् मे़जोगुआङ् सेःक्‌युक्‍मिबाहाॽ पुङ्‌लाहिम्‍मोलाम् तारे़से़ॽ फाॽआङ् पुङ्‌लाइङ्‌बान् इङ्‌घङ् मे़हाक्‍तुरो॥

२२ कर थक्‍सुबाहाॽ पुङ्‌लाहिम्‍मो मे़गे़रे़ल्‍ले़ सेःक्‌युक्‍मिबाहाॽ खे़प्‍मो मे़होःप्‍ते़, हे़क्‍क्‍याङ् खे़ङ्‌हाॽ मे़नुःक्‍खे़ मे़बेआङ् अक्‍खे मे़मे़त्तुसि,

२३ “आनिगे पुङ्‌लाहिम्‍मो के़रिगे़ल्‍ले़ लाम्‍धेःप्‍पे़न् नुरिक्‍काङ् ए़त्‍छिङ्‌ङाङ् पत्‍छे़, हे़क्‍क्‍याङ् थक्‍सुबाहाॽआङ् लाम्‍धेःप्‍पे़न् मे़गोसुर मे़ये़बे़रो, कर आनिगे लाम्‍धेःप्‍पे़न् हम्‍नाःल्‍ले़ खे़प्‍मो हाःत्ताङ् मे़यागे़न्‍लो॥”

२४ माङ्‌हिम् के़गोबा थक्‍तुम्‍बान् नु तुम् निङ्‌वाॽफुसाम्‍बाहाॽरे़ कन् पाःन्‍निन् मे़घे़प्‍सुआङ् आल्‍ल थे पोङ्‌बाबे फाॽआङ् खे़ङ्‌हाॽरे़ खुनिॽ हःन्‍दा ले़क्‍ते़रो॥

२५ हे़क्‍क्‍याङ् खे़प्‍मो कुभा मनाधिक् फे़रे़आङ् अक्‍खे मे़त्तुसि, “खिनिॽ पुङ्‌लाहिम्‍मो के़साक्‍तुम्‍सिम्‍बा मनाहाॽरे़ग ना माङ्‌हिम्‍मोने़ ये़सुरे़ कुयाःम्‍बेओ मनाहाॽ मे़हुॽरुसिर मे़याक्‍लो॥”

२६ खे़न् थक्‍तुम्‍बाल्‍ले़ थक्‍सुबाहाॽ तेॽरुसिआङ् सेःक्‌युक्‍मिबाहाॽ थेआङ् मे़म्‍मे़त्‍छिङ्‌ङे ये़जुम्‍भोओ तारुसि, थेआङ्‌भे़ल्‍ले़ खे़ङ्‌हाॽ मनाहाॽरे़ लुङ्‌ङिल्‍ले़ आम्‍ले़प् आम्‍से़त् फाॽआङ् मे़गिसे़रो॥

२७ खे़ङ्‌हाॽरे़ सेःक्‌युक्‍मिबाहाॽ ये़जुम्‍भो तगि मे़ये़प्‍सुसिआङ् मानिङ्‌वाॽफुसाम्‍बाल्‍ले़ खे़ङ्‌हाॽ मे़त्तुसि,

२८ “आनिगे़ग ये़सुरे़ कुयाःम्‍बेओ मनाहाॽ थेआङ् मे़हुॽरे़म्‍सिम्‍मे़न्‍ने़ॽ फाॽआङ् इङ्‌जाङ् पिआसिगे़आङ् वये़, कर खिनिॽग यरुसले़म्‍मो खिनिॽ निसाम्‍मिल्‍ले़ के़धिम्‍सुम्‍माङ् कन् मनाःल्‍ले़ कुसिमे़ल्‍ले़ आप्‍तिक्‍किन् याप्‍मि कुःप्‍मा के़गोःत्‍तिआङ् के़वयिॽरो!”

२९ कर पत्रुस नु वेॽ सेःक्‌युक्‍मिबाहाॽरे़ नोगप् मे़बिरु, “आनिगे़ग खिनिॽ मनाहाॽरे़ पाःन्‍निन् खे़म्‍मानुःल्‍ले़ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन्‍ने़ खे़म्‍मा पोङ्‌लो॥

३० खिनिॽ सिलाम्‍साक्‍मा सिङ्‌सम्‍दाङ् फोःम्‍मासे़प्‍मा के़बाङ्‌घुम्‍सिम्‍बा ये़सुन् आनिॽ पाधे़बाहाॽरे़ खुनिॽ निङ्‌वाॽफुमाङ्‌ङिल्‍ले़ याम्‍मो कुहिङ्‌वे़त् चोगुरो॥

३१ निङ्‌वाॽफुमाङ्‌ङिल्‍ले़ खुने़ॽग लाम्‍लोबा नु से़न्‍लप्‍दाङ्‌बा पोङ्‌से़ कुजुप्‍साङ् ले़प्‍माङ् युक्‍खुरो॥ हे़क्‍केलॽरिक् इस्राइलस्‍मा मनाहाॽरे़ खुनिॽ लायोलाम् हिम्‍मा नु लायोलाम् ले़प्‍मि खोमा सुये़म् मे़घोसुआङ् मे़वाॽरो॥

३२ हे़क्‍क्‍याङ् कन् पाःन्‍निल्‍ले़न् तोःन्‍दिःङ्‌ग आनिगे वयिगे़रो, हे़क्‍क्‍याङ् निङ्‌वाॽफुमाङ्‌ङिल्‍ले़ कुइङ्‌जाङ् ते़न्‍दिङ् के़जोःक्‍पाहाॽ पिरुसिबा सेसेमाङ्‌ङिन्‍नाङ् तोःन्‍दि वाॽरो॥”

३३ हे़क्‍क्‍याङ् कन् पाःन्‍निन् मे़घे़प्‍सुआङ् ये़जुम्‍भोओ के़वाॽबा मनाहाॽरे़ साॽरिक् खुनिॽ साक्‍के़न् पोगे़आङ् सेःक्‌युक्‍मिबाहाॽ से़प्‍मासि फाॽआङ् निङ्‌वाॽ मे़जोगुरो॥

३४ कर खे़प्‍मो साम्‌योथिम्‍साम्‍बा नु काक् मनाहाॽरे़ मिङ्‌सो इङ्‌धाङ् मे़बिरुबा गमालियल मे़प्‍मनाबा फरिसिन् ये़म्‍सिङ्‌ङाङ् खे़न् सेःक्‌युक्‍मिबाहाॽ सप्‍फाधिक् लाःक्‍कात् पाङ्‌घुसि॥

३५ हे़क्‍क्‍याङ् खुने़ॽ वेॽ यहुदि ये़जुम्‍भोबाहाॽ अक्‍खेलॽरिक् मे़त्तुसि, “इस्राइलस्‍मा मनासे, कन् मनाहाॽ थे़मा मे़प्‍मासि खिनिॽ निङ्‌वाॽ के़इःत्तुम्‍माङ् के़वयिॽबे? सिङ्‌सिङ् लॽरे़म्‍मे़ॽओ!

३६ कुभा तङ्‌बे तगि थियादस मे़प्‍मनाबे़न् त्‍ये़आङ् वये़॥ खुने़ॽग रोमि हाङ्‌जुम्‍मिल्‍ले़ कुदक्‍ले़ङ्‌वाओ हाङ्‌बिफ्‍युङ् चोःक्‍मा फाॽआङ् इङ्‌गाॽ एःक् लॽरे़आङ् वये़रो॥ हे़क्‍क्‍याङ् कुभा कुगिप् लिसि (४००) मनाहाॽरे़आङ् खुने़ॽ मे़दिम्‍दु, कर कुभा मनाहाॽरे़ खुने़ॽ मे़से़रुआङ् खुने़ॽ के़दिम्‍बा मनाहाॽ काक् मे़से़रे़आङ् मे़नुबे़ मे़बेरो, हे़क्‍क्‍याङ् खे़ङ्‌हाॽ के़रे़क् थेना थेबा मे़बोःक्‍खे़॥

३७ याङ्‌सि पयम् याम्‍नाःत्‍निःत्तो गालिलस्‍मा यहुदा मे़प्‍मनाबे़न् त्‍ये़आङ् कुभा मनाहाॽनु तङ्‌सिङ्‌ङाङ् हाङ्‌बिफ्‍युङ् चोगुरो, कर खुने़ॽआङ् मे़से़रु हे़क्‍क्‍याङ् खुने़ॽ के़दिम्‍बाहाॽआङ् मे़से़रे़ मे़बेरो॥

३८ कन् मनाहाॽ मे़सुसे़म्‍सिम्‍मिन्‍ने़ॽ ले़रे़म्‍दे़ःसे़म्‍सिम्‍मे़ॽ फाॽआङ् इङ्‌गाॽ सुजा पिनिङ्‌लो॥ थेआङ्‌भे़ल्‍ले़ कङ्‌हाॽरे़ मे़हुॽरुसिबा मे़जोगुसिबा पाःन्‍निन् मनालाम्‍ने़ फाॽग्र कन् मनाहाॽ मे़नुप् मे़बेःक्‍लो॥

३९ कर निङ्‌वाॽफुमाङ्‌लाम्‍ने़ फाॽग्र खिनिॽ कन् मनाहाॽ अप्‍मा के़न्‍छुक्‍तुम्‍सिम्‍मिन्‍लो, कर याङ्‌ना खिनिॽने़ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ के़बोगिबा कुइसिःक् पोङ्‌लो॥”

४० खुने़ॽ कुबाःन्‍निन् ये़जुम्‍भोबा मनाहाॽ खे़म्‍मा मे़दे़न्‍दे़रो॥ हे़क्‍क्‍याङ् खे़ङ्‌हाॽरे़ सेःक्‌युक्‍मिबाहाॽ मे़उःत्तुसिआङ् ते़ःम्‍भुक् मे़याक्‍तुसिर आल्‍ल कन् ये़सुरे़ कुयाःम्‍बेओ पाःप्‍मा हुॽमा के़ङ्‌घोसुम्‍मिन्‍लो फाॽआङ् इङ्‌जाङ् मे़बिरुसिआङ् मे़ले़रुसिरो॥

४१ हे़क्‍क्‍याङ् सेःक्‌युक्‍मिबाहाॽ ये़जुम्‍भोलाम् मे़लःन्‍दे़ मे़बेआङ् आनिगे़ग ये़सुरे़ कुमना पोःक्‍खिगे़बाल्‍ले़ चोगुल्‍ले़ तुक्‍खे चामा लाॽरिगे़ फाॽआङ् साॽरिक् मे़सःत्ते़रो॥

४२ हे़क्‍क्‍याङ् थिक्‌याःन्‍धक् खे़ङ्‌हाॽ माङ्‌हिम्‍मो नु हिम्‍हिम् मे़बेआङ् ये़सुन् ने निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो फाॽआङ् कन् सुनाइङ्‌ङिन् चक्‍मे़ल्‍लॽए मे़हुॽरुसिर इङ्‌भन् मे़जोगुरो॥

सेःक्‌युक्‍मिबाहाॽ कुभाॽ के़बिबा नुसि मनाहाॽ मे़सेगे़

६

आल्‍ल खे़न् ये़म्‍मो हुॽसाम्‍बाहाॽ चक्‍मे़ल्‍लॽए मे़बोरे़र मे़बेःल्‍ले़ ग्रिक के़बाःप्‍पा यहुदिहाॽ नु हिब्रु के़बाःप्‍पा यहुदिहाॽओ खे़माॽ पोगे़रो॥ ग्रिक के़बाःप्‍पा यहुदिहाॽरे़ आनिगे मेमेदुमाहाॽ थिक्‌याःन्‍धक्‍पा चामा थुङ्‌मा मे़हासुबाओ नुरिक्‍काङ् कम्‍ब्राङ् मे़न्‍जोगुसिन् फाॽआङ् लुङ्‌मे़हाःत्तुसिरो॥

२ हे़क्‍केःल्‍ले़ थिक्-ने़त् सेःक्‌युक्‍मिबाहाॽरे़ यरुसले़मस्‍मा नसानिबाहाॽ मे़उःत्तुसिआङ् अक्‍खे मे़मे़त्तुसि, “फुॽनुसाॽसे, आनिगे़ग निङ्‌वाॽफु पाःन्‍जाक्‍किन् इङ्‌भन् चोःक्‍मा नु हुॽमासि ले़प्‍माआङ् चामा थुङ्‌मारे़ तङ्‌गाम् चोःक्‍मा मे़लाॽरिगे़न्‍लो॥

३ हे़क्‍केःल्‍ले़ खिनिॽ लुम्‍मोलाम् नुसि मिङ्‌सोदाङ्‌बा फाॽआङ् के़इङ्‌बा सेसेमाङ्‌ङिल्‍ले़ कुमुक्‍साम्‍मिल्‍ले़ थुक्‍तुसिबा नु सिक्‍कुम्‍दिङ्‌निङ्‌वाॽरे़ कुधिम् के़बोङ्‌बा मनाहाॽ सेगे़म्‍सिम्‍मे़ॽओ॥ खे़ङ्‌हाॽ आनिगे कन् लक्‍पे़न्‍हाॽ हुक्‍सुप्‍तुम्‍सिम्‍बे़आङ्

४ चक्‍मे़ल्‍लॽए तुवा चोःक्‍मा नु निङ्‌वाॽफु पाःन्‍जाक्‍किन् इङ्‌भन् चोःक्‍माओ नु हुॽमाओ ये़म् पिरुम्‍बे़ॽरो॥”

५ सेःक्‌युक्‍मिबाहाॽरे़ मे़बाःत्तुबा कन् पाःन्‍निल्‍ले़ काक् नसानिबाहाॽरे़ खुनिॽ निङ्‌वाॽ तासुरो हे़क्‍केःल्‍ले़ खे़ङ्‌हाॽरे़ सेसेमाङ्‌ङिल्‍ले़ कुमुक्‍साम्‍मिल्‍ले़ थुक्‍तुसिबा नु नसाःन्‍निल्‍ले़ कुधिम् के़बोङ्‌बा स्‍तिफनस, हे़क्‍क्‍याङ् फिलिप, प्रखुरस, निकानोर, तिमोन, पर्मिनास, नु थिम्‍मे़न्‍दङ् सुवाङ्‌लाम् यहुदि साम्‌योओ के़दाबा एन्‍तिओकस्‍मा नसानिबा निकोलसे़न् मे़सेगुसिआङ्

६ खे़ङ्‌हाॽरे़ सेःक्‌युक्‍मिबाहाॽरो मे़दारुसिरो॥ हे़क्‍क्‍याङ् सेःक्‌युक्‍मिबाहाॽरे़ खुनिॽ सम्‍दाङ् हुक् मे़ने़स्‍सु मे़बिरुसिर निङ्‌वाॽफुमाङ्‌ङिल्‍ले़ कुमुॽइसाम् मे़घोःसुनि फाॽआङ् तुवा मे़जोगुरो॥

७ निङ्‌वाॽफु पाःन्‍जाक्‍किन् चक्‍मे़ल्‍लॽए मे़से़सुर मे़देॽरु॥ हे़क्‍क्‍याङ् यरुसले़म्‍मो हुॽसाम्‍बाहाॽ यरिक् मे़बोःक्‍खे़र मे़बेआङ् यरिक् निङ्‌वाॽफुसाम्‍बाहाॽरे़आङ् कन् नसाःन्‍निन् ते़न्‍दिङ् मे़जोगुरो॥

स्‍तिफनसे़न् मे़दे़म्‍सुॽ

८ आल्‍ल कन् निङ्‌वाॽफुमाङ्‌ङिल्‍ले़ कुलुङ्‌गुम् नु कुमुक्‍साम्‍मिल्‍ले़ के़दिम्‍बा स्‍तिफनसे़ल्‍ले़ मनालुम्‍मो निङ्‌वाॽ के़माबा याःम्‍बक्‍हाॽ नु मिक्‍सेःन्‍हाॽ चोगुरो॥

९ कर “चोःक्‌युम्‍भोसाबाहाॽरे़न्a चुम्‍लुङ्‌हिम्” मे़प्‍मनाबा यहुदि चुम्‍लुङ्‌हिम्‍मो के़याक्‍पा कुभा मनाहाॽ खुनिॽ तक्‍ले़ङ्‌वाओ मे़बोगे़॥ खे़ङ्‌हाॽ साइरेनि नु अले़क्‍जे़न्‍द्रिया ये़क्‌यक्, हे़क्‍क्‍याङ् सिलिसिया नु एसिया ते़ङ्‌गप्‍स्‍मा यहुदि मे़वये़रो॥ खे़ङ्‌हाॽरे़ स्‍तिफनसनु पान् थक्‍मा मे़हेःक्‍तु,

१० कर सेसेमाङ्‌लाम् सिक्‍कुम्‍दिङ् निङ्‌वाॽओ स्‍तिफनसे़न् पारे़बाल्‍ले़ चोगुल्‍ले़ खे़ङ्‌हाॽरे़ खुने़ॽ पाःन्‍धङ्‌ङो नाःम्‍मा मे़न्‍छुक्‍तुन्‍लो॥

११ हे़क्‍क्‍याङ् खे़ङ्‌हाॽरे़ स्‍वाःत्ताङ् मनाहाॽ अक्‍खेलॽरिक् पाःप्‍मा मे़हुसुसिरो, “आनिगे़ग कल्‍ले़ मोसा नु निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ्‌चे़ॽया पारे़बा खे़प्‍सुम्‍बे़रो॥”

१२ हे़क्‍केलॽरिक् खे़ङ्‌हाॽरे़ यहुदि तुम्‍लाम्‍लोबाहाॽ, साम्‌योथिम्‍साम्‍बाहाॽ नु वेॽ मनाहाॽ मे़भोःक्‍खुसि॥ हे़क्‍क्‍याङ् खे़ङ्‌हाॽ मे़द्‌ये़आङ् स्‍तिफनसे़न् मे़दे़म्‍सुआङ् यहुदिहाॽरे़ खुनिॽ ये़जुम्‍भोओ मे़देॽरुरो॥

१३ हे़क्‍क्‍याङ् फोत्‍याबा तोःन्‍दि पिसे़ मे़दारुसिबाहाॽरे़ अक्‍खेलॽरिक् मे़बाःत्तु, “कन् मनाःल्‍ले़ग आप्‍फाल्‍ले़साङ् कन् सेसेमाङ्‌हिम् नु आनिॽ साम्‌योथिम्‍मिल्‍ले़ कुदक्‍ले़ङ्‌वाओ पारे़बारक् खे़प्‍सुम्‍बे़रो॥

१४ हे़क्‍क्‍याङ् कल्‍ले़ग, नासरतस्‍मा ये़सुरे़ कन् माङ्‌हिम्‍मिन् यस्‍सुआङ् मोसारे़ आबिरे़ आयुसे़बा साक्‍थिम्‍हाॽ, चोःक्‍थिम्‍हाॽ के़रे़क् ले़क्‍खु आबिरे़रो लॽरिक् पाःत्तुरो॥”

१५ हे़क्‍क्‍याङ् खे़न् चुम्‍लुङ्‌ङो के़युङ्‌बाहाॽरे़ खुने़ॽ अदक्‍तक्‍काङ् ओमे़मे़त्तुल्‍ले़ कुनाराःङ्‌ग माङ्‌लाइङ्‌बाल्‍ले़न् हे़क्‍के ओःत्ते़बा मे़निसुरो॥

a 

६:९ “चोःक्‌युम्‍भोसाबा” मे़मे़त्तुसि, थेआङ्‌भे़ल्‍ले़ तगि रोमिहाॽरे़ खुनिॽ योःक्‍पा योःक्‍मा मे़वये़॥

स्‍तिफनसे़ल्‍ले़ उवा चोगुॽ

७

हे़क्‍क्‍याङ् मानिङ्‌वाॽफुसाम्‍बाल्‍ले़ स्‍तिफनसे़न् सेःन्‍दोसु, “कन् आप्‍तिक्‍हाॽ से़क्‍खाएबि?”

२ हे़क्‍केःल्‍ले़ खुने़ॽ नोगप् पिरुसि, “पासे, फुॽनुसाॽसे, आघे़प्‍से़म्‍मे़ॽओ! आनिॽ सुधे़बा अब्राहाम्‍मिन् हारान ये़क्‌यक्‍को पेःक्‍माआङ् युङ्‌मानुःल्‍ले़ तगि खुने़ॽ मे़सोपोतामिया ते़ङ्‌गप्‍पो वये़ल्‍ले़ए मिमिदिङ्‌बा निङ्‌वाॽफुमाङ्‌ङिल्‍ले़ कुमिमिदिङ्‌ङिन् खुने़ॽओ ओसेःन्‍धाक्‍सिङ्‌ङाङ्

३ अक्‍खे मे़त्तुरो, ‘कन् लाजेॽ नु के़गाॽइ सोॽधोःक्‍हाॽ ले़रे़ध्‍ये़से़ॽआङ् खे़ने़ॽ ओसेःन्‍धाक्‍ने़बा लाजेॽओ पेगे़ॽओ॥’

४ हे़क्‍केःल्‍ले़ खुने़ॽआङ् काल्‍दिहाॽरे़ खुनिॽ लाजेॽलाम् लःन्‍दे़आङ् हाराःन्‍नो पेआङ् युङ्‌सिङ्॥ खे़प्‍मो कुम्‍बा स्‍ये़आङ् निङ्‌वाॽफुमाङ्‌ङिल्‍ले़ खुने़ॽ खे़न् लाजेॽलाम् तेॽरुआङ् आल्‍लो कप्‍मो आयुङ्‌बा लाजेॽओ तारुरो॥

५ हे़क्‍केसाङ् खुने़ॽ कन् लाजेॽओ लाङ्‌भो तोॽमा लाजेॽआङ् मे़बिरुन्‍लो, कर कन् खुने़ॽ नु कुमुॽइदाङ्‌साहाॽ ताःन्‍दि पिमासि फाॽआङ् माङ्‌हे़क् चोगुरो॥ कर निङ्‌वाॽफुमाङ्‌ङिल्‍ले़ माङ्‌हे़क् चोगुबा ये़म्‍मो अब्राहामरे़ कुस्‍साधिक्‍काङ् होःप्‍ते़रो॥

६ याङ्‌सि निङ्‌वाॽफुमाङ्‌ङिल्‍ले़ खुने़ॽ अक्‍खे मे़त्तु, ‘खे़ने़ॽ के़मुॽइदाङ्‌साहाॽ माःङ्‌घाबा वेॽ लाजेॽओ मे़युङ्‌लो॥ खे़प्‍मोबा लाजेॽसाबाहाॽरे़ ताप्‍फे़ःल्‍लिक् मे़मे़त्तुसिआङ् कुगिप् लिसि तङ्‌बे (४००) थारिक् खुनिॽ साक्‍के़ल्‍ले़क्‍काङ् योक् मे़जोगुसिॽरो॥

७ कर के़मुॽइदाङ्‌साहाॽ योःक्‍पा के़जोःक्‍पा खे़प्‍मोबा लाजेॽसाबाहाॽ इङ्‌गाॽ खुम्‍दिङ् पिरुङ्‌सिङ्‌लो॥ हे़क्‍क्‍याङ् के़मुॽइदाङ्‌साहाॽ खे़न् लाजेॽओलाम् कन् लाजेॽओ मे़धाङ्‌ङाङ् इङ्‌गाॽ सेवा मे़जोःक्‍कारो॥’

८ हे़क्‍क्‍याङ् अब्राहाम्‍मिन् निङ्‌वाॽफुमाङ्‌ङिल्‍ले़ कुमाङ्‌हुप्‍ले़न् मिक्‍सेन् पोङ्‌ल फाॽआङ् हर्दो हे़क्‍माa थिम् पिरुरो॥ हे़क्‍केःल्‍ले़ अब्राहामरे़ इसहाक्‍किन् सावाःन्‍दुआङ् ये़त्‍छि (८) ये़न्‍नो हर्दो हे़गु पिरु॥ हे़क्‍क्‍याङ् इसहाके़न् याकुबरे़ कुम्‍बारो॥ आनिॽग याकुबरे़ थिक्-ने़त् (१२) कुस्‍साहाॽरे़ खुनिॽ मुॽइदाङ्‌सासिरो॥

९ “कुम्‍भुॽसिरे़ युसुफे़न् साॽरिक् नामे़हे़त्तुबाल्‍ले़ चोगुल्‍ले़ खे़ङ्‌हाॽरे़ खुने़ॽ मिस्रिहाॽरे़ खुनिॽ हुक्‍को मे़सङ्‌घुआङ् खुने़ॽ योःक्‍पा पोःक्‍खे़, कर निङ्‌वाॽफुमाङ्‌ङिन् खुने़ॽनु वये़,

१० हे़क्‍क्‍याङ् खुने़ॽ कुदुक्‍खेवालाम् से़ःप्‍तुरो॥ हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽ लुङ्‌माॽ तुक्‍तुआङ् सिक्‍कुम्‍दिङ् निङ्‌वाॽ पिरुबाल्‍ले़ चोगुल्‍ले़ फारो हाङ्‌ङिल्‍ले़ खुने़ॽ मिङ्‌सो इङ्‌धाङ् पिरुर मिस्र लाजेॽ नु कुयाङ्‌साकुन्‍धे सम्‍दाङ् सुहाङ्‌युक्‍पा चोगुरो॥

११ “हे़क्‍क्‍याङ् मिस्र लाजेॽ नु कनान लाजेॽओ साॽरिक् यम्‍बा साक् थ्‍ये़आङ् यम्‍बा तुक्‍खेवा नु मिन्‍देॽ पोगे़, हे़क्‍केःल्‍ले़ आनिॽ सुधे़बा ताक्‍थे़बाहाॽरे़ चामा थे़माआङ् मे़ङ्‌गत्तुन्‍लो॥

१२ कर याकुबरे़ मिस्रओ यरिक् चा वाॽ के़लॽबा खे़प्‍सुआङ् कुस्‍साहाॽ चा लासे़ पाङ्‌घुसि॥ खे़ङ्‌हाॽरे़ युसुफलाम् चाःन् मे़इङु कर खुने़ॽ कुसिङ् मे़न्‍निःत्ते हिम्‍मो मे़नुःक्‍खे़रो॥

१३ हे़क्‍केलॽरिक् मिस्रओ निले़ङ् चा लासे़ मे़बेःल्‍ले़ युसुफरे़ कुम्‍भुॽ कुन्‍साॽसि इङ्‌गाॽ युसुफआ फाॽआङ् मे़त्तुसि, हे़क्‍क्‍याङ् फारोहाङ्‌ङिल्‍ले़आङ् युसुफरे़ कुहिम्‍सयङ्‌हाॽ कुसिङ् निःत्तुसिरो॥

१४ हे़क्‍क्‍याङ् युसुफरे़ कुम्‍बा याकुब नु काक् कुहिम्‍सयङ्‌हाॽ मिस्रओ उःत्तुसि॥ खे़ङ्‌हाॽ के़रे़क् नु-ङा (७५) मे़वये़रो॥

१५ हे़क्‍क्‍याङ् याकुब नु कुहिम्‍सयङ्‌हाॽ मिस्रओ मे़बे॥ याङ्‌सि खुने़ॽ नु कुस्‍साहाॽ खे़प्‍मोए मे़स्‍ये़॥

१६ खुनिॽ थक्‍हाॽ सेक्‍केम लाजेॽओ मे़देॽरुआङ् अब्राहामरे़ हामोररे़ कुस्‍साहाॽलाम् इङुआङ् वये़बा इप्‍पुङ्‌दे़न्‍नो मे़लुप्‍तुसिरो॥

१७ “आल्‍ल निङ्‌वाॽफुमाङ्‌ङिल्‍ले़ अब्राहामनु चोगुबा माङ्‌हे़क्‍किन् के़प्‍मा इःत्ते़ल्‍ले़ मिस्रओ आनिॽ मनाहाॽ यरिक् मे़बोःन्‍दे़र मे़बेरो॥

१८ यरिक् तङ्‌बे एगाङ् खे़प्‍मो वेॽस्‍मा मनान् हाङ् पोःक्‍खे़आङ् मिस्रओ हाङ्‌युक् चोःक्‍मा हेःक्‍तु॥ खे़ल्‍ले़ युसुफरे़ कुयाःम्‍बेओ कुसिङ् मे़निःत्तुन्‍लो॥

१९ खे़ल्‍ले़ आनिॽ थाःक्‍थे़बाहाॽ इङ्‌ले़क् मे़त्तुसिर साॽरिक् निङ्‌घुम् चोगुसिआङ् ये़म्‍बित्‍छाॽ अङे़ःक्‌वासाहाॽ मे़सिर फाॽआङ् लाप्‍फु पाङ्‌घुसि॥

२० “बा खे़न् ये़म्‍मो मोसान् सावाःन्‍छिङ्॥ खुने़ॽ निङ्‌वाॽफुमाङ्‌ङिल्‍ले़ कुनिःमाओ साॽरिक् नुबा अङे़ःक्‌वा चोगे़॥ खुने़ॽ हिम्‍मो ला सुम्‍सि थारिक् कुम्‍बा कुम्‍मासिरे़ चिक्‍खे़छुआङ् कत्ते़छुरो॥

२१ हे़क्‍क्‍याङ् खुने़ॽ हिम् लाःक्‍कात् लाप्‍मे़देसुआङ् मे़ने़स्‍सुल्‍ले़ खे़प्‍मो फारो हाङ्‌ङिल्‍ले़ कुस्‍सा हाङ्‌सामाल्‍ले़ खोसुआङ् कुस्‍सा चोगुआङ् कत्तुरो॥

२२ हे़क्‍केलॽरिक् मिस्रओ के़वाॽबा के़रे़क् सिक्‍कुम्‍दिङ् निङ्‌वाॽ निसाम्‍हाॽ खुने़ॽ मे़हुॽरुरो॥ हे़क्‍क्‍याङ् थाङ्‌बे़न् के़रे़आङ् खुने़ॽ पाःन्‍नो नु याःम्‍बक्‍को मुक्‍के़गुबा पोःक्‍खे़रो॥

२३ “हे़क्‍क्‍याङ् मोसान् तङ्‌बे लिबोङ् (४०) के़रे़ल्‍ले़ कुगाॽइ इस्राइलिहाॽ तुम्‍से़ पेःक्‍मा निङ्‌वाॽ चोगुरो॥

२४ हे़क्‍क्‍याङ् मिस्रिधिक्‍ले़ थिक् इस्राइलिन् निङ्‌घुम् मे़त्तुबा निसु॥ हे़क्‍केःल्‍ले़ खे़न् नाङ्‌मा फाॽआङ् पेआङ् खे़न् मिस्रिःन् हिप्‍तु से़रुरो॥

२५ खुने़ॽग निङ्‌वाॽफुमाङ्‌ङिल्‍ले़ आबाङे कुमना इस्राइलिहाॽ खुनिॽ योःक्‍पा हिङ्‌मन्‍लाम् चोःक्‌युम्‍भो पिमासि फाॽआङ् खुने़ॽ पाङ्‌घुबा पाःन्‍निन् कुसिङ् मे़निःत्तुर के़लॽबा इतुआङ् वये़, कर खे़ङ्‌हाॽरे़ खे़न् पाःन्‍निन् कुसिङ् मे़न्‍निःत्तुन्‍लो॥

२६ हे़क्‍क्‍याङ् कुदाःन्‍दिक् ने़प्‍फु इस्राइलिहाॽ चुङे़त्‍छिर यागे़त्‍छिबा निसुसिआङ् नादङ् चोःक्‍मासि फाॽआङ् पेआङ् मे़त्तुसि, ‘तेःङ्‌बासे, खिन्‍छिॽग फुॽनुसाॽ के़धाप्‍सि! थेआङ् के़जुङ्‌सिबाबे?’

२७ “कर खे़न् निङ्‌घुम् के़मे़प्‍पे़ल्‍ले़ मोसान् थिक्‍ले़प्‍माङ् चन्‍दुर सेःन्‍दोसु, ‘खे़ने़ॽ हाःत्‍ले़ आनिगे सम्‍दाङ् हाङ् के़जोःक्‍पा नु खासे़न्‍लोःम्‍बा के़जोगे़आङ् के़वाॽबे?

२८ खे़ने़ॽ मिःप्‍मा मिस्रिःन् के़से़रुबा हे़क्‍के इङ्‌गाॽआङ् के़से़त्ताबाबि?’

२९ कन् पाःन्‍निन् खे़प्‍सुआङ् मोसारे़ इङ्‌गाॽ मिस्रिःन् से़रुङ्‌बा पाःन्‍निन्‍नाङ् वेॽ मनाहाॽरे़ निङ्‌वाॽ मे़घोसुबिला लॽरिक् निङ्‌वाॽ इतुर किःसे़आङ् मिस्रलाम् मिद्‌यान लाजेॽओ खे़त्‍छिङ् पेआङ् खे़प्‍मोए वाॽमा हेःक्‍ते़, हे़क्‍क्‍याङ् खे़प्‍मोए मेःक्‍खिम् चोगुआङ् ने़प्‍फु कुस्‍साआङ् पोःक्‍खे़त्‍छिरो॥

३० “तङ्‌बे लिबोङ् (४०) एगाङ् सिनाइ कोःक्‍माल्‍ले़ कुबेसाङ् एक्‍सादे़न्‍नोबा मि के़दिःप्‍पा पोःक्‍लाओ माङ्‌लाइङ्‌बान् मोसारो थाःन्‍छिङ्‌लो॥

३१ मोसारे़ कुनिङ्‌वाॽ मये़आङ् थेःन्‍ने़बे? फाॽआङ् कुबेसाङ् पेरो॥ कर खे़ल्‍ले़ दाङ्‌बाल्‍ले़ कुइक्‍लान् खे़प्‍सु–

३२ ‘इङ्‌गाॽ के़सुधे़बा अब्राहाम, इसहाक नु याकुबरे़ सेवा मे़जोगाङ्‌बा निङ्‌वाॽफुमाङ्‌आ॥’ मोसान् कुगिःमाल्‍ले़ यक्‍खे़आङ् खे़न् मि के़दिःप्‍पा पोःक्‍लाःन् ओमे़प्‍मा आःन्‍छिङ् मे़जोगुन्‍लो॥

३३ “हे़क्‍क्‍याङ् दाङ्‌बाल्‍ले़ मे़त्तु, ‘खे़ने़ॽ के़लाङ्‌सुःप्‍हाॽ फे़न्‍दे़ॽ, थेआङ्‌भे़ल्‍ले़ खे़ने़ॽ के़ये़प्‍पा दे़न्‍निन् सेसे चोक्॥’

३४ इङ्‌गाॽ आमनाहाॽ मिस्रओ निङ्‌घुम्‍मो मे़वाॽबा निसुङ्‌सिङ्‌ङाङ् खुनिॽ मेरिङ्‌ङिन् खे़प्‍सुङ्‌ङाङ् वाॽआ॥ हे़क्‍केःल्‍ले़ इस्राइलिहाॽ खुनिॽ योःक्‍पा हिङ्‌मन्‍लाम् चोःक्‌युम्‍भो पिसे़ इङ्‌गाॽ याङ्‌ङाङ् वाॽआ॥ आल्‍ल याङ्‌ना मिस्र लाजेॽओ खुनिॽ कुभाॽ पिसे़ नुःक्‍ने़ॽरो॥

३५ “बा कन् मोसान् इस्राइलिहाॽरे़ ‘खे़ने़ॽ आनिगे सम्‍दाङ् हाःत्‍ले़ हाङ् नु खासे़न्‍लोःम्‍बा के़सेगे़आङ् के़वाॽबे?’ मे़मे़त्तुर मे़नाॽरुआङ् मे़वये़, कर पोःक्‍लाओ ओसेःन्‍गे़धाक्‍सिङ्‌बा माङ्‌लाइङ्‌बाल्‍लोलाम् निङ्‌वाॽफुमाङ्‌ङिल्‍ले़ खुने़ॽए हाङ् के़जोःक्‍पा नु ताङ्‌गे़से़ःप्‍पा चोगुआङ् पाङ्‌घुरो॥

३६ मोसारे़ए इस्राइलिहाॽ मिस्रलाम् लाःक्‍कात् लःत्तुसि, हे़क्‍क्‍याङ् मिस्रओ, हे़ःत्ताङ्‌बा वाहङ्‌ङो नु तङ्‌बे लिबोङ् (४०) थारिक् एःक्‍सादे़न्‍नो यरिक् निङ्‌वाॽ के़माबा याःम्‍बक्‍हाॽ चोगुरो॥

३७ “कन् मोसारे़ इस्राइलिहाॽ अक्‍खे मे़त्तुसि, ‘निङ्‌वाॽफुमाङ्‌ङिल्‍ले़ इङ्‌गाॽ हे़क्‍तङ्‌बाए माङ्‌निङ्‌वाॽपान् के़बाःप्‍पा खिनिॽ आबाङे मनालाम् खिनिॽओ पाङ्‌घुॽरो॥’

३८ इस्राइलिहाॽ एःक्‍सादे़न्‍नो मे़जुप्‍से़ल्‍ले़ मोसान् खे़ङ्‌हाॽनु वये़, सिनाइ कोःक्‍माओ माङ्‌लाइङ्‌बान् खुने़ॽनु पारे़ हे़क्‍क्‍याङ् खे़न् हिङ्‌मन् के़बिबा निङ्‌वाॽफु पाःन्‍जाक्‍किन् खुने़ॽ खोसु, हे़क्‍क्‍याङ् आनिॽ सुधे़बाहाॽ पिरुसिआङ् आनिॽ आघोःसुम्‍माङ् आवाॽरो॥

३९ “कर आनिॽ सुधे़बाहाॽरे़ खुने़ॽ कुबाःन्‍निन् ते़न्‍दिङ् चोःक्‍मा मे़नाॽरुआङ् मोसाःन्‍नाङ् मे़नाॽरु, हे़क्‍क्‍याङ् मिस्रओ नुःङ्‌मा निङ्‌वाॽ मे़जोगुरो॥

४० हे़क्‍केःल्‍ले़ मोसारे़ कुम्‍भुॽ हारुन्‍ने़न् खे़ङ्‌हाॽरे़ अक्‍खे मे़मे़त्तु, ‘आनिगे लागि याप्‍मि लाम् के़लोबा माङ्‌हाॽ चोगे़ आबिरे़ॽ॥ मिस्रलाम् याप्‍मि के़लःप्‍पा कन् मोसान् थे पोःक्‍खे़ फाॽआङ् आनिगे मे़निसुम्‍बे़न्‍लो॥’

४१ हे़क्‍केःल्‍ले़ खे़ङ्‌हाॽरे़ पित्‍सात् नावाइत्‍ला मे़जोगुआङ् सिदुङ्‌जभा मे़जोगुरो॥ खुनिॽ मे़जोगुबा याःम्‍बक्‍को मे़सःत्ते़र नावाइत्‍लान् इङ्‌धाङ् पिसे़ ससाङ्‌स्रोत् मे़जोगुरो॥

४२ हे़क्‍क्‍याङ् निङ्‌वाॽफुमाङ्‌ङिल्‍ले़ ताङ्‌साक्‍पोबा खेःम्‍सिक्‍पे़न् सेवा मे़जोगुर फाॽआङ् खे़ङ्‌हाॽ ले़रुसिरो॥ कन् पाःन्‍निङ्‌ग माङ्‌निङ्‌वाॽपान् के़बाःप्‍पाल्‍ले़ साप्‍पन्‍नो साप्‍तुआङ् के़बप्‍पा कुइसिःक् के़रे़रो,

“‘इस्राइलिसे, खिनिॽ एःक्‍सादे़न्‍नो तङ्‌बे लिबोङ् (४०) थारिक् के़वयिल्‍ले़आङ्

इङ्‌गाॽ आसेवा के़जोगुम्‍मिल्‍ले़ सिदुङ्‌जभा याप्‍मि के़म्‍बिरिन्‍लो॥

४३ कर खिनिॽग मोलोक साम्‍माङ्‌ङिल्‍ले़ कुमाङ्‌धाःन् नु खेःम्‍सिक्‍पे़न् रे़फान साम्‍माङ्‌ङिल्‍ले़न् नावाइत्‍लान् के़बक्‍खुम्‍लो॥

खिनिॽ आबाङे के़जोगुम्‍बा नावाइत्‍लान् सेवा के़मे़त्‍तुम्‍बाल्‍ले़ चोगुल्‍ले़ बे़बिलोन्‍नुःल्‍ले़आङ् माःङ्‌घा पाङ्‌निङ्‌लो॥’

४४ “खे़ङ्‌हाॽ ये़ःङ्‌घादे़न्‍नो मे़वये़ल्‍ले़ आनिॽ सुधे़बाहाॽरे़ निङ्‌वाॽफु साःङ्‌गाहिम् मे़गत्तु॥ निङ्‌वाॽफुमाङ्‌ङिल्‍ले़ मोसान् ओसेःन्‍धाक्‍तुबा हे़क्‍केए खे़न् चोगे़आङ् वये़रो॥

४५ याङ्‌सि निङ्‌वाॽफुमाङ्‌ङिल्‍ले़ खुनिॽ तगिलाम् नाःत्तु लःत्तुसिबा सुवाङ्‌हाॽरे़ खुनिॽ लाजेॽओ यहोसुःन्‍नु मे़बेःल्‍ले़, खे़ङ्‌हाॽरे़ साःङ्‌गाहिम्‍मिन् खुनिॽनुए मे़गुयुआङ् मे़देॽरुरो॥ हे़क्‍क्‍याङ् दाउद हाङ्‌ङिल्‍ले़ कुये़म् थारिक् खे़न् साःङ्‌गाहिम्‍मिन् ने़स्‍से़रो॥

४६ दाउद हाङ्‌ङिल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ ताःसुआङ् याकुबरे़ सेवा चोगुबा निङ्‌वाॽफुमाङ्‌ङिल्‍ले़ कुलागि हिम् चोःक्‍मा फाॽआङ् पेलि फाक्‍तु,

४७ कर निङ्‌वाॽफुमाङ्‌ङिल्‍ले़ कुहिम्‍मिङ्‌ग सोलोमन हाङ्‌ङिल्‍ले़रक् चोगुरो॥

४८ हे़क्‍केसाङ् के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिन् मनाहाॽरे़ चोःक्‍मनाबा हिम्‍मो मे़वाॽने़न्॥ माङ्‌निङ्‌वाॽपान् के़बाःप्‍पाल्‍ले़ कुसाप्‍पन्‍नो अक्‍खेलॽरिक् साप्‍ते़आङ् पत्–

४९ “‘दाङ्‌बाल्‍ले़ पाःत्तु,

साङ्‌ग्राम्‍पेदाङ्‌ङिन् इङ्‌गाॽ आहाङ्‌युक्‍नारो॥ खे़प्‍मोलाम्‍मे काक् सम्‍दाङ् हाङ् चोःक्‍कारो, हे़क्‍क्‍याङ् इक्‍सादिङ् खाम्‍बेःक्‍मान् इङ्‌गाॽ आलाङ् तोॽभेःत्‍लो॥

हे़क्‍केःल्‍ले़ आलागि आक्‍तङ्‌बा हिम् के़जोगुम्‍बाबे? आङ्‌गाॽ आनासिङ्‌मा ते़न्‍निन् आत्‍तोॽ वाॽबे?

५० काक् कङ्‌हाॽग इङ्‌गाॽए चोगुङ्‌सिङ्‌बा मे़ःम्‍बि?’

५१ “खिनिॽग साॽरिक् कुनिङ्‌वाॽ के़धुङ्‌बा थिङ्‌गानि के़जोगिरो! निङ्‌वाॽफुमाङ्‌ङिल्‍ले़ कुइङ्‌घङ्‌ङिन् खे़म्‍मा खिनिॽ ने़क्‍खोॽ थुङ्‌लो॥ खिनिॽ सुधे़बाहाॽ हे़क्‍केए के़लॽरिआङ् सदादिङ् सेसेमाङ्‌ङिन् के़अत्तुम्‍लो॥

५२ खिनिॽ सुधे़बाहाॽरे़ काक् माङ्‌निङ्‌वाॽपान् के़बाःप्‍पाहाॽ तुक्‍खे मे़जाःत्तुसि॥ खे़ङ्‌हाॽरे़ निङ्‌वाॽफुमाङ्‌ङिल्‍ले़ माङ्‌हे़क् चोगुबा साम्‌योबा हाङ्‌ङिल्‍ले़ कुदामाल्‍ले़न् माङ्‌निङ्‌वाॽपान् के़बाःप्‍पाहाॽआङ् मे़से़रुसिरो॥ आल्‍ल खुने़ॽ इङ्‌ले़क् के़मे़त्‍तुम्‍माङ् के़से़रुम्‍लो॥

५३ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ्‌ङिन् माङ्‌लाइङ्‌बाहाॽरे़ खिनिॽ के़म्‍बिरिॽ, करसाङ् खिनिॽ के़ङ्‌घे़प्‍सुम्‍मिन्‍लो॥”

स्‍तिफनसे़न् लुङ्‌ङिल्‍ले़ मे़बःत्तुॽ

५४ कन् पाःन्‍निन् चुम्‍लुङ्‌बा पासिङ्‌पादाङ्‌लाहाॽरे़ मे़घे़प्‍सुआङ् स्‍तिफनसे़न्‍नु साॽरिक् खुनिॽ सिक् पोगे़आङ् खुनिॽ हाबोॽ मे़ये़ःक्‍खुरो॥

५५ कर सेसेमाङ्‌ङिल्‍ले़ कुमुक्‍साम्‍मिल्‍ले़ थुक्‍तुबा स्‍तिफनसे़न् साङ्‌ग्राम्‍पेदाङ् ले़प्‍माङ् ओमये़ल्‍ले़ निङ्‌वाॽफुमाङ्‌ङिल्‍ले़ कुमिमिदिङ्‌ङिन् नु कुजुप्‍साङ् ले़प्‍साङ् ये़सुन् ये़बे़बा निसुरो॥

५६ हे़क्‍क्‍याङ् स्‍तिफनसे़न् अक्‍खेलॽरिक् पारे़, “ओमे़त्ते़म्‍मे़ॽ, इङ्‌गाॽ साङ्‌ग्राम्‍पेदाङ्‌ङिन् हरे़बा निसुङ्, हे़क्‍क्‍याङ् मे़न्‍छाम्‍साःन्b निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् ये़प्‍पा निसुङ्‌लो!”

५७ हे़क्‍केःल्‍ले़ खे़ङ्‌हाॽरे़ साॽरिक् मे़अःक्‍ते़र मे़भिःक्‍ते़र खुनिॽ ने़क्‍खोॽहाॽ हुक्‍किल्‍ले़ मे़हुॽ, हे़क्‍क्‍याङ् थिक्‍हुप् मे़बोःक्‍खे़आङ् थिक्‍ले़ङ्‌माल्‍ले़ खुने़ॽ फुत्‍लुम् मे़भत्तु,

५८ हे़क्‍क्‍याङ् ये़क्‌यक् लाःक्‍कात् मे़उःक्‍खु मे़लःत्तु॥ खे़न् पाःन्‍निल्‍ले़न् तोःन्‍दिहाॽरे़ खुनिॽ सुङ्‌घेक्‌वाहाॽ सावल मे़प्‍मनाबा थाङ्‌बे़न्‍निन् कोमे़बाङ्‌घुआङ् स्‍तिफनसे़न् लुङ्‌ङिल्‍ले़ पःप्‍मा मे़हेःक्‍तुरो॥

५९ लुङ्‌ङिल्‍ले़ मे़बःत्तुर मे़बत्‍छे़ल्‍ले़ स्‍तिफनसरे़ अक्‍खेलॽरिक् तुवा चोगु, “दाङ्‌बा ये़सुए, इङ्‌गाॽ आयाम्‍साम्‍मिन् ताःक्‍ते़ॽओ॥”

६० हे़क्‍क्‍याङ् खुने़ॽ थुङ्‌बोहजॽ युङ्‌सिङ्‌ङाङ् यम्‍बा इक्‍लाओ अक्‍खेलॽरिक् पाःत्तु, “दाङ्‌बाए, कङ्‌हाॽरे़ मे़जोगुबा लायोरे़न् खुम्‍दिङ् मे़बिरे़से़न्‍ने़ॽओ॥” अक्‍खे पाःत्तुर खे़न् स्‍ये़रो॥

a 

७:८ हर्दो हे़क्‍मा– हर्दो हे़क्‍मान् निङ्‌वाॽफुमाङ्‌ङिल्‍ले़ सेगुसिबा कुमनाहाॽरे़ खुनिॽ मिक्‍सेन् वये़॥

b 

७:५६ मे़न्‍छाम्‍साःन्– ये़सुरे़ लत्‍छा कुमिङ्॥

सावलरे़ सेसेहुप्‍लक्‍किन् तुक्‍खे चाःत्तुॽ

८

१-२ खे़प्‍मो सावलरे़आङ् स्‍तिफनसरे़ कुसिमे़न्‍नो ते़न्‍दिङ् पिरुसिआङ् वये़रो॥

हे़क्‍क्‍याङ् मिङ्‌सोदाङ्‌बा साम्‌योसाबा मनाहाॽरे़ स्‍तिफनसे़न् मे़हुम्‍सु मे़सुरुआङ् साॽरिक् मेरिङ् मे़धक्‍ते़रो॥ खे़न् ये़न्‍नाङ्‌धो यरुसले़म्‍मोबा सेसेहुप्‍लक्‍को साॽरिक् तुक्‍खे चाःप्‍मा मे़हेःक्‍तुसिरो॥ हे़क्‍क्‍याङ् सेःक्‌युक्‍मिबाहाॽनु वेॽ काक् नसानिबाहाॽ यहुदिया नु सामरिया ते़ङ्‌गप् ले़प्‍साङ् मे़से़रे़ मे़बेरो॥

३ कर सावलरे़ सेसेहुप्‍लक्‍किन् मे़म्‍भै चोःक्‍मा हेःक्‍तु॥ खुने़ॽ हिम्‍हिम् पेआङ् नसान् के़जोःक्‍पा मे़न्‍छुमाॽ ये़म्‍बित्‍छाॽ ते़म्‍सुसिआङ् उःक्‍खुसिर पुङ्‌लाहिम्‍मो थे़क्‍तुसिरो॥

सामरियाओ सुनाइङ् से़ःॽ

४ यरुसले़म्‍लाम् के़से़बार के़बेःक्‍पाहाॽरे़ आत्‍ति मे़बेसाङ् सुनाइङ् मे़से़सुरो॥

५ फिलिप्‍पे़न्‍नाङ् सामरियास्‍मा ये़क्‌यक्‍को पेआङ् खे़प्‍मोबा मनाहाॽ ये़सुन् ने निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो फाॽआङ् इङ्‌भोसुरो॥

६ फिलिपरे़ पाःत्तुबा पाःन्‍निन् मे़घे़प्‍सु हे़क्‍क्‍याङ् खुने़ॽ चोगुबा निङ्‌वाॽ के़माबा याःम्‍बक्‍हाॽ मे़निसुल्‍ले़ मनाहाॽरे़ नुरिक्‍काङ् कुबाःन्‍नो निङ्‌वाॽ मे़बिरुरो॥

७ खे़प्‍मो यरिक् मनाहाॽओनु फे़न्‍साम्‍हाॽ मे़भिःक्‍ते़र मे़लःन्‍दे़ मे़बे, हे़क्‍क्‍याङ् यरिक् लङ्‌ले़ःङ्‌वाहाॽ नु लाङ्‌सक्‍पाहाॽआङ् मे़नुरे़रो॥

८ खे़ल्‍ले़ चोगुल्‍ले़ खे़न् ये़क्‌यक्‍को पयम् सःप्‍मा नु ओमुलॽमान् त्‍ये़रो॥

९ आल्‍ल तगिआङ्‌धो खे़न् ये़क्‌यक्‍को सिमोन मे़प्‍मनाबा कित्‍चाक्‍थिक् वये़॥ खे़ल्‍ले़ कित्‍चाक् याःम्‍बक् चोगुआङ् सामरियास्‍मा मनाहाॽरे़ खुनिॽ निङ्‌वाॽ मासु पिरुसिआङ् वये़रो॥ खे़ल्‍ले़ग आबाङे इङ्‌गाॽए पयम् यम्‍बाआ फाॽआङ् आङ्‌दिङ् लॽरे़आङ् वये़रो॥

१० हे़क्‍क्‍याङ् ये़क्‌यक्‍को के़युङ्‌बा यम्‍बा चुक्‍पा के़रे़क्‍ले़ कल्‍ले़ निङ्‌वाॽफुमाङ्‌ङिल्‍ले़ पयम् कुमुक्‍साम् कत्तुरो लॽरिक् खे़न् मे़मे़त्तुआङ् मे़वये़रो॥

११ हे़क्‍क्‍याङ् खे़न् मनाहाॽ यरिक् तङ्‌बेआङ्‌धो खुने़ॽ कुगित्‍चाक् मुन्‍धुम्‍मिल्‍ले़ खुनिॽ निङ्‌वाॽ मासु पिरुसिआङ् वये़बाल्‍ले़ चोगुल्‍ले़ खुने़ॽ कुबाःन्‍नो मे़बत्‍छे़रो॥

१२ कर खे़न् मनाहाॽरे़ फिलिपरे़ इङ्‌भोसुबा निङ्‌वाॽफुहाङ्‌जुम्‍मिल्‍ले़ कुयाःम्‍बेओ सुनाइङ् नु ये़सु ख्रिस्‍ते़न् नसान् मे़जोगुआङ् ये़म्‍बित्‍छाॽ मे़न्‍छुमाॽ काक् बप्‍तिस्‍मा मे़बोःक्‍खे़रो॥

१३ सिमोनरे़आङ् आबाङे नसान् चोगुआङ् बप्‍तिस्‍मा पोःक्‍खे़॥ खुने़ॽ फिलिपनु वये़गत्ते़ल्‍ले़ फिलिपरे़ चोगुबा यरिक् परिक्‍ले़न् मिक्‍सेन् नु निङ्‌वाॽ के़माबा याःम्‍बक्‍किन् निसुआङ् खुने़ॽ कुनिङ्‌वाॽ मये़रो॥

१४ हे़क्‍क्‍याङ् यरुसले़म्‍मोबा सेःक्‌युक्‍मिबाहाॽरे़ सामरियास्‍मा मनाहाॽरे़ निङ्‌वाॽफु पाःन्‍जाक्‍किन् ते़न्‍दिङ् मे़जोगु के़लॽबा मे़घे़प्‍सुआङ् पत्रुस नु युहुन्‍नान् खे़प्‍मो मे़बाङ्‌घुसिरो॥

१५ हे़क्‍क्‍याङ् खुन्‍छिॽ सामरियाओ के़रे़त्‍छिआङ् नसानिबाहाॽरे़ सेसेमाङ्‌ङिल्‍ले़ कुमुक्‍साम्‍मिल्‍ले़ थुक्‍तुसिनि फाॽआङ् तुवा चोगु पिरे़त्‍छुरो,

१६ थेआङ्‌भे़ल्‍ले़ आल्‍लो थारिक् नसानिबाहाॽरे़ सेसेमाङ्‌ङिल्‍ले़ कुमुक्‍साम्‍मिन् मे़ङ्‌घोए मे़वये़, कर दाङ्‌बा ये़सुरे़ कुमिङ्‌ङोरक् बप्‍तिस्‍मा मे़बोःक्‍खे़आङ् मे़वये़॥

१७ हे़क्‍क्‍याङ् पत्रुस नु युहुन्‍नारे़ खुन्‍छिॽ हुक्‍हाॽ सामरियास्‍मा नसानिबाहाॽ सम्‍दाङ् ने़स्‍सु पिरे़त्‍छुआङ् खे़ङ्‌हाॽरे़ सेसेमाङ् मे़घोसुरो॥

१८ सेःक्‌युक्‍मिबाहाॽरे़ खुन्‍छिॽ हुक्‍किन् ने़स्‍से़त्‍छुल्‍ले़ मनाहाॽ सेसेमाङ्‌ङिल्‍ले़ कुमुक्‍साम्‍मिल्‍ले़ थुक्‍तुसिबा सिमोनरे़आङ् निसु हे़क्‍क्‍याङ् खे़ङ्‌हाॽ याङ् पिरुसिर

१९ अक्‍खे मे़त्तुसि, “मनासम्‍दाङ् इङ्‌गाॽआङ् आहुक् ने़स्‍सुङ् पिरुङ्‌सिङ्‌ङिल्‍ले़ हाराॽ सेसेमाङ्‌ङिन् मे़घोसुनि फाॽआङ् कन् मुक्‍साम्‍मिन् याप्‍मि आबिरे़त्‍छे़ॽओ॥”

२० कर पत्रुसरे़ नोगप् पिरु, “के़याङ्‌ङिन् खे़ने़ॽनुए मे़क्‍लरो, थेआङ्‌भे़ल्‍ले़ खे़ने़ॽग निङ्‌वाॽफुमाङ्‌ङिल्‍ले़ कुबर्धाःम्‍मिन् याङ्‌ङिल्‍ले़ इङ्‌मा के़इःत्तुॽरो॥

२१ खे़ने़ॽग कन् सेवाओ लक् खोमा नु कप्‍मा थेआङ् के़न्‍छुक्‍तुन्‍लो, थेआङ्‌भे़ल्‍ले़ खे़ने़ॽ के़सिक्‍लुङ्‌मान् निङ्‌वाॽफुमाङ्‌ङिल्‍ले़ कुनिमाओ नुबा होप्‍लो॥

२२ हे़क्‍केःल्‍ले़ के़भे़न् निङ्‌वाॽओलाम् हिन्‍दे़ॽआङ् दाङ्‌बान्‍नु तुवा चोगे़ॽओ॥ हे़क्‍तङ्‌बा फे़न् निङ्‌वाॽओलाम् ले़प्‍मि के़घोसुबि!

२३ थेआङ्‌भे़ल्‍ले़ खे़ने़ॽग नाहे़म्‍माल्‍ले़ कुधिम् नु लायो इसेःङ्‌बा निङ्‌वाॽइल्‍ले़ के़युक्‍ते़बान् इङ्‌गाॽ निने़रो॥”

२४ हे़क्‍क्‍याङ् सिमोनरे़ नोगप् पिरुसि, “खे़ने़ॽ के़बाःत्तुबा आत्‍तिन् पाःन्‍हाॽआङ् इङ्‌गाॽ आसम्‍दाङ् मे़जुक्‍ने़न्‍ल फाॽआङ् दाङ्‌बान्‍नु इङ्‌गाॽ आलागि तुवा चोगे़ आबिरे़त्‍छे़ॽओ॥”

२५ हे़क्‍क्‍याङ् ये़सुरे़ कुयाःम्‍बेओ चे़क्‍खे़त्‍छुर दाङ्‌बाल्‍ले़ कुबाःन्‍जाक् इङ्‌भन् चोगे़त्‍छुआङ् युहुन्‍नान् नु पत्रुसे़न् यरुसले़म ले़प्‍माङ् नुःक्‍खे़त्‍छिल्‍ले़ लाम्‍मोबा यरिक् सामरियास्‍मा पाङ्‌भेॽहाॽओ सुनाइङ् से़से़त्‍छुरो॥

फिलिप्‍पे़न् नु इथियोपिया लाजेॽबा मनान्

२६ थिक्‌ये़न् दाङ्‌बाल्‍ले़ पाङ्‌घुबा माङ्‌लाइङ्‌बाल्‍ले़ फिलिप्‍पे़न् अक्‍खे मे़त्तु, “यरुसले़मलाम् यो लाङ्‌गे़न् ले़प्‍माङ्‌बा गाजा के़बेःक्‍पा ये़ःङ्‌घादे़न्‍बा माराम्‍मो पेगे़ॽ॥”

२७ हे़क्‍केःल्‍ले़ फिलिप्‍पे़न्‍नाङ् खे़प्‍मो थासिङ्‌लो॥ हे़क्‍क्‍याङ् खुने़ॽ इथियोपियास्‍मा से़भक्‍पाa यम्‍बा सुहाङ्‌युक्‍पे़न् तुमु॥ खे़न् इथियोपियास्‍मा हाङ्‌मा कन्‍दाकिरे़ कुयाङ्‌साकुन्‍धे ओगे़मे़प्‍पा सुहाङ्‌युक्‍पा वये़रो॥ खुने़ॽ यरुसले़म्‍मो सेवा चोःक्‍से़ पेआङ् वये़रो॥

२८ हे़क्‍क्‍याङ् अन्‍लाओ युङ्‌सिङ्‌ङाङ् कुहिम्‍मो नुःक्‍खे़र पत्‍छे़ल्‍ले़ माङ्‌निङ्‌वाॽपान् के़बाःप्‍पा यसैयाःल्‍ले़ साप्‍तुबा साप्‍पन्‍निन् निरुर युङे़॥

२९ सेसेमाङ्‌ङिल्‍ले़ फिलिप्‍पे़न् मे़त्तु, “अन्‍लाःल्‍ले़ कुबेसाङ् पेगे़ॽ॥”

३० हे़क्‍क्‍याङ् फिलिप्‍पे़न्‍नाङ् लोःक्‍ते़र अन्‍लाःल्‍ले़ कुबेसाङ् पे हे़क्‍क्‍याङ् खे़न् मनाःल्‍ले़ माङ्‌निङ्‌वाॽपान् के़बाःप्‍पा यसैयाःल्‍ले़ साप्‍तुबा साप्‍पन्‍निन् निरुर युङे़बा खे़प्‍सु॥ हे़क्‍क्‍याङ् फिलिपरे़ सेःन्‍दोसु, “कन् के़निरुबा पाःन्‍निन् कुसिङ् के़निःत्तुबि?”

३१ खे़न् से़भक्‍पे़ल्‍ले़ नोगप् पिरु, “पोधक् याप्‍मि के़जोक् के़बिबा मना मे़ःन्‍नेग आक्‍खेलॽरिक् कुसिङ् निःप्‍मा सुक्‍तुङ्‌बे?” हे़क्‍केःल्‍ले़ खे़ल्‍ले़ फिलिप्‍पे़न् उःत्तुआङ् सोरिक् खुने़ॽनुए युक्‍खु॥

३२ खे़ल्‍ले़ निरुबा साम्‌योसाप्‍ला लक्‍किन् कन् वये़रो–

“खुने़ॽग से़त्‍छे़ तेॽमनाबा मे़ल्‍लुक् हे़क्‍के चोगे़

हे़क्‍क्‍याङ् खुने़ॽ कुमुरिक् के़नःङ्‌बाहाॽरे़ खुनिॽ तगिआङ् स्‍वाःत् के़ये़प्‍पा मे़ल्‍लुक्‍सा हे़क्‍केए थेआङ् मे़बाःत्तुन्‍लो॥

३३ हे़क्‍क्‍याङ् खुने़ॽ कुना मे़धासु मे़बिरुआङ् तुक्‍खे मे़जाःत्तुरो॥

कुमुॽइदाङ्‌सारे़ कुयाःम्‍बेओ हाःत्‍ले़आङ् पाःप्‍मा मे़सुक्‍तुन्‍लो,

थेआङ्‌भे़ल्‍ले़ ने़त्तिगे़न् कुहिङ्‌मन्‍निङ्‌ग इक्‍सादिङ् खाम्‍बेःक्‍मोलाम् तेॽरे़रो॥”

३४ हे़क्‍क्‍याङ् खे़न् से़भक्‍पे़ल्‍ले़ फिलिप्‍पे़न् सेःन्‍दोसु, “कन् माङ्‌निङ्‌वाॽपान् के़बाःप्‍पाल्‍ले़ हाःत्‍ले़ कुयाःम्‍बेओ पाःत्तुबाबे? खुने़ॽ आबाङे कुयाःम्‍बेओ पाःत्तुबाबि, वेॽस्‍मा मनाःल्‍ले़ कुयाःम्‍बेओ पाःत्तुबाबि? इङ्‌गाॽ पोधक् चोगाङ् पिराङ्‌ङे़ॽओ॥”

३५ हे़क्‍केःल्‍ले़ फिलिपरे़ साम्‌योसाप्‍लाबा बा कन् लक्‍कोलाम् ये़सुरे़ कुयाःम्‍बेओबा सुनाइङ्‌ङिन् पोधक् चोगुल्‍ले़ खे़न् से़भक्‍पे़ल्‍ले़ नसान् चोगुरो॥

३६-३७ हे़क्‍क्‍याङ् खे़ङ्‌हाॽ खे़न् लाम्‍मो लाम्‍दिक् चोगे़त्‍छिर पत्‍छे़त्‍छिल्‍ले़ च्‍वाःत् के़ने़बा ते़न्‍नो के़रे़त्‍छि॥ हे़क्‍क्‍याङ् खे़न् से़भक्‍पे़ल्‍ले़ सेःन्‍दोसु, “ओमे़त्ते़ॽ, कप्‍मो च्‍वाःत् ने़रो॥ इङ्‌गाॽ बप्‍तिस्‍मा पोङ्‌मा मे़सुक्‍कान्‍बि?” (फिलिपरे़ मे़त्तु, “खे़ने़ॽ काक् के़निङ्‌वाॽरे़ नसान् के़जोगुने़ फाॽग्र के़सुक्‍तुरो” खे़न् से़भक्‍पे़ल्‍ले़ नोगप् पिरु, “ये़सु ख्रिस्‍ते़न् निङ्‌वाॽफुसा फाॽआङ् नसान् चोगुङ्‌लो॥”)

३८ हे़क्‍क्‍याङ् खे़न् अन्‍लान् ये़प्‍मा पाङ्‌घुआङ् खुन्‍छिॽ यो च्‍वाःत्तो पेसिआङ् फिलिपरे़ खे़न् बप्‍तिस्‍मा पिरु॥

३९-४० खे़ङ्‌हाॽ यो च्‍वाःत्तोलाम् लःन्‍दे़ थाङे़त्‍छिर पत्‍छे़त्‍छिल्‍ले़ दाङ्‌बाल्‍ले़ कुसेसे याम्‍साम्‍मिल्‍ले़ खिमो फिलिप्‍पे़न् पक्‍खु तेॽरुआङ् आजोत्तोसb मे़प्‍मनाबा ते़न्‍नो के़त्तुरो॥ खे़प्‍मो खुने़ॽ सिजरियाc मे़ङ्‌गे़त्ते थारिक् लाम्‍मो के़ने़बा पाङ्‌जुम्‍हाॽओ सुनाइङ् इङ्‌भोसुर पेरो॥ से़भक्‍पे़ल्‍ले़ खुने़ॽ याम्‍मो मे़निसुन्, कर खे़न् सःत्ते़र कुलाम्‍दिःक्‍को पेरो॥

a 

८:२७ से़भक्‍पा– खे़न् ये़म्‍मो हाङ्‌हिम्‍मोबा मे़न्‍छुमाहाॽ ओगे़मे़प्‍पा ये़म्‍बित्‍छाॽहाॽग से़भक्‍पा मे़वये़॥

b 

८:३९-४० आजोत्तोस– कङ्‌ग लुम्‍बा वरक्‍किल्‍ले़ कुयाओ के़ने़बा ये़क्‌यक्‍लो॥ तगि माङ्‌हुप्‍पो (यहो १३:३) कन् ये़क्‌यक्‍किन् अस्‍दोद मे़मे़त्तु॥ कङ्‌ग सिजरिय ये़क्‌यक्‍किन्‍नुःल्‍ले़ ९० किलोमितर माःङ्‌घा ने़स्‍से़॥

c 

८:३९-४० सिजरिया– कङ्‌ग पयम् हाङ् हे़रोदे़ल्‍ले़ सिजर अगस्‍तसरे़ कुमिङ्‌ङो कुइङ्‌सोओ चोगुबा ये़क्‌यक्‍लो॥

दमस्‍कसबा लाम्‍मो सावलरे़ ये़सुन् नसान् चोगुॽ

(सेःक्‌युक् २२:६-१६, २६:१२-१८)

९

१-२ कर दाङ्‌बाल्‍ले़ कुहुॽसाम्‍बाहाॽ के़रे़क् से़प्‍मासि फाॽआङ् सावलरे़ साॽरिक् यङ्‌मा से़रुसिरो॥ खुने़ॽ मानिङ्‌वाॽफुसाम्‍बाल्‍लो पेआङ् दमस्‍कसओ के़वाॽबा के़रे़क् दाङ्‌बाल्‍ले़ कुलाम् के़दिम्‍बा मे़न्‍छुमाॽ ये़म्‍बित्‍छाहाॽ पुङ्‌लाधाबा चोःक्‍मासिआङ् यरुसले़म्‍मो ताःप्‍मासि हे़क्‍क्‍याङ् खुम्‍दिङ् पिमासि सुक्‍तुङ्‌ल फाॽआङ् दमस्‍कसओबा यहुदि चुम्‍लुङ्‌हिम्‍मोबा सुहाङ्‌युक्‍पाहाॽरे़ लागि सक्‍इङ्‌घङ् साप्‍पाङ्‌घुसिरो॥

३ हे़क्‍क्‍याङ् खुने़ॽ दमस्‍कसरे़ कुबेसाङ् के़रे़र पत्‍छे़ल्‍ले़ हक्‍चघत् ताङ्‌साक्‍पोलाम् से़न्‍दाङ्‌गे़न् ओःत्ति खुने़ॽ कुघिरि ले़क्‍ते़रो॥

४ हे़क्‍क्‍याङ् खुने़ॽ खाम्‍मो हर्गुप् चोःन्‍दे़आङ् इक्‍लाधिक् खे़प्‍सु, “सावलए, सावलए, इङ्‌गाॽ थेआङ् तुक्‍खे के़जाःत्ताबाबे?”

५ सावलरे़ सेःन्‍दोसु, “दाङ्‌बे, खे़ने़ॽग हाःत्‍ने़न्‍बे?”

हे़क्‍केःल्‍ले़ अक्‍खेलॽरिक् नोगप् त्‍ये़, “इङ्‌गाॽग तुक्‍खे के़जाःत्तुर के़वाॽबा ये़सुआरो॥

६ आल्‍ल खे़ने़ॽ पोगे़ॽआङ् ये़क्‌यक्‍को पेगे़ॽ॥ खे़प्‍मोए खे़ने़ॽ थे चोःक्‍मा पोङ् इङ्‌गाॽ मे़त्‍ने़ॽरो॥”

७ आल्‍ल सावलनु लाम्‍दिक् के़जोःक्‍पा मनाहाॽ थेआङ् मे़म्‍बाःत्ते मे़ये़बे़ थेआङ्‌भे़ल्‍ले़ खे़ङ्‌हाॽरे़ खे़न् इक्‍लान् खे़म्‍माग मे़घे़प्‍सु, कर हाःत्ताङ् मे़न्‍निसुन्‍लो॥

८ सावले़न् खाम्‍मोलाम् मुत्‍थ्रिक् पोगे़, कर कुमिक्‍किन् हन्‍दुल्‍ले़ थेआङ् निःमा मे़सुक्‍तुन्॥ हे़क्‍केःल्‍ले़ खुने़ॽनु लाम्‍दिक् के़जोःक्‍पाहाॽरे़ कुहुक्‍को मे़दे़म्‍सुआङ् मे़उःक्‍खुर दमस्‍कसओ मे़देॽरुरो॥

९ हे़क्‍केलॽरिक् सुम्‌ये़न् थारिक् थे़माआङ् निमा मे़सुक्‍तुन् हे़क्‍क्‍याङ् थे़माआङ् मे़जने़न्, मे़धुङुन्‍लो॥

१० आल्‍ल दमस्‍कसओ हननिया मे़प्‍मनाबा हुॽसाम्‍बाधिक् वये़॥ खे़न् सुफोओ दाङ्‌बाल्‍ले़ अक्‍खे मे़त्तु, “हननियाए!”

हननियारे़ नोगप् पिरु, “थे़माबे, आदाङ्‌बे?”

११ दाङ्‌बाल्‍ले़ खुने़ॽ मे़त्तु, “तोःन्‍दोन् मे़प्‍मनाबा लाम्‍मो यहुदाःल्‍ले़ कुहिम्‍मो पेगे़ॽ॥ खे़प्‍मो तार्ससबा सावल मे़प्‍मनाबा मनान् वाॽबि फाॽआङ् सेःन्‍दोसे़ॽ॥ कन् ये़म्‍मो खुने़ॽ खे़प्‍मो तुवा चोःक्‍नु युङ्‌लो॥

१२ खुने़ॽ सुफोओ हननिया मे़प्‍मनाबा मनान् ताआङ् खुने़ॽ याम्‍मो निमा सुक्‍तुनि फाॽआङ् कुहुक्‍हाॽ कुधे़गेःक्‍पो ने़स्‍सुबिरुबा निसुआङ् वाॽरो॥”

१३ हननियाःल्‍ले़ अत्‍तुर नोगप् पिरु, “कर आदाङ्‌बे, खे़ल्‍ले़ग यरुसले़म्‍मोबा खे़ने़ॽ सेसे के़मनाहाॽ यरिक् तुक्‍खे चाःत्तुसिबा इङ्‌गाॽ खे़प्‍सुङ्‌ङाङ् वाॽआरो॥

१४ हे़क्‍क्‍याङ् तुम् निङ्‌वाॽफुसाम्‍बाहाॽलाम् युक् खोसुआङ् खे़ने़ॽओ नसान् के़जोःक्‍पा मनाहाॽ ते़म्‍मासि फाॽआङ् कप्‍मोआङ् त्‍ये़आङ् वाॽरो॥”

१५ कर दाङ्‌बाल्‍ले़ हननियान् मे़त्तु, “खे़ने़ॽ पेगे़ॽ! थेआङ्‌भे़ल्‍ले़ खे़न् मनान् इङ्‌गाॽ आसेवा चोगुनि फाॽआङ् सेगुङ्‌ङाङ् वाॽआरो॥ खे़ल्‍ले़ग थिम्‍मे़न्‍दङ् सुवाङ्‌हाॽ, हाङ्‌हाॽ, नु इस्राइलिहाॽ आमिङ् इङ्‌भन् चोगुसिॽरो॥

१६ इङ्‌गाॽ आलागि खे़ल्‍ले़ आक्‍खे़न् तुक्‍खे चामा पोङ् फाॽआङ् इङ्‌गाॽ ओसेःन्‍धाक्‍तुङ्‌लो॥”

१७ हे़क्‍क्‍याङ् हननियान् खे़न् हिम्‍मो पेआङ् सावलरे़ कुधे़गेक् सम्‍दाङ् कुहुक्‍हाॽ ने़स्‍सुआङ् अक्‍खे मे़त्तु, “आन्‍साॽ सावलए, दाङ्‌बा ये़सुरे़ इङ्‌गाॽ पाङ्‌घाङ्‌बारो॥ खुने़ॽग कप्‍मो दमस्‍कसओ के़द्‌ये़र के़बत्‍छे़ल्‍ले़ लाम्‍मो खे़ने़ॽनु ओसेःन्‍धाक्‍सिङ्, हे़क्‍क्‍याङ् खे़ने़ॽ याम्‍मो निमा के़सुक्‍तुर, सेसेमाङ्‌ङिल्‍ले़ कुमुक्‍साम्‍मिल्‍ले़ के़धुक्‍ल फाॽआङ् पाङ्‌घाङ्‌बारो॥”

१८ खिमो सावलरे़ कुमिक्‍कोलाम् ङासेःक् हे़क्‍तङ्‌बा मक्‍थ्‍ये़आङ् खुने़ॽ याम्‍मो निःमा के़सुक्‍पा पोःक्‍खे़॥ खुने़ॽ पोगे़आङ् हननियाःल्‍ले़ बप्‍तिस्‍मा पिरुरो॥

१९ हे़क्‍क्‍याङ् खुने़ॽ कुजा चआङ् कुसक्‍मा त्‍ये़रो॥

सावलरे़ दमस्‍कसओ सुनाइङ् से़सुॽ

सावले़न् कुभा ये़न् थारिक् दमस्‍कसओबा नसानिबाहाॽनु वये़॥

२० खुने़ॽ खे़प्‍मो यहुदि चुम्‍लुङ्‌हिम् हे़ङ्‌घात्‍ति पेआङ् ये़सुन् निङ्‌वाॽफुसारो फाॽआङ् खिमो इङ्‌भन् चोःक्‍मा हेःक्‍तुरो॥

२१ हे़क्‍क्‍याङ् खुने़ॽ पाःत्तुबा पान् के़घे़म्‍बा काक् मनाहाॽरे़ खुनिॽ निङ्‌वाॽ मये़आङ् अक्‍खेलॽरिक् मे़मे़त्‍छिङ्, “यरुसले़म्‍मो ये़सुन् नसान् के़जोःक्‍पा मनाहाॽ हम् के़जोःक्‍पे़न् बाकन् मनान् मे़ःम्‍बि? हे़क्‍क्‍याङ् तुम्‍निङ्‌वाॽफुसाम्‍बाहाॽरो ते़म्‍मा तेॽमासि फाॽआङ् कप्‍मोआङ् त्‍ये़बाग मे़ःम्‍बि?”

२२ कर सावलरे़ आल्‍लसाङ् मुक्‍साम् कुधिम्‍बा इङ्‌भन् से़सुर पेआङ् दमस्‍कसओ के़वाॽबा यहुदिहाॽ, ये़सुन् ने निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो फाॽआङ् याःन्‍दुसिरो॥ हे़क्‍केःल्‍ले़ खे़ङ्‌हाॽरे़ नोगप्‍पे पिमा मे़न्‍छुक्‍तुन्‍लो॥

२३ हे़क्‍क्‍याङ् यरिक् ये़म् एगाङ् खे़प्‍मोबा यहुदिहाॽरे़ सावले़न् से़प्‍मा फाॽआङ् इङ्‌मे़दङ्‌घु,

२४ कर कन् पाःन्‍निन् सावलरे़ निङ्‌वाॽ खोसुरो॥ हे़क्‍क्‍याङ् खे़न् मनाहाॽरे़ से़न्‍दिक् ले़न्‍दिक् खुने़ॽ ते़म्‍माआङ् से़प्‍मा फाॽआङ् ये़क्‌यक्‍कोबा पयम् लाम्‍धेःप्‍हाॽओ मे़सुगुरो॥

२५ कर थिक् से़न्‍दिक् सावलरे़ कुहुॽसाम्‍बाहाॽरे़ खुने़ॽ साप्‍पोओ मे़याक्‍तुआङ् ये़क्‌यक्‍किल्‍ले़ लुङ्‌धाक् लाःक्‍कात् इदाःक्‍किल्‍ले़ मे़भोःन्‍दु मे़धासुआङ् मे़घे़त्तु मे़देसुरो॥

२६ सावले़न् यरुसले़म पेआङ् खे़प्‍मोबा हुॽसाम्‍बाहाॽनु सोरिक् वाॽमा निङ्‌वाॽ चोगु, कर खे़ङ्‌हाॽरे़ खुने़ॽ साॽरिक् मे़गिरु हे़क्‍क्‍याङ् खुने़ॽ हुॽसाम्‍बा फाॽआङ् कुनासाॽमाए मे़न्‍छुक्‍तुन्‍लो॥

२७ कर बरनाबासे़न् त्‍ये़आङ् सावले़न् सेःक्‌युक्‍मिबाहाॽरो तारुआङ् आक्‍खेलॽरिक् सावलरे़ दमस्‍कस पेःक्‍मा लाम्‍मो दाङ्‌बान् तुमु हे़क्‍क्‍याङ् दाङ्‌बान् खुने़ॽनु पारे़, हे़क्‍क्‍याङ् आक्‍खेलॽरिक् दमस्‍कसओ मे़ङ्‌गिए ये़सुरे़ कुयाःम्‍बेओ सावलरे़ इङ्‌भन् से़सु के़लॽबान् काक् चे़क्‍तुसिरो॥ खे़ल्‍ले़ चोगुल्‍ले़ खे़ङ्‌हाॽरे़ खुने़ॽ मे़दाःक्‍तुरो॥

२८ हे़क्‍क्‍याङ् सावले़न् खे़ङ्‌हाॽनु सोरिक् वाॽमा हेःक्‍ते़आङ् यरुसले़म खाराक् दाङ्‌बाल्‍ले़ कुमिङ्‌ङो मे़ङ्‌गिए इङ्‌भन् चोगुरो॥

२९ हे़क्‍क्‍याङ् ग्रिक के़बाःप्‍पा यहुदिहाॽनुआङ् पाःन्‍धक्‍ते़, कर खे़ङ्‌हाॽरे़ खुने़ॽ से़प्‍मा फाॽआङ् लाम् मे़गोःत्तुर मे़वये़॥

३० कन् पाःन्‍निन् वेॽ नसानिबा फुॽनुसाॽहाॽरे़ मे़घे़प्‍सुआङ् खुने़ॽ सिजरियाओ मे़देॽरु॥ हे़क्‍क्‍याङ् खे़प्‍मोलाम् सावले़न् तार्सस ये़क्‌यक् ले़प्‍माङ् वालाधालाम् मे़बाङ्‌घु मे़देसुरो॥

३१ हे़क्‍क्‍याङ् यहुदिया, गालिल, नु सामरियाओस्‍मा सेसेहुप्‍लक्‍हाॽओ निङ्‌घुम् पोङ्‌मा चक् थ्‍ये़आङ् ये़म्‌ये़म्‌वा त्‍ये़॥ खे़ङ्‌हाॽरे़ दाङ्‌बान् साॽरिक् इङ्‌धाङ् मे़बि, हे़क्‍क्‍याङ् सेसेमाङ्‌ङिल्‍ले़ आःन्‍छिङ्‌मा पिरुसिआङ् नसाःन्‍नो के़धुम्‍बा मे़बोःक्‍खे़र खे़ङ्‌हाॽ मे़बोरे़र मे़बेरो॥

एनियासे़न् वेःत्

३२ हे़क्‍क्‍याङ् पत्रुसे़न् लाम्‍दिक् चोगे़र लिद्‌दाबा नसानिबाहाॽआङ् साॽरुसिरो॥

३३ खे़प्‍मो एनियास मे़प्‍मनाबा तङ्‌बे ये़त्‍छिआङ्‌धो (८) लङ्‌ले़ःङ् तुक्‍माल्‍ले़ तरुआङ् ने़त्‍नाओरक् के़ने़बा मनान् तुमु॥

३४ पत्रुसरे़ खे़न् मे़त्तु, “एनियासे, ये़सु ख्रिस्‍तरे़ के़वेःन्‍लो॥ पोगे़ॽआङ् के़ने़त्‍नान् फोःक्‍खे़ॽओ!” खिमो खे़न् मुत्‍थ्रिक् पोगे़॥

३५ हे़क्‍क्‍याङ् लिद्‌दा ये़क्‌यक्‍को नु सारोन ते़म्‍बेॽओ के़वाॽबा यरिक् मनाहाॽरे़ खे़न् मनान् वेःत्ते़बा मे़निसुआङ् दाङ्‌बा ले़प्‍माङ् मे़हिसिङ्‌लो॥

पत्रुसरे़ तबित्तान् वेःन्‍दुॽ

३६ हे़क्‍क्‍याङ् जोप्‍पा ये़क्‌यक्‍को तबिता मिङ् के़वाःप्‍मा हुॽसाम्‍मा थिक् वये़॥ (खे़ल्‍ले़ कुमिङ् ग्रिक्‍को दोरकास वये़– खे़न् फाॽइन् पे़ःङ्‌वा पोङ्‌लो॥) खे़न् सदादिङ् वेॽहाॽरे़ लागि नुबा याःम्‍बक् के़जोःक्‍मा नु याङ्‌गे़साॽबाहाॽ के़भाॽमा वये़रो॥

३७ खुने़ॽ खे़न् ये़म्‍मो तुगे़आङ् स्‍ये़, हे़क्‍क्‍याङ् कुधक्‍किन् वामे़हप्‍तुआङ् थोःस्‍मा याक्‍फाओ मे़देॽरुआङ् मे़ने़स्‍सुरो॥

३८ जोप्‍पा ये़क्‌यक्‍किन् लिद्‌दा ये़क्‌यक्‍लाम् मे़माःक्‍खे़न्, हे़क्‍केःल्‍ले़ हुॽसाम्‍बाहाॽरे़ पत्रुसे़न् लिद्‌दाओ वाॽ के़लॽबा मे़घे़प्‍सुआङ् ने़प्‍फु मनाहाॽ कुलासे़ मे़बाङ्‌घुसिरो॥ हे़क्‍क्‍याङ् खे़ङ्‌हाॽ पेसे़त्‍छिआङ् पत्रुसे़न्, “आदाङ्‌बे, हाराॽ जोप्‍पाओ फे़रे़ॽओ,” मे़त्ते़छुर पेलि फाक्‍ते़त्‍छुरो॥

३९ खे़ल्‍ले़ चोगुल्‍ले़ पत्रुसे़न्‍नाङ् यारिप् पोःक्‍खे़आङ् खे़ङ्‌हाॽनु जोप्‍पाओ पे॥ हे़क्‍क्‍याङ् खे़प्‍मो के़रे़नुमे़ःन्‍ने खुने़ॽ थोःस्‍मा याक्‍फाओ मे़देॽरु॥ खे़प्‍मो मेमेदुमाहाॽ पत्रुसरे़ कुघिरि मे़ये़बे़आङ् दोरकासरे़ कुहिङ्‌वे़त् वये़ल्‍ले़ तयुबा तेःप्‍फुङ्‌हाॽ ओसेःन्‍मे़धाक्‍तुर मे़हाबे़॥

४० पत्रुसे़न् पेआङ् खे़प्‍मोबा के़रे़क् मनाहाॽ याक्‍फालाम् लाःक्‍कात् पाङ्‌घुसि हे़क्‍क्‍याङ् खुने़ॽ थुङ्‌बोहजॽ युङ्‌सिङ्‌ङाङ् तुवा चोगुआङ् खे़न् के़सिमा ले़प्‍माङ् हिसिङ्‌ङाङ् मे़त्तु, “तबिताए, पोगे़ॽओ॥” खे़ल्‍ले़ कुमिक्‍हाॽ हन्‍दु, हे़क्‍क्‍याङ् पत्रुसे़न् निःसु हे़क्‍क्‍याङ् पोगे़आङ् युङ्‌सिङ्‌लो॥

४१ पत्रुसरे़ कुहुक्‍को ते़म्‍सुआङ् ये़प्‍सु हे़क्‍क्‍याङ् मेमेदुमाहाॽ नु वेॽ नसानिबाहाॽ पत्रुसरे़ उःत्तुसिआङ् खे़न् हुक्‍सुप्‍तुसिरो॥

४२ हे़क्‍क्‍याङ् जोप्‍पा खाराक् कन् पाःन्‍निन् मनाहाॽरे़ निङ्‌वाॽ मे़घोसुआङ् यरिक्‍ले़ दाङ्‌बान् नसान् मे़जोगुरो॥

४३ पत्रुसे़न् जोप्‍पाओ कुभा ये़म् से़होबाल्‍ले़ याःम्‍बक् के़जोःक्‍पा सिमोनरे़ कुहिम्‍मो याःक्‍ते़रो॥

पत्रुस नु कर्नालियस

१०

सिजरिया ये़क्‌यक्‍को कर्नालियस मिङ् के़वाःप्‍पा मनाधिक् वये़॥ खे़न् इतालिया मे़प्‍मनाबा रोमि तुरारे़न् थक्‍तुम्‍बा वये़रो॥

२ खुने़ॽ नु कुहिम्‍सयङ्‌हाॽ मिङ्‌सोदाङ्‌बा नु साम्‌योसाबा मे़वये़रो॥ खुने़ॽग याङ्‌गे़साॽबाहाॽ यरिक् कुभाॽयाङ् के़बिबा नु थिक्‌याःन्‍धक् निङ्‌वाॽफुमाङ्‌ङिन्‍नु तुवा के़जोःक्‍पा वये़रो॥

३ थिक्‌ये़न् ले़न्‍दिक् कुमुक् सुम्‍सि मुक्‍ते़आङ् वये़ल्‍ले़ खुने़ॽ सुफोधिक् निसु॥ खे़न् सुफोओ से़क्‍खाए निङ्‌वाॽफुमाङ्‌ङिल्‍ले़ पाङ्‌घुबा माङ्‌लाइङ्‌बान् खुने़ॽ ले़प्‍माङ् फे़रे़र “कर्नालियसे,” मे़त्तुरो॥

४ कर्नालियसरे़ किःसे़र ओमे़त्तुर ओबे़ आदाङ्‌बे लॽरिक् नोगप् पिरु॥

खे़न् माङ्‌लाइङ्‌बाल्‍ले़ खुने़ॽ मे़त्तु, “खे़ने़ॽ के़जोगुबा तुवाहाॽ नु याङ्‌गे़साॽबाहाॽ यरिक् कुभाॽयाङ् के़बिरुसिबा पाःन्‍निन् निङ्‌वाॽफुमाङ्‌ङिल्‍ले़ निङ्‌वाॽ इतुआङ् वाॽरो॥”

५ आल्‍ल जोप्‍पा ये़क्‌यक्‍को सिमोन पत्रुस मे़प्‍मनाबा मनाःल्‍ले़ कुउःत्‍छे़ मनाहाॽ पाङ्‌घे़से़ॽओ॥

६ खे़न् वाहङ् पेसाङ्‌बा से़होबारे़ याःम्‍बक् के़जोःक्‍पा सिमोनरे़ कुहिम्‍मो वाॽ॥

७ खे़न् माङ्‌लाइङ्‌बान् हे़क्‍के पाःत्तुआङ् पे, हे़क्‍क्‍याङ् कर्नालियसरे़ ने़प्‍फु कुसेवारोबाहाॽ नु साम्‌योबा कुदाङ्‌से़प् थक्‍सुबान् उःत्तुआङ्

८ कन् पाःन्‍निन् चे़क्‍तुसिर जोप्‍पाओ पत्रुसरे़ कुलासे़ खे़ङ्‌हाॽ पाङ्‌घुदेसुसिरो॥

९ हे़क्‍क्‍याङ् कुदाःन्‍दिक् ले़न्‍दिक् पोःक्‍खे़र पत्‍छे़ल्‍ले़ खे़ङ्‌हाॽ जोप्‍पा पेसाङ् मे़गे़रे़॥ ले़न्‍दिक् कुमुक् थिक्-ने़त् (१२) मुक्‍ते़ल्‍ले़ पत्रुसे़न् तुवा चोःक्‍से़ थाःङ्‌स्‍मा आःम्‍भोओ पे॥

१० खुने़ॽ साॽरिक् कुसे़त् लाःक्‍ते़आङ् थेइ चामा निङ्‌वाॽ चोगुआङ् वये़, हे़क्‍क्‍याङ् वेॽहाॽरे़ चा मे़जोगुर मे़बत्‍छे़ल्‍ले़ कुधना ले़क्‍खे़रो॥

११ हे़क्‍क्‍याङ् ताङ्‌साक्‍पे़न् हरे़बा कुइसिःक् खे़त्‍थोलाम् यम्‍बा तेत् हे़क्‍तङ्‌बान् लिसि कुसुक्‍पो खेःङ्‌मनाबा थ्‍ये़र पत्‍छे़बा निसु॥

१२ खे़प्‍मो इक्‍सादिङ् खाम्‍बेःक्‍मोबा काक् परिक्‍ले़न् थक्‍साहाॽ, के़सःन्‍छिङ्‌बा थक्‍साहाॽ नु पुसाहाॽ मे़यागे़॥ खे़ङ्‌हाॽओ यहुदि साम्‌योथिम्‍मिल्‍ले़ चामा आम्‍बिने़न्‍बाहाॽआङ् मे़यागे़॥

१३ हे़क्‍क्‍याङ् पत्रुसरे़ अक्‍खे के़लॽबा इक्‍लाधिक् खे़प्‍सु, “पत्रुसे, पोगे़ॽ! से़रे़से़ॽआङ् चे़ॽओ॥”

१४ पत्रुसरे़ नोगप् पिरु, “से़क्‍खासाङ् अक्‍तङ्‌बाग इङ्‌गाॽ मे़जाआन्‍लो॥ आल्‍लो थारिक् निङ्‌वाॽफुमाङ्‌ङिल्‍ले़ मे़दाःक्‍तुम्‍बा चा थेआङ् मे़न्‍जाए वाॽआरो॥”

१५ हे़क्‍क्‍याङ् याम्‍मो इक्‍लान् त्‍ये़, “निङ्‌वाॽफुमाङ्‌ङिल्‍ले़ ताःक्‍तुबा कुजाहाॽ आप्‍फाल्‍ले़आङ् याप्‍मि के़जिःम्‍बा मे़लेःत्ते़न्‍ने़ॽओ॥”

१६ अक्‍खेलॽरिक् कन् सुम्‍ले़ङ् थारिक् पोःक्‍खे़, हे़क्‍क्‍याङ् खे़न् कुसुङ्‌मे़न् याङ्‌धो ताङ्‌साक्‍पो उःक्‍खे़ तेॽरे़रो॥

१७ हे़क्‍क्‍याङ् पत्रुसरे़ कन् सुफोःल्‍ले़ कुबेन् थेइ फाॽआङ् निङ्‌वाॽ इःत्‍छिङ्‌ल पत्‍छे़ल्‍ले़ कर्नालियसरे़ पाङ्‌घुसिबा मनाहाॽ सिमोनरे़ कुहिम्‍मिन् मे़गोःत्तुर लाम्‍धेःप्‍पो मे़द्‌ये़रो॥

१८ हे़क्‍क्‍याङ् खे़ङ्‌हाॽरे़, सिमोन मे़प्‍मनाबा पत्रुसे़न् कप्‍मो वाॽबि होःप्‍पि फाॽआङ् सेःन्‍दोइ मे़ये़बे़रो॥

१९ हे़क्‍क्‍याङ् पत्रुसरे़ आल्‍लसाङ् कन् सुफोइन् थेइ फाॽआङ् निङ्‌वाॽ इतुर पत्‍छे़ल्‍ले़ सेसेमाङ्‌ङिल्‍ले़ मे़त्तु, “सिमोने, सुम्‍सि मनाहाॽ के़गोःत्‍छे़ मे़द्‌ये़आङ् मे़वाॽरो॥

२० खे़ल्‍ले़ चोगुल्‍ले़ पोगे़ॽआङ् यो थ्‍ये़ॽ, हे़क्‍क्‍याङ् थिम्‍मे़न्‍दङ् सुवाङ्‌सि फाॽआङ् चप्‍चि मे़न्‍जोःक्‍के खे़ङ्‌हाॽनु पेगे़ॽओ॥ खे़ङ्‌हाॽग इङ्‌गाॽए पाङ्‌घुङ्‌सिङ्‌बारो॥”

२१ हे़क्‍केःल्‍ले़ पत्रुसे़न् यो थ्‍ये़आङ् मे़त्तुसि, “खिनिॽ के़गोःत्तुम्‍बा मनाःङ्‌ग इङ्‌गाॽएरो॥ थेआङ् कप्‍मो के़द्‌ये़ॽइबाबे?”

२२ खे़ङ्‌हाॽरे़ नोगप् मे़बिरु, “आनिगे़ग कर्नालियस मे़प्‍मनाबा थक्‍तुम्‍बे़ल्‍ले़ याप्‍मि पाङ्‌घे़बारो॥ खुने़ॽग साम्‌योबा हे़क्‍क्‍याङ् निङ्‌वाॽफुमाङ्‌ङिन्‍नु के़गिबा मना नु यहुदिहाॽरे़ खुने़ॽग साॽरिक्‍के मिङ्‌सो इङ्‌धाङ् मे़बिरुरो॥ निङ्‌वाॽफुमाङ्‌ङिल्‍ले़ पाङ्‌घुबा सेसे माङ्‌लाइङ्‌बाधिक्‍ले़ खे़ने़ॽ कुहिम्‍मो उःप्‍माआङ् खे़ने़ॽलाम् पाःप्‍मा के़गत्तुबा पाःन्‍हाॽ खे़म्‍मा फाॽआङ् खुने़ॽ मे़त्तुरो॥”

२३ हे़क्‍केःल्‍ले़ पत्रुसरे़ खे़ङ्‌हाॽ हिम्‍सिगाङ् उःत्तुसिआङ् तरे ताःक्‍तुसिरो॥

कुनाम्‍दाःप्‍मा यारिप् पोःक्‍खे़आङ् खे़ङ्‌हाॽनुए पे॥ हे़क्‍क्‍याङ् जोप्‍पाबा कुभा नसानिबाहाॽआङ् खुने़ॽनुए मे़बेरो॥

२४ कुआत्‍छिन्‍दाःन् खे़ङ्‌हाॽ सिजरियाओ मे़गे़रे़आङ् कर्नालियसरे़ कुगाइहाॽ नु निःत्ताङ्‌बा कुन्‍देङ् कुन्‍जुम्‍हाॽ सोरिक् मे़बोःक्‍खे़आङ् खे़ङ्‌हाॽ मे़हाङ्‌घुसिर मे़युङे़रो॥

२५ पत्रुसे़न् हिम्‍सिगाङ् लाःप्‍मा इःत्ते़ल्‍ले़ कर्नालियसरे़ खुने़ॽ तुमुआङ् कुलाङ्‌जक्‍पो साम्‍बोन् फन्‍छिङ्‌ङाङ् सेवा चोगुरो॥

२६ कर पत्रुसरे़ खे़न् फोःक्‍खुआङ् मे़त्तु, “खे़ने़ॽ पोगे़ॽओ, इङ्‌गाॽग मनाआरक्‍लो॥”

२७ पत्रुसे़न् कर्नालियसे़न्‍नु ताॽजे़क्‍खे़र हिम्‍सिगाङ् लासे़॥ खे़प्‍मो यरिक् मनाहाॽ मे़जुप्‍से़आङ् मे़युङे़बा निसुसिरो॥

२८ हे़क्‍क्‍याङ् पत्रुसरे़ खे़ङ्‌हाॽ मे़त्तुसि, “थिम्‍मे़न्‍दङ् सुवाङ्‌हाॽनु सोरिक् वाॽमा, खुनिॽ हिम्‍मो पेःक्‍मा आनिगे यहुदि साम्‌योथिम्‍मिल्‍ले़ मे़बिरिगे़न् के़लॽबा खिनिॽ नुरिक्‍काङ् के़निसुम्‍लो॥ कर निङ्‌वाॽफुमाङ्‌ङिल्‍ले़ आत्‍तिन् मनाहाॽआङ् आजिःन्‍जिःम्‍बा मे़प्‍मासि मे़नुॽने़न्‍लो लॽरिक् ओसेःन्‍धाक्‍ताङ्‌लो॥

२९ हे़क्‍केःल्‍ले़ खे़ने़ॽ के़बाङ्‌घुसिबा मनाहाॽनु थेआङ् मे़म्‍बाःत्ते इङ्‌गाॽ कप्‍मो त्‍याङ्‌लो॥ आल्‍ल थेआङ् के़उःत्ताङ्‌बा पाःत्ते़ॽओ॥”

३० करनालिसयरे़ खुने़ॽ मे़त्तु, “लिसि ये़न् तगि इङ्‌गाॽ ले़न्‍दिक् कुमुक् सुम्‍सि मुक्‍ते़ल्‍ले़ तुवा चोःक्‍कि आहिम्‍मो यागाङ्॥ खिमो मिक्‍किन्‍ने के़जे़म्‍बा तेत् के़जाङ्‌बा मनाधिक् इङ्‌गाॽ आदगि ओसेःन्‍धाक्‍सिङ्‌ङाङ्

३१ मे़त्ताङ्, ‘कर्नालियसे, निङ्‌वाॽफुमाङ्‌ङिल्‍ले़ खे़ने़ॽ के़जोगुबा तुवान् खे़प्‍सुआङ् याङ्‌गे़साॽबाहाॽ के़बिरुसिबा कुभाॽ याङ्‌हाॽ निङ्‌वाॽ इतुआङ् वाॽरो॥

३२ हे़क्‍केःल्‍ले़ जोप्‍पाओ सिमोन पत्रुस मे़प्‍मनाबा मनाःल्‍ले़ कुलासे़ मनाहाॽ पाङ्‌घे़से़ॽओ॥ खुने़ॽग से़होबा याःम्‍बक् के़जोःक्‍पा सिमोनरे़ कुहिम्‍मो याःक्‍ते़आङ् वाॽ॥ खे़न् हिम्‍मिन् वाहङ्‌ङिल्‍ले़ कुयाओ ने़रो॥’

३३ खे़ल्‍ले़ चोगुल्‍ले़ इङ्‌गाॽ खिमो के़लासे़ पाङ्‌घुङ्‌सिङ् हे़क्‍केलॽरिक् खे़ने़ॽआङ् कप्‍मो के़द्‌ये़आङ् नुबाए पोःक्‍खे़रो॥ आल्‍लोग आनिगे निङ्‌वाॽफुमाङ्‌ङिल्‍ले़ कुदगि वयिगे़आङ् दाङ्‌बाल्‍ले़ खे़ने़ॽ थे पाःप्‍मा इङ्‌जाङ् के़बिरे़आङ् वाॽ, खे़न् पान् खे़म्‍से़ कप्‍मो यारिप् पोःक्‍खिगे़आङ् वयिगे़रो॥”

पत्रुसरे़ उवा चोगुॽ

३४ कन् खे़प्‍सुआङ् पत्रुसरे़ पाःप्‍मा हेःक्‍तु, “से़क्‍खाए निङ्‌वाॽफुमाङ्‌ङिल्‍ले़ मनाहाॽ मे़से़न्‍दुन्‍छिन् के़लॽबा पाःन्‍निन् आल्‍ल इङ्‌गाॽ नुरिक्‍काङ् कुसिङ् निःत्तुङ्‌लो॥

३५ कर खे़ल्‍ले़ कुले़क्‌वा खुने़ॽ इङ्‌धाङ् के़बिबा नु कुनिङ्‌वाॽ हे़क्‍के याःम्‍बक् के़जोःक्‍पा के़रे़क् मे़न्‍छाम् सुवाङ्‌हाॽ ताःक्‍तुसिबा पाःन्‍निङ्‌ग से़क्‍खाएरो॥

३६ आल्‍ल निङ्‌वाॽफुमाङ्‌ङिल्‍ले़ सनारुङ्‌ले़न् सुनाइङ्‌ङिन् काक् इस्राइलिहाॽरो पाङ्‌घुरो॥ खे़न् सुनाइङ्‌ङिङ्‌ग यहुदिहाॽरे़न्‍लक् मे़ःन्, कर आनिॽ के़रे़क्‍ले़ लागि दाङ्‌बा ये़सु ख्रिस्‍तलाम् त्‍ये़आङ् वाॽरो॥

३७-३८ गालिललाम् युहुन्‍नारे़ इङ्‌भोसुबा बप्‍तिस्‍माआङ्‌धो यहुदियाओ पोःक्‍खे़बा काक् पाःन्‍निन् खिनिॽ के़निसुम्‍लो॥ हे़क्‍क्‍याङ् निङ्‌वाॽफुमाङ्‌ङिल्‍ले़ नासरतस्‍मा ये़सुन् सेसेमाङ्‌ङिन् नु मुक्‍साम्‍मिल्‍ले़ माङ्‌धोःक्‍ना पिरुआङ् खुने़ॽ साम्‌योबा याःम्‍बक् चोःक्‍कि माफे़न्‍साम्‍मिल्‍ले़ एःप्‍तुसिबाहाॽ वेःन्‍दुसिर लाम्‍दिक् चोगुरो, थेआङ्‌भे़ल्‍ले़ निङ्‌वाॽफुमाङ्‌ङिन् खुने़ॽनु वये़बान्‍नाङ् के़निसुम्‍लो॥

३९ “हे़क्‍क्‍याङ् ये़सुरे़ यरुसले़म नु काक् यहुदियास्‍मा लाजेॽओ चोगुबा याःम्‍बक्‍हाॽरे़न् आनिगे सेःक्‌युक्‍मिबाहाॽ तोःन्‍दि वयिगे़रो॥ खे़ङ्‌हाॽरे़ खुने़ॽग सिलाम्‍साक्‍मा सिङ्‌सम्‍दाङ् मे़भोःन्‍दु मे़से़रु,

४० कर निङ्‌वाॽफुमाङ्‌ङिल्‍ले़ खुने़ॽए सुम्‌ये़न् एगाङ् फोःक्‍खुआङ् ओसेःन्‍दाङ् चोगिगे़रो॥

४१ खुने़ॽग काक् यहुदिहाॽनुग मे़ःन्, कर निङ्‌वाॽफुमाङ्‌ङिल्‍ले़ कुदोःन्‍दि पिसे़ सेगिगे़बाहाॽनु ओसेःन्‍धाक्‍सिङ्‌लो॥ खुने़ॽ सिमे़न्‍लाम् हिङे़आङ् आनिगे खुने़ॽनुए सोरिक् चाःम्‍ना थुङ्‌मनारो॥

४२ हे़क्‍क्‍याङ् काक् मनाहाॽ इङ्‌भन् चोःक्‍मा हे़क्‍क्‍याङ् निङ्‌वाॽफुमाङ्‌ङिल्‍ले़ के़सिबा नु के़हिङ्‌बाहाॽरे़न् खासे़न् चोःक्‍से़ खुने़ॽए सेगुबा पाःन्‍निन् पाःत्ते़म्‍मे़ॽओ लॽरिक् खुने़ॽ याप्‍मि इङ्‌जाङ् पिरे़रो

४३ काक् माङ्‌निङ्‌वाॽपान् के़बाःप्‍पाहाॽरे़ खुने़ॽ कुयाःम्‍बेओ अक्‍खेलॽरिक् मे़बाःत्तुआङ् वाॽ, निङ्‌वाॽफुमाङ्‌ङिल्‍ले़ माङ्‌हुप् चोगुबा हाङ्‌ङिन् नसान् के़जोःक्‍पा आत्‍तिल्‍ले़साङ् खुने़ॽलाम् कुलायोरे़न् ले़प्‍मि खोसुरो॥”

थिम्‍मे़न्‍दङ् सुवाङ्‌हाॽरे़ सेसेमाङ् मे़घोसुॽ

४४ पत्रुसरे़ अक्‍खेलॽरिक् पाःत्तुर पत्‍छे़ल्‍ले़सा खे़न् सुनाइङ् के़घे़म्‍बाहाॽ सम्‍दाङ् सेसेमाङ्‌ङिन् चुक्‍ते़रो॥

४५ खे़न् पत्रुस नु जोप्‍पालाम् के़भे़म्‍बा यहुदि नसानिबाहाॽरे़आङ् निङ्‌वाॽफुमाङ्‌ङिल्‍ले़ थिम्‍मे़न्‍दङ् सुवाङ्‌हाॽआङ् सेसेमाङ्‌ङिल्‍ले़न् पर्धाम् पिरुसिबा मे़निसुआङ् खुनिॽ निङ्‌वाॽ मये़रो॥

४६ थेआङ्‌भे़ल्‍ले़ खे़न् मनाहाॽरे़ वेॽ पाःन्‍दाङ्‌हाॽ मे़बाःत्तुबा नु निङ्‌वाॽफुमाङ्‌ङिल्‍ले़ कुनारा मे़भोसुबा खे़ङ्‌हाॽरे़ मे़घे़प्‍सुरो॥

हे़क्‍क्‍याङ् पत्रुसरे़ मे़त्तुसि,

४७ “कन् मनाहाॽरे़आङ् सेसेमाङ्‌ङिन् आनिॽ हे़क्‍केए मे़घोसुआङ् मे़वाॽबाल्‍ले़ चोगुल्‍ले़ आल्‍ल कन् मनाहाॽ हाःत्‍ले़ बप्‍तिस्‍मा पोङ्‌मा साक्‍तुसिबे?”

४८ हे़क्‍केःल्‍ले़ पत्रुसरे़ खे़ङ्‌हाॽ ये़सु ख्रिस्‍तरे़ कुमिङ्‌ङो बप्‍तिस्‍मा पिमा पाङ्‌घुसि॥ हे़क्‍क्‍याङ् खे़ङ्‌हाॽरे़आङ् कुभा ये़न् खुनिॽनुए वाॽनि फाॽआङ् खुने़ॽ पेलि मे़भाक्‍तुरो॥

पत्रुसरे़ यरुसले़मबा सेसेहुप्‍लक्‍को पोधक् चोगुॽ

११

आल्‍ल यहुदियाओ के़वाॽबा सेःक्‌युक्‍मिबाहाॽ नु वेॽ नसानिबा फुॽनुसाॽहाॽरे़ कुभा थिम्‍मे़न्‍दङ् सुवाङ्‌हाॽरे़आङ् निङ्‌वाॽफु पाःन्‍जाक्‍किन् मे़दाःक्‍तु के़लॽबान् मे़घे़प्‍सुरो॥

२ हे़क्‍क्‍याङ् पत्रुसे़न् यरुसले़म नुःक्‍खे़आङ् वये़ल्‍ले़ कुभा यहुदि नसानिबाहाॽरे़ खुने़ॽ इङ्‌दो मे़मे़त्तुर

३ अक्‍खेलॽरिक् मे़मे़त्तु, “खे़ने़ॽग हर्दो मे़न्‍हे़क्‍मनाबा सुवाङ्‌ङो तरे के़बोःक्‍खे़आङ् के़जरो॥ कङ्‌ग आनिगे साक्‍थिम्‌रे़ कुदक्‍ले़ङ्‌वाओ वये़रो॥”

४ हे़क्‍केःल्‍ले़ पत्रुसरे़ कन् काक् पोःक्‍खे़बा हिन्‍दोक्‍हाॽ थे़प्‍थे़प्‍पाङ् पोधक् चोगुसि–

५ “इङ्‌गाॽ जोप्‍पा ये़क्‌यक्‍को तुवा चोःक्‍कि वयाङ्‌ङिल्‍ले़ सुफोधिक् निसुङ्॥ ताङ्‌साक्‍पोलाम् यम्‍बा तेत् हे़क्‍तङ्‌बान् लिसि कुसुक्‍पो खेःङ्‌मनाबा आबेसाङ् मक्‍थ्‍ये़बा इङ्‌गाॽ निसुङ्॥

६ खे़प्‍मो इक्‍साओबा थक्‍साहाॽ, हे़क्‍क्‍याङ् ताम्‍भुङ् थक्‍साहाॽ, के़सःन्‍छिङ्‌बा थक्‍साहाॽ नु पुसाहाॽ मे़यागे़बा निसुङ्‌सिङ्॥

७ ताङ्‌साक्‍पोलाम् इक्‍लाधिक् खे़प्‍सुङ्, ‘पत्रुसे, पोगे़ॽ! से़रे़से़ॽआङ् चे़ॽओ॥’

८ “कर इङ्‌गाॽ नोगप् पिरुङ्, ‘से़क्‍खासाङ् अक्‍तङ्‌बाग इङ्‌गाॽ मे़जाआन्‍लो॥ आल्‍लो थारिक् निङ्‌वाॽफुमाङ्‌ङिल्‍ले़ मे़दाःक्‍तुम्‍बा चा थेआङ् मे़न्‍जाए वाॽआरो॥’

९ “याम्‍मो ताङ्‌साक्‍पोलाम् खे़न् इक्‍लान् खे़प्‍सुङ्, ‘निङ्‌वाॽफुमाङ्‌ङिल्‍ले़ ताःक्‍तुबा कुजाहाॽ आप्‍फाल्‍ले़आङ् याप्‍मि के़जिःम्‍बा मे़लेःत्ते़न्‍ने़ॽओ॥’

१० हे़क्‍केलॽरिक् सुम्‍ले़ङ् अक्‍खे पोःक्‍खे़आङ् ताङ्‌साङ् थो खे़न् पक्‍खे़ तेॽरे़बा निसुङ्‌लो॥

११ बा खे़न् ये़म्‍मो सिजरियालाम् आलासे़ मे़बाङ्‌घुसिबा सुम्‍सि मनाहाॽ इङ्‌गाॽ याःक्‍ताङ्‌बा हिम्‍मो मे़गे़रे़॥

१२ “सेसेमाङ्‌ङिल्‍ले़आङ् मे़त्ताङ्, ‘थिम्‍मे़न्‍दङ् सुवाङ्‌सिसाङ् चप्‍चि मे़न्‍जोःक्‍के खे़ङ्‌हाॽनु पेगे़ॽओ॥’ खे़प्‍मो तुक्‍सि नसानिबा फुॽनुसाॽहाॽआङ् इङ्‌गाॽनु सिजरियाओ मे़बे, हे़क्‍क्‍याङ् सोरिक् कर्नालियसरे़ कुहिम्‍मो पेःक्‍मनारो॥

१३ खुने़ॽआङ् आक्‍खेलॽरिक् माङ्‌लाइङ्‌बान् कुहिम्‍मो त्‍ये़आङ् खुने़ॽ मे़त्तुबान् याप्‍मि चे़क्‍ते़, ‘कुभा मनाहाॽ जोप्‍पाओ सिमोन पत्रुसरे़ कुलासे़ पाङ्‌से़से़ॽओ॥

१४ खुने़ॽ पाःत्तुबा पाःन्‍जाक्‍किल्‍ले़ खे़ने़ॽ नु काक् के़हिम्‍सयङ्‌हाॽरे़ से़न्‍लप् के़घोसुम्‍लो॥’

१५ “इङ्‌गाॽ पाःप्‍मा हेःक्‍तुङ्‌ल पत्‍छाङ्‌ङिल्‍ले़ सेसेमाङ्‌ङिन् तगि आनिॽ सम्‍दाङ् चुक्‍ते़बा हे़क्‍के खे़ङ्‌हाॽ सम्‍दाङ्‌ङाङ् चुक्‍ते़रो॥

१६ हे़क्‍क्‍याङ् इङ्‌गाॽ दाङ्‌बाल्‍ले़ पाःत्तुबा पाःन्‍निन् निङ्‌वाॽ इःत्‍तुङ् ‘बप्‍तिस्‍मा के़बिबा युहुन्‍नाःल्‍ले़ च्‍वाःत्तिल्‍ले़ बप्‍तिस्‍मा के़बिरि, कर खिनिॽग सेसेमाङ्‌ङिल्‍ले़ बप्‍तिस्‍मा के़बोःक्‍खिॽरो॥’

१७ आनिॽ दाङ्‌बा ये़सु ख्रिस्‍ते़न् नसान् आजोगुम्‍मिल्‍ले़ निङ्‌वाॽफुमाङ्‌ङिल्‍ले़ पर्धाःम् आबिरे़बा कुइसिःक्‍के थिम्‍मे़न्‍दङ् सुवाङ्‌हाॽरे़आङ् सेसेमाङ्‌ङिल्‍ले़न् पर्धाःम्‍माङ् मे़घोसुरो॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ अक्‍खेलॽरिक् याःम्‍बक् चोगुबान् अप्‍मा के़सुक्‍पा इङ्‌गाॽ हाःत्‍आबे?”

१८ हे़क्‍क्‍याङ् खे़न् यहुदि नसानिबाहाॽरे़ कन् पाःन्‍निन् मे़घे़प्‍सुल्‍ले़ खुने़ॽनु पान् थक्‍मा मे़ले़रुआङ् अक्‍खे मे़बाःत्तुर निङ्‌वाॽफुमाङ्‌ङिल्‍ले़ कुनारा फोःमा मे़हेःक्‍तुरो, “निङ्‌वाॽफुमाङ्‌ङिल्‍ले़ थिम्‍मे़न्‍दङ् सुवाङ्‌हाॽआङ् लायोलाम् हिम्‍माआङ् मे़न्‍नुप्‍मनाबा हिङ्‌मन्‍ले़न् सुये़म् पिरुसि के़लॽबा पाःन्‍निन् नुःरिक्‍काङ् के़निसुम्‍लो॥”

एन्‍तिओक्‍कोबा सेसेहुप्‍लक्

१९ आल्‍ल स्‍तिफनसे़न् मे़से़रुआङ् एगाङ् यरुसले़म्‍मो तुक्‍खे मे़जाःत्तुसिबाल्‍ले़ चोगुल्‍ले़ नसानिबाहाॽ काक् पिसाङ् मे़से़रे़र मे़बेरो॥ कुभाग फोनिसिया ते़ङ्‌गप्, सैप्रस वागप्‍खाम्, नु एन्‍तिओक ये़क्‌यक्‍काङ् मे़गे़रे़रो॥ खे़ङ्‌हाॽरे़ग खे़प्‍मोबा यहुदिहाॽरक् सुनाइङ् इङ्‌मे़भोसुसिरो॥

२० कर सैप्रस नु साइरेनिबा कुभा नसानिबा फुॽनुसाॽहाॽ एन्‍तिओक्‍को मे़बेआङ् थिम्‍मे़न्‍दङ् सुवाङ्‌हाॽ दाङ्‌बा ये़सुरे़ कुयाःम्‍बेओ सुनाइङ्‌ङिन् इङ्‌भन् मे़जोगुसिरो॥

२१ दाङ्‌बाल्‍ले़ कुमुक्‍साम्‍मिन् खे़ङ्‌हाॽनु वये़, हे़क्‍क्‍याङ् यरिक् मनाहाॽरे़ नसान् मे़जोगुआङ् दाङ्‌बा ले़प्‍माङ् मे़हिसिङ्‌लो॥

२२ कन् इङ्‌घङ्‌ङिन् यरुसले़म्‍मोबा सेसेहुप्‍लक्‍कोआङ् के़रे़॥ हे़क्‍क्‍याङ् खे़ङ्‌हाॽरे़ बरनाबासे़न् एन्‍तिओक्‍को मे़बाङ्‌घुरो॥

२३ खुने़ॽ खे़प्‍मो के़रे़आङ् खे़प्‍मोबा मनाहाॽओ निङ्‌वाॽफुमाङ्‌ङिल्‍ले़ मुॽइसाम् थासुबा निःसु, हे़क्‍केःल्‍ले़ खुने़ॽ साॽरिक्‍के सःत्ते़आङ् खे़ङ्‌हाॽ सिक्‍लुङ्‌मोनु से़क्‍खाए दाङ्‌बाओ वये़म्‍मे़ॽओ फाॽआङ् हाङ्‌हाङ् मे़त्तुसिरो॥

२४ बरनाबासे़न् मिङ्‌सो इङ्‌धाङ्‌साबा हे़क्‍क्‍याङ् सेसेमाङ्‌ङिल्‍ले़ थुक्‍तुबा नु नसाःन्‍निल्‍ले़ कुधिम् चोगे़रो॥ हे़क्‍क्‍याङ् यरिक् मनाहाॽ खुने़ॽ कुयाःम्‍बक्‍कोलाम् दाङ्‌बाओ मे़द्‌ये़रो॥

२५ हे़क्‍क्‍याङ् बरनाबासे़न् सावलरे़ कुगोःत्‍छे़ तार्सस पेरो॥

२६ खे़प्‍मो खुने़ॽ तुमुआङ् एन्‍तिओक्‍को तारु॥ हे़क्‍क्‍याङ् तङ्‌बे खाराक् खे़ङ्‌हाॽरे़ सेसेहुप्‍लक्‍को मनाहाॽ तुमे़त्‍छुर यरिक् मनाहाॽ हुॽरे़त्‍छुरो॥ (हुॽसाम्‍बाहाॽ एन्‍तिओक्‍कोए काक्‍नु तगि ख्रिस्‍तानिसि फाॽआङ् मे़मे़त्तुसिरो॥)

२७ कन् ये़म्‍मो कुभा माङ्‌निङ्‌वाॽपान् के़बाःप्‍पाहाॽ यरुसले़म्‍लाम् एन्‍तिओक्‍को मे़द्‌ये़॥

२८ खे़ङ्‌हाॽओ थिक् अगाबस मे़प्‍मनाबे़न् पोगे़आङ् आल्‍ल काक् इक्‍सादिङ् खाम्‍बेःक्‍मो ताःन्‍दि के़दाबार के़बप्‍पा पयम् साक्‍किल्‍ले़ कुयाःम्‍बेओ सेसेमाङ्‌लाम् माङ्‌निङ्‌वाॽपान् पारे़रो॥ (कङ्‌ग क्‍लाउदियस हाङ्‌ङिल्‍ले़ हाङ् चोगुबा ये़म्‍मो पोःक्‍खे़रो॥)

२९ एन्‍तिओक्‍कोबा हुॽसाम्‍बाहाॽरे़ खुनिॽ निङ्‌वाॽबो यहुदियाओ के़वाॽबा काक् फुॽनुसाॽहाॽरे़ लागि खुनिॽ सुक्‍सुक् कुभाॽ पिमासि फाॽआङ् निङ्‌वाॽ मे़दङ्‌घुरो॥

३० हे़क्‍केःल्‍ले़ खे़ङ्‌हाॽरे़ कुभाॽ याङ्‌ङिन् मे़भोःक्‍खुआङ् बरनाबास नु सावलरे़ खुन्‍छिॽ हुक्‍लाम् खे़न् फाॽयाङ्‌ङिन् यहुदियास्‍मा सेसेहुप्‍लक्‍कोबा तुम्‍लाम्‍लोबाहाॽ मे़हाक्‍तुसिरो॥

हे़रोदरे़ सेसेहुप्‍लक्‍किन् निङ्‌घुम् मे़त्तुॽ

१२

खे़न् ये़म्‍मो हे़रोद अग्रिपाa हाङ्‌ङिल्‍ले़ सेसेहुप्‍लक्‍कोबा कुभा नसानिबाहाॽ तुक्‍खे चाःप्‍मा हेःक्‍तुसिआङ्

२ खे़ल्‍ले़ युहुन्‍नारे़ कुम्‍भुॽ याकुबे़न्‍नाङ् ताभेःल्‍ले़ से़प्‍मा पाङ्‌घुसिरो॥

३ हे़क्‍क्‍याङ् खे़ल्‍ले़ हे़क्‍के चोगुल्‍ले़ यहुदि लाम्‍लोबाहाॽ मे़सःत्ते़बा निसुसि, खे़ल्‍ले़ चोगुल्‍ले़ पत्रुसे़न्‍नाङ् ते़म्‍मा निङ्‌वाॽ चोगुरो॥ कन् हिन्‍दोक्‍किन् सिदाॽ मे़म्‍भःन्‍नेबा खरे़ःङ् चामा तङ्‌नाम्‍मो पोःक्‍खे़आङ् वये़रो॥

४ हे़रोदरे़ पत्रुसे़न् ते़म्‍मा पाङ्‌घुसिआङ् पुङ्‌लाहिम्‍मो साक्‍तु॥ हे़क्‍क्‍याङ् खे़प्‍मो थिक्‍थिक् लक्‍को लिसि लिसि थक्‍सुबाहाॽरे़ पत्रुसे़न् से़न्‍दिक् ले़न्‍दिक् कोमा पाङ्‌घुसिरो॥ हे़क्‍क्‍याङ् हे़रोद हाङ्‌ङिल्‍ले़ खे़न् यहुदि चोःक्‌युम्‍भो तङ्‌नाम् चुःत्ताङ् पत्रुसे़न् यहुदिहाॽरे़ खुनिॽ तगि खासे़न् लोःम्‍माआङ् खुम्‍दिङ् पिमा निङ्‌वाॽ चोगुआङ् वये़रो॥

५ हे़क्‍केलॽरिक् पत्रुसे़न् पुङ्‌लाहिम्‍मो मे़साक्‍तुआङ् वये़ल्‍ले़ सेसेहुप्‍लक्‍कोबा मनाहाॽरे़ खुने़ॽ कुलागि चक्‍मे़ल्‍लॽए पेलिगे़न् तुवा चोःक्‍कि मे़यागे़रो॥

पत्रुसे़न् पुङ्‌लाहिम्‍मोलाम् ले़त्

६ हे़क्‍क्‍याङ् हे़रोद हाङ्‌ङिल्‍ले़ मनाहाॽरे़ खुनिॽ तगि पत्रुसे़न् ताःप्‍मानुःल्‍ले़ तगिस्‍मा से़न्‍दिक्‍को ने़त्‍छि थक्‍सुबाहाॽरे़ खुन्‍छिॽ लुम्‍मो ने़त्‍छि फे़न्‍जेॽ हुक्‍पाःङ्‌गिल्‍ले़ इमे़घेःक्‍खुआङ् खे़न् इप्‍से़आङ् ने़स्‍से़रो॥ हे़क्‍क्‍याङ् पुङ्‌लाहिम्‍मोबा लाम्‍मोआङ् थक्‍सुबाहाॽ लाम्‍गोइ मे़ये़बे़रो॥

७ खिमो खे़न् पुङ्‌लाहिम्‍मोबा याक्‍फाङ्‌ङिन् से़न्‍दाङ्‌गे़न् ओःत्‍तिःल्‍ले़ थोॽरुर दाङ्‌बाल्‍ले़ पाङ्‌घुबा माङ्‌लाइङ्‌बान्‍नाङ् खे़प्‍मो थाःन्‍छिङ्॥ हे़क्‍क्‍याङ् माङ्‌लाइङ्‌बाल्‍ले़ पत्रुसरे़ कुभक्‍ताङ्‌ङो फे़क्‍फे़क् हिप्‍तुर फोःक्‍खुआङ् अक्‍खे मे़त्तु, “हारा पोगे़ॽ॥” हे़क्‍क्‍याङ् पत्रुसरे़ कुहुक्‍को के़बप्‍पा फे़न्‍जेॽ हुक्‍पाःङ्‌गिहाॽ पाःक्‍खे़आङ् मक्‍थ्‍ये़रो॥

८ हे़क्‍क्‍याङ् माङ्‌लाइङ्‌बाल्‍ले़ खुने़ॽ मे़त्तु, “फॽइ युप्‍से़आङ् लाङ्‌सुःप्‍पिन् चाक्‍खे़ॽ॥” पत्रुसरे़ हे़क्‍के चोगु, हे़क्‍क्‍याङ् माङ्‌लाइङ्‌बाल्‍ले़ मे़त्तु, “सुङ्‌घेक्‌वान् हे़प्‍सिङ्‌ङे़ॽआङ् तिम्‍दाङ्‌ङे़ॽओ॥”

९ हे़क्‍केःल्‍ले़ पत्रुसरे़आङ् पुङ्‌लाहिम्‍लाम् लाःक्‍कात् तिम्‍दुरो॥ कन् माङ्‌लाइङ्‌बाल्‍ले़ तादिगे़न् से़प्‍माङ्‌ङो चोगुबाबि इ याक्‍थुङ्‌धोओ चोगुबाबि फाॽआङ् खुने़ॽ थेआङ् निङ्‌वाॽ मे़घोसुन्‍लो॥ खुने़ॽग सुफोने़ निसुङ्‌बाबि लॽरे़रो॥

१० हे़क्‍केलॽरिक् खे़ङ्‌हाॽरे़ थिक्‍सिगेःक्‍स्‍मा नु निसिगेःक्‍स्‍मा लाम् के़गोबा थक्‍सुबा ये़प्‍नाःन् काःक्‍ते़त्‍छुआङ् ये़क्‌यक्‍को लाःप्‍मा फे़न्‍जेॽ लाम्‍धेःप्‍पो के़रे़त्‍छि॥ खे़न् लाम्‍धेःप्‍पिन्‍नाङ् खुन्‍छिॽ लागि आबाङे हन्‍छिङ्, हे़क्‍क्‍याङ् ने़प्‍माङ् लाःक्‍कात् लःन्‍दे़त्‍छिरो॥ खे़ङ्‌हाॽ ये़क्‌यक्‍कोबा माराम्‍मो लःन्‍दे़त्‍छिआङ् लाङ्‌घेगे़त्‍छिर पत्‍छे़त्‍छिल्‍ले़ए माङ्‌लाइङ्‌बाल्‍ले़ खिमो पत्रुसे़न् ले़रुध॥

११ हे़क्‍क्‍याङ् पत्रुसरे़ कन् से़क्‍खाए पोःक्‍खे़बारो फाॽआङ् खुने़ॽ निङ्‌वाॽ खोसुआङ् अक्‍खे मे़त्‍छिङ्, “कन् पाःन्‍निङ्‌ग से़क्‍खाएरो॥ दाङ्‌बाल्‍ले़ खुने़ॽ कुमाङ्‌लाइङ्‌बान् पाङ्‌घुआङ् यहुदि लाम्‍लोबाहाॽरे़ निङ्‌साङ् मे़जोगुबा नु हे़रोदलाम् इङ्‌गाॽ से़ःप्‍ताङ्‌लो॥”

१२ हे़क्‍क्‍याङ् खुने़ॽ कन् निङ्‌वाॽ खोसुआङ् युहुन्‍ना मर्कुसरे़ कुम्‍मा मरियमरे़ कुहिम्‍मो पे॥ खे़प्‍मो यरिक् नसानिबाहाॽ मे़जुप्‍से़आङ् तुवा चोःक्‍कि मे़यागे़रो॥

१३ पत्रुसरे़ लाम्‍धेःप्‍पिन् लाःक्‍कात्‍लाम् खाक्‍खु हे़क्‍क्‍याङ् रोदा मे़प्‍मनामा सेवारोमान् ओमे़त्‍छे़ फे़रे़॥

१४ खे़ल्‍ले़ पत्रुसरे़ कुइक्‍लान् कुसिङ् निःत्तुआङ् लाम्‍धेःप्‍पिन् मे़न्‍हन्‍ने सःत्ते़र लोःक्‍ते़ पेआङ् “पत्रुसे़न् लाःक्‍कात् त्‍ये़आङ् ये़प्‍लो” मे़त्तुसिरो॥

१५ खे़ङ्‌हाॽरे़ “खे़ने़ॽग के़नाक्‍खे़बि थेःन्‍बे” मे़मे़त्तुरो॥ खे़ल्‍ले़ कन् पाःन्‍निन् से़क्‍खाएरो लॽरिक् हादिङ् थक्‍ते़ल्‍ले़ खे़ङ्‌हाॽरे़ खुने़ॽ नोगप् मे़बिरु, “खे़ङ्‌ग पत्रुसे़न् कम्‍ब्राङ् के़मे़प्‍पा माङ्‌लाइङ्‌बान् लाॽबे!”

१६ कर पत्रुसरे़ चक्‍मे़ल्‍लॽए लाम्‍धेःप्‍पे़न् खाक्‍खुरो॥ याङ्‌सि खे़ङ्‌हाॽ मे़बेआङ् लाम्‍धेःप्‍पे़न् मे़हन्‍दुल्‍ले़ खुने़ॽ से़क्‍खाए मे़निसुआङ् खुनिॽ निङ्‌वाॽ मये़रो॥

१७ पत्रुसरे़ खे़ङ्‌हाॽ हुक्‍चाःल्‍किःल्‍ले़ स्‍वाःत् चोगुसिआङ् आक्‍खेलॽरिक् दाङ्‌बे़ल्‍ले़ खुने़ॽ पुङ्‌लाहिम्‍मोलाम् लाःक्‍कात् लःत्तु के़लॽबा पाःन्‍निन् पोधक्‍तुसिरो॥ हे़क्‍क्‍याङ् कन् पाःन्‍निन् आनिॽ लाम्‍लोबा याकुब नु फुॽनुसाॽहाॽआङ् मे़त्ते़म्‍सिम्‍मे़ॽ लॽरिक् मे़त्तुसिआङ् खुने़ॽ खे़प्‍मोलाम् वेॽस्‍मा ते़न्‍नो पेरो॥

१८ हे़क्‍क्‍याङ् कुनाम्‍दाःप्‍मा खाओःत्ते़आङ् पत्रुसे़न् थे़मा पोःक्‍खे़बे फाॽआङ् खे़न् पुङ्‌लाहिम् के़गोबा थक्‍सुबा लुम्‍मो यम्‍बा हयङ् किल्‍लिङ् पोःक्‍खे़रो॥

१९ खे़न् निङ्‌वाॽ खोसुआङ् हे़रोदरे़ थक्‍सुबाहाॽ सेःन्‍दोसुसिल्‍ले़ खे़ङ्‌हाॽरे़ थेआङ् नोगप् पिमा मे़न्‍छुक्‍तुन्, हे़क्‍केःल्‍ले़ खे़ङ्‌हाॽ से़प्‍मा पाङ्‌घुसिरो॥ हे़क्‍क्‍याङ् हे़रोदे़न यहुदियालाम् सिजरिया ये़क्‌यक्‍को कुभा ये़न् वाॽसे़ पेरो॥

हे़रोद हाङ्‌ङिल्‍ले़ कुसिमे़न्

२० खे़न् ये़म्‍मो हे़रोद हाङ्‌ङिल्‍ले़ तायर नु सिदोनस्‍मा मनाहाॽनु साॽरिक् कुसिक् पोगे़आङ् वये़॥ हे़क्‍केःल्‍ले़ खे़ङ्‌हाॽ थिक्‍हुप् मे़बोःक्‍खे़आङ् हे़रोद हाङ्‌ङिन्‍नु नादङ् चोःक्‍से़ कुदुम्‍से़ मे़बे, थेआङ्‌भे़ल्‍ले़ के़रे़क् चामा थुङ्‌माहाॽ हे़रोद हाङ्‌ङिल्‍ले़ कुलाजेॽओलाम् मे़दारुर मे़वये़ कर हाङ्‌ङिल्‍ले़ खे़न् चामा थुङ्‌मा के़दाबा लाम्‍मिन् साक्‍मा पाङ्‌घुसिआङ् वये़रो॥ काक्‍नु तगि हाङ्‌हिम्‍मोबा बालास्‍तस मे़प्‍मनाबा नसाःन्‍साबा मनान् हुक्‍को मे़दारुआङ् हाङ्‌ङिन्‍नु ताॽजे़ङ्‌मा ये़म् मे़घोसुरो॥

२१ हे़क्‍क्‍याङ् खे़न् तुम्‍मा ये़न्‍नो हे़रोद हाङ्‌ङिल्‍ले़ हाङ्‌देःत्तिन् चाक्‍खुआङ् हाङ्‌युक्‍नाओ युङ्‌सिङ्‌ङाङ् मनाहाॽ उवा चोगुसिरो॥

२२ हे़क्‍क्‍याङ् मनाहाॽरे़ कन् के़बाःप्‍पे़न् माङ्‌लो, मे़न्‍छाम्‍गे़न् याप्‍मिग मे़ःन्‍लो लॽरिक् मे़अःक्‍ते़रो॥

२३ खिमो दाङ्‌बाल्‍ले़ पाङ्‌घुबा माङ्‌लाइङ्‌बाल्‍ले़ हे़रोद हाङ्‌ङिन् यॽधे़त्तुर याःन्‍दु, थेआङ्‌भे़ल्‍ले़ खे़ल्‍ले़ निङ्‌वाॽफुमाङ्‌ङिन् मिङ्‌सो इङ्‌धाङ् मे़बिरुन्‍लो॥ हे़क्‍क्‍याङ् खुने़ॽ स्‍योःङ्‌स्‍योःङ् लॽरिक् फेॽबात् थ्‍ये़आङ् स्‍ये़रो॥

२४ कर निङ्‌वाॽफु पाःन्‍जाक्‍किन् चक्‍मे़ल्‍लॽए से़रे़आङ् पोरे़र पेरो॥

बरनाबास नु सावले़न् मे़सेगुसिआङ् मे़बाङ्‌घुसिॽ

२५ बरनाबास नु सावलरे़आङ् यरुसले़म्‍मो फाॽयाङ् से़ध्‍ये़त्‍छुआङ् एन्‍तिओक्‍को नुःक्‍खे़त्‍छि त्‍ये़त्‍छिरो॥ खुन्‍छिॽनुए युहुन्‍ना मर्कुसे़न्‍नाङ् तारे़त्‍छुरो॥

a 

१२:१ हे़रोद- थिक्‍सिगेःक्‍स्‍मा हे़रोद अग्रिपान् ये़सु सावाःन्‍छिङ्‌ङे़ल्‍ले़ हाङ् के़जोःक्‍पा हे़रोद हाङ्‌ङिल्‍ले़ कुम्‍मे़न्‍छाॽ वये़॥

१३

एन्‍तिओकस्‍मा सेसेहुप्‍लक्‍को माङ्‌निङ्‌वाॽपान् के़बाःप्‍पाहाॽ नु सिक्‍साम्‍बाहाॽ मे़वये़– बरनाबास, माक्‍ला मे़प्‍मनाबा सिमियोन, साइरेनिलाम् के़दाबा लुसियस, सुहाङ्‌गे़म्‍बा हे़रोदे़न्‍नु के़बोबा माने़न हे़क्‍क्‍याङ् सावल वये़रो॥

२ थिक्‌ये़न् खे़ङ्‌हाॽरे़ चाने़त्तो मे़युङे़र दाङ्‌बाल्‍ले़न् सेवा मे़जोगुर मे़वये़ल्‍ले़ सेसेमाङ्‌ङिन् खे़ङ्‌हाॽओ अक्‍खेलॽरिक् पारे़, “बरनाबास नु सावले़न् इङ्‌गाॽ आलागि से़न्‍दे़म्‍सिम्‍मे़ॽओ, खे़ङ्‌हाॽग इङ्‌गाॽ आयाःम्‍बक् चोःक्‍से़ उःत्तुङ्‌सिङ्‌ङाङ् वाॽसिरो॥”

३ हे़क्‍केःल्‍ले़ याम्‍मो खे़ङ्‌हाॽरे़ चाने़त्तो मे़युङे़आङ् तुवा मे़जोगु, हे़क्‍क्‍याङ् खुनिॽ हुक्‍हाॽ बरनाबास नु पावलरे़ खुन्‍छिॽ सम्‍दाङ् मे़ने़स्‍सुआङ् तुवा मे़जोगु हे़क्‍क्‍याङ् मे़बाङ्‌घु मे़देसुसिरो॥

पावलरे़ थिक्‍सिगेःक्‍स्‍मा माङ्‌सेवा कुलाम्‍दिक्

४ बरनाबास नु सावले़न् सेसेमाङ्‌ङिल्‍ले़ पाङ्‌घुसिआङ् सिलुकिया ये़क्‌यक्‍को पेसि॥ खे़प्‍मोनु वालाधालाम् सैप्रस वागप्‍लाजेॽओ पेसिरो॥

५ हे़क्‍क्‍याङ् सालामिस पाङ्‌जुम्‍मो के़रे़त्‍छिआङ् खे़प्‍मो खे़ङ्‌हाॽरे़ निङ्‌वाॽफु पाःन्‍जाक्‍किन् यहुदि चुम्‍लुङ्‌हिम्‍हाॽओ इङ्‌भन् चोगे़सुरो॥ खे़ङ्‌हाॽनु कुभाॽ के़बिबा युहुन्‍ना मर्कुसे़न्‍नाङ् वये़रो॥

६ खे़ङ्‌हाॽ पाफोस ये़क्‌यक्‍को मे़ङ्‌गे़त्ते थारिक् वागप्‍लाजेॽ खाराक् लाम्‍दिक् मे़जोगे़॥ खे़प्‍मो खे़ङ्‌हाॽरे़ थिक् यहुदि इङ्‌ले़क्‍पा माङ्‌निङ्‌वाॽपान् के़बाःप्‍पा बार-ये़सु मे़प्‍मनाबा किच्‍चाक्‍किन् मे़दुमु॥

७ खे़ल्‍ले़ कुन्‍देःङ्‌बान् खे़न् वागप्‍लाजेॽओबा सुहाङ्‌गे़म्‍बा सर्गियस पौलुसे़न् वये़आङ् सोरिक् खे़न् खुने़ॽनु ताक्‍कन्‍दे़रो॥ सर्गियस पौलुसे़न् सिक्‍कुम्‍दिङ् निङ्‌वाॽसाबा वये़॥ खे़ल्‍ले़ बरनाबास नु सावले़न् उःत्तुसि, थेआङ्‌भे़ल्‍ले़ निङ्‌वाॽफु पाःन्‍जाक्‍किन् खे़म्‍मा निङ्‌वाॽ चोगुरो॥

८ कर खे़न् कित्‍चाक् इलुमासे़न् (ग्रिक पाःन्‍दाङ्‌ङो खे़ल्‍ले़ कुमिङ्‌ङिल्‍ले़ कुबेन् कित्‍चाक् पोङ्‌लो) खुन्‍छिॽ तक्‍ले़ङ्‌वाओ पोगे़आङ् सुहाङ्‌गे़म्‍बा सर्गियस पौलुसे़न् ये़सुन् नसान् चोक् मे़म्‍बाङ्‌मा तम्‍सिन् चोगुआङ् खे़ङ्‌हाॽ अत्‍तुसिरो॥

९ हे़क्‍क्‍याङ् सेसेमाङ्‌ङिल्‍ले़ थुक्‍तुआङ् सावलरे़ (खे़ल्‍ले़ कुमिङ् पावलआङ् वये़रो) खे़न् इलुमासे़न् अदक्‍तक्‍काङ् ओमे़त्तुर मे़त्तु,

१० “खे़ने़ॽ माफे़न्‍साम्‍मिल्‍ले़ कुस्‍सा, काक् साम्‌योनिमाल्‍ले़ कुनिङ्‌मि, खे़ने़ॽग काक् इङ्‌ले़क् नु फे़न् याःम्‍बक्‍ले़ कुधिम् के़वाॽरो॥ खे़ने़ॽ दाङ्‌बाल्‍ले़ तोःन्‍दोःम्‍बा कुलाम्‍मिन् पे़गे़क्-वगे़क् चोःक्‍मा ले़रे़ॽ!

११ दाङ्‌बाल्‍ले़ खुम्‍दिङ् के़बिॽआङ् आल्‍ल खानिःमा मे़न्‍छुक्‍मनाबा के़बोङ्‌ङाङ् कुभा ये़म् थारिक् खे़ने़ॽग नाम्‍मिन्‍नाङ् निमा के़न्‍छुक्‍तुन्‍लो॥” खिमो इलुमासरे़ कुमिक्‍को खाम्‍दःम्‍बाल्‍ले़ ते़प्‍तुबा कुइसिःक् पोःक्‍खे़बा निङ्‌वाॽ खोसुआङ् थेआङ् निमा मे़सुक्‍तुन्‍लो॥ खुने़ॽग कुभारे़ मे़दे़म्‍माआङ् मे़उःङ्‌ङानि फाॽआङ् सप्‍सुर लाङ्‌घेःक्‍मा हेःक्‍ते़रो॥

१२ सुहाङ्‌गे़म्‍बाल्‍ले़ कन् हिन्‍दोक्‍किन् निसुआङ् ये़सुन् नसान् चोगु, थेआङ्‌भे़ल्‍ले़ दाङ्‌बे़ल्‍ले़ कुनिसाम्‍मिल्‍ले़ कुयाःम्‍बेओ कुनिङ्‌वाॽ मये़रो॥

पिसिदियास्‍मा एन्‍तिओक्‍को

१३ खे़न् याङ्‌सि पावल नु कुन्‍जुम्‍हाॽ पाफोसलाम् पाम्‍फिलिया थुम्‍मोबा पर्गाओ वालाम्‍दिक् मे़जोगु, कर युहुन्‍ना मर्कुसरे़ खे़ङ्‌हाॽ खे़प्‍मो पक्‍थसिआङ् यरुसले़म्‍मो नुःक्‍खे़ पेरो॥

१४ पावल नु बरनाबासे़न् पर्गालाम् पिसिदिया थुम्‍मोबा एन्‍तिओक ये़क्‌यक्‍को पेसि॥ हे़क्‍क्‍याङ् नाःम्‍सिङ् ये़न्‍नो यहुदि चुम्‍लुङ्‌हिम्‍मो खे़ङ्‌हाॽ पेसिआङ् युङ्‌ने़छिरो॥

१५ मोसारे़ साप्‍तुबा साम्‌योथिम् नु माङ्‌निङ्‌वाॽपान् के़बाःप्‍पाहाॽरे़ मे़साप्‍तुबा साप्‍पन्‍लाम् मे़निःरु मे़सुरुआङ् लाम्‍लोबाहाॽरे़ खे़ङ्‌हाॽ अक्‍खे मे़मे़त्तुसि, “फुॽनुसाॽसे, आनिगे मनाहाॽ हाङ्‌हाङ् मे़प्‍मासि इङ्‌घङ् के़गत्‍छुने़ फाॽग्र पाःत्ते़से़ॽओ॥”

१६ पावले़न् मुत्‍थ्रिक् पोगे़आङ् हुक्‍चाःल्‍कि चोगुर पाःप्‍मा हेःक्‍ते़, “इस्राइलि फुॽनुसाॽ नु निङ्‌वाॽफुमाङ्‌ङिन् सेवा के़जोःक्‍पा थिम्‍मे़न्‍दङ् सुवाङ्‌सासे, आघे़प्‍से़म्‍मे़ॽओ!

१७ कन् इस्राइलिहाॽरे़ सेवा मे़जोगुबा निङ्‌वाॽफुमाङ्‌ङिल्‍ले़ आनिॽ पाधे़बा सुधे़बाहाॽ सेगुसिआङ् मिस्र लाजेॽओ माःङ्‌घाबा लाजेॽसाबा हे़क्‍के मे़वये़ल्‍ले़ यम्‍बा सुवाङ् चोगुसिरो॥ हे़क्‍क्‍याङ् पयम् मुक्‍साम्‍नु खे़न् लाजेॽओनु लाःक्‍कात् लःत्‍तुसिआङ्

१८ एःक्‍सादे़न्‍नो तङ्‌बे लिबोङ् थारिक् खे़ङ्‌हाॽ कम्‍ब्राङ् मे़त्तुसिरो॥

१९ हे़क्‍क्‍याङ् खुने़ॽग कनान लाजेॽस्‍मा नुसि सुवाङ्‌हाॽ मे़क्‍खुसिआङ् खे़न् लाजेॽओ कुमनाहाॽ युक्‍दाङ्‌बा चोगुसिआङ्

२० तङ्‌बे कुगिप् लिसिआङ् कुभ्रे़ःङ् (४५०) थारिक् खे़ङ्‌हाॽरे़ खे़न् लाजेॽइन् मे़युक्‍तुरो॥

“हे़क्‍क्‍याङ् माङ्‌निङ्‌वाॽपान् के़बाःप्‍पा सामुए़ल थारिक् खासे़न्‌युक्‍पाहाॽ पिरुसिरो॥

२१ हे़क्‍क्‍याङ् खे़ङ्‌हाॽरे़ हाङ् मे़नाःक्‍तुल्‍ले़ खुने़ॽ बे़न्‍जामिन सुवाङ्‌स्‍मा किसरे़ कुस्‍सा सावले़न् पिरुसिआङ् खे़ल्‍ले़ तङ्‌बे लिबोङ् (४०) थारिक् हाङ् चोगुरो॥

२२ हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽ हाङ्‌युक्‍लाम् खे़त्तुआङ् दाउदे़न् हाङ् चोगुरो॥ हे़क्‍क्‍याङ् निङ्‌वाॽफुमाङ्‌ङिल्‍ले़ पाःत्तु, ‘यिसैरे़ कुस्‍सा दाउदे़ङ्‌ग आनिङ्‌वाॽ हे़क्‍के याःम्‍बक् के़जोःक्‍पा आसिराॽ के़धाङ्‌बा मनारो॥’

२३ “बा कन् मे़न्‍छाम् थाःक्‍कोलाम् निङ्‌वाॽफुमाङ्‌ङिल्‍ले़ माङ्‌हे़क् चोगुसिबा कुइसिःक् से़न्‍लप्‍दाङ्‌बा ये़सुन् आनिॽ इस्राइलिहाॽओ पाङ्‌घुरो॥

२४ ये़सुरे़ कुमाङ्‌सेवा याःम्‍बक्‍किन् हेःक्‍मानुःल्‍ले़ तगि युहुन्‍नारे़ इस्राइलस्‍मा काक् मनाहाॽ खुनिॽ लायोलाम् मे़हिन्‍नाङ् बप्‍तिस्‍मा मे़बोङ्‌ल फाॽआङ् इङ्‌भोसुसिरो॥

२५ हे़क्‍क्‍याङ् युहुन्‍नारे़ खुने़ॽ कुमाङ्‌सेवा याःम्‍बक्‍किन् सुःप्‍मा इःत्तुल्‍ले़ मनाहाॽ अक्‍खे मे़त्तुसि, ‘इङ्‌गाॽ हाःत्‍आ फाॽआङ् याप्‍मि के़इःत्तिबे? इङ्‌गाॽग खिनिॽ के़हाङ्‌घुम्‍बा मनाःङ्‌ग मे़ःन्‍नारो, खुने़ॽग इङ्‌गाॽनुःल्‍ले़ याङ्‌सि तारो॥ खुने़ॽ कुलाङ्‌सुःप्‍पिल्‍ले़ कुनाम्‍हाॽआङ् फाःङ्‌मा मे़लाॽआन्‍लो॥’

२६ “अब्राहामरे़ कुमुॽइदाङ्‌सा इस्राइलि फुॽनुसाॽ नु निङ्‌वाॽफुमाङ्‌ङिल्‍ले़ कुसेवा के़जोःक्‍पा थिम्‍मे़न्‍दङ् सुवाङ्‌सासे, आनिॽओए निङ्‌वाॽफुमाङ्‌ङिल्‍ले़ कन् से़न्‍लप्‍पिल्‍ले़न् सुनाइङ्‌घङ्‌ङिन् पाङ्‌घुआङ् वाॽरो॥

२७ कन् यरुसले़म्‍मो के़वाॽबा मनाहाॽ नु खुनिॽ लाम्‍लोबाहाॽरे़ ये़सुन् कुसिङ् मे़न्‍निःत्तुन्, कर आप्‍तिक् मे़गुःत्तुल्‍ले़ नाःम्‍सिङ् ये़न् थप्‍मे मे़निरुबा माङ्‌निङ्‌वाॽपान्‍निन् के़रे़बारो॥

२८ हे़क्‍क्‍याङ् खुने़ॽग सिमे़ल्‍ले़न् खुम्‍दिङ् पिमा थे़मा आप्‍तिक्‍काङ् मे़ङ्‌घोसुन्‍छाङ् पिलातसे़न् खे़न् से़प्‍माए पोङ् फाॽआङ् पेलि मे़भाक्‍तुल्‍ले़ ते़न्‍दे़रो॥

२९ हे़क्‍क्‍याङ् खुने़ॽ कुयाःम्‍बेओ साम्‌योसाप्‍लाओ साप्‍ते़आङ् के़बप्‍पा पाःन्‍हाॽ मे़जोगु मे़सुरुआङ् सिलाम्‍साक्‍मा सिङ्‌सम्‍दाङ्‌लाम् कुन्‍जुम्‍हाॽरे़ मे़धासुआङ् इप्‍पुङ्‌ङो मे़ने़स्‍सुरो॥

३० कर निङ्‌वाॽफुमाङ्‌ङिल्‍ले़ खुने़ॽग सिमे़न्‍लाम् कुहिङ्‌वे़त् चोगुरो॥

३१ हे़क्‍क्‍याङ् यरिक् ये़न् थारिक् खुने़ॽनु गालिललाम् यरुसले़म थारिक् लाम्‍दिक् के़जोःक्‍पाहाॽरो ओसेःन्‍धाक्‍सिङ्‌ल वये़रो॥ आल्‍ल खे़ङ्‌हाॽ इस्राइलस्‍मा मनाहाॽरे़ लागि तोःन्‍दि मे़वाॽरो॥

३२ “हे़क्‍क्‍याङ् निङ्‌वाॽफुमाङ्‌ङिल्‍ले़ आनिगे पाधे़बाहाॽ पिरुसिबा माङ्‌हे़क्‍किल्‍ले़ कुयाःम्‍बेओ कन् सुनाइङ् इङ्‌भोसे़ आनिगे खिनिॽओ त्‍ये़ॽइगे़आङ् वयिगे़रो–

३३ निङ्‌वाॽफुमाङ्‌ङिल्‍ले़ ये़सुन् सिमे़न्‍लाम् याम्‍मो हिङ्‌घुआङ् माङ्‌हे़क्‍किन् आनिॽ कुमुॽइदाङ्‌साहाॽरो के़त्तुरो॥ कन् निसिगेक्‍पा निङ्‌वाॽफु साम्‍लोसुम्‍मो निङ्‌वाॽफुमाङ्‌ङिल्‍ले़ ये़सुन् अक्‍खे मे़त्तुआङ् वाॽरो,

“‘खे़ने़ॽग आस्‍साने़रो,

इङ्‌गाॽ से़क्‍खाए के़म्‍बाआ फाॽआङ् ओसेःन्‍दाङ् चोगुङ्‌ङाङ् वाॽरो॥’

३४ “निङ्‌वाॽफुमाङ्‌ङिल्‍ले़ खुने़ॽ सिमे़न्‍लाम् फोःक्‍खुल्‍ले़ याम्‍मो आप्‍फाल्‍ले़आङ् सिमा मे़बोङ्‌ने़न्‍ल फाॽआङ् साम्‌योसाप्‍लाओ अक्‍खेलॽरिक् पाःत्तुआङ् वाॽ–

“‘आइन् खिनिॽग इङ्‌गाॽ सेसे नु निस्‍सेए दाउदे़न्‍नु माङ्‌हुप् चोगुङ्‌बा मुॽइसाम्‍मिन् पिनिङ्‌ङाङ् वाॽआरो॥’

३५ हे़क्‍क्‍याङ् वेॽस्‍मा ते़न्‍नोआङ् खुने़ॽ पाःत्तुआङ् वाॽ,

‘खे़ने़ॽग सेसे के़सेवारोबाल्‍ले़ कुधक्‍किन् किमा यःप्‍मा के़म्‍बाङ्‌घुन्‍लो॥’

३६ दाउदरे़ निङ्‌वाॽफुमाङ्‌ङिल्‍ले़ खुने़ॽ कुहिङ्‌मन् खाराक् सेवा चोगु, हे़क्‍क्‍याङ् खुने़ॽ स्‍ये़रो॥ हे़क्‍क्‍याङ् आनिगे पाधे़बाहाॽनुए मे़हुम्‍सुआङ् किरे़ पेरो॥

३७ कर निङ्‌वाॽफुमाङ्‌ङिल्‍ले़ सिमे़न्‍लाम् हिङ्‌घुबाल्‍ले़ कुधक्‍किन् मे़गिरे़न्‍लो॥

३८ “खे़ल्‍ले़ चोगुल्‍ले़ फुॽनुसाॽसे, बा कन् ये़सुरे़ चोगुबालाम्‍मे निङ्‌वाॽफुमाङ्‌ङिल्‍ले़ आनिॽ लायोहाॽरे़न् ले़प्‍मि आबिॽ फाॽआङ् कन् इङ्‌घङ्‌ङिन् खिनिॽओ इङ्‌भोसे़आङ् वाॽबान् आल्‍ल कुसिङ् निःत्‍ते़म्‍मे़ॽओ॥

३९ खुने़ॽओ नसान् के़जोःक्‍पाहाॽरे़ खुनिॽ लायोन् निङ्‌वाॽफुमाङ्‌ङिल्‍ले़ सुःन्‍दुपिरुसिॽरो॥ के़रे़क्‍ले़ मोसारे़ कुसाम्‌योथिम् इःप्‍मा नाःप्‍मालाम् खोमा के़न्‍छुक्‍तुम्‍मिम्‍बा लायोलाम् चोःक्‌युम्‍भोःन् खिनिॽ के़घोसुम्‍माङ् के़वयिॽरो॥

४० हे़क्‍क्‍याङ् सिङ्‌सिङ् लॽरे़म्‍मे़ॽओ, मे़ःन्‍ने़ फाॽग्र माङ्‌निङ्‌वाॽपान् के़बाःप्‍पाहाॽरे़ मे़साप्‍तुबा निङ्‌वाॽफुमाङ्‌ङिल्‍ले़ कुबाःन्‍निन् खिनिॽ सम्‍दाङ् के़त्‍लो॥

४१ “‘ओमे़त्ते़म्‍मे़ॽ, खिनिॽ किनाःन्‍दि के़मे़प्‍पासे,

खिनिॽ निङ्‌वाॽ मये़म्‍मे़ॽआङ् से़म्‍मे़ॽ॥

थेआङ्‌भे़ल्‍ले़ खिनिॽ ये़म्‍हाॽओ मनाहाॽरे़ पोधक् के़म्‍जोगिसाङ् आप्‍फाल्‍ले़आङ् नसान् के़न्‍जोगुम्‍मिम्‍बा याःम्‍बक् इङ्‌गाॽ चोगुङ्‌लो॥’”

४२ पावल नु बरनाबासे़न् यहुदि चुम्‍लुङ्‌हिम्‍मोलाम् लःन्‍दे़सिआङ् पेसिल्‍ले़ मनाहाॽरे़ खे़ङ्‌हाॽ, याम्‍मो के़दाबा नाःम्‍सिङ् ये़न्‍नो त्‍ये़से़ॽआङ् कन् पाःन्‍निन् चे़क्‍खे़से़ॽओ फाॽआङ् मे़उःत्तुसिरो॥

४३ हे़क्‍क्‍याङ् मनाहाॽरे़ यहुदि चुम्‍लुङ्‌हिम्‍मिन् मे़ले़रुआङ् यरिक् यहुदिहाॽ नु यहुदि साम्‌योओ के़दाबाहाॽरे़ पावल नु बरनाबासे़न् मे़दिम्‍दुसिरो॥ हे़क्‍क्‍याङ् सेःक्‌युक्‍मिबाहाॽरे़ खे़ङ्‌हाॽ निङ्‌वाॽफु लुङ्‌गुम्‍मो चक्‍मे़ल्‍लॽए नसान् चोगे़म्‍मे़ॽ फाॽआङ् पेलि फाक्‍ते़छुरो॥

४४ हे़क्‍क्‍याङ् के़दाबा नाःम्‍सिङ् ये़न्‍नो खप्‍मे़न् खे़न् ये़क्‌यक्‍कोबा काक् मनाहाॽ निङ्‌वाॽफु पाःन्‍जाक् खे़म्‍से़ मे़द्‌ये़रो॥

४५ कर यहुदि लाम्‍लोबाहाॽरे़ खे़न् मनाहाॽ मे़निसुसिआङ् साॽरिक् नामे़हे़त्तुसि, हे़क्‍क्‍याङ् पावलरे़ पाःत्तुबा पाःन्‍हाॽरे़ कुदक्‍ले़ङ्‌वाओ मे़बारे़र मे़दरुरो॥

४६ कर पावल नु बरनाबासे़न् मे़ङ्‌गिए अक्‍खेलॽरिक् पारे़त्‍छि, “निङ्‌वाॽफु पाःन्‍जाक्‍किङ्‌ग काक्‍नु तगि खिनिॽ यहुदिहाॽनु पाःप्‍मा के़बोङ्‌बा वये़, कर खिनिॽए कन् के़नाॽरुम्‍लो॥ हे़क्‍क्‍याङ् मे़न्‍नुप्‍मनाबा हिङ्‌मन् खोमा सुम्‍बोधासाबा मे़म्‍बोङ्‌मा फाॽआङ् खिनिॽ ओसेःन्‍गे़धाक्‍तुम्‍लो॥ खे़ल्‍ले़ चोगुल्‍ले़ आल्‍ल आनिगे खिनिॽलाम् लःन्‍दिगे़आङ् थिम्‍मे़न्‍दङ् सुवाङ्‌हाॽओ पेगिगे़ॽरो॥

४७ थेआङ्‌भे़ल्‍ले़ दाङ्‌बाल्‍ले़ अक्‍खेलॽरिक् साम्‌योसाप्‍लाओ इङ्‌जाङ् याप्‍मि पिरिगे़आङ् वाॽरो,

“‘खिनिॽग इक्‍सादिङ् खाम्‍बेःक्‍माल्‍ले़ कुनुप्‍मो थारिक् से़न्‍लप्‍पिल्‍ले़न् सुनाइङ्‌ङिन् तेॽमा फाॽआङ्

इङ्‌गाॽ थिम्‍मे़न्‍दङ् सुवाङ्‌हाॽरे़ लागि ओःत्ति कुइसिःक् चोःक्‍निङ्‌ङाङ् वाॽआरो॥’”

४८ कन् पाःन्‍निन् थिम्‍मे़न्‍दङ् सुवाङ्‌हाॽरे़ मे़घे़प्‍सुआङ् साॽरिक् मे़सःत्ते़र निङ्‌वाॽफु पाःन्‍जाक्‍किन् इङ्‌धाङ् मे़बिरु॥ हे़क्‍क्‍याङ् मे़न्‍नुप्‍मनाबा हिङ्‌मन्‍ले़ लागि सेःक्‌युक् के़बोङ्‌बाहाॽरे़ नसान् मे़जोगुरो॥

४९ हे़क्‍क्‍याङ् नसानिबाहाॽरे़ दाङ्‌बाल्‍ले़ कुबाःन्‍जाक्‍किन् खे़न् थुम्‍मो काक् पिसाङ् मे़से़सुरो॥

५० कर यहुदिहाॽरे़ ये़क्‌यामा साम्‌योमा मे़न्‍छुमाहाॽ नु खे़न् ये़क्‌यक्‍कोबा मिङ्‌सोदाङ्‌बा मनाहाॽ मे़हुसुसि मे़बक्‍सुसिरो॥ खे़ङ्‌हाॽरे़ पावल नु बरनाबासे़न् तुक्‍खे चाःप्‍मा मे़हेःक्‍तुसिआङ् खे़न् थुम्‍मोलाम् लाःक्‍कात् मे़नाःत्तु मे़देसुसिरो॥

५१ हे़क्‍केःल्‍ले़ निङ्‌वाॽफुमाङ्‌ङिल्‍ले़ नाॽरुसिबान् ओसेःन्‍धाक्‍मासि फाॽआङ् सेःक्‌युक्‍मिबाहाॽरे़आङ् खुनिॽ लाङ्‌भोओबा खाम्‍हिःक्‍किन् खे़ङ्‌हाॽरे़ मे़धाप्‍सु मे़धआङ्a आइकोनियम ये़क्‌यक् ले़प्‍माङ् मे़धासिङ्‌लो॥

५२ बा खे़न् ये़म्‍मो एन्‍तिओक्‍समा हुॽसाम्‍बाहाॽआङ् सेसेमाङ्‌ङिन् नु ओमुलॽमाल्‍ले़ कुधिम् मे़बोःक्‍खे़रो॥

a 

१३:५१ खुनिॽ लाङ्‌भोओबा खाम्‍हिःक्‍किन् खे़ङ्‌हाॽरे़ मे़धाप्‍सु मे़ध– खे़प्‍मो के़युङ्‌बा मनाहाॽरे़ लागि खे़म्‍म्‍याक्‍काङ् थो चोःक्‍मा के़बोङ्‌बा पान् थेआङ् होप्‍लो के़लॽबा मिक्‍सेःन्‌रे़ लागि खे़ङ्‌हाॽरे़ अक्‍खे मे़जोगुबारो॥

आइकोनियम्‍मो पावल नु बरनाबासे़न्

१४

आल्‍ल एन्‍तिओक्‍को कुइसिःक् आइकोनियम्‍मोआङ् पावल नु बरनाबासे़न् यहुदि चुम्‍लुङ्‌हिम्‍मो पेसिआङ् साॽरिक् सिक्‍कुम् निङ्‌वाॽ लस्‍सुर पारे़त्‍छिल्‍ले़ खे़प्‍मो यरिक् यहुदिहाॽ नु थिम्‍मे़न्‍दङ् सुवाङ्‌हाॽरे़ ये़सुरे़ कुसुनाइङ्‌ङिन् नसान् मे़जोगुरो॥

२ कर नसान् मे़न्‍जोःक्‍मनाबा यहुदिहाॽरे़ खे़प्‍मोबा थिम्‍मे़न्‍दङ् सुवाङ्‌हाॽ मे़हुसुसिआङ् नसानिबा फुॽनुसाॽहाॽरे़ खुनिॽ तक्‍ले़ङ्‌वाओ निङ्‌वाॽ मे़ले़क्‍खु मे़बिरुसिरो॥

३ हे़क्‍केःल्‍ले़ सेःक्‌युक्‍मिबाहाॽ खे़प्‍मो यरिक् ये़म् थारिक् वये़त्‍छिल्‍ले़ खे़ङ्‌हाॽ दाङ्‌बाल्‍ले़ कुयाःम्‍बेओ मे़ङ्‌गिए पारे़त्‍छिरो॥ दाङ्‌बाल्‍ले़ खे़ङ्‌हाॽ मिक्‍सेन् नु निङ्‌वाॽ के़माबा याःम्‍बक्‍हाॽ चोःक्‍मा मुक्‍साम् पिरुसि हे़क्‍क्‍याङ् खे़ङ्‌हाॽरे़ इङ्‌भन् चोगे़त्‍छुबा कुलुङ्‌गुम्‍मिन् से़क्‍खाए फाॽआङ् ओसेःन्‍धाक्‍तुसिरो॥

४ खे़न् ये़क्‌यक्‍कोबा मनाहाॽ कुभा सेःक्‌युक्‍मिबाहाॽ ले़प्‍माङ् नु कुभा नसान् मे़न्‍जोःक्‍मनाबा यहुदिहाॽ ले़प्‍माङ् मे़से़न्‍छिङ्‌लो॥

५ खे़प्‍मो यहुदिहाॽ नु थिम्‍मे़न्‍दङ् सुवाङ्‌हाॽ हे़क्‍क्‍याङ् खुनिॽ लाम्‍लोबाहाॽ मे़दङ्‌सिङ्‌ङाङ् सेःक्‌युक्‍मिबाहाॽरे़ खुनिॽ तक्‍ले़ङ्‌वाओ पोःक्‍माआङ् लुङ्‌ङिल्‍ले़ ले़प्‍मा से़प्‍मासि फाॽआङ् इङ्‌मे़दङ्‌घुरो,

६ कर कन् चे़म्‍फन्‍निन् सेःक्‌युक्‍मिबाहाॽरे़ निङ्‌वाॽ मे़घोसुआङ् खे़प्‍मोनु लुकोनिया थुम्‍मोबा लुस्‍त्रा नु दर्बि मे़प्‍मनाबा ये़क्‌यक्‍हाॽ नु खे़न् खिरिबा ते़न्‍नो मे़घे़त्‍छिङ् मे़बेआङ्

७ खे़प्‍मोआङ् खे़ङ्‌हाॽरे़ सुनाइङ्‌ङिन् इङ्‌भन् मे़जोगुरो॥

लुस्‍त्रा नु दर्बिओ पावल नु बरनाबासे़न्

८ लुस्‍त्राओ सावाःन्‍छिङ्‌ङाङ्‌धोए लाङ्‌घेःक्‍मा मे़न्‍छुक्‍मनाबा लाङ्‌सक्‍पाधिक् वये़रो॥ खे़न् आप्‍फाल्‍ले़आङ् लाङ्‌मे़ङ्‌घेःक्‍के वये़॥

९ खे़प्‍मो खे़ल्‍ले़ पावलरे़ पाःत्तुबा पाःन्‍हाॽ नुरिक्‍काङ् खे़प्‍सुर युङे़॥ पावलरे़ खे़ल्‍ले़ वेःप्‍मा के़सुक्‍पा कुनसाःन्‍निन् निसुआङ् अदक्‍तक्‍काङ् ओमे़त्तुर

१० यम्‍बा इक्‍लाओ अक्‍खे मे़त्तु, “खे़ने़ॽ ये़बे़ॽ!” खे़न् मनाःन्‍नाङ् मुत्‍थ्रिक् पोगे़आङ् लाङ्‌घेःक्‍मा हेःक्‍ते़रो॥

११ हे़क्‍क्‍याङ् मनाहाॽरे़ पावलरे़ चोगुबा खे़न् याःम्‍बक्‍किन् मे़निसुआङ् खे़ङ्‌हाॽरे़ लुकोनियास्‍मा पाःन्‍नो अक्‍खेलॽरिक् मे़बाःत्तुर मे़अःक्‍ते़, “माङ्‌हाॽ मना ले़ङ्‌ने़त्‍छिआङ् आनिॽओ त्‍ये़छिआङ् वाॽसिरो॥”

१२ खे़ङ्‌हाॽरे़ बरनाबासे़न् जिउस नु पावले़न् हर्मेस मे़मे़त्तुसि, थेआङ्‌भे़ल्‍ले़ पावले़न् के़बाःप्‍पा चोगे़रो॥ (ग्रिकेलिहाॽरे़न् जिउस मे़प्‍मनाबान् तुम् माङ् नु हर्मेस मे़प्‍मनाबान् इङ्‌गे़साबा माङ् वये़रो॥)

१३ ये़क्‌यक्‍किल्‍ले़ कुबेसाङ् जिउस माङ्‌ङिल्‍ले़न् माङ्‌हिम् ने़स्‍से़॥ जिउस माङ्‌ङिल्‍ले़ कुनिङ्‌वाॽफुसाम्‍बाल्‍ले़ पित्‍हाॽ नु फुङ्‌हाॽ ताःप्‍मा पाङ्‌घुसिआङ् ये़क्‌यक्‍किल्‍ले़न् पयम् लाम्‍धेःप्‍पो त्‍ये़, थेआङ्‌भे़ल्‍ले़ खुने़ॽ नु मनाहाॽरे़ सेःक्‌युक्‍मिबाहाॽ सिदुङ्‌जभा तोःम्‍मा निङ्‌वाॽ मे़जोगुआङ् मे़वये़रो॥

१४ बरनाबास नु पावलरे़ खे़न् खे़प्‍से़त्‍छुआङ् माङ् चे़ॽयापान् पोङ्‌मा इःत्‍ते़ फाॽआङ् ने़प्‍माङ्‌ले़ खुन्‍छिॽ तेःत्‍तिन् थे़ःक्‍खे़त्‍छुa हे़क्‍क्‍याङ् मनालुम्‍मो लोःक्‍ते़त्‍छिर अक्‍खेलॽरिक् अःक्‍ते़त्‍छि,

१५ “आदाङ्‌बासे, कन् थे चोःक्‍मा के़इःत्तुम्‍बाबे? आन्‍छिगे़ग बा खिनिॽ हे़क्‍के मे़न्‍छाम्‍गे़न् याप्‍मिसिगे़रो! खिनिॽ कन् हने़बा नावाइत्‍लान् सेवा चोःक्‍मा ले़रे़म्‍मे़ॽआङ् ताङ्‌साक्‍पे़न्, इक्‍सादिङ् खाम्‍बेःक्‍मान्, वाहङ्‌हाॽ हे़क्‍क्‍याङ् खे़प्‍मो के़वाॽबा के़रे़क् पाःन्‍हाॽ नावागे़न् चइःत् के़ने़बा आजुनि निङ्‌वाॽफुमाङ्‌ङिल्‍लो नुःक्‍खे़म्‍मे़ॽ फाॽआङ् सुनाइङ् इङ्‌भन् चोःक्‍से़ आन्‍छिगे़ कप्‍मो त्‍ये़त्‍छिगे़बारो॥

१६ कन् पेबा ये़म्‍मोग के़रे़क् मे़न्‍छाम् सुवाङ्‌हाॽरे़ खुनिॽ आबाङे साक्‍थिम् कुइसिःक् खुनिॽ माङ्‌हाॽ सेवा चोःक्‍से़ ले़रुदेसुसि,

१७ कर आल्‍लोग खुने़ॽग आबाङे तोःन्‍दि मे़ःन्‍नेग होप्‍लो, थेआङ्‌भे़ल्‍ले़ खुने़ॽग साङ्‌ग्राम्‍पेदाङ्‌लाम् पाङ्‌गे़न्‍दिङ् वाहित् थासु के़बिरिआङ् चामा थुङ्‌मारे़ खिनिॽ निङ्‌वाॽ के़दासि के़बिरिआङ् सिक्‍सम्‍माल्‍ले़ कुधिम् के़जोगिआङ् के़वयिरो॥”

१८ कन् पाःन्‍हाॽ पाःत्ते़त्‍छुर पावल नु बरनाबासरे़ मनाहाॽरे़ खुन्‍छिॽ सिदुङ्‌जभा तोःम्‍मा मे़इःत्‍तुबान् पल्‍लिमाल्‍ले़ साक्‍मा सुक्‍ते़त्‍छुरो॥

१९ हे़क्‍क्‍याङ् कुभा यहुदिहाॽ एन्‍तिओक नु आइकोनियम्‍लाम् मे़द्‌ये़आङ् खे़ङ्‌हाॽरे़ मनाहाॽ मे़हुसुसिआङ् खुनिॽ ले़प्‍माङ् मे़जोगुसिआङ् पावले़न् लुङ्‌ङिल्‍ले़ मे़ले़प्‍तु, हे़क्‍क्‍याङ् पाङ्‌जुम् लाःक्‍कात् मे़उःक्‍खु मे़देॽरुआङ् खुने़ॽ स्‍ये़ फाॽआङ् लाप्‍मे़भुसु॥

२० कर नसानिबाहाॽ मे़जुप्‍से़आङ् कुघिरि मे़ये़म्‍सिङ्‌ङाङ् मे़ये़बे़ल्‍ले़ खे़न् ये़म्‍मो निङ्‌वाॽ मये़र पावले़न् मुत्‍थ्रिक् पोगे़आङ् याङ्‌ना ये़क्‌यक्‍को पेरो॥ हे़क्‍क्‍याङ् कुदाःन्‍दिक् बरनाबासे़न्‍नु दर्बिओ पेसे़त्‍छिरो॥

सिरियास्‍मा एन्‍तिओक्‍को पावल नु बरनाबासे़न्

२१ पावल नु बरनाबासरे़ दर्बिओ सुनाइङ् इङ्‌भन् चोगे़त्‍छुआङ् खे़प्‍मो यरिक् मनाहाॽ हुॽसाम्‍बा मे़बोःक्‍खे़रो॥ हे़क्‍क्‍याङ् खे़ङ्‌हाॽ लुस्‍त्रा, आइकोनियम नु एन्‍तिओक्‍को नुःक्‍खे़त्‍छिआङ्

२२ खे़प्‍मो खे़ङ्‌हाॽरे़ हुॽसाम्‍बाहाॽ नसाःन्‍नो चक्‍मे़ल्‍लॽए वये़म्‍मे़ॽ मे़त्ते़छुसिर हाङ्‌हाङ् चोगे़त्‍छुसि, हे़क्‍क्‍याङ् यरिक् इनोगे़न् तुक्‍खे के़दुमुम्‍साङ् निङ्‌वाॽफुहाङ्‌जुम्‍मो लाःप्‍माए पोङ्‌लो फाॽआङ् आःन्‍छिङ्‌मा पिरे़त्‍छुसिरो॥

२३ हे़क्‍क्‍याङ् पावल नु बरनाबासरे़ खे़न् सेसेहुप्‍लक्‍हाॽओ तुम्‍लाम्‍लोबाहाॽ सेःक्‌युक् चोगे़त्‍छुआङ् तुवा नु चाने़त्तो मे़युङे़आङ् खे़ङ्‌हाॽरे़ नसान् मे़जोगुबा दाङ्‌बाल्‍ले़ कुगम्‍ब्राङ्‌ङो खे़ङ्‌हाॽ युक्‍खे़त्‍छुसिरो॥

२४ याङ्‌सि खे़ङ्‌हाॽ पिसिदिया थुम्‍मो पोःक्‍खे़त्‍छिर पाम्‍फिलिया थुम्‍मो थ्‍ये़सि॥

२५ खे़ङ्‌हाॽरे़ याम्‍मो पर्गाओ इङ्‌भन् चोगे़त्‍छु, हे़क्‍क्‍याङ् अतालिया ये़क्‌यक्‍को पेसिरो॥

२६ हे़क्‍क्‍याङ् खे़प्‍मोलाम् खे़ङ्‌हाॽरे़ सिरियास्‍मा एन्‍तिओक्‍को याङ्‌ना वालाम्‍दिक् चोगे़त्‍छुरो॥ निङ्‌वाॽफुमाङ्‌ङिल्‍ले़ कुलुङ्‌गुम्‍मो खुन्‍छिॽ हेःक्‍ते़त्‍छुबा माङ्‌सेवा याःम्‍बक्‍किन् आल्‍लो खे़प्‍मोए चोःक्‍मा सुरे़त्‍छुरो॥

२७ खे़ङ्‌हाॽ एन्‍तिओक्‍को के़रे़त्‍छिआङ् खे़प्‍मोबा सेसेहुप्‍लक्‍कोबा नसानिबाहाॽ निङ्‌वाॽफुमाङ्‌ङिल्‍ले़ खुन्‍छिॽलाम् चोगुबा के़रे़क् याःम्‍बक्‍हाॽ हे़क्‍क्‍याङ् अक्‍खेलॽरिक् थिम्‍मे़न्‍दङ् सुवाङ्‌हाॽरे़आङ् से़न्‍लप् खोमा मे़सुक्‍तुर फाॽआङ् निङ्‌वाॽफुमाङ्‌ङिल्‍ले़ लाम्‍धेःप्‍पे़न् हन्‍दुबा पाःन्‍निन् चे़क्‍खे़त्‍छुरो॥

२८ हे़क्‍क्‍याङ् खे़प्‍मो नसानिबाहाॽनु यरिक् ये़म् थारिक् वये़त्‍छिरो॥

a 

१४:१४ खुन्‍छिॽ तेःत्‍तिन् थे़ःक्‍खे़त्‍छु– मनाहाॽरे़ खुन्‍छिॽ सेवा मे़मे़त्तुसिबाओ खुन्‍छिॽ सिक्‍खे़ङे़बा निदे़त्‍लो॥

यरुसले़म्‍मोबा ये़जुम्‍भो

१५

कुभा ये़म् एगाङ् यहुदियालाम् एन्‍तिओक्‍को कुभा यहुदि नसानिबाहाॽ मे़द्‌ये़आङ् नसानिबा फुॽनुसाॽहाॽ अक्‍खे मे़मे़त्तुसिर निसाम् मे़हुॽरुसि, “मोसारे़ साप्‍तुबा साम्‌योथिम् साप्‍लाओबा साक्‍थिम् कुइसिःक् हर्दो के़न्‍हे़गुम्‍मिन्‍ने़ फाॽग्र से़न्‍लप् खोमा के़न्‍छुक्‍तुम्‍मिल्‍लो॥”

२ पावल नु बरनाबासे़न् खे़ङ्‌हाॽनु साॽरिक् पान् थक्‍ते़त्‍छि॥ हे़क्‍केःल्‍ले़ पावल, बरनाबास नु एन्‍तिओकस्‍मा कुभा नसानिबा फुॽनुसाॽहाॽ यरुसले़म्‍मो पेःक्‍माआङ् खे़प्‍मोबा सेःक्‌युक्‍मिबाहाॽ हे़क्‍क्‍याङ् तुम् लाम्‍लोबाहाॽनु कन् पाःन्‍निल्‍ले़ कुयाःम्‍बेओ ताॽजे़ङ्‌मा फाॽआङ् मे़सेगुसिरो॥

३ एन्‍तिओक् सेसेहुप्‍लक्‍पा नसानिबाहाॽरे़ खे़ङ्‌हाॽ खे़प्‍मोलाम् से़म्‍मुॽइ मे़जोगुसि॥ खे़ङ्‌हाॽ फोनिसिया नु सामरिया थुम्‍मो पोःक्‍खे़त्‍छिर लाम्‍दिक् चोगे़त्‍छिल्‍ले़ खे़प्‍मोबा नसानिबाहाॽ अक्‍खेलॽरिक् थिम्‍मे़न्‍दङ् सुवाङ्‌हाॽरे़आङ् निङ्‌वाॽफुमाङ्‌ङिन् नसान् मे़जोगु के़लॽबा पाःन्‍निन् चे़क्‍खे़छुरो॥ हे़क्‍केःल्‍ले़ खे़प्‍मोबा नसान् के़जोःक्‍पा फुॽनुसाॽहाॽआङ् कन् पाःन्‍निन् मे़घे़प्‍सुआङ् साॽरिक् मे़सःत्ते़रो॥

४ हे़क्‍क्‍याङ् खे़ङ्‌हाॽ यरुसले़म्‍मो के़रे़त्‍छिआङ् सेःक्‌युक्‍मिबाहाॽ, तुम् लाम्‍लोबाहाॽनु सेसेहुप्‍लक्‍पा वेॽ मनाहाॽरे़ खे़ङ्‌हाॽ लाम्‍दाःक्‍मा मे़बिरुसिरो॥ हे़क्‍क्‍याङ् खे़ङ्‌हाॽरे़ खे़प्‍मो के़वाॽबाहाॽ निङ्‌वाॽफुमाङ्‌ङिल्‍ले़ खुन्‍छिॽलाम् चोगुबा पाःन्‍हाॽ चे़क्‍खे़छुरो॥

५ हे़क्‍क्‍याङ् खे़प्‍मो के़वाॽबा फरिसि लक्‍कोबा नसानिबाहाॽरे़ मे़बोगे़आङ् खे़ङ्‌हाॽ अक्‍खे मे़मे़त्तुसि, “थिम्‍मे़न्‍दङ् नसानिबाहाॽरे़ मोसारे़ साप्‍तुबा साम्‌योथिम् साप्‍लाओबा साक्‍थिम् इःप्‍मा नाःप्‍मार हर्दोआङ् हे़क्‍माए पोङ्‌लो॥”

६ हे़क्‍केःल्‍ले़ सेःक्‌युक्‍मिबाहाॽ नु तुम्‍लाम्‍लोबाहाॽ सोरिक् मे़जुप्‍से़आङ् कन् पाःन्‍निल्‍ले़ कुयाःम्‍बेओ पाःन्‍धङ् मे़जोगुरो॥

७ खे़प्‍मो पयम् पाःन्‍धङ् पोःक्‍खे़आङ् कुनुप्‍मो पत्रुसे़न् पोगे़आङ् मे़त्तुसि, “आम्‍भुॽ आन्‍साॽसे, यरिक् तगि निङ्‌वाॽफुमाङ्‌ङिल्‍ले़ थिम्‍मे़न्‍दङ् सुवाङ्‌हाॽरे़ सुनाइङ् खे़म्‍मा नु नसान् मे़जोगुर फाॽआङ् इङ्‌भन् चोःक्‍से़ खिनिॽओलाम् इङ्‌गाॽ सेगाङ्‌बान् के़निसुम्‍माङ् के़वयिॽरो॥

८ हे़क्‍क्‍याङ् निङ्‌वाॽफुमाङ्‌ङिल्‍ले़ मे़न्‍छाम् याप्‍मिरे़न् सिक्‍लुङ्‌मान् निसुरो॥ खुने़ॽग आनिॽ हे़क्‍केए थिम्‍मे़न्‍दङ् सुवाङ्‌हाॽआङ् सेसेमाङ् पिरुसिर ताःक्‍तुसिआङ् वाॽ के़लॽबा पाःन्‍निन् आनिॽ ओसेःन्‍आधाक्‍ते़रो॥

९ आल्‍ल खुने़ॽ थिम्‍मे़न्‍दङ् सुवाङ् नु आनिॽ आन्‍छे़न्‍ने़न्‍लो, थेआङ्‌भे़ल्‍ले़ आनिॽ हे़क्‍के दाङ्‌बाओबा नसाःन्‍लाम् खुनिॽ सिक्‍लुङ्‌मान् सेसे चोगु पिरुसिरो॥

१० हे़क्‍केःल्‍ले़ थेआङ्‌ने़ के़साक्‍पा यहुदि साक्‍थिम्‍मिन् थिम्‍मे़न्‍दङ् नसानिबाहाॽ के़गुःत्तुम्‍सिम्‍माङ् निङ्‌वाॽफुमाङ्‌ङिल्‍ले़ कुसिक् फोःङ्‌मा निङ्‌वाॽ के़इःत्तुम्‍बाबे? खे़ङ्‌ग आनिॽ पाधे़बाहाॽरे़आङ् कुमा मे़न्‍छुक्‍तुन्, हे़क्‍क्‍याङ् आनिॽआङ् कुमा आन्‍छुक्‍तुम्‍मिन्‍लो॥

११ से़क्‍खाःल्‍ले़ग, खे़ङ्‌हाॽ हे़क्‍केए आनिॽआङ् दाङ्‌बाल्‍ले़ कुलुङ्‌गुम्‍मिल्‍ले़रक् ताङ्‌आसेःप्‍ते़ के़लॽबान् नसान् आजोगुम्‍लो॥”

१२ बरनाबास नु पावलरे़ खुन्‍छिॽलाम् थिम्‍मे़न्‍दङ् सुवाङ्‌लुम्‍मो निङ्‌वाॽफुमाङ्‌ङिल्‍ले़ चोगुबा मिक्‍सेन् नु निङ्‌वाॽ के़माबा याःम्‍बक्‍हाॽ चे़क्‍खे़छुल्‍ले़ ये़जुम्‍भोबा काक् मनाहाॽ स्‍वाःत्ताङ् मे़घे़प्‍सुर मे़युङे़रो॥

१३ हे़क्‍क्‍याङ् खे़ङ्‌हाॽरे़ पाःप्‍मा सुरे़त्‍छुआङ् याकुबे़न् ये़म्‍सिङ्‌ङाङ् पाःत्तु, “फुॽनुसाॽसे, आबाःन्‍निन् खे़प्‍से़म्‍मे़ॽओ॥

१४ निङ्‌वाॽफुमाङ्‌ङिल्‍ले़ काक्‍नु तगि थिम्‍मे़न्‍दङ् सुवाङ्‌हाॽ अक्‍खेलॽरिक् आबाङे कुमना मे़बोङ्‌ल फाॽआङ् उःत्तुसि के़लॽबान् सिमोन पत्रुसरे़ चे़क्‍खुरो॥

१५ कङ्‌ग माङ्‌निङ्‌वाॽपान् के़बाःप्‍पाहाॽ नु खुनिॽ पाःन्‍निन् साॽरिक्‍के तङ्‌लो॥ साम्‌योसाप्‍लारे़ अक्‍खे पाःत्तुआङ् पत्,

१६ “‘कन् एगाङ् इङ्‌गाॽ नुःङ्‌ङारो, हे़क्‍क्‍याङ् नुबे़बा दाउदरे़ कुहाङ्‌जुम्‍मिन् इङ्‌गाॽ याम्‍मो चोगुङ्‌लो॥

इङ्‌गाॽ के़यबा लुङ्‌धाक्‍हाॽ से़त्तुङ्‌लो॥

याम्‍मो चोगुङ्‌ङाङ् ये़प्‍सुङ्‌लो॥

१७-१८ हे़क्‍केलॽरिक् वेॽ मनाहाॽरे़आङ् इङ्‌गाॽ दाङ्‌बान् कोःप्‍मा मे़सुक्‍कार॥ आमिङ् के़दाःक्‍पा काक् थिम्‍मे़न्‍दङ् सुवाङ्‌हाॽ इङ्‌गाॽ आबाङे आसुवाङ् फाॽआङ् उःत्तुङ्‌सिङ्‌लो॥

कन् पाःन्‍हाॽ के़जोःक्‍पा इङ्‌गाॽ दाङ्‌बाल्‍ले़ अक्‍खे पाःत्तुङ्‌बा पाःन्‍निन् यरिक् तङ्‌बे तगिए पाःत्ते़ चुरे़आङ् वाॽरो॥’”

१९ याकुबरे़ याम्‍मो अक्‍खे पाःत्तु, “निङ्‌वाॽफुमाङ्‌ङो के़नुःङ्‌बाआङ् के़दाबा थिम्‍मे़न्‍दङ् सुवाङ्‌हाॽ तुक्‍खे चाःप्‍मासि मे़ःन्‍लो के़लॽबा आनिङ्‌वाॽ वाॽरो॥

२० कर खे़ङ्‌हाॽ अक्‍तङ्‌बा सक्‍इङ्‌घङ् हाक्‍तुम्‍सिम्‍लो, ‘नावाइत्‍लाओ तोःम्‍नाबा चाहाॽ मे़न्‍जने़न्‍ल॥ हे़क्‍क्‍याङ् चाराम्‍मा याःम्‍बक् मे़न्‍जोगुन्‍ल॥ कुसित्‍ला यॽमना से़प्‍मनाबा सा नु सामाक्‍खिॽआङ् मे़न्‍जने़न्‍ल॥’

२१ थेआङ्‌भे़ल्‍ले़ बा कन् मोसारे़ साप्‍तुबा साम्‌योथिम्‍मिन् काक् पाङ्‌जुम्‍मो उन्‍छोःन् उन्‍छोःन्‍नाङ्‌धोए इङ्‌भोसे़आङ् वाॽ, हे़क्‍क्‍याङ् यहुदि चुम्‍लुङ्‌हिम्‍मो थिक्‌याःन्‍धक् नाःम्‍सिङ् ये़न् थप्‍मे निःत्‍ल वाॽरो॥”

थिम्‍मे़न्‍दङ् नसानिबाहाॽ ये़जुम्‍भोलाम् सक्‍इङ्‌घङ् मे़हाक्‍तुसिॽ

२२ हे़क्‍केःल्‍ले़ सेःक्‌युक्‍मिबाहाॽ नु तुम्‍लाम्‍लोबाहाॽ हे़क्‍क्‍याङ् काक् सेसेहुप्‍लक्‍कोबाहाॽ मे़दङे़आङ् ने़प्‍फु मनाहाॽ यहुदा मे़प्‍मनाबा बरसाबास नु सिलासे़न् सेःक्‍मासिआङ् पावल हे़क्‍क्‍याङ् बरनाबासे़न्‍नु एन्‍तिओक्‍को पाङ्‌मासि निःन्‍धो पोःक्‍खे़रो॥ खे़ङ्‌हाॽग नसानिबा फुॽनुसाॽहाॽ लुम्‍मो लाम्‍लोबा मे़वये़रो॥

२३ खे़ङ्‌हाॽरे़ अक्‍तङ्‌बा सक्‍इङ्‌घङ्‌ङिन् खे़न् लिसि मनाहाॽरे़ खुनिॽ हुक्‍कोनु मे़हाक्‍तुसि,

“आनिगे यरुसले़मबा खिनिॽ फुॽनुसाॽ सेःक्‌युक्‍मिबाहाॽ नु तुम्‍लाम्‍लोबाहाॽलाम्,

एन्‍तिओक, सिरिया, नु सिलिसियाओ के़वाॽबा थिम्‍मे़न्‍दङ् नसानिबा फुॽनुसाॽहाॽओ,

कन् सक्‍इङ्‌घङ्‌लाम् सेवा हाङुम्‍बे़ॽरो॥

२४ आनिगे मे़म्‍बाङ्‌ङे कुभा मनाहाॽ खिनिॽओ मे़द्‌ये़आङ् खे़ङ्‌हाॽरे़ काक् यहुदि साम्‌योथिम् इःप्‍मा नाःप्‍मा पोङ् के़म्‍मे़त्तिआङ् लाम् के़म्‍भोःत्तिर खिनिॽ लुङ्‌माॽ के़म्‍सोःन्‍दि के़म्‍बिरिबा पाःन्‍निन् आनिगे खे़प्‍सुम्‍बे़रो॥

२५ हे़क्‍क्‍याङ् आनिगे मिःम् चुम् बरनाबास हे़क्‍क्‍याङ् पावले़न्‍नु खिनिॽओ पाङ्‌मासि फाॽआङ् कुभा मनाहाॽ सेःक्‍मासि के़लॽबा इङ्‌तङ्‌मनारो॥

२६ खे़ङ्‌हाॽरे़ग आनिॽ दाङ्‌बा ये़सु ख्रिस्‍तरे़ कुसेवा चोःक्‍मो खुनिॽ हिङ्‌मन्‍निन् मे़न्‍दाङ्‌घुन्‍लो॥

२७ खे़ल्‍ले़ चोगुल्‍ले़ आनिगे साप्‍तुम्‍बे़बा सक्‍इङ्‌घङ्‌ङो कन् पाःन्‍हाॽए चे़ङ्‌मा फाॽआङ् यहुदा नु सिलासे़न् खिनिॽओ पाङ्‌घुम्‍सिम्‍बे़र पत्‍छिगे़रो॥

२८ सेसेमाङ् नु आनिगे़ग खिनिॽ सम्‍दाङ् कप्‍मो के़बप्‍पा पाःन्‍हाॽनुःल्‍ले़ वेॽ के़साक्‍पा पाःन्‍हाॽ थे़माआङ् मे़ङ्‌गुःप्‍मानिङ् निङ्‌वाॽ चोगुम्‍बे़रो॥

२९ हे़क्‍केःल्‍ले़

नावाइत्‍लाओ सिदुङ्‌जभा चोःक्‍मनाबा चाहाॽ मे़जे़म्‍मिन्‍ने़ॽ,

सामाक्‍खिॽआङ् मे़जे़म्‍मिन्‍ने़ॽ,

हे़क्‍क्‍याङ् कुसित्‍ला यॽमना से़प्‍मनाबा सा मे़जे़म्‍मिन्‍ने़ॽओ॥

हे़क्‍क्‍याङ् चालाम्‍मानुआङ् एःक् वये़म्‍मे़ॽओ॥

अक्‍खे के़जोगुम्‍ने़ फाॽग्र नुबाए के़जोगुम्‍लो॥ से़म्‍मुॽइरो॥”

३० हे़क्‍केलॽरिक् खे़न् लिसि इङ्‌साबाहाॽ मे़धासिङ्‌ङाङ् एन्‍तिओक्‍को मे़गे़रे़॥ खे़प्‍मो खे़ङ्‌हाॽरे़ काक् नसानिबाहाॽ थिक्‍ते़न्‍नो मे़सुप्‍सुसिआङ् खे़न् सक्‍इङ्‌घङ्‌ङिन् हुक्‍मे़सुप्‍तुसिरो॥

३१ हे़क्‍क्‍याङ् खे़न् सक्‍इङ्‌घङ्‌लाम् आःन्‍छिङ्‌मा मे़घोसुआङ् नसानिबाहाॽ साॽरिक् मे़सःत्ते़रो॥

३२ यहुदा नु सिलासे़न्‍नाङ् आबाङे माङ्‌निङ्‌वाॽपान् के़बाःप्‍पा वये़त्‍छि॥ नसानिबा फुॽनुसाॽहाॽ हाङ्‌हाङ् नु खुनिॽ नसाःन्‍नो के़धुम्‍बा चोःक्‍मासि फाॽआङ् खे़ङ्‌हाॽरे़ यरिक् पाःन्‍हाॽ मे़त्ते़त्‍छुरो॥

३३ खे़प्‍मो कुभा ये़न् वये़त्‍छिआङ् नसानिबा फुॽनुसाॽहाॽरे़ खिन्‍छिॽ नुःरिक्‍काङ् पेगे़त्‍छे़ॽओ लॽरिक् याङ्‌ना मे़बाङ्‌घु मे़देसुसिरो॥

३४ ((कर सिलासरे़ खे़प्‍मोए वाॽमा लाःप्‍मा निःन्‍धो चोगुरो॥))

३५ पावल नु बरनाबासे़न्‍नाङ् एन्‍तिओक्‍कोए वये़ लारे़त्‍छिरो॥ खे़ङ्‌हाॽ नु वेॽ यरिक्‍ले़ सोसोरिक् दाङ्‌बाल्‍ले़न् पेलिगे़न् पाःन्‍जाक्‍किन् इङ्‌भन् मे़जोगुर मनाहाॽ मे़हुॽरुसिरो॥

पावल नु बरनाबासे़न् से़न्‍छिॽ

३६ कुभा ये़न् एगाङ् पावलरे़ बरनाबासे़न् मे़त्तु, “आल्‍ल आन्‍छिॽआङ् नुःङ्‌सि पित्‍छि, हे़क्‍क्‍याङ् दाङ्‌बाल्‍ले़ कुबाःन्‍जाक्‍किन् इङ्‌भन् आजोगे़त्‍छुबा पाङ्‌जुम्‍हाॽओ लःन्‍छिर फुॽनुसाॽहाॽ आक्‍खे मे़जोगुर मे़याक्‍पे फाॽआङ् साॽसुसिरो॥”

३७ बरनाबासरे़ युहुन्‍ना मे़प्‍मनाबा मर्कुसे़न् सोरिक् तेॽमा निङ्‌वाॽ चोगु,

३८ कर पावलरे़ अत्तु, थेआङ्‌भे़ल्‍ले़ खे़ल्‍ले़ खे़ङ्‌हाॽ माङ्‌सेवा याःम्‍बक् चोःक्‍मा मे़भाॽरुन्‍सिन्‍नाङ् पाम्‍फिलियाओलाम्‍मे पक्‍थसिआङ् नुःक्‍खे़ पेआङ् वये़रो॥

३९ खुन्‍छिॽ साॽरिक् पान् थक्‍ते़छिआङ् एःक्एःक् से़न्‍दे़छिआङ् पेसिरो॥ बरनाबासरे़ युहुन्‍ना मे़प्‍मनाबा मर्कुसे़न् तेॽरुआङ् सैप्रस वागप्‍खाम् ले़प्‍माङ् वालाधालाम् थासिङ्,

४० कर पावलरे़ सिलासे़न् सेगु, हे़क्‍क्‍याङ् नसानिबा फुॽनुसाॽहाॽरे़ खे़ङ्‌हाॽ दाङ्‌बाल्‍ले़ कुलुङ्‌गुम्‍मो मे़दोन्‍दुसिआङ् मे़बाङ्‌घुसिरो॥

४१ खुन्‍छिॽ सिरिया नु सिलिसिया थुम्‍मो पोःक्‍खे़छिर खे़प्‍मोबा सेसेहुप्‍लक्‍हाॽ के़धुम्‍बा चोगे़त्‍छुरो॥

पावलरे़ निसिगेक्‍पा कुमाङ्‌सेवा लाम्‍दिक्

१६

पावले़न् दर्बि नु लुस्‍त्रा ये़क्‌यक्‍हाॽओ त्‍ये़रो॥ खे़प्‍मो तिमोथि मे़प्‍मनाबा नसानिबाधिक् वये़, हे़क्‍क्‍याङ् खे़ल्‍ले़ कुम्‍मा नसान् के़जोःक्‍मा यहुदि वये़, कर कुम्‍बा ग्रिक वये़॥

२ लुस्‍त्रा नु आइकोनियम्‍बा काक् नसानिबा फुॽनुसाॽहाॽओ तिमोथिःल्‍ले़ कुयाःम्‍बेओ नुबा कुइङ् से़रे़आङ् वये़रो॥

३ पावलरे़ तिमोथिःन्‍नाङ् सोरिक् तेॽमा निङ्‌वाॽ चोगुआङ् खे़प्‍मोबा काक् यहुदिहाॽरे़ खुनिॽ निङ्‌वाॽ तामा पिमासि फाॽआङ् खे़न् हर्दो हे़गु पिरु, थेआङ्‌भे़ल्‍ले़ खे़न् लाजेॽबा काक् यहुदिहाॽरे़ तिमोथिरे़ कुम्‍बा ग्रिक वये़बान् मे़निसुआङ् मे़वये़ हे़क्‍क्‍याङ् खे़न् हर्दो मे़न्‍हे़क्‍के वये़रो॥

४ हे़क्‍क्‍याङ् खे़ङ्‌हाॽरे़ लाम्‍मो के़ने़बा पाङ्‌जुम्‍हाॽ थप्‍मे यरुसले़मस्‍मा सेःक्‌युक्‍मिबा नु तुम्‍लाम्‍लोबाहाॽरे़ निःन्‍धो मे़जोगुबा थिम्‍हाॽ इःप्‍मा नाःप्‍मारो फाॽआङ् नसानिबाहाॽ मे़मे़त्तुसिरो॥

५ हे़क्‍केलॽरिक् सेसेहुप्‍लक्‍हाॽ नसाःन्‍नो के़धुम्‍बा मे़बोःक्‍खे़र थिक्‌याःन्‍धक् मे़बोरे़र मे़बेरो॥

पावलरे़ त्रोआस्‍सो तादिगे़न् सुफो निसुॽ

६ पावल नु कुन्‍देःङ्‌हाॽ फ्रिगिया नु गलातियास्‍मा थुम्‍मो लाम्‍दिक् मे़जोगे़, थेआङ्‌भे़ल्‍ले़ सेसेमाङ्‌ङिल्‍ले़ खे़न् ये़म्‍मो खे़ङ्‌हाॽ एसियास्‍मा ते़ङ्‌गप्‍पो सुनाइङ् से़मा साक्‍तुसिआङ् वये़रो॥

७ हे़क्‍क्‍याङ् खे़ङ्‌हाॽ माइसियास्‍मा इःन्‍धोओ मे़गे़रे़आङ् बिथानियास्‍मा थुम्‍मो पेःक्‍मा तम्‍सिन् मे़जोगे़, कर ये़सुरे़ कुयाम्‍साम्‍मिल्‍ले़ हे़क्‍के चोःक्‍मा खे़ङ्‌हाॽ मे़बाङ्‌घुन्‍सिन्‍लो॥

८ हे़क्‍केलॽरिक् खे़ङ्‌हाॽ नाम्‍धा पिसाङ्‌बा माइसिया मे़बोःक्‍खे़र त्रोआस ये़क्‌यक्‍को मे़बे॥

९ खे़प्‍मो खे़न् से़न्‍दिक् पावलरे़ तादिगे़न् सुफोधिक् निसु॥ खे़प्‍मो मे़सेदोनियास्‍मा मनाधिक् मे़सेदोनियाओ थाङे़आङ् आनिगे याप्‍मि कुभाॽ आबिरे़ॽ लॽरिक् पेलि फाक्‍तुर ये़बे़बा निसुरो॥

१० पावलरे़ कन् तादिगे़न् सुफोन् निसुआङ् आनिगेa खिमो मे़सेदोनियाओ पेःक्‍मा यारिप् पोःक्‍खिगे़, थेआङ्‌भे़ल्‍ले़ कङ्‌ग निङ्‌वाॽफुमाङ्‌ङिल्‍ले़ खे़प्‍मोबा मनाहाॽओ सुनाइङ् से़मा याप्‍मि उःत्ते़बा फाॽआङ् निःन्‍धो चोःक्‍मनारो॥

लिदियारे़ दाङ्‌बाओ नसान् चोगुॽ

११ आनिगे त्रोआस ले़प्‍मनाआङ् वालाधालाम् सामोथ्रे़स वागप्‍खाम् पेःक्‍मना॥ हे़क्‍क्‍याङ् कुदाःन्‍दिक्‍मा नियापोलिस के़रिगे़रो॥

१२ खे़प्‍मोलाम् आनिगे लाङ्‌घेःक्‍मनाआङ् फिलिप्‍पिओ के़प्‍मनारो॥ खे़ङ्‌ग मे़सेदोनियास्‍मा थुम्‍मोबा के़ये़क्‍पा ये़क्‌यक् नु रोमि यक्‍लाजेॽआङ् वये़रो॥ खे़प्‍मो आनिगे कुभा ये़न् वयिगे़रो॥

१३ हे़क्‍क्‍याङ् वेॽस्‍मा नाःम्‍सिङ् ये़न्‍नो आनिगे ये़क्‌यक्‍कोस्‍मा वाहङ् ले़प्‍माङ्‌बा कुयाओ पेःक्‍मना॥ कन् ते़न्‍निन् यहुदिहाॽरे़ खुनिॽ तुवा चोःक्‍मादे़न् फाॽआङ् आनिगे निङ्‌वाॽ इःप्‍मनारो॥ आनिगे खे़प्‍मो सेवा चोःक्‍से़ के़जुम्‍मा मे़न्‍छुमाहाॽनु ताॽजे़ङ्‌मनार युङ्‌मनारो॥

१४ खे़प्‍मो सुनाइङ् के़घे़म्‍माहाॽओ लिदिया मे़प्‍मनामा थियातिरा ये़क्‌यक्‍कोस्‍मा परान्‍ला तेत् ले़ङ्‌हङ् के़जोःक्‍माधिक् वये़॥ हे़क्‍क्‍याङ् खे़न् निङ्‌वाॽफुमाङ्‌ङिन् सेवा के़जोःक्‍मा थिम्‍मे़न्‍दङ् सुवाङ्‌स्‍मा वये़॥ पावलरे़ पाःत्तुबा पाःन्‍निन् कुसिङ् निःत्तुआङ् नसान् चोगुर फाॽआङ् दाङ्‌बाल्‍ले़ कुनिङ्‌वाॽइन् हन्‍दु पिरु॥

१५ हे़क्‍क्‍याङ् खुने़ॽ नु काक् कुहिम्‍सयङ्‌हाॽ बप्‍तिस्‍मा मे़बोःक्‍खे़॥ हे़क्‍क्‍याङ् खे़ल्‍ले़ इङ्‌गाॽ से़क्‍खाए दाङ्‌बाल्‍ले़ कुनसानिमा फाॽआङ् याप्‍मि के़इःत्तिने़ फाॽग्र आहिम्‍मो त्‍ये़म्‍मे़ॽआङ् वये़म्‍मे़ॽओ लॽरिक् याप्‍मि उःत्ते़रो॥ खे़ल्‍ले़ चोगुल्‍ले़ खुने़ॽ कुहिम्‍मो याप्‍मि तेॽमा फाॽआङ् साक्‍के़ल्‍ले़क् चोगे़रो॥

पावल नु सिलासे़न् पुङ्‌लाहिम्‍मो मे़साक्‍तुसिॽ

१६ थिक्‌ये़न् आनिगे तुवा चोःक्‍मादे़न्‍नो पेःक्‍मनार पप्‍मनाःल्‍ले़ फे़न्‍साम्‍मिल्‍ले़ याङ्‌घुमा योःक्‍माधिक् तुम्‍ना॥ खे़ल्‍ले़ खाइगुआङ् कुन्‍दाङ्‌बाहाॽ यरिक् याङ् थगु पिरुसिर वये़रो॥

१७ खे़ल्‍ले़ पावल नु आनिगे अक्‍खेलॽरिक् अःक्‍ते़र याप्‍मि तिम्‍दे़रो, “कन् मनाहाॽ पयम् यम्‍बा निङ्‌वाॽफुमाङ्‌ङिल्‍ले़ कुसेवारोबासिरो॥ कङ्‌हाॽरे़ आक्‍खेलॽरिक् से़न्‍लप् के़घोसुम् खे़न् खिनिॽ के़म्‍मे़त्तिरो॥”

१८ खे़ल्‍ले़ यरिक् ये़न् थारिक् हे़क्‍के चोगुर ने़स्‍से़॥ हे़क्‍क्‍याङ् पावले़न् कुनिङ्‌घे़न्‍दुबाल्‍ले़ चोगुल्‍ले़ हिसिङ्‌ङाङ् खे़न् योःक्‍माओ के़याक्‍पा फे़न्‍साम्‍मिन् अक्‍खे मे़त्तुर फे़ःक्‍तुरो, “ये़सु ख्रिस्‍तरे़ कुमुक्‍साम्‍मिल्‍ले़ खे़न् मे़न्‍छुमाॽओलाम् लःन्‍दे़ पेगे़ॽ फाॽआङ् इङ्‌जाङ् पिने़॥” खिमो खे़न् फे़न्‍साम्‍मिन्‍नाङ् खे़न् मे़न्‍छुमाॽइन् पक्‍थःआङ् पेरो॥

१९ हे़क्‍क्‍याङ् खे़न् योःक्‍माल्‍ले़ कुन्‍दाङ्‌बाहाॽरे़ आल्‍ल याङ्‌थक्‍मा लाम्‍मिन् नुबे़बा मे़निसुआङ् पावल नु सिलासे़न् मे़दे़म्‍सुसिआङ् मे़उःक्‍खुसिर ये़क्‌यक्‍स्‍मा सुहाङ्‌युक्‍पाहाॽरो मे़दारुसिरो॥

२० खे़ङ्‌हाॽरे़ रोमि सुहाङ्‌युक्‍पाहाॽ अक्‍खे मे़मे़त्तुसि, “कन् मनाहाॽ यहुदिसिरो, हे़क्‍क्‍याङ् कङ्‌हाॽरे़ आनिॽ ये़क्‌यक्‍को हयङ्‌किल्‍लिङ् चोःक्‍सुर याक्‍सिरो॥

२१ खे़ङ्‌हाॽरे़ आनिॽ रोमि थिम्‍मिल्‍ले़ कुदक्‍ले़ङ्‌वाओबा साक्‍थिम्‍हाॽ हुॽसुसिर याक्‍सिरो॥ आनिॽ रोमिहाॽरे़ग खे़न् ते़न्‍दिङ् चोःक्‍मा नु इःप्‍मा नाःप्‍मा सुक्‍मे़दे़त्तिन्‍लो॥”

२२ हे़क्‍केःल्‍ले़ खे़प्‍मो के़जुम्‍बाआङ् के़वाॽबा मनाहाॽ खुन्‍छिॽ हिप्‍से़ मे़भुङ्‌सिङ् हे़क्‍क्‍याङ् ये़क्‌यक्‍कोबा सुहाङ्‌युक्‍पाहाॽरे़आङ् पावल नु सिलासरे़ खुन्‍छिॽ चाङ्‌देःत्‍हाॽ फे़म्‍माआङ् हिप्‍मा मे़बाङ्‌घुसि॥

२३ हे़क्‍क्‍याङ् खे़ङ्‌हाॽ साॽरिक् ते़ःम्‍भुक् मे़याक्‍तुसिआङ् पुङ्‌लाहिम्‍मो मे़साक्‍तुसिरो॥ सुहाङ्‌युक्‍पाहाॽरे़ पुङ्‌लाइङ्‌बान् नुरिक्‍काङ् खे़ङ्‌हाॽ कोमा पाङ्‌घे़से़ॽ फाॽआङ् इङ्‌जाङ् मे़बिरुरो॥

२४ अक्‍तङ्‌बा इङ्‌जाङ् खोसुआङ् पुङ्‌लाहिम् के़गोबा खे़ङ्‌हाॽ पुङ्‌लाहिम्‍मोबा सिगाङ्‌स्‍मा याक्‍फाओ खुन्‍छिॽ लाङ्‌हाॽ फे़न्‍थक्‍क्रङ्‌ङो याक्‍पाङ्‌घुसिआङ् साक्‍तुसिरो॥

२५ से़त्‍लुम् फक्‍ते़र पत्‍छे़ल्‍ले़ पावल नु सिलासे़न् निङ्‌वाॽफुमाङ्‌ङो तुवा चोगुसिर हे़क्‍क्‍याङ् साम्‍लोनु यागे़त्‍छिरो॥ वेॽ पुङ्‌लाधाबाहाॽरे़आङ् खे़ङ्‌हाॽ मे़घे़प्‍सुसिर मे़युङे़रो॥

२६ हक्‍चघत् किप्‍मा के़घुबा लुप्‍लि थाङे़आङ् पुङ्‌लाहिम् यक्‍हाॽए यक्‍खुर लाम्‍धेःप्‍हाॽ हल्‍ले़क् वरे़क् हरे़आङ् के़रे़क् पुङ्‌लाधाबाहाॽरे़ खुनिॽ इघेःङ्‌हाॽ पाःक्‍खे़रो॥

२७ हे़क्‍केःल्‍ले़ पुङ्‌लाइङ्‌बान् कुमिक् सोरे़आङ् पुङ्‌लाहिम्‍मोबा लाम्‍धेःप्‍हाॽ हरे़आङ् पत्‍छे़बा निसु हे़क्‍क्‍याङ् पुङ्‌लाधाबाहाॽ मे़घे़त्‍छिङ् मे़बेबिला फाॽआङ् निङ्‌वाॽ इःत्‍तु॥ हे़क्‍केःल्‍ले़ हेसुबा ताभेन् तरप् फिःक्‍खुआङ् से़त्‍छिङ्‌मा कोःत्तुरो॥

२८ कर पावलरे़ अःक्‍ते़र अक्‍खे मे़त्तु, “आदाङ्‌बाए, थेआङ् मे़मे़त्‍छिङे़न्‍ने़ॽओ! आनिगे़ग खा कप्‍मोए यागिगे़ॽरो॥”

२९ खे़न् पुङ्‌लाइङ्‌बाल्‍ले़ सेमिन् हाःम्‍मा पाङ्‌घुसिआङ् सिगाङ् लोःक्‍ते़र त्‍ये़॥ खे़न् यक्‍खे़र पावल नु सिलासरे़ खुन्‍छिॽ लाङ्‌जक्‍पो थुङ्‌बोहजॽ युङ्‌सिङ्‌लो॥

३० हे़क्‍क्‍याङ् खे़ङ्‌हाॽ लाःक्‍कात् लःत्‍तुसिआङ् सेःन्‍दोसुसि, “आदाङ्‌बासे, इङ्‌गाॽ थे चोगुङ्‌ङिल्‍ले़ से़न्‍लप् खोआबे?”

३१ खे़ङ्‌हाॽरे़ नोगप् पिरे़त्‍छु, “दाङ्‌बा ये़सुन् नसान् चोगे़ॽ, हे़क्‍क्‍याङ् खे़ने़ॽ से़न्‍लप् के़घोसुॽ, हे़क्‍केलॽरिक्‍के के़हिम्‍सयङ्‌हाॽरे़आङ् नसान् मे़जोगुने़ फाॽग्र से़न्‍लप् मे़घोसुॽरो॥”

३२ हे़क्‍क्‍याङ् खे़ङ्‌हाॽरे़ दाङ्‌बाल्‍ले़ कुबाःन्‍जाक्‍किन् खुने़ॽ नु कुहिम्‍सयङ्‌हाॽ चे़क्‍ते़त्‍छुसिआङ् खे़ङ्‌हाॽरे़ नसान् मे़जोगुरो॥

३३ से़न्‍दिक् बाखे़न् ये़म्‍मो पुङ्‌लाइङ्‌बाल्‍ले़ खे़ङ्‌हाॽ तेॽरुसिआङ् खुन्‍छिॽ याङ्‌घेःक्‍हाॽ वाहप्‍तु पिरुसि, हे़क्‍क्‍याङ् पुङ्‌लाइङ्‌बान् नु कुहिम्‍सयङ्‌हाॽ खिमो बप्‍तिस्‍मा मे़बोःक्‍खे़रो॥

३४ खे़ल्‍ले़ पावल नु सिलासे़न् कुहिम्‍मो तेॽरुसिआङ् चामा थुङ्‌मा पिरुसि॥ खुने़ॽ नु कुहिम्‍सयङ्‌हाॽरे़ निङ्‌वाॽफुमाङ्‌ङिन् नसान् मे़जोगुबाल्‍ले़ चोगुल्‍ले़ साॽरिक् ओमु मे़लॽरे़रो॥

३५ कुदाःन्‍दिक्‍मा बा खे़न् ये़क्‌यक्‍कोबा सुहाङ्‌युक्‍पाहाॽरे़ हाराॽ पुङ्‌लाइङ्‌बाल्‍ले़ खे़न् मनाहाॽ पुङ्‌लाहिम्‍मोलाम् पेःक्‍मा पाङ्‌घुसिनि फाॽआङ् तिलिङ्‌गाहाॽलाम् इङ्‌जाङ् मे़हाक्‍तुरो॥

३६ हे़क्‍केःल्‍ले़ पुङ्‌लाइङ्‌बाल्‍ले़ पावले़न् अक्‍खे मे़त्तु, “सुहाङ्‌युक्‍पाहाॽरे़ खे़ने़ॽ नु सिलासे़न् ले़प्‍मादेमाने़सिङ् फाॽआङ् इङ्‌जाङ् मे़हाङुआङ् मे़वाॽ॥ हे़क्‍केःल्‍ले़ खिन्‍छिॽ पेःक्‍मा के़सुक्‍सुरो॥ नुरिक्‍काङ् पेसे़त्‍छे़ॽओ॥”

३७ कर पावलरे़ खे़न् तिलिङ्‌गाहाॽ मे़त्तुसि, “आन्‍छिगे़ग रोमि यक्‌युङ्‌बासिगे़साङ्b थे़माआङ् तुःन्‍देॽ मे़ःन्‍ने मनालुम्‍मो आन्‍छिगे़ याप्‍मि ते़ःम्‍भुक् मे़याक्‍ते़त्‍छिगे़आङ् पुङ्‌लाहिम्‍मो याप्‍मि मे़साक्‍ते़॥ आल्‍ल खे़ङ्‌हाॽरे़ स्‍वाःत्ताङ् ले़प्‍मादेमा मे़गोःत्ते़त्‍छिगे़बाबि? कङ्‌ग पोङ्‌मा मे़सुक्‍ने़न्‍लो! हाराॽ सुहाङ्‌युक्‍पाहाॽए कप्‍मो मे़दाआङ् मे़ले़त्‍छिगे़र पोङ्‌लो॥”

३८ हे़क्‍क्‍याङ् तिलिङ्‌गाहाॽरे़ सुहाङ्‌युक्‍पाहाॽ बाकन् पाःन्‍हाॽ मे़मे़त्तुसि॥ खे़ङ्‌हाॽरे़ पावल नु सिलासे़न् रोमि यक्‌युङ्‌बासि फाॽआङ् निङ्‌वाॽ मे़घोसुआङ् खे़ङ्‌हाॽ मे़गिसे़रो॥

३९ हे़क्‍क्‍याङ् खे़ङ्‌हाॽ खे़प्‍मो मे़द्‌ये़आङ् मे़नःम्‍सिङ्‌ल खे़ङ्‌हाॽनु ले़प्‍मि मे़नाःक्‍ते़रो॥ हे़क्‍क्‍याङ् खे़ङ्‌हाॽ पुङ्‌लाहिम्‍मोलाम् लाःक्‍कात् मे़लःत्तुसिआङ् आल्‍ल कन् ये़क्‌यक्‍कोलाम् पेसे़छे़ॽओ फाॽआङ् पेलि मे़भाक्‍तुसिरो॥

४० हे़क्‍क्‍याङ् पावल नु सिलासे़न् खे़प्‍मोलाम् लिदियारे़ कुहिम्‍मो पेसि॥ खे़प्‍मो खे़ङ्‌हाॽरे़ लिदिया नु वेॽ नसानिबा फुॽनुसाॽहाॽ तुमे़त्‍छुर आःन्‍छिङ्‌मा पिरे़त्‍छुआङ् खे़प्‍मोलाम् पेसिरो॥

a 

१६:१० कन् साप्‍पन् के़साप्‍पा लुकाःल्‍ले़ त्रोआस ये़क्‌यक्‍कोलाम् तेःङ् मे़त्तुसिरो॥

b 

१६:३७ यक्‌युङ्‌बासिगे़ॽ- खे़न् ये़म्‍मोबा रोमि तुःन्‍देॽ मे़ःन्‍ने रोमि यक्‌युङ्‌बाहाॽ पुङ्‌लाहिम्‍मो साक्‍मासि थिम् होःप्‍ते़रो॥

थिस्‍सलोनिकाओ निङ्‌घुम्

१७

पावल नु सिलासे़न् अम्‍फिपोलिस नु अप्‍पोलोनिया पोःक्‍खे़सिर थिस्‍सलोनिका ये़क्‌यक्‍को के़रे़त्‍छि॥ खे़प्‍मो यहुदि चुम्‍लुङ्‌हिम्‍धिक् ने़स्‍से़॥

२-३ पावलरे़ नाःम्‍सिङ् ये़न् थप्‍मे खुने़ॽ यहुदि चुम्‍लुङ्‌हिम्‍मो पेःल्‍ले़ सुम्‍ले़ङ् नाःम्‍सिङ्‌मा ये़न्‍नो खे़प्‍मोबा मनाहाॽ आक्‍खेलॽरिक् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् तुक्‍खे चाआङ् सिःॽ हे़क्‍क्‍याङ् सिमे़न्‍लाम् हिङ् लॽरिक् साम्‌योसाप्‍लालाम् ओसेःन्‍धाक्‍तुसि॥ “इङ्‌गाॽ इङ्‌भोसुङ्‌बा कन् ये़सुन् ने निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो” मे़त्तुसि॥

४ खे़प्‍मो के़वाॽबा कुभा यहुदिहाॽ कन् पाःन्‍निल्‍ले़ खुनिॽ निङ्‌वाॽ त्‍ये़आङ् हुॽसाम्‍बा मे़बोःक्‍खे़रो॥ खे़प्‍मोआङ् निङ्‌वाॽफुमाङ्‌ङिन् सेवा के़जोःक्‍पा यरिक् ग्रिक्‍हाॽ नु मिङ्‌सोदाङ्‌मा मे़न्‍छुमाहाॽरे़आङ् नसान् मे़जोगुरो॥

५ कर वेॽ यहुदिहाॽरे़ खे़ङ्‌हाॽ नामे़हे़त्तुसिआङ् खे़न् ये़क्‌यक्‍कोबा आले़प्‍पा ले़गे़बाहाॽ मे़सुप्‍सुसिआङ् मे़हुसुसि, हे़क्‍क्‍याङ् खे़ङ्‌हाॽरे़ ये़क्‌यक्‍को पयम् हयङ्‌किल्‍लिङ् मे़जोगुआङ् यासोनरे़ कुहिम्‍मो मे़भत्‍तुआङ् पावल नु सिलासे़न् मनाहाॽरो तेॽमा पिमासि फाॽआङ् निङ्‌वाॽ मे़जोगुरो॥

६ कर खे़ङ्‌हाॽरे़ खे़प्‍मो पावल नु सिलासे़न् मे़न्‍दुमुन्‍सिन्, हे़क्‍केःल्‍ले़ ये़सोन नु वेॽ फुॽनुसाॽ नसानिबाहाॽ ये़क्‌यक्‍कोबा सुहाङ्‌युक्‍पाहाॽरो अक्‍खेलॽरिक् मे़अःक्‍ते़र मे़उःक्‍खु मे़दारुसि, “कन् मनाहाॽरे़ आत्‍तिसाङ् तुक्‍खे मे़दारुआङ् मे़वाॽरो॥ खे़ङ्‌हाॽग आल्‍लो आनिॽ ये़क्‌यक्‍कोआङ् मे़द्‌ये़आङ् मे़वाॽरो॥

७ ये़सोनरे़ खे़ङ्‌हाॽ कुहिम्‍मो लाम्‍दाःक्‍मा पिरुसिआङ् वाॽ॥ खे़ङ्‌हाॽरे़ग ‘ये़सु मे़प्‍मनाबा आनिॽ वेॽ हाङ् वाॽ’ मे़बाःत्तुर रोमि पयम् हाङ्‌ङिल्‍ले़ कुइङ्‌जाङ्‌ङिल्‍ले़ कुदक्‍ले़ङ्‌वाओ याःम्‍बक् मे़जोःक्‍लो॥”

८ कन् पाःन्‍निन् ये़क्‌यक्‍कोबा सुहाङ्‌युक्‍पाहाॽ नु वेॽ मनाहाॽरे़ मे़घे़प्‍सुआङ् खुनिॽ सिक् पोगे़रो॥

९ हे़क्‍क्‍याङ् खे़ङ्‌हाॽरे़ ये़सोन नु वेॽ फुॽनुसाॽहाॽ साम्‍बान् मे़गुःत्तुसिआङ् मे़ले़रु मे़देसुसिरो॥

बेरिया ये़क्‌यक्‍को पावल नु सिलासे़न्

१० हे़क्‍क्‍याङ् से़न्‍दिक् पोःक्‍खे़आङ् खिमो नसानिबा फुॽनुसाॽहाॽरे़ पावल नु सिलासे़न् बेरिया पाङ्‌जुम् ले़प्‍माङ् मे़बाङ्‌घु मे़देसुसि॥ खे़प्‍मो के़रे़त्‍छिआङ् यहुदि चुम्‍लुङ्‌हिम्‍मो पेसिरो॥

११ बेरियास्‍मा मनाहाॽग थिस्‍सलोनिकाबा मनाहाॽनुःल्‍ले़आङ् साॽरिक् खुनिॽ निङ्‌वाॽ के़हम्‍बा मे़जोगे़॥ खे़ङ्‌हाॽरे़ साॽरिक् नुःरिक्‍काङ् ये़सुरे़ कुयाःम्‍बेओ सुनाइङ् मे़घे़प्‍सुआङ् थिक्‌याःन्‍धक् पावलरे़ पाःत्तुबान् से़क्‍खाबि मे़ःम्‍बि फाॽआङ् साम्‌योसाप्‍लाओ मे़गोःत्तु मे़निरुरो॥

१२ खे़ङ्‌हाॽओ यरिक् यहुदिहाॽरे़ नसान् मे़जोगु, हे़क्‍क्‍याङ् मिङ्‌सो इङ्‌धाङ्‌साबा ग्रिक ये़म्‍बित्‍छाॽ मे़न्‍छुमाहाॽरे़आङ् नसान् मे़जोगुरो॥

१३ कर थिस्‍सलोनिकाबा यहुदिहाॽरे़ बेरियाओ पावलरे़ निङ्‌वाॽफु पाःन्‍जाक्‍किन् इङ्‌भोसुर वाॽ के़लॽबा मे़घे़प्‍सु, हे़क्‍केःल्‍ले़ खे़प्‍मोआङ् मे़द्‌ये़आङ् मनाहाॽ खुनिॽ तक्‍ले़ङ्‌वाओ मे़हुसुसिर मे़भोःक्‍खुसिरो॥

१४ खिमो नसानिबा फुॽनुसाॽहाॽरे़ वालाम्‍दिक् चोःक्‍से़ पावले़न् वाहङ्‌ङिल्‍ले़ कुयाओ मे़बाङ्‌घु मे़देसुरो॥ कर सिलास नु तिमोथिन् ने़प्‍माङ् बेरियाओ वये़ लारे़त्‍छिरो॥

१५ पावले़न् के़साबा मनाहाॽ खुने़ॽनुए ए़थे़न्‍स ये़क्‌यक् थारिक् मे़बे॥ हे़क्‍क्‍याङ् खे़ङ्‌हाॽ याम्‍मो याङ्‌ना बेरियाओ मे़नुःक्‍खे़ मे़द्‌ये़आङ् पावलरे़ पाःत्तुबा कुइसिःक् सिलास नु तिमोथिन् हाराए के़बित्‍छिआङ् खुने़ॽ के़दुम्‍सुमुरो फाॽआङ् खे़ङ्‌हाॽ मे़मे़त्तुसिरो॥

पावलरे़ ए़थे़न्‍सओ इङ्‌भोसु

१६ पावलरे़ ए़थे़न्‍सओ सिलास नु तिमोथिन् हाङ्‌घुसिर वये़ल्‍ले़ ये़क्‌यक्‍को यरिक् नावाइत्‍लाहाॽ निसुआङ् साॽरिक्‍के कुलुङ्‌माॽ योःन्‍दे़रो॥

१७ हे़क्‍केःल्‍ले़ खुने़ॽ यहुदि चुम्‍लुङ्‌हिम्‍मोबा यहुदिहाॽ नु निङ्‌वाॽफुमाङ्‌ङिन् सेवा के़जोःक्‍पा थिम्‍मे़न्‍दङ् सुवाङ्‌हाॽ हे़क्‍क्‍याङ् पाङ्‌जुम्‍मो थिक्‌याःन्‍धक् के़दाबा के़बेःक्‍पा मनाहाॽनु पाःन्‍थक्‍ते़रो॥

१८ खे़प्‍मो एपिक्‍युरि नु स्‍तोकि सिक्‍साम्‍बाहाॽआङ् खुने़ॽनु पान् मे़धक्‍ते़रो॥ कुभा अक्‍खे मे़मे़त्‍छिङ्, “कन् अॽअबाल्‍ले़ थे़माःन् पाःत्तुबे?” वेॽहाॽरे़ अक्‍खे मे़मे़त्तु, “कल्‍ले़ग कुसङ् वेॽ साम्‍माङ्‌ज्‍याङ् नु माङ् पान् चे़क्‍खु पाःत्तुबा हे़क्‍के लॽरो॥” पावलरे़ ये़सुन् नु सिमे़न्‍लाम् याम्‍मो हिङ्‌मारे़ कुयाःम्‍बेओ इङ्‌भन् चोगुबाल्‍ले़ खे़ङ्‌हाॽरे़ अक्‍खे मे़बाःत्तुबारो॥

१९ हे़क्‍क्‍याङ् खे़ङ्‌हाॽरे़ पावले़न् अरियोपागस मे़प्‍मनाबा चुम्‍लुङ्‌ङो मे़दारुआङ् अक्‍खे मे़मे़त्तु, “कन् के़बाःत्तुर के़वाॽबा कुसङ् निसाम्‍मिन् आनिगे़आङ् खे़म्‍मा सिराॽथाङे़आङ् वाॽरो॥

२० खे़ने़ॽ के़बाःत्तुबा कुभा पाःन्‍हाॽग आनिगे़ओग कुसङ् नु निङ्‌वाॽ के़माबा चोःक्‍पा निसुम्‍बे़॥ खे़ल्‍ले़ कुबेन्‍निङ्‌ग थे़माबे? याप्‍मि आमे़त्ते़ॽओ॥”

२१ (ए़थे़न्‍सबा काक् यक्‌युङ्‌बाहाॽ नु माःङ्‌घा लाजेॽलाम् के़दाबा मनाहाॽरे़ कुसङ् पान् चे़ङ्‌मा नु खे़म्‍माओरक् नाम् मे़धासुरो॥)

२२ हे़क्‍केःल्‍ले़ अरियोपागसबा चुम्‍लुङ्‌ङिल्‍ले़ कुलुम्‍मो पावले़न् ये़म्‍सिङ्‌ङाङ् अक्‍खे मे़त्तुसि, “ए़थे़न्‍सओ के़युङ्‌बा आदाङ्‌बासे, खिनिॽग साॽरिक् साम्‌योसाबा के़जोगिॽ फाॽआङ् इङ्‌गाॽ निङ्‌वाॽ खोसुङ्‌लो॥

२३ थेआङ्‌भे़ल्‍ले़ खिनिॽ ये़क्‌यक्‍को लाङ्‌घेगाङ्‌ल पत्‍छाङ्‌ङिल्‍ले़ खिनिॽ सेवा के़जोगिबा ते़न्‍हाॽ ओमे़त्तुङ्‌ङिल्‍ले़ कुसिङ् मे़न्‍निःत्तेबा माङ्‌ङिल्‍ले़न् लॽरिक् साप्‍ते़बा साङ्‌बेधिक् निसुङ्‌लो॥ खे़ल्‍ले़ चोगुल्‍ले़, आल्‍लो खिनिॽ कुसिङ् मे़न्‍निःत्ते सेवा के़जोगुम्‍बा माङ्‌ङिल्‍ले़ कुयाःम्‍बेओ आइन् इङ्‌गाॽ इङ्‌भन् चोगुङ्‌लो॥

२४ “निङ्‌वाॽफुमाङ्‌ङिङ्‌ग साङ्‌ग्राम्‍पेदाङ् नु इक्‍सादिङ् खाम्‍बेःक्‍माल्‍ले़ कुन्‍दाङ्‌बारो॥ खुने़ॽए इक्‍सादिङ् खाम्‍बेःक्‍मान् नु खे़प्‍मो के़वाॽबा के़रे़क् चोगुसिबाल्‍ले़ खुने़ॽ मे़न्‍छाम् याप्‍मिहाॽरे़ मे़जोगुबा माङ्‌हिम्‍मो मे़युङ्‌ङिन्‍लो॥

२५ हे़क्‍क्‍याङ् मे़न्‍छाम् याप्‍मिरे़न् कुभाॽ खुने़ॽ चाहाबा मे़जोःक्‍ने़न्, थेआङ्‌भे़ल्‍ले़ मे़न्‍छाम् याप्‍मिहाॽ ने़त्तिगे़न् हिङ्‌मन् नु साःङ्‌गुगे़न् सक्‍मा हे़क्‍क्‍याङ् काक् पाःन्‍हाॽ के़बिबा खुने़ॽएरो॥

२६ खुने़ॽए थिक् मे़न्‍छाम् याप्‍मिलाम् काक् मे़न्‍छाम् सुवाङ्‌हाॽ चोगुसिआङ् इक्‍सादिङ् खाम्‍बेःक्‍मो सिदाक् युङ्‌मा पाङ्‌घुसिबारो॥ खुने़ॽए खे़ङ्‌हाॽ आत्‍तो युङ्‌मा पोङ् आप्‍फाल्‍ले़ युङ्‌मा पोङ् फाॽआङ् तगिसा निङ्‌सेक् चोगुआङ् वये़॥

२७ खुने़ॽ मे़गोःत्तुल्‍ले़ मे़घोसुनि फाॽआङ् हे़क्‍के चोगु पिरुसिबारो॥ हे़क्‍केसाङ् निङ्‌वाॽफुमाङ्‌ङिङ्‌ग आनिॽनु माःङ्‌घा होप्‍लो॥

२८ मनाधिक्‍ले़ अक्‍खे पाःत्तुआङ् वाॽ, ‘खुने़ॽ चोगुल्‍ले़ए आनिॽ आहिङ्, लाङ्‌आघेःक्‍काङ् हिङ्‌मन्‍नो आवाॽरो॥’ खिनिॽ कुभा साम्‍मिला साम्‍बाहाॽरे़आङ् अक्‍खे मे़बाःत्तुआङ् वाॽ, ‘आनिॽआङ् खुने़ॽ कुमुॽइदाङ्‌सासिरो॥’

२९ “आनिॽ निङ्‌वाॽफुमाङ्‌ङिल्‍ले़ कुमुॽइदाङ्‌सा आबोःक्‍खे़बाल्‍ले़ चोगुल्‍ले़, आनिॽग निङ्‌वाॽफुमाङ्‌ङिन् मे़न्‍छाम् याप्‍मिरे़ हुक्‍साप्‍गे़न् सुम्‍बोधारे़ चोःक्‍मनाबा साम्‍म्‍याङ्, युप्‍पा, नु लुङ् नावाइत्‍ला कुइसिःक् चोक् फाॽआङ् आनिॽ इःप्‍मा मे़नुॽने़न्‍लो॥

३० पेबा ये़म्‍मो निङ्‌वाॽफुमाङ्‌ङिल्‍ले़ मे़न्‍छाम् याप्‍मिहाॽरे़ मे़न्‍नि मे़न्‍धाए फे़न् याःम्‍बक् मे़जोगुबाओ खुम्‍दिङ् मे़बिरुन्‍सिन्, कर आल्‍ल खे़ङ्‌हाॽ आत्‍तान् पिसाङ्‌साङ् मनाहाॽ फे़न् याःम्‍बक् कुधिम् हिङ्‌मन्‍लाम् मे़हिन्‍ल फाॽआङ् इङ्‌जाङ् पिरुसिआङ् वाॽरो॥

३१ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ सेगुबा कन् मनालाम् इक्‍सादिङ् खाम्‍बेःक्‍मोबा याप्‍मिहाॽ साम्‌योबा खासे़न् चोःक्‍मा सुये़म् निःन्‍धो चोगुआङ् वाॽरो॥ हे़क्‍क्‍याङ् खुने़ॽग खे़न् सेगुबा मनान् सिमे़न्‍लाम् कुहिङ्‌वे़त् चोगुआङ् कन् पाःन्‍निन् ओसेःन्‍आधाक्‍ते़आङ् वाॽरो॥”

३२ पावलरे़ सिमे़न्‍लाम् याम्‍मो हिङ्‌माल्‍ले़न् पान् पाःत्तुबा मे़घे़प्‍सुआङ् कुभारे़ खुने़ॽ किनाःन्‍दि मे़बिरुसाङ् वेॽहाॽरे़ अक्‍खे मे़मे़त्तु, “आनिगे के़बाःत्तुबा कन् पाःन्‍निन् याम्‍मोआङ् खे़म्‍मा सिराॽथाङे़आङ् वाॽरो॥”

३३ हे़क्‍क्‍याङ् पावले़न् चुम्‍लुङ्‌लाम् लःन्‍दे़ पे॥

३४ कर कुभा मनाहाॽ पावलरो मे़द्‌ये़आङ् ये़सुन् नसान् मे़जोगु॥ खे़ङ्‌हाॽओ देउनिसियस मे़प्‍मनाबा अरियोपागसरे़न् पासिङ्‌पादाङ् नु दामारियस मे़प्‍मनामा मे़न्‍छुमाॽ नु वेॽ मनाहाॽआङ् मे़वये़रो॥

पावले़न् कोरन्‍थि ये़क्‌यक्‍को

१८

खे़न् एगाङ् पावले़न् ए़थे़न्‍सलाम् कोरन्‍थि ये़क्‌यक्‍को पे॥

२ खे़प्‍मो खुने़ॽ अक्‍विला मे़प्‍मनाबा यहुदिधिक् तुमु॥ खे़न् पोन्‍तस लाजेॽबा वये़॥ खे़न् खारक् इतालिलाम् मेलिङ्‌गे़न् कुमेत् प्रिस्‍किलाःन्‍नु त्‍ये़सिआङ् वये़त्‍छि, थेआङ्‌भे़ल्‍ले़ पयम् हाङ् क्‍लाउदियसरे़ काक् यहुदिहाॽ रोम ये़क्‌यक्‍किन् पक्‍थ्‍ये़म्‍मे़ॽआङ् पेगे़म्‍मे़ॽ फाॽआङ् इङ्‌जाङ् पिरुसिआङ् वये़रो॥ खे़ङ्‌हाॽरे़ खुनिॽ तुम्‍से़ पावले़न् पे,

३ हे़क्‍क्‍याङ् खुन्‍छिॽ हे़क्‍केए खुने़ॽआङ् साःङ्‌गाहिम् खाप्‍मा तेत् के़धाक्‍पा वये़बाल्‍ले़ खे़ङ्‌हाॽनुए सोरिक् वये़र याःम्‍बक् चोगे़रो॥

४ हे़क्‍क्‍याङ् काक् नाःम्‍सिङ् ये़न् थप्‍मे खुने़ॽ यहुदि चुम्‍लुङ्‌हिम्‍मो पेआङ् यहुदिहाॽ हे़क्‍क्‍याङ् थिम्‍मे़न्‍दङ् सुवाङ्‌हाॽनु पाःन्‍थक्‍ते़र खे़ङ्‌हाॽरे़आङ् ये़सुन् नसान् मे़जोगुर फाॽआङ् पोधक् चोगुसिरो॥

५ सिलास नु तिमोथिन् मे़सेदोनियालाम् खे़प्‍मो के़रे़त्‍छिआङ् पावले़न् काक् ये़म्‍मो सुनाइङ् से़मा नु यहुदिहाॽ खिनिॽ के़गोःत्तुम्‍बा निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न् ये़सुन् नेरो फाॽआङ् ओसेःन्‍धाक्‍मा याःम्‍बक्‍को आल्‍लसाङ् साॽरिक् फन्‍छिङ्‌लो॥

६ कर यहुदिहाॽरे़ खुने़ॽ मे़अत्तुर कुना मे़धासुल्‍ले़ निङ्‌वाॽफुमाङ्‌ङिन् खे़ङ्‌हाॽनु सित्‍छिङ्‌ङाङ् वाॽ लॽरिक् ओसेःन्‍धाक्‍मासि फाॽआङ् पावलरे़ खुनिॽ तक्‍ले़ङ्‌वाओ कुदेःत्तिन् साक्‍खुर अक्‍खे मे़त्तुसि, “खिनिॽ साम्‍दिङ् पिमा आयाःम्‍बक्‍किन् चुरे़रो॥ खिनिॽ के़स्‍ये़ॽइ के़मे़गिसाङ् इङ्‌गाॽ थेआङ् आप्‍तिक् मे़घोआन्‍लो॥ आल्‍लआङ्‌धोग इङ्‌गाॽ थिम्‍मे़न्‍दङ् सुवाङ्‌हाॽरो सुनाइङ् इङ्‌भोसे़ पेगाङ्‌लो॥”

७ हे़क्‍केलॽरिक् पावले़न् यहुदि चुम्‍लुङ्‌हिम्‍लाम् लःन्‍दे़आङ् खे़ल्‍ले़ कुबेसाङ्‌बा निङ्‌वाॽफुमाङ्‌ङिन् सेवा के़जोःक्‍पा तितस मे़प्‍मनाबा युस्‍तसरे़ कुहिम्‍मो वाॽसे़ पे (खुने़ॽ थिम्‍मे़न्‍दङ् सुवाङ् वये़)॥

८ क्रिस्‍पस मे़प्‍मनाबा यहुदि चुम्‍लुङ्‌हिम्‍मोबा लाम्‍लोबे़न् नु कुहिम्‍सयङ्‌हाॽरे़आङ् नसान् मे़जोगु॥ हे़क्‍केलॽरिक् कोरन्‍थिबा यरिक् वेॽ मनाहाॽरे़ सुनाइङ् मे़घे़प्‍सुआङ् नसान् मे़जोगुर बप्‍तिस्‍मा मे़बोःक्‍खे़रो॥

९ थिक् से़न्‍दिक् तादिगे़न् से़प्‍माङ्‌मो दाङ्‌बाल्‍ले़ पावले़न् अक्‍खे मे़त्तु, “खे़ने़ॽ मे़गिसे़न्‍ने़ॽओ, कर स्‍वाःत् मे़वये़न्‍ने़ॽ, चक्‍मे़ल्‍लॽए सुनाइङ् से़ःस्‍से़ॽर वये़ॽओ!

१० थेआङ्‌भे़ल्‍ले़ इङ्‌गाॽग खे़ने़ॽनुए वाॽआरो, हे़क्‍क्‍याङ् हाःत्‍ले़आङ् थेआङ् के़म्‍मे़त्‍ने़ल्‍लो, थेआङ्‌भे़ल्‍ले़ कन् ये़क्‌यक्‍को चक्‍मे़ल्‍लॽए सुनाइङ् इङ्‌गे़भोसुने़भग्र नसाःन्‍नो तामा यरिक् आमनाहाॽ मे़वाॽरो॥”

११ हे़क्‍केलॽरिक् खे़प्‍मो पावलरे़ तङ्‌बे थिक्‍काङ् कुभ्रे़ःङ् थारिक् निङ्‌वाॽफु पाःन्‍जाक्‍किन् हुॽरुसिर वये़रो॥

१२ हे़क्‍क्‍याङ् गालियो मे़प्‍मनाबा मनान् अक्‍खैया लाजेॽबा रोमि सुहाङ्‌गे़म्‍बा वये़ल्‍ले़ यहुदि लाम्‍लोबाहाॽ थिक्‍हुप् मे़बोःक्‍खे़आङ् पावले़न् मे़दे़म्‍सु हे़क्‍क्‍याङ् रोमि सुहाङ्‌गे़म्‍बाल्‍ले़ कुदगि खासे़न् लोःन्‍छे़ मे़दारु॥

१३ खे़ङ्‌हाॽरे़ अक्‍खे मे़मे़त्तु, “कन् मनाःल्‍ले़ निङ्‌वाॽफुमाङ्‌ङिन् आनिगे साम्‌योथिम्‍नु मे़न्‍दङ्‌मना सेवा चोःक्‍मा मनाहाॽ हुसुसिआङ् वाॽरो॥”

१४ हे़क्‍केःल्‍ले़ पावले़न् पाःप्‍मा इःत्‍ते़आङ् वये़ल्‍ले़ गालियोरे़ खे़न् यहुदिहाॽ मे़त्तुसि, “यहुदिसे, कन् मनाःल्‍ले़ चोगुबा ताप्‍फे़ःम्‍बा नु कन् मनाःल्‍ले़ रोमि थिम् फेःन्‍दुबा पान् वाॽने़ फाॽग्र इङ्‌गाॽ खिनिॽ पान् खे़म्‍माआङ् खासे़न् लोःम्‍मा नुबाए पोङ्॥

१५ कर कन् पाःन्‍निन् खिनिॽ साम्‌योथिम्‍मोबा मिङ्‌हाॽ, सुत्‍लाहाॽ नु थिम्‍मिल्‍ले़न्‍लक् वाॽबाल्‍ले़ चोगुल्‍ले़ कङ्‌ग खिनिॽ आबाङे तङ्‌घे़म्‍मे़ॽओ॥ इङ्‌गाॽग कन् पाःन्‍हाॽ खासे़न् मे़लोःन्‍नान्‍लो॥”

१६ हे़क्‍क्‍याङ् खे़ङ्‌हाॽ के़रे़क् खासे़न्‍हिम्‍लाम् लाःक्‍कात् पाङ्‌घुदेसुसिरो॥

१७ हे़क्‍केःल्‍ले़ खे़ङ्‌हाॽ के़रे़क्‍ले़ यहुदि चुम्‍लुङ्‌हिम्‍मोबा लाम्‍लोबा सोस्‍थेनसे़न् मे़दे़म्‍सुआङ् खासे़न्‍हिम् तगिए मे़लःप्‍सुरो॥ कर गालियोरे़ खे़ङ्‌हाॽ खे़म्‍खे़म्‍माङ् मे़लाप्‍तुसिन्॥

१८ पावले़न् कोरन्‍थिओ नसानिबा फुॽनुसाॽहाॽनु यरिक् ये़न् वये़, हे़क्‍क्‍याङ् खे़प्‍मोलाम् प्रिस्‍किला हे़क्‍क्‍याङ् कुये़म्‍बाॽ अक्‍विलाःन्‍नु सिरिया ले़प्‍माङ् वालाम्‍दिक् चोगे़॥ कर खुने़ॽ पेःक्‍मानुःल्‍ले़ तगि, माङ्‌हे़क् चोगुबा कुइसिःक् पावलरे़ किङ्‌क्रिया ये़क्‌यक्‍को कुधे़गेक् नःक्‍खुरो॥a

१९ खे़ङ्‌हाॽ एफिससओ मे़गे़रे़आङ् पावलरे़ प्रिस्‍किला नु अक्‍विलान् खे़प्‍मो पक्‍थसि॥ कर खे़प्‍मो वये़ल्‍ले़ खुने़ॽ यहुदि चुम्‍लुङ्‌हिम्‍मो पेआङ् यहुदिहाॽनु पाःन्‍थक्‍ते़रो॥

२० खे़ङ्‌हाॽरे़ कुभा ये़न् आनिगे़नुए वये़ॽ फाॽआङ् पेलि मे़भाक्‍तुसाङ् खुने़ॽ वाॽमा मे़दे़न्‍दे़न्‍लो॥

२१ हे़क्‍केःल्‍ले़ खे़ङ्‌हाॽ अक्‍खे मे़त्तुसि, “निङ्‌वाॽफुमाङ्‌ङिल्‍ले़ कुनिङ्‌वाॽ पोङ्‌ने़ फाॽग्र इङ्‌गाॽ खिनिॽओ याम्‍मो ताआरो॥” हे़क्‍के मे़त्तुधसिआङ् खुने़ॽ एफिससलाम् सिजरिया ले़प्‍माङ् वालाम्‍दिःक्‍को थासिङ्‌लो॥

२२ हे़क्‍क्‍याङ् खुने़ॽ सिजरियाओ के़रे़आङ् खे़प्‍मोनु थाःङ् यरुसले़म्‍मो पेआङ् खे़प्‍मोबा सेसेहुप्‍लक्‍कोबा नसानिबाहाॽओ चुङ्‌जिगे़न् सेवा तोःन्‍दु॥ हे़क्‍क्‍याङ् खुने़ॽ खे़प्‍मोलाम् एन्‍तिओक्‍को थ्‍ये़रो॥

२३ खे़प्‍मो कुभा ये़म् याःक्‍ते़आङ् खे़प्‍मोलाम् पावले़न् गलातिया नु फ्रिगियास्‍मा ते़ङ्‌गप्‍पो याम्‍मो लाम्‍दिक् चोगे़र खे़प्‍मोबा नसानिबाहाॽ नसाःन्‍नो के़धुम्‍बा चोगुसिरो॥

अप्‍पोलोसरे़ एफिसस नु कोरन्‍थिओ इङ्‌भोसुॽ

२४ खे़न् ये़म्‍मो अले़क्‍जे़न्‍द्रियाb ये़क्‌यक्‍को सागे़वाःन्‍छिङ्‌बा अप्‍पोल्‍लोस मे़प्‍मनाबा यहुदिधिक् एफिससओ त्‍ये़॥ खुने़ॽग साॽरिक् नुरिक् पाःप्‍मा के़सुक्‍पा चोगे़, हे़क्‍क्‍याङ् साम्‌योसाप्‍लाआङ् नुरिक् ले़स्‍सुआङ् वये़रो॥

२५ खुने़ॽग दाङ्‌बाल्‍ले़ कुमनाहाॽ आक्‍खेलॽरिक् हिङ्‌मा पोङ् के़लॽबान् हुॽरुसिआङ् वये़, हे़क्‍क्‍याङ् साॽरिक् नुःरिक्‍काङ् कुसिक्‍समे़र ये़सुरे़ कुयाःम्‍बेबा से़क्‍खा पाःन्‍हाॽ हुॽरुसिरो॥ हे़क्‍केसाङ् खुने़ॽग युहुन्‍नारे़ बप्‍तिस्‍मा पिरुसिल्‍ले़ हुॽरुसिबान्‍लक् ले़स्‍सुआङ् वये़रो॥

२६ खुने़ॽ पयम् आःन्‍छिङ्‌मानु यहुदि चुम्‍लुङ्‌हिम्‍मो पारे़ल्‍ले़ प्रिस्‍किला नु अक्‍विलारे़ खे़ल्‍ले़ कुबाःन्‍निन् खे़प्‍से़त्‍छुआङ् खुन्‍छिॽ हिम्‍मो उःत्ते़त्‍छु, हे़क्‍क्‍याङ् खे़न् निङ्‌वाॽफुमाङ्‌ङिल्‍ले़ कुलाम्‍मिन् नुरिक्‍काङ् कुसिङ् निःत्‍छुर फाॽआङ् पोधक् चोगु पिरुसिरो॥

२७ अप्‍पोलोस अक्‍खैया थुम्‍मो पेःक्‍मा निङ्‌वाॽ चोगुल्‍ले़ एफिसस्‍बा नसानिबाहाॽरे़ खुने़ॽ खे़प्‍मो पेःक्‍मा आःन्‍छिङ्‌मा मे़बिरुर खे़प्‍मोबा नसानिबाहाॽ खिनिॽओ अप्‍पोलोसे़न् तार पत्, नुःरिक्‍काङ् लाम्‍दाःक्‍मा पिरे़म्‍मे़ॽओ लॽरिक् सक्‍इङ्‌घङ् मे़हाक्‍तुसि॥ हे़क्‍क्‍याङ् खुने़ॽ खे़प्‍मो के़रे़आङ् निङ्‌वाॽफुमाङ्‌ङिल्‍ले़ कुलुङ्‌गुम्‍लाम् नसान् के़जोःक्‍पा नसानिबाहाॽ यरिक् कुभाॽ पिरुसिरो॥

२८ थेआङ्‌भे़ल्‍ले़ खुने़ॽग मनालुम्‍मोए खे़प्‍मोबा यहुदिहाॽनु साॽरिक् पाःन्‍थक्‍ते़आङ् खुनिॽ पाःन्‍निन् अत्‍तुर साम्‌योसाप्‍लालाम् ये़सुन् ने निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍तरो फाॽआङ् ओसेःन्‍धाक्‍तुसिर याःन्‍दुसिरो॥

a 

१८:१८ माङ्‌हुप् चोगुबा कुइसिःक् पावलरे़ कुधे़गेक् नःक्‍खु – पावलरे़ निङ्‌वाॽफुमाङ्‌ङिल्‍ले़ लागि लत्‍छा याःम्‍बक्‍थिक् मे़न्‍जोःक्‍के थारिक् आधे़गेक् मे़नःङ्‌ङान् के़लॽबा निङ्‌वाॽफुमाङ्‌ङो माङ्‌हे़क्‍सिङ्‌ङाङ् वये़॥ आल्‍ल खे़न् याःम्‍बक्‍किन् चोगु सुरुबाल्‍ले़ कुधे़गेक् नःक्‍खुबारो॥

b 

१८:२४ अले़क्‍जे़न्‍द्रिया– कन् ये़क्‌यक्‍किन् मिस्र लाजेॽरे़न् हाङ्‌पाङ् वये़, हे़क्‍क्‍याङ् रोमि हाङ्‌जुम्‍मोबा लत्‍छा के़ये़क्‍पा ये़क्‌यक् वये़रो॥

ये़सुरे़ कुमिङ्‌ङो बप्‍तिस्‍मा

१९

अप्‍पोलोसे़न् कोरन्‍थि ये़क्‌यक्‍को वये़ल्‍ले़ पावले़न् एसिया ते़ङ्‌गप् सिगाङ् लाम्‍दिक् चोगे़र एफिसस ये़क्‌यक्‍को के़रे़ त्‍ये़रो॥ खे़प्‍मो कुभा नसानिबाहाॽ तुमुसिआङ्

२ सेःन्‍दोसुसि, “नसान् के़जोगुम्‍मिल्‍ले़ सेसेमाङ्‌ङिन् के़घोसुम्‍बि?”

खे़ङ्‌हाॽरे़ नोगप् मे़बिरु, “आनिगे़ग सेसेमाङ् वाॽ के़लॽबा पाःङ्‌ग मे़ङ्‌घे़म्‍मे वयिगे़रो॥”

३ हे़क्‍केःल्‍ले़ पावलरे़ खे़ङ्‌हाॽ सेःन्‍दोसुसि, “हे़क्‍केने़ फाॽग्र आक्‍तङ्‌बा बप्‍तिस्‍मा के़बोःक्‍खिबे?”

खे़ङ्‌हाॽरे़ नोगप् मे़बिरु, “आनिगे नसान् चोःक्‍मनाःल्‍ले़ युहुन्‍नारे़ हुॽरिगे़बा बप्‍तिस्‍मान् पोःक्‍खिगे़रो॥”

४ पावलरे़ मे़त्तुसि, “युहुन्‍नारे़ग लायोलाम् के़हिम्‍बाहाॽ बप्‍तिस्‍मा पिरुसिर इस्राइलिहाॽ अक्‍खे मे़त्तुसि, ‘ताःन्‍दि आएगाङ् के़दाबार के़बप्‍पे़न् नसान् चोगे़म्‍मे़ॽओ, खुने़ॽए ये़सुरो॥’”

५ खे़ङ्‌हाॽरे़ कन् पाःन्‍निन् मे़घे़प्‍सुआङ् दाङ्‌बा ये़सुरे़ कुमिङ्‌ङो बप्‍तिस्‍मा मे़बोःक्‍खे़॥

६ पावलरे़ खुनिॽ सम्‍दाङ् हुक् ने़स्‍सु पिरुसिल्‍ले़ सेसेमाङ्‌ङिन् खुनिॽ सम्‍दाङ् थ्‍ये़आङ् खे़ङ्‌हाॽ वेॽ पाःन्‍दाङ्‌हाॽ नु माङ्‌निङ्‌वाॽपान् मे़बारे़रो॥

७ खे़प्‍मो के़रे़क्‍को थिक्-ने़त् (१२) यारिक् ये़म्‍बित्‍छाॽहाॽ मे़वये़रो॥

८ पावले़न् यहुदि चुम्‍लुङ्‌हिम्‍मो पेर ला सुम्‍सि थारिक् हाङ्‌हाङ् लॽरिक् मनाहाॽनु पाःन्‍धङ् चोगुर निङ्‌वाॽफुहाङ्‌जुम्‍मिल्‍ले़ कुयाःम्‍बेओ खुनिॽ निङ्‌वाॽ तामा पिमासि तम्‍सिन् चोगु॥

९-१० कुभारे़ सुनाइङ्‌ङिन् नसान् मे़जोगु, कर कुभाग खुनिॽ निङ्‌वाॽ के़धुङ्‌बा मे़वये़आङ् नसान् चोःक्‍मा मे़न्‍दे़न्‍दे़न्‍नाङ् दाङ्‌बारे़ कुलाम्‍मिल्‍ले़ कुदक्‍ले़ङ्‌ङो मनाहाॽरे़ खुनिॽ तगिए ताप्‍फे़ःम्‍बा मे़बाःत्तु॥ हे़क्‍केःल्‍ले़ पावलरे़ खे़ङ्‌हाॽ पक्‍थसिआङ् कुहुॽसाम्‍बाहाॽ वेॽस्‍मा ते़न्‍नो तेॽरुसि॥ हे़क्‍क्‍याङ् तिरानस मे़प्‍मनाबा मनाःल्‍ले़ कुनिसाम्‍हिम्‍मो थिक्‌याःन्‍धक् तङ्‌बे ने़त्‍छि थारिक् मनाहाॽनु पाःन्‍धङ् चोगु॥ अक्‍खेलॽरिक् एसिया ते़ङ्‌गप्‍पोबा काक् यहुदिहाॽ नु थिम्‍मे़न्‍दङ् सुवाङ्‌हाॽरे़ दाङ्‌बाल्‍ले़ कुयाःम्‍बेओ कुबाःन्‍जाक्‍किन् मे़घे़प्‍सुरो॥

एफिससओ निङ्‌वाॽ के़माबा याःम्‍बक्

११ निङ्‌वाॽफुमाङ्‌ङिल्‍ले़ पावललाम्‍बा पोङ्‌मै मे़न्‍छुक्‍मना निङ्‌वाॽ के़माबा याःम्‍बक्‍हाॽ चोगुरो॥

१२ अक्‍खेलॽरिक् खुने़ॽ सुस्‍सुबा पङ्‌गे़न्‍हाॽ नु पथाङ्‌हाॽ मे़देॽरुआङ् के़दुक्‍पा के़यॽबा सम्‍दाङ् मे़ने़स्‍सु मे़बिरुसिल्‍ले़ खे़ङ्‌हाॽ तुक्‍मा यॽमालाम् मे़वेःत्ते़आङ् फे़न्‍साम्‍हाॽ मे़लःन्‍दे़ मे़बेरो॥

१३ खे़प्‍मो ताक्‍कन्‍नु फे़न्‍साम् के़लःप्‍पा कुभा यहुदिहाॽआङ् मे़वये़॥ खे़ङ्‌हाॽरे़ दाङ्‌बा ये़सुरे़ कुमिङ्‌ङिन् ओगप् चोःक्‍मा तम्‍सिन् मे़जोगुर खे़ङ्‌हाॽरे़ फे़न्‍साम्‍मिन् अक्‍खे मे़मे़त्तु, “पावलरे़ इङ्‌भोसुबा ये़सुरे़ कुमिङ्‌ङो लःन्‍दे़ पेगे़ॽ फाॽआङ् इङ्‌गाॽ इङ्‌जाङ् पिने़रो॥”

१४ खे़प्‍मो स्‍केवास मे़प्‍मनाबा यहुदि तुम्‍निङ्‌वाॽफुसाम्‍बाल्‍ले़ नुसि कुस्‍सा ये़म्‍बित्‍छाॽहाॽरे़आङ् हे़क्‍तङ्‌बा याःम्‍बक् मे़जोगु॥

१५ थिक्‌ये़न् हे़क्‍के मे़जोगुल्‍ले़ फे़न्‍साम्‍मिल्‍ले़ अक्‍खे मे़त्तुसि, “इङ्‌गाॽ पावले़न् कुसिङ् निःत्तुङ्, ये़सुन् कुसिङ् निःत्तुङ्, कर खिनिॽग हाःत्‍निङ्‌बे?”

१६ खे़न् फे़न्‍साम्‍मिल्‍ले़ युक्‍तुबा मनान् पित्‍चाक् पिन्‍दे़र खे़ङ्‌हाॽ फत्तुसिर युक्‍तुसिआङ् खे़ल्‍ले़ खुनिॽ तेत्‍हाॽ थे़ःक्‍खुबिरुसिर खाःन्‍दुसिआङ् खे़न् हिम्‍मोलाम् खे़ङ्‌हाॽ ले़क्‍चाबे़धिःक् मे़लःन्‍दे़आङ् मे़लोःक्‍ते़ मे़बेरो॥

१७ हे़क्‍क्‍याङ् एफिससओ के़वाॽबा काक् यहुदिहाॽ नु थिम्‍मे़न्‍दङ् सुवाङ्‌हाॽरे़ कन् मे़घे़प्‍सुआङ् मे़गिसे़रो॥ खे़ङ्‌हाॽरे़ दाङ्‌बा ये़सुरे़ कुमिङ्‌ङिन् पयम् इङ्‌धाङ् मे़बिरुर थाःङ्‌धाःङ् मे़जोगुरो॥

१८ यरिक् नसान् के़जोःक्‍पाहाॽ खे़प्‍मो मे़द्‌ये़आङ् वेॽ नसानिबा तगि खुनिॽ मे़जोगुबा फे़न् याःम्‍बक्‍हाॽ याम्‍मो मे़जोगुम्‍बे़न् फाॽआङ् मे़बाःत्तुरो॥

१९ अक्‍खेलॽरिक् यरिक् कित्‍चाक् याःम्‍बक् के़जोःक्‍पा कन् मनाहाॽ खे़प्‍मो मे़द्‌ये़आङ् कित्‍चाक् साप्‍लाहाॽ मे़सुप्‍सुआङ् मना तगिए मे़हाःन्‍दु मे़देसुरो॥ खे़न् कित्‍चाक् साप्‍लाहाॽरे़ कुमे़ल्‍लुङ्‌ग हे़न्‍छिङ् ङाबोङ्‌नुःल्‍ले़आङ् यरिक् (५०,०००) युप्‍पायाङ् वये़रो॥

२० हे़क्‍क्‍याङ् अक्‍खेलॽरिक् दाङ्‌बारे़ कुयाःम्‍बेओ कुबाःन्‍जाक्‍किन् मुक्‍साम्‍नु कुधिम् से़रे़र पेरो॥

एफिससओ हयङ्‌ते़न्‍धङ्

२१ कन् पाःन्‍हाॽ पोःक्‍खे़चुरे़आङ् पावलरे़ मे़सेदोनिया नु अक्‍खैया थुम् पोङ्‌मार यरुसले़म पेःक्‍मा निङ्‌वाॽ चोगु॥ हे़क्‍क्‍याङ् खे़ल्‍ले़ अक्‍खे मे़त्तुसि, “इङ्‌गाॽग खे़प्‍मो पेःक्‍माआङ् रोम ये़क्‌यक्‍कोआङ् पेःक्‍माए पोङ्‌लो॥”

२२ हे़क्‍क्‍याङ् खुने़ॽ कुभाॽ के़बिबा ने़प्‍फु कुन्‍जुम्‍हाॽ तिमोथि नु इरास्‍तसे़न् तगि मे़सेदोनियाओ पाङ्‌घुसिआङ् खुने़ॽग एसिया ते़ङ्‌गप्‍पोए कुभा ये़न् याःक्‍ते़रो॥

२३ बा खे़न् ये़म्‍मो एफिससओ दाङ्‌बाल्‍ले़ कुलाम्‍मिल्‍ले़ कुदक्‍ले़ङ्‌ङो यम्‍बा हयङ्‌किल्‍लिङ् पोःक्‍खे़रो॥

२४ दे़मे़त्रियस मे़प्‍मनाबा युप्‍पा चोबे़गुधिक् वये़॥ खे़न् आर्तेमिसa साम्‍माङ्‌ङिल्‍ले़न् चुजुक्‍सा युप्‍पा माङ्‌हिम् के़जोःक्‍पा वये़ हे़क्‍क्‍याङ् खे़न् याःम्‍बक्‍कोलाम् यरिक् नावाइत्‍ला के़जोःक्‍पाहाॽरे़ हिम्‍ब्राम् मे़जोगुआङ् मे़वये़रो॥

२५ हे़क्‍क्‍याङ् कन् नावाइत्‍ला याःम्‍बक् के़जोःक्‍पाहाॽ नु वेॽ हे़क्‍तङ्‌बा याःम्‍बक् के़जोःक्‍पाहाॽ के़रे़क् सुप्‍सुसिआङ् चुम्‍लुङ् चोगुर अक्‍खे मे़त्तुसि, “तेःङ्‌जुम्‍से, कन् याःम्‍बक्‍कोलाम् आनिॽग साॽरिक्‍के यरिक् याङ् आधगुम्‍बान् खिनिॽ के़निसुम्‍माङ् वाॽरो॥

२६ आल्‍ल खिनिॽ आबाङे के़निसुम्‍माङ् के़घे़प्‍सुम्‍माङ् के़वयिॽ, कन् पावल मे़प्‍मनाबा मनाःल्‍ले़ एफिससओरक् मे़ःन्, कर एसिया खाराक्‍पा ते़ङ्‌गप्‍पो यरिक् मनाहाॽ, आनिॽ मनाहाॽरे़ हुक्‍किल्‍ले़ चोःक्‍मनासिबा नावाइत्‍लाहाॽ माङ्‌सि मे़ःन्‍लो फाॽआङ् ले़मुसिर वाॽरो॥

२७ हे़क्‍केःल्‍ले़ कल्‍ले़ग आनिॽ याःम्‍बक्‍किल्‍ले़ कुदक्‍ले़ङ्‌वाओ मनाहाॽरे़ फे़न्‍पान् मे़बाःत्तुबा पोःक्‍खे़, हे़क्‍क्‍याङ् एसियास्‍मा ते़ङ्‌गप्‍पो नु इक्‍सादिङ् खाम्‍बेःक्‍मोबा के़रे़क् मनाहाॽरे़ सेवा मे़जोगुबा आर्तेमिस साम्‍माङ्‌ङिन् नु कुमाङ्‌हिम्‍मिल्‍ले़ कुजाःत्‍थि के़बेःक्‍पा पोःक्‍खे़आङ् वाॽरो॥”

२८ आल्‍ल कन् पाःन्‍निन् मे़घे़प्‍सुआङ् खे़ङ्‌हाॽ के़रे़क्‍ले़ खुनिॽ सिक् पोगे़आङ् अक्‍खेलॽरिक् अःक्‍मा मे़हेःक्‍ते़, “एफिसस्‍मा आर्तेमिस साम्‍माङ्‌ङिन्‍ने साॽरिक् पयम् यम्‍बा साम्‍माङ्‌लो!”

२९ हे़क्‍केःल्‍ले़ सप्‍फारे़सा काक् ये़क्‌यक्‍को हयङ्‌किल्‍लिङ् पोःक्‍खे़, हे़क्‍क्‍याङ् मनाहाॽ थिक्‍हुप् मे़बोःक्‍खे़आङ् पावले़न्‍नु मे़सेदोनियालाम् लाम्‍दिक् के़जोःक्‍पा कुन्‍जुम्‍हाॽ गायस नु अरिस्‍तार्खससि मे़दे़म्‍सुसिआङ् पङ्‌वाइत्‍लादे़न्‍नोb मे़दारुसिरो॥

३० पावलरे़आङ् खे़प्‍मो पेःक्‍माआङ् पाःप्‍मा निङ्‌वाॽ चोगु, कर नसानिबाहाॽरे़ खुने़ॽ खे़प्‍मो पेःक्‍मा मे़म्‍बाङ्‌घुन्‍लो॥

३१ पावलरे़ कुभा कुन्‍जुम् ते़ङ्‌गप्‍युक्‍पाहाॽरे़आङ् खुने़ॽ पङ्‌वाइत्‍लादे़न्‍नो ओसेःन्‍मे़धाक्‍सिङ्‌ङिन्‍नि फाॽआङ् इङ्‌घङ् मे़हाङुरो॥

३२ हे़क्‍क्‍याङ् चुम्‍लुङ्‌बा मनाहाॽरे़ हयङ्‌किल्‍लिङ् मे़जोगुर कुभा थिक् पाःन्‍नो मे़अःक्‍ते़, वेॽहाॽ वेॽ पाःन्‍नो मे़अःक्‍ते़, आत्तिन्‍हाॽरे़आङ् खुनिॽ पान् मे़दङे़न्‍नाङ् थेआङ् मनाहाॽ खे़प्‍मो मे़जुप्‍से़बा यरिक्‍ले़ थेआङ् कुसिङ् मे़न्‍निःत्तुन्‍लो॥

३३ कुभा यहुदिहाॽरे़ अले़क्‍जे़न्‍दर मे़प्‍मनाबा मनान् कन् हयङ् किल्‍लिङ्‌ङिन् थेआङ् पोःक्‍खे़बा फाॽआङ् चे़ङ्‌से़ खुने़ॽ तगि मे़जन्‍दु॥ हे़क्‍क्‍याङ् अलेक्‍जेन्‍दरले़ थिक्‍ने़त्‍छि नाङ्‌सिङ्‌मा पाःन्‍हाॽ पाःप्‍मा फाॽआङ् हुक्‍फोःक्‍खुर मनाहाॽ स्‍वाःत् चोःक्‍मासि निङ्‌वाॽ चोगुरो॥

३४ कर खुने़ॽ यहुदि फाॽआङ् निङ्‌वाॽ मे़घोसुआङ् मनाहाॽ साॽरिक् थिक्‍हुप् मे़बोःक्‍खे़आङ् खप्‍मे़ कुमुक् ने़त्‍छि थारिक् अक्‍खेलॽरिक् मे़अःक्‍ते़, “एफिसस्‍मा आर्तेमिस साम्‍माङ्‌ङिन्‍ने साॽरिक् पयम् यम्‍बा साम्‍माङ्‌लो!”

३५ हे़क्‍क्‍याङ् कुनुप्‍मो ये़क्‌यक् सुहाङ्‌गे़म्‍बाल्‍ले़ काक् मनाहाॽ स्‍वाःत् चोगुसिआङ् मे़त्तुसि, “तेःङ्‌जुम्‍से, कन् एफिसस्‍मा ते़ङ्‌गप्‍पिङ्‌ग पयम् आर्तेमिस माङ्‌ङिल्‍ले़ कुमाङ्‌हिम् नु ताङ्‌साक्‍पोलाम् मक्‍के़धाबा कुनावाइत्‍ला के़गप्‍पा फाॽआङ् काक् मनाहाॽरे़ निङ्‌वाॽ मे़घोसुआङ् मे़वाॽरो॥

३६ आत्तिल्‍ले़आङ् कन् पाःन्‍निन् अप्‍मा मे़सुक्‍तुन्‍लो, थेआङ्‌भे़ल्‍ले़ काक्‍ले़ कन् पाःन्‍निन् से़क्‍खाएरो फाॽआङ् मे़निसुआङ् मे़वाॽरो॥ हे़क्‍केःल्‍ले़ आल्‍लो खिनिॽग मे़न्‍इःत्ते थेआङ् इनोगे़न् तुक्‍खे के़दाबा याःम्‍बक् मे़जोगे़म्‍मिन्‍ने़ॽओ॥

३७ खिनिॽ कन् ने़प्‍फु मनाहाॽ के़दारुम्‍सिम्‍माङ् वाॽसि, कर कङ्‌हाॽरे़ माङ्‌हिम्‍मोलाम् थेआङ् मे़ङ्‌घुःत्ते वाॽसि, हे़क्‍क्‍याङ् आनिॽ आर्तेमिस माङ्‌ङिल्‍ले़ कुदक्‍ले़ङ्‌वाओ माङ्‌चे़ॽया पाःन्‍नाङ् मे़म्‍बाःत्ते वाॽसिरो॥

३८ दे़मे़त्रियस नु कुयाःम्‍बक् के़जोःक्‍पा कुभा मनाहाॽरे़ तक्‍ले़ङ्‌वाओ आप्‍तिक् वाॽने़ फाॽग्र खासे़न्‍हिम्‍हाॽ नु सुहाङ्‌हिम्‍हाॽ वाॽ, हाराॽ खे़प्‍मो मे़दारुनि॥

३९ कर खे़न्‍नाङ्‌धो वेॽ पान् के़गत्तुम्‍ने़ फाॽग्र चोःक्‍थिम् चुम्‍लुङ्‌ङोलाम् पान् के़मा पोङ्‌लो॥

४० हे़क्‍केःल्‍ले़ आइन् के़बोङ्‌बा कन् हयङ्‌किल्‍लिङ्‌रे़न् आप्‍तिक्‍किन् रोमि सुहाङ्‌युक्‍पाहाॽरे़ आनिॽ आम्‍गुःप्‍पा पोःक्‍खे़रो॥ हे़क्‍केःल्‍ले़ कन् थे पोःक्‍खे़बा फाॽआङ् थेआङ् पाःप्‍मा आन्‍छुक्‍तुम्‍मिन्‍लो॥”

४१ ये़क्‌यक् सुहाङ्‌मिबाल्‍ले़ हे़क्‍के मे़त्तुसिआङ् के़दाबा मनाहाॽ पाङ्‌घुदेसुसिरो॥

a 

१९:२४ आर्तेमिस– ग्रिकेलिहाॽरे़ आर्तेमिस मे़प्‍मनामा साम्‍माङ्‌ङिन् मनाहाॽ नु यरिक् वेॽ साम्‍माङ्‌हाॽरे़ खुनिॽ मा फाॽआङ् नसान् मे़जोगु॥ एफिसिबा मनाहाॽरे़ लत्‍छा नुबा नु यम्‍बा माङ्‌हिम्‍धिक् मे़जोगुआङ् वये़॥ खे़प्‍मो आर्तेमिसे़ल्‍ले़ कुनावाइत्‍लान् सेवा मे़मे़त्तु॥

b 

१९:२९ पङ्‌वाइत्‍लादे़न्– एफिसस ये़क्‌यक्‍किल्‍ले़ कुलुम्‍मो पङ्‌वाइत्‍लादे़न् वये़॥ खे़प्‍मो यरिक् मने़हाॽ चुम्‍लुङ् मे़जोगे़, हे़क्‍क्‍याङ् पङ्‌वाइत्‍ला नु हक्‍चात्ताङ् मे़जाःत्तु॥

पावले़न् मे़सेदोनिया नु ग्रिस लाजेॽओ लाम्‍दिक् चोक्

२०

हे़क्‍क्‍याङ् खे़न् हयङ्‌किल्‍लिङ् लॽमे़न् चिजि खक्‍खक् पोःक्‍खे़आङ् पावलरे़ एफिसस्‍मा नसानिबा फुॽनुसाॽहाॽ उःत्तुसिआङ् आःन्‍छिङ्‌मा पिरुसि॥ हे़क्‍क्‍याङ् खे़ङ्‌हाॽनु से़म्‍मुॽइ चोगुआङ् खुने़ॽ खे़प्‍मोलाम् मे़सेदोनियाओ पेरो॥

२ हे़क्‍क्‍याङ् खे़न् थुम्‍मो पोःक्‍खे़र लाम्‍दिक् चोगे़ल्‍ले़ नसानिबाहाॽ आःन्‍छिङ्‌मा पिरुसि॥ हे़क्‍केलॽरिक् खुने़ॽ ग्रिस लाजेॽओ के़रे़आङ्

३ खुने़ॽ खे़प्‍मो ला सुम्‍सि थारिक् याःक्‍ते़॥ हे़क्‍क्‍याङ् खुने़ॽ खे़प्‍मोलाम् सिरिया ले़प्‍माङ् वालाम्‍दिक् चोःक्‍माआङ् पेःक्‍मा यारिप् पोःक्‍खे़आङ् वये़ल्‍ले़ यहुदिहाॽरे़ खुने़ॽ से़प्‍मा इङ्‌मे़दङ्‌घुआङ् वाॽ फाॽआङ् निङ्‌वाॽ खोसुआङ् खे़प्‍मोलाम् खुने़ॽ मे़सेदोनियालाम् लाङ्‌घेःक्‍माआङ् पेःक्‍मा निङ्‌वाॽ चोगु॥

४ हे़क्‍क्‍याङ् बेरिया के़युङ्‌बा पुरसरे़ कुस्‍सा सोपात्रोस, थिस्‍सलोनिकालाम् अरिस्‍तार्खस नु सिकन्‍दस, दर्बिलाम् गायस, गलातियालाम् तिमोथि, हे़क्‍क्‍याङ् एसियास्‍मा ते़ङ्‌गप्‍पोलाम् तुखिकस नु त्रोफिमससि खुने़ॽनुए मे़वये़रो॥

५ खे़ङ्‌हाॽ आन्‍छिगे़नु तगि मे़बेआङ् त्रोआसओए याप्‍मि मे़हाङ्‌घिगे़रो॥

६ आनिगे सिदाॽ मे़म्‍भःन्‍नेबा खरे़ःङ् चामा तङ्‌नाम् कुएगाङ् वालाम्‍दिःक्‍को फिलिप्‍पिलाम् थासिङ्‌मनाआङ् ङासि ये़न् एगाङ् वेॽ फुॽनुसाॽहाॽ त्रोआसओ तुम्‍नासि हे़क्‍क्‍याङ् खे़प्‍मो नुसि (७) ये़न् सोरिक् वाॽमनारो॥

पावलरे़ थाङ्‌बे़न्‍धिक् सिमे़न्‍लाम् कुहिङ्‌वे़त् चोगुॽ

७ हे़क्‍क्‍याङ् ते़ने़बा ये़न्‍निल्‍ले़न् युःन्‍छिक् आनिगे नसानिबा फुॽनुसाॽहाॽनु दाङ्‌बाल्‍ले़न् साभाङ्‌जा चामा फाॽआङ् सोरिक् चुम्‍मनारो॥ कन् नसानिबा फुॽनुसाॽहाॽनु पावले़न् से़त्‍लुम्‍भक्‍ते़र थारिक् पारे़, थेआङ्‌भे़ल्‍ले़ खुने़ॽग कुनाम्‍दाःप्‍मा खे़प्‍मोलाम् के़बेःक्‍पा वये़रो॥

८ आनिगे चुम्‍लुङ् चोःक्‍मनाबा थोःस्‍मा याक्‍फाओ यरिक् सेमिहाॽ मे़हाःन्‍दुआङ् युङे़रो॥

९ खे़प्‍मो युताइकस मे़प्‍मनाबा नालिङ्‌गे़न् थाङ्‌बे़न्‍धिक् पेधाःप्‍पो पेआङ् युङ्‌सिङ्॥ पावले़न् चक्‍मे़ल्‍लॽए पारे़र पत्‍छे़ल्‍ले़ खे़न् थाङ्‌बे़न्‍निन् कुमिक्युसे़आङ् इम्‍धक्‌वा लोरे़र युङे़॥ हे़क्‍क्‍याङ् खे़न् साॽरिक् इप्‍से़ल्‍ले़ सुम्‍सिगेःक्‍समा खाम्‍लोओनु यो मक्‍थ्‍ये़आङ् स्‍ये़रो॥ मनाहाॽरे़ मे़बेआङ् ओमे़मे़त्तुल्‍ले़ग आन्‍देःन्‍छा स्‍ये़आङ् ने़स्‍से़रो॥

१० कर पावले़न् यो पेआङ् खुने़ॽ सम्‍दाङ् सल्‍लिक् सन्‍छिङ्‌ल हे़प्‍प्रे़क् हे़प्‍तुआङ् मनाहाॽ मे़त्तुसि, “खिनिॽ निङ्‌वाॽओ मे़गिसे़म्‍मिन्‍ने़ॽओ, खुने़ॽग कुहिङ्‌वे़त् वाॽरो!”

११ हे़क्‍क्‍याङ् थोःस्‍मा याक्‍फाओ मे़बेआङ् दाङ्‌बाल्‍ले़न् साभाङ्‌जा सोरिक् मे़जरो॥ खुने़ॽ खाओःत्ते़र थारिक् खुनिॽनु ताॽजे़क्‍खे़, हे़क्‍क्‍याङ् खे़प्‍मोलाम् से़म्‍मुॽइ पोःक्‍खे़आङ् थासिङ्‌लो॥

१२ खे़ङ्‌हाॽरे़ खे़न् थाङ्‌बे़न्‍निन् कुहिङ्‌वे़त्ते कुहिम्‍मो मे़देॽरुआङ् खे़ङ्‌हाॽ साॽरिक्‍के हाङ्‌हाङ् मे़लॽरे़रो॥

त्रोआसलाम् मिलेतस ले़प्‍माङ् वालाम्‍दिक्

१३ आनिगे वालाधालाम् तगि अस्‍सोस ये़क्‌यक्‍को पेःक्‍मना॥ खे़प्‍मोए पावले़न् वालाधालाओ केःप्‍मा पान् वये़, थेआङ्‌भे़ल्‍ले़ खुने़ॽ खे़प्‍मो थारिक् लाङ्‌घेःक्‍मार पेःक्‍मा निङ्‌वाॽ चोगुआङ् वये़रो॥

१४ हे़क्‍क्‍याङ् पावलरे़ अस्‍सोसओ याप्‍मि तुमिगे़ हे़क्‍क्‍याङ् वालाधाओ केःप्‍मनाआङ् खे़प्‍मोलाम् मित्तिलेनि वागप्‍खाम् ले़प्‍माङ् थासिङ्‌मनारो॥

१५ खे़प्‍मोलाम् आनिगे कुदाःन्‍दिक्‍मा खियस वागप्‍खाम्‍मो के़प्‍मना॥ हे़क्‍क्‍याङ् कुआत्‍छिन्‍दाःन् सामोस वागप्‍खाम्‍मो के़प्‍मनाआङ् कुआक्‍खे़न्‍दान् मिलेतस ये़क्‌यक्‍को ताःम्‍नारो॥

१६ पावलरे़ एसियास्‍मा ते़ङ्‌गप्‍पो मे़न्‍नाःम्‍सिङ्‌ङे, हे़क्‍क्‍याङ् एफिससओ मे़न्‍लःन्‍ने कुबेसाङ् पोङ्‌मार पेःक्‍माआङ् हाराए यरुसले़म के़प्‍मा निङ्‌वाॽ चोगु, थेआङ्‌भे़ल्‍ले़ पे़न्‍तिकोस्‍त तङ्‌नाम्‍मो खे़प्‍मो वाॽमा के़लॽबा कुनिङ्‌वाॽ वये़॥

पावले़न् एफिसस्‍मा तुम् लाम्‍लोबाहाॽनु से़म्‍मुॽइ नाःक्

१७ पावलरे़ मिलेतस्‍लाम् एफिसस्‍मा सेसेहुप्‍लक्‍पा तुम्‍लाम्‍लोबाहाॽ कुदुम्‍से़ उःत्तुसि॥

१८ खे़ङ्‌हाॽ खे़प्‍मो मे़गे़रे़आङ् पावलरे़ मे़त्तुसि, “इङ्‌गाॽ एसियास्‍मा ते़ङ्‌गप्‍पो के़राङ्‌बा थिक्‍सिगेःक्‍समा ये़न्‍नाङ्‌धोए आक्‍खेलॽरिक् खिनिॽनु वयाङ् के़लॽबा खिनिॽ नुरिक्‍काङ् के़निसुम्‍माङ् के़वयिरो॥

१९ इङ्‌गाॽग चुङ्‌जिगे़न् नःम्‍नःम् नु मिक्‌वा सोरिक् यहुदि निङ्‌घुम्‍मोआङ् दाङ्‌बाल्‍ले़ कुसेवा चोगुङ्‌लो॥

२० हे़क्‍क्‍याङ् खिनिॽ निमा थामा के़बोङ्‌बा काक् पाःन्‍हाॽ मे़त्‍निङ्‌ङाङ् वयाङ् हे़क्‍क्‍याङ् मनालुम्‍मो इङ्‌भन् चोःक्‍मा नु खिनिॽ हिम्‍हिम् ताक्‍कम्‍मार निसाम् हुॽमा इङ्‌गाॽ चक्‍मे़ल्‍लॽए चोगुङ्‌ङाङ् वयाङ्‌बाङ्‌ग खिनिॽ के़निसुम्‍माङ्‌ङे के़वयिॽरो॥

२१ यहुदिहाॽ नु थिम्‍मे़न्‍दङ् सुवाङ्‌हाॽ लायोलाम् हिन्‍दे़म्‍मे़ॽआङ् निङ्‌वाॽफुमाङ् ले़प्‍माङ् नुःक्‍खे़म्‍मे़ॽ मे़प्‍मासि नु आनिॽ दाङ्‌बा ये़सु ख्रिस्‍त सम्‍दाङ् नसान् चोक् पाङ्‌मासि फाॽआङ् इङ्‌गाॽ साम्‍दिङ् पिरुङ्‌सिङ्‌ङाङ् वाॽआरो॥

२२ “आल्‍ल सेसेमाङ्‌ङिल्‍ले़ ओसेःन्‍धाक्‍ताङ्‌बा कुइसिःक् यरुसले़म पेःक्‍कार पत्‍तारो॥ खे़प्‍मो थे पोङ् के़लॽबा इङ्‌गाॽ थेआङ् निङ्‌वाॽ मे़गत्तान्‍लो॥

२३ कर के़रे़क् इङ्‌गाॽ पेगाङ्‌बा ये़क्‌यक्‍को सेसेमाङ्‌ङिल्‍ले़ इङ्‌गाॽ मे़त्ताङ्‌बा कुइसिःक्, पुङ्‌लाहिम् नु तुक्‍खेरे़ खे़प्‍मो हाङ्‌ङार वाॽआरो॥

२४ कर आहिङ्‌मन्‍नो दाङ्‌बा ये़सुरे़ पिराङ्‌बा याःम्‍बक्‍किन् चोःक्‍मा सुःप्‍मा हे़क्‍क्‍याङ् निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़ कुयाःम्‍बेओ सुनाइङ्‌घङ् इङ्‌भोमाआङ्‌धो वेॽ थेआङ् मे़इःत्तुङ्‌ङिन्‍लो॥

२५ “आल्‍ल निङ्‌वाॽफु हाङ्‌जुम्‍मिन् इङ्‌भन् चोःक्‍निङ्‌बा खिनिॽ आत्तिल्‍ले़आङ् इङ्‌गाॽ याम्‍मो याप्‍मि के़न्‍निसिन् फाॽआङ् निसुङ्‌लो॥

२६ खे़ल्‍ले़ चोगुल्‍ले़ खिनिॽ आत्तिल्‍ले़न्‍नाङ् मे़क्‍माल्‍ले़न् इङ्‌गाॽ आप्‍तिक् मे़घोआन्‍लो फाॽआङ् आइन् इङ्‌गाॽ मे़त्‍निङ्‌लो॥

२७ थेआङ्‌भे़ल्‍ले़ इङ्‌गाॽग निङ्‌वाॽफुमाङ्‌ङिल्‍ले़ काक् कुनिङ्‌सेक् इङ्‌भन् चोःक्‍मा एगाङ् मे़म्‍बप्‍पे़न्‍लो॥

२८ हे़क्‍केःल्‍ले़ के़रे़क् लाम्‍लोबाहाॽरे़ आबाङे खिनिॽ ओमे़त्ताम्‍सिम्‍मे़ॽ हे़क्‍क्‍याङ् खिनिॽ लक्‍पे़न्‍नो के़वाॽबा मनाहाॽ नुरिक्‍काङ् ओमे़त्ते़म्‍सिम्‍मे़ॽओ॥ सेसेमाङ्‌ङिल्‍ले़ खिनिॽ कम्‍ब्राङ् के़मे़प्‍पा के़जोगिआङ् वाॽ॥ निङ्‌वाॽफुमाङ्‌ङिल्‍ले़ लुङ्‌माॽ तुक्‍तुबा आबुगे़न् कुस्‍साःल्‍ले़ कुमाक्‍खिॽइल्‍ले़ इङुबा सेसेहुप्‍लक्‍किन् कम्‍ब्राङ् मे़त्ते़म्‍मे़ॽ॥

२९ थेआङ्‌भे़ल्‍ले़ इङ्‌गाॽ पक्‍थानिङ्‌ङाङ्‌ग किप्‍मा के़घुबा पराबाहाॽ मे़दाआङ् मे़ल्‍लुक् लुप्‍हाॽ मे़न्‍नन्‍छुन्‍सिन्‍बा कुइसिःक् खिनिॽ लुम्‍मोए इङ्‌ले़क्‍पा सिक्‍साम्‍बाहाॽ मे़लःन्‍नाङ् खिनिॽ के़मे़न्‍दाङ्‌घिन् के़लॽबा इङ्‌गाॽ निङ्‌वाॽ कत्तुङ्‌लो॥

३० हे़क्‍क्‍याङ् खिनिॽ लुम्‍मोनुए इङ्‌ले़क्‍पाहाॽ मे़लन् मे़दाआङ् नसानिबाहाॽ इङ्‌मे़ले़क्‍तुसिआङ् लाम् मे़भोःत्तु मे़देॽरुसिरो॥

३१ हे़क्‍केःल्‍ले़ हे़क्‍तङ्‌बाहाॽनु सिङ्‌सिङ् लॽरे़म्‍मे़ॽओ! थेआङ्‌भे़ल्‍ले़ तङ्‌बे सुम्‍सि थारिक् ले़न्‍दिक् से़न्‍दिक् इङ्‌गाॽ मिक्‌वारे़ कुधिम् पोःक्‍खाङ्‌ल खे़ङ्‌हाॽरे़ मे़बाःत्तुबा पाःन्‍निन् मे़घे़प्‍से़म्‍मिन्‍ने़ॽ फाॽआङ् साम्‍दिङ् पिनिङ्‌ल वयाङ्‌लो॥

३२ “आल्‍ल निङ्‌वाॽफुमाङ् नु लुङ्‌गुम्‍गे़न् कुबाःन्‍जाक्‍को हुक्‍सुप्‍निङ्‌लो, खे़ल्‍ले़ खिनिॽ के़धुम्‍बा चोःक्‍मा के़सुक्‍तिॽ, हे़क्‍क्‍याङ् सेसे के़बोङ्‌बा के़रे़क् कुमनाहाॽ लुम्‍मो लक्‍खोमान् पिमा के़सुक्‍तिरो॥

३३ इङ्‌गाॽग आत्तिन्‍हाॽरे़न्‍नाङ् खुनिॽ साम्‍म्‍याङ् युप्‍पा नु नुबा ते़ःत्‍फुङ्‌हाॽओ मिक्‍मे़ङ्‌गेपान्‍लो॥

३४ हे़क्‍केलॽरिक् इङ्‌गाॽ आबाङे याःम्‍बक् चोगुङ्‌ङाङ् याङ् थगुङ्‌ङाङ् आन्‍जुम्‍हाॽ नु इङ्‌गाॽ चाहाबा के़जोःक्‍पा चिगक्‌वाहाॽ तङ्‌गाम् चोगुङ्‌ङाङ् वयाङ्‌बान् खिनिॽ आबाङे के़निसुम्‍माङ् के़वयिॽरो॥

३५ चामा थुङ्‌मा आबाङे तङ्‌गाम् चोःक्‍मा मे़न्‍छुक्‍मनाबाहाॽ कुभाॽ पिमासि फाॽआङ् आक्‍खेलॽरिक् याम्‍बुधिक्‍पा पोङ्‌मा पोङ् के़लॽबा इङ्‌गाॽ ओसेःन्‍धाक्‍निङ्‌ङाङ् वाॽआ॥ हे़क्‍क्‍याङ् ‘ताःक्‍मानुःल्‍ले़ पिमाओए यरिक् मुॽइसाम् वाॽ’ लॽरिक् दाङ्‌बा ये़सुरे़ पाःत्तुबा पाःन्‍निन्‍नाङ् निङ्‌वाॽ इःत्ते़म्‍मे़ॽओ॥”

३६ हे़क्‍क्‍याङ् पावलरे़ कन् पाःन्‍हाॽ पाःत्तु सुरुआङ् खे़ङ्‌हाॽ काक् थुङ्‌बोहजॽ मे़युङ्‌सिङ्‌ङाङ् तुवा मे़जोगे़रो॥

३७ खे़ङ्‌हाॽरे़ पावले़न् मे़हे़प्‍तुआङ् मे़हाबे़र चुप् मे़मे़त्तुरो॥

३८ पावलरे़ खे़ङ्‌हाॽ मे़त्तुसिबा वेॽ पाःन्‍हाॽनुःल्‍ले़आङ् आप्‍फाल्‍ले़आङ् आनारान् के़न्‍निसुम्‍मिन्‍लो मे़त्तुसिबाल्‍ले़ खे़ङ्‌हाॽ साॽरिक् निङ्‌साम्‍मो मे़ध्‍ये़॥ हे़क्‍क्‍याङ् खे़ङ्‌हाॽरे़ पावले़न् वालाधाओ थारिक् मे़समे़धरो॥

पावलरे़ यरुसले़म ले़प्‍माङ् लाम्‍दिक् चोगुॽ

२१

आल्‍ल एफिससस्‍मा तुम्‍लाम्‍लोबाहाॽ से़म्‍मुॽइ पिरुसिआङ् खे़प्‍मोनु वालाधालाम् कोस वागप्‍खाम् ले़प्‍माङ् पेःक्‍मना॥ हे़क्‍क्‍याङ् कुदाःन्‍दिक्‍मा रोदोस मे़प्‍मनाबा वागप्‍खाम् के़प्‍मनाआङ् खे़प्‍मोलाम् पतारा ये़क्‌यक्‍को ताःम्‍नारो॥

२ खे़प्‍मो सिरियास्‍मा फोनिसिया ते़ङ्‌गप् ले़प्‍माङ् के़बेःक्‍पार के़बप्‍पा वेॽ वालाधाधिक् खोःम्‍ना, हे़क्‍क्‍याङ् खे़प्‍मो लाःप्‍मनाआङ् थासिङ्‌मनारो॥

३ हे़क्‍क्‍याङ् सैप्रस लाजेॽइन् निधाबे़आङ् आनिगे चुप्‍साङ् ले़प्‍माङ् पोङ्‌मनार सिरिया ले़प्‍माङ् थासिङ्‌मना॥ वालाधाःल्‍ले़ वागक्‍हाॽ तायर ये़क्‌यक्‍को लःप्‍मा फाॽआङ् खे़प्‍मो नाःम्‍सिङ्‌लो॥

४ खे़प्‍मो नसानिबा फुॽनुसाॽहाॽ कोःप्‍मनासिआङ् खे़ङ्‌हाॽ तुम्‍मनासि हे़क्‍क्‍याङ् ये़त्‍नाम् थारिक् खे़ङ्‌हाॽनु वाॽमना॥ खे़ङ्‌हाॽरे़ सेसेमाङ्‌लाम् पावले़न् यरुसले़म्‍मो मे़बेगे़ने़ॽ फाॽआङ् मे़मे़त्तुरो॥

५ कर खे़न् ये़त्‍नाम् एगाङ् खे़ङ्‌हाॽनु से़ःम्‍नाआङ् लाम्‍दिक्‍को थासिङ्‌म्‍ना॥ के़रे़क् नसानिबा फुॽनुसाॽ नु खुनिॽ मेःत् साहाॽ आनिगे सासे़ ये़क्‌यक् लाःक्‍कात् थारिक् मे़भे़रे़, हे़क्‍क्‍याङ् आनिगे वाहङ्‌ङिल्‍ले़ कुयाओ थुङ्‌बोहजॽ युङ्‌मनार तुवा चोःक्‍मनारो॥

६ से़म्‍मुॽइ चोःक्‍मनाआङ् आनिगे वालाधाओ लासिगे़आङ् खे़ङ्‌हाॽ खुनिॽ हिम्‍मो मे़नुःक्‍खे़ मे़बेरो॥

७ आनिगे तायरनु वालाम्‍दिक् चोःक्‍मनार तोलेमाइस के़प्‍मना॥ खे़प्‍मो नसानिबाहाॽनु सेवा मःमनाआङ् थिक्‌ये़न् याःक्‍मना॥

८ कुदाःन्‍दिक्‍मा सिजरि के़प्‍मनाआङ् सुनाइङ्‌घङ् इङ्‌भन् के़जोःक्‍पा फिलिपरे़ कुहिम्‍मो पेःक्‍मनारो॥ खुने़ॽए यरुसले़म्‍मो मेमेदुमाहाॽरे़ खुन्‍छि सेवा चोःक्‍मा याःम्‍बक्‍को सेःक्‌युक्‍मिबाहाॽ कुभाॽ पिसे़ मे़सेगुसिबा नुसि मनाहाॽओ थिक् वये़रो॥

९ खे़ल्‍ले़न् माङ्‌निङ्‌वाॽपान् के़बाःप्‍मा लिसि मेःक्‍खिम् मे़न्‍जोःक्‍के के़वाॽमा कुस्‍साहाॽ मे़वये़॥

१० आल्‍ल खे़प्‍मो वयिगे़बा कुभा ये़न् एगाङ् यहुदियालाम् अगाबस मे़प्‍मनाबा माङ्‌निङ्‌वाॽपान् के़बाःप्‍पाधिक् त्‍ये़॥

११ खे़न् आनिगे वयिगे़बाओ त्‍ये़आङ् पावलरे़ कुभॽइःन् फाःक्‍खुआङ् आबाङे कुलाङ् कुहुक्‍को इघेःङ्‌सिङ्‌ल अक्‍खेलॽरिक् पाःत्तु, “सेसेमाङ्‌ङिल्‍ले़ अक्‍खे पाःत्तुॽ, ‘कन् फॽइ दाङ्‌बान् यरुसले़म्‍मो यहुदि लाम्‍लोबाहाॽरे़ मे़दे़म्‍सुआङ् अक्‍खेलॽरिक् इमे़घेःक्‍खु, हे़क्‍क्‍याङ् थिम्‍मे़न्‍दङ् सुवाङ्‌हाॽरे़ खुनिॽ हुक्‍को हुक्‍मे़सुप्‍तुॽ॥’”

१२ हे़क्‍क्‍याङ् आनिगे कन् पाःन्‍निन् खे़म्‍मनाआङ् आनिगे नु वेॽ खे़प्‍मो के़वाॽबा मनाहाॽरे़ यरुसले़म मे़बेगे़न्‍ने़ॽ फाॽआङ् खुने़ॽनु चक्‍मे़ल्‍लॽए पेलि फाक्‍मना॥

१३ कर पावलरे़ आनिगे अक्‍खे मे़त्तिगे़, “खिनिॽ थेआङ् के़हाबिआङ् आसाॽइ यक्‍ल के़याःन्‍दुम्‍बाबे? इङ्‌गाॽग यरुसले़म्‍मो दाङ्‌बा ये़सुरे़ कुलागि साक्‍सिङ्‌मारक् मे़ःन्, कर सिमा पोङ्‌साङ् यारिप् वाॽआरो॥”

१४ हे़क्‍क्‍याङ् आल्‍ल खुने़ॽ कुनिङ्‌वाॽ नुःक्‍मा सुक्‍मे़दे़त्‍ने़न्‍बा निःम्‍नाआङ् अक्‍खे पाःप्‍मना, “दाङ्‌बाल्‍ले़ कुनिङ्‌वाॽ हे़क्‍केए पोङ्‌निरो॥”

पावले़न् यरुसले़म्‍मो मे़देॽरुॽ

१५ खे़न् एगाङ् यारिप् पोङ्‌मनाआङ् यरुसले़म ले़प्‍माङ् पेःक्‍मनारो॥

१६ सिजरियालाम् कुभा नसानिबाहाॽआङ् आनिगे़नुए मे़धासिङ्‌ङाङ् सैप्रस वागप्‍खाम्‍बा तगि नसान् के़जोःक्‍पा मनासोनरे़ कुहिम्‍मो वाॽमा फाॽआङ् याप्‍मि याप्‍मिमे़देॽरे़रो॥

१७ हे़क्‍क्‍याङ् यरुसले़म के़प्‍मनाःल्‍ले़ खे़प्‍मोबा नसानिबाहाॽरे़ लुङ्‌मे़न्‍दिङ् याप्‍मि लाम्‍मे़दाःक्‍तिगे़रो॥

१८ हे़क्‍क्‍याङ् कुदाःन्‍दिक्‍मा पावले़न् लाम्‍लोबा याकुबरे़ कुहिम्‍मो आनिगे़नु पे॥ खे़प्‍मो के़रे़क् तुम्‍लाम्‍लोबाहाॽ मे़जुप्‍से़आङ् मे़युङे़रो॥

१९ पावलरे़ खे़ङ्‌हाॽ के़रे़क् सेवा मे़त्तुसिआङ् खुने़ॽ कुहुक्‍कोलाम् थिम्‍मे़न्‍दङ् सुवाङ्‌हाॽरो अक्‍खेलॽरिक् निङ्‌वाॽफुमाङ्‌ङिल्‍ले़ याःम्‍बक् चोगु के़लॽबा काक् पाःन्‍हाॽ चे़क्‍तुसिरो॥

२० हे़क्‍क्‍याङ् खे़ङ्‌हाॽरे़ खे़न् मे़घे़प्‍सुआङ् निङ्‌वाॽफुमाङ्‌ङिल्‍ले़ कुनारा मे़भोःसु, हे़क्‍क्‍याङ् खे़ङ्‌हाॽरे़ खुने़ॽ अक्‍खे मे़मे़त्तु, “नुसाॽए, ओमे़त्ते़ॽना, कप्‍मोआङ् यरिक् हे़न्‍छिङ् यहुदिहाॽरे़ ये़सुन् नसान् मे़जोगुआङ् मे़वाॽरो॥ खे़ङ्‌हाॽ मोसारे़ साप्‍तुबा साम्‌योथिम्‍मिन् इःप्‍मा नाःप्‍मा खुनिॽ सिक्‍के़सम्‍बा मे़जोक्॥

२१ “थिम्‍मे़न्‍दङ् सुवाङ्‌लुम्‍मो के़युङ्‌बा यहुदिहाॽ मोसारे़ कुसाम्‌योथिम्‍मिन् ले़प्‍मादेःमा हे़क्‍क्‍याङ् खुनिॽ ये़म्‍बित्‍छाॽसाहाॽआङ् हर्दो हे़क्‍मा पिमासि मे़ःन्, हे़क्‍क्‍याङ् आनिॽ यहुदि साम्‌योथिम्‍माङ् नाःप्‍मा मे़ःन् लॽरिक् के़हुॽरुसिरो फाॽआङ् खे़ने़ॽ के़याःम्‍बेओ खे़ङ्‌हाॽरे़ मे़घे़प्‍सुआङ् मे़वाॽरो॥

२२ खे़ने़ॽ कप्‍मो के़द्‌ये़आङ् के़वाॽबा पाःन्‍निन् खे़ङ्‌हाॽरे़ से़क्‍खासाङ् मे़घे़प्‍सुॽ॥ आल्‍ल थे चोःक्‍माबे?

२३ “खे़ल्‍ले़ चोगुल्‍ले़ आनिगे सुजा पिआसिगे़बा कुइसिःक्‍के खे़ने़ॽ चोगे़ॽओ॥ कप्‍मो आनिगे़नु निङ्‌वाॽफुमाङ्‌ङो माङ्‌गे़हे़क्‍सिङ्‌बा लिसि फुॽनुसाॽहाॽ मे़वाॽरो॥

२४ खे़ने़ॽआङ् कङ्‌हाॽ माङ्‌हिम्‍मो तेॽरे़से़ॽआङ् खे़ङ्‌हाॽनुए सोरिक् सेसे पोःक्‍खे़ॽओ॥ खे़ङ्‌हाॽरे़ सिदुङ्‌जभा चोःक्‍मारे़ लागि खे़न् थिम्‍मो चाहाबा के़जोःक्‍पा चिगक्‌वाहाॽ खे़ने़ॽ केःत्ते़ पिरे़से़ॽओ॥ खे़ङ्‌हाॽरे़ माङ्‌हे़क्‍सिङ्‌मान् के़रे़रो के़लॽबा ओसेःन्‍धाक्‍से़ खुनिॽ थे़गेःक्‍किन् हाराॽ मे़नःक्‍खुनिरो॥ अक्‍खेलॽरिक् खे़ने़ॽ साम्‌योथिम्‍मिन् के़नाःत्‍तुबा के़इःत्तुबा यहुदिहाॽरे़ मे़निसुआङ् के़याःम्‍बेओ मे़घे़प्‍सुबा पाःन्‍निन् से़क्‍खा मे़ःन्‍ले़छ फाॽआङ् के़रे़क्‍ले़ निङ्‌वाॽ मे़घोसुरो॥

२५ कर नसान् के़जोःक्‍पा थिम्‍मे़न्‍दङ् सुवाङ्‌हाॽरे़ग, हाराॽ नावाइत्‍लाओ सिदुङ्‌जभा चोःक्‍मनाबा चाःन् मे़न्‍जने़न्‍ल, सामाक्‍खिॽ नु कुसित्‍ला यॽमना से़प्‍मनाबा सा चामा मे़नुॽने़न्‍लो, हे़क्‍क्‍याङ् चाराम्‍मोलाम् एःक् मे़वाॽनिरो के़लॽबा आनिगे निःन्‍धो पाःन्‍हाॽ सक्‍इङ्‌घङ्‌ङो साप्‍तुम्‍बे़आङ् पत्‍लो॥”

पावले़न् मे़दे़म्‍सुॽ

२६ हे़क्‍केलॽरिक् पावले़न् ते़न्‍दे़आङ् कुदाःन्‍दिक्‍मा खे़न् लिसि मनाहाॽ तेॽरुसिआङ् खे़ङ्‌हाॽनु सोरिक् यहुदि थिम् कुइसिःक् सुत्‍थो चोःक्‍सिङ्॥ हे़क्‍क्‍याङ् सेसे पोङ्‌मा ये़न्‍निन् आप्‍फाल्‍ले़ चुःत्ताङ् काक्‍ले़ लागि सिदुङ्‌जभा तोःम्‍मा पोङ् के़लॽबा निङ्‌वाॽफुसाम्‍बान् इङ्‌घङ् पिसे़ खुने़ॽ माङ्‌हिम् सिगाङ् लासे़रो॥

२७ सेसे चोःक्‍सिङ्‌मा नुसिगेःक्‍समा ये़न् के़प्‍मा इःत्‍ते़आङ् वये़ल्‍ले़ कुभा एसियास्‍मा यहुदिहाॽरे़ पावले़न् माङ्‌हिम् सिगाङ् मे़निसुआङ् मनाहाॽ मे़हुसुसिर खुने़ॽ मे़दे़म्‍सुरो॥

२८-२९ खे़ङ्‌हाॽरे़ एफिससओबा त्रोफिमस मे़प्‍मनाबा मनान् ये़क्‌यक्‍को खुने़ॽनु ताक्‍कन्‍नि वये़बा मे़निसुआङ् बा खे़न्‍ने पावलरे़ यहुदि साम्‌योथिम्‍मिल्‍ले़ कुदक्‍ले़ङ्‌ङो माङ्‌हिम् सिगाङ् केःत्तुबा फाॽआङ् खे़ङ्‌हाॽरे़ मे़इःत्तुआङ् खे़ङ्‌हाॽ इस्राइलिसे, याप्‍मि कुभाॽ आबिरे़म्‍मे़ॽओ! कन् मनाःल्‍ले़ आत्‍तान्‍छाङ् आनिॽ सुवाङ्‌हाॽ नु आनिॽ यहुदि साम्‌योथिम् हे़क्‍क्‍याङ् कन् माङ्‌हिम् तक्‍ले़ङ्‌वाओ मनाहाॽ निसाम् हुॽरुसिर वाॽरो॥ कम्‍म्‍याक्‍लक् मे़ःन्‍लो, कल्‍ले़ग थिम्‍मे़न्‍दङ् सुवाङ्‌हाॽआङ् माङ्‌हिम् सिगाङ् तारुसिआङ् कन् सेसे ते़न्‍निन्‍ने चिःन्‍दुरो लॽरिक् अःक्‍मा मे़हेःक्‍ते़रो॥

३० हे़क्‍क्‍याङ् ये़क्‌यक्‍को सिदाक् हयङ्‌किल्‍लिङ् पोःक्‍खे़आङ् काक् पिसाङ्‌लाम् मनाहाॽ मे़लोःक्‍ते़र मे़द्‌ये़रो॥ खे़ङ्‌हाॽरे़ पावले़न् मे़दे़म्‍सुआङ् माङ्‌हिम्‍लाम् लाःक्‍कात् मे़उःक्‍खुर मे़लःत्तुआङ् खिमो माङ्‌हिम्‍ले़न् लाम्‍धेःप्‍हाॽ मे़सुबुरो॥a

३१ हे़क्‍क्‍याङ् खे़ङ्‌हाॽरे़ खुने़ॽ से़प्‍मा मे़गोःत्तुल्‍ले़ यरुसले़म्‍मो हयङ्‌किल्‍लिङ् के़बोङ्‌बार के़बप्‍पा इङ्‌घङ्‌ङिन् रोमि तुरास्‍मा थक्‍तुम्‍बाल्‍ले़ कुने़क्‍खोॽओ तोःक्‍ते़॥

३२ खिमो खे़न् थक्‍तुम्‍बाल्‍ले़ कुभा थक्‍पेबाहाॽ नु तिल्‍लिङ्‌गाहाॽ तेॽरुसिआङ् मनाहाॽ मे़वये़बा ते़न्‍नो लोःक्‍ते़र के़रे़, हे़क्‍क्‍याङ् मनाहाॽरे़ खे़ङ्‌हाॽ मे़निसुसिआङ् पावले़न् हिप्‍मा मे़ले़रुरो॥

३३ खे़न् थक्‍तुम्‍बे़न् पेआङ् पावले़न् ते़म्‍सुआङ् ने़त्‍छि फे़न्‍सिक्‍खिहाॽरे़ इघेःङ्‌मा पाङ्‌घुसि॥ हे़क्‍क्‍याङ् खे़ल्‍ले़ खे़प्‍मो के़वाॽबा मनाहाॽ सेःन्‍दोसुसि, “कन् मनान् हाःत्‍निबे? हे़क्‍क्‍याङ् कल्‍ले़ थे चोगुआङ् वाॽ?”

३४ खे़न् मनाहाॽओ कुभारे़ थिक् पान् मे़बाःत्तु हे़क्‍क्‍याङ् वेॽहाॽरे़ वेॽ पान् मे़बाःत्तुर मे़अःक्‍ते़॥ कन् थे पोःक्‍खे़बा फाॽआङ् खे़न् थक्‍तुम्‍बे़ल्‍ले़ से़क्‍खा पान् थेआङ् कुसिङ् निःप्‍मा मे़सुक्‍तुन्‍लो॥ खे़ल्‍ले़ चोगुल्‍ले़ कुमनाहाॽ पावले़न् थक्‍सुबा यक्‍को थाःङ् तेॽमा पाङ्‌घुसिरो॥

३५ हे़क्‍क्‍याङ् खे़ङ्‌हाॽ थरेॽइन् मे़लिङुर मे़बत्‍छे़ल्‍ले़ मनाहाॽरे़ आत्तिति हयङ्‌किल्‍लिङ् मे़जोगुआङ् पावले़न् से़प्‍मा मे़गोःत्तुल्‍ले़ थक्‍सुबाहाॽरे़ पावले़न् मे़बक्‍खुआङ् मे़देॽरुरो॥

३६ खे़ङ्‌हाॽ खुनिॽ एःक्‍एःक् खे़न् मनान् से़रे़म्‍मे़ॽ, से़रे़म्‍मे़ॽ लॽरिक् मे़अःक्‍ते़र मे़दिम्‍दुसिरो॥

पावले़न् नाङ्‌सिङ्

(सेःक्‌युक् ९:१-१९, २६:१२-१८)

३७ खे़ङ्‌हाॽरे़ पावले़न् थक्‍सुबा यक्‍को तेॽमा मे़इःत्तुल्‍ले़ पावलरे़ थक्‍तुम्‍बे़न् अक्‍खे मे़त्तु, “आदाङ्‌बे, इङ्‌गाॽ खे़ने़ॽनु कुभा पान् पाःप्‍मा सुक्‍काबि?”

हे़क्‍क्‍याङ् खे़न् थक्‍तुम्‍बाल्‍ले़आङ् अक्‍खे मे़त्तु, “खे़ने़ॽ ग्रिक पाःन्‍नाङ् पाःप्‍मा के़ले़स्‍सुबि?

३८ हे़क्‍केने़ फाॽग्र कुभा तङ्‌बे तगि हाङ्‌बिफ्‍युङ् के़हेःक्‍पा खे़न् मिस्रि मनाःङ्‌ग खे़ने़ॽएबिलाबे़ फाॽआङ् निङ्‌वाॽ इःत्‍तुङ्‌लो॥ खे़ल्‍ले़ ये़ःङ्‌घादे़न्‍नो हे़न्‍छिङ् लिसि (४,०००) हाङ्‌बिफ्‍युङ्‌बाहाॽ लाम्‍लोसुसिआङ् वये़रो॥”

३९ पावलरे़ मे़त्तु, “इङ्‌गाॽ मे़ःन्‍नाॽरो, इङ्‌गाॽग यहुदिआ, हे़क्‍क्‍याङ् सिलिसिया थुम्‍मोबा तार्सस्‍सो सावाःन्‍छिङ्‌ङाङ्‌बा॥ इङ्‌गाॽ के़ये़क्‍पा ये़क्‌यक्‍कोबा यक्‌युङ्‌बाआ॥ आदाङ्‌बे, कन् मनाहाॽनु इङ्‌गाॽ पाःप्‍मा पाङ्‌घाङ्‌ङे़ॽओ॥”

४० थक्‍तुम्‍बे़ल्‍ले़आङ् पाःप्‍मा ते़न्‍दिङ् पिरु॥ हे़क्‍क्‍याङ् पावले़न् थरेॽले़ नाङ्‌सेःक्‍को ये़म्‍सिङ्‌ङाङ् मनाहाॽ हुक्‍चाःल्‍कि पिरुसिरो॥ हे़क्‍केःल्‍ले़ खे़न् मनाहाॽ स्‍वाःत् मे़बोःक्‍खे़आङ् खे़न् मनाहाॽनु पावले़न् हिब्रु पाःन्‍नो पाःप्‍मा हेःक्‍ते़रो॥

a 

२१:३० लाम्‍धेःप्‍हाॽ मे़सुबु– पावल्‍ले़न् याम्‍मो माङ्‌हिम्‍मो लाःत्ताङ् माङ्‌हिम्‍मन् मे़जिःन्‍दुन्‍ल फाॽआङ् माङ्‌हिम्‍मिल्‍ले़न् लाम्‍धेःप्‍हाॽ मे़सुबुबारो॥

२२

“आदाङ्‌बासे, आम्‍भुॽ आन्‍साॽसे, खिनिॽ तगि पाःत्तुङ्‌बा आनाङ्‌सिङ्‌मा आबाःन्‍निन् खे़प्‍से़म्‍मे़ॽओ॥”

२ अक्‍खेलॽरिक् हिब्रु पाःन्‍नो खुने़ॽ पारे़बा मे़घे़प्‍सुआङ् काक् स्‍वाःत् मे़बोःक्‍खे़रो॥ हे़क्‍क्‍याङ् पावलरे़ अक्‍खे मे़त्तुसि,

३ “इङ्‌गाॽ सिलिसियास्‍मा तार्सस्‍सो सागे़वाःन्‍छिङ्‌बा यहुदिआरो, कर बा कप्‍मो यरुसले़म्‍मोए थाङ्‌बे़न् के़राङ्‌ङाङ् तुत्तुगे़न् तुम्‍म्‍याङ्‌हाङ् सिक्‍साम्‍बा गमालियलरे़a कुहुॽसाम्‍बा पोःक्‍खाङ्‌लो॥ हे़क्‍क्‍याङ् इङ्‌गाॽ साम्‌योथिम् नु आनिॽ पाधे़बाहाॽरे़ मे़नाःत्तु मे़युरुबा साक्‍थिम्‍हाॽ कप्‍मो हुॽसिङ्‌ङाङ्‌लो॥ आइन् खिनिॽ हे़क्‍केए इङ्‌गाॽआङ् निङ्‌वाॽफुमाङ्‌ङिन् इङ्‌धाङ् पिमा कुसिक् के़सम्‍बा वयाङ्‌लो॥

४ खे़ल्‍ले़ चोगुल्‍ले़ खे़न् दाङ्‌बाल्‍ले़ कुलाम् के़दिम्‍बाहाॽ सिमे़न् थारिक् तुक्‍खे चाःत्तुङ्‌सिङ्, हे़क्‍क्‍याङ् मे़न्‍छुमाॽ ये़म्‍बित्‍छाॽहाॽ ते़म्‍सुङ्‌सिङ्‌ङाङ् पुङ्‌लाहिम्‍मो साक्‍तुङ्‌सिङ्‌लो॥

५ मानिङ्‌वाॽफुसाम्‍बा नु काक् ये़जुम्‍भोबा मनाहाॽरे कन् पाःन्‍निन् कुसिङ् मे़निःत्तुआङ् मे़वाॽरो॥ खे़ङ्‌हाॽलाम् इङ्‌गाॽ दमस्‍कसओ के़वाॽबा यहुदि फुॽनुसाॽहाॽरे़ खुनिॽ ते़म्‍मा युक् के़बिबा सक्‍इङ्‌घङ्‌हाॽआङ् खोसुङ्‌ङाङ् इङ्‌गाॽ खे़प्‍मो कन् ये़सु ख्रिस्‍ते़न् नसान् के़जोःक्‍पा मनाहाॽ यरुसले़म्‍मो ते़म्‍मा ताःप्‍मासिआङ् खुम्‍दिङ् पिमासि फाॽआङ् दमस्‍कसओ पेगाङ्‌लो॥

६ “हे़क्‍केलॽरिक् इङ्‌गाॽ लाम्‍दिःक्‍को पेगाङ्‌ल पत्‍छाङ्‌ङिल्‍ले़ दमस्‍कस कुबेसाङ् के़राङ्‌ङिल्‍ले़ ले़न्‍दिक् पोःक्‍खे़र पत्‍छे़, खे़प्‍मो हक्‍चघत् ताङ्‌साक्‍पोलाम् इङ्‌गाॽ आघिरि से़न्‍दाङ्‌गे़न् ओःत्तिःन् ले़क्‍ते़रो॥

७ इङ्‌गाॽ खे़प्‍मो हर्गुप् चोःन्‍दाङ्‌ङिल्‍ले़ अक्‍तङ्‌बा इक्‍लाधिक् खे़प्‍सुङ्, ‘सावलए, सावलए, इङ्‌गाॽ थेआङ् तुक्‍खे के़जाःत्ताबाबे?’

८ “हे़क्‍क्‍याङ् इङ्‌गाॽआङ् सेःन्‍दोसुङ् ‘खे़ने़ॽग हाःत्‍ने़बे, आदाङ्‌बे?’

“हे़क्‍केःल्‍ले़ खुने़ॽ नोगप् पिराङ्, ‘इङ्‌गाॽग तुक्‍खे के़जाःत्तुर के़वाॽबा नासरतबा ये़सुआरो॥’

९ खे़प्‍मो इङ्‌गाॽनु सोरिक् लाम्‍दिक् के़जोःक्‍पा मनाहाॽरे़ से़न्‍दाङ्‌गे़न् ओःत्तिःङ्‌ग मे़निसु, कर इङ्‌गाॽनु के़बाःप्‍पा इक्‍लान् मे़घे़प्‍सुसाङ् कुसिङ् मे़निःत्तुन्‍लो॥

१० “इङ्‌गाॽ याम्‍मो सेःन्‍दोसुङ्, ‘आदाङ्‌बे, आल्‍ल इङ्‌गाॽ थे चोगुङ्‌बाबे?’

“हे़क्‍क्‍याङ् दाङ्‌बाल्‍ले़ मे़त्ताङ्, ‘पोगे़ॽआङ् दमस्‍कसओ पेगे़ॽ॥ खे़प्‍मो खे़ने़ॽ चोःक्‍मा के़बोङ्‌बा पाःन्‍हाॽ कुभारे़ के़म्‍मे़त्‍लो॥’

११ खे़न् से़न्‍दाङ्‌गे़न् ओःत्तिःन् ले़क्‍ते़बाल्‍ले़ आमिक्‍किन् चे़मुआङ् खानिःमा मे़न्‍छुक्‍के मिक्‍फःम्‍बा कुइसिःक् पोःक्‍खाङ्‌लो॥ हे़क्‍केःल्‍ले़ इङ्‌गाॽनु सोरिक् लाम्‍दिक् के़जोःक्‍पा आन्‍देङ् आन्‍जुम्‍हाॽरे़ आहुक्‍को मे़दे़म्‍साङ्‌ल दमस्‍कसओ मे़गे़त्ताङ्‌लो॥

१२ “हे़क्‍क्‍याङ् खे़प्‍मो हननिया मे़प्‍मनाबा आनिॽ यहुदि साम्‌योथिम् के़नाःप्‍पा के़इःप्‍पा साम्‌योबा मनाधिक् आदुम्‍से़ त्‍ये़॥ खे़ङ्‌ग दमस्‍कसओ के़वाॽबा काक् यहुदिहाॽरे़ मिङ्‌सो इङ्‌धाङ् मे़बिरुबा मना वये़रो॥

१३ खुने़ॽ इङ्‌गाॽ वयाङ्‌बा ते़न्‍नो त्‍ये़आङ् अक्‍खे मे़त्ताङ्, ‘नुसाॽ सावलए, आल्‍लो खे़ने़ॽ याम्‍मो निःमा के़सुक्‍पा पोःक्‍खे़ॽओ,’ हे़क्‍क्‍याङ् इङ्‌गाॽ खिमो खुने़ॽ निःमा सुक्‍तुङ्‌लो॥

१४ “खे़ल्‍ले़ मे़त्ताङ्, ‘खे़ने़ॽग आनिॽ सुधे़बा ताक्‍थे़बाहाॽरे़ खुनिॽ निङ्‌वाॽफुमाङ्‌ङिल्‍ले़ कुनिङ्‌वाॽ कुसिङ् निःप्‍मा, साम्‌योबा कुमना ये़सुन् निःमा हे़क्‍क्‍याङ् खुने़ॽ पाःत्तुबा पान् खे़म्‍मा फाॽआङ् के़सेगे़आङ् के़वाॽरो॥

१५ खे़ने़ॽ के़निसुबा नु के़घे़प्‍सुबा पाःन्‍हाॽरे़न् काक् मनाहाॽओ कुदोःन्‍दि के़बोङ्‌लो॥

१६ आल्‍ल थेःन् के़हाङ्‌घुबाबे? पोगे़ॽआङ् बप्‍तिस्‍मा पोःक्‍खे़ॽ, हे़क्‍क्‍याङ् ये़सुन् नसान् चोगे़ॽआङ् के़लायोलाम् सेसे पोःक्‍खे़ॽओ॥’

१७ “हे़क्‍क्‍याङ् इङ्‌गाॽ यरुसले़म्‍मो याम्‍मो नुःक्‍खाङ् पेगाङ्‌ङाङ् माङ्‌हिम्‍मो तुवा चोःक्‍कि युङाङ्‌ङिल्‍ले़ इङ्‌गाॽ सुफो निसुङ्‌लो॥

१८ खे़प्‍मो दाङ्‌बाल्‍ले़ इङ्‌गाॽ अक्‍खे मे़त्ताङ्‌लो, ‘यरुसले़मलाम् हारा लाःक्‍कात् लःन्‍दे़ पेगे़ॽ, थेआङ्‌भे़ल्‍ले़ कप्‍मोबा मनाहाॽरे़ इङ्‌गाॽ आयाःम्‍बेओ खे़ने़ॽ के़बिरुबा तोःन्‍दिन् मे़न्‍दाःक्‍तुन्‍लो॥’

१९ “हे़क्‍केःल्‍ले़ इङ्‌गाॽ खुने़ॽ मे़त्तुङ्, ‘आदाङ्‌बे, इङ्‌गाॽ यहुदि चुम्‍लुङ्‌हिम्‍हाॽओ पेगाङ्‌ङाङ् खे़ने़ॽ नसान् के़जोःक्‍पा मनाहाॽ ते़म्‍सुङ्‌सिङ्‌ङाङ् लःप्‍सुङ्‌सिङ् हे़क्‍क्‍याङ् पुङ्‌लाहिम्‍मो साक्‍तुङ्‌सिङ्‌बा पाःन्‍हाॽग खे़ङ्‌हाॽरे़ मे़निसुरो॥

२० हे़क्‍क्‍याङ् स्‍तिफनसे़न् मे़से़रुल्‍ले़ इङ्‌गाॽग तोःन्‍दि पोःक्‍खाङ्‌ङाङ् खे़न् पाःन्‍निन् ते़न्‍दिङ् चोगुङ्‌ङाङ् खे़न् मना के़से़प्‍पाहाॽरे़ खुनिॽ चाङ्‌देःत्‍हाॽ कोसुङ्‌ल ये़बाङ्‌लो॥’

२१ “कर दाङ्‌बाल्‍ले़ इङ्‌गाॽ मे़त्ताङ्, पेगे़ॽ, ‘थेआङ्‌भे़ल्‍ले़ खे़ने़ॽ माःङ्‌घा माःङ्‌घा थारिक् थिम्‍मे़न्‍दङ् सुवाङ्‌हाॽरो आयाःम्‍बेओ इङ्‌भन् चोःक्‍से़ पाङ्‌ने़ॽरो॥’”

२२ कन् पाःत्तुर थारिक् मनाहाॽरे़ पावलरे़ कुबाःन्‍निन् मे़घे़प्‍सुरो, कर थिम्‍मे़न्‍दङ् सुवाङ् लॽरिक् पाःन्‍सुत्‍लान् पाःत्तुनामे़ःन्‍ने खे़ङ्‌हाॽ मे़अःक्‍ते़र अक्‍खे लॽमा मे़हेःक्‍ते़, “कन् से़प्‍माए पोङ्! आल्‍ल कन् मनान् कुहिङ्‌वे़त् ले़प्‍मा मे़नुॽने़न्‍लो!”

२३ अक्‍खेलॽरिक् सिक्‍किल्‍ले़ आबाङे खुनिॽ सुङ्‌घेक्‌वाहाॽ मे़धे़ःक्‍खुर खाम्‍हिःक्‍हाॽ थो मे़से़सुर मे़अःक्‍ते़॥

पावलरे़ रोमि यक्‌युङ्‌बाआ पाःत्तुॽ

२४ आल्‍ल रोमि थक्‍पे़बे़ल्‍ले़ कन् निसुआङ् पावले़न् तुरा हिम्‍सिगाङ् ताःप्‍माआङ् कन् मनाःल्‍ले़ कुदक्‍ले़ङ्‌वाओ थेआङ् यहुदिहाॽ मे़अःक्‍ते़बाबे? लॽरिक् निङ्‌वाॽ खोमा फाॽआङ् ते़ःम्‍भुक् याक्‍मा इङ्‌जाङ् पिरुसिरो॥

२५ तिलिङ्‌गाहाॽरे़ ते़ःम्‍भुक् याक्‍मा फाॽआङ् पावले़न् इघेःङ्‌मा मे़हेःक्‍तुल्‍ले़ कुबेसाङ् के़ये़प्‍पा थक्‍पे़बान् पावलरे़ अक्‍खे मे़त्तु, “रोमि यक्‌युङ्‌बान्‍नाङ् आप्‍तिक् मे़ःन्‍ने ते़ःम्‍भुक् याक्‍मा रोमि थिम्‍मिल्‍ले़ के़बिरिबि?”

२६ थक्‍पे़बे़ल्‍ले़ खे़न् थक्‍पेबान् पेआङ् मे़त्तु, “आदाङ्‌बे, कन् थेःन् के़जोगुर के़बप्‍पे? कन् मनाःङ्‌ग रोमि यक्‌युङ्‌बामुरो!”

२७ खे़न् थक्‍पेबान् त्‍ये़आङ् पावले़न् अक्‍खेलॽरिक् सेःन्‍दोसु, “खे़ने़ॽ से़क्‍खाए रोमि यक्‌युङ्‌बाने़न्‍बि?”

हे़क्‍क्‍याङ् पावलरे़ ओरो लॽरिक् नोगप् पिरु॥

२८ खे़न् थक्‍पे़बे़ल्‍ले़ मे़त्तु, “कर इङ्‌गाॽग यरिक् याङ्‌साकुन्‍धेरे़ कन् रोमि यक्‌युङ्‌बा युक्‍किन् इङुङ्‌बारो॥”

पावलरे़ नोगप् पिरु, “इङ्‌गाॽग सावाःन्‍छिङाङ्‌ङिल्‍ले़सा रोमिआरो॥”

२९ कर खुने़ॽ सेःन्‍लाप्‍मा यारिप् के़बोङ्‌बाहाॽरे़ हक्‍चघत् खुने़ॽ मे़ले़रु मे़धःआङ् मे़बे, हे़क्‍क्‍याङ् पावले़न् रोमि यक्‌युङ्‌बा के़लॽबा निङ्‌वाॽ खोसुआङ् खे़न् थक्‍पेबान्‍नाङ् किःसे़रो, थेआङ्‌भे़ल्‍ले़ खुने़ॽ खासे़न् मे़न्‍लोःन्‍ने खे़न् इघेःक्‍खुआङ् वये़रो॥

पावल यहुदि ये़जुम्‍भो तगि

३० कर कुदाःन्‍दिक्‍मा खे़न् रोमि थक्‍पे़बे़ल्‍ले़ थेआङ् यहुदिहाॽरे़ पावले़न् आप्‍तिक् मे़गुःत्तुबा फाॽआङ् कुसिङ् निःप्‍मा निङ्‌वाॽ चोगुआङ् खे़न् ले़रु॥ हे़क्‍क्‍याङ् काक् तुम्‍निङ्‌वाॽफुसाम्‍बाहाॽ नु ये़जुम्‍भो चुम्‍लुङ् चोःक्‍मा इङ्‌जाङ् पिरुसिर पावले़न् खे़प्‍मो मे़दारुआङ् खुनिॽ तगि मे़ये़प्‍सुरो॥

a 

२२:३ गमालियल– यरुसले़मस्‍मा गमालियल मे़प्‍मनाबा मनान् साम्‍निबा सिक्‍साम्‍बान् वये़॥ खुने़ॽ फरिसि नु यहुदि यक्‍चुम्‌रे़न् पासिङ्‌पादाङ्‌ला वये़ (सेःक्‌युक् ५:३४)॥

२३

पावलरे़ ये़जुम्‍भोःन् नुरिक्‍काङ् ओमे़त्तुआङ् अक्‍खेलॽरिक् पाःत्तु, “आम्‍भुॽ आन्‍साॽसे, इङ्‌गाॽ निङ्‌वाॽफुमाङ्‌ङिल्‍ले़ कुनिमाओ आइन् थारिक् आहिङ्‌मन्‍नो सेसे खासिङ्‌ङो माङ्‌सेवा चोगुङ्‌ङाङ् वाॽआरो॥”

२ कन् खे़प्‍सुआङ् मानिङ्‌वाॽफुसाम्‍बा हननियारे़ पावलरे़ कुबेसाङ् के़ये़प्‍पा थक्‍तुम्‍बान् पावलरे़ कुमुराओ हिप्‍ते़ॽ फाॽआङ् इङ्‌जाङ् पिरुरो॥

३ पावलरे़आङ् हननियान् मे़त्तु, “खे़ने़ॽ कुनिङ्‌वाॽ के़जिःप्‍पाए! निङ्‌वाॽफुमाङ्‌ङिल्‍ले़ खे़ने़ॽआङ् के़हिप्‍लो॥ खे़ने़ॽग खे़प्‍मो मोसारे़ पिरुबा साम्‌योथिम् कुइसिःक् इङ्‌गाॽ आघासे़न्‍लोःम्‍मा फाॽआङ् के़युङ्, कर खे़ने़ॽग साम्‌योथिम्‍मिल्‍ले़ कुदक्‍ले़ङ्‌वाओ खासे़न् लोःम्‍मानुःल्‍ले़ तगिए इङ्‌गाॽ याप्‍मि हिप्‍मा के़बाङ्‌घुसिबि?”

४ हे़क्‍क्‍याङ् कुबेसाङ् के़ये़प्‍पा मनाहाॽरे़ पावले़न् मे़मे़त्तु, “खे़ने़ॽ निङ्‌वाॽफुमाङ्‌ङिल्‍ले़न् मानिङ्‌वाॽफुसाम्‍बाल्‍ले़ कुनाधाःमा आक्‍खेआङ् के़आःन्‍छिङ्‌बे?”

५ पावलरे़ नोगप् पिरु, “आम्‍भुॽ आन्‍साॽसे, खुने़ॽग मानिङ्‌वाॽफुसाम्‍बा फाॽआङ् इङ्‌गाॽ मे़न्‍निबे़न्‍लो॥ साम्‌योसाप्‍लाओग अक्‍खे साप्‍ते़आङ् पत्, ‘खिनिॽ लाम्‍लोबाल्‍ले़ कुदक्‍ले़ङ्‌वाओ फे़न्‍पान् मे़बारे़म्‍मिन्‍ने़ॽओ॥’”

६ हे़क्‍क्‍याङ् पावलरे़ खे़प्‍मो फरिसि नु सदुकिहाॽ मे़वाॽ के़लॽबा निङ्‌वाॽ खोसु, हे़क्‍क्‍याङ् खे़ङ्‌हाॽरे़ सिमे़न् एगाङ् थे पोङ् के़लॽबा पाःन्‍नो खुनिॽ नसान् मे़दङे़न्‍बा निसुआङ् यम्‍बा इक्‍लाओ ये़जुम्‍भोओ अक्‍खेलॽरिक् मे़त्तुसि, “आम्‍भुॽ आन्‍साॽसे, इङ्‌गाॽग फरिसिःल्‍ले़ कुस्‍सा फरिसिआरो॥ इङ्‌गाॽग के़सिबाहाॽ मे़हिङ् लॽरिक् निङ्‌साङ् चोगुङ्‌बाल्‍ले़ आइन् कन् तुःन्‍देॽओ थ्‍याङ्‌ङाङ् वाॽआरो॥”

७ खुने़ॽ कन् पाःन्‍निन् पाःत्तुनुमे़ःन्‍ने फरिसि नु सदुकिहाॽरे़ खुनिॽ लुम्‍मो खे़माॽ पोगे़आङ् खे़ङ्‌हाॽ मे़से़रे़ मे़बेरो॥

८ (थेआङ्‌भे़ल्‍ले़ सदुकिहाॽरे़ सिमे़न्‍लाम् याम्‍मो हिङ्‌माओ हे़क्‍क्‍याङ् माङ्‌लाइङ्‌बाहाॽ नु साम्‍हाॽ मे़वाॽ के़लॽबा पाःन्‍निन् नसान् मे़न्‍जोगुन्‍लो॥ कर फरिसिहाॽरे़ कन् सुम्‍सि पाःन्‍निन् नसान् मे़जोगुरो॥)

९ हे़क्‍क्‍याङ् मनाहाॽ साॽरिक् मे़अःक्‍ते़॥ खे़प्‍मो फरिसि लक्‍कोबा कुभा साम्‌योथिम्‍साम्‍बाहाॽआङ् मे़बोगे़आङ् वेॽहाॽ साॽरिक् मे़अत्तुसिर मे़बाःत्तु, “कन् मनाःल्‍ले़ याःम्‍बक् फेःन्‍दुबा थेआङ् मे़निसुम्‍बे़न्‍लो॥ माङ्‌लाइङ्‌बाहाॽ इग्र साम्‍हाॽआङ्‌सा से़क्‍खाए कन्‍नु पाःप्‍मा मे़सुक्‍से़बा!”

१० हे़क्‍क्‍याङ् पाःन्‍धङ्‌ङिन् पोरे़र पेबाल्‍ले़ थक्‍तुम्‍बाल्‍ले़ पावले़न्‍नाङ् मे़धे़ःक्‍खु मे़से़रु फाॽआङ् किसे़रो॥ खे़ल्‍ले़ चोगुल्‍ले़ थक्‍सुबाहाॽ यो पाङ्‌घुसिआङ् पावले़न् थक्‍सुबा यक्‍को थाक्‍ते़म्‍मे़ॽ लॽरिक् इङ्‌जाङ् पिरुसि, हे़क्‍क्‍याङ् खे़ङ्‌हाॽलाम् पावले़न् साक्‍के़ल्‍ले़क्‍काङ् थक्‍सुबा यक्‍को मे़धाक्‍तुरो॥

११ बा खे़न् से़न्‍दिक् पावलरे़ कुबेसाङ् दाङ्‌बे़न् ओसेःन्‍धाक्‍सिङ्‌ङाङ् अक्‍खे मे़त्तु, “पावलए, खे़ने़ॽ हाङ्‌हाङ् मे़त्‍छिङ्‌ङे़ॽओ, थेआङ्‌भे़ल्‍ले़ अक्‍खेलॽरिक् कन् यरुसले़म्‍मो इङ्‌गाॽ आयाःम्‍बेओ तोःन्‍दि के़बिरुबा कुइसिःक् रोम लाजेॽओआङ् तोःन्‍दि के़बिरुर पोङ्‌लो॥”

पावले़न् से़प्‍मा चे़म्‍फन्

१२ कुदाःन्‍दिक्‍मा यहुदिहाॽ मे़भुङ्‌सिङ्‌ङाङ् थिक्‍हुप् मे़बोःक्‍खे़र इङ्‌मे़दङ्‌घुरो॥ खे़ङ्‌हाॽरे़ पावले़न् मे़न्‍छे़त्ते थारिक् थे़माआङ् मे़जाम्‍बे़न् मे़धुङ्‌गुम्‍बे़न् लॽरिक् माङ्‌मे़हे़क्‍सिङ्‌लो॥

१३ कन् चे़म्‍फन् के़जोःक्‍पा मनाहाॽ लिबोङ्‌ङाङ् (४०) थो मे़वये़रो॥

१४ खे़न् चे़म्‍फन् के़जोःक्‍पा मनाहाॽरे़ तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽरो मे़बेआङ् अक्‍खे मे़मे़त्तुसि, “आनिगे़ग पावले़न् मे़न्‍छे़त्ते थारिक् थेआङ् मे़जाम्‍बे़न् मे़धुङुम्‍बे़न् लॽरिक् माङ्‌हे़क्‍सिङ्‌मनाआङ् वयिगे़रो॥

१५ खे़ल्‍ले़ चोगुल्‍ले़ आल्‍ल खिनिॽ नु ये़जुम्‍भोःन् तङ्‌ङासिम्‍मे़ॽआङ् रोमि थक्‍तुम्‍बे़ल्‍लो पेगे़म्‍मे़ॽ, हे़क्‍क्‍याङ् ‘खे़न् पावले़न् चुम्‍लुङ्‌ङो युरे़ॽ’ मे़त्ते़म्‍मे़ॽ फाॽआङ् पेलि फाक्‍कासिगे़रो॥ खे़ल्‍ले़ कुयाःम्‍बेओ चुम्‍लुङ्‌ङिल्‍ले़ यरिक् पाःन्‍हाॽ कुसिङ् निःप्‍मा वाॽरो लॽरिक् पान् चोगे़म्‍मे़ॽओ॥ कर खुने़ॽ कप्‍मो मे़युरुर मे़बत्तिल्‍ले़ लाम्‍मोसा आनिगे से़रुम्‍बे़ॽरो॥”

१६ कर पावलरे़ कुल्‍लाम्‍साॽइल्‍ले़ कन् चे़म्‍फन् मे़जोगुबा पाःन्‍निन् निङ्‌वाॽ खोसुआङ् थक्‍सुबा यक्‍को पेआङ् कन् पाःन्‍हाॽ काक् पावले़न् चे़क्‍तुरो॥

१७ हे़क्‍क्‍याङ् पावलरे़ खे़प्‍मो के़वाॽबा थिक् थक्‍तुम्‍बे़न् उःत्तुआङ् अक्‍खे मे़त्तुरो, “आदाङ्‌बे, कन् थाङ्‌बे़न्‍निल्‍ले़ कुभा ताॽजे़ङ् पाःन्‍हाॽ थक्‍तुम्‍बे़न् मे़प्‍मा कत्तुरो॥”

१८ हे़क्‍केःल्‍ले़ खे़न् सुहाङ्‌युक्‍पे़ल्‍ले़ पावलरे़ कुल्‍लाम्‍साॽइन् थक्‍तुम्‍बाल्‍लो तेॽरुआङ् अक्‍खे मे़त्तु, “आदाङ्‌बे, पुङ्‌लाधाबा पावलरे़ इङ्‌गाॽ उःत्ताङ्‌ङाङ् कन् मनाःल्‍ले़ आदाङ्‌बानु ताॽजे़ङ्‌मा कुभा पान् कन् मानाःल्‍ले़ कत्तुरो लॽरिक् मे़त्ताङ्‌ङाङ् कन् कप्‍मो तारुङ्‌बारो॥”

१९ हे़क्‍केःल्‍ले़ पावलरे़ कुल्‍लाम्‍साॽइल्‍ले़ कुहुक्‍किन् ते़म्‍सुआङ् थिक्‍ले़प्‍माङ् तेॽरुआङ् थक्‍तुम्‍बाल्‍ले़ सेःन्‍दोसु, “इङ्‌गाॽनु ताॽजे़ङ् पाःन्‍हाॽ थे़मा के़गत्तुॽ, लु पाःत्ते़ॽ!”

२० खे़ल्‍ले़ मे़त्तु, “आदाङ्‌बे, कुभा यहुदि युक्‍साबाहाॽरे़ ताःन्‍दिक् पावले़न् यो ये़जुम्‍भोओ युरे़ॽ फाॽआङ् खे़ने़ॽनु पेलि फाक्‍मा इङ्‌मे़दङ्‌घुआङ् मे़वाॽरो॥ हे़क्‍क्‍याङ् कन् चुम्‍लुङ्‌ङिल्‍ले़ग पावलरे़ कुयाःम्‍बेओ यरिक् पाःन्‍हाॽ कुसिङ् निःप्‍मा वाॽ फाॽआङ् पान् मे़जोगुआङ् वाॽरो॥

२१ कर खे़ङ्‌हाॽरे़ खुनिॽ पाःन्‍निन् मे़घे़प्‍से़न्‍ने़ॽओ, थेआङ्‌भे़ल्‍ले़ लिबोङ्‌ङाङ्‌धो मनाहाॽरे़ पावले़न् से़प्‍मा फाॽआङ् मे़सुगुआङ् मे़युङ्‌लो॥ खे़ङ्‌हाॽरे़ग खुने़ॽ मे़न्‍छे़त्ते थारिक् थेआङ् मे़जाम्‍बे़न् मे़धुङुम्‍बे़न् लॽरिक् माङ्‌मे़हे़क्‍सिङ्‌ङाङ् यारिप् मे़बोःक्‍खे़आङ् मे़वाॽ॥ खे़ङ्‌हाॽरे़ खे़ने़ॽ के़निङ्‌वाॽ पाःन्‍निल्‍ले़ इङ्‌जाङ् खोमारक् मे़हाङ्‌घुआङ् मे़युङ्‌लो॥”

२२ हे़क्‍केःल्‍ले़ थक्‍तुम्‍बे़ल्‍ले़ खे़न् मनान् अक्‍खे मे़त्तुआङ् साम्‍दिङ् पिरुर पाङ्‌घुदेसु, “कन् इङ्‌गाॽ के़जे़क्‍ताङ्‌बा पाःन्‍निन् हाःत्ताङ् मे़मे़त्ते़न्‍ने़ॽओ॥”

पावले़न् सिजरियाओ मे़बाङ्‌घुॽ

२३ हे़क्‍क्‍याङ् खे़न् थक्‍तुम्‍बाल्‍ले़ ने़प्‍फु सुहाङ्‌युक्‍पाहाॽ उःत्तुसिआङ् अक्‍खे मे़त्तुसि, “आक्‍खो से़न्‍दिक् कुमुक् फाङ्‌सि (९) मुक्‍किल्‍ले़ किप् ने़त्‍छि (२००) थक्‍सुबाहाॽ, नुबोङ् (७०) अन् के़युक्‍पा थक्‍सुबाहाॽ हे़क्‍क्‍याङ् किप् ने़त्‍छि लाःक् के़याङ्‌बा थक्‍सुबाहाॽ सिजरियाओ पेःक्‍मा यारिप् चोगे़त्‍छे़ॽ,

२४ हे़क्‍क्‍याङ् पावल नु कुन्‍देःङ्‌बाहाॽरे़ खुनिॽ युक्‍मा अन्‍हाॽरे़न्‍नाङ् तङ्‌गाम् चोगे़त्‍छे़ॽओ॥ खुने़ॽ नुःरिक्‍काङ् थेआङ् मे़म्‍बोङ्‌ङे सुहाङ्‌गे़म्‍बा फे़लिक्‍सरो के़त्ते़छे़ॽओ॥”

२५ थक्‍तुम्‍बे़ल्‍ले़ अक्‍खेलॽरिक् सुहाङ्‌गे़म्‍बा फे़लिक्‍से़न् सक्‍इङ्‌घङ् हाक्‍तुरो–

२६ “तुत्तु आदाङ्‌बा सुहाङ्‌गे़म्‍बा फे़लिक्‍से,

क्‍लाउदियस लुसियसलाम्, आसेवारो॥

२७ कन् मनान् यहुदिहाॽरे़ मे़दे़म्‍सुआङ् से़प्‍मा मे़गोःत्तुआङ् मे़वये़, कर इङ्‌गाॽ कन् मनाःङ्‌ग रोमि यक्‌युङ्‌बा फाॽआङ् निङ्‌वाॽ खोसुङ्‌ङाङ् थक्‍सुबाहाॽनु पेगाङ्‌ङाङ् यहुदिहाॽलाम् से़ःप्‍तुङ्‌लो॥

२८ कन् मनान् थे आप्‍तिक् मे़गुःत्तुबा फाॽआङ् कुसिङ् निःप्‍मा निङ्‌वाॽ चोगुङ्‌ङाङ् खुनिॽ ये़जुम्‍भोओ तेॽरुङ्,

२९ कर खुनिॽ आबाङे यहुदि साम्‌योथिम्‍मोबा निङ्‌वाॽ मे़न्‍दाःम्‍ना पाःन्‍नोरक् कन् मनान् आप्‍तिक् मे़गुःत्तुआङ् मे़वाॽरो॥ कन् मनाःल्‍ले़ सिमे़ल्‍ले़ खुम्‍दिङ् खोमा नु पुङ्‌लाधाबा पोङ्‌मा थेआङ् याःम्‍बक् मे़म्‍भेःन्‍ने वाॽबा निङ्‌वाॽ खोसुङ्‌लो॥

३० हे़क्‍क्‍याङ् कन् मनान् से़प्‍मा फाॽआङ् यहुदिहाॽरे़ चे़म्‍फन् मे़जोगुर मे़याक् के़लॽबा इङ्‌गाॽ इङ्‌घङ् खोसुङ्॥ हे़क्‍केःल्‍ले़ कन् मनान् खे़ने़ॽओए पाङ्‌मा निङ्‌वाॽ चोगुङ्‌लो॥ हे़क्‍क्‍याङ् खुने़ॽ आप्‍तिक् के़गुःप्‍पाहाॽआङ् हाराॽ खे़ने़ॽओए मे़युआङ् खुने़ॽ कुदक्‍ले़ङ्‌ङो मे़गुःत्तुबा आप्‍तिक्‍हाॽआङ् खे़ने़ॽए के़म्‍मे़त्‍ल, फाॽआङ् मे़त्तुङ्‌सिङ्‌ङाङ् मे़वाॽरो॥”

३१ हे़क्‍केःल्‍ले़ थक्‍सुबाहाॽरे़ खे़न् इङ्‌जाङ्‌ङिन् ते़न्‍दिङ् मे़जोगुआङ् खे़ङ्‌हाॽरे़ पावले़न् मे़देॽरुआङ् से़न्‍दिक्‍सा एन्‍तिपात्रिसa ये़क्‌यक्‍को मे़गे़त्तुरो॥

३२ हे़क्‍क्‍याङ् कुनाम्‍दाःप्‍मा थक्‍सुबाहाॽरे़ खुने़ॽ अन् के़युक्‍पा थक्‍सुबाहाॽनु पेःक्‍नि फाॽआङ् पक्‍मे़धसिआङ् यक्‍को मे़नुःक्‍खे़ मे़द्‌ये़रो॥

३३ अन् के़युक्‍पा थक्‍सुबाहाॽरे़आङ् सिजरिया मे़गे़रे़आङ् सक्‍इङ्‌घङ्‌ङिन् नु पावले़न्‍नाङ् सुहाङ्‌गे़म्‍बाल्‍लो मे़दोन्‍दु मे़बिरुरो॥

३४ सुहाङ्‌गे़म्‍बाल्‍ले़ खे़न् सक्‍इङ्‌घङ्‌ङिन् निरुआङ् पावले़न् आत्‍तिन् ते़ङ्‌गपस्‍मा फाॽआङ् सेःन्‍दोसुल्‍ले़ खुने़ॽ सिलिसियास्‍मा फाॽआङ् निङ्‌वाॽ खोसु॥

३५ हे़क्‍क्‍याङ् अक्‍खे मे़त्तु, “खे़ने़ॽ के़दक्‍ले़ङ्‌वाओ आप्‍तिक् के़गुःप्‍पाहाॽ मे़दाःआङ्‌लक् के़दुःन्‍देन् ओमे़त्तुङ्‌लो॥” हे़क्‍क्‍याङ् हे़रोद हाङ्‌ङिल्‍ले़ कुहाङ्‌हिम्‍मो खिनिॽ लक्‍पे़न्‍नो कत्ते़म्‍मे़ॽ फाॽआङ् थक्‍सुबाहाॽ इङ्‌जाङ् पिरुसिरो॥

a 

२३:३१ एन्‍तिपात्रिस– एन्‍तिपात्रिस पाङ्‌जुम्‍मिन् रोमि थक्‍सुभा तुरारे़न् मायक् वये़रो॥

यहुदिहाॽरे़ पावले़न् आप्‍तिक् मे़गुःत्तुॽ

२४

ङासि ये़न् एगाङ् मानिङ्‌वाॽफुसाम्‍बा हननियारे़ कुभा यहुदि तुम् लाम्‍लोबाहाॽनु तरतुलस मे़प्‍मनाबा कुभाङ्‌से़म्‍बान् तेॽरुआङ् यो सिजरिया ये़क्‌यक्‍को पे, खे़प्‍मो सुहाङ्‌गे़म्‍बाल्‍ले़ कुदगि पावलरे़ कुदक्‍ले़ङ्‌वाओ खुनिॽ आप्‍तिक् पाःन्‍निन् मे़दोन्‍दुरो॥

२ पावले़न् खे़प्‍मो मे़उःत्तुआङ् तरतुलसरे़ खुने़ॽ आप्‍तिक् पाःन्‍निन् अक्‍खेलॽरिक् फे़लिक्‍सरे़ कुदगि युक्‍खुरो–

“आदाङ्‌बा तुत्तु सुहाङ्‌गे़म्‍बाए, खे़ने़ॽ सिकुम्‍निबा के़लाम्‍लोःल्‍ले़ यरिक् तङ्‌बेआङ्‌धो आनिगे सनारुङ्‌ङो वाॽमा खोसुम्‍बे़आङ् वयिगे़, हे़क्‍क्‍याङ् आनिगे लाजेॽओ थोबोआङ् पोःक्‍खे़आङ् वाॽरो॥

३ आनिगे आत्‍तिसाङ् आप्‍फाल्‍ले़साङ् खे़ने़ॽ नु नुब् नुबा के़याःम्‍बक्‍हाॽ निङ्‌वाॽ इतुम्‍बे़ल्‍ले़ निङ्‌वाॽ सिगाङ्‌लाम् खे़ने़ॽ नोगे़न् पिआसिगे़ॽरो॥

४ हे़क्‍केःल्‍ले़ यरिक् हम्‍मासिगे़साङ् नासि थःत्ते़ॽआङ् आनिगे पेलिगे़न् पाःन्‍निन् चुक्‍मुक्‍को खे़प्‍से़ॽ आबिरे़ॽओ॥

५ “कन् मनान् आनिगे कुॽइ के़भे़ॽबा निसुम्‍बे़आङ् वयिगे़रो॥ कल्‍ले़ इक्‍सादिङ् खाम्‍बेःक्‍मो आत्‍तिसाङ् यहुदि लुम्‍मो बिफ्‍युङ् चोगुरो॥ कन् मनान् नासरि साम्‌यो नसाःन्‍बाa लाम्‍लोबाआङ्‌लो॥

६ कन् मनाःल्‍ले़ माङ्‌हिम्‍मिन् चिःम्‍मा कोःत्तुल्‍ले़ आनिगे ते़म्‍सुम्‍बे़बारो॥ ((हे़क्‍क्‍याङ् साम्‌योथिम् कुइसिःक् खासे़न् लोःन्‍दुम्‍बे़मे़न्

७ कर थक्‍तुम्‍बा लुसियसरे़ साक्‍के़ल्‍ले़क् आनिगे हुक्‍कोलाम् कन् मनान् नाप्‍तिगे़आङ् तेॽरुरो॥

८ हे़क्‍क्‍याङ् थक्‍तुम्‍बा लुसियसरे़ आप्‍तिक् के़गुःप्‍पा मनाहाॽ आदाङ्‌बा सुहाङ्‌गे़म्‍बाल्‍लो मे़दानि फाॽआङ् इङ्‌जाङ् पिरुसिरो॥)) आदाङ्‌बारे़ आबाङे कन् मनान् सेःन्‍गे़दोसुने़ फाॽग्र आनिगे कुदक्‍ले़ङ्‌वाओ कुःत्तुम्‍बे़बा आप्‍तिक्‍किन् से़क्‍खारो फाॽआङ् निङ्‌वाॽ के़घोसुॽरो॥”

९ खे़प्‍मो वेॽ यहुदिहाॽरे़आङ् खे़न् आप्‍तिक्‍किन् से़क्‍खाएरो फाॽआङ् मुरा मे़दङ्‌घुरो॥

१० हे़क्‍क्‍याङ् सुहाङ्‌गे़म्‍बाल्‍ले़ पावले़न् पारे़ॽ फाॽआङ् हुक्‍चाःल्‍कि पिरुआङ् पावले़न् अक्‍खेलॽरिक् पारे़, “आदाङ्‌बा सुहाङ्‌गे़म्‍बाए, कन् लाजेॽओ खासे़न्‍लोःम्‍बा के़बोःक्‍खे़बा यरिक् तङ्‌बे के़रे़ के़लॽबा इङ्‌गाॽ निङ्‌वाॽ कत्तुङ्‌लो॥ हे़क्‍केःल्‍ले़ इङ्‌गाॽ आनाङ्‌सिङ्‌मा आबाःन्‍निन् युङ्‌मा आसिराॽ थाङ्‌लो॥

११ यरुसले़म्‍मो माङ्‌सेवा चोःक्‍से़ इङ्‌गाॽ पेगाङ्‌बा थिक्-ने़त् ये़न्‍नाङ् मे़ङ्‌गे़त्ते वाॽ के़लॽबाङ्‌ग आदाङ्‌बारे़ उसुरु निङ्‌वाॽ के़घोसुॽरो॥

१२ याप्‍मि आप्‍तिक् के़गुःप्‍पाहाॽरे़ मे़दुमाङ्‌ङिल्‍ले़ इङ्‌गाॽ माङ्‌हिम्‍मो पान् थक्‍कि यागाङ्‌बा, यहुदि चुम्‍लुङ्‌हिम्‍मो नु ये़क्‌यक्‍को आत्‍तिसाङ् मनाहाॽ हुसुङ्‌सिङ्‌ल वयाङ्‌बा होःप्‍ते़रो॥

१३ खे़ङ्‌हाॽरे़ मे़गुःत्ताङ्‌बा आप्‍तिक्‍ले़ तोःन्‍दिआङ् ताःप्‍मा मे़न्‍छुक्‍तुन्‍लो॥

१४ करसाङ्, इङ्‌गाॽग आनिगे थाःक्‍थे़बाहाॽरे़ सेवा मे़जोगुबा निङ्‌वाॽफुमाङ्‌ङिन् सेवा चोगुङ्‌बा पाःन्‍निन् आदाङ्‌बारे़ के़दगि ते़न्‍दिङ् चोगुङ्‌लो॥ खे़न् इःत्‍तुङ् नाःत्तुङ्‌बा ये़सुरे़ कुलाम्‍मिन्, खे़ङ्‌हाॽरे़ फोत्‍याबा मे़मे़त्तुरो॥ मोसारे़ साप्‍तुबा साम्‌योथिम् साप्‍लाओ नु माङ्‌निङ्‌वाॽपान् के़बाःप्‍पाहाॽरे़ मे़साप्‍तुबा साप्‍पन्‍नो साप्‍ते़आङ् के़बप्‍पा काक् पाःन्‍हाॽ नसान् चोगुङ्‌लो॥

१५ इङ्‌गाॽ खुनिॽ हे़क्‍केए साम्‌योबाहाॽ नु लायोबाहाॽ सिमे़न्‍लाम् याम्‍मो मे़हिङ् के़लॽबा पाःन्‍निन् निङ्‌वाॽफुमाङ्‌ङो निङ्‌साङ् चोगुङ्‌लो॥

१६ हे़क्‍केलॽरिक् इङ्‌गाॽग सदादिङ् निङ्‌वाॽफुमाङ्‌ङो नु मे़न्‍छाम्‍गे़न् याप्‍मिरे़ खुनिॽ तगि सेसे खासिङ् कप्‍मा तम्‍सिन् चोःक्‍कारो॥

१७ “यरुसले़म्‍मोनु लाःक्‍कात् वयाङ्‌बा यरिक् तङ्‌बे पोःक्‍खे़आङ् खारक् इङ्‌गाॽ याङ्‌गे़साॽबा यहुदियास्‍मा आमनाहाॽ एन्‍तिओक्‍लाम् सुम्‍मनाबा हुक्‍सोयाङ् हुॽमासि नु निङ्‌वाॽफुमाङ्‌ङिन् सिदुङ्‌जभा चोःक्‍मा फाॽआङ् कप्‍मो त्‍याङ्‌लो॥

१८ इङ्‌गाॽ खारक् माङ्‌हिम्‍मो सेसे पोङ्‌मा थिम् चोगुङ् सुरुङ्‌ङाङ् वयाङ्‌ङिल्‍ले़ कुभा यहुदिहाॽरे़ इङ्‌गाॽ मनासाङ्॥ इङ्‌गाॽनु यरिक् मनाहाॽआङ् मे़होःप्‍ते़, हयङ्‌किल्‍लिङ्‌ङाङ् होःप्‍ते़॥

१९ कर खे़प्‍मो एसिया ते़ङ्‌गप्‍लाम् के़दाबा कुभा यहुदिहाॽआङ् मे़वये़॥ खे़ङ्‌हाॽरे़ आदक्‍ले़ङ्‌वाओ आप्‍तिक् मे़गुःत्ताने़ फाॽग्र हाराॽ आदाङ्‌बारे़ के़दगि आप्‍तिक् तोःन्‍छे़ मे़दाररो॥

२० मे़ःन्‍ने़ फाॽग्र हाराॽ कप्‍मो के़वाॽबाहाॽरे़आङ् ये़जुम्‍भोओ नाङ्‌सिङ्‌से़ ये़बाङ्‌ङिल्‍ले़ आदक्‍ले़ङ्‌वाओ आप्‍तिक् मे़घोःसुबा पाःन्‍निन् आदाङ्‌बारे़ के़दगि मे़दारुल्‍ले़ पोङ्‌लो,

२१ कर इङ्‌गाॽग खुनिॽ तगाङ् अक्‍खेलॽरिक्‍लक् अःक्‍ताङ्‌ल ये़बाङ्‌लो, ‘इङ्‌गाॽग के़सिःबा के़बेःक्‍पाहाॽ मे़हिङ् के़लॽबा पाःन्‍निन् नसान् चोगुङ्‌बाल्‍ले़ चोगुल्‍ले़ आइन् आघासे़न् के़लोःन्‍दिर के़बत्‍छिरो॥’”

२२ फे़लिक्‍सरे़ कन् ये़सुरे़ कुसङ् कुलाम्‍मिल्‍ले़ कुयाःम्‍बेओ नुःरिक्‍काङ् ले़स्‍सुआङ् वये़आङ् बा खे़न् ये़म्‍मोए खासे़न् लोःम्‍माआङ् के़सुक्‍पा चोगे़, कर खे़ल्‍ले़ अक्‍खे पाःत्तुर चुम्‍लुङ्‌ङिन् नुप्‍सु, “आल्‍ल थक्‍तुम्‍बा लुसियसे़न् युःआङ् खासे़न् लोःन्‍दुङ् पिनिङ्‌लो॥”

२३ हे़क्‍क्‍याङ् फे़लिक्‍सरे़ पावले़न् कोमा थक्‍सुबाहाॽ युङ्‌मासि हे़क्‍क्‍याङ् वाॽमा पेःक्‍मा साॽरिक् साक्‍मा मे़ःन्‍नाङ् कुन्‍जुम् कुन्‍देःङ्‌हाॽरे़ खुने़ॽ चाहाबा के़जोःक्‍पा चिगक्‌वाहाॽ मे़दारु मे़बिरुनि फाॽआङ् थक्‍तुम्‍बान् इङ्‌जाङ् पिरुरो॥

पावले़ फे़लिक्‍स द्रुसिल्‍लाःन्‍नु पाःत्

२४ हे़क्‍क्‍याङ् कुभा ये़न् एगाङ् फे़लिक्‍से़न् कुमेत् द्रुसिल्‍लाःन्‍नु त्‍ये़त्‍छि॥ द्रुसिल्‍लाःन् यहुदि वये़रो॥ फे़लिक्‍सरे़ पावले़न् उःत्तुआङ् ख्रिस्‍त ये़सुन् नसान् चोःक्‍मनाबाल्‍ले़ कुयाःम्‍बेओ खुने़ॽलाम् खे़प्‍सु॥

२५ पावलरे़ ताॽधक्‍तुर तेॽरुल्‍ले़ साम्‌योबा, निङ्‌वाॽ हाङ्‌गे़म्‍सिङ्‌मा नु ताःन्‍दि के़दाबार के़बप्‍पा पयम् खुम्‍दिङ्‌ङिल्‍ले़ कुयाःम्‍बेओआङ् पोधक् चोगुरो॥ कर फे़लिक्‍से़न् किःसे़आङ् मे़त्तु, “आल्‍ल खे़ने़ॽ पेगे़ॽ, इङ्‌गाॽ याःन्‍दिक् ताआल्‍ले़ याम्‍मो उःत्‍ने़आङ् के़बाःन्‍निन् खे़प्‍सुङ्‌लो॥”

२६ खुने़ॽग पावललाम् सुरुत्-याङ् खोसुङ्‌बि फाॽआङ् निङ्‌वाॽ चोगुआङ् वये़॥ खे़ल्‍ले़ चोगुल्‍ले़ ए़त्‍ले़ङ् उःत्तुर ताॽजे़क्‍खे़आङ् वये़रो॥

२७ आल्‍ल तङ्‌बे ने़त्‍छि एगाङ् फे़लिक्‍सरे़ कुले़क्‌वा पोर्कियस फे़स्‍तसे़न् सुहाङ्‌गे़म्‍बा पोःक्‍खे़आङ् त्‍ये़रो, कर फे़लिक्‍सरे़ यहुदिहाॽरे़ खुनिॽ निङ्‌वाॽ तामा पिमासि फाॽआङ् पावले़न् पुङ्‌लाहिम्‍मोए ले़रुधआङ् पेरो॥

a 

२४:५ नासरि साम्‌यो नसाःन्– ये़सुरे़ कुबाङ्‌भे़ॽइन् नासरत वये़, हे़क्‍क्‍याङ् कुहुॽसाम्‍बाहाॽ नासरतबा मनान् के़दिम्‍बासिरो फाॽआङ् कुसिङ् मे़निःत्तुसिआङ् वये़॥

सुहाङ्‌गे़म्‍बा फे़स्‍तसरो पावलरे़ कुदुःन्‍देॽइन्

२५

फे़स्‍तसे़न् सुहाङ्‌गे़म्‍बा पोःक्‍खे़आङ् रोमलाम् यहुदिया थुम्‍मो त्‍ये़बा सुम्‌ये़न् एगाङ् सिजरियालाम् थो यरुसले़म पे॥

२ खे़प्‍मो तुम्‍निङ्‌वाॽफुसाम्‍बाहाॽ नु यहुदि लाम्‍लोबाहाॽरे़ खुने़ॽ कुदगि पावलरे़ कुदक्‍ले़ङ्‌वाओ आप्‍तिक्‍हाॽ मे़युक्‍खुरो॥

३ हे़क्‍क्‍याङ् खे़ङ्‌हाॽरे़ फे़स्‍तसे़न् पावलरे़ कुदुःन्‍देॽले़न् खासे़न् लोःन्‍छे़ यरुसले़म्‍मो थाक्‍मा आबिरे़ॽओ फाॽआङ् पेलि मे़भाक्‍तु, थेआङ्‌भे़ल्‍ले़ पावले़न् खे़ङ्‌हाॽरे़ लाम्‍मोसा से़प्‍मा के़लॽबा चे़म्‍फन् मे़जोगुआङ् मे़वये़रो॥

४ कर फे़स्‍तसरे़ खे़ङ्‌हाॽ नोगप् पिरुसि, “पावले़ङ्‌ग सिजरियास्‍मा पुङ्‌लाहिम्‍मो साक्‍ते़आङ् वाॽ॥ इङ्‌गाॽए सिजरियाओ हारा पेःक्‍कार पत्ता॥

५ हे़क्‍केःल्‍ले़ खिनिॽओ कुभा लाम्‍लोबाहाॽ इङ्‌गाॽनुए थ्‍ये़म्‍मे़ॽ हे़क्‍क्‍याङ् खे़न् मनाःल्‍ले़ से़क्‍खाए पान् फेःन्‍दुआङ् वाॽने़ फाॽग्र कुदक्‍ले़ङ्‌वाओ हाराॽ खे़प्‍मोए आप्‍तिक् कुःत्ते़म्‍मे़ॽओ॥”

६ हे़क्‍क्‍याङ् फे़स्‍तसे़न् यरुसले़म्‍मो ये़त्‍छि ये़न्‍नाङ्‌धो थिबोङ् ये़न् थारिक् याःक्‍ते़आङ् खुने़ॽ सिजरियाओ थ्‍ये़बेरो॥ यरिक् यहुदि लाम्‍लोबाहाॽआङ् खे़प्‍मो मे़बे॥ सिजरिया के़रे़बा कुदाःन्‍दिक्‍मा खासे़न् युक्‍नाओ युङ्‌सिङ्‌ङाङ् पावले़न् खे़प्‍मो मे़दारुनि फाॽआङ् इङ्‌जाङ् पिरुसिरो॥

७ पावले़न् खे़प्‍मो मे़दारुआङ् यरुसले़म्‍लाम् के़युबा यहुदिहाॽ खुने़ॽ कुघिरि मे़ये़म्‍सिङ्‌ङाङ् पयम् यम्‍बा आप्‍तिक्‍हाॽ कुःप्‍मा मे़हेःक्‍तु, कर खुने़ॽ मे़गुःत्तुबा आप्‍तिक्‍हाॽ से़क्‍खाए फाॽआङ् ओसेःन्‍धाक्‍मा मे़न्‍छुक्‍तुन्‍लो॥

८ हे़क्‍क्‍याङ् पावलरे़ नाङ्‌सिङ्‌ल अक्‍खे मे़त्तुसि, “आदाङ्‌बे, इङ्‌गाॽग यहुदि साम्‌योथिम्, माङ्‌हिम् नु रोमि हाङ्‌जुम्‍मिल्‍ले़ कुदक्‍ले़ङ्‌वाओ थेआङ् फे़न् याःम्‍बक् मे़न्‍जोःक्‍के वाॽआरो॥”

९ कर फे़स्‍तसरे़ यहुदि लाम्‍लोबाहाॽरे़ खुनिॽ सिराॽ थाङ्‌ल के़लॽबा निङ्‌वाॽ चोगुआङ् पावले़न् सेःन्‍दोसु, “खे़ने़ॽ के़म्‍गुःत्ते़बा आप्‍तिक्‍किल्‍ले़न् तुःन्‍देॽरे़ खासे़न्‍निन् थो यरुसले़म्‍मो आदगि पोङ्‌नि के़लॽबा निङ्‌वाॽ के़जोगुबि?”

१० पावलरे़ नोगप् पिरु, “मे़ःन्‍लो, आदाङ्‌बे, इङ्‌गाॽग सिजरे़ल्‍ले कुघासे़न् युक्‍नाःल्‍ले कुदगि ये़प्‍पाॽरो॥ कप्‍मोए इङ्‌गाॽ आदुःन्‍देल्‍ले़न् खासे़न् पोङ्‌मा पोङ्‌लो॥ थेआङ्‌भे़ल्‍ले़ यहुदिहाॽ खुनिॽ तक्‍ले़ङ्‌वाओ इङ्‌गाॽ थेआङ् फे़न् याःम्‍बक् मे़न्‍जोःक्‍के वाॽआ के़लॽबा आदाङ्‌बारे़ कुसिङ् के़निःत्तुआङ् के़वाॽरो॥

११ सिमे़ल्‍ले़न् खुम्‍दिङ् खोमा थिम् फेःन्‍दुङ्‌ङाङ् वाॽआने़ फाॽग्र इङ्‌गाॽ सिमा पोङ्‌साङ् मे़अत्तुङ्‌ङिन्‍लो॥ कर इङ्‌गाॽ मे़गुःत्ताङ्‌बा आप्‍तिक् पाःन्‍नो से़क्‍खा पान् होःप्‍पाल्‍ले़ चोगुल्‍ले़ आत्तिल्‍ले़आङ् इङ्‌गाॽ खुनिॽओ हुक्‍सुप्‍मा मे़न्‍छुक्‍कान्‍लो॥ इङ्‌गाॽ रोमओ हाङ्‌युक्‍पा सिजररे़ल्‍लो आदुःन्‍देल्‍ले़न् खासे़न् पोङ्‌ल फाॽआङ् ये़क्‍पेलि चोःक्‍कारो!”

१२ फे़स्‍तसे़न् कुसुजासाबाहाॽनु ताॽजे़क्‍खे़आङ् पावले़न् मे़त्तु, “खे़ने़ॽ सिजरलो ये़क्‍पेलिa के़जोगुआङ् के़वाॽ॥ खे़ल्‍ले़ चोगुल्‍ले़ खे़ने़ॽ सिजरलोए पाङ्‌ने़ॽरो॥”

फे़स्‍तसे़न् अग्रिपा हाङ्‌ङिन्‍नु सुजा चोक्

१३ कुभा ये़न् एगाङ् अग्रिपा हाङ् नु कुन्‍जेलि बर्निसे़न् सुहाङ्‌गे़म्‍बा फे़स्‍तसे़न् तुम्‍दुम् लाङ्‌दाःक्‍से़ सिजरियाओ त्‍ये़त्‍छिरो॥

१४ खुन्‍छिॽ यरिक् ये़न् वये़त्‍छिल्‍ले़ फे़स्‍तसरे़ अग्रिपाb हाङ्‌ङिन् पावलरे़ कुयाःम्‍बेओ अक्‍खेलॽरिक् मे़त्तु, “फे़लिक्‍से़न् कप्‍मोलाम् पेःल्‍ले़ पावल मे़प्‍मनाबा पुङ्‌लाधाबान् पक्‍थआङ् वये़॥

१५ इङ्‌गाॽ थो यरुसले़म्‍मो पेगाङ्‌ङिल्‍ले़ तुम्‍निङ्‌वाॽफुसाम्‍बाहाॽ नु यहुदि तुम्‍लाम्‍लोबाहाॽरे़ खे़ल्‍ले़ कुयाःम्‍बेओ आप्‍तिक् मे़दोन्‍दुआङ् हाराॽ खुम्‍दिङ् खोसुनि फाॽआङ् पेलि मे़भाक्‍तुरो॥

१६ “इङ्‌गाॽ खे़ङ्‌हाॽ ‘आप्‍तिक्‍साबाहाॽरे़ खुने़ॽ मे़गुःत्तुबा आप्‍तिक्‍ले़ कुदक्‍ले़ङ्‌वाओ नाङ्‌सिङ्‌मा सुये़म् मे़म्‍बिए आप्‍तिक् के़गुःप्‍पाहाॽ खे़न् हुक्‍सुप्‍मा रोमि थिम् होप्‍लो’ लॽरिक् मे़त्तुङ्‌सिङ्‌लो॥

१७ हे़क्‍केःल्‍ले़ खे़ङ्‌हाॽ इङ्‌गाॽनुए सोरिक् सिजरियाओ मे़द्‌ये़आङ् इङ्‌गाॽ मे़न्‍नाःम्‍सिङ्‌ङे कुदाःन्‍दिक्‍माए खासे़न्‍हिम्‍मो उःत्तुङ्‌सिङ्‌ङाङ् खे़न् पावले़न्‍नाङ् खे़प्‍मो ताःप्‍मा पाङ्‌घुङ्‌सिङ्‌लो॥

१८ हे़क्‍क्‍याङ् खुने़ॽ आप्‍तिक् के़गुःप्‍पाहाॽ मे़ये़म्‍सिङ्‌ङाङ् आप्‍तिक् कुःप्‍मा मे़हेःक्‍तु, कर इङ्‌गाॽ निङ्‌वाॽ इःत्तुङ्‌बा हे़क्‍के पयम् आप्‍तिक् थेआङ् कुःप्‍मा मे़न्‍छुक्‍तुन्‍लो॥

१९ कर कुआप्‍तिक्‍किङ्‌ग आबाङे खुनिॽ साम्‌योथिम्‍मिल्‍ले़ निङ्‌वाॽ मे़न्‍दङ् पाःन्‍धङ्‌हाॽ नु के़सिःबाआङ् के़बेःक्‍पा ये़सु मे़प्‍मनाबा मनाःल्‍ले़ कुयाःम्‍बेओरक् वये़रो॥ खे़न् आल्‍लोआङ् कुहिङ्‌वे़त् वाॽ लॽरिक् पावले़न् चक्‍मे़ल्‍लॽए हादिङ् थक्‍ते़रो॥

२० हे़क्‍क्‍याङ् कन् पाःन्‍निन् अक्‍खेलॽरिक् कोःम्‍भो चोःक्‍मा इङ्‌गाॽ थेआङ् कुसिङ् मे़न्‍निःत्ते वयाङ्॥ हे़क्‍केःल्‍ले़ पावले़न् थो यरुसले़म्‍मो के़दुःन्‍देॽरे़ खासे़न् लोःम्‍मा के़सिराॽ थाङ्‌बि? फाॽआङ् सेःन्‍दोसुङ्‌लो॥

२१ कर पावलरे़ खुने़ॽ कुदुःन्‍देॽले़न् खासे़न्‍निन् रोमि हाङ्‌युक्‍पाल्‍ले़ चोगुनि लॽरिक् ये़क्‍पेलि चोगुबाल्‍ले़ इङ्‌गाॽआङ् खुने़ॽ पयम् हाङ् सिजरे़ल्‍लोए पाङ्‌मादेःमा निङ्‌वाॽ चोगुङ्‌ङाङ् खुने़ॽ मे़म्‍बाङ्‌ङे थारिक् तिलिङ्‌गाहाॽ कोमाआङ् कप्‍मा इङ्‌जाङ् पिरुङ्‌सिङ्‌लो॥”

२२ हे़क्‍केःल्‍ले़ अग्रिपा हाङ्‌ङिल्‍ले़ फे़स्‍तसे़न् मे़त्तु, “कन् मनाःल्‍ले़ पाःत्तुबा पाःन्‍निन् इङ्‌गाॽ आबाङेआङ् खे़म्‍मा निङ्‌वाॽ चोगुङ्‌लो॥”

फे़स्‍तसरे़ नोगप् पिरु, “पोङ् आदाङ्‌बे, खे़ने़ॽ ताःन्‍दिक् खे़प्‍से़ॽओ॥”

२३ हे़क्‍क्‍याङ् कुदाःन्‍दिक्‍मा अग्रिपा हाङ् नु बर्निसे़न् आत्तात्तान्‍ने मिङ्‌सो इङ्‌धाङ्‌नु त्‍ये़त्‍छिआङ् चुम्‍लुङ्‌हिम्‍मो थक्‍तुम्‍बाहाॽ नु ये़क्‌यक्‍कोबा मिङ्‌सोदाङ्‌बाहाॽनु लासे़त्‍छि॥ हे़क्‍क्‍याङ् फे़स्‍तसरे़ पावले़न् ताःप्‍मा इङ्‌जाङ् पिरुसिआङ् खुने़ॽ खे़प्‍मो मे़दारु॥

२४ हे़क्‍क्‍याङ् सुहाङ्‌गे़म्‍बा फे़स्‍तसरे़ पाःत्तु, “आदाङ्‌बा अग्रिपा हाङ् नु कप्‍मो के़दाबा तुत्तुगे़न् तुम्‍म्‍याङ्‌हाङ्‌से, खिनिॽ के़रे़क्‍ले़ कन् मनान् के़निसुम्॥ कल्‍ले़ कुयाःम्‍बेओ यरुसले़म नु कप्‍मोबा कुभा यहुदिहाॽरे़ कल्‍ले़ आल्‍ल हिङ्‌मा मे़घोःसुन्‍नि, खे़न् सिमाए पोङ् लॽरिक् मे़अःक्‍ते़र इङ्‌गाॽओ पेलि मे़दोन्‍दुआङ् मे़वाॽरो॥

२५ कर कन् मनाःल्‍ले़ सिमे़ल्‍ले़ खुम्‍दिङ् खोमा थे़माआङ् पान् मे़म्‍भेःन्‍ने वाॽ के़लॽबा निङ्‌वाॽ खोसुङ्॥ याम्‍मो कन् मनाःल्‍ले़ पयम् हाङ् सिजरलो ये़क्‍पेलि चोगुबाल्‍ले़ इङ्‌गाॽआङ् सिजरे़ल्‍लोए रोम्‍मो खे़न् पाङ्‌मा निङ्‌वाॽ निःन्‍धो चोगुङ्‌ङाङ् वाॽआरो॥

२६ कर खे़ल्‍ले़ कुयाःम्‍बेओ पयम् हाङ् सिजरे़न् सक्‍इङ्‌घङ्‌ङो थे साप्‍मा पोङ् के़लॽबा इङ्‌गाॽ मे़निआन्‍लो॥ खे़ल्‍ले़ चोगुल्‍ले़ कन् मनान् कुत्‍चिओ खे़ने़ॽ आदाङ्‌बा अग्रिपा हाङ्‌ङिल्‍ले़ के़दगि तारुङ्‌ङाङ् वाॽआरो॥ हे़क्‍केलॽरिक् सोरिक् आनिॽ कोःम्‍भो आजोगुम्‍मिल्‍ले़ साप्‍मा पान् कुभा इङ्‌गाॽ खोसुङ्‌ङेरो॥

२७ थेआङ्‌भे़ल्‍ले़ पुङ्‌लाधाबाल्‍ले़ कुदक्‍ले़ङ्‌वाओ से़क्‍खा आप्‍तिक् पाःन्‍हाॽ मे़न्‍छाप्‍पे सिजरलो पाङ्‌मा इङ्‌गाॽ नुबा मे़न्‍निबे़न्‍लो॥”

a 

२५:१२ सिजरलो ये़क्‍पेलि– रोमि यक्‌युङ्‌बाहाॽरे़ पयम् हाङ् सिजरले़ खुनिॽ तुन्‍दे़रे़न् ये़क्‍पेलि चोःक्‍मा युक् मे़गत्तुरो॥

b 

२५:१४ अग्रिपा– कन् हे़रोद अग्रिपा थिक्‍सिगेःक्‍स्‍मा हाङ्‌रे़ कुस्‍सा हे़रोद अग्रिपा निसिगेःक्‍स्‍मा वये़॥

अग्रिपा हाङ्‌ङिल्‍ले़ कुदगि पावले़न् नाङ्‌सिङ्

२६

अग्रिपा हाङ्‌ङिल्‍ले़ पावले़न् मे़त्तु, “खे़ने़ॽ के़नाङ्‌सिङ्‌मा पाःन्‍निन् युङ्‌मा के़घोसुॽरो॥”

पावलरे़आङ् कुहुक्‍हाॽ सन्‍छुर कुनाङ्‌सिङ्‌मा पाःन्‍निन् अक्‍खेलॽरिक् युक्‍खु–

२ “आदाङ्‌बा अग्रिपा हाङ्‌ङे, इङ्‌गाॽग आइन् यहुदिहाॽरे़ मे़गुःत्ताङ्‌बा आप्‍तिक्‍ले़ कुदक्‍ले़ङ्‌वाओ नाङ्‌सिङ्‌मा पान् के़दगाङ् युङ्‌मा सुये़म् खोसुङ्‌बाओ इङ्‌गाॽ आबाङे कुदॽयान् के़नुॽबा चोःक्‍का फाॽआङ् निङ्‌वाॽ इःत्‍छिङ्‌ङारो॥

३ थेआङ्‌भे़ल्‍ले़ कुत्‍चिओग खे़ने़ॽ नुःरिक्‍काङ् आनिगे यहुदि चोःक्‍थिम् नु ये़मे़न्‍दङ् पाःन्‍हाॽरे़ कुयाःम्‍बेओ के़निसु के़ले़स्‍सुरो॥ हे़क्‍केःल्‍ले़ आबाःन्‍निन् नासि थःत्ते़ॽआङ् खे़प्‍से़ॽओ फाॽआङ् पेलि फाक्‍ने़ॽरो॥

४ “इङ्‌गाॽ चुक्‍ताङ्‌ङाङ्‌धोए आबाङे आलाजेॽसाबालुम्‍मो नु यरुसले़म्‍मो वयाङ्‌ङिल्‍ले़ आहिङ्‌मन् आक्‍तङ्‌बा वये़ फाॽआङ् यहुदिहाॽरे़ मे़निसुरो॥

५ उन्‍छेःन्‍नाङ्‌धोए खे़ङ्‌हाॽरे़ आयाःम्‍बेओ मे़निसुआङ् मे़वाॽरो, हे़क्‍केःल्‍ले़ निङ्‌वाॽ मे़जोगुने़ फाॽग्र इङ्‌गाॽग आनिगे साम्‌योथिम्‍मो काक्‍नु के़साक्‍पा हे़न्‍थिम्‍बा फरिसि साम्‌योलक्‍कोबा वयाङ् फाॽआङ् कप्‍मोआङ् तोःन्‍दि पिमा मे़सुक्‍तुॽरो॥

६ निङ्‌वाॽफुमाङ्‌ङिल्‍ले़ आनिॽ थाःक्‍थे़बाहाॽनु चोगुबा माङ्‌हे़क्‍किन् के़त् लॽरिक् निङ्‌साङ् चोगुङ्‌बाल्‍ले़ इङ्‌गाॽग आइन् कप्‍मो खासे़न् लोःम्‍मा ते़न्‍नो ये़प्‍पारो॥

७ बा खे़न् माङ्‌हे़क्‍किन् खोमा निङ्‌साङ् मे़जोगुर आनिगे थिक्-ने़त् थाःक्‍सुवाङ्‌हाॽरे़ से़न्‍दिक् ले़न्‍दिक् निङ्‌वाॽफुमाङ्‌ङिन् सेवा मे़जोगुरो॥ आदाङ्‌बा हाङ्‌ङे, बा खे़न् निङ्‌साङ्‌ङिल्‍ले़ चोगुल्‍ले़ आइन् कन् यहुदिहाॽरे़ आप्‍तिक् मे़गुःत्ताङ्‌ङाङ् वाॽआरो॥

८ हे़क्‍क्‍याङ् निङ्‌वाॽफुमाङ्‌ङिल्‍ले़ के़सिबा मनाहाॽ कुहिङ्‌वे़त् चोगुसिॽ के़लॽबा पाःन्‍नो थेआङ् खिनिॽ नसान् चोःक्‍मा के़न्‍छुक्‍तुम्‍मिम्‍बाबे?

९ “इङ्‌गाॽ आबाङे नासरतबा ये़सुरे़ कुदक्‍ले़ङ्‌वाओ यरिक् पाःन्‍हाॽ चोःक्‍मा पोङ् के़लॽबा इःत्‍छिङ्‌ङाङ् वयाङ्‌ङाङ्

१० यरुसले़ःम्‍मोबा हे़क्‍केए चोगुङ्‌लो॥ तुम्‍निङ्‌वाॽफुसाम्‍बाहाॽरोलाम् युक् खोसुङ्‌ङाङ् निङ्‌वाॽफुमाङ्‌ङिल्‍ले़ कुमनाहाॽ पुङ्‌लाहिम्‍मो थे़क्‍तुङ्‌सिङ्, हे़क्‍क्‍याङ् सिमे़ल्‍ले़ खुम्‍दिङ् मे़बिरुसिल्‍ले़ इङ्‌गाॽआङ् ते़न्‍दिङ् पिरुङ्‌सिङ्‌लो॥

११ इङ्‌गाॽ यरिक्‍ले़ङ् यहुदि चुम्‍लुङ्‌हिम् थप्‍मे पेगाङ्‌ङाङ् खे़ङ्‌हाॽ खुम्‍दिङ् पिरुङ्‌सिङ्, हे़क्‍क्‍याङ् ये़सुरे़ कुदक्‍ले़ङ्‌वाओ साक्‍के़ल्‍ले़क्‍काङ् माङ्‌चे़ॽया पाःप्‍मा पाङ्‌घुङ्‌सिङ्‌लो॥ साॽरिक् आसिक्‍किन् पोगे़बाल्‍ले़ ये़सुन् नसान् के़जोःक्‍पा माःङ्‌घा लाजेॽओबा ये़क्‌यक्‍कोआङ् खे़ङ्‌हाॽ तुक्‍खे चाःत्‍छे़ पेगाङ्‌लो॥

१२ थिक्‌ये़न् कन् याःम्‍बक्‍को यरुसले़म्‍मोबा तुम्‍निङ्‌वाॽफुसाम्‍बाहाॽरोलाम् नसान् के़जोःक्‍पाहाॽ ते़म्‍मासिआङ् साक्‍मासि के़लॽबा युक् नु इङ्‌जाङ् खोसुङ्‌ङाङ् दमस्‍कसओ पेगाङ्‌ल पत्‍छाङ्॥

१३ आदाङ्‌बा हाङ्‌ङे, ले़न्‍दिक् लाम्‍मो पेगाङ्‌ल पत्‍छाङ्‌ङिल्‍ले़ ताङ्‌साक्‍पोलाम् नाम्‍मिन्‍नुःल्‍ले़आङ् साॽरिक् के़ले़क्‍पा से़न्‍दाङ्‌गे़न् ओःत्तिःन् आनिगे खिरि मिक्‍किन् चे़मुर ले़क्‍ते़रो॥

१४ आनिगे काक् लाम्‍दिक् के़जोःक्‍पाहाॽ लाम्‍मो हर्गुप्‍सा चोःन्‍दिगे़रो॥ हे़क्‍क्‍याङ् हिब्रु पाःन्‍नो अक्‍तङ्‌बा इक्‍लाधिक् खे़म्‍मना, ‘सावलए, सावलए, इङ्‌गाॽ थेआङ् तुक्‍खे के़जाःत्ताबाबे? इङ्‌गाॽनु थङ् के़जोःक्‍ने़ फाॽग्र आबाङेरक् के़घुम्‍लो॥’

१५ “इङ्‌गाॽआङ् दाङ्‌बे, खे़ने़ॽग हाःत्‍ने़न्‍बे? फाॽआङ् सेःन्‍दोसुङ्॥

“दाङ्‌बाल्‍ले़ अक्‍खे पाःत्तुर नोगप् पिराङ्, ‘इङ्‌गाॽग तुक्‍खे के़जाःत्तुर के़वाॽबा ये़सुआरो॥

१६ आल्‍ल पोगे़ॽ, आइन् खे़ने़ॽनु ओसेःन्‍धाक्‍सिङाङ्‌ङाङ् आसेवारोबा नु आदोःन्‍दि के़बिबा चोःक्‍ने़आङ् वाॽआरो॥ खे़ने़ॽ आइन् के़निसुबा पाःन्‍निन् नु ताःन्‍दि ताये़म्‍मो ओसेःन्‍धाक्‍ने़बा पाःन्‍हाॽ वेॽ मनाहाॽ इङ्‌गे़भोसुसिर पोङ्‌लो॥

१७-१८ इङ्‌गाॽ खे़ने़ॽ के़मनाहाॽ नु थिम्‍मे़न्‍दङ् सुवाङ्‌हाॽ ने़प्‍जाङ्‌लाम् ताङ्‌से़ःप्‍ने़ॽरो॥ हे़क्‍क्‍याङ् खुनिॽ मिक्‍हाॽ हन्‍छे़, माक्‍चिगे़न् खादाम्‍मोलाम् से़न्‍दाङ्‌गे़न् ओःत्तिओ ताःत्‍छे़ हे़क्‍क्‍याङ् माफे़न्‍साम्‍मिल्‍ले़ कुयुक्‍कोलाम् निङ्‌वाॽफुमाङ्‌ङिल्‍ले़ कुयुक्‍को ताःत्‍छे़ खे़ङ्‌हाॽरो पाङ्‌ने़ॽरो॥ हे़क्‍केलॽरिक् खे़ङ्‌हाॽरे़ इङ्‌गाॽ नसान् मे़जोगाङ्‌बाल्‍ले़ चोगुल्‍ले़ खुनिॽ लायोलाम् ले़प्‍मि मे़घोःसुॽ, हे़क्‍क्‍याङ् निङ्‌वाॽफुमाङ्‌ङिल्‍ले़ आबाङे सेसे चोगुसिबा कुमनाहाॽनु खुनिॽ युङ्‌दे़न् मे़घोःसुॽरो॥’

१९ “हे़क्‍केःल्‍ले़ आदाङ्‌बा अग्रिपा हाङ्‌ङे, इङ्‌गाॽग साङ्‌ग्राम्‍पेदाङ्‌लाम् खोसुङ्‌बा सुफोरे़ इङ्‌जाङ्‌गे़म्‍बाए पोःक्‍खाङ्‌लो॥

२० काक्‍नु तगि दमस्‍कसओ हे़क्‍क्‍याङ् यरुसले़म नु काक् यहुदिया लाजेॽबा, हे़क्‍क्‍याङ् थिम्‍मे़न्‍दङ् सुवाङ्‌हाॽआङ् खिनिॽ लायोलाम् हिन्‍दे़म्‍मे़ॽआङ् निङ्‌वाॽफुमाङ्‌ङिल्‍लो नुःक्‍खे़म्‍मे़ॽ हे़क्‍क्‍याङ् खिनिॽ लायोलाम् के़हिन्‍दिबा कुइसिःक् निङ्‌वाॽफुमाङ्‌ङिल्‍ले़ कुनिङ्‌वाॽ तासे़म्‍मे़ॽओ फाॽआङ् इङ्‌भन् चोगुङ्‌सिङ्‌लो॥

२१ हे़क्‍केलॽरिक् इङ्‌भन् चोगुङ्‌बाल्‍ले़ चोगुल्‍ले़ए यहुदिहाॽरे़ माङ्‌हिम्‍मो इङ्‌गाॽ मे़दे़म्‍साङ्‌ङाङ् से़प्‍मा मे़गोःत्ताङ्‌बारो॥

२२ कर आइन् थारिक् निङ्‌वाॽफुमाङ्‌ङिल्‍ले़ कुभाॽ पिराङ्‌ङाङ् वाॽआ॥ हे़क्‍केःल्‍ले़ए इङ्‌गाॽ चुक्‍पा यम्‍बा के़रे़क्‍ले़ खुनिॽ तगि ये़प्‍माआङ् ये़सुरे़ कुयाःम्‍बेओ तोःन्‍दि पिमा सुये़म् खोसुङ्‌ङाङ् वाॽआरो॥ मोसा हे़क्‍क्‍याङ् वेॽ माङ्‌निङ्‌वाॽपान् के़बाःप्‍पाहाॽरे़ ताःन्‍दि पोङ् लॽरिक् मे़बाःत्तुबान्‍नाङ्‌धो, वेॽ थेआङ् इङ्‌गाॽ मे़म्‍बाःत्ते वाॽआरो॥

२३ हे़क्‍केलॽरिक् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़ल्‍ले़ तुक्‍खे चामाआङ् सिमाए पोङ्, सिमे़न्‍लाम् कुहिङ्‌वे़त् पोङ्‌मा हे़क्‍क्‍याङ् काक्‍नु तुम्‍बा पोङ्‌ङाङ् से़न्‍लप्‌रे़न् ओःत्तिःन् यहुदिहाॽ नु थिम्‍मे़न्‍दङ् सुवाङ्‌हाॽ इङ्‌भोसुसिरो लॽरिक् खे़ङ्‌हाॽरे़ मे़बाःत्तुआङ् मे़वये़रो॥”

२४ अक्‍खेलॽरिक् पावलरे़ नाङ्‌सिङ्‌मा पाःन्‍निन् पाःत्तुर पत्‍छे़ल्‍ले़ सुहाङ्‌गे़म्‍बा फे़स्‍तसरे़ फे़ःक्‍तु, “पावलए, खे़ने़ॽग के़नाक्‍खे़ के़बेरो! खे़ने़ॽग यरिक् निसाम्‍मिल्‍ले़ के़नाक्‍खे़ के़बेरो॥”

२५ कर पावलरे़ नोगप् पिरु, “आदाङ्‌बा सुहाङ्‌गे़म्‍बाए, इङ्‌गाॽग मे़न्‍नाङ्‌ङे वाॽआ॥ इङ्‌गाॽग से़क्‍खा सेनिङ्‌वाॽओ पाःत्तारो॥

२६ आदाङ्‌बा अग्रिपा हाङ्‌ङिल्‍ले़आङ् कन् पाःन्‍निन् नुरिक्‍काङ् निःसुबाल्‍ले़ खुने़ॽ कुदगि हाङ्‌हाङ्‌ङाङ् पाःप्‍मा सुक्‍कारो॥ हे़क्‍क्‍याङ् इङ्‌गाॽ पाःत्तुङ्‌बा कन् पाःन्‍हाॽग नुरिक्‍काङ् कुनिङ्‌वाॽओ युक्‍खुआङ् वाॽ लॽरिक् इङ्‌गाॽ निस्‍से चोगुङ्‌ङाङ् वाॽआरो, थेआङ्‌भे़ल्‍ले़ इङ्‌गाॽ पाःत्तुङ्‌बा ये़सुरे़ कुयाःम्‍बेबा पाःन्‍हाॽग के़रे़क्‍ले़ मे़निसुरो॥”

२७ हे़क्‍क्‍याङ् पावलरे़ मे़त्तु, “अग्रिपा हाङ्‌ङे, खे़ने़ॽ माङ्‌निङ्‌वाॽपान् के़बाःप्‍पाहाॽरे़ मे़साप्‍तुबा पाःन्‍हाॽ नसान् के़जोगुबि? से़क्‍खासाङ् खे़ने़ॽ के़जोगु के़लॽबा इङ्‌गाॽ निसुङ्‌लो॥”

२८ अग्रिपा हाङ्‌ङिल्‍ले़ पावले़न् मे़त्तु, “सप्‍फारे़सा खे़ने़ॽ इङ्‌गाॽआङ् ख्रिस्‍तानि चोःक्‍मा निङ्‌वाॽ के़जोगुबि?”

२९ पावलरे़ नोगप् पिरु, “आल्‍लोसाङ् ताःन्‍दिसाङ्, आदाङ्‌बारक् मे़ःन्, कर आइन् इङ्‌गाॽ पाःत्तुङ्‌बा पान् के़घे़म्‍बा के़रे़क् मनाहाॽ कन् पुङ्‌ला थाःमाओरक् मे़ःन्‍नाङ्‌ग वेॽ इङ्‌गाॽ हे़क्‍केए नसानिबा मे़बोङ्‌नि फाॽआङ् निङ्‌वाॽफुमाङ्‌ङो तुवा चोःक्‍कारो॥”

३० हे़क्‍क्‍याङ् अग्रिपा हाङ्, सुहाङ्‌गे़म्‍बा फे़स्‍तस नु बर्निस हे़क्‍केलॽरिक् खे़प्‍मोबा वेॽ मनाहाॽ मे़बोगे़आङ्

३१ खे़प्‍मोलाम् लाःक्‍कात् मे़लःन्‍दे़र मे़बत्‍छे़ल्‍ले़ खे़ङ्‌हाॽ अक्‍खे मे़मे़त्‍छिङ्‌लो, “कन् मनाःल्‍ले़ग पुङ्‌लाधाबा पोङ्‌मा नु सिमे़ल्‍ले़न् खुम्‍दिङ् खोमाग थेआङ् याःम्‍बक् मे़म्‍भेःन्‍ने वाॽरो॥”

३२ हे़क्‍क्‍याङ् अग्रिपा हाङ्‌ङिल्‍ले़ सुहाङ्‌गे़म्‍बा फे़स्‍तसे़न् मे़त्तु, “कल्‍ले़ सिजरे़न् ये़क्‍पेलि मे़न्‍जोःक्‍के वये़ल्‍ले़ग ले़प्‍मादेमाआङ् सुक्‍ते़त्ते़बारो॥”

पावले़न् रोम पेक्

२७

आल्‍ल आनिगे इतालिa ले़प्‍माङ् वालाम्‍दिक् चोःक्‍मा पोङ् के़लॽबा निङ्‌वाॽ निःन्‍धो पोःक्‍खे़॥ खे़ङ्‌हाॽरे़ पावल नु वेॽ पुङ्‌लाधाबाहाॽ पयम् हाङ्‌ङिल्‍ले़न् तुरा मे़प्‍मनाबा तुरारे़न् थक्‍तुम्‍बा जुलियसरे़ कुहुक्‍को लक्‍पे़न् मे़बिरुसिरो॥

२ हे़क्‍क्‍याङ् आनिगे एसियास्‍मा ते़ङ्‌गप्‍पोबा वागप्‍खेःङ्‌हाॽ ले़प्‍माङ् वालाम्‍दिक् चोःक्‍मा यारिप् के़बोङ्‌बा आद्रामितेनसलाम् के़भे़म्‍बा वालाधाओ लाःप्‍मनाआङ् लाम्‍दिक् चोःक्‍मनारो॥ आनिगे नु थिस्‍सलोनिकालाम् के़दाबा अरिस्‍तार्खस मे़प्‍मनाबा मे़सेदोनियालि नसानिबा चुम्‍धिक्‍काङ् वये़रो॥

३ हे़क्‍क्‍याङ् कुदाःन्‍दिक्‍मा आनिगे सिदोन्‍नो के़प्‍मनाआङ् थक्‍तुम्‍बा जुलियसे़ल्‍ले़ पावले़न् लुङ्‌माॽ तुक्‍तुआङ् कुन्‍देङ् कुन्‍जुम्‍हाॽनु तुम्‍मा हे़क्‍क्‍याङ् चाहाबा के़जोःक्‍पा चिगक्‌वा तङ्‌गाम् चोःक्‍मा ते़न्‍दिङ् पिरुरो॥

४ खे़प्‍मोलाम् आनिगे तगि पोङ्‌मनार पेःक्‍मना कर सुरित् केजङ्‌ङिन् आनिगे तक्‍ले़ङ्‌वा ले़प्‍माङ्‌लाम् हुःरे़बाल्‍ले़ चोगुल्‍ले़ खे़न् सुरित्‍मान्‍नु से़ःप्‍सिङ्‌मा फाॽआङ् आनिगे सैप्रस वागप्‍खाम्‍मिल्‍ले़ थोहाङ्‌ले़प्‍माङ्‌नु कुया कुया पोङ्‌मनार पेःक्‍मनारो॥

५ हे़क्‍क्‍याङ् सिलिसिया नु पाम्‍फिलिया ते़ङ्‌गप्‌रे़ कुयाओ पोङ्‌मनार पेःक्‍मनाआङ् लिसिया थुम्‍मोबा मइरा पाङ्‌जुम्‍मो के़प्‍मनारो॥

६ खे़प्‍मो थक्‍तुम्‍बे़ल्‍ले़ मिस्रस्‍मा अले़क्‍जे़न्‍द्रियालाम् के़भे़म्‍बाआङ् इतालि ले़प्‍माङ् लाम्‍दिक् चोःक्‍मा यारिप् के़बोङ्‌बा वेॽ वालाधाःन् खोसु, खे़ल्‍ले़ चोगुल्‍ले़ आनिगे खे़प्‍मो चत्‍छिङ्‌मनारो॥

७ हे़क्‍क्‍याङ् खे़प्‍मोलाम् यरिक् ये़न् नङेःक्‍काङ् वालाम्‍दिक् चोःक्‍मनार पयम् तुक्‍खेनु निदस मे़प्‍मनाबा ये़क्‌यक्‍किल्‍ले़ कुबेसाङ् के़प्‍मनारो॥ हे़क्‍क्‍याङ् खे़प्‍मोलाम् इतालि ले़प्‍माङ् पेःक्‍मा सुरित् केजङ्‌ङिल्‍ले़ मे़बिरिगे़न्‍बाल्‍ले़ चोगुल्‍ले़ क्रेत मे़प्‍मनाबा वागप्‍खाम्‍समा सालमोनेनु लाङ्‌गे़त् ले़प्‍माङ् पोङ्‌मनाआङ्

८ क्रेतरे़ लाङ्‌गे़त् पिसाङ् कुया कुया पोःक्‍खिगे़र पयम् तुक्‍खेवानु आनिगे लसिया पाङ्‌जुम्‍मिल्‍ले़ कुबेसाङ्‌बा “से़ःप्‍सिङ्‌दे़न्” मे़प्‍मनाबा ते़न्‍नो के़प्‍मनारो॥

९ खे़ङ्‌हाॽ वालाम्‍दिक् चोःक्‍मा मे़सुसे़बाल्‍ले़ चोगुल्‍ले़, हे़क्‍क्‍याङ् सुरित् केजङ् हुमा ये़म्‍मिन् निःत्ताङ्‌ङे त्‍ये़र पत्‍छे़बाल्‍ले़, खे़प्‍मोनु तगि लाम्‍दिक् चोःक्‍मा किप्‍मा के़घुबा पोःक्‍खे़आङ् वये़॥b हे़क्‍केःल्‍ले़ पावलरे़ वादोचाःक्‍पाहाॽ सुजा पिरुसि,

१० “आदाङ्‌बासे, आल्‍ल तगिबा वालाम्‍दिक् चोःक्‍मा किप्‍मा के़घुबा पोःक्‍खे़बा निसुङ्‌लो॥ चक्‍मे़ल्‍लॽए वालाम्‍दिक् आजोगुम्‍ने़ फाॽग्र, वालाधा नु वागक्‌रे़ पयम् इम्‍मोःक्‍लक् मे़ःन्, कर आनिॽआङ् सिमा आसुक्‍लो॥”

११ कर थक्‍तुम्‍बे़ल्‍ले़ पावलरे़ पाःत्तुबा पाःन्‍निन्‍नुःल्‍ले़आङ् वादोयुक्‍पे़न् नु वादोदाङ्‌बाल्‍ले़ लाम्‍दिक् चोगि लॽरिक् पाःत्ते़त्‍छुबा पाःन्‍नोए निङ्‌वाॽ पिरुरो॥

१२ कन् ते़न्‍निन् चुङ्‌वाःम्‍माओ वाॽमा नुबा मे़जोगे़म्‍बाल्‍ले़ चोगुल्‍ले़ यरिक्‍दङ्‌बा मनाहाॽ लाम्‍दिक् चोःक्‍माआङ् फोनिक्‍स ये़क्‌यक्‍को के़प्‍माआङ् चुङ्‌वाःम्‍माओ वाॽमा निङ्‌वाॽ मे़जोगुरो॥ खे़न् वागप्‍खे़ःङ्‌ङिङ्‌ग क्रेतस्‍मा थाङ्‌गे़त् नाम्‍धा नु लाङ्‌गे़त् नाम्‍धा ले़प्‍माङ् तक्‍के़मे़प्‍पा नुबा वागप्‍खेःङ् चोगे़रो॥

१३ लाङ्‌गे़त् पिसाङ्‌लाम् ये़म्‌ये़म्‍गे़न् सुरित् केजङ् हुमा हेःक्‍ते़आङ् वादोचाःक्‍पाहाॽरे़ कङ्‌ग वालाम्‍दिक् चोःक्‍मा नुबा मिक्‍सेःन्‍लो फाॽआङ् निङ्‌वाॽ मे़इःत्तु॥ हे़क्‍क्‍याङ् वादोखे़ःक्‍चुरिन् मे़उःक्‍खुआङ् क्रेतरे़ लाङ्‌गे़त् पिसाङ्‌लाम् कुया कुया मे़बोःक्‍खे़र नाम्‍धा पिसाङ् ले़प्‍माङ् लाम्‍दिक् चोःक्‍मा मे़हेःक्‍तुरो॥

१४ कर हाराए खे़प्‍मो “थाङ्‌गे़त्-नाम्‍गे़न्” मे़प्‍मनाबा इधुगे़बा सुरित् केजङ्‌ङिन् वागप्‍खाम्‍लाम् किप्‍मा खुसे़र हुःमा हेःक्‍ते़रो॥

१५ खे़ल्‍ले़ वालाधाःन् हिप्‍तुआङ् सुरित् केजङ् के़हुबा ले़प्‍माङ् तगि पोमा के़साक्‍पा पोःक्‍खे़आङ् वालाधाःन् आनिगे सुरित् केजङ्‌ङोए ले़प्‍मनादेमनारो॥

१६ हे़क्‍क्‍याङ् आनिगे काउदा मे़प्‍मनाबा चुक्‍सा वागप्‍खाम्‍मिल्‍ले़ कुयाओ इःम्‍सिङ्‌मनार पेःक्‍मना॥ खे़प्‍मो वालाधाःन् फे़त्‍लाआङ् निःम्‍मिल्‍ले़ से़ःप्‍सिङ्‌से़ ओगप् चोःक्‍मनाबा खःङ्‌बेहाॽ आनिगे सुक्‍मे़न्‍छुक् च्‍वाःत्तोलाम् थो उःक्‍खुम्‍बे़आङ् इघेःङ्‌मनाआङ् ताङ्‌मनारो॥

१७ खे़ङ्‌हाॽरे़ खे़न् थो मे़उःक्‍खुआङ् वालाधाःन् मे़यःने़न्‍ल फाॽआङ् कुसिगाङ्‌लाम् इदाःक्‍किल्‍ले़ चिगे़क् चिगे़क् इमे़घेःक्‍खुरो॥ सिरतिसc मे़प्‍मनाबा ये़ःङ्‌घा वाजिम्‍बेओ आधा फाॽआङ् मे़गिसे़आङ् यम्‍बा वादोसारिःन् यो मे़धासु॥ हे़क्‍क्‍याङ् सुरित् केजङ् हुरे़बा ले़प्‍माङ् वालाधाःन् मे़ले़रु मे़देसुरो॥

१८ चक्‍मे़ल्‍लॽए सुरित् केजङ् किप्‍मा खुसे़र हुरे़र ने़स्‍से़॥ खे़ल्‍ले़ चोगुल्‍ले़ कुदाःन्‍दिक्‍मो खे़ङ्‌हाॽरे़ वागक्‍हाॽ च्‍वाःत्तो लाप्‍फुमा मे़हेःक्‍तुरो॥

१९ कुआत्‍छे़न्‍दान् वालाधाःन् याङ्‌याङ् चोःक्‍मा फाॽआङ् याम्‍मो खे़ङ्‌हाॽरे़ वादोसामाहाॽd च्‍वाःत्तो आबाङे लाप्‍मे़भुसुरो॥

२० यरिक् ये़न् थारिक् किप्‍मा खुसे़र सुरित् केजङ्‌ङिन् हुरे़र ने़स्‍से़बाल्‍ले़ चोगुल्‍ले़ लाम् के़लोबा खेसे, नाम् थेआङ् आनिगे निमा मे़सुक्‍तुम्‍बे़न्‍नाङ्‌लो॥ हे़क्‍केःल्‍ले़ आहिङ् के़लॽबा निङ्‌साङ्‌ङाङ् माःम्‍नादेःम्‍नारो॥

२१ वालाधाओबा मनाहाॽ चा मे़न्‍जाएबा यरिक् ये़न् पोःक्‍खे़आङ् वये़बाल्‍ले़ पावले़न् खुन्‍छिॽ लुम्‍मो ये़म्‍सिङ्‌ङाङ् अक्‍खे मे़त्तुसि, “आदाङ्‌बासे, आबान् के़घे़प्‍सुम्‍माङ् क्रेतलाम् आन्‍धासिङ्‌ङिन्‍निल्‍ले़ग अक्‍खेलॽरिक् इम्‍मोःक् मे़बोःक्‍खे़म्‍बारो॥

२२ कर आल्‍ल हाङ्‌हाङ् लॽरे़म्‍मे़ॽ फाॽआङ् पेलि फाक्‍निङ्‌लो, थेआङ्‌भे़ल्‍ले़ आनिॽग लत्‍थिक्‍काङ् आन्‍छिःने़न्‍लो, कर कन् वालाधाःन्‍लक् इम्‍मोःक् पोङ्‌लो॥

२३ इङ्‌गाॽ सेवा चोगुङ्‌बा निङ्‌वाॽफुमाङ्‌ङिल्‍ले़ कुमाङ्‌लाइङ्‌बे़न् आन्‍देःन् से़न्‍दिक् इङ्‌गाॽनु ओसेःन्‍धाक्‍सिङ्‌ङाङ्

२४ अक्‍खे मे़त्ताङ्, ‘पावलए, मे़गिसे़न्‍ने़ॽओ, खे़ने़ॽग सिजरले़ कुदगि खासे़न् लोःन्‍छिङ्‌से़ ये़प्‍माए पोङ्‌लो॥ हे़क्‍क्‍याङ् निङ्‌वाॽफुमाङ्‌ङिल्‍ले़ खे़ने़ॽनु लाम्‍दिक् के़जोःक्‍पाहाॽआङ् हिङ्‌घुसिॽरो॥’

२५ खे़ल्‍ले़ चोगुल्‍ले़ आदाङ्‌बासे, हाङ्‌हाङ् लॽरे़म्‍मे़ॽओ! इङ्‌गाॽग निङ्‌वाॽफुमाङ्‌ङिन् नसान् चोगुङ्‌लो॥ हे़क्‍क्‍याङ् इङ्‌गाॽ मे़त्ताङ्‌बा कुइसिःक् के़त्‍लो॥

२६ हे़क्‍केसाङ् आनिॽग कुभा वागप्‍खाम्‍मो आहाक्‍सिङ्‌लो॥”

२७ खाम्‍दोलुम् वरक्‍को सुरित् केजङ्‌ङिल्‍ले़ याप्‍मि मुःत्ते़बा थिक्-लि (१४) ये़न् पोःक्‍खे़चुरे़आङ् वये़रो॥ से़त्‍लुम्‍भक्‍ते़ल्‍ले़ वादोचाःक्‍पाहाॽरे़ लाजेॽरे़ कुबेसाङ् मे़गे़रे़बा निङ्‌वाॽ मे़घोसुरो॥

२८ हे़क्‍केःल्‍ले़ खे़ङ्‌हाॽरे़ च्‍वाःत्तिल्‍ले़ कुभिःम्‍मे़न् आक्‍खे़म्‍म्‍याक् ने़बे फाॽआङ् मे़सिःक्‍तुल्‍ले़ हुक्‍सिक् ये़त्‍किप् (८०) मे़घोसु॥ हे़क्‍क्‍याङ् सप्‍फाङ् मे़सिःक्‍तुल्‍ले़ हुक्‍सिक् तुक्‍किप् (६०) मे़घोसुरो॥

२९ हे़क्‍क्‍याङ् खे़ङ्‌हाॽ कुयाओबा पयम् लुङ्‌ङो आदोःक्‍पिला फाॽआङ् साॽरिक् मे़गिसे़आङ् वालाधाःल्‍ले़ कुएःक्‍ले़प्‍माङ्‌नु लिसि वादोखे़ःक्‍चुरिहाॽ मे़धासुआङ् आल्‍ल हारा खाओःत्‍निरो फाॽआङ् तुवा चोःक्‍मा मे़हेःक्‍तुरो॥

३० हे़क्‍क्‍याङ् वादोचाःक्‍पाहाॽरे़ वालाधाल्‍ले़न् तक्‍ले़प्‍माङ्‌नु वादोखे़क्‍चुरिहाॽ के़धाबा मे़लाम्‍सिङ्‌ल खे़त्‍छिङ्‌मा फाॽआङ् खःङ्‌बेन् यो च्‍वाःत्तो थामा मे़हेःक्‍तुरो॥

३१ कर पावलरे़ थक्‍तुम्‍बा नु थक्‍सुबाहाॽ मे़त्तुसि, “कन् वादोचाःक्‍पाहाॽ कन् वालाधाओ मे़न्‌याःक्‍ने़न्‍ने़ फाॽग्र खिनिॽ के़न्‍हिङ्‌ङिन्‍लो॥”

३२ खे़ल्‍ले़ चोगुल्‍ले़ थक्‍सुबाहाॽरे़ खःङ्‌बेन् के़भोःम्‍बाआङ् के़बप्‍पा इदाःक्‍हाॽ मे़घक्‍तु मे़देःसुआङ् खःङ्‌बेन् च्‍वाःत्तो मे़ले़रु मे़देसुरो॥

३३ आल्‍ल खाओःत्ते़र पत्‍छे़ल्‍ले़ पावलरे़ खे़ङ्‌हाॽ कुजासिक् चे़म्‍मे़ॽ फाॽआङ् पेलि फाक्‍तुसि, “खिनिॽग के़गिसिबाल्‍ले़ चोगुल्‍ले़ थेआङ् मे़न्‍जाए के़वयिबा थिक्-लि (१४) ये़न् पोःक्‍खे़॥

३४ हिङ्‌मारे़ लागि थेइग चामाए पोङ्, हे़क्‍केःल्‍ले़ चाजे़म्‍मे़ॽ फाॽआङ् पेलि फाक्‍निङ्‌लो॥ खिनिॽ थे़गेःक्‍इधिक्‍काङ् थेआङ् मे़बोङ्‌ने़ल्‍लो॥”

३५ पावलरे़ हे़क्‍के मे़त्तु सुरुसिआङ् कुभा खरे़ःङ् खप्‍सुआङ् के़रे़क्‍ले़ खुनिॽ तगि निङ्‌वाॽफुमाङ्‌ङिन् नोगे़न् पिरुर चामा हेःक्‍तुरो॥

३६ खे़ङ्‌हाॽ काक् हाङ्‌हाङ् मे़लॽरे़आङ् चाजामा मे़हेःक्‍तु॥

३७ आनिगे वालाधाओ किप् थिक् ने़त्‍छिआङ् नु-तुक् (२७६) मनाहाॽ याक्‍मनारो॥

३८ के़रे़क्‍ले़ खुनिॽ खाघा चा मे़जआङ् वालाधाःन् याङ्‌याङ् चोःक्‍मा फाॽआङ् सि-जाहाॽ च्‍वाःत्तो लाप्‍मे़भुसुरो॥

३९ हे़क्‍क्‍याङ् नाम्‍बिन्‍दे़आङ् वादोचाःक्‍पाहाॽरे़ वारक् कुयाओबा ये़ःङ्‌घा ते़न् मे़निसु, कर लाजेॽइन् कुसिङ् मे़न्‍निःत्तुन्॥ हे़क्‍क्‍याङ् कुयाओ तेॽमाआङ् के़लुम्‍सिङ्‌बाआङ् के़ने़बा ये़ःङ्‌घाओ वालाधाःन् हाक्‍मा निङ्‌वाॽ निःन्‍धो मे़जोगुरो॥

४० खे़ल्‍ले़ चोगुल्‍ले़ खे़ङ्‌हाॽरे़ वादोखे़ःक्‍चुरि इदाःक्‍हाॽ मे़घक्‍तुआङ् वरक्‍को मे़निःबे़ हे़क्‍क्‍याङ् खे़ङ्‌हाॽरे़ कुदोःम्‍मा कुहिमा सिङ्‌ङिन् के़धम्‍बाआङ् के़बप्‍पा इदाःक्‍हाॽआङ् मे़भाःक्‍खु मे़देःसुरो॥ खे़ङ्‌हाॽरे़ वादोसारिःन् मे़भाःक्‍खुआङ् मे़भोःन्‍दु॥ हे़क्‍केलॽरिक् सुरित्‍माल्‍ले़ वालाधाःन् मुःत्तुर कुयाओ तेॽरुरो॥

४१ कर वालाधाःल्‍ले़न् तक्‍ले़प्‍माङ्‌बे़न् वरक्‍किल्‍ले़ कुयाओ के़लुम्‍सिङ्‌बाआङ् के़ने़बा ये़ःङ्‌घाओ साॽरिक् हाक्‍सिङ्‌ङाङ् मुम्‍माआङ् मे़न्‍छुक्‍मना पोःक्‍खे़, हे़क्‍क्‍याङ् एःक्‍ले़प्‍माङ्‌बान् वाभे़ल्‍ले़ङ्‌ङिल्‍ले़ हिप्‍तुआङ् यम्‍मा हेःक्‍ते़रो॥

४२ थक्‍सुबाहाॽरे़ पुङ्‌लाधाबाहाॽ वामे़जाःक्‍काङ् मे़घे़त्‍छिङ् मे़बेःक् फाॽआङ् से़प्‍मासि निङ्‌सेक् मे़जोगु॥

४३ कर थक्‍तुम्‍बाल्‍ले़ पावले़न् ताङ्‌से़ःप्‍मा फाॽआङ् माॽरुआङ् वाजाःक्‍मा के़ले़बाहाॽ तगि मे़बिन् मे़धानिआङ् वामे़जाःक्‍काङ् कुयाओ मे़बेःक्‍नि हे़क्‍क्‍याङ्

४४ वाजाःक्‍मा मे़ल्‍ले़ःम्‍नाबाहाॽ सिङ्‌भे़ल्‍ले़क् नु के़यम्‍बा वालाधा सिङ् हे़प्‍मो मे़घिम्‍सिङ्‌ङाङ् वामे़जाःक्‍ल कुयाओ मे़बेःक्‍नि फाॽआङ् इङ्‌जाङ् पिरुसि॥ हे़क्‍केलॽरिक् के़रे़क् थेआङ् मे़म्‍बोङ्‌ङे आनिगे कुयाओ के़प्‍मनारो॥

a 

२७:१ इतालि– इतालि लाजेॽओ रोम ये़क्‌यक् ने़स्‍से़रो॥ रोमि हाङ्‌जुम्‌रे़ खासे़न्‍लोःम्‍मा ते़न्‍नो पावल्‍ले़न् कुदोःन्‍छे़ तेॽमा के़बोङ्‌बा वये़॥

b 

२७:९ ग्रिक पाःन्‍दाङ्‌ङो “तःक् ने़प्‍मनाबा ये़न् थ्‍ये़आङ् वालाम्‍दिक् चोःक्‍मा किप्‍मा खुसे़रो॥” यहुदिहाॽरे़ खुनिॽ के़ये़क्‍पा तःक् ने़प्‍मनाबा तङ्‌नाम् एगाङ्, तङ्‌बेबा खे़न् ये़म्‍मो, सुरित् केजङ् साॽरिक् हुःमा हेःक्‍ते़॥

c 

२७:१७ कन् ते़न्‍निनङ्‌ग आइन् ताःन्‍दिक् अफ्रिकास्‍मा लिबिया लाजेॽइन्‍लो॥

d 

२७:१९ वादोसामाहाॽ– कङ्‌ग वालाधाओ चाहाबा के़जोःक्‍पा चिगक्‌वाहाॽरो॥

पावले़न् माल्‍ता वागप्‍खाम्‍मो

२८

हे़क्‍क्‍याङ् आनिगे के़रे़क् थेआङ् मे़म्‍बोङ्‌ङे कुयाओ लःन्‍दिगे़आङ् कन् वागप्‍खाम्‍मिल्‍ले़ कुमिङ् माल्‍ता वये़बान् निङ्‌वाॽ खोःम्‍नारो॥

२ खे़प्‍मो के़युङ्‌बा पाङ्‌तिबा यक्‌युङ्‌बाहाॽरे़ आनिगे साॽरिक् लुङ्‌माॽ मे़दुक्‍तिगे़आङ् मिमे़दुप्‍तुआङ् लाम्‍दाःक्‍मा मे़बिरिगे़रो, थेआङ्‌भे़ल्‍ले़ वाहित्‍मान् थ्‍ये़र पत्‍छे़आङ् चुङ्‌जिःक्‍ते़रो॥

३ पावलरे़ सिङ्‌मुजिॽ सुप्‍सुर मिओ केःत्तुल्‍ले़ मिःल्‍ले़ ये़म्‍दुआङ् असेःक्‍पे़न् खे़न् सिङ्‌मुजिॽओनु लःन्‍दे़आङ् पावलरे़ कुहुक्‍को कित्‍छिङ्‌लो॥

४ पाङ्‌तिबा यक्‌युङ्‌बाहाॽरे़ पावलरे़ कुहुक्‍को असेःक्‍पे़न् कित्‍छिङ्‌बा मे़निसुआङ् अक्‍खे मे़मे़त्‍छिङ्, “कङ्‌ग से़क्‍खासाङ् मना के़से़प्‍पाएरो॥ कन् वाहङ्‌ङोलाम् हिङे़साङ् कन् खासे़न् के़लोःम्‍बा माङ्‌ङिल्‍ले़ कुघुम्‍दिङ्‌लाम् पिम्‍मा मे़सुक्‍ते़न्‍लो॥”

५ कर पावलरे़ खे़न् असेःक्‍पे़ल्‍ले़ अःक्‍मा मे़ङ्‌घोए मिओ साक्‍खु केःत्तुआङ् थेआङ् मे़बोःक्‍खे़न्‍लो॥

६ आल्‍ल पावले़न् थङ्‌दुआङ् हर्गुप् चोःन्‍नाङ् सिःॽ लॽरिक् निङ्‌वाॽ मे़इःत्तुआङ् मनाहाॽरे़ मे़हाङ्‌घुरो॥ यरिक् ये़म् मे़हाङ्‌घुसाङ् खुने़ॽ थे़माआङ् मे़बोःक्‍खे़म्‍बा मे़निसुआङ् खुनिॽ निङ्‌वाॽइन् मे़ले़क्‍खुर अक्‍खे मे़मे़त्‍छिङ्‌लो, “कङ्‌ग से़क्‍खासाङ् माङ्‌लो॥”

७ खे़प्‍मो निःत्ताङ्‌ङे खे़न् वागप्‍खाम् युक्‍पा पब्‍लियसरे़ कुलाजेॽ ने़स्‍से़॥ खे़ल्‍ले़ आनिगे कुहिम्‍मो तेॽरिगे़आङ् साॽरिक् नुरिक् मे़त्तिगे़र सुम्‌ये़न् थारिक् तरे याप्‍मि तोसे़रो॥

८ पब्‍लियसरे़ कुम्‍बा तुङ् नु माक्‍खिॽ हिबिःप्‍माल्‍ले़ तरुआङ् ने़त्‍नाओ ने़स्‍से़॥ हे़क्‍केःल्‍ले़ पावले़न् कुहिम्‍मो पेआङ् तुवा चोगु पिरुआङ् हुक् ने़स्‍सुआङ् वेःन्‍दुरो॥

९ अक्‍खे पोःक्‍खे़ल्‍ले़ वागप्‍लाजेॽओबा काक् के़दुक्‍पा के़यॽबाहाॽ मे़द्‌ये़आङ् मे़वेःत्ते़रो॥

१० खे़ङ्‌हाॽरे़ यरिक् इङ्‌धाङ् मे़बिरिगे़र मिक्‍तोक् नु चे़स्‍सुङ्‌हाॽ मे़दोःन्‍दि मे़बिरिगे़॥ याङ्‌सि पेःक्‍मा ये़म् पोःक्‍खे़ल्‍ले़ वालाम्‍दिःक्‍को चाहाबा के़जोःक्‍पा के़रे़क् चिगक्‌वाहाॽ वालाधाओ मे़याक्‍तु मे़बिरिगे़रो॥

११ हे़क्‍क्‍याङ् खे़प्‍मो ला सुम्‍सि थारिक् वयिगे़आङ् खे़प्‍मो अले़क्‍जे़न्‍द्रियालाम् के़दाबा काप्‍साबा ग्रिक माङ्‌हाॽरे़न् खोःम्‍मनाबा इत्‍छाप् के़बप्‍पा वालाधाओ लाःप्‍मनाआङ् आनिगे वालाम्‍दिःक्‍को थासिङ्‌मनारो॥ खे़न् वालाधाःन् चुङ्‌वाःम्‍माओ खे़न् वागप्‍खेःङ्‌ङो त्‍ये़आङ् वये़रो॥

१२ हे़क्‍क्‍याङ् आनिगे सिराकस मे़प्‍मनाबा ये़क्‌यक्‍को के़प्‍मनाआङ् सुम्‌ये़न् थारिक् खे़प्‍मो ने़मना॥

१३ खे़प्‍मोलाम् थासिङ्‌मनाआङ् इतालि लाजेॽबा रेगियम मे़प्‍मनाबा ये़क्‌यक्‍को के़प्‍मनारो॥ हे़क्‍क्‍याङ् कुदाःन्‍दिक्‍मा लाङ्‌गे़त् पिसाङ्‌लाम् सुरित् केजङ् हुरे़, हे़क्‍क्‍याङ् थासिङ्‌मनाआङ् कुआत्‍छे़न्‍दान् पतिओलि मे़प्‍मनाबा पाङ्‌जुम्‍मो के़प्‍मनारो॥

१४ खे़प्‍मो आनिगे कुभा नसानिबा फुॽनुसाॽहाॽ तुम्‍मनासि, हे़क्‍क्‍याङ् खे़ङ्‌हाॽरे़ ये़त्‍नाम्‍धिक् याःक्‍ते़म्‍मे़ॽ लॽरिक् पेलि याप्‍मि मे़भाक्‍ते़रो॥ आनिगे खुन्‍छिॽनु ये़न्‍नाम्‍धिक् याःक्‍मनाआङ् रोम ले़प्‍माङ् थासिङ्‌मनारो॥

१५ रोम्‍मो के़वाॽबा नसानिबाहाॽरे़ आनिगे त्‍ये़ॽइगे़र पत्‍छिगे़बा पाःन्‍निन् मे़घे़प्‍सुआङ् अप्‍पियास्‍मा पाङ्‌जुम् नु सुम्‍सि इःक्‍खिम् मे़प्‍मनाबादे़न्‍नो आनिगे तुम्‍से़ लाम्‍देःङ् थारिक् लाम्‍लक्‍से़ मे़द्‌ये़आङ् मे़वये़रो॥ हे़क्‍क्‍याङ् पावलरे़ खे़ङ्‌हाॽ निसुसिआङ् हाङ्‌हाङ् पोःक्‍खे़र निङ्‌वाॽफुमाङ्‌ङिन् नोगे़न् पिरुरो॥

१६ आनिगे रोम्‍मो के़प्‍मनाआङ् खे़प्‍मो थक्‍सुबा कोमाओ पावलरे़ आबाङे तङ्‌गाम् चोगुबा ये़ङ्‌वाहिम्‍मो वाॽमा मे़बाङ्‌घुरो॥

१७ सुम्‌ये़न् एगाङ् पावलरे़ यहुदि लाम्‍लोबाहाॽ चुम्‍लुङ्‌ङो उःत्तुसिआङ् खे़ङ्‌हाॽ मे़जुप्‍से़ल्‍ले़ अक्‍खे मे़त्तुसिरो, “आम्‍भुॽ आन्‍साॽसे, इङ्‌गाॽग आनिॽ मनाहाॽ नु आनिॽ सुधे़बाहाॽरे़ आम्‍बिरे़ आम्‌युसे़बा साक्‍थिम्‍मिल्‍ले़ कुदक्‍ले़ङ्‌वाओ थेआङ् मे़म्‍बाःप्‍पे़न्‍लो, हे़क्‍केसाङ् इङ्‌गाॽग यरुसले़म्‍मो मे़दे़म्‍साङ्‌ङाङ् रोमि सुहाङ्‌युक्‍पाहाॽरो हुक्‍मे़सुप्‍ताङ्‌लो॥

१८ खे़ङ्‌हाॽरे़ इङ्‌गाॽ मे़साॽराङ्‌ङाङ् याप्‍मि ले़प्‍मादेमा निङ्‌वाॽ मे़जोगु, थेआङ्‌भे़ल्‍ले़ इङ्‌गाॽ सिमे़ल्‍ले़ खुम्‍दिङ् खोमा थेआङ् फे़न्‍पान् मे़न्‍जोःक्‍के वयाङ्‌लो॥

१९ आनिॽ आबाङे याप्‍मिहाॽरे़ खुनिॽ तक्‍ले़ङ्‌वाओ आप्‍तिक् थेआङ् मे़गत्तान्‍छाङ् यहुदि लाम्‍लोबाहाॽरे़ साॽरिक् मे़अत्ताङ्‌ङिल्‍ले़ इङ्‌गाॽ हाङ्‌युक्‍पा सिजरलो ये़क्‍पेलि चोःक्‍माए के़बोङ्‌बा पोःक्‍खाङ्‌लो॥

२० खे़ल्‍ले़ चोगुल्‍ले़ए इङ्‌गाॽ खिनिॽनु तुम्‍माआङ् थेआङ् आप्‍तिक् मे़गुःत्ताङ् के़लॽबा पाःन्‍निन् चे़ङ्‌मा निङ्‌वाॽ चोगुङ्‌ङाङ् कप्‍मो त्‍ये़म्‍मे़ॽ फाॽआङ् उःत्‍निङ्‌बारो॥ इस्राइलिहाॽरे़ ताः के़लॽबा निङ्‌साङ् मे़जोगुबा माङ्‌थुक्‍पे़न् नसान् चोगुङ्‌बाल्‍ले़ चोगुल्‍ले़ इङ्‌गाॽ आइन् कन् इघेःङ्‌ङो थ्‍याङ्‌ङाङ् वाॽआरो॥”

२१ खे़ङ्‌हाॽरे़ खुने़ॽ नोगप् मे़बिरु, “आनिगे़ग यहुदियालाम् के़याःम्‍बेओ थेआङ् सक्‍इङ्‌घङ् मे़ङ्‌घोए वयिगे़रो॥ हे़क्‍क्‍याङ् खे़प्‍मोलाम् खे़ने़ॽ के़दक्‍ले़ङ्‌वाओ फे़न् पाःन्‍हाॽ के़दाःप्‍पा फुॽनुसाॽहाॽआङ् मे़होप्‍लो॥

२२ कर कन् के़नाःत्तु के़इःत्तुआङ् के़वाॽबा निसाम्‍मिल्‍ले़ कुदक्‍ले़ङ्‌वाओ मे़बाःत्तुबा आत्‍तिसाङ् खे़प्‍सुम्‍बे़र वयिगे़॥ कल्‍ले़ कुयाःम्‍बेओ खे़ने़ॽ के़निङ्‌वाॽ थे़मा वाॽबे फाॽआङ् खे़म्‍मा सिराॽथाङे़आङ् वाॽरो॥”

२३ हे़क्‍केःल्‍ले़ खे़ङ्‌हाॽरे़ पावलनु याम्‍मो तुम्‍मा ये़म् निःन्‍धो मे़जोगु हे़क्‍क्‍याङ् खे़न् ये़म्‍मो खे़ङ्‌हाॽ पावलरे़ कुये़ङ्‌वाहिम्‍मो यरिक् मे़द्‌ये़रो॥ हे़क्‍क्‍याङ् पावलरे़ तानाम्‍नु नाम्‍ध्‍ये़र थारिक् निङ्‌वाॽफुहाङ्‌जुम् नु ये़सुरे़ कुयाःम्‍बेओ खे़ङ्‌हाॽ नसान् के़जोःक्‍पा चोःक्‍मासि फाॽआङ् मोसारे़ साप्‍तुबा साम्‌योथिम् नु माङ्‌निङ्‌वाॽपान् के़बाःप्‍पाहाॽरे़ मे़साप्‍तुबा साप्‍लालाम् कुबे हन्‍दुआङ् चे़क्‍तुसिरो॥

२४ खे़ङ्‌हाॽ कुभारे़ग पावलरे़ पाःत्तुबान् नामे़साॽरु कर वेॽहाॽरे़ग नामे़न्‍छाॽरुन्‍लो॥

२५ खे़ल्‍ले़ चोगुल्‍ले़ खुनिॽ लुम्‍मोए निङ्‌वाॽ मे़न्‍दङ् पोःक्‍खे़रो॥ हे़क्‍क्‍याङ् खे़ङ्‌हाॽ पेःक्‍मानुःल्‍ले़ तगि पावलरे़ अक्‍खे मे़त्तुसि, “से़क्‍खाए नुरिक्‍काङ् सेसेमाङ्‌ङिल्‍ले़ माङ्‌निङ्‌वाॽपान् के़बाःप्‍पा यसैयाःल्‍ले़ कुमुराओलाम् खिनिॽ थाःक्‍थे़बाहाॽ अक्‍खे मे़त्तुसिआङ् वाॽरो–

२६ “‘कन् मनाहाॽरो पेगे़ॽआङ् अक्‍खे मे़त्ते़से़ॽ,

आबाःन्‍जाक्‍किन् खिनिॽ के़घे़प्‍सुम् आल्‍लसाङ् नुरिक्‍काङ् के़घे़प्‍सुम्,

कर कुसिङ् के़न्‍निःत्तुम्‍मिन्‍लो॥

आयाःम्‍बक्‍किन् खिनिॽ ओगे़मे़त्तुम् आल्‍लसाङ् नुरिक्‍काङ् ओगे़मे़त्तुम् हे़क्‍केसाङ् के़न्‍निसुम्‍मिन्‍लो॥

२७ थेआङ्‌भे़ल्‍ले़ कन् मनाहाॽरे़ खुनिॽ निङ्‌वाॽइन् के़धुङ्‌बा पोःक्‍खे़आङ् वाॽरो॥

खुनिॽ ने़क्‍खोॽहाॽ सुबे़आङ् पत्‍लो॥

खुनिॽ मिक्‍हाॽ सुबे़आङ् पत्‍लो॥

मे़ःन्‍ने़ फाॽग्र मे़निसु, मे़घे़प्‍सु,

कुसिङ् मे़निःत्तुआङ् इङ्‌गाॽओ मे़नुःक्‍खे़बारो

हे़क्‍क्‍याङ् वेःन्‍निङ्‌बा वये़रो लॽरिक् निङ्‌वाॽफुमाङ्‌ङिल्‍ले़ पाःत्तुरो॥’”

२८ हे़क्‍क्‍याङ् पावलरे़ कुनुप्‍मो अक्‍खे मे़त्तुसि, “निङ्‌वाॽफुमाङ्‌ङिल्‍ले़न् से़न्‍लप्‌रे़ सुनाइङ्‌ङिन् थिम्‍मे़न्‍दङ् सुवाङ्‌हाॽरो पाङ्‌घुआङ् वाॽ, हे़क्‍क्‍याङ् खे़ङ्‌हाॽरे़ नुःरिक्‍काङ् मे़घे़प्‍सुॽ के़लॽबान् कुसिङ् निःत्‍ते़म्‍मे़ॽओ॥”

२९ (हे़क्‍क्‍याङ् पावलरे़ कन् पाःत्तु सुरुआङ् यहुदिहाॽ खुनिॽ लुम्‍मो साॽरिक् पाःन्‍धङ् मे़धक्‍ते़र खे़प्‍मोलाम् मे़बेरो॥)

३० तङ्‌बे ने़त्‍छि थारिक् पावलरे़ आबाङे तङ्‌गाम् चोगुबा ये़ङ्‌वाहिम्‍मो याःक्‍ते़आङ् कुदुम्‍से़ के़दाबा के़रे़क् मनाहाॽ लाम्‍दाःक्‍मा पिरुसिर वये़रो॥

३१ हे़क्‍क्‍याङ् मे़ङ्‌गिए हाङ्‌हाङ् लॽरिक् निङ्‌वाॽफुहाङ्‌जुम्‍मिल्‍ले़ कुयाःम्‍बेओ इङ्‌भन् चोगुर के़दाबा के़बेःक्‍पाहाॽ दाङ्‌बा ये़सु ख्रिस्‍तरे़ कुयाःम्‍बेओ हुॽरुसिरो॥ आत्तिन्‍हाॽरे़आङ् हे़क्‍के चोःक्‍मोलाम् खुने़ॽ साक्‍मा मे़ङ्‌गोःत्तुन्‍लो॥

पावलरे़ रोमिहाॽ हाक्‍तुसिबा सक्‍इङ्‌घङ्

निःसुम्

कन् सक्‍इङ्‌घङ्‌ङिन् पावलरे़ रोम ये़क्‌यक्‍को के़ने़बा सेसेहुप्‍लक्‍कोबा नसानिबाहाॽ हाक्‍तुसिबारो॥ पावले़न् रोम्‍मो मे़म्‍बेःक्‍के वये़, कर खे़प्‍मो पेःक्‍माआङ् खे़प्‍मोबा नसानिबाहाॽ तुम्‍मासि हे़क्‍क्‍याङ् कुभा ये़म् थारिक् खे़ङ्‌हाॽनु माङ्‌सेवा याःम्‍बक् चोःक्‍मा निङ्‌सेक् चोगु॥ हे़क्‍क्‍याङ् खे़ङ्‌हाॽलाम्‍बा कुभाॽ खोमाआङ् स्‍पेन लाजेॽओ सुनाइङ् इङ्‌भोसे़ पेःक्‍मा के़लॽबाआङ् निङ्‌वाॽ चोगुआङ् वये़रो॥ कन् सक्‍इङ्‌घङ्‌ङो नसानिबा हिङ्‌मन्‍नो चाहाबा के़जोःक्‍पा पाःन्‍हाॽरे़ कुयाःम्‍बेओ पावलरे़ चे़क्‍खुआङ् वाॽरो॥

पावलरे़ रोम सेसेहुप्‍लक्‍पा मनाहाॽओ सेवा तोःन्‍दुर खे़ङ्‌हाॽरे़ खुनिॽ लागि निङ्‌वाॽफुमाङ्‌ङो पेलिगे़न् तुवा तोःन्‍दुबा पाःन्‍निन् साप्‍तुआङ् वाॽरो॥ हे़क्‍क्‍याङ् निङ्‌वाॽफुमाङ्‌ङिल्‍ले़ कुनिमाओ यहुदिसाङ् थिम्‍मे़न्‍दङ् सुवाङ्‌साङ् लायो मे़ःन्‍नेबा पोङ्‌मा पोङ् लॽरिक् पावलरे़ पोधक् चोगुआङ् वाॽ, थेआङ्‌भे़ल्‍ले़ काक् मे़न्‍छाम् सुवाङ्‌हाॽ लायोरे़ ते़त्तुसिआङ् मे़वाॽरो॥ हे़क्‍क्‍याङ् निङ्‌वाॽफुमाङ्‌ङिल्‍ले़ कुनिमाओ लायो मे़ःन्‍नेबा पोङ्‌माग ये़सुन् नसान् चोःक्‍माए पोङ् फाॽआङ् मे़त्तुसिरो॥ ये़सुन् नु थिक्‍हुप् पोङ्‌माल्‍ले़ कुसङ् हिङ्‌मन्‍निन् आघोःसुम् फाॽआङ् मे़त्तुसिरो॥ नसानिबाहाॽरे़ निङ्‌वाॽफुमाङ्‌ङिन्‍नु सनारुङ् मे़गत्तुॽ, हे़क्‍क्‍याङ् सेसेमाङ्‌ङिल्‍ले़ लायो नु सिमे़ल्‍ले़न् मुक्‍साम्‍लाम्‍बा चोःक्‌युम्‍भो पिरुसिॽरो॥ नाःत्‍ला ५-८ ओ पावलरे़ साम्‌योथिम्‍मिल्‍ले़न् निङ्‌वाॽसोक्‍किन् नु नसानिबाहाॽरे़ खुनिॽ हिङ्‌मन्‍नो सेसेमाङ्‌ङिल्‍ले़ कुमुक्‍साम्‍मिल्‍ले़ कुयाःम्‍बेओ चे़क्‍खुरो॥ हे़क्‍क्‍याङ् निङ्‌वाॽफुमाङ्‌ङिल्‍ले़ काक् मे़न्‍छाम् सुवाङ्‌हाॽरे़ लागि चोगुबा निङ्‌सेःक्‍को अक्‍खेलॽरिक् यहुदिहाॽ नु थिम्‍मे़न्‍दङ् सुवाङ्‌हाॽ तामा मे़सुक्‍पे फाॽआङ् पान् थक्‍लो॥ यहुदिहाॽरे़ ये़सुन् मे़नाॽरुबाल्‍ले़ चोगुल्‍ले़ वेॽ मे़न्‍छाम् सुवाङ्‌हाॽरे़ ये़सु ख्रिस्‍ते़न् नसान् चोःक्‍मोलाम् निङ्‌वाॽफुमाङ्‌ङिल्‍ले़ कुलुङ्‌गुम्‍मिन् मे़घोसुर के़लॽबा निङ्‌वाॽफुमाङ्‌ङिल्‍ले़ कुनिङ्‌सेक् वये़रो॥ कुनुप्‍मो पावलरे़ ख्रिस्‍तानि हिङ्‌मन्‍नो वेॽहाॽ लुङ्‌माॽ तुक्‍मासिल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ तामा सुक्‍ते़त् लॽरिक् चे़क्‍खुआङ् वाॽरो॥ निङ्‌वाॽफुमाङ्‌ङिन् माङ्‌सेवा चोःक्‍मा, नसानिबाहाॽरे़ आबाङे लाजेॽ युक्‍साबाहाॽ हे़क्‍क्‍याङ् वेॽ मनाहाॽनु चोःक्‍मा के़बोङ्‌बा लक्‍पे़न्‍निल्‍ले़ कुयाःम्‍बेओआङ् साप्‍तुआङ् पत्‍लो॥

थामिङ्

निःसुम् नु निङ्‌वाॽसोक् १:१-१७

मनाहाॽ से़न्‍लप् चाहाबा मे़जोक् १:१८–३:२०

से़न्‍लप्‌रे़ लागि निङ्‌वाॽफुमाङ्‌ङिल्‍ले़ कुनिङ्‌सेक् ३:२१–४:२५

ख्रिस्‍तओ कुसङ् हिङ्‌मन् ५:१–८:३९

निङ्‌वाॽफुमाङ्‌ङिल्‍ले़ कुनिङ्‌सेःक्‍को यहुदिहाॽ ९:१–११:३६

ख्रिस्‍तानि थिम् १२:१–१५:१३

कुनुप्‍मा नु पावलरे़ कुसेवान् १५:१४–१६:२७

पावलरे़ रोमिहाॽ हाक्‍तुसिबा सक्‍इङ्‌घङ्

सेवा

१

निङ्‌वाॽफुमाङ्‌ङिल्‍ले़ सेःक्‌युक्‍मिबा पोङ्‌से़ सेगाङ्‌ङाङ् कुसुनाइङ् इङ्‌भोसे़ उःत्ताङ्‌बा ये़सु ख्रिस्‍तरे़ कुसेवारोबा इङ्‌गाॽ पावलरे़ कन् सक्‍इङ्‌घङ्‌ङिन् हाक्‍निङ्‌बारो॥

२ कन् सुनाइङ्‌ङिङ्‌ग निङ्‌वाॽफुमाङ्‌ङिल्‍ले़ तगिसा कुमाङ्‌निङ्‌वाॽपान् के़बाःप्‍पाहाॽलाम्‍बा सेसे साम्‌योसाप्‍लाओ माङ्‌हे़क् चोगुआङ् पत्‍लो॥

३ कन् सुनाइङ्‌ङिङ्‌ग निङ्‌वाॽफुसा ये़सुरे़ कुयाःम्‍बेओरो॥ खुने़ॽग दाउद हाङ्‌ङिल्‍ले़ कुमुॽइदाङ्‌सालाम्‍बा मे़न्‍छाम् याप्‍मि पोःक्‍खे़,

४ हे़क्‍क्‍याङ् सेसेमाङ्‌ङिल्‍ले़ कुमुक्‍साम्‍लाम्‍बा खुने़ॽ सिमे़न्‍लाम् याम्‍मो हिङे़बाल्‍ले़ निङ्‌वाॽफुसारो फाॽआङ् ओसेःन्‍दाङ् पोःक्‍खे़रो॥ खुने़ॽए ये़सु ख्रिस्‍त आनिॽ दाङ्‌बारो॥

५ खुने़ॽलाम् नु कुमिङ्‌सो इङ्‌धाङ्‌ले़ लागि के़रे़क् लाजेॽबा थिम्‍मे़न्‍दङ् सुवाङ्‌हाॽरे़ नसान् मे़जोगुर हे़क्‍क्‍याङ् इङ्‌जाङ् के़इःप्‍पा के़नाःप्‍पा मे़बोङ्‌ल फाॽआङ् निङ्‌वाॽफुमाङ्‌ङिल्‍ले़ सेःक्‌युक्‍मिबा पोङ्‌मा सुये़म् पिरिगे़आङ् वाॽरो॥

६ खिनिॽआङ् खे़ङ्‌हाॽनुए ये़सु ख्रिस्‍तरे़ कुइङ्‌जाङ् के़इःप्‍पा के़नाःप्‍पा कुमना पोङ्‌से़ निङ्‌वाॽफुमाङ्‌ङिल्‍ले़ के़उःत्तिआङ् के़वयिॽरो॥

७ निङ्‌वाॽफुमाङ्‌ङिल्‍ले़ साॽरिक् मिःम्‍जि के़मे़त्तिॽआङ् आबाङे कुसेसे मना पोङ्‌से़ के़उःत्तिबा रोमa ये़क्‌यक्‍कोबा आमिःम् फुॽनुसाॽ नु ने़ॽनुसाॽसे, आनिॽ पानुदिङ् पा निङ्‌वाॽफुमाङ् नु दाङ्‌बा ये़सु ख्रिस्‍तरे़ हाराॽ लुङ्‌गुम् नु सनारुङ् के़बिरिररो॥

पावलरे़ रोम ये़क्‌यक्‍को पेःक्‍मा निङ्‌वाॽ चोगुॽ

८ काक्‍नुःल्‍ले़ तगि खिनिॽ के़रे़क्‍ले़ लागि सेवा चोगुङ्‌बा निङ्‌वाॽफुमाङ्‌ङिन् ये़सु ख्रिस्‍तलाम्‍बा नोगे़न् पिरुङ्‌लो, थेआङ्‌भे़ल्‍ले़ निङ्‌वाॽफुमाङ्‌ङो के़वाॽबा खिनिॽ नसाःन्‍निल्‍ले़ कुयाःम्‍बेओबा इङ्‌घङ्‌ङिन् इक्‍सादिङ् खाम्‍बेःक्‍मो काक् पिसाङ् से़रे़आङ् वाॽरो॥

९ खुने़ॽ कुस्‍साःल्‍ले़ कुयाःम्‍बेओ सुनाइङ् इङ्‌भोसुङ्‌ल के़रे़क् आनिङ्‌वाॽलाम्‍बा निङ्‌वाॽफुमाङ्‌ङिन् सेवा चोगुङ्‌लो, हे़क्‍क्‍याङ् खुने़ॽए खिनिॽ लागि ए़त्‍ले़ङ् तुवा चोगुङ्‌बान् निसुआङ् वाॽरो॥

१० सदादिङ् इङ्‌गाॽ चोगुङ्‌बा तुवाओ निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् आक्‍खेलॽरिक्‍साङ् लाम् खोसुङ्‌ङाङ् खिनिॽओ तामा सुक्‍कार फाॽआङ् पेलिगे़न् तुवा चोःक्‍कारो॥

११ इङ्‌गाॽ खिनिॽ नसाःन्‍नो के़धुम्‍बा चोःक्‍से़ याम्‍साम्‍गे़न् पर्धाःम्‍मिन् खिनिॽनु हामा फाॽआङ् साॽरिक्‍के खिनिॽनु तुम्‍मा निङ्‌वाॽ चोगुङ्‌ङाङ् वाॽआरो॥

१२ हे़क्‍केलॽरिक् आनिॽ के़रे़क्‍ले़ नसाःन्‍लाम्‍बा हाङ्‌हाङ् आमे़त्‍छिङ्‌लो॥

१३ आमिःम् फुॽनुसाॽ नु ने़ॽनुसाॽसे, खिनिॽओ तामा यरिक्‍ले़ङ् निङ्‌वाॽ चोगुङ्, कर आल्‍लो थारिक् तामा मे़न्‍छुक्‍पे़न् के़लॽबान् निङ्‌वाॽ खोसे़म्‍मे़ॽ के़लॽबा निङ्‌वाॽ इःत्‍तुङ्‌लो॥ इङ्‌गाॽ वेॽ थिम्‍मे़न्‍दङ् सुवाङ्‌हाॽ ख्रिस्‍तओ तारुङ्‌सिङ्‌बा हे़क्‍के खिनिॽओलाम्‍माङ् यरिक् मनाहाॽ ताःप्‍मासि आनिङ्‌वाॽ वाॽरो॥

१४ थेआङ्‌भे़ल्‍ले़ इङ्‌गाॽग खासाम्‍बाहाॽ नु खासाम् मे़ःम्‍बाहाॽ, हे़क्‍क्‍याङ् सिक्‍कुम्‍साबाहाॽ नु सधःक्‍पाहाॽ, के़रे़क्‍ले़ लागि सुनाइङ् इङ्‌भोमाए पोङ्‌लो॥

१५ खे़ल्‍ले़ चोगुल्‍ले़ खिनिॽ रोम्‍मो के़वाॽबाहाॽआङ् सुनाइङ् इङ्‌भोमानिङ् साॽरिक् आसिक् समे़आङ् वाॽरो॥

१६ कन् ख्रिस्‍तरे़ कुसुनाइङ्‌ङिन् इङ्‌भोमा मे़नुःन्‍नान्‍लो, थेआङ्‌भे़ल्‍ले़ कन् सुनाइङ्‌ङिन् नसान् के़जोःक्‍पा काक् मनाहाॽ, तगि यहुदिहाॽb हे़क्‍क्‍याङ् याङ्‌सि थिम्‍मे़न्‍दङ् सुवाङ्‌हाॽ ताङ्‌से़ःप्‍मासि निङ्‌वाॽफुमाङ्‌ङिल्‍ले़ कुमुक्‍साम्‍लो॥

१७ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुनिमाओ आक्‍खेलॽरिक् आप्‍तिक् मे़ःन्‍नेबा आजोक् फाॽआङ् कन् सुनाइङ्‌ङिल्‍ले़ ओसेःन्‍आधाक्‍लो, हे़क्‍क्‍याङ् कङ्‌ग नसाःन्‍लाम् हेःक्‍सिङ्‌ङाङ् नसाःन्‍लाम्‍बाए कुलिङ्‌दो के़त्‍लो॥ साम्‌योसाप्‍लाओ अक्‍खेलॽरिक् साप्‍ते़आङ् पत्, “साम्‌योबाङ्‌ग नसाःन्‍लाम्‍बाए हिङ्‌लो॥”

लायोल्‍ले़ कुदक्‍ले़ङ्‌वाओ निङ्‌वाॽफुमाङ्‌ङिल्‍ले़ कुसाक्‍के़न्

१८ साङ्‌ग्राम्‍पेदाङ्‌लाम् निङ्‌वाॽफुमाङ्‌ङिल्‍ले़ कुसाक्‍के़न्‍निन् लायोबा नु फे़न्‌याःम्‍बक्‍किल्‍ले़ कुधिम्‍बा के़रे़क् मे़न्‍छाम् याप्‍मि सम्‍दाङ् चुक्‍ते़आङ् वाॽरो॥ हाबा कन् मनाहाॽरे़ए खुनिॽ ताप्‍फे़ःम्‍बा याःम्‍बक्‍किल्‍ले़ से़क्‍खान् थेःक्‍तुआङ् वाॽरो॥

१९ निङ्‌वाॽफुमाङ्‌ङिल्‍ले़ खे़ङ्‌हाॽ खुम्‍दिङ् पिरुसिॽरो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुयाःम्‍बेओ कुसिङ् निःप्‍मा के़बोङ्‌बा काक् पाःन्‍हाॽग आबाङे खे़ङ्‌हाॽ ओसेःन्‍धाक्‍तुसिआङ् वाॽ, हे़क्‍क्‍याङ् खे़ङ्‌हाॽरे़ नुरिक्‍काङ् कुसिङ् मे़निःत्तुआङ् मे़वाॽरो॥

२० थेआङ्‌भे़ल्‍ले़ इक्‍सादिङ् खाम्‍बेःक्‍माल्‍ले़ नावागे़न् चइःत् पोःक्‍खे़आङ्‌धोए निङ्‌वाॽफुमाङ्‌ङिल्‍ले़ निमे़न्‍दे़प्‍मनाबा कुसुम्‍बोःन्– मे़न्‍नुप्‍मनाबा कुमुक्‍साम् नु निङ्‌वाॽफुगे़न् नोस्रङ्‌ङिन्– नुरिक्‍काङ् निदे़त्‍ते़आङ् वाॽरो॥ खे़ङ्‌हाॽग नावागे़न् चइःत् पोःक्‍खे़बा पाःन्‍हाॽलाम्‍मे नुरिक्‍काङ् कुसिङ् निःत्ते़त्ते़आङ वाॽरो॥ हे़क्‍केःल्‍ले़ मे़न्‍छाम् याप्‍मिहाॽरे़ मे़न्‍निःम्‍ना लाम्‍सिङ्‌मा पान् थेआङ् होप्‍लो॥

२१ खे़ङ्‌हाॽरे़ निङ्‌वाॽफुमाङ्‌ङिन् कुसिङ् मे़निःत्तुसाङ् खुने़ॽ पिमा के़बोङ्‌बा मिङ्‌सो इङ्‌धाङ् मे़म्‍बिरुन् हे़क्‍क्‍याङ् नोगे़न्‍नाङ् मे़म्‍बिरुन्‍लो॥ कर खे़ङ्‌हाॽरे़ खुनिॽ इःत्‍छिङ्‌साम्‍मिन् फे़त्‍लाॽरे़ पेरो, हे़क्‍क्‍याङ् खुनिॽ अदङ् निङ्‌वाॽइन् खादाप्‍तुआङ् वाॽरो॥

२२ खे़ङ्‌हाॽरे़ आनिगे सिक्‍कुम्‍साबा वयिगे़ मे़लॽसाङ् खे़ङ्‌हाॽग अदङ् मे़बोःक्‍खे़रो॥

२३ खे़ङ्‌हाॽरे़ आजुनिबा मिमिदिङ्‌गे़न् निङ्‌वाॽफुमाङ्‌ङिन् सेवा चोःक्‍माल्‍ले़ कुले़क्‌वा के़सिबा के़बेःक्‍पा मे़न्‍छाम् याप्‍मि, थक्‍सा, पुसा नु के़सःन्‍छिङ्‌बा थक्‍साहाॽ हे़क्‍तङ्‌बा नावाइत्‍लान् सेवा मे़जोगुरो॥

२४ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ खुनिॽ आबाङे निङ्‌वाॽबाल्‍ले़ कोःत्तुबा सिक्‍के़ले़ःङ्‌बा याक्‍नाम्‍मोए वाॽमा पाङ्‌घुसि, हे़क्‍क्‍याङ् खुनिॽ आबाङे नासिङ्‌गे़न् थक्‍को सिरिङ्‌ममा याःम्‍बक् मे़जोःक्‍सिङ्‌लो॥

२५ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुसे़क्‍खान् नसान् चोःक्‍माल्‍ले़ कुले़क्‌वा निनिबाए इङ्‌ले़क्‍पा पाःन्‍हाॽ नसान् मे़जोगुरो॥ हे़क्‍क्‍याङ् खे़ङ्‌हाॽरे़ नावागे़न् चइःत् के़ने़बा निङ्‌वाॽफुमाङ्‌ङिल्‍ले़ कुले़क्‌वा नावागे़न् चइःत्तिन् सेवा मे़जोगुरो॥ निङ्‌वाॽफुमाङ्‌ङिङ्‌ग सदादिङ् ने़म्‍भोगे़न् नाराफोमा लाॽरुरो॥ आमे़न्॥

२६ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ सिरिङ् आममबा याम्‍बोःप्‍मा निङ्‌वाॽओ ले़रुसिरो॥ हे़क्‍केलॽरिक् मे़न्‍छुमाहाॽरे़आङ् के़बोङ्‌बा के़युबा कुइसिःक् ये़म्‍बित्‍छाॽहाॽनु इम्‍माल्‍ले़ कुले़क्‌वा मे़न्‍छुमाहाॽनुए फे़न् याःम्‍बक् मे़जोगु॥

२७ हे़क्‍केलॽरिक् ये़म्‍बित्‍छाॽहाॽरे़आङ् के़बोङ्‌बा के़युबा कुइसिःक् मे़न्‍छुमाहाॽनु इम्‍माल्‍ले़ कुले़क्‌वा वेॽ ये़म्‍बित्‍छाॽहाॽनु याम्‍बोःप्‍मा निङ्‌वाॽइल्‍ले़ याःन्‍दुसिआङ् ताप्‍फे़ःम्‍बा याःम्‍बक् मे़जोगुरो॥ हे़क्‍क्‍याङ् खे़ङ्‌हाॽरे़ग मे़जोगुबा खे़न् ताप्‍फे़ःम्‍बा पाःन्‍निल्‍ले़न् खुम्‍दिङ् आबाङे थक्‍को मे़घोसुरो॥

२८ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुयाःम्‍बेओ मे़निसु मे़धासुबा पाःन्‍हाॽ मे़नाॽरुबाल्‍ले़ चोगुल्‍ले़ खुने़ॽ खे़ङ्‌हाॽ फे़न् निङ्‌वाॽओ ले़रुसिरो॥ हे़क्‍क्‍याङ् खे़ङ्‌हाॽरे़ चोःक्‍मा मे़न्‍नुॽमना पाःन्‍हाॽ मे़जोगुरो॥

२९ खे़ङ्‌हाॽ काक् परिक्‍पा कुइभे़म्‍मा, फे़न्‍निङ्‌वाॽ, खिःम्‍मा हे़क्‍क्‍याङ् चिःत्‍छिङ्‌मा, नाहे़म्‍मा, मनासे़प्‍मा, खेमा थक्‍मा, इङ्‌ले़क्‍मा, मनाहाॽरे़ खुनिॽ निङ्‌वाॽ तुक्‍ल चोःक्‍मा पाःन्‍हाॽरक् मे़इःत्तुरो॥ हे़क्‍क्‍याङ् खे़ङ्‌हाॽ मना के़जे़ङ्‌बा,

३० मना चाःत्‍थि के़देबा, निङ्‌वाॽफुमाङ्‌ङिन् के़जिःप्‍पा, मना ताप्‍फे़ःल्‍लिक् के़मे़प्‍पा, आङ्‌दिङ् के़लॽबा हे़क्‍क्‍याङ् के़हे़न्‍छिङ्‌बा मे़बोःक्‍खे़आङ् मे़वाॽरो॥ खे़ङ्‌हाॽरे़ फे़न् पाःन्‍हाॽ चोःक्‍मा कुसङ् लाम् मे़गोःत्तुॽ, हे़क्‍क्‍याङ् माबाहाॽरे़ खुनिॽ पान् मे़ङ्‌घे़प्‍सुन्॥

३१ खे़ङ्‌हाॽ अदङ् मे़जोक्, मे़जोगुबा माङ्‌हे़क्‍हाॽ मे़ङ्‌गे़त्तुन्, मनाहाॽ लुङ्‌माॽ मे़न्‍दुक्‍तुन्‍छिन्, हे़क्‍क्‍याङ् खुनिॽ लुङ्‌माॽ स्‍याःत् मे़लॽने़न्‍लो॥

३२ अक्‍तङ्‌बा याःम्‍बक् के़जोःक्‍पाहाॽग सिमे़ल्‍ले़न् खुम्‍दिङ् खोमा लाॽरुसिॽ के़लॽबा निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् कङ्‌हाॽरे़ नुरिक्‍काङ् मे़निसुसाङ् आबाङेरक् अक्‍तङ्‌बा याःम्‍बक् मे़न्‍जोगुन्, कर हे़क्‍तङ्‌बा के़जोःक्‍पा वेॽ मनाहाॽआङ् नुबा के़जोगुम्‍लो मे़मे़त्तुसिॽरो॥

a 

१:७ रोम– रोम ये़क्‌यक्‍किन् रोमि हाङ्‌जुम्‍मिल्‍ले़न् हाङ्‌पाङ् वये़॥

b 

१:१६ तगि यहुदिहाॽ– ये़सु यहुदि हिम्‍सयङ्‌ङो सावाःन्‍छिङे़आङ् वये़, हे़क्‍क्‍याङ् खुने़ॽ आबाङे कुलाजेॽओ सुनाइङ् इङ्‌भोसु॥ याङ्‌सि, सुनाइङ्‌ङिन् के़रे़क् मनाहाॽओ नु के़रे़क् लाजेॽहाॽओ इङ्‌भोमा पोःक्‍खे़॥

निङ्‌वाॽफुमाङ्‌ङिल्‍ले़ कुघासे़न्

२

वेॽहाॽ आप्‍तिक् कुःप्‍मासि लाॽरिगे़ फाॽआङ् के़इःत्तुम्, कर खिनिॽ फोत्‍या मे़ःन्‍नेबा लाम्‍सिङ्‌मा पान् थेआङ् के़ङ्‌गत्तुम्‍मिन्‍लो, थेआङ्‌भे़ल्‍ले़ थे पाःन्‍नो वेॽहाॽ आप्‍तिक् के़गुःत्तुम्‍सिम् हाबा खे़न् पाःन्‍निन्‍ने खिनिॽआङ् के़जोगुम्‍ल के़वयिॽरो॥ हे़क्‍केःल्‍ले़ खिनिॽआङ् आबाङे आप्‍तिक् के़गुःत्तासिॽरो॥

२ आल्‍ल अक्‍तङ्‌बा याःम्‍बक् के़जोःक्‍पाहाॽग निङ्‌वाॽफुमाङ्‌ङिल्‍ले़ खुम्‍दिङ् पिरुसिल्‍ले़ खुने़ॽ से़क्‍खालाम् खासे़न् लोःन्‍दुसिॽ फाॽआङ् आनिॽ कुसिङ् आनिःत्‍तुम्‍लो॥

३ खे़ल्‍ले़ चोगुल्‍ले़ हे़क्‍तङ्‌बा पाःन्‍नो खिनिॽ वेॽ मनाहाॽ आप्‍तिक् के़गुःत्तुम्‍सिम्, कर आबाङेग बाहे़क्‍तङ्‌बा याःम्‍बक्‍हाॽ के़जोगुम्‍मिल्‍ले़ निङ्‌वाॽफुमाङ्‌ङिल्‍ले़ खुम्‍दिङ् मे़बिरिगे़न् फाॽआङ् के़इःत्तुम्‍माङ् के़वयिॽबि?

४ मे़ःङ्‌ग्र खिनिॽ निङ्‌वाॽफुमाङ्‌ङिल्‍ले़ लुङ्‌माॽ के़दुक्‍तिबान्, नासि के़धःत्तिबान् हे़क्‍क्‍याङ् कुसिक् नःम्‍नःम् लॽबान् हने़ के़लेःत्तुम्‍बि? खिनिॽ लायोलाम् के़हिन्‍दिर फाॽआङ् निङ्‌वाॽफुमाङ्‌ङिल्‍ले़ खिनिॽ साॽरिक् लुङ्‌माॽ के़दुक्‍तिबा फाॽआङ् कुसिङ् के़न्‍निःत्तुम्‍मिन्‍बि?

५ कर खिनिॽ हादिङ् के़धक्‍पा नु लायोलाम् मे़न्‍नुःङ्‌मनाबा निङ्‌वाॽबाल्‍ले़ चोगुल्‍ले़, कुदोःप्‍मा खासे़न्‍दाङ्‌बा निङ्‌वाॽफुमाङ्‌ङिल्‍ले़ खुम्‍दिङ् पिमा ये़न् थारिक् खिनिॽ तक्‍ले़ङ्‌वाओ किप्‍मा के़घुबा कुसाक्‍के़न्‍निन् के़भोःक्‍खुम्‍ल के़वयिॽरो॥

६ थेआङ्‌भे़ल्‍ले़ “निङ्‌वाॽफुमाङ्‌ङिल्‍ले़ग मनाहाॽरे़ मे़जोगुबा नुबा नु ताप्‍फे़ःम्‍बा याःम्‍बक् कुइसिःक्‍के नुःक्‍तु पिरुसिॽरो॥”

७ कुभा मनाहाॽरे़ चक्‍मे़ल्‍लॽए नुबा याःम्‍बक् मे़जोगुर निङ्‌वाॽफुमाङ्‌लाम् मिमिदिङ्, मिङ्‌सो इङ्‌धाङ् नु आजुनि हिङ्‌मन् मे़गोःत्तुर मे़वाॽरो॥ खे़ङ्‌हाॽग निङ्‌वाॽफुमाङ्‌ङिल्‍ले़ मे़न्‍नुप्‍मनाबा हिङ्‌मन् पिरुसिॽरो॥

८ कर से़क्‍खान् के़नाॽबा, इङ्‌गाॽरक् चोगुङ् चाङ् के़लॽबा हे़क्‍क्‍याङ् फे़न्‍पाःन्‍नो के़बप्‍पा मनाहाॽग निङ्‌वाॽफुमाङ्‌ङिल्‍ले़ किप्‍मा के़घुबा खुम्‍दिङ् पिरुसिॽ॥

९ हे़क्‍क्‍याङ् फे़न् याःम्‍बक् के़जोःक्‍पा के़रे़क्, तगि यहुदिहाॽ हे़क्‍क्‍याङ् थिम्‍मे़न्‍दङ् सुवाङ्‌हाॽआङ्, निङ्‌वाॽफुमाङ्‌ङिल्‍ले़ के़साक्‍पा इनोगे़न् तुक्‍खेओ थासुसिॽरो॥

१० कर नुबा पान् के़जोःक्‍पा के़रे़क्‍ले़ मिमिदिङ्, मिङ्‌सो इङ्‌धाङ् नु सनारुङ्‌ङिन् मे़घोसुॽ– तगि यहुदिहाॽरे़ हे़क्‍क्‍याङ् थिम्‍मे़न्‍दङ् सुवाङ्‌हाॽरे़आङ् मे़घोसुॽरो॥

११ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ मनाहाॽ एःक्‍पएःक् मे़जोगुन्‍छिन्‍लो॥

१२ थिम्‍मे़न्‍दङ् सुवाङ्‌हाॽरे़ साम्‌योथिम् मे़ङ्‌गत्तुन्‍छाङ् लायो मे़जोगुल्‍ले़ खुम्‍दिङ् मे़घोसुॽ, हे़क्‍केलॽरिक्‍के यहुदिहाॽरे़ साम्‌योथिम्‍मिन् मे़गत्तुबाल्‍ले़ चोगुल्‍ले़ खे़ङ्‌हाॽरे़ लायो मे़जोगुल्‍ले़ साम्‌योथिम् कुइसिःक्‍के खुम्‍दिङ् मे़घोःसुॽरो॥

१३ थेआङ्‌भे़ल्‍ले़ साम्‌योथिम्‍मिन् खे़म्‍माआङ्‌लक् निङ्‌वाॽफुमाङ्‌ङिल्‍ले़ कुनिमाओ साम्‌योबा आम्‍बोङ्‌ने़न्, कर साम्‌योथिम्‍मिन् के़इःप्‍पा के़नाःप्‍पाहाॽरक् निङ्‌वाॽफुमाङ्‌ङिल्‍ले़ साम्‌योबा आलेःत्‍लो॥

१४ (हे़क्‍केलॽरिक्‍के थिम्‍मे़न्‍दङ् सुवाङ्‌हाॽरे़ साम्‌योथिम्‍मिन् मे़ङ्‌गत्तुन् कर साम्‌योथिम् कुइसिःक् मे़जोगुल्‍ले़ आम्‍भासाङ् खे़ङ्‌हाॽरे़ खुनिॽ सिक्‍लुङ्‌मोलाम्‍बाए नुबा नु ताप्‍फे़ःम्‍बान् कुसिङ् मे़निःत्तुॽ के़लॽबान् ओसेःन्‍दाङ् पोङ्‌लो॥

१५ खे़ङ्‌हाॽरे़ खुनिॽ सिक्‍लुङ्‌मो साम्‌योथिम्‍मिन् साप्‍ते़आङ् पत् के़लॽबा पाःन्‍निन् ओसेःन्‍दाङ् मे़जोगुॽ थेआङ्‌भे़ल्‍ले़ खे़ङ्‌हाॽरे़ आबाङे खुनिॽ खासिङ्‌ङिल्‍ले़ खे़ङ्‌हाॽ कुभा ये़म्‍मो आप्‍तिक् कुःत्तुसिॽ हे़क्‍क्‍याङ् कुभा ये़म्‍मो नाङुसिॽरो॥)

१६ कन् पाःन्‍हाॽग इङ्‌गाॽ इङ्‌भोसुङ्‌बा सुनाइङ् कुइसिःक् निङ्‌वाॽफुमाङ्‌ङिल्‍ले़ ख्रिस्‍त ये़सुलाम्‍बा काक् मनाहाॽरे़ खुनिॽ निङ्‌वाॽओबा पाःन्‍हाॽ खासे़न् चोगुबा ये़न्‍नो पोङ्‌लो॥

यहुदिहाॽ नु साम्‌योथिम्‍मिन्

१७ कर इङ्‌गाॽ यहुदिआरो के़बाःत्तुआङ् साम्‌योथिम्‍मिन् निङ्‌वाॽ इरे़ खोःप्‍तुर के़जोगुॽआङ् निङ्‌वाॽफुमाङ्‌ङिन् कुसिङ् निःत्तुङ् फाॽआङ् आङ्‌दिङ् के़लॽ,

१८ हे़क्‍क्‍याङ् खुने़ॽ कुनिङ्‌वाॽइन् के़निसुॽआङ् साम्‌योथिम्‍मिन् के़हुॽसिङ्‌बाल्‍ले़ चोगुल्‍ले़ नुबा पाःन्‍हाॽ सेःक्‍मा के़सुक्‍तुॽ,

१९ हे़क्‍क्‍याङ् मिक्‍फःम्‍बाहाॽरे़ खुनिॽ लाम्‍लोबा नु खादाम्‍मालुम्‍मो के़वाॽबाहाॽरे़ खुनिॽ ओःत्तिआ फाॽआङ् निस्‍से के़जोगुआङ् के़वाॽ,

२० अदङ्‌हाॽरे़ खुनिॽ सुजादाङ्‌बा हे़क्‍क्‍याङ् निङ्‌वाॽफुमाङ्‌ङिल्‍ले़ कुयाःम्‍बेओ मे़ल्‍ले़ःमनाबाहाॽरे़ खुनिॽ सिक्‍साम्‍बाआ लॽरिक् के़इःत्तुॽ, थेआङ्‌भे़ल्‍ले़ खे़ने़ॽ साम्‌योथिम्‍मो काक् सिक्‍कुम्‍दिङ् निङ्‌वाॽ नु से़क्‍खा पाःन्‍हाॽ खोसुङ्‌ङाङ् वाॽआ फाॽआङ् के़इःत्तुॽरो॥

२१ हे़क्‍केने़ फाॽग्र खे़ने़ॽ वेॽहाॽ के़हुॽरुसिआङ् थेआङ् आबाङे के़न्‍हुॽसिङ्‌ङिन्‍बे? खुःम्‍मा मे़ःन् लॽरिक् इङ्‌गे़भोसुआङ् के़घुःन्‍बि?

२२ खे़ने़ॽ वेॽहाॽ चाराम्‍मा याःम्‍बक् चोःक्‍मा मे़नुॽने़न् लॽरिक् के़मे़त्तुसिआङ् आबाङे याम्‍बोःप्‍मा याःम्‍बक् के़जोःक्‍पि? नावाइत्‍लाहाॽ आसिक्‍मे़ले़ःङ् के़बाःत्तुआङ् नावाइत्‍ला के़युङ्‌बा माङ्‌हिम्‍मो मे़दोन्‍दुबा याङ्‌ङिन् के़घुःत्तुॽबि?

२३ खे़ने़ॽ साम्‌योथिम् इङ्‌जाङ्‌ङिन् ले़स्‍सुङ् लॽरिक् आङ्‌दिङ् के़लॽ, कर साम्‌योथिम्‍मिन् के़भेःन्‍दुआङ् निङ्‌वाॽफुमाङ्‌ङिल्‍ले़ कुजाःत्‍थि के़देसुरो॥

२४ साम्‌योसाप्‍लाओ खिनिॽ याःम्‍बेओ अक्‍खेलॽरिक् साप्‍ते़आङ् पत्, “थिम्‍मे़न्‍दङ् सुवाङ्‌लुम्‍मो खिनिॽ के़जोगुम्‍मिल्‍ले़ए निङ्‌वाॽफुमाङ्‌ङिल्‍ले़ कुजाःत्‍थि पेआङ् वाॽरो॥”

२५ खे़ने़ॽ साम्‌योथिम् इङ्‌जाङ्‌ङिन् के़इःत्तु के़नाःत्तुॽने़ फाॽग्र हर्दो के़हे़गुबान् नुबाए पोङ्‌लो, कर साम्‌योथिम् इङ्‌जाङ्‌ङिन् के़भेःन्‍दुने़ फाॽग्र हर्दो मे़न्‍हे़क्‍मनाबा कुइसिःक् के़बोङ्‌लो॥

२६ हर्दो मे़न्‍हे़क्‍मनाबा थिम्‍मे़न्‍दङ् सुवाङ्‌हाॽरे़ साम्‌योथिम्‍मिन् मे़इःत्तुॽ मे़नाःत्तुल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ हर्दो के़हे़क्‍पा हे़क्‍केए इतुसिरो॥

२७ हे़क्‍केःल्‍ले़ खिनिॽ साम्‌योथिम् नु हर्दो हे़क्‍मा थिम् के़गप्‍पाआङ् साम्‌योथिम्‍मिन् के़भेःम्‍बा यहुदिसे, नासिङ्‌गे़न् थक्‍को हर्दो हे़क्‍मा थिम् मे़ङ्‌गप्‍मना कर साम्‌योथिम् के़इःप्‍पा के़नाःप्‍पाहाॽरे़ खिनिॽ के़लाॽरिबा आप्‍तिक्‍किन् के़म्‍गुःत्तिॽरो॥

२८ यहुदि थिम्‍मिल्‍लक् के़इःप्‍पा के़नाःप्‍पे़न् से़क्‍खाबा यहुदि मे़ःन्, हे़क्‍क्‍याङ् हर्दो हे़क्‍माङ्‌ग लाकात्‍पा नु नासिङ्‌गे़न् थक्‍कोबा पाःन्‍लक्‍लो॥

२९ कर से़क्‍खाबा यहुदिग निङ्‌वाॽओनु पोङ्‌मा पोङ्, हे़क्‍क्‍याङ् से़क्‍खाबा हर्दो हे़क्‍माङ्‌ग साम्‌योथिम् कुइसिःक्‍पा नासिङ्‌गे़न् थक्‍कोबा पान् मे़ःन्, कर सिक्‍लुङ्‌मो सेसेमाङ्‌ङिल्‍ले़ चोगुबा पाःन्‍लो॥ हे़क्‍तङ्‌बा मनान् मे़न्‍छाम् याप्‍मिःल्‍ले़ मे़ःन्, कर निङ्‌वाॽफुमाङ्‌ङिल्‍ले़ कुनारा फोसुरो॥

निङ्‌वाॽफुमाङ्‌ङिन् नसाःन्‍साबा चोक्‍लो

३

हे़क्‍केःल्‍ले़ यहुदि पोङ्‌माल्‍ले़ थे इन्‍धाःक् वाॽबे? हर्दो हे़क्‍मा यहुदि थिम्‍मिन् इःप्‍मा नाःप्‍माल्‍ले़ थे पोङ्‌बे?

२ से़क्‍खाःल्‍ले़ यहुदि पोङ्‌माल्‍ले़ के़रे़क् परिक्‍ले़न् नुबा पाःन्‍हाॽ वाॽरो! काक्‍नुःल्‍ले़ के़ये़क्‍पा पाःन्‍निङ्‌ग निङ्‌वाॽफुमाङ्‌ङिल्‍ले़ यहुदिहाॽ नासाॽरुसिआङ् कुबाःन्‍जाक्‍किल्‍ले़न् लक्‍पे़न् पिरुसिआङ् वाॽ॥

३ खे़ङ्‌हाॽ कुभा नसाःन्‍साबा मे़न्‍जोःक्‍ने़न्‍छाङ् थे पोःक्‍खे़आङ्‌बे? खे़ङ्‌हाॽ नसाःन्‍साबा मे़न्‍जोःक्‍ने़न्‍बाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ चोगुबा माङ्‌हे़क्‍किन् मे़गे़त्तुम्‍बि?

४ मे़ःन्‍लो! के़रे़क् मनाहाॽ इङ्‌ले़क्‍पा मे़जोःक्‍साङ् निङ्‌वाॽफुमाङ्‌ङिन् से़क्‍खाबा चोक्‍लो॥ साम्‌योसाप्‍लाओ खुने़ॽ कुयाःम्‍बेओ अक्‍खेलॽरिक् साप्‍ते़आङ् पत्,

“खे़ने़ॽ के़बाःत्तुबा पाःन्‍निन् से़क्‍खाए पोङ् फाॽआङ् निदे़त्‍लो,

हे़क्‍क्‍याङ् खासे़न् पोङ्‌ङिल्‍ले़ खे़ने़ॽए के़नाःन्‍दुॽरो॥”

५ कर कुभारे़ अक्‍खे मे़बाःत्तुॽ, आनिॽ लायो आजोगुम्‍मिल्‍ले़ निङ्‌वाॽफुमाङ्‌ङिल्‍ले़ कुसाम्‌योनिमान् नुरिक्‍काङ् कुसिङ् निःत्ते़त्‍ने़ फाॽग्र निङ्‌वाॽफुमाङ्‌ङिल्‍ले़ आनिॽ खुम्‍दिङ् आबिःल्‍ले़ खुने़ॽ फे़न् याःम्‍बक् चोगुबा पोङ्‌बि? (इङ्‌गाॽ कुभा मे़न्‍छाम् याप्‍मि कुइसिःक् पाःत्ताबारो॥)

६ से़क्‍खासाङ् मे़ःन्‍लो! थेआङ्‌भे़ल्‍ले़ निङ्‌वाॽफुमाङ्‌ङिन् साम्‌योबा मे़जोःक्‍ने़न्‍निल्‍ले़ग काक् मे़न्‍छाम् याप्‍मिहाॽ खासे़न् चोःक्‍मा मे़यारुन्‍लो!

७ कुभारे़ मे़बाःत्तुबिला, “इङ्‌गाॽ आइङ्‌ले़क्‍किल्‍ले़ निङ्‌वाॽफुमाङ्‌ङिल्‍ले़ कुसे़क्‍खान् नु कुमिमिदिङ्‌ङिन् फोसुॽने़ फाॽग्र थेआङ् आल्‍लसाङ् लायोबा कुइसिःक् आप्‍तिक् कुःत्ताबाबे?”

८ नुबा पान् लःन्‍ल फाॽआङ् ताप्‍फे़ःम्‍बा याःम्‍बक् चोगुम् लॽरिक् आनिगे पाःत्तुम्‍बे़ॽमु फाॽआङ् कुभा मनाहाॽरे़ पान् मे़धिक्‍तिगे़ॽरो॥ हे़क्‍के के़बाःप्‍पाहाॽ आप्‍तिक् कुःप्‍मा लाॽरुसिरो॥

के़रे़क् मनाहाॽ लायोबासि

९ हे़क्‍केःल्‍ले़ आनिॽ यहुदिहाॽ थिम्‍मे़न्‍दङ् सुवाङ्‌हाॽनुःल्‍ले़ नुबा आजोःक्‍पि? से़क्‍खासाङ् आन्‍जोक्‍ने़न्‍लो! यहुदिहाॽ नु थिम्‍मे़न्‍दङ् सुवाङ्‌हाॽआङ् लायोल्‍ले़ ते़त्तुसिआङ् वाॽ फाॽआङ् मे़त्तुङ् सुरुङ्‌सिङ्‌ङाङ् वाॽरो॥

१० साम्‌योसाप्‍लाओ अक्‍खेलॽरिक् साप्‍ते़आङ् पत्,

“साम्‌योबा हाःत्ताङ् होप्‍लो, लत्‍थिक्‍काङ् होप्‍लो॥

११ निङ्‌वाॽफुमाङ्‌ङिल्‍ले़ कुयाःम्‍बेओ खासिङ् के़निःप्‍पा

नु निङ्‌वाॽफुमाङ्‌ङिन् के़गोःप्‍पा हाःत्ताङ् होप्‍लो॥

१२ के़रे़क्‍ले़ निङ्‌वाॽफुमाङ्‌ङिन् मे़ले़रु मे़देसुआङ्

थेनाधेबा मे़बोःक्‍खे़आङ् मे़वाॽरो॥

नुबा याःम्‍बक् के़जोःक्‍पा हाःत्ताङ् होप्‍लो, लत्‍थिक्‍काङ् होप्‍लो॥”

१३ “खे़ङ्‌हाॽरे़ खुनिॽ पाःन्‍सुत्‍लाःङ्‌ग

हङ्‌बे़त् के़बप्‍पा इप्‍पुङ्‌ङोलाम् के़लःम्‍बा नाम्‍गे़सुबा कुनाम् कुइसिःक् चोक्‍लो॥

खे़ङ्‌हाॽ इङ्‌ले़क्‍लक् मे़बाःत्‍लो॥” “खे़ङ्‌हाॽरे़ मे़बाःत्तुबा काक् पाःन्‍निङ्‌ग असेःक्‍पाल्‍ले़ कुनिङ्‌ङिन् हे़क्‍तङ्‌बा चोक्‍लो॥”

१४ “खे़ङ्‌हाॽरे़ खुनिॽ मुराओलाम् साङ्‌ग्रा नु ताप्‍फे़ःम्‍बा पाःन्‍लक् लःन्‍लो॥”

१५ “खे़ङ्‌हाॽग मनासे़प्‍मा याःम्‍बक्‍को हारा यारिप् मे़बोङ्‌लो,

१६ खे़ङ्‌हाॽ आत्‍ति मे़बेःक्‍साङ् मे़म्‍भै नु तुक्‍खे लाक्‍खे मे़दारुॽ,

१७ हे़क्‍क्‍याङ् खे़ङ्‌हाॽरे़ सनारुङ्‌ङो आक्‍खेलॽरिक् वाॽमा पोङ् के़लॽबान् मे़न्‍निसुन्‍लो॥”

१८ “हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिन् मे़ङ्‌गिरुन्‍लो॥”

१९ आल्‍ल साम्‌योथिम्‍मिङ्‌ग साम्‌योथिम्‍मिल्‍ले़ कुयुक्‍को के़वाॽबाहाॽए पिरुसिबान् आनिॽ आनिसुम्‍लो॥ खे़ल्‍ले़ चोगुल्‍ले़ के़रे़क् मनाहाॽ लायो मे़न्‍जोःक्‍मनाबा ले़ङ्‌सिङ्‌मा मे़ङ्‌घोने़न्‍नाङ् काक् मे़न्‍छाम् याप्‍मिहाॽ निङ्‌वाॽफुमाङ्‌ङिल्‍ले़ कुदगि खासे़न्‍नो ये़प्‍मा पोङ्‌लो॥

२० खे़ल्‍ले़ चोगुल्‍ले़ साम्‌योथिम्‍मो के़बप्‍पा पाःन्‍हाॽ इःप्‍मा नाःप्‍माल्‍ले़ निङ्‌वाॽफुमाङ्‌ङिल्‍ले़ कुनिमाओ आत्‍तिन्‍नाङ् आप्‍तिक् मे़ःन्‍नेबा आम्‍बोङ्‌ने़न्‍लो॥ साम्‌योथिम्‍मिल्‍ले़ग आनिॽ लायो आजोगुम्‍माङ् आवाॽ के़लॽबान् ओसेःन् आधाक्‍लो॥

निङ्‌वाॽफुमाङ्‌ङिल्‍ले़ मनाहाॽ साम्‌योबा चोगुसिॽ

२१ कर आल्‍ल साम्‌योथिम् मे़ःन्‍नेसाङ् निङ्‌वाॽफुमाङ्‌ङिल्‍ले़ मनाहाॽ आप्‍तिक् मे़ःन्‍नेबा चोगुसिआङ् वाॽ के़लॽबा लाम्‍मिन् खोदे़त्ते़आङ् वाॽरो॥ हे़क्‍क्‍याङ् खे़न् पाःन्‍निल्‍ले़ कुयाःम्‍बेओ साम्‌योथिम् नु माङ्‌निङ्‌वाॽपान् के़बाःप्‍पाहाॽरे़ मे़बाःत्तुआङ् वाॽरो॥

२२ निङ्‌वाॽफुमाङ्‌ङिल्‍ले़ मनाहाॽ आप्‍तिक् मे़ःन्‍नेबा चोगुसिबा कन् लाम्‍मिङ्‌ग ये़सु ख्रिस्‍ते़न् नसान् के़जोःक्‍पा के़रे़क्‍ले़ नसाःन्‍लाम्‍मे खोदे़त्‍लो॥ निङ्‌वाॽफुमाङ्‌ङिल्‍ले़ यहुदि नु थिम्‍मे़न्‍दङ् सुवाङ् लॽरिक् मे़से़न्‍दुन्‍छिन्‍लो,

२३ थेआङ्‌भे़ल्‍ले़ के़रे़क् मनाहाॽरे़ लायो मे़जोगुआङ् मे़वाॽ हे़क्‍क्‍याङ् निङ्‌वाॽफुमाङ्‌ङिल्‍ले़ कुमिमिदिङ्‌गे़न् कुलिङ्‌दो मे़ङ्‌गे़त्‍ने़न्‍लो॥

२४ कर निङ्‌वाॽफुमाङ्‌ङिल्‍ले़ लुङ्‌माॽ आदुक्‍ते़बाल्‍ले़ चोगुल्‍ले़ ख्रिस्‍त ये़सुलाम् आनिॽ लायोओनु आधे़ॽरे़आङ् आम्‍भा आनिॽ आप्‍तिक् मे़ःन्‍नेबा आजोगे़आङ् वाॽरो॥

२५ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आनिॽ खोमा के़बोङ्‌बा खुम्‍दिङ्‌लाम् ताङ्‌गे़से़ःप्‍पा सिदुङ्‌जभा पोङ्‌से़ ख्रिस्‍ते़न् पाङ्‌घुयुसु॥ खुने़ॽ कुमाक्‍खिॽइन् आनिॽ लागि वादेःन्‍दुबा फाॽआङ् नसान् के़जोःक्‍पा के़रे़क्‍ले़ लायोलाम् ले़प्‍मि मे़घोसुॽरो॥ निङ्‌वाॽफुमाङ्‌ङिल्‍ले़ कन् याःम्‍बक्‍किन् चोगुआङ् आबाङे खुने़ॽ कुदोःप्‍मा खासे़न् के़जोःक्‍पा चोक् फाॽआङ् ओसेःन्‍धाक्‍सिङ्, थेआङ्‌भे़ल्‍ले़ ख्रिस्‍ते़न् युमानुःल्‍ले़ तगि खुने़ॽ कुसिक्‍किन् थरुआङ् मे़न्‍छाम् याप्‍मिहाॽरे़ मे़जोगुबा लायोल्‍ले़न् खुम्‍दिङ् मे़बिरुन्‍छिन्‍लो॥

२६ हे़क्‍के चोगुल्‍ले़ निङ्‌वाॽफुमाङ्‌ङिन् आबाङे साम्‌योबा नु कुदोःप्‍मा खासे़न् के़जोःक्‍पा चोक् के़लॽबा कन् ये़म्‍मो ओसेःन्‍धाक्‍सिङ्, हे़क्‍क्‍याङ् ये़सुन् नसान् के़जोःक्‍पाहाॽ आप्‍तिक् मे़ःन्‍नेबा चोगुसिॽ के़लॽबान् ओसेःन्‍दाङ् चोगुॽ॥

२७ हे़क्‍केःल्‍ले़ आनिॽ थे़माओ आङ्‌दिङ् लॽमनाबाबे? थे़मा पाःन्‍नोआङ् मे़ःन्‍लो! थेआङ्‌भे़ल्‍ले़ आनिॽ साम्‌योथिम् आइःत्‍तुम् आनाःत्तुम्‍माङ् मे़ःन्, कर ख्रिस्‍ते़न् नसान् आजोगुम्‍माङ्‌लक् आनिॽ साम्‌योबा आबोङ्॥

२८ खे़ल्‍ले़ चोगुल्‍ले़ साम्‌योथिम्‍मिन् आइःत्‍तुम् आनाःत्तुम्‍माङ्‌ग मे़ःन्, कर नसाःन्‍लाम्‍मे आप्‍तिक् मे़ःन्‍नेबा आबोङ्‌लो॥

२९ से़क्‍खाःल्‍ले़ निङ्‌वाॽफुमाङ्‌ङिन् यहुदिहाॽरे़न्‍लक् खुनिॽ निङ्‌वाॽफुमाङ्‌बि? थिम्‍मे़न्‍दङ् सुवाङ्‌हाॽरे़ खुनिॽ निङ्‌वाॽफुमाङ् मे़ःम्‍बि? से़क्‍खासाङ् खे़ङ्‌हाॽरे़न्‍नाङ्‌लो,

३० थेआङ्‌भे़ल्‍ले़ निङ्‌वाॽफुमाङ्‌ङिङ्‌ग लत्‍छारक् वाॽरो॥ हे़क्‍क्‍याङ् खुने़ॽ यहुदि नु थिम्‍मे़न्‍दङ् सुवाङ् ने़प्‍माङ् खुनिॽ नसाःन्‍लाम्‍मे आप्‍तिक् मे़ःन्‍नेबा चोगुसिॽरो॥

३१ आनिॽ नसाःन्‍लाम् साम्‌योथिम्‍मिन् खारोःत्ति आजोगुम्‍बि? से़क्‍खासाङ् मे़ःन्‍लो! खे़ल्‍ले़ कुले़क्‌वा आनिॽ साम्‌योथिम्‍मो चोःक्‍मा के़बोङ्‌बा कुजे़क्‍पा पाःन्‍हाॽ आगे़त्तुम्‍लो॥

अब्राहामरे़ कुनसान्

४

हे़क्‍केने़ फाॽग्र आनिॽ यहुदिहाॽरे़ पाधे़बा अब्राहामरे़ निसु थासुबा पाःन्‍निल्‍ले़ कुयाःम्‍बेओ थे पाःप्‍माबे?

२ से़क्‍खाए अब्राहाम्‍मिङ्‌ग खुने़ॽ चोगुबा नुबा याःम्‍बक्‍लाम् आप्‍तिक् मे़ःन्‍नेबा चोगे़आङ् वये़ल्‍ले़ग आङ्‌दिङ् लॽमा सुक्‍तुबामे़न्, कर निङ्‌वाॽफुमाङ्‌ङिल्‍ले़ कुनिमाओग मे़ःन्‍लो,

३ थेआङ्‌भे़ल्‍ले़ साम्‌योसाप्‍लाःल्‍ले़ग अक्‍खेने़ पाःत्‍तुॽरो, “अब्राहामरे़ निङ्‌वाॽफुमाङ्‌ङिन् नसान् चोगुबाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तुरो॥”

४ आल्‍ल याःम्‍बक् के़जोःक्‍पा मनाःल्‍ले़ कुनाम्‌याक्‍किन् लुङ्‌माॽ तुक्‍मालाम् खोसुबा मे़ःन्, कर खे़ङ्‌ग खुने़ॽ खोमा के़बोङ्‌बा कुलक्‍लो॥

५ आत्‍तिन् मनाःल्‍ले़आङ् आबाङे याःम्‍बक् चोगुबाल्‍ले़ मे़ःन्, कर लायोबा मनान् आप्‍तिक् मे़ःन्‍नेबा के़जोःक्‍पा निङ्‌वाॽफुमाङ्‌ङिन् खे़ल्‍ले़ नसान् चोगुबाल्‍ले़ निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तुरो॥

६ दाउद हाङ्‌ङिल्‍ले़ निङ्‌वाॽफुमाङ्‌ङिल्‍ले़ खे़न् याःम्‍बक् मे़न्‍जोःक्‍के साम्‌योबा लेःत्तुबा मनान् आक्‍खे़न् मुॽइसाबाबे फाॽआङ् अक्‍खे पाःत्तुआङ् पत्,

७ “लायोलाम् ले़प्‍मि के़घोबाहाॽ,

खुनिॽ लायोन् ते़प्‍ते़आङ् के़वाॽबाहाॽग,

मुॽइसाबासिरो॥

८ आत्‍तिल्‍ले़ कुलायोन् यहवे दाङ्‌बाल्‍ले़ कुघारोःत्तोलाम् तुगुदेसुआङ् वाॽ,

खे़न् मनान् मुॽइसाबारो॥”

९ कन् मुॽइसाम्‍मिङ्‌ग हर्दो के़हे़क्‍पा यहुदिहाॽरे़ लागिरक् मे़ःन्, कर हर्दो मे़न्‍हे़क्‍मनाबा थिम्‍मे़न्‍दङ् सुवाहाॽरे़ लागिआङ्‌लो॥ अब्राहामरे़ चोगुबा नसाःन्‍लाम्‍बाए निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तुआङ् वये़ लॽरिक् आनिगे़ग पाःत्तुम्‍बे़र वयिगे़रो॥

१० कर आप्‍फाल्‍ले़ खुने़ॽ साम्‌योबा लॽरिक् लेःत्ते़बे? कन् पाःन्‍निन् खुने़ॽ हर्दो हे़क्‍मानुःल्‍ले़ तगिबि इ याङ्‌सि पोःक्‍खे़बाबि? से़क्‍खाए साम्‌योबा लेःत्ते़बाग तगिएरो॥

११ अब्राहामरे़ खोसुबा कन् हर्दो हे़क्‍मा थिम्‍मिङ्‌ग निङ्‌वाॽफुमाङ्‌ङिन् नसान् चोगुआङ् वये़ल्‍ले़ हर्दो मे़न्‍हे़क्‍केए निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तुबा पाःन्‍निल्‍ले़न् मिक्‍सेःन्‍लो॥ हे़क्‍केलॽरिक् अब्राहाम्‍मिन् हर्दो मे़न्‍हे़क्‍केसाङ् निङ्‌वाॽफुमाङ्‌ङिन् नसान् के़जोःक्‍पाहाॽरे़ खुनिॽ पारो॥ खे़ङ्‌हाॽरे़ नसान् मे़जोगुबाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ साम्‌योबा लेःत्तुसिॽरो॥

१२ अब्राहाम्‍मिङ्‌ग हर्दो के़हे़क्‍पाहाॽरे़न्‍नाङ् खुनिॽ पारो, कर हर्दो के़हे़क्‍पाआङ् अब्राहामरे़ हर्दो हे़क्‍मानुःल्‍ले़ तगि कत्तुबा कुइसिःक् नसान् के़गप्‍पाहाॽरे़न्‍लक् खुनिॽ पारो॥

नसाःन्‍लाम्‍बा निङ्‌वाॽफु माङ्‌हे़क्‍किन् खोमा

१३ अब्राहाम्‍मिल्‍ले़ साम्‌योथिम्‍मिन् इःत्‍तु नाःत्तुआङ्‌ग मे़ःन्, कर निङ्‌वाॽफुमाङ्‌ङिन् नसान् चोगुबालाम् आप्‍तिक् मे़ःन्‍नेबा पोःक्‍खे़बाल्‍ले़ए निङ्‌वाॽफुमाङ्‌ङिल्‍ले़ खुने़ॽ नु कुमुॽइदाङ्‌साहाॽरे़ इक्‍सादिङ् खाम्‍बेःक्‍माल्‍ले़न् लक् के़घोसुम् के़लॽबा माङ्‌हे़क्‍किन् अब्राहाम्‍मिन्‍नु चोगुबारो॥

१४ साम्‌योबा पोङ्‌मा फाॽआङ् साम्‌योथिम् के़इःप्‍पा के़नाःप्‍पाहाॽरे़ लक् मे़घोसुॽने़ फाॽग्र नसाःन्‍निन् हने़बा पोङ् हे़क्‍क्‍याङ् खे़न् माङ्‌हे़क्‍किन्‍नाङ् हने़बा पोङ्‌लो॥

१५ थेआङ्‌भे़ल्‍ले़ साम्‌योथिम्‍मिन् के़भेःम्‍बाहाॽ निङ्‌वाॽफुमाङ्‌ङिल्‍ले़ खुम्‍दिङ् पिरुसिॽरो, (साम्‌योथिम् होःप्‍पिल्‍ले़रक् लायोन् होप्‍लो)॥

१६ खे़ल्‍ले़ चोगुल्‍ले़ कन् माङ्‌हे़क्‍किङ्‌ग नसाःन्‍लाम् तारो॥ निङ्‌वाॽफुमाङ्‌ङिल्‍ले़ कुलुङ्‌गुम्‍लाम्‍बा आम्‍भा आबिॽरो॥ हे़क्‍क्‍याङ् साम्‌योथिम् आइःत्‍तुम् आनाःत्तुम्‍माङ् मे़ःन्, कर अब्राहाम्‍मिल्‍ले़ चोगुबा कुइसिःक् नसान् आजोगुम्‍ने़ फाॽग्र कन् माङ्‌हे़क्‍किन् आघोसुम् के़लॽबा निःन्‍धो पोङ्‌लो॥ थेआङ्‌भे़ल्‍ले़ अब्राहाम्‍मिङ्‌ग आनिॽ नसान् के़जोःक्‍पा के़रे़क्‍ले़न् पारो॥

१७ साम्‌योसाप्‍लाओ अब्राहाम्‍मिल्‍ले़ कुयाःम्‍बेओ अक्‍खेलॽरिक् साप्‍ते़आङ् पत्, “खे़ने़ॽग यरिक् मे़न्‍छाम् सुवाङ्‌हाॽरे़ खुनिॽ पानुदिङ् पा चोःक्‍ने़आङ् वाॽ॥” अब्राहामरे़ निङ्‌वाॽफुमाङ्‌ङिन् नसान् चोगुआङ् खुने़ॽ निङ्‌वाॽफुमाङ्‌ङिल्‍ले़ कुनिमाओ आनिॽ के़रे़क्‍ले़न् पा पोःक्‍खे़, के़सिबाहाॽ ने़त्तिगे़न् हिङ्‌मन् के़बिबा नु के़होःप्‍पा पाःन्‍हाॽओलाम् चइःत् के़जोःक्‍पा निङ्‌वाॽफुमाङ्‌ङिन् अब्राहामरे़ नसान् चोगुरो॥

१८ निङ्‌साङ् चोःक्‍मा सुक्‍मे़न्‍दे़प्‍मना वये़साङ् अब्राहामरे़ “के़मुॽइदाङ्‌साहाॽ खेःम्‍सिक्‍पा कुइसिःक् यरिक् मे़बोङ्‌लो” लॽरिक् निङ्‌वाॽफुमाङ्‌ङिल्‍ले़ मे़त्तुबा पाःन्‍निल्‍ले़न् निङ्‌साङ् चोगुआङ् नसान् चोगुबाल्‍ले़ चोगुल्‍ले़ खुने़ॽ यरिक् मे़न्‍छाम् सुवाङ्‌हाॽरे़न् पानुदिङ् पा पोःक्‍खे़रो॥

१९ खुने़ॽ तङ्‌बे किप्‍थिक् (१००) यारिक् के़रे़आङ् यरे़बेआङ् वये़, हे़क्‍क्‍याङ् कुमेत् सारान्‍नाङ् सामुॽइ खक्‍ते़आङ् चप्‍ते़बेआङ् वये़साङ् खुने़ॽ कुनसाःन्‍निन् अयाक् मे़लॽरे़न्‍नाङ्

२० निङ्‌वाॽफुमाङ्‌ङिल्‍ले़ कुमाङ्‌हे़क्‍किल्‍ले़ कुयाःम्‍बेओ खुने़ॽ चप्‍चि मे़जोगुन्, कर नसाःन्‍नो के़धुम्‍बा पोःक्‍खे़आङ् निङ्‌वाॽफुमाङ्‌ङिल्‍ले़ कुनारा फोसुरो॥

२१ हे़क्‍क्‍याङ् निङ्‌वाॽफुमाङ्‌ङिल्‍ले़ चोगुबा माङ्‌हे़क्‍किन् के़प्‍मा सुक्‍तुॽ के़लॽबा पाःन्‍नो अब्राहाम्‍मिन् निःन्‍धो वये़॥

२२ खे़ल्‍ले़ चोगुल्‍ले़ए अब्राहामरे़ कुनसाःन्‍निल्‍ले़ चोगुल्‍ले़ “निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तुरो॥”

२३ आल्‍ल निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तु के़लॽबा पाःन्‍निन् अब्राहामरे़ कुलागिरक् मे़ःन्,

२४ कर आनिॽ लागिआङ् साप्‍ते़बारो॥ ये़सु आनिॽ दाङ्‌बान् सिमे़न्‍लाम् कुहिङ्‌वे़त् के़जोःक्‍पा निङ्‌वाॽफुमाङ्‌ङिन् नसान् आजोगुम्‍ने़ फाॽग्र आनिॽआङ् साम्‌योबा आलेःत्‍लो॥

२५ खुने़ॽग आनिॽ लायोल्‍ले़ चोगुल्‍ले़ से़प्‍मा फाॽआङ् हुक्‍सुप्‍ते़, हे़क्‍क्‍याङ् आनिॽ आप्‍तिक् मे़ःन्‍नेबा चोःक्‍से़ निङ्‌वाॽफुमाङ्‌ङिल्‍ले़ याम्‍मो खुने़ॽ कुहिङ्‌वे़त् चोगुरो॥

नसाःन्‍निल्‍ले़ सःप्‍मान् तारुॽ

५

खे़ल्‍ले़ चोगुल्‍ले़ नसान् आजोगुम्‍बाल्‍ले़ आप्‍तिक् मे़ःन्‍नेबा आबोःक्‍खे़आङ् आनिॽ दाङ्‌बा ये़सु ख्रिस्‍तलाम्‍बा निङ्‌वाॽफुमाङ्‌ङिन्‍नु आनिॽ नादङ् पोःक्‍खे़आङ् वाॽरो॥

२ आनिॽ नसान् आजोगुम्‍बाल्‍ले़ ये़सु ख्रिस्‍तरे़ कन् लुङ्‌गुम्‍मो आदारे़आङ् वाॽ॥ आल्‍लो हाबा खे़न् लुङ्‌गुम्‍मोए आवाॽ, हे़क्‍क्‍याङ् निङ्‌वाॽफुमाङ्‌ङिल्‍ले़ कुमिमिदिङ्‌ङिन् खोमा लक् आघोसुम्‍मेरो फाॽआङ् आसःत्‍लो॥

३ हे़क्‍केरक् मे़ःन्, कर आनिॽ नसान् आजोगुम्‍बाल्‍ले़ चोगुल्‍ले़ इनोगे़न् तुक्‍खे लाक्‍खे आदुमुम्‍मिल्‍ले़ए आसःत्‍लो, थेआङ्‌भे़ल्‍ले़ इनोगे़न् तुक्‍खे लाक्‍खे आदुमुम्‍मिल्‍ले़ आल्‍लसाङ् यरिक् नासिथःप्‍मा आसुक्‍तुम् के़लॽबान् आनिसुम्‍माङ् आवाॽरो,

४ हे़क्‍क्‍याङ् नासि आधःत्तुम्‍मिल्‍ले़ नुबा ये़प्‍ले़क् आघोसुम्, हे़क्‍क्‍याङ् नुबा ये़प्‍ले़क् आगत्तुम्‍मिल्‍ले़ से़न्‍लप् आघोसुम्‍मे फाॽआङ् आल्‍लसाङ् यरिक् निङ्‌साङ् आजोगुम्‍लो॥

५ हे़क्‍केलॽरिक् निङ्‌साङ् आजोगुम्‍मिल्‍ले़ आनिॽ निङ्‌साङ् मे़बुक्‍ने़न्‍लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ साॽरिक् लुङ्‌माॽ आदुक्‍ते़आङ् वाॽ के़लॽबान् खुने़ॽ आबिरे़बा सेसेमाङ्‌लाम् आनिॽ सिक्‍लुङ्‌मो निङ्‌वाॽ आघोसुम्‍लो॥

६ आनिॽ लायोलाम् आबाङे ताङ्‌से़ःप्‍सिङ्‌मा मे़न्‍छुक्‍मनाबा आबोःक्‍खे़आङ् आवये़ल्‍ले़ सुये़म्‍मो लायोबाहाॽरे़ लागि ख्रिस्‍ते़न् स्‍ये़रो॥

७ आल्‍ल साम्‌योबा मनाःल्‍ले़ कुलागि सिमा निङ्‌वाॽ के़जोःक्‍पा मनाग खोमा साक्‍पिला, हे़क्‍केसाङ् से़क्‍खाए नुबा मनाःल्‍ले़ कुलागिग कुभा सिमारे़ लागि आःन्‍छिङ्‌मा मे़सुक्‍लो॥

८ कर आनिॽ लायोओ आवये़ल्‍ले़सा निङ्‌वाॽफुमाङ्‌ङिल्‍ले़ ख्रिस्‍ते़न् आनिॽ लागि सिमा पाङ्‌घुआङ् लुङ्‌माॽ आदुक्‍ते़बा पाःन्‍निन् खुने़ॽ ओसेःन्‍आधाक्‍ते़रो॥

९ खे़ल्‍ले़ चोगुल्‍ले़ आनिॽग ख्रिस्‍तरे़ कुमाक्‍खिॽइल्‍ले़ निङ्‌वाॽफुमाङ्‌ङिल्‍ले़ कुनिमाओ आप्‍तिक् मे़ःन्‍नेबा आबोःक्‍खे़आङ् आवाॽबाल्‍ले़ चोगुल्‍ले़ ख्रिस्‍तरे़ निङ्‌वाॽफुमाङ्‌ङिल्‍ले़ कुघुम्‍दिङ्‌लाम् से़क्‍खाए ताङ्‌आसे़ःप्‍लो॥

१० खे़न् फाॽइङ्‌ग निङ्‌वाॽफुमाङ्‌ङिल्‍ले़ कुनिङ्‌मि आवये़ल्‍ले़सा आबुगे़न् कुस्‍साःल्‍ले़ कुसिमे़न्‍लाम् निङ्‌वाॽफुमाङ्‌ङिन्‍नु नादङ् आबोःक्‍खे़आङ् आवाॽबाल्‍ले़ चोगुल्‍ले़ खुने़ॽ कुहिङ्‌मन्‍निल्‍ले़ निङ्‌वाॽफुमाङ्‌ङिल्‍ले़ कुघुम्‍दिङ्‌लाम् से़क्‍खाए ताङ्‌आसे़ःप्‍लो॥

११ खे़न् पाःन्‍नोरक् मे़ःन्, कर निङ्‌वाॽफुमाङ्‌ङोआङ् आसःत्‍लो, थेआङ्‌भे़ल्‍ले़ आनिॽ दाङ्‌बा ये़सु ख्रिस्‍तलाम् निङ्‌वाॽफुमाङ्‌ङिन्‍नु आनिॽ नादङ् पोःक्‍खे़आङ् वाॽरो॥

आदम नु ख्रिस्‍त

१२ काक्‍नुःल्‍ले़ तगिबा मे़न्‍छाम् याप्‍मि आदमलाम् इक्‍सादिङ् खाम्‍बेःक्‍मो लायोन् पोगे़, हे़क्‍क्‍याङ् खे़न् लायोल्‍ले़ चोगुल्‍ले़ सिमे़न् पोगे़रो॥ अक्‍खेलॽरिक् काक् मे़न्‍छाम् याप्‍मिहाॽओ सिमे़न् त्‍ये़रो, थेआङ्‌भे़ल्‍ले़ के़रे़क्‍ले़ लायो मे़जोगुरो॥

१३ निङ्‌वाॽफुमाङ्‌ङिल्‍ले़ साम्‌योथिम् मे़म्‍बिए तगिसा इक्‍सादिङ् खाम्‍बेःक्‍मो लायोन् वये़रो, कर साम्‌योथिम् होःप्‍ते़ल्‍ले़ निङ्‌वाॽफुमाङ्‌ङिल्‍ले़ लायोहाॽरे़न् खारात् मे़युक्‍खुन्‍लो॥

१४ आदम्‍मिल्‍ले़ कुये़म्‍माङ्‌धो साम्‌योथिम् के़साप्‍पा मोसाःल्‍ले़ कुये़म् थारिक् मे़न्‍छाम् याप्‍मिहाॽरे़ आदम्‍मिन् हे़क्‍के निङ्‌वाॽफुमाङ्‌ङिल्‍ले़ कुइङ्‌जाङ् मे़म्‍भेःन्‍ने मे़वये़साङ् मे़स्‍ये़रो॥

आल्‍ल कुभा पाःन्‍नो आदमे़ङ्‌ग ताःन्‍दि के़दाबा ख्रिस्‍ते़न् हे़क्‍तङ्‌बा वये़रो॥

१५ कर लायो नु पर्धाःम्‍मिङ्‌ग लत्‍थिक् मे़जोःक्‍ने़न्‍लो॥ थेआङ्‌भे़ल्‍ले़ लत्‍छा मना आदम्‍मिल्‍ले़ चोगुबा लायोल्‍ले़ यरिक् मे़न्‍छाम् याप्‍मिहाॽ मे़स्‍ये़, कर लत्‍छा मना ये़सु ख्रिस्‍तरे़ कुलुङ्‌गुम्‍लाम् निङ्‌वाॽफुमाङ्‌ङिल्‍ले़ यरिक् मनाहाॽ लुङ्‌माॽ तुक्‍तुसिआङ् आम्‍भा आत्तात्तान्‍ने से़न्‍लप् पिरुसिरो॥

१६ हे़क्‍क्‍याङ् निङ्‌वाॽफुमाङ्‌ङिल्‍ले़ कुलुङ्‌गुम्‍लाम्‍बा के़दाबा पर्धाःम्‍मिङ्‌ग आदमरे़ कुलायोन् नु मे़दङ्‌ने़न्‍लो॥ लत्‍छा लायोधिक्‍ले़ चोगुल्‍ले़ के़रे़क् मनाहाॽ आप्‍तिक्‍को मे़ध्‍ये़रो, कर यरिक् लायो आजोगुम्‍साङ् निङ्‌वाॽफुमाङ्‌ङिल्‍ले़ आम्‍भा आबिबा पर्धाःम्‍मिल्‍ले़ आप्‍तिक् मे़ःन्‍नेबा आजोःक्‍लो॥

१७ थिक् मना आदम्‍मिल्‍ले़ चोगुबा लायोल्‍ले़ चोगुल्‍ले़ काक् मनाहाॽओ सिमे़ल्‍ले़ हाङ् चोगुने़ फाॽग्र आल्‍लसाङ् यरिक् लुङ्‌गुम् नु साम्‌योनिमारे़न् पर्धाःम्‍मिन् आम्‍भाए के़घोबाहाॽरे़ थिक् मना ये़सु ख्रिस्‍तलाम्‍बा के़दाबा हिङ्‌मन्‍नो हाङ् मे़जोगुॽरो॥

१८ हे़क्‍केलॽरिक् लत्‍थिक् मनाःल्‍ले़ चोगुबा लायोल्‍ले़ काक् मनाहाॽ आप्‍तिक्‍को मे़ध्‍ये़बा हे़क्‍केए लत्‍छा मनाःल्‍ले़ चोगुबा थिक् साम्‌योबा याःम्‍बक्‍किल्‍ले़ के़रे़क् मनाहाॽ निङ्‌वाॽफुमाङ्‌ङिल्‍ले़ कुनिमाओ आप्‍तिक् मे़ःन्‍नेबा मे़बोङ्‌ङाङ् कुसङ् हिङ्‌मन् मे़घोसुॽरो॥

१९ थेआङ्‌भे़ल्‍ले़ थिक् मनाःल्‍ले़ निङ्‌वाॽफु इङ्‌जाङ् फे़ःन्‍दुबाल्‍ले़ चोगुल्‍ले़ यरिक् मनाहाॽ लायोबा मे़बोःक्‍खे़बा हे़क्‍केए लत्‍छा मनाःल्‍ले़ निङ्‌वाॽफु इङ्‌जाङ्‌ङिन् ते़न्‍दिङ् चोगुबाल्‍ले़ चोगुल्‍ले़ यरिक् मनाहाॽ निङ्‌वाॽफुमाङ्‌ङिल्‍ले़ कुनिमाओ साम्‌योबा मे़बोङ्‌लो॥

२० के़रे़क् मनाहाॽ आक्‍खे़न् लायोबा मे़जोगे़ के़लॽबा पाःन्‍निन् खे़ङ्‌हाॽरे़ मे़निसुर फाॽआङ् साम्‌योथिम्‍मिन् त्‍ये़रो, कर लायोन् पोःरे़ल्‍ले़ लुङ्‌गुम्‍मिन् खे़न्‍नुःल्‍ले़आङ् यरिक् पोरे़रो॥

२१ हे़क्‍केलॽरिक् लायोल्‍ले़ के़रे़क् मनाहाॽओ हाङ् चोगुआङ् सिमे़न् तारुबा कुइसिःक् आल्‍ल निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़ हाङ् चोगुॽआङ् खे़ल्‍ले़ आनिॽ आप्‍तिक् मे़ःन्‍नेबा आजोक्, हे़क्‍क्‍याङ् दाङ्‌बा ये़सु ख्रिस्‍तलाम् मे़न्‍नुप्‍मनाबा हिङ्‌मन् आघोसुम्‍लो॥

लायोल्‍ले़ कुमुक्‍साम्‍मिन् मे़गे़

६

आल्‍ल आनिॽ थे पाःप्‍माबे? लुङ्‌गुम्‍मिन् आत्तात्तान्‍ने आघोसुम्‍ल फाॽआङ् लायो चोःक्‍मार वाॽमाबि?

२ मे़ःन्‍लो! हे़क्‍के चोःक्‍मा मे़नुॽने़न्‍लो! आनिॽग कुसिवे़त् मना हे़क्‍तङ्‌बा आजोःक्‍लो, हे़क्‍क्‍याङ् आल्‍ल लायोल्‍ले़ कुयुक्‍को आन्‌वाॽने़न्‍लो॥ हे़क्‍केःल्‍ले़ आल्‍लआङ्‌धो लायो चोःक्‍मार वाॽमा मे़नुॽने़न्‍लो॥

३ आनिॽ ख्रिस्‍त ये़सुओ बप्‍तिस्‍मा आबोःक्‍खे़ल्‍ले़ खुने़ॽनुए आस्‍ये़ के़लॽबान् कुसिङ् के़न्‍निःत्तुम्‍मिन्‍बि?

४ खे़ल्‍ले़ चोगुल्‍ले़ आनिॽग बप्‍तिस्‍मालाम् सिमे़न्‍नो खुने़ॽनु आहुम्‍सिङ्, हे़क्‍केःल्‍ले़ ख्रिस्‍ते़न् पानुदिङ् पा निङ्‌वाॽफुमाङ्‌ङिल्‍ले़ मिमिदिङ्‌गे़न् कुमुक्‍साम्‍मिल्‍ले़ सिमे़न्‍लाम्‍बा कुहिङ्‌वे़त् चोगुबा कुइसिःक् आनिॽआङ् कुसङ् हिङ्‌मन्‍नो आहिङ्‌लो॥

५ आनिॽ कुसिमे़न्‍नो खुने़ॽनु थिक्‍हुप् आबोःक्‍खे़आङ् आवाॽने़ फाॽग्र ख्रिस्‍ते़न् सिमे़न्‍लाम् याम्‍मो हिङे़बा हे़क्‍के आनिॽआङ् खुने़ॽनुए सिमे़न्‍लाम् याम्‍मो आहिङ्‌लो॥

६ लायोल्‍ले़ कुयुक्‍किन् आनिॽ हिङ्‌मन्‍नोलाम् मे़क्‍ल हे़क्‍क्‍याङ् आल्‍लआङ्‌धो लायोरे़ कुयोःक्‍पा आम्‍बोङ्‌ङिन्‍ल फाॽआङ् आनिॽ तगिस्‍मा हिङ्‌मन्‍निन् ख्रिस्‍ते़न्‍नु सिलाम्‍साक्‍मा सिङ्‌ङो फोःन्‍दे़आङ् वाॽ के़लॽबान् कुसिङ् आनिःत्‍तुम्,

७ थेआङ्‌भे़ल्‍ले़ आत्‍तिन् स्‍ये़आङ् वाॽ खे़न् लायोल्‍ले़ कुयुक्‍कोनु चोःक्‌युम्‍भोबा पोःक्‍खे़आङ् वाॽरो॥

८ आल्‍ल आनिॽ ख्रिस्‍ते़न्‍नु सोरिक् आस्‍ये़आङ् आवाॽने़ फाॽग्र खुने़ॽनुए आनिॽआङ् याम्‍मो आहिङ्‌लो फाॽआङ् नसान् आजोगुम्‍लो॥

९ ख्रिस्‍ते़ङ्‌ग स्‍ये़आङ् कुहिङ्‌वे़त् पोःक्‍खे़बाल्‍ले़ आल्‍ल याम्‍मो मे़सिने़न्‍लो के़लॽबान् आनिॽ आनिसुम्‍लो॥ हे़क्‍केःल्‍ले़ आल्‍लआङ्‌धो खुने़ॽ सम्‍दाङ् सिमे़ल्‍ले़ युक् मे़गत्तुन्‍लो॥

१० ख्रिस्‍ते़न् स्‍ये़ल्‍ले़ लायोल्‍ले़ कुमुक्‍साम्‍मिन् नाःम्‍मा फाॽआङ् सदादिङ्‌रे़ लागि खुने़ॽ थिक्‍ले़ङ्‌ङो स्‍ये़, कर आल्‍ल खुने़ॽ कुहिङ्‌वे़त् वाॽरो, हे़क्‍क्‍याङ् कुहिङ्‌मन्‍निन् खुने़ॽ निङ्‌वाॽफुमाङ्‌ङिल्‍ले़ कुनिङ्‌वाॽ तामा फाॽआङ् हिङ्‌लो॥

११ हे़क्‍केलॽरिक्‍के कुसिवे़त् मनाःल्‍ले़ लायो मे़जोगुम्‍बा कुइसिःक् खिनिॽ लायो चोःक्‍माओ के़स्‍ये़ॽइ कर ख्रिस्‍त ये़सुन् नु थिक्‍हुप् के़बोःक्‍खिआङ् निङ्‌वाॽफुमाङ्‌ङिल्‍ले़ कुनिङ्‌वाॽ तामारे़ लागि के़हिङिबा फाॽआङ् निङ्‌वाॽ इःत्ते़म्‍मे़ॽओ॥

१२ खे़ल्‍ले़ चोगुल्‍ले़ लायोल्‍ले़ खिनिॽ नासिङ्‌गे़न् थक्‍किन् युक्‍मा मे़बाङ्‌घे़म्‍मिन्‍ने़ॽओ, मे़ःन्‍ने़ फाॽग्र फे़न् निङ्‌वाॽइल्‍ले़ कुबाःन्‍निन् ते़न्‍दिङ् के़जोगुम्‍लो॥

१३ खिनिॽ थक्‍कोबा याम्‍लक्‍हाॽ ताप्‍फे़ःम्‍बा याःम्‍बक् चोःक्‍मारे़ लागि लायोन् मे़दोःन्‍दे़म् मे़बिरे़म्‍मिन्‍ने़ॽ॥ खे़ल्‍ले़ कुले़क्‌वा सिमे़न्‍लाम् हिङ्‌मन्‍नो के़दाबा मनाहाॽ कुइसिःक् खिनिॽ आबाङे निङ्‌वाॽफुमाङ्‌ङो तोःन्‍नाॽसिम्‍मे़ॽ, हे़क्‍क्‍याङ् खिनिॽ याम्‍लक्‍हाॽ साम्‌योबा याःम्‍बक् चोःक्‍मारे़ लागि निङ्‌वाॽफुमाङ्‌ङो तोःन्‍दे़म्‍मे़ॽओ॥

१४ खिनिॽ सम्‍दाङ् लायोन् युक् चोक् मे़बाङ्‌घे़म्‍मिन्‍ने़ॽ, थेआङ्‌भे़ल्‍ले़ खिनिॽ साम्‌योथिम्‍मिल्‍ले़ कुयुक्‍को के़होःप्‍तिॽ, कर निङ्‌वाॽफु लुङ्‌गुम्‍मिल्‍ले़ कुयुक्‍को के़वयिॽरो॥

साम्‌योनिमाल्‍ले़ कुयोःक्‍पा

१५ कन् काक् फाॽइङ्‌ग थे़माबे? आनिॽ साम्‌योथिम्‍मिल्‍ले़ कुयुक्‍को आहोप् कर निङ्‌वाॽफु लुङ्‌गुम्‍मिल्‍ले़ कुयुक्‍को आवाॽबाल्‍ले़ लायो चोगुम्‍बि? आप्‍फाल्‍ले़आङ् चोगुम् मे़ःन्!

१६ आत्‍तिन्‍हाॽ इङ्‌जाङ् खे़म्‍मा के़दे़न्‍दिॽ, बा खे़ल्‍ले़ कुयोःक्‍पा के़बोःक्‍खिॽ के़लॽबान् के़न्‍निःसुम्‍मिन्‍बि? लायोल्‍ले़ कुयोःक्‍पा के़बोःक्‍खिॽने़ फाॽग्र खिनिॽ के़स्‍ये़ॽइ, कर निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् के़घे़प्‍सुम्‍ने़ फाॽग्र खिनिॽ साम्‌योबा के़बोःक्‍खिॽरो॥

१७ कर खिनिॽ लायोल्‍ले़ कुयोःक्‍पा के़बोःक्‍खिआङ् के़वयिसाङ्, आल्‍ल खिनिॽ के़हुॽआसिबा निसाम्‍मिन् सिक्‍लुङ्‌मोनुए के़इःप्‍पा के़नाःप्‍पा के़बोःक्‍खिआङ् के़वयिबाओ निङ्‌वाॽफुमाङ्‌ङिन् नोगे़न्‍लो॥

१८ खिनिॽग लायोलाम् चोःक्‌युम्‍भो के़घोसुम्‍माङ् साम्‌योबा याःम्‍बक् चोःक्‍मा फाॽआङ् कुयोःक्‍पा के़बोःक्‍खिआङ् के़वयिॽरो॥

१९ खिनिॽ कुसिङ् निःप्‍मा के़सुक्‍तुम्‍ल फाॽआङ् हिम्‍दाङ्‌बान् नु योःक्‍किल्‍ले़ कुबिःन् ओगप् चोगुङ्‌ल पत्‍तारो॥ खिनिॽ आबाङे याम्‍लक्‍किन् तगि याप्‍मि के़जिःम्‍बा नु फे़न्‌याःम्‍बक्‍किल्‍ले़ कुयोःक्‍पा पोङ्‌से़ के़दोःन्‍दुम्‍माङ् के़वयिबा कुइसिःक्, आल्‍ल सेसेगे़न् सुत्‍थो पोङ्‌मारे़ लागि साम्‌योबाल्‍ले़ कुयोःक्‍पा पोङ्‌से़ खिनिॽ याम्‍लक्‍किन् तोःन्‍दे़म्‍मे़ॽओ॥

२० खिनिॽ लायोल्‍ले़ कुयोःक्‍पा के़वयिल्‍ले़ साम्‌योबाल्‍ले़ कुयुक्‍को के़होःप्‍तिरो॥

२१ खे़न् ये़म्‍मो के़जोगुम्‍बा पाःन्‍हाॽलाम् आल्‍लो सिरिङ् के़मयिल्‍ले़ थे इन्‍धाःक् के़घोसुम्‍बे? कुनुप्‍मोग खे़न् पाःन्‍हाॽरे़ मे़न्‍नुप्‍मनाबा सिमे़न्‍नो के़गे़त्तिॽरो॥

२२ कर आल्‍लोग खिनिॽ लायोलाम् चोःक्‌युम्‍भो के़घोसुम्‍माङ् के़वयिॽ, हे़क्‍क्‍याङ् निङ्‌वाॽफुमाङ्‌ङिल्‍ले़ कुयोःक्‍पा के़बोःक्‍खिआङ् के़वयिॽरो॥ खे़ल्‍ले़ग सेसेगे़न् सुत्‍थो के़जोगिॽ, हे़क्‍क्‍याङ् कुनुप्‍मो खे़ल्‍ले़ मे़न्‍नुप्‍मनाबा हिङ्‌मन्‍नो के़गे़त्तिॽरो॥

२३ थेआङ्‌भे़ल्‍ले़ लायोरे़ आबिबा नाम्‌याक्‍किङ्‌ग सिमे़न्‍लो, कर निङ्‌वाॽफुमाङ्‌ङिल्‍ले़ आम्‍भा आबिबा पर्धाःम्‍मिङ्‌ग आनिॽ दाङ्‌बा ख्रिस्‍त ये़सुओलाम् मे़न्‍नुप्‍मनाबा हिङ्‌मन्‍लो॥

साम्‌योथिम्‍मिल्‍ले़ कुयाःम्‍बेओ मेःक्‍खिम्‍लाम् कुबि

७

आल्‍ल साम्‌योथिम् के़ले़बा के़निःबा आमिःम् फुॽनुसाॽ नु ने़ॽनुसाॽसे, इङ्‌गाॽ पाःप्‍मा कोःत्तुङ्‌बा पाःन्‍निन् कुसिङ् के़निःत्तुम्‍लो॥ साम्‌योथिम्‍मिल्‍ले़ग मनान् कुहिङ्‌वे़त् वाॽर थारिक्‍लक् युक्‍तुॽ॥

२ मेःक्‍खिम्‍मिल्‍ले़ कुबिधिक् पिनिङ्‌लो, मेःक्‍खिम् के़बोङ्‌मा मे़न्‍छुमाॽइन् इत्‍थुङ्‌गे़न् कुये़म्‍बाॽइन् हिङ्‌ङाङ् वाॽर थारिक् साम्‌योथिम्‍मिल्‍ले़ खे़न् कुये़म्‍बाॽइन्‍नु इघेःक्‍खुआङ् वाॽ॥ कर कुये़म्‍बाॽइन् सिने़भग्र खे़न् मेःक्‍खिम्‍थिम्‍लाम् चोःक्‌युम्‍भोमा पोङ्‌लो॥

३ हे़क्‍केलॽरिक्‍के कुये़म्‍बाॽइन् कुहिङ्‌वे़त् वाॽरए खे़ल्‍ले़ वेॽ मनाःन्‍नु मेःक्‍खिम् चोगुने़ फाॽग्र खे़ङ्‌ग साम्‌योथिम्‍मिल्‍ले़ चाराम्‍मा याःम्‍बक् के़जोःक्‍मा मे़त्तुॽरो॥ कर कुये़म्‍बाॽइन् सिआङ्‌ग खुने़ॽ मेःक्‍खिम्‍थिम्‍लाम् चोक्‌युम्‍भोमा पोङ्‌लो, हे़क्‍क्‍याङ् खे़ल्‍ले़ वेॽ मनाःन्‍नु मेःक्‍खिम् चोगुल्‍ले़ चाराम्‍मा याःम्‍बक् चोगुबा मे़बोङ्‌ने़ल्‍लो॥

४ हे़क्‍केःल्‍ले़ फुॽनुसाॽ नु ने़ॽनुसाॽसे, ख्रिस्‍ते़न् स्‍ये़ःल्‍ले़ खिनिॽआङ् साम्‌योथिम्‍मिल्‍ले़ कुयुक्‍किल्‍ले़ इगे़भुत्तिआङ् के़वयिबाओलाम् के़बाःक्‍खिरो॥ हे़क्‍केःल्‍ले़ निङ्‌वाॽफुमाङ्‌ङिल्‍ले़ कुलागि आनिॽ नुबा याःम्‍बक् चोःक्‍मा आसुक्‍तुम्‍ल फाॽआङ् आनिॽग सिमे़न्‍लाम्‍बा कुहिङ्‌वे़त् के़बोङ्‌बान्‍नु थिक्‍हुप् आबोःक्‍खे़आङ् आवाॽरो॥

५ आनिॽग लायोबा सुत्‍नाःल्‍ले़ आयुक्‍ते़आङ् आवये़ल्‍ले़ साम्‌योथिम्‍मिल्‍ले़ आनिॽ नासिङ्‌गे़न् थक्‍को लायोबा निङ्‌वाॽइन् फोःक्‍खुआङ् आनिॽ आजोगुम्‍बा फे़न्‌याःम्‍बक्‍किल्‍ले़ सिमे़न् तारुरो॥

६ कर आल्‍लोग, तगि आनिॽ सम्‍दाङ् युक् के़जोःक्‍पा साम्‌योथिम्‍लाम्‍बा चोक्‌युम्‍भो आघोसुम्‍माङ् आवाॽ॥ आल्‍ल आनिॽग साप्‍ते़आङ् के़बप्‍पा साम्‌योथिम्‍मिल्‍ले़ कुयुक्‍को आवये़ल्‍ले़ सेवा आजोगुम्‍बा हे़क्‍के मे़ःन्, कर सेसेमाङ्‌लाम्‍बा कुसङ् हिङ्‌मन्‍नो सेवा आजोगुम्‍लो॥

साम्‌योथिम् नु लायो

७ हे़क्‍केःल्‍ले़ आनिॽ थे पाःप्‍माबे? साम्‌योथिम्‍मिन् लायोबि? से़क्‍खासाङ् मे़ःन्‍लो! कर साम्‌योथिम्‍मिन् होःप्‍ते़ल्‍ले़ग इङ्‌गाॽ आहिङ्‌मन्‍नोबा लायोहाॽ मे़न्‍निबान्‍मे़न्॥ थेआङ्‌भे़ल्‍ले़ साम्‌योथिम्‍मिल्‍ले़, “खे़ने़ॽ मे़घिःप्‍से़न्‍ने़ॽ” फाॽआङ् मे़बाःत्तुन्‍निल्‍ले़ग इङ्‌गाॽ खिःम्‍मान् ताप्‍फे़ःम्‍बारो के़लॽबा पाःन्‍निन् कुसिङ् मे़निःत्तुङ्‌ङिन्‍बारो॥

८ कर कन् लायोल्‍ले़ साम्‌योइङ्‌जाङ्‌लाम् सुये़म् खोसुआङ् इङ्‌गाॽ आसिगाङ् काक् परिक्‍ले़न् खिःम्‍मा निङ्‌वाॽइन् फोःक्‍खु॥ थेआङ्‌भे़ल्‍ले़ साम्‌योथिम्‍मिन् होःप्‍ते़ल्‍ले़ग लायोल्‍ले़ कुमुक्‍साम् होःप्‍ते़बारो॥

९ तगि इङ्‌गाॽ साम्‌योथिम्‍मिन् कुसिङ् मे़न्‍निःत्ते वयाङ्‌ङिल्‍ले़ नुबा वये़, कर साम्‌योइङ्‌जाङ्‌ङिन् कुसिङ् निःत्तुङ्‌ङिल्‍ले़ इङ्‌गाॽ आहिङ्‌मन्‍नो लायोन् कुहिङ्‌वे़त् पोःक्‍खे़आङ् इङ्‌गाॽ स्‍याङ्‌लो॥

१० कन् साम्‌योइङ्‌जाङ्‌ङिल्‍ले़ए मे़न्‍नुप्‍मनाबा हिङ्‌मन् ताःप्‍मा के़बोङ्‌बा वये़ कर खे़ल्‍ले़ग सिमानि तारु के़लॽबान् निङ्‌वाॽ खोसुङ्‌लो॥

११ थेआङ्‌भे़ल्‍ले़ लायोल्‍ले़ साम्‌योइङ्‌जाङ्‌लाम् सुये़म् खोसुआङ् इङ्‌गाॽ इङ्‌ले़क्‍ताङ्‌लो, हे़क्‍क्‍याङ् बा कन् साम्‌योइङ्‌जाङ्‌लाम् इङ्‌गाॽ से़राङ्‌लो॥

१२ हे़क्‍केसाङ् साम्‌योथिम्‍मिन् सेसेबा चोःक्‍पाल्‍ले़ कुइङ्‌जाङ्‌हाॽ सेसेबा, साम्‌योबा नु नुबा चोक्‍लो॥

१३ हे़क्‍केःल्‍ले़ नुबा पाःन्‍निल्‍ले़ इङ्‌गाॽ आलागि सिमे़न् तारुबि? मे़दारुन्‍लो, कर लायोन् लायोएरो लॽरिक् कुसिङ् निःप्‍मा आसुक्‍तुम्‍ल फाॽआङ् लायोल्‍ले़ नुबा पाःन्‍लाम् इङ्‌गाॽओ याम्‍साम्‍गे़न् सिमे़न् तारु, हे़क्‍केःल्‍ले़ साम्‌योइङ्‌जाङ्‌ङिल्‍ले़ चोगुल्‍ले़ लायोन् आल्‍लसाङ् साॽरिक् लायोबा चोक् फाॽआङ् निसुङ्‌लो॥

ने़त्‍छि परिक्‍पा मे़न्‍छाम् सुत्‍ना

१४ साम्‌योथिम्‍मिन् याम्‍साम्‍बा चोक् लॽरिक् कुसिङ् आनिःत्तुम्‍माङ् वाॽ, कर इङ्‌गाॽ याम्‍साम्‍बा मे़जोःक्‍कान् हे़क्‍क्‍याङ् योःक्‍पाहाॽ मे़दोःक्‍पा कुइसिःक् इङ्‌गाॽआङ् लायोओए तोःक्‍ताङ्‌ङाङ् वाॽआरो॥

१५ इङ्‌गाॽ चोगुङ्‌बा पाःन्‍निन् कुसिङ् मे़निःत्तान्, थेआङ्‌भे़ल्‍ले़ चोगुङ् लॽरिक् निङ्‌वाॽ चोगुङ्‌बान् मे़जोःक्‍कान्, कर इङ्‌गाॽ चिःत्तुङ्‌बा पाःन्‍निन्‍ने चोगुङ्‌लो॥

१६ हे़क्‍क्‍याङ् इङ्‌गाॽ चोगुङ्‌बा पाःन्‍निन् ताप्‍फे़ःम्‍बा चोक् फाॽआङ् निसुङ्‌ने़ फाॽग्र साम्‌योथिम्‍मिन् नुबा चोक् लॽरिक् ते़न्‍दिङ् चोगुङ्‌बा पोङ्‌लो॥

१७ खे़ल्‍ले़ चोगुल्‍ले़, आल्‍ल हे़क्‍के के़जोःक्‍पे़न् इङ्‌गाॽ मे़ःन्, कर इङ्‌गाॽओ के़वाॽबा लायोल्‍ले़ चोगुबारो॥

१८ थेआङ्‌भे़ल्‍ले़ लायोल्‍ले़ कुधिम् वाॽआबाल्‍ले़ इङ्‌गाॽ आसुत्‍नाओ थेआङ् नुबा पान् होप् फाॽआङ् कुसिङ् निःत्तुङ्‌लो॥ हे़क्‍केलॽरिक् इङ्‌गाॽ नुबा पाःन्‍हाॽ चोःक्‍मा निङ्‌वाॽ कत्तुङ्‌साङ् चोःक्‍मा मे़सुक्‍कान्‍लो॥

१९ थेआङ्‌भे़ल्‍ले़ नुबा पाःन्‍हाॽ चोःक्‍मा निङ्‌वाॽ चोगुङ्, खे़न् मे़जोःक्‍कान्, कर ताप्‍फे़ःम्‍बा पाःन्‍हाॽ मे़न्‍जोःक्‍मा निङ्‌वाॽ चोगुङ्‌बान्‍ने़ चोगुङ्‌ल वाॽआरो॥

२० हे़क्‍केलॽरिक् इङ्‌गाॽ मे़न्‍जोःक्‍मा निङ्‌वाॽ चोगुङ्‌बा पाःन्‍हाॽ चोगुङ्‌ने़ फाॽग्र कन् के़जोःक्‍पाङ्‌ग इङ्‌गाॽ मे़ःन्, कर इङ्‌गाॽओ के़वाॽबा लायोल्‍ले़ हे़क्‍के चोगुबारो॥

२१ अक्‍खेलॽरिक् कन् थिम्‍मिल्‍ले़ याःम्‍बक् चोगुबा इङ्‌गाॽ निङ्‌वाॽ खोसुङ्- इङ्‌गाॽ नुबा पान् चोःक्‍मा निङ्‌वाॽ चोगुङ्‌ङिल्‍ले़ ताप्‍फे़ःम्‍बान् इङ्‌गाॽनुए वाॽरो॥

२२ थेआङ्‌भे़ल्‍ले़ इङ्‌गाॽ आसिक्‍लुङ्‌मोनुए निङ्‌वाॽफुमाङ्‌ङिल्‍ले़ कुसाम्‌योथिम्‍मो सःत्तारो॥

२३ कर इङ्‌गाॽओग वेॽस्‍मा मुक्‍साम्‍मिल्‍ले़ याःम्‍बक् चोगुबा निसुङ्॥ खे़न् मुक्‍साम्‍मिल्‍ले़ग इङ्‌गाॽ आबाङे आनिङ्‌वाॽइल्‍ले़ इःप्‍मा नाःप्‍मा कोःत्तुबा थिम्‍मिल्‍ले़ कुदक्‍ले़ङ्‌वाओ थङ् चोगुॽ, हे़क्‍क्‍याङ् लायोओ पुङ्‌लाधाबा चोःक्‍काआङ् लायोल्‍ले़ इङ्‌गाॽ युक्‍कारो॥

२४ ए, इङ्‌गाॽग आक्‍खे़न् साॽरिक् पप्‍प्रामा मनाआबे? कन् लायो नु सिमे़ल्‍ले़ युक्‍तुबा हिङ्‌मन्‍लाम् हाःत्‍ले़ से़ःप्‍मा सुक्‍काबे?

२५ निङ्‌वाॽफुमाङ्‌ङिन् नोगे़न्‍लो! आनिॽ दाङ्‌बा ये़सु ख्रिस्‍तलाम्‍बाए निङ्‌वाॽफुमाङ्‌ङिल्‍ले़ आसे़ःप्‍लो! खे़ल्‍ले़ चोगुल्‍ले़ आनिङ्‌वाॽओ निङ्‌वाॽफुमाङ्‌ङिल्‍ले़ कुसाम्‌योथिम्‍मिल्‍ले़ कुसेवा चोगुङ्, कर लायोबा थिम्‍मिल्‍ले़ थिम्‍सुबा सुत्‍नाओग लायोल्‍ले़ कुसेवा चोगुङ्‌लो॥

सेसेमाङ्‌ङिल्‍ले़ कुमुक्‍साम्‍लाम् हिङ्‌मा

८

खे़ल्‍ले़ चोगुल्‍ले़ आल्‍ल ख्रिस्‍त ये़सुन् नु थिक्‍हुप् के़वाॽबाहाॽ निङ्‌वाॽफुमाङ्‌ङिल्‍ले़ आप्‍तिक् मे़गुःत्तुन्‍छिन्,

२ थेआङ्‌भे़ल्‍ले़ ख्रिस्‍त ये़सुलाम् मे़न्‍नुप्‍मनाबा हिङ्‌मन् के़बिबा सेसेमाङ्‌ङिल्‍ले़ कुमुक्‍साम्‍मिल्‍ले़ लायो नु सिमे़ल्‍ले़ कुमुक्‍साम्‍लाम् चोःक्‌युम्‍भो पिराङ्‌ङाङ् वाॽरो॥

३ लायोबा सुत्‍नाःल्‍ले़ चोगुल्‍ले़ साम्‌योथिम्‍मिल्‍ले़ चोःक्‍मा मे़सुक्‍तुम्‍बा पाःन्‍निन् निङ्‌वाॽफुमाङ्‌ङिल्‍ले़ चोगुरो॥ खुने़ॽ आबुगे़न् कुस्‍सान् मे़न्‍छाम् याप्‍मिहाॽरे़ मे़जोगुबा लायोल्‍ले़ लागि सिदुङ्‌जभा पोङ्‌से़ लायोबा मना कुइसिःक्‍पा नासिङ्‌गे़न् थक्‍को पाङ्‌घुयुसुआङ् नासिङ्‌गे़न् कुधक्‍किल्‍ले़ आनिॽ लायोन् मे़क्‍खुरो॥

४ अक्‍खेलॽरिक् लायोबा सुत्‍ना कुइसिःक् मे़ःन्, कर सेसेमाङ् कुइसिःक् आहिङ्‌ङिल्‍ले़ साम्‌योथिम्‍मिल्‍ले़ नाःक्‍तुबा साम्‌योबा पाःन्‍हाॽ काक् आनिॽ चोःक्‍मा आसुक्‍तुम्‍ल फाॽआङ् खुने़ॽ हे़क्‍के चोगुबारो॥

५ लायोबा सुत्‍नाःल्‍ले़ निङ्‌वाॽ चोगुबा कुइसिःक् के़हिङ्‌बाहाॽरे़ग खे़न् सुत्‍नाःल्‍ले़ कुनिङ्‌वाॽ तामाओए निङ्‌वाॽ मे़बिरुॽ, कर सेसेमाङ्‌ङिल्‍ले़ पाःत्तुबा कुइसिःक् के़हिङ्‌बाहाॽरे़ग सेसेमाङ्‌ङिल्‍ले़ कुनिङ्‌वाॽ तामाओए निङ्‌वाॽ मे़बिरुॽरो॥

६ आनिॽ निङ्‌वाॽइन् लायोबा सुत्‍नाःल्‍ले़ युक्‍मा आबाङ्‌घुम्‍मिल्‍ले़ग आसिरो, कर आनिॽ निङ्‌वाॽइन् सेसेमाङ्‌ङिन् युक्‍मा आबाङ्‌घुम्‍ने़ फाॽग्र मे़न्‍नुप्‍मनाबा हिङ्‌मन् नु सनारुङ् आघोसुम्‍लो॥

७ थेआङ्‌भे़ल्‍ले़ लायोबा सुत्‍नाःन् निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ पोःक्‍लो॥ खे़ल्‍ले़ निङ्‌वाॽफुमाङ्‌ङिल्‍ले़ कुसाम्‌योथिम्‍मिन् मे़इःत्तुन् मे़नाःत्तुन् हे़क्‍क्‍याङ् इःप्‍मा नाःप्‍माआङ् मे़सुक्‍तुन्‍लो॥

८ लायोबा सुत्‍नाःल्‍ले़ युक्‍तुसिबाहाॽरे़ निङ्‌वाॽफुमाङ्‌ङिल्‍ले़ कुनिङ्‌वाॽ तामा मे़न्‍छुक्‍तुन्‍लो॥

९ निङ्‌वाॽफुमाङ्‌ङिल्‍ले़ कुयाम्‍साम्‍मिन् खिनिॽओ से़क्‍खाए वाॽने़ फाॽग्र खिनिॽग लायोबा सुत्‍नाःल्‍ले़ कुमना मे़ःन्‍निङ्, कर सेसेमाङ्‌ङिल्‍ले़ कुमनानिङ्‌लो॥ हे़क्‍क्‍याङ् आत्‍तिन् मनाःन्‍नु ख्रिस्‍तरे़ कुसेसे माङ्‌ङिन् होप् खे़न् ख्रिस्‍तरे़ कुमना मे़ःन्‍लो॥

१० कर ख्रिस्‍ते़न् खिनिॽओ वाॽने़ फाॽग्र खिनिॽ नासिङ्‌गे़न् थक्‍किन् लायोल्‍ले़ चोगुल्‍ले़ सि साङ् निङ्‌वाॽफुमाङ्‌ङिल्‍ले़ कुनिमाओ आप्‍तिक् मे़ःन्‍नेबा के़बोःक्‍खिबाल्‍ले़ चोगुल्‍ले़ खिनिॽ याम्‍साम्‍मिन् हिङ्‌लो॥

११ हे़क्‍क्‍याङ् ये़सुन् सिमे़न्‍लाम् कुहिङ्‌वे़त् के़जोःक्‍पाल्‍ले़ कुसेसे माङ्‌ङिन् खिनिॽओ वाॽने़ फाॽग्र बा खे़न् खिनिॽओ के़वाॽबा सेसेमाङ्‌लाम् ख्रिस्‍त ये़सुन् सिमे़न्‍लाम् कुहिङ्‌वे़त् के़जोःक्‍पाल्‍ले़ खिनिॽआङ् कुहिङ्‌वे़त् के़जोगिॽरो॥

१२ खे़ल्‍ले़ चोगुल्‍ले़ फुॽनुसाॽ नु ने़ॽनुसाॽसे आनिॽ मे़न्‍जोःक्‍के मे़म्‍बोङ्‌मनाबा पाःन्‍हाॽ वाॽ, कर लायोबा सुत्‍नाःल्‍ले़ निङ्‌वाॽ चोगुबा हे़क्‍केए चोःक्‍मा मे़बोङ्‌ने़ल्‍लो॥

१३ खिनिॽ लायोबा सुत्‍नाःल्‍ले़ निङ्‌वाॽ चोगुबा कुइसिःक् के़वयिॽने़ फाॽग्र खिनिॽ के़स्‍ये़ॽइरो, कर सेसेमाङ्‌ङिल्‍ले़ कुमुक्‍साम्‍लाम् लायोबा याःम्‍बक्‍हाॽ के़ले़रुम्‍ने़ फाॽग्र के़हिङिॽरो॥

१४ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ लाम्‍लोसुसिबाहाॽए निङ्‌वाॽफुसासिरो॥

१५ खिनिॽ के़घोसुम्‍बा सेसेमाङ्‌ङिल्‍ले़ निङ्‌वाॽफुमाङ्‌ङिन्‍नु के़गिबा योक् के़न्‍जोगिन्, कर खुने़ॽ निङ्‌वाॽफुमाङ्‌ङिल्‍ले़ से़सिङ्‌सा के़जोगिआङ् वाॽ॥ हे़क्‍केलॽरिक् खुने़ॽलाम्‍बा निङ्‌वाॽफुमाङ्‌ङिन् “पानुदिङ् आम्‍बौ” मे़प्‍मा आसुक्‍तुम्‍लो॥

१६ हे़क्‍केलॽरिक् निङ्‌वाॽफुमाङ्‌ङिल्‍ले़ कुयाम्‍साम्‍मिन् आनिॽ याम्‍साम्‍मिन्‍नु तङ्‌ङाङ् “खिनिॽ निङ्‌वाॽफुमाङ्‌ङिल्‍ले़ कुस्‍सानिङ्‌लो” फाॽआङ् आमे़त्‍लो॥

१७ हे़क्‍क्‍याङ् कुस्‍सा आबोःक्‍खे़बाल्‍ले़ चोगुल्‍ले़ आनिॽ निङ्‌वाॽफुमाङ्‌ङिल्‍ले़ कुलक् के़घोबासिरो॥ से़क्‍खाए खुने़ॽनु सोरिक् इङ्‌धाङ् आघोसुम्‍ल फाॽआङ् खुने़ॽनु सोरिक् इनोगे़न् तुक्‍खेआङ् आजाने़ फाॽग्र आनिॽग ये़सु ख्रिस्‍ते़न्‍नु सोरिक् लक् के़घोबासिआङ्‌लो॥

के़दाबा मिमिदिङ्

१८ खुने़ॽ याङ्‌सि आबिबा मिमिदिङ्‌ङिन्‍नु तङ्‌माल्‍ले़ग कन् ये़म्‍मो आनिॽ आदुमुम्‍बा इनोगे़न् तुक्‍खेन् थेआङ् मे़ःन्‍लो फाॽआङ् इःत्‍तुङ्‌लो॥

१९ निङ्‌वाॽफुमाङ्‌ङिल्‍ले़ से़क्‍खाबा कुस्‍साहाॽ ओसेःन्‍दाङ् पोङ्‌मा ये़म्‍मिन् नावागे़न् चइःत्तिल्‍ले़ साॽरिक् निङ्‌वाॽ इगेःक्‍काङ् हाङ्‌घुर वाॽरो॥

२०-२१ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ चोगुबा नावागे़न् चइःत्तिन् फे़त्‍लारे़, हे़क्‍केग आबाङेग मे़ःन्, कर निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् हे़क्‍के पोःक्‍खे़बारो॥ कर नावागे़न् चइःत्तिल्‍ले़ किमा पेःक्‍मालाम्‍बा ताङ्‌से़ःप्‍पाङ् निङ्‌वाॽफुमाङ्‌ङिल्‍ले़ कुस्‍साहाॽरे़ खुनिॽ मिमिदिङ्‌गे़न् चोक्‌युम्‍भोन् मे़घोसुर के़लॽबान् साॽरिक् निङ्‌साङ् चोगुर वाॽ॥

२२ कन् के़रे़क् नावागे़न् चइःत्तिन् सावाःम्‍मा तुङ्‌ङिल्‍ले़ तरुमा मे़न्‍छिमाॽइन् कुइसिःक् आल्‍ल थारिक् याःप्‍पा नु तुक्‍खे चाबान् आनिॽ आनिसुम्‍लो॥

२३ नावागे़न् चइःत्तिल्‍लक् मे़ःन्, कर काक्‍नु तगिबा लक् कुइसिःक् सेसेमाङ्‌ङिन् के़घोबा आनिॽआङ् आयाःत्‍ल आवाॽरो॥ आनिॽ निङ्‌वाॽफुमाङ्‌ङिल्‍ले़ आबाङे कुस्‍सा आजोःक्‍काङ् आनिॽ आबाङे नासिङ्‌गे़न् थक्‍किल्‍ले़ लायो नु तुक्‍खेलाम् चोःक्‌युम्‍भो खोसुर फाॽआङ् आयाःत्‍ल आहाङ्‌घुम्‍ल आवाॽरो॥

२४ थेआङ्‌भे़ल्‍ले़ आनिॽ से़न्‍लप् आघोसुम्‍माङ्‌धोए कन् से़क्‍खाबा निङ्‌साङ्‌ङिन् आगत्तुम्‍माङ् वाॽ॥ निमनाबा पाःन्‍निन् निङ्‌साङ् आन्‍जोगुम्‍मिन्‍लो॥ आल्‍ल तगिसा कत्तुबा पाःन्‍निन् हाःत्‍ले़ निङ्‌साङ् चोगुॽबे?

२५ कर आनिॽ आल्‍ल थारिक् मे़ङ्‌घोए आवाॽबा पाःन्‍निन् निङ्‌साङ् आजोगुम्‍मिल्‍ले़ खे़न् खोमा फाॽआङ् नासि आधःत्तुम्‍माङ् आहाङ्‌घुम्‍लो॥

२६ सेसेमाङ्‌ङिल्‍ले़आङ् आनिॽ के़साक्‍पाओ आधाआङ् आवाॽइल्‍ले़ कुभाॽ आबिॽरो॥ खे़न् ये़म्‍मो आक्‍खेलॽरिक् तुवा चोःक्‍मा आनिॽ आल्‍ले़स्‍सुम्‍मिन्, कर आनिॽ पाःप्‍माए सुक्‍मे़न्‍दे़प्‍मनाबा पाःन्‍सुत्‍लाहाॽरे़न् आनिॽ याःप्‍मान्‍नु सेसेमाङ्‌ङिल्‍ले़ आनिॽ ले़क्‌वा पेलिगे़न् तुवा चोगुॽरो॥

२७ हे़क्‍क्‍याङ् आनिॽ सिक्‍लुङ्‌माओबा पान् के़निबा निङ्‌वाॽफुमाङ्‌ङिल्‍ले़ सेसेमाङ्‌ङिल्‍ले़ कुनिङ्‌वाॽइन् निसुॽरो, थेआङ्‌भे़ल्‍ले़ सेसेमाङ्‌ङिल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् नसानिबाहाॽरे़ लागि निङ्‌वाॽफुमाङ्‌ङिन्‍नु पेलिगे़न् तुवा चोगुॽरो॥

निङ्‌वाॽफु मिःम्‍जिलाम्‍बा थेःल्‍ले़आङ् से़म्‍मा आन्‍छुक्‍ने़न्

२८ निङ्‌वाॽफुमाङ्‌ङिन् मिःम्‍जि के़मे़प्‍पा, कुनिङ्‌वाॽ कुइसिःक् उःत्तुसिबाहाॽरे़ लागि, खुने़ॽ के़रे़क् पाःन्‍हाॽ नुबाए पोङ्‌ल चोगुॽ के़लॽबान्‍नाङ् आनिॽ कुसिङ् आनिःत्‍तुम्‍लो॥

२९ निङ्‌वाॽफुमाङ्‌ङिल्‍ले़ कुमनाहाॽ उन्‍छेःन्‍छा कुसिङ् निःत्तुसिआङ् आबुगे़न् कुस्‍सान् कुइसिःक्‍के पोङ्‌से़ सेगुसिरो॥ हे़क्‍केलॽरिक्‍के यरिक् फुॽनुसाॽ नु ने़ॽनुसाॽहाॽओ खुने़ॽ तुम्‍बा पोःक्‍खे़रो॥

३० हे़क्‍क्‍याङ् आत्‍तिन्‍हाॽ तगिसा सेगुसि, खे़ङ्‌हाॽग उःत्तुसिआङ्‌लो॥ आत्‍तिन्‍हाॽ उःत्तुसिॽ, खे़ङ्‌हाॽग आप्‍तिक् मे़ःन्‍नेबाआङ् चोगुसिॽरो॥ आत्‍तिन्‍हाॽ आप्‍तिक् मे़ःन्‍नेबा चोगुसिॽ, खे़ङ्‌हाॽग कुमिमिदिङ्‌ङिन्‍नाङ् पिरुसिॽरो॥

३१ हे़क्‍केने़ फाॽग्र आनिॽ थे आबाःत्तुम्‍बाबे? निङ्‌वाॽफुमाङ्‌ङिन् आनिॽ ले़प्‍माङ् वाॽने़ फाॽग्र आनिॽ तक्‍ले़ङ्‌वाओ हाःत्ताङ् पोःक्‍मा मे़सुक्‍ने़न्‍लो॥

३२ निङ्‌वाॽफुमाङ्‌ङिल्‍ले़ आबाङे आबुगे़न् कुस्‍सान्‍ने मे़दाङ्‌घुन्, कर आनिॽ के़रे़क्‍ले़ लागि खुने़ॽ सिमा पाङ्‌घु॥ खुने़ॽ ख्रिस्‍ते़न्‍ने आबिरे़ल्‍ले़ काक् पाःन्‍हाॽआङ् आक्‍खेलॽरिक् आनिॽ पिमा आन्‍छुक्‍ने़न्‍बे?

३३ निङ्‌वाॽफुमाङ्‌ङिल्‍ले़ सेगुसिबाहाॽ हाःत्‍ले़ आप्‍तिक् कुःप्‍मा सुक्‍तुसिॽबे? हाःत्‍ले़आङ् मे़सुक्‍तुन्‍छिन्, थेआङ्‌भे़ल्‍ले़ आप्‍तिक् मे़ःन्‍नेबा के़जोःक्‍पाङ्‌ग निङ्‌वाॽफुमाङ्‌ङिन्‍नेरो॥

३४ आनिॽ हाःत्‍ले़ पान् थिक्‍मा आसुक्‍पे? हाःत्‍ले़आङ् आन्‍छुक्‍ने़न्‍लो, थेआङ्‌भे़ल्‍ले़ ख्रिस्‍त ये़सुन् स्‍ये़आङ् आल्‍ल खुने़ॽग सिमे़न्‍लाम् कुहिङ्‌वे़त् पोःक्‍खे़, हे़क्‍क्‍याङ् खुने़ॽ निङ्‌वाॽफुमाङ्‌ङिल्‍ले़ कुजुप्‍साङ्‌ले़प्‍माङ् युङ्‌लो, हे़क्‍क्‍याङ् आनिॽ लागि पेलिगे़न् तुवाआङ् चोगुर युङ्‌लो॥

३५ हाःत्‍ले़ ख्रिस्‍तरे़ कुमिःम्‍जिलाम् से़म्‍मा आसुक्‍पे? ये़त्‍तुक्‍खे, इनोगे़न् तुक्‍खे, निङ्‌घुम्, साक्, चाङ्‌मा वाःप्‍मा होःप्‍मा, किप्‍मा के़घुबा ये़म् इग्र सिमे़ल्‍ले़ से़म्‍मा आसुक्‍पि?

३६ साम्‌योसाप्‍लाओ अक्‍खेलॽरिक् साप्‍ते़आङ् पत्,

“खे़ने़ॽ नसान् चोःक्‍कासिगे़बाल्‍ले़ थिक्‌याःन्‍धक् मे़से़रिगे़ॽरो॥

से़प्‍मा के़बोङ्‌बा मे़ल्‍लुक् कुइसिःक् मनाहाॽरे़ मे़मे़त्तिगे़रो॥”

३७ कन् काक् पाःन्‍हाॽओ आनिॽ लुङ्‌माॽ के़दुक्‍पा ख्रिस्‍तलाम्‍बा आनिॽ थङ् के़नाःम्‍बान्‍नुःल्‍ले़आङ् यम्‍बा आबोःक्‍खे़आङ् आवाॽरो॥

३८ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुमिःम्‍जिलाम् आनिॽ थेःल्‍ले़आङ् से़म्‍मा आन्‍छुक्‍ने़न्‍लो के़लॽबान् निसुङ् सुरुङ्‌ङाङ् वाॽआरो॥ सिमे़न् नु हिङ्‌मे़ल्‍ले़, माङ्‌लाइङ्‌बाहाॽ नु फे़न्‍साम्‍हाॽरे़, कन् ये़म् नु ताये़म्‍बा पाःन्‍हाॽरे़, इग्र आत्‍तिन् मुक्‍साम्‍हाॽरे़आङ् से़म्‍मा आन्‍छुक्‍ने़न्,

३९ इक्‍सादिङ् खाम्‍बेःक्‍किल्‍ले़ कुजङ्‌धाङ्‌बा नु कुसिगाङ्‌बा, इग्र काक् नावागे़न् चइःत्तोबा मुक्‍साम् थेःल्‍ले़आङ् निङ्‌वाॽफुमाङ्‌ङिल्‍ले़ कुमिःम्‍जिलाम् से़म्‍मा आन्‍छुक्‍ने़न्, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आनिॽ दाङ्‌बा ख्रिस्‍त ये़सुलाम् लुङ्‌माॽ आदुक्‍ते़आङ् वाॽरो॥

निङ्‌वाॽफुमाङ्‌ङिल्‍ले़ सेगुसिबा सुवाङ्

९

इङ्‌गाॽ पाःप्‍मा निङ्‌वाॽ इःत्तुङ्‌बा पाःन्‍निन् से़क्‍खाएरो॥ इङ्‌गाॽ ख्रिस्‍तरे़ कुमनाआ हे़क्‍क्‍याङ् इङ्‌गाॽ इङ्‌ले़क् मे़बाःत्तान्‍लो॥ आघासिङ्‌ङिन् नु सेसेमाङ्‌ङिल्‍ले़ इङ्‌गाॽ पाःत्तुङ्‌बा पाःन्‍निन् से़क्‍खाए चोक्‍लो फाॽआङ् निःन्‍धो चोःक्‍सुॽरो॥

२-३ आमिःम् इस्राइलि फुॽनुसाॽ नु ने़ॽनुसाॽहाॽरे़ खुनिॽ लागि इङ्‌गाॽ निङ्‌वाॽओ तुक्‍खेःल्‍ले़ साॽरिक् याःन्‍दाङ्‌ङाङ् वाॽआरो॥ आबाङे आसुवाङ् इस्राइलिहाॽरे़ से़न्‍लप् खोमा मे़सुक्‍तुल्‍ले़ग इङ्‌गाॽ खुम्‍दिङ्‌ङो थामा नु ख्रिस्‍तलाम् लाःत्‍लाःत् पोङ्‌मा सुक्‍ताङ्‌बामे़न्॥

४ निङ्‌वाॽफुमाङ्‌ङिल्‍ले़ इस्राइलिहाॽ आबाङे कुस्‍सा पोङ्‌से़ सेगुसिआङ् कुमिमिदिङ्‌ङिन् खे़ङ्‌हाॽ ओसेःन्‍धाक्‍तुसि॥ हे़क्‍क्‍याङ् खे़ङ्‌हाॽनु माङ्‌हुप्‍हाॽ चोगुआङ् साम्‌योथिम्‍मिन् पिरुसि॥ खे़ङ्‌हाॽए निङ्‌वाॽफुमाङ्‌ङिल्‍ले़ माङ्‌हिम्‍मोबा सेवा चोःक्‍मान् नु यरिक् माङ्‌हे़क्‍हाॽ पिरुसिरो॥

५ कुमिङ् के़से़बा अब्राहाम, इसहाक नु याकुबे़न्a खे़ङ्‌हाॽरे़ आबाङे खुनिॽ ताक्‍थे़बासिरो, हे़क्‍क्‍याङ् ये़सु ख्रिस्‍ते़न् मे़न्‍छाम्‍गे़न् थक्‍को खुनिॽ सुवाङ्‌ङोए सावाःन्‍छिङ्‌लो॥ खुने़ॽए के़रे़क् सम्‍दाङ् हाङ् के़जोःक्‍पा निङ्‌वाॽफुमाङ्‌लो॥ सदादिङ् कुनारा मे़भोसुररो! आमे़न्॥

६ कङ्‌ग निङ्‌वाॽफुमाङ्‌ङिल्‍ले़ खे़ङ्‌हाॽनु चोगुबा माङ्‌हे़क्‍हाॽग मे़गे़रे़म्‍बा मे़ःन्‍लो, थेआङ्‌भे़ल्‍ले़ इस्राइल सुवाङ्‌लाम्‍बा सागे़वाःन्‍छिङ्‌बाहाॽ के़रे़क्‍क से़क्‍खाबा इस्राइलि मे़ःन्‍छिरो॥

७ अब्राहामरे़ कुमुॽइदाङ्‌सा मे़बोङ्‌ङिल्‍ले़सा के़रे़क् से़क्‍खाबा कुस्‍सा मे़म्‍बोङ्‌ने़न्‍लो॥ कर साम्‌योसाप्‍लाओ अक्‍खेलॽरिक् साप्‍ते़आङ् पत्, “माङ्‌हे़क् चोगुङ्‌बा के़स्‍सा इसहाकलाम्‍मे के़मुॽइदाङ्‌साहाॽ मे़बोङ्‌लो॥”b

८ कन् फाॽइङ्‌ग अब्राहामरे़ नासिङ्‌गे़न् कुधक्‍कोलाम् सागे़वाःन्‍छिङ्‌बाहाॽ निङ्‌वाॽफुमाङ्‌ङिल्‍ले़ कुस्‍सासि के़लॽबा पान् मे़ःन्‍लो, कर निङ्‌वाॽफुमाङ्‌ङिल्‍ले़ पिने़ फाॽआङ् पिरुबा माङ्‌हे़क्‍लाम्‍बा सागे़वाःन्‍छिङ्‌बाहाॽए अब्राहामरे़ से़क्‍खाबा कुमुॽइदाङ्‌सासिरो॥

९ खे़न् माङ्‌हे़क्‍किल्‍ले़ अक्‍खे पाःत्तुरो, “आन्‍ने़म्‍माॽ बा कन् ये़म्‍मो इङ्‌गाॽ नुःङ्‌ङा ताआरो, हे़क्‍क्‍याङ् के़मेःत् साराःल्‍ले़ ये़म्‍बित्‍छा साधिक् कत्‍तुरो॥”

१० हे़क्‍केरक् मे़ःन्, कर आनिगे ताक्‍थे़बा इसहाकलाम् कुमेत् रिबेक्‍काःल्‍ले़ काप्‍साबासाहाॽ कत्तुसिआङ् वये़,

११-१३ कर खे़न् काप्‍साबासाहाॽ सावाःन्‍छिङ्‌मानुःल्‍ले़ तगिए, खे़ङ्‌हाॽरे़ नुबा नु ताप्‍फे़ःम्‍बा याःम्‍बक् थेआङ् मे़न्‍जोःक्‍के, निङ्‌वाॽफुमाङ्‌ङिल्‍ले़ रिबेक्‍कान् अक्‍खे मे़त्तुआङ् वये़रो, “तुम्‍बाल्‍ले़ फोॽबान् सेवा चोगुॽरो॥” निङ्‌वाॽफुमाङ्‌ङिल्‍ले़ पाःत्तुबा कुइसिःक् साम्‌योसाप्‍लाओ अक्‍खेलॽरिक् साप्‍ते़आङ् पत्, “इङ्‌गाॽ याकुबे़न् लुङ्‌माॽ तुक्‍तुङ्, कर ए़साउःन् चिःत्तुङ्‌लो॥” अक्‍खेलॽरिक् निङ्‌वाॽफुमाङ्‌ङिल्‍ले़ मनाहाॽरे़ खुनिॽ याःम्‍बक्‍किन् ओमे़त्तुआङ् मे़ःन्, कर खुने़ॽ आबाङे कुनिङ्‌वाॽसोक् कुइसिःक् सेगुॽ के़लॽबा पाःन्‍निन् निःन्‍धो चोगुरो॥

१४ हे़क्‍केःल्‍ले़ आनिॽ थे पाःप्‍माबे? निङ्‌वाॽफुमाङ्‌ङिन् नुःरिक्‍काङ् खासे़न् मे़लोःन्‍ने़न्‍बि? से़क्‍खासाङ् मे़ःन्‍लो!

१५ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ मोसान् अक्‍खे मे़त्तु,

“आत्‍तिन् नुरिक् मे़प्‍मा निङ्‌वाॽ चोगुङ् खे़न् नुरिक् मे़त्तुङ्, हे़क्‍क्‍याङ् आत्‍तिन् लुङ्‌माॽ तुक्‍मा निङ्‌वाॽ चोगुङ् खे़न् लुङ्‌माॽ तुक्‍तुङ्॥”

१६ खे़ल्‍ले़ चोगुल्‍ले़ मनाहाॽरे़ निङ्‌वाॽ चोःक्‍माल्‍ले़ इग्र तम्‍सिन् चोःक्‍माल्‍ले़ग मे़ःन्, कर निङ्‌वाॽफुमाङ्‌ङिल्‍ले़ लुङ्‌माॽ आदुक्‍ते़बालाम् काक् पाःन्‍हाॽ तारो॥

१७ थेआङ्‌भे़ल्‍ले़ साम्‌योसाप्‍लाओ निङ्‌वाॽफुमाङ्‌ङिल्‍ले़ फारो हाङ्‌ङिन् अक्‍खे मे़त्तुआङ् पत्, “खे़ने़ॽ के़सम्‍दाङ् आमुक्‍साम्‍मिन् ओसेःन्‍दाङ् चोगुङ्‌ङाङ् काक् इक्‍सादिङ् खाम्‍बेःक्‍मो आमिङ्‌ङिन् इङ्‌भोर के़लॽबा निङ्‌वाॽसोक्‍को इङ्‌गाॽए खे़ने़ॽ हाङ् चोःक्‍ने़आङ् वाॽआरो॥”

१८ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ आत्‍तिन् नुरिक् मे़प्‍मा निङ्‌वाॽ चोगुॽ खे़न् नुरिक् मे़त्तुॽ, हे़क्‍क्‍याङ् आत्‍तिन् कुनिङ्‌वाॽ नुःङ्‌मा के़साक्‍पा चोःक्‍मा निङ्‌वाॽ चोगुॽ, खे़न्‍निन् कुनिङ्‌वाॽ नुःङ्‌मा के़साक्‍पा चोगुॽरो॥

१९ हे़क्‍केःल्‍ले़ खिनिॽओ कुभारे़ इङ्‌गाॽ अक्‍खे याप्‍मि के़मे़त्‍तिबिला, “हे़क्‍केने़ फाॽग्र निङ्‌वाॽफुमाङ्‌ङिल्‍ले़ आल्‍लसाङ् थेआङ् पान् आधिक्‍पाबे? आत्तिल्‍ले़आङ् खुने़ॽ चोःक्‍मा इःत्तुबा पाःन्‍निन् अप्‍मा मे़सुक्‍तुन्‍लो॥”

२० मे़न्‍छाम् याप्‍मिए, निङ्‌वाॽफुमाङ्‌ङिन्‍नु मुरा के़दोबा खे़ने़ॽ हाःत्‍ने़बे? चोःक्‍मनाबा चिगक्‌वाःल्‍ले़ के़जोःक्‍पे़न् “थेआङ् अक्‍तङ्‌बा के़जोगाङ्‌बाबे?” मे़त्तुबि?

२१ सॽमनाबा खाम्‍मोलाम् कोःम्‍भलेःल्‍ले़ नुबा याःम्‍बक्‍को ओगप् के़बोङ्‌बा फुजिक् हे़क्‍क्‍याङ् हाबा खे़न् खाम्‍मोलाम् मे़न्‍जोबा याःम्‍बक्‍को ओगप् के़बोङ्‌बा फुजिक् चोःक्‍मा युक् मे़गत्तुम्‍बि?

२२ निङ्‌वाॽफुमाङ्‌ङिल्‍ले़ कुसिक्‍किन् नु कुमुक्‍साम्‍मिन् ओसेःन्‍दाङ् चोःक्‍मा युक् कत्तुने़ फाॽग्र हे़क्‍केलॽरिक्‍के मे़क्‍मारे़ लागि यारिप् के़बोङ्‌बा मनाहाॽ सिक्‍किल्‍ले़ कुले़क्‌वा नासि थःत्तुसिल्‍ले़ आनिॽ थे पाःप्‍माबे?

२३ हे़क्‍क्‍याङ् तगिसा कुमिमिदिङ्‌ङिन् खोमा फाॽआङ् यारिप् चोगुसिआङ् लुङ्‌माॽ तुक्‍तुसिबाहाॽ इमे़ल्‍लुङ्‌बा कुमिमिदिङ्‌ङिन् ओसेःन्‍धाक्‍से़ निङ्‌वाॽफुमाङ्‌ङिल्‍ले़ अक्‍खे चोगुरो॥

२४ हे़क्‍केलॽरिक्‍के आनिॽ यहुदिसाङ्, थिम्‍मे़न्‍दङ् सुवाङ्‌साङ्, खे़न् सेगुसिबाहाॽग आनिॽएरो॥

२५ निङ्‌वाॽफुमाङ्‌ङिल्‍ले़ पाःत्तुबा पाःन्‍निन् माङ्‌निङ्‌वाॽपान् के़बाःप्‍पा होसे़रे़ साम्‌योसाप्‍लाओ अक्‍खेलॽरिक् साप्‍तुआङ् पत्‍लो,

“आत्‍तिन्‍हाॽ आमना मे़होःप्‍ते़ खे़ङ्‌हाॽ आमना चोगुङ्‌सिङ्‌लो॥

तगि लुङ्‌माॽ मे़दुक्‍तुङ्‌सिङ्‌ङिन्‍बाहाॽ,

आल्‍लो लुङ्‌माॽ तुक्‍तुङ्‌सिङ्‌लो॥”

२६ हे़क्‍क्‍याङ्, आत्‍तिन् ते़न्‍नो

“खिनिॽ आमना के़होःप्‍ति लॽरिक् के़म्‍मे़त्तिआङ् वये़,

बा खे़न् ते़न्‍नो ‘आजुनि निङ्‌वाॽफुमाङ्‌ङिल्‍ले़ कुस्‍सानिङ्’ के़म्‍मे़त्तिॽरो॥”

२७ माङ्‌निङ्‌वाॽपान् के़बाःप्‍पा यसैयाःल्‍ले़ इस्राइलिहाॽरे़ खुनिॽ याःम्‍बेओ अक्‍खेलॽरिक् पाःत्तुआङ् पत्,

“इस्राइलिहाॽग आत्तात्तान्‍ने निःप्‍मा सुक्‍मे़न्‍दे़प्‍मनाबा वाहङ्‌ङिल्‍ले़ कुयाओबा ये़ःङ्‌घा हे़क्‍के यरिक् मे़जोःक्‍साङ् के़दाङ्‌बा के़याःक्‍पाहाॽरक् ताङ्‌मे़से़ःप्‍लो॥

२८ थेआङ्‌भे़ल्‍ले़ दाङ्‌बाल्‍ले़ कुघुम्‍दिङ्‌ङिल्‍ले़न् इङ्‌जाङ्‌ङिन् कन् इक्‍सादिङ् खाम्‍बेःक्‍मो हाराए के़त्तुॽरो॥”

२९ यसैयारे़ इस्राइलरे़ कुयाःम्‍बेओ कन् तगिसा पाःत्तुआङ् वाॽबा हे़क्‍केए,

“मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ आनिॽ लागि कुमुॽइदाङ्‌सान् आन्‍धाॽरे़न्‍निल्‍ले़ग आनिॽ सदोम नु गमोरा कुइसिःक्‍के खाप्‍पुथ्‍यःङ् आबोःक्‍खे़बारो॥”c

इस्राइलिहाॽरे़ नसान् मे़न्‍जोगुन्

३० हे़क्‍केःल्‍ले़ आल्‍ल आनिॽ थे पाःप्‍माबे? थिम्‍मे़न्‍दङ् सुवाङ्‌हाॽरे़ग साम्‌योबा पोङ्‌मा मे़ङ्‌गोःत्तुन्‍छाङ् नसान् मे़जोगुबालाम्‍बा साम्‌योबा मे़बोःक्‍खे़॥

३१ कर इस्राइलिहाॽरे़ साम्‌योथिम्‍मिन् इःप्‍मा नाःप्‍माआङ् साम्‌योबा पोङ्‌मा तम्‍सिन् मे़जोगुसाङ् साम्‌योबा मे़न्‍बोःक्‍खे़न्‍लो॥

३२ थेआङ् मे़न्‍बोःक्‍खे़न्‍बे? थेआङ्‌भे़ल्‍ले़ खे़ङ्‌हाॽरे़ कङ्‌ग आबाङे याःम्‍बक्‍लाम्‍बा खोमा सुक्‍ते़त् के़लॽबा मे़इःत्तुआङ् नसाःन्‍लाम्‍बा के़दाबा साम्‌योबान् मे़ङ्‌गोःत्तुन्‍लो॥ हे़क्‍क्‍याङ् खे़ङ्‌हाॽग याप्‍मि के़घःबा लुङ्‌ङो मे़दोःक्‍ते़आङ् मे़जोःन्‍दे़रो॥

३३ कङ्‌ग साम्‌योसाप्‍लाओ अक्‍खेलॽरिक् साप्‍ते़बा कुइसिःक् पोःक्‍खे़रो,

“ओमे़त्ते़म्‍मे़ॽ, इङ्‌गाॽ यरुसले़म्‍मोd मनाहाॽ मे़दोःक्‍ल फाॽआङ् मना के़घबा लुङ्‌ङिन् ने़स्‍सुङ्‌लो,

हे़क्‍क्‍याङ् मे़ले़ःङ्‌ङाङ् मे़गे़ङ्‌ल फाॽआङ् लुङ्‌जेक् ने़स्‍सुङ्‌लो,

कर खुने़ॽ सम्‍दाङ् नसान् के़जोःक्‍पाङ्‌ग आप्‍फाल्‍ले़आङ् सिरिङ्‌ममो मे़धाने़न्‍लो॥”e

a 

९:५ याकुबे़न् कुसङ् लाजेॽरे़ कुम्‍बा पोःक्‍खे़ल्‍ले़ निङ्‌वाॽफुमाङ्‌ङिल्‍ले़ कुमिङ्‌ङिन् ले़क्‍तु पिरु (तोलिङ् ३२:२८)॥

b 

९:७ तोलिङ् २१:१२निङ्‌वाॽफुमाङ्‌ङिल्‍ले़ अब्राहामरे़ कुस्‍सा इस्‍माएले़न् मे़ःन्, कर इसहाके़न् सेगुरो॥

c 

९:२९ यसैया १:९- सदोम नु गमोरा ये़क्‌यक्‍हाॽओ कुॽइ के़भे़ॽबा मनाहाॽ मे़युङे़, हे़क्‍क्‍याङ् निङ्‌वाॽफुमाङ्‌ङिल्‍ले़ खे़ङ्‌हाॽ निङ्‌घुम् पिरुसि॥ निङ्‌वाॽफुमाङ्‌ङिल्‍ले़ खे़ङ्‌हाॽरे़ खुनिॽ ये़क्‌यक्‍किन् मे़क्‍खु पिरुसिआङ् से़रुसि कर लुत नु कुस्‍सा मे़न्‍छुमाहाॽरक् ताङ्‌घुसि॥

d 

९:३३ ग्रिक पाःन्‍दाङ्‌ङो “सियोन” पोङ्॥

e 

९:३३ यसै २८:१६- लुङ् नु लुङ्‌जेक् फाॽइङ्‌ग ये़सु आबाङेरो॥

१०

आमिःम् फुॽनुसाॽ नु ने़ॽनुसाॽसे, इङ्‌गाॽग इस्राइलिहाॽ ताङ्‌मे़से़ःप्‍ल फाॽआङ् सिक्‍लुङ्‌मोनुए निङ्‌वाॽफुमाङ्‌ङिन् तुवा चोगुङ्‌लो॥

२ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुनिङ्‌वाॽ तामा खुनिॽ सिक् सम् फाॽआङ् पाःत्तुङ्, कर आक्‍खेआङ् कुनिङ्‌वाॽ ता के़लॽबा पाःन्‍निन् खे़ङ्‌हाॽरे़ मे़न्‍निसुन्‍लो॥

३ खे़ङ्‌हाॽरे़ निङ्‌वाॽफुमाङ्‌लाम् के़दाबा साम्‌योबान् कुसिङ् मे़न्‍निःत्तुम्‍बाल्‍ले़ चोगुल्‍ले़ खे़ङ्‌हाॽरे़ साम्‌योथिम्‍मिन् इःप्‍मा नाःप्‍माआङ् आबाङे साम्‌योबा पोङ्‌मा तम्‍सिन् मे़जोगु, हे़क्‍केलॽरिक् खे़ङ्‌हाॽरे़ निङ्‌वाॽफुमाङ्‌ङिल्‍ले़ कुसाम्‌योबा पोङ्‌मा लाम्‍मिन् मे़नाॽरुरो॥

४ ख्रिस्‍ते़ल्‍ले़ए साम्‌योथिम्‍मिल्‍ले़ पाःत्तुबा काक् पाःन्‍हाॽ के़त्तुरो, हे़क्‍केलॽरिक् खुने़ॽ नसान् के़जोःक्‍पा के़रे़क् साम्‌योबा मे़बोङ्‌लो॥

के़रे़क्‍ले़ लागि से़न्‍लप्

५ मोसाःल्‍ले़ साम्‌योथिम्‍मिन् इःप्‍मा नाःप्‍माआङ् साम्‌योबा पोङ्‌मा पाःन्‍निन् अक्‍खेलॽरिक् पोधक् चोगुआङ् वाॽ, “साम्‌योथिम्‍मिन् के़इःप्‍पा के़नाःप्‍पा मनान् बा खे़न्‍लाम्‍बाए हिङ्‌लो॥”

६ कर नसान् चोःक्‍माआङ् के़दाबा साम्‌योबाल्‍ले़ अक्‍खे पाःत्तुॽ, “‘हात् थो साङ्‌ग्राम्‍पेदाङ्‌ङो पेःक्‍पाबे?’ फाॽआङ् के़निङ्‌वाॽओ मे़इःत्ते़न्‍ने़ॽ” (खे़न् फाॽइन् से़न्‍लप्‍पिल्‍ले़न् सुनाइङ् आनिॽओ युःत्‍छे़ ख्रिस्‍ते़न् यो इक्‍सादिङ् खाम्‍बेःक्‍मो युःप्‍मा पोङ्),

७ इग्र “‘हात् यो खे़मायङ्‌सङ्‌ङो थाबाबे?’ फाॽआङ् के़निङ्‌वाॽओ मे़इःत्ते़न्‍ने़ॽ” (खे़न् फाॽइन् से़न्‍लप्‍पिल्‍ले़न् सुनाइङ्‌ङिन् आनिॽओ थाक्‍से़ ख्रिस्‍ते़न् सिमे़न्‍लाम् थो थाक्‍मा पोङ्)॥

८ कर कल्‍ले़ थे पाःत्तुबे? “पाःन्‍जाक्‍किङ्‌ग के़बेसाङ्‌ङे वाॽ, के़मुराओ हे़क्‍क्‍याङ् के़सिक्‍लुङ्‌मो वाॽ,” खे़ङ्‌ग आनिगे इङ्‌भोसुम्‍बे़बा ख्रिस्‍ते़न् नसाःन्‍निल्‍ले़ कुयाःम्‍बेओबा पाःन्‍जाक्‍लो–

९ खे़ने़ॽ के़मुराःल्‍ले़ ये़सुन् ने दाङ्‌बारो फाॽआङ् ते़न्‍दिङ् के़जोगुआङ् के़सिक्‍लुङ्‌मोलाम् निङ्‌वाॽफुमाङ्‌ङिल्‍ले़ खुने़ॽ सिमे़न्‍लाम् कुहिङ्‌वे़त् चोगु लॽरिक् नसान् के़जोगुने़ फाॽग्र ताङ्‌गे़से़ःप्‍लो॥

१० थेआङ्‌भे़ल्‍ले़ खे़ने़ॽ के़सिक्‍लुङ्‌मोलाम् नसान् के़जोगुबाल्‍ले़ आप्‍तिक् मे़ःन्‍नेबा के़बोङ्, हे़क्‍क्‍याङ् के़मुराःल्‍ले़ ते़न्‍दिङ् के़जोगुबाल्‍ले़ से़न्‍लप् के़घोसुॽरो॥

११ साम्‌योसाप्‍लाःल्‍ले़ अक्‍खे पाःत्तुॽ, “खुने़ॽ सम्‍दाङ् नसान् के़जोःक्‍पाङ्‌ग आप्‍फाल्‍ले़आङ् सिरिङ्‌ममो मे़धाने़न्‍लो॥”

१२ यहुदि नु थिम्‍मे़न्‍दङ् सुवाङ्‌लुम्‍मो थेआङ् ये़मे़न्‍दङ् पान् होप्‍लो– लत्‍छा दाङ्‌बान्‍ने के़रे़क्‍ले़ खुनिॽ दाङ्‌बारो, हे़क्‍क्‍याङ् खुने़ॽ कुमिङ् के़लोङ्‌बा के़रे़क् यरिक् मुॽइसाम् पिरुसिॽरो॥

१३ थेआङ्‌भे़ल्‍ले़ “दाङ्‌बाल्‍ले़ कुमिङ् के़लोङ्‌बा के़रे़क्‍ले़ से़न्‍लप् मे़घोसुॽ॥”

१४ कर खे़ङ्‌हाॽरे़ नसाःन्‍ने मे़न्‍जोःक्‍के मे़वाॽइल्‍ले़ आक्‍खेआङ् खुने़ॽ कुमिङ्‌ङिन् मे़लोःक्‍खुबे? हे़क्‍क्‍याङ् खे़ङ्‌हाॽरे़ खुने़ॽ कुयाःम्‍बेओ खे़म्‍मै मे़ङ्‌घे़म्‍मे मे़वाॽइल्‍ले़ आक्‍खेआङ् नसान् चोःक्‍मा मे़सुक्‍तुॽबे? हे़क्‍क्‍याङ् इङ्‌भन् के़से़बा मनाए मे़ःन्‍ने आक्‍खेलॽरिक् मे़घे़प्‍सुबाबे?

१५ हे़क्‍क्‍याङ् हाःत्ताङ् मे़म्‍बाङ्‌ङे आक्‍खेआङ् खे़ङ्‌हाॽरे़ इङ्‌भन् मे़जोगुॽबे? साम्‌योसाप्‍लाओ साप्‍ते़आङ् पत्, “सुनाइङ् इङ्‌भन् के़जोःक्‍पे़न् ताःल्‍ले़ आक्‍खे़न् नुबा पोङ्‌बे!”

१६ कर के़रे़क्‍ले़ सुनाइङ्‌ङिन् मे़न्‍दाःक्‍तुन्‍लो॥ माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् पाःत्तुॽ, “आदाङ्‌बे, आनिगे इङ्‌भोसुम्‍बे़बा पाःन्‍निन् हाःत्‍ले़ नसान् चोगुआङ् वाॽबे?”

१७ हे़क्‍केलॽरिक् नसाःन्‍निङ्‌ग खे़म्‍मनाबालाम्‍बा तारो, हे़क्‍क्‍याङ् खे़न् खे़म्‍मनाबाङ्‌ग ख्रिस्‍तरे़ कुयाःम्‍बेओबा पाःन्‍जाक्‍लाम् तारो॥

१८ कर इस्राइलिहाॽरे़ सुनाइङ्‌ङिन् से़क्‍खाए मे़ङ्‌घे़म्‍मे मे़वाॽबि? से़क्‍खाए खे़ङ्‌हाॽरे़ मे़घे़प्‍सुआङ् वाॽरो॥ थेआङ्‌भे़ल्‍ले़,

कन् सुनाइङ् के़से़बाहाॽरे़ खुनिॽ इङ्‌घङ्‌ङिन् खाम्‍बेःक्‍मो काक् पिसाङ् से़रे़आङ् वाॽरो,

हे़क्‍क्‍याङ् खे़ङ्‌हाॽरे़ मे़बाःत्तुबा पाःन्‍निन् इक्‍सादिङ् खाम्‍बेःक्‍मोबा के़रे़क् ते़न्‍नो से़रे़आङ् वाॽ लॽरिक् साम्‌योसाप्‍लाओ साप्‍ते़आङ् पत्‍लो॥

१९ इङ्‌गाॽ याम्‍मो सेःन्‍दोनिङ्, से़क्‍खाए इस्राइलिहाॽरे़ सुनाइङ्‌ङिन् कुसिङ् मे़न्‍निःत्तुम्‍बि? खे़ङ्‌हाॽरे़ कुसिङ् मे़निःत्तुएरो, थेआङ्‌भे़ल्‍ले़ मोसारे़ कुये़म्‍मोआङ् निङ्‌वाॽफुमाङ्‌ङिल्‍ले़ अक्‍खे पाःत्तुआङ् वये़,

“थिम्‍मे़न्‍दङ् सुवाङ्‌हाॽ मुॽइसाम् पिरुङ्‌सिङ्‌ङाङ्

खिनिॽ नाहे़न्‍ल चोगुङ्‌लो,

खासिङ् मे़न्‍निःप्‍मनाबा सुवाङ्‌हाॽलाम्

खिनिॽ सिक्‍पोःक्‍ल याःन्‍दुङ्‌लो॥”

२० हे़क्‍क्‍याङ् माङ्‌निङ्‌वाॽपान् के़बाःप्‍पा यसैयाःल्‍ले़ निङ्‌वाॽफुमाङ्‌ङिल्‍ले़ कुबाःन्‍हाॽ आःन्‍छिङ्‌ङाङ् अक्‍खेलॽरिक् पाःत्तुरो,

“इङ्‌गाॽ याप्‍मि मे़ङ्‌गोःप्‍मनाबाहाॽरे़ मे़घोःसाङ्‌लो,

आत्‍तिन्‍हाॽरे़ इङ्‌गाॽ सेःन्‍मे़न्‍दोसाङ्‌ङिन् खे़ङ्‌हाॽओ इङ्‌गाॽ आबाङे थाःन्‍छिङ्‌ङाआङ् वाॽआरो॥”

२१ कर खुने़ॽ इस्राइलिहाॽरे़ खुनिॽ याःम्‍बेओ अक्‍खे पाःत्तुॽ, “नाम्‍धाधा खे़न् आधिङ्‌गानिहाॽ नु आबान् मे़ङ्‌घे़म्‍मनाबाहाॽ ताःक्‍मासि फाॽआङ् आहुक्‍हाॽ सन्‍छुङ्‌ङाङ् वाॽआरो॥”

निङ्‌वाॽफुमाङ्‌ङिल्‍ले़ इस्राइलिहाॽ लुङ्‌माॽ तुक्‍तुसिॽ

११

हे़क्‍केने़ फाॽग्र इङ्‌गाॽ सेःन्‍दोनिङ्, निङ्‌वाॽफुमाङ्‌ङिल्‍ले़ कुमना इस्राइलिहाॽ नाॽरुसिबाबि? से़क्‍खासाङ् मे़नाॽरुसिन्‍लो! थेआङ्‌भे़ल्‍ले़ इङ्‌गाॽ आबाङेआङ् अब्राहामरे़ कुमुॽइदाङ्‌सा बे़न्‍जामिन सुवाङ्‌स्‍मा इस्राइलिआरो॥

२ निङ्‌वाॽफुमाङ्‌ङिल्‍ले़ तगिनुए कुसिङ् निःत्तुसिबा कुमनाहाॽ आप्‍फाल्‍ले़आङ् मे़नाॽरुन्‍छिन्‍लो॥ माङ्‌निङ्‌वाॽपान् के़बाःप्‍पा एलियाःल्‍ले़a इस्राइलिहाॽरे़ खुनिॽ तक्‍ले़ङ्‌वाओ निङ्‌वाॽफुमाङ्‌ङिन् अक्‍खेलॽरिक् मे़त्तुबान् साम्‌योसाप्‍लाओ मे़न्‍निःत्ते के़वयिॽबि?

३ “आदाङ्‌बे, खे़ङ्‌हाॽरे़ग के़बाङ्‌घुसिबा माङ्‌निङ्‌वाॽपान् के़बाःप्‍पाहाॽ के़रे़क् मे़से़रुसि, हे़क्‍क्‍याङ् के़ले़त्‍तिङ् तोःम्‍मादे़न्‍हाॽ मे़यन्‍छुआङ् वाॽरो॥ इङ्‌गाॽरक् नराङ्‌ङाङ् वाॽआ, हे़क्‍क्‍याङ् खे़ङ्‌हाॽरे़ इङ्‌गाॽ से़प्‍मा मे़गोःत्तार मे़वाॽरो॥”

४ हे़क्‍केःल्‍ले़ निङ्‌वाॽफुमाङ्‌ङिल्‍ले़ आक्‍खेलॽरिक् नोगप् पिरुबे?

“इङ्‌गाॽग बाल साम्‍माङ्‌ङिन् माङ्‌मे़ङ्‌घःम्‍नाबा हे़न्‍छिङ् नुसि (७,०००) आमनाहाॽ ताङ्‌घुङ्‌सिङ्‌ङाङ् वाॽआरो॥”

५ हे़क्‍केलॽरिक्‍के, कन् ये़म्‍मोआङ् निङ्‌वाॽफुमाङ्‌ङिल्‍ले़ कुलुङ्‌माॽ तुक्‍माल्‍ले़ सेगुसिबा कुलक्‍थिक् के़दाङ्‌बा के़याःक्‍पाहाॽ मे़वाॽरो॥

६ हे़क्‍क्‍याङ् कङ्‌ग खे़ङ्‌हाॽरे़ मे़जोगुबा याःम्‍बक्‍लाम् मे़ःन्, कर निङ्‌वाॽफुमाङ्‌ङिल्‍ले़ कुलुङ्‌माॽ तुक्‍मालाम् पोःक्‍खे़बारो॥ खुनिॽ याःम्‍बक्‍लाम् पोःक्‍खे़बाने़ फाॽग्र निङ्‌वाॽफुमाङ्‌ङिल्‍ले़ कुलुङ्‌माॽ तुक्‍मान् थेनाधे पोःक्‍खे़बारो॥

७ खे़न् फाॽइङ्‌ग थे़माबे? इस्राइलिहाॽरे़ निङ्‌वाॽ मे़बिरुआङ् मे़गोःत्तुबान् मे़ङ्‌घोसुन्‍लो, कर कुभा मे़सेगे़बाहाॽरे़ने़ मे़घोसुरो॥ वेॽहाॽग निङ्‌वाॽफुमाङ्‌ङिल्‍ले़ खुनिॽ निङ्‌वाॽ के़धुङ्‌बा चोगु पिरुसिरो॥

८ साम्‌योसाप्‍लाःल्‍ले़ अक्‍खे पाःत्तुआङ् पत्,

“निङ्‌वाॽफुमाङ्‌ङिल्‍ले़ खे़ङ्‌हाॽ कुधना के़ले़ङ्‌बा चोगुसिआङ् वाॽ, हे़क्‍क्‍याङ् कन् ये़म्‍धारिक् खे़ङ्‌हाॽरे़ निमा मे़न्‍छुक्‍तुन्‍ल फाॽआङ् खुनिॽ मिक्‍हाॽ थेःक्‍तुबिरुसिआङ् वाॽ, हे़क्‍क्‍याङ् खे़ङ्‌हाॽरे़ खे़म्‍मा मे़न्‍छुक्‍तुन्‍ल फाॽआङ् खुनिॽ ने़क्‍खोॽबान् हुॽरुबिसिआङ् वाॽरो॥”

९ दाउद हाङ्‌ङिल्‍ले़ बा हे़क्‍केलॽरिक्‍के पाःत्तुआङ् पत्,

“हाराॽ खे़ङ्‌हाॽरे़ आबाङे खुनिॽ साभाङ्‌जाःल्‍ले़ इजोओ थासुसिर,

खुनिॽ साभङ्‌जान् आघघबा पान् नु खुम्‍दिङ् के़दाःप्‍पा पान् पोङ्‌लरो॥

१० खे़ङ्‌हाॽरे़ निःमा मे़न्‍छुक्‍तुन्‍ल फाॽआङ् खे़ङ्‌हाॽरे़ खुनिॽ मिक्‍किन् खादाप्‍तुर,

हे़क्‍क्‍याङ् खुनिॽ एःक्‍किन् सदादिङ् इनोगे़न् तुक्‍खेःल्‍ले़ तुःङ्‌लरो॥”

११ हे़क्‍केने़ फाॽग्र इङ्‌गाॽ पाःन्‍धिक् सेलाप्‍निङ्, इस्राइलिहाॽ मे़जोःन्‍दे़ल्‍ले़ पोःक्‍माए मे़न्‍छुक्‍मना थारिक् मे़जोःन्‍दे़बि? से़क्‍खासाङ् मे़ःन्‍लो! कर खे़ङ्‌हाॽरे़ खुनिॽ लायोल्‍ले़ चोगुल्‍ले़ खुनिॽ नाहे़म्‍मान् तार फाॽआङ् थिम्‍मे़न्‍दङ् सुवाङ्‌हाॽरोए से़न्‍लप्‍पिन् त्‍ये़रो॥

१२ कर यहुदिहाॽरे़ लायो मे़जोगुबाल्‍ले़ चोगुल्‍ले़ इक्‍सादिङ् खाम्‍बेःक्‍मो पयम् यम्‍बा मुॽइसाम् त्‍ये़, हे़क्‍क्‍याङ् खे़ङ्‌हाॽरे़ से़न्‍लप्‍पिन् मे़नाॽरुबाल्‍ले़ थिम्‍मे़न्‍दङ् सुवाङ्‌हाॽओ पयम् यम्‍बा मुॽइसाम् त्‍ये़ने़ फाॽग्र यहुदिहाॽरे़ से़न्‍लप्‍पिन् मे़दाःक्‍तुल्‍ले़ आल्‍लसाङ् यरिक् मुॽइसाम् ताएरो!

थिम्‍मे़न्‍दङ् सुवाङ्‌हाॽरे़ से़न्‍लप् मे़घोःसुॽ

१३ इङ्‌गाॽ से़क्‍खाए खिनिॽ थिम्‍मे़न्‍दङ् सुवाङ्‌हाॽ कन् पाःन्‍निन् मे़त्‍निङ्‌ल पत्‍तारो॥ इङ्‌गाॽ थिम्‍मे़न्‍दङ् सुवाङ्‌हाॽरो सेःक्‌युक्‍मिबा पोःक्‍खाङ्‌बाल्‍ले़ चोगुल्‍ले़ कन् माङ्‌सेवा चोःक्‍मा याःम्‍बक्‍को से़क्‍खाए आसुक्‍सुक् तम्‍सिन् चोगुङ्‌लो॥

१४ हे़क्‍केलॽरिक् कन् आमाङ्‌सेवालाम् इङ्‌गाॽ आबाङे आमनाहाॽरे़ खुनिॽ नाहे़म्‍मान् फोःक्‍खुङ्‌ङाङ् खे़ङ्‌हाॽओ कुभा ताङ्‌से़ःप्‍मा सुक्‍तुङ्‌सिङ्‌ल के़लॽबा निङ्‌साङ् चोगुङ्‌लो॥

१५ थेआङ्‌भे़ल्‍ले़ खे़ङ्‌हाॽ मे़नाॽआङ् निङ्‌वाॽफुमाङ्‌ङिन्‍नु वेॽ यरिक् मे़न्‍छाम् सुवाङ्‌हाॽरे़न् नादङ् पोङ्‌ने़ फाॽग्र यहुदिहाॽ ख्रिस्‍ते़न् नसान् मे़जोगुआङ् निङ्‌वाॽफुमाङ्‌ङिल्‍ले़ याम्‍मो ते़न्‍दिङ् चोगुसिल्‍ले़ खे़ङ्‌हाॽरे़ सिमे़न्‍लाम् हिङ्‌मन् मे़घोसुबा हे़क्‍केए पोङ्‌लो!

१६ निङ्‌वाॽफुमाङ्‌ङो तोःम्‍मनाबा थिक्‍सिगेक्‍पा लक्‍किन् सेसे चोःक्‍ने़ फाॽग्र के़नम्‍बा के़रे़क् लक्‍किन्‍नाङ् सेसे चोक्‍लो॥ सिङ् साःप्‍पिन् सेसे चोःक्‍ने़ फाॽग्र सिङ्‌बोराःक्‍हाॽआङ् सेसे मे़बोङ्‌लो॥b

१७ कुभा यहुदिहाॽग नुबा जैतुन सिङ्‌बुङ्‌लाम् मे़जे़प्‍तुआङ् लाप्‍मे़भुसुबा सिङ्‌बोराक् कुइसिःक् मे़जोक्॥ हे़क्‍क्‍याङ् खिनिॽ थिम्‍मे़न्‍दङ् सुवाङ्‌हाॽ ताम्‍भुङ् जैतुन सिङ्‌बोराक् हे़क्‍के के़जोगिसाङ् नुबा जैतुन सिङ्‌बुङ्‌मोलाम् थुम् नु हिङ्‌मन् खोमा फाॽआङ् खुनिॽ ले़क्‌वा खिनिॽ के़जक्‍कासिआङ् के़वयिॽरो॥

१८ खे़न् मे़जे़प्‍तुआङ् लाप्‍मे़भुसुबा सिङ्‌बोराःक्‍हाॽनुःल्‍ले़ आनिगे नुबा चोगिगे़ फाॽआङ् आङ्‌दिङ् मे़लॽरे़म्‍मिम्‍ने़ॽओ, थेआङ्‌भे़ल्‍ले़ खिनिॽ कुसाःप्‍पिन् के़न्‍धरुम्‍मिन्, कर कुसाःप्‍पिल्‍ले़ने़ खिनिॽ के़धरिआङ् वाॽ के़लॽबान् निङ्‌वाॽ इःत्ते़म्‍मे़ॽओ॥

१९ कर, आनिगे खे़न् सिङ्‌बुङ्‌मो चक्‍सिङ्‌मा फाॽआङ् खे़न् सिङ्‌बोराःक्‍हाॽ मे़जे़प्‍तुआङ् लाप्‍मे़भुसे़रो फाॽआङ् खिनिॽ निङ्‌वाॽ के़इःत्तुम्‍बिला॥

२० से़क्‍खाएरो, कर यहुदिहाॽरे़ निङ्‌वाॽफुमाङ्‌ङिन् नसान् मे़न्‍जोगुन्‍नाङ्‌ङे सिङ्‌बोराःक्‍किन् चे़प्‍माआङ् लाप्‍फुमनाबा कुइसिःक् लाप्‍मे़भुसे़बारो॥ खिनिॽ नसान् के़जोगुम्‍बाल्‍ले़ चोगुल्‍ले़ खे़प्‍मो के़वयिॽरो॥ हे़क्‍केःल्‍ले़ आङ्‌दिङ् मे़लॽरे़म्‍मिन्‍ने़ॽओ, कर खे़न् पोःक्‍खे़बा पाःन्‍हाॽ इःत्ते़म्‍मे़ॽआङ् निङ्‌वाॽफुमाङ्‌ङिन् किरे़म्‍मे़ॽओ॥

२१ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ से़क्‍खाबा पोराःक्‍हाॽए मे़दाङ्‌घुन्‍छिन्‍निल्‍ले़ खिनिॽआङ् के़न्‍दाङ्‌घिन्‍लो॥

२२ अक्‍खेलॽरिक् निङ्‌वाॽफुमाङ्‌ङिन् लुङ्‌माॽ तुक्‍माल्‍ले़ कुधिम् नु के़जिःप्‍पा चोक् फाॽआङ् नुःरिक्‍काङ् निङ्‌वाॽ पिरे़म्‍मे़ॽओ॥ नसान् के़ले़प्‍पाहाॽ के़रे़क् खुने़ॽ के़साक्‍पा खुम्‍दिङ् पिरुसिॽ, कर खिनिॽ कुलुङ्‌गुम्‍मो चक्‍मे़ल्‍लॽए के़वयिॽने़ फाॽग्र लुङ्‌माॽ के़दुक्‍तिॽरो॥ मे़ःन्‍ने़ फाॽग्र खिनिॽआङ् के़जे़प्‍तिआङ् लाप्‍के़भुसिॽरो॥

२३ हे़क्‍केलॽरिक्‍के यहुदिहाॽरे़ नसान् मे़जोगुआङ् मे़नुःङ्‌ने़ फाॽग्र खुने़ॽ याम्‍मो खे़ङ्‌हाॽ सिङ्‌बुङ्‌मो चक्‍तुसिॽरो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ याम्‍मो तगि मे़बत्‍छे़बा ते़न्‍नो चक्‍मा मुक्‍साम् कत्तुॽरो॥

२४ खिनिॽ थिम्‍मे़न्‍दङ् सुवाङ्‌हाॽग ताम्‍भुङ् जैतुन पोराक् हे़क्‍तङ्‌बा के़जोगिॽ, हे़क्‍केःल्‍ले़ निङ्‌वाॽफुमाङ्‌ङिल्‍ले़ खिनिॽ नुबा जैतुन बुङ्‌मो के़जक्‍कासिने़ फाॽग्र खुने़ॽ आबाङे कुजे़क् कुबोराक्‍हाॽ आबाङे कुबुङ्‌मोए चक्‍तुसिल्‍ले़ आक्‍ख्‍याक् कुसिक् सम्‍ल चक्‍तुसिबिला॥

इस्राइलिहाॽ याम्‍मो निङ्‌वाॽफुमाङ्‌ङो मे़नुःङ्

२५ आमिःम् फुॽनुसाॽ नु ने़ॽनुसाॽसे, खिनिॽ आङ्‌दिङ् के़न्‍लॽरिन्‍ल फाॽआङ् कन् सिबिॽगे़न् पाःन्‍निन् कुसिङ् निःत्ते़म्‍मे़ॽ के़लॽबा आनिङ्‌वाॽ वाॽरो॥ कन् सिबिॽगे़न् पाःन्‍निङ्‌ग निङ्‌वाॽफुमाङ्‌ङिल्‍ले़ कुनिङ्‌सेक् कुइसिःक् नसान् चोःक्‍मा के़बोङ्‌बा थिम्‍मे़न्‍दङ् सुवाङ्‌हाॽरे़ नसान् चोःक्‍मा मे़न्‍छुःत्ते थारिक् यरिक् यहुदिहाॽ खुनिॽ निङ्‌वाॽ मे़न्‍नुःङ्‌मनाबा मे़बोङ्‌लो॥

२६ हे़क्‍क्‍याङ् नसान् के़जोःक्‍पा के़रे़क् इस्राइलिहाॽ ताङ्‌मे़से़ःप्‍लो॥ साम्‌योसाप्‍लाओ अक्‍खे साप्‍ते़आङ् पत्,

“से़न्‍लप्‍दाङ्‌बान् यरुसले़मलाम् तारो,

खुने़ॽए इस्राइलिहाॽ लायोलाम् नुःक्‍तुसिॽ॥

२७ हे़क्‍क्‍याङ्,

इङ्‌गाॽ खुन्‍छि लायोहाॽ खे़त्‍तुङ् पिरुङ्‌सिङ् फाॽआङ् खे़ङ्‌हाॽनु चोगुङ्‌बा आमाङ्‌हुप्‍पिन् के़त्तुङ्‌लो” लॽरिक् याम्‍मो साम्‌योसाप्‍लाओ साप्‍ते़आङ् पत्‍लो॥

२८ यहुदिहाॽ सुनाइङ्‌ङिल्‍ले़ कुनिङ्‌मिसिरो, कर खिनिॽ लागिग कन् नुबाए पोःक्‍खे़रो॥ हे़क्‍केसाङ् अब्राहाम, इसहाक, याकुबे़न्‍नु चोगुबा माङ्‌हे़क्‍किल्‍ले़ चोगुल्‍ले़ आल्‍लसाङ् निङ्‌वाॽफुमाङ्‌ङिल्‍ले़ खे़ङ्‌हाॽ लुङ्‌माॽ तुक्‍तुसिॽरो॥

२९ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आबिबा पर्धाःम्‍हाॽ नु उःत्‍छिङ्‌मान् याङ्‌ना मे़नुःक्‍तुन्॥

३० थेआङ्‌भे़ल्‍ले़ थिक् ये़म्‍मो खिनिॽ थिम्‍मे़न्‍दङ् सुवाङ्‌हाॽग निङ्‌वाॽफुमाङ्‌ङिल्‍ले़ कुइङ्‌जाङ् मे़न्‍इःप्‍मनाबा मे़न्‍नाःप्‍मनाबा के़जोगिॽ, कर यहुदिहाॽ इङ्‌जाङ् मे़न्‍इःप्‍मनाबा मे़न्‍नाःप्‍मनाबा मे़बोःक्‍खे़बाल्‍ले़ खुने़ॽ कुलुङ्‌गुम्‍मिन् आल्‍लो खिनिॽ के़घोसुम्‍माङ् के़वयिॽरो॥

३१ हे़क्‍केलॽरिक्‍के खे़ङ्‌हाॽ इङ्‌जाङ् मे़न्‍इःप्‍मनाबा मे़न्‍नाःप्‍मनाबा मे़बोःक्‍खे़आङ् मे़वाॽ, हे़क्‍केःल्‍ले़ निङ्‌वाॽफुमाङ्‌ङिल्‍ले़ खिनिॽ लुङ्‌माॽ के़दुक्‍तिबा कुइसिःक्‍के खुने़ॽ खे़ङ्‌हाॽ याम्‍मो लुङ्‌माॽ तुक्‍तुसिॽरो॥

३२ काक् मनाहाॽ निङ्‌वाॽफुमाङ्‌ङिल्‍ले़ कुइङ्‌जाङ् मे़न्‍इःप्‍मनाबा मे़न्‍नाःप्‍मनाबा मे़बोःक्‍खे़आङ् मे़वाॽबाल्‍ले़ चोगुल्‍ले़ खुने़ॽ खे़ङ्‌हाॽ साक्‍पा के़धाबाहाॽ हे़क्‍के मे़त्तुसिरो॥ कर खे़ङ्‌हाॽ लुङ्‌माॽ तुक्‍मासि फाॽआङ् हे़क्‍के चोगुबारो॥

निङ्‌वाॽफुमाङ्‌ङिल्‍ले़ कुमिङ्‌सो इङ्‌धाङ्

३३ आक्‍को हो! निङ्‌वाॽफुमाङ्‌ङिल्‍ले़ कुसिक्‍कुम् निङ्‌वाॽइन् नु कुने़हिनिङ्‌वाॽइन् आक्‍खे़न् इमे़ल्‍लुङ्‌बा नु निङ्‌वाॽ के़माबाबे! खुने़ॽ कुघासे़न्‍निन् नु कुलाम्‍मिन् कुसिङ् निःप्‍माए सुक्‍मे़दे़त्तिन्‍लो!

३४ “दाङ्‌बाल्‍ले़ कुनिङ्‌वाॽइन् हाःत्‍ले़ निसुआङ् वाॽबे?

हे़क्‍क्‍याङ् हात् खुने़ॽ सुजा के़बिबा पोःक्‍खे़आङ् वाॽबे?”

३५ इग्र “निङ्‌वाॽफुमाङ्‌ङिल्‍ले़ याङ्‌ना नुःक्‍मा के़बोङ्‌बा पाःन्‍निन्

हाःत्‍ले़ खुने़ॽ पिरुआङ् वाॽबे?”

३६ थेआङ्‌भे़ल्‍ले़ खुने़ॽलाम्‍बा काक् पाःन्‍हाॽग ताःॽ, खुने़ॽ कुमुक्‍साम्‍मिल्‍ले़ काक् पाःन्‍हाॽ पोःक्‍खे़आङ् वाॽ, हे़क्‍क्‍याङ् काक् पोःक्‍खे़बा पाःन्‍हाॽ खुने़ॽ कुलागिए पोःक्‍खे़आङ् वाॽरो॥ सदादिङ् सदादिङ् खुने़ॽ कुमिमिदिङ् पोङ्‌लरो! आमे़न्॥

a 

११:२ एलिया– खुने़ॽ ये़सुन् नुःल्‍ले़ ८५० तङ्‌बे तगि के़वाॽबा लत्‍छा माङ्‌निङ्‌वाॽपान् के़बाःप्‍पारो॥

b 

११:१६ “सिङ् साःप्‍पिन्” फाॽइन् अब्राहाम, इसहाक नु याकुबे़न् ओसेःन्‍आधाक्‍लो॥ “सिङ्‌बोराःक्‍हाॽ” फाॽइन् खे़ङ्‌हाॽरे़ खुनिॽ मुॽइदाङ्‌साहाॽ ओसेःन्‍आधाक्‍लो॥

निङ्‌वाॽफुमाङ्‌ङो हिङ्‌मन्‍निन् तोःम्‍मा

१२

आल्‍ल आमिःम् फुॽनुसाॽ नु ने़ॽनुसाॽसे, निङ्‌वाॽफुमाङ्‌ङिल्‍ले़ लुङ्‌माॽ के़दुक्‍तिआङ् वाॽ, खे़ल्‍ले़ चोगुल्‍ले़ खिनिॽ कुहिङ्‌वे़त् नासिङ्‌गे़न् थक्‍किन् सेसे नु निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा सिदुङ्‌जभा कुइसिःक् तोःन्‍दे़म्‍मे़ॽ फाॽआङ् साॽरिक् पेलि फाक्‍निङ्‌लो॥ खिनिॽ चोःक्‍मा के़बोङ्‌बा याम्‍साम्‍गे़न् सेवान् बा कन्‍लो॥

२ इक्‍सादिङ् खाम्‍बेःक्‍मोबा थिम्‍मिन्‍नु मे़दङ्‌ङासिम्‍मे़न्‍ने़ॽओ कर खिनिॽ निङ्‌वाॽबान् ले़क्‍खे़म्‍मे़ॽर कुसङ् पोःक्‍खे़म्‍मे़ॽर पेगे़म्‍मे़ॽओ॥ हे़क्‍केलॽरिक् निङ्‌वाॽफुमाङ्‌ङिल्‍ले़ नुबा, कुनिङ्‌वाॽ के़दाबा नु कुलिङ्‌दो के़गे़प्‍पा कुनिङ्‌वाॽइन् थे वाॽ खे़न् निङ्‌वाॽ खोमा के़सुक्‍तुम्‍लो॥

३ निङ्‌वाॽफुमाङ्‌ङिल्‍ले़ पिराङ्‌बा लुङ्‌गुम्‍लाम्‍बा खिनिॽ साम्‍दिङ् पिनिङ्‌लो॥ खिनिॽ आक्‍तङ्‌बा के़जोगिॽ खे़न्‍नाङ्‌धो यरिक् मे़इःत्तासिम्‍मिन्‍ने़ॽओ, कर निङ्‌वाॽफुमाङ्‌ङिल्‍ले़ के़बिरिबा नसाःन्‍निल्‍ले़a खोःप्‍तुबा कुइसिःक्‍लक् सिङ्‌सिङ्‌ङाङ् निङ्‌वाॽ इःत्‍तासिम्‍मे़ॽओ॥

४ आनिॽ लत्‍छा थक्‍को यरिक् याम्‍लक्‍हाॽ पत्, हे़क्‍क्‍याङ् कन् के़रे़क् याम्‍लक्‍हाॽरे़ याःम्‍बक् लत्‍छारक् होप्‍लो,

५ हे़क्‍केलॽरिक्‍के आनिॽ यरिक् आवाॽसाङ् आनिॽग ख्रिस्‍तरे़ लत्‍छा कुधक्‍कोबा कुदङ्‌बा याम्‍लक्‍सिरो, हे़क्‍क्‍याङ् आनिॽ के़रे़क् चाहाबा आजोःक्‍सिङ्‌लो॥

६ निङ्‌वाॽफुमाङ्‌ङिल्‍ले़ कुलुङ्‌गुम्‍लाम्‍बा आबिरे़बा परिक्‍परिक्‍पा पर्धाःम्‍हाॽ आनिॽ ओगप् चोगुम्‍लो॥ माङ्‌निङ्‌वाॽपान् पाःप्‍मा पर्धाःम् के़गप्‍पाल्‍ले़ हाराॽ कत्तुबा कुनसाःन्‍निल्‍ले़ खोःप्‍तुबा कुइसिःक्‍लक् माङ्‌निङ्‌वाॽपान् पाःत्तुर,

७ मनाहाॽ सेवा चोःक्‍मा पर्धाःम् के़गप्‍पाल्‍ले़ हाराॽ सेवा चोगुर, निसाम् हुॽमा पर्धाःम् के़गप्‍पाल्‍ले़ हाराॽ हुॽरुसिर,

८ मनाहाॽ हाङ्‌हाङ् मे़प्‍मासि पर्धाःम् के़गप्‍पाल्‍ले़ हाराॽ हाङ्‌हाङ् मे़त्तुसिर, मनाहाॽ फाॽमा पर्धाःम् के़गप्‍पाल्‍ले़ हाराॽ कुनिङ्‌वाॽ हन्‍दुआङ् फाॽरुसिर, लाम्‍लोबा पोङ्‌मा पर्धाःम् के़गप्‍पाल्‍ले़ हाराॽ निङ्‌वाॽ पिरुआङ् मनाहाॽ लाम्‍लोसुसिर, मनाहाॽ लुङ्‌माॽ तुक्‍मा पर्धाःम् के़गप्‍पाल्‍ले़ हाराॽ पसःत्‍सःत्‍ल लुङ्‌माॽ तुक्‍तुसिररो॥

९ कुजे़क्‍काङ् लुङ्‌माॽ तुक्‍कासिम्‍मे़ॽ, ताप्‍फे़ःम्‍बा पाःन्‍हाॽ नाॽरे़म्‍मे़ॽ, आत्‍तिन् पाःन्‍निन् नुबा चोक्, बा खे़न् पाःन्‍नो पत्‍छे़म्‍मे़ॽओ॥

१० लत्‍थिक् हिम्‍मोबा फुॽनुसाॽ ने़ॽनुसाॽ कुइसिःक् लुङ्‌माॽ तुक्‍कासिम्‍मे़ॽ॥ आबाङेनुःल्‍ले़ यरिक् वेॽहाॽ मिङ्‌सो इङ्‌धाङ् पिरे़म्‍सिम्‍मे़ॽ॥

११ आप्‍फाल्‍ले़आङ् ले़म्‍सुवाबा मे़म्‍बोङ्‌ङे खिनिॽ सिक्‍सम्‍ल हाङ्‌हाङ्‌ङाङ् दाङ्‌बाल्‍ले़ कुसेवा चोगे़म्‍मे़ॽओ॥

१२ खिनिॽ निङ्‌साङ् के़जोगुम्‍बाल्‍ले़ चोगुल्‍ले़ सःत्ते़म्‍मे़ॽओ, इनोगे़न् तुक्‍खे के़ज्‍ये़ॽइल्‍ले़ नासि थःत्ते़म्‍मे़ॽओ, तुवा चोःक्‍मा मे़ले़रे़म्‍मिन्‍ने़ॽओ॥

१३ निङ्‌वाॽफुमाङ्‌ङिल्‍ले़ सेसे कुमनाहाॽ खुनिॽ चायोःम्‍बोओ कुभाॽ पिरे़म्‍सिम्‍मे़ॽ, तरे तोसे़म्‍सिम्‍मे़ॽओ॥

१४ खिनिॽ तुक्‍खे के़जाःप्‍पाहाॽ साङ्‌ग्रा मे़मे़त्ते़म्‍सिम्‍मे़न्‍ने़ॽओ, कर मुॽइसाम् पिरे़म्‍सिम्‍मे़ॽओ॥

१५ के़सःप्‍पाहाॽनु सःत्ते़म्‍मे़ॽ, के़हाःप्‍पाहाॽनु हाबे़म्‍मे़ॽओ॥

१६ वेॽहाॽनु तङे़म्‍मे़ॽआङ् वये़म्‍मे़ॽ॥ आङ्‌दिङ् मे़लॽरे़म्‍मिन्‍ने़ॽओ, कर मे़न्‍जोजोबा मनाहाॽनुआङ् नःम्‍नःम्‍बा पोःक्‍खे़म्‍मे़ॽआङ् वये़म्‍मे़ॽओ॥ इङ्‌गाॽ के़रे़क् पाःन्‍हाॽ ले़स्‍सुङ् फाॽआङ् आप्‍फाल्‍ले़आङ् मे़इःत्ते़म्‍मिन्‍ने़ॽओ!

१७ ताप्‍फे़ःम्‍बा पाःन्‍निल्‍ले़ कुले़क्‌वा ताप्‍फे़ःम्‍बा पान् आत्‍तिन्‍नाङ् मे़मे़त्ते़म्‍मिन्‍ने़ॽ॥ के़रे़क् मनाहाॽरे़ मे़निसुल्‍ले़ आत्‍तिन् पाःन्‍निन् नुबा चोक्, बा खे़न् पाःन्‍निन् चोःक्‍मा कोःत्ते़म्‍मे़ॽओ॥

१८ के़रे़क् मनाहाॽनु खिनिॽ सुक्‍सुक् सनारुङ्‌ङो वये़म्‍मे़ॽओ॥

१९ आमिःम् आन्‍जुम्‍से, फे़न् पाःन्‍निल्‍ले़ कुले़क्‌वा आप्‍फाल्‍ले़आङ् ताप्‍फे़ःम्‍बा मे़जोगे़म्‍मिन्‍ने़ॽओ, कर निङ्‌वाॽफुमाङ्‌ङिल्‍ले़ कुसाक्‍के़न्‍नो ले़रे़म्‍मे़ॽओ, थेआङ्‌भे़ल्‍ले़ साम्‌योसाप्‍लाओ अक्‍खे साप्‍ते़आङ् पत्,

“ताप्‍फे़ःम्‍बा याःम्‍बक् के़जोःक्‍पे़न् खुम्‍दिङ् पिमाग आलक्‍लो॥ इङ्‌गाॽए कुले़क्‌वा नुःक्‍तुङ् पिरुङ् लॽरिक् यहवे दाङ्‌बाल्‍ले़ पाःत्तुरो॥”

२० खे़ल्‍ले़ कुले़क्‌वाग

“खे़ने़ॽ के़निङ्‌मिन् से़त्‍लाःक्‍माल्‍ले़ तरुआङ् वाॽने़ फाॽग्र कुजा चामा पिरे़ॽ॥ खे़न् वामिमाल्‍ले़ तरुआङ् वाॽने़ फाॽग्र च्‍वाःत् थुङ्‌मा पिरे़ॽ॥ हे़क्‍के के़जोगुल्‍ले़ खे़ने़ॽ खे़ल्‍ले़ कुधे़गेःक्‍पो

सिरिङ्‌ममे़ल्‍ले़न् मिदःत्‍ते़न् के़हुक्‍खुबा हे़क्‍के पोङ्‌लो॥”

२१ ताप्‍फे़ःम्‍बा पाःन्‍निल्‍ले़ के़न्‍नाःन्‍ने़न्‍ल, कर नुबा याःम्‍बक्‍किल्‍ले़ ताप्‍फे़ःम्‍बा पाःन्‍निन् नाःन्‍दे़ॽओ॥

a 

१२:३ कप्‍मो “नसाःन्” फाॽइन् निङ्‌वाॽफुमाङ्‌ङिल्‍ले़ कुमनाहाॽ पिरुसिबा सुक्‍साम्, इग्र याम्‍साम्‍गे़न् पर्धाःम्‍हाॽरो॥

हाङ् के़जोःक्‍पा नु युक्‍साबाहाॽरे़ खुनिॽ युक्‍को वाॽमा

१३

के़रे़क् मनाहाॽ सुहाङ्‌युक्‍पाहाॽरे़ खुनिॽ युक्‍को मे़वाॽर पोङ्‌लो, थेआङ्‌भे़ल्‍ले़ निङ्‌वाॽफुमाङ्‌लाम् के़दाबा युक्‍किन्‍नुःल्‍ले़ वेॽ युक् होप्‍लो॥ सुहाङ्‌युक्‍पाहाॽग निङ्‌वाॽफुमाङ्‌ङिल्‍ले़ए युक्‍तिङ् चोगुसिबारो॥

२ खे़ल्‍ले़ चोगुल्‍ले़ सुहाङ्‌युक्‍पाहाॽरे़ खुनिॽ तक्‍ले़ङ्‌वाओ के़बोःक्‍पाहाॽरे़ग निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् मे़अत्तुरो॥ हे़क्‍के के़जोःक्‍पाहाॽरे़ खुम्‍दिङ् मे़घोसुॽरो॥

३ थेआङ्‌भे़ल्‍ले़ नुबा याःम्‍बक् के़जोःक्‍पाहाॽ युक् के़जोःक्‍पाहाॽनु किमा मे़बोङ्‌ने़न्, कर फे़न् याःम्‍बक् के़जोःक्‍पाहाॽ किमा पोङ्॥ युक् के़गप्‍पाहाॽनु मे़ङ्‌गिःमा निङ्‌वाॽ के़जोगुने़ फाॽग्र नुबा याःम्‍बक् चोगे़ॽ, हे़क्‍क्‍याङ् खे़ङ्‌हाॽलाम् मिङ्‌सो इङ्‌धाङ् के़घोसुॽरो॥

४ थेआङ्‌भे़ल्‍ले़ खे़न् युक् के़जोःक्‍पाङ्‌ग के़लागि नुबा पान् के़जोःक्‍पा निङ्‌वाॽफुमाङ्‌ङिल्‍ले़ कुसेवारोबारो॥ कर खे़ने़ॽ फे़न् याःम्‍बक् के़जोगुने़ फाॽग्र किसे़ॽओ, थेआङ्‌भे़ल्‍ले़ खे़ल्‍ले़ग हने़ ताभेन् मे़हेःसुन्‍लो॥ खे़ङ्‌ग फे़न् याःम्‍बक् के़जोःक्‍पाल्‍लो खुम्‍दिङ् के़दाःप्‍पा निङ्‌वाॽफुमाङ्‌ङिल्‍ले़ कुसेवारोबारो॥

५ खे़ल्‍ले़ चोगुल्‍ले़ खुम्‍दिङ् मे़ङ्‌घोमा फाॽआङ्‌लक् मे़ःन्, कर आबाङे खासिङ्‌ङिल्‍ले़ अक्‍खे चोःक्‍मा नुबा पोङ् के़मे़त्तिबाल्‍ले़ चोगुल्‍ले़ सुहाङ्‌युक्‍पाहाॽरे़ खुनिॽ युक्‍को वये़म्‍मे़ॽओ॥

६ खे़ल्‍ले़ चोगुल्‍ले़ए खिनिॽ एःङ्‌याङ् के़हुङुम्‍लो॥ थेआङ्‌भे़ल्‍ले़ सुहाङ्‌युक्‍पाहाॽग निङ्‌वाॽफुमाङ्‌ङिल्‍ले़ कुसेवारोबासिरो, हे़क्‍क्‍याङ् खे़ङ्‌हाॽरे़ बा कन् याःम्‍बक् मे़जोगुआङ् खिनिॽ के़हुङुम्‍बा ए़ःङ्‌याङ्‌लाम् फाॽयाङ् मे़घोसुॽरो॥

७ काक् हुङ्‌मा के़बोङ्‌बान् हुङे़म्‍मे़ॽ– के़रे़क् हुङ्‌मा के़बोङ्‌बा एःङ्‌याङ्‌हाॽ हुङे़म्‍मे़ॽ, के़रे़क् मिङ्‌सो इङ्‌धाङ् पिमा के़बोङ्‌बाहाॽ मिङ्‌सो इङ्‌धाङ् पिरे़म्‍सिम्‍मे़ॽओ॥

लुङ्‌माॽ तुक्‍सिङ्‌माल्‍ले़ साम्‌योथिम्‍मिन् के़त्तुॽ

८ हाराॽ खिनिॽ लुम्‍मो लुङ्‌माॽ तुक्‍सिङ्‌माआङ्‌धो वेॽ पाःन्‍निल्‍ले़न् सिङ्‌नात्‍तो मे़बत्‍छे़म्‍मिन्‍ने़ॽओ, थेआङ्‌भे़ल्‍ले़ वेॽ मनाहाॽ लुङ्‌माॽ के़दुक्‍तुम्‍सिम्‍ने़ फाॽग्र साम्‌योथिम्‍मिल्‍ले़ पाःत्तुबा पाःन्‍निन् के़गे़त्तुम्‍लो॥

९ साम्‌योथिम्‍मो, चाराम्‍मा याःम्‍बक् मे़जोगे़न्‍ने़ॽ, मना मे़से़रे़न्‍ने़ॽ, मे़घुःन्‍दे़न्‍ने़ॽ, मे़घिःप्‍से़न्‍ने़ॽ लॽरिक् साप्‍ते़बा इङ्‌जाङ्‌हाॽ नु वेॽ के़रे़क् इङ्‌जाङ्‌हाॽ आबाङे लुङ्‌माॽ के़दुक्‍सिङ्‌बा कुइसिःक् के़बाङ्‌भेॽसाबाहाॽ लुङ्‌माॽ तुक्‍ते़से़ॽ के़लॽबा पाःन्‍निन् के़त्‍लो॥

१० लुङ्‌माॽ के़दुक्‍पाल्‍ले़ हाःत्ताङ् ताप्‍फे़ःल्‍लिक् मे़मे़त्तुन्‍लो॥ खे़ल्‍ले़ चोगुल्‍ले़ लुङ्‌माॽ तुक्‍सिङ्‌मान्‍ने साम्‌योथिम्‍मिल्‍ले़ पाःत्तुबा पाःन्‍निन् के़प्‍मनाबा पोङ्‌लो॥

११ कन् के़रे़क् पाःन्‍हाॽ चोगे़म्‍मे़ॽ, थेआङ्‌भे़ल्‍ले़ आल्‍लोबा ये़म्‍मिन् आक्‍तङ्‌बा चोक् फाॽआङ् के़निसुम्‍लो॥ आल्‍ल आनिॽ मिक् युःमोलाम् सोमाआङ् पोःक्‍मा ये़म् के़रे़आङ् वाॽ, थेआङ्‌भे़ल्‍ले़ तगि नसान् आजोगुम्‍बा ये़म्‍मिन्‍नुःल्‍ले़आङ् कुमनाहाॽ ताङ्‌से़ःप्‍से़ दाङ्‌बाल्‍ले़ कुनुःङ्‌मा युमा ये़म्‍मिन् आल्‍लो निःत्ताङ् वाॽ॥

१२ से़न्‍दिक्‍किन् ले़क्‍ल पत्‍लो, हे़क्‍क्‍याङ् खाओःप्‍मान् निःत्ताङ् तार पत्‍लो॥ खे़ल्‍ले़ चोगुल्‍ले़ मनाहाॽरे़ खादाम्‍मो मे़जोगुबा ताप्‍फे़ःम्‍बा याःम्‍बक्‍हाॽ ले़रुम् हे़क्‍क्‍याङ् ओःत्तिःल्‍ले़न् थक्‍सुबाहाॽ यारिप् मे़बोङ्‌बा हे़क्‍के यारिप् पोःक्‍खिआङ् नुबा याःम्‍बक् चोगुम्‍लो॥

१३ आनिॽग ले़न्‍दिक् आवाॽबा कुइसिःक्‍के सिङ्‌सिङ् ये़क्‌ये़क्‍काङ् वाॽमा पोङ्‌लो, याम्‍दादा आममबाल्‍ले़ मसिङ्‌माआङ् निङ्‌वाॽ पाःप्‍पाःत् चोःक्‍मा, चाराम्‍मा नु पोःप्‍मा, खेमा थक्‍मा नु नाहे़त्‍छिङ्‌मा मे़ःन्‍लो॥

१४ खे़ल्‍ले़ कुले़क्‌वा नुबा चाङ् चाङ्‌मनाबा कुइसिःक् दाङ्‌बा ये़सु ख्रिस्‍तरे़ कुसुत्‍नाःन् चाक्‍खे़म्‍मे़ॽओ॥ हे़क्‍क्‍याङ् लायोबा सुत्‍नाःल्‍ले़ कुनिङ्‌वाॽ पाःप्‍पाःत् चोःक्‍मा निङ्‌वाॽ मे़बिरे़म्‍मिन्‍ने़ॽओ॥

नसानिबा फुॽनुसाॽहाॽ इङ्‌दो मे़प्‍मासि मे़ःन्

१४

नसाःन्‍नो निङ्‌वाॽ के़बाःक्‍पा नसानिबाहाॽरे़ मे़इःत्तुबा निङ्‌वाॽ पाःन्‍निन् इङ्‌दो मे़म्‍मे़त्ते खिनिॽ सेसे तङ्‌जुम्‍मो खे़ङ्‌हाॽ ताःक्‍ते़म्‍सिम्‍मे़ॽओ॥

२ कुबिओ, थिक् नसानिबाल्‍ले़ काक् पाःन्‍हाॽ चामा थुङ्‌मा नुॽ लॽरिक् नसान् चोगुॽ, कर नसाःन्‍नो कुनिङ्‌वाॽ के़बाःक्‍पा नसानिबाल्‍ले़ग नुधि-साक्‍चिरक् चरो॥

३ हे़क्‍केःल्‍ले़ काक् परिक्‍पा कुजा के़जाबाल्‍ले़ मे़न्‍जाःमनाबान् हिनाःम् मे़मे़त्तुन्‍ल, हे़क्‍क्‍याङ् मे़न्‍जाःम्‍नाबाल्‍ले़आङ् काक् परिक्‍पा कुजा के़जाबान् मे़जिःत्तुन्‍ल, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़न् ताःक्‍तुआङ् वाॽरो॥

४ वेॽइल्‍ले़ कुसेवारोबान् खासे़न के़लोःम्‍बा खे़ने़ॽ हाःत्‍ने़बे? कुन्‍दाङ्‌बाल्‍ले़ए कुसेवारोबाल्‍ले़ नुबा पान् चोगुर वाॽबि मे़ःम्‍बि फाॽआङ् खासे़न् चोगुॽरो॥ दाङ्‌बाल्‍ले़ए कुसेवारोबान् नुबा याःम्‍बक् चोःक्‍मा कुभाॽ पिरुरो, थेआङ्‌भे़ल्‍ले़ दाङ्‌बाल्‍ले़ खे़न् कुभाॽ पिमा मुक्‍साम् कत्तुॽरो॥

५ थिक् नसानिबाल्‍ले़ थिक् ये़न्‍निन् वेॽस्‍मा ये़न्‍निन्‍नुःल्‍ले़आङ् सेसेबा चोक् फाॽआङ् इःत्‍तुॽ, कर वेॽस्‍मा मनाःल्‍ले़ काक् ये़न्‍हाॽ लत्‍थिक्‍के़ मे़जोक् फाॽआङ् इःत्तुॽरो॥ हे़क्‍केःल्‍ले़ कन् पाःन्‍नो के़रे़क्‍ले़ आबाङे निङ्‌वाॽबो निस्‍से पोङ्‌मा पोङ्‌लो॥

६ थिक् ये़न्‍निन् वेॽस्‍मा ये़न्‍नुःल्‍ले़आङ् के़ये़क्‍पा चोक् लॽरिक् के़इःप्‍पाल्‍ले़ दाङ्‌बान् इङ्‌धाङ् पिमारे़ लागि हे़क्‍के चोगुॽ॥ सा के़जाबाल्‍ले़ दाङ्‌बान् इङ्‌धाङ् पिमारे़ लागि हे़क्‍के चोगुॽ, थेआङ्‌भे़ल्‍ले़ खे़ल्‍ले़ निङ्‌वाॽफुमाङ्‌ङिन् नोगे़न् पिरुॽरो॥ सा मे़न्‍जाःम्‍नाबाल्‍ले़ दाङ्‌बान् इङ्‌धाङ् पिमारे़ लागि हे़क्‍के चोगुॽ, हे़क्‍क्‍याङ् खे़ल्‍ले़आङ् निङ्‌वाॽफुमाङ्‌ङिन् नोगे़न् पिरुॽरो॥

७ थेआङ्‌भे़ल्‍ले़ आनिॽ आहिङ्‌साङ् आस्‍सिसाङ् आनिॽ आबाङे लागि आन्‍हिङ्‌ने़न्‍लो॥

८ खे़ल्‍ले़ चोगुल्‍ले़ आनिॽ आहिङ्‌साङ् दाङ्‌बाल्‍ले़ कुलागि आहिङ्, आस्‍सिसाङ् दाङ्‌बाल्‍ले़ कुलागि आसिरो॥ हे़क्‍केःल्‍ले़ आहिङ्‌साङ् आस्‍सिसाङ् आनिॽग दाङ्‌बाल्‍ले़न्‍नेरो॥

९ बा कल्‍ले़चोगुल्‍ले़, ख्रिस्‍ते़न् स्‍ये़ हे़क्‍क्‍याङ् कुसिवे़त् नु कुहिङ्‌वे़त्‍हाॽरे़ खुनिॽ दाङ्‌बा पोङ्‌से़ खुने़ॽ याम्‍मो कुहिङ्‌वे़त् पोःक्‍खे़रो॥

१० हे़क्‍केःल्‍ले़ खिनिॽ थेआङ् वेॽ नसानिबाहाॽ खासे़न् के़लोःन्‍दुम्‍सिम्‍बाबे? थेआङ् वेॽ नसानिबाहाॽ हिनाःम् के़मे़त्तुम्‍सिम्‍बाबे? आनिॽग के़रे़क् निङ्‌वाॽफुमाङ्‌ङिल्‍ले़ कुघासे़न् युक्‍नाःल्‍ले़ कुदगि ये़प्‍माए पोङ्‌लो॥

११ साम्‌योसाप्‍लाओ अक्‍खेलॽरिक् साप्‍ते़आङ् पत्,

“से़क्‍खाए माङ्‌हे़क्‍सिङ्‌ङा,

काक् मे़न्‍छाम् याप्‍मिहाॽ इङ्‌गाॽ आदगि थुङ्‌बोहजॽ मे़लेःत्तुआङ् साम्‍बोन् मे़भन्‍छिङ्,

हे़क्‍क्‍याङ् के़रे़क्‍ले़ निङ्‌वाॽफुमाङ्‌आ फाॽआङ् ते़न्‍दिङ् मे़जोःक्‍का

लॽरिक् यहवे दाङ्‌बाल्‍ले़ पाःत्‍तुॽरो॥”

१२ हे़क्‍केःल्‍ले़ आनिॽ के़रे़क्‍ले़ आजोगुम्‍बा याःम्‍बक्‍हाॽरे़ कुयाःम्‍बेओ निङ्‌वाॽफुमाङ्‌ङिन् आनिॽ आबाङे चे़क्‍मा पोङ्‌लो॥

वेॽहाॽ लायोओ थामासि मे़ःन्

१३ खे़ल्‍ले़ चोगुल्‍ले़ वेॽहाॽ खासे़न चोःक्‍मासि ले़रुम्‍लो॥ खे़ल्‍ले़ कुले़क्‌वा वेॽ नसानिबाहाॽरे़ खुनिॽ लाम्‍मो आघघबा पान् इग्र लायोओ के़धाबा पान् ने़स्‍सुम् मे़ःन् के़लॽबा निस्‍से चोगुम्‍लो॥

१४ दाङ्‌बा ये़सुरे़ कुयुक्‍लाम् इङ्‌गाॽग आत्‍तिन् कुजाःन्‍नाङ् आजिःन्‍जिःम्‍बा मे़जोःक्‍ने़न् फाॽआङ् आनिङ्‌वाॽओ निस्‍से वाॽआ, कर आत्‍तिन् मनाःल्‍ले़ कुभा कुजाहाॽ आजिःन्‍जिःम्‍बा चोक् फाॽआङ् इःत्‍तुॽ, खे़ङ्‌ग खुने़ॽ कुलागि आजिःन्‍जिःम्‍बाए पोङ्‌लो॥

१५ खे़ने़ॽ के़जबा कुजाःल्‍ले़ वेॽ नसानिबान् चप्‍चि के़जोःक्‍पा चोगुॽने़ फाॽग्र खे़ने़ॽ वेॽहाॽ लुङ्‌माॽ के़दुक्‍तुसिबा मे़बोङ्‌ने़ल्‍लो॥ खे़ने़ॽ के़जबा कुजाःल्‍ले़ वेॽ नसानिबान् फे़त्‍मे़लाःन्‍दुन्‍लरो, थेआङ्‌भे़ल्‍ले़ खे़ल्‍ले़ कुलागि ख्रिस्‍ते़न् स्‍ये़आङ् वाॽरो॥

१६ खे़ने़ॽ चामा नुॽ फाॽआङ् के़इःत्तुबा पाःन्‍हाॽरे़ वेॽहाॽरे़ खुनिॽ नसाःन्‍निन् फे़त्‍लाःन्‍दुआङ् ख्रिस्‍तरे़ कुजाःत्‍थि मे़बेःक्‍ने़न्‍लरो॥

१७ थेआङ्‌भे़ल्‍ले़ निङ्‌वाॽफु हाङ्‌जुम्‍मिन् चामा नु थुङ्‌मारे़ कुयाःम्‍बेओ मे़ःन्, कर साम्‌योनिमा, सनारुङ् नु सेसेमाङ्‌ङिल्‍ले़ आबिबा सःप्‍माल्‍ले़ कुयाःम्‍बेओने़रो॥

१८ अक्‍खेलॽरिक् ख्रिस्‍ते़न् सेवा के़जोःक्‍पाल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ ताःसुॽ, हे़क्‍क्‍याङ् मनाहाॽरे़आङ् खे़न् मनान् कुनारा मे़भोःसुर ते़न्‍दिङ् मे़जोगुॽरो॥

१९ खे़ल्‍ले़ चोगुल्‍ले़ आत्‍तिन् पाःन्‍निल्‍ले़ सनारुङ् तारुॽ, हे़क्‍क्‍याङ् नसानिबा लुम्‍मो हाङ्‌हाङ् मे़त्‍छिङ्‌मा पान् चोगुॽ, बा खे़न्‍ने चोःक्‍मा साॽरिक् तम्‍सिन् चोगुम्‍लो॥

२० चामा थुङ्‌मारे़लागि निङ्‌वाॽफुमाङ्‌ङिल्‍ले़ कुयाःम्‍बक्‍किन् फे़त्‍मे़लाःन्‍दे़म्‍मिन्‍ने़ॽ॥ काक् कुजा कुधिहाॽ सुत्‍थो नु सेसे चोक्, कर मना के़घबा कुजा चामाग नुबा मे़बोङ्‌ने़ल्‍लो॥

२१ वेॽ नसानिबाहाॽ लायोओ के़धाबा कुजा कुधि मे़न्‍जामा हे़क्‍क्‍याङ् लायोओ के़धाबा याःम्‍बक् मे़न्‍जोःक्‍माए नुबा पोङ्‌लो॥

२२ कन् चामा थुङ्‌मा पाःन्‍नो आक्‍तङ्‌बा नसान् के़गत्तुॽ खे़न् निङ्‌वाॽफुमाङ् नु खे़ने़ॽ के़लुम्‍मो वाॽर॥ आत्‍तिन् मनाःल्‍ले़ चामा थुङ्‌मा नुॽ लॽरिक् इःत्तुबा पाःन्‍निन् चप्‍चि मे़जोगुन् खे़न्‍ने मुॽइसाबारो॥

२३ कर चप्‍चि चोःक्‍कि के़जाबान् आबाङे लायोओ थाःरो, थेआङ्‌भे़ल्‍ले़ खे़ल्‍ले़ फेःन्‍दुङ् के़लॽबा निङ्‌वाॽ इतुर चःॽ॥ नसाःन्‍लाम्‍बा मे़म्‍बोङ्‌मनाबा काक् पाःन्‍हाॽ लायोरो॥

नसान् के़सुःम्‍बाहाॽ कुभा पिमा

१५

आनिॽ नसाःन्‍नो के़धुम्‍बाहाॽरे़ आबाङे निङ्‌वाॽ तामा मे़नुॽने़न्, कर नसान् के़सुःम्‍बाहाॽ कुभाॽ पिमासि पोङ्‌लो॥

२ आनिॽ के़रे़क्‍ले़ वेॽहाॽरे़ लागि नुबा चोःक्‍माआङ् खुनिॽ नसाःन्‍नो के़धुम्‍बा चोःक्‍मासि फाॽआङ् खुनिॽ निङ्‌वाॽ तामा पिमासि पोङ्‌लो॥

३ थेआङ्‌भे़ल्‍ले़ साम्‌योसाप्‍लाओ खिनिॽ हिनाःम् के़मे़प्‍पाहाॽरे़ के़म्‍मे़त्तिबा हिनाःम्‍मिङ्‌ग इङ्‌गाॽ आसम्‍दाङ् चुक्‍ते़आङ् वाॽरो लॽरिक् साप्‍ते़आङ् पप्‍पा कुइसिःक् ख्रिस्‍तरे़आङ् आबाङे कुनिङ्‌वाॽ के़दाबा याःम्‍बक् मे़जोगुन्‍लो॥

४ पेये़म्‍मो साम्‌योसाप्‍लाओ साप्‍ते़बा काक् पाःन्‍हाॽरे़ आनिॽ निसाम् आहुॽर फाॽआङ् साप्‍ते़बारो॥ हे़क्‍केलॽरिक्‍के नासि आधःत्तुम्‍मिल्‍ले़ हे़क्‍क्‍याङ् साम्‌योसाप्‍लालाम् आनिॽ हाङ्‌हाङ् आलॽइल्‍ले़ निङ्‌वाॽफुमाङ्‌ङिल्‍ले़ आबिरे़बा माङ्‌हे़क्‍हाॽ के़त् फाॽआङ् निस्‍सेए निङ्‌साङ् आजोगुम्‍लो॥

५ आल्‍ल नासिथःप्‍मा के़बाङ्‌बा नु हाङ्‌हाङ् याप्‍मि के़मे़प्‍पा निङ्‌वाॽफुमाङ्‌ङिल्‍ले़ ख्रिस्‍त ये़सुन् वये़बा कुबि कुइसिःक् के़बोःक्‍खिल्‍ले़ खिनिॽ लुम्‍मो थिक्‍हुप् पोङ्‌माआङ् वाॽमा के़बाङ्‌घिररो॥

६ हे़क्‍केलॽरिक् थिक् निङ्‌वाॽ नु थिक् मुराःल्‍ले़ आनिॽ दाङ्‌बा ये़सु ख्रिस्‍तरे़ पानुदिङ् कुम्‍बा निङ्‌वाॽफुमाङ्‌ङिल्‍ले़ कुनारा फोमा के़सुक्‍तुम्‍लरो॥

७ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुनारा फोसे़ ख्रिस्‍तरे़ खिनिॽ के़दाःक्‍तिबा कुइसिःक् खिनिॽ लुम्‍मोआङ् ताःक्‍कासिम्‍मे़ॽओ॥

८ निङ्‌वाॽफुमाङ्‌ङिल्‍ले़ यहुदिहाॽरे़ खुनिॽ ताक्‍थे़बाहाॽ पिरुसिबा माङ्‌हे़क्‍हाॽ से़क्‍खाए चोक् फाॽआङ् ओसेःन्‍धाक्‍से़ ख्रिस्‍ते़न् यहुदिहाॽरे़ खुनिॽ से़वारोबा पोःक्‍खे़बा पाःन्‍निन् निङ्‌वाॽ इःत्ते़म्‍मे़ॽओ॥

९ हे़क्‍क्‍याङ् निङ्‌वाॽफुमाङ्‌ङिल्‍ले़ थिम्‍मे़न्‍दङ् सुवाङ्‌हाॽ लुङ्‌माॽ तुक्‍तुसिबाल्‍ले़ चोगुल्‍ले़ खे़ङ्‌हाॽरे़ खुने़ॽ कुमिमिदिङ् मे़जोगुर फाॽआङ् खुने़ॽ त्‍ये़बारो॥ अक्‍खेलॽरिक् निङ्‌वाॽफु साम्‍लोसुम् के़साप्‍पाल्‍ले़ साप्‍तुआङ् पत्,

“खे़ल्‍ले़ चोगुल्‍ले़ थिम्‍मे़न्‍दङ् सुवाङ्‌हाॽरे़ खुनिॽ लुम्‍मो इङ्‌गाॽ ने़म्‍भोगे़न् के़नारा फोसुङ्‌लो,

हे़क्‍क्‍याङ् के़मिङ्‌सो इङ्‌धाङ् के़जोःक्‍पा सेवा साम्‍लोन् साम्‍मे़त्तुङ्‌लो॥”

१० याम्‍मो अक्‍खेआङ् साप्‍ते़आङ् पत्,

“थिम्‍मे़न्‍दङ् सुवाङ्‌से,

निङ्‌वाॽफुमाङ्‌ङिल्‍ले़ कुमनाहाॽनु ओमु लॽरे़म्‍मे़ॽओ॥”

११ हे़क्‍क्‍याङ् याम्‍मोआङ्,

“काक् थिम्‍मे़न्‍दङ् सुवाङ्‌से, दाङ्‌बाल्‍ले़ ने़म्‍भोगे़न् कुनारा फोसे़म्‍मे़ॽओ,

हे़क्‍क्‍याङ् काक् मे़न्‍छाम् याप्‍मिहाॽरे़ खुने़ॽ ने़म्‍भोगे़न् कुनारा मे़भोसुर॥”

१२ हे़क्‍क्‍याङ् याम्‍मो माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेआङ् साप्‍तुआङ् पत्,

“यिसैरे़ कुधाःक्‍लाम् मनाधिक् ताःॽ,

हे़क्‍क्‍याङ् खुने़ॽए थिम्‍मे़न्‍दङ् सुवाङ् सम्‍दाङ् हाङ्‌युक् चोगुॽरो॥

खे़ङ्‌हाॽरे़ खुने़ॽ सम्‍दाङ् निङ्‌साङ् मे़युक्‍खुॽरो॥”

१३ खिनिॽ नसाःन्‍निल्‍ले़ चोगुल्‍ले़ निङ्‌साङ् के़बिबा निङ्‌वाॽफुमाङ्‌ङिल्‍ले़ साॽरिक् के़सःप्‍पा के़जोगिर हे़क्‍क्‍याङ् सनारुङ् के़बिरिर फाॽआङ् तुवा चोःक्‍का, हे़क्‍केलॽरिक् सेसेमाङ्‌ङिल्‍ले़ कुमुक्‍साम्‍लाम् यरिक् निङ्‌साङ् के़गप्‍पा के़जोगिररो॥

पावलरे़ थिम्‍मे़न्‍दङ् सुवाङ्‌हाॽओ माङ्‌सेवा चोगुॽ

१४ आमिःम् फुॽनुसाॽ नु ने़ॽनुसाॽसे, खिनिॽग वेॽहाॽ नुरिक् के़मे़प्‍पा के़बोःक्‍खिआङ् के़वयिॽ, हे़क्‍क्‍याङ् यरिक् ने़हिनिङ्‌वाॽ के़गप्‍पा के़बोःक्‍खिआङ् वेॽहाॽ हुॽमा के़सुक्‍पा के़बोःक्‍खिआङ् के़वयिॽ के़लॽबा पाःन्‍नो इङ्‌गाॽ निस्‍से पोःक्‍खाङ्‌ङाङ् वाॽआरो॥

१५ हे़क्‍केसाङ् कुभा मे़म्‍बाःत्ते मे़म्‍बोङ्‌मनाबा पाःन्‍हाॽओ याम्‍मो खिनिॽ निङ्‌वाॽसुम् लॽर फाॽआङ् आःन्‍छिङ्‌ङार साप्‍तुङ्‌ङाङ् वाॽआ, थेआङ्‌भे़ल्‍ले़ इङ्‌गाॽग निङ्‌वाॽफुमाङ्‌ङिल्‍ले़ पिराङ्‌बा लुङ्‌गुम्‍लाम्‍बा

१६ थिम्‍मे़न्‍दङ् सुवाङ्‌हाॽओ ख्रिस्‍त ये़सुरे़ कुसेवारोबा पोःक्‍खाङ्‌ङाङ् वाॽआरो॥ हे़क्‍क्‍याङ् थिम्‍मे़न्‍दङ् सुवाङ्‌हाॽ सेसेमाङ्‌लाम् सेसे मे़बोङ्‌ङाङ् निङ्‌वाॽफुमाङ्‌ङिल्‍ले़ ते़न्‍दिङ् चोगुसिबा चोभाॽ कुइसिःक् मे़बोङ्‌ल फाॽआङ् निङ्‌वाॽफुसाम्‍बाल्‍ले़ याःम्‍बक् चोगुबा हे़क्‍के इङ्‌गाॽ निङ्‌वाॽफुमाङ्‌ङिल्‍ले़ कुसुनाइङ्‌ङिन् खे़ङ्‌हाॽ इङ्‌भोसुङ्‌सिङ्‌लो॥

१७ खे़ल्‍ले़ चोगुल्‍ले़ ख्रिस्‍त ये़सुन् नु थिक्‍हुप् पोःक्‍खाङ्‌ङाङ् निङ्‌वाॽफुमाङ्‌ङिन् चोगुङ्‌बा आमाङ्‌सेवाओ इङ्‌गाॽग आङ्‌दिङ् लॽमा पान् कत्तुङ्‌लो॥

१८ इङ्‌गाॽ पाःत्तुङ्‌बा पाःन्‍निन् नु चोगुङ्‌बा याःम्‍बक्‍किल्‍ले़ थिम्‍मे़न्‍दङ् सुवाङ्‌हाॽ निङ्‌वाॽफुमाङ्‌ङिल्‍ले़ कुइङ्‌जाङ् के़इःप्‍पा के़नाःप्‍पा चोःक्‍से़ ख्रिस्‍तरे़ इङ्‌गाॽलाम् चोगुबा याःम्‍बक्‍कोरक् आङ्‌दिङ् लॽआरो॥ वेॽ पाःन्‍हाॽओ आङ्‌दिङ् मे़लॽआन्‍लो॥

१९ कन् याःम्‍बक्‍किन् सेसेमाङ्‌ङिल्‍ले़ कुमुक्‍साम्‍लाम् मिक्‍सेःन्‍हाॽ नु निङ्‌वाॽ के़माबा याःम्‍बक् चोगुङ्‌ङाङ् वाॽआरो॥ अक्‍खेलॽरिक् इङ्‌गाॽ यरुसले़मलाम् इल्‍लिरिकुम ते़ङ्‌गप् थारिक् ख्रिस्‍तरे़ काक् कुसुनाइङ्‌ङिन् इङ्‌भोसुङ् सुरुङ्‌ङाङ् वाॽआरो॥

२० वेॽ मनाहाॽरे़ मे़ने़स्‍सुबा पाङ्‌यक्‍को याःम्‍बक् के़जोःक्‍पे़न् कुइसिःक् वेॽ मनाहाॽरे़ ख्रिस्‍ते़न् इङ्‌मे़भोसुबा ते़न्‍नो इङ्‌गाॽ ख्रिस्‍ते़न् इङ्‌मे़भोआन्‍लो, कर ख्रिस्‍ते़न् कुसिङ् मे़न्‍निःत्ते के़वाॽबा ते़न्‍नो सुनाइङ् इङ्‌भोमा सदादिङ् निङ्‌वाॽ कत्तुङ्‌लो॥

२१ साम्‌योसाप्‍लाओग अक्‍खेलॽरिक्‍ने़ साप्‍ते़आङ् पत्‍लो,

“खुने़ॽ कुयाःम्‍बेओ मे़म्‍मे़त्‍छिङ्‌ङे के़वाॽबाहाॽरे़ मे़निसुॽ,

हे़क्‍क्‍याङ् खुने़ॽ कुयाःम्‍बेओ मे़ङ्‌घे़म्‍मे के़वाॽबाहाॽरे़ कुसिङ् मे़निःत्तुॽरो॥”

पावलरे़ रोम पेःक्‍मा निङ्‌वाॽ चोगुॽ

२२ बा खे़ल्‍ले़ चोगुल्‍ले़ इङ्‌गाॽ वेॽ ते़न्‍नो ख्रिस्‍ते़न् इङ्‌भोसुङ्‌बाल्‍ले़ खिनिॽओ तामा मे़न्‍छुक्‍के वाॽआरो॥

२३ कर कन् थुम्‍मो काक् पिसाङ् सुनाइङ् इङ्‌भोमा याःम्‍बक्‍हाॽ चोगुङ् सुरुङ्‌ङाङ् वाॽआ, हे़क्‍क्‍याङ् आल्‍ल यरिक् तङ्‌बेआङ्‌धो खिनिॽओ तामा निङ्‌वाॽ चोगुङ्‌बाल्‍ले़ चोगुल्‍ले़,

२४ इङ्‌गाॽ इस्‍पे़न लाजेॽ पेःक्‍काल्‍ले़ खिनिॽ तुम्‍से़ रोम ये़क्‌यक्‍को लःम्‍मा तामा आनिङ्‌वाॽ वाॽ, हे़क्‍क्‍याङ् खिनिॽनु कुभा ये़न् सःत्तार वाॽआआङ् पेःक्‍काइल्‍ले़ याम्‍मो आलाम्‍दिःक्‍को कुभाॽ याप्‍मि के़बिरिॽ के़लॽबा निङ्‌वाॽ चोगुङ्‌ङाङ् वाॽआरो॥

२५-२६ कर आल्‍ल यरुसले़म्‍मोबा याङ्‌गे़साॽबा नसानिबाहाॽरे़ लागि अक्‍खैया नु मे़सेदोनिया थुम्‍मोबा नसानिबाहाॽरे़ मे़सुप्‍सुबा फाॽयाङ्‌ङिन् सासे़ इङ्‌गाॽ यरुसले़म पेःक्‍कार पत्‍तारो॥

२७ खे़ङ्‌हाॽरे़ग अक्‍खे चोःक्‍मा खुनिॽ सिराॽथाङे़आङ् वये़रो॥ से़क्‍खाःल्‍ले़ खे़ङ्‌हाॽरे़ यहुदि नसानिबाहाॽरे़ खुनिॽ हिङ्‌मन्‍नो चाहाबा के़जोःक्‍पा पाःन्‍हाॽ कुभाॽ पिमासि के़बोङ्‌बाए वये़, थेआङ्‌भे़ल्‍ले़ यहुदि नसानिबाहाॽलाम् के़दाबा सुनाइङ्‌ङिल्‍ले़न् याम्‍साम्‍गे़न् मुॽइसाम्‍मिन् थिम्‍मे़न्‍दङ् सुवाङ्‌हाॽरे़ मे़घोसुआङ् मे़वाॽरो॥

२८ हे़क्‍केःल्‍ले़ इङ्‌गाॽ खे़न् फाॽयाङ्‌ङिन् यरुसले़म्‍मो तेॽरुङ्‌ङाङ् खे़न् मे़घोसुॽ के़लॽबा पाःन्‍निन् निःन्‍धो चोगुङ् हे़क्‍क्‍याङ् इस्‍पे़न पेःक्‍काल्‍ले़ खिनिॽओ लःन्‍नाॽ ताआरो॥

२९ इङ्‌गाॽ खिनिॽओ ताआल्‍ले़ ख्रिस्‍तरे़ मुल्‍लुक् कुमुॽइसाम्‍मिन्‍नु ताआ के़लॽबान् निसुङ्‌लो॥

३० आमिःम् फुॽनुसाॽ नु ने़ॽनुसाॽसे, दाङ्‌बा ये़सु ख्रिस्‍तरे़ कुमना आबोःक्‍खे़बाल्‍ले़ चोगुल्‍ले़ हे़क्‍क्‍याङ् सेसेमाङ्‌ङिल्‍ले़ लुङ्‌माॽ आदुक्‍ते़बाल्‍ले़ चोगुल्‍ले़ निङ्‌वाॽफुमाङ्‌ङो तुवा आजोगे़म् आबिरे़म्‍मे़ॽर इङ्‌गाॽ इनोगे़न् आदुक्‍खेओ चुम् आमे़त्‍ते़म्‍मे़ॽ फाॽआङ् पेलि फाक्‍निङ्‌लो॥

३१ यहुदिया थुम्‍मोबा नसान् मे़न्‍जोःक्‍मनाबाहाॽलाम्‍बा निङ्‌वाॽफुमाङ्‌ङिल्‍ले़ इङ्‌गाॽ ताङ्‌से़ःप्‍पार हे़क्‍क्‍याङ् यरुसले़मबा नसानिबाहाॽरे़ लागि तेॽरुङ्‌बा कुभाॽ याङ्‌ङिन् खे़ङ्‌हाॽरे़ मे़दाःक्‍तुर फाॽआङ्‌ङाङ् तुवा चोगे़म् आबिरे़म्‍मे़ॽओ॥

३२ हे़क्‍क्‍याङ् निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् खिनिॽओ सःत्तार ताआआङ् सोसोरिक् हाङ्‌हाङ् आमे़त्‍छिङ्‌ल फाॽआङ् तुवा चोगे़म्‍मे़ॽओ॥

३३ सनारुङ् के़बिबा निङ्‌वाॽफुमाङ्‌ङिन् खिनिॽ के़रे़क्‍नु वाॽररो॥ आमे़न्॥

पावलरे़ कुसेवा

१६

किङ्‌क्रियाबा पाङ्‌जुम्‍मो के़वाॽबा सेसेहुप्‍लक्‍कोबा माङ्‌सेवारोमाa आनिॽ नुसाॽ फिबिरे़ कुनारा फोसुङ्‌लो॥

२ निङ्‌वाॽफुमाङ्‌ङिल्‍ले़ सेसे कुमनाहाॽ लाॽरुसिबा लाम्‍दाःक्‍मान् खुने़ॽ दाङ्‌बाल्‍ले़ कुमिङ्‌ङो पिरे़म्‍मे़ॽ फाॽआङ् मे़त्‍निङ्‌लो॥ खिनिॽ सुक्‍सुक् खुने़ॽ कुभाॽ पिरे़म्‍मे़ॽ, थेआङ्‌भे़ल्‍ले़ खुने़ॽग इङ्‌गाॽ नु यरिक् मनाहाॽ कुभाॽ पिरुसिआङ् वाॽरो॥

३ इङ्‌गाॽनु सोरिक् ख्रिस्‍त ये़सुरे़ कुयाःम्‍बक् के़जोःक्‍पा आन्‍जुम्‍हाॽ प्रिस्‍किला नु कुये़म्‍बाॽ अक्‍विलान् आसेवारो मे़त्ते़म्‍सिम्‍मे़ॽओ॥

४ खे़ङ्‌हाॽरे़ इङ्‌गाॽ आसे़ःप्‍से़ खुन्‍छिॽ हिङ्‌मन्‍निन्‍ने के़साक्‍पाओ थासे़त्‍छुरो॥ इङ्‌गाॽरक् मे़ःन्, कर यरिक् थिम्‍मे़न्‍दङ् सुवाङ्‌स्‍मा सेसेहुप्‍लक्‍कोबा नसानिबाहाॽरे़आङ् खे़ङ्‌हाॽ नोगे़न् मे़बिरुसिॽ॥

५ खुन्‍छिॽ हिम्‍मो के़जुम्‍बा सेसेहुप्‍लक्‍कोबा नसानिबाहाॽआङ् आसेवारो मे़त्ते़म्‍सिम्‍मे़ॽओ॥

हे़क्‍क्‍याङ् आमिःम् आन्‍जुम् ए़पेने़तसे़न् आसेवारो मे़त्ते़म्‍मे़ॽओ॥ खुने़ॽग एसिया ते़ङ्‌गप्‍पो के़रे़क्‍नुःल्‍ले़ तगि ख्रिस्‍ते़न् नसान् के़जोःक्‍पा मना वये़रो॥

६ खिनिॽ लागि याम्‍बुधिक्‍काङ् याःम्‍बक् के़जोःक्‍मा मरियम्‍मिन् आसेवारो मे़त्ते़म्‍मे़ॽओ॥

७ इङ्‌गाॽनु साक्‍पा के़धाबा यहुदि आन्‍जुम् ए़न्‍द्रोनिकस नु युनियसे़न् आसेवारो मे़त्ते़म्‍सिम्‍मे़ॽओ॥ खे़ङ्‌हाॽग सेःक्‌युक्‍मिबाहाॽओ साॽरिक् मिङ्‌सो इङ्‌धाङ् पिमा लाॽरुसिॽ, हे़क्‍क्‍याङ् खुन्‍छिॽग इङ्‌गाॽनुःल्‍ले़आङ् तगि ख्रिस्‍ते़न् नसान् चागे़त्‍छुआङ् वये़त्‍छिरो॥

८ दाङ्‌बान् नसान् के़जोःक्‍पा आमिःम् आन्‍जुम् ए़म्‍पलिए़तसे़न् आसेवारो मे़त्ते़म्‍मे़ॽ॥

९ आनिगे़नु सोरिक् ख्रिस्‍तरे़ कुयाःम्‍बक् के़जोःक्‍पा उर्बानस नु आमिःम् आन्‍जुम् इस्‍ताखुसे़न् आसेवारो मे़त्ते़म्‍सिम्‍मे़ॽओ॥

१० ख्रिस्‍तओ चोगुबा कुनसाःन्‍निन् मे़साॽरुल्‍ले़ नुबा के़धाःप्‍पा अप्‍पे़ल्‍ले़से़न् आसेवारो मे़त्ते़म्‍मे़ॽ॥ अरिस्‍तोबुलस नु कुहिम्‍मो के़वाॽबाहाॽ आसेवारो मे़त्ते़म्‍सिम्‍मे़ॽओ॥

११ इङ्‌गाॽ यहुदि आन्‍जुम् हे़रोदियने़न् आसेवारो मे़त्ते़म्‍मे़ॽओ॥ नार्किकसरे़ कुहिम्‍मो के़वाॽबा दाङ्‌बान् नसान् के़जोःक्‍पाहाॽ आसेवारो मे़त्ते़म्‍सिम्‍मे़ॽओ॥

१२ त्रिफेना नु त्रिफोसान् आसेवारो मे़त्ते़म्‍सिम्‍मे़ॽओ॥ कन् मे़न्‍छुमाहाॽरे़ग याम्‍बुधिक्‍काङ् दाङ्‌बाल्‍ले़ कुयाःम्‍बक् चोगे़त्‍छुरो॥ साॽरिक् याम्‍बुधिक्‍काङ् दाङ्‌बाल्‍ले़ कुयाःम्‍बक् के़जोःक्‍मा आमिःम् आन्‍जुम् पर्सिस्‍से़न्‍नाङ् आसेवारो मे़त्ते़म्‍मे़ॽ॥

१३ दाङ्‌बाल्‍ले़ कुयाःम्‍बक् चोःक्‍से़ सेगुबा रुफस नु कुम्‍मान् आसेवारो मे़त्ते़म्‍सिम्‍मे़ॽओ॥ कुम्‍मारे़ग इङ्‌गाॽ आबाङे कुस्‍सा कुइसिःक् इःत्‍ताङ्‌ङाङ् वये़रो॥

१४ आसिन्‍क्रितस, फ्‍ले़गन, हर्मास, पात्रोबास, हर्मेस हे़क्‍क्‍याङ् खे़ङ्‌हाॽनु के़वाॽबा काक् नसानिबाहाॽ आसेवारो मे़त्ते़म्‍सिम्‍मे़ॽओ॥

१५ फिलोलोगस, युलिया, ने़रिअस नु कुन्‍साॽ मे़न्‍छुमाॽ, नु ओलिम्‍पास हे़क्‍क्‍याङ् खे़ङ्‌हाॽनु के़वाॽबा काक् निङ्‌वाॽफुमाङ्‌ङिल्‍ले़ सेसे कुमनाहाॽ आसेवारो मे़त्ते़म्‍सिम्‍मे़ॽओ॥

१६ खिनिॽग सेसे मिःम्‍जिःल्‍ले़ सेवा मे़त्तासिम्‍मे़ॽओ॥ हे़क्‍क्‍याङ् कप्‍मोबा काक् सेसेहुप्‍लक्‍हाॽरे़ सेवा के़म्‍हाक्‍तिॽरो॥

पावलरे़ कुनुप्‍मोबा कुनिसाम् नु कुसुजा

१७ आमिःम् फुॽनुसाॽ नु ने़ॽनुसाॽसे, ये़मे़न्‍दङ् के़दाःप्‍पाहाॽ मिक्‍चो मे़त्ते़म्‍सिम्‍मे़ॽ फाॽआङ् पेलि फाक्‍निङ्‌लो॥ खे़ङ्‌हाॽरे़ग खिनिॽ के़हुॽआसिबा से़क्‍खा पाःन्‍निल्‍ले़ कुदक्‍ले़ङ्‌वाओ इङ्‌ले़क्‍पा पाःन्‍निन् मे़हुॽरुसिआङ् मनाहाॽ खुनिॽ नसाःन्‍नो मे़घसुसिरो॥ अक्‍तङ्‌बा मनाहाॽनु माःङ्‌घाए वये़म्‍मे़ॽ,

१८ थेआङ्‌भे़ल्‍ले़ कङ्‌हाॽरे़ग दाङ्‌बा ख्रिस्‍तरे़ कुसेवा मे़न्‍जोगुन्, कर आबाङे खुनिॽ साप्‍पोःक्‍किल्‍ले़ लागिरक् सेवा मे़जोगुॽरो॥ खे़ङ्‌हाॽरे़ मना के़जम्‍बा नु मुर्ले़ःम्‍बा पाःन्‍हाॽरे़ कुदोःप्‍मा मनाहाॽ इङ्‌मे़ले़क्‍तुसिॽरो॥

१९ कर खिनिॽ इङ्‌जाङ्‌गे़म्‍बा के़जोगिबा पाःन्‍निङ्‌ग के़रे़क् पिसाङ् मनाहाॽरे़ मे़घे़प्‍सुआङ् मे़वाॽ, हे़क्‍केःल्‍ले़ खिनिॽ के़जोगुम्‍मिल्‍ले़ इङ्‌गाॽग साॽरिक् सःत्तारो॥ खिनिॽग नुबा पाःन्‍निल्‍ले़ कुयाःम्‍बेओ सिक्‍कुम्‍साबा पोःक्‍खे़म्‍मे़ॽ हे़क्‍क्‍याङ् फे़न् पाःन्‍निल्‍ले़ कुयाःम्‍बेओ फोत्‍या मे़ःन्‍नेबा पोःक्‍खे़म्‍मे़ॽ के़लॽबा निङ्‌वाॽ कत्तुङ्‌लो॥

२० सनारुङ् याप्‍मि के़बिबा निङ्‌वाॽफुमाङ्‌ङिल्‍ले़ हाराए माफे़न्‍साम्‍मिन् खिनिॽ लाङ्‌भो सिगाङ् थासुआङ् तोॽरुॽरो॥ आल्‍ल आनिॽ दाङ्‌बा ये़सु ख्रिस्‍तरे़ कुलुङ्‌गुम्‍मिन् खिनिॽनु वाॽर॥

२१ इङ्‌गाॽनु सोरिक् माङ्‌सेवा के़जोःक्‍पा तिमोथिःल्‍ले़ हे़क्‍क्‍याङ् यहुदि आन्‍जुम् लुसियस, ये़सोन नु सोसिपात्रोसरे़आङ् सेवा के़म्‍हाक्‍तिआङ् वाॽरो॥

२२ पावलरे़ कुलागि कन् सक्‍इङ्‌घङ्‌ङिन् के़साप्‍पा इङ्‌गाॽ तर्तियसरे़आङ् दाङ्‌बाल्‍ले़ कुमिङ्‌ङो सेवा हाक्‍निङ्‌लो॥

२३-२४ आहिम्‍दाङ्‌बा गायसरे़ खिनिॽ सेवा के़हाक्‍तिआङ् वाॽरो॥ कप्‍मो गायसरे़ कुहिम्‍मो के़जुम्‍बा सेसेहुप्‍लक्‍कोबा नसानिबाहाॽरे़आङ् सेवा के़म्‍हाक्‍तिआङ् वाॽरो॥ कन् ये़क्‌यक्‍कोबा याङ्‌गे़युङ्‌बा इरास्‍तस नु आनिॽ नसानिबा चुम् क्‍वार्तसरे़आङ् सेवा हाङे़त्‍छुआङ् वाॽरो॥b

२५ इङ्‌गाॽ इङ्‌भोसुङ्‌बा सुनाइङ्‌ङिन् नु ये़सु ख्रिस्‍तरे़ कुयाःम्‍बेओबा इङ्‌घङ्‌लाम् निङ्‌वाॽफुमाङ्‌ङिल्‍ले़ खिनिॽ याम्‍साम्‍मो के़धुम्‍बा चोःक्‍मा के़सुक्‍तिॽरो॥ कन् इङ्‌घङ्‌ङिङ्‌ग तोलिङ्‌सोमुआङ्‌धोए चिक्‍खे़आङ् वये़, कर आल्‍लो ओसेःन्‍दाङ् पोःक्‍खे़आङ् वाॽरो॥

२६ आल्‍लो कन् सुनाइङ्‌ङिन् माङ्‌निङ्‌वाॽपान् के़बाःप्‍पाहाॽरे़ मे़साप्‍तुबा पाःन्‍लाम् ओसेःन्‍दाङ् पोःक्‍खे़आङ् वाॽरो॥ हे़क्‍क्‍याङ् मे़न्‍नुप्‍मनाबा निङ्‌वाॽफुमाङ्‌ङिल्‍ले़ कुइङ्‌जाङ्‌लाम् के़रे़क्‍ले़ ख्रिस्‍ते़न् नसान् मे़जोगुआङ् निङ्‌वाॽफुमाङ्‌ङिन् के़इःप्‍पा के़नाःप्‍पा मे़बोङ्‌ल फाॽआङ् काक् मे़न्‍छाम् सुवाङ्‌हाॽओ कन् सुनाइङ्‌ङिन् इङ्‌भोर वाॽरो॥

२७ हे़क्‍केलॽरिक् सिक्‍कुम्‍दाङ्‌बा निङ्‌वाॽफुमाङ्‌ङिल्‍ले़ कुमिमिदिङ् ये़सु ख्रिस्‍तलाम् सदादिङ् सदादिङ् पोङ्‌लरो! आमे़न्॥

a 

१६:१ माङ्‌सेवारोमा– ग्रिक पाःन्‍दाङ्‌ङो “दिकन्” पोङ्‌लो॥

b 

१६:२३-२४ हुक्‍किल्‍ले़ साप्‍मनाबा कुभा ग्रिक साप्‍पन्‍नो अक्‍खेलॽरिक् साप्‍ते़आङ् पत्, “आनिॽ दाङ्‌बा ये़सु ख्रिस्‍तरे़ कुलुङ्‌गुम्‍मिन् खिनिॽ के़रे़क्‍नु वाॽररो॥ आमे़न्॥”

पावलरे़ कोरन्‍थिहाॽ हाक्‍तुसिबा थिक्‍सिगेक्‍पा सक्‍इङ्‌घङ्

निःसुम्

पावलरे़ कोरन्‍थि ये़क्‌यक्‍कोबा सेसेहुप्‍लक्‍को के़वाॽबा नसानिबाहाॽ हाक्‍तुसिबा कन् थिक्‍सिगेक्‍पा सक्‍इङ्‌घङ्‌लो॥ पावलरे़ कन् ये़क्‌यक्‍को सुनाइङ् इङ्‌भोसुआङ् सेसेहुप्‍लक्‍किन् हेःक्‍तुआङ् वये़॥ खे़न् ये़म्‍मो कोरन्‍थि ये़क्‌यक्‍किन् यरिक् लाजेॽहाॽनु तङ्‌जु के़गप्‍पा ग्रिक्‍हाॽरे़ खुनिॽ ये़क्‌यक् वये़॥ कन् ये़क्‌यक्‍किन् ले़ङ्‌हङ्‌ङो नु साक्‍थिम्‍मो कुमिङ् के़से़बा चोगे़, हे़क्‍क्‍याङ् खे़प्‍मो के़वाॽबा मनाहाॽरे़ खुनिॽ फे़न् याःम्‍बक्‍हाॽ नु नाना परिक्‍ले़न् साम्‌योहाॽ काक् पिसाङ् इङे़आङ् वये़रो॥

कोरन्‍थिबा सेसेहुप्‍लक्‍पा के़साक्‍पा पाःन्‍हाॽओ खे़माॽ, ताप्‍फे़ःम्‍बा ये़प्‍ले़क्‍हाॽ, याम्‍बोःप्‍मा नु मेःक्‍खिम्‍ले़ पाःन्‍हाॽ, खासिङ्‌ले़ पाःन्‍हाॽ, सेसेहुप्‍लक्‍पा थिम्, सेसेमाङ् पर्धाःम् नु सिमाआङ् याम्‍मो हिङ्‌मारे़ पाःन्‍हाॽ वये़रो॥ पावलरे़ कन् पाःन्‍हाॽरे़ कुयाःम्‍बेओ यरिक् इःत्‍छिङ्‌साम् नु ने़हिनिङ्‌वाॽ कत्तुबाल्‍ले़ चोगुल्‍ले़ नुरिक्‍काङ् पोधक्‍तुसिरो॥

थिक्-सुम् (१३) नाःत्‍लाओ निङ्‌वाॽफुमाङ्‌ङिल्‍ले़ कुमनाहाॽ पिरुसिबा पर्धाःम्‍हाॽओ मिःम्‍जिन् के़रे़क्‍नुःल्‍ले़ नुबा चोक् लॽरिक् साप्‍तुआङ् पत्, हे़क्‍क्‍याङ् कन् सक्‍इङ्‌घङ्‌ङो कन् (१३) नाःत्‍लाःन् के़रे़क्‍नुःल्‍ले़ के़इङ्‌बा चोक्‍लो॥

थामिङ्

निःसुम् १:१-९

सेसेहुप्‍लक्‍को ये़मे़न्‍दङ् १:१०–४:२१

मे़न्‍छुमाॽ ये़म्‍बित्‍छारे़ काॽइ नु हिम्‍सयङ् ५:१–७:४०

ख्रिस्‍तानिहाॽ नु नावाइत्‍ला सेवा के़मे़प्‍पाहाॽ ८:१–११:१

सेसेहुप्‍लक्‍पा हिङ्‌मन् नु माङ्‌ङो सेवा चोःक्‍मा ११:२–१४:४०

ख्रिस्‍त हे़क्‍क्‍याङ् नसानिबाहाॽ सिमाआङ् याम्‍मो हिङ्‌मा पान् १५:१-५८

यहुदियाबा नसानिबाहाॽरे़ खुनिॽ लागि कुभाॽयाङ् १६:१-४

हिम्‍मोबा पान् नु कुनुप्‍मा १६:५-२४

पावलरे़ कोरन्‍थिहाॽ हाक्‍तुसिबा थिक्‍सिगेक्‍पा सक्‍इङ्‌घङ्

पावललाम्‍बा सेवा

१

निङ्‌वाॽफुमाङ्‌ङिल्‍ले़ कुनिङ्‌वाॽलाम्‍बा ख्रिस्‍त ये़सुरे़ कुसेःक्‌युक्‍मिबा युक्‍तिङ् के़बोङ्‌बा इङ्‌गाॽ पावल नु आनिॽ नुसाॽ सोस्‍थेनेसलाम्‍बाa

२ कन् सक्‍इङ्‌घङ्‌ङिङ् कोरन्‍थिb ये़क्‌यक्‍को के़ने़बा निङ्‌वाॽफुमाङ्‌ङिल्‍ले़ कुसेसेहुप्‍लक्‍कोबा सेसे कुमनाहाॽ हाक्‍कासिगे़रो॥ खुने़ॽ ख्रिस्‍त ये़सुलाम् के़रे़क् पिसाङ् आनिॽ दाङ्‌बा ये़सु ख्रिस्‍तरे़ कुमिङ् के़लोङ्‌बाहाॽ सेसे चोगुसिबा हे़क्‍केए खिनिॽ सेसे के़जोगिबारो॥ ख्रिस्‍ते़ङ्‌ग खे़ङ्‌हाॽरे़न् नु आनिॽ दाङ्‌बारो॥

३ आनिॽ पा निङ्‌वाॽफुमाङ् हे़क्‍क्‍याङ् दाङ्‌बा ये़सु ख्रिस्‍तरे़ लुङ्‌गुम् नु सनारुङ्‌ङिन् खिनिॽ के़बिरिर॥

पावलरे़ निङ्‌वाॽफुमाङ्‌ङिन् नोगे़न् पिरुॽ

४ ख्रिस्‍त ये़सुओ निङ्‌वाॽफुमाङ्‌ङिल्‍ले़ के़बिरिबा लुङ्‌गुम्‍मिल्‍ले़ चोगुल्‍ले़ इङ्‌गाॽ सदादिङ् निङ्‌वाॽफुमाङ्‌ङिन् खिनिॽ लागि नोगे़न् पिरुङ्‌लो॥

५ थेआङ्‌भे़ल्‍ले़ ख्रिस्‍ते़न्‍नु सोरिक् खिनिॽग पान् पाःप्‍मा मुक्‍साम् नु ने़हिनिङ्‌वाॽ के़गप्‍पा के़बोःक्‍खिआङ् के़वयिॽरो॥

६ हे़क्‍केलॽरिक्‍के ख्रिस्‍तरे़ कुयाःम्‍बेओ आनिगे पाःत्तुम्‍बे़बा पाःन्‍हाॽ खिनिॽओ से़क्‍खाए कुबुङ् युङ्‌सिङ्‌ङाङ् वाॽरो,

७ खे़ल्‍ले़ चोगुल्‍ले़ आनिॽ दाङ्‌बा ये़सु ख्रिस्‍तरे़ कुनुःङ्‌मा युमा ये़म्‍मिन् के़हाङ्‌घुम्‍मिल्‍ले़ चाहाबा के़जोगिबा के़रे़क् याम्‍साम्‍गे़न् पर्धाःम्‍मिन् खिनिॽ के़गत्‍तुम्‍लो॥

८ खुने़ॽए कुनुप्‍मो थारिक् नसाःन्‍नो थधप् मे़ल्‍लॽए के़गत्‍तिॽ, हे़क्‍केःल्‍ले़ आनिॽ दाङ्‌बा ये़सु ख्रिस्‍ते़ल्‍ले़ कुनुःङ्‌मा युमा ये़न्‍नो आत्तिल्‍ले़आङ् खिनिॽ पाःन्‍धिक्‍मा के़न्‍छुक्‍तिन्‍लो॥

९ निङ्‌वाॽफुमाङ्‌ङिन् नसाःन्‍साबा चोक्‍लो, हे़क्‍क्‍याङ् खुने़ॽए आबुगे़न् कुस्‍सा ये़सु ख्रिस्‍त आनिॽ दाङ्‌बान्‍नु सेसे तङ्‌जुम्‍मो खिनिॽ के़उःत्तिआङ् के़वयिॽरो॥

सेसेहुप्‍लक्‍को ये़मे़न्‍दङ्

१० आमिःम् फुॽनुसाॽ नु ने़ॽनुसाॽसे, खिनिॽ लुम्‍मो से़म्‍मा मे़बोङ्‌ने़न्‍ल कर तङे़म्‍मे़ॽआङ् वये़म्‍मे़ॽ फाॽआङ् आनिॽ दाङ्‌बा ये़सु ख्रिस्‍तरे़ कुमिङ्‌ङो पेलि फाक्‍निङ्‌लो॥ हे़क्‍क्‍याङ् खिनिॽ निङ्‌वाॽ नु निङ्‌वाॽ इःप्‍माओआङ् थिक्‍हुप् पोःक्‍खे़म्‍मे़ॽओ॥

११ आमिःम् फुॽनुसाॽ नु ने़ॽनुसाॽसे, खिनिॽ लुम्‍मो खे़माॽ पोगे़आङ् वाॽ फाॽआङ् क्‍लोएरे़ कुहिम्‍सयङ्‌ङोबा कुभारे़ इङ्‌गाॽ मे़जे़क्‍ताङ्‌ङाङ् वाॽरो॥

१२ आल्‍ल इङ्‌गाॽ आबाःप्‍मा पाःन्‍निन् अक्‍तङ्‌बा वाॽ– खिनिॽ लुम्‍मो कुभारे़ पावले़न् इङ्‌गाॽ तिम्‍दुङ्, कुभारे़ अप्‍पोलोसे़न्c तिम्‍दुङ्, वेॽइल्‍ले़ पत्रुसे़न्d तिम्‍दुङ्, आल्‍लसाङ् वेॽस्‍माल्‍ले़ ख्रिस्‍ते़न् तिम्‍दुङ् लॽरिक् खिनिॽ के़बाःत्तुम्‍मु!

१३ थे, ख्रिस्‍ते़न् हासिङ्‌ङाङ् वाॽबि? पावले़न् खिनिॽ लागि सिलाम्‍साक्‍मा सिङ्‌सम्‍दाङ् फोःन्‍छिङ्‌ङाङ् वाॽबि? खिनिॽओ आत्‍तिन्‍हाॽ पावलरे़ कुमिङ्‌ङो बप्‍तिस्‍मा के़बोःक्‍खिआङ् के़वयिॽबे?

१४ इङ्‌गाॽ क्रिस्‍पस नु गायसे़न्‍लक् बप्‍तिस्‍मा पिरुङ्‌सिङ् कर वेॽ आत्‍तिन्‍नाङ् बप्‍तिस्‍मा मे़म्‍बिए वाॽआबाओ निङ्‌वाॽफुमाङ्‌ङिन् नोगे़न् पिरुङ्‌लो॥

१५ खे़ल्‍ले़ चोगुल्‍ले़ खिनिॽ आत्तिन्‍हाॽरे़आङ् पावलरे़ कुमिङ्‌ङो बप्‍तिस्‍मा पोःक्‍खिगे़ लॽरिक् पाःप्‍मा के़ङ्‌घोसुम्‍मिन्‍लो॥

१६ (ओवा, इङ्‌गाॽ स्‍तिफनसरे़ कुहिम्‍सयङ्‌बाहाॽआङ् बप्‍तिस्‍मा पिरुङ्‌सिङ्, हे़क्‍क्‍याङ् वेॽहाॽआङ् पिरुङ्‌सिङ्‌बि मे़ःम्‍बि खे़ङ्‌ग इङ्‌गाॽ आनिङ्‌वाॽ मे़याक्‍ने़न्‍लो॥)

१७ थेआङ्‌भे़ल्‍ले़ ख्रिस्‍तरे़ इङ्‌गाॽ बप्‍तिस्‍मा पिसे़ पाङ्‌घाङ्‌बा मेःन्‍लो कर सुनाइङ् इङ्‌भोसे़ने़ पाङ्‌घाङ्‌बारो॥ खे़न्‍नाङ् मे़न्‍छाम् याप्‍मि सिक्‍कुम् निङ्‌वाॽओबा पाःन्‍सुत्‍लाहाॽओग मेःन्‍लो, मे़ःन्‍ने़ फाॽग्र ख्रिस्‍तरे़ कुसिलाम्‍साक्‍मा सिङ्‌ङिन् मुक्‍साम् मे़ःन्‍नेबा पोङ्‌लो॥

ख्रिस्‍ते़न् निङ्‌वाॽफुमाङ्‌ङिल्‍ले़ कुमुक्‍साम् नु कुसिक्‍कुम् निङ्‌वाॽ

१८ सिलाम्‍साक्‍मा सिङ्‌ङिल्‍ले़न् सुनाइङ्‌ङिङ्‌ग के़मे़क्‍पार के़बेःक्‍पाहाॽरे़ खुनिॽ लागि अदङ् पाःन्‍लो, कर आनिॽ से़न्‍लप् के़घोबार के़बप्‍पाहाॽरे़ लागिग निङ्‌वाॽफुमाङ्‌ङिल्‍ले़ कुमुक्‍साम्‍लो॥

१९ थेआङ्‌भे़ल्‍ले़ साम्‌योसाप्‍लाओ अक्‍खेलॽरिक् साप्‍ते़आङ् पत्,

“इङ्‌गाॽ सिक्‍कुम्‍दाङ्‌बाहाॽरे़ खुनिॽ सिक्‍कुम् निङ्‌वाॽइन् मे़क्‍खुङ्, हे़क्‍क्‍याङ् चाःप्‍पाहाॽरे़ खुनिॽ चाःप्‍मान् कुसुम्‍मे़न्‍दम्‍मना चोगुङ्‌लो॥”

२० सिक्‍कुम्‍दाङ्‌बाहाॽ, साम्‌योथिम्‍साम्‍बाहाॽ नु साम्‍जिक् मुन्‍धुम्‍साबाहाॽ आत्‍तो मे़वाॽबे? निङ्‌वाॽफुमाङ्‌ङिल्‍ले़ग इक्‍सादिङ् खाम्‍बेःक्‍मोबा के़रे़क् सिक्‍कुम् निङ्‌वाॽहाॽ अदङ् कुइसिःक् चोगुआङ् मे़वाॽने़न्‍बि?

२१ आबाङे सिक्‍कुम् निङ्‌वाॽलाम्‍बा मे़न्‍छाम् याप्‍मिहाॽरे़ खुने़ॽ कुसिङ् मे़न्‍निःत्तुन् फाॽआङ् निङ्‌वाॽफुमाङ्‌ङिल्‍ले़ कुसिक्‍कुम् निङ्‌वाॽओ निङ्‌सेक् चोगुबाल्‍ले़ चोगुल्‍ले़ इङ्‌भोमनाबा अदङ् पाःन्‍नोलाम्‍बाए नसान् के़जोःक्‍पाहाॽ ताङ्‌से़ःप्‍मासि निङ्‌वाॽ चोगुरो॥

२२ यहुदिहाॽरे़ निङ्‌वाॽ के़माबा मिक्‍सेन् ओमे़प्‍मा मे़गोःत्तुॽ, हे़क्‍क्‍याङ् ग्रिक्‍हाॽरे़ सिक्‍कुम्‍दिङ् निङ्‌वाॽ मे़गोःत्तुॽ,

२३ कर आनिगे़ग सिलाम्‍साक्‍मा सिङ्‌सम्‍दाङ् मे़भोःन्‍दुबा ख्रिस्‍ते़न्‍ने इङ्‌भोसुम्‍बे़रो॥ खे़ङ्‌ग यहुदिहाॽरे़ लागि आघघबा पान् नु थिम्‍मे़न्‍दङ् सुवाङ्‌हाॽरे़ लागि अदङ् पाःन्‍लो,

२४ कर निङ्‌वाॽफुमाङ्‌ङिल्‍ले़ उःत्तुसिबा ने़प्‍माङ् यहुदि नु ग्रिक सुवाङ्‌हाॽरे़ लागि ख्रिस्‍ते़ङ्‌ग निङ्‌वाॽफुमाङ्‌ङिल्‍ले़ कुमुक्‍साम् नु कुसिक्‍कुम् निङ्‌वाॽरो॥

२५ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुअदङ् पाःन्‍निङ्‌ग मे़न्‍छाम् याप्‍मि सिक्‍कुम् निङ्‌वाॽनुःल्‍ले़आङ् सिक्‍कुम्‍बा चोक्‍लो॥ हे़क्‍क्‍याङ् निङ्‌वाॽफुमाङ्‌ङिल्‍ले़ मे़न्‍धुम्‍मनाबा कुबाःन्‍निङ्‌ग मे़न्‍छाम् याप्‍मि थुम्‍मिन्‍नुःल्‍ले़आङ् के़धुम्‍बा चोक्‍लो॥

२६ आमिःम् फुॽनुसाॽ नु ने़ॽनुसाॽसे, निङ्‌वाॽफुमाङ्‌ङिल्‍ले़ खिनिॽ के़उःत्तिल्‍ले़ आक्‍तङ्‌बा के़जोगि के़लॽबा पाःन्‍निन् निङ्‌वाॽ इःत्ते़म्‍मे़ॽओ॥ मे़न्‍छाम् याप्‍मिहाॽरे़ के़म्‍निसिल्‍ले़ खिनिॽ यरिक्‍तङ्‌बा सिक्‍कुम् निङ्‌वाॽसाबा के़होःप्‍तिरो॥ खिनिॽ यरिक्‍तङ्‌बा मुक्‍साम्‍साबा नु के़गप्‍पा हिम्‍सयङ्‌ङोबा के़होःप्‍तिरो॥

२७ कर निङ्‌वाॽफुमाङ्‌ङिल्‍ले़ग इक्‍सादिङ् खाम्‍बेःक्‍मो सिक्‍कुम्‍दाङ्‌बा चोगिगे़ॽ के़लॽबाहाॽ सिरिङ्‌ममो थामासि फाॽआङ् अदङ् मे़मे़त्तुसिबाहाॽ सेगुसिरो॥ हे़क्‍क्‍याङ् इक्‍सादिङ् खाम्‍बेःक्‍मो आनिगे के़धुम्‍बा मुक्‍साम्‍दाङ्‌बा लॽरिक् के़इःप्‍पाहाॽ सिरिङ्‌ममो थामासि फाॽआङ् मे़न्‍धुम्‍मनाबा मे़मे़त्तुसिबाहाॽ सेगुसिरो॥

२८ निङ्‌वाॽफुमाङ्‌ङिल्‍ले़ कन् इक्‍सादिङ् खाम्‍बेःक्‍मोबा के़ये़क्‍पासिगे़ लॽरिक् के़इःप्‍पाहाॽ थेनाधेबा चोःक्‍से़ हिलाप्‍फु के़बोङ्‌बाहाॽ हे़क्‍क्‍याङ् कुमे़ल्‍लुङ् मे़ःन्‍नेबा नु हने़बा मे़मे़त्तुसिबाहाॽ सेगुसिरो॥

२९ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुनिमाओ आत्‍तिन्‍नाङ् आङ्‌दिङ् मे़लॽने़न्‍लरो॥

३० निङ्‌वाॽफुमाङ्‌ङिल्‍ले़ चोगुल्‍ले़ए खिनिॽ ख्रिस्‍त ये़सुओ के़वयिॽरो॥ खुने़ॽए आनिॽ लागि निङ्‌वाॽफुमाङ्‌लाम्‍बा सिक्‍कुम् निङ्‌वाॽ पोःक्‍खे़आङ् वाॽ॥ खुने़ॽए निङ्‌वाॽफुमाङ्‌ङिल्‍ले़ कुनिमाओ आप्‍तिक् मे़ःन्‍नेबा नु सेसेसाङ्‌साङ् आजोःक्, हे़क्‍क्‍याङ् आनिॽ लायोलाम् याप्‍मि के़धे़ॽबा पोःक्‍खे़आङ् वाॽरो॥

३१ खे़ल्‍ले़ चोगुल्‍ले़ साम्‌योसाप्‍लाओ अक्‍खेलॽरिक् साप्‍ते़आङ् पत्, “आत्‍तिल्‍ले़ यम्‍बा पान् पाःत्तुॽ, खे़ल्‍ले़ यहवे दाङ्‌बाल्‍ले़ चोगुबा याःम्‍बक्‍कोरक् यम्‍बा पान् पाःत्तुररो॥”

a 

१:१ सोस्‍थेनेस– खुने़ॽ कोरन्‍थिओ यहुदिहाॽरे़न् लत्‍छा लाम्‍लोबा वये़॥ खुने़ॽ पावललाम्‍बा सुनाइङ् खे़प्‍सुआङ् नसाःन्‍निबा पोःक्‍खे़आङ् वये़॥

b 

१:२ कोरन्‍थि ये़क्‌यक्‍किन् ग्रिस लाजेॽओबा लत्‍छा के़ये़क्‍पा ये़क्‌यक् ने़स्‍से़॥ पावलरे़ कन् ये़क्‌यक्‍को तगिआङ् सुनाइङ् तारुआङ् वये़॥

c 

१:१२ अप्‍पोलोसे़न् कोरन्‍थि ये़क्‌यक्‍को सुनाइङ् के़से़बा वये़ (सेःक्‌युक् १८:२४-२८, १९:१)॥

d 

१:१२ पत्रुस– अरामिक पाःन्‍दाङ्‌ङो के़फास पोङ्

सेसेमाङ्‌लाम् के़दाबा सिक्‍कुम्‍दिङ् निङ्‌वाॽ

२

आमिःम् फुॽनुसाॽ नु ने़ॽनुसाॽसे, तगि खिनिॽओ इङ्‌गाॽ निङ्‌वाॽफुमाङ्‌ङिल्‍ले़ से़क्‍खाबा कुसिबिॽ पान् इङ्‌भोसे़ त्‍याङ्‌ङिल्‍ले़ मना के़ले़म्‍बा पान् हे़क्‍क्‍याङ् सिक्‍कुम् निङ्‌वाॽरे़ कुधिम् पाःन्‍हाॽ पाःत्तुङ्‌ल इङ्‌गाॽ मे़न्‍दाबे़न्‍लो॥

२ थेआङ्‌भे़ल्‍ले़ इङ्‌गाॽ खिनिॽनु वयाङ्‌ङिल्‍ले़ ये़सु ख्रिस्‍ते़न् नु सिलाम्‍साक्‍मा सिङ्‌सम्‍दाङ् खुने़ॽ कुसिमे़न्‍नुःल्‍ले़ वेॽ पाःन्‍हाॽ निङ्‌वाॽमुःम्‍मा निःन्‍धो चोगुङ्‌ङाङ् वयाङ्॥

३ हे़क्‍क्‍याङ् खिनिॽओ त्‍याङ्‌ङिल्‍ले़ किसाङ् स्‍याङ्‌ल यक्‍खाङ्‌ल त्‍याङ्‌लो॥

४ इङ्‌गाॽ पाःत्तुङ्‌बा नु इङ्‌भोसुङ्‌बा पाःन्‍निङ्‌ग सिक्‍कुम् निङ्‌वाॽ कुधिम् नु मना के़ले़म्‍बा पाःन्‍नो होःप्‍ते़रो, कर सेसेमाङ्‌ङिल्‍ले़ कुमुक्‍साम्‍मो ओसेःन्‍दाङ् पोःक्‍खे़आङ् वये़रो॥

५ खे़ल्‍ले़ चोगुल्‍ले़ खिनिॽ नसाःन्‍निङ्‌ग मे़न्‍छाम् याप्‍मिहाॽरे़ खुनिॽ सिक्‍कुम्‍दिङ् निङ्‌वाॽइल्‍ले़ चोगुल्‍ले़ मे़ःन्, कर निङ्‌वाॽफुमाङ्‌ङिल्‍ले़ कुमुक्‍साम्‍मिल्‍ले़ चोगुल्‍ले़ पोङ्‌मा पोङ्‌लो॥

६ हे़क्‍केसाङ् आनिगे़ग नसाःन्‍नो कुनिङ्‌वाॽ के़दुम्‍बा नसानिबाहाॽनु सिक्‍कुम्‍दिङ् निङ्‌वाॽरे़ पाःन्‍हाॽ पारिगे़ॽ, कर कन् इक्‍सादिङ् खाम्‍बेःक्‍मोबा नु खे़प्‍मो हाङ्‌गे़जोःक्‍पाहाॽरे़ खुनिॽ सिक्‍कुम् निङ्‌वाॽ पान् मे़बारिगे़न्‍लो॥ खे़ङ्‌हाॽग मे़मे़क् मे़बेःक्‍लो॥

७ कर आनिगे़ग निङ्‌वाॽफुमाङ्‌ङिल्‍ले़ चिक्‍खुआङ् वये़बा कुसिबिॽ सिक्‍कुम् निङ्‌वाॽइन्‍ने पाःत्तुम्‍बे़रो॥ खे़ङ्‌ग इक्‍सादिङ् खाम्‍बेःक्‍माल्‍ले़ कुहेःक्‍सिङ्‌मानुःल्‍ले़ तगिए आनिॽ मिमिदिङ् पोङ्‌ल फाॽआङ् निःन्‍धो चोगुआङ् वये़रो॥

८ कन् इक्‍सादिङ् खाम्‍बेःक्‍मोबा हाङ्‌गे़जोःक्‍पा आत्तिन्‍हाॽरे़आङ् कन् पाःन्‍निन् कुसिङ् मे़न्‍निःत्तुन्‍लो॥ खे़ङ्‌हाॽरे़ कुसिङ् मे़निःत्तुआङ् मे़वये़ल्‍ले़ग मिमिदिङ्‌गे़न् दाङ्‌बान् सिलाम्‍साक्‍मा सिङ्‌सम्‍दाङ् मे़म्‍भोःन्‍दुम्‍बा वये़मे़न्॥

९ कर साम्‌योसाप्‍लाओ अक्‍खेलॽरिक् साप्‍ते़आङ् पत्,

“आत्तिन्‍हाॽरे़आङ् मे़न्‍निए, मे़ङ्‌घे़म्‍मे हे़क्‍क्‍याङ् निङ्‌वाॽ मे़न्‍इःत्तेबा पाःन्‍हाॽ निङ्‌वाॽफुमाङ्‌ङिल्‍ले़ खुने़ॽ मिःम्‍जि के़मे़प्‍पाहाॽरे़ लागि यारिप् चोगुआङ् वाॽरो॥”

१० कर निङ्‌वाॽफुमाङ्‌ङिल्‍ले़ सेसेमाङ्‌लाम्‍बा के़रे़क् खे़न् पाःन्‍हाॽ आनिॽ ओसेःन्‍दाङ् चोगु आबिरे़आङ् वाॽरो, थेआङ्‌भे़ल्‍ले़ सेसेमाङ्‌ङिल्‍ले़ के़रे़क् पाःन्‍हाॽ नु निङ्‌वाॽफुमाङ्‌ङिल्‍ले़ कुसिबिॽ पाःन्‍हाॽआङ् कोःत्तुॽरो॥

११ मे़न्‍छाम् याप्‍मिःल्‍ले़ खुने़ॽ कुनिङ्‌वाॽ सिगाङ्‌बा पाःन्‍हाॽ आबाङे कुयाम्‍साम्‍मिल्‍ले़रक् कुसिङ् निःत्तुॽरो॥ हे़क्‍केलॽरिक्‍के निङ्‌वाॽफुमाङ्‌ङिल्‍ले़ कुनिङ्‌वाॽ सिगाङ्‌बा पाःन्‍हाॽआङ् खुने़ॽ कुसेसेमाङ्‌ङिल्‍ले़रक् कुसिङ् निःत्तुॽरो॥

१२ आनिॽग कन् इक्‍सादिङ् खाम्‍बेःक्‍मोबा साम्‍मिन् मे़ङ्‌घोए आवाॽरो, कर निङ्‌वाॽफुमाङ्‌ङिल्‍ले़ हाबा आबिरे़बा काक् पाःन्‍हाॽ कुसिङ् निःप्‍मा आसुक्‍तुम्‍ल फाॽआङ् खुने़ॽलाम्‍बाए सेसेमाङ्‌ङिन् आघोसुम्‍माङ् वाॽरो॥

१३ आल्‍ल आनिगे खे़न् पाःत्तुम्‍बे़बा पाःन्‍हाॽग मे़न्‍छाम्‍गे़न् सिक्‍कुम्‍दिङ् निङ्‌वाॽलाम्‍बा मे़ःन्‍लो, कर सेसेमाङ्‌ङिल्‍ले़ याप्‍मि हुॽरिगे़बा कुइसिःक्‍के याम्‍साम्‍गे़न् पाःन्‍हाॽग सेसेमाङ् के़गप्‍पाहाॽ चे़क्‍तुम्‍सिम्‍बे़ॽरो॥

१४ नसान् मे़न्‍जोःक्‍मनाबा मनाःल्‍ले़ निङ्‌वाॽफुमाङ्‌ङिल्‍ले़ कुसेसेमाङ्‌लाम् के़दाबा पाःन्‍हाॽ मे़दाःक्‍तुन्‍लो॥ खे़ङ्‌हाॽग खुने़ॽ कुलागि अदङ्‌पान् पोङ्‌ङाङ् कुसिङ् निःप्‍मा मे़सुक्‍तुन्‍लो, थेआङ्‌भे़ल्‍ले़ याम्‍साम्‍गे़न् पाःन्‍हाॽग सेसेमाङ्‌लाम्‌रक् कुसिङ् निःप्‍मा सुक्‍ते़त्‍लो॥

१५ सेसेमाङ्‌ङिल्‍ले़ लाम्‍लोसुबा मनाःल्‍ले़ काक् पाःन्‍हाॽ नुबा चोःक्‍पि मे़ःम्‍बि फाॽआङ् साॽरु, कर वेॽ आत्तिन्‍हाॽरे़आङ् खुने़ॽग मे़न्‍छाॽरुन्‍लो॥

१६ साम्‌योसाप्‍लाओ अक्‍खेलॽरिक् साप्‍ते़आङ् पत्, “दाङ्‌बाल्‍ले़ कुनिङ्‌वाॽइन् हाःत्‍ले़ निसुआङ् वाॽबे? हे़क्‍क्‍याङ् हाःत्‍ले़ खुने़ॽ हुॽमा सुक्‍तुबे?” कर आनिगे़ग ख्रिस्‍तरे़ कुनिङ्‌वाॽइन् कत्तुम्‍बे़रो॥

सेसेहुप्‍लक्‍को निङ्‌वाॽ मे़न्‍दङ् पाःन्‍हाॽ

३

आमिःम् फुॽनुसाॽ नु ने़ॽनुसाॽसे, इङ्‌गाॽ खिनिॽनु पाराङ्‌ङिल्‍ले़ याम्‍साम्‍गे़न् मनाहाॽनु पाराङ्‌बा कुइसिःक् मे़म्‍बाःप्‍पे़न्, कर इक्‍साबा निङ्‌वाॽ के़गप्‍पा मनाहाॽ हे़क्‍तङ्‌बा नसाःन्‍नो कुनिङ्‌वाॽ के़बाःक्‍पा अङे़ःक्‌वाहाॽनु पाःप्‍मनाबा कुइसिःक् पाराङ्‌लो॥

२ इङ्‌गाॽ हुॽनिङ्‌बा निसाम्‍मिन् खाक्‍खाक्‍पा तःक् हे़क्‍के मे़जोगे़न्, कर नु हे़क्‍तङ्‌बा चोगे़रो, थेआङ्‌भे़ल्‍ले़ खिनिॽग खाक्‍खाक्‍पा तःक् चामा मे़न्‍छुक्‍के के़वयिरो॥ आल्‍लोसाङ् खाक्‍खाक्‍पा तःक् चामा के़सुक्‍पा मे़म्‍बोङ्‌ङे के़वयिॽरो,

३ थेआङ्‌भे़ल्‍ले़ खिनिॽग आल्‍लो थारिक् इक्‍साबा निङ्‌वाॽइल्‍ले़ के़युक्‍तिआङ् के़वयिॽरो॥ खिनिॽ लुम्‍मो नाहे़त्‍छिङ्‌मा नु खे़माॽ वाॽइल्‍ले़ खिनिॽ आबाङे इक्‍साबा निङ्‌वाॽइल्‍ले़ के़युक्‍तिआङ् नसान् मे़न्‍जोःक्‍मनाबा मना कुइसिःक् के़म्‍बोःक्‍खिन्‍बि?

४ थेआङ्‌भे़ल्‍ले़ खिनिॽ लुम्‍मो थिक्‍किल्‍ले़ इङ्‌गाॽ पावले़न् तिम्‍दुङ् लॽ, वे़ॽस्‍माल्‍ले़ इङ्‌गाॽ अप्‍पोलोसे़न् तिम्‍दुङ् लॽइल्‍ले़ खिनिॽ नसान् मे़न्‍जोःक्‍मना मना हे़क्‍तङ्‌बा के़म्‍बोःक्‍खिम्‍बि?

५ अप्‍पोलोसे़न् नु पावले़न् हाःत्‍छिबे? आन्‍छिगे़ग दाङ्‌बाल्‍ले़ मुरा मे़त्ते़छिगे़बा, कुयाःम्‍बक् के़जोःक्‍पा कुसेवारोबासिगे़रक्‍लो॥ आन्‍छिगे़लाम्‍बाए खिनिॽ नसान् के़जोगुम्‍माङ् के़वयिॽरो॥

६ इङ्‌गाॽ याॽरिःम्‍बा लेःत्तुङ्, अप्‍पोलोसरे़a च्‍वाःत् केःत्तु, कर निङ्‌वाॽफुमाङ्‌ङिल्‍ले़ फोसुरो॥

७ खे़ल्‍ले़ चोगुल्‍ले़ याॽ के़लेःप्‍पा नु च्‍वाःत् के़गेःप्‍पाहाॽ थेसिआङ् मे़ःन्‍लो॥ कर के़भोबा निङ्‌वाॽफुमाङ्‌ङिन्‍लक् के़ये़क्‍पारो॥

८ याॽरिःम्‍बा के़लेःप्‍पे़न् नु च्‍वाःत् के़गेःप्‍पाङ्‌ग कुदङ्‌बासिरो॥ खे़ङ्‌हाॽरे़ याम्‍बुधिक् चोःक्‍सुबा कुइसिःक् आबाङे खुन्‍छिॽ थुम्‍घोन् खोसुॽरो॥

९ थेआङ्‌भे़ल्‍ले़ आन्‍छिगे़ सोरिक् निङ्‌वाॽफुमाङ्‌ङिल्‍ले़ कुयाःम्‍बक् के़जोःक्‍पासिगे़रो॥ खिनिॽग निङ्‌वाॽफुमाङ्‌ङिल्‍ले़ कुइक्‍ताप् नु कुहिम्‍निङ्‌लो॥

१० निङ्‌वाॽफुमाङ्‌ङिल्‍ले़ पिराङ्‌बा लुङ्‌गुम्‍लाम्‍बा इङ्‌गाॽ चाःप्‍पा हिम् के़जोःक्‍पा कुइसिःक् हिम्‍पाङ्‌यक्‍किन् ने़स्‍सुङ्, हे़क्‍क्‍याङ् वेॽस्‍माल्‍ले़ खे़न् सम्‍दाङ् लुङ्‌धाक् से़त्तुर हिम् चोगुॽ॥ कर लुङ्‌धाक् के़से़प्‍पार हिम् के़जोःक्‍पाल्‍ले़ हिम् चोगुल्‍ले़ खुने़ॽ सिङ्‌सिङ् लॽमा पोङ्‌लो॥

११ थेआङ्‌भे़ल्‍ले़ तगि ने़स्‍से़ चुरे़बा हिम्‍पाङ्‌यक्‍किङ्‌ग ये़सु ख्रिस्‍तरो॥ खे़न् ने़मनाबा हिम्‍पाङ्‌यक्‍किन्‍नुःल्‍ले़ वेॽ आत्तिन्‍हाॽरे़आङ् वेॽ हिम्‍पाङ्‌यक् ने़मा मे़न्‍छुक्‍तुन्‍लो॥

१२ आल्‍ल हिम् के़जोःक्‍पाल्‍ले़ खे़न् सम्‍दाङ् साम्‍म्‍याङ्, युप्‍पा, इमे़ल्‍लुङ्‌बा मुधिङ्‌लुङ्, सिङ्, याःन्‍सुङ् इग्र याॽलाङ्‌ङिल्‍ले़ हिम् चोगुने़ फाॽग्र

१३ खुने़ॽ कुयाःम्‍बक्‍किन् आक्‍तङ्‌बा चोक् फाॽआङ् खे़न् खासे़न् ये़न्‍नो ओसेःन्‍दाङ् पोङ्‌लो, हे़क्‍क्‍याङ् के़रे़क्‍ले़ खुनिॽ याःम्‍बक्‍किन् से़क्‍खाबा चोःक्‍पि मे़ःम्‍बि फाॽआङ् मिःल्‍ले़ए साॽरुरो॥

१४ आत्‍तिन् मनाःल्‍ले़ चोगुबा कुयाःम्‍बक्‍किन् मिःल्‍ले़ मे़जने़न् खे़ल्‍ले़ थुम्‍घो खोसुॽरो॥

१५ कर आत्‍तिन् मनाःल्‍ले़ चोगुबा कुयाःम्‍बक्‍किन् मिःल्‍ले़ थ्‍यःङ् चदेसुॽ, खे़न् मनान् यम्‍बा फे़त्‍लाॽमाओ थारो॥ खे़न् ताङ्‌से़ःप्‍साङ् मिःल्‍ले़ खप्‍मे़ लाबु से़रुबा कुइसिःक् पोङ्‌लो॥

१६ खिनिॽग निङ्‌वाॽफु माङ्‌हिम्‍निङ् फाॽआङ् निङ्‌वाॽ के़ङ्‌गत्तुम्‍मिम्‍बि? हे़क्‍क्‍याङ् निङ्‌वाॽफुमाङ्‌ङिल्‍ले़b कुयाम्‍साम्‍मिन् खिनिॽओ वाॽ के़लॽबान् निङ्‌वाॽ के़ङ्‌गत्तुम्‍मिम्‍बि?

१७ आत्‍तिल्‍ले़ निङ्‌वाॽफु माङ्‌हिम्‍मिन् फे़त्‍लाःन्‍दुॽ, निङ्‌वाॽफुमाङ्‌ङिल्‍ले़ खे़न् मे़क्‍खुॽरो, थेआङ्‌भे़ल्‍ले़ निङ्‌वाॽफु माङ्‌हिम्‍मिङ्‌ग सेसे चोक्‍लो, हे़क्‍क्‍याङ् खे़न् माङ्‌हिम्‍मिङ्‌ग खिनिॽएरो॥

१८ खिनिॽ इङ्‌मे़ले़क्‍कासिम्‍मिन्‍ने़ॽओ! आत्‍तिल्‍ले़ कन् इक्‍सादिङ् खाम्‍बेःक्‍मो सिक्‍कुम्‍दाङ्‌बा नु चाःप्‍पा चोःक्‍का लॽरिक् निङ्‌वाॽ इःत्‍तुॽ हाराॽ खे़न् थेआङ् मे़ल्‍ले़ःम्‍नाबा अदङ् कुइसिःक् पोङ्‌निरो॥ हे़क्‍केःल्‍ले़ खे़न् सिक्‍कुम्‍साबा पोङ्॥

१९ थेआङ्‌भे़ल्‍ले़ कन् इक्‍सादिङ् खाम्‍बेःक्‍मोबा सिक्‍कुम् निङ्‌वाॽइङ्‌ग निङ्‌वाॽफुमाङ्‌ङिल्‍ले़ कुनिमाओग अदङ्‌पान् कुइसिःक्‍लो॥ साम्‌योसाप्‍लाओ अक्‍खेलॽरिक् साप्‍ते़आङ् पत्,

“खुने़ॽग सिक्‍कुम्‍दाङ्‌बाहाॽ खुनिॽ इस्‍वामो ते़म्‍सुसिरो॥”

२० हे़क्‍क्‍याङ् याम्‍मो,

“सिक्‍कुम्‍साबाहाॽरे़ निङ्‌वाॽ मे़इःत्तुबा पाःन्‍निन् हने़बा चोक् फाॽआङ् यहवे दाङ्‌बाल्‍ले़ निरो॥”

२१ खे़ल्‍ले़ चोगुल्‍ले़ मनाहाॽरे़ खुनिॽ याःम्‍बेओ आत्‍तिन्‍हाॽआङ् आङ्‌दिङ् मे़न्‍लॽने़न्‍लरो॥ थेआङ्‌भे़ल्‍ले़ के़रे़क् पाःन्‍हाॽग खिनिॽइन्‍ने़रो॥

२२ पावल, अप्‍पोल्‍लोस, पत्रुस, हे़क्‍क्‍याङ् के़रे़क् इक्‍सादिङ् खाम्‍बेःक्‍मान्, ने़त्तिगे़न् हिङ्‌मन्, सिमे़न्, कोये़म्‍बा ये़म्‍मिन् नु ताये़म्‍मिन्‍नाङ् खिनिॽइन्‍ने़रो॥

२३ हे़क्‍क्‍याङ् खिनिॽग ख्रिस्‍ते़ल्‍ले़न्‍निङ्‌लो॥ हे़क्‍क्‍याङ् ख्रिस्‍ते़ङ्‌ग निङ्‌वाॽफुमाङ्‌ङिल्‍ले़न्‍लो॥

a 

३:६ पावलरे़ खे़ङ्‌हाॽ काक्‍नुःल्‍ले़ तगि ये़सु ख्रिस्‍तरे़ कुयाःम्‍बेओ सुनाइङ् से़ःसुआङ् वये़॥ पावल खे़प्‍मोलाम् पेआङ् चक्‍मे़ल्‍लॽए खुनिॽ हुॽसे़ आप्‍पोलोसे़न् त्‍ये़॥

b 

३:१६ निङ्‌वाॽफुमाङ्‌ङिल्‍ले़ कुमनाहाॽ सेसेमाङ्‌ङिन् युङ्‌बा माङ्‌हिम्‍मिन्‍नु मे़दङ्‌घुसिरो॥

सेःक्‌युक्‍मिबाहाॽरे़ खुनिॽ याःम्‍बक्‍हाॽ

४

हे़क्‍केःल्‍ले़ मे़न्‍छाम् याप्‍मिहाॽरे़ आनिगे़ग ख्रिस्‍तरे़ कुसेवारोबा नु निङ्‌वाॽफुमाङ्‌ङिल्‍ले़ कुसिबिॽ पाःन्‍हाॽ कप्‍मा लक् के़घोबासिगे़ फाॽआङ् मे़इःत्तिगे़र पोङ्‌लो॥

२ आल्‍ल हे़क्‍तङ्‌बा लक्‍के़घोबा सेवारोबाहाॽग नसाःन्‍साबा पोङ्‌मा पोङ्‌लो॥

३ खिनिॽ इग्र वेॽरे़ खासे़न् मे़लोःन्‍नाने़ फाॽग्र इङ्‌गाॽ आलागिग खे़न् यम्‍बा पान् मे़ःन्‍लो॥ से़क्‍खाःल्‍ले़ इङ्‌गाॽ आबाङेआङ् खासे़न् मे़लोःन्‍छिङ्‌ङान्‍लो॥

४ इङ्‌गाॽ थे़माआङ् फे़त्‍मे़ल्‍लाःन्‍ने वाॽआ के़लॽबाग निङ्‌वाॽ कत्तुङ्, हे़क्‍केसाङ् इङ्‌गाॽ फोत्‍या मे़ःन्‍नेबा चोःक्‍का के़लॽबाग मे़ःन्‍लो॥ दाङ्‌बाल्‍ले़ए इङ्‌गाॽ खासे़न् लोःन्‍नारो॥

५ खे़ल्‍ले़ चोगुल्‍ले़ दाङ्‌बाल्‍ले़ कुनुःङ्‌मा युःमा ये़म्‍मिन्‍नुःल्‍ले़ तगि वेॽहाॽ खासे़न् मे़लोःन्‍दे़म्‍सिम्‍मिन्‍ने़ॽ, खुने़ॽए खादाम्‍मोबा फे़न् पाःन्‍हाॽ से़न्‍दाङ्‌गे़न् ओःत्तिओ तारुॽ हे़क्‍क्‍याङ् मे़न्‍छाम् निङ्‌वाॽओबा सिबिॽ पाःन्‍हाॽआङ् ओसेःन्‍दाङ् चोगुॽरो॥ खे़न् ये़म्‍मोए के़रे़क्‍ले़ निङ्‌वाॽफुमाङ्‌लाम् खुनिॽ ने़म्‍भोगे़न् नारा फोमान् मे़घोसुॽरो॥

६ आल्‍ल आमिःम् फुॽनुसाॽ नु ने़ॽनुसाॽसे, साप्‍ते़आङ् के़बप्‍पाआङ्‌धो थेआङ् मे़जोगे़म्‍मिन्‍ने़ॽ लॽरिक् साम्‌योसाप्‍लाओबा पाःन्‍निन् कुसिङ् के़निःत्तुम्‍ल फाॽआङ् इङ्‌गाॽ नु अप्‍पोलोसरे़ कुबि पिनिङ्‌बारो॥ हे़क्‍केलॽरिक् खिनिॽ लुम्‍मो आबाङे मनारे़ कुलागि आङ्‌दिङ् मे़लॽरे़म्‍मिन्‍ने़ॽओ॥

७ थेआङ्‌भे़ल्‍ले़ हाःत्‍ले़ खिनिॽ वेॽहाॽनुःल्‍ले़ नुबा के़जोगिआङ् के़वयिॽबे? निङ्‌वाॽफुमाङ्‌ङिल्‍ले़ के़म्‍बिरिम्‍बा थे पान् खिनिॽ के़गत्‍तुम्‍बे? खुने़ॽ के़बिरिबा पान् के़गत्तुम्‍ने़ फाॽग्र आबाङे के़धगुम्‍बा हे़क्‍के थेआङ् आङ्‌दिङ् के़लॽरिबाबे?

८ तगिनुसा खिनिॽ निङ्‌वाॽ के़इःत्तुम्‍बा काक् पाःन्‍हाॽ के़घोसुम्‍माङ् के़वयिॽमु! खिनिॽग तगिए याङ्‌साकुन्‍धेसाबा के़बोःक्‍खिआङ् के़वयिॽमु! आनिगे मे़ःन्‍नेए खिनिॽ हाङ् के़बोःक्‍खिआङ् के़वयिॽमु! खिनिॽ से़क्‍खाए हाङ् के़बोःक्‍खिआङ् के़वयिल्‍ले़ग, आनिगे़आङ् खिनिॽनुए हाङ्‌चोःक्‍मा सुक्‍तुम्‍बे़मे़न्!

९ थेआङ्‌भे़ल्‍ले़ थङ् के़नाःम्‍बाहाॽरे़ खुनिॽ तिःक्‍लाओ काक्‍नुःल्‍ले़ एगाङ् के़बप्‍पा सिमे़ल्‍ले़ खुम्‍दिङ् के़घोबा कुइसिःक् निङ्‌वाॽफुमाङ्‌ङिल्‍ले़ आनिगे सेःक्‌युक्‍मिबाहाॽ काक्‍नुःल्‍ले़ एगाङ् फत्‍छिगे़आङ् मनालुम्‍मो ओसेःन्‍दाङ् चोगिगे़आङ् वाॽ के़लॽबान् निङ्‌वाॽ इःत्‍तुङ्‌लो॥ हे़क्‍क्‍याङ् आनिगे़ग काक् इक्‍सादिङ् खाम्‍बेःक्‍मो, माङ्‌लाइङ्‌बाहाॽ नु मे़न्‍छाम् याप्‍मिलुम्‍मो लामित्ता पोःक्‍खिगे़आङ् वयिगे़रो॥

१० आनिगे़ग ख्रिस्‍तरे़ कुलागि अदङ् चोगिगे़ॽ, कर खिनिॽग ख्रिस्‍तरे़ कुलागि सिक्‍कुम्‍साबा के़जोगिमुबा! आनिगे मे़न्‍धुम्‍ना चोगिगे़ॽ, कर खिनिॽग के़धुम्‍बा के़जोगिमुबा! खिनिॽ मिङ्‌सो इङ्‌धाङ् के़घोसुम्, कर आनिगे़ग मे़घोसुम्‍बे़म्‍मुबा!

११ कन् ये़म् थारिक् मे़न्‍जा मे़न्‍धुङ्‌ङे साक्‍मे़न्‍जा वयिगे़, नुबा चाङ् तेत्ताङ् मे़गत्तुम्‍बे़न्‍नाङ् मनाहाॽरे़ साॽरिक् ताप्‍फे़ःल्‍लिक् मे़मे़त्तिगे़ॽ हे़क्‍क्‍याङ् आनिगे हिम्‍धाःङ् मे़ःन्‍ने वयिगे़रो॥

१२ आनिगे आबाङे हुक्‍किल्‍ले़ याम्‍बुधिक्‍काङ् याःम्‍बक् चोगुम्‍बे़ॽ॥ साङ्‌ग्रा मे़मे़त्तिगे़ल्‍ले़ मुॽइसाम् पिरुम्‍सिम्‍बे़ॽ, तुक्‍खे मे़जाःत्तिगे़ल्‍ले़ नासि थःत्तुम्‍बे़रो॥

१३ आनिगे याःम्‍बेओ ताप्‍फे़ःम्‍बा पान् मे़बाःत्तुल्‍ले़ आनिगे नःम्‍नःम्‍माङ् नुरिक्‍काङ् नोगप् पिरुम्‍सिम्‍बे़ॽरो॥ आल्‍लो थारिक् आनिगे़ग इक्‍साबा हिलाप्‍फु नु खाम्‍बेःक्‍मोबा ताम्‍जि पोःक्‍खिगे़आङ् वयिगे़रो॥

१४ खिनिॽ सिरिङ्‌ममो के़ध्‍ये़ॽइर फाॽआङ् कन् पाःन्‍निन् साप्‍तुङ्‌बा मे़ःन्‍लो, कर आमिःम् आबुगे़न् आस्‍साहाॽ कुइसिःक् साम्‍दिङ् पिनिङ्‌बारो॥

१५ ख्रिस्‍तओ खिनिॽ आत्तात्तान्‍ने यरिक् सिक्‍साम्‍बाहाॽ के़गत्तुम्‍सिम्‍साङ् यरिक् पाःहाॽग के़ङ्‌गत्तुम्‍मिन्‍लो, खिनिॽओ सुनाइङ् तारुङ्‌बाल्‍ले़ चोगुल्‍ले़ इङ्‌गाॽ ख्रिस्‍त ये़सुओ खिनिॽ पा पोःक्‍खाङ्‌लो॥

१६ खे़ल्‍ले़ चोगुल्‍ले़ इङ्‌गाॽ आजोःङ् के़इःप्‍पा पोःक्‍खे़म्‍मे़ॽ फाॽआङ् पेलि फाक्‍निङ्‌लो॥

१७ बा खे़ल्‍ले़ चोगुल्‍ले़ इङ्‌गाॽ लुङ्‌माॽ तुक्‍तुङ्‌बा दाङ्‌बाओ नसाःन्‍साबा आबुगे़न् आस्‍सा तिमोथिन् खिनिॽओ पाङ्‌घुङ्‌ल पत्‍तारो॥ के़रे़क् सेसेहुप्‍लक्‍को हुॽरुङ्‌सिङ्‌बा आनिसाम्‍मिन् कुइसिःक्‍के ख्रिस्‍त ये़सुन् इःत्‍तुङ् नाःत्तुङ्‌बा पाःन्‍निन् खिनिॽ निङ्‌वाॽसुम्‍मो खुने़ॽए तारु के़बिरिॽरो॥

१८ आल्‍ल खिनिॽओ इङ्‌गाॽ याम्‍मो मे़दाआन् फाॽआङ् खिनिॽओ कुभाग यम्‍बा के़ले़ङ्‌ङासिआङ् के़वयिॽरो॥

१९ कर दाङ्‌बाल्‍ले़ निङ्‌वाॽ चोगुने़ फाॽग्र इङ्‌गाॽ खिनिॽओ हाराए ताआर पत्‍तारो, हे़क्‍क्‍याङ् खिनिॽओ यम्‍बा के़ले़ङ्‌सिङ्‌बाहाॽ आक्‍खेलॽरिक् ताॽमे़जे़ङ् फाॽआङ्‌लक् मे़ःन्, कर खे़ङ्‌हाॽरे़ आक्‍तङ्‌बा मुक्‍साम् मे़गत्तुॽ के़लॽबा पाःन्‍निन्‍नाङ् निङ्‌वाॽ खोसुङ्‌लो॥

२० थेआङ्‌भे़ल्‍ले़ निङ्‌वाॽफुहाङ्‌जुम्‍मिङ्‌ग ताॽजे़ङ् पाःन्‍हाॽरे़ मे़ःन्, कर मुक्‍साम्‍मिल्‍ले़ ओसेःन्‍दाङ् चोगुॽरो॥

२१ आक्‍खे चोगुङ्‌बान् खिनिॽ सिराॽ थाङ्‌बे? ते़ःम्‍भुक्‍नु खिनिॽओ ताआबाबि इ मिःम्‍जि नु चुङ्‌जिगे़न् नःम्‍नःम्‍माङ् ताआबाबि?

ताप्‍फे़ःम्‍बा याःम्‍बक् के़जोःक्‍पे़न् लःप्‍मादेःमा

५

खिनिॽ लुम्‍मो याम्‍बोःप्‍मा याःम्‍बक् पोःक्‍खे़आङ् वाॽ, खिनिॽओ लत्‍छाःल्‍ले़ आबाङे कुम्‍मा पाःक्‍मान् मेःत् कत्तुआङ् वाॽमु! हे़क्‍तङ्‌बा ताप्‍फे़ःम्‍बा याम्‍बोःप्‍मा याःम्‍बक्‍किङ्‌ग नसान् मे़न्‍जोःक्‍मनाबा सुवाङ्‌लुम्‍मोआङ् मे़बोङ्‌ने़ल्‍लो॥

२ कर खिनिॽग आङ्‌दिङ्‌ने़ के़लॽरिॽ! खिनिॽग मेरिङ् थक्‍मा के़बोङ्‌बाने़ वये़, हे़क्‍क्‍याङ् हे़क्‍तङ्‌बा मनान् खिनिॽ सेसे तङ्‌जुम्‍लाम् लःप्‍मादेमा के़बोङ्‌बा वये़॥

३ इङ्‌गाॽ खिनिॽनु होःप्‍पासाङ् आनिङ्‌वाॽओग सोरिक्‍के वाॽआरो॥ खे़ल्‍ले़ चोगुल्‍ले़ खिनिॽनु सोरिक् वाॽआबा कुइसिःक्‍के खे़न् मनाःल्‍ले़ कुदक्‍ले़ङ्‌वाओ खासे़न् लोःन्‍दुङ् सुरुङ्‌ङाङ् वाॽआरो॥

४ आनिॽ दाङ्‌बा ये़सुरे़ कुमिङ्‌ङो सेसेहुप्‍लक्‍को खिनिॽ के़जुप्‍सिल्‍ले़ खिनिॽनु इङ्‌गाॽ आनिङ्‌वाॽइन् दाङ्‌बा ये़सुरे़ कुमुक्‍साम्‍मिन्‍नु वाॽइल्‍ले़,

५ खे़न् मनान् सेसेहुप्‍लक्‍लाम्‍बा लःत्ते़म्‍देसे़म्‍मे़ॽआङ् माफे़न्‍साम्‍मिन् हुक्‍सुप्‍ते़म्‍मे़ॽओ॥ हे़क्‍केलॽरिक् नासिङ्‌गे़न् कुधक्‍किन्a मे़क्‍ल हे़क्‍क्‍याङ् कुयाम्‍साम्‍मिन् दाङ्‌बान् नुङ् युबा ये़न्‍नो ताङ्‌से़ःप्‍लरो॥

६ खिनिॽ आङ्‌दिङ् लॽमाङ्‌ग नुबा पान् मे़ःन्‍लो॥ खरे़ःङ् के़भङ्‌बा च्‍यॽसिक् सिदाॽइल्‍ले़ के़रे़क् फेॽरुम्‍मिन् युक्‍तुबा कुइसिःक् च्‍यॽसिक् ताप्‍फे़ःम्‍बा पाःन्‍निल्‍ले़ के़रे़क् नुबा पाःन्‍हाॽ फे़त्‍लाःन्‍दु के़लॽबा पाःन्‍निन् कुसिङ् मे़न्‍निःत्ते के़वयिॽबि?

७ खे़ल्‍ले़ चोगुल्‍ले़ खिनिॽ सेसेबा के़बोःक्‍खिर फाॽआङ् खे़न् लायो के़जोःक्‍पा ताप्‍फे़ःम्‍बा मनान्b खिनिॽ लुम्‍मोलाम् लःत्ते़म्‍देसे़म्‍मे़ॽ॥ थेआङ्‌भे़ल्‍ले़ ख्रिस्‍ते़ङ्‌ग आनिॽ लागि सिदुङ्‌जभा पोःक्‍खे़चुरे़आङ् वाॽरो, खुने़ॽए आनिॽ चोःक्‌युम्‍भो तङ्‌नाम्‍मिल्‍ले़न् मे़ल्‍लुक्‍सारो॥

८ आनिॽग तगिबा ताप्‍फे़ःम्‍बा याःम्‍बक्‍हाॽ नु लायो हे़क्‍तङ्‌बा खे़ॽसुङ् कुधिम्‍बा खरे़ःङ्‌ङिल्‍ले़ मे़ःन्, कर सेसेबा नु से़क्‍खाबा कुसङ् खरे़ःङ्‌ङिल्‍ले़ चोःक्‌युम्‍भो तङ्‌नाम्‍ले़न् ससाङ्‌स्रोत् चोगुम्‍लो॥

९ तगि याम्‍बोःप्‍मा याःम्‍बक् के़जोःक्‍पा मनाहाॽनु सोरिक् मे़वये़म्‍मिन्‍ने़ॽ लॽरिक् इङ्‌गाॽ सक्‍इङ्‌घङ् साप्‍तुङ्‌ङाङ् हाक्‍निङ्‌ङाङ् वयाङ्॥

१० खे़न् फाॽइङ्‌ग नसान् मे़न्‍जोःक्‍मनाबा फे़न् याःम्‍बक् के़जोःक्‍पा, खिःम्‌यक्‍पा, इङ्‌ले़क्‍पा, नावाइत्‍ला माङ्‌गे़घबाहाॽनु मे़वये़म्‍मिन्‍ने़ॽ के़लॽबाग मे़ःन्‍लो॥ हे़क्‍के के़जोगुम्‍मिल्‍ले़ग कन् इक्‍सादिङ् खाम्‍बेःक्‍मोलाम्‍बा लःम्‍मा पेःक्‍मा के़बोङ्‌बा वये़रो॥

११ कर आल्‍ल इङ्‌गाॽ खिनिॽ अक्‍खेलॽरिक् सक्‍इङ्‌घङ् साप्‍तुङ्‌ङाङ् हाक्‍निङ्‌ल पत्‍तारो, आत्‍तिल्‍ले़ आबाङे नसानिबा नुसाॽआ लॽरिक् पाःत्तुआङ् चाराम्‍मा याःम्‍बक् चोगुॽ, खिःम्‌यक्‍पा चोक्, नावाइत्‍लाहाॽ सेवा चोगुॽ, मना इङ्‌दो मे़त्तुसिॽ, थिमसाङ् नु इङ्‌ले़क्‍पा चोक् हे़क्‍तङ्‌बा मनाःङ्‌ग चुम् मे़लेःत्ते़म्‍मिन्‍ने़ॽओ॥ हे़क्‍क्‍याङ् हे़क्‍तङ्‌बा मनाःन्‍नु सोरिक् चाआङ् मे़जे़म्‍मिन्‍ने़ॽओ॥

१२ नसान् मे़न्‍जोःक्‍मनाबा सेसेहुप्‍लक्‍पा लाकात्‍पा मनाहाॽ खासे़न् लोःम्‍मासि इङ्‌गाॽ आलक्‍पे़न् मे़ःन्‍लो, कर सेसेहुप्‍लक् सिगाङ्‌बा मनाहाॽ खासे़न् लोःम्‍माग खिनिॽ याःम्‍बक्‍लो॥

१३ निङ्‌वाॽफुमाङ्‌ङिल्‍ले़ लाकात्‍पा मनाहाॽ खासे़न् चोगुसिॽरो, कर साम्‌योसाप्‍लाःल्‍ले़ पाःत्तुबा कुइसिःक् “ताप्‍फे़ःम्‍बा लायो के़जोःक्‍पा मनाहाॽ खिनिॽ लुम्‍मोलाम् लःत्ते़म्‍देसे़म्‍सिम्‍मे़ॽओ॥”

a 

५:५ लायोबा नोस्रङ् फाॽआङ्‌ङाङ् कुसिङ् निःत्ते़त्‍लो॥

b 

५:७ ग्रिक पाःन्‍दाङ्‌ङो “तगिबा खे़ॽसुङ्‌ङिन् लःत्ते़म्‍देःसे़म्‍मे़ॽओ” पोङ्‌लो॥

नसानिबालुम्‍मोबा तुःन्‍देॽ

६

खिनिॽओ थिक्‍पारे़ वेॽ नसानिबान्‍नु खे़माॽ फोःक्‍खुआङ् वाॽने़ फाॽग्र खिनिॽ खासे़न् लोःन्‍छे़ ख्रिस्‍तरे़ सेसे कुयाप्‍मिहाॽरो पेःक्‍माल्‍ले़ कुले़क्‌वा निङ्‌वाॽफुमाङ्‌ङिन् नसान् मे़न्‍जोःक्‍मनाबा खासे़न्‍लोःम्‍बाल्‍लो आक्‍खेआङ् पेःक्‍मा के़आःन्‍नासिबाबे?

२ ख्रिस्‍ते़न् नसान् के़जोःक्‍पा सेसे याप्‍मिहाॽरे़ कन् इक्‍सादिङ् खाम्‍बेःक्‍माल्‍ले़न् खासे़न् मे़लोःन्‍दुॽ के़लॽबा पाःन्‍निन् कुसिङ् मे़न्‍निःत्ते के़वयिॽबि? हे़क्‍क्‍याङ् इक्‍सादिङ् खाम्‍बेःक्‍माल्‍ले़न् खासे़न्‍निन् खिनिॽए लोःम्‍मा पोङ्‌ने़ फाॽग्र अक्‍तङ्‌बा चुजुक्‍सा पाःन्‍हाॽरे़न् खासे़न् लोःम्‍मा के़न्‍छुक्‍तुम्‍मिम्‍बि?

३ माङ्‌लाइङ्‌बाहाॽ आनिॽ खासे़न् आलोःन्‍दुम्‍सिम् के़लॽबा पाःन्‍निन् निङ्‌वाॽ मे़ङ्‌घोए के़वयिॽबि? हे़क्‍केःल्‍ले़ कन् हिङ्‌मन्‍नो थिक्‌याःन्‍धक्‍पा पाःन्‍हाॽग यम्‍बा मे़ःन्‍लो!

४ हे़क्‍तङ्‌बा पाःन्‍हाॽ खासे़न् लोःन्‍छे़ सेसेहुप्‍लक्‍किल्‍ले़ इङ्‌धाङ् मे़बिरुन्‍छिम्‍बा खासे़न्‍लोःम्‍बाहाॽरो आक्‍खेआङ् के़बिगिबाबे?

५ कङ्‌ग खिनिॽ सिरिङ्‌ममो के़ध्‍ये़ॽइर फाॽआङ् पाःत्तुङ्‌बारो॥ नसानिबा फुॽनुसाॽहाॽओ खे़माॽ पोःक्‍किल्‍ले़ खिनिॽ लुम्‍मो लत्‍थिक्‍काङ् नादङ् चोःक्‍मा के़सुक्‍पा सिक्‍कुम्‍साबा मना होःप्‍पि?

६ कर लत्‍छा नसानिबा नुसाॽइन् वेॽस्‍मा नसानिबा नुसाॽइल्‍ले़ कुदक्‍ले़ङ्‌वाओ आक्‍खेलॽरिक् तुःन्‍देॽ नाःत्‍छे़ नसान् मे़न्‍जोःक्‍मनाहाॽरे़ खुनिॽ खासे़न्‍हिम्‍मो पेःक्‍पाबे?

७ खिनिॽ लुम्‍मो तुःन्‍देॽहाॽ वाॽबाल्‍ले़ चोगुल्‍ले़ खिनिॽ नसानिबा हिङ्‌मन्‍नो हारि के़द्‌ये़ॽइबा पाःन्‍निन् थाःप्‍लो॥ परुमाल्‍ले़ थेआङ् निङ्‌घुम्‍मो मे़न्‍धामाबे? थेआङ् इङ्‌ले़क्‍को मे़न्‍धामाबे?

८ कर खिनिॽ आबाङे नसानिबा फुॽनुसाॽ नु ने़ॽनुसाॽहाॽ निङ्‌घुम् नु इङ्‌ले़क् के़मे़त्तुम्‍सिम्‍लो॥

९ ताप्‍फे़ःम्‍बा याःम्‍बक् के़जोःक्‍पाहाॽरे़ निङ्‌वाॽफुहाङ्‌जुम्‍मिल्‍ले़न् लक् मे़ङ्‌घोसुन् के़लॽबा पाःन्‍निन् निङ्‌वाॽ मे़ङ्‌घोए के़वयिॽबि? इङ्‌ले़क्‍को मे़ध्‍ये़म्‍मिन्‍ने़ॽओ॥ फे़न् याःम्‍बक् के़जोःक्‍पाहाॽ, नावाइत्‍ला माङ्‌गे़घबाहाॽ, चाराम्‍मा याःम्‍बक् के़जोःक्‍पा के़जोःक्‍माहाॽ, के़त्‍निबा के़त्‍निमाहाॽ, मे़न्‍छुमाॽ मे़न्‍छुमाॽइन्‍नु हे़क्‍क्‍याङ् ये़म्‍बित्‍छाॽ ये़म्‍बित्‍छाॽइन्‍नु के़इम्‍बा,

१० के़घुःप्‍पाहाॽ, खिःम्‌यक्‍पाहाॽ, थिःमसाङ्‌हाॽ, चाःत्‍थि के़देबा नु फोत्‍याबाहाॽरे़ निङ्‌वाॽफुहाङ्‌जुम्‍मिल्‍ले़न् लाघो मे़ङ्‌घोसुन्‍लो॥

११ खिनिॽआङ् कुभाग बा अक्‍तङ्‌बा के़वयि, कर वागे़म्‍हप्‍ति, सेसे के़बोःक्‍खि हे़क्‍क्‍याङ् दाङ्‌बा ये़सु ख्रिस्‍तरे़ कुमिङ्‌ङो आनिॽ निङ्‌वाॽफुमाङ्‌ङिल्‍ले़ कुसेसेमाङ्‌लाम्‍बा आप्‍तिक् मे़ःन्‍नेबा के़बोःक्‍खिरो॥

नासिङ्‌गे़न् थक्‍को निङ्‌वाॽफुमाङ्‌ङिन् इङ्‌धाङ् पिमा

१२ कुभारे़ मे़बाःत्तुॽ, “इङ्‌गाॽ काक् पाःन्‍हाॽ चोःक्‍मा खोसुङ्,” कर काक् पाःन्‍हाॽ आनिॽ लागि लाबोबा मे़जोःक्‍ने़न्‍लो॥ “काक् पाःन्‍हाॽ चोःक्‍मा खोसुङ्,” कर इङ्‌गाॽ आत्‍तिन् पाःन्‍निल्‍ले़न्‍नाङ् योःक्‍पा मे़बोङ्‌ङान्‍लो॥

१३ वेॽहाॽरे़ मे़बाःत्तु, “कुजाःङ्‌ग साप्‍पोःक्‍पाल्‍ले़ कुलागिरो, हे़क्‍क्‍याङ् सापोःक्‍पे़न् कुजाःल्‍ले़ लागिरो॥” कर निङ्‌वाॽफुमाङ्‌ङिल्‍ले़ खे़ङ्‌हाॽ ने़प्‍माङ् मे़क्‍खुसिॽरो॥ नासिङ्‌गे़न् थक्‍किङ्‌ग याम्‍बोःप्‍मा याःम्‍बक्‍किल्‍ले़ लागि मे़ःन्‍लो, कर दाङ्‌बाल्‍ले़ कुलागिरो॥ हे़क्‍क्‍याङ् नासिङ्‌गे़न् थक्‍किल्‍ले़ कुलागि चाहाबा के़जोःक्‍पा पाःन्‍हाॽ दाङ्‌बाल्‍ले़ हिसु तङ्‌घुरो॥

१४ हे़क्‍क्‍याङ् निङ्‌वाॽफुमाङ्‌ङिल्‍ले़ कुमुक्‍साम्‍लाम् दाङ्‌बान् सिमे़न्‍लाम् कुहिङ्‌वे़त् चोगुबा कुइसिःक् आनिॽ नासिङ्‌गे़न् थक्‍किन्‍नाङ् याम्‍मो कुहिङ्‌वे़त् चोगुॽरो॥

१५ खिनिॽ थक्‍किङ्‌ग ख्रिस्‍तरे़ कुयाम्‍लक् के़लॽबा निङ्‌वाॽ मे़ङ्‌घोए के़वयिॽबि? हे़क्‍केःल्‍ले़ ख्रिस्‍तरे़ कुयाम्‍लक्‍किन् तेॽरुङ्‌ङाङ् के़त्‍निमान्‍नु काम्‍सुङ्‌बाबि? आप्‍फाल्‍ले़आङ् मे़नुॽने़न्‍लो!

१६ आत्‍तिन् मनान् के़त्‍निमान्‍नु तङ्, खे़न्‍नुए लत्‍छा थक् पोङ् के़लॽबा पाःन्‍निन् निङ्‌वाॽ मे़ङ्‌घोए के़वयिॽबि? थेआङ्‌भे़ल्‍ले़ खे़ङ्‌हाॽ लत्‍छा थक् पोङ्‌सिॽ फाॽआङ् साम्‌योसाप्‍लाओ साप्‍ते़आङ् पत्‍लो॥

१७ कर आत्‍तिन् दाङ्‌बान्‍नु काम्, खे़न् खुने़ॽनुए याम्‍साम्‍मोआङ् लत्‍छा पोङ्‌लो॥

१८ चाराम्‍मोलाम् माःङ्‌घा वये़म्‍मे़ॽओ॥ मे़न्‍छाम् याप्‍मिःल्‍ले़ काक् वेॽ लायोहाॽ नासिङ्‌गे़न् कुधक्‍लाम्‍बा लाःक्‍कात् चोगुॽ, कर चाराम्‍मा लायोःङ्‌ग आबाङे नासिङ्‌गे़न् कुधक्‍किल्‍ले़ कुदक्‍ले़ङ्‌वाओ चोगुॽरो॥

१९ खिनिॽ थक्‍किन् सेसेमाङ्‌ङिल्‍ले़ कुहिम् के़लॽबा निङ्‌वाॽ मे़ङ्‌घोए के़वयिॽबि? निङ्‌वाॽफुमाङ्‌ङिल्‍ले़ के़बिरिबा सेसेमाङ्‌ङिन् खिनिॽ सिगाङ् वाॽरो॥ हे़क्‍केःल्‍ले़ खिनिॽ थक्‍किन् आबाङे खिनिॽइन् मे़ःन्‍लो॥

२० निङ्‌वाॽफुमाङ्‌ङिल्‍ले़ यरिक् कुमे़ल्‍लुङ् हुङुआङ् खिनिॽ के़धे़ॽरिआङ् के़वयिॽरो॥ खे़ल्‍ले़ चोगुल्‍ले़ खिनिॽ नासिङ्‌गे़न् थक्‍को निङ्‌वाॽफुमाङ्‌ङिन् मिङ्‌सो इङ्‌धाङ् पिरे़म्‍मे़ॽओ॥

ते़न्‍धाम्‍गे़न् मेःक्‍खिम्‍मिल्‍ले़ कुयाःम्‍बेओ

७

आल्‍ल खिनिॽ के़साप्‍तुम्‍बा पाःन्‍निल्‍ले़ कुयाःम्‍बेओग इङ्‌गाॽ अक्‍खे पाःत्‍तुङ्‌लो– ये़म्‍बित्‍छाॽइल्‍ले़ मेःक्‍खिम् मे़जोगुन्‍निल्‍ले़ए नुबा पोङ्‌लो॥

२ कर चाराम्‍मा याःम्‍बक्‍किन् साॽरिक् पोङ्‌बाल्‍ले़ चोगुल्‍ले़ मनाःल्‍ले़ आबाङे मेलिङ्‌गे़न् मेःत् कत्तुनिरो हे़क्‍क्‍याङ् मे़न्‍छुमाॽइल्‍ले़आङ् आबाङे इत्‍थुङ्‌गे़न् ये़म्‍बाॽ कत्तुनिरो॥

३ हे़क्‍क्‍याङ् ये़म्‍बाॽइन् आबाङे कुमेःत्तिन्‍नु इम्‍मा पोङ्, हे़क्‍केलॽरिक्‍के मेःत्तिन्‍नाङ् आबाङे कुये़म्‍बाॽइन्‍नु इम्‍मा पोङ्‌लो॥ हे़क्‍केलॽरिक् मेःक्‍खिम्‍ले़न् लक्‍पे़न्‍नो अत्‍छिङ्‌मा मे़ःन्‍लो॥

४ मेःत्तिल्‍ले़ कुधक् सम्‍दाङ् आबाङे युक् मे़गत्तुन् कर कुये़म्‍बाःल्‍ले़ कत्तुॽरो॥ हे़क्‍केलॽरिक्‍के ये़म्‍बाःल्‍ले़आङ् कुधक् सम्‍दाङ् आबाङे युक् मे़गत्तुन् कर कुमेःत्तिल्‍ले़ कत्तुॽरो॥

५ मेःत् ये़म्‍बाॽग मे़न्‍नाॽसिङ्‌ङे मे़न्‍अत्‍छिङ्‌ङे सोरिक् इम्‍मा पोङ्‌लो॥ तुवा चोःक्‍मा फाॽआङ् कुभा ये़म्‍ले़ लागिरक् निङ्‌वाॽ तङ्‌माआङ् वेॽ वाॽमा पोङ्‌लो॥ हे़क्‍क्‍याङ् याम्‍मो खिनिॽग सोरिक् वये़म्‍मे़ॽओ मे़ःन्‍ने़ फाॽग्र याम्‍थक्‍निङ्‌वाॽ थम्‍मा मे़न्‍छुक्‍मना निङ्‌वाॽबाल्‍ले़ चोगुल्‍ले़ माफे़न्‍साम्‍मिल्‍ले़ लायो चोःक्‍मा के़बाङ्‌घिॽरो॥

६ कङ्‌ग इङ्‌जाङ् कुइसिःक्‍क मे़ःन्, कर हे़क्‍के चोःक्‍मा सुजा पिनिङ्‌बारो॥

७ काक् मनाहाॽरे़ इङ्‌गाॽ कुइसिःक् मेःक्‍खिम् मे़न्‍जोःक्‍के मे़वाॽनि के़लॽबा निङ्‌वाॽ चोगुङ्‌लो॥ कर काक् मनाहाॽरे़ग निङ्‌वाॽफुमाङ्‌लाम् मेःक्‍खिम् चोःक्‍माआङ् वाॽमा इग्र मेःक्‍खिम् मे़न्‍जोःक्‍के वाॽमा पर्धाःम् मे़घोसुआङ् वाॽरो॥

८ आल्‍ल मेःक्‍खिम् मे़न्‍जोःक्‍के के़वाॽबाहाॽ नु मेमेदुमाहाॽ अक्‍खे मे़त्तुङ्‌सिङ्‌लो– खे़ङ्‌हाॽग इङ्‌गाॽ कुइसिःक्‍के मेःक्‍खिम् मे़न्‍जोःक्‍के मे़वाॽइल्‍ले़ नुबा पोङ्‌लो॥

९ कर खे़ङ्‌हाॽरे़ आबाङे याम्‍सोःप्‍मान् युक्‍मा मे़न्‍छुक्‍तुन्‍ने़ फाॽग्र खे़ङ्‌हाॽरे़ मेःक्‍खिम् मे़जोगुरए पोङ्, थेआङ्‌भे़ल्‍ले़ खे़ङ्‌हाॽ चाराम्‍मा निङ्‌वाॽइल्‍ले़ ये़ःङ्‌सिङ्‌मार वाॽमानुःल्‍ले़ मेःक्‍खिम् चोःक्‍माए नुबा पोङ्‌लो॥

१० आल्‍ल मेःक्‍खिम् के़जोःक्‍पाहाॽग इङ्‌गाॽ अक्‍खेलॽरिक् इङ्‌जाङ् पिरुङ्‌सिङ्‌लो (इङ्‌गाॽग मे़ःन्, कर दाङ्‌बाल्‍ले़रो) मेलिङ्‌गे़न् मेःत्तिन् इत्‍थुङ्‌गे़न् कुये़म्‍बाःन्‍नु से़म्‍माआङ् वाॽमा मे़नुॽने़न्‍लो॥

११ कर खे़न् वेॽ से़न्‍नाङ् वाॽने़ फाॽग्र हाराॽ मेःक्‍खिम् मे़न्‍जोःक्‍के वाॽनिरो, मे़ःन्‍ने़ फाॽग्र इत्‍थुङ्‌गे़न् कुये़म्‍बाःन्‍नु नादङ् चोःक्‍मा पोङ्‌लो॥ हे़क्‍केलॽरिक् इत्‍थुङ्‌गे़न् ये़म्‍बाःल्‍ले़आङ् मेलिङ्‌गे़न् कुमेःत्तिन् मे़नाॽरुन्‍लरो॥

१२ आल्‍ल खिनिॽ वेॽहाॽ अक्‍खे मे़त्‍निङ्‌लो (कङ्‌ग इङ्‌गाॽ आबाःन्‍लो, दाङ्‌बाल्‍ले़न् मे़ःन्‍लो) नसान् के़जोःक्‍पा नुसाॽइल्‍ले़ नसान् मे़न्‍जोःक्‍मनामा मेलिङ्‌गे़न् मेःत् कत्तुॽ हे़क्‍क्‍याङ् खे़ल्‍ले़ कुये़म्‍बाॽइन्‍नुए वाॽमा निङ्‌वाॽ चोगुॽने़ फाॽग्र, खे़न् नाॽमा मे़नुॽने़न्‍लो॥

१३ हे़क्‍केलॽरिक्‍के नसान् के़जोःक्‍मा मे़न्‍छुमाॽइल्‍ले़ नसान् मे़न्‍जोःक्‍मनाबा ये़म्‍बाॽ कत्तुॽ हे़क्‍क्‍याङ् खे़न् कुमेःत्तिन्‍नुए वाॽमा निङ्‌वाॽ चोगुॽने़ फाॽग्र, खे़ल्‍ले़आङ् कुये़म्‍बाॽइन् लाप्‍फुमा मे़नुॽने़न्‍लो॥

१४ थेआङ्‌भे़ल्‍ले़ नसान् मे़न्‍जोःक्‍मनाबा इत्‍थुङ्‌गे़न् ये़म्‍बाॽइन् नसान् के़जोःक्‍मा मेलिङ्‌गे़न् मेःत्तिन्‍नु वाॽबाल्‍ले़ चोगुल्‍ले़ निङ्‌वाॽफुमाङ्‌ङो खे़न् सेसे चोक्‍लो॥ हे़क्‍केलॽरिक्‍के नसान् के़जोःक्‍पा इत्‍थुङ्‌गे़न् ये़म्‍बाःन्‍नु वाॽबाल्‍ले़ चोगुल्‍ले़ खे़न् नसान् मे़न्‍जोःक्‍मनामा मेलिङ्‌गे़न् मेःत्तिन् निङ्‌वाॽफुमाङ्‌ङो सेसे चोक्‍लो॥ मे़ःन्‍ने़ फाॽग्र खे़ङ्‌हाॽरे़ खुनिॽ साहाॽ आसुत्‍थो मे़बोङ्‌बा वये़, कर हे़क्‍के मे़म्‍बोङ्‌ने़न्‍लो, खे़ङ्‌हाॽग निङ्‌वाॽफुमाङ्‌ङिल्‍लो सेसे मे़जोःक्‍लो॥

१५ हे़क्‍केसाङ् नसान् मे़न्‍जोःक्‍मनामा मेलिङ्‌गे़न् मेःत्तिल्‍ले़ इग्र इत्‍थुङ्‌गे़न् ये़म्‍बाॽइल्‍ले़ से़म्‍माआङ् पेःक्‍माए निङ्‌वाॽ चोगुॽने़ फाॽग्र हाराॽ पेःक्‍निरो॥ अक्‍तङ्‌बा याक्‍नाम्‍मो नसान् के़जोःक्‍मा मेःत् इग्र ये़म्‍बाॽ आत्‍तिन्‍नाङ् इभुत्तो मे़न्‌वाॽने़न्‍लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आनिॽ सनारुङ्‌ङो वाॽसे़ने़ आउःत्ते़आङ् आवाॽरो॥

१६ नसान् के़जोःक्‍मा मेःत्‍हाॽरे़ नसान् मे़न्‍जोःक्‍मनाबा खिनिॽ ये़म्‍बाहाॽ खिनिॽ के़जोगुम्‍मिल्‍ले़ निङ्‌वाॽफुमाङ्‌ङो मे़दाबि के़लॽबान् निङ्‌वाॽ मे़भेःत्‍छे़म्‍मिन्‍ने़ॽओ॥ हे़क्‍केलॽरिक्‍के ये़म्‍बाहाॽरे़आङ् नसान् मे़न्‍जोःक्‍मनामा खिनिॽ मेःत्‍हाॽ खिनिॽ के़जोगुम्‍मिल्‍ले़ निङ्‌वाॽफुमाङ्‌ङो मे़दाबि के़लॽबा पाःन्‍निन् निङ्‌वाॽ मे़भेःत्‍छे़म्‍मिन्‍ने़ॽओ॥

निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के वाॽमा

१७ निङ्‌वाॽफुमाङ्‌ङिल्‍ले़ के़उःत्ते़ल्‍ले़ आक्‍खेलॽरिक् के़वये़, हाबा हे़क्‍केलॽरिक्‍के दाङ्‌बाल्‍ले़ सेःक्‌युक् के़जोगे़बाओ के़वाॽर पोङ्‌लो॥ काक् सेसेहुप्‍लक्‍को बा कन्‍ने इङ्‌गाॽ आजोःक्‍थिम्‍लो॥

१८ हे़क्‍केसाङ् हर्दो के़हे़क्‍पाल्‍ले़ नसान् चोगुने़ फाॽग्र, खे़न् हर्दो मे़न्‍हे़क्‍मना कुइसिःक् पोङ्‌मा मे़नुॽने़न्‍लो॥ हे़क्‍क्‍याङ् हर्दो मे़न्‍हे़क्‍मनाबाल्‍ले़ नसान् चोगुने़ फाॽग्र, खे़ल्‍ले़ हर्दो हे़क्‍मा मे़बोङ्‌ने़ल्‍लो॥

१९ हर्दो हे़क्‍मान्a नु मे़न्‍हे़क्‍माङ्‌ग यम्‍बा पान् मे़ःन्‍लो, कर निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ् के़इःप्‍पा के़नाःप्‍पा पोङ्‌माए के़ये़क्‍पा पाःन्‍लो॥

२० निङ्‌वाॽफुमाङ्‌ङिल्‍ले़ मनान् उःत्तुल्‍ले़ खे़न् आक्‍तङ्‌बा याक्‍नाम्‍मो वये़ हाबा हे़क्‍केलॽरिक्‍के खे़न् वाॽर पोङ्‌लो॥

२१ दाङ्‌बाल्‍ले़ खे़ने़ॽ के़उःत्ते़ल्‍ले़ योःक्b के़वये़बि? हे़क्‍केने़ फाॽग्र निङ्‌साम्‍मो मे़ध्‍ये़न्‍ने़ॽओ, कर के़सुक्‍तुने़ फाॽग्र चोःक्‌युम्‍भोबा पोङ्‌मा तम्‍सिन् चोगे़ॽओ॥

२२ थेआङ्‌भे़ल्‍ले़ दाङ्‌बाल्‍ले़ उःत्तुल्‍ले़ योक् के़वाॽबा मनान् दाङ्‌बाल्‍ले़ चोःक्‌युम्‍भोबा कुमना पोःक्‍खे़आङ् वाॽरो॥ हे़क्‍केलॽरिक्‍के दाङ्‌बाल्‍ले़ उःत्तुल्‍ले़ चोःक्‌युम्‍भोओ के़वाॽबा मनाःङ्‌ग ख्रिस्‍तरे़ कुयोक् पोःक्‍खे़आङ् वाॽरो॥

२३ निङ्‌वाॽफुमाङ्‌ङिल्‍ले़ यरिक् कुमे़ल्‍लुङ् हुङुआङ् खिनिॽ के़धे़ॽरिआङ् के़वयिॽरो॥ खे़ल्‍ले़ चोगुल्‍ले़ मे़न्‍छाम् योक् मे़बोःक्‍खे़म्‍मिन्‍ने़ॽओ॥

२४ आमिःम् फुॽनुसाॽ नु ने़ॽनुसाॽसे, मनान् उःत्ते़ल्‍ले़ खे़न् आक्‍तङ्‌बा याक्‍नाम्‍मो वये़, हाबा हे़क्‍केलॽरिक्‍के निङ्‌वाॽफुमाङ्‌ङिन्‍नु वाॽर पोङ्‌लो॥

मेःक्‍खिम्‍मिल्‍ले़ कुयाःम्‍बेओ सेःन्‍दोहाॽ

२५ आल्‍ल मेःक्‍खिम् मे़न्‍जोःक्‍के के़वाॽमाहाॽरे़ खुनिॽ लागि दाङ्‌बालाम् थेआङ् इङ्‌जाङ् इङ्‌गाॽ मे़गत्तुङ्‌ङिन्‍लो, कर निङ्‌वाॽफुमाङ्‌ङिल्‍ले़ कुलुङ्‌गुम्‍लाम्‍बा नसाःन्‍साबा मना कुइसिःक् सुजा पिनिङ्‌लो॥

२६ कोये़म्‍बा इनोगे़न् तुक्‍खेःल्‍ले़ चोगुल्‍ले़ आक्‍खेलॽरिक् खे़ने़ॽ के़वाॽ, हाबा हे़क्‍केलॽरिक्‍के के़वाॽइल्‍ले़ नुबा पोङ्‌लो के़लॽबा इङ्‌गाॽ निङ्‌वाॽ इःत्‍तुङ्‌लो॥

२७ हे़क्‍केःल्‍ले़ खे़ने़ॽ मेःक्‍खिम् के़जोगुआङ् के़वाॽने़ फाॽग्र से़म्‍मा निङ्‌वाॽ मे़जोगे़न्‍ने़ॽओ॥ खे़ने़ॽ मेःक्‍खिम् मे़न्‍जोःक्‍के के़वाॽने़ फाॽग्र मेःक्‍खिम् चोःक्‍मा निङ्‌वाॽ मे़जोगे़न्‍ने़ॽओ॥

२८ कर मेःक्‍खिम् के़जोगुॽने़ फाॽग्र लायो मे़बोङ्‌ने़ल्‍लो॥ हे़क्‍क्‍याङ् मेःक्‍खिम् मे़न्‍जोःक्‍के के़वाॽमाल्‍ले़आङ् मेःक्‍खिम् चोगुॽने़ फाॽग्र लायो मे़जोगुन्‍लो॥ कर मेःक्‍खिम् के़जोःक्‍पाहाॽरे़ कन् हिङ्‌मन्‍नो इनोगे़न् तुक्‍खेन् मे़दुमुॽरो॥ हे़क्‍क्‍याङ् इङ्‌गाॽग हे़क्‍तङ्‌बा तुक्‍खेओलाम्‍बा खिनिॽ ताङ्‌से़ःप्‍मानिङ् निङ्‌वाॽ चोगुङ्‌लो॥

२९ आमिःम् फुॽनुसाॽ नु ने़ॽनुसाॽसे, इङ्‌गाॽ थे पाःप्‍मा कोःत्तुङ्‌बा फाॽले़, दाङ्‌बान् हारा युःर पत्‍लो॥c आल्‍लआङ्‌धो मेःत् के़वाॽबाहाॽ मेःत् मे़ःन्‍ने के़वाॽबाहाॽ कुइसिःक् वाॽमा पोङ्‌लो,

३० हे़क्‍क्‍याङ् मेरिङ् के़धक्‍पाहाॽ मेरिङ् मे़न्‍धक्‍मना कुइसिःक्, ओमु के़लॽबाहाॽ ओमु मे़न्‍लॽमना कुइसिःक् हे़क्‍क्‍याङ् चिगक्‌वा के़गप्‍पाहाॽ थेआङ् मे़ङ्‌गप्‍मनाबा कुइसिःक् मे़वाॽनिरो॥

३१ हे़क्‍क्‍याङ् कन् इक्‍सादिङ् खाम्‍बेःक्‍मोबा चिगक्‌वाहाॽ ओगप् के़जोःक्‍पाहाॽ खे़प्‍मो निङ्‌वाॽ मे़म्‍बिमनाबा मना कुइसिःक् वाॽमा पोङ्‌लो, थेआङ्‌भे़ल्‍ले़ कन् इक्‍सादिङ् खाम्‍बेःक्‍मोबा पाःन्‍हाॽ ले़ङ्‌सिङ्‌ङाङ् पेःक्‍ल पत्‍लो॥

३२ कन् हिङ्‌मन्‍नोबा निङ्‌साम्‍मो मे़ध्‍ये़म्‍मिन्‍ने़ॽ के़लॽबा इङ्‌गाॽ निङ्‌वाॽ चोगुङ्‌लो॥ मेःक्‍खिम् मे़न्‍जोःक्‍के के़वाॽबा मनाःल्‍ले़ आक्‍खेलॽरिक् दाङ्‌बाल्‍ले़ कुनिङ्‌वाॽ तासुङ्‌बे फाॽआङ् निङ्‌साम्‍मो थाःरो॥

३३ कर मेःक्‍खिम् के़जोःक्‍पा मनाःल्‍ले़ग आक्‍खेलॽरिक् आमेःत्तिन् कुनिङ्‌वाॽ तासुङ्‌बे फाॽआङ् कन् इक्‍सादिङ् खाम्‍बेःक्‍मोबा पाःन्‍हाॽरे़न् निङ्‌साम्‍मो थारो,

३४ हे़क्‍केलॽरिक् कुनिङ्‌वाॽ हासिङ्‌लो॥ मेःक्‍खिम् मे़न्‍जोःक्‍के के़वाॽमा मे़न्‍छुमाॽ इग्र सिसादिङ् मे़न्‍छियाॽइल्‍ले़ थक्‍किन् नु याम्‍साम्‍मिन् सेसे कप्‍मा फाॽआङ् दाङ्‌बाल्‍ले़ कुबाःन्‍हाॽओ निङ्‌वाॽ पिरुॽरो॥ कर मेःक्‍खिम् के़बोङ्‌मा मे़न्‍छुमाॽइल्‍ले़ग आक्‍खेलॽरिक् आये़म्‍बाःन् कुनिङ्‌वाॽ तासुङ्‌बे फाॽआङ् इक्‍सादिङ् खाम्‍बेःक्‍मोबा पाःन्‍हाॽओ निङ्‌वाॽ पिरुॽरो॥

३५ इङ्‌गाॽग खिनिॽए नुबा के़बोःक्‍खिर फाॽआङ् कन् पाःन्‍हाॽ मे़त्‍निङ्‌बारो॥ खिनिॽ मेःक्‍खिम् मे़जोगे़म्‍मिन्‍ने़ॽ फाॽआङ् साक्‍निङ्‌बाग मे़ःन्‍लो॥ दाङ्‌बाल्‍ले़ कुमिमिदिङ्‌ङो खिनिॽ निङ्‌वाॽ मे़न्‍हासिङ्‌ङे कुदोःप्‍मा पाःन्‍नो वये़म्‍मे़ॽ फाॽआङ् निङ्‌वाॽ इःत्‍तुङ्‌लो॥

३६ आत्‍तिन् मनाःल्‍ले़ खुने़ॽनु मेःक्‍खिम् पान् के़बुॽमा सिसादिङ् मे़न्‍छियाॽइन्‍नु नुबा पान् मे़जोगुम्‍बा कुइसिःक् निङ्‌वाॽ इःत्‍तुॽआङ् खे़न् सिसादिङ् मे़न्‍छियाॽइन्‍नाङ् तुम् मे़न्‍छियाॽ पोङ्‌ल पत्ताङ् खे़ल्‍ले़ खुने़ॽनु मेःक्‍खिम् चोःक्‍मा पोङ् के़लॽबा निङ्‌वाॽ इतुने़ फाॽग्र, खुने़ॽ कुनिङ्‌वाॽ कुइसिःक्‍के चोगुररो॥ हे़क्‍केःल्‍ले़ खे़ल्‍ले़ लायो मे़जोगुन्‍लो॥ खे़ङ्‌हाॽरे़ मेःक्‍खिम् चोःक्‍माए पोङ्‌लो॥

३७ कर आत्‍तिल्‍ले़ आबाङे निङ्‌वाॽओ इगु मे़त्‍छिङ्‌ङाङ् मेःक्‍खिम् चोःक्‍माए पोङ् के़लॽबा साक्‍के़ल्‍ले़क् होःप्‍पाङ् कुनिङ्‌वाॽ युक्‍मा सुक्‍तुॽने़ फाॽग्र खे़ल्‍ले़ खे़न् सिसादिङ् मे़न्‍छियाॽइन्‍नु मेःक्‍खिम् मे़न्‍जोःक्‍मा निङ्‌वाॽ चोगुॽने़ फाॽग्र नुबाए चोगुॽरो॥

३८ खे़ल्‍ले़ चोगुल्‍ले़ आत्‍तिल्‍ले़ खे़न् सिसादिङ् मे़न्‍छियाॽइन्‍नु मेःक्‍खिम् चोगुॽ, खे़ल्‍ले़ नुबाए चोगुॽ, कर मेःक्‍खिम् मे़जोगुन्‍ने़ फाॽग्र आल्‍लसाङ् नुबा चोगुॽरो॥

३९ हे़क्‍केलॽरिक् ये़म्‍बाॽइन् हिङ्‌ल थारिक्‍लक् मेःत्तिन् कुये़म्‍बाःल्‍ले़ कुयुक्‍को वाॽरो॥ कर कुये़म्‍बाॽइन् सिआङ्‌ग खे़ल्‍ले़ कुनिङ्‌वाॽ कुइसिःक् वेॽनु मेःक्‍खिम् चोःक्‍मा सुक्‍तुॽ, कर खे़न् मनाःङ्‌ग नसानिबाए पोङ्‌मा पोङ्‌लो॥

४० कर आनिङ्‌वाॽओ खे़ल्‍ले़ याम्‍मो मेःक्‍खिम् मे़जोगुन्‍ने़ फाॽग्र कुलागि नुबा पोङ्, हे़क्‍क्‍याङ् कन् पाःत्तुङ्‌बाङ्‌ग निङ्‌वाॽफुमाङ्‌ङिल्‍ले़ कुसेसेमाङ्‌लाम् सुजा पिनिङ्‌बा फाॽआङ् इःत्‍तुङ्‌लो॥

a 

७:१९ हर्दो हे़क्‍मान्– यहुदि ये़म्‍बित्‍छाॽ साः के़रे़क्‍ले़न् खुनिॽ चुचुबाल्‍ले़ कुसम्‍मोबा होरिक्‍किन् मे़हे़गु मे़बिरुसिरो॥

b 

७:२१ योःक्– कुभा मनाहाॽरे़ वेॽ मनान् नाम्‌याक् मे़म्‍बिए याःम्‍बक् चोःक्‍मे़बाङ्‌घुॽ॥ खे़न् योक् मे़मे़त्तुरो॥

c 

७:२९ ग्रिक पाःन्‍दाङ्‌ङो “ये़म् ताङ्‌सा चोक्” पोङ्॥

नावाइत्‍लाहाॽओ तोःम्‍नाबा कुजा

८

आल्‍ल नावाइत्‍लाओ तोःम्‍मनाबा कुजाहाॽरे़ कुयाःम्‍बेओ इङ्‌गाॽ अक्‍खे पाःत्‍तुङ्‌लो– आनिॽ के़रे़क्‍ले़ कन् पाःन्‍निल्‍ले़ कुयाःम्‍बेओ ने़हिनिङ्‌वाॽ आगत्तुम् लॽरिक् आनिसुम्‍लो॥ ने़हिनिङ्‌वाॽइल्‍ले़ग आङ्‌दिङ् के़जोःक्‍पा आजोःक्‍लो, कर मिःम्‍जिःल्‍ले़ कुलिङ्‌दो आगे़त्‍लो॥

२ आत्‍तिन् मनाःल्‍ले़ इङ्‌गाॽ से़क्‍खाए ले़स्‍सुङ् लॽरिक् निङ्‌वाॽ इःत्‍तुॽ, से़क्‍खाःल्‍ले़ ले़मा के़बोङ्‌बा पाःन्‍हाॽ खे़ल्‍ले़ आल्‍लो थारिक् मे़ल्‍ले़ए वाॽरो॥

३ कर निङ्‌वाॽफुमाङ्‌ङिन् मिःम्‍जि के़मे़प्‍पाङ्‌ग निङ्‌वाॽफुमाङ्‌ङिल्‍ले़ कुसिङ् निःत्तुॽरो॥

४ हे़क्‍केःल्‍ले़ आल्‍ल नावाइत्‍लाहाॽओ तोःम्‍मनाबा कुजान् चामाल्‍ले़ कुयाःम्‍बेओ पाःप्‍माल्‍ले़– इक्‍सादिङ् खाम्‍बेःक्‍मोबा नावाइत्‍लाहाॽग थेसिआङ् मे़ःन्‍लो हे़क्‍क्‍याङ् निङ्‌वाॽफुमाङ्‌ङिन् थिक्‍लक् वाॽ फाॽआङ् आनिॽ आनिसुम्‍लो॥

५ हे़क्‍क्‍याङ् कुभा मनाहाॽरे़ मे़बाःत्तुबा हे़क्‍के साङ्‌ग्राम्‍पेदाङ्‌ङो नु इक्‍सादिङ् खाम्‍बेःक्‍मो माङ्-साम्‍माङ्‌हाॽ मे़वाॽबिला (से़क्‍खाःल्‍ले़ अक्‍तङ्‌बा यरिक् “माङ्-साम्‍माङ्‌हाॽ” नु “दाङ्‌बाहाॽ” मे़वाॽमु),

६ कर आनिॽलागिग थिक्‍लक् निङ्‌वाॽफुमाङ् वाॽरो॥ खुने़ॽग पानुदिङ् पा निङ्‌वाॽफुमाङ्‌लो हे़क्‍क्‍याङ् खुने़ॽलाम्‍बाए काक् पाःन्‍हाॽरे़न् नावागे़न् चइःत् पोःक्‍खे़आङ् खुने़ॽ कुलागिए आनिॽ आहिङ्‌लो॥ हे़क्‍क्‍याङ् थिक्‍लक् दाङ्‌बा वाॽरो, खुने़ॽग ये़सु ख्रिस्‍तरो॥ खुने़ॽलाम्‍बाए काक् पाःन्‍हाॽरे़न् नावागे़न् चइःत् पोःक्‍खे़ हे़क्‍क्‍याङ् खुने़ॽलाम्‍बाए आनिॽ आहिङ्‌लो॥

७ कर कन् पाःन्‍निङ्‌ग के़रे़क् मनाहाॽरे़ मे़ल्‍ले़स्‍सुन्‍लो॥ आल्‍लसाङ् कुभा मनाहाॽरे़ग उन्‍छेःन् नावाइत्‍लाहाॽ माङ्‌मे़घयुबाल्‍ले़ चोगुल्‍ले़ कुजा मे़जःल्‍ले़ खे़न् नावाइत्‍लाहाॽओ तोःम्‍मनाबान् मे़इःत्तुॽरो॥ हे़क्‍केलॽरिक् खुनिॽ खासिङ्‌ङिङ्‌ग के़धुम्‍बा मे़जोःक्‍ने़म्‍बाल्‍ले़ चोगुल्‍ले़ खासिङ्‌ङिन् आसुत्‍थो पोःक्‍खे़आङ् वाॽरो॥

८ कर से़क्‍खाःल्‍ले़ चामनाबा कुजाःल्‍ले़ निङ्‌वाॽफुमाङ्‌ङो नुबा आन्‍जोक्‍ने़न्‍लो॥ आनिॽ कुजा आन्‍जाम्‍मिन्‍निल्‍ले़ ताप्‍फे़ःम्‍बा आबोङ्‌बा नु आजाम्‍मिल्‍ले़ नुबा आबोङ्‌बा मे़ःन्‍लो॥

९ कर खिनिॽ चामा थुङ्‌माओबा चोःक्‌युम्‍भोःल्‍ले़ चोगुल्‍ले़ नसाःन्‍नो मे़न्‍धुम्‍मनाबा नसानिबाहाॽ लायोओ मे़न्‍धाने़न्‍ल फाॽआङ् सिङ्‌सिङ् ये़क्‌ये़क् लॽरे़म्‍मे़ॽओ॥

१० थेआङ्‌भे़ल्‍ले़ खिनिॽ चामा थुङ्‌मा नुॽ लॽरिक् साम्‍जिक् के़गप्‍पाहाॽरे़ नावाइत्‍ला के़युङ्‌बा माङ्‌हिम्‍मो के़जाम्‍ल के़युङिबा नसान् के़सुःम्‍बाहाॽरे़ के़म्‍निःसिल्‍ले़ खे़ङ्‌हाॽरे़ नावाइत्‍लाओ तोःम्‍नाबा कुजान् चामा मे़न्‍आःन्‍छिङ्‌ङिम्‍बि?

११ हे़क्‍केलॽरिक् खे़ने़ॽ सिक्‍कुम्‍दिङ् के़निङ्‌वाॽइल्‍ले़ नसाःन्‍नो मे़न्‍धुम्‍मनाबा नसानिबे़न् फे़त्‍के़लाःन्‍दुॽरो॥ कर खे़ल्‍ले़ कुलागि ख्रिस्‍ते़न् स्‍ये़आङ् वाॽरो॥

१२ हे़क्‍केलॽरिक् खे़ने़ॽ नसानिबाल्‍ले़ कुदक्‍ले़ङ्‌वाओ लायो के़जोगुॽ, हे़क्‍क्‍याङ् नुबा मे़ःन् फाॽआङ् इतुबान् चोःक्‍मा के़बाङ्‌घुल्‍ले़ ख्रिस्‍तरे़ कुदक्‍ले़ङ्‌वाओ लायो के़जोगुॽरो॥

१३ खे़ल्‍ले़ चोगुल्‍ले़ इङ्‌गाॽ चाङ्‌बा कुजाःल्‍ले़ वेॽ नसानिबे़न् लायोओ थाने़ फाॽग्र इङ्‌गाॽ आप्‍फाल्‍ले़आङ् सा मे़जाआन्‍लो॥ हे़क्‍केलॽरिक् खुने़ॽ लायोओ मे़धाने़न्‍लरो॥

पावलरे़ कुलाघोहाॽ ले़रुॽ

९

वेॽहाॽ कुइसिःक् इङ्‌गाॽ चोःक्‌युम्‍भो मे़गत्तान्‍बि? इङ्‌गाॽ सेःक्‌युक्‍मिबा मे़ःन्‍नाबि? आनिॽ दाङ्‌बा ये़सुन् इङ्‌गाॽ आबाङे आमिक्‍किल्‍ले़ मे़न्‍निबे़न्‍बि? दाङ्‌बाओ याम्‍बुधिक्‍पा आयाःम्‍बक्‍किन् खिनिॽनिङ्‌ङे मे़ःम्‍बि?

२ वेॽहाॽरे़ इङ्‌गाॽ सेःक्‌युक्‍मिबा लॽरिक् मे़न्‍इःत्तान्‍छाङ् खिनिॽ लागिग सेःक्‌युक्‍मिबाआएरो॥ इङ्‌गाॽ दाङ्‌बाल्‍ले़ कुसेःक्‌युक्‍मिबाआ फाॽआङ् खिनिॽए तसि-पर्माङ्‌गि के़वयिॽरो॥

३ इङ्‌गाॽ आयुक्‍किल्‍ले़ कुदक्‍ले़ङ्‌वाओ के़बाःप्‍पाहाॽग बाकन् नोगप् पिरुङ्‌सिङ्‌लो॥

४ आनिगे याःम्‍बक्‍लाम् चामा थुङ्‌मा मे़घोःसुम्‍बे़म्‍बि?

५ वेॽ सेःक्‌युक्‍मिबाहाॽ नु दाङ्‌बाल्‍ले़ कुन्‍साॽसि हे़क्‍क्‍याङ् पत्रुससि कुइसिःक् आबाङे नसानिमा मेःत्तिन्‍नु लाम्‍दिक् चोःक्‍मा युक् मे़गत्तुम्‍बान्‍बि?

६ इ बरनाबास नु इङ्‌गाॽरक् हिङ्‌ब्राम्‍ले़ लागि याःम्‍बक् चोःक्‍मा पोङ्‌बाबि?

७ आत्‍तिन् मनाःल्‍ले़ आबाङे पेःक्‌याङ्‌ङो थक्‍सुबा याःम्‍बक् चोगुबे? आत्‍तिल्‍ले़ चे़ल्‍ले़क्‍सेॽइक् लेःत्तुआङ् कुजाॽइन् मे़जने़न्‍बे? आत्‍तिल्‍ले़ पिप्‍माःन् हिङ्‌घुआङ् खे़ल्‍ले़ कुनुःन् मे़धुङुन्‍बे?

८ कङ्‌ग इङ्‌गाॽ मे़न्‍छाम् कुसिङ् निःप्‍मोरक् पाःत्तुङ्‌बा मे़ःन्‍लो, कर साम्‌योथिम्‍मिल्‍ले़आङ् बा अक्‍खे मे़बाःत्तुम्‍बि?

९ थेआङ्‌भे़ल्‍ले़ मोसारे़ साप्‍तुबा साम्‌योथिम्‍मो अक्‍खेलॽरिक् साप्‍ते़आङ् पत्, “चा के़नुक्‍पा पित्तिल्‍ले़ कुमुराओ चःप्‍पिल्‍ले़ मे़सुःप्‍ते़न्‍ने़ॽओ,” थे निङ्‌वाॽफुमाङ्‌ङिल्‍ले़ पित्‍हाॽरक् खे़म्‍म्‍याक् कोजाक् मे़त्तुसिबि?

१० से़क्‍खासाङ् कङ्‌ग आनिॽ लागिए पाःत्तुबा मे़ःम्‍बि? ओरो, थेआङ्‌भे़ल्‍ले़ प्‍याङ्‌सिगे़न् इक्‍ताप् के़धोःङ्‌बा नु पोगुगे़न् कुजा के़सुम्‍बे़ल्‍ले़ पोगुगे़न् कुजाःल्‍ले़न् लक् खोमा खुने़ॽ निङ्‌साङ् चोगुॽरो॥

११ खिनिॽ लुम्‍मो आनिगे याम्‍साम्‍गे़न् याॽरिःम्‍बान् हे़ॽरुम्‍बे़आङ् वयिगे़ने़ फाॽग्र खिनिॽलाम् आनिगे चाहाबा चोगिगे़बा पाःन्‍हाॽ खोमा मे़सुक्‍तुम्‍बे़न्‍बि?

१२ वेॽहाॽरे़ खिनिॽलाम् कुभाॽ खोमा युक् मे़गत्तुने़ फाॽग्र आनिगे़ग खे़ङ्‌हाॽनुःल्‍ले़आङ् यरिक् मे़गत्तुम्‍बे़न्‍बि?

कर आनिगे़ग कन् युक्‍किन् ओगप् मे़जोगुम्‍बे़न्‍लो॥ खे़ल्‍ले़ कुले़क्‌वाग ख्रिस्‍तरे़ कुसुनाइङ्‌ङिन् खमा मे़ःन् फाॽआङ् थेसाङ् थरुम्‍बे़रो॥

१३ माङ्‌हिम्‍मो याःम्‍बक् के़जोःक्‍पाहाॽरे़ माङ्‌हिम्‍मोलाम् तोःम्‍मनाबा कुजान् मे़घोसुॽ हे़क्‍क्‍याङ् ले़त्‍ति तोःम्‍मादे़न्‍नो सेवा के़जोःक्‍पाहाॽरे़ ले़त्‍ति तोःम्‍मादे़न्‍नो तोःम्‍मनाबा पाःन्‍हाॽलाम्‍मे लक् मे़घोःसुॽ के़लॽबान् निङ्‌वाॽ मे़ङ्‌घोए के़वयिॽबि?

१४ हे़क्‍केलॽरिक्‍के दाङ्‌बाल्‍ले़आङ् सुनाइङ् इङ्‌भन् के़जोःक्‍पाहाॽ सुनाइङ्‌लाम्‍बाए मे़हिङ्‌ल फाॽआङ् इङ्‌जाङ् चोगुआङ् वाॽरो॥

१५ कर इङ्‌गाॽग आत्‍तिन्‍नाङ् कन् युक्‍हाॽ ओगप् मे़न्‍जोःक्‍पान्‍लो॥ हे़क्‍क्‍याङ् कन् पाःन्‍हाॽ इङ्‌गाॽ आलागि याप्‍मि के़जोगि के़बिरिर के़लॽबा निङ्‌साङ्‌नु कन् सक्‍इङ्‌घङ्‌ङिन् साप्‍तुङ्‌ङाङ् हाक्‍निङ्‌बा मे़ःन्‍लो॥ कन् पाःन्‍नो चोगुङ्‌बा आङ्‌दिङ्‌ङिन् कुभा मनाहाॽरे़ हने़ मे़जोगुने़ फाॽग्र सिआसाङ् पोङ्‌लो॥

१६ हे़क्‍केसाङ् सुनाइङ् इङ्‌भोसुङ्‌ङिल्‍ले़ इङ्‌गाॽ आङ्‌दिङ् मे़जोःक्‍कान्‍लो॥ थेआङ्‌भे़ल्‍ले़ इङ्‌गाॽ सुनाइङ्‌ङिन् इङ्‌भन् चोःक्‍माए के़बोङ्‌बा पोःक्‍खे़आङ् वाॽरो॥ इङ्‌गाॽ सुनाइङ् इङ्‌मे़भोआन्‍ने़ फाॽग्र चिःत्ताङ् स्‍याङ्‌लो!

१७ कर कन् इङ्‌गाॽ आबाङे आनिङ्‌वाॽलाम्‍मे चोगुङ्‌ने़ फाॽग्र हाङ्‌से़म्‍मिन् खोसुङ्‌लो, कर आबाङे आनिङ्‌वाॽलाम् मे़जोःक्‍कान्‍छाङ् निङ्‌वाॽफुमाङ्‌ङिल्‍ले़ नासाॽराङ्‌ङाङ् पिराङ्‌बा सुनाइङ् इङ्‌भोमा लक्‍पे़न्‍निन्‍लक् चोगुङ्‌लो॥

१८ हे़क्‍केःल्‍ले़ आहाङ्‌से़म्‍मिङ्‌ग थेःन्‍बे? आहाङ्‌से़म्‍मिन् बा कन्‍लो– इङ्‌गाॽग सुनाइङ् इङ्‌भोसुङ्‌ङिल्‍ले़ नाम्‌याक् मे़ःन्‍ने इङ्‌भोमा पोङ्‌ल॥ हे़क्‍केलॽरिक् सुनाइङ् इङ्‌भोसुङ्‌ङिल्‍ले़ खोमा के़बोङ्‌बा आयुक्‍हाॽ ओगप् मे़जोःक्‍कान्‍लो॥

१९ इङ्‌गाॽग चोःक्‌युम्‍भोओ वाॽआ हे़क्‍क्‍याङ् आत्‍तिन् मनाहाॽरे़आङ् खुनिॽ युक्‍को होःप्‍पासाङ् यरिक् मनाहाॽ ख्रिस्‍तओ ताःप्‍मासि फाॽआङ् काक् मनाहाॽरे़ खुनिॽ योक् पोःक्‍खाङ्‌लो॥

२० यहुदिहाॽनु वयाङ्‌ङिल्‍ले़ खे़ङ्‌हाॽ ख्रिस्‍तओ ताःप्‍मासि फाॽआङ् यहुदिहाॽ कुइसिःक् पोःक्‍खाङ्‌लो॥ हे़क्‍केलॽरिक् इङ्‌गाॽ साम्‌योथिम् इङ्‌जाङ्‌रे़ कुयुक्‍कोग होःप्‍ताङ्‌साङ् साम्‌योथिम् इङ्‌जाङ्‌ङो के़वाॽबाहाॽनु वयाङ्‌ङिल्‍ले़ खे़ङ्‌हाॽ ख्रिस्‍तओ ताःप्‍मासि फाॽआङ् खे़ङ्‌हाॽ कुइसिःक्‍के पोःक्‍खाङ्‌लो॥

२१ साम्‌योथिम् मे़न्‍नाःप्‍मना थिम्‍मे़न्‍दङ् सुवाङ्‌हाॽनु वयाङ्‌ङिल्‍ले़ खे़ङ्‌हाॽ ख्रिस्‍तओ ताःप्‍मासि फाॽआङ् इङ्‌गाॽआङ् थिम्‍मे़न्‍दङ् सुवाङ्‌हाॽ कुइसिःक्‍के पोःक्‍खाङ्‌लो॥ (निङ्‌वाॽफुमाङ्‌ङिल्‍ले़ कुसाम्‌योथिम्‍मिन् मे़नाःत्तुङ्‌ङिन्‍बा मे़ःन्, कर इङ्‌गाॽग ख्रिस्‍तरे़ कुसाम्‌योथिम्‍मिन् इःत्‍तुङ् नाःत्तुङ्‌लो॥)

२२ नसान् के़बाःक्‍पाहाॽनु वयाङ्‌ङिल्‍ले़ खे़ङ्‌हाॽ ख्रिस्‍तओ ताःप्‍मासि फाॽआङ् इङ्‌गाॽआङ् नसान् के़बाःक्‍पा कुइसिःक्‍के पोःक्‍खाङ्‌लो॥ कुभा मनाहाॽ ख्रिस्‍तओ ताःप्‍मा सुक्‍तुङ्‌सिङ्‌बि फाॽआङ् काक् मनाहाॽ कुइसिःक्‍के पोःक्‍खाङ्‌लो॥

२३ सुनाइङ्‌ङिल्‍ले़न् मुॽइसाम्‍हाॽ खोमा सुक्‍तुङ्‌ल फाॽआङ् सुनाइङ्‌ङिल्‍ले़ लागिए कन् काक् पाःन्‍हाॽ चोगुङ्‌लो॥

२४ लोःक्‍लोःक्‍के हक्‍चाःत् नाःन्‍बोओ काक् मनाहाॽ मे़लोक्, कर थिक्‍ले़रक् थुम्‍घोन् खोसुॽ के़लॽबा पाःन्‍निन् खिनिॽ के़निसुम्‍लो॥ खे़ल्‍ले़ चोगुल्‍ले़ थुम्‍घोन् खोमा फाॽआङ् लोःक्‍ते़म्‍मे़ॽओ॥

२५ आल्‍ल हक्‍चाःत् के़जाःप्‍पा के़रे़क्‍ले़ के़साक्‍पा सधासिङ्‌मा मे़जोगुॽरो॥ खे़ङ्‌हाॽरे़ के़मे़क्‍पा के़बेःक्‍पा तिचः खोसे़ हे़क्‍के मे़जोगुॽ, कर आनिॽग आप्‍फाल्‍ले़आङ् मे़म्‍मे़क्‍मनाबा थुम्‍घोगे़न् तिचः खोसे़ हे़क्‍के आजोगुम्‍लो॥

२६ खे़ल्‍ले़ चोगुल्‍ले़ इङ्‌गाॽग तारप् मे़ःन्‍ने मे़लोःक्‍कान्‍लो॥ हे़क्‍क्‍याङ् हुक्‍पुत्तिल्‍ले़ सुरित्‍माओ के़हिप्‍पा कुइसिःक्‍काङ् मे़जोःक्‍कान्‍लो॥

२७ वेॽहाॽ सुनाइङ् इङ्‌भोसुङ्‌सिङ्‌ङाङ् आबाङेग सुम्‍बोधा मे़ःन्‍नेबा मे़बोङ्‌ङान्‍ल फाॽआङ् नासिङ्‌गे़न् आधक्‍किन् इङ्‌गाॽ आयुक्‍को कत्तुङ् हे़क्‍क्‍याङ् आयोक् चोगुङ्‌लो॥

नावाइत्‍लाहाॽ सेवा

१०

आमिःम् फुॽनुसाॽ नु ने़ॽनुसाॽसे, आनिॽ सुधे़बा ताक्‍थे़बाहाॽ एःक्‍सादे़न्‍नो मोसाःन्‍नु लाम्‍दिक् मे़जोगे़ल्‍ले़ थे पोःक्‍खे़ के़लॽबा पाःन्‍निन् निङ्‌वाॽ मे़भेःत्‍छे़म्‍मिन्‍ने़ॽ के़लॽबा आनिङ्‌वाॽ वाॽरो॥ खाप्‍मिःप्‍पाल्‍ले़ खुनिॽ लाम्‍दिःक्‍को लाम्‍लोसुसिर खे़ङ्‌हाॽ के़रे़क् वाहङ् लुम्‍मो मे़बोःक्‍खे़र मे़बेरो॥

२ खे़ङ्‌हाॽ के़रे़क् खाप्‍मिःत्तो नु वाहङ्‌ङो मोसान् मे़दिम्‍दुल्‍ले़ बप्‍तिस्‍मा मे़बोःक्‍खे़रो॥

३ खे़ङ्‌हाॽ के़रे़क्‍ले़ग लत्‍थिक् परिक्‍ले़न् याम्‍साम्‍गे़न् कुजा मे़ज,

४ हे़क्‍क्‍याङ् लत्‍थिक् परिक्‍ले़न् याम्‍साम्‍गे़न् च्‍वाःत्तिन् मे़धुङुरो॥ थेआङ्‌भे़ल्‍ले़ खे़ङ्‌हाॽनुए लाम्‍दिक् के़जोःक्‍पा याम्‍साम्‍गे़न् लुङ्‌ङोनु के़लःम्‍बा च्‍वाःत्तिन् मे़धुङुआङ् मे़वये़, हे़क्‍क्‍याङ् खे़न् लुङ्‌ङिङ्‌ग ख्रिस्‍ते़न् वये़रो॥

५ हे़क्‍केसाङ् खे़ङ्‌हाॽओ यरिक्‍नु निङ्‌वाॽफुमाङ्‌ङिल्‍ले़ कुसिराॽ मे़धाङे़न्, हे़क्‍केःल्‍ले़ खे़ङ्‌हाॽ एःक्‍सादे़न्‍नोए मे़स्‍ये़रो॥

६ आल्‍ल कन् काक् पाःन्‍हाॽग आनिॽ निङ्‌वाॽइन् खे़ङ्‌हाॽरे़ मे़जोगुबा हे़क्‍के फे़न्‍पाःन्‍नो मे़बत्तिन्‍ल फाॽआङ् आनिॽ लागि कुबि पोःक्‍खे़आङ् वाॽरो॥

७ खे़ङ्‌हाॽओ कुभारे़ नावाइत्‍लान् माङ्‌मे़घयुबा कुइसिःक् मे़घये़म्‍मिन्‍ने़ॽओ॥ थेआङ्‌भे़ल्‍ले़ साम्‌योसाप्‍लाओ अक्‍खे साप्‍ते़आङ् पत्, “मनाहाॽ चामा नु थुङ्‌माओ मे़युङ्‌सिङ्, हे़क्‍क्‍याङ् मे़बोगे़आङ् खुनिॽ निङ्‌वाॽ पाःप्‍पाःत् मे़जोगुरो॥”

८ खे़ङ्‌हाॽओ कुभारे़ मे़जोगुबा कुइसिःक् आनिॽग चाराम्‍मा याःम्‍बक् चोःक्‍मा मे़नुॽने़न्॥ खे़ङ्‌हाॽओ थिक् ये़न्‍नोए हे़न्‍छिङ् ने़त्‍सुम् (२३,०००) मनाहाॽ मे़स्‍ये़रो॥

९ खे़ङ्‌हाॽओ कुभारे़ मे़जोगुबा कुइसिःक् आनिॽग दाङ्‌बाल्‍ले़ कुनिङ्‌वाॽ साॽमा मे़नुॽने़न्‍लो॥ खे़ङ्‌हाॽरे़ हे़क्‍के मे़जोगुबाल्‍ले़ चोगुल्‍ले़ असेःक्‍पाहाॽरे़ मे़अगुसिआङ् यरिक् मे़स्‍ये़रो॥

१० हे़क्‍केलॽरिक् खे़ङ्‌हाॽओ कुभारे़ मे़जोगुबा कुइसिःक् आनिॽ कानाक्‍नाक् लॽमा मे़नुॽने़न्‍लो॥ हे़क्‍के मे़जोगुबाल्‍ले़ चोगुल्‍ले़ मे़म्‍भै के़जोःक्‍पा माङ्‌लाइङ्‌बाल्‍ले़ से़रुसिरो॥

११ कन् हिन्‍दोक्‍हाॽग आनिॽ लागि कुबि कुइसिःक् पोःक्‍खे़आङ् आनिॽ लागि साम्‍दिङ् पोङ्‌ल फाॽआङ् खे़न् साप्‍ते़बारो॥ आनिॽग कन् इक्‍सादिङ् खाम्‍बेःक्‍माल्‍ले़ कुनुप्‍मा ये़म्‍मो के़प्‍मा आइःत्ते़आङ् आवाॽरो॥

१२ नुरिक् ये़प्‍पा के़लॽबे़न् सिङ्‌सिङ् ये़क्‌ये़क् लॽररो, मे़ःन्‍ने़ फाॽग्र खे़न् चोःन्‍लो॥

१३ खिनिॽ हिङ्‌मन्‍नो के़दाबा काक् हङ्‌साॽमाहाॽ मे़न्‍छाम् याप्‍मिलुम्‍मो के़दाबा कुइसिःक् चोक्‍लो॥ निङ्‌वाॽफुमाङ्‌ङिङ्‌ग नसाःन्‍साबा चोक्‍लो॥ खुने़ॽग खिनिॽ थम्‍मा के़न्‍छुक्‍तुम्‍मिम्‍बा हङ्‌साॽमाओ थाःमा के़म्‍बाङ्‌घिन्‍लो॥ कर थम्‍मा के़सुक्‍तुम्‍ल फाॽआङ् खिनिॽ हङ्‌साॽमाओ के़ध्‍ये़ॽइल्‍ले़ खुने़ॽए खे़प्‍मोलाम् ताङ्‌से़ःप्‍सिङ्‌मा लाम्‍माङ् के़बिरिॽरो॥

१४ खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, नावाइत्‍ला माङ्‌घःमालाम् लाःत्‍लाःत् वये़म्‍मे़ॽओ॥

१५ खिनिॽग खासिङ् के़निःप्‍पानिङ् फाॽआङ् मे़त्‍निङ्‌लो॥ खे़ल्‍ले़ चोगुल्‍ले़ इङ्‌गाॽ थे मे़त्‍निङ्‌ल पत्ता, खे़न् नुःरिक्‍काङ् इःत्ते़म्‍मे़ॽओ॥

१६ दाङ्‌बाल्‍ले़ कुसाभाङ्‌जाओबा चल्‍लङ्‌ना खोर्यान् आयाङ्‌सिङ्‌ङाङ् निङ्‌वाॽफुमाङ्‌ङिन् आनिॽ नोगे़न् आबिरुम्॥ हे़क्‍क्‍याङ् खे़न् चल्‍लङ्‌ना खोर्यालाम् आधुङुम्‍मिल्‍ले़ ख्रिस्‍तरे़ कुमाक्‍खिॽओ लक् आमे़त्‍छिङ् मे़ःम्‍बि? हे़क्‍क्‍याङ् आनिॽ आघे़ःक्‍खुम्‍बा खरे़ःङ्‌ङिन् आजाम्‍मिल्‍ले़ ख्रिस्‍तरे़ नासिङ्‌गे़न् कुधक्‍को लक् आमे़त्‍छिङ् मे़ःम्‍बि?

१७ आनिॽ के़रे़क्‍ले़ लत्‍थिक् खरे़ःङ्‌ङिन् आजाम्‍बाल्‍ले़ चोगुल्‍ले़ आनिॽग यरिक् आवाॽसाङ् लत्‍छा नासिङ्‌गे़न् थक्‍कोबासिरो॥

१८ इस्राइलस्‍मा मनाहाॽ ओमे़त्ते़म्‍सिम्‍मे़ॽओ– सिदुङ्‌जभा चोःक्‍मनाबा कुजा के़जाबाहाॽ ले़त्‍ति तोःम्‍मादे़न्‍नोबा सेवारे़न् लक्‍मे़लोसिङ्‌लो॥

१९ इङ्‌गाॽ थे पाःप्‍मा कोःत्तुङ्‌ल पत्ताबे? नावाइत्‍लाओ तोःम्‍मनाबा फाॽइन् थे़माबे, इग्र नावाइत्‍लाहाॽ थेसिआङ्‌बे?

२० थेसिआङ् मे़ःन्‍लो! कर खे़ङ्‌हाॽरे़ मे़दोन्‍दुबा सिदुङ्‌जभाःङ्‌ग निङ्‌वाॽफुमाङ्‌ङिन् मे़ःन्, कर फे़न्‍साम्‍हाॽओ मे़दोन्‍दुबारो॥ खिनिॽ फे़न्‍साम्‍हाॽनु मे़गाम्‍मासिम्‍मिन्‍ने़ॽ के़लॽबा आनिङ्‌वाॽ वाॽरो॥

२१ हे़क्‍केःल्‍ले़ खिनिॽ दाङ्‌बाल्‍ले़न् नु फे़न्‍साम्‍मिल्‍ले़न् चल्‍लङ्‌ना खोर्याओलाम् सोसोरिक् थुङ्‌मा के़न्‍छुक्‍तुम्‍मिल्‍लो॥ हे़क्‍केलॽरिक्‍के दाङ्‌बाल्‍ले़न् नु फे़न्‍साम्‍हाॽरे़ खुनिॽ साभाङ्‌जालाम् सोसोरिक् चामा के़न्‍छुक्‍तुम्‍मिल्‍लो॥

२२ आनिॽ दाङ्‌बाल्‍ले़ कुनाहे़न्‍ल चोःक्‍मा आगोःत्तुम्‍बाबि? आनिॽ खुने़ॽनुःल्‍ले़आङ् के़धुम्‍बा आजोःक्‍पि?

के़रे़क् पाःन्‍नो निङ्‌वाॽफुमाङ्‌ङिन् मिमिदिङ् पिमा

२३ खिनिॽ कुभारे़ के़बाःत्तुम्, “के़रे़क् पाःन्‍हाॽ चोःक्‍मा नुॽ” कर के़रे़क्‍ले़ इन्‍धाःङ् आम्‍बिने़न्॥ “के़रे़क् पाःन्‍हाॽ चोःक्‍मा नुॽ” के़बाःत्तुम्, कर के़रे़क्‍ले़ग याःम्‍बक् आम्‍बिने़न्‍लो॥

२४ आत्तिल्‍ले़आङ् आप्‍फेक् लागिरक् नुबा पोङ्‌ल के़लॽबा निङ्‌वाॽ चोःक्‍मा मे़नुॽने़न्, कर वेॽहाॽरे़लागिआङ् नुबा पोङ्‌ल के़लॽबा निङ्‌वाॽ चोःक्‍मा पोङ्‌लो॥

२५ पाङ्‌जुम्‍मो मे़सङ्‌घुबा थे साःसाङ् कन् सिदुङ्‌जभा चोःक्‍मनाबा साबि मे़ःम्‍बि लॽरिक् सेःन्‍मे़न्‍दोःए चे़म्‍मे़ॽओ॥

२६ थेआङ्‌भे़ल्‍ले़ “इक्‍सादिङ् खाम्‍बेःक्‍मान् नु खे़प्‍मो के़वाॽबा काक् पाःन्‍हाॽग दाङ्‌बाल्‍ले़न्‍नेरो॥”

२७ नसान् मे़न्‍जोःक्‍मनाःल्‍ले़ कुहिम्‍मो खे़ने़ॽ चाजासे़ के़उःत्ताङ् पेःक्‍मा के़सिराॽ थाङ्‌ने़ फाॽग्र के़बिबा थे़मा साःसाङ् सिदुङ्‌जभा चोःक्‍मनाबा साबि मे़ःम्‍बि लॽरिक् सेःन्‍मे़न्‍दोए च्‍ये़ॽओ॥

२८ कर आत्‍तिल्‍ले़, कङ्‌ग सिदुङ्‌जभा चोःक्‍मनाबा सा फाॽआङ् के़मे़त्‍ने़ फाॽग्र खे़न् के़बाःप्‍पा मनाःल्‍ले़ कुघासिङ्‌ले़ लागि खे़न् सान् मे़ज्‍ये़न्‍ने़ॽओ॥

२९ के़निङ्‌वाॽरे़ मे़ये़ःक्‍खुन्‍छाङ् खे़न् के़बाःप्‍पा मनाःल्‍ले़ कुनिङ्‌वाॽरे़ ये़ःक्‍खुबिला फाॽआङ् पाःत्तुङ्‌बारो॥

आल्‍ल खिनिॽ कुभारे़ अक्‍खे के़बाःत्तुम्‍बिला, “थेआङ् वेॽ मनाःल्‍ले़ कुघासिङ्‌ङिल्‍ले़ आजोःक्‌युम्‍भोःन् साक्‍तुबाबे?

३० इङ्‌गाॽ नोगे़न् पिरुङ्‌ल चाङ्‌ने़ फाॽग्र थेआङ् निङ्‌वाॽफुमाङ्‌ङिन् नोगे़न् पिरुङ्‌बा पाःन्‍नो वेॽहाॽ इङ्‌गाॽ आदक्‍ले़ङ्‌वाओ चे़ॽया इङ्‌दो मे़बाःप्‍पाबे?”

३१ खे़ल्‍ले़ चोगुल्‍ले़ खिनिॽ थे के़जाम्, थे के़धुङुम् हे़क्‍क्‍याङ् थे के़जोगुम्‍साङ् निङ्‌वाॽफुमाङ्‌ङिल्‍ले़ कुमिमिदिङ्‌ङिल्‍ले़ लागि काक् चोगे़म्‍मे़ॽओ॥

३२ खिनिॽ के़जोगुम्‍बा याःम्‍बक्‍लाम्‍बा यहुदि इग्र वेॽ सुवाङ्‌बा मनान् इग्र निङ्‌वाॽफुमाङ्‌ङिल्‍ले़ कुसेसेहुप्‍लक्‍किन् खसुर मे़याःन्‍दाम्‍मिन्‍ने़ॽओ॥

३३ इङ्‌गाॽआङ् काक् परिक्‍ले़न् के़रे़क् मनाहाॽरे़ खुनिॽ निङ्‌वाॽ तामा पिमासि इःत्‍तुङ्‌लो॥ इङ्‌गाॽग आबाङे नुबा पोङ्‌मा मे़गोःत्तान् कर मनाहाॽ ताङ्‌मे़से़ःप्‍ल फाॽआङ् के़रे़क् मनाहाॽरे़ लागि नुबा पोङ्‌ल के़लॽबा निङ्‌वाॽ चोगुङ्‌लो॥

११

खे़ल्‍ले़ चोगुल्‍ले़ इङ्‌गाॽ ख्रिस्‍तरे़ कुजोङ् इःत्तुङ्‌बा कुइसिःक्‍के खिनिॽआङ् इङ्‌गाॽ आजोङ् इःत्ते़म्‍मे़ॽओ॥

सेवा चोःक्‍मा ओःन्‍धाक्‍हाॽ

२ आल्‍ल काक् पाःन्‍नो याप्‍मि निङ्‌वाॽ के़इःत्तिबा हे़क्‍क्‍याङ् इङ्‌गाॽ हुॽनिङ्‌बा निसाम्‍मिन् के़इःत्तुम् के़नाःत्तुम्‍बाओ खिनिॽ नारा फोसुङ्‌लो॥

३ हे़क्‍क्‍याङ् ये़म्‍बित्‍छाॽहाॽरे़ खुनिॽ थे़गेक्‍पाङ्‌ग ख्रिस्‍तरो, मे़न्‍छुमाहाॽरे़ खुनिॽ थे़गेक्‍पाङ्‌ग खुनिॽ ये़म्‍बाॽरो, हे़क्‍क्‍याङ् ख्रिस्‍तरे़ कुधे़गेक्‍पाङ्‌ग निङ्‌वाॽफुमाङ्‌ङिल्‍लो के़लॽबा पाःन्‍निन् निङ्‌वाॽ खोसे़म्‍मे़ॽ फाॽआङ् आनिङ्‌वाॽ वाॽरो॥

४ कुधे़गेक् के़दे़प्‍पाआङ् तुवा के़जोःक्‍पा इग्र माङ्‌निङ्‌वाॽपान् के़बाःप्‍पा ये़म्‍बित्‍छाॽइल्‍ले़ कुधे़गेक्‍पा ख्रिस्‍ते़न् हिनाःम् मे़त्तुॽरो॥

५ कुधे़गेक् मे़न्‍दे़प्‍पे तुवा के़जोःक्‍मा इग्र माङ्‌निङ्‌वाॽपान् के़बाःप्‍मा मे़न्‍छुमाॽइल्‍ले़a कुधे़गेक् कुये़म्‍बाॽइन् हिनाःम् मे़त्तुॽरो॥ कङ्‌ग खे़ल्‍ले़ कुधेगेःक्‍पे़न् नःक्‍खुबा कुइसिःक्‍लो॥

६ कुधे़गेक् मे़न्‍दे़प्‍मनामा मे़न्‍छुमाॽइल्‍ले़ कुधेगेःक्‍पे़न् नःक्‍खुररो॥ हे़क्‍क्‍याङ् थे़गेःक्‍इःन् खक्‍मा इग्र नःङ्‌माङ्‌ग मे़न्‍छुमाॽइल्‍ले़ कुलागि कुजाःत्‍थि के़बेःक्‍पा पाःन्‍लो॥ खे़ल्‍ले़ चोगुल्‍ले़ खुने़ॽ कुधेगेःक्‍पे़न् ते़प्‍मा पोङ्‌लो॥

७ कर ये़म्‍बित्‍छाॽइल्‍ले़ग थे़गेःक्‍पे़न् ते़प्‍मा मे़नुॽने़न्‍लो, थेआङ्‌भे़ल्‍ले़ खुने़ॽग निङ्‌वाॽफुमाङ्‌ङिल्‍ले़ कुइःत् नु कुमिमिदिङ्‌लो॥ कर मे़न्‍छुमाॽइङ्‌ग ये़म्‍बित्‍छाॽइल्‍ले़ कुमिमिदिङ्‌लो॥

८ थेआङ्‌भे़ल्‍ले़ नावागे़न् चइःत्तो ये़म्‍बित्‍छाॽइङ्‌ग मे़न्‍छुमाॽलाम्‍बा मे़जोगे़न् कर मे़न्‍छुमाॽइन्‍ने ये़म्‍बित्‍छालाम् चोःक्‍मनामारो॥

९ हे़क्‍केलॽरिक्‍के ये़म्‍बित्‍छाॽइङ्‌ग मे़न्‍छुमाॽइल्‍ले़ कुलागि मे़जोगे़न्, कर मे़न्‍छुमाॽइन्‍ने़ ये़म्‍बित्‍छाॽइल्‍ले़ कुलागि चोगे़बारो॥

१० बा खे़ल्‍ले़ चोगुल्‍ले़ माङ्‌लाइङ्‌बाहाॽरे़ खुनिॽ तगि मे़न्‍छुमाॽइल्‍ले़ इङ्‌गाॽ आये़म्‍बाॽइल्‍ले़ कुयुक्‍को वाॽआ के़लॽबा मिक्‍सेःन्‍निन् ओसेःन्‍धाक्‍से़ कुधेगेःक्‍पे़न् ते़प्‍मा पोङ्‌लो॥

११ कर दाङ्‌बाल्‍ले़ कुमना लुम्‍मोग मे़न्‍छुमाॽइन् ये़म्‍बित्‍छाॽलाम्‍बा चोःक्युम्‍भोमा होप्‍लो, हे़क्‍क्‍याङ् ये़म्‍बित्‍छाॽइन्‍नाङ् मे़न्‍छुमाॽलाम्‍बा चोःक्‌युम्‍भोबा होप्‍लो॥

१२ थेआङ्‌भे़ल्‍ले़ नावागे़न् चइःत्तो मे़न्‍छुमाॽइन्b ये़म्‍बित्‍छाॽलाम्‍बा लःत्ते़आङ् वये़साङ् काक् ये़म्‍बित्‍छाॽहाॽग मे़न्‍छुमाहाॽलाम्‍बाए सामे़वाःन्‍छिङ्‌लो॥ कर काक् पाःन्‍हाॽग निङ्‌वाॽफुमाङ्‌लाम्‍बा तारो॥

१३ मे़न्‍छुमाॽइल्‍ले़ कुधेगेःक्‍पे़न् मे़न्‍दे़प्‍पे निङ्‌वाॽफुमाङ्‌ङिन्‍नु तुवा चोःक्‍मा लाॽरुबि मे़ःम्‍बि फाॽआङ् खिनिॽ आबाङे इःत्ते़म्‍मे़ॽओ॥

१४ ये़म्‍बित्‍छाॽइल्‍ले़ग केःम्‍बा थे़गेःक्‍इ हिङ्‌माग कुलागि चाःत्‍थि के़बेःक्‍पा पाःन्‍लो फाॽआङ् चइःत्‍लाम्‍बाए कुसिङ् निःत्ते़त्‍लो॥

१५ कर मे़न्‍छुमाॽइल्‍ले़ग केःम्‍बा थे़गेःक्‍इ कत्तुॽने़ फाॽग्र, खे़न् खे़ल्‍ले़ कुमिमिदिङ्‌लो, थेआङ्‌भे़ल्‍ले़ केःम्‍बा कुधे़गेःक्‍इःङ्‌ग खुने़ॽ कुघुःङ्‌मा पोङ्‌ल फाॽआङ् पिरे़बारो॥

१६ खे़ल्‍ले़ चोगुल्‍ले़ कुभा मनाहाॽरे़ कन् पाःन्‍नो पाःन्‍धङ् चोःक्‍मा निङ्‌वाॽ मे़जोगुने़ फाॽग्र आनिगे वेॽ थिम् मे़गत्तुम्‍बान् हे़क्‍क्‍याङ् निङ्‌वाॽफुमाङ्‌ङिल्‍ले़ कुसेसेहुप्‍लक्‍किल्‍ले़आङ् मे़गत्तुन्‍लो॥

दाङ्‌बाल्‍ले़न् साभाङ्‌जा

(मत्‍ति २६:२६-२९, मर्कु १४:२२-२५, लुका २२:१४-२०)

१७ आल्‍ल कन् इङ्‌जाङ्‌ङिन् खिनिॽ पिनिङ्‌ङिल्‍ले़ खिनिॽ नारा मे़भोसुङ्‌ङिन्‍लो, थेआङ्‌भे़ल्‍ले़ खिनिॽग सेसेहुप्‍लक्‍को के़जुप्‍सिल्‍ले़ नुबा पान् मे़ःन्, कर ताप्‍फे़ःम्‍बा पाःन्‍निन् के़जोगुम्‍लो॥

१८ थेआङ्‌भे़ल्‍ले़ काक्‍नु तगिग खिनिॽ सेसेहुप्‍लक्‍को के़जुप्‍सिल्‍ले़ के़से़न्‍नासिमु के़लॽबा पाःन्‍निन् खे़प्‍सुङ्‌ङाङ् वाॽरो॥ हे़क्‍क्‍याङ् खे़न् पाःन्‍नो मिसाक् नसाःन्‍नाङ् चोगुङ्‌लो॥

१९ खिनिॽ लुम्‍मो निङ्‌वाॽफुमाङ्‌ङिल्‍ले़ ते़न्‍दिङ् चोगुसिबाहाॽ वेॽ मे़धाःप्‍ल फाॽआङ् से़न्‍छिङ्‌माए पोङ्‌लो॥

२० खिनिॽ सोरिक् के़जुप्‍सिआङ् के़जाम् के़धुङुम्‍बाङ्‌ग दाङ्‌बाल्‍ले़न् साभाङ्‌जा मे़ःन्‍लो॥

२१ थेआङ्‌भे़ल्‍ले़ चाजासे़ के़युङ्‌ङासिल्‍ले़ के़रे़क्‍ले़ आत्‍तिन्‍नाङ् मे़न्‍हाङ्‌ङे आबाङे चाःन् चामा के़हेःक्‍तुम्, हे़क्‍क्‍याङ् कुभा साक्‍मे़न्‍जा मे़बोङ्, कुभा मे़मसिङ्‌लो॥

२२ खिनिॽ हिम्‍मो चामा थुङ्‌मा के़न्‍छुक्‍तुम्‍मिम्‍बि? इग्र निङ्‌वाॽफुमाङ्‌ङिल्‍ले़ कुसेसेहुप्‍लक्‍किन् कुना के़न्‍छाॽरुम्‍मिन्‍नाङ् याङ्‌गे़साॽबाहाॽ नु थेआङ् मे़ङ्‌गप्‍मना मनाहाॽरे़ खुनिॽ ना के़धासुम् के़बिरुम्‍सिम्‍बाबि? आक्‍खे मे़त्‍निङ्‌बाबे? थे कन् पाःन्‍नो खिनिॽ नारा फोसुङ्‌बाबि? से़क्‍खासाङ् मे़भोसुङ्‌ङिन्‍लो!

२३ थेआङ्‌भे़ल्‍ले़ दाङ्‌बालाम् खोसुङ्‌बा निसाम्‍मिन् खिनिॽ पिनिङ्‌ङाङ् वाॽआरो– दाङ्‌बा ये़सुन् इङ्‌ले़क्‍ते़बा से़न्‍दिक् खुने़ॽ खरे़ःङ्‌ङिन् खप्‍सु,

२४ हे़क्‍क्‍याङ् निङ्‌वाॽफुमाङ्‌ङिन् नोगे़न् पिरुआङ् खरे़ःङ्‌ङिन् खे़ःक्‍खुर अक्‍खे मे़त्तुसि, “कन् खिनिॽ लागि नासिङ्‌गे़न् आधक्‍लो॥ इङ्‌गाॽ आनिङ्‌वाॽसोओ अक्‍खे चोगे़म्‍मे़ॽओ॥”

२५ हे़क्‍केलॽरिक्‍के मे़ज मे़सुरुआङ् चल्‍लङ्‌ना खोर्यान् याङ्‌सिङ्‌ङाङ् अक्‍खेलॽरिक् पाःत्तु, “कन् आमाक्‍खिॽइन् वदेःन्‍दे़आङ् निःन्‍धो पोःक्‍खे़बा कुसङ् माङ्‌हुप्‍पिन्‍लो॥ कन् के़धुङुम्‍मिल्‍ले़ इङ्‌गाॽ आनिङ्‌वाॽसोओ अक्‍खे चोगे़म्‍मे़ॽओ॥”

२६ थेआङ्‌भे़ल्‍ले़ खिनिॽ कन् खरे़ःङ्‌ङिन् के़जाम्‍मिल्‍ले़ हे़क्‍क्‍याङ् कन् खोर्यालाम् के़धुङुम्‍मिल्‍ले़ दाङ्‌बान् मे़न्‌युए थारिक् कुसिमे़न् इङ्‌गे़भोसुम्‍लो॥

२७ खे़ल्‍ले़ चोगुल्‍ले़ आत्‍तिल्‍ले़ कुनामे़न्‍छाॽ मे़त्तुर दाङ्‌बाल्‍ले़ कुघरे़ःङ्‌ङिन् चःॽ हे़क्‍क्‍याङ् कुघोर्‍यालाम् थुङुॽ खे़ल्‍ले़ दाङ्‌बाल्‍ले़ कुधक्‍किन् नु कुमाक्‍खिॽइल्‍ले़ कुदक्‍ले़ङ्‌वाओ लायो चोगुरो॥

२८ खरे़ःङ् चामा नु खोर्यालाम् थुङ्‌मानुःल्‍ले़ तगि के़रे़क्‍ले़ इङ्‌गाॽ सुम्‍बोधाबा चोःक्‍काबि मे़ःम्‍बि फाॽआङ् आबाङे साॽसिङ्‌मा पोङ्‌लो॥

२९ थेआङ्‌भे़ल्‍ले़ आत्‍तिल्‍ले़ दाङ्‌बाल्‍ले़ कुधक्‍किन् इङ्‌धाङ् मे़म्‍बिए खरे़ःङ्‌ङिन् चःॽ हे़क्‍क्‍याङ् खोर्यालाम् थुङुॽ खे़ल्‍ले़ आबाङे कुसम्‍दाङ् खासे़न्‍निन् तारुरो॥

३० खे़ल्‍ले़ चोगुल्‍ले़ए खिनिॽ लुम्‍मो यरिक् ये़ःङ्‌घिःक्‍खिःक्‍पाहाॽ नु के़दुक्‍पा के़यॽबाहाॽ के़वयिॽ॥ हे़क्‍क्‍याङ् कुभाग मे़स्‍ये़ मे़बेआङ्‌लो॥

३१ कर आबाङे आनिॽ निङ्‌वाॽइन् से़क्‍खाए आसाॽरुम्‍ने़ फाॽग्र निङ्‌वाॽफु खुम्‍दिङ्‌ङो आन्‍धाने़न्‍लो॥

३२ निङ्‌वाॽफुमाङ्‌ङिल्‍ले़ आनिॽ खासे़न् आजोःक्‍किल्‍ले़ कन् इक्‍सादिङ् खाम्‍बेःक्‍मोबा लायोबाहाॽनु सोरिक्‍के फोत्‍याओ आन्‍धाःन्‍ने़न्‍ल फाॽआङ् हे़न्‍धिम् आयाक्‍लो॥

३३ खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, खिनिॽ चामा थुङ्‌माओ के़जुप्‍सिल्‍ले़ हाङ्‌ङासिम्‍मे़ॽओ॥

३४ आत्‍तिन् साक्‍मे़न्‍जा वाॽ, खे़ल्‍ले़ हाराॽ हिम्‍मोए चआङ् ताररो॥ हे़क्‍केलॽरिक् थिक्‍ते़न्‍नो के़जुप्‍सिल्‍ले़ खुम्‍दिङ्‌ङो के़न्‍ध्‍ये़ॽइन्‍लरो॥ आल्‍ल इङ्‌गाॽ खिनिॽओ ताआल्‍ले़ वेॽ पाःन्‍हाॽरे़न् ओःन्‍धाक् पिनिङ्‌लो॥

a 

११:५ नाना थोदो मे़बेःक्‍किल्‍ले़ यहुदि मे़न्‍छुमाहाॽरे़ खुनिॽ थे़गेक् ते़प्‍मा थिम् वये़॥

b 

११:१२ थिक्‍सिगेःक्‍मा मे़न्‍छुमाॽ हवारे़ कुयाःम्‍बेओ कल्‍ले़ पाःत्तुबारो॥ निङ्‌वाॽफुमाङ्‌ङिल्‍ले़ हवान् थिक्‍सिगेक्‍पा मना आदमरे़ कुबिम्‍बालाम् चोगुआङ् वये़॥

सेसेमाङ्‌लाम् याम्‍साम्‍गे़न् पर्धाःम्‍हाॽ

१२

आल्‍ल आमिःम् फुॽनुसाॽ नु ने़ॽनुसाॽसे, सेसेमाङ्‌लाम्‍बाबा याम्‍साम्‍गे़न् पर्धाःम्‍हाॽरे़ कुयाःम्‍बेओ निङ्‌वाॽ मे़ङ्‌घोए के़वयिबा आनिङ्‌वाॽ होप्‍लो॥

२ दाङ्‌बा ये़सुन् खिनिॽ नसान् मे़न्‍जोःक्‍के के़वयिल्‍ले़ कुबान् मे़न्‍लःम्‍ना यरिक् परिक्‍पा नावाइत्‍लाहाॽ माङ्‌गे़घयुम्‍ल ताप्‍के़बे़ॽरिआङ् के़वयिॽरो॥

३ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुयाम्‍साम्‍मिल्‍ले़ लाम्‍लोसुबा आत्तिल्‍ले़आङ् ये़सुन् साङ्‌ग्रा मे़प्‍मा मे़सुक्‍तुन्‍लो, हे़क्‍केलॽरिक् सेसेमाङ्‌ङिल्‍ले़ लाम्‍मे़ल्‍लोःए थारिक् आत्तिल्‍ले़आङ् ये़सुन् ने दाङ्‌बारो पाःप्‍मा मे़सुक्‍तुन् फाॽआङ् कुसिङ् निःत्ते़म्‍मे़ॽ के़लॽबा आनिङ्‌वाॽ वाॽ॥

४ आल्‍ल यरिक् परिक्‍पा याम्‍साम्‍गे़न् पर्धाःम्‍हाॽ मे़वाॽ, कर पर्धाःम् के़बिबा सेसेमाङ्‌ङिन् लत्‍थिक्‍लक् वाॽरो॥

५ हे़क्‍केलॽरिक्‍के यरिक् परिक्‍पा माङ्‌सेवाहाॽ मे़वाॽ, कर दाङ्‌बाग लत्‍थिक्‍लक् वाॽरो॥

६ हे़क्‍केलॽरिक्‍के यरिक् परिक्‍पा याःम्‍बक् चोःक्‍मा आसुक्‍तुम्, कर बा लत्‍छा निङ्‌वाॽफुमाङ्‌ङिल्‍ले़ आनिॽ के़रे़क्‍लाम् याःम्‍बक् चोगुॽरो॥

७ आल्‍ल सेसेहुप्‍लक्‍को कुभाॽ पिसिङ्‌मारे़ लागि सेसेमाङ्‌ङिल्‍ले़ कुयाःम्‍बक्‍किन् थाःप्‍ल फाॽआङ् याम्‍साम्‍गे़न् पर्धाःम्‍हाॽ काक् मनाहाॽ लत्‍छाआङ् मे़न्‍छे़न्‍छिङ्‌ङे पिरे़आङ् वाॽरो॥

८ आल्‍ल सेसेमाङ्‌ङिल्‍ले़ थिक्‍किन् सिक्‍कुम् निङ्‌वाॽले़न् पाःन्‍जाक् पिरुॽ, वेॽस्‍मान् हाबा खे़न् सेसेमाङ्‌ङिल्‍ले़ ने़हि निङ्‌वाॽरे़न् पाःन्‍जाक् पिरुॽ॥

९ वेॽस्‍मान् हाबा खे़न् सेसेमाङ्‌ङिल्‍ले़ नसाःन्‍ले़न् याःम्‍बक् चोःक्‍मा, हे़क्‍क्‍याङ् वेॽइन् के़दुक्‍पा वेःम्‍मा पर्धाःम्‍हाॽ बा खे़न् लत्‍छा सेसेमाङ्‌ङिल्‍ले़ पिरुॽ॥

१० वेॽस्‍मान् निङ्‌वाॽ के़माबा याःम्‍बक् चोःक्‍मा पर्धाःम् पिरुॽ, वेॽस्‍मान् माङ्‌निङ्‌वाॽपान् पाःप्‍मा पर्धाःम् पिरुॽ, वेॽस्‍मान् नुबा नु ताप्‍फे़ःम्‍बा याम्‍साम्‍हाॽ से़म्‍मा पर्धाःम् पिरुॽ, परिक् परिक्‍पा वेॽ पाःन्‍दाङ्‌हाॽ पाःप्‍मा पर्धाःम् पिरुॽ, हे़क्‍क्‍याङ् वेॽस्‍मान् खे़न् पाःन्‍दाङ्‌हाॽ ले़ङ्‌मा पर्धाःम् पिरुॽरो॥

११ कङ्‌हाॽ के़रे़क् लत्‍छा सेसेमाङ्‌ङिल्‍ले़ कुयाःम्‍बक्‍सिरो॥ हे़क्‍क्‍याङ् खुने़ॽग कुनिङ्‌वाॽ कुइसिःक् कन् याम्‍साम्‍गे़न् पर्धाःम्‍हाॽ लत्‍छाआङ् मे़न्‍छे़न्‍छिङ्‌ङे के़रे़क् पिरुसिॽरो॥

लत्‍थिक् थक्‍को यरिक् याम्‍लक्‍हाॽ

१२ नासिङ्‌गे़न् थक्‍को यरिक् याम्‍लक्‍हाॽ मे़बत्‍लो॥ कन् वेॽ वेॽ याम्‍लक्‍हाॽलाम् लत्‍छा नासिङ्‌गे़न् थक् पोङ्‌लो॥ हे़क्‍केलॽरिक् ख्रिस्‍तरे़ कुधक्‍किन्‍नाङ् बा हे़क्‍तङ्‌बाए चोक्‍लो॥

१३ बा हे़क्‍केलॽरिक् आनिॽ यहुदि, थिम्‍मे़न्‍दङ् सुवाङ्‌बा, योक् इग्र चोःक्‌युम्‍भोबा आत्‍तिन्‍छाङ् थिक् सेसेमाङ्‌ङिल्‍ले़ थिक् थक्‍को बप्‍तिस्‍मा आजोगे़आङ् वाॽ॥ हे़क्‍क्‍याङ् आनिॽ के़रे़क्‍ले़ लत्‍छा सेसेमाङ् आघोसुम्‍माङ् आवाॽरो॥a

१४ आल्‍ल नासिङ्‌गे़न् थक्‍किङ्‌ग लत्‍थिक् याम्‍लक्‍ले़रक् मे़ःन्, कर यरिक् याम्‍लक्‍हाॽरे़ चोगे़आङ् वाॽरो॥

१५ आल्‍ल लाङ्‌ङिल्‍ले़ “इङ्‌गाॽ हुक् मे़ःन्‍आ, हे़क्‍केलॽरिक् कन् थक्‍कोबा याम्‍लक् मे़ःन्‍नारो” पाःत्तुॽसाङ् खे़न् नासिङ्‌गे़न् थक्‍कोबा याम्‍लक् मे़बोङ्‌ने़न्‍बि?

१६ हे़क्‍केलॽरिक्‍के ने़क्‍खोॽइल्‍ले़ “इङ्‌गाॽ मिक् मे़ःन्‍आ, खे़ल्‍ले़ चोगुल्‍ले़ कन् थक्‍कोबा याम्‍लक् मे़ःन्‍नारो” पाःत्तुॽसाङ् खे़न् नासिङ्‌गे़न् थक्‍कोबा याम्‍लक् मे़बोङ्‌ने़न्‍बि?

१७ काक् नासिङ्‌गे़न् थक्‍किन्‍ने मिक् पोःक्‍खे़ल्‍ले़ग, थेःल्‍ले़ खे़म्‍मनाबाबे? काक् नासिङ्‌गे़न् थक्‍किन्‍ने ने़क्‍खोॽ पोःक्‍खे़ल्‍ले़ग, थेःल्‍ले़ नाम्‍मनाबाबे?

१८ कर निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् काक् याम्‍लक्‍हाॽ आबाङे ते़न्‍नो फत्‍छुसिआङ् पत्‍लो॥

१९ काक् याम्‍थक्‍किन्‍ने थिक् याम्‍थक्‍लक् पोःक्‍खे़ल्‍ले़ग, नासिङ्‌गे़न् थक्‍किन् आत्‍तो वये़बाबे?

२० कर आल्‍ल यरिक् याम्‍लक्‍हाॽ मे़बत्‍छाङ् नासिङ्‌गे़न् थक्‍किङ्‌ग लत्‍थिक्‍लक् वाॽरो॥

२१ मिक्‍किल्‍ले़ हुक्‍किन् “इङ्‌गाॽ खे़ने़ॽ चाहाबा मे़जोःक्‍कान्‍लो” मे़प्‍मा मे़सुक्‍तुन्‍लो॥ हे़क्‍क्‍याङ् थे़गेःक्‍किल्‍ले़आङ् लाङ्‌ङिन् “इङ्‌गाॽ खे़ने़ॽ चाहाबा मे़जोःक्‍कान्‍लो” मे़प्‍मा मे़सुक्‍तुन्‍लो॥

२२ से़क्‍खाःल्‍ले़ नासिङ्‌गे़न् थक्‍को ये़ःङ्‌घिःक्‍खिःक्‍पा के़धाःप्‍पा याम्‍लक्‍हाॽग साॽरिक् चाहाबा के़जोःक्‍पा चोक्‍लो,

२३ हे़क्‍क्‍याङ् नासिङ्‌गे़न् थक्‍को आनिॽ साॽरिक् के़ये़क्‍पा मे़जोःक्‍ने़न् लॽरिक् आइःत्तुम्‍बा याम्‍लक्‍हाॽग आनिॽ साॽरिक्‍काङ् कम्‍ब्राङ् आमे़त्तुम्‍लो॥ हे़क्‍क्‍याङ् वेॽहाॽ ओसेःन्‍धाक्‍मा मे़न्‍नुॽमना याम्‍लक्‍हाॽ नुरिक्‍काङ् आनिॽ आदे़प्‍तुम्‍लो,

२४ कर निःमा सुक्‍के़दे़प्‍पा याम्‍लक्‍हाॽ खे़म्‍म्‍याक् साॽरिक् कम्‍ब्राङ् आम्‍मे़त्तुम्‍मिन्‍लो॥ कर निङ्‌वाॽफुमाङ्‌ङिल्‍ले़ग साॽरिक् के़ये़क्‍पा निमे़न्‍धाःप्‍मनाबा याम्‍लक्‍हाॽरे़ नुरिक्‍काङ् कम्‍ब्राङ् मे़घोसुनि फाॽआङ् नासिङ्‌गे़न् थक्‍को फत्‍छुसिआङ् पत्॥

२५ हे़क्‍केलॽरिक् नासिङ्‌गे़न् थक्‍को ये़मे़न्‍दङ् मे़बोङ्‌ने़न्‍ल, कर थिक् याम्‍लक्‍किल्‍ले़ वेॽ याम्‍लक्‍किन् कम्‍ब्राङ् चोगुनि के़लॽबा कुनिङ्‌वाॽ वाॽरो॥

२६ नासिङ्‌गे़न् थक्‍को लत्‍छा याम्‍लक्‍किन् तुक्‍खे चाने़ फाॽग्र खे़न्‍नुए वेॽ काक् याम्‍लक्‍हाॽआङ् सोसोरिक् तुक्‍खे मे़जारो॥ हे़क्‍क्‍याङ् लत्‍छा याम्‍लक्‍किल्‍ले़ मिङ्‌सो इङ्‌धाङ् खोसुॽने़ फाॽग्र खे़न्‍नु वेॽ काक् याम्‍लक्‍हाॽआङ् सोसोरिक् मे़सःत्‍लो॥

२७ आल्‍ल खिनिॽग ख्रिस्‍तरे़ नासिङ्‌गे़न् कुधक्‍निङ्‌लो, हे़क्‍क्‍याङ् खिनिॽ के़रे़क् कुधक्‍किल्‍ले़ कुयाम्‍लक्‍निङ्‌लो॥

२८ निङ्‌वाॽफुमाङ्‌ङिल्‍ले़ ख्रिस्‍तरे़ कुधक् सेसेहुप्‍लक्‍को अक्‍खेलॽरिक् सेःक्‌युक् चोगुसिआङ् वाॽरो–

थिक्‍सिगेःक्‍पो सेःक्‌युक्‍मिबाहाॽ,

निसिगेःक्‍पो माङ्‌निङ्‌वाॽपान् के़बाःप्‍पाहाॽ,

सुम्‍सिगेःक्‍पो सिक्‍साम्‍बाहाॽ,

हे़क्‍क्‍याङ् निङ्‌वाॽ के़माबा याःम्‍बक् के़जोःक्‍पाहाॽ,

के़दुक्‍पा मनाहाॽ के़वेःम्‍बाहाॽ,

कुभाॽ के़बिबाहाॽ,

लाम्‍गे़लोबाहाॽ,

हे़क्‍क्‍याङ् परिक्‍परिक्‍पा वेॽ पाःन्‍दाङ् के़बाःप्‍पाहाॽ॥

२९ हे़क्‍केःल्‍ले़ के़रे़क् सेःक्‌युक्‍मिबासिबि? के़रे़क् माङ्‌निङ्‌वाॽपान् के़बाःप्‍पासिबि? के़रे़क् सिक्‍साम्‍बासिबि? के़रे़क् निङ्‌वाॽ के़माबा याःम्‍बक् के़जोःक्‍पासिबि?

३० थे के़रे़क्‍ले़ के़दुक्‍पा मनाहाॽ वेःम्‍मा पर्धाःम्‍हाॽ मे़गत्तुबि? के़रे़क् वेॽ पाःन्‍दाङ् मे़बाःप्‍पि? के़रे़क्‍ले़ खे़न् पाःन्‍दाङ्‌हाॽ ले़ङ्‌मा मे़सुक्‍तुबि?

३१ कर सेसेमाङ्‌ङिल्‍ले़ आबिबा के़रे़क्‍नुःल्‍ले़ नुबा पर्धाःम्‍हाॽ खोमा निङ्‌वाॽ चोगे़म्‍मे़ॽओ॥ हे़क्‍क्‍याङ् आल्‍ल इङ्‌गाॽ के़रे़क्‍नुःल्‍ले़आङ् नुबा लाम् ओसेःन्‍धाक्‍निङ्‌लो॥

a 

१२:१३ ग्रिक पाःन्‍दाङ्‌ङो “आनिॽ के़रे़क्‍ले़ लत्‍छा सेसेमाङ्‌लाम् थुङ्‌मा आबिरे़आङ् आवाॽरो॥”

के़रे़क्‍नुःल्‍ले़ यम्‍बा पर्धाःम्

१३

इङ्‌गाॽ मे़न्‍छाम् याप्‍मिहाॽ नु माङ्‌लाइङ्‌बाहाॽरे़ खुनिॽ पाःन्‍दाङ्‌हाॽओ पाःत्तासाङ् इङ्‌गाॽ वेॽहाॽ लुङ्‌माॽ मे़दुक्‍तुङ्‌सिङ्‌ङिन्‍ने़ फाॽग्र इङ्‌गाॽग हयङ्‌किल्‍लिङ् के़जोःक्‍पा यम्‍बा किङ्‌ना नु निङ्‌धे़न्‍धे़न् के़मे़प्‍पा मुक्‍ला कुइसिःक्‍लक् पोङ्‌ङारो॥

२ इङ्‌गाॽ माङ्‌निङ्‌वाॽपान् पाःप्‍मा पर्धाःम् कत्तुङ्‌साङ्, के़रे़क् सिगाङ् पाःन्‍हाॽ नु के़रे़क् ने़हिनिङ्‌वाॽ कुसिङ् निःप्‍मा सुक्‍तुङ्‌साङ्, हे़क्‍क्‍याङ् कोःक्‍मा फाङ्‌जङ्‌हाॽ चप्‍मा नसान् कत्तुङ्‌साङ्, इङ्‌गाॽ वेॽहाॽ लुङ्‌माॽ मे़दुक्‍तुङ्‌सिङ्‌ङिन्‍ने़ फाॽग्र इङ्‌गाॽग थेआङ् मे़ःन्‍नारो॥

३ इङ्‌गाॽ के़रे़क् आयाङ्‌साकुन्‍धेन् याङ्‌गे़साॽबाहाॽ हाःत्तुङ्‌सिङ्‌साङ्, नासिङ्‌गे़न् आधक्‍किन् मिहाक्‍को याक्‍तुङ्‌साङ्, इङ्‌गाॽ वेॽहाॽ लुङ्‌माॽ मे़दुक्‍तुङ्‌सिङ्‌ङिन्‍ने़ फाॽग्र थेआङ् इन्‍धाःङ् मे़घोसुङ्‌ङिन्‍लो॥

४ मिःम्‍जिःल्‍ले़ नासि थःत्तुॽ हे़क्‍क्‍याङ् लुङ्‌माॽ तुक्‍तुसिॽ॥ मिःम्‍जिःल्‍ले़ कुनामे़हे़न्‍ने़न्‍लो, इङ्‌गाॽ एःक् नु आङ्‌दिङ्‌ङाङ् मे़लॽने़न्‍लो॥

५ मिःम्‍जिःङ्‌ग मे़हे़न्‍छिङ्‌ङिन्, आबाङे इन्‍धाःङ् नु आबाङे पाःन्‍लक् मे़गोःत्तुन्॥ मिःम्‍जिःङ्‌ग हारा कुसिक् मे़बोःक्‍ने़न्, फे़न् पाःन्‍हाॽ निङ्‌वाॽबो मे़युक्‍खुन्॥

६ मिःम्‍जिःङ्‌ग फे़न् पाःन्‍हाॽओ मे़सःत्‍ने़न् कर से़क्‍खाओरक् सःत्‍लो॥

७ मिःम्‍जिःल्‍ले़ के़रे़क् पाःन्‍हाॽओ कुभाॽ पिरुॽ, के़रे़क् पाःन्‍निन् नसान् चोगुॽ, के़रे़क् पाःन्‍निन् निङ्‌साङ् चोगुॽ, हे़क्‍क्‍याङ् के़रे़क् पाःन्‍हाॽ नासि थःत्तुॽरो॥

८ मिःम्‍जिन् आप्‍फाल्‍ले़आङ् मे़नुप्‍ने़न्॥ कर माङ्‌निङ्‌वाॽपान्‍हाॽ नु वेॽ पाःन्‍दाङ्‌हाॽ नुप्, हे़क्‍क्‍याङ् ने़हिनिङ्‌वाॽइन् माबेःक्‍लो॥

९ आनिॽ मिसाक्‍लक् कुसिङ् आनिःत्‍तुम्‍लो, हे़क्‍क्‍याङ् आनिॽ माङ्‌निङ्‌वाॽपान् मिसाक्‍लक् आबाःत्तुम्‍लो॥

१० कर कुलिङ्‌दो के़गे़प्‍पे़न् ताःल्‍ले़ कुलिङ्‌दो मे़ङ्‌गे़प्‍मनाबान् माबेःक्‍लो॥

११ इङ्‌गाॽ हिन्‍जाॽ वयाङ्‌ङिल्‍ले़ हिन्‍जाॽ कुइसिःक्‍के पाराङ्, हिन्‍जाॽ कुइसिःक्‍के कुसिङ् निःत्तुङ्, हिन्‍जाॽ कुइसिःक्‍के इःत्‍तुङ्, कर इङ्‌गाॽ थाङ्‌बे़न् के़राङ्‌ङिल्‍ले़ हिन्‍जाॽबा पाःन्‍हाॽ ले़रुङ्‌देसुङ्‌लो॥

१२ आल्‍लो आनिॽग नुरिक् मे़न्‍धाःप्‍मनाबा से़ल्‍ले़ङ्‌घो आनिसुम्‍बा हे़क्‍केरक् आनिसुम्‍लो, कर खे़न् ये़म्‍मो चिदुप् आनिसुम्‍लो॥ आल्‍लो इङ्‌गाॽ मिसाक्‍लक् कुसिङ् निःत्तुङ्, कर खे़न् ये़म्‍मो निङ्‌वाॽफुमाङ्‌ङिल्‍ले़ इङ्‌गाॽ कुसिङ् निःत्ताबा हे़क्‍केए इङ्‌गाॽआङ् काक् पाःन्‍निन् सरक् कुसिङ् निःत्तुङ्‌लो॥

१३ आल्‍ल नसाःन्, निङ्‌साङ् हे़क्‍क्‍याङ् मिःम्‍जि कन् सुम्‍सि पाःन्‍हाॽरक् वाॽ याःक्‍लो॥ कर खे़ङ्‌हाॽओग मिःम्‍जिन् काक्‍नुःल्‍ले़ यम्‍बारो॥

माङ्‌निङ्‌वाॽपान् नु वेॽ पाःन्‍दाङ्

१४

खे़ल्‍ले़ चोगुल्‍ले़ मिःम्‍जिन् खिनिॽ तिम्‍दे़म्‍मे़ॽओ हे़क्‍क्‍याङ् याम्‍साम्‍गे़न् पर्धाःम्‍हाॽ खोमा निङ्‌वाॽ चोगे़म्‍मे़ॽओ॥ कुत्‍चाॽओग माङ्‌निङ्‌वाॽपान् पाःप्‍मा पर्धाःम्‍मिन् निङ्‌वाॽ चोगे़म्‍मे़ॽओ॥

२ थेआङ्‌भे़ल्‍ले़ वेॽ पाःन्‍दाङ्‌ङो पाःप्‍मा पर्धाःम् के़गप्‍पे़न् मे़न्‍छाम्‍गे़न् याप्‍मिहाॽनु मे़बाःत्‍ने़न्, कर निङ्‌वाॽफुमाङ्‌ङिन्‍नु पाःत्‍लो॥ खुने़ॽ पाःत्तुबा पाःन्‍हाॽ आत्तिल्‍ले़आङ् कुसिङ् मे़निःत्तुन्‍लो, थेआङ्‌भे़ल्‍ले़ खुने़ॽग सिगाङ् पाःन्‍हाॽ सेसेमाङ्‌लाम्‍बाने़ पाःत्‍तुॽरो॥

३ कर माङ्‌निङ्‌वाॽपान् के़बाःप्‍पाल्‍ले़ग मे़न्‍छाम् याप्‍मिहाॽ के़धुम्‍बा चोःक्‍मा, हाङ्‌हाङ् मे़प्‍मा हे़क्‍क्‍याङ् सक्‍मा याक्‍मा याःम्‍बक् चोगुरो॥

४ वेॽ पाःन्‍दाङ्‌ङो के़बाःप्‍पाल्‍ले़ आबाङेरक् थोबो चोगुॽरो, कर माङ्‌निङ्‌वाॽपान् के़बाःप्‍पाल्‍ले़ग सेसेहुप्‍लक्‍ले़न् याम्‍साम्‍गे़न् थोबो चोगुॽरो॥

५ खिनिॽ के़रे़क् वेॽ पाःन्‍दाङ्‌ङो के़बाःरिबा आसिराॽ थाङ्‌लो, कर खे़न्‍नुःल्‍ले़आङ् माङ्‌निङ्‌वाॽपान् पारे़म्‍मे़ॽ के़लॽबा आनिङ्‌वाॽ वाॽरो॥ सेसेहुप्‍लक्‍ले़न् याम्‍साम्‍गे़न् थोबोरे़ लागि वेॽस्‍मा पाःन्‍दाङ्‌ङिन् के़ले़ङ्‌बा मे़होःप्‍ने़ फाॽग्र वेॽस्‍मा पाःन्‍दाङ्‌ङो पाःप्‍मानुःल्‍ले़ माङ्‌निङ्‌वाॽपान् पाःप्‍मान्‍ने यम्‍बारो॥

६ आमिःम् फुॽनुसाॽ नु ने़ॽनुसाॽसे, इङ्‌गाॽ खिनिॽओ वेॽ पाःन्‍दाङ्‌ङो पाःत्‍तार ताआल्‍ले़ थे इन्‍धाःङ् के़घोसुम्‍बे? कर ओसेःन्‍दाङ् पाःन्, इग्र ने़हिनिङ्‌वाॽ पाःन्, इग्र माङ्‌निङ्‌वाॽपान् इग्र निसाम्‌रे़ पाःन्‍जाक्‍किन् तारुङ्‌ङिल्‍ले़ खिनिॽ लागि कुभाॽ पोङ्‌लो॥

७ मे़प्‍फ्रा नु कोःम् हे़क्‍तङ्‌बा कुसक्‍मा मे़न्‌याक्‍मनाबा मुक्‍लाहाॽलाम्‍बा कुसिङ् निःप्‍मा सुक्‍मे़न्‍दे़प्‍मना इक्‍ला लःन्‍ने़ फाॽग्र थे मुक्‍ल पत् फाॽआङ् हाःत्‍ले़ पाःप्‍मा सुक्‍तुबे?

८ याम्‍मो थुत्तुरिःप्‍पे़ल्‍ले़ थङ् चोःक्‍से़ यारिप् पोःक्‍खे़म्‍मे़ॽ के़लॽबा इक्‍लान् नुरिक् लामे़इगुन्‍ने़ फाॽग्र हात् थङ् थक्‍से़ यारिप् पोङ्‌बाबे?

९ खिनिॽनुआङ् बा हे़क्‍केए पोङ्‌लो॥ खिनिॽ कुसिङ् निःप्‍मे़न्‍दे़प्‍मना पाःन्‍नो के़बारिने़ फाॽग्र थे के़बाःत्तुम्‍ल के़बत्‍छि फाॽआङ् हाःत्‍ले़ कुसिङ् निःप्‍मा सुक्‍तुबे? खिनिॽग सुरित्तो के़बाःरिबा हे़क्‍के पोङ्‌लो॥

१० इक्‍सादिङ् खाम्‍बेःक्‍मो यरिक् पाःन्‍दाङ्‌हाॽ वाॽ, हे़क्‍क्‍याङ् आत्‍तिन्‍नाङ् कुबे मे़ःन्‍नेबाग होप्‍लो॥

११ पाःप्‍मनाबा पाःन्‍निल्‍ले़ कुबेन् इङ्‌गाॽ कुसिङ् मे़निःत्तुङ्‌ङिन्‍ने़ फाॽग्र के़बाःप्‍पाल्‍ले़ लागि इङ्‌गाॽग पाःन्‍मे़न्‍दङ् पोङ्‌ङारो, हे़क्‍क्‍याङ् के़बाःप्‍पे़न् आलागि पाःन्‍मे़न्‍दङ् पोङ्‌लो॥

१२ खिनिॽआङ् सेसेमाङ्‌ङिल्‍ले़ कुबर्धाःम्‍हाॽ खोमा साॽरिक् खिनिॽ सिक् सम्‍बाल्‍ले़ चोगुल्‍ले़ सेसेहुप्‍लक्‍ले़न् थोबो के़बोङ्‌बा पर्धाःम्‍हाॽ ओगप् चोःक्‍मा निङ्‌वाॽ चोगे़म्‍मे़ॽओ॥

१३ खे़ल्‍ले़ चोगुल्‍ले़ वेॽ पाःन्‍दाङ् पाःप्‍मा पर्धाःम् के़गप्‍पाल्‍ले़ खुने़ॽ पाःत्तुबा पाःन्‍निन् पाःन्‍ले़ङ्‌मा सुक्‍तुर फाॽआङ् तुवा चोगुररो॥

१४ थेआङ्‌भे़ल्‍ले़ इङ्‌गाॽ वेॽ पाःन्‍दाङ्‌ङो तुवा चोगुङ्‌ङिल्‍ले़ आयाम्‍साम्‍मिल्‍ले़ तुवा चोगुॽ, कर आनिङ्‌वाॽइल्‍ले़ थेआङ् कुसिङ् मे़निःत्तुन्‍लो॥

१५ आल्‍ल आक्‍खे चोगुङ्‌बाबे? इङ्‌गाॽ याम्‍साम्‍मिल्‍ले़ तुवा चोःक्‍का, कर आनिङ्‌वाॽइल्‍ले़आङ् तुवा चोःक्‍कारो॥ इङ्‌गाॽ याम्‍साम्‍मिल्‍ले़ साम्‍लोआ, कर इङ्‌गाॽ आनिङ्‌वाॽइल्‍ले़आङ् साम्‍लोआरो॥

१६ खे़ने़ॽ के़याम्‍साम्‍मिल्‍ले़ निङ्‌वाॽफुमाङ्‌ङिन् ने़म्‍भोगे़न् कुनारा के़भोसुल्‍ले़ खे़ने़ॽ नुरिक्‍काङ् नोगे़न् के़बिरुसाङ् कुसिङ् मे़न्‍निःप्‍मनाबाल्‍ले़ आक्‍खेलॽरिक् “आमे़न्” पाःत्तुबे? थेआङ्‌भे़ल्‍ले़ खे़ने़ॽ के़बाःत्तुबान् खुने़ॽ कुसिङ् मे़निःत्तुन्‍लो॥

१७ खे़ने़ॽग नुरिक्‍काङ् नोगे़न् के़बिरुबिला, कर वेॽ मनाःल्‍ले़न् थेआङ् थोबो मे़बोङ्‌ने़ल्‍लो॥

१८ इङ्‌गाॽ निङ्‌वाॽफुमाङ्‌ङिन् नोगे़न् पिरुङ्‌लो, थेआङ्‌भे़ल्‍ले़ इङ्‌गाॽग खिनिॽ के़रे़क्‍नुःल्‍ले़आङ् यरिक् वेॽ पाःन्‍दाङ्‌ङो पाःत्तारो॥

१९ हे़क्‍केसाङ् सेसेहुप्‍लक्‍कोग हे़न्‍छिङ् थिबोङ् (१०,०००) पाःन्‍सुत्‍लाहाॽ वेॽ पाःन्‍दाङ्‌ङो पाःप्‍मान्‍नुःल्‍ले़ग वेॽहाॽ निसाम् पिमासि फाॽआङ् कुसिङ् निःप्‍मा सुक्‍के़दे़प्‍पा ङासि (५) पाःन्‍सुत्‍लाहाॽ पाःप्‍मा निङ्‌वाॽ चोगुङ्‌लो॥

२० फुॽनुसाॽ नु ने़ॽनुसाॽसे, खिनिॽ हिन्‍जाॽबित्‍छा कुइसिःक् निङ्‌वाॽ इःप्‍मा ले़रे़म्‍मे़ॽओ॥ फे़न्‍पाःन्‍नो अङे़ःक्‌वा कुइसिःक् पोःक्‍खे़म्‍मे़ॽओ, कर निङ्‌वाॽ इःप्‍माओग कुनिङ्‌वाॽ के़दुम्‍बा मनाहाॽ कुइसिःक् पोःक्‍खे़म्‍मे़ॽओ॥

२१ साम्‌योसाप्‍लाओ अक्‍खेलॽरिक् साप्‍ते़आङ् पत्,

“कुसिङ् मे़न्‍निःत्तुम्‍बा पाःन्‍दाङ् के़बाःप्‍पा मनाहाॽलाम्

हे़क्‍क्‍याङ् वेॽ लाजेॽबा मना पाःन्‍दाङ्‌लाम् आबाङे आमनाहाॽनु पाःत्तारो॥

हे़क्‍केसाङ् खे़ङ्‌हाॽरे़ आबान् मे़ङ्‌घे़प्‍सुन् लॽरिक् यहवे दाङ्‌बाल्‍ले़ पाःत्तुरो॥”

२२ वेॽ पाःन्‍दाङ् पाःप्‍मा पर्धाःम्‍मिङ्‌ग नसान् के़जोःक्‍पाहाॽरे़ लागि मे़ःन्, कर नसान् मे़न्‍जोःक्‍मनाबाहाॽरे़ लागि मिक्‍सेःन्‍लो॥ हे़क्‍केसाङ् माङ्‌निङ्‌वाॽपान् पाःप्‍मा पर्धाम्‍मिङ्‌ग नसान् मे़न्‍जोःक्‍मनाबाहाॽरे़ लागि मे़ःन्, कर नसान् के़जोःक्‍पाहाॽरे़ लागिरो॥

२३ खे़ल्‍ले़ चोगुल्‍ले़ सेसेहुप्‍लक्‍को के़जुप्‍सिल्‍ले़ के़रे़क् वेॽ पाःन्‍दाङ्‌ङो के़बारिने़ फाॽग्र खे़प्‍मो पान् कुसिङ् मे़न्‍निःप्‍मनाबाहाॽ इग्र नसान् मे़न्‍जोःक्‍मनाबाहाॽ मे़दाःल्‍ले़ थेआङ् कुसिङ् मे़निःत्तुन्‍नाङ् खिनिॽ के़रे़क् के़नाक्‍खि के़बिगिॽ लॽरिक् मे़म्‍बाःत्तुन्‍बि?

२४ कर के़रे़क्‍ले़ माङ्‌निङ्‌वाॽपान् मे़बाःत्तुर मे़याक्‍किल्‍ले़ नसान् मे़न्‍जाःक्‍मना इग्र कुसिङ् मे़न्‍निःप्‍मनाबा मनान् खे़प्‍मो ताने़ फाॽग्र खे़ल्‍ले़ खे़प्‍सुबा पाःन्‍निल्‍ले़ कुसिक्‍लुङ्‌मा सिगाङ्‌बा पाःन्‍निन् ओसेःन्‍दाङ् चोगुआङ् कुनिङ्‌वाॽबान् थिक्‍तुॽरो॥ खे़प्‍मो मे़बाःत्तुबा पाःन्‍निल्‍ले़ खे़ल्‍ले़ कुनिङ्‌वाॽ लोरो॥

२५ हे़क्‍क्‍याङ् कुसिक्‍लुङ्‌मा सिगाङ्‌बा सिबिॽ पाःन्‍हाॽ ओसेःन्‍दाङ् पोङ्‌लो॥ हे़क्‍क्‍याङ् खे़न् थुङ्‌बोहजॽ युङ्‌सिङ्‌ङाङ् खे़ल्‍ले़ निङ्‌वाॽफुमाङ्‌ङिन् सेवा चोगुर खिनिॽ लुम्‍मो निङ्‌वाॽफुमाङ्‌ङिन् से़क्‍खाए वाॽरो लॽरिक् पाःत्तुरो॥

सेवा चोःक्‍मा थिम्

२६ फुॽनुसाॽ नु ने़ॽनुसाॽसे, आल्‍ल इङ्‌गाॽ अक्‍खे पाःत्तुङ्‌लो॥ खिनिॽ सेसेहुप्‍लक्‍को के़जुप्‍सिल्‍ले़ लत्‍थिक्‍किल्‍ले़ साम्‍लो कत्तुॽ, वेॽस्‍माल्‍ले़ निसाम् कत्तुॽ, वेॽस्‍माल्‍ले़ निङ्‌वाॽफुमाङ्‌ङिल्‍ले़ पिरुबा ओसेःन्‍दाङ् पान् कत्तुॽ, वेॽस्‍माल्‍ले़ वेॽ पाःन्‍दाङ् कत्तुॽ हे़क्‍क्‍याङ् वेॽस्‍माल्‍ले़ वेॽ पाःन्‍दाङ्‌ङिन् पाःन्‍ले़ङ्‌मा पर्धाःम् कत्तुॽरो॥ कन् के़रे़क् पाःन्‍हाॽ सेसेहुप्‍लक्‍किल्‍ले़न् याम्‍साम्‍गे़न् थोबो चोःक्‍मा फाॽआङ् ओगप् चोःक्‍मा पोङ्‌लो॥

२७ वेॽ पाःन्‍दाङ् के़बाःप्‍पाहाॽ मे़बाःत्‍ने़ फाॽग्र ने़प्‍फुरे़रक् इग्र सुम्‍सि थारिक्‍ले़ एःक्एःक् मे़बाःत्तुर, हे़क्‍क्‍याङ् थिक्‍पारे़ पान् ले़क्‍खुररो॥

२८ कर पान् के़ले़ङ्‌बान् होःप्‍ने़ फाॽग्र हाराॽ खे़ङ्‌हाॽ सेसेहुप्‍लक्‍को स्‍वाःत् मे़युङ्‌ङाङ् आबाङेनु हे़क्‍क्‍याङ् निङ्‌वाॽफुमाङ्‌ङिन्‍नु मे़बाःत्‍लरो॥

२९ माङ्‌निङ्‌वाॽपान् के़बाःप्‍पाहाॽआङ् ने़प्‍फु इग्र सुम्‍सि मे़बाःत्‍ल, हे़क्‍क्‍याङ् वेॽहाॽरे़ खे़न् निङ्‌वाॽफुमाङ्‌लाम्‍बाबि मे़ःम्‍बि फाॽआङ् माङ्‌निङ्‌वाॽपान्‍निन् साॽमा पोङ्‌लो॥

३० कर खे़प्‍मो के़युङ्‌बा कुभाओ निङ्‌वाॽफुमाङ्‌ङिल्‍ले़ पिरुबा ओसेःन्‍दाङ् पाःन्‍निन् ताने़ फाॽग्र तगि के़बाःप्‍पे़न् स्‍वाःत् युङ्‌निरो॥

३१ हे़क्‍केलॽरिक् खिनिॽ थिक्‍पा थिक्‍पारे़ माङ्‌निङ्‌वाॽपान् पाःप्‍मा के़सुक्‍तिॽ, हे़क्‍केःल्‍ले़ के़रे़क्‍ले़ के़हुॽआसिआङ् याम्‍जाङ्‌वा के़घोसुम्‍लो॥

३२ माङ्‌निङ्‌वाॽपान् के़बाःप्‍पाहाॽरे़ खुनिॽ पर्धाःम्‍मिन् आबाङे युक्‍को कप्‍मा पोङ्‌लो॥

३३ थेआङ्‌भे़ल्‍ले़ निङ्‌वाॽफुमाङ्‌ङिङ्‌ग ये़मे़न्‍दङ् मे़ःन्, कर सनारुङ्‌ले़न् निङ्‌वाॽफुमाङ्‌लो॥

के़रे़क् सेसे मनाहाॽरे़ के़रे़क् खुनिॽ सेसेहुप्‍लक्‍कोबा चोःक्‍थिम् कुइसिःक्

३४ सेसेहुप्‍लक्‍को चुम्‍लुङ् पोङ्‌ल पत्तिल्‍ले़ मे़न्‍छुमाहाॽ स्‍वाःत् युङ्‌मा पोङ्‌लो॥ खे़ङ्‌हाॽ खे़न् ये़म्‍मो पाःप्‍मा नुबा मे़ःन्, कर खे़ङ्‌हाॽग युक्‍को वाॽमा पोङ्‌लो॥ साम्‌योथिम् इङ्‌जाङ्‌ङिल्‍ले़आङ् हे़क्‍के पाःत्‍तुॽरो॥

३५ खुनिॽ सेःन्‍दोमा पान् मे़गत्तुॽने़ फाॽग्र हाराॽ खे़ङ्‌हाॽरे़ खुनिॽ हिम्‍मो आबाङे खुनिॽ ये़म्‍बाहाॽ सेःन्‍मे़दोसुसिररो, थेआङ्‌भे़ल्‍ले़ सेसेहुप्‍लक् चुम्‍लुङ् पोङ्‌ल पत्तिल्‍ले़ मे़न्‍छुमाहाॽ ताॽजे़ङ्‌माग नुःम्‍मासिमा पाःन्‍लो॥

३६ खिनिॽ कोरन्‍थिहाॽरे़ निङ्‌वाॽफु पाःन्‍जाक्‍किन् खिनिॽलाम्‍बा हेःक्‍सिङ्‌बा फाॽआङ् निङ्‌वाॽ के़इःत्तुम्‍बि? इग्र खिनिॽरक् के़घोसुम्‍बा फाॽआङ् निङ्‌वाॽ के़इःत्तुम्‍बि? हे़क्‍केलॽरिक् निङ्‌वाॽ के़इःत्तुम्‍ने़ फाॽग्र के़बेःन्‍दिआङ् के़वयिरो॥

३७ आत्‍तिल्‍ले़ इङ्‌गाॽ माङ्‌निङ्‌वाॽपान् के़बाःप्‍पाआ लॽरिक् इग्र याम्‍साम्‍गे़न् पर्धाःम् कत्तुङ् लॽरिक् इःत्‍तुॽ हाराॽ खे़ल्‍ले़ इङ्‌गाॽ साप्‍तुङ्‌बा कन् पाःन्‍हाॽ दाङ्‌बाल्‍ले़ कुइङ्‌जाङ् लॽरिक् ते़न्‍दिङ् चोगुररो॥

३८ खे़ल्‍ले़ कन् पाःन्‍हाॽ मे़घे़प्‍सुन्‍ने़ फाॽग्र खे़ल्‍ले़ कुबाःन्‍निन्‍नाङ् मे़घे़प्‍से़म्‍मिन्‍ने़ॽओ॥

३९ खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, माङ्‌निङ्‌वाॽपान् पाःप्‍मा साॽरिक् निङ्‌वाॽ चोगे़म्‍मे़ॽओ॥ हे़क्‍क्‍याङ् वेॽ पाःन्‍दाङ् पाःप्‍मा मे़साक्‍ते़म्‍सिम्‍मिन्‍ने़ॽओ॥

४० कर के़रे़क् पाःन्‍हाॽग थे़प्‍थे़प्‍पाङ् नुरिक् चोःक्‍मा पोङ्‌लो॥

ख्रिस्‍ते़न् सिमे़न्‍लाम् हिङ्

१५

आल्‍ल आमिःम् फुॽनुसाॽ नु ने़ॽनुसाॽसे, खिनिॽओ इङ्‌गाॽ इङ्‌भन् चोगुङ्‌बा सुनाइङ्‌ङिन् याम्‍मो खिनिॽ निङ्‌वाॽसोओ ताःप्‍मा निङ्‌वाॽ चोगुङ्‌लो॥ खे़न् सुनाइङ्‌ङिन् के़दाःक्‍तुम्‍माङ् बा खे़न् नसाःन्‍नो चक्‍मे़ल्‍लॽए के़बत्‍छिरो॥

२ इङ्‌गाॽ इङ्‌भन् चोःक्‍निङ्‌बा खे़न् सुनाइङ्‌ङिन् नसान् के़जोगुम्‍माङ् के़न्‍ले़रुम्‍मिन्‍ने़ फाॽग्र से़न्‍लप् के़घोसुम्‍लो, मे़ःन्‍ने़ फाॽग्र खिनिॽ नसान् के़जोगुम्‍बाङ्‌ग हने़रक् पोङ्‌लो॥

३ थेआङ्‌भे़ल्‍ले़ इङ्‌गाॽ खोसुङ्‌बा के़रे़क्‍नुःल्‍ले़ के़ये़क्‍पा पाःन्‍निन् खिनिॽ हुक्‍सुप्‍निङ्‌ङाङ् वाॽरो– साम्‌योसाप्‍लाःल्‍ले़ पाःत्तुबा कुइसिःक् ख्रिस्‍ते़न् आनिॽ लायोन् ले़प्‍मि पिसे़ स्‍ये़,

४ खुने़ॽ मे़लुप्‍तुबा, सुम् ये़न्‍नो साम्‌योसाप्‍लाःल्‍ले़ पाःत्तुबा कुइसिःक् सिमे़न्‍लाम् हिङे़,

५ खुने़ॽ पत्रुसे़न्‍नु थाःम्‍सिङ्, हे़क्‍क्‍याङ् थिक्-ने़त् (१२) हुॽसाम्‍बाहाॽरो थाःम्‍सिङ्‌लो॥

६ याङ्‌सि थिक्‍ले़ङ्‌मो कुगिप् ङासि (५००) फुॽनुसाॽ नु ने़ॽनुसाॽहाॽरो थाःम्‍सिङ्‌लो॥ खे़ङ्‌हाॽओग कुभा मे़स्‍ये़ मे़बेसाङ् कुभाग कुहिङ्‌वे़त्ते मे़वाॽरो॥

७ हे़क्‍क्‍याङ् खुने़ॽ याकुबरो हे़क्‍क्‍याङ् के़रे़क् सेःक्‌युक्‍मिबाहाॽरो थाःम्‍सिङ्‌लो॥

८ हे़क्‍क्‍याङ् के़रे़क्‍नुःल्‍ले़ एगाङ् कुये़म् मे़ङ्‌गे़त्ते सागे़वाःन्‍छिङ्‌बाल्‍लो कुइसिःक् इङ्‌गाॽओआङ् थाःम्‍सिङ्‌लो॥

९ थेआङ्‌भे़ल्‍ले़ इङ्‌गाॽग सेःक्‌युक्‍मिबाहाॽओ के़रे़क्‍नुःल्‍ले़ चुःक्‍पाआरो॥ इङ्‌गाॽग सेःक्‌युक्‍मिबाआ फाॽआङ् पाःप्‍माआङ् मे़लाॽआन्‍लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुसेसेहुप्‍लक्‍किन् इङ्‌गाॽ तुक्‍खे चाःत्तुङ्‌ङाङ् वये़रो॥

१० कर आल्‍लो इङ्‌गाॽ आक्‍खेलॽरिक् वाॽआ खे़ङ्‌ग निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़ चोगुल्‍ले़एरो॥ निङ्‌वाॽफुमाङ्‌ङिल्‍ले़ कुलुङ्‌गुम्‍मिन् इङ्‌गाॽओ चामे़सोःक्‍ते़न्‍लो॥ खे़न् वेॽ सेःक्‌युक्‍मिबाहाॽनुःल्‍ले़आङ् साॽरिक् याम्‍बुधिक्‍काङ् याःम्‍बक् चोगुङ्‌ङाङ् वाॽआरो, हे़क्‍केसाङ् इङ्‌गाॽ चोगुङ्‌बाग मे़ःन्‍लो कर इङ्‌गाॽओ के़वाॽबा निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़ चोगुबारो॥

११ खे़ल्‍ले़ चोगुल्‍ले़ इङ्‌गाॽसाङ् खे़ङ्‌हाॽरे़साङ् इङ्‌भन् चोःक्‍मनाबा सुनाइङ्‌ङिन् लत्‍छारो, हे़क्‍क्‍याङ् बा खे़न्‍ने खिनिॽ नसान् के़जोगुम्‍माङ् के़वयिॽरो॥

१२ कर ख्रिस्‍ते़न् सिमे़न्‍लाम् याम्‍मो हिङे़आङ् वाॽ लॽरिक् इङ्‌भन् चोगुम्‍बे़आङ् वाॽइल्‍ले़ खिनिॽ कुभारे़ आक्‍खेलॽरिक् सिमे़न्‍लाम् याम्‍मो हिङ्‌मन् मे़बोङ्‌ने़न् लॽरिक् के़बाःत्तुम्‍बाबे?

१३ सिमे़न्‍लाम् याम्‍मो हिङ्‌मन् मे़बोङ्‌ने़न्‍ने़ फाॽग्र ख्रिस्‍ते़न्‍नाङ् सिमे़न्‍लाम् याम्‍मो मे़हिङे़न्‍लो॥

१४ हे़क्‍क्‍याङ् ख्रिस्‍ते़न् सिमे़न्‍लाम् मे़हिङे़न्‍ने़ फाॽग्र आनिगे इङ्‌भन् चोगुम्‍बे़बा नु खिनिॽ नसान् के़जोगुम्‍बाङ्‌ग हने़रक् पोङ्‌लो॥

१५ खे़न्‍नुःल्‍ले़आङ् निङ्‌वाॽफुमाङ्‌ङिल्‍ले़ कुयाःम्‍बेओ आनिगे इङ्‌ले़क्‍के पोःक्‍खिगे़रो, थेआङ्‌भे़ल्‍ले़ आनिगे़ग निङ्‌वाॽफुमाङ्‌ङिल्‍ले़ ख्रिस्‍ते़न् हिङ्‌मन्‍नो फोःक्‍खु लॽरिक् साःक्‍खि पिरुम्‍बे़आङ् वयिगे़रो॥ कर से़क्‍खाःल्‍ले़ खुने़ॽ के़सिबाहाॽ सिमे़न्‍लाम् हिङ्‌मन्‍नो मे़भोःक्‍खुन्‍सिन्‍ने़ फाॽग्र ख्रिस्‍ते़न् हिङ्‌मन्‍नो मे़भोःक्‍खुन्‍लो॥

१६ थेआङ्‌भे़ल्‍ले़ के़सिबाहाॽ सिमे़न्‍लाम् मे़न्‍हिङ्‌ने़न्‍ने़ फाॽग्र ख्रिस्‍ते़न्‍नाङ् सिमे़न्‍लाम् मे़हिङे़न्‍लो॥

१७ हे़क्‍क्‍याङ् ख्रिस्‍ते़न् सिमे़न्‍लाम् मे़हिङे़न्‍ने़ फाॽग्र खिनिॽ नसाःन्‍निन् हने़बा पोङ् हे़क्‍क्‍याङ् आल्‍लसाङ् खिनिॽ लायोओए के़वयिॽरो॥

१८ हे़क्‍क्‍याङ् ख्रिस्‍ते़न् सिमे़न्‍लाम् मे़हिङे़न्‍ने़ फाॽग्र ख्रिस्‍ते़न् नसान् के़जोःक्‍पाआङ् के़सिबाहाॽरे़आङ् से़न्‍लप् मे़ङ्‌घोए मे़वाॽरो॥

१९ कन् हिङ्‌मन्‍ले़ लागिरक् ख्रिस्‍तओ आनिॽ निङ्‌साङ् आजोगुम्‍बाने़ फाॽग्र के़रे़क् मे़न्‍छाम् सुवाङ्‌हाॽनुःल्‍ले़आङ् यरिक् लुङ्‌माॽ स्‍याःत् के़लॽबा आजोःक्‍लो॥

२० कर ख्रिस्‍ते़ङ्‌ग से़क्‍खाए सिमे़न्‍लाम् हिङे़रो, हे़क्‍क्‍याङ् के़सिःबाआङ् के़हिङ्‌बाहाॽओ खुने़ॽए तुम्‍बारो॥

२१ थेआङ्‌भे़ल्‍ले़ सिःमे़ङ्‌ग लत्‍थिक् मनालाम्‍बाए त्‍ये़, हे़क्‍केलॽरिक्‍के सिमे़न्‍लाम् याम्‍मो हिङ्‌मान्‍नाङ् लत्‍थिक् मनालाम्‍बाए ताःरो॥

२२ थेआङ्‌भे़ल्‍ले़ आदम्‍मिल्‍ले़a कुधाःक्‍को के़वाॽबा के़रे़क् मनाहाॽ मे़सिः, हे़क्‍केलॽरिक्‍के ख्रिस्‍ते़न् नसान् के़जोःक्‍पा के़रे़क् मनाहाॽ मे़हिङ्‌लो॥

२३ कर आनिॽ के़रे़क्‍ले़ आबाङे ये़म्‍मिन् हाङ्‌माए पोङ्‌लो॥ सिमे़न्‍लाम् के़हिङ्‌बाहाॽओ ख्रिस्‍ते़ङ्‌ग तुम्‍बारो, हे़क्‍क्‍याङ् खुने़ॽ नुःङ् युःल्‍ले़ कुमनाहाॽ मे़हिङ्‌लो॥

२४ हे़क्‍क्‍याङ् कुनुप्‍मान् तारो॥ खे़न् ये़म्‍मो ख्रिस्‍तरे़ के़रे़क् याम्‍साम्‍गे़न् हाङ्‌युक्, युक्‍हाॽ नु मुक्‍साम्‍हाॽ मे़क्‍खुआङ् निङ्‌वाॽफु हाङ्‌जुम्‍मिन् पानुदिङ् पा निङ्‌वाॽफुमाङ्‌ङिन् हुक्‍सुप्‍तुॽ॥

२५ थेआङ्‌भे़ल्‍ले़ कुनिङ्‌मिहाॽ कुयुक्‍को मे़न्‍दाःत्‍छिङ्‌ङे थारिक् खुने़ॽग हाङ् चोःक्‍माए पोङ्‌लो॥

२६ के़रे़क्‍नुःल्‍ले़ एगाङ् मे़ङ्‌मा के़बोङ्‌बा निङ्‌मिःङ्‌ग सिमे़न्‍लो॥

२७ थेआङ्‌भे़ल्‍ले़ साम्‌योसाप्‍लाओ अक्‍खे साप्‍ते़आङ् पत्, “निङ्‌वाॽफुमाङ्‌ङिल्‍ले़ काक् पाःन्‍हाॽ कुयुक्‍को तारुआङ् वाॽ॥” कर “के़रे़क् पाःन्‍हाॽ” कुयुक्‍को वाॽ फाॽइन् निङ्‌वाॽफुमाङ्‌ङिन्‍नाङ् कुयुक्‍को वाॽ के़लॽबाग मे़बोङ्‌ने़ल्‍लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ के़रे़क् पाःन्‍हाॽ ख्रिस्‍तरे़ कुयुक्‍को ने़स्‍सुपिरुबारो॥

२८ के़रे़क् पाःन्‍हाॽ ये़सुरे़ कुयुक्‍को ताःॽ, हे़क्‍क्‍याङ् के़रे़क् पाःन्‍हाॽ ये़सुरे़ कुयुक्‍को के़दाःप्‍पा निङ्‌वाॽफुमाङ्‌ङिल्‍ले़ कुयुक्‍को आबुगे़न् कुस्‍सान्‍नाङ् तारो॥ हे़क्‍केलॽरिक् निङ्‌वाॽफुमाङ्‌ङिन्‍ने के़रे़क् सम्‍दाङ् युक् के़जोःक्‍पा पोङ्‌लो॥

२९ आल्‍ल सिमे़न्‍लाम् हिङ्‌मन् मे़बोङ्‌ने़न्‍ने़ फाॽग्र के़सिबाहाॽरे़ लागि बप्‍तिस्‍मा मे़बोःक्‍खे़बाल्‍ले़ कुबेन् थे पोःक्‍खे़आङ्‌बे? के़सिबाहाॽ मे़न्‍हिङ्‌ने़न्‍निल्‍ले़ थेआङ् मनाहाॽ खे़ङ्‌हाॽरे़ खुनिॽ लागि बप्‍तिस्‍मा मे़बोङ्‌बाबे?

३० हे़क्‍क्‍याङ् आनिगे़आङ् के़रे़क् ये़म्‍मो थेआङ् किप्‍मा के़घुबाओ थ्‍ये़ॽइगे़र वयिगे़बाबे?

३१ आमिःम् फुॽनुसाॽ नु ने़ॽनुसाॽसे, आनिॽ दाङ्‌बा ख्रिस्‍त ये़सुरे़ खिनिॽओ चोगुबा पाःन्‍नोबा आसिक् सम्‍माल्‍ले़ “इङ्‌गाॽ थिक्‌याःन्‍धक् सिमा यारिप् पोङ्‌ङा” पाःप्‍मा सुक्‍तुङ्‌लो॥

३२ एफिसस ये़क्‌यक्‍को ताम्‍भुङ् थक्‍साहाॽनु थङ् थक्‍ताङ्‌ङिल्‍ले़ थे इन्‍धाःङ् खोसुङ्‌बे? के़सिबाहाॽ सिमे़न्‍लाम् मे़न्‍हिङ्‌ने़न्‍ने़ फाॽग्र “आनिॽ चाम् थुङुम्, थेआङ्‌भे़ल्‍ले़ ताःन्‍दिक्‍क आनिॽ आस्‍सिएरो॥”

३३ खिनिॽ पिर्बेःम्‍बो मे़ध्‍ये़म्‍मिन्‍ने़ॽओ, थेआङ्‌भे़ल्‍ले़ “ताप्‍फे़ःम्‍बा तेःङ्‌जुम्‍हाॽरे़ मे़जोगुल्‍ले़ नुबा ये़प्‍ले़क्‍किन् फे़त्‍लाॽरो॥”

३४ खिनिॽग सेनिङ्‌वाॽओ नुःक्‍खे़म्‍मे़ॽआङ् लायो चोःक्‍मा ले़रे़म्‍मे़ॽओ॥ खिनिॽओ कुभाग निङ्‌वाॽफुमाङ्‌ङिल्‍ले़ कुयाःम्‍बेओ थेआङ् मे़ल्‍ले़ःम्‍नाबाहाॽआङ् मे़वाॽरो॥ कङ्‌ग खिनिॽ सिरिङ् के़मयिर फाॽआङ् मे़त्‍निङ्‌बारो॥

सिमे़न्‍लाम् के़हिङ्‌बा नासिङ्‌गे़न् थक्‍किन्

३५ कर खिनिॽओ कुभारे़ के़बाःत्तुम्‍बिला, “आक्‍खेलॽरिक् के़सिबाहाॽ मे़हिङ्‌बे? आक्‍तङ्‌बा नासिङ्‌गे़न् थक्‍किन् मे़घोःसुॽबे?”

३६ अदङ्‌से, खिनिॽ के़हेॽरुम्‍बा याॽरिःम्‍बान् मे़न्‍छिए थारिक् मे़लिङ्‌ने़न्‍लो॥

३७ खिनिॽ के़हेॽरुम्‍बा याॽरिःम्‍बान् ताःन्‍दि के़बोङ्‌बा कुबुङ्‌ङिन् मे़ःन्‍लो, कर सिःल्‍ले़न् इग्र वेॽ परिक्‍ले़न् याॽरिःम्‍बान्‍लक् के़हेॽरुम्॥

३८ कर निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् के़रे़क् याॽरिःम्‍बाहाॽ आबाङे परिक्‍पा कुबुङ्‌मा पिरुसिॽरो॥

३९ हे़क्‍केलॽरिक्‍के नासिङ्‌गे़न् थक्‍हाॽआङ् थिक् परिक्‍ले़न् मे़होप्‍लो॥ मे़न्‍छाम् याप्‍मिरे़न् थिक् परिक्‍ले़न्, थक्‍साहाॽ, पुसाहाॽ नु ङाहाॽरे़न् वेॽ वेॽ परिक्‍ले़न् थक् वाॽरो॥

४० ताङ्‌साक्‍पो लाबा, नाम्, खेःम्‍सिक्‍हाॽ मे़बत्, हे़क्‍क्‍याङ् इक्‍सादिङ् खाम्‍बेःक्‍मोआङ् थक्‍हाॽ मे़वाॽरो, कर ताङ्‌साक्‍पोबा लाबा, नाम्, खेःम्‍सिक्‍हाॽरे़ खुनिॽ ओःप्‍मान् नु इक्‍सादिङ् खाम्‍बेःक्‍मोबा थक्‍हाॽरे़ खुनिॽ खे़म्‍सिङ्‌मान् वेॽ वेॽ चोक्‍लो॥

४१ नाम्‍मिल्‍ले़ कुओःप्‍मान् थिक् परिक्‍ले़न्, लाबाल्‍ले़न् वेॽ परिक्‍ले़न् चोक्, हे़क्‍क्‍याङ् खेःम्‍सिक्‍पाल्‍ले़ कुओःप्‍मान् वेॽ परिक्‍ले़न् चोक्॥ हे़क्‍केलॽरिक्‍के थिक् खेःम्‍सिक्‍पाल्‍ले़ कुओःप्‍मान् नु वेॽस्‍मा खेःम्‍सिक्‍पाल्‍ले़ कुओःप्‍मान् वेॽ वेॽ चोक्‍लो॥

४२ हे़क्‍क्‍याङ् सिमे़न्‍लाम् याम्‍मो हिङ्‌मान्‍नाङ् बा हे़क्‍तङ्‌बाए चोक्‍लो॥ कन् नासिङ्‌गे़न् थक्‍किन् सिःॽ हे़क्‍क्‍याङ् लुप्‍माआङ् किःॽ, कर सिमे़न्‍लाम् याम्‍मो के़हिङ्‌बा थक्‍किन् आजुनि पोङ्‌लो॥

४३ आनिॽ नासिङ्‌गे़न् थक्‍किन् लुप्‍पिल्‍ले़ ताप्‍फे़ःम्‍बा नु थुम् मे़ःन्‍नेबा चोक्, कर याम्‍मो कुहिङ्‌वे़त् पोङ्‌ङिल्‍ले़ नुबा नु के़धुम्‍बा पोङ्‌लो॥

४४ नासिङ्‌गे़न् थक्‍किन् लुप्, हे़क्‍क्‍याङ् याम्‍साम्‍गे़न् थक्‍किन् हिङ्‌लो॥ नासिङ्‌गे़न् थक् वाॽबा हे़क्‍केए याम्‍साम्‍गे़न् थक्‍किन्‍नाङ् वाॽरो॥

४५ साम्‌योसाप्‍लाओ अक्‍खेलॽरिक् साप्‍ते़आङ् पत्, “थिक्‍सिगेःक्‍स्‍मा मना आदम्‍मिङ्‌ग कुहिङ्‌वे़त् मना पोःक्‍खे़,” याङ्‌सिबा आदम्‍मिङ्‌ग (ख्रिस्‍त) ने़त्तिगे़न् हिङ्‌मन् के़बिबा याम्‍साम् पोःक्‍खे़रो॥

४६ के़रे़क्‍नुःल्‍ले़ तगि नासिङ्‌गे़न् थक्‍किन् ताःॽ, हे़क्‍क्‍याङ्‌लक् याम्‍साम्‍गे़न् थक्‍किन् तारो॥

४७ थिक्‍सिगेक्‍पा मनाःङ्‌ग खाम्‍बेःक्‍मोबा खाम्‍लाम्‍बा चोगे़आङ् वये़, कर निसिगेःक्‍स्‍मा मनाःङ्‌ग साङ्‌ग्राम्‍पेदाङ्‌लाम्‍बाबारो॥

४८ इक्‍साबा मनाहाॽ खाम्‍मिल्‍ले़ के़बोङ्‌बा मनान् हे़क्‍तङ्‌बासिरो, हे़क्‍केलॽरिक्‍के साङ्‌ग्राम्‍पेदाङ्‌बा मनाहाॽ साङ्‌ग्राम्‍पेदाङ्‌लाम् के़युबा मनान् हे़क्‍तङ्‌बासिरो॥

४९ आल्‍लो आनिॽ खाम्‍मिल्‍ले़ के़बोङ्‌बा मनान् हे़क्‍तङ्‌बा आजोःक्, हे़क्‍केलॽरिक्‍के साङ्‌ग्राम्‍पेदाङ्‌लाम् के़युःबा मनान् हे़क्‍तङ्‌बा आबोङ्‌लो॥

५० आल्‍ल आमिःम् फुॽनुसाॽ नु ने़ॽनुसाॽसे, इङ्‌गाॽ पाःप्‍मा कोःत्तुङ्‌बान् कन्‍लो, ने़क्‍सा नु माक्‍खिॽइल्‍ले़ निङ्‌वाॽफुहाङ्‌जुम्‍मिल्‍ले़न् लक् खोमा मे़सुक्‍तुन्‍लो, हे़क्‍केलॽरिक्‍के के़मे़क्‍पा के़बेःक्‍पाल्‍ले़ आप्‍फाल्‍ले़आङ् मे़म्‍मे़क्‍मनाबाल्‍ले़न् लक् खोमा मे़सुक्‍तुन्‍लो॥

५१ खे़प्‍से़म्‍मे़ॽओ! इङ्‌गाॽ लत्‍छा सिबिॽबा पाःन्‍धिक् मे़त्‍निङ्– आनिॽ के़रे़क् आन्‍छिने़न्‍लो, कर आनिॽ के़रे़क् आले़ङ्‌सिङ् आबेःक्‍लो॥

५२ सप्‍फारे़सा, मिक्‍चिराप्‍पोसा, थुत्‍थुरिःप्‍पाल्‍ले़ कुनुप्‍पोबा इक्‍लाओ आले़क्‍सिङ्‌लो॥ थेआङ्‌भे़ल्‍ले़ खे़न् ये़म्‍मो थुत्‍थुरिःप्‍पे़न् मुक् हे़क्‍क्‍याङ् के़सिबा के़बेःक्‍पाहाॽ मे़म्‍मे़क्‍मनाबा मे़बोङ्‌ङाङ् मे़हिङ्‌लो, हे़क्‍क्‍याङ् आनिॽ के़रे़क् आले़ङ्‌सिङ् आबेःक्‍लो॥

५३ थेआङ्‌भे़ल्‍ले़ कन् के़सिबा के़बेःक्‍पा नासिङ्‌गे़न् थक्‍किन् आप्‍फाल्‍ले़आङ् मे़न्‍नुप्‍मनाबा आजुनि थक्‍को ले़ङ्‌सिङ्‌मा पोङ्‌लो॥

५४ हे़क्‍क्‍याङ् कन् के़सिःबा के़बेःक्‍पा थक्‍किन् मे़न्‍छिःम्‍नाबा आजुनि थक्‍को ले़ङ्‌सिङ्‌ङिल्‍ले़ कन् साप्‍ते़आङ् के़बप्‍पा पाःन्‍जाक्‍किन् के़त्‍लो,

“सिमे़न् थङ्‌ङो हारि त्‍ये़आङ् वाॽरो”

५५ “सिमे़न्‍ने, खे़ने़ॽ के़धङ्‌नाःन्‍निन् आत्‍तो वाॽबे?

सिमे़न्‍ने, खे़ने़ॽ के़मुक्‍साम्‍मिन् आत्‍तो वाॽबे?”

५६ सिमे़ल्‍ले़ कुमुक्‍साम्‍मिन् लायोलाम् खोसुॽरो, हे़क्‍क्‍याङ् लायोल्‍ले़ कुमुक्‍साम्‍मिङ्‌ग साम्‌योथिम् इङ्‌जाङ्‌लाम् खोसुॽरो॥

५७ कर निङ्‌वाॽफुमाङ्‌ङिन् नोगे़न्‍लो! खुने़ॽए आनिॽ दाङ्‌बा ये़सु ख्रिस्‍तलाम्‍बा थङ्‌नाःन्‍निन् आबिॽरो॥

५८ खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, खिनिॽ के़धुम्‍बा पोःक्‍खे़म्‍मे़ॽआङ् मे़म्‍मुन्‍ने वये़म्‍मे़ॽओ॥ दाङ्‌बाल्‍ले़ कुयाःम्‍बक्‍को सदादिङ् पोरे़म्‍मे़ॽर पेगे़म्‍मे़ॽओ॥ थेआङ्‌भे़ल्‍ले़ दाङ्‌बाल्‍ले़ लागि खिनिॽ याम्‍बुधिक्‍किन् चामे़सोःक्‍ने़न् फाॽआङ् के़निसुम्‍माङ् के़वयिॽरो॥

a 

१५:२२ आदम फाॽइन् निङ्‌वाॽफुमाङ्‌ङिल्‍ले़ चोगुबा थिक्‍सिगेक्‍पा मनारो॥

यरुसले़मस्‍मा नसानिबाहाॽरे़ लागि कुभाॽयाङ्

१६

आल्‍ल यरुसले़मस्‍मा नसानिबाहाॽरे़ लागि कुभाॽ याङ्‌ङिल्‍ले़ कुयाःम्‍बेओ अक्‍खे मे़त्‍निङ्‌लो– गलातिया थुम्‍मोबा सेसेहुप्‍लक्‍हाॽ मे़त्तुङ्‌सिङ्‌बा हे़क्‍केए चोगे़म्‍मे़ॽओ॥

२ ते़ने़बा ये़न्‍नो खिनिॽ के़रे़क्‍ले़ के़धगुम्‍बा याङ्‌लाम्‍बा कुभाॽयाङ् से़न्‍दे़म्‍मे़ॽआङ् फुक्‍खे़म् युक्‍खे़म्‍मे़ॽओ॥ हे़क्‍केःल्‍ले़ इङ्‌गाॽ ताआल्‍ले़ कुभाॽयाङ् फुङ्‌मा मे़बोङ्‌ने़न्॥

३ हे़क्‍क्‍याङ् इङ्‌गाॽ खे़प्‍मो ताआल्‍ले़ खिनिॽ निङ्‌वाॽइरे़ खोःप्‍तुसिबा मनाहाॽ निःसुम् सक्‍हाॽ साप्‍तुङ् पिरुङ्‌सिङ्‌ङाङ् खे़ङ्‌हाॽनुए खिनिॽ के़भोःक्‍खुम्‍बा कुभाॽ याङ्‌ङिन् यरुसले़म ये़क्‌यक्‍को हाङ्‌मादेमा पोङ्‌लो॥

४ इङ्‌गाॽआङ् पेःक्‍काल्‍ले़ नुबा पोङ्‌ने़ फाॽग्र इङ्‌गाॽनुए खे़ङ्‌हाॽआङ् मे़बेःक्‍लो॥

पावलरे़ लाम्‍दिक् चोःक्‍मा कुनिङ्‌वाॽ

५ इङ्‌गाॽ मे़सेदोनिया थुम्‍मो लाम्‍दिक् चोःक्‍काआङ् खिनिॽ तुम्‍से़ ताआ, थेआङ्‌भे़ल्‍ले़ इङ्‌गाॽ मे़सेदोनिया पोङ्‌मार लाम्‍दिक् चोःक्‍मा निङ्‌वाॽ चोगुङ्‌ङाङ् वाॽआरो॥

६ इङ्‌गाॽ खिनिॽनु सप्‍फा वाॽसे़ ताआबिला, पोङ्‌ने़ फाॽग्र कन् चुङ्‌वाःम्‍माओ खिनिॽनु वाॽआरो॥ हे़क्‍केलॽरिक् इङ्‌गाॽ खे़प्‍मोलाम् आत्‍ति पेःक्‍कासाङ् कुभाॽ पिमा आगे़सुक्‍तिॽरो॥

७ थेआङ्‌भे़ल्‍ले़ कन् ये़म्‍मो खिनिॽ तुम्‍से़ सप्‍फारक् मे़ःन्, कर दाङ्‌बाल्‍ले़ कुनिङ्‌वाॽ पोङ्‌ने़ फाॽग्र खिनिॽनु कुभा ये़म् थारिक् वाॽमा आनिङ्‌वाॽ वाॽरो॥

८ कर पे़न्‍तिकोस तङ्‌नाम्a थारिक् इङ्‌गाॽ कप्‍मो एफिसस ये़क्‌यक्‍को याःक्‍कारो॥

९ थेआङ्‌भे़ल्‍ले़ इङ्‌गाॽ आलागि पयम् याःम्‍बक् चोःक्‍मा चारिक् नुबा ये़म् त्‍ये़आङ् वाॽरो॥ हे़क्‍क्‍याङ् कप्‍मो यरिक् याप्‍मि के़अप्‍पाहाॽआङ् मे़वाॽरो॥

१० तिमोथिन् खे़प्‍मो ताःल्‍ले़ नुःरिक्‍काङ् लाङ्‌दाःक्‍ते़म्‍मे़ॽओ, थेआङ्‌भे़ल्‍ले़ खुने़ॽग इङ्‌गाॽ चोगुङ्‌बा कुइसिःक्‍के दाङ्‌बाल्‍ले़ कुयाःम्‍बक् चोगुर वाॽरो॥

११ खे़ल्‍ले़ चोगुल्‍ले़ आत्तिन्‍हाॽरे़आङ् खुने़ॽ कुनामे़न्‍छाॽ मे़म्‍मे़त्तुन्‍ल॥ खुने़ॽ इङ्‌गाॽओ फे़न्‍निल्‍ले़ कुभाॽ पिरे़म्‍मे़ॽआङ् पाङ्‌घे़म्‍मे़ॽओ॥ खुने़ॽ फुॽनुसाॽहाॽनु के़त् फे़न् फाॽआङ् इङ्‌गाॽ हाङ्‌घुङ्‌ल वाॽआरो॥

१२ आल्‍ल नुसाॽ अप्‍पोलोसरे़ कुयाःम्‍बेओ इङ्‌गाॽ अक्‍खे मे़त्‍निङ्‌लो– खुने़ॽ वेॽ नसानिबा फुॽनुसाॽहाॽनु खिनिॽओ फे़न्‍ल फाॽआङ् साॽरिक् पेलि फाक्‍तुङ्, कर खुने़ॽ आल्‍लो खिनिॽओ फे़म्‍मा निङ्‌वाॽ मे़जोगुन्‍लो॥ खुने़ॽ नुबा ये़म् खोसुल्‍ले़सा खिनिॽ तुम्‍से़ फे़न्‍लो॥

१३ खिनिॽ सिङ्‌सिङ् ये़क्‌ये़क् लॽरे़म्‍मे़ॽओ॥ नसाःन्‍नो मे़म्‍मुन्‍ने वये़म्‍मे़ॽओ॥ मे़ङ्‌गिःम्‍नाबा नु के़धुम्‍बा पोःक्‍खे़म्‍मे़ॽआङ्

१४ थे़मा के़जोगुम्‍साङ् मिःम्‍जिनु चोगे़म्‍मे़ॽओ॥

१५ स्‍तिफनसे़न् नु खुने़ॽ कुहिम्‍सयङ्‌हाॽ कुसिङ् के़निःत्तुम्‍सिम्‍लो॥ खे़ङ्‌हाॽग अक्‍खैया थुम्‍मोबा के़रे़क्‍नुःल्‍ले़ तगि नसान् के़जोःक्‍पासिरो॥ हे़क्‍क्‍याङ् नसानिबाहाॽ कुभाॽ पिमासिओ आबाङे मे़बिसिङ्‌ङाङ् मे़वाॽरो॥ आमिःम् फुॽनुसाॽ नु ने़ॽनुसाॽसे, अक्‍खेलॽरिक् पेलि फाक्‍निङ्‌लो,

१६ अक्‍तङ्‌बा मनाहाॽ हे़क्‍क्‍याङ् वेॽ दाङ्‌बाओ याम्‍बुधिक्‍काङ् माङ्‌सेवाओ याःम्‍बक् के़जोःक्‍पाहाॽ इङ्‌धाङ् पिरे़म्‍सिम्‍मे़ॽओ॥

१७ कप्‍मो स्‍तिफनस, फोर्तुनातस नु अक्‍खैकससि मे़गे़रे़ मे़द्‌ये़ल्‍ले़ इङ्‌गाॽ पसःत्‍सःत्ताङ्‌लो, थेआङ्‌भे़ल्‍ले़ खे़ङ्‌हाॽरे़ग खिनिॽ के़होःप्‍तिल्‍ले़ इङ्‌गाॽ चाहाबा चोगाङ्‌बा के़रे़क् पाःन्‍हाॽ मे़बिराङ्‌ङाङ् मे़वाॽरो॥

१८ खे़ङ्‌हाॽरे़ग खिनिॽ हाङ्‌हाङ् के़म्‍मे़त्तिबा हे़क्‍के इङ्‌गाॽआङ् हाङ्‌हाङ् मे़मे़त्ताङ्‌ङाङ् वाॽरो॥ से़क्‍खासाङ् हे़क्‍तङ्‌बा मनाहाॽग इङ्‌धाङ् पिमासि पोङ्‌लो॥

कुनुप्‍मा सेवा

१९ एसिया ते़ङ्‌गप्‍पोबा सेसेहुप्‍लक्‍हाॽरे़ खिनिॽ सेवा के़म्‍हाक्‍तिॽरो॥ अक्‍विला नु प्रिस्‍किला हे़क्‍क्‍याङ् खुन्‍छिॽ हिम्‍मो के़जुम्‍बा सेसेहुप्‍लक्‍कोबा मनाहाॽरे़ दाङ्‌बाओ सिक्‍लुङ्‌मोलाम् सेवा के़म्‍हाक्‍तिॽरो॥

२० कप्‍मोबा के़रे़क् फुॽनुसाॽ नु ने़ॽनुसाॽहाॽरे़आङ् सेवा के़म्‍हाक्‍तिॽरो॥ खिनिॽग नसानिबा मिःम्‍जिःल्‍ले़ सेवा मे़त्तासिम्‍मे़ॽओ॥

२१ इङ्‌गाॽ पावलरे़ कन् सेवान् आबाङे आहुक्‍किल्‍ले़ साप्‍तुङ्‌ङाङ् वाॽआरो॥

२२ आत्‍तिल्‍ले़ दाङ्‌बान् मिःम्‍जि मे़मे़त्तुन् हाराॽ खे़ङ्‌ग साङ्‌ग्राःल्‍ले़ ते़त्तुररो॥ आदाङ्‌बे, ये़ॽओ!

२३ दाङ्‌बा ये़सुरे़ कुलुङ्‌गुम्‍मिन् खिनिॽनु वाॽर॥

२४ खिनिॽ ख्रिस्‍त ये़सुन् नसान् के़जोःक्‍पा के़रे़क् लुङ्‌माॽ तुक्‍निङ्‌लो॥ आमे़न्॥

a 

१६:८ पे़न्‍तिकोस तङ्‌नाम्– कङ्‌ग यहुदिहाॽरे़ फुङ्‌वाःम्‍माओ मे़जोगुबा तङ्‌नाम्‍लो॥

पावलरे़ कोरन्‍थिहाॽ हाक्‍तुसिबा निसिगेक्‍पा सक्‍इङ्‌घङ्

निःसुम्

पावलरे़ कोरन्‍थि ये़क्‌यक्‍को खुने़ॽ हेःक्‍तुबा सेसेहुप्‍लक्‍कोबा नसानिबाहाॽ हाक्‍तुसिबा निसिगेक्‍पा सक्‍इङ्‌घङ्‌लो॥ पावलरे़ कन् सक्‍इङ्‌घङ्‌ङिन् साप्‍तुबा ये़म्‍मो खे़प्‍मोबा सेसेहुप्‍लक्‍कोबा नसानिबाहाॽनु नुबा कुदङ्‌जुम् होःप्‍ते़रो॥ सेसेहुप्‍लक्‍पा कुभा मनाहाॽरे़ साॽरिक् कुजाःत्‍थि मे़देसुआङ् वये़रो, हे़क्‍केसाङ् पावलरे़ खे़ङ्‌हाॽनु नादङ् चोःक्‍मा साॽरिक् निङ्‌वाॽ चोगुआङ् वये़, हे़क्‍क्‍याङ् खुने़ॽ इःत्तुबा हे़क्‍के पोङ्‌ङिल्‍ले़ खुने़ॽ साॽरिक् ओमु लॽबा पाःन्‍निन् कप्‍मो चे़क्‍खुॽरो॥

कन् सक्‍इङ्‌घङ्‌ङिल्‍ले़ थिक्‍सिगेक्‍पा लक्‍किल्‍ले़ पावल नु कोरन्‍थिबा सेसेहुप्‍लक्‍किल्‍ले़ खुनिॽ तङ्‌जुम्‍मिल्‍ले़ कुयाःम्‍बेओ पोधक् आजोःक्‍लो॥ पावलरे़ सेसेहुप्‍लक्‍पा कुभा मनाहाॽरे़ खुने़ॽ कुजाःत्‍थि मे़देसुबा नु मे़अत्तुबाओ के़साक्‍पा नोगप् पिरुसिआङ् खे़न् नोगप्‍पिल्‍ले़ मनाहाॽलुम्‍मो लायोलाम् हिम्‍मा नु नादङ् चोःक्‍मान् त्‍ये़बाल्‍ले़ खुने़ॽ कुसिक् समे़आङ् वये़रो॥

हे़क्‍क्‍याङ् पावलरे़ खे़प्‍मोबा सेसेहुप्‍लक्‍किन्‍नु यरुसले़म ये़क्‌यक्‍कोबा याङ्‌गे़साॽबा नसानिबाहाॽ निङ्‌वाॽ हम्‍माआङ् कुभाॽ पिमासि फाॽआङ् पेलि फाक्‍तुॽसिरो॥

हे़क्‍क्‍याङ् एगाङ्‌स्‍मा नाःत्‍लाहाॽओ पावलरे़ खुने़ॽ कुत्‍चाॽए दाङ्‌बा ये़सु ख्रिस्‍तरे़ कुसेःक्‌युक्‍मिबा पोःक्‍खे़बा पाःन्‍निन् इगु मे़त्‍छिङ्‌ङाङ् साप्‍तुरो, थेआङ्‌भे़ल्‍ले़ कोरन्‍थिबा कुभा मनाहाॽ से़क्‍खाबा सेःक्‌युक्‍मिबासिगे़ लॽरिक् मे़बाःत्तु हे़क्‍क्‍याङ् पावले़न् इङ्‌ले़क्‍पारो लॽरिक् पान् मे़धिक्‍तुआङ् वये़रो॥

थामिङ्

निःसुम् १:१-११

पावले़न् नु कोरन्‍थिबा सेसेहुप्‍लक् १:१२–७:१६

यहुदिया थुम्‍मो के़वाॽबा नसानिबाहाॽरे़ लागि कुभाॽयाङ् ८:१–९:१५

पावलरे़ इङ्‌गाॽ सेःक्‌युक्‍मिबाआ फाॽआङ् उवा चोगुबा १०:१–१३:१०

कुनुप्‍मा १३:११-१३

पावलरे़ कोरन्‍थिहाॽ हाक्‍तुसिबा निसिगेक्‍पा सक्‍इङ्‌घङ्

पावललाम्‍बा सेवा

१

निङ्‌वाॽफुमाङ्‌ङिल्‍ले़ कुनिङ्‌वाॽलाम्‍बा ख्रिस्‍त ये़सुरे़ कुसेःक्‌युक्‍मिबा पोङ्‌से़ सेगाङ्‌बा इङ्‌गाॽ पावल नु आनिॽ नुसाॽ तिमोथिरे़a कोरन्‍थि ये़क्‌यक्‍कोबा निङ्‌वाॽफुमाङ्‌ङिल्‍ले़ कुसेसेहुप्‍लक् नु अक्‍खैया ते़ङ्‌गप् खाराक् के़युङ्‌बा काक् ख्रिस्‍ते़न् नसान् के़जोःक्‍पाहाॽ कन् सक्‍इङ्‌घङ्‌ङिन् हाक्‍कासिगे़बारो॥

२ आनिॽ पानुदिङ् पाः निङ्‌वाॽफुमाङ् नु दाङ्‌बा ये़सु ख्रिस्‍तरे़ लुङ्‌गुम् नु सनारुङ् खिनिॽ के़बिरिररो॥

निङ्‌वाॽफुमाङ्‌ङिल्‍ले़ आनिॽ आःन्‍छिङ्‌मा आबिॽ

३ आनिॽ दाङ्‌बा ये़सु ख्रिस्‍तरे़ कुम्‍बा याप्‍मि लुङ्‌माॽ के़दुक्‍पा नु आःन्‍छिङ्‌मा याप्‍मि के़बिबा पानुदिङ् पा निङ्‌वाॽफुमाङ्‌ङिल्‍ले़ कुनारा पोररो॥

४ निङ्‌वाॽफुमाङ्‌लाम् आघोसुम्‍बा आःन्‍छिङ्‌माल्‍ले़ इनोगे़न् तुक्‍खेओ के़वाॽबाहाॽ आःन्‍छिङ्‌मा पिमा आसुक्‍तुम्‍सिम्‍ल फाॽआङ् खुने़ॽए काक् आनिॽ इनोगे़न् तुक्‍खेओ आःन्‍छिङ्‌मा आबिॽरो॥

५ थेआङ्‌भे़ल्‍ले़ ये़सुन् तुक्‍खे च्‍ये़बा हे़क्‍के आनिॽआङ् यरिक् तुक्‍खे आजाःॽ॥ बा हे़क्‍केलॽरिक्‍के निङ्‌वाॽफुमाङ्‌ङिल्‍ले़ ख्रिस्‍तलाम् यरिक् आःन्‍छिङ्‌मान् आबिॽरो॥

६ आनिगे इनोगे़न् तुक्‍खेःल्‍ले़ के़ःप्‍तिगे़ल्‍ले़ खे़ङ्‌ग खिनिॽ आःन्‍छिङ्‌मा नु से़न्‍लप्‌रे़ लागिने़ पोङ्‌लो॥ हे़क्‍क्‍याङ् निङ्‌वाॽफुमाङ्‌ङिल्‍ले़ आःन्‍छिङ्‌मा पिरिगे़ल्‍ले़ खे़न्‍नाङ् खिनिॽ आःन्‍छिङ्‌माल्‍ले़ लागिरो॥ हे़क्‍क्‍याङ् आनिगे पिआसिगे़बा आःन्‍छिङ्‌मालाम् आनिगे थरुम्‍बे़बा इनोगे़न् तुक्‍खेन् खिनिॽआङ् नासिथःप्‍मा के़सुक्‍तुम्‍लो॥

७ हे़क्‍क्‍याङ् आनिगे इनोगे़न् तुक्‍खे च्‍ये़ॽइगे़बा हे़क्‍के खिनिॽआङ् तुक्‍खे के़ज्‍ये़ॽइरो, हे़क्‍केलॽरिक्‍के निङ्‌वाॽफुमाङ्‌ङिल्‍ले़ आःन्‍छिङ्‌मा पिरिगे़बा हे़क्‍के खिनिॽआङ् आःन्‍छिङ्‌मा के़बिरिॽ के़लॽबा आनिगे निङ्‌साङ्‌ङिन् मे़मुन्‍ने़न्‍लो॥

८ आमिःम् फुॽनुसाॽ नु ने़ॽनुसाॽसे, एसियाबा ते़ङ्‌गप्‍पो आनिगे तुमुम्‍बे़बा के़साक्‍पा इनोगे़न् तुक्‍खेन् खिनिॽ निङ्‌वाॽओ ताःप्‍मा के़लॽबा निङ्‌वाॽ चोगुङ्‌लो॥ खे़न् तुक्‍खेःङ्‌ग थम्‍मा सुक्‍मे़न्‍दे़प्‍मना कुइसिःक् चोगे़, हे़क्‍केःल्‍ले़ आनिगे हिङिगे़ॽ के़लॽबा निङ्‌वाॽए मे़न्‍इःप्‍मनारो॥

९ से़क्‍खाए आनिगे़ग स्‍ये़ॽइगे़बि फाॽआङ् निङ्‌वाॽ इःत्तुम्‍बे़रो॥ कर कङ्‌ग आनिगे आबाङे ताङ्‌से़ःप्‍सिङ्‌मा फाॽआङ् मे़ःन्, कर के़सिबाहाॽ कुहिङ्‌वे़त् के़जोःक्‍पा निङ्‌वाॽफुमाङ्‌ङिल्‍ले़रक् ताङ्‌से़ःप्‍मा आसुक् के़लॽबा इःप्‍मा सुक्‍तुम्‍बे़र फाॽआङ् अक्‍खे पोःक्‍खे़बारो॥

१०-११ खुने़ॽग अक्‍तङ्‌बा किप्‍मा के़घुबा सिमे़न्‍लाम् से़ःप्‍तिगे़ हे़क्‍क्‍याङ् ताःन्‍दिआङ् से़ःप्‍तिगे़रो॥ खुने़ॽ चक्‍मे़ल्‍लॽए याम्‍मोआङ् से़ःप्‍तिगे़ हे़क्‍क्‍याङ् खिनिॽ तुवा चोःक्‍नु कुभाॽ याप्‍मि के़बिरिॽ फाॽआङ् खुने़ॽओ निङ्‌साङ् चोगुम्‍बे़आङ् वयिगे़रो॥ हे़क्‍क्‍याङ् यरिक् मनाहाॽरे़ आनिगे लागि मे़जोगुबा तुवाःल्‍ले़न् नोगप्‍पो निङ्‌वाॽफुमाङ्‌ङिल्‍ले़ आनिगे मुॽइसाम् पिरिगे़ॽ हे़क्‍क्‍याङ् आनिगे लागि निङ्‌वाॽफुमाङ्‌ङिन् नोगे़न् मे़बिरुॽरो॥

पावलरे़ कोरन्‍थि मे़म्‍बेःक्‍मा निङ्‌वाॽ चोगुॽ

१२ कन् इक्‍सा खाम्‍बेःक्‍मोरक् मे़ःन्, कर खिनिॽ तगिआङ् निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् आनिगे ये़प्‍ले़क्‍किन् सेसे नु कुदोःप्‍मा कत्तुम्‍बे़ के़लॽबा पाःन्‍निन् मुरा मे़न्‌याए पाःप्‍मा सुक्‍तुम्‍बे़रो॥ कङ्‌ग मे़न्‍छाम् याप्‍मि सिक्‍कुम् निङ्‌वाॽरे़ कत्तुम्‍बे़बा मे़ःन्, कर निङ्‌वाॽफुमाङ्‌ङिल्‍ले़ कुलुङ्‌गुम्‍लाम्‍बा कत्तुम्‍बे़बारो॥

१३-१४ खिनिॽ निःप्‍मा के़न्‍छुक्‍तुम्‍मिम्‍बा नु कुसिङ् निःप्‍मा के़न्‍छुक्‍तुम्‍मिम्‍बा पाःन्‍हाॽ सक्‍इङ्‌घङ्‌ङो थेआङ् मे़साप्‍तुम्‍बे़न्‍लो॥ आल्‍लो आनिगे याःम्‍बेओ मिसाक्‍लक् कुसिङ्‌गे़न्‍निःत्तुम्, कर थिक्‌ये़न् खिनिॽ काक् पाःन्‍हाॽ कुसिङ् निःप्‍मा के़सुक्‍तुम् के़लॽबा इङ्‌गाॽ निङ्‌साङ् चोगुङ्‌लो॥ हे़क्‍क्‍याङ् दाङ्‌बा ये़सुन् नुःङ् युबा ये़न्‍नो खिनिॽ याःम्‍बेओ वेॽ मनाहाॽ नुबा पान् मे़त्तुम्‍सिम्‍बे़बा कुइसिःक् खिनिॽआङ् आनिगे याःम्‍बेओ नुबा पान् के़जे़क्‍तुम्‍सिम्‍लो॥

१५ आनिॽ नुरिक्‍काङ् कुसिङ् आनिःत्तासि के़लॽबा पाःन्‍निन् से़क्‍खाए इगु कत्तुङ्‌बाल्‍ले़ चोगुल्‍ले़ मुॽइसाम् के़घोसुम्‍ल फाॽआङ् याम्‍मो खिनिॽओ तामा निङ्‌वाॽ चोगुङ्‌ङाङ् वयाङ्‌लो॥

१६ इङ्‌गाॽ मे़सोदोनिया ते़ङ्‌गप् पेःक्‍काल्‍ले़ खिनिॽओ लःम्‍मार पेःक्‍मा हे़क्‍क्‍याङ् खे़प्‍मोलाम् नुःङ्‌ङाइल्‍ले़आङ् खिनिॽओ लःम्‍मा निङ्‌वाॽ चोगुङ्‌लो॥ हे़क्‍क्‍याङ् यहुदिया थुम् पेःक्‍काल्‍ले़ कुभाॽ याप्‍मि के़बिरिर के़लॽबा निङ्‌वाॽ चोगुङ्‌ङाङ् वाॽआ॥

१७ खिनिॽओ तामा मे़न्‍छुक्‍पे़न्, कर इङ्‌गाॽ कन् हने़ निङ्‌वाॽ चोगुङ्‌बा मे़ःन्, हे़क्‍क्‍याङ् इक्‍साबा मे़न्‍छाम् याप्‍मि कुइसिःक् लत्‍थिक् मुराःल्‍ले़ ओ नु मेःन् लॽरिक् पाःप्‍मा निङ्‌वाॽ चोगुङ्‌बा मे़ःन्‍लो॥

१८ कर निङ्‌वाॽफुमाङ्‌ङिन् नसाःन्‍साबा चोःक्‍पा कुइसिःक् इङ्‌गाॽआङ् नसाःन्‍साबा चोःक्‍का॥ इङ्‌गाॽ चोगुङ् नु मे़जोगुङ्‌ङिन् लॽरिक् के़बाःप्‍पा मना मे़ःन्‍नाॽरो॥

१९ थेआङ्‌भे़ल्‍ले़ इङ्‌गाॽ, तिमोथि नु सिलासलाम्‍बा निङ्‌वाॽफुसा ये़सु ख्रिस्‍ते़न् खिनिॽओ इङ्‌भोसुम्‍बे़ल्‍ले़ ओ नु मे़ःन् के़लॽबा पान् होःप्‍ते़रो॥ कर खुने़ॽ “ओरो” पाःत्तुबा पाःन्‍निन् चोगुॽएरो॥

२० थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ चोगुबा आक्‍खे़न् माङ्‌हे़क्‍हाॽसाङ् खे़ङ्‌हाॽ ख्रिस्‍तओ “ओरो” पोङ्‌लो॥ हे़क्‍क्‍याङ् खुने़ॽलाम्‍बाए निङ्‌वाॽफुमाङ्‌ङिल्‍ले़ कुमिमिदिङ् पोङ्‌ल फाॽआङ् आनिगे “आमे़न्”, (ओरो, हे़क्‍के पोङ्‌लरो), पाःत्तुम्‍बे़रो॥

२१ आल्‍ल निङ्‌वाॽफुमाङ्‌ङिल्‍ले़ ख्रिस्‍ते़न्‍नु सोरिक् आनिॽ के़रे़क् के़धुम्‍बा आजोःक्॥ हे़क्‍क्‍याङ् खुने़ॽए याप्‍मि माङ्‌धोःक्‍ना आबिरे़आङ्

२२ आनिॽ खुने़ॽइन् फाॽआङ् ओसेःन्‍धाक्‍मारे़ लागि सेसेमाङ्‌ङिन् ते़न्‌याङ् कुइसिःक् आनिॽ सिक्‍लुङ्‌मो आबिरे़आङ् आवाॽरो॥ हे़क्‍केलॽरिक् सेसेमाङ्‌ङिन् आबिरे़बाल्‍ले़ चोगुल्‍ले़ काक् माङ्‌हे़क् चोगुबा पाःन्‍हाॽ से़क्‍खाए तारो फाॽआङ् निःन्‍धो पोङ्‌लो॥

२३ खिनिॽ पान् मे़मे़त्‍निङ्‌ङिन्‍ल फाॽआङ् कोरन्‍थि ये़क्‌यक्‍को याम्‍मो मे़न्‍दाबान्‍बा पाःन्‍निन् निङ्‌वाॽफुमाङ्‌ङिल्‍ले़ए निसुॽरो॥

२४ आनिगे़ग खिनिॽ नसाःन्‍नो युक् चोःक्‍मा निङ्‌वाॽ मे़गत्तुम्‍बे़न्‍लो, थेआङ्‌भे़ल्‍ले़ खिनिॽ नसाःन्‍नो के़धुम्‍बा के़जोगिॽ, कर खिनिॽ के़सःत्‍तिर फाॽआङ् खिनिॽनु सोरिक् याःम्‍बक् चोगिगे़रो॥

a 

१:१ तिमोथि– खुने़ॽ पावलरे़ माङ्‌सेवा चोगुबालाम्‍बा नसानिबा के़बोङ्‌बा लत्‍छा थाङ्‌बे़न् वये़॥ खुने़ॽ नसानिबा पोःक्‍खे़आङ् यरिक्‍ले़ङ् पावलनु लाम्‍दिक् चोगे़॥

२

हे़क्‍केःल्‍ले़ खिनिॽ पान् मे़त्‍छे़ इङ्‌गाॽ याम्‍मो खिनिॽओ मे़न्‍दामा निङ्‌वाॽ चोगुङ्‌लो॥

२ थेआङ्‌भे़ल्‍ले़ इङ्‌गाॽ नामाक्‍मो थानिङ्‌ने़ फाॽग्र नामाक्‍मो थासुङ्‌सिङ्‌बाहाॽनुःल्‍ले़ वेॽ हाःत्‍ले़ इङ्‌गाॽ सःत्तार याःम्‍मा सुक्‍काबे?

३ इङ्‌गाॽ खिनिॽओ ताआल्‍ले़ सःप्‍मा के़बाङ्‌बाल्‍ले़ए आनिङ्‌वाॽ मे़दुक्‍खुन्‍ल फाॽआङ् तगिबा सक्‍इङ्‌घङ्‌ङो हे़क्‍तङ्‌बा के़साक्‍पा पान् साप्‍तुङ्‌बारो॥ इङ्‌गाॽ सःत्ताल्‍ले़ खिनिॽआङ् के़सःत्तिॽ के़लॽबा से़क्‍खाए निसुङ्‌लो॥

४ थेआङ्‌भे़ल्‍ले़ खिनिॽ निङ्‌वाॽ तुक्‍ल फाॽआङ् मे़ःन्, कर इङ्‌गाॽ लुङ्‌माॽ तुक्‍निङ्‌बान् कुसिङ् के़निःत्तुम्‍ल फाॽआङ्‌ङे आनिङ्‌वाॽ तुगे़आङ् साॽरिक् आयोःम् पुॽरे़ हे़क्‍क्‍याङ् आमिक्‌वा थासुङ्‌ल खे़न् सक्‍इङ्‌घङ्‌ङिन् इङ्‌गाॽ हाक्‍निङ्‌ङाङ् वयाङ्‌लो॥

पाःन्‍गे़भेःम्‍बाहाॽ ले़प्‍मि पिमासि

५ इङ्‌गाॽ खिनिॽ साॽरिक् निङ्‌वाॽ के़दुक्‍पा पान् पाःप्‍मा आनिङ्‌वाॽ होप्‍लो, कर इङ्‌गाॽ याप्‍मि तुक्‍खे के़जाःप्‍पाल्‍ले़ इङ्‌गाॽ तुक्‍खे चाःत्ताङ्‌बानुःल्‍ले़आङ् माङ्‌भा यरिक् खे़ल्‍ले़ खिनिॽ तुक्‍खे के़जाःत्‍तिआङ् वाॽरो॥

६ खिनिॽ थिक्‍हुप् के़बोःक्‍खिआङ् के़बिरुम्‍बा खुम्‍दिङ्‌ङिन् खुने़ॽ कुलागि के़रे़आङ् वाॽरो॥

७ हे़क्‍केःल्‍ले़ आल्‍ल खे़न् ले़प्‍मि के़बिरुम्‍ल पोङ्, आःन्‍छिङ्‌मा के़बिरुम्‍ल पोङ्, मे़ःन्‍ने़ फाॽग्र खे़ङ्‌ग साॽरिक् कुनिङ्‌वाॽ तुक्‍काङ् निङ्‌साम्‍मो थारो॥

८ खे़ल्‍ले़ चोगुल्‍ले़ आल्‍ल खिनिॽ खे़न् मनान् आल्‍लसाङ् साॽरिक् लुङ्‌माॽ तुक्‍ते़म्‍मे़ॽ फाॽआङ् पेलि फाक्‍निङ्‌लो॥

९ थेआङ् खिनिॽ अक्‍खेलॽरिक् सक्‍इङ्‌घङ् हाक्‍निङ्‌बा फे़ल्‍ले़ काक् आइङ्‌जाङ्‌हाॽ के़नाःत्तुम् के़इःत्तुम्‍ल के़वयिॽबि मे़ःम्‍बि फाॽआङ् खिनिॽ निङ्‌वाॽ साॽरुङ्‌बारो॥

१० खिनिॽ ले़प्‍मि के़बिरुम्‍बा मनान् इङ्‌गाॽआङ् ले़प्‍मि पिरुङ्‌लो॥ ले़प्‍मि पिमा के़बोङ्‌बा पान् वाॽने़ फाॽग्र, खे़न् ले़प्‍मि पिरुङ्‌ङिल्‍ले़ इङ्‌गाॽग ख्रिस्‍तरे़ कुयुक्‍किल्‍ले़ खिनिॽ लागिए हे़क्‍के चोगुङ्‌लो॥

११ माफे़न्‍साम्‍मिल्‍ले़ आनिॽ इङ्‌आन्‍ले़क्‍ने़ल्‍ल फाॽआङ् हे़क्‍के चोगुङ्‌बारो, थेआङ्‌भे़ल्‍ले़ इङ्‌ले़क्‍के कुयाःम्‍बक्‍किन् आनिॽ कुसिङ् आनिःत्तुम्‍माङ् वाॽरो॥

पावले़न् त्रोआस ये़क्‌यक्‍को पेक्

१२ आल्‍ल इङ्‌गाॽ ख्रिस्‍तरे़ कुसुनाइङ् इङ्‌भोसे़ त्रोआस पेगाङ्‌ङिल्‍ले़ खे़प्‍मो दाङ्‌बाल्‍ले़ इङ्‌भोमा सुये़म्‍धिक् पिराङ्‌लो॥

१३ हे़क्‍केसाङ् इङ्‌गाॽ आनिङ्‌वाॽओ सनारुङ् होःप्‍ते़रो थेआङ्‌भे़ल्‍ले़ खे़प्‍मो खिनिॽ याःम्‍बेओ इङ्‌घङ् के़दाःप्‍पा आन्‍साॽ तितसे़न् मे़न्‍दुम्‍बान्‍लो॥ खे़ल्‍ले़ चोगुल्‍ले़ खे़प्‍मोबा मनाहाॽ से़म्‍मुॽइ नाःक्‍तुङ्‌सिङ्‌ङाङ् मे़सेदोनिया ते़ङ्‌गप् ले़प्‍माङ् पेगाङ्‌लो॥

ख्रिस्‍तलाम्‍बा नाःम्‍मा खोदे़त्

१४ कर निङ्‌वाॽफुमाङ्‌ङिन् नोगे़न्‍लो, थेआङ्‌भे़ल्‍ले़ खुने़ॽ सदादिङ् ख्रिस्‍ते़न्‍नु सोरिक् थङ्‌नाःम्‍बा ससःत्‍सराङ्‌ङो लाम्‍आलोरो॥ हे़क्‍क्‍याङ् कुनाम्‍गे़नुॽबा फुङ्‌नाम्‍मिन् से़बा कुइसिःक् खुने़ॽ ख्रिस्‍तरे़ कुयाःम्‍बेओबा ने़हिनिङ्‌वाॽइन् आनिॽलाम्‍बा के़रे़क् पिसाङ् से़सुरो,

१५ थेआङ्‌भे़ल्‍ले़ से़न्‍लप् के़घोबार के़बप्‍पा हे़क्‍क्‍याङ् के़मे़क्‍पार के़बप्‍पाहाॽरे़ खुनिॽ लुम्‍मो आनिॽ हिङ्‌मन्‍निङ्‌ग निङ्‌वाॽफुमाङ्‌ङो ख्रिस्‍तरे़ तोःन्‍दुबा फुङ्‌नाम् कुइसिःक् चोक्‍लो॥

१६ के़मे़क्‍पार के़बप्‍पाहाॽरे़ लागि कङ्‌ग सिमे़ल्‍ले़ कुनाम् कुइसिःक् पोङ्, कर से़न्‍लप् के़घोबार के़बप्‍पाहाॽरे़ लागि कन् ने़त्तिगे़न् हिङ्‌मन् के़बिबा फुङ्‌नाम् कुइसिःक् पोङ्‌लो॥ अक्‍तङ्‌बा यम्‍बा याःम्‍बक् चोःक्‍मारे़ लागि हात् लाॽरुबे?

१७ आनिगे़ग वेॽहाॽ कुइसिःक् निङ्‌वाॽफु पाःन्‍जाक् ले़ङ्‌हङ् के़जोःक्‍पासिगे़ग मे़ःन्‍लो॥ खे़ल्‍ले़ कुले़क्‌वाग निङ्‌वाॽफुमाङ्‌ङिल्‍ले़ पाङ्‌घुसिबा कुदोःप्‍मा मनाहाॽ कुइसिःक् ख्रिस्‍तरे़ कुयुक्‍किल्‍ले़ पारिगे़ॽरो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ ओमत्तिगे़र वाॽ के़लॽबान् निसुम्‍बे़रो॥

कुसङ् सेसेमाङ्‌हुप्‍पिल्‍ले़न् सेवारोबाहाॽ

३

आल्‍ल आनिगे आबाङे चम्‍सिङ्‌मा हेःक्‍तिगे़बाबि? हे़क्‍क्‍याङ् वेॽ मनाहाॽ कुइसिःक् आनिगे़आङ् खिनिॽ लागि इग्र खिनिॽलाम्‍बा कन् मनाहाॽ नुरिक्‍काङ् लाङ्‌दाःक्‍ते़म्‍सिम्‍मे़ॽ के़लॽबा सक्‍इङ्‌घङ् चाहाबा मे़जोगिगे़न्‍लो॥

२ खिनिॽ हिङ्‌मन्‍निङ्‌ग काक् मनाहाॽरे़ निःप्‍मा मे़सुक्‍तुबा नु कुसिङ् मे़निःत्तुबा मे़न्‍छाम् सिक्‍लुङ्‌मो साप्‍मनाबा सक्‍इङ्‌घङ्‌लो॥

३ से़क्‍खाए खिनिॽग ख्रिस्‍तरे़ साप्‍तुआङ् आनिगे़लाम्‍बा हाङुबा सक्‍इङ्‌घङ्‌निङ्‌लो॥ खे़ङ्‌ग नाक्‍चा नु साप्‌वारे़ मे़ःन्, कर आजुनि निङ्‌वाॽफुमाङ्‌ङिल्‍ले़ पाङ्‌घुबा सेसेमाङ्‌ङिल्‍ले़ साप्‍तुबारो, साप्‍लुङ्‌ङोa साप्‍तुबा मे़ःन्, कर मे़न्‍छाम् सिक्‍लुङ्‌मो ख्रिस्‍तरे़ साप्‍तुबा सक्‍इङ्‌घङ्‌निङ्‌लो॥

४ ख्रिस्‍तरे़ खे़न् पाःन्‍निन् से़क्‍खा चोक् फाॽआङ् निङ्‌वाॽफुमाङ्‌ङिल्‍ले़ कुनिःमाओए निःन्‍धो चोगिगे़रो॥

५ आनिगे आबाङे थेसाङ् चोःक्‍मा सुक्‍तुम्‍बे़ॽ फाॽआङ् मे़बाःत्तुम्‍बे़न्‍लो, कर आनिगे निङ्‌वाॽफुमाङ्‌लाम्‍बा चोःक्‍मा सुक्‍तुम्‍बे़रो॥

६ खुने़ॽए कुसङ् सेसेमाङ्‌हुप्‍पिल्‍ले़न् माङ्‌सेवा चोःक्‍मा के़सुक्‍पा चोगिगे़आङ् वाॽरो॥ कङ्‌ग साप्‍मनाबा साम्‌योथिम्‍लाम्‍बा मे़ःन्, कर सेसेमाङ्‌लाम्‍बारो, थेआङ्‌भे़ल्‍ले़ साप्‍मनाबा साम्‌योथिम्‍मिल्‍ले़ आसे़त्, कर सेसेमाङ्‌ङिल्‍ले़ आहिङ्‌लो॥

कुसङ् माङ्‌हुप्‍ले़न् मिमिदिङ्‌ङिन्

७ सिमे़न् के़दाःप्‍पा साम्‌योथिम्‍मिन् मोसारे़ लुङ्‌साप्‍पो साप्‍तुआङ् मिमिदिङ्‌ङिन्‍नु त्‍ये़॥ हे़क्‍केःल्‍ले़ मोसारे़ कुनाराःल्‍ले़ कुमिमिदिङ्‌ङिन् से़रे़म् लॽरे़बेर पत्‍छे़साङ् इस्राइलिहाॽरे़ कुनारान् ओमे़प्‍मा मे़न्‍छुक्‍तुन्‍लो॥

८ हे़क्‍केःल्‍ले़ सिमे़न् के़दाःप्‍पा साम्‌योथिम्‍मिन् मिमिदिङ्‌ङिन्‍नु त्‍ये़ःल्‍ले़ सेसेमाङ्‌ङिल्‍ले़ तारुबा इङ्‌जाङ्‌ङिङ्‌ग खे़न्‍नुःल्‍ले़ यरिक् मिमिदिङ्‌बा मे़जोःक्‍ने़न्‍बि?

९ मे़न्‍छाम् याप्‍मिहाॽ पान् के़धिक्‍पा माङ्‌सेवान् मिमिदिङ्‌बा पोःक्‍खे़ल्‍ले़ मे़न्‍छाम् याप्‍मिओ साम्‌योनिमा के़दाःप्‍पा माङ्‌सेवान् खे़न्‍नुःल्‍ले़आङ् यरिक् मिमिदिङ्‌बा चोक्‍लो!

१० से़क्‍खाःल्‍ले़ कुसङ् सेसेमाङ्‌हुप्‍पिल्‍ले़न् से़न्‍दाङ्‌गे़न् मिमिदिङ्‌ङिन्‍नु तङ्‌माल्‍ले़ खे़न् तगिबा मिमिदिङ्‌ङिङ्‌ग थेआङ् मे़ःन्‍लो॥

११ थेआङ्‌भे़ल्‍ले़ तगिबान् से़रे़म् लॽरे़ पेसाङ् मिमिदिङ्‌बा चोगे़ल्‍ले़, सदादिङ् के़वाॽबान् खे़न्‍नुःल्‍ले़आङ् यरिक् मिमिदिङ्‌बा चोक्‍लो॥

१२ आनिॽग अक्‍तङ्‌बा निङ्‌साङ् आगत्तुम्‍बाल्‍ले़ चोगुल्‍ले़ से़क्‍खान् इङ्‌भोमा आङ्‌गिने़न्॥

१३ आनिॽग मोसान् कुइसिःक्‍सि मे़ःन्‍लो॥ खे़ल्‍ले़ग इस्राइलिहाॽरे़ से़रे़म् लॽरे़बेर पत्‍छे़बा से़न्‍दाङ्‌गे़न् ओःत्तिःन् मे़न्‍निसुन्‍ल फाॽआङ् कुनाःन् ते़प्‍तु फत्‍छुरो॥

१४ कर मनाहाॽरे़ खुनिॽ निङ्‌वाॽबान् के़साक्‍पा पोःक्‍खे़आङ् आल्‍ल थारिक्‍साङ् थिक्‍सिगेःक्‍समा माङ्‌हुप्‍पिन् मे़निरुल्‍ले़ से़क्‍खान् कुसिङ् मे़न्‍निःत्तुन्‍ल फाॽआङ् खे़न् नादे़प्‍माल्‍ले़ ते़प्‍तुॽरो॥ कन् नादे़प्‍माङ्‌ग ख्रिस्‍ते़न् चोःक्‍मनाबा नसाःन्‍निल्‍ले़रक् हन्‍दुॽरो॥

१५ आइन् थारिक्‍साङ् मोसारे़ साप्‍तुबा साम्‌योथिम्‍मिन् मे़निरुल्‍ले़ खे़ङ्‌हाॽरे़ खुनिॽ निङ्‌वाॽइन् खे़न् नादे़प्‍माल्‍ले़ ते़प्‍तुॽआङ् कुसिङ् मे़न्‍निःत्तुन्‍लो॥

१६ कर आत्‍तिन् मनाःल्‍ले़ दाङ्‌बान् नसान् चोगुॽ, खे़ल्‍ले़ कुनादे़प्‍मान् हन्‍लो॥

१७ आल्‍ल दाङ्‌बाङ्‌ग याम्‍साम्‍लो, हे़क्‍क्‍याङ् दाङ्‌बाल्‍ले़ कुयासाम्‍मिन् आत्‍तो वाॽ, खे़प्‍मो चोःक्‌युम्‍भो वाॽरो॥

१८ आनिॽ दाङ्‌बाल्‍ले़ कुमिमिदिङ्‌ङिन् ओसेःन्‍आधाक्‍ल फाॽआङ् आनिॽ नादे़प्‍मान् हरे़आङ् वाॽरो॥ दाङ्‌बान् सेसेमाङ्‌लो, हे़क्‍क्‍याङ् खुने़ॽलाम्‍बा के़दाबा कुमिमिदिङ्‌ङिल्‍ले़ खुने़ॽ कुइसिःक् आले़ङ्‌सिङ्‌ल आबेक्, हे़क्‍क्‍याङ् आल्‍लसाङ् यरिक् मिमिङ्‌दिङ्‌बा आबोङ्‌ल आबेःक्‍लो॥

a 

३:३ निङ्‌वाॽफुमाङ्‌ङिल्‍ले़ यहुदिहाॽ थिबोङ् साम्‌योथिम् इङ्‌जाङ् पिरुसिल्‍ले़ साप्‍लुङ्‌ङो साप्‍तु पिरुसिआङ् वये़॥

सुनाइङ् से़ःमा

४

हे़क्‍केःल्‍ले़ निङ्‌वाॽफुमाङ्‌ङिल्‍ले़ कुलुङ्‌गुम्‍लाम् कन् माङ्‌सेवान् खोसुम्‍बे़आङ् वयिगे़बाल्‍ले़ चोगुल्‍ले़ आनिगे निङ्‌साङ् मे़बुक्‍ने़न्‍लो॥

२ खे़ल्‍ले़ कुले़क्‌वा आनिगे़ग मनारे़ मे़न्‍निए चोःक्‍मनाबा सिरिङ्‌ममा याःम्‍बक्‍हाॽ नाॽरुम्‍बे़आङ् वयिगे़रो॥ आनिगे इङ्‌ले़क् मे़जोगुम्‍बे़न्‍लो हे़क्‍क्‍याङ् निङ्‌वाॽफु पाःन्‍जाक्‍किन् योधो मे़जोगुम्‍बे़न्‍लो॥ आनिगे़ग निङ्‌वाॽफुमाङ्‌ङिल्‍ले़ ओमत्तिगे़र वाॽ फाॽआङ् निसुम्‍बे़आङ् मनाहाॽ से़क्‍खा पाःन्‍लक् मे़त्तुम्‍सिम्‍बे़ॽ, हे़क्‍क्‍याङ् काक् नसाःन्‍साबाहाॽरे़ खे़न् कुसिङ् मे़निःत्तुॽरो॥

३ आनिगे से़सुम्‍बे़बा सुनाइङ्‌ङिन् नादे़प्‍माल्‍ले़ ते़प्‍तुआङ् पत्‍ने़ फाॽग्र खे़ङ्‌ग के़मे़क्‍पार के़बेःक्‍पाहाॽरे़ लागिरक् ते़प्‍तुॽरो॥

४ कन् इक्‍सादिङ् खाम्‍बेःक्‍मोबा माङ् माफे़न्‍साम्‍मिल्‍ले़ए नसान् मे़न्‍जोःक्‍मनाबाहाॽरे़ खुनिॽ निङ्‌वाॽइन् फे़त्‍लाःन्‍दु पिरुसिबाल्‍ले़ चोगुल्‍ले़ खे़ङ्‌हाॽरे़ ख्रिस्‍तरे़ कुमिमिदिङ्‌गे़न् सुनाइङ्‌ङिल्‍ले़न् ओःत्तिःन् निमा मे़न्‍छुक्‍तुन्॥ ख्रिस्‍ते़ङ्‌ग निङ्‌वाॽफुमाङ्‌ङिल्‍ले़ कुइःत्‍लो॥

५ थेआङ्‌भे़ल्‍ले़ आनिगे़ग आबाङे याःम्‍बेओ इङ्‌भन् मे़जोगुम्‍बे़न्, कर आनिगे़ग ये़सुरे़ कुलागि खिनिॽ से़वारोबा पोःक्‍खिगे़बा पाःन्‍निन् नु ये़सु ख्रिस्‍ते़न्‍ने दाङ्‌बारो फाॽआङ् इङ्‌भोसुम्‍बे़रो॥

६ थेआङ्‌भे़ल्‍ले़ खादाम्‍मो ओःत्तिःन् ओःत्‍ल फाॽआङ् के़बाःप्‍पा निङ्‌वाॽफुमाङ्‌ङिल्‍ले़ ख्रिस्‍तरे़ कुनाराओ के़ओःप्‍पा निङ्‌वाॽफुमाङ्‌ङिल्‍ले़ कुमिमिदिङ्‌ले़न् ने़हिनिङ्‌वाॽइन् कुसिङ् निःप्‍मा आसुक्‍तुम्‍ल फाॽआङ् आनिगे सिक्‍लुङ्‌मो खुने़ॽ कुओःत्तिःन् ओःप्‍पाङ्‌घुआङ् वाॽरो॥

फुजिक्‍को याक्‍मनाबा याम्‍साम्‍गे़न् याङ्‌भु

७ निङ्‌वाॽफुमाङ्‌ङिल्‍ले़ ओःप्‍पाङ्‌घुबा कन् सुनाइङ्‌ले़न् ओःत्तिःन् आनिॽओ वाॽ, कर कन् पयम् यम्‍बा मुक्‍साम्‍मिङ्‌ग आनिॽलाम्‍बा मे़ःन्, कर निङ्‌वाॽफुमाङ्‌लाम्‍बाए ता के़लॽबान् के़रे़क्‍ले़ मे़निसुर फाॽआङ् आनिॽग कन् याङ्‌भु याक्‍मनाबा फुजिक् कुइसिःक्‍लक् आजोःक्‍लो॥

८ आनिगे़ग काक् पिसाङ्‌लाम् इनोगे़न् तुक्‍खेःल्‍ले़ युक्‍तिगे़आङ् वयिगे़साङ् आनिगे़ग मे़न्‌युःत्ते वयिगे़रो॥ आनिगे़ग हःन्‍दा ले़क्‍तिगे़आङ् वयिगे़साङ् हारि मे़न्‍दाए वयिगे़रो॥

९ आनिगे़ग तुक्‍खे मे़जाःत्तिगे़साङ् निङ्‌वाॽफुमाङ्‌ङिन् आनिगे़नु वाॽरो॥ हे़क्‍क्‍याङ् आनिगे मे़सोःन्‍दिगे़साङ् याम्‍मो पोगिगे़ॽरो॥

१० ये़सुरे़ कुहिङ्‌मन्‍निन् आनिगे नासिङ्‌गे़न् थक्‍को निधाःप्‍ल फाॽआङ् खुने़ॽ तुक्‍खे च्‍ये़आङ् स्‍ये़बा कुइसिःक् थिक्‌याःन्‍धक् आनिगे नासिङ्‌गे़न् थक्‍को तुक्‍खे च्‍ये़ॽइगे़रो॥

११ आनिगे के़सिबाआङ् के़बेःक्‍पा नासिङ्‌गे़न् थक्‍को ये़सुरे़ कुहिङ्‌मन्‍निन् निधाःप्‍ल फाॽआङ् ये़सुरे़ कुलागि थिक्‌याःन्‍धक् सिमालिङ्‌धोओ के़रिगे़रो॥

१२ हे़क्‍केःल्‍ले़ खिनिॽ लुम्‍मो माङ्‌सेवा चोःक्‍कि सिमालिङ्‌धोओ के़रिगे़ल्‍ले़ खिनिॽ मे़न्‍नुप्‍मनाबा हिङ्‌मन्‍निन् के़घोसुम्‍लो॥

१३ साम्‌योसाप्‍लाओ अक्‍खेलॽरिक् साप्‍ते़आङ् पत्, “इङ्‌गाॽ नसान् चोगुङ्, खे़ल्‍ले़ चोगुल्‍ले़ इङ्‌गाॽ पाराङ्‌लो॥” बाहे़क्‍तङ्‌बा नसाःन्‍लाम्‍बाए आनिगे़आङ् नसान् चोगुम्‍बे़ॽ, खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुयाःम्‍बेओ पारिगे़ॽरो॥

१४ दाङ्‌बा ये़सुन् सिमे़न्‍लाम्‍बा कुहिङ्‌वे़त् के़जोःक्‍पाल्‍ले़ आनिॽआङ् ये़सुन् नु सोरिक् कुहिङ्‌वे़त् आजोःक्‍काङ् आनिॽ के़रे़क् खुने़ॽओ आदाःत्‍लो के़लॽबान् निसुम्‍बे़रो॥

१५ आनिगे तुक्‍खे च्‍ये़ॽइगे़बा के़रे़क् पाःन्‍हाॽग खिनिॽ लागिए पोःक्‍खे़बारो, हे़क्‍केःल्‍ले़ मनाहाॽरे़ आक्‍खे़म्‍म्‍याक् निङ्‌वाॽफुमाङ्‌ङिल्‍ले़ कुलुङ्‌गुम्‍मिन् मे़घोःसुॽ, खे़म्‍म्‍याक् यरिक्‍के निङ्‌वाॽफुमाङ्‌ङिल्‍ले़ कुमिङ्‌सो इङ्‌धाङ्‌ङिन् पोङ्‌ल फाॽआङ् खे़ङ्‌हाॽरे़ खुनिॽ नोगे़न्‍निन् मे़भोसुॽरो॥

नसाःन्‍लाम्‍बा हिङ्‌मा

१६ खे़ल्‍ले़ चोगुल्‍ले़ आप्‍फाल्‍ले़आङ् आनिॽ निङ्‌साङ् मे़बुक्‍ने़न्‍लो॥ आनिॽ नासिङ्‌गे़न् थक्‍किन् सिबेःक्‍साङ् आनिॽ याम्‍साम्‍मिङ्‌ग थिक्‌याःन्‍धक् कुसङ् पोङ्‌ल पेःक्‍लो॥

१७ थेआङ्‌भे़ल्‍ले़ आनिॽ आदुमुम्‍बा चुक्‍सा नु सप्‍फाधिक्‍पा इनोगे़न् तुक्‍खेहाॽरे़ग मे़न्‍नुप्‍मनाबा मिमिदिङ् के़घोबा आजोःक्‍लो॥ हे़क्‍क्‍याङ् मिमिदिङ्‌ङिन्‍नु तङ्‌माल्‍ले़ खे़ङ्‌ग थेआङ् मे़ःन्‍लो॥

१८ आल्‍लो आनिःसुम्‍बा इनोगे़न् तुक्‍खेहाॽग ओआम्‍मे़त्तुम्‍मिन्‍लो, कर निमे़न्‍दे़प्‍मना पाःन्‍नो ओआमे़त्तुम्‍लो॥ थेआङ्‌भे़ल्‍ले़ आनिॽ आनिसुम्‍बा पाःन्‍हाॽ सप्‍फाधिक्‍पारो, कर निमे़न्‍दे़त्‍मनाबा पाःन्‍हाॽग आप्‍फाल्‍ले़साङ् वाॽरो॥

५

आल्‍ल आनिॽ आवाॽबा कन् नासिङ्‌गे़न् थक्‍किङ्‌ग बा कन् इक्‍साओबा साःङ्‌गाहिम् कुइसिःक् चोक्‍लो॥ कन् साःङ्‌गाहिम्‍मिन् यःल्‍ले़ मना हुक्‍किल्‍ले़ मे़ःन्, कर निङ्‌वाॽफुमाङ्‌ङिल्‍ले़ चोगु आबिरे़बा मे़न्‍नुप्‍मनाबा हिम्‍मिन् साङ्‌ग्राम्‍पेदाङ्‌ङो वाॽरो॥

२ कर खे़न् साङ्‌ग्राम्‍पेदाङ्‌ङोबा हिम्‍मिन् खोमा साॽरिक् निङ्‌वाॽ आजोगुम्‍बाल्‍ले़ चोगुल्‍ले़ आनिॽ आल्‍लो निङ्‌वाॽ इगेःक् लॽरो,

३ थेआङ्‌भे़ल्‍ले़ चाङ्‌ङिल्‍ले़ थक्‍किन् ते़प्‍तुबा हे़क्‍के खे़न् हिम्‍मिल्‍ले़ आदे़प्‍पाङ् आनिॽ ले़क्‍चाबे़धिःक् आम्‍बोङ्‌ने़न्‍लो॥

४ थेआङ्‌भे़ल्‍ले़ कन् नासिङ्‌गे़न् थक्‍किल्‍ले़न् साःङ्‌गाहिम्‍मो आवाॽर थारिक् तुक्‍खेःल्‍ले़ सक्‍मा पुॽआङ् आनारो॥ आनिॽ ले़क्‍चाबे़धिःक् आबोङ्‌ल फाॽआङ् मे़ःन्, कर साङ्‌ग्राम्‍पेदाङ्‌ङोबा हिम्‍मिन् आल्‍लसाङ् यरिक् आजाक्‍सिङ्‌ल फाॽआङ्‌लो॥ हे़क्‍केलॽरिक् के़सिःबाआङ् के़बेःक्‍पा थक्‍किन् मे़न्‍छिःम्‍नाबा थक्‍को ले़ङ्‌सिङ्‌लो॥

५ आल्‍ल बा कन् पाःन्‍निल्‍ले़ लागिए निङ्‌वाॽफुमाङ्‌ङिल्‍ले़ आनिॽ आजोगे़आङ् आवाॽरो, हे़क्‍क्‍याङ् खे़न् कुसङ् मे़न्‍नुप्‍मनाबा हिङ्‌मन् से़क्‍खाए आघोसुम् के़लॽबान् ओसेःन्‍धाक्‍से़ ते़न्‌याङ् कुइसिःक् सेसेमाङ्‌ङिन् आबिरे़आङ् आवाॽरो॥

६ खे़ल्‍ले़ चोगुल्‍ले़ कन् नासिङ्‌गे़न् थक्‍कोबा हिङ्‌मन्‍नो आवाॽर थारिक् दाङ्‌बान्‍नु माःङ्‌घाए आवाॽ के़लॽबा कुसिङ् आनिःत्तुम्‍साङ् आनिॽग सदादिङ् हाङ्‌हाङ् आलॽरो॥

७ थेआङ्‌भे़ल्‍ले़ आनिॽग निमनाबालाम्‍बा मे़ःन्, कर नसाःन्‍लाम्‍बाने़ आहिङ्‌लो॥

८ आनिॽग हाङ्‌हाङ् आबोःक्‍खे़आङ् आवाॽ फाॽआङ् इङ्‌गाॽ से़क्‍खाए पाःत्तुङ्‌लो, हे़क्‍क्‍याङ् कन् नासिङ्‌गे़न् थक्‍को हिङ्‌मानुःल्‍ले़आङ् दाङ्‌बान्‍नु सोरिक् हिङ्‌मा आनिॽ सिराॽथाङ्‌लो॥

९ हे़क्‍केःल्‍ले़ कन् नासिङ्‌गे़न् थक्‍को आवाॽसाङ्, दाङ्‌बान्‍नु आहिङ्‌साङ्, आनिॽ निङ्‌सेःक्‍किङ्‌ग दाङ्‌बाल्‍ले़ कुनिङ्‌वाॽ तामारो॥

१० थेआङ्‌भे़ल्‍ले़ खासे़न्‍ले़ लागि आनिॽ के़रे़क् ख्रिस्‍तरे़ कुघासे़न्‍नो ये़प्‍माए पोङ्‌लो॥ हे़क्‍केलॽरिक् आनिॽ के़रे़क्‍ले़ कन् नासिङ्‌गे़न् थक्‍को आवाॽइल्‍ले़ आजोगुम्‍बा नुबा नु ताप्‍फे़ःम्‍बा याःम्‍बक्‍किल्‍ले़ खोमा के़बोङ्‌बा खासे़न्‍निन् आघोसुम्‍लो॥

निङ्‌वाॽफुमाङ्‌ङिल्‍ले़ ख्रिस्‍तलाम्‍बा खुने़ॽओ आदात्

११ खे़ल्‍ले़ चोगुल्‍ले़ आनिगे़ग दाङ्‌बाल्‍ले़ कुमिङ्‌सो इङ्‌धाङ्‌ङिन् कुसिङ् निःत्तुम्‍बे़बाल्‍ले़ चोगुल्‍ले़ मनाहाॽ खुने़ॽ ले़प्‍माङ् मे़नुःङ्‌ल फाॽआङ् हाङ्‌हाङ् मे़त्तुम्‍सिम्‍बे़ॽरो॥ निङ्‌वाॽफुमाङ्‌ङिल्‍ले़ आनिगे आक्‍तङ्‌बा चोगिगे़ॽ के़लॽबान् नुःरिक्‍काङ् निसुॽरो, हे़क्‍क्‍याङ् खिनिॽआङ् खे़न् कुसिङ् के़निःत्तुम् के़लॽबान् निङ्‌साङ् चोगुम्‍बे़ॽरो॥

१२ याम्‍मो, आनिगे़ग खिनिॽ तगि चम्‍मासिगे़बा मे़ःन्‍लो! आनिगे चोगुम्‍बे़बा याःम्‍बक्‍को खिनिॽ ने़बो पोःमा सुये़म् पिआसिगे़बारो॥ हे़क्‍केलॽरिक् सिक्‍लुङ्‌मोबा पाःन्‍हाॽग मे़ःन्, कर निमनाबा पाःन्‍हाॽओरक् आङ्‌दिङ् के़लॽबाहाॽ नोगप् पिमा के़सुक्‍तुम्‍सिम्‍लरो॥

१३ आनिगे निङ्‌वाॽ मे़न्‍दक्‍मनाबा हे़क्‍के लॽरिगे़ने़ फाॽग्र कन् निङ्‌वाॽफुमाङ्‌ङिल्‍ले़ कुसेवा चोगुम्‍बे़बाल्‍ले़ चोगुल्‍ले़रो, हे़क्‍क्‍याङ् आनिगे निङ्‌वाॽ कुदोःप्‍मा के़गप्‍पा हे़क्‍के लॽरिगे़ने़ फाॽग्र कन् बा खिनिॽ लागिएरो॥

१४ आनिगे चोगुम्‍बे़बा पाःन्‍हाॽग ख्रिस्‍तरे़ लुङ्‌माॽ तुक्‍तिगे़बाल्‍ले़ चोगुल्‍ले़ चोगुम्‍बे़बारो, थेआङ्‌भे़ल्‍ले़ के़रे़क् मे़न्‍छाम् याप्‍मिहाॽरे़ लागि खुने़ॽ स्‍ये़, खे़ल्‍ले़ चोगुल्‍ले़ काक् आस्‍ये़ के़लॽबा पाःन्‍निन् कुसिङ् निःत्तुम्‍बे़रो॥

१५ दाङ्‌बान् के़रे़क्‍ले़ लागि स्‍ये़रो, खे़ल्‍ले़ चोगुल्‍ले़ के़हिङ्‌बाहाॽ आल्‍लआङ्‌धो आबाङे लागि मे़ःन्, कर दाङ्‌बाल्‍ले़ कुलागि मे़हिङ्‌लरो॥

१६ खे़ल्‍ले़ चोगुल्‍ले़, आल्‍लआङ्‌धो आनिगे मे़न्‍छाम् याप्‍मि निमोलाम् आत्‍तिन्‍नाङ् ओमे़मे़त्तुम्‍बे़न्‍लो॥ तगि हे़क्‍केलॽरिक्‍के ख्रिस्‍ते़न् ओमे़त्तुम्‍बे़आङ् वयिगे़साङ् आल्‍ल आनिगे हे़क्‍के मे़जोगुम्‍बे़न्‍लो॥

१७ आत्‍तिल्‍ले़ ख्रिस्‍ते़न् नसान् चोगुॽ, खे़न् कुसङ् मना पोङ्॥ हे़क्‍क्‍याङ् तगिस्‍मा पाःन्‍हाॽग ले़क्‍ते़बेआङ् काक् कुसङ् पोःक्‍खे़आङ् वाॽरो!

१८ कन् के़रे़क् निङ्‌वाॽफुमाङ्‌लाम् पोःक्‍खे़बारो॥ खुने़ॽए ख्रिस्‍तलाम् आबाङे खुने़ॽओ आनिॽ आदारे़बारो, हे़क्‍क्‍याङ् वेॽहाॽ खुने़ॽओ ताःप्‍मासि माङ्‌सेवान् आबिरे़आङ् वाॽरो॥

१९ खे़न् फाॽइङ्‌ग निङ्‌वाॽफुमाङ्‌ङिल्‍ले़ काक् मनाहाॽ ख्रिस्‍तलाम् खुने़ॽओ तारुसिॽ॥ मनाहाॽ खुनिॽ लायोल्‍ले़न् आप्‍तिक् मे़गुःत्तुन्‍छिन्‍लो, हे़क्‍क्‍याङ् वेॽहाॽ खुने़ॽओ ताःप्‍मासि सुनाइङ् आबिरे़आङ् वाॽरो॥

२० खे़ल्‍ले़ चोगुल्‍ले़ आनिगे़ग ख्रिस्‍तरे़ कुहाङ्‌लाइङ्‌बासिगे़रो, हे़क्‍क्‍याङ् निङ्‌वाॽफुमाङ्‌ङिन् आनिगे़लाम्‍बा पेलि फाक्‍ल वाॽरो॥ निङ्‌वाॽफुमाङ्‌ङिन्‍नु नादङ् चोगे़म्‍मे़ॽ फाॽआङ् ख्रिस्‍त ले़प्‍माङ्‌लाम् आनिगे पेलि फाक्‍कासिगे़रो॥

२१ थेआङ्‌भे़ल्‍ले़ आनिॽग ख्रिस्‍तलाम् निङ्‌वाॽफुमाङ्‌ङिल्‍ले़ कुनिमाओ साम्‌योबा आबोङ्‌ल फाॽआङ् निङ्‌वाॽफुमाङ्‌ङिल्‍ले़ लायो मे़न्‍जोःक्‍के के़वाॽबान् आनिॽ लागि लायो कुःत्तुरो॥

६

हे़क्‍क्‍याङ् आनिगे निङ्‌वाॽफुमाङ्‌ङिन्‍नु सोरिक् याःम्‍बक् के़जोःक्‍पा पोःक्‍खिगे़बाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ लुङ्‌माॽ के़दुक्‍तिबा सुनाइङ्‌ङिल्‍ले़ पाःन्‍निन् खिनिॽ हिङ्‌मन्‍नो हने़ पोङ्‌मा मे़बाङ्‌घे़म्‍मिन्‍ने़ॽ फाॽआङ् पेलि फाक्‍कासिगे़रो॥

२ थेआङ्‌भे़ल्‍ले़ खुने़ॽ माङ्‌निङ्‌वाॽपान् के़बाःप्‍पालाम् अक्‍खे पाःत्तुआङ् वाॽ,

“खे़ने़ॽ के़जोगुबा तुवान् सुये़म्‍मो खे़प्‍सुङ्, हे़क्‍क्‍याङ् से़न्‍लप्‍पिल्‍ले़ ये़न्‍नो खे़ने़ॽ कुभाॽ पिने़रो॥”

इङ्‌गाॽ से़क्‍खा मे़त्‍निङ्, आल्‍लो खे़न् “सुये़म्‍मिन्” त्‍ये़आङ् वाॽ॥ से़न्‍लप्‍पिल्‍ले़न् ये़न्‍निन् आइन्‍नेरो॥

पावलरे़ कुदुक्‍खेःन्

३ आनिगे माङ्‌सेवाओ आप्‍तिक् मे़दाने़न्‍ल फाॽआङ् आत्‍तिन् मनाःल्‍ले़ कुलाम्‍मिन्‍नाङ् मे़हम्‍सुम्‍बे़न्‍लो॥

४ कर आनिगे निङ्‌वाॽफुमाङ्‌ङिल्‍ले़ से़क्‍खाएबा कुसेवारोबासिगे़ फाॽआङ् काक् परिक्‍ले़ आबाङे ओसेःन्‍धाक्‍कासिगे़रो॥ आनिगे काक् तुक्‍खे च्‍ये़ॽइगे़ल्‍ले़, के़साक्‍पा पान् तुमुम्‍बे़ल्‍ले़ हे़क्‍क्‍याङ् निङ्‌वाॽ पङ्‌सिङ्‌ङिल्‍ले़ साॽरिक् नासि थःत्तुम्‍बे़रो॥

५ आनिगे ते़ःम्‍भुक् च्‍ये़ॽइगे़, पुङ्‌लाहिम्‍मो थ्‍ये़ॽइगे़आङ् वयिगे़, आनिगे तक्‍ले़ङ्‌वाओ यरिक् मे़बोगे़आङ् मे़वाॽरो॥ साॽरिक् याःम्‍बक् चोगुम्‍बे़ हे़क्‍क्‍याङ् कुभा ये़न् इम्‍मा नु चामाआङ् मे़ङ्‌घोए वयिगे़रो॥

६-७ आनिगे सेसे हिङ्‌मन्‍लाम्, खासिङ्‌निःप्‍मालाम्, नासि थःप्‍मालाम्, नुरिक्‍काङ् लुङ्‌माॽ तुक्‍मालाम्, सेसेमाङ्‌ङिल्‍ले़ कुमुक्‍साम्‍लाम्, कुदोःप्‍मा मिःम्‍जिलाम्, से़क्‍खाबा सुनाइङ्‌घङ्‌लाम्, हे़क्‍क्‍याङ् निङ्‌वाॽफुमाङ्‌ङिल्‍ले़ कुमुक्‍साम्‍मोलाम् निङ्‌वाॽफुमाङ्‌ङिल्‍ले़ कुसेवारोबासिगे़ फाॽआङ् आबाङे ओसेःन्‍धाक्‍कासिगे़रो॥ आक्‍तङ्‌बा ये़म्‍मोसाङ् आनिगे फे़जुम् फे़याग निङ्‌वाॽफुमाङ्‌ङिल्‍ले़ कुसिराॽ के़धाङ्‌बा आनिगे साम्‌योबा हिङ्‌मन्‍नेरो॥

८ मनाहाॽरे़ मिङ्‌सो इङ्‌धाङ् मे़बिरिगे़साङ् मे़म्‍बिरिगे़न्‍छाङ्, नुबा नु ताप्‍फे़ःम्‍बा मे़मे़त्तिगे़साङ्, आनिगे निङ्‌वाॽफुमाङ्‌ङिल्‍ले़ कुसेवा चोगुम्‍बे़ॽरो॥ आनिगे कुदोःप्‍मा चोगिगे़ॽ कर इङ्‌ले़क्‍के मे़मे़त्तिगे़रो॥

९ आनिगे नुरिक्‍काङ् कुसिङ् मे़निःत्तिगे़साङ् कुसिङ् मे़न्‍निःप्‍मना मे़ले़ङ्‌सिङ्‌लो॥ सिमालिङ्‌धो के़रिगे़साङ् कुहिङ्‌वे़त् वयिगे़रो॥ ते़ःम्‍भुक् मे़याःक्‍तिगे़साङ् मे़न्‍छिए वयिगे़रो॥

१० मेरिङ्‌ङो थ्‍ये़ॽइगे़साङ् सदादिङ् सःत्तिगे़रो॥ याङ्‌गे़साॽबा चोगिगे़साङ् यरिक् मनाहाॽ नसाःन्‍नो याङ्‌साकुन्‍धेसाबा चोगुम्‍सिम्‍बे़रो॥ थेआङ् मे़गत्तुम्‍बे़न्‍छाङ् काक् पान् के़गप्‍पा कुइसिःक् चोगिगे़रो॥

११ कोरन्‍थिबा चुम्‍से, खिनिॽ आनिगे निङ्‌वाॽबा पाःन्‍निन् मे़त्तासिगे़आङ् वयिगे़, खिनिॽनुग आनिगे निङ्‌वाॽइन् हरे़आङ् वाॽ॥

१२ आनिगे लुङ्‌माॽ मे़दुक्‍कासिगे़म्‍बा मे़ःन्‍लो, कर खिनिॽने़ याप्‍मि लुङ्‌माॽ तुक्‍मा के़लरुम्‍ल के़बेगिआङ् के़वयिॽरो॥

१३ इङ्‌गाॽग हिन्‍जाॽबित्‍छाहाॽ मे़प्‍मनाबा हे़क्‍के खिनिॽ मे़त्‍निङ्‌लो– आनिगे निङ्‌वाॽइन् खिनिॽनु यम्‍बा चोःक्‍पा कुइसिःक् खिनिॽ निङ्‌वाॽइन्‍नाङ् चुक्‍पा मे़ःन्, यम्‍बा चोगे़म्‍मे़ॽओ॥

नसान् मे़न्‍जोःक्‍मनाबाहाॽनु सिङ्‌सिङ् लॽमा

१४ ख्रिस्‍ते़न् नसान् मे़न्‍जोःक्‍मनाबाहाॽनु सोरिक् मे़घे़ःप्‍पासिम्‍मिन्‍ने़ॽओ,a थेआङ्‌भे़ल्‍ले़ साम्‌योबा नु लायोबा पाःन्‍हाॽ मे़दङ्‌ने़न्‍लो! से़न्‍दाङ्‌गे़न् ओःत्तिःन् नु माक्‍चिगे़न् खादाम्‍मान् मे़दङ्‌ने़न्‍लो॥

१५ ख्रिस्‍ते़न् नु माफे़न्‍साम्‍मिन्b आक्‍खेलॽरिक् तङ्‌मा सुक्‍सिॽबे? हे़क्‍केलॽरिक्‍के ख्रिस्‍ते़न् नसान् के़जोःक्‍पाहाॽ नु नसान् मे़न्‍जोःक्‍मनाबाहाॽरे़ खुन्‍छिॽ पाःन्‍निन्‍नाङ् आक्‍खेलॽरिक् तङ्‌बे?

१६ निङ्‌वाॽफु माङ्‌हिम्‍मिन् नु नावाइत्‍लान् आक्‍खेलॽरिक् तङ्‌मा सुक्‍पे? थेआङ्‌भे़ल्‍ले़ आनिॽग आजुनि निङ्‌वाॽफुमाङ्‌ङिल्‍ले़ कुमाङ्‌हिम्‍सिरो॥ निङ्‌वाॽफुमाङ्‌ङिल्‍ले़ साम्‌योसाप्‍लाओ अक्‍खेलॽरिक् पाःत्तुआङ् पत्,

“इङ्‌गाॽग खे़ङ्‌हाॽरे़ खुनिॽ लुम्‍मो वाॽआआङ् लाङ्‌घेःक्‍कारो॥

हे़क्‍क्‍याङ् इङ्‌गाॽ खुनिॽ निङ्‌वाॽफुमाङ् पोङ्‌ङा,

हे़क्‍क्‍याङ् खे़ङ्‌हाॽ आमना मे़बोङ्‌लो॥”

१७ यहवे दाङ्‌बाल्‍ले़ पाःत्तुॽ,

“खे़ल्‍ले़ चोगुल्‍ले़ खे़ङ्‌हाॽओलाम्‍बा लःन्‍दे़म्‍मे़ॽआङ्

खे़ङ्‌हाॽनु सोरिक् मे़वये़म्‍मिन्‍ने़ॽओ॥

खे़ङ्‌हाॽरे़ खुनिॽ आजिःन्‍जिःम्‍बा पाःन्‍हाॽ मे़सुसे़म्‍मिन्‍ने़ॽ,

हे़क्‍क्‍याङ् इङ्‌गाॽ खिनिॽ ताःक्‍निङ्‌लो॥

१८ इङ्‌गाॽग खिनिॽ पानुदिङ् पा पोङ्‌ङा,

हे़क्‍क्‍याङ् खिनिॽग इङ्‌गाॽ आबुगे़न् आस्‍सा के़बोःक्‍खिॽरो

लॽरिक् मुक्‍सम्‍दाङ्‌बा यहवे दाङ्‌बाल्‍ले़ पाःत्‍तुॽरो॥”

a 

६:१४ खे़न् फाॽइन् ख्रिस्‍ते़न् नसान् मे़न्‍जोःक्‍मनाबाहाॽनु सोरिक् मे़दङ्‌ङासिम्‍मिन्‍ने़ॽ पोङ्‌लो॥ कुबिओ, ख्रिस्‍ते़न् नसान् के़जोःक्‍पाहाॽरे़ नसान् मे़न्‍जोःक्‍मनाबाहाॽनु मेःक्‍खिम् चोःक्‍मा मे़नुॽने़न्‍लो॥

b 

६:१५ माफे़न्‍साम्‍मिन्– ग्रिक पाःन्‍दाङ्‌ङो बेलिआल पोङ्॥ खे़ङ्‌ग माफे़न्‍साम्‍मिल्‍ले़ लत्‍छा कुमिङ्‌लो॥

७

आमिःम् आन्‍जुम्‍से, आनिॽग कन् माङ्‌हे़क्‍हाॽ आघोसुम्‍माङ् आवाॽबाल्‍ले़ चोगुल्‍ले़ आनिॽ नासिङ्‌गे़न् थक् नु याम्‍साम् के़जिःम्‍बा पाःन्‍हाॽलाम् सेसे चोःक्‍कासिरो॥ हे़क्‍क्‍याङ् निङ्‌वाॽफुमाङ्‌ङिल्‍ले़ मिङ्‌सो इङ्‌धाङ् खोसुर फाॽआङ् आनिॽ सेसे पोःक्‍खिर पिगिरो॥

पावले़न् सःत्

२ आनिगे लागि खिनिॽ निङ्‌वाॽइन् यम्‍बा चोगे़म्‍मे़ॽओ॥ आनिगे खिनिॽ हाःत्ताङ् ताप्‍फे़ःल्‍लिक् मे़म्‍मे़त्ते वयिगे़, खिनिॽ हाःत्ताङ् फे़त्‍मे़ल्‍लाःन्‍ने वयिगे़, हे़क्‍क्‍याङ् थे़माइ खोमा फाॽआङ् खिनिॽ हाःत्ताङ् इङ्‌मे़ल्‍ले़क्‍के वयिगे़रो॥

३ इङ्‌गाॽग खिनिॽ आप्‍तिक् कुःत्‍निङ् फाॽआङ् कन् पाःन्‍निन् पाःत्तुङ्‌बा मे़ःन्‍लो, थेआङ्‌भे़ल्‍ले़ आनिगे़ग खिनिॽनु हिङिगे़साङ् स्‍ये़ॽइगे़साङ् आनिगे सिक्‍लुङ्‌मो के़वयिॽ फाॽआङ् तगिए पाःत्तुङ्‌ङाङ् वाॽआरो॥

४ इङ्‌गाॽ खिनिॽनु मे़ङ्‌गिए पाःप्‍मा सुक्‍तुङ्, खिनिॽ के़जोगुम्‍मिल्‍ले़ आने़बो पोःरे़आङ् वाॽरो॥ खे़ल्‍ले़ चोगुल्‍ले़ इङ्‌गाॽ हाङ्‌हाङ् लॽराङ्‌ङाङ् वाॽआ, हे़क्‍क्‍याङ् आनिगे के़रे़क् इनोगे़न् तुक्‍खेओ इङ्‌गाॽ साॽरिक् सःत्ताङ्‌ङाङ् वाॽआरो॥

५ थेआङ्‌भे़ल्‍ले़ आनिगे मे़सेदोनिया थुम्‍मो त्‍ये़ॽइगे़ल्‍ले़ कन् आनिगे नासिङ्‌गे़न् थक्‍किल्‍ले़ नाःम्‍सिङ्‌मा ये़म् मे़घोःसुन्॥ आनिगे़ग काक् पिसाङ्‌लाम्‍बा ये़त्तुक्‍खेःल्‍ले़ कबिगे़रो, लाःक्‍कात्तो पाःन्‍धङ् हे़क्‍क्‍याङ् निङ्‌वाॽसिगाङ्‌बा किःमा सिमे़न् वये़रो॥

६ कर निङ्‌वाॽ तुक्‍मो के़धाबाहाॽ हाङ्‌हाङ् के़मे़प्‍पा निङ्‌वाॽफुमाङ्‌ङिल्‍ले़ तितसरे़ कुदामाओलाम्‍बा हाङ्‌हाङ् मे़त्तिगे़रो॥

७ हे़क्‍क्‍याङ् खुने़ॽ कुदामाल्‍ले़रक् मे़ःन्, कर खिनिॽ के़बिरुम्‍बा हाङ्‌हाङ् लॽमा इङ्‌घङ्‌ङिल्‍ले़आङ् हाङ्‌हाङ् मे़त्तिगे़रो॥ खे़ल्‍ले़ग आक्‍खे़न् साॽरिक् खिनिॽ इङ्‌गाॽ याप्‍मि तुम्‍मा निङ्‌वाॽ के़गत्तुम्, हे़क्‍क्‍याङ् तगि पेःन्‍दे़बा पाःन्‍निल्‍ले़ खिनिॽ निङ्‌वाॽ साॽरिक् तुगे़बा पाःन्‍निन्, हे़क्‍क्‍याङ् इङ्‌गाॽ आक्‍खे़न् साॽरिक् कम्‍ब्राङ् याप्‍मि के़मे़त्तिॽ के़लॽबा पाःन्‍हाॽ चे़क्‍तिगे़रो, हे़क्‍केःल्‍ले़ खे़न् पाःन्‍निन् खे़प्‍सुङ्‌ङाङ् साॽरिक् सःत्ताङ्॥

८ इङ्‌गाॽ साप्‍तुङ्‌बा सक्‍इङ्‌घङ्‌ङिल्‍ले़ खिनिॽ निङ्‌वाॽ तुगे़साङ् इङ्‌गाॽ आनिङ्‌वाॽ मे़लोने़न्‍लो॥ आनिङ्‌वाॽ लोसाङ् इङ्‌गाॽ साप्‍तुङ्‌बा सक्‍इङ्‌घङ्‌ङिल्‍ले़ सप्‍फारक् खिनिॽ निङ्‌वाॽ तुगे़बा पाःन्‍निन् कुसिङ् निःत्तुङ्‌लो॥

९ खिनिॽ निङ्‌वाॽ तुगे़ फाॽआङ् इङ्‌गाॽ सःत्ताङ्‌बा मे़ःन्, कर खिनिॽ निङ्‌वाॽ तुगे़बाल्‍ले़ चोगुल्‍ले़ लायोलाम् के़हिन्‍दि फाॽआङ्‌ने़ इङ्‌गाॽ सःत्ताङ्‌बारो॥ खिनिॽ निङ्‌वाॽ तुक्‍माङ्‌ग निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् वये़रो, खे़ल्‍ले़ चोगुल्‍ले़ आनिगे़लाम्‍बा खिनिॽ इम्‍मोक् थेआङ् मे़बोःक्‍खे़न्‍लो॥

१० निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक्‍पा निङ्‌वाॽ तुक्‍माल्‍ले़ग लायोलाम् मनाहाॽ मे़हिन्, हे़क्‍क्‍याङ् खे़न् हिम्‍माल्‍ले़ से़न्‍लप्‍पो लाम्‍लोसुसिॽरो॥ हे़क्‍क्‍याङ् निङ्‌वाॽलोमा मे़बोङ्‌ने़ल्‍लो॥ कर मे़न्‍छाम् याप्‍मि निङ्‌वाॽ कुइसिःक्‍पा निङ्‌वाॽ तुक्‍माल्‍ले़ग सिमे़न् तारुॽरो॥

११ निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक्‍पा खिनिॽ निङ्‌वाॽ तुक्‍माल्‍ले़ खिनिॽओ थे़मा चोगुआङ् वाॽ के़लॽबा पाःन्‍निन् निङ्‌वाॽ इःत्ते़म्‍मे़ॽओ॥ खे़ल्‍ले़ कुसिक्‍के़सम्‍बा के़जोगिॽआङ् खिनिॽ से़क्‍खाए आप्‍तिक् मे़ःन्‍नेबा चोगिगे़ फाॽआङ् ओसेःन्‍गे़धाक्‍सिङ्‌बा के़जोगिॽरो॥ खे़ल्‍ले़ खिनिॽ लुम्‍मो लायो के़जोःक्‍पाहाॽनु कुसाक्‍के़न् के़बोःक्‍पा के़जोगिॽरो॥ खे़ल्‍ले़ लायोल्‍ले़ तारुबा खुम्‍दिङ्‌ङिन्‍नु के़गिबा के़सिबा के़जोगिरो॥ खे़ल्‍ले़ग इङ्‌गाॽनु तुम्‍मा निङ्‌वाॽ के़जोःक्‍पा के़जोगिॽरो॥ खे़ल्‍ले़ लायो के़जोःक्‍पाहाॽ खुम्‍दिङ् पिमासिआङ् निङ्‌वाॽफुमाङ्‌ङो तोःम्‍मासि निङ्‌वाॽ के़जोःक्‍पा के़जोगिॽरो॥ खिनिॽग काक् पाःन्‍नो से़क्‍खाए फोत्‍या मे़ःन्‍नेबा पोङ्‌मा ओसेःन्‍गे़धाक्‍कासिरो॥

१२ हे़क्‍क्‍याङ् इङ्‌गाॽग पान् के़भेःम्‍बा नु खे़न् पाःन्‍लाम् निङ्‌वाॽ तुक्‍माओ के़धाबाहाॽरे़ लागि खे़न् सक्‍इङ्‌घङ्‌ङिन् साप्‍तुङ्‌बा मे़ःन्‍लो॥ कर खिनिॽग निङ्‌वाॽफुमाङ्‌ङिल्‍ले़ कुनिःमाओ आनिगे ले़प्‍माङ् आक्‍खे़न् नुबा निङ्‌वाॽ के़गत्तुम् के़लॽबा कुसिङ् निःत्ते़म्‍मे़ॽ फाॽआङ् साप्‍तुङ्‌बारो॥

१३ आनिगे़ग कन्‍लाम्‍बा हाङ्‌हाङ् पोःक्‍खिगे़आङ् वयिगे़रो॥

खे़न्‍नुःल्‍ले़आङ् कुत्‍चिओ तितसे़न् खिनिॽ के़रे़क्‍ले़ हाङ्‌हाङ् के़मे़त्‍तुम्‍माङ् कुनिङ्‌वाॽ के़दासुम्‍बाओ आनिगे साॽरिक्‍के सःत्तिगे़आङ् वयिगे़रो॥

१४ खिनिॽ आने़बो के़भोसुम्‍बा पाःन्‍निन् खुने़ॽ चे़क्‍तुङ्‌ङाङ् वयाङ्, हे़क्‍क्‍याङ् खिनिॽ नाधामो याप्‍मि के़न्‍धासिन्‍लो॥ सदादिङ् आनिगे़ग खिनिॽ से़क्‍खा पान् मे़त्तासिगे़बा कुइसिःक् खिनिॽ आनिगे ने़बो के़भोसुम्‍बा पाःन्‍निन् तितसे़न् चे़क्‍तुम्‍बे़बा हे़क्‍केए से़क्‍खा के़रे़बान् खुने़ॽ निसुआङ् वाॽरो॥

१५ हे़क्‍क्‍याङ् खिनिॽ इङ्‌जाङ्‌गे़म्‍बा के़बोःक्‍खिआङ् मिङ्‌सो इङ्‌धाङ्‌नु किःमा यङ्‌माओ लाङ्‌गे़दाःक्‍तुम्‍बा पाःन्‍निन् निङ्‌वाॽ इतुर खिनिॽ ले़प्‍माङ् खुने़ॽ कुमिःम्‍जिन् पोःर पत्‍लो॥

१६ इङ्‌गाॽग खिनिॽओ से़क्‍खाए ताःक्‍पो चोःक्‍मा सुक्‍तुङ् फाॽआङ् सःत्तारो॥

निङ्‌वाॽ हम्‍माआङ् पिमा

८

आल्‍ल आमिःम् फुॽनुसाॽ नु ने़ॽनुसाॽसे, निङ्‌वाॽफुमाङ्‌ङिल्‍ले़ मे़सेदोनिया थुम्‍मोबा सेसेहुप्‍लक्‍हाॽ साॽरिक् लुङ्‌माॽ तुक्‍तुसिबान् खिनिॽ निङ्‌वाॽ खोसे़म्‍मे़ॽ फाॽआङ् निङ्‌वाॽ चोगुम्‍बे़रो॥

२ खे़ङ्‌हाॽरे़ साॽरिक् ये़त्‍तुक्‍खे मे़दुमुसाङ् मे़सःत्ते़, हे़क्‍क्‍याङ् याङ्‌मे़साॽरे़साङ् आत्तात्तान्‍ने खुनिॽ निङ्‌वाॽ मे़हन्‍दुआङ् आत्तात्तान्‍ने कुभाॽ मे़बिरुरो॥

३ थेआङ्‌भे़ल्‍ले़ खे़ङ्‌हाॽरे़ खुनिॽ सुक्‍सुक्‍लक् मे़ःन्, कर खे़न्‍नुःल्‍ले़आङ् यरिक् आबाङे खुनिॽ निङ्‌वाॽ मे़हन्‍दुआङ् मे़बिरुबान् से़क्‍खाए पाःत्तुङ्‌लो॥

४ खे़ङ्‌हाॽरे़ यरुसले़मस्‍मा नसानिबाहाॽ आनिगे़आङ् कुभाॽ पिमा सुये़म् आबिरे़म्‍मे़ॽ लॽरिक् आनिगे ए़त्‍ले़ङ् पेलि मे़भाक्‍तिगे़रो॥

५ आल्‍ल खे़ङ्‌हाॽरे़ग आनिगे निङ्‌साङ् चोःक्‍मनाबा हे़क्‍केरक् मे़न्‍जोगुन्‍लो, कर दाङ्‌बाओ तगि मे़बिसिङ् हे़क्‍क्‍याङ् निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् आनिगे काक् पाःन्‍हाॽ मे़घे़प्‍सु॥

६ हे़क्‍केःल्‍ले़ तितसरे़ए खिनिॽओ तगि हे़क्‍के चोःक्‍मा सुजा के़बिरिबाल्‍ले़ चोगुल्‍ले़ खे़न् नुबा याःम्‍बक्‍किन् चोःक्‍मा सुप्‍मारे़ लागि कुभाॽ के़बिरिर फाॽआङ् खुने़ॽ पेलि फाक्‍तुम्‍बे़रो॥

७ खिनिॽग काक् पाःन्‍हाॽ साॽरिक् नुरिक् के़जोगुम्‍लो– खिनिॽ नसाःन्‍नो के़धुम्‍दिॽ, नुःरिक्‍काङ् के़बारिॽ, चाःप्‍पा के़जोगिॽ, सिक्‍लुङ्‌मोलाम्‍बाए कुभाॽ पिमा साॽरिक् निङ्‌वाॽ के़गत्तुम् हे़क्‍क्‍याङ् नुरिक्‍काङ् लुङ्‌माॽ याप्‍मि के़दुक्‍तिॽ॥ हे़क्‍केलॽरिक्‍के कन् पिमा नुबा याःम्‍बक्‍कोआङ् आत्तात्तान्‍ने खिनिॽ निङ्‌वाॽ हन्‍दे़म्‍मे़ॽआङ् पिरे़म्‍मे़ॽओ॥

८ कङ्‌ग इङ्‌गाॽ खिनिॽ के़जोगुम्‍लए पोङ् के़लॽबा इङ्‌जाङ् पिनिङ्‌बा मे़ःन्‍लो, कर वेॽहाॽरे़ सिक्‍लुङ्‌मोलाम्‍बाए कुभाॽ पिमा साॽरिक् निङ्‌वाॽ मे़गत्तुबान्‍नु तङ्‌घुङ्‌ल खिनिॽ वेॽहाॽ से़क्‍खाए लुङ्‌माॽ के़दुक्‍तुम्‍सिम्‍बि मे़ःम्‍बि फाॽआङ् साॽमा निङ्‌वाॽ चोगुङ्‌बारो॥

९ थेआङ्‌भे़ल्‍ले़ खिनिॽग आनिॽ दाङ्‌बा ये़सु ख्रिस्‍तरे़ कुलुङ्‌गुम्‍मिन् के़निसुम्‍माङ् के़वयिॽरो॥ खुने़ॽ याङ्‌साकुन्‍धेसाबा चोगे़साङ्, कुयाङ्‌साॽमान्‍लाम्‍बा खिनिॽ याङ्‌साकुन्‍धेसाबा के़बोःक्‍खिर फाॽआङ् खिनिॽ लागि खुने़ॽ याङ्‌गे़साॽबा पोःक्‍खे़रो॥

१० हे़क्‍क्‍याङ् कन् पाःन्‍नोग खिनिॽ अक्‍खेलॽरिक् सुजा पिनिङ्‌लो– मिःत्‍लिङ् खिनिॽ के़हेःक्‍तुम्‍बा पिमा याःम्‍बक्‍किन् आल्‍ल के़सुरुम्‍मिल्‍ले़ नुबा पोङ्‌लो॥ थेआङ्‌भे़ल्‍ले़ खिनिॽ पिमोरक् मे़ःन्, कर हे़क्‍तङ्‌बा कुभाॽ पिमा निङ्‌वाॽ चोःक्‍माओआङ् काक्‍नु तगि के़वयिरो॥

११ आल्‍ल खे़न् याःम्‍बक्‍किन् सुरे़म्‍मे़ॽओ॥ हे़क्‍केःल्‍ले़ पिमा निङ्‌वाॽ चोःक्‍माओ यारिप् के़वयिबा कुइसिःक् खिनिॽ के़गत्तुम्‍बाओलाम्‍मे खे़न् याःम्‍बक्‍किन् चुःत्‍लरो॥

१२ खिनिॽ पिमा निङ्‌वाॽ के़गत्तुम्‍ने़ फाॽग्र च्‍या के़गत्‍तुम् बा खे़न्‍लाम्‍बा के़बिरुम्‍बान् निङ्‌वाॽफुमाङ्‌ङिल्‍ले़ ताःक्‍तुॽरो, कर के़ङ्‌गत्तुम्‍मिन्‍बान् मे़गोःत्तुन्‍लो॥

१३ खिनिॽ वेॽहाॽ याङ्‌याङ् मे़बोङ्‌ल फाॽआङ् यरिक् के़बिरुम्‍सिम्‍बाल्‍ले़ तुक्‍खे के़ज्‍ये़ॽइर के़लॽबा आनिगे निङ्‌वाॽग होप्‍लो, कर के़रे़क्‍को कुदङ्‌बा पोङ्‌लरो॥

१४ कर कन् ये़म्‍मो खिनिॽ यरिक् के़गत्तुम्‍बालाम् के़साक्‍पो के़वाॽबाहाॽ कुभाॽ पिमा के़सुक्‍तुम्‍सिम्, हे़क्‍केलॽरिक् ताःन्‍दि खिनिॽ के़साक्‍पो के़वयिल्‍ले़ खे़ङ्‌हाॽरे़ यरिक् मे़गत्तुबालाम्‍बा कुभाॽ पिमा के़म्‍सुक्‍तिरो॥ हे़क्‍केलॽरिक् के़रे़क्‍को कुदङ्‌बा पोङ्‌लो॥

१५ साम्‌योसाप्‍लाओ अक्‍खेलॽरिक् साप्‍ते़आङ् पत्, “आत्‍तिल्‍ले़ यरिक् सुप्‍सु, खे़ल्‍ले़न् आत्तात्तान्‍ने यरिक् मे़बोःक्‍खे़न्, हे़क्‍क्‍याङ् आत्‍तिल्‍ले़ च्‍यॽरक् सुप्‍सु, खे़ल्‍ले़न्‍नाङ् साॽरिक् सुःल्‍लिक् मे़बोःक्‍खे़न्‍लो॥”a

तितसे़न् कोरन्‍थि ये़क्‌यक्‍को मे़बाङ्‌घुॽ

१६ इङ्‌गाॽ खिनिॽ याःम्‍बेओ निङ्‌वाॽ इःत्तुङ्‌बा कुइसिःक् तितसे़न्‍नाङ् खिनिॽ निङ्‌वाॽ इःप्‍मा के़बाङ्‌बा निङ्‌वाॽफुमाङ्‌ङिन् नोगे़न् पिरुङ्‌लो॥

१७ थेआङ्‌भे़ल्‍ले़ खुने़ॽ खिनिॽ तुम्‍मारे़ लागि आनिगे पेलिन् ते़न्‍दिङ्‌रक् मे़जोगुन्, कर खुने़ॽ आबाङे खिनिॽ तुम्‍से़ तामा साॽरिक् निङ्‌वाॽ चोगुॽरो॥

१८ हे़क्‍क्‍याङ् आनिगे खुने़ॽनुए काक् सेसेहुप्‍लक्‍हाॽओ सुनाइङ् इङ्‌भोमा याःम्‍बक् चोःक्‍माओ के़इङ्‌बा वेॽ नुसाॽधिक् पाङ्‌घुम्‍बे़र पत्‍छिगे़रो॥

१९ खे़म्‍म्‍याक्‍लक् मे़ःन्, कर सेसेहुप्‍लक्‍हाॽरे़ खे़न् नुसाॽइङ्‌ग कुभाॽ याङ्‌ङिन् यरुसले़म्‍मो तेॽमारे़ लागि आनिगे़नु पेःक्‍ल फाॽआङ् मे़सेगुआङ् वये़रो॥ कन् माङ्‌सेवाःङ्‌ग दाङ्‌बाल्‍ले़ कुनारा फोःमा फाॽआङ् हे़क्‍क्‍याङ् आनिगे वेॽहाॽ कुभाॽ पिमासि निङ्‌वाॽ कत्तुम्‍बे़ के़लॽबा ओसेःन्‍दाङ् चोःक्‍मा फाॽआङ् चोगुम्‍बे़रो॥

२० हे़क्‍केलॽरिक् निङ्‌वाॽ मे़हन्‍दुआङ् मे़बिरुबा कन् यरिक् कुभाॽ याङ्‌ङिन् तेॽरुम्‍बे़आङ् मनाहाॽ हाःत्तुम्‍सिम्‍बे़ल्‍ले़ आत्तिन्‍हाॽरे़आङ् चे़ॽया इङ्‌दो पाःप्‍मा मे़ङ्‌घोसुन्‍ल के़लॽबा निङ्‌वाॽ चोगुम्‍बे़रो॥

२१ थेआङ्‌भे़ल्‍ले़ आनिगे़ग दाङ्‌बाल्‍ले़ कुनिमाओरक् मे़ःन्, कर मनाहाॽरे़ मे़निसुल्‍ले़आङ् नुबा याःम्‍बक् चोःक्‍मा सिङ्‌सिङ् ये़क्‌ये़क् लॽरिगे़रो॥

२२ हे़क्‍क्‍याङ् खुन्‍छिॽनु वेॽ नुसाॽधिक्‍काङ् पाङ्‌घुम्‍बे़र पत्‍छिगे़रो॥ खुने़ॽग माङ्‌सेवा याःम्‍बक्‍को याम्‍जाङ्‌वा कुधिम् चोक् के़लॽबा पाःन्‍निन् यरिक् परिक्‍ले़ याप्‍मि ओसेःन्‍धाक्‍ते़आङ् वाॽ, हे़क्‍क्‍याङ् खिनिॽ सम्‍दाङ् पयम् ताःक्‍पो युक्‍खुबाल्‍ले़ चोगुल्‍ले़ आल्‍लसाङ् यरिक् याम्‍जाङ्‌वा कुधिम् पोःक्‍खे़आङ् वाॽरो॥

२३ तितसे़ङ्‌ग, इङ्‌गाॽनु सोरिक्‍के खिनिॽ कुभाॽ पिमाओ याःम्‍बक् के़जोःक्‍पा आन्‍जुम्‍लो॥ हे़क्‍क्‍याङ् खे़न् नुसाॽहाॽग सेसेहुप्‍लक्‍हाॽरे़ मे़बाङ्‌घुसिबा इङ्‌साबासि नु ख्रिस्‍तरे़ कुमिमिदिङ् के़जोःक्‍पासिरो॥

२४ खे़ल्‍ले़ चोगुल्‍ले़ सेसेहुप्‍लक्‍हाॽरे़ मे़निसुर फाॽआङ् खिनिॽ वेॽहाॽ लुङ्‌माॽ के़दुक्‍तुम्‍सिम्‍बान् नु खिनिॽ के़जोगुम्‍मिल्‍ले़ आनिगे ने़बो पोरे़बा पाःन्‍निन् खिनिॽओ के़दाबाहाॽ ओसेःन्‍धाक्‍ते़म्‍सिम्‍मे़ॽओ॥

a 

८:१५ इस्राइलिहाॽ मिस्रलाम् मे़लःन्‍दे़ मे़भे़रे़आङ् लाम्‍दिक् मे़जोगे़ल्‍ले़ निङ्‌वाॽफुमाङ्‌ङिल्‍ले़ साङ्‌ग्राम्‍पेदाङ्‌लाम् मन्‍ना मे़प्‍मनाबा कुजा पिरुसिआङ् वये़॥ खे़न् कुजान् थिक् ये़न्‌रे़ लागिरक् तानाम्‍सा सुम्‍मा के़बोङ्‌बा वये़ (ला १६:१८)॥

यरुसले़म्‍समा नसानिबाहाॽरे़ लागि कुभाॽयाङ्

९

यरुसले़म्‍समा ख्रिस्‍ते़न् नसान् के़जोःक्‍पाहाॽरे़ लागि कुभाॽ याङ्‌ङिल्‍ले़ कुयाःम्‍बेओ खिनिॽ साप्‍मार ने़मा इङ्‌गाॽ चाहाबा मे़जोःक्‍ने़न्‍लो॥

२ थेआङ्‌भे़ल्‍ले़ कुभाॽ पिरुम्‍सिम् के़लॽबा खिनिॽ निङ्‌वाॽइन् इङ्‌गाॽ निसुङ्, हे़क्‍क्‍याङ् खिनिॽ अक्‍खैया थुम्‍मो के़वाॽबाहाॽ कुभाॽ पिमा याःम्‍बक्‍को मिःत्‍लिङ्‌ङाङ्‌धोए यारिप् के़वयिबाल्‍ले़ इङ्‌गाॽ आने़बो पोःरे़आङ् वाॽबा पाःन्‍निन् मे़सेदोनिया थुम्‍मोबा मनाहाॽ मे़त्तुङ्‌सिङ्‌ङाङ् वाॽआरो॥ हे़क्‍क्‍याङ् खिनिॽ कुभा पिमा यारिप् के़वयिबाल्‍ले़ चोगुल्‍ले़ खे़ङ्‌हाॽओ यरिक्‍ले़ कुभा पिमा याम्‍जाङ्‌वा मे़घोसुआङ् मे़वाॽरो॥

३ हे़क्‍क्‍याङ् खिनिॽ याःम्‍बेओ इङ्‌गाॽ आने़बो पोःरे़बा पाःन्‍निन् हने़ मे़बोङ्‌ङिन्‍ल कर खे़ङ्‌हाॽ मे़त्तुङ्‌सिङ्‌बा कुइसिःक्‍के खिनिॽ यारिप् के़बोःक्‍खिआङ् के़युङिर फाॽआङ् तगिए कप्‍मोलाम् फुॽनुसाॽहाॽ खिनिॽओ पाङ्‌घुङ्‌सिङ्‌ल पत्‍तारो॥

४ कुभा मे़सेदोनियाबा मनाहाॽ इङ्‌गाॽनु खे़प्‍मो मे़दाःल्‍ले़ इङ्‌गाॽ मे़त्तुङ्‌सिङ्‌बा कुइसिःक् खे़न् याःम्‍बक्‍को यारिप् मे़म्‍बोङ्‌ङे के़वयिबा के़म्‍दुमिने़ फाॽग्र आनिगे़रक् मे़ःन्, कर खिनिॽआङ् साॽरिक् सिरिङ्‌ममो के़ध्‍ये़ॽइरो॥

५ खे़ल्‍ले़ चोगुल्‍ले़ खिनिॽ माङ्‌हे़क् के़जोगुम्‍बा कुइसिःक् कुभाॽ याङ्‌ङिन् यारिप् चोःक्‍मा के़सुक्‍तुम्‍ल फाॽआङ् खे़न् फुॽनुसाॽहाॽ इङ्‌गाॽनुःल्‍ले़ तगि खिनिॽओ पाङ्‌मासि नुबा पोङ् के़लॽबा निङ्‌वाॽ इःत्‍तुङ्‌लो॥ हे़क्‍केःल्‍ले़ खे़न् कुभाॽ याङ्‌ङिङ्‌ग निङ्‌वाॽ तुक्‍ल मे़ःन्, कर निङ्‌वाॽ हम्‍माआङ् पिमा पोङ्‌लो॥

६ कन् पाःन्‍निन् निङ्‌वाॽ इःत्ते़म्‍मे़ॽओ, आत्‍तिल्‍ले़ च्‍यॽरक् याॽरिःम्‍बे़न् हेॽरु, खे़ल्‍ले़ च्‍यॽरक् चा सुप्‍सुॽरो॥ आत्‍तिल्‍ले़ यरिक् याॽरिःम्‍बा हेॽरु, खे़ल्‍ले़ यरिक्‍के चा सुप्‍सुॽरो॥

७ के़रे़क् मनाहाॽरे़ निङ्‌वाॽ मे़न्‍दे़न्‍ने मे़ःन्, कर कम्‍म्‍याक् पिमा सुक्‍तुम्‍बे़ॽ लॽरिक् खुनिॽ निङ्‌वाॽओ निःन्‍धो मे़जोगुबा कुइसिःक् मे़बिरुररो॥ थेआङ्‌भे़ल्‍ले़ आत्‍तिल्‍ले़ कुसिराॽ थाङ्‌ल पिरुॽ, खे़न्‍निन् निङ्‌वाॽफुमाङ्‌ङिल्‍ले़ लुङ्‌माॽ तुक्‍तुॽरो॥

८ निङ्‌वाॽफुमाङ्‌ङिल्‍ले़ कुनिङ्‌वाॽ हन्‍दुआङ् खिनिॽ चाहाबा के़जोगिबानुःल्‍ले़आङ् यरिक् के़बिरिॽरो॥ हे़क्‍केःल्‍ले़ खिनिॽ चाहाबा के़जोःक्‍पा पाःन्‍हाॽ सदादिङ् के़गत्तुम्‍माङ् काक् नुबा याःम्‍बक्‍को यरिक् पिमा के़सुक्‍तुम्‍लो॥

९ अक्‍खेलॽरिक् साम्‌योसाप्‍लाओ साप्‍ते़आङ् पत्,

“निङ्‌वाॽ के़हम्‍बाआङ् याङ्‌गे़साॽबाहाॽ के़बिबाहाॽरे़ खुनिॽ नुबा याःम्‍बक्‍किन् सदादिङ् सदादिङ् वाॽरो॥”

१० आल्‍ल निङ्‌वाॽफुमाङ्‌ङिल्‍ले़ याःन्‍के़मबाहाॽ याॽरिःम्‍बा पिरुसि हे़क्‍क्‍याङ् चामा कुजा पिरुसिॽरो॥ हे़क्‍केलॽरिक् खुने़ॽए खिनिॽ के़गत्तुम्‍बान्‍नाङ् फोसुॽ के़बिरिॽ, हे़क्‍क्‍याङ् खिनिॽ नुबा याःम्‍बक्‍किन् फोसुॽ के़बिरिॽरो॥

११ खिनिॽग निङ्‌वाॽ हम्‍माआङ् पिमा के़सुक्‍पा के़बोःक्‍खिर फाॽआङ् निङ्‌वाॽफुमाङ्‌ङिल्‍ले़ काक् परिक्‍ले़ मुॽइसाबा के़जोगिॽरो॥ हे़क्‍क्‍याङ् आनिगे खिनिॽ के़सुप्‍सुम्‍बा कुभाॽ याङ्‌ङिन् चाहाबो के़वाॽबाहाॽ पिरुम्‍सिम्‍बे़ल्‍ले़ खे़ङ्‌हाॽरे़ निङ्‌वाॽफुमाङ्‌ङिन् नोगे़न् मे़बिरुॽरो॥

१२ खिनिॽ के़सुप्‍सुम्‍बा कुभाॽ याङ्‌ङिन् निङ्‌वाॽफुमाङ्‌ङिल्‍ले़ कुमनाहाॽ चाहाबा मे़जोगे़आङ् मे़वये़बाओ कुभाॽरक् मे़बोःक्‍खे़न् कर कन् याःम्‍बक्‍किल्‍ले़ग यरिक् मनाहाॽरे़ निङ्‌वाॽफुमाङ्‌ङिन् नोगे़न् मे़बिरुरो॥

१३ कन् माङ्‌सेवा याःम्‍बक्‍कोलाम् खिनिॽ आक्‍तङ्‌बा के़जोगिॽ के़लॽबान् वेॽहाॽ ओसेःन्‍गे़धाक्‍तुम्‍सिम्‍माङ् के़वयिॽरो॥ खिनिॽ ख्रिस्‍तरे़ कुसुनाइङ्‌ङिन् नसान् के़जोगुम्‍माङ् इङ्‌जाङ्‌गे़म्‍बा के़बोःक्‍खिबान्, हे़क्‍क्‍याङ् के़गत्‍तुम्‍बा पाःन्‍हाॽ खिनिॽ निङ्‌वाॽ के़हन्‍दुम्‍माङ् के़रे़क् के़हाःत्तुम्‍सिम्‍बान् मे़निसुबाल्‍ले़ चोगुल्‍ले़ मनाहाॽरे़ निङ्‌वाॽफुमाङ्‌ङिल्‍ले़ कुनारा मे़भोःसुॽरो॥

१४ हे़क्‍क्‍याङ् खिनिॽओलाम् के़दाबा निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़ चोगुल्‍ले़ खे़ङ्‌हाॽरे़ग सिक्‍लुङ्‌मोलाम् खिनिॽ लागि तुवा मे़जोगुॽरो॥

१५ साॽरिक् इमे़ल्‍लुङ्‌बा कुबर्धाम्‍मिल्‍ले़ लागि निङ्‌वाॽफुमाङ्‌ङिन् नोगे़न्‍लो!

निङ्‌वाॽफुमाङ्‌ङिल्‍ले़ कुभे़जुम् कुभे़याहाॽ

१०

१-२ इङ्‌गाॽ पावले़न् खिनिॽनु वाॽआल्‍ले़ नःम्‍नःम् लॽआमु, कर माःङ्‌घा वाॽआल्‍ले़ के़आःम्‍बा चोःक्‍कामु लॽरिक् खिनिॽ लुम्‍मो कुभारे़ के़बाःत्तुम्‍मु॥ आल्‍ल के़नुॽबा नु लुम्‍लुम्‍बा ख्रिस्‍तरे़ कुयुक्‍कोलाम् इङ्‌गाॽ खिनिॽओ ताआल्‍ले़ के़आःम्‍बा पान् पाःप्‍मा याप्‍मि मे़बाङ्‌घे़म्‍मिन्‍ने़ॽ फाॽआङ् पेलि फाक्‍निङ्, थेआङ्‌भे़ल्‍ले़ से़क्‍खाःल्‍ले़ इक्‍सादिङ् खाम्‍बेःक्‍मोबा मनाहाॽ हे़क्‍तङ्‌बा के़जोगिॽ लॽरिक् याप्‍मि के़मे़प्‍पाहाॽनु इङ्‌गाॽ के़आःम्‍बाए पोङ्‌मा सुक्‍कारो॥

३ आनिॽ इक्‍सादिङ् खाम्‍बेःक्‍मो आवाॽसाङ् इक्‍साबा मे़न्‍छाम् याप्‍मि कुइसिःक् थङ् आन्‍जोगुम्‍मिन्‍लो॥

४ थेआङ्‌भे़ल्‍ले़ आनिॽ थङ्‌ङो याङ्‌मनाबा फे़जुम् फे़याहाॽग इक्‍सादिङ् खाम्‍बेःक्‍मोबा मे़ःन्, कर आनिॽ फे़जुम् फे़याहाॽग माफे़न्‍साम्‍मिल्‍ले़ कुमुक्‍साम् नाःम्‍मा के़सुक्‍पा निङ्‌वाॽफुमाङ्‌ङिल्‍ले़ कुमुक्‍साम्‍मिन्‍लो॥

५ आनिॽ कन् फे़जुम् फे़याहाॽलाम् मनाहाॽरे़ खुनिॽ इङ्‌ले़क्‍के पाःन्‍धङ्‌हाॽ हे़क्‍क्‍याङ् मनाहाॽरे़ निङ्‌वाॽफुमाङ्‌ङिन् कुसिङ् मे़न्‍निःत्तुन्‍ल फाॽआङ् के़बोःक्‍पा आघघबा पाःन्‍हाॽ आनाःन्‍दुम्‍लो॥ हे़क्‍क्‍याङ् के़रे़क् मे़इःत्तुबा फे़न् निङ्‌वाॽहाॽ पुङ्‌लाधाबान् ते़म्‍ना ताःप्‍मनाबा कुइसिःक् ख्रिस्‍तरे़ कुइङ्‌जाङ् के़इःप्‍पा के़नाःप्‍पा मे़बोङ्‌ल फाॽआङ् युक्‍को आदारुम्‍लो॥

६ हे़क्‍क्‍याङ् खिनिॽ इङ्‌जाङ्‌गे़म्‍बा के़बोःक्‍खि के़जुरिआङ् वेॽ के़रे़क् इङ्‌जाङ् इःप्‍मा नाःप्‍मा मे़न्‍दे़म्‍मनाबाहाॽ खुम्‍दिङ् पिमासि यारिप् पोःक्‍खिगे़रो॥

पावलरे़ कुयुक्‍किन्

७ खिनिॽग लाःक्‍कात् के़धाःप्‍पा पाःन्‍हाॽरक् ओगे़मे़त्तुम्, कर खिनिॽओ कुभाधिक्‍ले़ इङ्‌गाॽ ख्रिस्‍तरे़ कुमनाआ लॽरिक् निङ्‌वाॽ इतुने़ फाॽग्र खे़ल्‍ले़ खुने़ॽ कुइसिःक् आनिगे़आङ् ख्रिस्‍तरे़ कुमनासिगे़ फाॽआङ् निङ्‌वाॽ इःप्‍मा पोङ्‌लो॥

८ दाङ्‌बाल्‍ले़ पिरिगे़बा युक्‍किल्‍ले़ कुयाःम्‍बेओग यरिक् यम्‍बा के़ले़ङ्‌सिङ्‌बा कुइसिःक् थाःप्‍पासाङ् कन् पाःन्‍नो इङ्‌गाॽ सिरिङ् मे़मआन्, थेआङ्‌भे़ल्‍ले़ कन् युक्‍किङ्‌ग खिनिॽ फे़त्‍लाःम्‍मा मे़ःन्, कर खिनिॽ थोबो चोःक्‍मारे़ लागिरो॥

९ इङ्‌गाॽग सक्‍इङ्‌लाम्‍बा खिनिॽ यङ्‌मासे़प्‍मा कोःत्‍निङ्‌बा फाॽआङ् मे़इःत्ते़म्‍मिन्‍ने़ॽओ,

१० थेआङ्‌भे़ल्‍ले़ कुभारे़ मे़बाःत्तु, “खे़ल्‍ले़ साप्‍तुबा सक्‍इङ्‌घङ्‌हाॽ कुजाॽइ नु के़आःम्‍बा चोक्, कर खे़न् मनान् आनिॽनु वाॽइल्‍ले़ योःन्‍जोजोबा चोक् हे़क्‍क्‍याङ् खे़ल्‍ले़ कुबाःन्‍हाॽग थेआङ् मे़ःन्‍लो॥”

११ अक्‍तङ्‌बा मनाहाॽरे़ आनिगे सक्‍इङ्‌घङ्‌हाॽओ पाःत्तुम्‍बे़बा कुइसिःक् खिनिॽनु वयिगे़ल्‍ले़आङ् बा हे़क्‍केलॽरिक्‍के याःम्‍बक् चोगुम्‍बे़ के़लॽबा कुसिङ् निःप्‍मा पोङ्‌लो॥

१२ आबाङे इङ्‌गाॽ एःक् के़लॽबाहाॽनु आनिगे तङ्‌सिङ्‌मा मे़आःन्‍नासिगे़न्‍लो॥ खे़ङ्‌हाॽ आबाङे के़दम्‍बा मे़ले़ङ्‌सिङ्‌ङाङ् मे़हे़न्‍छिङ्‌लो, कर खे़ङ्‌हाॽरे़ थेआङ् खासिङ् मे़न्‍निःत्तुन्‍लो!

१३ हे़क्‍केसाङ् निङ्‌वाॽफुमाङ्‌ङिल्‍ले़ पिरिगे़बा युक्‍कोरक् आनिगे याःम्‍बेओ यम्‍बा पान् पाःत्तुम्‍बे़रो॥ निङ्‌वाॽफुमाङ्‌ङिल्‍ले़ पिरिगे़बा माङ्‌सेवा याःम्‍बक्‍किन्‍नुःल्‍ले़ वेॽ पाःन्‍नो यम्‍बा पान् मे़बाःत्तुम्‍बे़न्‍लो, हे़क्‍क्‍याङ् खिनिॽओआङ् खे़न् माङ्‌सेवा याःम्‍बक्‍किन् के़रे़आङ् वाॽरो॥

१४ खिनिॽ आनिगे युक्‍को के़वयिॽ लॽरिक् पाःत्तुम्‍बे़ल्‍ले़ यम्‍बा ले़ङ्‌ङासिगे़बा मे़ःन्‍लो, थेआङ्‌भे़ल्‍ले़ काक्‍नुःल्‍ले़ तगि खिनिॽओ ख्रिस्‍तरे़ कुसुनाइङ् के़दाःप्‍पाग आनिगे़ए वयिगे़रो॥

१५ वेॽहाॽरे़ माङ्‌सेवा मे़जोगुबा याःम्‍बक्‍को मे़ःन्, कर आनिगे चोगुम्‍बे़बा माङ्‌सेवा याःम्‍बक्‍कोरक् यम्‍बा पान् पाःत्तुम्‍बे़रो॥ खिनिॽ नसाःन्‍निन् चक्‍मे़ल्‍लॽए पोःल्‍ले़ खिनिॽ लुम्‍मो आनिगे माङ्‌सेवा याःम्‍बक्‍किन्‍नाङ् पोर के़लॽबा निङ्‌साङ् कत्तुम्‍बे़रो॥

१६ हे़क्‍केःल्‍ले़ आनिगे खिनिॽ के़वयिबा ते़न्‍निन्‍नुःल्‍ले़आङ् माःङ्‌घा माःङ्‌घा सुनाइङ् इङ्‌भोमा सुक्‍तुम्‍बे़रो॥ थेआङ्‌भे़ल्‍ले़ वेॽहाॽरे़ मे़जोगु मे़सुरुबा माङ्‌सेवाओ आनिगे यम्‍बा पान् पाःप्‍मा निङ्‌वाॽ मे़जोगुम्‍बे़न्‍लो॥

१७ साम्‌योसाप्‍लाओ अक्‍खेलॽरिक् साप्‍ते़आङ् पत्, “आत्‍तिल्‍ले़ यम्‍बा पान् पाःत्तुॽ, खे़ल्‍ले़ यहवे दाङ्‌बाल्‍ले़ चोगुबा याःम्‍बक्‍कोरक् यम्‍बा पान् पाःत्तुररो॥”

१८ थेआङ्‌भे़ल्‍ले़ नुबा चोःक्‍का लॽरिक् के़बाःप्‍पाल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ मे़दासुन्, कर दाङ्‌बाल्‍ले़ नुबा चोक् मे़त्तुबा मनाःल्‍ले़ए खुने़ॽ कुनिङ्‌वाॽ तासुॽरो॥

पावले़न् नु इङ्‌ले़क्‍के सेःक्‌युक्‍मिबाहाॽ

११

इङ्‌गाॽ इजे़ःत्‍छिक् अदङ् चोःक्‍कासाङ् याप्‍मि के़धःत्तिॽ फाॽआङ् निङ्‌साङ् चोगुङ्‌लो॥ खिनिॽ आधरे़म्‍मे़ॽओ॥

२ निङ्‌वाॽफुमाङ्‌ङिल्‍ले़ नागे़हे़त्तिबा कुइसिःक् इङ्‌गाॽआङ् नाहे़त्‍निङ्‌ङाङ् वाॽआ, थेआङ्‌भे़ल्‍ले़ इङ्‌गाॽग इत्‍थुङ्‌गे़न् नालिसाङ् ख्रिस्‍ते़न्‍नुरक् मेःक्‍खिम् चोःक्‍मा पिमा माङ्‌हे़क् चोगुङ् पिनिङ्‌ङाङ् वाॽआ॥ हे़क्‍केलॽरिक् खिनिॽ सेसेमा सिसामेःत् कुइसिःक् खुने़ॽओए तोःम्‍मा सुक्‍निङ्‌ल के़लॽबा निङ्‌वाॽ कत्तुङ्‌लो॥

३ कर माफे़न्‍साम्‍मिल्‍ले़ कुइस्‍वामाओलाम् हवाःन्a इङ्‌ले़क्‍ते़बा कुइसिःक्‍के खिनिॽ ख्रिस्‍तओ के़दोःन्‍दुम्‍बा मिःम्‍जिन् नु तोःन्‍दोःम्‍बा निङ्‌वाॽइन् लाम्‍भोःत्तुॽ फाॽआङ् इङ्‌गाॽ किआरो॥

४ थेआङ्‌भे़ल्‍ले़ खिनिॽओ मे़दाआङ् कुभारे़ग आनिगे इङ्‌भोसुम्‍बे़बा ये़सुन् नुःल्‍ले़आङ् वेॽस्‍मा ये़सुन् इङ्‌मे़भोसुॽने़ फाॽग्र, इग्र के़घोसुम्‍बा सेसेमाङ्‌ङिन्‍नुःल्‍ले़आङ् वेॽस्‍मान् के़घोसुम्‍ने़ फाॽग्र, इग्र याम्‍मो ते़न्‍दिङ् के़जोगुम्‍बा सुनाइङ्‌ङिन्‍नुःल्‍ले़आङ् वेॽस्‍मा सुनाइङ्‌ङिन् के़दाःक्‍तुम्‍ने़ फाॽग्र खे़न् पाःन्‍हाॽ के़धरुम्‍माङ् ते़न्‍दिङ् के़जोगुम्‍लो॥

५ कर यम्‍बा फाॽआङ् मे़इःत्तुसिबा सेःक्‌युक्‍मिबाहाॽनुःल्‍ले़ इङ्‌गाॽग चुःक्‍काबिला फाॽआङ् मे़इःत्तुङ्‌ङिन्‍लो॥

६ खे़ङ्‌हाॽ हे़क्‍के इङ्‌गाॽ ले़स्‍सुङ् निसुङ्‌बा पाःन्‍हाॽ नुरिक्‍काङ् तङ्‌मार पाःप्‍मा मे़सुक्‍कान्‍बिला, हे़क्‍केसाङ् इङ्‌गाॽ यरिक् ले़स्‍सुङ्‌ङाङ् वाॽआरो॥ हे़क्‍क्‍याङ् कन् पाःन्‍हाॽ तगिसा काक् परिक्‍ले़ नुरिक्‍काङ् खिनिॽओ ओसेःन्‍दाङ् चोगुम्‍बे़आङ् वयिगे़रो॥

७ इङ्‌गाॽ चुङ्‌जिगे़म्‍बा पोःक्‍खाङ्‌ङाङ् खिनिॽ मिङ्‌सो इङ्‌धाङ् पिसे़ निङ्‌वाॽफुमाङ्‌ङिल्‍ले़ कुसुनाइङ्‌ङिन् आम्‍भाए खिनिॽ इङ्‌भोनिङ्‌ङिल्‍ले़ लायो चोगुङ्‌बि?

८ खिनिॽओ माङ्‌सेवा चोगुङ्‌ङिल्‍ले़ वेॽ सेसेहुप्‍लक्‍हाॽरे़ कुभाॽयाङ् मे़बिराङ्‌लो॥ हे़क्‍केःल्‍ले़ खिनिॽओ आम्‍भाए सेवा चोःक्‍से़ वेॽहाॽ नाप्‍तुङ्‌सिङ्‌बा कुइसिःक् पोःक्‍खे़रो॥

९ हे़क्‍क्‍याङ् खिनिॽनु वयाङ्‌ङिल्‍ले़ इङ्‌गाॽ याप्‍मि चाहाबा के़जोःक्‍पा पाःन्‍हाॽरे़ लागि खिनिॽ आत्‍तिन्‍नाङ् तुक्‍खे मे़जाःत्‍निङ्‌ङिन्‍लो॥ थेआङ्‌भे़ल्‍ले़ मे़सेदोनियालाम् के़दाबा फुॽनुसाॽहाॽरे़ इङ्‌गाॽ याप्‍मि चाहाबा के़जोःक्‍पा पाःन्‍हाॽरे़न् तङ्‌गाम् मे़जोगाङ् मे़बिराङ्‌लो॥ हे़क्‍केलॽरिक् खिनिॽ आत्‍तिन्‍नाङ् आत्‍तिन् परिक्‍ले़आङ् तुक्‍खे मे़न्‍जाःत्‍निङ्‌ङिल्‍लो॥ हे़क्‍क्‍याङ् ताःन्‍दिआङ् हे़क्‍केए चोगुङ्‌लो॥

१० ख्रिस्‍तरे़ कुसे़क्‍खान् इङ्‌गाॽओ वाॽर थारिक् अक्‍खैया थुम्‍मोबा आत्तिन्‍हाॽरे़आङ् कन् यम्‍बा ले़ङ्‌सिङ्‌मा पान् पाःप्‍मालाम् साक्‍मा मे़न्‍छुक्‍कान्‍लो॥

११ थेआङ्‌बे? थेआङ्‌भे़ल्‍ले़ इङ्‌गाॽ खिनिॽ लुङ्‌माॽ मे़दुक्‍निङ्‌ङिन्‍नाङ्‌बि? मे़ःन्‍लो! इङ्‌गाॽ खिनिॽ लुङ्‌माॽ तुक्‍निङ्‌बा पाःन्‍निन् निङ्‌वाॽफुमाङ्‌ङिल्‍ले़ निसुॽरो॥

१२ आनिगे चोगुम्‍बे़र वयिगे़बा याःम्‍बक् हे़क्‍तङ्‌बाए खे़न् वेॽ “सेःक्‌युक्‍मिबाहाॽरे़” मे़जोगुआङ् आङ्‌दिङ् लॽमा मे़ङ्‌घोसुन्‍ल फाॽआङ् इङ्‌गाॽ आल्‍लो चोगुङ्‌ल वाॽआबा माङ्‌सेवान् सदादिङ् कुभाॽयाङ् मे़ःन्‍ने आम्‍भा चोगुङ्‌लो॥

१३ थेआङ्‌भे़ल्‍ले़ हे़क्‍तङ्‌बा मनाहाॽग फोत्‍याबा सेःक्‌युक्‍मिबासि नु इङ्‌ले़क् याःम्‍बक् के़जोःक्‍पासिरो, हे़क्‍क्‍याङ् खे़ङ्‌हाॽ ख्रिस्‍तरे़ कुसेःक्‌युक्‍मिबा मे़ले़ङ्‌सिङ्‌लो॥

१४ माफे़न्‍साम्‍मिन्‍नाङ् ओःत्तिःल्‍ले़न् माङ्‌लाइङ्‌बा ले़ङ्‌सिङ्‌लो, खे़ल्‍ले़ चोगुल्‍ले़ निङ्‌वाॽ के़माबा पान् थेआङ् होप्‍लो॥

१५ हे़क्‍केलॽरिक्‍के खे़ल्‍ले़ कुसेवारोबाहाॽआङ् साम्‌योबा माङ्‌सेवा याःम्‍बक् के़जोःक्‍पा से़वारोबा कुइसिःक् मे़ले़ङ्‌सिङ्‌ङिल्‍ले़ निङ्‌वाॽ के़माबा पान् होप्‍लो॥ कुनुप्‍मा ये़न्‍नो खे़ङ्‌हाॽरे़ग खुनिॽ फे़न्‌याःम्‍बक्‍किल्‍ले़ लाॽरुबा खुम्‍दिङ् मे़घोसुॽरो॥

पावलरे़ तुक्‍खेःल्‍ले़ कुयाःम्‍बेओ पाःत्तुॽ

१६ इङ्‌गाॽ याम्‍मो पाःत्तुङ्, आत्तिल्‍ले़आङ् इङ्‌गाॽ अदङ् कुइसिःक् मे़न्‍इःत्तान्‍लरो॥ कर खिनिॽ हे़क्‍के याप्‍मि के़इःत्तिसाङ् इङ्‌गाॽ च्‍यॽसिक् चम्‍सिङ्‌मा खोसुङ्‌ल फाॽआङ् अदङ् कुइसिःक्‍के याप्‍मि इःत्‍ते़आङ् आदाःक्‍ते़म्‍मे़ॽओ॥

१७ अक्‍खेलॽरिक् चम्‍सिङ्‌ङाल्‍ले़ दाङ्‌बाल्‍ले़ कुनिङ्‌वाॽ कुइसिःक् मे़ःन्, कर इङ्‌गाॽ अदङ् कुइसिःक्‍ने़ चोःक्‍कारो॥

१८ वेॽ मनाहाॽ याःम्‍बक्‍को मे़जम्‍सिङ्‌बा कुइसिःक्‍के इङ्‌गाॽआङ् चम्‍सिङ्‌ङारो॥

१९ से़क्‍खाःल्‍ले़ खिनिॽग सिक्‍कुम्‍साबा के़इःत्तासिबाल्‍ले़ अदङ्‌हाॽआङ् के़धरुम्‍सिम्‍माङ् वाॽरे़त्‍छ!

२० थेआङ्‌भे़ल्‍ले़ खिनिॽग खे़ङ्‌हाॽरे़ योक् के़म्‍जोगिॽ, खिनिॽ के़गत्तुम्‍बान् के़रे़क् मे़देॽरुॽ, खिनिॽलाम्‍बा इन्‍धाःक् मे़जोगुॽ, इङ्‌गाॽ एःक् लॽरिक् मे़हे़न्‍छिङ्, हे़क्‍क्‍याङ् खिनिॽ ने़दे़ङ्‌बान् के़म्‍ले़क्‍खिॽ के़म्‍बिरिॽसाङ् के़रे़क् के़धरुम्‍सिम्‍माङ् वाॽरे़छ॥

२१ खे़ङ्‌हाॽरे़ मे़जोगुबा हे़क्‍के आनिगे़ग खिनिॽ मे़प्‍मा आःन्‍छिङ्‌मा मे़सुक्‍तुम्‍बान्‍लो लॽरिक् पाःप्‍मा इङ्‌गाॽ सिरिङ् मआरो॥

याम्‍मो अदङ् कुइसिःक् पाःत्‍तारो– आत्‍तिन् पाःन्‍नो खे़ङ्‌हाॽ मे़हे़न्‍छिङ्, इङ्‌गाॽआङ् बा खे़न् पाःन्‍नो हे़न्‍छिङ्‌मा सुक्‍कारो॥

२२ खे़ङ्‌हाॽ हिब्रुसिबि? इङ्‌गाॽआङ् हिब्रुआरो॥ खे़ङ्‌हाॽ इस्राइलिसिबि? इङ्‌गाॽआङ् इस्राइलिआरो॥ खे़ङ्‌हाॽ अब्राहामरे़ कुमुॽइदाङ्‌सासिबि? इङ्‌गाॽआङ् अब्राहामरे़ कुमुॽइदाङ्‌साआरो॥

२३ खे़ङ्‌हाॽ ख्रिस्‍तरे़ कुसेवारोबासिबि? इङ्‌गाॽग आल्‍लसाङ् साॽरिक् कुसेवारोबाआरो, कर अक्‍खेलॽरिक् पाःत्ताल्‍ले़ कुधना के़ले़ङ्‌बा कुइसिःक् चोःक्‍कारो॥ खे़ङ्‌हाॽनुःल्‍ले़आङ् इङ्‌गाॽ याम्‍बुधिक्‍काङ् याःम्‍बक् चोगाङ्, यरिक्‍ले़ङ् पुङ्‌लाहिम्‍मो साक्‍पा थ्‍याङ्, यरिक्‍ले़ङ् ते़ःम्‍भुक् च्‍याङ्, हे़क्‍क्‍याङ् ए़त्‍ले़ङ् सिमालिङ्‌धोओ के़राङ्‌लो॥

२४ ङासिले़ङ् यहुदिहाॽरे़ इङ्‌गाॽ सुम्-फाङ् (३९) थारिक् ते़ःम्‍भुक् मे़याक्‍ताङ्,

२५ सुम्‍ले़ङ् रोमिहाॽरे़ तक्‍काःत्तिल्‍ले़ मे़हिप्‍ताङ्, थिक्‍ले़ङ् निङ्‌मिहाॽरे़ लुङ्‌ङिल्‍ले़ मे़बःत्ताङ्, सुम्‍ले़ङ् इङ्‌गाॽ लाम्‍दिक् चोगाङ्‌बा वालाधाःन् निबे़, हे़क्‍क्‍याङ् थिक्‍ले़ङ् थिक्‌ये़न् नु थिक् से़न्‍दिक् खाराक् इङ्‌गाॽ वरक्‍कोए यागाङ्‌लो॥

२६ इङ्‌गाॽग यरिक्‍ले़ङ् लाम्‍दिक् चोगाङ्‌ङिल्‍ले़ वाहङ्‌ङो हे़क्‍क्‍याङ् फाःन्‍दाहाॽलाम्‍बा, आबाङे लाजेॽसाबाहाॽ नु थिम्‍मे़न्‍दङ् सुवाङ्‌हाॽलाम्‍बा के़साक्‍पा तुक्‍खेहाॽ तुमुङ्‌लो॥ हे़क्‍क्‍याङ् ये़क्‌यक्‍को, ये़ःङ्‌घादे़न्‍नो, वरक्‍कोबा किप्‍मा के़घुबा सुरित् केजङ्‌ङो, हे़क्‍क्‍याङ् फोत्‍याबा फुॽनुसाॽलाम्‍बाआङ् के़साक्‍पा तुक्‍खेहाॽ तुमुङ्‌ङाङ् वाॽआरो॥

२७ इङ्‌गाॽग याम्‍बुधिक्‍काङ् याःम्‍बक् चोगाङ् हे़क्‍क्‍याङ् यरिक्‍ले़ङ् से़न्‍दिक् मे़इप्‍साङ्‌ङिन्‍लो॥ से़त्‍लाःक्‍मा नु वामिमाल्‍ले़ तराङ् हे़क्‍क्‍याङ् यरिक्‍ले़ङ् थेआङ् चामा थुङ्‌मा मे़ङ्‌घोबान्‍लो॥ चुङ्‌ङिल्‍ले़ थत्ताङ् थेआङ्‌भे़ल्‍ले़ के़गोबा चाङ्‌देःत् मे़ङ्‌गप्‍पे़न्‍लो॥

२८ हे़क्‍क्‍याङ् खे़न् तुक्‍खेहाॽरक् मे़ःन्, कर काक् सेसेहुप्‍लक्‍हाॽरे़ लागिआङ् थिक्‌याःन्‍धक् निङ्‌साम्‍मो थ्‍याङ्‌ङाङ् आनिङ्‌वाॽबो तुक्‍खे च्‍याङ्‌लो॥

२९ हाःत्ताङ् नसाःन्‍नो के़धुम्‍बा मे़जोःक्‍ने़न्‍निल्‍ले़ इङ्‌गाॽआङ् आलुङ्‌माॽ स्‍याःत् लॽरो॥ हे़क्‍क्‍याङ् वेॽहाॽ लायोओ मे़धाःल्‍ले़ इङ्‌गाॽ साॽरिक् आनिङ्‌वाॽ तुक्‍लो॥

३० इङ्‌गाॽ चम्‍सिङ्‌माए पोङ्‌ने़ फाॽग्र इङ्‌गाॽ के़धुम्‍बा मे़जोःक्‍कान् लॽरिक् ओसेःन्‍दाङ् के़जोःक्‍पा पाःन्‍हाॽओने़ चम्‍सिङ्‌ङारो॥

३१ सदादिङ् ने़म्‍भोगे़न् कुनारा फोःम्‍नाबा दाङ्‌बा ये़सुरे़ पानुदिङ् कुम्‍बा निङ्‌वाॽफुमाङ्‌ङिल्‍ले़ इङ्‌गाॽ इङ्‌ले़क् मे़बाःत्तुङ्‌ङिन् फाॽआङ् निसुॽरो॥

३२ दमस्‍कस ये़क्‌यक्‍को वयाङ्‌ङिल्‍ले़ अरितस हाङ्‌ङिल्‍ले़ कुसुहाङ्‌युक्‍पाल्‍ले़ इङ्‌गाॽ आदे़म्‍से़ ये़क्‌यक्‍को थक्‍सुबाहाॽ ये़प्‍सुसिरो॥

३३ कर इङ्‌गाॽग लुम्‍भुॽओ मे़याक्‍ताङ्‌ङाङ् ये़क्‌यक्‍ले़न् लुङ्‌धाक्‍कोबा पेधाःप्‍लाम्‍बा यो लाःक्‍कात् मे़धासाङ् मे़लःत्ताङ्‌लो॥ हे़क्‍केलॽरिक् कुहुक्‍को मे़न्‍धाबान्‍लो॥

a 

११:३ हवा- थिक्‍सिगेःक्‍समा मे़न्‍छिमाॽ॥ माफे़न्‍साम्‍मिन् असेःक् ले़ङ्‌सिङ्‌ङाङ् हवाःल्‍लो ओसेःन्‍धाक्‍सिङ्‌ङाङ् निङ्‌वाॽफुमाङ्‌ङिल्‍ले़ खे़न् सिङ्‌सेॽइन् चामा मे़नुॽने़न् फाॽआङ् पाःत्तुबा पाःन्‍नो नसान् मे़जोगे़न्‍ने़ॽ मे़त्तुआङ् वये़ (तोलिङ्‌सोमु ३)॥ हवाःल्‍ले़ माफे़न्‍साम्‍मिन् नसान् चोगु हे़क्‍क्‍याङ् निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् फेःन्‍दु॥

पावलरे़ निःसुबा साङ्‌ग्राम्‍पेदाङ्‌बा सुफो

१२

इङ्‌गाॽ चम्‍सिङ्‌ङाल्‍ले़ थेआङ् मे़जक्‍कान्‍छाङ् इङ्‌गाॽ दाङ्‌बालाम्‍बा खोसुङ्‌बा सुफोहाॽ नु ओसेःन्‍दाङ्‌हाॽरे़ कुयाःम्‍बेओ चम्‍सिङ्‌ङारए पोङ्‌लो॥

२ इङ्‌गाॽ थिक्-लि (१४) तङ्‌बे तगि सुम्‍सिगेक्‍पा साङ्‌ग्राम्‍पेदाङ्‌ङो थो तेॽरे़आङ् वये़बा ख्रिस्‍ते़न् नसान् के़जोःक्‍पा मनाधिक् कुसिङ् निःत्तुङ्‌लो॥ खे़न् मनान्a नासिङ्‌गे़न् थक्‍कोबि मे़ःम्‍बि इङ्‌गाॽ मे़निआन्, कर निङ्‌वाॽफुमाङ्‌ङिल्‍ले़ निसुॽरो॥

३-४ इङ्‌गाॽ कन् साङ्‌ग्राम्‍पेदाङ्‌ङो थो मे़दे़म्‍सुआङ् मे़देॽरुबा मनान् कुसिङ् निःत्तुङ्‌लो (याम्‍मोआङ् पाःत्‍तुङ्– खे़न् मनान् साङ्‌ग्राम्‍पेदाङ्‌ङो थो पेःल्‍ले़ नासिङ्‌गे़न् थक्‍को पेबि इ सुफोरक् निसुङ्‌बि इङ्‌गाॽ मे़निआन्, कर निङ्‌वाॽफुमाङ्‌ङिल्‍ले़ निसुॽरो)॥ खे़ल्‍ले़ मनारे़ पाःप्‍मा मे़ल्‍लाॽमनाबा साॽरिक् सेसेबा पाःन्‍हाॽ खे़प्‍सुरो॥

५ इङ्‌गाॽग अक्‍तङ्‌बा मनाःल्‍ले़ कुयाःम्‍बेओने़ चम्‍सिङ्‌ङारो, कर इङ्‌गाॽ के़धुम्‍बा मे़जोःक्‍कान् लॽरिक् ओसेःन्‍दाङ् के़जोःक्‍पा पाःन्‍नुःल्‍ले़ वेॽ आबाङे आयाःम्‍बेओ मे़जम्‍सिङ्‌ङान्‍लो॥

६ इङ्‌गाॽग चम्‍सिङ्‌माए पोङ्‌साङ् अदङ् मे़बोङ्‌ङान्‍लो, थेआङ्‌भे़ल्‍ले़ इङ्‌गाॽग से़क्‍खाए पाःत्‍तार वाॽआरो॥ कर इङ्‌गाॽ मे़जम्‍सिङ्‌ङान्‍लो, हे़क्‍केलॽरिक् चोगुङ् पाःत्तुङ्‌बान्‍नुःल्‍ले़आङ् यरिक् आत्तिल्‍ले़आङ् मे़इःत्तान्‍लरो॥

नासिङ्‌गे़न् थक्‍को आघघबा तिङ्‌ङिन्

७ कन् पयम् यम्‍बा ओसेःन्‍दाङ्‌हाॽ खोसुङ्‌बाल्‍ले़ आङ्‌दिङ् मे़लॽआन्‍ल फाॽआङ् नासिङ्‌गे़न् आधक्‍को तिङ्b कुइसिःक् आघघबा पाःन्‍धिक् खोसुङ्‌ङाङ् वाॽआरो॥ खे़ङ्‌ग माफे़न्‍साम्‍मिल्‍ले़ कुइङ्‌साबारो, खे़ल्‍ले़ इङ्‌गाॽ तुक्‍खे चाःत्तार वाॽरो॥

८ कन् इङ्‌गाॽओनु खे़त्‍ताङ् पिराङ्‌ङे़ॽ फाॽआङ् सुम्‍ले़ङ् थारिक् दाङ्‌बान् पेलि फाक्‍तुङ्॥

९ कर खुने़ॽ अक्‍खे मे़त्ताङ्, “खे़ने़ॽओ इङ्‌गाॽ आलुङ्‌गुम्‍मिन् आत्तात्तान्‍ने यरिक् वाॽरो, थेआङ्‌भे़ल्‍ले़ साॽइमे़न्‌याक्‍मनाबा पाःन्‍हाॽओ आमुक्‍साम्‍मिन् कुलिङ्‌दो के़त्‍लो॥” खे़ल्‍ले़ चोगुल्‍ले़ ख्रिस्‍तरे़ कुमुक्‍साम्‍मिन् इङ्‌गाॽओ वाॽर फाॽआङ् मे़न्‍धुम्‍मना आबाःन्‍हाॽओने़ सःत्तार चम्‍सिङ्‌ङारो॥

१० इङ्‌गाॽग ख्रिस्‍तरे़ कुलागि साॽइमे़न्‌याक्‍मना पाःन्‍हाॽओ, नाधामाओ, ये़त्तुक्‍खेओ, निङ्‌घुम्‍मो नु के़साक्‍पा पाःन्‍हाॽओ थाआल्‍ले़ए सःत्तारो॥ थेआङ्‌भे़ल्‍ले़ इङ्‌गाॽ आसाॽइ मे़याक्‍ने़न्‍निल्‍ले़ ख्रिस्‍तरे़ कुमुक्‍साम्‍मिल्‍ले़ के़धुम्‍बा पोङ्‌ङारो॥

सेःक्‌युक्‍मिबा मिक्‍सेन्

११ इङ्‌गाॽग अदङ् कुइसिःक् पोःक्‍खाङ्‌लो, कर खिनिॽए इङ्‌गाॽ हे़क्‍के चोःक्‍मा याप्‍मि के़बाङ्‌घिरो॥ से़क्‍खाःल्‍ले़ खिनिॽ इङ्‌गाॽ आयाःम्‍बेओ नुबा पान् पाःप्‍मा के़बोङ्‌बा वये़, थेआङ्‌भे़ल्‍ले़ इङ्‌गाॽग थेआङ् मे़ःन्‍नाॽसाङ् यम्‍बा फाॽआङ् मे़इःत्तुसिबा सेःक्‌युक्‍मिबाहाॽनुःल्‍ले़ चुक्‍सा मे़जोःक्‍कान्‍लो॥

१२ से़क्‍खाःल्‍ले़ खिनिॽ लुम्‍मो नासि थःत्तुङ्‌ल मिक्‍सेःन्‍हाॽ नु निङ्‌वाॽ के़माबा याःम्‍बक्‍हाॽ चोगुङ्‌लो॥ बा कन् पाःन्‍हाॽरे़ सेःक्‌युक्‍मिबाआ फाॽआङ् ओसेःन्‍दाङ् चोगुॽरो॥

१३ खिनिॽ आत्‍तिन् पाःन्‍नो वेॽस्‍मा सेसेहुप्‍लक्‍हाॽनुःल्‍ले़ के़सुःन्‍दिबे? कम्‍म्‍याक्‍लक्‍लो– इङ्‌गाॽ खिनिॽ कुभाॽयाङ् मे़नाःक्‍निङ्‌ङिन्‍लो! अक्‍खेलॽरिक् तुक्‍खे चात्‍निङ्‌बाओ ले़प्‍मि आबिरे़म्‍मे़ॽओ!

पावलरे़ कोरन्‍थि सेसेहुप्‍लक्‍किन् कम्‍ब्राङ् मे़त्तुॽ

१४ आल्‍ल सुम्‍ले़ङ्‌ङो खिनिॽ साॽसे़ तामा यारिप् पोःक्‍खाङ्‌ङाङ् वाॽआरो॥ हे़क्‍क्‍याङ् खिनिॽ तुक्‍खे मे़जाःत्‍निङ्‌ङिन्‍लो, थेआङ्‌भे़ल्‍ले़ इङ्‌गाॽग खिनिॽ याङ्‌साकुन्‍धेन् मे़ःन्, कर खिनिॽने़ चाहाबा चोःक्‍कारो॥ थेआङ्‌भे़ल्‍ले़ साहाॽरे़ मा-बाहाॽरे़लागि मे़ःन्, कर मा-बाहाॽरे़ने़ साहाॽरे़ लागि याङ्‌साकुन्‍धे याङ्‌घोःप्‍मा पोङ्‌लो॥

१५ खिनिॽ नुॽमा तामारे़ लागि इङ्‌गाॽ कत्तुङ्‌बा काक् याङ्‌ङिन् साॽरिक् आसिराॽ पधाङ्‌धाङ्‌ल तेसुङ्‌लो, हे़क्‍क्‍याङ् इङ्‌गाॽ आबाङेआङ् पिसिङ्‌ङारो॥ इङ्‌गाॽ खिनिॽ यरिक् लुङ्‌माॽ तुक्‍निङ्‌ङिल्‍ले़ थेआङ् खिनिॽ च्‍यॽरक् लुङ्‌माॽ याप्‍मि के़दुक्‍तिबाबे?

१६ याङ् नाःक्‍निङ्‌ङाङ् तुक्‍खे मे़जाःत्‍निङ्‌ङिन्‍बा पाःन्‍निन् के़निसुम्‍लो, कर इङ्‌गाॽ इङ्‌ले़क्‍निङ्‌ङाङ् खिनिॽ इजोओ थानिङ् फाॽआङ् कुभारे़ के़बाःत्तुम्‍लो॥

१७ इङ्‌गाॽ खिनिॽओ पाङ्‌घुङ्‌सिङ्‌बा मनाहाॽलाम् थेइ खोसुङ्‌ल फाॽआङ् इङ्‌ले़क्‍निङ्‌बि?

१८ इङ्‌गाॽ तितसे़न् खिनिॽओ पाङ्‌मा फाॽआङ् पेलि फाक्‍तुङ्‌ङाङ् वेॽस्‍मा नुसाॽइन्‍नाङ् खुने़ॽनुए पाङ्‌घुङ्‌लो॥ तितसरे़ खिनिॽलाम्‍बा थेइ खोसुङ्‌ल फाॽआङ् इङ्‌गे़ले़क्‍तिबि? मे़ःन्‍लो, थेआङ्‌भे़ल्‍ले़ आन्‍छिगे़ग थिक् सेसेमाङ्‌ङिन् कत्‍छुगे़ हे़क्‍क्‍याङ् थिक् लाम्‍मो लाङ्‌घेगे़त्‍छिगे़रो॥

१९ आनिगे आल्‍ल थारिक् खिनिॽलाम्‍बा आबाङे से़ःप्‍पासिगे़र वयिगे़ फाॽआङ् मे़इःत्ते़म्‍मिन्‍ने़ॽओ॥ आनिगे़ग निङ्‌वाॽफुमाङ्‌ङिल्‍ले़ कुनिःमाओ ख्रिस्‍तरे़ कुसेवारोबा कुइसिःक् पारिगे़र वयिगे़रो॥ आनिगे मिःम् चुम्‍से, आनिगे चोगुम्‍बे़बा काक् पाःन्‍हाॽ खिनिॽ के़धुम्‍बा के़बोःक्‍खिर फाॽआङ् चोगुम्‍बे़बारो॥

२० थेआङ्‌भे़ल्‍ले़ खिनिॽ तुम्‍से़ ताआल्‍ले़ इङ्‌गाॽ निङ्‌साङ् चोगुङ्‌बा कुइसिःक् मे़घोनिङ्‌ङिन्, हे़क्‍क्‍याङ् खिनिॽ निङ्‌साङ् के़जोगुम्‍बा कुइसिःक् याप्‍मि के़ङ्‌घोसिन्‍बि फाॽआङ् किःआरो॥ इङ्‌गाॽ खिनिॽ तुम्‍से़ ताआल्‍ले़ खेमा, नाहे़म्‍मा, सिक्‍पोःक्‍मा, से़मा, चे़ॽया पङ्‌मा, मना चे़ङ्‌मा, आङ्‌दिङ् लॽमा नु ये़मे़न्‍दङ् ये़प्‍ले़क्‍हाॽओ के़यागिबा तुम्‍निङ्‌बि फाॽआङ् इङ्‌गाॽ किआरो॥

२१ खिनिॽ तुम्‍से़ याम्‍मो ताआल्‍ले़ आनिङ्‌वाॽफुमाङ्‌ङिल्‍ले़ खिनिॽ तगि नःम्‍नःम् चोःक्‍का फाॽआङ् किआरो॥ हे़क्‍क्‍याङ् खिनिॽ लुम्‍मो तगि लायो के़जोःक्‍पाआङ् खे़न् आसुत्‍थोलाम्, चाराम्‍मा याःम्‍बक्‍लाम्, नु निङ्‌वाॽ पाःप्‍पाःत् चोःक्‍मालाम् यरिक् मे़न्‍हिम्‍मनाबा मे़न्‍नुःङ्‌मनाबाहाॽरे़ लागि इङ्‌गाॽ मेरिङ् थक्‍मा पोङ्‌बिलारो!

a 

१२:२ खे़न् फाॽइन् आबाङे मे़त्‍छिङ्‌बारो॥

b 

१२:७ नासिङ्‌गे़न् थक्‍को तिङ् फाॽइन् पदुक्‍के़दुक्‍पा पाःन्॥

कुनुप्‍मा साम्‍दिङ्

१३

कङ्‌ग खिनिॽओ ताआबा सुम्‍सिगेक्‍पा ये़म् पोङ्‌लो॥ साम्‌योसाप्‍लाओ अक्‍खेलॽरिक् साप्‍ते़आङ् पत्, “ने़प्‍छि इग्र सुम्‍सिरे़ तोःन्‍दि मे़बिरुआङ्‌लक् काक् पाःन्‍हाॽ कुजे़क् पोङ्‌लो॥”

२ इङ्‌गाॽग निसिगेक्‍पा ये़म्‍मो खिनिॽनु वयाङ्‌ङिल्‍ले़ए खे़न् तगि लायो चोःक्‍नु के़वाॽबाहाॽ साम्‍दिङ् पिरुङ्‌सिङ्‌ङाङ् वये़॥ आल्‍ल याम्‍मो खिनिॽनु होःप्‍पासाङ् साम्‍दिङ् पिनिङ्‌लो– इङ्‌गाॽ खिनिॽओ नुःङ्‌ङा ताआल्‍ले़ खे़न् तगि लायो के़जोःक्‍पाहाॽ नु वेॽ लायो चोःक्‍नु के़वाॽबा आत्‍तिन्‍हाॽआङ् मे़दाङ्‌घुङ्‌सिङ्‌ङिन्‍लो॥

३ इङ्‌गाॽलाम्‍बा ख्रिस्‍ते़न् पाःप्‍पि मे़ःम्‍बि फाॽआङ् खिनिॽ के़गोःत्तुम्‍बा पर्माङ्‌गिन् के़घोसुम्‍मेरो॥ खुने़ॽ खिनिॽनु मे़न्‍धुम्‍मनाबा मे़जोःक्‍ने़न्, कर खुने़ॽ खिनिॽ लुम्‍मो मुक्‍साम्‍दाङ्‌बा चोक्‍लो॥

४ ख्रिस्‍ते़ङ्‌ग सिलाम्‍साक्‍मा सिङ्‌सम्‍दाङ् मे़न्‍धुम्‍मनाबा कुइसिःक् मे़भोःन्‍दु, करसाङ् खुने़ॽग निङ्‌वाॽफुमाङ्‌ङिल्‍ले़ कुमुक्‍साम्‍लाम् कुहिङ्‌वे़त् वाॽरो॥ हे़क्‍केलॽरिक्‍के आनिगे़आङ् खुने़ॽ कुइसिःक् मे़न्‍धुम्‍मनाबा चोगिगे़, कर निङ्‌वाॽफुमाङ्‌ङिल्‍ले़ कुमुक्‍साम्‍लाम् खिनिॽ लुम्‍मो याःम्‍बक् चोःक्‍से़ खुने़ॽनुए हिङिगे़ॽरो॥

५ खिनिॽ नसाःन्‍निन् से़क्‍खाबा चोःक्‍पि मे़ःम्‍बि फाॽआङ् आबाङे साॽरे़म्‍मे़ॽओ॥ ये़सु ख्रिस्‍ते़न् खिनिॽओ वाॽ फाॽआङ् के़न्‍निसुम्‍मिम्‍बि? ख्रिस्‍ते़न् खिनिॽओ होःप्‍ने़ फाॽग्र से़क्‍खाए कुसाङ् के़न्‍लस्‍सुम्‍मिन्‍लो॥

६ हे़क्‍क्‍याङ् आनिगे़ग कुसाङ् मे़न्‍लःम्‍नाबा मे़म्‍बोङ्‌ङे वयिगे़ के़लॽबान् खिनिॽ निङ्‌वाॽ के़घोसुम् फाॽआङ् निङ्‌साङ् चोगुङ्‌लो॥

७ खिनिॽग ताप्‍फे़ःम्‍बा याःम्‍बक् थेआङ् के़न्‍जोगुम्‍मिन्‍ल फाॽआङ् निङ्‌वाॽफुमाङ्‌ङिन् तुवा चोगुम्‍बे़ॽरो॥ हे़क्‍केलॽरिक् खिनिॽ लुम्‍मो आनिगे माङ्‌सेवान् कुसाङ् लस्‍सु फाॽआङ् थाःम्‍मासिगे़बा मे़ःन्, कर आनिगे कुसाङ् मे़लस्‍सुम्‍बे़म्‍बा कुइसिःक् लॽसाङ् खिनिॽ नुबा के़जोगुम्‍ल के़लॽबा आनिगे निङ्‌वाॽ वाॽरो॥

८ थेआङ्‌भे़ल्‍ले़ आनिगे़ग से़क्‍खाःल्‍ले़ कुदक्‍ले़ङ्‌ङो थेआङ् चोःक्‍मा मे़सुक्‍तुम्‍बे़न्‍लो, कर से़क्‍खाःल्‍ले़ लागिरक् याःम्‍बक् चोःक्‍मा सुक्‍तुम्‍बे़रो॥

९ आनिगे मे़न्‍धुम्‍मना पोःक्‍खिगे़आङ् खिनिॽ से़क्‍खाए के़धुम्‍बा के़बोःक्‍खिल्‍ले़ सःत्तिगे़रो॥ आनिगे़ग खिनिॽ नसाःन्‍नो कुलिङ्‌दो के़गे़रिर फाॽआङ् तुवा चोगुम्‍बे़ॽरो॥

१० बा खे़ल्‍ले़ चोगुल्‍ले़ कन् पाःन्‍हाॽग खिनिॽओ तामानुःल्‍ले़ तगि साप्‍तुङ्‌ल पत्‍तारो॥ हे़क्‍केलॽरिक् इङ्‌गाॽ खिनिॽओ ताआल्‍ले़ आयुक्‍किन् साक्‍ल ओगप् चोःक्‍मा मे़बोङ्‌ने़न्‍ल के़लॽबा निङ्‌साङ् चोगुङ्‌लो॥ दाङ्‌बाल्‍ले़ इङ्‌गाॽ कन् युक्‍किङ्‌ग खिनिॽ फे़त्‍लाःन्‍छे़ मे़ःन्, कर खिनिॽ नसाःन्‍निन् थोबो चोःक्‍मा फाॽआङ् पिराङ्‌बारो॥

कुनुप्‍मा से़म्‍मुॽइ

११ आल्‍ल आमिःम् फुॽनुसाॽ नु ने़ॽनुसाॽसे, कुनुप्‍मो से़म्‍मुॽइ सेवारो॥ कुलिङ्‌दो के़प्‍मा निङ्‌वाॽ चोगे़म्‍मे़ॽ, आबाःन्‍निन् खे़प्‍से़म्‍मे़ॽ, निङ्‌वाॽओ थिक्‍हुप् पोःक्‍खे़म्‍मे़ॽ, सनारुङ्‌ङो वये़म्‍मे़ॽओ॥ हे़क्‍क्‍याङ् मिःम्‍जि नु सनारुङ् दाङ्‌बा निङ्‌वाॽफुमाङ्‌ङिन् खिनिॽनु वाॽरो॥

१२ खिनिॽग नसानिबा मिःम्‍जिःल्‍ले़ सेवा मे़त्तासिम्‍मे़ॽओ॥

१३ कप्‍मोबा के़रे़क् नसानिबाहाॽरे़ खिनिॽ सेवा के़म्‍हाक्‍तिॽरो॥

१४ दाङ्‌बा ये़सु ख्रिस्‍तरे़ कुलुङ्‌गुम्‍मिन्, निङ्‌वाॽफुमाङ्‌ङिल्‍ले़ कुमिःम्‍जिन् हे़क्‍क्‍याङ् सेसेमाङ्‌ङिल्‍ले़ कुसेसे तङ्‌जुम्‍मिन् खिनिॽनु वाॽररो॥

पावलरे़ गलातिहाॽ हाक्‍तुसिबा सक्‍इङ्‌घङ्

निःसुम्

ये़सुरे़ कुयाःम्‍बेओ सुनाइङ्‌ङिन् से़मा हेःक्‍ते़ल्‍ले़ थिम्‍मे़न्‍दङ् सुवाङ्‌हाॽरे़आङ् खे़न् नसान् चोःक्‍मा मे़हेःक्‍तुरो॥ हे़क्‍क्‍याङ् से़क्‍खाबा नसानिबा पोङ्‌मारे़ लागि मोसारे़ कुसाम्‌योथिम्‍मिन् इःप्‍मा नाःप्‍मा पोङ्‌बि मे़ःम्‍बि फाॽआङ् पान् पोगे़रो॥ पावलरे़ मोसारे़ कुसाम्‌योथिम्‍मिन् इःप्‍मा नाःप्‍मा मे़बोङ्‌ने़ल्‍ल लॽरिक् पाःत्तु, थेआङ्‌भे़ल्‍ले़ ख्रिस्‍तरे़ आबिरे़बा ने़त्तिगे़न् हिङ्‌मन्‍निल्‍ले़ कुबुङ्‌ग आनिॽ नसाःन्‍निल्‍लो॥ नसाःन्‍लाम्‍बाए आनिॽ के़रे़क् मनाहाॽ निङ्‌वाॽफुमाङ्‌ङिल्‍ले़ कुनिःमाओ साम्‌योबा आबोङ्‌लो॥ कर एसिया माइनर लाजेॽओबा गलातिया मे़प्‍मनाबा रोम थुम्‍मोबा सेसेहुप्‍लक्‍हाॽओ कुभा मनाहाॽ मे़द्‌ये़आङ् खे़ङ्‌हाॽरे़ पावलरे़ हुॽरुसिबा निसाम्‍मिन् मे़अत्तुर मोसारे़ कुसाम्‌योथिम्‍मिन् मे़न्‍इःत्ते मे़न्‍नाःत्तेग आनिॽ आत्‍तिन्‍नाङ् निङ्‌वाॽफुमाङ्‌ङिल्‍ले़ कुनिमाओ साम्‌योबा पोङ्‌मा आन्‍छुक्‍ने़न्‍लो लॽरिक् हादिङ् मे़धक्‍ते़रो॥

पावलरे़ इङ्‌ले़क्‍पा नसाःन्‍निल्‍ले़ ताप्‍गे़बे़ॽबा गलातिहाॽ से़क्‍खाबा नसाःन्‍नो नुःक्‍मासि फाॽआङ् कन् सक्‍इङ्‌घङ्‌ङिन् साप्‍तुबारो॥ खुने़ॽ ख्रिस्‍तरे़ कुसेःक्‌युक्‍मिबाआ लॽरिक् ओसेःन्‍धाक्‍सिङ्‌मा नु कुसेःक्‌युक्‍मिबा युक्‍किन् नुःरिक्‍काङ् पोधक् चोःक्‍मारे़ लागि कन् सक्‍इङ्‌घङ्‌ङिन् साप्‍तुबारो॥ हे़क्‍क्‍याङ् सेःक्‌युक्‍मिबा पोङ्‌से़ आत्‍तिन् मनाहाॽरे़आङ् मे़ःन्, कर निङ्‌वाॽफुमाङ्‌ङिल्‍ले़ए उःत्तुबा पाःन्‍निन् पाःत्तुर खुने़ॽ सुनाइङ् इङ्‌भोसुबाङ्‌ग थिम्‍मे़न्‍दङ् सुवाङ्‌हाॽरे़ लागिरो लॽरिक् निःन्‍धो चोगुरो॥ हे़क्‍क्‍याङ् नसाःन्‍लाम्‍बारक् मे़न्‍छाम् याप्‍मिहाॽ निङ्‌वाॽफुमाङ्‌ङिल्‍ले़ कुनिमाओ साम्‌योबा मे़बोङ् लॽरिक् पाःत्तुरो॥ एगाङ्‌स्‍मा नाःत्‍लाहाॽओ पावलरे़ आनिॽ वेॽहाॽ लुङ्‌माॽ आदुक्‍तुम्‍सिम्‍मिल्‍ले़ नसानिबा ये़प्‍ले़क्‍हाॽग निधाप्, हे़क्‍क्‍याङ् ख्रिस्‍ते़न् नसान् आजोगुम्‍मिल्‍ले़ वेॽहाॽ लुङ्‌माॽ तुक्‍मा आसुक्‍तुम्‍सिम्‍लो लॽरिक् पाःत्तुरो॥

थामिङ्

निःसुम् १:१-१०

पावलरे़ सेःक्‌युक्‍मिबा कुयुक् १:११–२:२१

निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़न् सुनाइङ् ३:१–४:३१

ख्रिस्‍तानि चोःक्‌युम्‍भो नु लक्‍पे़न् ५:१–६:१०

कुनुप्‍मा ६:११-१८

पावलरे़ गलातिहाॽ हाक्‍तुसिबा सक्‍इङ्‌घङ्

पावलरे़ हाङुबा सेवा

१

इङ्‌गाॽ सेःक्‌युक्‍मिबा पावलरे़ कन् सक्‍इङ्‌घङ्‌ङिन् हाक्‍निङ्‌बारो॥ मनाहाॽलाम् नु मना युक्‍लाम् सेःक्‌युक्‍मिबा पोःक्‍खाङ्‌बा मे़ःन्, कर ये़सु ख्रिस्‍त नु खुने़ॽ सिमे़न्‍लाम् कुहिङ्‌वे़त् के़जोःक्‍पा पानुदिङ् पा निङ्‌वाॽफुमाङ्‌ङिल्‍ले़ इङ्‌गाॽ सेःक्‌युक्‍मिबा पोङ्‌से़ याप्‍मि सेगे़सिबारो॥

२ इङ्‌गाॽनु सोरिक् के़वाॽबा काक् फुॽनुसाॽ नु ने़ॽनुसाॽहाॽरे़आङ् गलातिया थुम्‍मोबा सेसेहुप्‍लक्‍हाॽओ के़वाॽबाहाॽ सेवा के़म्‍हाक्‍तिॽरो॥

३ पानुदिङ् पा निङ्‌वाॽफुमाङ्‌ङिन् हे़क्‍क्‍याङ् दाङ्‌बा ये़सु ख्रिस्‍तरे़ कुलुङ्‌गुम् नु कुसनारुङ्‌ङिन् खिनिॽ के़बिरिर॥

४ आनिॽ पानुदिङ् पाः निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के ये़सुरे़ कन् ये़म्‍मोबा ताप्‍फे़ःम्‍बा इक्‍सादिङ् खाम्‍बेःक्‍मोलाम् ताङ्‌से़ःप्‍मा आसुक्‍ल फाॽआङ् आनिॽ लायो आजोगुम्‍बाल्‍ले़ चोगुल्‍ले़ आनिॽ ले़क्‌वा स्‍ये़रो॥

५ सदादिङ् निङ्‌वाॽफुमाङ्‌ङिल्‍ले़ कुमिमिदिङ् पोङ्‌लरो॥ आमे़न्!a

वेॽस्‍मा सुनाइङ् होप्

६ इङ्‌गाॽ आनिङ्‌वाॽ मये़रो, थेआङ्‌भे़ल्‍ले़ ख्रिस्‍तरे़ कुलुङ्‌गुम्‍लाम् के़उःप्‍पा निङ्‌वाॽफुमाङ्‌ङिन् आक्‍खे़न् हारा के़ले़रुम्‍माङ् वेॽस्‍मा सुनाइङ्‌ङो के़बेगिर के़बत्‍छिबे॥

७ से़क्‍खाःल्‍ले़ खे़ङ्‌ग कुजे़क् सुनाइङ् मे़ःन्‍लो, कर कुभा मनाहाॽरे़ग खिनिॽ पिर्बेःम्‍बो थामासि फाॽआङ् ख्रिस्‍ते़ल्‍ले़ कुयाःम्‍बेओबा सुनाइङ्‌ङिन् मे़इगु मे़ले़क्‍खुर मे़वाॽरो॥

८ कर तगि आनिगे खिनिॽ इङ्‌भोआसिगे़बा सुनाइङ्‌ङिन्‍नुःल्‍ले़ वेॽ सुनाइङ्‌ङिन् आनिगे इङ्‌भोसुम्‍बे़ॽ इग्र साङ्‌ग्राम्‍पेदाङ्‌बा माङ्‌लाइङ्‌बाल्‍ले़ इङ्‌भोसुॽसाङ् खे़न्‍निन् साङ्‌ग्राःल्‍ले़ ते़त्तुररो॥

९ आनिगे तगि मे़त्तासिगे़बा हे़क्‍के याम्‍मोआङ् मे़त्तासिगे़ॽरो, आत्‍तिल्‍ले़ खिनिॽ के़दाःक्‍तुम्‍बा सुनाइङ्‌ङिन्‍नुःल्‍ले़आङ् वेॽस्‍मा सुनाइङ्‌ङिन् इङ्‌गे़भोसि हाराॽ निङ्‌वाॽफुमाङ्‌ङिल्‍ले़ कुसाङ्‌ग्रान् खे़ल्‍ले़ कुसम्‍दाङ् चुक्‍लरो॥

१० आल्‍ल इङ्‌गाॽ मनाहाॽरे़ खुनिॽ निङ्‌वाॽ तामा मे़ःन्, कर इङ्‌गाॽग निङ्‌वाॽफुमाङ्‌ङिल्‍ले़ कुनिङ्‌वाॽ तामा पिमा कोःत्तुङ्‌लो॥ आल्‍लसाङ् इङ्‌गाॽ मनाहाॽरे़ खुनिॽ निङ्‌वाॽ तामा पिमासिरक् कोःत्तुङ्‌ने़ फाॽग्र इङ्‌गाॽग ख्रिस्‍तरे़ कुसेवारोबा मे़ःन्‍नाॽरो॥

पावलरे़ निङ्‌वाॽफुमाङ्‌लाम् युक् खोसुॽ

११ आमिःम् फुॽनुसाॽ नु ने़ॽनुसाॽसे, इङ्‌गाॽ इङ्‌भोसुङ्‌बा सुनाइङ्‌ङिङ्‌ग मे़न्‍छाम् याप्‍मिलाम् त्‍ये़बा मे़ःन्‍लो के़लॽबा पाःन्‍निन् कुसिङ् के़निःत्तुम्‍ल फाॽआङ् निङ्‌वाॽ चोगुङ्‌लो॥

१२ कङ्‌ग मे़न्‍छाम् याप्‍मिलाम्‍बा खोसुङ्‌बा मे़ःन्, आत्तिन्‍हाॽरे़आङ् मे़हुॽराङ्‌बाआङ् मे़ःन्, कर इङ्‌गाॽ ये़सु ख्रिस्‍ते़ल्‍ले़ए ओसेःन्‍धाक्‍ताङ्‌ङाङ् खोसुङ्‌बारो॥

१३ इङ्‌गाॽ तगि यहुदि साम्‌योन् इःत्‍तुङ् नाःत्तुङ्‌ङिल्‍ले़ इङ्‌गाॽ आक्‍तङ्‌बा मना वयाङ् हे़क्‍क्‍याङ् आक्‍खे़न् साॽरिक् ये़सु ख्रिस्‍ते़न् नसान् के़जोःक्‍पाहाॽb तुक्‍खे चाःत्तुङ्‌सिङ्‌ङाङ् मे़ङ्‌मा कोःत्तुङ्‌सिङ् के़लॽबान् खिनिॽ के़घे़प्‍सुम्‍माङ् के़वयिॽरो॥

१४ इङ्‌गाॽ यहुदि आबे़रे़हाॽनुःल्‍ले़आङ् यरिक् यहुदि साम्‌योओ पोःमा निङ्‌वाॽ पिरुङ् हे़क्‍क्‍याङ् आम्‍बा आन्‍धे़बाहाॽलाम् के़बोङ्‌बा के़युःबा साम्‌योथिम्‍हाॽ इःप्‍मा नाःप्‍मा कुसिक् के़सम्‍बा वयाङ्‌लो॥

१५-१६ कर निङ्‌वाॽफुमाङ्‌ङिल्‍ले़ इङ्‌गाॽ सामे़न्‌वाःन्‍छिङ्‌ङेआङ्‌धोए लुङ्‌माॽ तुक्‍ताङ्, हे़क्‍क्‍याङ् सेगाङ्‌ङाङ् सेवा चोःक्‍से़ उःत्ताङ्‌लो॥ निङ्‌वाॽफुमाङ्‌ङिल्‍ले़ इङ्‌गाॽ थिम्‍मे़न्‍दङ् सुवाङ्‌हाॽ ये़सुरे़ कुयाःम्‍बेओ सुनाइङ् इङ्‌भोसुङ्‌सिङ्‌ल फाॽआङ् आबुगे़न् कुस्‍सान् ओःन्‍धाक्‍मा कुसिराॽ थाङे़॥ खे़न् ये़म्‍मो इङ्‌गाॽ आत्‍तिन् मनाहाॽआङ् सुजा मे़नाःक्‍तुङ्‌सिङ्‌ङिन्,

१७ हे़क्‍क्‍याङ् इङ्‌गाॽनुःल्‍ले़ तगिबा सेःक्‌युक्‍मिबाहाॽओआङ् सुजा नाःक्‍से़ यरुसले़म ये़क्‌यक्‍को थो मे़म्‍बेःक्‍पे़न्‍लो, कर इङ्‌गाॽग खिमो अरबिया लाजेॽओ पेगाङ्, हे़क्‍क्‍याङ् ताःन्‍दि इङ्‌गाॽ दमस्‍कस ये़क्‌यक्‍को नुःक्‍खाङ् त्‍याङ्‌लो॥

१८ हे़क्‍क्‍याङ् तङ्‌बे सुम्‍सि एगाङ्‌लक् इङ्‌गाॽ यरुसले़म्‍मो पत्रुसरे़ कुदुम्‍से़ पेगाङ्, हे़क्‍क्‍याङ् खुने़ॽनुए थिक् ङा (१५) ये़न् थारिक् युङाङ्‌लो॥

१९ खे़प्‍मो दाङ्‌बाल्‍ले़ कुन्‍साॽ याकुबे़न्‍नु वेॽ आत्‍तिन् सेःक्‌युक्‍मिबाहाॽआङ् मे़दुमुङ्‌सिङ्‌ङिन्‍लो॥

२० निङ्‌वाॽफुमाङ्‌ङिल्‍ले़ कुनिःमाओ से़क्‍खा पान् मे़त्‍निङ्‌लो, इङ्‌गाॽ साप्‍तुङ्‌बा पाःन्‍हाॽ इङ्‌ले़क् मे़ःन्‍लो॥

२१ खे़न् एगाङ् इङ्‌गाॽ सिरिया नु सिलिसिया थुम्‍मो पेगाङ्‌लो॥

२२ यहुदिया लाजेॽओबा सेसेहुप्‍लक्‍हाॽओ ख्रिस्‍ते़न् नसान् के़जोःक्‍पाहाॽरे़ इङ्‌गाॽ मे़न्‍निए मे़वये़रो॥

२३ खे़ङ्‌हाॽरे़ग तगि याप्‍मि तुक्‍खे के़जाःप्‍पाल्‍ले़ मे़ङ्‌मा कोःत्तुबा नसाःन्‍निन् अक्‍खेःल्‍ले़ इङ्‌भोसुर वाॽरो के़लॽबा पाःन्‍निन्‍लक् मे़घे़प्‍सुआङ् मे़वये़रो॥

२४ हे़क्‍केःल्‍ले़ इङ्‌गाॽ चोगुङ्‌ङिल्‍ले़ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुनारा मे़भोसुरो॥

a 

१:५ आमे़न् फाॽइन् आरो, हे़क्‍केए पोङ्‌लरो पोङ्‌लो॥

b 

१:१३ ग्रिक पाःन्‍दाङ्‌ङो “निङ्‌वाॽफुमाङ्‌ङिल्‍ले़ कुसेसेहुप्‍लक्” पोङ्॥

पावल नु वेॽ सेःक्‌युक्‍मिबाहाॽ

२

तङ्‌बे थिक्-लि (१४) एगाङ् इङ्‌गाॽ बरनाबासे़न्‍नु याम्‍मो यरुसले़म थो पेगाङ्‌ङिल्‍ले़ तितसे़न्‍नाङ् इङ्‌गाॽनुए सोरिक् तेॽरुङ्‌ङाङ् वये़॥

२ निङ्‌वाॽफुमाङ्‌ङिल्‍ले़ इङ्‌गाॽ खे़त्‍थो पेःक्‍माए पोङ् लॽरिक् ओःन्‍धाक्‍ताङ्‌ङाङ् वये़॥ इङ्‌गाॽ खे़प्‍मो वयाङ्‌ङिल्‍ले़ खे़प्‍मोबा सेसेहुप्‍लक्‍कोबा लाम्‍लोबासिरो फाॽआङ् मे़इःत्तुसिबाहाॽ स्‍वाःत्ताङ् तुमुङ्‌सिङ्‌ङाङ् इङ्‌गाॽ थिम्‍मे़न्‍दङ् सुवाङ्‌हाॽ इङ्‌भोसुङ्‌सिङ्‌बा सुनाइङ्‌ङिन् चे़क्‍तुङ्‌सिङ्‌लो॥ खे़ङ्‌हाॽरे़ आबाःन्‍निन् मे़घे़प्‍सुर के़लॽबा निङ्‌वाॽ इःत्‍तुङ्‌ङाङ् वयाङ्, मे़ःन्‍ने़ फाॽग्र इङ्‌गाॽ चोगुङ्‌बा माङ्‌सेवान् हने़ के़बोङ्‌बा वये़रो॥

३ कर आन्‍देङ्‌बा तितसे़न् थिम्‍मे़न्‍दङ् सुवाङ् वये़साङ् खे़ल्‍ले़ हर्दो हे़क्‍मा पोङ् फाॽआङ् मे़म्‍बाःत्तुन्‍लो॥

४ कर कुभा इङ्‌ले़क्‍के फुॽनुसाॽहाॽ ख्रिस्‍त ये़सुलाम् खोसुम्‍बे़बा चोःक्‌युम्‍भोःन् थोःम्‍से़ आनिगे़नु मे़भुत्‍छिङ्‌ङाङ् आनिगे योःक्‍पा हे़क्‍के चोःक्‍से़ खुनिॽ यहुदि साम्‌योथिम्‍हाॽ इःप्‍मा नाःप्‍मा पोङ् लॽरिक् मे़मे़त्तिगे़बाल्‍ले़ चोगुल्‍ले़ कन् काक् पाःन्‍निन् पोगे़बारो॥

५ कर आनिगे़ग से़क्‍खाबा सुनाइङ्‌ङिन् खिनिॽनु सदादिङ् वाॽर फाॽआङ् खे़ङ्‌हाॽरे़ मे़भोःक्‍खुबा पाःन्‍निन् सप्‍फाधिक्‍काङ् मे़घे़प्‍सुम्‍बे़न्‍लो॥

६ हे़क्‍क्‍याङ् सेसेहुप्‍लक्‍पा कुभा लाम्‍लोबाहाॽग- के़ले़बा के़निबा मे़जोःक्‍साङ् इङ्‌गाॽग थेआङ् मे़लेःत्तासिङ्‌ङिन्‍लो॥ निङ्‌वाॽफुमाङ्‌ङिल्‍ले़ मनाहाॽ मे़से़न्‍दुन्‍छिन्‍लो- खे़ङ्‌हाॽरे़ इङ्‌भोसुङ्‌बा सुनाइङ्‌ङो थेआङ् मे़न्‍जक्‍तुन्‍लो॥

७ खे़ल्‍ले़ कुले़क्‌वा खे़ङ्‌हाॽरे़ग निङ्‌वाॽफुमाङ्‌ङिल्‍ले़ पत्रुसे़न् यहुदिहाॽओ सुनाइङ् इङ्‌भोसे़ पाङ्‌घुबा हे़क्‍केए इङ्‌गाॽआङ् थिम्‍मे़न्‍दङ् सुवाङ्‌हाॽ सुनाइङ् इङ्‌भोमासि फाॽआङ् लक्‍पे़न् पिराङ्‌बान् मे़निसुरो॥

८ थेआङ्‌भे़ल्‍ले़ पत्रुसे़रे़ सेःक्‌युक्‍मिबा कुयाःम्‍बक्‍लाम् यहुदिहाॽओ निङ्‌वाॽफुमाङ्‌ङिल्‍ले़ याःम्‍बक् चोगुबा कुइसिःक् इङ्‌गाॽ सेःक्‌युक्‍मिबा आयाःम्‍बक्‍लाम्‍माङ् थिम्‍मे़न्‍दङ् सुवाङ्‌हाॽओ याःम्‍बक् चोगुरो॥

९ सेसेहुप्‍लक्‍कोबा लाम्‍लोबा मे़मे़त्तुसिबा याकुब, पत्रुस नु युहुन्‍नासिरे़ निङ्‌वाॽफुमाङ्‌ङिल्‍ले़ इङ्‌गाॽ चोगुङ्‌बा माङ्‌सेवाओ मुॽइसाम् थासुबा मे़निसुआङ् बरनाबासे़न् नु इङ्‌गाॽ मे़दाःक्‍ते़त्‍छिगे़रो॥ खे़ङ्‌हाॽ आन्‍छिगे़ थिम्‍मे़न्‍दङ् सुवाङ्‌हाॽओ सुनाइङ् इङ्‌भोसे़ पेःक्‍मा मे़दे़न्‍दे़ हे़क्‍क्‍याङ् खे़ङ्‌हाॽ यहुदिहाॽओ सुनाइङ् इङ्‌भोमा मे़दे़न्‍दे़रो॥

१० खे़ङ्‌हाॽरे़ग खुनिॽ लुम्‍मोबा याङ्‌गे़साॽबाहाॽ फाॽमासि सुजा मे़बिरिगे़॥ हे़क्‍के चोःक्‍मा इङ्‌गाॽआङ् आसिराॽ थाङे़रो॥

पावलरे़ पत्रुसे़न् अत्‍तुॽ

११ कर पत्रुसे़न् एन्‍तिओक ये़क्‌यक्‍को त्‍ये़ःल्‍ले़ वेॽ नसानिबाहाॽरे़ खुनिॽ तगिए इङ्‌गाॽ पान् मे़त्तुङ्‌लो, थेआङ्‌भे़ल्‍ले़ खुने़ॽ याःम्‍बक् फेःन्‍दुआङ् वये़॥

१२ तगि खुने़ॽ थिम्‍मे़न्‍दङ् सुवाङ्‌बा नसानिबाहाॽनु सोरिक् चर वये़, कर याकुबरे़ यहुदि कुन्‍जुम्‍हाॽ खे़प्‍मो मे़द्‌ये़ल्‍ले़ खुने़ॽ सोरिक् युङ्‌माआङ् चामा ले़रु, थेआङ्‌भे़ल्‍ले़ खुने़ॽ थिम्‍मे़न्‍दङ् सुवाङ्‌हाॽरे़न्‍नाङ् हर्दो हे़क्‍माए पोङ् के़लॽबा खे़न् मनाहाॽनु किसे़आङ् वये़रो॥

१३ हे़क्‍क्‍याङ् वेॽ यहुदि नसानिबाहाॽरे़आङ् पत्रुसरे़ किस्रुक्‍पा कुये़प्‍ले़क्‍किन् मे़नाःत्तुरो, हे़क्‍क्‍याङ् खे़ङ्‌हाॽरे़ खुनिॽ ये़प्‍ले़क्‍किल्‍ले़ बरनाबासे़न्‍नाङ् ले़क्‍खु तेॽरुरो॥

१४ हे़क्‍केःल्‍ले़ खे़ङ्‌हाॽ सुनाइङ्‌ङिल्‍ले़न् से़क्‍खाबा पाःन्‍नो मे़म्‍बत्‍छे़म्‍बा निसुङ्‌सिङ्‌ङाङ् खे़ङ्‌हाॽरे़ खुनिॽ तगिए पत्रुसे़न् अक्‍खे मे़त्तुङ्‌ल फे़ःक्‍तुङ्, “खे़ने़ॽग यहुदिने़साङ् यहुदि हे़क्‍के के़न्‌वाॽने़न्, कर थिम्‍मे़न्‍दङ् सुवाङ् कुइसिःक् के़वाॽ॥ हे़क्‍केःल्‍ले़ खे़ने़ॽ इःप्‍मा नाःप्‍मा के़ले़रु के़देःसुबा यहुदि साम्‌योथिम्‍मिन् आक्‍खेलॽरिक् थिम्‍मे़न्‍दङ् सुवाङ्‌हाॽ इःप्‍मा नाःप्‍मा पोङ् लॽरिक् के़मे़त्तुसिबाबे?”

१५ आनिॽ साआवाःन्‍छिङ्‌ङाङ्‌धोए यहुदिसि, थिम्‍मे़न्‍दङ् सुवाङ् हे़क्‍तङ्‌बा “लायोबासि” मे़ःन्‍लो॥

१६ आत्‍तिन् मनाःन्‍नाङ् मोसारे़ साप्‍तुबा साम्‌योथिम्‍मिन् इःत्‍तु नाःत्‍तुआङ् आप्‍तिक् मे़ःन्‍नेबा पोङ्‌मा मे़सुक्‍ने़न्‍लो, कर ये़सु ख्रिस्‍ते़न् नसान् चोगुआङ्‌लक् आप्‍तिक् मे़ःन्‍नेबा पोङ्‌मा सुक् के़लॽबा पाःन्‍निन् आनिॽ कुसिङ् निःप्‍मा पोङ्‌लो॥ खे़ल्‍ले़ चोगुल्‍ले़ आनिॽआङ् ख्रिस्‍तओबा नसाःन्‍लाम् आप्‍तिक् मे़ःन्‍ने आबोङ्‌ल फाॽआङ् ये़सु ख्रिस्‍ते़न् नसान् आजोगुम्‍लो, कर साम्‌योथिम् इङ्‌जाङ्‌ङिन् आइःत्‍तुम् आनाःत्तुम्‍बालाम् मे़ःन्‍लो, थेआङ्‌भे़ल्‍ले़ साम्‌योथिम् इङ्‌जाङ्‌ङिन् इःत्‍तु नाःत्‍तुआङ् आत्‍तिन्‍नाङ् आप्‍तिक् मे़ःन्‍नेबा मे़बोङ्‌ने़ल्‍लो॥

१७ हे़क्‍केःल्‍ले़ आनिॽ ख्रिस्‍ते़न् नसान् चोःक्‍मालाम् आप्‍तिक् मे़ःन्‍नेबा पोङ्‌मा आगोःत्तुम्‍मिल्‍ले़ वेॽहाॽरे़ खिनिॽ लायोओ के़वाॽबानिङ् आम्‍मे़त्‍लो, थेआङ्‌भे़ल्‍ले़ साम्‌योथिम्‍मिन् इःप्‍मा नाःप्‍मा आले़रुम्‍माङ् आवाॽ॥ खे़न् फाॽइन् ख्रिस्‍तरे़ लायोओ लाम्‍आलोबाबि? हे़क्‍के मे़ःन्‍लो!

१८ खे़ल्‍ले़ कुले़क्‌वा इङ्‌गाॽ ले़रुङ्‌देसुङ्‌बा पाःन्‍निन् याम्‍मो हुॽरुङ्‌सिङ्‌ने़ फाॽग्र इङ्‌गाॽ लायोबा पोङ्‌ङारो॥

१९ थेआङ्‌भे़ल्‍ले़ इङ्‌गाॽग साम्‌योथिम्‍मिन् इःप्‍मा नाःप्‍मा कोःत्तुङ्‌ङिल्‍ले़ हाबा खे़न् साम्‌योथिम् इङ्‌जाङ्‌ङिल्‍ले़ आप्‍तिक् कुःत्ताङ्‌लो॥ हे़क्‍केःल्‍ले़ निङ्‌वाॽफुमाङ्‌ङिल्‍ले़ कुलागि हिङ्‌ङार फाॽआङ् साम्‌योथिम्‍मिन् इःप्‍मा नाःप्‍माआङ् से़न्‍लप् खोमा तम्‍सिन् चोःक्‍मा ले़रुङ्‌लो॥a

२० इङ्‌गाॽग ख्रिस्‍ते़न्‍नु सिलाम्‍साक्‍मा सिङ्‌ङो स्‍याङ्‌ङाङ् वाॽआ, हे़क्‍क्‍याङ् आल्‍लआङ्‌धो इङ्‌गाॽग मे़हिङ्‌ङान्, कर ख्रिस्‍ते़न् इङ्‌गाॽओ हिङ्‌लो॥ इङ्‌गाॽग कन् नासिङ्‌गे़न् थक्‍को हिङ्‌ङाल्‍ले़ निङ्‌वाॽफुसाओबा नसाःन्‍लाम् हिङ्‌ङारो॥ खुने़ॽए लुङ्‌माॽ तुक्‍ताङ् हे़क्‍क्‍याङ् आलागि कुहिङ्‌मन्‍निन् पिरुरो॥

२१ इङ्‌गाॽ निङ्‌वाॽफुमाङ्‌ङिल्‍ले़ कुलुङ्‌गुम्‍मिन् थेनाधेबा मे़इःत्तान्‍लो, थेआङ्‌भे़ल्‍ले़ साम्‌योथिम्‍लाम् निङ्‌वाॽफुमाङ्‌ङिल्‍ले़ कुनिमाओ आप्‍तिक् मे़ःन्‍नेबा पोङ्‌मा आसुक्‍ने़ फाॽग्र ख्रिस्‍ते़न् हने़रक् स्‍ये़रो॥

a 

२:१९ ग्रिक पाःन्‍दाङ्‌ङो “थेआङ्‌भे़ल्‍ले़ इङ्‌गाॽग निङ्‌वाॽफुमाङ्‌ङिल्‍ले़ कुलागि हिङ्‌ङानि फाॽआङ् साम्‌योथिम् इङ्‌जाङ्‌लाम् साम्‌योथिम् इङ्‌जाङ्‌ङो स्‍याङ्‌ङाङ् वाॽआरो” पाःत्तुआङ् पत्॥

ये़सुन् नसान् चोःक्‍माल्‍ले़ साम्‌योबा आबोङ्

३

गलाति के़युङ्‌बा नसानिबासे, थेआङ् खिनिॽ अदङ् कुइसिःक् के़जोगिबाबे? हाःत्‍ले़ के़ले़मिआङ् खिनिॽ निङ्‌वाॽइन् फे़त्‍लाःन्‍दु के़बिरिबे? खिनिॽ तगिए ये़सु ख्रिस्‍ते़न् सिलाम्‍साक्‍मा सिङ्‌सम्‍दाङ् स्‍ये़बा पाःन्‍निन् नुरिक्‍काङ् चे़क्‍कासिगे़आङ् वये़॥

२ खिनिॽनु पाःन्‍धिक् कुसिङ् निःप्‍मा आनिङ्‌वाॽ वाॽ- साम्‌योथिम्‍मिन् के़इःत्तुम् के़नाःत्तुम्‍माङ् सेसेमाङ्‌ङिन् के़घोसुम्‍बाबि इ सुनाइङ् के़घे़प्‍सुम्‍माङ् नसान् के़जोगुम्‍बालाम् के़घोसुम्‍बाबि?

३ थेआङ् कम्‍म्‍याक् साॽरिक् खिनिॽ अदङ् के़जोगिबाबे? खिनिॽ ख्रिस्‍तानि हिङ्‌मन्‍निन् निङ्‌वाॽफुमाङ्‌ङिल्‍ले़ कुसेसेमाङ्‌लाम् के़हेःक्‍तुम्‍माङ् आल्‍ल आबाङे याःम्‍बक्‍लाम् कुलिङ्‌दो के़प्‍मा के़गोःत्तिबाबि?

४ सुनाइङ्‌ले़ लागि खिनिॽ कम्‍म्‍याक् यरिक् तुक्‍खे हने़ के़ज्‍ये़ॽइबि? से़क्‍खाःल्‍ले़ग तुक्‍खे हने़ के़न्‍ज्‍ये़ॽइन्‍लो॥

५ खिनिॽ साम्‌योथिम्‍मिन् के़इःत्तुम् के़नाःत्तुम्‍माङ् मे़ःन्, कर के़घे़प्‍सुम्‍बा सुनाइङ्‌ङिन् नसान् के़जोगुम्‍बाल्‍ले़ए निङ्‌वाॽफुमाङ्‌ङिल्‍ले़ खिनिॽ सेसेमाङ्‌ङिन् के़बिरि हे़क्‍क्‍याङ् खिनिॽ लुम्‍मो निङ्‌वाॽ के़माबा याःम्‍बक् चोगुबारो॥

६ हे़क्‍केलॽरिक्‍के अब्राहामरे़ कुयाःम्‍बेओ अक्‍खे साप्‍ते़आङ् पत्, “खुने़ॽ निङ्‌वाॽफुमाङ्‌ङिन् नसान् चोगु, हे़क्‍केःल्‍ले़ निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तुरो॥”

७ खे़ल्‍ले़ चोगुल्‍ले़ निङ्‌वाॽफुमाङ्‌ङिन् नसान् के़जोःक्‍पाहाॽए अब्राहामरे़ कुस्‍सा कुम्‍मे़न्‍छाॽसि के़लॽबा पाःन्‍निन् कुसिङ् निःत्‍ते़म्‍मे़ॽओ॥

८ निङ्‌वाॽफुमाङ्‌ङिल्‍ले़ थिम्‍मे़न्‍दङ् सुवाङ्‌हाॽ खुनिॽ नसाःन्‍लाम् आप्‍तिक् मे़ःन्‍नेबा चोगुसिॽ के़लॽबा ताःन्‍दिबा पाःन्‍निन् साम्‌योसाप्‍लाओ साप्‍ते़आङ् पत्, हे़क्‍क्‍याङ् अब्राहाम्‍मिन् तगिसा अक्‍खेलॽरिक् सुनाइङ्‌ङिन् इङ्‌भन् चोगु, “काक् मे़न्‍छाम् सुवाङ्‌हाॽरे़ खे़ने़ॽ लाम्‍बाए हाङ्‌वागे़न् मुॽइसाम् मे़घोसुॽरो॥”

९ खे़ल्‍ले़ चोगुल्‍ले़ अब्राहामरे़ नसान् चोगुआङ् मुॽइसाम् खोसुबा कुइसिःक् ख्रिस्‍ते़न् नसान् के़जोःक्‍पा के़रे़क्‍ले़ हाङ्‌वागे़न् मुॽइसाम् मे़घोसुॽरो॥

१० कर साम्‌योथिम् के़इःप्‍पा के़नाःप्‍पाहाॽ के़रे़क् साङ्‌ग्रारे़ ते़त्तुसिआङ् मे़वाॽरो, थेआङ्‌भे़ल्‍ले़ अक्‍खेलॽरिक् साप्‍ते़आङ् पत्, “साम्‌योथिम् साप्‍लाओ साप्‍ते़आङ् के़बप्‍पा काक् पाःन्‍हाॽ चक्‍मे़ल्‍लॽए मे़न्‍इःप्‍मना मे़न्‍नाःप्‍मनाहाॽ निङ्‌वाॽफुमाङ्‌ङिल्‍ले़ कुघुम्‍दिङ् खोमा लाॽरुसिआङ् वाॽरो॥”

११ साम्‌योथिम्‍लाम् निङ्‌वाॽफुमाङ्‌ङिल्‍ले़ कुनिमाओ आत्‍तिन्‍हाॽआङ् आप्‍तिक् मे़ःन्‍नेबा मे़म्‍बोङ्‌ने़न् के़लॽबा पाःन्‍निन् से़क्‍खाए निदे़त्‍लो, थेआङ्‌भे़ल्‍ले़ साम्‌योसाप्‍लाओ अक्‍खे साप्‍ते़आङ् पत्, “साम्‌योबाङ्‌ग नसाःन्‍लाम्‍बाए हिङ्‌लो॥”

१२ साम्‌योथिम्‍मिन् नु नसाःन्‍निन् मे़दङ्‌सिन्‍लो॥ खे़ल्‍ले़ कुले़क्‌वा साम्‌योसाप्‍लाओ अक्‍खे साप्‍ते़आङ् पत्, “साम्‌योथिम्‍मो के़बप्‍पा काक् इङ्‌जाङ्‌हाॽ के़इःप्‍पा के़नाःप्‍पे़न् खे़न्‍लाम्‍मे हिङ्‌लो॥”

१३ कर साम्‌योथिम्‍मिल्‍ले़ तारुबा खुम्‍दिङ्‌ङिल्‍ले़ कुमे़ल्‍लुङ्‌ङिन् ख्रिस्‍तरे़ हुङुआङ् आनिॽ आधे़ॽरे़रो॥ खुने़ॽ सिलाम्‍साक्‍मा सिङ्‌सम्‍दाङ् फोःन्‍छिङ्‌ङिल्‍ले़ खुने़ॽ आबाङे आनिॽ खुम्‍दिङ्‌ङिन् कुयुदेॽरुरो॥ थेआङ्‌भे़ल्‍ले़ साम्‌योसाप्‍लाओ साप्‍ते़आङ् पत्, “सिङ्‌सम्‍दाङ् के़भोःन्‍छिङ्‌बा के़सिबाङ्‌ग निङ्‌वाॽफुमाङ्‌ङिल्‍ले़ खुम्‍दिङ् पिरुबारो॥”

१४ ख्रिस्‍तरे़ आनिॽ आधे़ॽरे़, हे़क्‍केःल्‍ले़ निङ्‌वाॽफुमाङ्‌ङिल्‍ले़ अब्राहाम्‍मिन् पिरुबा मुॽइसाम्‍मिन् ख्रिस्‍त ये़सुलाम् थिम्‍मे़न्‍दङ् सुवाङ्‌हाॽ पिरुसिआङ् वाॽ, हे़क्‍क्‍याङ् निङ्‌वाॽफुमाङ्‌ङिल्‍ले़ माङ्‌हे़क् चोगुबा सेसेमाङ्‌ङिन् नसाःन्‍लाम् आघोसुम्‍लो॥

साम्‌योथिम् नु माङ्‌हे़क्

१५ आमिःम् फुॽनुसाॽ नु ने़ॽनुसाॽसे, इङ्‌गाॽ कप्‍मो मे़न्‍छाम् याप्‍मि थिम्‍लाम् कुबिधिक् पिनिङ्‌लो॥ ने़प्‍फुरे़ माङ्‌हे़क् चोःक्‍सुआङ् पान् तङ्‌सुबा साप्‍लाओ आत्तिल्‍ले़आङ् ले़ङ्‌मा नु योॽमा मे़सुक्‍तुन्‍लो॥

१६ हे़क्‍केलॽरिक्‍के निङ्‌वाॽफुमाङ्‌ङिल्‍ले़ अब्राहाम्‍मिन् नु कुमुॽइदाङ्‌साहाॽ माङ्‌हे़क्‍हाॽ पिरुसिरो॥ हे़क्‍क्‍याङ् साम्‌योसाप्‍लाःल्‍ले़ “कुमुॽइदाङ्‌साहाॽ” फाॽइङ्‌ग यरिक् मनाहाॽ मे़ःन्, कर “कुमुॽइदाङ्‌साःन्” लॽरिक् पाःत्तुआङ् पत्॥ खे़न् फाॽइङ्‌ग लत्‍छा मनाःल्‍ले़न् मिक्‍सेन् पोङ्, खे़ङ्‌ग ख्रिस्‍तरो॥

१७ कप्‍मो इङ्‌गाॽ थे पाःप्‍मा निङ्‌वाॽ चोगुङ्‌बा फाॽले़ निङ्‌वाॽफुमाङ्‌ङिल्‍ले़ अब्राहाम्‍मिन् माङ्‌हुप् चोगुबान् कुगिप् लिसिआङ् सुम्‍बोङ् (४३०) तङ्‌बे एगाङ् निङ्‌वाॽफुमाङ्‌ङिल्‍ले़ मोसान् साम्‌योथिम् पिरुल्‍ले़ खे़न् माङ्‌हुप्‍पिन् मे़घक्‍तुन्‍लो, मे़ःन्‍ने़ फाॽग्र निङ्‌वाॽफुमाङ्‌ङिल्‍ले़ खे़न् चोगुबा माङ्‌हे़क्‍किन् खक्‍तुमे़न्॥

१८ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ पिनिङ् लॽरिक् चोगुबा मुॽइसाम्‍मिन् साम्‌योथिम् इःप्‍मा नाःप्‍मालाम् खोदे़त्‍ने़ फाॽग्र खे़न् माङ्‌हे़क्‍के मे़बोङ्‌ने़न्॥ कर निङ्‌वाॽफुमाङ्‌ङिल्‍ले़ माङ्‌हे़क्‍लाम्‍बाए अब्राहाम्‍मिन् लुङ्‌माॽ तुक्‍तुआङ् कन् मुॽइसाम्‍मिन् पिरुरो॥

१९ हे़क्‍केःल्‍ले़ साम्‌योथिम्‍मिन् थेआङ् पिरे़बाबे? माङ्‌हे़क् चोगुबा मुॽइदाङ्‌साःन्a मे़न्‍दाए थारिक् लायोल्‍ले़ चोगुल्‍ले़ साम्‌योथिम्‍मिन् योॽसिङ्‌लो॥ निङ्‌वाॽफुमाङ्‌ङिल्‍ले़ माङ्‌लाइङ्‌बालाम् साम्‌योथिम्‍मिन् पाःन्‍दङ्‌साबा मोसान् पिरुरो॥

२० आल्‍ल पाःन्‍दङ्‌ले़ लागि ने़प्‍फु मना चाहाबा चोक्, कर निङ्‌वाॽफुमाङ्‌ङिङ्‌ग लत्‍थिक्‍लक् वाॽरो॥

साम्‌योथिम्‍मिल्‍ले़ कुयाःम्‍बक्

२१ हे़क्‍केने़ फाॽग्र कुसाम्‌योथिम्‍मिल्‍ले़ निङ्‌वाॽफुमाङ्‌ङिल्‍ले़ कुमाङ्‌हे़क्‍हाॽ अत्तुबि? से़क्‍खाःल्‍ले़ग हे़क्‍के मे़ःन्‍लो! साम्‌योथिम्‍मिल्‍ले़ कुसङ् हिङ्‌मन्‍निन् पिमा आसुक्‍ते़ल्‍ले़ग खे़न् साम्‌योथिम्‍मिन् आइःत्‍तुम् आनाःत्तुम्‍माङ् निङ्‌वाॽफुमाङ्‌ङिल्‍ले़ कुनिःमाओ आप्‍तिक् मे़ःन्‍नेबा पोङ्‌मा आसुक्‍ते़बारो॥

२२ कर लायोल्‍ले़ काक् मनाहाॽ साक्‍पा के़धाःबा कुइसिःक् चोगुसिआङ् वाॽ फाॽआङ् साम्‌योसाप्‍लाःल्‍ले़ इङ्‌भन् चोगुआङ् वाॽ॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुमाङ्‌हुप्‍पिङ्‌ग ये़सु ख्रिस्‍ते़न् नसान् चोःक्‍माआङ्‌लक् खोमा आसुक्‍तुम्‍लो॥

२३ ख्रिस्‍ते़न् तामानुःल्‍ले़ तगि, निङ्‌वाॽफुमाङ्‌ङिल्‍ले़ कन् नसाःन्‍निन् आनिॽ ओसेःन्‍मे़न्‍धाक्‍के थारिक् साम्‌योथिम्‍मिल्‍ले़ कुयुक्‍को आवये़आङ् आनिॽ के़रे़क् साक्‍पा के़धाबा हे़क्‍के आजोगे़आङ् आवये़॥

२४ खे़ल्‍ले़ चोगुल्‍ले़ साम्‌योथिम्‍मिन् आनिॽ नसाःन्‍लाम् निङ्‌वाॽफुमाङ्‌ङिल्‍ले़ कुनिमाओ आप्‍तिक् मे़ःन्‍नेबा आबोङ्‌ल फाॽआङ् ख्रिस्‍तओ थारिक् लाम्‍लोसे़ आनिॽ ओगे़मे़प्‍पा पोःक्‍खे़आङ् वये़रो॥

२५ आल्‍ल खे़न् नसाःन्‍निन् त्‍ये़आङ् वाॽबाल्‍ले़ चोगुल्‍ले़ साम्‌योथिम्‍मिल्‍ले़ आनिॽ ओमे़प्‍मा चाहाबा मे़जोःक्‍ने़न्‍लो॥

२६ ख्रिस्‍त ये़सुओबा खिनिॽ नसाःन्‍लाम् के़रे़क् निङ्‌वाॽफुसा के़बोःक्‍खिआङ् के़वयिॽरो॥

२७ थेआङ्‌भे़ल्‍ले़ ख्रिस्‍तओ बप्‍तिस्‍मा के़बोङ्‌बा के़रे़क्‍ले़ ख्रिस्‍तरे़ नुबा कुनोस्रङ्‌ङिन् कुसङ् तेत् के़जाक्‍खुम्‍बा कुइसिःक् के़जाक्‍खुम्‍माङ् के़वयिॽरो॥

२८ आल्‍ल यहुदि, थिम्‍मे़न्‍दङ् सुवाङ्, योक् नु चोःक्‌युम्‍भोबा, ये़म्‍बित्‍छाॽ नु मे़न्‍छुमाॽ कुदङ्‌बारो, थेआङ्‌भे़ल्‍ले़ खिनिॽग ख्रिस्‍त ये़सुओ लत्‍छा के़बोःक्‍खिआङ् के़वयिॽरो॥

२९ खिनिॽ ख्रिस्‍तरे़ कुमना के़बोःक्‍खिआङ् के़वयिॽने़ फाॽग्र खिनिॽग अब्राहामरे़ से़क्‍खा कुमुॽइदाङ्‌सानिङ्‌लो, हे़क्‍क्‍याङ् निङ्‌वाॽफुमाङ्‌ङिल्‍ले़ अब्राहाम्‍मिन् पिरुबा माङ्‌हे़क्‍किल्‍ले़न् लक् के़घोबानिङ्‌लो॥

a 

३:१९ मुॽइदाङ्‌सा- खे़न् फाॽइन् ये़सु ख्रिस्‍तरो॥

४

इङ्‌गाॽ थे़मा पाःप्‍मा कोःत्तुङ्‌बा फाॽले़, लक् के़घोबान् हिन्‍जाॽ वाॽर थारिक् यरिक् याङ्‌साकुन्‍धेरे़ कुन्‍दाङ्‌बा के़बोङ्‌बा वाॽसाङ् योःक्‍पा कुइसिःक्‍के पोङ्‌लो॥

२ कुम्‍बारे़ युक्‍तिङ् चोगुबा लक् खोमा तङ्‌बे मे़ङ्‌गे़त्ते थारिक् खुने़ॽग कम्‍ब्राङ् के़मे़प्‍पा नु ओगे़मे़प्‍पाल्‍ले़ कुहुक्‍कोए वाॽरो॥

३ हे़क्‍केलॽरिक्‍के आनिॽआङ् हिन्‍जाॽ कुइसिःक् आवये़ल्‍ले़ कन् इक्‍सादिङ् खाम्‍बेःक्‍मोबा कुहेःक्‍सिङ्‌मोबा हने़बा खाहुन्‍हाॽरे़ योक् आजोगे़आङ् आवये़रो॥

४ कर निङ्‌वाॽफुमाङ्‌ङिल्‍ले़ युक्‍तिङ् चोगुबा ये़म्‍मिन् के़रे़ल्‍ले़ आबुगे़न् कुस्‍सान् पाङ्‌घु युसुरो॥ खुने़ॽ सिसादिङ् मे़न्‍छुमाॽओलाम् साम्‌योथिम्‍मिल्‍ले़ कुयुक्‍को सावाःन्‍छिङ्‌ङाङ् वये़रो॥

५ निङ्‌वाॽफुमाङ्‌ङिल्‍ले़ साम्‌योथिम्‍मिल्‍ले़ कुयुक्‍लाम् आनिॽ आधे़ॽर फाॽआङ् हे़क्‍क्‍याङ् आबाङे आबुगे़न् कुस्‍सा आबोङ्‌ल फाॽआङ् खुने़ॽ पाङ्‌घुरो॥

६ खिनिॽ निङ्‌वाॽफुसा के़बोःक्‍खिबाल्‍ले़ चोगुल्‍ले़ आबुगे़न् कुस्‍साःल्‍ले़ कुयाम्‍साम्‍मिन् आनिॽ सिक्‍लुङ्‌मो पाङ्‌घुआङ् वाॽ, हे़क्‍क्‍याङ् खे़न् सेसेमाङ्‌ङिल्‍ले़ निङ्‌वाॽफुमाङ्‌ङिन् पानुदिङ् आम्‍बौ लॽरिक् मे़त्तुॽरो॥

७ आल्‍लआङ्‌धो खिनिॽग योक् के़होःप्‍तिॽरो, कर निङ्‌वाॽफुमाङ्‌ङिल्‍ले़ आबाङे कुस्‍सा के़बोःक्‍खिआङ् के़वयिॽरो॥ हे़क्‍क्‍याङ् कुस्‍सा के़बोःक्‍खिआङ् के़वयिबाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कत्तुबा काक् पाःन्‍हाॽरे़न् खिनिॽ लक्‍के़घोबा के़बोःक्‍खिआङ् के़वयिॽरो॥

पावलरे़ गलातिबा नसानिबाहाॽ निङ्‌वाॽ इतुसिॽ

८ खिनिॽ निङ्‌वाॽफुमाङ्‌ङिन् कुसिङ् निःप्‍मानुःल्‍ले़ तगि खिनिॽग हने़बा माङ्‌हाॽरे़ खुनिॽ योक् के़बोःक्‍खिआङ् के़वयिरो॥

९ कर आल्‍ल निङ्‌वाॽफुमाङ्‌ङिन् खिनिॽ कुसिङ् के़निःत्तुम्‍माङ् के़वयिॽ (इग्र निङ्‌वाॽफुमाङ्‌ङिल्‍ले़ए खिनिॽ कुसिङ् के़निःत्तिआङ् वाॽ), हे़क्‍केःल्‍ले़ आक्‍खेलॽरिक् कुबुङ्‌ना कुसम्‍बा कुसुम् मे़न्‍दम्‍मनाबा खाहुन्‍हाॽओ नुःङ्‌माआङ् योक् पोङ्‌मा खिनिॽ सिराॽथाङ्‌बाबे?

१० खिनिॽग यहुदि साम्‌यो साक्‍थिम्‍हाॽ कुइसिःक्‍के ये़न्‍हाॽ, लाहाॽ, चुङ्‌वाःम्‍मा हाङ्‌वाःम्‍मा ये़म्‍हाॽ नु तङ्‌बेहाॽने़ के़इःत्तुम् के़नाःत्तुम्‍लो॥

११ खिनिॽ लागि इङ्‌गाॽ चोगुङ्‌बा याम्‍बुधिक्‍पा याःम्‍बक्‍किन् हने़ पोङ्‌बिला फाॽआङ् किसाङ्‌ङाङ् वयाङ्‌लो॥

१२ फुॽनुसाॽ नु ने़ॽनुसाॽसे, खे़न् पाःन्‍हाॽलाम् इङ्‌गाॽ कुइसिःक् खिनिॽआङ् चोःक्‌युम्‍भोबा पोःक्‍खे़म्‍मे़ॽ फाॽआङ् पेलि फाक्‍निङ्‌लो, थेआङ्‌भे़ल्‍ले़ तगि इङ्‌गाॽग खिनिॽ हे़क्‍के साम्‌यो साक्‍थिम्‍हाॽ इःप्‍मा नाःप्‍मालाम् चोःक्‌युम्‍भोबा पोःक्‍खाङ्‌ङाङ् वयाङ्‌लो॥

खिनिॽग इङ्‌गाॽ थेआङ् ताप्‍फे़ःल्‍लिक् याप्‍मि के़म्‍मे़त्तिन्‍लो॥

१३ इङ्‌गाॽ खिनिॽओ सुनाइङ् इङ्‌भन् चोःक्‍से़ त्‍याङ्‌ङिल्‍ले़ आयाम् तुगे़आङ् वये़बान् कुसिङ् के़निःत्तुम्‍माङ् वाॽरो॥

१४ आयाम् तुक्‍माल्‍ले़ तुक्‍खे के़ज्‍ये़ॽइसाङ् याप्‍मि के़न्‍जिःत्तिन्, याप्‍मि के़न्‍नाॽरिन्‍लो॥ खे़ल्‍ले़ कुले़क्‌वा माङ्‌लाइङ्‌बा इग्र ख्रिस्‍त ये़सुन् लाङ् के़दाःक्‍तुम्‍बा कुइसिःक् याप्‍मि लाङ् के़दाःक्‍तिरो॥

१५ खिनिॽ खे़न् ये़म्‍मो साॽरिक् के़सःत्‍तिआङ् के़वयिबान् थे पोःक्‍खे़आङ्‌बे? पोङ्‌मा सुक्‍ते़ल्‍ले़ग इङ्‌गाॽ कुभाॽ पिमारे़ लागि खिनिॽ मिक्‍हाॽआङ् के़यगुम् के़लःत्तुम्‍माङ् इङ्‌गाॽ याप्‍मि पिमा के़सुक्‍तिमे़न् फाॽआङ् पाःप्‍मा सुक्‍तुङ्॥

१६ कर इङ्‌गाॽ से़क्‍खाए मे़त्‍निङ्‌बाल्‍ले़ आल्‍लो खिनिॽ निङ्‌मि पोःक्‍खाङ्‌बाबि?

१७ खे़न् मनाहाॽरे़गa खिनिॽ खुनिॽ ले़प्‍माङ् उःङ्‌मासि फाॽआङ् साॽरिक् खुनिॽ सिक्‍सम्‍लो, कर कन् खिनिॽ लागि नुबा मे़ःन्‍लो॥ खे़ङ्‌हाॽरे़ग आनिगे तक्‍ले़ङ्‌वाओ के़बोगिआङ् खे़ङ्‌हाॽरक् के़दिम्‍दुम्‍सिम्‍ल के़लॽबा निङ्‌वाॽ मे़जोगुआङ् मे़वाॽरो॥

१८ आल्‍ल इङ्‌गाॽ खिनिॽनु वाॽआल्‍ले़रक् मे़ःन्, कर खिनिॽनु होःप्‍पासाङ् वेॽहाॽरे़ खिनिॽ लागि नुबा याःम्‍बक् चोःक्‍मा सिक् सम्‍ने़ फाॽग्र नुबारो॥

१९ आमिःम् आस्‍सासे, ख्रिस्‍ते़न् कुइसिःक्‍के खिनिॽ मे़म्‍बोङ्‌ङे थारिक् इङ्‌गाॽग आल्‍लो याम्‍मो सावाःम्‍मा तुङ्‌ङिल्‍ले़ तरुमा मे़न्‍छुमाॽ कुइसिःक् पोःक्‍खाङ्‌ङाङ् वाॽआरो॥

२० इङ्‌गाॽ आल्‍लो खिनिॽनु वाॽआल्‍ले़ अक्‍खे पाःप्‍मा मे़बोःक्‍खे़म्‍बा वये़रो, थेआङ्‌भे़ल्‍ले़ खिनिॽ हे़क्‍के के़लॽरिबाओ इङ्‌गाॽ आनिङ्‌वाॽ तुगे़आङ् वाॽरो॥

हागार नु सारा

२१ खिनिॽ साम्‌योथिम्‍मिल्‍ले़ कुयुक्‍को वाॽमा निङ्‌वाॽ के़जोगुम्‍बि? खे़प्‍से़म्‍मे़ॽओ! साम्‌योथिम्‍मिल्‍ले़ पाःत्तुबा पाःन्‍निन् कुसिङ् के़निःत्तुम्‍माङ् के़वयिॽबि?

२२ साम्‌योसाप्‍लाःल्‍ले़ अब्राहामरे़ कुस्‍सा ये़म्‍बित्‍छाॽ ने़त्‍छि वये़त्‍छि फाॽआङ् पाःत्तुॽ॥ थिक्‍किन् सेवारोमाb कुमेत् ले़प्‍माङ्‌बा वये़, वेॽस्‍मान् चोःक्‌युम्‍भोमाc कुमेत् ले़प्‍माङ्‌बा वये़रो॥

२३ हागार मे़प्‍मनामा सेवारोमा कुमेःत्‍लाम् सागे़वाःन्‍छिङ्‌बान् मे़न्‍छाम् निङ्‌वाॽलाम् सावाःन्‍छिङ्‌बारो॥ कर सारा मे़प्‍मनामा चोःक्‌युम्‍भोमा आबाङे कुमेःत्‍लाम् सागे़वाःन्‍छिङ्‌बाङ्‌ग निङ्‌वाॽफुमाङ्‌ङिल्‍ले़ कुमाङ्‌हुप्‍लाम् पोःक्‍खे़बारो॥

२४ आल्‍ल कन् ने़प्‍फु मे़न्‍छुमाहाॽग निङ्‌वाॽफुमाङ्‌ङिल्‍ले़ चोगुबा ने़त्‍छि माङ्‌हुप्‍पिल्‍ले़ कुबिसिरो॥ सेवारोमा हागाररे़ङ्‌ग सिनाइd कोःक्‍मा कुइसिःक् चोक्‍लो॥ खे़प्‍मो निङ्‌वाॽफुमाङ्‌ङिल्‍ले़ मनाहाॽ साम्‌योथिम्‍मिन् पिरुसि, हे़क्‍क्‍याङ् खे़न् साम्‌योथिम्‍मिल्‍ले़ मनाहाॽ योक् चोगुसिरो॥

२५ आल्‍ल आल्‍लोबा यरुसले़म ये़क्‌यक्‍किन् अरब लाजेॽबा सिनाइ कोःक्‍मा कुइसिःक् चोक्‍लो, थेआङ्‌भे़ल्‍ले़ खे़न् ये़क्‌यक्‍किन् नु साम्‌योथिम् के़इःप्‍पा के़नाःप्‍पा के़रे़क् साम्‌योथिम्‍मिल्‍ले़ कुयोक् मे़बोःक्‍खे़आङ् मे़वाॽरो॥

२६ कर चोःक्‌युम्‍भोमा साराःङ्‌ग साङ्‌ग्राम्‍पेदाङ्‌बा यरुसले़म कुइसिःक् चोक्‍लो॥ खुने़ॽए आनिॽ मारो॥

२७ माङ्‌निङ्‌वाॽपान् के़बाःप्‍पा यसैयाःल्‍ले़ अक्‍खेलॽरिक् माङ्‌निङ्‌वाॽपान् पाःत्तुआङ् वाॽ,

“सामे़ङ्‌गप्‍मनामाए, सःत्ते़ॽओ!

खे़ने़ॽ सागे़न्‌वाःन्‍दुन्‍छाङ् सःत्ते़ॽर अःक्‍ते़ॽओ!

थेआङ्‌भे़ल्‍ले़ खे़न् वेॽ मे़न्‍छुमाॽनुःल्‍ले़आङ् सामे़ङ्‌गप्‍मनामाल्‍ले़ कुस्‍साहाॽ यरिक् मे़बोङ्‌लो॥”

२८ आल्‍ल आमिःम् फुॽनुसाॽ नु ने़ॽनुसाॽसे, खिनिॽग इसहाक कुइसिःक् निङ्‌वाॽफुमाङ्‌ङिल्‍ले़ माङ्‌हे़क् चोगुबा मुॽइदाङ्‌सानिङ्‌लो॥

२९ कर खे़न् योःक्‍मा मेःत्तिल्‍ले़ कुस्‍सा इस्‍माएलरे़ माङ्‌हे़क्‍लाम् सागे़वाःन्‍छिङ्‌बा इसहाक्‍किन् तुक्‍खे चाःत्तुबा कुइसिःक् सेसेमाङ्‌लाम् आनिॽ सागे़वाःन्‍छिङ्‌बाहाॽआङ् साम्‌योथिम् के़इःप्‍पा के़नाःप्‍पाहाॽरे़ तुक्‍खे आम्‍जाःत्‍लो॥

३० कर साम्‌योसाप्‍लाःल्‍ले़ थे पाःत्तुॽ? “सेवारोमा मे़न्‍छुमाॽइन् नु कुस्‍सान् नाःत्ते़देसे़से़ॽओ, थेआङ्‌भे़ल्‍ले़ सेवारोमाल्‍ले़ कुस्‍सान् चोःक्‌युम्‍भोमा मे़न्‍छुमाॽइल्‍ले़ कुस्‍साःन्‍नु सोरिक् लक्‍के़घोबा पोङ्‌मा मे़सुक्‍ने़न्‍लो॥”

३१ खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, आनिॽग सेवारोमा मे़न्‍छुमाॽइल्‍ले़ कुस्‍साःसि मे़ःन्‍लो, कर आनिॽग चोःक्‌युम्‍भोमा मे़न्‍छुमाॽइल्‍ले़ कुस्‍साःसिरो॥

a 

४:१७ खे़न् फाॽइन्, “इङ्‌ले़क्‍पा साम्‌योसिक्‍साम्‍बाहाॽ” पोङ्‌लो॥ १:१७ ओमत्ते़ॽओ॥

b 

४:२२ सेवारोमा कुमेत् फाॽइन् अब्राहामरे़ कुमेत् सारारे़ कुसेवारोमा हागाररो॥ इस्‍माएल्‍ले़न् हागाररे़ कुस्‍साःरो॥

c 

४:२२ चोःक्‌युम्‍भोमा कुमेत् फाॽइन् अब्राहामरे़ कुमेत् सारारो॥ इसहाक्‍के़न् सारारे़ कुस्‍सारो॥

d 

४:२४ सिनाइ- खे़ङ्‌ग निङ्‌वाॽफुमाङ्‌लाम् साम्‌योथिम् खोमा फाॽआङ् मोसारे़ लिङुबा कोःक्‍मा॥

ख्रिस्‍तरे़ चोःक्‌युम्‍भो आबिॽ

५

ख्रिस्‍तरे़ से़क्‍खाए चोःक्‌युम्‍भो आबिरे़आङ् वाॽ, खे़ल्‍ले़ चोगुल्‍ले़ खे़न् चोःक्‌युम्‍भोओ मे़म्‍मुन्‍ने वये़म्‍मे़ॽ, हे़क्‍क्‍याङ् साम्‌योथिम्‍मिल्‍ले़ कुयोक् याम्‍मो मे़बोःक्‍खे़म्‍मिन्‍ने़ॽओ॥

२ इङ्‌गाॽ पावलरे़ पाःत्तुङ्‌बा पाःन्‍निन् खे़प्‍से़म्‍मे़ॽओ! हर्दो हे़क्‍मालाम् निङ्‌वाॽफुमाङ्‌ङिल्‍ले़ कुनिमाओ खिनिॽ आप्‍तिक् मे़ःन्‍नेबा पोङ्‌मा निङ्‌वाॽ के़जोगुम्‍ने़ फाॽग्र ख्रिस्‍तरे़ चोगुबा याःम्‍बक्‍किन् खिनिॽ लागि हने़बारक् पोङ्‌लो॥

३ इङ्‌गाॽ याम्‍मो मे़त्‍निङ्, हर्दो हे़क्‍मालाम् निङ्‌वाॽफुमाङ्‌ङिल्‍ले़ कुनिमाओ खिनिॽ आप्‍तिक् मे़ःन्‍नेबा पोङ्‌मा निङ्‌वाॽ के़जोगुम्‍ने़ फाॽग्र साम्‌योथिम्‍मो के़बप्‍पा के़रे़क् पाःन्‍हाॽ खिनिॽ के़इःत्तुम् के़नाःत्तुम्‍लए पोङ्‌लो॥

४ खिनिॽ निङ्‌वाॽफुमाङ्‌ङिल्‍ले़ कुनिःमाओ आप्‍तिक् मे़ःन्‍नेबा पोङ्‌मा फाॽआङ् साम्‌योथिम्‍मिन् के़इःप्‍पा के़नाःप्‍पाहाॽ ख्रिस्‍तलाम् के़से़न्‍दि, निङ्‌वाॽफुमाङ्‌ङिल्‍ले़ कुलुङ्‌गुम्‍लाम् माःङ्‌घा के़बोःक्‍खिआङ् के़वयिॽरो॥

५ कर आनिॽ नसाःन्‍लाम् निङ्‌वाॽफुमाङ्‌ङिल्‍ले़ कुनिमाओ आप्‍तिक् मे़ःन्‍नेबा आबोङ् के़लॽबा निङ्‌साङ्‌ङिन् सेसेमाङ्‌ङिल्‍ले़ हाङ्‌मा आभाॽरो॥

६ थेआङ्‌भे़ल्‍ले़ ख्रिस्‍त ये़सुरे़ कुलागिग हर्दो हे़क्‍मा नु मे़न्‍हे़क्‍मा पाःन्‍निन् थेआङ् मे़ःन्‍लो॥ कर के़रे़क्‍नुःल्‍ले़ यम्‍बा पाःन्‍निङ्‌ग आनिॽ नसाःन्‍निल्‍ले़ चोगुल्‍ले़ वेॽहाॽ लुङ्‌माॽ आदुक्‍तुम्‍सिम्‍लो॥

७ खिनिॽग नुरिक्‍काङ् नसान् के़जोगुम्‍माङ् के़वयिॽ, कर से़क्‍खाबा पाःन्‍निन् इःप्‍मा नाःप्‍मा हाःत्‍ले़ के़साक्‍तिबे?

८ कन् पाःन्‍निङ्‌ग से़क्‍खासाङ् खिनिॽ के़उःप्‍पा निङ्‌वाॽफुमाङ्‌लाम् त्‍ये़बा मे़ःन्‍लो॥

९ खरे़ःङ् के़भङ्‌बा च्‍यॽसिक् सिदाॽइल्‍ले़ के़रे़क् फेॽरुम्‍मिन् युक्‍तुबा कुइसिःक् लत्‍छा इङ्‌ले़क्‍पा पाःन्‍निल्‍ले़ यरिक् मनाहाॽ फे़त्‍लाःन्‍दुसिॽरो॥

१० खे़न् इङ्‌ले़क्‍पा पाःन्‍निन् खिनिॽ नसान् के़न्‍जोगुम्‍मिन् फाॽआङ् दाङ्‌बान् ताःक्‍पो चोगुङ्‌लो॥ निङ्‌वाॽ के़भोःप्‍पा नु तुक्‍खे के़जाःप्‍पा आत्‍तिन्‍छाङ् निङ्‌वाॽफुमाङ्‌ङिल्‍ले़ खुम्‍दिङ् पिरुॽरो॥

११ आमिःम् फुॽनुसाॽ नु ने़ॽनुसाॽसे, कुभारे़ मे़बाःत्तुबा कुइसिःक् इङ्‌गाॽ आल्‍लसाङ् हर्दो हे़क्‍माए पोङ् लॽरिक् इङ्‌भन् चोगुङ्‌ङिल्‍ले़ थेआङ् मनाहाॽरे़ इङ्‌गाॽ तुक्‍खे मे़जाःत्ताबाबे? इङ्‌गाॽ ख्रिस्‍तरे़ सिलाम्‍साक्‍मा सिङ्‌सम्‍दाङ् चोगुबा कुयाःम्‍बक्‍कोलाम् से़न्‍लप् खोदे़त्‍लो लॽरिक् इङ्‌भन् मे़जोगुङ्‌ङिन्‍ने़ फाॽग्र आत्तिल्‍ले़आङ् कुसिक् मे़घे़ङे़न्‍बामे़न्॥

१२ खिनिॽ निङ्‌वाॽ फे़त्‍के़लाःम्‍बाहाॽरे़ग हर्दो हे़क्‍मारक् मे़ःन्, कर कुबुङ् थे़रे़ःप् मे़हे़गुसाङ् पोङ्‌बारो॥

१३ फुॽनुसाॽ नु ने़ॽनुसाॽसे, खिनिॽग निङ्‌वाॽफुमाङ्‌ङिल्‍ले़ चोःक्‌युम्‍भो पोङ्‌से़ के़उःत्तिआङ् के़वयिॽ॥ खे़ङ्‌ग लायोबा निङ्‌वाॽइल्‍ले़ मुरा के़मे़त्तिबा कुइसिःक् खिनिॽ याम्‍दादा चोःक्‍मारे़ लागि मे़ःन्‍लो, कर लुङ्‌माॽ तुक्‍सिङ्‌माआङ् कुभाॽ पिसिङ्‌मारे़ लागिने़रो॥

१४ थेआङ्‌भे़ल्‍ले़ काक् साम्‌योथिम्‍मिन् लत्‍छा इङ्‌जाङ्‌ङो के़रे़आङ् वाॽरो, “आबाङे लुङ्‌माॽ के़दुक्‍सिङ्‌बा कुइसिःक् के़बाङ्‌भेॽसाबान् लुङ्‌माॽ तुक्‍ते़ॽओ॥”

१५ कर खिनिॽ के़हाॽआसि के़ये़ःङ्‌ङासिल्‍ले़ग मे़बोङ्‌ने़ल्‍लो, कर सिङ्‌सिङ् लॽरे़म्‍मे़ॽओ, मे़ःन्‍ने़ फाॽग्र आबाङे के़मे़ङ्‌ङासिॽरो॥

सेसेमाङ्‌लाम्‍बा हिङ्‌मा

१६ खे़ल्‍ले़ चोगुल्‍ले़ इङ्‌गाॽ अक्‍खे मे़त्‍निङ्, सेसेमाङ्‌ङिल्‍ले़ लाम्‍गे़लोसिबा कुइसिःक् वये़म्‍मे़ॽओ, हे़क्‍केःल्‍ले़ खिनिॽ लायोबा निङ्‌वाॽइल्‍ले़ निङ्‌वाॽ चोगुबा पाःन्‍निन् के़न्‍जोगुम्‍मिन्‍लो॥

१७ थेआङ्‌भे़ल्‍ले़ आनिॽ लायोबा निङ्‌वाॽइन् सेसेमाङ्‌ङिल्‍ले़ कुदक्‍ले़ङ्‌वाओ पोःक्‍लो, हे़क्‍क्‍याङ् सेसेमाङ्‌ङिन्‍नाङ् लायोबा निङ्‌वाॽइल्‍ले़ कुदक्‍ले़ङ्‌वाओ पोःक्‍लो, थेआङ्‌भे़ल्‍ले़ खे़ङ्‌हाॽ मे़दङ्‌सिन्‍लो॥ हे़क्‍केलॽरिक् चोःक्‍मा के़इःत्तुम्‍बा नुबा याःम्‍बक्‍हाॽ सदादिङ् के़न्‍जोगुम्‍मिन्‍लो॥

१८ कर सेसेमाङ्‌ङिल्‍ले़ लाम्‍गे़लोसिबा कुइसिःक् के़वयिॽने़ फाॽग्र अक्‍खे हे़क्‍के चोगे़ॽ फाॽआङ् मे़म्‍मे़त्ते साम्‌योथिम्‍मिल्‍ले़ पाःत्तुबा पाःन्‍हाॽ के़रे़क् खिनिॽ आबाङे के़जोगुम्‍लो॥

१९ लायोबा निङ्‌वाॽलाम् याःम्‍बक् के़जोःक्‍पाहाॽरे़ खुनिॽ याःम्‍बक्‍हाॽ निधाःप्‍लो॥ खे़ङ्‌हाॽरे़ याम्‍बोःप्‍मा याःम्‍बक् मे़जोगुॽ, ताप्‍फे़ःम्‍बा पाःन्‍हाॽ मे़जोगुॽ, सिरिङ् आममबा याःम्‍बक् मे़जोगुॽ,

२० नावाइत्‍लान् सेवा मे़जोगुॽ, कित्‍चाक् मे़जोगुॽ, मनाहाॽ मे़जिःत्तुसिॽ, खे़माॽ मे़भोःक्‍खुॽ, मनाहाॽ नामे़हे़त्तुसिॽ, खुनिॽ सिक् पोःक्, आनिगे़रक् चोगुम्‍बे़ पाःत्तुम्‍बे़ के़लॽबा निङ्‌वाॽ मे़जोगुॽ, एःक् से़न्‍छिङ्‌मा निङ्‌वाॽ मे़जोगुॽ, थुक्‍सिङ्‌मा निङ्‌वाॽ मे़जोगुॽ,

२१ वेॽहाॽरे़ मे़जोगु मे़जबान् ओमे़प्‍मा मे़न्‍छुक्‍तुन्, थिःल्‍ले़ मसिङ्‌मा निङ्‌वाॽ मे़जोगुॽ, याम्‍दादा फे़न् याःम्‍बक् मे़जोगुॽ, हे़क्‍क्‍याङ् बाहे़क्‍तङ्‌बा वेॽ याःम्‍बक्‍हाॽ मे़जोगुॽरो॥ तगिबा कुइसिःक् साम्‍दिङ् पिनिङ्‌लो, अक्‍तङ्‌बा याःम्‍बक् के़जोःक्‍पाहाॽरे़ निङ्‌वाॽफुहाङ्‌जुम्‍मो लक् खोमा मे़न्‍छुक्‍तुन्‍लो॥

२२ कर सेसेमाङ्‌ङिल्‍ले़ लाम्‍लोसुसिबा मनाहाॽरे़ वेॽहाॽ लुङ्‌माॽ मे़दुक्‍तुसिॽ, खे़ङ्‌हाॽ मे़सःत्, सनारुङ्‌ङो मे़वाॽ, नासि मे़धःत्, खे़ङ्‌हाॽरे़ वेॽहाॽ नुरिक् मे़मे़त्तुसिॽ, खे़ङ्‌हाॽ नुबा याःम्‍बक् मे़जोक्, निङ्‌वाॽइरे़ खोःप्‍तुसिबा मे़जोक्,

२३ खे़ङ्‌हाॽ नःम्‍नःम् मे़लॽ हे़क्‍क्‍याङ् नासि मे़धःत्‍लो॥ अक्‍तङ्‌बा याःम्‍बक्‍किल्‍ले़ कुदक्‍ले़ङ्‌वाओ थेआङ् थिम् होप्‍लो॥

२४ ख्रिस्‍त ये़सुन् नसान् के़जोःक्‍पाहाॽरे़ग लायोबा निङ्‌वाॽ नु खे़ल्‍ले़ कुभे़न् याःम्‍बक्‍किल्‍ले़ कुयुक्‍किन् सिलाम्‍साक्‍मा सिङ्‌सम्‍दाङ् मे़भोःन्‍दुआङ् वाॽरो॥

२५ सेसेमाङ्‌ङिल्‍ले़ आनिॽ कुसङ् हिङ्‌मन् आबिरे़आङ् वाॽबाल्‍ले़ चोगुल्‍ले़ खुने़ॽ कुनिङ्‌वाॽ कुइसिःक् आनिॽ वयिरो॥

२६ आनिॽग आङ्‌दिङ् लॽरि मे़ःन्, सिक् फोःङ्‌सिङ् पिसिङ्‌मा मे़ःन्, हे़क्‍क्‍याङ् नाहे़त्‍छिङ्‌मा मे़ःन्‍लो॥

फाॽआसिम्‍मे़ॽ

६

आमिःम् फुॽनुसाॽ नु ने़ॽनुसाॽसे, खिनिॽ नुसाॽधिक् लायोओ थाःल्‍ले़ खिनिॽ सेसेमाङ्‌ङिल्‍ले़ लाम्‍गे़लोसिबाहाॽरे़ नःम्‍नःम्‍माङ् खे़न् तोःन्‍दे़म्‍मे़ॽओ॥ कर हे़क्‍के के़जोगुम्‍मिल्‍ले़ सिङ्‌सिङ् लॽरे़म्‍मे़ॽओ, मे़ःन्‍ने़ फाॽग्र खिनिॽआङ् लायोओ थाःमा के़सुक्‍तिॽरो॥

२ इनोगे़न् तुक्‍खेओ फाॽआसिम्‍मे़ॽओ॥ अक्‍खेलॽरिक् ख्रिस्‍तरे़ आबिरे़बा साम्‌योथिम्‍मिन् के़गे़त्तुम्‍लो॥

३ खे़ने़ॽ के़ये़क्‍पा के़न्‍जोःक्‍ने़न्‍छाङ् वेॽहाॽ कुभाॽ पिमासिओ वेॽ मनाहाॽनुःल्‍ले़ के़ये़क्‍पा चोःक्‍का लॽरिक् निङ्‌वाॽ के़इःत्‍छिङ्‌ने़ फाॽग्र आबाङे इङ्‌गे़ले़क्‍सिङ्‌लो॥

४ कर खिनिॽ हिङ्‌मन्‍नो के़जोगुम्‍बा याःम्‍बक्‍किन् के़रे़क्‍ले़ आबाङे के़साॽरुम्‍ल पोङ्, हे़क्‍क्‍याङ् वेॽहाॽनु मे़न्‍दङ्‌सिङ्‌ङे खिनिॽ नुरिक्‍काङ् के़जोगुम्‍बा याःम्‍बक्‍को खिनिॽ निङ्‌वाॽ तारो॥

५ थेआङ्‌भे़ल्‍ले़ के़रे़क्‍ले़ कुमा के़बोङ्‌बा लक्‍पे़न्‌रे़न् कक्‍हाॽ आबाङे कुमाए पोङ्‌लो॥

६ पाःन्‍जाक् के़हुॽसिङ्‌बाल्‍ले़ खुने़ॽ कत्तुबा काक् नुबा पाःन्‍हाॽ कुसिक्‍साम्‍बाहाॽनु हामा पोङ्‌लो॥

७ खिनिॽ इङ्‌मे़ले़क्‍कासिम्‍मिन्‍ने़ॽओ॥ निङ्‌वाॽफुमाङ्‌ङिन् किनाःन्‍दि पिमा सुक्‍मे़दे़त्‍ने़न्‍लो॥ मनाःल्‍ले़ थे़माःन् तेसुॽ, हाबा खे़न् सुप्‍सुॽरो॥

८ आत्‍तिन् मनाःल्‍ले़ लायोबा कुनिङ्‌वाॽइन् कुनिङ्‌वाॽ तामाओरक् तेसुॽ, खे़ल्‍ले़ लायोबा कुनिङ्‌वाॽलाम् सिमे़न् सुप्‍सुॽरो॥ कर आत्‍तिन् मनाःल्‍ले़ सेसेमाङ्‌ङिल्‍ले़ कुनिङ्‌वाॽ तामाओ तेसुॽ, खे़ल्‍ले़ग सेसेमाङ्‌लाम् मे़न्‍नुप्‍मनाबा हिङ्‌मन्‍निन् सुप्‍सुॽरो॥

९ आनिॽ नुबा याःम्‍बक् चोःक्‍माओ नाःस्‍सि मे़ःन्‍लो, थेआङ्‌भे़ल्‍ले़ नुबा याःम्‍बक् चोःक्‍मा आल्‍ले़रुम्‍मिन्‍ने़ फाॽग्र सुये़म्‍मो आनिॽ मुॽइसाम् आसुप्‍सुम्‍लो॥

१० खे़ल्‍ले़ चोगुल्‍ले़ आनिॽ सुये़म् आघोसुम्‍मिल्‍ले़ काक् मनाहाॽ नुरिक् मे़प्‍मासि पोङ्‌लो॥ कुनो-कुबिॽओग आनिॽ नसानिबा हिम्‍सयङ्‌हाॽ नुरिक् मे़प्‍मासि पोङ्‌लो॥

पावलरे़ गलातिहाॽ पिरुसिबा कुनुप्‍मा सुजा

११ ओमे़त्ते़म्‍मे़ॽओ, इङ्‌गाॽ आबाङे आहुक्‍किल्‍ले़ यम्‌यम्‍बा सक्‍सेॽहाॽओ कन् कुनुप् पाःन्‍हाॽ साप्‍तुङ्‌बारो॥

१२ खे़न् हर्दो हे़क्‍मा के़बाङ्‌बाहाॽरे़ वेॽहाॽरे़ नुबा मे़निसिगे़र फाॽआङ् हे़क्‍के मे़जोगुबारो॥ ख्रिस्‍तरे़ कुसिलाम्‍साक्‍मा सिङ्‌ङिन् इङ्‌भोमाल्‍ले़ के़दाबा तुक्‍खेन् मे़गिरुबाल्‍ले़ चोगुल्‍ले़ खे़ङ्‌हाॽरे़ खिनिॽ हर्दो हे़क्‍मा के़म्‍बाङ्‌घिबारो॥

१३ कर खे़न् हर्दो के़हे़क्‍पाहाॽरे़ आबाङेआङ् साम्‌योथिम्‍मिन् मे़न्‍नाःत्तुन्‍लो॥ हे़क्‍केसाङ् खे़ङ्‌हाॽ आङ्‌दिङ् लॽमा मे़घोर फाॽआङ् हर्दो हे़क्‍मा थिम्‍मिन् इःप्‍मा नाःप्‍मा के़म्‍बाङ्‌घिॽरो॥

१४ कर इङ्‌गाॽग आनिॽ दाङ्‌बा ये़सु ख्रिस्‍तरे़ सिलाम्‍साक्‍मा कुसिङ्‌ङिन्‍नुःल्‍ले़ वेॽ थे़माओआङ् आङ्‌दिङ् मे़लॽआन्‍लो॥ ख्रिस्‍ते़न् सिलाम्‍साक्‍मा सिङ्‌ङो स्‍ये़बाल्‍ले़ चोगुल्‍ले़ मनाहाॽरे़ मे़इःत्तु मे़नाःत्तुबा पाःन्‍हाॽ आलागि थेआङ् मे़ःन्‍लो, हे़क्‍क्‍याङ् खे़ङ्‌हाॽरे़ खुनिॽ लागिआङ् इङ्‌गाॽ थेआङ् मे़ःन्‍नारो॥

१५ हर्दो हे़क्‍मासाङ् मे़न्‍हे़क्‍मासाङ् थेआङ् मे़बोङ्‌ने़ल्‍लो, कर कुसङ् मना पोङ्‌मान्‍ने यम्‍बा पाःन्‍लो॥

१६ कन् पाःन्‍निन् के़इःप्‍पा के़नाःप्‍पाहाॽ निङ्‌वाॽफुमाङ्‌ङिल्‍ले़ सनारुङ् के़बिरिर हे़क्‍क्‍याङ् लुङ्‌माॽ के़दुक्‍तिररो॥ खे़ङ्‌हाॽग निङ्‌वाॽफुमाङ्‌ङिल्‍ले़ सेगुसिबा कुसङ् इस्राइलिसिरो॥

१७ कुनुप्‍माओ, इङ्‌गाॽ आत्तिन्‍हाॽरे़आङ् तुक्‍खे मे़न्‍जाःत्तान्‍लरो, थेआङ्‌भे़ल्‍ले़ इङ्‌गाॽ ये़सुरे़ कुयोःक्‍पाआ फाॽआङ् नासिङ्‌गे़न् आधक्‍को मिक्‍सेःन्‍हाॽ कत्तुङ्‌लो॥

१८ आमिःम् फुॽनुसाॽ नु ने़ॽनुसाॽसे, दाङ्‌बा ये़सु ख्रिस्‍तरे़ कुलुङ्‌गुम्‍मिन् खिनिॽनु वाॽररो॥ आमे़न्॥

पावलरे़ एफिसिहाॽ हाक्‍तुसिबा सक्‍इङ्‌घङ्

निसुम्

सेःक्‌युक्‍मिबा पावले़न् रोम ये़क्‌यक्‍को साक्‍पा थ्‍ये़आङ् वये़ःल्‍ले़ खुने़ॽ एफिसि ये़क्‌यक्‍कोबा सेसेहुप्‍लक्‍को के़वाॽबा नसानिबाहाॽ कन् सक्‍इङ्‌घङ्‌ङिन् हाक्‍तुसिरो॥ खुने़ॽ यरिक्‍ले़ङ् एफिसिओ पेआङ् वये़, हे़क्‍क्‍याङ् थिक्‍ले़ङ्‌ङो तङ्‌बे सुम्‍सि थारिक् खुने़ॽ सुनाइङ् इङ्‌भोसे़ खे़प्‍मो युङे़ (सेःक्‌युक्‍मिबा १९-२०)॥ कन् सक्‍इङ्‌घङ्‌ङोबा काक्‍नुःल्‍ले़ तगिबा पाःन्‍निङ्‌ग “सुये़म्‍मिन् के़त्ताङ् निङ्‌वाॽफुमाङ्‌ङिल्‍ले़ ख्रिस्‍तरे़ युक् चोगुर फाॽआङ् साङ्‌ग्राम्‍पेदाङ् नु इक्‍सा खाम्‍बेःक्‍को के़वाॽबा के़रे़क् पाःन्‍हाॽ तारु” के़लॽबारो (१:१०)॥ कङ्‌ग निङ्‌वाॽफुमाङ्‌ङिल्‍ले़ कुमनाहाॽ ख्रिस्‍ते़न्‍नु थिक्‍हुप् मे़बोङ्‌ङाङ् निङ्‌वाॽफुमाङ्‌ङिल्‍ले़ यम्‍बा कुनिङ्‌सेःक्‍को मे़हिङ्‌ल फाॽआङ् तोःन्‍दे़बा पेलिगे़न् पाःन्‍जाक्‍लो॥

कन् सक्‍इङ्‌घङ्‌ङिल्‍ले़न् थिक्‍सिगेक्‍पा लक्‍को थिक्‍हुप्‌रे़ कुमे़न्‍निन् अक्‍खेलॽरिक् पोआधक्‍लो– निङ्‌वाॽफुमाङ्‌ङिल्‍ले़ आबाङे कुमनाहाॽ सेगुसिआङ् खे़ङ्‌हाॽ आबुगे़न् कुस्‍सा ये़सु ख्रिस्‍तलाम् ले़प्‍मि पिरुसिर लायोलाम्‍बा चोःक्‌युम्‍भो चोगुसि, हे़क्‍क्‍याङ् निङ्‌वाॽफुमाङ्‌ङिल्‍ले़ पयम् यम्‍बा कुमाङ्‌हे़क्‍किन् सेसेमाङ्‌लाम् से़क्‍खा चोगुरो॥ हे़क्‍क्‍याङ् कन् सक्‍इङ्‌घङ्‌ङिल्‍ले़न् निसिगेक्‍पा लक्‍को पावलरे़ हे़न्‍निःप्‍पाहाॽरे़ ख्रिस्‍ते़न्‍नुबा खुनिॽ थिक्‍हुप्‍पिन् खुनिॽ हिङ्‌मन्‍लाम्‍बा ओसेःन्‍दाङ् पोङ्‌ल फाॽआङ् पेलि फाक्‍तुसिरो॥

निङ्‌वाॽफुमाङ्‌ङिल्‍ले़ कुमनाहाॽ ख्रिस्‍ते़न्‍नु थिक्‍हुप् पोङ्‌मा पाःन्‍निन् ओसेःन्‍दाङ् चोःक्‍मा पावलरे़ अक्‍तङ्‌बा कुबिहाॽ पिरुआङ् वाॽरो– सेसेहुप्‍लक्‍किन् नासिङ्‌गे़न् थक् कुइसिःक् चोक् हे़क्‍क्‍याङ् खे़ल्‍ले़ कुधे़गेःक्‍किन् ये़सुरो, इग्र सेसेहुप्‍लक्‍किन् हिम् कुइसिःक् चोक् हे़क्‍क्‍याङ् ख्रिस्‍ते़न् हिम्‍मिल्‍ले़ कुम्‍मा लुङ्‌लो, आल्‍लसाङ् सेसेहुप्‍लक्‍किन् सिसामेःत् कुइसिःक् चोःक्‍काङ् ख्रिस्‍ते़न् नालिसाङ् कुइसिःक् चोक्‍लो॥ कन् सक्‍इङ्‌घङ्‌ङो पावलरे़ सिदुङ्‌जभा, ले़प्‍मि, लुङ्‌गुम्, सेसे नु ख्रिस्‍ते़ल्‍ले़ कुमिःम्‍जिरे़न् ओसेःन्‍दाङ् हे़क्‍तङ्‌बा के़ये़क्‍पा निसाम्‍हाॽ साप्‍तुआङ् पत्‍लो॥

थामिङ्

निसुम् नु सेवा १:१-२

ख्रिस्‍ते़न् नु सेसेहुप्‍लक् १:३–३:२१

ख्रिस्‍ते़न्‍नु के़वाॽबा कुसङ् हिङ्‌मन् ४:१–६:२०

कुनुप्‍मा सेवा ६:२१-२४

पावलरे़ एफिसिहाॽ हाक्‍तुसिबा सक्‍इङ्‌घङ्

पावललाम् सेवा

१

एफिससa ये़क्‌यक्‍को के़वाॽबा ख्रिस्‍त ये़सुन् के़दिम्‍बा नसाःन्‍साबा निङ्‌वाॽफुमाङ्‌ङिल्‍ले़ कुसेसे मनासे, ख्रिस्‍त ये़सुरे़ कुसेःक्‌युक्‍मिबा पोङ्‌से़ निङ्‌वाॽफुमाङ्‌ङिल्‍ले़ सेगाङ्‌बा इङ्‌गाॽ पावलरे़ कन् सक्‍इङ्‌घङ्‌ङिन् हाक्‍निङ्‌बारो॥

२ आनिॽ पानुदिङ् पा निङ्‌वाॽफुमाङ्‌ङिन् हे़क्‍क्‍याङ् दाङ्‌बा ये़सु ख्रिस्‍तरे़ लुङ्‌गुम् नु सनारुङ् के़बिरिर॥

याम्‍साम्‍गे़न् हाङ्‌वामुॽइ

३ आनिॽ दाङ्‌बा ये़सु ख्रिस्‍तरे़ कुम्‍बा निङ्‌वाॽफुमाङ्‌ङिल्‍ले़ कुनारा पोररो॥ खुने़ॽए ये़सु ख्रिस्‍तलाम् साङ्‌ग्राम्‍पेदाङ्‌बा के़रे़क् याम्‍साम्‍गे़न् मुॽइसाम्‍मिल्‍ले़ आनिॽ मुॽइसाबा आजोगे़आङ् वाॽ॥

४ खुने़ॽ कुनिमाओ सेसे नु आप्‍तिक् मे़ःन्‍नेबा आबोङ्‌ल फाॽआङ् ख्रिस्‍ते़ल्‍ले़ चोगुल्‍ले़ इक्‍सा खाम्‍बेक् पोङ्‌मानुःल्‍ले़ तगिसा आसेगे़आङ् वये़॥ खुने़ॽ लुङ्‌माॽ आदुक्‍ते़बाल्‍ले़ चोगुल्‍ले़

५ खुने़ॽ कुनिङ्‌वाॽ कुइसिःक् कुसिराॽ थाङे़र ये़सु ख्रिस्‍तलाम् कुस्‍सा पोङ्‌से़ तगिनुए आनिॽ आसेगे़आङ् वये़रो॥

६ हे़क्‍केःल्‍ले़ निङ्‌वाॽफुमाङ्‌ङिल्‍ले़ आबाङे लुङ्‌माॽ तुक्‍तुबा कुस्‍सान्‍लाम्‍बा कुनिङ्‌वाॽ हन्‍दुआङ् साॽरिक् लुङ्‌माॽ आदुक्‍ते़बाल्‍ले़ चोगुल्‍ले़ कुनारा फोसुम्‍लो॥

७ हे़क्‍क्‍याङ् निङ्‌वाॽफुमाङ्‌ङिल्‍ले़ साॽरिक् लुङ्‌माॽ आदुक्‍ते़बाल्‍ले़ चोगुल्‍ले़ ये़सुरे़ कुमाक्‍खिॽइल्‍ले़ आनिॽ लायोलाम् ले़प्‍मि आबिरे़र आधे़ॽरे़आङ् वाॽ॥

८ साॽरिक्‍के लुङ्‌माॽ आदुक्‍ते़आङ् वाॽरो!

९ काक् सिक्‍कुम् निङ्‌वाॽ नु खासिङ् निःप्‍माल्‍ले़ निङ्‌वाॽफुमाङ्‌ङिल्‍ले़ ख्रिस्‍तलाम्‍बा चोःक्‍मा निङ्‌वाॽ इःत्तुबा सिबिॽ पाःन्‍निन् कुसिराॽ थाङे़र कुसिङ् निःप्‍मा आबाङ्‌घे़आङ् वाॽ॥

१० हे़क्‍क्‍याङ् सुये़म्‍मिन् के़त्ताङ् निङ्‌वाॽफुमाङ्‌ङिल्‍ले़ ख्रिस्‍तरे़ युक् चोगुर फाॽआङ् साङ्‌ग्राम्‍पेदाङ् नु इक्‍सा खाम्‍बेःक्‍को के़वाॽबा के़रे़क् पाःन्‍हाॽ तारुॽरो॥

११ ख्रिस्‍ते़न्‍नु थिक्‍हुप् आवाॽबाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ आनिॽआङ् खुने़ॽलाम् लक् खोसे़ आसेगे़आङ् आवाॽ, थेआङ्‌भे़ल्‍ले़ कङ्‌ग तगिनुसा खुने़ॽ चोःक्‍मा निङ्‌वाॽ इःत्तुबा हे़क्‍के के़रे़क् पाःन्‍हाॽ पोङ्‌लो॥

१२ हे़क्‍केलॽरिक् आनिगे यहुदिहाॽ के़रे़क्‍नुःल्‍ले़ तगि ख्रिस्‍तओ निङ्‌साङ् के़जोःक्‍पाहाॽए मिमिदिङ्‌गे़न् निङ्‌वाॽफुमाङ्‌ङिल्‍ले़ कुनारा के़भोबा पोःक्‍खिगे़ररो॥

१३ आल्‍ल खिनिॽआङ् से़क्‍खाबा पाःन्‍जाक् से़न्‍लप्‌रे़न् सुनाइङ् के़घे़प्‍सुम्‍लो, हे़क्‍क्‍याङ् ख्रिस्‍ते़न् नसान् के़जोगुम्‍बा ये़म्‍मो खिनिॽग आमनानिङ् फाॽआङ् ओसेःन्‍दाङ् चोःक्‍से़ निङ्‌वाॽफुमाङ्‌ङिल्‍ले़ माङ्‌हे़क् चोगुबा सेसेमाङ्‌ङिन् के़बिरिआङ् वाॽरो॥

१४ आनिॽ निङ्‌वाॽफुमाङ्‌ङिल्‍ले़ कुमनाहाॽ थे़ॽमा आन्‍छुःत्‍ने़न्‍ल थारिक् निङ्‌वाॽफुमाङ्‌ङिल्‍ले़ माङ्‌हे़क् आजोगे़बा के़रे़क् पाःन्‍हाॽ से़क्‍खाए आबिॽ लॽरिक् सेसेमाङ्‌ङिन् ते़न्‌याङ् कुइसिःक् आबिरे़बारो॥ मिमिदिङ्‌गे़न् निङ्‌वाॽफुमाङ्‌ङिल्‍ले़ कुनारा के़भोबा आनिॽ आबोङ्‌ल फाॽआङ् खुने़ॽ हे़क्‍के चोगुबारो॥

पावलरे़ चोगुबा तुवा

१५ खे़ल्‍ले़ चोगुल्‍ले़ इङ्‌गाॽआङ् दाङ्‌बा ये़सुन् के़जोगुम्‍बा नसाःन्‍निन् नु के़रे़क् निङ्‌वाॽफुमाङ्‌ङिल्‍ले़ सेसे कुमना नसानिबाहाॽ लुङ्‌माॽ के़दुक्‍तुम्‍सिम्‍बा पाःन्‍निन् खे़प्‍सुङ्‌ङाङ्

१६ खिनिॽ लागि निङ्‌वाॽफुमाङ्‌ङिन् चक्‍मे़ल्‍लॽए नोगे़न् पिरुङ्‌लो॥ इङ्‌गाॽ चोगुङ्‌बा तुवाओ निङ्‌वाॽ इःत्‍निङ्‌ल

१७ आनिॽ दाङ्‌बा ये़सु ख्रिस्‍तरे़ मिमिदिङ्‌गे़न् कुम्‍बा निङ्‌वाॽफुमाङ्‌ङिल्‍ले़ खुने़ॽ कुयाःम्‍बेओ नुरिक्‍काङ् कुसिङ् निःप्‍मारे़ लागि सिक्‍कुम्‍दिङ् निङ्‌वाॽ के़बिबा नु निङ्‌वाॽफुमाङ्‌ङिन् ओसेःन्‍दाङ् के़जोःक्‍पा सेसेमाङ्‌ङिन् के़बिरिर फाॽआङ् तुवा चोःक्‍कारो॥

१८ खिनिॽ खासिङ्‌निःप्‍मा के़सुक्‍पा के़बोःक्‍खिर फाॽआङ् इङ्‌गाॽ तुवा चोःक्‍कारो॥ हे़क्‍क्‍याङ् खिनिॽ के़उःत्तिआङ् खोमा के़बोङ्‌बा लक्‍किन् कुसिङ् के़निःत्तुम्‍लो॥ खे़न् साॽरिक् इमे़ल्‍लुङ्‌बा मिमिदिङ्‌गे़न् लक्‍किन् निङ्‌वाॽफुमाङ्‌ङिल्‍ले़ सेसे कुमनाहाॽनु माङ्‌हे़क् चोगुआङ् वाॽरो॥

१९ हे़क्‍क्‍याङ् खुने़ॽ पयम् यम्‍बा कुमुक्‍साम्‍मिल्‍ले़ आनिॽ नसान् के़जोःक्‍पाहाॽ कुभाॽ आबिॽ के़लॽबा पाःन्‍निन् कुसिङ् निःप्‍मा के़सुक्‍तुम्‍लो॥ हाबा खे़न् मुक्‍साम्‍मिन्

२० ओगप् चोगुल्‍ले़ खुने़ॽ के़सिबा ख्रिस्‍ते़न् कुहिङ्‌वे़त् चोगु हे़क्‍क्‍याङ् साङ्‌ग्राम्‍पेदाङ्‌बा ते़न्‍नो मिङ्‌सो इङ्‌धाङ् पिरुर कुजुप्‍साङ् ले़प्‍माङ् युक्‍खुआङ् युङ्‌लो॥

२१ खे़प्‍मो ख्रिस्‍तरे़ के़रे़क् सुहाङ्‌गे़म्‍बाहाॽ, युक् के़गप्‍पाहाॽ, मुक्‍साम् के़गप्‍पाहाॽ, नु हाङ्‌युक् के़जोःक्‍पाहाॽ सम्‍दाङ् हाङ् चोगुॽरो॥ हे़क्‍क्‍याङ् कन् ये़म्‍मोरक् मे़ःन्, कर के़दाबा ये़म्‍मोआङ् खुने़ॽ वेॽ के़रे़क्‍नुःल्‍ले़आङ् थोधोक्‍पा चोक्॥

२२ हे़क्‍क्‍याङ् निङ्‌वाॽफुमाङ्‌ङिल्‍ले़ ख्रिस्‍तरे़ कुयुक् सिगाङ् के़रे़क् युक्‍खुआङ् वाॽ, हे़क्‍क्‍याङ् सेसेहुप्‍लक्‍ले़ लागि खुने़ॽए के़रे़क् सम्‍दाङ् कुधे़गेक् चोगुरो॥

२३ आल्‍ल कन् सेसेहुप्‍लक्‍किङ्‌ग ख्रिस्‍तरे़ नासिङ्‌गे़न् कुधक् नु कुलिङ्‌दो के़गे़प्‍पा पाःन्‍लो॥ हे़क्‍क्‍याङ् खुने़ॽए के़रे़क् कुलिङ्‌दो के़त्तुॽरो॥

a 

१:१ एफिसस– एसियाओबा लत्‍छा के़ये़क्‍पा ये़क्‌यक्॥ एफिससओ के़रे़क्‍नु तगि पावलरे़ सुनाइङ् से़ःसु हे़क्‍क्‍याङ् यरिक् नसानिबा मे़बोःक्‍खे़॥

ख्रिस्‍ते़न्‍नु सोरिक् कुहिङ्‌वे़त् आबोङ्

२

के़बेःक्‍पा ये़म्‍मो खिनिॽ के़जोगुम्‍बा लायोबा याःम्‍बक्‍किल्‍ले़ चोगुल्‍ले़ के़स्‍ये़ॽइआङ् के़वयि॥

२ खे़न् ये़म्‍मो खिनिॽआङ् कन् खाम्‍बेःक्‍मोबा थिम्‍मिन् नु फे़न्‍साम्‍हाॽरे़ खुनिॽ हाङ्‌जुम्‍मो हाङ् के़जोःक्‍पा माफे़न्‍साम्‍मिल्‍ले़ कुबाःन्‍निन् के़घे़प्‍सुम्‍माङ् के़वयि॥ खे़न् साम्‍मिन्‍ने निङ्‌वाॽफुमाङ् इङ्‌जाङ् मे़ङ्‌घे़म्‍मनाबाहाॽरे़ खुनिॽ सिक्‍लुङ्‌मो याःम्‍बक् चोःक्‍ल वाॽरो॥

३ खे़ङ्‌हाॽरे़ खुनिॽ लुम्‍मो उन्‍छोःन् आनिॽआङ् याम् नु निङ्‌वाॽइल्‍ले़ चोःक्‍मा कोःत्तुबा लायोबा लाम्‍मो आवये़॥ खे़ङ्‌हाॽ हे़क्‍के आनिॽआङ् निङ्‌वाॽफुमाङ्‌ङिल्‍ले़ कुघासे़न्‍नो के़धाबा आबोःक्‍खे़आङ् आवये़रो॥

४ कर साॽरिक् लुङ्‌गुम्‍दाङ्‌बा निङ्‌वाॽफुमाङ्‌ङिल्‍ले़ साॽरिक् लुङ्‌माॽ आदुक्‍ते़रो॥

५ आनिॽ लायोल्‍ले़ चोगुल्‍ले़ याम्‍साम्‍मो आस्‍ये़आङ् आवये़साङ् ख्रिस्‍ते़न्‍नु सोरिक् खुने़ॽ कुहिङ्‌वे़त् आजोगे़आङ् आवाॽरो– खुने़ॽ लुङ्‌माॽ के़दुक्‍तिबाल्‍ले़ खिनिॽ ताङ्‌गे़से़ःप्‍तिआङ् के़वयिॽ॥

६ हे़क्‍केलॽरिक् खुने़ॽ ख्रिस्‍ते़न्‍नु सोरिक् कुहिङ्‌वे़त् आजोगे़आङ् साङ्‌ग्राम्‍पेदाङ्‌बा ते़न्‍नो ख्रिस्‍त ये़सुन् नु आयुक्‍खे़आङ् आवाॽरो॥

७ कङ्‌ग के़दाबा ये़म्‍मो खुने़ॽ साॽरिक् इमे़ल्‍लुङ्‌बा कुलुङ्‌गुम्‍मिन् ओसेःन्‍दाङ् चोःक्‍मा फाॽआङ् हे़क्‍के चोगुबारो॥ ख्रिस्‍त ये़सुलाम् लुङ्‌माॽ आदुक्‍ते़बा कन् लुङ्‌गुम्‍मिन् ओसेःन्‍आधाक्‍ते़रो॥

८ निङ्‌वाॽफुमाङ्‌ङिल्‍ले़ लुङ्‌माॽ के़दुक्‍तिबाल्‍ले़ चोगुल्‍ले़ ख्रिस्‍ते़न् नसान् के़जोगुम्‍बालाम्‍बा खिनिॽ ताङ्‌गे़से़ःप्‍तिआङ् के़वयिॽ॥ कङ्‌ग आबाङे खिनिॽ के़जोगुम्‍बा याःम्‍बक्‍लाम् मे़ःन्, कर निङ्‌वाॽफुमाङ्‌ङिल्‍ले़ कुबर्धाःम्‍मिल्‍ले़ चोगुबारो॥

९ मनारे़ मे़जोगुबा याःम्‍बक्‍लाम् अक्‍खे पोःक्‍खे़बा मे़ःन्‍लो, खे़ल्‍ले़ चोगुल्‍ले़ मनाहाॽरे़ आङ्‌दिङ् लॽमा पाःन्‍ने होप्‍लो॥

१० थेआङ्‌भे़ल्‍ले़ नुबा याःम्‍बक्‍हाॽ चोःक्‍मा फाॽआङ् ख्रिस्‍त ये़सुलाम् निङ्‌वाॽफुमाङ्‌ङिल्‍ले़ आनिॽ आजोगे़बारो॥ निङ्‌वाॽफुमाङ्‌ङिल्‍ले़ खे़न् नुबा याःम्‍बक्‍हाॽ आनिॽ आजोगुम्‍ल फाॽआङ् तगिसा यारिप् चोगुआङ् वये़बारो॥

ख्रिस्‍ते़न्‍नु थिक्‍हुप् आबोङ्

११ खे़ल्‍ले़ चोगुल्‍ले़ थिम्‍मे़न्‍दङ् सुवाङ्‌ङो सागे़वाःन्‍नासिबान् निङ्‌वाॽ इःत्ते़म्‍मे़ॽओ॥ हे़क्‍क्‍याङ् आनिगे हर्दो हे़क्‍मा थिम् के़गप्‍पासिगे़ के़लॽबा यहुदिहाॽरे़ खिनिॽ “हर्दो मे़न्‍हे़क्‍मनानिङ्” के़म्‍मे़त्‍तिॽ (कर खे़ङ्‌ग मनाहाॽरे़ नासिङ्‌गे़न् थक्‍को मे़जोगुबा थिम्‍लक्‍लो)॥

१२ खे़न् ये़म्‍मो खिनिॽ ख्रिस्‍त मे़ःन्‍ने, इस्राइलबा यक्‌युङ्‌बा के़न्‌वयिन्, निङ्‌वाॽफुमाङ्‌ङिल्‍ले़ पिनिङ् फाॽआङ् माङ्‌हे़क् चोगुबा माङ्‌हुप्‍हाॽ मे़ङ्‌घोःम्‍नाबा, निङ्‌साङ् के़होःप्‍पा नु कन् इक्‍सादिङ् खाम्‍बेःक्‍माओ निङ्‌वाॽफुमाङ् मे़ःन्‍ने के़वयिबान् निङ्‌वाॽ इःत्ते़म्‍मे़ॽओ॥

१३ कर खिनिॽ तगि निङ्‌वाॽफुमाङ्‌लाम् माःङ्‌घा के़वयिसाङ् आल्‍लो खिनिॽ ख्रिस्‍त ये़सुन् नु थिक्‍हुप् के़बोङ्‌बाहाॽ ख्रिस्‍तरे़ कुमाक्‍खिॽइन् वादेःन्‍दुबाल्‍ले़ चोगुल्‍ले़ निःत्ताङ् के़बोःक्‍खिआङ् के़वयिॽरो॥

१४ थेआङ्‌भे़ल्‍ले़ खुने़ॽलाम्‍बाए आनिॽ सनारुङ् आघोसुम्‍माङ् आवाॽ॥ खुने़ॽए यहुदिहाॽ नु थिम्‍मे़न्‍दङ् सुवाङ्‌हाॽ के़से़म्‍बा निङ्‌मिगे़न् लुङ्‌धाक् कुइसिःक्‍पा थिम्‍मिन् आबाङे नासिङ्‌गे़न् कुधक्‍को यस्‍सुर खे़ङ्‌हाॽ थिक्‍हुप् चोगुसिआङ् वाॽ॥

१५ खुने़ॽए साम्‌योथिम् इङ्‌जाङ्‌ङोबा थिम्‍हाॽ थेनाधेबा चोगु॥ खुने़ॽए यहुदि नु थिम्‍मे़न्‍दङ् सुवाङ्‌लुम्‍मो सनारुङ् ताःत्‍छे़ ने़त्‍छि सुवाङ्‌लाम्‍बा खुने़ॽनु थिक्‍हुप् के़बोङ्‌बा लत्‍छा कुसङ् सुवाङ्‌धिक् चोगुआङ् वाॽरो॥

१६ हे़क्‍केःल्‍ले़ खुने़ॽ सिलाम्‍साक्‍मा सिङ्‌ङो स्‍ये़आङ् आनिॽ ने़त्‍छि सुवाङ्‌बा मनाहाॽ थिक्‍हुप्‍पो आदारे़ हे़क्‍क्‍याङ् निङ्‌वाॽफुमाङ्‌ङिन्‍नु नादङ् आजोगे़, हे़क्‍केलॽरिक् आनिॽ लुम्‍मोबा चिःत्‍छिङ्‌मान् खे़त्‍तुदेसुरो॥

१७ ख्रिस्‍ते़न् त्‍ये़आङ् निङ्‌वाॽफुमाङ्‌ङिन्‍नु माःङ्‌घा के़वाॽबा खिनिॽ थिम्‍मे़न्‍दङ् सुवाङ्‌हाॽ नु निःत्ताङ् के़वाॽबा यहुदिहाॽओ सनारुङ्‌ङिल्‍ले़न् सुनाइङ् से़ःसुरो॥

१८ खुने़ॽलाम्‍मे आनिॽ के़रे़क्‍ले़ थिक् सेसेमाङ् आघोःसुम्‍माङ् पानुदिङ् पा निङ्‌वाॽफुमाङ्‌ङो पेःक्‍मा आघोःसुम्‍माङ् आवाॽरो॥

१९ खे़ल्‍ले़ चोगुल्‍ले़ आल्‍ल खिनिॽ थिम्‍मे़न्‍दङ् सुवाङ्‌हाॽ वेॽ लाजेॽबा नु तास्‍वाबानिङ् मे़ःन्, कर खिनिॽग निङ्‌वाॽफुमाङ्‌ङिल्‍ले़ सेसे कुमनाहाॽनु निङ्‌वाॽफुमाङ्‌ङिल्‍ले़ कुहिम्‍सयङ्‌ङोबा यक्‌युङ्‌बा के़बोःक्‍खिआङ् के़वयिॽरो॥

२० आनिॽग सेःक्‌युक्‍मिबा नु माङ्‌निङ्‌वाॽपान् के़बाःप्‍पाहाॽरे़ मे़ने़स्‍सुबा हिम्‍पाङ्‌यक्‍को चोःक्‍मनाबा हिम् कुइसिःक् आजोःक्॥ हे़क्‍क्‍याङ् खे़न् हिम्‍मिल्‍ले़न् के़ये़क्‍पा कुम्‍मालुङ्‌ङिङ्‌ग ख्रिस्‍त ये़सुन् नेरो॥

२१ खुने़ॽओए काक् हिम्‍मिन् काम्‍माङ् दाङ्‌बाल्‍ले़ लागि सेसेबा माङ्‌हिम् पोङ्‌ङाङ् पोर पेःक्‍लो॥

२२ हे़क्‍क्‍याङ् खिनिॽआङ् खुने़ॽनु सोरिक् थिक्‍हुप् के़बोःक्‍खिआङ् निङ्‌वाॽफुमाङ्‌ङिल्‍ले़ कुयुङ्‌मादे़न् के़बोःक्‍खिॽ, हे़क्‍केलॽरिक् खिनिॽओ निङ्‌वाॽफुमाङ्‌ङिन् सेसेमाङ्‌लाम् युङ्‌लो॥

थिम्‍मे़न्‍दङ् सुवाङ्‌लुम्‍मो पावलरे़ कुमाङ्‌सेवा

३

हे़क्‍केःल्‍ले़ इङ्‌गाॽ पावलरे़ खिनिॽ थिम्‍मे़न्‍दङ् सुवाङ्‌हाॽओ ख्रिस्‍त ये़सुरे़ कुयाःम्‍बेओ सुनाइङ् से़सुङ्‌बाल्‍ले़ चोगुल्‍ले़ पुङ्‌लाहिम्‍मो साक्‍पा थ्‍याङ्‌बारो॥

२ निङ्‌वाॽफुमाङ्‌ङिल्‍ले़ लुङ्‌माॽ आदुक्‍ते़बाल्‍ले़ कुयाःम्‍बेओ खिनिॽ इङ्‌भोमा लक्‍पे़न्‍निन् खुने़ॽ पिराङ्‌बान् खिनिॽ के़घे़प्‍सुम्‍माङ् के़वयिॽ के़लॽबा निङ्‌वाॽ इःत्‍तुङ्‌लो॥

३ कङ्‌ग निङ्‌वाॽफुमाङ्‌ङिल्‍ले़ ओसेःन्‍धाक्‍ताङ्‌बा कुनिङ्‌वाॽ सिगाङ्‌बा पाःन्‍लो॥ कल्‍ले़ कुयाःम्‍बेओ इङ्‌गाॽ तगिसा मिसाक् साप्‍तुङ्‌ङाङ् वाॽरो॥

४ कन् सक्‍इङ्‌घङ्‌ङिन् के़निःरुम्‍माङ् इङ्‌गाॽ निङ्‌वाॽ खोसुङ्‌बा ख्रिस्‍तरे़ कुयाःम्‍बेओबा सिबिॽ पाःन्‍निन् कुसिङ् निःप्‍मा के़सुक्‍तुम्‍लो॥

५ खे़न् पाःन्‍निन् के़बेःक्‍पा ये़म्‍मोबा मनाहाॽओ ओसेःन्‍दाङ् मे़म्‍बोङ्‌ङे वये़, कर कन् ये़म्‍मो सेसेमाङ्‌लाम् निङ्‌वाॽफुमाङ्‌ङिल्‍ले़ सेसे कुसेःक्‌युक्‍मिबाहाॽ नु माङ्‌निङ्‌वाॽपान् के़बाःप्‍पाहाॽओ ओसेःन्‍दाङ् पोःक्‍खे़आङ् वाॽरो॥

६ खे़न् सिबिॽबा पाःन्‍निन् बा कन्‍लो– सुनाइङ्‌लाम्‍बाए थिम्‍मे़न्‍दङ् सुवाङ्‌हाॽ यहुदिहाॽनु सोरिक् युक्‍साबासि, सोरिक् थिक्‍हुप् के़बोङ्‌बासि हे़क्‍क्‍याङ् ख्रिस्‍त ये़सुलाम् के़दाबा निङ्‌वाॽफुमाङ्‌ङिल्‍ले़ कुमाङ्‌हे़क्‍किल्‍ले़न् सोरिक् लक् के़घोबासिरो॥

७ निङ्‌वाॽफुमाङ्‌ङिल्‍ले़ कुलुङ्‌गुम् नु कुमुक्‍साम्‍लाम् इङ्‌गाॽ कन् सुनाइङ् के़से़बा से़वारोबा पोःक्‍खाङ्‌लो॥

८ निङ्‌वाॽफुमाङ्‌ङिल्‍ले़ के़रे़क् सेसे कुमनाहाॽनुःल्‍ले़ इङ्‌गाॽ योःयोःक्‍पा चोःक्‍कासाङ् कुसिङ् निःप्‍माए सुक्‍मे़न्‍दे़प्‍मनाबा ख्रिस्‍तरे़ आबिरे़बा हाङ्‌वा मुॽइसाम्‍मिल्‍ले़ कुयाःम्‍बेओ थिम्‍मे़न्‍दङ् सुवाङ्‌हाॽ इङ्‌भोमासि फाॽआङ् कन् लुङ्‌गुम्‍मिन् इङ्‌गाॽ पिराङ्‌लो॥

९ हे़क्‍क्‍याङ् काक् पाःन्‍हाॽरे़न् नावागे़न् चइःत् के़ने़बा निङ्‌वाॽफुमाङ्‌ङिल्‍ले़ उनाहुरिआङ्‌धो माॽरुबा पाःन्‍निल्‍ले़न् निङ्‌सेःक्‍किन् काक् मनाहाॽ चे़क्‍मासि फाॽआङ् इङ्‌गाॽ सेगाङ्‌लो॥

१० अक्‍खेलॽरिक् सेसेहुप्‍लक्‍लाम्‍बा निङ्‌वाॽफुमाङ्‌ङिल्‍ले़न् काक् परिक्‍पा सिक्‍कुम्‍दिङ् निङ्‌वाॽइन् ताङ्‌साक्‍पाओबा काक् हाङ् के़जोःक्‍पा नु युक् के़जोःक्‍पा फे़न्‍साम्‍हाॽओ ओसेःन्‍दाङ् पोङ्‌लो॥

११ कङ्‌ग निङ्‌वाॽफुमाङ्‌ङिल्‍ले़ चोगुबा मे़न्‍नुप्‍मनाबा निङ्‌वाॽसोक् कुइसिःक् आनिॽ दाङ्‌बा ख्रिस्‍त ये़सुलाम्‍बा कुलिङ्‌दो के़त्तुरो॥

१२ खुने़ॽ चोगुल्‍ले़ हे़क्‍क्‍याङ् खुने़ॽ आजोगुम्‍बा नसाःन्‍लाम्‍बा हाङ्‌हाङ् लॽरिक् मे़ङ्‌गिए निङ्‌वाॽफुमाङ्‌ङो पेःक्‍मा आघोसुम्‍लो॥

१३ खे़ल्‍ले़ चोगुल्‍ले़ खिनिॽ लागि इङ्‌गाॽ तुमुङ्‌बा इनोगे़न् तुक्‍खेन् के़निसुम्‍मिल्‍ले़ खिनिॽ निङ्‌साङ् मे़बुक्‍ने़न्‍ल कर खे़ङ्‌ग खिनिॽ इङ्‌धाङ् के़घोसुम्‍बा हे़क्‍के इःत्ते़म्‍मे़ॽओ फाॽआङ् पेलि फाक्‍निङ्‌लो॥

पावलरे़ एफिसिहाॽरे़ लागि चोगुबा तुवा

१४ खे़ल्‍ले़ चोगुल्‍ले़ए इङ्‌गाॽ पानुदिङ् पा निङ्‌वाॽफुमाङ्‌ङिल्‍ले़ कुदगि थुङ्‌बोहजॽआङ् तुवा चोःक्‍कारो॥

१५ खुने़ॽलाम्‍बाए इक्‍सादिङ् खाम्‍बेक् नु साङ्‌ग्राम्‍पेदाङ्‌बा के़रे़क् मे़न्‍छाम् सयङ्‌हाॽरे़ खुनिॽ मिङ् मे़घोसुॽरो॥

१६ खुने़ॽ मुल्‍लुक् मिमिदिङ्‌गे़न् कुमुक्‍साम्‍लाम् कुयाम्‍साम्‍मिल्‍ले़ खिनिॽ याम्‍साम्‍मो के़धुम्‍बा के़जोगिर फाॽआङ् तुवा चोःक्‍कारो॥

१७ हे़क्‍केलॽरिक् नसाःन्‍लाम् ख्रिस्‍ते़न् खिनिॽ सिक्‍लुङ्‌मो वाॽर॥ निङ्‌वाॽफुमाङ्‌ङिल्‍ले़ कुमिःम्‍जिओ खिनिॽ साःप् लेःत्‍छिङ्‌ङाङ् के़धुम्‍बा के़बोःक्‍खिर,

१८ हे़क्‍केलॽरिक् खिनिॽ के़रे़क् निङ्‌वाॽफुमाङ्‌ङिल्‍ले़ सेसे कुमनाहाॽनु ख्रिस्‍तरे़ आक्‍खे़न् साॽरिक् लुङ्‌माॽ आदुक् के़लॽबान् काक् परिक्‍लाम् कुसिङ् निःप्‍मा के़सुक्‍तुम्‍लो॥

१९ हे़क्‍क्‍याङ् ने़हिनिङ्‌वाॽरे़ मे़घोःप्‍तुम्‍बा ख्रिस्‍तरे़ कुमिःम्‍जिन् कुसिङ् के़निःत्तुम्‍माङ् निङ्‌वाॽफुमाङ्‌ङिन् कुलिङ्‌दो के़गे़प्‍पा चोःक्‍पा कुइसिःक् के़बोःक्‍खिररो॥

२० आल्‍ल आनिॽ नाःक्‍मनाबा हे़क्‍क्‍याङ् इःप्‍मनाबानुःल्‍ले़आङ् यरिक् चोःक्‍मा के़सुक्‍पा आनिॽओ याःम्‍बक् के़जोःक्‍पा खुने़ॽ कुमुक्‍साम्‍लाम् निङ्‌वाॽफुमाङ्‌ङिल्‍ले़न्

२१ के़रे़क् ये़म्‍मो, के़रे़क् मे़न्‍छाम् थाःक्‍को, सेसेहुप्‍लक्‍को नु ख्रिस्‍त ये़सुओ सदादिङ् सदादिङ् कुनारा पोररो॥ आमे़न्॥

याम्‍साम्‍गे़न् थिक्‍हुप् पोङ्‌मा

४

ख्रिस्‍त ये़सुरे़ कुयाःम्‍बेओ इङ्‌भोसुङ्‌बाल्‍ले़ चोगुल्‍ले़ इङ्‌गाॽ पुङ्‌लाहिम्‍मो साक्‍पा के़धाबाल्‍ले़ निङ्‌वाॽफुमाङ्‌ङिल्‍ले़ सेगुसिबा मनाहाॽ खे़म्‍दु लाॽरुसिबा हिङ्‌मन्‍नो मे़वाॽबा हे़क्‍के वये़म्‍मे़ॽ फाॽआङ् पेलि फाक्‍निङ्‌लो॥

२ काक् चुङ्‌जिगे़न् नःम्‍नःम् नु सुम्‍सुम्‍माङ् वये़म्‍मे़ॽ॥ हे़क्‍क्‍याङ् निङ्‌वाॽ यो धो मे़ल्‍लॽए लुङ्‌माॽ तुक्‍कासिम्‍मे़ॽर नासि थःत्ते़म्‍मे़ॽओ॥

३ वेॽहाॽनु सनारुङ्‌ङो वये़म्‍मे़ॽआङ् सेसेमाङ्‌लाम् के़दाबा थिक्‍हुप्‍पो वाॽमा साॽरिक् कोःत्ते़म्‍मे़ॽओ॥ सेसेमाङ्‌लाम् के़दाबा थिक्‍हुप्‍पो वाॽमा फाॽआङ् काक् परिक्‍ले़ तम्‍सिन् चोगे़म्‍मे़ॽर सनारुङ्‌ङो वये़म्‍मे़ॽओ॥

४ निङ्‌वाॽफुमाङ्‌ङिल्‍ले़ के़उःत्तिल्‍ले़ लत्‍छा निङ्‌साङ् के़बिरिबा कुइसिःक्‍के, ख्रिस्‍ते़न् नसान् के़जोःक्‍पाहाॽ लत्‍थिक् थक्‍सिरो॥ हे़क्‍क्‍याङ् सेसेमाङ् लत्‍थिक् वाॽ,

५ दाङ्‌बान् लत्‍थिक् वाॽ, नसान् लत्‍थिक् वाॽ, हे़क्‍क्‍याङ् बप्‍तिस्‍माआङ् लत्‍थिक् वाॽ॥

६ हे़क्‍क्‍याङ् काक् मे़न्‍छाम् याप्‍मिरे़ पानुदिङ् पा निङ्‌वाॽफुमाङ्‌ङिन् लत्‍थिक् वाॽरो॥ खुने़ॽए आनिॽ के़रे़क् सम्‍दाङ् युक् कत्तुॽ, आनिॽ के़रे़क्‍लाम्‍बा याःम्‍बक् चोगुॽ, हे़क्‍क्‍याङ् आनिॽ के़रे़क्‍को वाॽरो॥

७ कर ख्रिस्‍तरे़ हाबा पिमा निङ्‌वाॽ चोगुबा इसिःक् आनिॽ के़रे़क्‍ले़ पर्धाःम् आघोसुम्‍माङ् आवाॽ॥

८ खे़ल्‍ले़ चोगुल्‍ले़ साम्‌योसाप्‍लाओ अक्‍खे साप्‍ते़आङ् पत्,

“खुने़ॽ थाःङ् पेःल्‍ले़ नाःन्‍दुसिबाहाॽ

खुने़ॽनु तेॽरुसि,

हे़क्‍क्‍याङ् कुमनाहाॽ पर्धाःम्‍हाॽ पिरुसि॥”

९ आल्‍ल कन् “थाःङ् पे” फाॽइङ्‌ग थेःन्‍बे? कन् फाॽइङ्‌ग खुने़ॽग यो खाम्‍बेक् सिगाङ् थारिक्‍काङ् थ्‍ये़ के़लॽबाने़ पोङ्‌लो॥a

१० थोलाम्‍नु के़धाःबान्‍ने के़रे़क् खाम्‍बेःक्‍माओ नु तरःङ्‌गे़न् ताङ्‌साङ्‌ङो वाॽर फाॽआङ् ताङ्‌साक्‍पे़न्‍नुःल्‍ले़आङ् थो थारिक् पे॥

११ खुने़ॽए कुभा सेःक्‌युक्‍मिबा, माङ्‌निङ्‌वाॽपान् के़बाःप्‍पा, सुनाइङ् के़से़बा हे़क्‍क्‍याङ् नसानिबाहाॽ कम्‍ब्राङ् के़मे़प्‍पा नु सिक्‍साम्‍बा पोङ्‌से़ पर्धाःम्‍हाॽ पिरुसिरो॥

१२ हे़क्‍केलॽरिक् सेसेहुप्‍लक् ख्रिस्‍तरे़ कुधक्‍किन् थोबो पोङ्‌ल फाॽआङ् निङ्‌वाॽफुमाङ्‌ङिल्‍ले़ सेसे कुमनाहाॽ माङ्‌सेवा याःम्‍बक् चोःक्‍मारे़ लागि यारिप् मे़बोङ्‌लरो॥

१३ हे़क्‍केलॽरिक् आनिॽ के़रे़क् नसाःन्‍नो नु निङ्‌वाॽफुसाःल्‍ले़ कुने़हिनिङ्‌वाॽओ थिक्‍हुप् आबोङ्, हे़क्‍क्‍याङ् दाङ्‌बाओ के़रे़क् खासिङ् के़निःप्‍पा आबोङ्‌ङाङ् ख्रिस्‍तओ कुलिङ्‌दो आगे़त्‍लो॥

१४ हे़क्‍केःल्‍ले़ आनिॽ अङे़ःक्‌वाहाॽ कुइसिःक् कुनिङ्‌वाॽ के़बाःक्‍पा आम्‍बोङ्‌ने़न्॥ हे़क्‍क्‍याङ् वाभे़ल्‍ले़ङ्‌ङिल्‍ले़ हिप्‍तुआङ् वाःन्‍दुबा खःङ्‌बेन् कुइसिःक् इङ्‌ले़क्‍के मनाहाॽरे़ खुनिॽ मुजाःप्‍पा फे़न् निसाम्‍मिल्‍ले़ आनिॽ ना कत्‍ना आन्‌वाःन्‍ने़न्‍लो॥

१५ खे़ल्‍ले़ कुले़क्‌वा मिःम्‍जिन्‍नु से़क्‍खा पान् आबाःत्तुम्‍मिल्‍ले़ आल्‍लसाङ् यरिक् आनिॽ काक् परिक्‍ले़ ख्रिस्‍ते़न् हे़क्‍केए आबोङ्, थेआङ्‌भे़ल्‍ले़ खुने़ॽए आनिॽ थे़गेक्‍पारो॥

१६ खुने़ॽलाम्‍बाए नासिङ्‌गे़न् थक्‍कोबा के़रे़क् याम्‍लक्‍हाॽ चक्‍सिङ्‌ङाङ् आबाङे याःम्‍बक् चोगुर मिःम्‍जिःल्‍ले़ कुधिम् पोङ्‌ङाङ् के़धुम्‍बा पोङ्‌ल पेःक्‍लो॥

ख्रिस्‍तओ कुसङ् हिङ्‌मन्

१७ खे़ल्‍ले़ चोगुल्‍ले़ इङ्‌गाॽ दाङ्‌बाल्‍ले़ कुयुक्‍किल्‍ले़ अक्‍खे मे़त्‍निङ्, खिनिॽ निङ्‌वाॽफुमाङ् कुसिङ् मे़न्‍निःप्‍मनाबाहाॽ मे़वाॽबा कुइसिःक् मे़वये़म्‍मिन्‍ने़ॽओ, थेआङ्‌भे़ल्‍ले़ खे़ङ्‌हाॽरे़ खुनिॽ निङ्‌वाॽइन् कुसुम् मे़न्‍दम्‍मनाबा चोक्‍लो॥

१८ खे़ङ्‌हाॽरे़ के़साक्‍पा खुनिॽ निङ्‌वाॽइल्‍ले़ नु निङ्‌वाॽ पाःक्‍माल्‍ले़ चोगुल्‍ले़ खे़ङ्‌हाॽ निङ्‌वाॽफुमाङ्‌ङिल्‍ले़ पिरुसिबा हिङ्‌मन्‍लाम् माःङ्‌घा मे़बोःक्‍खे़आङ् मे़वाॽ, हे़क्‍क्‍याङ् खे़ङ्‌हाॽरे़ खुनिॽ निङ्‌वाॽइन् खादाप्‍तुआङ् वाॽ॥

१९ खे़ङ्‌हाॽरे़ खुनिॽ निङ्‌वाॽ थःप्‍पाङ् निङ्‌वाॽ थाप्‍थाप् फे़न् याःम्‍बक् मे़जोगुरो॥ खे़ङ्‌हाॽरे़ के़रे़क् परिक्‍पा आजिःन्‍जिःम्‍बा नु सिक्‍के़ले़ःङ्‌बा पाःन्‍नो चक्‍मे़ल्‍लॽए निङ्‌वाॽ मे़बिरुॽरो॥

२० कर खिनिॽग ख्रिस्‍तरे़ कुयाःम्‍बेओ हे़क्‍केलॽरिक् के़न्‍हुॽआसिन्॥

२१ कुजे़क्‍के खुने़ॽ कुयाःम्‍बेओ के़घे़प्‍सुम्‍माङ् ये़सुरे़ कुसे़क्‍खान् के़हुॽआसिआङ् के़वयिॽरो॥

२२ खे़ल्‍ले़ चोगुल्‍ले़ ख्रिस्‍ते़न् नसान् मे़न्‍जोःक्‍के के़वयिल्‍ले़ इङ्‌ले़क्‍के फे़न् निङ्‌वाॽइल्‍ले़ फे़त्‍लाःन्‍दुबा खिनिॽ तगिबा ये़प्‍ले़क्‍किन् लाप्‍फुसे़म्‍मे़ॽआङ्

२३ खिनिॽ सिक्‍लुङ्‌मान् नु निङ्‌वाॽइन् कुसङ् पोङ्‌माए पोङ्॥

२४ हे़क्‍क्‍याङ् निङ्‌वाॽफुमाङ् कुइसिःक् से़क्‍खा, साम्‌योबा नु सेसे चोगे़बा कुसङ् ये़प्‍ले़क्‍किन् कुसङ् चाङ् कुइसिःक् चाक्‍खे़म्‍मे़ॽओ॥

२५ खे़ल्‍ले़ चोगुल्‍ले़ इङ्‌ले़क् पाःन्‍हाॽ खिनिॽ के़रे़क्‍ले़ ले़रे़म्‍मे़ॽआङ् खिनिॽ लुम्‍मो से़क्‍खा पारे़म्‍मे़ॽ, थेआङ्‌भे़ल्‍ले़ आनिॽग लत्‍छा थक्‍कोबा याम्‍लक्‍सिरो॥

२६ खिनिॽ सिक् पोःक्‍साङ् लायो मे़जोगे़म्‍मिन्‍ने़ॽ॥ नाम्‍धामानुःल्‍ले़ तगिए खिनिॽ सिक्‍पोःक्‍मान् चिप्‍ल,

२७ हे़क्‍केलॽरिक्‍के माफे़न्‍साम्‍मिन् खिनिॽ निङ्‌वाॽओ याःम्‍बक् चोःक्‍मा मे़बाङ्‌घे़म्‍मिन्‍ने़ॽओ॥

२८ के़घुःम्‍बाल्‍ले़ आल्‍लआङ्‌धो खुःप्‍मा मे़नुॽने़न्‍लो, कर खे़ल्‍ले़ मे़ङ्‌गप्‍मनाबाहाॽ पिमा सुक्‍तुसिर फाॽआङ् याम्‍बुधिक्‍काङ् नुबा याःम्‍बक् चोःक्‍माए पोङ्‌लो॥

२९ खिनिॽ ताप्‍फे़ःम्‍बा पान् पाःप्‍मा मे़नुॽने़न्, कर के़घे़म्‍बाहाॽरे़ कुभाॽ मे़घोसुर फाॽआङ् कुसुम्‍गे़दम्‍बा नु हाङ्‌हाङ् के़मे़प्‍पा पाःन्‍लक् पारे़म्‍मे़ॽ॥

३० हे़क्‍क्‍याङ् के़जोगुम्‍बा पाःन्‍लाम् निङ्‌वाॽफुमाङ्‌ङिल्‍ले़ कुसेसेमाङ्‌ङिल्‍ले़ कुनिङ्‌वाॽ मे़दुक्‍खे़म्‍मिन्‍ने़ॽ, थेआङ्‌भे़ल्‍ले़ काक् चोःक्‌युम्‍भो खोमा ये़न् थारिक् खिनिॽ आमनानिङ् फाॽआङ् ओसेःन्‍दाङ् चोःक्‍से़ निङ्‌वाॽफुमाङ्‌ङिल्‍ले़ सेसेमाङ्‌ङिन् के़बिरिआङ् वाॽरो॥

३१ के़रे़क् सिक् कुःमा, सिक्‍पोःक्‍मा, याःक् ले़ॽमा, हयङ्‌किल्‍लिङ् चोःक्‍मा, चे़ॽया इङ्‌दो पाःप्‍मा हे़क्‍क्‍याङ् काक् परिक्‍पा मना चिःप्‍मा ले़रे़म्‍मे़ॽओ॥

३२ कर निङ्‌वाॽफुमाङ्‌ङिल्‍ले़ ख्रिस्‍तलाम् खिनिॽ लायोन् ले़प्‍मि के़बिरिबा हे़क्‍केए, खिनिॽआङ् ले़प्‍मि पिआसिम्‍मे़ॽर लुङ्‌माॽ तुक्‍कासिम्‍मे़ॽआङ् लुङ्‌माॽ स्‍याःत् मे़त्तासिम्‍मे़ॽओ॥

a 

४:९ यो खाम्‍बेक् सिगाङ्– कन् ने़त्‍छि परिक्‍ले़ कुसिङ् निःप्‍मा सुक्‍ते़त्॥ यरिक्‍तङ्‌बा मनाहाॽरे़ ये़सुन् इक्‍सादिङ् खाम्‍बेःक्‍को ये़आङ् स्‍ये़ हे़क्‍क्‍याङ् मे़लुप्‍तु हे़क्‍क्‍याङ् साङ्‌ग्राम्‍पेदाङ्‌ङो नुःक्‍खे़ पेबान् मे़इःत्तुॽ, कर वेॽहाॽरे़ खे़मादिङ् यङ्‌सङ् थारिक्‍काङ् के़रे़रो फाॽआङ् मे़इःत्तु॥

ओःत्तिओ लाङ्‌घेःक्‍मा

५

खे़ल्‍ले़ चोगुल्‍ले़ खिनिॽ निङ्‌वाॽफुमाङ्‌ङिल्‍ले़ कुमिःम् कुस्‍सा के़बोःक्‍खिबाल्‍ले़ चोगुल्‍ले़ खुने़ॽ हे़क्‍के पोङ्‌मा कोःत्ते़म्‍मे़ॽओ॥

२ ख्रिस्‍तरे़ आनिॽ लुङ्‌माॽ आदुक्‍ते़आङ् आनिॽ लागि स्‍ये़बा कुइसिःक् खिनिॽआङ् लुङ्‌माॽ तुक्‍कासिम्‍मे़ॽओ॥ खुने़ॽए निङ्‌वाॽफुमाङ्‌ङो तोःम्‍मनाबा कुनाम् के़नुॽबा नु कुनिङ्‌वाॽ के़दाबा सिदुङ्‌जभा पोङ्‌से़ आबाङे पिसिङ्‌लो॥

३ कर याम्‍बोःप्‍मान्, काक् आजिःन्‍जिःम्‍बा पाःन्‍हाॽ इग्र खिःम्‍मा पाःन्‍निन् लत्‍छाआङ् खिनिॽ लुम्‍मो मे़वाॽने़न्‍ल, थेआङ्‌भे़ल्‍ले़ हे़क्‍तङ्‌बा पाःन्‍हाॽरे़ निङ्‌वाॽफुमाङ्‌ङिल्‍ले़ सेसे कुमनाहाॽ मे़घे़म्‍दुन्‍छिन् मे़लाॽरुन्‍छिन्‍लो॥

४ हे़क्‍क्‍याङ् मे़घे़म्‍दुन्‍छिन्‍बा मे़न्‍जिक्‍क्रा पाःन्, अदङ्‌पान् नु माङ्‌बाःन् पाःप्‍मा मे़नुॽने़न्‍लो, कर निङ्‌वाॽफुमाङ्‌ङिन् नोगे़न् पिमा पान् पाःप्‍मा पोङ्‌लो॥

५ थेआङ्‌भे़ल्‍ले़ याम्‍बोःप्‍मा याःम्‍बक् के़जोःक्‍पा, आजिःन्‍जिःम्‍बा याःम्‍बक् के़जोःक्‍पा नु खिःम्‍ब्राक्‍पा आत्तिन्‍हाॽरे़आङ् ख्रिस्‍त नु निङ्‌वाॽफुमाङ्‌ङिल्‍ले़ खुन्‍छिॽ हाङ्‌जुम्‍मो लक् मे़ङ्‌घोसुन् फाॽआङ् खिनिॽ नुरिक्‍काङ् कुसिङ् के़निःत्तुम्‍मेरो॥ खे़न् खिःम्‍ब्राक्‍पाङ्‌ग नावाइत्‍ला सेवा के़जोःक्‍पाएरो॥

६ खे़न् हे़क्‍तङ्‌बा पाःन्‍नो हाःत्‍ले़आङ् खिनिॽ हने़बा पाःन्‍लाम् इङ्‌ले़क्‍मा के़न्‍छुक्‍तिन्‍लरो, थेआङ्‌भे़ल्‍ले़ खे़न् हने़बा पाःन्‍निल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुसाक्‍के़न् खुने़ॽ मे़न्‍इःप्‍मना मे़न्‍नाःप्‍मनाबाहाॽओ थारो॥

७ खे़ल्‍ले़ चोगुल्‍ले़ हे़क्‍तङ्‌बा मनाहाॽनु लाःत्‍लाःत् वये़म्‍मे़ॽओ,

८ थेआङ्‌भे़ल्‍ले़ तगि खिनिॽआङ् खादाम्‍मो के़वयि, कर आल्‍ल खिनिॽ दाङ्‌बान्‍नु थिक्‍हुप् के़बोःक्‍खिआङ् ओःत्तिओ के़वयिॽ॥ खे़ल्‍ले़ चोगुल्‍ले़ खिनिॽ ओःत्तिओ के़वाॽबा मनाहाॽ कुइसिःक् वये़म्‍मे़ॽ॥

९ थेआङ्‌भे़ल्‍ले़ ओःत्तिओ के़वाॽबाहाॽरे़ के़रे़क् नुबा, साम्‌योबा नु से़क्‍खाबा याःम्‍बक्‍हाॽ मे़जोगुॽ॥

१० दाङ्‌बाल्‍ले़ कुनिङ्‌वाॽ के़दाबा पाःन्‍हाॽ कोःत्ते़म्‍मे़ॽ॥

११ खादाम्‍मालुम्‍मोबा कुसुम् मे़न्‍दम्‍मनाबा याःम्‍बक् के़जोःक्‍पाहाॽनु मे़गाम्‍मासिम्‍मे़न्‍ने़ॽ, कर खे़न् हे़क्‍तङ्‌बा याःम्‍बक्‍हाॽ नुबा मे़ःन् फाॽआङ् ओसेःन्‍धाक्‍ते़म्‍सिम्‍मे़ॽ॥

१२ थेआङ्‌भे़ल्‍ले़ लायो के़जोःक्‍पा मनाहाॽरे़ स्‍वाःत्ताङ् मे़जोगुबा पाःन्‍हाॽ पाःप्‍माआङ् आनुःन्‍लो॥

१३ कर खे़ङ्‌हाॽरे़ मे़जोगुबा याःम्‍बक्‍हाॽ आक्‍खे़न् ताप्‍फे़ःम्‍बा चोक् फाॽआङ् ओःत्तिओ थाःप्‍लो॥

१४ थेआङ्‌भे़ल्‍ले़ ओःत्‍तिःल्‍ले़ थोॽरुबा काक् पाःन्‍हाॽ निधाःप्‍लो॥ खे़ल्‍ले़ चोगुल्‍ले़ कुभारे़ अक्‍खे मे़बाःत्तुॽ,

“के़इम्‍बासे, सोरे़म्‍मे़ॽ! सिमे़न्‍लाम् पोगे़म्‍मे़ॽ,

हे़क्‍क्‍याङ् ख्रिस्‍तरे़ कुओःत्तिःन् खिनिॽओ ओःत्‍लो॥”

१५ खे़ल्‍ले़ चोगुल्‍ले़ खिनिॽ सिङ्‌सिङ् ये़क्‌ये़क् लॽरे़म्‍मे़ॽ, अदङ् हे़क्‍के मे़ःन्, कर सिक्‍कुम्‍साबा हे़क्‍के वये़म्‍मे़ॽ॥

१६ काक् सुये़म्‍मिन् नुरिक्‍काङ् ओगप् चोगे़म्‍मे़ॽ, थेआङ्‌भे़ल्‍ले़ कन् ये़म्‍मिन् ताप्‍फे़ःम्‍बा चोक्॥

१७ खे़ल्‍ले़ चोगुल्‍ले़ अदङ् मे़बोःक्‍खे़म्‍मिन्‍ने़ॽ, कर दाङ्‌बाल्‍ले़ कुनिङ्‌वाॽइन् कुसिङ् निःत्ते़म्‍मे़ॽआङ् चोगे़म्‍मे़ॽ॥

१८ चे़ल्‍ले़क्‍सेॽ थिःल्‍ले़ मे़मआसिम्‍मिन्‍ने़ॽ, थेआङ्‌भे़ल्‍ले़ खे़ल्‍ले़ ताप्‍फे़ःम्‍बा लाम्‍मो लाम्‍आलो, कर सेसेमाङ्‌ङिल्‍ले़ कुधिम् पोःक्‍खे़म्‍मे़ॽओ॥

१९ खिनिॽ लुम्‍मो निङ्‌वाॽफु साम्‍लोहाॽ, सेवासाम्‍लोहाॽ हे़क्‍क्‍याङ् याम्‍साम्‍गे़न् साम्‍लोहाॽओ पारे़म्‍मे़ॽआङ् सिक्‍लुङ्‌मोलाम्‍बा कुसागे़नुॽबा इक्‍लाःल्‍ले़ दाङ्‌बान् साम्‍मे़त्ते़म्‍मे़ॽओ॥

२० सदादिङ् काक् पाःन्‍हाॽरे़ लागि आनिॽ दाङ्‌बा ये़सु ख्रिस्‍तरे़ कुमिङ्‌ङो पानुदिङ् पाः निङ्‌वाॽफुमाङ्‌ङिन् नोगे़न् पिरे़म्‍मे़ॽ॥

ख्रिस्‍त नु सेसेहुप्‍लक्

२१ आल्‍ल ख्रिस्‍ते़न् मिङ्‌सो इङ्‌धाङ् पिमनाबाल्‍ले़ चोगुल्‍ले़ थिक्‍किन् वेॽइल्‍ले़ कुयुक्‍को वये़म्‍मे़ॽओ॥

२२ मेलिङ्‌गे़न् मेःत्‍छे, दाङ्‌बाल्‍ले़ कुयुक्‍को वाॽमनाबा हे़क्‍केए खिनिॽ ये़म्‍बाहाॽरे़ खुनिॽ युक्‍को वये़म्‍मे़ॽओ॥

२३ थेआङ्‌भे़ल्‍ले़ ख्रिस्‍ते़न् सेसेहुप्‍लक्‍किल्‍ले़ कुधे़गेक् वाॽबा कुइसिःक् ये़म्‍बाॽइन्‍नाङ् मेःत्तिल्‍ले़ कुधे़गेःक्‍लो॥ आल्‍ल सेसेहुप्‍लक्‍किन् ख्रिस्‍तरे़ कुधक्‍लो, हे़क्‍क्‍याङ् खुने़ॽए खे़न् सेसेहुप्‍लक्‍किल्‍ले़न् से़न्‍लप्‍दाङ्‌बारो॥

२४ आल्‍ल सेसेहुप्‍लक्‍किन् ख्रिस्‍तरे़ कुयुक्‍को वाॽबा कुइसिःक्‍के, मेःत्‍हाॽआङ् काक् पाःन्‍हाॽओ ये़म्‍बाहाॽरे़ खुनिॽ युक्‍को वाॽमा पोङ्‌लो॥

२५ इत्‍थुङ्‌गे़न् ये़म्‍बाॽसे, ख्रिस्‍तरे़ सेसेहुप्‍लक्‍किन् लुङ्‌माॽ तुक्‍तुबा कुइसिःक्‍के खिनिॽ मेःत्‍हाॽ लुङ्‌माॽ तुक्‍ते़म्‍सिम्‍मे़ॽओ॥ खुने़ॽग सेसेहुप्‍लक्‍ले़ लागि कुहिङ्‌मन्‍निन् पिरुरो॥

२६ ख्रिस्‍तरे़ सेसेहुप्‍लक्‍किन् सेसे चोःक्‍से़ च्‍वाःत्तिल्‍ले़ वाहप्‍तुआङ् कुबाःन्‍जाक्‍किल्‍ले़ सेसेसाङ्‌साङ् चोगुरो॥

२७ खुने़ॽग इगे़सुॽबा नु से़रे़म् मे़ःन्‍नेबा इग्र अक्‍तङ्‌बा थेआङ् मे़म्‍बप्‍मनाबा, सेसे नु आप्‍तिक् मे़ःन्‍नेबा मिमिदिङ्‌गे़न् सेसेहुप्‍लक्‍किन् आबाङेओ तोःम्‍मा सुक्‍तुर फाॽआङ् हे़क्‍के चोगुरो॥

२८ हे़क्‍केलॽरिक्‍के ये़म्‍बाहाॽरे़ आबाङे थक्‍किन् नुरिक् मे़मे़त्तुबा हे़क्‍के खुनिॽ मेःत्‍हाॽ नुरिक् मे़प्‍मासि पोङ्, थेआङ्‌भे़ल्‍ले़ आत्‍तिल्‍ले़ कुमेःत्तिन् लुङ्‌माॽ तुक्‍तुॽ, खे़न् आबाङे लुङ्‌माॽ तुक्‍सिङ्‌लो॥

२९ आत्‍तिन् मनाःल्‍ले़आङ् आबाङे नासिङ्‌गे़न् कुधक्‍किन् आप्‍फाल्‍ले़आङ् मे़जिःत्तुन्, कर ख्रिस्‍तरे़ सेसेहुप्‍लक्‍किन् कम्‍ब्राङ् मे़त्तुबा कुइसिःक्‍के खे़ल्‍ले़ आबाङे कुधक्‍किन् कम्‍ब्राङ् मे़त्तुॽरो॥

३० थेआङ्‌भे़ल्‍ले़ आनिॽग खुने़ॽ कुधक्‍किल्‍ले़न् याम्‍लक्‍सिरो॥

३१ साम्‌योसाप्‍लाओ अक्‍खेलॽरिक् साप्‍ते़आङ् पत्, “खे़ल्‍ले़ चोगुल्‍ले़ मनाःल्‍ले़ आबाङे कुम्‍बा नु कुम्‍मासि ले़रुसिआङ् कुमेःत्तिन्‍नु थिक्‍हुप् पोङ्‌लो, हे़क्‍क्‍याङ् खे़ङ्‌हाॽ लत्‍छा थक् पोङ्‌सिॽ॥”

३२ कन् पाःन्‍निङ्‌ग निङ्‌वाॽ के़माबा सिबिॽ पाःन्‍लो, कर इङ्‌गाॽग ख्रिस्‍त नु सेसेहुप्‍लक्‍किल्‍ले़ कुयाःम्‍बेओ पाःत्तुङ्‌बारो॥

३३ कर खिनिॽआङ् के़इःत्तुम्‍ल पोङ्‌लो, खिनिॽ के़रे़क् आबाङे लुङ्‌माॽ के़दुक्‍कासिबा कुइसिःक्‍के खिनिॽ मेःत्‍हाॽ लुङ्‌माॽ तुक्‍ते़म्‍सिम्‍मे़ॽ, हे़क्‍क्‍याङ् मेःत्‍हाॽरे़आङ् खिनिॽ ये़म्‍बाहाॽ मिङ्‌सो इङ्‌धाङ् पिरे़म्‍सिम्‍मे़ॽओ॥

हिन्‍जाॽबित्‍छा नु पामारे़ लागि खाहुन्

६

हिन्‍जाॽबित्‍छासे, दाङ्‌बाल्‍ले़ कुमना के़बोःक्‍खिबाल्‍ले़ चोगुल्‍ले़ खिनिॽ पामाहाॽरे़ मुरा के़म्‍मे़त्तिबा पाःन्‍निन् खे़प्‍से़म्‍मे़ॽ, थेआङ्‌भे़ल्‍ले़ अक्‍खे चोःक्‍माल्‍ले़ नुबा पोङ्‌लो॥

२ “खिनिॽ पा नु माहाॽ मिङ्‌सो इङ्‌धाङ् पिरे़म्‍सिम्‍मे़ॽ”– कङ्‌ग माङ्‌हे़क्‍नुबा थिक्‍सिगेक्‍पा इङ्‌जाङ्‌लो–

३ खुन्‍छिॽ मिङ्‌सो इङ्‌धाङ् के़बिरुम्‍सिम्‍ने़ फाॽग्र “खिनिॽ के़नुःरि के़दासिरो, हे़क्‍क्‍याङ् कन् इक्‍सादिङ् खाम्‍बेःक्‍मो कुधाःक् केःम्‍बा के़बोःक्‍खिॽरो॥”

४ पानुदिङ् पाःसे, खिनिॽ साःहाॽ खुनिॽ सिक् मे़भोःक्‍खे़म् मे़बिरे़म्‍सिमे़न्‍ने़ॽ, कर दाङ्‌बाल्‍ले़ कुहे़न्‍धिम् नु कुनिसाम्‍मो थाङ्‌बे़न् मे़न्‍छिन् के़त्ते़म्‍सिम्‍मे़ॽओ॥

से़वारोबा नु कुन्‍दाङ्‌बाल्‍ले़ लागि खाहुन्

५ सेवारोबासे, के़गिसि के़यक्‍खिर कुदोःप्‍मा निङ्‌वाॽलाम् ख्रिस्‍तरे़ कुसेवा के़जोगुम्‍बा हे़क्‍के कन् इक्‍साबा खिनिॽ दाङ्‌बाहाॽरे़ के़म्‍मे़त्तिबा पाःन्‍निन् खे़प्‍से़म्‍मे़ॽ॥

६ खिनिॽ दाङ्‌बाहाॽरे़ खुनिॽ सिराॽ थाङ्‌ल फाॽआङ् खे़ङ्‌हाॽरे़ मे़निसुल्‍ले़रक् याःम्‍बक् मे़जोगे़म्‍मिन्‍ने़ॽ, कर ख्रिस्‍तरे़ कुसेवारोबा कुइसिःक् सिक्‍लुङ्‌मोलाम्‍मे निङ्‌वाॽफुमाङ्‌ङिल्‍ले़ कुनिङ्‌वाॽइन् हे़क्‍के याःम्‍बक् चोगे़म्‍मे़ॽओ॥

७ मनाहाॽ सेवा के़जोगुम्‍सिम्‍बा हे़क्‍के मे़ःन्, कर दाङ्‌बान् सेवा के़जोगुम्‍बा हे़क्‍के खिनिॽ सिराॽ पधाङ्‌धाङ्‌ल याःम्‍बक् चोगे़म्‍मे़ॽओ॥

८ योःक्‍पासाङ् योःक्‍पा मे़ःम्‍बासाङ्, आत्‍तिल्‍ले़ नुबा याःम्‍बक् चोगुॽ, खे़ल्‍ले़ चोगुबा हे़क्‍केए दाङ्‌बालाम् हाङ्‌से़म् खोसुॽ फाॽआङ् खिनिॽ कुसिङ् के़निःत्तुम्‍लो॥

९ हे़क्‍क्‍याङ् दाङ्‌बासे, खिनिॽ सेवारोबाहाॽआङ् हे़क्‍केलॽरिक्‍के मे़त्ते़म्‍सिम्‍मे़ॽओ॥ खे़ङ्‌हाॽ यङ्‌मा मे़से़रे़म्‍सिम्‍मे़न्‍ने़ॽ, थेआङ्‌भे़ल्‍ले़ खे़ङ्‌हाॽरे़न् नु खिनिॽ दाङ्‌बान् साङ्‌ग्राम्‍पेदाङ्‌ङो वाॽ, हे़क्‍क्‍याङ् खुने़ॽ एःक्‍पएःक् मे़जोगुन् फाॽआङ् खिनिॽ कुसिङ् के़निःत्तुम्‍लो॥

याम्‍साम्‍गे़न् फे़जुम् फे़याहाॽ

१० आल्‍ल कुनुप्‍मा पाःन्– दाङ्‌बाल्‍ले़ पयम् यम्‍बा कुमुक्‍साम्‍मिल्‍ले़ए के़धुम्‍बा पोःक्‍खे़म्‍मे़ॽओ॥

११ माफे़न्‍साम्‍मिल्‍ले़ कुजे़म्‍भन्‍निल्‍ले़ कुदक्‍ले़ङ्‌वाओ थक्‍मा के़सुक्‍तिर फाॽआङ् थक्‍सुबा चाङ्‌ङिल्‍ले़ थक्‍सुबान् काप्‍तुबा कुइसिःक् निङ्‌वाॽफुमाङ्‌ङिल्‍ले़ आबिबा काक् फे़जुम् फे़यान् काप्‍सिङ्‌ङे़म्‍मे़ॽओ॥

१२ थेआङ्‌भे़ल्‍ले़ आनिॽ थङ्‌ङिङ्‌ग मे़न्‍छाम् याप्‍मिनु मे़ःन्, कर हाङ्‌गे़जोःक्‍पाहाॽ, युक्‍दाङ्‌बाहाॽ, कन् खागे़माक्‍पा खाम्‍बेःक्‍कोबा मुक्‍साम्‍हाॽ हे़क्‍क्‍याङ् ताङ्‌साक्‍पाओबा काक् फे़न्‍साम्‍हाॽनु थक्‍मनाबा थङ्‌लो॥

१३ खे़ल्‍ले़ चोगुल्‍ले़ फे़न् ये़म्‍हाॽ ताःल्‍ले़ से़ःप्‍सिङ्‌मा के़सुक्‍कासिर फाॽआङ् थक्‍सुबा चाङ्‌ङिल्‍ले़ थक्‍सुबान् काप्‍तुबा हे़क्‍के निङ्‌वाॽफुमाङ्‌ङिल्‍ले़ आबिबा काक् पाःन्‍निल्‍ले़ काप्‍सिङ्‌ङे़म्‍मे़ॽओ॥ हे़क्‍क्‍याङ् खे़न् थङ् एगाङ् खिनिॽ थधप् मे़ल्‍लॽए ये़प्‍मा के़सुक्‍तिॽरो॥

१४ हे़क्‍केःल्‍ले़ यारिप् पोःक्‍खे़म्‍मे़ॽआङ् ये़बे़म्‍मे़ॽ॥ खिनिॽ से़क्‍खाःल्‍ले़न् फॽइःन् युप्‍से़म्‍मे़ॽ हे़क्‍क्‍याङ् साम्‌योबा से़ःप्‍चाङ्‌ङिन् चाक्‍खे़म्‍मे़ॽ,

१५ हे़क्‍क्‍याङ् सनारुङ् के़दाःप्‍पा सुनाइङ् इङ्‌भोःसे़ के़बेःक्‍पा लाङ्‌सुःप्‍पिन् चाक्‍खे़म्‍मे़ॽआङ् यारिप् पोःक्‍खे़म्‍मे़ॽओ॥

१६ खे़न्‍लक् मे़ःन्, कर नसाःन्‍निल्‍ले़न् खोःन् याङ्‌ङासिम्‍मे़ॽ॥ खे़न्‍लाम् खिनिॽ माफे़न्‍साम्‍मिल्‍ले़ के़आबिबा मिराःक् इसेःङ्‌बा तोःङ्‌हाॽलाम् से़ःप्‍सिङ्‌मा के़सुक्‍तिॽरो॥

१७ फे़न्‍जेॽ ताङ्‌घुःक्‍किन् कुइसिःक् से़न्‍लप्‍पिन् खुःक्‍खे़म्‍मे़ॽ, हे़क्‍क्‍याङ् सेसेमाङ्‌ङिल्‍ले़ कुदाभेन् याङ्‌ङासिम्‍मे़ॽ, खे़ङ्‌ग निङ्‌वाॽफु पाःन्‍जाक्‍लो॥

१८ के़रे़क् ये़म्‍हाॽओ के़रे़क् परिक्‍ले़न् तुवा नु ये़क्‍पेलिहाॽ सेसेमाङ्‌ङिल्‍ले़ लाम्‍गे़लोसिबा कुइसिःक् तुवा चोगे़म्‍मे़ॽ॥ कन् पाःन्‍निन् निङ्‌वाॽ इःत्ते़म्‍मे़ॽर सिङ्‌सिङ् ये़क्‌ये़क्‍काङ् निङ्‌वाॽफुमाङ्‌ङिल्‍ले़ सेसे कुमनाहाॽरे़ लागि तुवा चोःक्‍मा पिमासि मे़ले़रे़म्‍मिन्‍ने़ॽओ॥

१९ इङ्‌गाॽ सुनाइङ् से़सुङ्‌ङिल्‍ले़ पाःप्‍मा के़बोङ्‌बा पाःन्‍जाक्‍किन् खोसुङ्‌ल हे़क्‍क्‍याङ् मे़ङ्‌गिए सुनाइङ्‌ङिल्‍ले़न् सिबिॽ पाःन्‍हाॽ इङ्‌भोमा सुक्‍तुङ्‌ल फाॽआङ् इङ्‌गाॽ आलागिआङ् तुवा आजोगे़ॽ आबिरे़ॽओ॥

२० सुनाइङ्‌ङिन् से़सुङ्‌बाल्‍ले़ चोगुल्‍ले़ इङ्‌गाॽ इघेःङ्‌ङो के़धाबा हाङ्‌लाइङ्‌बाआरो॥ हे़क्‍क्‍याङ् इङ्‌गाॽ चोःक्‍मा के़बोङ्‌बा हे़क्‍केए मे़ङ्‌गि मे़न्‌यङ्‌ङे सुनाइङ् इङ्‌भोसुङ्‌ल फाॽआङ् तुवा आजोगे़ॽ आबिरे़ॽओ॥

कुनुप्‍मा सेवा

२१ इङ्‌गाॽ आक्‍खे लॽआ हे़क्‍क्‍याङ् थे चोगुङ्‌ल वाॽआ, खे़न् खिनिॽ कुसिङ् के़निःत्तुम्‍ल फाॽआङ् आनिॽ लुङ्‌माॽ आदुक्‍तुम्‍बा नुसाॽ नु दाङ्‌बाओ नसाःन्‍साबा से़वारोबा तुखिकसरे़ के़रे़क् पाःन्‍हाॽ के़जे़क्‍तिॽरो॥

२२ आनिगे आक्‍खेलॽरिक् वयिगे़ के़लॽबान् के़मे़त्तिआङ् खिनिॽ हाङ्‌हाङ् के़जोगिर फाॽआङ्‌ङे खुने़ॽ खिनिॽओ पाङ्‌घुङ्‌बारो॥

२३ फुॽनुसाॽ नु ने़ॽनुसाॽसे, पानुदिङ् पा निङ्‌वाॽफुमाङ्‌ङिन् नु दाङ्‌बा ये़सु ख्रिस्‍तरे़ सनारुङ् के़बिरिर हे़क्‍क्‍याङ् ख्रिस्‍ते़न् चक्‍मे़ल्‍लॽए नसान् चोःक्‍मा नु खिनिॽ लुम्‍मो लुङ्‌माॽ तुक्‍सिङ्‌मा के़सुक्‍पा के़बोःक्‍खिररो॥

२४ आनिॽ दाङ्‌बा ये़सु ख्रिस्‍ते़न् मिःम्‍जि के़मे़प्‍पा के़रे़क्‍नु लुङ्‌गुम्‍मिन् सदादिङ् वाॽररो॥

पावलरे़ फिलिप्‍पिहाॽ हाक्‍तुसिबा सक्‍इङ्‌घङ्

निःसुम्

सेःक्‌युक्‍मिबा पावलरे़ कन् सक्‍इङ्‌घङ्‌ङिन् फिलिप्‍पि ये़क्‌यक्‍कोबा सेसेहुप्‍लक्‍को के़वाॽबा नसानिबाहाॽ हाक्‍तुसिबारो॥ फिलिप्‍पिःन् मे़सेदोनिया मे़प्‍मनाबा रोमि खाम्‍घुस्‍मा थिक् ये़क्‌यक् वये़॥ आइन् ताःन्‍दिक् खे़न् युरोप पयम् लाजेॽओ ने़रो॥ थिक् ये़म्‍मो पावलरे़ फिलिप्‍पिओ पेआङ् सुनाइङ् इङ्‌भोसु, हे़क्‍क्‍याङ् खे़प्‍मो सेसेहुप्‍लक् हेःक्‍तु (सेःक्‌युक्‍मिबा १६:११-४०)॥ कन् सक्‍इङ्‌घङ्‌ङिन् साप्‍ते़ल्‍ले़ पावले़न् पुङ्‌लाहिम्‍मो साक्‍ते़आङ् यागे़॥ खे़न् ये़म्‍मो फिलिप्‍पि सेसेहुप्‍लक्‍को इङ्‌ले़क्‍पा निसाम्‍मिन् इङ्‌भोसे़र वये़बाल्‍ले़ चोगुल्‍ले़ खुने़ॽ कुसक्‍मा पुॽरे़आङ् वये़॥ कर कन् सक्‍इङ्‌घङ्‌ङो पावलरे़ चोगुबा नसाःन्‍निल्‍ले़ फिलिप्‍पिओबा नसानिबाहाॽओ सःप्‍मान् नु हाङ्‌हाङ् लॽमान् तारु पिरुसिरो॥

कन् सक्‍इङ्‌घङ्‌ङिन् साप्‍माए के़बोङ्‌बा पान् थे वये़भे़ल्‍ले़ फिलिप्‍पिबा नसानिबाहाॽ नोगे़न् पिमासि वये़, थेआङ्‌भे़ल्‍ले़ खे़ङ्‌हाॽरे़ पावले़न् चाहाबो थ्‍ये़ःल्‍ले़ कुभाॽ मे़बिरुआङ् वये़रो॥ खुने़ॽ नु फिलिप्‍पिबा नसानिबाहाॽओ इनोगे़न् तुक्‍खे त्‍ये़ःल्‍ले़ खे़ङ्‌हाॽ आःन्‍छिङ्‌मा पिमासि नु हाङ्‌हाङ् मे़प्‍मासि फाॽआङ्‌ङाङ् कन् सक्‍इङ्‌घङ्‌ङिन् साप्‍तुबारो॥ इङ्‌गाॽरक् चोगुङ् चाङ् लॽरिक् आङ्‌दिङ् लॽमाआङ् वाॽमानुःल्‍ले़ ये़सुरे़ कुनःम्‍नःम्‍बा ये़प्‍ले़क्‍किन् नु नोस्रङ्‌ङिन् इःप्‍मा नाःप्‍मा पोङ् फाॽआङ् पेलि फाक्‍तुसिरो॥ ख्रिस्‍ते़न्‍नु थिक्‍हुप् के़बोङ्‌बा खुनिॽ हिङ्‌मन्‍निन् निङ्‌वाॽफुमाङ्‌ङिल्‍ले़ कुहाङ्‌वा मुॽइ नु पर्धाःम्‍लो फाॽआङ् मे़त्तुसिॽ॥ कन् हिङ्‌मन्‍निन् यहुदि साम्‌योथिम् नु साक्‍थिम्‍हाॽ मे़इःत्तु मे़नाःत्तुआङ् मे़घोःसुबा मे़ःन्, कर ये़सु ख्रिस्‍ते़न् नसान् मे़जोगुआङ् मे़घोःसुबारो लॽरिक् पोधक्‍तुसिॽ॥ ये़सु ख्रिस्‍तओ नसान् के़जोःक्‍पाआङ् खुने़ॽनु थिक्‍हुप् के़बोङ्‌बाहाॽरे़ निङ्‌वाॽफुमाङ्‌लाम् मे़घोःसुबा सःप्‍मान् नु सनारुङ्‌ङिल्‍ले़ कुयाःम्‍बेओ साप्‍तुआङ् हाक्‍तुसिरो॥

कन् सक्‍इङ्‌घङ्‌ङिल्‍ले़ नसानिबा हिङ्‌मन्‍नो नु नसाःन्‍नो खोगे़दे़प्‍पा सःप्‍मान्, निङ्‌वाॽइरे़ खोःप्‍मान्, थिक्‍हुप्‍पिन् हे़क्‍क्‍याङ् नसाःन्‍नो इगेःक्‍काङ् पप्‍मा के़बोङ्‌बा पाःन्‍निल्‍ले़ कुयाःम्‍बेओ पाःत्तुॽ॥ फिलिप्‍पिबा सेसेहुप्‍लक्‍को के़वाॽबा नसानिबाहाॽ पावलरे़ आक्‍खे़न् साॽरिक् लुङ्‌माॽ तुक्‍तुसि के़लॽबा पाःन्‍निन् कन् सक्‍इङ्‌घङ्‌लाम्‍बा से़क्‍खा थाःप्‍लो॥

थामिङ्

निःसुम् नु तुवान् १:१-११

पावलरे़ आबाङे कुदुक्‍खे कुलाक्‍खे १:१२-२६

ख्रिस्‍ते़न्‍नु के़वाॽबा हिङ्‌मन् १:२७–२:१८

तिमोथिन् नु इपाफ्रोदाइतसरे़ खुन्‍छिॽ लागि निङ्‌सेक् २:१९-३०

निङ्‌वाॽफुमाङ्‌ङिल्‍ले़ कुनिङ्‌वाॽ तामाए पोङ् ३:१–४:९

पावलरे़ फिलिप्‍पिबा कुन्‍जुम्‍हाॽ नोगे़न् पिरुसिॽ ४:१०-२०

कुनुप्‍मा सेवा ४:२१-२३

पावलरे़ फिलिप्‍पिहाॽ हाक्‍तुसिबा सक्‍इङ्‌घङ्

पावलरे़ सेवा हाक्‍तुसिॽ

१

फिलिप्‍पिa ये़क्‌यक्‍को के़वाॽबा ख्रिस्‍त ये़सुन् नसान् के़जोःक्‍पा निङ्‌वाॽफुमाङ्‌ङिल्‍ले़ के़रे़क् सेसे कुमनाहाॽ हे़क्‍क्‍याङ् सेसेहुप्‍लक्‍कोबा लाम्‍लोबाहाॽb नु माङ्‌सेवारोबासेc ख्रिस्‍त ये़सुरे़ कुसेवारोबा इङ्‌गाॽ पावल नु तिमोथिरे़ कन् सक्‍इङ्‌घङ्‌ङिन् हाक्‍कासिगे़रो॥

२ आनिॽ पानुदिङ् पा निङ्‌वाॽफुमाङ्‌ङिन् हे़क्‍क्‍याङ् दाङ्‌बा ये़सु ख्रिस्‍तरे़ लुङ्‌गुम् नु सनारुङ्‌ङिन् खिनिॽ के़बिरिर॥

पावलरे़ निङ्‌वाॽफुमाङ्‌ङिन् नोगे़न् पिरुॽ

३ निङ्‌वाॽ इःत्‍निङ्‌बा ये़म् थप्‍मे इङ्‌गाॽ सेवा चोगुङ्‌बा निङ्‌वाॽफुमाङ्‌ङिन् नोगे़न् पिरुङ्‌लो,

४ इङ्‌गाॽ खिनिॽ लागि तुवा चोःक्‍काल्‍ले़ आप्‍फाल्‍ले़साङ् सःत्तार तुवा चोःक्‍का,

५ थेआङ्‌भे़ल्‍ले़ खिनिॽ सुनाइङ् के़घे़प्‍सुम्‍बा थिक्‍सिगेक्‍पा ये़न्‍नाङ्‌धो आल्‍ल थारिक् ये़सुरे़ कुयाःम्‍बेओ सुनाइङ् से़माओ इङ्‌गाॽनु सोसोरिक् याःम्‍बक् के़जोःक्‍पा के़बोःक्‍खिआङ् के़वयिॽरो॥

६ निङ्‌वाॽफुमाङ्‌ङिल्‍ले़ खिनिॽओ नुबा याःम्‍बक् हेःक्‍तुआङ् वाॽ, हे़क्‍क्‍याङ् खुने़ॽए ख्रिस्‍त ये़सुरे़ याम्‍मो कुनुःङ्‌मा युमा ये़न् थारिक्‍ले़ खे़न् याःम्‍बक्‍किन् चोगु सुरुॽ के़लॽबा पाःन्‍नो निङ्‌वाॽ निःन्‍धोओ वाॽआरो॥

७ खिनिॽ याःम्‍बेओ हे़क्‍केलॽरिक् निङ्‌वाॽ इःत्तुङ्‌बान् लाॽरुॽ, थेआङ्‌भे़ल्‍ले़ खिनिॽ साॽरिक् लुङ्‌माॽ तुक्‍निङ्‌ङाङ् वाॽ हे़क्‍क्‍याङ् पुङ्‌लाहिम्‍मो याक्‍कासाङ्, सुनाइङ्‌ङिल्‍ले़न् से़क्‍खान् ताङ्‌से़ःप्‍तुङ्‌साङ् इग्र सुनाइङ्‌ङिन् इङ्‌भोसुङ्‌साङ्, खिनिॽ इङ्‌गाॽनु सोरिक् निङ्‌वाॽफुमाङ्‌ङिल्‍ले़ कुलुङ्‌गुम्‍मिल्‍ले़न् लक्‍के़घोबा के़बोःक्‍खिॽरो॥

८ ख्रिस्‍त ये़सुरे़ हे़क्‍केए लुङ्‌माॽ तुक्‍निङ्‌बाल्‍ले़ चोगुल्‍ले़ खिनिॽ तुम्‍मा साॽरिक् निङ्‌वाॽ चोगुङ् के़लॽबान् निङ्‌वाॽफुमाङ्‌ङिल्‍ले़ निसुॽरो॥

९ इङ्‌गाॽ अक्‍खेलॽरिक् तुवा चोगुङ्‌लो– खिनिॽ आल्‍लसाङ् यरिक् लुङ्‌माॽ के़दुक्‍कासिआङ् ने़हिनिङ्‌वाॽ नु खासिङ् निःप्‍माल्‍ले़ के़बोरिर के़बेगिर,

१० हे़क्‍केलॽरिक् साॽरिक् नुबा पाःन्‍हाॽ सेःक्‍मा हे़क्‍क्‍याङ् ख्रिस्‍तरे़ कुनुःङ्‌मा युमा ये़न् थारिक् सेसे नु फोत्‍या मे़ःन्‍ने वाॽमा के़सुक्‍तुम्‍ल,

११ हे़क्‍क्‍याङ् खिनिॽ ये़सु ख्रिस्‍तरे़ कुभाॽलाम् यरिक् साम्‌योबा याःम्‍बक् के़जोगुम्‍ल फाॽआङ् तुवा चोगुङ्‌लो, हे़क्‍केःल्‍ले़ निङ्‌वाॽफुमाङ्‌ङो मिमिदिङ् नु नारा फोमान् पोङ्‌लो॥

पावलरे़ कुदुक्‍खेःल्‍ले़ माङ्‌सेवा याःम्‍बक्‍किन् पोःॽ

१२ आमिःम् फुॽनुसाॽ नु ने़ॽनुसाॽसे, आल्‍ल इङ्‌गाॽ तुमुङ्‌बा काक् पाःन्‍हाॽरे़ग सुनाइङ् से़मा कुभाॽ पोःक्‍खे़आङ् वाॽ के़लॽबा पाःन्‍निन् कुसिङ् निःत्ते़म्‍मे़ॽ फाॽआङ् निङ्‌वाॽ चोगुङ्‌लो॥

१३ थेआङ्‌भे़ल्‍ले़ हाङ्‌हिम् ताङ्‌गे़से़ःप्‍पा काक् थक्‍सुबाहाॽ नु कप्‍मो के़वाॽबा काक् मनाहाॽरे़आङ् इङ्‌गाॽ ख्रिस्‍ते़न् सेवा चोगुङ्‌बाल्‍ले़ इघेःङ्‌ङो थ्‍याङ्‌बा पाःन्‍निन् कुसिङ् मे़निःत्तुआङ् मे़वाॽरो॥

१४ इङ्‌गाॽ पुङ्‌लाहिम्‍मो थ्‍याङ्‌ङाङ् वाॽआबाल्‍ले़ चोगुल्‍ले़ यरिक्‍तङ्‌बा नसानिबाहाॽरे़ग साॽरिक् आःन्‍छिङ्‌मा मे़घोसुआङ् मे़ङ्‌गिए हाङ्‌हाङ्‌ङाङ् ये़सुरे़ कुयाःम्‍बेओd वेॽ मनाहाॽ मे़मे़त्तुसिॽरो॥

१५ कुभारे़ग नामे़हे़त्ताआङ् खेमा थक्‍मा निङ्‌वाॽलाम् ख्रिस्‍तरे़ कुयाःम्‍बेओ इङ्‌मे़भोसुॽ, कर कुभारे़ग नोनिङ्‌वाॽनु हे़क्‍के मे़जोगुॽरो॥

१६ खे़न् नोनिङ्‌वाॽनु इङ्‌गे़भोबाहाॽरे़ग लुङ्‌माॽ मे़दुक्‍ताङ्‌बाल्‍ले़ हे़क्‍के मे़जोगुॽरो, थेआङ्‌भे़ल्‍ले़ खे़ङ्‌हाॽरे़ सुनाइङ्‌ङिल्‍ले़न् से़क्‍खान् ताङ्‌से़ःप्‍से़ इङ्‌गाॽ सेःक्‌युक् पोःक्‍खाङ्‌बा फाॽआङ् मे़निसुआङ् मे़वाॽरो॥

१७ हे़क्‍क्‍याङ् खे़न् नाहे़म्‍मा निङ्‌वाॽलाम् इङ्‌गे़भोबाहाॽरे़ग नोनिङ्‌वाॽलाम् मे़ःन्, कर खक्‍ख्वा निङ्‌वाॽइल्‍ले़ सुनाइङ् इङ्‌मे़भोसुआङ् पुङ्‌लाहिम्‍मो याक्‍काल्‍ले़ आल्‍लसाङ् तुक्‍खे योॽसिङ्‌नि फाॽआङ् निङ्‌वाॽ मे़जोगुॽरो॥

१८ च्‍यासाङ्, आल्‍ल आत्‍तिन् परिक्‍ले़साङ्, नोनिङ्‌वाॽइल्‍ले़ इग्र फे़न् निङ्‌वाॽइल्‍ले़, ख्रिस्‍तरे़ कुयाःम्‍बेओ इङ्‌भोःल्‍ले़ग नुबाएरो॥ खे़ल्‍ले़ चोगुल्‍ले़ इङ्‌गाॽ सःत्तारो॥ हे़क्‍क्‍याङ् इङ्‌गाॽ चक्‍मे़ल्‍लॽए सःत्ता,

१९ थेआङ्‌भे़ल्‍ले़ इङ्‌गाॽ आलागि के़जोगुम्‍बा पेलिगे़न् तुवालाम् नु ये़सु ख्रिस्‍तरे़ कुयाम्‍साम्‍मिल्‍ले़ पिआबा कुभाॽलाम्‍बा इङ्‌गाॽ चोःक्‌युम्‍भो खोसुङ् फाॽआङ् कुसिङ् निःत्तुङ्‌लो॥

ख्रिस्‍तरे़ कुलागि हिङ्‌मा

२० इङ्‌गाॽग आयाःम्‍बक्‍किल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुदगि सिरिङ्‌ममो आप्‍फाल्‍ले़आङ् मे़धाआन्‍नि कर इङ्‌गाॽ हाङ्‌हाङ् के़लॽबा पोङ्‌ङाङ् सिआसाङ् हिङ्‌ङासाङ् इङ्‌गाॽ आहिङ्‌मन्‍लाम्‍बा आल्‍लो हे़क्‍के सदादिङ् ख्रिस्‍तरे़ कुमिङ्‌सो इङ्‌धाङ् पोङ्‌ल फाॽआङ् पयम् निङ्‌वाॽ नु निङ्‌साङ् चोगुङ्‌लो॥

२१ थेआङ्‌भे़ल्‍ले़ इङ्‌गाॽ हिङ्‌ङाने़ फाॽग्र ये़सु ख्रिस्‍तरे़ लागि पोङ्, हे़क्‍क्‍याङ् सिःआ पेःक्‍कासाङ् इङ्‌गाॽ आलागि इन्‍धाःङ्‌ङे पोङ्‌लो॥

२२ कर इङ्‌गाॽ हिङ्‌ङाने़ फाॽग्र ख्रिस्‍तरे़ कुसेवा चोःक्‍मा याःम्‍बक् खोसुङ्‌लो॥ हे़क्‍केःल्‍ले़ थे़माःन् सेगुङ्‌बाबे? मे़निआन्‍लो!

२३ इङ्‌गाॽग थो ना यो पोःक्‍खाङ्‌ङाङ् वाॽआरो॥ से़क्‍खाःल्‍ले़ इङ्‌गाॽग कन् हिङ्‌मन्‍निन् ले़रुङ्‌ङाङ् ख्रिस्‍ते़न्‍नुए वाॽमा निङ्‌वाॽ चोगुङ्‌लो, थेआङ्‌भे़ल्‍ले़ इङ्‌गाॽ आलागिग खे़न् साॽरिक् नुबा पोङ्‌लो॥

२४ कर इङ्‌गाॽ हिङ्‌माआङ् वाॽमाग खिनिॽ लागि साॽरिक् के़ये़क्‍पा पोङ्‌लो॥

२५ इङ्‌गाॽ कन् पाःन्‍नो निस्‍सेए वाॽआरो, हे़क्‍केलॽरिक् इङ्‌गाॽ खिनिॽनु वाॽआल्‍ले़ खिनिॽ नसाःन्‍निन् के़धुम्‍बा पोङ्‌ङाङ् खे़न्‍लाम्‍बा के़सःत्तिॽ के़लॽबान् निसुङ्‌लो॥

२६ हे़क्‍क्‍याङ् इङ्‌गाॽ खिनिॽओ याम्‍मो नुःङ्‌ङा ताआल्‍ले़ इङ्‌गाॽ चोगुङ्‌बाल्‍ले़ ख्रिस्‍त ये़सुओ खिनिॽ साॽरिक् के़सःत्तिॽरो॥

२७ काक्‍नुःल्‍ले़ के़ये़क्‍पा पाःङ्‌ग ख्रिस्‍तरे़ कुसुनाइङ्‌ङिन् लाॽरुबा हिङ्‌मन्‍नो खिनिॽ वये़म्‍मे़ॽओ॥ हे़क्‍केःल्‍ले़ इङ्‌गाॽ खिनिॽओ ताआआङ् निनिङ्‌साङ् इग्र खिनिॽ याःम्‍बेओरक् खे़प्‍सुङ्‌साङ् खिनिॽ सुनाइङ्‌ङिल्‍ले़न् नसाःन्‍नो के़दङ्‌ङासिआङ् याम्‍बुधिक्‍काङ् याःम्‍बक् के़जोगुम्‍बा पाःन्‍निन् निसुङ्‌लो॥

२८ खिनिॽ के़अप्‍पाहाॽरे़ आत्‍तिन् पाःन्‍नोआङ् यङ्‌मा के़मे़न्‍छे़रिन्‍लरो॥ कङ्‌ग खे़ङ्‌हाॽरे़ खुनिॽ मे़क्‍मा नु निङ्‌वाॽफुमाङ्‌लाम् खिनिॽ से़न्‍लप् खोमा मिक्‍सेःन्‍लो॥

२९ थेआङ्‌भे़ल्‍ले़ खिनिॽग ख्रिस्‍ते़न् नसान् चोःक्‍मारक् मे़ःन्, कर खुने़ॽ कुलागि इनोगे़न् तुक्‍खे चामाआङ् सुये़म्‍मिन् निङ्‌वाॽफुमाङ्‌लाम् के़घोसुम्‍माङ् के़वयिॽरो॥

३० हे़क्‍क्‍याङ् पेये़म्‍मो के़निसुम्‍बा इनोगे़न् आदुक्‍खेन् आल्‍लो थारिक्‍काङ् थरुङ्‌ल वाॽआबान् के़घे़प्‍सुम्‍ल के़वयिॽ॥ हाबा कन् इनोगे़न् तुक्‍खेन् खिनिॽआङ् के़दुमुम्‍ल के़वयिॽरो॥

a 

१:१ फिलिप्‍पि- कन् मे़सेदोनिया लाजेॽओबा लत्‍छा ये़क्‌यक् वये़रो॥ पावलरे़ फिलिप्‍पिबा मनाहाॽ तगिसा सुनाइङ् इङ्‌भन् चोगुसिआङ् वये़, हे़क्‍क्‍याङ् खे़ङ्‌हाॽओ यरिक् नसानिबा मे़बोःक्‍खे़आङ् मे़वये़॥

b 

१:१ सेसेहुप्‍लक्‍कोबा लाम्‍लोबाहाॽ– ग्रिक पाःन्‍दाङ्‌ङो “बिसप्‍हाॽ” पोङ्‌लो॥ खे़न् फाॽइन् सेसेहुप्‍लक्‍कोबा नसानिबा कम्‍ब्राङ् के़मे़प्‍पा इग्र ओगे़मप्‍पासिरो॥

c 

१:१ माङ्‌सेवारोबासे– ग्रिक पाःन्‍दाङ्‌ङो “दिकन्” पोङ्‌लो॥

d 

१:१४ ये़सुरे़ कुयाःम्‍बेओ– ग्रिक पाःन्‍दाङ्‌ङो “पाःन्‍जाक्” इग्र “निङ्‌वाॽफु पाःन्‍जाक्” पोङ्‌लो॥

ख्रिस्‍तरे़ कुनःम्‍नम् लॽमान्

२

ख्रिस्‍ते़न्‍नु थिक्‍हुप् के़बोःक्‍खिबालाम् हाङ्‌हाङ् के़लॽरिॽ, खुने़ॽ कुमिःम्‍जिलाम् सक्‍मा के़त्, सेसेमाङ्‌ङिन्‍नु तङ्‌जुम्‍मो के़वयिॽ, खिनिॽ सिक्‍लुङ्‌मोलाम् लुङ्‌माॽ के़दुक्‍कासिबाल्‍ले़ चोगुल्‍ले़

२ निङ्‌वाॽ के़दङ्‌बा पोःक्‍खे़म्‍मे़ॽआङ् लत्‍छा मिःम्‍जिओ, लत्‍छा निङ्‌वाॽओ नु लत्‍छा निङ्‌वाॽसोक्‍को वये़म्‍मे़ॽर साॽरिक् आनिङ्‌वाॽ तासे़म्‍मे़ॽओ॥

३ खक्‍ख्वा निङ्‌वाॽ नु आङ्‌दिङ् लॽमालाम् थेआङ् मे़जोगे़म्‍मिन्‍ने़ॽ, कर चुङ्‌जिगे़न् नःम्‍सिङ्‌मालाम् वेॽहाॽ आप्‍फेक्‍नुःल्‍ले़आङ् के़ये़क्‍पा इःत्ते़म्‍सिम्‍मे़ॽओ॥

४ खिनिॽ आबाङे नुॽमा तामान्‍लक् मे़ःन्, कर वेॽहाॽरे़ खुनिॽ नुॽमा तामान्‍नाङ् निङ्‌वाॽ इःत्ते़म्‍मे़ॽओ॥

५ ख्रिस्‍त ये़सुरे़ निङ्‌वाॽ इःत्तुबा हे़क्‍के खिनिॽआङ् निङ्‌वाॽ इःत्ते़म्‍मे़ॽओ॥

६ ख्रिस्‍ते़न् से़क्‍खाए निङ्‌वाॽफुमाङ् वये़,

हे़क्‍केसाङ् निङ्‌वाॽफुमाङ्‌ङिन्‍नु कुदङ्‌बा पोङ्‌माआङ् वाॽमा निङ्‌वाॽ मे़जोगुन्‍लो॥

७ खे़ल्‍ले़ कुले़क्‌वा खुने़ॽ थेआङ् मे़ःन्‍नेबा चोःक्‍सिङ्‌ङाङ्

मे़न्‍छाम् याप्‍मि कुइसिःक्‍पा से़वारोबा पोःक्‍खे़रो॥

८ हे़क्‍क्‍याङ् मे़न्‍छाम् याप्‍मि कुइसिःक् वये़ल्‍ले़ खुने़ॽ चुङ्‌जिगे़न् नःम्‍नःम् पोःक्‍खे़,

हे़क्‍क्‍याङ् निङ्‌वाॽफुमाङ्‌ङिल्‍ले़ कुइङ्‌जागे़म्‍बा पोःक्‍खे़आङ् कुभाङ् के़भेःम्‍बा कुइसिःक् सिलाम्‍साक्‍मा सिङ्‌सम्‍दाङ् स्‍ये़रो॥

९ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खुने़ॽ काक्‍नुःल्‍ले़ थोसुगे़न् युङ्‌दे़न्‍नो युक्‍खुआङ्

वेॽ मिङ्‌हाॽनुःल्‍ले़आङ् यम्‍बा मिङ्‌सो इङ्‌धाङ्‌बा मिङ् पिरुरो॥

१० हे़क्‍केलॽरिक् साङ्‌ग्राम्‍पेदाङ्‌ङोबा नु खाम्‍बेःक्‍मोबा हे़क्‍क्‍याङ् इक्‍सादिङ् खाम्‍बेक् सिगाङ् के़वाॽबाहाॽa

के़रे़क्‍ले़ ये़सुरे़ कुमिङ्‌ङिन् मिङ्‌सो इङ्‌धाङ् पिमारे़ लागि थुङ्‌बो मे़लेःत्तुॽरो॥

११ ये़सु ख्रिस्‍ते़न्‍ने दाङ्‌बा लॽरिक् के़रे़क्‍ले़ मे़बाःत्तुॽरो॥

हे़क्‍केलॽरिक् पानुदिङ् पा निङ्‌वाॽफुमाङ्‌ङिल्‍ले़ मिङ्‌सो इङ्‌धाङ् खोसुॽरो॥

निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् वाॽमा

१२ खे़ल्‍ले़ चोगुल्‍ले़ आमिःम् आन्‍जुम्‍से, इङ्‌गाॽ खिनिॽनु वयाङ्‌ङिल्‍ले़ सदादिङ् इङ्‌जाङ्‌गे़म्‍बा के़वयिबा हे़क्‍के इङ्‌गाॽ खिनिॽनु होःप्‍पासाङ् इङ्‌जाङ्‌गे़म्‍बा पोङ्‌मा आल्‍लसाङ् के़ये़क्‍पा चोक्‍लो॥ निङ्‌वाॽफुमाङ्‌ङिन्‍नु किसे़म्‍मे़ॽर के़घोसुम्‍बा से़न्‍लप्‍पिन् कुलिङ्‌दो के़त्ते़म्‍मे़ॽओ॥

१३ थेआङ्‌भे़ल्‍ले़ खिनिॽ इङ्‌जाङ्‌गे़म्‍बा के़बोःक्‍खिर हे़क्‍क्‍याङ् निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा याःम्‍बक् के़जोःक्‍पा के़बोःक्‍खिर फाॽआङ् खुने़ॽए खिनिॽओ याःम्‍बक् चोगुर वाॽरो॥

१४ काक् पाःन्‍हाॽ लुङ्‌मे़न्‍हाःत्ते नु पाःन्‍धङ् मे़न्‍जोःक्‍के चोगे़म्‍मे़ॽ॥

१५ हे़क्‍क्‍याङ् खिनिॽग सेसे नु फोत्‍या मे़ःन्‍नेबा निङ्‌वाॽफुमाङ्‌ङिल्‍ले़ कुस्‍सा के़बोःक्‍खिॽ, हे़क्‍क्‍याङ् कन् इक्‍साबा ताक्‍के़भे़ॽबा नु लायोबा मनाहाॽनु के़वयिल्‍ले़ खामाक्‍लुम्‍मो के़ओःप्‍पा ओःत्तिहाॽ कुइसिःक् खे़ङ्‌हाॽ लुम्‍मो के़ओःत्तिॽरो॥

१६ हे़क्‍क्‍याङ् हिङ्‌मन् के़बिबा पाःन्‍जाक्‍किन् लिङ्‌बित्ताङ् नसान् चोगे़म्‍मे़ॽ, हे़क्‍केलॽरिक् ख्रिस्‍तरे़ कुनुःङ्‌मा युमा ये़न्‍नो खिनिॽ लागि इङ्‌गाॽ चोगुङ्‌बा याम्‍बुधिक्‍पा याःम्‍बक्‍हाॽ चामे़सोःक्‍ते़न्‍बा पाःन्‍निन् निमा सुक्‍तुङ्‌लो॥

१७ दाङ्‌बाओबा खिनिॽ नसाःन्‍निन् नु सेसे माङ्‌सेवाःङ्‌ग के़दोःन्‍दुम्‍बा सिदुङ्‌जभा कुइसिःक् चोक्‍लो॥ हे़क्‍क्‍याङ् इङ्‌गाॽ आहिङ्‌मन्‍निन् खे़न् सिदुङ्‌जभाओ योॽमा पोङ्‌साङ् इङ्‌गाॽ ओमु लॽआ, हे़क्‍क्‍याङ् खिनिॽनुए सःत्तारो॥

१८ हे़क्‍केलॽरिक्‍के खिनिॽआङ् ओमु लॽरे़म्‍मे़ॽर इङ्‌गाॽनु सःत्ते़म्‍मे़ॽओ॥

पावलरे़ तिमोथिरे़ कुनिःसुम् चोगुॽ

१९ दाङ्‌बा ये़सुरे़ कुनिङ्‌वाॽ कुइसिःक् पोङ्‌ने़ फाॽग्र खिनिॽओ हाराए तिमोथिन् पाङ्‌मा निङ्‌वाॽ चोगुङ्‌लो॥ हे़क्‍केलॽरिक् इङ्‌गाॽ खिनिॽ याःम्‍बेओ इङ्‌घङ्‌ङिन् खे़प्‍सुङ्‌ङिल्‍ले़ हाङ्‌हाङ् लॽआरो॥

२० से़क्‍खाए खिनिॽ के़नुःरि के़दासिर फाॽआङ् निङ्‌वाॽ के़इःप्‍पा मना खुने़ॽनुःल्‍ले़ वेॽ इङ्‌गाॽनु हाःत्ताङ् होप्‍लो,

२१ थेआङ्‌भे़ल्‍ले़ के़रे़क्‍ले़ ये़सु ख्रिस्‍तरे़ कुबाःन्‍निङ्‌ग मे़ःन्, कर आबाङे पाःन्‍लक् मे़गोःत्तुॽरो॥

२२ कर खुने़ॽ आक्‍खे़न् लाॽरुबा मना चोक् के़लॽबान् खिनिॽ के़निसुम्‍मेरो॥ कुस्‍साःल्‍ले़ कुम्‍बाःन्‍नु याःम्‍बक् चोगुबा कुइसिःक् खुने़ॽ इङ्‌गाॽनु सुनाइङ् इङ्‌भोमा याःम्‍बक् चोगुआङ् वाॽरो॥

२३ खे़ल्‍ले़ चोगुल्‍ले़ इङ्‌गाॽनु थेधे पोङ्‌ङि, खे़न् इङ्‌गाॽ निङ्‌वाॽ खोसुङ्‌नामे़ःन्‍ने, तिमोथिन् खिनिॽओ पाङ्‌मा निङ्‌वाॽ चोगुङ्‌लो॥

२४ हे़क्‍क्‍याङ् दाङ्‌बाल्‍ले़ कुनिङ्‌वाॽ पोङ्‌ने़ फाॽग्र इङ्‌गाॽ आबाङे खिनिॽओ हाराए ताआ के़लॽबान् निस्‍सेए चोगुङ्‌ङाङ् वाॽआरो॥

पावलरे़ इपाफ्रोदितसरे़ कुनिःसुम् चोगुॽ

२५ कर आल्‍लोग इपाफ्रोदितसे़न् खिनिॽओ याङ्‌ना पाङ्‌मा के़ये़क्‍पा निसुङ्‌लो॥ आन्‍छिगे़ सोरिक् माङ्‌सेवा याःम्‍बक् चोगुसिगे़, हे़क्‍क्‍याङ् सुनाइङ् से़मा थङ्‌ङिन्‍नाङ् सोसोरिक् थक्‍ते़सिगे़॥ खुने़ॽग इङ्‌गाॽ कुभाॽ पिसे़ के़बाङ्‌घुम्‍बा खिनिॽ इङ्‌साबारो॥

२६ खुने़ॽ कुयाम् तुगे़बा पाःन्‍निन् खिनिॽ के़घे़प्‍सुम्‍बाओ खुने़ॽ साॽरिक् कुलुङ्‌माॽ योःन्‍दे़आङ् खिनिॽ तुम्‍मा साॽरिक् निङ्‌वाॽ चोगुआङ् वाॽरो॥

२७ निस्‍सेए खुने़ॽ साॽरिक् तुगे़आङ् खप्‍मे़न् स्‍ये़, हे़क्‍केसाङ् निङ्‌वाॽफुमाङ्‌ङिल्‍ले़ खुने़ॽरक् मे़ःन्, कर इङ्‌गाॽआङ् आल्‍लसाङ् साॽरिक् तुक्‍खेओ मे़धाआन्‍ल फाॽआङ् लुङ्‌माॽ तुक्‍ताङ्‌लो॥

२८ खे़ल्‍ले़ चोगुल्‍ले़ खुने़ॽ खिनिॽओ पाङ्‌मा साॽरिक् निङ्‌वाॽ चोगुङ्‌ङाङ् वाॽआरो, हे़क्‍केलॽरिक् खुने़ॽ के़निसुम्‍माङ् के़सःत्तिॽ, हे़क्‍क्‍याङ् इङ्‌गाॽआङ् आनिङ्‌वाॽइन् याङ्‌याङ् पोङ्‌लो॥

२९ खुने़ॽ दाङ्‌बाओ सःत्ते़म्‍मे़र लाङ्‌दाःक्‍ते़म्‍मे़ॽओ, हे़क्‍क्‍याङ् खुने़ॽ हे़क्‍तङ्‌बा मनाहाॽ मिङ्‌सो इङ्‌धाङ् पिरे़म्‍सिम्‍मे़ॽओ,

३० थेआङ्‌भे़ल्‍ले़ खिनिॽ आलागि पिमा के़न्‍छुक्‍तुम्‍मिन्‍बा कुभाॽइन् खुने़ॽ पिराङ्‌ङिल्‍ले़ ख्रिस्‍तरे़ कुयाःम्‍बक्‍ले़ लागि खुने़ॽ खप्‍मे़न् स्‍ये़रो॥

a 

२:१० इक्‍सादिङ् खाम्‍बेक् सिगाङ् के़वाॽबाहाॽ– कन् फाॽइन् के़सिःबाहाॽरे़ खुनिॽ साम्‍हाॽ पोङ्‌बिला॥ कन् पाःत्‍लाओ निङ्‌वाॽफुमाङ्‌ङिल्‍ले़ नावागे़न् चइःत् चोगुसिआङ् के़वाॽबा के़रे़क् मे़बत्‍लो॥

काक्‍नुःल्‍ले़ के़ये़क्‍पा ख्रिस्‍त

३

आल्‍ल कुनुप्‍मो, आमिःम् फुॽनुसाॽ नु ने़ॽनुसाॽसे, दाङ्‌बाओ सःत्ते़म्‍मे़ॽओ॥ याम्‍मो बा अक्‍खेलॽरिक् लत्‍छा पाःन्‍निन् साप्‍मार ने़माग आलागि थेआङ् तुक्‍खे मे़बोङ्‌ने़न्, हे़क्‍क्‍याङ् कल्‍ले़ग खिनिॽ नसाःन्‍निन् ताङ्‌से़ःप्‍लो॥

२ हर्दो हे़क्‍मा के़बाङ्‌बाहाॽनु सिङ्‌सिङ् लॽरे़म्‍मे़ॽओ, थेआङ्‌भे़ल्‍ले़ खे़ङ्‌हाॽग किप्‍मा के़घुबा ख्‍याबा हे़क्‍तङ्‌बासिरो॥

३ थेआङ्‌भे़ल्‍ले़ आनिॽ निङ्‌वाॽफुमाङ्‌ङिन् सेसेमाङ्‌लाम् सेवा के़जोःक्‍पाहाॽरक् से़क्‍खा हर्दो के़हे़क्‍पासिरो॥ आनिॽग मे़न्‍छाम् याःम्‍बक्‍को ताःक्‍पो आन्‌युक्‍खुम्‍मिल्‍लो, खे़ल्‍ले़ कुले़क्‌वा आनिॽ लागि ख्रिस्‍त ये़सुरे़ चोगुबा पाःन्‍नोने़ आसःत्‍लो॥

४ हे़क्‍केसाङ् इङ्‌गाॽ आबाङे हे़क्‍केलॽरिक् ताःक्‍पो युङ्‌मा सुक्‍तुङ्‌बिला॥ आत्‍तिल्‍ले़ मे़न्‍छाम् याःम्‍बक्‍को ताःक्‍पो युङ्‌मा सुक्‍तुङ् लॽरिक् इःत्‍तुॽ, खे़न्‍नुःल्‍ले़आङ् यरिक् इङ्‌गाॽ ताःक्‍पो युङ्‌मा सुक्‍तुङ्–

५ सावाःन्‍छिङ्‌ङाङ्‌बा ये़त्‍छि (८) ये़न्‍नो हर्दो मे़हे़गाङ् मे़बिराङ्, इङ्‌गाॽ मिङ्‌सो इङ्‌धाङ्‌बा बे़न्‍जामिनa सुवाङ्‌स्‍मा इस्राइलि मनाआ, हिब्रुहाॽओ साॽरिक् साम्‌योथिम् के़इःप्‍पा के़नाःप्‍पा हिब्रुआ, साम्‌योथिम् इःप्‍मा नाःप्‍माओग इङ्‌गाॽ के़निबा के़ले़बा फरिसिआरोb

६ साम्‌योथिम्‍मिन् इःप्‍मा नाःप्‍माओ सिक्‍के़सम्‍बा वयाङ्, हे़क्‍क्‍याङ् इङ्‌गाॽ सेसेहुप्‍लक्‍किन् तुक्‍खे चाःत्तुङ्‌लो॥ निङ्‌वाॽफुमाङ्‌ङिल्‍ले़ कुनिङ्‌वाॽ तार फाॽआङ् काक् साम्‌योथिम् इङ्‌जाङ्‌ङिङ्‌ग नुरिक्‍काङ् इःत्‍तुङ् नाःत्तुङ्॥

७ कर आत्‍तिन् पाःन्‍हाॽ आलागि इङ्‌धाङ्‌बा चोगे़, खे़ङ्‌हाॽ के़रे़क् ख्रिस्‍तरे़ चोगुल्‍ले़ कुमे़ल्‍लुङ् मे़ःन्‍नेबा इःत्‍तुङ्‌लो॥

८ खे़न्‍लक् मे़ःन्, कर आदाङ्‌बा ख्रिस्‍त ये़सुन् कुसिङ् निःप्‍मा खोमाङ्‌ग काक्‍नुःल्‍ले़ नुबा पान् पोःक्‍खे़बाल्‍ले़ काक् पाःन्‍हाॽग हने़बाए इःत्‍तुङ्‌ङाङ् खुने़ॽ कुलागि लाङ् हाक्‍तुङ्‌देसुङ्‌लो॥ ख्रिस्‍ते़न् खोमा फाॽआङ् इङ्‌गाॽ खे़ङ्‌हाॽ ताम्‍जिरक् इःत्‍तुङ्‌लो॥

९ हे़क्‍केलॽरिक् इङ्‌गाॽ खुने़ॽइन् पोङ्‌ङानि फाॽआङ् हे़क्‍के इःत्‍तुङ्‌लो॥ इङ्‌गाॽ साम्‌योथिम्‍मिन् इःत्‍तुङ् नाःत्तुङ्‌ङाङ् इङ्‌गाॽ निङ्‌वाॽफुमाङ्‌ङिल्‍ले़ कुनिमाओ साम्‌योबा पोङ्‌मा मे़न्‍छुक्‍पे़न्‍लो, कर ख्रिस्‍ते़न् नसान् चोगुङ्‌बाल्‍ले़ए निङ्‌वाॽफुमाङ्‌ङिल्‍ले़ साम्‌योबा चोःक्‍कारो॥

१० इङ्‌गाॽग ख्रिस्‍ते़न् नु सिमे़न्‍लाम् याम्‍मो कुहिङ्‌वे़त् के़जोःक्‍पा मुक्‍साम्‍मिन् कुसिङ् निःप्‍मा निङ्‌वाॽ चोगुङ्‌लो, हे़क्‍क्‍याङ् खुने़ॽ इनोगे़न् तुक्‍खे च्‍ये़बा हे़क्‍के इङ्‌गाॽआङ् तुक्‍खे चामाआङ् कुसिमे़न्‍नो सोरिक् पोङ्‌मा निङ्‌वाॽ चोगुङ्,

११ हे़क्‍क्‍याङ् आक्‍खेलॽरिक्‍साङ् सिमे़न्‍लाम् याम्‍मो हिङ्‌माङ्‌ग खोमा सुक्‍तुङ्‌ल के़लॽबा निङ्‌साङ् कत्तुङ्‌लो॥

तारप्‍पो तगि पोःमा

१२ इङ्‌गाॽ कन् के़रे़क् पाःन्‍हाॽ खोसुङ् इग्र कुसाङ् लस्‍सुङ् सुरुङ्‌ङाङ् वाॽआ के़लॽबाग मे़ःन्‍लो, कर इङ्‌गाॽग कन् पाःन्‍हाॽ खोमा फाॽआङ् तगि पोआर पत्‍तारो, थेआङ्‌भे़ल्‍ले़ बा खे़ल्‍ले़ लागि ख्रिस्‍त ये़सुरे़ ताङ्‌से़ःप्‍ताङ्‌बारो॥

१३ आमिःम् फुॽनुसाॽ नु ने़ॽनुसाॽसे, इङ्‌गाॽग आल्‍लसाङ् काक् पाःन्‍हाॽ मे़ङ्‌घोए वाॽआरो॥ कर इङ्‌गाॽ लत्‍छा याःम्‍बक्‍किन् चोगुङ्– पेये़म्‍बा पाःन्‍हाॽ निङ्‌वाॽ फे़ःत्‍छुङ्‌ङाङ् इङ्‌गाॽग तगि ले़प्‍माङ्‌ने़ लुबुबु पोआरो॥

१४ खे़ल्‍ले़ चोगुल्‍ले़ साङ्‌ग्राम्‍पेदाङ्‌बा हाङ्‌से़म्‍मिन् खोमा फाॽआङ् तगि पोआर पत्‍तारो॥ निङ्‌वाॽफुमाङ्‌ङिल्‍ले़ कल्‍ले़ लागिए ख्रिस्‍त ये़सुलाम्‍बा उःत्ताङ्‌ङाङ् वाॽआरो॥

१५ आनिॽ काक् नसाःन्‍नो कुनिङ्‌वाॽ के़दुम्‍बाहाॽरे़ग अक्‍तङ्‌बा पाःन्‍हाॽओ ते़न्‍दिङ् चोःक्‍मा पोङ्‌लो॥ हे़क्‍क्‍याङ् वेॽ परिक्‍ले़ के़इःत्तुम्‍ने़ फाॽग्र खे़न्‍नाङ् निङ्‌वाॽफुमाङ्‌ङिल्‍ले़ए नुरिक्‍काङ् ओसेःन्‍गे़धाक्‍तिॽरो॥

१६ कर आल्‍लो थारिक् थे नसान् आजोगुम्‍माङ् आवाॽ खे़प्‍मोए मे़म्‍मुन्‍ने वयिरो॥

१७ आमिःम् फुॽनुसाॽ नु ने़ॽनुसाॽसे, इङ्‌गाॽ हिङ्‌ङाबा कुइसिःक् आजोःङ् के़इःप्‍पा पोःक्‍खे़म्‍मे़ॽओ, हे़क्‍केलॽरिक् याप्‍मि के़दिम्‍बाहाॽरे़ खुनिॽ हिङ्‌मन्‍नोलाम् हुॽसिङ्‌ङे़म्‍मे़ॽओ

१८ थेआङ्‌भे़ल्‍ले़ इङ्‌गाॽ यरिक्‍ले़ङ् मे़त्‍निङ्‌ङाङ् वाॽआ, हे़क्‍क्‍याङ् याम्‍मोआङ् आमिक्‌वा थासुङ्‌ल मे़त्‍निङ्, यरिक् मनाहाॽरे़ खुनिॽ ये़प्‍ले़क्‍किल्‍ले़ए खे़ङ्‌हाॽ ख्रिस्‍तरे़ कुसिलाम्‍साक्‍मा सिङ्‌ङिल्‍ले़ कुनिङ्‌मिसि फाॽआङ् ओसेःन्‍धाक्‍तुसिॽरो॥

१९ कुनुप्‍मो खे़ङ्‌हाॽ मे़मे़क्‍लो, खे़ङ्‌हाॽरे़ याम्‍दादा नु निङ्‌वाॽ पाःप्‍पाःत् चोःक्‍मान्‍ने खुनिॽ माङ्‌लो, खुनिॽ सिरिङ्‌मःमा पाःन्‍हाॽओ खे़ङ्‌हाॽ आङ्‌दिङ् मे़लॽरो॥ खे़ङ्‌हाॽरे़ग इक्‍सादिङ् खाम्‍बेःक्‍मोबा पाःन्‍हाॽओरक् खुनिॽ निङ्‌वाॽ मे़बिरुआङ् वाॽरो॥

२० कर आनिॽग साङ्‌ग्राम्‍पेदाङ्‌ङोबा यक्‌युङ्‌बासिरो, हे़क्‍क्‍याङ् आनिॽग खे़प्‍मोलाम् के़युबा से़न्‍लप्‍दाङ्‌बा आनिॽ दाङ्‌बा ये़सु ख्रिस्‍ते़न् सिक्‍सम्‍माङ् आहाङ्‌घुम्‍लो॥

२१ खुने़ॽए काक् पाःन्‍हाॽ कुयुक्‍को कप्‍मा मुक्‍साम् कत्तुॽ, हे़क्‍क्‍याङ् बा खे़न् मुक्‍साम्‍मिल्‍ले़ आनिॽ चप्‍ले़क्‌वा नासिङ्‌गे़न् थक्‍किन् मिमिदिङ्‌गे़न् कुधक्‍किन् कुइसिःक् ले़क्‍खुॽरो॥

a 

३:५ बे़न्‍जामिन– कन् इस्राइल लाजेॽओबा लत्‍छा सुवाङ्‌लो॥ खे़ङ्‌हाॽरे़ खुनिॽ लाजेॽओ यरुसले़म्‍मिन् ने़स्‍से़, हे़क्‍क्‍याङ् थिक्‍सिगेक्‍पा इस्राइलि हाङ् सावले़न् बे़न्‍जामिन सुवाङ्‌स्‍मा वये़, हे़क्‍क्‍याङ् खे़ङ्‌हाॽ फोॽबा सङ् मे़वये़॥

b 

३:५ फरिसि– यहुदि साम्‌योथिम्‍मिन्‍नु वेॽ यरिक् यहुदि साक्‍थिम्‍हाॽ नु चोःक्‍थिम्‍हाॽ नुःरिक्‍काङ् के़इःप्‍पा के़नाःप्‍पा यहुदि लुप्‍पो फरिसिहाॽ मे़वये़॥

४

खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, हे़क्‍केलॽरिक् दाङ्‌बान् चक्‍मे़ल्‍लॽए नसान् चोगे़म्‍मे़ॽओ॥ इङ्‌गाॽ लुङ्‌माॽ तुक्‍निङ् हे़क्‍क्‍याङ् निःमा निङ्‌वाॽ चोःक्‍निङ्, थेआङ्‌भे़ल्‍ले़ खिनिॽए आसःप्‍मान् नु आयाःम्‍बक्‍किल्‍ले़न् थुम्‍घोनिङ्‌लो॥

हाङ्‌हाङ्‌बा ताॽजे़ङ्‌हाॽ

२ आल्‍ल इङ्‌गाॽ खे़न् ने़प्‍फु मे़न्‍छुमाॽ इयोदियान् नु सुन्‍तुखेःन् दाङ्‌बाल्‍ले़ कुमना वाॽसिबाल्‍ले़ चोगुल्‍ले़ नादङ् चोःक्‍सिर फाॽआङ् पेलि फाक्‍कारो॥

३ हे़क्‍क्‍याङ् निङ्‌वाॽ इरे़ खोःप्‍तुबा आन्‍जुम्‍मे, कन् मे़न्‍छुमाहाॽ कुभाॽ पिरे़से़ॽ फाॽआङ् मे़त्‍ने़ॽरो, थेआङ्‌भे़ल्‍ले़ खे़ङ्‌हाॽरे़ग सुनाइङ् इङ्‌भोमा याःम्‍बक्‍किन् इङ्‌गाॽनु याम्‍बुधिक्‍काङ् चोगे़त्‍छु॥ खे़ङ्‌हाॽरे़ क्‍लेमे़न्‍त हे़क्‍क्‍याङ् वेॽ इङ्‌गाॽनु याःम्‍बक् के़जोःक्‍पा चुम्‍हाॽनुआङ् याःम्‍बक् चोगे़त्‍छुरो॥ खे़ङ्‌हाॽरे़ खुनिॽ मिङ्‌ङिन् हिङ्‌मन्‍ले़न् साप्‍पन्‍नो साप्‍ते़आङ् पत्‍लो॥

४ दाङ्‌बान्‍नु खिनिॽ थिक्‍हुप् के़वयिबाल्‍ले़ चोगुल्‍ले़ सदादिङ् सःत्ते़म्‍मे़ॽओ॥ याम्‍मोआङ् मे़त्‍निङ्– सःत्ते़म्‍मे़ॽओ!

५ खिनिॽ सुम्‍सुम् लॽमाङ्‌ग वेॽ के़रे़क्‍ले़ मे़निसुररो॥ दाङ्‌बाङ्‌ग निःत्ताङ्‌ङे वाॽरो॥

६ आत्‍तिन् पाःन्‍नोआङ् निङ्‌साम्‍मो मे़ध्‍ये़म्‍मिन्‍ने़ॽओ, कर के़रे़क् पाःन्‍हाॽरे़ लागि निङ्‌वाॽफुमाङ्‌ङिन् नोगे़न् पिरे़म्‍मे़ॽर तुवा नु ये़क्‍पेलिलाम्‍बा निङ्‌वाॽफुमाङ्‌ङो खिनिॽ पेलिहाॽ तोःन्‍दे़म्‍मे़ॽओ॥

७ हे़क्‍क्‍याङ् मे़न्‍छाम् निङ्‌वाॽरे़ कुसिङ् निःप्‍मा सुक्‍मे़न्‍दे़प्‍मनाबा निङ्‌वाॽफुमाङ्‌ङिल्‍ले़ कुसनारुङ्‌ङिल्‍ले़ए खिनिॽ सिक्‍लुङ्‌मा नु निङ्‌वाॽइन् ख्रिस्‍त ये़सुओ ताङ्‌से़ःप्‍तुॽरो॥

८ आल्‍ल कुनुप्‍मो, आमिःम् फुॽनुसाॽ नु ने़ॽनुसाॽसे, आत्‍तिन् पाःन्‍निन् से़क्‍खाबा, सुम्‍बोधाबा, कुदोःप्‍मा, सेसेबा, सिराॽ के़धाङ्‌बा, इङ्‌धाङ् पिमा लाॽरुबा, आत्‍तिन् पाःन्‍निन् साॽरिक् नुबा नु ने़म्‍भोमा लाॽरुबा चोक्, खे़न् पाःन्‍हाॽए निङ्‌वाॽ पिरे़म्‍मे़ॽओ॥

९ इङ्‌गाॽलाम् के़हुॽआसिबा, के़घोसुम्‍बा, के़घे़प्‍सुम्‍बा, हे़क्‍क्‍याङ् इङ्‌गाॽओ के़निसुम्‍बा पाःन्‍हाॽ कुइसिःक् चोगे़म्‍मे़ॽओ॥ हे़क्‍केलॽरिक् सनारुङ् के़बिबा निङ्‌वाॽफुमाङ्‌ङिन् खिनिॽनु वाॽरो॥

कुभाॽ याङ्‌ले़ लागि नोगे़न्

१० इङ्‌गाॽ दाङ्‌बान् साॽरिक् कुनारा फोसुङ्‌लो, थेआङ्‌भे़ल्‍ले़ खिनिॽ याम्‍मो याप्‍मि लुङ्‌माॽ तुक्‍मा के़हेःक्‍तिरो॥ से़क्‍खाःल्‍ले़ खिनिॽ याप्‍मि लुङ्‌माॽ के़दुक्‍तिआङ् वाॽ, कर खे़न् ओसेःन्‍धाक्‍मा सुये़म्‍मिन्‍ने मे़ङ्‌घोए के़वयिरो॥

११ इङ्‌गाॽग चाहाबो वाॽआ फाॽआङ् अक्‍खेलॽरिक् पाःत्तुङ्‌बा मे़ःन्‍लो, थेआङ्‌भे़ल्‍ले़ इङ्‌गाॽनु वाॽसाङ् होःप्‍साङ् निङ्‌वाॽ तामाआङ् वाॽमा हुॽसिङ्‌ङाङ्‌ङाङ् वाॽआरो॥

१२ इङ्‌गाॽ चाहाबो वाॽमा नु यरिक् कप्‍मा फाॽइन् थे़माबे फाॽआङ् कुसिङ् निःत्तुङ्‌लो॥ हे़क्‍क्‍याङ् आक्‍तङ्‌बा याक्‍नाम्‍मो वाॽआसाङ्, चामा थुङ्‌मा इग्र साक्‍मे़न्‍जा वाॽमा पोङ्‌साङ्, यरिक् कप्‍मा इग्र चाहाबाओ वाॽमा पोङ्‌साङ्, निङ्‌वाॽ तामाआङ् वाॽमा के़लॽबा पाःन्‍निन् हुॽसिङाङ्‌ङाङ् वाॽआरो॥

१३ इङ्‌गाॽग दाङ्‌बाल्‍ले़ के़धुम्‍बा चोःक्‍काबाल्‍ले़ चोगुल्‍ले़ काक् पाःन्‍हाॽ चोःक्‍मा सुक्‍तुङ्‌लो॥

१४ हे़क्‍केसाङ् खिनिॽ इनोगे़न् आदुक्‍खेओ कुभाॽ याप्‍मि के़बिरिबान् नुबाए के़जोगुम्‍लो॥

१५ काक्‍नुःल्‍ले़ तगि खिनिॽओ सुनाइङ्‌ङिन् तारुङ्‌ङाङ् मे़सेदोनिया थुम्‍मोलाम् थासिङ्‌ङाङ्‌ङिल्‍ले़ वेॽ आत्‍तिन् सेसेहुप्‍लक्‍हाॽरे़आङ् कुभाॽ मे़म्‍बिराङ्‌ङिन्‍लो, कर खिनिॽ फिलिप्‍पिबाहाॽरे़रक् कुभाॽयाङ् याप्‍मि के़बिरिबान् के़निसुम्‍लो॥

१६ हे़क्‍केलॽरिक् इङ्‌गाॽ थिस्‍सलोनिका ये़क्‌यक्‍को वयाङ्‌ङिल्‍ले़ चाहाबो वयाङ्, हे़क्‍केःल्‍ले़ खिनिॽ थिक्‍ले़ङ् निले़ङ् कुभाॽयाङ् याप्‍मि आगे़हाक्‍तिरो॥

१७ इङ्‌गाॽ खिनिॽलाम् कुभाॽ खोमा फाॽआङ्‌ग मे़ःन्‍लो, कर कुभाॽ याप्‍मि के़बिरिबालाम् निङ्‌वाॽफुमाङ्‌ङिल्‍ले़ हाङ्‌वा मुॽइसाम्‍मिन् खिनिॽ के़बिरिर के़लॽबा आनिङ्‌वाॽ वाॽरो॥

१८ कन् ये़म्‍मो इङ्‌गाॽ चाहाबा चोगाङ्‌बान्‍नुःल्‍ले़आङ् यरिक् पाःन्‍हाॽ खोसुङ्‌ङाङ् वाॽआरो॥ इपाफ्रोदितसरे़ कुहुक्‍कोलाम् के़हाङुम्‍बान् निङ्‌वाॽफुमाङ्‌ङिल्‍ले़ ताःक्‍तुबा नु कुनिङ्‌वाॽ तासुबा कुनाम् के़नुॽबा सिदुङ्‌जभा कुइसिःक्‍पा कुभाॽ याङ्‌ङिन् इङ्‌गाॽ खोसुङ्‌ङाङ् वाॽआरो॥

१९ हे़क्‍क्‍याङ् इङ्‌गाॽ सेवा चोगुङ्‌बा निङ्‌वाॽफुमाङ्‌ङिल्‍ले़ ख्रिस्‍त ये़सुलाम् आत्तात्तान्‍ने कुयाङ्‌साकुन्‍धेःल्‍ले़ खिनिॽ चाहाबा के़जोगिबा काक् पाःन्‍हाॽ के़त्तुॽ के़बिरिॽरो॥

२० आल्‍ल आनिॽ पानुदिङ् पा निङ्‌वाॽफुमाङ्‌ङिल्‍ले़ सदादिङ् सदादिङ् कुमिमिदिङ् पोङ्‌लो॥ आमे़न्॥

कुनुप्‍मा सेवा

२१ खे़प्‍मोबा ख्रिस्‍त ये़सुन् नसान् के़जोःक्‍पा निङ्‌वाॽफुमाङ्‌ङिल्‍ले़ काक् सेसे कुमनाहाॽ आसेवारो मे़त्ते़म्‍सिम्‍मे़ॽओ॥ हे़क्‍क्‍याङ् इङ्‌गाॽनु कप्‍मो के़वाॽबा फुॽनुसाॽहाॽरे़आङ् सेवा के़म्‍हाक्‍तिआङ् वाॽरो॥

२२ काक् निङ्‌वाॽफुमाङ्‌ङिल्‍ले़ सेसे कुमनाहाॽरे़ हे़क्‍क्‍याङ् कुत्‍चिओ सिजरले़ कुहाङ्‌हिम्‍मो याःम्‍बक् के़जोःक्‍पाहाॽरे़, सेवा के़म्‍हाक्‍तिॽरो॥

२३ दाङ्‌बा ये़सु ख्रिस्‍तरे़ कुलुङ्‌गुम्‍मिन् खिनिॽनु वाॽररो॥ आमे़न्॥

पावलरे़ कलस्‍सिहाॽ हाक्‍तुसिबा सक्‍इङ्‌घङ्

निःसुम्

कङ्‌ग पावलरे़ कलस्‍सि ये़क्‌यक्‍कोबा सेसेहुप्‍लक्‍को के़वाॽबा नसानिबाहाॽ हाक्‍तुसिबा सक्‍इङ्‌घङ्‌लो॥ कन् सेसेहुप्‍लक्‍किन् पावलरे़ हेःक्‍तुबा मे़ःन्‍लो, हे़क्‍केसाङ् कन् ये़क्‌यक्‍किन् खुने़ॽ याःक्‍ते़बा लाजेॽइल्‍ले़ कुबेसाङ् ने़स्‍से़आङ् खे़न् सेसेहुप्‍लक्‍किन् कम्‍ब्राङ् मे़प्‍मा आबाङेआङ् लक्‍पे़न्‍साबा चोःक्‍का लॽरिक् निङ्‌वाॽ इतुआङ् वये़रो॥ कन् सेसेहुप्‍लक्‍को माङ्‌सेवा चोःक्‍से़ पावलरे़ मनाहाॽ एफिसस ये़क्‌यक्‍लाम् पाङ्‌घुसिआङ् वये़रो॥ कलस्‍सिबा सेसेहुप्‍लक्‍को इङ्‌ले़क्‍पा सिक्‍साम्‍बाहाॽरे़ निङ्‌वाॽफुमाङ्‌ङिन् कुसिङ् निःप्‍मा नु से़क्‍खाए से़न्‍लप् खोमारे़ “याम्‍साम्‍मिल्‍ले़न् हाङ्‌युक्‍पे़न् नु मुक्‍साम्‍हाॽ” सेवा चोःक्‍मासि पोङ् लॽरिक् नसानिबाहाॽ साक्‍के़ल्‍ले़क्‍को मे़धासुसिआङ् मे़वये़रो॥ हे़क्‍केरक् मे़ःन्, कर खे़ङ्‌हाॽरे़ग हर्दो हे़क्‍मा पोङ्, चामा थुङ्‌माओआङ् अक्‍तङ्‌बा थिम्‍हाॽ इःप्‍मा नाःप्‍मा पोङ् लॽरिक् खुनिॽ निसाम्‍हाॽ मे़हुॽरुसिआङ् मे़वये़रो॥

हे़क्‍तङ्‌बा निसाम्‍हाॽग से़क्‍खाबा ख्रिस्‍तानि निसाम्‍मिल्‍ले़ अप्‍मा पोङ् फाॽआङ् पावलरे़ कलस्‍सिहाॽ सक्‍इङ्‌घङ् साप्‍तुआङ् हाक्‍तुसिरो॥ खुने़ॽ कुनोगप्‍पिल्‍ले़न् से़क्‍खाबा पान् अक्‍तङ्‌बा वाॽ- ये़सु ख्रिस्‍तरे़ कुलिङ्‌दो के़गे़प्‍पा से़न्‍लप् पिमा आसुक्, कर कन् वेॽस्‍मा साम्‌यो पाःन्‍हाॽ नु साक्‍थिम्‍हाॽरे़ग मनाहाॽ खुने़ॽलाम् लाःत्‍लाःत् चोगुसिॽ॥ निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मान् ख्रिस्‍तलाम्‍बा चोगु हे़क्‍क्‍याङ् खुने़ॽलाम्‍बाए खे़न् इक्‍सा खाम्‍बेःक्‍कोबा मनाहाॽ आबाङे खुने़ॽओ तारुसिरो॥ हे़क्‍क्‍याङ् मनाहाॽरे़ से़न्‍लप् खोमारे़ लागि ख्रिस्‍ते़न्‍नु थिक्‍हुप् पोङ्‌माए पोङ्‌लो॥ हे़क्‍केलॽरिक् पावलरे़ नसानिबाहाॽरे़ खुनिॽ हिङ्‌मन्‍नो चाहाबा के़जोःक्‍पा कन् निसाम्‍मिल्‍ले़न् यम्‍बा कुबिहाॽ चे़क्‍तुसिरो॥

पावलरे़ साप्‍तुबा कन् सक्‍इङ्‌घङ्‌ङिन् तुखिकसे़ल्‍ले़ कलस्‍सि ये़क्‌यक्‍को तेॽरुआङ् वये़॥ खे़न्‍नु सोरिक् के़बेःक्‍पा मनाःङ्‌ग योःक्‍पा ओने़सिमसे़न् वये़॥ बा खे़न् ओने़सिमसे़ल्‍ले़ कुलागि पावलरे़ फिलेमोन मे़प्‍मनाबा सक्‍इङ्‌घङ्‌ङिन् साप्‍तुआङ् हाङुआङ् वये़रो॥

थामिङ्

निःसुम् १:१-८

ख्रिस्‍तरे़ कुये़प्‍ले़क् नु कुयाःम्‍बक् १:९–२:१९

ख्रिस्‍तओ के़वाॽबा कुसङ् हिङ्‌मन् २:२०–४:६

कुनुप्‍मा ४:७-१८

पावलरे़ कलस्‍सिहाॽ हाक्‍तुसिबा सक्‍इङ्‌घङ्

१

१-२ निङ्‌वाॽफुमाङ्‌ङिल्‍ले़ सेगुसिबा कलस्‍सिa ये़क्‌यक्‍को के़वाॽबा ख्रिस्‍ते़न् नसान् के़जोःक्‍पा नसानिबासे निङ्‌वाॽफुमाङ्‌ङिल्‍ले़ ख्रिस्‍त ये़सुरे़ कुसेःक्‌युक्‍मिबा पोङ्‌से़ सेगाङ्‌बा इङ्‌गाॽ पावल नु आनिॽ नुसाॽ तिमोथिरे़ कन् सक्‍इङ्‌घङ्‌ङिन् हाक्‍कासिगे़बारो॥ आनिॽ पानुदिङ् पा निङ्‌वाॽफुमाङ्‌ङिल्‍ले़ सनारुङ् नु लुङ्‌गुम् के़बिरिररो॥

नोगे़न् नु तुवा

३ आनिगे खिनिॽ लागि तुवा चोगुम्‍बे़ल्‍ले़ आनिॽ दाङ्‌बा ये़सु ख्रिस्‍तरे़ पानुदिङ् कुम्‍बा निङ्‌वाॽफुमाङ्‌ङिन् सदादिङ् नोगे़न् पिरुम्‍बे़ॽरो,

४ थेआङ्‌भे़ल्‍ले़ खिनिॽ ख्रिस्‍त ये़सुन् नसान् के़जोगुम्‍बान् हे़क्‍क्‍याङ् निङ्‌वाॽफुमाङ्‌ङिल्‍ले़ काक् सेसे कुमनाहाॽ लुङ्‌माॽ के़दुक्‍तुम्‍सिम्‍बा पाःन्‍निन् आनिगे खे़प्‍सुम्‍बे़आङ् वयिगे़रो॥

५ खिनिॽ थे निङ्‌साङ् के़जोगुम्‍माङ् के़वयिॽ खे़न् साङ्‌ग्राम्‍पेदाङ्‌ङो नुरिक्‍काङ् याङ्‌घोःत्ते़आङ् वाॽरो॥ तगि खिनिॽ से़क्‍खाबा पाःन्‍जाक्‍किन् के़घे़प्‍सुम्‍माङ् के़वयिल्‍ले़सा कन् निङ्‌साङ्‌ङिल्‍ले़ कुयाःम्‍बेओ के़घे़प्‍सुम्‍माङ् के़वयि॥ खे़ङ्‌ग सुनाइङ्‌ङिन्‍नेरो॥

६ खिनिॽ सुनाइङ्‌ङिन् के़घे़प्‍सुम् हे़क्‍क्‍याङ् निङ्‌वाॽफुमाङ्‌ङिल्‍ले़ कुलुङ्‌गुम्‍मिन् काक् से़क्‍खाओ कुसिङ् के़निःत्तुम्‍बा ये़न्‍नाङ्‌धो खिनिॽ लुम्‍मो पोङ्‌ल पप्‍पा हे़क्‍केए काक् इक्‍सादिङ् खाम्‍बेःक्‍मो आत्‍तिसाङ् मनालुम्‍मो सुनाइङ्‌ङिल्‍ले़ मुॽइसाम् तारुर पोःर पत्‍लो॥

७ खे़न् पाःन्‍निन् आनिगे़नु सोरिक् माङ्‌सेवा याःम्‍बक् के़जोःक्‍पा इपाफ्रासलाम् के़हुॽआसिआङ् के़वयिॽरो॥ खुने़ॽग लुङ्‌माॽ तुक्‍तुम्‍बे़बा आनिगे ले़क्‌वा खिनिॽ लुम्‍मो ख्रिस्‍तरे़ कुनसाःन्‍साबा माङ्‌सेवा के़जोःक्‍पारो॥

८ सेसेमाङ्‌ङिल्‍ले़ खिनिॽ वेॽहाॽ लुङ्‌माॽ के़दुक्‍पा के़जोगिबा पाःन्‍निन् खुने़ॽ याप्‍मि चे़क्‍ते़रो॥

९ खे़ल्‍ले़ चोगुल्‍ले़ खिनिॽ याःम्‍बेओ आनिगे खे़प्‍सुम्‍बे़आङ्‌धोए खिनिॽ लागि चक्‍मे़ल्‍लॽए तुवा चोगुम्‍बे़रो॥ सिक्‍कुम्‍दिङ् निङ्‌वाॽ नु इःत्‍छिङ्‌साम्‍लाम् निङ्‌वाॽफुमाङ्‌ङिल्‍ले़ साम्‍जिक्‍गे़न् कुनिङ्‌वाॽइल्‍ले़ खिनिॽ के़धिम्‍सिर फाॽआङ् तुवा चोगुम्‍बे़रो॥

१० हे़क्‍क्‍याङ् दाङ्‌बा ये़सुन् लाॽरुबा हिङ्‌मन्‍नो सुम्‍बोधासाबा के़बोःक्‍खिर, हे़क्‍केलॽरिक् काक् परिक्‍ले़ खुने़ॽ कुनिङ्‌वाॽ के़दासुम्‍ल हे़क्‍क्‍याङ् निङ्‌वाॽफुमाङ्‌ङिन् आल्‍लसाङ् नुरिक्‍काङ् कुसिङ् निःप्‍मा के़सुक्‍तुम्‍माङ् काक् नुबा याःम्‍बक्‍किल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ के़दासुम्‍ल फाॽआङ् आनिगे तुवा चोगुम्‍बे़रो॥

११ खुने़ॽ कुमिमिदिङ्‌गे़न् कुमुक्‍साम्‍लाम्‍बा खिनिॽ के़धुम्‍बा के़बोःक्‍खिर फाॽआङ् आनिगे तुवा चोगुम्‍बे़, हे़क्‍केलॽरिक् खिनिॽ चाहाबा के़जोगिबा काक् निङ्‌वाॽ हाङ्‌गे़म्‍सिङ्‌मान् नु नासि थःप्‍मान् के़घोसुम्‍लरो॥ हे़क्‍क्‍याङ् सःप्‍मे़ल्‍ले़ कुधिम् के़बोःक्‍खिररो,

१२ हे़क्‍क्‍याङ् सदादिङ् पानुदिङ् पा निङ्‌वाॽफुमाङ्‌ङिन् नोगे़न् पिमा पोङ्, खुने़ॽए निङ्‌वाॽफुहाङ्‌जुम्‍ले़न् ओःत्तिओ के़वाॽबा ख्रिस्‍तरे़ कुसेसे मनाहाॽरे़ मे़घोसुबा लक्‍के़घोबा आजोगे़आङ् आवाॽरो॥

१३ थेआङ्‌भे़ल्‍ले़ खुने़ॽए माक्‍चिगे़न् खादाम्‍माल्‍ले़न् हाङ्‌जुम्‍लाम् आसे़ःप्‍ते़आङ् आबुगे़न् कुमिःम् कुस्‍साःल्‍ले़ कुहाङ्‌जुम्‍मो आनिॽ आदारे़आङ् वाॽरो॥

१४ निङ्‌वाॽफुसालाम् आनिॽ चोःक्‌युम्‍भो आबिरे़, हे़क्‍क्‍याङ् काक् आनिॽ आजोगुम्‍बा लायोहाॽ ले़प्‍मि आबिरे़रो॥

ख्रिस्‍ते़न् काक्‍नुःल्‍ले़ यम्‍बा

१५ ख्रिस्‍ते़न् मे़न्‍नि मे़न्‍धाप् निङ्‌वाॽफुमाङ्‌ङिल्‍ले़ कुइःत्‍लो॥ निङ्‌वाॽफुमाङ्‌ङिल्‍ले़ काक् पाःन्‍हाॽ चोःक्‍मानुःल्‍ले़ तगिए खुने़ॽ वये़, हे़क्‍क्‍याङ् खुने़ॽए काक् नावागे़न् चइःत् सम्‍दाङ् युक्‍साबा चोक्‍लो॥

१६ ख्रिस्‍तलाम् साङ्‌ग्राम्‍पेदाङ् नु इक्‍सादिङ् खाम्‍बेःक्‍मोबा काक् नावागे़न् चइःत् ने़स्‍सुबारो॥ खुने़ॽग निगे़धाःप्‍पा नु निमे़न्‍धाःप्‍मना पाःन्‍हाॽ, हाङ्‌हाॽ नु हाङ्‌जुम्‍हाॽ, हाङ्‌गे़जोःक्‍पाहाॽ नु युक्‍साबाहाॽआङ् चोगुसिबारो॥ काक् पाःन्‍हाॽरे़न् नावागे़न् चइःत्तिन् ख्रिस्‍तलाम् नु ख्रिस्‍तरे़ कुलागिए पोःक्‍खे़बारो॥

१७ निङ्‌वाॽफुमाङ्‌ङिल्‍ले़ नावागे़न् चइःत् ने़मानुःल्‍ले़ तगिए खुने़ॽ वये़, हे़क्‍क्‍याङ् खुने़ॽओ काक् पाःन्‍हाॽ सोसोरिक् हुप्‍सिङ्‌ङाङ् पत्‍लो॥

१८ हे़क्‍क्‍याङ् खुने़ॽ नासिङ्‌गे़न् कुधक्‍किन् सेसेहुप्‍लक्‍लो, खे़न् सेसेहुप्‍लक्‍किल्‍ले़ कुधे़गेक्‍पाङ्‌ग खुने़ॽएरो॥ खुने़ॽग तोलिङ्‌सोमु, हे़क्‍क्‍याङ् सिमे़न्‍लाम् याम्‍मो के़हिङ्‌बा काक्‍को तुम्‍बारो, हे़क्‍केलॽरिक्‍के खुने़ॽ काक् सम्‍दाङ् युक्‍साबा चोक्‍लो॥

१९ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ काक् कुलिङ्‌दो के़प्‍मान् ये़सु ख्रिस्‍तओ ने़मा कुसिराॽ थाङे़रो॥

२० हे़क्‍क्‍याङ् निङ्‌वाॽफुमाङ्‌ङिल्‍ले़ सिलाम्‍साक्‍मा सिङ्‌सम्‍दाङ् ये़सुरे़ वादेःन्‍दुबा कुमाक्‍खिॽलाम् आबाङेलागि सनारुङ् चोगुआङ् इक्‍सादिङ् खाम्‍बेक् नु ताङ्‌साक्‍पोबा के़रे़क् पाःन्‍हाॽ याम्‍मो आबाङे खुने़ॽओ नादङ् चोगुआङ् नुःक्‍तु तारुरो॥

२१ पेबा ये़म्‍मो खिनिॽ फे़न्‌याःम्‍बक्‍किल्‍ले़ चोगुल्‍ले़ खिनिॽ निङ्‌वाॽओ निङ्‌वाॽफुमाङ्‌ङिल्‍ले़ कुनिङ्‌मि के़बोःक्‍खिआङ् के़वयिरो॥ खिनिॽ खुने़ॽलाम्‍बा के़से़न्‍दिआङ् माःङ्‌घा के़वयिरो॥

२२ कर आल्‍लोग निङ्‌वाॽफुमाङ्‌ङिल्‍ले़ आबाङे कुदगि सेसेसाङ्‌साङ् नु आप्‍तिक् मे़ःन्‍नेबा चोःक्‍मासि फाॽआङ् ये़सु ख्रिस्‍तरे़ कुसिलाम्‍साक्‍मा सिङ्‌सम्‍दाङ्‌बा कुसिमे़न्‍लाम्‍बा नादङ्‌ङो के़दारिआङ् वाॽरो॥

२३ कर खिनिॽ के़घे़प्‍सुम्‍बा सुनाइङ्‌ङिल्‍ले़न् निङ्‌साङ्‌ङो मे़म्‍मुन्‍ने नु ताप्‍मे़म्‍बे़ॽए हे़क्‍क्‍याङ् चक्‍मे़ल्‍लॽए नसान् चोःक्‍माए पोङ्‌लो॥ हाबा कन् सुनाइङ्‌ङिन् इक्‍सादिङ् खाम्‍बेःक्‍मोबा काक् मे़न्‍छाम् सुवाङ्‌हाॽओ इङ्‌मे़भोसुआङ् वाॽ, हे़क्‍क्‍याङ् खे़न् सुनाइङ्‌ङिन् इङ्‌भोमा फाॽआङ् इङ्‌गाॽ पावले़न् निङ्‌वाॽफुमाङ्‌ङिल्‍ले़ कुसेवारोबा पोःक्‍खाङ्‌लो॥

पावलरे़ सेसेहुप्‍लक्‍किल्‍ले़ लागि चोगुबा याम्‍बुधिक्

२४ ये़सु ख्रिस्‍तरे़ नासिङ्‌गे़न् कुधक्‍किङ्‌ग सेसेहुप्‍लक्‍लो, खे़ल्‍ले़ चोगुल्‍ले़ इङ्‌गाॽग खिनिॽ लागि इनोगे़न् तुक्‍खेहाॽ नासिङ्‌गे़न् आधक्‍को थम्‍मा सःत्तारो॥ थम्‍मा के़बोङ्‌बा ख्रिस्‍तरे़ इनोगे़न् कुदुक्‍खेहाॽ इङ्‌गाॽ थरुङ्‌लो॥

२५ इङ्‌गाॽ सेसेहुप्‍लक्‍ले़न् से़वारोबा पोःक्‍खाङ्‌लो, थेआङ्‌भे़ल्‍ले़ निङ्‌वाॽफु पाःन्‍जाक्‍किन् काक् कुधिम्‍मो खिनिॽओ इङ्‌भोःसे़ निङ्‌वाॽफुमाङ्‌ङिल्‍ले़ इङ्‌गाॽ सेःक्‌युक् चोगाङ्‌ङाङ् वाॽआरो

२६ कन् सिबिॽ पाःन्‍हाॽग उनाहुरिआङ्‌धो पेबा मे़न्‍छाम् थाःक्‍हाॽओ चिक्‍खुआङ् वये़, कर आल्‍लो निङ्‌वाॽफुमाङ्‌ङिल्‍ले़ सेसे कुमनाहाॽ ओःन्‍धाक्‍तुसिआङ् वाॽरो॥

२७ निङ्‌वाॽफुमाङ्‌ङिल्‍ले़ कुमनाहाॽ कुमिमिदिङ्‌गे़न् इमे़ल्‍लुङ्‌बा सिबिॽ पाःन्‍निन् थिम्‍मे़न्‍दङ् सुवाङ्‌हाॽ ओसेःन्‍दाङ् चोःक्‍मा खुने़ॽ कुसिराॽ थाङे़आङ् वाॽरो॥ ख्रिस्‍ते़न् खिनिॽओ वाॽबान्‍ने सिबिॽ पाःन्‍लो, खे़ल्‍ले़ चोगुल्‍ले़ के़दाबा कुमिमिदिङ्‌गे़न् लक्‍किन् खिनिॽ के़घोसुम्‍लो॥

२८ खे़ल्‍ले़ चोगुल्‍ले़ आत्‍ति पिगिगे़ॽसाङ् काक् मनाहाॽ ख्रिस्‍तरे़ कुयाःम्‍बेओ इङ्‌भोसुम्‍सिम्‍बे़ॽरो॥ खे़ङ्‌हाॽ निङ्‌वाॽफुमाङ्‌ङिल्‍ले़ पिरिगे़बा काक् सिक्‍कुम्‍मिल्‍ले़ साम्‍दिङ् नु खाहुन् पिरुम्‍सिम्‍बे़ॽ, थेआङ्‌भे़ल्‍ले़ ख्रिस्‍ते़न्‍नु थिक्‍हुप् पोङ्‌मान् कुलिङ्‌दो के़त्‍ल लॽरिक् निङ्‌वाॽफुमाङ्‌ङो काक् मे़न्‍छाम् याप्‍मिहाॽ तोःम्‍मासि आनिगे निङ्‌वाॽ कत्तुम्‍बे़रो॥

२९ कन् याःम्‍बक्‍को ख्रिस्‍तरे़ पिराङ्‌बा आसिगाङ् याःम्‍बक् के़जोःक्‍पा पयम् यम्‍बा मुक्‍साम्‍लाम् याम्‍बुधिक्‍काङ् याःम्‍बक् चोःक्‍काॽरो॥

a 

१:१-२ कलस्‍सि– कन् ये़क्‌यक्‍किन् उन्‍छेःन्‍बा ये़म्‍मो एसिया माइनरबा लत्‍छा के़ये़क्‍पा ये़क्‌यक् (अक्‍खेःल्‍ले़ तर्कि मे़मे़त्तु) वये़रो॥ पावलरे़ एफिससओ सुनाइङ् हुॽरुसिल्‍ले़ खे़प्‍मो एपाफ्रास मे़प्‍मनाबा मनाधिक् वये़॥ हे़क्‍क्‍याङ् एपाफ्रासे़न् कलस्‍सि ये़क्‌यक्‍को पेआङ् खे़प्‍मोबा मनाहाॽ सुनाइङ् हुॽरुसि॥

२

खिनिॽ नु लाओदिकिया पाङ्‌जुम्‍बा सेसेहुप्‍लक् हे़क्‍क्‍याङ् वेॽ याप्‍मि मे़न्‍दुम्‍मे के़वाॽबा के़रे़क् फुॽनुसाॽहाॽरे़ लागि स्‍याङ्‌मे़न्‍दाङ् याःम्‍बक् चोगुङ्‌ङाङ् वाॽआ के़लॽबान् कुसिङ् निःत्ते़म्‍मे़ॽ फाॽआङ् निङ्‌वाॽ चोगुङ्‌लो॥

२ खिनिॽ के़रे़क्‍ले़ सिक्‍लुङ्‌मो हाङ्‌हाङ् के़बोःक्‍खिआङ् खिनिॽ लुङ्‌माॽ तुक्‍सिङ्‌मो थिक्‍हुप् के़बोःक्‍खिर के़लॽबा आनिङ्‌वाॽ वाॽरो, हे़क्‍केलॽरिक् खिनिॽ के़रे़क्‍ले़ कुलिङ्‌दो इःत्‍छिङ्‌साम् के़घोसुम्‍माङ् निङ्‌वाॽफुमाङ्‌ङिल्‍ले़ कुसिबिॽ पाःन्‍निन् कुसिङ् के़निःत्तुम्‍लरो॥ खे़न् कुसिबिॽ पाःन्‍निङ्‌ग ख्रिस्‍ते़न्‍नेरो॥

३ खुने़ॽए काक् सिक्‍कुम्‍दिङ् निङ्‌वाॽ नु ने़हिनिङ्‌वाॽरे़ कुबुन्‍लो॥

४ आत्तिन्‍हाॽरे़आङ् कुघे़म्‍गे़नुॽबा पाःन्‍हाॽलाम् इङ्‌गे़मे़ल्‍ले़क्‍तिन्‍ल फाॽआङ् अक्‍खे मे़त्‍निङ्‌बारो॥

५ थेआङ्‌भे़ल्‍ले़ इङ्‌गाॽग खिनिॽनु माःङ्‌घा वाॽआसाङ् आनिङ्‌वाॽइन् खिनिॽनु सोरिक्‍के वाॽरो॥ हे़क्‍क्‍याङ् हिङ्‌मा के़बोङ्‌बा हिङ्‌मन्‍नो के़हिङिबा नु ख्रिस्‍तओबा नसाःन्‍नो यो-धो मे़ल्‍लॽए के़वयिबा खे़प्‍सुङ्‌ङाङ् साॽरिक् सःत्तारो॥

चक्‍मे़ल्‍लॽए ख्रिस्‍तओ हिङ्‌मा

६ खे़ल्‍चोगुल्‍ले़ आक्‍खेलॽरिक् ख्रिस्‍त ये़सु दाङ्‌बे़न् नसान् के़जोगुम् हे़क्‍केलॽरिक्‍के खुने़ॽनु थिक्‍हुप् पोःक्‍खे़म्‍मे़ॽआङ् चक्‍मे़ल्‍लॽए हिङे़म्‍मे़ॽओ॥

७ खुने़ॽओ के़हुॽआसिबा निसाम्‍मो, साःप् लेःत्ते़म्‍मे़ॽआङ् पोरे़म्‍मे़ॽ, नसाःन्‍नो के़धुम्‍बा पोःक्‍खे़म्‍मे़ॽर दाङ्‌बान् सदादिङ् नोगे़न् पिरे़म्‍मे़ॽओ॥

८ सिङ्‌सिङ् लॽरे़म्‍मे़ॽओ, मे़ःङ्‌ग्र मे़न्‍छाम् याप्‍मिरे़ मे़जोगुबा कुघे़म्‍गे़नुॽबा इङ्‌ले़क्‍पा निसाम्‍हाॽरे़ के़युक्‍तिॽरो॥ खे़न् निसाम्‍हाॽग ख्रिस्‍तलाम् मे़ःन्, कर मे़न्‍छाम्‍थाःक्‍लाम् के़युबा थिम् नु इक्‍सादिङ् खाम्‍बेःक्‍मोबा कुहेःक्‍सिङ्‌मोबा हने़बा खाहुन्‍लाम् के़दाबारक्‍लो॥

९ थेआङ्‌भे़ल्‍ले़ ख्रिस्‍तओरक् निङ्‌वाॽफुमाङ्‌ङिन् नासिङ्‌गे़न् थक्‍को कुलिङ्‌दो के़त्‍लो॥

१० हे़क्‍क्‍याङ् खुने़ॽओए खिनिॽ कुलिङ्‌दो के़प्‍मान् के़घोसुम्‍माङ् वाॽरो॥ खुने़ॽग काक् मुक्‍साम् नु युक् सम्‍दाङ् युक्‍साबारो॥

११ हर्दो हे़क्‍माल्‍ले़ नासिङ्‌गे़न् थक्‍लाम् ने़क्‍सा से़म्‍बेःक्‍पा कुइसिःक् ख्रिस्‍तरे़ कुहर्दो हे़क्‍माल्‍ले़ खिनिॽ लायो चोःक्‍मा निङ्‌वाॽइन् से़न्‍दुदेॽरुआङ् वाॽरो॥ कङ्‌ग मे़न्‍छाम् हुक्‍कोलाम् पोःक्‍खे़बा मे़ःन्, कर ख्रिस्‍तलाम् पोःक्‍खे़बारो॥

१२ बप्‍तिस्‍मा के़बोःक्‍खिल्‍ले़ ख्रिस्‍ते़न्‍नु सोरिक् के़हुमि, हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽ कुसिवे़त्‍लाम् कुहिङ्‌वे़त् चोगुबा मुक्‍साम्‍मो खिनिॽ नसान् के़जोगुम्‍बाल्‍ले़ चोगुल्‍ले़ खुने़ॽनु सोरिक् के़हिङिआङ् के़वयिॽरो॥

१३ खिनिॽग लायोबा नु निङ्‌वाॽफुमाङ्‌ङिल्‍ले़ कुमना के़होःप्‍तिबाल्‍ले़ चोगुल्‍ले़ खिनिॽ याम्‍साम्‍मो कुसिवे़त् के़वयि, कर आल्‍लोग निङ्‌वाॽफुमाङ्‌ङिल्‍ले़ कुहिङ्‌वे़त् के़जोगिआङ् के़वयिॽरो॥ खुने़ॽ आनिॽ काक् लायोहाॽ ले़प्‍मि आबिरे़आङ् वाॽ॥

१४ हे़क्‍क्‍याङ् निङ्‌वाॽफुमाङ्‌ङिल्‍ले़ आनिॽ तक्‍ले़ङ्‌वाओ के़बप्‍पा आप्‍तिक् सक्‍हाॽ थे़ःक्‍खुदेसुआङ् खुने़ॽ खे़न् के़रे़क् सिलाम्‍साक्‍मा सिङ्‌सम्‍दाङ् खिप्‍सुआङ् खे़त्‍तुदेसुरो॥

१५ हे़क्‍केलॽरिक्‍के निङ्‌वाॽफुमाङ्‌ङिल्‍ले़ फे़न्‍साम्‍हाॽरे़ खुनिॽ मुक्‍साम्‍हाॽ नु युक्‍हाॽ नाप्‍तुसिआङ् ख्रिस्‍तरे़ कुसिलाम्‍साक्‍मा सिङ्‌ङो थङ् नाःन्‍दुसि, हे़क्‍केलॽरिक्‍के के़रे़क्‍ले़ मे़निसुर खे़ङ्‌हाॽरे़ खुनिॽ नाधासु पिरुसिरो॥

१६ खे़ल्‍ले़ चोगुल्‍ले़ आत्तिन्‍हाॽरे़आङ् साम्‌यो तङ्‌नाम्, लासिबा ससाङ्‌स्रोत्, नाःम्‍सिङ् ये़न्‍नो नु चामनाबा थुङ्‌मनाबा पाःन्‍हाॽओ आप्‍तिक् के़मे़न्‍गुःत्तिन्‍लरो॥

१७ कन् पाःन्‍हाॽग के़दाबा पाःन्‍हाॽरे़न् साम्‍म्रिःप्‍पारक् वये़रो, कर से़क्‍खा पाःन्‍निङ्‌ग ख्रिस्‍तरो॥

१८ आनिगे सुफो निःम्‍मना लॽरिक् के़बाःप्‍पार, निगे़दे़प्‍पा पाःन्‍नोरक् चुङ्‌जिगे़न् नःम्‍नःम्‍बा ओसेःन्‍धाक्‍सिङ्‌मा कुसिराॽ के़धाङ्‌बा हे़क्‍क्‍याङ् माङ्‌लाइङ्‌बाहाॽ सेवा के़जोःक्‍पाहाॽआङ् मे़वाॽरो॥ खे़ङ्‌हाॽरे़ हाङ्‌से़म् मे़ङ्‌घोःमनाबा के़मे़न्‍जोगिन्‍लरो॥ कङ्‌हाॽग थेनाधे लायोबा निङ्‌वाॽओ आङ्‌दिङ् मे़लॽरो॥

१९ कर खे़ङ्‌हाॽरे़ खुनिॽ नासिङ्‌गे़न् थक्‍किल्‍ले़ कुधे़गेक् ये़सु ख्रिस्‍ते़न्‍नु थेआङ् तङ्‌जुम् होप्‍लो॥ कङ्‌ग खुने़ॽलाम्‍बा नासिङ्‌गे़न् थक्‍ले़न् काक् याम्‍लक्‍किल्‍ले़ कम्‍ब्राङ् खोसुॽ हे़क्‍क्‍याङ् थिक्‍हुप् पोङ्‌ङाङ् निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के पोर पेःक्‍लो॥

२०-२१ खिनिॽ ख्रिस्‍ते़न्‍नु सोरिक् के़स्‍ये़ॽइबारो, हे़क्‍क्‍याङ् खुने़ॽए इक्‍सादिङ् खाम्‍बेक् कुहेःक्‍सिङ्‌माआङ्‌धोबा हने़बा खाहुन्‍लाम् चोःक्‌युम्‍भो के़बिरिआङ् वाॽरो॥ हे़क्‍केःल्‍ले़ कन् ओगप् मे़जोगे़न्‍ने़ॽ, खे़न् मे़साॽरे़न्‍ने़ॽ, हे़क्‍क्‍याङ् मे़सुसे़न्‍ने़ॽ के़लॽबा इक्‍साबा थिम्‍हाॽ थेआङ् के़इःत्तुम् के़नाःत्तुबाबे?

२२ कन् पाःन्‍हाॽग ओगप् चोःक्‍माआङ् माबेःक्‍लो, थेआङ्‌भे़ल्‍ले़ कङ्‌हाॽग मे़न्‍छाम् याप्‍मिहाॽरे़ मे़युक्‍खुबा निसाम् नु थिम्‍हाॽरक्‍लो॥

२३ खे़न् हे़क्‍तङ्‌बा थिम्‍हाॽग साम्‌योबा याःम्‍बक् चोःक्‍मा, चुङ्‌जिगे़न् नःम्‍नःम्‍बा ले़ङ्‌सिङ्‌मा नु नासिङ्‌गे़न् थक्‍को तुक्‍खे चाःत्‍छिङ्‌मा सिक्‍कुम्‍दिङ् निङ्‌वाॽ हे़क्‍के लॽ, कर कल्‍ले़ नासिङ्‌गे़न् थक्‍कोबा नोस्रङ्‌ङिल्‍ले़न् फे़न् निङ्‌वाॽइन् युक्‍मा मे़सुक्‍तुन्‍लो॥

ख्रिस्‍तओ कुसङ् हिङ्‌मन्

३

खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खिनिॽ ख्रिस्‍ते़न्‍नुए कुहिङ्‌वे़त् के़जोगिआङ् के़वयिबाल्‍ले़ चोगुल्‍ले़ खिनिॽ साङ्‌ग्राम्‍पेदाङ्‌ङोबा पाःन्‍हाॽ कोःत्ते़म्‍मे़ॽर वये़म्‍मे़ॽओ॥ खे़त्‍थोए निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् मिङ्‌सो इङ्‌धाङ्‌नु मुक्‍साम्‍दे़न्‍नो ख्रिस्‍ते़न् युक्‍खुआङ् युङ्‌लो॥

२ कप्‍मो इक्‍सादिङ् खाम्‍बेःक्‍मोबा पाःन्‍हाॽरक् मे़इःत्ते़म्‍मिन्‍ने़ॽओ, कर साङ्‌ग्राम्‍पेदाङ्‌ङोबा पाःन्‍हाॽओ निङ्‌वाॽ पिरे़म्‍मे़ॽओ॥

३ थेआङ्‌भे़ल्‍ले़ ख्रिस्‍ते़न् स्‍ये़ःल्‍ले़ खिनिॽआङ् खुने़ॽनुए के़स्‍ये़ॽइआङ् के़वयिॽरो, हे़क्‍क्‍याङ् खिनिॽ से़क्‍खाबा ने़त्तिगे़न् हिङ्‌मन्‍निन् ख्रिस्‍ते़न्‍नु निङ्‌वाॽफुमाङ्‌ङो चिक्‍खे़आङ् वाॽरो॥

४ खिनिॽ से़क्‍खाबा ने़त्तिगे़न् हिङ्‌मन्‍निङ्‌ग ख्रिस्‍तरो॥ खुने़ॽ इक्‍सादिङ् खाम्‍बेःक्‍मो थाःम्‍सिङ्‌ङिल्‍ले़ खिनिॽआङ् खुने़ॽनुए मिमिदिङ्‌ङो के़धाःम्‍मासिरो॥

५ खे़ल्‍ले़ चोगुल्‍ले़ मे़न्‍छुमाॽ नु ये़म्‍बित्‍छाॽहाॽ चाराम्‍मा पाःन्‍निन्, चिःन्‍जिन्‍बा के़जोःक्‍पा याःम्‍बक्, चाराम्‍मा निङ्‌वाॽ चोःक्‍मान्, फे़न् याःम्‍बक् चोःक्‍मान् नु खिःम्‌यक् चोःक्‍मान् हे़क्‍तङ्‌बा नासिङ्‌गे़न् थक्‍कोबा ये़प्‍ले़क्‍हाॽग नावाइत्‍लान् माङ्‌घःम्‍नाबारो॥ खिनिॽ खे़न् काक् युक्‍ते़म्‍मे़ॽओ॥

६ थेआङ्‌भे़ल्‍ले़ अक्‍तङ्‌बा याःम्‍बक् के़जोःक्‍पाहाॽ सम्‍दाङ् निङ्‌वाॽफुमाङ्‌ङिल्‍ले़ कुसाक्‍के़न्‍निन् चुक्‍लो॥

७ उन्‍छोःन्‍बा खिनिॽ हिङ्‌मन्‍नो बा अक्‍तङ्‌बा पाःन्‍हाॽ के़जोःक्‍पा के़वयिरो॥

८ कर आल्‍लोग खिनिॽआङ् सिक्‍पोःक्‍मान्, साक्‍के़न्‍निन्, नाहे़म्‍मान्, हिनाःम् मे़त्‍छिङ्‌मान्, मे़न्‍छिक्‍क्रा पाःन्‍हाॽ काक् ले़प्‍मा तेमाए पोङ्‌लो॥

९ खिनिॽ इङ्‌ले़क् मे़मे़त्तासिम्‍मिन्‍ने़ॽओ, थेआङ्‌भे़ल्‍ले़ खे़ङ्‌ग तगिबा लायोबा सुत्‍नाःन् नु ताप्‍फे़ःम्‍बा ये़प्‍ले़क्‍हाॽ काक् के़ले़रुम् के़देसुम्‍माङ् के़वयिॽ,

१० हे़क्‍क्‍याङ् खिनिॽग कुसङ् सुत्‍नाःन् तेत् हे़क्‍के के़जाक्‍खुम्‍माङ् के़वयिॽरो॥ खिनिॽग नावागे़न् चइःत्‍दाङ्‌बा निङ्‌वाॽफुमाङ्‌ङिन् कुसिङ् के़निःत्तुम्‍माङ् खुने़ॽ कुइःत् हे़क्‍के के़बोःक्‍खिर के़बत्‍छिरो॥

११ आल्‍ल थिम्‍मे़न्‍दङ् सुवाङ् नु यहुदि, हर्दो के़हे़क्‍पा नु हर्दो मे़न्‍हे़क्‍मनाबा, खासिङ् के़निःप्‍पा नु खासिङ् मे़न्‍निःप्‍मनाबा, योक् नु चोःक्‌युम्‍भोबाहाॽ से़न्‍छिङ्‌मा होप्‍लो, कर ख्रिस्‍ते़न्‍लक् के़ये़क्‍पा चोक्, हे़क्‍क्‍याङ् खुने़ॽ काक् पाःन्‍हाॽओए वाॽरो॥

१२ हे़क्‍केःल्‍ले़ निङ्‌वाॽफुमाङ्‌ङिल्‍ले़ सेगुसिबा मनाहाॽ, सेसे नु साॽरिक् लुङ्‌माॽ तुक्‍तुसिबाहाॽरे़, लुङ्‌दुक्‍किन्, लुङ्‌माॽ तुक्‍सिङ्‌मान्, नोनिङ्‌वाॽइन्, चुङ्‌जिगे़न् नःम्‍नःम् लॽमान् नु नासि थःप्‍मान् चाङ् कुइसिःक् चाक्‍सिङ्‌मा पोङ्‌लो॥

१३ खिनिॽग वेॽहाॽनु नासि थःत्‍छिङ्‌मा पोङ्‌ङाङ् निङ्‌वाॽ तुक्‍मा पाःन्‍हाॽ वाॽसाङ् ले़प्‍मि पिआसिम्‍मे़ॽओ॥ दाङ्‌बाल्‍ले़ ले़प्‍मि के़बिरिबा कुइसिःक्‍के ले़प्‍मि पिआसिम्‍मे़ॽओ॥

१४ हे़क्‍क्‍याङ् कन् के़रे़क्‍नुःल्‍ले़ यरिक् लुङ्‌माॽ तुक्‍कासिम्‍मे़ॽओ॥ खे़ल्‍ले़ए खिनिॽ थिक्‍हुप् पोङ्‌मा कुलिङ्‌दो के़गे़त्तिॽरो॥

१५ हाराॽ ख्रिस्‍तरे़ कुसनारुङ्‌ङिल्‍ले़ खिनिॽ सिक्‍लुङ्‌मान् युक्‍तुररो, थेआङ्‌भे़ल्‍ले़ सनारुङ्‌ङो वाॽमा फाॽआङ् खिनिॽग लत्‍थिक् नासिङ्‌गे़न् थक्‍को उःत्‍छिङ्‌मा के़घोसुम्‍माङ् के़वयिॽरो॥ खिनिॽ नोगे़न्‍साबा पोःक्‍खे़म्‍मे़ॽओ॥

१६ हाराॽ ख्रिस्‍तरे़ कुबाःन्‍जाक्‍किल्‍ले़ खिनिॽ सिक्‍लुङ्‌मान् तिम्‍माङ् वाॽररो॥ खिनिॽ बा कन् पाःन्‍जाक्‍किल्‍ले़ हुॽआसिम्‍मे़ॽ, हे़क्‍क्‍याङ् काक् सिक्‍कुम्‍दिङ् निङ्‌वाॽओ सुजा पिआसिम्‍मे़ॽओ॥ हे़क्‍क्‍याङ् सेवा चोःक्‍मा साम्‍लोहाॽ, याम्‍साम्‍गे़न् साम्‍लोहाॽ नु सेसेमाङ्‌लाम् के़दाबा साम्‍लोहाॽ साम्‍गे़मे़त्तुम्‍मिल्‍ले़ खिनिॽ सिक्‍लुङ्‌मोनुए निङ्‌वाॽफुमाङ्‌ङिन् नोगे़न् पिरे़म्‍मे़ॽओ॥

१७ खिनिॽ च्‍या के़बाःत्तुम्‍साङ् च्‍या के़जोगुम्‍साङ् दाङ्‌बा ये़सुरे़ कुमिङ्‌ङो चोगे़म्‍मे़ॽओ, हे़क्‍क्‍याङ् खुने़ॽलाम्‍बाए पानुदिङ् पाः निङ्‌वाॽफुमाङ्‌ङिन् नोगे़न् पिरे़म्‍मे़ॽओ॥

नसानिबा हिम्‍सयङ् थिम्

१८ मेलिङ्‌गे़न् मेःत्‍छे, खिनिॽ इत्‍थुङ्‌गे़न् ये़म्‍बाहाॽरे़ खुनिॽ युक्‍को वये़म्‍मे़ॽओ॥ अक्‍खे चोःक्‍माग दाङ्‌बाओ लाॽरुरो॥

१९ हे़क्‍क्‍याङ् इत्‍थुङ्‌गे़न् ये़म्‍बासे, खिनिॽ मेलिङ्‌गे़न् मेःत्‍हाॽ ताप्‍फे़ःल्‍लिक् मे़मे़त्ते़म्‍सिम्‍मिन्‍ने़ॽ कर लुङ्‌माॽ तुक्‍ते़म्‍सिम्‍मे़ॽओ॥

२० हिन्‍जाॽबित्‍छासे, खिनिॽ पामाहाॽरे़ मुरा के़म्‍मे़त्तिबा पाःन्‍निन् आप्‍फाल्‍ले़साङ् खे़प्‍से़म्‍मे़ॽ, थेआङ्‌भे़ल्‍ले़ कन् पाःन्‍निल्‍ले़ दाङ्‌बाल्‍ले़ कुनिङ्‌वाॽ तासुॽरो॥

२१ पानुदिङ् पासे, खिनिॽ हिन्‍जाॽबित्‍छाहाॽरे़ खुनिॽ निङ्‌वाॽ मे़दुक्‍खे़म् मे़बिरे़म्‍सिम्‍मिन्‍ने़ॽओ, मे़ःन्‍ने़ फाॽग्र खुनिॽ निङ्‌वाॽ पङ्‌सिङ्‌लो॥

२२ सेवारोबासे, इक्‍साबा खिनिॽ दाङ्‌बाहाॽरे़ खुनिॽ के़रे़क् पान् के़घे़म्‍बा पोःक्‍खे़म्‍मे़ॽओ॥ कङ्‌ग खे़ङ्‌हाॽरे़ मे़निसुल्‍ले़ खुनिॽ निङ्‌वाॽ तामा पिमासिरे़ लागिरक् मे़ःन्, कर काक् कुदोःप्‍मा निङ्‌वाॽइन्‍नु दाङ्‌बा ये़सुरे़ कुमिङ्‌सो कुधाःङ्‌सोरे़ लागि चोगे़म्‍मे़ॽओ॥

२३ खिनिॽ च्‍या के़जोगुम्‍साङ् मनारे़ लागि मे़ःन्, कर दाङ्‌बाल्‍ले़ कुलागि चोःक्‍मनाबा कुइसिःक् निङ्‌वाॽ पिरे़म्‍मे़ॽर चोगे़म्‍मे़ॽओ॥

२४ थेआङ्‌भे़ल्‍ले़ हाङ्‌से़म् कुइसिःक् दाङ्‌बाल्‍ले़ पिनिङ् के़मे़त्तिबा लक्‍किन् खोसुम्‍बे़ॽ के़लॽबान् के़निसुम्‍माङ् के़वयिॽरो॥ खिनिॽ दाङ्‌बा ख्रिस्‍ते़न् सेवा के़जोगुम्‍ल के़वयिॽरो॥

२५ ताप्‍फे़ःम्‍बा याःम्‍बक् के़जोःक्‍पाल्‍ले़ के़साक्‍पा खुम्‍दिङ् खोसुॽरो॥ खे़प्‍मोग मना एःक्‍पएःक् चोःक्‍मान् थेआङ् मे़बोङ्‌ने़ल्‍लो॥

४

से़वारोबाल्‍ले़ कुन्‍दाङ्‌बासे, खिनिॽ सेवारोबाहाॽ नुरिक् मे़त्ते़म्‍सिम्‍मे़ॽओ, थेआङ्‌भे़ल्‍ले़ साङ्‌ग्राम्‍पेदाङ्‌ङो खिनिॽआङ् दाङ्‌बाधिक् के़गत्तुम् के़लॽबा पाःन्‍निन् निङ्‌वाॽ मे़भेःत्‍छे़म्‍मिन्‍ने़ॽओ॥

२ चक्‍मे़ल्‍लॽए निङ्‌वाॽफुमाङ्‌ङिन् नोगे़न् पिरे़म्‍मे़ॽर सिङ्‌सिङ् ये़क्‌ये़क्‍काङ् तुवा चोगे़म्‍मे़ॽओ॥

३ ख्रिस्‍तरे़ कुसुनाइङ् इङ्‌भोसे़ निङ्‌वाॽफुमाङ्‌ङिल्‍ले़ लाम् हन्‍दु पिरिगे़र फाॽआङ् आनिगे लागिआङ् तुवा आजोगे़म् आबिरे़म्‍मे़ॽओ॥ बा खे़न् पाःन्‍निन् इङ्‌भोसुङ्‌बाल्‍ले़ चोगुल्‍ले़ इङ्‌गाॽग कन् पुङ्‌लाहिम्‍मो साक्‍पा थ्‍याङ्‌ङाङ् वाॽआरो॥

४ इङ्‌गाॽ पाःप्‍मा के़बोङ्‌बा कन् पाःन्‍हाॽ नुरिक्‍काङ् इङ्‌भोमा सुक्‍तुङ्‌ल फाॽआङ् तुवा आजोगे़म् आबिरे़म्‍मे़ॽओ॥

५ खिनिॽग सिक्‍कुम्‍साबा पोःक्‍खे़म्‍मे़ॽआङ् ख्रिस्‍तानि मे़ःम्‍बाहाॽनु वये़म्‍मे़ॽओ, हे़क्‍क्‍याङ् ये़सुरे़ कुयाःम्‍बेओ खुनिॽनु इङ्‌भोमा काक् सुये़म्‍हाॽ नुःरिक्‍काङ् ओगप् चोगे़म्‍मे़ॽओ॥

६ हाराॽ युम्‍मिल्‍ले़ कुजान् कुजागे़नुॽबा चोगुबा कुइसिःक् खिनिॽ पाःन्‍छेःक्‌वान् लुङ्‌गुम् कुधिम्‍बा नु कुघे़म् के़नुॽबा पोङ्‌लरो, हे़क्‍केलॽरिक् वेॽहाॽ के़रे़क् नुबा नोगप् पिमा के़सुक्‍तुम्‍सिम्‍लो॥

कुनुप्‍मा सेवा

७ तुखिकसरे़ इङ्‌गाॽ आयाःम्‍बेओबा इङ्‌घङ्‌ङिन् खिनिॽ के़जे़क्‍तिॽरो॥ खुने़ॽग आनिॽ लुङ्‌माॽ आदुक्‍तुम्‍बा नसानिबा नुसाॽ नु नसाःन्‍साबा माङ्‌सेवा के़जोःक्‍पा हे़क्‍क्‍याङ् दाङ्‌बाओ से़वारोबा चुम्‍लो॥

८ कप्‍मोबा काक् आनिगे पाःन्‍हाॽ खिनिॽ के़जे़क्‍तिर फाॽआङ् खुने़ॽ खिनिॽओ पाङ्‌घुङ्‌ल पत्‍तारो॥ हे़क्‍क्‍याङ् खुने़ॽए हाङ्‌हाङ् के़जोगिॽरो,

९ खुने़ॽ खिनिॽनुएबा थिक्‍पा ओने़सिमसे़न्‍नु फे़न्‍ल पत्‍लो॥ खुने़ॽ नसाःन्‍साबा नु आनिॽ लुङ्‌माॽ आदुक्‍तुम्‍बा नुसाॽरो॥ खे़ङ्‌हाॽरे़ कप्‍मो के़बोङ्‌बार के़बप्‍पा काक् पाःन्‍हाॽ खिनिॽनु चे़ङ्‌सुरो॥

१० अरिस्‍तार्खसे़न् इङ्‌गाॽनु सोरिक् पुङ्‌लाहिम्‍मो साक्‍ते़आङ् वाॽरो॥ खुने़ॽनु बरनाबासरे़ कुल्‍लाम्‍सा मर्कुसरे़ सेवा के़हाक्‍तिरो॥ मर्कुसरे़ कुयाःम्‍बेओ तगिसा ओःन्‍धाक् चोःक्‍निङ्‌ङाङ् वाॽआ॥ खिनिॽओ लःन्‍निल्‍ले़ लाम्‍दाःक्‍मा पिरे़म्‍मे़ॽओ॥

११ युस्‍तस मे़प्‍मनाबा ये़सुरे़आङ् सेवा के़हाक्‍तिआङ् वाॽरो॥ निङ्‌वाॽफुहाङ्‌जुम्‍मो इङ्‌गाॽनु सोरिक् याःम्‍बक् के़जोःक्‍पाहाॽओ खे़ङ्‌हाॽरक् यहुदि नसानिबासिरो॥ कङ्‌हाॽरे़ इङ्‌गाॽ आनिङ्‌वाॽओ हाङ्‌हाङ् मे़मे़त्ताङ्‌ङाङ् वाॽरो॥

१२ खिनिॽनुएबा थिक्‍पा ख्रिस्‍त ये़सुरे़ कुसेवारोबा इपाफ्रासरे़ खिनिॽ सेवा के़हाक्‍तिरो॥ खुने़ॽग खिनिॽ लागि निङ्‌वाॽफुमाङ्‌ङिल्‍ले़ के़धुम्‍बा नु कुलिङ्‌दो के़गे़प्‍पा हे़क्‍क्‍याङ् काक् निङ्‌वाॽफु निङ्‌वाॽओ ताःक्‍पोगे़म्‍बा के़जोगिर फाॽआङ् सदादिङ् साॽरिक् तुवा चोगुॽरो॥

१३ इङ्‌गाॽ से़क्‍खा पान् मे़त्‍निङ्, खिनिॽ नु लाओदिकिया हे़क्‍क्‍याङ् हैरापोलिस ये़क्‌यक्‍कोबा ख्रिस्‍तानिहाॽरे़ लागि याम्‍बुधिक्‍काङ् खुने़ॽ याःम्‍बक् चोगुआङ् वाॽरो॥

१४ आनिगे मिःम् चुम् सिदाॽसाम्‍बा लुका नु देमासरे़आङ् सेवा हाङ्‌सुॽरो॥

१५ लाओदिकियाबा नसानिबाहाॽ हे़क्‍क्‍याङ् तुत्तुगे़म्‍मा नुम्‍फास नु कुहिम्‍मो के़जुम्‍बा सेसेहुप्‍लक्‍कोबा नसानिबाहाॽओ सेवा तोःन्‍दे़म् आबिरे़म्‍मे़ॽओ॥

१६ कन् सक्‍इङ्‌घङ्‌ङिन् खिनिॽओ निःत् चुःत्ताङ् लाओदिकियाबा सेसेहुप्‍लक्‍कोबाहाॽरे़आङ् मे़निःरुर फाॽआङ् पिरे़म्‍सिम्‍मे़ॽओ, हे़क्‍क्‍याङ् खे़ङ्‌हाॽ हाक्‍तुङ्‌सिङ्‌बा सक्‍इङ्‌घङ्‌ङिन् खिनिॽआङ् निःरे़म्‍मे़ॽओ॥

१७ अर्खिपसे़न् दाङ्‌बाल्‍ले़ के़बिरे़बा याःम्‍बक्‍किन् चक्‍मे़ल्‍लॽए चोगे़ सुरे़ॽओ लॽरिक् मे़त्ते़म् आबिरे़म्‍मे़ॽओ॥

१८ इङ्‌गाॽ पावलरे़ कन् सेवान् आबाङे आहुक्‍किल्‍ले़ साप्‍तुङ्‌ङाङ् वाॽआरो॥ हे़क्‍क्‍याङ् इङ्‌गाॽ पुङ्‌लाहिम्‍मो याक्‍काबा पाःन्‍निन् निङ्‌वाॽ इःत्ते़म्‍मे़ॽओ॥ हाराॽ निङ्‌वाॽफुमाङ्‌ङिल्‍ले़ कुलुङ्‌गुम्‍मिन् खिनिॽनु वाॽररो॥

पावलरे़ थिस्‍सलोनिकिहाॽ हाक्‍तुसिबा थिक्‍सिगेक्‍पा सक्‍इङ्‌घङ्

निःसुम्

थिस्‍सलोनिकि ये़क्‌यक्‍किन् रोमि हाङ्‌जुम् मे़सेदोनिया थुम्‍मोबा हाङ्‌पाङ् वये़॥ सेःक्‌युक्‍मिबा पावलरे़ फिलिप्‍पि ये़क्‌यक्‍लाम्‍बा पेआङ् कन् थिस्‍सलोनिकि ये़क्‌यक्‍को सुनाइङ् इङ्‌भन् चोगु हे़क्‍क्‍याङ् सेसेहुप्‍लक् हेःक्‍तुरो (“सेःक्‌युक्‍मिबाहाॽरे़ खुनिॽ याःम्‍बक्‍हाॽ” मे़प्‍मनाबा साप्‍पन्‍निन् १७:१-१० ओमत्ते़ॽओ)॥ कर याङ्‌सि यहुदिहाॽ पावलरे़ कुदक्‍ले़ङ्‌वाओ मे़बोगे़, थेआङ्‌भे़ल्‍ले़ खे़ङ्‌हाॽरे़ यहुदि साम्‌यो खुनिॽ सिराॽ के़धाङ्‌बा थिम्‍मे़न्‍दङ् सुवाङ्‌हाॽ पावलरे़ ख्रिस्‍तरे़ कुयाःम्‍बेओ सुनाइङ् इङ्‌भोसुबा पाःन्‍निन् नामे़हे़त्तुरो॥ खे़ङ्‌हाॽरे़ साॽरिक् मे़अत्तुबाल्‍ले़ चोगुल्‍ले़ पावले़न् थिस्‍सलोनिकिलाम् बेरिया ये़क्‌यक्‍को पेरो॥

याङ्‌सि खुने़ॽ कोरन्‍थि ये़क्‌यक्‍को त्‍ये़ःल्‍ले़ खुने़ॽनुए सोरिक् माङ्‌सेवा के़जोःक्‍पा तिमोथिलाम्‍बा थिस्‍सलोनिकिओबा सेसेहुप्‍लक्‍ले़ कुयाःम्‍बेओ इङ्‌घङ् खोसुरो॥

पावलरे़ थिस्‍सलोनिकिबा नसानिबाहाॽ हाङ्‌हाङ् मे़त्‍छे़ नु याम्‍जाङ्‌वा मे़त्‍छे़ कन् सक्‍इङ्‌घङ्‌ङिन् साप्‍तुबारो॥ पावलरे़ खुनिॽ नसान् नु मिःम्‍जिरे़ कुयाःम्‍बेओ निङ्‌वाॽफुमाङ्‌ङिन् नोगे़न् पिरुआङ् खुने़ॽ खे़ङ्‌हाॽनु सोरिक् वये़ल्‍ले़ आक्‍खेलॽरिक् वये़ के़लॽबा पाःन्‍हाॽ खुनिॽ निङ्‌वाॽसोओ तारुबिरुसिरो॥ हे़क्‍क्‍याङ् ख्रिस्‍तरे़ कुयुमाल्‍ले़ कुयाःम्‍बेओ पोगे़बा पाःन्‍धङ्‌ङिन् सेसेहुप्‍लक्‍को चिजि चोगुरो॥ हे़क्‍केलॽरिक् ख्रिस्‍तरे़ कुयुमान् मे़हाङ्‌घुल्‍ले़ खे़ङ्‌हाॽरे़ आबाङे चामारे़ लागि वेॽहाॽ मे़न्‍हम्‍से आबाङे याःम्‍बक्‍किन् मे़जोगुर फाॽआङ् मे़त्तुसिरो॥

थामिङ्

निःसुम् नु सेवा १:१

हे़ना नु नाराफोमा १:२–३:१३

ख्रिस्‍तानिहाॽरे़ लागि हाङ्‌हाङ्‌वा ४:१-१२

ख्रिस्‍तरे़ कुनुःङ्‌मा युःमाल्‍ले़ कुयाःम्‍बेओ निसाम् ४:१३–५:११

कुनुप्‍मा निसाम् ५:१२-२२

कुनुप्‍मा सेवा ५:२३-२८

पावलरे़ थिस्‍सलोनिकिहाॽ हाक्‍तुसिबा थिक्‍सिगेक्‍पा सक्‍इङ्‌घङ्

१

पानुदिङ् पा निङ्‌वाॽफुमाङ् नु दाङ्‌बा ये़सु ख्रिस्‍ते़न् नसान् के़जोःक्‍पा थिस्‍सलोनिकाa ये़क्‌यक्‍स्‍मा सेसेहुप्‍लक्‍कोबा याप्‍मिहाॽओ, इङ्‌गाॽ पावल, सिलास नु तिमोथिलाम्‍बाb कन् सक्‍इङ्‌घङ्‌ङिन् हाक्‍कासिगे़बारो॥ हाराॽ निङ्‌वाॽफुमाङ्‌लाम्‍बा सनारुङ् नु लुङ्‌गुम् के़घोसुम्‍लरो॥

थिस्‍सलोनिकिहाॽरे़ नसान् मे़जोगुबाओ नोगे़न्

२ आनिगे तुवाओ खिनिॽ निङ्‌वाॽ इःत्‍तासिगे़र निङ्‌वाॽफुमाङ्‌ङिन् खिनिॽ लागि सदादिङ् नोगे़न् पिरुम्‍बे़ॽरो॥

३ आनिॽ पानुदिङ् पा निङ्‌वाॽफुमाङ्‌ङिल्‍ले़ कुनिमाओ नसाःन्‍लाम्‍बा के़जोगुम्‍बा खिनिॽ याःम्‍बक्‍किन्, वेॽहाॽ लुङ्‌माॽ के़दुक्‍तुम्‍सिम्‍माङ् स्‍याङ्‌मे़न्‍दाङ् के़जोगुम्‍बान् हे़क्‍क्‍याङ् आनिॽ दाङ्‌बा ये़सु ख्रिस्‍तरे़ याम्‍मो कुनुःङ्‌मा युमा निङ्‌साङ्‌लाम् के़दाबा निङ्‌वाॽ हाङ्‌गे़म्‍सिङ्‌मान् आनिगे चक्‍मे़ल्‍लॽए निङ्‌वाॽ इःत्तुम्‍बे़रो॥

४ निङ्‌वाॽफुमाङ्‌ङिल्‍ले़ लुङ्‌माॽ तुक्‍तुसिबा फुॽनुसाॽ नु ने़ॽनुसाॽसे, खिनिॽ आबाङे कुमना पोङ्‌से़ के़सेगिबा पाःन्‍निन् आनिगे निसुम्‍बे़रो॥

५ थेआङ्‌भे़ल्‍ले़ आनिगे सुनाइङ्‌ङिन् खिनिॽओ तारुम्‍बे़ल्‍ले़ पाःन्‍नोरक् मे़वये़न्, कर मुक्‍साम्‍मो वये़रो॥ हे़क्‍क्‍याङ् कङ्‌ग सेसेमाङ्‌लाम् आनिगे पाःत्तुम्‍बे़बा पाःन्‍निन् से़क्‍खास्‍मा वये़ फाॽआङ् के़निसुम्‍लो॥ आनिगे खिनिॽनु वयिगे़ल्‍ले़ खिनिॽ लागि आनिगे हिङ्‌मन्‍निन् आक्‍तङ्‌बा वये़ के़लॽबान् नुरिक्‍काङ् के़निसुम्‍माङ् वाॽरो॥

६ आक्‍खे़न् तुक्‍खे के़ज्‍ये़ॽइसाङ् सेसेमाङ्‌ङिल्‍ले़ के़बिरिबा ओमुलॽमाओ सुनाइङ्‌ङिन् के़दाःक्‍तुम्॥ हे़क्‍केलॽरिक् खिनिॽग दाङ्‌बाल्‍ले़न् नु आनिगे चोःङ् के़इःत्तुम्‍माङ् के़वयिॽरो॥

७ हे़क्‍केलॽरिक् खिनिॽ मे़सेदोनिया नु अक्‍खैया थुम्‍मोबा के़रे़क् नसानिबाहाॽरे़ खुनिॽ कुबि के़बोःक्‍खिआङ् के़वयिॽरो॥

८ हे़क्‍क्‍याङ् खिनिॽलाम् दाङ्‌बाल्‍ले़ कुबाःन्‍जाक्‍किन् मे़सेदोनिया नु अक्‍खैयाओरक् मे़से़ःरे़न्, कर निङ्‌वाॽफुमाङ्‌ङोबा खिनिॽ नसाःन्‍निन्‍नाङ् काक् पिसाङ् मनाहाॽरे़ निङ्‌वाॽ मे़घोसुरो॥ हे़क्‍केःल्‍ले़ आनिगे वेॽ पान् पाःप्‍मा थेआङ् होप्,

९ थेआङ्‌भे़ल्‍ले़ खिनिॽओ त्‍ये़ॽइगे़ल्‍ले़ याप्‍मि के़दाःक्‍तिबा पान् नु नावाइत्‍ला सेवा चोःक्‍मोलाम् के़नुःक्‍खिआङ् से़क्‍खा नु आजुनि निङ्‌वाॽफुमाङ्‌ङिन् सेवा के़जोगुम्‍बा पाःन्‍निङ्‌ग काक् मनाहाॽरे़ए मे़जे़क्‍खु मे़बाःत्तुॽरो॥

१० हे़क्‍क्‍याङ् निङ्‌वाॽफुमाङ्‌ङिल्‍ले़ सिमे़न्‍लाम् याम्‍मो हिङ्‌घुबा कुस्‍सा ये़सुरे़ साङ्‌ग्राम्‍पेदाङ्‌लाम् कुयुमे़न् के़हाङ्‌घुम्‍बान् मे़मे़त्तिगे़आङ् वाॽरो॥ खुने़ॽए के़दाबा निङ्‌वाॽफुमाङ्‌ङिल्‍ले़ कुघुम्‍दिङ्‌लाम् ताङ्‌आसे़ःप्‍लो॥

a 

१:१ थिस्‍सलोनिका– कन् ये़क्‌यक्‍किन् मे़सेदोनिया लाजेॽओबा ये़क्‌यक् वये़॥ खे़प्‍मो पावले़न् मनाहाॽ सुनाइङ् इङ्‌भोःसे़ कुभा ये़म्‍लक् वये़॥ खे़न् ये़म्‍मो मनाहाॽरे़ नसान् के़जोःक्‍पाहाॽ तुक्‍खे मे़जाःत्तुसिर मे़वये़॥

b 

१:१ सिलास नु तिमोथि– कन् ने़त्‍छि मनाहाॽ पावलनु लाम्‍दिक् चोगे़त्‍छि हे़क्‍क्‍याङ् थिस्‍सलोनिकाओ सेसेहुप्‍लक् हेःक्‍मा खुने़ॽ फाॽरे़त्‍छु॥ सिलासे़न् ग्रिक पाःन्‍दाङ्‌ङो सिल्‍बानस मे़मे़त्तुॽ॥

थिस्‍सलोनिकाओ पावलरे़ कुमाङ्‌सेवा

२

आमिःम् फुॽनुसाॽ नु ने़ॽनुसाॽसे, आनिगे़ग खिनिॽओ ताःमनाबान् हने़ मे़बोःक्‍खे़न् के़लॽबा पाःन्‍निन् खिनिॽ के़निसुम्‍लो॥

२ कर खिनिॽओ तामानुःल्‍ले़ तगिए फिलिप्‍पि ये़क्‌यक्‍को आनिगे नामे़धाःसु मे़बिरिगे़आङ् ताप्‍फे़ःल्‍लिक् मे़मे़त्तिगे़बाङ्‌ग खिनिॽ के़निसुम् के़ले़स्‍सुम्‍माङ्‌ङे के़वयिॽरो॥ मनाहाॽरे़ आनिगे साॽरिक् मे़अत्तिगे़साङ् खिनिॽ लुम्‍मो निङ्‌वाॽफुमाङ्‌ङिल्‍ले़ कुसुनाइङ् इङ्‌भन् चोःक्‍से़ आनिॽ निङ्‌वाॽफुमाङ्‌ङिल्‍ले़ आःन्‍छिङ्‌मा पिरिगे़रो॥

३ आनिगे पेलिगे़न् पाःन्‍जाक्‍किन् ताप्‍फे़ःम्‍बा इग्र चिःन्‍जिःम्‍बा निङ्‌वाॽलाम् त्‍ये़बा मे़ःन्‍लो॥ हे़क्‍क्‍याङ् आनिगे आत्‍तिन्‍नाङ् इङ्‌ले़क् मे़प्‍मा मे़गोःत्तुम्‍बे़न्‍लो॥

४ खे़ल्‍ले़ कुले़क्‌वा, निङ्‌वाॽफुमाङ्‌ङिल्‍ले़ आनिगे याप्‍मि सुम्‍बोधासाबा इतिगे़आङ् सुनाइङ् इङ्‌भोमा लक्‍पे़न् पिरिगे़आङ् वाॽबाल्‍ले़ आप्‍फाल्‍ले़साङ् निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍केरक् पारिगे़ॽरो॥ आनिगे़ग मनाहाॽरे़ खुनिॽ निङ्‌वाॽ तामा याःम्‍बक् मे़जोगुम्‍बे़न्, कर निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा याःम्‍बक् चोगुम्‍बे़ॽरो॥ खुने़ॽए आनिॽ सिक्‍लुङ्‌मान् साॽरुरो॥

५ आनिगे खिनिॽओ त्‍ये़ॽइगे़ल्‍ले़ आप्‍फाल्‍ले़आङ् मना के़ले़म्‍बा पान् मे़बाःत्तुम्‍बे़न् लॽरिक् खिनिॽ नुरिक्‍काङ् के़निसुम्‍लो॥ हे़क्‍क्‍याङ् खिनिॽ याङ्‌ङिन् आनिगे हुक्‍को थामा पाःन्‍हाॽआङ् मे़बाःत्तुम्‍बे़न्॥ खे़न् पाःन्‍हाॽरे़न् तोःन्‍दिग निङ्‌वाॽफुमाङ्‌ङिन्‍ने वाॽरो॥

६ आत्‍तिन् मनाहाॽरे़ हे़क्‍क्‍याङ् खिनिॽलाम्‍बा आनिगे मिङ्‌सोधाःङ्‌सो के़जोगुम्‍नि, नारा के़भोसुम्‍नि के़लॽबा निङ्‌वाॽ मे़जोगुम्‍बे़न्, हे़क्‍क्‍याङ् आनिगे़ग ख्रिस्‍तरे़ कुसेःक्‌युक्‍मिबा पोःक्‍खिगे़साङ् खिनिॽ यरिक् पाःन्‍हाॽ मे़नाःक्‍कासिगे़न्‍लो॥

७ कर खिनिॽ लुम्‍मो अङे़ःक्‌वान् कुम्‍मारे़ कम्‍ब्राङ् मे़त्तुबा कुइसिःक्‍के नःम्‍नःम्‍माङ् कम्‍ब्राङ् मे़त्तासिगे़आङ् वाॽरो॥

८ हे़क्‍केलॽरिक् निङ्‌वाॽफुमाङ्‌ङिल्‍ले़ कुसुनाइङ्‌ङोरक् मे़ःन्, कर खिनिॽ लागि थेसाङ् चोःक्‍मा यारिप् वयिगे़, थेआङ्‌भे़ल्‍ले़ खिनिॽग साॽरिक् आनिगे लुङ्‌माॽ तुक्‍कासिगे़रो॥

९ फुॽनुसाॽ नु ने़ॽनुसाॽसे, आनिगे तुक्‍खेन् नु याम्‍बुधिक्‍किन् से़क्‍खाए खिनिॽ निङ्‌वाॽसोओ वाॽरो॥ निङ्‌वाॽफुमाङ्‌ङिल्‍ले़ कुसुनाइङ्‌ङिन् खिनिॽओ इङ्‌भन् चोगुम्‍बे़ल्‍ले़ खिनिॽ तुक्‍खे के़न्‍ज्‍ये़ॽइन्‍ल फाॽआङ् आनिगे से़न्‍दिक् ले़न्‍दिक् याम्‍बुधिक्‍काङ् याःम्‍बक् चोगुम्‍बे़रो॥

१० आनिगे़ग खिनिॽ नसान् के़जोःक्‍पाहाॽनु आक्‍खे़न् सेसे, साम्‌योबा नु फोत्‍या मे़ःन्‍नेबा ये़प्‍ले़क्‍को वयिगे़ लॽरिक् के़निबाग निङ्‌वाॽफुमाङ्‌ङिन् नु खिनिॽ के़वयिॽरो॥

११ हे़क्‍क्‍याङ् पानुदिङ् पाःल्‍ले़ आक्‍खेलॽरिक् आबुदिङ् कुस्‍सान् कम्‍ब्राङ् मे़त्तु, हे़क्‍केलॽरिक्‍के खिनिॽ काक् कम्‍ब्राङ् मे़त्तासिगे़बान् खिनिॽ नुरिक्‍काङ् के़निसुम्‍माङ् के़वयिॽरो॥

१२ खिनिॽ निङ्‌वाॽफुमाङ्‌ङिल्‍ले़ कुसिराॽ के़धाङ्‌बा हिङ्‌मन्‍नो वये़म्‍मे़ॽ फाॽआङ् आःन्‍छिङ्‌मा पिआसिगे़ हाङ्‌हाङ् मे़त्तासिगे़र चक्‍मे़ल्‍लॽए पेलि फाक्‍कासिगे़रो॥ खुने़ॽए आबाङे मिमिदिङ्‌गे़न् कुहाङ्‌जुम्‍मो लक् खोसे़ खिनिॽ के़उःत्तिआङ् के़वयिॽरो॥

१३ आनिगे निङ्‌वाॽफुमाङ्‌ङिन् चक्‍मे़ल्‍लॽए नोगे़न् पिरुम्‍बे़ॽरो, थेआङ्‌भे़ल्‍ले़ आनिगे निङ्‌वाॽफुमाङ्‌ङिल्‍ले़ कुसुनाइङ्‌ङिन् खिनिॽओ तारुम्‍बे़ल्‍ले़ खे़ङ्‌ग मे़न्‍छाम्‍गे़न् याप्‍मिरे़ खुनिॽ पाःन्‍जान् हे़क्‍के मे़ःन्, कर निङ्‌वाॽफु पाःन्‍जाक्‍किन् कुइसिःक्‍के खिनिॽ ते़न्‍दिङ् के़जोगुम्॥ आल्‍ल खिनिॽ नसान् के़जोःक्‍पाहाॽओ निङ्‌वाॽफुमाङ्‌ङिल्‍ले़ कुबाःन्‍जान्‍निन् याःम्‍बक् चोःक्‍नु याक्‍लो॥

१४ फुॽनुसाॽ नु ने़ॽनुसाॽसे, यहुदिया थुम्‍मो ख्रिस्‍त ये़सुन् नसान् के़जोःक्‍पा निङ्‌वाॽफुमाङ्‌ङिल्‍ले़ कुसेसेहुप्‍लक्‍हाॽरे़ खुनिॽ चोःङ् के़इःत्तुम्‍लो॥ थेआङ्‌भे़ल्‍ले़ यहुदिहाॽरे़ खे़ङ्‌हाॽ निङ्‌घुम् मे़मे़त्तुसिबा कुइसिःक्‍के खिनिॽआङ् आबाङे लाजेॽसाबाहाॽरे़ तुक्‍खे के़म्‍जाःत्तिआङ् के़वयिॽरो॥

१५ यहुदिहाॽरे़ग उनाहुरिबा माङ्‌निङ्‌वाॽपान् के़बाःप्‍पाहाॽ मे़से़रुसि, हे़क्‍क्‍याङ् दाङ्‌बा ये़सुःन्‍नाङ् मे़से़रुरो॥ हे़क्‍क्‍याङ् आनिगे़आङ् निङ्‌घुम् मे़मे़त्तिगे़आङ् मे़नाःत्तिगे़ मे़लःत्तिगे़रो॥ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुनिङ्‌वाॽ मे़न्‍दाःसुन् हे़क्‍क्‍याङ् के़रे़क् मे़न्‍छाम् याप्‍मिहाॽ मे़अत्तुसिरो॥

१६ निङ्‌वाॽफुमाङ्‌ङिल्‍ले़ कुसुनाइङ्‌ङिन् थिम्‍मे़न्‍दङ् सुवाङ्‌हाॽरे़ मे़घे़प्‍सुआङ् से़न्‍लप् मे़ङ्‌घोसुन्‍ल फाॽआङ् खे़ङ्‌हाॽरे़ सुनाइङ् इङ्‌भन् चोःक्‍मा आनिगे याप्‍मि साक्‍मा तम्‍सिन् मे़जोगुर मे़वाॽरो॥ अक्‍खेलॽरिक् निङ्‌वाॽफुमाङ्‌ङिल्‍ले़ कुनिमाओ खे़ङ्‌हाॽरे़ खुनिॽ लायोन् लुम्‍सिङ्‌ल पत्‍लो॥ कर आल्‍लग निङ्‌वाॽफुमाङ्‌ङिल्‍ले़ कुसिक्‍के़न् खे़ङ्‌हाॽओ चुक्‍ते़आङ् वाॽरो॥

थिस्‍सलोनिकिहाॽ याम्‍मो तुम्‍मासि पावलरे़ निङ्‌वाॽ चोगुॽ

१७ आल्‍ल फुॽनुसाॽ नु ने़ॽनुसाॽसे, आनिगे़ग सप्‍फारक् खिनिॽनु से़न्‍दिगे़आङ् वयिगे़साङ् निङ्‌वाॽओग मे़ःन्‍लो॥ खिनिॽनु तुम्‍मा यम्‍बा निङ्‌वाॽ वाॽबाल्‍ले़ खिनिॽओ नुःङ्‌मा तामा साॽरिक् तम्‍सिन् चोगुम्‍बे़आङ् वाॽरो॥

१८ आनिगे खिनिॽओ तामा निङ्‌वाॽ चोगुम्‍बे़आङ् वये़, हे़क्‍क्‍याङ् इङ्‌गाॽ पावल आबाङेआङ् ए़त्‍ले़ङ् तामा निङ्‌वाॽ चोगुङ्, कर माफे़न्‍साम्‍मिल्‍ले़ आनिगे लाम् साक्‍तिगे़रो॥

१९ आल्‍ल खिनिॽग आनिॽ दाङ्‌बा ये़सुन् नुःङ् युःल्‍ले़ खुने़ॽ कुदगि आनिगे निङ्‌साङ् नु सःप्‍मान् खिनिॽनिङ्‌लो॥ हे़क्‍क्‍याङ् आनिगे सिक् सम्‍गे़न् तिचः कुइसिःक् हाङ्‌हाङ्‌गे़न् थुम्‍घोन् खिनिॽ मे़ःन्‍निङ्‌बि?

२० से़क्‍खासाङ् आनिगे सःप्‍मा नु ने़बो के़भम्‍बाग खिनिॽनिङ्‌ङेरो॥

३

खे़ल्‍ले़ चोगुल्‍ले़ आनिगे़ग नासिथःप्‍मा मे़सुक्‍तुम्‍बे़न्‍नाङ् ए़थे़न्‍स ये़क्‌यक्‍को आनिगे़रक् वाॽमा लाःप्‍मा निङ्‌वाॽ चोगुम्‍बे़रो॥

२ हे़क्‍क्‍याङ् निङ्‌वाॽफुमाङ्‌ङिल्‍ले़ कुलागि ख्रिस्‍तरे़ कुसुनाइङ्‌ङिन् आनिगे़नु सोरिक् इङ्‌भन् के़जोःक्‍पा आनिगे नुसाॽ तिमोथिन् खिनिॽओ पाङ्‌घुम्‍बे़आङ् वाॽरो॥ हाराॽ खुने़ॽए खिनिॽ नसाःन्‍नो के़धुम्‍बा के़जोगिर, हाङ्‌हाङ् के़मे़त्तिररो॥

३ हे़क्‍केलॽरिक् आत्तिन्‍हाॽरे़आङ् खे़न् पसाक्‍के़साक्‍पा निङ्‌घुम्‍मिल्‍ले़ चोगुल्‍ले़ नसाःन्‍निन् मे़ल्‍ले़रुन्‍लरो॥ निङ्‌वाॽफुमाङ्‌ङिन् नसान् आजोगुम्‍मिल्‍ले़ अक्‍तङ्‌बा निङ्‌घुम्‍हाॽग ताए के़लॽबान् खिनिॽ के़निसुम्‍मेरो,

४ थेआङ्‌भे़ल्‍ले़ खिनिॽनु वयिगे़ल्‍ले़सा तगिए आक्‍तङ्‌बा तुक्‍खेन् ता फाॽआङ् आनिगे पाःत्तुम्‍बे़आङ् वयिगे़रो॥ हे़क्‍केलॽरिक् निङ्‌घुम्‍मिन् त्‍ये़आङ् वाॽबान् खिनिॽ के़निसुम्‍लो॥

५ खे़ल्‍ले़ चोगुल्‍ले़ इङ्‌गाॽ खे़न्‍नाङ्‌धो नासिथःप्‍मा मे़न्‍छुक्‍पे़न्‍नाङ् खिनिॽ नसाःन्‍नो के़धुम्‍बा के़जोगिबि मे़ःम्‍बि फाॽआङ् खिनिॽ साॽसे़ तिमोथिन् पाङ्‌घुङ्‌ङाङ् वाॽरो॥ थेआङ्‌भे़ल्‍ले़ माफे़न्‍साम्‍मिल्‍ले़ खिनिॽ हङ्‌गे़साॽरिआङ् आनिगे चोःक्‍मनाबा याम्‍बुधिक्‍किन् हने़रक् पोःक्‍खे़बि फाॽआङ् किसाङ्‌ङाङ् वयाङ्‌लो॥

तिमोथिःल्‍ले़ तारुबा इङ्‌घङ्

६ कर तिमोथिन् खिनिॽओलाम् आनिगे़ओ त्‍ये़आङ् खिनिॽ नसाःन्‍निन् नु मिःम्‍जिःल्‍ले़ कुयाःम्‍बेओ नुबा इङ्‌घङ् तारु, हे़क्‍क्‍याङ् खिनिॽ ओमु के़लॽरिर याप्‍मि निङ्‌वाॽ के़इःत्तिबा, साॽरिक् तुम्‍मा निङ्‌वाॽ के़जोगुम्‍बा पाःन्‍निन् याप्‍मि चे़क्‍तिगे़रो॥ खे़न् कुइसिःक्‍के आनिगे़आङ् खिनिॽ तुम्‍मा साॽरिक्‍के निङ्‌वाॽ चोगुम्‍बे़आङ् वयिगे़रो॥

७ खे़ल्‍ले़ चोगुल्‍ले़ फुॽनुसाॽ नु ने़ॽनुसाॽसे, आनिगे काक् के़साक्‍पा पान् नु तुक्‍खे लाक्‍खेहाॽओआङ् खिनिॽ नसाःन्‍निल्‍ले़ कुयाःम्‍बेओ खे़प्‍सुम्‍बे़ल्‍ले़ आनिगे हाङ्‌हाङ् पोःक्‍खिगे़आङ् वयिगे़रो॥

८ थेआङ्‌भे़ल्‍ले़ दाङ्‌बाओ खिनिॽ के़धुम्‍बा के़बोःक्‍खिल्‍ले़ग से़क्‍खाए आनिगे सक्‍मा तारो॥

९ खिनिॽ लागि निङ्‌वाॽफुमाङ्‌ङिन् साॽरिक् नोगे़न् पिरुम्‍बारो॥ खिनिॽ के़जोगुम्‍मिल्‍ले़ निङ्‌वाॽफुमाङ्‌ङिल्‍ले़ कुनिमाओ आनिगे साॽरिक् सःत्तिगे़आङ् वयिगे़रो॥

१० आनिगे़ग खिनिॽनु तुम्‍माआङ् खिनिॽ नसान् के़सुःम्‍बा पाःन्‍हाॽओ के़धुम्‍बा चोःक्‍मा फाॽआङ् से़न्‍दिक् ले़न्‍दिक् काक् निङ्‌वाॽलाम्‍बा तुवा चोगिगे़रो॥

११ आल्‍ल आनिॽ पानुदिङ् पाः निङ्‌वाॽफुमाङ्‌ङिल्‍ले़ आबाङे नु आनिॽ दाङ्‌बा ये़सुरे़ खिनिॽओ तामा लाम् हन्‍दु पिरिगे़ररो॥

१२ हे़क्‍क्‍याङ् आनिगे खिनिॽ लुङ्‌माॽ तुक्‍कासिगे़बा हे़क्‍केए हाराॽ दाङ्‌बाल्‍ले़ खिनिॽ लुङ्‌माॽ तुक्‍सिङ्‌मा हे़क्‍क्‍याङ् काक् मे़न्‍छाम् याप्‍मिहाॽ लुङ्‌माॽ के़दुक्‍पा के़बोङ्‌बार के़बेःक्‍पा के़जोगिररो॥

१३ खिनिॽ निङ्‌वाॽबान् हाङ्‌हाङ् मे़त्तुनिरो, अक्‍खेलॽरिक् आनिॽ दाङ्‌बा ये़सुन् काक् सेसे कुमनाहाॽनुa याम्‍मो युःल्‍ले़ आनिॽ पानुदिङ् पा निङ्‌वाॽफुमाङ्‌ङिल्‍ले़ कुनिमाओ सेसे नु फोत्‍या मे़ःन्‍ने के़जोगिररो॥

a 

३:१३ सेसे कुमनाहाॽ– कन् सुत्‍लान् कुभा ये़म् निङ्‌वाॽफुमाङ्‌ङिल्‍ले़ कुमाङ्‌लाइङ्‌बाहाॽ हे़क्‍क्‍याङ् कुभा ये़म् ख्रिस्‍तानिहाॽ फाॽआङ् ओसेःन्‍आधाक्‍लो॥

निङ्‌वाॽफुमाङ्‌ङिल्‍ले़ कुनिङ्‌वाॽ तामा

४

आल्‍ल फुॽनुसाॽ नु ने़ॽनुसाॽसे, खिनिॽ निङ्‌वाॽफुमाङ्‌ङिल्‍ले़ कुनिङ्‌वाॽ तामार हिङ्‌मा पोङ् लॽरिक् आनिगे़लाम् के़हुॽआसिबा हे़क्‍केए के़जोगुम्‍ल के़वयिॽ॥ कर आल्‍लसाङ् यरिक् नुःरिक्‍काङ् कन् पाःन्‍हाॽ के़जोगुम्‍लए पोङ् फाॽआङ् दाङ्‌बा ये़सुरे़ कुमिङ्‌ङो पेलि फाक्‍कासिगे़रो॥

२ थेआङ्‌भे़ल्‍ले़ कन् खिनिॽ पिआसिगे़बा इङ्‌जाङ्‌हाॽग दाङ्‌बा ये़सुरे़ कुयुक्‍कोलाम् त्‍ये़बा फाॽआङ् खिनिॽ के़निसुम्‍लो॥

३ खिनिॽ सेसे के़वयिनि के़लॽबा निङ्‌वाॽफुमाङ्‌ङिल्‍ले़ कुनिङ्‌वाॽ वाॽरो॥ खे़ल्‍ले़ चोगुल्‍ले़ खिनिॽ काक् वेॽ मे़न्‍छुमाॽ ये़म्‍बित्‍छाॽ चाराम्‍मोलाम् के़बोङ्‌बा चिःन्‍जिःम्‍बाओनु लाःत्‍लाःत् वये़म्‍मे़ॽओ॥

४ वेॽहाॽरे़ इङ्‌धाङ् के़म्‍बिरिनि फाॽआङ् खिनिॽ के़रे़क्‍ले़ आबाङे नासिङ्‌गे़न् थक्‍किन् सेसे कप्‍मा पोङ् के़लॽबाङ्‌ग खिनिॽ ले़मा पोङ्‌लो॥a

५ निङ्‌वाॽफुमाङ्‌ङिन् कुसिङ् मे़न्‍निःप्‍मना सुवाङ्‌हाॽ हे़क्‍के लाम्‍मा फे़न्‍निङ्‌वाॽ कप्‍मा मे़नुॽने़न्‍लो॥

६ अक्‍खेलॽरिक् कन् पाःन्‍नो आत्तिल्‍ले़आङ् नसानिबा फुॽनुसाॽहाॽरे़ खुन्‍छिॽ मेःत्‍हाॽनु लाम्‍सिङ्‌मा मे़नुॽने़न्‍लो॥ काक् हे़क्‍तङ्‌बा फे़न् याःम्‍बक् के़जोःक्‍पाहाॽग निङ्‌वाॽफुमाङ्‌ङिल्‍ले़ खुम्‍दिङ् पिरुसि फाॽआङ् तगिसा आनिगे साम्‍दिङ् पिआसिगे़आङ् वयिगे़रो॥

७ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आनिॽग चिःन्‍जिःम्‍बा हिङ्‌मन्‍नो मे़ःन्, कर सेसे साङ्‌साङ्‌ङाङ् हिङ्‌मा लॽरिक् आउःत्ते़बारो॥

८ हे़क्‍केःल्‍ले़ आत्‍तिल्‍ले़ कन् निसाम्‍मिन् नाॽरु, खे़ल्‍ले़ग मे़न्‍छाम्‍गे़न् याप्‍मिन् मे़ःन्, कर खिनिॽ सेसेमाङ् के़बिबा निङ्‌वाॽफुमाङ्‌ङिन् नाॽरुबारो॥

९ आल्‍ल नसानिबा फुॽनुसाॽ नु ने़ॽनुसाॽहाॽ लुम्‍मो आक्‍खेलॽरिक् लुङ्‌माॽ तुक्‍सिङ्‌मा पोङ् के़लॽबान् साप्‍मार ने़मा चाहाबा मे़जोःक्‍ने़न्‍लो॥ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आबाङे खिनिॽ अक्‍खेलॽरिक् लुङ्‌माॽ तुक्‍सिङ्‌मा पोङ् फाॽआङ् के़हुॽरिआङ् के़वयिॽरो॥

१० से़क्‍खाःल्‍ले़, काक् मे़सेदोनिया थुम्‍मोबा नसानिबाहाॽनुआङ् बाहे़क्‍के के़जोगुम्‍ल के़वयिॽरो॥ हे़क्‍केःल्‍ले़ फुॽनुसाॽ नु ने़ॽनुसाॽसे, आल्‍लसाङ् यरिक् लुङ्‌माॽ तुक्‍ते़म्‍सिम्‍मे़ॽ फाॽआङ् पेलि फाक्‍कासिगे़रो॥

११ सनारुङ्‌ङो हिङ्‌मन् खिनिॽ हिङ्‌मन्‍ले़ ताराप् चोगे़म्‍मे़ॽओ॥ आनिगे तगिसा मे़त्तासिगे़बा कुइसिःक् स्‍वाःत् वये़म्‍मे़ॽआङ् आबाङे याःम्‍बक्‍को निङ्‌वाॽ पिरे़म्‍मे़ॽर आबाङे हुक्‍किल्‍ले़ याःम्‍बक् चोगे़म्‍मे़ॽओ॥

१२ हे़क्‍के के़जोगुम्‍ने़ फाॽग्र नसान् मे़न्‍जोःक्‍मनाहाॽरे़ इङ्‌धाङ् के़म्‍बिरिरो॥ हे़क्‍केलॽरिक् खिनिॽ चायाःम्‍बोओ कुभारे़ लागि वेॽ मनाहाॽओ ताःक्‍पो चोःक्‍मा मे़बोङ्‌ने़ल्‍लो॥

दाङ्‌बाल्‍ले़ कुयुःमान्

१३ फुॽनुसाॽ नु ने़ॽनुसाॽसे, के़सिःबा नसानिबाहाॽरे़ खुनिॽ याःम्‍बेओ थेआङ् मे़ल्‍ले़ मे़न्‍निए मे़वये़म्‍मिन्‍ने़ॽ के़लॽबा निङ्‌वाॽ चोगुम्‍बे़आङ् वाॽरो॥ हे़क्‍केलॽरिक् ये़सुओ निङ्‌साङ् के़होःप्‍पा मनाहाॽ कुइसिःक् मेरिङ् मे़धक्‍ते़म्‍मिन्‍ने़ॽओ॥

१४ थेआङ्‌भे़ल्‍ले़ ये़सुन् स्‍ये़आङ् याम्‍मो हिङे़बा पाःन्‍नो आनिॽ नसान् आजोगुम्, हे़क्‍केलॽरिक्‍के निङ्‌वाॽफुमाङ्‌ङिल्‍ले़ नसान् के़जोःक्‍पाआङ् के़सिबाहाॽ याम्‍मो कुहिङ्‌वे़त् चोगुसिआङ् ये़सुःन्‍नुए तारुसिरो॥

१५ दाङ्‌बाल्‍ले़ आबाङे कुबाःन्‍जान्‍लाम्‍बा आनिगे अक्‍खे पाःत्तुम्‍बे़रो, दाङ्‌बाल्‍ले़ कुयुमा ये़म् थारिक् आनिॽ मे़न्‍छिःए के़वाॽबाहाॽरे़ के़सिबाआङ् के़बेःक्‍पाहाॽ आक्‍खेआङ्‌साङ् लाम्‍आम्‍बाक्‍तुम्‍सिम्‍मिन्‍लो॥

१६ थेआङ्‌भे़ल्‍ले़ तुम्‍माङ्‌लाइङ्‌बाल्‍ले़ कुइक्‍ला हे़क्‍क्‍याङ् निङ्‌वाॽफुमाङ्‌ङिल्‍ले़ कुधुत्तुरिःप्‍पाल्‍ले़ कुइक्‍लानु दाङ्‌बान्‍ने साङ्‌ग्राम्‍पेदाङ्‌लाम् यम्‍बा इक्‍लाओ अःक्‍ल युरो॥ हे़क्‍क्‍याङ् काक् ख्रिस्‍ते़न् नसान् के़जोःक्‍पाआङ् के़सिबाहाॽ सिमे़न्‍लाम् हिङ्‌मन्‍नो काक्‍नु तगि मे़हिङ्‌ङाङ् मे़बोःक्‍लो॥

१७ हे़क्‍क्‍याङ् आनिॽ इक्‍साओ कुहिङ्‌वे़त् के़वाॽबाहाॽआङ् दाङ्‌बाल्‍ले़ कुदुम्‍से़ ताङ्‌साक्‍पाओ थाःङ् आबङ् आदेॽआङ् खे़ङ्‌हाॽनु सोरिक् आभुङ्‌लो॥ हे़क्‍केलॽरिक् सदादिङ् दाङ्‌बान्‍नु आवाॽरो॥

१८ कन् पाःन्‍हाॽलाम्‍बा हाङ्‌हाङ् मे़त्तासिम्‍मे़ॽओ॥

a 

४:४ कन् फाॽइङ्‌ग आबाङे मेःत्तिन्‍नु वाॽमाल्‍ले़ मिङ्‌सो इङ्‌धाङ्‌नु वाॽमा पोङ् के़लॽबान् खिनिॽ ले़मा पोङ्‌लो॥

दाङ्‌बान् युःल्‍ले़ यारिप् पोङ्‌मान्

५

आल्‍ल फुॽनुसाॽ नु ने़ॽनुसाॽसे, खे़न् पाःन्‍हाॽ आप्‍फाल्‍ले़ पोङ् फाॽआङ् ये़म् नु ये़न्‍निल्‍ले़ कुयाःम्‍बेओ थे़माआङ् खिनिॽ लागि आनिगे साप्‍मार ने़मा मे़बोङ्‌ने़ल्‍लो॥

२ थेआङ्‌भे़ल्‍ले़ मे़न्‍इःत्ते वाॽमाल्‍ले़ से़न्‍दिक् के़घुःम्‍बान् खुःत्‍छे़ ताबा कुइसिःक् दाङ्‌बान् नुःङ् युःबा ये़न्‍निन् हक्‍चघत् पोङ् फाॽआङ् खिनिॽ आबाङे नुरिक्‍काङ् के़निसुम्‍लो॥

३ मनाहाॽ सनारुङ् नु ताङ्‌से़ःप्‍पिन् वाॽ लॽरिक् मे़बाःत्तुर मे़वाॽइल्‍ले़ मे़न्‍छुमाॽइन् हक्‍चघत् सादुङ्‌ङिल्‍ले़ तरुबा कुइसिःक् मे़क्‍मान् ताआङ् आत्‍तिन्‍हाॽआङ् पिम्‍मा मे़न्‍छुक्‍ने़न्‍लो॥

४ कर फुॽनुसाॽ नु ने़ॽनुसाॽसे, खिनिॽग लायोओ के़वाॽबाहाॽ कुइसिःक् माक्‍चिगे़न् खादाम्‍मो के़होःप्‍तिरो॥ खे़ल्‍ले़ चोगुल्‍ले़ खे़न् दाङ्‌बाल्‍ले़ कुयुमा ये़न्‍निन् के़घुःम्‍बे़न् हक्‍चघत् ताबा कुइसिःक् ताःल्‍ले़ खिनिॽ निङ्‌वाॽ माःमाओ के़न्‍ध्‍ये़ॽइन्‍लो॥

५ थेआङ्‌भे़ल्‍ले़ खिनिॽ काक् खाओःप्‍मान् नु ले़न्‍दिक्‍ले़न् कुमुॽइदाङ्‌सानिङ्‌लो॥ आनिॽग से़न्‍दिक् नु माक्‍चिगे़न् खादाम्‍माल्‍ले़ कुमनासि मे़ःन्‍लो॥

६ खे़ल्‍ले़ चोगुल्‍ले़ वेॽ मनाहाॽ हे़क्‍के आनिॽ इप्‍सि मे़ःन्, कर सिङ्‌सिङ् ये़क्‌ये़क् नु निङ्‌वाॽ हाङ्‌गे़म्‍सिङ्‌माओ वाॽमा पोङ्‌लो॥

७ थेआङ्‌भे़ल्‍ले़ के़इम्‍बाहाॽग से़न्‍दिक् मे़इम्, के़मसिङ्‌बाहाॽआङ् से़न्‍दिक्‍के मे़मसिङ्‌लो॥

८ कर आनिॽग ले़न्‍दिक्‍ले़ कुमना आबोःक्‍खे़बाल्‍ले़ चोगुल्‍ले़ निङ्‌वाॽ हाङ्‌गे़म्‍सिङ्‌ङिआङ् साङ्‌बे से़ःप्‍चाङ् कुइसिःक् नसान् नु मिःम्‍जिन् चाक्‍खुम्, हे़क्‍क्‍याङ् से़क्‍खाए से़न्‍लप् आघोसुम् के़लॽबा निङ्‌साङ्‌ङिन् ताङ्‌खुःक् कुइसिःक् खुःक्‍खुम्,

९ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आनिॽग खुम्‍दिङ् खोमा फाॽआङ् मे़ःन्, कर आनिॽ दाङ्‌बा ये़सु ख्रिस्‍तलाम् से़न्‍लप् खोमा फाॽआङ् तगिनुए सेःक्‌युक् आजोगे़आङ् आवाॽरो॥

१० खुने़ॽ आनिॽ ले़क्‌वा स्‍ये़रो, खे़ल्‍ले़ चोगुल्‍ले़ दाङ्‌बान् युःल्‍ले़ आनिॽ चाङ्‌जाङ्‌ङाङ् आयुङ्‌साङ् आइम्‍माङ् आने़साङ् आनिॽ के़रे़क् खुने़ॽनुए हिङ्‌मा आसुक्‍लरो॥

११ खे़ल्‍ले़ चोगुल्‍ले़ आनिॽ हाङ्‌हाङ् मे़त्तासि, के़धुम्‍बा चोःक्‍कासिरो॥ से़क्‍खाःल्‍ले़ बा हे़क्‍केए के़जोगुम्‍ल के़वयिॽरो॥

कुनुप्‍मा निसाम्‍मिन्

१२ आल्‍ल फुॽनुसाॽ नु ने़ॽनुसाॽसे, खिनिॽ लुम्‍मो याम्‍बुधिक् के़जोःक्‍पाहाॽ नु दाङ्‌बाओ खिनिॽ निसाम् नु साम्‍दिङ् के़बिबा लाम्‍लोबाहाॽ इङ्‌धाङ् पिरे़म्‍सिम्‍मे़ॽ फाॽआङ् पेलि फाक्‍निङ्‌लो॥

१३ हे़क्‍क्‍याङ् खे़ङ्‌हाॽरे़ खुनिॽ याःम्‍बक्‍किल्‍ले़ चोगुल्‍ले़ मिःम्‍जि मे़त्ते़म्‍सिम्‍मे़ॽआङ् साॽरिक्‍के इङ्‌धाङ् पिरे़म्‍सिम्‍मे़ॽओ॥ हे़क्‍क्‍याङ् खिनिॽ लुम्‍मो सनारुङ्‌नु वये़म्‍मे़ॽओ॥

१४ कर फुॽनुसाॽ नु ने़ॽनुसाॽसे, ले़म्‍स्‍वाबाहाॽ याःम्‍बक् चोगे़म्‍मे़ॽ फाॽआङ् साम्‍दिङ् पिरे़म्‍सिम्‍मे़ॽ, किस्रुक्‍पाहाॽ हाङ्‌हाङ् मे़त्ते़म्‍सिम्‍मे़ॽ, कुभाॽ चाहाबा के़जोःक्‍पाहाॽ कुभाॽ पिरे़म्‍सिम्‍मे़ॽ हे़क्‍क्‍याङ् के़रे़क्‍नु निङ्‌वाॽ हाङ्‌गे़म्‍सिङ्‌माओ वये़म्‍मे़ॽ फाॽआङ् पेलि फाक्‍कासिगे़रो॥

१५ खिनिॽ आत्तिल्‍ले़आङ् ताप्‍फे़ःम्‍बाल्‍ले़ कुले़क्‌वा ताप्‍फे़ःम्‍बा मे़जोगे़म्‍मिन्‍ने़ॽ, कर खिनिॽ लुम्‍मो हे़क्‍क्‍याङ् वेॽहाॽनुआङ् नुबा मे़त्‍छिङ्‌मा सदादिङ् तम्‍सिन् चोगे़म्‍मे़ॽओ॥

१६ सदादिङ् ओमु लॽरे़म्‍मे़ॽ,

१७ चक्‍मे़ल्‍लॽए तुवा चोगे़म्‍मे़ॽ,

१८ हे़क्‍क्‍याङ् काक् वानाम् याक्‍नाम्‍मो नोगे़न्‍साबा पोःक्‍खे़म्‍मे़ॽ के़लॽबा ख्रिस्‍त ये़सुन् नसान् के़जोःक्‍पा खिनिॽ लागि निङ्‌वाॽफुमाङ्‌ङिल्‍ले़ कुनिङ्‌वाॽ वाॽरो॥

१९ सेसेमाङ्‌ङिन् मे़अत्ते़म्‍मिन्‍ने़ॽओ॥

२० माङ्‌निङ्‌वाॽपान्‍निन् कुनामे़न्‍छाॽ मे़जोगे़म्‍मिन्‍ने़ॽओ॥

२१ काक् माङ्‌निङ्‌वाॽपान्‍हाॽ साॽरे़म्‍मे़ॽ हे़क्‍क्‍याङ् नुबा पाःन्‍हाॽ नुरिक्‍काङ् ताःक्‍ते़म्‍मे़ॽ,

२२ कर काक् फे़न्‍पाःन्‍लाम् खिनिॽ लाःत्‍लाःत् वये़म्‍मे़ॽओ॥

२३ आल्‍ल याप्‍मि सनारुङ् के़बिबा निङ्‌वाॽफुमाङ्‌ङिल्‍ले़ खिनिॽ सेसे के़जोगिररो॥ हे़क्‍क्‍याङ् खुने़ॽए आनिॽ दाङ्‌बा ये़सु ख्रिस्‍तरे़ कुयुमा ये़न् थारिक् खिनिॽ के़रे़क् हिङ्‌मन्‍निन्– याम्‍साम्, सक्‍मासाम्, हे़क्‍क्‍याङ् नासिङ्‌गे़न् थक्‍किन्– फोत्‍या मे़ःन्‍ने सेसे कत्तुनिरो॥

२४ खिनिॽ के़उःप्‍पा निङ्‌वाॽफुमाङ्‌ङिन् नसाःन्‍साबा चोःक्‍पाल्‍ले़ कन् पाःन्‍हाॽ चोगुएरो॥

२५ फुॽनुसाॽ नु ने़ॽनुसाॽसे, आनिगे लागि तुवा आजोगे़म् आबिरे़म्‍मे़ॽओ॥

२६ हे़क्‍क्‍याङ् के़रे़क् फुॽनुसाॽ नु ने़ॽनुसाॽहाॽरे़ मिःम्‍जिनु सेवा मये़म्‍मे़ॽओ॥

२७ दाङ्‌बाल्‍ले़ कुयुक्‍लाम्‍बा इङ्‌गाॽ खिनिॽनु कन् सक्‍इङ्‌घङ्‌ङिन् काक् नसानिबाहाॽ निःप्‍मा पाङ्‌घे़म्‍सिम्‍मे़ॽ फाॽआङ् इङ्‌जाङ् पिनिङ्‌लो॥

२८ आल्‍ल आनिॽ दाङ्‌बा ये़सु ख्रिस्‍तरे़ कुलुङ्‌गुम्‍मिन् खिनिॽनु वाॽररो॥

पावलरे़ थिस्‍सलोनिकिहाॽ हाक्‍तुसिबा निसिगेक्‍पा सक्‍इङ्‌घङ्

निःसुम्

थिस्‍सलोनिकि ये़क्‌यक्‍कोबा सेसेहुप्‍लक्‍को ख्रिस्‍तरे़ कुयुमाल्‍ले़ कुयाःम्‍बेओ पाःन्‍धङ् पोगे़आङ् वये़॥ कन् पाःन्‍धङ्‌ङिन् साॽरिक् पोगे़ल्‍ले़ नसानिबा लुम्‍मो पिर्बेःन्‍बा पान् त्‍ये़रो॥ कुभारे़ ख्रिस्‍ते़न् तगिसा ये़ चुरे़आङ् वाॽ लॽरिक् नसान् मे़जोगुरो॥ सेःक्‌युक्‍मिबा पावलरे़ अक्‍तङ्‌बा नसाःन्‍निन् अत्‍तुर कन् निसिगेक्‍पा सक्‍इङ्‌घङ्‌ङिन् साप्‍तुबारो॥ कन् सक्‍इङ्‌घङ्‌ङो ख्रिस्‍ते़न् तामानुःल्‍ले़ तगि ख्रिस्‍ते़न् के़अप्‍पा सिबिॽ पान् कुधिम्‍बा मनान् थाःम्‍सिङ् हे़क्‍क्‍याङ् खे़ल्‍ले़ साॽरिक्‍के ताप्‍फे़ःम्‍बा पाःन्‍हाॽ फोसुर तेॽरुरो लॽरिक् पावलरे़ साप्‍तुरो॥

पावलरे़ कन् सक्‍इङ्‌घङ् के़निःप्‍पाहाॽ आक्‍तङ्‌बा इनोगे़न् तुक्‍खे पोङ्‌साङ्, नसाःन्‍नो मे़म्‍मुन्‍ने वाॽमा पोङ् मे़त्तुसि॥ हे़क्‍क्‍याङ् खुने़ॽ नु कुन्‍जुम्‍हाॽरे़ मे़जोगुबा कुइसिःक्‍के याम्‍बुधिक्‍काङ् हिम्‍ब्राम्‍ले़ लागि याःम्‍बक् चोःक्‍मा पोङ्, हे़क्‍केलॽरिक्‍के मे़न्‍नाःम्‍सिङ्‌ङे नुबा याःम्‍बक् चोःक्‍मा पोङ् फाॽआङ् मे़त्तुसिरो॥

थामिङ्

निःसुम् नु सेवा १:१-२

निङ्‌घुम्‍मो आःन्‍छिङ्‌मान् १:३-१२

ख्रिस्‍तरे़ कुनुःङ्‌मा युमाल्‍ले़ कुयाःम्‍बेओ निसाम् २:१-१७

ख्रिस्‍तानि हिङ्‌मन्‍ले़ लागि खाहुन् ३:१-१५

कुनुप्‍मा सेवा ३:१६-१८

पावलरे़ थिस्‍सलोनिकिहाॽ हाक्‍तुसिबा निसिगेक्‍पा सक्‍इङ्‌घङ्

पावललाम् सेवा

१

आनिॽ पानुदिङ् पा निङ्‌वाॽफुमाङ्‌ङिन् नु दाङ्‌बा ये़सु ख्रिस्‍तओ थिस्‍सलोनिकास्‍मा सेसेहुप्‍लक्‍कोबा कुयाप्‍मिहाॽओ इङ्‌गाॽ पावल, सिलास नु तिमोथिरे़ कन् सक्‍इङ्‌घङ्‌ङिन् हाक्‍कासिगे़बारो॥

२ पानुदिङ् पा निङ्‌वाॽफुमाङ् नु दाङ्‌बा ये़सु ख्रिस्‍तरे़ खिनिॽ लुङ्‌गुम् नु सनारुङ् के़बिरिर॥

निङ्‌घुम्‍मो आःन्‍छिङ्‌मा

३ फुॽनुसाॽ नु ने़ॽनुसाॽसे, खिनिॽ याःम्‍बेओ आनिगे़ग निङ्‌वाॽफुमाङ्‌ङिन् सदादिङ् नोगे़न् पिमाए पोङ्‌लो॥ हे़क्‍क्‍याङ् हे़क्‍के चोःक्‍माग लाॽरुएरो, थेआङ्‌भे़ल्‍ले़ खिनिॽ नसाःन्‍नो के़बोरिर के़बत्‍छिआङ् लुङ्‌माॽ के़दुक्‍कासिबा पाःन्‍निन् पोर पत्‍लो॥

४ खे़ल्‍ले़ चोगुल्‍ले़ खिनिॽ याःम्‍बेओ निङ्‌वाॽफुमाङ्‌ङिल्‍ले़ वेॽ कुसेसेहुप्‍लक्‍हाॽओ आनिगे ने़बो चाङ्‌जाङ् मे़त्तुम्‍बे़रो, थेआङ्‌भे़ल्‍ले़ खिनिॽ नसान् के़जोगुम्‍माङ् काक् के़साक्‍पा पान् नु तुक्‍खेहाॽ चक्‍मे़ल्‍लॽए के़धरुम्‍माङ् के़वयिॽरो॥

५ कल्‍ले़ग निङ्‌वाॽफुमाङ्‌ङिल्‍ले़ साम्‌योबा खासे़न् चोगु के़लॽबा पाःन्‍निन् ओसेःन्‍दाङ् चोगुरो॥ खे़ल्‍ले़ चोगुल्‍ले़ खिनिॽ तुक्‍खे के़धरुम्‍ल के़वयिबाल्‍ले़ चोगुल्‍ले़ निङ्‌वाॽफुहाङ्‌जुम्‍ले़न् सुम्‍बोधासाबा के़बोःक्‍खिॽरो॥

६ निङ्‌वाॽफुमाङ्‌ङिन् साम्‌योबा चोःक्‍पाल्‍ले़ चोगुल्‍ले़ खिनिॽ तुक्‍खे के़जाःप्‍पाहाॽ खुने़ॽ खुम्‍दिङ् पिरुसिॽरो॥

७-८ दाङ्‌बा ये़सुन् साङ्‌ग्राम्‍पेदाङ्‌लाम् नुःङ् युःल्‍ले़ खिनिॽ तुक्‍खेओलाम् नाःम्‍सिङ्‌मा के़बिरिॽ, हे़क्‍क्‍याङ् आनिगे़आङ् नाःम्‍सिङ्‌मा खोसुम्‍बे़ॽरो॥ खुने़ॽ कुमुक्‍साम्‍गे़न् माङ्‌लाइङ्‌बाहाॽनु मिराःक्‍को युआङ् निङ्‌वाॽफुमाङ्‌ङिन् कुसिङ् मे़न्‍निःप्‍मनाबाहाॽ नु मिःम्‍जि दाङ्‌बा ये़सुरे़ कुसुनाइङ् ते़न्‍दिङ् चोःक्‍मा मे़न्‍दे़म्‍मनाबाहाॽ खुम्‍दिङ् पिरुसिरो॥

९ खे़ङ्‌हाॽरे़ग मे़न्‍नुप्‍मनाबा मे़क्‍मा खुम्‍दिङ् मे़घोसुॽ, हे़क्‍क्‍याङ् दाङ्‌बाल्‍ले़ कुदगिलाम् नु मुक्‍साम्‍गे़न् कुमिमिदिङ्‌लाम् वेॽ मे़से़न्‍लो॥

१० खुने़ॽ कुनुःङ्‌मा युमा ये़न्‍नो आबाङे सेसे कुमनाहाॽ नु खुने़ॽ नसान् के़जोःक्‍पाहाॽओलाम् मिमिदिङ् ने़म्‍भोमा ताःक्‍तुरो॥ खे़प्‍मोग खिनिॽआङ् के़वयिॽरो, थेआङ्‌भे़ल्‍ले़ खिनिॽ इङ्‌भन् चोःक्‍कासिगे़बा सुनाइङ्‌ङिन् नसान् के़जोगुम्‍लो॥

११ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ के़उःत्तिबा हिङ्‌मन्‍नो सुम्‍बोधासाबा के़बोःक्‍खिनि, हे़क्‍क्‍याङ् खिनिॽ नोनिङ्‌वाॽसोक्, नसाःन्, नु के़जोगुम्‍बा नोयाःम्‍बक्‍हाॽ खुने़ॽ कुमुक्‍साम्‍मिल्‍ले़ कुलिङ्‌दो के़गे़त्ति के़बिरिनि फाॽआङ् आप्‍फाल्‍ले़साङ् चक्‍मे़ल्‍लॽए खिनिॽ निङ्‌वाॽ इःत्‍तासिगे़र खिनिॽ याःम्‍बोओ तुवा चोगुम्‍बे़ॽरो॥

१२ हे़क्‍केलॽरिक् निङ्‌वाॽफुमाङ् नु दाङ्‌बा ये़सु ख्रिस्‍तरे़ कुलुङ्‌गुम्‍लाम् दाङ्‌बा ये़सुरे़ कुनारा के़भोसुम्‍लो, हे़क्‍क्‍याङ् खुने़ॽलाम् खिनिॽआङ् इङ्‌धाङ् के़घोसुम्‍लो॥

दाङ्‌बान् नुःङ्‌मा युःमा तगि के़बोङ्‌बा हिन्‍दोक्‍हाॽ

२

१-२ फुॽनुसाॽ नु ने़ॽनुसाॽसे, आनिॽ दाङ्‌बा ये़सु ख्रिस्‍तरे़ कुनुःङ्‌मा युमे़न् नु खुने़ॽओ आनिॽ काक् नसानिबा फुङ्‌सिङ्‌माल्‍ले़ कुयाःम्‍बेओ, दाङ्‌बारे़ कुयुःमे़न् पोःक्‍खे़ चुरे़ फाॽआङ् वेॽहाॽरे़ मे़बाःत्तुबा पाःन्‍निन् निङ्‌वाॽ इःप्‍माआङ् लुङ्‌माॽ सोःम्‍मा मे़ःन्‍लो लॽरिक् पेलि फाक्‍कासिगे़रो॥ हे़क्‍केलॽरिक् कुभारे़ग आनिगे़लाम्‍बा के़दाबा माङ्‌निङ्‌वाॽपान्, इङ्‌भन्, हे़क्‍क्‍याङ् साप्‍तुम्‍बे़बा सक्‍इङ्‌घङ्‌ङिल्‍ले़ कुबेन् पिर्बेःन् मे़इःत्तु मे़बाःत्तुरो॥

३ कर अक्‍खेलॽरिक् आत्तिन्‍हाॽरे़आङ् इङ्‌ले़क् के़मे़म्‍मे़त्तिन्‍ल, थेआङ्‌भे़ल्‍ले़ खे़न् ये़म्‍मिन् मे़न्‍दाए वाॽरो॥ खे़न् ये़म्‍मिन् तामानुःल्‍ले़ तगिग कुनुप्‍माओ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ पयम् बिफ्‍युङ् पोङ्, हे़क्‍क्‍याङ् पयम् लायो के़जोःक्‍पा पाक्‍कुम्‍भिओ के़बेःक्‍पा मनान् थाःम्‍सिङ्‌लो॥

४ खे़ल्‍ले़ निङ्‌वाॽफुमाङ् नु मे़न्‍छाम्‍गे़न् याप्‍मिहाॽरे़ सेवा मे़जोगुबा के़रे़क् पाःन्‍हाॽ अत्तुसिआङ् काक्‍नुःल्‍ले़ यम्‍बा ले़ङ्‌सिङ्‌लो॥ हे़क्‍क्‍याङ् इङ्‌गाॽ निङ्‌वाॽफुमाङ्‌आरो लॽरिक् मे़त्‍छिङ्‌ल निङ्‌वाॽफु माङ्‌हिम्‍मो लाःत्ताङ् युङ्‌सिङ्‌लो॥

५ इङ्‌गाॽ खिनिॽनु वयाङ्‌ङिल्‍ले़सा मे़त्‍निङ्‌बा कन् पाःन्‍हाॽ निङ्‌वाॽ के़न्‍इःत्तुम्‍मिन्‍बि?

६ पयम् लायो के़जोःक्‍पे़न् हाराॽ कुये़म् के़त्ताङ्‌लक् थाःम्‍सिङ्‌ल फाॽआङ् कुलाम् के़साक्‍पे़न् कुसिङ् के़निःत्तुम्‍मेरो॥

७ तगिनुए लायोल्‍ले़ सिगाङ्‌गे़न् मुक्‍साम्‍मिन् याःम्‍बक् चोःक्‍नु याक्, कर निङ्‌वाॽफुमाङ्‌ङिल्‍ले़ खे़न् लाम् के़साक्‍पे़न् कुलाम्‍मोलाम् मे़ङ्‌घे़त्ते थारिक् खे़ल्‍ले़ कुयाःम्‍बक्‍किन् लाःक्‍कात् मे़धाःप्‍ने़न्‍लो॥

८ हे़क्‍क्‍याङ् पयम् यम्‍बा लायो के़जोःक्‍पे़न् थाःम्‍सिङ्‌लो॥ कर दाङ्‌बा ये़सुरे़ कुमुराओलाम् के़लःम्‍बा साःङ्‌गुगे़न् सक्‍माःल्‍ले़ मुःत्तु से़रुॽ, हे़क्‍क्‍याङ् खुने़ॽ कुयुमाल्‍ले़ मिमिदिङ्‌गे़न् कुओःन्‍धाक्‍किल्‍ले़ खे़न् मे़म्‍भै चोगुरो॥

९ पयम् लायो के़जोःक्‍पे़ल्‍ले़ माफे़न्‍साम्‍मिल्‍ले़ कुमुक्‍साम्‍लाम् यरिक् परिक्‍ले़न् फोत्‍याबा मिक्‍सेन् नु निङ्‌वाॽ के़माबा याःम्‍बक् चोगुर तारो॥

१० खे़ल्‍ले़ मे़म्‍भै के़बोङ्‌बाहाॽ काक् परिक्‍ले़न् फे़न्‌याःम्‍बक्‍हाॽरे़ इङ्‌ले़क् मे़त्तुसिॽ, थेआङ्‌भे़ल्‍ले़ खे़ङ्‌हाॽरे़ से़क्‍खान् मिःम्‍जि मे़प्‍मार ताङ्‌से़ःप्‍सिङ्‌मा मे़नाॽरुआङ् मे़वाॽरो॥

११ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ हाराॽ इङ्‌ले़क्‍किन् नसान् मे़जोगुर फाॽआङ् खे़ङ्‌हाॽओ इङ्‌ले़क्‍के मुक्‍साम्‍मिन् पाङ्‌घुरो॥

१२ हे़क्‍केःल्‍ले़ खे़ङ्‌हाॽरे़ से़क्‍खान् नसान् मे़न्‍जोगुन्, कर फे़न् याःम्‍बक् चोःक्‍माए खुनिॽ सिराॽथाङ्‌लो, खे़ल्‍ले़ चोगुल्‍ले़ खे़ङ्‌हाॽरे़ खुम्‍दिङ् मे़घोःसुॽरो॥

नसाःन्‍नो मे़म्‍मुन्‍ने वाॽमा

१३ दाङ्‌बाल्‍ले़ लुङ्‌माॽ के़दुक्‍तिबा फुॽनुसाॽ नु ने़ॽनुसाॽसे, खिनिॽ याःम्‍बेओ निङ्‌वाॽफुमाङ्‌ङिन् आनिगे सदादिङ् नोगे़न् पिमाए पोङ्‌लो, थेआङ्‌भे़ल्‍ले़ तोलिङ्‌सोमुआङ्‌धोए सेसेमाङ्‌ङिल्‍ले़ सेसेगे़न् सुत्‍थो चोगुबा कुयाःम्‍बक्‍लाम् नु से़क्‍खाओ नसान् चोःक्‍मालाम् निङ्‌वाॽफुमाङ्‌ङिल्‍ले़ खिनिॽ ताङ्‌से़ःप्‍सिङ्‌मा फाॽआङ् के़सेगिरो॥

१४ बा कन् पाःन्‍निल्‍ले़ लागि आनिगे इङ्‌भोसुम्‍बे़बा सुनाइङ्‌लाम् दाङ्‌बा ये़सु ख्रिस्‍तरे़ कुमिमिदिङ्‌ङिन् के़घोसुम्‍ल फाॽआङ् के़उःत्तिबारो॥

१५ खे़ल्‍ले़ चोगुल्‍ले़ फुॽनुसाॽ नु ने़ॽनुसाॽसे, के़धुम्‍बा पोःक्‍खे़म्‍मे़ॽआङ् आनिगे पाःत्तुम्‍बे़बा पेलिगे़न् पाःन्‍जाक्‍किन् नु सक्‍इङ्‌घङ्‌लाम्‍बा के़घोसुम्‍बा निसाम्‍मिन् तक्‍ते़म्‍मे़ॽओ॥

१६ आल्‍ल आनिॽ दाङ्‌बा ये़सु ख्रिस्‍त नु पानुदिङ् पा निङ्‌वाॽफुमाङ्‌ङिल्‍ले़ आबाङे आनिॽ लुङ्‌माॽ आदुक्‍ते़आङ् कुलुङ्‌गुम्‍बा मे़न्‍नुप्‍मनाबा हाङ्‌हाङ् नु पनुनुबा निङ्‌साङ्‌ङिन् आबिरे़रो॥

१७ खुने़ॽए खिनिॽ हाङ्‌हाङ् के़मे़त्तिर हे़क्‍क्‍याङ् काक् के़जोगुम्‍बा नुबा याःम्‍बक्‍को नु के़बाःत्तुम्‍बा पाःन्‍नो के़धुम्‍बा के़जोगिररो॥

पावल तुवारे़ कुभाॽ नाःक्

३

फुॽनुसाॽ नु ने़ॽनुसाॽसे, कुनुप्‍मो आनिगे याःम्‍बेओ तुवा चोगे़म् आबिरे़म्‍मे़ॽ फाॽआङ् मे़त्तासिगे़ॽरो॥ हे़क्‍केलॽरिक् दाङ्‌बाल्‍ले़ कुसुनाइङ्‌ङिन् काक् पिसाङ् हारा से़र हे़क्‍क्‍याङ् खिनिॽ मिङ्‌सो इङ्‌धाङ् के़बिरुम्‍बा हे़क्‍केए वेॽहाॽरे़आङ् मिङ्‌सो इङ्‌धाङ् मे़बिरुररो॥

२ आनिगे ताप्‍फे़ःम्‍बा नु कुॽइ के़भे़ॽबा मनाहाॽरोलाम् निङ्‌वाॽफुमाङ्‌ङिल्‍ले़ याप्‍मि ताङ्‌से़ःप्‍तिगे़र फाॽआङ् तुवा चोगे़म् आबिरे़म्‍मे़ॽ, थेआङ्‌भे़ल्‍ले़ काक् मे़न्‍छाम् याप्‍मिहाॽरे़ग सुनाइङ्‌ङिन् नसान् मे़न्‍जोगुन्‍लो॥

३ कर दाङ्‌बाङ्‌ग नसाःन्‍साबा चोक्‍लो॥ खुने़ॽए खिनिॽ कुॽइगे़भे़ॽबा माफे़न्‍साम्‍मोलाम् ताङ्‌गे़से़ःप्‍तिआङ् के़धुम्‍बा के़जोगिॽरो॥

४ हे़क्‍क्‍याङ् आनिगे हुॽआसिगे़बा काक् पाःन्‍हाॽ खिनिॽ के़जोगुम् हे़क्‍क्‍याङ् के़दाबा ये़म्‍मोआङ् के़जोगुम् के़लॽबा दाङ्‌बाओ ताःक्‍पो चोःक्‍कासिगे़आङ् वयिगे़रो॥

५ हाराॽ दाङ्‌बाल्‍ले़ खिनिॽ निङ्‌वाॽफुमाङ्‌ङिल्‍ले़ कुमिःम्‍जि नु ख्रिस्‍तरे़ के़बिरिबा निङ्‌वाॽ हाङ्‌गे़म्‍सिङ्‌मो लाम्‍गे़लोसिररो॥

ले़म्‍स्‍वाबाहाॽ साम्‍दिङ्

६ फुॽनुसाॽ नु ने़ॽनुसाॽसे, दाङ्‌बा ये़सु ख्रिस्‍तरे़ कुयुक्‍किल्‍ले़ आनिगे खिनिॽ इङ्‌जाङ् पिआसिगे़ॽरो॥ आत्‍तिन् ले़म्‍स्‍वाबा चोःक्‍काङ् आनिगे ओःन्‍धाक् पिरुम्‍बे़बा पाःन्‍नो मे़बत्‍ने़न्, खे़न्‍नु लाःत्‍लाःत् वये़म्‍मे़ॽओ॥

७ आनिगे खिनिॽनु वयिगे़ल्‍ले़ आक्‍खेलॽरिक् आनिगे चोःङ् इःप्‍मा नाःप्‍मा पोङ् के़लॽबान् नुरिक्‍काङ् के़निसुम्‍लो॥ आनिगे़ग खिनिॽनु वयिगे़ल्‍ले़ ले़म्‍स्‍वाबा मे़जोगिगे़न्,

८ हे़क्‍क्‍याङ् आनिगे मनाहाॽरे़ मे़बिरिगे़बा चामा थुङ्‌मान् कुमे़ल्‍लुङ् मे़न्‍हुङ्‌ङे हने़ मे़जाम्‍बे़न् मे़धुङुम्‍बे़न्‍लो॥ कर खिनिॽ तुक्‍खे मे़जाःत्तासिगे़न्‍ल फाॽआङ् आनिगे से़न्‍दिक् ले़न्‍दिक् याम्‍बुधिक्‍पा पोःक्‍खिगे़आङ् याःम्‍बक् चोगुम्‍बे़रो॥

९ आनिगे हे़क्‍केलॽरिक् याःम्‍बक् चोगुम्‍बे़बाङ्‌ग कुभाॽ खोमा लाघो मे़गत्तुम्‍बे़न्‍नाङ् मे़ःन्, कर खिनिॽ लागि कुबि पोङ्‌ङाङ् खिनिॽ याप्‍मि चोःङ् के़इःत्तिर फाॽआङ् हे़क्‍के चोगुम्‍बे़बारो॥

१० खिनिॽनु वयिगे़ल्‍सा याःम्‍बक् चोःक्‍मा मे़न्‍दे़म्‍मनाबाल्‍ले़ हाराॽ चाआङ् मे़जने़न्‍ल फाॽआङ् इङ्‌जाङ् पिआसिगे़आङ् वयिगे़रो॥

११ थेआङ् कन् पाःन्‍हाॽ मे़त्तासिगे़बा फाॽले़ खिनिॽ लुम्‍मो याःम्‍बक् मे़न्‍जोःक्‍मनाबा कुभा ले़म्‍स्‍वाबा मनाहाॽ मे़वाॽ॥ हे़क्‍क्‍याङ् खे़ङ्‌हाॽरे़ वेॽ मनाहाॽरे़ खुनिॽ याःम्‍बक्‍को नु पाःन्‍नोरक् हुक्‍मे़गेःत्तु के़लॽबान् खे़प्‍सुम्‍बे़आङ् वयिगे़रो॥

१२ दाङ्‌बा ये़सु ख्रिस्‍तरे़ कुमिङ्‌ङो इङ्‌जाङ्‌गे़न् साम्‍दिङ् खे़ङ्‌हाॽ पिरुम्‍सिम्‍बे़ॽ– खे़ङ्‌हाॽरे़ वेॽहाॽ मे़न्‍हम्‍सिङ्‌ङे आबाङे याःम्‍बक् मे़जोःक्‍काङ् मे़जर॥

१३ कर फुॽनुसाॽ नु ने़ॽनुसाॽसे, निङ्‌साम्‍मो खिनिॽ के़वयिसाङ् सुयाःम्‍बक् चोःक्‍मा आप्‍फाल्‍ले़आङ् मे़नासे़म्‍मिन्‍ने़ॽओ॥

१४ आनिगे कन् सक्‍इङ्‌घङ् साप्‍तुम्‍बे़बा पान् मे़ङ्‌घे़म्‍मना मनान् खिनिॽ लुम्‍मो वाॽने़ फाॽग्र खे़न् नुरिक्‍काङ् मिक्‍चो मे़त्ते़म्‍मे़ॽओ॥ हे़क्‍केलॽरिक् खे़न् सिरिङ् मर फाॽआङ् खे़न्‍नु लाःत्‍लाःत् वये़म्‍मे़ॽओ॥

१५ हे़क्‍केसाङ् खे़न् निङ्‌मि हे़क्‍केग मे़ःन्, कर आबाङे फुॽनुसाॽ कुइसिःक् इःत्ते़म्‍मे़ॽर साम्‍दिङ् पिरे़म्‍मे़ॽओ॥

कुनुप्‍मा सेवान्

१६ आल्‍ल सनारुङ् दाङ्‌बाल्‍ले़ काक् परिक्‍लाम् चक्‍मे़ल्‍लॽए सनारुङ् के़बिरिर॥ दाङ्‌बाङ्‌ग खिनिॽ के़रे़क्‍नु वाॽररो॥

१७ इङ्‌गाॽ पावलरे़ कन् सेवान् आबाङे आहुक्‍किल्‍ले़ साप्‍तुङ्‌ङाङ् वाॽआरो॥ इङ्‌गाॽ आसक्‍इङ्‌घङ्‌ङिल्‍ले़न् मिक्‍सेःन्‍निन् बा कन्‍लो॥ हे़क्‍केलॽरिक्‍के साप्‍तुङ्‌ल पत्‍तारो॥

१८ आनिॽ दाङ्‌बा ये़सु ख्रिस्‍तरे़ कुलुङ्‌गुम्‍मिन् खिनिॽ के़रे़क्‍नु वाॽरो॥

पावलरे़ तिमोथिन् हाक्‍तुबा थिक्‍सिगेक्‍पा सक्‍इङ्‌घङ्

निःसुम्

तिमोथिन् एसिया माइनरबा थाङ्‌बे़न् नसानिबा वये़रो॥ खुने़ॽ कुम्‍बा युनानि नु कुम्‍मा यहुदि वये़रो॥ खुने़ॽ सुनाइङ् इङ्‌भोमा याःम्‍बक्‍को पावले़न् चुम् के़मे़प्‍पा नु कुभाॽ के़बिबा वये़रो॥ यरिक् सेसेहुप्‍लक्‍हाॽ कुभाॽ पिसे़ पावलरे़ खुने़ॽ पाङ्‌घुआङ् वये़, हे़क्‍क्‍याङ् तिमोथिन् एफिसि ये़क्‌यक्‍को वये़ल्‍ले़ कन् सक्‍इङ्‌घङ्‌ङिन् पावलरे़ साप्‍तुबारो॥ पावलरे़ कन् थिक्‍सिगेक्‍पा सक्‍इङ्‌घङ्‌ङो कुभा के़ये़क्‍पा पाःन्‍हाॽरे़ कुयाःम्‍बेओ साप्‍तुआङ् पत्‍लो॥

थिक्‍सिगेक्‍पाओ, सेसेहुप्‍लक्‍कोबा इङ्‌ले़क्‍पा निसाम्‍मिल्‍ले़ कुदक्‍ले़ङ्‌वाओ साम्‍दिङ् पिरुसि॥ कन् सक्‍इङ्‌घङ्‌ङो लाम्‍लोबाल्‍ले़ आक्‍खेलॽरिक् लाम्‍लोमासि पोङ्, आक्‍तङ्‌बा माङ्‌सेवा चोःक्‍मा पोङ्, लाम्‍लोबाहाॽ नु खुनिॽ कुभाॽ के़बिबाहाॽरे़ खुनिॽ ये़प्‍ले़क् नु सुत्‍नाहाॽ आक्‍तङ्‌बा पोङ्‌मा पोङ् लॽरिक् खाहुन् साप्‍तु पिरुसिआङ् पत्‍लो॥ हे़क्‍क्‍याङ् कुनुप्‍मो आक्‍खेलॽरिक् ये़सु ख्रिस्‍तरे़ नुबा कुसेवारोबा पोङ्‌मा पोङ् हे़क्‍क्‍याङ् नसानिबाहाॽ आक्‍खेलॽरिक् कुभाॽ पिसिङ्‌मा पोङ् के़लॽबा पाःन्‍हाॽ पावलरे़ तिमोथिन् सुजा पिरुआङ् वाॽरो॥

थामिङ्

निःसुम् नु सेवा १:१-२

सेसेहुप्‍लक्‍किल्‍ले़ कुयाःम्‍बेओ खाहुन्‍हाॽ १:३–३:१६

तिमोथिन् खुने़ॽ कुयाःम्‍बक्‍किल्‍ले़ कुयाःम्‍बेओ खाहुन्‍हाॽ ४:१–६:२१

पावलरे़ तिमोथिन् हाक्‍तुबा थिक्‍सिगेक्‍पा सक्‍इङ्‌घङ्

१

१-२ नसाःन्‍नो से़क्‍खाए आमिःम् आस्‍सा तिमोथिए, आनिॽ से़न्‍लप्‍दाङ्‌बा निङ्‌वाॽफुमाङ् नु आनिॽ निङ्‌साङ् आजोगुम्‍बा ख्रिस्‍त ये़सुरे़ कुइङ्‌जाङ्‌लाम् इङ्‌गाॽ कुसेःक्‌युक्‍मिबा पावललाम्‍बा आनिॽ पानुदिङ् पा निङ्‌वाॽफुमाङ्‌ङिन् नु आनिॽ दाङ्‌बा ख्रिस्‍त ये़सुरे़ खे़ने़ॽग लुङ्‌गुम्, लुङ्‌माॽ तुक्‍मा नु सनारुङ् ओसेःन्‍गे़धाक्‍ल फाॽआङ् कन् सक्‍इङ्‌घङ्‌ङिन् हाक्‍ने़ॽरो॥

इङ्‌ले़क्‍के निसाम्‍मिल्‍ले़ कुदक्‍ले़ङ्‌वाओ साम्‍दिङ्

३ इङ्‌गाॽ मे़सेदोनिया थुम्‍मो पेगाङ्‌ङिल्‍ले़ खे़ने़ॽ पेलि फाक्‍ने़बा कुइसिःक् खे़ने़ॽ एफिससओ ए याःक्‍ते़ॽओ॥ खे़प्‍मो कुभा मनाहाॽरे़ इङ्‌ले़क्‍पा निसाम् मे़हुॽरुसिर मे़याक्॥ खे़ङ्‌हाॽ हे़क्‍के चोःक्‍मा मे़बाङ्‌घे़से़न्‍ने़ॽओ॥

४ खे़ङ्‌हाॽ उनाहुरिबा खे़दाॽ नु केःम्‍ब् केःम्‍बा मिङ्‌स्राहाॽ ले़प्‍मादेमा मे़त्ते़से़ॽओ॥ खे़ल्‍ले़ग पाःन्‍धङ्‌गे़न् खे़माॽरक् फोःक्‍खु, कर निङ्‌वाॽफुमाङ्‌ङिल्‍ले़ मनाहाॽ ताङ्‌से़ःप्‍मा कुयाःम्‍बक्‍को थेआङ् मे़जक्‍तुन्‍लो॥ खे़ङ्‌ग नसाःन्‍लाम्‍बारक् कुसिङ् निःत्ते़त्‍लो॥

५ कन् इङ्‌जाङ्‌ङिल्‍ले़न् निङ्‌वाॽसोक्‍किङ्‌ग सेसे निङ्‌वाॽ, नुबा खासिङ् नु से़क्‍खाबा नसाःन्‍लाम् के़लःम्‍बा मिःम्‍जिरो॥

६ खे़न् पाःन्‍हाॽओलाम् कुभा मनाहाॽ मे़नुःक्‍खे़ मे़बेआङ् हने़बा पाःन्‍धङ्‌ङो लाम् मे़बोःत्ते़आङ् मे़वाॽरो॥

७ खे़ङ्‌हाॽरे़ग साम्‌योथिम् के़हुॽबा पोङ्‌मा खुनिॽ सिराॽथाङ्, कर खे़ङ्‌हाॽरे़ निस्‍सेरो फाॽआङ् मे़बाःत्तुबा पाःन्‍सुत्‍लाहाॽ आबाङे थेआङ् कुसिङ् मे़न्‍निःत्तुन्‍लो॥

८ साम्‌योथिम्‍मिन् नुःरिक्‍काङ् ओगप् चोःक्‍माल्‍ले़ नुबाए पोङ् फाॽआङ् आनिॽ कुसिङ् आनिःत्‍तुम्‍लो॥

९ से़क्‍खाए आनिॽ कन् पाःन्‍निङ्‌ग कुसिङ् निःप्‍माए पोङ्‌लो– साम्‌योथिम्‍मिङ्‌ग साम्‌योबा मनाहाॽरे़ लागि मे़ःन्, कर साम्‌योथिम् के़भेःम्‍बाहाॽ नु इङ्‌जाङ् मे़ङ्‌घे़म्‍मनाबाहाॽ, निङ्‌वाॽफुमाङ्‌ङिन् नसान् मे़न्‍जोःक्‍मनाबाहाॽ, लायोबाहाॽ, आसुत्‍थोहाॽ, साम्‌यो मे़न्‍इःप्‍मनाबाहाॽ, पा-मा के़से़प्‍पाहाॽ, मना के़से़प्‍पाहाॽ,

१० चागे़राम्‍बाहाॽ, ये़म्‍बित्‍छाॽनु ये़म्‍बित्‍छाॽए याम्‍गे़बोःप्‍पाहाॽ, योःक्‍पा के़इङ्‌बा के़सङ्‌बाहाॽ, हे़क्‍क्‍याङ् इङ्‌ले़क् के़बाःप्‍पाहाॽ, इङ्‌ले़क् तोःन्‍दि के़बिबाहाॽ, हे़क्‍क्‍याङ् से़क्‍खाबा निसाम्‍बुङ्‌ङिल्‍ले़ कुदक्‍ले़ङ्‌वाओ के़बोःक्‍पाहाॽरे़ लागि साम्‌योथिम्‍मिन् चोगे़बारो॥

११ कन् निसाम्‍हाॽग मुॽइसाम्‍दाङ्‌बा निङ्‌वाॽफुमाङ्‌ङिल्‍ले़ कुमिमिदिङ्‌गे़न् सुनाइङ्‌ङो खोदे़त्‍लो॥ हे़क्‍क्‍याङ् खे़न् सुनाइङ्‌ङिन् निङ्‌वाॽफुमाङ्‌ङिल्‍ले़ इङ्‌गाॽ इङ्‌भोमा लक्‍पे़न् पिराङ्‌ङाङ् वाॽआरो॥

निङ्‌वाॽफुमाङ्‌ङिन् नोगे़न्

१२ इङ्‌गाॽ कन् याःम्‍बक् चोःक्‍मा थुम् याप्‍मि के़बिबा आनिॽ दाङ्‌बा ख्रिस्‍त ये़सुःल्‍ले़ नसाःन्‍साबा इःत्‍ताङ्‌ङाङ् कुमाङ्‌सेवा चोःक्‍से़ सेगाङ्‌बाल्‍ले़ चोगुल्‍ले़ खुने़ॽ याम्‍मो नोगे़न् पिरुङ्‌लो॥

१३ इङ्‌गाॽ पेये़म्‍मोग निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ् चे़ॽयापान् पाराङ्, कुमनाहाॽ तुक्‍खे चाःत्तुङ्‌सिङ् हे़क्‍क्‍याङ् कुजाःत्‍थि तेसुङ्॥ हे़क्‍केसाङ् खुने़ॽ लुङ्‌माॽ तुक्‍ताङ्‌लो, थेआङ्‌भे़ल्‍ले़ इङ्‌गाॽ खुने़ॽ नसान् मे़न्‍जोःक्‍के वयाङ्‌बाल्‍ले़ चोगुल्‍ले़ थे चोगुङ्‌ल पत्‍छाङ् थेआङ् मे़न्‍निबान्‍लो॥

१४ आनिॽ यहवे दाङ्‌बाल्‍ले़ग साॽरिक् लुङ्‌माॽ तुक्‍ताङ्‌लो, हे़क्‍क्‍याङ् ख्रिस्‍त ये़सुओ खोगे़दे़प्‍पा नसान् नु मिःम्‍जिन् आत्तात्तान्‍ने यरिक् पिराङ्‌लो॥

१५ ख्रिस्‍त ये़सुन् लायोबाहाॽ ताङ्‌से़ःप्‍से़ कन् इक्‍सादिङ् खाम्‍बेःक्‍मो त्‍ये़ के़लॽबा पाःन्‍निङ्‌ग से़क्‍खासाङ् ते़न्‍दिङ् नु नसान् चोःक्‍मा सुक्‍ते़त्‍लो॥ खे़न् लायोबाहाॽओ इङ्‌गाॽ साॽरिक् लायोबा चोगाङ्‌लो,

१६ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ लुङ्‌माॽ तुक्‍ताङ्‌लो॥ हे़क्‍केःल्‍ले़ नसान् के़जोःक्‍पाआङ् मे़न्‍नुप्‍मनाबा हिङ्‌मन् के़घोबाहाॽरे़ लागि कुबि पोङ्‌ङानि फाॽआङ् इङ्‌गाॽ काक्‍नुःल्‍ले़आङ् साॽरिक् लायोबा मनान् दाङ्‌बा ये़सु ख्रिस्‍तरे़ आत्तात्तान्‍ने यरिक् लुङ्‌माॽ तुक्‍ताङ्‌लो॥

१७ हे़क्‍क्‍याङ् मे़न्‍नुप्‍मनाबा हाङ्‌ङिन्, आजुनि नु आले़क्‍खा थिक्‍लक् निङ्‌वाॽफुमाङ्‌ङिन् मिङ्‌सो इङ्‌धाङ् नु मिमिदिङ् सदादिङ् पोङ्‌लरो॥ आमे़न्॥

तिमोथिःल्‍ले़ कुलक्‍पे़न्

१८-१९ आस्‍सा तिमोथिए, कन् इङ्‌जाङ्‌ङिन् तगिनुसा के़याःम्‍बेओ माङ्‌निङ्‌वाॽपान् पोःक्‍खे़बा कुइसिःक् कन् लक्‍पे़न्‍निन् खे़ने़ॽ पिने़रो॥ खे़ङ्‌हाॽ खे़ने़ॽ के़इःत्तुर के़नाःत्तुल्‍ले़ नुरिक्‍काङ् थङ् चोःक्‍मा हे़क्‍क्‍याङ् नो-नसान् नु सेसे खासिङ्‌ङिन् कप्‍मा के़सुक्‍तुॽरो॥ कुभा मनाहाॽरे़ कन् मे़नाॽरुआङ् खुनिॽ नसाःन्‍निन् मे़नुप्‍सुआङ् मे़वाॽरो॥

२० खे़ङ्‌हाॽग हाइमेनियस नु अले़क्‍जे़न्‍दरसिरो॥ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ्‌चे़ॽया पाःन्‍हाॽ पाःप्‍मा ले़प्‍मा पोङ् के़लॽबा हुॽने़त्‍छिर फाॽआङ् खे़ङ्‌हाॽ इङ्‌गाॽ माफे़न्‍साम्‍मिल्‍ले़ कुमुक्‍साम्‍मो ले़रुङ्‌सिङ्‌ङाङ् वाॽआरो॥

के़रे़क्‍ले़ लागि तुवा चोःक्‍मा

२

१-२ हे़क्‍केःल्‍ले़, काक्‍नुःल्‍ले़ तगि, काक् मे़न्‍छाम् याप्‍मिहाॽरे़ खुनिॽ लागि हे़क्‍क्‍याङ् हाङ्‌हाॽ नु वेॽ युक्‍साबाहाॽरे़ खुनिॽ लागि निङ्‌वाॽफुमाङ्‌ङिल्‍लो पेलि, तुवाहाॽ, ये़क्‍पेलिगे़न् तुवाहाॽ नु हे़ना नोगे़न्‍हाॽ तोःम्‍मा फाॽआङ् इङ्‌गाॽ पेलि फाक्‍निङ्‌लो॥ हे़क्‍केलॽरिक् आनिॽ सनारुङ्‌ङो नु ये़म्‌ये़म्‌वा हिङ्‌मन्‍नो, हे़क्‍क्‍याङ् साम्‍निमो नु मिङ्‌सो इङ्‌धाङ्‌ङो हिङ्‌मा आसुक्‍लरो॥

३ कङ्‌ग आनिॽ से़न्‍लप्‍दाङ्‌बा निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा नु नुबा चोक्‍लो॥

४ खुने़ॽग काक् मे़न्‍छाम् याप्‍मिहाॽरे़ से़क्‍खान् कुसिङ् मे़निःत्तुआङ् ताङ्‌मे़से़ःप्‍ल के़लॽबा निङ्‌वाॽ इःत्तुरो॥

५ थेआङ्‌भे़ल्‍ले़ निङ्‌वाॽफुमाङ्‌ङिङ्‌ग थिक्‍लक् वाॽरो॥ हे़क्‍क्‍याङ् निङ्‌वाॽफुमाङ्‌ङिन् नु मे़न्‍छाम् याप्‍मिलुम्‍मो पाःन्‍दङ्‌साबान्‍नाङ् थिक्‍लक् वाॽरो॥ खे़न् पाःन्‍दङ् के़जोःक्‍पा मनाःङ्‌ग ख्रिस्‍त ये़सुरो॥

६ खुने़ॽ के़रे़क् मे़न्‍छाम् याप्‍मिहाॽ लायोलाम् थे़ॽमासिआङ् हिङ्‌मासि फाॽआङ् कुमे़ल्‍लुङ्‌ङिल्‍ले़ कुले़क्‌वा आप्‍फेक् पिसिङ्‌लो॥ कन् पाःन्‍निल्‍ले़ तोःन्‍दिःङ्‌ग निङ्‌वाॽफुमाङ्‌ङिल्‍ले़ सुये़म्‍मो पिरुआङ् वाॽ॥

७ खे़ल्‍ले़ चोगुल्‍ले़ नसान् नु से़क्‍खाबा सुनाइङ् इङ्‌भोसे़ इङ्‌गाॽ थिम्‍मे़न्‍दङ् सुवाङ्‌हाॽरो सेःक्‌युक्‍मिबा नु सिक्‍साम्‍बा फाॽआङ् दाङ्‌बाल्‍ले़ सेःक्‌युक् चोगाङ्‌लो॥ इङ्‌गाॽ इङ्‌ले़क् मे़बाःत्तान्‍लो, से़क्‍खाबा पाःन्‍ने पाःत्तुङ्‌लो॥

८ इङ्‌गाॽ काक् ये़म्‍बित्‍छाॽसाहाॽरे़ आत्‍तान्‍छाङ् याःक्‍मे़ल्‍ले़ॽए, मे़ङ्‌घेए मे़न्‍धक्‍के हे़क्‍क्‍याङ् सेसेबा हुक्‍हाॽ मे़भोःक्‍खुर निङ्‌वाॽफुमाङ्‌ङिल्‍लो तुवा मे़जोगुर फाॽआङ् निङ्‌वाॽ चोगुङ्‌लो॥

मे़न्‍छुमाहाॽरे़ लागि इङ्‌जाङ्

९ हे़क्‍क्‍याङ् मे़न्‍छुमाहाॽरे़आङ् सिङ्‌सिङ्‌ङाङ् नुःरिक्‍काङ् चाङ्‌हाॽ मे़जाक्‍खुररो॥ हे़क्‍क्‍याङ् ओलिओलिबा थाःक् फमा, साम्‍म्‍याङ् नु वेॽ इमे़ल्‍लुङ्‌बा वाःत्ति, हे़क्‍क्‍याङ् इमे़ल्‍लुङ्‌बा चाङ्‌हाॽरे़ मे़न्‍जोःक्‍सिङ्‌ङिल्‍ल,

१० खे़न्‍नुःल्‍ले़ग खे़ङ्‌हाॽ खे़म्‍दु लाॽरुसिबा नुबा याःम्‍बक्‍हाॽ मे़जोगुनिरो॥ खे़ल्‍ले़ग निङ्‌वाॽफुमाङ्‌ङिन् सेवा चोगुङ् के़लॽमा मे़न्‍छुमाहाॽ खे़म्‍दु लाॽरुसिरो॥

११ मे़न्‍छुमाहाॽ स्‍वाःत्ताङ् युक्‍को वाॽमाआङ् हुॽसिङ्‌मा पोङ्‌लो॥

१२ इङ्‌गाॽग मे़न्‍छुमाहाॽरे़ ये़म्‍बित्‍छाॽहाॽ हुॽमासि नु युक्‍को कप्‍मासि युक् मे़बिरुङ्‌सिङ्‌ङिन्‍लो॥ कर मे़न्‍छुमाहाॽग स्‍वाःत् मे़वाॽररो॥

१३ थेआङ्‌भे़ल्‍ले़ नावागे़न् चइःत् पोःक्‍खे़ल्‍ले़ आदम्‍मिन् तगि हे़क्‍क्‍याङ् हवाःङ्‌ग याङ्‌सि पोःक्‍खे़बारो॥

१४ हे़क्‍क्‍याङ् आदम्‍मिन् इङ्‌ले़क्‍को थ्‍ये़बा मे़ःन्, कर मे़न्‍छुमाॽइन् माफे़न्‍साम्‍मिल्‍ले़ इङ्‌ले़क्‍तुआङ् खे़ल्‍ले़ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् फेःन्‍दुआङ् लायो चोगुरो॥

१५ कर मे़न्‍छुमाॽइन् चक्‍मे़ल्‍लॽए नसाःन्‍नो, वेॽहाॽ लुङ्‌माॽ तुक्‍मासिओ हे़क्‍क्‍याङ् सेसे हिङ्‌मन्‍नो वाॽने़ फाॽग्र सागप्‍मोलाम् ताङ्‌से़ःप्‍लो॥

सेसेहुप्‍लक्‍कोबा लाम्‍लोबा

३

आत्‍तिन् मनाःल्‍ले़ लाम्‍लोबा याःम्‍बक् चोःक्‍मा निङ्‌वाॽ चोगुॽ, खे़ल्‍ले़ से़क्‍खाए नुबा याःम्‍बक् चोःक्‍मा नोनिङ्‌वाॽ चोगुॽ के़लॽबा पाःन्‍निङ्‌ग से़क्‍खाएरो॥

२ खे़ल्‍ले़ चोगुल्‍ले़ लाम्‍लोबा याःम्‍बक् के़जोःक्‍पाङ्‌ग आप्‍तिक् मे़ःन्‍नेबा, थिक्‍लक् मेःत् के़गप्‍पा, निङ्‌वाॽ हाङ्‌गे़गे़म्‍सिङ्‌बा, नुःरिक्‍काङ् खासिङ् के़निःप्‍पा, मिङ्‌सो इङ्‌धाङ्‌साबा, तरे के़दोबा नु मनाहाॽ हुॽमा के़सुक्‍पा पोङ्‌मा पोङ्‌लो॥

३ खुने़ॽग आममबा थि के़धुङ्‌बा नु कुसिक् के़जम्‍बा पोङ्‌मा मे़नुॽने़न्, कर लुम्‍लुम् के़लॽबा नु सनारुङ्‌साबा पोङ्‌मा पोङ्‌लो॥ हे़क्‍क्‍याङ् याङ्‌साकुन्‍धेओ निङ्‌वाॽ के़बिबाआङ् पोङ्‌मा मे़नुॽने़न्‍लो॥

४ खुने़ॽग आप्‍फेक् कुहिम्‍सयङ् नुःरिक्‍काङ् कम्‍ब्राङ् मे़प्‍मा के़सुक्‍पा हे़क्‍क्‍याङ् कुस्‍साहाॽरे़ इङ्‌धाङ् मे़बिरुबा नु कुइङ्‌जाङ् मे़घे़प्‍सुबा पोङ्‌मा पोङ्‌लो॥

५ थेआङ्‌भे़ल्‍ले़ आप्‍फेक् कुहिम्‍सयङ् कम्‍ब्राङ् मे़प्‍मा मे़न्‍छुक्‍मनाबाल्‍ले़ आक्‍खेलॽरिक् निङ्‌वाॽफुमाङ्‌ङिल्‍ले़न् सेसेहुप्‍लक्‍किन् कम्‍ब्राङ् मे़प्‍मा सुक्‍तुबे?

६ खुने़ॽग कुसङ् नसानिबा पोङ्‌मा मे़नुॽने़न्‍लो, मे़ःन्‍ने़ फाॽग्र आङ्‌दिङ् लॽआङ् माफे़न्‍साम्‍मिल्‍ले़ खुम्‍दिङ् खोसुबा कुइसिःक् खे़ल्‍ले़आङ् खुम्‍दिङ् खोसुॽरो॥

७ खुने़ॽग नसान् मे़न्‍जोःक्‍मनाबाहाॽरे़आङ् मिङ्‌सो इङ्‌धाङ् मे़बिरुबा पोङ्‌मा पोङ्‌लो, मे़ःन्‍ने़ फाॽग्र खुने़ॽ कुनाधाआङ् माफे़न्‍साम्‍मिल्‍ले़ कुइजोओ थारो॥

८ बा हे़क्‍केलॽरिक् सेसेहुप्‍लक्‍पा माङ्‌सेवारोबाहाॽग नो ये़प्‍ले़क्‍साबा नु निङ्‌वाॽइरे़ खोःप्‍तुसिबा पोङ्‌मा पोङ्‌लो॥ खे़ङ्‌हाॽ यरिक् थि के़धुङ्‌बा नु फे़न् लाम्‍मोलाम् याङ् के़धक्‍पा पोङ्‌मा मे़नुॽने़न्‍लो॥

९ खे़ङ्‌हाॽग सेसे खासिङ्‌ङिल्‍ले़ आनिॽ नसान् सिगाङ्‌बा पाःन्‍निन् नुरिक्‍काङ् के़गप्‍पा पोङ्‌मा पोङ्‌लो॥

१० खे़ङ्‌हाॽ सेःक्‌युक् चोःक्‍मानुःल्‍ले़ तगि खुनिॽ ये़प्‍ले़क् नु सुम्‍बोधाःन् साॽमा पोङ्‌लो॥ हे़क्‍क्‍याङ् खुनिॽ याःम्‍बक्‍किन् नुबा चोःक्‍ने़ फाॽग्र हाराॽ खे़ङ्‌हाॽरे़ माङ्‌सेवारोबाहाॽरे़ चोःक्‍मा के़बोङ्‌बा याःम्‍बक्‍किन् मे़जोगुररो॥

११ माङ्‌सेवारोबाहाॽरे़ खुनिॽ मेःत्‍हाॽआङ् इङ्‌धाङ्‌सामा मे़बोङ्‌ल पोङ्, कर चे़ॽया के़बङ्‌मा पोङ्‌मा मे़नुॽने़न्‍लो॥ खे़ङ्‌हाॽग सिक् ए़ःप्‍मा के़सुक्‍मा नु काक् पाःन्‍नो नसाःन्‍सामा पोङ्‌मा पोङ्‌लो॥

१२ माङ्‌सेवारोबाङ्‌ग थिक्‍लक् मेःत् के़गप्‍पा, नुरिक्‍काङ् हिन्‍जाॽबित्‍छा नु हिम्‍सयङ् कम्‍ब्राङ् मे़प्‍मा के़सुक्‍पा पोङ्‌मा पोङ्‌लो॥

१३ थेआङ्‌भे़ल्‍ले़ माङ्‌सेवारोबाहाॽरे़ नुरिक्‍काङ् याःम्‍बक् मे़जोगुने़ फाॽग्र खे़ङ्‌हाॽरे़ मिङ्‌सो इङ्‌धाङ् मे़घोसुॽ, हे़क्‍क्‍याङ् ख्रिस्‍त ये़सुओ के़वाॽबा खुनिॽ नसाःन्‍नो हाङ्‌हाङ्‌ङाङ् वाॽमा मे़सुक्‍लो॥

१४ इङ्‌गाॽ खे़ने़ॽओ हाराए तामा निङ्‌साङ् चोगुङ्‌ङाङ् वाॽआसाङ् कन् सक्‍इङ्‌घङ्‌ङिन् साप्‍तुङ्‌बारो॥

१५ हे़क्‍केलॽरिक् इङ्‌गाॽ सुसाङ्‌ने़ फाॽग्र निङ्‌वाॽफुमाङ्‌ङिल्‍ले़ कुमनाहाॽनु आक्‍खेलॽरिक् वाॽमा पेःक्‍मा पोङ् फाॽआङ् खे़ने़ॽ कुसिङ् के़निःत्तुएरो॥ कुमनाहाॽग आजुनि निङ्‌वाॽफुमाङ्‌ङिल्‍ले़ कुसेसेहुप्‍लक्‍लो॥ खे़ङ्‌ग से़क्‍खाःल्‍ले़न् हाङ्‌सित्‍लाङ् नु ने़ःम्‍भोरो॥

१६ आनिॽ साम्‌योरे़ सिगाङ् पाःन्‍निङ्‌ग पयम् यम्‍बा चोक् फाॽआङ् आनिॽ ते़न्‍दिङ् आजोगुम्‍लो–

निङ्‌वाॽफुमाङ्‌ङिन् आप्‍फेक् नासिङ्‌गे़न् थक्‍को थाःम्‍सिङ्‌लो,

सेसेमाङ्‌लाम् खुने़ॽ साम्‌योबा फाॽआङ् ओसेःन्‍दाङ् पोःक्‍खे़रो,

माङ्‌लाइङ्‌बाहाॽरे़ खुने़ॽ मे़निसुरो,

मे़न्‍छाम् सुवाङ्‌हाॽरे़ खुनिॽ लुम्‍मो खुने़ॽ इङ्‌भोसे़रो,

इक्‍सादिङ् खाम्‍बेःक्‍मो खुने़ॽ नसान् मे़जोगुरो,

मिमिदिङ्‌ङो खुने़ॽ थाःङ् पङ्‌सिङ् पेरो!

इङ्‌ले़क्‍पा सिक्‍साम्‍बाहाॽ

४

आल्‍ल सेसेमाङ्‌ङिल्‍ले़ नुरिक्‍काङ् आनिॽ अक्‍खे आमे़त्ते़आङ् आवाॽरो, ताःन्‍दि के़दाबा ये़म्‍मो कुभा मनाहाॽरे़ नसाःन्‍निन् मे़ले़रुआङ् इङ्‌ले़क्‍केबा फे़न्‍साम्‍हाॽरे़ मे़हुॽरुसिबा निसाम्‍बुङ्‌ङिन् मे़इःत्तु मे़नाःत्तुॽरो॥

२ कन् निसाम्‍हाॽग निङ्‌वाॽ के़जिःप्‍पा इङ्‌ले़क् के़बाःप्‍पाहाॽलाम् ताःरो॥ खे़ङ्‌हाॽरे़ खुनिॽ खासिङ्‌ङिङ्‌ग के़गोःबा फे़न्‍जेॽइल्‍ले़ ये़म्‍माआङ् के़धःप्‍पा के़बोङ्‌बा कुइसिःक् थेआङ् निङ्‌वाॽ मे़ङ्‌घोमनाबा पोङ्‌लो॥

३ खे़ङ्‌हाॽरे़ग मेःक्‍खिम् चोःक्‍मा नु कुभा कुजा कुधि चामा थुङ्‌माआङ् मे़नुॽने़न् फाॽआङ् मनाहाॽ मे़हुॽरुसिरो, कर निङ्‌वाॽफुमाङ्‌ङिल्‍ले़ चामा फाॽआङ् चोगुबा चामा थुङ्‌माहाॽ नसाःन्‍साबा नु से़क्‍खा पान् के़निबाहाॽरे़ निङ्‌वाॽफुमाङ्‌ङिन् नोगे़न् पिमाआङ् चामा नुॽरो॥

४ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ चोगुबा के़रे़क् पाःन्‍हाॽ नुबा चोक्‍लो॥ हे़क्‍क्‍याङ् अप्‍मा मे़नुॽने़न्‍लो, कर नोगे़न् पिमाआङ् ते़न्‍दिङ्‌गे़न् सुदाःक्‍मा नुॽरो॥

५ थेआङ्‌भे़ल्‍ले़ निङ्‌वाॽफु पाःन्‍जाक्‍किन् नु पेलिगे़न् तुवाःल्‍ले़ काक् सेसे चोगुॽरो॥

ये़सु ख्रिस्‍तरे़ नुबा कुसेवारोबा

६ कन् पाःन्‍हाॽ खे़ने़ॽ नसानिबा फुॽनुसाॽहाॽ के़हुॽरुसि हे़क्‍क्‍याङ् के़नाःत्तु के़इःत्तुबा से़क्‍खा निसाम् नु नसाःन्‍गे़न् पाःन्‍जाक्‍को के़हुॽसिङ्‌ल के़धाङ्‌ने़ फाॽग्र खे़ने़ॽग ख्रिस्‍त ये़सुरे़ नुबा कुसेवारोबा के़बोङ्‌लो॥

७ कर खे़ने़ॽ कुबुङ्‌ना कुसम्‍बा हने़बा खे़दाॽहाॽलाम् माःङ्‌घाए वये़ॽओ॥ खे़न्‍नुःल्‍ले़ग निङ्‌वाॽफुमाङ्‌ङिन् सेवा चोःक्‍मा सधासिङ्‌ङे़ॽओ॥

८ नासिङ्‌गे़न् थक् सधासिङ्‌माल्‍ले़ कुभारक् इन्‍धाःङ् आबिॽ, कर याम्‍साम्‍गे़न् सधासिङ्‌मालाम् काक् परिक्‍ले़न् इन्‍धाःङ् आघोसुम्, थेआङ्‌भे़ल्‍ले़ साम्‌यो हिङ्‌मन्‍ले़न् माङ्‌हे़क्‍किन् कन् ये़म्‍मोबा नु ताये़म्‍मोबा हिङ्‌मन्‍नो आघोसुम्‍लो॥

९ कङ्‌ग नसान् चोःक्‍मा सुक्‍के़दे़प्‍पा नु के़रे़क्‍ले़ ते़म्‍मा के़बोङ्‌बा पाःन्‍लो॥

१० बा कन् निङ्‌वाॽसोक्‍को याम्‍बुधिक् नु तम्‍सिन् आजोगुम्, थेआङ्‌भे़ल्‍ले़ आनिॽ निङ्‌साङ्‌ङिन् आजुनि निङ्‌वाॽफुमाङ्‌ङो आने़स्‍सुम्‍माङ् आवाॽरो॥ खुने़ॽग काक् मे़न्‍छाम् याप्‍मिहाॽरे़ खुनिॽ से़न्‍लप्‍दाङ्‌बा, हे़क्‍क्‍याङ् कुनो-कुबिॽओग खुने़ॽओ नसान् के़जोःक्‍पाहाॽरे़न्‍लो॥

११ कन् पाःन्‍हाॽरे़ कुयाःम्‍बेओ इङ्‌जाङ् पिरे़से़ॽआङ् हुॽरे़से़ॽओ॥

१२ खे़ने़ॽ नालिङ्‌गे़न् थाङ्‌बे़न् के़वाॽबाल्‍ले़ आत्तिल्‍ले़आङ् खे़ने़ॽ कुनामे़न्‍छाॽ के़म्‍मे़त्‍ने़न्‍लरो, कर नसानिबाहाॽरे़ खुनिॽ तगि के़बान् सुत्‍लाओ, ये़प्‍ले़क्‍को, मिःम्‍जिओ, नसाःन्‍नो, हे़क्‍क्‍याङ् सेसेबा हिङ्‌मन्‍नो कुबि पोःक्‍खे़ॽओ॥

१३ इङ्‌गाॽ मे़न्‍दाए थारिक् सेसेहुप्‍लक्‍को साम्‌योसाप्‍ला निःप्‍मो, सुनाइङ् इङ्‌भोमाओ नु निसाम् हुॽमा याःम्‍बक्‍को निङ्‌वाॽ पिरे़ॽओ॥

१४ तुम्‍लाम्‍लोबाहाॽरे़ के़सम्‍दाङ् खुनिॽ हुक् मे़ने़स्‍सुल्‍ले़ माङ्‌निङ्‌वाॽपान्‍लाम् के़घोसुबा याम्‍साम्‍गे़न् पर्धाःम्‍मिन् हने़बा मे़इःत्ते़न्‍ने़ॽओ॥

१५ खे़ने़ॽ कन् मुरा मे़त्‍ने़बा पाःन्‍हाॽ नुरिक्‍काङ् इःत्‍ते़ नाःत्ते़ॽआङ् चक्‍मे़ल्‍लॽए खे़प्‍मो पत्‍छे़ॽओ॥ हे़क्‍के के़जोगुल्‍ले़ वेॽ मनाहाॽरे़ खे़ने़ॽ के़जोगुबा थोबोःन् मे़निसुररो॥

१६ हे़क्‍क्‍याङ् खे़ने़ॽ आप्‍फेक् नु के़हुॽरुसिबा निसाम्‍मो सिङ्‌सिङ् लॽरे़ॽओ॥ चक्‍मे़ल्‍लॽए खे़प्‍मो पत्‍छे़ॽओ, थेआङ्‌भे़ल्‍ले़ हे़क्‍के के़जोगुने़ फाॽग्र खे़ने़ॽ आप्‍फेक् नु खे़ने़ॽ के़बान् के़घे़म्‍बाहाॽ ताङ्‌गे़से़ःप्‍तुसिॽरो॥

वेॽहाॽनु वाॽमा चोःक्‍थिम्

५

खदाक्‍मि मनान् मे़भे़ःक्‍ते़न्‍ने़ॽ, कर आप्‍फेक् पानुदिङ् के़म्‍बा कुइसिःक् इःत्‍ते़ॽआङ् खाहुन् पिरे़ॽओ॥ हे़क्‍क्‍याङ् खे़ने़ॽनुःल्‍ले़ पाःक्‍पाहाॽ आप्‍फेक् के़न्‍साॽसि कुइसिःक् इःत्ते़से़ॽओ॥

२ खदाक्‍मि मे़न्‍छुमाहाॽ आप्‍फेक् मानुदिङ् के़म्‍मा कुइसिःक् इःत्ते़से़ॽ, हे़क्‍क्‍याङ् सिसादिङ् मे़न्‍छियाॽहाॽ सेसे निङ्‌वाॽओ आप्‍फेक् माङ्‌गे़न्‍ना ने़ॽनुसाॽ कुइसिःक् इःत्ते़से़ॽओ॥

मेमेदुमाहाॽरे़ खुनिॽ याःम्‍बेओ

३ कम्‍ब्राङ् के़मे़प्‍पा के़होःप्‍पा से़क्‍खास्‍मा मेमेदुमाहाॽ कुभाॽ पिरे़से़ॽओ॥

४ कर खे़न् मेमेदुमाहाॽरे़ सामे़न्‍छाॽहाॽ मे़गत्तुसिने़ फाॽग्र हाराॽ खे़ङ्‌हाॽरे़ खे़न् मेमेदुमाहाॽ कम्‍ब्राङ् मे़मे़त्तुसिररो॥ खे़ङ्‌हाॽरे़ खुनिॽ चाहाबाओ के़रे़क्‍ले़ तङ्‌गाम् मे़जोगु मे़बिरुसिररो॥ थेआङ्‌भे़ल्‍ले़ कल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ तासुॽरो॥

५ कर खुने़ॽ कम्‍ब्राङ् के़मे़प्‍पा हाःत्ताङ् के़होःप्‍मा मेमेदुमाल्‍ले़ हाराॽ निङ्‌वाॽफुमाङ्‌ङिन्‍नु निङ्‌साङ् चोगुनि, हे़क्‍क्‍याङ् से़न्‍दिक् ले़न्‍दिक् चक्‍मे़ल्‍लॽए खुने़ॽलाम् कुभाॽ खोसुङ्‌नि फाॽआङ् तुवा चोगुररो॥

६ कर याम्‍दादा निङ्‌वाॽतादाओ के़वाॽमा मेमेदुमाङ्‌ग कुहिङ्‌वे़त् वाॽसाङ् के़सिमा कुइसिःक्‍लो॥

७ कन् पाःन्‍हाॽआङ् नुरिक्‍काङ् निसाम् पिरे़से़ॽओ॥ हे़क्‍केलॽरिक् खे़ङ्‌हाॽ आप्‍तिक् मे़ःन्‍ने मे़हिङ्‌ङाङ् मे़वाॽनिरो॥

८ कर आत्‍तिल्‍ले़ आप्‍फेक् काॽइ सोॽधोक् नु कुनो-कुबिॽओ आप्‍फेक् हिम्‍सयङ्‌ङिन्‍नाङ् कम्‍ब्राङ् मे़मे़त्तुन्, खे़ल्‍ले़ग नसाःन्‍निन् नाॽरुॽ, हे़क्‍क्‍याङ् खे़ङ्‌ग नसान् मे़न्‍जोःक्‍मनाबाहाॽनुःल्‍ले़आङ् ताप्‍फे़ःम्‍बारो॥

९ तङ्‌बे तुक्‍किप्‍पाङ्‌धो के़गे़प्‍मा मेमेदुमाहाॽरे़ खुनिॽ मिङ्‌हाॽरक् मेमेदुमा मिङ्‌स्राओ साप्‍ते़ॽओ॥ खे़ङ्‌हाॽग थिक्‍ले़ङ्‌रक् मेःक्‍खिम् के़बोङ्‌मा

१० हे़क्‍क्‍याङ् नुबा याःम्‍बक्‍को मिङ्‌सो इङ्‌धाङ् के़घोमा पोङ्‌मा पोङ्‌लो॥ खे़ङ्‌ग हिन्‍जाॽबित्‍छाहाॽ नुःरिक्‍काङ् कम्‍ब्राङ् के़मे़प्‍मा, लाम्‍दिःक्‍पाहाॽ तरे के़दोमा, नसानिबाहाॽरे़ खुनिॽ लाङ् वागे़हप्‍मा, इनोगे़न् तुक्‍खेओ के़वाॽबाहाॽ कुभाॽ के़बिमा, हे़क्‍क्‍याङ् नुब् नुबा याःम्‍बक्‍को निङ्‌वाॽ के़बिमा पोङ्‌मा पोङ्‌लो॥

११ कर मे़न्‍छियाॽ मेमेदुमाहाॽरे़ खुनिॽ मिङ्‌ङिन् मेमेदुमा मिङ्‌स्राओ मे़साप्‍ते़न्‍ने़ॽओ, थेआङ्‌भे़ल्‍ले़ खे़ङ्‌हाॽरे़ मेःक्‍खिम् चोःक्‍मा खुनिॽ सिराॽ थाङ्‌ङाङ् ये़सु ख्रिस्‍ते़न् निङ्‌वाॽ पिमा मे़ले़रु मे़देसुरो॥

१२ हे़क्‍केलॽरिक् खे़ङ्‌हाॽरे़ थिक्‍सिगेक्‍पा माङ्‌हे़क्‍किन् मे़ले़रु मे़देसुआङ् खुम्‍दिङ्‌ङो मे़धारो॥

१३ हे़क्‍क्‍याङ् खे़ङ्‌हाॽ हिम्‍हिम् ताक्‍कम्‍मार अभोसिङ्‌मा, ले़म्‍स्‍वामा पोङ्‌मा मे़हुॽसिङ्‌लो॥ हे़क्‍क्‍याङ् खे़ङ्‌हाॽ ताॽजे़ङ्‌मा, चे़ॽया पङ्‌मा, मना याःम्‍बक्‍को हुक् के़याक्‍मा हे़क्‍केलॽरिक् मे़म्‍बाःत् पाःन्‍हाॽ के़बाःप्‍मा मे़बोङ्‌लो॥

१४ हे़क्‍केःल्‍ले़ इङ्‌गाॽग मे़न्‍छियाॽ मेमेदुमाहाॽरे़ग हाराॽ मेःक्‍खिम् मे़जोगुर, सा मे़गत्तुसिर, हिम्‍धाःङ् ओमे़मे़त्तुर के़लॽबा निङ्‌वाॽ इःत्‍तुङ्‌लो॥ हे़क्‍केलॽरिक् आनिॽ निङ्‌मिहाॽरे़ आनिॽ तक्‍ले़ङ्‌वाओ थेआङ् पाःप्‍मा मे़ङ्‌घोसुन्‍निरो॥

१५ थेआङ्‌भे़ल्‍ले़ कुभा मेमेदुमाहाॽग तगिसा माफे़न्‍साम् ले़प्‍माङ् मे़नुःक्‍खे़ मे़बेआङ् मे़वाॽरो॥

१६ कर नसानिमा मे़न्‍छुमाॽइल्‍ले़ कुहिम्‍सयङ्‌ङो मेमेदुमाहाॽ मे़वाॽने़ फाॽग्र हाराॽ कम्‍ब्राङ् मे़त्तुसिररो॥ हे़क्‍केलॽरिक् खे़न् तुक्‍खेन् सेसेहुप्‍लक्‍को मे़बोङ्‌ने़न्‍लरो॥ सेसेहुप्‍लक्‍किल्‍ले़ से़क्‍खाए काॽइ सोॽधोक् के़होःप्‍माहाॽरक् कुभाॽ पिमासि पोङ्‌लो॥

सेसेहुप्‍लक्‍पा तुम्‍लाम्‍लोबाहाॽ

१७ हे़क्‍क्‍याङ् नुबा याःम्‍बक् के़जोःक्‍पा, कुनो-कुबिॽओ सुनाइङ् इङ्‌भोमा नु पेलिगे़न् पाःन्‍जाक् हुॽमाओ साॽरिक् याम्‍बुधिक् के़जोःक्‍पा तुम्‍लाम्‍लोबाहाॽ कुभाॽ नु मिङ्‌सो इङ्‌धाङ् खोमा लाॽरुसिरो॥

१८ थेआङ्‌भे़ल्‍ले़ साम्‌योसाप्‍लाओ साप्‍ते़आङ् पत्, “चा के़नुक्‍पा पित्तिल्‍ले़ कुमुरान् चःप्‍पिल्‍ले़ मे़सुःप्‍ते़न्‍ने़ॽओ,” हे़क्‍क्‍याङ् “यालिक्‍किन् नाम्‌याक् खोमा लाॽरुरो॥”

१९ ने़त्‍छि इग्र सुम्‍सि मनाहाॽरे़ मे़बिरुबा तोःन्‍दिहाॽ खे़प्‍से़आङ्‌लक् तुम्‍लाम्‍लोबाहाॽ मे़धिक्‍तुसिबा आप्‍तिक्‍किन् ओमे़त्ते़ॽओ॥

२० लायो के़जोःक्‍पार के़वाॽबा लाम्‍लोबाहाॽ काक् नसानिबाहाॽरे़ खुनिॽ तगि फे़ःक्‍ते़से़ॽओ, हे़क्‍केलॽरिक् वेॽहाॽ लायो चोःक्‍मा मे़गिनिरो॥

२१ निङ्‌वाॽफुमाङ् नु ख्रिस्‍त ये़सुरे़ खुन्‍छिॽ तगि हे़क्‍क्‍याङ् मे़सेगे़बा माङ्‌लाइङ्‌बाहाॽरे़ खुनिॽ तगि, मनाहाॽ एःक्‍पएःक् चोःक्‍मासि नु मना से़म्‍मासि मे़ःन्, हे़क्‍क्‍याङ् काक् थिम्‍हाॽ इःत्‍ते़ नाःत्ते़ॽ लॽरिक् इङ्‌जाङ् पिने़रो॥

२२ माङ्‌सेवा याःम्‍बक्‍को लाम्‍लोबा सेःक्‌युक् चोःक्‍मारे़ लागि मनाहाॽ सम्‍दाङ् हुक् ने़मा याःम्‍बक्‍किन् हारा मे़जोगे़न्‍ने़ॽओ॥ हे़क्‍केलॽरिक् वेॽहाॽरे़ खुनिॽ लायोओ मे़न्‍धाए खे़ने़ॽग सेसेए वये़ॽओ॥

२३ खे़ने़ॽ के़साप्‍पोःक्‍पे़न् तुक्‍किल्‍ले़ च्‍वाःत्‍लक् मे़धुङे़न्‍ने़ॽओ, कर सिदाॽ पोङ्‌ल फाॽआङ् चे़ल्‍ले़क्‍सेॽ थिन् थुङे़ॽओ॥ थेआङ्‌भे़ल्‍ले़ खे़ने़ॽग ए़त्‍ले़ङ् के़दुक्‍काङ् के़वाॽरो॥

२४ कुभा मनाहाॽरे़ खुनिॽ लायोःङ्‌ग नुरिक् थाःप्‍पाङ् खासे़न्‍नो मे़धारो, कर कुभारे़ङ्‌ग याङ्‌सिरक् थाःप्‍लो॥

२५ बा हे़क्‍केलॽरिक् नुबा याःम्‍बक्‍हाॽआङ् नुरिक्‍काङ् थाःप्, कर मे़न्‍धाःप्‍मनाबे़न्‍नाङ् चिङ्‌सिङ्‌मा मे़सुक्‍ने़न्‍लो॥

नसानिबा सेवारोबाहाॽरे़ लागि खाहुन्

६

काक् सेवारोबाहाॽरे़ खुनिॽ दाङ्‌बाहाॽ मिङ्‌सो इङ्‌धाङ् पिमा लाॽरुसि फाॽआङ् मे़इःत्तुररो॥ हे़क्‍केलॽरिक् निङ्‌वाॽफुमाङ्‌ङिन् नु आनिॽ निसाम्‍मिल्‍ले़ कुदक्‍ले़ङ्‌वाओ आत्तिन्‍हाॽरे़आङ् थेआङ् पाःप्‍मा मे़न्‍छुक्‍तुन्‍लरो॥

२ नसानिबा दाङ्‌बा के़गप्‍पा सेवारोबाहाॽरे़ खुनिॽ दाङ्‌बाहाॽ हाराॽ इङ्‌धाङ् खोमा सुम्‍बोधाबा मे़जोक् फाॽआङ् मे़इःत्तुररो॥ खे़ङ्‌हाॽग नसाःन्‍नो खुनिॽ फुॽनुसाॽसिरो॥ खे़ल्‍ले़ चोगुल्‍ले़ खे़ङ्‌हाॽरे़ग नुःरिक्‍काङ् खुनिॽ नसानिबा दाङ्‌बाहाॽरे़न् सेवा मे़जोगुररो, थेआङ्‌भे़ल्‍ले़ खुनिॽ याःम्‍बक्‍कोलाम् इन्‍धा के़घोबाहाॽग लुङ्‌माॽ तुक्‍सिङ्‌मनाबा नसानिबा फुॽनुसाॽसिएरो॥ कन् पाःन्‍हाॽ खे़ने़ॽ खे़न् सेवारोबाहाॽ हुॽमासि पोङ् हे़क्‍क्‍याङ् खे़न् पाःन्‍हाॽ चोक् पाङ्‌मासि पोङ्‌लो॥

याङ्‌साकुन्‍धे मिःम्‍जि

३ आत्‍तिल्‍ले़ इङ्‌ले़क्‍के निसाम् हुॽरुसिॽ हे़क्‍क्‍याङ् आनिॽ दाङ्‌बा ये़सु ख्रिस्‍तरे़ से़क्‍खाबा कुनिसाम् नु से़क्‍खाबा कुसाम्‌योबा निसाम्‍मो मे़बत्‍ने़न्,

४ खे़ङ्‌ग आङ्‌दिङ् लॽमारे़ यम्‍बा ले़ङ्‌सिङ्‌ङाङ् वाॽ, हे़क्‍क्‍याङ् खे़ल्‍ले़ थेआङ् मे़ले़स्‍सुन्‍लो॥ कर कुबुङ्‌ना कुसम्‍बा पाःन्‍सुत्‍लाओ पाःन्‍थक्‍काङ् खे़माॽ चोगुरो॥ हे़क्‍क्‍याङ् खे़न् पाःन्‍निल्‍ले़ नाहे़म्‍मा, खे़माॽ, चाःत्‍थि पेःक्‍मा नु ताप्‍फे़ःम्‍बा चप्‍चिहाॽरक् तारुरो॥

५ खे़ल्‍ले़ फे़न्‍निङ्‌वाॽ के़गप्‍पाहाॽ नु से़क्‍खा पाःन्‍नो मे़म्‍बप्‍मनाबाहाॽरे़ खुनिॽ लुम्‍मो खे़माॽ फोःक्‍खुॽरो॥ खे़ङ्‌हाॽरे़ग साम्‌यो इःप्‍मा नाःप्‍मा फाॽइन् याङ्‌साकुन्‍धे थक्‍मा लाम् फाॽआङ् मे़इःत्तुॽरो॥

६ कर निङ्‌वाॽ तामानुबा साम्‍निमान्‍ने यम्‍बा इन्‍धाःङ् वाॽरो॥

७ आनिॽ कन् इक्‍सादिङ् खाम्‍बेःक्‍मो थे़माआङ् मे़न्‍दाःत्ते आद्‌ये़, हे़क्‍क्‍याङ् आल्‍ल आबेःक्‍किल्‍ले़आङ् थेआङ् मे़न्‍देॽए आबेःक्‍लो॥

८ हे़क्‍केःल्‍ले़ चामा थुङ्‌मा नु चाङ्‌मा आघोसुम्‍ने़ फाॽग्र आनिॽ निङ्‌वाॽ तामा पोङ्‌लो॥

९ कर याङ्‌साकुन्‍धेसाबा पोङ्‌मा निङ्‌वाॽ के़जोःक्‍पाहाॽ यरिक् याङ् थक्‍मा हङ्‌साॽमाओ नु यरिक् परिक्‍पा मे़क्‍माओ के़देॽबा इओ मे़धारो॥ खे़ल्‍ले़ग खे़ङ्‌हाॽ तुक्‍खेओ नु मे़क्‍माओ थासुसिॽरो॥

१० थेआङ्‌भे़ल्‍ले़ याङ्‌ङिन् मिःम्‍जि मे़प्‍माङ्‌ग काक् परिक्‍ले़न् ताप्‍फे़ःम्‍बा निङ्‌वाॽरे़ कुबुङ्‌लो॥ कुभारे़ग याङ्‌साकुन्‍धेन् मिःम्‍जि मे़मे़त्तुर खुनिॽ नसाःन्‍लाम् ताप्‍मे़बेॽरे़ मे़बेआङ् मे़वाॽ हे़क्‍क्‍याङ् काक् परिक्‍ले़न् तुक्‍खेःल्‍ले़ ते़त्तुसिआङ् मे़वाॽरो॥

पावलरे़ तिमोथिन् साम्‍दिङ् पिरुॽ

११ कर खे़ने़ॽ, निङ्‌वाॽफुमाङ्‌ङिल्‍ले़ कुमनाए, कन् पाःन्‍हाॽलाम् लाःत्‍लाःत् वये़ॽओ, हे़क्‍क्‍याङ् साम्‌योबा, साप्‍चुवाबा, नसाःन्‍साबा, मिःम्‍जिसाबा, नासि के़धःप्‍पा, हे़क्‍क्‍याङ् चुङ्‌जिगे़न् नःम्‍माल्‍ले़ कुधिम् पोङ्‌मा तम्‍सिन् चोगे़ॽओ॥

१२ मे़न्‍नुप्‍मनाबा हिङ्‌मन्‍ले़न् थुम्‍घो खोमा फाॽआङ् नसाःन्‍ले़न् थङ्‌ङिन् नुरिक्‍काङ् थक्‍ते़ॽओ॥ यरिक् तोःन्‍दिहाॽ तगि खे़ने़ॽ नसाःन्‍निन् नुरिक्‍काङ् ते़न्‍दिङ् के़जोगुल्‍ले़ निङ्‌वाॽफुमाङ्‌ङिल्‍ले़ खे़न् मे़न्‍नुप्‍मनाबा हिङ्‌मन्‍निन् के़बिरे़आङ् के़वये़रो॥

१३ काक् पाःन्‍हाॽ हिङ्‌मन् के़बिबा निङ्‌वाॽफुमाङ् नु पन्‍तियस पिलातसरे़ कुदगि नुबा तोःन्‍दि के़बिबा ख्रिस्‍त ये़सुरे़ कुदगि कन् इङ्‌जाङ्‌ङिन् पिने़रो,

१४ आनिॽ दाङ्‌बा ये़सु ख्रिस्‍ते़न् याम्‍मो ओसेःन् मे़न्‍धाक्‍सिङ्‌ङे थारिक् के़घोसुबा खे़न् इङ्‌जाङ्‌ङिन् इःत्‍ते़ नाःत्ते़र सेसे नु आप्‍तिक् मे़ःन्‍ने कत्ते़ॽओ॥

१५ खुने़ॽए मुॽइसाम्‍दाङ्‌बा नु हाङ्‌युक् दाङ्‌बा हे़क्‍क्‍याङ् हाङ्‌हाॽरे़ खुनिॽ पयम् हाङ् नु दाङ्‌बाहाॽरे़आङ् खुनिॽ पयम् दाङ्‌बाल्‍ले़ए सुये़म्‍मो ये़सु ख्रिस्‍तरे़ कुओसेःन्‍धाक्‍सिङ्‌मान् तारुॽरो॥

१६ खुने़ॽओरक् आजुनि वाॽरो, खुने़ॽ सुमा नु के़प्‍मा सुक्‍मे़न्‍दे़प्‍मना ओःत्तिओ युङ्‌लो॥ खुने़ॽग आत्तिल्‍ले़आङ् मे़न्‍निए वाॽरो, हे़क्‍क्‍याङ् निमाआङ् मे़न्‍छुक्‍तुन्‍लो॥ खुने़ॽइन्‍ने सदादिङ् मुक्‍साम् नु मिङ्‌सो इङ्‌धाङ् पोङ्‌लरो॥ आमे़न्॥

१७ कन् इक्‍सादिङ् खाम्‍बेःक्‍मोबा याङ्‌साकुन्‍धेसाबाहाॽ अक्‍खेलॽरिक् इङ्‌जाङ् पिरे़से़ॽ– खे़ङ्‌हाॽ आङ्‌दिङ् मे़न्‍लॽने़न्‍लरो, हे़क्‍क्‍याङ् खुनिॽ निङ्‌साङ्‌ङिन् चप्‍ले़क्‌वा याङ्‌साकुन्‍धेओ मे़ःन्, कर निङ्‌वाॽफुमाङ्‌ङो मे़युक्‍खुररो॥ खुने़ॽए आनिॽ निङ्‌वाॽ तार फाॽआङ् कुनिङ्‌वाॽ हन्‍दुआङ् काक् आबिॽरो॥

१८ हे़क्‍क्‍याङ् खे़ङ्‌हाॽ हाराॽ नुबा याःम्‍बक् के़जोःक्‍पा मे़बोङ्‌ल हे़क्‍केलॽरिक् वेॽहाॽनु हामा चामा खुनिॽ निङ्‌वाॽ मे़हन्‍दुर, सुयाःम्‍बक् मे़जोगुर लॽरिक् इङ्‌जाङ् पिरे़से़ॽओ॥

१९ अक्‍खेलॽरिक् खे़ङ्‌हाॽरे़ ताये़म्‍मिल्‍ले़न् ने़म्‍भोगे़न् पाङ्‌यक् मे़युक्‍खुररो॥ हे़क्‍क्‍याङ् खे़ङ्‌हाॽरे़ से़क्‍खाबा हिङ्‌मन्‍निन् मे़दे़म्‍सु मे़युक्‍खुररो॥

२० तिमोथिए, निङ्‌वाॽफुमाङ्‌ङिल्‍ले़ के़बिरे़बा पाःन्‍हाॽ नुरिक्‍काङ् कत्ते़ॽओ॥ कुबुङ्‌ना कुसम्‍बा अदङ् ताॽजे़ङ् नु तक्‍ले़ङ्‌वा पाःन्‍हाॽग इङ्‌ले़क्‍पा साम्‍जिःक्‍लो, खे़न्‍लाम् लाःत्‍लाःत् वये़ॽओ॥

२१ कुभारे़ खे़न् मे़इःत्तु मे़नाःत्तुआङ् नसाःन्‍निल्‍ले़ निङ्‌वाॽसोक्‍लाम् मे़नुःक्‍खे़ मे़बेआङ् मे़वाॽरो॥ निङ्‌वाॽफुमाङ्‌ङिल्‍ले़ कुलुङ्‌गुम्‍मिन् खे़ने़ॽओ वाॽररो॥

पावलरे़ तिमोथिन् हाक्‍तुबा निसिगेक्‍पा सक्‍इङ्‌घङ्

निःसुम्

कन् निसिगेक्‍पा सक्‍इङ्‌घङ्‌ङो सेःक्‌युक्‍मिबा पावलरे़ खुने़ॽनु माङ्‌सेवा याःम्‍बक् के़जोःक्‍पा खुने़ॽनुःल्‍ले़ पाःक्‍पा तिमोथिन् सुजा पिरुबा पाःन्‍हाॽ साप्‍तुआङ् पत्‍लो॥ कन् साप्‍पन्‍निल्‍ले़ कुलुम् थोःक्‍पिग नासि थःप्‍मारो॥ कप्‍मो पावलरे़ तिमोथिन् साप्‍चुवानु ये़सु ख्रिस्‍तरे़ कुयाःम्‍बेओ तोःन्‍दि पिमार वाॽमा, हे़क्‍क्‍याङ् सुनाइङ् नु तगिबा माङ्‌हुप्‍ले़न् से़क्‍खाबा निसाम्‍मो लिङ्‌बित्ताङ् वाॽमा पोङ्॥ इनोगे़न् तुक्‍खे नु तक्‍ले़ङ्‌वाओबा पाःन्‍हाॽ ताःल्‍ले़ सिक्‍साम्‍बा नु इङ्‌गे़भोबा याःम्‍बक् चोःक्‍मार नसानिबाहाॽ याम्‍जाङ्‌वा पिमासि पोङ् लॽरिक् साप्‍तुरो॥

पावलरे़ कन् सक्‍इङ्‌घङ्‌ङो नसानिबाहाॽ इक्‍साबा अदङ् पाःन्‍हाॽलाम् लाःत्‍लाःत् वये़म्‍मे़ॽ फाॽआङ् साम्‍दिङ् पिरुसिआङ् वाॽरो॥ अदङ् पाःन्‍धङ् के़घे़म्‍बाहाॽरे़न् इन्‍धाःङ् पोङ्‌मारे़ कुले़क्‌वा मे़म्‍भैरक् पोङ्‌लो॥

थामिङ्

निःसुम् नु सेवा १:१-२

पावलरे़ तिमोथिन् मुरा मे़त्तुॽ १:३–४:५

पावलरे़ आबाङे कुयाक्‍नाम् ४:१-१८

कुनुप्‍मा सेवा ४:१९-२२

पावलरे़ तिमोथिन् हाक्‍तुबा निसिगेक्‍पा सक्‍इङ्‌घङ्

सेवा नु नोगे़न्

१

१-२ आमिःम् आस्‍सा तिमोथिए,a ख्रिस्‍त ये़सुओ के़वाॽबा मे़न्‍नुप्‍मनाबा हिङ्‌मन्‍निल्‍ले़न् माङ्‌हे़क् कुइसिःक् निङ्‌वाॽफुमाङ्‌ङिल्‍ले़ कुनिङ्‌वाॽओलाम् दाङ्‌बा ये़सु ख्रिस्‍तरे़ सेगाङ्‌बा कुसेःक्‌युक्‍मिबा इङ्‌गाॽ पावललाम् कन् सक्‍इङ्‌ङिन् हाक्‍ने़ॽरो॥ पानुदिङ् पा निङ्‌वाॽफुमाङ्‌ङिन् नु आनिॽ दाङ्‌बा ख्रिस्‍त ये़सुरे़ कुलुङ्‌गुम्, लुङ्‌माॽ तुक्‍मा नु सनारुङ्‌ङिन् खे़ने़ॽनु वाॽररो॥

३ इङ्‌गाॽ आधाःक्‍थे़बाहाॽरे़ निङ्‌वाॽफुमाङ्‌ङिन् सेवा मे़जोगुबा कुइसिःक् इङ्‌गाॽ सेसे खासिङ्‌ले़ खुने़ॽ कुसेवा चोगुङ्॥ हे़क्‍क्‍याङ् सदादिङ् इङ्‌गाॽ तुवा चोगुङ्‌ङिल्‍ले़ से़न्‍दिक् ले़न्‍दिक् खे़ने़ॽ निङ्‌वाॽ इःत्‍ने़आङ् खुने़ॽ नोगे़न् पिरुङ्‌लो॥

४ खे़ने़ॽ के़मिक्‌वान् निङ्‌वाॽ इःत्‍तुङ्‌ङिल्‍ले़ के़साॽसे़ तामा साॽरिक् निङ्‌वाॽ चोगुङ्‌ङाङ् वाॽआरो॥ हे़क्‍केःल्‍ले़ इङ्‌गाॽ ओमुलॽमाल्‍ले़ कुधिम् पोङ्‌ङामे़न्॥

५ इङ्‌गाॽ खे़ने़ॽ से़क्‍खाबा के़नसाःन्‍निन् निङ्‌वाॽ इःत्‍तुङ्‌लो॥ खे़ने़ॽआङ् के़युमाॽ लोइस नु के़म्‍मा युनिसरे़ कत्ते़त्‍छुबा हे़क्‍तङ्‌बा नुबा नसान् के़गत्तुॽ फाॽआङ् इङ्‌गाॽ निस्‍सेॽ पोःक्‍खाङ्‌ङाङ् वाॽआरो॥

पावलरे़ तिमोथिन् आःन्‍छिङ्‌मा पिरुॽ

६ कन् नसाःन्‍निल्‍ले़ चोगुल्‍ले़ खे़ने़ॽ सम्‍दाङ् हुक् ने़स्‍सुङ् पिने़ल्‍ले़ निङ्‌वाॽफुमाङ्‌ङिल्‍ले़ के़बिरे़बा पर्धाःम्‍मिन् के़दिःप्‍पा मि कुइसिःक् कत्ते़ॽओ फाॽआङ् मे़त्‍ने़ॽरो॥

७ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आबिरे़बा सेसेमाङ्‌ङिल्‍ले़ आनिॽ किस्रुक्‍पा आन्‍जोःक्‍ने़न्, कर मुक्‍साम्, मिःम्‍जि, हे़क्‍क्‍याङ् निङ्‌वाॽ हाङ्‌गे़म्‍सिङ्‌मा आबिॽ॥

८ खे़ल्‍ले़ चोगुल्‍ले़ दाङ्‌बाल्‍ले़न् साःक्‍खि पिमा नु कुलागि इङ्‌गाॽ साक्‍पा के़धाबान्‍नु खे़ने़ॽ सिरिङ् मे़मये़न्‍ने़ॽओ॥ कर निङ्‌वाॽफुमाङ्‌ङिल्‍ले़ कुमुक्‍साम्‍मो आनिगे़नु सोरिक् खे़ने़ॽआङ् सुनाइङ्‌ले़ लागि तुक्‍खे चे़ॽओ॥

९ खुने़ॽए आनिॽ ताङ्‌आसे़ःप्‍ते़आङ् आप्‍फेक् सेसे कुमना पोङ्‌से़ आसेगे़आङ् आवाॽरो॥ कङ्‌ग आनिॽ आजोगुम्‍बा याःम्‍बक्‍किल्‍ले़ पोःक्‍खे़बा मे़ःन्‍लो, कर खुने़ॽ आप्‍फेक् कुनिङ्‌वाॽसोक् नु कुलुङ्‌गुम्‌रे़ चोगुबारो॥ तोलिङ्‌सोमुआङ्‌धो ख्रिस्‍त ये़सुरे़ कन् लुङ्‌गुम्‍मिन् आबिर फाॽआङ् निङ्‌वाॽफुमाङ्‌ङिल्‍ले़ निङ्‌सेक् चोगुआङ् वये़॥

१० कर आल्‍लो आनिॽ से़न्‍लप्‍दाङ्‌बा ख्रिस्‍त ये़सुन् त्‍ये़आङ् निङ्‌वाॽफुमाङ्‌ङिल्‍ले़ कुलुङ्‌गुम् खुने़ॽओ ओसेःन्‍दाङ् पोःक्‍खे़रो॥ खुने़ॽए सिमे़ल्‍ले़ कुमुक्‍साम्‍मिन् मे़क्‍खुआङ् सुनाइङ्‌लाम् ने़त्तिगे़न् हिङ्‌मन् नु आजुनि हिङ्‌मन् ओसेःन्‍दाङ् चोगुरो॥

११ कन् सुनाइङ्‌ङिल्‍ले़ लागि इङ्‌गाॽ सेसे सेःक्‌युक्‍मिबा, सिक्‍साम्‍बा, हे़क्‍क्‍याङ् इङ्‌गे़भोबा पोङ्‌से़ निङ्‌वाॽफुमाङ्‌ङिल्‍ले़ सेःक्‌युक् चोगाङ्‌लो॥

१२ हे़क्‍क्‍याङ् बा खे़ल्‍ले़ चोगुल्‍ले़ए इङ्‌गाॽ तुक्‍खे चाआर वाॽआरो॥ कर इङ्‌गाॽ सिरिङ् मे़मआन्‍लो, थेआङ्‌भे़ल्‍ले़ हात् इङ्‌गाॽ नसान् चोगुङ्‌ङाङ् वाॽआ फाॽआङ् नुरिक्‍काङ् निसुङ्‌ङाङ् वाॽआरो, हे़क्‍क्‍याङ् इङ्‌गाॽ कुहुक्‍को पिरुङ्‌बा पाःन्‍हाॽ निङ्‌वाॽफुमाङ्‌ङिल्‍ले़ कुनुःङ्‌मा युमा ये़न् थारिक् से़ःप्‍तुआङ् कत्तुॽ फाॽआङ् इङ्‌गाॽ निस्‍से वाॽआरो॥

१३ इङ्‌गाॽ हुॽने़बा से़क्‍खा निसाम्‍हाॽरे़ कुबिहाॽ इःत्‍ते़ नाःत्ते़ॽओ, हे़क्‍क्‍याङ् ख्रिस्‍त ये़सुओ खोगे़दे़प्‍पा मिःम्‍जि नु नसाःन्‍नो नुरिक्‍काङ् वये़ॽओ॥

१४ निङ्‌वाॽफुमाङ्‌ङिल्‍ले़ के़बिरे़बा नुबा पाःन्‍हाॽ आनिॽओ के़वाॽबा सेसेमाङ्‌ङिल्‍ले़ कुभाॽलाम् नुरिक्‍काङ् कत्ते़ॽओ॥

१५ एसियास्‍मा थुम्‍मोलाम् के़दाबा काक् नसानिबाहाॽरे़ इङ्‌गाॽ मे़ले़राङ् मे़देसाङ्‌बा पाःन्‍हाॽग खे़ने़ॽ के़निसुरो॥ खे़ङ्‌हाॽओ फुगेलस नु हर्मोजेनसे़न्‍नाङ्‌लो॥

१६ दाङ्‌बाल्‍ले़ हाराॽ ओनेसिफोरसरे़ कुहिम्‍सयङ्‌ङिन् लुङ्‌माॽ तुक्‍तुररो, थेआङ्‌भे़ल्‍ले़ इङ्‌गाॽ पुङ्‌लाहिम्‍मो वयाङ्‌ङिल्‍ले़ खुने़ॽ यरिक्‍ले़ङ् हाङ्‌हाङ् मे़त्‍छे़ आदुम्‍से़ तामा मे़नुःन्‍दे़न्,

१७ कर खुने़ॽ रोम ये़क्‌यक्‍को के़रे़आङ् साॽरिक् कोःत्‍ताङ्‌ङाङ् इङ्‌गाॽ तुमाङ्‌लो॥

१८ ये़सु ख्रिस्‍तरे़ कुनुःङ्‌मा युमा ये़न्‍नो हाराॽ दाङ्‌बाल्‍ले़ खुने़ॽ लुङ्‌गुम् ओसेःन्‍धाक्‍तुनिरो॥ इङ्‌गाॽ एफिससओ वयाङ्‌ङिल्‍ले़ आक्‍खे़न् साॽरिक् कुभाॽ पिराङ् के़लॽबा पाःन्‍निङ्‌ग खे़ने़ॽ के़निसुएरो॥

a 

१:१-२ तिमोथि– खुने़ॽ यरिक्‍ले़ङ् पावलनु लाम्‍दिक् चोगे़॥ पावलरे़ एफिसस ये़क्‌यक्‍किन् ले़रुधःल्‍ले़ खे़प्‍मोबा मनाहाॽ हाङ्‌हाङ् मे़प्‍मासिरे़ लागि खुने़ॽ तिमोथिन् सप्‍फा वये़ लारे़ॽओ मे़त्तु॥

ये़सु ख्रिस्‍तरे़ कुनिङ्‌वाॽइरे़ खोःप्‍तुबा कुधक्‍सुबान्

२

हे़क्‍केःल्‍ले़ आस्‍साए, खे़ने़ॽग ख्रिस्‍त ये़सुओ के़वाॽबा लुङ्‌गुम्‍लाम्‍बा के़धुम्‍बा पोःक्‍खे़ॽओ॥

२ यरिक् तोःन्‍दिहाॽरे़ खुनिॽ तगि के़घे़प्‍सुबा आबाःन्‍निन् के़निङ्‌वाॽइरे़ खोःप्‍तुसिबा मनाहाॽ हुॽमा के़सुक्‍पा नसाःन्‍साबा वेॽ मनाहाॽ हुक्‍सुप्‍ते़से़ॽओ॥

३ ख्रिस्‍त ये़सुरे़ से़क्‍खाएबा कुधक्‍सुबा कुइसिःक् खे़ने़ॽ आनिगे़नु तुक्‍खे चामाओ चुम् पोःक्‍खे़ॽओ॥

४ थक्‍सुबा तुराओ के़याक्‍पा आत्‍तिन् थक्‍सुबान्‍नाङ् हिम् याःम्‍बक्‍को मे़हम्‍सिङ्‌ङिन्, कर खे़ल्‍ले़ग खुने़ॽ कुधक्‍तुम्‍बाल्‍ले़ कुनिङ्‌वाॽ तामा निङ्‌वाॽ चोगुॽरो॥

५ हक्‍चाःत्तो के़लोःक्‍पे़न् हक्‍चाःत्तोबा थिम्‍हाॽ कुइसिःक् मे़लोःक्‍ने़न्‍ने़ फाॽग्र खे़ल्‍ले़ थुम्‍घो मे़घोसुन्‍लो॥

६ याम्‍बुधिक्‍काङ् याःन्‍गे़मबा मनाःल्‍ले़ए के़दुम्‍बा चाःन् काक्‍नु तगि खुने़ॽए चामा खोमा पोङ्‌लो॥

७ इङ्‌गाॽ पाःत्तुङ्‌बा पाःन्‍हाॽ नुरिक्‍काङ् निङ्‌वाॽ इःत्‍ते़ॽओ, थेआङ्‌भे़ल्‍ले़ दाङ्‌बाल्‍ले़ खे़ने़ॽ काक् पाःन्‍हाॽ कुसिङ् निःप्‍मा फाॽआङ् इःत्‍छिङ्‌साम् के़बिॽरो॥

८ सिमे़न्‍लाम् याम्‍मो के़हिङ्‌बा दाउदa हाङ्‌ङिल्‍ले़ कुमुॽइदाङ्‌सा ये़सु ख्रिस्‍ते़न् निङ्‌वाॽ इःत्‍ते़ॽओ॥ इङ्‌गाॽ इङ्‌भन् चोगुङ्‌बा सुनाइङ्‌ङिन् बा कन्‍नेरो॥

९ बा खे़न् सुनाइङ्‌ङिन् इङ्‌गाॽ इङ्‌भोसुङ्‌बाल्‍ले़ चोगुल्‍ले़ तुक्‍खे चाआर वाॽआ, हे़क्‍क्‍याङ् कुभाङ् के़भेःम्‍बा कुइसिःक्‍काङ् इघेःङ्‌ङो थाआरो॥ कर निङ्‌वाॽफु पाःन्‍जाक्‍किङ्‌ग आप्‍फाल्‍ले़आङ् इघेःङ्‌ङो मे़धाने़न्‍लो॥

१० खे़ल्‍ले़ चोगुल्‍ले़ए निङ्‌वाॽफुमाङ्‌ङिल्‍ले़ सेगुसिबा कुमनाहाॽ ख्रिस्‍त ये़सुओ से़न्‍लप् नु मे़न्‍नुप्‍मनाबा मिमिदिङ् मे़घोःसुर फाॽआङ् काक् तुक्‍खेहाॽ इङ्‌गाॽ थम्‍मा सुक्‍तुङ्‌लो॥

११ कन् पाःप्‍मनाबा पाःन्‍निङ्‌ग से़क्‍खाएरो,

आनिॽ खुने़ॽनुए आस्‍ये़आङ् आवाॽने़ फाॽग्र खुने़ॽनुए आहिङ्‌लो॥

१२ आनिॽ चक्‍मे़ल्‍लॽए नासि आधःत्तुम्‍ने़ फाॽग्र आनिॽआङ् खुने़ॽनुए हाङ् आजोगुम्॥

आनिॽ खुने़ॽ आनाॽरुमने़ फाॽग्र, खुने़ॽआङ् आनिॽ आनाॽरो॥

१३ आनिॽ नसाःन्‍साबा आम्‍बोङ्‌ने़न्‍छाङ् खुने़ॽग नसाःन्‍साबा चोक्‍लो॥

थेआङ्‌भे़ल्‍ले़ खुने़ॽग आप्‍फेक् नाॽसिङ्‌मा मे़सुक्‍ने़न्‍लो॥

कुसाङ् के़लबा याःम्‍बक्

१४ सेसेहुप्‍लक्‍कोबा काक् मनाहाॽ निङ्‌वाॽफुमाङ्‌ङिल्‍ले़ कुनिमाओ हाराॽ खे़ङ्‌हाॽ पाःन्‍सुत्‍लाओ पाःन्‍धङ् मे़न्‍जोःक्‍ने़न्‍ल फाॽआङ् साम्‍दिङ् पिरे़से़ॽओ॥ खे़न् पाःन्‍धङ्‌ङिल्‍ले़ नुबा मे़बोङ्‌ने़न्, कर के़घे़म्‍बाहाॽरे़ खुनिॽ इम्‍मोःक्‍लक् पोङ्‌लो॥

१५ निङ्‌वाॽफुमाङ्‌ङिल्‍ले़ कुसिराॽ थाङ्‌ल फाॽआङ् नुःरिक्‍काङ् के़सुक्‍सुक् याःम्‍बक् चोगे़ॽओ॥ निङ्‌वाॽफुमाङ्‌ङिल्‍ले़ से़क्‍खाबा पेलिगे़न् कुबाःन्‍जाक्‍किन् थो यो मे़न्‍जोःक्‍के हुॽरे़से़ॽर सिरिङ्‌ममा मे़म्‍बोङ्‌ङे याःम्‍बक् के़जोःक्‍पा पोःक्‍खे़ॽओ॥

१६ कर खे़ने़ॽग कुबुङ्‌ना कुसम्‍बा अदङ् पाःन्‍धङ्‌ङोलाम् एःक् वये़ॽओ॥ हे़क्‍तङ्‌बा पाःन्‍धङ्‌ङिल्‍ले़ नसानिबाहाॽ निङ्‌वाॽफुमाङ्‌लाम् माःङ्‌घा तेॽरुसिरो॥

१७ हे़क्‍तङ्‌बा पाःन्‍हाॽग आप्‍फाल्‍ले़आङ् मे़न्‌वेःप्‍मनाबा याङ्‌घेःक् कुइसिःक्‍लो॥ अक्‍तङ्‌बा सिक्‍साम्‍बाहाॽओग हाइमेनियस नु फिलेतससिरो॥

१८ खे़ङ्‌हाॽरे़ग से़क्‍खाबा माराम्‍मिन् ले़रे़त्‍छुआङ् आनिॽ सिमे़न्‍लाम् याम्‍मो हिङ्‌माङ्‌ग तगि पोःक्‍खे़ चुरे़रो लॽरिक् हुॽसुसिआङ् कुभा नसाःन्‍निबाहाॽरे़ खुनिॽ नसाःन्‍निन् ले़ङ्‌सुर वाॽसिरो॥

१९ कर निङ्‌वाॽफुमाङ्‌ङिल्‍ले़ कुनिसाम्‍मिल्‍ले़न् युक्‍सिङ्‌गे़न् पाङ्‌युक्‍किन् मे़म्‍मुन्‍नेए ने़रो, हे़क्‍क्‍याङ् अक्‍खेलॽरिक् साप् लक्‍सिङ्‌ङाङ् वाॽरो, “दाङ्‌बाल्‍ले़ आप्‍फेक् कुमनाहाॽ कुसिङ् निःत्तुसिॽरो,” हे़क्‍क्‍याङ् “दाङ्‌बाल्‍ले़ कुमिङ् के़लोङ्‌बाहाॽ काक् लायोलाम् माःङ्‌घाए मे़बोङ्‌लरो॥”

२० यम्‍बा हिम्‍मो यरिक् परिक्‍ले़न् साम्‍म्‍याङ् नु युप्‍पा हे़क्‍क्‍याङ् सिङ् नु खाम्‍मिल्‍ले़न् चे़त्‍थ्‍या नु खप्‍प्‍याहाॽ मे़वाॽरो॥ कुभाग इङ्‌धाङ्‌बा नु कुभा इङ्‌धाङ्‌मेःन्‍बा याःम्‍बक्‍को ओगप् पोङ्‌लो॥

२१ आत्‍तिल्‍ले़ फे़न्‌याःम्‍बक्‍किन् ले़रुआङ् सेसे चोःक्‍सिङ्, खे़ङ्‌ग इङ्‌धाङ्‌बा याःम्‍बक्‍को ओगप् पोङ्‌लो॥ हे़क्‍केलॽरिक् कुन्‍दाङ्‌बाल्‍ले़ कुयाःम्‍बक्‍को आत्‍तिन् नुबा याःम्‍बक्‍कोसाङ् खे़ङ्‌ग ओगप् पोङ्‌मा यारिप् पोङ्‌लो॥

२२ थाङ्‌बे़न् मे़न्‍छियाॽ लॽमालाम् के़दाबा फे़न् निङ्‌वाॽलाम् एःक् वये़ॽओ॥ हे़क्‍क्‍याङ् सेसे निङ्‌वाॽओलाम् दाङ्‌बान्‍नु तुवा के़जोःक्‍पा मनाहाॽनु साम्‌योनिमो, नसाःन्‍नो, मिःम्‍जिओ हे़क्‍क्‍याङ् सनारुङ्‌ङो वये़ॽओ॥

२३ कर कुबुङ्‌ना कुसम्‍बा पाःन्‍धङ्‌ङिन् नाॽरे़ॽओ, थेआङ्‌भे़ल्‍ले़ खे़ल्‍ले़ग खे़माॽरक् फोःक्‍खुॽरो॥

२४ दाङ्‌बाल्‍ले़ कुसेवारोबान् खेमा मे़नुॽने़न्‍लो॥ खुने़ॽग काक् मे़न्‍छाम् याप्‍मिहाॽ लुङ्‌माॽ के़दुक्‍पा, हुॽमा के़सुक्‍पा, हे़क्‍क्‍याङ् निङ्‌वाॽ हाङ्‌गे़गे़म्‍सिङ्‌बा पोङ्‌मा पोङ्‌लो॥

२५ हे़क्‍क्‍याङ् तक्‍ले़ङ्‌वाओ के़बोःक्‍पाहाॽआङ् सिक् नःम्‍नःम्‍माङ् खाहुन् पिमा के़सुक्‍पा पोङ्‌मा पोङ्, हे़क्‍केलॽरिक् से़क्‍खाबा पान् कुसिङ् मे़निःत्तुआङ् निङ्‌वाॽफुमाङ्‌ङिल्‍ले़ खुनिॽ लायोलाम् नुःक्‍तु तारुसिररो॥

२६ हे़क्‍क्‍याङ् माफे़न्‍साम्‍मिल्‍ले़ कुनिङ्‌वाॽ हे़क्‍के चोःक्‍मा पाङ्‌मासि फाॽआङ् इजो युक्‍तुसिबा पाःन्‍निन् खुनिॽ निङ्‌वाॽ से आङ् कुसिङ् मे़निःत्तुआङ् माफे़न्‍साम्‍मिल्‍ले़ कुइजोलाम् पिम्‍मा मे़सुक्‍लो॥

a 

२:८ दाउदे़न् इस्राइलिहाॽरे़न् यम्‍बा हाङ् वये़॥ खुने़ॽ ख्रिस्‍ते़न्‍नुःल्‍ले़ तङ्‌बे हे़न्‍छिङ् थिक् (१०००) तगि वये़॥ दाउदरे़ कुमुॽइदाङ्‌साहाॽओ थिक्‍पा मसिह (निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़न्) पोङ्‌लो, निङ्‌वाॽफुमाङ्‌ङिल्‍ले़ कुमनाहाॽ ताङ्‌से़ःप्‍से़ खुने़ॽए पाङ्‌घुबारो फाॽआङ् माङ्‌निङ्‌वाॽपान् के़बाःप्‍पाहाॽरे़ मे़साप्‍तुआङ् वये़॥

कुनुप्‍मा ये़न्‍हाॽओ साम्‌यो मे़ःन्‍नेबाहाॽ

३

आल्‍ल कुनुप्‍मा ये़न्‍हाॽओ के़साक्‍पा ये़म् ताःॽ फाॽआङ् के़निङ्‌वाॽसोओ युक्‍खे़ॽओ॥

२ खे़न् ये़म्‍मोबा मनाहाॽग आप्‍फेक्‍लक् मिःम्‍जि के़मे़त्‍छिङ्‌बा, याङ्‌साकुन्‍धेरक् मिःम्‍जि के़मे़प्‍पा नु आप्‍फेक्‍लक् यम्‍बासिगे़ फाॽआङ् निङ्‌वाॽ के़इःप्‍पा, आङ्‌दिङ् के़लॽबा हे़क्‍क्‍याङ् मना चाःत्‍थि के़देबा मे़बोङ्‌लो॥ खे़ङ्‌हाॽग पामाहाॽरे़ खुनिॽ पाःन्‍नो मे़म्‍बप्‍मनाबा, ओबे़ के़जोगु के़बिराङ्‌बे़ फाॽआङ् निङ्‌वाॽ मे़न्‍इःप्‍मनाबा, हे़क्‍क्‍याङ् साम्‌यो मे़न्‍इःप्‍मनाबा आजिःन्‍जिःम्‍बा मे़बोङ्‌लो॥

३ खे़ङ्‌हाॽरे़ आत्‍तिन्‍हाॽआङ् लुङ्‌माॽ मे़न्‍दुक्‍तुन्‍सिन्, वेॽहाॽ ले़प्‍मि मे़म्‍बिरुन्‍छिन्, हे़क्‍क्‍याङ् चे़ॽया के़मबा, हे़ॽले़ॽले़बा, किप्‍मा के़घुबा, नुबा पान् सिराॽमे़न्‍धाङ्‌मनाबा मे़बोङ्‌लो॥

४ खे़ङ्‌हाॽ वेॽ मना इङ्‌ले़क् के़मे़प्‍पा, निङ्‌वाॽतादा के़जोःक्‍पा, आङ्‌दिङ्‌ङाङ् इङ्‌गाॽ एःक् के़लॽबा मे़बोङ्‌लो॥ खे़ङ्‌हाॽरे़ग निङ्‌वाॽफुमाङ्‌ङिल्‍ले़ कुले़क्‌वा याम्‍दादा निङ्‌वाॽतादा चोःक्‍माए खुनिॽ सिराॽथाङ्‌लो॥

५ खे़ङ्‌हाॽग साम्‌योबा मे़ले़ङ्‌सिङ् कर मुक्‍साम्‍मिन् मे़न्‍हे़प्‍तुन्‍लो॥ अक्‍तङ्‌बा मनाहाॽनु खे़ने़ॽग एःक् वये़ॽओ॥

६ कुभाग हिम्‍हिम् मे़बेःक्‍काङ् लायोल्‍ले़ के़प्‍तुसिमाहाॽ नु काक् परिक्‍ले़न् याम्‍निङ्‌वाॽओ के़बप्‍मा निङ्‌वाॽ सुङ्‌गिक्‍मा मे़न्‍छुमाहाॽ युक्‍को मे़दारुसिरो॥

७ खे़न् मे़न्‍छुमाहाॽ आक्‍खे़न् मे़हुॽसिङ्‌साङ् आप्‍फाल्‍ले़आङ् से़क्‍खान् कुसिङ् निःप्‍मा मे़न्‍छुक्‍तुन्‍लो॥

८ जेन्‍नस नु जेम्‍ब्रससिरे़ मोसान् मे़अत्तुबा कुइसिःक् खे़न् मनाहाॽरे़ से़क्‍खान् मे़अत्तुरो॥ खे़न् मनाहाॽ फे़न्‍निङ्‌वाॽबासिरो, हे़क्‍क्‍याङ् खुनिॽ नसाःन्‍निन् से़क्‍खाबा मे़जोःक्‍ने़न्॥

९ कर खे़ङ्‌हाॽरे़ बा हे़क्‍केरक् चोःक्‍मार वाॽमा मे़न्‍छुक्‍तुन्‍लो॥ जेन्‍नस नु जेम्‍ब्रससि कुइसिःक् खे़ङ्‌हाॽरे़आङ् खुनिॽ अदङ् चोःक्‍मान्‍नाङ् के़रे़क् मनाहाॽरे़ निङ्‌वाॽ मे़घोसुॽरो॥

पावलरे़ तिमोथिन् इङ्‌जाङ् पिरुॽ

१०-११ कर खे़ने़ॽग इङ्‌गाॽ आनिसाम्‍मिन्, आये़प्‍ले़क्‍किन्, हिङ्‌मन्‍ले़न् आनिङ्‌वाॽसोक्‍किन्, आनसाःन्‍निन्, आहाङ्‌गे़म्‍सिङ्‌मान्, आमिःम्‍जिन्, आनासि थःप्‍मान्, तुक्‍खे च्‍याङ्‌बा पाःन्‍हाॽ, आदुक्‍खेहाॽ के़रे़क् के़नाःत्तु के़इःत्तुआङ् के़वाॽरो॥ हे़क्‍क्‍याङ् एन्‍तिओक, आइकोनियम नु लुस्‍त्राओ इङ्‌गाॽ तुमुङ्‌बा के़रे़क् तुक्‍खेहाॽ नुरिक्‍काङ् कुसिङ् के़निःत्तुआङ् के़वाॽरो॥ कर दाङ्‌बाल्‍ले़ काक् खे़न् तुक्‍खे लाक्‍खेलाम् इङ्‌गाॽ से़ःप्‍ताङ्‌लो॥

१२ ख्रिस्‍त ये़सुओ साम्‌योबा हिङ्‌मन्‍नो हिङ्‌मा निङ्‌वाॽ के़जोःक्‍पाङ्‌ग तुक्‍खे चाएरो॥

१३ कर फे़न् याःम्‍बक् के़जोःक्‍पा मना नु इङ्‌गे़ले़क्‍पा मनाहाॽग वेॽ मनाहाॽ इङ्‌ले़क्‍तुम्‍सिम्‍बा, ताप्‍फे़ःल्‍लिक् मे़त्तुम्‍सिम्‍बा लॽरिक् मे़इःत्तुर मे़बेःक्‍किल्‍ले़ आप्‍फेक् इङ्‌मे़ले़क्‍सिङ्‌ल साॽरिक्‍काङ् ताप्‍फे़ःम्‍बा मे़बोङ्‌ल मे़बेःक्‍लो॥

१४ कर खे़ने़ॽग के़घोसुबा निसाम्‍मो चक्‍मे़ल्‍लॽए पत्‍छे़ॽओ॥ खे़न् निसाम्‍हाॽ से़क्‍खाए मे़जोक् फाॽआङ् कुसिङ् के़निःत्तुॽरो, थेआङ्‌भे़ल्‍ले़ खे़ने़ॽ निसाम् के़हुॽबाहाॽ ताःक्‍पो युङ्‌मा के़सुक्‍तुसिॽरो॥

१५ खे़ने़ॽ के़जुःक्‍ते़आङ्‌धो नुरिक्‍काङ् सेसे साम्‌योसाप्‍ला के़ले़स्‍सुआङ् के़वाॽरो॥ बा कन् पाःन्‍हाॽओलाम् ख्रिस्‍त ये़सुन् नसान् चोःक्‍मा खोगे़दे़प्‍पा से़न्‍लप्‌रे़न् सिक्‍कुम्‍दिङ् निङ्‌वाॽइन् के़घोसुॽरो॥

१६ काक् साम्‌योसाप्‍लान् निङ्‌वाॽफुमाङ्‌ङिल्‍ले़ कुयाम्‍जाङ्‌वालाम् आबिरे़बारो, हे़क्‍क्‍याङ् खे़ङ्‌ग साम्‌योबा निसाम् पिमा, फे़न् याःम्‍बक् के़जोःक्‍पे़न् नुरिक्‍काङ् तोःम्‍मा, हे़क्‍क्‍याङ् नसानिबा हिङ्‌मन्‍नो हिङ्‌मा ओःन्‍धाक् पिमा, साॽरिक् याःम्‍बक् आबिॽरो॥

१७ निङ्‌वाॽफुमाङ्‌ङिल्‍ले़ कुमनाहाॽरे़ काक् नुबा याःम्‍बक्‍हाॽ चोःक्‍मा मे़सुक्‍तुर फाॽआङ् साम्‌योसाप्‍ला आबिरे़बारो॥

४

ख्रिस्‍त ये़सुन् हाङ् चोःक्‍से़ युःल्‍ले़ काक् कुहिङ्‌वे़त् नु कुसिवे़त् मनाहाॽ खासे़न् चोगुसिॽरो॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ नु ये़सु ख्रिस्‍तरे़ खुन्‍छिॽ तगि इङ्‌जाङ् पिने़रो–

२ सुनाइङ् इङ्‌भोसे़ॽ॥ आप्‍फाल्‍ले़साङ् सुनाइङ् से़मा खे़ने़ॽग यारिप् पोःक्‍खे़आङ् वये़ॽओ॥ निङ्‌वाॽ हाङ्‌गे़म्‍सिङ्‌ल निसाम्‍नु मनाहाॽ नुरिक्‍काङ् खाहुन् पिरे़से़ॽ, फे़ःक्‍ते़से़ॽ, हे़क्‍क्‍याङ् हाङ्‌हाङ् मे़त्ते़से़ॽओ॥

३ थेआङ्‌भे़ल्‍ले़ मनाहाॽरे़ से़क्‍खा निसाम् खे़म्‍मा खुनिॽ सिराॽ मे़न्‍धाङ्‌मना ये़म् तार पत्॥ कर खे़ङ्‌हाॽरे़ग आबाङे याम्‍निङ्‌वाॽओ मे़बेःक्‍काङ् खुनिॽ खे़म्‍मा सिराॽ के़धाङ्‌बा पाःन्‍लक् खे़म्‍मा फाॽआङ् बाहे़क्‍तङ्‌बा पान् के़बाःप्‍पा सिक्‍साम्‍बाहाॽ मे़लुप्‍सुसिरो॥

४ खे़ङ्‌हाॽरे़ग से़क्‍खाबा पाःन्‍निन् मे़नाॽरुआङ् खुनिॽ कुबुङ्‌ना कुसम्‍बा खे़दाॽहाॽ ले़प्‍माङ् निङ्‌वाॽ मे़बिरुॽरो॥

५ कर खे़ने़ॽग काक् परिक्‍पा वानाम्‍मो हाङ्‌हाङ् वये़ॽआङ् तुक्‍खेन् थरे़ॽ, सुनाइङ् से़ःस्‍से़ॽ, हे़क्‍क्‍याङ् खे़ने़ॽ माङ्‌सेवा चोःक्‍मा के़याःम्‍बक्‍किन् चोगे़ सुरे़ॽओ॥

६ थेआङ्‌भे़ल्‍ले़ इङ्‌गाॽ आसिमा ये़म्‍मिङ्‌ग निःत्ताङ्‌ङे त्‍ये़आङ् वाॽरो॥ इङ्‌गाॽ आहिङ्‌मन्‍निङ्‌ग निङ्‌वाॽफुमाङ्‌ङिन् तोःम्‍मनाबा सिदुङ्‌जभा कुइसिःक् चोक्॥

७ इङ्‌गाॽग आसुक्‍सुक् नुःरिक्‍काङ् नसाःन्‍ले़न् थङ् थक्‍ताङ्‌ङाङ्, आलोःक्‍मान् सुरुङ्‌ङाङ् वाॽआ हे़क्‍क्‍याङ् नसाःन्‍निन् मे़म्‍माए कत्तुङ्‌ङाङ् वाॽआरो॥

८ आनिॽ कुदोःप्‍मा खासे़न् के़जोःक्‍पा दाङ्‌बाल्‍ले़ खे़न् ये़न्‍नो साम्‌योबा तिचःन् हाङ्‌से़म् कुइसिःक् पिआरो॥ इङ्‌गाॽरक् मे़ःन्, कर खुने़ॽ कुधाःन्‍छिङ्‌मान् निङ्‌वाॽ इगेःक्‍काङ् के़हाङ्‌बा काक्‍ले़ मे़घोसुॽरो॥

पावलरे़ कुनुप्‍मा कुबाःन्‍निन्

९ खे़ने़ॽ इङ्‌गाॽओ हारा फे़म्‍मा के़सुक्‍सुक् तम्‍सिन् चोगे़ॽओ॥

१० थेआङ्‌भे़ल्‍ले़ देमासरे़ कन् इक्‍सादिङ् खाम्‍बेःक्‍मोबा पाःन्‍हाॽ मिःम्‍जि मे़त्तु हे़क्‍क्‍याङ् इङ्‌गाॽ ले़राङ्‌ङाङ् थिस्‍सलोनिका पेआङ् वाॽरो॥ क्रेसेन्‍से़न् गलातिया थुम्‍मो पेआङ् वाॽ हे़क्‍क्‍याङ् तितसे़न् दाल्‍मातिया थुम्‍मो पेरो॥

११ इङ्‌गाॽनुग लुकारक् वाॽरो॥ खे़ने़ॽ के़भे़न्‍निल्‍ले़ मर्कुसे़न्‍नाङ् खे़ने़ॽनु सोरिक् फे़त्ते़ॽओ, थेआङ्‌भे़ल्‍ले़ इङ्‌गाॽ आयाःम्‍बक्‍को खे़ल्‍ले़ यरिक् कुभाॽ पिआरो॥

१२ इङ्‌गाॽ तुखिकसे़न् एफिससओ पाङ्‌घुङ्‌देसुङ्‌ङाङ् वाॽआरो॥

१३ खे़ने़ॽ के़भे़न्‍निल्‍ले़ त्रोआसलाम् कार्पसे़ल्‍लो ने़स्‍सुङ्‌धाङ्‌बा चुङ्‌गा नु साप्‍पन्‍हाॽ फे़त्ते़से़ॽओ॥ हे़क्‍क्‍याङ् से़होबा साप्‍पन्‍निन् निङ्‌वाॽ मे़म्‍भेःन्‍ने फे़त्ते़ॽओ॥

१४ फे़न् के़धक्‍पा अले़क्‍जे़न्‍दरले़ इङ्‌गाॽ साॽरिक् तुक्‍खे चाःत्ताङ्‌लो॥ दाङ्‌बाल्‍ले़ हाराॽ कुयाःम्‍बक् कुइसिःक् पिरुनिरो॥

१५ खे़ने़ॽआङ् खे़न्‍नु सिङ्‌सिङ् ये़क्‌ये़क् वये़ॽ, थेआङ्‌भे़ल्‍ले़ खे़ल्‍ले़ आनिगे निसाम्‍मिन् साॽरिक् अत्तुरो॥

१६ थिक्‍सिगेःक्‍पो इङ्‌गाॽ खासे़न्‍लोबाल्‍लो मे़दाराङ्‌ङिल्‍ले़ आत्तिन्‍हाॽरे़आङ् याप्‍मि कुभाॽ मे़म्‍बिराङ्‌ङिन्, कर के़रे़क्‍ले़ इङ्‌गाॽ मे़ले़राङ्‌ङाङ् मे़बेरो॥ कन् पाःन्‍नो निङ्‌वाॽफुमाङ्‌ङिल्‍ले़ खुनिॽ तक्‍ले़ङ्‌वाओ खासे़न् मे़जोगुन्‍निरो॥

१७ कर दाङ्‌बान् इङ्‌गाॽनु वये़आङ् थिम्‍मे़न्‍दङ् सुवाङ्‌हाॽरे़ सुनाइङ् खे़म्‍मा मे़घोसुनि फाॽआङ् सुनाइङ् इङ्‌भोमा के़सुक्‍पा पोङ्‌मा थुम् पिराङ्‌लो॥ दाङ्‌बाल्‍ले़ग इङ्‌गाॽ खिरिङ्‌बाल्‍ले़ कुमुराओलाम्‍माङ् से़ःप्‍ताङ्‌लो॥

१८ दाङ्‌बाल्‍ले़ इङ्‌गाॽ काक् फे़न् पाःन्‍नोलाम् से़ःप्‍पाआङ् साङ्‌ग्राम्‍पेदाङ्‌बा कुहाङ्‌जुम्‍मो कम्‍ब्राङ् मे़त्तार तेॽआरो॥ दाङ्‌बाल्‍ले़ कुमिमिदिङ्‌ङिन् सदादिङ् नु सदादिङ् पोङ्‌निरो॥ आमे़न्॥

कुनुप्‍मा से़म्‍मुॽइ सेवा

१९ इङ्‌गाॽ प्रिस्‍किला नु अक्‍विला हे़क्‍क्‍याङ् ओनेसिफोरसरे़ कुहिम्‍सयङ्‌हाॽ आसेवामु मे़त्ते़से़ॽओ॥

२० इरास्‍तसे़न् कोरन्‍थिओ वये़ लारे़रो॥ हे़क्‍क्‍याङ् त्रोफिमसे़न् तुगे़र वये़बाल्‍ले़ मिलेतसओए पक्‍थाङ्‌लो॥

२१ के़सुक्‍तुने़ फाॽग्र चुङ्‌वाःम्‍मा तामानुःल्‍ले़ तगिए खे़ने़ॽ इङ्‌गाॽओ तामा तम्‍सिन् चोगे़ॽओ॥ युबलस, हे़क्‍क्‍याङ् पुदेनस, लिनस, क्‍लौदिया हे़क्‍क्‍याङ् काक् वेॽ फुॽनुसाॽहाॽरे़आङ् खे़ने़ॽ सेवा के़म्‍हाक्‍ते़आङ् वाॽरो॥

२२ दाङ्‌बान् खे़ने़ॽनु वाॽररो॥ हे़क्‍केलॽरिक् निङ्‌वाॽफुमाङ्‌ङिल्‍ले़ कुलुङ्‌गुम्‍मिन् के़रे़क्‍नु वाॽररो॥

पावलरे़ तितसे़न् हाक्‍तुबा सक्‍इङ्‌घङ्

निःसुम्

कन् पावलरे़ तितसे़न् हाक्‍तुबा सक्‍इङ्‌घङ्‌लो॥ तितसे़न् ये़सु ख्रिस्‍ते़न् नसान् के़जोःक्‍पा थिम्‍मे़न्‍दङ् सुवाङ् वये़रो॥ हे़क्‍क्‍याङ् खुने़ॽग पावले़न् सुनाइङ् इङ्‌भोमा याःम्‍बक्‍को कुभाॽ के़बिबा थाङ्‌बे़न् वये़रो॥ पावलरे़ खुने़ॽ क्रेत लाजेॽओ सेसेहुप्‍लक्‍ले़न् याःम्‍बक्‍हाॽ ओमे़त्‍छे़ हे़क्‍क्‍याङ् लाम्‍लोबाहाॽ सेःक्‍से़ पक्‍थआङ् वये़रो॥ कन् सक्‍इङ्‌घङ्‌ङिल्‍ले़ सुम्‍सि परिक्‍ले़न् पाःन्‍हाॽ ओसेःन्‍आधाक्‍लो॥

थिक्‍सिगेक्‍पाओ, क्रेत लाजेॽबा मनाहाॽ कुॽइगे़भे़ॽबा मे़जोगे़बाल्‍ले़ चोगुल्‍ले़ पावलरे़ तितसे़न् सेसेहुप्‍लक्‍पा लाम्‍लोबाहाॽ आक्‍तङ्‌बा पोङ्‌मा पोङ् फाॽआङ् निङ्‌वाॽसुम्‍मो तारु पिरुॽरो॥ निसिगेक्‍पाओ, पावलरे़ सेसेहुप्‍लक्‍को के़वाॽबा खदाक्‍मि काप्‍पोबा काप्‍मोमाहाॽ, थाङ्‌बे़न्‍हाॽ हे़क्‍क्‍याङ् सेवारोबाहाॽ हुॽमा के़बोङ्‌बा निसाम्‍हाॽरे़ कुयाःम्‍बेओ तितसे़न् सुजा पिरुॽरो॥ कुनुप्‍माओ, नसानिबाहाॽरे़ सनारुङ् नु तङ्‌माआङ् वाॽमा के़बोङ्‌बा ये़प्‍ले़क् कप्‍मा पोङ् लॽरिक् मे़त्तुॽ हे़क्‍क्‍याङ् खेमा थक्‍मा नु सेसेहुप्‍लक्‍को ये़मे़न्‍दङ्‌बा पाःन्‍हाॽलाम् लाःत्‍लाःत् वाॽमा पोङ् लॽरिक् पावलरे़ तितसे़न् सुजा पिरुॽरो॥

थामिङ्

निःसुम् १:१-४

सेसेहुप्‍लक्‍पा लाम्‍लोबाहाॽरे़ लागि सुजा १:५-१६

सेसेहुप्‍लक्‍को वेॽ वेॽ लुप्‍हाॽरे़ चोःक्‍मा के़बोङ्‌बा याःम्‍बक्‍हाॽ २:१-१५

सुजा नु साम्‍दिङ् ३:१-११

कुनुप्‍मा सुजा ३:१२-१५

पावलरे़ तितसे़न् हाक्‍तुबा सक्‍इङ्‌घङ्

१

निङ्‌वाॽफुमाङ्‌ङिल्‍ले़ कुसेवारोबा नु ये़सु ख्रिस्‍तरे़ कुसेःक्‌युक्‍मिबा इङ्‌गाॽ पावललाम्‍बा कन् सक्इङ्‌घङ्‌ङिन् हाक्‍ने़ॽरो॥ निङ्‌वाॽफुमाङ्‌ङिल्‍ले़ सेगुसिबा कुमनाहाॽ खुनिॽ नसाःन्‍नो कुभाॽ पिमासि हे़क्‍क्‍याङ् आनिॽ साम्‌योरे़ आहुॽरे़बा से़क्‍खाओ लाम्‍लोमासि फाॽआङ् निङ्‌वाॽफुमाङ्‌ङिल्‍ले़ इङ्‌गाॽ सेगाङ्‌लो॥

२ कन् से़क्‍खाःल्‍ले़ चोगुल्‍ले़ मे़न्‍नुप्‍मनाबा हिङ्‌मन्‍निल्‍ले़ निङ्‌साङ्‌ङिन् आघोसुम्, हे़क्‍क्‍याङ् आप्‍फाल्‍ले़आङ् इङ्‌ले़क् मे़म्‍बाःप्‍मनाबा निङ्‌वाॽफुमाङ्‌ङिल्‍ले़ ये़म्‍मिल्‍ले़ कुहेःक्‍सिङ्‌मानुःल्‍ले़ तगिए कन् मे़न्‍नुप्‍मनाबा हिङ्‌मन्‍निल्‍ले़ माङ्‌हे़क्‍किन् चोगुआङ् वये़रो॥

३ हे़क्‍क्‍याङ् आनिॽ से़न्‍लप्‍दाङ्‌बा निङ्‌वाॽफुमाङ्‌ङिल्‍ले़ कुइङ्‌जाङ्‌ङो, सेःक्‌युक् चोगुबा सुये़म्‍मो कुबाःन्‍जान्‍निन् ओसेःन्‍दाङ् चोगाङ्‌ङाङ् खे़न् इङ्‌भन् चोःक्‍मा लक्‍पे़न् खोसुङ्‌ङाङ् वाॽआरो॥

४ आन्‍छिॽ लत्‍छा नसाःन्‍नो से़क्‍खास्‍मा आस्‍सा तितसे,a हाराॽ पानुदिङ् पा निङ्‌वाॽफुमाङ् नु आनिॽ से़न्‍लप्‍दाङ्‌बा ख्रिस्‍त ये़सुरे़ लुङ्‌गुम् नु सनारुङ् के़बिररो॥

क्रेत लाजेॽओ तितसरे़ कुयाःम्‍बक्

५ खे़ने़ॽग इङ्‌गाॽ क्रेत लाजेॽओ मे़न्‍जुःत्ते के़वाॽबा पाःन्‍हाॽ सुःप्‍मा हे़क्‍क्‍याङ् पिने़बा ओःन्‍धाक् कुइसिःक् काक् पाङ्‌जुम्‍हाॽओबा सेसेहुप्‍लक्‍हाॽओ तुम्‍लाम्‍लोबाहाॽ सेःक्‌युक् चोःक्‍मासि फाॽआङ् पक्‍थाने़बारो॥

६ तुम्‍लाम्‍लोबाङ्‌ग फोत्‍या मे़ःन्‍नेबा नु थिक्‍लक् मेःत् के़गप्‍पा पोङ्‌मा पोङ्॥ हे़क्‍क्‍याङ् कुस्‍साहाॽआङ् खर्मे़न्‍दक् नु पान् मे़ङ्‌घे़म्‍मनाबा मे़ःन्, कर नसानिबा पोङ्‌माए पोङ्‌लो॥

७ थेआङ्‌भे़ल्‍ले़ खुने़ॽग निङ्‌वाॽफुमाङ्‌ङिल्‍ले़ कुयाःम्‍बक् चोःक्‍मा लक् के़घोबारो॥ हे़क्‍केःल्‍ले़ खुने़ॽग फोत्‍या मे़ःन्‍नेबा पोङ्‌माए पोङ्‌लो– आङ्‌दिङ् के़लॽबा नु हारा कुसिक् के़बोःक्‍पा, थिः सिजङ्‌वाःल्‍ले़ के़मबा, के़आःम्‍बा, फे़न्‌याःम्‍बक्‍लाम् याङ् के़धक्‍पा पोङ्‌मा मे़नुॽने़न्‍लो॥

८ कर खुने़ॽग तरे के़दोबा नु नुबा पाःन्‍हाॽ कुसिराॽ के़धाङ्‌बा पोङ्‌माए पोङ्‌लो॥ हे़क्‍क्‍याङ् खुने़ॽ निङ्‌वाॽ हाङ्‌गे़म्‍साबा, साम्‌योबा, सेसे नु हे़न्‍थिम्‍बा पोङ्‌माए पोङ्‌लो॥

९ खुने़ॽग हुॽसिङ्‌बा से़क्‍खास्‍मा पाःन्‍जाक्‍को वाॽमाए पोङ्, हे़क्‍केलॽरिक् खे़ल्‍ले़ वेॽहाॽ से़क्‍खास्‍मा निसाम्‍लाम्‍बा हाङ्‌हाङ् मे़प्‍मासि नु खे़न् निसाम् के़अप्‍पाहाॽरे़ खुनिॽ पेःन्‍दिःन् ओसेःन्‍धाक्‍मा सुक्‍तुसिॽरो॥

इङ्‌ले़क्‍के सिक्‍साम्‍बाहाॽ अप्‍मासि

१० थेआङ्‌भे़ल्‍ले़ खे़प्‍मो यरिक् युक्‍को मे़न्‌युङ्‌मनाबा नु पाःन्‍फात्रे़हाॽ, वेॽ इङ्‌ले़क् के़मे़प्‍पाहाॽ मे़वाॽरो॥ खे़ङ्‌हाॽओ यरिक्‍तङ्‌बाग यहुदि हर्दो हे़क्‍मा थिम् नाःप्‍माए पोङ् लॽरिक् के़बाःप्‍पासिरो॥

११ खे़ङ्‌हाॽग स्‍वाःत् चोःक्‍मासिए पोङ्‌लो, थेआङ्‌भे़ल्‍ले़ फे़न् याःम्‍बक्‍लाम्‍बा याङ्‌साकुन्‍धे थक्‍से़ खे़ङ्‌हाॽरे़ हुॽमा मे़न्‍नुॽमनाबा निसाम् मे़हुॽरुसिर कुभा हिम्‍सयङ्‌हाॽ काक् फे़त्‍मे़लाःन्‍दुसिर मे़याक्‍लो॥

१२ हे़क्‍क्‍याङ् कङ्‌ग क्रेत के़युङ्‌बाहाॽरे़ आबाङे खुनिॽ खागे़इक्‍पाधिक्‍ले़ आप्‍फेक् अक्‍खे पाःत्तुआङ् वाॽ, “क्रेत के़युङ्‌बाहाॽग सदादिङ् इङ्‌ले़क् के़बाःप्‍पा, खासिङ् मे़न्‍निःप्‍मना ताम्‍भुङ् थक्‍सा हे़क्‍तङ्‌बा हे़क्‍क्‍याङ् ले़म्‍सुवाबा तःक्‍थे़ःक्‍के मे़जोःक्‍लो॥”

१३ कन् पाःत्ते़बा पाःन्‍हाॽग से़क्‍खाएरो॥ खे़ल्‍ले़ चोगुल्‍ले़ खे़न् नसानिबाहाॽ आल्‍लसाङ् नुरिक्‍काङ् नसान् चोःक्‍मा मे़सुक्‍तुर फाॽआङ् खे़ङ्‌हाॽ साॽरिक् फे़ःक्‍ते़से़ॽओ॥

१४ हे़क्‍क्‍याङ् से़क्‍खान् के़अप्‍पा मनाहाॽरे़ खुनिॽ इङ्‌जाङ्‌ङिन् नु यहुदि खे़दाॽहाॽ खे़ङ्‌हाॽरे़ खे़म्‍मा मे़ले़रु मे़देसुररो॥

१५ सेसे निङ्‌वाॽ के़गप्‍पा मनाहाॽनु काक् पाःन्‍हाॽ सेसेए चोक्‍लो, कर चिःन्‍जिःम्‍बा नु नसान् मे़ङ्‌गप्‍मनाबाहाॽरे़ लागि थेःन्‍नाङ् सेसे मे़जोःक्‍किन्‍लो॥ थेआङ्‌भे़ल्‍ले़ खे़ङ्‌हाॽरे़ खुनिॽ निङ्‌वाॽ नु खासिङ्‌ङिन् फे़त्‍लाॽरे़आङ् वाॽरो॥

१६ खे़ङ्‌हाॽरे़ निङ्‌वाॽफुमाङ्‌ङिन् कुसिङ् निःत्तुम्‍बे़ लॽरिक् मे़बाःत्तुॽ, कर आबाङे याःम्‍बक्‍कोलाम् मे़नाॽरुरो॥ खे़ङ्‌हाॽग याम्‍गे़सिङ्‌बा नु इङ्‌जाङ् इःप्‍मा नाःप्‍मा मे़न्‍दे़म्‍मना मे़जोःक्‍काङ् नुबा याःम्‍बक् चोःक्‍मा मे़न्‍छुक्‍तुन्‍लो॥

a 

१:४ तितस– पावलरे़ कुमाङ्‌सेवा याःम्‍बक्‍लाम् तितसरे़ ख्रिस्‍तओ नसान् चोगुआङ् वये़॥ हे़क्‍क्‍याङ् सुनाइङ् इङ्‌भोःसे़ खुने़ॽ पावलनु लाम्‍दिक् चोगे़॥ क्रेत वागप्‍खाम्‍मो लाम्‍दिक् चोःक्‍मा चुरे़आङ् ख्रिस्‍तानिहाॽ हाङ्‌हाङ् मे़त्‍छे़ क्रेत्तो याःक्‍ते़ॽ फाॽआङ् पावलरे़ मे़त्तु॥

नसानिबाहाॽ नुबा निसाम् हुॽमासि

२

कर खे़ने़ॽग से़क्‍खाबा नुबा निसाम्‍बुङ् लाॽरुबा निसाम् हुॽरे़से़ॽओ॥

२ खदाक्‍मिहाॽग लुम्‍लुम्‍बा पोङ्‌मा, तुम्‍म्‍याहाङ् पोङ्‌मा लाॽरुसिबा, इङ्‌धाङ्‌साबा, निङ्‌वाॽ हाङ्‌गे़म्‍सिङ् के़जोःक्‍पा पोङ्‌मा, से़क्‍खाबा नसान् के़गप्‍पा, वेॽहाॽ लुङ्‌माॽ के़दुक्‍पा हे़क्‍क्‍याङ् नासि के़धःप्‍पा पोङ्‌मा पोङ् मे़त्ते़से़ॽओ॥

३ हे़क्‍केलॽरिक्‍के खदाक्‍मि मे़न्‍छुमाहाॽ साम्‍निमा मे़न्‍छुमाॽ, लाॽरुसिमा नु चाःत्‍थिइङ्‌धाङ्‌सामा पोङ्‌मा पोङ् मे़त्ते़से़ॽओ॥ खे़ङ्‌हाॽग मना मे़न्‍जे़ङ्‌मनामा नु चे़ॽया मे़म्‍बङ्‌मनामा मे़बोङ्‌ल पोङ्, थिः मसाङ् पोङ्‌मा मे़नुॽने़न्‍लो॥ हे़क्‍क्‍याङ् खे़ङ्‌हाॽरे़ग वेॽहाॽ नुबा याःम्‍बक् चोःक्‍मा हुॽमासि पोङ्‌लो॥

४ हे़क्‍क्‍याङ् खे़ङ्‌हाॽरे़ खुनिॽनुःल्‍ले़ पाःक्‍मा मे़न्‍छुमाहाॽरे़ खुनिॽ ये़म्‍बाहाॽ नु हिन्‍जाॽबित्‍छाहाॽ मिःम्‍जि मे़प्‍मासि,

५ निङ्‌वाॽ हाङ्‌गे़म्‍सिङ् के़जोःक्‍मा पोङ्‌मा नु सेसे के़वाॽमा, नुःरिक्‍काङ् हिम्‍धाःङ् के़दक्‍मा पोङ्‌मा, वेॽहाॽ लुङ्‌माॽ के़दुक्‍मा हे़क्‍क्‍याङ् खुनिॽ ये़म्‍बाहाॽरे़ युक्‍को वाॽमा पोङ् फाॽआङ् हुॽमासि पोङ्‌लो॥ हे़क्‍केलॽरिक् निङ्‌वाॽफु पाःन्‍जाक्‍को आत्तिन्‍हाॽरे़आङ् हिनाःम् चोःक्‍मा मे़न्‍छुक्‍तुन्‍लो॥

६ बा हे़क्‍केलॽरिक्‍के थाङ्‌बे़न्‍हाॽ निङ्‌वाॽ हाङ्‌गे़म्‍सिङ् के़जोःक्‍पा पोङ्‌मा पोङ् फाॽआङ् खाहुन् पिमासि पोङ्‌लो॥

७ खे़ने़ॽ आप्‍फेक्‍काङ् नुबा याःम्‍बक्‍किल्‍ले़ कुबि पोःक्‍खे़ॽ, हे़क्‍क्‍याङ् के़निसाम्‍मो नोनिङ्‌वाॽसाबा नु ताःक्‍पोसाबा पोःक्‍खे़ॽओ॥

८ हे़क्‍क्‍याङ् आत्तिन्‍हाॽरे़आङ् के़जाःत्‍थि मे़न्‍देःसुन्‍ल फाॽआङ् नुबा पान् पारे़ॽओ॥ हे़क्‍केलॽरिक् बिफ्‍युङ्‌बाहाॽरे़आङ् आनिॽ तक्‍ले़ङ्‌वाओ ताप्‍फे़ःम्‍बा पान् पाःप्‍मा मे़न्‍छुक्‍तुन्‍नाङ् खे़ङ्‌हाॽरे़ खुनिॽ नाधारो॥

९ सेवारोबाहाॽ खुनिॽ हिम्‍दाङ्‌बाहाॽरे़न् इङ्‌जाङ्‌गे़म्‍बा पोङ्‌मा, काक् पाःन्‍नो खुनिॽ निङ्‌वाॽ के़दाबा याःम्‍बक् चोःक्‍मा, याङ्‌ना मुरादोमा मे़नुॽने़न् फाॽआङ् हुॽरे़से़ॽओ॥

१० खे़ङ्‌हाॽ मे़न्‍घुःन्‍ने़न्‍ल कर के़रे़क् पाःन्‍नो निङ्‌वाॽइरे़ खोःप्‍तुसिबा मे़बोङ्‌ल, अक्‍खेलॽरिक् खे़ङ्‌हाॽरे़ मे़जोगुबा काक् याःम्‍बक्‍कोलाम् आनिॽ से़न्‍लप्‍दाङ्‌बा निङ्‌वाॽफुमाङ्‌ङिल्‍ले़ कुयाःम्‍बेओबा निसाम्‍मिल्‍ले़न् मिङ्‌सोधाङ्‌सो पोररो॥

निङ्‌वाॽफुमाङ्‌ङिल्‍ले़ कुलुङ्‌गुम्

११ के़रे़क् मे़न्‍छाम् याप्‍मिहाॽरे़ से़न्‍लप् मे़घोसुर फाॽआङ् निङ्‌वाॽफुमाङ्‌ङिल्‍ले़ कुलुङ्‌गुम्‍मिन् ओसेःन्‍धाक्‍तुसिआङ् वाॽरो॥

१२ खे़न् कुलुङ्‌गुम्‍लाम्‍बा कन् इक्‍सादिङ् खाम्‍बेःक्‍मो लायोबा हिङ्‌मन् नु इक्‍सादिङ्‌बा ये़म्‍निङ्‌वाॽ तादाबा पाःन्‍हाॽ ले़प्‍मादेःमा पोङ् फाॽआङ् आहुॽसिङ्‌ङाङ् कन् हिङ्‌मन्‍नो निङ्‌वाॽ हाङ्‌गे़म्‍सिङ्‌मा, कुदोःप्‍मा नु साम्‌योबा हिङ्‌मन्‍नो हिङ्‌मा फाॽआङ् ओःन्‍धाक् आजोःक्‍लो॥

१३ हे़क्‍केलॽरिक् आनिॽ पयम् निङ्‌वाॽफुमाङ्‌ङिन् नु से़न्‍लप्‍दाङ्‌बा ये़सु ख्रिस्‍तरे़ मिमिदिङ्‌नु कुयुमे़न् आहाङ्‌घुम्‍ल आवाॽइल्‍ले़ आनिॽ हाङ्‌हाङ्‌बा निङ्‌साङ्‌ङिल्‍ले़ कुधिम् आवाॽरो॥

१४ आनिॽ काक् लायोलाम् थे़ॽमासि, आबाङे सेसे कुमना चोःक्‍मासि हे़क्‍क्‍याङ् नुबा याःम्‍बक् चोःक्‍मा कुसिक् के़सम्‍बा चोःक्‍मासि फाॽआङ् आनिॽ लागि खुने़ॽ आबाङे सिदुङ्‌जभा पोङ्‌से़ पिसिङ्‌लो॥

१५ काक् युक्‍नु कन् पाःन्‍हाॽ हुॽरे़से़ॽ, हाङ्‌हाङ् मे़त्ते़से़ॽ, हे़क्‍क्‍याङ् फे़ःक्‍ते़से़ॽ॥ हे़क्‍केलॽरिक् आत्तिन्‍हाॽरे़आङ् खे़ने़ॽ कुनामे़न्‍छाॽ के़मे़न्‍मे़त्‍ने़न्‍लरो॥

नुब् नुबा पाःन्‍हाॽ चोःक्‍मा

३

हाङ्‌गे़जोःक्‍पाहाॽ नु सुहाङ्‌युक्‍पाहाॽरे़ खुनिॽ युक्‍को वाॽमा पोङ्, इङ्‌जाङ्‌गे़म्‍बा पोङ्‌मा पोङ् हे़क्‍क्‍याङ् आप्‍फाल्‍ले़साङ् काक् परिक्‍ले़न् नुबा याःम्‍बक् चोःक्‍मा यारिप् पोङ्‌मा पोङ् फाॽआङ् नसानिबाहाॽ याम्‍मो मे़त्ते़से़ॽओ॥

२ हे़क्‍क्‍याङ् वेॽ आत्‍तिन् मनाहाॽरे़आङ् चे़ॽया पङ्‌मा मे़नुॽने़न्, खेमा थक्‍मा मे़नुॽने़न्, कर वेॽहाॽ लुङ्‌माॽ तुक्‍मासि पोङ् हे़क्‍क्‍याङ् काक् मनाहाॽनु नःम्‍नःम्‍माङ् वाॽमा पोङ् लॽरिक् खे़ङ्‌हाॽ मे़त्ते़से़ॽओ॥

३ थेआङ्‌भे़ल्‍ले़ आनिॽआङ् थिक्‍ले़ङ् अदङ् नु इङ्‌जाङ् इःप्‍मा नाःप्‍मा मे़न्‍दे़म्‍मनाबा, इङ्‌ले़क्‍के, याम्‍निङ्‌वाॽ तादा नु याम् तादारे़ आयुक्‍ते़आङ् आवये़रो॥ हे़क्‍केलॽरिक् सिक्‍पोःक्‍मा नु नाहे़म्‍माओ आवये़, हे़क्‍क्‍याङ् मनाहाॽ आजिःत्‍तुम्‍सिम्‍माङ् आवये़रो॥

४ कर आनिॽ से़न्‍लप्‍दाङ्‌बा निङ्‌वाॽफुमाङ्‌ङिल्‍ले़ कुनुॽमान् नु मनाहाॽ लुङ्‌माॽ तुक्‍तुसिबे़न् थाःम्‍सिङ्‌ङिल्‍ले़

५ खुने़ॽ आनिॽ ताङ्‌आसे़ःप्‍ते़रो॥ कङ्‌ग आनिॽ आजोगुम्‍बा नुब् नुबा साम्‌योबा याःम्‍बक्‍किल्‍ले़ पोःक्‍खे़बा मे़ःन्‍लो, कर खुने़ॽ आप्‍फेक् लुङ्‌माॽ आदुक्‍ते़बाल्‍ले़ चोगुल्‍ले़ ताङ्‌आसे़ःप्‍ते़बारो, हे़क्‍क्‍याङ् सेसेमाङ्‌लाम्‍बा निङ्‌वाॽफुमाङ्‌ङिल्‍ले़ कुसङ् मना चोःक्‍से़ आनिॽ लायोन् वाहप्‍तुआङ् कुसङ् हिङ्‌मन् आबिरे़रो॥

६ हे़क्‍केलॽरिक् निङ्‌वाॽफुमाङ्‌ङिल्‍ले़ कुनिङ्‌वाॽ हन्‍दुआङ् आनिॽ से़न्‍लप्‍दाङ्‌बा ये़सु ख्रिस्‍तलाम् सेसेमाङ्‌ङिन् आनिॽओ पाङ्‌घु

७ हे़क्‍केलॽरिक् साॽरिक् लुङ्‌माॽ आदुक्‍ते़बाल्‍ले़ चोगुल्‍ले़ आप्‍तिक् मे़ःन्‍नेबा आजोगे़आङ् मे़न्‍नुप्‍मनाबा हिङ्‌मन्‍ले़न् से़क्‍खा निङ्‌साङ् के़जोःक्‍पा नु लक्‍के़घोबा पोङ्‌मा आसुक्‍तुम्‍लो॥

८ कन् पाःप्‍मनाबान् से़क्‍खाएरो॥ कन् पाःन्‍हाॽओ चक्‍मे़ल्‍लॽए पत्‍छे़ॽओ, हे़क्‍केलॽरिक् निङ्‌वाॽफुमाङ्‌ङिन् नसान् के़जोःक्‍पाहाॽरे़ सिङ्‌सिङ्‌ङाङ् नुबा याःम्‍बक् चोःक्‍मा पोङ्‌लो॥ कन् पाःन्‍हाॽग काक् मे़न्‍छाम्‍गे़न् याप्‍मिरे़ लागि नुबा नु कुभाॽ के़बिबा पाःन्‍लो॥

९ कर अदङ् पाःन्‍धङ्‌हाॽ, केःम्‍ब् केःम्‍बा मिङ्‌स्राहाॽरे़न् पाःन्‍धङ्‌हाॽलाम् लाःत्‍लाःत् वये़म्‍मे़ॽओ, हे़क्‍क्‍याङ् मोसारे़ कुसाम्‌योथिम्‍मिल्‍ले़ कुयाःम्‍बेओ खे़माॽ मे़जोगे़म्‍मिन्‍ने़ॽओ, थेआङ्‌भे़ल्‍ले़ कङ्‌ग ओगप् मे़म्‍बोङ्‌मना नु इन्‍धाःङ् मे़ःन्‍नेबा पाःन्‍लो॥

१० हे़क्‍केलॽरिक् खे़माॽ के़भोःङ्‌बाहाॽ निले़ङ् थारिक् साम्‍दिङ् पिरे़से़ॽ, हे़क्‍केसाङ् खे़माॽ फोःङ्‌मा मे़ल्‍ले़रुन्‍ने़ फाॽग्र खे़न् मनाहाॽनु माःङ्‌घा वये़ॽओ॥

११ हे़क्‍तङ्‌बा मनाहाॽग फे़त्‍के़लाॽबा नु लायोबा मे़जोःक्‍लो, हे़क्‍क्‍याङ् खे़ङ्‌हाॽ खुनिॽ आबाङे लायोल्‍ले़ थिक्‍तुसि फाॽआङ् कुसिङ् निःत्ते़ॽओ॥

कुनुप्‍मा सुजा

१२ इङ्‌गाॽ आर्तिमसे़न् मेःन्‍छाङ् तुखिकसे़न् खे़ने़ॽओ पाङ्‌घुङ्‌लो॥ खे़ङ्‌हाॽओ लत्‍छान् के़त्‍नुमे़ःन्‍ने खे़ने़ॽ के़सुक्‍सुक् निकोपोलिस ये़क्‌यक्‍को फे़म्‍मा तम्‍सिन् चोगे़ॽओ, थेआङ्‌भे़ल्‍ले़ चुङ् वाःम्‍माओबा ताप्‍फे़ःम्‍बा वानाम्‍मिल्‍ले़ चोगुल्‍ले़ इङ्‌गाॽ खे़प्‍मोए वाॽमा निःन्‍धो चोगुङ्‌ङाङ् वाॽआरो॥

१३ कुभाङ्‌से़म्‍बा जिनसे़न् नु अप्‍पोलोसे़न् खुन्‍छिॽ लाम्‍दिःक्‍को थेआङ् के़साक्‍पाओ मे़धासिन्‍ल फाॽआङ् कुभाॽ पिरे़से़ॽओ॥

१४ हे़क्‍क्‍याङ् आनिॽ मनाहाॽरे़ नुबा याःम्‍बक् चोःक्‍मा नु से़क्‍खाए के़साक्‍पाओ के़धाबाहाॽ कुभाॽ पिमासि मे़हुॽसिङ्‌लरो॥ खे़ङ्‌हाॽ इरे़म् इरे़म् लॽरिक् मे़न्‌वाॽने़न्‍लरो॥

१५ इङ्‌गाॽनु के़वाॽबा काक् नसानिबा फुॽनुसाॽहाॽरे़ खे़ने़ॽ सेवा के़म्‍हाक्‍ते़आङ् वाॽरो॥ हे़क्‍क्‍याङ् याप्‍मि मिःम्‍जि के़मे़प्‍पा फुॽनुसाॽहाॽ आनिगे सेवा वाॽमु मे़त्ते़से़ॽओ॥ निङ्‌वाॽफुमाङ्‌ङिल्‍ले़ कुलुङ्‌गुम्‍मिन् खिनिॽनु वाॽर फाॽआङ् इङ्‌गाॽ तुवा चोःक्‍कारो॥

पावलरे़ फिलेमोने़न् हाक्‍तुबा सक्‍इङ्‌घङ्

निःसुम्

फिलेमोने़न् कुइङ्‌गे़से़बा नसानिबा वये़ हे़क्‍क्‍याङ् खुने़ॽग कलस्‍सि ये़क्‌यक्‍पा नसानिबा वये़बिला॥ ओने़सिमसे़न् कुसेवारोबा वये़, हे़क्‍क्‍याङ् कुन्‍दाङ्‌बाल्‍ले़ कुहिम्‍मोलाम् खे़त्‍छिङ् पेआङ् रोम ये़क्‌यक्‍को के़रे़॥ खे़प्‍मो खुने़ॽ सेःक्‌युक्‍मिबा पावले़न् तुमुआङ् वये़रो॥ खे़न् ये़म्‍मो पावले़न् कुनसाःन्‍निल्‍ले़ चोगुल्‍ले़ पुङ्‌लाहिम्‍मो साक्‍पा थ्‍ये़आङ् यागे़॥ पावलरे़ए ओने़सिमसे़न् दाङ्‌बा ये़सु ख्रिस्‍तओ तारुआङ् वये़रो॥ कन् सक्‍इङ्‌घङ्‌ङो पावलरे़ फिलेमोने़न् के़सेवारोबा ओने़सिमसे़न् खे़ने़ॽओए पाङ्‌घुङ्‌ल पत्‍तारो, खे़ल्‍ले़ याःम्‍बक् फेःन्‍दुआङ् वाॽने़ फाॽग्र ले़प्‍मि पिरे़ॽओ हे़क्‍क्‍याङ् से़वारोबा हे़क्‍के मेःन्, कर नसानिबा हे़क्‍के लाङ्‌दाःक्‍ते़ॽओ लॽरिक् पेलि फाक्‍तुरो॥

थामिङ्

निःसुम् नु सेवा १-३

पावलरे़ फिलेमोनरे़ कुनारा फोसुबा ४-७

ओने़सिमसरे़ लागि पेलि ८-२२

कुनुप्‍मा सेवा २३-२५

पावलरे़ फिलेमोने़न् हाक्‍तुबा सक्‍इङ्‌घङ्

पावलरे़ कुसेवा

१

१-२ आन्‍छिगे़ मिःम् चुम् नु सोसोरिक् माङ्‌सेवा के़जोःक्‍पा फिलेमोन,a आनिॽ नसानिमा नुसाॽ अप्‍फिया, आन्‍छिगे़नु माङ्‌सेवा के़जोःक्‍पाb अर्खिपस हे़क्‍क्‍याङ् के़हिम्‍मो के़जुम्‍बा सेसेहुप्‍लक्‍कोबा मनासे, ख्रिस्‍त ये़सुरे़ कुयाःम्‍बेओ सुनाइङ् से़सुङ्‌ङिल्‍ले़ पुङ्‌लाधाबा के़बोङ्‌बा इङ्‌गाॽ पावल नु आनिॽ नुसाॽ तिमोथिरे़ कन् सक्‍इङ्‌घङ्‌ङिन् हाक्‍कासिगे़रो॥

३ आनिॽ पानुदिङ् पा निङ्‌वाॽफुमाङ्‌ङिल्‍ले़ हे़क्‍क्‍याङ् दाङ्‌बा ये़सु ख्रिस्‍तरे़ लुङ्‌गुम् नु सनारुङ् खिनिॽ के़बिरिर॥

फिलेमोनरे़ लागि पावलरे़ चोगुबा तुवा

४ आन्‍साॽ फिलेमोन्‍ने, खे़ने़ॽ के़लागि तुवा चोःक्‍काल्‍ले़ इङ्‌गाॽ सेवा चोगुङ्‌बा निङ्‌वाॽफुमाङ्‌ङिन् सदादिङ् नोगे़न् पिरुङ्‌लो,

५ थेआङ्‌भे़ल्‍ले़ खे़ने़ॽ दाङ्‌बा ये़सु ख्रिस्‍ते़न् के़जोगुबा के़धुम्‍बा नसाःन्‍निल्‍ले़ कुयाःम्‍बेओ नु निङ्‌वाॽफुमाङ्‌ङिल्‍ले़ के़रे़क् सेसे कुमनाहाॽ लुङ्‌माॽ के़दुक्‍तुसिबा पाःन्‍हाॽ इङ्‌गाॽ खे़प्‍सुङ्‌ङाङ् वाॽआरो॥

६ खे़ने़ॽ के़नसाःन्‍निन् वेॽहाॽ के़जे़क्‍तुसिल्‍ले़ ख्रिस्‍तरे़ आबिरे़बा काक् मुॽइसाम्‍हाॽ नुरिक्‍काङ् कुसिङ् निःप्‍मा के़सुक्‍तुर फाॽआङ् तुवा चोःक्‍कारो॥

७ आन्‍साॽए, खे़ने़ॽ लुङ्‌माॽ के़दुक्‍तुसिबाल्‍ले़ इङ्‌गाॽ साॽरिक् सःत्ताङ् हे़क्‍क्‍याङ् आःन्‍छिङ्‌मा खोसुङ्‌ङाङ् वाॽरो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ काक् सेसे कुमनाहाॽ हाङ्‌हाङ् के़जोगुसिआङ् के़वाॽरो॥

ओने़सिमसरे़ कुलागि पावलरे़ कुबेलि

८ हे़क्‍केःल्‍ले़ इङ्‌गाॽ ख्रिस्‍तओ के़वाॽबा आयुक्‍लाम् खे़ने़ॽ थे़मा चोःक्‍मा पोङ् फाॽआङ् इङ्‌जाङ् पिमा सुक्‍ने़साङ्,

९ इङ्‌गाॽ खदाक्‍मि पावल, आल्‍लो ख्रिस्‍त ये़सुरे़ कुबुङ्‌लाथाबा के़बोङ्‌बाल्‍ले़, आनिॽ लुङ्‌माॽ तुक्‍सिङ्‌माल्‍ले़ चोगुल्‍ले़ खे़ने़ॽ पेलि फाक्‍ने़ॽरो॥

१० ओने़सिमसे़न् लुङ्‌माॽ तुक्‍ते़ॽओ फाॽआङ् इङ्‌गाॽ खे़ने़ॽ पेलि फाक्‍ने़ॽरो॥ खुने़ॽग पुङ्‌लाहिम्‍मो यागाङ्‌ङिल्‍ले़ए ख्रिस्‍तओबा नसाःन्‍नो तारुङ्‌बाल्‍ले़ चोगुल्‍ले़ आस्‍सा कुइसिःक् पोःक्‍खे़आङ् वाॽरो॥

११ उन्‍छोःन् ओने़सिमसे़ङ्‌गc खे़ने़ॽ के़लागि थेआङ् याःम्‍बक् मे़म्‍बिमनाबा वये़, कर आल्‍लग आन्‍छिॽ ने़प्‍माङ्‌ले़ लागि याःम्‍बक् के़बिबा पोःक्‍खे़आङ् वाॽरो॥

१२ इङ्‌गाॽ खे़न् साॽरिक् लुङ्‌माॽ तुक्‍तुङ्‌बा मनान् खे़ने़ॽओ याङ्‌ना पाङ्‌घुङ्‌ङाङ् वाॽआरो॥

१३ से़क्‍खाःल्‍ले़ खुने़ॽग इङ्‌गाॽ कप्‍मा आसिराॽ थाङे़आङ् वये़, थेआङ्‌भे़ल्‍ले़ सुनाइङ् से़सुङ्‌बाल्‍ले़ चोगुल्‍ले़ पुङ्‌लाहिम्‍मो साक्‍पा थ्‍याङ्‌ङाङ् याक्‍काल्‍ले़ खे़ने़ॽ के़ले़क्‌वा खुने़ॽ फाॽमा सुक्‍ताङ्‌बारो॥

१४ कर खे़ने़ॽ के़जोगुबा नुबा याःम्‍बक्‍किन् साक्‍के़ल्‍ले़क्‍काङ् मे़ःन्, कर आबाङे के़निङ्‌वाॽलाम्‍बा पोङ्‌ल फाॽआङ् खे़ने़ॽ कन् पाःन्‍नो के़निङ्‌वाॽ मे़ःन्‍ने इङ्‌गाॽ थेआङ् चोःक्‍मा आनिङ्‌वाॽ होप्‍लो॥

१५ खुने़ॽग सदादिङ्‌ले़ लागि खे़ने़ॽओ याम्‍मो नुःङ्‌मा तामा फाॽआङ्‌ने़ सप्‍फारे़ लागि खे़ने़ॽनु से़न्‍दे़बारे़त्‍छ!

१६ आल्‍ल खुने़ॽग योःक्‍पा हे़क्‍के मे़ःन्‍लो, कर खे़न्‍नुःल्‍ले़आङ् यरिक् आनिॽ नसानिबा नुसाॽ पोःक्‍खे़आङ् वाॽरो॥ खुने़ॽग इङ्‌गाॽ लुङ्‌माॽ तुक्‍तुङ्‌बान्‍नुःल्‍ले़आङ् खे़ने़ॽ नासिङ्‌गे़न् थक्‍को नु दाङ्‌बाओ साॽरिक् लुङ्‌माॽ के़दुक्‍तुबा नुसाॽ पोःक्‍खे़आङ् वाॽरो॥

१७ खे़ल्‍ले़ चोगुल्‍ले़ खे़ने़ॽ इङ्‌गाॽ आबाङे के़न्‍जुम् के़इःत्ताने़ फाॽग्र इङ्‌गाॽ खे़ने़ॽओ ताआल्‍ले़ लाम्‍दाःक्‍मा के़बिआबा कुइसिःक्‍के खुने़ॽआङ् लाम्‍दाःक्‍मा पिरे़ॽओ॥

१८ खे़ल्‍ले़ पान् फेःन्‍दु के़बिरे़आङ् वाॽ इग्र खे़ने़ॽ के़सिङ्‌नात् हुङ्‌मा कत्तुॽने़ फाॽग्र इङ्‌गाॽ आमिङ्‌ङो साप्‍ते़ युक्‍खे़ॽओ॥

१९ इङ्‌गाॽ पावलरे़ हुङुङ् पिने़ फाॽआङ् आप्‍फेक् आहुक्‍किल्‍ले़ कन् साप्‍तुङ्‌ल पत्‍तारो॥ खे़ने़ॽ आबाङेआङ् ख्रिस्‍तओ कुसङ् हिङ्‌मन् इङ्‌गाॽलाम्‍बा के़घोसु के़लॽबान् निङ्‌वाॽ मे़भेःत्‍छे़न्‍ने़ॽओ॥

२० आन्‍साॽए, दाङ्‌बाओ खुने़ॽ लाङ्‌दाःक्‍ताङ् पिराङ्‌ङे़ॽ, हे़क्‍केलॽरिक् ख्रिस्‍तओ इङ्‌गाॽ हाङ्‌हाङ् मे़त्ताङ्‌ङे़ॽओ॥

२१ इङ्‌गाॽ साप्‍तुङ्‌ल पत्ताल्‍ले़सा पेलि फाक्‍ने़बान् निस्‍से के़जोगुॽ, हे़क्‍क्‍याङ् खे़न्‍नुःल्‍ले़आङ् यरिक् के़जोगुॽ फाॽआङ् निसुङ्‌लो॥

२२ हे़क्‍क्‍याङ् लत्‍छा पान् वाॽ– इङ्‌गाॽ आयुङ्‌मारे़ लागि याक्‍फाधिक् यारिप् चोगाङ् पिराङ्‌ङे़ॽ, थेआङ्‌भे़ल्‍ले़ के़जोगुबा तुवाःल्‍ले़ चोगुल्‍ले़ खे़ने़ॽओ नुःङ्‌ङा ताआबि के़लॽबा निङ्‌साङ् चोगुङ्‌ङाङ् वाॽआरो॥

कुनुप्‍मा सेवा

२३ ख्रिस्‍त ये़सुओ इङ्‌गाॽनु पुङ्‌लाहिम्‍मो साक्‍पा के़धाबा इपाफ्रासरे़ खे़ने़ॽ सेवा के़हाक्‍ते़आङ् वाॽरो॥

२४ हे़क्‍केलॽरिक्‍के इङ्‌गाॽनु सोसोरिक् याःम्‍बक् के़जोःक्‍पा मर्कुस, अरिस्‍तार्खस, देमास नु लुकारे़आङ् सेवा के़म्‍हाक्‍ते़आङ् वाॽरो॥

२५ दाङ्‌बा ये़सु ख्रिस्‍तरे़ कुलुङ्‌गुम्‍मिन् खे़ने़ॽनु वाॽररो॥

a 

१:१-२ फिलेमोन– खुने़ॽ कलस्‍से ये़क्‌यक्‍को के़युङ्‌बा लत्‍छा नसानिबा वये़॥

b 

१:१-२ आन्‍छिगे़नु माङ्‌सेवा के़जोःक्‍पा – ग्रिक पाःन्‍दाङ्‌ङो “सोसोरिक् याःम्‍बक् के़जोःक्‍पा थक्‍सुबा” पोङ्॥

c 

१:११ ओने़सिमस– कन् मिङ् फाॽइन् “याःम्‍बक् के़बिबा” पोङ्॥

हिब्रुहाॽरे़ लागि सक्‍इङ्‌घङ्

निःसुम्

कन् सक्‍इङ्‌घङ्‌ङिन् आत्‍तिन् सेसेहुप्‍लक्‍ले़ लागिआङ् साप्‍ते़बा मे़ःन्, कर कुभा नसानिबा लक्‍हाॽरे़ लागि साप्‍ते़बारो॥ नसानिबाहाॽरे़ खुनिॽ तक्‍ले़ङ्‌वाओ साॽरिक् निङ्‌घुम्‍मिन् पोरे़र पत्‍छे़बाल्‍ले़ चोगुल्‍ले़ नसानिबाहाॽरे़ ये़सु ख्रिस्‍ते़न् मे़जोगुबा खुनिॽ नसाःन्‍निन् मे़ले़रु मे़देसुबि फाॽआङ् किमान् वये़॥ खे़ल्‍ले़ चोगुल्‍ले़ खे़न् नसानिबाहाॽ हाङ्‌हाङ् नु आःन्‍छिङ्‌मा पिमासि हे़क्‍क्‍याङ् ये़सुन् ने आले़क्‍खा निङ्‌वाॽफुमाङ्‌ङिल्‍ले़न् निगे़धाःप्‍पा निस्‍सेबा कुबि कुइत्‍छाप्‍लो फाॽआङ् कन् सक्‍इङ्‌घङ्‌ङिन् साप्‍ते़बारो॥ कन् पाःन्‍निन् निःन्‍धो चोःक्‍मारे़ लागि सक्‍इङ्‌घङ् के़साप्‍पाल्‍ले़ कन् सुम्‍सि के़ये़क्‍पा पाःन्‍हाॽ चे़क्‍खुर साप्‍तुरो-

(क) ये़सुन् निङ्‌वाॽफुमाङ्‌ङिल्‍ले़न् मे़न्‍नुप्‍मनाबा आबुगे़न् कुस्‍सारो, हे़क्‍क्‍याङ् खुने़ॽ काक् इनोगे़न् तुक्‍खेहाॽ थरुआङ् पानुदिङ् पा निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् ते़न्‍दिङ् चोःक्‍मा हुॽसिङ्‌लो॥ ये़सुन् निङ्‌वाॽफुसा वये़बाल्‍ले़ चोगुल्‍ले़ काक् माङ्‌निङ्‌वाॽपान् के़बाःप्‍पाहाॽ, माङ्‌लाइङ्‌बाहाॽ हे़क्‍क्‍याङ् मोसाःन्‍नुःल्‍ले़आङ् यम्‍बा चोक्‍लो॥

(ख) निङ्‌वाॽफुसा ये़सुःङ्‌ग मे़न्‍नुप्‍मनाबा निङ्‌वाॽफुसाम्‍बारो, हे़क्‍क्‍याङ् तगिबा माङ्‌हुप्‍पोबा निङ्‌वाॽफुसाम्‍बाहाॽ नुःल्‍ले़आङ् यम्‍बा चोक्‍लो॥

(ग) आनिॽ मानिङ्‌वाॽफुसाम्‍बा ये़सुरे़ नसानिबा आत्‍तिन्‍छाङ् लायोलाम्, किमालाम् हे़क्‍क्‍याङ् सिमे़न्‍लाम्‍बा ताङ्‌से़ःप्‍तुॽरो॥ कन् पाःन्‍निङ्‌ग यहुदि साम्‌योथिम् नु थक्‍सा सिदुङ्‌जभा चोःक्‍मा थिम्‍लाम्‍बा तगिसा ओसेःन्‍दाङ् पोःक्‍खे़चुरे़आङ् वये़रो॥

नाःत्‍ला थिक् थिक्‍को (११) सक्‍इङ्‌घङ् के़साप्‍पाल्‍ले़ हे़न्‍निःप्‍पाहाॽ इस्राइलि साप्‍मुन्‍धुम्‍मोबा के़इङ्‌बा नसाःन्‍साबा मनाहाॽरे़ कुबि पिरुसिर नसाःन्‍लाम्‍मे हिङ्‌मा पोङ् लॽरिक् पेलि फाक्‍तुसिरो॥ हे़क्‍क्‍याङ् नाःत्‍ला थिक्‍ने़त्तो (१२) सक्‍इङ्‌घङ् के़साप्‍पाल्‍ले़ ये़सुन् ओमे़त्तुम्, कुनुप्‍मो थारिक् नसाःन्‍नो के़धुम्‍बा पोःक्‍खि हे़क्‍क्‍याङ् आक्‍खे़न् इनोगे़न् तुक्‍खे नु निङ्‌घुम् तासाङ् नसाःन्‍नो लिङ्‌बित्ताङ् वाॽमा पोङ् फाॽआङ् हाङ्‌हाङ् मे़त्तुसिॽरो॥ कन् सक्‍इङ्‌घङ्‌ङिन् सुजा नु साम्‍दिङ्‌गे़न् पाःन्‍सुत्‍लाहाॽनु नुप्‍लो॥

थामिङ्

निसुम्– ख्रिस्‍ते़न् निङ्‌वाॽफुमाङ्‌ङिल्‍ले़ से़क्‍खाबा कुनाइबेक् १:१-३

ख्रिस्‍ते़न् माङ्‌लाइङ्‌बाहाॽनुःल्‍ले़आङ् पयम् यम्‍बा चोक् १:४–२:१८

मोसान् नु यहोसुःन्‍नुःल्‍ले़आङ् ख्रिस्‍ते़न् पयम् यम्‍बा चोक् ३:१–४:१३

ख्रिस्‍ते़न् के़रे़क्‍नुःल्‍ले़ पयम् यम्‍बा निङ्‌वाॽफुसाम्‍बा चोक् ४:१४–७:२८

ख्रिस्‍तरे़ चोगुबा माङ्‌हे़क्‍किन् पयम् यम्‍बा चोक् ८:१–९:२२

ख्रिस्‍ते़न् सिदुङ्‌जभा पोःक्‍खे़बान् पयम् यम्‍बा चोक् ९:२३–१०:३९

नसाःन्‍निन् काक्‍नुःल्‍ले़आङ् के़ये़क्‍पा चोक् ११:१–१२:२९

निङ्‌वाॽफुमाङ्‌ङिल्‍ले़ कुनिङ्‌वाॽ तामा पिमा १३:१-१९

कुनुप्‍मा तुवा नु पाःन्‍जाक्‍हाॽ १३:२०-२५

हिब्रुहाॽरे़ लागि सक्‍इङ्‌घङ्

निङ्‌वाॽफुमाङ्‌ङिन् आबुगे़न् कुस्‍सालाम् पाःत्

१

उन्‍छेःन् निङ्‌वाॽफुमाङ्‌ङिन् माङ्‌निङ्‌वाॽपान् के़बाःप्‍पाहाॽलाम्‍बा आनिॽ सुधे़बा ताक्‍थे़बाहाॽनु यरिक्‍ले़ङ् परिक् परिक्‍लाम्‍बा पारे़रो॥

२ कर आल्‍ल कन् कुनुप्‍मा ये़न्‍हाॽओग खुने़ॽ आबाङे आबुगे़न् कुस्‍सालाम्‍बा आनिॽनु पारे़आङ् वाॽरो॥ आबुगे़न् कुस्‍साःङ्‌ग खुने़ॽ काक् पाःन्‍नो लक्‍के़घोबा चोगुआङ् खुने़ॽलाम्‍बाए काक् नावागे़न् चइःत्तिन्‍नाङ् ने़स्‍सुरो॥

३ कन् आबुगे़न् कुस्‍साःल्‍लो निङ्‌वाॽफुमाङ्‌ङिल्‍ले़ कुमिमिदिङ्‌ङिन् ले़क्‍लो हे़क्‍क्‍याङ् आबुगे़न् कुस्‍सान् निङ्‌वाॽफुमाङ्‌ङिल्‍ले़ कुसुत्‍नाःल्‍ले़ कुइत्‍छाप्‍लो॥ हे़क्‍क्‍याङ् खुने़ॽए मुक्‍साम्‍गे़न् कुबाःन्‍जाक्‍लाम्‍बा इक्‍सादिङ् खाम्‍बेःक्‍मोबा काक् पाःन्‍हाॽ वाॽर याःन्‍दुॽरो॥ खुने़ॽ मे़न्‍छाम् याप्‍मिहाॽ लायोलाम् सेसेसाङ्‌साङ् पोङ्‌मा तङ्‌गाम् चोगुआङ् साङ्‌ग्राम्‍पेदाङ्‌ङो मिमिदिङ्‌गे़न् निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युङ्‌सिङ्‌लो॥

ख्रिस्‍ते़न् माङ्‌लाइङ्‌बाहाॽनुःल्‍ले़आङ् पयम् यम्‍बा चोक्

४ निङ्‌वाॽफुमाङ्‌ङिल्‍ले़ आबुगे़न् कुस्‍सान् माङ्‌लाइङ्‌बाहाॽनुःल्‍ले़आङ् पयम् यम्‍बा चोगुआङ् वाॽ॥ हे़क्‍केलॽरिक्‍के निङ्‌वाॽफुमाङ्‌ङिल्‍ले़ खे़ङ्‌हाॽरे़ खुनिॽ मिङ्‌ङिन्‍नुःल्‍ले़आङ् यम्‍बा मिङ् खुने़ॽ पिरुआङ् वाॽरो॥

५ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आप्‍फाल्‍ले़आङ् माङ्‌लाइङ्‌बाहाॽ अक्‍खेलॽरिक् मे़मे़त्‍तुन्‍छिन्,

“खे़ने़ॽग इङ्‌गाॽ आबुगे़न् आस्‍साने़ फाॽआङ् इङ्‌भोसुङ्‌लो, आइन् इङ्‌गाॽ खे़ने़ॽ पानुदिङ् के़म्‍बा पोःक्‍खाङ्‌ङाङ् वाॽआरो॥”

याम्‍मो निङ्‌वाॽफुमाङ्‌ङिल्‍ले़ अक्‍खे पाःत्तु,

“इङ्‌गाॽग खुने़ॽ पानुदिङ् कुम्‍बा पोङ्‌ङारो, हे़क्‍क्‍याङ् खुने़ॽ आबुगे़न् आस्‍सा पोङ्‌लो॥”

६ हे़क्‍क्‍याङ् निङ्‌वाॽफुसान् इक्‍सादिङ् खाम्‍बेःक्‍मो तारुल्‍ले़ खुने़ॽ अक्‍खे पाःत्तुॽ,

“निङ्‌वाॽफुमाङ्‌ङिल्‍ले़ काक् कुमाङ्‌लाइङ्‌बाहाॽरे़ खुने़ॽ सेवा मे़जोगुररो॥”

७ हे़क्‍क्‍याङ् निङ्‌वाॽफुमाङ्‌ङिल्‍ले़ माङ्‌लाइङ्‌बाहाॽरे़ खुनिॽ याःम्‍बेओ अक्‍खे पाःत्तुॽ,

“इङ्‌गाॽग आमाङ्‌लाइङ्‌बाहाॽ सुरित् केजङ् चोगुङ्‌सिङ्, हे़क्‍क्‍याङ् आसेवारोबाहाॽ मिराःक् चोगुङ्‌सिङ्‌लो॥”

८ कर खुने़ॽ आबुगे़न् कुस्‍साःल्‍ले़ कुयाःम्‍बेओ अक्‍खे पाःत्तु, “निङ्‌वाॽफुमाङ्‌ङे, खे़ने़ॽ के़हाङ्‌जुम्‍मिङ्‌ग सदादिङ् वाॽरो॥ हे़क्‍क्‍याङ् खे़ने़ॽ के़हाङ्‌तक्‍काःत्तिल्‍ले़ के़मनाहाॽओ साम्‌योनिमान्‍नु हाङ् के़जोगुॽरो॥

९ खे़ने़ॽ साम्‌योनिमान् मिःम्‍जि के़मे़त्तु हे़क्‍क्‍याङ् ताप्‍फे़ःम्‍बान् के़जिःत्तुआङ् वाॽ॥ खे़ल्‍ले़ चोगुल्‍ले़ खे़ने़ॽ के़निङ्‌वाॽफुमाङ्‌ङिल्‍ले़ सःत्ते़आङ् निःङ्‌गेःल्‍ले़ माङ्‌थुक्‍मा के़बिरे़आङ् के़न्‍जुम्‍हाॽनुःल्‍ले़आङ् थाःङ् के़युक्‍खे़रो॥”

१० खुने़ॽ याम्‍मो पाःत्तुॽ,

“यहवे दाङ्‌बे, तोलिङ्‌सोमुओ खे़ने़ॽग इक्‍सादिङ् खाम्‍बेःक्‍माल्‍ले़न् ने़म्‍भोगे़न् पाङ्‌यक् के़ने़स्‍सु हे़क्‍क्‍याङ् तरःङ्‌दिङ् ताङ्‌साक्‍किन् के़हुक्‍किल्‍ले़ के़जोगुरो॥

११ खे़ङ्‌हाॽ मे़मे़क् मे़बेःक् कर खे़ने़ॽ सदादिङ् के़वाॽरो॥ खे़ङ्‌हाॽग चाङ्‌देःत् कुइसिःक् मे़यःत् मे़दे़ःङ् मे़बेःक्‍लो॥

१२ खे़ने़ॽ लगेःत्तिन् कुइसिःक् खे़ङ्‌हाॽ के़भाक्‍तुसिरो हे़क्‍क्‍याङ् कुद्रे़ःक् चाङ्‌देःत् कुइसिःक्‍के खे़ङ्‌हाॽ लाप्‍के़भुसुसिरो॥ कर खे़ने़ॽग आप्‍फाल्‍ले़आङ् के़न्‍ले़क्‍सिङ्‌ङिन् हे़क्‍क्‍याङ् खे़ने़ॽ सदादिङ् कुहिङ्‌वे़त् के़वाॽरो॥”

१३ निङ्‌वाॽफुमाङ्‌ङिल्‍ले़ आबुगे़न् कुस्‍सान् कुइसिःक् आत्‍तिन् माङ्‌लाइङ्‌बाहाॽआङ् अक्‍खेलॽरिक् मे़मे़त्तुन्‍छिन्‍लो,

“खे़ने़ॽ के़निङ्‌मिहाॽ के़युक्‍को मे़न्‍दाःत्‍छिङ्‌ङे थारिक् आजुप्‍साङ् ले़प्‍माङ् युङे़ॽओ॥”

१४ कर माङ्‌लाइङ्‌बाहाॽग निङ्‌वाॽफुमाङ्‌ङिल्‍ले़ से़न्‍लप् पिरुसिबाहाॽरे़ खुनिॽ लागि माङ्‌सेवा के़जोःक्‍पा साम्‍सिरक्‍लो॥

पयम् से़न्‍लप्

२

खे़ल्‍ले़ चोगुल्‍ले़ आनिॽ आघे़प्‍सुम्‍बा ये़सुरे़ कुयाःम्‍बेओबा से़क्‍खान् आल्‍लसाङ् यरिक् नुरिक्‍काङ् निङ्‌वाॽ पिमाए पोङ्‌लो, मे़ःन्‍ने़ फाॽग्र आनिॽ खे़प्‍मोलाम् आले़ःङ् आबेःक्‍लो॥

२ थेआङ्‌भे़ल्‍ले़ माङ्‌लाइङ्‌बाहाॽरे़ इङ्‌मे़भोसुबा इङ्‌घङ्‌ङिन् से़क्‍खा पोःक्‍खे़आङ् वाॽ, हे़क्‍क्‍याङ् निङ्‌वाॽफुमाङ्‌ङिल्‍ले़ पान् के़भेःम्‍बाहाॽ नु इङ्‌जाङ् खे़म्‍मा मे़न्‍दे़म्‍नाबाहाॽ के़रे़क् खोमा के़बोङ्‌बा खुम्‍दिङ् पिरुसि॥

३ आनिॽआङ् कन् पयम् यम्‍बा से़न्‍लप्‍पिन् आनाॽरुम्‍ने़ फाॽग्र आक्‍खेलॽरिक् ताङ्‌मा आसुक्‍पाबे? कन् से़न्‍लप्‍पिन् दाङ्‌बाल्‍ले़ आबाङे काक्‍नु तगि इङ्‌भोसुआङ् वये़, हे़क्‍क्‍याङ् खुने़ॽलाम् के़घे़म्‍बाहाॽरे़ कन् पाःन्‍निन् आनिॽ निःन्‍धो आम्‍जोगे़ आम्‍बिरे़आङ् वाॽरो॥

४ निङ्‌वाॽफुमाङ्‌ङिल्‍ले़आङ् खुने़ॽ चोगुबा मिक्‍सेःन्‍हाॽ नु निङ्‌वाॽ के़माबा याःम्‍बक्‍हाॽलाम्‍बा हे़क्‍क्‍याङ् आबाङे कुनिङ्‌वाॽ कुइसिःक् नसानिबाहाॽ हाःत्तुसिबा सेसेमाङ्‌ङिल्‍ले़न् पर्धाःम्‍हाॽलाम्‍बा कन् पाःन्‍निन् निःन्‍धो चोगुरो॥

से़न्‍लप्‍पो लाम्‍गे़लोबा

५ निङ्‌वाॽफुमाङ्‌ङिल्‍ले़ आनिगे पाःत्तुम्‍बे़बा कन् के़दाबार के़बप्‍पा इक्‍सादिङ् खाम्‍बेःक्‍मान् माङ्‌लाइङ्‌बाहाॽरे़ खुनिॽ युक्‍को मे़बिरुन्‍छिन्‍लो॥

६ कर साम्‌योसाप्‍लाओ थिक् ते़न्‍नो अक्‍खेलॽरिक् साप्‍ते़आङ् पत्,

“मनान् थेआङ् निङ्‌वाॽ के़इःत्तुबे, इग्र मे़न्‍छाम् याप्‍मिन् हाःत्ताङ् कम्‍ब्राङ् के़मे़त्‍तुबे?

७ खे़ङ्‌हाॽग माङ्‌लाइङ्‌बाहाॽनुःल्‍ले़ च्‍यॽरक् योयोक् के़जोगुसि, खे़ङ्‌हाॽ मिमिदिङ् नु मिङ्‌सो इङ्‌धाङ्‌ले़ तिचःन् के़घुःक्‍तुसिरो॥

८ हे़क्‍क्‍याङ् काक् पाःन्‍हाॽ खे़ङ्‌हाॽरे़ खुनिॽ युक्‍को के़युक्‍खुरो॥”

निङ्‌वाॽफुमाङ्‌ङिल्‍ले़ काक् पाःन्‍हाॽ खे़ङ्‌हाॽरे़ खुनिॽ युक्‍को युक्‍खुल्‍ले़ खुने़ॽ कुयुक्‍को मे़दारुन्‍बा थेआङ् होप्‍लो॥ हे़क्‍केसाङ् कन् ये़म्‍मो काक् पाःन्‍हाॽ खुनिॽ युक्‍को वाॽबा आन्‍निःसुम्‍मिन्‍लो॥

९ कर आनिॽ ये़सुन् आनिसुम्‍लो॥ खुने़ॽग माङ्‌लाइङ्‌बाहाॽनुःल्‍ले़आङ् च्‍यॽरक् योयोक् वये़, आल्‍लग खुने़ॽ सिमे़न्‍नो तुक्‍खे च्‍ये़बाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ मिमिदिङ् नु मिङ्‌सो इङ्‌धाङ्‌ङिल्‍ले़न् तिचःन् खुःक्‍तुआङ् वाॽ॥ हे़क्‍केलॽरिक् निङ्‌वाॽफुमाङ्‌ङिल्‍ले़ कुलुङ्‌गुम्‍लाम् खुने़ॽ काक् मे़न्‍छाम् याप्‍मिरे़ लागि सिमे़न् साॽरुरो॥

१० काक् पाःन्‍हाॽग निङ्‌वाॽफुमाङ्‌ङिल्‍ले़न्‍लो, हे़क्‍क्‍याङ् काक् पाःन्‍हाॽग कुमुक्‍साम्‍लाम्‍बा नावागे़न् चइःत्तिन् ने़स्‍से़बारो॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ ये़सुन् इनोगे़न् तुक्‍खेलाम्‍बा कुलिङ्‌दो के़त्तुल्‍ले़ नुबा नु कुदङ्‌बा पान् चोगुरो॥ हे़क्‍केलॽरिक् ये़सुरे़ यरिक् मुॽइदाङ्‌साहाॽ से़न्‍लप्‍पो लाम्‍लोसुसिॽआङ् कुमिमिदिङ्‌ङिल्‍ले़न् लक्‍के़घोबा मे़बोःक्‍खे़रो॥

११ मनाहाॽ लायोलाम् सेसे के़जोःक्‍पा ये़सुन् नु सेसे के़बोङ्‌बाहाॽग लत्‍थिक् हिम्‍सयङ्‌सिरो, खे़ल्‍ले़ चोगुल्‍ले़ खे़ङ्‌हाॽ आन्‍साॽसि मे़प्‍मासि खुने़ॽ मे़नुःन्‍ने़न्‍लो॥

१२ खुने़ॽ निङ्‌वाॽफु साम्‍लोसुम्‍मो अक्‍खेलॽरिक् निङ्‌वाॽफुमाङ्‌ङिन् मे़त्तुॽ,

“इङ्‌गाॽ के़मिङ्‌ङिन् आन्‍साॽसि इङ्‌भोसुङ्‌सिङ्‌लो, हे़क्‍क्‍याङ् के़मना लुम्‍मो इङ्‌गाॽ ने़म्‍भोगे़न् के़नारा फोसुङ्‌लो॥”

१३ हे़क्‍क्‍याङ् याम्‍मो पाःत्तुॽ,

“इङ्‌गाॽ निङ्‌वाॽफुमाङ्‌ङो नसान् युक्‍खुङ्‌लो॥”

खुने़ॽ याम्‍मोआङ् पाःत्तुॽ,

“इङ्‌गाॽ कप्‍मो निङ्‌वाॽफुमाङ्‌ङिल्‍ले़ पिराङ्‌बा मनाहाॽनु वाॽआरो॥”

१४ खे़न् मनाहाॽरे़ग नासिङ्‌गे़न् थक् मे़गत्तुबाल्‍ले़ चोगुल्‍ले़ ये़सुःन्‍नाङ् खे़ङ्‌हाॽ हे़क्‍केए पोःक्‍खे़रो॥ हे़क्‍केलॽरिक् आबाङे कुसिमे़न्‍लाम्‍बा सिमे़ल्‍ले़न् मुक्‍साम् के़गप्‍पा माफे़न्‍साम्‍मिन् मे़म्‍भै चोगु॥

१५ हे़क्‍क्‍याङ् सिमे़न्‍नु के़गिःबाहाॽरे़ खुनिॽ किःमे़ल्‍ले़ हिङ्‌हिङ् थारिक् योक् चोगुसिबाहाॽ चोःक्‌युम्‍भो पिमासि फाॽआङ् खुने़ॽ हे़क्‍के चोगुबारो॥

१६ से़क्‍खाःल्‍ले़ग खुने़ॽ माङ्‌लाइङ्‌बाहाॽग मे़ःन्, कर अब्राहामरे़ कुमुॽइदाङ्‌साहाॽने़ कम्‍ब्राङ् मे़त्तुसिॽरो॥

१७ खे़ल्‍ले़ चोगुल्‍ले़ खुने़ॽग निङ्‌वाॽफुमाङ्‌ङिन् सेवा के़जोःक्‍पा लुङ्‌गुम्‍साबा नु नसाःन्‍साबा मानिङ्‌वाॽफुसाम्‍बा पोङ्‌से़ काक् परिक्‍ले़ आनिॽ हे़क्‍के पोङ्‌मा पोःक्‍खे़रो॥ हे़क्‍क्‍याङ् आनिॽ लायोल्‍ले़न् ले़प्‍मि पिमा के़सुक्‍पा सिदुङ्‌जभा पोःक्‍खे़रो॥

१८ खुने़ॽ हङ्‌साॽमो थ्‍ये़आङ् आबाङे तुक्‍खे च्‍ये़बाल्‍ले़ चोगुल्‍ले़ हङ्‌साॽमो के़धाबाहाॽग खुने़ॽ कुभाॽ पिमा सुक्‍तुसिॽरो॥

ख्रिस्‍ते़न् मोसान्‍नुःल्‍ले़आङ् पयम् यम्‍बा चोक्

३

खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, निङ्‌वाॽफुमाङ्‌ङिल्‍ले़ आबाङे सेसे कुमना पोङ्‌माआङ् साङ्‌ग्राम्‍पेदाङ् पेःक्‍मा लक् के़घोसुम्‍बाल्‍ले़ चोगुल्‍ले़ आनिॽ सेःक्‌युक्‍मिबा नु मानिङ्‌वाॽफुसाम्‍बा फाॽआङ् ते़न्‍दिङ् आजोगुम्‍बा ये़सुन् निङ्‌वाॽ इःत्ते़म्‍मे़ॽओ॥

२ मोसाःन्a निङ्‌वाॽफुमाङ्‌ङिल्‍ले़ काक् कुहिम्‍सयङ्‌ङो नसाःन्‍साबा पोःक्‍खे़बा कुइसिःक् ये़सुःन्‍नाङ् खुने़ॽ सेःक्‌युक् के़जोःक्‍पाल्‍लो ताःक्‍पोसाबा पोःक्‍खे़॥

३ हिम्‍मिन्‍नुःल्‍ले़आङ् हिम् के़जोःक्‍पे़न् साॽरिक् मिङ्‌सो इङ्‌धाङ् पिमा लाॽरुबा कुइसिःक्‍के ये़सुन् मोसाःन्‍नुःल्‍ले़आङ् मिङ्‌सो इङ्‌धाङ्‌साबा पोःक्‍खे़रो॥

४ के़रे़क् हिम्‍हाॽग मनाहाॽरे़ मे़जोगुबारो, कर काक् पाःन्‍हाॽ के़जोःक्‍पाङ्‌ग निङ्‌वाॽफुमाङ्‌ङिन्‍नेरो॥

५ आल्‍ल मोसाःङ्‌ग के़दाबा ये़म्‍मो पाःप्‍मा के़बोङ्‌बा पाःन्‍निल्‍ले़ कुयाःम्‍बेओ पाःप्‍मा फाॽआङ् खुने़ॽ निङ्‌वाॽफुमाङ्‌ङिल्‍ले़ काक् कुहिम्‍सयङ्‌ङो नसाःन्‍साबा से़वारोबा वये़रो॥

६ कर ख्रिस्‍ते़ङ्‌ग निङ्‌वाॽफुमाङ्‌ङिल्‍ले़ कुहिम्‍सयङ्‌ङो नसाःन्‍साबा आबुगे़न् कुस्‍सारो॥ ख्रिस्‍तओबा आनिॽ आजोगुम्‍बा निङ्‌साङ्‌ङिन् मे़ल्‍ले़त्ते हाङ्‌हाङ्‌ङाङ् आवाॽने़ फाॽग्र आनिॽआङ् निङ्‌वाॽफुमाङ्‌ङिल्‍ले़ कुहिम्‍सयङ्‌ङोबासिरो॥

निङ्‌वाॽफुमाङ्‌ङिल्‍ले़ कुमनाहाॽरे़ खुनिॽ नाःम्‍सिङ्‌मान्

७ खे़ल्‍ले़ चोगुल्‍ले़ सेसेमाङ्‌ङिल्‍ले़ अक्‍खेलॽरिक् पाःत्तुबा हे़क्‍के,

“आइन् खुने़ॽ कुइक्‍लान् के़घे़प्‍सुम्‍मिल्‍ले़

८ एःक्‍सादे़न्‍नो इस्राइलिहाॽरे़ निङ्‌वाॽफुमाङ्‌ङिन् हङ्‌मे़साॽरुबा ये़म्‍मो बिफ्‍युङ् मे़जोगुबा कुइसिःक् खिनिॽ निङ्‌वाॽबान् के़धुङ्‌बा मे़जोगे़म्‍मिन्‍ने़ॽओ॥

९ खे़प्‍मो खिनिॽ थाःक्‍थे़बाहाॽरे़ इङ्‌गाॽ आनासि थःप्‍मान् मे़साॽरु हे़क्‍क्‍याङ् खे़ङ्‌हाॽरे़ तङ्‌बे लिबोङ् (४०) थारिक् चोगुङ्‌बा आयाःम्‍बक्‍किन् मे़निसु॥

१० खे़ल्‍ले़ चोगुल्‍ले़ खे़न् थाःक्‍हाॽनु इङ्‌गाॽ आसिक् पोगे़आङ् पाःत्तुङ्, ‘खे़ङ्‌हाॽरे़ खुनिॽ सिक्‍लुङ्‌मान् सदादिङ् ताप्‍पे़ॽरो, हे़क्‍क्‍याङ् खे़ङ्‌हाॽरे़ आलाम्‍मिन् कुसिङ् मे़न्‍निःत्ते मे़वाॽरो॥’

११ हे़क्‍केःल्‍ले़ इङ्‌गाॽ आसिक् पोःक्‍मो अक्‍खेलॽरिक् माङ्‌हे़क्‍सिङ्‌ङाङ्‌लो, ‘खे़ङ्‌हाॽग इङ्‌गाॽ यारिप् चोगुङ्‌बा नाःम्‍सिङ्‌मा ते़न्‍नो आप्‍फाल्‍ले़आङ् लाःप्‍मा मे़ङ्‌घोने़न्‍लो॥’”

१२ आमिःम् फुॽनुसाॽ नु ने़ॽनुसाॽसे, खिनिॽ लुम्‍मो ताप्‍फे़ःम्‍बा नु नसान् मे़न्‍जोःक्‍मनाबा निङ्‌वाॽबाल्‍ले़ खिनिॽ आजुनि निङ्‌वाॽफुमाङ्‌लाम्‍बा माःङ्‌घा के़न्‍जोगिन्‍ल फाॽआङ् सिङ्‌सिङ् लॽरे़म्‍मे़ॽओ॥

१३ “आइन्‍बा ये़न्” मे़प्‍नाबा पाःन्‍ने़न् वाॽर थारिक्, थिक्‍ले़ वेॽइन् खाहुन् पिआसिम्‍मे़ॽओ, हे़क्‍क्‍याङ् लायोल्‍ले़न् इङ्‌ले़क्‍किल्‍ले़ खिनिॽ आत्‍तिल्‍ले़ कुसिक्‍लुङ्‌मे़न्‍निन्‍नाङ् के़साःक्‍पा मे़बोङ्‌ने़ल्‍ल॥

१४ आनिॽ तगि नसान् आजोगुम्‍बा ये़म्‍मो खुने़ॽ ताःक्‍पो आजोगुम्‍बा कुइसिःक् कुनुप्‍मो थारिक् नसाःन्‍साबा आबोङ्‌ने़ फाॽग्र ख्रिस्‍ते़न्‍नु लक्‍के़घोबा आबोःक्‍खे़आङ् आवाॽरो॥

१५ साम्‌योसाप्‍लाःल्‍ले़ अक्‍खेलॽरिक् साम्‍दिङ् आबिॽरो,

“आइन् खुने़ॽ कुइक्‍लान् के़घे़प्‍सुम्‍मिल्‍ले़ इस्राइलिहाॽरे़ बिफ्‍युङ् मे़जोगुबा कुइसिःक् खिनिॽ निङ्‌वाॽइन् के़धःप्‍पा मे़जोगे़म्‍मिन्‍ने़ॽओ॥”

१६ निङ्‌वाॽफुमाङ्‌ङिल्‍ले़ कुइक्‍लान् मे़घे़प्‍सुसाङ् खुने़ॽ कुदक्‍ले़ङ्‌वाओ बिफ्‍युङ् के़जोःक्‍पाहाॽ आत्‍तिन्‍हाॽ मे़वये़बे? हाबा खे़न् मोसारे़ मिस्र लाजेॽलाम् लःत्तुसिबा मनाहाॽए मे़ःन्‍छिबि?

१७ हे़क्‍क्‍याङ् तङ्‌बे लिबोङ् थारिक् निङ्‌वाॽफुमाङ्‌ङिल्‍ले़ कुसाक्‍के़न् के़भोःङ्‌बाहाॽ आत्‍तिन्‍हाॽ मे़वये़बे? एःक्‍सादे़न्‍नो लायो के़जोःक्‍पाआङ् के़सिःबा मनाहाॽए मे़ःन्‍छिबि?

१८ हे़क्‍क्‍याङ् निङ्‌वाॽफुमाङ्‌ङिल्‍ले़ यारिप् चोगुबा नाःम्‍सिङ्‌दे़न्‍नो आप्‍फाल्‍ले़आङ् लाःप्‍मा के़ङ्‌घोसिन्‍लो लॽरिक् आत्‍तिन्‍हाॽनु माङ्‌हे़क् चोगुआङ् वये़बे? कुइङ्‌जाङ् इःप्‍मा नाःप्‍मा मे़न्‍दे़म्‍मनाबा मनाहाॽनुए मे़ःम्‍बि?

१९ हे़क्‍केःल्‍ले़ खे़ङ्‌हाॽग खुनिॽ नसान् मे़न्‍जोःक्‍मनाबा निङ्‌वाॽबाल्‍ले़ चोगुल्‍ले़ खे़न् नाःम्‍सिङ्‌दे़न्‍नो लाःप्‍मा मे़ङ्‌घोःसुम्‍बान् आनिःसुम्‍लो॥

a 

३:२ मोसाःन्– खुने़ॽ उनाहुरिओ यहुदिहाॽरे़ खुनिॽ लाम्‍लोबा वये़॥ खे़ङ्‌हाॽ योक् मे़वये़बा मिस्र लाजेॽलाम् लाम्‍लोसुसि लःत्तुसि॥ खुने़ॽए यहुदिहाॽ निङ्‌वाॽफुमाङ्‌ङिल्‍ले़ कुसाम्‌योथिम् इङ्‌जाङ् पिरुसि॥

नाःम्‍सिङ्‌दे़न्‍निल्‍ले़न् माङ्‌हे़क्

४

खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुनाःम्‍सिङ्‌दे़न्‍नो लाःप्‍मा माङ्‌हे़क् वाॽरए खिनिॽ लुम्‍मो आत्‍तिन्‍हाॽआङ् कन् माङ्‌हे़क्‍किन् मे़ङ्‌घोःम्‍नाबा मे़म्‍बोङ्‌ने़न्‍ल फाॽआङ् आनिॽ सिङ्‌सिङ् ये़क्‌ये़क् लॽरिरो॥

२ आनिॽओ कुइसिःक्‍के खे़ङ्‌हाॽरोआङ् सुनाइङ् इङ्‌भोसे़आङ् वये़, कर खे़ङ्‌हाॽरे़ खे़न् मे़घे़प्‍सुबा पाःन्‍निन् नसान् मे़न्‍जोगुम्‍बाल्‍ले़ चोगुल्‍ले़ खे़ङ्‌हाॽरे़ थेआङ् इन्‍धाःङ् मे़ङ्‌घोसुन्‍लो॥

३ कर आनिॽ नसान् के़जोःक्‍पाहाॽरक् कन् नाःम्‍सिङ्‌दे़न्‍नो आलाःत्‍लो॥ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ पाःत्तुआङ् वाॽ,

“आसिक् पोगे़आङ् खे़ङ्‌हाॽग इङ्‌गाॽ यारिप् चोगुङ्‌बा नाःम्‍सिङ्‌दे़न्‍नो आप्‍फाल्‍ले़आङ् लाःप्‍मा मे़ङ्‌घोने़न् फाॽआङ् माङ्‌हे़क्‍सिङ्‌ङाङ्‌लो॥”

हे़क्‍केसाङ् निङ्‌वाॽफुमाङ्‌ङिल्‍ले़ कुनाःम्‍सिङ्‌दे़न्‍निङ्‌ग नावागे़न् चइःत् ने़स्‍से़ल्‍ले़सा चोगे़ सुरे़आङ् वये़रो॥

४ लत्‍छा साम्‌योसाप्‍ला लक्‍को नुसिगेक्‍पा ये़न्‍निल्‍ले़ कुयाःम्‍बेओ अक्‍खेलॽरिक् पाःत्तुआङ् पत्,

“निङ्‌वाॽफुमाङ्‌ङिल्‍ले़ चोगुबा याःम्‍बक्‍कोनु नुसिगेक्‍पा ये़न्‍नो नाःम्‍सिङ्‌लो॥”

५ हे़क्‍क्‍याङ् याम्‍मो खे़न् वेॽस्‍मा लक्‍को खुने़ॽ अक्‍खे पाःत्तु,

“खे़ङ्‌हाॽग इङ्‌गाॽ यारिप् चोगुङ्‌बा नाःम्‍सिङ्‌दे़न्‍नो आप्‍फाल्‍ले़आङ् लाःप्‍मा मे़ङ्‌घोने़न्‍लो॥”

६ कुभारे़ग आल्‍लसाङ् खे़न् नाःम्‍सिङ्‌दे़न्‍नो लाःप्‍मा मे़घोःसुॽ॥ कर वेॽहाॽरोग सुनाइङ्‌ङिन् तगि इङ्‌भोसे़आङ् वये़साङ् खे़ङ्‌हाॽ इङ्‌जाङ् इःप्‍मा नाःप्‍मा मे़न्‍दे़न्‍दे़न्‍बाल्‍ले़ चोगुल्‍ले़ खे़ङ्‌हाॽ मे़न्‍लासे़न्‍लो॥

७ निङ्‌वाॽफुमाङ्‌ङिल्‍ले़ कुनाःम्‍सिङ्‌दे़न्‍नो लाःप्‍मा वेॽस्‍मा ये़न्‍धिक् निःन्‍धो चोगुआङ् वाॽ॥ खे़न् ये़न्‍निङ्‌ग आइन्‍नेरो॥ खे़न् तगि पाःत्तुबा पाःन्‍निन् दाउद हाङ्‌लाम् खुने़ॽ यरिक् ये़म् एगाङ् याम्‍मो पाःत्तु,

“आइन् खुने़ॽ कुइक्‍लान् के़घे़प्‍सुम्‍मिल्‍ले़ खिनिॽ निङ्‌वाॽइन् के़धःप्‍पा मे़जोगे़म्‍मिन्‍ने़ॽओ॥”

८ थेआङ्‌भे़ल्‍ले़ यहोसुरे़a खे़ङ्‌हाॽ कन् नाःम्‍सिङ्‌मा ते़न्‍निन् पिरुसिआङ् वये़ल्‍ले़ग निङ्‌वाॽफुमाङ्‌ङिल्‍ले़ हे़क्‍केलॽरिक् वेॽस्‍मा नाःम्‍सिङ् ये़न्‍निल्‍ले़ कुयाःम्‍बेओ याङ्‌सि मे़बाःत्तुन्‍बामे़न्॥

९ कर निङ्‌वाॽफुमाङ्‌ङिल्‍ले़ कुयाप्‍मिहाॽरे़ खुनिॽ नाःम्‍सिङ् ये़न्‍निन् तामा के़बोङ्‌बा वाॽरो॥

१० थेआङ्‌भे़ल्‍ले़ निङ्‌वाॽफुमाङ्‌ङिन् कुयाःम्‍बक्‍लाम्‍बा नाःम्‍सिङ्‌बा कुइसिःक् निङ्‌वाॽफुमाङ्‌ङिल्‍ले़ कुनाःम्‍सिङ्‌दे़न्‍नो के़लाःप्‍पाहाॽआङ् खुनिॽ याःम्‍बक्‍लाम्‍बा मे़नाःम्‍सिङ्‌लो॥

११ खे़ल्‍ले़ चोगुल्‍ले़ आनिॽ खे़न् नाःम्‍सिङ्‌मो लाःप्‍मा सिक्‍सम्‍ल निङ्‌वाॽ चोगुम्‍लो॥ हे़क्‍केलॽरिक् इस्राइलिहाॽ निङ्‌वाॽफुमाङ्‌ङिल्‍ले़ कुइङ्‌जाङ् मे़भेःन्‍दुआङ् मे़मे़गे़बा कुइसिःक् आत्‍तिन्‍हाॽआङ् मे़म्‍मे़क्‍ने़न्‍लरो॥

१२ निङ्‌वाॽफु पाःन्‍जाक्‍किङ्‌ग कुहिङ्‌वे़त् नु चोक्‍साम्‍बा चोक्‍लो॥ खे़ङ्‌ग ने़प्‍जाङ् ले़प्‍माङ् कुया के़बप्‍पा खागे़सुक्‍पा ताभेःन्‍नुःल्‍ले़आङ् खागे़सुक्‍पा चोक्‍लो॥ खे़ल्‍ले़ याम्‍साम्‍मिन् नु सक्‍मासाम्‍मिन् से़न्‍दुॽ हे़क्‍क्‍याङ् ये़प्‍पाल्‍ले़ कुदुम्‍बे़ॽ नु कुसिन् लस्‍सुआङ् से़न्‍दुॽ॥ आनिॽ निङ्‌वाॽसुम्‍मिन् नु निङ्‌वाॽ इःप्‍मान् से़म्‍मा सुक्‍तुॽरो॥

१३ निङ्‌वाॽफुमाङ्‌ङिल्‍ले़ कुनिमाओलाम्‍बा काक् नावागे़न् चइःत्तो थे़माःन्‍नाङ् चिङ्‌सिङ्‌मा मे़सुक्‍ने़न्‍लो॥ खुने़ॽ कुदगि काक् पाःन्‍हाॽ नुरिक्‍काङ् निधाःप्‍लो, हे़क्‍क्‍याङ् आनिॽ आजोगुम्‍बा काक् पाःन्‍हाॽरे़न् खारात् खुने़ॽए आनिॽ पिमा पोङ्‌लो॥

ये़सुन् आनिॽ पयम् मानिङ्‌वाॽफुसाम्‍बारो

१४ आल्‍ल, आनिॽ ते़न्‍दिङ् आजोगुम्‍बा नसाःन्‍निन् थरुम्‍लो, थेआङ्‌भे़ल्‍ले़ साङ्‌ग्राम्‍पेदाङ्‌ङो के़बेःक्‍पाआङ् के़वाॽबा निङ्‌वाॽफुसा ये़सु पयम् मानिङ्‌वाॽफुसाम्‍बान् आनिॽ आगत्तुम्‍लो॥

१५ आनिॽ मानिङ्‌वाॽफुसाम्‍बाल्‍ले़ नसाःन्‍नो के़धुम्‍बा आन्‍जोःक्‍ने़म्‍बा पाःन्‍निन् कुसिङ्‌निःत्‍तुॽ, थेआङ्‌भे़ल्‍ले़ खुने़ॽआङ् आनिॽ हे़क्‍केए काक् परिक्‍पा हङ्‌साॽमान् ताःक्‍तु, कर खुने़ॽ लायो मे़जोगुन्‍लो॥

१६ खे़ल्‍ले़ चोगुल्‍ले़ आनिॽ मे़ङ्‌गिए मे़न्‍नुःन्‍ने लुङ्‌गुम्‍दाङ्‌बा निङ्‌वाॽफुमाङ्‌ङिल्‍ले़ कुहाङ्‌युक्‍नाओ त्‍ये़ॽइरो॥ खे़प्‍मोग आनिॽ चाहाबो आधाःल्‍ले़ कुभाॽ खोमा फाॽआङ् लुङ्‌दुक् नु लुङ्‌गुम्‍मिन् आघोसुम्‍लो॥

a 

४:८ मोसान् स्‍ये़आङ् यहोसुःन् यहुदिहाॽरे़ खुनिॽ लाम्‍लोबा पोःक्‍खे़, हे़क्‍क्‍याङ् खुने़ॽ निङ्‌वाॽफुमाङ्‌ङिल्‍ले़ पिनिङ् फाॽआङ् माङ्‌हे़क् चोगुबा लाजेॽओ खे़ङ्‌हाॽ लाम्‍लोसुसि॥

५

आत्‍तिन् मानिङ्‌वाॽफुसाम्‍बान्‍छाङ् मनाहाॽलाम्‍बाए सेःक्‍काङ् मे़न्‍छाम् याप्‍मिहाॽरे़ लागि निङ्‌वाॽफुमाङ्‌ङिन् सेवा चोःक्‍से़ सेःक्‌युक् पोङ्‌लो॥ खे़ल्‍ले़ मे़न्‍छाम् याप्‍मिहाॽरे़ खुनिॽ लायोन् ले़प्‍मि खोमा फाॽआङ् मनाहाॽरे़ लागि चोभाॽ नु सिदुङ्‌जभा तोःन्‍दुॽरो॥

२ खुने़ॽग थेआङ् निङ्‌वाॽ मे़ङ्‌घोए के़वाॽबाहाॽ हे़क्‍क्‍याङ् ताप्‍के़बे़ॽबाहाॽनु चुङ्‌जिगे़न् नःम्‍नःम्‍माङ् वाॽमा सुक्‍लो, थेआङ्‌भे़ल्‍ले़ खुने़ॽ आबाङेआङ् पान् फेःम्‍मा के़सुक्‍पा मे़न्‍छाम् याप्‍मिएरो॥

३ बा खे़ल्‍ले़ चोगुल्‍ले़ए मे़न्‍छाम् याप्‍मिहाॽरे़ खुनिॽ लायोल्‍ले़ लागिरक् मे़ःन्, कर खुने़ॽ आबाङे कुलायोल्‍ले़ लागिआङ् सिदुङ्‌जभा तोःम्‍माए पोङ्‌लो॥

४ आत्तिल्‍ले़आङ् आबाङे कन् मिङ्‌सो इङ्‌धाङ्‌ङिन् ताःक्‍मा मे़सुक्‍तुन्‍लो, कर मानिङ्‌वाॽफुसाम्‍बा हारुने़न्a निङ्‌वाॽफुमाङ्‌ङिल्‍ले़ उःत्तुबा कुइसिःक् निङ्‌वाॽफुमाङ्‌ङिल्‍ले़ खुने़ॽ उःप्‍माए पोङ्‌लो॥

५ ख्रिस्‍तरे़आङ् अक्‍खेलॽरिक् मानिङ्‌वाॽफुसाम्‍बा पोङ्‌मा मिङ्‌सो इङ्‌धाङ्‌ङिन् आबाङे मे़दाःक्‍तुन्‍लो, कर निङ्‌वाॽफुमाङ्‌ङिल्‍ले़ खुने़ॽ सेःक्‌युक् चोगुर मे़त्तु,

“खे़ने़ॽग इङ्‌गाॽ आबुगे़न् आस्‍साने़ फाॽआङ् इङ्‌भोसुङ्‌लो, आइन् इङ्‌गाॽ खे़ने़ॽ पानुदिङ् के़म्‍बा पोःक्‍खाङ्‌ङाङ् वाॽआरो॥”

६ हे़क्‍क्‍याङ् साम्‌योसाप्‍लाओबा वेॽस्‍मा लक्‍को खुने़ॽ अक्‍खेलॽरिक् पाःत्तुॽ,

“खे़ने़ॽग मल्‍किसे़दे़कb कुइसिःक्‍पा सदादिङ् के़वाॽबा निङ्‌वाॽफुसाम्‍बाने़रो॥”

७ ये़सुन् इक्‍सादिङ् खाम्‍बेःक्‍मो नासिङ्‌गे़न् थक्‍को वये़ल्‍ले़ खुने़ॽ मिक्‌वानु चक् चक् साॽरिक् हाबे़र सिमे़न्‍लाम् ताङ्‌से़ःप्‍मा के़सुक्‍पे़न् पेलि फाक्‍तुर तुवा चोगुरो॥ खुने़ॽ निङ्‌वाॽफुमाङ्‌ङिन् मिङ्‌सो इङ्‌धाङ् पिरुर सेवा चोगुबाल्‍ले़ खुने़ॽ चोगुबा तुवान् निङ्‌वाॽफुमाङ्‌ङिल्‍ले़ ताःक्‍तुरो॥

८ खुने़ॽग निङ्‌वाॽफुमाङ्‌ङिल्‍ले़ आबाङे आबुगे़न् कुस्‍सा वये़साङ् तुक्‍खे च्‍ये़बाओलाम् इङ्‌जाङ्‌गे़म्‍बा पोङ्‌मा हुॽसिङ्,

९ हे़क्‍क्‍याङ् कुसाङ् लस्‍सुआङ् कुइङ्‌जाङ् के़इःप्‍पा के़नाःप्‍पा के़रे़क्‍ले़ लागि खुने़ॽ मे़न्‍नुप्‍मनाबा से़न्‍लप्‌रे़ कुबुन् पोःक्‍खे़रो॥

१० हे़क्‍क्‍याङ् निङ्‌वाॽफुमाङ्‌ङिल्‍ले़ खुने़ॽग मल्‍किसे़दे़क कुइसिःक्‍पा मानिङ्‌वाॽफुसाम्‍बा सेःक्‌युक् चोगुरो॥

नसाःन्‍नो के़धुम्‍बा पोङ्‌मा सुजा

११ कल्‍ले़ कुयाःम्‍बेओग आनिगे यरिक् पाःप्‍मा कत्तुम्‍बे़रो, कर खिनिॽ निङ्‌वाॽ के़धुङ्‌बा के़बोःक्‍खिबाल्‍ले़ चोगुल्‍ले़ पोधक् चोःक्‍मा साक्‍लो॥

१२ से़क्‍खाःल्‍ले़ कन् ये़म् थारिक्‍ले़ग खिनिॽग वेॽहाॽ के़हुॽबा सिक्‍साम्‍बा पोङ्‌मा के़बोङ्‌बा वये़, कर खिनिॽने़ निङ्‌वाॽफु पाःन्‍जाक्‍किल्‍ले़ कुहेःक्‍सिङ्‌मा निसाम्‍मिन् याम्‍मो हुॽमा के़बोङ्‌बा के़बोःक्‍खिआङ् के़वयिॽरो॥ खिनिॽग कुजा चामा मे़न्‍छुक्‍मना नुरक् के़धुङ्‌बा अङे़ःक्‌वा कुइसिःक् के़वयिॽरो॥

१३ नुरक् के़धुङ्‌बान् अङे़ःक्‌वा चोःक्‍काङ् खे़ल्‍ले़ नुबा नु ताप्‍फे़ःम्‍बा थेआङ् कुसिङ् निःप्‍मा मे़सुक्‍तुन्‍लो॥

१४ कर कुजाःङ्‌ग तुम्‍स्‍याक् के़बोङ्‌बाल्‍ले़ लागिने़रो॥ खे़ङ्‌ग चक्‍मे़ल्‍लॽए सधासिङ्‌बाल्‍ले़ चोगुल्‍ले़ खे़ल्‍ले़ नुबा नु ताप्‍फे़ःम्‍बा पाःन्‍निन् से़म्‍मा सुक्‍तुॽरो॥

a 

५:४ हारुने़न्– खुने़ॽ मोसारे़ कुम्‍भुॽ वये़॥ निङ्‌वाॽफुमाङ्‌ङिल्‍ले़ हारुने़न् इस्राइलिहाॽरे़न् मानिङ्‌वाॽफुसाम्‍बा पोङ्‌से़ उःत्तु॥ हारुने़न् स्‍ये़आङ् मे़सेगुसिबा निङ्‌वाॽफुसाम्‍बाहाॽ हारुनरे़ कुमुॽइदाङ्‌साहाॽ मे़वये़॥

b 

५:६ मल्‍किसे़दे़क– खुने़ॽ हारुने़न् हिङे़आङ् वये़बा ये़म्‍नुःल्‍ले़ तगि, अब्राहामरे़ कुये़म्‍मो निङ्‌वाॽफुमाङ्‌ङिन् सेसे माङ्‌के़घबा निङ्‌वाॽफुसाम्‍बा वये़॥ खुने़ॽ कुधाःक्‍हाॽरे़ कुयाःम्‍बेओ हे़क्‍क्‍याङ् खुने़ॽ कुसिमाल्‍ले़ कुयाःम्‍बेओ थेआङ् पाःत्ते़बा होप् (हिब्रु ७:३, तोलिङ् ४:१७, २०)॥

कुसाङ् लमा ले़प्‍माङ् पोमा

६

१-२ खे़ल्‍ले़ चोगुल्‍ले़ आनिॽग ख्रिस्‍तरे़ कुयाःम्‍बेओबा कुहेःक्‍सिङ्‌मा निसाम्‍हाॽ ले़रुम्‍माङ् कुसाङ् लमा ले़प्‍माङ् तगि पोरिरो॥ आनिॽग सिमे़न्‍नो के़देॽबा लायोबा पाःन्‍हाॽलाम् हिम्‍मा पाःन्‍हाॽ, हे़क्‍क्‍याङ् निङ्‌वाॽफुमाङ्‌ङिन् नसान् चोःक्‍मा पोङ् के़लॽबा पाःन्‍हाॽ, हे़क्‍क्‍याङ् बप्‍तिस्‍माहाॽरे़ कुयाःम्‍बेबा निसाम्‍हाॽ, हुक् ने़मा पाःन्‍हाॽ, सिमे़न्‍लाम् याम्‍मो हिङ्‌मा पाःन्‍हाॽ हे़क्‍क्‍याङ् मे़न्‍नुप्‍मनाबा खुम्‍दिङ् हे़क्‍तङ्‌बा कुहेःक्‍सिङ्‌मा निसाम्‍हाॽ याम्‍मो पाःत्तुम् मे़ःन्‍लो॥

३ निङ्‌वाॽफुमाङ्‌ङिल्‍ले़ निङ्‌वाॽ चोगुने़ फाॽग्र हे़क्‍केलॽरिक्‍के कुसाङ् लमा ले़प्‍माङ् तगि आबोरो॥

४-६ कर तगिसा से़क्‍खाबा से़न्‍दाङ्‌गे़न् ओःत्ति के़निबाहाॽ, साङ्‌ग्राम्‍पेदाङ्‌ङिल्‍ले़न् पर्धाःम् के़साॽबाहाॽ, सेसेमाङ् लक्‍के़घोबा मनाहाॽ, हे़क्‍क्‍याङ् निङ्‌वाॽफु पाःन्‍जाक्‍किल्‍ले़ कुनो-कुदाःन् नु ताये़म्‍ले़न् मुक्‍साम् के़साॽबाहाॽरे़ नसाःन्‍निन् मे़ले़रु मे़देसुॽने़ फाॽग्र खे़ङ्‌हाॽ नुःक्‍मा ताःप्‍मासि सुक्‍मे़न्‍दे़त्‍ने़न्‍लो, थेआङ्‌भे़ल्‍ले़ खे़ङ्‌हाॽरे़ खुनिॽ याःम्‍बक्‍लाम्‍बा निङ्‌वाॽफुसान् याम्‍मो सिलाम्‍साक्‍मा सिङ्‌सम्‍दाङ् मे़भोःन्‍दुआङ् मनालुम्‍मो कुजाःत्‍थि मे़देसुबा हे़क्‍के पोङ्‌लो॥

७ पाङ्‌गे़न्‍दिङ् वाहित्तिल्‍ले़ प्‍याङ्‌सिगे़न् इक्‍ताप्‍पिन् वारक्‍खुॽ, हे़क्‍क्‍याङ् इक् के़मबान् चाहाबा के़जोःक्‍पा पोगुगे़न् कुजा के़धोःक्‍पा खे़न् प्‍याङ्‌सिगे़न् इक्‍ताप्‍पोग निङ्‌वाॽफुमाङ्‌ङिल्‍ले़ मुॽइसाम् थाःसुआङ् यरिक् कुजा थोःक्‍ल चोगुॽरो॥

८ कर खे़प्‍मो तिङ् नु सिध्राःक्‍पारक् लिङ्‌ने़ फाॽग्र खे़न् इक्‍ताप्‍पिन् इनाःम् पोङ्‌ङाङ् इक् के़मबाल्‍ले़ साङ्‌ग्रा मे़त्तुआङ् फाःत्‍त्रा केःत्तुॽरो॥

९ आमिःम् तेःङ्‌जुम्‍से, आनिगे अक्‍खेलॽरिक् पारिगे़साङ् खिनिॽ याःम्‍बेओग से़न्‍लप्‍पिन् के़गाप्‍पा नुबा पाःन्‍हाॽ के़जोगुम् के़लॽबा से़क्‍खाए निसुम्‍बे़रो॥

१० निङ्‌वाॽफुमाङ्‌ङिल्‍ले़ग नुःरिक्‍काङ् खासे़न् चोगुॽरो– हे़क्‍क्‍याङ् खुने़ॽ कुमनाहाॽ तगि कुभाॽ के़बिरुम्‍सिम्‍मिल्‍ले़ खुने़ॽ ओसेःन्‍दाङ् के़जोगुम्‍बा मिःम्‍जिन् खुने़ॽ निङ्‌वाॽ मे़भुःत्‍छुन्‍लो॥ खे़ङ्‌ग आल्‍लो थारिक्‍काङ् के़जोगुम्‍ल के़वयिॽरो॥

११ हे़क्‍क्‍याङ् खिनिॽ के़रे़क्‍ले़ निङ्‌साङ् के़जोगुम्‍बा पाःन्‍हाॽ से़क्‍खाए के़घोसुम्‍ल फाॽआङ् बा खे़न् याम्‍जाङ्‌वान् खिनिॽ हिङ्‌हिङ् थारिक् कत्ते़म्‍मे़ॽ के़लॽबा आनिगे निङ्‌वाॽ चोगुम्‍बे़ॽरो॥

१२ हे़क्‍क्‍याङ् खिनिॽ ले़म्‍स्‍वाबा मनाहाॽ कुइसिःक् मे़ःन्, कर नसान् नु निङ्‌वाॽ हाङ्‌गे़म्‍सिङ्‌मालाम्‍बा निङ्‌वाॽफुमाङ्‌ङिल्‍ले़ माङ्‌हे़क् चोगुबान् लक् के़घोबाहाॽरे़ खुनिॽ चोःङ् इःत्ते़म्‍मे़ॽओ के़लॽबा आनिगे निङ्‌वाॽ वाॽरो॥

निङ्‌वाॽफुमाङ्‌ङिल्‍ले़ कुमाङ्‌हे़क्‍हाॽ निःन्‍धो वाॽ

१३ निङ्‌वाॽफुमाङ्‌ङिल्‍ले़ अब्राहाम्‍मिन्‍नु माङ्‌हे़क् चोगुल्‍ले़ खुने़ॽ आबाङे कुमिङ्‌ङिन्‍नुःल्‍ले़ वेॽ यम्‍बा मिङ् होःप्‍ते़बाल्‍ले़ आबाङे कुमिङ्‌ङो अक्‍खेलॽरिक् माङ्‌हे़क्‍सिङ्‌लो,

१४ “से़क्‍खाए इङ्‌गाॽ यरिक् मुॽइसाम् पिने़रो हे़क्‍क्‍याङ् खे़ने़ॽ के़मुॽइदाङ्‌साहाॽ यरिक् फोसुङ्‌सिङ्‌लो॥”

१५ हे़क्‍केलॽरिक् अब्राहामरे़ निङ्‌वाॽ हाङ्‌गे़म्‍सिङ्‌ल हाङ्‌घुआङ् माङ्‌हे़क्‍को के़वाॽबा पाःन्‍हाॽ खोसुरो॥

१६ थेआङ्‌भे़ल्‍ले़ मनाहाॽरे़ग आबाङेनुःल्‍ले़ यम्‍बा मिङ्‌ङो माङ्‌मे़हे़क्‍सिङ् हे़क्‍क्‍याङ् खे़न् माङ्‌हे़क्‍किल्‍ले़ काक् पाःन्‍धङ् मे़नुप्‍सुॽरो॥

१७ निङ्‌वाॽफुमाङ्‌ङिल्‍ले़ कुमाङ्‌हे़क्‍किन् आप्‍फाल्‍ले़आङ् मे़ले़क्‍खुन् के़लॽबान् कुमाङ्‌हे़क् के़घोबाहाॽ ओसेःन्‍धाक्‍मासि साॽरिक् निङ्‌वाॽ चोगुबाल्‍ले़ खुने़ॽ माङ्‌हे़क्‍सिङ्‌लो॥

१८ अक्‍खेलॽरिक् निङ्‌वाॽफुमाङ्‌ङिल्‍ले़ माङ्‌हे़क् चोगुआङ् माङ्‌हे़क्‍सिङ्‌लो॥ कन् ने़त्‍छि पाःन्‍हाॽ आप्‍फाल्‍ले़आङ् मे़ले़ङ्‌ने़न्, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ इङ्‌ले़क् पाःप्‍माए मे़सुक्‍तुन्॥ आनिॽ खुने़ॽ कुगम्‍ब्राङ्‌ङो ताङ्‌से़ःप्‍सिङ्‌से़ के़बेःक्‍पाहाॽरे़ आघोसुम् के़लॽबा निङ्‌साङ्‌ङिन् आल्‍ले़रुम्‍मिन्‍निल्‍ले़ हाङ्‌हाङ् आलॽरो॥

१९ कन् निङ्‌साङ्‌ङिल्‍ले़ आनिॽ हिङ्‌मन्‍निन् थधप् मे़ल्‍लॽमनाबा चोगुॽरो॥ कन् निङ्‌साङ् आजोगुम्‍बा ये़सुन् साङ्‌ग्राम्‍पेदाङ्‌ङो फोःन्‍दा सिगाङ्‌बा सेसेबादे़न्‍नो लाःत्‍लो॥

२० खे़प्‍मोग ये़सुन् आनिॽ लागि तगिसा पेआङ् वाॽरो॥ खुने़ॽग मल्‍किसे़दे़क कुइसिःक्‍पा सदादिङ् के़वाॽबा मानिङ्‌वाॽफुसाम्‍बा पोःक्‍खे़आङ् वाॽरो॥

निङ्‌वाॽफुसाम्‍बा मल्‍किसे़दे़क

७

कन् मल्‍किसे़दे़क्‍किङ्‌ग साले़म् ये़क्‌यक्‍पा हाङ् नु के़रे़क्‍नुःल्‍ले़ पयम् यम्‍बा निङ्‌वाॽफुमाङ्‌ङिल्‍ले़न् निङ्‌वाॽफुसाम्‍बा वये़रो॥ अब्राहाम्‍मिल्‍ले़ हाङ्‌हाॽ थङ् थक्‍मा नाःन्‍दुसिआङ् नुःक्‍खे़र पत्‍छे़ल्‍ले़ मल्‍किसे़दे़क्‍किल्‍ले़ खुने़ॽ तुमुआङ् मुॽइसाम् पिरु॥

२ हे़क्‍क्‍याङ् अब्राहामरे़आङ् हाङ्‌हाॽ नाप्‍तुसिबा काक् चिगक्‌वाहाॽरे़न् थिबोङ्‌लक् खुने़ॽ पिरुरो॥ मल्‍किसे़दे़करे़ कुमिङ्‌ङिल्‍ले़ कुबेःङ्‌ग “साम्‌योबा हाङ्” पोङ्, हे़क्‍क्‍याङ् सालेम्‍मोबा हाङ्‌रे़ कुबेःङ्‌ग “सनारुङ् हाङ्” पोङ्‌लो॥

३ खुने़ॽ कुम्‍बा, कुम्‍मा, कुसुधे़बा कुधाःक्‍थे़बाहाॽ हे़क्‍क्‍याङ् कुसावाःन्‍छिङ्‌मान् नु कुसिमाल्‍ले़ कुयाःम्‍बेओ थेआङ् साप्‍ते़बा होप्‍लो॥ खुने़ॽग निङ्‌वाॽफुसा कुइसिःक् सदादिङ् के़वाॽबा निङ्‌वाॽफुसाम्‍बारो॥

४ आल्‍ल मल्‍किसे़दे़क्‍किन् आनिॽ ताक्‍थे़बा अब्राहामरे़ए हाङ्‌हाॽ नाप्‍तुसिबा काक् पाःन्‍हाॽरे़न् थिबोङ्‌लक् पिरुबाल्‍ले़ खुने़ॽ आक्‍खे़न् यम्‍बा चोगे़ के़लॽबा पाःन्‍निन् कुसिङ् निःत्‍ते़म्‍मे़ॽओ॥

५ आल्‍ल निङ्‌वाॽफुसाम्‍बा लॽरिक् सेःक्‌युक् के़बोङ्‌बा ले़बिरे़ कुमुॽइदाङ्‌साहाॽरे़ आबाङे खुनिॽ फुॽनुसाॽ अब्राहामरे़ कुमुइदाङ्‌साहाॽलाम्‍बाए थिबोङ्‌लक् ताःक्‍मा साम्‌योथिम्‍मिल्‍ले़ इङ्‌जाङ् पिरुसिरो॥

६ कर कन् मल्‍किसे़दे़क्‍किङ्‌ग ले़बिरे़ कुमुॽइदाङ्‌सा होःप्‍ते़साङ् खे़ल्‍ले़ अब्राहामलाम् थिबोङ्‌लक् ताःक्‍तुआङ् माङ्‌हे़क् के़घोबा अब्राहाम्‍मिन् मुॽइसाम् थासु पिरुरो॥

७ आल्‍ल चुक्‍पा मनाःल्‍ले़ यम्‍बालाम् मुॽइसाम् खोसुॽ के़लॽबा पाःन्‍निन् आत्तिल्‍ले़आङ् मे़अत्तुन्‍लो॥

८ के़सिःबा के़बेःक्‍पा निङ्‌वाॽफुसाम्‍बाहाॽरे़ थिबोङ्‌लक् मे़दाःक्‍तु, कर मल्‍किसे़दे़क्‍किङ्‌ग खे़ङ्‌हाॽनुःल्‍ले़आङ् यम्‍बा चोक्‍लो, थेआङ्‌भे़ल्‍ले़ खुने़ॽ सदादिङ् कुहिङ्‌वे़त् के़वाॽबा लॽरिक् साम्‌योसाप्‍लाःल्‍ले़ आमे़त्‍लो॥

९ हे़क्‍क्‍याङ् थिबोङ्‌लक् के़दाःक्‍पा ले़बिःल्‍ले़ अब्राहाम्‍लाम्‍बा थिबोङ्‌लक् मल्‍किसे़दे़क्‍किन् हुङुरो पाःप्‍माआङ् आसुक्‍तुम्‍लो,

१० थेआङ्‌भे़ल्‍ले़ मल्‍किसे़दे़करे़ अब्राहाम्‍मिन् तुमुल्‍ले़ ले़बिःङ्‌ग सामे़न्‌वाःन्‍छिङ्‌ङे वये़ कर ताःन्‍दि अब्राहामरे़ कुमुॽइदाङ्‌सा पोङ्‌लो॥

११ हारुनरे़ कुधाःक् ले़बिहाॽरे़ निङ्‌वाॽफुसाम्‍बा याःम्‍बक् चोःक्‍मा युक् मे़घोसु, हे़क्‍क्‍याङ् खे़ङ्‌हाॽलाम् मनाहाॽरे़ साम्‌योथिम् मे़घोसुआङ् मे़वये़॥ आल्‍ल हारुनरे़ कुधाःक्‍लाम्‍बाबा निङ्‌वाॽफुसाम्‍बाहाॽरे़ खुनिॽ याःम्‍बक्‍किल्‍ले़ मनाहाॽ कुलिङ्‌दो के़प्‍मा सुक्‍तुसिआङ् वये़ल्‍ले़ग मल्‍किसे़दे़क कुइसिःक्‍पा वेॽस्‍मा निङ्‌वाॽफुसाम्‍बा चाहाबा मे़जोगे़म्‍बामे़न्‍लो॥

१२ हे़क्‍क्‍याङ् वेॽ परिक्‍पा निङ्‌वाॽफुसाम्‍बान् ताःल्‍ले़ साम्‌योथिम्‍मिन्‍नाङ् ले़क्‍माए पोङ्‌लो॥

१३ आनिगे पाःत्तुम्‍बे़बा निङ्‌वाॽफुसाम्‍बान् वेॽस्‍मा थाःक्‍लाम्‍बाबारो, कर खे़न् थाःक्‍कोलाम् आत्तिन्‍हाॽरे़आङ् निङ्‌वाॽफुसाम्‍बा याःम्‍बक् मे़न्‍जोःक्‍के मे़वाॽरो॥

१४ आनिॽ दाङ्‌बाङ्‌ग यहुदाःल्‍ले़ कुधाःक्‍लाम्‍बा सावाःन्‍छिङ्‌ङे़बा फाॽआङ् के़रे़क्‍ले़ मे़निसुएरो कर यहुदाःल्‍ले़ कुधाःक्‍लाम्‍बा निङ्‌वाॽफुसाम्‍बा सेःक्‍मनाबा पाःन्‍निल्‍ले़ कुयाःम्‍बेओ मोसारे़ थेआङ् मे़बाःत्तुन्‍लो॥

ख्रिस्‍ते़न् मल्‍किसे़दे़क् कुइसिःक्‍पा निङ्‌वाॽफुसाम्‍बा

१५ आल्‍ल मल्‍किसे़दे़क कुइसिःक्‍पा वेॽस्‍मा निङ्‌वाॽफुसाम्‍बान् ताःल्‍ले़ कन् साम्‌योथिम् ले़क्‍ते़बा पाःन्‍निन् आल्‍लसाङ् नुःरिक्‍काङ् कुसिङ् निःप्‍मा सुक्‍ते़त्‍लो॥

१६ खुने़ॽग मे़न्‍छाम् थाःक्‍पा साक्‍थिम् कुइसिःक् निङ्‌वाॽफुसाम्‍बा पोःक्‍खे़बा मे़ःन्, कर मे़म्‍मे़क्‍मनाबा हिङ्‌मन्‍ले़न् मुक्‍साम्‍लाम्‍बा निङ्‌वाॽफुसाम्‍बा पोःक्‍खे़बारो॥

१७ थेआङ्‌भे़ल्‍ले़ साम्‌योसाप्‍लाःल्‍ले़ अक्‍खे पाःत्तुआङ् पत्,

“खे़ने़ॽग मल्‍किसे़दे़क कुइसिःक्‍पा सदादिङ् के़वाॽबा निङ्‌वाॽफुसाम्‍बाने़रो॥”

१८ अक्‍खेलॽरिक् तगिस्‍मा साम्‌योथिम् इङ्‌जाङ्‌ङिन् खारोःत्ति पोःक्‍खे़आङ् वाॽ, थेआङ्‌भे़ल्‍ले़ खे़न् थेआङ् चोःक्‍मा मे़न्‍छुक्‍मना नु यरिक् कुसुम् मे़न्‍दम्‍मनाबा चोगे़रो॥

१९ साम्‌योथिम्‍मिल्‍ले़ थेआङ् कुलिङ्‌दो के़प्‍मा मे़सुक्‍तुन्, कर निङ्‌साङ् आजोगुम्‍बा पाःन्‍निन् खे़न्‍नुःल्‍ले़आङ् नुबा चोक्, हे़क्‍क्‍याङ् खे़ल्‍ले़ए निङ्‌वाॽफुमाङ्‌ङिल्‍ले़ कुबेसाङ् आदेॽरो॥

२०-२१ ख्रिस्‍ते़न् सदादिङ् निङ्‌वाॽफुसाम्‍बा पोङ्‌लो लॽरिक् माङ्‌हे़क्‍सिङ्‌लो, कर वेॽ निङ्‌वाॽफुसाम्‍बाहाॽरे़ लागि आप्‍फाल्‍ले़आङ् निङ्‌वाॽफुमाङ्‌ङिन् हे़क्‍केलॽरिक् माङ्‌मे़हे़क्‍सिङ्‌ङिन्‍लो॥ निङ्‌वाॽफुमाङ्‌ङिल्‍ले़ ये़सुरे़ कुयाःम्‍बेओरक् अक्‍खे पाःत्तुआङ् वाॽरो,

“‘खे़ने़ॽग सदादिङ् निङ्‌वाॽफुसाम्‍बाने़रो’ हे़क्‍क्‍याङ् आप्‍फाल्‍ले़आङ् आनिङ्‌वाॽ मे़ले़ङ्‌ङान्‍लो लॽरिक् यहवे दाङ्‌बान् माङ्‌हे़क्‍सिङ्‌ङाङ् वाॽरो॥”

२२ बा कन् माङ्‌हे़क्‍किल्‍ले़ चोगुल्‍ले़ तगिबा माङ्‌हुप्‍पिन्‍नुःल्‍ले़आङ् पनुनुबा माङ्‌हुप्‍पिन् ये़सुरे़ए निःन्‍धो चोगुआङ् वाॽरो॥

२३ तगिस्‍मा निङ्‌वाॽफुसाम्‍बाहाॽ यरिक् मे़वये़, थेआङ्‌भे़ल्‍ले़ खे़ङ्‌हाॽ मे़स्‍ये़आङ् सदादिङ् निङ्‌वाॽफुसाम्‍बा याःम्‍बक् चोःक्‍मा मे़न्‍छुक्‍तुन्‍लो॥

२४ कर ये़सुन् आप्‍फाल्‍ले़आङ् मे़सिःने़न्‍बाल्‍ले़ चोगुल्‍ले़ सदादिङ्‌बा निङ्‌वाॽफुसाम्‍बा पोङ्‌लो॥

२५ खे़ल्‍ले़ चोगुल्‍ले़ खुने़ॽलाम्‍बा निङ्‌वाॽफुमाङ्‌ङो के़दाबाहाॽ खुने़ॽ सदादिङ् ताङ्‌से़ःप्‍मा सुक्‍तुसिॽ, थेआङ्‌भे़ल्‍ले़ खुने़ॽ खे़ङ्‌हाॽरे़ लागि पेलिगे़न् तुवा चोःक्‍से़ सदादिङ् हिङ्‌लो॥

२६ खुने़ॽग आनिॽ चाहाबा के़जोःक्‍पा मानिङ्‌वाॽफुसाम्‍बारो, थेआङ्‌भे़ल्‍ले़ खुने़ॽग सेसे नु फोत्‍या मे़ःन्‍ने, लायोल्‍ले़ मे़दे़त्तुम्‍बा चोक्‍लो॥ खुने़ॽग लायोबाहाॽलाम् से़न्‍दे़आङ् वाॽ हे़क्‍क्‍याङ् साङ्‌ग्राम्‍पेदाङ्‌ङो काक्‍नुःल्‍ले़ यम्‍बा मिङ्‌सो इङ्‌धाङ्‌ले़ युक्‍नान् खोसुआङ् वाॽरो॥

२७ खुने़ॽग वेॽ मानिङ्‌वाॽफुसाम्‍बा कुइसिःक् थिक्‌याःन्‍धक् सिदुङ्‌जभा तोःम्‍मा मे़बोङ्‌ने़ल्‍लो॥ खे़ङ्‌हाॽरे़ग काक्‍नुःल्‍ले़ तगि आबाङे लायोहाॽरे़ लागि हे़क्‍क्‍याङ् मे़न्‍छाम् याप्‍मिहाॽरे़ खुनिॽ लायोहाॽरे़ लागि सिदुङ्‌जभा मे़जोगुरो॥ कर ये़सुरे़ग थिक्‍ले़ङ्‌माओ सिलाम्‍साक्‍मा सिङ्‌सम्‍दाङ् मनाहाॽरे़ खुनिॽ लायोन् ले़प्‍मि पिसे़ आबाङे तोःन्‍छिङ्‌ङाङ् सिदुङ्‌जभा पोःक्‍खे़रो॥

२८ साम्‌योथिम्‍मिल्‍ले़ पान् फेःम्‍मा के़सुक्‍पा मे़न्‍छाम् याप्‍मि मानिङ्‌वाॽफुसाम्‍बाहाॽ सेःक्‌युक् चोगुसि, कर निङ्‌वाॽफुमाङ्‌ङिल्‍ले़ साम्‌योथिम् पिरुसिआङ् एगाङ् माङ्‌हे़क्‍सिङ्‌बा पाःन्‍निल्‍ले़ आबाङे आबुगे़न् कुस्‍सान् सदादिङ्‌ले़ लागि कुलिङ्‌दो के़त्तुआङ् सेःक्‌युक् चोगुरो॥

ख्रिस्‍ते़न् आनिॽ मानिङ्‌वाॽफुसाम्‍बारो

८

आनिगे पाःत्तुम्‍बे़बा पाःन्‍निन् बा कन्‍लो– आनिॽनु अक्‍तङ्‌बा मानिङ्‌वाॽफुसाम्‍बान् वाॽ हे़क्‍क्‍याङ् खुने़ॽग साङ्‌ग्राम्‍पेदाङ्‌ङो मिमिदिङ्‌गे़न् निङ्‌वाॽफुमाङ्‌ङिल्‍ले़ कुहाङ्‌युक्‍नाःल्‍ले़ कुजुप्‍साङ् ले़प्‍माङ् युङ्‌लो॥

२ खुने़ॽग सेसेदे़न्‍नो माङ्‌सेवा चोगुॽरो, खे़न् सेसेदे़न्‍निङ्‌ग मे़न्‍छाम् याप्‍मिरे़ मे़जोगुबा मे़ःन्, कर यहवे दाङ्‌बाल्‍ले़ आबाङे चोगुबा से़क्‍खाबा निङ्‌वाॽफु साःङ्‌गाहिम्‍लो॥

३ के़रे़क् मानिङ्‌वाॽफुसाम्‍बाहाॽग चोभाॽ नु सिदुङ्‌जभा तोःम्‍मा फाॽआङ् सेःक्‌युक् मे़बोःक्‍खे़बारो, हे़क्‍केःल्‍ले़ कन् मानिङ्‌वाॽफुसाम्‍बाहाॽरे़आङ् तोःम्‍मा फाॽआङ् थेइग कप्‍माए पोङ्‌लो॥

४ खुने़ॽ खाम्‍बेःक्‍मोए वये़ल्‍ले़ग निङ्‌वाॽफुसाम्‍बा मे़बोःक्‍खे़न्‍बारो, थेआङ्‌भे़ल्‍ले़ साम्‌योथिम्‍मिल्‍ले़ पाःत्तुबा कुइसिःक् चोभाॽ के़दोःम्‍बा निङ्‌वाॽफुसाम्‍बाहाॽग तगिनुसा मे़वाॽरो॥

५ खे़ङ्‌हाॽरे़ माङ्‌सेवा मे़जोगुबा सेसेदे़न्‍निङ्‌ग साङ्‌ग्राम्‍पेदाङ्‌ङोबा से़क्‍खास्‍मा सेसेदे़न्‍निल्‍ले़ कुबिइत्‍छाप्‍लक्‍लो॥ थेआङ्‌भे़ल्‍ले़ मोसाःल्‍ले़ निङ्‌वाॽफु साःङ्‌गाहिम् चोःक्‍मा इःत्तुल्‍ले़ निङ्‌वाॽफुमाङ्‌ङिल्‍ले़ अक्‍खेलॽरिक् साम्‍दिङ् पिरु, “खे़ने़ॽ निङ्‌वाॽफु साःङ्‌गाहिम्‍मिन् के़जोगुल्‍ले़ कोःक्‍मा सम्‍दाङ् के़निसुबा हे़क्‍के योधो मे़म्‍बोङ्‌ङे चोगे़ॽओ॥”

६ कर ये़सुरे़ खोसुबा माङ्‌सेवाःङ्‌ग खे़ङ्‌हाॽरे़न्‍नुःल्‍ले़आङ् यम्‍बा चोक्‍लो, हे़क्‍केलॽरिक् निङ्‌वाॽफुमाङ् नु मे़न्‍छाम् याप्‍मिलुम्‍मो खुने़ॽ पाःन्‍दङ् चोगुबा माङ्‌हुप्‍पिन् तगिस्‍मान्‍नुःल्‍ले़आङ् नुबा चोक्, थेआङ्‌भे़ल्‍ले़ कन् कुसङ् माङ्‌हुप्‍पिङ्‌ग नुब् नुबा माङ्‌हे़क्‍हाॽओने़ चोगे़आङ् वाॽरो॥

७ थेआङ्‌भे़ल्‍ले़ तगिस्‍मा माङ्‌हुप्‍पिन् फोत्‍या मे़ःन्‍नेबा वये़ल्‍ले़ग वेॽस्‍मा माङ्‌हुप्‍पिन् चाहाबा मे़जोगे़न्‍बारो॥

८ कर निङ्‌वाॽफुमाङ्‌ङिल्‍ले़ मनाहाॽओ फोत्‍या खोसुआङ् पाःत्तु,

“ओमे़त्ते़म्‍मे़ॽ, के़दाबार के़बप्‍पा ये़म्‍मो, इङ्‌गाॽ इस्राइलस्‍मा मनाहाॽ हे़क्‍क्‍याङ् यहुदास्‍मा मनाहाॽनु कुसङ् माङ्‌हुप् चोगुङ् लॽरिक् यहवे दाङ्‌बाल्‍ले़ पाःत्‍तुॽरो॥

९ कन् कुसङ् माङ्‌हुप्‍पिङ्‌ग मिस्रलाम् आहुक्‍किल्‍ले़ ते़म्‍सुङ्‌सिङ्‌ङाङ् लाम्‍लोसुङ् लःत्तुङ्‌सिङ्‌बाहाॽरे़ खुनिॽ थाःक्‍थे़बाहाॽनु चोगुङ्‌बा माङ्‌हुप्‍पिन् कुइसिःक् मे़बोङ्‌ने़ल्‍लो॥ थेआङ्‌भे़ल्‍ले़ खे़ङ्‌हाॽग इङ्‌गाॽ चोगुङ्‌बा माङ्‌हुप्‍पो नसाःन्‍साबा मे़म्‍बोःक्‍खे़न् हे़क्‍क्‍याङ् कम्‍ब्राङ् मे़प्‍मा ले़रुङ्‌सिङ्‌लो लॽरिक् यहवे दाङ्‌बाल्‍ले़ पाःत्‍तुॽरो॥

१० खे़न् ये़म् एगाङ् इस्राइलि मनाहाॽनु कन् माङ्‌हुप्‍पिन् चोगुङ्, खुनिॽ निङ्‌वाॽबो आधिम्‍हाॽ केःत्तुङ् पिरुङ्‌सिङ्‌ङाङ् खुनिॽ सिक्‍लुङ्‌मो साप्‍तुङ् पिरुङ्‌सिङ्, हे़क्‍क्‍याङ् इङ्‌गाॽ खुनिॽ निङ्‌वाॽफुमाङ् पोङ्‌ङाॽ हे़क्‍क्‍याङ् खे़ङ्‌हाॽ आमना मे़बोङ्‌लो लॽरिक् यहवे दाङ्‌बाल्‍ले़ पाःत्‍तुॽरो॥

११ आत्‍तिन् मनाःल्‍ले़आङ् कुलाजेॽबा मनान् हुॽमा चाहाबा मे़जोःक्‍ने़न्‍लो हे़क्‍क्‍याङ् आत्‍तिन् मनाःल्‍ले़आङ् कुम्‍भुॽ कुन्‍साॽसि दाङ्‌बान् कुसिङ् निःत्ते़म्‍मे़ॽ लॽरिक् मे़प्‍मासि मे़बोङ्‌ने़ल्‍लो, थेआङ्‌भे़ल्‍ले़ यम्‍बा चुक्‍पा के़रे़क्‍ले़ इङ्‌गाॽ कुसिङ् मे़निःत्तारो॥

१२ थेआङ्‌भे़ल्‍ले़ खे़ङ्‌हाॽरे़ मे़जोगुबा ताप्‍फे़ःम्‍बा याःम्‍बक्‍किन् ले़प्‍मि पिरुङ्‌सिङ् हे़क्‍क्‍याङ् खुनिॽ लायोन् आप्‍फाल्‍ले़आङ् निङ्‌वाॽ मे़इःत्तुङ्‌ङिन्‍लो॥”

१३ अक्‍खेलॽरिक् खुने़ॽ कुसङ् माङ्‌हुप् पाःत्तुल्‍ले़ तगिस्‍मान् युक् मे़ःन्‍नेबा चोगुबा पोङ्‌लो॥ हे़क्‍क्‍याङ् युक् मे़ःन्‍नेबा नु ओगप् मे़म्‍बोङ्‌मना आत्‍तिन् पाःन्‍निन्‍छाङ् हाराए माबेःक्‍लो॥

साङ्‌ग्राम्‍पेदाङ् नु इक्‍साओबा सेवा चोःक्‍मान्

९

आल्‍ल निङ्‌वाॽफुमाङ् नु इस्राइलिहाॽरे़ खुनिॽ लुम्‍मो तगिस्‍मा माङ्‌हुप्‍पो सेवा चोःक्‍मा थिम्‍हाॽ वये़, हे़क्‍क्‍याङ् इक्‍साओ सेसेबा ते़न्‍नाङ् ने़स्‍से़रो॥

२ खे़न् निङ्‌वाॽफु साःङ्‌गाहिम्‍मो ने़त्‍छि याक्‍फा ने़स्‍से़॥ खे़प्‍मो थिक्‍सिगेःक्‍स्‍मा याक्‍फाओ सेमियुङ्‌दे़न्, चप्‍ते़न् नु निङ्‌वाॽफुमाङ्‌ङो तोःम्‍मनाबा सेसे खरे़ःङ्‌हाॽ ने़स्‍से़॥ कन् ते़न्‍निन् सेसेबा ते़न् मे़मे़त्तुरो॥

३ हे़क्‍क्‍याङ् खे़प्‍मो फोःन्‍दाधिक् पत्‍छे़॥ खे़न् फोःन्‍दाःल्‍ले़ थेःक्‍तुबा निसिगेक्‍पा याक्‍फाःन् काक्‍नुःल्‍ले़ सेसेबा ते़न् मे़मे़त्तुरो॥

४ खे़प्‍मो साम्‍म्‍याङ् साङ्‌सिङ् हाःम्‍मादे़न्‍धिक् नु साम्‍म्‍याङ्‌ङिल्‍ले़ सुःप्‍मनाबा माङ्‌हुप्‍पिल्‍ले़न् सन्‍दोःक्‍किन् युङे़॥ हे़क्‍क्‍याङ् खे़न् सन्‍दोक् सिगाङ् मन्‍नाa के़याक्‍पा साम्‍म्‍याङ् खप्‍प्‍याःन्, कुफे़क्‍मेःत् के़बप्‍पा हारुनरे़ कुदक्‍काःत्तिन् नु थिबोङ् साम्‌योथिम् इङ्‌जाङ् के़बप्‍पा माङ्‌हुप्‍पिल्‍ले़न् लुङ्‌साप्‍हाॽ यागे़रो॥

५ खे़न् सन्‍दोक् सम्‍दाङ् करुब मे़प्‍मनाबा मिमिदिङ्‌गे़न् कुमाङ्‌लाइङ्‌बाहाॽरे़ खुन्‍छिॽ साम्‍ब्रिःप्‍पाल्‍ले़ लायोलाम् ले़प्‍मि खोमा ते़न्‍निन् इःप्‍ते़त्‍छुआङ् ये़बे़त्‍छिरो॥ कर आल्‍लो कन् काक् पाःन्‍हाॽग आनिगे नुःरिक्‍काङ् पाःप्‍मा मे़सुक्‍तुम्‍बे़न्‍लो॥

६ आल्‍ल काक् कन् पाःन्‍हाॽ यारिप् पोःक्‍खे़आङ् निङ्‌वाॽफुसाम्‍बाहाॽ थिक्‌याःन्‍धक् खे़न् लाकात्‍पा सेसेबा ते़न्‍नो माङ्‌सेवा चोःक्‍से़ मे़लासे़॥

७ कर सिगाङ् ले़प्‍माङ्‌बा काक्‍नुःल्‍ले़ सेसे ते़न्‍नोग मानिङ्‌वाॽफुसाम्‍बे़न्‍लक् तङ्‌बेरे़ थिक्‍ले़ङ् माक्‍खिॽनु लासे़रो॥ खे़न् माक्‍खिॽइङ्‌ग खुने़ॽ आबाङे कुलायोरे़ लागि नु मनाहाॽरे़ मे़न्‍नि मे़ल्‍ले़ए मे़जोगुबा लायोहाॽ ले़प्‍मि खोमारे़ लागि खुने़ॽ तोःन्‍दुरो॥

८ सेसेमाङ्‌ङिल्‍ले़ कन् काक् पाःन्‍लाम्‍बा लाकात्‍पा सेसेबा ते़न्‍निन् ने़र थारिक् सिगाङ्‌स्‍मा काक्‍नुःल्‍ले़ सेसेबा ते़न्‍नो लाःप्‍मा लाम्‍मिन् मे़हरे़न् फाॽआङ् मनाहाॽ ओसेःन्‍धाक्‍तुसिरो॥

९ कङ्‌ग आइन् ताःन्‍दिक्‍पा ये़म्‍मिन् ओसेःन्‍दाङ् के़जोःक्‍पा मिक्‍सेःन्‍लो॥ खे़ल्‍ले़ग निङ्‌वाॽफुसाम्‍बाहाॽरे़ निङ्‌वाॽफुमाङ्‌ङो मे़दोन्‍दुबा चोभाॽइन् नु सिदुङ्‌जभाहाॽरे़ सेवा के़जोःक्‍पाहाॽरे़ खुनिॽ खासिङ्‌ङिन् सुत्‍थो मे़न्‍जोगुन् के़लॽबा पाःन्‍निन् ओसेःन्‍आधाक्‍लो॥

१० खे़न् पाःन्‍हाॽग चामा थुङ्‌मा नु परिक्‍परिक्‍पा सुत्‍थो चोःक्‍सिङ्‌मारे़ लागि वाहप्‍सिङ्‌मा थिम्‌रक्‍लो॥ निङ्‌वाॽफुमाङ्‌ङिल्‍ले़ काक् पाःन्‍हाॽ कुसङ् मे़न्‍जोःक्‍के थारिक् खे़ङ्‌हाॽग नासिङ्‌गे़न् थक्‍को इःप्‍मा नाःप्‍मा के़बोङ्‌बा थिम्‍हाॽ वये़रो॥

ख्रिस्‍ते़न् कुलिङ्‌दो के़गे़प्‍पा सिदुङ्‌जभा

११ ख्रिस्‍ते़न् ग के़रे़क् त्‍ये़ चुरे़बा नुबा पाःन्‍हाॽरे़न् मानिङ्‌वाॽफुसाम्‍बा पोःक्‍खे़ल्‍ले़ खुने़ॽग पयम् यम्‍बा नु कुसाङ् के़लबा साङ्‌ग्राम्‍पेदाङ्‌ङोबा निङ्‌वाॽफु साःङ्‌गाहिम्‍मो लासे़रो॥ खे़न् निङ्‌वाॽफु साःङ्‌गाहिम्‍मिन् मे़न्‍छाम् हुक्‍किल्‍ले़ चोःक्‍मनाबा मे़ःन्‍लो, पाःप्‍माए पोङ्‌ङिल्‍ले़ खे़ङ्‌ग नावागे़न् चइःत्तिल्‍ले़न्‍नाङ् मे़ःन्‍लो॥

१२ खुने़ॽग मे़न्‍दाक् नु पित् माक्‍खिॽइन् मे़ःन्, कर खुने़ॽग सदादिङ्‌ले़ लागि लायोलाम् चोःक्‌युम्‍भो पिसे़ खे़न् काक्‍नुःल्‍ले़ सेसेबा ते़न्‍नो थिक्‍ले़ङ्‌मो सदादिङ्‌ले़ लागि आबाङे कुमाक्‍खिॽइन् तोःन्‍दुर लासे़रो॥

१३ मे़न्‍दाक् नु कुम्‍बाबा पित् माक्‍खिॽइल्‍ले़ साङ्‌माआङ् हे़क्‍क्‍याङ् करःङ् पिप्‍माःन् ओॽमाआङ् के़लःम्‍बा खाप्‍पुःल्‍ले़ आसुत्‍थो मनाहाॽ चुःप्‍मासिल्‍ले़ खे़ङ्‌हाॽरे़ खुनिॽ थक्‍किन् सुत्‍थो पोङ्‌ने़ फाॽग्र

१४ खे़न्‍नुःल्‍ले़ग ख्रिस्‍तरे़ कुमाक्‍खिॽइल्‍ले़ आक्‍ख्‍याक् यरिक् सुत्‍थो आजोःक्! खुने़ॽ मे़न्‍नुप्‍मनाबा सेसेमाङ्‌लाम् कुसाङ् के़लबा सिदुङ्‌जभा पोङ्‌से़ निङ्‌वाॽफुमाङ्‌ङो आबाङे तोःन्‍छिङ्‌लो॥ आजुनि निङ्‌वाॽफुमाङ्‌ङिन् सेवा चोःक्‍मा आसुक्‍तुम्‍ल फाॽआङ् कुमाक्‍खिॽइल्‍ले़ सिमे़न्‍नो के़देॽबा याःम्‍बक्‍लाम् आनिॽ खासिङ्‌ङिन् सुत्‍थो चोगुॽरो॥

१५ बा खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ माङ्‌हे़क् चोगुबा मे़न्‍नुप्‍मनाबा लक्‍किन् उःत्तुसिबाहाॽरे़ मे़घोसुर फाॽआङ् ख्रिस्‍ते़न् कुसङ् माङ्‌हुप्‍ले़न् पाःन्‍दङ्‌साबारो, थेआङ्‌भे़ल्‍ले़ खे़ङ्‌हाॽरे़ थिक्‍सिगेःक्‍समा माङ्‌हुप्‍पिल्‍ले़ कुदक्‍ले़ङ्‌वाओ मे़जोगुबा लायोलाम् खे़ङ्‌हाॽ थे़ॽमासि फाॽआङ् खुने़ॽ स्‍ये़बारो॥

१६ थेआङ्‌भे़ल्‍ले़ इङ्‌गाॽ सिआल्‍ले़ आयाङ्‌साकुन्‍धेन् खुने़ॽ खोसुॽ फाॽआङ् चोगुबा साप्‍ला मुन्‍धेःङ्‌ग, खे़न् के़साप्‍पे़न् सिआङ्‌लक् पर्माङ्‌गि पोङ्‌लो॥

१७ थेआङ्‌भे़ल्‍ले़ खुने़ॽ कुहिङ्‌वे़त् वाॽर थारिक् खे़न् आप्‍फाल्‍ले़आङ् से़क्‍खा मे़बोङ्‌ने़ल्‍लो, कर मनान् सिआङ्‌लक् से़क्‍खा पोङ्‌लो॥

१८ बा खे़ल्‍ले़ चोगुल्‍ले़ थिक्‍सिगेःक्‍समा माङ्‌हुप्‍पिन्‍नाङ् माक्‍खिॽ वामे़न्‍दे़ःन्‍ने थारिक् से़क्‍खा मे़बोङ्‌ने़ल्‍लो॥

१९ थेआङ्‌भे़ल्‍ले़ मोसारे़ मनाहाॽ निङ्‌वाॽफुमाङ्‌ङिल्‍ले़ काक् कुसाम्‌योथिम् इङ्‌जाङ्‌हाॽ पिरुसिआङ् खे़ल्‍ले़ हिसप् सिङ्‌बोराःक् नु हे़ःक्‍के़लॽबा से़मुरिक्‍किन् च्‍वाःत्तो फुप्‍मनाबा पित्‍सात् नु मे़न्‍दाक् माक्‍खिॽओ निःप्‍सुआङ् साम्‌योथिम् साप्‍ला नु काक् मनासम्‍दाङ् साक्‍खुरो॥

२० हे़क्‍क्‍याङ् खे़ङ्‌हाॽ मे़त्तुसि, “निङ्‌वाॽफुमाङ्‌ङिल्‍ले़ के़बिरिबा माङ्‌हुप्‍पिन् से़क्‍खा के़जोःक्‍पा माक्‍खिॽइन् हाबा कन्‍लो॥”

२१ हे़क्‍केलॽरिक्‍के मोसाःल्‍ले़ सेसे साःङ्‌गाहिम्‍मो नु सेवा चोःक्‍माल्‍ले़ चाहाबा के़जोःक्‍पा काक् सामाफुमा सम्‍दाङ् माक्‍खिॽइन् साक्‍खुरो॥

२२ से़क्‍खाःल्‍ले़ साम्‌योथिम्‍मिल्‍ले़ पाःत्तुबा कुइसिःक् यरिक् पाःन्‍हाॽग माक्‍खिॽरे़ सुत्‍थो पोङ्‌लो, हे़क्‍क्‍याङ् माक्‍खिॽ वामे़न्‍दे़ःन्‍नेग लायोन् ले़प्‍मि मे़बोङ्‌ने़ल्‍लो॥

२३ खे़ल्‍ले़ चोगुल्‍ले़ खे़न् हे़क्‍तङ्‌बा सिदुङ्‌जभाःल्‍ले़ साङ्‌ग्राम्‍पेदाङ्‌ङोबा पाःन्‍हाॽरे़ कुबिहाॽ सेसेसुत्‍थो चोःक्‍मा पोःक्‍खे़, कर साङ्‌ग्राम्‍पेदाङ्‌ङोबा पाःन्‍हाॽए सुत्‍थो चोःक्‍मा फाॽआङ् खे़न्‍नुःल्‍ले़ नुबा सिदुङ्‌जभान् चाहाबा चोगे़॥

२४ थेआङ्‌भे़ल्‍ले़ ख्रिस्‍ते़ङ्‌ग निङ्‌वाॽफु साःङ्‌गाहिम्‍मिल्‍ले़ कुबि कुइसिःक्‍पा मे़न्‍छाम् हुक्‍किल्‍ले़ चोःक्‍मना सेसेबा ते़न्‍नो मे़लासे़न्, कर खुने़ॽग निङ्‌वाॽफुमाङ्‌ङिल्‍ले़ कुदगिए आनिॽ लागि साङ्‌ग्राम्‍पेदाङ्‌ङो लासे़रो॥

२५ मानिङ्‌वाॽफुसाम्‍बान् काक्‍नुःल्‍ले़ सेसेबा ते़न्‍नो तङ्‌बे थप्‍मे थक्‍सा माक्‍खिॽनु लासे़बा कुइसिःक् ख्रिस्‍ते़न् साङ्‌ग्राम्‍पेदाङ्‌ङो लासे़ल्‍ले़ खुने़ॽ ए़त्‍ले़ङ् आबाङे सिदुङ्‌जभा पोङ्‌से़ मे़लासे़न्‍लो॥

२६ मे़ःन्‍निल्‍ले़ग इक्‍सादिङ् खाम्‍बेःक्‍मान् नावागे़न् चइःत् पोःक्‍खे़आङ्‌धो खुने़ॽ यरिक्‍ले़ङ् इनोगे़न् तुक्‍खे चामा के़बोङ्‌बा वये़, कर खुने़ॽग कन् कुनुप्‍मा ये़म्‍मो यरिक्‍ले़ खुनिॽ लायोन् ले़प्‍मि पिमासि फाॽआङ् थिक्‍ले़ङ्‌माल्‍ले़ खुने़ॽ आबाङे सिदुङ्‌जभा पोःक्‍खे़रो॥

२७ मे़न्‍छाम् याप्‍मि के़रे़क् थिक्‍ले़ङ्‌ग सिमा पोङ् हे़क्‍क्‍याङ् निङ्‌वाॽफुमाङ्‌ङिल्‍ले़ कुघासे़न्‍नो ये़प्‍मा पोङ्‌बा कुइसिःक्

२८ ख्रिस्‍ते़न् काक् मनाहाॽरे़ खुनिॽ लायोहाॽ कुसे़ थिक्‍ले़ङ्‌मो सिदुङ्‌जभा पोःक्‍खे़, हे़क्‍क्‍याङ् याम्‍मो युःल्‍ले़ आनिॽ लायोहाॽ कुसे़ग मे़ःन्, कर खुने़ॽ कुयुमान् निङ्‌वाॽ इगेःक्‍काङ् के़हाङ्‌बाहाॽ से़न्‍लप् पिसे़ने़ युःरो॥

a 

९:४ मन्‍ना– इस्राइलिहाॽ एःक्‍सादे़न्‍नो लाम्‍दिक् मे़जोगे़ल्‍ले़ खे़ङ्‌हाॽरे़ मे़जर फाॽआङ् निङ्‌वाॽफुमाङ्‌ङिल्‍ले़ ताङ्‌साक्‍पोलाम् थिक्‌याःन्‍धक् मन्‍ना मे़प्‍मनाबा कुजा थ्‍ये़र याःन्‍दु॥ खे़ङ्‌हाॽरे़ खे़न् मिसाक् मे़दाङ्‌घुआङ् निङ्‌वाॽफुमाङ्‌ङिल्‍ले़ कुदगाङ् साःङ्‌गाहिम्‍मो साम्‍म्‍याङ् खप्‍प्‍याओ मे़याक्‍तुआङ् सेसे सन्‍दुक् सिगाङ् मे़युक्‍खु॥

ख्रिस्‍तरे़ थिक्‍ले़ङ्‌बा कुसिदुङ्‌जभान् सदादिङ्‌ले़ लागि

१०

मोसारे़ कुसाम्‌योथिम्‍मिङ्‌ग ताःन्‍दि के़दाबार के़बप्‍पा नुबा पाःन्‍हाॽ ओसेःन्‍के़धाक्‍पा साम्‍ब्रिःप्‍पा कुइसिःक्‍लक्‍लो, से़क्‍खाबा पान् मे़ःन्‍लो॥ थेआङ्‌भे़ल्‍ले़ साम्‌योथिम्‍मिल्‍ले़ नाःक्‍तुबा तङ्‌बे थप्‍मे ए़त्‍ले़ङ् तोःम्‍मनाबा सिदुङ्‌जभाःल्‍ले़ खे़न् सेसे माङ्‌गे़घबाहाॽ आप्‍फाल्‍ले़आङ् कुलिङ्‌दो मे़गे़त्तुन्‍छिन्‍लो॥

२ साम्‌योथिम्‍मिल्‍ले़ कुलिङ्‌दो के़प्‍मा सुक्‍तुसिल्‍ले़ग सिदुङ्‌जभा चोःक्‍मा याःम्‍बक्‍किन् चक् लॽरे़बारो॥ हे़क्‍केःल्‍ले़ सेवा के़जोःक्‍पाहाॽ थिक्‍ले़ङ्‌मो काक् परिक्‍ले़ सुत्‍थो मे़बोःक्‍खे़मे़न्, हे़क्‍क्‍याङ् खे़ङ्‌हाॽरे़ लायो मे़जोगुल्‍ले़ खुनिॽ निङ्‌वाॽ मे़लोरे़न्‍बामे़न्॥

३ कर खे़न् सिदुङ्‌जभाहाॽरे़ लायोन् तङ्‌बे थप्‍मे निङ्‌वाॽसुम्‍मो तारुरो,

४ थेआङ्‌भे़ल्‍ले़ कुम्‍बाबा पित् नु मे़न्‍दाक् माक्‍खिॽइल्‍ले़ लायोहाॽ ववहप्‍मा तेॽमा मे़सुक्‍तुन्‍लो॥

५ खे़ल्‍ले़ चोगुल्‍ले़ ख्रिस्‍ते़न् इक्‍सादिङ् खाम्‍बेःक्‍मो ये़ःल्‍ले़ निङ्‌वाॽफुमाङ्‌ङिन् अक्‍खे मे़त्तु,

“सिदुङ्‌जभा नु चोभाॽहाॽ खे़ने़ॽ निङ्‌वाॽ के़न्‍जोगुन्‍लो, कर नासिङ्‌गे़न् थक्‍किन् तोःम्‍मा फाॽआङ् के़बिराङ्‌लो॥

६ मिधिङ्‌मना तोःम्‍मनाबा नु लायोरे़ लागि तोःम्‍मनाबा सिदुङ्‌जभाहाॽरे़ खे़ने़ॽ के़निङ्‌वाॽ मे़द्‌ये़ने़न्‍लो॥

७ हे़क्‍क्‍याङ् याम्‍मो इङ्‌गाॽ पाःत्तुङ्, ‘ओमे़त्ते़ॽओ निङ्‌वाॽफुमाङ्‌ङे, साम्‌योसाप्‍लाओ इङ्‌गाॽ आयाःम्‍बेओ साप्‍ते़आङ् पप्‍पा कुइसिःक् इङ्‌गाॽ के़निङ्‌वाॽ हे़क्‍के चोःक्‍से़ कप्‍मो त्‍याङ्‌ङाङ् वाॽआरो॥’”

८ ख्रिस्‍तरे़ तगि पाःत्तु, “खे़ने़ॽ सिदुङ्‌जभा नु चोभाहाॽ हे़क्‍क्‍याङ् मिधिङ्‌मना तेःम्‍नाबा सिदुङ्‌जभा नु लायोरे़ लागि तोःम्‍मनाबा सिदुङ्‌जभाहाॽ ताःक्‍मा निङ्‌वाॽ के़न्‍जोगुन्‍लो हे़क्‍क्‍याङ् के़निङ्‌वाॽआङ् मे़द्‌ये़ने़न्‍लो॥” (हे़क्‍केसाङ् साम्‌योथिम् कुइसिःक् खे़ङ्‌हाॽ मे़दोन्‍दुरो)॥

९ हे़क्‍क्‍याङ् खुने़ॽ पाःत्तु, “ओमे़त्ते़ॽओ, इङ्‌गाॽ के़निङ्‌वाॽ हे़क्‍के चोःक्‍से़ कप्‍मो त्‍याङ्‌ङाङ् वाॽआरो॥” खुने़ॽ कुसङ् माङ्‌हुप्‍पिन् युक्‍सिङ् चोःक्‍से़ तगिस्‍मा माङ्‌हुप्‍पिन् खारोःत्ति चोगुरो॥

१० हे़क्‍केःल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽलाम्‍बा ये़सु ख्रिस्‍तरे़ नासिङ्‌गे़न् कुधक्‍किन् थिक्‍ले़ङ्‌मो सदादिङ्‌ले़ लागि तोःन्‍दुबा सिदुङ्‌जभालाम् आनिॽ सेसे आबोःक्‍खे़आङ् आवाॽरो॥

११ तगिबा माङ्‌हुप्‍पोग निङ्‌वाॽफुसाम्‍बा के़रे़क्‍ले़ थिक्‌याःन्‍धक् साम्‌योबा याःम्‍बक् मे़जोगुर लत्‍छा परिक्‍पा सिदुङ्‌जभान् ए़त्‍ले़ङ् मे़दोन्‍दुरो, कर खे़ल्‍ले़ग आप्‍फाल्‍ले़आङ् लायोन् खे़प्‍मा तेॽमा मे़सुक्‍तुन्‍लो॥

१२ कर आनिॽ मानिङ्‌वाॽफुसाम्‍बा ये़सु ख्रिस्‍तरे़ग निङ्‌वाॽफुमाङ्‌ङो थिक्‍ले़ङ्‌मो सदादिङ्‌ले़ लागि लायोन् खे़प्‍मा तेॽमा फाॽआङ् आबाङे सिदुङ्‌जभा पोःक्‍खे़आङ् निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युङ्‌सिङ्‌लो॥

१३ खे़न् ये़म्‍माङ्‌धो खुने़ॽ कुनिङ्‌मिहाॽ कुयुक्‍को मे़न्‍दाःत्‍छिङ्‌ङे थारिक् हाङ्‌घुसिर युङ्‌लो॥

१४ थेआङ्‌भे़ल्‍ले़ कन् लत्‍थिक् सिदुङ्‌जभाःल्‍ले़ लायोलाम् सेसे के़बोङ्‌बार के़बप्‍पाहाॽ सदादिङ्‌ले़ लागि कुलिङ्‌दो के़गे़प्‍पा चोगुसिआङ् वाॽरो॥

१५ हे़क्‍क्‍याङ् सेसेमाङ्‌ङिल्‍ले़आङ् कल्‍ले़ कुयाःम्‍बेओ आनिॽ अक्‍खे आमे़त्‍लो,

१६ “यहवे दाङ्‌बाल्‍ले़ पाःत्तु, ‘खे़न् एगाङ् खे़ङ्‌हाॽनु चोगुङ्‌बा कुसङ् माङ्‌हुप्‍पिन् बा कन्‍लो– इङ्‌गाॽ आधिम्‍हाॽ खे़ङ्‌हाॽरे़ खुनिॽ सिक्‍लुङ्‌मो युक्‍खुङ् पिरुङ्‌सिङ्, हे़क्‍क्‍याङ् खुनिॽ निङ्‌वाॽबो साप्‍तुङ् पिरुङ्‌सिङ्‌लो॥’”

१७ खुने़ॽ याम्‍मोआङ् पाःत्तु,

“इङ्‌गाॽ खे़ङ्‌हाॽरे़ मे़जोगुबा लायोहाॽ नु फे़न् याःम्‍बक्‍हाॽ याम्‍मो आप्‍फाल्‍ले़आङ् निङ्‌वाॽ मे़इःत्तुङ्‌ङिन्‍लो॥”

१८ आल्‍ल लायोहाॽ ले़प्‍मि पोःक्‍खे़बाल्‍ले़ चोगुल्‍ले़ याम्‍मो लायोहाॽ ले़प्‍मि पोङ्‌मा फाॽआङ् सिदुङ्‌जभा चाहाबा मे़जोःक्‍ने़न्‍लो॥

हाङ्‌हाङ् नु साम्‍दिङ्

१९ खे़ल्‍ले़ चोगुल्‍ले़ आमिःम् ने़ॽनुसाॽ नु फुॽनुसाॽसे, आनिॽग साङ्‌ग्राम्‍पेदाङ्‌बा काक्‍नुःल्‍ले़ सेसेबा ते़न्‍नो ये़सुरे़ कुमाक्‍खिॽलाम् हाङ्‌हाङ्‌ङाङ् लाःप्‍मा आघोसुम्‌ॽ॥

२० कन् कुसङ् नु हिङ्‌मन् के़बिबा लाम्‍मिन् आनिॽ लागि सेसे फोःन्‍दाःन् हम्‍बा कुइसिःक् हरे़आङ् वाॽरो- खे़न् फोःन्‍दाःङ्‌ग ये़सुरे़ नासिङ्‌गे़न् कुधक्‍लो॥

२१ हे़क्‍क्‍याङ् निङ्‌वाॽफुमाङ्‌ङिल्‍ले़ कुहिम्‍सयङ् सम्‍दाङ् युक् के़गप्‍पा आनिॽ पयम् मानिङ्‌वाॽफुसाम्‍बा आगत्तुम्‍बाल्‍ले़ चोगुल्‍ले़,

२२ आनिॽ तोःन्‍दोःम्‍बा सेसे सिक्‍लुङ्‌मान्‍नु हे़क्‍क्‍याङ् हाङ्‌हाङ्‌बा नसाःन्‍निन्‍नु निङ्‌वाॽफुमाङ्‌ङिल्‍ले़ कुबेसाङ् पेगिरो॥ थेआङ्‌भे़ल्‍ले़ आनिॽ सेसे चोःक्‍से़ ख्रिस्‍तरे़ कुमाक्‍खिॽइल्‍ले़ आनिॽ ताप्‍फे़ःम्‍बा खासिङ्‌ङिन् साक्‍खुआङ् वाॽ हे़क्‍क्‍याङ् आनिॽ नासिङ्‌गे़न् थक्‍किन् सेसेबा च्‍वाःत्तिल्‍ले़ वाहप्‍तुआङ् वाॽरो॥

२३ हे़क्‍क्‍याङ् आनिॽ आगत्तुम् लॽरिक् ते़न्‍दिङ् आजोगुम्‍बा निङ्‌साङ्‌ङिन् मे़ल्‍ले़त्ते कत्तुम्‍लो, थेआङ्‌भे़ल्‍ले़ माङ्‌हे़क् के़जोःक्‍पाङ्‌ग नसाःन्‍साबा चोक्‍लो॥

२४ आल्‍ल आनिॽ लुम्‍मो लुङ्‌माॽ तुक्‍सिङ्‌मा नु नुबा याःम्‍बक् चोःक्‍माओ हाङ्‌हाङ् मे़त्‍छिङ्‌मा आक्‍खेआङ् आसुक्‍तुम् खे़न् पाःन्‍निन् निङ्‌वाॽ इतुम्‍लो॥

२५ कुभा नसानिबाहाॽरे़ सोरिक् चुम्‍मा ये़प्‍ले़क् मे़ङ्‌गत्तुन्, कर आनिॽग सोरिक् चुम्‍मा ले़रुम् मे़ःन्‍लो॥ कर दाङ्‌बाल्‍ले़ कुयुमा ये़न्‍निन् निःत्ताङ् तार पप्‍पा खिनिॽ के़निसुम्‍बाल्‍ले़ चोगुल्‍ले़ आल्‍लसाङ् यरिक् हाङ्‌हाङ् मे़त्तासिॽरो॥

२६ आनिॽ से़क्‍खान् नुरिक्‍काङ् कुसिङ् आनिःत्तुम्‍साङ् निनिबाए लायो आजोगुम्‍ल आवाॽने़ फाॽग्र खे़न् लायोलाम् ले़प्‍मि पिमा के़सुक्‍पा सिदुङ्‌जभा थेआङ् होप्‍लो॥

२७ कर खे़ल्‍ले़ कुले़क्‌वा खे़न् हे़क्‍तङ्‌बा लायो के़जोःक्‍पाल्‍ले़ किप्‍मा के़घुबा खुम्‍दिङ्‌ङिन् से़क्‍खाए खोसुॽ, हे़क्‍क्‍याङ् निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ के़बोःक्‍पा खे़न् मनान् हुरुरुना के़दिःप्‍पा मिःल्‍ले़ मे़क्‍खुॽरो॥

२८ मोसारे़ कुसाम्‌योथिम्‍मिन् के़नाॽबा मनान् ने़त्‍छि इग्र सुम्‍सिरे़ मे़बिरुबा पर्माङ्‌गि वाॽने़ फाॽग्र लुङ्‌माॽ तुक्‍सिङ्‌मा मे़ःन्‍ने़ सिमा पोङ्॥

२९ निङ्‌वाॽफुसान् कुनामे़न्‍छाॽ के़मे़प्‍पे़न्, आबाङे सेसे के़जोःक्‍पा माङ्‌हुप्‍पिल्‍ले़न् माक्‍खिॽइन् आसुत्‍थो के़जोःक्‍पे़न् हे़क्‍क्‍याङ् लुङ्‌गुम् के़बिबा सेसेमाङ्‌ङिन् के़अप्‍पे़न् खे़न्‍नुःल्‍ले़आङ् के़साक्‍पा खुम्‍दिङ् खोमा लाॽरुरो॥

३० थेआङ्‌भे़ल्‍ले़ ताप्‍फे़ःम्‍बा याःम्‍बक् के़जोःक्‍पे़न् खुम्‍दिङ् पिमा आलक्‍पे़न्‍लो, इङ्‌गाॽए कुले़क्‌वा नुःक्‍तुङ् पिरुङ् लॽरिक् निङ्‌वाॽफुमाङ्‌ङिल्‍ले़ पाःत्तुबान् आनिॽ कुसिङ् आनिःत्‍तुम्‍लो॥ अक्‍खेआङ् पाःत्तुआङ् वाॽरो, “यहवे दाङ्‌बाल्‍ले़ आबाङे कुमनाहाॽ खासे़न् लोःन्‍दुसिॽरो॥”

३१ आजुनि निङ्‌वाॽफुमाङ्‌ङिल्‍ले़ कुहुक्‍को थामाग साॽरिक् किप्‍मा के़घुबा पाःन्‍लो!

३२ आल्‍ल निङ्‌वाॽफुमाङ्‌ङिल्‍ले़ कुओःत्तिःन् के़निसुम्‍माङ् नसान् के़जोगुम्‍बा तगिबा ये़न्‍हाॽ निङ्‌वाॽ इःत्ते़म्‍मे़ॽओ॥ खिनिॽ साॽरिक् इनोगे़न् तुक्‍खे के़दुमुम्‍साङ् नसाःन्‍नो अयाक् मे़ल्‍लॽए के़वयिबान् इःत्ते़म्‍मे़ॽओ॥

३३ कुभा ये़म्‍मोग खिनिॽ मनाहाॽरे़ खुनिॽ तगि हिनाःम् के़म्‍मे़त्तिआङ् तुक्‍खे के़म्‍जाःत्तिॽ॥ हे़क्‍क्‍याङ् कुभा ये़म्‍मोग हे़क्‍तङ्‌बा पाःन्‍नो के़धाबाहाॽनु सोरिक् के़वयिआङ् कुभाॽ के़बिरुम्‍सिम्‍लो॥

३४ खिनिॽग पुङ्‌लाहिम्‍मो के़धाबाहाॽ लुङ्‌माॽ के़दुक्‍तुम्‍सिम्॥ मनाहाॽरे़ खिनिॽ याङ्‌साकुन्‍धेहाॽ के़म्‍नाप्‍ति के़म्‍देॽरिसाङ् के़सःत्‍तिर नासिके़धःत्तुम्, थेआङ्‌भे़ल्‍ले़ खिनिॽग के़गत्‍तुम्‍बा पाःन्‍हाॽनुःल्‍ले़आङ् नुबा नु सदादिङ् के़वाॽबा याम्‍साम्‍गे़न् याङ्‌साकुन्‍धेन् के़गत्तुम् के़लॽबा पाःन्‍निन् कुसिङ् के़निःत्तुम्‍लो॥

३५ खे़ल्‍ले़ चोगुल्‍ले़ खिनिॽ निस्‍सेबा नसाःन्‍निन् मे़ले़रे़म्‍मिम्‍ने़ॽओ॥ खे़ल्‍ले़ यम्‍बा हाङ्‌से़म्‍मिन् तारुरो॥

३६ खिनिॽ नासिके़धःत्तुम्‍ल पोङ्‌लो, हे़क्‍क्‍याङ् निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् के़जोगुम्‍मिल्‍ले़ खुने़ॽ चोगुबा माङ्‌हे़क्‍किन् के़घोसुम्‍लो॥

३७ साम्‌योसाप्‍लाःल्‍ले़ पाःत्तुॽ,

“आक्‍खो सप्‍माआङ् के़दाबार के़बप्‍पे़न् ताएरो, हे़क्‍क्‍याङ् खुने़ॽ मे़सुने़न्‍लो॥

३८ कर इङ्‌गाॽ आसाम्‌योबा मनाहाॽ नसाःन्‍लाम्‍बाए मे़हिङ्‌लो॥ खे़ङ्‌हाॽ इङ्‌गाॽलाम् मे़नुःङ् मे़बेःक्‍ने़ फाॽग्र खे़ङ्‌हाॽनु आसिक् खे़ङ्‌लो॥”

३९ कर आनिॽग के़नुःङ्‌बा के़बेःक्‍पाआङ् के़मे़क्‍पा मनासि मे़ःन्‍लो, कर आनिॽग ख्रिस्‍ते़न् नसान् के़जोःक्‍पाआङ् मे़क्‍मालाम् ताङ्‌से़ःप् के़घोबासिरो॥

नसान्

११

आल्‍ल नसान् फाॽइन् थे़मा फाॽले़ निङ्‌साङ् आजोगुम्‍बान् से़क्‍खाए पोङ् हे़क्‍क्‍याङ् आन्‍निसुम्‍मिन्‍बान् से़क्‍खाए वाॽ फाॽआङ् निस्‍से चोःक्‍मारो॥

२ उनाहुरिबा मनाहाॽरे़ मे़जोगुबा खुनिॽ नसाःन्‍लाम्‍बाए निङ्‌वाॽफुमाङ्‌ङिल्‍ले़ कुनिङ्‌वाॽ त्‍ये़रो॥

३ निङ्‌वाॽफुमाङ्‌ङिल्‍ले़ कुबाःन्‍जाक्‍किल्‍ले़ काक् नावागे़न् चइःत् चोगुबा फाॽआङ् आनिॽ नसाःन्‍लाम्‍बा कुसिङ् आनिःत्‍तुम्‍लो, हे़क्‍केलॽरिक् निमनाबा पाःन्‍हाॽग निमे़न्‍दे़प्‍मनाबा पाःन्‍हाॽलाम् पोःक्‍खे़बारो॥

४ नसाःन्‍लाम्‍बाए हाबिलरे़ कुम्‍भुॽ कयिने़न्‍नुःल्‍ले़आङ् नुबा सिदुङ्‌जभा निङ्‌वाॽफुमाङ्‌ङो तोःन्‍दुरो॥ हे़क्‍क्‍याङ् खुने़ॽ तोःन्‍दुबा सिदुङ्‌जभान् निङ्‌वाॽफुमाङ्‌ङिल्‍ले़ ताःक्‍तुआङ् खे़न्‍लाम्‍बाए खुने़ॽ साम्‌योबा मना मे़त्तुरो॥ हे़क्‍क्‍याङ् खुने़ॽ स्‍ये़साङ् आल्‍लो थारिक् खुने़ॽ कुनसाःन्‍निल्‍ले़ नुबा पान् आहुॽरो॥

५ नसाःन्‍लाम्‍बाए हनोक्‍के़न् मे़न्‍छिए कुहिङ्‌वे़त् साङ्‌ग्राम्‍पेदाङ्‌ङो थाःङ् तेॽरे़रो॥ खुने़ॽ कुधक्‍किन् खोःमे़दे़त्ते़न्‍लो, थेआङ्‌भे़ल्‍ले़ खुने़ॽग निङ्‌वाॽफुमाङ्‌ङिल्‍ले़ थाःङ् तेॽरुरो॥ खुने़ॽ थाःङ् तेॽमानुःल्‍ले़ तगि निङ्‌वाॽफुमाङ्‌ङिन् कुनिङ्‌वाॽ तासुआङ् वये़ फाॽआङ् साम्‌योसाप्‍लाःल्‍ले़ तोःन्‍दि पिरुॽरो॥

६ हे़क्‍क्‍याङ् नसान् मे़ःन्‍ने निङ्‌वाॽफुमाङ्‌ङिल्‍ले़ कुनिङ्‌वाॽ तामा सुक्‍मे़दे़त्‍ने़न्‍लो, थेआङ्‌भे़ल्‍ले़ खुने़ॽओ के़दाबाल्‍ले़ निङ्‌वाॽफुमाङ्‌ङिन् से़क्‍खाए वाॽ हे़क्‍क्‍याङ् निङ्‌वाॽ इगेःक्‍काङ् खुने़ॽ के़गोःप्‍पाहाॽ हाङ्‌से़म् पिरुसिॽरो लॽरिक् नसान् चोःक्‍माए पोङ्‌लो॥

७ नसाःन्‍लाम्‍बाए नुहारे़ कुहिम्‍सयङ्‌हाॽ ताङ्‌से़ःप्‍से़ वालाधा चोगुरो॥ तगि आप्‍फाल्‍ले़आङ् मे़म्‍बोङ्‌ङे के़वाॽबा पाःन्‍हाॽ आल्‍ल पोङ्‌लो लॽरिक् साम्‍दिङ् के़बिबा निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् खे़प्‍सुआङ् हे़क्‍के चोगुरो॥ खुने़ॽ कुनसाःन्‍लाम्‍बाए खे़न् ये़म्‍मोबा इक्‍सादिङ् खाम्‍बेःक्‍मोबा मनाहाॽ आप्‍तिक्‍को मे़ध्‍ये़ हे़क्‍क्‍याङ् नसाःन्‍लाम् के़दाबा साम्‌योबा लक्‍के़घोबा पोःक्‍खे़रो॥

८ नसाःन्‍लाम्‍बाए अब्राहामरे़ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् खे़प्‍सु॥ हे़क्‍क्‍याङ् उःत्तुआङ् पेगे़ॽ मे़त्तुबा लाजेॽओ पेरो॥ खे़न् लाजेॽइङ्‌ग ताःन्‍दि खुने़ॽ खोमा के़बोङ्‌बा कुलक् वये़रो॥ खुने़ॽ आत्‍तान् पेःक्‍कार पत्ता फाॽआङ् थेआङ् मे़निसुन्‍लो॥

९ नसाःन्‍लाम्‍बाए खुने़ॽ माङ्‌हे़क्‍को खोसुबा लाजेॽओ हिम् चोगुआङ् याःक्‍ते़साङ् खुने़ॽग माःङ्‌घा लाजेॽओ ताप्‍के़बे़ॽबाआङ् के़वाॽबा कुइसिःक् वये़रो॥ खुने़ॽनु सोरिक् माङ्‌हे़क्‍ले़न् लक्‍के़घोबा इसहाक नु याकुब कुइसिःक् खुने़ॽआङ् साःङ्‌गाहिम्‍मो वये़गत्ते़रो॥

१० थेआङ्‌भे़ल्‍ले़ खुने़ॽग मे़न्‍नुप्‍मनाबा पाङ्‌यक् के़ने़बा ये़क्‌यक्‍थिक् कोःत्तुर वये़रो॥ खे़न् ये़क्‌यक्‍किल्‍ले़न् इत्‍छाप् के़साप्‍पाआङ् के़जोःक्‍पाङ्‌ग निङ्‌वाॽफुमाङ्‌ङिन्‍नेरो॥

११ अब्राहामरे़ कुमेत् सारान् सामे़ङ्‌गप्‍मनामा वये़ हे़क्‍क्‍याङ् सागप्‍मा ले़त्तुआङ् वये़साङ् नसाःन्‍लाम्‍बाए सागप्‍मा सुक्‍तुरो, थेआङ्‌भे़ल्‍ले़ खुने़ॽ माङ्‌हे़क् के़जोःक्‍पा निङ्‌वाॽफुमाङ्‌ङिन् नसाःन्‍साबा चोक् फाॽआङ् इःत्तुरो॥

१२ हे़क्‍केलॽरिक् कन् सिमा के़इःप्‍पा मनाधिक्‍लाम्‍बा आत्तात्तान्‍ने निःप्‍मे़न्‍दे़प्‍मनाबा ताङ्‌साक्‍पोबा खेःम्‍सिक् नु वाहङ्‌ङिल्‍ले़ कुयाओबा ये़ःङ्‌घा कुइसिःक् कुमुॽइदाङ्‌सा मे़बोःक्‍खे़रो॥

१३ कन् काक् नसाःन्‍साबाहाॽरे़ग निङ्‌वाॽफुमाङ्‌ङिल्‍ले़ खे़ङ्‌हाॽनु चोगुबा माङ्‌हे़क् मे़ङ्‌घोए मे़स्‍ये़, कर खे़ङ्‌हाॽरे़ग माःङ्‌घालाम् खे़न् मे़निसुआङ् निङ्‌वाॽफुमाङ्‌ङिल्‍ले़ कुमाङ्‌हे़क्‍किन् लाङ्‌मे़दाःक्‍तुरो॥ हे़क्‍क्‍याङ् खे़ङ्‌हाॽग कन् इक्‍सादिङ् खाम्‍बेःक्‍मो वेॽ लाजेॽबा नु ताक्‍के़गम्‍बा वयिगे़रे़त्‍छ लॽरिक् ते़न्‍दिङ् मे़जोगुरो॥

१४ अक्‍खेलॽरिक् के़बाःप्‍पा मनाहाॽरे़ग से़क्‍खासाङ् आबाङे खुनिॽ लाजेॽइन् मे़गोःत्तुर मे़वाॽबा निःन्‍धो पोङ्‌लो॥

१५ खे़ङ्‌हाॽरे़ मे़ले़रु मे़धबा लाजेॽइल्‍ले़ कुयाःम्‍बेओ निङ्‌वाॽ मे़इःत्तुआङ् मे़वये़ल्‍ले़ग खे़प्‍मो खे़ङ्‌हाॽरे़ याम्‍मो नुःङ्‌मा पेःक्‍मा ये़म् मे़घोःसुबामे़न्॥

१६ कर खे़ङ्‌हाॽरे़ग खे़न्‍नुःल्‍ले़आङ् नुबाग साङ्‌ग्राम्‍पेदाङ्‌बा लाजेॽइन् खोमा साॽरिक् निङ्‌वाॽ मे़जोगुरो॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खिनिॽ निङ्‌वाॽफुमाङ्‌आ पाःप्‍मा खे़ङ्‌हाॽनु सिरिङ् मे़मये़न्‍नाङ् खुनिॽ लागि नुबा ये़क्‌यक्‍थिक् यारिप् चोगु पिरुसिआङ् वाॽरो॥

१७-१८ निङ्‌वाॽफुमाङ्‌ङिल्‍ले़ अब्राहाम्‍मिल्‍ले़ कुनिङ्‌वाॽ साॽरुल्‍ले़ खुने़ॽ नसाःन्‍लाम्‍बाए इसहाक्‍किन् सिदुङ्‌जभा कुइसिःक् तोःन्‍दुरो॥ निङ्‌वाॽफुमाङ्‌ङिल्‍ले़ इसहाकलाम्‍बाए खे़ने़ॽ के़मुॽइदाङ्‌साहाॽ मे़बोङ्‌लो लॽरिक् माङ्‌हे़क् पिरुआङ् वये़साङ् अब्राहाम्‍मिल्‍ले़ लत्‍थिक्‍लक् कुस्‍सान् सिदुङ्‌जभा चोःक्‍मा यारिप् पोःक्‍खे़रो॥

१९ निङ्‌वाॽफुमाङ्‌ङिल्‍ले़ के़सिबाहाॽ याम्‍मो कुहिङ्‌वे़त् चोःक्‍मा सुक्‍तुसिॽ के़लॽबा पाःन्‍निन् अब्राहामरे़ निङ्‌वाॽ इःत्तुरो॥ हे़क्‍क्‍याङ् से़क्‍खाःल्‍ले़ग, खुने़ॽ कुसिवे़त् कुइसिःक् पोःक्‍खे़बा इसहाक्‍किन् याम्‍मो कुहिङ्‌वे़त्ते खोसुरो॥

२० नसाःन्‍लाम्‍बाए इसहाकरे़आङ् याकुब नु ए़साउःन् खुन्‍छिॽ के़दाबा ये़म्‍मिल्‍ले़ कुयाःम्‍बेओ मुॽइसाम् थाःसुपिरुसिरो॥

२१ नसाःन्‍लाम्‍बाए याकुबे़न् सिमा ये़म्‍मो कुदक्‍काःत्तिल्‍ले़ तक्‍सिङ्‌ङाङ् निङ्‌वाॽफुमाङ्‌ङिन् सेवा चोगुर युसुफरे़ काक् कुस्‍साहाॽ मुॽइसाम् थासुपिरुसिरो॥

२२ नसाःन्‍लाम्‍बाए युसुफरे़आङ् सिमा इःत्ते़ल्‍ले़ इस्राइलिहाॽ मिस्र लाजेॽलाम् मे़लन् मे़बेःक्‍पा पाःन्‍निन् चे़क्‍खुआङ् खे़न् ये़म्‍मो कुये़प्‍पिन्‍नाङ् खुनिॽनुए मे़देॽरुर लॽरिक् इङ्‌जाङ् पिरुसिरो॥

२३ नसाःन्‍लाम्‍बाए मोसान् सावाःन्‍छिङ्‌ङिल्‍ले़ कुम्‍मा कुम्‍बासिरे़ ला सुम्‍सि थारिक् चिक्‍खे़त्‍छुआङ् कत्ते़त्‍छु, थेआङ्‌भे़ल्‍ले़ खे़न् अङे़ःक्‌वान् साॽरिक् नुबा निसे़त्‍छु, हे़क्‍क्‍याङ् हाङ्‌ङिल्‍ले़ कुइङ्‌जाङ्‌ङिन्‍नाङ् मे़गिरे़त्‍छुन्‍लो॥

२४ मोसान् थाङ्‌बे़न् के़रे़ल्‍ले़ नसाःन्‍लाम्‍बाए फारो हाङ्‌ङिल्‍ले़ कुस्‍सा मे़न्‍छुमाॽइल्‍ले़ कुस्‍साःआ पाःप्‍मा मे़दे़न्‍दे़न्‍लो॥

२५ खुने़ॽ लायोबा सुक्‍खेवाओ सप्‍फाधिक् वाॽमानुःल्‍ले़ निङ्‌वाॽफुमाङ्‌ङिल्‍ले़ कुयाप्‍मिहाॽनु तुक्‍खेवाओ वाॽमाए निङ्‌वाॽ चोगुरो॥

२६ मिस्र लाजेॽस्‍मा याङ्‌साकुन्‍धेःन्‍नुःल्‍ले़ग ख्रिस्‍तरे़ कुलागि निङ्‌घुम्‍मो थामाए नुबा इःत्तुरो, थेआङ्‌भे़ल्‍ले़ खुने़ॽ कुनिङ्‌वाॽइन् ताःन्‍दि खोगे़दे़प्‍पा थुम्‍घोओ पत्‍छे़रो॥

२७ नसाःन्‍लाम्‍बाए खुने़ॽग निःमे़न्‍धाःप्‍मनाबा निङ्‌वाॽफुमाङ्‌ङिन् निसुबा कुइसिःक्‍के हाङ्‌ङिल्‍ले़ कुसिक्‍किन्‍नु मे़गिसे़न्‍नाङ् मिस्रलाम् लःन्‍दे़पेबान् पेबाए पोःक्‍खे़आङ् मे़नुःक्‍खे़न्॥

२८ नसाःन्‍लाम्‍बाए यहुदिहाॽरे़ खुनिॽ तुम्‍बा साःहाॽ के़मे़ङ्‌बाल्‍ले़a सुःमा मे़सुक्‍तुन्‍छिन्‍ल फाॽआङ् खुने़ॽ माक्‍खिॽइन् फिन्‍दुर यहुदि चोःक्‌युम्‍भो तङ्‌नाम् थिम्‍मिन् हेःक्‍तुरो॥

२९ नसाःन्‍लाम्‍बाए इस्राइलिहाॽ से़ङ्‌से़ङ्‌बा खाम्‍मो लाङ्‌मे़घेगे़र हे़ःत्ताङ्‌बा वाहङ्‌ङिन् मे़गाःक्‍तुआङ् नाधाःम्‍बि मे़बेरो, कर मिस्रिहाॽरे़आङ् बाहे़क्‍के चोःक्‍मा मे़गोःत्तुल्‍ले़ खे़ङ्‌हाॽ काक् ख्‍याम् मे़हुमे़ मे़स्‍ये़रो॥

३० नसाःन्‍लाम्‍बाए इस्राइलिहाॽरे़ नुसि ये़न् थारिक् ये़रिहो ये़क्‌यक्‍किन् मे़गबुआङ् खे़ल्‍ले़ कुघिरिबा लुङ्‌धाक्‍किन् लुःन्‍दे़रो॥

३१ नसाःन्‍लाम्‍बाए ये़रिहोओमा के़त्‍निमा राहाबरे़ इस्राइलि थोःम्‍जिबाहाॽ तरे़दोसुसिबाल्‍ले़ चोगुल्‍ले़ खे़न् निङ्‌वाॽफुमाङ्‌ङिल्‍ले़ कुइङ्‌जाङ् मे़ङ्‌घे़मनाबाहाॽनु मे़स्‍ये़ने़न्‍लो॥

३२ खे़न् यारिक्‍काङ्‌धो इङ्‌गाॽ थे पाःप्‍माबे? गिदियोन, बाराक, सिम्‍सन, यिप्‍ताह, दाउद, सामुए़ल हे़क्‍क्‍याङ् माङ्‌निङ्‌वाॽपान् के़बाःप्‍पाहाॽरे़ खुनिॽ याःम्‍बेओ पाःप्‍मा ये़म् मे़गत्तान्‍लो॥

३३ खे़ङ्‌हाॽरे़ग नसाःन्‍लाम्‍बाए हाङ्‌जुम्‍हाॽ मे़नाःन्‍दु, साम्‌योबा खासे़न् मे़लोःन्‍दु, माङ्‌हे़क् चोःक्‍मनाबा पाःन्‍हाॽ मे़घोसु॥ खे़ङ्‌हाॽरे़ खिरिङ्‌बाहाॽरे़ खुनिॽ मुरान् मे़सुबु,

३४ पयम् यम्‍बा मिराःक्‍हाॽ मे़से़रु, ताभेलाम्‍बा ताङ्‌मे़से़ःप्‍ते़, खे़ङ्‌हाॽरे़ खुनिॽ साॽइ होःप्‍ते़साङ् के़धुम्‍बा मे़बोःक्‍खे़ हे़क्‍क्‍याङ् थङ्‌ङो मुक्‍के़गुबा मे़बोःक्‍खे़आङ् निङ्‌मिहाॽ मे़नाःन्‍दुसिरो॥

३५ मे़न्‍छुमाहाॽरे़ के़सिःबा के़बेःक्‍पा आबाङे खुनिॽ मनाहाॽ याम्‍मो कुहिङ्‌वे़त् मे़घोःसुसिरो॥

वेॽहाॽरे़ सिमे़न् एगाङ् मे़न्‍नुप्‍मनाबा हिङ्‌मन्‍निन् खोमा फाॽआङ् चोःक्‌युम्‍भो पोङ्‌मा मे़न्‍दे़न्‍दे़न्‍नाङ् निङ्‌घुम्‍मिन् मे़दाःक्‍तुरो॥

३६ कुभाग हिनाःम् मे़मे़त्तुसिआङ् ते़ःम्‍भुक् मे़याक्‍तुसि, कुभाग इमे़घेःक्‍खुसिआङ् पुङ्‌लाहिम्‍मो मे़साक्‍तुसिरो॥

३७ कुभा लुङ्‌ङिल्‍ले़ मे़ले़प्‍तु मे़से़रुसि, कुभा चे़न्‍दिरिःल्‍ले़ मे़जे़रु मे़से़रुसि, कुभाग ताभेःल्‍ले़ मे़जे़प्‍तु मे़से़रुसिरो॥ कुभाग निङ्‌घुम् नु तुक्‍खे मे़ज्‍ये़आङ् चाहाबो मे़वये़ल्‍ले़ मे़ल्‍लुक् नु मे़न्‍दाक् से़होबा चाङ् मे़जाक्‍खु॥

३८ खे़ङ्‌हाॽग लुङ्‌भुक्‍कु नु खाम्‍भुक्‍कुहाॽओ याङ्‌धोःक्‍कि ये़ःङ्‌घादे़न्‍नो नु कोःक्‍मा फाङ्‌जङ् हे़ङ्‌घाःत्ति मे़इरे़र मे़वये़रो॥ खे़न् हे़क्‍तङ्‌बा मनाहाॽरे़ लागि कन् इक्‍सादिङ् खाम्‍बेःक्‍मान् सुम्‍बोधाबा होःप्‍ते़रो॥

३९ खे़ङ्‌हाॽ के़रे़क्‍ले़ खुनिॽ नसाःन्‍लाम्‍बाए निङ्‌वाॽफुमाङ्‌ङिल्‍ले़ कुनिङ्‌वाॽ मे़दासुसाङ् खे़ङ्‌हाॽनु चोगे़बा माङ्‌हे़क्‍किन् मे़ङ्‌घोए मे़स्‍ये़ मे़बेरो॥

४० निङ्‌वाॽफुमाङ्‌ङिल्‍ले़ आल्‍लसाङ् साॽरिक् नुबा निङ्‌सेक् आनिॽ के़रे़क्‍ले़ लागि कत्तुबाल्‍ले़ चोगुल्‍ले़ खे़ङ्‌हाॽग आनिॽनुरक् कुलिङ्‌दो मे़गे़त्‍लो॥

a 

११:२८ के़मे़ङ्‌बा– ग्रिक पाःन्‍दाङ्‌ङो “सिमे़ल्‍ले़न् माङ्‌लाइङ्‌बान्” पोङ्‌लो॥ निङ्‌वाॽफुमाङ्‌ङिल्‍ले़ कुनिङ्‌मिहाॽ मे़ङ्‌से़ माङ्‌लाइङ्‌बान् पाङ्‌घु युःसुरो (ला १२:२१-३०)॥

ये़सुरे़ कुबिःन् इःप्‍मा नाःप्‍मा पोङ्

१२

खे़ल्‍ले़ चोगुल्‍ले़ नसानिबा हिङ्‌मन्‍ले़ कुयाःम्‍बेओ कम्‍म्‍याक् यरिक् तोःन्‍दिहाॽरे़ खुनिॽ लुम्‍मो आवाॽबाल्‍ले़ चोगुल्‍ले़ याप्‍मि के़हम्‍बा पाःन्‍हाॽ नु के़रे़क् परिक्‍ले़न् याप्‍मि के़घबा लायोहाॽ लाप्‍फुसुम्‍लो, हे़क्‍क्‍याङ् निङ्‌वाॽफुमाङ्‌ङिल्‍ले़ ने़स्‍सु आबिरे़बा लोःक्‍लोःक्‍के चाःत्तो नासि थःत्तुम्‍ल लोःक्‍तिरो॥

२ आनिॽ नसाःन्‍निन् के़हेःक्‍पा नु कुलिङ्‌दो के़गे़प्‍पा ये़सुन् ओमे़त्तुम्‍लो॥ ताःन्‍दि के़दाबा ओमु लॽमाल्‍ले़ लागि सिलाम्‍साक्‍मा सिङ्‌सम्‍दाङ्‌बा इनोगे़न् तुक्‍खेन् नु नाधामान् खुने़ॽ थेआङ् मे़न्‍इःत्ते थरुआङ् निङ्‌वाॽफुमाङ्‌ङिल्‍ले़ कुहाङ्‌युक्‍नाःल्‍ले़ कुजुप्‍साङ्‌ले़प्‍माङ् युङ्‌सिङ्‌लो॥

३ लायोबा मनाहाॽरे़ खुने़ॽ कुदक्‍ले़ङ्‌ङो मे़दारुबा अक्‍तङ्‌बा पाःन्‍हाॽ के़धम्‍बा ये़सुन् निङ्‌वाॽ इःत्ते़म्‍मे़ॽओ, हे़क्‍केःल्‍ले़ खिनिॽ निङ्‌वाॽबो नायो के़म्‍बोःक्‍खिन्‍लो, हे़क्‍क्‍याङ् खिनिॽ सक्‍माआङ् मे़बुॽने़न्‍लो॥

निङ्‌वाॽफुमाङ्‌ङिन् पानुदिङ् पा कुइसिःक् चोक्

४ खिनिॽ लायोल्‍ले़ कुदक्‍ले़ङ्‌वाओबा थङ्‌ङो के़वयिसाङ् सिमालिङ्‌धोओ थारिक् मे़ङ्‌गे़त्ते के़वयिॽरो॥

५ खिनिॽ आबुगे़न् आस्‍सासे लॽरिक् के़म्‍मे़त्तिबा खाहुन्‍निन् निङ्‌वाॽ के़भेःत्‍छुम्‍बि?

“आबुगे़न् आस्‍साए, यहवे दाङ्‌बाल्‍ले़ कुहे़न्‍थिम्‍मिन् याङ्‌याङ् मे़इःत्ते़न्‍ने़ॽओ, हे़क्‍क्‍याङ् खुने़ॽ के़भे़ःक्‍किल्‍ले़ के़निङ्‌साङ् मे़बुगे़न्‍ने़ॽओ,

६ थेआङ्‌भे़ल्‍ले़ आत्‍तिन् यहवे दाङ्‌बाल्‍ले़ लुङ्‌माॽ तुक्‍तुॽ, खे़न् हे़न्‍थिम् याक्‍तुॽ, हे़क्‍क्‍याङ् खुने़ॽ ते़न्‍दिङ् चोगुबा आत्‍तिन् कुस्‍सान्‍छाङ् खुम्‍दिङ् पिरुॽरो॥”

७ इनोगे़न् तुक्‍खेन् हे़न्‍थिम् कुइसिःक् थरे़म्‍मे़ॽ, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खिनिॽ आबुगे़न् कुस्‍सा कुइसिःक् के़इःत्तिॽरो॥ आत्‍तिन् पाःल्‍ले़ आबुगे़न् कुस्‍सान् हे़न्‍थिम् मे़याक्‍तुन्‍बे?

८ खिनिॽ आत्‍तिन्‍हाॽरे़ पालाम् काक् साहाॽरे़ खोमा के़बोङ्‌बा हे़न्‍थिम्‍मिन् के़ङ्‌घोसुम्‍मिन्‍ने़ फाॽग्र खिनिॽग से़क्‍खाबा सा मे़ःन्, कर खोॽसानिङ्‌लो॥

९ आल्‍ल इक्‍साबा आनिॽ पाहाॽरे़ हे़न्‍थिम् आम्याक्‍ते़ल्‍ले़ग आनिॽ मिङ्‌सो इङ्‌धाङ् आबिरुम्‍सिम्‍लो॥ खे़न्‍नुःल्‍ले़आङ् यरिक् आनिॽ याम्‍साम्‍मिल्‍ले़न् पाःल्‍ले़ हे़न्‍थिम् आयाक्‍किल्‍ले़ आनिॽ से़क्‍खाबा हिङ्‌मन् खोमा फाॽआङ् खे़न् हे़न्‍थिम्‍मिल्‍ले़ कुयुक्‍को तामा पोङ्‌लो॥

१० थेआङ्‌भे़ल्‍ले़ इक्‍साबा आनिॽ पाहाॽरे़ कुभा तङ्‌बे थारिक् खुनिॽ मे़ले़स्‍सु मे़निसुबा यारिक् हे़न्‍थिम् आम्‌याक्‍लो॥ कर निङ्‌वाॽफुमाङ्‌ङिन् कुइसिःक् सेसेबा आबोङ्‌ल फाॽआङ् आनिॽ इन्‍धाःक्‍ले़ लागि खुने़ॽ हे़न्‍थिम् आयाक्‍लो॥

११ आत्‍तिन् हे़न्‍थिम्‍मिन्‍नाङ् खोमा ये़म्‍मो खे़न् सिराॽ के़धाङ्‌बा मे़जोःक्‍ने़न्‍लो कर कङ्‌ग साक्‍लो, हे़क्‍केसाङ् याङ्‌सि खे़न् हे़न्‍थिम्‍लाम् सगे़धासिङ्‌बाहाॽ साम्‌योबा हिङ्‌मन्‍नो मे़हिङ्‌ङाङ् सनारुङ् मे़घोसुॽरो॥

१२ खे़ल्‍ले़ चोगुल्‍ले़ सोरो के़लॽबा हुक्‍हाॽ फोःक्‍खे़म्‍मे़ॽ हे़क्‍क्‍याङ् थे़गक्‍कक् के़यङ्‌बा थुङ्‌बोहाॽ के़धुम्‍बा चोगे़म्‍मे़ॽ॥

१३ लाङ्‌सक्‍पाहाॽ मे़वेःत्ताङ् मे़न्‍जोःन्‍ने मे़ङ्‌गे़ङ्‌ङे लाङ्‌घेःक्‍मा मे़सुक्‍ल फाॽआङ् खिनिॽ लाम्‍मिन् तोःन्‍दे़म्‍मे़ॽओ॥

निङ्‌वाॽफुमाङ्‌लाम् साम्‍दिङ्

१४ काक् मनाहाॽनु सनारुङ्‌ङो वाॽमा नु सेसे पोङ्‌मा काक् परिक्‍ले़ तम्‍सिन् चोगे़म्‍मे़ॽओ॥ सेसे मे़म्‍बोङ्‌ङेग आत्‍तिन् मनाःल्‍ले़आङ् यहवे दाङ्‌बान् मे़निसुन्‍लो॥

१५ हे़क्‍क्‍याङ् खिनिॽ लुम्‍मो आत्‍तिन्‍नाङ् निङ्‌वाॽफुमाङ्‌ङिल्‍ले़ कुलुङ्‌गुम् मे़ङ्‌घोमनाबा मे़बोङ्‌ने़न्‍ल, सिक्‍पोःक्‍माल्‍ले़ खेमा थक्‍मा मे़भोःक्‍खुन्‍ल, हे़क्‍क्‍याङ् खे़न् निङ् कुइसिःक्‍पा सिक्‍कुमाल्‍ले़ वेॽ मनाहाॽआङ् मे़जिःन्‍दुन्‍छिल्‍ल फाॽआङ् सिङ्‌सिङ् लॽरे़म्‍मे़ॽओ॥

१६ हे़क्‍क्‍याङ् आत्‍तिन्‍नाङ् चागे़लाम्‍बा इग्र ए़साउ हे़क्‍तङ्‌बा निङ्‌वाॽफुमाङ्‌ङिन् मे़ङ्‌गोःप्‍मना मे़म्‍बोङ्‌ने़न्‍लरो॥ खे़ल्‍ले़ग चामा थुङ्‌मारे़लागि तुम्‍बा कुयुक्‍किन् ले़क्‍तुरो॥

१७ हे़क्‍क्‍याङ् याङ्‌सि कुम्‍बालाम्‍बा मुॽइसाम् खोमा फाॽआङ् आक्‍खे़न् कोःत्तुसाङ् खे़न् नाॽरे़बा पाःन्‍निन् खिनिॽ के़निसुम्‍लो॥ खे़ल्‍ले़ कुमिक्‌वा थासुर मुॽइसाम् खोमा निङ्‌वाॽ चोगुसाङ् ताप्‍फे़ःम्‍बा कुयाःम्‍बक्‍लाम्‍बा नुःङ्‌मा ये़म्‍मिन् ले़क्‍ते़बेआङ् वये़रो॥

१८-१९ खिनिॽग सिनाइ कोःक्‍मा हे़क्‍तङ्‌बा सुमा सुक्‍के़दे़प्‍पा दे़न्‍नो मे़न्‍दाए के़वयिॽ, हे़क्‍क्‍याङ् मि के़दिःप्‍पा, खागे़दाम्‍बा, माक्‍के़लॽबा हे़क्‍क्‍याङ् किप्‍मा के़घुबा सुरित् केजङ् के़हुबा दे़न्‍नो, थुत्तुरिःप्‍पा मुक्‍ते़बा इक्‍ला नु किप्‍मा के़घुबा इक्‍लाःल्‍ले़ कुबेसाङ् मे़न्‍दाए के़वयिॽरो॥ खे़न् के़घे़म्‍बाहाॽरे़ याम्‍मो अक्‍तङ्‌बा किप्‍मा के़घुबा इक्‍लाओ खुनिॽनु मे़बाःत्‍ने़न्‍ल फाॽआङ् पेलि मे़भाक्‍तुरो॥

२० थेआङ्‌भे़ल्‍ले़ “कन् कोःक्‍मान् के़सुबा आत्‍तिन् थक्‍साःन्‍छाङ् लुङ्‌ङिल्‍ले़ ले़प्‍ते़म् से़रे़म्‍मे़ॽ” के़लॽबा इङ्‌जाङ्‌ङिन् खे़ङ्‌हाॽरे़ थःप्‍मा मे़न्‍छुक्‍तुन्‍लो॥

२१ कन् नियाराःङ्‌ग साॽरिक् किप्‍मा के़घुबा चोगे़, हे़क्‍क्‍याङ् मोसारे़आङ् इङ्‌गाॽग आगिमाल्‍ले़ यङ्‌ङारो लॽरिक् पाःत्तुरो॥

२२ कर खिनिॽग सियोन कोःक्‍माओ, कुहिङ्‌वे़त् निङ्‌वाॽफुमाङ्‌ङिल्‍ले़ कुये़क्‌यक् साङ्‌ग्राम्‍पेदाङ्‌बा यरुसले़म्‍मो के़द्‌ये़ॽइआङ् के़वयिरो॥ खिनिॽग हे़न्‍छिङ् हे़न्‍छिङ् माङ्‌लाइङ्‌बाहाॽरे़ खुनिॽ ओमु लॽमारे़ कुधिम्‍बा खुनिॽ चुम्‍लुङ्‌ङो के़द्‌ये़ॽइआङ् के़वयिॽरो॥

२३ खिनिॽग साङ्‌ग्राम्‍पेदाङ्‌ङो खुनिॽ मिङ्‌हाॽ साप्‍ते़आङ् के़वाॽबा तुम्‍बालक् के़घोबाहाॽरे़ खुनिॽ चुम्‍लुङ्‌ङो के़द्‌ये़ॽइआङ् के़वयिॽरो॥ खिनिॽग काक् मनाहाॽरे़ खुनिॽ खासे़न्‍दाङ्‌बा निङ्‌वाॽफुमाङ्‌ङिल्‍लो, हे़क्‍क्‍याङ् कुलिङ्‌दो के़गे़प्‍पा मे़जोगे़बा साम्‌योबाहाॽरे़ खुनिॽ याम्‍साम्‍लुम्‍मो के़द्‌ये़ॽइआङ् के़वयिॽरो॥

२४ खिनिॽग निङ्‌वाॽफुमाङ्‌ङिन् नु मनाहाॽलुम्‍मो कुसङ् माङ्‌हुप्‍ले़न् पाःन्‍दङ्‌साबा ये़सुरो के़द्‌ये़ॽइआङ् के़वयिॽ॥ हे़क्‍क्‍याङ् खिनिॽग हाबिलरे़ कुमाक्‍खिॽनुःल्‍ले़आङ् साॽरिक् नुबा पान् के़बाःप्‍पा साङ्‌मनाबा ये़सुरे़ कुमाक्‍खिॽओ के़द्‌ये़ॽइआङ् के़वयिरो॥a

२५ खिनिॽनु के़बाःप्‍पा निङ्‌वाॽफुमाङ्‌ङिन् मे़न्‍नाॽमा फाॽआङ् सिङ्‌सिङ् लॽरे़म्‍मे़ॽओ॥ थेआङ्‌भे़ल्‍ले़ इक्‍साबा इङ्‌गे़साबा मोसाःल्‍ले़ कुसाम्‍दिङ्‌ङिन् खे़म्‍मा मे़न्‍दे़म्‍मनाबा इस्राइलिहाॽ ताङ्‌मे़न्‍छे़ःप्‍ते़न्‍निल्‍ले़ साङ्‌ग्राम्‍पेदाङ्‌लाम्‍बा निङ्‌वाॽफुमाङ्‌ङिल्‍ले़ साम्‍दिङ् आबिःल्‍ले़ आनिॽ आनाॽरुम्‍ने़ फाॽग्र आनिॽआङ् आन्‍दाङ्‌ने़न्‍लो॥

२६ निङ्‌वाॽफुमाङ्‌ङिन् सिनाइ कोःक्‍मालाम् पारे़ल्‍ले़ कुइक्‍लाःल्‍ले़ इक्‍सादिङ् खाम्‍बेःक्‍मान् यक्‍खु, कर आल्‍लो खुने़ॽ माङ्‌हे़क् चोगुआङ् वाॽ, “याम्‍मो थिक्‍ले़ङ् कन् इक्‍सादिङ् खाम्‍बेःक्‍मान्‍लक् मे़ःन्, कर साङ्‌ग्राम्‍पेदाङ्‌ङिन्‍नाङ् यक्‍खुङ्‌लो॥”

२७ कन् “याम्‍मो थिक्‍ले़ङ्” पाःप्‍मनाबा सुत्‍लाःल्‍ले़ग काक् नावागे़न् चइःत्तिन् यङ्‌ङाङ् चत्‍छिङ् पेःक्‍लो के़लॽबान् ओसेःन्‍आधाक्‍लो, कर यङ्‌मा सुक्‍मे़न्‍दे़प्‍मनाबा पाःन्‍हाॽरक् ने़याःक्‍लो॥

२८ खे़ल्‍ले़ चोगुल्‍ले़ आनिॽ यङ्‌मा सुक्‍मे़न्‍दे़प्‍मनाबा हाङ्‌जुम्‍मिन् आघोसुम्‍ल आवाॽबाल्‍ले़ चोगुल्‍ले़ नोगे़न्‍साबा पोःक्‍खिरो, हे़क्‍क्‍याङ् निङ्‌वाॽफुमाङ्‌ङिन् कुनिङ्‌वाॽ तामा फाॽआङ् मिङ्‌सो इङ्‌धाङ् पिइ किरुम्‍ल सेवा चोगुम्‍लो॥

२९ थेआङ्‌भे़ल्‍ले़ आनिॽ “निङ्‌वाॽफुमाङ्‌ङिङ्‌ग काक् मिदिक्‍मा के़सुक्‍पा पाःन्‍हाॽ खाप्‍पुथ्‍यःङ् के़जोःक्‍पा मिरो॥”

a 

१२:२४ उन्‍छेःन् निङ्‌वाॽफुसाम्‍बाल्‍ले़ इस्राइलिहाॽरे़ खुनिॽ लायोन् ले़प्‍मि पिमारे़ लागि माङ्‌हिम्‍मोबा सेसे ते़न्‍नो माक्‍खिॽ साक्‍खुबा हे़क्‍के, आनिॽ लायोन् ले़प्‍मि पिमारे़ लागि ये़सुरे़ कुमाक्‍खिॽइन् वादेःन्‍दु॥ कर कयिनरे़ से़रुबा कुन्‍साॽ हाबिलरे़ कुमाक्‍खिॽइल्‍ले़ खुम्‍दिङ् नाःक्‍तुर अःक्‍ते़ (तोलिङ् ४)

निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा हिङ्‌मन्

१३

आल्‍ल नसानिबा फुॽनुसाॽ नु ने़ॽनुसाॽ के़बोःक्‍खिबाल्‍ले़ चोगुल्‍ले़ चक्‍मे़ल्‍लॽए लुङ्‌माॽ तुक्‍कासिम्‍मे़ॽओ॥

२ हिम्‍मो के़दाबाहाॽ तरे मे़न्‍दोसिङ्‌ङे मे़बाङ्‌घे़म्‍सिम्‍मे़न्‍ने़ॽओ॥ कुभारे़ हे़क्‍के मे़जोगुल्‍ले़ निङ्‌वाॽ मे़ङ्‌घोए माङ्‌लाइङ्‌बाहाॽ तरे मे़दोसुसिआङ् वाॽरो॥

३ खिनिॽआङ् पुङ्‌लाहिम्‍मो साक्‍पा के़ध्‍ये़ॽइआङ् के़वयिबा कुइसिःक्‍के पुङ्‌लाहिम्‍मो के़याक्‍पाहाॽ निङ्‌वाॽ इःत्ते़म्‍सिम्‍मे़ॽओ, हे़क्‍क्‍याङ् खिनिॽ आबाङे नासिङ्‌गे़न् थक्‍को इनोगे़न् तुक्‍खे के़ज्‍ये़ॽइआङ् के़वयिबा हे़क्‍के इःत्ते़म्‍मे़ॽआङ् ताप्‍फे़ःल्‍लिक् मे़मे़त्तुसिबाहाॽ लुङ्‌माॽ तुक्‍ते़म्‍सिम्‍मे़ॽओ॥

४ ते़न्‍धाम्‍गे़न् मेःक्‍खिम्‍मिन् के़रे़क् मनाहाॽरे़ मिङ्‌सो इङ्‌धाङ् मे़बिरुबा पोङ्‌मा पोङ्‌लो॥ हे़क्‍क्‍याङ् मेःत् ये़म्‍बाॽ लुम्‍मो नसाःन्‍साबा पोङ्‌मा पोङ्‌लो॥ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ चाराम्‍मा याःम्‍बक् के़जोःक्‍पा नु के़रे़क् परिक्‍ले़न् ताप्‍फे़ःम्‍बा याःम्‍बक् के़जोःक्‍पाहाॽ खासे़न् चोगुसिॽरो॥

५ याङ्‌साकुन्‍धे थक्‍माओ स्‍याङ्‌पे़न्‍दाङ् मे़बत्‍छे़म्‍मिन्‍ने़ॽओ, कर के़गत्‍तुम्‍बा पाःन्‍हाॽओए खिनिॽ निङ्‌वाॽ तासे़म्‍मे़ॽओ, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ पाःत्तुआङ् वाॽ,

“इङ्‌गाॽ आप्‍फाल्‍ले़आङ् मे़ले़त्‍निङ्‌ङिन्, आप्‍फाल्‍ले़आङ् मे़नाॽनिङ्‌ङिन्‍लो॥”

६ खे़ल्‍ले़ चोगुल्‍ले़ आनिॽ हाङ्‌हाङ्‌ङाङ् अक्‍खे पाःप्‍मा आसुक्‍तुम्‍लो,

“इङ्‌गाॽ याप्‍मि कुभाॽ के़बिबे़ङ्‌ग दाङ्‌बाल्‍लो, इङ्‌गाॽ मे़गिआन्‍लो॥ इङ्‌गाॽ हाःत्‍ले़ थे मे़प्‍मा सुक्‍काबे?”

७ निङ्‌वाॽफु पाःन्‍जाक् के़हुॽबा खिनिॽ लाम्‍लोबाहाॽ निङ्‌वाॽ इःत्ते़म्‍सिम्‍मे़ॽओ॥ खुनिॽ हिङ्‌मन्‍नोबा नुबा पाःन्‍हाॽ निङ्‌वाॽ इःत्ते़म्‍मे़ॽआङ् नसान् मे़जोगुबा कुइसिःक्‍के खिनिॽआङ् चोगे़म्‍मे़ॽओ॥

८ ये़सु ख्रिस्‍ते़ङ्‌ग मिःप्‍मा, आइन् हे़क्‍क्‍याङ् आभे़ल्‍ले़साङ् कुइसिःक् वाॽरो॥

९ परिक् परिक्‍पा कुसङ् निसाम्‍हाॽओ लाम्‍मे़बोःत्ते़म्‍मिन्‍ने़ॽओ॥ साक्‍थिम् कुइसिःक्‍पा चामा थुङ्‌माल्‍ले़ग मे़ःन्, कर निङ्‌वाॽफु लुङ्‌गुम्‍लाम्‍बाने़ खिनिॽ याम्‍साम्‍मिन् के़धुम्‍बा पोङ्‌मा नुबा पोङ्‌लो॥ हे़क्‍तङ्‌बा चामा थुङ्‌मा थिम् के़इःप्‍पा के़नाःप्‍पाहाॽरे़ थेआङ् इन्‍धाःक् मे़ङ्‌घोसुन्‍लो॥

१० हे़क्‍क्‍याङ् आनिॽ ले़त्‍ति तोःम्‍मादे़न्‍धिक् आगत्तुम्॥ खे़प्‍मो तोःम्‍मनाबा चोभाॽहाॽ सेसे साःङ्‌गाहिम्‍मो माङ्‌सेवा के़जोःक्‍पा निङ्‌वाॽफुसाम्‍बाहाॽरे़ थेआङ् चामा युक् होःप्‍ते़रो॥

११ मानिङ्‌वाॽफुसाम्‍बाल्‍ले़ काक्‍नुःल्‍ले़ सेसेबादे़न्‍नो थक्‍सा माक्‍खिॽइन् याङ्‌सिङ्‌ङाङ् लायोरे़न् सिदुङ्‌जभा तोःन्‍छे़ लाःत्‍लो, कर थक्‍साःङ्‌ग मना वाॽमा पाङ्‌जुम्‍मिल्‍ले़ लाःक्‍कात् मिमे़धिक्‍खुरो॥

१२ बा कल्‍ले़चोगुल्‍ले़ ये़सुःन्‍नाङ् आबाङे कुमाक्‍खिॽइल्‍ले़ मनाहाॽ सुत्‍थो चोःक्‍से़ ये़क्‌यक् लाःक्‍कात् स्‍ये़रो॥

१३ हे़क्‍केलॽरिक् आनिॽआङ् खुने़ॽओ पोःक्‍खिआङ् लाःक्‍कात् पिगि, हे़क्‍क्‍याङ् खुने़ॽ ताःक्‍तुबा हिनाःम्‍मिन् ताःक्‍तुम्‍लो॥

१४ थेआङ्‌भे़ल्‍ले़ कन् इक्‍सादिङ् खाम्‍बेःक्‍मो सदादिङ् के़ने़बा ये़क्‌यक् आङ्‌गत्तुम्‍मिन्‍लो, कर आनिॽग के़दाबार के़बप्‍पा ये़क्‌यक्‍किन् निङ्‌वाॽ इगेःक्‍काङ् आहाङ्‌घुम्‍ल आवाॽरो॥

१५ आल्‍ल ये़सुरे़ कुभाॽलाम्‍बा आनिॽ सिदुङ्‌जभा चोःक्‍मनाबा कुइसिःक् निङ्‌वाॽफुमाङ्‌ङिन् चक्‍मे़ल्‍लॽए कुनारा फोसुम्‍लो॥ खे़ङ्‌ग खुने़ॽ दाङ्‌बा लॽरिक् ते़न्‍दिङ् चोःक्‍मनाबा मुराओलाम् के़लःम्‍बा चोभाॽरो॥

१६ आल्‍ल नुबा याःम्‍बक् चोःक्‍मा नु कम्‍ब्राङ् मे़त्‍छिङ्‌मा कुभाॽ पिसिङ्‌मा निङ्‌वाॽ मे़भेःत्‍छे़म्‍मिन्‍ने़ॽओ, थेआङ्‌भे़ल्‍ले़ अक्‍तङ्‌बा सिदुङ्‌जभाःल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ तासुरो॥

१७ खिनिॽ लाम्‍लोबाहाॽरे़ के़म्‍मे़त्तिबा पाःन्‍निन् खे़प्‍से़म्‍मे़ॽ, हे़क्‍क्‍याङ् खुनिॽ युक्‍को वये़म्‍मे़ॽओ॥ खे़ङ्‌हाॽरे़ खिनिॽ कम्‍ब्राङ् के़म्‍मे़त्तिआङ् निङ्‌वाॽफुमाङ्‌ङो लक्‍पे़न्‍साबा मे़बोङ्‌लो॥ हे़क्‍केलॽरिक् खे़ङ्‌हाॽरे़ खे़न् याःम्‍बक्‍किन् मे़सःत्‍ल निङ्‌वाॽ मे़न्‍दुक्‍के मे़जोगुररो॥ खे़ङ्‌हाॽरे़ खुनिॽ निङ्‌वाॽ के़दुक्‍सुम् के़बिरुम्‍सिम्‍ने़ फाॽग्र खिनिॽ लागि थेआङ् इन्‍धाःक् मे़बोङ्‌ने़ल्‍लो॥

१८ आनिगे लागि तुवा चोगे़म्‍मे़ॽओ॥ आनिगे़ग सेसे खासिङ् कत्तुम्‍बा हे़क्‍क्‍याङ् के़रे़क् परिक्‍ले़न् मिङ्‌सो इङ्‌धाङ्‌ङो हिङ्‌मा निङ्‌वाॽ चोगुम्‍बे़रो फाॽआङ् निस्‍से वयिगे़रो॥

१९ आल्‍लो इङ्‌गाॽ खिनिॽओ याम्‍मो हाराए तामा सुक्‍कानिरो फाॽआङ् आलागि तुवा चोगे़म्‍मे़ॽ लॽरिक् पेलि फाक्‍निङ्‌लो॥

कुनुप्‍मा तुवा नु से़म्‍मुॽइ सेवा

२० आल्‍ल पयम् यम्‍बा मे़ल्‍लुक्‍कम्‍बा आनिॽ दाङ्‌बा ये़सुःल्‍ले़ मे़न्‍नुप्‍मनाबा माङ्‌हुप्‍पिल्‍ले़ कुमाक्‍खिॽइन् वागे़देःम्‍बाआङ् सिमे़न्‍लाम् याम्‍मो कुहिङ्‌वे़त् के़जोःक्‍पा सनारुङ्‌दाङ्‌बा निङ्‌वाॽफुमाङ्‌ङिल्‍ले़

२१ खुने़ॽ कुनिङ्‌वाॽ कुइसिःक् चोःक्‍मा चाहाबा के़जोगिबा काक् पाःन्‍हाॽरे़ के़गाप्‍तिररो॥ निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा काक् पाःन्‍हाॽ ये़सु ख्रिस्‍तलाम्‍बा खिनिॽओ चोगुनिरो॥ हे़क्‍क्‍याङ् सदादिङ् सदादिङ् ख्रिस्‍तरे़ कुमिमिदिङ् पोङ्‌निरो॥ आमे़न्॥

२२ फुॽनुसाॽ नु ने़ॽनुसाॽसे, इङ्‌गाॽ साप्‍तुङ्‌बा कन् ताङ्‌सा सक्‍इङ्‌घङ्‌ङो के़बप्‍पा खाहुन्‍हाॽ निङ्‌वाॽबो ताःक्‍ते़म्‍मे़ॽ फाॽआङ् पेलि फाक्‍निङ्‌लो॥

२३ आनिॽ नुसाॽ तिमोथिन् पुङ्‌लाहिम्‍मोलाम् ले़रे़आङ् वाॽबान् खिनिॽ निङ्‌वाॽ खोसे़म्‍मे़ॽ के़लॽबा इङ्‌गाॽ आनिङ्‌वाॽ वाॽरो॥ खुने़ॽ कप्‍मो इङ्‌गाॽओ हाराए ताने़ फाॽग्र खिनिॽ तुम्‍से़ आन्‍छिगे़ सोरिक् फे़न्‍छिगे़ॽरो॥

२४ खे़प्‍मोबा सेसेहुप्‍लक्‍कोबा के़रे़क् लाम्‍लोबाहाॽ नु नसानिबाहाॽ आसेवारो मे़त्ते़म्‍सिम्‍मे़ॽओ कप्‍मो इतालि लाजेॽबा नसानिबाहाॽरे़आङ् सेवा के़म्‍हाक्‍तिआङ् वाॽरो॥

२५ निङ्‌वाॽफु लुङ्‌गुम्‍मिन् खिनिॽ के़रे़क्‍नु वाॽररो॥

याकुबरे़ साप्‍तुबा सक्‍इङ्‌घङ्

निःसुम्

याकुबरे़ कन् सक्‍इङ्‌घङ्‌ङिन् “के़रे़क् लाजेॽओ के़से़बाआङ् के़वाॽबा ख्रिस्‍ते़न् नसान् के़जोःक्‍पा यहुदिहाॽ” हाक्‍तुसिबारो॥ कप्‍मो ख्रिस्‍तानि हिङ्‌मन् नु सुत्‍नाःन् चाहाबा के़जोःक्‍पा सिक्‍कुम् निङ्‌वाॽ नु लाम्‍लोमारे़ कुयाःम्‍बेओ खाहुन् पिरुसिआङ् पत्॥ कन् खाहुन् पिरुसिल्‍ले़ याकुबरे़ परिक् परिक्‍पा कुबिहाॽ ओगप् चोगुआङ् पत्॥ ख्रिस्‍तानि हिङ्‌मन्‍नो याकुबरे़ याङ्‌साकुन्‍धे नु याङ्‌साॽमा, हङ्‌साॽमा, वेॽहाॽ नुरिक् मे़प्‍मासि, एःक्‍पएःक् चोःक्‍मा, नसान् नु याःम्‍बक्‍हाॽ, ले़सोःप्‍पे़न् युक्‍को कप्‍मा, सिक्‍कुम् निङ्‌वाॽ, खेमा थक्‍मा, नाहे़म्‍मा नु नामे़न्‍छाॽ चोःक्‍मा, नाप्‍मिहाॽ चे़ङ्‌मासि, आङ्‌दिङ् लॽमा, नासिथःप्‍मा नु तुवा चोःक्‍मा के़लॽबा पाःन्‍हाॽरे़ कुयाःम्‍बेओ पाःत्तुआङ् पत्‍लो॥

कन् सक्‍इङ्‌घङ्‌ङो याकुबरे़ ख्रिस्‍तानि हिङ्‌मन्‍नो वाॽमाल्‍ले़ नसान् चोःक्‍मारक् मे़ःन् कर याःम्‍बक्‍काङ् चोःक्‍मा पोङ् लॽरिक् पाःत्‍तुॽरो॥

थामिङ्

निःसुम् १:१

नसान् नु सिक्‍कुम्‍निङ्‌वा १:२

याङ्‌साॽमा नु याङ्‌साकुन्‍धे १:९-११

निङ्‌वाॽ साॽमा नु हङ्‌साॽमाओ थामा १:१२-१८

खे़म्‍मा नु चोःक्‍मा १:१९-२७

एःक्‍पएःक्‍किल्‍ले़ कुदक्‍ले़ङ्‌वाओ साम्‍दिङ् २:१-१३

नसान् नु याःम्‍बक् २:१४-२६

ख्रिस्‍तानि नु ले़सोःप्‍पे़न् ३:१-१८

ख्रिस्‍तानि नु खाम्‍बेःक्‍मान् ४:१–५:६

कुनुप्‍मा नु वेॽ खाहुन्‍हाॽ ५:७-२०

याकुबरे़ साप्‍तुबा सक्‍इङ्‌घङ्

याकुबलाम् सेवा

१

के़रे़क् लाजेॽओ के़से़बाआङ् के़वाॽबा ख्रिस्‍ते़न् नसान् के़जोःक्‍पा यहुदिसे,a निङ्‌वाॽफुमाङ् नु दाङ्‌बा ये़सु ख्रिस्‍तरे़ कुसेवारोबा इङ्‌गाॽ याकुबरे़ कन् सक्‍इङ्‌घङ्‌ङिन् हाक्‍निङ्‌बारो॥

नसान् नु सिक्‍कुम्‍दिङ् निङ्‌वाॽ

२ आमिःम् फुॽनुसाॽ नु ने़ॽनुसाॽसे, खिनिॽ काक् परिक्‍ले़न् इनोगे़न् तुक्‍खेओ के़ध्‍ये़ॽइल्‍ले़ खे़ङ्‌ग साॽरिक् सःप्‍मनाबा पाःन्‍लो फाॽआङ् इःत्ते़म्‍मे़ॽओ,

३ थेआङ्‌भे़ल्‍ले़ आक्‍ख्‍यारिक् नसाःन्‍साबा के़जोगि फाआङ् निङ्‌वाॽ साॽमो के़ध्‍ये़ॽइल्‍ले़ खिनिॽ नासि थःप्‍मान् पोःरो के़लॽबान् के़निसुम्‍लो॥

४ हे़क्‍क्‍याङ् नासि थःप्‍मान् कुलिङ्‌दो के़त्‍ल थारिक् पोर पोङ्‌लो, हे़क्‍केलॽरिक् खिनिॽ के़धुम्‍बा नु कुलिङ्‌दो के़गे़प्‍पा के़बोःक्‍खिआङ् खिनिॽओ कुलिङ्‌दो मे़ङ्‌गे़प्‍मनाबा पान् थेआङ् मे़बोङ्‌ने़ल्‍लो॥

५ कर खिनिॽ सिक्‍कुम्‍दिङ् निङ्‌वाॽ चाहाबा के़जोगिने़ फाॽग्र निङ्‌वाॽफुमाङ्‌ङिन् नाःक्‍ते़म्‍मे़ॽ हे़क्‍क्‍याङ् खुने़ॽ के़बिरिॽरो, थेआङ्‌भे़ल्‍ले़ कुयाःक् मे़ल्‍ले़ॽए कुनिङ्‌वाॽ हन्‍दुआङ् के़नाःक्‍पाहाॽ के़रे़क् पिरुसिॽरो॥

६ कर के़नाःक्‍पाल्‍ले़ नाःक्‍तुबा पाःन्‍निन् खोसुङ् फाॽआङ् चप्‍चि मे़न्‍जोःक्‍के नाःक्‍तुर पोङ्‌लो॥ चप्‍चि के़जोःक्‍पाङ्‌ग सुरित् केजङ्‌ङिल्‍ले़ मुःत्तुल्‍ले़ वाहङ्‌ङो के़बोःक्‍पा वाभे़ल्‍ले़ङ्‌ङिन् कुइसिःक् यो ना थोबा पोङ्‌लो॥

७ हे़क्‍केलॽरिक् चप्‍चि के़जोःक्‍पा मनाःल्‍ले़ यहवे दाङ्‌बाओलाम्b थे पाःन्‍नाङ् खोसुङ् फाॽआङ् मे़इःत्तुन्‍लरो॥

८ खे़ङ्‌ग कुनिङ्‌वाॽ के़लाम्‍बा मनारो, हे़क्‍क्‍याङ् खे़ल्‍ले़ काक् चोगुबा याःम्‍बक्‍को चोगुङ्‌बि मे़जोःक्‍कान्‍बि लॽरो॥

याङ्‌साॽमा नु याङ्‌साकुन्‍धेसाबा

९ याङ्‌गे़साॽबा नसानिबान् हाराॽ निङ्‌वाॽफुमाङ्‌लाम् मिङ्‌सो इङ्‌धाङ् खोसुल्‍ले़ सःत्‍ल पोङ्‌लो॥

१० कर याङ्‌साकुन्‍धेसाबान् निङ्‌वाॽफुमाङ्‌लाम् नःम्‍नःम्‍बा पोङ्‌ङिल्‍ले़ सःत्‍ल पोङ्‌लो, थेआङ्‌भे़ल्‍ले़ खुने़ॽग इगे़ले़म्‍बाआङ् मक्‍के़धा के़बेःक्‍पा ताम्‍भुङ् फुङ् कुइसिःक् इले़म्‍बेःक्‍लो॥

११ थेआङ्‌भे़ल्‍ले़ नाम्‍से़आङ् नाम्‍लाःङ्‌माल्‍ले़ याःन्‍सुङ्‌ङिन् हेसुॽ हे़क्‍क्‍याङ् फुङ्‌ङिन्‍नाङ् मक्‍थाआङ् नुबा कुधाःप्‍मे़न् पेःक्‍लो॥ बा हे़क्‍केलॽरिक्‍के याङ्‌साकुन्‍धेसाबान्‍नाङ् खुने़ॽ याःम्‍बक् चोगुर पत्तिल्‍ले़ए सि पेःक्‍लो॥

इनोगे़न् तुक्‍खे नु हङ्‌साॽमा

१२ इनोगे़न् तुक्‍खेन् नासि के़धःप्‍पे़ङ्‌ग मुॽइसाबारो, थेआङ्‌भे़ल्‍ले़ खे़न् निङ्‌वाॽसाॽमाओ थाःल्‍ले़ कुलिङ्‌दो के़गे़प्‍पा पोःक्‍खे़आङ् निङ्‌वाॽफुमाङ्‌ङिल्‍ले़ खुने़ॽ मिःम्‍जि के़मे़प्‍पाहाॽ पिमासि फाॽआङ् माङ्‌हे़क् चोगुबा मे़न्‍नुप्‍मनाबा हिङ्‌मन्‍ले़न् तिचःन् खे़ल्‍ले़ खोसुॽरो॥

१३ हे़क्‍क्‍याङ् हङ्‌साॽमो के़धाबाल्‍ले़ निङ्‌वाॽफुमाङ्‌ङिल्‍ले़ हङ्‌साॽराङ्‌लो फाॽआङ् आप्‍फाल्‍ले़आङ् मे़बाःत्तुन्‍लरो, थेआङ्‌भे़ल्‍ले़ निङ्‌वाॽफुमाङ्‌ङिन् फे़न्‍पान् लाम्‍बा हङ्‌मे़साॽने़न्‍लो, हे़क्‍क्‍याङ् खुने़ॽआङ् आत्‍तिन्‍हाॽआङ् हङ्‌मे़साॽरुन्‍छिन्‍लो॥

१४ कर काक् मनाहाॽ आबाङे फे़न् निङ्‌वाॽइल्‍ले़ मुरा मे़त्तुसिआङ् हङ्‌साॽमो मे़धारो॥

१५ कन् फे़न् निङ्‌वाॽइल्‍ले़ आनिॽ आयुक्‍काङ् लायो चोःक्‍मा आबाङ्‌लो, हे़क्‍क्‍याङ् लायोल्‍ले़ आनिॽ सिमे़न्‍नो आदेॽरो॥

१६ आमिःम् फुॽनुसाॽ नु ने़ॽनुसाॽसे, खिनिॽ इङ्‌ले़क्‍को मे़ध्‍ये़म्‍मिन्‍ने़ॽओ॥

१७ काक् नुबा नु कुलिङ्‌दो के़गे़प्‍पा पर्धाःम्‍मिङ्‌ग थाःङ् ताङ्‌साक्‍पो के़ओःप्‍पा ओःत्तिहाॽ के़जोःक्‍पा पानुदिङ् पाः निङ्‌वाॽफुमाङ्‌लाम् युरो॥ खे़न् ओःत्तिहाॽग साम्‍ब्रिःप्‍पा कुइसिःक् ले़ङ्‌बेःक्, कर खुने़ॽ आप्‍फाल्‍ले़आङ् मे़ले़ङ्‌ने़न्‍लो॥

१८ खुने़ॽ चोगुबा नावागे़न् चइःत्तो काक्‍नु तगि के़दुम्‍बा निङ्‌वाॽफुमाङ्‌ङो तोःम्‍मनाबा चासोक् कुइसिःक् आबोङ्‌ल फाॽआङ् आबाङे कुनिङ्‌वाॽइल्‍ले़ से़क्‍खाबा कुबाःन्‍जाक्‍लाम् कुस्‍सा आजोगे़आङ् वाॽ॥

खे़म्‍मा नु चोःक्‍मा

१९ आमिःम् फुॽनुसाॽ नु ने़ॽनुसाॽसे, नाघे़म्‍माओ के़रे़क् चात्ते़म्‍मे़ॽओ, कर पाःप्‍माओ नु सिक् पोःक्‍माओ सुःसे़म्‍मे़ॽओ फाॽआङ् कुसिङ् निःत्‍ते़म्‍मे़ॽओ॥

२० थेआङ्‌भे़ल्‍ले़ खिनिॽ सिक्‍किल्‍ले़ आप्‍फाल्‍ले़आङ् निङ्‌वाॽफुमाङ्‌ङिल्‍ले़ कुसिराॽ के़धाङ्‌बा साम्‌योबा याःम्‍बक् चोःक्‍मा के़न्‍छुक्‍तुम्‍मिल्‍लो॥

२१ खे़ल्‍ले़ चोगुल्‍ले़ ताप्‍फे़ःम्‍बा नु सिक्‍के़ले़ःङ्‌बा पाःन्‍हाॽ ले़रे़म्‍देःसे़म्‍मे़ॽआङ् निङ्‌वाॽफुमाङ्‌ङिल्‍ले़ खिनिॽ सिक्‍लुङ्‌मो लेःत्तुबा खिनिॽ ताङ्‌से़ःप्‍मा के़सुक्‍पा कुबाःन्‍जाक्‍किन् खिनिॽ नःम्‍नःम्‍माङ् ताःक्‍ते़म्‍मे़ॽओ॥

२२ कर पाःन्‍जाक्‍किल्‍ले़ पाःत्तुबा कुइसिःक् चोगे़म्‍मे़ॽओ॥ पाःन्‍जाक् के़घे़म्‍बारक् के़बोःक्‍खिॽने़ फाॽग्र आबाङे इङ्‌गे़ले़क्‍कासिॽरो॥

२३ पाःन्‍जाक्‍किन् के़घे़प्‍सुम् कर खे़न् कुइसिःक् के़न्‍जोगुम्‍मिन्‍ने़ फाॽग्र से़ल्‍ले़ङ्‌घोओ खिनिॽ नारा ओगे़मे़त्तुम्‍बा कुइसिःक् चोक्‍लो॥

२४ खिनिॽ आबाङे ओगे़मे़त्तासिआङ् आनिगे आक्‍तङ्‌बा चोगिगे़ फाॽआङ् के़निसुम्‍बान् के़बेगिनुमे़ःन्‍ने निङ्‌वाॽ के़भेःत्‍छुम्‍लो॥

२५ कर आत्‍तिन् मनाःल्‍ले़आङ् चोःक्‌युम्‍भो के़बिबा सेसे साम्‌योथिम्‍मिन् खे़प्‍सुआङ् निङ्‌वाॽ मे़भेःत्‍छुन्, कर खे़ल्‍ले़ चक्‍मे़ल्‍लॽए नुरिक् ओमे़त्तुआङ् खे़प्‍सुबा पाःन्‍हाॽ चोगुॽ, खे़ल्‍ले़ चोगुबा काक् कुयाःम्‍बक्‍को निङ्‌वाॽफुमाङ्‌ङिल्‍ले़ मुॽइसाम् पिरुॽरो॥

२६ आत्‍तिल्‍ले़ इङ्‌गाॽ साम्‌योसाबा चोःक्‍का लॽरिक् निङ्‌वाॽ इःत्‍तुॽ, कर कुले़सोःप्‍पे़न् युक्‍को मे़गत्तुन्‍ने़ फाॽग्र खे़ङ्‌ग इङ्‌ले़क्‍सिङ्‌ङाङ् खे़ल्‍ले़ कुसाम्‌योःङ्‌ग हने़रक् पोङ्‌लो॥

२७ पानुदिङ् पा निङ्‌वाॽफुमाङ्‌ङिल्‍ले़ ते़न्‍दिङ् चोगुबा सुत्‍थो नु सेसेबा साम्‌योसाबा पोङ्‌माङ्‌ग बा कन्‍लो– ये़त्‍छाबाहाॽ नु मेमेदुमाहाॽ खुनिॽ इनोगे़न् तुक्‍खेहाॽओ कम्‍ब्राङ् मे़प्‍मासि, हे़क्‍क्‍याङ् इक्‍सादिङ् खाम्‍बेःक्‍मोबा याप्‍मि के़जिःम्‍बा पाःन्‍हाॽलाम् माःङ्‌घा वाॽमारो॥

a 

१:१ ख्रिस्‍ते़न् नसान् के़जोःक्‍पा यहुदिहाॽ- ग्रिक पाःन्‍दाङ्‌ङो “थिक्-ने़त् यहुदि सुवाङ्‌हाॽ” पोङ्॥

b 

१:७ ग्रिक पाःन्‍दाङ्‌ङो “कुरिओस” सुत्‍लान् साप्‍ते़आङ् पत्॥ याकुबरे़ “कुरिओस” पाःत्तुबे़न् ये़सु ख्रिस्‍ते़न् मे़त्तुबारो, कर कन् पाःत्‍लाओ खुने़ॽ पानुदिङ् पाः निङ्‌वाॽफुमाङ्‌ङिल्‍ले़ कुयाःम्‍बेओ पाःत्तुबारो॥

मनाहाॽ एःक्‍पएःक् चोःक्‍मासि मे़ःन्

२

आमिःम् फुॽनुसाॽ नु ने़ॽनुसाॽसे, मिमिदिङ्‌गे़न् आनिॽ दाङ्‌बा ये़सु ख्रिस्‍ते़न् नसान् के़जोःक्‍पा मनाहाॽरे़ग वेॽ मनाहाॽ से़म्‍मासि मे़नुॽने़न्‍लो॥

२ आल्‍ल खिनिॽ सेसे चुम्‍लुङ्‌ङो मनाधिक् साम्‍म्‍याङ् स्‍वाःगे़प्‍पिन् नु नुबा चाङ् चाक्‍खुआङ् ताःॽ, हे़क्‍क्‍याङ् हाबा खे़न् ये़म्‍मोए याङ्‌गे़साॽबा चिरिङ्‌लिङ्‌बा चाङ् के़जाङ्‌बा मनाधिक्‍काङ् ताने़ फाॽग्र,

३ खे़न् नुबा चाङ् के़जाङ्‌बा मनान् मिङ्‌सो इङ्‌धाङ् के़बिरुम्‍ल “कप्‍मो नुबा ते़न्‍नो युङे़ॽओ” के़मे़त्तुम्, कर खे़न् याङ्‌गे़साॽबान् “खे़ने़ॽ खे़त्‍ना ये़बे़ॽ” इग्र “कप्‍मो खाम्‍मो युङे़ॽ” के़मे़त्तुम्‍ने़ फाॽग्र,

४ खिनिॽग आबाङे लुम्‍मो मना के़से़म्‍बा नु फे़न् निङ्‌वाॽलाम् खासे़न्‍लोःम्‍बा के़म्‍बोःक्‍खिन्‍बि?

५ आमिःम् फुॽनुसाॽ नु ने़ॽनुसाॽसे, खे़प्‍से़म्‍मे़ॽओ! निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मोबा याङ्‌गे़साॽबाहाॽ नसाःन्‍नो याङ्‌साकुन्‍धेसाबा चोःक्‍से़ नु कुहाङ्‌जुम् लक् खोसे़ सेगुसिआङ् वाॽ॥ खे़न् हाङ्‌जुम्‍मिङ्‌ग खुने़ॽ काक् मिःम्‍जि के़मे़प्‍पाहाॽ पिमासि माङ्‌हे़क् चोगुआङ् वाॽरो॥

६ कर खिनिॽग याङ्‌गे़साॽबाहाॽरे़ खुनिॽ नागे़धासुम् के़बिरुम्‍सिम्‍माङ् के़वयिॽरो॥ खिनिॽ निङ्‌घुम् के़मे़प्‍पाआङ् खासे़न्‍हिम्‍मो के़उःङ्‌बा के़देॽबाहाॽ खे़न् याङ्‌साकुन्‍धेसाबाहाॽए मे़ःन्‍छिबि?

७ खिनिॽ नसान् के़जोगुम्‍बा ये़सु ख्रिस्‍तरे़ नुबा कुमिङ्‌ङिन् चाःत्‍थि के़देबाहाॽ खे़ङ्‌हाॽए मे़ःन्‍छिबि?

८ से़क्‍खाए साम्‌योसाप्‍लाओबा सुहाङ्‌गे़न् थिम् “खिनिॽ पाङ्‌भेॽसाबाहाॽ आबाङे कुइसिःक्‍के लुङ्‌माॽ तुक्‍ते़म्‍सिम्‍मे़ॽओ” के़लॽबा पाःन्‍ने़न् के़इःत्तुम् के़नाःत्तुम्‍ने़ फाॽग्र खिनिॽ नुबाए के़जोगुम्‍लो॥

९ कर खिनिॽ मनाहाॽ के़से़न्‍दुम्‍सिम्‍ने़ फाॽग्र लायो के़जोगुम्‍माङ् साम्‌योथिम्‍मिल्‍ले़ कुभाङ् के़भेःम्‍बा फाॽआङ् आप्‍तिक् के़गुःत्तिॽरो॥

१० थेआङ्‌भे़ल्‍ले़ आत्‍तिल्‍ले़ के़रे़क् साम्‌योथिम्‍मिन् इःत्‍तु नाःत्तुॽ कर लत्‍थिक् पाःन्‍निन् फेःन्‍दुने़ फाॽग्र, खे़ल्‍ले़ के़रे़क् साम्‌योथिम्‍मिन् फेःन्‍दुबा कुइसिःक् पोङ्‌लो॥

११ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ “चाराम्‍मा याःम्‍बक् मे़जोगे़न्‍ने़ॽओ” लॽरिक् पाःत्तु, हे़क्‍क्‍याङ् खुने़ॽए “मना मे़से़रे़न्‍ने़ॽ” लॽरिक्‍काङ् पाःत्तुआङ् वाॽरो॥ खे़ल्‍ले़ चोगुल्‍ले़ चाराम्‍मा याःम्‍बक् के़न्‍जोगुन्‍छाङ् मना के़से़त्‍ने़ फाॽग्र, खे़ने़ॽ साम्‌योथिम् के़भेःम्‍बा के़बोङ्‌लो॥

१२ हे़क्‍केःल्‍ले़ मे़न्‍छाम् याप्‍मिन् चोःक्‌युम्‍भो के़बिबा साम्‌योथिम्‍लाम् खासे़न् खोमा के़बोङ्‌बा मनान् कुइसिःक् पारे़म्‍मे़ॽ चोगे़म्‍मे़ॽओ,

१३ थेआङ्‌भे़ल्‍ले़ आत्‍तिन् मनाःल्‍ले़ लुङ्‌माॽ मे़न्‍दुक्‍सिङ्‌ङे वेॽहाॽ खासे़न् लोःन्‍दुसिॽ, खे़ल्‍ले़न्‍नाङ् कुघासे़न्‍निन् बा हे़क्‍केलॽरिक्‍के पोङ्‌लो॥ वेॽहाॽ लुङ्‌माॽ के़दुक्‍पाल्‍ले़ निङ्‌वाॽफु खासे़न्‍निन् मे़गिरुन्‍लो!

याःम्‍बक् मे़ःन्‍नेबा नसाःन्‍निन् कुलिङ्‌दो मे़गे़त्‍ने़न्

१४ आमिःम् फुॽनुसाॽ नु ने़ॽनुसाॽसे, आत्‍तिन् मनाःल्‍ले़ नसान् कत्तुङ् लॽरिक् पाःत्तुॽ कर याःम्‍बक् मे़जोगुन्‍ने़ फाॽग्र थे पोःक्‍खे़आङ्‌बे? हे़क्‍तङ्‌बा नसाःन्‍निल्‍ले़ खे़न् ताङ्‌से़ःप्‍मा सुक्‍तुॽबि?

१५ आल्‍ल फुॽनुसाॽ इग्र ने़ॽनुसाॽ थिक्‍ले़ चाङ् तेत् मे़गत्तुन् हे़क्‍क्‍याङ् थिक्‌याःन्‍धक्‍पा चामा थुङ्‌मा थेआङ् मे़गत्तुन्,

१६ हे़क्‍केःल्‍ले़ खिनिॽओ थिक्‍किल्‍ले़ “नुरिक्‍काङ् पेगे़ॽओ, नुरिक् चे़ॽ थुङे़ॽआङ् पगोगोर वये़ॽओ” मे़त्तुॽ, कर खे़न् नासिङ्‌गे़न् कुधक्‍को चाहाबा के़जोःक्‍पा थेआङ् कुभाॽ मे़बिरुन्‍ने़ फाॽग्र थे नुबा पोःक्‍खे़आङ्‌बे?

१७ हे़क्‍केलॽरिक्‍के नसाःन्‍निन् के़गत्तुम्‍साङ् खे़न् कुइसिःक् याःम्‍बक् के़न्‍जोगुम्‍मिन्‍ने़ फाॽग्र, खे़न् नसाःन्‍निङ्‌ग कुसुम् मे़न्‍दम्‍मनाबा पोङ्‌लो॥

१८ आल्‍ल कुभारे़ मे़बाःत्तुबिला, “खे़ने़ॽ नसान् के़गत्तुॽ, कर इङ्‌गाॽ याःम्‍बक् कत्तुङ्॥” कर इङ्‌गाॽ मे़त्‍निङ्, “खे़ने़ॽ याःम्‍बक्‍किल्‍ले़ मे़गाप्‍तुम्‍बा के़नसाःन्‍निन् ओसेःन्‍धाक्‍ताङ्‌ङे़ॽ, हे़क्‍क्‍याङ् इङ्‌गाॽआङ् आयाःम्‍बक्‍लाम् आनसाःन्‍निन् ओसेःन्‍धाक्‍ने़ॽरो॥”

१९ कुत्‍चाॽए थिक्‍लक् निङ्‌वाॽफुमाङ्‌ङिन् वाॽ लॽरिक् नसान् के़जोगुॽ॥ खे़ङ्‌ग नुबारो! फे़न्‍साम्‍हाॽरे़आङ् खे़न् पाःन्‍निन् नसान् मे़जोगुआङ् मे़गिर थे़गक्‍कक्‍ना मे़यङ्‌लो॥

२० अदङ्‌से, याःम्‍बक्‍किल्‍ले़ मे़गाप्‍तुम्‍बा नसाःन्‍निन् कुसुम् मे़न्‍दम्‍मनाबा पोङ् के़लॽबा पर्माङ्‌गिन् के़गोःत्तुम्‍बि?

२१ आनिॽ ताक्‍थे़बा अब्राहामरे़ कुस्‍सा इसहाक्‍किन् ले़त्‍ति तोःम्‍मादे़न्‍नो सिदुङ्‌जभा चोःक्‍से़ तोःन्‍दुबा याःम्‍बक्‍किल्‍ले़ए खुने़ॽ आप्‍तिक् मे़ःन्‍नेबा चोगुबा मे़ःम्‍बि?

२२ खुने़ॽ कुनसाःन्‍निन् कुयाःम्‍बक्‍किल्‍ले़ काप्‍तुबान् नु बा खे़न् याःम्‍बक्‍किल्‍ले़ए कुनसाःन्‍निन् कुलिङ्‌दो के़त्तुबान् के़निसुम्‍लो॥

२३ कन् पाःन्‍निङ्‌ग साम्‌योसाप्‍लाःल्‍ले़ अक्‍खेलॽरिक् पाःत्तुबान् के़रे़बारो, “अब्राहामरे़ निङ्‌वाॽफुमाङ्‌ङिन् नसान् चोगु, हे़क्‍केःल्‍ले़ निङ्‌वाॽफुमाङ्‌ङिल्‍ले़ खुने़ॽ साम्‌योबा लेःत्तुरो॥” हे़क्‍क्‍याङ् खुने़ॽ निङ्‌वाॽफुमाङ्‌ङिल्‍ले़ आन्‍जुम् फाॽआङ् मे़त्तुरो॥

२४ नसाःन्‍लाम्‌रक् मे़ःन्, कर आनिॽ आजोगुम्‍बा याःम्‍बक्‍लाम्‍माङ् आप्‍तिक् मे़ःन्‍नेबा आबोङ् फाॽआङ् के़निसुम्‍लो॥

२५ हे़क्‍केलॽरिक्‍के के़त्‍निमा राहाबरे़ थोःम्‍जिबाहाॽ तरे तोसुसिआङ् खे़ङ्‌हाॽ ताङ्‌से़ःप्‍से़ वेॽ लाम् पाङ्‌घुसिबा कुयाःम्‍बक्‍किल्‍ले़ए खे़न् आप्‍तिक् मे़ःन्‍नेमा पोःक्‍खे़रो॥

२६ याम्‍साम् मे़ःन्‍नेबा नासिङ्‌गे़न् थक्‍किन् कुसिवे़त् पोङ्‌बा कुइसिःक्‍के याःम्‍बक् मे़ःन्‍नेबा नसाःन्‍निन्‍नाङ् कुसिवे़त् पोङ्‌लो॥

ले़सोःप्‍पे़न् युक्‍को कप्‍मा

३

आमिःम् फुॽनुसाॽ नु ने़ॽनुसाॽसे, खिनिॽ लुम्‍मो यरिक् सिक्‍साम्‍बा पोङ्‌मा मे़गोःत्ते़म्‍मिन्‍ने़ॽओ, थेआङ्‌भे़ल्‍ले़ आनिॽ सिक्‍साम्‍बाहाॽ वेॽहाॽनुःल्‍ले़ के़साक्‍पा खासे़न्‍नो आधाःॽ के़लॽबान् के़निसुम्‍लो॥

२ आनिॽ के़रे़क् यरिक् पाःन्‍हाॽओ आबेःन्‍लो, कर आत्‍तिन् मनान् आबाङे पाःत्तुबा पाःन्‍नो मे़बेःन्‍निन्‍ने़ फाॽग्र से़क्‍खासाङ् खे़ल्‍ले़ग नासिङ्‌गे़न् कुधक्‍किन् युक्‍को कप्‍मा सुक्‍तुॽ, हे़क्‍क्‍याङ् खे़न् मनान् कुलिङ्‌दो के़गे़प्‍पा पोङ्‌लो॥

३ अन्‍निल्‍ले़ कुमुराओ चुक्‍सा करे़लिन् केःप्‍माआङ् खे़न् यम्‍बा थक्‍सान् आत्‍तान् तेॽमा निङ्‌वाॽ आजोगुम् खे़प्‍मोए तेॽमा आसुक्‍तुम्‍लो॥

४ हे़क्‍केलॽरिक्‍के वालाधाःन् यम्‍बा चोक्, हे़क्‍क्‍याङ् यम्‍बा सुरित्तिल्‍ले़ मुःत्तु तेॽरुसाङ् वादो चाःक्‍पाल्‍ले़ ना कत्‍ना के़हिबा चुक्‍सा सामाःल्‍ले़ वालाधाःन् आत्तान्‍साङ् तेॽमा सुक्‍तुॽरो॥

५ हे़क्‍केलॽरिक्‍के ले़सोःप्‍पे़न्‍नाङ् नासिङ्‌गे़न् थक्‍को चुःक्‍साङ् कन् यम्‍ब्‌यम्‍बा पाःन्‍निल्‍ले़ कुयाःम्‍बेओ आङ्‌दिङ् लॽरो॥

चुक्‍सा मिसेःक्‍किल्‍ले़ यम्‍बा ताम्‍भुङ्‌ङिन् खाप्‍पुथ्‍यःङ् चोःक्‍मा सुक्‍तुॽरो लॽरिक् इःत्ते़म्‍मे़ॽओ!

६ हे़क्‍केलॽरिक्‍के ले़सोःप्‍पाङ्‌ग मि हे़क्‍तङ्‌बारो॥ कङ्‌ग नासिङ्‌गे़न् थक्‍को ताप्‍फे़ःम्‍बा पाःन्‍हाॽरे़ कुबुङ्‌लो॥ खे़न् ले़सोःप्‍पाल्‍ले़ मनाःल्‍ले़ काक् नासिङ्‌गे़न् कुधक्‍किन् चिःन्‍दुॽआङ् कुहिङ्‌मन्‍निन् के़रे़क् मिधिक्‍खुॽरो॥ खे़न् मिङ्‌ग खे़मायङ्‌सङ्‌लाम्‍मे लःन्‍लो॥

७ काक् परिक्‍पा थक्‍सापुसा, के़उःङ्‌सिङ्‌बा के़सःन्‍छिङ्‌बा नु वाहङ्‌ङोबा थक्‍साहाॽ खुम्‍मा सुक्‍मे़दे़त्‍लो, हे़क्‍क्‍याङ् मे़न्‍छाम् याप्‍मिहाॽरे़ खे़ङ्‌हाॽ मे़घुम्‍सुसिॽरो,

८ कर ले़सोःप्‍पाङ्‌ग आत्‍तिन् मनाःल्‍ले़आङ् खुम्‍मा मे़सुक्‍तुन्‍लो॥ कङ्‌ग युक्‍को कप्‍मा सुक्‍मे़न्‍दे़प्‍मना ताप्‍फे़ःम्‍बा चोक्, हे़क्‍क्‍याङ् मे़न्‍छाम् याप्‍मि के़से़प्‍पा निङ्‌ङिल्‍ले़ कुधिम्‍बा चोक्‍लो॥

९ बा कन् ले़सोःप्‍पाल्‍ले़ए आनिॽ दाङ्‌बा नु पानुदिङ् पा निङ्‌वाॽफुमाङ्‌ङिल्‍ले़ कुनारा आभोसुम्, हे़क्‍क्‍याङ् बा कन्‍लाम्‍बाए निङ्‌वाॽफुमाङ्‌ङिल्‍ले़ आबाङे कुबि कुइत्‍छाप्‍पो चोगुसिबा मे़न्‍छाम् याप्‍मिहाॽ साक्‍मुरा आमे़त्तुम्‍सिम्‍लो॥

१० हे़क्‍केलॽरिक् लत्‍छा मुराओलाम् मुॽइसाम् नु साक्‍मुरान् लःन्‍लो॥ आमिःम् फुॽनुसाॽ नु ने़ॽनुसाॽसे, अक्‍खे पोङ्‌माग मे़नुॽने़न्‍लो॥

११ लत्‍थिक् वाबुन्‍नोलाम् कुजा के़नुॽबा नु के़लाःक्‍पा च्‍वाःत्तिन् पुन्‍बि?

१२ आमिःम् फुॽनुसाॽ नु ने़ॽनुसाॽसे, पःत्‍छेॽइल्‍ले़ कुबुङ्‌मो जैतुने़ल्‍ले़ कुसेॽ थोःक्‍पि, इग्र चे़ल्‍ले़क्‍सेॽइल्‍ले़ कुबुङ्‌मो पःत्‍छेॽइन् थोःक्‍पि? मे़धोःक्‍ने़न्‍लो! हे़क्‍क्‍याङ् के़लाःक्‍पा वाबुन्‍नोलाम् कुजा के़नुॽबा च्‍वाःत्तिन् मे़बुन्‍ने़न्‍लो॥

से़क्‍खाबा सिक्‍कुम्‍दिङ् निङ्‌वाॽइन् निङ्‌वाॽफुमाङ्‌लाम् ताः

१३ खिनिॽ लुम्‍मो निङ्‌वाॽफुमाङ्‌ङिल्‍ले़ कुनिङ्‌वाॽ हे़क्‍के सिक्‍कुम्‍साबा नु इःत्‍छिङ्‌साम्‍साबाल्‍ले़ नुबा कुहिङ्‌मन्‍नोलाम् हे़क्‍क्‍याङ् सिक्‍कुम्‍दिङ् निङ्‌वाॽलाम् के़दाबा चुङ्‌जिगे़न् नःम्‍नःम्‍मो चोगुबा याःम्‍बक्‍कोलाम् ओसेःन्‍धाक्‍सिङ्‌लरो॥

१४ कर खिनिॽ तिङ्‌दिङ्‌गे़न् नाहे़म्‍मा नु आबाङेरक् नुॽमा तामा निङ्‌वाॽ के़गत्तुम्‍ने़ फाॽग्र खिनिॽ से़क्‍खाए के़जोगुम्‍बा लायोन् आङ्‌दिङ् के़लॽरिर हे़क्‍क्‍याङ् इङ्‌ले़क् के़बारिर मे़माॽरे़म्‍मिन्‍ने़ॽओ॥

१५ अक्‍तङ्‌बा “सिक्‍कुम्‍दिङ् निङ्‌वाॽइङ्‌ग” थाःङ् साङ्‌ग्राम्‍पेदाङ्‌लाम् मे़ःन्, कर इक्‍साबा नु याम्‍निङ्‌वाॽबा चोक्, हे़क्‍क्‍याङ् खे़ङ्‌ग माफे़न्‍साम्‍लाम् ताःरो॥

१६ थेआङ्‌भे़ल्‍ले़ आत्‍तो नाहे़म्‍मा नु आबाङेरक् नुॽमा तामा निङ्‌वाॽ के़गप्‍पा मना मे़वाॽ, खे़प्‍मो ये़मे़न्‍दङ् पान् नु काक् परिक्‍ले़न् फे़न्‍पान् पोङ्‌लो॥

१७ कर थाःङ् साङ्‌ग्राम्‍पेदाङ्‌लाम् के़युःबा सिक्‍कुम्‍दिङ् निङ्‌वाॽइन् काक्‍नुःल्‍ले़ तगिग सेसेबा चोक्, हे़क्‍क्‍याङ् सनारुङ्‌बा, लुम्‍लुम्‍बा, वेॽहाॽनु के़दङ्‌बा, लुङ्‌दुक् कुधिम्, नुबा याःम्‍बक्‍हाॽरे़ कुधिम्, मना मे़न्‍छे़म्‍मनाबा नु नसाःन्‍साबा चोक्‍लो॥

१८ सनारुङ् के़दाःप्‍पाहाॽरे़ याॽरिःम्‍बान् तेःम्‍नाबा कुइसिःक् सनारुङ्‌ङिन् मे़देसुॽ, हे़क्‍क्‍याङ् यरिक् कुजा मे़सुप्‍सुबा कुइसिःक् खे़ङ्‌हाॽरे़ यरिक् साम्‌योबा मनाहाॽ मे़सुप्‍सुसिॽरो॥

निङ्‌वाॽफुमाङ्‌ङो आबाङे पिआसे़म्‍मे़ॽओ

४

खिनिॽ लुम्‍मो थे़माःल्‍ले़ खेमा थक्‍माहाॽ तारुॽबे? खे़ङ्‌हाॽग खिनिॽ सिगाङ् थङ् के़जोःक्‍पा फे़न् निङ्‌वाॽलाम् लःम्‍बा मे़ःम्‍बि?

२ खिनिॽ खोमा निङ्‌वाॽ के़जोगुम्, कर के़ङ्‌घोसुम्‍मिन्॥ हे़क्‍क्‍याङ् खिःम्‍ब्राक् के़जोगुम्‍माङ् मना के़से़रुम्‍सिम्‍लो॥ हे़क्‍केसाङ् खिनिॽ निङ्‌वाॽ के़जोगुम्‍बा पाःन्‍निन् खोमा के़न्‍छुक्‍तुम्‍मिन् हे़क्‍क्‍याङ् के़घेॽइ के़धक्‍तिॽ॥ आल्‍लसाङ् के़ङ्‌घोसुम्‍मिन् थेआङ्‌भे़ल्‍ले़ खिनिॽ निङ्‌वाॽफुमाङ्‌ङिन् के़न्‍नाःक्‍तुम्‍मिन्‍लो॥

३ खिनिॽ के़नाःक्‍तुम् कर के़ङ्‌घोसुम्‍मिन्, थेआङ्‌भे़ल्‍ले़ खिनिॽ आबाङे निङ्‌वाॽ पाःप्‍पाःत् चोःक्‍मा फाॽआङ् फे़न् निङ्‌वाॽइल्‍ले़ के़नाःक्‍तुम्‍लो॥

४ नसान् मे़न्‍जोःक्‍मनाबासे, इक्‍सादिङ् खाम्‍बेःक्‍मोबा पाःन्‍हाॽ मिःम्‍जि के़मे़प्‍पे़न् निङ्‌वाॽफुमाङ्‌ङिल्‍ले़ कुनिङ्‌मि पोङ् फाॽआङ् कुसिङ् के़न्‍निःत्तुम्‍मिन्‍बि? इक्‍सादिङ् खाम्‍बेःक्‍मोबा पाःन्‍हाॽ मिःम्‍जि के़मे़प्‍पे़ङ्‌ग निङ्‌वाॽफुमाङ्‌ङिल्‍ले़ कुनिङ्‌मि पोङ्‌लो॥

५ निङ्‌वाॽफुमाङ्‌ङिल्‍ले़ आनिॽओ युक्‍खुबा सेसेमाङ्‌ङिल्‍ले़ साॽरिक्‍के कुनाहे़न् फाॽआङ् साम्‌योसाप्‍लाओ साप्‍ते़आङ् के़बप्‍पे़न् हने़रो फाॽआङ् के़इःत्तुम्‍बि?

६ कर खे़न्‍नुःल्‍ले़आङ् साॽरिक् निङ्‌वाॽफुमाङ्‌ङिल्‍ले़ लुङ्‌माॽ आदुक्‍लो॥ खे़ल्‍ले़ चोगुल्‍ले़ याम्‍मो साम्‌योसाप्‍लाःल्‍ले़ पाःत्तुॽ,

“निङ्‌वाॽफुमाङ्‌ङिल्‍ले़ आङ्‌दिङ् के़लॽबाहाॽ अत्‍तुसिॽ, कर नःम्‍नःम्‍बाहाॽ लुङ्‌माॽ तुक्‍तुसिॽरो॥”

७ खे़ल्‍ले़ चोगुल्‍ले़ नःम्‍नःम्‍बा पोःक्‍खे़म्‍मे़ॽआङ् निङ्‌वाॽफुमाङ्‌ङो आबाङे पिआसिम्‍मे़ॽओ॥ माफे़न्‍साम्‍मिन् अत्ते़म्‍मे़ॽ, हे़क्‍क्‍याङ् खे़न् खिनिॽलाम् माःङ्‌घा खे़त्‍छिङ्‌लो॥

८ निङ्‌वाॽफुमाङ्‌ङिल्‍ले़ कुबेसाङ् त्‍ये़म्‍मे़ॽ, हे़क्‍क्‍याङ् खुने़ॽआङ् खिनिॽ पेसाङ् ताःरो॥ खिनिॽ लायोबासे, लायो चोःक्‍मा ले़रे़म्‍मे़ॽओ, हे़क्‍क्‍याङ् हिल्‍लिक्‍लिक्‍पा निङ्‌वाॽ के़गप्‍पासे, खिनिॽ सिक्‍लुङ्‌मान् सेसे चोगे़म्‍मे़ॽओ

९ लायो के़जोगुम्‍बाओ मेरिङ् थक्‍ते़म्‍मे़ॽ, हाबे़म्‍मे़ॽओ॥ खिनिॽ एःप्‍मान् मेरिङ् थक्‍मो, हे़क्‍क्‍याङ् खिनिॽ सःप्‍मे़न् तुक्‍खेओ ले़क्‍खे़म्‍मे़ॽओ॥

१० दाङ्‌बाल्‍ले़ कुदगि नःम्‍नःम्‍बा पोःक्‍खे़म्‍मे़ॽ, हे़क्‍क्‍याङ् खिनिॽ मिङ्‌सो इङ्‌धाङ् के़भोसि के़बिरिॽरो॥

चे़ङ्‌सिङ्‌मा मे़ःन्

११ फुॽनुसाॽ नु ने़ॽनुसाॽसे, वेॽहाॽरे़ तक्‍ले़ङ्‌वाओ ताप्‍फे़ःम्‍बा पान् मे़बारे़म्‍मिन्‍ने़ॽओ॥ आत्‍तिन् कुन्‍साॽरे़ कुदक्‍ले़ङ्‌वाओ ताप्‍फे़ःम्‍बा फे़न्‍पान् पाःत् इग्र आत्‍तिल्‍ले़ कुन्‍साॽ आप्‍तिक् कुःत्तुॽ, खे़ङ्‌ग साम्‌योथिम्‍मिल्‍ले़ कुदक्‍ले़ङ्‌वाओ पाःत्ताङ् साम्‌योथिम्‍मिन् खासे़न् लोःन्‍दुॽरो॥ आल्‍ल साम्‌योथिम्‍मिन् खासे़न् के़लोःन्‍दुॽने़ फाॽग्र, साम्‌योथिम् के़इःप्‍पा के़नाःप्‍पा मे़ःन्, कर साम्‌योथिम्‍मिल्‍ले़न् खासे़न्‍लोःम्‍बा के़बोङ्‌लो॥

१२ साम्‌योथिम् के़बिबा नु खासे़न्‍दाङ्‌बाग थिक्‍लक् वाॽरो॥ खुने़ॽनुए ताङ्‌से़ःप्‍मा नु मे़ङ्‌मा मुक्‍साम् वाॽरो॥ कर खे़ने़ॽग आबाङे पाङ्‌भेॽसाबाहाॽ आप्‍तिक् के़गुःप्‍पे़न् हाःत्‍ने़बे?

ताये़म्‍मिल्‍ले़ कुयाःम्‍बेओ आङ्‌दिङ् लॽमा मे़ःन्

१३ आइन् इग्र ताःन्‍दिक् आनिगे ये़क्‌यक्‍थिक्‍को पिगिगे़ॽआङ् खे़प्‍मो तङ्‌बेधिक् वयिगे़, हे़क्‍क्‍याङ् ले़ङ्‌हङ् चोगुम्‍बे़ॽआङ् याङ् थगुम्‍बे़ॽ लॽरिक् के़बाःप्‍पासे, नुरिक्‍काङ् खे़प्‍से़म्‍मे़ॽओ,

१४ थेआङ्‌भे़ल्‍ले़ ताःन्‍दिक् थे पोङ् के़लॽबा पाःन्‍निन् खिनिॽ के़न्‍निसुम्‍मिन्‍लो॥ खिनिॽ हिङ्‌मन्‍निङ्‌ग सप्‍फाधिक् के़धाःप्‍पाआङ् के़माबा के़बेःक्‍पा तुङ्‌हिःक् कुइसिःक् चोक्‍लो॥

१५ खिनिॽ हे़क्‍के पाःप्‍माल्‍ले़ कुले़क्‌वाग दाङ्‌बाल्‍ले़ कुनिङ्‌वाॽ कुइसिःक् पोङ्‌ने़ फाॽग्र हिङिगे़आङ् अक्‍खे हे़क्‍के चोगुम्‍बे़ॽ पाःप्‍मा के़बोङ्‌बाने़ वये़॥

१६ कर खिनिॽग आबाङे निङ्‌सेःक्‍कोने़ आङ्‌दिङ् के़लॽरिआङ् के़हे़न्‍नाॽसिरो॥ खे़न् हे़क्‍तङ्‌बा काक् हे़न्‍छिङ्‌माङ्‌ग ताप्‍फे़ःम्‍बा पाःन्‍लो॥

१७ खे़ल्‍ले़ चोगुल्‍ले़ आत्‍तिल्‍ले़ नुबा याःम्‍बक् चोःक्‍मा ले़स्‍सुआङ्‌साङ् मे़जोगुन्‍ने़ फाॽग्र खे़ल्‍ले़ लायो चोगुॽरो॥

याङ्‌साकुन्‍धेसाबाहाॽ साम्‍दिङ्

५

याङ्‌साकुन्‍धेसाबासे, नुरिक्‍काङ् खे़प्‍से़म्‍मे़ॽओ, आल्‍ल खिनिॽ सम्‍दाङ् के़दाबार के़बप्‍पा साॽरिक् के़साक्‍पा इनोगे़न् तुक्‍खेःल्‍ले़ चोगुल्‍ले़ हाबे़म्‍मे़ॽ फिःक्‍ते़म्‍मे़ॽओ॥

२ खिनिॽ याङ्‌साकुन्‍धेःङ्‌ग यःप्‍पेःक्‍लो, हे़क्‍क्‍याङ् खिनिॽ चाङ् तेत्‍हाॽ थक् थारो॥

३ खिनिॽ साम्‍म्‍याङ् युप्‍पाहाॽ हने़बा पोःक्‍खे़आङ् वाॽरो हे़क्‍क्‍याङ् मिःल्‍ले़ लाबुबा कुइसिःक् ताःक्‍पो के़जोगुम्‍बा याङ्‌साकुन्‍धेःल्‍ले़ खिनिॽ ने़क्‍सान् चरो॥ खिनिॽ यरिक् याङ्‌गे़घोःत्तुम्‍बा याङ्‌साकुन्‍धेःङ्‌ग ताःन्‍दि खासे़न् चोःक्‍मा ये़न्‍नो खिनिॽ तक्‍ले़ङ्‌वाओ तोःन्‍दि पोङ्‌लो॥

४ ओमे़त्ते़म्‍मे़ॽओ! खिनिॽ इक्‍ताप्‍पो नाम्‌याक् मे़म्‍बिए याःम्‍बक्‍को के़भत्‍छुम्‍सिम्‍बा मनाहाॽरे़ खुनिॽ नाम्‌याक्‍किन् खिनिॽ तक्‍ले़ङ्‌वाओ अःक्‍लो॥ खे़न् चागे़सुम्‍बाहाॽरे़ खुनिॽ इक्‍लाःङ्‌ग मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ खे़प्‍सुआङ् वाॽरो॥

५ इक्‍सादिङ् खाम्‍बेःक्‍मो खिनिॽ याम्‍दादा नु आबाङेरक् निङ्‌वाॽ तादा के़वयिॽआङ् से़प्‍मा ये़न्‍नो थारिक् थक्‍सान् चालुप्‍मनाबा कुइसिःक् खिनिॽ चागे़लुप्‍पासिआङ् के़वयिरो॥

६ खिनिॽ साम्‌योबा मनाहाॽ आप्‍तिक् के़गुःत्तुम्‍सिम्‍माङ् के़से़रुम्‍सिम्‍साङ् के़मे़न्‍अत्तिन्‍लो॥

इनोगे़न् तुक्‍खेओ नासिथःप्‍मा पोङ्

७ खे़ल्‍ले़ चोगुल्‍ले़ फुॽनुसाॽ नु ने़ॽनुसाॽसे, दाङ्‌बाल्‍ले़ कुनुःङ्‌मा युःमा ये़म्‍मिन् के़हाङ्‌घुम्‍मिल्‍ले़ खिनिॽ नासि थःप्‍माआङ् हाङ्‌माए पोङ्‌लो॥ इक्‍मःबाल्‍ले़ कुइक्‍ताप्‍पो इमे़ल्‍लुङ्‌बा कुजाॽ नुःरिक्‍काङ् थोःक्‍ल फाॽआङ् हाङ्‌वाःम्‍मा नु चुङ्‌वाःम्‍माओ पाङ्‌गे़न्‍दिङ् वाहित्‍मान् नासि थःत्तुआङ् हाङ्‌घुबान् निङ्‌वाॽ इःत्ते़म्‍मे़ॽओ॥

८ हे़क्‍केलॽरिक्‍के खिनिॽआङ् नासि के़धःप्‍पा नु निङ्‌साङ् के़जोःक्‍पा पोःक्‍खे़म्‍मे़ॽओ, थेआङ्‌भे़ल्‍ले़ दाङ्‌बाल्‍ले़ कुयुःमा ये़म्‍मिङ्‌ग निःत्ताङ्‌ङे वाॽरो॥

९ फुॽनुसाॽ नु ने़ॽनुसाॽसे, खिनिॽ लुम्‍मो चे़ॽया मे़मे़त्तासिम्‍मिन्‍ने़ॽओ॥ मे़ःन्‍ने़ फाॽग्र निङ्‌वाॽफुमाङ्‌ङिल्‍ले़ खिनिॽ खासे़न् चोगुरो॥ पयम् यम्‍बा खासे़न्‍दाङ्‌बान् तामा इःत्‍ते़आङ् वाॽरो!

१० फुॽनुसाॽ नु ने़ॽनुसाॽसे, दाङ्‌बाल्‍ले़ कुमिङ्‌ङो उन्‍छेःन्‍बा माङ्‌निङ्‌वाॽपान् के़बाःप्‍पाहाॽa ओमे़त्ते़म्‍सिम्‍मे़ॽओ॥ खे़ङ्‌हाॽरे़ इनोगे़न् तुक्‍खेओ नासि मे़धःत्तुआङ् कुबि मे़बोःक्‍खे़आङ् मे़वाॽरो॥

११ ओमे़त्ते़म्‍मे़ॽ, इनोगे़न् तुक्‍खेओ नासि के़धःप्‍पाहाॽग मुॽइसाबासि फाॽआङ् आइःत्तुम्‍सिम्‍लो॥ अयुबरे़ कुनासि थःप्‍माङ्‌ग खिनिॽ के़घे़प्‍सुम्‍माङ् के़वयिॽ, हे़क्‍क्‍याङ् कुनुप्‍मो दाङ्‌बाल्‍ले़ नुबा पाःन्‍हाॽ तारु पिरुबान् के़निसुम्‍माङ् के़वयिॽरो॥ दाङ्‌बाङ्‌ग मिःम्‍जि नु लुङ्‌दुक् कुधिम् चोक्‍लो॥

माङ्‌हे़क्‍सिङ्‌मा मे़ःन्

१२ फुॽनुसाॽ नु ने़ॽनुसाॽसे, आल्‍ल साङ्‌ग्राम्‍पेदाङ् इग्र इक्‍सादिङ् खाम्‍बेक् हे़क्‍क्‍याङ् वेॽ थे पाःन्‍नोआङ् माङ्‌मे़हे़क्‍कासिम्‍मे़न्‍ने़ॽओ॥ हाराॽ खिनिॽ पाःन्‍निन् ओने़ फाॽग्र “ओ” मे़ःन्‍ने़ फाॽग्र “मे़ःन्” पोङ्‌लरो, मे़ःङ्‌ग्र खिनिॽ खुम्‍दिङ्‌ङो के़ध्‍ये़ॽइरो॥

नसान् कुधिम्‍बा तुवा

१३ खिनिॽओ हात् इनोगे़न् तुक्‍खेओ वाॽबे? हाराॽ खे़ल्‍ले़ तुवा चोगुररो॥ हात् ओमु लॽमाओ वाॽ? हाराॽ खे़ल्‍ले़ दाङ्‌बाल्‍ले़ कुनारा फोःमा साम्‍लोन् साम् मे़त्तुररो॥

१४ हे़क्‍क्‍याङ् खिनिॽओ हात् तुक्‍पे? हाराॽ खे़ल्‍ले़ सेसेहुप्‍लक्‍कोबा तुम् लाम्‍लोबा तुम्‍भाक्‍साहाॽ उःत्तुसिररो॥ हे़क्‍क्‍याङ् खे़ङ्‌हाॽरे़ वेःत्‍ल फाॽआङ् दाङ्‌बाल्‍ले़ कुमिङ्‌ङो निःङ्‌गेःन् मे़हुःत्तुआङ् तुवा मे़जोगुररो॥

१५ हे़क्‍क्‍याङ् नसाःन्‍लाम्‍बा चोःक्‍मनाबा तुवाःल्‍ले़ खे़न् के़दुक्‍पे़न् वेःत्‍लो॥ दाङ्‌बाल्‍ले़ खे़न् वेःन्‍दुॽरो॥ खे़ल्‍ले़ लायो चोगुआङ् वये़साङ्, दाङ्‌बाल्‍ले़ खे़न् ले़प्‍मि पिरुॽरो॥

१६ खे़ल्‍ले़ चोगुल्‍ले़ खिनिॽ लायोहाॽ मे़त्तासिम्‍मे़ॽआङ् हिन्‍दे़म्‍मे़ॽओ, हे़क्‍क्‍याङ् दाङ्‌बाल्‍ले़ के़वेःन्‍दिर फाॽआङ् तुवा चोःक्‍का पिआसिम्‍मे़ॽओ॥ साम्‌योबा मनाःल्‍ले़ कुदुवान् मुक्‍साम्‍बा चोःक्‍काङ् यम्‍बा याःम्‍बक् चोगुॽरो॥

१७ माङ्‌निङ्‌वाॽपान् के़बाःप्‍पा एलियान्‍नाङ् आनिॽ हे़क्‍तङ्‌बा मनाए चोगे़रो॥ खुने़ॽ पाङ्‌गे़न्‍दिङ् वाहित्‍मान् मे़धाने़न्‍ल फाॽआङ् तुवा चोगुल्‍ले़ खे़न् लाजेॽओ तङ्‌बे सुम्‍सिआङ् तुक्‍सि ला थारिक् वाहित्‍मान् मे़ध्‍ये़न्‍ने़न्‍लो॥

१८ याम्‍मो खे़ल्‍ले़ तुवा चोगु, हे़क्‍क्‍याङ् ताङ्‌साक्‍पोलाम् वाहित्‍मान् थ्‍ये़आङ् खाम्‍बेःक्‍माओ पोगुगे़न् कुजा थोःक्‍ते़रो॥

नसाःन्‍लाम्‍बा ताप्‍के़बे़ॽबाहाॽ नुःक्‍मा ताःप्‍मासि

१९ फुॽनुसाॽ नु ने़ॽनुसाॽसे, खिनिॽ लुम्‍मो से़क्‍खालाम् ताप्‍के़बे़ॽबाआङ् के़बेःक्‍पे़न् नुःक्‍ते़म् तारे़म्‍मे़ॽओ॥

२० कन् पाःन्‍नो नुरिक्‍काङ् निङ्‌वाॽ इःत्‍ते़म्‍मे़ॽओ आत्‍तिल्‍ले़ लायोबान् ताप्‍फे़ःम्‍बा कुलाम्‍मोलाम् नुःक्‍तु तारुॽ, खे़ल्‍ले़ग खे़न्‍निन् सिमे़न्‍लाम् ताङ्‌से़ःप्‍तुआङ् यरिक् लायोहाॽरे़न् ले़प्‍मि के़घोबा चोगुॽरो॥

a 

५:१० माङ्‌निङ्‌वाॽपान् के़बाःप्‍पान् निङ्‌वाॽफुमाङ्‌लाम्‍बाबा इङ्‌घङ् के़बाःप्‍पा मनारो॥ कुभा ये़म्‍मो ताःन्‍दि के़बोङ्‌बा पाःन्‍नाङ् खुने़ॽ पाःत्तुरो॥

पत्रुसरे़ साप्‍तुबा थिक्‍सिगेक्‍पा सक्‍इङ्‌घङ्

निःसुम्

कन् सक्‍इङ्‌घङ्‌ङिन् पत्रुसरे़ एसिया माइनरओ थाङ्‌गे़न् पिसाङ्‌बा ते़ङ्‌गप्‍हाॽओ के़से़बाआङ् के़वाॽबा नसानिबाहाॽ हाक्‍तुसिबारो॥ कन् सक्‍इङ्‌ङो खे़ङ्‌हाॽ निङ्‌वाॽफुमाङ्‌ङिल्‍ले़ सेगुसिबासि फाॽआङ् मे़मे़त्ते़आङ् वाॽ॥ कन् सक्‍इङ्‌घङ्‌ङिल्‍ले़ कुनिङ्‌सेःक्‍किङ्‌ग कन् के़निःप्‍पाहाॽ हाङ्‌हाङ् मे़प्‍मासिरो, थेआङ्‌भे़ल्‍ले़ ख्रिस्‍ते़न् नसान् मे़जोगुबाल्‍ले़ खे़ङ्‌हाॽ तुक्‍खे नु निङ्‌घुम्‍मो मे़ध्‍ये़आङ् मे़वये़॥ अक्‍खेलॽरिक् हाङ्‌हाङ् मे़त्तुसिल्‍ले़, पत्रुसरे़ खे़ङ्‌हाॽ ये़सु ख्रिस्‍तरे़ कुयाःम्‍बेओ सुनाइङ्‌घङ्, खुने़ॽ कुसिमे़न्, खुने़ॽ कुहिङ्‌वे़त् कुबोङ्‌मान् हे़क्‍क्‍याङ् खुने़ॽ याम्‍मोआङ् युःआ पाःत्तुबा माङ्‌हे़क्‍किन् निङ्‌वाॽसो तारुबिरुसिर निङ्‌साङ् पिरुसिरो॥ खे़ङ्‌हाॽरे़ मे़दुमुबा तुक्‍खे नु निङ्‌घुम्‍मिङ्‌ग खे़ङ्‌हाॽरे़ खुनिॽ से़क्‍खाबा नसाःन्‍निल्‍ले़ कुसाॽमारो, हे़क्‍क्‍याङ् ख्रिस्‍ते़न् ओसेःन्‍धाक्‍सिङ्‌बा ये़न्‍नो हाङ्‌से़म् खोमा फाॽआङ् खे़ङ्‌हाॽरे़ तुक्‍खे नु निङ्‌घुम्‍मिन् थम्‍मा पोङ्‌लो॥

पत्रुसरे़ कन् सक्‍इङ्‌घङ्‌ङिन् के़निःप्‍पाहाॽ तुक्‍खेबा ये़म्‍मो हाङ्‌हाङ् मे़त्तुसिर ख्रिस्‍तरे़ कुमनाहाॽ हे़क्‍के हिङ्‌मारो फाॽआङ् खे़ङ्‌हाॽ पेलि फाक्‍तुसिरो॥

थामिङ्

निःसुम् १:१-२

निङ्‌वाॽफुमाङ्‌ङिल्‍ले़ कुसे़न्‍लप्‍पिल्‍ले़न् निङ्‌वाॽसुम् १:३-१२

सेसेबा हिङ्‌मन् हिङ्‌मारे़न् खाहुन् १:१३–२:१०

तुक्‍खेलाक्‍खेबा ये़म्‍मो ख्रिस्‍तानिहाॽरे़न् लक्‍पे़न्‍हाॽ २:११–४:१९

ख्रिस्‍तानि नःम्‍नःम् लॽमान् नु सेवान् ५:१-११

कुनुप्‍मा ५:१२-१४

पत्रुसरे़ साप्‍तुबा थिक्‍सिगेक्‍पा सक्‍इङ्‌घङ्

पत्रुसलाम् सेवा

१

ये़सु ख्रिस्‍तरे़ कुसेःक्‌युक्‍मिबा इङ्‌गाॽ पत्रुसलाम्‍बा पन्‍तियस, गलातिया, काप्‍पादोकिया, एसिया हे़क्‍क्‍याङ् बिथानिया थुम्‍हाॽओ के़से़बाआङ् के़युङ्‌बाहाॽ निङ्‌वाॽफुमाङ्‌ङिल्‍ले़ सेगुसिबा वे़प्‍मिबा कुइसिःक् के़वाॽबा कुमनाहाॽ कन् सक्‍इङ्‌घङ्‌ङिन् हाक्‍निङ्‌बारो॥

२ निङ्‌वाॽफुपाःल्‍ले़ तगिसा कुसिङ् के़निःत्तिबा कुइसिःक् कुमना पोङ्‌से़ के़सेगिआङ् सेसेमाङ्‌ङिल्‍ले़ सुत्‍थो के़जोगिरो॥ हे़क्‍केःल्‍ले़ खिनिॽ ये़सु ख्रिस्‍तरे़ कुइङ्‌जाङ्‌गे़म्‍बा के़बोःक्‍खिआङ् कुमाक्‍खिॽइल्‍ले़ सेसेसाङ्‌साङ् के़जोगिरो॥ हाराॽ पानुदिङ् पाः निङ्‌वाॽफुमाङ्‌ङिल्‍ले़ कुलुङ्‌गुम् नु कुसनारुङ्‌ङिन् आल्‍लसाङ् यरिक् खिनिॽओ वाॽररो॥

मे़न्‍नुप्‍मनाबा हिङ्‌मन्‍ले़न् निङ्‌साङ्

३ हाराॽ आनिॽ दाङ्‌बा ये़सु ख्रिस्‍तरे़ पानुदिङ् कुम्‍बा निङ्‌वाॽफुमाङ्‌ङिल्‍ले़ कुनारा पोररो! निङ्‌वाॽफुमाङ्‌ङिल्‍ले़ साॽरिक् यम्‍बा कुलुङ्‌गुम्‍मिल्‍ले़ आनिॽ कुसङ् सावाःन्‍छिङ्‌मा आबिरे़आङ् ये़सुन् सिमे़न्‍लाम् हिङ्‌घुबाल्‍ले़ चोगुल्‍ले़ हाङ्‌हाङ्‌बा निङ्‌साङ् आबिरे़आङ् आवाॽरो॥

४ हे़क्‍क्‍याङ् निङ्‌वाॽफुमाङ्‌ङिल्‍ले़ साङ्‌ग्राम्‍पेदाङ्‌ङो आप्‍फाल्‍ले़आङ् आसुत्‍थो मे़म्‍बोङ्‌मना, इमे़ल्‍ले़म्‍मना मे़म्‍बेःक्‍मनाबा नु मे़न्‌यःप्‍मना मे़ङ्‌गिमना इमे़ल्‍लुङ्‌बा लक् आनिॽ लागि युक्‍खुआङ् वाॽरो॥

५ कुनुप्‍मा ये़म्‍मो ओसेःन्‍दाङ् पोङ्‌मा के़इःप्‍पा से़न्‍लप्‍पिन् मे़न्‍दाए थारिक् खिनिॽ नसान् के़जोगुम्‍बाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुमुक्‍साम्‍मिल्‍ले़ ताङ्‌गे़से़ःप्‍तिआङ् वाॽ॥

६ खे़न् पाःन्‍नो के़सःत्तिॽरो, हे़क्‍केसाङ् सप्‍फारे़ लागि खिनिॽ यरिक् परिक्‍ले़न् के़साक्‍पा इनोगे़न् तुक्‍खेहाॽ के़धरुम्‍लए पोङ्‌लो॥

७ मिःल्‍ले़ साम्‍म्‍याङ्‌ङिन् योःन्‍दुआङ् सुत्‍थो चोगुबा कुइसिःक् खे़न् इनोगे़न् तुक्‍खेहाॽरे़ग खिनिॽ नसाःन्‍निन् साॽरुआङ् के़धुम्‍बा नु सुत्‍थो चोगुॽरो, कर खिनिॽ नसाःन्‍निन् खे़न् साम्‍म्‍याङ्‌ङिन्‍नुःल्‍ले़आङ् इमे़ल्‍लुङ्‌बा चोक्‍लो॥ हे़क्‍केलॽरिक् खे़न् इनोगे़न् तुक्‍खेहाॽ नासि के़धःत्तुम्‍ने़ फाॽग्र ये़सु ख्रिस्‍ते़न् युःल्‍ले़ ने़म्‍भोगे़न् नारा फोःमान्, मिमिदिङ् नु मिङ्‌सो इङ्‌धाङ् के़घोसुम्‍लो॥

८ खिनिॽ आप्‍फाल्‍ले़आङ् खुने़ॽ मे़न्‍निए के़वयिसाङ् खुने़ॽ मिःम्‍जि के़मे़त्‍तुम्‍लो, हे़क्‍क्‍याङ् आल्‍लो खुने़ॽ के़न्‍निःसुम्‍मिन्‍छाङ् खुने़ॽ सम्‍दाङ् नसान् के़जोगुम्‍माङ् आत्तात्तान्‍ने यरिक् मिमिदिङ्‌गे़न् सःप्‍माल्‍ले़ कुधिम् के़बोःक्‍खिआङ् के़वयिॽरो॥

९ थेआङ्‌भे़ल्‍ले़ खुने़ॽ नसान् के़जोगुम्‍बाल्‍ले़ चोगुल्‍ले़ खिनिॽ याम्‍साम्‍मिल्‍ले़न् से़न्‍लप्‍पिन् के़घोसुम्‍माङ् के़वयिॽरो॥

१० बा कन् से़न्‍लप्‍पिल्‍ले़ कुयाःम्‍बेओ उन्‍छेःन्‍बा माङ्‌निङ्‌वाॽपान् के़बाःप्‍पाहाॽरे़ नुरिक्‍काङ् मे़गोःत्तु हे़क्‍क्‍याङ् खे़न् खिनिॽओ तामा के़बोङ्‌बा लुङ्‌गुम्‍मिल्‍ले़ कुयाःम्‍बेओ माङ्‌निङ्‌वाॽपान् मे़बारे़रो॥

११ खे़ङ्‌हाॽओ के़वाॽबा ख्रिस्‍तरे़ कुयाम्‍साम्‍मिल्‍ले़ ख्रिस्‍तरे़ नासिथःप्‍मा के़बोङ्‌बा इनोगे़न् तुक्‍खेन् नु याङ्‌सि के़बोङ्‌बा मिमिदिङ्‌ङिल्‍ले़ कुयाःम्‍बेओ तगिसा खे़ङ्‌हाॽ मे़त्तुसिरो॥ कन् पाःन्‍हाॽ आक्‍खेलॽरिक् पोङ् हे़क्‍क्‍याङ् आप्‍फाल्‍ले़ पोङ् फाॽआङ् खे़ङ्‌हाॽरे़ कुसिङ् निःप्‍मा निङ्‌वाॽ मे़जोगुरो॥

१२ खुनिॽ माङ्‌सेवान् आबाङे खे़ङ्‌हाॽरे़ लागि मे़ःन्, कर खिनिॽ लागि फाॽआङ् निङ्‌वाॽफुमाङ्‌ङिल्‍ले़ ओसेःन्‍धाक्‍तुसिरो॥ हे़क्‍क्‍याङ् आल्‍ल कन् ये़म्‍मोबा मनाहाॽरे़ साङ्‌ग्राम्‍पेदाङ्‌लाम् के़युःबा सेसेमाङ्‌ङिल्‍ले़ कुमुक्‍साम्‍लाम्‍बा सुनाइङ्‌ङिन् इङ्‌गे़म्‍भोसिरो॥ माङ्‌लाइङ्‌बाहाॽरे़आङ् कन् पाःन्‍हाॽ ओमे़प्‍मा साॽरिक् निङ्‌वाॽ मे़जोगुआङ् मे़वये़॥

सेसे हिङ्‌मन्‍नो वाॽमा पोङ्

१३ खे़ल्‍ले़ चोगुल्‍ले़ माङ्‌सेवा चोःक्‍मा फाॽआङ् निङ्‌वाॽओ यारिप् पोःक्‍खे़म्‍मे़ॽ, हे़क्‍क्‍याङ् निङ्‌वाॽइन् योधो मे़म्‍मे़त्ते वये़म्‍मे़ॽओ॥ ये़सु ख्रिस्‍ते़न् नुःङ् युःल्‍ले़ के़घोसुम्‍बा लुङ्‌गुम्‍मिन् कुलिङ्‌दो के़त्‍ल निङ्‌साङ् चोगे़म्‍मे़ॽओ॥

१४ निङ्‌वाॽफुमाङ्‌ङिल्‍ले़ इङ्‌जाङ् के़इःप्‍पा के़नाःप्‍पा कुस्‍सा के़बोःक्‍खिबाल्‍ले़ चोगुल्‍ले़ तगि मे़न्‍निए मे़ल्‍ले़ए के़वयिल्‍ले़ के़जोगुम्‍बा फे़न् याःम्‍बक् चोःक्‍मा निङ्‌वाॽओ याम्‍मो मे़बत्‍छे़म्‍मिन्‍ने़ॽओ॥

१५ कर खिनिॽ के़उःप्‍पा निङ्‌वाॽफुमाङ्‌ङिन् सेसे चोःक्‍पा कुइसिःक् खिनिॽआङ् के़जोगुम् के़बाःत्तुम्‍बा काक् पाःन्‍नो सेसे वये़म्‍मे़ॽओ॥

१६ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ साम्‌योसाप्‍लाओ अक्‍खेलॽरिक् पाःत्तुआङ् पत्, “इङ्‌गाॽ सेसे वाॽआबाल्‍ले़ चोगुल्‍ले़ खिनिॽआङ् सेसे वये़म्‍मे़ॽओ॥”

१७ तुवा के़जोगुम्‍बा पानुदिङ् पा निङ्‌वाॽफुमाङ्‌ङिल्‍ले़ मनाहाॽरे़ मे़जोगुबा याःम्‍बक् कुइसिःक् खासे़न् चोगुसिल्‍ले़ एःक् पएःक् मे़जोगुन्‍छिन्‍लो॥ खे़ल्‍ले़ चोगुल्‍ले़ इक्‍सादिङ् खाम्‍बेःक्‍मो के़वयिर थारिक् खुने़ॽ मिङ्‌सो इङ्‌धाङ् पिरे़म्‍मे़ॽर वये़म्‍मे़ॽओ॥

१८ निङ्‌वाॽफुमाङ्‌ङिल्‍ले़ खिनिॽ पाधे़बालाम्‍बा के़नाःत्तुम् के़इःत्तुम्‍ल के़युःरुम्‍बा हने़बा थिम्‍हाॽलाम् के़मे़क्‍पा के़बेःक्‍पा साम्‍म्‍याङ् युप्‍पा हे़क्‍तङ्‌बा पाःन्‍हाॽरे़ के़धे़ॽरिआङ् ताङ्‌गे़से़ःप्‍तिबा मे़ःन् फाॽआङ् खिनिॽ के़निसुम्‍लो॥

१९ कर मे़ङ्‌गाःन्‍नेबा नुबा मे़ल्‍लुक्‍सा कुइसिःक्‍पा ख्रिस्‍त ये़सुरे़ इमे़ल्‍लुङ्‌बा कुमाक्‍खिॽइल्‍ले़ खिनिॽ के़धे़ॽरिबारो॥

२० खुने़ॽग इक्‍सादिङ् खाम्‍बेःक्‍माल्‍ले़ नावागे़न् चइःत् ने़मानुःल्‍ले़ तगिए सेगे़बारो, कर खिनिॽ लागि कन् कुनुप्‍मा ये़म्‍मो खुने़ॽ ओसेःन्‍दाङ् पोःक्‍खे़आङ् वाॽरो॥

२१ खुने़ॽलाम्‍बाए निङ्‌वाॽफुमाङ्‌ङिन् नसान् के़जोगुम्, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खुने़ॽ सिमे़न्‍लाम् हिङ्‌घुआङ् कुमिमिदिङ् चोगु॥ खे़ल्‍ले़ चोगुल्‍ले़ निङ्‌वाॽफुमाङ्‌ङिन् खिनिॽ नसान् नु निङ्‌साङ् के़जोगुम्‍माङ् के़वयिॽरो॥

मे़न्‍नुप्‍मनाबा पाःन्‍जाक्

२२ आल्‍ल से़क्‍खा पाःन्‍निन् खे़म्‍मा के़दे़न्‍दिआङ् आबाङे सुत्‍थो के़जोःक्‍कासिआङ् के़वयिबाल्‍ले़ चोगुल्‍ले़ फुॽनुसाॽ नु ने़ॽनुसाॽहाॽ नुरिक् लुङ्‌माॽ के़दुक्‍तुम्‍सिम्, हे़क्‍केःल्‍ले़ सिक्‍लुङ्‌मोलाम्‍मे साॽरिक् लुङ्‌माॽ तुक्‍ते़म्‍सिम्‍मे़ॽओ॥

२३ थेआङ्‌भे़ल्‍ले़ खिनिॽग के़मे़क्‍पाआङ् के़बेःक्‍पा याॽरिःम्‍बालाम् मे़ःन्, कर कुहिङ्‌वे़त् नु सदादिङ् के़वाॽबा निङ्‌वाॽफु पाःन्‍जाक्‍कोलाम् कुसङ् के़बोःक्‍खिआङ् के़वयिॽरो॥

२४ साम्‌योसाप्‍लाओ अक्‍खे साप्‍ते़आङ् पत्,

“काक् मे़न्‍छाम् याप्‍मिहाॽग याःन्‍सुङ् कुइसिःक् मे़जोःक्‍लो॥ खे़ङ्‌हाॽरे़ खुनिॽ खेःम्‍सिङ्‌मे़ङ्‌ग फुङ्‌ङिल्‍ले़न् कुइसिःक् चोक्॥ याःन्‍सुङ्‌ङिन् इरे़म्, हे़क्‍क्‍याङ् फुङ्‌ङिन् लुःक्‍था,

२५ कर दाङ्‌बाल्‍ले़ कुबाःन्‍जाक्‍किङ्‌ग सदादिङ् सदादिङ् वाॽरो॥” हे़क्‍क्‍याङ् खिनिॽओ इङ्‌भोसे़बा सुनाइङ्‌ङिन् बा खे़न् पाःन्‍जाक्‍किन्‍लो॥

२

खे़ल्‍ले़ चोगुल्‍ले़ खिनिॽग मना तुक्‍खे के़जाःप्‍पा काक् फे़न् याःम्‍बक्‍हाॽ ले़रे़म्‍देःसे़म्‍मे़ॽओ॥ इङ्‌ले़क् थेआङ् मे़बाःत्ते़म्‍मिन्‍ने़ॽ, साम्‌योबा मे़ले़ङ्‌ङासिम्‍मे़न्‍ने़ॽ, नाहे़म्‍मा याःम्‍बक् मे़जोगे़म्‍मिन्‍ने़ॽ हे़क्‍क्‍याङ् काक् परिक्‍पा चे़ॽयापान् मे़बारे़म्‍मिन्‍ने़ॽओ॥

२ खारक् सागे़वाःन्‍छिङ्‌बा अङे़ःक्‌वाःल्‍ले़ नुःन् थुङ्‌मा कोःत्तुबा कुइसिःक् निङ्‌वाॽफु पाःन्‍जाक्‍किल्‍ले़न् सुत्‍थो याम्‍साम्‍गे़न् नुःन् थुङ्‌मा निङ्‌वाॽ चोगे़म्‍मे़ॽओ, हे़क्‍केलॽरिक् खे़न्‍लाम्‍बा खिनिॽ से़न्‍लप्‍पो के़बोरिर के़बेगिॽरो॥

३ थेआङ्‌भे़ल्‍ले़ खिनिॽग दाङ्‌बान् नुबा चोक् फाॽआङ् निङ्‌वाॽ के़घोसुम्‍माङ् के़वयिॽरो॥

कुहिङ्‌वे़त् लुङ्‌हाॽरे़न् याम्‍साम्‍गे़न् माङ्‌हिम्

४ मनाहाॽरे़ मे़नाॽरुबा कर निङ्‌वाॽफुमाङ्‌ङिल्‍ले़ सेगुबा इमे़ल्‍लुङ्‌बा कुहिङ्‌वे़त् लुङ् ख्रिस्‍तओ के़द्‌ये़ॽइल्‍ले़

५ खिनिॽआङ् कुहिङ्‌वे़त् लुङ् कुइसिःक् निङ्‌वाॽफुमाङ्‌ङिल्‍ले़ याम्‍साम्‍गे़न् माङ्‌हिम् के़जोगिॽरो॥ खिनिॽग ये़सु ख्रिस्‍तलाम्‍बा निङ्‌वाॽफुमाङ्‌ङिल्‍ले़ कुनिङ्‌वाॽ के़दाबा याम्‍साम्‍गे़न् सिदुङ्‌जभा के़दोःम्‍बा सेसे निङ्‌वाॽफुसाम्‍बानिङ्‌लो॥

६ थेआङ्‌भे़ल्‍ले़ साम्‌योसाप्‍लाओ अक्‍खेलॽरिक् साप्‍ते़आङ् पत्,

“ओमे़त्ते़म्‍मे़ॽओ, इङ्‌गाॽ सेःक्‍मनाबा नु इमे़ल्‍लुङ्‌बा

कुम्‍मालुङ्‌ङिन्a यरुसले़म्‍मो ने़स्‍सुङ्‌लो,

हे़क्‍क्‍याङ् खुने़ॽ सम्‍दाङ् नसान् के़जोःक्‍पाङ्‌ग

आप्‍फाल्‍ले़आङ् सिरिङ्‌ममो मे़धाने़न्‍लो॥”

७ आल्‍ल खिनिॽ नसान् के़जोःक्‍पाहाॽरे़ लागि खुने़ॽ इमे़ल्‍लुङ्‌बा लुङ् चोक्‍लो, कर नसान् मे़न्‍जोःक्‍मनाबाहाॽरे़ लागिग साम्‌योसाप्‍लाओ अक्‍खे साप्‍ते़आङ् पत्,

“लुङ् के़गाम्‍बाहाॽरे़ मे़नाॽरुबा लुङ्‌ङिन्

कुम्‍मालुङ् पोःक्‍खे़आङ् वाॽरो॥”

८ हे़क्‍क्‍याङ् “खे़न् लुङ्‌ङिल्‍ले़ मनाहाॽ खसुसिआङ् मे़जोःन्‍लो॥” खे़ङ्‌हाॽरे़ निङ्‌वाॽफु पाःन्‍जाक्‍किन् मे़न्‍इःत्तुन् मे़न्‍नाःत्तुन्‍बाल्‍ले़ चोगुल्‍ले़ मे़जोःन्‍लो॥ हे़क्‍तङ्‌बा मनाहाॽ मे़जोःन् फाॽआङ् निङ्‌वाॽफुमाङ्‌ङिल्‍ले़ तगिसा निःन्‍धो चोगुआङ् वये़॥

९ कर खिनिॽग निङ्‌वाॽफुमाङ्‌ङिल्‍ले़ के़सेगिबा मना, हाङ् निङ्‌वाॽफुसाम्‍बा, सेसे सुवाङ् हे़क्‍क्‍याङ् निङ्‌वाॽफुमाङ्‌ङिल्‍ले़ कुमनानिङ्‌लो॥ खिनिॽग निङ्‌वाॽफुमाङ्‌ङिल्‍ले़ चोगुबा निङ्‌वाॽ के़माबा याःम्‍बक्‍हाॽ इङ्‌गे़भोसुम्‍ल फाॽआङ् माक्‍चिगे़न् खादाम्‍मोलाम् निङ्‌वाॽ के़माबा से़न्‍दाङ्‌गे़न् ओःत्तिओ खिनिॽ के़उःत्तिआङ् के़वयिॽरो॥

१० तगिग खिनिॽ कुमना के़होःप्‍ति, कर आल्‍लग निङ्‌वाॽफुमाङ्‌ङिल्‍ले़ कुमना के़बोःक्‍खिआङ् के़वयिॽ॥ तगि खिनिॽ निङ्‌वाॽफुमाङ्‌ङिल्‍ले़ लुङ्‌माॽ मे़न्‍दुक्‍के के़वयि, कर आल्‍ल निङ्‌वाॽफुमाङ्‌ङिल्‍ले़ लुङ्‌माॽ के़दुक्‍तिआङ् के़वयिॽरो॥

निङ्‌वाॽफुमाङ्‌ङिल्‍ले़ कुसेवारोबा हे़क्‍के वये़म्‍मे़ॽ

११ आमिःम् फुॽनुसाॽ नु ने़ॽनुसाॽसे, खिनिॽग कप्‍मो वे़प्‍मिबा नु माःङ्‌घा लाजेॽबा कुइसिःक् के़वयिबाल्‍ले़ चोगुल्‍ले़ लायोबा फे़न् निङ्‌वाॽलाम् लाःत्‍लाःत् वये़म्‍मे़ॽ फाॽआङ् पेलि फाक्‍निङ्‌लो॥ खे़न् लायोबा फे़न् निङ्‌वाॽइङ्‌ग खिनिॽ याम्‍साम्‍मिल्‍ले़ कुदक्‍ले़ङ्‌वाओ पोःक्‍लो॥

१२ खिनिॽग ख्रिस्‍ते़न् नसान् मे़न्‍जोःक्‍मनाबाहाॽनु नुरिक्‍काङ् नुबा हिङ्‌मन्‍नो वये़म्‍मे़ॽओ, थेआङ्‌भे़ल्‍ले़ खे़ङ्‌हाॽरे़ खिनिॽ फे़न् पाःन्‍हाॽ के़जोगुम् लॽरिक् पान् के़म्‍धिक्‍तिसाङ् खिनिॽ के़जोगुम्‍बा नुबा याःम्‍बक्‍हाॽ मे़निसुर, खासे़न् चोःक्‍से़ युबा ये़न्‍नो कुनारा मे़भोसुॽरो॥

१३ काक् मे़न्‍छाम् युक्‍साबाहाॽ हे़क्‍क्‍याङ् काक्‍नु यम्‍बा युक् के़गप्‍पा हाङ्‌ङिल्‍ले़ कुयुक्‍को वये़म्‍मे़ॽ के़लॽबा दाङ्‌बाल्‍ले़ निङ्‌वाॽ चोगुॽरो॥

१४ खिनिॽग काक् सुहाङ्‌युक्‍पाहाॽरे़ खुनिॽ पाःन्‍हाॽ ते़न्‍दिङ् चोःक्‍मा पोङ्‌लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खे़ङ्‌हाॽ फे़न् याःम्‍बक् के़जोःक्‍पाहाॽ खुम्‍दिङ् पिमासि नु नुबा याःम्‍बक् के़जोःक्‍पाहाॽ नाराफोमा पाङ्‌घुसिबारो॥

१५ थेआङ्‌भे़ल्‍ले़ खिनिॽ के़जोगुम्‍बा नुबा याःम्‍बक्‍हाॽरे़ पान् कुसिङ् मे़न्‍निःप्‍मनाबाहाॽरे़ खुनिॽ मुरान् हुॽरे़म् पिरे़म्‍सिम्‍मे़ॽ के़लॽबा निङ्‌वाॽफुमाङ्‌ङिल्‍ले़ कुनिङ्‌वाॽ वाॽरो॥

१६ खिनिॽग चोःक्‌युम्‍भोबानिङ्‌साङ् निङ्‌वाॽफुमाङ्‌ङिल्‍ले़ कुसेवारोबानिङ्‌लो, कर चोःक्‌युम्‍भोबासिगे़ फाॽआङ् फे़न् याःम्‍बक् मे़जोगे़म्‍मिन्‍ने़ॽ॥

१७ काक् मनाहाॽ मिङ्‌सो इङ्‌धाङ् पिरे़म्‍सिम्‍मे़ॽ, वेॽ नसानिबा फुॽनुसाॽ नु ने़ॽनुसाॽहाॽ लुङ्‌माॽ तुक्‍ते़म्‍सिम्‍मे़ॽ, किसे़म्‍मे़ॽर निङ्‌वाॽफुमाङ्‌ङिन् इङ्‌धाङ् पिरे़म्‍मे़ॽ हे़क्‍क्‍याङ् हाङ् के़जोःक्‍पे़न् मिङ्‌सो इङ्‌धाङ् पिरे़म्‍मे़ॽओ॥

दाङ्‌बाहाॽरे़ खुनिॽ युक्‍को वाॽमा पोङ्

१८ सेवारोबासे, खिनिॽ दाङ्‌बाहाॽरे़न् काक् युक्‍को वये़म्‍मे़ॽओ॥ नुबा नु कुनिङ्‌वाॽ के़बाःङ्‌बाहाॽरे़न्‍लक् मे़ःन्, कर के़आःम्‍बा हिम्‍दाङ्‌बाहाॽरे़न्‍नाङ् खुनिॽ युक्‍को वये़म्‍मे़ॽओ॥

१९ थेआङ्‌भे़ल्‍ले़ निङ्‌वाॽफुमाङ्‌ङिन् इङ्‌धाङ् पिरुङ् फाॽआङ् मे़ल्‍लाॽमनाबा इनोगे़न् तुक्‍खेहाॽ के़धम्‍बाल्‍ले़ निङ्‌वाॽफुमाङ्‌ङिल्‍ले़ कुनिङ्‌वाॽ तासुॽ॥

२० खिनिॽ याःम्‍बक् के़भेःन्‍दुम्‍माङ् के़म्‍लःप्‍सिने़ फाॽग्र थेआङ् यम्‍बा याःम्‍बक् के़न्‍जोगुम्‍मिन्‍लो॥ कर नुबा याःम्‍बक् के़जोगुम्‍माङ् इनोगे़न् तुक्‍खेन् के़धरुम्‍ने़ फाॽग्र निङ्‌वाॽफुमाङ्‌ङिन् खिनिॽनु कुनिङ्‌वाॽ तारो॥

२१ बा खे़ल्‍ले़ लागि खिनिॽ के़उःत्तिआङ् वाॽरो, थेआङ्‌भे़ल्‍ले़ ख्रिस्‍तरे़आङ् खिनिॽ लागि इनोगे़न् तुक्‍खेन् थरुआङ् खिनिॽ लागि कुबि पोःक्‍खे़आङ् वाॽ॥ खिनिॽआङ् खुने़ॽ कुलाङ्‌योःक्‍किन् के़दिम्‍दुम्‍ल पोङ्‌लो॥

२२ “खुने़ॽग थेआङ् लायो लासोत् मे़जोगुन्, हे़क्‍क्‍याङ् थेआङ् इङ्‌ले़क् पाःन्‍नाङ् मे़बारे़न्‍लो॥”

२३ खुने़ॽ मनाहाॽरे़ कुजाःत्‍थि मे़देसुल्‍ले़ खे़ङ्‌हाॽओ याङ्‌ना पान् मे़नुःक्‍तुन्‍लो॥ खुने़ॽ तुक्‍खे चे़ःल्‍ले़ मना मे़भे़ःक्‍तुन्‍छिन्‍लो॥ कर नुबा खासे़न्‍दाङ्‌बा निङ्‌वाॽफुमाङ्‌ङोए आबाङे हुक्‍सुप्‍सिङ्‌लो॥

२४ खुने़ॽ आनिॽ लायो लासोःत्तिन् आले़रुम्‍माङ् साम्‌योबा हिङ्‌मन्‍नो आहिङ्‌ल फाॽआङ् आनिॽ लायोन् सिलाम्‍साक्‍मा सिङ्‌सम्‍दाङ् आबाङे नासिङ्‌गे़न् कुधक्‍को कुयुदेॽरुरो॥ खुने़ॽ कुगाःम्‍माओलाम् खिनिॽ के़वेःत्तिआङ् के़वयिॽरो॥

२५ थेआङ्‌भे़ल्‍ले़ खिनिॽग ताप्‍के़बे़ॽबार के़वाॽबा मे़ल्‍लुक्‍हाॽ कुइसिःक् के़वयि, कर आल्‍लो खिनिॽ याम्‍साम्‍मिन् के़गम्‍बा नु कम्‍ब्राङ् के़मे़प्‍पा दाङ्‌बाओ के़नुःक्‍खि के़द्‌ये़ॽइआङ् के़वयिॽरो॥

a 

२:६ कुम्‍मालुङ्- कन् फाॽइन् लुङ्‌धाक् से़प्‍माल्‍ले़ कुसुक्‍पो ने़मनाबा के़ये़क्‍पा यम्‍बा लुङ्‌लो॥

हिम्‍सामा नु हिम्‍साबाहाॽ

३

१-२ हे़क्‍केलॽरिक् हिम्‍सामासे, खिनिॽ हिम्‍साबाहाॽरे़ खुनिॽ युक्‍को वये़म्‍मे़ॽओ, थेआङ्‌भे़ल्‍ले़ खे़ङ्‌हाॽओ कुभा निङ्‌वाॽफु पाःन्‍जाक् नसान् मे़न्‍जोःक्‍मनाबा मे़जोःक्‍साङ् खिनिॽ थेआङ् मे़म्‍मे़त्ते सेसेबा हिङ्‌मन्‍निन् नु निङ्‌वाॽफुमाङ्‌ङिन् इङ्‌धाङ् के़बिरुम्‍बा खे़ङ्‌हाॽरे़ मे़निसुआङ् निङ्‌वाॽफुमाङ्‌ङिन् नसान् चोःक्‍मा मे़सुक्‍तुॽरो॥

३ खिनिॽग परिक्‍परिक्‍पा थाःक् फःमान्, साम्‍म्‍याङ् वाःत्तिहाॽ वाःप्‍मान् नु इमे़ल्‍लुङ्‌बा ना-ना परिक्‍पा चाङ्‌हाॽ चाङ्‌मान्, लाःक्‍कात्‍लाम्‍बा के़धाःप्‍पा चोःक्‍सिङ्‌मो मे़ःन्,

४ कर खिनिॽ नुमाङ्‌ग आप्‍फाल्‍ले़आङ् मे़म्‍मामनाबा सुम्‍सुम् ये़क्‌ये़क् नु नःम्‍नःम् लॽमान् सिगाङ्‌लाम्‍बाए निधाःप्‍ल पोङ्‌लो॥ खे़ङ्‌ग निङ्‌वाॽफुमाङ्‌ङिल्‍ले़ कुनिमाओ इमे़ल्‍लुङ्‌बा चोक्‍लो॥

५ थेआङ्‌भे़ल्‍ले़ निङ्‌वाॽफुमाङ्‌ङिन् ताःक्‍पो के़जोःक्‍मा उन्‍छेःन्‍समा सेसे मे़न्‍छुमाहाॽरे़आङ् हे़क्‍केलॽरिक्‍के नुमा मे़जोःक्‍सिङ्‌ङाङ् मे़वये़, हे़क्‍क्‍याङ् खे़ङ्‌हाॽ आबाङे हिम्‍साबाहाॽरे़ खुनिॽ युक्‍को मे़वये़रो॥

६ कुबिओ सारारे़ कुहिम्‍साबा अब्राहाम्‍मिल्‍ले़ कुबाःन्‍निन् खे़प्‍सुआङ् खुने़ॽ आदाङ्‌बे लॽरिक् मे़त्तुरो॥ खिनिॽआङ् मे़ङ्‌गिए नुबा याःम्‍बक् के़जोगुम्‍ने़ फाॽग्र खिनिॽ सारारे़ कुस्‍सा मे़न्‍छुमाॽनिङ्‌लो॥

७ हिम्‍साबासे, खिनिॽआङ् खिनिॽ हिम्‍सामाहाॽनु सोरिक् के़वयिल्‍ले़ इङ्‌धाङ् पिरे़म्‍सिम्‍मे़ॽर तङे़म्‍मे़ॽआङ् वये़म्‍मे़ॽओ॥ खिनिॽ हे़क्‍के के़धुम्‍मा मे़न्‍जोःक्‍ने़न्‍छाङ् निङ्‌वाॽफुमाङ्‌ङिल्‍ले़ आबिबा कुसङ् हिङ्‌मन्‍नो खे़ङ्‌हाॽग खिनिॽ लक्‍सामासिरो॥ हे़क्‍केलॽरिक् खिनिॽ तुवान् थेःल्‍ले़आङ् मे़धेःक्‍तुन्‍ल फाॽआङ् नुरिक् मे़त्ते़म्‍सिम्‍मे़ॽओ॥

नुबा याःम्‍बक् चोःक्‍माल्‍ले़ के़दाबा तुक्‍खेन्

८ कुनुप्‍मो, खिनिॽ निङ्‌वाॽओ काक् थिक्‍हुप् पोःक्‍खे़म्‍मे़ॽ, लुङ्‌माॽ तुक्‍कासिम्‍मे़ॽ, मिःम्‍जि मे़त्तासिम्‍मे़ॽ, हाङ्‌हाङ्‌वा ओसेःन्‍धाक्‍कासिम्‍मे़ॽ हे़क्‍क्‍याङ् चुङ्‌जिगे़न् नःम्‍नःम् पोःक्‍खे़म्‍मे़ॽओ॥

९ फे़न् पाःन्‍निल्‍ले़ कुले़क्‌वा फे़न्‍पान् मे़जोगे़म्‍मिन्‍ने़ॽ, किनाःन्‍दिःल्‍ले़ कुले़क्‌वा किनाःन्‍दि मे़बिरे़म्‍सिम्‍मिन्‍ने़ॽ, कर खे़ल्‍ले़ कुले़क्‌वाग मुॽइसाम् पिरे़म्‍सिम्‍मे़ॽ॥ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ खिनिॽ मुॽइसाम् पिसे़ के़उःत्तिआङ् वाॽरो॥

१० थेआङ्‌भे़ल्‍ले़ साम्‌योसाप्‍लाओ अक्‍खेलॽरिक् साप्‍ते़आङ् पत्,

“हिङ्‌मन्‍निन् मिःम्‍जि के़मे़प्‍पाआङ् सुये़न्‍हाॽ ओमे़प्‍मा निङ्‌वाॽ के़जोःक्‍पाल्‍ले़ फे़न्‍पान् पाःप्‍मा नु इङ्‌ले़क् पान् पाःप्‍मा मे़नुॽने़न्॥a

११ खे़ल्‍ले़ फे़न् याःम्‍बक् चोःक्‍मा ले़प्‍माआङ् नुबा याःम्‍बक् चोःक्‍मा पोङ्॥ सनारुङ्‌ङो वाॽमा तम्‍सिन् चोगुर पोङ् हे़क्‍क्‍याङ् हाबा खे़न् पाःन्‍नो पप्‍माए पोङ्‌लो॥

१२ थेआङ्‌भे़ल्‍ले़ दाङ्‌बाल्‍ले़ साम्‌योबा मनाहाॽ कम्‍ब्राङ् मे़त्तुसिॽ, हे़क्‍क्‍याङ् खे़ङ्‌हाॽरे़ खुनिॽ तुवान् खे़प्‍सुॽ, कर ताप्‍फे़ःम्‍बा याःम्‍बक् के़जोःक्‍पाहाॽरे़ खुनिॽ तक्‍ले़ङ्‌वाओ निङ्‌वाॽफुमाङ्‌ङिन् पोःक्‍लो॥”

१३ खिनिॽ नुबा याःम्‍बक् चोःक्‍मा सिक् सम्‍बाल्‍ले़ से़क्‍खाए आत्तिल्‍ले़आङ् खाःम्‍मा के़न्‍छुक्‍तिन्‍लो॥

१४ कर नुबा के़जोगुम्‍मिल्‍ले़ इनोगे़न् तुक्‍खे के़दुमुम्‍ने़ फाॽग्र निङ्‌वाॽफुमाङ्‌ङिल्‍ले़ मुॽइसाम् के़बिरिॽरो॥ खे़ल्‍ले़ चोगुल्‍ले़ “वेॽहाॽनु मे़गिसे़म्‍मिन्‍ने़ॽ हे़क्‍क्‍याङ् निङ्‌साम्‍मोआङ् मे़ध्‍ये़म्‍मिन्‍ने़ॽओ॥”

१५ कर खिनिॽ हिङ्‌मन्‍नो ख्रिस्‍ते़न् दाङ्‌बा लॽरिक् सेवा चोगे़म्‍मे़ॽओ॥ हे़क्‍क्‍याङ् खिनिॽ के़गत्‍तुम्‍बा निङ्‌साङ्‌ङिल्‍ले़ कुयाःम्‍बेओ सेःन्‍गे़म्‍लाप्‍तिल्‍ले़ लुम्‍लुम्‍माङ् इङ्‌धाङ्‌ङिन्‍नु नोगप् पिमा सदादिङ् यारिप् पोःक्‍खे़म्‍मे़ॽआङ् वये़म्‍मे़ॽओ॥

१६ हे़क्‍केलॽरिक् खिनिॽ तक्‍ले़ङ्‌वाओ फे़न्‍पान् के़बाःप्‍पाहाॽरे़ ख्रिस्‍तओबा खिनिॽ नुबा ये़प्‍ले़क्‍किन् मनाहाॽरे़ मे़निसुआङ् खे़ङ्‌हाॽ सिरिङ् मे़मर फाॽआङ् सेसे खासिङ् कत्ते़म्‍मे़ॽओ॥

१७ फे़न् याःम्‍बक् चोःक्‍माआङ् इनोगे़न् तुक्‍खे चामानुःल्‍ले़ निङ्‌वाॽफुमाङ्‌ङिल्‍ले़ निङ्‌वाॽ चोगुॽने़ फग्र नुबा याःम्‍बक् चोःक्‍माआङ् इनोगे़न् तुक्‍खेओ थामाए नुबा पोङ्‌लो॥

१८ थेआङ्‌भे़ल्‍ले़ ख्रिस्‍तरे़आङ् निङ्‌वाॽफुमाङ्‌ङो ताःत्‍छे़ आनिॽ लायोहाॽ सदादिङ् ले़प्‍मि पिमा फाॽआङ् थिक्‍ले़ङ् स्‍ये़रो॥ साम्‌योबा ख्रिस्‍ते़न् लायोबारे़ कुले़क्‌वा स्‍ये़रो॥ खुने़ॽ नासिङ्‌गे़न् थक्‍को स्‍ये़, कर सेसेमाङ्‌ङोलाम् याम्‍मो हिङे़रो॥

१९ बा कन् सेसेमाङ्‌लाम् पेआङ् खुने़ॽ पुङ्‌लाहिम्‍मो के़याक्‍पा सिसाम्‍हाॽ इङ्‌भोसुसिरो॥

२० खे़ङ्‌हाॽरे़ग उन्‍छेःन् नुहाःल्‍ले़ वालाधा चोगुल्‍ले़, निङ्‌वाॽफुमाङ्‌ङिल्‍ले़ नासि थःत्तुसिआङ् हाङ्‌घुसिल्‍ले़, निङ्‌वाॽफुमाङ्‌ङिल्‍ले़ कुबान् खे़म्‍मा मे़न्‍दे़न्‍दे़न्‍नाङ् मे़वये़रो॥ खे़प्‍मो ये़त्‍छि मनाहाॽरक् किप्‍मा के़घुबा वादोःक्‍मोलाम् ताङ्‌मे़से़ःप्‍ते़आङ् मे़वये़॥

२१ कन् वादोःक्‍किले़न् च्‍वाःत्तिङ्‌ग ताङ्‌गे़से़ःप्‍तिबा बप्‍तिस्‍माल्‍ले़ कुबि हे़क्‍तङ्‌बारो, कङ्‌ग थक्‍कोलाम् माक्‍ख्रक्‍किन् वागे़हप्‍तुम्‍बा हे़क्‍केग मे़ःन्, कर सेसे खासिङ्‌लाम्‍बा निङ्‌वाॽफुमाङ्‌ङो चोःक्‍मनाबा माङ्‌हे़क्‍लो॥ हे़क्‍क्‍याङ् खे़न् सेसे खासिङ्‌ङिङ्‌ग ये़सु ख्रिस्‍ते़न् सिमे़न्‍लाम् याम्‍मो हिङे़बालाम् तारो॥

२२ आल्‍ल ये़सु ख्रिस्‍ते़न् साङ्‌ग्राम्‍पेदाङ्‌ङो पेआङ् निङ्‌वाॽफुमाङ्‌ङिल्‍ले़ कुजुप्‍साङ् ले़प्‍माङ् युङ्, हे़क्‍क्‍याङ् माङ्‌लाइङ्‌बाहाॽ, युक्‍साबाहाॽ नु मुक्‍साम्‍हाॽ कुयुक्‍को कत्तुसिरो॥

a 

३:१० ग्रिक पाःन्‍दाङ्‌ङो “ले़सोःप्‍पान् फे़न्‍पान् पाःप्‍मालाम् हे़क्‍क्‍याङ् मुरान् इङ्‌ले़क् पान् पाःप्‍मालाम् साक्‍मा पोङ्॥”

निङ्‌वाॽफुमाङ्‌ङिल्‍ले़ लागि हिङ्‌मा

४

खे़ल्‍ले़ चोगुल्‍ले़ ख्रिस्‍ते़न् नासिङ्‌गे़न् थक्‍को तुक्‍खे च्‍ये़, हे़क्‍केलॽरिक् खिनिॽआङ् बाहे़क्‍तङ्‌बा निङ्‌वाॽइन् कत्ते़म्‍मे़ॽओ, थेआङ्‌भे़ल्‍ले़ नासिङ्‌गे़न् थक्‍को तुक्‍खे के़जाबाल्‍ले़ लायो चोःक्‍मा ले़रुआङ् वाॽरो॥

२ हे़क्‍केःल्‍ले़ खे़न् हिङ्‌ल थारिक् मनाहाॽरे़ मे़इःत्तुबा फे़न्‍निङ्‌वाॽ कुइसिःक् मे़ःन्, कर निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् हिङ्‌लो॥

३ थेआङ्‌भे़ल्‍ले़ के़बेःक्‍पा ये़म्‍मो नसान् मे़न्‍जोःक्‍मनाबाहाॽ हे़क्‍के याम्‍बोःप्‍मा याःम्‍बक् चोःक्‍मा, फे़न्‍निङ्‌वाॽ चोःक्‍मा, थिःल्‍ले़ मःसिङ्‌मा, यरिक् चामा थुङ्‌माआङ् याम्‍बोःत्‍छे़ चुम्‍मा, याम्‍दादाबा चामुक् थिमुक् चोःक्‍मा नु सिक्‍के़ले़ःङ्‌बा नावाइत्‍लाहाॽ सेवा चोःक्‍माओ यरिक् ये़म् के़देःसुम्‍लो॥

४ खे़ङ्‌हाॽरे़ आल्‍लो हे़क्‍तङ्‌बा फे़न् पाःन्‍हाॽ खुनिॽनु सोरिक् के़म्‍बत्‍छिन्‍बा मे़निसुआङ् साॽरिक् खुनिॽ निङ्‌वाॽ मये़आङ् वाॽरो॥ हे़क्‍क्‍याङ् खे़ङ्‌हाॽरे़ खिनिॽ नागे़म्‍धासि के़म्‍बिरिॽरो

५ कर कुहिङ्‌वे़त् नु के़सिबाहाॽरे़ खासे़न् चोःक्‍मा यारिप् के़वाॽबा निङ्‌वाॽफुमाङ्‌ङिल्‍ले़ कुदगि खे़ङ्‌हाॽग ये़प्‍माए पोङ्‌लो॥

६ बा खे़ल्‍ले़ चोगुल्‍ले़ए आल्‍लो के़सिबाहाॽआङ् मे़न्‍छाम् याप्‍मि हे़क्‍के नासिङ्‌गे़न् थक्‍को खे़ङ्‌हाॽरे़ खुनिॽ खासे़न् पोङ्‌लो, कर याम्‍साम्‍मो निङ्‌वाॽफुमाङ् कुइसिःक् मे़हिङ्‌ल फाॽआङ् सुनाइङ्‌ङिन् इङ्‌भोसे़आङ् वाॽरो॥

७ काक् पाःन्‍हाॽरे़ कुनुप्‍मान् निःत्ताङ्‌ङे त्‍ये़आङ् वाॽरो॥ खे़ल्‍ले़ चोगुल्‍ले़ खिनिॽ तुवा चोःक्‍मा के़सुक्‍तिर फाॽआङ् सेसे निङ्‌वाॽ नु चाङ्‌जाङ्‌ङाङ् वये़म्‍मे़ॽओ॥

८ काक्‍नुःल्‍ले़ यम्‍बा पाःन्‍निङ्‌ग सिक्‍लुङ्‌मोलाम् लुङ्‌माॽ तुक्‍कासिम्‍मे़ॽओ, थेआङ्‌भे़ल्‍ले़ लुङ्‌माॽ तुक्‍माल्‍ले़ग यरिक् लायोहाॽ ते़प्‍तुॽरो॥

९ हे़क्‍क्‍याङ् कानाक्‍नाक् मे़ल्‍लॽए तरे तोःआसिम्‍मे़ॽओ॥

१० निङ्‌वाॽफुमाङ्‌ङिल्‍ले़ कुलुङ्‌गुम्‍लाम् परिक् परिक्‍पा पर्धाःम्‍मिन् के़घोसुम्‍माङ् वाॽ॥ काक्‍ले़ खे़न् के़घोसुम्‍बा पर्धाःम्‍मिन् कुभाॽ पिसिङ्‌माओ नुरिक्‍काङ् याङे़म्‍मे़ॽओ॥

११ पाःन्‍जाक् के़बाःप्‍पाल्‍ले़ निङ्‌वाॽफुमाङ्‌ङिल्‍ले़ कुबाःन्‍जाक् कुइसिःक् पाःत्तुर, वेॽहाॽ सेवा के़जोःक्‍पाल्‍ले़ निङ्‌वाॽफुमाङ्‌ङिल्‍ले़ पिरुबा थुम्‍मिल्‍ले़ सेवा चोगुररो॥ हे़क्‍केलॽरिक् काक् पाःन्‍नो ये़सु ख्रिस्‍तलाम् निङ्‌वाॽफुमाङ्‌ङिल्‍ले़ कुमिमिदिङ् पोङ्‌लरो॥ काक् मिमिदिङ् नु मुक्‍साम्‍मिङ्‌ग सदादिङ् खुने़ॽइन्‍ने़रो॥ आमे़न्॥

ख्रिस्‍तरे़ लागि तुक्‍खे चामा पोङ्

१२ आमिःम् आन्‍जुम्‍से, खिनिॽ के़साक्‍पा इनोगे़न् तुक्‍खे कुधिम्‍बा हङ्‌साॽमो के़ध्‍ये़ॽइल्‍ले़ खिनिॽनु निङ्‌वाॽ के़माबा पान् पोःक्‍खे़ फाॽआङ् खिनिॽ निङ्‌वाॽ मे़मये़म्‍मिन्‍ने़ॽओ,

१३ कर ख्रिस्‍ते़न् तुक्‍खे च्‍ये़बा हे़क्‍के खिनिॽआङ् इनोगे़न् तुक्‍खेओ के़ध्‍ये़ॽइल्‍ले़ सःत्ते़म्‍मे़ॽओ, थेआङ्‌भे़ल्‍ले़ कुयुमा ये़न्‍नो कुमिमिदिङ्‌ङिन् ओसेःन्‍दाङ् पोङ्‌ङिल्‍ले़ पसःत् के़सःत्तिॽरो॥

१४ ख्रिस्‍ते़न् नसान् के़जोगुम्‍बाल्‍ले़ चोगुल्‍ले़ खिनिॽ नागे़म्‍धासि के़म्‍बिरिने़ फाॽग्र मुॽइसाबानिङ्‌लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुमिमिदिङ्‌गे़न् सेसेमाङ्‌ङिन् खिनिॽनु वाॽरो॥

१५ खिनिॽ इनोगे़न् तुक्‍खे के़ज्‍ये़ॽइल्‍ले़ मना के़से़प्‍पा, के़घुःम्‍बा, ताप्‍फे़ःम्‍बा याःम्‍बक् के़जोःक्‍पा हे़क्‍क्‍याङ् वेॽहाॽरे़ खुनिॽ पाःन्‍नो हुक् के़याक्‍पा मनान् तुक्‍खे चाःबा कुइसिःक् तुक्‍खे मे़जे़म्‍मिन्‍ने़ॽओ॥

१६ कर ख्रिस्‍तानि के़बोःक्‍खिबाल्‍ले़ तुक्‍खे के़ज्‍ये़ॽइने़ फाॽग्र सिरिङ् मे़मये़म्‍मिन्‍ने़ॽओ, कर निङ्‌वाॽफुमाङ्‌ङिल्‍ले़ कुनारा फोःसे़म्‍मे़ॽ, थेआङ्‌भे़ल्‍ले़ खुने़ॽ कुमिङ्‌ङिन् खिनिॽ के़दक्‍तुम्‍माङ् के़वयिॽरो॥

१७ आल्‍ल खासे़न् पोङ्‌मा ये़म् त्‍ये़आङ् वाॽ, हे़क्‍क्‍याङ् निङ्‌वाॽफुमाङ्‌ङिल्‍ले़ कुमनाहाॽओनु हेःक्‍सिङ्‌लो॥ आल्‍ल आनिॽलाम्‍मे खासे़न् पोङ्‌मा हेःक्‍सिङ्‌ने़ फाॽग्र, निङ्‌वाॽफुमाङ्‌ङिल्‍ले़ कुसुनाइङ् खे़म्‍मा मे़न्‍दे़म्‍मनाबाहाॽ थे मे़बोङ्‌बे?

१८ आल्‍ल साम्‌योसाप्‍लाओ अक्‍खे साप्‍ते़आङ् पत्,

“साम्‌योबाहाॽ ताङ्‌से़ःप्‍मासि साक्‍ने़ फाॽग्र, निङ्‌वाॽफुमाङ्‌ङिन् नसान् मे़न्‍जोःक्‍मनाबा नु लायोबान् थे पोङ्‌बाबे?”

१९ खे़ल्‍ले़ चोगुल्‍ले़ आत्‍तिन्‍हाॽ निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् इनोगे़न् तुक्‍खेओ मे़धाःॽ, खे़ङ्‌हाॽरे़ खुनिॽ नसाःन्‍साबा चइःत्‍दाङ्‌बाओ ताःक्‍पो मे़युक्‍खुर हे़क्‍क्‍याङ् चक्‍मे़ल्‍लॽए नुबा याःम्‍बक् मे़जोगुररो॥

तुम्‍भाक्‍साहाॽ नु थाङ्‌बे़न्‍हाॽरे़ लागि सुजा

५

आल्‍ल ख्रिस्‍तरे़ इनोगे़न् कुदुक्‍खेःल्‍ले़न् तोःन्‍दि नु ताःन्‍दि ओसेःन्‍दाङ् के़बोङ्‌बा मिमिदिङ्‌ङिल्‍ले़न् लक्‍साबा पोःक्‍खाङ्‌बाल्‍ले़ चोगुल्‍ले़, हे़क्‍क्‍याङ् इङ्‌गाॽआङ् सेसेहुप्‍लक्‍कोबा लत्‍छा तुम् लाम्‍लोबा पोःक्‍खाङ्‌बाल्‍ले़ चोगुल्‍ले़ खिनिॽ तुम्‍लाम्‍लोबाहाॽ पेलि फाक्‍निङ्‌लो–

२ खिनिॽ कम्‍ब्राङ्‌ङो के़वाॽबा निङ्‌वाॽफुमाङ्‌ङिल्‍ले़ कुमे़ल्‍लुक्‍हाॽ नुरिक्‍काङ् कमे़म्‍सिम्‍मे़ॽओ– मुरा आम्‍मे़त्‍तिल्‍ले़रक् मे़ःन्, कर निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् खिनिॽ निङ्‌वाॽबोलाम् कमे़म्‍सिम्‍मे़ॽ, याङ्‌साकुन्‍धेरे़ लागिग मे़ःन्, कर खिनिॽ सिक् पसम्‍सम्‍ल सेवा चोगे़म्‍सिम्‍मे़ॽओ॥

३ खिनिॽ कम्‍ब्राङ्‌ङो के़वाॽबाहाॽ सम्‍दाङ् युक् चोःक्‍मा मे़ःन्, कर खे़ङ्‌हाॽरे़ खुनिॽ तगि कुबि पोङ्‌मा पोङ्‌लो॥

४ हे़क्‍क्‍याङ् तुम् मे़ल्‍लुक्‍कम्‍बान् युःल्‍ले़ आप्‍फाल्‍ले़आङ् इमे़ल्‍ले़म्‍मनाबा मिमिदिङ् नु इङ्‌धाङ्‌ङिल्‍ले़न् तिचः के़घोसुम्‍लो॥

५ खिनिॽ थाङ्‌बे़न्‍सासे, सेसेहुप्‍लक्‍कोबा तुम्‍लाम्‍लोबाहाॽरे़ खुनिॽ युक्‍को वाॽमा पोङ्‌लो॥ खिनिॽ काक् चुङ्‌जिगे़न् नःम्‍नःम्‍बा पोःक्‍खे़म्‍मे़ॽआङ् नुरिक् मे़त्तासिम्‍मे़ॽ, थेआङ्‌भे़ल्‍ले़ साम्‌योसाप्‍लाओ साप्‍ते़आङ् पत्,

“निङ्‌वाॽफुमाङ्‌ङिल्‍ले़ आङ्‌दिङ् के़लॽबाहाॽ अत्‍तुसिॽ, कर नःम्‍नःम्‍बाहाॽ लुङ्‌गुम् पिरुसिॽरो॥”

६ खे़ल्‍ले़ चोगुल्‍ले़ मुक्‍साम्‍साबा निङ्‌वाॽफुमाङ्‌ङिल्‍ले़ कुहुक्‍को खिनिॽ चुङ्‌जिगे़म्‍बा पोःक्‍खे़म्‍मे़ॽआङ् वये़म्‍मे़ॽ, हे़क्‍क्‍याङ् सुये़म्‍मो खिनिॽ इङ्‌धाङ् के़बिरिआङ् थाःङ् के़भोःक्‍खिॽरो॥

७ काक् खिनिॽ निङ्‌साम्‍हाॽ खुने़ॽओ तारे़म्‍मे़ॽ, थेआङ्‌भे़ल्‍ले़ खुने़ॽ कम्‍ब्राङ् के़मे़त्तिॽरो॥

८ खिनिॽ सिङ्‌सिङ् ये़क्‌ये़क् नु चाङ्‌जाङ् लॽरे़म्‍मे़ॽ! खिनिॽ निङ्‌मि माफे़न्‍साम्‍मिन् के़हुःक्‍पा खिरिङ्‌बान् कुइसिःक् आत्‍तिन् खोसुङ्‌ङाङ् लरुङ्‌देसुङ् लॽरिक् कोःत्तुर ताक्‍कन्‍लो॥

९ खिनिॽ नसाःन्‍नो के़धुम्‍बा पोःक्‍खे़म्‍मे़ॽआङ् खे़न् अत्ते़म्‍मे़ॽओ, थेआङ्‌भे़ल्‍ले़ इक्‍सादिङ् खाम्‍बेःक्‍मो खाराक् खिनिॽ फुॽनुसाॽ नु ने़ॽनुसाहाॽरे़आङ् खिनिॽ के़दुमुम्‍बा इनोगे़न् तुक्‍खे हे़क्‍तङ्‌बा तुक्‍खेन् मे़दुमुर मे़वाॽ के़लॽबान् के़निसुम्‍लो॥

१० काक् लुङ्‌गुम् के़गप्‍पा निङ्‌वाॽफुमाङ्‌ङिल्‍ले़ ख्रिस्‍ते़न्‍नु सोरिक् मे़न्‍नुप्‍मनाबा कुमिमिदिङ्‌ङिन् लक् के़घोसुम्‍ल फाॽआङ् के़उःत्तिआङ् के़वयिॽरो॥ कर सप्‍फाधिक् इनोगे़न् तुक्‍खे के़ज्‍ये़ॽइआङ् खुने़ॽए खिनिॽ कुलिङ्‌दो के़गे़त्तिॽ हे़क्‍क्‍याङ् थधप् मे़ल्‍लॽमनाबा नु के़धुम्‍बा के़जोगिआङ् मे़म्‍मुम्‍मना ने़म्‍भोओ के़युक्‍खिॽरो॥

११ काक् मुक्‍साम्‍मिन् सदादिङ् खुने़ॽइन्‍ने पोङ्‌लो॥ आमे़न्॥

कुनुप्‍मा सेवा

१२ नसाःन्‍साबा इःत्तुङ्‌बा नुसाॽ सिलासरे़ कुभाॽलाम् कन् चुक्‍सा सक्‍इङ्‌घङ्‌ङिन् हाक्‍निङ्‌ल पत्‍तारो॥ इङ्‌गाॽ हाङ्‌हाङ् मे़त्‍निङ्‌ल कङ्‌ग से़क्‍खाबा निङ्‌वाॽफुमाङ्‌ङिल्‍ले़ कुलुङ्‌गुम्‍लो लॽरिक् तोःन्‍दि पिनिङ्‌लो॥ कन् लुङ्‌गुम्‍मोए खिनिॽ थधप् मे़न्‍लॽमनाबा पोःक्‍खे़म्‍मे़ॽओ॥

१३ खिनिॽ हे़क्‍केए सेगे़मा बे़बिलोन्‍बाa सेसेहुप्‍लक्‍किल्‍ले़ सेवा के़हाक्‍तिरो॥ हे़क्‍केलॽरिक्‍के आस्‍साः मर्कुसरे़आङ् सेवा के़हाक्‍तिरो॥

१४ मिःम्‍जिःल्‍ले़ सेवा मे़त्तासिम्‍मे़ॽओ॥ ख्रिस्‍ते़न् नसान् के़जोःक्‍पा के़रे़क्‍ले़ सनारुङ् के़घोसुम्‍लरो॥

a 

५:१३ बे़बिलोन– कल्‍ले़ रोम ये़क्‌यक्‍किन् ओसेःन्‍आधाक्‍लो॥

पत्रुसरे़ साप्‍तुबा निसिगेक्‍पा सक्‍इङ्‌घङ्

निःसुम्

कन् सक्‍इङ्‌घङ्‌ङिन् पत्रुसरे़ काक् पिसाङ् के़से़बाआङ् के़वाॽबा नसानिबाहाॽ हाक्‍तुसिबारो॥ कन् सक्‍इङ्‌ङिल्‍ले़न् कुजे़क् निङ्‌वाॽसोक्‍किङ्‌ग इङ्‌ले़क्‍के सिक्‍साम्‍बाहाॽरे़ मे़हुॽरुसिबा निसाम् नु खे़न् निसाम्‍लाम्‍बा त्‍ये़बा फे़न् पाःन्‍हाॽ तोःम्‍मा वये़रो॥ खे़न् इङ्‌ले़क्‍के सिक्‍साम्‍बाहाॽरे़ ये़सु ख्रिस्‍ते़न् याम्‍मो मे़नुःङ्‌ने़न् मे़युने़न् लॽरिक् मे़बाःत्तु, कर पत्रुसरे़ खे़न् पाःन्‍निन् अक्‍खे मे़त्तुसिर अत्तु, “आत्तिल्‍ले़न्‍नाङ् मे़म्‍भै मे़बोङ्‌ने़न्‍ल के़रे़क्‍ले़ लायोन् मे़ले़रुर के़लॽबा निङ्‌वाॽफुमाङ्‌ङिल्‍ले़ कुनिङ्‌वाॽ वाॽबाल्‍ले़ चोगुल्‍ले़ ख्रिस्‍तरे़ कुयुमान् सुसे़बारो॥”

थामिङ्

निःसुम् १:१-२

नसानिबाहाॽरे़न् उःत्‍छिङ् १:३-२१

इङ्‌ले़क्‍पा सिक्‍साम्‍बाहाॽ २:१-२२

ख्रिस्‍ते़न् कुनुप्‍मा ये़न्‍नो युःॽ ३:१-१८

पत्रुसरे़ साप्‍तुबा निसिगेक्‍पा सक्‍इङ्‌घङ्

पत्रुसलाम् सेवा

१

ये़सु ख्रिस्‍तरे़ कुसेवारोबा नु कुसेःक्‌युक्‍मिबा इङ्‌गाॽ सिमोन पत्रुसलाम् कन् सक्‍इङ्‌घङ्‌ङिन् साप्‍तुङ्‌ङाङ् आनिगे कुइसिःक् इमे़ल्‍लुङ्‌बा नसान् के़घोबा खिनिॽ के़रे़क् हाक्‍निङ्‌लो॥ खे़न् नसाःन्‍निन् आनिॽ साम्‌योबा निङ्‌वाॽफुमाङ् नु से़न्‍लप्‍दाङ्‌बा ये़सु ख्रिस्‍तरे़ आबिरे़आङ् आवाॽरो॥

२ आनिॽ निङ्‌वाॽफुमाङ्‌ङिन् नु दाङ्‌बा ये़सु ख्रिस्‍तरे़ खुन्‍छिॽ याःम्‍बेबा साम्‍जिक्‍कोलाम् लुङ्‌गुम् नु सनारुङ्‌ङिन् आत्तात्तान्‍ने यरिक् के़घोःम्‍सुम्‍लरो॥

३ आबाङे कुमिमिदिङ् नु कुनो-कुदाओ याप्‍मि के़उःप्‍पे़न् नुरिक्‍काङ् कुसिङ् आनिःत्तुम्‍बाल्‍ले़ चोगुल्‍ले़ हिङ्‌मन्‍नो नु माङ्‌सेवा चोःक्‍माओ चाहाबा आजोःक्‍पा काक् पाःन्‍हाॽ निङ्‌वाॽफुमाङ्‌ङिल्‍ले़ कुमुक्‍साम्‍लाम्‍बा खुने़ॽ आबिॽरो॥

४ बा खे़न् कुमिमिदिङ् नु कुनो-कुदाओलाम् आनिॽ यम्‍बा नु इमे़ल्‍लुङ्‌बा माङ्‌हे़क्‍हाॽ आघोसुम्‍माङ् आवाॽ॥ खुने़ॽ फे़न् निङ्‌वाॽलाम् के़दाबा फे़न् पाःन्‍हाॽलाम् ताङ्‌से़ःप्‍मा नु निङ्‌वाॽफु नोस्रङ् खोमा माङ्‌हे़क् आजोगे़आङ् आवाॽरो॥

५ खे़ल्‍ले़ चोगुल्‍ले़ खिनिॽ नसाःन्‍नो कुनो-कुदा योॽमा खिनिॽ सुक्‍सुक् तम्‍सिन् चोगे़म्‍मे़ॽ, हे़क्‍क्‍याङ् कुनो-कुदाओ साम्‍जिक्‍किन् योॽरे़म्‍मे़ॽ,

६ साम्‍जिक्‍को निङ्‌वाॽ हाङ्‌गे़म्‍सिङ्‌मान्, निङ्‌वाॽ हाङ्‌गे़म्‍सिङ्‌मो नासि थःप्‍मान्, नासि थःप्‍मो साप्‍चुवान् योॽरे़म्‍मे़ॽ,

७ साप्‍चुवाओ फुॽनुसाॽ लुङ्‌माॽ तुक्‍सिङ्‌मान्, हे़क्‍क्‍याङ् फुॽनुसाॽ लुङ्‌माॽ तुक्‍सिङ्‌मो मिःम्‍जिन् योॽरे़म्‍मे़ॽओ॥

८ थेआङ्‌भे़ल्‍ले़ कन् सुम्‍बोधा पाःन्‍हाॽ के़योॽरुम्‍ल के़बिगिने़ फाॽग्र खे़न् पाःन्‍हाॽरे़ आनिॽ दाङ्‌बा ये़सु ख्रिस्‍ते़न् कुसिङ् के़निःत्तुम्‍बा खिनिॽ साम्‍जिक्‍को कुसि मे़न्‌याःम्‍मनाबा नु कुजाॽ मे़म्‍भम्‍मनाबा पोङ्‌मालाम् ताङ्‌गे़से़ःप्‍तिॽरो॥

९ कर कन् सुम्‍बोधा पाःन्‍हाॽ मे़ङ्‌गप्‍मनाबाहाॽग माःङ्‌घाबा पाःन्‍हाॽ मे़न्‍निःमनाबा मिक्‍फःम्‍बा कुइसिःक्‍पासिरो॥ खे़ङ्‌हाॽरे़ खुनिॽ तगिबा लायोहाॽ वाहप्‍ते़बे़न्‍नाङ् निङ्‌वाॽ मे़भेःत्‍छु मे़देःसुआङ् वाॽरो॥

१० खे़ल्‍ले़ चोगुल्‍ले़ आमिःम् फुॽनुसाॽ नु ने़ॽनुसाॽसे, निङ्‌वाॽफुमाङ्‌ङिल्‍ले़ खिनिॽ के़उःत्तिबान् नु के़सेगिबान् नुःरिक्‍काङ् निःन्‍धो चोःक्‍मा तम्‍सिन् चोगे़म्‍मे़ॽओ, थेआङ्‌भे़ल्‍ले़ खिनिॽ हे़क्‍के के़जोगुम्‍ने़ फाॽग्र आप्‍फाल्‍ले़आङ् के़न्‍जोःन्‍दिन्‍लो॥

११ अक्‍खेलॽरिक् आनिॽ दाङ्‌बा नु से़न्‍लप्‍दाङ्‌बा ये़सु ख्रिस्‍तरे़ मे़न्‍नुप्‍मनाबा कुहाङ्‌जुम्‍मो लाःप्‍मारे़ लागि लाम्‍दाःक्‍मा के़बिरिरो॥

साम्‌योसाप्‍लाओ निङ्‌वाॽ पिरे़म्‍मे़ॽ

१२ खे़ल्‍ले़ चोगुल्‍ले़ खिनिॽ खे़न् काक् पाःन्‍हाॽ के़निसुम् के़ले़स्‍सुम्‍माङ् से़क्‍खाओ मे़म्‍मुन्‍ने के़वयिसाङ् सदादिङ् कन् पाःन्‍हाॽ खिनिॽ निङ्‌वाॽसुम्‍मो ताःप्‍मा पिमा इङ्‌गाॽ आप्‍फाल्‍ले़साङ् यारिप् वाॽआरो॥

१३ कन् नासिङ्‌गे़न् थक्‍को वाॽआर थारिक् खिनिॽ कन् पाःन्‍हाॽ निङ्‌वाॽसुम्‍मो तारुङ्‌ङाङ् चाङ्‌जाङ् मे़त्‍निङ् के़लॽबा निङ्‌वाॽ कत्तुङ्‌लो॥

१४ थेआङ्‌भे़ल्‍ले़ आनिॽ दाङ्‌बा ये़सु ख्रिस्‍तरे़ ओसेःन्‍धाक्‍ताङ्‌बा कुइसिःक् आसिमा ये़न्‍निन् हाराए तार पत्‍लो॥

१५ हे़क्‍केःल्‍ले़ इङ्‌गाॽ सिःआ पेःक्‍कासाङ् सदादिङ् कन् पाःन्‍हाॽ निङ्‌वाॽ के़इःत्तुम्‍ल फाॽआङ् आसुक्‍सुक् तम्‍सिन् चोगुङ्‌लो॥

१६ थेआङ्‌भे़ल्‍ले़ आनिॽ दाङ्‌बा ये़सु ख्रिस्‍तरे़ कुमुक्‍साम् नु कुयुःमाल्‍ले़ कुयाःम्‍बेओ खिनिॽनु पारिगे़ल्‍ले़ आनिगे पान् खे़दाॽहाॽ चोगुम्‍बेआङ् पाःत्तुम्‍बे़बा मे़ःन्‍लो, कर आनिगे आबाङे मिक्‍किल्‍ले़ खुने़ॽ कुमिमिदिङ्‌ङिन् निःसुम्‍बे़रो॥

१७ थेआङ्‌भे़ल्‍ले़ मिमिदिङ्‌गे़न् पानुदिङ् पाः निङ्‌वाॽफुमाङ्‌लाम् खुने़ॽ मिङ्‌सो इङ्‌धाङ् नु मिमिदिङ् खोसुल्‍ले़ कन् आमिःम् आस्‍साःरो, खुने़ॽनु इङ्‌गाॽ ओमु लॽराङ्‌ङाङ् वाॽआरो के़लॽबा इक्‍लाधिक् ये़रो॥

१८ सेसे कोःक्‍माओ खुने़ॽनु वाॽमनाःल्‍ले़ साङ्‌ग्राम्‍पेदाङ्‌लाम् के़युःबा कन् इक्‍लान् आनिगे आबाङे खे़म्‍मनारो॥

१९ हे़क्‍क्‍याङ् माङ्‌निङ्‌वाॽपान् के़बाःप्‍पाहाॽरे़ मे़बाःत्तुबा पाःन्‍निन् से़क्‍खा पोःक्‍खे़आङ् वाॽ के़लॽबा निःन्‍धो आगत्तुम्‍लो॥ खामे़न्‍ओःत्ते नु खिनिॽ निङ्‌वाॽओ तान्‍छोःक्‍पे़न् मे़न्‍लिङ्‌ङे थारिक् खामाक्‍माओ के़ओःप्‍पा सेमिन् हे़क्‍के खे़न् पाःन्‍जाक्‍किन् निङ्‌वाॽओ के़युक्‍खुम्‍मिल्‍ले़ नुबा पोङ्‌लो॥

२० काक्‍नुःल्‍ले़आङ् यम्‍बा पाःन्‍निङ्‌ग साम्‌योसाप्‍लाबा माङ्‌निङ्‌वाॽपान्‍निन् माङ्‌निङ्‌वाॽपान् के़बाःप्‍पाहाॽरे़ आबाङे खुनिॽ निङ्‌वाॽबोलाम् त्‍ये़बा मे़ःन् फाॽआङ् कुसिङ् के़निःत्तुम्‍लए पोङ्‌लो॥

२१ थेआङ्‌भे़ल्‍ले़ माङ्‌निङ्‌वाॽपान्‍निङ्‌ग मे़न्‍छाम् निङ्‌वाॽलाम् त्‍ये़बा मे़ःन्‍लो, कर सेसेमाङ्‌ङिल्‍ले़ थुक्‍तुसिआङ् निङ्‌वाॽफुमाङ्‌लाम् माङ्‌निङ्‌वाॽपान् के़बाःप्‍पाहाॽ मे़बारे़बारो॥

इङ्‌ले़क्‍के सिक्‍साम्‍बाहाॽ

२

कर उन्‍छोःन् इस्राइलओ इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ मे़वये़बा कुइसिःक् खिनिॽ लुम्‍मोआङ् इङ्‌ले़क्‍के सिक्‍साम्‍बाहाॽ मे़लन् मे़दारो॥ खे़ङ्‌हाॽरे़ग स्‍वाःत्ताङ् याप्‍मि के़मे़ङ्‌बा इङ्‌ले़क् पाःन्‍हाॽ मे़हुॽरुसिॽ, हे़क्‍क्‍याङ् खे़ङ्‌हाॽरे़ खुनिॽ मे़ल्‍लुङ् के़हुङ्‌बाआङ् के़धे़ॽबा दाङ्‌बान्‍नाङ् मे़नाॽरुआङ् हाराए आबाङे खुनिॽओ मे़क्‍मे़न् मे़दारुॽ॥

२ हे़क्‍क्‍याङ् खे़ङ्‌हाॽरे़ खुनिॽ ताप्‍फे़ःम्‍बा लाम्‍मिन् यरिक्‍ले़ मे़दिम्‍दु मे़नाःत्तुबाल्‍ले़ चोगुल्‍ले़ से़क्‍खाबा लाम्‍मिल्‍ले़न्‍नाङ् कुजाःत्‍थि पेःक्‍लो॥

३ खुनिॽ खिःम्‍ब्राक्‍मो कन् इङ्‌ले़क्‍के सिक्‍साम्‍बाहाॽरे़ खुनिॽ निङ्‌वाॽ तादाबा इङ्‌ले़क्‍पा पाःन्‍हाॽ मे़जोगुआङ् खिनिॽ इङ्‌गे़म्‍ले़क्‍तिआङ् इन्‍धाःक् मे़धगु॥ निङ्‌वाॽफुमाङ्‌ङिल्‍ले़ खे़ङ्‌हाॽरे़ खुनिॽ खुम्‍दिङ्‌ङिन् तगिसा खासे़न् चोगुआङ् वाॽ, हे़क्‍क्‍याङ् खुनिॽ मे़क्‍मे़न् निःन्‍धो पोःक्‍खे़आङ् वाॽरो॥

४ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ लायो के़जोःक्‍पा माङ्‌लाइङ्‌बाहाॽआङ् खासे़न्‍लाम् मे़दाङ्‌घुन्‍छिन्‍लो, कर खे़ङ्‌हाॽ इघेःक्‍खुसिआङ् खे़मायङ्‌सङ्‌ङो केःत्तुसिआङ् खासे़न् ये़न् थारिक् खे़न् खामाक्‍लुम्‍बाःत्तो मे़याक्‍लो॥

५ निङ्‌वाॽफुमाङ्‌ङिल्‍ले़ नसान् मे़न्‍जोःक्‍मनाबाहाॽ वादोःक्‍मोलाम् मे़क्‍खुसिल्‍ले़ खे़न् उन्‍छेःन्‍बा मे़न्‍छाम् याप्‍मिहाॽआङ् मे़दाङ्‌घुन्‍छिन्‍लो, कर साम्‌योबा पान् इङ्‌गे़भोबा नुहःन् नु वेॽ नुसि मनाहाॽरक् ताङ्‌घुसिरो॥

६ निङ्‌वाॽफुमाङ्‌ङिल्‍ले़ लायो कुधिम् सदोम नु गमोरा ये़क्‌यक्‍हाॽआङ् मिधिक्‍खुआङ् खाप्‍पुथ्‍यःङ् चोगुसिआङ् खे़न् ये़क्‌यक्‍हाॽरे़ कुमिङ् मासुरो॥ निङ्‌वाॽफुमाङ्‌ङिल्‍ले़ खुने़ॽ नसान् मे़न्‍जोःक्‍मनाबा खे़न् याप्‍मिहाॽरे़न् आक्‍तङ्‌बा हिङ्‌गत् पोङ् के़लॽबा कुबि चोगुसिआङ् वाॽरो॥

७ हे़क्‍क्‍याङ् निङ्‌वाॽफुमाङ्‌ङिल्‍ले़ कुनिःमाओबा साम्‌योबा लुःते़ङ्‌ग से़ःप्‍तुरो॥ खुने़ॽग खे़न् ये़म्‍मोबा मनाहाॽरे़ मे़जोगुबा खुनिॽ ताप्‍फे़ःम्‍बा ये़प्‍ले़क्‍हाॽ निसुआङ् कुनिङ्‌वाॽ तुगे़आङ् वये़रो॥

८ (खुने़ॽ मनाहाॽरे़ खुनिॽ लुम्‍मो थिक्‌याःन्‍धक् वये़ल्‍ले़ खे़ङ्‌हाॽरे़ खुनिॽ ताप्‍फे़ःम्‍बा फे़न्‌याःम्‍बक्‍किन् निःसु खे़प्‍सुल्‍ले़ साम्‌योबा लुःत्ते़न् साॽरिक् कुनिङ्‌वाॽ तुगे़आङ् वये़॥)

९ हे़क्‍केलॽरिक् दाङ्‌बाल्‍ले़ साम्‌योबा मनाहाॽ इनोगे़न् तुक्‍खेहाॽलाम् से़ःप्‍मासिआङ् ले़स्‍सुॽरो॥ हे़क्‍क्‍याङ् लायोबा मनाहाॽ खुम्‍दिङ् पिरुसिर खासे़न् ये़न्‍नो थारिक् कप्‍मासिआङ् ले़स्‍सुरो॥

१० अक्‍तङ्‌बाहाॽग आबाङे फे़न्‍निङ्‌वाॽ कुइसिःक् याम्‍दादाओ के़वाॽबा नु दाङ्‌बाल्‍ले़ कुयुक्‍किन् के़नाॽबा मनासिरो॥ खे़न् आधिङ्‌गानि नु आङ्‌दिङ् के़लॽबा मनाहाॽरे़ग साङ्‌ग्राम्‍पेदाङ्‌ङो के़वाॽबाहाॽ हिनाःम् मे़प्‍मासि मे़ङ्‌गिने़न्‍लो॥

११ कर कन् इङ्‌ले़क्‍के सिक्‍साम्‍बाहाॽनुःल्‍ले़ माङ्‌लाइङ्‌बाहाॽ के़धुम्‍बा नु मुक्‍साम्‍साबा मे़जोःक्‍साङ् दाङ्‌बाल्‍ले़ कुदगि खे़न् साङ्‌ग्राम्‍पेदाङ्‌ङो के़वाॽबाहाॽ आप्‍तिक् कुःप्‍मासि मे़न्‍आःन्‍छिङ्‌ङिन्‍लो॥

१२ कर कन् मनाहाॽरे़ग कुसिङ् मे़न्‍निःत्तेबा पाःन्‍हाॽरे़ तक्‍ले़ङ्‌वाओ माङ् चे़ॽयापान् मे़बाःत्तुॽरो॥ खे़ङ्‌हाॽ ते़म्‍मासिआङ् से़प्‍मासि फाॽआङ् सिक्‍कुम् निङ्‌वाॽ मे़ःन्‍ने के़धाप्‍पा थक्‍साहाॽ कुइसिःक् मे़जोःक्‍लो॥ कन् इङ्‌ले़क्‍के सिक्‍साम्‍बाहाॽ खे़न् थक्‍साहाॽ कुइसिःक्‍के मे़मे़क्‍लो॥

१३ खे़ङ्‌हाॽरे़ग मे़जोगुबा ताप्‍फे़ःम्‍बा याःबक्‍किल्‍ले़ कुले़क्‌वा ताप्‍फे़ःम्‍बाए मे़दुमुॽरो॥ खे़ङ्‌हाॽरे़ग ले़न्‍दिक्‍सा याम्‍दादा नु निङ्‌वाॽतादा चोःक्‍मा खुनिॽ सिराॽथाङ्‌लो॥ खे़ङ्‌हाॽरे़ग खिनिॽनु मे़ज मे़धुङुल्‍ले़ मे़सःत्‍ल इङ्‌गे़म्‍ले़क्‍तिआङ् नागे़म्‍धासि के़म्‍बिरिॽरो॥

१४ खे़ङ्‌हाॽरे़ खुनिॽ मिक्‍किल्‍ले़ ताप्‍फे़ःम्‍बा याम्‍दादाबा चाराम्‍मा याःम्‍बक्‍हाॽ मे़जोगुआङ् आक्‍खे़न् लायो मे़जोगुसाङ् खुनिॽ निङ्‌वाॽ मे़दाने़न्‍लो॥ खे़ङ्‌हाॽरे़ कुदोःप्‍मा मनाहाॽ लायोओ मे़धासुसिॽ॥ खे़ङ्‌हाॽरे़ग खिःम्‍मा याःम्‍बक् चोःक्‍मा साॽरिक् मे़ले़स्‍सुॽरो॥ खे़ङ्‌हाॽग निङ्‌वाॽफुमाङ्‌ङिल्‍ले़ कुसाङ्‌ग्रारे़ ते़त्तुसिबा मनासिरो॥

१५ खे़ङ्‌हाॽरे़ग तोःन्‍दोःम्‍बा लाम्‍मिन् मे़ले़रुआङ् खे़ङ्‌हाॽ ताप्‍फे़ःम्‍बा लाम्‍मो मे़लासे़आङ् मे़वाॽरो॥ बोअररे़ कुस्‍साहाॽ बालामरे़ कुलाम्‍मो मे़बेआङ् मे़वाॽ॥ बालाम्‍मिल्‍ले़ग लायोलाम् याङ्‌साकुन्‍धे थक्‍मा कुसिराॽ थाङे़आङ् वये़,

१६ कर हे़क्‍तङ्‌बा फे़न् याःम्‍बक् चोगुबाल्‍ले़ कुबान् मे़न्‍लःम्‍मनाबा अदङ्‌ङिल्‍ले़ खुने़ॽ फे़ःक्‍तु॥ खे़न् अदङ्‌ङिल्‍ले़ मे़न्‍छाम् याप्‍मि पाःन्‍लाम्‍बा बालाम्‍मिल्‍ले़ के़नाङ्‌बा कुइसिःक् चोगुबा अदङ् कुयाःम्‍बक्‍किन् साक्‍तुरो॥

१७ अक्‍तङ्‌बा मनाहाॽग के़जप्‍पा वाबुन् नु सुरित्‍माल्‍ले़ मुःत्तु तेॽरुबा खाप्‍मिःप्‍पा हे़क्‍तङ्‌बासिरो॥ कङ्‌हाॽरे़ लागि निङ्‌वाॽफुमाङ्‌ङिल्‍ले़ खामाक् लुम्‍बाःत्तिन् यारिप् चोगुआङ् ने़रो॥

१८ खे़ङ्‌हाॽग कुसुम् मे़न्‍दम्‍मना आङ्‌दिङ् इसेःङ्‌बा पान् मे़बाःत्, हे़क्‍क्‍याङ् खारक् फे़न् याःम्‍बक् चोःक्‍मा के़ले़प्‍पाआङ् दाङ्‌बाओ के़दाबाहाॽ फे़न् याःम्‍बक् चोःक्‍माल्‍ले़ थेआङ् मे़लॽने़न् लॽरिक् मे़हुसुसिर याम्‍मो लायोओ मे़धासुसिरो॥

१९ खे़ङ्‌हाॽग आबाङे फे़न्‍निङ्‌वाॽ ये़प्‍ले़क्‍किल्‍ले़ कुयोक् मे़बोःक्‍खे़आङ् मे़वाॽसाङ् वेॽहाॽग चोःक्‌युम्‍भोरे़न् माङ्‌हे़क् मे़बिरुसिॽ॥ थेआङ्‌भे़ल्‍ले़ आत्‍तिन् पाःन्‍निल्‍ले़ मनाहाॽ युक्‍तुसिॽ, खे़ङ्‌हाॽ बा खे़न् पाःन्‍निल्‍ले़ कुयोःक्‍पा मे़बोङ्‌लो॥

२० कर खे़ङ्‌हाॽरे़ दाङ्‌बा नु से़न्‍लप्‍दाङ्‌बा ये़सु ख्रिस्‍ते़न् कुसिङ् मे़निःत्तुआङ् इक्‍सादिङ् खाम्‍बेःक्‍मोबा आजिःन्‍जिःम्‍बा पाःन्‍लाम् मे़लन् हे़क्‍क्‍याङ् याम्‍मो मे़नुःङ् मे़बेःक्‍ने़ फाॽग्र खे़ङ्‌हाॽरे़ लागि तगिनुःल्‍ले़आङ् कुनुप्‍मोग साॽरिक् ताप्‍फे़ःम्‍बा पोङ्‌लो॥

२१ खे़ङ्‌हाॽरे़ साम्‌योबा लाम्‍मिन् कुसिङ् मे़निःत्तुआङ् मे़घोःसुबा सेसे इङ्‌जाङ्‌ङिन् मे़नाॽरुनुःल्‍ले़ग खे़न् साम्‌योबा लाम्‍मिन् आप्‍फाल्‍ले़आङ् कुसिङ् मे़न्‍निःत्तुन्‍निल्‍ले़ नुरे़बारो॥

२२ खे़ङ्‌हाॽग सिवादिङ् खाहुन्‍निल्‍ले़ अक्‍खेलॽरिक् पाःत्तुबा कुइसिःक्‍के मे़जोःक्‍लो, “कोःत्‍चोःल्‍ले़ पे़स्‍सुआङ् कुबे़ॽमाःत्तिन् आबाङे चरो,” हे़क्‍क्‍याङ् “फाक्‍किन् वारुःम्‍मासाङ् याम्‍मो खःङ्‌वा ने़ःन्‍छिङ्‌लो॥”

दाङ्‌बाल्‍ले़ कुये़न्

३

आमिःम् आन्‍जुम्‍से, खिनिॽ हाक्‍निङ्‌बा कन् निसिगेक्‍पा सक्‍इङ्‌घङ्‌लो॥ कन् ने़प्‍माङ् सक्‍इङ्‌घङ्‌ङो निङ्‌वाॽसुम् चोःक्‍निङ् पिनिङ्‌ल खिनिॽ निङ्‌वाॽइन् चाङ्‌जाङ्‌वा चोःक्‍मा पिमा कोःत्तुङ्‌बारो॥

२ यरिक् तङ्‌बे तगि सेसे माङ्‌निङ्‌वाॽपान् के़बाःप्‍पाहाॽरे़ मे़बाःत्तुबा पाःन्‍हाॽ हे़क्‍क्‍याङ् आनिॽ दाङ्‌बा नु से़न्‍लप्‍दाङ्‌बाल्‍ले़ खिनिॽ सेःक्‌युक्‍मिबाहाॽलाम् के़बिरिबा इङ्‌जाङ्‌हाॽ निङ्‌वाॽ इःत्ते़म्‍मे़ॽ के़लॽबा आनिङ्‌वाॽ वाॽरो॥

३ काक्‍नु तगि खिनिॽ कन् पाःन्‍निन् कुसिङ् निःप्‍माए पोङ्‌लो॥ कुनुप्‍मा ये़न्‍हाॽओ किनाःन्‍दि के़बिबाहाॽ किनाःन्‍दि पिनु मे़दाआङ् खे़ङ्‌हाॽरे़ आबाङे खुनिॽ ताप्‍फे़ःम्‍बा निङ्‌वाॽओ मे़वाॽ

४ हे़क्‍क्‍याङ् अक्‍खे मे़बाःत्तुॽरो, “ख्रिस्‍तरे़ इङ्‌गाॽ याम्‍मो युःआ लॽरिक् माङ्‌हे़क् चोगुआङ् वये़बा मे़ःम्‍बि? खुने़ॽ आत्‍तो ये़? आनिगे सुधे़बा ताक्‍थे़बाहाॽ काक् मे़स्‍ये़ मे़बे, हे़क्‍क्‍याङ् नावागे़न् चइःत् ने़स्‍से़आङ्‌धो काक् पाःन्‍हाॽ बा हे़क्‍केए ने़रो॥”

५ निङ्‌वाॽफुमाङ्‌ङिल्‍ले़ तरःङ्‌दिङ् ताङ्‌साक्‍पे़न् नु इक्‍सादिङ् खाम्‍बेःक्‍मान् पेलिगे़न् कुबाःन्‍जाक्‍लाम्‍बा नावागे़न् चइःत् ने़स्‍सुबा पाःन्‍निन् खे़ङ्‌हाॽरे़ निनिबाए निङ्‌वाॽ मे़भेःत्‍छुरो॥ इक्‍सादिङ् खाम्‍बेःक्‍मान् च्‍वाःत्‍लाम् लःत्तुआङ् च्‍वाःत्तिल्‍ले़ए चोगु,

६ हे़क्‍क्‍याङ् बा खे़न् च्‍वाःत्‍लाम्‍बा उन्‍छेःन्‍स्‍मा इक्‍सादिङ् खाम्‍बेःक्‍मान् हुमे़आङ् मे़गे़रो॥

७ कर बा खे़न् पेलिगे़न् पाःन्‍जाक्‍किल्‍ले़ आल्‍लोबा ताङ्‌साक्‍पे़न् नु इक्‍सादिङ् खाम्‍बेःक्‍मान् मिलाम्‍बा मे़ङ्‌मा फाॽआङ् ताङ्‌घुआङ् वाॽरो॥ हे़क्‍क्‍याङ् निङ्‌वाॽफुमाङ्‌ङिन् इङ्‌धाङ् मे़म्‍बिमना मनाहाॽ खासे़न् ये़न्‍नो मे़म्‍मे़ङ्‌सिङ्‌ङे थारिक् ताङ्‌साक्‍पे़न् नु इक्‍सादिङ् खाम्‍बेःक्‍मान् बा याःक्‍ते़आङ् ने़रो॥

८ कर आमिःम् आन्‍जुम्‍से, लत्‍छा पाःन्‍धिक् निङ्‌वाॽ मे़भेःत्‍छे़म्‍मिन्‍ने़ॽओ– दाङ्‌बाल्‍ले़ कुलागि थिक् ये़न्‍निन् तङ्‌बे हे़न्‍छिङ् (१,०००) कुइसिःक् नु हे़न्‍छिङ् तङ्‌बेन् थिक्‌ये़न् कुइसिःक् पोङ्‌लो॥

९ कुभा मनाहाॽरे़ मे़इःत्तुबा कुइसिःक् दाङ्‌बाल्‍ले़ कुनुःङ्‌मा युमा माङ्‌हे़क्‍किन् के़प्‍मा मे़सुःने़न्‍लो, कर खुने़ॽ नासि थःत्तुर खिनिॽ के़हाङ्‌घिर वाॽरो॥ खिनिॽ लायोलाम् के़हिन्‍दिआङ् आत्‍तिन्‍हाॽआङ् के़म्‍मे़गिन्‍ल के़लॽबा खुने़ॽ निङ्‌वाॽ चोगुरो॥

१० कर दाङ्‌बान् नुःङ् युबा ये़न्‍निङ्‌ग से़न्‍दिक् के़घुःम्‍बान् खुःन्‍छे़ ताबा कुइसिःक् हक्‍चघत् पोङ्‌लो॥ यम्‍बा इक्‍लाओ तरःङ्‌दिङ् ताङ्‌साक्‍पे़न् माबेःक्, हे़क्‍क्‍याङ् खे़प्‍मो के़बप्‍पाहाॽ काक् मिदिक्‍काङ् योःम्‍बेःक्, हे़क्‍क्‍याङ् इक्‍सादिङ् खाम्‍बेःक् नु खे़प्‍मो के़वाॽबा काक् पाःन्‍हाॽआङ् मिःल्‍ले़ खाप्‍पुथ्‍यःङ् चोगुसिरो॥

११ हे़क्‍केलॽरिक् काक् पाःन्‍हाॽ मे़क्‍पाल्‍ले़ चोगुल्‍ले़ खिनिॽग सेसेबा नु साम्‌योबा हिङ्‌मन्‍नो वाॽमा पोङ्‌लो॥

१२ निङ्‌वाॽफुमाङ्‌ङिल्‍ले़ कुये़न्‍निन् के़हाङ्‌घुम्, हे़क्‍क्‍याङ् कुये़न्‍निन् हारा तार के़लॽबा निङ्‌वाॽ के़जोगुम्, कर खे़न् ये़न्‍नो तरःङ्‌दिङ् ताङ्‌साक्‍पे़न् मिदिक्‍काङ् मे़क्, हे़क्‍क्‍याङ् खे़प्‍मो के़बप्‍पा काक् पाःन्‍हाॽ योःम्‍बेःक्‍लो॥

१३ कर आनिॽग निङ्‌वाॽफुमाङ्‌ङिल्‍ले़ माङ्‌हे़क् चोगुबा कुसङ् इक्‍सादिङ् खाम्‍बेःक्‍मान् नु कुसङ् तरःङ्‌दिङ् ताङ्‌साक्‍पे़न् निङ्‌साङ् आजोगुम्‍माङ् आहाङ्‌घुम्‍ल आवाॽरो॥ खे़प्‍मो साम्‌योबा मनाहाॽरक् मे़वाॽरो॥

१४ खे़ल्‍ले़ चोगुल्‍ले़ आमिःम् आन्‍जुम्‍से, कन् पाःन्‍हाॽ निङ्‌साङ् के़जोगुम्‍माङ् के़हाङ्‌घुम्‍बाल्‍ले़ चोगुल्‍ले़ सुत्‍थो नु सेसेबा हिङ्‌मन्‍नो हे़क्‍क्‍याङ् निङ्‌वाॽफुमाङ्‌ङिन्‍नु सनारुङ्‌ङो वाॽमा खिनिॽ सुक्‍सुक् निङ्‌वाॽ चोगे़म्‍मे़ॽओ॥

१५ के़रे़क् मनाहाॽरे़ से़न्‍लप् मे़घोःसुर फाॽआङ् दाङ्‌बाल्‍ले़ नासि थःत्तुबान् निङ्‌वाॽ इःत्ते़म्‍मे़ॽओ॥ आनिॽ मिःम् नुसाॽ पावलरे़आङ् निङ्‌वाॽफुमाङ्‌लाम् खोसुबा सिक्‍कुम्‍दिङ् निङ्‌वाॽलाम् कन् पाःन्‍हाॽ साप्‍तुआङ् के़हाक्‍तिआङ् वये़रो॥

१६ कन् पाःन्‍निल्‍ले़ कुयाःम्‍बेओग पावलरे़ बा अक्‍खेलॽरिक्‍के कुसक्‍इङ्‌घङ्‌हाॽओ साप्‍तुआङ् वये़॥ खुने़ॽ साप्‍तुबा कुभा पाःन्‍हाॽ कुसिङ् निःप्‍मा साक्‍लो॥ थेआङ् मे़ल्‍ले़मनाबा नु हिल्‍लिक्‍लिक्‍पा मनाहाॽरे़ग खे़न् पाःन्‍निल्‍ले़ कुबेन् मे़ले़क्‍खुआङ् मे़वाॽरो॥ खे़ङ्‌हाॽरे़ वेॽ साम्‌योसाप्‍लाओ के़बप्‍पा पाःन्‍हाॽरे़ कुबेन्‍नाङ् बा हे़क्‍केलॽरिक्‍के मे़ले़क्‍खुआङ् मे़वाॽ॥ हे़क्‍के मे़जोगुबाल्‍ले़ चोगुल्‍ले़ खे़ङ्‌हाॽरे़ खुनिॽ मे़क्‍मान् आबाङे मे़दारुरो॥

१७ खे़ल्‍ले़ चोगुल्‍ले़ आमिःम् आन्‍जुम्‍से, खिनिॽग कन् पाःन्‍हाॽ निङ्‌वाॽ के़घोसुम्‍माङ् के़वयिबाल्‍ले़ चोगुल्‍ले़ सिङ्‌सिङ् ये़क्‌ये़क् लॽरे़म्‍मे़ॽओ॥ हे़क्‍केःल्‍ले़ फे़न्‍पान् के़जोःक्‍पाहाॽरे़ खुनिॽ इङ्‌ले़क्‍के पाःन्‍निल्‍ले़ खिनिॽ के़मे़न्‍भोःत्तिन्‍ल हे़क्‍क्‍याङ् खिनिॽ के़धुम्‍बा नसाःन्‍लाम् के़न्‍जोःन्‍दिन्‍लरो॥

१८ कर आनिॽ दाङ्‌बा नु से़न्‍लप्‍दाङ्‌बा ये़सु ख्रिस्‍तरे़ आबिबा ने़हिनिङ्‌वाॽओ नु कुलुङ्‌गुम्‍मो पोरे़म्‍मे़ॽओ॥ आल्‍लो नु सदादिङ् दाङ्‌बाल्‍ले़ कुमिमिदिङ् पोङ्‌लरो! आमे़न्॥

युहुन्‍नारे़ साप्‍तुबा थिक्‍सिगेक्‍पा सक्‍इङ्‌घङ्

निःसुम्

कन् सक्‍इङ्‌घङ्‌ङिन् सेःक्‌युक्‍मिबा युहुन्‍नारे़ साप्‍तुबा थिक्‍सिगेक्‍पा सक्‍इङ्‌घङ्‌लो॥ बा कन् युहुन्‍नाःल्‍ले़ ये़सुरे़ इक्‍सादिङ् खाम्‍बेःक्‍मोबा कुहिङ्‌मन्‍निल्‍ले़ कुयाःम्‍बेओ वेॽस्‍मा साप्‍पन्‍नाङ् साप्‍तु, हे़क्‍क्‍याङ् कन् सक्‍इङ्‌घङ् एगाङ् वेॽस्‍मा ने़त्‍छि सक्‍इङ्‌घङ्‌हाॽ नु सुफो मे़प्‍मनाबा साप्‍पन्‍निन्‍नाङ् साप्‍तुरो॥

युहुन्‍नारे़ साप्‍तुबा कन् थिक्‍सिगेक्‍पा सक्‍इङ्‌ङिन् ने़त्‍छि निङ्‌वाॽसोक्‍को साप्‍ते़आङ् वये़रो॥ थिक्‍सिगेःक्‍पो, कन् सक्‍इङ्‌घङ् के़निःप्‍पाहाॽ निङ्‌वाॽफुमाङ् नु आबुगे़न् कुस्‍सा ये़सु ख्रिस्‍तरे़ सेसे कुदङ्‌जुम्‍मो हिङ्‌मा आःन्‍छिङ्‌मा पिमासि वये़॥ निसिगेःक्‍पो, कन् सेसे तङ्‌जुम्‍मो इङ्‌ले़क्‍के सिक्‍साम्‍बाहाॽरे़ खुनिॽ इङ्‌ले़क्‍के पाःन्‍निन् खे़म्‍मा मे़ःन् फाॽआङ् साम्‍दिङ् पिमासि वये़रो॥ इक्‍सा खाम्‍बेःक्‍मोबा निङ्‌वाॽ पाःप्‍पाःप्‍पा पाःन्‍हाॽलाम्‍मे ताप्‍फे़ःम्‍बा पाःन्‍हाॽ पोङ् हे़क्‍क्‍याङ् ये़सुःङ्‌ग निङ्‌वाॽफुमाङ्‌साः वये़बाल्‍ले़ चोगुल्‍ले़ खुने़ॽग से़क्‍खाए मे़न्‍छाम् याप्‍मि पोङ्‌मा मे़सुक्‍ने़न्‍लो लॽरिक् इङ्‌ले़क्‍पा निसाम्‍मिन् से़ःरे़आङ् वये़रो॥ कन् इङ्‌ले़क्‍के सिक्‍साम्‍बाहाॽरे़ कन् इक्‍सा खाम्‍बेःक्‍मोबा हिङ्‌मन्‍नो इक्‍सा खाम्‍बेःक्‍मो के़बोङ्‌बा तुक्‍खेवालाम् एःक् पोङ्‌मा पोङ् लॽरिक् मे़बाःत्तु हे़क्‍क्‍याङ् से़न्‍लप्‍पिल्‍ले़ लागि नोनिङ्‌वाॽ कप्‍मा नु वेॽहाॽ लुङ्‌माॽ तुक्‍मासि चाहाबा मे़जोःक्‍ने़न् फाॽआङ् मे़हुॽरुसिरो॥

युहुन्‍नाःल्‍ले़ अक्‍तङ्‌बा इङ्‌ले़क्‍पा निसाम्‍मिन् अत्तुरो॥ ये़सु ख्रिस्‍ते़न् मे़न्‍छाम् याप्‍मि चोगे़ फाॽआङ् खुने़ॽ नुःरिक्‍काङ् हुॽरुसि, हे़क्‍क्‍याङ् ये़सु ख्रिस्‍ते़न् नसान् के़जोःक्‍पा नु निङ्‌वाॽफुमाङ्‌ङिन् मिःम्‍जि के़मे़प्‍पा के़रे़क्‍ले़ लुङ्‌माॽ तुक्‍सिङ्‌माआङ् पोङ् फाॽआङ् पाःत्तुरो॥

थामिङ्

निःसुम् १:१-४

खाओःप्‍मान् नु खादाम्‍मान् १:५–२:२९

निङ्‌वाॽफुमाङ्‌ङिल्‍ले़ कुमुॽइदाङ्‌सा नु माफे़न्‍साम्‍मिल्‍ले़ कुमुॽइदाङ्‌सा ३:१-२४

से़क्‍खा नु इङ्‌ले़क् ४:१-६

मिःम्‍जिःल्‍ले़ चोःक्‍मा के़बोङ्‌बा याःम्‍बक् ४:७-२१

के़नाःम्‍बा नसान् ५:१-२१

युहुन्‍नारे़ साप्‍तुबा थिक्‍सिगेक्‍पा सक्‍इङ्‌घङ्

हिङ्‌मन्‍ले़ पाःन्‍जाक्

१

तोलिङ्‌सोमुआङ्‌धोए वये़बा, आनिगे खे़प्‍सुम्‍बे़आङ् वयिगे़बा, हे़क्‍क्‍याङ् आबाङे मिक्‍किल्‍ले़ निसुम्‍बे़आङ् वयिगे़बा, नुरिक्‍काङ् ओमे़त्तुम्‍बे़आङ् वयिगे़बा, हे़क्‍क्‍याङ् आबाङे हुक्‍किल्‍ले़ सुःसुम्‍बे़आङ् वयिगे़बा हिङ्‌मन् के़बिबा पाःन्‍जाक्‍किल्‍ले़a कुयाःम्‍बेओ खिनिॽ सक्‍इङ्‌घङ् हाक्‍कासिगे़रो॥

२ खे़न् हिङ्‌मन्‍निन् थाःम्‍सिङ्, हे़क्‍क्‍याङ् आनिगे निःमनाआङ् खे़ल्‍ले़न् साःक्‍खि पिमनारो॥ खुने़ॽए मे़न्‍नुप्‍मनाबा हिङ्‌मन्‍लो फाॽआङ् खिनिॽ मे़त्तासिगे़ॽरो॥ खुने़ॽग पानुदिङ् पाः निङ्‌वाॽफुमाङ्‌ङिन्‍नु वये़, हे़क्‍क्‍याङ् आनिगे़ओ थाःम्‍सिङ्‌लो॥

३ खिनिॽ आनिगे़नु सेसे तङ्‌जुम् के़जोगुम्‍ल फाॽआङ् आनिगे निमनाबा नु खे़म्‍मनाबा पाःन्‍हाॽ खिनिॽ मे़त्तासिगे़बारो॥ आनिॽ तङ्‌जुम्‍मिङ्‌ग पानुदिङ् पा निङ्‌वाॽफुमाङ्‌ङिन्‍नु हे़क्‍क्‍याङ् आबुगे़न् कुस्‍सा ये़सु ख्रिस्‍ते़न्‍नु वाॽरो॥

४ आनिगे सःप्‍मान् कुलिङ्‌दो के़त्‍ल फाॽआङ् कन् पाःन्‍हाॽ साप्‍तुम्‍बे़आङ् हाक्‍कासिगे़बारो॥

निङ्‌वाॽफुमाङ्‌ङिन् से़न्‍दाङ्‌गे़न् ओःत्तिरो

५ आल्‍ल निङ्‌वाॽफुमाङ्‌ङिन् से़न्‍दाङ्‌गे़न् ओःत्तिरो, खुने़ॽओ मिसाक्‍काङ् खादाम्‍मान् होप्‍लो के़लॽबा इङ्‌घङ्‌ङिन् आबुगे़न् कुस्‍सान्‍लाम् खे़प्‍सुम्‍बे़आङ् खिनिॽ मे़त्तासिगे़आङ् वाॽरो॥

६ आनिॽ सेसे तङ्‌जुम्‍मिन् निङ्‌वाॽफुमाङ्‌ङिन्‍नु वाॽ लॽरिक् आबाःत्तुम् कर माक्‍चिगे़न् खादाम्‍मो लाङ्‌घेःक्‍मनाबा कुइसिःक् लायोओ आवाॽने़ फाॽग्र आनिॽ इङ्‌ले़क् पान् आबाःत् हे़क्‍क्‍याङ् से़क्‍खाओ आन्‌वाॽने़न्‍लो॥

७ कर निङ्‌वाॽफुमाङ्‌ङिन् से़न्‍दाङ्‌गे़न् ओःत्तिओ वाॽबा कुइसिःक् आनिॽआङ् से़न्‍दाङ्‌गे़न् ओःत्तिओ आहिङ्‌ल आवाॽने़ फाॽग्र आनिॽ लुम्‍मो सेसे तङ्‌जुम् पोङ्‌लो॥ हे़क्‍क्‍याङ् आबुगे़न् कुस्‍सा ये़सुरे़ कुमाक्‍खिॽइल्‍ले़ आनिॽ काक् लायोलाम् सुत्‍थो आजोःक्‍लो॥

८ कर आनिॽ लायो मे़ःन्‍ने आवाॽ लॽरिक् आबाःत्तुम्‍ने़ फाॽग्र आनिॽ आबाङे इङ्‌आले़क्‍सिङ्‌ङाङ् से़क्‍खान् आनिॽओ होप्‍लो॥

९ कर आनिॽ लायोहाॽ निङ्‌वाॽफुमाङ्‌ङिल्‍ले़ कुदगि आबाःत्तुम्‍ने़ फाॽग्र ले़प्‍मि आबिॽरो हे़क्‍क्‍याङ् आनिॽ काक् फे़न्‌याःम्‍बक्‍कोलाम् सुत्‍थो आजोःक्‍लो, थेआङ्‌भे़ल्‍ले़ खुने़ॽग नसाःन्‍साबा नु साम्‌योबा चोक्‍लो॥

१० आनिॽ लायो मे़न्‍जोःक्‍के आवाॽ लॽरिक् आबाःत्तुम्‍ने़ फाॽग्र खुने़ॽ इङ्‌ले़क् के़बाःप्‍पा आजोगुम्‍माङ् खुने़ॽ कुबाःन्‍जाक्‍किन् आनिॽओ होप्‍लो॥

a 

१:१ हिङ्‌मन् के़बिबा पाःन्‍जाक्– ये़सु ख्रिस्‍तरे़ लत्‍छा कुमिङ्॥

आनिॽ कुभाॽ के़बिबा ख्रिस्‍त

२

आमिःम् आस्‍साःसे, खिनिॽ लायो मे़जोगे़म्‍मिन्‍ने़ॽ फाॽआङ् कन् सक्‍इङ्‌घङ्‌ङिन् साप्‍तुङ्‌ङाङ् हाक्‍निङ्‌ल पत्‍तारो॥ कर कुभारे़ लायो मे़जोगुसाङ् आनिॽ लागि के़बाःप्‍पा के़बिबा साम्‌योबा ये़सु ख्रिस्‍ते़न् आनिॽ लायोलाम् ले़प्‍मि आघोःसुम्‍ल फाॽआङ् पानुदिङ् पाः निङ्‌वाॽफुमाङ्‌ङिन् पेलि फाक्‍तुॽरो॥

२ आनिॽ लायोन् ले़प्‍मि पिमारे़ लागि खुने़ॽ सिदुङ्‌जभा पोःक्‍खे़, हे़क्‍क्‍याङ् आनिॽ लायोरे़ लागिरक्‍ग मे़ःन्, कर इक्‍सादिङ् खाम्‍बेःक्‍मो के़वाॽबा के़रे़क् मे़न्‍छाम्‍गे़न् याप्‍मिहाॽरे़ खुनिॽ लायोरे़ लागिआङ् खुने़ॽ स्‍ये़बारो॥

३ आनिॽ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् आइःत्‍तुम् आनाःत्तुम्‍ने़ फाॽग्र खुने़ॽ नुःरिक्‍काङ् कुसिङ् आनिःत्‍तुम् के़लॽबान् से़क्‍खा आनिःसुम्‍लो॥

४ निङ्‌वाॽफुमाङ्‌ङिन् इङ्‌गाॽ कुसिङ् निःत्तुङ् लॽरिक् के़बाःप्‍पाल्‍ले़ निङ्‌वाॽफुमाङ्‌ङिल्‍ले़ कुइङ्‌जाङ्‌हाॽ मे़इःत्तुन् मे़नाःत्तुन्‍ने़ फाॽग्र खे़न् मनान् इङ्‌ले़क् के़बाःप्‍पारो, हे़क्‍क्‍याङ् खे़ल्‍लो से़क्‍खान् होप्‍लो

५ कर निङ्‌वाॽफु पाःन्‍जाक्‍किन् के़इःप्‍पा के़नाःप्‍पाल्‍ले़ निङ्‌वाॽफुमाङ्‌ङिन् से़क्‍खाए साॽरिक् मिःम्‍जि मे़त्तुॽरो॥ हे़क्‍केलॽरिक् आनिॽ निङ्‌वाॽफुमाङ्‌ङिन्‍नु आवाॽ के़लॽबान् आनिसुम्‍लो॥

६ निङ्‌वाॽफुमाङ्‌ङो वाॽआ लॽरिक् के़बाःप्‍पाल्‍ले़ ये़सुरे़ चोगुबा कुइसिःक् चोगुर वाॽर पोङ्‌लो॥

कुसङ् इङ्‌जाङ्

७ आमिःम् आन्‍जुम्‍से, कन् साप्‍तुङ्‌बा इङ्‌जाङ्‌ङिन् कुसङ् इङ्‌जाङ्‌ग मे़ःन्‍लो॥ कङ्‌ग उन्‍छोःन्‍नाङ्‌धो खिनिॽनुए के़वाॽबा के़युःबा इङ्‌जाङ्‌लो॥ कन् उन्‍छोःन्‍बा इङ्‌जाङ्‌ङिङ्‌ग के़घे़प्‍सुम् के़सुरुम्‍बा पाःन्‍जाक्‍लो॥

८ हे़क्‍केसाङ् कन् साप्‍तुङ्‌बा इङ्‌जाङ्‌ङिङ्‌ग कुसङ् हे़क्‍तङ्‌बा चोक्– खे़ल्‍ले़ कुसे़क्‍खाःङ्‌ग ख्रिस्‍तओ नु खिनिॽओ निधाःबे़आङ् वाॽरो॥ थेआङ्‌भे़ल्‍ले़ माक्‍चिगे़न् खादाम्‍मान् ले़क्‍पेःक्‍ल पत्, हे़क्‍क्‍याङ् से़क्‍खाबा से़न्‍दाङ्‌गे़न् ओःत्तिःन् तगिनुए ओःत्‍ल वाॽरो॥

९ इङ्‌गाॽ से़न्‍दाङ्‌गे़न् ओःत्तिओ वाॽआ लॽरिक् के़बाःप्‍पाल्‍ले़ नसानिबा फुॽनुसाॽ नु ने़ॽनुसाॽहाॽ चिःत्तुसिॽने़ फाॽग्र खे़ङ्‌ग आल्‍ल थारिक्‍साङ् माक्‍चिगे़न् खादाम्‍मोए वाॽरो॥

१० नसानिबा फुॽनुसाॽ नु ने़ॽनुसाॽहाॽ लुङ्‌माॽ के़दुक्‍पे़ङ्‌ग से़न्‍दाङ्‌गे़न् ओःत्तिओ वाॽ, हे़क्‍क्‍याङ् वेॽहाॽ के़घबा पान् खुने़ॽओ थेआङ् होप्‍लो॥

११ कर नसानिबा फुॽनुसाॽ नु ने़ॽनुसाॽहाॽ के़जिःप्‍पाङ्‌ग खादाम्‍मो वाॽ, हे़क्‍क्‍याङ् खादाम्‍मो लाङ्‌घेःक्‍किल्‍ले़ खुने़ॽ आत्‍तान् ले़प्‍माङ् पेःक्‍ल पत् थेआङ् निङ्‌वाॽ मे़घोसुन्‍लो, थेआङ्‌भे़ल्‍ले़ खादाम्‍माल्‍ले़ खे़न् खामे़न्‍निःमनाबा चोगुदेसुआङ् वाॽरो॥

१२ आमिःम् हिन्‍जाॽबित्‍छासे, ख्रिस्‍तरे़ चोगुबा कुयाःम्‍बक्‍लाम् खिनिॽ लायोन् ले़प्‍मि पोःक्‍खे़बाल्‍ले़ चोगुल्‍ले़ कन् सक्‍इङ्‌घङ्‌ङिन् साप्‍तुङ्‌ङाङ् हाक्‍निङ्‌ल पत्‍तारो॥

१३ पानुदिङ् पासे, तोलिङ्‌सोमुआङ्‌धोए के़वाॽबा ख्रिस्‍ते़न् खिनिॽ कुसिङ् के़निःत्तुम्‍बाल्‍ले़ चोगुल्‍ले़ कन् सक्‍इङ्‌घङ्‌ङिन् साप्‍तुङ्‌ङाङ् हाक्‍निङ्‌ल पत्‍तारो॥

थाङ्‌बे़न् मे़न्‍छियाॽसे, माफे़न्‍साम्‍मिन् खिनिॽ के़नाःन्‍दुम्‍माङ् के़वयिबाल्‍ले़ चोगुल्‍ले़ कन् सक्‍इङ्‌ङिन् साप्‍तुङ्‌ङाङ् हाक्‍निङ्‌ल पत्‍तारो॥

१४ आमिःम् आस्‍सासे, पानुदिङ् पा निङ्‌वाॽफुमाङ्‌ङिन् खिनिॽ कुसिङ् के़निःत्तुम्‍माङ् के़वयिबाल्‍ले़ चोगुल्‍ले़ कन् सक्‍इङ्‌घङ्‌ङिन् साप्‍तुङ्‌ङाङ् हाक्‍निङ्‌ल पत्‍तारो॥

पानुदिङ् पाःसे, तोलिङ्‌सोमुआङ्‌धो के़वाॽबा ख्रिस्‍ते़न् खिनिॽ कुसिङ् के़निःत्तुम्‍बाल्‍ले़ चोगुल्‍ले़ कन् सक्‍इङ्‌घङ्‌ङिन् साप्‍तुङ्‌ङाङ् हाक्‍निङ्‌ल पत्‍तारो॥

थाङ्‌बे़न् मे़न्‍छियाॽसे, खिनिॽ के़धुम्‍बा के़जोगिॽ, निङ्‌वाॽफु पाःन्‍जाक्‍किन् खिनिॽओ वाॽ, हे़क्‍क्‍याङ् माफे़न्‍साम्‍मिन् के़नाःन्‍दुम्‍माङ् के़वयिबाल्‍ले़ चोगुल्‍ले़ कन् सक्‍इङ्‌ङिन् साप्‍तुङ्‌ङाङ् हाक्‍निङ्‌ल पत्‍तारो॥

इक्‍सादिङ् खाम्‍बेःक्‍मान् मिःम्‍जि मे़प्‍मा मे़ःन्‍लो

१५ इक्‍सादिङ् खाम्‍बेःक्‍मान् नु खे़प्‍मो के़वाॽबा चिगक्‌वाहाॽ मिःम्‍जि मे़मे़त्ते़म्‍मिन्‍ने़ॽओ॥ आत्‍तिल्‍ले़ इक्‍सादिङ् खाम्‍बेःक्‍मान् मिःम्‍जि मे़त्तुॽ, खे़ल्‍ले़ पानुदिङ् पा निङ्‌वाॽफुमाङ्‌ङिन् मिःम्‍जि मे़प्‍मा मे़सुक्‍तुन्‍लो॥

१६ थेआङ्‌भे़ल्‍ले़ इक्‍सादिङ् खाम्‍बेःक्‍मोबा लायोबा याम्‍निङ्‌वाॽइन्, मिक्‍लो लाम्‍मान्, हे़क्‍क्‍याङ् कप्‍मनाबा नु चोःक्‍मनाबा पाःन्‍नो हे़न्‍छिङ्‌मान् पानुदिङ् पा निङ्‌वाॽफुमाङ्‌लाम्‍बा मे़दाने़न्, कर खे़ङ्‌ग इक्‍सादिङ् खाम्‍बेःक्‍मोलाम्‍बाने़ तारो॥

१७ इक्‍सादिङ् खाम्‍बेःक्‍मान् ले़क्‍काङ् पेक्, हे़क्‍क्‍याङ् खे़ल्‍ले़ चोगुङ् फाॽआङ् इःत्‍तु सोःक्‍तुबा पाःन्‍हाॽआङ् ले़क्‍काङ् पेक्, कर निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् के़जोःक्‍पाङ्‌ग सदादिङ् वाॽरो॥

ख्रिस्‍तरे़ कुबिफ्‍युङ्‌बाहाॽ

१८ आमिःम् आस्‍सासे, कुनुप्‍मा ये़म्‍मिङ्‌ग निःत्ताङ्‌ङे वाॽरो॥ ख्रिस्‍तरे़ कुबिफ्‍युङ्‌ङिङ्‌ग ता लॽरिक् के़घे़प्‍सुम्‍माङ् के़वयिॽ॥ आल्‍लोसा खे़न् हे़क्‍तङ्‌बा ख्रिस्‍तरे़ कुबिफ्‍युङ्‌हाॽ यरिक् मे़द्‌ये़ मे़जुरे़आङ् मे़वाॽरो॥ खे़ल्‍ले़ चोगुल्‍ले़ कन् पाःन्‍नोलाम् कुनुप्‍मा ये़म्‍मिन् निःत्ताङ्‌ङे वाॽ के़लॽबा पाःन्‍निन् कुसिङ् आनिःत्‍तुम्‍लो॥

१९ खे़ङ्‌हाॽग आनिॽलाम् मे़लःन्‍दे़ मे़बे, कर से़क्‍खाःल्‍ले़ग खे़ङ्‌हाॽ आनिॽ मनाहाॽ मे़न्‌वये़न्‍लो, थेआङ्‌भे़ल्‍ले़ खे़ङ्‌हाॽ आनिॽ मनाहाॽ मे़वये़ल्‍ले़ग खे़ङ्‌हाॽ आनिॽनुए मे़याःक्‍ते़बा मे़ःन्‍लो॥ कर खे़ङ्‌हाॽरे़ पक्‍आम्‍ध्‍ये़आङ् मे़बेबाल्‍ले़ खे़ङ्‌हाॽ के़रे़क् आनिॽहाॽ मे़ःन्‍छि के़लॽबान् ओसेःन्‍दाङ् पोःक्‍खे़रो॥

२० कर खिनिॽग सेसेबा ख्रिस्‍तरे़ सेसेमाङ् के़बिरिआङ् वाॽ, हे़क्‍क्‍याङ् खिनिॽ के़रे़क्‍ले़ से़क्‍खान् कुसिङ् के़निःत्तुम्‍लो॥

२१ खिनिॽ से़क्‍खान् कुसिङ् के़न्‍निःत्तुम्‍मिन् फाॽआङ् मे़ःन्, कर से़क्‍खान् कुसिङ् के़निःत्तुम् फाॽआङ् साप्‍तुङ्‌ङाङ् हाक्‍निङ्‌लो॥ हे़क्‍क्‍याङ् लत्‍छा इङ्‌ले़क् पाःन्‍धिक्‍काङ् से़क्‍खालाम् मे़दाने़न् फाॽआङ् कुसिङ् के़निःत्तुम्‍लो॥

२२ इङ्‌गे़ले़क्‍पे़न् हाःप्‍पे? ये़सुन् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त मे़ःन् फाॽआङ् के़बाःप्‍पे़न्‍ने इङ्‌ले़क्‍पारो॥ आत्‍तिल्‍ले़ पानुदिङ् पा निङ्‌वाॽफुमाङ्‌ङिन् नु आबुगे़न् कुस्‍सान् नाॽरुसिॽ बा खे़न्‍ने ख्रिस्‍तरे़ कुबिफ्‍युङ्‌बारो॥

२३ आबुगे़न् कुस्‍सान् के़नाॽबे़ल्‍ले़ पानुदिङ् पा निङ्‌वाॽफुमाङ्‌ङिन् नाॽरुॽ, कर आबुगे़न् कुस्‍सान् ते़न्‍दिङ् के़जोःक्‍पाल्‍ले़ पानुदिङ् पाः निङ्‌वाॽफुमाङ्‌ङिन्‍नाङ् ते़न्‍दिङ् चोगुॽरो॥

२४ हे़क्‍केःल्‍ले़ नसानिबा के़बोःक्‍खिआङ्‌धोए के़घे़प्‍सुम्‍बा सुनाइङ्‌ङिन् खिनिॽ सिक्‍लुङ्‌मो नुरिक्‍काङ् युक्‍खे़म्‍मे़ॽओ॥ हे़क्‍केलॽरिक् के़युक्‍खुम्‍ने़ फाॽग्र सदादिङ् पानुदिङ् पाः निङ्‌वाॽफुमाङ्‌ङिन्‍नु हे़क्‍क्‍याङ् आबुगे़न् कुस्‍साःन्‍नु सोरिक् के़वयिॽरो॥

२५ हे़क्‍क्‍याङ् आबुगे़न् कुस्‍साःल्‍ले़ पिनिङ् फाॽआङ् चोगुबा माङ्‌हे़क्‍किङ्‌ग मे़न्‍नुप्‍मनाबा हिङ्‌मन्‍लो॥

२६ इङ्‌गाॽग खिनिॽ इङ्‌ले़क् के़मे़प्‍पाहाॽरे़ खुनिॽ याःम्‍बेओ साप्‍तुङ्‌ङाङ् हाक्‍निङ्‌ङाङ् वाॽरो॥

२७ कर खिनिॽओग ख्रिस्‍तरे़ के़बिरिबा सेसेमाङ्‌ङिल्‍ले़न् माङ्‌धुक्‍नाःन् वाॽ याःक्‍लो॥ हे़क्‍क्‍याङ् खिनिॽ के़हुॽबा हाःत्ताङ् चाहाबा के़न्‍जोगिन्, कर सेसेमाङ्‌ङिल्‍ले़ के़रे़क् पाःन्‍निल्‍ले़ कुयाःम्‍बेओ के़हुॽरिॽ॥ खे़न् के़हुॽरिबा पाःन्‍निङ्‌ग इङ्‌ले़क् मे़ःन्‍लो, कर से़क्‍खाएरो॥ हे़क्‍केःल्‍ले़ सेसेमाङ्‌ङिल्‍ले़ के़हुॽरिबा निसाम्‍मिन् इःत्ते़म् नाःत्ते़म्‍मे़ॽआङ् ख्रिस्‍ते़न् मे़ल्‍ले़त्ते वये़म्‍मे़ॽओ॥

२८ आल्‍ल आमिःम् आस्‍साःसे, ये़सुन् युःल्‍ले़ मे़ङ्‌गिए नु सिरिङ् मे़म्‍मए खुने़ॽओ तोःन्‍छिङ्‌मा आसुक्‍तुम्‍ल फाॽआङ् ख्रिस्‍ते़न् मे़ल्‍ले़त्ते वये़म्‍मे़ॽओ॥

२९ निङ्‌वाॽफुमाङ्‌ङिन् साम्‌योबा चोक् फाॽआङ् खिनिॽ के़निसुम्‍लो॥ हे़क्‍केःल्‍ले़ काक् नुबा याःम्‍बक् के़जोःक्‍पे़न् निङ्‌वाॽफुसा पोःक्‍खे़आङ् वाॽ के़लॽबा पाःन्‍निन्‍नाङ् खिनिॽ के़निसुम्‍लो॥

निङ्‌वाॽफुमाङ्‌ङिल्‍ले़ कुस्‍साहाॽ

३

ओमे़त्ते़म्‍मे़ॽओ! पानुदिङ् पा निङ्‌वाॽफुमाङ्‌ङिल्‍ले़ आक्‍खे़न् यरिक् लुङ्‌माॽ आदुक्‍ते़आङ् वाॽ! खुने़ॽ लुङ्‌माॽ आदुक्‍पाल्‍ले़ चोगुल्‍ले़ आस्‍सानिङ्‌लो फाॽआङ् आनिॽ आमे़त्‍लो॥ आनिॽग से़क्‍खाए कुस्‍सासिएरो! कर इक्‍सादिङ् खाम्‍बेःक्‍मोबा मनाहाॽरे़ निङ्‌वाॽफुमाङ्‌ङिन् कुसिङ् मे़न्‍निःत्तुन्‍बाल्‍ले़ चोगुल्‍ले़ खे़ङ्‌हाॽरे़ आनिॽआङ् कुसिङ् आमे़न्‍निःत्‍ने़न्‍लो॥

२ आमिःम् आन्‍जुम्‍से, आल्‍लो आनिॽग निङ्‌वाॽफुमाङ्‌ङिल्‍ले़ कुस्‍सासिरो॥ हे़क्‍केसाङ् थे आबोङ् फाॽआङ् नुरिक्‍काङ् मे़न्‍धाःप्‍पे वाॽरो॥ कर ख्रिस्‍ते़न् नुःङ् युःल्‍ले़ आनिॽग खुने़ॽ कुइसिःक्‍के आबोङ्, थेआङ्‌भे़ल्‍ले़ खे़न् ये़म्‍मो खुने़ॽ आक्‍तङ्‌बा चोक् हे़क्‍तङ्‌बाए आनिःसुम्‍लो॥

३ हे़क्‍केःल्‍ले़ ख्रिस्‍तओ खे़न् हे़क्‍तङ्‌बा निङ्‌साङ् के़जोःक्‍पा काक्‍ले़ ख्रिस्‍ते़न् सेसे चोःक्‍पा कुइसिःक् आबाङे सेसे मे़जोःक्‍सिङ्‌लो॥

४ लायो के़जोःक्‍पा काक्‍ले़ साम्‌योथिम्‍मिन् मे़भेःन्‍दुॽरो, थेआङ्‌भे़ल्‍ले़ के़रे़क् लायोन् ने साम्‌योथिम्‍मिन् फेःम्‍मनाबारो॥

५ आनिॽ लायोन् खे़प्‍मारे़ लागि ख्रिस्‍ते़न् ये़बाङ्‌ग खिनिॽ कुसिङ् के़निःत्तुम्‍लो॥ हे़क्‍क्‍याङ् खुने़ॽओ लायो होप्‍लो॥

६ हे़क्‍केःल्‍ले़ आत्‍तिन् ख्रिस्‍तओ वाॽ, खे़ल्‍ले़ लायो चोगुर मे़वाॽने़न्‍लो॥ कर आत्‍तिल्‍ले़ लायो चोगुर वाॽ, खे़ल्‍ले़ खुने़ॽ मे़न्‍निए नु कुसिङ् मे़न्‍निःत्ते वाॽरो॥

७ आमिःम् आस्‍साःसे, आत्तिन्‍हाॽरे़आङ् खिनिॽ इङ्‌गे़मे़ल्‍ले़क्‍तिन्‍लरो॥ आत्‍तिल्‍ले़ नुबा याःम्‍बक् चोगुॽ खे़ङ्‌ग ख्रिस्‍ते़न् कुइसिःक् साम्‌योबा पोङ्‌लो॥

८ लायो के़जोःक्‍पार के़वाॽबा मनाःङ्‌ग माफे़न्‍साम्‍मिल्‍ले़ कुमनारो, थेआङ्‌भे़ल्‍ले़ माफे़न्‍साम्‍मिल्‍ले़ तोलिङ्‌सोमुआङ्‌धोए लायो चोगुर वाॽरो॥ खे़ल्‍ले़ चोगुल्‍ले़ निङ्‌वाॽफुसान् माफे़न्‍साम्‍मिल्‍ले़ कुयाःम्‍बक्‍किन् मे़ङ्‌से़ ये़बारो॥

९ निङ्‌वाॽफुमाङ्‌लाम् कुसङ् लॽरिक् सागे़वाःन्‍छिङ्‌बा आत्तिल्‍ले़आङ् लायो चोगुर मे़वाॽने़न्, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुनोस्रङ्‌ङिन् खुने़ॽओ वाॽरो॥ खुने़ॽ लायो चोःक्‍कि वाॽमा मे़सुक्‍ने़न्‍लो, थेआङ्‌भे़ल्‍ले़ खुने़ॽग निङ्‌वाॽफुमाङ्‌लाम् सावाःन्‍छिङ्‌ङाङ् वाॽरो॥

१० निङ्‌वाॽफुमाङ्‌ङिल्‍ले़ कुस्‍साहाॽ नु माफे़न्‍साम्‍मिल्‍ले़ कुस्‍साहाॽओ मे़न्‍दङ्‌मना पाःन्‍निन् आम्‍भा कन्‍लो– आत्‍तिल्‍ले़ साम्‌योथिम् कुइसिःक् नुबा याःम्‍बक् मे़जोगुन् हे़क्‍क्‍याङ् नसानिबा फुॽनुसाॽ नु ने़ॽनुसाॽहाॽ लुङ्‌माॽ मे़दुक्‍तुसिन् खे़ङ्‌ग निङ्‌वाॽफुमाङ्‌ङिल्‍ले़ कुस्‍सा मे़ःन्‍लो॥

आनिॽ लुङ्‌माॽ तुक्‍सिङ्‌मा पोङ्

११ आनिॽ लुङ्‌माॽ तुक्‍सिङ्‌मा पोङ् के़लॽबा इङ्‌घङ्‌ङिङ्‌ग तगिआङ्‌धोए के़घे़प्‍सुम्‍माङ् के़वयिॽरो॥

१२ खिनिॽग कयिने़न्a हे़क्‍के मे़बोःक्‍खे़म्‍मिन्‍ने़ॽओ॥ खे़ङ्‌ग माफे़न्‍साम्‍मिल्‍ले़न् वये़आङ् खे़ल्‍ले़ आबाङे कुन्‍साॽइन् से़रुरो॥ थेआङ् से़रुबाभे़ल्‍ले़ खे़ल्‍ले़ आबाङे कुयाःम्‍बक्‍हाॽ ताप्‍फे़ःम्‍बा चोगे़, कर कुन्‍साॽरे़ कुयाःम्‍बक्‍हाॽ साम्‌योबा चोगे़॥

१३ आमिःम् फुॽनुसाॽ नु ने़ॽनुसाॽसे, इक्‍सादिङ् खाम्‍बेःक्‍मोबा मनाहाॽरे़ के़म्‍जिःत्तिल्‍ले़ खिनिॽ निङ्‌वाॽ मे़मये़म्‍मिन्‍ने़ॽओ॥

१४ आनिॽ नसानिबा फुॽनुसाॽ नु ने़ॽनुसाॽहाॽ लुङ्‌माॽ आदुक्‍सिङ्‌बाल्‍ले़ चोगुल्‍ले़ आनिॽग सिमे़न्‍लाम् मे़न्‍नुप्‍मनाबा हिङ्‌मन्‍नो आजत्‍छिङ्‌ङाङ् आवाॽ फाॽआङ् आनिसुम्‍लो॥ कर आत्‍तिल्‍ले़ वेॽहाॽ लुङ्‌माॽ मे़दुक्‍तुसिन्, खे़ङ्‌ग आल्‍लोसाङ् सिमे़न्‍नोए वाॽरो॥

१५ आत्‍तिल्‍ले़ नसानिबा फुॽनुसाॽ नु ने़ॽनुसाॽहाॽ चिःत्तुसिॽ, खे़ङ्‌ग मना के़से़प्‍पारो॥ हे़क्‍क्‍याङ् मना के़से़प्‍पा के़रे़क्‍ले़ मे़न्‍नुप्‍मनाबा हिङ्‌मन्‍निन् मे़ङ्‌घोसुन् फाॽआङ् खिनिॽ के़निसुम्‍लो॥

१६ ये़सु ख्रिस्‍ते़ङ्‌ग आनिॽ ले़क्‌वा स्‍ये़बाल्‍ले़ से़क्‍खाबा मिःम्‍जिन् आक्‍तङ्‌बा चोक् फाॽआङ् कुसिङ् आनिःत्‍तुम्‍लो॥ आनिॽआङ् नसानिबा फुॽनुसाॽ नु ने़ॽनुसाॽहाॽरे़ खुनिॽ ले़क्‌वा सिमाआङ् यारिप् पोङ्‌मा पोङ्‌लो॥

१७ चाहाबा के़जोःक्‍पा काक् पाःन्‍हाॽ के़गप्‍पा मनाःल्‍ले़ नसानिबा फुॽनुसाॽ नु ने़ॽनुसाॽहाॽ चाहाबा मे़जोःक्‍काङ् मे़वाॽबा निसुसाङ् लुङ्‌माॽ मे़दुक्‍तुसिन्‍निल्‍ले़ आक्‍खेलॽरिक् खे़न् मनाओ निङ्‌वाॽफुमाङ्‌ङिल्‍ले़ कुमिःम्‍जिन् वाॽबे?

१८ आमिःम् आस्‍सासे, आनिॽग पाःन्‍नो नु मुराःल्‍ले़रक् लुङ्‌माॽ तुक्‍कासि मे़ःन्‍लो॥ आनिॽ से़क्‍खा लुङ्‌माॽ तुक्‍सिङ्‌मा पोङ्‌लो॥ हे़क्‍तङ्‌बा लुङ्‌माॽ तुक्‍सिङ्‌मान् याःम्‍बक्‍कोलाम् निदे़त्‍लो॥

१९-२० अक्‍खेलॽरिक् लुङ्‌माॽ आदुक्‍कासिने़ फाॽग्र आनिॽग से़क्‍खाःल्‍ले़ कुमनासि फाॽआङ् आनिसुम्‍लो, हे़क्‍क्‍याङ् आनिॽ निङ्‌वाॽइल्‍ले़ए पान् आधिक्‍साङ् आनिॽ निङ्‌वाॽफुमाङ्‌ङिल्‍ले़ कुदगि तोःन्‍छिङ्‌मा आःन्‍छिङ्‌गे़न् हाङ्‌हाङ् आजोःक्‍लो, थेआङ्‌भे़ल्‍ले़ निङ्‌वाॽफुमाङ्‌ङिङ्‌ग आनिॽ निङ्‌वाॽनुःल्‍ले़आङ् पयम् यम्‍बा चोक्‍लो, हे़क्‍क्‍याङ् खुने़ॽ के़रे़क् पाःन्‍हाॽ निःसुरो॥

२१ हे़क्‍केःल्‍ले़ आमिःम् आन्‍जुम्‍से, आनिॽ निङ्‌वाॽइल्‍ले़ए पान् आन्‍धिक्‍ने़न्‍ने़ फाॽग्र निङ्‌वाॽफुमाङ्‌ङिल्‍ले़ कुदगि हाङ्‌हाङ्‌ङाङ् आनिॽ तामा आसुक्‍लो॥

२२ हे़क्‍क्‍याङ् आनिॽग निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् आइःत्‍तुम् आनाःत्तुम्‍बा नु खुने़ॽ कुसिराॽ के़धाङ्‌बा याःम्‍बक् आजोगुम्‍बाल्‍ले़ चोगुल्‍ले़ आनिॽ आनाःक्‍तुम्‍बा पाःन्‍निन् खुने़ॽ आबिॽरो॥

२३ खुने़ॽ कुइङ्‌जाङ्‌ङिङ्‌ग बा कन्‍लो– आबुगे़न् कुस्‍सा ये़सु ख्रिस्‍ते़न् आनिॽ नसान् चोःक्‍मा पोङ्, हे़क्‍क्‍याङ् खुने़ॽ आबिरे़बा इङ्‌जाङ् कुइसिःक् लुङ्‌माॽ तुक्‍सिङ्‌मा पोङ्‌लो॥

२४ निङ्‌वाॽफुमाङ्‌ङिल्‍ले़ कुइङ्‌जाङ्‌ङिन् के़इःप्‍पा के़नाःप्‍पे़न् निङ्‌वाॽफुमाङ्‌ङो वाॽ हे़क्‍क्‍याङ् खे़ल्‍लो निङ्‌वाॽफुमाङ्‌ङिन् वाॽरो॥ आनिॽओ निङ्‌वाॽफुमाङ्‌ङिन् वाॽ फाॽआङ् खुने़ॽ आबिरे़बा सेसेमाङ्‌लाम् कुसिङ् आनिःत्‍तुम्‍लो॥

a 

३:१२ कयिन– कन् काक्‍नु तगिबा मनाहाॽरे़ खुन्‍छिॽ साः तुम्‍बाल्‍ले़ कुमिङ्‌लो॥ खुने़ॽ कुन्‍साॽ हाबिले़न् नाहे़त्तुआङ् से़रु (तोलिङ् ४:१-१६)॥

इङ्‌ले़क् माङ्‌निङ्‌वाॽपान् के़बाःप्‍पाहाॽ

४

आमिःम् आन्‍जुम्‍से, यरिक् इङ्‌ले़क्‍पा माङ्‌निङ्‌वाॽपान् के़बाःप्‍पाहाॽ इक्‍सादिङ् खाम्‍बेःक्‍मो के़रे़क् पिसाङ् मे़लःन्‍दे़आङ् मे़वाॽरो॥ खे़ल्‍ले़ चोगुल्‍ले़ इङ्‌गाॽ सेसेमाङ्‌लाम् पाःत्ता के़लॽबाहाॽ काक् नसान् मे़जोगे़म्‍सिम्‍मिन्‍ने़ॽओ, कर खे़ङ्‌हाॽ निङ्‌वाॽफुमाङ्‌लाम् के़दाबासिबि मे़ःम्‍बि फाॽआङ् साॽरे़म्‍सिम्‍मे़ॽओ॥

२ अक्‍खेलॽरिक् खे़ङ्‌हाॽ निङ्‌वाॽफुमाङ्‌लाम् के़दाबासिबि मे़ःम्‍बि फाॽआङ् निङ्‌वाॽ खोमा के़सुक्‍तुम्‍लो– हाःत्‍ले़ ये़सु ख्रिस्‍ते़न् मे़न्‍छाम्‍गे़न् याप्‍मि पोःक्‍खे़आङ् नासिङ्‌गे़न् थक्‍को त्‍ये़ लॽरिक् ते़न्‍दिङ् चोगुॽ, खे़न् निङ्‌वाॽफुमाङ्‌लाम् के़दाबारो॥

३ कर हाःत्‍ले़ ये़सु ख्रिस्‍ते़न् नासिङ्‌गे़न् थक्‍को त्‍ये़ लॽरिक् ते़न्‍दिङ् मे़जोगुन्, खे़न् निङ्‌वाॽफुमाङ्‌लाम् मे़ःन्, कर ख्रिस्‍तरे़ कुबिफ्‍युङ्‌बाल्‍ले़ कुसाम्‍लाम्‍बा त्‍ये़बारो॥ खे़ङ्‌ग ता के़लॽबान् के़घे़प्‍सुम्‍माङ् के़वयिॽ, हे़क्‍क्‍याङ् इक्‍सादिङ् खाम्‍बेःक्‍मो तगिसा खे़ङ्‌ग त्‍ये़ चुरे़आङ् वाॽरो॥

४ आमिःम् आस्‍साःसे, खिनिॽग निङ्‌वाॽफुमाङ्‌ङिल्‍ले़ कुमनानिङ्‌लो॥ हे़क्‍क्‍याङ् खिनिॽग इङ्‌ले़क् माङ्‌निङ्‌वाॽपान् के़बाःप्‍पाहाॽ के़नाःन्‍दुम्‍सिम्‍माङ् के़वयिॽरो, थेआङ्‌भे़ल्‍ले़ खिनिॽओ के़वाॽबा सेसेमाङ्‌ङिङ्‌ग इक्‍सादिङ् खाम्‍बेःक्‍माओ के़वाॽबान्‍नुःल्‍ले़आङ् यम्‍बा चोक्‍लो॥

५ खे़ङ्‌हाॽग इक्‍साओबासिरो हे़क्‍केःल्‍ले़ खे़ङ्‌हाॽरे़ इक्‍सादिङ् खाम्‍बेःक्‍मोबा पाःन्‍ने मे़बाःत्तुॽ, हे़क्‍क्‍याङ् खे़ङ्‌हाॽरे़ खुनिॽ पाःन्‍निन् इक्‍सादिङ् खाम्‍बेःक्‍मोबाहाॽरे़ए मे़घे़प्‍सुॽरो॥

६ कर आनिॽग निङ्‌वाॽफुमाङ्‌ङिल्‍ले़ कुमनासिरो॥ हाःत्‍ले़ निङ्‌वाॽफुमाङ्‌ङिन् कुसिङ्‌निःत्‍तुॽ, खे़ल्‍ले़ आनिॽ पाःन्‍निन् खे़प्‍सुॽ, कर आत्‍तिन् निङ्‌वाॽफुमाङ्‌ङिल्‍ले़न् मे़ःन्, खे़ल्‍ले़ आनिॽ पाःन्‍निन् मे़घे़प्‍सुन्‍लो॥ अक्‍खेलॽरिक् से़क्‍खा के़बाःप्‍पा सेसेमाङ्‌ङिन् नु इङ्‌ले़क् के़बाःप्‍पा साम्‍मिन् कुसिङ् आनिःत्‍तुम्‍लो॥

लुङ्‌माॽ तुक्‍सिङ्‌मा

७ आमिःम् आन्‍जुम्‍से, आनिॽग लुङ्‌माॽ तुक्‍कासिरो, थेआङ्‌भे़ल्‍ले़ मना लुङ्‌माॽ तुक्‍माङ्‌ग निङ्‌वाॽफुमाङ्‌लाम् तारो॥ वेॽहाॽ लुङ्‌माॽ के़दुक्‍पे़ङ्‌ग निङ्‌वाॽफुसारो, हे़क्‍क्‍याङ् खे़ल्‍ले़ निङ्‌वाॽफुमाङ्‌ङिन् कुसिङ् निःत्तुॽरो॥

८ आत्‍तिल्‍ले़ वेॽहाॽ लुङ्‌माॽ मे़दुक्‍तुन्‍छिन्, खे़ल्‍ले़ निङ्‌वाॽफुमाङ्‌ङिन्‍नाङ् कुसिङ् मे़निःत्तुन्‍लो, थेआङ्‌भे़ल्‍ले़ निङ्‌वाॽफुमाङ्‌ङिङ्‌ग मना लुङ्‌माॽ के़दुक्‍पा चोक्‍लो॥

९ खुने़ॽग अक्‍खेलॽरिक् लुङ्‌माॽ आदुक्‍ते़आङ् वाॽरो– आनिॽ मे़न्‍नुप्‍मनाबा हिङ्‌मन् आघोसुम्‍ल फाॽआङ् थिक्‍लक् के़वाॽबा आबुगे़न् कुस्‍सान् इक्‍सादिङ् खाम्‍बेःक्‍मो पाङ्‌घु युसुरो॥

१० से़क्‍खाबा मिःम्‍जिःङ्‌ग बा कन्‍लो– आनिॽ निङ्‌वाॽफुमाङ्‌ङिन् मिःम्‍जि आमे़त्तुम्‍बा मे़ःन्, कर खुने़ॽ लुङ्‌माॽ आदुक्‍ते़आङ् आनिॽ लायोरे़ खुम्‍दिङ्‌ङिल्‍ले़ कुले़क्‌वाओ सिदुङ्‌जभा पोङ्‌मारे़ लागि आबुगे़न् कुस्‍सान् इक्‍सादिङ् खाम्‍बेःक्‍मो पाङ्‌घु युसुरो॥

११ आमिःम् आन्‍जुम्‍से, निङ्‌वाॽफुमाङ्‌ङिल्‍ले़ कम्‍म्‍याक् साॽरिक् आनिॽ लुङ्‌माॽ आदुक्‍ते़आङ् वाॽइल्‍ले़ आनिॽआङ् लुङ्‌माॽ तुक्‍सिङ्‌माए पोङ्‌लो॥

१२ आत्तिल्‍ले़आङ् निङ्‌वाॽफुमाङ्‌ङिन् आप्‍फाल्‍ले़आङ् मे़न्‍निए वाॽरो॥ कर आनिॽ लुङ्‌माॽ आदुक्‍सिङ्‌ने़ फाॽग्र निङ्‌वाॽफुमाङ्‌ङिन् आनिॽओ वाॽ, हे़क्‍क्‍याङ् खुने़ॽ कुमिःम्‍जिन् आनिॽओ मनाहाॽरे़ मे़निसुॽरो॥

१३ खुने़ॽ कुयाम्‍साम्‍मिन् आनिॽ आबिरे़आङ् वाॽबाल्‍ले़ चोगुल्‍ले़ आनिॽ निङ्‌वाॽफुमाङ्‌ङो आवाॽ हे़क्‍क्‍याङ् खुने़ॽ आनिॽओ वाॽ के़लॽबान् कुसिङ् आनिःत्‍तुम्‍लो॥

१४ पानुदिङ् पाः निङ्‌वाॽफुमाङ्‌ङिल्‍ले़ आबुगे़न् कुस्‍सान् इक्‍सादिङ् खाम्‍बेःक्‍मोबा काक् मे़न्‍छाम् सुवाङ्‌हाॽरे़ खुनिॽ से़न्‍लप्‍दाङ्‌बा पोङ्‌मारे़ लागि पाङ्‌घु युसुबा पाःन्‍निङ्‌ग आनिगे निसुम्‍बे़आङ् इङ्‌भोसुम्‍बे़रो॥

१५ आत्‍तिल्‍ले़ ये़सुन् निङ्‌वाॽफुसा फाॽआङ् ते़न्‍दिङ् चोगुॽ, खुने़ॽओ निङ्‌वाॽफुमाङ्‌ङिन् वाॽ हे़क्‍क्‍याङ् खे़न् निङ्‌वाॽफुमाङ्‌ङो वाॽरो॥

१६ आनिॽग निङ्‌वाॽफुमाङ्‌ङिल्‍ले़ लुङ्‌माॽ आदुक्‍ते़बान् कुसिङ् आनिःत्‍तुम् हे़क्‍क्‍याङ् नसान् आजोगुम्‍माङ् आवाॽरो॥

निङ्‌वाॽफुमाङ्‌ङिङ्‌ग मिःम्‍जिरो॥ निङ्‌वाॽफुमाङ्‌ङिन् नु वेॽ मनाहाॽ चक्‍मे़ल्‍लॽए मिःम्‍जि के़मे़प्‍पे़न् निङ्‌वाॽफुमाङ्‌ङो वाॽ हे़क्‍क्‍याङ् निङ्‌वाॽफुमाङ्‌ङिन् खुने़ॽओ वाॽरो॥

१७ आनिॽओ मिःम्‍जिन् कुलिङ्‌दो के़त्तिल्‍ले़ आनिॽ खासे़न् ये़न्‍नो हाङ्‌हाङ्‌ङाङ् वाॽमा आसुक्‍लो॥ थेआङ्‌भे़ल्‍ले़ कन् इक्‍सादिङ् खाम्‍बेःक्‍मो आनिॽआङ् ख्रिस्‍ते़न् कुइसिःक् आजोःक्‍लो॥

१८ मिःम्‍जिओग किःमा यङ्‌मा होप्॥ कर कुलिङ्‌दो के़गे़प्‍पा मिःम्‍जिःल्‍ले़ के़रे़क् किःमा यङ्‌मान् खे़त्तुदेसुॽरो, थेआङ्‌भे़ल्‍ले़ किमा यङ्‌माङ्‌ग खुम्‍दिङ्‌ङिल्‍ले़ तारुॽरो॥ आत्‍तिन् मनान् किःॽ, खे़ङ्‌ग मिःम्‍जिओ कुलिङ्‌दो मे़ङ्‌गे़त्ते वाॽरो॥

१९ निङ्‌वाॽफुमाङ्‌ङिल्‍ले़ए तगि लुङ्‌माॽ आदुक्‍ते़बाल्‍ले़ चोगुल्‍ले़ आनिॽआङ् वेॽहाॽ लुङ्‌माॽ आदुक्‍तुम्‍सिम्‍लो॥

२० आत्‍तिल्‍ले़ निङ्‌वाॽफुमाङ्‌ङिन् मिःम्‍जि मे़त्तुङ् लॽ कर नसानिबा फुॽनुसाॽ नु ने़ॽनुसाॽहाॽ चिःत्तुसिॽने़ फाॽग्र खे़ङ्‌ग इङ्‌ले़क्‍पारो॥ थेआङ्‌भे़ल्‍ले़ खुने़ॽ आबाङे निसुबा नसानिबा फुॽनुसाॽ नु ने़ॽनुसाॽहाॽ लुङ्‌माॽ तुक्‍मा मे़सुक्‍तुन्‍छिन्‍निल्‍ले़ निमे़न्‍दे़प्‍मनाबा निङ्‌वाॽफुमाङ्‌ङिन् आक्‍खेलॽरिक् मिःम्‍जि मे़प्‍मा सुक्‍तुबे?

२१ आत्‍तिल्‍ले़ निङ्‌वाॽफुमाङ्‌ङिन् मिःम्‍जि मे़त्तुॽ, खे़ल्‍ले़ नसानिबा फुॽनुसाॽ नु ने़ॽनुसाॽहाॽआङ् लुङ्‌माॽ तुक्‍मासिए पोङ्‌लो लॽरिक् निङ्‌वाॽफुमाङ्‌ङिल्‍ले़ कन् इङ्‌जाङ् आबिरे़आङ् आवाॽरो॥

इक्‍सादिङ् खाम्‍बेःक्‍मान् नाःम्‍मा

५

आत्‍तिल्‍ले़ ये़सुन् निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍त फाॽआङ् नसान् चोगुॽ, खे़न् निङ्‌वाॽफुमाङ्‌ङिल्‍ले़ कुस्‍सारो॥ हे़क्‍क्‍याङ् पानुदिङ् पान् मिःम्‍जि के़मे़प्‍पे़ल्‍ले़ कुस्‍सान्‍नाङ् मिःम्‍जि मे़त्तुॽरो॥

२ निङ्‌वाॽफुमाङ्‌ङिन् मिःम्‍जि आमे़त्तुम्‍माङ् कुइङ्‌जाङ्‌हाॽ आइःत्‍तुम् आनाःत्तुम्‍ने़ फाॽग्र आनिॽ निङ्‌वाॽफुमाङ्‌ङिल्‍ले़ कुस्‍साहाॽ लुङ्‌माॽ आदुक्‍तुम्‍सिम् के़लॽबान्‍नाङ् कुसिङ् आनिःत्‍तुम्‍लो॥

३ निङ्‌वाॽफुमाङ्‌ङिन् मिःम्‍जि मे़प्‍मा फाॽइङ्‌ग कुइङ्‌जाङ्‌हाॽ इःप्‍मा नाःप्‍मारो॥ हे़क्‍क्‍याङ् खुने़ॽ कुइङ्‌जाङ्‌हाॽ आनिॽ लागि मे़साक्‍ने़न्,

४ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुस्‍साःल्‍ले़ इक्‍सादिङ् खाम्‍बेःक्‍मान् नाःन्‍दुॽरो॥ आनिॽ नसाःन्‍निल्‍ले़ए इक्‍सादिङ् खाम्‍बेःक्‍मान् नाःन्‍दुॽरो॥

५ हाःत्‍ले़ इक्‍सादिङ् खाम्‍बेःक्‍मान् नाःम्‍मा सुक्‍तुॽबे? ये़सुन् ने निङ्‌वाॽफुसारो फाॽआङ् नसान् के़जोःक्‍पाल्‍ले़रक् सुक्‍तुॽरो॥

ये़सु ख्रिस्‍तरे़ कुदोःन्‍दिहाॽ

६ ये़सु ख्रिस्‍ते़न् ये़आङ् च्‍वाःत्तो बप्‍तिस्‍मा पोःक्‍खे़आङ् सिलाम्‍साक्‍मा सिङ्‌ङो कुमाक्‍खिॽइन् वादेःन्‍दु॥a खुने़ॽग च्‍वाःत्‍लाम्‌रक् मे़ये़ने़न् कर च्‍वाःत् नु माक्‍खिॽ ने़प्‍माङ्‌लाम् ये़रो॥ हे़क्‍क्‍याङ् सेसेमाङ्‌ङिल्‍ले़ कन् पाःन्‍निन् से़क्‍खाएरो फाॽआङ् आबाङे तोःन्‍दि पिरुॽ, थेआङ्‌भे़ल्‍ले़ सेसेमाङ्‌ङिन्‍ने से़क्‍खा चोक्‍लो॥

७ हे़क्‍केःल्‍ले़ सुम्‍सि तोःन्‍दिहाॽ मे़वाॽरो–

८ खे़ङ्‌हाॽ सेसेमाङ्, च्‍वाःत् हे़क्‍क्‍याङ् माक्‍खिॽरो॥ हे़क्‍क्‍याङ् कन् सुम्‍ब्राङ्‌ले़ लत्‍छा पाःन्‍नो तोःन्‍दि मे़बिरुॽरो॥

९ आनिॽ मे़न्‍छाम्‍गे़न् याप्‍मिहाॽरे़ खुनिॽ तोःन्‍दिओ नसान् आजोगुम्‍लो, कर निङ्‌वाॽफुमाङ्‌ङिल्‍ले़ कुदोःन्‍दिङ्‌ग खे़न्‍नुःल्‍ले़आङ् कुजे़क् चोक्, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ए आबुगे़न् कुस्‍साःल्‍ले़ कुयाःम्‍बेओ तोःन्‍दि पिरुबारो॥

१० हे़क्‍केलॽरिक् हाःत्‍ले़ निङ्‌वाॽफुसान् नसान् चोगुॽ, खे़ल्‍ले़ कुसिक्‍लुङ्‌माओ कन् तोःन्‍दिन् युङ्‌लो॥ कर हाःत्‍ले़ निङ्‌वाॽफुमाङ्‌ङिन् नसान् मे़जोगुन्, खे़ल्‍ले़ खुने़ॽ इङ्‌ले़क्‍पा चोगुॽ, थेआङ्‌भे़ल्‍ले़ निङ्‌वाॽफुसाःल्‍ले़ कुयाःम्‍बेओ पिरुबा तोःन्‍दिओ खे़ल्‍ले़ नसान् मे़न्‍जोःक्‍के वाॽरो॥

११ तोःन्‍दिःङ्‌ग आम्‍भा कन्‍लो– निङ्‌वाॽफुमाङ्‌ङिल्‍ले़ आनिॽ मे़न्‍नुप्‍मनाबा हिङ्‌मन् आबिरे़आङ् आवाॽ, हे़क्‍क्‍याङ् कन् हिङ्‌मन्‍निङ्‌ग आबुगे़न् कुस्‍सालाम् तारो॥

१२ हाःत्‍ले़ आबुगे़न् कुस्‍सान् नसान् चोगुआङ् वाॽ, खे़ल्‍ले़ कन् हिङ्‌मन्‍निन् कत्तुॽ॥ कर हाःत्‍ले़ निङ्‌वाॽफुसान् नसान् मे़न्‍जोःक्‍के वाॽ, खे़ल्‍ले़ कन् हिङ्‌मन्‍निन्‍नाङ् मे़गत्तुन्‍लो॥

कुनुप्‍मा इङ्‌जाङ्

१३ इङ्‌गाॽ मे़न्‍नुप्‍मनाबा हिङ्‌मन् के़घोसुम्‍माङ् के़वयिॽ के़लॽबा पाःन्‍निन् खिनिॽ कुसिङ् के़निःत्तुम्‍ल फाॽआङ् खिनिॽ निङ्‌वाॽफुसान् नसान् के़जोःक्‍पाहाॽ कन् साप्‍तुङ्‌ङाङ् हाक्‍निङ्‌ल पत्‍तारो॥

१४ आनिॽ निङ्‌वाॽफुमाङ्‌ङिल्‍ले़ कुनिङ्‌वाॽ कुइसिःक् तुवाओ आनाःक्‍तुम्‍मिल्‍ले़ खुने़ॽ आनिॽ पाःन्‍निन् खे़प्‍सुॽ फाॽआङ् निःन्‍धो आबोङ्‌लो॥

१५ हे़क्‍क्‍याङ् खुने़ॽ आप्‍फाल्‍ले़साङ् आनाःक्‍तुम्‍बा पाःन्‍हाॽ खे़प्‍सुॽ के़लॽबान् कुसिङ् आनिःत्तुम्‍ने़ फाॽग्र खुने़ॽ आनाःक्‍तुम्‍बा पाःन्‍निन् आबिॽएरो फाॽआङ् कुसिङ् आनिःत्‍तुम्‍लो॥

१६ हाःत्‍ले़ नसानिबा फुॽनुसाॽ नु ने़ॽनुसाॽथिक्‍ले़ सिमे़न् थारिक् मे़न्‍देॽमना लायो चोगुबा निसुॽ, खे़न् लायोलाम् नुःङ्‌नि फाॽआङ् पेलिगे़न् तुवा चोगु पिरुररो॥ हे़क्‍क्‍याङ् निङ्‌वाॽफुमाङ्‌ङिल्‍ले़ खे़न् मे़न्‍नुप्‍मनाबा हिङ्‌मन् पिरुॽरो॥ कङ्‌ग सिमे़न् थारिक् मे़न्‍देॽमना लायो के़जोःक्‍पाल्‍ले़ कुयाःम्‍बेओरक् पाःत्तुङ्‌बारो॥ कर सिमे़न् थारिक् के़देॽबा लायोआङ् वाॽरो॥ हे़क्‍क्‍याङ् खे़ल्‍ले़ कुयाःम्‍बेओ निङ्‌वाॽफुमाङ्‌ङिन् पेलिगे़न् तुवा चोगे़म्‍मे़ॽ फाॽआङ् मे़मे़त्‍निङ्‌ङिन्‍लो॥

१७ काक् फे़न् याःम्‍बक् चोःक्‍माग लायोरो॥ हे़क्‍केसाङ् सिमे़न् थारिक् मे़न्‍देॽमनाबा लायोआङ् वाॽरो॥

१८ निङ्‌वाॽफुमाङ्‌ङिल्‍ले़ कत्तुबा साःल्‍ले़ लायो चोगुर मे़वाॽने़न् फाॽआङ् आनिॽ नुःरिक्‍काङ् आनिःसुम्‍लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ आबाङे कुस्‍साःल्‍ले़ खे़न् ताङ्‌से़ःप्‍तुॽआङ् कत्तुॽरो॥ हे़क्‍क्‍याङ् माफे़न्‍साम्‍मिल्‍ले़ खे़न् सुमाआङ् मे़सुक्‍तुन्‍लो॥

१९ आनिॽग निङ्‌वाॽफुमाङ्‌ङिल्‍ले़ कुस्‍सासिरो, हे़क्‍क्‍याङ् कन् इक्‍सादिङ् खाम्‍बेःक्‍मान् माफे़न्‍साम्‍मिल्‍ले़ कुहुक्‍को थ्‍ये़आङ् वाॽ के़लॽबा पाःन्‍निन् आनिसुम्‍लो॥

२० निङ्‌वाॽफुसान् ये़आङ् वाॽ फाॽआङ् कुसिङ् आनिःत्‍तुम्, हे़क्‍क्‍याङ् से़क्‍खाबा निङ्‌वाॽफुमाङ्‌ङिन् कुसिङ् आनिःत्तुम्‍ल फाॽआङ् सिक्‍कुम्‍दिङ् निङ्‌वाॽ आबिरे़आङ् आवाॽरो॥ हे़क्‍क्‍याङ् आल्‍लो आनिॽ से़क्‍खाबा निङ्‌वाॽफुमाङ्‌ङिन्‍नु हे़क्‍क्‍याङ् आबुगे़न् कुस्‍सा ये़सु ख्रिस्‍ते़न्‍नु सोरिक् आवाॽरो॥ खुने़ॽए से़क्‍खाबा निङ्‌वाॽफुमाङ् नु मे़न्‍नुप्‍मनाबा हिङ्‌मन्‍लो॥

२१ आमिःम् आस्‍सासे, नावाइत्‍लाहाॽनु लाःत्‍लाःत् वये़म्‍मे़ॽओ॥

a 

५:६ ग्रिक पाःन्‍दाङ्‌ङो “ये़सु ख्रिस्‍ते़न् च्‍वाःत् नु माक्‍खिॽलाम् ये़रो॥”

युहुन्‍नारे़ साप्‍तुबा निसिगेक्‍पा सक्‍इङ्‌घङ्‌ङिन्

निःसुम्

कन् सेःक्‌युक्‍मिबा युहुन्‍नाःल्‍ले़ निसिगेक्‍पा कुसक्‍इङ्‌घङ्‌लो॥ कन् सक्‍इङ्‌घङ्‌ङिन् “सेसेहुप्‍लक्‍कोबा तुम्‍लाम्‍लोबाल्‍ले़” “सेःक्‍मनामा तुम्‍म्‍याङ्‌हाङ्‌मा नु कुस्‍साहाॽ” हाक्‍तुसिबारो॥ कन् “तुम्‍म्‍याङ्‌हाङ्‌मा” फाॽइङ्‌ग खे़प्‍मोबा सेसेहुप्‍लक्‍पिला, हे़क्‍क्‍याङ् “कुस्‍साहाॽ” फाॽइन् खे़न् सेसेहुप्‍लक्‍कोबा नसानिबाहाॽबिला॥ युहुन्‍नारे़ कन् ताङ्‌सा सक्‍इङ्‌घङ्‌ङो लुङ्‌माॽ तुक्‍सिङ्‌मा पोङ् फाॽआङ् पेलि फाक्‍तुसिॽ, हे़क्‍क्‍याङ् इङ्‌ले़क्‍के सिक्‍साम्‍बाहाॽ नु खुनिॽ निसाम्‍मिल्‍ले़ कुदक्‍ले़ङ्‌वाओ साम्‍दिङ् पिरुसिॽरो॥

थामिङ्

युहुन्‍नालाम् सेवा १-३

मिःम्‍जिओबा के़ये़क्‍पा पान् ४-६

इङ्‌ले़क्‍पा निसाम्‍मिल्‍ले़ कुदक्‍ले़ङ्‌वाओ निसाम् ७-११

कुनुप्‍मा सेवा १२-१३

युहुन्‍नारे़ साप्‍तुबा निसिगेक्‍पा सक्‍इङ्‌घङ्‌ङिन्

निङ्‌वाॽफुमाङ्‌ङिल्‍ले़ सेगुमा तुम्‍म्‍याङ्‌हाङ्‌मान् युहुन्‍नालाम् सेवा

१

इङ्‌गाॽ सेसेहुप्‍लक्‍कोबा तुम्‍लाम्‍लोबाल्‍ले़ सेःक्‍मनामा तुम्‍म्‍याङ्‌हाङ्‌माa नु कुस्‍साहाॽ कन् सक्‍इङ्‌घङ्‌ङिन् हाक्‍निङ्‌लो॥ इङ्‌गाॽ से़क्‍खाए मिःम्‍जि मे़त्‍निङ्‌लो, हे़क्‍क्‍याङ् से़क्‍खान् कुसिङ् के़निःप्‍पा के़रे़क्‍ले़आङ् मिःम्‍जि के़म्‍मे़त्तिॽरो॥

२ थेआङ्‌भे़ल्‍ले़ से़क्‍खाःङ्‌ग आनिॽओ वाॽ, हे़क्‍क्‍याङ् सदादिङ् आनिॽनुए वाॽरो॥

३ पानुदिङ् पाः निङ्‌वाॽफुमाङ्‌ङिन् नु आबुगे़न् कुस्‍सा ये़सु ख्रिस्‍तलाम् के़दाबा लुङ्‌गुम्, लुङ्‌माॽ तुक्‍मान् नु सनारुङ्‌ङिन् आनिॽ से़क्‍खा नु मिःम्‍जिओ के़वाॽबाहाॽनु वाॽररो॥

ख्रिस्‍तरे़ कुइङ्‌जाङ्‌ङो लाङ्‌घेःक्‍मा

४ पानुदिङ् पा निङ्‌वाॽफुमाङ्‌ङिल्‍ले़ इङ्‌जाङ् आबिरे़बा कुइसिःक् कुभा के़स्‍साहाॽ से़क्‍खाओ लाङ्‌मे़घेःक्‍ल मे़वाॽबा निङ्‌वाॽ खोसुङ्‌ङाङ् इङ्‌गाॽ साॽरिक् आसिक् समे़आङ् वाॽआरो॥

५ हे़क्‍क्‍याङ् आल्‍ल, आमिःम् तुम्‍म्‍याङ्‌हाङ्‌माए, आनिॽ काक् लुङ्‌माॽ तुक्‍कासि फाॽआङ् इङ्‌गाॽ पेलि फाक्‍ने़ॽरो॥ कन् कुसङ् इङ्‌जाङ्‌ग साप्‍निङ्‌बा मे़ःन्‍लो, कर कङ्‌ग तगिआङ्‌धोए आनिॽनु वये़रो॥

६ हे़क्‍क्‍याङ् निङ्‌वाॽफुमाङ्‌ङिन् मिःम्‍जि मे़प्‍मा फाॽइन् खुने़ॽ कुइङ्‌जाङ्‌हाॽ के़इःप्‍पा के़नाःप्‍पा पोङ्‌मारो॥ तगिआङ्‌धो खिनिॽ काक्‍ले़ के़घे़प्‍सुम्‍बा इङ्‌जाङ्‌ङिन् बा कन्‍लो– खिनिॽ लुङ्‌माॽ तुक्‍सिङ्‌मा पोङ्‌लो॥

ख्रिस्‍तरे़ कुनिङ्‌मिहाॽरे़ खुनिॽ तक्‍ले़ङ्‌वाओ साम्‍दिङ्

७ यरिक् इङ्‌ले़क् के़बाःप्‍पाहाॽ इक्‍सादिङ् खाम्‍बेःक्‍मो मे़से़ःरे़आङ् मे़वाॽरो॥ खे़ङ्‌हाॽरे़ग ये़सु ख्रिस्‍ते़न् मे़न्‍छाम्‍गे़न् याप्‍मि पोःक्‍खे़आङ् नासिङ्‌गे़न् थक्‍को त्‍ये़बा फाॽआङ् नसान् मे़न्‍जोगुन्‍लो॥ अक्‍तङ्‌बा मनाःङ्‌ग इङ्‌ले़क्‍पा नु ख्रिस्‍तरे़ कुबिफ्‍युङ्‌बारो॥

८ खे़ल्‍ले़ चोगुल्‍ले़ सिङ्‌सिङ् ये़क्‌ये़क् लॽरे़म्‍मे़ॽओ, खिनिॽ काक् के़जोगुम्‍बाb याःम्‍बक्‍किल्‍ले़न् खोमा के़बोङ्‌बा खिनिॽ हाङ्‌से़म्‍मिन् के़माबा मे़ःन्, कर के़घोबा पोःक्‍खे़म्‍मे़ॽओ॥

९ ख्रिस्‍तरे़ कुनिसाम्‍बुङ्‌ङोलाम् माःङ्‌घा के़वाॽबा मनाःन्‍नु निङ्‌वाॽफुमाङ्‌ङिन् मे़वाॽने़न्‍लो॥ कर खुने़ॽ कुनिसाम्‍बुङ्‌ङिन्‍नु मे़ल्‍ले़त्ते के़वाॽबान्‍नु पानुदिङ् पा निङ्‌वाॽफुमाङ्‌ङिन् हे़क्‍क्‍याङ् आबुदिङ् कुस्‍सान् ने़प्‍माङ् वाॽसिरो॥

१० ख्रिस्‍तरे़ से़क्‍खाबा कुनिसाम्‍बुङ्‌ङिन् मे़न्‍दाःप्‍मनाबा मनान् खे़ने़ॽ के़हिम्‍मो ताने़ फाॽग्र खे़न् के़हिम्‍मो लाःप्‍मा मे़बाङ्‌घे़न्‍ने़ॽ हे़क्‍क्‍याङ् लाङ्‌ङाङ् मे़दाःक्‍ते़न्‍ने़ॽओ॥

११ आत्‍तिल्‍ले़ खे़न् मनान् लाङ्‌दाःक्‍तुॽ, खे़ङ्‌ग खे़ल्‍ले़ ताप्‍फे़ःम्‍बा कुयाःम्‍बक्‍हाॽओ चुम् के़मे़प्‍पा कुइसिःक् पोङ्‌लो॥

कुनुप्‍मा सेवा

१२ इङ्‌गाॽ यरिक् पाःन्‍हाॽ खिनिॽ साप्‍मा कत्तुङ्‌साङ्, कन् पाःन्‍हाॽ सक्‍इङ्‌घङ्‌ङोलाम् मे़ःन्, कर खिनिॽ तुम्‍निङ्‌ङाङ्‌ङे ताॽजे़ङ्‌मा निङ्‌वाॽ कत्तुङ्‌लो॥ हे़क्‍केलॽरिक् आनिॽ सोसोरिक् साॽरिक् आसःत्‍लो॥

१३ निङ्‌वाॽफुमाङ्‌ङिल्‍ले़ सेगुमा के़न्‍साॽरे़ कुस्‍साहाॽरे़ खे़ने़ॽ सेवा के़म्‍हाक्‍ते़आङ् वाॽरो॥

a 

१:१ तुम्‍म्‍याङ्‌हाङ्‌मा– कन् फाॽइन् लत्‍छा मे़न्‍छुमाॽ वये़बिला, इग्र लत्‍छा सेसेहुप्‍लक् वये़बिला, हे़क्‍क्‍याङ् कुस्‍साहाॽ फाॽइन् सेसेहुप्‍लक्‍कोबा मनाहाॽबिला॥

b 

१:८ के़जोगुम्‍बा– ग्रिक पाःन्‍दाङ्‌ङो साप्‍ते़बा वेॽ साप्‍लाहाॽओ “आजोगुम्‍बा” साप्‍ते़आङ् पत्‍लो॥

युहुन्‍नाःल्‍ले़ साप्‍तुबा सुम्‍सिगेक्‍पा सक्‍इङ्‌घङ्‌ङिन्

निःसुम्

कङ्‌ग सेःक्‌युक्‍मिबा युहुन्‍नाःल्‍ले़ साप्‍तुबा सुम्‍सिगेक्‍पा सक्‍इङ्‌घङ्‌लो॥ कन् “सेसेहुप्‍लक्‍कोबा तुम्‍लाम्‍लोबाल्‍ले़” सेसेहुप्‍लक्‍कोबा गायस मे़प्‍मनाबा लाम्‍लोबान् हाक्‍तुबारो॥ युहुन्‍नाःल्‍ले़ गायसरे़ कुनारा फोसुॽ, थेआङ्‌भे़ल्‍ले़ नसानिबाहाॽ खे़ल्‍ले़ कुभाॽ पिरुसिआङ् वये़, कर खुने़ॽ दियोत्रिफस मिङ् के़वाःप्‍पा मनाःल्‍ले़ कुदक्‍ले़ङ्‌वाओ साम्‍दिङ् पिरुॽरो॥

थामिङ्

निःसुम् १-४

गायसरे़ कुनारा फोमान् ५-८

दियोत्रिफसे़न् आप्‍तिक् ९-१०

दे़मे़त्रियसरे़ कुयाःम्‍बेओ नुबा पान् ११-१२

कुनुप्‍मा सेवा १३-१५

युहुन्‍नाःल्‍ले़ साप्‍तुबा सुम्‍सिगेक्‍पा सक्‍इङ्‌घङ्‌ङिन्

युहुन्‍नाःल्‍ले़ गायसे़न् सेवा हाक्‍तुॽ

१

से़क्‍खाए लुङ्‌माॽ तुक्‍ने़बा आमिःम् आन्‍जुम् गायसे, इङ्‌गाॽ सेसेहुप्‍लक्‍कोबा तुम्‍लाम्‍लोबालाम् कन् सक्‍इङ्‌घङ्‌ङिन् हाक्‍ने़ॽरो॥

२ आमिःम् आन्‍जुम्‍मे, खे़ने़ॽ के़याम्‍साम्‍मो के़नुॽ के़दाबा हे़क्‍केए खे़ने़ॽ नासिङ्‌गे़न् के़धक्‍को हे़क्‍क्‍याङ् काक् पाःन्‍नो के़नुॽ के़दार फाॽआङ् तुवा चोःक्‍कारो॥

३ कुभा नसानिबा फुॽनुसाॽहाॽ इङ्‌गाॽओ मे़द्‌ये़आङ् खे़ने़ॽ से़क्‍खाओ नसाःन्‍साबा के़वाॽबा नु सदादिङ् से़क्‍खाओ लाङ्‌घेःक्‍नु के़वाॽबा पाःन्‍निन् मे़जे़क्‍ताङ्‌ङिल्‍ले़ इङ्‌गाॽ साॽरिक् सःत्ताङ्॥

४ इङ्‌गाॽ आमिःम् आस्‍साहाॽ से़क्‍खाबा नसाःन्‍नो लाङ्‌घेःक्‍नु मे़वाॽबा पान् खे़प्‍सुङ्‌ङिल्‍ले़ सःत्ताबा पाःन्‍नाङ्‌धो वेॽ थेआङ् यम्‍बा पान् होप्‍लो॥

माङ्‌सेवा के़जोःक्‍पाहाॽ कम्‍ब्राङ् मे़प्‍मासि

५ आमिःम् आन्‍जुम्‍मे, खे़ने़ॽग लाम्‍दिक् के़जोःक्‍पा नसानिबा फुॽनुसाॽहाॽ कुसिङ् के़न्‍निःत्तुन्‍छिन्‍छाङ् कुभाॽ के़बिरुसिल्‍ले़ नुबा याःम्‍बक् के़जोगुॽरो॥

६ खे़ने़ॽ लुङ्‌माॽ के़दुक्‍तुसिबाल्‍ले़ कुयाःम्‍बेओ खे़ङ्‌हाॽरे़ कप्‍मोबा सेसेहुप्‍लक्‍किन् मे़जे़क्‍तुरो॥ खे़ङ्‌हाॽरे़ खुनिॽ लाम्‍दिःक्‍को निङ्‌वाॽफुमाङ्‌ङिल्‍ले़ कुनिङ्‌वाॽ तार कुभाॽ के़बिरुसिल्‍ले़ नुबा के़जोगुॽरो॥

७ थेआङ्‌भे़ल्‍ले़ खे़ङ्‌हाॽग ख्रिस्‍तरे़ कुमाङ्‌सेवा चोःक्‍से़ लाम्‍दिःक्‍को मे़धासिङ्‌ङाङ् मे़वाॽ, हे़क्‍क्‍याङ् नसान् मे़न्‍जोःक्‍मनाहाॽरोलाम्‍ग थेआङ् कुभाॽ मे़न्‍दाःक्‍के मे़वाॽरो॥

८ हे़क्‍तङ्‌बा मनाहाॽ आनिॽ नसानिबाहाॽरे़ कुभाॽ पिमासिए पोङ्‌लो॥ अक्‍खेलॽरिक् फाॽमासिल्‍ले़ से़क्‍खाःल्‍ले़ लागि खुनिॽ याःम्‍बक्‍को लक्‍चुम् आबोङ्‌लो॥

९ इङ्‌गाॽ सेसेहुप्‍लक्‍को सक्‍इङ्‌घङ् साप्‍तुङ्‌ङाङ् वये़, कर लाम्‍लोबा पोङ्‌मा कुसिराॽ के़धाङ्‌बा दियोत्रिफसरे़ इङ्‌गाॽ पाःत्तुङ्‌बा पाःन्‍निन् मे़घे़प्‍सुन्‍लो॥

१० इङ्‌गाॽ खे़प्‍मो ताआल्‍ले़ खे़ल्‍ले़ चोगुबा ताप्‍फे़ःम्‍बा याःम्‍बक् हे़क्‍क्‍याङ् आनिगे तक्‍ले़ङ्‌वाओ पाःत्तुबा ताप्‍फे़ःम्‍बा के़रे़क् पाःन्‍हाॽ ताॽजे़ङ्‌ङो लःत्तुङ्‌ङेरो॥ खे़ल्‍ले़ खे़म्‍म्‍याक्‍लक् मे़ःन्, कर खे़प्‍मो लाम्‍दिक् चोःक्‍कि के़दाबा खे़न् नसानिबाहाॽआङ् लाम्‍दाःक्‍मा मे़बिरुन्‍छिन्‍लो॥ हे़क्‍क्‍याङ् खुनिॽ लाम्‍दाःक्‍मा निङ्‌वाॽ के़जोःक्‍पाहाॽआङ् हे़क्‍के चोःक्‍मा मे़बाङ्‌घुन्‍छिन् हे़क्‍क्‍याङ् खे़ङ्‌हाॽ सेसेहुप्‍लक्‍कोलाम् लःत्तुदेःसुसिॽरो॥

११ आमिःम् आन्‍जुम्‍मे, ताप्‍फे़ःम्‍बा याःम्‍बक्‍हाॽरे़न् मे़ःन्, कर नुबा याःम्‍बक्‍हाॽरे़न् चोःङ् के़इःप्‍पा पोःक्‍खे़ॽओ॥ हाःत्‍ले़ नुबा याःम्‍बक्‍हाॽ चोगुॽ खे़न् निङ्‌वाॽफुमाङ्‌ङिल्‍ले़ कुस्‍सारो॥ हाःत्‍ले़ ताप्‍फे़ःम्‍बा याःम्‍बक्‍हाॽ चोगुॽ खे़ल्‍ले़ निङ्‌वाॽफुमाङ्‌ङिन् मे़न्‍निए वाॽरो॥

१२ दे़मे़त्रियसरे़ कुयाःम्‍बेओ के़रे़क्‍ले़ नुबा मे़बाःत्तुॽरो॥ हे़क्‍क्‍याङ् कुहिङ्‌मन् निङ्‌वाॽफुमाङ्‌ङिल्‍ले़ कुसे़क्‍खा पाःन्‍निन्‍नु तङ्‌लो॥ आनिगे़आङ् खुने़ॽ कुयाःम्‍बेओ नुबा पाःन्‍ने पाःत्तुम्‍बे़ हे़क्‍क्‍याङ् आनिगे तोःन्‍दिन् से़क्‍खा फाॽआङ् के़निसुएरो॥

कुनुप्‍मा सेवा

१३ खे़ने़ॽनु इङ्‌गाॽ यरिक् पाःन्‍हाॽ पाःप्‍मा कत्तुङ् कर सक्‍इङ्‌घङ्‌ङो मे़ःन्,

१४ कर इङ्‌गाॽ खे़ने़ॽनु हाराए तुम्‍मा निङ्‌साङ् चोगुङ्‌ङाङ् वाॽआरो॥ हे़क्‍क्‍याङ् आन्‍छिॽ आदुम्‍सिॽआङ् सोरिक् ताॽआजे़ङ्‌सिॽरो॥

१५ निङ्‌वाॽफुमाङ्‌ङिल्‍ले़ कुसनारुङ्‌ङिन् खे़ने़ॽनु वाॽररो॥ हे़क्‍क्‍याङ् कप्‍मोबा आनिॽ तेःङ्‌जुम्‍हाॽरे़ सेवा के़म्‍हाक्‍ते़आङ् वाॽरो॥ खे़प्‍मोबा के़रे़क् आनिॽ तेःङ्‌जुम्‍हाॽओआङ् इङ्‌गाॽ आसेवान् तोःन्‍दाङ् पिराङ्‌ङे़ॽओ॥

यहुदारे़ साप्‍तुबा सक्‍इङ्‌घङ्

निःसुम्

कन् सक्‍इङ्‌घङ्‌ङिन् इङ्‌ले़क्‍के सिक्‍साम्‍बाहाॽरे़ खुन्‍छि तक्‍ले़ङ्‌वाओ आनिॽ साम्‍दिङ् पिसे़ यहुदाःल्‍ले़ साप्‍तुबारो॥ खे़न् सिक्‍साम्‍बाहाॽरे़ खे़ङ्‌हाॽ आबाङे नसानिबासिगे़ फाॽआङ् मे़मे़त्‍छिङ्‌ङाङ् मे़वये़॥ कन् ताङ्‌सा सक्‍इङ्‌घङ्‌ङो पत्रुसरे़ साप्‍तुबा निसिगेक्‍पा सक्‍इङ्‌घङ्‌ङो साप्‍ते़आङ् के़बप्‍पा थोःक्‍पि हे़क्‍तङ्‌बा साप्‍ते़आङ् पत्॥ यहुदाःल्‍ले़ कन् इङ्‌घङ्‌ङिल्‍ले़न् हे़न्‍निःप्‍पाहाॽ निङ्‌वाॽफुमाङ्‌ङिल्‍ले़ कुसेसे मनाहाॽ पिरुसिबा नसाःन्‍निन् से़ःप्‍माआङ् कप्‍मा पोङ् लॽरिक् हाङ्‌हाङ् मे़त्तुसिरो॥

थामिङ्

निःसुम् १-२

इङ्‌ले़क्‍के सिक्‍साम्‍बाहाॽरे़ खुनिॽ ये़प्‍ले़क्, निसाम् हे़क्‍क्‍याङ् मे़क्‍मान् ३-१६

नसाःन्‍निन् से़ःप्‍मा साम्‍दिङ् १७-२३

मुॽइसाम् २४-२५

यहुदारे़ साप्‍तुबा सक्‍इङ्‌घङ्

यहुदालाम् सेवा

१

ये़सु ख्रिस्‍तरे़ कुसेवारोबा नु याकुबरे़ कुन्‍साॽ इङ्‌गाॽ यहुदालाम्, पानुदिङ् पा निङ्‌वाॽफुमाङ्‌ङिल्‍ले़ उःत्तुसिबा, लुङ्‌माॽ तुक्‍तुसिबा नु ये़सु ख्रिस्‍तलाम्‍बा कम्‍ब्राङ् मे़त्तुसिबाहाॽ, कन् सक्‍इङ्‌घङ्‌ङिन् हाक्‍निङ्‌लो॥

२ आल्‍ल निङ्‌वाॽफुमाङ्‌ङिल्‍ले़ साॽरिक् लुङ्‌माॽ के़दुक्‍तिर, यरिक् सनारुङ्‌ङिन् के़बिरिर हे़क्‍क्‍याङ् नुरिक् के़मे़त्तिररो॥

इङ्‌ले़क्‍के सिक्‍साम्‍बाहाॽ

३ आमिःम् आन्‍जुम्‍से, आनिॽ के़रे़क्‍ले़ आघोसुम्‍बा से़न्‍लप्‌रे़ कुयाःम्‍बेओ खिनिॽओ सक्‍इङ्‌घङ् हाङ्‌मा साॽरिक्‍के इङ्‌गाॽ आसिराॽ थाङे़आङ् वये़रो॥ कर खे़ल्‍ले़ कुले़क्‌वा निङ्‌वाॽफुमाङ्‌ङिल्‍ले़ सेसे कुमनाहाॽ सदादिङ्‌ले़ लागि हुक्‍सुप्‍तुसिबा नसाःन्‍निन् इङ्‌ले़क्‍के सिक्‍साम्‍बाहाॽलाम्‍बा ताङ्‌गे़से़ःप्‍तुम्‍ल फाॽआङ् कन् सक्‍इङ्‌घङ्‌ङिन् साप्‍माए के़बोङ्‌बा निसुङ्‌लो॥

४ इङ्‌गाॽ कन् पाःन्‍हाॽ मे़त्‍निङ्, थेआङ्‌भे़ल्‍ले़ निङ्‌वाॽफुमाङ् मे़ःन्‍नेबा कुभा मनाहाॽ स्‍वाःत्ताङ् खिनिॽ लुम्‍मो मे़लासे़आङ् मे़वाॽरो॥ तगिसा माङ्‌निङ्‌वाॽपान् के़बाःप्‍पाहाॽरे़ खे़न् हे़क्‍तङ्‌बा मनाहाॽरे़ खुम्‍दिङ् मे़घोःसुॽ लॽरिक् मे़बाःत्तुआङ् मे़वये़रो॥ खे़ङ्‌हाॽरे़ निङ्‌वाॽफुमाङ्‌ङिल्‍ले़ लुङ्‌माॽ आदुक्‍पाल्‍ले़ चोगुल्‍ले़ के़रे़क् ताप्‍फे़ःम्‍बा याःम्‍बक् चोःक्‍मा आबिॽ लॽरिक् मे़बाःत्तुॽ, हे़क्‍क्‍याङ् आनिॽ थिक्‍लक् हाङ् के़जोःक्‍पा नु दाङ्‌बा ये़सु ख्रिस्‍ते़न् नसान् चोःक्‍मा मे़न्‍दे़न्‍ने़न्‍लो॥

५ कन् काक् पाःन्‍हाॽ के़निसुम्‍साङ् याम्‍मो खिनिॽ निङ्‌वाॽसोओ इङ्‌गाॽ तारुङ् पिनिङ्‌लो– यहवे दाङ्‌बाल्‍ले़ कुमनाहाॽ मिस्र लाजेॽलाम् ताङ्‌से़ःप्‍तुसिआङ् लःत्तुसिसाङ् नसान् मे़न्‍जोःक्‍मनाबाहाॽ याङ्‌सि मे़क्‍खुसिरो॥

६ हे़क्‍क्‍याङ् आबाङे खुनिॽ वाॽमा ते़न् नु निङ्‌वाॽफुमाङ्‌ङिल्‍ले़ पिरुसिबा युक्‍को मे़न्‌वाॽमनाबा माङ्‌लाइङ्‌बाहाॽ यम्‍बा खासे़न् ये़न् थारिक् निङ्‌वाॽफुमाङ्‌ङिल्‍ले़ खामाक्‍लुम्‍बाःत्तो इघेःक्‍खु युक्‍खुसिआङ् मे़युङ्‌लो॥

७ हे़क्‍क्‍याङ् सदोम नु गमोरा हे़क्‍क्‍याङ् खिरिबा ये़क्‌यक्‍कोबा मनाहाॽआङ् इःत्ते़म्‍सिम्‍मे़ॽ॥ खे़ङ्‌हाॽग याम्‍बोःप्‍मा याःम्‍बक् मे़जोगुआङ् काक् परिक्‍पा याम्‍गे़सिङ्‌बा याम्‍बोःप्‍मा याःम्‍बक्‍को लाम् मे़बोःत्ते़आङ् मे़वये़॥ खे़ल्‍ले़ चोगुल्‍ले़ खे़ङ्‌हाॽ मे़न्‍छिःमना के़दिःप्‍पा मिलाम्‍बा खासे़न्‍नो मे़ध्‍ये़बा पाःन्‍निन् मिक्‍सेन् पोःक्‍खे़आङ् वाॽरो॥

८ से़प्‍माङ् मे़माक्‍तुबा कुइसिःक् याःम्‍बक् के़जोःक्‍पा खे़न् इङ्‌ले़क्‍के सिक्‍साम्‍बाहाॽरे़ आबाङे खुनिॽ थक्‍को लायो मे़जोगुॽ, दाङ्‌बाल्‍ले़ कुयुक्‍किन् मे़नाॽरुआङ् साङ्‌ग्राम्‍पेदाङ्‌ङो के़वाॽबाहाॽरे़ खुनिॽ तक्‍ले़ङ्‌वाओ मे़बाःत्‍लो॥

९ कर तुम् माङ्‌लाइङ्‌बा मिखाए़लरे़आङ् मोसारे़ के़सिःबा कुधक्‍किल्‍ले़ कुयाःम्‍बेओ माफे़न्‍साम्‍मिन्‍नु पाःन्‍धक्‍ते़ल्‍ले़ माफे़न्‍साम्‍मिन् पाःन्‍धिक्‍मा मे़आःन्‍छिङ्‌ङिन्‍लो, कर दाङ्‌बाल्‍ले़ खे़ने़ॽ के़भे़ःक्‍ल! रक् मे़त्तुरो॥

१० कर कन् मनाहाॽग कुसिङ् मे़न्‍निःत्तुम्‍बा पाःन्‍हाॽरे़ कुदक्‍ले़ङ्‌वाओ चे़ॽयापान् मे़बाःत्‍लो॥ हे़क्‍क्‍याङ् सिक्‍कुम् निङ्‌वाॽ के़होःप्‍पा थक्‍सा कुइसिःक्‍लक् पान् कुसिङ् मे़निःत्तुॽआङ् हे़क्‍तङ्‌बा पाःन्‍हाॽरे़ए मे़क्‍खुसिॽरो॥

११ चिःत्ते़आङ्‌लक् स्‍ये़रो! थेआङ्‌भे़ल्‍ले़ खे़ङ्‌हाॽरे़ग कयिनरे़ कुलायोबा लाम्‍मिन् मे़नाःत्तुआङ् वाॽ, याङ्‌साकुन्‍धेरे़ लागि बालामरे़ चोगुबा ताप्‍फे़ःम्‍बा याःम्‍बक् कुइसिःक् मे़जोगुआङ् वाॽ, हे़क्‍क्‍याङ् खे़ङ्‌हाॽग कोरहरे़ बिफ्‍युङ् चोगुआङ् मे़गे़बा कुइसिःक् मे़मे़क्‍लो॥a

१२ खे़ङ्‌हाॽग खिनिॽ सेसेहुप्‍लक्‍को सोरिक् चुम्‍माआङ् चाःमनाबा साभाङ्‌जा के़जिःम्‍बासिरो, थेआङ्‌भे़ल्‍ले़ खे़ङ्‌हाॽरे़ वेॽहाॽ ओमे़म्‍मे़त्‍छिङ्‌ङे आबाङेरक् मे़ज मे़धुङ्‌ङुॽरो॥ खे़ङ्‌हाॽग सुरित् केजङ्‌ङिल्‍ले़ पक्‍खु तेॽरुबा च्‍वाःत् मे़ःन्‍नेबा खाम्‍दःम्‍बा नु सिङ्‌सेॽ मे़न्‍धोःक्‍मनाबा सिङ्‌बुङ् कुइसिःक् मे़जोक्॥ खे़ङ्‌हाॽ के़सिःबा सिङ्‌बुङ् हे़क्‍केरक् मे़ःन् कर के़आःक्‍पाआङ् के़हेबा के़सिःबा सिङ्‌बुङ् कुइसिःक् मे़जोःक्‍लो॥

१३ खे़ङ्‌हाॽरे़ खुनिॽ सिक्‍के़ले़ःङ्‌बा याःम्‍बक्‍किन् वाहङ्‌ङो के़बोःक्‍पा यम्‍बा वाभे़ल्‍ले़ङ्‌ङिल्‍ले़ कुबुत्‍थुङ्‌वा कुइसिःक् चोक्‍लो॥ खे़ङ्‌हाॽग के़इबार के़वाॽबा खेःम्‍सिक् कुइसिःक्‍पा मनासिरो, खे़ङ्‌हाॽरे़ लागि खामाक् ते़न्‍निन् सदादिङ् यारिप् चोगे़आङ् वाॽरो॥

१४ आदम्‍लाम् नुसिगेक्‍पा कुमुॽइदाङ्‌सा हनोकरे़ कन् मनाहाॽरे़ खुनिॽ याःम्‍बेओ तगिसा अक्‍खेलॽरिक् माङ्‌निङ्‌वाॽपान् पाःत्तुआङ् वाॽ, “ओमे़त्ते़म्‍मे़ॽओ, दाङ्‌बान् आत्तात्तान्‍ने यरिक् सेसे कुमाङ्‌लाइङ्‌बाहाॽनु युर पत्‍लो॥

१५ खुने़ॽ काक् मनाहाॽ खासे़न् चोगुसिॽ, हे़क्‍क्‍याङ् काक् लायो के़जोःक्‍पाहाॽरे़ मे़जोगुबा फे़न् याःम्‍बक्‍हाॽ नु कुदक्‍ले़ङ्‌वाओ मे़बाःत्तुबा फे़न् पाःन्‍हाॽरे़ लागि खे़ङ्‌हाॽ खुम्‍दिङ् पिरुसिॽरो॥”b

१६ कङ्‌हाॽग कानाक्‍नाक् के़लॽबाहाॽ, कुनिङ्‌वाॽ मे़न्‍दाःमना लुङ्‌गे़हाःप्‍पाहाॽ हे़क्‍क्‍याङ् आबाङे निङ्‌वाॽ थाप्‍थाप् फे़न् याःम्‍बक् के़जोःक्‍पाहाॽ, आङ्‌दिङ् के़लॽबाहाॽ नु आबाङे इन्‍धाःक्‍ले़ लागि वेॽहाॽ के़ले़म्‍बासिरो॥

नसाःन्‍साबा पोङ्‌मा पोङ्

१७ कर आमिःम् आन्‍जुम्‍से, आनिॽ दाङ्‌बा ये़सु ख्रिस्‍तरे़ कुसेःक्‌युक्‍मिबाहाॽरे़ तगिसा मे़बाःत्तुबा पाःन्‍हाॽ निङ्‌वाॽ इःत्ते़म्‍मे़ॽओ॥

१८ खे़ङ्‌हाॽरे़ग अक्‍खेलॽरिक् मे़बाःत्तुआङ् मे़वये़, “कुनुप्‍मा ये़म्‍मो किनाःन्‍दि के़जोःक्‍पाहाॽ मे़दाआङ् आबाङे फे़न् निङ्‌वाॽइल्‍ले़ निङ्‌वाॽतादा मे़जोगुरो॥”

१९ बा कन् मनाहाॽरे़ए खिनिॽ लुम्‍मो खे़माॽ मे़भोःक्‍खुआङ् के़म्‍से़न्‍दिॽरो॥ खे़न् सेसेमाङ् मे़ःन्‍नेबा मनाहाॽरे़ कन् हिङ्‌मन्‍नोबा याम्‍निङ्‌वाॽ पाःन्‍हाॽओरक् निङ्‌वाॽ मे़बिरुॽ,

२० कर आमिःम् आन्‍जुम्‍से, खिनिॽ सेसे नसाःन्‍नो के़धुम्‍बा पोःक्‍खे़म्‍मे़ॽआङ् सेसेमाङ्‌ङो तुवा चोगे़म्‍मे़ॽर वये़म्‍मे़ॽओ॥

२१ आनिॽ दाङ्‌बा ये़सु ख्रिस्‍तरे़ लुङ्‌माॽ के़दुक्‍तिआङ् के़बिरिबा मे़न्‍नुप्‍मनाबा हिङ्‌मन् के़हाङ्‌घुम्‍मिल्‍ले़ निङ्‌वाॽफुमाङ्‌ङिन् चक्‍मे़ल्‍लॽए मिःम्‍जि मे़त्ते़म्‍मे़ॽओ॥

२२ ये़सु ख्रिस्‍ते़न् नसान् चोःक्‍मो चप्‍चि के़जोःक्‍पाहाॽ लुङ्‌माॽ तुक्‍ते़म्‍सिम्‍मे़ॽ,

२३ हे़क्‍क्‍याङ् लायोल्‍ले़ चोगुल्‍ले़ मिओ लाःप्‍मा के़इःप्‍पाहाॽग उःक्‍खे़म्‍सिम्‍मे़ॽआङ् ताङ्‌से़ःप्‍ते़म्‍सिम्‍मे़ॽओ॥ हे़क्‍क्‍याङ् वेॽहाॽ लुङ्‌माॽ के़दुक्‍तुम्‍सिम्‍मिल्‍ले़ खुनिॽ लायोल्‍ले़ के़न्‍लिःक्‍तिन्‍ल फाॽआङ् सिङ्‌सिङ् लॽरे़म्‍मे़ॽओ॥

कुनुप्‍मा तुवा

२४ आल्‍ल निङ्‌वाॽफुमाङ्‌ङिल्‍ले़ए लायोओ थाःमालाम् खिनिॽ से़ःप्‍मा के़सुक्‍तिॽ, हे़क्‍क्‍याङ् खुने़ॽए कुमिमिदिङ्‌ङिल्‍ले़ कुदगि लायो मे़ःन्‍ने पयम् सःप्‍मान्‍नु ताःप्‍मा के़सुक्‍तिॽरो॥

२५ ये़सु ख्रिस्‍तलाम् आनिॽ से़न्‍लप् के़बिबा थिक्‍लक् निङ्‌वाॽफुमाङ्‌ङिन् मिमिदिङ्, हाङ्‌युक्, मुक्‍साम् हे़क्‍क्‍याङ् युक्‍किन् तोलिङ्‌सोमुआङ्‌धो सदादिङ् सदादिङ् खोमा लाॽरुरो! आमे़न्!

a 

१:११ तोलिङ् ४:१-१६ ओ कयिनरे़ कुन्‍साॽइन् से़रु॥ खानिःत् २२:१-३५ ओ बालामरे़ याङ्‌साकुन्‍धेरे़ लागि माङ्‌निङ्‌वाॽपान् पाःत्तु॥ खानिःत् १६:१-३५ ओ कोरहरे़ निङ्‌वाॽफुमाङ्‌ङिल्‍ले़ सेगुसिबा लाम्‍लोबा मनाहाॽ बिफ्‍युङ् चोगुसि॥

b 

१:१४-१५ कन् खे़दाॽइन् एनोकरे़ कुसाप्‍पन्‍नो साप्‍तुआङ् पत्॥

युहुन्‍नारे़ निसुबा सुफो

निःसुम्

सेःक्‌युक्‍मिबा युहुन्‍नाःल्‍ले़ कन् सुफोन् खोसुबा ये़म्‍मो खुने़ॽ नु वेॽ नसानिबाहाॽ साॽरिक् के़साक्‍पा निङ्‌घुम् नु इनोगे़न् तुक्‍खेओ मे़वये़, थेआङ्‌भे़ल्‍ले़ खे़ङ्‌हाॽरे़ ये़सु ख्रिस्‍ते़न् नसान् मे़जोगुआङ् खुने़ॽ दाङ्‌बा लॽरिक् ते़न्‍दिङ् मे़जोगुआङ् वये़रो॥ युहुन्‍नाःल्‍ले़ कुसक्‍इङ्‌घङ् के़निःप्‍पाहाॽ निङ्‌साङ् नु आःन्‍छिङ्‌मा पिमासि हे़क्‍क्‍याङ् इनोगे़न् तुक्‍खे नु निङ्‌घुम् ताआङ्, सिमा पोङ्‌साङ्, आबाङे नसाःन्‍नो मे़म्‍मुन्‍ने वाॽमा पोङ् लॽरिक् पेलि फाक्‍तुसिरो॥

यरिक्‍तङ्‌बा कन् सक्‍इङ्‌घङ् लक्‍हाॽरे़न् ओसेःन्‍दाङ् नु सुफोहाॽग मिक्‍सेन् नु इबुहाॽओ पत्‍लो॥ अक्‍तङ्‌बा मिक्‍सेःन्‍हाॽग खे़न् ये़म्‍मोबा नसानिबाहाॽरे़ कुसिङ् निःप्‍मा उसुरु चोगे़साङ् वेॽहाॽरे़ग कुसिङ् निःप्‍मा साक्‍लो॥ यरिक् मनाहाॽरे़ कन् साप्‍पन्‍निन् वेॽ वेॽ परिक्‍ले़ कुबे मे़हन्‍दुसाङ् के़ये़क्‍पा कुबेःङ्‌ग हाबा कन्‍लो– दाङ्‌बा ख्रिस्‍तलाम्‍बा निङ्‌वाॽफुमाङ्‌ङिल्‍ले़ माफे़न्‍साम्‍मिन् नु वेॽ के़रे़क् कुनिङ्‌मिहाॽ नाःन्‍दुसिआङ् सदादिङ्‌ले़ लागि खुम्‍दिङ् खोमा ते़न्‍नो याक्‍तुसिरो॥ कन् इक्‍सादिङ् खाम्‍बेःक्‍मो निङ्‌घुम् पोङ् हे़क्‍क्‍याङ् कुसङ् साङ्‌ग्राम्‍पेदाङ् नु कुसङ् इक्‍सादिङ् खाम्‍बेःक्‍मान् हाङ्‌से़म् कुइसिःक् खुने़ॽ नसान् के़जोःक्‍पाहाॽ हाङ्‌वामुॽइ पिरुसिरो॥

थामिङ्

निःसुम् १:१-८

कुहेःक्‍सिङ्‌मोबा सुफो १:९-२०

नुसि सेसेहुप्‍लक्‍हाॽरे़ लागि सक्‍इङ्‌घङ्‌हाॽ २:१–३:२२

नुसि एःप्‍साप् के़बप्‍पा साप्‍कित्तिन् ४:१–८:१

नुसि थुत्‍थुरिःप्‍पाहाॽ ८:२–११:१९

हन्‍दगेःक्‍गे़न् वासेरिःन् नु ने़त्‍छि थक्‍साहाॽ १२:१–१३:१८

परिक्‍परिक्‍पा सुफोहाॽ १४:१–१५:८

निङ्‌वाॽफुमाङ्‌ङिल्‍ले़ कुसिक्‍किल्‍ले़न् नुसि खोर्याहाॽ १६:१-२१

बे़बिलोन ये़क्‌यक्‍किन् मे़गे़बा, हे़क्‍क्‍याङ् थक्‍साःन्, इङ्‌ले़क्‍पा माङ्‌निङ्‌वाॽपान् के़बाःप्‍पे़न् नु माफे़न्‍साम्‍मिन् हारि त्‍ये़बा १७:१–२०:१०

कुनुप्‍मा खासे़न् २०:११-१५

कुसङ् साङ्‌ग्राम्‍पेदाङ्, कुसङ् इक्‍सा खाम्‍बेक्, कुसङ् यरुसले़म २१:१–२२:५

कुनुप्‍मा– ख्रिस्‍ते़न् हाराए युःॽ २२:६-२१

युहुन्‍नारे़ निसुबा सुफो

युहुन्‍नारे़ कुबाःप्‍मा पान्

१

कन् साप्‍पन्‍नो ये़सु ख्रिस्‍तरे़ ओसेःन्‍दाङ् चोगुबा पाःन्‍हाॽरे़ कुयाःम्‍बेओ पत्‍लो॥ खे़न् ओसेःन्‍दाङ्‌ङिन् निङ्‌वाॽफुमाङ्‌ङिल्‍ले़ आल्‍ल हाराए के़बोङ्‌बा पाःन्‍हाॽ निङ्‌वाॽफु सेवारोबाहाॽ ओसेःन्‍धाक्‍मासि फाॽआङ् ये़सु ख्रिस्‍ते़न् पिरुरो॥ कन् पाःन्‍हाॽ कुसेवारोबा युहुन्‍नाःल्‍ले़ कुसिङ् निःत्तुर फाॽआङ् ये़सु ख्रिस्‍तरे़ कुमाङ्‌लाइङ्‌बान्a पाङ्‌घुरो॥

२ युहुन्‍नारे़ग खुने़ॽ खे़प्‍सुबा निङ्‌वाॽफु पाःन्‍जाक्‍किन् नु ये़सु ख्रिस्‍तरे़ खुने़ॽ ओसेःन्‍धाक्‍तुबा काक् से़क्‍खा पाःन्‍हाॽ पाःत्‍तुॽरो॥

३ कप्‍मो के़बप्‍पा माङ्‌निङ्‌वाॽपान् के़निःप्‍पे़न् मुॽइसाबारो, हे़क्‍क्‍याङ् खे़न् के़घे़म्‍बाहाॽ नु खे़प्‍मो के़बप्‍पा पाःन्‍हाॽ के़इःप्‍पा के़नाःप्‍पाहाॽग मुॽइसाबासिरो, थेआङ्‌भे़ल्‍ले़ आल्‍ल कन् काक् पाःन्‍हाॽ पोङ्‌मा ये़म् निःत्ताङ्‌ङे वाॽरो॥

युहुनाःल्‍ले़ नुसि सेसेहुप्‍लक्‍हाॽ सेवा हाक्‍तुसिॽ

४-५ इङ्‌गाॽ युहुन्‍नाःल्‍ले़ कन् सक्‍इङ्‌घङ्‌ङिन् एसिया ते़ङ्‌गप्‍पो के़ने़बा नुसि सेसेहुप्‍लक्‍हाॽ हाक्‍निङ्‌लो॥ आल्‍लो के़वाॽबा, उनाहुरिओआङ् वये़ हे़क्‍क्‍याङ् ताःन्‍दिआङ् के़दाबा निङ्‌वाॽफुमाङ्‌लाम् नु कुहाङ्‌युक्‍ना तगाङ्‌बा नुसि साम्‍हाॽलाम्, हे़क्‍क्‍याङ् नसान् चोःक्‍मा सुक्‍के़दे़प्‍पा पान् के़बाःप्‍पा, के़सिबाओलाम् याम्‍मो के़हिङ्‌बाहाॽओ थिक्‍सिगेक्‍पा नु इक्‍सादिङ् खाम्‍बेःक्‍मोबा हाङ्‌हाॽ सम्‍दाङ् हाङ् के़जोःक्‍पा ये़सु ख्रिस्‍तलाम् लुङ्‌गुम् नु सनारुङ् हाराॽ खिनिॽओ वाॽररो॥

खुने़ॽग आनिॽ लुङ्‌माॽ आदुक्‍ते़आङ् आनिॽ लायोलाम् कुमाक्‍खिॽइल्‍ले़ से़न्‍लप् आबिरे़आङ् वाॽरो॥

६ हे़क्‍क्‍याङ् खुने़ॽ कुनिङ्‌वाॽफुमाङ् नु पानुदिङ् कुम्‍बारे़ लत्‍छा कुहाङ्‌जुम्‍मो कुसेवा के़जोःक्‍पा निङ्‌वाॽफुसाम्‍बा आजोगे़आङ् आवाॽरो॥ हाराॽ ये़सु ख्रिस्‍तओ मिमिदिङ् नु मुक्‍साम् सदादिङ् सदादिङ् पोङ्‌लरो! आमे़न्॥

७ ओमे़त्ते़म्‍मे़ॽ, खुने़ॽग खाप्‍मिःप्‍पो युःर पत्‍लो॥ हे़क्‍क्‍याङ् काक् मे़न्‍छाम्‍गे़न् याप्‍मिहाॽ नु खुने़ॽ के़धुप्‍पाहाॽरे़आङ् मे़निसुॽरो॥ हे़क्‍क्‍याङ् इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽ खुने़ॽ चोगुल्‍ले़ मेरिङ् मे़धक्‍लो॥ हाराॽ अक्‍खेए पोङ्‌लरो! आमे़न्॥

८ दाङ्‌बा निङ्‌वाॽफुमाङ्‌ङिल्‍ले़, अल्‍फा नु ओमेगाb इङ्‌गाॽएरो, आल्‍लो के़वाॽबा, उनाहुरिओआङ् वयाङ् हे़क्‍क्‍याङ् ताःन्‍दिआङ् के़दाबा मुक्‍साम्‍दाङ्‌बाआरो लॽरिक् पाःत्तुॽ॥

मे़न्‍छाम्‍सान् युहुन्‍नाःल्‍लो ओसेःन्‍दाङ् चोःक्‍सिङ्

९ इङ्‌गाॽ युहुन्‍नान् नसाःन्‍नो खिनिॽ फुॽआरो॥ ख्रिस्‍त ये़सुन् नसान् चोःक्‍मे़ल्‍ले़ खुने़ॽ कुहाङ्‌जुम्‍मो के़वाॽबाहाॽरे़ मे़घोसुबा निङ्‌घुम्‍मिन् खिनिॽनु सोसोरिक् नासि थःत्तुङ्‌ल थरुङ्‌ङाङ् वाॽआरो॥ निङ्‌वाॽफु पाःन्‍जाक्‍किन् नु ये़सुरे़ पाःत्तुबा नु चोगुबा पाःन्‍हाॽ इङ्‌भन् चोगुङ्‌बाल्‍ले़ चोगुल्‍ले़ इङ्‌गाॽ पत्‍मोस वागप्‍लाजेॽओ साक्‍पा के़धाबा मे़जोगाङ् मे़देॽराङ्‌ङाङ् वयाङ्॥

१० दाङ्‌बाल्‍ले़ कुये़न्‍नो सेसेमाङ्‌ङिल्‍ले़ थुक्‍ताङ्‌ङाङ् वयाङ्‌ङिल्‍ले़ आएगाङ्‌लाम् थुत्‍थुरिःप्‍पाल्‍ले़ पयम् यम्‍बा कुइक्‍ला हे़क्‍तङ्‌बा इक्‍लाधिक् खे़प्‍सुङ्॥

११ खे़न् इक्‍लाःल्‍ले़ इङ्‌गाॽ अक्‍खे मे़त्ताङ्, “खे़ने़ॽ के़निसुबा पाःन्‍हाॽ साप्‍ते़ॽआङ् एफिसस, इस्‍मर्ना, पर्गामम, थियातिरा, सार्दिस, फिलादेल्‍फिया नु लाओदिकिया ये़क्‌यक्‍हाॽओबा नुसि सेसेहुप्‍लक्‍हाॽ हाक्‍ते़से़ॽओ॥”

१२ इङ्‌गाॽनु के़बाःप्‍पे़न् हाःत्‍निबे फाॽआङ् खिरि हिसिङ्‌ङाङ्‌ङिल्‍ले़ खे़प्‍मो नुसि साम्‍म्‍याङ् सेमियुङ्‌दे़न्‍हाॽ निसुङ्‌सिङ्॥

१३ खे़ल्‍ले़ कुलुम्‍मो थोलाम्‍बा यो लाङ्‌जक्‍को थारिक् तेत् के़जाङ्‌बा हे़क्‍क्‍याङ् कुसङ्‌बेॽओ साम्‍म्‍याङ् फयुम् पे़र्घे़क् के़हेबा “मे़न्‍छाम्‍साःन्” हे़क्‍तङ्‌बाधिक् निसुङ्‌लो॥

१४ खे़ल्‍ले़ कुधे़गेःक्‍किन् नाःङ्‌ङिन् हे़क्‍के फुत्‍त्रिःङ्‌ग्‍याःप्‍पा नु खिः हे़क्‍के फ लॽरे़रो॥ खुने़ॽ कुमिक्‍किङ्‌ग मि हे़क्‍के के़दिःप्‍पा चोगे़रो॥

१५ खुने़ॽ कुलाङ्‌हाॽग थथनाबान् मिओ ओॽमाल्‍ले़ से़ल्‍ले़ङ् से़ल्‍ले़ङ् ओःप्‍पा कुइसिःक्, हे़क्‍क्‍याङ् कुइक्‍लाःङ्‌ग पयम् यम्‍बा वधाःम्‍मिन् सःक्‍पा कुइसिःक् चोगे़रो॥

१६ खुने़ॽ कुजुप्‍साङ् हुक्‍किल्‍ले़ नुसि खेःम्‍सिक्‍हाॽ ते़म्‍सुसिआङ् पत्‍छे़, हे़क्‍क्‍याङ् कुमुराओलाम् ने़प्‍जाङ् ले़प्‍माङ् खागे़सुक्‍पा कुया के़बप्‍पा ताभेन् लःन्‍दे़आङ् पत्‍छे़रो॥ हे़क्‍क्‍याङ् कुनाराःङ्‌ग ले़न्‍दिक् के़ओःप्‍पा नाम्‍मिन् हे़क्‍के मिक् के़जे़म्‍बा चोगे़रो॥

१७ हे़क्‍क्‍याङ् खुने़ॽ निसुङ्‌ङाङ् इङ्‌गाॽग सिमालिङ्‌धोओ के़राङ्‌ङाङ् कुलाङ्‌जक्‍पो हर्गुप्‍सा चोःन्‍दाङ्‌लो॥ खुने़ॽ कुजुप्‍साङ् हुक्‍किन् आसम्‍दाङ् ने़स्‍सुआङ् अक्‍खे मे़त्ताङ्‌लो, “मे़गिसे़न्‍ने़ॽओ इङ्‌गाॽ तोलिङ्‌सोमु नु कुनुप्‍माआरो॥

१८ कुहिङ्‌वे़त् के़बोङ्‌बे़ङ्‌ग इङ्‌गाॽएरो॥ इङ्‌गाॽ स्‍याङ्‌ङाङ् वयाङ्, कर ओमे़त्ते़ॽ, इङ्‌गाॽ सदादिङ्‌ले़ लागि याम्‍मो हिङाङ्‌ङाङ् वाॽआरो॥ हे़क्‍क्‍याङ् सिमे़न् नु खे़मायङ्‌सङ्‌ङिल्‍ले़न् तिमिक्‍हाॽ इङ्‌गाॽ कत्तुङ्‌लो॥

१९ खे़ल्‍ले़ चोगुल्‍ले़ आल्‍ल खे़ने़ॽ के़निसुबा आल्‍लो के़बोङ्‌बा पाःन्‍हाॽ नु ताःन्‍दि के़बोङ्‌बा पाःन्‍हाॽ साप्‍ते़ॽओ॥

२० खे़ने़ॽ इङ्‌गाॽ आजुप्‍साङ् ले़प्‍माङ् के़निसुबा नुसि खेःम्‍सिक्‍हाॽ नु नुसि साम्‍म्‍याङ् सेमियुङ्‌दे़न्‍हाॽरे़न् सिबिॽ पाःन्‍हाॽग बा कन्‍लो– नुसि खेःम्‍सिक्‍हाॽ नुसि सेसेहुप्‍लक्‍हाॽओबा माङ्‌लाइङ्‌बासिरो, हे़क्‍क्‍याङ् नुसि साम्‍म्‍याङ् सेमियुङ्‌दे़न्‍हाॽ नुसि सेसेहुप्‍लक्‍सिरो॥”

a 

१:१ माङ्‌लाइङ्‌बा– निङ्‌वाॽफुमाङ्‌ङिल्‍ले़ मे़न्‍छाम् याप्‍मि मे़न्‍जोःक्‍के वये़ल्‍ले़ साङ्‌ग्राम्‍पेदाङ्‌ङो खुने़ॽ कुसेवा के़जोःक्‍पा माङ्‌लाइङ्‌बाहाॽ चोगुसिआङ् वये़॥

b 

१:८ अल्‍फा नु ओमेगा फाॽइन् ग्रिक पाःन्‍दाङ्‌ङोबा काक्‍नुःल्‍ले़ तगिबा नु एगाङ्‌बा सक्॥

एफिसस्‍बा सेसेहुप्‍लक्‍किल्‍ले़ कुलागि इङ्‌घङ्

२

“एफिसस्‍बा सेसेहुप्‍लक्‍कोबा माङ्‌लाइङ्‌बान् कन् इङ्‌घङ्‌ङिन् साप्‍ते़ॽओ॥ कन् इङ्‌घङ्‌हाॽग कुजुप्‍साङ् हुक्‍किल्‍ले़ नुसि खेःम्‍सिक्‍हाॽ के़दे़म्‍बा नु नुसि साम्‍म्‍याङ् सेमियुङ्‌दे़न् लुम्‍मोलाम् लाङ्‌गे़घेःक्‍पाल्‍ले़ पाःत्तुबारो–

२ “‘खे़ने़ॽ आक्‍खे़न् साॽरिक् याम्‍बुधिक्‍पा नु नासि के़धःप्‍पा के़जोक् फाॽआङ् इङ्‌गाॽ निसुङ्‌लो॥ हे़क्‍क्‍याङ् खे़ने़ॽ ताप्‍फे़ःम्‍बा मनाहाॽ नासि के़न्‍धःत्तुन्‍छिम्‍बान् नु खे़ङ्‌हाॽ सेःक्‌युक्‍मिबा मे़ःन्‍छिसाङ् आनिगे सेःक्‌युक्‍मिबासिगे़ के़लॽबाहाॽरे़ खुनिॽ याःम्‍बक्‍किन् के़साॽरुआङ् खे़ङ्‌हाॽ इङ्‌ले़क्‍पासि फाॽआङ् निङ्‌वाॽ के़घोसुबान् इङ्‌गाॽ निसुङ्‌लो॥

३ हे़क्‍क्‍याङ् खे़ने़ॽ नासि थःप्‍मान् के़गत्तुआङ् इङ्‌गाॽ आलागि तुक्‍खे के़ज्‍ये़बान् नु इङ्‌गाॽ के़ल्‍ले़राङ्‌ङिम्‍बान् निसुङ्‌लो॥

४ कर खे़ने़ॽ के़दक्‍ले़ङ्‌वाओ इङ्‌गाॽ लत्‍छा पाःन्‍धिक् पाःप्‍माए पोङ्– तगि मिःम्‍जि के़मे़त्ताङ्‌बा यारिक् अक्‍खेःल्‍ले़ इङ्‌गाॽ मिःम्‍जि के़म्‍मे़त्‍तान्‍लो॥

५ खे़ने़ॽ तगि मिःम्‍जि के़मे़त्ताङ्‌बा मिःम्‍जिलाम् आक्‍खे़म्‍म्‍याक् माःङ्‌घा के़बोःक्‍खे़आङ् के़वाॽ खे़न् पाःन्‍निन् निङ्‌वाॽ इःत्ते़ॽ॥ खे़ने़ॽ लायोलाम् हिन्‍दे़ॽआङ् तगि के़जोगुबा हे़क्‍केए चोगे़ॽओ॥ खे़ने़ॽ के़लायोओनु के़न्‍नुःङ्‌ने़न्‍ने़ फाॽग्र इङ्‌गाॽ खे़ने़ॽओ ताआ हे़क्‍क्‍याङ् के़सेमियुङ्‌दे़न्‍निन् कुयुङ्‌दे़न्‍नोलाम् खे़त्तुङ्‌देसुङ्‌लो॥

६ कर लत्‍छा नुबा पाःन्‍धिक् खे़ने़ॽ के़गत्‍तुॽरो– निकोलाइत्ति मे़प्‍मनाबाहाॽरे़ मे़जोगुबा ताप्‍फे़ःम्‍बा पाःन्‍हाॽ इङ्‌गाॽ चिःत्तुङ्‌बा हे़क्‍के खे़ने़ॽआङ् के़जिःत्तुरो॥

७ सेसेमाङ्‌ङिल्‍ले़ सेसेहुप्‍लक्‍हाॽ मे़त्तुसिबा पाःन्‍निन् नुःरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ! के़नाःम्‍बान् निङ्‌वाॽफुमाङ्‌ङिल्‍ले़ कुसिङ्‌सेॽ इक्‍कोबा मे़न्‍नुप्‍मनाबा हिङ्‌मन् के़बिबा सिङ्‌बुङ्‌माल्‍ले़ कुजाॽइन् चामा पिरुङ्‌लो॥’”

इस्‍मर्नास्‍मा सेसेहुप्‍लक्‍किल्‍ले़ कुलागि इङ्‌घङ्

८ “इस्‍मर्नाबा सेसेहुप्‍लक्‍कोबा माङ्‌लाइङ्‌बान् कन् इङ्‌घङ्‌ङिन् साप्‍ते़ॽओ॥ कन् इङ्‌घङ्‌ङिन् कुहेःक्‍सिङ्‌मा नु कुनुप्‍मा, के़सिःबाआङ् याम्‍मो कुहिङ्‌वे़त् के़बोङ्‌बाल्‍ले़ पाःत्‍तुॽरो–

९ ‘के़दुमुबा निङ्‌घुम्‍हाॽ नु के़याङ्‌साॽमान् इङ्‌गाॽ निसुङ्‌लो, कर से़क्‍खाःल्‍ले़ निङ्‌वाॽफुमाङ्‌ङिल्‍ले़ कुनिःमाओ खे़ने़ॽ याङ्‌साकुन्‍धेसाबा के़जोःक्‍लो॥ आनिगे यहुदिसिगे़ के़लॽबाहाॽरे़ खे़ने़ॽ के़दक्‍ले़ङ्‌वाओ चे़ॽया के़मे़प्‍पे़न् इङ्‌गाॽ निसुङ्‌ङाङ् वाॽआरो॥ खे़ङ्‌हाॽग यहुदिसि मे़ःन्, कर माफे़न्‍साम्‍मिल्‍ले़ कुमनासिरो॥

१० आल्‍ल खे़ने़ॽओ के़दाबार के़बप्‍पा इनोगे़न् तुक्‍खेहाॽनु मे़गिसे़न्‍ने़ॽओ॥ खे़प्‍से़ॽओ, के़नसाःन्‍निन् हङ्‌साॽमारे़ लागि माफे़न्‍साम्‍मिल्‍ले़ कुभा खिनिॽ पुङ्‌लाहिम्‍मो के़धे़क्‍तिॽसाङ् थिबोङ् ये़न् थारिक्‍लक् इनोगे़न् तुक्‍खे के़ज्‍ये़ॽइरो॥ सिमालिङ्‌धोओ के़गे़रिसाङ् इङ्‌गाॽ नसान् चोःक्‍मा याप्‍मि आल्‍ले़रे़म्‍मिन्‍ने़ॽओ, हे़क्‍क्‍याङ् के़नाःन्‍दुम्‍माङ् के़घोसुम्‍बा थुम्‍घोःल्‍ले़ लागि मे़न्‍नुप्‍मनाबा हिङ्‌मन् पिनिङ्‌लो॥a

११ सेसेमाङ्‌ङिल्‍ले़ सेसेहुप्‍लक्‍हाॽ मे़त्तुसिबा पाःन्‍निन् नुःरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ! के़नाःम्‍बान् निसिगेक्‍पा सिमे़ल्‍ले़आङ् थेआङ् मे़प्‍मा मे़सुक्‍तुन्‍लो॥’”

पर्गामम्‍बा सेसेहुप्‍लक्‍किल्‍ले़ कुलागि इङ्‌घङ्

१२ “पर्गाममस्‍मा सेसेहुप्‍लक्‍कोबा माङ्‌लाइङ्‌बान् कन् इङ्‌घङ्‌ङिन् साप्‍ते़ॽओ॥ कन् इङ्‌घङ्‌ङिन् ने़प्‍जाङ् ले़प्‍माङ् कुया के़बप्‍पा खागे़सुक्‍पा ताभे के़गप्‍पाल्‍ले़ पाःत्तुबारो–

१३ “‘खे़ने़ॽ माफे़न्‍साम्‍मिल्‍ले़ हाङ् चोगुबा ते़न्‍नो के़वाॽ फाॽआङ् इङ्‌गाॽ निसुङ्‌लो॥ करसाङ् खे़ने़ॽग चक्‍मे़ल्‍लॽए इङ्‌गाॽ नसान् के़जोःक्‍कार के़वाॽ॥ नसाःन्‍साबा आदोःन्‍दि के़बाःप्‍पा एन्‍तिपासे़न् माफे़न्‍साम्‍मिन् के़वाॽबा खिनिॽ ये़क्‌यक्‍को मे़से़रुसाङ् खे़ने़ॽग के़नसाःन्‍निन् के़न्‍ले़रुन्‍लो॥

१४ हे़क्‍केसाङ् खे़ने़ॽ के़दक्‍ले़ङ्‌वाओ कुभा पान् पाःप्‍माए पोङ्‌लो– खिनिॽओ कुभारे़ग माङ्‌निङ्‌वाॽपान् के़बाःप्‍पा बालामरे़ कुनिसाम्‍मिन् मे़नाःत्तुआङ् मे़वाॽरो॥ उन्‍छोःन् बालामरे़ग इस्राइलिहाॽ लायोओ मे़धार फाॽआङ् नावाइत्‍लाओ तोःम्‍मनाबा चा चामा नु याम्‍बोःप्‍मा याःम्‍बक् चोःक्‍मा बालाक हाङ्‌ङिन् हुॽरुआङ् वये़रो॥

१५ हे़क्‍केलॽरिक्‍के खिनिॽओ कुभाग निकोलाइत्ति मे़प्‍मनाबाहाॽरे़ खुनिॽ निसाम्‍मिन् के़नाःप्‍पाहाॽ मे़वाॽरो॥

१६ हे़क्‍तङ्‌बा लायोलाम् हिन्‍दे़ॽओ, मेःन्‍ने़ फाॽग्र इङ्‌गाॽ खे़ने़ॽओ हाराए ताआआङ् आमुराओलाम् के़लःम्‍बा ताभेःन्‍नु खे़न् निकोलाइत्तिहाॽरे़ खुनिॽ तक्‍ले़ङ्‌वाओ थङ् चोःक्‍कारो॥

१७ सेसेमाङ्‌ङिल्‍ले़ सेसेहुप्‍लक्‍हाॽ मे़त्तुसिबा पाःन्‍निन् नुरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ! के़नाःम्‍बे़न् इङ्‌गाॽ चिङ्‌मनाबा मन्‍नाःन् पिरुङ्‌लो॥b हे़क्‍क्‍याङ् खे़न् फगे़लॽबा लुङ्‌धिक्‍काङ् पिरुङ्‌लो॥ खे़प्‍मो कुसङ् मिङ् साप्‍ते़आङ् पत्‍लो, खे़न् के़घोबाल्‍ले़रक् कुसिङ् निःत्तुॽरो॥’”

थियातियाराबा सेसेहुप्‍लक्‍किल्‍ले़ कुलागि इङ्‌घङ्

१८ “थियातिराबा सेसेहुप्‍लक्‍कोबा माङ्‌लाइङ्‌बान् कन् इङ्‌घङ्‌ङिन् साप्‍ते़ॽओ॥ कन् इङ्‌घङ्‌ङिन् कुमिक्‍किन् मि हे़क्‍के के़दिःप्‍पा नु कुलाङ्‌हाॽ थथनाबा हे़क्‍के से़ल्‍ले़ङ् के़ले़क्‍पा निङ्‌वाॽफुसाःल्‍ले़ पाःत्तुबारो–

१९ ‘खे़ने़ॽ के़याःम्‍बक्‍किन्, के़मिःम्‍जिन्, के़नसाःन्‍निन्, के़माङ्‌सेवान् हे़क्‍क्‍याङ् खे़ने़ॽ तुक्‍खे के़धरुबान् इङ्‌गाॽ निसुङ्, हे़क्‍क्‍याङ् आल्‍लोग खे़ने़ॽ तगिनुःल्‍ले़आङ् यरिक् माङ्‌सेवा याःम्‍बक् के़जोक् फाॽआङ् निसुङ्‌लो॥

२० हे़क्‍केसाङ् खे़ने़ॽ के़दक्‍ले़ङ्‌वाओ इङ्‌गाॽ लत्‍छा पाःन्‍धिक् पाःप्‍माए पोङ्– खे़ने़ॽग इजेबे़ल मे़प्‍मनामा मे़न्‍छुमाॽइन् नासि के़धःत्तुआङ् के़वाॽरो॥ खे़ल्‍ले़ आबाङे निङ्‌वाॽफुमाङ्‌ङिल्‍ले़ माङ्‌निङ्‌वाॽपान् के़बाःप्‍माआ लॽरिक् मे़त्‍छिङ्‌लो॥ कर इङ्‌गाॽ आसेवारोबाहाॽ याम्‍बोःप्‍मा याःम्‍बक् चोःक्‍मा नु नावाइत्‍लाहाॽओ तोःम्‍मनाबा चाहाॽ चामा हुॽरुसिआङ् इङ्‌ले़क्‍तुसि॥

२१ इङ्‌गाॽ खे़न्‍निन् कुलायोलाम् हिन्‍ल फाॽआङ् ये़म् पिरुङ् कर खे़न् याम्‍बोःप्‍मा कुयाःम्‍बक्‍कोलाम् हिम्‍मा मे़दे़न्‍ने़न्‍लो॥

२२ खे़ल्‍ले़ चोगुल्‍ले़ खे़न् खुम्‍दिङ् पिरुङ् हे़क्‍क्‍याङ् खुने़ॽनु चाराम्‍मा याःम्‍बक् के़जोःक्‍पाहाॽरे़ खुनिॽ लायोलाम् मे़न्‍हिन्‍ने़न्‍ने़ फाॽग्र काक् इङ्‌गाॽ यॽ थे़त्तुसिर खुम्‍दिङ् पिरुङ्‌सिङ्‌लो॥

२३ हे़क्‍क्‍याङ् इङ्‌गाॽ खे़ल्‍ले़ कुहुॽसाम्‍बाहाॽआङ् से़रुङ्‌सिङ्‌लो॥ हे़क्‍केलॽरिक् के़रे़क् सेसेहुप्‍लक्‍हाॽरे़ इङ्‌गाॽ मे़न्‍छाम्‍गे़न् याप्‍मिहाॽरे़ खुनिॽ निङ्‌वाॽ नु सिक्‍लुङ्‌मा के़निबा फाॽआङ् कुसिङ् मे़निःत्तारो॥ हे़क्‍क्‍याङ् इङ्‌गाॽ खिनिॽ याःम्‍बक् के़जोगुम्‍बा कुइसिःक् खिनिॽ के़रे़क् पिनिङ्‌लो॥

२४ “‘कर फे़न् निसाम्‍मिन् मे़न्‍नाःप्‍मनाबाहाॽ नु माफे़न्‍साम्‍मिल्‍ले़ कुसिबिॽ पान् मे़बाःत्तुबा निसाम्‍मिन्‍नाङ् मे़न्‍हुॽसिङ्‌मनाबाहाॽ खिनिॽ थियातिराओबा वेॽ मनाहाॽ वेॽ कक् मे़गुःत्‍निङ्‌ङिन् के़लॽबा पाःन्‍निन् मे़त्‍निङ्‌लो॥

२५ कर इङ्‌गाॽ मे़न्‌युःए थारिक् खिनिॽ के़गत्‍तुम्‍बा नसाःन्‍निन् नुःरिक्‍काङ् तक्‍ते़म्‍मे़ॽआङ् कत्ते़म्‍मे़ॽओ॥

२६ के़नाःम्‍बा हे़क्‍क्‍याङ् कुनुप्‍मो थारिक् आयाःम्‍बक्‍किन् के़जोःक्‍पार के़वाॽबान् इङ्‌गाॽ मे़न्‍छाम् सुवाङ्‌हाॽ युक्‍को कप्‍मासि युक् पिरुङ्‌लो॥

२७ इङ्‌गाॽ पानुदिङ् आम्‍बालाम् युक् खोसुङ्‌बा कुइसिःक् खुने़ॽ युक् पिरुङ्‌लो॥ खे़ल्‍ले़ फे़न्‍जेॽ तक्‍काःत्तिल्‍ले़ मे़न्‍छाम् सुवाङ्‌हाॽ युक्‍को कत्‍तुसिॽ, हे़क्‍क्‍याङ् खाम् कुःन्‍दाःन् यःप्‍पा कुइसिःक् खे़ङ्‌हाॽ यःप्‍सुसिॽरो॥

२८ हे़क्‍क्‍याङ् इङ्‌गाॽ खे़न् मनान् तान्‍छोःक्‍पे़न्‍नाङ् पिरुङ्‌लो॥

२९ सेसेमाङ्‌ङिल्‍ले़ सेसेहुप्‍लक्‍हाॽ मे़त्तुसिबा पाःन्‍निन् नुरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!’”

a 

२:१० मे़न्‍नुप्‍मनाबा हिङ्‌मन् पिनिङ्– ग्रिक पाःन्‍दाङ्‌ङो “ने़त्तिगे़न् हिङ्‌मन्‌रे़न् तिचः पिनिङ्॥”

b 

२:१७ इस्राइलिहाॽ एःक्‍सादे़न्‍नो लाम्‍दिक् मे़जोगे़ल्‍ले़ खे़ङ्‌हाॽरे़ मे़जर फाॽआङ् निङ्‌वाॽफुमाङ्‌ङिल्‍ले़ ताङ्‌साक्‍पोलाम् थिक्‌याःन्‍धक् मन्‍ना मे़प्‍मनाबा कुजा थ्‍ये़र याःन्‍दु॥ खे़ङ्‌हाॽरे़ खे़न् मिसाक् मे़दाङ्‌घुआङ् निङ्‌वाॽफुमाङ्‌ङिल्‍ले़ कुदगाङ् साःङ्‌गाहिम्‍मो साम्‍म्‍याङ् खप्‍प्‍याओ मे़याक्‍तुआङ् सेसे सन्‍दुक् सिगाङ् मे़युक्‍खु॥

सार्दिसबा सेसेहुप्‍लक्‍किल्‍ले़ कुलागि इङ्‌घङ्

३

“सार्दिसबा सेसेहुप्‍लक्‍कोबा माङ्‌लाइङ्‌बान् कन् इङ्‌घङ्‌ङिन् साप्‍ते़ॽओ॥ कन् इङ्‌घङ्‌ङिन् नुसि खेःम्‍सिक्‍पा नु निङ्‌वाॽफुमाङ्‌ङिल्‍ले़ नुसि कुसेसेमाङ् के़गप्‍पाल्‍ले़ पाःत्तुबारो–

“‘खे़ने़ॽ काक् के़याःम्‍बक्‍हाॽ इङ्‌गाॽ निसुङ्‌लो॥ हे़क्‍क्‍याङ् खे़ने़ॽ कुहिङ्‌वे़त् के़वाॽ फाॽआङ् इङ् से़रे़आङ् वाॽसाङ् खे़ने़ॽग कुसिवे़त् कुइसिःक् के़जोःक्‍लो॥

२ हे़क्‍केःल्‍ले़ पोगे़ॽओ, सिमा के़जोःक्‍पाआङ् के़दाङ्‌बा के़याक्‍पा खिनिॽ नसाःन्‍निन् के़धुम्‍बा चोगे़म्‍मे़ॽओ, थेआङ्‌भे़ल्‍ले़ आनिङ्‌वाॽफुमाङ्‌ङिल्‍ले़ कुनिःमाओ खिनिॽ याःम्‍बक्‍हाॽ कुलिङ्‌दो मे़ङ्‌गे़त्ते वाॽबान् इङ्‌गाॽ निसुङ्॥

३ खे़ने़ॽ के़घे़प्‍सुबा नु के़हुॽसिङ्‌बा पाःन्‍निन् नुरिक्‍काङ् इःत्ते़ॽ॥ हे़क्‍क्‍याङ् खे़न् ते़न्‍दिङ् चोगे़ॽआङ् के़लायोलाम् हिन्‍दे़ॽओ॥ कर के़म्‍बोःक्‍ने़न्‍ने़ फाॽग्र के़घुःम्‍बान् सुल्‍लि ताबा कुइसिःक् इङ्‌गाॽ खे़ने़ॽओ ताआरो, हे़क्‍क्‍याङ् ताःआबा ये़म्‍मिन् खे़ने़ॽ के़न्‍निसुन्॥

४ कर सार्दिसओ आल्‍ल थारिक् खुनिॽ तेत्‍चाङ्‌हाॽ लायोल्‍ले़ मे़न्‍जिःन्‍ने के़जाङ्‌बा कुभा मनाहाॽ मे़वाॽ॥ खे़ङ्‌हाॽरे़ फगे़लॽबा तेत् मे़जाक्‍खुआङ् इङ्‌गाॽनु लाङ्‌मे़घेःक्‍लो, थेआङ्‌भे़ल्‍ले़ खे़ङ्‌हाॽग सुम्‍बोधासाबा मे़जोःक्‍लो॥

५ खे़ङ्‌हाॽ हे़क्‍के के़नाःम्‍बा काक्‍ले़ फःगे़लॽबा तेत् मे़जाक्‍खुॽरो॥ हे़क्‍क्‍याङ् खुनिॽ मिङ्‌ङिन् हिङ्‌मन्‍ले़न् साप्‍पन्‍नोलाम् आप्‍फाल्‍ले़आङ् मे़दुःक्‍कान्‍लो, कर पानुदिङ् आम्‍बा नु कुमाङ्‌लाइङ्‌बाहाॽरे़ खुनिॽ तगि खे़ङ्‌हाॽ ते़न्‍दिङ् चोगुङ्‌सिङ्‌लो॥

६ सेसेमाङ्‌ङिल्‍ले़ सेसेहुप्‍लक्‍हाॽ मे़त्तुसिबा पाःन्‍निन् नुःरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ॥’”

फिलादेल्‍फियाबा सेसेहुप्‍लक्‍किल्‍ले़ कुलागि इङ्‌घङ्

७ “हे़क्‍क्‍याङ् फिलादेल्‍फियाबा सेसेहुप्‍लक्‍कोबा माङ्‌लाइङ्‌बान् कन् इङ्‌घङ्‌ङिन् साप्‍ते़ॽओ॥ कन् इङ्‌घङ्‌ङिन् सेसे नु से़क्‍खाबा हे़क्‍क्‍याङ् दाउद हाङ्‌ङिल्‍ले़ कुदिमिक् के़गप्‍पे़ल्‍ले़ पाःत्तुबारो॥ खुने़ॽ हन्‍दुबान् हाःत्‍ले़आङ् सुप्‍मा मे़सुक्‍तुन्, हे़क्‍क्‍याङ् खुने़ॽ सुबुबान् हाःत्‍ले़आङ् हम्‍मा मे़सुक्‍तुन्‍लो॥

८ “‘खे़ने़ॽ के़याःम्‍बक्‍हाॽ इङ्‌गाॽ निसुङ्‌ङाङ् वाॽआरो॥ के़दगि इङ्‌गाॽ हन्‍दुङ्‌ङाङ् के़बप्‍पा लाम्‍धेःप्‍पे़न् आत्तिन्‍हाॽरे़आङ् सुप्‍मा मे़न्‍छुक्‍तुन्‍लो॥ खे़ने़ॽग मिसाक्‍लक् के़धुम्‍साङ् इङ्‌गाॽ आनिसाम्‍मिन् के़नाःत्तुआङ् के़वाॽ हे़क्‍क्‍याङ् इङ्‌गाॽओ नसाःन्‍साबा के़बोःक्‍खे़आङ् के़वाॽरो॥

९ कुभारे़ आनिगे यहुदिसिगे़ मे़लॽ कर खे़ङ्‌हाॽ मे़ःन्‍छिरो, खे़ङ्‌हाॽग माफे़न्‍साम्‍मिल्‍ले़ कुमना इङ्‌ले़क् के़बाःप्‍पासिरो॥ खे़प्‍से़ॽओ, खे़ङ्‌हाॽ के़लाङ्‌जक्‍पो मे़नःम्‍सिङ्‌ङाङ् मे़दार चोगुङ्‌सिङ्‌ङाङ् खे़ङ्‌हाॽरे़ खे़ने़ॽए लुङ्‌माॽ तुक्‍ने़ॽ के़लॽबान् कुसिङ् मे़निःत्तुॽरो॥

१० खे़ने़ॽ निङ्‌घुम् के़दुमुल्‍ले़ निङ्‌वाॽ हाङ्‌गे़म्‍सिङ्‌ङे़ॽओ फाॽआङ् इङ्‌गाॽ पिने़बा इङ्‌जाङ्‌ङिन् ते़न्‍दिङ् के़जोगुबाल्‍ले़ चोगुल्‍ले़ खे़ने़ॽग इक्‍सादिङ् खाम्‍बेःक्‍मो के़दाबा इनोगे़न् पयम् यम्‍बा तुक्‍खेलाम् इङ्‌गाॽ ताङ्‌से़ःप्‍ने़ॽरो॥ खे़ङ्‌ग इक्‍सादिङ् खाम्‍बेःक्‍मो के़वाॽबा काक् मनाहाॽरे़ खुनिॽ नसाःन्‍निन् साॽसे़ तार पत्‍लो॥

११ इङ्‌गाॽ हाराए युआर पत्‍तारो॥ हे़क्‍केःल्‍ले़ खे़ने़ॽ के़नाःन्‍दुआङ् खोमा के़बोङ्‌बा थुम्‍घोन् आत्तिन्‍हाॽरे़आङ् के़मे़न्‍नाप्‍ने़न्‍ल फाॽआङ् खे़ने़ॽ के़गत्तुबा पाःन्‍हाॽ नुःरिक्‍काङ् ताङ्‌सेःप्‍ते़ कत्ते़ॽओ॥

१२ के़नाःम्‍बाङ्‌ग आनिङ्‌वाॽफुमाङ्‌ङिल्‍ले़ कुहिम्‍मो इङ्‌गाॽ सित्‍लाङ् चोगुङ्‌लो॥ खुने़ॽ खे़प्‍मोलाम् आप्‍फाल्‍ले़आङ् मे़जत्‍छिङ्‌ङिन्‍लो॥ आनिङ्‌वाॽफुमाङ्‌ङिल्‍ले़ कुमिङ्‌ङिन् खे़ल्‍लो इङ्‌गाॽ साप्‍तुङ्, हे़क्‍क्‍याङ् खे़ल्‍लो इङ्‌गाॽ कुसङ् आमिङ्‌ङिन्‍नाङ् साप्‍तुङ्‌लो॥ हे़क्‍क्‍याङ् आनिङ्‌वाॽफुमाङ्‌ङिल्‍ले़ कुसेसे ये़क्‌यक् कुसङ् यरुसले़मिल्‍ले़ कुमिङ्‌ङिन्‍नाङ् खे़ल्‍लो साप्‍तुङ्‌लो॥ खे़ङ्‌ग आनिङ्‌वाॽफुमाङ्‌ङिल्‍ले़ साङ्‌ग्राम्‍पेदाङ्‌लाम् पाङ्‌घुयुसुॽ॥

१३ सेसेमाङ्‌ङिल्‍ले़ सेसेहुप्‍लक्‍हाॽ मे़त्तुसिबा पाःन्‍निन् नुरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!’”

लाओदिकियाबा सेसेहुप्‍लक्‍किल्‍ले़ कुलागि इङ्‌घङ्

१४ “लाओदिकियास्‍मा सेसेहुप्‍लक्‍कोबा माङ्‌लाइङ्‌बान् कन् इङ्‌घङ्‌ङिन् साप्‍ते़ॽओ॥ कन् इङ्‌घङ्‌ङिन् आमे़न् मे़प्‍मनाबा, नसाःन्‍साबा नु से़क्‍खाबा तोःन्‍दि, हे़क्‍क्‍याङ् निङ्‌वाॽफुमाङ्‌ङिल्‍ले़ ने़स्‍सुबा नावागे़न् चइःत्तो हाङ्‌गे़जोःक्‍पाल्‍ले़ पाःत्तुबारो–

१५ ‘खे़ने़ॽ के़जोगुबा याःम्‍बक्‍किन् इङ्‌गाॽ निसुङ्‌लो॥ खे़ने़ॽग के़न्‍छे़ःम्‍ने़न्‍नाङ्, के़ङ्‌गोने़न्‍नाङ्॥ खे़ने़ॽग के़गोःबा मे़ःङ्‌ग्र के़से़ःम्‍बा के़बोःक्‍खे़ल्‍ले़ नुरे़बामे़न्!

१६ खे़ने़ॽग के़न्‍छे़ःम्‍ने़न्‍नाङ्, के़ङ्‌गोःने़न्‍नाङ् कर मक्‍कोगोरक् के़लॽबाल्‍ले़ चोगुल्‍ले़ इङ्‌गाॽ लाःक्‍कात् अने़ लःत्‍ने़ॽरो॥

१७ खे़ने़ॽग, इङ्‌गाॽ याङ्‌साकुन्‍धेसाबाआ, इङ्‌गाॽ थेआङ् चाहाबा मे़जोःक्‍कान् लॽरिक् निङ्‌वाॽ के़इःत्तुॽ, कर निङ्‌वाॽफुमाङ्‌ङिल्‍ले़ कुनिमाओ खे़ने़ॽ आक्‍खे़न् कुबाङ् के़बेःक्‍पा, लुङ्‌माॽ के़दुक्‍पा, याङ्‌गे़साॽबा, मिक्‍फःम्‍बा नु ले़क्‍चाबे़धिःक् के़जोक् फाॽआङ् निङ्‌वाॽ के़ङ्‌घोसुन्‍लो॥

१८ हे़क्‍केःल्‍ले़ खे़ने़ॽ याङ्‌साकुन्‍धेसाबा पोङ्‌मा के़सुक्‍ल फाॽआङ् मिओ योःम्‍मनाबा इसेःङ्‌बा साम्‍म्‍याङ्‌ङिन् इङ्‌गाॽओलाम् इङे़ॽओ लॽरिक् सुजा पिने़, ले़क्‍चाबे़धिःक्‍पा के़धक्‍किन् ते़प्‍ते़ॽआङ् नुःम्‍मा मे़बोङ्‌ने़न्‍ल फाॽआङ् फगे़लॽबा तेःत्‍तिन् इङे़ॽओ, हे़क्‍क्‍याङ् निमा के़सुक्‍पा पोङ्‌मा फाॽआङ् मिक् सिदाॽइन् इङे़ॽओ॥

१९ इङ्‌गाॽ लुङ्‌माॽ तुक्‍तुङ्‌सिङ्‌बाहाॽ फे़ःक्‍तुङ्‌सिङ्‌ङाङ् तोःन्‍दुङ्‌सिङ्‌लो॥ हे़क्‍केःल्‍ले़ खिनिॽ नुबा याःम्‍बक् चोःक्‍माओ सिक्‍के़सम्‍बा पोःक्‍खे़म्‍मे़ॽओ॥ खिनिॽ लायोलाम् हिन्‍दे़म्‍मे़ॽओ॥

२० खे़प्‍से़ॽओ! इङ्‌गाॽ लाम्‍धेःप्‍पो ये़प्‍पाआङ् खक्‍खक् मे़त्तुङ्॥ आइक्‍लान् खे़प्‍सुआङ् लाम्‍धेःप्‍पे़न् हन्‍नाॽ पिआने़ फाॽग्र, इङ्‌गाॽ हिम्‍सिगाङ् लाःत्ताआङ् खे़न्‍नु सोरिक् चा चासुगे़ॽरो॥

२१ नसाःन्‍नो के़नाःम्‍बान् पानुदिङ् आम्‍बानु कुहाङ्‌युक्‍नाओ इङ्‌गाॽ नाःन्‍दुङ्‌ङाङ् युङ्‌मा खोसुङ्‌बा कुइसिःक् इङ्‌गाॽनु आहाङ्‌युक्‍नाओ युङ्‌मा युक् पिरुङ्‌लो॥

२२ सेसेमाङ्‌ङिल्‍ले़ सेसेहुप्‍लक्‍हाॽ मे़त्तुसिबा पाःन्‍निन् नुरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!’”

साङ्‌ग्राम्‍पेदाङ्‌बा हाङ्‌युक्‍नाःल्‍ले़न् सुफो

४

कन् एगाङ् इङ्‌गाॽ साङ्‌ग्राम्‍पेदाङ्‌ङो लाम्‍धेःप्‍पे़न् हल्‍ले़क् हरे़आङ् पत्‍छे़बा निसुङ्‌लो॥ हे़क्‍क्‍याङ् तगि खे़प्‍सुङ्‌बा थुत्‍थुरिःप्‍पाल्‍ले़ कुइक्‍ला कुइसिःक् याम्‍मो अक्‍खेलॽरिक् इङ्‌गाॽनु पारे़रो, “कत्‍थो थाङे़ॽओ, आल्‍ल इङ्‌गाॽ ताःन्‍दि के़बोङ्‌बा पाःन्‍हाॽ ओःन्‍धाक्‍ने़ॽरो॥”

२ खिमो सेसेमाङ्‌ङिल्‍ले़ इङ्‌गाॽ थुक्‍ताङ्, हे़क्‍क्‍याङ् इङ्‌गाॽ आदगाङ् साङ्‌ग्राम्‍पेदाङ्‌ङोबा हाङ्‌युक्‍नाओ के़युङ्‌बाधिक् निसुङ्,

३ खे़प्‍मो के़युङ्‌बाल्‍ले़ कुनाराःङ्‌ग के़ओःप्‍पा माङ्‌लुङ् नु कुहे़ःत्‍लुङ्, इमे़ल्‍लुङ्‌बा लुङ् कुइसिःक् ओःत्ते़रो॥ हे़क्‍क्‍याङ् हाङ्‌युक्‍नाःल्‍ले़ कुघिरि लुङ्‌सेःक्‍कुम् माङ्‌लुङ् हे़क्‍के के़ले़क्‍पा नाम्‍धिङ्‌गो पत्‍छे़॥

४ हाङ्‌युक्‍नाःल्‍ले़ कुघिरि ने़त्–लि (२४) वेॽ हाङ्‌युक्‍नाहाॽ मे़युङे़ हे़क्‍क्‍याङ् खे़प्‍मो फगे़लॽबा तेत् के़जाङ्‌बा साम्‍म्‍याङ् तिचः के़घुःङ्‌बा ने़त्-लि तुम्‍लाम्‍लोबाहाॽ मे़युङे़रो॥

५ हे़क्‍क्‍याङ् हाङ्‌युक्‍नालाम् साःम्‍भे ले़क्‍ते़ हे़क्‍क्‍याङ् खे़प्‍मोलाम् खे़रे़ङ्‌घुरुङ् लॽरिक् ताङ्‌साङ् के़लोङ्‌बा इक्‍लाहाॽ लःन्‍दे़रो॥ खे़प्‍मो हाङ्‌युक्‍नाःल्‍ले़ कुदगाङ् नुसि सेमिहाॽa मे़दिरे़र मे़युङे़॥ खे़ङ्‌हाॽग निङ्‌वाॽफुमाङ्‌ङिल्‍ले़ नुसि कुसेसेमाङ्‌सिरो॥

६ हाङ्‌युक्‍नाःल्‍ले़ कुदगाङ् सिसा हे़क्‍तङ्‌बा वहःङ् ने़स्‍से़रो॥ खे़ङ्‌ग माङ्‌लुङ् हे़क्‍के से़ल्‍ले़ङ् के़ले़क्‍पा चोगे़॥ हे़क्‍क्‍याङ् कुलुम्‍मो, हाङ्‌युक्‍नाःल्‍ले़ कुघिरि, एगाङ् तगाङ् काक् पिसाङ् मिक् इस्‍सेःङ् के़बप्‍पा लिसि कुहिङ्‌वे़त् पाथुङ्‌साहाॽ मे़ये़बे़रो॥

७ थिक्‍सिगेक्‍पा कुहिङ्‌वे़त् पाथुङ्‌साःङ्‌ग थिरिङ्‌बान् हे़क्‍के लॽरे़॥ निसिगेःक्‍पे़न् पित् हे़क्‍के लॽरे़॥ सुम्‍सिगेक्‍पाल्‍ले़ कुनारान् मे़न्‍छाम् याप्‍मि नारा हे़क्‍के लॽरे़॥ हे़क्‍क्‍याङ् लिसिगेक्‍पाङ्‌ग के़बे़बार के़बप्‍पा मुया हे़क्‍तङ्‌बा चोगे़रो॥

८ खे़न् लिसि कुहिङ्‌वे़त् पाथुङ्‌साहाॽरे़ खुनिॽ नासिङ्‌गे़न् थक्‍को तुक्‍सि लाप्‍हाॽ मे़बत्‍छे़, हे़क्‍क्‍याङ् खुनिॽ नासिङ्‌गे़न् थक्‍किन् नु लाप्‍पिल्‍ले़ कुधिम् काक् पिसाङ् मिक् इस्‍सेःङ् पत्‍छे़रो॥ खे़ङ्‌हाॽ से़न्‍दिक् ले़न्‍दिक् चक्‍मे़ल्‍लॽए अक्‍खे मे़बाःत्तुर साम्‍मे़लोःॽ, “मुक्‍साम्‍दाङ्‌बा निङ्‌वाॽफुमाङ्‌ङिन् सेसे, सेसे, सेसेबा चोक्‍लो॥ खुने़ॽ उनाहुरिओ वये़, आल्‍लोआङ् वाॽ, हे़क्‍क्‍याङ् ताःन्‍दिआङ् तारो॥”

९ खे़न् लिसि कुहिङ्‌वे़त् पाथुङ्‌साहाॽरे़ सदादिङ् नु सदादिङ् के़वाॽबाआङ् हाङ्‌युक्‍नाओ के़युङ्‌बान् मिमिदिङ्, मिङ्‌सो इङ्‌धाङ्, नु नोगे़न्‌रे़न् साम्‍लोन् साम्‍मे़मे़त्तुल्‍ले़

१० खे़न् ने़त्-लि (२४) तुम्‍लाम्‍लोबाहाॽरे़ साम्‍बोन् मे़भन्‍छिङ्‌ल सदादिङ् नु सदादिङ् के़वाॽबाआङ् हाङ्‌युक्‍नाओ के़युङ्‌बान् सेवा मे़जोगुॽरो॥ खे़ङ्‌हाॽरे़ खुनिॽ तिचःन् हाङ्‌युक्‍नाःल्‍ले़ कुदगाङ् मे़ने़स्‍सुर अक्‍खे मे़बाःत्तुॽरो,

११ “खे़ने़ॽग आनिगे दाङ्‌बा नु निङ्‌वाॽफुमाङ्‌ने़ॽरो॥

खे़ने़ॽग मिमिदिङ् नु मिङ्‌सो इङ्‌धाङ्

हे़क्‍क्‍याङ् मुक्‍साम्‌रे़न् नारा फोसुम्‍बे़बा आनिगे सेवागे़न् साम्‍लोन् ताःक्‍मा सुम्‍बोधासाबा के़जोःक्‍लो,

थेआङ्‌भे़ल्‍ले़ खे़ने़ॽग काक् पाःन्‍हाॽ नावागे़न् चइःत् के़जोगु, हे़क्‍क्‍याङ् सिक्‍कुम्‍दिङ् के़निङ्‌वाॽलाम् खे़ङ्‌हाॽ मे़बोःक्‍खे, हे़क्‍क्‍याङ् हिङ्‌मन् के़बिरुसिआङ् वाॽरो॥”

a 

४:५ नुसि सेमिहाॽ– सेसेमाङ्‌ङिन् ओसेःन्‍धाक्‍मा मिक्‍सेन्॥

साप्‍कित्तिन् नु मे़ल्‍लुक्‍सान्

५

हे़क्‍क्‍याङ् इङ्‌गाॽ हाङ्‌युक्‍नाओ के़युङ्‌बाल्‍ले़ कुजुप्‍साङ् हुक्‍को एगाङ् तगाङ् साप्‍ते़आङ् के़बप्‍पा साप्‍कित्तिन् कत्तुबा निसुङ्॥ खे़न् साप्‍कित्तिन् मे़सुबुआङ् नुसि एःप्‍साप्‍हाॽ मे़युक्‍तुआङ् पत्‍छे़रो॥

२ हे़क्‍क्‍याङ् खे़प्‍मो मुक्‍साम्‍साबा माङ्‌लाइङ्‌बान् यम्‍बा इक्‍लाओ अक्‍खेलॽरिक् पारे़बा इङ्‌गाॽ निसुङ्, “कन् एःप्‍साप्‍हाॽ अङ्‌मा के़सुक्‍पा नु साप्‍कित्तिन् फाःङ्‌मा के़सुक्‍पा हात् वाॽबे?”

३ कर साङ्‌ग्राम्‍पेदाङ्‌ङो, इक्‍सादिङ् खाम्‍बेःक्‍मो, हे़क्‍क्‍याङ् इक्‍सादिङ् खाम्‍बेक् सिगाङ्‌ङाङ् खे़न् साप्‍कित्तिन् के़भाःङ्‌बाआङ् सिगाङ् ओमे़प्‍मा के़सुक्‍पा आत्‍तिन्‍नाङ् होःप्‍ते़रो॥

४ हे़क्‍केःल्‍ले़ इङ्‌गाॽ साॽरिक् हाबाङ्‌लो, थेआङ्‌भे़ल्‍ले़ खे़न् साप्‍कित्तिन् के़भाःङ्‌बाआङ् सिगाङ्‌बा पाःन्‍निन् निःप्‍मा के़सुक्‍पा सुम्‍बोधासाबा आत्‍तिन्‍नाङ् खोमा सुक्‍मे़दे़त्ते़न्‍लो॥

५ हे़क्‍क्‍याङ् तुम्‍लाम्‍लोबाधिक्‍ले़ इङ्‌गाॽ मे़त्ताङ्, “मे़हाबे़ने़ॽओ! ओमे़त्ते़ॽ, यहुदा सुवाङ्‌बा थिरिङ्‌बा दाउद हाङ्‌ङिल्‍ले़ कुमुॽइदाङ्‌साःल्‍ले़ कन् नुसि एःप्‍साप्‍हाॽ अङ्‌मा हे़क्‍क्‍याङ् साप्‍कित्तिन् फाःङ्‌मा सुक्‍तुॽरो॥”

६ हे़क्‍क्‍याङ् इङ्‌गाॽ हाङ्‌युक्‍नाःल्‍ले़ कुबेसाङ्, लिसि कुहिङ्‌वे़त् पाथुङ्‌साहाॽ नु तुम्‍लाम्‍लोबाहाॽरे़ खुनिॽ लुम्‍मो, मे़ल्‍लुक्‍साःन्a ये़बे़बा निसुङ्॥ खे़न् सिदुङ्‌जभा चोःक्‍मनाबा कुइसिःक् चोगे़रो॥ खे़ल्‍ले़ नुसि कुदाङ्‌हाॽ युङे़ हे़क्‍क्‍याङ् नुसि कुमिक्‍हाॽ मे़बत्‍छे़रो॥ खे़ङ्‌हाॽग निङ्‌वाॽफुमाङ्‌ङिल्‍ले़ इक्‍सादिङ् खाम्‍बेःक्‍मो काक् पिसाङ् पाङ्‌घुसिबा नुसि कुसेसेमाङ्‌सिरो॥

७ हे़क्‍क्‍याङ् मे़ल्‍लुक्‍सान् त्‍ये़आङ् हाङ्‌युक्‍नाओ के़युङ्‌बाल्‍ले़ कुजुप्‍साङ् हुक्‍कोलाम् खे़न् साप्‍कित्तिन् याङ्‌सिङ्॥

८ खे़न् साप्‍कित्तिन् याङ्‌सिङ्‌ङिल्‍ले़ लिसि कुहिङ्‌वे़त् पाथुङ्‌साहाॽ नु ने़त्–लि (२४) तुम्‍लाम्‍लोबाहाॽ मे़ल्‍लुक्‍साःल्‍ले़ कुदगि साम्‍बोन् मे़भन्‍छिङ्॥ खे़न् के़रे़क्‍ले़ खुनिॽ हुक्‍को साराङ्‌गि हे़क्‍तङ्‌बा मुक्‍ला नु साङ्‌सिङ्‌रे़ के़दिम्‍बा साम्‍म्‍याङ् खोर्याहाॽ मे़गत्तु॥ खे़न् साङ्‌सिङ्‌ङिङ्‌ग निङ्‌वाॽफुमाङ्‌ङिल्‍ले़ सेसे कुयाप्‍मिहाॽरे़ खुनिॽ तुवारो॥

९ हे़क्‍क्‍याङ् खे़ङ्‌हाॽरे़ अक्‍खेलॽरिक् कुसङ् साम्‍लोधिक् साम्‍मे़मे़त्तुरो,

“खे़ने़ॽग साप्‍कित्तिन् पङ्‌माआङ् खे़प्‍मो के़बप्‍पा कुएःप्‍साप्‍हाॽ अङ्‌मा सुम्‍बोधासाबा के़जोःक्‍लो,

थेआङ्‌भे़ल्‍ले़ खे़ने़ॽग के़म्‍से़रे़ हे़क्‍क्‍याङ् निङ्‌वाॽफुमाङ्‌ङिल्‍ले़ कुलागि के़रे़क् मे़न्‍छाम् सुवाङ्‌हाॽ, के़रे़क् पाःन्‍दाङ्‌हाॽ, हे़क्‍क्‍याङ् के़रे़क् लाजेहाॽलाम् मनाहाॽ खे़ने़ॽ के़माक्‍खिॽइल्‍ले़ के़धे़ॽरुसिरो,

१० हे़क्‍क्‍याङ् खे़ङ्‌हाॽ आनिॽ निङ्‌वाॽफुमाङ्‌ङिल्‍ले़ लत्‍छा कुहाङ्‌जुम्‍मो कुसेवा के़जोःक्‍पा निङ्‌वाॽफुसाम्‍बा के़जोगुसि,

हे़क्‍क्‍याङ् खे़ङ्‌हाॽरे़ इक्‍सादिङ् खाम्‍बेःक्‍मो हाङ् मे़जोगुॽरो॥”

११ हे़क्‍क्‍याङ् इङ्‌गाॽ यरिक् माङ्‌लाइङ्‌बाहाॽरे़ खुनिॽ इक्‍लान् खे़प्‍सुङ्‌ङाङ् ओमे़त्‍तुङ्‌सिङ्‌ङिल्‍ले़ खे़प्‍मो हाङ्‌युक्‍नान् नु कुहिङ्‌वे़त् पाथुङ्‌साहाॽ हे़क्‍क्‍याङ् तुम्‍लाम्‍लोबाहाॽरे़ खुनिॽ खिरि आत्तात्तान्‍ने यरिक् माङ्‌लाइङ्‌बाहाॽ मे़ये़बे़बा निसुङ्॥

१२ खे़ङ्‌हाॽ यम्‍बा इक्‍लाओ अक्‍खेलॽरिक् साम्‍मे़लोरे़रो,

“खे़न् मे़से़रुबा मे़ल्‍लुक्‍साःन्, मुक्‍साम् नु याङ्‌साकुन्‍धे, सिक्‍कुम्‍दिङ् निङ्‌वाॽ नु थुम्, मिङ्‌सो इङ्‌धाङ्, मिमिदिङ्, नु नारा फोःमा सुम्‍बोधासाबा चोक्‍लो!”

१३ हे़क्‍क्‍याङ् इङ्‌गाॽ साङ्‌ग्राम्‍पेदाङ्‌बा, इक्‍सादिङ् खाम्‍बेःक्‍मोबा नु इक्‍सादिङ् खाम्‍बेक् सिगाङ्‌बा, हे़क्‍क्‍याङ् वरःङ्‌ङोबा के़रे़क् पाथुङ्‌साहाॽ अक्‍खेलॽरिक् साम्‍मे़लोरे़बा खे़प्‍सुङ्‌लो,

“हाङ्‌युक्‍नाओ के़युङ्‌बान् नु मे़ल्‍लुक्‍साःल्‍ले़ कुनारा फोमान्,

मिङ्‌सो इङ्‌धाङ्, मिमिदिङ् नु मुक्‍साम् सदादिङ् सदादिङ् पोङ्‌लरो!”

१४ हे़क्‍क्‍याङ् लिसि कुहिङ्‌वे़त् पाथुङ्‌साहाॽरे़ “आमे़न्” मे़बाःत्तु, हे़क्‍क्‍याङ् तुम्‍लाम्‍लोबाहाॽरे़ साम्‍बोन् मे़भन्‍छिङ्‌ङाङ् निङ्‌वाॽफुमाङ्‌ङिन् नु मे़ल्‍लुक्‍सान् सेवा मे़जोगुसिरो॥

a 

५:६ मे़ल्‍लुक्‍साःन्– ये़सुरे़ लत्‍छा कुमिङ्॥ ये़सुन् मे़से़रुआङ् वये़बा मे़ल्‍लुक्‍सान् हे़क्‍के थाःम्‍सिङ्, थेआङ्‌भे़ल्‍ले़ खुने़ॽ नसान् के़जोःक्‍पा के़रे़क् मनाहाॽ से़ःप्‍मासि फाॽआङ् ये़सुन् सिदुङ्‌जभा पोःक्‍खे़॥ मे़ल्‍लुक्‍साःल्‍ले़ नुसि कुदाङ्‌हाॽरे़ पयम् यम्‍बा कुमुक्‍साम्‍मिन् मिक्‍सेन् आबि॥ खुने़ॽ नुसि कुमिक्‍हाॽरे़ के़रे़क् पाःन्‍हाॽ खुने़ॽ निःसुबा पाःन्‍निन् मिक्‍सेन् आबि॥

थिक्‍सिगेक्‍पा एःप्‍साप्– थङ् के़नाःम्‍बा

६

हे़क्‍क्‍याङ् इङ्‌गाॽ मे़ल्‍लुक्‍साःल्‍ले़ नुसि एःप्‍साप्‍पो थिक्‍सिगेक्‍पा एःप्‍साप्‍पिन् फाःक्‍खुबा निसुङ्, हे़क्‍क्‍याङ् लिसि कुहिङ्‌वे़त् पाथुङ्‌साहाॽओ थिक्‍सिगेक्‍पाल्‍ले़ ताङ्‌साक्‍पे़न् के़लोङ्‌बा इक्‍लाओ “फे़रे़ॽ” पाःत्तुबा खे़प्‍सुङ्॥

२ हे़क्‍क्‍याङ् फदाङ्‌बा अन्‍धिक् निसुङ्॥ खे़न् अन् के़युक्‍पाल्‍ले़ कुहुक्‍को लत्‍छा लिधिक् कत्तु, हे़क्‍क्‍याङ् खे़न् तिचःधिक् मे़बिरुआङ् थङ् के़नाःम्‍बा कुइसिःक् काक् नाःम्‍मासि फाॽआङ् खुने़ॽ थासिङ्‌लो॥

निसिगेक्‍पा एःप्‍साप्– इक्‍साओ थङ्

३ हे़क्‍क्‍याङ् मे़ल्‍लुक्‍साःल्‍ले़ निसिगेक्‍पा एःप्‍साप्‍पिन् फाःक्‍खुल्‍ले़ निसिगेक्‍पा कुहिङ्‌वे़त् पाथुङ्‌साःल्‍ले़ “फे़रे़ॽ” पाःत्तुबा खे़प्‍सुङ्॥

४ हे़क्‍क्‍याङ् हे़ःत्ताङ्‌बा वेॽस्‍मा अन्‍धिक् लःन्‍दे़ फे़रे़ हे़क्‍क्‍याङ् मे़न्‍छाम् याप्‍मिहाॽ मे़से़त्‍छिङ्‌ल फाॽआङ् अन् के़युक्‍पे़न् इक्‍सादिङ् खाम्‍बेःक्‍मोलाम् सनारुङ्‌ङिन् खे़प्‍मादेमा मुक्‍साम् मे़बिरु॥ हे़क्‍क्‍याङ् यम्‍बा ताभेधिक्‍काङ् खे़न् मे़बिरु॥

सुम्‍सिगेक्‍पा एःप्‍साप्– इक्‍साओबा साक्

५ हे़क्‍क्‍याङ् मे़ल्‍लुक्‍साःल्‍ले़ सुम्‍सिगेक्‍पा एःप्‍साप्‍पिन् फाःक्‍खुल्‍ले़ सुम्‍सिगेक्‍पा पाथुङ्‌साःल्‍ले़ “फे़रे़ॽ” पाःत्तुबा खे़प्‍सुङ्॥ हे़क्‍क्‍याङ् माक्‍ताङ्‌बा अन्‍धिक् निसुङ्, हे़क्‍क्‍याङ् खे़न् अन् के़युक्‍पाल्‍ले़ कुहुक्‍को ते़म्‍दुरिधिक् कत्तु॥

६ हे़क्‍क्‍याङ् खे़प्‍मो लिसि कुहिङ्‌वे़त् पाथुङ्‌साहाॽओलाम् अक्‍खे के़लॽबा इक्‍लाधिक् खे़प्‍सुङ्, “थिक्‌ये़न्‍बा नाम्‌याक् किलो थिक् मासि हे़क्‍क्‍याङ् थिक्‌ये़न्‍बा नाम्‌याक् किलो सुम्‍सि हःक्‍सिः पोङ्‌लो॥ कर जैतुन निःङ्‌गेःन् नु चे़ल्‍ले़क्‍सेॽ थिन् फे़त्‍मे़लाःन्‍दे़ने़ॽओ॥”

लिसिगेक्‍पा एःप्‍साप्– इक्‍सादिङ् खाम्‍बेःक्‍मोबा सिमे़न्

७ हे़क्‍क्‍याङ् मे़ल्‍लुक्‍साःल्‍ले़ लिसिगेक्‍पा एःप्‍साप्‍पिन् फाःक्‍खुल्‍ले़ लिसिगेक्‍पा कुहिङ्‌वे़त् पाथुङ्‌साःल्‍ले़ “फे़रे़ॽ” पाःत्तुबा खे़प्‍सुङ्॥

८ हे़क्‍क्‍याङ् इङ्‌गाॽ अम्‍दाङ्‌बा अन्‍निन् खे़प्‍मो निसुङ्‌लो॥ खे़न् अन् के़युक्‍पाल्‍ले़ कुमिङ्‌ग “सिमे़न्” वये़॥ हे़क्‍क्‍याङ् खे़मायङ्‌सङ्‌ङोबा के़सिःबाहाॽरे़ खुने़ॽ मे़दिम्‍दुरो॥ इक्‍सादिङ् खाम्‍बेःक्‍मोबा कुलक् लिसिओ कुलक् थिक् मे़न्‍छाम् याप्‍मिहाॽ थङ्, साक्, तुक्‍मा नु ताम्‍भुङ् थक्‍साहाॽलाम् से़प्‍मासि फाॽआङ् खे़ङ्‌हाॽ युक् मे़बिरुसिरो॥

ङासिगेक्‍पा एःप्‍साप्– रुमेहाॽरे़ मे़जोगुबा पेलि

९ हे़क्‍क्‍याङ् मे़ल्‍लुक्‍साःल्‍ले़ ङासिगेक्‍पा एःप्‍साप्‍पिन् फाःक्‍खुल्‍ले़ निङ्‌वाॽफु पाःन्‍जाक्‍किन् नु ये़सुरे़ कुयाःम्‍बेओ मे़बाःत्तुबा पाःन्‍नो नसाःन्‍साबा मे़जोगे़बाल्‍ले़ चोगुल्‍ले़ मे़से़रुसिबा मे़न्‍छाम् याप्‍मिहाॽरे़ खुनिॽ याम्‍साम्‍हाॽ इङ्‌गाॽ ले़त्‍ति तोःम्‍मादे़न्‍निल्‍ले़ कुसिगाङ् निसुङ्‌सिङ्‌लो॥

१० खे़ङ्‌हाॽ अक्‍खेलॽरिक् यम्‍बा इक्‍लाओ मे़अःक्‍ते़, “सेसे नु से़क्‍खाबा मुक्‍साम्‍दाङ्‌बाए, खे़ने़ॽ याप्‍मि के़से़प्‍पा इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽ आप्‍फाल्‍ले़ खासे़न् के़लोःन्‍दुसिआङ् खुम्‍दिङ् के़बिरुसिबाबे?”

११ खे़ङ्‌हाॽ काक् फदाङ्‌बा तेत् मे़बिरुसि॥ हे़क्‍क्‍याङ् खे़ङ्‌हाॽ हे़क्‍केए से़प्‍मा के़बोङ्‌बा वेॽ सेवारोबाहाॽ हे़क्‍क्‍याङ् फुॽनुसाॽ ने़ॽनुसाॽहाॽ मे़न्‍छे़त्‍छिङ्‌ङे थारिक् हाङ्‌घे़म्‍मे़ॽ फाॽआङ् मे़मे़त्तुसिरो॥

तुक्‍सिगेक्‍पा एःप्‍साप्– सिमिक्‍लुङ्‌ङो मुदोःङ् खादोःङ्

१२ आल्‍ल मे़ल्‍लुक्‍साःल्‍ले़ तुक्‍सिगेक्‍पा एःप्‍साप्‍पिन् फाःक्‍खुबा निसुङ्॥ हे़क्‍क्‍याङ् पयम् यम्‍बा लुप्‍लि थाङे़, नाम्‍मिन्‍नाङ् माक्‍थक्‍ते़आङ् माक्‍ताङ्‌बा पोःक्‍खे़, लाबान्‍नाङ् माक्‍खिॽ कुइसिःक् हे़ःत्ताङ्‌बा पोःक्‍खे़ पे,

१३ हे़क्‍क्‍याङ् पःत्‍छेॽबुङ्‌मान् सुरित्‍माल्‍ले़ साॽरिक् वाःन्‍दुल्‍ले़ मे़न्‍दुम्‍मनाबा पःत्‍छेॽहाॽ मक्‍थाबा कुइसिःक् यरिक् खेःम्‍सिक्‍पाहाॽ इक्‍सादिङ् खाम्‍बेःक्‍मो ताङ्‌साक्‍पोलाम् मक्‍मे़ध्‍ये़रो॥

१४ हे़क्‍क्‍याङ् ताङ्‌साक्‍पे़न्‍नाङ् साप्‍कित्तिन् कुइसिःक् कित्‍छिङ्‌ङाङ् चत्‍छिङ् पेरो॥ काक् कोःक्‍मा फाङ्‌जङ्‌हाॽ नु वागप्‍खाम्‍हाॽ मे़घे़त्‍छिङ् मे़बेरो॥

१५ हे़क्‍क्‍याङ् इक्‍सादिङ् खाम्‍बेःक्‍मोबा हाङ्‌हाॽ, हाङ्‌युक्‍पाहाॽ, थक्‍लिहाङ्‌हाॽ, याङ्‌साकुन्‍धेसाबाहाॽ, के़धुम्‍बा मुक्‍के़गुबाहाॽ, हे़क्‍क्‍याङ् काक् योःक्‍पाहाॽ नु चोःक्‌युम्‍भोबाहाॽ के़रे़क् कोःक्‍माओबा फुक्‍कुहाॽ नु याक्‍केःक्‍हाॽओ मे़जिङ्‌सिङ्‌लो॥

१६ खे़ङ्‌हाॽरे़ कोःक्‍माहाॽ नु लुङ्‌हाॽ अक्‍खे मे़मे़त्तुरो, “आनिगे सम्‍दाङ् मक्‍थ्‍ये़ॽआङ् हाङ्‌युक्‍नाओ के़युङ्‌बान् हे़क्‍क्‍याङ् मे़ल्‍लुक्‍साःल्‍ले़ कुसिक्‍के़न्‍लाम्‍बा याप्‍मि आधेःक्‍ते़ॽ आजिक्‍खे़ॽओ!

१७ थेआङ्‌भे़ल्‍ले़ कप्‍मो खुन्‍छिॽ किप्‍मा के़घुबा सिक् पोःक्‍माल्‍ले़न् यम्‍बा ये़न् त्‍ये़आङ् वाॽ॥ हाःत्‍ले़ खे़न् थःप्‍मा सुक्‍तुबे?”

निङ्‌वाॽफुमाङ्‌ङिल्‍ले़ कुएःप्‍साप् के़गप्‍पा मनाहाॽ

७

कन् एगाङ् इङ्‌गाॽ इक्‍सादिङ् खाम्‍बेःक्‍माल्‍ले़ लिसि कुसुक्‍पो के़ये़प्‍पा लिसि माङ्‌लाइङ्‌बाहाॽरे़ खाम्‍बेःक्‍मो, वरःङ्‌ङो, सिङ्‌बुङ्‌हाॽओ सुरित् केजङ् मे़हुने़न्‍ल फाॽआङ् लिसि पिसाङ्‌लाम् सुरित् केजङ्‌ङिन् मे़धेःक्‍तुबा निसुङ्॥

२ हे़क्‍क्‍याङ् आजुनि निङ्‌वाॽफुमाङ्‌ङिल्‍ले़ कुएःप्‍साप् के़बङ्‌बा वेॽस्‍मा माङ्‌लाइङ्‌बाधिक् नाम्‍गे़न् पिसाङ्‌लाम् थाङे़बा निसुङ्॥ खे़ल्‍ले़ खे़न् खाम्‍बेःक्‍मान् नु वरःङ्‌ङिन् फे़त्‍लाःम्‍मा युक् के़घोबा लिसि माङ्‌लाइङ्‌बाहाॽ यम्‍बा इक्‍लाओ मे़त्तुसि,

३ “आनिॽ निङ्‌वाॽफुमाङ्‌ङिल्‍ले़ कुसेवारोबाहाॽरे़ खुनिॽ तोवाबाओ आनिगे एःप्‍साप् मे़न्‌युक्‍के थारिक् खिनिॽ खाम्‍बेःक्‍मान्, वरःङ्‌ङिन्, सिङ्‌बुङ्‌हाॽ थेआङ् फे़त्‍मे़लाःन्‍दे़म्‍मिन्‍ने़ॽओ॥”

४ हे़क्‍क्‍याङ् खुनिॽ तोवाबाओ एःप्‍साप् मे़युक्‍तुसिबाहाॽ मे़निरुसिबा खे़प्‍सुङ्॥ काक् इस्राइलबा सुवाङ्‌हाॽरोलाम् लाङे़न्‍छिङ्‌धिक्‍काङ् हे़न्‍छिङ् लि-लि (१,४४,०००) मे़वये़रो–

५ यहुदा सुवाङ्‌लाम् हे़न्‍छिङ् थिक्-ने़त् (१२,०००),

रुबेन सुवाङ्‌लाम् हे़न्‍छिङ् थिक्-ने़त् (१२,०००),

गाद सुवाङ्‌लाम् हे़न्‍छिङ् थिक्-ने़त् (१२,०००),

६ आसेर सुवाङ्‌लाम् हे़न्‍छिङ् थिक्-ने़त् (१२,०००),

नाप्‍तालि सुवाङ्‌लाम् हे़न्‍छिङ् थिक्-ने़त् (१२,०००),

मनस्‍से सुवाङ्‌लाम् हे़न्‍छिङ् थिक्-ने़त् (१२,०००),

७ सिमियोन सुवाङ्‌लाम् हे़न्‍छिङ् थिक्-ने़त् (१२,०००),

ले़बि सुवाङ्‌लाम् हे़न्‍छिङ् थिक्-ने़त् (१२,०००),

इस्‍साकार सुवाङ्‌लाम् हे़न्‍छिङ् थिक्-ने़त् (१२,०००),

८ जबुलुन सुवाङ्‌लाम् हे़न्‍छिङ् थिक्-ने़त् (१२,०००),

युसुफ सुवाङ्‌लाम् हे़न्‍छिङ् थिक्-ने़त् (१२,०००), हे़क्‍क्‍याङ्

बे़न्‍जामिन सुवाङ्‌लाम् हे़न्‍छिङ् थिक्-ने़त् (१२,०००)॥

काक् मे़न्‍छाम् सुवाङ्‌हाॽरे़ निङ्‌वाॽफुमाङ्‌ङिन् सेवा मे़जोगुॽ

९ कन् एगाङ् खे़प्‍मो आत्तात्तान्‍ने निःप्‍मा सुक्‍मे़न्‍दे़प्‍मना मनाहाॽ, के़रे़क् लाजेॽहाॽ, के़रे़क् मे़न्‍छाम् सुवाङ्‌हाॽ, हे़क्‍क्‍याङ् के़रे़क् पाःन्‍दाङ्‌हाॽलाम्, हाङ्‌युक्‍नान् नु मे़ल्‍लुक्‍साःल्‍ले़ कुदगि कब्रिङ् मे़ये़बे़बा निसुङ्‌सिङ्॥ खे़ङ्‌हाॽरे़ फदाङ्‌बा तेत् मे़जाक्‍खुआङ् खुनिॽ हुक्‍को खे़बक्‍सिङ्‌ङिल्‍ले़ कुबोराक्‍हाॽ मे़बक्‍खुआङ् मे़ये़बे़॥

१० खे़ङ्‌हाॽ यम्‍बा इक्‍लाओ अक्‍खेलॽरिक् मे़अःक्‍ते़, “हाङ्‌युक्‍नाओ के़युङ्‌बा आनिॽ निङ्‌वाॽफुमाङ्‌ङिन् नु मे़ल्‍लुक्‍साःल्‍ले़ खुन्‍छिॽ मनाहाॽ ताङ्‌से़ःप्‍मा मुक्‍साम् कत्‍छुॽरो॥”

११ हे़क्‍क्‍याङ् हाङ्‌युक्‍नान्, तुम् लाम्‍लोबाहाॽनु लिसि कुहिङ्‌वे़त् पाथुङ्‌साहाॽरे़ खुनिॽ कब्रिङ् के़रे़क् माङ्‌लाइङ्‌बाहाॽ मे़ये़बे़आङ् हाङ्‌युक्‍नाःल्‍ले़ कुदगि साम्‍बोन् मे़भन्‍छिङ्‌ल निङ्‌वाॽफुमाङ्‌ङिन् अक्‍खेलॽरिक् सेवा मे़जोगुरो,

१२ “आमे़न्! नारा फोमान्, मिमिदिङ्‌ङिन्, सिक्‍कुम्‍दिङ् निङ्‌वाॽइन्, नोगे़न्‍निन्, इङ्‌धाङ्‌ङिन्, मुक्‍साम्‍मिन् नु थुम्‍मिन् सदादिङ् नु सदादिङ् आनिॽ निङ्‌वाॽफुमाङ्‌ङिल्‍ले़न्‍नेरो॥ आमे़न्!”

१३ हे़क्‍क्‍याङ् तुम्‍लाम्‍लोबाधिक्‍ले़ इङ्‌गाॽ अक्‍खेलॽरिक् सेःन्‍दोःसाङ् “कन् फःदाङ्‌बा तेत् के़जाङ्‌बाहाॽ हाःत्‍छिबे? हे़क्‍क्‍याङ् आत्‍तोलाम् मे़द्‌ये़बाबे?”

१४ इङ्‌गाॽ खुने़ॽ नोगप् पिरुङ्, “आदाङ्‌बे, इङ्‌गाॽग मे़निसुङ्‌सिङ्‌ङिन्‍लो, खे़ने़ॽए के़निसुॽरो॥”

हे़क्‍क्‍याङ् खुने़ॽ अक्‍खे मे़त्ताङ्, “कन्‍हाॽग पयम् यम्‍बा निङ्‌घुम्‍लाम् के़दाबासिरो॥ कङ्‌हाॽरे़ मे़ल्‍लुक्‍साःल्‍ले़ कुमाक्‍खिॽओ खुनिॽ तेत्‍चाङ्‌हाॽ वामे़हप्‍तुआङ् फदाङ्‌बा मे़जोगुआङ् मे़वाॽरो॥a

१५ खे़ल्‍ले़ चोगुल्‍ले़ए कङ्‌हाॽग हाङ्‌युक्‍नाओ के़युङ्‌बा निङ्‌वाॽफुमाङ्‌ङिल्‍ले़ कुदगि मे़ये़प्‍पाङ् से़न्‍दिक् ले़न्‍दिक् कुहिम्‍मो सेवा मे़जोगुॽरो॥ हे़क्‍क्‍याङ् हाङ्‌युक्‍नाओ के़युङ्‌बान् खुनिॽनु वाॽआङ् कम्‍ब्राङ् मे़त्तुसिॽरो॥

१६ कङ्‌हाॽ याम्‍मो आप्‍फाल्‍ले़आङ् से़त्‍लाःक्‍मा नु आङ्‌गुगे़न् वामिःक्‍माल्‍ले़ मे़दरुसिन्‍लो॥ हे़क्‍क्‍याङ् नाम्‍साङ्‌ङिल्‍ले़आङ् से़ःप्‍माआङ् मे़से़ःप्‍तुसिन्, ये़म्‍माआङ् मे़ये़म्‍दुसिन्‍लो॥

१७ थेआङ्‌भे़ल्‍ले़ हाङ्‌युक्‍ना लुम्‍मो के़वाॽबा मे़ल्‍लुक्‍साःल्‍ले़ कङ्‌हाॽ कमुसिॽ, खुने़ॽ ने़त्तिगे़न् हिङ्‌मन् के़बिबा वाबुन्‍नो लाम्‍लोसुसिरो॥ हे़क्‍क्‍याङ् निङ्‌वाॽफुमाङ्‌ङिल्‍ले़ खुनिॽ मिक्‌वान् तुगु पिरुसिॽरो॥”

a 

७:१४ फःदाङ्‌बा फाॽइन् खे़ङ्‌हाॽरे़ खुनिॽ लायोहाॽ ले़प्‍मि पोःक्‍खे़आङ् साम्‌योबा नु सेसेसाङ्‌साङ् मे़बोःक्‍खे़॥

नुसिगेक्‍पा एःप्‍साप्

८

हे़क्‍क्‍याङ् मे़ल्‍लुक्‍साःल्‍ले़ नुसिगेक्‍पा एःप्‍साप्‍पिन् फाःक्‍खुल्‍ले़ साङ्‌ग्राम्‍पेदाङ्‌ङो कुमुक् कुभ्रे़ःङ् थारिक् चिजि ये़म्‌ये़म् पोःक्‍खे़॥

२ हे़क्‍क्‍याङ् निङ्‌वाॽफुमाङ्‌ङिल्‍ले़ कुदगि के़ये़प्‍पा नुसि माङ्‌लाइङ्‌बाहाॽ निसुङ्‌सिङ्॥ खे़ङ्‌हाॽ नुसि थुत्‍थुरिःप्‍पाहाॽ मे़बिरुसिरो॥

३ हे़क्‍क्‍याङ् साम्‍म्‍याङ् साङ्‌ते़रे़ङ् के़बङ्‌बा वेॽस्‍मा माङ्‌लाइङ्‌बान् त्‍ये़आङ् ले़त्‍ति तोःम्‍मादे़न्‍निल्‍ले़ कुबेसाङ् ये़म्‍सिङ्‌लो॥ के़रे़क् निङ्‌वाॽफुमाङ्‌ङिल्‍ले़ सेसे कुयाप्‍मिहाॽरे़ खुनिॽ तुवान्‍नु तोःम्‍मा फाॽआङ् हाङ्‌युक्‍नाःल्‍ले़ कुदगिबा साम्‍म्‍याङ् ले़त्‍ति तोःम्‍मादे़न्‍नो साङ्‌सिङ् हाःम्‍मा फाॽआङ् यरिक् साङ्‌सिङ् मे़बिरुरो॥

४ हे़क्‍क्‍याङ् साङ्‌सिङ् मिःक्‍खुःन् नु निङ्‌वाॽफुमाङ्‌ङिल्‍ले़ सेसे कुयाप्‍मिहाॽरे़ मे़जोगुबा तुवान् सोरिक् माङ्‌लाइङ्‌बाल्‍ले़ कुहुक्‍कोलाम् निङ्‌वाॽफुमाङ्‌ङो थाःङ् के़रे़रो॥

५ हे़क्‍क्‍याङ् खे़न् माङ्‌लाइङ्‌बाल्‍ले़ साङ्‌ते़रे़ङ्‌ङिन् याङ्‌सिङ्‌ङाङ् ले़त्‍ति तोःम्‍मादे़न्‍नोबा मिघाङ्‌ङिन् साङ्‌ते़रे़ङ्‌ङो केःत्तु, हे़क्‍क्‍याङ् इक्‍सादिङ् खाम्‍बेःक्‍मो लाप्‍फुसु थाःसुरो॥ हे़क्‍क्‍याङ् खे़प्‍मो साःम्‍भे ले़क्‍ते़, ताङ्‌साक्‍पे़न् खे़रे़ङ्‌घुरुङ् लॽरिक् लोःक्‍खु, हे़क्‍क्‍याङ् लुप्‍लि थाङे़रो॥

तगिस्‍मा लिसि थुत्‍थुरिःप्‍पाहाॽ

६ हे़क्‍क्‍याङ् नुसि माङ्‌लाइङ्‌बाहाॽरे़ नुसि थुत्‍थुरिःप्‍पाहाॽ मुःप्‍मा फाॽआङ् यारिप् मे़जोगुरो॥

७ हे़क्‍क्‍याङ् थिक्‍सिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ माक्‍खिॽनु के़भुत्‍छिङ्‌बा फःन् नु मिन् इक्‍सादिङ् खाम्‍बेःक्‍मो इक्‍सिङ्‌ल थामा हेःक्‍ते़रो॥ हे़क्‍क्‍याङ् कुलक् सुम्‍सिओ कुसुक्‌वा थिक् इक्‍सादिङ् खाम्‍बेःक्‍मान् नु कुलक् सुम्‍सिओ कुसुक्‌वा थिक् सिङ्‌बुङ्‌हाॽ, हे़क्‍क्‍याङ् काक् सरेःत्‍क्‍याःप्‍पा याःन्‍हाॽ मिदिगे़बेरो॥

८ हे़क्‍क्‍याङ् निसिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ मि के़दिःप्‍पार के़बप्‍पा पयम् यम्‍बा कोःक्‍मा हे़क्‍तङ्‌बान् वरःङ्‌ङो लाप्‍फुसिङ्‌लो॥ हे़क्‍क्‍याङ् कुलक् सुम्‍सिओ कुसुक्‌वा थिक् वरःङ्‌ङिन् माक्‍खिॽ पोःक्‍खे़ पेरो॥

९ हे़क्‍क्‍याङ् कुलक् सुम्‍सिओ कुसुक्‌वा थिक् वरःङ्‌ङो के़याक्‍पा कुहिङ्‌वे़त् पाथुङ्‌साहाॽ मे़स्‍ये़, हे़क्‍क्‍याङ् खे़प्‍मोबा कुलक् सुम्‍सिओ कुसुक्‌वा थिक् वालाधाहाॽआङ् मे़यरे़ मे़बेरो॥

१० हे़क्‍क्‍याङ् सुम्‍सिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ ताङ्‌साक्‍पोलाम् यम्‍बा खेःम्‍सिक्‍पान् के़दिःप्‍पा तियालो कुइसिःक् कुलक् सुम्‍सिओ कुसुक्‌वा थिक् यङ्‌घङ् नु वाबुन्‍हाॽओ मक्‍थ्‍ये़रो॥

११ खे़न् खेःम्‍सिक्‍पाल्‍ले़ कुमिङ्‌ग “पघिःक् के़घिःक्‍पा” वये़॥ खे़ल्‍ले़ कुलक् सुम्‍सिओ कुसुक्‌वा थिक् च्‍वाःत्तिन् के़घिःक्‍पा चोगु, हे़क्‍क्‍याङ् खे़न् च्‍वाःत्तिन् मे़धुङुआङ् यरिक् मे़न्‍छाम् याप्‍मिहाॽ मे़स्‍ये़रो॥

१२ आल्‍ल लिसिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ नाम्, लाबा, नु खेःम्‍सिक्‍पाहाॽ कुलक् सुम्‍सिओ कुसुक्‌वा थिक् याङ्‌घुआङ् खे़ङ्‌हाॽरे़ कुलक् सुम्‍सिओ कुसुक्‌वा थिक् ओःत्तिःन् मये़रो॥ हे़क्‍क्‍याङ् ले़न्‍दिक् नु से़न्‍दिक्‍ले़न्‍नाङ् कुलक् सुम्‍सिओ कुसुक्‌वा थिक् खादामे़रो॥

१३ हे़क्‍क्‍याङ् इङ्‌गाॽ थाःङ् ओमे़त्तुङ्‌ङिल्‍ले़ ताङ्‌साक्‍पो के़बे़बार के़बप्‍पा मुयाधिक् यम्‍बा इक्‍लाओ अक्‍खेलॽरिक् अःक्‍ते़बा खे़प्‍सुङ्‌लो, “इक्‍सादिङ् खाम्‍बेःक्‍मो के़वाॽबाहाॽओ तुक्‍खे, तुक्‍खे, तुक्‍खेरो, थेआङ्‌भे़ल्‍ले़ आल्‍ल वेॽस्‍मा सुम्‍सि माङ्‌लाइङ्‌बाहाॽरे़ खुनिॽ थुत्‍थुरिःप्‍पे़न् मुःप्‍मा ये़म् त्‍ये़आङ् वाॽरो॥”

ङासिगेक्‍पा थुत्‍थुरिःप्‍पा

९

हे़क्‍क्‍याङ् ङासिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ ताङ्‌साक्‍पोलाम् इक्‍सादिङ् खाम्‍बेःक्‍मो मक्‍के़धाःबा खेःम्‍सिक्‍पाधिक् निसुङ्‌लो॥ खे़न् खेःम्‍सिक्‍पे़न् कुद्रोःम् मे़ःन्‍नेबा लुम्‍बाःत्तोबा तिमिक्‍किन् मे़बिरु॥

२ खे़न् खेःम्‍सिक्‍पाल्‍ले़ कुद्रोःम् मे़ःन्‍नेबा लुम्‍बाःत्तिन् हन्‍दुल्‍ले़ खे़प्‍मोलाम् आत्तात्तान्‍ने यम्‍बा मिहाःत्‍लुङ्‌ङोलाम् के़लःम्‍बा कुइसिःक् मिःक्‍खुःन् थाङे़, हे़क्‍क्‍याङ् ताङ्‌साक्‍पे़न् सिदे़प् ते़प्‍तुआङ् नाम्‍मिन् इःप्‍तुदेसुरो॥

३ हे़क्‍क्‍याङ् मिःक्‍खुओलाम् निःङ्‌घुक्‌वाहाॽ मे़लःन्‍दे़आङ् खाम्‍बेःक्‍मो मे़जुक्‍ते़, हे़क्‍क्‍याङ् खे़ङ्‌हाॽ ताङ्‌साक्‍खे़बक्‍पाहाॽरे़ हे़क्‍के सिक्‍मा मुक् मे़बिरुसिरो॥

४ खे़ङ्‌हाॽ यान् पोःक्‍लाहाॽ, सिङ्‌बुङ्‌हाॽ फे़त्‍लाःम्‍मा मे़ःन्, कर खुनिॽ तोवाबो निङ्‌वाॽफुमाङ् एःप्‍साप् मे़म्‍बप्‍मनाबा मे़न्‍छाम् याप्‍मिहाॽरक् तुक्‍खे चाःत्ते़म्‍सिम्‍मे़ॽ मे़मे़त्तुसिरो॥

५ खे़ङ्‌हाॽ मे़न्‍छाम् याप्‍मिहाॽ मे़से़रे़म्‍सिम्‍मिन्‍ने़ॽ कर ला ङासि थारिक् तुक्‍खे चाःत्ते़म्‍सिम्‍मे़ॽ के़लॽबा इङ्‌जाङ् मे़बिरुसि॥ हे़क्‍क्‍याङ् खे़न् मनाहाॽरे़ खुनिॽ तुक्‍खेःङ्‌ग ताङ्‌साक्‍खे़बक्‍पाल्‍ले़ आसिक्‍किल्‍ले़ तुक्‍पा हे़क्‍तङ्‌बा वये़रो॥

६ खे़न् ये़न्‍हाॽओ मे़न्‍छाम् याप्‍मिहाॽरे़ सिमे़न् मे़गोःत्तु, कर मे़ङ्‌घोसुन्‍लो॥ हे़क्‍क्‍याङ् खे़न्‍हाॽरे़ सिमा निङ्‌वाॽ मे़जोगुॽ कर सिमे़न् खे़न्‍हाॽलाम् खे़त्‍छिङ् पेःक्॥

७ खे़न् निःङ्‌घुक्‌वाहाॽग थङ्‌ङो यारिप् चोःक्‍मनाबा अन् कुइसिःक् निमे़धाबे़रो॥ खे़ङ्‌हाॽरे़ खुनिॽ थे़गेःक्‍को साम्‍म्‍याङ् तिचः हे़क्‍तङ्‌बान् मे़घुःक्‍खुआङ् पत्‍छे़, हे़क्‍क्‍याङ् खुनिॽ नाराःङ्‌ग मे़न्‍छाम् याप्‍मिरे़न् कुइसिःक् चोगे़रो॥

८ खे़ङ्‌हाॽरे़ खुनिॽ थे़गेःक्‍इःङ्‌ग मे़न्‍छुमाॽरे़न् हे़क्‍के केःम्‍बा चोगे़॥ हे़क्‍क्‍याङ् खे़ङ्‌हाॽरे़ खुनिॽ हाबोॽहाॽग खिरिङ्‌बाल्‍ले़ कुहाबोॽ हे़क्‍के लॽरे़रो॥

९ खे़ङ्‌हाॽरे़ खुनिॽ सङ्‌बेॽमो फे़न्‍जेॽ से़ःप्‍चाङ् पत्‍छे़॥ हे़क्‍क्‍याङ् खे़ङ्‌हाॽरे़ खुनिॽ लाप्‍पिङ्‌ग थङ्‌ङो अन्‍लाहाॽ के़उःङ्‌बाआङ् के़लोःक्‍पा कुइसिःक् खे़म्‍दे़त्‍ते़रो॥

१० खे़ङ्‌हाॽरे़ खुनिॽ मेःङ्‌ग ताङ्‌साक्‍खे़बक्‍पाल्‍ले़ कुमे कुइसिःक् चोगे़, हे़क्‍क्‍याङ् खुनिॽ मेःल्‍ले़ ला ङासि थारिक् मे़न्‍छाम् याप्‍मिहाॽ तुक्‍खे चाःप्‍मासि मुक्‍साम् मे़गत्तु॥

११ खुनिॽ हाङ्‌ङिङ्‌ग कुद्रोःम् मे़ःन्‍नेबा लुम्‍बाःत्तिल्‍ले़ कुमाङ्‌लाइङ्‌बान् वये़रो॥ खे़ल्‍ले़ कुमिङ्‌ग हिब्रु पाःन्‍दाङ्‌ङो अब्‍बादोन नु ग्रिक पाःन्‍दाङ्‌ङो अपोल्‍लियोन्‍लो (कङ्‌हाॽरे़ कुबेःङ्‌ग “के़मे़ङ्‌बा” पोङ्‌लो)॥

१२ खे़न् थिक्‍सिगेक्‍पा इनोगे़न् तुक्‍खेःङ्‌ग पेरो॥ कर ओमे़त्ते़म्‍मे़ॽओ, वेॽस्‍मा ने़त्‍छि इनोगे़न् तुक्‍खेहाॽ तामा के़बोङ्‌बा वाॽरो॥

तुक्‍सिगेक्‍पा थुत्‍थुरिःप्‍पा

१३ हे़क्‍क्‍याङ् तुक्‍सिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ निङ्‌वाॽफुमाङ्‌ङिल्‍ले़ कुदगिबा साम्‍म्‍याङ् ले़त्‍ति तोःम्‍मादे़न्‍निल्‍ले़ लिसि कुसुक्‍पो के़बप्‍पा हासम्‍सम्‍बाओनु इक्‍लाधिक् लःन्‍दे़बा खे़प्‍सुङ्॥

१४ खे़न् इक्‍लाःल्‍ले़ अक्‍खेलॽरिक् खे़न् थुत्तुरिःप्‍पा के़गप्‍पा तुक्‍सिगेक्‍पा माङ्‌लाइङ्‌बान् मे़त्तु, “पयम् यम्‍बा युफ्रेतिस वरःङ्‌ङो इघेःङ्‌मनासिबा लिसि माङ्‌लाइङ्‌बाहाॽ ले़रे़से़ॽ॥”

१५ हे़क्‍केलॽरिक् बा कन् तङ्‌बे, ला, ये़न्, नु कुमुक्‍ले़ लागि यारिप् मे़बोःक्‍खे़आङ् के़वाॽबा खे़न् लिसि माङ्‌लाइङ्‌बाहाॽ कुसुक्‌वा थिक् मे़न्‍छाम् याप्‍मिहाॽ से़प्‍मासि फाॽआङ् मे़ले़रुसिरो॥

१६ हे़क्‍क्‍याङ् खे़ङ्‌हाॽरे़ खुनिॽ अन् के़युक्‍पा थक्‍सुबाहाॽ निबोङ् युङ्‌सिङ् (२०,००,०००) मे़वये़बा खुनिॽ खानिःत्तिन् खे़प्‍सुङ्‌लो॥

१७ इङ्‌गाॽ निसुङ्‌बा सुफोओ अन्‍हाॽ नु अन् के़युक्‍पाहाॽ अक्‍तङ्‌बा मे़जोगे़- खे़ङ्‌हाॽरे़ खुनिॽ सङ्‌बेॽ से़ःप्‍चाङ्‌ङिन् मि हे़क्‍के हे़ःत्ताङ्‌बा, कुभिङ्‌लुङ् हे़क्‍के फिङ्‌दाङ्‌बा नु कान्‍धाक् हे़क्‍के अम्‍दाङ्‌बा चोगे़रो॥ हे़क्‍क्‍याङ् अन्‍हाॽरे़ खुनिॽ थे़गेक्‍पाङ्‌ग खिरिङ्‌बाल्‍ले़न् कुइसिःक् चोगे़, हे़क्‍क्‍याङ् खे़ङ्‌हाॽरे़ खुनिॽ मुराओलाम् मि, मिःक्‍खुॽ नु कान्‍धाक्‍किन् लःन्‍दे़रो॥

१८ इक्‍सादिङ् खाम्‍बेःक्‍मोबा कुलक् सुम्‍सिओ कुलक् थिक् मे़न्‍छाम् याप्‍मिहाॽ कन् अन्‍हाॽरे़ खुनिॽ मुराहाॽओलाम् के़लःम्‍बा मि, मिःक्‍खुॽ नु कान्‍धाक्‍ले़न् सुम्‍सि मिन्‍देॽओलाम् मे़स्‍ये़रो॥

१९ अन्‍हाॽरे़ खुनिॽ मुक्‍साम्‍मिङ्‌ग खुनिॽ मुराहाॽओ नु मेहाॽओ पत्‍छे़रो॥ खुनिॽ मेहाॽग असेःक्‍पा कुइसिःक् कुधे़गेक् के़बप्‍पा चोगे़रो॥ खे़न् थे़गेःक्‍हाॽरे़ मे़न्‍छाम् याप्‍मिहाॽ खाःम्‍मासि मुक्‍साम् मे़गत्तुरो॥

२० हे़क्‍क्‍याङ् कन् मिन्‍देॽलाम् मे़न्‍छिःमना वेॽ मनाहाॽ आबाङे मे़जोगुबा फे़न्‌याःम्‍बक्‍कोलाम् मे़न्‍हिन्‍दे़न्‍लो॥ आल्‍लसाङ् खे़ङ्‌हाॽरे़ फे़न्‍साम्‍हाॽ नु मे़म्‍बाःप्‍मना, मे़न्‍निःमना हे़क्‍क्‍याङ् लाङ्‌मे़ङ्‌घेःक्‍मना साम्‍म्‍याङ्, युप्‍पा, थथनाबा, लुङ् नु सिङ्‌ङिल्‍ले़न् नावाइत्‍लाहाॽ सेवा चोःक्‍मा मे़ल्‍ले़रुन्‍लो॥

२१ हे़क्‍क्‍याङ् खे़ङ्‌हाॽ मनासे़प्‍मा, कित्‍चाक् चोःक्‍मा, याम्‍बोःप्‍मा नु खुःम्‍मालाम् मे़न्‍हिन्‍दे़न्‍लो॥

माङ्‌लाइङ्‌बा नु चुक्‍सा साप्‍कित्तिन्

१०

हे़क्‍क्‍याङ् इङ्‌गाॽ वेॽ मुक्‍साम्‍दाङ्‌बा माङ्‌लाइङ्‌बाधिक् साङ्‌ग्राम्‍पेदाङ्‌लाम् ये़र पत्‍छे़बा निसुङ्॥ खे़न् खाप्‍मिःत्तिल्‍ले़ पन्‍छिङ्‌ङाङ् वये़, कुधे़गेक् सम्‍दाङ्‌ग नाम्‍धिङ्‌गोःन् पत्‍छे़, खुने़ॽ कुनाराःङ्‌ग नाम्‍मिन् हे़क्‍के मिक् के़जे़म्‍बा चोगे़, हे़क्‍क्‍याङ् कुलाङ्‌हाॽग मि के़दिःप्‍पा सित्‍लाङ् कुइसिःक् चोगे़रो॥

२ खे़ल्‍ले़ कुहुक्‍को चुक्‍सा फाःङ्‌मनाबा साप्‍कित्‍थिक् कत्तु॥ खे़ल्‍ले़ कुजुप्‍साङ् लाङ्‌ङिल्‍ले़ वरःङ्‌ङो नु कुभे़न्‍छाङ् लाङ्‌ङिल्‍ले़ खाम्‍बेःक्‍मो तोॽरुआङ् ये़बे़रो॥

३ हे़क्‍क्‍याङ् खे़न् माङ्‌लाइङ्‌बान् खिरिङ्‌बान् हुःक्‍ते़बा कुइसिःक्‍के यम्‍बा इक्‍लाओ अःक्‍ते़रो॥ खुने़ॽ अःक्‍ते़ल्‍ले़ ताङ्‌साक्‍पे़न् नुसिले़ङ् लोःक्‍खुरो॥

४ हे़क्‍क्‍याङ् इङ्‌गाॽ खे़न् ताङ्‌साक्‍पा के़लोङ्‌बाल्‍ले़ कुबाःन्‍निन् साप्‍माए इःत्‍तुङ्‌ङाङ् पत्‍छाङ्, कर साङ्‌ग्राम्‍पेदाङ्‌लाम् खे़न् नुसि खे़रे़ङ्‌घुरुङ् के़लॽबाल्‍ले़ कुबाःन्‍निन् मे़साप्‍ते़न्‍ने़ॽ, कर खे़ङ्‌हाॽ माॽरे़आङ् कत्ते़ॽओ के़लॽबा इक्‍लाधिक् खे़प्‍सुङ्॥

५ हे़क्‍क्‍याङ् इङ्‌गाॽ निसुङ्‌बा खे़न् वरःङ्‌ङो नु खाम्‍बेःक्‍मो के़ये़प्‍पा माङ्‌लाइङ्‌बाल्‍ले़ कुजुप्‍साङ् हुक्‍किन् साङ्‌ग्राम्‍पेदाङ् ले़प्‍माङ् फोःक्‍खुर

६ साङ्‌ग्राम्‍पेदाङ्, इक्‍सादिङ् खाम्‍बेक् नु वरःङ् हे़क्‍क्‍याङ् खे़प्‍मो के़वाॽबा काक् पाःन्‍हाॽरे़न् नावागे़न् चइःत् के़ने़बा सदादिङ् कुहिङ्‌वे़त् के़वाॽबा निङ्‌वाॽफुमाङ्‌ङिल्‍ले़ कुमिङ्‌ङो माङ्‌हे़क्‍सिङ्‌लो॥ खे़न् माङ्‌लाइङ्‌बाल्‍ले़ पाःत्तु, “आल्‍ल खे़न् ये़म्‍मिन् तामा यरिक् होप्‍लो,

७ कर नुसिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ माङ्‌निङ्‌वाॽपान् के़बाःप्‍पाa कुसेवारोबाहाॽ तगि इङ्‌भन् चोगुसिबा कुइसिःक् निङ्‌वाॽफुमाङ्‌ङिल्‍ले़ कुसिबिॽ पाःन्‍हाॽ के़त्‍लो॥”

८ हे़क्‍क्‍याङ् साङ्‌ग्राम्‍पेदाङ्‌लाम् खे़प्‍सुङ्‌बा इक्‍लाःल्‍ले़ याम्‍मो अक्‍खे मे़त्ताङ्, “पेगे़ॽआङ् खे़न् वरःङ्‌ङो नु खाम्‍बेःक्‍मो के़ये़प्‍पा माङ्‌लाइङ्‌बाल्‍ले़ कुहुक्‍को कत्तुबा खे़न् के़बाःङ्‌बा साप्‍कित्तिन् ताःक्‍ते़ॽ॥”

९ हे़क्‍क्‍याङ् इङ्‌गाॽआङ् खे़न् माङ्‌लाइङ्‌बाल्‍लो पेगाङ्‌ङाङ् खे़न् चुक्‍सा साप्‍कित्तिन् नाःक्‍तुङ्॥ खे़ल्‍ले़ मे़त्ताङ्, “क्‍वे़! कन् ताःक्‍ते़ॽआङ् च्‍ये़ॽ, कन् के़जःल्‍ले़ के़मुराओ सक्‌वाघु हे़क्‍के पलिम्‍लिम्‍साङ् के़साप्‍पोःक्‍पो लाःत्ताङ् पघिःक्‍खिःक्‍लो॥”

१० हे़क्‍क्‍याङ् खे़न् चुक्‍सा साप्‍कित्तिन् कुहुक्‍कोलाम् ताःक्‍तुङ्‌ङाङ् इङ्‌गाॽ चाङ्॥ खे़न् चाङ्‌ङिल्‍ले़ आमुराओ पलिम्‍लिम्‍दे़, कर आसाप्‍पोःक्‍पो लासे़आङ् पघिःक्‍खिःक्‍ते़रो॥

११ हे़क्‍क्‍याङ् खुने़ॽ अक्‍खे मे़त्ताङ्, “खे़ने़ॽ यरिक् मनाहाॽ, मे़न्‍छाम् सुवाङ्‌हाॽ, यरिक् पाःन्‍दाङ्‌हाॽ नु हाङ्‌हाॽरे़ खुनिॽ याःम्‍बेओ याम्‍मो माङ्‌निङ्‌वाॽपान् के़बाःत्तुरए पोङ्‌लो॥”

a 

१०:७ माङ्‌निङ्‌वाॽपान् के़बाःप्‍पा– खुने़ॽ निङ्‌वाॽफुमाङ्‌लाम्‍बाबा इङ्‌घङ् के़बाःप्‍पा मनारो॥ कुभा ये़म्‍मो ताःन्‍दि के़बोङ्‌बा पाःन्‍नाङ् खुने़ॽ पाःत्तुरो॥

ने़त्‍छि तोःन्‍दि के़बिबाहाॽ

११

हे़क्‍क्‍याङ् इङ्‌गाॽ कुसिःक्‍मा सिङ् कुइसिःक् तक्‍काःत्‍धिक् मे़बिराङ्‌ङाङ् अक्‍खे मे़मे़त्ताङ्, “पेगे़ॽआङ् निङ्‌वाॽफु माङ्‌हिम् नु ले़त्‍ति तोःम्‍मादे़न्‍निन् सिःक्‍ते़ॽ, हे़क्‍क्‍याङ् खे़प्‍मो सेवा के़जोःक्‍पाहाॽआङ् निरे़से़ॽओ॥

२ कर हिम्‍मिल्‍ले़ लक्‍खुम्‍मिन् मे़सिःक्‍ते़न्‍ने़ॽओ, थेआङ्‌भे़ल्‍ले़ खे़ङ्‌ग के़रे़क् लाजेॽबा सुवाङ्‌हाॽ पिरे़आङ् वाॽरो॥ खे़ङ्‌हाॽरे़ खे़ॽयो ला लि-ने़त् (४२) थारिक् सेसे ये़क्‌यक्‍किन् मे़सॽरु मे़लाःक्‍तुॽरो॥

३ हे़क्‍क्‍याङ् इङ्‌गाॽ ने़त्‍छि आदोःन्‍दि के़बिबाहाॽ युक् पिरुङ्‌सिङ्‌ॽ, हे़क्‍क्‍याङ् खे़ङ्‌हाॽरे़ सगितेत्a चाङ्‌सुआङ् हे़न्‍छिङ् थिक् किप् ने़त्‍छिआङ् तुक्‍पोङ् (१,२६०) ये़न् थारिक् माङ्‌निङ्‌वाॽपान् पाःत्‍छिरो॥”

४ खुन्‍छिॽग इक्‍सादिङ् खाम्‍बेक् दाङ्‌बाल्‍ले़ कुदगि के़ये़प्‍पा ने़त्‍छि जैतुन सिङ्‌बुङ् नु ने़त्‍छि सेमियुङ्‌दे़न्‍सिरो॥

५ आत्‍तिन्‍हाॽरे़ खुन्‍छिॽ तुक्‍खे चाःप्‍मासि निङ्‌वाॽ मे़जोगुॽ, खे़ङ्‌हाॽरे़ खुन्‍छिॽ मुराओलाम् के़लःम्‍बा मिराःक्‍किल्‍ले़ खुन्‍छिॽ निङ्‌मिहाॽ लाबु से़रुसिॽरो॥ अक्‍खेलॽरिक् खुन्‍छिॽ तुक्‍खे चाःप्‍मासि निङ्‌वाॽ के़जोःक्‍पाहाॽ सिमाए पोङ्‌लो॥

६ खे़ङ्‌हाॽरे़ माङ्‌निङ्‌वाॽपान् पाःत्‍छुर थारिक् पाङ्‌गे़न्‍दिङ् वाहित्‍मान् मे़धाने़न्‍ल फाॽआङ् तरःङ्‌गे़न् ताङ्‌साक्‍पे़न् सुप्‍मा मुक्‍साम् कत्‍छुॽरो॥ हे़क्‍क्‍याङ् यङ्‌घङ् नु वरःङ्‌ङिन् माक्‍खिॽओ ले़ङ्‌मा मुक्‍साम्‍माङ् कत्‍छुॽ, याम्‍मो इक्‍सादिङ् खाम्‍बेःक्‍मो खुन्‍छिॽ निङ्‌वाॽ हे़क्‍केए काक् परिक्‍ले़न् मिन्‍देॽहाॽआङ् ताःप्‍मा सुक्‍सुॽरो॥

७ खुन्‍छिॽ तोःन्‍दि पिमा सुःत्‍छुआङ् खे़न् कुद्रोःम् मे़ःन्‍नेबा लुम्‍बाःत्‍लाम् के़लःम्‍बा खे़न् थक्‍साःल्‍ले़ खुन्‍छिॽनु थङ् चोगुॽ, हे़क्‍क्‍याङ् खे़ल्‍ले़ ने़प्‍माङ् नाःन्‍दुसिॽआङ् से़रुसिॽरो॥

८ हे़क्‍क्‍याङ् खे़ङ्‌हाॽरे़ खुन्‍छिॽ थक्‍किङ्‌ग खे़न् पयम् यम्‍बा ये़क्‌यक्‍किल्‍ले़ कुमाराम्‍मो ने़सिरो॥ खे़प्‍मोए खुन्‍छिॽ दाङ्‌बान् सिलाम्‍साक्‍मा सिङ्‌सम्‍दाङ् मे़भोःन्‍दु मे़से़रुआङ् वये़रो॥ खे़न् ये़क्‌यक्‍किङ्‌ग सदोम ये़क्‌यक् नु मिस्र लाजेॽ हे़क्‍तङ्‌बारो॥

९ हे़क्‍क्‍याङ् ये़न् सुम्‍सिआङ् ले़न्‍जो थारिक् के़रे़क् मे़न्‍छाम् सुवाङ्‌हाॽ, के़रे़क् पाःन्‍दाङ्‌हाॽ, हे़क्‍क्‍याङ् के़रे़क् लाजेॽहाॽलाम् मनाहाॽरे़ खुन्‍छिॽ चेहाॽ ओमे़मे़त्तुसाङ् इप्‍पुङ्‌ङो लुप्‍माग मे़म्‍बाङ्‌घुन्‍छिन्‍लो॥

१० हे़क्‍क्‍याङ् खे़ङ्‌हाॽ स्‍ये़त्‍छिबाओ इक्‍सादिङ् खाम्‍बेःक्‍मोबा मनाहाॽरे़ खुनिॽ सिराॽ थाङ्‌ङाङ् मे़सःत्‍लो, हे़क्‍क्‍याङ् मिक्‍तोक् मे़बिसिङ्‌लो, थेआङ्‌भे़ल्‍ले़ खे़न् ने़प्‍फु माङ्‌निङ्‌वाॽपान् के़बाःप्‍पाहाॽरे़ इक्‍सादिङ् खाम्‍बेःक्‍मो के़वाॽबाहाॽ साॽरिक् इनोगे़न् तुक्‍खे चाःत्ते़त्‍छुआङ् वये़त्‍छिरो॥

११ कर ये़न् सुम्‍सिआङ् ले़न्‍जो एगाङ् खे़ङ्‌हाॽ ने़प्‍माङ्‌ङो ने़त्तिगे़न् हिङ्‌मन् के़बिबा निङ्‌वाॽफुमाङ्‌ङिल्‍ले़ साःङ्‌गुगे़न् कुसक्‍मान् लासे़आङ् ने़प्‍माङ् पोगे़त्‍छिआङ् ये़बे़त्‍छिरो॥ हे़क्‍क्‍याङ् खुन्‍छिॽ ओगे़मे़प्‍पार के़बप्‍पा काक् मनाहाॽ साॽरिक् मे़गिसे़रो॥

१२ हे़क्‍क्‍याङ् साङ्‌ग्राम्‍पेदाङ्‌लाम् कत्‍थो थाङे़त्‍छे़ॽ के़लॽबा यम्‍बा इक्‍लाधिक् त्‍ये़आङ् खुन्‍छिॽ निङ्‌मिहाॽरे़ ओमे़मे़त्तुसिर मे़बत्‍छे़ल्‍ले़सा थो खाप्‍मिःत्तो लासे़त्‍छिर साङ्‌ग्राम्‍पेदाङ्‌ङो पेसे़त्‍छिरो॥

१३ हे़क्‍क्‍याङ् आम्‍भा खे़न् ये़म्‍मो पयम् यम्‍बा किप्‍मा के़घुबा लुप्‍लि थाङे़आङ् खे़न् ये़क्‌यक्‍किन् थिबोङ्‌लक् यरे़ल्‍ले़ हे़न्‍छिङ् नुसि (७,०००) मनाहाॽ हदॽ मे़स्‍ये़रो॥ हे़क्‍क्‍याङ् मे़न्‍छिःमना काक् मनाहाॽ साॽरिक् मे़गिसे़आङ् साङ्‌ग्राम्‍पेदाङ्‌बा निङ्‌वाॽफुमाङ्‌ङिन् मुक्‍साम्‍दाङ्‌बा चोक् फाॽआङ् मिमिदिङ् मे़बिरुरो॥

१४ खे़न् निसिगेक्‍पा इनोगे़न् तुक्‍खेःङ्‌ग पे, कर ओमे़त्ते़म्‍मे़ॽओ, सुम्‍सिगेक्‍पा इनोगे़न् तुक्‍खेःङ्‌ग हाराए तार पत्‍लो॥

नुसिगेक्‍पा थुत्‍थुरिःप्‍पा

१५ हे़क्‍क्‍याङ् नुसिगेक्‍पा माङ्‌लाइङ्‌बाल्‍ले़ कुधुत्‍थुरिःप्‍पे़न् मुःत्तुल्‍ले़ साङ्‌ग्राम्‍पेदाङ्‌ङो यम्‍बा इक्‍लाहाॽ अक्‍खेलॽरिक् त्‍ये़रो, “काक् इक्‍सादिङ् खाम्‍बेःक्‍मान् आनिॽ दाङ्‌बा नु निङ्‌वाॽफुमाङ्‌ङिल्‍ले़ सेःन्‍दुबा ख्रिस्‍ते़ल्‍ले़ कुहाङ्‌जुम् पोःक्‍खे़आङ् वाॽरो॥ हे़क्‍क्‍याङ् खुने़ॽ चक्‍मे़ल्‍लॽए सदादिङ् सदादिङ् हाङ् चोगुॽरो॥”

१६ हे़क्‍क्‍याङ् निङ्‌वाॽफुमाङ्‌ङिल्‍ले़ कुदगि आबाङे खुनिॽ हाङ्‌युक्‍नाओ के़युङ्‌बा ने़त्-लि (२४) तुम्‍लाम्‍लोबाहाॽ साम्‍बोन् मे़भन्‍छिङ्‌ङाङ् निङ्‌वाॽफुमाङ्‌ङिन् सेवा मे़जोगुर

१७ अक्‍खे मे़बाःत्तु,

“उनाहुरिआङ्‌धोनु आल्‍लो थारिक् के़वाॽबा मुक्‍साम्‍दाङ्‌बा निङ्‌वाॽफुमाङ्‌ङे, आनिगे नाजम्‍गे़न् नोगे़न् पिआसिगे़ॽरो, थेआङ्‌भे़ल्‍ले़ आल्‍ल पयम् यम्‍बा के़मुक्‍साम्‍मिन् के़दाःक्‍तुआङ् के़वाॽ हे़क्‍क्‍याङ् हाङ्‌युक् चोःक्‍मा के़हेःक्‍तुआङ् के़वाॽरो॥

१८ मे़न्‍छाम् सुवाङ्‌हाॽ खे़ने़ॽनु खुनिॽ याःक्‍ले़ॽरे़आङ् वाॽ,

कर आल्‍ल खे़ने़ॽ के़सिक् पोःक्‍मा ये़म् के़रे़आङ् वाॽ॥ के़सिबाहाॽ खासे़न् चोःक्‍मासि ये़म् त्‍ये़आङ् वाॽ॥

हे़क्‍क्‍याङ् खे़ने़ॽनु के़गिबा चुक्‍सा नु यम्‍बा, माङ्‌निङ्‌वाॽपान् के़बाःप्‍पा के़सेवारोबाहाॽ हे़क्‍क्‍याङ् के़सेसे मनाहाॽ हाङ्‌से़म् पिमासि सुये़म् त्‍ये़आङ् वाॽ॥

आल्‍ल इक्‍सादिङ् खाम्‍बेःक्‍मान् के़मे़ङ्‌बाहाॽ मे़ङ्‌मासि ये़म्‍माङ् त्‍ये़आङ् वाॽरो॥”

१९ हे़क्‍क्‍याङ् साङ्‌ग्राम्‍पेदाङ्‌ङो निङ्‌वाॽफुमाङ्‌ङिल्‍ले़ कुहिम्‍मिन् हरे़आङ् खे़न् सिगाङ्‌बा माङ्‌हुप्‍पिल्‍ले़न् सन्‍दोःक्‍किन्‍नाङ् निधाबे़रो॥ हे़क्‍क्‍याङ् साःम्‍भे ले़क्‍ते़, ताङ्‌साक्‍पे़न् खे़रे़ङ्‌घुरुङ् लॽरिक् लोःक्‍खु, लुप्‍लि थाङे़, हे़क्‍क्‍याङ् यम्‍ब्‌यम्‍बा फःन् थ्‍ये़रो॥

a 

११:३ “सगितेत् चाङ्‌मा” फाॽइङ्‌ग मेरिङ् चोःक्‍मनाबा मिक्‍सेःन्‍लो॥

मे़न्‍छुमाॽ नु यम्‍बा हन्‍दगेःक्‍गे़न् वासेरिःन्

१२

हे़क्‍क्‍याङ् तरःङ्‌दिङ् ताङ्‌साक्‍पो इङ्‌गाॽ निङ्‌वाॽ के़माबा मिक्‍सेन् निसुङ्‌लो॥ खे़प्‍मो चाङ् चाङ्‌मनाबा कुइसिःक् नाम्‍मिन् के़जाङ्‌मा मे़न्‍छुमाॽधिक् वये़रो॥ खे़ल्‍ले़ कुलाङ्‌भोसाङ् लाबान् पत्‍छे़ हे़क्‍क्‍याङ् कुधे़गेक् सम्‍दाङ् थिक्-ने़त् खेःम्‍सिक्‍हाॽरे़न् तिचः खुःक्‍खुआङ् पत्‍छे़॥

२ खे़न् मे़न्‍छुक्‍मा वये़ हे़क्‍क्‍याङ् कुसावाःम्‍मा ये़म्‍मिन् त्‍ये़बाल्‍ले़ सावाःन्‍दुङ्‌ङिल्‍ले़ तरुआङ् यारे़र वये़॥

३ हे़क्‍क्‍याङ् तरःङ्‌दिङ् ताङ्‌साक्‍पो याम्‍मो इङ्‌गाॽ वेॽस्‍मा निङ्‌वाॽ के़माबा मिक्‍सेःन्‍धिक्‍काङ् निसुङ्‌लो– खे़प्‍मो हे़ःत्‍के़लॽबा नुसि कुधे़गेक् के़बप्‍पा पयम् यम्‍बा किप्‍मा के़घुबा हन्‍दगेःक्‍गे़न् वासेरिःन्a वये़रो॥ खे़ल्‍ले़ नुसि कुधे़गेःक्‍हाॽओ नुसि तिचःहाॽ खुःक्‍खुआङ् पत्‍छे़॥ खे़ल्‍ले़ थिबोङ् कुदाङ्‌हाॽ युङे़रो॥

४ खे़ल्‍ले़ कुमेःल्‍ले़ ताङ्‌साक्‍पोबा कुलक् सुम्‍सिओ कुसुक्‌वा थिक् खेःम्‍सिक्‍हाॽ इक्‍सादिङ् खाम्‍बेःक्‍मो यो सुःन्‍दु थासुसिरो॥ हे़क्‍क्‍याङ् अङे़ःक्‌वान् सावाःन्‍दुल्‍ले़ लरुङ्‌देःसुङ् फाॽआङ् मे़न्‍छुमाॽइल्‍ले़ कुदगि खे़न् पेआङ् ये़म्‍सिङ्‌लो॥

५ खे़न् मे़न्‍छुमाॽइल्‍ले़ इक्‍सादिङ् खाम्‍बेःक्‍मो फे़न्‍जेॽ तक्‍काःत्तिल्‍ले़ काक् मे़न्‍छाम् सुवाङ् सम्‍दाङ् हाङ् के़जोःक्‍पा अङे़ःक्‌वासान् सावाःन्‍दु॥ खे़न् अङे़ःक्‌वान् सावाःन्‍छिङ्‌नामे़ःन्‍ने निङ्‌वाॽफुमाङ्‌ङो हे़क्‍क्‍याङ् कुहाङ्‌युक्‍नाओ थाःङ् मे़घे़त्तु मे़देॽरुरो॥

६ हे़क्‍क्‍याङ् खे़न् मे़न्‍छुमाॽइन् हे़न्‍छिङ् थिक् किप् ने़त्‍छिआङ् तुक्‍पोङ् (१,२६०) ये़न् थारिक् चा मे़प्‍मा फाॽआङ् एःक्‍सादे़न्‍नो निङ्‌वाॽफुमाङ्‌ङिल्‍ले़ यारिप् चोगुबा ते़न्‍नो खे़त्‍छिङ् पेरो॥

७ हे़क्‍क्‍याङ् साङ्‌ग्राम्‍पेदाङ्‌ङो पयम् यम्‍बा ते़न्‍धङ् पोःक्‍खे़रो॥ मिखाएलbहे़क्‍क्‍याङ् खे़ल्‍ले़ कुमाङ्‌लाइङ्‌बाहाॽरे़ खे़न् हन्‍दगेःक्‍गे़न् वासेरिःन् हे़क्‍क्‍याङ् खे़ल्‍ले़ कुमाङ्‌लाइङ्‌बाहाॽनु थङ् मे़जोगुरो॥

८ कर खे़न् हन्‍दगेःक्‍गे़न् वासेरिःन् नु खे़ल्‍ले़ कुमाङ्‌लाइङ्‌बाहाॽc थङ्‌ङो हारिमे़द्‌ये़आङ् खे़ङ्‌हाॽरे़ साङ्‌ग्राम्‍पेदाङ्‌ङो खुनिॽ युङ्‌मा ते़न्‍निन् मे़मासु॥

९ कन् पयम् यम्‍बा हन्‍दगेःक्‍गे़न् वासेरिःङ्‌ग उन्‍छोःन्‍बा असेःक्‍पे़न्‍लो, खे़ङ्‌ग इक्‍सादिङ् खाम्‍बेःक्‍मोबाहाॽ इङ्‌ले़क् के़मे़प्‍पा माफे़न्‍साम् इग्र सैतान मे़मे़त्तुरो॥ खे़ङ्‌ग कुमाङ्‌लाइङ्‌बाहाॽनु यो इक्‍सादिङ् खाम्‍बेःक्‍मो लाप्‍फुसे़रो॥

१० हे़क्‍क्‍याङ् साङ्‌ग्राम्‍पेदाङ्‌ङो अक्‍तङ्‌बा यम्‍बा इक्‍लाधिक् खे़प्‍सुङ्,

“आल्‍ल निङ्‌वाॽफुमाङ्‌ङिल्‍ले़ कुसे़न्‍लप्, कुमुक्‍साम्, कुहाङ्‌जुम् नु खुने़ॽ सेःन्‍दुबा ख्रिस्‍ते़ल्‍ले़ कुयुक्‍किन् त्‍ये़आङ् वाॽरो॥ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुदगि से़न्‍दिक् ले़न्‍दिक् आनिॽ नसानिबा फुॽनुसाॽ ने़ॽनुसाॽहाॽ आप्‍तिक् के़गुःप्‍पार के़ने़बान् यो इक्‍सादिङ् खाम्‍बेःक्‍मो लाप्‍मे़भुसु मे़धासुरो॥

११ आनिॽ नसानिबा फुॽनुसाॽ ने़ॽनुसाॽहाॽरे़ग मे़ल्‍लुक्‍साःल्‍ले़ कुमाक्‍खिॽ नु खे़ङ्‌हाॽरे़ इङ्‌मे़भोसुबा से़क्‍खाःल्‍ले़ खे़न् माफे़न्‍साम्‍मिन् मे़नाःन्‍दुआङ् मे़वाॽरो॥ हे़क्‍क्‍याङ् खे़ङ्‌हाॽग सिमाआङ् मे़ङ्‌गिसे़न्‍लो॥

१२ खे़ल्‍ले़ चोगुल्‍ले़ साङ्‌ग्राम्‍पेदाङ् नु खे़प्‍मो के़वाॽबासे, सःत्ते़म्‍मे़ॽओ! कर इक्‍सादिङ् खाम्‍बेःक्‍मो नु वरःङ्‌ङो के़वाॽबासे, खिनिॽग के़जिःत्ति के़स्‍ये़ॽइरो, थेआङ्‌भे़ल्‍ले़ माफे़न्‍साम्‍मिङ्‌ग खिनिॽओ थ्‍ये़आङ् वाॽरो॥ खे़ल्‍ले़ साॽरिक् कुसिक्‍के़न् पोगे़, थेआङ्‌भे़ल्‍ले़ खे़ल्‍ले़ कुये़म्‍मिन् सुःल्‍लिक्‍लक् वाॽ फाॽआङ् निङ्‌वाॽ खोसुआङ् वाॽ॥”

१३ हे़क्‍क्‍याङ् हन्‍दगेःक्‍गे़न् वासेरिःल्‍ले़ खुने़ॽ इक्‍सादिङ् खाम्‍बेःक्‍मो लाप्‍मे़भुसाङ् के़लॽबा निङ्‌वाॽ खोसुआङ् खे़न् अङे़ःक्‌वासा के़गप्‍मा मे़न्‍छुमाॽइन् तुक्‍खे चाःत्‍छे़ नाःप्‍मा हेःक्‍तु॥

१४ कर खे़न् मे़न्‍छुमाॽइन् हन्‍दगेःक्‍गे़न् वासेरिःल्‍ले़ मे़याङ्‌घुन्‍ल फाॽआङ् एःक्‍सादे़न्‍नो यारिप् चोःक्‍मनाबा चिङ्‌सिङ्‌मादे़न्‍नो खे़त्‍छिङ्‌मा पेःक्‍मा सुक्‍ल फाॽआङ् पयम् यम्‍बा ने़त्‍छि मुया लाप्‍हाॽ मे़बिरुरो॥ खे़प्‍मो तङ्‌बे सुम्‍सिआङ् कुभ्रे़ःङ् थारिक् खुने़ॽ चा मे़मे़त्तुॽरो॥

१५ खे़न् हन्‍दगेःक्‍गे़न् वासेरिःल्‍ले़ खे़न् मे़न्‍छुमाॽइन् च्‍वाःत्तिल्‍ले़ वादेःम्‍मा तेमाआङ् से़प्‍मा फाॽआङ् यङ्‌घङ् क्‍याःप्‍पा च्‍वाःत्तिन् कुमुराओलाम् असु लःत्तुरो॥

१६ कर इक्‍सादिङ् खाम्‍बेःक्‍माल्‍ले़ खे़न् हन्‍दगेःक्‍गे़न् वासेरिःल्‍ले़ कुमुराओलाम् असु लःत्तुबा यङ्‌घङ्‌ङिन् काक् लरुदेःसुआङ् खे़न् मे़न्‍छुमाॽइन् कुभाॽ पिरुरो॥

१७ हे़क्‍क्‍याङ् खे़न् हन्‍दगेःक्‍गे़न् वासेरिःल्‍ले़ मे़न्‍छुमाॽइन्‍नु साॽरिक् कुसिक् पोगे़आङ् निङ्‌वाॽफुमाङ्‌ङिल्‍ले़ कुइङ्‌जाङ् के़नाःप्‍पा के़इःप्‍पा नु ये़सुरे़ कुनिसाम् नसान् के़जोःक्‍पा खे़न् मे़न्‍छुमाॽइल्‍ले़ वेॽ कुमुॽइदाङ्‌साहाॽनु थङ् चोगुरो॥

१८ हे़क्‍क्‍याङ् खे़न् हन्‍दगेःक्‍गे़न् वासेरिःन् वरःङ्‌ङिल्‍ले़ कुयाओ ये़म्‍सिङ्‌लो॥

a 

१२:३ हन्‍दगेःक्‍गे़न् वासेरि- असेःक् कुइसिःक् थक् नु हन्‍दगेःक्‍ले़न् हे़क्‍तङ्‌बा कुधेःक् के़बप्‍पा आजाजाबा चोगे़॥

b 

१२:७ मिखाएल– खुने़ॽ माङ्‌लाइङ्‌बाहाॽरे़न् लत्‍छा लाम्‍लोबारो॥ मिखाएले़न् इस्राइलरे़न् नुःरिक्‍काङ् कम्‍ब्राङ् के़मे़प्‍पा वये़॥ हे़क्‍क्‍याङ् खे़ल्‍ले़ कुमाङ्‌लाइङ्‌बाहाॽरे़ खे़न् हन्‍दगेःक्‍गे़न् वासेरिःन् हे़क्‍क्‍याङ् खे़ल्‍ले़ कुमाङ्‌लाइङ्‌बाहाॽनु थङ् मे़जोगुरो॥

c 

१२:८ हन्‍दगेःक्‍गे़न् वासेरिःन् नु खे़ल्‍ले़ कुमाङ्‌लाइङ्‌बाहाॽ– हन्‍दगेःक्‍गे़न् वासेरिःन् फाॽइन् माफे़न्‍साम्‍लो॥ खे़न् लत्‍छा माङ्‌लाइङ्‌बा वये़, कर खे़ल्‍ले़ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ बिफ्‍युङ् चोगुआङ् निङ्‌वाॽफुमाङ्‌ङिल्‍ले़ खे़न् साङ्‌ग्राम्‍पेदाङ्‌लाम् लाप्‍फुसु, हे़क्‍क्‍याङ् खे़न् माफे़न्‍साम् पोःक्‍खे़॥ माफे़न्‍साम्‍मिल्‍ले़ कुमाङ्‌लाइङ्‌बाहाॽग माफे़न्‍साम्‍मिन्‍नु निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ पोगे़बाओ कुबान् के़घे़म्‍बाहाॽरो॥

वरःङ्‌लाम् के़लःम्‍बा किप्‍मा के़घुबा थक्‍सा

१३

हे़क्‍क्‍याङ् इङ्‌गाॽ वरःङ्‌ङोलाम् के़लःम्‍बा किप्‍मा के़घुबा थक्‍सान् निसुङ्‌लो॥ खे़ल्‍ले़ नुसि कुधे़गेःक्‍हाॽओ थिबोङ् कुदाङ्‌हाॽ मे़बत्‍छे़, हे़क्‍क्‍याङ् खे़ल्‍ले़ कुदाङ्‌हाॽओ थिबोङ् तिचःहाॽ खुःक्‍खुआङ् पत्‍छे़॥ खे़ल्‍ले़ के़रे़क् कुधे़गेःक्‍को निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ्‌चे़ॽया मिङ् साप्‍ते़आङ् पत्‍छे़॥

२ खे़न् किप्‍मा के़घुबा थक्‍साःङ्‌ग थे़रिङ्‌बा कुइसिःक् निसुङ्, कर खे़ल्‍ले़ कुलाङ्‌हाॽ माःॽयुबाल्‍ले़न् नु कुमुराःङ्‌ग खिरिङ्‌बाल्‍ले़न् हे़क्‍तङ्‌बा चोगे़रो॥ हन्‍दगेःक्‍गे़न् वासेरिःल्‍ले़ खे़न् किप्‍मा के़घुबा थक्‍सान् आबाङे कुमुक्, कुहाङ्‌युक्‍नान् हे़क्‍क्‍याङ् पयम् यम्‍बा कुयुक्‍किन् पिरुरो॥

३ खे़न् किप्‍मा के़घुबा थक्‍साःल्‍ले़ थिक् कुधेगेःक्‍पे़न् सिमालिङ्‌धोओ के़रे़र थारिक् काःन्‍दे़आङ् पत्‍छे़बा निदे़त्‍ते़, कर याङ्‌सि खे़न् के़गाःम्‍बा याङ्‌घेःक्‍किन् वेःत्ते़रो॥ हे़क्‍क्‍याङ् इक्‍सादिङ् खाम्‍बेःक्‍मोबा काक् मे़न्‍छाम्‍गे़न् याप्‍मिहाॽरे़ खे़न् मे़निसुआङ् खुनिॽ निङ्‌वाॽ मये़र खे़न् किप्‍मा के़घुबा थक्‍सान् मे़दिम्‍दुरो॥

४ मनाहाॽरे़ खे़न् हन्‍दगेःक्‍गे़न् वासेरिःन् सेवा मे़जोगु, थेआङ्‌भे़ल्‍ले़ खे़ल्‍ले़ कुयुक्‍किन् किप्‍मा के़घुबा थक्‍सान् पिरुआङ् वये़, हे़क्‍क्‍याङ् खे़ङ्‌हाॽरे़ अक्‍खे मे़बाःत्तुर सेवा मे़जोगु, “कन् किप्‍मा के़घुबा थक्‍सान् हे़क्‍तङ्‌बा हात् वाॽबे? कन् किप्‍मा के़घुबा थक्‍साःन्‍नु थङ् चोःक्‍मा के़सुक्‍पा हात् वाॽआङ्‌बे?”

५ हे़क्‍क्‍याङ् खे़न् किप्‍मा के़घुबा थक्‍सान् आङ्‌दिङ् पान् नु निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ ताप्‍फे़ःम्‍बा माङ्‌चे़ॽया पाःन्‍हाॽ पाःप्‍मा मे़बाङ्‌घुरो॥ हे़क्‍क्‍याङ् लि-ने़त् ला (४२) थारिक् कुबाःप्‍पाःत् चोःक्‍मा युक् खोसुरो॥

६ हे़क्‍क्‍याङ् खे़ल्‍ले़ निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ ताप्‍फे़ःम्‍बा माङ्‌चे़ॽया पाःन्‍हाॽ पाःत्तुर निङ्‌वाॽफुमाङ्‌ङिल्‍ले़ कुमिङ् नु कुयुङ्‌दे़न् हे़क्‍क्‍याङ् साङ्‌ग्राम्‍पेदाङ्‌ङो के़वाॽबाहाॽरे़ खुनिॽ चाःत्‍थि तेसु पिरुसिरो॥

७ हे़क्‍क्‍याङ् खे़न् थक्‍साःल्‍ले़ निङ्‌वाॽफुमाङ्‌ङिल्‍ले़ सेसे कुमनाहाॽरे़ खुनिॽ तक्‍ले़ङ्‌वाओ थङ् चोःक्‍माआङ् नाःम्‍मासि युक् खोसुरो॥ हे़क्‍क्‍याङ् याम्‍मो खे़न् थक्‍साःल्‍ले़ इक्‍सादिङ् खाम्‍बेःक्‍मोबा के़रे़क् मे़न्‍छाम् सुवाङ्‌हाॽ, के़रे़क् पाःन्‍दाङ्‌हाॽ, हे़क्‍क्‍याङ् के़रे़क् लाजेॽहाॽ सम्‍दाङ् युक् चोःक्‍मा खोसुरो॥

८ से़प्‍मनाबा मे़ल्‍लुक्‍साःल्‍ले़ कुहिङ्‌मन्‍ले़ कुसाप्‍पन्‍नो इक्‍सादिङ् खाम्‍बेःक्‍माल्‍ले़न् नावागे़न् चइःत् ने़मानुःल्‍ले़ तगिए खुनिॽ मिङ् मे़न्‍छाप्‍पे के़वाॽबा इक्‍सादिङ् खाम्‍बेःक्‍मोबा के़रे़क्‍ले़ खे़न् थक्‍सान् सेवा मे़जोगुरो॥

९ आल्‍ल नुरिक्‍काङ् खे़प्‍से़म्‍मे़ॽआङ् कुसिङ् निःत्‍ते़म्‍मे़ॽओ!

१० पुङ्‌लाहिम्‍मो थाःमा के़बोङ्‌बान्, पुङ्‌लाहिम्‍मो थाःॽ हे़क्‍क्‍याङ् ताभेलाम् सिमा के़बोङ्‌बान्, ताभेलाम्‍बाए सिःरो॥ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ सेसे कुमनाहाॽरे़ इनोगे़न् तुक्‍खेन् नासिथःप्‍मा पोङ्‌ङाङ् नसाःन्‍साबा पोङ्‌माआङ् वाॽमाए पोङ्‌लो॥

खाम्‍बेःक्‍मोलाम् के़लःम्‍बा किप्‍मा के़घुबा थक्‍सा

११ हे़क्‍क्‍याङ् इङ्‌गाॽ इक्‍सादिङ् खाम्‍बेःक्‍मोलाम् वेॽस्‍मा किप्‍मा के़घुबा थक्‍साधिक् लःन्‍दे़ थाङे़बा निसुङ्‌लो॥ खे़ल्‍ले़ थुःम्‍बाल्‍ले़न् कुइसिःक् ने़त्‍छि कुदाङ् युङे़, कर खे़ङ्‌ग हन्‍दगेःक्‍गे़न् वासेरिःन् कुइसिःक् पारे़रो॥

१२ खे़ल्‍ले़ थिक्‍सिगेक्‍पा किप्‍मा के़घुबा थक्‍साःल्‍ले़ काक् कुयुक्‍हाॽ ओगप् चोगुरो॥ खे़ल्‍ले़ इक्‍सादिङ् खाम्‍बेःक्‍मोबा काक् मे़न्‍छाम् याप्‍मिहाॽ सिमालिङ्‌धो थारिक् के़गाःम्‍बाआङ् के़हिङ्‌बा खे़न् थिक्‍सिगेक्‍पा किप्‍मा के़घुबा थक्‍सान् सेवा चोःक्‍मा पाङ्‌घुसिरो॥

१३ हे़क्‍क्‍याङ् खे़ल्‍ले़ग निङ्‌वाॽ के़माबा याःम्‍बक्‍हाॽ चोगुआङ् तरःङ्‌दिङ् ताङ्‌साङ्‌लाम् इक्‍सादिङ् खाम्‍बेःक्‍मो मनाहाॽरे़ खुनिॽ तगि मिराःक्‍काङ् थासुरो॥

१४ थिक्‍सिगेक्‍पा किप्‍मा के़घुबा थक्‍साःल्‍ले़ कुले़क्‌वा खे़न् किप्‍मा के़घुबा थक्‍साःल्‍ले़ निङ्‌वाॽ के़माबा याःम्‍बक्‍हाॽ चोःक्‍मा खोसुआङ् इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽ इङ्‌ले़क्‍तुसिरो॥ खे़ल्‍ले़ खे़न् सिमालिङ्‌धोओ थारिक् ताभेःल्‍ले़ के़गाःम्‍बाआङ् याम्‍मो के़हिङ्‌बा थिक्‍सिगेक्‍पा किप्‍मा के़घुबा थक्‍साःल्‍ले़ कुमिङ्‌सो कुधाःङ्‌सोओ नावाइत्‍ला चोक् पाङ्‌घुसिरो॥

१५ हे़क्‍क्‍याङ् खे़ल्‍ले़ खे़न् थिक्‍सिगेक्‍पा किप्‍मा के़घुबा थक्‍साःल्‍ले़न् नावाइत्‍लान् पाःप्‍मा सुक्‍ल हे़क्‍क्‍याङ् खे़न् सेवा चोःक्‍मा मे़न्‍दे़म्‍मनाबाहाॽ से़रुसिर फाॽआङ् खे़न् नावाइत्‍लाओ साःङ्‌गुगे़न् सक्‍मा केःप्‍मा मुक्‍साम् खोसुरो॥

१६ खे़ल्‍ले़ यम्‍बा चुक्‍पा, याङ्‌साकुन्‍धेसाबा नु याङ्‌के़साॽबा, योःक्‍पा नु चोःक्‌युम्‍भोबा काक् मे़न्‍छाम् याप्‍मिहाॽ खुनिॽ चुप्‍साङ् हुक्‍को इग्र खुनिॽ तोवाबो इबुगे़न् मिक्‍सेन् लक्‍मा पाङ्‌घुसिरो॥

१७ खे़न् इबुगे़न् मिक्‍सेन् मे़ःन्‍ने सङ्‌मा नु इङ्‌मा आत्तिल्‍ले़आङ् मे़सुक्‍तुन्‍लो॥ खे़न् मिक्‍सेःन्‍निङ्‌ग किप्‍मा के़घुबा थक्‍साःल्‍ले़ कुमिङ् इग्र कुमिङ्‌ङिल्‍ले़ कुघानिःत् पोङ्‌लो॥

१८ कन् पाःन्‍निन् कुसिङ् निःप्‍मा सिक्‍कुम्‍दिङ् निङ्‌वाॽ चाहाबा चोक्‍लो॥ आत्‍तिन् सिक्‍कुम्‍दिङ् निङ्‌वाॽसाबा चोक् हाराॽ खे़ल्‍ले़ खे़न् किप्‍मा के़घुबा थक्‍साःल्‍ले़ कुघानिःत्तिल्‍ले़ कुबेन् फाःक्‍खुररो, थेआङ्‌भे़ल्‍ले़ खे़न् लत्‍छा मे़न्‍छाम् याप्‍मिःल्‍ले़ कुघानिःत्‍लो॥ खे़न् खानिःत्तिङ्‌ग ६६६ रो॥

मे़ल्‍लुक्‍सान् नु कुमनाहाॽ

१४

हे़क्‍क्‍याङ् इङ्‌गाॽ मे़ल्‍लुक्‍सान् सियोन कोःक्‍मा सम्‍दाङ् ये़बे़बा निसुङ्‌लो॥ खुने़ॽनु लाङे़न्‍छिङ्‌धिक्‍काङ् हे़न्‍छिङ् लि-लि (१,४४,०००) मनाहाॽ मे़वये़रो॥ खे़ङ्‌हाॽरे़ खुनिॽ तोवाबो खुने़ॽ कुमिङ् नु पानुदिङ् कुम्‍बारे़ कुमिङ्‌ङिन् साप्‍ते़आङ् पत्‍छे़रो॥

२ हे़क्‍क्‍याङ् इङ्‌गाॽ साङ्‌ग्राम्‍पेदाङ्‌ङो पयम् यम्‍बा च्‍वाःत् सःक्‍ते़बा कुइसिःक् नु खे़रे़ङ्‌घुरुङ् के़लॽबा इक्‍लाधिक् खे़प्‍सुङ्‌लो॥ खे़न् के़सःक्‍पे़न् खे़प्‍मो यरिक् मनाहाॽरे़ सोरिक् साराङ्‌गि मे़मुक्‍खुबा कुइसिःक् चोगे़रो॥

३ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुहाङ्‌युक्‍नाःल्‍ले़न् हे़क्‍क्‍याङ् लिसि कुहिङ्‌वे़त् पाथुङ्‌साहाॽ नु तुम्‍लाम्‍लोबाहाॽरे़ खुनिॽ तगि कुसङ् साम्‍लोन् साम्‍मे़मे़त्तुबा इङ्‌गाॽ खे़प्‍सुङ्‌लो॥ खे़न् साम्‍लोःङ्‌ग इक्‍सादिङ् खाम्‍बेःक्‍मोलाम् थे़ॽमनाबा खे़न् लाङे़न्‍छिङ्‌धिक्‍काङ् हे़न्‍छिङ् लि-लि (१,४४,०००) मनाहाॽनुःल्‍ले़ वेॽ आत्तिन्‍हाॽरे़आङ् हुॽसिङ्‌मा मे़न्‍छुक्‍तुन्‍लो॥

४ खे़ङ्‌हाॽग आप्‍फाल्‍ले़आङ् मे़न्‍छुमाॽनु मे़म्‍बोःत्ते मे़वये़ हे़क्‍क्‍याङ् आबाङे सेसे मे़गत्‍छिङ्‌ङाङ् मे़वये़रो॥ खे़ङ्‌हाॽग मे़ल्‍लुक्‍सान् आत्‍तान् पेःक्‍साङ् कुएगाङ् कुएगाङ् के़दिम्‍बासिरो॥ खे़ङ्‌हाॽग काक्‍नु तगि के़दुम्‍बा पोगुगे़न् कुजा कुइसिःक् निङ्‌वाॽफुमाङ् नु मे़ल्‍लुक्‍साःओ तोःम्‍मासि फाॽआङ् इक्‍सादिङ् खाम्‍बेःक्‍मोबा मे़न्‍छाम् याप्‍मिलाम् कुमे़ल्‍लुङ् हुङ्‌मनाआङ् थे़ॽमनाबासिरो॥

५ खे़ङ्‌हाॽरे़ आप्‍फाल्‍ले़आङ् इङ्‌ले़क् पान् मे़म्‍बाःत्तुन्‍नाङ् फोत्‍या मे़ःन्‍ने मे़वाॽरो॥

सुम्‍सि माङ्‌लाइङ्‌बाहाॽ

६ हे़क्‍क्‍याङ् इङ्‌गाॽ ताङ्‌साक्‍पो वेॽस्‍मा माङ्‌लाइङ्‌बाधिक् पे़रे़र पत्‍छे़बा निसुङ्‌लो॥ खे़ल्‍ले़ इक्‍सादिङ् खाम्‍बेःक्‍मो के़वाॽबा के़रे़क् मे़न्‍छाम् सुवाङ्‌हाॽ, के़रे़क् पाःन्‍दाङ्‌हाॽ, हे़क्‍क्‍याङ् के़रे़क् लाजेॽहाॽओ मे़न्‍नुप्‍मनाबा सुनाइङ् इङ्‌भन् चोःक्‍मा कत्तुरो॥

७ खे़ल्‍ले़ यम्‍बा इक्‍लाओ अक्‍खे पाःत्तु, “निङ्‌वाॽफुमाङ्‌ङिन्‍नु किसे़म्‍मे़ॽआङ् मिमिदिङ् पिरे़म्‍मे़ॽओ, थेआङ्‌भे़ल्‍ले़ खुने़ॽ कुघासे़न् चोःक्‍मा ये़म्‍मिन् त्‍ये़आङ् वाॽरो॥ तरःङ्‌दिङ् ताङ्‌साक्‍पे़न्, इक्‍सादिङ् खाम्‍बेःक्‍मान्, वरःङ् नु च्‍वाःत्तिल्‍ले़ कुबुन्‍हाॽरे़न् नावागे़न् चइःत् के़ने़बान् सेवा चोगे़म्‍मे़ॽओ॥”

८ हे़क्‍क्‍याङ् थिक्‍सिगेक्‍पा माङ्‌लाइङ्‌बाल्‍ले़ कुएगाङ् के़बप्‍पा निसिगेक्‍पा माङ्‌लाइङ्‌बाल्‍ले़ अक्‍खे पाःत्तुर अःक्‍ते़, “बे़बिलोनिन् a मे़गे़रो, पयम् यम्‍बा ये़क्‌यक्‍किन् मे़गे़रो॥ खे़न् ये़क्‌यक्‍किल्‍ले़ इक्‍सादिङ् खाम्‍बेःक्‍मोबा के़रे़क् मे़न्‍छाम् याप्‍मिहाॽ सिजङ्‌वाःल्‍ले़ मयुसिबा कुइसिःक् याम्‍बोःप्‍माल्‍ले़ मःसुसिआङ् वाॽरो॥”

९ हे़क्‍क्‍याङ् सुम्‍सिगेक्‍पा माङ्‌लाइङ्‌बाल्‍ले़ खुन्‍छिॽ एगाङ् तिम्‍दुसिर यम्‍बा इक्‍लाओ अक्‍खेलॽरिक् अःक्‍ते़, “हाःत्‍ले़ खे़न् किप्‍मा के़घुबा थक्‍सान् नु कुनावाइत्‍लान् सेवा चोगुॽ, हे़क्‍क्‍याङ् कुदोॽवाबो इग्र कुहुक्‍को खे़न् किप्‍मा के़घुबा थक्‍साःल्‍ले़ इबुगे़न् कुमिक्‍सेःन्‍निन् लक्‍तुॽ,

१० खे़ल्‍ले़ग थेआङ् मे़म्‍भुत्तेबा निङ्‌वाॽफुमाङ्‌ङिल्‍ले़ किप्‍मा के़घुबा कुसाक्‍किल्‍ले़न् खोर्याःन्‍लाम् थुङ्‌माए पोङ्‌लो॥ हे़क्‍क्‍याङ् खे़ङ्‌ग मे़ल्‍लुक्‍सान् नु सेसे माङ्‌लाइङ्‌बाहाॽरे़ खुनिॽ तगि कान्‍धाक् नु मिःल्‍ले़ लाबुर तुक्‍खे चारो॥

११ हे़क्‍क्‍याङ् खे़ङ्‌हाॽ तुक्‍खे के़जाःप्‍पा मिःल्‍ले़ मिःक्‍खुॽइङ्‌ग सदादिङ् सदादिङ् थाःङ् पेःक्‍लो॥ हे़क्‍क्‍याङ् खे़ङ्‌हाॽरे़ खुनिॽ तुक्‍खेन् से़न्‍दिक् ले़न्‍दिक् आप्‍फाल्‍ले़आङ् मे़नुप्‍ने़न्‍लो, थेआङ्‌भे़ल्‍ले़ खे़ङ्‌हाॽरे़ किप्‍मा के़घुबा थक्‍सा नु कुनावाइत्‍लान् सेवा मे़जोगुआङ् कुमिङ्‌ङिल्‍ले़न् इबुगे़न् मिक्‍सेःन्‍निन् मे़लक्‍तुआङ् मे़वये़रो॥”

१२ खे़ल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ कुइङ्‌जाङ् के़घे़म्‍बाहाॽ नु ये़सुन् नसान् के़जोःक्‍पा निङ्‌वाॽफुमाङ्‌ङिल्‍ले़ सेसे कुमनाहाॽरे़ नासि थःप्‍माए पोङ्‌लो॥

१३ हे़क्‍क्‍याङ् साङ्‌ग्राम्‍पेदाङ्‌ङो इक्‍लाधिक् अक्‍खेलॽरिक् पारे़बा खे़प्‍सुङ्, “कन् पाःन्‍निन् साप्‍ते़ॽ, आल्‍लआङ्‌धो दाङ्‌बान् नसान् के़जोःक्‍पाआङ् के़सिबाहाॽग मुॽइसाबासिरो॥”

सेसेमाङ्‌ङिल्‍ले़ पाःत्तु, “से़क्‍खाए खे़ङ्‌हाॽ मुॽइसाबासिरो, खे़ङ्‌हाॽ खुनिॽ याम्‍बुधिक्‍लाम् मे़नाःम्‍सिङ्, थेआङ्‌भे़ल्‍ले़ खे़ङ्‌हाॽरे़ मे़जोगुबा याःम्‍बक् कुइसिःक् हाङ्‌से़म् मे़घोःसुॽरो॥”

चासुम्‍मा ये़म्

१४ हे़क्‍क्‍याङ् इङ्‌गाॽ “मे़न्‍छाम्‍साःन्” हे़क्‍तङ्‌बाधिक् फगे़लॽबा खाप्‍मिःत्तो युङे़बा निसुङ्‌लो॥ खुने़ॽ साम्‍म्‍याङ् तिचःन् खुःक्‍खुआङ् पत्‍छे़ हे़क्‍क्‍याङ् कुहुक्‍को खागे़सुक्‍पा कात्‍च्‍यान् कत्तुरो॥

१५ हे़क्‍क्‍याङ् निङ्‌वाॽफु माङ्‌हिम्‍मोलाम् वेॽस्‍मा माङ्‌लाइङ्‌बान् लःन्‍दे़आङ् खे़ल्‍ले़ यम्‍बा इक्‍लाओ खे़न् खाप्‍मिःत्तो के़युङ्‌बान् मे़त्तु, “के़गात्‍च्‍यान् याङ्‌सिङ्‌ङे़ॽआङ् चा सुप्‍से़ॽओ, थेआङ्‌भे़ल्‍ले़ चासुम्‍मा ये़म्‍मिन् त्‍ये़आङ् वाॽ हे़क्‍क्‍याङ् पोगुगे़न् कुजाःन्b इक्‍सादिङ् खाम्‍बेःक्‍मो तुम्‍से़आङ् ने़रो॥”

१६ हे़क्‍क्‍याङ् खे़न् खाप्‍मिःत्तो के़युङ्‌बाल्‍ले़ कुगात्‍च्‍यान् याङ्‌सिङ्‌ङाङ् हे़गुर काक् इक्‍सादिङ् खाम्‍बेःक्‍मो चाःन् सुप्‍सुॽरो॥

१७ खे़न् एगाङ् साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ कुहिम्‍मोलाम् वेॽस्‍मा माङ्‌लाइङ्‌बाधिक् लःन्‍दे़॥ खे़ल्‍ले़आङ् कुहुक्‍को खागे़सुक्‍पा कात्‍च्‍यान् कत्तुरो॥

१८ हे़क्‍क्‍याङ् साङ्‌सिङ् हाःम्‍मादे़न्‍नोलाम् मिःसम्‍दाङ् युक् के़गप्‍पा वेॽस्‍मा माङ्‌लाइङ्‌बान् लःन्‍दे़आङ् खे़ल्‍ले़ खे़न् खागे़सुक्‍पा कात्‍च्‍या के़गप्‍पे़न् यम्‍बा इक्‍लाओ अःक्‍ते़र मे़त्तु, “खे़न् खागे़सुक्‍पा के़गात्‍च्‍यान् याङ्‌सिङ्‌ङे़ॽआङ् इक्‍सादिङ् खाम्‍बेःक्‍मोबा काक् चे़ल्‍ले़क्‍सेॽहाॽ सुप्‍से़ॽ, थेआङ्‌भे़ल्‍ले़ खे़ङ्‌हाॽग तुम्‍से़घे़रे़आङ् पत्‍लो॥”

१९ हे़क्‍केःल्‍ले़ खे़न् माङ्‌लाइङ्‌बाल्‍ले़ कुगात्‍च्‍यान् याङ्‌सिङ्‌ङाङ् इक्‍सादिङ् खाम्‍बेःक्‍मो काक् चे़ल्‍ले़क्‍सेॽहाॽ सुप्‍सुआङ् निङ्‌वाॽफुमाङ्‌ङिल्‍ले़ कुसाक्‍किल्‍ले़न् पयम् यम्‍बा चे़ल्‍ले़क्‍सेॽ एःम्‍मादे़न्‍नो केःत्तुॽरो॥

२० हे़क्‍क्‍याङ् ये़क्‌यक् लाःक्‍कात् चे़ल्‍ले़क्‍सेॽ एःम्‍मादे़न्‍नो मे़लाःक्‍तु मे़सॽरुआङ् खे़प्‍मोलाम् माक्‍खिॽ लःन्‍दे़रो॥ खे़न् माक्‍खिॽइन् अन्‍हाॽरे़ खुनिॽ करे़लि थारिक् थाःङ् थाङे़आङ् कुगिप् सुम्‍सि (३००) किलोमितर थारिक् वागुसे़ पेरो॥

a 

१४:८ बे़बिलोन– उनाहुरिबा ये़क्‌यक्, हाबा खे़न् ये़क्‌यक्‍कोबा हाङ्‌ङिल्‍ले़ यरिक् ये़म् तगि यहुदिहाॽ नाःन्‍दुसिआङ् वये़॥ कप्‍मो बे़बिलोने़न् निङ्‌वाॽफुमाङ्‌ङिन् के़अप्‍पा कन् खाम्‍बेःक्‍मोबा मनाहाॽरे़न् मिक्‍सेःन्‍लो॥

b 

१४:१५ पोगुगे़न् कुजाःन्– कन् फाॽइन् खुम्‍दिङ्‌ले़ लागि यारिप् के़वाॽबा मनासिरो॥

नुसि माङ्‌लाइङ्‌बाहाॽ नु नुसि मिन्‍देॽहाॽ

१५

हे़क्‍क्‍याङ् साङ्‌ग्राम्‍पेदाङ्‌ङो वेॽस्‍मा निङ्‌वाॽ के़माबा नु पयम् यम्‍बा इबुगे़न् मिक्‍सेःन्‍निन् इङ्‌गाॽ निसुङ्‌लो– खे़प्‍मो नुसि माङ्‌लाइङ्‌बाहाॽरे़ नुसि कुनुप्‍मोबा मिन्‍देॽहाॽ मे़गत्तुरो॥ खे़न् मिन्‍देॽहाॽओए निङ्‌वाॽफुमाङ्‌ङिल्‍ले़ कुसाक्‍के़न्‍निन् नुबे़आङ् वाॽरो॥

२ हे़क्‍क्‍याङ् इङ्‌गाॽ मि नु के़बुप्‍पा से़ल्‍ले़ङ्‌घो कुइसिःक्‍पा वरःङ्‌धिक् निसुङ्‌लो॥ खे़ल्‍ले़ कुयाओ खे़न् किप्‍मा के़घुबा थक्‍साःन्, कुनावाइत्‍ला नु खे़ल्‍ले़ कुमिङ्‌ङिल्‍ले़ कुघानिःत्तिन् के़नाःम्‍बाहाॽ खे़प्‍मो मे़ये़बे़बा निसुङ्‌सिङ्‌लो॥ खे़ङ्‌हाॽरे़ निङ्‌वाॽफुमाङ्‌ङिल्‍ले़ पिरुसिबा साराङ्‌गिहाॽ मे़गत्तुरो॥

३ हे़क्‍क्‍याङ् खे़ङ्‌हाॽरे़ निङ्‌वाॽफुमाङ्‌ङिल्‍ले़ कुसेवारोबा मोसारे़ कुसाम्‍लो नु मे़ल्‍लुक्‍साःल्‍ले़ कुसाम्‍लोन् अक्‍खेलॽरिक् साम्‍मे़मे़त्तु,

“मुक्‍साम्‍दाङ्‌बा निङ्‌वाॽफुमाङ्‌ङे,

खे़ने़ॽ के़याःम्‍बक्‍हाॽग पयम् यम्‍बा नु निङ्‌वाॽ के़माबा चोक्‍लो॥

काक् मे़न्‍छाम् सुवाङ्‌हाॽरे़ खुनिॽ हाङ्‌ङे,

खे़ने़ॽ के़लाम्‍हाॽग नुबा नु से़क्‍खाबा चोक्‍लो॥

४ यहवे दाङ्‌बाए,

खे़ने़ॽग हाःत्‍ले़ के़ङ्‌गित्‍ने़न्‍बे? हे़क्‍क्‍याङ् हाःत्‍ले़ के़नारा मे़भोसुम्‍बे?

थेआङ्‌भे़ल्‍ले़ खे़ने़ॽरक् सेसेबा के़जोःक्॥

काक् मे़न्‍छाम् सुवाङ्‌हाॽ मे़दाआङ् खे़ने़ॽ सेवा के़म्‍जोःक्‍लो,

थेआङ्‌भे़ल्‍ले़ साम्‌योबा के़याःम्‍बक्‍किन् ओसेःन्‍दाङ् पोःक्‍खे़आङ् वाॽरो॥”

५ हे़क्‍क्‍याङ् ओमे़त्तुङ्‌ङिल्‍ले़ साङ्‌ग्राम्‍पेदाङ्‌बा निङ्‌वाॽफुमाङ्‌ङिल्‍ले़ कुहिम्‍मो निङ्‌वाॽफुमाङ्‌ङिल्‍ले़ कुमाङ्‌हुप्‍पिल्‍ले़ साःङ्‌गाहिम्‍मिन् हरे़बा निसुङ्‌लो॥

६ खे़न् हिम्‍मोलाम् नुसि माङ्‌लाइङ्‌बाहाॽरे़ नुसि मिन्‍देॽहाॽ मे़याङ्‌सिङ्‌ङाङ् लाःक्‍कात् मे़लःन्‍दे़रो॥ खे़ङ्‌हाॽरे़ग फः लॽरिक् के़ओःप्‍पा नु सेसेबा तेत् मे़जाक्‍खुआङ् मे़वये़, हे़क्‍क्‍याङ् खुनिॽ सङ्‌बेॽओ पे़र्घे़क् साम्‍म्‍याङ् चे़प्‍फेत् मे़हेसुआङ् पत्‍छे़रो॥

७ हे़क्‍क्‍याङ् लिसि कुहिङ्‌वे़त् पाथुङ्‌साहाॽओ थिक्‍किल्‍ले़ खे़न् काक् नुसि माङ्‌लाइङ्‌बाहाॽ सदादिङ् सदादिङ् के़हिङ्‌बा निङ्‌वाॽफुमाङ्‌ङिल्‍ले़न् किप्‍मा के़घुबा कुसाक्‍किल्‍ले़ के़दिम्‍बा नुसि साम्‍म्‍याङ् खोर्याहाॽ पिरुसिरो॥

८ हे़क्‍क्‍याङ् निङ्‌वाॽफुमाङ्‌ङिल्‍ले़ कुमिमिदिङ् नु कुमुक्‍साम्‍लाम् के़लःम्‍बा मिःक्‍खुॽइल्‍ले़ माङ्‌हिम्‍मिन् सिदाक् थिम्‍सुरो॥ खे़न् नुसि माङ्‌लाइङ्‌बाहाॽरे़ मे़दारुबा खे़न् नुसि मिन्‍देॽहाॽ मे़न्‍गे़त् मे़न्‍जुःत्ते थारिक् आत्‍तिन्‍हाॽआङ् माङ्‌हिम्‍मो लाःप्‍मा मे़न्‍छुक्‍ते़न्‍लो॥

निङ्‌वाॽफुमाङ्‌ङिल्‍ले़ कुसिक्‍किल्‍ले़न् नुसि खोर्याहाॽ

१६

हे़क्‍क्‍याङ् निङ्‌वाॽफु माङ्‌हिम्‍मोलाम् के़लःम्‍बा यम्‍बा इक्‍लाःल्‍ले़ खे़न् नुसि माङ्‌लाइङ्‌बाहाॽ अक्‍खेलॽरिक् मे़त्तुसिर यागे़बा खे़प्‍सुङ्, “पेगे़म्‍मे़ॽआङ् निङ्‌वाॽफुमाङ्‌ङिल्‍ले़ कुसाक्‍के़न्‍निल्‍ले़न् नुसि खोर्याहाॽ इक्‍सादिङ् खाम्‍बेःक्‍मो हुक्‍खे़म्‍मे़ॽओ॥”

२ हे़क्‍क्‍याङ् थिक्‍सिगेक्‍पा माङ्‌लाइङ्‌बान् पेआङ् कुघोर्‍यान् खाम्‍बेःक्‍मो हुक्‍खु, हे़क्‍क्‍याङ् खे़न् किप्‍मा के़घुबा थक्‍साःल्‍ले़ इबुगे़न् कुमिक्‍सेःन्‍निन् के़लक्‍पा नु कुनावाइत्‍लान् सेसे माङ्‌गे़घःबाहाॽ याम्‍गे़सिङ्‌बा नु साॽरिक् के़दुक्‍पा याङ्‌घेःक्‍किल्‍ले़ खुनिॽ थक्‍किन् सिदे़प् ते़प्‍तुर लःन्‍दे़रो॥

३ हे़क्‍क्‍याङ् निसिगेक्‍पा माङ्‌लाइङ्‌बाल्‍ले़ कुघोर्‍यान् वरःङ्‌ङो हुक्‍खु, हे़क्‍क्‍याङ् खे़न् वरःङ्‌ङिङ्‌ग के़सिःबा मनाःल्‍ले़ कुमाक्‍खिॽइन् हे़क्‍के ले़ङ्‌सिङ् पेरो॥ हे़क्‍केलॽरिक् खे़प्‍मो के़याक्‍पा काक् कुहिङ्‌वे़त् पाथुङ्‌साहाॽ मे़स्‍ये़रो॥

४ हे़क्‍क्‍याङ् सुम्‍सिगेक्‍पा माङ्‌लाइङ्‌बाल्‍ले़ कुघोर्‍यान् यङ्‌घङ् नु वाबुन्‍हाॽओ हुक्‍खुआङ् खे़ङ्‌हाॽ माक्‍खिॽ पोःक्‍खे़ पेरो॥

५ हे़क्‍क्‍याङ् च्‍वाःत् सम्‍दाङ् युक् के़गप्‍पा माङ्‌लाइङ्‌बाल्‍ले़ निङ्‌वाॽफुमाङ्‌ङिन् अक्‍खे मे़त्तुबा इङ्‌गाॽ खे़प्‍सुङ्, “निङ्‌वाॽफुमाङ्‌ङे, खे़ने़ॽ सेसे के़वये़ हे़क्‍क्‍याङ् आल्‍लोआङ् सेसे के़वाॽरो॥ कन् मिन्‍देॽहाॽ के़बाङ्‌घुआङ् खासे़न् के़जोगुसिल्‍ले़ के़घासे़न्‍निन् कुदोःप्‍मा चोक्‍लो॥

६ खे़ङ्‌हाॽरे़ निङ्‌वाॽफुमाङ्‌ङिल्‍ले़ सेसे कुमनाहाॽ नु माङ्‌निङ्‌वाॽपान् के़बाःप्‍पाहाॽरे़ खुनिॽ माक्‍खिॽइन् मे़से़सुआङ् मे़वाॽरो॥ खे़ल्‍ले़ चोगुल्‍ले़ खे़ङ्‌हाॽ माक्‍खिॽइन् थुङ्‌मा के़बाङ्‌घुसिरो॥ खे़ङ्‌ग खे़ङ्‌हाॽ लाॽरुसिबा खुम्‍दिङ्‌ङिन् वये़रो॥”

७ हे़क्‍क्‍याङ् ले़त्‍ति तोःम्‍मादे़न्‍नोलाम् अक्‍खे के़लॽबा इक्‍लाधिक् खे़प्‍सुङ्, “मुक्‍साम्‍दाङ्‌बा निङ्‌वाॽफुमाङ्‌ङे, खे़ने़ॽ के़जोगुबा खासे़न्‍निन् से़क्‍खाबा नु साम्‌योबा चोक्‍लो॥”

८ हे़क्‍क्‍याङ् लिसिगेक्‍पा माङ्‌लाइङ्‌बाल्‍ले़ कुघोर्‍यान् नाम्‍मो हुक्‍खुआङ् नाम्‍मिल्‍ले़ मे़न्‍छाम् याप्‍मिहाॽ मिःल्‍ले़ ओॽमासि युक् खोसुरो॥

९ हे़क्‍क्‍याङ् मे़न्‍छाम् याप्‍मिहाॽ नाम्‍मिल्‍ले़ साॽरिक् ओॽरुसिल्‍ले़ खे़न् मिन्‍देॽहाॽ सम्‍दाङ् युक् के़गप्‍पा निङ्‌वाॽफुमाङ्‌ङिन् साङ्‌ग्रा मे़मे़त्तुरो॥ हे़क्‍केसाङ् खे़ङ्‌हाॽ खुनिॽ फे़न्‌याःम्‍बक्‍कोनु मे़न्‍हिन्‍दे़न् हे़क्‍क्‍याङ् खुने़ॽ मिमिदिङ्‌ङाङ् मे़म्‍बिरुन्‍लो॥

१० हे़क्‍क्‍याङ् ङासिगेक्‍पा माङ्‌लाइङ्‌बाल्‍ले़ कुघोर्‍यान् खे़न् किप्‍मा के़घुबा थक्‍साःल्‍ले़ कुहाङ्‌युक्‍ना सम्‍दाङ् हुक्‍खुरो॥ हे़क्‍क्‍याङ् खे़न् किप्‍मा के़घुबा थक्‍साःल्‍ले़ कुहाङ्‌जुम्‍मिन् माक्‍चिगे़न् खादाम्‍माल्‍ले़ सिदे़प् ते़प्‍तुरो॥ हे़क्‍क्‍याङ् साॽरिक् तुक्‍खेःल्‍ले़ चोगुल्‍ले़ खे़प्‍मोबा मे़न्‍छाम् याप्‍मिहाॽ मे़हाबे़ मे़भिःक्‍ते़रो॥

११ हे़क्‍क्‍याङ् खे़ङ्‌हाॽरे़ खुनिॽ याङ्‌घेःक्‍हाॽ साॽरिक् तुगे़बाल्‍ले़ चोगुल्‍ले़ साङ्‌ग्राम्‍पेदाङ्‌बा निङ्‌वाॽफुमाङ्‌ङिन् साङ्‌ग्रा मे़मे़त्तुरो॥ आल्‍लसाङ् खे़ङ्‌हाॽ खुनिॽ फे़न्‌याःम्‍बक्‍कोनु मे़न्‍हिन्‍दे़न्‍लो॥

१२ हे़क्‍क्‍याङ् तुक्‍सिगेक्‍पा माङ्‌लाइङ्‌बाल्‍ले़ कुघोर्‍यान् पयम् यम्‍बा युफ्रेतिस वरःङ्‌ङो हुक्‍खुआङ् खे़प्‍मोबा च्‍वाःत्तिन् चबे़बेरो, हे़क्‍क्‍याङ् नाम्‍गे़न् पिसाङ्‌लाम् थङ् चोःक्‍से़ हाङ्‌हाॽरे़ खुनिॽ माराम्‍मिन् यारिप् पोःक्‍खे़रो॥

१३ हे़क्‍क्‍याङ् खे़प्‍मो हन्‍दगेःक्‍गे़न् वासेरिःल्‍ले़ कुमुराओलाम्, थक्‍साःल्‍ले़ कुमुराओलाम् हे़क्‍क्‍याङ् इङ्‌ले़क्‍पा माङ्‌निङ्‌वाॽपान् के़बाःप्‍पाल्‍ले़ कुमुराओलाम् सुम्‍सि पदःक् हे़क्‍तङ्‌बा आजिःन्‍जिःम्‍बा फे़न्‍साम्‍हाॽ मे़लःन्‍दे़बा निसुङ्‌सिङ्‌लो॥

१४ खे़ङ्‌हाॽग निङ्‌वाॽ के़माबा याःम्‍बक् के़जोःक्‍पा फे़न्‍साम्‍सिरो॥ खे़ङ्‌हाॽ इक्‍सादिङ् खाम्‍बेःक्‍मोबा काक् हाङ्‌हाॽओ मे़बेःक्‍काङ् मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ पयम् यम्‍बा कुये़न्‍नो थङ् चोःक्‍से़ खे़ङ्‌हाॽ मे़सुप्‍सु मे़दारुसिॽ॥

१५ दाङ्‌बाल्‍ले़ पाःत्तुॽ, “नुरिक्‍काङ् खे़प्‍से़म्‍मे़ॽओ! इङ्‌गाॽग के़घुःप्‍पा कुइसिःक् स्‍वाःत्ताङ् ताआरो॥ हात् मे़न्‍इम्‍मे सिङ्‌सिङ् वाॽआङ् कुदेःत् चाङ्‌हाॽ खुने़ॽनु कत्तु खे़ङ्‌ग मुॽइसाबारो, थेआङ्‌भे़ल्‍ले़ खे़न् ले़क्‍चाबे़धिःक् लाङ्‌घेःक्‍माआङ् सिरिङ्‌ममो थामा मे़बोङ्‌ने़ल्‍लो॥”

१६ हे़क्‍क्‍याङ् हिब्रु पाःन्‍दाङ्‌ङो “आरमागे़द्‌दोन” मे़प्‍मनाबा ते़न्‍नो खे़न् फे़न्‍साम्‍हाॽरे़ काक् हाङ्‌हाॽ मे़सुप्‍सुसिॽ॥

१७ हे़क्‍क्‍याङ् नुसिगेक्‍पा माङ्‌लाइङ्‌बाल्‍ले़ कुघोर्‍यान् सुरित् केजङ्‌ङो हुक्‍खुआङ् निङ्‌वाॽफुमाङ्‌ङिल्‍ले़ कुहिम्‍मोबा हाङ्‌युक्‍नालाम् आल्‍ल चुरे़रो के़लॽबा यम्‍बा इक्‍लाधिक् त्‍ये़रो॥

१८ हे़क्‍क्‍याङ् खे़प्‍मो साःम्‍भे ले़क्‍ते़, ताङ्‌साक्‍पे़न् खे़रे़ङ्‌घुरुङ् लॽरिक् लोःक्‍खु, हे़क्‍क्‍याङ् किप्‍मा के़घुबा लुप्‍लि थाङे़रो॥ इक्‍सादिङ् खाम्‍बेःक्‍माल्‍ले़न् नावागे़न् चइःत् ने़स्‍से़आङ्‌धो मे़न्‍छाम् याप्‍मिहाॽरे़ अक्‍तङ्‌बा साॽरिक् किप्‍मा के़घुबा लुप्‍लि थाङे़बाग आप्‍फाल्‍ले़आङ् मे़न्‍निए मे़वये़रो॥

१९ हे़क्‍क्‍याङ् खे़न् पयम् यम्‍बा ये़क्‌यक् बे़बिलोनिन् खे़ल्‍ले़क् पःक्‍खे़र सुम्‍सि लक्‍को हासिङ्‌लो, हे़क्‍क्‍याङ् इक्‍सादिङ् खाम्‍बेःक्‍मोबा काक् लाजेॽबा ये़क्‌यक्‍हाॽ थ्‍यःङ् पोःक्‍खे़रो॥ बे़बिलोनरे़ काक् कुलायोहाॽ निङ्‌वाॽफुमाङ्‌ङिल्‍ले़ इतुआङ् किप्‍मा के़घुबा कुसाक्‍के़न्‍निल्‍ले़ के़दिम्‍बा खोर्यालाम् खे़न् थुङ्‌मा पाङ्‌घुरो॥

२० लुप्‍लि थाङे़बाल्‍ले़ चोगुल्‍ले़ काक् वागप्‍लाजेॽहाॽ नु कोःक्‍मा फाङ्‌जङ्‌हाॽ मे़मये़ मे़बेरो॥

२१ हे़क्‍क्‍याङ् मे़न्‍छाम् याप्‍मि सम्‍दाङ् ताङ्‌साक्‍पोलाम् यम्‍ब्‌यम्‍बा फःन् थ्‍ये़रो॥ खे़न् फःन्‍निङ्‌ग लिबोङ् (४०) लिबोङ् किलो थारिक् के़लिःप्‍पा चोगे़रो॥ हे़क्‍क्‍याङ् खे़न् मे़न्‍छाम् याप्‍मिहाॽरे़ग कन् फःन्‍निल्‍ले़न् मिन्‍देॽइल्‍ले़ चोगुल्‍ले़ निङ्‌वाॽफुमाङ्‌ङिन् साङ्‌ग्रा मे़मे़त्तुरो, थेआङ्‌भे़ल्‍ले़ खे़न् मिन्‍देॽइङ्‌ग साॽरिक् किप्‍मा के़घुबा चोगे़रो॥

मे़न्‍छुमाॽ नु किप्‍मा के़घुबा थक्‍सान्

१७

हे़क्‍क्‍याङ् खोर्याहाॽ के़गप्‍पा खे़न् नुसि माङ्‌लाइङ्‌बाहाॽओ थिक्‍पा फे़रे़आङ् अक्‍खे मे़त्ताङ्, “फे़रे़ॽ, इङ्‌गाॽ खे़ने़ॽ खे़न् कुइङ् कुनाम् के़से़मा के़त्‍निमाल्‍ले़ खोमा के़बोङ्‌बा खुम्‍दिङ्‌ङिन् ओसेःन्‍धाक्‍ने़ॽरो॥ खे़न् के़त्‍निमान् यरिक् च्‍वाःत्तिल्‍ले़ कुबेसाङ् के़ने़बा यम्‍बा ये़क्‌यक्‍किन्‍लो॥

२ खे़न् के़त्‍निमान्‍नुग इक्‍सादिङ् खाम्‍बेःक्‍मोबा काक् हाङ्‌हाॽरे़ ताप्‍फे़ःम्‍बा याःम्‍बक् मे़जोगुआङ् इक्‍सादिङ् खाम्‍बेःक्‍मो के़वाॽबा काक् मे़न्‍छाम् याप्‍मिहाॽ सिजङ्‌वाःल्‍ले़ मयुसिबा हे़क्‍के खुने़ॽ कुभे़न् याःम्‍बक्‍किल्‍ले़ मयुसिआङ् मे़वाॽरो॥”

३ हे़क्‍क्‍याङ् इङ्‌गाॽ सेसेमाङ्‌ङिल्‍ले़ थुक्‍ताङ्‌ङाङ् माङ्‌लाइङ्‌बाल्‍ले़ एःक्‍सादे़न्‍नो पक्‍खाङ् तेॽराङ्‌लो॥ हे़क्‍क्‍याङ् खे़प्‍मो नुसि कुधे़गेक् के़बप्‍पा नु थिबोङ् कुदाङ् के़युङ्‌बा हे़ःत्‍के़लॽबा थक्‍सा सम्‍दाङ् मे़न्‍छुमाॽधिक् युङे़बा निसुङ्॥ खे़न् थक्‍साःल्‍ले़ कुधक् कुले़म् निङ्‌वाॽफुमाङ्‌ङिल्‍ले़ कुदक्‍ले़ङ्‌वाओ माङ्‌चे़ॽया मिङ्‌हाॽ साप्‍ते़आङ् पत्‍छे़॥

४ हे़क्‍क्‍याङ् खे़न् मे़न्‍छुमाॽइङ्‌ग परान्‍ला नु हे़ःत्‍के़लॽबा चाङ् चाक्‍सिङ्‌ङाङ् साम्‍म्‍याङ्, मुधिङ्‌लुङ् नु ते़क्‍सेःक्‍लुङ्‌हाॽ वाःत्‍छिङ् चोःक्‍सिङ्‌ङाङ् वये़रो॥ खे़ल्‍ले़ कुहुक्‍को सिक्‍के़ले़ःङ्‌बा नु याम्‍गे़सिङ्‌बा पाःन्‍हाॽ हे़क्‍क्‍याङ् कुभे़न् याःम्‍बक्‍हाॽरे़ के़दिम्‍बा साम्‍म्‍याङ् खोर्यान् पक्‍खुआङ् वये़रो॥

५ हे़क्‍क्‍याङ् खे़ल्‍ले़ कुदोॽवाबोग कुबे कुसिङ् निःप्‍मे़न्‍दे़प्‍मनाबा मिङ्‌धिक् साप्‍ते़आङ् पत्‍छे़रो–

“पयम् यम्‍बा ये़क्‌यक् बे़बिलोन,

के़त्‍निमाहाॽरे़ खुनिॽ मा,

इक्‍सादिङ् खाम्‍बेःक्‍मोबा सिक्‍के़ले़ःङ्‌बा याःम्‍बक् के़जोःक्‍पाहाॽरे़ खुनिॽ मारो॥”

६ हे़क्‍क्‍याङ् इङ्‌गाॽ खे़न् मे़न्‍छुमाॽइन् ओमे़त्तुङ्‌ङिल्‍ले़ निङ्‌वाॽफुमाङ्‌ङिल्‍ले़ कुसेसे मनाहाॽ नु ये़सु ख्रिस्‍तरे़ कुरुमेहाॽरे़ खुनिॽ माक्‍खिॽइल्‍ले़ मयुआङ् वये़बा निसुङ्‌ङाङ् साॽरिक् आनिङ्‌वाॽ मये़रो॥

७ कर खे़न् माङ्‌लाइङ्‌बाल्‍ले़ अक्‍खे मे़त्ताङ्, “थेआङ् के़निङ्‌वाॽ माःबाबे? खे़न् मे़न्‍छुमाॽइन् नु नुसि कुधे़गेक् के़बप्‍पा हे़क्‍क्‍याङ् थिबोङ् कुदाङ् के़युङ्‌बा थक्‍साःल्‍ले़ कुयाःम्‍बेओबा सिबिॽ पाःन्‍निन् इङ्‌गाॽ मे़त्‍ने़ॽरो॥

८ खे़न् के़निसुबा किप्‍मा के़घुबा थक्‍साःङ्‌ग कुहिङ्‌वे़त् वये़, कर खे़न् आल्‍लो होप्‍लो॥ खे़ङ्‌ग याम्‍मो कुद्रोःम् मे़ःन्‍नेबा लुम्‍बाःत्तोलाम् थाङ्‌ङाङ् मे़न्‍नुप्‍मनाबा मे़क्‍माओ पेःक्‍लो॥ हे़क्‍क्‍याङ् कन् इक्‍सादिङ् खाम्‍बेःक्‍माल्‍ले़न् नावागे़न् चइःत् ने़स्‍से़आङ्‌धो हिङ्‌मन्‍ले़न् साप्‍पन्‍नो खुनिॽ मिङ् मे़म्‍बप्‍मना इक्‍सादिङ् खाम्‍बेःक्‍मोबा मे़न्‍छाम् याप्‍मिहाॽरे़ कन् के़सिबा किप्‍मा के़घुबा थक्‍सान् याम्‍मो कुहिङ्‌वे़त् मे़निसुआङ् खुनिॽ निङ्‌वाॽ मारो॥

९ “हे़क्‍क्‍याङ् कन् पाःन्‍हाॽ कुसिङ् निःप्‍मा सिक्‍कुम्‍दिङ् निङ्‌वाॽ चाहाबा चोक्‍लो॥ खे़न् नुसि थे़गेक्‍पाहाॽग खे़न् मे़न्‍छुमाॽइन् युङ्‌बा नुसि कोःक्‍माहाॽरो॥

१० खे़न् नुसि थे़गेक्‍पाहाॽग नुसि हाङ्‌सिआङ्‌लो॥ ङासि हाङ्‌हाॽग आसेःन्‍छा मे़स्‍ये़ मे़बेरो, तुक्‍सिगेक्‍पाल्‍ले़ आल्‍लो हाङ् चोगुॽ हे़क्‍क्‍याङ् नुसिगेक्‍पाङ्‌ग तामाए वाॽरो॥ कर खे़न् ताआङ् सप्‍फारक् हाङ् चोगुॽरो॥

११ खे़न् तगि कुहिङ्‌वे़त् के़वाॽबा कर आल्‍लो के़होःप्‍पा किप्‍मा के़घुबा थक्‍सान् ये़त्‍छिगेक्‍पा हाङ्‌लो॥ खे़न् वेॽस्‍मा नुसि हाङ्‌हाॽ हे़क्‍तङ्‌बा चोक्‍लो, हे़क्‍क्‍याङ् खे़न्‍नाङ् मे़क्‍लो॥

१२ “खे़न् के़निसुबा थिबोङ् कुदाङ्‌हाॽग थिबोङ् हाङ्‌सिरो॥ खे़ङ्‌हाॽरे़ग आल्‍ल थारिक् हाङ्‌चोःक्‍मा युक् मे़ङ्‌घोए मे़वाॽरो, कर खे़ङ्‌हाॽरे़ थक्‍साःन्‍नु सोरिक् सप्‍फारक् हाङ्‌चोःक्‍मा युक् मे़घोःसुॽरो॥

१३ खे़ङ्‌हाॽरे़ग थिक्‍हुप् मे़बोङ्‌ङाङ् खुनिॽ मुक्‍साम् नु युक्‍किन् खे़न् किप्‍मा के़घुबा थक्‍सान् मे़बिरुॽरो॥

१४ हे़क्‍क्‍याङ् खे़ङ्‌हाॽरे़ मे़ल्‍लुक्‍साःल्‍ले़ कुदक्‍ले़ङ्‌वाओ थङ् मे़जोगुॽ, कर मे़ल्‍लुक्‍साःल्‍ले़, खुने़ॽ उःत्तुसिबा सेगुसिबा नसाःन्‍साबाहाॽनु सोरिक्, खे़ङ्‌हाॽ नाःन्‍दुसिॽरो, थेआङ्‌भे़ल्‍ले़ मे़ल्‍लुक्‍साःङ्‌ग दाङ्‌बाहाॽरे़ खुनिॽ दाङ्‌बा नु हाङ्‌हाॽरे़ खुनिॽ हाङ्‌लो॥”

१५ हे़क्‍क्‍याङ् खे़न् माङ्‌लाइङ्‌बाल्‍ले़ इङ्‌गाॽ अक्‍खे मे़त्ताङ्, “खे़ने़ॽ के़निसुबा खे़न् कुइङ् कुनाम् के़से़मा के़त्‍निमान् युङ्‌बा च्‍वाःत्‍हाॽग यरिक् मे़न्‍छाम् सुवाङ्‌हाॽ, लाजेॽहाॽ नु पाःन्‍दाङ्‌सिरो॥

१६ हे़क्‍क्‍याङ् खे़ने़ॽ के़निसुबा खे़न् हे़ःत्‍के़लॽबा किप्‍मा के़घुबा थक्‍साःल्‍ले़ नु थिबोङ् ताङ्‌हाॽरे़ खे़न् के़त्‍निमान् मे़जिःत्तुआङ् खे़ल्‍ले़ कत्तुबा काक् पाःन्‍हाॽ मे़नाप्‍तुआङ् खे़न् ले़क्‍चाबे़धिःक् मे़जोगुॽरो॥ हे़क्‍क्‍याङ् खे़ल्‍ले़ कुने़क्‍सान् मे़जआङ् के़नम्‍बान् मि मे़धिक्‍खुॽरो॥

१७ थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुबाःन्‍हाॽ मे़ङ्‌गे़त्ते थारिक् निङ्‌वाॽफुमाङ्‌ङिल्‍ले़ इःत्तुबा कुनिङ्‌वाॽ हे़क्‍केए खे़न् थिबोङ् हाङ्‌हाॽ चोक् पाङ्‌घुसिॽ, हे़क्‍केःल्‍ले़ खे़ङ्‌हाॽग थिक्‍हुप् मे़बोङ्‌ङाङ् खे़न् किप्‍मा के़घुबा थक्‍सान् खुनिॽ हाङ्‌चोःक्‍मा युक्‍किन् मे़बिरुॽरो॥

१८ खे़ने़ॽ के़निसुबा खे़न् मे़न्‍छुमाॽइङ्‌ग इक्‍सादिङ् खाम्‍बेःक्‍मोबा हाङ्‌हाॽ सम्‍दाङ् युक् के़जोःक्‍मा पयम् यम्‍बा ये़क्‌यक्‍किन्‍लो॥”

बे़बिलोन ये़क्‌यक्‍किन् मे़क्

१८

खे़न् एगाङ् इङ्‌गाॽ साङ्‌ग्राम्‍पेदाङ्‌लाम् पयम् यम्‍बा युक्‍साबा वेॽस्‍मा माङ्‌लाइङ्‌बाधिक् ये़ःर पत्‍छे़बा निसुङ्‌लो॥ खे़ल्‍ले़ कुमिमिदिङ्‌ङिल्‍ले़ इक्‍सादिङ् खाम्‍बेःक्‍मान् थोॽरुरो॥

२ हे़क्‍क्‍याङ् खे़ल्‍ले़ पयम् यम्‍बा इक्‍लाओ अक्‍खेलॽरिक् पाःत्तुर अःक्‍ते़रो,

“बे़बिलोनिन् मे़गे़रो, पयम् यम्‍बा ये़क्‌यक्‍किन् मे़गे़रो! खे़न् आल्‍ल लेःत्‍छाम् फुङ्‌साम् नु फे़न्‍साम्‍हाॽरे़ खुनिॽ वाॽमा ते़न् पोःक्‍खे़आङ् वाॽ॥ खे़प्‍मोग काक् परिक्‍ले़न् सिक्‍के़ले़ःङ्‌बा नु आसुत्‍थो पुहाॽ याङ्‌मे़धोःक्‍लो॥

३ थेआङ्‌भे़ल्‍ले़ इक्‍सादिङ् खाम्‍बेःक्‍को के़वाॽबा काक् मे़न्‍छाम् सुवाङ्‌हाॽ कुयाम्‍बोःप्‍मा सिजङ्‌वाःल्‍ले़ मयुसि॥ हे़क्‍क्‍याङ् इक्‍सादिङ् खाम्‍बेःक्‍मोबा काक् हाङ्‌हाॽरे़ खे़न्‍नु याम्‍बोःप्‍मा याःम्‍बक् मे़जोगु, हे़क्‍क्‍याङ् खे़ल्‍ले़ याम्‍दादा नु निङ्‌वाॽतादाबा कुहिङ्‌मन्‍निल्‍ले़ चोगुल्‍ले़ इक्‍सादिङ् खाम्‍बेःक्‍मोबा ले़ङ्‌हङ्‌बाहाॽ साॽरिक् याङ्‌साकुन्‍धेसाबा मे़बोःक्‍खे़रो॥”

४ हे़क्‍क्‍याङ् साङ्‌ग्राम्‍पेदाङ्‌लाम् वेॽ इक्‍लाधिक् खे़प्‍सुङ्‌लो,

“आयाप्‍मिसे, खे़न् ये़क्‌यक्‍कोलाम् लाःक्‍कात् लःन्‍दे़म्‍मे़ॽओ!

खे़न् ये़क्‌यक्‍कोबा मनाहाॽरे़ मे़जोगुबा हे़क्‍के लायो मे़जोगे़म्‍मिन्‍ने़ॽओ,

मे़ःन्‍ने़ फाॽग्र खिनिॽआङ् खे़ङ्‌हाॽरे़ मे़घोःसुबा खुम्‍दिङ्‌ङिन् के़घोसुम्‍लो,

५ थेआङ्‌भे़ल्‍ले़ कुलायोःङ्‌ग साङ्‌ग्राम्‍पेदाङ् थारिक् लुम्‍सिङ्‌ङाङ् वाॽरो,

हे़क्‍क्‍याङ् निङ्‌वाॽफुमाङ्‌ङिल्‍ले़ खे़ल्‍ले़ काक् कुभे़न् याःम्‍बक्‍हाॽ निङ्‌वाॽ इतुआङ् वाॽरो॥

६ खे़ङ्‌ग आक्‍खे मे़प्‍मा लाॽरुॽ, बा हे़क्‍केए मे़त्ते़म्‍मे़ॽओ॥

हे़क्‍क्‍याङ् काक् कुयाःम्‍बक्‍किल्‍ले़ कुले़क्‌वान् निले़ङ् थारिक् नुःक्‍ते़म्‍पिरे़म्‍मे़ॽओ॥

हे़क्‍क्‍याङ् खुने़ॽ वेॽहाॽरे़ लागि यारिप् चोगुबा खोर्याओबा तुक्‍खेःल्‍ले़ कुले़क्‌वा निले़ङ् थारिक् कुघोर्‍याओ योॽरे़म् पिरे़म्‍मे़ॽओ॥

७ खे़न् याम्‍दादा निङ्‌वाॽतादाबा नु सुक्‍खेवाओ वये़बा यारिक् तुक्‍खे चाःत्ते़म्‍मे़ॽआङ् मेरिङ् थक्‍ल याःन्‍दे़म्‍मे़ॽ॥

थेआङ्‌भे़ल्‍ले़ खे़ल्‍ले़, ‘इङ्‌गाॽग पयम् यम्‍मा हाङ्‌माआरो, इङ्‌गाॽग मेमेदुमा मे़ःन्‍नारो, इङ्‌गाॽग आप्‍फाल्‍ले़आङ् मेरिङ् मे़धक्‍कान्‍लो फाॽआङ् हे़न्‍छिङ्‌ङाङ् वाॽरो॥

८ खे़ल्‍ले़ चोगुल्‍ले़ थिक् ये़न्‍नोए खे़ल्‍लो सिमे़न्, मेरिङ् थक्‍मे़न्, हे़क्‍क्‍याङ् साक्‌वाःल्‍ले़न् मिन्‍देॽइन् ताःरो॥ हे़क्‍क्‍याङ् खे़न् मे़न्‍छुमाॽइन् मिःल्‍ले़ खाप्‍पुथ्‍यःङ् पोङ्‌लो,

थेआङ्‌भे़ल्‍ले़ खे़न् खुम्‍दिङ् के़बिबा निङ्‌वाॽफुमाङ्‌ङिङ्‌ग मुक्‍साम्‍दाङ्‌बा चोक्‍लो॥’”

९ हे़क्‍क्‍याङ् खे़न् ये़क्‌यक्‍किन् मिदिक्‍काङ् के़लःम्‍बा मिःक्‍खुॽइन् खुने़ॽनु याम्‍बोःप्‍मा याःम्‍बक् के़जोःक्‍पा नु याम्‍दादा वाॽमाओ चुम् के़मे़प्‍पा इक्‍सादिङ् खाम्‍बेःक्‍मोबा हाङ्‌हाॽरे़ मे़निसुॽआङ् मे़हाःप्‍ल मेरिङ् मे़धक्‍लो॥

१० खे़ङ्‌हाॽ खे़ल्‍ले़ कुदुक्‍खेःन्‍नु मे़गि, हे़क्‍क्‍याङ् माःङ्‌घा मे़ये़प्‍पाङ् अक्‍खे मे़बाःत्तुॽरो, “आयाक्‍को, आयाक्‍को! के़धुम्‍बा नु पयम् यम्‍बा बे़बिलोन ये़क्‌यक्‍के, सप्‍फारे़सा के़घुम्‍दिङ्‌ङिन् त्‍ये़आङ् वाॽरो!”

११ इक्‍सादिङ् खाम्‍बेःक्‍मोबा ले़ङ्‌हङ्‌बाहाॽ मे़हाःप्‍ल मेरिङ् मे़धक्‍लो, थेआङ्‌भे़ल्‍ले़ खुनिॽ चिगक्‌वाहाॽ याम्‍मो आत्तिन्‍हाॽरे़आङ् मे़न्‍इङुन्‍लो॥

१२ आत्तिन्‍हाॽरे़आङ् खुनिॽ साम्‍म्‍याङ्, युप्‍पा, मुधिङ्‌लुङ्, ते़क्‍सेःक्, हे़क्‍क्‍याङ् नुःब्‍नुबा नाइनासुःत्, परान्‍ला नु हे़ःत्‍के़लॽबा तेत्‍हाॽ, असेःक्‍खि तेत्, हे़क्‍क्‍याङ् काक् परिक्‍ले़न् कुनाम् के़नुॽबा सिङ्‌हाॽ, हे़क्‍क्‍याङ् तक्‍मिबाल्‍ले़ कुगेःङ्, इमे़ल्‍लुङ्‌बा सिङ्‌हाॽलाम, थत्‍नामाहाॽलाम, फे़न्‍जेॽलाम नु वाले़ङ्‌लुङ्‌लाम् चोःक्‍मनाबा काक् परिक्‍ले़न् चिगक्‌वाहाॽ,

१३ हे़क्‍क्‍याङ् नाम्‍सिङ् हक्, मारुक्‍हाॽ, कुनाम् के़नुॽबा साङ्‌सिङ्, मुर्र, पाङ्‌बःत् फुङ्‌मा, चे़ल्‍ले़क्‍सेॽ थि, जैतुन निःङ्‌गेःन्, फे़ॽरुम्, सिः, हे़क्‍क्‍याङ् पित् साःङ्‌वे़त्, मे़ल्‍लुक्‍हाॽ, अन्‍हाॽ, अन्‍लाहाॽ, हे़क्‍क्‍याङ् योःक्‍पा योःक्‍माहाॽ नु थङ्‌ङो मे़नाप्‍तुसिबा मनाहाॽआङ् मे़न्‍इङुन्‍छिन्‍लो॥

१४ ले़ङ्‌हङ्‌बाहाॽरे़ खुने़ॽ अक्‍खे मे़मे़त्तुॽरो, “खे़ने़ॽ काक् आबाङे कप्‍मा निङ्‌वाॽ के़जोगुबा नुब् नुबा चिगक्‌वाहाॽ काक् मे़मये़ मे़बेरो॥ हे़क्‍क्‍याङ् के़याङ्‌साकुन्‍धे नु के़घे़म्‍सिङ्‌माहाॽआङ् मये़बेरो॥ खे़ङ्‌हाॽग खे़ने़ॽ याम्‍मो आप्‍फाल्‍ले़आङ् के़ङ्‌घोसुन्‍लो॥”

१५ खे़न् ये़क्‌यक्‍को ले़ङ्‌हङ् चोःक्‍से़ के़दाबाआङ् याङ्‌साकुन्‍धेसाबा के़बोङ्‌बा ले़ङ्‌हङ्‌बाहाॽग माःङ्‌घाए मे़ये़प्‍लो, थेआङ्‌भे़ल्‍ले़ खे़ङ्‌हाॽ खे़ल्‍ले़ कुदुक्‍खेःन्‍नु साॽरिक् मे़गिरो॥ खे़ङ्‌हाॽ मे़हाःप्‍ल मेरिङ् थक्‍नु

१६ अक्‍खे मे़लॽरो,

“आयाक्‍को, आयाक्‍को! खे़न् पयम् यम्‍बा ये़क्‌यक्‍किङ्‌ग नुःब्‍नुबा नाइनासुःत्, परान्‍ला नु हे़ःत्‍के़लॽबा तेत्‍फुङ्‌हाॽ चाक्‍सिङ्‌ङाङ् साम्‍म्‍याङ्‌हाॽ, इमे़ल्‍लुङ्‌बा मुधिङ्‌लुङ्‌हाॽ हे़क्‍क्‍याङ् ते़क्‍सेःक्‍किल्‍ले़न् वाःत्तिहाॽ के़वाःप्‍मा मे़न्‍छुमाॽइन् कुइसिःक् साॽरिक् नुबा चोगे़रो॥

१७ सप्‍फारे़सा काक् कुयाङ्‌साकुन्‍धेहाॽ खे़ल्‍ले़ मासुदेःसुरो!”

काक् वालाधा दाङ्‌बाहाॽ, वालाम्‍दिःक्‍पाहाॽ, वालाधा चाःक्‍पाहाॽ नु वरःङ्‌ङो याःम्‍बक् के़जोःक्‍पा के़जाबाहाॽ माःङ्‌घा मे़ये़प्‍पाङ्

१८ खे़ङ्‌हाॽरे़ खे़न् पयम् यम्‍बा ये़क्‌यक्‍किन् मिदिगे़आङ् के़लःम्‍बा मिःक्‍खुॽइन् मे़निसुआङ् अक्‍खे मे़बाःत्तुर मे़अःक्,

“कन् पयम् यम्‍बा ये़क्‌यक् हे़क्‍तङ्‌बा ये़क्‌यक्‍किङ्‌ग आत्‍तिन्‍नाङ् होःप्‍ते़रो!”

१९ हे़क्‍क्‍याङ् खे़ङ्‌हाॽरे़ खाम्‍हिःक्‍किन् खुनिॽ थे़गेक् सम्‍दाङ् मे़जुःत्‍छिङ्‌ङाङ् मे़हाःप्‍ल, मे़भिःक्‍ल, मेरिङ् थक्‍नु अक्‍खे मे़बाःत्तुॽरो,

“आयाक्‍को, आयाक्‍को! कन् पयम् यम्‍बा ये़क्‌यक्‍कोग, यरिक् वालाधा दाङ्‌बाहाॽरे़ खे़ल्‍ले़ कुयाङ्‌साकुन्‍धेलाम् याङ्‌साकुन्‍धेसाबा मे़बोःक्‍खे़रो॥ कर सप्‍फारे़सा खे़न् ये़क्‌यक्‍किन् काक् मे़गे़रो॥

२० साङ्‌ग्राम्‍पेदाङ्‌ङो के़वाॽबासे, खे़न् मे़गे़बाओ सःत्ते़म्‍मे़ॽओ! निङ्‌वाॽफुमाङ्‌ङिल्‍ले़ सेसे कुमनाहाॽ, सेःक्‌युक्‍मिबाहाॽ हे़क्‍क्‍याङ् माङ्‌निङ्‌वाॽपान् के़बाःप्‍पासे, सःत्ते़म्‍मे़ॽओ! थेआङ्‌भे़ल्‍ले़ खिनिॽ निङ्‌घुम् के़मे़त्तिबाल्‍ले़ चोगुल्‍ले़ निङ्‌वाॽफुमाङ्‌ङिल्‍ले़ खे़न् खुम्‍दिङ् पिरुआङ् वाॽरो॥”

२१ हे़क्‍क्‍याङ् मुक्‍साम्‍दाङ्‌बा माङ्‌लाइङ्‌बाधिक्‍ले़ पयम् यम्‍बा लुङ्‌सुम् हे़क्‍तङ्‌बा लुङ्‌धिक् पक्‍खुआङ् यो वरःङ्‌ङो लाप्‍फुसु थासुर अक्‍खे पाःत्तुरो,

“पयम् यम्‍बा ये़क्‌यक् बे़बिलोनिन्‍नाङ् बा अक्‍खेलॽरिक्‍के लाप्‍फुरो, हे़क्‍क्‍याङ् खे़न् याम्‍मो आप्‍फाल्‍ले़आङ् निमे़धाःप्‍ने़न्‍लो॥

२२ हे़क्‍क्‍याङ् साराङ्‌गि, मे़प्‍फ्रामा नु थुत्तुरिःप्‍पा मुक्‍पा इक्‍लान् हे़क्‍क्‍याङ् साम्‍गे़लोबाहाॽरे़ खुनिॽ साम्‍लोहाॽ खे़ने़ॽओ याम्‍मो आप्‍फाल्‍ले़आङ् खे़म्‍मे़दे़त्‍ने़न्‍लो॥ हे़क्‍क्‍याङ् काक् परिक्‍पा साप्‍चोःक्‍गे़म्‍बाहाॽ खे़ने़ॽओ याम्‍मो आप्‍फाल्‍ले़आङ् खोमे़न्‍देत्‍ने़न्‍लो॥ याम्‍मो लुङ्‌सुम् युःप्‍मनाबाआङ् खे़ने़ॽओ याम्‍मो आप्‍फाल्‍ले़आङ् खे़म्‍मे़दे़त्‍ने़न्‍लो॥

२३ खे़ने़ॽओ याम्‍मो आप्‍फाल्‍ले़आङ् सेमि मे़ओःत्‍ने़न्‍लो, हे़क्‍क्‍याङ् सिसामेःत् नु नालिसाङ्‌ङिल्‍ले़ खुन्‍छिॽ इक्‍लाःन्‍नाङ् खे़ने़ॽओ याम्‍मो आप्‍फाल्‍ले़आङ् खे़म्‍मे़दे़त्‍ने़न्‍लो॥ खे़ने़ॽ के़ले़ङ्‌हङ्‌बाहाॽग इक्‍सादिङ् खाम्‍बेःक्‍मो मुक्‍साम्‍साबा नु के़इङ्‌बा के़धुम्‍बाहाॽ मे़वये़, हे़क्‍क्‍याङ् खे़ने़ॽ फे़न्‍साम् मुन्‍धुम्‍लाम् इक्‍सादिङ् खाम्‍बेःक्‍मोबा काक् मे़न्‍छाम् सुवाङ्‌हाॽ इङ्‌गे़ले़क्‍तुसिरो॥

२४ बे़बिलोने, खे़ने़ॽ के़माराम्‍हाॽओए माङ्‌निङ्‌वाॽपान् के़बाःप्‍पाहाॽ, निङ्‌वाॽफुमाङ्‌ङिल्‍ले़ सेसे कुमनाहाॽ नु इक्‍सादिङ् खाम्‍बेःक्‍मोबा काक् से़प्‍मनाबा मनाहाॽरे़ खुनिॽ माक्‍खिॽइन् से़ःरे़आङ् वये़रो॥”

बे़बिलोने़न् मे़गे़बाओ साङ्‌ग्राम्‍पेदाङ्‌ङोबा सःप्‍मान्

१९

खे़न् एगाङ् साङ्‌ग्राम्‍पेदाङ्‌ङो यरिक् मनाहाॽ यम्‍बा इक्‍लाओ अक्‍खेलॽरिक् मे़अःक्‍ते़बा हे़क्‍के खे़प्‍सुङ्‌लो,

“हाल्‍ले़लुया! से़न्‍लप्, मिमिदिङ् नु मुक्‍साम्‍मिङ्‌ग आनिॽ निङ्‌वाॽफुमाङ्‌ङिल्‍ले़न्‍लो,

२ थेआङ्‌भे़ल्‍ले़ कुघासे़न्‍निङ्‌ग से़क्‍खाबा नु नुबा चोक्‍लो, हे़क्‍क्‍याङ् याम्‍बोःप्‍मा कुयाःम्‍बक्‍किल्‍ले़ इक्‍सादिङ् खाम्‍बेःक्‍मान् के़जिःम्‍मा खे़न् पयम् यम्‍मा के़त्‍निमान् खुम्‍दिङ् पिरुरो॥ निङ्‌वाॽफुमाङ्‌ङिल्‍ले़ कुसेवारोबाहाॽ खे़ल्‍ले़ से़रुसिबाल्‍ले़ चोगुल्‍ले़ खे़न् खुम्‍दिङ् पिरुआङ् वाॽरो॥”

३ हे़क्‍क्‍याङ् खे़ङ्‌हाॽ याम्‍मो मे़अःक्‍ते़, “हाल्‍ले़लुया! खे़न् ये़क्‌यक्‍किन् मिदिक्‍काङ् मिःक्‍खुॽइङ्‌ग सदादिङ् थाःङ् पेःक्‍लो॥”

४ हे़क्‍क्‍याङ् ने़त्-लि (२४) तुम् लाम्‍लोबाहाॽनु लिसि कुहिङ्‌वे़त् पाथुङ्‌साहाॽ हाङ्‌युक्‍नाओ के़युङ्‌बा निङ्‌वाॽफुमाङ्‌ङिल्‍ले़ कुदगि साम्‍बोन् मे़भन्‍छिङ्‌ल सेवा मे़जोगुरो॥ हे़क्‍क्‍याङ् खे़ङ्‌हाॽ याम्‍मो मे़अःक्‍ते़, “आमे़न्, हाल्‍ले़लुया!”

मे़ल्‍लुक्‍साःल्‍ले़ ते़न्‍धाम्‍गे़न् कुमेःक्‍खिम् साभाङ्‌जा

५ हे़क्‍क्‍याङ् हाङ्‌युक्‍नालाम् अक्‍तङ्‌बा इक्‍लाधिक् त्‍ये़रो,

“काक् चुक्‍पालाम् यम्‍बा थारिक् खुने़ॽनु के़गिबा कुसेवारोबासे, आनिॽ निङ्‌वाॽफुमाङ्‌ङिल्‍ले़ कुनारा फोसे़म्‍मे़ॽओ!”

६ हे़क्‍क्‍याङ् इङ्‌गाॽ यरिक् मनाहाॽरे़ खुनिॽ इक्‍ला हे़क्‍तङ्‌बा इक्‍लान् खे़प्‍सुङ्॥ खे़ङ्‌ग पयम् यम्‍बा च्‍वाःत् सःक्‍ते़बा कुइसिःक् नु खे़रे़ङ्‌घुरुङ् लॽरे़र लोःक्‍खुआङ् अक्‍खेलॽरिक् अःक्‍ते़,

“हाल्‍ले़लुया! थेआङ्‌भे़ल्‍ले़ मुक्‍साम्‍दाङ्‌बा आनिगे निङ्‌वाॽफुमाङ्‌ङिल्‍ले़ हाङ् चोगुॽरो॥

७ आल्‍ल आनिॽ साॽरिक्‍के सःत्ति,

हे़क्‍क्‍याङ् खुने़ॽ मिमिदिङ् पिरुम्‍लो,

थेआङ्‌भे़ल्‍ले़ मे़ल्‍लुक्‍साःल्‍ले़ ते़न्‍धाम्‍गे़न् कुमेःक्‍खिम्‍मिन् त्‍ये़आङ् वाॽ,

हे़क्‍क्‍याङ् कुसिसामेःत्‍तिन्a आबाङे यारिप् पोःक्‍खे़आङ् वाॽरो॥

८ सिसामेःत्तिङ्‌ग फगे़लॽबा के़ओःप्‍पा नुबा नाइनासुःत् चाङ् चाङ्‌मा मे़बिरुआङ् वाॽ॥”

(नुबा नाइनासुःत् चाङ्‌ङिङ्‌ग निङ्‌वाॽफुमाङ्‌ङिल्‍ले़ सेसे कुमनाहाॽरे़ मे़जोगुबा साम्‌योबा याःम्‍बक्‍लो॥)

९ हे़क्‍क्‍याङ् माङ्‌लाइङ्‌बाल्‍ले़ मे़त्ताङ्, “कन् पाःन्‍निन् साप्‍ते़ॽ– मे़ल्‍लुक्‍साःल्‍ले़ कुमेःक्‍खिम् साभाङ्‌जाओ मे़उःत्तुसिबाहाॽ मुॽइसाबासिरो॥” खे़ल्‍ले़ याम्‍मो इङ्‌गाॽ मे़त्ताङ्, “कङ्‌हाॽग निङ्‌वाॽफुमाङ्‌ङिल्‍ले़ से़क्‍खा कुबाःन्‍जाक्‍सिरो॥”

१० हे़क्‍क्‍याङ् इङ्‌गाॽग खुने़ॽ सेवा चोःक्‍मा फाॽआङ् कुलाङ्‌ङो साम्‍बोन् फन्‍छिङ्‌ङाङ्, कर खे़ल्‍ले़ इङ्‌गाॽ अक्‍खे मे़त्ताङ्, “हे़क्‍के चोःक्‍मा मे़नुॽने़न्! इङ्‌गाॽग खे़ने़ॽ नु के़म्‍भुॽ के़न्‍साॽसि हे़क्‍तङ्‌बा निङ्‌वाॽफुमाङ्‌ङिल्‍ले़ कुसेवारोबा नु ये़सुन् तोःन्‍दि के़बिबाआरक्‍लो॥ निङ्‌वाॽफुमाङ्‌ङिन्‍ने सेवा चोगे़ॽ!”

थेआङ्‌भे़ल्‍ले़ ये़सुरे़ चोगुबा पाःत्तुबा से़क्‍खा पाःन्‍हाॽरे़ माङ्‌निङ्‌वाॽपान् के़बाःप्‍पाहाॽ हाङ्‌हाङ् मे़त्तुसिॽरो॥

कुभरा अन्‍गे़युक्‍पा

११ हे़क्‍क्‍याङ् इङ्‌गाॽ साङ्‌ग्राम्‍पेदाङ्‌ङिन् हरे़बा निसुङ्, हे़क्‍क्‍याङ् खे़प्‍मो फदाङ्‌बा अन्‍धिक् वये़॥ खे़न् सम्‍दाङ् के़युङ्‌बाल्‍ले़ कुमिङ्‌ङिन् “नसाःन्‍साबा” नु “से़क्‍खा” मे़मे़त्तुरो॥ खुने़ॽग नुरिक्‍काङ् खासे़न् चोगुॽ हे़क्‍क्‍याङ् थङ् चोगुॽरो॥

१२ खुने़ॽ कुमिक्‍हाॽग मि हे़क्‍के के़दिःप्‍पा चोगे़, हे़क्‍क्‍याङ् खुने़ॽ कुधे़गेःक्‍पो यरिक् तिचःहाॽ मे़बत्‍छे़॥ खुने़ॽ नासिङ्‌गे़न् कुधक्‍को कुमिङ् साप्‍ते़आङ् पत्‍छे़॥ खे़ल्‍ले़ कुबेःङ्‌ग आत्तिन्‍हाॽरे़आङ् कुसिङ् निःप्‍मा मे़न्‍छुक्‍तुन्, कर खुने़ॽरक् कुसिङ् निःत्तुरो॥

१३ खुने़ॽग माक्‍खिॽओ निःम्‍मनाबा तेत् चाक्‍खुआङ् वये़, हे़क्‍क्‍याङ् खुने़ॽ कुमिङ्‌ङिङ्‌ग “निङ्‌वाॽफु पाःन्‍जाक्‍लो॥”

१४ हे़क्‍क्‍याङ् फःगे़लॽबा नु सेसेबा नाइनासुःत् तेत् के़जाङ्‌बा साङ्‌ग्राम्‍पेदाङ्‌बा थक्‍सुबाहाॽरे़ फगे़लॽबा अन्‍हाॽ मे़युक्‍तुसिआङ् खुने़ॽ मे़दिम्‍दुरो॥

१५ खुने़ॽ कुमुराओलाम् इक्‍सादिङ् खाम्‍बेःक्‍मोबा मे़न्‍छाम् सुवाङ्‌हाॽ नाःम्‍मासि फाॽआङ् खागे़सुक्‍पा ताभेन् लःन्‍दे़रो॥ हे़क्‍क्‍याङ् खे़ङ्‌हाॽ फे़न्‍जेॽ तक्‍काःत्तिल्‍ले़ युक् चोगुसिॽरो॥ हे़क्‍क्‍याङ् खुने़ॽ चे़ल्‍ले़क्‍सेॽ एःम्‍मादे़न्‍नो लाङ्‌ङिल्‍ले़ चे़ल्‍ले़क्‍सेॽइन् सॽमनाबा हे़क्‍के मुक्‍साम्‍दाङ्‌बा निङ्‌वाॽफुमाङ्‌ङिल्‍ले़ कुसाक्‍के़न्‍निल्‍ले़ कुनिङ्‌मिहाॽ सॽरुसिरो॥

१६ हे़क्‍क्‍याङ् खुने़ॽ कुदेःत्तो नु कुसे़बङ्‌बो हाङ्‌हाॽरे़ खुनिॽ हाङ् नु दाङ्‌बाहाॽरे़ खुनिॽ दाङ्‌बा लॽरिक् साप्‍ते़आङ् पत्‍छे़॥

१७ हे़क्‍क्‍याङ् इङ्‌गाॽ माङ्‌लाइङ्‌बाधिक् नाम्‍मो ये़बे़बा निसुङ्, खे़ल्‍ले़ ताङ्‌साक्‍पो के़बे़बार के़वाॽबा काक् किदाबाहाॽ यम्‍बा इक्‍लाओ अःक्‍ते़र अक्‍खे मे़त्तुसि, “खिनिॽ त्‍ये़म्‍मे़ॽओ, निङ्‌वाॽफुमाङ्‌ङिल्‍ले़ यारिप् चोगुबा पयम् यम्‍बा साभाङ्‌जाओ चुप्‍से़म्‍मे़ॽओ॥

१८ हाङ्‌हाॽ, थक्‍तुम्‍बाहाॽ, थक्‍सुबाहाॽ, हे़क्‍क्‍याङ् अन्‍हाॽ नु अन् के़युक्‍पाहाॽ, हे़क्‍क्‍याङ् योःक्‍पा नु चोःक्‌युम्‍भोबाहाॽ, चुक्‍पा नु यम्‍बाहाॽरे़ खुनिॽ ने़क्‍सान् चासे़ त्‍ये़म्‍मे़ॽओ॥”

१९ हे़क्‍क्‍याङ् खे़न् किप्‍मा के़घुबा थक्‍सान् नु इक्‍सादिङ् खाम्‍बेःक्‍मोबा हाङ्‌हाॽ हे़क्‍क्‍याङ् खुनिॽ थक्‍सुबाहाॽ थङ् चोःक्‍से़ अन् के़युक्‍पे़न् नु खुने़ॽ कुधक्‍सुबाहाॽरे़ कुदक्‍ले़ङ्‌वाओ मे़जुप्‍से़बा निसुङ्‌सिङ्‌लो॥

२० हे़क्‍क्‍याङ् खे़न् किप्‍मा के़घुबा थक्‍सान् नु खुने़ॽ कुदगि निङ्‌वाॽ के़माबा याःम्‍बक् के़जोःक्‍पा खे़न् इङ्‌ले़क्‍पा माङ्‌निङ्‌वाॽपान् के़बाःप्‍पे़न् मे़दे़म्‍सुसिरो॥ खे़ल्‍ले़ मुक्‍साम्‌रे़ कुधिम्‍बा निङ्‌वाॽ के़माबा याःम्‍बक्‍हाॽरे़ खे़न् किप्‍मा के़घुबा थक्‍साःल्‍ले़ इबुगे़न् कुमिक्‍सेन् के़लक्‍पा नु कुनावाइत्‍लान् सेवा के़जोःक्‍पाहाॽ इङ्‌ले़क्‍तुसिआङ् वये़रो॥ खे़ङ्‌हाॽ ने़प्‍माङ् कुहिङ्‌वे़त्ते कान्‍धाक् के़दिःप्‍पा मिराःक् लुम्‍बाःत्तो लाप्‍मे़भुसुसिरो॥

२१ हे़क्‍क्‍याङ् अन् के़युक्‍पाल्‍ले़ कुमुराओलाम् के़लःम्‍बा ताभेलाम् खे़ङ्‌हाॽरे़ खुनिॽ थक्‍सुबाहाॽ मे़स्‍ये़आङ् काक् किथहाॽरे़ खुनिॽ ने़क्‍सान् खाघा मे़जरो॥

a 

१९:७ कुसिसामेःत्‍तिन् मे़ल्‍लुक्‍साःल्‍ले़ कुसिसामेःत्‍तिन् फाॽइन् ये़सु ख्रिस्‍ते़न् नसान् के़जोःक्‍पा के़रे़क् मनाहाॽरो, याम्‍मोआङ् खुने़ॽ कुमेःक्‍खिम्‍साबा हे़क्‍के थाःबे़आङ् वाॽ॥

१००० तङ्‌बे थारिक् के़ने़बा हाङ्‌जुम्

२०

हे़क्‍क्‍याङ् इङ्‌गाॽ साङ्‌ग्राम्‍पेदाङ्‌लाम् माङ्‌लाइङ्‌बाधिक् ये़र पत्‍छे़बा निसुङ्॥ खे़ल्‍ले़ कुहुक्‍को खे़न् कुद्रोःम् मे़ःन्‍नेबा लुम्‍बाःत्तोबा तिमिक्‍किन् नु पयम् यम्‍बा फे़न्‍थक्‍क्रङ्‌ङिन् कत्तुरो॥

२ खे़न् माङ्‌लाइङ्‌बाल्‍ले़ हन्‍दगेःक्‍गे़न् वासेरिःन् ते़म्‍सुआङ् तङ्‌बे हे़न्‍छिङ् (१,०००) थारिक् खे़न्‍निन् इघेःक्‍खुरो॥ खे़न् हन्‍दगेःक्‍गे़न् वासेरिःङ्‌ग उन्‍छोःन्‍बा असेःक्, माफे़न्‍साम् इग्र सैताःन्‍नाङ् मे़मे़त्तुरो॥

३ खे़न् माङ्‌लाइङ्‌बाल्‍ले़ माफे़न्‍साम्‍मिन् कुद्रोःम् मे़ःन्‍नेबा लुम्‍बाःत्तो लाप्‍फुसु केःत्तु, हे़क्‍क्‍याङ् तङ्‌बे हे़न्‍छिङ् थिक् (१,०००) थारिक् आत्‍तिन् मे़न्‍छाम् सुवाङ्‌हाॽआङ् इङ्‌ले़क् मे़प्‍मा मे़सुक्‍तुन्‍छिन्‍ल फाॽआङ् खे़ल्‍ले़ कुसुःप्‍नाःन् सुबुआङ् एःप्‍साप् लक्‍तुरो॥ खे़न् एगाङ् सप्‍फारे़ लागि खे़न् ले़प्‍माए पोङ्‌लो॥

४ हे़क्‍क्‍याङ् इङ्‌गाॽ हाङ्‌युक्‍नाहाॽ निसुङ्‌सिङ्॥ खे़प्‍मो खासे़न् लोःम्‍मा युक् के़घोबाहाॽ मे़युङे़॥ हे़क्‍क्‍याङ् ये़सु ख्रिस्‍तरे़ ओसेःन्‍दाङ् चोगुबा से़क्‍खान् नु निङ्‌वाॽफु पाःन्‍जाक्‍किन् इङ्‌भन् मे़जोगुबाल्‍ले़ चोगुल्‍ले़ खुनिॽ थे़गेक्‍पा मे़घक्‍तु मे़से़रुसिबाहाॽरे़ खुनिॽ याम्‍साम्‍हाॽ निसुङ्‌सिङ्‌लो॥ खे़ङ्‌हाॽरे़ग खे़न् किप्‍मा के़घुबा थक्‍सान् नु कुनावाइत्‍लान् सेवा मे़न्‍जोगुन् हे़क्‍क्‍याङ् इबुगे़न् कुमिक्‍सेःन्‍निन्‍नाङ् खुनिॽ तोवाबो इग्र हुक्‍को मे़न्‍दाःक्‍तुन्‍नाङ् वये़रो॥ खे़ङ्‌हाॽग सिमे़न्‍लाम् याम्‍मो मे़हिङे़आङ् ख्रिस्‍ते़न्‍नु तङ्‌बे हे़न्‍छिङ् थारिक् हाङ् मे़जोगुरो॥

५ (वेॽ के़सिबाहाॽग तङ्‌बे हे़न्‍छिङ् मे़ल्‍ले़क्‍के थारिक् मे़न्‍हिङे़न्‍लो॥) कङ्‌ग थिक्‍सिगेक्‍पा सिमे़न्‍लाम् याम्‍मो हिङ्‌मान्‍लो॥

६ थिक्‍सिगेक्‍पा सिमे़न्‍लाम् याम्‍मो हिङ्‌मन् के़घोबाहाॽग मुॽइसाबासि नु सेसेबासिरो॥ खे़ङ्‌हाॽ निसिगेक्‍पा सिमे़ल्‍ले़ थेआङ् मे़प्‍मा मे़सुक्‍तुसिन्, कर खे़ङ्‌हाॽ निङ्‌वाॽफुमाङ् नु ख्रिस्‍तरे़ कुनिङ्‌वाॽफुसाम्‍बा मे़बोङाङ् ख्रिस्‍ते़न्‍नु तङ्‌बे हे़न्‍छिङ् थारिक् हाङ् मे़जोःक्‍लो॥

माफे़न्‍साम्‍मिन् हारि ता

७ हे़क्‍क्‍याङ् तङ्‌बे हे़न्‍छिङ् के़त्‍चुःत्‍ताङ् माफे़न्‍साम्‍मिन् साक्‍ते़बा ते़न्‍नोलाम् ले़त्‍लो॥

८ हे़क्‍क्‍याङ् खे़न् इक्‍सादिङ् खाम्‍बेःक्‍मो लन् थाङ्‌ङाङ् काक् पिसाङ्‌बा के़रे़क् मे़न्‍छाम् सुवाङ्‌हाॽ– “गोग” नु “मागोग” मे़प्‍मनाबा मे़न्‍छाम् सुवाङ्‌हाॽ– इङ्‌ले़क्‍तुसिआङ् निङ्‌वाॽफुमाङ्‌ङिल्‍ले़ सेसे कुमनाहाॽरे़ खुनिॽ तक्‍ले़ङ्‌वाओ थङ् चोःक्‍मारे़ लागि सुप्‍सुसिरो॥ खे़ङ्‌हाॽग आत्तात्तान्‍ने ये़ःङ्‌घा कुइसिःक् निःप्‍मा सुक्‍मे़न्‍दे़प्‍मनाबा मे़जोःक्‍लो॥

९ हे़क्‍क्‍याङ् खे़ङ्‌हाॽ इक्‍सा खाम्‍बेःक्‍मान् सिदे़प् मे़दे़प्‍तुर मे़बेआङ् निङ्‌वाॽफुमाङ्‌ङिल्‍ले़ सेसे कुमनाहाॽ नु निङ्‌वाॽफुमाङ्‌ङिल्‍ले़ मिःम्‍जि मे़त्तुबा ये़क्‌यक्‍किन् मे़गबुरो॥ कर साङ्‌ग्राम्‍पेदाङ्‌लाम् मिराःक् थ्‍ये़आङ् खे़ङ्‌हाॽ लाबु से़रुसिरो॥

१० हे़क्‍क्‍याङ् खुनिॽ इङ्‌ले़क् के़मे़प्‍पा माफे़न्‍साम्‍मिन् मिराःक् नु कान्‍धाक् के़दिःप्‍पा लुम्‍बाःत्तो लाप्‍फुसुरो॥ खे़प्‍मोग किप्‍मा के़घुबा थक्‍सान् नु इङ्‌ले़क्‍पा माङ्‌निङ्‌वाॽपान् के़बाःप्‍पे़न्‍नाङ् तगिसा लाप्‍मे़भुसुसिआङ् यागे़त्‍छिरो॥ हे़क्‍क्‍याङ् खे़ङ्‌हाॽग से़न्‍दिक् ले़न्‍दिक् सदादिङ् खे़प्‍मो तुक्‍खे मे़जारो॥

कुनुप्‍मा खासे़न्

११ हे़क्‍क्‍याङ् इङ्‌गाॽ पयम् यम्‍बा फगे़लॽबा हाङ्‌युक्‍नान् नु खे़प्‍मो के़युङ्‌बान् निसुङ्‌लो॥ इक्‍सादिङ् खाम्‍बेःक्‍मान् नु तरःङ्‌दिङ् ताङ्‌साक्‍पे़न् खुने़ॽ कुदगिलाम् खे़त्‍ने़त्‍छि, हे़क्‍क्‍याङ् खे़ङ्‌हाॽ याम्‍मो निमे़दे़त्ते़त्‍छिन्‍लो॥

१२ हे़क्‍क्‍याङ् इङ्‌गाॽ यम्‍बा चुक्‍पा काक् के़सिबाहाॽ खे़न् हाङ्‌युक्‍ना तगि मे़ये़बे़बा निसुङ्‌सिङ्, हे़क्‍क्‍याङ् खे़प्‍मो साप्‍पन्‍हाॽ मे़हन्‍दे़॥ खे़प्‍मो वेॽ साप्‍पन्‍धिक्‍काङ् हन्‍दे़॥ खे़ङ्‌ग हिङ्‌मन्‍ले़न् साप्‍पन्‍लो॥ हे़क्‍क्‍याङ् खे़न् साप्‍पन्‍हाॽओ साप्‍ते़आङ् पत्‍छे़बा के़सिबाहाॽरे़ मे़जोगुबा खुनिॽ याःम्‍बक् कुइसिःक् खुनिॽ खासे़न् पोःक्‍खे़रो॥

१३ हे़क्‍क्‍याङ् वरःङ्‌ङिल्‍ले़आङ् खे़प्‍मो के़याक्‍पा के़सिबाहाॽ नुःक्‍तुसिरो॥ सिमे़न् नु खे़मायङ्‌सङ्‌ङिल्‍ले़आङ् खुन्‍छिॽओ के़वाॽबा के़सिबाहाॽ नुःक्‍ते़त्‍छुरो॥ हे़क्‍क्‍याङ् खे़ङ्‌हाॽरे़ मे़जोगुबा खुनिॽ याःम्‍बक् कुइसिःक् के़रे़क्‍ले़न् खासे़न् पोःक्‍खे़रो॥

१४ हे़क्‍क्‍याङ् सिमे़न् नु खे़मायङ्‌सङ्‌ङिन् मिराक् के़दिःप्‍पा लुम्‍बाःत्तो लाप्‍फुसे़त्‍छिरो॥ कन् मिराक् लुम्‍बाःत्तिङ्‌ग निसिगेक्‍पा सिमे़न्‍लो॥

१५ हिङ्‌मन्‍ले़न् साप्‍पन्‍नो खुन्‍छिॽ मिङ् मे़म्‍बप्‍मनाबाहाॽ के़रे़क् मिराक् के़दिःप्‍पा लुम्‍बाःत्तो लाप्‍मे़भुसे़रो॥

काक् पाःन्‍हाॽ कुसङ् पोङ्

२१

हे़क्‍क्‍याङ् इङ्‌गाॽ कुसङ् साङ्‌ग्राम्‍पेदाङ् नु कुसङ् इक्‍सादिङ् खाम्‍बेःक्‍मान् निसुङ्‌सिङ्, थेआङ्‌भे़ल्‍ले़ तगिबा साङ्‌ग्राम्‍पेदाङ् नु इक्‍सादिङ् खाम्‍बेःक्‍मान् ले़क्‍ते़ पेआङ् तुम्‍बोदिङ् वरःङ्‌ङिन्‍नाङ् मे़ने़स्‍से़न्‍लो॥

२ हे़क्‍क्‍याङ् इङ्‌गाॽ सेसे ये़क्‌यक्, कुसङ् यरुसले़म्‍मिन्, निङ्‌वाॽफुमाङ्‌लाम् साङ्‌ग्राम्‍पेदाङ्‌नु ये़र पत्‍छे़बा निसुङ्॥ खे़ङ्‌ग नालिसाङ्‌ङिन् मेःक्‍खिम् चोःक्‍मा फाॽआङ् नुब् नुबा वाःत्ति नु चाङ्‌हाॽरे़ यारिप् चोःक्‍मनामा सिसामेःत् कुइसिःक् चोगे़रो॥

३ हे़क्‍क्‍याङ् इङ्‌गाॽ हाङ्‌युक्‍नाओलाम् यम्‍बा इक्‍लाधिक् त्‍ये़बा खे़प्‍सुङ्‌लो,

“आल्‍ल निङ्‌वाॽफुमाङ्‌ङिल्‍ले़ कुवाॽमा ते़न्‍निङ्‌ग मे़न्‍छाम् याप्‍मिहाॽनु सोरिक् पोःक्‍खे़आङ् वाॽ, हे़क्‍क्‍याङ् खुने़ॽ खे़ङ्‌हाॽनु वाॽ॥ हे़क्‍क्‍याङ् खे़ङ्‌हाॽग कुसेसे याप्‍मि मे़बोङ्‌लो॥ निङ्‌वाॽफुमाङ्‌ङिन् आबाङे खे़ङ्‌हाॽनु वाॽआङ् खुने़ॽ खे़ङ्‌हाॽरे़ खुनिॽ निङ्‌वाॽफुमाङ् पोङ्‌लो॥

४ खुने़ॽ के़रे़क्‍ले़ खुनिॽ मिक्‍कोलाम् मिक्‌वान् तुगु पिरुसिॽ॥ आत्‍तिन्‍नाङ् याम्‍मो मे़न्‍छिने़न्, मेरिङ् मे़न्‍धक्‍ने़न्, मे़न्‍हाःप्‍ने़न्, मे़न्‍दुक्‍ने़न् मे़न्‌यॽने़न्, थेआङ्‌भे़ल्‍ले़ तगिबा पाःन्‍हाॽग ले़क्‍ते़बेरो॥”

५ हे़क्‍क्‍याङ् हाङ्‌युक्‍नाओ के़युङ्‌बाल्‍ले़ अक्‍खे पाःत्तु, “ओमे़त्ते़ॽ, काक् पाःन्‍हाॽ इङ्‌गाॽ कुसङ् चोगुङ्‌ल पत्‍तारो॥” हे़क्‍क्‍याङ् अक्‍खेआङ् मे़त्ताङ्, “कन् पाःन्‍हाॽ साप्‍ते़ॽओ, थेआङ्‌भे़ल्‍ले़ कन् पाःन्‍हाॽग नसान् चोःक्‍मा सुक्‍के़दे़प्‍पा नु से़क्‍खाबा चोक्‍लो॥”

६ हे़क्‍क्‍याङ् खुने़ॽ अक्‍खे मे़त्ताङ्, “काक् पोःक्‍खे़ चुरे़रो! अल्‍फा नु ओमेगा इङ्‌गाॽएरो, तोलिङ्‌सोमु नु कुनुप्‍मान् इङ्‌गाॽएरो॥ हात् आङ्‌गुगे़न् वामिःक्‍माल्‍ले़ तरुॽ, खे़न् इङ्‌गाॽ कुमे़ल्‍लुङ् मे़ःन्‍नेए मे़न्‍नुप्‍मनाबा हिङ्‌मन् के़बिबा च्‍वाःत्तिल्‍ले़ वाबुन्‍लाम् थुङ्‌मा पिरुङ्‌लो॥

७ हाःत्‍ले़ नाःन्‍दुॽ, खे़ल्‍ले़ कन् काक् मुॽइसाम्‍हाॽ खोसुॽरो॥ इङ्‌गाॽ खे़ल्‍ले़ कुनिङ्‌वाॽफुमाङ् पोङ्‌ङाआङ् खे़न् इङ्‌गाॽ आबुगे़न् आस्‍सा पोङ्‌लो॥

८ कर किस्रुक्‍पाहाॽ, नसान् मे़न्‍जोःक्‍मनाबाहाॽ, फे़क्‍के़लाॽबाहाॽ, मना के़से़प्‍पाहाॽ, ताप्‍फे़ःम्‍बा याःम्‍बक् के़जोःक्‍पाहाॽ, फे़न्‍साम् मुन्‍धुम् के़नाःप्‍पाहाॽ, नावाइत्‍ला सेवा के़जोःक्‍पाहाॽ नु इङ्‌ले़क् के़बाःप्‍पाहाॽरे़ खुनिॽ वाॽमादे़ङ्‌ग कान्‍धाक् नु मि के़दिःप्‍पार के़बप्‍पा लुम्‍बाःत्तो पोङ्‌लो॥ खे़ङ्‌ग निसिगेक्‍पा सिमे़न्‍लो॥”

कुसङ् यरुसले़म्

९ हे़क्‍क्‍याङ् कुनुप्‍मोबा नुसि मिन्‍देॽहाॽरे़न् नुसि खोर्या के़बङ्‌बा नुसि माङ्‌लाइङ्‌बाहाॽओ थिक्‍ले़ इङ्‌गाॽ अक्‍खे मे़त्ताङ्, “फे़रे़ॽ, इङ्‌गाॽ मे़ल्‍लुक्‍साःल्‍ले़ मेलिङ्‌गे़न् कुमेत् के़बोङ्‌मा सिसामेःत्तिन् ओसेःन्‍धाक्‍ने़ॽरो॥”

१० हे़क्‍क्‍याङ् इङ्‌गाॽ सेसेमाङ्‌ङिल्‍ले़ थुक्‍ताङ्‌ङाङ् पयम् यम्‍बा केःम्‍बा कोःक्‍मा सम्‍दाङ् पक्‍खाङ् तेॽराङ्‌ङाङ् निङ्‌वाॽफुमाङ्‌लाम् साङ्‌ग्राम्‍पेदाङ्‌नु ये़र पत्‍छे़बा सेसे ये़क्‌यक् यरुसले़म्‍मिन् ओसेःन्‍धाक्‍ताङ्‌लो॥

११ निङ्‌वाॽफुमाङ्‌ङिल्‍ले़ कुमिमिदिङ्‌ङिल्‍ले़ खे़न् कुधिम् चोगे़, हे़क्‍क्‍याङ् माङ्‌लुङ् नु से़रुम्‍लुङ् कुइसिःक्‍पा इमे़ल्‍लुङ्‌बा मुधिङ्‌लुङ् हे़क्‍के से़ल्‍ले़ङ् के़ले़क्‍पा चोगे़रो॥

१२ हे़क्‍क्‍याङ् खे़ॽयो थिक्-ने़त् ताःक्‍हन्‍हाॽ के़बप्‍पा यम्‍बा केःम्‍बा लुङ्‌धाक् ये़बे़रो॥ खे़न् ताःक्‍हन्‍हाॽओ थिक्-ने़त् माङ्‌लाइङ्‌बाहाॽ मे़ये़बे़रो॥ हे़क्‍क्‍याङ् खे़न् ताःक्‍हन्‍हाॽओ इस्राइलरे़न् थिक्-ने़त् सुवाङ्‌हाॽरे़ खुनिॽ मिङ्‌हाॽ मे़साप्‍तुआङ् पत्‍छे़॥

१३ हे़क्‍क्‍याङ् नाम्‍गे़न् ले़प्‍माङ् सुम्‍सि, नाम्‍धा ले़प्‍माङ् सुम्‍सि, थाङ्‌गे़त् ले़प्‍माङ् सुम्‍सि, हे़क्‍क्‍याङ् लाङ्‌गे़त् ले़प्‍माङ् सुम्‍सि ताःक्‍हन्‍हाॽ मे़बत्‍छे़रो॥

१४ खे़न् ये़क्‌यक्‍कोबा लुङ्‌धाक्‍किल्‍ले़ थिक्-ने़त् कुने़ःम्‍भो ने़स्‍से़, हे़क्‍क्‍याङ् खे़न् सम्‍दाङ् मे़ल्‍लुक्‍साःल्‍ले़ थिक्-ने़त् कुसेःक्‌युक्‍मिबाहाॽरे़ खुनिॽ मिङ्‌हाॽ साप्‍ते़आङ् पत्‍छे़रो॥

१५ इङ्‌गाॽनु के़बाःप्‍पा माङ्‌लाइङ्‌बाल्‍ले़ कुहुक्‍को ये़क्‌यक्‍किन् हे़क्‍क्‍याङ् खे़प्‍मोबा ताःक्‍हन्‍हाॽ नु लुङ्‌धाक्‍हाॽ सिःक्‍मा फाॽआङ् साम्‍म्‍याङ्‌ङिल्‍ले़न् कुसिःक्‍मा तक्‍काःत्तिन् कत्तुरो॥

१६ खे़न् ये़क्‌यक्‍किङ्‌ग लिसि कुसुक्‍पा के़बप्‍पा चोगे़रो॥ खे़ल्‍ले़ कुलाम्‍तिःन् नु कुभे़रे़ःङ्‌ग कुदङ्‌बा चोगे़रो॥ खे़न् कुसिःक्‍माल्‍ले़ सिःक्‍तुल्‍ले़ खे़ङ्‌ग हे़न्‍छिङ् ने़त्‍छिआङ् किप् लिसि (२,४००) किलोमितर ने़स्‍से़रो॥ खे़ल्‍ले़ कुलाम्‍ति, कुभे़रे़ नु कुलिङ्‌गे़न्‍निन्‍नाङ् कुदङ्‌बा चोगे़रो॥

१७ हे़क्‍क्‍याङ् माङ्‌लाइङ्‌बाल्‍ले़ खे़न् लुङ्‌धाक्‍किन् सिःक्‍तु, हे़क्‍केःल्‍ले़ मे़न्‍छाम् याप्‍मिहाॽरे़ ओगप् मे़जोगुबा कुसिःक्‍मान् कुइसिःक् खे़न् किप्‍थिक्‍काङ् लि-लि (१४४) हुक्‍सिक् ने़स्‍से़रो॥

१८ खे़न् लुङ्‌धाक्‍किङ्‌ग माङ्‌लुङ्‌ले़न् मे़जोगुआङ् वये़, हे़क्‍क्‍याङ् ये़क्‌यक्‍किङ्‌ग नुबा साम्‍म्‍याङ् से़ल्‍ले़ङ्‌घो कुइसिःक् के़ले़क्‍पा चोगे़रो॥

१९ लुङ्‌धाक्‍किल्‍ले़ कुने़ःम्‍भोओग यरिक् परिक्‍ले़न् इमे़ल्‍लुङ्‌बा मुधिङ्‌लुङ्‌हाॽ मे़भत्‍छुआङ् पत्‍छे़॥ थिक्‍सिगेःक्‍पे़न् से़रुम्‍लुङ्, निसिगेःक्‍पे़न् कुभिङ्‌लुङ्, सुम्‍सिगेःक्‍पे़न् कुहे़ःत्‍लुङ्, लिसिगेःक्‍पे़न् लुङ्‌सेःक्‍कुम्,

२० ङासिगेःक्‍पे़न् मुधिङ्‌लुङ्, तुक्‍सिगेःक्‍पे़न् लुङ्‌से़रुम्‍बा, नुसिगेःक्‍पे़न् अम्‍ले़ङ्‌लुङ्, ये़त्‍छिगेःक्‍पे़न् लुङ्‌मिङ्, फाङ्‌सिगेःक्‍पे़न् कुरिङ्‌लुङ्, थिबोङ् सिगेःक्‍पे़न् कुहिःक्‍लुङ्, थिक्‍थिक् सिगेःक्‍पे़न् फुःत्ताङ्‌लुङ्, हे़क्‍क्‍याङ् थिक्-ने़त् सिगेःक्‍पे़न् हे़ःक्‍कङ्‌लुङ्‌ङिल्‍ले़न् मे़जोगुआङ् वये़रो॥

२१ खे़प्‍मो थिक्-ने़त् ताःक्‍हन्‍हाॽग थिक्-ने़त् ते़क्‍सेःक्‍ले़न् वये़– लत्‍छा ताःक्‍हन्‍निन् लत्‍छा ते़क्‍सेःक्‍किल्‍ले़ चोगे़आङ् वये़॥ हे़क्‍क्‍याङ् ये़क्‌यक्‍कोबा माराम्‍मिङ्‌ग से़ल्‍ले़ङ्‌घो कुइसिःक् के़ले़क्‍पा नुबा साम्‍म्‍याङ्‌ङिल्‍ले़न् चोगे़रो॥

२२ इङ्‌गाॽ खे़न् ये़क्‌यक् सिगाङ् माङ्‌हिम्‍मिन् मे़न्‍निबान्‍लो, थेआङ्‌भे़ल्‍ले़ मुक्‍साम्‍दाङ्‌बा निङ्‌वाॽफुमाङ्‌ङिन् नु मे़ल्‍लुक्‍साःन्‍ने खे़न् ये़क्‌यक्‍कोबा माङ्‌हिम्‍लो॥

२३ हे़क्‍क्‍याङ् खे़न् ये़क्‌यक्‍किन् के़धोॽबा नाम् नु लाबा थेआङ् चाहाबा मे़जोगे़न्‍लो, थेआङ्‌भे़ल्‍ले़ निङ्‌वाॽफुमाङ्‌ङिल्‍ले़ कुमिमिदिङ्‌ङिल्‍ले़ए खे़न् ये़क्‌यक्‍किन् थोॽरुरो॥ हे़क्‍क्‍याङ् खे़ल्‍ले़ कुसेमिःङ्‌ग मे़ल्‍लुक्‍साःन्‍नेरो॥

२४ हे़क्‍क्‍याङ् मे़न्‍छाम् सुवाङ्‌हाॽ कन् निङ्‌वाॽफुमाङ्‌ङिल्‍ले़ कुमिमिदिङ्‌ङिल्‍ले़ थोॽरुबा ओःत्तिओ मे़वाॽ मे़बेःक्, हे़क्‍क्‍याङ् इक्‍सादिङ् खाम्‍बेःक्‍मोबा काक् हाङ्‌हाॽरे़ खुनिॽ मिमिदिङ्‌ङिन् खे़प्‍मो मे़दारुॽ॥

२५ खे़न् ये़क्‌यक्‍किल्‍ले़न् ताःक्‍हन्‍निङ्‌ग आप्‍फाल्‍ले़आङ् मे़सुप्‍ने़न्, थेआङ्‌भे़ल्‍ले़ खे़प्‍मो से़न्‍दिक् होप्‍लो॥

२६ हे़क्‍क्‍याङ् काक् मे़न्‍छाम् सुवाङ्‌हाॽरे़ मिङ्‌सो इङ्‌धाङ्‌ङिन् नु खुनिॽ मिमिदिङ्‌ङिन् खे़न् ये़क्‌यक्‍को मे़दारुॽ॥

२७ खे़प्‍मोग मे़ल्‍लुक्‍साःल्‍ले़ कुहिङ्‌मन्‍निल्‍ले़न् साप्‍पन्‍नो मिङ् साप्‍ते़आङ् के़बप्‍पाहाॽरक् मे़लाःत्‍लो॥ कर आसुत्‍थो पान् नु सिक्‍के़ले़ःङ्‌बा याम्‍गे़सिङ्‌बा याःम्‍बक् के़जोःक्‍पाहाॽ नु इङ्‌ले़क् के़बाःप्‍पाहाॽ आत्‍तिन्‍नाङ् खे़न् ये़क्‌यक्‍को लाःप्‍मा मे़ङ्‌घोने़न्‍लो॥

हिङ्‌मन्‍ले़न् यङ्‌घङ्

२२

हे़क्‍क्‍याङ् माङ्‌लाइङ्‌बाल्‍ले़ इङ्‌गाॽ माङ्‌लुङ् हे़क्‍के से़ल्‍ले़ङ् के़ले़क्‍पा यङ्‌घङ्‌ङिन् ओसेःन्‍धाक्‍ताङ्‌लो॥ खे़प्‍मोबा च्‍वाःत्तिङ्‌ग मे़न्‍नुप्‍मनाबा हिङ्‌मन् के़बिबारो॥ खे़न् यङ्‌घङ्‌ङिङ्‌ग निङ्‌वाॽफुमाङ्‌ङिन् नु मे़ल्‍लुक्‍साःल्‍ले़ खुन्‍छिॽ हाङ्‌युक्‍नालाम् वगुसे़र

२ खे़न् ये़क्‌यक्‍कोबा माराम् लुम्‍मो ये़रो॥ यङ्‌घङ्‌ङिल्‍ले़ कुयाओ मे़न्‍नुप्‍मनाबा हिङ्‌मन् के़बिबा सिङ्‌बुङ्‌ङिन् युङे़रो॥ खे़न् सिङ्‌बुङ्‌ङो तङ्‌बे लावा थिक्‍ने़त् परिक्‍ले़न् सिङ्‌सेहाॽ थोःक्‍ते़रो॥ हे़क्‍क्‍याङ् खे़न् सिङ्‌बुङ्‌ङिल्‍ले़ कुभे़क्‌वाहाॽग काक् मे़न्‍छाम् सुवाङ्‌हाॽ के़वेःम्‍बा सिदाॽ चोगे़रो॥

३ खे़न् ये़क्‌यक्‍को आल्‍लआङ्‌धो निङ्‌वाॽफुमाङ्‌ङिल्‍ले़ मे़दाःक्‍तुन्‍छिन्‍बा लत्‍छाआङ् मे़होप्‍लो॥ निङ्‌वाॽफुमाङ्‌ङिन् नु मे़ल्‍लुक्‍साःल्‍ले़ खुन्‍छिॽ हाङ्‌युक्‍नान् खे़प्‍मो पोङ्‌लो, हे़क्‍क्‍याङ् कुसेवारोबाहाॽरे़ खुने़ॽ सेवा मे़जोगुॽरो॥

४ खे़ङ्‌हाॽरे़ निङ्‌वाॽफुमाङ्‌ङिल्‍ले़ कुनारान् मे़निसुॽ, हे़क्‍क्‍याङ् कुमिङ्‌ङिन् खुनिॽ तोवाबो साप्‍ते़आङ् पत्‍लो॥

५ खे़प्‍मो याम्‍मो से़न्‍दिक् मे़बोङ्‌ने़न्, हे़क्‍क्‍याङ् थोॽमारे़ लागि सेमि नु नाम्‍साङ्‌ङाङ् चाहाबा मे़जोःक्‍ने़न्‍लो, थेआङ्‌भे़ल्‍ले़ यहवे दाङ्‌बा निङ्‌वाॽफुमाङ्‌ङिन् आबाङे खुनिॽ ओःत्ति पोङ्॥ हे़क्‍क्‍याङ् खे़ङ्‌हाॽरे़ सदादिङ् हाङ्‌युक् मे़जोगुॽरो॥

६ खे़न् माङ्‌लाइङ्‌बाल्‍ले़ इङ्‌गाॽ मे़त्ताङ्, “कन् पाःन्‍जाक्‍हाॽ ताःक्‍पो चोःक्‍मा सुक्‍के़दे़प्‍पा नु से़क्‍खाबा चोक्‍लो॥ माङ्‌निङ्‌वाॽपान् के़बाःप्‍पाहाॽ सेसेमाङ् के़बिबा यहवे दाङ्‌बा निङ्‌वाॽफुमाङ्‌ङिल्‍ले़ कुसेवारोबाहाॽ आल्‍ल हाराए पोङ्‌मा के़बोङ्‌बा पाःन्‍हाॽ ओसेःन्‍धाक्‍मासि फाॽआङ् कुमाङ्‌लाइङ्‌बे़न् पाङ्‌घु युसुरो॥”

ये़सुन् हाराए युःमा चोक्

७ ये़सुरे़ पाःत्तुॽ, “ओमे़त्ते़ॽओ, इङ्‌गाॽ हाराए युआरो! हे़क्‍क्‍याङ् कन् साप्‍पन्‍नो के़बप्‍पा माङ्‌निङ्‌वाॽपान् के़इःप्‍पा के़नाःप्‍पाहाॽग मुॽइसाबासिरो॥”

८ इङ्‌गाॽ युहुन्‍नारे़ कन् पाःन्‍हाॽ निसुङ् खे़प्‍सुङ्‌लो॥ हे़क्‍क्‍याङ् कन् पाःन्‍हाॽ निसुङ् खे़प्‍सुङ्‌ङिल्‍ले़ कन् पाःन्‍हाॽ याप्‍मि ओसेःन्‍गे़धाक्‍पा माङ्‌लाइङ्‌बान् सेवा चोःक्‍मा फाॽआङ् इङ्‌गाॽ कुलाङ्‌जक्‍पो साम्‍बोन् हबत् फन्‍छिङ्‌ङाङ्‌लो॥

९ कर खे़ल्‍ले़ इङ्‌गाॽ अक्‍खे मे़त्ताङ्‌लो, “इङ्‌गाॽ सेवा मे़जोगाङ्‌ङिन्‍ने़ॽ! इङ्‌गाॽग खे़ने़ॽ कुइसिःक् हे़क्‍क्‍याङ् माङ्‌निङ्‌वाॽपान् के़बाःप्‍पा के़म्‍भुॽ के़न्‍साॽसि नु कन् साप्‍पन्‍नो के़बप्‍पा पाःन्‍हाॽ के़इःप्‍पा के़नाःप्‍पाहाॽ हे़क्‍तङ्‌बा निङ्‌वाॽफुमाङ्‌ङिल्‍ले़ कुसेवारोबाआरो॥ निङ्‌वाॽफुमाङ्‌ङिन्‍लक् सेवा चोगे़ॽओ!”

१० हे़क्‍क्‍याङ् खुने़ॽ इङ्‌गाॽ अक्‍खे मे़त्ताङ्‌लो, “कन् साप्‍पन्‍नोबा माङ्‌निङ्‌वाॽपान्‍हाॽ मे़माॽरे़न्‍ने़ॽओ, थेआङ्‌भे़ल्‍ले़ खे़न् काक् पाःन्‍हाॽ के़प्‍मा ये़म्‍मिन् निःत्ताङ्‌ङे वाॽरो॥

११ हाराॽ ताप्‍फे़ःम्‍बा याःम्‍बक् के़जोःक्‍पाहाॽरे़ ताप्‍फे़ःम्‍बा याःम्‍बक्‍के मे़जोगुररो, के़जिःम्‍बा याःम्‍बक् के़जोःक्‍पाहाॽ मे़जिःन्‍छिङ्‌ल मे़वाॽररो, कर साम्‌योबाहाॽरे़ साम्‌योबा याःम्‍बक् मे़जोगुर हे़क्‍क्‍याङ् सेसेबाहाॽ सेसेए मे़वाॽनिरो॥”

१२ ये़सुरे़ पाःत्तुॽ,

“ओमे़त्ते़ॽओ, इङ्‌गाॽ हाराए युआरो! हे़क्‍क्‍याङ् काक् मनाहाॽरे़ मे़जोगुबा याःम्‍बक् कुइसिःक्‍के खुम्‍दिङ्‌ङिन् नु हाङ्‌से़म्‍मिन् पिरुङ्‌सिङ्‌लो॥

१३ इङ्‌गाॽ अल्‍फा नु ओमेगा, तगिबा नु एगाङ्‌बा, हे़क्‍क्‍याङ् कुहेःक्‍सिङ्‌मा नु कुनुप्‍माआरो॥

१४ हे़क्‍क्‍याङ् खुनिॽ तेत्‍हाॽ सेसे लॽरिक् वागे़हप्‍पाहाॽग मुॽइसाबासिरो, थेआङ्‌भे़ल्‍ले़ खे़ङ्‌हाॽरे़ग ताःक्‍हन्‍हाॽओलाम् ये़क्‌यक्‍को लाःप्‍मा नु मे़न्‍नुप्‍मनाबा हिङ्‌मन् के़बिबा सिङ्‌बुङ्‌ङोलाम् चामा युक् मे़घोःसुॽरो॥

१५ कर कोःत्‍चो हे़क्‍तङ्‌बा ये़प्‍ले़क् के़गप्‍पाहाॽ, निङ्‌वाॽ के़माबा कित्‍चाक् के़जोःक्‍पाहाॽ, चागे़राम्‍बाहाॽ, मना के़से़प्‍पाहाॽ, नावाइत्‍ला माङ्‌गे़घबाहाॽ हे़क्‍क्‍याङ् काक् इङ्‌ले़क् पाःप्‍मा खुनिॽ सिराॽ के़धाङ्‌बाहाॽ नु इङ्‌ले़क् के़बाःप्‍पाहाॽ लाःक्‍कात्ते मे़वाॽरो॥

१६ इङ्‌गाॽ ये़सुरे़ सेसेहुप्‍लक्‍हाॽरे़ लागि कन् पाःन्‍हाॽ मे़त्‍छे़ आमाङ्‌लाइङ्‌बान् खिनिॽओ पाङ्‌घुङ्‌ङाङ् वाॽआरो॥ इङ्‌गाॽग दाउद हाङ्‌ङिल्‍ले़ कुमुॽइदाङ्‌साआरो, हे़क्‍क्‍याङ् तान्‍छोःक्‍पाआरो॥”

१७ सेसेमाङ्‌ङिन् नु सिसामेःत्तिल्‍ले़ पाःत्‍छुॽ, “ये़ॽओ!” हे़क्‍क्‍याङ् कन् पाःन्‍हाॽ के़घे़म्‍बाल्‍ले़आङ् “ये़ॽओ!” पाःत्तुरो॥ आत्‍तिन् आङ्‌गुगे़न् वामिःक्‍माल्‍ले़ तरुआङ् वाॽ, खे़न् ताररो॥ आत्‍तिल्‍ले़ निङ्‌वाॽ चोगुॽ, हाराॽ खे़ल्‍ले़ कुमे़ल्‍लुङ् मे़ःन्‍नेए मे़न्‍नुप्‍मनाबा हिङ्‌मन् के़बिबा च्‍वाःत्तिन् थुङुररो॥

१८ कन् साप्‍पन्‍नोबा माङ्‌निङ्‌वाॽपान् के़घे़म्‍बा काक् मे़न्‍छाम् याप्‍मिहाॽ इङ्‌गाॽ साम्‍दिङ् पिरुङ्‌सिङ्‌लो– हाःत्‍ले़ कन् साप्‍पन्‍नो थेइ योॽरु, निङ्‌वाॽफुमाङ्‌ङिल्‍ले़आङ् कन् साप्‍पन्‍नो चे़ङ्‌मनाबा मिन्‍देॽहाॽ खे़न् के़योॽबाल्‍ले़ कुसम्‍दाङ् योॽरुरो॥

१९ हे़क्‍क्‍याङ् हाःत्‍ले़ कन् माङ्‌निङ्‌वाॽपान्‍निल्‍ले़न् साप्‍पन्‍नोलाम् थेइ खक्‍तुॽ, कन् साप्‍पन्‍नो साप्‍ते़आङ् के़बप्‍पा मे़न्‍नुप्‍मनाबा हिङ्‌मन् के़बिबा सिङ्‌बुङ्‌ङोलाम् हे़क्‍क्‍याङ् सेसे ये़क्‌यक्‍कोलाम् खे़ल्‍ले़ खोमा के़बोङ्‌बा लक्‍किन् निङ्‌वाॽफुमाङ्‌ङिल्‍ले़ खक्‍तुॽरो॥

२० कन् पाःन्‍निन् साःक्‍खि के़बिबाल्‍ले़ पाःत्तुॽ, “से़क्‍खाए इङ्‌गाॽ हाराए युआरो॥”

आमे़न्! दाङ्‌बा ये़सुए, ये़ॽओ!

२१ दाङ्‌बा ये़सुरे़ कुलुङ्‌गुम्‍मिन् खिनिॽ के़रे़क्‍नु वाॽररो॥ आमे़न्॥